Gâsca, mai şireată decât vulpea? 
poveste lituaniană 


Într-o bună dimineaţă, gâsca era poftită în vizită la cumătra rață. În ultima vreme, rața era cam 
tristă şi căuta mereu să fie în tovărăşia unei prietene cu care să mai schimbe câte o vorbă şi să uite 
de supărările ei. Rața a invitat-o într-o zi la ea pe prietena ei gâsca şi, după ce au stat de vorbă în 
curte, s-au gândit să facă o plimbare pe lacul din apropiere. Şi, tot plimbându-se ele, iată că gâştei i- 
a venit o idee: 

— Uite la ce m-am gândit, draga mea: tot te bălăceşti fără rost toată ziua în apă, tot n-ai ce face, 
vreau să spun, de ce n-ai face şi tu ceva folositor? 

— La ce te-ai gândit? 

— M-am gândit că în timpul ăsta ai putea spăla, de exemplu, rufele prietenilor. Le-ai face şi lor 
un bine şi te-ai simţi şi tu folositoare. Ca să nu mai spun că ţi-ar trece şi toate gândurile negre, 
fiindcă ai fi cu gândul că-i mulțumeşti pe cei din jurul tău. 

— De spălat, mă pricep eu şi nu mi-ar fi greu. Mai ales că asta ar însemna să fiu mereu aici în 
apă, adică m-aş simți în largul meu. Dar există o singură greutate... nu prea mă pricep la călcat. 

— Bine, la călcat te ajut eu. Tu le speli, eu le calc, şi ai să vezi ce vesele o să fim amândouă şi ce 
căutate o să ajungem. 

Şi de a doua zi a şi început pelerinajul la cumătra rață. Care mai de care venea cu legăturica la 
spălat. Cei mai frecvenți erau lupul şi iepurele, fiind cei mai eleganţi şi cei mai primeniti. Când şi 
când, mai apărea şi cumătra vulpe. La început, nici rața, nici gâsca, nu i-au atras atenţia. Erau cam 
sfrijite. Dar, cu timpul, a început să le meargă bine, şi iată că acum păreau de nerecunoscut. Când o 
vedeai pe cumătra rață cu legătura de rufe apropiindu-se de apă, nu mai ştiai care e legătura de rufe 
şi care e ea, atât de rotofeie se făcuse. Şi asemenea şi gâsca. Nimeni din cei care o întâlneau, când 
se duceau cu rufele călcate pe la fiecare, nu înceta să-i aducă laude, atât de grasă şi frumoasă era, şi 
penele ei, mai albe şi mai bogate ca oricând. 

Fireşte că laudele au ajuns la urechile ascuţite ale cumetrei vulpi. Şi, într-o seară, iat-o vorbind 
singură: „Într-o noapte sau alta, tot îi viu eu de hac gâştei, prea s-a făcut grasă şi frumoasă, simt că 
nu mă mai pot abţine de poftă! Ce nevoie am eu să-mi spele rufele, mi le pot spăla şi singură!” 
Credea că e singură! Dar tocmai atunci trecea pe acolo şi lupul. Când a auzit ce spune, s-a zburlit 
rău de tot. Nu că i-ar fi păsat prea mult de gâscă şi de rață, dar cum era cel mai elegant dintre 
viețuitoarele de acolo şi totodată nu avea timp, nici poftă să-şi spele singur rufele, îi era că rămâne 
fără spălătoreasă şi călcătoreasă. Aşa că, din egoism şi nu din bunătate, se duse să dea iute de veste 
gâştei şi raţei ce le-ar putea aştepta. 

— Bună seara, cumătră gâscă şi cumătră rață, deoarece acum locuiau împreună rața şi gâsca, am 
venit să vă dau de ştire că vulpea v-a pus gând rău. 

— Cum aşa? E oare nemulțumită de cum îi spălăm noi sau de cum îi călcăm? 

— Nici gând! Nici n-o interesează asta. Voi încă nu ştiţi că pe cumătra vulpe prea puţin o 
interesează să fie elegantă sau orice altceva, ci pe ea o interesează cel mai mult pe lume să vâneze, 
să devoreze. Ei bine, acum a pus ochii pe gâscă. 

Gâsca, din albă ca spuma laptelui cum era, s-a făcut galbenă ca ceara. A sărit iute rața să-i dea un 
pahar cu apă, să-şi revină în simțuri. ŞI şi-a revenit. Lupul a continuat să le vorbească. 

— Uite ce aveţi de făcut: începând chiar din noaptea asta, trei nopți la rând, veți dormi 
amândouă cocoţate în pod şi, în locul vostru, în pat, veţi pune două legături de rufe sub plapumă; în 
puterea nopții, vulpea nu va face deosebire când va înşfăca balotul, că sunt rufe sau că e vreuna din 
voi. 

Atât rața, cât şi gâsca i-au mulțumit lupului din toată inima şi, după plecarea lui, s-au grăbit să 
facă tocmai cum le-a învățat el. Au luat două legături de rufe pe măsura lor, le-au dat forma 
cuvenită sub plapumă şi apoi au zbughit-o în pod. Au avut noapte albă, tot veghind. Dar n-a venit 
nimeni ŞI, a doua zi, rața dormea cu capul pe apă când spăla rufele, iar gâsca mai-mai să cadă cu 


capul pe fierul de călcat şi să-şi ardă frumuseţe de pene. 

Aceeaşi poveste s-a petrecut şi în noaptea următoare, încât rața şi gâsca s-au întrebat dacă nu 
cumva a vrut lupul să-şi bată joc de ele şi să le silească să se cocoaţe în pod, în loc să doarmă 
liniştite în pătucurile lor calde şi moi. Dar l-au ascultat şi în noaptea a treia, deşi erau istovite şi ca 
vai de ele. Ziua la spălat şi la călcat, noaptea de veghe. Dar în noaptea a treia, cu puţin timp înainte 
de ivirea zorilor, când pe cele două prietene, rața şi gâsca, le-a furat puțin somnul, iată că un lătrat 
nemaipomenit de câini le-a trezit din ațipeală, şi s-au repezit la ferestruica podului să vadă ce se 
întâmplă. Şi ce-a fost să vadă? 

Vulpea, speriată de lătratul dulăilor din vecini, a lăsat să-i scape două legături pe care le ținuse în 
bot, pesemne crezând că sunt cele două victime, şi acum alerga speriată spre vizuina ei. 

În loc să fie supărate de faptul că rufele lor, strânse în cele două legături, erau înşirate pe jos, prin 
toată curtea, ele erau în culmea fericirii că scăpaseră cu viaţă. 

A doua zi, toată lumea a ştiut că cumătra vulpe făcuse o vizită în toiul nopții spălătoresei şi 
călcătoresei lor şi că le furase toate rufele. Multă vreme, cumătra vulpe n-a mai ieşit decât noaptea 
din vizuina ei, de ruşinea pățită. Şi nici până azi n-a aflat cine a putut să o trădeze. 

În schimb, cumătrul lup un an întreg şi-a dat rufele la spălat şi la călcat la cumătra gâscă şi 
cumătra rață, fără să-l coste niciun ban, deoarece ele s-au simțit datoare față de bunătatea lui, 
nebănuind nicio clipă ce interes avusese lupul cel elegant, să le cruțe viaţa... 


Legenda chihlimbarului 
poveste lituaniană 


În vremea de demult, Marea părea împreunată cu cerul, aşa fel încât din afund albastru spuma 
valurilor suia către înalt — făcând boltă şi nori. 

Bărbaţii de pe întinderea ţărmurilor se îndeletniceau cu pescuitul. În bărci, care lunecau ca 
suveicile, ei călăreau peste valurile înalte, îşi aruncau năvoadele şi se osteneau trăgându-le la mal, 
aşa cum se îngreuiau de peşte. Tare le era dragă marea şi, nopțile, când trebuia să mâie în case, li se 
părea că acoperişurile îi apasă pe creştete. Lăsau anume uşile deschise ca să privească frământarea 
apei şi să asculte foşnetul, care le făcea somnul plăcut şi legănat. 

Pescarii aceştia cu femeile şi copiii lor nu râvneau straie bogate şi nici nu aveau vreun îndemn 
către traiul în huzur. Găseau îndestulare pentru ochii şi inimile lor în boarea mării şi în nisipul 
presărat cu flori felurite, toate cu frunzele groase, pufoase şi înmiresmate. 

În mulţimea oamenilor, între pescarii vestiți, se afla unul care în tinereţele lui atât de iscusit 
fusese încât se scorniseră despre el fel şi fel de poveşti. Acum, dacă trecuseră ani şi puterea prinsese 
a-i scăpata, trăia pe lângă casă, îndemnând cu priceperea şi sfatul pe cei doi feciori-voinici şi isteți. 
Bătrânul mormăia deseori nemulțumit. Nu putea înţelege cum feciorii lui care crescuseră în 
leagănul bărcii se îndepărtaseră de apă şi de îndeletnicirea pescuitului. 

Merseseră ei de câteva ori la târgurile depărtate, să vândă peştele ce prisosea şi pe negândite 
gândurile şi inimile le fuseseră prinse de lăcomia banului, de jind după bogăţie şi trai lenevos. 

Se dovedeau iscusiţi să se târguiască, să se tocmească, şi când veneau cu câştigul, parcă se 
îngrăşau, numărând banii. 

Bătrânul nu-şi ascundea înciudarea, dar era prea târziu ca să-şi abată feciorii de la calea 
negoțului pe care porniseră ei cu tot dinadinsul. 

Bătrânul şi puţintica lui soaţă, pe care acelaşi venin al supărării o făcea să scadă-n putere, se 
înviorau de bucurie numai privind-o pe Egly — singura lor fată, mezina. Băgau de seamă cum sub 
ochii lor ea înflorea şi se învolta. 

Egly era floarea de care se minunau şi nu le venea a crede. Umbletul ei era o plutire, iar cântecul, 
cu care îşi însoțea paşii, ca țipătul de bucurie al pescăruşilor. Le plăcea părinților şi felul de a fi al 
codanei. Era neînfricată şi neînduplecată în vrerile ei. Semăna bătrânului ei tată, se arăta dârză şi se 


vădea îndrăgostită de apă. Ca o zvârlugă se arunca în valuri şi chiar pe furtună îi plăcea să se bată 
cu vârtejurile şi cu duruitoarele cele înalte. 

S-au bucurat bătrânii când au aflat că merge vestea despre frumuseţea Eglyei şi despre felul ei de 
a fi şi anume că nimeni nu i-ar putea porunci dacă ei nu i pe plac. 

Fraţii se arătau însă înciudaţi de faima ce-o dobândea mezina. Căutau s-o dojenească şi s-o 
îndrume, după cum socoteau ei că ar fi înţelept şi bine. 

Egly se încumeta să se ridice împotriva lor. 

— Nu vezi că ai să ajungi de râsul lumii! spunea cel mai vârstnic. Tu nu te porți ca celelalte fete, 
care stau la trebuirile casei şi aşteaptă un noroc să se mărite. 

— Te cred oamenii o sălbăticiune, o sărită din minţi. Ai peţitori care vin de departe, vin cu avere, 
iară tu fugi şi te ascunzi. 

— Nu vreau să mă mărit decât cu acela pe care-l voi alege eu! 

— Lăsaţi-o, băieți, grăia tatăl ori mama. Copila îi prea tânără, vrea să zburde. Are să se mărite ea 
când i-o fi careva drag. 

— Ce, trebuie să-i fie drag? La avere nu se gândeşte? Traiului îmbelşugat îi dă ea cu piciorul? se 
supărară ei. 

— Da, aşa e! Aş vrea să fiu băiat şi să mă asemăn cu tata. Eu nu fac negustorie! 

Ca să n-o chelfănească frații, dându-i ghionturi sau smulgându-i cozile lungi ca nişte frâie, Egly 
fugea şi nu găsea loc mai bun să se ascundă decât după valurile cele înalte ale apei. 

La puţinii ani pe care-i avea fata, pricepea care ar fi planul fraţilor ei. Îi şi auzise vorbind: 

— Nu trebuie s-o lăsăm să-şi facă mendrele. 

— Cu ea nu merge decât dacă folosim un şiretlic. Dacă facem târgul cu un mare bogătan, i-o 
dăm şi ne căpătuim şi noi. Să ne prefacem aşa cât o fi trebuință, s-o lăsăm să zburde; nici să nu ne 
bănuiască planurile. 

— Egly, se gudurară ei, nu vrei, surioară scumpă, să te luăm la o plimbare, să vezi şi tu târgul? 

— Nu vreau! Nu mă ademeniţi! Nu poate fi mai frumos ca aici la noi, nu pot trăi departe de 
mare. 

Se dumiriră fraţii că nici cu binele şi cu dulceaţa vorbelor nu ies la capăt cu Egly şi se prefăcură 
că n-o mai iau în seamă. 

Înciudarea lor însă crescu astfel încât întrecu răbdarea ce voiau să i-o arate. 

Se întețeau peţitorii, care de care mai înțoliți şi mai poleiţi, arătând că vor s-o aibă mireasă pe 
Egly, primind-o de la frații ei, chiar de ar fi fost să le-o plătească în bani grei de aur. 

Părinţii țineau partea fetei, dar se mirau cum de nu-i pe placul ei niciun fecior din cei ce veneau 
şi plecau bosumflaţi. 

— Egly, fata noastră, ai îndrăgit poale vreun năzdrăvan? 

— N-am îndrăgit pe nimeni, dar eu am să mi-l aleg pe cel căruia să-i fiu soție. Nu vreau să mă 
vândă ca peştele ce-l descarcă ei din năvoade. 

Râzând îmbujorată de-i făcea şi pe bătrâni să zâmbească, văzând-o atât de năstruşnică, drept ca 
mânzocii ce nu cunosc hamul, o priveau cum fuge către marea care-i era atâta de dragă. 

Ca floarea cea înrourată se înviora când venea boarea spre ea. 

Îşi zvârlea straiele pe nisipul cel cald şi ca o mreană de aur țâşnea, spărgând valurile. 

În una din zile, după ce tocmai aşa vorbise şi aşa se purtase cu părinţii pe care-i iubea, fugise la 
mare. A înotat, s-a lăsat dusă ca pe braţe şi s-a simțit legănată. 

Numai o înviforare de vânturi a scos-o pe mal... A dat Egly fuga la straiele ei şi, când să le ia, a 
rămas stană de piatră, cuprinsă de uluire şi de mirare. 

Pe straiele ei stătea încolăcit un şarpe uriaş, un şarpe cu solzi şi cu ochi albaştri ca ai florilor de 
pe întinsele nisipuri. 

— Şarpe frumos, dă-mi straiele! se rugă Egly ruşinată de goliciunea trupului ei. 

— Egly, priveşte-mă bine, te am dragă de multă vreme! 

— Un şarpe îndrăgostit? râse Egly. 


— Am luat chip de şarpe că numai aşa pot ieşi pe pământ. Sunt stăpânul adâncului mării. 

— Dă-mi straiele! stăruia Egly, cu privirile furate de luminile albastre ale ochilor şarpelui. 

— Îţi dau straiele dacă îmi făgăduieşti că ai să te măriţi cu mine. 

— Să mă mărit cu tine? ângăimă fata şi deodată în inima ei pâlpâi o simţire ciudată. 

Îi era drag şarpele? Ce se întâmplase? Altă fată s-ar fi temut, s-ar fi îndepărtat. 

Ea acum, când aflase că şarpele era stăpânul mării, ştia că dintotdeauna iubise apa şi îl iubise pe 
el fără să-i vadă înfăţişarea. 

— Egly, când vom intra în apă, voi lepăda îmbrăcămintea de şarpe şi vom fi fericiți amândoi. Ca 
să nu crezi că te silesc, îți dau răgaz de gândire un an. 

— Nu! Nu! hotărî Egly. Un an e prea mult. Acum e primăvară... Când va fi cea mai lungă zi de 
vară, voi veni aici şi-ţi voi da răspuns. 

De la această întâmplare, Egly se arăta furată de gânduri. Fără de vrere rămânea dusă cu ochii 
spre depărtări şi se putea ghici că este vreo întâmplare la mijloc. 

Părinților nu le putea spune. Ar fi crezut-o cu mintea zburată şi tare s-ar fi întristat. De frați se 
temea ca şi cum ar fi stat în puterea lor să ghicească ascunzişul inimii ei. 

Se pomenea gândindu-se mereu la adâncul acelor ochi albaştri ca piatra cea scumpă şi se întreba 
cum o fi oare chipul lui cel adevărat, când se vor afla în adâncul apei? Şi palatul oare unde-i era? 
Cum arăta? Are s-o poarte în preumblare mereu printre dealurile şi vâlcelele deschise de valuri? 

Se ducea Egly în fiecare zi la mare, intra spintecând țesutul cel străveziu al apei şi părea să-l 
caute pe acel stăpân, care-i spusese că o îndrăgise de multă vreme. Stătea apoi cuibărită în nisipul 
cel cald şi se lăsa în voia gândurilor. Ştia că plecările şi întoarcerile ei acasă erau privegheate de cei 
doi frați, se cutremura presimțind că ei uneltesc ceva. 

Chiar în preziua care era hotărâtă ca Egly să meargă şi să-l aştepte pe țărm pe acela pe care şi-l 
alesese, se pomeni că dis-de-dimineaţă, fraţii ei, când au dat să iasă din casă au răsucit cheia în uşă 
şi au închis-o pe Egly alături de taică-su şi maică-sa. 

Se întâmplase să fie chiar ziua pe care ei o aleseseră să împlinească ceea ce purtau în planurile 
lor haine şi anume, târgul în care s-o precupeţească chiar pe sora lor Egly. 

Bănuiau că sora lor urzeşte oarecare taină şi ca să n-o scape din ghearele lor, grăbiseră sorocul 
unui târg nelegiuit. 

Căruţa şi caii gătiți cu cordele şi flori, în toi de noapte, aveau s-o ducă pe Egly, care înfăşurată în 
pânzeturi ori cât se va zbate, nu le va scăpa şi oricât ar striga nu va fi auzită, palmele lor mari 
acoperindu-i gura. 

Egly, neînfricata Egly bănui îndată că o aşteaptă primejdie mare. Nu ştia de pregătirile ce le 
făceau fraţii ei, ca s-o ducă plocon unui negustor pântecos, care se lăudase că are s-o plătească 
fraților, cântărind-o în aur. Dacă încuiaseră uşa şi-o zălogiseră nu era de-a bună. 

Se zbătea ca pasărea-n colivie, bătea cu pumnii în uşă şi-n pereți, plângea şi se văicărea. Pe de o 
parte se gândea că fraţii vor da-o cui nu-i va place şi pe de altă parte ştia că stăpânul mării va 
aştepta-o şi că dacă ea nu va fi pe țărm nu-l va mai vedea niciodată. 

Părinţii ştiau şi nu ştiau pricina durerii care-o nimicea, dar bănuind că nu degeaba se sfarmă aşa, 
se zbăteau şi plângeau alături de ea. Numai într-un târziu, când credeau că nimica nu-i de făcut, 
bătrânul se pomeni fript de o aducere aminte. Cândva, demult, el dosise o cheie, singura care se 
potrivea lacătului mare cât o lopată, gândind că odată şi odată i-ar putea fi de folosință. Acum 
scociora cu gândul să afle unde-o pusese. S-a luminat de bucurie când şi-a amintit unde-o pusese. 
Îngropase cheia la piciorul patului. În pământ bine bătătorit. 

— Egly, ia un cuțit şi caută unde-ți arăt. 

Nu pricepea ce voia taică-su, dar ştia că-i dorea binele şi începu cu zor mare să desfunde 
pământul întărit ca piatra. 

Când găsi cheia, înflori de bucurie, şi mergând de la maică-sa la taică-su, le spuse: 

— Rămâneţi cu sănătate şi să ştiţi că am să mă întorc să vă văd. 

Ea o zbughi pe uşă şi bătrânii clătinau capetele temători să nu dea de vreun amar şi de vreo 


hainie. 

Egly, negătită, cu cozile neîmpletite cu flori cum ar fi vrut, cu lacrimile neuscate pe obraji, a dat 
fuga către țărm, că venise ceasul să-i dea răspuns stăpânului mării. 

Soarele era în cumpăna cerului şi Egly a aşezat, într-un loc însemnat, sub o piatră pe care o ştia 
bine înținată, cheia pe care uitase s-o lase acasă. Inima îi bătea încă speriată şi ostenită. 

Îndată s-a ivit între valuri un fecior prea mândru la înfăţişare care după ochii albaştri strălucitori 
îi aducea aminte de şarpele cu care vorbise, care-i spusese că o are dragă şi că aşteaptă să-i audă 
răspunsul. 

— Bine ai venit, Egly! De ce eşti plânsă şi tristă? Chiar de-mi dai veste de supărare nu vei avea 
niciun rău de la mine. 

— Nu... Tu eşti cu adevărat stăpânul mării? 

— Aşa precum ţi-am spus. 

— Nu-ţi dau veste de supărare, am venit ca să-ți fiu mireasă. 

— Vino către mine, o chemă el. 

Fata se aruncă în valuri şi ținea ochii aţintiți către feciorul care-i grăia atâta de blând, gândind că 
el luase chip de şarpe numai ca să-i încerce neînfricarea şi să-i cunoască tăria dragostei pentru 
împărăția apei. 

A pornit Egly ținută de mâna voinicului şi treceau amândoi prin apă ca printr-o perdea ce se 
desfăcea. Au ajuns la un palat prea strălucitor şi uşile lui s-au deschis îndată. Cuprindea palatul 
toată întinderea străfundului mării. Avea pereții din cleştar care uneori strălucea auriu ca fagurele 
încărcat de miere şi alteori părea să cuprindă în miezul lui, roşu, verdele şi galbenul frunzişului 
pădurilor din toamne târzii. Prin străveziul cleştar se vedeau toate minunăţiile cuprinse în apă şi se 
vedeau corăbiile care treceau ca norii în depărtare de zare. 

În preajma palatului se aflau grădini cu flori neînchipuit de frumoase şi se aflau păduri care 
semănau cu cele pe care Egly, în copilărie, le văzuse, departe de ţărmul unde locuiau ei, dar 
colindase cu taică-su care-o ducea cu barca până acolo. 

Copacii din pădurile de pe fundul apei îşi mişcau ramurile ca degetele de la mâinile oamenilor şi 
florile se închideau şi deschideau ca şi cum ar fi vrut să vorbească. 

Treceau uşor anii şi alături de soţul ei Egly zburda şi se bucura, întrecându-se în râs, la cântec şi 
la fugă cu cei trei copii pe care-i avea. Parcă nici ei nu-i venea a crede când îşi vedea băieții mai 
răsăriți, sprinteni şi isteţi şi pe fata, mezina frumoasă ca o zână, dar încă mititică. 

Cu gândul la pădurile unde se plimbase când era de-o şchioapă, Egly îşi numise băieții: pe cel 
mare de tot Stejărel, pe al doilea Frasin, iar fetei îi spunea Brăduţa. 

În inima Eglyei rămăsese ca un strop de rană amintirea lumii în care trăise. Se pomenea deseori 
gândindu-se la toate ale lumii care-i păreau că le văzuse într-o visare, de parcă nici nu fuseseră 
aievea. 

— Ce se petrece oare acolo, sus? se pomenea ea întrebându-se. Oare pescarii tot aşa merg cu 
bărcile, petrecuţi de pe val pe val? Dar bătrânii mei părinți? 

Nu găsea răspuns la întrebările ei şi după ce mai trecu iar o bucată de timp, parcă n-o mai bucura 
peste măsuri plimbările ei, unele prin palat, altele prin apă, cu alai de peşti zburători, care făceau fel 
şi chip de năzdrăvănii s-o vadă râzând, s-o audă cântând. 

Nu mai părea Egly atât de înveselită, nici de zvăpăiată, copiilor ei, care se lăudau între ei că 
scoicile le lăsau în palme mărgăritare care de care mai frumoase. 

Norul de întristare al Eglyei nu putea să nu fie băgat în seamă de soţul, care-o îndrăgea tot mai 
tare. 

— EI, ce ai Egly? Ce nour acoperă frumosul tău chip? Nu mai ciripeşti a necurmată bucurie aşa 
precum obişnuieşti! 

— Cum să-ţi spun, iubitul meu soț. Teamă am că te voi supăra. 

— Care ţi-e dorinţa? Spune-mi adevărul şi eu n-am să mă supăr. 

— Poate că n-ai să mă crezi, dară m-a cuprins un dor şi un alean. Un dor şi un alean după lumea 


în care am trăit, până ţi-am devenit soţie şi împărăteasă a apei. 

Mă gândesc tot mai des la bătrânii mei părinți. Aş vrea să-i mai văd. Le-am făgăduit că am să mă 
întorc într-o bună zi, ca să nu se prăpădească fără a şti că eu sunt fericită. Vreau să-mi vadă şi 
pruncii. 

— Egly, părinţii tăi trăiesc. Nu ţi-am spus că ei vin adesea pe țărm şi parcă te caută şi te aşteaptă. 
M-am ferit să afli că şi ei te doresc de teamă să nu te cuprindă şi pe tine aleanul. Acum însă, dacă 
dorința aceasta te încinge şi nu-ți iasă tihna, eu îți voi împlini-o. Să ştii însă că întoarcerea ta în 
lume e însoţită de primejdii... 

Au hotărât ziua în care Egly şi cu cei trei copii să se întoarcă între oameni. Au făcut pregătiri ca 
pentru un drum lung şi au pus în cutii pietre nestemate pe care să le ducă în dar părinților şi au ales 
cele mai mândre straie pentru copii şi pentru Egly. 

Seara, înainte de plecarea ce trebuia să înceapă-n zori, stăpânul mării a tăinuit îndelung cu soția 
lui. 

— Egly, nu te temi de frații care ți-au vrut răul? 

— Nu mă mai tem acum, cred că au altă minte şi că nu au îmbătrânit degeaba. 

— N-au îmbătrânit, sunt în puterea vârstei. 

— Cum să mă tem de ei, când eu sunt împărăteasa mării şi tu atât de puternic şi atâta de viteaz? 

— A venit ceasul să mă destăinui, Egly. Puterea şi vitejia mi-o pot dovedi numai în împărăția 
apei. Dacă ies pe țărm trebuie să iau chip de şarpe şi puterea mea e mai prejos decât a oamenilor. 

— Nu, nu se poate. Nu voi întâmpina nicio primejdie. 

— Poate! se arătă înduplecat stăpânul mării. Şi, de se va întâmpla totuşi să te afli în vreo 
primejdie, aleargă către mare, strigă-mă de trei ori. Numele meu, necunoscut de oameni, este 
Juraky... 

Mă strigi de trei ori cu numele pe care să nu-l spui nimănui şi, cu pruncii noştri, să te arunci în 
valuri. Eu voi veni într-o clipă. 

... S-au despărțit Egly cu copiii de soţul ei şi tatăl lor, având inimile strânse de durere, pe care și- 
o ascundeau cu atâta mai mult cu cât ştiau că se vor revedea în mare grabă. 

Bucurie şi petrecere a stârnit întoarcerea Eglyei cu cei trei copii printre oameni. Părinţii lăcrimau 
de fericire, fraţii, ca şi alţii, păreau uluiţi mai ales de bogăţia veştmintelor şi de frumuseţea şi 
scumpetea darurilor ce le adusese Egly şi pe care le împărțea cu dărnicie. 

Egly era frumoasă şi tânără ca în ziua în care plecase, iar copiii să te tot uiţi la ei. 

De-o întrebau unii sau alţii pe Egly care-i e soțul, căuta să schimbe vorba şi se grăbea ea să 
întrebe de una sau alta. 

Copiii însă spuneau că locuiesc în palat de cleştar şi tatăl lor este împărat. Mai mult nu aflau, cei 
iscoditori nici de la ei. 

Egly socotea că ceea ce vorbise ea în taină cu soțul ei copiii nici nu ştiau. De unde să bănuiască 
că neadormiții prunci ştiau toată taina... 

Egly zăbovea pe lângă părinţi şi ca să-i facă să uite lunga despărțire le cânta, le povestea fel de 
fel şi râdeau împreună. 

Fraţii ei, oameni în putere, o încercau cu vorbe dulcege. 

— Egly, rămâi cu noi. Să vie şi soţul tău... Dacă-i bogat să facem laolaltă negustorie... 

— Soţul meu nu poate face negustorie. 

— Te înduri tu să pleci şi să-ţi laşi părinţii? Uite copiii cât de bucuroşi sunt! Râd şi aleargă. În 
ţara unde locuieşti tu nu sunt fluturi şi păsări care să zboare? De ce-s atâta de uimiţi şi de jinduiți 
după joacă? 

— În ţara noastră sunt minunăţii mai multe, mai neobişnuite, dar aşa sunt copiii. Îi las să zburde, 
că mai mult de trei zile nu putem zăbovi. 

Părinţii lăcrimau, dar nu se arătau atâta de întristați văzând-o pe Egly fericită şi cu copii atât de 
frumoşi. 

Fraţii ridicau din umeri şi mormăiau că n-au înţelegere pentru o astfel de purtare. 


— Vom veni mereu să vă vedem. 

— EI, tot mai bine ar fi să ne strângem laolaltă! grăiau cu un fel de părere de bine ticluită, ca să 
ascundă sămânța răului pe care o cloceau, frații. 

Fraţii Eglyei altfel vorbeau între ei: 

— Ascunde, ticăloasa, o taină. Ea îi bogată, împărăteasă, şi nouă ne scoate ochii cu câteva daruri. 

— Să-i aflăm taina, asta-i! 

— Cum o fi împăratul? Dacă-l junghiem, Egly, vrând-nevrând, are să vie aici cu toate bogăţiile. 

— Cum să-l ucidem, dacă nu-l ştim şi nu-i cunoaştem puterea? 

— Să ispitim copiii? 

— Că bine zici, ei n-or fi atâta de şireți. 

— Numai să aibă ce să ne spuie. 

Trei zile aveau răgaz şi-n cele trei zile ei se hotărâseră să afle taina. 

Îndată au mers la Egly. 

— Soră dragă, lasă-l pe băiatul cel mare, pe Stejărel, să meargă cu noi la scos năvoadele din apă. 

— Lasă-mă, mamă! se ruga şi băiatul. 

Egly n-a vrut să strice plăcerea copilului şi s-a învoit. 

Unchiaşii se întreceau mângâindu-l şi răsfăţându-l. Îi făgăduiau fluturi asemănători florilor şi 
păsări asemeni fluturilor, dar mai cu seamă căutau să-l ispitească. 

— Pari un băiat puternic, viteaz... aşa e şi taică-tu? 

— Tata e mai viteaz şi mai neînfricat! 

— Apoi, bine, te credem, dară ce ne mai spui despre el? 

— Ce să vă spun? 

— Are oştire? Unde vă întâlniți cu el ca să mergeţi către împărăția ce ziceaţi c-o aveți? 

— Mama noastră ştie, eu vreau să văd mrejele cu peşte. 

— Altădată! se îmbufnară unchiaşii şi se întoarseră cu băiatul acasă. 

— Mâine îl plimbăm pe Frasin! spuseră ei. leri am aflat că năvoadele erau goale şi ne-am întors, 
acu au să fie pline. Are ce vedea băiatul. 

La preumblarea cu Frasin au început cu vorbele lor mincinoase: 

— Tu, Frasin, eşti mai deştept decât fratele tău. Ție o să-ţi dăm un vălog să prinzi singur peşte. 

— Ce bine-mi pare! se bucură băiatul şi văzând unchii începură să-l încerce cu vorba. 

— Care-i numele tatălui tău, măi băiete... Uite că maică-ta a uitat să ne spuie... 

— Tata e împăratul Mării şi alt nume n-are. 

— Cum o să-i dați de ştire că vă întoarceţi? 

— Are tata putere să afle... 

— Hm, nu eşti deştept cum te credeam, ce să mai fac atâta cale degeaba, ne întoarcem acasă. 

Băieţii erau încă fragezi, cu puţintei ani, dar cu mintea bogată. Auziseră ei taina pe care tatăl lor 
o spusese mamei lor, dar cum era să-l dea de sminteală şi să-i primejduiască viaţa? înțelegeau că 
unchii aceia poartă un gând ascuns şi-o vrăjmăşie. 

Egly îşi dădu îndată seama că frații ei uneltesc ceva. Până şi din privirile băieţilor văzu că-i 
ispitise şi că-i ademenise. 

Se bizuia ea că pruncii nu cunosc taina şi bucuria de a-şi vedea părinții şi de a reveni pe țărmul 
pe care copilărise de acum se întuneca şi se risipea. Îi bătea inima împinsă de-o teamă şi abia 
aştepta să se întoarcă la soţul ei, în împărăţia apei. 

A treia zi dis-de-dimineaţă, unul dintre unchi a luat-o pe Brăduţa în cârcă şi a început să se joace. 

— Vrei să mergi să vezi un cuib de pasăre cu puişori mici? O pasăre care cântă şi are ochi de 
nestemate? 

— Vreau! 

Jucându-se şi vorbind vrute-nevrute, se îndepărtă el cu fetița în spinare. 

Celălalt unchi se prefăcu că fuge ca să-i ajungă. 

— Brăduţa, să-ţi facem o coroniță din flori? 


— Da, vreau! 

— Brăduţa, în nisipul de pe malul mării se află pasărea cu puii cei mărunței! 

— Mergem! Mergem! striga copila, care nu ştia ce-i bine şi ce-i rău. 

— Nu ţi-e dor de taică-tu? 

— Ba da! 

— Ce folos, dacă nu ştii cum îl cheamă! 

— Ba ştiu... ştiu... el i-a spus mamei... şi Brăduţa le povesti toate cele auzite, dar tot, fără să fi 
uitat nimic. 

În vremea asta, Egly afla de la Stejărel şi Frasin, cei doi băieţi, cum îi ispitiseră unchii şi cum ei 
nu spuseseră ceea ce ştiau. 

— Ce ştiţi voi? 

— Ştim că l-am auzit pe tata ce-ţi spunea, dar noi n-am dezvăluit taina. 

Egly oftă bucuroasă şi în aceeaşi clipită se spăimântă. 

— Brăduţa... 

Îşi luă băieţii de mână şi alergă înspre țărm, acolo unde îi spuseseră copiii că porniseră unchii. 

Fugea Egly, fugea plângând şi hohotind. 

Unchii, dacă au aflat ceea ce au voit să ştie, s-au dosit după o barcă şi au început să cheme cu 
glas schimbat, glas îndulcit şi subțire. 

— Juraky!... Juraky!... Juraky!... 

De trei ori au strigat şi stăpânul mării, văzându-şi copila între cei doi bărbați încruntaţi, n-a mai 
ținut seama de nicio primejdie şi a ieşit pe țărm prefăcut în şarpe. 

N-a fost luptă înverşunată, luptă vitejească. 

Juraky nu avea putere, aflându-se pe pământ, şi cei doi răi îndată l-au căsăpit. 

Când a ajuns Egly, soțul ei era prefăcut în bucăţi iară sângele şiroia, înroşind nisipul. 

S-a repezit Egly, a cules trupul lui Juraky şi aşa, cu cei trei prunci, s-a aruncat în valuri. Egly 
bocea de huiau întinderile; țipau şi copiii. Valurile se ridicau ca turbate şi plânsul şi țipătul îl adunau 
în muget şi hăuire. Sălta apa cum saltă nisipul într-o sită. Era atâta zdruncin, atâta mânie, şi atâta 
durere, încât apa părea că-şi sparge matca şi-şi rupe pânzele străvezii. 

Egly îşi pierduse soţul, pruncii nu mai aveau părinte. Marea îşi pierduse stăpânul. Nu se mai 
pomenise atâta durere şi atâta răvăşire. 

Deodată palatul de cleştar, palatul ce cuprindea întinsul străfundului mării, trosni din toate 
încheieturile şi împroşcând în mii de cioburi aurii ca mierea din fagure şi verzi-ruginii ca frunzarul 
toamnei. Spre maluri veneau bucăţi din nemaivăzutul palat. Soarele se aprindea în cioburi, făcându- 
le lucii ca oglinzile din împărăţia lui Juraky. 

Oamenii au cules atunci, demult tare, şi culeg şi astăzi cleştarul cald, plin de lumini şi-şi fac 
minunate găteli. 

Purtând aceste podoabe fetele şi femeile îşi spun povestea Eglyei şi a lui Juraky. 

Ca să nu-i uite nici pe prunci, oamenii dau arborilor nume de pe țărmurile acelei mări şi copiilor 
lor dau aceleaşi nume. Pe fete le cheamă Brăduţa şi pe băieți Frasin sau Stejărel. 


Legenda castelului Trakaj 
poveste lituaniană 


Legenda ne dă veste despre cele ce s-au întâmplat în străvechi timpuri, învăluite-n ceaţă. 

Pe vremea aceea, pământul bălților se întindea făr' de hotare de-a lungul țărmului mării şi stăpân 
peste țară era Gedeminas. Mândru şi încă-n floarea vârstei, voievodul era văduv — că îi murise 
soaţa, lăsându-l cu un copilandru — cu Jury — ce se vestea că va ajunge mare viteaz şi mândria 
supuşilor. 

Voievodul Gedeminas, muşcat de tristeţe şi singurătate, găsea plăcere să cutreiere prin întinsa lui 


țară, să privească frumuseţea locurilor presărate cu lacuri ca şi cum oglinzi cereşti ar fi fost sparte şi 
cioburile împrăştiate ici-colo, unde nici nu se aştepta, 

În una din preumblări, voievodul Gedeminas s-a despărțit de alaiul ce-l însoțea şi s-a pomenit 
dus de galopul calului într-un hăţiş de luncă. A sunat din corn, ca să dea de ştire unde se află, şi n-a 
primit niciun răspuns. Atâta s-a învârtit şi s-a răsucit să iasă la cale bună, încât murgul i s-a 
înspumat, iară el, ostenit, a descălecat. A lăsat calul să pască şi Gedeminas s-a aşezat pe frunzarul 
gros, sprijinit cu spatele de un buştean acoperit cu muşchi, ca o perină. 

Poate să fi adormit preţ de o noapte, că s-a trezit numai când l-a gâdilat lumina soarelui pe gene 
şi când a prins să-i necheze calul. Nu deschise bine ochii şi prin faţa lui trecu dănţuind şi cântând o 
fată, atâta de frumoasă că nu mai văzuse alta la fel până la anii ce-i avea. Hotărât era Gedeminas să 
nu se mai însoare, mai ales că pruncul se făcuse aproape flăcăiaş. Dar inima lui se opri îndată şi îşi 
dădu seama că nu fusese o nălucă ori o vedenie, ci o fecioară, sub paşii căreia fâşâia frunzarul şi 
trosneau uşor vreascurile codrului. 

Alaiul curtenilor, după îndelungată căutare, îl găsi pe voievodul Gedeminas, cu privirea şi chipul 
schimbate. 

Viteazul voievod nu se feri să le spună adevărul, vorbindu-le cu înflăcărare: 

— Am văzut o făptură cum nu credeam că se poale afla pe pământ. Frumuseţea lumii din 
creştetul ei se desfăşura cuprinzând-o toată. 

— Măria Ta, ai întâlnit fata pădurii, stă cu bunicul ei în tainele codrilor, dar bine nu ştim nici noi 
unde. Rar se arată copila oamenilor. 

— Trebuie s-o caut şi s-o găsesc, spuse Gedeminas. Altă mireasă nu mi-am dorit până acum. Voi 
căuta-o pe frumoasa fată a pădurii, oricât de departe s-ar afla şi ori unde se ascunde. Nici nu cred că 
e departe... A trecut dănţuind şi cântând atât de aproape de mine, încât i-am desluşit chipul, 
privirea, boiul prea mândru. Mi s-a părut că mi-a atins straiul. 

Gedeminas, cuprins de focul iubirii, a bătut potecile, până a ajuns acolo unde l-au îndreptat cei 
ce ştiau locul fetei. Îi spuseseră ei să meargă pân-o ajunge la cel mai bătrân copac, ocrotitor al 
copilei şi străbun de-al ei. 

A ajuns Gedeminas la copacul pe care l-a cunoscut îndată că avea crengi ca şerpii, iară rădăcinile 
păreau alte crengi zvârcolite ca nişte gheare, drept crengi înfipte-n pământ. 

Pe fată aflase el că o cheamă Nereis şi că-şi avea culcuş chiar în trunchiul cel gros, care se 
închidea şi se deschidea ca o scoică. 

S-a aplecat Gedeminas cu adâncă închinare în faţa copacului şi i-a vorbit ca unui om în carne şi 
oase: 

— Stăpân al pădurilor, eu sunt voievodul pământului bălților, ţară atâta de mare că n-am ajuns 
încă a-i bate hotarele. Ce folos de puterea ce-o am şi de vitejia ce mi-o cântă supuşii, dacă de când 
am văzut-o pe Nereis mă simt pierit de vlagă şi de plăcerea vieții? Dă-mi-o, unchiaşule, să-mi fie 
soție şi te-oi cinsti preamărindu-ţi anii şi semeția, iar pe Nereis voi face-o fericită. 

— Te ştiu, Gedeminas, că te-am văzut... te-am văzut cu ochii frunzarului meu de câte ori treceai 
cu alaiul spre pădurile şi codrii ce-i stăpânesc. Mă aflu la grea cumpănă ca să-ţi dau vreun răspuns. 
Îţi voi destăinui totuşi o taină, atât cât se poate spune dintr-o taină. 

Nereis, neastâmpărată şi copilăroasă în pornirile ei, împinsă de dorinţa de a afla ceea ce eu 
îngrădisem fără a-i spune de ce, s-a avântat nu de mult în afara pădurii şi a mers către ţinutul 
mlaştinilor, unde se ţin lanţ bălțile şi lacurile mai mari. Acolo i-a ieşit în cale o urâciune de făptură, 
stăpâna smârcurilor şi a glodurilor. 

Nereis zburda dornică să vadă florile şi vietățile mâlului şi ale mlaştinilor, ea, urâciunea, dădea 
însă poruncă să se afunde şi să se înglodeze să fie suptă sub glodurile cele grele. 

S-a rugat copila de iertare şi, hâda stăpână s-a învoit punând-o să se lege că n-are să se mărite, că 
are să fugă de oameni şi că are să trăiască numai lângă mine, unchiaş care mi-am uitat anii şi sunt 
morocănos. Nu-i dau alta copilei decât singurătatea, adăpost în trunchiul meu şi mărunta bucurie de 
a alerga prin codri, unde mai am şi eu o putere. 


Întoarce-ţi paşii, Gedeminas. Nu vei izbuti să sfărâmi legământul. 

Oricum, să nu zici că nu ţi-s binevoitor, iaca, acu' pe cer luna e cât unghia şi tu să vii când o fi 
luna cât pâinea rotundă şi coaptă, că atunci stăpâna zmârcurilor stă şi unelteşte, temătoare de 
lumină. Atunci să vii şi are să-ți grăiască Nereia... 

Gedeminas a mulțumit unchiaşului binevoitor şi i s-au părul zilele cât săptămânile şi nopțile cât 
anii până a văzut luna rotundă şi dolofană ca obrajii rumeni şi bucălaţi ai unui copil. 

În vremea care trecea, urnindu-se la fel de greoi, unchiaşul o ispiti pe Nereis, căutând să afle o 
scăpare din lanţul cu care o legase zgripţuroaica. 

— Ți-au venit peţitori, spuse ca şi cum ar fi făcut-o în glumă, bătrânul. 

Nereia îl privi lung şi în ochii ei lucea o bucurie care se schimbă îndată în undă de mâhnire. 

— Ştiu, bunicule. A venit Gedeminas. L-am văzut dormind cu capul pe un buştean şi m-am 
veselit. M-am apropiat să-l privesc mai pe îndelete. E om zdravăn, voinic. Pe buzele lui trecea un 
zâmbet şi mi-am zis că visează. Când a deschis ochii eu am fugit. M-am dosit şi i-am auzit vorbele. 
Mă căuta, mă striga... Voia să mă vadă. El a venit, unchiaşule? 

— Da, Voievodul Gedeminas!... îmi place voievodul Gedeminas, îmi place... Nu!... Nu se 
poate! N-am voie! Stăpâna smârcurilor mă va sorbi în adânc dacă află... 

— Mergi înspre ţinuturile ei, o sfătui unchiaşul, dar nu te apropia prea tare de mlaştinile şi de 
nămolul în care te poate afunda. Strigă — într-un fel — şi întreab-o care e preţul ca să te dezlege de 
legământ. 

A alergat Nereis spre locul unde ştia că se află ţinutul cu smârcuri şi mlaştini. 

Vedea mergând prin luciul apei năframe de pământ acoperite de ierburi înalte şi ştia că dacă va 
păşi acolo, se va afunda, țarina fiind doar o amăgire de uscat pe tipsia de ape. 

— Stăpână a mlaştinilor şi a lacurilor! strigă fata către cele patru părți ale lumii. Stăpână! 

Şi nici nu-şi mântui strigarea că o şi auzi chicotind chiar în spatele ei. 

— Care ţi-e vrerea? o întrebă urâta făptură, scălâmbăindu-se şi rotind ochii înfricoşători. 

— Mi-e drag Gedeminas... a venit să mă peţească la copacul străbun. 

— Ţi-ai pierdut minţile...! 

— Te-aşi ruga... legământul... 

Ar fi vrut să vorbească Nereia, dar îndată sub picioarele ei pământul prinse a se mocirli, iară 
picioarele ei se afundară şi se înglodară. 

Scufundarea ei spre adânc o opri Izma cea rea, cu o fâlfâire a mâinilor ciolănoase. 

Se prefăcuse numai că vrea s-o mistuie în adânc pe Nereia. Îşi avea planurile ei şi voise numai s- 
o sperie. Legământul ce-l făcuse cu frumoasa fată a pădurii era începutul unui plan, începutul de 
care se agăța, ca să scape chiar ea urâcioasa de ceea ce o vestise cu ani, cu mulți ani în urmă, o 
broască râioasă. Broasca îi spusese: „Dacă n-ai să scapi de feciorul lui Gedeminas, el are să ajungă 
viteaz mare şi are să-ţi nimicească puterea. Smârcurile şi tina cleioasă se vor preface în pământ tare, 
în pământ bun pentru oameni!” 

Oprind-o prin legământ pe Nereia să se mărite îşi pusese în gând să-l aprindă de iubire pe 
Gedeminas. Să picure apoi şi-n sufletul fetei iubirea, aşa fel încât ochii lor să fie întunecaţi, şi 
privirile nestăvilite. Avea să-i subjuge şi să-i joace după voie, folosind ea focul inimilor, încât să le 
ceară jertfă chiar pe tinerelul care era singurul fiu al lui Gedeminas. 

— Să nu crezi că sunt neînţelegătoare, vorbi ea către Nereis, care stătea împlântată-n pământ ca 
şi cum s-ar fi aflat legată de butuci. Dacă vrei să te dezleg, cere-i lui Gedeminas dovadă de iubire. 

— Ce să-i cer? 

— Spune-i că-i vei fi soție dacă-ți ridică un palat-cetate, cum nu s-a mai văzut aici în împărăția 
mea. Vezi insula de colo? 

— O văd! Nu e pământ. Îi numai o amăgire cu stufăriş, jivine, broaşte şi şerpi. Acolo nu calcă 
picior de om. 

— Ce-ţi pasă ție? Poate că te duc chiar pe tine acolo între jivine. Dacă ţine cu tot dinadinsul să-i 
fii mireasă, să-ţi facă un castel-cetate. Să-l facă aicea pe lacurile mele, pe Glave, chiar în mijloc. Ți- 


am arătat insula... 

— Am să-i cer să-mi facă palatul, se hotărî Nereis. 

Zgripţuroaica o slobozi atunci pe fată din lutul care se făcea tot mai greu pe picioarele ei. 

Nereis fugi la unchiaş şi-i spuse cu de-amănuntul, iar acesta-i răspunse: 

— Ţi-a cerut ceea ce nu va putea face nicio putere omenească. 

Nereis se întristă. Încruntat şi îngândurat bătrânul pădurilor îşi foşnea frunzişul înviforat de 
durerea copilei. 

Când veni Gedeminas şi auzi ce-i cere Nereis, i se păru prea puţin şi prea uşor față de vâlvătaia 
inimii lui. 

Porunci deci Gedeminas să vie meşteri mari de pe întreaga întindere a ţării bălților. 

Cu bărci uşoare se osteneau oamenii să ridice din lemn şi din piatră temelie pentru castelul ce 
aveau să-l înalțe. Erau hotărâți să-i spună, Trakaj „Castelul de pe apă”. 

Trudeau şi îşi frământau mințile meşterii cei mari, cum să ridice castel-fortăreață pe un pământ 
care nu era decât o plămadă de glod şi de buruieni putrezite? 

Aşezau grinzi, lespezi, cărau pământ şi-l bătătoreau zadarnic. 

Se luptau cu puteri duşmănoase şi ceea ce încropeau peste zi, noaptea se afunda şi pierea ca şi 
cum n-ar fi fost. 

Voievodul Gedeminas, împovărat de greul peste care dăduse şi pe care nu-l putea dobori cu 
vitejia şi cu priceperea ce-o avea, o chemase pe Nereis să vadă cu ochii ei cum se frământă el şi cei 
iscusiţi în meşteşugul ridicării de ziduri şi de cetăţi şi cum nu izbuteau să iasă la capăt şi să prindă 
sub ochi vreun spor. 

Cum stăteau împietriți de spaima neputinței râcâind cu minţile şi inimile cam ce ar mai putea 
face, deodată se abătu peste mulţime un nor de lăcuste, şi una din capul şirului, mai mare şi mai 
urâcioasă, deschise fălcile şi grăi c-o înțeleseră şi oamenii. 

În graiul ei prefăcut, clefăit şi fornăit, Nereis se temu ca nu cumva să fie ascunsă zgripţuroaica 
smârcurilor şi prinse a tremura. 

Se temea să nu se abată cu vreun rău asupra lui Gedeminas ori să pice pe capul ei. Nici nu bănuia 
ura ce i-o purta lui Jury. 

Abia se înțelegea ce mârâia, ascunsă-n negura stolului de lăcuste. Părea să fiarbă cazanul răutății 
în vorbele ei. 

— Degeaba v-aţi bucurat, neputincioşilor. Gedeminas, n-ai să ridici palatul-cetate. N-ai putere! 
Eşti un bicisnic! Nereis nu-ţi va fi mireasă. Numai eu ştiu taina. Numai eu! Zidurile cer sânge de 
om. Om tânăr de viu să fie îngropat la temelie! 

Se depărta afurisitul glas, ca huruirea furtunii ce cade pe văi pustii. 

Rămase însă pecetea celor spuse, scrisă în minţile şi inimile celor ce auziseră. Gedeminas pusese 
bărbia în piept, gândindu-se la felul în care-l înfruntase glasul acela atâta de rău şi hain. „Vor 
zidurile trup tânăr îngropat de viu şi dat jertfă? Oare numai aşa voi izbuti?” se întreba el. 

Se plecă înaintea lui Gedeminas mai marele meşterilor şi grăi răspicat: 

— Măria Ta, noi am muncit făr-de răgaz, făr-de cruţare, vrem să vedem castelul-cetate, vrem să-l 
vedem. Să-i dăm temeliei prețul cerut. Hotărăşte-te, măria ta, ca să nu rămânem de ocară. 

— Să vină fecioarele din palate şi din colibe, să vie gătite ca şi cum ar fi mirese. În braţe să ducă 
flori şi pe creştete coroane. 

S-a făcut şirag lung din cele mai mândre fecioare şi împodobite, privind ca ciutele speriate, 
trecură pe sub turnul unde țintaşi anume puşi trebuiau să nimerească pe cea sortită morții, ciupindu- 
i trupul cu o săgeată. 

Zbârnâiră săgețile, păsări negre, prevestitoare de moarte, dar, spre mare mirare, ele nimeriră în 
buchetele de flori. 

— Să treacă feciorii! se auziră strigând glasurile. 

Gedeminas dădu poruncă să se afle între cei ce se înşiruiau mândri ca stejarii cei tineri chiar Jury, 
singurul lui fiu. 


Zbârnâiră iarăşi săgețile țintaşilor şi se făcu murmur mare de spaimă şi de durere. Săgeata se 
înfipsese în umărul lui Jury. 

Jury — feciorul cel mândru, feciorul care nu ajunsese la anii meniţi să-şi arate iscusinţa şi 
vitejia, trebuia zidit la temelia cetăţii. 

Gedeminas îşi ştergea lacrimile, dar înapoi nu putea da. Pierită la suflet se afla şi Nereis, care ştia 
că la mijloc se află uneltirea stăpânei smârcurilor, urâciunea glodului şi a mocirlei. 

O şi văzură cei din gloată, cum vine, îndată, luând înfăţişarea de hâdă zgripţuroaică, să-l ia în 
stăpânire pe Jury. Hohotea şi chicotea. „Smârcurile sunt ale mele! Lacul Glave cu ostroavele lui se 
află sub stăpânirea mea! Jury e preţul, preţ scump, Gedeminas!” şi râdea hâda şi se bucura. 

Tânăr şi fraged era Jury, dar deodată simţi în el val de curaj şi de vitejie. 

Era tulburat de puterea care-i vuia în sânge şi de dorinţa de a o înfrunta pe zgripțuroaică. 

leşi Jury din şiragul feciorilor, se feri de căngile mâinilor celei ce stăpânea smârcurile şi 
mlaştinile şi strigă el cu glas tare: 

— Înainte de a merge la moarte, îngăduiți-mi să grăiesc mamelor, surorilor şi fecioarelor ce se 
află de față. Trei sunt întrebările mele, să mi se spună: Ce este mai uşor, ce este mai dulce şi ce este 
mai tare pe lume? 

Strigară laolaltă cele întrebate: 

— Uşor este fulgul! Dulce e mierea! Tare e piatra! 

— Eu altfel gândesc, îndrăzni Jury. Uşor e pruncul ce-l poartă mama pe braţe. Dulce e laptele ce- 
l ia pruncul de la sânul celei ce-l hrăneşte. Mai tare ca piatra sunt inimile celor ce lasă un tânăr să 
fie zidit la temelia unei cetăți, preţ pentru învoirea cu o zgripțuroaică. 

— Aşa e! Aşa...! şi glasurile se prefăcură în vuire. Jury are dreptate! 

— Jury să nu mai fie sortit morții! 

— Nu ţi-l dau pe Jury! strigă puternic Gedeminas. Nu ţi-l dau, şi ieşi să se împotrivească 
voievodul, care se deştepta ca dintr-o toropire şi amorțire. 

Zgripţuroaică se şi repezise asupra lui Jury. 

Fragedul tinerel ajuns deodată la puterea celor viteji puse mâna pe paloş. 

Ochii zgripţuroaicei se făcură talere de cărbuni aprinşi, iar trupul ei începu să se şerpuiască drept 
ca al unei jivine. 

Neînfricat, Jury se avânta la luptă. Din balaur zgripțuroaica izbită de paloş se prefăcu în 
salamandră. O tăia Jury în bucăți. Fărâmele se prindeau laolaltă şi se întregeau, făcând-o iarăşi 
întreagă. Jury îi zdrobi capul şi îi pisă trupul, spulberându-le cu suflarea lui fierbinte. 

Nu rămaseră din zgripțuroaică decât nişte zdrenţe şi nişte bălți de venin. 

Oamenii auziră cu toţii glasul broaştei râioase, care-i prevestise zgripţuroaicei moartea din tăişul 
săbiei lui Jury: 

— S-a împlinit sorocul! Ai pierit, stăpână a smârcurilor şi a mocirlelor! 

Pe vârful paloşului, Jury ridică zdrenţele rămase din trupul zgripţuroaicei. 

— Pieliţele acesteia să le îngropăm la temelia castelului! strigară meşterii mari şi calfele. 

Au mers cu alai Gedeminas, cu Nereis şi Jury şi au îngropat în ostrovul de pe lacul Glave ceea ce 
mai rămăsese din urâcioasa stăpână. 

Ândată, ca prin minune, apa băltită s-a retras în adânc; smârcurile s-au zbicit, glodurile s-au 
netezit. 

Ostrovul mocirlos se prefăcea în grădină minunată. Meşterii cei mari, ajutaţi de mulțimea 
calfelor, îndată au aşezat temelia castelului. 

N-au zăbovit nici cu ridicarea zidurilor înalte. Prindeau aripi pentru strădania de a ridica palatul- 
cetate, cum nu se afla altul pe lume. 

Şi aşa, ca o minune, ce pare zugrăvită pe cer, se arătă ochilor palatul-fortăreață, cu numele Trakaj 
„Castelul de pe apă”. 

Trakajul zidit de Gedeminas pentru Nereis nu s-ar fi ridicat fără de vitejia şi iscusința frumosului 
prinț Jury; Jurycu plete de aur. 


Privesc spre Trakaj oamenii şi nu le vine a crede că ar putea fi un palat fortăreață şi nu o corabie, 
plutind pe apa neclintită a lacului Glave. 

În apă se oglindește de jur împrejur această uriaşă corabie, iară foişoarele, turlele, crenelurile par 
întocmite din pânzele urcate pe catarge, pânze care-s rotunjite şi unduite de vânt, murmurând 
neîncetat legenda castelului Trakaj. 


Iepurii şi oile 
poveste estonă 


Într-o bună zi, iepurii au hotărât cu toţii să se adune în pădure, să ţină sfat mare, ce să facă, ce să 
dreagă, să nu mai fie socotiți cei mai laşi şi cei mai fricoşi dintre toate animalele. Ajunseseră de 
râsul lumii. 

— Până şi copiii ne dau exemplu ca fricoşi, spuse iepurele. 

— N-am văzut măcar o dată, un animal, cât de mic, să se înspăimânte de noi. Dimpotrivă, tot 
noi, de cum simţim o altă vietate, o luăm la goană, adaugă un altul. 

— Nu-i o viață demnă! Ce-i de făcut? întrebă un al treilea. 

— Eu zic să ne înecăm cu toții! Mai bine să murim, decât să ducem o viaţă ruşinoasă! încheie al 
patrulea iepure. 

Şi iepurii în cor au răspuns” Da!”. Şi toți câţi erau la sfat au pornit-o degrabă, în coloană, spre 
râul cel mai apropiat. 

Pe marginea râului se adăpau liniştite nişte oi. La vederea atâtor iepuri alergând, oile se speriară 
şi o luară la fugă; după ele, câinii, şi după câini, ciobanii, care nu înțelegeau ce anume le speriase pe 
oi. 

Iepurii au rămas încremeniţi de ceea ce au văzut cu ochii lor, căci nu le venea să creadă. Existau 
totuşi vietăţi cărora să le fie teamă de ei? Atunci de ce să se mai înece? Se răcoriră cu apa proaspătă 
a râului, după atâta alergătură şi apoi, ţine-te de râs... şi dacă nu crăpară ei râzând de păţania 
aceasta, crăpară în schimb buzele lor... şi de atunci toţi iepurii au rămas cu buzele crăpate. 


Povestea poveştilor 
poveste letonă 


În vremurile de demult trăia într-o mlaştină un drac. Odată, acest drac a făgăduit un sac întreg de 
galbeni celui ce-i va spune o poveste pe care el n-o mai auzise vreodată. Au venit mulţi amatori de 
aur din felurite locuri şi câte poveşti nu i-au povestit! Dar numai ce începeau povestea, dracu striga: 

— O ştiu! O ştiu! şi o spunea el până la sfârşit. 

Un tată avea trei feciori: primii doi, cei mari, erau deştepţi, al treilea, cel mic, era prost. Se 
gândiră să meargă şi ei să-i spună dracului poveşti. Se duse mai întâi fratele cel mare şi-i zise: 

— Bună seara, boier preamilostiv! 

— Bună seara, fiule! îi răspunse dracu. 

Şi începu fratele cel mare să povestească. Povesteşte el, povesteşte, dar nici n-ajunge bine la 
jumătatea poveştii că dracu începe s-o spună el mai departe. Aşa că n-a ieşit nimic. Dracu mai 
pusese o condiţie: celui ce nu va reuşi să-i spună o poveste pe care el să n-o ştie, îi va jupui trei fâşii 
de curele din spinare. 

Când băiatul cel mare termină toate poveştile care le ştia, dracu îi jupui trei curele şi-l lăsă să 
plece acasă. 

A doua zi, era pe înserate: fratele cel mijlociu se duse la drac să-i spună poveşti. Când ajunse, îi 
zise ca şi frate-su cel mare: 

— Bună seara, boier preamilostiv! 


— Bună seara, fiule! la fel îi răspunse dracu. 

Fratele cel mijlociu povesti toate poveştile pe care le ştia. Dar ce folos, dacă şi dracu le ştia pe 
toate! Şi dracu îi jupui trei curele din spinare, după care îi dădu drumul acasă. 

A treia zi, seara, plecă şi prostul să-i spună dracului poveşti. Taică-său, e drept, nu voia să-l lase: 
o să-i jupoaie şi lui curele din spinare, dar nu putu să-l oprească în niciun chip. Când prostul ajunse 
la drac în mlaştină, îi zise: 

— Bună seara, drace. 

— Bună seara, fiule, îi. Răspunse dracu. Dar prostul i-o reteză scurt: 

— Eu nu sunt fiul tău! Nu vrei mai bine s-asculţi o poveste? 

— Ah, cât de mult doresc! zise dracu. Însă dacă n-o să-mi spui o poveste pe care n-am mai auzit- 
o, O să-ți jupoi trei curele din spinare! 

Aşa să fie! Prostul fu de acord. Dar mai adăugă: 

— lar dacă tu mă vei întrerupe, spunându-mi că aşa ceva nu-i cu putință, eu o să-ți jupoi din 
spinare şase curele! 

Ce să-i faci, vrei nu vrei, trebuie să asculți povestea! Iar prostul începu aşa: 

— Suntem la tata trei feciori, tata e al patrulea, iar eu al cincilea. 

Dracu era cât pe aci să strige că aşa ceva nu e cu putință, clar îşi luă seama că o să i se jupoaie 
şase curele din spinare şi tăcu. 

Jar prostul povesti mai departe. 

— Odată, ne-am dus să curățăm de tufişuri o poieniță. Ne-am apucat şi am curăţat o poieniță 
mare-mare. Dimineaţa, ne uităm şi poienița ia-o de unde nu-i. Am căutat-o noi, dar degeaba. 
Aproape două conace din zi am căutat-o, însă fără niciun folos. Deodată am zărit un țăran care tăia 
o coadă pentru greblă. Mă dau mai aproape şi văd că țăranul sprijinea vârful cozii într-o poieniță 
mare-mare. Mie ce-mi pasă? Eu mi-s, tânăr şi puternic, aşa că am aruncat coada greblei la nouă 
verste depărtare. Aşa ne-am găsit poienița. Ne-am apucat de semănat. Trei zile am semănat un 
grăunte şi jumătate de orz. A răsărit nişte orz de ți-era mai mare dragul! L-am cosit, l-am treierat şi 
ne-am apucat să facem din el bere. Şi, ce să-ţi spun, am făcut o şură şi jumătate de bere! Şi-am 
încins un chef ca-n basme: şaptezeci de ţărani şi şaptezeci de cai au băut trei zile şi trei nopți în şir. 
Berea s-a terminat, dar am mai scurs de pe fund încă trei butoaie şi jumătate. 

Ei, şi ne-am îmbătat serios. Ne-am apucat să prindem muşte şi să le vârâm în sac. Asta era 
tocmai în vremea când la nemți se scumpiseră muştele. Dădeau o vacă pe-o muscă. O vacă pe-o 
muscă! Aflând asta, ce să zic? Eu mi-s tânăr şi puternic, aşa că am aruncat sacul cu muşte pe umăr 
şi am pornit spre țara nemților. Acolo, pentru fiece muscă am căpătat câte o vacă. Pentru fiece 
muscă — o vacă! Aveam acum atâtea vaci, că poate nici baronul n-avea aşa de multe. Nu puteam 
singur s-o scot la capăt cu ele. A trebuit să le încarc pe-o corabie ca să le duc pân-acasă. Numai că 
pe mare s-a stârnit o furtună care-a prefăcut corabia în țăndări şi-a aruncat-o pe malul celălalt. Stam 
şi mă gândeam ce să fac. Ei, dar ce-mi pasă? Eu mi-s tânăr, puternic şi numaidecât mi-a dat prin cap 
ce să fac: am apucat o vacă de coadă, am învârtit-o binişor şi am aruncat-o peste mare. Am apucat-o 
pe-a doua şi tot aşa mereu. Astfel mi-am trecut dincolo toate vacile mele cele frumoase. Mai 
rămăsese una şchioapă. Dar atunci mi-am dat seama: da' eu cum o să trec peste mare? Ei, dar, ce-mi 
pasă? Sunt tânăr şi puternic, o să mă azvârl singur peste mare. Am apucat vaca şchioapă de coadă, 
am învârtit-o de vreo zece ori în jur şi am azvârlit-o peste mare, ținându-mă de coada ei. Aşa am 
zburat cu vaca cea şchioapă peste mare. Aici a trebuit să alerg până mi-am strâns toate vacile. Dar 
mie ce-mi pasă. Sunt tânăr şi puternic! Le-am legat de coarne pe cele mai nărăvaşe. Dumnezeu, 
văzând câte vaci am, mă întreabă dacă nu vreau să le tai şi din pieile lor să fac papuci. Toţi sfinţii îşi 
cam tociseră papucii şi, de! trebuie să-i încalţe pe toți. Şi pe cei mari şi pe cei mici. Şi mi-a făgăduit 
Dumnezeu o grămadă de bani. Am tăiat toate vacile, iar din pieile lor am făcut papuci: din pieile 
mai groase — pentru sfinţii cei mari, din cele mai subțiri — pentru îngeraşi. Acum altă belea: cum 
să trimit papucii în cer? Nimeni nu vine după ei, şi mai trebuie să iau şi banii de-acolo. Am luat 
atunci toate cozile vacilor şi le-am legat una de alta. Am făcut o frânghie lungă-lungă. Am legat 


papucii de un capăt, iar pe celălalt — ce-mi pasă? Sunt tânăr şi puternic! l-am învârtit şi l-am 
azvârlit în sus, în cer. L-am azvârlit lui Sfântu Petru drept în mână. El a apucat capătul frânghiei, 
trăgându-mă şi pe mine odată cu papucii. A luat papucii şi mi-a plătit banii. Doream să ajung şi cu 
in cer, dar nu m-au lăsat: m-au înhăţat şi m-au aruncat în jos. S-a iscat un vânt puternic, care m-a 
dus într-o mlaştină mare. Cum am căzut, am intrat în smârc până la gât. „Ei, îmi zic, mi-a sosit 
sfârşitul!” Deodată, ce-mi văd ochii? Un urs fugind, iar după el gonea un iepure, vrând să-l prindă. 
Aveam de gând să mă prind de coada ursului, dar mi-am zis: iepurele e mai puternic, de vreme ce 
vrea să prindă ursul. Aşa că m-am prins de coada iepurelui: când a trecut pe lângă mine — eu, ce? 
eu mi-s tânăr şi puternic — hăț! l-am apucat de coadă. Cât de mult dorea să scape! Trage el, trage şi 
mă smulge din smârc, numai că, săracul, a rămas fără coadă. 

Dracu asculta şi asculta, rămăsese chiar cu gura căscată, dar n-avea ce să spună. Povestea asta n- 
o mai auzise şi se temea ca nu cumva, din întâmplare, să scoată vreun strigăt: atunci i-ar fi jupuit 
şase curele din spinare. Se uită prostii: dracu tremura de frică. Atunci strigă la el: 

— Ce? Nu cumva nu ţi-a plăcut povestea? lar dacă nu crezi că totul s-a petrecut întocmai, na, 
uite coada iepurelui! 

Acestea zicând, prostul aruncă pe macă o coadă de iepure. Acum dracu crezu că totul a fost într- 
adevăr aşa şi se sperie şi mai tare. Nu-i de glumit! însuşi Dumnezeu a stat de vorbă cu prostul si i-a 
comandat papucii. Ba încă mai aruncă vacile peste mare ca pe nişte pietricele. Dracu îi dădu pe loc 
flăcăului un sac cu galbeni, greu de nu-l puteau urni, şi-i porunci să se care mai repede acasă: nu 
vrea să mai audă de el. 

Prostul nici că acrea altceva. Azvârli sacul pe umăr şi-o porni spre casă, parcă era un general. 
Taică-său şi frații mai mari se mirară nevoie mare de norocul lui, dar prostul nu făcea altceva decât 
să râdă. Îşi construi un palat mare şi trăi în el împărăteşte. 


Du-te nu ştiu unde şi adu nu ştiu ce 
poveste letonă 


Trăia odată un rege ce avea un slujitor credincios, pe care îl iubea foarte mult. Într-o zi, regele 
cumpără un armăsar neînvăţat la călărie. Dar nimeni nu putea să-l îmblânzească: oricât s-au zbătut 
— degeaba, calul a rămas sălbatic precum a fost. Atunci regele îi zise slujitorului: 

— Încearcă tu să-l îmblânzeșşti pe năzdrăvanul ăsta! Bine. Slujitorul făcu cum făcu şi sări 
sprinten pe armăsar. La început vru să-l pornească la pas, să se-nveţe să meargă înşeuat. Dar nici 
vorbă de-aşa ceva! Calul, ca înţepat, se smuci într-o parte şi o porni ca vântul, ridicând în urmă-i 
nori de praf. Şi multă vreme goni prin păduri şi prin mlaştini. De mult ajunseseră prin locuri 
necunoscute, dar calul galopa întruna. Din fericire însă, în calea lor se iviră doi copaci crescuți 
alături. Între ei — o deschizătură strimtă, ca o portiţă îngustă. Cum calul gonea drept spre ei, când 
să treacă rămase înțepenit între cei doi copaci. Se înțepenise ca într-o menghină, aşa că, viind 
nevrând, se opri. 

Slujitorul, ce să zică, era mulțumit, dar după ce cobori de pe cal se uită încoace şi-ncolo: totul era 
străin, necunoscut şi pustiu. Ce să facă? Hotări să meargă încotro va vedea cu ochii. Poate va întâlni 
pe undeva vreun suflet de om. Merse el ce merse, până dădu într-o poieniță. În mijlocul poieniţei — 
o căsuţă. Când să intre, îi ieşi înainte un bătrânel cărunt. Îşi dădură bineţe, apoi bătrânul îl întrebă cu 
blândeţe: 

— Încotro ţi-e drumul, fiule? 

Uite aşa, aşa, răspunse slujitorul, s-a rătăcit şi a obosit, şi-l roagă să-i arate drumul spre casă. 

— EI, fiule, cel ostenit trebuie să se odihnească. Ce-o să faci acasă? Mai rămâi puţin aici, la 
mine! Slujitorul mulţumi bătrânului pentru cuvintele frumoase şi rămase. 

Lângă căsuţa moşneagului se afla o livadă tare frumoasă, iar în ea câteva rânduri de garduri, 
fiecare cu câte o poartă. 


Băiatul ar fi dorit să se plimbe prin livadă, dar moşneagul îi zise: 

— Stai puţin, nu-i aşa de simplu să te plimbi prin această livadă! Uite, ia legătura asta de chei, 
deschide orice poartă şi plimbă-te pe unde pofteşti. Dar poarta legată cu curmei să n-o deschizi, şi 
nici să nu priveşti peste ea. 

În prima zi slujitorul se plimbă prin livadă, dar de poarta legată cu curmei nu se atinse. Se 
plimbă şi a doua zi, dar tot nu se apropie de ea. Insă în cea de a treia zi îşi zise: „Oare ce-ar putea fi 
acolo? Am voie să umblu peste tot, numai acolo nu. lacă, înadins, am să mă uit”. Slujitorul dezlegă 
curmeiul. Deschise portiţa şi, în faţa lui, apăru o câmpie întinsă. În mijlocul ei strălucea un lac 
liniştit. Se apropie de lac, se minună privindu-l, iar când vru să se întoarcă acasă auzi ceva fâlfâind 
în aer. Şi ce-i văzură ochii? Pe mal se lăsară din zbor trei rațe albe şi, cât ai clipi din ochi, se 
prefăcură în trei zâne nespus de frumoase. Își aruncară veşmintele şi intrară în apă. Băiatul îşi zise: 
„Ptiu, drace! Asemenea fete frumoase n-am văzut de când sunt. Ce-ar fi să mă duc, aşa, să mă uit 
mai de-aproape la veşmintele lor?” 

Slujitorul ridică straiele uneia dintre fete şi le privi, minunându-se nevoie mare. Dar zâna ale 
cărei straie le luase îl zări şi îşi zise că nu-i a bine. Înotă spre mal şi îl rugă: 

— Nu-ţi bate joc de mine, voinicule bun! Rogu-te, pune straiele de unde le-ai luat! 

Ce să facă? Puse straiele la loc. În aceeași clipă, fecioarele se prefăcură în rațe, iar pe flăcău îl 
transformară în hulub. Rațele se ridicară în văzduh şi se făcură nevăzute. Na-ţi-o bună! 

Seara, când moşneagul se întoarse acasă, zări pe gard, în curte, un hulub. Îşi dădu îndată seama 
despre ce era vorba. Îl mustră pe slujitor şi-l prefăcu iarăşi în om. A doua zi, bătrânelul plecă din 
nou, lăsându-l pe slujitor singur acasă. Slujitorul se plimbă încolo şi-ncoace prin livadă până nu mai 
putu răbda. Dezlegă curmeiul, deschise poarta şi porni spre lac. Făcu câţiva paşi pe mal, privi apele 
lacului şi, când vru să se întoarcă, prin aer se auzi un fâlfâit uşor. Veniseră din nou cele trei rațe 
albe. Se prefăcură în trei zâne frumoase şi intrară în apă. Slujitorul îşi zise: „Fie ce-o fi! Asemenea 
zâne nu vezi în fiecare zi. Ce-ar fi să mă duc, aşa, să privesc mai de-aproape la veşmintele lor?” Luă 
slujitorul straiele uneia dintre zâne, le privi din toate părțile minunându-se nevoie mare. Dar zâna, 
ale cărei straie le ridicase, îl zări şi îşi zise că nu-i a bine. Înotă spre mal şi-l rugă: 

— Nu-ţi râde de mine, voinicule bun! Rogu-te, pune straiele de unde le-ai luat. 

Ce să facă? Dacă îl roagă atâta! Şi puse straiele la loc. În aceeași clipă, zânele se prefăcură în 
rațe, iar pe băiat îl preschimbară în porc. Apoi se ridicară în văzduh şi se făcură nevăzute. 

Seara, când moşneagul se întoarse acasă, zări în curte porcul şi pricepu îndată despre ce era 
vorba. Îl prefăcu pe slujitor iarăşi în om şi-i zise: 

— Dacă ţi-a căzut cu tronc vreuna dintre zâne, însoară-te cu ea. 

— Uşor de zis, însoară-te! îi răspunse băiatul. Nu vrea să rămână cu mine. Cum îi dau straiele, se 
şi face nevăzută. 

— Nu vrea să rămână! Da' ce, e proastă să rămână? De ce i-ai dat straiele? De ce ai cedat 
rugăminților? Să nu-i mai dai straiele până nu se va jura că rămâne cu tine. 

A trei zi bătrânelul plecă iar de-acasă. De data asta slujitorul dezlegă numaidecât curmeiul, se 
apropie de lac aşteptând să sosească rațele cele albe. Iaca, ele sosiră, se prefăcură în zâne, se 
dezbrăcară şi intrară în apă. Slujitorul ridică straiele zânei pe care o îndrăgise, le privi din toate 
părțile minunându-se. 

— Hei, dacă-i vorba de straie, apoi pe-acestea am să le iau! 

Zâna înotă spre mal şi-l rugă pe slujitor: 

— Nu-ţi râde de mine, voinicule bun! Pune straiele de unde le-ai luat. 

— Poţi să mă rogi mult şi bine, eu n-o să le pun! Făgăduieşte-mi că vrei să fii nevasta mea şi n-o 
să mai zbori de la mine. Atunci o să-ţi dau straiele. 

Zâna încercă în fel şi chip să-l facă să-i dea înapoi straiele. Însă până la urmă îi făgădui şi se jură 
să nu mai zboare nicăieri, oricât ar ruga-o surorile ei. 

Slujitorul îi dădu zânei straiele. Ea se îmbrăcă şi porniră împreună spre căsuţa moşneagului. lar 
surorile ei se prefăcură în rațe şi dispărură în zbor. Seara, când bătrânul se întoarse acasă, îl cunună 


pe băiat cu zâna. Într-o zi, slujitorul îi spuse moşneagului: 

— Trebuie să mă duc cu nevasta acasă. Regele o fi îngrijorat, nici nu ştie ce s-a întâmplat cu 
mine. 

— Du-te, fiule, du-te! îi răspunse bătrânul, şi să fii fericit. Dar ia seama, nu te lăuda în faţa 
regelui că ai nevastă frumoasă. Ar fi bine nici să nu ştie că te-ai însurat. Bine. Slujitorul s-a întors 
acasă şi n-a spus la nimeni că s-a însurat cu o fată frumoasă ca o zână. La început totul a mers bine. 
Însă, curând, regele începu să bage de seamă că slujitorul său se schimbase tare mult. Oriunde ar fi 
fost şi orice ar fi făcut, totdeauna căuta să se întoarcă mai repede în odăița lui. Într-o zi, tot aşa, 
pentru a nu ştiu câta oară, slujitorul se făcu nevăzut de lângă rege. Dar de data asta regele îl urmări. 
Furişându-se până lângă odăița slujitorului, se uită pe gaura cheii. Tare mult voia să ştie ce face 
slujitorul său acolo. Şi regele văzu că slujitorul are o nevastă frumoasă ca soarele. 

„Aşa nu merge! gândi regele. Asemenea frumuseţe numai regelui i se cuvine. Cum să i-o iau? la 
să chem vrăjitorul.” 

Şi vrăjitorul veni. 

— Despre ce e vorba? întrebă el. 

— Uite aşa, aşa, slujitorul are o nevastă frumoasă ca soarele. Cum să facem ca această zână să 
fie a regelui? 

— Cum să facem? zise vrăjitorul. Dă-i slujitorului o muncă pe care să n-o poată duce la capăt. 
Atunci îi faci de petrecanie şi te însori cu văduva lui. Mâine o să-ți spun ce muncă să-i dai; asta-i o 
treabă grea, trebuie să mă gândesc. 

Dis-de-dimineaţă, vrăjitorul se grăbi să meargă la rege pentru a-i spune ce muncă a găsit 
slujitorului. În drum, trebuia să treacă peste o punte. De sub punte ieşi deodată un om cu totul şi cu 
totul în alb, care-i zise vrăjitorului: 

— Unde te duci, nelegiuitule? Dacă regele n-o să-i dea pace slujitorului, o să pieriți amândoi: şi 
tu, şi el! Vrăjitorul dădu din mână: 

— E! Trăncăneşte ce vrei! 

Şi se duse în drumul său. Când ajunse la rege, îi zise: 

— Porunceşte slujitorului să-ți aducă cel mai mare leu din lume, care trăieşte în împărăţia de 
peste nouă mări şi nouă ţări. 

Regele chemă slujitorul şi-i porunci: 

— În împărăţia de peste nouă mări şi nouă ţări, trăieşte cel mai mare leu. Să mi-l aduci aici, şi cit 
mai repede, altfel, unde-ţi stau picioarele, acolo-ţi va sta şi capul! 

Când auzi acestea, slujitorul tare se mai întrista. Se duse la nevastă-sa şi-i povesti totul, dar 
nevasta îi spuse, mângâindu-l: 

— Nenorocirea asta nu-i aşa de mare! Culcă-te şi dormi ca să prinzi puteri, iar cu, în noaptea 
asta, o să ţes un ştergar înflorat şi o să-ţi pregătesc merinde pentru drum. Dar ia seama la sfatul 
meu: să ai grijă de ştergar, dacă o să-l pierzi, n-o să ai noroc. 

Slujitorul se linişti şi adormi într-un somn dulce. Iar nevastă-sa, toată noaptea, ţesu şi cusu un 
ştergar atât de frumos cum nu se mai văzuse în acel regat. În zori ştergarul era gata. Zâna cea 
frumoasă îşi trezi bărbatul şi-l petrecu la drum lung. Merse slujitorul o zi, merse două, merse o 
săptămână, merse două, dar drumul său nu mai avea sfârşit. În săptămână a treia, pe o noapte 
întunecoasă, zări în depărtare o luminiţă. Când ajunse mai aproape dădu peste o căsuţă. Bătu la uşă. 
Îi deschise o fecioară care îl pofti cu blândeţe să intre. Fata îl ospăta pe călător cu bucate, îi aşternu 
patul să se culce, iar a doua zi, dis-de-dimineaţă, îi aduse apă să se spele. Dar prosop să se şteargă 
nu-i dădu. Nu-i nimic, slujitorul se şterse cu ştergarul cusut de nevastă-sa. Fata văzu ştergarul cel 
înflorat: 

— Arată-mi-l! zise. Ştergar ca ăsta numai sora mea ştie să facă. De unde-l ai? 

— Uite aşa, aşa îi povesti slujitorul. Nevastă-mea l-a ţesut şi l-a brodat cu râuri. 

— Vasăzică, nevasta ta e sora mea. Bine că am aflat acest lucru. Din pricina ei ţi-a poruncit 
regele să-i aduci leul cel mare! Bine că am aflat acest lucru! 


Spunând acestea, fecioara îi smulse ştergarul şi ieşi afară din casă. Slujitorul se sperie: 

— De-acum ce-o să fie? Nevasta mi-a poruncit cu asprime să am grijă de ştergar. Numai de nu s- 
ar pierde! 

Dar se îngrijorase degeaba, căci fata se întoarse de îndată. 

— lată-ţi ştergarul! zise. Am aflat cum vei putea îndeplini porunca regelui. Nu departe de aici, se 
află o luncă mare, iar acolo o să găseşti leul. La marginea luncii creşte un tufiş de spini, în 
apropierea căruia doarme leul. Chiar lângă tufiş se joacă puii leului. Tu să te apropii târâş de tufiş şi 
să prinzi unul din puii leului, dar să-l strângi bine, să urle cât mai tare. Leul va sări asupra ta, dar tu 
să-i arunci ştergarul peste bot. Atunci el va deveni blând ca un câine, te va lăsa să-i legi ştergarul în 
jurul gâtului şi să-l duci unde vei pofti. 

Slujitorul făcu întocmai şi prinse leul fără nicio greutate. ÎI duse regelui, regele porunci să i se 
dea drumul în grădină, după care îl chemă pe vrăjitor. 

— Ce muncă să-i mai dau acum slujitorului? Leul l-a adus! N-a ieşit ca tine! 

— Aşteaptă până dimineaţă! E o treabă nespus de grea, trebuie să mă gândesc. 

A doua zi, de cum se crăpă de ziuă, vrăjitorul alergă în mare grabă la rege. În drum trebuia să 
treacă peste punte. De sub punte ieşi deodată un om în alb şi-i zise vrăjitorului: 

— Unde te duci. Tâlharule? Dacă regele n-o să-i dea pace slujitorului, o să pieriți amândoi — şi 
tu, şi el! 

Vrăjitorul dădu însă din mână: 

— E! Trăncăneşte ce pofteşti! 

Şi porni mai departe. Când ajunse la rege, îi spuse: 

— Porunceşte slujitorului să-ți aducă marele măr înflorit, ce se află în împărăţia de peste nouă 
mări şi nouă țări. 

Regele chemă pe slujitor şi-i dădu poruncă: 

— În împărăţia de peste nouă mări şi nouă ţări se află un măr mare înflorit. Să mi-l aduci aici, 
dar cât mai repede; altfel, unde-ţi stau picioarele acolo o să-ți stea şi capul! 

Auzind acestea, slujitorul tare se mai întrista. Se duse acasă şi povesti totul nevestii. Dar nevasta 
îi spuse, mângâindu-l: 

— Nenorocirea asta nu-i aşa de mare! Culcă-te şi dormi. Între timp, eu o să ţes un ştergar înflorat 
şi o să-ți pregătesc merindea pentru drum. Dar ia seama la sfatul meu: ai grijă de ştergar; dac-o să-l 
pierzi — n-o să-ți meargă bine. 

Slujitorul se linişti şi se duse să se culce. Iar nevastă-sa, toată noaptea, fără întrerupere, țesu şi 
cusu un ştergar atât de frumos, cum nu se mai văzuse în acel regat. În zori ştergarul era gata. Zâna 
îşi trezi bărbatul şi-l petrecu la drum lung. 

Merse slujitorul o zi, merse două, merse o săptămână, merse două, dar drumul său nu mai avea 
sfârşit. În cea de a treia săptămână, pe-o noapte ploioasă şi întunecoasă, slujitorul zări în depărtare o 
luminiţă. Când ajunse mai aproape, dădu peste o căsuţă, bătu la ușă. Îi deschise o fată, care-l pofti 
cu blândețe să intre. Fata îl ospăta pe călător, îi aşternu să se culce, iar a doua zi, dis-de-dimineaţă, îi 
aduse apă să se spele, numai prosop nu-i dădu. Slujitorul se spălă, dar văzu că n-are prosop. Ce să 
facă? Se şterse cu ştergarul cusut de nevastă-sa. Fecioara zări ştergarul cel înflorat: 

— Arată-mi-l! zise. Ştergar ca ăsta numai sora mea ştie să facă. De unde ai acest ştergar? 

— Uite aşa, aşa, îi povesteşte slujitorul. Nevasta mea l-a ţesut şi l-a brodat cu râuri. 

— Vasăzică, nevasta ta este sora mea. Bine că am aflat acest lucru! Din pricina ei ţi-a poruncit 
regele să-i aduci marele măr înflorit! 

Spunând acestea, fecioara îi smulse ştergarul şi ieşi afară. Slujitorul se sperie: 

— De-acum ce se va întâmpla? Nevasta mi-a dat poruncă aspră să am grijă de ştergar. Numai de 
nu s-ar pierde! Dar degeaba se întristase, căci fecioara se întoarse de îndată. 

— lată-ți ştergarul! zise. Am aflat cum vei putea împlini porunca regelui. Nu departe de-aici se 
află acest marele măr înflorit! 

Mărul se va face mic, cât o floricică şi o să-l poţi duce regelui ca pe-un fulg. Îndată ce-ajungi cu 


el acasă, sădeşte-l în grădină, ia ştergarul de pe vârful lui şi floricica va deveni deodată un măr 
mare, înflorit. Bine. Slujitorul făcu întocmai şi fără mare greutate aduse regelui mărul. Mult se mai 
minună regele zărind mărul în grădină şi îl chemă pe vrăjitor. 

— Ce muncă să-i mai dau acum slujitorului? A adus şi mărul, n-a ieşit ca tine! 

— Aşteaptă până dimineaţă! răspunse vrăjitorul. Treaba e foarte grea, trebuie să mă gândesc. 

Bine. A doua zi dis-de-dimineaţă, vrăjitorul o porni grăbit la rege. În drum, trebui să treacă peste 
punte. De sub punte ieşi deodată un om în alb şi-i zise vrăjitorului: 

— Unde te duci, tâlharule? Dacă regele nu-i dă pace slujitorului, o să pieriți amândoi, şi tu, şi ol! 

Vrăjitorul dădu din mână: 

— E! Trăncăneşte ce vrei! Şi porni mai departe. Ajunse la rege şi-i spuse: 

— Porunceşte slujitorului să se ducă nu ştiu unde şi să aducă nu ştiu ce! 

Regele îl chemă pe slujitor şi-i dădu poruncă: 

— Du-te nu ştiu unde şi adu nu ştiu ce! De nu-mi vei împlini porunca, unde îţi stau picioarele 
acolo-ţi va sta şi capul! 

Auzind acestea, slujitorul se întrista nespus de mult. Se duse acasă şi povesti totul nevestii. 
Nevasta îşi linişti soţul, dar nici ea nu ştiu cum s-o scoată la capăt cu o astfel de treabă. În sfârşit, 
spuse: 

— Nu fi amărât, culcă-te şi dormi. Între timp, eu voi ţese un ştergar de două ori mai mare ca 
celelalte, îl voi broda şi mai frumos şi-ţi voi pregăti merindea pentru drum. Dar să ai grijă de 
ştergar, să nu-l pierzi. Slujitorul se culcă. Iar nevastă-sa, toată noaptea, tesu şi broda ştergarul, un 
ştergar aşa de frumos, cum nu se mai văzuse în acel regat. În zori ştergarul fu gata. Zâna cea 
frumoasă îşi trezi soţul şi, plângând în hohote, îl petrecu la drumul cel lung. 

Abia ieşi slujitorul ce poartă, că regele o chemă de îndată pe nevasta acestuia. 

— Fi, zise, de data aceasta, bărbatul tău cu siguranță că nu se mai întoarce! De ce să te chinuieşti 
văduvă? Mie îmi trebuie nevastă. la-mă de bărbat şi-o să fii regină. 

Îşi zise zâna în gândul ei: „De ce să-l mânii pe rege refuzându-l? Ia, mai bine, să mă prefac că 
sunt de acord. Şi zise: 

— Vă mulțumesc pentru cinstea care mi-o faceţi. Şi eu cred că de data asta nu se va mai 
întoarce. Dar un an am să-i fiu credincioasă, am să-l aştept. Dacă nu se întoarce, atunci o să mai 
stăm de vorbă. 

Bine. Şi cu acestea, au terminat. 

Iar slujitorul merse o zi, merse două, merse o săptămână, merse două, dar drumul său nu mai 
avea sfârşit. Şi, iată că, în cea de-a treia săptămână, pe o noapte cu vreme rea, întunecoasă, zări în 
depărtare o luminiţă. Când ajunse mai aproape, în fața sa stătea o căsuţă. Bătu la uşă. Îi deschise o 
fecioară care-l pofti cu blândeţe să intre. Fata îl ospăta pe călător şi-i aşternu să se culce, iar a doua 
zi, când se crăpă de ziuă, îi aduse apă să se spele, dar prosop nu-i dădu să se şteargă. Slujitorul se 
spălă, dădu să se şteargă — n-avea prosop. Scoase ştergarul cusut de nevastă-sa şi se şterse. 
Fecioara văzu ştergarul înflorat: 

— Arată-mi-l, zise. Astfel de ştergare doar sora mea ştie să țeasă şi să coasă. De unde-l ai? 

— Uite aşa şi aşa, îi povesti slujitorul. Nevasta mea l-a ţesut şi l-a brodat cu râuri. 

— Vasăzică nevasta ta este sora mea. Bine că am aflat acest lucru. Din pricina ei tu trebuie să te 
duci nu ştiu unde şi să aduci nu ştiu ce! Bine că am aflat acest lucru! 

Fecioara îi smulse ştergarul din mână şi ieşi afară din casă. Slujitorul se sperie: 

— Ce se va întâmpla acum? Nevasta mi-a poruncit cu asprime să am grijă de ştergar. Numai de 
nu s-ar pierde! Aşteptă el o zi, aşteptă două, dar fata nu se mai întoarse. A treia zi, iat-o venind în 
fugă, palidă, cu ştergarul în mână. 

— Ascultă ce-o să-ţi spun, îi zise ea slujitorului, n-am aflat cum poţi îndeplini porunca regelui. 
Trei zile am alergat, am căutat, mi-am istovit puterile, dar degeaba. Ne-a mai rămas o singură 
speranță: să mergem la Muma Pământului, care de şapte luni zace moartă. Tu îi vei săruta 
genunchii, ea va învia şi-ţi va spune ce trebuie să faci. 


Ajunseră ei la Muma Pământului. Slujitorul îi sărută genunchii, dar Muma Pământului se mânie 
de ce n-o lasă să doarmă. Atunci slujitorul îi mai sărută o dată genunchii. Liniştindu-se, bătrâna 
chemă toate păsările şi-l întrebă pe slujitor: 

— Ce doreşti? 

— Vreau să aflu ce-nseamnă: du-te nu ştiu unde şi adu nu ştiu ce? 

— Ei, păsările mele! strigă Muma Pământului. Ştiţi, cumva, unde se găseşte aşa ceva? 

Pasările răspunseră: 

— Nu, nu ştim! 

Atunci, Muma Pământului chemă toate animalele şi le întrebă: 

— Ştiţi voi, cumva, ce înseamnă: du-te nu ştiu unde şi adu nu ştiu ce? 

Răspunseră animalele: 

— Nu, nu ştim! 

Atunci, Muma Pământului chemă toate broaştele, brotăceii şi toate târâtoarele, şi le întrebă: 

— Ştiţi voi, oare, ce înseamnă: du-te nu ştiu unde şi adu nu ştiu ce? 

Broaştele şi târâtoarele îi răspunseră: 

— Nu, nu ştim! 

— Dar sunteți cu toate aici? le întrebă Muma Pământului. 

— Nu, nu suntem toate, a rămas, în urmă, o broscuţă şchioapă. 

Tocmai atunci sosi şi broscuţa cea şchioapă. Muma Pământului se încruntă la ea, supărată: 

— De ce vii aşa de târziu? 

— Vai, măicuţă şi stăpână, da' eu am zăcut şapte luni bolnavă, şi uite că mi-au slăbit picioarele. 

— Ei, bine, bine! Oare, poți tu să-l duci pe-acest om la Du-te nu ştiu unde şi adu nu ştiu ce? 

— Cum să nu pot? Pot, pot! 

— Fi, atunci du-l! 

Şi porniră ei la drum. Broscuţa sărea înainte, slujitorul venea în urma ei. lată că ajunseră lingă o 
căsuţă mică fără ferestre. Broscuţa sări peste prag. Slujitorul intră după ea. Într-unui din colţurile 
căsuţei era o gaură ascunsă. Broscuţa sări acolo şi dispăru. Slujitorul rămase lângă gaură, căzând pe 
gânduri: „Oare nu cumva aici se află ceea ce caut eu? 

Şi rosti cu glas tare: 

— Du-te nu ştiu unde şi adu nu ştiu ce! Dacă te afli aici, arată-te! 

Numai ce pronunţă aceste cuvinte, că dedesubt se auziră zornăituri, ţopăituri, se iscă un zgomot 
aşa de mare, de parcă erau bubuituri de tunet. Slujitorul întrebă: 

— Răspunde, nu eşti tu acela pe care-l caut eu? 

— Eu sunt! 

— Dacă tu eşti acela, atunci spune-mi care-i drumul pe care pot ajunge mai repede acasă? Într- 
un an a trebuit să ajung aici şi să mă şi întorc. 

Glasul răspunse: 

— Dacă o luăm drept, ajungem la timp, iar dacă vom merge pe drum ocolit, mai devreme de un 
an nu vom ajunge. Numai că pe drumul drept n-o să ne fie uşor de mers! Pe acest drum o să 
întâlnim un balaur mare-mare, care atrage oamenii, cu limba, de la o poştă şi-i înghite. 

— Dar, ia spune, nu s-ar putea să scăpăm cumva de balaur? 

— Se poate, se poate! Cine ştie cum să-l ia, acela reuşeşte. Făgăduieşte balaurului cele mai bune 
mâncăruri din lume şi spune-i că în timp ce se va ospăta, pentru el se va cânta şi se va dansa. 
Atunci, nu se va atinge de tine. De mâncare să nu te îngrijeşti, eu voi procura tot ce vei porunci. 
Când balaurul va gusta din toate bunătăţile şi va asculta muzică şi dansuri, de bucurie nu va mai şti 
ce să facă. Atunci, tu nu fi prost şi cere-i, drept răsplată, pentru ospăț şi pentru distracție, cutia pe 
care o ţine ascunsă la piept. Şi ţi-o va da, o să vezi. 

— Bine, spuse slujitorul. Să pornim dar la drum, iar acolo fie ce-o fi. 

— Şi porniră: slujitorul înainte, iar glasul năzdrăvan, după el. Merg ei ce merg şi, deodată, glasul 
spuse: 


— Nu mai avem mult de mers, îndată o să înceapă să te atragă. 

Şi într-adevăr, începu să-l atragă. Balaurul îl atrase pe Slujitor spre el, căscă botul, pregătindu-se 
să-l înghită. Slujitorul se rugă de el: 

— Stai! Vrei să mănânci carne crudă? Te voi ospăta cu cele mai gustoase bunătăți de pe pământ, 
iar pe deasupra o să-ți cânt cea mai frumoasă muzică şi o să-ţi arăt cele mai frumoase dansuri! 

Balaurul îi dădu numaidecât drumul, iar el strigă: 

— Du-te nu ştiu unde şi adu nu ştiu ce! 

Numai ce rosti aceste cuvinte, că şi apărură mese încărcate cu cele mai felurite bunătăţi. În 
acelaşi timp, se auzi o muzică fermecătoare şi se porniră nişte dansuri vesele, de-ţi era mai mare 
dragul! Balaurul mânca şi se veselea. Slujitorul îşi zise: „Acum e timpul!” 

— Pentru că te-am ospătat, nu vrei să-mi dai mie cutiuţa de aur ce străluceşte la pieptul tău? 

— Ți-o dau, cum să nu ţi-o dau! răspunse balaurul. Pentru un astfel de ospăț, nu-mi pare rău de 
cutie! 

Slujitorul luă cutia şi porni grăbit spre casă. Pc drum se gândi să deschidă cutia ca să vadă ce e în 
ea. O deschise şi — măiculiță, doamne! din cutie se revărsă o oaste nenumărată — câtă frunză, câtă 
iarbă, parcă erau lăcuste, de nici nu puteai s-o numeri, nici s-o cuprinzi cu privirea. Într-o clipă o 
luncă nemărginită se umplu cu ostaşi, de nu te mai puteai mişca. 

„Aha! îşi zise slujitorul. În sfârşit, am şi eu noroc, mă voi întoarce la rege ca un boier de vază.” 
Când ajunse la rege cu armata sa nesfârşită, nevastă-sa îi ieşi în întâmpinare plângând: 

— Vai, bărbăţele! Bine că te-ai întors la timp, că regele nu mă mai slăbea; vrea să mă mărit cu el, 
zice că tu de mult nu mai eşti printre cei vii. lar nelegiuitul de vrăjitor îl îmboldeşte întruna. 

Auzind acestea, slujitorul se mânie şi-l întrebă pe rege: 

— Ce înseamnă toate astea? 

Regele îşi strânse şi el oastea şi îl întrebă pe vrăjitor ce să-i răspundă slujitorului. Vrăjitorul îi 
zise: 

— Răspunde-i ce vrei! 

Regele făcu întocmai, iar slujitorul porni asupra lui cu război. Se luptară multă vreme şi, în 
sfârşit, regele căzu mort, pe urmă vrăjitorul şi întreaga oaste regală. Slujitorul a devenit rege şi a 
trăit cu nevastă-sa ani mulți fericiți. 


Râşniţa fermecată 
poveste letonă 


Au fost odată doi frați. Unul era bogat, iar celălalt sărac. Bogatul nu putea să-l vadă-n ochi pe 
fratele cel sărac. Odată s-a întâmplat ca săracul să rămână fără o bucăţică de pâine în casă, şi ar fi 
cumpărat bucuros alta, dar nenorocirea era că n-avea nicio leţcaie. Atunci, se duse la fratele său cel 
bogat să-l ajute să iasă din nevoie. Dar bogatul îndată ce-l văzu că se apropie de casa lui îi aruncă pe 
fereastră o bucată de şuncă mucegăită şi îi strigă să se ducă cu ea în iad: 

— Vinde acolo şunca şi-o să faci rost de bani. 

— Îţi mulţumesc şi pentru atât, rosti săracul şi, cu lacrimi în ochi, luă şunca şi porni să caute 
iadul. În cale se întâlni cu un bătrâne! cărunt, 

— De ce plângi? îl întrebă bătrânelul. 

Şi săracul îi povesti despre necazul său: frate-său l-a trimis la iad să vândă şunca, iar el nici 
măcar nu ştie drumul într-acolo. 

— Fi lasă, n-are rost să plângi de pomană, îl linişti bătrânelul. Mergi pe cărarea asta fără sa te 
abaţi din drum şi o să ajungi la iad. Dar nu uita: să nu iei bani pe şuncă, ci să le ceri râşnița aruncată 
într-un colț la poarta iadului. Săracul mulțumi bătrânelului şi o porni în drumul său. 

Merse el, merse şi cărarea nu se mai sfârşea. În sfârşit, ajunse la iad, mai departe nu putea merge, 
căci în faţa lui se afla o poartă mare cât pomana țigănească. Dracul bătu în poartă. La bătaia sa ieşi 


unul din slujitorii iadului, un drac cu trei capete, şi întrebă: 

— Ce vrei? 

— Păi uite, vreau să vând o bucată de şuncă, spuse săracul. 

Slujitorului încornorat îi sclipiră ochii de bucurie. 

— Cât ceri pe ea? întrebă dracul. 

— N-o vând pe bani! răspunse săracul. O dau pe râşniţa aceea din colț. 

Dar necuratul cu trei capete nici nu vrea să audă. 

— Cere-mi tot ce vrei, în afară de râşniţa! zise el. Săracul văzu însă că dracul nu-şi mai ia ochii 
de la bucata de şuncă şi tot înghite în sec, aşa că o ţinu morțiş: dă-mi râşniţa şi gata! 

Până la urmă, dracul i-o dădu. 

După ce încheiară târgul, îşi văzu fiecare de ale sale. Slujitorul drăcesc luă şunca şi dispăru în 
spatele porții iadului, pe care o închise bine, iar săracul, cu râşniţa, se grăbi spre casă. 

Pe drum iar se întâlneşte cu bătrânelul. 

— Ei, ai luat râşniţa? îl întrebă el. 

— De luat am luat-o, răspunse fratele cel sărac, numai că habar n-am ce-o să fac cu ea, că eu n- 
am nimic de măcinat. 

— Păi, râşnița asta e fermecată! zice bătrânul. Cum îi porunceşti să macine, ea începe să duruie 
şi să se învârtească şi-ţi macină tot ce doreşti. 

Bătrânelul ii mai spuse săracului nişte cuvinte pe care să le rostească atunci când vrea să 
oprească râşniţa, poruncindu-i să nu le destăinuiască şi altora. După ce-l învăţă toate acestea, 
bătrânul se făcu nevăzut. Astfel, fratele cel sărac ajunse să aibă de toate şi trăia fericit. În fiecare zi 
râşniţa îi dădea cea mai gustoasă mâncare şi cele mai bune băuturi. I-a măcinat fel de fel de bunătăţi 
şi atâția galbeni că şi-a construit un palat de aur. 

Când fratele cel bogat văzu palatul de aur era gata-gata să-şi iasă din minţi. Dădu fuga la fratele 
cel sărac şi-l întrebă: 

— De unde ai asemenea bogăţie? 

Fratele cel sărac îi povesti cum l-a îmbogăţit râşniţa. Atunci bogatul se ținu scai de el să-i vândă 
lui râşniţa. 

— De ce să nu ţi-o vând? zise săracul. Am acum destule bogății; să-ţi mai macine şi ție. 

Îndată ce auzi acestea, fratele cel bogat înhaţă râşniţa şi alergă cu ea acasă. Când ajunse cu ea în 
curte tremura de bucurie. 

Nevastă-sa se uita la el mirată: oare ce-o fi pățit bărbatu-său? 

A doua zi de dimineaţă bogatul şi cu argații săi se gătiră să meargă la cosit. Nevasta voia să 
rămână acasă, să fiarbă casa, dar bărbatul îi zise. 

— Hai şi tu cu noi la cosit, iar eu, când o veni vremea prânzului, o să mă reped acasă: râşnița o 
să-mi macine casă gata fiartă, cit ai clipi din ochi. Nevasta nu zise nimic şi plecară cu toții în luncă. 
Veni vremea prânzului si stăpânul lăsă coasa şi se grăbi spre casă, după casă. Ajunse şi porunci de 
îndată râşniţei să macine. Macină râşnița, macină şi într-o clipită, toate oalele se umplură. Era de 
ajuns, dar râşniţa măcina înainte. Stăpânul strigă râşniţei să se oprească, dar ea nu voia să asculte. 
De acum toată casa era plină cu caşă, iar râşnița măcina întruna. Bogatul se sperie nu glumă şi 
aruncă râşnița afară, dar nici asta nu-i ajută. Caşa creştea mereu, curând toată curtea va fi plină. 
Râşniţa parcă turbase. Fratele cel bogat nu ştia ce să mai facă. În sfârşit, o luă şi-o duse lui frate- 
său: ia-0, zice, şi fă cu ea ce-i şti. 

Când auzi fratele de năzbâtia râşniţei, se puse pe râs. Şopti cuvintele fermecate şi într-o clipă 
toată caşa dispăru, ca şi când n-ar fi fost. 

Într-o zi, pe lângă ţărmul mării, trecu o corabie. Navigatorii observară ceva strălucind în razele 
soarelui. Coborâră pe mal să vadă ce străluceşte. Când se apropiară, văzură un palat de aur, al cărui 
acoperiş arunca văpăi strălucitoare. Navigatorii întrebară: 

— Al cui e palatul acesta şi de unde a răsărit aici? 

— Palatul este al meu, le răspunse fratele cel sărac. A răsărit, uite, din râşniţa asta. 


Mult se mai mirară călătorii şi-l rugară, dacă se poate, să-i lase să privească râşniţa mai de 
aproape. Şi le plăcu atât de mult, că în noaptea următoare o furară. A doua zi fratele cel sărac îşi 
căută râşnița, dar n-o mai găsi nicăieri: o luaseră cei de pe corabie, care dispăruseră de mult în 
largul mării. Marinarii se strânseră în jurul râşniţei, gândindu-se cam ce ar trebui să poruncească 
întâi şi-ntâi râşniţei să le macine. 

În vreme ce se tot gândeau ei, cineva niciuna, nici două, strigă să le macine sare, că au uitat sarea 
acasă. Dacă-i sare, sare să fie. Şi se porni râşniţa pe măcinat de se ridicau nori de praf. Macină ea, 
macină, o strachină era de-acum plină şi le-ar fi fost de ajuns. Atunci vrură s-o oprească, dar parcă 
putea fi vorba de aşa ceva? Râşniţa macină fără preget. Se adunară în jurul ei şi încercară s-o 
oprească cu mâinile, dar fără niciun rezultat. Curând corabia se umplu de sare şi se înecă cu 
marinari şi cu râşniţa cu tot. Iar râşniţa si pe fundul mării a continuat să macine. Şi astăzi mai 
macină încă şi de-aceea apa mării este aşa de sărată. 


Pasărea măiastră 
poveste letonă 


Trăia odată într-o țară un rege care avea trei feciori. Nu ştiu cum au aflat feciorii lui că regele din 
țara aflată peste nouă mări şi ţări are o pasăre care îndeplineşte orice i s-ar porunci. Pasărea aceasta 
trăia în grădina palatului, într-o colivie de aur, atârnată într-un tei cu trei vârfuri. Scara, ca venea 
acasă, să înnopteze în colivia de sus. Dar luciul cel mai important era că, pe-o gheară de la piciorul 
sting, pasărea avea un inel. Cine va izbuti să-i ia inelul va deveni stăpânul pasării, iar ea îl va sluji 
cu credinţă. Mulţi au încercat, însă zadarnic. Feciorii împăratului hotărâră să-şi încerce şi ei 
norocul. Fratele cel mare se găti de drum şi porunci să-i fie adus calul. Încălecară şi fraţii mai mici, 
ca să-l petreacă până la pod. Lângă pod, el sări pe cal şi făcu la unul din capetele podului trei 
crestături cu sabia, lăsând fraţilor săi cuvânt să vină în fiecare zi să se uite la ele. Dacă crestăturile 
vor fi albe înseamnă că-i merge bine, dacă ele se vor înroşi, trebuie să se grăbească să-i vină într- 
ajutor. După nouă zile fratele cel mare ajunse în ţara de la marginea pământului, se duse la palatul 
regelui şi-i spuse că a venit după pasăre. Când auzi aceasta, regele clătină gânditor din cap şi rosti: 

— Vai, fiule! Crezi tu că ai s-o scoţi la capăt? Gândeşte-te: aceasta e o pasăre măiastră. Mulţi au 
venit aici şi mulți vor mai veni, dar degeaba! 

Fratele cel mare răspunse regelui: 

— Fie ce-o fi, eu încerc! 

La scăpătatul soarelui, el se duse în grădină, dar, spre uimirea lui, nu găsi teiul cu cele trei 
vârfuri. Caută-ncoace, caută-ncolo — nu-i şi nu-i. În sfârsit, îl zări într-un mestecăniş des. Feciorul 
regelui nu mai putu de bucurie, îşi făcu drum printre tufişuri şi dădu în poienița unde se afla teiul cu 
trei vârfuri, de care era atârnată colivia de aur. În poieniţă crescuse iarbă deasă-deasă. Totul în jur 
era liniştit pentru că pasărea încă nu sosise. Fiul regelui se ascunse în iarbă şi aşteptă. Nu trecu mult 
timp şi întreaga grădină se umplu de ciripit, de parcă mii de păsărele începuseră să cânte. 
Numaidecât apăru şi pasărea măiastră. Se aşeză deasupra coliviei de aur, se uită de jur-Împrejur şi 
prinse să vorbească cu un glas nespus de tânguitor: 

— Toată lumea doarme! Oare nu se află niciun suflet viu să-mi spună: „Pasăre măiastră, mergi şi 
tu de te culcă!”? 

„Dacă numai asta-i beleaua, se gândi fratele cel mare, nu-i mare lucru.” Şi zise: 

— Pasăre măiastră, du-te şi te culcă! În aceeaşi clipă pasărea îl lovi cu aripa şi fratele cel mare se 
prefăcu într-un mesteacăn. 

Dimineaţa, fraţii mai mici merseră la pod şi văzură că o crestătură se înroşise. Fratele cel 
mijlociu se pregăti îndată de drum şi plecă în ţara de peste nouă mări şi țări să vină în ajutorul 
fratelui mai mare. Când ajunse în ţara de la marginea pământului, regele îi spuse că fratele cel mare 
a venit după pasărea măiastră, dar nu s-a mai întors din grădină. Fratele cel mijlociu se duse în 


grădină, se uită-ncolo, se uită-ncoace — nimic: nici fratele, nici teiul cu trei vârfuri. În sfârşit, când 
se întoarse spre mestecănişul des, văzu teiul cu trei vârfuri, dar pe frate-său nu. Se ascunse în iarba 
cea deasă din poiană şi aşteptă. In jur domnea liniştea. Dar de îndată ce soarele scăpată, întreaga 
grădină se umplu de ciripit, de parcă mii de păsărele începuseră să cânte. Nu trecu mult şi pasărea 
măiastră apăru, fâlfâind din aripi. Se aşeză deasupra coliviei, îşi aruncă privirea roată şi rosti cu glas 
tânguitor: 

— Toată lumea doarme! Oare nu se află niciun suflet viu să-mi spună: „Pasăre măiastră, mergi şi 
tu de te culcă!”? 

Fratele cel mijlociu tăcea chitic. Pasărea măiastră aşteptă puţin şi începu iarăşi să se tânguie: 

— Toți pot să doarmă, numai eu nu pot. Oare niciun suflet viu n-o să-mi spună: „Pasăre 
măiastră, mergi şi tu de te culcă!”? Fratelui celui mijlociu i se făcu milă de pasăre şi-i spuse: 

— Pasăre măiastră, du-te şi te culcă! 

În aceeaşi clipă, pasărea măiastră îl lovi cu aripa şi fratele cel mijlociu se prefăcu în mesteacăn. 

Dimineaţa, fratele cel mic merse la pod şi văzu că şi a doua crestătură se înroşise. Numaidecât se 
pregăti şi porni în ţara de peste nouă mări şi nouă ţări, iar regele îi spuse că au venit fraţii lui să ia 
pasărea măiastră, dar nu s-au mai întors din grădină. Fratele cel mic se duse şi el în grădină. Se uită- 
n colo se uită-ncoace — nimic, nici frații săi, nici teiul cu trei vârfuri. In sfârşit, privi înspre desişul 
de mesteceni şi văzu teiul, dar nici urmă de frați, numai iarba din poiană era, parcă, tăvălită. Fratele 
cel mic se ascunse în iarba cea deasă cum putu mai bine, cât mai aproape de tei ca să poată ajunge 
cu mâna colivia de aur şi aşteptă. În jur — linişte. Dar de îndată ce soarele scăpată, întreaga grădină 
se umplu de ciripit, de parcă mii de păsărele începuseră să cânte. Nu trecu mult şi pasărea măiastră 
apăru. Se aşeză pe colivia de aur, privi de jur-Împrejur si prinse să vorbească cu glas tânguitor: 

— Toată lumea doarme! Oare nu se află niciun suflet viu. Să-mi spună: „Pasăre măiastră, mergi 
şi tu de te culcă!”? Fratele cel mic tăcea mâlc, nu scotea o vorbă. Pasărea măiastră mai aşteptă puţin 
şi începu să se tânguie şi mai jalnic decât înainte: 

— Toţi pot să doarmă, numai eu nu pot. Oare, niciun suflet viu n-o să-mi spună: „Pasăre 
măiastră, du-te şi te culcă!”? 

Fratele cel mic nici de data aceasta nu scoase nicio vorbă. Pasărea măiastră mai aşteptă iarăşi 
puţin şi izbucni în hohote: 

— Toți dorm, numai eu nu pot. Oare, niciun suflet viu nu-mi va spune: „Pasăre măiastră, du-te şi 
te culcă!”? Fratelui celui mic îi era peste putință să mai tacă. Era gata-gata să vorbească dar, spre 
norocul lui, pasărea măiastră, săturându-se de atâta tânguit, sări în colivia de aur. Fratele cel mic 
pricepu că e mai bine să tacă. Din colivie, pasărea măiastră privi de jur-Împrejur: prin apropiere nu 
se vedea şi nu se auzea nimeni, aşa că îşi vâri ciocul sub aripă şi adormi liniştită. 

Atunci fratele cel mic se ridică încetişor şi vârî mâna dreaptă prin uşa coliviei. Îndată ce luă 
inelul de pe gheara Stingă a păsării, cu mina stingă — poc! — trânti uşiţa coliviei. Pasărea măiastră 
se trezi, vru să iasă din colivie, se zbătu de vergele, sări şi ţipă de parcă s-a întâmplat o mare 
nenorocire. Se zbătu aşa multă vreme şi doar în zori se linişti, lăsă capul în jos şi zise: 

— Mi-ai luat inelul, de-acum sunt a ta! 

— Spune-mi, pasăre măiastră, unde sunt fraţii mei? 

— Cei doi mesteceni de lângă tine, aceştia sunt fraţii tăi! 

— Spune-mi, pasăre măiastră, cine sunt ceilalți mesteceni? 

— Ceilalți mesteceni sunt tot oameni. 

— Spune-mi, pasăre măiastră, ce pot să fac ca aceşti mesteceni să fie iarăşi oameni? 

— Du-te ceva mai încolo în crângul de mesteceni, uită-te bine şi o să vezi o grămadă de nisip. 
Dacă pe fiecare mesteacăn o să presari câte trei mâini din acel nisip, toţi mestecenii o să se prefacă 
în oameni. 

Fratele cel mic făcu întocmai. Mai întâi îi învie pe frații săi, iar ei îl ajutară să-i învie şi pe alții. 
Dar nici în trei nu se descurcau, şi alți oameni începură să-i ajute să aducă nisipul. Mestecenii 
începură să dispară unul după altul, până când întregul crâng şi grădina toată se umplură de forfota 


mulțimii de oameni. Toţi se înghesuiau în jurul fratelui celui mic şi nu ştiau ce să mai facă de atâta 
bucurie. Fratele cel mic se gândi să-i înveselească pe cei. Salvaţi. Întrebă păsărea măiastră dacă 
poate să mai cânte cum a cântat ieri. Şi pasărea măiastră îşi începu cântatul. Ce viers, ce minunăţie! 

Peste trei zile s-au despărțit: fraţii au luat-o într-o parte, ceilalți în altă parte. Pe la amiază, cei 
trei feciori de rege au ajuns pe malul unei mări. Fraţii cei mari voiau să pornească mai departe, dar 
cel mic obosise. Se culcă şi adormi pe loc. Când văzură asta, cei doi se hotărâră să-i fure pasărea 
măiastră, iar pe el, izbăvitorul lor, să-l arunce în valurile mării. Cum hotărâră, aşa şi făcură. Pasărea 
măiastră intră în stăpânirea lor, dar ei uitaseră de inel, care rămăsese pe degetul fratelui cel mic. 
Fraţii cei mari se întoarseră acasă la tatăl lor şi începură să se laude cum au prins ei pasărea măiastră 
şi cum s-au istovit căutând-o, iar ce s-a întâmplat cu fratele cel mic nici pomeneală să ştie ceva. Cei 
doi fraţi trăgeau nădejde că pasărea măiastră o să înfăptuiască pentru ei tot felul de minuni. Însă, 
fără inel, pasărea nu asculta de nicio poruncă, stătea nepăsătoare, înfoindu-şi penele. 

Fraţii cei mari trăiau acasă la tatăl lor şi nu ştiau de nicio grijă, dar bătrânul tată cum îşi aducea 
aminte de mezinul său, cum începea să plângă. Dar oricât ai jeli, pe fiu nu-l mai poți întoarce: Se 
văita degeaba bătrânul pentru că feciorul său iubit nu se înecase în adâncurile mării. L-au prins 
rusalcele în mâinile lor mângâietoare şi l-au dus în minunatul palat de cleştar al împărătesei mărilor, 
împărătesei i-a plăcut de tânărul frumos şi s-a măritat cu el. Trăiau fericiţi unul lângă altul când, 
odată, rusalcele au povestit cum au auzit ele bocetul bătrânului rege. Fiului i se făcu milă de bătrân 
şi hotărî să părăsească pentru scurt timp palatul de cleştar ca sa aline durerea tatălui său. Şi fratele 
cel mic frecă inelul păsării măiestre. Într-o clipă inelul se prefăcu într-un pod de aur, ce se întindea 
de la palatul de cleştar până la castelul regelui. Când tatăl îşi văzu fiul întreg şi nevătămat nu ştiu ce 
să mai facă de bucurie. Atunci începu să chite şi pasărea măiastră, povestind regelui ce au făcut fiii 
mai mari celui mic. Aceştia căzură în genunchi şi se rugară să fie iertați. Fratele cel mic era bun la 
suflet, îi iertă pe frații săi şi-l convinse pe rege să nu se mânie pe ei. 

Trei zile fratele cel mic a rămas în palatul tatălui său, trei zile a povestit de fericirea sa, iar în a 
patra zi, numai ce a răsărit soarele, a luat pasărea măiastră şi s-a întors în palatul de cleştar. Îndată 
ce s-au deschis porţile palatului, podul de aur s-a prefăcut iarăşi în inel. 


Cei doi frați şi pasărea de aur 
poveste letonă 


Trăiau odată pe lume doi frați: unul bogat şi lacom, altul sărac şi cinstit. Cel bogat se credea mai 
deştept ca fratele său şi nu-l scotea din nătărău. Săracul avea doi fii, bogatul n-avea niciunul. Într-o 
zi săracul se duse la vânătoare şi dădu peste o pasăre de aur. Îi fu milă s-o ucidă şi-o lăsă să zboare. 
Dar puţin mai încolor într-un brad, zări cuibul păsării şi hotărî s-o prindă vie. Dădu fuga acasă după 
o plasă. Se întoarse şi se urcă uşurel în brad, aruncă plasa peste cuib şi aşa prinse pasărea. Săracul 
nu mai putea de bucurie şi o arăta la toată lumea. 

Bogatul veni şi el în fuga mare să privească şi el minunăţia. Când văzu pasărea de aur, ochii i se 
aprinseră. Pasămite, băgase de seamă că sub aripa dreaptă a păsării stătea scris: „Cel care mă va 
mânca va găsi în fiecare noapte sub căpătâi galbeni de aur”. Iar sub aripa stingă scria: „Cel care mă 
va mânca, va deveni rege!” Nu suflă o vorbă despre cele văzute, iar de atunci nu se mai dezlipi de 
frate-său, se ținea scai de el să-i vândă pasărea. 

— Unde-o să ţii tu, sărăciile, asemenea minune? zice bogatul lui frate-său. Nu fi nătărău, vinde- 
mi mie pasărea! Eu sunt bogat, o să-ţi plătesc că am de unde. Altfel o să te râdă lumea: n-ai ce 
mânca şi nu vrei să vinzi pasărea. 

— Las-o să râdă, frate. Ce, o să mă iau după ce spun toți? Cu am prins-o, eu îi sunt stăpânul! 

— Eşti un nătărău, un mare nătărău. Uite ce, dă-mi pasărea şi ia-ţi banii! 

— Nu vând eu pasărea, iar ție n-o să-ți ajungă banii s-o cumperi. 

— N-o să-mi ajungă? Şi cât face, mă rog, pasărea ta? 


— Un pud de aur! 

— Bine! Uite aurul şi dă-mi pasărea! 

Săracul se pierdu cu firea. De când era, nu văzuse atâția bani, nici măcar în vis. „N-are decât s-o 
ia!” îşi zise el şi-i dădu pasărea. Din ziua aceea săracul a scăpat de griji. Şi-a făcut o casă nouă, a 
cumpărat vite şi într-un an a ajuns la fel de bogat ca şi frate-său. Dacă la început ai un pud de aur, 
treburile-ţi merg strună. Dar fratele cel bogat n-o mai ducea aşa de bine. După un an nu mai avea 
NICI aur, iar pasărea nu i-a adus noroc. Cam aşa stăteau lucrurile. 

După ce a cumpărat pasărea, bogatul a dus-o acasă şi despre taina ce-o aflase n-a spus nimănui, 
nici măcar nevestei. Când s-a făcut noapte, toţi s-au culcat, dar lui nu-i ardea de somn: se apucă să 
jumulească singur pasărea ca să nu vadă nimeni ce are scris pe aripi şi de bucurie tremura tot. 
Dimineaţa, de cum se crăpă de ziuă, porunci nevestei să frigă pasărea, iar el se culcă puţin, căci nu 
dormise toată noaptea. Între timp, veniră băieţii fratelui sărac, îi trimisese maică-sa să ceară ceva. 
„Trebuie să-mi tratez cu ceva nepoţii”, îşi zise nevasta. ŞI rupse aripile fripte ale păsării de aur, le 
dădu copiilor să le mănânce. 

Copii înfulecară cu plăcere aripioarele şi plecară, îndată se trezi şi stăpânul şi se duse numaidecât 
la nevastă-sa: 

— Unde-i pasărea? 

— Aici, bărbăţele, e gata de mult! 

— Unde-i sunt aripile? 

— Au venit pe-aici nepoţii tăi şi le-am dat lor să le mănânce. 

— Dar nu eşti zdravănă! strigă bogatul şi, de necaz, era gata să-şi omoare nevasta. lar ea, săraca, 
mai mult moartă decât vie. „Bărbatu-meu şi-a pierdut mințile în somn, îşi zise ea. S-aştept până o 
să-şi vină în fire.” Dar bogatul, deşi făcea spume la gură de furie, nu-şi pierduse nici mintea, nici 
viclenia. Dă fuga la frate-său şi-i spune: 

— Azi am de gând să mă duc după lemne. Lasă copiii să meargă cu mine, să-mi ajute. 

— Să meargă, se învoi săracul. Când ajunseră în pădure, bogatul tăbări asupra copiilor, luându-i 
la bătaie. Copiii dacă văzură cum stau lucrurile, o luară la sănătoasa, cât îi ținură picioarele. Se 
ascunseră în desişul pădurii, iar bogatul îi căută până seara târziu, dar fără să-i mai afle. Noaptea 
copiii vrură să se întoarcă acasă, dar se rătăciră. Zile întregi colindară prin pădure plângând. Spre 
norocul lor, într-o zi, veni să vâneze pe acolo un vânător iscusit. Când îi văzu pe cei doi flăcăiaşi 
înfometați plângând sub un copac, îi întrebă: 

— De ce plângeți? 

Şi i-au povestit copiii ce li s-a întâmplat. 

— Vreţi să deveniți vânători iscusiți? 

— Vrem, vrem! se bucurară băieții. 

— Atunci haideţi cu mine! N-o să vă pară rău. 

Băieţii se ridicară de pe iarbă, şi în locul unde dormise unul dintre ci vânătorul văzu o 
grămăjoară de galbeni. Se miră nespus, iar băieţii îi povestiră că în fiecare dimineață unul dintre ei 
se trezeşte cu o grămăjoară de galbeni sub cap. 

— Asta-i bine, spuse vânătorul. Ascunde galbenii. O să vină vremea când o să-ți prindă bine. 

Şi s-au dus băieţii cu vânătorul. Acesta a făcut din ei nişte vânători tot aşa de dibaci ca şi el. Într- 
o zi le porunci să-i arate de ce sunt în stare. Tocmai atunci pe deasupra treceau nişte gâşte sălbatice. 
Unul din frați duse puşca la ochi trase şi nimeri capul unei gâşte. 

— Ținteşti foarte bine! îi spuse bătrânul vânător. 

Nu trecu mult şi pe deasupra zbură un cârd de rațe sălbatice. Celălalt frate ochi şi nimeri ciocul 
unei rațe. 

— ŞI tu ținteşti foarte bine! De acum puteţi merge la vânătoare fără mine. Eu sunt bătrân, mi-e 
greu să mai hoinăresc prin păduri, aşa că voi o să aveți grijă de mine! Fraţii se gătiră şi pentru 
întâiaşi dată porniră singuri la vânătoare. 

Merg ei ce merg şi deodată le sare în cale un iepure. Băieţii duseră puşca la ochi, dar iepurele îi 


roagă: 

— Nu mă omorâţi, că o să vă dau doi iepuraşi! Vânătorii se învoiră. Merg ei mai departe şi dau 
peste o vulpe. Duseră puşca la ochi, dar vulpea îi rugă: 

— Nu mă omorâți, că o să vă dau doi pui de vulpe! Vânătorii se învoiră. Merg mai departe şi dau 
peste un lup. Duseră puşca la ochi, dar lupul îi rugă: 

— Nu mă omorâţi, că o să vă dau doi pui de lup! Vânătorii se învoiră. Merg şi mai departe şi dau 
peste un urs. Duseră puşca la ochi, dar ursul îi rugă: 

— Nu mă omorâţi, că o să vă dau doi ursuleți. Luă fiecare câte un iepuraş, câte un pui de vulpe, 
câte un pui de lup şi câte un ursuleţ şi hotărâră: unul va merge să vâneze într-o parte, iar celălalt — 
în alta. Apoi îşi înfipseră cuțitele într-un pin şi se înţeleseră că cel ce se va întoarce primul să se uite 
la cuțitul fratelui. Dacă cuțitul străluceşte înseamnă că îi merge bine, dacă s-a ruginit — i s-a 
întâmplat o nenorocire şi are nevoie de ajutor. Curând fratele care se trezea cu galbenii sub cap îşi 
încarcă tolbele cu atâta vânat, că abia îl mai putea duce. Când ajunse la pin se uită şi văzu cuțitul 
fratelui strălucind: „Foarte bine, se gândi el, lasă-l să mai vâneze! Mie mi-ajunge!” 

Când ajunse acasă cu sălbăticiunile sale, bătrânul vânător îl întâmpină cu fiica sa şi îi arătă un 
palat de aur. 

— În timp ce voi eraţi la vânătoare, din galbenii adunaţi noapte de noapte, am construit acest 
palat. Şi am chibzuit aşa: care din voi se va întoarce primul se va însura cu fata mea. Fiindcă tu ai 
venit primul ia-o şi să trăiţi fericiți în palatul vostru. 

Dar fratele celălalt, în timpul vânătorii s-a rătăcit. Multă vreme a colindat prin pădure cu cele 
patru sălbăticiuni ale sale. În sfârşit, tot rătăcind, dădu peste un oraș. În acea zi tot oraşul era în 
doliu. Se miră tinărul vânător şi întrebă: 

— Ce nenorocire s-a abătut pe capul vostru? De ce e atâta jale? 

— Pesemne că nu eşti de pe-aici, dacă nu ştii nimic de nenorocirea noastră! 

— De unde să ştiu? Abia acum am picat în oraşul vostru. 

— Atunci ascultă: în fiecare an suntem nevoiţi să dăm câte un om, ca să-l mănânce balaurul care 
trăieşte colo, la munte. Anul acesta a venit rândul fiicei regelui. E drept că regele a făgăduit s-o dea 
pe fiica sa voinicului care-o va scăpa de balaur, dar unde crezi că poţi găsi asemenea viteaz? 

Vânătorul n-a mai zis nimic. În ziua când fata regelui trebuia să meargă la balaur, îşi chemă 
animalele şi o porni spre muntele balaurului. Când ajunse, căută un loc unde să se ascundă. Dădu 
peste o peşteră. În ea locuia balaurul. Cum n-avea alt loc ca să se ascundă, flăcăul, fie ce-o fi, se 
strecură în peşteră. El înainte şi fiarele după el. Când se uită mai bine, văzu că peştera adăpostea 
nenumărate grămezi de aur. Merg ei mai departe, dar acolo, în fundul peşterii dădură peste două 
butoaie. Deasupra lor se afla paloşul balaurului. Sabia era atât de grea, că nici n-o putu clinti din 
loc. Vânătorul se apucă să cerceteze butoaiele şi — tiii, ce noroc — băgă de seamă că pe unul scria: 
„Cine va bea din acest butoi o să-i sporească puterile de nouă ori”. Iar pe cel de al doilea iată ce 
stătea scris: „Cine va bea din acest butoi o să-i slăbească puterile de nouă ori”. 

Flăcăul nu stătu mult pe gânduri şi bău din butoiul cu putere. Pe urmă dădu să bea şi celor patru 
animale. Băură până dădură de fundul butoiului. Iar puterea le creştea văzând cu ochii. Vânătorul 
puse mina pe paloşul balaurului, îl luă din cui şi parcă era un fulg, atât i se păru de uşor. 

Animalele începură să-şi zburlească blana, ochii le scăpărau scântei, încât şi lui i se făcu frică. 
Numai ce sfârşiseră de băut din butoiul cu putere că peştera începu numaidecât să se cutremure. 
Vânătorul simţi cine se apropie de peşteră, apucă paloşul, îşi chemă sălbăticiunile, ieşi afară şi se 
repezi asupra balaurului. Balaurul vărsa văpăi de foc pe gură şi pe nări, că blănile animalelor 
începură să miroasă a pârlit. Dar vânătorul cum lovi cu paloşul cel greu, cum spintecă pielea 
balaurului! Balaurul se năpusti în peşteră spre butoiul cu putere, dar butoiul— blestemat să fie! era 
gol. Atunci ţâşni afară din peşteră şi aci îşi află sfârşitul: vânătorul se ascunsese la intrare şi cât ai 
clipi străpunse cu paloşul pe duşman, îl ţintui pe balaur de stâncă — vârful paloşului se înfipse în 
stâncă, iar minerul se afla în mina flăcăului. Balaurul se zbătea şi se zvârcolea, dar cu cât se 
frământa mai tare, cu atât mai mult paloşul îi spinteca trupul. Dar nici cele patru ajutoare nu 


dormeau. Ursul se aruncă în spinarea balaurului; lupul îl apucase dintr-o parte, vulpea îl trăgea de 
coadă, iar iepurele îi îmbărbăta pe toţi. Şi aşa sfârşiră treaba cu dihania. 

Numai ce balaurul îşi dăduse duhul, fata regelui ajunse şi ea la peşteră. Venea sărmana singură şi 
plângea: servitorul care o adusese de frică o zbughise în tufişuri şi nicio forță nu l-ar mai fi scos de 
acolo. Vânătorul iese în întâmpinarea fetei şi-i spune uite-aşa, aşa, balaurul e mort, iar ea e salvată. 
Atunci prinţesa se aruncă de gâtul salvatorului ei. Apoi îi dete inelul său şi se jură să nu se despartă 
de el niciodată. Vânătorul îşi puse inelul pe deget şi făgădui că a doua zi va veni la curtea regelui. 
Prinţesa îl chemă să meargă cu ea, dar vânătorul îi răspunse: 

— Nu vezi, sunt plin de sânge tot! Cum pot să apar aşa în fața regelui? Aş vrea să mă şi 
odihnesc. După o astfel de luptă mă dor toate oasele. 

Bine. Vânătorul se culcă pe muntele balaurului să doarmă puţin şi porunci ursului să stea de 
pază. Dar şi ursul era istovit, ar fi vrut să ațipească un pic; să păzească lupul! Dar şi lupul voia să 
doarmă; să păzească vulpea! Şi vulpea ar fi tras un pui de somn, aşa că să păzească iepurele! Se ținu 
iepurele cât se ţinu, dar îl răzbi somnul şi adormi. 

Servitorul, care o adusese pe prinţesă, când văzu că toţi dorm, sări iute dintre tufişuri, îl omori pe 
vânător şi o luă la goană după fata regelui. O ajunse lângă poarta oraşului. 

Prinţesa nu ştia ce să creadă, încotro se grăbeşte, oare, servitorul? Iar el, gâfâind îi zise: 

— Să spui regelui că eu te-am scăpat de balaur. De nu, te omor! 

Prinţesa se sperie şi făgădui să spună tatălui său că servitorul i-a salvat viața. Cum zise, aşa şi 
făcu. Regele îi dădu crezare şi porunci să înceapă pregătirile de nuntă. 

Dar adevăratul salvator zăcea mort lângă peştera din munte. Venise seara. Primul se trezi ursul. 
Când se uită, îşi văzu stăpânul zăcând însângerat. 

— Lupule, lupule, ce s-a-ntâmplat aici cât timp eu am dormit? 

Lupul sări în sus, frecându-se la ochi. 

— Eu nu ştiu, zice, vulpea a făgăduit că stă de pază. 

O treziră pe vulpe, numai că nici ea nu ştia, iepurele o asigurase că păzeşte el. ÎI treziră şi pe 
iepure, dar nici el nu putu spune nimic. Atunci ursul îşi dădu seama iepurele să alerge după rădăcina 
vieţii. Iepurele o zbughi ca vântul. În urma lui se ridicau nori de praf. Cât ai clipi se întoarse cu 
rădăcina vieţii. Ursul luă rădăcina şi începu să descânte cu ea deasupra mortului. Se căzni el multă 
vreme şi iată minune: stăpânul începu să se mişte. Atunci şi celelalte animale se apucară să-i ajute 
ursului. Şi după un timp, vânătorul se sculă întreg şi nevătămat. Ce bucurie pe toţi! Toată noaptea n- 
au mai dormit, vorbind întruna cum şi-au scăpat stăpânul de la moarte şi ce bine le pare acum. 

A treia zi vânătorul apucă drumul spre palatul regelui. Când ajunse în oraş, băgă de seamă că 
toate străzile erau împodobite, casele luminate şi poporul se veselea. Vânătorul nu-şi putea stăpâni 
mirarea: ce fel de sărbătoare o fi asta? începu să-ntrebe oamenii. Şi ce află sărmanul? Prinţesa, 
pasămite, se mărita cu salvatorul ei. 

— Asta-i bună! se minună vânătorul. De unde-a mai ieşit şi salvatorul ăsta? Şi hotărî să meargă 
la palat. Pe urmă se gândi că-i mai bine să trimită iepurele să afle dacă nu cumva l-aştepta pe el. 
Iepurele se întoarse cu vestea că, adevărat, prinţesa se mărită, dar cu altul. Vânătorul se mânie pe 
prințesă. Nu ştia ce să facă. 

Dar ursul îl sfătuieşte: 

— Până nu le afli toate, nu te supăra! Dă-mi inelul prințesei, mă duc eu să aflu ce şi cum. Dacă 
te-a uitat, mă întorc fără inel, dacă te ţine minte, mă-ntore cu el. 

Se duse ursul la palat şi, în taină, o întrebă pe prințesă ce şi cum. Ea îi povesti ursului totul, cum 
s-a întâmplat. Îi înapoie inelul şi îi dădu poruncă să spună vânătorului să vină degrabă la palat până 
n-o vor cununa cu servitorul. 

Vânătorul sosi la palat cu animale cu tot. Oaspeţii invitaţi la nuntă se luară de mirare: oare şi pe 
ăştia i-au invitat? Între timp, prințesa povestise totul tatălui său. Regele se mânie foarte, porunci să-l 
prindă pe înşelător, să-l lege de patru cai negri ca pana corbului ca să-l rupă în bucăţi. lar pe vânător 
să-l cunune degrabă cu fiică-sa. Şi se porni apoi un ospăț cum nu s-a mai pomenit. După nuntă, 


regele vesti tuturor hotărârea sa: el, fiind bătrân, lasă toată puterea ginerelui său. A trecut multă 
vreme şi, într-o zi, tânărului rege îi veni poftă să meargă la vânătoare. Îşi chemă cele patru animale 
sălbatice şi porniră împreună la pădure. În mijlocul pădurii, regele dădu peste o căprioară albă. Se 
pregăti să ţintească dar, deodată, în pădure se făcu întuneric ca noaptea. Mult se mai miră regele, 
dar ce putea să facă. Porunci animalelor să aducă vreascuri şi să facă focul. Flacările ţâşniră în sus 
şi regele băgă de seamă că sus, într-un copac se mişcă cineva. Îşi înălță capul şi văzu că pe o 
creangă a unui copac înalt stătea un om. 

— Cine eşti tu? întrebă regele. 

— Mi-e frig! Vai, cum am îngheţat! Ce bine-ar fi dacă m-ar încălzi cineva. 

— Dă-te Jos şi încălzeşte-te la foc! 

— Mi-e teamă de animalele tale. Ia nuiaua asta şi loveşte-le cu ea: atunci nu se vor atinge de 
mine. 

Regele, care nu bănuia nimic rău, luă nuiaua şi lovi cu ea animalele, dar, fără să vrea, se lovi şi el 
de vârful nuielei: cât ai clipi, toii căzură morți. 

Tânăra regină, văzând că nu-i mai vine soţul, se prăpădea de durere, dar degeaba! Putea să-l 
aştepte mult şi bine. 

Fratele regelui, ginerele bătrânului vânător, cel ce trăia în palatul de aur, se duse într-o zi să se 
uite la cuțite. Când se apropie de copac văzu cuțitul fratelui acoperit de rugină. Ce să facă? îşi adună 
animalele sale şi porniră să-l caute. Căutară mult, toată pădurea o răscoliră. Deodată fratele regelui 
văzu o căprioară albă, dar nu putu s-o ucidă: cit ai clipi, în pădure se lăsă întunericul. N-avea ce 
face, trebuia să aţâţe focul. Apoi văzu că sus, printre crengile unui copac înalt stătea cineva şi ofta. 

— Mi-e frig, vai, cum am îngheţat! 

— Dă-te Jos şi încălzeşte-te la foc! 

— Mi-e frică de animalele tale. Uite nuiaua asta, loveşte-le cu ea: apoi mă dau jos să mă 
încălzesc. 

— Nu, răspunde vânătorul, eu nu-mi bat animalele. Ele îmi sunt mai dragi decât tine acolo sus. 

Când văzu cel din copac că vânătorul nu-l ascultă de bună voie, începu să-l amenințe: 

— Loveşte-le, îţi spun cu binele, altfel va fi rău de tine. 

Auzind acestea, vânătorul porunci ursului: 

— la adu-l încoace pe lăudărosul ăsta. 

Ursul se cațără în copac şi-l aruncă jos pe omul acela. Lupul, vulpea şi iepurele atâta aşteptau: 
vânătorul nici n-apucă să clipească o dată, că ei îl şi ronțăiseră pe străin. 

Numaidecât înviară şi regele, şi animalele sale care zăceau de partea cealaltă a potecii. Cei doi 
fraţi se îmbrăţişară, îşi povestiră tot ce li se întâmplase, îşi mângâiară animalele şi se îndreptară spre 
palatul regelui. A doua zi, durară fraţii un drum lung şi drept prin pădure, de la palatul tânărului 
rege până la palatul de aur al vânătorului. Pe acest drum în fiecare săptămâna, frații mergeau în 
ospeţie unul la altul. 


Oglinda fermecată 
poveste letonă 


Trăia odată pe lume un flăcău, care a moştenit de la părinți o avere mare. Dar bogăția nu 1-a 
ajuns pentru multă vreme: curând a risipit totul şi i-a mai rămas doar paloşul lui taică-său, la brâu, 
puţină sare pe masă şi un motan isteţ sub masă. Ce poţi să mai faci în această situaţie? Luă sabia, 
sarea şi motanul şi porni să-şi caute o nouă fericire. Merse el, merse, dar încotro nici el nu ştia, nici 
motanul nu-i spunea. Aşa au nimerit într-o pădure. Acolo, în pădure, se stârnise o larmă 
nemaipomenită. Se duseră să vadă ce-i cu larma asta, şi — fir-ar să fie! — ce le văd ochii? Un leu 
se lupta cu un drac! Ce să facă? Flăcăul vru s-o şteargă, dar leul îi strigă: 

— Stai! Tu ai paloş! Ajută-mi să-l înving pe dracul ăsta! Dacă mă ajuţi, n-o să fie pe degeaba, o 


să ai şi tu un folos. 

Flăcăul îl ascultă şi, împreună, biruiră repede dracul. Leul, în culmea fericirii, îi zise flăcăului: 

— lată ce-ţi spun: pentru că m-ai ajutat, o să te răsplătesc şi eu cu un bine. Dincolo de pădurea 
asta se află un oraş. În el trăieşte un rege şi acel rege se, luptă cu un drac la fel ca ăsta, pe care-l 
dădurăm gata. Dar el, săracu' nu prea are noroc: oricâtă oaste ar aduna peste noapte, dracu îi vine de 
hac a doua zi.. Şi tare mă tem că, în curând, şi regele o să cadă în ghearele dracului. Trebuie să 
mergem şi împreună să-l izbăvim po rege. Dacă am reuşit să-l învingem pe acesta, de acela nu 
trebuie să ne mai temem, iar tu vei deveni cunoscut în toată lumea. Am auzit că regele are o oglindă 
fermecată, cu patru şuruburi mici. Când învârți vreunul din ele, îndată apar nişte spiriduşi care o să- 
ti împlinească toate dorințele. De îndată ce biruim leul, regele o să te întrebe ce răsplată vrei. Tu să-i 
răspunzi că doreşti oglinda cu patru şuruburi. Regele ţi-o va da, iar tu o să-ţi vezi de drum. Ei, ce 
zici, nu ţi-e frică de drac? 

— Aş, da' de unde! Să mergem, fie ce-o fi! Curând ajunseră la rege, care fu nespus de bucuros 
de-un asemenea ajutor. Numai că nu prea credea el că un singur om o să poată să facă ceea ce o mie 
n-au fost în stare. 

Dar flăcăul îi răspunse: 

— De puterea mea să nu te îndoieşti! Doar ştiu ce mă aşteaptă. 

— Bine, fiule, fie ca tine! De-l vei birui pe drac, să-mi ceri orice, pentru tine n-o să-mi pară rău 
de nimic. Flăcăul şi leul se apucară de treabă. Nu le fu prea uşor, că doar nu era glumă să vii de hac 
unui asemenea drac. E drept că ei îl biruiră mai degrabă prin şiretenie decât prin forță. Îndată ce 
dracul îşi făcu apariția, leul se strecură dinapoia lui, îl apucă de ceafă şi-l răsturnă pe spate, iar 
flăcăul sări şi începu să-l lovească cu paloşul. Se părea că va termina repede, mai ales că dracul era 
strâns ținut de leu. Dar nu era aşa de simplu: dracul vărsa flăcări pe gură, cât pe aci să-i pârlească. 
Totuşi îl biruiră. Flăcăul se duse la rege şi-i ceru drept răsplata oglinda fermecată cu patru şuruburi. 
Regele se posomorî. N-ar ti vrut să-i dea tocmai oglinda, dar cuvântul dat e mai scump decât orice. 
Flăcăul porni mai departe în drumul său, cu oglinda în mină şi paloşul la brâu. Leul se ținea de-o 
parte, iar motanul de cealaltă. Merg ei, merg şi, deodată, pe-un deal, între pâraie, zăresc un crâng. 

— Stați! exclamă flăcăul. Ce loc fermecător! Aici ne vom opri! 

După lungile lor rătăciri toți trei erau tare înfometați. Dar nu aveau nicio coajă de pâine. Ce-i de 
făcut? 

— Vai, ce uituc! zise leul. Are lingura în mână şi-n-treabă de lingură! De ce ai oglinda, 
fermecată? Ca să te-ngrijeşti singur de merinde? învârte primul şurub! Flăcăul învârti şurubul: 
îndată apăru primul spiriduş, în chip de om, şi întrebă: 

— Ce porunceşti? 

— Mâncare pentru trei inşi! Da' să fie bună! Asta-i tot! Spiriduşul se făcu nevăzut şi, cit ai clipi 
din ochi, în fața lor se iviră cele mai gustoase bucate. Mâncară pe săturate. A doua zi, flăcăul se 
plictisea, nu ştia ce să facă. 

— Ah, uitucule! zise iarăşi leul. Pentru ce ai oglinda fermecată? Îngrijeşte-te să avem un 
adăpost. Unde o să locuim? învârte cel de al doilea şurub! Flăcăul învârti cel de-al doilea şurub, şi 
cel ele al doilea spiriduş, tot în chip de om, îşi făcu apariția. 

— Ce porunceşti? 

— Să înalți un palat pentru noi trei. Şi să fie cât mai frumos! Asta-i tot. 

Spiriduşul se făcu nevăzut. Cât ai clipi, în văzduh apăru plutind un palat de diamant care se aşeză 
pe deal, între cele două pâraie. Flăcăul intră îndată în palat să se odihnească. Leul rămase la poartă, 
de strajă, iar motanul sări pe cuptor, să păzească odaia. Totul era minunat. Dimineaţa, flăcăul iar îşi 
bătea capul: ce să mai facă? 

— Ce să faci? zice leul. Dar pentru ce ai oglinda fermecată? îngrijeşte-te ca în jurul palatului să 
fie o grădină frumoasă! 

Flăcăul învârti cel de al treilea şurub şi cel de al treilea spiriduş, în chip de om, îşi făcu apariția: 

— Ce porunceşti? 


— Vreau ca în jurul palatului să fie o grădină! Spiriduşul se făcu nevăzut. 

Cât ai clipi din ochi, prin văzduh se iviră fel de fel de copaci. Fiecare copac se lăsa pe pământ, 
înfigându-şi rădăcinile. In urma copacilor, în grădină, apărură felurite păsări cântătoare şi-o mulțime 
de animale de pădure. Dintr-o dată totul în jur deveni nespus de vesel: păsările cântau, animalele se 
hârjoneau, copacii înfloreau — nu te mai saturai ascultând şi privind. 

A doua zi, flăcăul se gândi din nou, ce-ar putea să mai facă? 

— Ce să mai faci? îi zice leul. Ştiu eu ce trebuie să mai faci. Trebuie să te însori. Ce viață e 
aceea fără nevastă! Pentru ce ai oglinda fermecată?! Porunceşte să-ți aducă o nevastă. Acolo, unde 
râul se varsă în mare, trăieşte un rege care are o fată aşa de frumoasă că la soare te poţi uita, dar la 
dânsa ba. lată o nevastă care ţi s-ar potrivi. Porunceşte să ţi-o aducă! 

Flăcăul învârti cel de al patrulea şurub şi numaidecât apăru cel de al patrulea spiriduş, tot în chip 
de om: 

— Ce porunceşti? 

— Acolo, unde râul se varsă în mare, trăieşte un rege, care are o fată frumoasă cum nu s-a mai 
văzut pe lume. Ad-o aici, vreau să mă însor cu ea! 

Spiriduşul se făcu nevăzut. 

Flăcăul n-apucă să clipească o dată, că prinţesa era lângă el. Se însura cu ea. 

Dar bătrânului rege îi era tare dor de fiica lui. Echipă corăbiile şi le trimise pe toate mările, 
trimise curieri, pe uscat, s-o caute pe prinţesă. Dar nici corăbiile, nici curierii n-o găsiră. Ce să facă 
oare? 

Hotări să ceară sfatul vrăjitoarei. Vrăjitoarea vrăji şi îi spuse că prințesa trăieşte cu bărbatul ei în 
palatul de diamant, pe vârful dealului. Apoi adăugă: 

— Dă-mi o corabie şi oameni, şi mă voi duce pe râu, în sus, să încerc s-o ademenesc pe fiica-ta 
să se întoarcă. Dar regele îi răspunse: 

— Ce-o să faci tu singură, babo? Mai bine să trimit soldații să distrugă palatul! 

Vrăjitoarea îl lămureşte: 

— În palatul de diamant trăieşte un leu care păzeşte poarta. EI singur îţi va birui întreaga oaste. 
Mai bine nu te încăpăţâna şi lasă-mă s-o iau prin viclenie, va fi mai sigur. 

— Bine! Fie ca tine, răspunse regele, şi-i dădu corabia şi oamenii. 

Vrăjitoarea porni pe râu în sus, până în apropierea palatului. Porunci corăbierilor să ancoreze, se 
îmbrăcă în haine de cerşetoare şi porni spre palatul de diamant pe jos. În timp ce vrăjitoarea mergea 
pe malul râului spre palat, prinţesa căzu deodată bolnavă. Iar flăcăul, leul şi motanul nu erau în acea 
zi acasă, plecaseră la vânătoare. Astfel, vrăjitoarea se strecură cu uşurinţă în palat, la bolnavă. 
Bolnava geme, plânge, iar vrăjitoarea o mângâie cu blândeţe ţi o întreabă unde o doare. 

— Mă apasă ceva, răspunse prințesa, nu mai am puteri! 

— Ei, asta nu-i mare nenorocire! Câţi bolnavi n-am pus eu pe picioare! Uite, eu o să te mângâi şi 
o să te faci sănătoasă. 

Într-adevăr: vrăjitoarea o mângâie şi prinţesa se înzdrăveni. Apoi îi zise vrăjitoarei: 

— Cu siguranţă că chiar Dumnezeu te-a trimis. Rămâi să înnoptezi la mine, nu pleca acum, când 
se lasă noaptea. Se va întoarce şi bărbatul meu şi pentru fapta ta cea bună te va umple de galbeni. 

Vrăjitoarea asta aştepta, s-o lase în palat peste noapte. De aceea 1-a trimis prinţesei boala şi apoi 
a vindecat-o, ca s-o lase să rămână la palat. lată că se întoarse şi bărbatul, iar nevastă-sa îl întâmpină 
zicându-i: 

— Vai, bărbăţele, cât timp ai fost plecat, era să mor. Norocul meu că pe lângă palat a trecut o 
cerşetoare, parcă mi-a luat boala cu mâna. Să rămână la noi! 

— Bine, să rămână. Eu sunt totdeauna bucuros de oameni buni. 

Aşa a rămas vrăjitoarea în palatul de diamant. A doua zi, bărbatul plecă iarăşi la vânătoare. 
Vrăjitoarea toată ziua colindă prin palat, minunându-se şi iscodind întruna. În sfârşit, întrebă, aşa, ca 
din întâmplare: 

— Dar cum a putut el să construiască asemenea palat? Eu am văzut fel de fel de palate, dar ăsta 


— să nu mă mişc de aici — nu e făcut de mână de om! Nu ţi-a povestit nimic? Tu doar eşti nevasta 
lui! 

— Nu, nu mi-a spus nimic! O să-l întreb deseară, ce-i rău în asta? 

Seara, când bărbatul se întoarse, nevasta îl întâmpină zicându-i: 

— Vezi, bărbăţele, cum eşti? De când trăim noi împreună şi tu nu mi-ai spus măcar cine ţi-a 
construit palatul. Bătrâna cerşetoare zice că o fi căzut din cer. Oare se poate aşa ceva? 

— Am o oglindă fermecată, cu patru şuruburi. Învârţi şuruburile şi numaidecât apar nişte 
spiriduşi şi-ţi îndeplinesc orice doreşti. Ei mi-au adus palatul. 

— Tiii, ce minune! se miră nevasta şi nu-l mai întrebă nimic. Dar vrăjitoarea aflase tot ce-i 
trebuia. În ziua următoare bărbatul plecă din nou la vânătoare. Îndată ce ieşi din palat vrăjitoarea 
alergă la oglinda fermecată, învârti primul şurub, al doilea, al treilea — toți spiriduşii îşi făcură 
apariția: 

— Ce porunceşti? 

— Duceţi acest palat acolo unde râul se varsă în mare şi aşezați-l peste drum de palatul regelui. 
Într-o clipă, palatul de diamant se înălță în văzduh şi împreună cu prinţesa şi vrăjitoarea se mută 
peste drum de palatul regal. 

Bărbatul, care vâna prin pădure, înălță capul şi văzu că palatul său pluteşte în văzduh. Se sperie 
şi se întrista, dar leul zise: 

— Acestea sunt năzbâtiile bătrânei cerşetoare! De ce-i fi lăsat-o să rămână la palat? Ei, ce-a fost 
a fost. Trebuie să ne gândim ce vom face de acum încolo. Schimbă-ţi veşmintele, să nu te 
recunoască nimeni şi ia-o pe râu în jos până ajungi la socru-tău: cu siguranță, palatul tău se află 
acolo. Eu rămân aici, să păzesc grădina. Aştept până te vei întoarce cu palatul şi nevasta. 

Bărbatul prinţesei îşi schimbă înfăţişarea, să nu-l recunoască nimeni, luă motanul cu el şi porni 
pe râu în jos. 

Merse puţin pe mal şi, când se sfârşi pădurea, zări o corabie cu oameni. Oamenii îl întrebară: 

— N-ai văzut cumva o bătrână cerşetoare? A făgăduit că se întoarce şi, uite, n-o mai putem 
aştepta. 

— Dar cine sunteţi voi şi de ce întrebaţi de ea? 

— Suntem oamenii regelui care trăieşte pe țărmul mării. 

— Minunat! Tocmai la acest rege aveam eu treabă. Sunt cel mai vestit bucătar din lume. Am 
auzit că în ţara voastră nimeni nu ştie să gătească gustos. Am hotărât să mă angajez bucătar la rege, 
iar voi o să mă duceţi la el. Cerșătoarea pe care o aşteptaţi a ajuns de mult acasă. 

— Aşa o fi, dar dacă eşti un bucătar atât de vestit, pregăteşte-ne prânzul, altfel nu te credem. 
Bine. Bărbatul prinţesei le pregăti prânzul. El aflase că în țara socrului său nu auziseră de sare, aşa 
că adăugă puţină sare la mâncare. Sarea o avea în buzunar încă de când plecase din casa 
părintească. Corăbierii gustară mâncarea şi le plăcu nespus de mult. Dar bărbatul prinţesei îi grăbi: 

— Întoarceţi corabia spre casă, o să mâncaţi pe drum, nu pierdeţi timpul de pomană. Doar v-am 
spus că sunt bucătar vestit! Acum mă credeţi? 

— Te credem, te credem! strigară ei, întorcând corabia şi pornind spre casă. 

Noul bucătar sosi la rege şi văzu palatul de diamant în faţa palatului regal, iar nevasta lui sta în 
pridvor şi plângea amarnic. Bărbatul se temu că nevastă-sa îl va recunoaşte şi-l va striga (dacă 
oamenii ar fi băgat asta de seamă, totul era pierdut). Se gândi ce să facă. Se aşeză pe malul râului şi 
porunci motanului să-i spună nevestei tot ce avea el de gând să facă şi s-o întrebe unde-i oglinda 
fermecată. Motanul alergă să îndeplinească porunca şi, curând, se întoarse cu vestea: vrăjitoarea 
ține oglinda la ea acasă şi o păzeşte cu străşnicie. Regele e supărat pe el şi nici să nu se gândească a- 
i vorbi deschis, cu nevasta poate să se întâlnească în palatul de diamant, când toţi se vor culca. În 
timp ce bărbatul prinţesei stătea pe malul râului, corăbierii povestiră regelui despre vestitul bucătar 
pe care-l aduseseră cu ei. Regele îl chemă la palat şi-i porunci să gătească ceva. Bucătarul găti o 
mâncare cum ştia el — cu sare şi cu sos — şi-i dădu regelui să guste. Regele gustă: ei, da! aşa 
bucătar mai zic şi eu! E păcat să scapi asemenea ocazie. Dar regele nu se bucură multă vreme: chiar 


în a doua săptămână oamenii observară că noul bucătar merge noapte de noapte în palatul de 
diamant, la prinţesă, iar motanul păzeşte la poartă. Când află despre asta, regele vru ca bucătarul să 
fie omorât pe loc. Dar curtenii interveniră: 

— Oare îl laşi să scape cu o moarte uşoară? Porunceşte mai bine să fie aruncat, împreună cu 
motanul, în groapa şoarecilor şi şobolanilor, să se chinuie îndelung. (Regele făcu întocmai. În ţara 
aceea nimeni nu auzise de pisici şi, pentru şoareci şi şobolani făceau gropi speciale. (Acolo aruncau 
tot felul de resturi, ca şoarecii şi şobolanii să nu iasă din găurile lor şi să facă rău oamenilor. 

Îndată ce bărbatul prinţesei şi motanul fură aruncaţi în groapă, o mulțime de şobolani şi şoareci 
se strânseră să-i sfâşie pe loc, dar motanul se linse pe mustăți: 

— Fi, acum la treabă! 

Şi se năpusti ca o vijelie asupra şoarecilor şi şobolanilor. Ucidea la ei cu miile. Când văzură asta, 
şoarecii şi şobolanii îşi ziseră că e de rău şi alergară la regele lor şobolănesc să se plângă că a intrat 
dracul în groapă şi îi ucide supuşii. Regele şobolanilor ieşi din palatul lui şi-l întrebă pe bărbatul 
prinţesei: 

— Ce fel de drac ai adus aici, multă vreme o să-mi mai omoare supuşii? 

— Asta-i cel mai al dracului drac, şi-i va ucide pc supuşii tăi, iar pe tine o să te strângă de gât. 
Aveţi o singură scăpare: şoarecii şi şobolanii tăi să aducă din casa vrăjitoarei oglinda fermecată. 
Atunci dracul n-o să se mai atingă de voi! 

Regele şobolanilor se bucură — asta-i posibil. În noaptea următoare, mulţime de şobolani şi 
şoareci se strecurară în casa vrăjitoarei şi se răfuiră cu ea: în timp ce dormea, şobolanii şi şoarecii o 
sfâşiară în bucăţi, aduseră oglinda fermecată şi o dădură bărbatului prinţesei. Acesta se bucură 
nespus, învârti şuruburile şi porunci spiriduşilor să-l scoată din groapă şi să-l dacă în palatul de 
diamant la nevastă. Apoi mai învârti o dată şuruburile şi le porunci să ducă palatul de diamant pe 
locul vechi, unde leul păzea grădina. Într-o clipă totul era făcut. De atunci, bărbatul cu nevasta lui, 
prințesa, cu leul şi motanul au trăit fericiți. 


Darurile naşilor 
poveste letonă 


Era odată pe lume un rege foarte sărac. Tot ce meii avea erau unsprezece ostaşi, în rest, numai 
datorii. Mai avea şi un fecior. Regele n-o ducea prea bine. Abia izbutea, cu chiu cu vai, s-o scoată la 
capăt. Ştia bine că n-o să mai fie niciodată bogat şi moartea nu era prea departe. Mai toată vremea 
umbla îngândurat şi trist, până ce, într-o zi, s-a îmbolnăvit grav. Când şi-a dat seama că i-a sunat 
ceasul, a poruncit să fie chemat fiul său. Băiatul, plin de jale, veni la căpătâiul tatălui. Tatăl îi zise: 

— Nu fi amărât. Când voi muri, să mă îngropi cu toată cinstea, iar pe urmă să dai poruncă 
ostaşilor să sape la colţul castelului. O să dea peste o hrubă. În hrubă se află un cufăr, iar în cufăr — 
trei daruri de la naşul tău. Ia-le de acolo. În cufăr vei mai găsi şi un hrisov în care spune ce să faci 
cu darurile şi la ce sunt bune. Spunând aceste vorbe, regele îşi dădu sufletul. Prinţul îl îngropa pe 
tatăl său cu toată cinstea. Pe urmă căzu pe gânduri: oare, cum o să trăiască el pe lumea asta? Se 
gândi ce se gândi, dar degeaba, nu găsi niciun răspuns. Deodată îşi aduse aminte de ce-i spusese 
tatăl său înainte de moarte. Chemă îndată pe cei unsprezece ostaşi ai săi şi vru să meargă cu ei să 
sape la colțul castelului. Dar era aşa de sărac, că n-avea nici măcar lopeţi pentru toți ostaşii. Răscoli 
toate vechiturile de prin toate ungherele castelului şi cu greu găsi unsprezece lopeţi. Atunci porunci 
ostaşilor să sape. 

Soldații săpară în prima zi, săpară până nu mai putură, dar nu găsiră nimic. Prinţul se întrista. 
„Cu siguranță, acolo nu se află nimic!” se gândi el. Dar nu mai avea ce face. A doua zi, porunci să 
se sape mai departe. Săpară ostaşii, săpară, se trudiră sărmanii până se lăsă întunericul, dar tot nu 
găsiră nimic. Prinţul cel sărac era amărât peste măsură. Dar hotărî aşa: „Mai săpăm o zi, iar pe urmă 
vom vedea”. A treia zi, ostaşii săpară cât îi ţinură puterile şi, spre seară, dădură peste hrubă. Prințul 


cel sărac se coborî degrabă în hrubă şi găsi acolo cufărul de care-i vorbise taică-său. Era un cufăr 
mare şi greu, că prinţul abia putu să-i ridice capacul. ÎI ridică şi, de mirare, nu ştia ce să mai facă: 
cufărul era aproape gol! Iar el nădăjduia să găsească în el bijuterii şi bani! în cufăr se aflau doar trei 
vechituri: un chimir ponosit, un corn de vânătoare şi o pungă goală. Prinţul şi-aduse aminte că taică- 
său îi vorbise de trei daruri de la naşii săi. Când le văzu, se înfurie cumplit: ce să facă, oare, cu ele, 
nu e plin castelul de atâtea alte vechituri?! 

Dar pe urmă prințul şi-aminti că tatăl său, înainte de moarte, i-a vorbit şi de un hrisov, în care 
trebuie să scrie ce trebuie făcut cu darurile. Se apucă să caute prin cufăr şi, într-adevăr, dădu peste 
un hrisov străvechi. Începu de îndată să descifreze hrisovul ca să afle ce-ar putea face cu asemenea 
daruri. În hrisov scria că chimirul e fermecat. Dacă te încingi cu el şi spui unde vrei să mergi, într-o 
clipă te şi trezeşti in acel loc. Vechiul corn de vânătoare era şi el un lucru folositor: când suni din el, 
într-o clipă, se adună o oaste uriaşă. Punga cea veche era şi ea bună la ceva. Deşi e goală, cine o va 
purta va avea mereu bani. Trebuie doar să dai cu ea de pământ şi apoi s-o ridici, că îndată se şi 
umple cu galbeni. 

Când prinţul cel sărac citi acestea se bucură aşa de mult, de parcă găsise cea mai mare comoară 
din lume. Luă din cufăr chimirul, cornul de vânătoare şi punga, iar odată cu ele şi hrisovul, şi le 
duse în castel. Porunci apoi ostaşilor să astupe groapa ce-o săpaseră: de-acum, n-au ce mai căuta în 
ea. 

Ajuns în camera sa, prințul aruncă punga de pământ, iar punga, într-o clipă, se umplu cu galbeni 
strălucitori. ŞI atunci se puse pe treabă: goli punga, apoi o aruncă iar de pământ. Şi aşa mereu. Avea 
acum atâţia galbeni, cât dracu cenuşe. 

Prinţul se duse pe la toţi cei cărora le era dator şi le plăti toate datoriile, până la ultima centimă, 
în aur, iar oamenii se mirau: oare de unde are prințul cel sărac atâţia bani? După ce termină cu 
datoriile, prinţul îşi cumpără straie scumpe şi tot felul de lucruri preţioase. Pe cei unsprezece ostaşi 
îi îmbracă în uniforme noi şi puse de se repară şi se împodobi castelul, care, acum, strălucea de 
frumuseţe. Când avu de toate din plin, prințul îşi aduse aminte că regele vecin are o fată nespus de 
frumoasă. lar lui îi venise vremea să se însoare. Şi, cum devenise bogat ca şi alți regi, hotărî să 
meargă în petit la prinţesa cea frumoasă. Se încinse cu chimirul cel ponosit şi dori să ajungă la 
palatul regelui vecin, lingă prințesa cea frumoasă. Şi, în aceeaşi clipă, se şi află în faţa ei. 

Prinţesa se miră nespus şi-l întrebă: 

— De unde-ai apărut aici, de parcă ai căzut din cer? 

El îi răspunse: 

— Am un chimir care mă duce într-o clipă oriunde doresc. Îndată ce m-am încins cu el şi mă 
gândesc la locul unde vreau să ajung, într-o clipă mă şi trezesc acolo. 

— Arată-mi şi mie acest chimir! zise prinţesa. În viaţa mea n-am mai văzut un asemenea chimir 
neobişnuit. Prinţul, de bună credinţă, îşi desfăcu chimirul şi i-l dădu să-l privească. Ea îl privi 
minunându-se, apoi zise: 

— Lasă-mă să-i arăt şi tatălui meu chimirul, să-l vadă şi el. 

— Bine, arată-i-l, se învoi prinţul. 

Prinţesa alergă în grabă la taică-său şi-i povesti ce fel de chimir e ăsta. 

Regele luă chimirul fermecat şi-l ascunse într-un cufăr, iar fiică-si îi dădu unul clin chimirele sale 
care era la fel cu cel fermecat. Prinţesa se întoarse şi-i înapoie prințului chimirul ce i-l dăduse 
regele, spunându-i: 

— Regelui i-a plăcut foarte mult chimirul tău fermecat! Apoi, prințesa se apucă să-l descoasă 
cum a făcut el, un prinţ sărac, de s-a îmbogăţit aşa, deodată? Ia te uită ce straie şi ce încălțări 
scumpe are! Prinţul nu se putu abţine, se gândi să se fălească în fața frumoasei prințese. Şi se apucă 
să-i povestească. 

— Acum sunt atât de bogat, că într-un veac n-am să-mi pot cheltui toţi banii. În această pungă 
veche şi goală sunt atâţia bani citi nimeni n-a visat vreodată. Trebuie doar s-o arunci de pământ şi 
într-o clipă se umple cu galbeni. Şi prinţesa cea frumoasă dori să vadă punga cea veche. Prinţul, de 


bună credință, i-o dădu. Ea o privi din toate părțile minunându-se, apoi zise: 

— Permite-mi s-o arăt şi tatălui meu. Nici el n-a văzut în viaţa lui asemenea minunăţie. 

— Bine, arată-i-o! se învoi prințul. 

Prinţesa alergă la taică-său şi-i povesti de noua minune, dacă arunci această pungă de pământ se 
umple numaidecât cu galbeni. Regele ascunse repede punga în cufărul în care se afla şi chimirul 
prințului. Apoi îi dădu prințesei o pungă aidoma cu cea fermecată, ca s-o dea prinţului în locul celei 
adevărate. 

Prinţesa luă punga şi alergă înapoi. Mergea şi nu mai putea de bucurie că izbutise să-l păcălească 
pe acest prostănac. Se apropie de el, blândă şi prietenoasă, spunându-i că bătrânul ei tată tare s-a 
mai minunat deoarece de când este el pe lume n-a mai văzut o pungă fermecată. Purtarea aceasta îl 
făcu să-şi piardă capul şi uită să-i mai povestească prinţesei despre cornul de vânătoare fermecat pe 
care-l avea în buzunar. Îşi luă dar rămas-bun de la prințesă şi vru să plece acasă. Se încinse cu 
chimirul şi dori să se trezească la castelul său. Ei, dar ce-i asta?! Nici măcar nu se mişcă din loc. 
Mai dori încă o dată să ajungă acasă. Dar din nou rămase unde era. Nu pricepea ce se întâmplă. 
Atunci, luă punga cea goală şi o aruncă de pământ. Se aplecă s-o ridice şi ce să vezi? Punga era 
goală ca şi mai-nainte. 

Prinţul îşi dădu seama că fusese înşelat. Fără a sta mult pe gânduri, scoase din buzunar cornul de 
vânătoare şi sună din el. De la primele sunete, porniră să se-adune ostaşi câta frunză, cită iarbă, din 
toate părțile, de nici nu-i puteai cuprinde cu privirea. Totul în jur strălucea luminat de luciul armelor 
lor. Ostaşii întrebară care-i porunca regelui? 

Când văzură ce se pregăteşte, prințesa cea frumoasă şi tatăl ei tare se mai înspăimântară. Regele 
vru să înapoieze numaidecât prințului lucrurile furate, dar prinţesa nu se învoi. 

— Pe prostul ăsta o să-l duc şi acum de nas! Regele îşi ascultă fiica cea deşteaptă şi vicleană şi 
nu înapoie lucrurile furate. Prinţesa cea frumoasă ieşi în întâmpinarea prințului şi armatei sale, 
zâmbi prietenoasă, de parcă nimic nu se întâmplase şi întrebă: 

— De ce ţi-ai adunat această oaste? Sau nu înţelegi de glumă? Am vrut doar să-ți trag o 
păcăleală! Trimite-ţi oastea de aici şi-ţi vei primi chimirul şi punga. Am vrut doar să văd ce vei face 
când îţi vei da seama că ai fost înşelat. 

Prinţul o crezu şi îşi slobozi oastea. 

— De tinde ai această oaste numeroasă, îl întrebă prinţesa uimită. 

Prinţul uită că fusese înşelat, şi-i spuse: 

— Am un corn de vânătoare. Trebuie doar să suni din el şi, într-o clipă, din toate părțile se adună 
atâția ostaşi, câţi ai nevoie. 

— Arată-mi şi mie acest corn neobişnuit! îl rugă prințesa. 

Prinţul nu prea vrea să i-l arate, dar prinţesa se ținea scai: 

— Da' n-o să i-l duc lui tata, o să-l văd doar eu. 

— Dacă-1 aşa, bine! Şi prinţul îi arătă cornul. 

— Dă-mi-l puțin, îl rugă prinţesa, vreau să-l privesc mai bine! 

Prinţul, de bună credință, îi dădu cornul. Prinţesa apucă cornul şi sună din el. Numaidecât se 
înfățişă o oaste numeroasă. Ostaşii o întreabă pe prințesă care-i porunca. Prinţul cel sărac pricepu că 
iarăşi a fost înşelat şi că de data aceasta lucrurile nu se vor termina cu bine. Dar nu mai era nimic de 
făcut. Nici măcar nu putea fugi. Prinţesa porunci ostaşilor să-l înhaţe pe prinţ şi să-l ducă într-o 
pădure de nepătruns. Soldații îl târâră în pădure, iar prinţesa cea vicleană porni mulțumită spre 
palat, să-i ducă regelui cornul fermecat. Când află toate acestea, regele fu foarte bucuros şi sărută 
fruntea înţeleptei lui fiice. 

De-acum încolo ei trăiră ca-n poveşti. Bani aveau, de nici nu le mai ştiau numărul. N-aveau 
decât să arunce punga de pământ şi galbenii se adunau cu grămada. lar armata lor era aşa de mare, 
că nici în vis aşa ceva regii nu văzuseră. Numai ce sunau din corn, îndată năvăleau atâția ostaşi că 
puteau birui pe toţi regii la un loc. Iar chimirul, într-o clipă, îi ducea unde voiau. O viață mai bună 
nici nu-şi doreau! 


Prinţul cel sărac fu aruncat în pădurea de nepătruns singur-singurel, şi nici drumul spre casă nu-l 
ştia. De trei zile rătăcea prin pădure. În cea de-a treia zi dădu peste un măr, cu nişte mere aşa de 
frumoase cum nu mai văzuse vreodată! Prinţul luă un măr şi-l încercă. Era grozav de gustos! Începu 
să mănânce mere, căci de trei zile nu pusese nimic în gură. După ce se satură, i se făcu sete, apoi 
somn. Se duse să-şi potolească setea la pârâul ce susura în apropiere. Dar în timp ce mergea, îl 
cuprinse un somn de mai să-l doboare din picioare. Încercă să se târască până la pârâu, pentru că i 
se făcuse tare sete. Dar, chiar la marginea apei, adormi fără să mai bea. 

Când prinţul se trezi, mare-i fu mirarea observând că în timpul somnului îi crescuse un nas cit 
toate zilele de mare. ÎI trecură toţi fiorii de spaimă. Şi încă îi era sete. Bine că era aproape de pârâu 
şi putea lua apa cu mâna, altfel ar fi murit de sete: cu ditamai năsoiul nici nu se putea mişca din loc! 
Prinţul luă apă cu mâna şi bău. Şi cu cât lua mai mult, cu atât nasul devenea mai mic. Bău întruna, 
până seara târziu şi, în sfârşit, nasul se făcu mic, ca la toţi oamenii. 

Atunci se gândi prinţul cum s-o pedepsească pe prinţesă pentru înşelătorie. Îşi umplu buzunarele 
cu mere şi ieşi din pădure. Apoi se duse pe la casele oamenilor să vândă merele. Şi le vându foarte 
scump, pentru că aşa mere gustoase nimeni nu mai văzuse. Cu banii câştigaţi îşi cumpără straie noi 
şi un coş. Îşi îmbrăcă straiele cele frumoase, luă coşul şi porni spre mărul cu mere fermecate. 
Umplu coşul cu mere şi se duse la palatul prinţesei celei frumoase. În straiele cele noi, prinţul nu 
putea fi recunoscut, aşa că mergea fără teamă. Când trecea pe lângă palat, văzu la intrare alaiul 
curtenilor. Prinţul se apropie de câțiva slujitori şi îi îmbie să cumpere mere. Slujitorii cumpărară 
mere, lăudându-le. 

Câteva slujitoare povestiră prințesei că cineva vinde nişte mere neobişnuit de frumoase. 
Numaidecât prințesa trimise după mere, deşi costau foarte scump. Cum îi plăceau lucrurile bune, 
mâncă dintr-o dată foarte multe mere. Iar omul care vindea merele îşi văzu de drum. Ci, şi să vezi 
ce larmă se iscă la palat după aceste mere! Tuturor celor ce le mâncaseră, le crescură nişte nasuri 
uriaşe, cât toate zilele de mari. Din cauza lor, la palat era o aşa de mare înghesuială, că nici nu te 
puteai mişca. Dar cel mai mare era nasul prințesei celei frumoase: ca mânease cele mai multe mere. 
Era mare jale la palat, dar n-aveau ce face, toți aşteptau să vadă ce se va mai întâmpla. 

Între timp, prințul cel sărac se îmbrăcă în straie de vraci, se duse la pârâul din care băuse apă, 
până-i reveni nasul a loc şi umplu multe sticle cu apă. Dar într-o sticlă luă apă obişnuită, dintr-o 
fântână, şi porni spre palat. Când ajunse la palat făcu înştiinţare că el e un vraci vestit, care vindecă 
orice boală. Curtenii se bucurară nespus: poate, acest vraci îi va scăpa de nasurile lor îngrozitoare. 

Prinţul cel sărac se învoi, pentru bani grei, să le facă nasurile ca mai înainte. Dădu fiecăruia câte 
o sticluţă cu apă din pârâu şi le porunci să bea câte o picătură. Prințesei îi dădu sticla cu apă 
obişnuită. Tuturor li se micşorară nasurile, dar nasul prințesei rămase cum a fost! Prinţesa nu-şi mai 
găsea locul de necaz. Făgădui vraciului orice, numai să facă ceva ca să aibă iarăşi nasul de mai- 
nainte. 

— Nu-i aşa de simplu, zise vraciul. Se vede că te-ai făcut vinovată de ceva, dacă nasul nu ți se 
micşorează. Spune-mi ce rău ai făcut; poate oi izbuti să te ajut. 

Şi prinţesa îi povesti: 

— Am furat de la un prinţ sărac un chimir fermecat, o pungă fermecată şi un corn fermecat, şi 
am poruncit soldaţilor să-l arunce într-o pădure adâncă. Ştiu, am făcut un mare rău, dar cum aş 
putea să-mi îndrept vina? Ce-o să porunceşti, aceea voi face! 

— Dă-mi, zise vraciul, chimirul, punga şi cornul, o să le dau eu prinţului. Când le va primi, cu 
siguranță nasul tău se va micşora. 

Prinţesa îi spuse unde se află chimirul, punga şi cornul. 

— [a-le singur de-acolo, din cauza nasului, eu nici nu mă pot mişca. 

Când prinţul luă înapoi chimirul, punga şi cornul, îi dădu prințesei să bea apă din pârâu. Şi cum 
bău din apă, nasul începu să se facă din ce în ce mai mic. Când nasul era încă de un arşin şi 
jumătate, prințul nu-i mai dădu apă şi prinţesa cea frumoasă rămase slută, cu nasul de un arşin şi 
jumătate. Şi a rămas aşa, monstru, până la sfârşitul zilelor. 


Iar prinţul cel sărac a devenit iar bogat şi fericit. Şi-a găsit o fată săracă, dar frumoasă şi cinstită, 
şi s-a-nsurat cu ea. Au trăit fericiți şi, poate, mai trăiesc şi azi. 


Fructul cel mai valoros 
poveste bulgară 


A fost odată un tată care avea trei feciori. Într-o zi îi chemă la dânsul şi le spuse: 

— Am să vă dau la fiecare câte o pungă cu galbeni. Mergeţi în lume şi căutaţi fructul cel mai 
valoros. Celui care dintre voi mi-l va aduce, am să-i dăruiesc jumătate din averea mea. 

Feciorii luară pungile cu galbeni şi porniră fiecare în trei părți ale lumii în căutarea fructului cel 
mai de preţ. 

După trei ani se-ntoarseră cu toții la tatăl lor. 

— Fi, zise acesta, întorcându-se către feciorul cel mare, ce mi-ai adus? 

Băiatul îi răspunse: 

— Fructul cel mai valoros, tată, este acela care e cel mai dulce. Eu ţi-am cumpărat un ciorchine 
de strugure. Dintre toate fructele pământului nostru, acesta e cel mai dulce. 

— Bine ai făcut, spuse tatăl, mi-ai adus un fruct tare bun. Dar tu ce mi-ai adus? Şi se întoarse 
către feciorul cel mijlociu. 

— Tată, eu m-am gândit că fructul cel mai valoros este acela care se găseşte cel mai rar. De 
aceea m-am dus în ţările sudice şi ţi-am cumpărat fructe rare, ce nu cresc pe la noi. Uite: nuci de 
cocos, portocale, curmale, banane; din fiecare câte puţin, ca să ai de unde să-ţi alegi: poftim, ia ce-ţi 
place! 

— Bine ai făcut, fiul meu, mi-ai adus fructe minunate. Am să aleg una din ele. 

Apoi se întoarse către feciorul său cel mai mic: 

— Dar tu, fiule, ce mi-ai adus? De ce te-ai întors cu mâinile goale? 

— Este adevărat, tată, că m-am întors cu mâinile goale, însă banii pe care mi i-ai dat nu i-am 
risipit pe fructe scumpe, ci m-am înscris la o şcoală. Trei ani de zile am tot învăţat. Fructele pe care 
le-am cules nu se văd, pentru că ele se află în inima şi în mintea mea. Socot, tată, că acestea sunt 
fructe valoroase... 


Bufnița şi corbul 
poveste bulgară 


Cândva, în vreme îndepărtată, bufnița se îndeletnicea cu vopsitul penelor. Toate păsările veneau 
la ea să şi le vopsească, fiecare după cum 1 se năzărea. Toate, în afară de corb, care avea penele de 
un alb nepângărit. 

Dar, într-o bună zi, plictisit şi obosit de albul propriilor lui aripi, se duse la bufniţă, rugând-o să-i 
vopsească şi lui penele în ce culoare va crede ea de cuviinţă. Bufnița, jignită într-un fel că el fusese 
singura pasăre care nu venise la ea până atunci ca să-i vopsească penele, se gândi la o mică 
răzbunare. 

— Ce culoare crezi că ți-ar veni mai bine? îl întrebă şireata bufniță pe clientul ei, corbul. 

— Mă las în seama gustului tău, preaiscusită bufniță. Ți-au lăudat măiestria toate păsările în cor, 
îi răspunse, încrezător în talentul ei, corbul. 

Dar bufnița, dă-i, dă-i, cu pămătuful ei de pene în vopseaua neagră. Şi, făcându-i penele catran 
de negre, îi spuse: 

— Culoarea ta va fi unică în lume. Nicio pasăre nu va mai avea asemenea culoare. După ce-ţi 
vopsesc şi ultima pană, o să arunc vopseaua ca să rămâi singurul colorat astfel, îl linguşi bufnița. 

— Mă simt măgulit, îi răspunse corbul. 


Şireata bufniţă era încântată de isprava ei. Corbul, în schimb, când se privi, rămase uluit. 

— De ce ai ales culoarea asta mohorâtă? 

— N-ai spus tu că eşti plictisit de atâta alb? 

— M-am gândit că negrul acesta nu-l are nicio pasăre şi că vei fi mândru de asemenea culoare, 
care impune respect şi teamă, răspunse iute bufnița. 

— Respect... repetă trist corbul, înțelegând într-un fel, mica răzbunare a bufniței. 

Dar nici bufnița n-a rămas veselă după asemenea ispravă, căci de-atunci e îmbufnată şi zboară 
numai noaptea, când n-o vede nimeni şi, mai ales, când corbii dorm. 


Nora răsfăţată 
poveste bulgară 


A fost o dată un bărbat şi o femeie care aveau o singură fată. Era foarte frumoasă și părinții ei o 
răsfăţau şi nu-i dădeau voie să pună mâna pe nimic. Au venit cuscrii s-o ceară de noră, dar mama le 
spunea tuturor: 

— Fiica noastră e tare răsfăţată și nu ştie să facă de nici unele. Când i se face frig, ea începe să 
strige:” Apropiaţi-mă!” și noi atunci facem numaidecât focul în sobă și o apropiem de el ca să se 
încălzească. Dar îndată ce se încălzeşte prea tare strigă” Depărtaţi-mă!” şi noi o luăm de lângă foc. 

Cum auziră una ca asta, cuscrii îşi luară picioarele la spinare. Odată a mai venit un bătrân și a 
întrebat: 

— Am auzit că aveţi o fată frumoasă. Am venit sa o cer de noră. 

Mama fetei îi spuse și lui aceiași poveste: 

— Bogdanka noastră est foarte răsfăţată. Nu se pricepe la niciun fel de treabă. 

Bătrânul spuse: 

— Așa cum aţi învăţat-o, aşa ne vom purta și noi cu ea. 

Au dat-o Și au şi făcut nunta. 

Bătrânul avea trei fii şi două nurori. 

A doua zi după nuntă toată lumea se apucă de lucru, numai Bogdanka stătea împodobită şi nu 
punea mâna pe nimic. 

A venit şi ora prânzului. S-au adunat cu toţii şi s-au așezat în jurul mesei. 

S-a așezat și Bogdanka. Celelalte nurori aduseseră mâncarea și puse în faţa socrului o pită mare. 
El o luă, o rupse în bucăţi şi o împărți. 

— Dar pentru nora cea mai tânără? întrebă soacra. 

— Ea nu-i flămândă, răspunse bătrânul. Când un om nu munceşte nu-i e foame. 

După masă se apucară cu toţii din nou de lucru. Bogdanka şedea și nu punea mâna pe nimic. Se 
adunară din nou la cină. Socrul a luat pita, a rupt-o în bucăţi și a împărțit-o. 

— Dar pentru Bogdanka? făcu din nou soacra. 

— Ea nu-i flămândă, răspunse bătrânul. Când un om nu munceşte, nu are poftă de mâncare. 

Cinară, mai vorbiră puţin și se culcară. 

S-a culcat și Bogdanka, dar nu putea închide ochii de foame. 

Așteptă cu sufletul la gură să se lumineze de ziuă. Cum se crăpă de ziuă, se sculă pe tăcute, se 
spălă pe ochi, mătură curtea, mulse vacile, dădu drumul vitelor. Se treziră și ceilalți. Când dădură cu 
ochii de Bogdanka se uitară unul la altul și zâmbiră. 

La prânz, cine puse masa cea dintâi şi se aşeză ultima? Bogdanka. Bătrânul rupse pita, îi dădu ei 
bucata cea mai mare şi spuse: 

— Tu Bogdanka, astăzi ai muncit mai mult decât toţi, de aceea îţi dau ţie bucata cea mai mare. 

A trecut o săptămână, două. Bogdanka se trezea dis-de-dimineaţă și toată ziua n-avea astâmpăr. 
Se făcuse sprintenă și harnică. Nimeni nu muncea ca ea. În a treia duminică părinţii ei au venit să 
vadă cum o mai duce fata lor răsfăţată. Ai casei îi văzură de departe și ieşiră cu toții să-i întâmpine. 


Bogdanka dădu fuga cea dintâi, deschise porţile şi strigă: 
— Mamă!... Tată!... Coborâţi cât mai repede din căruță și apucaţi-vă de treabă. Aici nu-i ca la 
voi; cine nu muncește, nu mănâncă. 


Două daruri 
poveste bulgară 


La curtea unui împărat a venit într-o bună zi un țăran cu un coş uriaş cu piersici mari şi 
frumoase, cum nu se mai văzuseră până atunci în împărăție. 

— Să trăieşti, măria-ta! lată, ţi-am adus în dar aceste piersici nemaipomenite! îi spuse țăranul, 
întinzându-i coşul. 

— Îţi mulţumesc, prietene, îi răspunse împăratul şi se grăbi să-l ospăteze cu ce avea mai bun în 
camarile sale. 

În timp ce ţăranul era servit cu bunătăţile acelea, împăratul se strecură în camera alăturată, ca să- 
şi întrebe sfetnicul cum l-ar putea răsplăti pe țăran pentru gestul lui frumos şi generos. 

— Dacă a venit la măria-ta cu sufletul curat, lipsit de orice interes şi nu ascunde intenţia de a 
căpăta zece găini pentru trei boabe de tarate, atunci merită un dar frumos, bunăoară, un armăsar, îl 
lămuri el. 

Şi, într-adevăr, împăratul îl încerca pe ţăran cât era de cinstit în gândul lui, întrebându-l ce dorea 
în schimbul piersicilor acelea minunate. Modest, ţăranul îi ceru doar câţiva sâmburi de piersică, 
după ce avea să mănânce fructele, ca să-i păstreze pentru la anul. Împăratul, văzând modestia 
taranului, se grăbi să-i dăruiască unul dintre cei mai frumoşi cai ai săi, după povaţa sfetnicului. 

Şi pornind-o ţăranul călare, după ce-i mulțumise de mii de ori împăratului pentru asemenea dar 
neaşteptat, ajunse în scurt timp la stăpânul său, renumit pentru zgârcenia lui, poreclit de aceea 
Zgârie-brânză. Când auzi el cele petrecute cu țăranul lui, nici nu mai stătu la îndoială şi, luând cel 
mai arătos cal din grajd, se grăbi să-l ducă împăratului. 

— Să trăieşti, măria-ta! Am auzit că aţi dăruit unuia dintre supuşii mei un cal pentru un coş mare 
cu piersici, aşa că m-am gândit să vă ofer alt cal de-al meu, ca să-l aveţi în locul celui dăruit. 

— Sunt încântat de mărinimia ta, îi răspunse împăratul. 

Şi se grăbi să-l întrebe pe sfetnicul sau cum ar putea să-l răsplătească pe bogatul care-i făcuse un 
astfel de dar. 

— Dacă a venit cu sufletul curat, şi nici el n-ar vrea pentru câteva boabe de tarate să plece cu 
zece găini, merită şi el un dar împărătesc. 

Ca să-l pună la încercare, împăratul îl întrebă pe bogat ce-ar dori în schimbul darului său. 

— Ce să vreau, împărate? Cu zece pungi de galbeni aş fi mulțumit. 

— Dragă prietene, ceva mult mai bun am pregătit pentru mărinimia ta. 

Şi porunci să-i fie dați toți sâmburii de piersică, rămaşi la plecarea taranului. 

Aşadar, țăranul generos a primit un cal pentru câteva piersici, iar bogatul Zgârie-brânză, câțiva 
sâmburi de piersică pentru un cal. 


Cum s-a descoperit hoțul 
poveste bulgară 


Un hoţ a furat odată o oaie. Stăpânul oii s-a dus la primar să se plângă. Primarul a chemat pe toți 
sătenii la primărie şi le-a spus: 

— Astă-noapte cineva a furat oaia acestui sărac. Să ştiţi că foarte lesne putem prinde hoţul. Îl 
vom afla după beţele pe care le veţi ține la noapte în mână. Băţul celui care a furat va creşte cu un 
deget. 


Hoţul s-a speriat. Toată noaptea n-a închis un ochi. Se uita mereu să vadă dacă nu a crescut băţul. 
Nu crescuse. Dar noaptea este lungă, cu siguranţă că va creşte. Se gândea mereu ce să facă, apoi s-a 
hotărât să taie o bucată din băț, de mărimea unui deget. A doua zi primarul a adunat iarăşi sătenii şi 
a văzut că băţul hoţului este cu un deget mai scurt. 

— lată hoțul - spuse primarul - acesta va plăti oaia. Hoţul îşi lăsă ochii în jos şi nu avu încotro - 
trebui să recunoască. 


Fuga animalelor 
poveste bulgară 


A fost odată un bou care a muncit la stăpânul lui ani mulţi cu credinţă şi răbdare, nădăjduind că, 
atunci când va îmbătrâni, stăpânul îi va da de mâncare pe lăturate şi-l va lăsa să se odihnească şi să- 
şi isprăvească Bilele în pace, dar s-a înşelat. Bătrâneţea a venit pe nesimţite şi el tot mai trăgea la 
carele grele şi la plug. Dar cel mai greu era să treiere bucatele, învârtindu-se într-un loc cât era ziua 
de mare sub soarele clar şi arzător de august. Ba, pe deasupra, după atâta suferință, bătrânului bou îi 
mai puneau şi botniță, ca să nu îmbuce ceva din griul de treierat. Bietul animal răbda şi-şi spunea în 
gând: Când o să isprăvim de treierat şi la toamnă de însămânţat, o să-mi dea drumul să mă odihnesc 
şi eu. Ore stăpânul meu nu vede că nu mai am putere de muncă? 

Treieratul s-a terminat. Veni şi toamna, arară ogoarele şi le însămânţară cu grâu. Abia atunci căzu 
pe capul boului năpasta cea mare, când îl auzi într-o zi pe stăpân spunându-le fiilor săi: 

„Bine c-am isprăvit cu semănatul, pentru că bătrânul bou nu mai e bun de muncă; a slăbit mult şi 
n-o s-o mai ducă iarna asta, ca la primăvară să mai avem vreun folos de pe urma lui. E timpul să-l 
tăiem şi să-l facem pastrama”. 

Când auzi una ca asta, se gândi şi-şi spuse în sinea lui: 

„Omule nemulțumit! Atâţia ani ţi-am muncit cu răbdare, şi-n cele din urmă, când m-au lăsat 
puterile, în loc să-ți fie milă de mine, să mă laşi să mor liniştit, tu vrei să mă tai? Ce rău ţi-am făcut 
eu ţie? Nu ţi-am tras carele încărcate, nu ţi-am arat tarlalele de pe care ai strâns ta grâu minunat cu 
care te-ai hrănit pe tine şi pe toți copiii tăi? Ba ai mai vândut din el şi ai luat un preţ bun. Nu ţi-am 
treierat griul, când îmi puneai botniță ca să nu îmbuc cumva din grăunţele pe care le-ai arat şi le-ai 
semănat cu ajutorul meu? Iar apoi, când am rămas nevolnic, tu, în loc să-ţi fie milă de mine şi să mă 
laşi să mă odihnesc, mă tot îmboldeai cu şişul de fier de mi-ai făcut pielea ciur. Şi pentru tot binele 
pe care ţi l-am făcut, nu-mi îngădui nici măcar acum, la bătrâneţe, să mă odihnesc şi să mor în pace, 
ci vrei să mă tai! Asta nu se mai poate răbda! Am să-mi iau câmpii şi am să mă duc în codrul 
pustiu!” 

Aşa gândi bătrânul bou şi porni în fugă spre codrul pustiu. 

Pe drum se întâlni cu un cocoş, care-l întrebă: 

— Unde alergi aşa, boule? 

Boul îi povesti toată istoria sa. Auzind-o, cocoşul spuse: 

— Rogu-te, ia-mă şi pe mine să fugim împreună, fiindcă şi eu am auzit-o pe stăpâna mea 
spunând copiilor: 

„Să-l tăiem pe cocoşul acela bătrân, pentru că nu mai e bun decât de tocană!” 

Boul îl luă sub ocrotirea sa şi porniră amândoi la drum. Mai merseră ei puțin şi întâlniră un 
măgar care-i întrebă: 

— Unde ați pornit-o aşa, boule, şi tu, cocoşule? 

Aceştia îi povestiră că se duc în cele pustietăţi, din pricina stăpânilor răi şi nerecunoscători. 
Atunci măgarul, înălţându-şi urechile, zise: 

— Vă rog, luaţi-mă şi pe mine, fiindcă nici stăpânul meu nu-i mai bun ca ai voştri. Niciodată nu- 
mi dau jos Mamarul de pe spinarea-mi jupuită. Toată ziua mă încarcă cu poveri grele, din pricina 
cărora nu pot merge repede, şi el, în loc să mă lase să mă mai odihnesc, mă altoieşte cu toiagul pe 


spinare, de parcă ar da într-un lemn. 

ÎI luară şi pe acesta şi porniră mai departe. Merseră ce merseră până ce întâlniră o pisică. 

— Încotro aţi luat-o, boule? 

El îi răspunse că şi-au luat câmpii şi din ce cauză. 

— Rogu-vă, spuse pisica, luaţi-mă şi pe mine cu voi! Pentru că stăpânul meu are copii rău, care 
mă chinuiesc toată ziua, jucându-se cu mine. Nu le ajunge că le prind şoareci, dar au mai făcut şi 
nişte cărucioare mici la care mă înhamă să-i car! Asta e treabă pentru mine? De aceea nu mai pot 
răbda şi am să fug şi eu! 

O luară şi pe ea. 

Pe drum mai întâlniră un iepure, care-i întrebă: 

— Încotro aţi luat-o, boule? 

Cu toții răspunseră că şi-au luat câmpii. 

— Ştiţi ce — zise iepurele — luaţi-mă şi pe mine că nu mai am pace din pricina vânătorilor, care 
mă hăituiesc tot timpul. 

ÎI luară şi pe el şi porniră cu toţii în fugă până ajunseră într-o pădure pustie. Acolo găsiră hrană 
din belşug şi linişte destulă, încât nu mai puteau de bucurie. 

Când dete frigul, că iarna se apropia cu paşi repezi, boul spuse: 

— Dragi prieteni, trebuie să ne dăm osteneala şi să ne facem o casă pentru a nu muri de frig la 
iarnă. 

Dar ceilalți începură să dea înapoi. 

Măgarul zise: 

— Eu, când o fi ger, am să-mi întorc coada împotriva crivăţului şi am să ies din iarnă; n-am 
nevoie de casă. 

Cocoşul spuse şi el: 

— Eu am să mă urc într-un copac şi am să cânt mereu; eu ies din iarnă. 

Pisica şi ea: 

— Eu am să mă vâr într-un copac scorburos, am să torc mereu — şi am să ies din iarnă. 

Iepurele spuse şi el: 

— Eu din tufiş în tufiş şi din lăstăriş în lăstăriş voi ieşi din iarnă. 

Atunci boul, văzând cum stau lucrurile, se apucă de treabă şi-şi făcu singur o casă, punând drept 
acoperiş blana unui lup, pe care l-a găsit mort şi l-a jupuit cum se cuvine. 

După ce termină lucrul, boul bătrân se satură de iarbă, se adapă, intră şi se încuie în casa lui 
călduroasă, unde dormi liniştit. 

Într-o noapte de iarnă se iscă furtună mare şi se lăsă flerul. Atunci prietenii boului dădură fuga 
peste el şi-l rugară să-i oploşească în casa lui, căci altfel au să moară de frig. Cel dinţii s-a dus 
măgarul şi începu să ragă cu lacrimi în ochi: 

— Boule, frățioare, deschide-mi, că mor de frig! 

— Cară-te de aici, răspunse boul, întoarce-ţi coada împotriva frigului! 

Măgarul începu să plângă şi boului i se făcu mila, aşa că-i deschise. 

În urma lui veni şi cocoşul şi strigă: 

— Deschide-mi, boule, că mor de frig! 

— Hai, mişcă-te de aici! Du-te şi cântă prin copaci, ca să scapi de iarnă! 

Apoi i se făcu milă şi-l oploşi şi pe acesta. Tot aşa s-a întâmplat şi cu pisica şi cu iepurele. După 
ce-i mustră la început, îi iertă şi-i primi pe toţi în casa lui caldă. Aici era bine şi toţi se încălzeau şi 
se veseleau. 

Într-o noapte friguroasă de iarnă se auziră urletele lupilor flămânzi. 

Măgarul spuse: 

— Boule, auzi nişte fete care cântă. Am să zbier şi eu! 

— Bagă-ţi mințile-n cap, zise boul. Ce să caute fetele în pădurea asta pustie! 

Măgarul n-a ascultat şi zbieră odată cu glasul lui puternic, cât putu mai tare. Lupii sosiră îndată, 


înconjurară casa şi strigară: 

— Prieteni buni, deschideţi să vedem cine ne-a chemat aici! 

Toţi îngheţară de frică, mai ales măgarul, fiindcă el zbierase şi era foarte iubit de lupi. 

Atunci boul zise: 

— Deschideţi să vedem ce vor. 

Ceilalţi au deschis uşa. Lupii se bucurară din cale afară şi cum intrară spuseră: 

— Prieteni buni, ia auziţi aici un cântecel. 

— S-auzim, zise boul. 

Şi lupii începură: 

— Ce-am căutat, am găsit... 

Boul zise: 

— Acum să vă cântăm şi noi ceva: 

Lupii răspunseră: 

— Bine, să v-auzim şi pe vol. 

Şi boul începu: 

— Ce-aţi văzut pe acoperişul casei, asta vă aşteaptă şi pe voi! 

Lupul bătrân spuse celor mai tineri: 

— leşiţi şi vedeţi ce e pe acoperiş! 

Aceştia îl ascultară şi când văzură acolo sus blana de lup se speriară şi fugiră care încotro. Cum 
îl văzură singur, toți tăbărâră pe lupul cel bătrân. 

Boul cu coarnele, măgarul cu copitele, pisica cu ghearele, cocoşul cu clonţul, iar iepurele alerga 
de jur-Împrejur în căutarea unei puşti ca să tragă în el. 

Apoi, cum era într-un hal fără de hal, boul îl luă în coarne şi-l azvârli pe uşă afară. Lupul se sculă 
şi o luă la sănătoasa. Pe unde trecea, frunzele copacilor şi conurile îngheţate de brad îl ciocăneau pe 
spate. Când ajunse la tovarăşii săi, le spuse că iepurele a tras după el cu puşca fii alicele cădeau ca 
ploaia pe spinarea lui. 

Apoi, de frică şi de oboseală, căzu jos şi muri 


Anecdotă: Învăţat destul 
poveste bulgară 


Petăr cel isteț a păscut pe degeaba trei ani de zile oile împărăteşti prin poienile din jurul 
Adrianopolului. Veni şi timpul să fie slobozit. Vizirul îl văzu şi-l întrebă: 

— Dacă l-ai slujit pe sultan timp de trei ani de zile, măcar ai învăţat ceva? 

— Tare multe am mai învăţat, răspunse Petăr cel istet. 

— Dacă ai învăţat aşa de multe, ia spune-mi: pământul e mare? 

— Nu e mare. Soarele îl înconjoară în douăsprezece ceasuri. 

— Dar cerul e departe? 

— Nu-i departe. Când trăsneşte în cer se aude peste tot pământul. 

— Dar lumea cealaltă e departe? 

— Asta-i tare departe. Părinții mei au plecat de mult de tot acolo şi nici până azi n-am primit 
scrisoare de la ei. 

— Bravo! Ai învăţat într-adevăr multe, zise vizirul şi bătându-l pe umeri îi lăsă să plece. 


Hoţul se dă singur în vileag 
poveste bulgară 


Un om oarecare avea nişte fân în podul casei. Vecinul a aflat şi a început să-i fure din el. 


Gospodarii a observat că zi de zi finul lui se împuţina şi a înțeles că cineva îl fură, dar nu ştia cine-i 
tâlharul. Cum sta el într-o dimineaţă şi se tot mira, se întâmplă ca şi vecinul să fie prin apropiere. Pe 
om îl durea inima pentru fânul furat, dar nu ştia cine este hoţul, ori vecinul său, ori un altul, aşa că 
aduse vorba şi despre fânul furat şi despre hoţ. Din vorbă-n vorbă gospodarul zise: 

— Am să-l găsesc eu pe tâlhar. Acela care-mi fură fânul va fi cu musca pe căciulă. 

Şi, într-adevăr, în aceeaşi clipă vecinul trece cu mâna peste căciulă, ca să alunge musca, fără să- 
şi dea seama că astfel se dă de gol. 

Gospodarul observă şi-i strigă: 

— lată cum l-am prins pe hoţ! ŞI-l apucă de mână. 


Cine va munci şi cine va mânca 
poveste bulgară 


Un tata spuse fiilor săi: 

— Mâine mama va face o plăcintă. Cine vrea s-o mănânce? 

Fiul cel mai mare zise: 

— Eu, tată, eu am s-o mănânc. 

— lar eu voi tăia purcelul de lapte. Pe acesta cine-l va mânca? 

— Tot eu, tată, eu îl voi mânca şi pe acesta, o tinu într-una fiul cel mare. 

— Mâine, însă, ne ducem la arat. Cine va veni cu noi? 

— Eh, tot eu, tot eu, de-acuma las' să mai meargă şi altul! — zise tot fiul cel mare. 


Despre meşteşugul olăntului 
poveste bulgară 


Pe vremuri, demult, de foarte mult timp omenirea trăia în stare primitivă, aproape sălbatică. 
Totuşi cultivau cereale, iar locuinţele şi le făceau din crengi împletite. Însă oriunde ar fi lăsat grâul, 
în scorburi, în peşteri sau în pivnițele caselor, totul era năpădit de furnici, şoareci, guzgani şi alte 
vietăţi, ori se strica din cauza umezelii. Mult timp şi-au bătut capul oamenii cum să facă să-şi poată 
păstra hrana. Atunci unei femei îi trecu prin minte să împletească un coş din crengi şi pe care l-a uns 
pe dinăuntru cu humă. După ce coşul s-a uscat, a turnat înăuntru grâul spre păstrare. Treaba asta le 
plăcu şi altor femei, care începură şi ele să împletească coşuri. Dar nu ştiu cum se făcu de se 
întâmplă o mare nenorocire — într-un sat izbucni un foc mare, care arse toate colibele de lemn. 
După incendiu oamenii au început să-şi caute lucrurile, dar n-au mai găsit nimic, afară de coşurile 
cu bucate care străluceau în cenușe. Înăuntru, grâul arsese, crengile împletite de asemenea, numai 
huma rămăsese neatinsă, după forma coşurilor. Oamenii se mirară, le pipăiră — erau tari, le ridicară 
pe umeri — nu se spărgeau, ba le umplură chiar cu apă şi tot nu se mulară... Astfel au început 
oamenii să-şi facă amfore pentru bucate, apă, miere şi altele. Le făceau din pământ, apoi te ardeau 
în foc. Aşa a început meşteşugul olăritului. Şi e bine să se ştie că a fost descoperit de o gospodină. 
De aceea, de vasele de pământ se servesc mai ales femeile gospodine. 


De ce nu se întâlnesc soarele şi luna 
poveste bulgară 


La început soarele copilărea pe pământ împreună cu surioara lui, luna, iar când a crescut a vrut 


să se însoare cu ea. Într-o bună zi se adunară toți cumetrii, adică toate vieţuitoarele, ca s-o 
logodească pe fată. Printre ei a fost invitat şi Moş Drăghici — ariciul. Fiecare din cumetri, cum 
descălecau, îi puneau calului sub bot traista cu orz. Tot vorbind despre nuntă întrebară şi pe moş 
Drăghici, care până atunci tăcuse şi se gândise tot timpul, ce crede el despre una ca asta. Moş 
Drăghici cuvântă: 

— Nunta se va face numai dacă murgul meu şi-a mâncat orzul. Toţi începură să facă haz de 
înțelepciunea lui prostească, dar se duseră totuşi să vază ce mâncase calul ariciului. În traistă găsiră 
o piatră rece. Când îl întrebară de ce a pus asta în loc de orz, el răspunse: 

— Dacă soarele si luna vor să se însoare, se vor naşte alți sori mititei care, toţi la un loc, vor 
pârjoli întreg pământul de nu va mai rămâne fir de iarbă. De aceea mi-am zis că e bine încă de pe 
acum să-mi învăţ calul să mănânce pietre. El însă nu vrea, aşa că nunta nu se va face. 

Celelalte viețuitoare, după ce ascultară cu atenție aceste vorbe înțelepte rostite de cel mai luminat 
cap — bătrânul cumătru moş Drăghici — hotărâră să facă în aşa fel încât soarele şi luna să nu se 
întâlnească niciodată, să-i despartă, fiindcă, altfel vor pârjoli întreg pământul. De atunci soarele şi 
luna fug unul după altul, ca roțile unui car, şi până în ziua de azi nu s-au putut întâlni ca să aprindă 
tot pământul. 


Privighetoarea şi păianjenul 
poveste bulgară 


Trăia odată, de mult de tot, o văduvă tare săracă. Şi ea avea doi copii: un băiat şi o fată. Cât a 
fost văduvă tânără şi sănătoasă a putut munci din greu ca să-şi poată creşte amândoi copiii. Dar 
acum îmbătrânise şi puterile o părăsiră. Ce se gândiră copiii? Căci erau mărişori. Să muncească ei 
acum; s-o ajute şi ei de-acuma încolo pe buna lor mamă. Şi băiatul se duse să lucreze la o ţesătorie, 
iar fata, care nu se prea pricepea la altceva decât în ale gospodăriei, se ducea ici şi colo să dea o 
mână de ajutor la curăţenie, la spălat şi la alte treburi de-ale casei. Toată lumea o iubea, că era tare 
harnică şi mai ales era tare veselă; toată ziua cânta eu un glăscior frumos şi cristalin de se oprea 
lumea în loc s-a asculte. 

Băiatul era serios şi corect în munca lui. De asemenea şi fata era căutată şi răsplătită, pentru 
munca ei, încât totul mergea bine. Până când într-o bună zi mama lor căzu grav bolnavă. Având 
presimţirea că avea să-i părăsească, trimise pe o vecină să-i aducă amândoi copiii să le dea ultima 
binecuvântare. 

Fata, de cum auzi că mama ei este greu suferindă şi chinuită de presimţirea altei lumi, reci şi 
mute, se grăbi să ajungă acasă, lăsând totul în voia soartei. Băiatul, în schimb, mai rece şi mai 
socotit, deşi auzise vestea cea tristă, nu se îndură să lase lucrul şi să alerge acasă. Când mama o 
văzu pe fiica ei, se îndurera că alături de ea nu-l văzu şi pe băiat. lar când auzi de ce nu venise, se 
îndurera şi mai mult. 

— Fata mea — spuse mama — totdeauna tu ai fost bună la suflet şi săritoare la nevoie. Tu-mi 
eşti ultima mângâiere. Cât priveşte frățiorul tău, mă doare să aflu că a rămas să ţeasă mai departe, 
liniştit, în loc să vină să-mi dea o alinare în pragul morții. Spunând acestea, biata femeie îşi dădu 
duhul. Ca prin minune, un vrăjitor care privise nevăzut toată scena aceea se gândi să prefacă pe fată 
într-o privighetoare, căci tot îi plăcea ei să zburde şi să cânte cât era ziua de lungă, iar pe fratele ei, 
chiar acolo, unde se afla el, vrăjitorul avu puterea să-l prefacă în păianjen, ca să-l sature de ţesut pe 
tot restul vieții. Şi fratele s-a pomenit deodată într-un colț întunecat al camerei țesând o pânză 
subțire de păianjen. Şi pânza lui, ca a tuturor păianjenilor de atunci încolo, nu reuşea să fie niciodată 
gata, căci cine o zărea se grăbea să rupă pânza şi să alunge şi păianjenul. 


Privighetoarea a cântat cel mai frumos 
poveste bulgară 


Când împăratul păsărilor şi-a măritat fata, a dat poruncă să vină la palat cei mai buni cântăreți 
din împărăție, ca să înveselească petrecerea nuntaşilor. Auzind acestea, s-au strâns în pădure toate 
păsările şi au ținut sfat care. Dintre ele să fie trimise la palat în ziua nunţii. ŞI, ca să se hotărască, a 
trebuit să cânte fiecare dintre ele câte ceva. Şi din atâtea glăscioare, abia-abia au ales maimarii 
sfatului câteva: un mierloi, un sticlete şi un canar. A încercat să spună şi cucul că vrea şi el la nuntă 
să-i distreze. Dar a fost respins, căci el mai mult decât „cu-cu!” nu ştia să cânte. La fel a păţit şi 
guguştiucul, căci numai „gu-gu-ştiuc!”, atât ştia. Le-a fost deci greu să hotărască pentru mai multe 
păsări, dar s-au gândit cei ce au hotărât că trimițând mierloiul, sticletele şi canarul aveau să cânte 
cât o orchestră întreagă. Şi ca să fie şi mai festivă intrarea lor în sala palatului, s-a oferit rândunelul 
să-i conducă, căci avea fracul nou-nouţ, cu pene albe, pene negre, elegant ca de nuntă împărătească. 
Ei o porniră spre palat, iar la o distanță mai mare, încât să nu fie văzută, cine credeți că zbura? O 
pasăre mititică, neînsemnată ca înfăţişare, pe oare nu voise nimeni s-o ia în seamă; căci nici pene 
galbene nu avea ca ale canarului, nici viu colorate ca ale sticletelui şi nici cioc galben cu pene negre 
cum era mierloiul... Cei din sfat se gândiseră ei bine când au ales păsările care să cânte la palat, că 
trebuiau să fie mai întâi atrăgătoare ca înfăţişare, până să fie lăudate la viers. 

Ei, bine, pasărea aceea modestă şi neînsemnată la vedere era privighetoarea. A zburat mereu în 
urma lor, fără să se lase văzută şi când au intrat ceilalți în palat s-a strecurat şi ea şi a stat într-un 
colțişor să vadă cum se desfăşoară petrecerea de la curte. 

Canarul îi plăcu de la prima înfăţişare împăratului, care-l pofti in dreapta lui şi-l ascultă cu drag. 
ÎI privi cu plăcere şi pe sticlete, îi admiră culorile vii şi vesele ale penelor, îl pofti în stingă lui şi-l 
ascultă cu atenţie. Lumea din jurul mesei îl aplaudă văzându-şi apoi toți liniștiți de discuţiile lor şi 
de ospăț. Se prezentă şi mierloiul. Toate celelalte păsări de la masă îl lăudară pentru ciocul lui 
galben-auriu şi penele negre ca noaptea şi lucioase ca luciul apei. Iar când îşi începu trilurile, statură 
toate păsările cu cea mai mare atenție să-l asculte. Şi petrecerea era în toi, gălăgie, dans, veselie. Şi 
cele trei păsări atâta cântară de mai-mai să răguşească. Împăratul se arăta cam nemulțumit de felul 
cum ajunseseră cele trei păsări să cânte, ba chiar îngrijorat să nu-i transforme petrecerea în 
îngropăciune, căci, se ştie că nuntă fără cântec... 

„Ei bine, acum a sosit şi rândul meu” îşi spuse privighetoarea. Şi se apropie de împăratul 
păsărilor, timidă şi modestă. Împăratul o întrebă cu cea mai mare indiferenţă şi neîncredere: 

— Dar tu ce mai vrei? Cine te-a invitat la nunta fetei mele? 

— Slăvite împărate, îngăduie-mi şi mie să-ţi înveselesc oaspeții cu cântecul meu! îndrăzni 
privighetoarea, împăratul râse cu poftă: 

— Îţi mulţumesc că m-ai înveselit pe mine cu asemenea îndrăzneală! Cât priveşte să-mi 
înveseleşti oaspeţii cu cântecul tău... Priveşte nişte cântăreţi de seamă cum au ajuns să cânte, dar tu, 
pirpirie cum eşti, vei răguşi de la primele triluri! 

— Ce-i drept, pe mine nu m-au trimis aici să cânt, dar dacă cei trimişi sunt obosiţi, permite-mi să 
încerc şi eu câteva triluri. 

— N-ai decât! Hai să vedem ce eşti în stare, creatură mică şi îndrăzneață! 

Dar, de cum începu privighetoarea să cânte, toţi oaspeții îşi ținură răsuflarea, încântați de 
frumusețea şi claritatea sunetelor minunate ce scotea făptura aceea modestă şi neînsemnată pentru ei 
până atunci. Fermecată s-a arătat fata împăratului care, într-un elan nemaipomenit, a strigat cu voce 
tremurătoare: 

— Declar privighetoarea cea mai mare cântăreaţă a păsărilor! De azi încolo va trăi la noi la palat 
ŞI 1 se vor acorda toate onorurile cuvenite! 

împăratul nu mai putea nici el de fericire, căci vraja glasului acela n-o mai întâlnise în niciun alt 
glas păsăresc. 


Ascultă de dorinţa fetei lui şi din ziua aceea privighetoarea rămase la palat şi toată lumea o 
socotea regina cântecului. Onorurile curții nu au făcut-o să devină îngâmfată, ci a rămas tot modestă 
şi cuminte, aşa că până în zilele noastre ea a continuat să-şi păstreze titlul de cea mai mare 
cântăreaţă a păsărilor. 


Hoţul şi merele de aur 
poveste bulgară 


Odată, un om sărac lipii pământului, trecând prin faţa unui palat, văzu în curtea lui câțiva meri 
încărcaţi cu fructe. Şi erau atât de roşii şi de frumoase merele, iar săracului îi era atât de foame, că, 
deşi era un om cinstit, de astă-dată n-a mai ținut socoteală că merele nu erau în curtea lui, ci tocmai 
în curtea unui palat şi, sărind iute gardul, îşi culese câteva din cele mai pârguite şi le adună în poala 
cămăşii lui zdrenţuite. 

Paznicii palatului l-au găsit, l-au înşfăcat şi s-au grăbit să-l ducă Judecătorului, să afle ce 
pedeapsă i se va hărăzi. 

Până să ajungă în fața judecății, el avu timp să mestece un măr şi neavând unde să arunce 
sâmburii îi puse în buzunar. Era sărac omul care se înfruptase din merele prinţului, dar pe cât era de 
sărac pe atât era de isteţ. Ce-i trecu prin minte ca să scape de temniţă? Ceru să fie adus în fața 
prințului, spunând că are o taină de dezvăluit numai prinţului. Dat fiind că şi ultimul condamnat are 
dreptul la o ultimă dorință, i se împlini voia şi se pomeni faţă în față cu prințul, care nici nu aflase 
încă nimic. 

— Prea slăvite prinţ, vreau să-ţi ofer aceşti sâmburi de mere, îndrăzni omul cel sărac. 

— Nu te înţeleg, îi răspunse nedumerit prințul, vrei oare să mă jigneşti la mine in palat? Ce 
înseamnă aceşti sâmburi de măr? 

— Dacă mâna celui ce-i sădeşte este mâna unui om cinstit, din aceşti sâmburi va rodi un măr ce 
va face mere de aur. Ţi-i dăruiesc ție, luminate prinţ, căci din mâna ta vor ieşi mere de aur! 

Pe moment, prințul se înflăcăra la ideea că în curtea palatului va creşte mândru un măr cu mere 
de aur, dar când se mai gândi puţin, îşi aminti, că odată, pe când era mic, îi luase tatălui său din 
punga de catifea roşie câţiva bănuţi de aur. Şi atunci, tăinuindu-şi sfiala din inimă printr-un prefăcut 
aer de îngâmfare, se adresă sfetnicului său: 

— Dacă eşti om cinstit, vei sădi aceşti sâmburi în curtea palatului şi din pomul ce va răsări vom 
culege apoi mere de aur! 

Dar sfetnicul se ştia cit era de viclean şi de prefăcut şi cum mai lua câte un galben de la curteni 
pentru o vorbă bună la prinţ, aşa că nu se încumetă, ci îl arătă pe vistiernic: 

— Cel mai cinstit din palat cred că-i vistiernicul înălțimii Tale. De ce nu i-ar sădi el, cu mâna 
lui? 

Dar vistiernicul ştia prea bine câți galbeni se strecuraseră şi în punga lui, din visteria prinţului, 
aşa că-l propuse pe căpitanul armatei, dar şi el ştia că mai subțiază din solda soldaţilor în fiecare 
lună şi socotindu-l cel mai drept şi mai cinstit pe Judecător, se adresă lui: 

— Judecător atotputernic, tu împărți dreptatea aici la palat! Tu eşti cel mai vrednic dintre noi 
toți. Din mâna ta, numai vor ieşi cu adevărat mere de aur, aşa cum de aur e şi dreptatea ce-o împărți. 

Dar Judecătorul se ştia el prea bine, căci nimeni altul decât el lua galbeni de la vinovaţi şi 
nevinovaţi, ca pedeapsa să fie mai aspră sau mai puţin aspră, după cum era învoiala cu banii. 

Văzând şovăiala prinţului şi mai ales şovăiala celorlalți, omul cel sărac îndrăzni să strige cât îl 
ținea gura în fața supuşilor: 

— Voi, care nu cutezaţi să vă dovediţi cinstea în faţa prinţului, voi, care vă temeţi că vinovăția 
voastră va ieşi la iveală, vreți să mă aruncaţi în temniță pentru câteva mere, care nu sunt nici măcar 
de aur?! Nu aveţi dreptul s-o faceți! 

Aflând şi prințul despre ce era vorba, îi dădu dreptate bietului om, şi pe deasupra, din ziua aceea, 


îl făcu şi sfetnicul lui, căci îi plăcu felul lui înțelept de a-i cunoaşte pe oameni şi de a-i face să se 
cunoască pe oi înşişi. 


Basme din Carelia! 
Frumoasa Nasto 


Era odată într-un sat un tânăr. S-a însurat el departe cu o fată şi a adus-o acasă. Trăiau ei foarte 
bine, dar, de la un timp, tânăra soţie a devenit tristă. Într-o zi soțul îi spuse: 

— Care e pricina tristeţei tale? 

Ea îi răspunse: 

— Mă simt bine cu tine, dar nu pot să uit locul unde m-am născut, de aceea şi sunt tristă. 
Bărbatul o crezu şi n-o crezu, deoarece el niciodată nu cunoscuse tristețea. De atunci, soția a 
continuat să ofteze pe furiş. Într-o zi s-a hotărât el să încerce ce este dorul de casă, şi-i spuse soţiei: 
— Plec în ţări străine şi mă angajez acolo ca muncitor. Voi trăi şi voi vedea dacă există ori nu 

dorul de acasă. 

A plecat el departe şi s-a tocmit la un negustor. Acesta i-a dat cizme noi şi i-a spus: 

— Te iau ca muncitor, numai dacă vei lucra la mine până când se vor rupe cizmele. 

Oare trebuia mult timp până să se rupă o pereche de cizme? 

Soţul cel tânăr s-a învoit şi a început să lucreze. Lucrează, lucrează, dar cizmele erau ca noi. 

A trecut mult timp şi a simţit şi el dorul de casă printre străini. Odată şi-aduce aminte de soție, de 
casa în care s-a născut. Se uită la cizme: oare nu s-au uzat? Nimic! Ele rămâneau la fel ca în prima 
zi. 

Se întorcea el odată de la câmp, purtând rarița pe umăr. Vede un om în fața lui. Se uită: era un 
cunoscut din sat! S-a bucurat mult şi a început să-l întrebe despre tot: soție, casă şi altele. Nici nu i-a 
dat prin cap să dea jos rariţa de pe umăr, că nu-i era uşor. lată ce înseamnă să întâlneşti pe cineva 
din locul natal! 

S-a întors în, casa negustorului şi a căzut pe gânduri: „lată că am ajuns şi eu să cunosc ce este 
dorul de casă. A avut dreptate soţia”. 

Rămase el la negustor mult timp, iar cizmele tot noi. 

Într-o zi trecea printr-o pădure. Se uită şi în faţa lui se afla o colibă. Bătu la uşă, deschise o 
bătrână pe care o întrebă: 

— Nu cunoşti matale, bunicuţo, ce fel de cizme sunt acestea? Din ce fel de piele sunt făcute? De 
optsprezece ani le port şi ele nu s-au rupt! 

Bătrâna îi răspunse: 

— Cizmele tale nu sunt obişnuite, ele sunt vrăjite. Dar uite, îţi dau un sfat. Cum ajungi acasă, la 
stăpânul tău, să scoţi cizmele şi, fără să te vadă, aruncă-le în foc. Ele nu vor arde, dar se vor prăpădi 
repede. Atunci va veni sfârşitul slujbei tale la negustor. 

Aşa şi făcu el. Ajuns acasă, le-a pus în sobă, iar dimineaţa le-a scos şi s-a încălțat cu ele. N-a 
trecut mult şi cizmele s-au rupt. Atunci a venit el la negustor şi i-a spus: 

— Uite, negustorule, cizmele mele s-au rupt. Acum s-a împlinit sorocul. Ce era să facă 
negustorul? I-a făcut socoteala şi l-a lăsat să plece. 

Merge el acasă şi de bucurie nu simte oboseala. Ziua era foarte caldă şi a început să-l chinuie 
setea. Deodată vede o apă. Se apleacă să bea, dar apare un vrăjitor din apă, şi-l înhaţă de barbă. 
Omul începe să-l roage: 

— Vrăjitorule! Dă-mi drumul! Eu n-am fost acasă optsprezece ani. 

Dar vrăjitorul îl ţine de barbă şi spune: 

— Nu te las, până nu-mi promiți să-mi dai ceea ce nu ştii că ai acasă! 

S-a bucurat bărbatul: ce mai e şi asta? EL ştia tot ce este acasă, şi i-a promis ceea ce nu ştie că 
are. Vrăjitorul 1-a dat drumul şi omul a plecat mai departe spre casă. 

Ajunse acasă. ÎI întâmpină soţia cu fiica sa. El n-a ştiut, n-a bănuit că în timpul cât a stat el la 
negustor, soția i-a născut o fiică, pe frumoasa Nasto. Cât a stat el printre străini, Nasto a crescut 
mare şi a devenit atât de frumoasă, că nu se putea descrie. Nu exista ceva asemănător nici pe 
tărâmul celălalt, nici în lumea albă, nici sub apă. Ce s-au bucurat soţia şi fata când l-au văzut! De 
fericire, nu ştiau unde să-l aşeze, cu ce să-l ospăteze! 

Iar el tot trist stătea: doar pe unica sa fiică a promis-o vrăjitorului! 

Cum au rămas soțul şi soția singuri, ea îl întrebă: 

— De ce eşti trist? Ar trebui să te bucuri că te-ai întors acasă. Şi el îi povesti totul. Iată de ce sunt 
trist: în drumul meu depărtat, cum m-am aplecat să beau apă, m-a apucat de barbă împăratul apelor. 
„Promite-mi să-mi dai de acasă, ceea ce nu ştii că ai. De unde era să ştiu că tu ai născut-o pe fiica 
noastră? Şi eu am promis.” 

Soția a început să plângă şi spuse: 

— Ce trebuie să se întâmple se va întâmpla. Numai că nu pot să văd cu ochii mei cum vrăjitorul 
apelor o ia şi o duce pe fiica noastră iubită. Hai să plecăm de acasă anine mai devreme, iar Nasto să 
rămână aici şi nenorocirea să se întâmple fără noi... 

Ei au plecat noaptea de acasă, iar frumoasa Nasto a rămas singură. S-a sculat dimineaţa, s-a uitat, 
nu era nimeni acasă. A ieşit afară, iar acolo a văzut o capră bătrână. Fata a îmbrăţişat-o şi a început 
să plângă. Capra îi spuse: 

— Nu plânge, nu fu tristă. Mai bine înhamă-mă la sanie, pune paie acolo, iar tu să te ascunzi în 
ele. A înhămat Nasto capra şi ea s-a acoperit cu paie şi au plecat unde o fi. 

Merg ele şi dintr-odată văd în faţă o mulţime de arătări care o întreabă pe capră: 

— Frumoasa Nasto ne aşteaptă? 

— Aşteaptă, aşteaptă! răspunde capra. Mesele sunt pregătite, luminile ard. 

Arătările au plecat mai departe, spre casa unde trăia Nasto, iar capra cu Nasto au ajuns departe în 
acest timp. Au ajuns într-un sat şi Nasto a ieşit din paie. S-a rugat de oameni să rămână noaptea într- 
o casă. Oamenii nu-şi puteau lua ochii de la ea: n-a văzut nimeni o asemenea frumuseţe, nici n-au 
mai auzit. 

A trecut timp şi s-a răspândit zvonul despre frumuseţea ei. Auzi despre ea şi fiul împăratului din 
acele ţinuturi şi a venit acolo călare. Cum a văzut-o, i-a plăcut fata, s-a îndrăgostit şi a hotărât să se 
însoare cu ea, dar Nasto a spus: 

— Îmi placi, prinţule, şi vreau să mă mărit cu tine, dar să-mi promiţi că nu mă vei despărţi 
niciodată de capra mea. Acolo unde voi fi eu, trebuie să fie şi capra. Acolo unde voi mânca şi voi 
bea, acolo şi bătrâna capră să mănânce şi să bea. 

Prinţul a răspuns: 

— Să fie aşa cum spui tu. Sunt. Gala să fac tot ce vrei, pentru tine. 

Fiul împăratului a luat-o şi a dus-o la curtea sa. A luat şi capra şi trăiau fericiți. 

A trecut destul timp şi iată că frumoasa Nasto a născut un fiu de o frumuseţe neobişnuită. A auzit 
despre asta vrăjitoarea Suiatar, s-a prefăcut într-o femeie bătrână şi a venit la curtea împăratului, ca 
dădacă. Prinţul, neştiind cine este ea, a tocmit-o. 

Într-o zi a condus-o pe frumoasa Nasto cu copilul la baie, pe malul lacului. Vrăjitoarea a adus-o 
pe mal şi a strigat: 

— Hei, arătări ale apelor! lată, ea este cea promisă, luați-o! Abia a strigat şi zeci de mâini se 
ridicară din apă, o apucară pe frumoasa Nasto şi o traseră sub apă. În locul ei, Suiatar aduse la palat 
pe fiica ei urâtă foc. 

Prinţul s-a uitat la ea şi s-a gândit: „Soţia mea era o frumuseţe, iar de cind a născut, se vede că a 
devenit urâtă!” 

Iar copilul fără mama cea adevărată plângea zi şi noapte. Nu numai copilul, florile din grădină 


încetară să mai înflorească şi s-au vestejit; toate păsările încetară să mai cânte. 

Fiica vrăjitoarei o ura pe bătrâna capră a frumoasei Nasto şi într-o zi spuse prințului: 

— Luaţi-o din fața ochilor mei, dar mai bine tăiați-o! S-a mirat prințul: ce s-a întâmplat cu soția? 
Ea, care nu mai putea de dragul caprei, o aşeza şi la masă, iar acum îi spune s-o taie. 

Capra spuse slugilor împărăteşti: 

— Prieteni buni, nu mă tăiați! Mai întâi, lăsaţi-mă în câmp, să pasc iarba. Slugilor le-a fost milă 
de bătrâna capră şi au lăsat-o în câmp, să pască iarba verde. Iar capra a venit pe malul lacului şi a 
strigat: 

— Vrăjitorule, las-o pe frumoasa Nasto! Dă-mi voie numai să-i spun o vorbă de rămas-bun! 

Vrăjitorul i-a legat de picior un lanț de aur şi a lăsat-o să iasă pe mal. A îmbrățişat Nasto pe 
credincioasa ei capră şi au început să plângi amândouă. Apoi capra a spus: 

— Am venit să-mi iau rămas-bun. În curând mă vor tăia! Ar mai fi plâns încă ele, dar în acest 
timp vrăjitorul a tras de lanţ şi Nasto a dispărut sub apă. Capra a venit acasă plângând, iar fiica 
vrăjitoarei a început din nou să spună: 

— Pentru ce să mai ţinem capra asta râioasă? Tăiaţi-o! Slugile iar au dus-o la tăiere, dar ea le 
spuse: 

— Slugilor! nu vă grăbiţi să mă tăiați! Lăsaţi-o pe bătrâna capră să mai pască niţel înainte de 
moarte! 

Le-a fost milă slugilor şi au lăsat-o în câmp, la păşune. 

Iar prinţul tot se minuna, nu putea înţelege: „Ieri, soția nu mai putea după capră, iar azi cere să 
fie tăiată”. A simţit el ceva necurat aici şi a plecat pe ascuns după slugi, iar când ei au lăsat capra 
liberă, s-a luat după ea, ca să vadă unde se duce, pentru ce ea se roagă de ei ca să-i dea drumul. S-a 
ascuns după nişte pietre şi a început să aştepte. S-a apropiat capra de apă şi a strigat: 

— Vrăjitorule! Las-o pe frumoasa Nasto pe mal, ca să-i spun numai trei vorbe! A ieşit frumoasa 
Nasto pe mal, sunând cu lanţul de aur. A îmbrățişat-o pe bătrâna capră şi amândouă începură să 
plângă. Şi apoi capra a zis: 

— Adio, scumpa mea Nasto! Mă va tăia azi fata vrăjitoarei. 

După ce au fost rostite acestea, vrăjitorul a tras de lanţ, şi frumoasa Nasto a dispărut sub apă, iar 
capra a rămas pe mal să plângă. Atunci prinţul s-a apropiat de ea şi a spus: 

— Nu mai plânge capră credincioasă! Du-te acasă liniştită, iar eu vin pe urmele tale. 

Merge prințul după capră şi se gândeşte cum să o scape pe soţia sa şi cum să scape de Suiatar şi 
de fiica ei. 

Se duce la un fierar şi-i poruncește să-i facă un ciocan mare, greu, potrivit pentru el. Dimineața 
el spuse caprei: 

— Du-te, capră, în câmp, la păşune verde! Iar el a plecat în urma ei. 

A venit capra pe mal, s-a apropiat de apă şi a strigat: 

— Vrăjitorule! Las-o pe frumoasa Nasto pentru ultima oară, să-mi iau rămas-bun înainte de 
moarie! 

A ieşit frumoasa Nasto pe mal, sunând din lanţul de aur. Atunci prinţul a sărit şi a lovit lanţul de 
aur cu ciocanul aşa încât el s-a sfărâmat în bucățele. Apoi a spus frumoasei Nasto: 

— Iubita mea soţie! Sunt aici, eu, soțul tău! Nasto a venit spre el plângând: 

— Nu vom avea viaţă liniştită, nu vom vedea fericirea! Tu m-ai eliberat, dar reaua Suiatar ne va 
distruge! 

Prinţul 1-a răspuns: 

— Nu te întrista, ştiu eu ce să fac. 

Şi au plecat ei împreună acasă. Prinţul le-a ascuns pe amândouă într-o magazie, iar el s-a dus şi a 
dat poruncă slugilor să pregătească baia, iar sub pragul ei să aşeze un cazan cu smoală clocotită, iar 
cărarea de acasă şi până la baie să o acopere cu postav roşu. 

Când totul a fost gata, a intrat în palat şi i-a spus lui Suiatar. Astăzi e sâmbătă, e timpul să 
mergeţi la baie. Totul e gata, baia e încălzită, să poftiţi la baie pe covorul cel roşu! 


A plecat Suiatar cu fiica ei la baie. Mergeau pe postavul roşu, învârtind capul în toate părțile şi 
râzând: Ha, ha! ha, ha! O asemenea cinste e numai pentru noi! Cum trecură pragul băii, căzură 
amândouă în cazanul cu smoală fierbinte şi acolo rămaseră. 

Iar prinţul cu frumoasa Nasto trăiau fericiți. 

Dar Nasto, după un timp, a devenit iar tristă. Atunci prinţul a dus-o departe, în ţara unde îi trăiau 
părinţii. Când s-au apropiat de casa lor, părinţii îi aşteptau în drum. Nasto îi întrebă: 

— Mă aşteptaţi ori nu? 

lar tatăl îi răspunse: 

— Cum să nu te aşteptăm, scumpa noastră? Doar ştiam că nu există forță mai mare decât dorul 
de casa părintească. 

S-au îmbrăţişat şi de bucurie au început să plângă. Iată aceasta a fost povestea toată. 


Moş Matei şi moş Gheorghe 


poveste cehoslovacă 


Într-o zi, Moş Matei se duse la vecinul lui, Moş Gheorghe, să vadă cum o mai duce. La poartă se 
întâlni cu băiatul acestuia, care tocmai pleca în sat după treburi, şi-l întrebă ce face taică-său. 

— Tocmai se aşezase la masă, dar cum te-a văzut venind în lungul drumului, a strâns toate 
bucatele. 

— Dar de ce? 

— Fiindcă zicea că eşti un mare mâncău şi marna le-a ascuns, cât a putut de repede. 

— Pe unde zici că le-a ascuns? 

— Gâsca a băgat-o în cuptor, şunca a suit-o pe soba, cârnaţii i-a băgat în oală, clătitele la loc în 
tavă şi cana cu bere sub laviţă. 

Moş Matei nu-l mai întrebă altceva şi bătu în ușă. 

— Să trăieşti, prietene, da' ce vânt te aduce, îi zise Moş Gheorghe. Ce păcat că n-ai venit cu 
câtva timp mai-nainte să fi prânzit împreună. Noi tocmai am terminat de luat masa şi bucatele au 
fost aşa de gustoase, că nici oasele n-au mai rămas. 

— Sunt nemângâiat că n-am putut să vin mai repede, dar să-ţi povestesc ce lucru extraordinar mi 
s-a întâmplat pe drum. 

— Ce ţi s-a întâmplat? 

— Pe drumul către tine am omorât un şarpe. Şi şarpele ăsta avea un cap tocmai cit şunca pe care 
o ţii pe cuptor, era mare cât gâsca din cuptor, avea o carne albă cum sunt clătitele din tavă, şi de 
lung, era aproape cit cârnaţi înghesuiți în oală, iar sângele lui tare mai semăna cu berea din cănile 
de sub laviţă. 

— Mult mai eşti isteţ, râse Moş Gheorghe, şi-şi invită prietenul la masă şi mâncară şi băură până 
nu mai rămase nimic prin cotloane. 


Fratele degețel vorbeşte cu peştii 
poveste cehoslovacă 


Un rege mare şi puternic ținea pe lângă curtea lui şi un măscărici, care-l făcea să râdă cu tot soiul 
de giumbuşlucuri. Pe măscăriciul ăsta îl chema Degețel. Şi cum era obiceiul de a-i tutui pe toți şi 
de-a li se adresa spunându-le „frăţioare”, toţi, cu mic, cu mare, de la cele mai umile slugi şi până la 
rege, nu-i spuneau altfel decât Fratele Degețel. 

Degețel nu era numai aşa un măscărici ca alţii o mie, ci era şi un om deştept şi cinstit, iar regele 
adesea îi cerea sfatul. 

Odată, era într-o vineri, regelui şi dregătorilor de rang li se servi la prânz peşte prăjit. 


Pe Degețel îl aşezaseră tocmai în coada mesii, printre pajii cărora întotdeauna le rămânea numai 
plevuşcă şi, nu rareori, doar oasele. În timp ce toţi se străduiau să aleagă bucăţica cea mai albă şi 
mai fragedă, fratele Degețel se sculă brusc în picioare, luă un peştişor de coadă, îi şopti ceva, apoi 
şi-l duse preţ de o clipită la ureche, li lăsă pe acesta să cadă la loc în farfurie, luă altul şi făcu la fel. 
Pajii începură să şuşotească şi să se înghiontească între ei chicotind, iar regele îl întrebă mirat: 

— Ce năzbâtie mai pui la cale, acolo, în coada mesii, frate Degețel? 

— Ah, frate împărate, zise măscăriciul, trebuie să ştii ca am avut un frăţior pescar, care a murit 
înecat. Şi chiar acu' îi întrebai pe peştişorii ăştia mărunţei dacă au auzit de el. 

— EI, şi ţi-au dat veşti? 

— Niciuna, Mărite. Mi-au spus că sunt prea tineri ca să-şi amintească de întâmplarea asta, şi că 
ar trebui să-i întreb pe peştii mai bătrâni şi mai mari, aceia care stau pe masă aproape de Măria ta, 
aşa că, rogu-te, îndură-te şt trimite câţiva încoace. 

Regele râse din toată inima, luă o farfurie pe care o umplu cu peştii cei mai arătoşi şi-i dădu 
măscăriciului, care-i împărți cu pajii. 


Fratele Degețel şi hoţul 


poveste cehoslovacă 


Odată, fratele Degețel, aflându-se în călătorie, poposi peste noapte la un han. Şi cum erau mulți 
drumeți, trebui să împartă odaia cu unul dintre ei. Acesta era însă un hoţ faimos şi îşi pusese-n 
minte să-i şterpelească punga fratelui Degețel, când îl va fura somnul. Dar fratele Degețel, cum nu 
era prost deloc şi cunoştea oamenii, îl dibui repede că nu avea gânduri prea curate. Şi stăteau aşa, 
amândoi întinşi în aşternutul proaspăt şi cald, în plină noapte, fără ca somnul, care le dădea târcoale, 
să se lipească de vreunul din ei. Hoţul îl aşteptă pe fratele Degețel să adoarmă, ca să-i şparlească 
punga. Fratele Degețel se străduia să stea treaz, ca nu cumva să fie jefuit. 

După o bună bucată de timp, în care s-au tot descântat unul pe celălalt, fratele Degețel se ridică 
în capul oaselor şi zise mâniat: 

— Ascultă, frate hoțule, ştiu de ce nu dormi: fiindcă vrei să-mi şterpeleşti banii. Şi nici eu nu 
vreau să dorm, tocmai ca să nu mi-i poți lua. Din cauza asta n-o să mai adormim până mâine 
dimineaţă, aşa că uite ce zic eu: să împărțim frăţeşte suma pe care o am şi să ne luăm fiecare grija. 
Şi pe dată îşi răsturnă punga pe masă, împinse jumătate hoțului care-l privea înmărmurit, iar restul îi 
băgă înapoi. Apoi adormiră ca doi buni prieteni, fără să se trezească măcar o dată până la răsăritul 
soarelui. 


Regele vânt şi copiii împăratului 
poveste cehoslovacă 


A fost odată un împărat care avea doi copii. Erau o pereche foarte frumoasă: băiatul, chipeş ca un 
soare, fata, gingaşă ca luceafărul de dimineață. 

Într-o zi, regele ieşi cu odraslele la plimbare, dar nici nu apucă bine să dea bice cailor, că-i 
cotropi o pală de vânt şi copila pieri de lângă ei de parcă o înghiţise pământul. 

Plin de amărăciune, împăratul o căută încoace şi-n colo, trimise soli în toate colțurile împărăției, 
promițând o răsplată de o mie de bani de aur celui ce-o va găsi, dar de nicăieri nu-i venea nicio 
veste bună. 

În cele din urmă, băiatul îi spuse: 

— Nu-ţi pierde speranţa, tată. Am să plec chiar eu în lume să-mi caut sora. Şi fără să mai 
zăbovească, se pregăti de drum. 

Merse prin munţi şi văi fără număr, întrebă prin târguri şi-n castele până departe, în satele 


pierdute de lume, dar nimeni n-o văzuse pe fată, nimeni n-auzise vreodată vorbindu-se de ea. 

Tot mergând el aşa, ajunse lângă un lac mare, de pe care tocmai îşi lua zborul un stol de rațe 
sălbatice. Flăcăul îşi ridică puşca şi ochi în cea mai mare. Dar rața îi strigă: 

— Hei, prietene, nu trage! Poate ţi-oi fi şi eu de folos vreodată. Ştiu că umbli prin lume, să-ţi 
cauţi sora. Află că ea trăieşte în castelul Regelui Vânt. 

Auzind cuvintele acestea, băiatul rămase uimit. Îşi aruncă puşca pe umăr şi porni mai departe. 
Nu după mult, se împiedică de un furnicar, care stătea de-a curmezişul drumului. Luă un băț şi vru 
să-l împrăştie. Dar, dinăuntrul furnicarului ieşi o furnică zburătoare, care-i spuse aşa: 

— Nu ne strica casa, prietene, pentru că ți-om fi şi noi de folos vreodată. 

Tare se mai miră flăcăul auzind-o vorbind cu glas omenesc. Dar îşi văzu de drum fără să se 
atingă de furnicar. Merse el ce merse şi intră într-un crâng. Dar, abia începuse să se piardă printre 
copaci, că se împiedecă în mijlocul potecii de o buturugă veche de plop. Trase spada să o taie-n 
două când, dintr-o scorbură, ieşi Regina albinelor şi-i spuse aşa: 

— Nu sparge buturuga asta, prietene, căci ne-am făcut în ea stupi. Ai milă, că poate te-om ajuta 
şi noi vreodată. 

Flăcăul, mirat de cuvintele acestea, ocoli buturuga şi-şi văzu de drum. 

Când ajunse la marginea crângului, drept în faţa lui, văzu o stâncă înaltă, golaşă, şi pe vârful ei 
abia se zărea un castel: acela era castelul Regelui Vânt. 

Încercă el să se caţăre pe piatră cu mâinile goale, dar nu avea nici măcar un fir de care să se agate 
şi vântul sufla cu atâta înverşunare, că-l smulse de lingă peretele stâncii ca pe-o frunză. Ocoli 
stânca, doar, doar o găsi vreo spărtură, dar vântul îl suflă cu şi mai multă furie. Abia la a treia 
încercare izbuti să găsească un drumeag, îngust cât o palmă de copil, pe care să calce şi să ajungă la 
castel. 

Bătu cu nădejde în poartă, dar nu-i răspunse decât ecoul. Împinse poarta şi păşi cu teamă în 
coridor, străbătu o încăpere largă, apoi încă una, şi încă una, fără să întâlnească însă vreun suflet. În 
cele din urmă, într-un turn, îl găsi pe Regele Vânt, care privea afară pe geam şi sufla din toate 
puterile. Aici era cuibul vânturilor, de unde plecau toate spre cele patru zări. 

— Bună ziua, cumnate, zise Regele Vânt, salutându-l pe tânăr. Ce mi-ai adus? 

— Nu ţi-am adus nimic. Am venit să-mi iau sora pe care tu mi-ai furat-o. 

— Bine, zise regele zâmbind, dar mai întâi trebuie să-mi dovedeşti că meriţi. Şi-l luă de braţ 
conducându-l spre malul mării. Aici îşi scoase din deget un inel de aur, aruncându-l departe, în 
valuri. 

— Dacă până mâine dimineaţă vei reuşi să-mi găseşti inelul, vom mai vorbi despre sora ta. De 
nu, te poți întoarce acasă. Zis şi făcut. Regele Vânt îşi luă zborul, iar tânărul rămase amărât acolo, 
pentru că nu ştia cum să facă să pescuiască inelul. Se plimba abătut de-a lungul țărmului, când o 
rață sălbatecă zbură drept spre el, şi i se opri la picioare şi-i spuse aşa: 

— Nu te mai necăji, prietene! Ţi-am promis să te ajut, îţi aminteşti? Acum du-te să te culci şi eu 
îți voi aduce inelul. 

Fericit şi încrezător, tânărul plecă să se culce, iar dimineaţa, când se trezi, inelul sclipea pe 
degetul său. 

În curând, Regele Vânt năvăli în odaie. Încruntă din sprâncene, văzând că prinţul îi întinde 
zâmbitor inelul, şi spuse: 

— Bine, se vede că eşti un tânăr iscusit. Dar va trebui, să mai treci printr-o încercare. Dacă vei 
reuşi şi de data asta, îți vei recăpăta sora. Dacă nu, să te duci de unde ai venit. 

ÎI sui pe tânăr în cel mai înalt turn al castelului şi goli un sac cu seminţe de mac, risipindu-le spre 
toate colțurile împărăției sale. 

— Până mâine dimineaţă să-mi aduni semințele de mac, până la ultima, fără să se prăpădească 
vreuna din ele. 

Şi Regele Vânt plecă în zbor, lăsându-l pe prinţ cu inima întristată. Cum să adune mulţimea de 
semințe de mac, pe care vântul le împrăştiase spre colţurile lumii? 


Se plimba încoace şi-n colo prin turn, copleşit de amărăciune. Dar, dintr-o crăpătură, îi apăru în 
fală o furnică zburătoare, care-i grăi astfel: 

— Nu fi amărât, prietene! Ți-am promis să te ajut, îți aminteşti? Du-te liniştit să te culci şi voi 
aduna cu suratele mele seminţele de mac. 

Prinţul, resemnat, se duse la culcare. Când se trezi, dimineaţa, seminţele erau acolo, făcute stivă, 
şi nu lipsea nici măcar una. Chiar în aceeaşi clipă sosi Regele Vânt şi din nou îşi încruntă 
sprâncenele, când prinţul îi încredința sacul cu seminţe. 

— Prea bine, ai meritat să-ți recapeți sora. Poţi s-o iei cu tine. 

Şi-l conduse pe prinţ într-o sală mare, unde se aflau douăsprezece tinere, care semănau între ele 
ca stropii de ploaie şi surâdeau, spunându-i: 

— Bine ai venit, frățioare, bine ai venit! 

Tânărul privea nedumerit, când la una, când la alta, neştiind ce să creadă. 

Dar, dintr-o dată, Regina albinelor îi zumzăi la ureche, şoptindu-i: 

— Nu te teme, prietene! Adu-ţi aminte că ţi-am promis ajutorul meu. Acum, priveşte cu atenție 
încotro am să zbor, căci aceea este sora ta, pe capul căreia am să mă opresc. 

Prinţul privi atent unde se aşezase albina, se apropie de fată, o sărută şi-i spuse Regelui Vânt: 

— Ea mi-e sora. 

Din nou îşi încruntă sprâncenele Regele Vânt şi mormăi înciudat: 

— Bine, bine, puteţi să plecaţi. 

Prințul şi prinţesa nu aşteptară să le-o mai spună o dată, şi se grăbiră să ajungă acasă, unde 
împăratul îi îmbrățişa fericit că-şi regăsise copiii, băiatul chipeş ca un soare şi fata gingaşă ca 
luceafărul de dimineaţă. 


Janâcek-Tontul 
poveste cehoslovacă 


A fost odată un om care avea trei fii, un bordei şi un biet petec de pământ. Trăiau cu toții în mare 
sărăcie şi, când cel mai mare dintre copii se ridică bine pe picioare, plecă în lume să-şi facă un rost. 

Merse el ce merse şi, când ajunse în satul învecinat, începu să întrebe în dreapta şi-n stânga, dacă 
nu avea nevoie careva de o slugă harnică şi credincioasă. În cele din urmă, bătu la poarta unui boier, 
căruia i se dusese vestea că, de zgârcit ce era, nicio slugă nu făcea mulți purici la el. 

— Te tocmesc la mine, îi spuse băiatului, să-mi lucrezi un an de zile, dar cu o condiţie: indiferent 
ce s-ar întâmpla, n-ai voie să te mânii. Dacă uiţi cumva de învoială pe loc îţi tai nasul şi te azvârl în 
drum fără să-ţi plătesc o para. lar dacă mă voi înfuria eu, îmi tai tu mie nasul şi-ţi plătesc simbria pe 
tot anul. 

Băiatului nu-i prea miroseau a bine condițiile bogătanului, dar, neavând încotro, încuviinţă cam 
acru şi rămase. 

A doua zi se sculă în zori şi se duse la câmp să are, iar stăpână-sa îi pregăti demâncare. Aruncă 
într-o oală două verze, le sără şi le puse la fiert. Când băiatul se întoarse înfometat la prânz, i le puse 
în farfurie, spunându-i: 

— Asta-i tot pentru azi. Băiatul rămase dezamăgit, dar amintindu-și de învoială, îşi înghiți 
necazul. 

Ca din pământ se ivi lângă el şi stăpână-su, care-l întrebă mieros: 

— Nu cumva nu te-ai săturat? 

— Ba bine că nu, răspunse băiatul. Dar lăsă fiertura de varză neatinsă şi ieşi din casă. 

A doua şi a treia zi, povestea se repetă aidoma. 

— Te pomeneşti că te-ai supărat, îl iscodi boierul când sluga se sculă de la masă pentru a patra 
oară cu burta goală. 

— Cine nu s-ar supăra, cu un prânz ca ăsta, izbucni plin de obidă băiatul. Şi pe dată stăpânul îi 


tăie nasul. 

Băiatul se întoarse acasă umilit şi fără bani, şi fără nas. Când veni timpul, fratele mijlociu spuse 
c-ar merge şi el să muncească la bogatul cu pricina, ca să se răzbune. Zis şi făcut. Dar, din păcate, 
după o lună se întoarse şi el la taică-său, cu capul în pământ, fără bani şi fără nas. 

Atunci, cel mai mic dintre copii, căruia toți îi ziceau lanacek-tontul, le spuse: 

— Trebuie să mă duc eu însumi la boierul ăsta şi să răzbun ruşinea pe care ne-a făcut-o. 

Degeaba încercară toți să-l convingă să renunțe la planul lui, socotind că, neghiob cum era, nu va 
rezista în slujbă nici măcar o singură zi. Dar toate rugămințile fură în zadar, căci lanacek plecă, iar 
ceilalți rămaseră aşteptându-l să se întoarcă şi el fără nas. 

Dar lanacek nu era chiar aşa de netot cum îl credea lumea. 

Mâncă în toate zilele ce-i puneau stăpânii pe masă, mulțumea surâzând pentru fiecare căpățână 
de varză fiartă şi boierul nu găsea niciun prilej să-l întrebe dacă era mulțumit sau nu. 

Într-o zi, îl trimise pe lanacek la târg cu grâu, spunându-i: 

— lanacek, ia-o înainte cu grâul ăsta spre târg, du-l la hambar şi aşteaptă-mă că sosesc şi eu din 
urmă. 

lanacek dădu fuga la târg, vându grâul, băgă banii în buzunar şi se duse la han, unde petrecu 
până seara târziu. 

Apoi, ca şi cum nu s-ar fi întâmplat nimic, o luă chitind încetişor către casă. 

Stăpânul, care-l aştepta cu sufletul la gură, îl întrebă unde zăbovise atâta şi ce făcuse cu grâul. 

— Grâul l-am lăsat la hambar, aşa cum mi-ai spus, şi dacă am văzut şi-am văzut că timpul trece 
şi nu mai vii, m-am dus la han. Ce-o să se întâmple cu grâul, nu ştiu, poate s-o găsi careva să-l fure 
de acolo. Doar nu eşti furios, stăpâne? 

Boierul abia-şi mai putea ține firea de mânie, dar se străduia din răsputeri să se arate indiferent. 

Mai trecură câteva zile şi din nou boierul îl trimise pe lanacek la târg, de data asta cu o turmă de 
porci. Îi dădu o adresă, îi spuse pe cine să caute şi câţi bani trebuie să primească în schimbul lor. Şi 
lanacek porni. 

Pe drum întâlni un negustor, făcu pe loc târgul cu el, vânzându-i porcii, băgă banii în buzunar şi 
făcu calea-ntoarsă, plin de voioşie. 

— Da' cum de venişi aşa de curând, îl întrebă mirat şi cam neliniştit boierul. 

— Păi, grozavă stradă m-ai trimis sa caut, bombăni lanacek. Noroiul mi-a ajuns până la 
cingătoare, iar pe porci i-a acoperit cu totul. Am încercat eu să-i trag afară, dar s-au înecat cu toții. 
Nu-i aşa că nu te-ai supărat, stăpâne? 

— Trăsni-te-ar Dumnezeu, să te trăsnească, cum să nu mă supăr? Mi-ai prăpădit o bogăţie... 

— Şi un nas, râse lanacek, şi îi reteză nasul la iuțeală. 

Aşa şi-a răzbunat lanacek cel prostănac fraţii, s-a întors acasă cu o mulțime de bani şi cu nasul 
boierului cel zgârcit pe deasupra. 

De atunci, şi-au sporit gospodăria şi trăiesc cu toții în belşug şi fericire. 


Cocoşul şi vulpea 
poveste cehă 


Un cocoş sări gardul curţii în care trăia şi, hoinărind departe de ogradă, se pomeni în pădurea 
învecinată. 

— Hei, cocoşule, încotro? îi vorbi o vulpe care-i apăru deodată în cale. 

— M-am rătăcit şi nu mai ştiu să mă întorc acasă, îi răspunse cocoşul. 

— Poate că eşti obosit. N-ai vrea să te odihneşti puțin, şi apoi îți arăt eu drumul, îl ademeni 
vulpea. 

Şi se prefăcu şi ea obosită, invitându-l pe cocos să se odihnească alături de ea. Dar cocoşul era 
vioi încă și-i ardea de cucurigit şi de ţopăit. 


— Dacă-mi cânţi, spuse cocoşul, şi mă adormi, mă culc aici, alături de tine, se alintă el. 

Şi vulpea încerca să cânte singurul cântec pe care-l ştia ea şi cocoşul simți nevoia să-şi țină 
cuvântul şi să o asculte şi el şi se aşeză liniştit alături. Dar vulpea, hap! Îl apucă de gâtlej, gata să-l 
înghită. Cocoşul nu-şi pierdu nădejdea şi, mai mult mort decât viu, îi ceru cu duioşie: 

— Mai zi-mi odată cântecul ăsta! Mi-a plăcut atât de mult! Ai glasul mai frumos ca mine. Hai, 
fă-mi hatârul, se alintă din nou cocoşul, agăţându-se de o ultimă speranţă. 

Şi vulpea, biruită de linguşirile cocoşului, deschise botul, convinsă că la renumele ei de vicleană 
îl va adăuga şi pe cel de mare cântăreață. Cu ochii închişi, de mare încântare, nici nu-şi dădu seama 
că cocoşul o şi zbughise de lângă ea. Când vulpea se dezmetici, strigă cu disperare: 

— Ce nevoie aveam de cântec, când mie mi-era atâta de foame?! 

— Cam atât cât aveam eu nevoie de somn când de fapt îmi ardea să cânt, îi strigă cocoşul de 
departe. 


Feciorul de împărat de prieteni ajutat 
poveste cehă 


A fost odată un împăiat care avea un fecior. Şi ajungând el la cele din urmă zile ale vieții îşi 
chemă fiul şi-i spuse: 

— Dragul meu, după cum vezi, eu mi-am trăit traiul, mi-am mâncat mălaiul. Acum e rândul tău 
să înfloreşti şi să domneşti, dar pentru asta trebuie să te însori. Nu vreau să mor înainte de a-ţi 
cunoaşte soțioara. 

Şi feciorul răspunse: 

— Tare mult aş vrea să-ţi fac pe plac, tată, dar eu încă nu am întâlnit-o pe aleasa inimii mele. 

Atunci împăratul îi dădu o cheie de aur şi încredinţându-i-o, îi spuse: 

— Suie în turn, acolo vei afla o încăpere de taină, intră şi vei fi înconjurat de multe domniţe, una 
mai frumoasă ca alta. Tu să-mi spui pe care ţi-ai ales-o. 

Feciorul de împărat se urcă în turnul în care nu fusese niciodată până atunci. În vârf de tot văzu o 
uşiţă bine ferecată; o deschise cu cheia de aur dată de tatăl său şi dădu într-o încăpere uriaşă, 
rotundă, cu un acoperiş albastru înstelat, ca cerul unei nopţi de august. Pe jos strălucea un covor 
verde ca buratecul, iar în perete, jur-Împrejur erau, douăsprezece ferestre largi, cu rame de aur curat. 
Pe cristalul fiecărei ferestre se înfățişa câte o domniţă cu coroană pe cap, în veşmânt de floare. Şi 
fiecare era învăluită de alte culori, şi era una mai frumoasa ca alta. 

Feciorul de împărat rămase înmărmurit privindu-le şi neştiind pe care să o aleagă. Domniţele din 
ferestrele cum e cleştarul prinseră parcă viaţă şi-i zâmbeau, mai-mai că nu-i vorbeau. 

Atunci feciorul de împăiat văzu una din ferestre acoperită de o perdea albă cum e neaua. Dând la 
o parte perdeaua, se ivi o domniţă toată îmbrăcată în Voaluri albe ca spuma laptelui, cu cingătoare 
argintie şi o cunună de perle strălucitoare. Albă şi tristă era însă cea mai frumoasă dintre toate. În 
fața ei zăbovi multă vreme prințul şi inima lui începu să bată de dor şi-şi zise: „Ea va fi soția mea”. 

Parcă înțelegându-l, domniţa înclină din cap a încuviinţare, obrajii i se îmbujorară, iar celelalte 
chipuri de domniţe dispărură ca şi cum n-ar fi fost. La fel dispăru şi domniţa cea albă. 

Prinţul cobori din turn şi se înfăţişă tatălui său, care aştepta cu sufletul la gură, şi-i spuse de 
alegerea făcută. Bătrânul, aflând, se întrista foarte şi-i spuse fiului său; 

— Rău ai ales, fiule, de acum mare primejdie te paşte. Domnița cea albă se află în puterea unui 
vrăjitor rău şi stă închisă de multă vreme în palatul de fier. Toţi feciorii de împărat care au încercat 
să o salveze au pierit. Du-le dar de-ţi încearcă norocul şi să te întorci sănătos acasă. 

Feciorul de împărat îşi luă ziua bună, încalecă pe cal şi porni în căutarea domniţei celei albe, 
aleasa inimii sale. Merse zi de vară până-n seară, până ce pătrunse adânc într-un codru, de nu mai 
ştiu de cale. Şi, pe când rătăcea el, neştiind încotro a mai bine să o apuce, numai ce auzi în urma sa 

un glăscior: 


— EI, tu fecior de împărat, aşteaptă-mă! Şi prințul întoarse capul şi văzu un om, care de lung ce 
era parcă nu-i mai dădeai de capăt. 

— la-mă şi pe mine cu tine şi rău n-o să-ţi pară! 

— Cine eşti şi ce ştii sa faci? zise prinţul. 

— Numele meu este Lungilă şi pot să mă înalt cât vreau. Vezi pasărea aceea din înaltul cerului? 
Pot ajunge la ea cu uşurinţă. 

Şi începu să se întindă, şi să se întindă, până ce ajunse cu mâna în nori. Apoi, într-o clipă fu la 
loc şi îi dădu pasărea fiului de împărat. 

— Eşti meşter mare când te lungeşti, dar la ce îmi foloseşte mie dacă nu ştii să mă scoţi din 
codrul acesta? 

— Ce-mi ceri tu este prea uşor pentru mine. Şi se lungi cât putu deasupra pădurii, privind jur- 
Împrejur, apoi zise, arătând spre soare-răsare: 

— Într-acolo e drumul, ca să ieşim cât mai curând din pădure. 

Apoi se făcu loc şi o luă înainte arătându-i feciorului de împărat drumul. 

— Stăpâne, zise Lungilă, în câmpia pe care o vezi trăieşte un prieten al meu, Lăţită, pe care te 
rog să-l iei cu tine, că nu se ştie când îți va fi de folos. 

— Cheamă-l să văd de ce e în stare! zise feciorul de împărat. 

— Mai uşor îmi este să ţi-l aduc aici. 

Şi deodată se lungi, ajunse până la nori. Făcu doar un pas, doi şi apoi, aplecându-se, îşi luă 
prietenul în braţe şi veni de-l aşeză în fața stăpânului său. 

— Cine oşti tu? îl întrebă acesta. 

— Mă cheamă Lăţilă, pentru că mă pot umfla şi lăți cât vreau. 

— la să te văd. 

— Stăpâne, să fugim îndată de aici, zise Lungilă şi luă calul şi stăpânul, în goană, către o pădure. 
Tocmai la timp plecase, pentru că Lăţilă se lăţise aşa de tare, că l-ar fi strivit de tot. Apoi Lăţilă se 
opri şi dădu drumul aerului din piept, stârnind un vânt de se frângeau copacii din rădăcini. 

— Bine, fie, vino cu noi, şi poate ne vei fi de vreun folos. 

O porniră binişor la drum. Ajungând lângă o stâncă, văzură un om legat la ochi cu o năframă. 

— Stăpâne, zise Lungilă şi el este un prieten de-al nostru, haide să-l iei în slujbă şi nu ţi-o părea 
rău. 

— Cine eşti şi de ce ai ochii legaţi, oare nu poți vedea cu ei? 

— Dimpotrivă, stăpâne, văd prea de tot, şi atunci stau legat la ochi, şi aşa văd la fel de bine ca un 
om obişnuit. Dacă-mi scot legătura, scrutez dintr-o privire totul dimprejur. Şi dacă privesc mai cu 
temei, ies flăcări din toate, sau le fac bucăţi-bucăţi cu privirea. Numele meu este Ochilă. 

Apoi, întorcându-şi faţa spre stâncă, îşi scoase legătura şi-şi aruncă într-acolo privirea. Stâncă 
începu să trosnească, săreau din ea aşchii, iar în cele din urmă se alese praf şi pulbere din ea. În 
locul stâncii sta acum un gorgan de nisip, iar la mijloc ceva strălucitor. Ochilă se aplecă şi luă acel 
bulgăr de aur şi 1-l dărui feciorului de împărat. 

— Ehe, eşti un flăcău de nădejde şi nu aş fi înţelept dacă nu te-aş lua cu mine. Dar pentru că ai o 
aşa aprigă privire, uită-te şi spune-mi dacă mai e mult până la palatul de fier. 

— Dacă ai merge singur, stăpâne, nici într-un an nu ai ajunge. Dar cu noi vei fi tocmai bine la 
cină, zise Ochilă. 

— Spune-mi, Ochilă, ce face domniţa cea albă? 

— Stă închisă într-un turn înalt, păzită de vrăjitor. Atunci feciorul de împărat îi rugă cu cerul şi 
cu pământul să-l ajute să o salveze, iar ei îi făgăduiră. Apoi trecură prin golul din stânci pe care îl 
făcuse Ochilă cu privirea, dădură peste munţi şi câmpii, până când soarele se pregătea de asfințit. 
Atunci munţii se micşorară devenind blânde coline, codrii se răriră, devenind dumbrăvi, iar în locuri 
pustii răsări iarba. La apus de soare se zări palatul de fier. Trecură pe podul de fier, care imediat se 
ridică, poarta pe care intrară se închise şi se pomeniră în curtea palatului de fier. Feciorul de împărat 
cercetă cu grijă curtea, duse calul la grajd. Pe ferestre se vedeau în palat oameni înveşmântați bogat, 


dar nemişcaţi, împietriţi. Intrară şi trecură la rând prin toate încăperile, ajungând în sala de ospeţe. 
La mijloc era întinsă o masă cu bucate alese, băuturi scumpe si patru farfurii cu patru tacâmuri. 
Aşteptară ei ce aşteptară, şi văzând că nimeni nu mai vine, se aşezară. Şi ospătară din plin, după 
care începură să se pregătească de culcare, ciad, deodată, uşa se izbi de perete şi în încăpere dădu 
năvală vrăjitorul cel negru, încins cu trei lanţuri de fier. Vrăjitorul o trăgea de mână pe domniţa 
îmbrăcată în alb, încinsă cu o cingătoare de argint şi pe cap cu o cocoană de perle. Feciorul de 
împărat se simţi atras de ea, dar mai înainte să facă un pas. Vrăjitorul îi spuse: 

— Ştiu pentru ce ai venit, dar mai bine nu veneai. Eu ţi-o las pe domniţă, dar cu condiţia să o 
păzeşti trei zile şi trei nopți. Dacă nu o vei pierde în acest răstimp, e a ta. Altfel, pliveşte stanele de 
piatră în care s-au transformat toți cei care au încercat ca tine. Apoi dispăru. 

Feciorul de împărat era uluit de cele auzite, dar şi mai mult de frumuseţea fetei. Începu să-i 
vorbească, darea nu scoase un cuvânt. Surâdea numai şi privea undeva departe. Feciorul de împăiat 
se aşeză lingă ea şi-şi puse în gând să nu doarmă. lar ca să nu cumva să fie furat de somn şi fata să 
dispară, se gândi la Lungită, care se întinse şi se întinse. Încolăcindu-se ca un șarpe de-a lungul 
pereților. Lăţilă, şi el, se aşeză în uşă şi se umflă atât de tare, că nicio furnică n-ai mai fi putut trece. 
Ochilă, şi el, se aşeză în mijlocul încăperii şi n-o slăbea pe: domniță. Dar noaptea e noapte, şi omul 
e om şi somnul somn şi puse stăpânire pe cei patru. Când se lumină de ziuă şi se trezi şi feciorul de 
împărat, fu străfulgerat în piept de o durere de moarte, văzând că fata dispăruse. Îşi trezi tovarăşii de 
drum şi se sfătuiră ce e de făcut. 

— Nu te teme, stăpâne, zise Ochilă. Şi-şi aruncă ochii pe fereastră. O văd, iat-o, la o zi depărtare 
de noi, în mijlocul unei păduri, în care se înalță un stejar, iar în vârful lui pe o creangă e o ghindă, şi 
ghinda aceea este ea, domnița. Dacă Lungilă mă va purta până acolo, în cârcă. O voi aduce înapoi. 
Nici nu termină bine vorba şi Lungilă îi zvârli în cârcă şi tunde-o, pe drumul arătat. Cât ai zice ah! 
fură înapoi lângă feciorul de împăiat şi-i dădură ghinda. 

— la-o, stăpâne drag, şi arunc-o jos! 

Şi feciorul de împărat îl ascultă. De cum atinse podeaua, frumoasa domniţă în alb răsări mai 
frumoasă de cum fusese. 

Când soarele se ridică de o suliță, uşa se izbi de perete şi apăru iar vrăjitorul cel negru, cu ochi 
vicleni şi se vedea bucuros, dar când dădu cu ochii de domniţă, parcă fu lovit de trăsnet şi poc! Unul 
din lanţurile cu care era încins se rupse şi căzu la picioare. 

Vrăjitorul o luă pe domniţă şi plecă iute cu ea. Feciorul de împărat nu avu ce face, aşa că se 
plimbă prin palat, minunându-se de ceea ce vedea. Parcă totul fusese încremenit într-o clipă; 
undeva, un prinț stătea cu paloşul în vânt, în altă parte, alt prinţ se poticnise parcă de un prag şi 
rămăsese suspendat în cădere, la, bucătărie, bucătarul ţinea în mână o tavă cu fripturi. Sfai văzu 
feciorul de împărat mulțime de servitori împietriți, cai împietriți, copaci fără frunze, poieni fără 
iarbă, râuri fără apă, în ram nici păsări, nici flori în preajmă. 

Dar feciorul de împărat şi cei trei tovarăşi ai săi se ospătau din plin; masa se punea singură, 
bucatele erau aburinde, vinul curgea spumos, fără ca cineva să-l toarne. Cum se lăsă seara, uşa se 
izbi de perete, apăru vrăjitorul cu domniţa de mână. O lăsă şi plecă, iar cei patru îşi începură 
veghea. 

Stătură ce stătură treji, când un somn de moarte îi cuprinse. Când se trezi feciorul de împărat; a 
doua zi, ia domniţa de unde nu-i! Se trezi şi Ochilă, se uită pe fereastră şi zise: 

— Uite-o. Este la o depărtare de două zile! Acolo este un munte, şi pe vârful muntelui străluceşte 
un diamant, care este domniţa. Dacă Lungilă mă ajută, o aduc îndată. 

Lungilă îl luă iar în cârcă şi hai! Acolo, sub ochii lui, stâncile se sfărâmară şi diamantul strălucea 
la picioarele lor. Culeseră piatra prețioasă şi i-o dădură feciorului de împărat. Îndată ce el lăsă piatra 
să cadă pe podea, şi apăru domniţa, iar când pe înserat se arătă vrăjitorul şi-o văzu, de ciudă poc! se 
rupse şi al doilea lanţ care îl încingea. 

— Cine râde la urmă râde mai bine, zise el şi dispăru iarăşi. 

Cei patru iar statură de veghe noaptea întreagă, se vânzoliră de colo, colo, să nu-i fure somnul. 


Dar, zadarnic! Adormiră şi domniţa dispăru iarăşi. 

Când se trezi feciorul de împărat şi văzu că nu e domniţa, îl deşteptă pe Ochilă şi-i porunci: 

— Vezi unde s-a ascuns domniţa, Ochilă, repede, până nu vine vrăjitorul. 

Ochilă privi pe fereastră şi zise: 

— Ehe-he, dragă stăpâne, cât de departe este domniţa, cale de trei zile, unde se întinde o mare 
adâncă, iar pe fundul mării este o scoică în care e ascuns un Inel de cleştar şi inelul acela este ea. 
Dar nu te teme, te vom ajuta, dar de astă dată îl vom lua cu noi şi pe Lăţilă. 

Lungilă îl aşeză pe Ochilă pe un umăr, pe Lăţilă pe alt umăr şi tuleo! până la marea cea adâncă. 
Unde Lungilă întinse mâna, dar nu atinse fundul mării. Atunci Lăţilă începu să sugă apa din mare, 
umflându-se tare, incit apa scăzu, de se vedea scoica. Lungilă o prinse iute, scoase inelul şi plecară 
înapoi la palatul de fier. Dar acum Lăţilă atârna greu şi Lungilă nemaiputându-l suporta, odată îl 
trânti de pământ, şi apa ţâşni din el, revărsându-se într-un lac mare ce umplu văile. Lăţilă abia-abia 
putu să se ridice din acel lac, după multă caznă. 

În această vreme, feciorul de împărat îi aştepta la palat, trist din cale-afară. Soarele cobora pe cer 
şi prietenii nu mai soseau, până când lumina se stinse, uşa se lovi de perete şi în prag se ivi 
vrăjitorul, hohotind de bucurie. În aceeaşi clipă, fereastra în care o văzuse prima oară pe domniță 
trosni, geamul se sparse, iar pe jos se rostogoli un inel de cleştar, din care ieşi alba domniţă. 

Văzând că nu mai pot ajunge la timp, din pricina necazului cu Lăţilă, Lungilă a aruncat inelul pe 
fereastră. Vrăjitorul, de necaz, răcni o dată de se cutremură palatul, iar cel de-al treilea lanţ cu care 
era încins pocni şi căzu la picioare. În aceeași clipă, domniţa prinse glas şi-i mulţumi feciorului de 
împărat că a salvat-o de sub puterea vrăjitorului. Şi când vorbea, obrajii i se aprindeau ca. Doi 
bujori. Şi tot atunci, întreaga suflare se trezi la viață. Toţi cei deşteptaţi din somnul de moarte veniră 
şi-i mulţumiră feciorului de împărat. 

— Nu mie trebuie să-mi mulțumiți, ci prietenilor mei, fără de care-aş fi fost şi eu o stană de 
piatră. 

Bucuros, cu aleasa inimii sale, feciorul de împărat porni cu tot alaiul spre palatul bătrânului său 
tată. Pe drum îl găsiră teafăr şi pe Lățilă, luându-l cu ei. 

Împăratul, văzându-şi feciorul cu mireasa alături, muri şi învie de bucurie, mai ales că nu mai 
credea să-şi mai vadă fiul, după atâta amar de vreme. 

După nunta feciorului de împărat cu domnița cea albă, cei trei prieteni, Lungilă, Lățilă şi Ochilă 
îşi cerură iertare că vor să plece în lumea largă, căci ei nu erau pentru traiul de-a gata, în lenevie, ci 
mai bucuroşi erau să colinde lumea în lung şi-n lat, doar va avea nevoie cineva de ajutorul lor. Şi 
dacă or mai fi, poate şi astăzi mai colindă lumea. 


O familie înţeleaptă 
poveste cehă 


Au fost odată un bărbat şi o femeie care aveau o fată de măritat. Într-o zi se înfățișa un tânăr 
chipeş în familia aceea, ca s-o ceară de soţie pe fiica lor. Vrând să-i facă o impresie bună, primindu- 
l cât mai generos pe acel tânăr, mama se grăbi să-şi trimeată fata în pivniţa să aducă o cană plină cu 
cel mai bun şi vechi vin al lor. Dar de cum se trezi în pivniţă şi dădu drumul vinului din butoi, ea 
căzu pe gânduri: „Dacă mă voi mărita cu tânărul acesta, voi avea un copil şi, când copilul va fi 
bolnav, voi şti oare să-l îngrijesc?” Rămase aşa pe gânduri, fără să-şi dea seama că vinul trecuse de 
mult de gura cânii, umplând pivniţa de-i ajunsese feţei până la glezne. 

După câtva timp, mama ei alerga în pivnița să vadă ce se întâmplă cu faţă: 

— Hai, grăbeşte-te, tânărul te-aşteaptă! 

Dar auzind ce-o frământă pe faţă, căzu şi e ape gânduri. 

— Ai dreptate, dacă se va îmbolnăvi copilul, cum vei şti tu oare să-l îngrijeşti? 

Dar nu trecu mult şi în pivniţa cobori şi tatăl fetei. 


— Ce-aveţi de gând cu băiatul? Nu veniţi sus cu vinul cel bun? Întrebă el, plictisit de atâta 
aşteptare. 

— Doamne, bărbate... începu femeia să se tânguie, faţa noastră se gândeşte la ceva foarte grav. 
Dacă se va căsători cu tânărul acesta, va avea, desigur, un copil... Dar dacă s-o îmbolnăvi, cum o să 
ştie ea să-l îngrijească? Ei, ce spui tu de-asta?... 

Şi atât de convingătoare a fost femeia, încât bietul bărbat nu văzu nici el că în pivnita vinul cel 
bun le ajunseseră tuturor până la genunchi şi, în loc să le zorească pe cele două femei, căzu şi el pe 
gânduri... 

Curând coborî neliniştit şi tânărul în pivniţă, să afle ce se întâmplase. Văzându-i pe toți trei cum 
se înecau în vin şi ascultându-le pricina frământării lor, o luă tiptil-tiptil înapoi pe scară, hotărându- 
se să plece cât mai departe de meleagurile acelea... 


Feciorul călător 
poveste cehă 


Într-un sat era un ţăran sărac, care avea un singur fiu. Era atât de sărac, încât cu greu putea să-i 
asigure fiului hrana zilnică, aşa că, atunci când băiatul a crescut mare, tatăl, într-o zi, i-a spus: 

— Dragul meu băiat, ai crescut mare, numai eu ştiu cu câtă greutate. Dar acum a sosit timpul să 
te duci să cunoşti lumea. 

— Eu nu sunt pregătit pentru asta, răspunse fiul. 

Dar tatăl nu se dădu bătut şi-atunci fiul, văzând că nu are de ales, îi spuse: 

— Bine, te ascult, dar te rog să-mi spui cum să fac un toiag care să cântărească cinci chintale. 

— La ce ţi-e bun un toiag aşa de greu, mai bine să faci un baston, care să cântărească doar un 
sfert de chintal. 

Dar băiatul îi spuse că un baston aşa de uşor nu va rezista într-o călătorie atât de lungă, încât 
tatăl, neavând încotro, îi făcu pe voie şi-i dădu un toiag de cinci chintale, cu care băiatul plecă la 
drum. 

Merse el cât merse, până ajunse într-o pădure, unde văzu un om care se chinuia ca o parte din 
brazi să-i tragă afară din pământ, să-i lungească, iar pe alţii să-i vâre mai adânc în pământ, să-i 
scurteze. După ce-i dădu bineţe, băiatul îl întrebă: 

— Dar bine, omule, ce vrei să faci aici cu atâta chin? 

— Uite ce fac, încerc să fac pădurea la fel de înaltă, aşa fel ca în vârful muntelui pădurea să fie la 
fel de înaltă ca şi la poalele muntelui. 

Băiatul îi răspunse: 

— După cum văd, dacă ai de gând să faci asemenea treabă, înseamnă că ai mare putere. 

— Sunt un puternic, dar nu aşa cum este munteanul Janek. 

— Ştii ce m-am gândit? Mai bine să mergi cu mine să cunoaştem lumea, decât să munceşti 
singur aici. Îi spuse băiatul. 

Şi aşa au pornit amândoi la drum, băiatul şi cu Smulgebrad şi nu după multă vreme au văzut un 
om care se sprijinea cu spatele de un munte, iar cu picioarele împingea alt munte. Băiatul, plin de 
uimire, strigă: 

— [a te uită, încă un om puternic! Dar tovarăşul lui de drum îi răspunse: 

— Da, şi acesta este puternic, dar munteanul Janek este cu mult mai puternic. 

Băiatul îl invită pe acest om numit Dârâmămunte să meargă cu ei, să cunoască lumea, şi acesta 
primi. După ce au mai mers ei cât au mai mers, au ajuns la marginea unui oraş, unde în fața unei 
berării stătea berarul, ținând în mâna stingă, deasupra capului, un butoi cu bere din care, printr-o 
țeava, îi curgea berea direct în gură şi de acolo în burtă. 

Când băiatul îl văzu îi spuse: 

— Bei, ce-i cu tine, se vede că eşti puternic şi că poţi să înghiţi cu mare uşurinţă atâta bere. 


Dar berarul îi răspunse: 

— Este adevărat ce spui, dar este unui şi mai puternic decât mine. Se numeşte Janek-munteanul 

— Hai şi tu cu noi, mergem să cunoaştem lumea şi-i bine să fim mai mulți. 

Berarul plecă împreună cu ci şi. După ce au mers o bună bucată de drum, au ajuns la un castel 
părăsit, unde au hotărât să se oprească şi să locuiască mai multă vreme. 

Într-o zi le veni poftă să meargă la vânătoare. Acasă, la castel, a rămas doar Smulgebrad, să le 
facă de mâncare. Când mâncarea a fost gata şi a aşezat-o pe masă, s-a trezit că a venit un omuleț pe 
care Smulgebrad l-a întrebat: 

— Cine mai eşti şi tu şi ce cauţi aici? Omuleţul, în loc să-i vorbească cum se cuvine, îl îngână și- 
i răspunse cu aceleaşi cuvinte. Smulgebrad se înfurie straşnic şi fără să stea mult pe gânduri se 
repezi la el, dar omuleţul a fost mai puternic, i-a coşcovit pielea cu pumnii şi l-a băgat sub laviţă. 
Când tovarăşi lui s-au întors de la vânătoare l-au găsit sub laviţă şi au spus: 

— Noi l-am lăsat acasă să facă mâncare, dar el a băut şi s-a îmbătat aşa de tare, că a ajuns sub 
laviță. 

Smulgebrad nu a încercat să se apere şi nu a spus nimic despre păţania lui cu omuleţul. A doua 
zi, rămase bucătar Dărâmămunte şi cu el se întâmplă acelaşi lucru ca şi cu celălalt. A treia zi, 
rămase berarul, spunând cu îngâmfare: 

— Doar ştiţi că eu sunt în stare să beau un butoi cu bere fără să mă ameţesc, aşa că nici astăzi nu 
voi păți nimic. 

Dar numai lauda a fost de el că omuleţul l-a bătut şi l-a băgat sub laviţă, ca şi pe ceilalți. 

În ziua următoare, rămase ca bucătar feciorul călător, cu toiagul de cinci chintale. 

— Duceţi-vă la vânătoare, eu rămân acasă, am să fac mâncare şi am să vă dovedesc că n-am să 
mă îmbăt aşa cum v-aţi îmbătat voi. 

Niciunul din tovarăşii feciorului călător nu ştia că acesta era vestitul Janek-munteanul. 

După ce Janek-munteanul a rămas singur, s-a apucat de treabă prin bucătărie, când, deodată, a 
apărut omuleţul şi s-a repezit la el. Dar Janek-munteanul îl lovi cu toiagul de cinci chintale şi-l izbi 
de perete. Omuleţul nu se dădu bătut, se ridică cu greu, îşi scoase barba şi o rupse la fugă. Când s- 
au întors tovarăşii lui Janek, acesta le spuse: 

— Abia acum ştiu eu adevărul despre felul cum v-aţi îmbătat. Am avut şi eu o întâlnire cu 
omuleţul cel bătăuş dar l-am învins şi a fugit. În schimb, înainte de a fugi. Şi-a scos barba pe care-a 
lăsat-o aici, aşa că acum ştiu unde trebuie să-l caut şi am să mă duc după el. 

Şi aşa, împreună cu tovarăşii lui, Janek-munteanul a plecat pe urmele omulețului. Au mers ei cât 
au mers, până au ajuns la o râpă mare. Acolo Janek-munteamu le-a spus tovarăşilor săi să-l coboare 
cu frânghia până în fundul râpei. Când a ajuns acolo, a dat peste un pala: frumos, cu camere cum 
numai la palate poţi să vezi. Într-una din camere se afla o fată de-o frumuseţe rară. Pe cât era de 
frumoasă, pe atât era de necăjită. Janek-munteanul o întrebă: 

— Spune-mi, fată frumoasă, cu cine stai aici? 

— Locuiesc cu un omuleţ care m-a răpit din lumea de deasupra şi m-a adus aici. Acum omuleţul 
este bolnav, îl doare barba. 

Când auzi Janek-munteanul, iute îl găsi pe omuleţul care voia să fugă. Dar nu mai avu când fugi, 
că Janek-munteanul îl trânti la pământ cu toiagul şi cu o lovitură îl omorî. Apoi îi spuse fetei că o va 
duce iar în lumea de sus. Tare s-a bucurat fata şi a mers după el. Janek-munteanul a pus-o într-un 
coş Şi le-a făcut semn tovarăşilor săi de pe malul râpei, să-l tragă sus. Când fata cea frumoasă a 
ajuns sus, cu toții s-au îndrăgostit de ea şi nici prin gând nu le-a trecut să-l mai aducă sus şi pe 
Janek-munteanul. Bietul Janek se gândise dinainte că aşa vor face bunii lui tovarăşi de drum. Când 
aceştia au coborât din nou coşul, Janek a pus în el toiagul său de cinci chintale şi câteva pietre şi 
făcu semn să tragă. Când au tras coşul până la jumătatea distanţei, au tăiat frânghia şi l-au lăsat să 
cadă, fiind convinşi că astfel Janek-munteanul se va lovi de pietre şi va muri. Mare a fost supărarea 
lui Janek-munteanul când s-a văzut trădat şi fără nicio putere să mai iasă în lumea de sus. Necăjit, a 
început să se plimbe pe sub pământ şi mergând aşa, fără nicio țintă, începu o ploaie mare. Se uită în 


jur să vadă unde-ar putea să se adăpostească, şi dădu cu ochii peste un cuib de pasăre, în care 
puişorii nu se puteau feri de ploaie; îi fu milă de puişori şi-i acoperi cu haina sa. După puţin timp 
veni tatăl puişorilor, care-i spuse: 

— Am văzut că ai avut milă de copiii mei, înseamnă că eşti un om bun, aşa că meriţi ca la rândul 
meu să te ajut să ieşi de aici. Pentru asta, să iei cu tine două bucăţi de carne şi un butoi cu apă; 
atunci când o să mă uit spre dreapta, trebuie să-mi dai o bucată de carne şi apă, iar când o să mă uit 
spre stânga, să-mi dai altă bucată de carne şi apă. 

Zis şi făcut, pasărea l-a luat în spinare pe Janek-munteanul, împreună cu cele două bucăţi de 
carne, butoiul cu apă şi toiagul şi a început să zboare spre, lumea de sus. Când pasărea se uită spre 
dreapta îi dădu să mănânce o bucată de carne şi să bea apă, iar când se uită spre stânga, din nou îi 
dădu cealaltă bucată de carne şi apă. În scurtă vreme se termină şi carnea şi apa, iar drumul era lung 
şi greu. Pasărea se mai uită când la dreapta când la stânga dar Janek-munteanul şi vedea cum 
pasărea slăbea şi îşi pierdea puterea. Atunci Janek-munteanul s-a hotărât s-o salveze; şi-a tăiat din 
pulpa piciorului drept, apoi din pulpa piciorului stâng, şi a dat păsării să mănânce. Pasărea se întări 
şi l-a dus pe Janek în lumea de sus. După ce se odihniră pe pământ, pasărea îl întrebă: 

— Spune-mi, ce fel de carne mi-ai dat după ce ai terminat bucăţile luate la plecare? 

— Fi, ce să-ți mai spun acum, te-am salvat şi eu cum am putut, doar trebuia să ajungem pe 
pământ, spuse Janek şi-i arătă pulpa din care tăiase. 

Când auzi pasărea de sacrificiul făcut de Janek-munteanul, pe loc scuipă din burtă bucăţile din 
carnea lui, ie unse cu o iarbă fermecată şi le lipi la loc. După aceea, pasărea îşi luă zborul, se învârti 
de trei ori în jurul lui Janek-munteanul şi plecă apoi spre cuibul cu puişorii săi. 

Janek-munteanul plecă spre castel, unde tovarăşii lui care-l trădaseră tocmai se pregăteau să se 
aşeze la masă împreună cu fata. Când l-au văzut pe Janek-munteanul, au început să tremure de frică, 
încercând să fugă. Acesta le spuse: 

— Vasăzică, aşa ştiţi voi să vă purtaţi cu mine, aşa ştiţi voi să fim tovarăşi! Aţi vrut cu toții să mă 
omorâți, să scăpaţi de mine aşa că, după faptă şi răsplată. 

Şi spunând aceasta, îi lovi pe rând cu toiagul de cinci chintale şi-i trimise pe lumea cealaltă. Pe 
fata cea frumoasă o luă de soție şi trăiră fericiți până ia adânci bătrâneți. 


Maruşca şi cele douăsprezece luni 
poveste slovacă 


A fost odată ca niciodată o femeie care avea două fete. Una era fata ei bună, iar cealaltă îi era 
fiică vitregă. Prima, pe care o chema Olena, îi era dragă ca ochii din cap, dar pe cea vitregă nu o 
avea deloc la inimă, numai şi numai pentru că ea, Maruşca, era mai frumoasă. Fata însă nu-şi dădea 
seama de frumuseţea ei şi nici prin cap nu-i trecea că e frumoasă. Şi când mama vitregă o împungea 
cu privirea, îndată se posomora şi credea că, pesemne, nu-i făcuse pe plac cu ceva. 

În timp ce Olena ba se gătea şi se dichisea cât era ziua de lungă, ba prin casa cea mare 
învârtindu-se ori prin curte răcorindu-se, ba pe uliţă plimbându-se, Maruşca făcea toate treburile din 
gospodărie: curăța prin casă, pregătea de mâncare, spăla, împletea, ţesea, cosea iarbă pentru 
dobitoace, mulgea vaca, în fine, tot ce era mai greu. lar mama cea vitregă nu făcea alta decât s-o 
dojenească şi s-o ocărască toată ziua. 

Şi cu cât Maruşca răbda mai fără crâcnire, cu atât mai neînduplecată rămânea răutatea de babă. 
Şi se purta tot mai rău şi mai rău cu biata fată, căci Maruşca pe zi ce trecea devenea tot mai 
frumoasă, iar Olena, tot mai slută. 

De la o vreme, ce-i veni babei în minte? 

— Ce nevoie am să ţin la casa mea o fiică vitregă aşa de frumoasă? A venit vremea să ne vină 
flăcăii în petit şi îndată o vor îndrăgi pe Maruşca şi nu se vor mai uita la Olena. 

Merse dar şi se sfătui cu fiică-sa şi puseră amândouă la cale ceea ce nimănui altuia nu i-ar fi 


trecut prin minte. 

Într-o bună zi, cam după Anul Nou, pe un ger de crăpau pietrele, Olena zise că are chef de 
toporaşi şi îi porunci surorii vitrege: 

— Du-te, Maruşca, în pădure şi adu-mi un buchet de toporaşi, să mi-l prind la brâu. Că nu mai 
pot răbda o zi fără ei 

— Vai de mine, surioară dragă, ce ţi-a trăsnit prin cap? Unde s-a mai auzit vreodată să crească 
toporaşi sub zăpadă? răspunse sărmana Maruşca. 

— Taci, obrăznicătură ce eşti! se răsti Olena. Cum de îndrăzneşti să vorbeşti cu mine aşa, când 
eu îți poruncesc? Pleacă tot acum! Şi dacă nu-mi aduci toporaşi, e vai şi-amar de tine! 

Mama vitregă mai zise şi ea câte vorbe grele şi, alungând-o din casă pe Maruşca, trânti după ea 
uşa şi o încuie cu cheia. 

Porni fata spre pădure, plângând în hohote. Iar când ajunse, acolo erau numai troiene de zăpadă, 
de nestrăbătut, şi nu se zărea nici țipenie de om. Multă vreme rătăci Maruşca prin pădure, îndurând 
foamea şi gerul cumplit. 

Deodată, cum mergea ea aşa, zări în depărtare o luminiţă. Se porni fata spre firul acela de lumină 
şi aşa ajunse pe o culme de deal. 

Şi ce să vezi? Acolo ardea un foc mare, iar în jurul lui, aşezaţi pe doisprezece bolovani mari de 
piatră, şedeau doisprezece oameni. Trei dintre ei aveau bărbile albe de tot, trei, mai tineri, le aveau 
doar puţin albite, alții trei erau încă mai tineri, iar trei dintre ei erau tineri de tot. Şedeau cu toții, 
privind neclintiți la foc. 

Acestea erau cele douăsprezece luni ale anului. Ianuarie, cu părul şi barba albe ca neaua, sta pe 
bolovanul cel mai înalt, iar în mână ţinea un toiag. 

La început, Maruşca se sperie şi înțepeni de frică. Apoi prinse curaj, se apropie de ei şi zise: 

— Oameni buni, îngăduiți-mi şi mie să mă încălzesc lângă voi, că tremur toată de frig. 

Ianuarie dădu din cap şi o întrebă cu blândeţe: 

— Ce vânt te-a adus pe la noi, fată frumoasă? Ce cauţi pe aici? 

— Am venit să culeg toporaşi, răspunse Maruşca. 

— Acum nu-i vremea de cules toporaşi, căci peste tot e numai zăpadă, zise Ianuarie. 

— Ştiu, zise Maruşca, dar soră-mea Olena şi mama vitregă m-au trimis să le aduc din pădure 
toporaşi. Şi dacă nu le duc, va fi vai şi amar de mine! Oare unde aş putea găsi, rogu-vă, nişte 
toporaşi? 

Atunci, Ianuarie cobori de pe bolovanul de piatră, se apropie de cel mai tânăr dintre frați şi, 
înmânându-i toiagul, îi spuse: 

— Frățioare Martie, acum urcă tu în locul meu. Martie urcă pe bolovan şi învârti toiagul 
deasupra focului. Flăcările îndată se ridicară învârtejite şi zăpada începu să se topească. Copacii se 
acoperiră cu muguri, sub fagii cei tineri înverzi iarba, iar din ea răsăriră primele flori gingaşe. 

Venise primăvara. Prin tufăriş, ascunşi pe sub frunze, înfloriră toporaşii. Atunci Maruşca văzu că 
tot pământul era parcă acoperit cu o năframă albastră. 

— Haide, Maruşca, culege degrabă, o îndemnă tânărul Martie. 

Fata nu mai putea de bucurie. Adună şi tot adună toporaşi, până ce strânse un buchet mare-mare. 
Le mulțumi apoi frumos celor douăsprezece luni şi se grăbi spre casă. 

Când o văzu sosind acasă cu ditai mănunchiul de toporaşi, Olena tare se mai miră. Dar şi mai 
tare se miră mama vitregă. Îi deschiseră uşa şi pe dată se umplu casa de parfumul florilor. 

— Da' cum de i-ai găsit? întrebă ţâfnoasă sora vitregă. 

— Cresc sus pe culme, sub tufişuri. Sunt câtă frunză şi iarbă, răspunse Maruşca voioasă. 

Soră-sa îi smulse din mână buchetul, îi dădu şi mamă-sii să-l miroasă şi îl prinse apoi la 
cingătoare, fără să-i spună o vorbă de mulțumire Maruşcăi. 

A doua zi, pe când şedea pe cuptor, Olenei îi veni poftă de fragi şi căpşune. 

— Du-te, Maruşca, şi adu-mi fragi şi căpşune din pădure. 

— Vai de mine, surioară dragă, ce ţi-a trăsnit prin cap? Unde s-a mai auzit să crească fragi şi 


căpşune sub zăpadă? 

— Haida-de, obraznică ce eşti! Cum îndrăzneşti să vorbeşti cu mine aşa, când eu îţi poruncesc? 
Pleacă tot acum, şi dacă nu-mi aduci îndată fragi şi căpşune, o să fie vai şi amar de tine, o amenință 
Olena. 

Mama vitregă mai zise şi ea câte vorbe grele şi, alungând-o din casă pe Maruşca, trânti uşa după 
ea şi o încuie cu cheia. 

Porni fata spre pădure, plângând în hohote. Iar când ajunse, acolo erau numai troiene de zăpadă, 
de nestrăbătut, şi nu se zărea nici țipenie de om. Multă vreme rătăci Maruşca prin pădure, îndurând 
foamea şi gerul cumplit. 

Deodată, cum mergea ea aşa, zări iar în depărtare aceeaşi luminiță. Şi iarăşi, mergând spre firul 
de lumină, ajunse la un foc mare. În jurul focului ședeau cele dousprezece luni ale anului şi mai sus 
decât toate stătea Ianuarie, alb şi bărbos, cu un toiag în mână. 

— Oameni buni, îngăduiți-mi şi mie să mă încălzesc puţin, că tremur toată de frig, se rugă 
Maruşca. 

Ianuarie dădu din cap şi o întrebă cu blândeţe: 

— Ce vânt te-a adus pe la noi, fată frumoasă? Ce cauţi pe aici? 

— Am venit să adun fragi şi căpşune, răspunse Maruşca. 

— Apoi acum este iarnă, iar pe zăpadă nu cresc fragi şi nici căpşune, spuse Ianuarie. 

— Ştiu, răspunse amărâtă Maruşca, dar soră-mea Olena şi mama vitregă mi-au poruncit să le 
strâng fragi şi căpşune. Şi dacă nu le aduc o să fie vai şi amar de mine. Oare unde aş putea, rogu-vă, 
să culeg fragi şi căpşune? 

Atunci lanuarie cobori de pe bolovanul de piatră şi, apropiindu-se de fratele ce stătea în fața sa, 
zise: 

— Frățioare Iunie, aşează-te tu acum în locul meu. 

Iunie se aşeză pe bolovan şi învârti toiagul deasupra focului. Flăcările îndată se înălțară de trei 
ori mai sus şi, cât ai clipi, zăpada se topi, copacii se acoperiră cu frunze, păsările începură să 
ciripească şi peste tot florile îşi desfăcură petalele. 

Venise vara. Îndată, pe sub tufişuri se întinse covor alb, de parcă cineva presărase acolo steluțe 
albe. Şi acestea pe loc se prefăceau în fragi şi căpşune, care iute se coceau, înroşindu-se. 

— Culege mai repede, Maruşca, mai repede, o zorea blândul Iunie. Maruşca nu mai putea de 
bucurie şi culese şi culese, până umplu şorțul. 

Apoi le mulţumi frumos celor douăsprezece luni şi se grăbi spre casă. 

Când o văzu sosind acasă cu şorțul plin de fragi şi căpşune, tare se mai miră Olena. Dar şi mai 
tare se miră mama vitregă. 

— Da' cum de le-ai găsit? întrebă ţâfnoasă Olena. 

— Cresc sus pe culme şi sunt câtă frunză şi iarbă, zise Maruşca voioasă. Olena luă fragii şi 
căpşunele şi mâncă pe săturate. Se ghiftui şi mama vitregă, dar pe Maruşca nu o poftiră să guste şi 
ea, măcar una. 

A treia zi, după ce îşi astâmpără pofta de fragi şi căpşune, Olene îi veni cheful de mere. 

— Du-te, Maruşca, şi adu-mi mere rumene din pădure, porunci ea. 

— Vai de mine! Dragă surioară, ce ţi-a trăsnit prin cap? Unde s-a mai auzit să se coacă merele 
iarna? 

— Obraznică ce eşti! Îndrăzneşti să vorbeşti aşa cu mine, când eu îți poruncesc? Pleacă tot acum 
în pădure şi dacă nu-mi aduci mere rumene, o să fie vai şi amar de tine. 

Mama vitregă mai zise şi ea câte vorbe grele şi, alungând-o din casă pe Maruşca, trânti uşa după 
ea şi o încuie cu cheia. 

Porni fata spre pădure, plângând tot drumul în hohote. Iar acolo când ajunse, erau numai troiene 
de zăpadă, de nestrăbătut, şi nu se zărea nici țipenie de om. Multă vreme rătăci Maruşca prin 
pădure, îndurând foamea şi gerul cumplit. 

Deodată, cum mergea ea aşa, zări iar în depărtare aceeaşi luminiță. Şi iarăşi, mergând spre firul 


de lumină, ajunse la un foc mare. In jurul lui şedeau neclintiți doisprezece oameni. Erau cele 
douăsprezece luni ale anului şi mai sus decât toate stătea Ianuarie, alb şi bărbos, cu un toiag în 
mână. 

— Oameni buni, îngăduiți-mi şi mie să mă încălzesc puţin, că gerul m-a secătuit cu totul, se rugă 
Maruşca. 

Ianuarie dădu din cap şi întrebă: 

— Ce vânt te-a adus iarăşi pe la noi, fată frumoasă? 

— Am venit după mere rumene, răspunse fata. 

— Apoi, e iarnă! Crezi că e cu putință să se coacă merele iarna? 

— Ştiu, răspunse amărâtă Maruşca, dar Olena şi mama vitregă m-au amenințat că dacă nu le 
aduc mere rumene din pădure o să fie vai şi-amar de mine. Vă rog cu plecăciune, unchiaşilor, să mă 
ajutaţi încă o dată. 

Atunci, lanuarie, apropiindu-se de unul dintre frații mai în vârstă, îi dădu toiagul în mână şi zise: 

— Frățioare Septembrie, aşează-te în locul meu. Septembrie se urcă pe bolovan şi învârti toiagul. 
Flăcările se ridicară învârtejindu-se, iar zăpada se topi îndată. lute prinseră copacii să înverzească, 
să înflorească şi degrabă să rodească. Şi tot iute, apoi, prinseră frunzele a se îngălbeni şi a pica la 
pământ. 

Venise toamna. Maruşca nici nu apucase să se bucure de frumusețea florilor, căci se uita mai 
mult la copaci. Şi deodată văzu în vârful unuia, sus de tot, atârnând mere rumene. 

— Scutură-l, Maruşca, scutură-l mai repede! o îndemnă Septembrie. 

Maruşca scutură pomul şi din el căzu un măr; mai scutură o dată şi mai căzu unul. 

— Strânge-le, Maruşca, strânge-le mai repede şi fugi acasă! Luă fata cele două mere şi, 
multumind frumos, se grăbi spre casă. 

Când o văzu pe Maruşca venind cu cele două mere în mână, tare se mai miră Olena. Dar şi mai 
tare se miră mama vitregă. 

— Da' cum de le-ai găsit? întrebă Olena. 

— Cresc sus pe culme şi sunt câtă frunză şi iarbă, răspunse Maruşca. Auzind câte se găsesc 
acolo, Olena se năpusti asupra ei: 

— Vai, obraznico! De ce nu ai adus mai multe? Le-ai mâncat pe drum! 

— Dragă surioară, eu nici nu le-am gustat. Când am scuturat o dată pomul, a căzut numai un 
măr. A doua oară când l-am scuturat, a mai căzut unul. 

De ciudă, Olena se repezi s-o bată. Mama vitregă apucă şi ea reteveiul. Maruşca însă nu se lăsă 
prinsă, ci fugi la bucătărie, ascunzându-se după sobă. Atunci, hapsâna de Olena se potoli din ocară 
şi începu să muşte hulpav dintr-un măr. Aşa mere dulci nu mai mâncase la viaţa ei! 

— Mamă, dă-mi desaga, că am să mă duc eu în pădure. Dacă o trimitem tot pe netrebnică, de 
bună seamă o să le mănânce iar. Am să găsesc eu singură locul acela şi am să scutur toate merele. 

Aşa striga Olena şi în zadar mamă-sa încerca s-o facă să se răzgândească. Puse desaga pe umăr, 
îşi acoperi capul cu o broboadă şi, înfofolindu-se bine, porni spre pădure. 

Când ajunse, acolo erau numai troiene de nestrăbătut şi nu se zărea nici țipenie de om. A mers 
fata şi a tot mers, căci pofta de mere îi dădea ghes. 

Deodată zări în depărtare o luminiţă. Atunci porni spre firul acela de lumină şi ajunse la un foc 
mare, în jurul căruia şedeau doisprezece oameni. Erau cele douăsprezece luni. Ea însă nici bineţe nu 
le dădu şi nici nu-i rugă să-i îngăduie a se apropia de foc. Întinse doar mâinile să se încălzească, de 
parcă focul fusese aprins anume pentru ea. 

— Ce vânt te-a adus pe la noi? întrebă supărat lanuarie. 

— Cine eşti tu, să mă iscodeşti, bătrân prost? îi curmă vorba Olena. Nu-i treaba ta unde mă duc 
şi nici de ce mă duc! 

Şi porni spre culme, de parcă merele doar pe ea o aşteptau. 

Ianuarie se posomori şi învârti toiagul deasupra capului. Şi pe dată, cerul se acoperi cu nori, 
focul se stinse şi începu să ningă şi să bată un vânt tăios. Olena nu vedea la doi paşi şi se afunda tot 


mai mult în nămeţii cât casa. Îi înghețaseră mâinile şi picioarele, şi căzu istovită... 

În astă vreme, mamă-sa o aştepta acasă. Privea de la fereastră, ieşea în tindă şi se uita în lungul 
drumului, dar Olena nu mai apărea. 

— Ce s-o fi întâmplat cu ea? Sau nu se mai satură de mere? la să mă duc să văd cu ochii mei! se 
gândi şi, punându-şi pe cap şalul, luă desaga şi porni s-o caute. 

Ninsoarea se întețise, vântul bătea tot mai puternic, iar nămeţii creşteau. Femeia îşi croia cu greu 
drum prin troiene şi până la urmă se rătăci. De frig, nu-şi mai simţea mâinile şi picioarele şi căzu 
istovită... 

Între timp, Maruşca pregătise acasă prânzul, dereticase prin casă şi mulsese vaca. Olena şi 
mamă-sa însă nu mai veneau. 

— Vai de mine! Ce-au păţit oare? se frământa fata cea bună la suflet, privind cu tristeţe pe 
fereastră. 

Afară nu se vedea nici țipenie de om. Viscolul se potolise, sus pe cer luceau mii de stele, iar jos 
scânteia covorul de zăpadă. Doar acoperişurile trosneau când şi când, din pricina gerului. Întristată, 
Maruşca trase perdeaua. 

Dis-de-dimineaţă însă, iar se puse pe aşteptat şi le aşteptă toată ziua cu masa întinsă. Dar ele nu 
se mai întoarseră! Pieriseră îngheţate în pădure. 

Şi aşa i-au rămas Maruşcăi grădina, căsuţa, vaca, ogorul şi micul iaz. lar când a venit primăvara, 
a împărțit toate acestea cu un flăcău chipeş care a luat-o de soţie. Şi au trăit multă vreme, în pace şi 
iubire, căci acestea sunt mai scumpe decât orice pe lume. 


Patru frați năstruşnici 
poveste slovacă 


Au fost odată patru fraţi gemeni. Şi fiecare era înzestrat cu câte un har. Primul putea înghiţi toată 
apa mării. Al doilea avea un gât de fier. Pe al treilea nu-l putea arde focul. Al patrulea îşi putea ține 
la nesfârşit respiraţia. 

Adesea, primul se ducea la mare şi se întorcea cu o plasă uriaşă plină de peşti. Câteodată mai 
vindea şi la târg, după ce-şi îndestula famila. 

Într-o bună zi, un băiețaş îl rugă să-l ia şi pe el la pescuit. La început nu se lăsă înduplecat, dar 
băiatul atâta se rugă şi se încăpăţână, încât îi spuse: 

— Fi bine, te iau cu mine la pescuit, dar cu o condiţie: orice ţi-oi spune să mă asculți orbeşte. 

— Aşa voi face, i-a răspuns băiatul. 

A doua zi în zori s-au dus împreună la pescuit. Şi cel ce avea puterea să înghită o mare îi spuse 
băiețaşului: 

— Eu voi înghiți marea şi tu vei pescui în voie cât vei crede. Dar în clipa în care eu îți fac semn 
să revii la mal, să mă asculți orbeşte. 

— Când îmi vei face semn să mă reîntorc la mal, te voi asculta orbește, repetă băieţaşul cuvintele 
auzite. 

Zis şi făcut. Primul dintre cei patru frați năstruşnici înghiți toată marea, îşi umplu plasa lui de 
totdeauna cu peşti, îşi umplea şi băieţaşul, deşi se cam îndepărtase oarecum de tovarăşul lui de 
pescuit. La un moment dat i se face semn să se întoarcă la mal, dar băiețaşul nu-l ascultă, ci se 
avântă mai tare. A doua oară, primul dintre cei patru fraţi îi făcu semn să se întoarcă, dar băiețaşul 
nu-l ascultă. Şi tot aşa şi a treia oară. Simţi fratele care înghiţise marea că n-o mai putea ţine toată, 
obosise... şi, încet, încet o lăsă să se reverse, strigând zadarnic băiețaşului să se întoarcă. Şi 
băiețaşul neascultător a fost înghițit de mare. 

De cum s-a întors singur în sat, bietul om a fost dat pe mâna legiuitorilor. 

— Unde este băieţaşul cu care ai fost la pescuit? a fost întrebat. Şi degeaba a povestit omul de-a 
fir a păr totul cum s-a desfăşurat, cum băiatul a fost neascultător, că până la urmă tot l-au 


condamnat. 

În ziua execuţiei, el rugă să-i fie ascultată o ultimă dorință: 

— Îngăduiţi-mi să-mi iau rămas bun de la fraţii mei. 

Şi i-a fost îngăduit. Dar în locul lui, în fața călăului, a doua zi a apărut al doilea frate, cel cu gâtul 
de fier. Şi când călăul a ridicat securea, ea a sărit cât colo, izbindu-se de gâtul de fier, încât s-au 
speriat toți cei de față, chiar şi mai marele judecător, şi au luat-o la fugă. 

A doua zi s-a hotărât să i se aleagă o altă moarte. Să fie ars pe rug. Dar înainte de a fi ars, a cerut 
voie să-şi salute pentru ultima oară fraţii. Şi i s-a dat voie. În locul lui s-a întors cel ce putea trece 
prin foc nevătămat. Şi când a fost pus pe rug, a ieşit neatins de pe tăciunii stinşi. Şi lumea iar s-a 
speriat, dar a rămas de astă dată încremenită pe loc. 

A treia zi, judecătorul a hotărât ca vinovatul să moară sufocat. Şi porunca a fost aceea de a fi 
azvârlit în cea mai îndepărtată şi întunecată dintre încăperile temniţei, nu mai mare de o jumătate de 
metru, cât să stea vinovatul în genunchi şi să-şi aştepte ceasul din urmă. Îngrozit de ce avea să-l 
aştepte, vinovatul a cerut voie să-şi salute fraţii. Şi 1 s-a dat voie. Dar în locul lui s-a întors fratele 
care-şi putea ţine răsuflarea şi şapte zile. Şi după ce a fost azvârlit în încăperea aceea fără aer, s-au 
dus paznicii a doua zi, din ordinul judecătorului, să vadă dacă murise condamnatul, dar l-au găsit 
mai îmbujorat şi mai zdravăn ca oricând. 

— Preamărite judecător, a vorbit cel mai înțelept din sat. Dacă nicio moarte nu-l atinge, e o 
dovadă că bietul om n-a fost vinovat şi prin urmare nu mai avem dreptul să mai încercăm să-i luăm 
viața. 

— Drept grăieşti, 1-a răspuns şi judecătorul. 

Şi cum nimeni nu s-a gândit că cei patru gemeni s-au slujit de asemănarea lor pentru a-l salva pe 
cel mai mare dintre ei, toată lumea a strigat: 

— Eliberaţi-l, eliberaţi-l, e nevinovat! 

Şi cei patru fraţi au trăit de atunci liniștiți şi mulțumiți. 


Lupul şi purceluşul 


poveste slovacă 


Un lup a prins de veste că într-o căsuţă, aproape de vizuina lui, venise să locuiască de curând un 
purceluş gras şi frumos. Imediat ce a aflat îmbucurătoarea veste, a şi început să se frământe prin ce 
vicleşug să-l poată înhăţa, făcând din carnea lui fragedă un ospăț regesc. 

Într-o dimineaţă, iată-l pe lup în faţa căsuţei unde locuia noul proprietar: alb, rotofei şi bine 
hrănit. 

— Purceluş frumos, bună dimineaţa. Vrei să-mi deschizi poarta? Ți-aş face o vizită, îi strigă 
lupul pironit în fața porții. 

— Lupule, nu-ţi deschid poarta. Ce-ai să-mi spui, spune-mi, că eu te aud şi de la fereastră, îi 
răspunse precaut purceluşul. 

— Ai fost în livada din spatele casei fierarului să vezi ce mere mari şi frumoase sunt? Hai să 
mergem mâine dimineaţă să culegem împreună. La ora şase te aştept în faţa casei tale. 

— Bine, îi răspunse purceluşul, deşi nu prea auzise ca lupii să mănânce mere. 

A doua zi, la ora cinci, purcelul alergă cu sufletul la gură până în livadă, se îndestulă cu toate 
merele căzute pe jos de coapte ce erau şi mai aduse o grămadă şi acasă. La ora şase, când sosi lupul 
la întâlnire, purcelul, fericit că scăpase de el şi se întorsese acasă cu mere, îi strigă voios: 

— Dragul meu lup, îți mulţumesc pentru bunăvoința ta. N-am mai avut însă răbdare şi am 
pornit-o la drum mai de dimineaţă. Te poți duce singur dacă vrei. Eu abia m-am întors. 

Lupul scrâşni din dinți de furie, dar plecă cu coada între picioare, ticluind cu mintea lui ageră 
altă păcăleală. 

A doua zi, iar se înfiinţă înaintea porții. 


— Purceluşule, mâine dimineaţă vin la ora cinci să te iau să culegem napi mari şi frumoşi, cum 
n-ai mai văzut de mult. 

— Bine, răspunse purceluşul. 

A doua zi, la patru, purcelul era la cules de napi şi din nou, iute acasă, înainte de sosirea lupului. 
Atunci lupul născoci altceva. 

— Purceluşule, mergi mâine la târg? Ai răbdare că vin eu să te iau. Sunt chiar hotărât să-ţi 
cumpăr ceva frumos, ce vei dori tu, îl îmbie lupul. 

— La ce oră vii? întrebă purcelul. 

— La trei. 

În toiul nopţii, purcelul alergă la târg şi cumpără iute un butoiaş mare cât să încapă în el. Se duse 
pe deluşorul din faţa casei şi stătu acolo la pândă să-l vadă venind pe lup. De cum îl zări, de departe, 
se băgă în butoi şi-şi dădu drumul de sus, de pe deal, înspre lup. Lupul, luat prin surprindere, nu şi-a 
putut da seama ce se rostogoleşte spre el cu atâta repeziciune, aşa că se feri şi fugi de arătarea aceea 
nemaivăzută, cât îl ţinură picioarele. 

Ajuns în faţa casei lui, purceluşul ieşi iute din butoi şi se încuie cu două lacăte. 

Când se dumiri lupul că purceluşul îşi bătuse joc de el, lăsă orice şiretenie la o parte şi, înfuriat, 
îi urlă la fereastră: 

— Fie ce-o fi! Vin la tine şi într-un minut te-am dat gata! Înainte de ivirea zorilor te voi face cea 
mai bună friptură din câte am mâncat până acum. Ți-o Jur! 

Şi dintr-un salt se repezi asupra casei. De pe acoperiş încercă să se strecoare pe hornul casei. Dar 
purceluşul, care ţinea urechile ciulite, de când apăruse prima dată în fața porții lui, se grăbi să-l 
primească după cum se cuvenea: făcu un foc mare, puse o oală uriaşă cu apă la fiert şi, când lupul 
alunecă pe horn, nimeri direct în vasul cu apă clocotită. 

Pentru o singură dată s-a văzut şi un lup mâncat de... un purceluş isteţ. 


Cocoşul şi vulpea 
Poveste slovacă 


Un cocoş stătea pe un gard, cu găinile lui. Vulpea s-a apropiat cu şiretenie de el. 

— Dragă prietene, ai aflat noua veste? 

— Nu ştiu de nicio noutate, a răspuns cocoşul, fără să coboare de pe gard. 

— Toate animalele au hotărât să trăiască frăţeşte, fără duşmănie sau frică. Aşadar, coboară-te de 
pe gard, să ne îmbrățişăm! 

— Da, imediat, răspunse cocoşul. Stai puţin, că văd ceva în depărtare! 

— Ce vezi? întrebă vulpea, curioasă. 

— Ah, nimic important. Se apropie nişte câini. Cred că vor şi ei să te îmbrățişeze, că au aflat 
noua veste. 

Atunci... vulpea se lipsi de pupat şi îmbrățișat, fugind supărată. S-a încurcat în propria şiretenie! 

Cu puţină minte şi atenţie, dai pe faţă orice vulpe! 


Oul care a plecat să cutreiere lumea 
poveste slovacă 


De mult, tare de mult, un ou s-a apucat să cutreiere lumea şi s-a întâlnit cu un crab. 
— Unde mergi? 

— A întrebat oul. 

— Dar tu? 

— Răspunse crabul. 


— Mă duc să cutreier lumea — zise oul. 

— Vin şi eu, nu vreau să mă las mai prejos — zise crabul. 

— Bine, zise oul, hai! 

Aşa că acum erau doi tovarăşi de drum. 

Merseră ei ce merseră şi întâlniră un răţoi. 

— Unde mergi? 

— L-a întrebat oul. 

— Dar voi? Răspunse rățoiul. 

— Noi mergem să cutreierăm prin lume — zise oul. 

— Hai cu noi! 

Răţoiul se învoi şi porniră la drum toți trei. 

Nu după mult timp întâlniră un curcan. 

— Unde mergi? 

— L-a întrebat oul. 

— Dar voi? Răspunse curcanul. 

— Noi mergem să cutreierăm prin lume — zise oul. 

— Hai cu noi! 

Curcanul se alăturară celor trei. 

Pe drum se întâlniră cu un cal, un taur şi un cocoş, aşa că acum erau şapte. 

Drumul i-a dus pe cei şapte prieteni într-o pădure deasă. Cum se înnopta şi li se făcuse foame se 
hotărâră să caute un adăpost şi ceva de-ale gurii. Oul îi spuse cocoşului să se urce într-un copac 
înalt şi să vadă dacă zăreşte ceva. Cocoşul se cocoță în vârful copacului şi văzu, nu departe de locul 
unde se aflau, o căsuţă pe o colină. Merseră într-acolo şi oul spuse calului să bată la uşă şi să ceară 
adăpost şi ceva mâncare. Le deschise o bătrână care nu îi primi în casă şi îi alungă. 

Atunci oul îi spuse taurului să ia femeia în coarne şi să o ducă în pădure. Taurul o luă pe femeie 
şi o duse în pădure unde o aruncă într-o groapă. Apoi cei şapte prieteni se întoarseră la căsuţa unde 
găsiră o masă întinsă cu tot felul de bunătăţi. Căsuţa era adăpostul celor şapte tâlhari care se 
întorceau cu prada. Auzind zarvă, oul le spuse tovarăşilor săi să se ascundă: cocoşul zbura pe 
acoperiş, taurul se duse în ogradă, calul se ascunse îndărătul uşii. Curcanul sari pe cuptor, răţoiul 
sub laviţă, crabul în pocalul cu apă iar oul în jăratec. 

Cum se îndreptau hoţii înspre casa fură mirați ca nu văd lumina şi crezură că bătrâna adormise. 
Cel mai mare dintre ei zise: 

— Aveţi grijă să nu stricați ceva din cele ce am furat, că eu mă duc înainte să văd ce s-a 
întâmplat. 

De cum intră hoțul în ogradă, taurul îl luă în coarne şi îl aruncă în casa unde calul îl izbi cu o 
copită. 

— Stai că pun eu mâna pe voi! 

— Zise hoţul, încercând să aprindă lumina cu jarul din soba. 

Dar oul, care se afla ascuns acolo, sufla toată cenuşa în obrazul hoţului. Orbit de cenuşa 
fierbinte, hoţul sări să ia pocalul cu apă dar crabul îi prinse mâna în cleştii săi. Speriat, hoţul sparse 
pocalul şi făcu ditamai tărăboiul. Taman atunci răţoiul bătu din aripi şi făcu „mac, mac, mac!” 
Curcanul de pe cuptor bătu şi el din aripi şi făcu „glu, glu glu!” Calul îl pocni din nou cu copită şi îl 
expedie afară unde taurul îl luă iar în coarne şi îl azvârli afară din ograda. Cocoșul se porni să cânte 
„cucurigu” de pe acoperiş. 

Hoţul ajunse fugă la ai săi şi zise: 

— E vai şi amar de casă! Nici nu am apucat să intru bine în curte că m-au împins în casă. Când 
am vrut să aprind lumina să văd cu cine am de-a face, unul cu puşca a tras în mine de aproape m-a 
orbit. Când am vrut să iau apa din pocal să îmi spăl față un croitor mi-a tăiat degeţel cu foarfecele; 
de sub laviţă țesătorul m-a lovit cu suveica şi a strigat” Da, da!” De pe cuptor, brutarul a vrut să mă 
pună pe lopată şi zicea: „Dă-i, dă-i!” Din spatele uşii pantofarul mi-a dat una cu calapodul. Bine că 


am scăpat şi nu m-am urcat pe acoperiş, de unde călăul strigă: „Aduceţi-l aici!” 

Auzind aceste grozăvii, hoţii se puseră pe fugă şi lăsară baltă toată prada. Cei şapte prieteni se 
aşezară la masă, mâncară şi băură în voie iar apoi se duseră fiecare pe drumul lui şi poate, cine ştie, 
într-o zi se vor întâlni din nou şi vor face o altă poznă. 


Podgoreanul cinstit 
poveste slovacă 


Trăia odată într-un sat un tată cu mulți copii. N-avea nici pământ, nici vite. Lucra la bogați, căci 
viața nu-i era uşoară. Cel mai mult a muncit la un bogat negustor de vinuri, care avea podgorii 
întinse. La început a muncit singur, iar mai apoi, după ce i-au crescut copiii, i-a luat cu el. Deşi ceea 
ce câştiga cu ajutorul lor era puţin, totuşi era mai mult decât nimica. 

Anii treceau, copiii creşteau şi din puţinul lor câştig nu se mai putea trăi omeneşte. O singură 
bucurie avea bietul părinte: copiii îi erau sănătoşi şi harnici şi acesta era darul cel mai mare pentru 
el. Cum au crescut fiecare şi-a găsit rostul lui: fetele, cu mama lor, pe lângă gospodărie, fiul cel mai 
mare, în pădure, ca tăietor de lemne, cel mijlociu, după ei, iar mezinul tot iscodea prin podgorii, 
după cunoaşterea feluritelor soiuri de viță. 

Tatăl, când îşi vedea copiii, se bucura nespus, dar se şi întrista. Se bucura văzând că fiul cel mic 
nu se codeşte la muncă, că-i place via, dar se-ntreba ce va fi atunci când va mai creşte şi va dori să 
aibă şi el o podgorie proprie. De unde ar putea să ia atâţia bani pentru o podgorie, el fiul unor 
părinţi săraci? lar el, tatăl, cu ce-ar putea să-l ajute, dacă singur n-avea nimic, decât puterea braţelor. 

— Ascultă, Vilo, căci aşa se numea mezinul, astăzi ai putea să rămâi acasă. Acum, în noiembrie, 
când bate un vânt de gheaţă, să acoperi butucii de vie nu-i deloc plăcut. Ai face mai bine s-o ajuţi pe 
mama prin casă. 

— Nu, tată, nu, eu merg cu tine. Munca în vie îmi place şi eu vreau să pricep bine toate tainele 
ei. 

— Da' de unde, fiule, e frig şi poți să răceşti mergând cu mine. 

— Lasă, tată, nu te teme, îmi iau o sapă mai mare şi ea are să mă încălzească precis. 

Primăvara, în martie, când a fost chemat la tăiat de vie, Vilo din nou se ruga de tată-său să-l ia cu 
el. 

— ŞI ce ai să faci acolo? încă nu eşti pregătit destul pentru munca asta. 

— O să mă uit la tine, şi-am să învăţ ceva, spuse Vilo supus, şi-apoi voi scoate vreascurile din 
vie şi tot fac ceva pe lângă tine. 

Tatălui i-a plăcut stăruința lui şi l-a luat cu el la vie. 

Peste vară, când în podgorii munca era în toi, Vilo era mereu cu tata. Nu-l speria nici soarele, 
nici ploaia. Zile întregi întreba când de una, când de alta şi nu-i de mirare că în acest timp s-a prins 
ceva de el. 

După câţiva ani de ucenicie, Vilo l-a întrebat într-o zi pe tată exact de ce se temea mai mult şi 
mai mult: 

— Tată, dar noi de ce nu putem avea o palmă de vie a noastră, numai a noastră? 

— De ce? se sperie tatăl de întrebarea aşteptată, pentru că suntem săraci. 

— Dar tu lucrezi mereu, de ce nu-ţi ajung banii? 

— Plata-i mică, dragule! 

— Atunci să mergem la stăpân şi să-i spunem! 

Tata a zâmbit doar şi i-a făcut cu mâna un semn, parcă însemnând: „Lumea e aşa cum este şi ea 
altfel nu va fi, negustorului să-i dai pace, iar noi să fim fericiți că ne lasă să lucrăm pe pământurile 
lui.” 

Dar Vilo nu era mulțumit cu răspunsul acesta. Într-o zi. Când negustorul s-a dus să vadă cum 
merge munca pe câmp, Vilo se înfățişă curajos în faţa lui. 


— Stăpâne, muncim în viile tale doi, eu şi cu tatăl meu, şi totuşi suntem săraci. De ce? 

— Bineînţeles că sunteți săraci, dacă cu ceea ce câştigaţi nu ştiţi să vă gospodăriţi, se repezi 
negustorul cu răspunsul la Vilo. Şi apoi, dacă nu vă place la mine, puteți încerca în altă parte. 

— Bani am vrea, nu să plecăm! 

— Bani? se miră negustorul. Şi pentru ce? 

— Am vrea să avem o bucăţică de vie a noastră! 

— Vie proprie? rămase uimit negustorul şi se înroşi la față; vie spui, sărăntoc ce eşti, ştii tu oare 
ce înseamnă să ai via ta? 

— Ştiu, că doar noi o lucrăm de-atâta vreme! 

Aceasta l-a supărat din cale-afară pe negustor. A apucat biciul şi a început să-l lovească peste 
picioare pe băiat. 

— [a te uită ce obrăznicie! strigă. Asta ne-ar mai lipsi, ca fiecare sărăntoc să aibă via lui, şi lovea 
cu mânie. 

Vilo, când văzu că-i de rău, a fugit şi s-a ascuns în tufişuri. Acolo mult timp a plâns de durere, 
dar şi de umilință şi s-a jurat că va avea via lui cu orice pret. 

Seara, când l-a întrebat tata de unde are dungile acelea negre pe picioare, a spus că s-a bătut cu 
băieții şi că aceştia 1 le-au făcut cu biciul. 

Tatăl, îngrijorat, l-a crezut, dar nu i-a plăcut. 

A doua zi negustorul l-a chemat pe tatăl lui Vilo şi i-a spus răspicat: 

— EI, iată ce-i, am auzit că nu eşti mulțumit cu plata! Adevărat îi? 

Bietul tată, mirare mare că nu s-a prăbuşit când a auzit cele spuse de negustor! 

— Adică cum? bâlbâi el, cine v-a putut spune aşa vorbe, stăpâne? 

— Cine? Chiar fiul tău... Cică vreţi via voastră proprie! 

— Doar nu credeţi în vorbele băiatului meu, spuse nenorocitul tată, presimţind că nu-i a bună 
această discuţie. 

— Dar ce să-mi pierd timpul cu tine? începu să strige negustorul. Piei din ochii mei, că şi pe tine 
te voi biciul... Şi să ţii minte, că de acum înainte nici tu şi nici altul din familia ta nu veţi mai avea 
ce căuta în podgoriile mele! 

Întristat şi nenorocit se întoarse bătrânul acasă. Chiar dacă Vilo îi era drag, pentru această 
greşeală l-a bătut. Simţea că băiatul are dreptate, dar oare omul sărac poate să aibă dreptate, mai 
ales când n-are unde lucra? 

După câteva zile Vilo se înfățişă înaintea părintelui său şi-i spuse hotărât: 

— Vreau să plec în lume să văd cum se trăieşte. Poate că voi câştiga ceva şi vreau să învăţ, căci 
şi aşa murim de foame acum... 

Părintele de mai demult presimţea că va veni odată şi clipa asta, dar nu ştia când şi de aceea, 
surprins, a încercat să-l abată de la acest gând. 

— Eşti tânăr şi nepriceput, ai putea să te pierzi în lumea asta. Aşteaptă până te faci cu adevărat 
mare, căci povara sărăciei e mai uşoară acasă decât în lume. 

Dar ce-şi vâra Vilo o dată în cap, nu se putea scoate cu una cu două. Şi când părintele a văzut că 
nu mai e de vorbit cu băiatul lui, l-a binecuvântat şi cu jale l-a petrecut până dincolo de hotarul 
satului, unde s-au despărțit de el. 

Cum treceau zilele şi săptămânile colindând şi întrebând de lucru, cu atât mai mult Vilo vedea că 
în lume este destulă mizerie şi nedreptate şi se întâmpla des ca în satele pe unde trecea să nu 
găsească nicio bucăţică de pâine, ba din unele chiar l-au gonit cu bâta, strigându-i să meargă pe 
unde o şti, că cerşetori şi sărăntoci au şi ei destui. 

Şi aşa nevoiaş, poticnindu-se prin lume, într-o zi a ajuns într-un oraş — în jurul căruia erau 
numai podgorii. 

„Ei, dacă sunt pe aici podgorii, se gândi el, trebuie să fie şi podgoreni şi poate că vor avea ceva 
de lucru şi pentru mine.” Cu gândul acesta a intrat în primul han. Aici în han nici urmă de om, doar 
un hangiu slăbănog dormita după tejghea. 


— Bună ziua, spuse flăcăul din pragul uşii, de jur împrejurul vostru numai vii şi aici linişte ca la 
mănăstire. 

— Vii sunt, da, spuse trist hangiul, dar vinul nu se prea găseşte. 

— Cum aşa? se miră Vilo. 

— Păi aşa cum auzi, că viile sunt ale oraşului şi primarul de ani de zile caută omul care le-ar 
lucra cum trebuie şi cum unul din aceştia nu-i de găsit, strugurii se pierd. 

— De aşa ceva zău n-am auzit, se minuna Vilo, atunci oamenii de aici sunt adevărați leneşi! 

— Încetişor, flăcăule, încetişor, căci treaba nu-i atât de simplă cum pare. Cine vrea să lucreze 
podgoriile oraşului, trebuie să se supună mai întâi unei probe, nu tocmai uşoară! 

— Ia te uită, da ce fel de încercare ar putea fi? Parcă aş încerca şi eu. Dar oare ce s-ar putea 
câştiga aici într-un an de zile? 

Pe hangiu l-au supărat tare vorbele lui Vilo şi se răsti la el, zicându-i: 

— Ia te uită la el, neisprăvitul, nici nu ştie ce fel de muncă este şi doar la câştig îi stă gândul. 
Cară-te d-aici, nu-mi plac lăudăroşii. Şi l-ar fi gonit dacă întâmplarea nu l-ar fi adus în han pe însuşi 
primarul oraşului. 

Acesta, când a aflat despre ce-i vorba, l-a măsurat pe Vilo din cap până-n picioare şi i-a zis: 

— EI, dacă ai început cu plata, băiete, atunci îți voi spune: câte degete ai pe amândouă mâinile 
atâția ciorchini poți să-ți alegi şi greutatea lor se va plăti în ducați. 

Când a auzit Vilo, i s-a oprit suflarea şi primarul a trebuit să-l scuture bine, bine, ca să se 
trezească şi să înţeleagă: „Aici e vorba mai întâi de-o încercare, apoi de muncă şi abia după aceea 
de plată!” 

— Bine, domnule primar, spuse Vilo, eu sunt de acord cu toate, dar când putem începe cu 
această probă, atât de grea?! 

Se miră primarul de această nerăbdare şi l-a sfătuit să se gândească bine căci, după legea locului, 
cine nu trece proba pierde un deget. Dar Vilo nu s-a răzgândit dimpotrivă, a primit imediat. 

— Dacă vrei, îi propuse căpetenia oraşului, poți începe chiar de mâine. 

A doua zi, primarul i-a spus aşa: 

— Du-te în viile dinspre răsărit şi adu-mi niscaiva ciorchini frumoşi de struguri. 

S-a mirat Vilo de-o astfel de însărcinare, nu tocmai grea după părerea lui, totuşi a simţit el că în 
toată întâmplarea asta este ceva ascuns. Pe tot drumul spre vie cugetă ce-ar putea oare însemna asta, 
dar n-a înţeles nimic. 

Ce-a făcut când a ajuns? Găsi un butuc pe care atârnau cei mai frumoşi ciorchini, dar nu s-a atins 
de ei. Mai întâi strigă cât îl ținea gura: 

— Fi, paznicule, ei, paznicule! şi mai strigă odată, ca pentru ultima oară: Ei, paznicule! şi cum 
nimeni nu i-a răspuns, a rupt doar trei ciorchini şi lângă butuc a pus un ban lucios pe care l-a găsit 
uitat undeva în colţul buzunarului. 

— Eşti bărbat, auzi în spatele lui când era să iasă pe cărare. Şi nu era nimeni altul decât primarul, 
care ieşi de după butuci, de unde urmărise tot ce-a făcut Vilo. Apoi l-a bătut pe umăr, zicându-i: 

— Se vede că ai ştiinţă de legea viilor şi asta-i bine. De prima probă ai trecut, tinere! 

A doua zi primarul îi spuse din nou: 

— Du-te în viile dinspre apus şi adu-mi câteva fructe din piersicile care se coc întâi. 

Vilo s-a dus, dar acum ştia că şi aici se ascundea un tâlc ceva. S-a gândit şi s-a tot gândit, dar nu 
a aflat ceva mai bun decât rândul trecut: s-a dus în vie, a găsit pomul pe care creşteau cele mai 
frumoase piersici şi-a pus în pălărie doar atâtea câte a putut să ridice o dată cu mâinile de pe 
pământ. Avea el poftă să mai ia măcar odată de pe jos, sau să culeagă vreo câteva din pom, căci erau 
multe peste tot, dar s-a stăpânit. Mireasma dulce îl îmbăta şi culoarea de catifea a fructelor coapte îl 
îmbie, dar n-a îndrăznit. A închis ochii şi repede a ieşit pe cărare. 

Abia a făcut câţiva paşi când, de după butuci, s-a auzit o voce: 

— Bine, flăcăule, bine, începi să-mi placi. Şi a doua probă ai trecut-o, fiindcă ai luat numai din 
fructele căzute, atât cât se poate prinde o dată cu mâinile. 


În a treia zi, primarul i-a spus din nou: 

— Du-te în viile dinspre miazăzi. Treci dincolo de ele şi acolo vei vedea cum cresc nişte nuci 
uriaşi — numără-i câți sunt. 

Vilo s-a dus, dar acum ştia sigur că şi de data aceasta se ascunde ceva în poruncă, s-a tot gândit şi 
a făcut precum urmează: Când a ajuns lingă vii, văzu, înaintea lor, un par înalt în vârful căruia sta 
prinsă o creangă de brad împodobită cu nişte panglici colorate. 

„Da de unde, domnule primar, se gândi Vilo, asta nu! Credeţi că sunt chiar aşa un nepriceput, un 
prostănac? lată, parul acela cu brăduţul verde în vârf este semnul interzicerii, orice străin n-are ce 
căuta în vii. Şi dacă e aşa şi nu altfel, în viile acestea nu calc!” 

Cu aceasta s-a întors să plece, dar a apărut numaidecât primarul. 

— Bravo, tinere, se vede că te pricepi şi respecţi legile viilor. N-ai intrat în vie. Dacă acolo-i 
parul cu brăduţul împodobit, care înseamnă intrarea interzisă a străinilor în vie, aceasta presupune 
că toate trei probele le-ai trecut foarte bine. Din ziua aceasta vei fi viticultorul recunoscut al acestui 
oraş întins. 

Şi aşa Vilo a ajuns să fie podgorean. Cum podgoriile erau întinse, avea ce să se învârtă, pentru a 
termina toate la timp şi cu bine. Însă Vilo era harnic şi munca îi mergea strună şi era o bucurie să 
vezi cum totul creşte, înfloreşte şi se coace în podgorii. Şi Vilo se bucura, deşi nu o dată îi venea să 
adoarmă în ele de oboseală şi alergare. 

Numai de un lucru se mira Vilo: de primarul viilor. Acesta venea des în podgorii să vadă cum îi 
merge lui Vilo, de fiecare dată strângea sub braţ o carte zdrenţuită, parcă i-ar fi fost frică să nu i-o 
fure cineva. Când se convingea că totul este în ordine, se retrăgea în colibă şi citea acolo până seara. 
Mai întâi Vilo vedea în asta o ciudăţenie, îi venea să râdă de primar, care se plimba mereu cu cartea 
aceea prin vii, până când, într-o zi, îl apucă marea curiozitate. 

Ce mai, curiozitatea nu-i mai dădea linişte! îşi frământa mintea ce ar putea fi aşa de interesant în 
cartea aceea, că primarul se uită în ea numai când este singur. După ce s-a gândit ce s-a gândit şi-a 
spus că-l va ruga pe primar să-i îngăduie şi lui, măcar cu un ochi, să se uite în cartea aceea, într-o zi. 

— Aceasta nu-i carte pentru oricine. În ea este înţelepciunea multor podgoreni bătrâni şi iscusiţi, 
care prezic în ea viitorul viilor mele. De-aceea este o carte nespus de valoroasă. 

Vilo s-a gândit o clipă şi apoi a spus: 

— Dacă-1 aşa de prețioasă eu plătesc bucuros chiar şi numai pentru o clipă de citit în ea. 

— Bine, zise primarul, şi cât ai plăti tu? 

— Cât? Păi ştiu eu cât valorează o clipă de citit din cartea aceea? Dacă ar fi destul ce câştig la 
voi într-un an, m-aş prinde să ţi-o plătesc. 

Primarul se gândi o clipă şi apoi i-a răspuns. 

— Fi, bine, eu sunt de acord, dar gândeşte-te bine, nu cumva să-ţi pară rău după aceea, să 
cârteşti. 

Când Vilo a spus că este hotărât, că s-a gândit bine, primarul i-a făcut semn să-l urmeze. Apoi 
intrară în coliba viei şi primarul puse în fața lui cartea veche, spunându-i: 

— Citeşte din ea unde vrei, dar numai până ce mănânc eu un măr. Apoi primarul a ieşit în fața 
colibei, s-a aşezat pe nişte vreascuri şi a muşcat liniştit din măr, convins că Vilo nu se va pricopsi 
din cartea aceea cu cine ştie cât. 

În acest timp Vilo citea cu înfrigurare. Scria acolo despre multe întâmplări, dar pe el îl interesa 
mai ales pagina în care scria despre pericolul care vine în podgorii din depărtări, mânându-le. A citit 
că pericolul acela este datorat unui viermişor care trăieşte în pământ. Dar tocmai atunci intră 
primarul şi-i luă cartea. Când Vilo şi-a dat seama, a doua zi, de cele făcute, s-a supărat pe el însuşi, 
judecându-se cum de-a putut să fie aşa de prost. Ce va face acum fără bani? Cugetând aşa toată 
ziua, s-a hotărât să mai slujească încă un an, dacă îl vor primi, bineînţeles. 

— Fie, a încuviinţat primarul mulțumit, eşti isteț şi dacă vrei, mai poți să rămâi în slujba aceasta 
încă un an. 

Aşa Vilo a rămas cu speranţa că şi anul acesta va trece repede. Când se apropia şi al doilea an de 


slujbă spre sfârşit, din nou îl apucă un dor nestăpânit de-a se uita în cartea aceea. Se simţea ca şi 
când n-ar fi mâncat sau băut ceva, de o săptămână. 

Dorinţa de a citi nu-l lăsa nici să doarmă, nici să muncească. Aşa că într-o zi a intrat din nou în 
vorbă cu primarul, zicându-i: 

— Domnule primar, ce-ar trebui să plătesc eu ca să mă mai uit o dată în cartea aceea? 

— Ce? a zâmbit primarul, auzindu-l şi ghicind ce gând îl muncea pe Vilo, nimic altceva decât 
preţul de până acum. 

Flăcăul mai întâi a vrut să se tocmească cu el, ca s-o lase ceva mai ieftin, dar primarul n-a vrut 
nici măcar să audă de aşa ceva. Nimic altceva nu i-a rămas lui Vilo să facă decât să se învoiască. 

După ce a rămas singur în colibă, a şi deschis cartea la pagina unde era desenată o grămăjoară de 
pietre albastre, nişte bucăţi de var şi câteva frunze de viţă: „Nimic interesant”, se gândi, şi vroia 
deja să întoarcă pagina, când a observat că frunza se apleacă mult spre cele două grămăjoare de 
parcă le-ar fi rugat ceva, sau parcă le-ar fi făcut semn. Se gândi repede dacă-i aşa sau i se pare, dar 
tocmai atunci intră primarul şi-i luă cartea. 

Şi de data asta cât s-a supărat Vilo când şi-a dat seama că a pierdut iar plata pe tot anul! Doar un 
lucru îl mulțumea, că a văzut ceea ce nimeni nu văzuse înaintea lui. Mult se frământa la ce are de 
făcut când, după al doilea an de slujbă, buzunarele i-au rămas goale. 

„N-am de ales. Şi-a spus după câteva zile de gândire, încerc, dacă mă vor primi, încă un an şi ce 
câştig nu voi mai risipi fără rost.” Şi aşa s-a tocmit şi pe al treilea an. 

Totul ar fi mers acum bine, dacă nu s-ar fi ivit primarul cu cartea aceea prin viile pe care Vilo le 
lucra în al treilea an. Când şi acest an de slujbă s-a apropiat de sfârşit Vilo era înfiorat din nou de 
dorinţa, ciudată şi de neînvins, de a mai citi o dată în cartea aceea. Oricum se împotrivea acestei 
dorinţi, oricum îl ocolea pe primar, totuşi, într-o zi. Palid, nedormit şi flămând de atâta frământare, 
s-a înființat înaintea primarului. 

Când află care-i dorinţa lui, a fost numaidecât de acord. 

— Dar şi a treia oară te va costa câştigul pe un an de zile. 

— Nu-mi pasă, cu adevărat nu-mi pasă, numai să mai citesc puţin în cartea aceea! 

Când s-a văzut Vilo pentru a treia oară cu cartea aceea în faţa lui. Nici nu ştia cu ce să înceapă. A 
deschis-o acolo unde singură voia şi era acolo numai o poză mică a unui ciorchine frumos de 
struguri. Era într-adevăr un ciorchine tare frumos, dar numai la prima vedere. Când îl privi mai 
atent văzu că era bolnav. Ceva alb, ca o făină, îi atacase boabele, care crăpau şi seminţele verzi se 
vedeau cu uşurinţă. S-a mirat cum este cu putinţă ca un ciorchine atât de frumos să piară! A vrut să 
întoarcă pagina, dar primarul era deja înăuntru şi întindea mâna după cartea aceea, însă Vilo reuşi să 
arunce o privire în colţ, sub poza cu ciorchinele vătămat şi să vadă întins un strop de praf galben. 

I-a fost lui ciudă când şi-a dat seama că pierduse iar plata pe un an de zile, dar faptul era 
consumat şi nu se mai putea drege nimic. 

A doua zi a plecat trist de la primar, din oraş şi din viile unde trei ani de zile a ostenit şi toată 
plata a dat-o numai pentru a putea citi puţin în cartea plină de poveţe a primarului. 

Cei de acasă s-au bucurat când l-au văzut, căci de trei ani n-au ştiut nimic despre el. Când le-a 
spus ce şi cum a fost în lume, tatăl său a făcut îngăduitor doar un semn cu mâna, zicându-i: 

— Dacă-i aşa cum zici, nu te mai necăji atât, o să trăim noi cumva, împreună. 

După un timp oarecare s-a întâmplat un lucru neobişnuit în ţinutul lor. Toate podgoriile 
negustorului au început, mai întâi, să îngălbenească, apoi să se ofilească şi unii butuci chiar să se 
usuce. S-a uimit negustorul. A adunat pe cei mai pricepuți podgoreni din împrejurimi, i-a rugat, pe 
alții i-a ameninţat, să-l ajute, apoi a promis o răsplată bogată, dar totul a fost în zadar. Nimeni nu 
ştia cum să-l ajute, că de un astfel de leac nu s-a auzit prin acele locuri. 

Atunci şi-a amintit cineva de Vilo cel curajos. 

Negustorul s-a împotrivit cu înverşunare de la început. Adică de ce să ceară sfatul de la un 
vântură-lume, de la un coate-goale? Ce-ar putea să ştie unul ca el? Dar când a văzut că altă scăpare 
nu-i, a fost de acord să-l cheme. 


Şi Vilo a venit. Toată ziua a umblat prin vii, a cercetat frunzele, a smuls butucii uscați şi le-a 
privit cu atenţie rădăcinile şi, deodată, şi-a amintit de ceea ce citise în cartea primarului şi imediat a 
priceput despre ce fusese vorba acolo. 

— Ştiu ce se petrece aici, a spus el cu bucurie şi teamă în glas. 

— Da' de ajutat, ai şti să ajuţi? l-a întrebat negustorul. 

— Aş şti, a răspuns Vilo pe loc. 

— Atunci ajută-mă, am să te plătesc bine. 

— Nu, negustoriile, n-am nevoie de banii tăi. Numai un sfert din recolta anului acesta dă-o 
acelora ce lucrează în viile tale şi mie să-mi plăteşti atâţia ducați câte boabe are cel mai mare 
ciorchine din viile tale. 

S-a speriat la început negustorul şi nici n-a vrut să audă de aşa ceva, dar când a văzut că viile lui 
într-adevăr erau aproape în paragină, a acceptat. 

Apoi Vilo a poruncit la toţi sătenii care munceau în viile negustorului să pregătească nişte bețe 
subțiri şi lungi, dar destul de puternice şi dimineaţa să fie cu toții în vii 

A doua zi, când s-au adunat cu toţii, le-a spus; 

— Uitaţi-vă, oameni buni, aceste vii sunt atacate de un vierme care trăieşte în pământ. Suge 
rădăcinile viței de vie, până le usucă. Ca să salvăm viile, trebuie să distrugem viermii. Vom face 
astfel: în jurul fiecărui butuc se aşază zece bărbaţi şi cu beţele vor înţepa pământul, până ce nu va 
rămâne niciun peticel neatins. Numai aşa viermii se vor distruge şi butucii îşi vor reveni. Pentru 
munca aceasta veți primi un sfert din ceea ce se va recolta anul Viitor. 

Când au auzit asemenea vorbe sătenii s-au bucurat tare şi au făcut precum le-a spus Vilo. După 
câteva zile butucii de vie şi-au revenit din nou şi, spre bucuria tuturor, promiteau recoltă bogată. 

După câteva săptămâni ploioase, în vie s-a ivit o altă pacoste. Frunzele se ofileau, iar nişte pete 
mari galbene se măreau, până ce s-au întins pe toată suprafaţa frunzei, de-au căzut toate în vie. 

Văzând negustorul şi acest rău, i-a chemat pe cei mai pricepuţi podgoreni iar, s-a sfătuit cu ei, i-a 
amenințat, i-a rugat, dar nimeni n-a ştiut să dea un sfat. Atunci din nou şi-a amintit cineva de Vilo, 
că ar fi bine să se sfătuiască şi cu el, dar negustorul n-a fost de acord; dar când a văzut că-i tot mai 
rău cu viile lui, s-a învoit, cu amărăciune, să-l asculte. 

Vilo a venit, toată ziua s-a plimbat prin vii şi cum privea frunzele, dintr-o dată şi-a adus aminte 
de cartea primarului şi a ştiut ce trebuie să facă iar. 

— Aşa, deci, domnule negustor, aş putea să vindec viile tale... 

— Dacă ştii, atunci vindecă-le, te voi răsplăti bine, încuviinţă negustorul, disperat. 

— Nu, domnule, n-am nevoie de banii tăi, trebuie numai să-mi promiţi că şi al doilea sfert din 
recolta acestui an o vei da podgorenilor, iar mie ca şi rândul trecut. 

Când a auzit negustorul ce i se cere, a început să plângă pur şi simplu, că din ceea ce i-ar rămâne, 
nici el singur n-ar putea să trăiască. Recolta şi-aşa va fi mică, dar cum Vilo nu s-a lăsat înduplecat în 
niciun fel, s-a învoit din nou. 

Apoi Vilo i-a chemat pe toţi sătenii şi le-a spus ca în ziua următoare să fie toți în vii, având la ei 
fiecare câte două găleți şi câte o bidinea. Într-una din găleți să aibă var, iar în cealaltă piatră vânătă, 
din cea pe care femeile o pun în var, când vor ca pereţii caselor lor să strălucească. Şi să lumineze 
albăstrui. 

A doua zi, când s-au adunat cu toţii, le-a spus iar: 

— Ascultaţi, oameni buni, care-i povestea. Peste var şi piatră vânătă veți turna multă apă, până 
ce totul se va topi, apoi cu plinul găleților bine amestecat, trebuie să stropiţi toate frunzele viței de 
vie. Pentru munca aceasta negustorul v-a promis sfertul al doilea din recoltă. 

S-au bucurat podgorenii de vorbele lui Vilo şi au pornit la treabă cu sârg. Cu amestecul acela au 
stropit frunzele viței şi iată că boala a dispărut, ca şi când nici n-ar fi existat. Viile au înverzit din 
nou, de-ți era mai mare dragul să te uiţi la ele. 

Vara trecea, se apropia toamna şi în vii a apărut o nouă boală: ciorchinii, aproape copţi, s-au 
acoperit cu ceva alb, boabele au început să plesnească şi să putrezească, picând pe jos. 


De data aceasta se speriase nu numai negustorul, dar şi ceilalți podgoreni, căci de data aceasta 
era şi recolta lor în joc. Acuma toţi îl rugau pe Vilo să vină, să se uite şi să-i sfătuiască ce să facă. 

Şi Vilo s-a dus. S-a plimbat el mult prin viile acelea şi-a bătut capul să priceapă ce fel de boală ar 
putea fi şi, dintr-o dată, şi-a amintit de cartea primarului, a înțeles clar despre ce era vorba. 

— Dacă ştii, atunci vindecă-mi via, îl ruga negustorul speriat, fiindcă vedea că-i într-adevăr rău 
de recolta anului acela. 

— O vindec, dar podgorenilor trebuie să le dai al treilea sfert de recoltă, şi mie ca şi înainte. 

Cum a auzit negustorul a pălit şi a leşinat de prea mare supărare şi dacă n-ar fi fost acolo, câțiva 
oameni pricepuți, mai că n-ar mai fi revenit la viaţă. După câteva zile însă, după ce negustorul a 
văzut că recolta într-adevăr se duce, a promis că va îndeplini ceea ce Vilo a cerut. 

Atunci Vilo i-a chemat pe toți podgorenii şi le-a spus ca a doua zi toţi să se ducă la peştera de la 
marginea satului, din care răzbate un miros greu. Dimineaţa, când toţi s-au adunat acolo, le-a 
poruncit să-şi umple gălețile cu praful cel galben şi urât mirositor ce se afla în peşteră şi apoi să. 
Meargă în vii şi să stropească cu el toți ciorchinii. Au făcut sătenii precum le-a poruncit Vilo: au 
stropit ciorchinii cu praful cel galben şi boabele au încetat să mai plesnească şi făina aceea cenuşie a 
dispărut cu totul de pe ele. 

Când a venit toamna şi strugurii s-au copt, podgorenii săraci şi-au luat din vii partea promisă şi 
Vilo a pus în fața negustorului trei ciorchini de struguri. Negustorul, lacom şi nesăţios, rupea din ei 
bob după bob, ca nu cumva să dea lui Vilo mai mult decât erau înţeleşi. Ei, dar ieşi din ei o 
frumoasă grămăjoară de boabe, în schimbul cărora Vilo a luat destui ducați şi i-a dus acasă. 

De atunci toţi podgorenii ştiu cum trebuie să facă să obţină o recoltă bogată de struguri. Vestea 
despre priceperea lui Vilo s-a răspândit repede prin lume şi peste tot îl chemau să-i ajute, să se 
sfătuiască cu el, ceea ce el făcea cu mare plăcere. Cu banii pe care-i avea acum şi-a cumpărat 
pământ, pe care l-a plantat cu viţă de vie şi a devenit cel mai priceput podgorean din tot ținutul. 
Negustorul n-a mai putut să rabde şi într-o zi a crăpat de supărare şi invidie. Vilo, în scurt timp, 
când în vii s-a strâns prima recoltă, s-a însurat. 

Părinţii i-au făcut o nuntă mare şi au tăiat o vacă şi vaca aceea cornută avea la gât un clopoțel 
care a răspândit povestea noastră, care a ajuns la sfârşit. 


Două ferăstraie 
poveste slovacă 


S-a dus odată un țăran la iarmaroc. S-a oprit în dreptul unui negustor şi-i privea atent marfa. 

— la cumpără, cumetre, ceva de la mine! se adresă negustorul ţăranului. Uite, am tot ce doreşti! 
Nu dau scump şi o asemenea marfă nu găseşti oriunde! 

— Cumetre, ici, cumetre, colo, spuse țăranul, dar ţăranii cu negustorii n-au fost cumetri niciodată 
— eu de-un ferăstrău aş avea totuşi nevoie... 

— Ce unu, cumetre, cumpără-ţi două, n-o să-ți pară rău! Când ţi se strică unu nu trebuie să dai 
fuga numaidecât la vecin să te împrumuţi! 

Țăranul s-a scărpinat după ureche, pentru că lui i-ar fi ajuns unul, dar negustorul se dădea aşa de 
frumos pe lângă el, încât, până la urmă, omul a cumpărat două. S-a întors apoi acasă şi le-a arătat 
nevestei. 

— lată, spuse el, straşnic oţel. Aşa ceva omul mai rar nimereşte. Nevasta doar a mormăit că pe 
nimica aruncă banii şi ieşi din casă nemulțumită. 

A doua zi s-a dus la tâmplar să le facă ramele. 

— Ferăstraiele nu sunt rele, numai să fie ce tăia cu ele, spuse tâmplarul şi i-a promis că până spre 
seară ramele vor Ei gata. 

A doua zi, în colna ţăranului atârnau două ferăstraie nou-nouţe, de-ți venea să-ți sufleci mânecile 
şi să te apuci de treabă. În colnă toate celelalte unelte le admirau luciul şi le invidiau locul. Sapa şi-a 


plecat capul, topoarele au suspinat cu tristețe, bătrânele cuie ruginite de pe poliţă s-au aprins şi ele 
de invidie. Apoi cu toatele şi-au strâns capetele şi au început să clevetească. 

În curtea ţăranului se afla un păr bătrân şi uscat, şi cum țăranul nu avea mare lucru de făcut, s-a 
hotărât să-l taie a doua zi. A ascuţit ferăstraiele cele noi, le-a uns şi i-a zis nevestei: 

— Ascultă, nevastă, mâine vom scoate părul acela din curte, că şi aşa nu mai dă nicio roadă. 

— Măcar o să am ceva vreascuri la îndemână, zise şi ea: Când au auzit acestea, cuiele au râs cu 
răutate. 

— Lucrul acesta o să le prindă de minune doamnelor ferăstraie. Se vor încălzi puţin la lucru, să 
le vedem. 

Ferăstraiele se uitară lung unul la altul, dar n-au zis nimica, aşteptându-şi stăpânul. 

A doua zi țăranul şi cu nevasta s-au apucat de treabă. I-au săpat rădăcinile, le-au tăiat, au doborât 
părul la pământ, apoi s-au apucat să-l taie. Tăiară până la prânz, tăiară până seara, dar fiindcă erau 
numai ei doi, n-au apucat să termine treaba, că era mult de lucru. 

— O să tăiem şi mâine, spuse țăranul obosit şi agăță ferăstraiele în cui. 

Un ferăstrău era tare nemulțumit. 

— De ce trebuie eu să muncesc şi bârfitoarele astea nu?" spuse şi se uită urât la cuie. Un cul. 
Care înţelese iute la ce se gândea ferăstrăul, dădu din cap în semn de nemulțumire, se apropie şi-i 
zise: 

— Dacă vei asculta de mâinile ţăranului, fără să cârteşti, mereu te va duce la lucru. Te vei şlefui 
dar te vei subția întruna. Nu-l asculta şi vei vedea că te va lăsa în pace curând. Eşti nou, n-o să te 
arunce, iar tu vei putea moţăi aici în linişte. Iată, şi noi am făcut aşa şi acum stăm de câţiva ani. Şi 
spune, ne merge rău? 

Nepriceputului ferăstrău i-au plăcut cuvintele cuiului şi se hotărî să nu-l mai asculte pe țăran. 

A doua zi, pe la amiază, țăranul s-a uitat la mâinile lui, zicând: 

— Nu ştiu de ce, dar fac bătături. 

— De muncă, răspunse nevasta. La orice muncă mai grea omul face bătături 

Țăranul a recunoscut că nevasta are dreptate şi au pornit mai. Vârtos la tăiatul lemnului. Odată 
tăiau cu un ferăstrău, odată cu celălalt ferăstrău. 

— Pentru ca să fie la fel de uzate, răspundea oamenilor care treceau pe lângă ei şi se opreau 
curioşi. Lemnul este uscat şi tare. Oţelul se încălzeşte repede, nu cumva să plesnească vreunul. 

Oamenii doar dădeau din cap, apoi îşi vedeau de treaba lor. Țăranul tăia mai departe, odată cu 
unul, apoi cu celălalt, iar după un timp mormăi: 

— Ce-o fi având, ce nu, dar treaba merge tot mai greu. Trebuie să ne oprim. Poate că ferăstraiele 
s-au topit, să le mai ascuţim niţel. 

S-a aşezat pe o piatră şi cu pila a început să ascută dințişorii mici şi lucioşi. O dată dintr-o parte, 
apoi din cealaltă parte, iar la sfârşit le-a uns cu o bucăţică de slănină. 

— Acum poate că o să meargă mai uşor! 

Au tăiat ei cât au tăiat, au obosit, şi s-a apropiat deja a doua seară. Munca parcă nu se mai 
termina, că tare greu se urneau. 

Nevasta, proptindu-se de gard să se odihnească o clipă, 1-a strigat: 

— Omule, ce te tot chinui tu, nu vezi că ferăstrăul ăla nu mai taie? 

Țăranul a ridicat ochii, a privit-o neîncrezător, dar nu s-a oprit. După un timp nevasta i se adresă 
din nou: 

— Tu n-auzi? la încearcă şi cu celălalt şi ai să vezi că am dreptate. 

Țăranul a încercat, s-a scărpinat în cap şi a mormăit: 

— Ai dreptate, nevastă, ăsta nu mai taie aşa de bine. Mâine îl duc iar la tâmplar să văd ce are şi 
îndată l-a pus deoparte. Ferăstrăul doar asta aştepta. Îngâmfat şi liniştit, s-a întins pe o grămadă de 
vreascuri. Era prima lui victorie. A doua zi țăranul fugi cu el la tâmplar, dar acesta, după ce l-a 
privit, a dat din cap zicându-i: 

— Ferăstrăul e bun, poate c-ai fost dumneata prea obosit. 


Țăranul s-a liniştit auzindu-l, a dus ferăstrăul acasă şi l-a agăţat în cui. A muncit numai cu unul 
toată ziua. 

După un timp, când a vrut să repare gardul, a luat ferăstrăul şi s-a dus să-şi taie leaturi, dar 
ferăstrăul cel leneş nici acum nu i-a plăcut cum tăia. 

„Nici eu n-am să muncesc, dacă cuiele nu muncesc”, mormăi supărat şi scrâşni din dinţi 
ferăstrăul. 

Țăranul a încercat să taie cu amândouă ferăstraiele, dar s-a convins că unul taie mai rău decât 
altul. 

„Diseară trebuie să-l duc la fierar”, se gândi el. Fierarul l-a privit, l-a ascuţit, şi-l lovi cu ciocanul 
niţel. 

— Încearcă încă o dată, poate acum o să. Meargă, îi zise fierarul înapoindu-i ferăstrăul. 

Țăranul s-a întors acasă, din nou l-a încercat, dar nici acum ferăstrăul cel îndărătnic n-a prins a 
tăia cum trebuie în lemn. 

Zilele treceau una după alta şi țăranul folosea doar un singur ferăstrău. Pe celălalt l-a lăsat să 
atârne în cui. Bineînţeles, ferăstrăului i-a plăcut grozav. Nu făcea nimic, doar se lăfăia în cui şi 
clevetea. Când, ostenit, celălalt ferăstrău se plângea cât îl doare tot corpul, leneşul râdea în hohote. 

— Aşa-ţi trebuie dacă eşti prost şi asculți de mâna ţăranului neodihnit! 

Treceau lunile, treceau şi anii şi multe s-au schimbat. Țăranul a îmbătrânit şi puterile l-au mai 
lăsat. Gospodăria de mult a trecut-o în mâinile feciorilor săi, dar n-a încetat să muncească. Chiar şi 
atunci când securea n-o mai putea ține vârtos în mână, ferăstrăul i se părea o jucărie. Abia îl apropia 
de lemn şi ferăstrăul tăia. Şi atunci bătrânului i se părea că nu-i aşa de bătrân şi fără puteri şi inima 
îi 

Multe s-au schimbat şi în colnă, doar cuiele ruginite şi ferăstrăul leneş au rămas la locul lor. La 
început ferăstrăul era mândru c-a-nceput să se îngraşe: din loc în loc, pe feţele lui lucioase au apărut 
pete roşcate şi până să se dezmeticească a fost cuprins cu totul de rugină. 

” Nu-i nimic, se gândi el, măcar mă lasă gazda în pace." Dar uitându-se din când în când la 
prietenul său harnic, îl durea parcă ceva. 

„Cât e de subțire şi lucios! Şi mânerele sale de lemn arată parc-ar fi bătute în aur! Dar ce folos? 
începu să râdă în gând, mereu e plecat, mereu trag de el şi pila aceea mereu îi roade dinţişorii. Şi are 
aceasta vreo importanţă? Iţi dă vreo bucurie munca asta zilnică, istovitoare?” 

Într-o zi a murit nevasta ţăranului şi la scurtă vreme a murit şi gospodarul. Fiii l-au înmormântat 
aşa cum se cuvine pe un tată bătrân şi vrednic. Câteva zile după înmormântare s-au întâlnit în curtea 
părintească să-şi împartă ce le-a rămas de la bătrâni. Le-a venit rândul şi celor două ferăstraie. Când 
le-au scos din curte, cel leneş s-a întins şi voios şi-a scuturat praful de pe el. 

„Eu sunt mai valoros — se gândi — sunt aproape nou!” 

În acea clipă s-a apropiat de el unul din fii şi l-a privit cu dispreţ. 

— [a uitaţi-vă ce nimicuri ţinea bătrânul nostru! E mâncat tot de rugină. Aruncaţi-l într-o groapă 
să nu se rănească copiii în el! 

Ferăstrăul a strigat, a plâns, dar a fost prea târziu. Când şi-a revenit, se afla întins pe fundul unei 
gropi adânci. Pe care tocmai o astupau noii stăpâni ai casei cu pietre. 

Dar cu celălalt ce s-a întâmplat? 

Fiii, mult timp, n-au putut hotărî cui să-i aparțină, căci amândoi îl doreau. Strălucea ca aurul, tăia 
ca focul, de-ţi era mai mare dragul să-l foloseşti — dar cum să nu — dacă toată viaţa a muncit şi 
munca a făcut din el un ajutor scump şi de încredere al omului. 


Iacob cel lăudăros 
poveste slovacă 


Trăia odată, într-un sat, un ţăran cu numele de Iacob. Nu-i prea plăcea să muncească, dar dacă 


totuşi izbutea să semene ceva în câmp sau să crească ceva pe lângă casă, se lăuda de parcă ar fi fost 
cine ştie ce... 

— Cumetre! Grâul meu are spice de mai mare dragul... Trei de-ale tale fac cât unul de-al meu! 
se lăuda el. 

— Te cred, lacobe, te cred! zâmbea gospodarul căruia îi vorbise lăudărosul, căci îl cunoştea bine 
şi ştia că, dacă nu-i dă dreptate, nu mai scapă de el. 

— Cumătro! Ar trebui să vezi vaca mea! — continua Iacob. La un singur muls dă peste douăzeci 
de litri de lapte... 

— Cred şi eu că ai o văcuţă bună, dacă tu însuţi ai grijă de ea — îl aproba, cu ironie în glas, una 
din vecine, numai să scape cât mai repede de gura lui. 

— Păi, ăştia sunt dovleci?! întrebă el pe al treilea, mirându-se când trecu o dată prin câmp. Îmi 
vine să râd, când îi compar cu ai mei. Apoi, la mine cresc, uite, aşa de mari!... şi arătă cu mâna 
până în dreptul brâului. Ai voştri sunt, pe lângă ai mei, doar nişte castraveciori!... 

Satul însă, cu timpul, a început să se cam obişnuiască cu el. Oamenii râdeau de lăudăroşeniile lui 
şi nădăjduiau că, odată şi odată, tot îi va veni măcar puţină minte la cap. Dar degeaba... Iacob 
continua să se laude, întotdeauna vroia să fie grozav, întotdeauna vroia să fie deasupra celorlalți şi 
lucrul acesta începea să-i întărâte pe unii consăteni. 

Într-o bună zi a venit în satul lor un geamgiu. A cutreierat câteva străzi, a reparat nişte geamuri, a 
câştigat şi câțiva bănuţi, după care a tras la o cârciumă. Numai ce s-a aşezat la masă şi — hop! 

— Iacob s-a aşezat lângă el. La început au trăncănit fel şi fel de nimicuri... După un timp, însă, 
lăudărosul se porni cu făloşenia lui: 

— Ştii, cumetre, anul acesta am îngrăşat un porc ce n-are pereche în tot ținutul, atâta-i de mare! 
Dintr-o sută l-aş recunoaşte, chiar pe întuneric... 

— Păi — a răspuns geamegiul, — asta înseamnă că nu-i unul oarecare... Dar, că-l poți recunoaşte 
pe întuneric dintr-o sută, nu te mai cred. 

Până acum, nimeni nu i-a vorbit astfel... Şi să fi fost vreunul din satul lui, mai treacă-meargă... 
Dar un străin, un călător! Asta-i prea de tot!... 

— Cum aşa? Nu mă crezi pe cuvânt? a întrebat lăudărosul ridicând capul cu uimire. 

— la-o cum vrei — răspunse geamgiul, — dar eu tot nu te cred. 

Oricât ar fi vrut să se înfrâneze, oricât ar fi dorit să se domolească, Iacob n-a fost în stare. A luat 
în mână un pahar şi l-a trântit pe podea. 

— Cum îndrăzneşti să spui aşa ceva, tu, un cerşetor?! — urlă el cât îl ţinu gura, în timp ce 
oamenii din cârciumă s-au adunat în jurul lor. Nu ţi-e ruşine să insulţi în halul acesta un om cinstit?! 

— Nu! — răspunse liniştit, dar hotărât, geamgiul. Şi sunt gata să pun rămăşag cu tine că am 
dreptate. 

— Bine! — a strigat lacob mânios şi, fără şovăială, i-a întins mâna. Mă învoiesc! Dacă dintr-o 
sută de porci nu-l recunosc pe-al meu, chiar noapte să fie, ai de la mine o sută de bănuţi, însă, dacă-l 
recunosc, îmi vei plăti tu suta! 

Au bătut palma şi rămăşagul a fost făcut. Apoi au chemat trei săteni să le fie martori... 

Seara, Iacob şi-a cercetat, încă o dată, cu băgare de seamă, porcul, ca să-l poată recunoaşte cât 
mai bine, după care s-a dus la culcare. 

Pe la miezul nopţii l-au trezit nişte bătăi puternice în geam. 

— Hei, oameni buni! Făceţi-vă milă şi ajutaţi-mă! Am păţit un mare necaz... 

— Cine-i acolo? întrebă Iacob. 

— Sunt un cărăuş... Şi marfa pe care o transport mi-a căzut din car. 

Deşi nu prea avea chef să părăsească patul cald, Iacob a aprins felinarul şi a ieşit afară. Mai jos 
de casa lui oprise un car, şi lângă acesta se mişca ceva, o vietate nedesluşită şi păroasă. Iacob s-a 
apropiat de car şi a văzut că vietatea aceea era un porc legat cu o sfoară. 

— Fii bun, cumetre, şi ajută-mă să urc grăsunul acesta înapoi în car. Nu ştiu cum a putut să 
alunece. Nu sunt în stare să-l ridic de unul singur... 


— Frumos grăsun, frumos, n-am ce zice... Dar dacă l-ai vedea pe al meu!... — începu Iacob cu 
lăudăroşeniile lui. Acesta al tău nici nu se poate măsura cu al meu... 

— Te cred, te cred... Am mai auzit de tine... încuviință celălalt şi urcară împreună porcul în car. 

Apoi căruțaşul a mulțumit frumos şi a plecat. 

Iacob s-a întors în casă şi s-a culcat iarăşi în patul lui cald. A dormit bine şi s-a trezit abia când 
soarele era sus pe cer. Atunci şi-a adus aminte de rămăşagul său cu geamgiul şi a sărit iute din pat. 
S-a îmbrăcat în mare grabă şi a ieşit, fulger, în stradă. 

Geamgiul şi martorii îl aşteptau la cârciumă. 

— Ei, începem? a întrebat nerăbdător Iacob. 

— Nu mai trebuie să începem... răspunse zâmbind geamgiul. 

— Cum aşa?! se miră lacob. 

— Am şi terminat, zise geameiul. 

— Cum, am terminat?! se miră mai departe Iacob. Nu înţeleg nimic... 

— Îţi explic eu numaidecât, cumetre, numai să ne povesteşti mai întâi ce ai visat astă-noapte... îl 
întărâtă geamegiul. Poate voi fi nevoit, într-adevăr, să-ți plătesc rămăşagul... 

Iacob tresălta, de pe acum de bucurie, căci era sigur că a câştigat. De aceea a început să 
povestească... De fapt, nu a visat nimic deosebit, dar l-a ajutat, pe la miezul nopții, pe un cărăuş să- 
şi urce porcul în car... Cică i-ar fi căzut din nebăgare de seamă. 

— Zaci de un cărăuş? îl întrerupse geamgiul. Uite acolo stă o căruţă... Nu cumva e cea de astă- 
noapte? 

— Da, într-adevăr, este chiar carul acela... Uite şi porcul mai e în car, adăugă el în cele din 
urmă. 

Şi atunci s-a petrecut un lucru neaşteptat. De după colţul uliței a venit în fugă, gâfâind de 
oboseală, nevasta lui Iacob. Se îndrepta spre cârciumă, însă, trecând pe lângă car, s-a oprit şi a făcut 
ochii cât cepele. 

— Ajutor, oameni buni! Ajutooor! strigă ea cât o ţinea gura. Prindeţi-l! E hoţul care ne-a furat 
astă-noapte porcul! 

Bărbaţii au ieşit din cârciumă, zâmbind pe sub mustață. Dar Iacob a început să pălească. 

— Ce s-a întâmplat, nevastă?! Ai înnebunit?! s-a răstit el mânios la ea. 

— Cică am înnebunit! Neruşinatule! Ți s-a furat porcul din cotet, iar tu stai la crâşmă! 

Apoi s-a întors către ceilalți bărbați şi a strigat: 

— Oameni buni, al cui e carul acela? 

— E al meu — a răspuns geamgiul — mai bine zis, l-am împrumutat pentru noaptea aceasta de 
la cineva. 

— lar porcul? continuă cu întrebările nevasta. 

— Porcul este al vostru... a răspuns geamgiul şi a început să râdă cât putea de tare. 

Apoi au prins să râdă şi martorii, încât răsuna ulița. După ce s-au mai liniştit puțin, geamgiul i-a 
povestit totul, pe îndelete, nevestei lui Iacob. 

— Te rog să nu te superi pe mine că, uite, chiar drăguțul de bărbatu-tău m-a ajutat să urc porcul 
în car... a adăugat batjocoritor geamgiul. 

Bietul lacob a simţit că-i alunecă pământul de sub picioare. Ce mai încolo, încoace: fusese tras 
pe sfoară de geamgiu şi basta! Tare s-a mai ruşinat, aşa că a plecat repede acasă, şi, pentru că nu 
avea nici măcar cu ce plăti rămăşagul, i-a trimis vorbă geamgiului să-şi ia în schimb porcul şi să nu 
mai spună nimănui nimic... Dar satul a aflat pățania şi Iacob s-a lecuit, în sfârşit, de boala lui. Cât a 
trăit, nu s-a mai lăudat în faţa nimănui cu isprăvile sale. 


De ce ursul e ursuz 
poveste finlandeză 


Cu ani şi ani în urmă, într-o iarnă geroasă de nu-i mai putea ține piept nicio vieţuitoare, nu 
aşteptau altceva cu toatele decât să vină vremea călduroasă. 

Dar iarna aceea grozav de friguroasă nici gând să treacă... Şi animalele, în jurul focului, 
începură să ţină sfat, ce să facă. Au ajuns la concluzia că cineva o fi ascuns vara pe undeva, departe, 
bucurându-se singur de ea, în timp ce celelalte animale aveau să îngheţe de frig. Şi toate animalele 
se hotărâră să plece în căutarea verii. 

Într-un ținut, departe, departe, trăia un urs negru şi, din câte aflară ele, ursul acela furase vara şi o 
ținea acuma numai pentru el. Trecură peste mări şi țări şi iată-le pe bietele animale ajunse pe 
meleagurile ursului celui negru şi uriaş, care vârâse vara într-un sac. Merseră drept la el, dar ursul 
nu era acasă, căci se dusese la vânătoare cu barca, de-a lungul apei. Atunci veverița îi spuse 
şoricelului: 

— Cât timp vânează ursul, tu aleargă la barcă şi roade-i vâslele; între timp, noi scotocim peste 
tot până dăm de sacul unde a pitit vara; şi el n-o să ne mai găsească aici, fiindcă n-o să mai aibă 
vâsle să conducă barca şi să ajungă la timp acasă. 

Şoricelul se duse într-un suflet să ronțăie vâslele, mândru că el le putea da un ajutor aşa de mare 
suratelor lui. Şi cât ai clipi, erau roase amândouă vâslele, încât de la prima izbitură în apă, aveau să 
se facă patru, din două câte erau. Şi între timp, animalele tot scotocind peste tot, prin tainiţele 
vizuinei ursului negru, dădură şi de sacul unde era ferecată vara. 

Terminând ursul cu vânatul, se întoarse la barcă; dar când să dea apa de o parte şi de alta, iată că 
i se frânseră amândouă vâslele. Cobori din nou în pădurice, să-şi făurească altele, dar în acelaşi 
timp, animalele, bucuroase, alergau ca vântul să ducă vara iute înapoi la ele acasă. 

Când sosi şi ursul în vizuina lui, ele erau hăt-departe; şi pe unde treceau, vara încălzea în calea ei 
toate viețuitoarele rebegite, rămase acasă şi aproape degerate de frig, căci veverița, grijulie, 
desfăcuse gura sacului. 

Numai în culcuşul ursului celui negru nu mai era cald. De cum se înapoiase, dihania îşi dădu 
seama că cineva îi furase vara, căci acum totul la el era rece ca gheaţa. Rămase zgribulit şi ursuz tot 
restul vieții. Şi, de asemenea, şi ursacii lui au rămas nişte ursuzi, care n-au prea legat mari prietenii 
cu alte animale, ba chiar şi oamenii l-au dat întotdeauna ca exemplu de singuratic şi posac. 


Ariciul şi porumbeii 
poveste finlandeză 


Un arici îşi săpase culcuşul lângă trunchiul unui copac, în vârful căruia îşi aveau cuibul doi 
porumbei sălbatici, soţ şi soţie. 

Câtva timp au dus-o bine porumbeii cu vecinul lor, până când, într-o bună zi, ariciului i se năzări 
că porumbeii erau. Mai fericiți la soartă decât el, căci ei găseau hrana de-a gata în copac, un alun 
încărcat de fructe, în timp ce el. Sărmanul, era condamnat să tot scormone prin toate rădăcinile 
pomilor ce-i apăreau în cale. Se gândi şi iar se gândi, până ce găsi un şiretlic. 

În fiecare dimineaţă luase obiceiul de a sta pe marginea văgăunii, cu o înfăţişare de sfânt, veşnic 
cufundat în rugăciuni. Şi trecu o zi, şi mai trecu alta, şi porumbelul, despre care nu se ştie de-l luase 
ori nu în semnă până atunci, nu se abținu să nu-l întrebe: 

— Mă iartă, prietene, că îndrăznesc, dar de când trăieşti aşa? 

— De-o viaţă, îi răspunse ariciul. 

— Mereu în rugăciuni? 

— Mereu. 

— Şi cu ce te hrăneşti? 


— Cu ce-mi pică din cer. 

— Şi din ce e făcută haina pe care o porți? 

— Din spini, aşa cum se cuvine unuia ce se cădeşte. 

— Şi cum de ţi-ai ales să locuieşti tocmai în văgăuna asta, când sunt atâtea locuri mai 
atrăgătoare? 

— Am ales-o tocmai din umilință; în felul acesta pot da exemplu celorlalți. 

— Eşti de admirat! Ştii că aproape îmi vine şi mie poftă să fac la fel ca tine? 

— Prietene, îi răspunse ariciul, nu totdeauna ai şi în suflet ceea ce ai pe buze. Dar dacă eşti 
sincer în spusele tale, lasă casă şi masă şi vino să duci un trai sărac, dar curat. 

Porumbelul sălbatic îi răspunse: 

— Nu-i prea uşor! Nici nu ştiu cum aş putea sta împreună cu soţia mea în altă parte, decât tot în 
vârf de copac. 

— Dragul meu, se prefăcu ariciul, ia din pom câte alune crezi că îţi vor fi de-ajuns pentru un an 
întreg, apoi vei putea părăsi locul de acolo de sus, făcându-ţi un cuib umil aici la rădăcină. 

Porumbelul, convins şi înduioşat, zbură într-un suflet la soția lui, ca să-i istorisească tot ceea ce 
învățase de la credinciosul arici. 

Ascultătoare, porumbiţa împreună cu el începu să culeagă aproape toate alunele din copac, 
azvârlindu-le pe jos, lângă vizuina ariciului. Când termină lucrul, porumbeii, obosiţi, îi spuseră 
ariciului: 

— Preacuvioase arici, după atâta trudă ni s-a făcut foame, şi înainte de a ne căuta loc pentru un 
cuib umil aşa cum ai spus tu, am vrea să ciugulim câte o alună. 

— Dragii mei, alunele vă stau la dispoziție. Le-am adunat pe toate în vizuinii mea. Intraţi, vă 
rog, şi serviţi-vă! 

Cei doi intrară cu toată încrederea. Dar ariciul se aşeză în ușă.. Îşi zbârli acele şi le strigă: 

— Aţi căzut în capcană! Acum am si fructe şi carne. 

— Câtă ticăloşie! şopti porumbelul. Dar lasă că nicio faptă fără răsplată. 

Nici nu-i înghiţi bine ariciul, când se porni o furtună ca-n basme şi întâmplarea făcu să cadă un 
trăsnet chiar pe copacul cu pricina. Şi, în loc să fie apărat de acele sale, ariciul muri mistuit de focul 
propriilor săi ţepi. 


Fat frumos din zahăr 
poveste grecească 


A fost odată un împărat şi o împărăteasă şi aveau o fată tare frumoasă. Dar ea nu voia să se 
mărite, ci numai voia să-i facă un bărbat din zahăr. S-a apucat deci de şi-a cumpărat zahăr, l-a 
fărâmiţat mărunţel, l-a cernut ea singură şi nu voia să lase pe nimeni să pună mâna. L-a frământat 
bine, bine; şi a închipuit un bărbat foarte frumos, aşa cum ai l-a dorit. După aceea a început să-i dea 
din sufletul ei grai şi viaţa şi să-l facă om. Bărbatul a început să capete culoare şi grai. Îndată, fata a 
alergat la părinţi şi le-a spus că bărbatul ei cel din zahăr a înviat, şi i-a rugat să se gătească de nuntă. 
În lumea întreagă s-a auzit numaidecât că omul cel plăsmuit din zahăr grăieşte şi că are să fie nuntă 
mare; şi a alergat o lume întreagă, să vadă acea minune. Muzica apoi, cântări şi veselie mare; şi s-a 
făcut nunta şi duceau un trai fericit în strălucire. 

Şi în toate împărăţiile s-a dus vestea că un chip făcut din zahăr s-a făcut om şi a înviat şi a luat de 
nevastă pe cutare față de împărat. Dar altă față de împărat, cum a auzit una ca asta, s-a îndrăgostit 
de el, fără să-l vadă, de era să moară. O ţinea într-una: „Ori îl iau de bărbat, ori o să mor „. Părinții 
îi spuneau: „Cum să-l iei, de vreme ce este însurat?”. Dar ea nu voia să ştie de nimic; numai s-a 
închis în camera ei, nici nu bea, nici nu mânca, nici nu dormea, ci se usca. Oricine poate să-şi 
închipuie: ce durere pe bieţii ei părinți; căci erau bătrâni şi alt copil nu aveau. 

Atunci împăratul a hotărât să țină sfat. A chemat pe toți înțelepții împărăției, ca să ia o hotărâre. 


Unul din ei spune împăratului, că se bizuie să ia o corabie, să poarte daruri multe cu el şi să meargă 
la Făt Frumos din zahăr, să-i dea o masă pe corabie, şi, când va sta la masă, să dea drumul corăbiei 
şi să fugă cu el. Toţi au găsit planul lui bun. Ca să nu piardă vreme, a doua zi pregătesc corabia, iau 
daruri multe şi pornesc la drum să găsească pe Făt Frumos din zahăr. 

A ajuns deci corabia acolo, au oprit-o, au ieşit trimişii cu darurile şi s-au dus la palat. Darurile le- 
au dat lui Făt Frumos din zahăr, iar la masa l-au poftit pe împăratul şi împărăteasa, ca să nu le 
priceapă planul. Dar bătrânul n-a voit şi a zis: 

— Eu sunt bătrân; las să meargă ginerele! Făt Frumos din zahăr însă a mers să întrebe pe 
nevastă-sa, dacă să meargă la masa pe corabie. Şi ea n-a voit să-l lase, ci-i spunea mereu: 

— Nu te las! 

Totuşi părinţii i-au spus: 

— Asa nu se poate; de vreme ce ne-au adus atâtea daruri, cade-se să meargă la masă: şi doar vine 
înapoi. Şi aşa s-au hotărât să meargă, dar să nu întârzie mult. Şi s-a dus. Dar cum a intrat în corabie 
şi a început să stea la masă, corabia a şi pornit în grabă mare, fără să bage cineva de seamă. La masă 
au început să povestească fel de fel de poveşti şi Făt Frumos din zahăr le ascultă cu mare plăcere. 
Iar când a isprăvit cu masă şi cu poveştile, s-a ridicat şi le-a mulţumit; şi a dat să se întoarcă la 
palatul său. Dar aceia îi spun: 

— E cu neputinţă să pleci, măria ta; să mergem să te vadă împăratul nostru şi de îndată o să te 
ducem înapoi! Iar acela a început să plângă, să se zbuciume, să se zvârle în mare, nu altceva. Ei însă 
îi spuneau: 

— Ai puţină răbdare, mâine te ducem îndată înapoi! În sfârşit, corabia ajunge la locul ei; opresc, 
se dau jos şi-l vestesc pe împăratul lor că l-au adus pe Făt Frumos din zahăr. Puteţi să vă închipuiți 
ce bucurie pe capul fetei de împărat când a auzit că i-au adus pe Făt Frumos din zahăr! Acela, de 
necaz, s-a îmbolnăvit, dar față de împărat îl mângâia: 

— Fa-te bine şi eu însămi am să merg să te duc la nevastă-ta! Şi încolo încoace, a apucat de l-a 
liniştit; apoi, zi după zi, el s-a obişnuit pe acele țărmuri şi n-a mai plecat. 

Nevasta lui Făt Frumos din zahăr, nenorocita de ea, stătea la fereastră şi-l aştepta să se întoarcă 
de la masă. Şi când deodată a văzut corabia plecând, a început să tipe şi a spus către părinţii ei: 

— Trebuie să plec, să merg să-l caut; eu fără el nu pot trăi! Părinţii au încercat să o mângâie şi-i 
spuneau: 

— Linisteste-te, draga mea, şezi, că trimitem oameni ca să-l caute. Ea însă n-a vrut să asculte de 
nimeni, ci numai şi-a luat cu dânsa trei rânduri de rochii de aur: o rochie, cerul cu stelele; cealaltă, 
câmpul cu florile; şi a treia, marea cu peştii de aur. S-a îmbrăcat călugăriță, şi-a strâns părul în 
vârful capului, şi-a pus camilafca în cap, şi-a luat în desagi rochiile de aur, metăniile şi toiagul în 
mână şi a spus către părinți să nu se supere, că ea după puţină vreme se va întoarce împreună cu Făt 
Frumos din zahăr, numai îi roagă să-i facă un bine şi să-i dea o corabie, care să asculte de dânsa. I- 
au dat corabia. Ea 1-a sărutat şi au plâns, au plâns şi până la urmă s-au despărțit. 

Şi a început să umble din loc în loc, şi se cobora din corabie şi întrebă pe ici pe colo, să afle ceva 
despre bărbatul ei. Deodată, într-un loc, vede multă lume adunată şi întreabă: 

— Ce e lumea aceasta? De ce aleargă? 

— Trece pe aici Făt Frumos din zahăr, astăzi se împlineşte anul de când faţa noastră de împărat 
l-a adus la noi. 

Cum a auzit una ca asta, s-a dus şi ea şi s-a oprit la o parte, ca să-l vadă când are să treacă pe 
acolo. De îndată ce l-a zărit, s-a întors la corabie, îşi ia cu dânsa o rochie, cerul cu stelele, o pune 
înăuntru în desagi şi porunceşte cârmaciului să fie gata de plecare când îi va spune; într-o clipă să 
poată pleca. Apoi iese din corabie şi se duce de-a dreptul la palat şi s-a rugat să o primească, 
deoarece n-are unde să rămână, şi ea are să le facă orice slujbă vor voi, căci e străină şi în partea 
locului nu cunoaşte pe nimeni. l-au răspuns: 

— Asteaptă, săraca de tine, să se întoarcă împărăteasa! N-avem niciun locşor de slujbă, dar ea 
poate să te ia, noi însă nu te putem lua. În clipa când îi spuneau aceasta, iată că se întorc cu toţii la 


palat. Şi ea a stat într-un ungher în palat, aşa că împărăteasa să o poată zări. 

De îndată ce împărăteasa a văzut-o, i-a spus: 

— Ce cauţi aici? 

— Sunt o biată călugărita străină şi am venit să mă primiţi în slujba; şi orice-mi veți da de lucru, 
voi face. Împărăteasa îi spune: 

— Nu avem loc de slujbă! Dar fiindcă eşti străină, te primesc şi-ţi voi da ceva de lucru. Şi a pus- 
o să păzească gâştele. Şi aşa a trecut câtva timp, când într-o seară ia ea şi se îmbrăcă în rochia cerul 
cu stelele. O slujnică o zăreşte şi: 

— Ce rochie e aceasta? E a ta? 

— Fireşte că e a mea! 

— Ce vrei să-ți dea împărăteasă, ca să i-o dai? 

— Nu vreau nimic! Dar fiindcă împăratul e aşa de frumos, să mă lase să stau o seară cu el şi i-o 
dau. Atunci slujnica merge sus la împărăteasa şi-i spune: 

— Ah, măria ta, călugărita ceea ce am luat-o în slujba, are o rochie frumoasă, cerul cu stelele; şi 
dacă ți-ar da-o să te îmbraci cu ea, ai să fii aşa de frumoasă, că împăratul te va avea şi mai dragă de 
cum te are acuma. 

— Şi ce rochie e aceea, de să mă facă aşa de frumoasă?! 

— Una e să ţi-o spun eu, şi alta e să o vezi însăţi cu ochii! Nicio rochie nu ai că aceea! 

— Aa, mergi de-i spune, dacă o vinde; şi ce vrea, ca să i-o cumpăr. 

— Asta pot să ţi-o spun! Nu vrea să o vândă. Spune: mă întorc în mănăstire şi parale nu-mi 
trebuie! 

— Aaa, bine! dar ce vrea, ca să mi-o dea, dacă nu vrea bani? Ce o să facă ea cu dânsa, de vreme 
ce este călugăriță? 

— Ştii ce vrea? Mi-a spus să o laşi să stea o seară cu împăratul, că doar e aşa de frumos.! 

— Cum se poate una ca asta? Dar mă duc să întreb pe dădaca mea, să vedem ce-mi va spune şi 
ea. Şi ce-mi va spune, aceea am să fac. 

Se duce la dădaca să şi-i spune: 

— lacătă, aşa şi aşa, este o călugăriță şi are o rochie tare frumoasă şi nu vrea să mi-o dea. l-am 
dat bani şi nu vrea, decât numai pe împăratul pentru o singură seară. Atunci dădaca 1-a spus: 

— De vreme ce ţi-ai pus în gând să ai numaidecât rochia aceea, să punem împăratului ceva în 
vin, să adoarmă şi să n-o vadă. Şi când va dormi adânc, să-i spunem atunci şi aceleia să vină să stea 
cu ei toată noaptea. ŞI aşa s-a şi întâmplat. Spre sfârşitul mesei, i-au turnat în vin o băutură şi îndată 
a şi adormit. Au pus deci slujnicele de l-au dus şi l-au aşezat în patul lui; după aceea au strigat-o pe 
călugăriță şi i-au spus: 

— Mergi sus în camera împăratului să rămâi cu el! Dar aceea, cum a rămas singură cu Făt 
Frumos din zahăr, a început să plângă şi să-i spună nenorocirea ei; l-a ridicat în sus şi-i spunea într- 
una: 

— Nu-ţi aduci aminte că eu te-am făcut om şi ţi-am dat viaţă şi acuma tu m-ai lăsat; şi eu am 
venit şi am intrat slujnică, numai şi numai să te pot vedea?! Dar acela nici habar nu avea ce e cu el, 
de mai trăieşte sau e mort. Şi s-a făcut ziua şi ea cobori din iatac şi i-a dat rochia împărătesei. Altă 
zi, s-a îmbrăcat cu cealaltă rochie de aur, câmpul cu florile; şi iarăşi a zărit-o slujnica aceea şi i-a 
spus: 

— Ce rochie e aceasta, că e mult mai frumoasă decât cea dintâi?! I-o dai şi pe asta împărătesei? 
Ce ai să faci tu cu ea?! 

— Da, am să i-o dau. Să-l mai văd o dată pe împăratul şi i-o dau. Atunci, ea se duce la 
împărăteasa şi-i spune: 

— Măria ta, ce rochie strălucită are iarăşi călugărița aceea! Şi i-am spus că să ţi-o dea, şi mi-a 
spus s-o laşi iarăşi cu împăratul şi ţi-o dă. 

Împărăteasa a hohotit a râde: 

— Să vina deseară iarăşi şi o las! 


Atunci iarăşi, la masă, în cel din urmă pahar, i-a turnat împăratului o băutură şi a adormit îndată; 
şi slujnicele l-au luat şi l-au aşezat în pat; şi i-au spus aceleia ca să vină. De astă dată a plâns şi mai 
mult şi mereu îi spunea: 

— Nu vrei să te şcoli, că doar eu te-am făcut om din zahăr. Nu vrei să te şcoli, ca să-ți spun 
durerea mea? Şi-i spune, şi-i spune multe, şi-şi frânge mâinile până în zori, dar acela nici habar nu 
avea. 

Atunci, deznădăjduită, se dă jos în camera ei şi da împărătesei şi rochia a doua. Nu i-a mai rămas 
decât marea cu peştii de aur, în care ochii peştilor erau tot numai diamante. 

Pe împărat însă, tare îl avea drag feciorul celui dintâi sfetnic împărătesc; şi noaptea dormea în 
camera de alăturea de camera împăratului şi auzea totul ce se grăieşte şi plânsetele ce au fost. 
Dimineaţa, când s-a sculat, spune împăratului: 

— Măria ta, să trăieşti intru mulţi ani; am să-ţi spun ceva, dar să mergem undeva mai la o parte, 
căci aici poate să ne audă cineva. Şi aşa l-a luat şi au mers afară într-un loc mai la o parte şi i-a 
spus: 

— Este aici, şi două zile în rând a venit la tine o femeie tânără, căci glasul ei e foarte dulce şi-ţi 
spune „Nu te trezeşti, iubitul meu de zahăr?! Nu vrei să mă auzi, nu-ţi pare rău de mine, care am 
suferit atâtea pentru tine până să te fac om?! Căci tari şi mari am umblat şi m-am chinuit, numai şi 
numai să te văd, şi acum, când te-am găsit, nu vrei să-mi grăieşti? Nu-ţi e milă de mine?” Şi multe 
altele ți le-a mai spus; şi plângea ai glasul ei era aşa de plin de durere, ca şi eu din camera mea am 
plâns. Atunci împăratul s-a mirat mult şi a spus: 

— Cum de nu am auzit-o eu, nenorocitul de mine, că mai bine n-aş mai trăi?! 

— Doamne fereşte, măria ta! Că îți pun în vin o băutură, de dormi adânc şi nu poți auzi! Dar ştii 
ce să faci? La masă să nu mai bei vinul, ci în sân să ai un burete şi să-ți torni vinul în barba cu 
băgare de seamă, şi să te faci că ai adormit, ca să nu se bage nimic de seamă. 

Împăratul i-a mulţumit şi i-a spus: 

— De acu' înainte am să te am ca pe un frate şi nu că sfetnicul cel dintâi. Apoi au plecat şi 
fiecare a mers în camera lui. 

Iar călugărita şi-a zis în gândul ei: „Să-l mai văd o dată, chiar dacă nu mă va auzi!...” Şi apoi s-a 
îmbrăcat şi cu cea din urmă rochie, marea cu peştii de aur. Slujnica iar a mers ai a văzut-o: 

— Aa, îi spune, ce rochie e asta iarăşi? Dar ştii că asta e frumoasă!" 

— Alta nu mai am; iar dacă împărăteasa vrea să mă mai lase o dată la împăratul, i-o dau şi pe 
asta. Atunci slujnica s-a dus la împărăteasa şi i-a spus: 

— Ah, măria ta, ce să-ţi mai spun? O rochie şi mai frumoasă are călugărita ceea. Rochia e marea 
cu peştii de aur şi ochii peştilor numai diamante. 

— Da' unde naiba a găsit ea rochiile astea?! 

— Le are de la mama ei şi spune că nu mai are altă de dat; să rămână şi astă-seară cu împăratul şi 
după aceea ţi-o dă şi pe asta; şi apoi pleacă. Atunci împărăteasa i-a spus: 

— Bine, spune-i să vină deseară! Dar, neroadă mai e; ce bucurie are ea, de vreme ce el n-o vede? 

S-a dus slujnica la călugărita şi-i spune să fie gata deseară, ca să rămână cu împăratul şi să-i dea 
rochia ceea şi să plece cu bine. Făt Frumos din zahăr a mers la cină şi iarăşi i-au pus în vin băutura 
adormitoare. El însă s-a făcut că-l bea, dar l-a vărsat în sân, unde avea burete, şi apoi s-a făcut că 
adoarme şi a căzut jos. Atunci împărăteasa a spus: 

— Luaţi-l acuma şi duceți-l în iatacul lui şi spuneţi-i călugăritei să vină să stea cu el. 

Împăratul le-a auzit toate, dar n-a zis nimic. Îndată după aceea a venit sus şi călugăriță şi a 
început iarăşi să spună că e cea din urmă seara când îl vede, că îşi ia lumea în cap şi pleacă; şi că 
nenorociţii ei de părinţi în zadar vor aştepta-o, că ea se va arunca în mare, deoarece fără el nu poate 
să trăiască... Şi multe altele de acestea i le-a spus, încât a început şi el să plângă şi s-a sculat şi i-a 
spus: 

— Cine-mi eşti tu, dacă nu iubita mea soție?! 

— ŞI şi-au povestit nenorocirea lor şi s-au înţeles a doua zi să fugă. Faţă de împărat i-a spus că 


are la malul mării o corabie şi ca pânzele de la corabie sunt gălbui. 

— Eu am să mă urc în corabie şi tu să faci fel şi chip să vii ca să fugim. 

I-a dat apoi sfatul să se prefacă mai departe că doarme, că ea se duce jos în camera ei. S-a sculat 
şi a mers jos în camera ei, s-a îmbrăcat în zdrenţele ei, a dat rochia marea cu peştii de aur, s-a ridicat 
şi a plecat şi a intrat înăuntru în corabie. A desfăcu pânzele şi a început să-l aştepte. Iar împăratul s-a 
sculat dis-dimineaţă şi s-a gândit să-şi vadă prietenul, pe feciorul celui dintâi sfetnic împărătesc. I-a 
spus că aceea care plângea şi se tânguia era nevasta lui, care l-a plăsmuit din zahăr şi l-a făcut om şi 
i-a dat viață şi grai, şi că el caută acum fel şi chip să fugă, şi dacă vrea să vină şi dansul cu el. Acela 
însă i-a spus: 

— Acuma nu pot să plec, căci rămâne tatăl meu, şi au să-l ucidă, dar cu timpul am să merg să te 
văd. 

Atunci şi-a luat rămas bun de la prieten, i-a spus în ce parte vine împărăția lui şi s-a ridicat şi a 
plecat. Dis-dimineaţă, înainte încă de a se fi trezit stăpână, a mers şi şi-a găsit nevasta în corabia 
care era gata de plecare întinse. Şi au luat-o la drum. 

Corabia a ajuns acasă; şi văd palatul tot cernit, căci trecuse anul de când a plecat fata de împărat 
şi ei credeau că s-a prăpădit. Puteţi să vă închipuiţi ce bucurie a trezit în întreaga împărăție venirea 
lor! S-a făcut o mare serbare şi apoi s-a ridicat împăratul cel bătrân şi a grăit: 

— Fătul meu, tu să cârmuieşti de acuma împărăția, căci eu am îmbătrânit şi vreau să mă 
odihnesc; nu mai pot mai mult. Şi aşa omul cel plăsmuit din zahăr a ajuns împărat şi a stat pe tron şi 
a condus împărăţia cu multă dreptate şi înţelepciune; şi aceia au trăit bine şi noi şi mai bine. 


Motanii năzdravani 
poveste grecească 


Începutul poveştii: bună seara, boieri dumneavoastră! 

A fost odată într-o vreme o cerşetoare bătrână şi toată ziua umbla cerând milostenii, iar seara se 
întorcea acasă şi se odihnea. Într-o zi: s-a întâmplat să nu-i dea nimeni nimic; toţi i-au spus: 
Dumnezeu să te aibă în mila lui! S-a înnoptat, s-a întors acasă nenorocita de ea, umblând prin 
întuneric. Maţele îi chiorăiau de foame. În sfârşit, s-a hotărât să-şi ia bata-n mana şi să iasă din nou 
la drum. A umblat, a umblat, nici ea nu ştia unde merge, toate uşile încuiate pretutindeni întuneric. 

Într-un loc îndepărtat zăreşte de departe o zare de lumină. Spune: „Ce să fie acolo? Poate se 
întâmplă să fie o nuntă?! Să mă duc să văd”. Merge, vede o poartă mare; bate, bate, nu răspunde 
nimeni; nu se arată niciun suflet de om. A început să bată încă şi mai tare. Atunci poarta se 
deschide; vede că i se înfăţişează un motan negru şi începe a mârâi: „Măr mior, măr, măr.” Întinde 
mâna: „Miluieşte-mă, boierule!” De sus de la scara sare încă un motan, care făcea pe uşierul: 
„Miau, miau!”. Iar baba spune încă o dată: „Să vă fie milă de mine boieri dumneavoastră; miluiți- 
mă cu ceva!” Motanul de pe scări face: „măr, măr, măr.” Baba atunci se apropie şi urcă pe scări. 
Cum nimeni n-a oprit-o a urcat până la capăt şi a intrat în odaia care era în faţa ei. Acolo erau două 
canapele cu totul de aur; pe fiecare stătea câte un pisoi mare; pe o canapea era unul alb, iar pe 
cealaltă, altul cenuşiu. Unul, cel alb, avea un ciubuc frumos de argint şi fuma, iar celălalt, cenuşiu, 
avea o narghilea, împodobită cu diamante şi corali şi fuma şi el. Bătrâna, cum a intrat înăuntru, se 
pleca înaintea lor şi spune: 

— Să mă miluiţi, boieraşi dumneavoastră, că sunt lihnită de foame. Un pisoi face către celălalt: 
„Măr, măr? Măr, măr?” „Măr, măr, măr”, răspunde celălalt. Atunci pisoiul, acela care a fost la scară, 
îi spune cu glas de om: 

— Mergi, de adă-ţi de acasă un sac! 

Plecă repede nenorocită, dar acasă nu avea niciun sac; a mers la o vecină, altă femeie nevoiaşă, şi 
i-a cerut. 

— [a ce-ţi trebuie? i-a zis aceea. 


— Am să capăt puţină faina; să am în ce-o pune. A luat sacul şi s-a înapoiat la motani; în sac i-au 
pus destul de mulți galbeni şi i l-au dat; le-a mulţumit de multe, multe ori, a pus sacul pe umăr şi a 
plecat. 

A ajuns acasă, a pus galbenii într-o lădiță veche ce-o avea; sacul l-a dus înapoi la vecină şi a 
plecat. 

Atunci vecină a băgat mâna în sac, să vadă ce a fost în el; şi găseşte în fundul sacului un galben. 
Ia galbenul, se duce la bătrâna şi-i spune: 

— Unde ai găsit galbeni? 

— Ce galbeni? zice aceea. 

— Ce? Galbenii pe care i-ai pus în sac! 

— Zau, n-am pus niciun galben, a grăit dansa. 

— Sau îmi spui unde i-ai găsit, sau o să merg să te pârăsc că i-ai furat. Atunci bătrâna cerşetoare 
s-a speriat şi i-a povestit cum în casa ceea, acolo, departe — i-a spus unde — a fost şi ce i-au dat. 

Atunci vecina nu pierde vremea, îşi împătureşte şi dansa un sac mare; şi una, două, a şi ajuns. 
Bate, bate la poarta palatului; motanul cel negru îi deschide. 

— Ptiu, arda-te-ar focul, m-ai vânat în toate boalele! Mi-ai deschis poarta, de parcă ai fi om. 
Apoi sare celălalt motan, care era sus la scara: 

„Măr? Măr? Măr? Măr?” 

— Ptiu, duce-te-ai pe pustii, spune; apoi urcă scările şi intră de-a dreptul în sala unde erau pisoii 
cei mari, şi cum 1-a zărit trăgând din ciubuc, le spune: 

— Ptiu, lua-v-ar dracii! lacătă, pisoi care trag din narghilele şi ciubuce! Dar oare cine să prindă 
pe aici şoarecii? Pisoii cei mari spun: „Miau, miau, miau.”. lar dânsa spune: 

— lacătă acuma o să pornesc să deprind graiul pisicesc, să vin să vorbesc cu voi! Şi a izbucnit în 
hohote de râs. 

Vine atunci celălalt pisic, care era pe scara şi-i spune: 

— Ce vrei? 

— EI, ce vreau?! Să-mi umpleți şi mie sacul cu galbeni, precum ați umplut celeilalte bătrâne, iar 
de nu, am să o pârăsc că i-a furat, s-o arunce la închisoare! Atunci pisoii cei mari au spus pisicului 
care a fost pe scara: „Miau, miau, miau!” Bătrâna a izbucnit în hohote de râs din toată inima şi 
spuse: 

— Să nu mai ajungă nimeni să aibă un lucru cu voi! 

Pisoiul, care a fost pe scări, îi spune: 

— Da-mi sacul, să merg să ţi-l umplu cu galbeni! L-a luat şi s-a dus jos în beci şi a pus în sac 
ceea ce i-a cerut stăpâna lui; l-a legat bine strâns şi-i dă sacul, spunându-i: 

— Aici, cucoană, sunt galbeni, dar nimeni nu trebuie să-i vadă, ci numai să mergi acasă, să încui 
bine uşile, să te dezbraci goală nap şi apoi să-ți dezlegi sacul cu galbenii. 

Aceea i-a luat şi le-a spus noapte bună, boieri dumneavoastră. A râs cu poftă şi a plecat. 

A ajuns acasă, a închis uşa şi fereastra, s-a dezbrăcat cum i-a spus, şi la urmă a dezlegat sacul. 
Cum la dezlegat, au zbughit din el şerpi, şopârle, gândaci, iar şerpii i s-au încolăcit în jurul 
grumazului şi au înăduşit-o; s-au năpustit şi celelalte gângănii, de a rămas numai scheletul din baba 
cea rea. 

Cealaltă nenorocită, toată noaptea n-a dormit, deoarece se temea că vecina sa nu o pârască. 
Aşteptă, în fiece clipă, să se deschidă poarta şi uşa, să o cheme să-şi ia pedeapsa. Dar nu s-a deschis 
nici poarta, nici uşa. Atunci merge, deschide încet încetişor uşa vecinei şi o vede moartă. Ea închide 
iarăşi încet încetişor uşa; se ridică şi pleacă şi merge la coliba ei; îşi ia galbenii şi toată rufăria, 
pleacă din casa ceea şi se mută în alt sat. Acolo şi-a clădit o căsuţă şi şi-a dus bătrâneţele în 
îndestulare. 


Fat frumos cel adormit 
poveste grecească 


Începutul poveştii: bună seara, boieri dumneavoastră! 

A fost odată un împărat şi avea o fată foarte frumoasă, pe care o iubea foarte, foarte mult. Când a 
născut-o maică-sa a murit; şi aşa nu avea pe nimeni pe lume decât numai pe această copilă. Şi i-a 
venit ştirea că trebuie să pornească la război şi-l băteau gândurile şi era amărât; cum să-şi lase 
copilă singură? Când faţă de împărat a intrat la el, îl vede îndurerat şi-i spune: 

— Ce ai, tăticule drag, de eşti supărat? 

— Ce să am, draga mea, mi-a venit ştirea să plec la război şi durerea mi-i mare, cum să te las 
singurică?! 

— Tăticule, să mergi cu bine şi să te întorci cu bine! Iar eu am să stau cu dădaca şi am să to 
aştept; numai să te întorci repede, că n-am pe nimeni altul în casă. 

Tatăl a plecat la război, iar ea şi-a pus la gherghef o năframa de aur şi a început s-o brodeze, ca 
să i-o dea, când se va întoarce de la război. Pe acolo, la geam, unde broda, a trecut un vultur de aur, 
grăindu-i: 

— Brodezi, brodezi?!... Ai să iei de bărbat un mort! Faţă de împărat nu i-a răspuns nimic, ci 
numai s-a uitat la el. A doua zi, iarăşi a trecut vulturul şi a spus aceleaşi vorbe. Atunci față de 
împărat i-a spus dădacei: 

— Aici unde stau şi-mi fac broderia, trece un vultur şi-mi spune „brodezi, brodezi?! Ai să iei de 
bărbat un mort.” 

— De mai vine iarăşi, îi spune dădacă, răspunde-I: la-mă şi mă du să-l văd! 

Iarăşi a trecut vulturul, de i-a grăit aceleaşi vorbe. Atunci dânsa-i spune: 

— la-mă şi mă du să-l văd! 

Atunci vulturul şi-a întins aripile şi i-a spus: 

— Urcă-te pe aripile mele, să te duc să-l vezi! S-a urcat pe aripile vulturului şi a luat-o şi a 
zburat. După ce a zburat o bucată de vreme, vulturul a ajuns la un puț adânc şi a intrat înăuntru cu 
față de împărat. Acolo au dat peste o ogradă mare; atunci vulturul a lăsat-o acolo pe față de împărat 
şi a plecat. În mijlocul ogrăzii era o curte frumoasă. În ogradă, câinii dormeau. Merge mai departe, 
vede cai; şi aceia dormeau. Intră sus în palat; slugile le vede dormind şi ele. Mai intra într-o cameră 
cu totul de aur şi zăreşte pe un fecior frumos de împărat; şi acela dormea dus, de parcă era mort. 
Aproape de patul lui era o masă şi pe masă o hârtie care spunea: „Cine a intrat aici şi i-a părut rău 
de tinereţele feciorului de împărat, să stea de veghe lângă el trei luni, trei săptămâni, trei zile, trei 
ore, trei minute, fără să ațipească, deoarece, când o să strănute prinţul trebuie să-i spună:” Pentru 
tine, măria ta, să trăieşti mulți ani, am stat eu lângă tine, de am vegheat trei luni, trei săptămâni, trei 
zile, trei ore şi trei minute „„. Atunci feciorul de împărat o să se trezească; şi pe aceea care a avut 
răbdarea să facă aceasta, o să o ia de nevastă; şi deodată cu feciorul de împărat se vor trezi şi toți 
câți dorm în curtea şi palatul lui.” 

Faţă de împărat a citit hârtia şi şi-a spus în sinea ei: „Ce să fac?! Acum trebuie să stau de veghe, 
ca să-i spun când o să strănute:” Pentru tine, măria ta, să trăieşti mulți ani, am vegheat lângă tine 
trei luni, trei săptămâni, trei zile, trei ore şi trei minute. „Seara, cum s-a înnoptat, toată casa s-a 
luminat, fără să se vadă cine aprinde lumina. Înaintea ei a zărit masă întinsă cu tot felul de bucate; a 
cinat, fără să vadă cine i le aduce. Şi aşa îşi petrecea viaţa. Se chinuia să nu adoarmă, ca să-i poată 
spune: „Pentru tine, măria ta, să trăieşti intru mulți ani...”. Şi au trecut cele trei luni, cele trei 
săptămâni şi trei zile. Am uitat să spun că acolo, unde şedea, aude într-una din zile un glas: „Aveţi 
nevoie de ţigănci roabe?" Fata strigă: 

— Stai, stai, că iau una! Să se plece toate asupra puţului să le văd fața, ca să-mi iau una de 
tovărăşie. A văzut una, care i-a plăcut, una micuță, frumoasă şi a grăit atuncea: 

— Sloboziţi-mi-o în jos pe țigăncuţa aceea! I-au slobozit-o în jos şi de aceeaşi funie faţă de 
împărat a legat năframa cu bani; iar ei au luat-o şi au plecat. Pe țigăncuţa a îmbrăcat-o în haine 


frumoase şi i-a spus că o s-o aibă de tovărăşie. După un timp de la această întâmplare, faţă de 
împărat, doborâtă de somn şi oboseala, i-a grăit: 

— O să cad aici pe genunchii tăi să dorm şi peste jumătate de oră să mă trezeşti, ca să-i spun aşa 
feciorului de împărat în clipa când o să strănute: „Pentru tine, măria ta, să trăieşti mulți ani, am stat 
lângă tine, de am vegheat trei luni, trei săptămâni, trei zile, trei ore şi trei minute”. Iar țigăncuţa i-a 
spus: 

— Pleacă-ţi capul, stăpâna mea, aici pe genunchii mei, şi peste o jumătate de oră o să te trezesc. 

Când somnul a apucat-o bine pe față de împărat, a şi strănutat feciorul de împărat. Şi aşa, 
țigăncuţa spune atunci „Pentru tine, măria ta, să trăieşti mulți...” 

Feciorul de împărat s-a trezit îndată şi a îmbrăţişat-o şi i-a spus: 

— Tu vei fi soția mea şi ai să fii cea mai bogată împărăteasa din lume. A alergat repede şi a luat 
apă şi a stropit pe toți oamenii, toate animalele i toţi câinii săi. Apoi se întoarce înapoi la soția sa şi 
vede jos dormind o copilă. Spune: Dar aceea cine e? 

— Ce să-ți spun, dragă împărate?! Au trecut țigani pe afară şi le-am spus şi mi-au slobozit-o în 
fântână, ca să o am de tovărăşie. Acum am să o trezesc. 

— Nu! Las-o să doarmă, nenorocita de ea, şi apoi o trimitem să păzească gâştele. Cum s-a trezit 
față de împărat, se uită în jurul ei, nu vede pe nimeni, niciun fecior de împărat, nu zăreşte nimic. 
Spune: 

— Ce s-a făcut cu feciorul de împărat? Unde e? 

— Ce să-ţi spun? îi întoarce vorba ţigăncuţa, a strănutat feciorul de împărat, s-a trezit şi ne-a 
zărit pe amândouă şi a zis că vei rămânea şi tu, să mergi să păzeşti gâştele. Atunci față de împărat n- 
a mai zis nimic, ci s-a sculat şi s-a dus să păzească gâştele. 

După o vreme de câteva zile, împăratul s-a gătit să meargă la război. Atunci a grăit soției sale: 

— Ce voieşti să-ți aduc din călătoria mea unde plec? 

— Să-mi aduci o coroană bătută cu diamante, i-a spus. Mai apoi a văzut-o şi pe față de împărat 
păscând gâştele şi-i grăieşte: 

— Tu ce vrei să-ţi aduc? 

— Să-mi aduci, măria ta, piatra răbdării, funie de spânzurătoare şi un iatagan ucigător. lar de nu- 
mi aduci cele ce ți le-am spus, corabia ta să nu poată pleca nici înainte, nici înapoi. A plecat 
împăratul; a mers; războiul l-a săvârşit, a cumpărat împărătesei coroana şi s-a urcat în corabie, ca să 
se întoarcă în ţara sa. Corabia, cum s-a pus în mişcare, nu merge nici înainte, nici înapoi. Toţi nu 
mai ştiau ce să facă; trăgeau încoace, trăgeau încolo, nu-şi dădeau seama ce se petrece. Atunci un 
moşneag, care era în corabie, grăieşte: 

— Măria ta, să trăieşti intru mulţi ani, nu cumva ţi-au spus să mai cumperi ceva şi ai uitat? 

— Bre!... Într-adevăr, o faţă ce o am de-mi paşte gâştele mi-a spus să-i iau piatra răbdării, funia 
spânzurătorii şi sabia uciderii. 

— Măria ta, eu mă duc să ţi le cumpăr, zise moşneagul, numai că acea fată are mare foc şi durere 
la inima ei; şi să bagi de seamă să vezi ce o să facă. 

Moşneagul le-a cumpărat şi cum le-a adus împăratului, corabia a şi plecat, de parcă ar fi avut 
aripi. Şi a ajuns împăratul la palatul său; a dat soției coroana şi-apoi i-a dat fetei celelalte lucruri. 
Seara, din curiozitate, împăratul trece afară, şi sub fereastră, unde dormea fata, a auzit cum grăia cu 
sine însăşi: „Eu am fost faţă de împărat, tatăl meu a plecat la război, îi brodam o năframă de aur şi 
pe la fereastra mea a trecut un vultur şi mi-a spus:” Brodezi, brodezi?!. Ai să iei de bărbat un mort 
„lar eu i-am spus:” la-mă şi mă du să-l văd! ,„. Vulturul m-a luat pe aripile lui şi m-a slobozit în puț 
şi m-a adus la palatul acesta. Am stat de veghe, fără să ațipesc trei luni, trei săptămâni... Atunci au 
trecut pe deasupra ţigănci roabe şi am cumpărat o țigăncuţa să-mi ţie de tovărăşie. În clipa când 
împăratul era să se trezească, să strănute, țiganca i-a spus: „Pentru tine, măria ta, să trăieşti mulți 
ani...” Acuma, când n-am pe nimeni cui să-i spun necazul meu, pe voi v-am adus, să văd ce-o să-mi 
spuneți. Din față de împărat ajung să păzesc gâştele?! Iatagan ucigător, ce-mi spui să fac? „Să te 
ucizi! „Funie de spânzurătoare, ce-mi spui să fac? „Să te spânzuri!” Piatra răbdării, ce-mi spui să 


fac? „Să ai răbdare!” 

Feciorul de împărat se uită prin gaura cheii de la uşă, şi vedea şi auzea ce se petrece înăuntru. 
Atunci împăratul da o izbitură cu piciorul în uşă, şi intră înăuntru; o îmbrățișează şi-i spune: 

— Tu eşti aceea care m-ai izbăvit! Şi de ce nu mi-ai spus, când te-am rânduit la gâşte?! Tu eşti 
împărăteasă, tu eşti soţia mea şi pe aceea, de îndată mă duc s-o spânzur aici de funia care ai legat-o 
să te spânzuri tu însăţi. Atunci dansa i-a spus: 

— Nunta noastră nu vreau să înceapă cu un omor, ci numai dă-i drumul să plece în plata 
domnului, deoarece la grele încercări m-a pus şi nu mai voiesc s-o văd în ochi. lar noi să mergem la 
tatăl meu, la curţile noastre, să-i sărutăm mana şi să se facă nunta noastră. 

Şi s-au dus şi nu de multe zile venise şi tatăl ei de la război; şi feciorul 1-a spus că voieşte să-l 
facă să-i fie şi lui tata. Şi cântări, şi muzică, şi bucurie! Şi nuntă mare s-a făcut şi aceia au petrecut 
bine şi noi şi mai bine. 


Zmeul 
poveste grecească 


A fost odată, într-o vreme, un împărat şi o împărăteasă şi aveau o fată foarte frumoasă. Şi voiau 
să-şi mărite fata, ca să lase ginerelui tronul, căci nu aveau niciun băiat. Dar în împărăţia aceea se 
găsea şi un zmeu; şi zmeul acela nu lasă pe niciun fecior de împărat să vină să ia pe faţa 
împăratului. Şi s-au pornit din toate împărăţiile, pe unde s-a auzit de frumusețea ei, să vină să o ia, 
dar zmeul le ieşea înainte şi pe unul îl mânca, pe altul îl fugărea, şi aşa nimeni nu putea să ia de 
nevastă pe faţa împăratului. 

Zmeul se purta cu gândul să fure pe faţa împăratului şi după moartea acestuia să pună mâna pe 
împărăție. Şi-i făcea mari pagube împăratului. Îi pârjolea viile, înainte de culesul lor; îi pustiia 
ogoarele înainte de seceriş şi, în sfârşit, s-a apucat să dea foc până şi palatului. Şi atunci împăratul a 
trimis veste că cine are să poată ucide zmeul, îi da față de nevasta şi-l face chiar din clipa aceea 
împărat. Atunci toți feciorii de împărat s-au bucurat de vestea aceea, dar le era frică de zmeu, căci 
pe mulți îi mâncase. 

Dar departe, într-o împărăție era un fecior de împărat foarte frumos şi viteaz. Acesta şi-a zis în 
sinea lui: „Eu m-am hotărât să mă duc! Se poate să las un zmeu să ne ia toate împărățiile şi să ne 
facă atâtea pagube şi un râu atât de mare!? E ruşine de capul nostru!” 

S-a pornit deci să meargă şi a dat de veste împăratului, că Florea, feciorul cutărui împărat, are să 
vină să ucidă zmeul şi să ia pe fața împăratului de nevastă. Dar iată că şi zmeul a prins de veste şi s- 
a făcut luntre şi punte să nu lase pe Florea să intre în hotarul împărăției. 

A venit Florea, dar, de cum a văzut că zmeul sta de pază pe acolo, n-a putut trece mai departe. 
Atunci s-a dus la un cioban, îi dă bani mulţi şi-şi cumpăra un rând de straie ciobăneşti. Le îmbracă, 
ia şi o bâtă ciobăneasca şi un vas cu lapte acru într-o căruţă. Şi aşa, a trecut prin fata zmeului şi 
merge la împăratul. Cum a intrat înăuntru şi a zări pe împăratul, arunca hainele ciobăneşti, rămâne 
în straiele lui frumoase şi-i spune: 

— Înălţate împărate, eu sunt fecior de împărat şi am venit să-mi dai fata de nevastă! 

Dar împăratul 1-a spus: 

— Bine, fătul meu; vreau însă mai întâi să te duci să-mi aduci ochelarii zmeului. Căci ochelarii 
aceia, cine îi avea, vedea dintr-un capăt de împărăție până în celălalt, dacă se întâmplă să fie război. 
Şi Florea a făgăduit că îi va aduce. A plecat şi, de unde până unde, a aflat că zmeul este treaz şase 
luni întregi şi că apoi alte şase luni doarme. Dar nimeni nu poate să-l cunoască, dacă doarme ori 
este treaz, pentru că ochii, tot timpul, îi ține deschişi. Feciorul de împărat îşi zice în sinea lui: "Am 
să merg şi, de-l găsesc dormind, bine, iar dacă nu, am să mă lupt cu el, chiar de ar fi să şi mor! Ori 
aşa, ori aşa, m-am hotărât! 

Într-o vreme însă, zmeul răpise o fată de împărat şi a prefăcut-o într-o potârniche. Şi aceasta îi 


păzea casă: cum intră cineva în casa zmeului, potârnichea începea a vorbi. Florea a deschis poarta şi 
a intrat în ograda. Norocul lui. Zmeul dormea. Potârnichea însă începe a striga: 

— Tatucule, poarta s-a deschis! 

— Spune, spune, potârnichea mea, grai zmeul prin somn. 

— Tatucule, vine asupră-ţi! 

— Spune, spune, potârnichea mea! 

— Tatucule, ţi-a luat ochelarii! 

— Spune, spune, potârnichea mea! 

— Tatucule, i-a luat şi fuge! Spune, spune, potârnichea mea! 

Şi Florea a adus împăratului ochelarii. Dar împăratul îi spune: 

Să mergi şi să-mi aduci şi calul zmeului! Căci avea zmeul un cal care fugea ca săgeata. Şi Florea 
s-a dus iarăşi. A intrat în curtea zmeului. Cum s-a deschis poarta, potârnichea a început iarăşi: 

Tatucule, a intrat în curte un străin! 

— Spune, spune, potârnichea mea! grai zmeul prin somn. 

— Tatucule, a intrat în grajd! 

— Spune, spune, potârnichea mea! 

— Tatucule, a luat calul şi fuge! 

Spune, spune, potârnichea mea! 

Şi a luat calul şi l-a dus la împăratul. 

— Înălţate împărate, îi spune, ţi-am adus şi calul! 

— Ei, acuma, îi spune, să mergi să-mi aduci şi potârnichea! A mers deci Florea iarăşi; şi 
deschide poarta. Potârnichea începe iară: 

— Ta... tu... cu... le, s-a... des... chiş... poar... ta...! 

— Spune, spune, potârnichea mea, grai iarăşi zmeul în somn. 

— Tatucule, a intrat un străin. 

— Spune, spune, potârnichea mea! 

— Tatucule, vine asupra mea! 

— Spune, spune, potârnichea mea! 

— Tatucule, m-a luat şi pleacă! 

— Spune, spune, potârnichea mea! 

— Să trăieşti mulți ani, împărate, ţi-am adus şi potârnichea! 

— EI, fătul meu, ca să avem pace întru împărăția noastră, să-mi prinzi şi pe zmeu şi să mi-i aduci 
aci în palat! 

Atunci, Florea s-a gândit ce să facă. La urma urmei, s-a chibzuit într-un fel să-l vâre într-un 
poloboc. 

În timpul acesta îi veni zmeului vremea să se trezească. Când s-a trezit, ce să vadă?! Casa goală! 

Caută să-şi găsească ochelarii, să vadă ce se mai întâmplă în lume. Dar ia-i de unde nu-s! 
Coboară în grajd să-şi vadă calul, să-l încalece să plece. Dar nici calul nicăieri! Atunci abia a 
priceput că sunt isprăvile lui Florea; şi zice în sinea lui! "Ah Florica, Floreo, mi-ai luat ochelarii — 
ochii mei; calul picioarele mele; potârnichea limba mea!. Ah, Florica, Floreo, de mi-ai pica în 
mână! Şi a ieşit zmeul în ograda şi s-a dus încolo şi încoace, până sus în munţi, ca să-i mai treacă de 
necaz şi să-i vină în cap cum să se răzbune pe Florea. 

Florea însă s-a hotărât să se prefacă într-un moşneag; şi şi-a pus barbă albă şi păr alb, o cocoaşă 
şi haine vechi; şi-a mai luat încă doage şi cercuri, un ferăstrău şi o bărdiță şi s-a dus la munte, unde 
era zmeul. Acolo a început să facă un poloboc. Începe deci să bocănească, boc! boc! şi să strângă 
doagele polobocului. Zmeul vede de departe un om lucrând şi a venit aproape să vadă ce este. Vede 
un moşneag făcând un poloboc. 

— Sănătate, spune zmeul moşneagului. 

— Sănătate, fătul meu, răspunde Florea zmeului. 

— Dar ce faci acolo? 


— Ce să fac? un poloboc, ca să pun puţin must de struguri, să-mi fac vin. 

— Ce vin, moşule, vrei să pui în butoiul ăsta? Încap eu prin găurile ce le are şi tu vrei ca mustul 
să ţi-l ţii în el? 

— Dar unde ţi-s găurile? 

— lată-le! Pune mâna şi vezi-le! 

— Ah, vai! Păi să iau nişte lemn să le astup! 

— lată şi o gaură mare acolo pe fundul polobocului! 

— Dar unde e? Eu nu o văd, grăieşte Florea. 

— Uite, colo jos, răspunde Zmeul. Dă-mi mâna să ţi-o arăt! Dar Florea se face că nu ajunge. 

Nici nu o văd, nici nu o ajung. Nu mi-ai face un bine, să intri înăuntru să mi-o astupi însuţi tu? Şi 
i-a mai spus şi multe altele, până ce l-a făcut să intre în poloboc. O dată ce a intrat în poloboc, i-a 
dat o pană de lemn şi tot ce a cerut, ca să astupe gaură. Dar cum a intrat zmeul înăuntru, Florea nu 
pierde vremea, ci poc! poc! închide polobocul bine. Şi cum bocănea, zmeul strigă: 

— Ei, ce faci? Deschide! Doară-s înăuntru! Deschide, să ies! 

— Am ajuns să te văd în poloboc şi acuma să te las să ieşi?! Şi atunci şi-a dat jos părul şi barba 
şi straiele cele vechi; şi a rămas Florea în straiele lui aurite. Şi a început a da polobocul de-a dură şi 
a spune: 

— Dură, dură, polobocule, să mergem la curtea împăratului, să-i iau fata de nevastă! 

Abia atuncea zmeul a înţeles că acela este Florea. 

— Ah, Florica, Floreo, spune zmeul, mi-ai luat ochelarii — ochii mei; calul — picioarele mele; 
potârnichea — glasul meu; şi acum şi pe mine în poloboc! Ah, ai să-mi pici o dată în mână! 

Dar Florea de afară: 

— Dură, dură, polobocule, să mergem la curtea împăratului să-i iau fata de nevastă! 

Şi l-a dus la împăratul şi atunci împăratul a spus zmeului: 

— Mi-ai dat foc la ale mele, dar acu' am să te ard şi eu pe tine! 

A pus de au aprins un foc mare şi l-au ars. Şi aşa au scăpat de zmeu. Iar pe Florea l-a urcat pe 
tron şi l-a făcut împărat, după cum i-a făgăduit. Şi a fost muzică şi bucurie mare şi i-a dat față de 
nevastă. Şi în loc să ia zmeul bogăţiile împăratului, împăratul a luat averea zmeului. lar Florea a 
trăit cu nevasta în bine şi fericire. 


Tichia fermecată 
poveste grecească 


A fost odată într-o vreme un împărat foarte bogat, şi avea o fată frumoasă şi chipeşa că o zână; 
mulţi feciori de împărat au peţit-o, dar ea nu voia să se mărite. În fiecare seară spunea să i se pună 
sub pernă o pereche de papucaşi de mătase, iar în zorii zilei aceştia erau găsiți umblaţi şi tociți. Şi 
câți au umblat după ea, le-a spus: 

— Cine-mi va afla taină, cum de mi se rup papucaşii, pe acela mi-l voi lua de bărbat; de altcum 
voi da poruncă să-l ucidă. 

Au venit feciori de împărat din toate patru marginile lumii, ca să-i descopere taină şi să o ia de 
nevastă, dar vai de capul lor!... Nimeni n-a putut să o descopere şi aşa i-a ucis pe toți. 

Dar un fecior de împărat, foarte frumos şi singur copil la părinţi, într-o zi spune: 

— Am să merg şi eu, să văd cum se face de i se rup papucii de sub pernă. 

Părinţii însă i-au spus: 

— Ah, dragul nostru, ce vrei să faci? Unde vrei să mergi? Nu vezi câți feciori de împărat şi-au 
prăpădit viaţa? Dar nenorocitul de el o ţinea mereu: 

— Vreau să mă duc, vreau să mă duc! 

— Parintii au mai încercat cât au mai încercat, apoi i-au spus numai atât: 

— Du-te cu norocul şi binecuvântarea noastră! 


EI le-a sărutat mâna şi a plecat. Şi cum merge pe drum, îi iese în cale o bătrână. 

— Buna ziua, măicuţă! 

— Sa ai parte de bine, fătul meu! N-aş putea şti, unde şi la ce te duci? îi spune bătrâna. 

— Ce să-ţi spun, măicuță?! Mă duc şi eu la cutare față de împărat, care a omorât atâţia feciori de 
împărat, pentru că n-au putut dezlega rămăşagul la care s-au prins. 

— Dar la ce rămăşag îi pune? întrebă bătrâna. 

— Apoi în fiecare seară aşază câte o pereche de papuci de mătase sub pernă şi a doua zi 
dimineaţă sunt rupţi; cum se face treaba asta? 

— Oh, fătul meu, ca să descopere cineva cum de se întâmplă, trebuie să aibă cap şi picioare! 

— Eu, măicuţă, am şi minte şi picioare bune; şi hotărât mă duc sau că voi lua-o de nevastă, sau 
că mă vor ucide. 

— Mie-mi pare rău de tinereţele tale, i-a spus bătrână, şi-ţi voi spune un lucru, ca să nu te poată 
omori. Uite, ia cu tine aceasta tichie! Şi-i da o tichie albă, de aba, spunându-i: Să ştii, cum o pui cap 
şi o porți nu te mai vede nimeni. lacătă, stai să vezi; să mi-o pun eu! Cum a pus-o bătrână, s-a făcut 
nevăzută. 

— Fi, ai văzut, fătul meu? Aceasta e tichie fermecată. Fata aceea de împărat, la care te duci, 
umbla cu feciori de împărat care-s fermecaţi. Şi cum vei ajunge, te va aşeza la masă şi va avea două 
sticluţe cu vin. Aceea care îţi va pune-o înaintea ta, e cu farmece; şi să faci chip şi fel şi să nu bei 
din ea. Ea îți va spune: „bea, bea!. Iar tu să o iei în mâna ca şi cum ai vrea să bei vinul, dar sub 
barba să ai un burete şi, făcându-te că bei vinul, să-l torni în burete şi să te prefaci că ai şi adormit. 
Mai departe, baga de seamă ce o să facă! Poate că o să vezi cum iese pe uşă afară; îţi pui şi tu în cap 
tichia, care te face nevăzut, şi încetişor, încetişor, mergi pe urma ei. Cât despre celelalte, fătul meu, 
vei avea tu atâta minte! Eu, una, cred că o să izbuteşti! 

— Cum să-ți răsplătesc, măicuţă, pentru povaţa ce mi-ai dat-o? a spus feciorul de împărat. 

— Nimic nu vreau de la tine, fătul meu, căci eu sunt ursitoarea ta cea bună, i-a spus şi s-a făcut 
nevăzută. 

Feciorul de împărat a luat tichia şi a ascuns-o în sân. A pornit la drum şi merge înspre curțile 
fetei de împărat. Se înfăţişează la tatăl ei şi-i spune: 

— Să trăieşti intru mulţi ani, împărate; eu am venit de dragul fetei tale, să-mi spui ce trebuie să 
fac, ca să mi-o pot lua de nevastă. 

— Mai întâi, fătul meu, să-mi spui cine eşti. 

— Eu sunt fecior de împărat şi singur la părinți, băiatul cutărui împărat, a răspuns el, şi am auzit 
de frumusețea fetei tale şi am venit: ori s-o iau de nevastă, ori să mor. 

— Ce să-ţi spun, dragul meu, păcat de tinereţele tale, îi spune împăratul. 

— Fi, spune-mi ce trebuie să fac? Şi poate că am noroc. 

— Ce să-ţi spun, fătul meu? Sunt trei ani acuma, avea cincisprezece ani atuncea, grai împăratul; 
în fiecare seară îi punem sub pernă câte o pereche de papuci şi dimineaţă îi găsim umblaţi şi rupți. 
Şi nimeni nu poate afla cum de se face lucrul ăsta; şi spre marea noastră durere, mulți feciori de 
împărat am ucis. 

Să încerc şi eu, cum mi-a fi ursită, a vorbit feciorul de împărat. 

Atunci împăratul a bătut din palme şi a chemat o slugă, care l-a dus la față de împărat. Aceasta, 
cum l-a văzut, se ridică şi spune către slugă: 

— Nu s-a mai săturat încă tatăl meu să mi-i trimită pe cap? Apoi a grăit către feciorul de împărat: 
Şezi! 

Şi a poruncit să fie pusă masă, ca să mănânce. Au intrat mai multe roabe şi au aşternut masă 
frumoasă cu mâncăruri şi dulciuri şi fel de fel de fructe; şi au adus şi două butelii frumoase cu vin. 

Apoi i-a spus: 

— Fii bun, să ne aşezăm la masă, dragul meu! Şi s-au aşezat la masă; şi ea râde şi glumeşte şi-i 
spune mereu — Dar de ce nu bei vin? 

— Fi, încetul cu încetul, îl voi bea, răspunde el. Şi dânsa şi-a turnat din sticla ei şi a băut. Apoi a 


luat şi sticlă lui şi i-a turnat în pahar. 

— Hai să bem în sănătatea ta, îi spune ea. 

Şi s-a prefăcut acela că a băut, dar aşa că şi l-a turnat pe sub barba şi niciun strop nu i-a venit în 
gură. Cum a golit paharul, spune: 

— Ah, am amețit! Trebuie să ies niţel afară! A ieşit afară, a stors cu băgare de seamă buretele şi 
l-a pus la loc sub barbă. Apoi intră şi spune: Nu mai pot! 

Şi cum a rostit: „nu mai pot, s-a şi prăbuşit Jos, ca şi cum ar fi fost leşinat”. Atunci față de 
împărat a spus către slujnice: 

— S-a dus şi asta! Luaţi-l şi aruncaţi-l în pat colea! 

Cum s-a făcut noapte bine, de dormeau cu toţii în palat, se scoală fetişcana mea de împărat, îşi ia 
papucii cei frumos de sub pernă, deschide apoi un dulap şi ia două vărguţe, una de argint şi cealaltă 
de aur, se întoarce şi şopteşte către feciorul de împărat: 

— Îţi va merge şi ţie capul să caute pe ceilalţi feciori de împărat! 

Dar cum s-a depărtat şi s-a îndreptat spre uşă, s-a sculat şi el şi şi-a pus tichia fermecată, 
pornindu-se agale, agale, în urma ei. lar față de împărat a atins uşa cu vărguţa cea de argint şi uşa s- 
a deschis de la sine. A coborât scările palatului şi a ajuns la cea mare; o atinge cu vărguţa de aur, iar 
poarta se deschide. 

Apoi pornesc amândoi; ea înainte şi el după dansa, cu tichia fermecată în cap. Merg ei ce merg, 
prin locuri neumblate şi hăţişuri întunecoase că noaptea. Din când în când, aude ea înapoia ei 
trosnind câte o crenguță; se întoarce, nu vede pe nimeni şi-şi vede din nou de drum. 

Au mers, au mers, în sfârşit, feciorul de împărat zăreşte un palat mare, cu totul luminat de sus 
până jos; totul strălucea. Şi cum au văzut-o că vine, apar trei feciori frumoşi de împărat, fiecare cu o 
făclie în mână, coborând întru întâmpinarea ei, ca să o primească. 

Aceştia erau trei feciori de împărat şi au fost fermecaţi. Au văzut-o o dată la o horă şi s-au 
îndrăgostit tustrei; şi de aceea nici unu n-a luat-o, ci au plecat în lumea largă, de li s-a pierdut urma. 
Cum au văzut-o, s-au îmbrățișat şi i-au spus: 

— Ce ai întârziat, iubito, să vii în astă-seară? 

— Ce să vă spun? Taică-meu iar mi-a adus un nătărău de fecior de împărat şi am stat până ce a 
adormit, iar mâine va pleca şi el să-şi găsească tovarăşii. Dar pe drum, cum veneam, parcă auzeam 
ceva în urma-mi şi m-am speriat. Să fi fost un şarpe? Oare ce a fost? 

— Nu, nu, n-a fost nimic, vorbiră feciorii de împărat, pentru că noi îi ţinem legați pe toți cei 
omorâţi! A fost numai închipuire! Şi au luat-o şi au dus-o în sus pe scări, iar în urma lor, el, cu tichia 
fermecată. 

Sus, sus de tot, după cea din urmă treaptă, se găsea un ghiveci mare cu totului tot de aur; iar. În 
ghiveciul de aur era un pomişor ca un leandru, peste tot cu diamante şi rubine. Când ei mergeau 
înăuntru, acela, cu tichia, a tăiat o crenguţă şi a ascuns-o în sân. Şi s-au aşezat la masă, iar deasupra 
lumină un policandru frumos din diamante. Farfuria fetei de împărat din care mânca ea, furculita, 
lingura el, toate erau de aur cu diamante şi rubine. 

După ce au mâncat bine, i-au adus un lighean şi i-au turnat apa de s-a spălat şi s-a şters cu un 
şervet de aur; iar după ce s-a şters, l-a aruncat pe speteaza unui scaun; cel cu tichia însă, dindărăt, l- 
a şi apucat. Au trecut apoi într-o sală mare şi frumoasă, ca să petreacă; acela însă ia farfuria, 
furculita şi cuțitul ei şi le ascunde bine în sân. 

Târziu, după petrecere, cei trei feciori de împărat au luat fiecare câte o făclie şi au petrecut-o pe 
față de împărat până la poartă; şi dânsa a plecat. Feciorul de împărat cu tichia fermecată s-a luat şi 
el, singurel, singurel, pe urma ei; şi au ajuns iarăşi la palat. 

Scoate ea vărguţa cea de aur, deschide poarta; hop şi el după dansa. Urcă scările, iar deschide uşa 
cu vărguţa cea de argint şi în urma ei intră şi dânsul. Cât s-a dus ea să se dezbrace, acela se urcă în 
pat, se acopere cu plapumă şi face pe mortul. 

Faţă de împărat, între timp, s-a dezbrăcat, şi-a strâns podoabele de diamant, şi-a ascuns 
vărguţele, şi-a scos papucii, rupți acu', şi i-a pus sub pernă la loc. Merge apoi, se uită la el şi se face 


a râde: 

— Maine te dau gata şi pe tine! 

A dat Dumnezeu de s-a făcut ziua; împăratul repede a trimis să vadă papucii de sub pernă: rupți 
şi tociţi! Atunci împăratul trimite doi oameni, de-l cheamă pe feciorul de împărat şi-i spune: 

— Ei, fătul meu, papucii s-au rupt; poţi să ne spui cum s-a întâmplat aceasta? 

— Să trăieşti intru mulți ani, împărate! Cheamă-ţi divanul să-ţi vina toţi sfetnicii şi logofătul cel 
mare şi atunci o să-ți spun. 

Şi când s-a strâns de jur împrejur sfatul cel mare, atunci feciorul de împărat a spus: 

— Fiti buni, de mai împliniți-mi o dorinţă încă! 

— Spune-mi, vorbi împăratul, ce doreşti? 

— Acolo, în geamlâcul cel de sus, să fie bună să vină față de împărat, să asculte şi dânsa. 
Împăratul a şi poruncit îndată să-i vină fata şi să se aşeze în geamlâc. Cum a venit, feciorul de 
împărat a şi început: 

— Măria ta eşti nedumerit cum de se rup papucaşii cei de mătase?! Cum să nu se rupă, dacă 
toată noaptea aleargă prin coclauri şi locuri neumblate?! 

— Bagă de seamă, i-a spus împăratul, să nu îndrugi la minciuni, căci o să te pun la chinuri, 
înainte de a-ți tăia capul. 

— Un om care s-a hotărât, îi răspunde feciorul de împărat, să-şi pună capul, pentru a scăpa de 
moarte atâţia feciori de împărat, acela nu spune minciuni niciodată! 

— EI, dar despre ce coclauri vorbeşti, despre ce coclauri neumblate? îl întreabă împăratul. 

— Apoi, aseară, când măria ta m-ai trimis la faţă, masa era pregătită; şi pe masă era o sticlă cu 
vin. După aceea însă fața a bătut din palme şi au mai adus încă una, pentru mine. Atunci am căzut la 
bănuiala, că de ce adică mie să-mi aducă alt vin şi dânsa să bea din altul. Am făcut chip şi fel de mi- 
am pus batista sub barba şi am turnat vinul într-însa şi nu l-am băut. 

Şi le-a povestit toate câte le ştim, despre vărguţe, cum au ieşit din palat, cum au plecat şi pe ce 
drum, cum au ajuns la celălalt palat! Puteţi să vă închipuiţi ce fete făcea faţa împăratului, care 
ascultă de sus din geamlâc! Şi cum au întâmpinat-o cei trei feciori de împărat şi au dus-o la palat. 

Iar sus de tot, după cea din urmă treaptă, le spune feciorul de împărat, era un ghiveci frumos de 
aur, şi în el un pomişor, leandru, tot cu diamante şi rubine, poftim şi o crenguţă, pe care am tăiat-o 
drept mărturie! Nu e aşa că e din leandru ce era sus pe scară? O recunoşti? se îndreaptă către faţă de 
împărat. Dar aceea nu scoate niciun cuvânt! lar împăratul nu-şi găsea loc pe tron, nici linişte, şi 
mereu trăgea de barbă. 

Şi apoi, urmează feciorul de împărat, s-au aşezat la masă să mănânce. Apoi au adus un lighean şi 
un ibricel de aur, ca să se spele pe mâini; şi unu îi ţinea ligheanul, altul îi turna cu ibricul, iar cel de 
al treilea i-a adus un şervet de aur, ca să se şteargă. Şi după ce s-a şters, l-a aruncat pe speteaza unui 
scaun ce era acolo pe aproape; şi, poftiţi, şervetul încă l-am luat cu mine! 

Apoi s-au dus într-o sală mare să petreacă, şi atunci eu am luat farfuria ei, lingura ei, cuțitul şi 
furculita ei, toate cu diamante, drept mărturie. Şi în vreme ce spunea acestea, scoate din sân farfuria 
şi celelalte, câte le-a spus, şi le arată. 

Faţă de împărat face fete, fete şi nu spune nimic, numai sta ca pe ace, de neliniştită ce era. lar 
împăratul scoate sabia din teacă şi fuge la dânsa s-o omoare. 

— Sunt trei ani de zile, de când ne ţii în chin, şi ai ucis atâţia feciori de împărat şi mai trăieşti 
încă!? 

Mare tulburare s-a făcut şi au sărit cu toţii, de l-au oprit pe împărat şi i-au spus: 

— Împărate, măria ta, vrei să-ţi omori copilul? Nu te gândeşti că nu mai ai altul? Mărit-o mai 
bine! 

— Sa mai vedem, dacă vreau şi eu s-o iau, se face a spune feciorul de împărat. 

— Asta nu se poate, au spus toți ceilalți, de vreme ce ai câştigat prinsoarea o vei lua-o de 
nevastă! 

— O primesc de nevastă, dar cu o învoială: să-şi ardă toate vrăjitoriile, să-şi arunce în foc, de să 


le topească, vărguţele, cea de argint şi cea de aur, şi apoi o iau acasă la părinţii mei, să văd cum mă 
are de drag. Şi de nu se va mulţumi să şadă acolo, să nu vă fie cu supărare, v-o trimit înapoi. Atunci 
au întrebat-o şi pe ea: 

— Primeşti toate acestea? 

— Le primesc, a răspuns fata. 

Atunci au trimis crainic, de au dat de ştire: „A scăpat de farmece prinţesa şi a luat de bărbat un 
fecior frumos de împărat. Cântări şi timpane, bucurie mare. Şi-a luat nevasta şi s-a dus la părinţii 
lui. 

Trei zile şi trei nopți a ţinut masa. Şi m-au pofiit şi pe mine, dar n-am apucat să mă duc, ci mi-au 
trimis un os de ros, încât mi-am scrântit fălcile, şi l-am dat încolo, de l-am aruncat peste casă. Şi 
nici eu n-am fost pe acolo şi nici tu să nu mă crezi numaidecât! 


Povestea ţesătorului 
poveste grecească 


A fost odată ca niciodată... a fost odată un țesător sărac. Cât era ziua de lungă, el muncea în 
atelierul său, tânguindu-se neîncetat: 

„Mi-am făcut-o cu mâna mea. Ce soartă grea!” 

Pe înserate ţesătorul venea obosit la nevastă şi copii, amărât de gândurile din timpul zilei. lar 
zilele sale se scurgeau una câte una într-o continuă tânguire. Aşa că, din zori până-n seară, oricine 
trecea pe lângă atelierul țesătorului auzea războiul de țesut şi cuvintele: 

„Mi-am făcut-o cu mâna mea. Ce soartă grea!” 

Într-o seară trecu pe acolo şi regele ţării. Auzind cuvintele ţesătorului, regele vru să ştie din care 
pricină sunt rostite. 

„Dar să-mi spui adevărul, ţesătorule”, îi ceru regele acestuia. 

„i l-oi spune, Maria Ta, dacă l-oi şti”, îi răspunse ţesătorul. Apoi urmă: „Sunt tare amărât de 
soarta mea. De când mi s-a arătat în vis, nu mai am linişte şi pace.” 

Şi omul nostru îi povesti regelui visul său: se făcea că se afla într-un ținut cu o mulțime de 
fântâni: fântâni învolburate ca un râu, fântâni mici sau mari, fântâni ce aveau cumpănă sau fântâni 
arteziene, fântâni care aveau mai multă sau mai puțină apă. Din unele apa curgea din belşug la vale 
ca dintr-un izvor. Din altele curgea strop cu strop, iar altele erau aproape secate. 

Țesătorul se întrebă unde se află. Răspunsul îi veni pe loc: în ţinutul sorții. Iar fântânile erau 
sorțile oamenilor. 

Atunci se întrebă care e soarta lui. Îndată ajunse lângă o fântână. Era aproape înfundată, iar apa 
curgea din ea strop cu strop. Omul încercă să desfunde fântâna, ca să curgă din ea mai multă apă. 
Dar nu reuşi decât s-o înfunde mai tare. Amărât, începu să se tânguie: 

„Mi-am făcut-o cu mâna mea. Ce soartă grea!” şi se trezi din vis. 

Auzindu-i povestea, regele vru să-l ajute. Odată ajuns la palat, îşi trimise slujitorii la atelierul 
țesătorului cu o plăcintă umplută cu bani de aur. Dar ţesătorul nu mâncă plăcinta: se gândi că nu-i 
ajunge ca să-şi sature întreaga familie şi i-o dădu unui vecin înstărit. În schimbul ei primi pâine 
pentru el şi familia sa. Iar vecinul cel înstărit găsi banii de aur în plăcintă şi se bucură nevoie mare 
de norocul picat din cer. 

A doua zi țesătorul se duse din nou la atelier, ca să-şi reia munca şi tânguirea odată cu ea. Pe 
înserate, regele trecu din nou pe-acolo. Auzind aceleaşi cuvinte, se duse la palat şi îşi chemă din nou 
slujitorii. De data aceasta îi trimise la ţesător cu o rață friptă, umplută cu bani de aur. Țesătorul, care 
avea o familie numeroasă, se gândi şi de data aceasta să i-o ducă vecinului său. Când îl văzu venind, 
vecinul îşi frecă mâinile de bucurie şi tăcu chitic. Îi dădu pâinea şi se alese în schimb cu rața 
umplută cu aur. 

A doua zi, țesătorul ţesea din nou în atelierul său, în timp ce gândurile sale țeseau aceeaşi 


tânguire... 

La lăsarea serii, regele trecu din nou pe-acolo, auzind din nou aceleaşi cuvinte. Atunci îşi chemă 
pe loc slujitorii şi le dădu punga cu bani de aur pe care o avea la brâu. Îi îndemna să-i ţină calea 
țesătorului în drum spre casă şi să-i pună punga în cale când trece podul peste râu. Zis şi făcut. 
Slujitorii lăsară punga în mijlocul podului şi îl pândiră pe ţesător. Dar ce să vezi? Când dădu să 
treacă podul, acesta se gândi: „la să merg eu pe pod cu ochii închişi... barem voi cădea în râu şi 
viața mea se va sfârşi. Oricum nu sunt bun de nimic...” 

Iar slujitorii văzură un om care mergea cu ochii închişi, dând cu piciorul norocului. Lovită de 
piciorul țesătorului, punga mai, mai să cadă în apă. Noroc c-o prinseră slujitorii Măriei Sale; cum o 
prinseră, se întoarseră la palat şi îi povestiră regelui totul. 

„Să fie oare adevărat că omul îşi dă singur cu piciorul norocului?” se întrebă regele în sinea lui. 
„ÎL voi chema pe ţesător la palat şi îi voi cere socoteală.” 

Ajuns în faţa regelui, omul nostru îi mulțumi pentru plăcintă şi rața friptă, apoi îi spuse ce a făcut 
cu ele. 

Mustrător, regele îi arătă ţesătorului cum era cât pe-aci să i se schimbe norocul de trei ori. 

„Nu e vina mea, Măria Ta. Dacă aşa mi-e soarta, eu ce pot să fac?” 

„Nu da vina pe soarta ta. Se vede că nu înţelegi adevărul despre care vorbeşti. Tu singur îţi 
înfunzi mereu fântâna cu gândurile tale. Eu am încercat s-o desfund pentru tine, dar degeaba. De 
aceea trebuie să-ţi iei soarta în mâini şi să mergi curajos înainte. Eu pot să te ajut dându-ți o pungă 
cu bani de aur, însă depinde de tine ce vei face cu ea. Dacă tu te schimbi, se schimbă şi soarta ta.” 

Ei bine, ce credeți că s-a întâmplat mai departe cu ţesătorul nostru? A înţeles el că soarta omului 
e în mâinile sale? A reuşit să înmulțească talanții primiţi în dar? Sau i s-au scurs printre degete, într- 
o continuă tânguire, precum se scurgeau zilele sale? 

Dar povestea se termină aici. Şi, pentru că toate poveştile sunt adevărate, finalul îl scrie fiecare, 
pentru el însuşi. 


Poznaşul, peştişorul auriu şi broasca ţestoasă 
poveste grecească 


A fost cândva, de mult de tot, o femeie foarte săracă, de nici tăciuni în foc n-avea. Avea însă un 
fiu tare poznaş care o făcea să uite de necazuri. Şi într-o bună zi, pe când se plimba el pe malul unei 
ape, văzu în lumina soarelui un peştişor frumos, auriu, care se zbătea pe uscat. 

— Om bun, ai milă şi aruncă-mă din nou în apă! Se rugă el. 

— Te-arunc eu, dar ce-mi dai în schimb? Îi răspunse tânărul. 

— Îţi voi dezvălui o taină. Ceva mai departe, vei întâlni o broască ţestoasă cu care se joacă nişte 
copii răi. Dacă o scapi din mâinile lor, îţi va împlini câte dorințe vei avea tu. 

— Dacă este adevărat ce spui, îţi fac acest bine, şi tânărul apuca peştişorul şi-i dădu drumul în 
apă. 

Deşi plecă el cam îndoit de spusele peştişorului iată că la o aruncătură de băț de-acolo vede nişte 
copii cum se jucau cu o broască ţestoasă, de parcă era o minge în mâna lor. 

Nici nu mai stătu pe gânduri şi se grăbi s-o salveze. În ciuda ţipetelor şi a nedumeririi copiilor 
care se jucaseră nestingheriți şi altă dată cu broasca aceea, tânărul se făcu nevăzut pe o potecă, cu 
broasca cu tot. Ajuns într-un loc liniştit, se grăbi să-i tămăduiască micile zgârieturi şi cu mintea la 
cele spuse de peştişor încerca să-i vorbească, să vadă dacă într-adevăr era broasca fermecată, 
făcătoare de minuni. 

— Broscuța dragă, e adevărat că tu ai putea să-mi împlineşti orice dorință? 

— Dar ce-ai vrea? Glăsui broasca. Fiindcă m-ai salvat, am să-ți împlinesc întotdeauna orice 
dorință. 

— Cu ce să încep? Faţa împăratului va trece în curând pe aici să se plimbe. Este o înfumurată. Fă 


să-i apară în vârful nasului un neg mare cât un cartof, să sufere... cât oi vrea eu de mult. 

— Bine, şuieră broasca. 

Tânărul şi broasca se pitiră într-un tufiş. Când să treacă prin faţa lor frumoasă, dar înfumurata 
față de împărat, deodată curtenii care o însoțeau începură să pufnească în râs de negul cel mare de 
pe vârful nasului, care-i apăruse fetei chiar în clipa când trecea pe acolo. 

Încântat de reuşita poznei, tânărul îi ceru broaştei să-i pocească şi pe curteni, lăsând să apară câte 
o pereche de coarne fiecărui curtean. Şi într-adevăr, când râdeau ei mai cu poftă, iată-i şi pe ei 
încoronați şi ajunşi de râsul lumii. 

Din ce în ce mai minunat de puterea magică a broaştei, tânărul, după ce o rugase că mama lui să 
nu mai ştie ce este sărăcia, îi cerea lucruri tot mai trăsnite şi mai nebănuite; dar în cele din urmă, 
mângâindu-i cu duioşie carapacea tare şi respingătoare, îi şopti: 

— Aş vrea ca tu să te prefaci într-o fată frumoasă şi să devii soția mea. 

Şi într-o clipă, în faţa tânărului poznaş apăru o fată de toată mândrețea, frumoasă, bună şi 
ascultătoare, care şi-a petrecut toată viaţa alături de el, continuând să-i împlinească orice dorinţă, 
dar după puterile unei soții iubitoare şi cuminţi şi nu ale unei broaşte fermecate. 


Cocoşul, soarele şi luna 
poveste grecească 


Cu mii şi mii de ani în urmă, cocoşul, soarele şi luna trăiau în împărăţia cerului ca trei fraţi. Cel 
mai vesel dintre ei era cocoşul. Cânta de dimineaţa până seara. Nici soarele nu era o fire 
posomorâtă. Dar veşnic mohorâtă şi supărată era luna. Într-o zi, luna se înfurie pe bietul cocoș, 
fiindcă nu-i cânta precum îi era ei voia, şi niciuna, nici două, îl lovi atât de tare, de-l rostogoli din 
cer direct pe pământ. Când apăru soarele să vadă ce se întâmplase cu cocoşul, auzi cele petrecute şi 
se gândi să-l răzbune. 

— Lună, tu care eşti mereu rea şi urâcioasă, ba chiar răzbunătoare, să ştii că nici cu mine nu vei 
mai trăi alături, de azi încolo, îi strigă soarele. 

— Fi bine, eu sunt aşa cum ai spus tu, dar tu care eşti veşnic strălucitor, tu care din căldura ta 
încălzeşti inimile tuturor din jur, de ce vrei să mă pedepseşti? 

— Nu te mai pedepsesc. Fie! Dar, de azi înainte, tu vei domni peste noapte, iar eu peste zi. 
Drumurile noastre se vor despărți pe veşnicie. lar cocoşul va şti aceasta şi se va trezi odată cu 
venirea mea în zori, va cânta de bucurie şi va bate din aripi, pe când la venirea ta se va grăbi să se 
ascundă. 

Şi aşa a rămas de atunci până azi. De câte ori simte cocoşul apropierea soarelui, se grăbeşte să 
trâmbiţeze zorile. Şi de câte ori presimte apropierea lunii, se grăbeşte să se ducă la culcare, să n-o 
mai vadă pe cea care l-a azvârlit din cer. 


Prinţul şi-a ales mireasă 
poveste grecească 


Cu ani în urmă trăiau un rege şi o regină, care aveau un fiu. Fiul lor împlinise vârsta de 
însurătoare, dar mireasă nu-şi alesese încă. 

Plimbându-se odată prin grădina palatului, prinţului i se păru că aude o voce. Se uită în jurul 
lui... nimic! Nu era nimeni. După o clipă, auzi din nou vocea, care-l întrebă: 

— Cum ai dori să fie mireasa ta, printe? 

Prințului i se păru că glasul acela misterios vine dinspre pomul de lângă el, care era un portocal. 
Deodată, ca prin minune, se desprinse din pom o portocală şi se rostogoli la picioarele lui. Şi ce auzi 
prințul? Portocala vorbea! 


— Ascultă-mă, prințe! Sunt un băiat prefăcut în portocală. Un vrăjitor hain ne-a prefăcut pe mine 
şi pe sora mea în două portocale. Dacă nu ţi-e dragă nicio fată de pe-aici, atunci poate te vei 
încumeta s-o cauţi pe sora mea. E vrăjită şi ea, după cum ţi-am spus, devenind portocală. Ea se află 
acum în grădina unui rege, care îşi are palatul departe de aici, cât ai călători trei zile şi trei nopţi. În 
acea grădină este un portocal cu ramurile încărcate cu fructe. Trebuie să culegi trei portocale şi dacă 
vei ghici care dintre ele este sora mea, vei reuşi s-o scapi de vraja care o ţine legată. În aceeaşi clipă 
şi eu voi reveni la chipul meu dinainte. Hai, te rog, ai vrea să te duci? 

— Chiar mâine, dis-de-dimineaţă voi porni la drum, răspunse prințul, şi dacă voi avea noroc, am 
să vă scap pe amândoi de vrajă! 

Porni prinţul la drum; merse trei zile şi trei nopți şi iată că ajunse la grădina despre care îi 
vorbise tânărul prefăcut în portocală. Într-adevăr văzu acolo un portocal încărcat cu fructe. 

Culese o portocală care i se păru mai frumoasă, îi curăţă cu teamă coaja, având în suflet speranţa 
că ar fi nimerit-o pe cea căutată. Dar nu! Era doar o portocală obişnuită. Cu şi mai mare teamă se 
opri la alta. Dar când s-o curețe... din nou văzu că este o portocală la fel cu oricare alta. 

Aşadar, din trei încercări — două s-au dovedit a fi greşite. Mai rămânea o singură încercare. Cu 
mâna tremurândă şovăia, nemaiştiind pe care s-o desprindă, când o portocală, tocmai din vârful 
pomului, căzu singură jos. Pentru o clipă prinţul nu-i dădu nicio atenţie, căci se tot gândea pe care s- 
o culeagă de pe ramuri ca să nu greşească şi cu a treia şi ultima alegere. 

Dar înainte de a rupe din pom a treia portocală, cu un gest distrat o ridică de jos pe cea căzută. Şi 
ce să vezi? La simpla lui atingere portocala dispăru şi în locul ei apăru o fată minunat de frumoasă, 
albă la față, cu ochii albaştri ca cerul senin şi cu părul blond-portocaliu. 

Fermecat de frumuseţea ei, prinţul o plăcu nespus şi hotărî pe loc că aceasta este mireasa visată. 
Luă fata în braţe, o urcă pe calul lui alb alături de el şi porniră înapoi spre palatul regal al părinților 
lui. 

Merseră ei aşa două zile şi două nopţi, dar când să înceapă a treia zi de drum, prințul se gândi s-o 
ia el singur înainte; s-o lase pe fată în locul unde se opriseră iar el să vină cu un întreg cortegiu de 
cavaleri şi domnişoare de onoare de la curte, ca s-o aducă la palat aşa cum se cuvenea unei mirese 
de prinț. 

— Aşteaptă-mă aici! Până diseară mă voi întoarce cu tot alaiul, ca să te conduc la părinții mei, la 
palat, îi spuse el. 

Ca să nu-i fie frică fetei să rămână acolo singură, o ajută să se urce într-un copac, aflat lângă o 
fântână, unde se opriseră ei să se mai răcorească pe drum. Totodată îi spuse ca nu cumva să 
coboare, să stea acolo că e mai în siguranță. 

— Am să te aştept aici, cuminte, îi spuse frumoasa fată. Dar să te întorci cât mai repede! 

Aşteptând aşa, aşezată comod între ramurile copacului, fata nu se plictisea căci se tot gândea la 
palatul unde o va duce prinţul şi cât de frumoasă va fi nunta lor. Împrejurimile erau pustii, nu se 
vedea nici țipenie. Dar iată că, în mai puţin de o oră, îşi făcu apariția o ființă. De fântână se apropia 
cu o găleată în mână o fată tare urâtă, neagră la faţă şi cu părul negru şi încâlcit. Când se aplecă să 
ia apă văzu un chip în fântână; era al miresei prințului, care de sus, din pom, se oglindea în apă. 
Fata cea urâtă crezu pentru o clipă ar putea fi chiar propriul ei chip şi se miră cu glas tare: 

— Doamne, dar de când m-am făcut eu atât de frumoasă? 

Atunci se auzi un hohot de râs din vârful copacului. Fata cea urâtă se uită în sus, şi cu necaz, 
recunoscu chipul celei pe care o văzuse oglindită în fântână. Stătu puţin pe gânduri şi la urmă ce-i 
trecu prin cap? Numai gânduri rele, desigur. 

— Aşadar, tu eşti fata frumoasă pe care am văzut-o? N-ai vrea să cobori puţin ca să te admir mai 
de-aproape? Eşti într-adevăr minunată, aşa cum te-am văzut în apa fântânii! încercă fata cea urâtă s- 
o convingă să coboare. 

La vorbele ei pline de admiraţie, logodnica prințului nu aşteptă s-o invite a doua oară, 
nerăbdătoare să i se arate cât de frumoasă era, deci cobori numaidecât. 

— Dar cum se face că te afli cocoţată sus, în copac? 


— Aici m-a lăsat logodnicul meu, prinţul, să-l aştept căci se va întoarce în curând să mă aducă 
cu alai regesc la palatul lui unde vom face nuntă mare! se lăudă fata cea frumoasă şi încrezătoare, 
dar plăcându-i prea mult să fie admirată şi lăudată. 

— [a întoarce-te un pic să-ți văd mai bine părul la spate, atât de frumos, lung şi blond ca aurul! îi 
zise urâta. 

Fata se roti ca să-şi arate mai bine părul dar... cu o repeziciune nemaipomenită urâta scoase un 
cuţit şi i-l înfipse în spate. Frumoasa, leşină de durere şi căzu scoțând un țipăt ascuţit. Urâta o târî în 
spatele copacului, îi scoase hainele şi se îmbrăcă cu ele. Apoi îi tăie părul lung şi auriu, pe care şi-l 
potrivi pe cap. După aceea se cocoţă în copac, în locul unde şezuse fata cea frumoasă. 

Curând se întoarse prinţul cu tot alaiul, din care făcea parte şi fratele miresei, care îşi recăpătase 
înfăţişarea obişnuită. Văzând-o pe urâta cocoţată în pom, prințului i se păru ceva ciudat şi o întrebă: 

— Cum de te-ai schimbat aşa de mult? Ce s-a întâmplat cu obrajii tăi albi ca laptele? 

— Mi-a ars soarele obrazul, prinţe, căci te-am aşteptat de mi s-a urât, toată ziua. 

— Dar nici glasul tău nu mai e acelaşi, era mult mai plăcut... 

— Am răguşit, căci am cântat să-mi treacă vremea! îi răspunse ea. 

— Dar şi părul tău acum arată altfel, parcă şi-a pierdut luciul... Şi îl aveai altfel pieptănat! 

— S-o fi prăfuit! 

Prinţul, care nu ştia ce să mai creadă, până la urmă se lăsă aproape convins de născocirile urâtei; 
deşi nedumerit şi cuprins de îndoieli, o invită totuşi să se suie în caleaşcă. Dar fratele adevăratei 
mirese îşi dădu imediat seama că pocitania asta, deşi cu părul surorii lui şi îmbrăcată cu rochia ei, 
nu era totuşi sora lui. 

Când să pună urâta piciorul în caleaşcă se auzi un geamăt. Unul din slujitorii prințului o 
descoperi pe fata cea frumoasă zăcând înjunghiată în spatele copacului. 

— Aceasta e sora mea! strigă fratele ei. 

Prinţul se repezi şi el s-o vadă. Într-adevăr o recunoscu şi el. O sărută şi, ca prin minune, ea 
reveni la viață, mai frumoasă şi mai strălucitoare ca oricând. 

La vederea ei, urâta se făcu şi mai vânătă de supărare şi mai pocită. Voi să fugă, auzind pe fata 
frumoasă cum le povestea tuturor prin ce trecuse, dar nu avu timp, căci un slujitor din straja 
prințului o străpunse cu sulița. Şi cum niciun alt prinţ n-a apărut ca s-o ia în braţe şi s-o sărute, n-a 
mai avut cine s-o învie. 

Scăpaţi de duşmănia ei, s-au întors cu toţii, fericiţi, la palat, unde au sărbătorit nunta trei zile şi 
trei nopți în şir. Iar fratele fetei frumoase a rămas la palat ca sfetnic credincios al prinţului. 


Fata din rodie 
poveste ateniană 


A fost odată un împărat şi o împărăteasă a căror fericire casnică era înnourată, palatul lor nefiind 
înveselit de copii. S-au rugat ei zeilor, dacă îi vor învrednici să aibă un băiat, vor zidi o fântână din 
care să curgă trei zile miere, trei zile ulei şi trei zile lapte, pentru binele săracilor din împărăția lor. 

Rugămintea le-a fost ascultată, căci au fost dăruiți cu un prunc foarte frumos. Bucuria le-a fost 
neînchipuită. Copilul creştea şi se făcea tot mai drăgălaş şi voinic. Dar împăratul şi împărăteasa 
uitaseră de juruinţa făcută înainte de naşterea lui. 

Într-o noapte împărăteasa avu un vis ciudat. Se făcea că o femeie îi vorbea cam astfel: „Eu ţi-am 
dat băiatul dorit de tine, dar tu ai uitat să-ți împlineşti făgăduinţa. Nu ştii tu oare că pot să ţi-l iau 
înapoi?” 

Deşteptându-se, împărăteasa înfricoşată să vaită soțului: 

— Vai de mine şi de mine, ce era să păţim? în bucuria noastră am uitat să ridicăm fântâna juruită. 

Îndată porunci împăratul a se înălța o fântână în curtea palatului, din care să tot curgă trei zile 
miere, ulei şi lapte, şi să vină toată sărăcimea să se îndestuleze. 


După ce trecură cele trei zile şi-şi luară oamenii ce voiră, urând feciorului de împărat sănătate şi 
viață lungă, fântâna aproape secă de tot, când mai veni şi o bătrânică cu ulciorul ei, să se bucure de 
cele din urmă picături ce se mai scurgeau. Pe când strângea stropii de ulei în vas, prințul o zări de la 
fereastră şi râse de dânsa. Abia îşi umpluse ea ulciorul că şi aruncă o piatră şi i-l sparse, de se vărsă 
totul pe jos. Ridicându-şi ochii, bătrâna îl văzu pe prinț la geam şi îi zise: 

— Vai ţie, ce mi-ai făcut? Să te blestem nu mă lasă inima; îți doresc numai să nu scapi din 
mrejele măiestrei? 

Şi cum rosti vorbele astea, se făcu nevăzută. 

Din ziua aceea prinţul rămase îngrijorat şi mereu în căutarea măiestrei. Într-una din zile îşi 
spovedi această dorință mamei sale. Ea încercă a-l opri de la un drum aşa de primejdios, dar în 
zadar, căci el nu voi să asculte de povaţa ei. Dacă au văzut şi au văzut părinţii că flăcăul stăruie, l-au 
lăsat în voia lui. Şi aşa s-a pregătit el de drum, luându-şi merindele trebuitoare şi plecă departe, 
departe, prin pustietăţi, ca să dea de urma măiestrei. După ce umblă multă vreme prin locuri 
necălcate de picior de om, văzu de departe o casă şi se îndrumă într-acolo. Intrând pe o poartă mare, 
care stătea vraişte, zări o zmeoaică legănându-se pe craca subţire a unui copac din curte. Ei îi dete 
bineţe. 

— Bine ai sosit, fătul meu; dacă nu mi-ai fi dat bună ziua, îţi făceam de petrecanie, zise 
zmeoaica. 

— Şi dacă nu-mi răspundeai bun sosit, ți-aş fi retezat capul cu sabia, zise la rândul său tânărul. 

— Ce vrei de la mine şi ce cauţi prin locurile astea sălbatice? l-a întrebat zmeoaica. 

— Ce să-ţi spun, maică: pe mine m-a blestemat o bătrână să nu scap de farmecele unei fete. Şi, 
de atunci, cuprins fiind de o mare grijă, nu mai putui să mai stau o clipă în palatul meu. Te rog să- 
mi spui dacă ştii cum arată şi pe unde îşi petrece zilele această fermecătoare! 

— Eu, dragul meu, nu ştiu nimic de ea, dar ia-o la dreapta, că ai să ieşi pe câmpie, unde vei da 
tot aşa de o casă ca a mea; să intri acolo la soră-mea, să-i urezi de bine şi s-o întrebi, poate ştie ceva 
despre fata pe care o cauţi. Ea te va primi frumos, căci e bună din fire. Ia acest pieptene de argint şi 
dăruieşte-i-l din parte-mi cu multe închinăciuni. 

Feciorul de împărat îi mulțumi şi apoi porni pe drumul ce i-l arătase. După mult umblet zări o 
casă şi apropiindu-se, împinse poarta, care se şi deschise pe loc. Cum intră, văzu o zmeoaică 
legănându-se pe o creangă de arbore, îi dădu binețe, iar zmeoaica răspunse: 

— Bine ai venit, fiul meu; dacă nu-mi dădeai bună ziua, te sfâşiam. 

— ŞI eu, dacă nu-mi ziceai bine ai venit, te făceam bucățele cu paloşul, zise la rândul său 
feciorul. 

— Cine eşti, de unde vii şi ce vânt te aduce încoace? 

— M-a trimis sora ta. Poftim acest pieptene cu multe închinăciuni din parte-i. Te rog să-mi spui 
dacă ştii unde se află fata fermecată pe care o caut eu. 

— Ce să-ţi spun eu, fătul meu? Tu îmi ceri un lucru, la care, din păcate, nu pot să-ţi dau nicio 
îndrumare, dar mergi la sora mea cealaltă, care locuieşte în stâncile de foc din faţa noastră. Vei intra 
pe poarta veche şi vei vedea pe sora mea curăţind cuptorul cu şorțul ei; tu să taci din gură şi să rupi 
din haina ta o bucată şi să ştergi cenuşa din cuptor, apoi să-i coci pâinea şi s-o scoţi de pe spuză. 
Atunci ea îţi va zice: „Ce vrei să-ți dau în schimb pentru binele ce mi-ai făcut?” Tu să-i spui 
închinăciuni de la surori şi să-i dai pieptenele acesta de fier, apoi s-o întrebi de casa fetei fermecate. 

Feciorul de împărat îi mulțumi şi, plecând de acolo, o porni spre stâncile muntelui fumegător ce-i 
arătase zmeoaica. Ajuns aproape, înaintă foarte cu greu până la poarta de fier. La intrare, dete de o 
namilă de zmeoaica deşirată şi zburlită. Când o văzu, se sperie, dar îşi tinu firea şi, fără să piardă 
vremea, tăie o bucată din haina lui, o muie în apă şi şterse cuptorul de cenuşă. Apoi luă aluatul de 
pâine, îl puse în cuptor, şi, după ce l-a copt bine, l-a scos afară. 

Atunci zmeoaica Îi zise: 

— Pentru binele ce mi-ai făcut, ce vrei să-ţi dau? 

— Sunt trimis de surorile tale, poftim acest pieptene cu multe închinăciuni din partea lor. Te rog 


să-mi spui unde e casa fetei fermecate. 

— Fătul meu, e păcat de tinereţea ta. În grădina de la palatul zânelor se găseşte pomul cu cele 
trei chitre de aur, unde stau cuibărite trei domniţe fermecate. Am să-ţi dau apă vie, cu care vei 
deschide poarta palatului. Dar la rădăcina chitrului stau legaţi doi lei fioroşi; va trebui să iei cu tine 
patru berbeci, pe doi să-i arunci în faţa lor înainte de a te cățăra în pom şi, după ce vei tăia şi vei 
ascunde în sân chitrele, să dai pradă fiarelor şi pe ceilalți doi berbeci, ca astfel să te cobori 
nesupărat. Eu voi vrăji zânele din palat. Dar, ia seama, când ai să tai poamele, să le crestezi uşor pe 
deasupra, că în ele se ascund nişte fete. Dacă nu le vei scufunda imediat în apă, vor ieşi moarte. 

EI făcu întocmai după povaţa zmeoaicei. Luă apa vie şi cu patru berbeci o porni pe calea arătată 
de dânsa. Se apropie de palat şi stropi poarta care se dete în lături, apoi intră în grădină şi găsi 
pomul fermecat. Cum îl simţiră leii, începură a răcni. Îndată el le azvârli doi berbeci. Ei se repeziră 
să-i înhape şi astfel avu vreme să se urce în pom, să scoată sabia, să taie cele trei poame, să le 
ascundă în sân; apoi aruncă şi ceilalți berbeci şi aşa o zbughi teafăr şi cu faţa curată. 

Pe drum se gândea şi voia să ştie dacă e adevărat ce-i spusese zmeoaica despre chitre, sau că ea 
îşi bătuse joc de dânsul. Scoase una şi crestând-o ieşi o fată de toată frumuseţea, care-i strigă să-i 
dea apă, dar muri pe loc, căci el nu avu apă destulă la îndemână. Prinţul o plânse mult, apoi o 
îngropă şi porni mai departe cu celelalte două. Cum mergea, dete de un ulcior cu puţină apă şi îşi 
zise: „la să mai încerc să tai o chitră ca să văd ce are înăuntru.” 

Cum o muie în apă şi o crestă, ieşi o fată şi mai frumoasă, care strigă: „Apă, apă!“ 

Dar nici ea n-a trăit mult din lipsă de apă. Şi pe ea a plâns-o cu lacrimi şi i-a făcut un mormânt, 
apoi îşi urmă calea spre casă, hotărât de a nu mai tăia rodul ce-i mai rămăsese, până nu va da de apă 
mai multă. Şi tot a zorit înainte, până ce a ajuns într-o vale cu multă apă. 

„Aici e de mine” îşi zise el, şi tăie a treia chitră tot cu teama că poate asta n-o fi ca celelalte. 
Când colo, cum îi dete drumul în apă, se ivi o fată şi mai frumoasă, care înotând strigă: 

— Unde sunt aici, unde sunt surorile mele? 

— Eşti singurul rod de aur ce l-am cules din pom, aşa că numai pe tine te am. Eu sunt fecior de 
împărat şi norocul mi-a ursit să vin la tine ca să te fac împărăteasă. 

După ce a îmbrăcat-o cu haina lui, a luat-o de mână s-o ducă la dânsul acasă. Nu departe de oraş 
era o fântână unde se înălța un chiparos cu ramuri mari. El i-a ajutat să se suie în frunzişul lui şi a 
rugat-o să stea ascunsă între ramuri până va veni el cu rădvanul şi cu straiele împărăteşti, ca s-o 
primească cu alai mare, cum se cuvine unei domnițe. Şi, după ce îi zise să stea liniştită şi o 
încredinţă că se va întoarce cât mai curând, o luă pe drumul mare ce ducea spre palat. Când l-au 
văzut părinţii, au plâns de bucurie, fiindcă îl crezuseră pierdut. El i-a înştiinţat că a găsit pe măiastra 
lui. Cu toţii s-au pus pe lucru, pregătindu-i cea mai frumoasă şi mai măreaţă primire. 

Dar tocmai pe când fata aştepta bucuroasă şi liniştită în frunzişul copacului, din întâmplare veni 
o harăpoaică, cu ulciorul, ca să ia apă şi, cum s-a aplecat şi a văzut fața fetei din chiparos oglindită 
în fântână, a crezut că se vede pe sine şi a început să salte de bucurie, zicându-şi: 

— Ah, nu ştiam că sunt aşa de frumoasă! 

Fata din chiparos, auzind-o, nu s-a putut stăpâni şi izbucni în hohote de râs. 

Atunci cioroaica, ridicându-şi ochii văzu pe fată cocoţată în copac şi, burzuluindu-se, se răsti de 
ciudă: 

— Ah! tu stai acolo sus şi-ţi râzi de mine? Hai, dă-te jos! 

Dar fata îi răspunse: 

— Nu pot să mă dau jos, căci prințul m-a lăsat aici să-l aştept până va veni să mă ia la palat. 

— Lasă că te dau eu jos fără să vrei tu, o ameninţă harăpoaica şi se urcă în copac, puse mâna pe 
fată, o despuie şi o împinse drept în fântână, apoi îmbrăcă haina şi îi luă locul în frunzişul 
chiparosului. 

Nu trecu mult şi veniră împăratul şi împărăteasa cu alai mare. Când se sui prințul în copac, ce-i 
văzură ochii? O fată neagră ca o cioară. 

— Cum de te-ai schimbat aşa? o întrebă el încremenit. 


— M-am schimbat numai şi numai de dorul tău şi de teamă că ai zăbovit prea mult şi am crezut 
că ai să mă laşi singură şi pustie pe aici. 

— Şi ai să te faci din nou cum erai, albă şi frumoasă? o iscodi el. 

— Voi fi tot aşa cum eram, dacă vei avea milă şi dragoste pentru mine. 

Dar prințului i-a fost ruşine s-o arate părinților şi o îmbrobodi într-o haină, o puse în rădvan şi o 
duse la palat. Acolo o ascunse într-o cămară şi porunci să i se aducă bucatele spre a prânzi numai ei 
doi împreună. Se purta cât mai bine şi mai drăguţ cu dânsa şi avea toată grija ca doar, doar se va 
face odată cum fusese la prima vedere. Dar cum să albească harăpoaica? Ajunsese prinţul într-o 
mare încurcătură şi se topea din picioare că şi-a pus viaţa în primejdie pentru o astfel de arătare. 

La fântână unde aruncase harăpoaica pe fată, s-a dus o țărăncuță să ia apă şi în cofa ei s-a 
strecurat o mândreţe de mreană. Cum o văzu, ea se miră: „Ce frumoasă mreană, parcă ar fi de aur! 
Am să i-o duc prinţului, că este tare mâhnit şi poate are să-i treacă aleanul, când are s-o vadă!” 

Luă numaidecât peştişorul şi îl duse la palat. Prinţul, cum auzi că-l caută copila, a chemat-o la el. 

— Să trăieşti, măria ta, i-a zis ea, am prins mreana la fântâna din marginea pădurii şi am adus-o 
aci, ca să vă petreceți vremea privind minunea asta de vietate. 

În faţa prinţului mreana a început să salte şi să joace; i-a făcut multe zburdălnicii, ba, când 
scoase căpşorul din apă îi atinse mâna. El s-a bucurat nespus de mult de darul acesta, de aceea luă 
din buzunar un pumn de galbeni şi-l dete sătenei, care a plecat de la palat foarte mulțumită. 

Iar feciorul de împărat a rămas toată ziua închis în odaia lui, privind mreana şi aruncându-i 
bucățele de zahăr; ba porunci să i se aducă acolo şi masa, nemaivoind să se despartă de mreană, că 
începuse să-i fie tare dragă. 

Harăpoaica, dacă văzu că prinţul nu mai vine la ea, ceru numaidecât să-l cheme. Cum veni ea se 
repezi înaintea lui şi cu plânsete şi vaiete se jelui că de-abia începuse a albi şi s-a înnegrit din nou 
de supărare, când aflase că el iubeşte o mreană. 

Încercând a o potoli, el îi zicea: 

— Nu am venit să te tulbur, numai fă-te iar cum erai şi vei vedea cât de mult am să te iubesc. 

Dar ea nu se da bătută, ci se înverşună mai departe: 

— Să tai peştişorul, să-l mâncăm, că numai aşa mă voi albi iarăşi, dacă nu vrei, te rog să mă duci 
înapoi de unde m-ai luat. 

Neavând încotro, porunci să taie peştele, să-l frigă şi să-l aducă la masă. Când se ospătau 
amândoi, harăpoaica arunca în foc oasele ce rămâneau, iar prinţul le arunca pe fereastră în grădină. 

După ce au isprăvit masa, mâhnit, s-a înapoiat în odaia lui. A doua zi, pe când şedea amărât şi cu 
lacrimile în ochi, veni grădinarul şi-i zise: 

— Măria-ta, poftim Jos în grădină, să vezi o minune! Peste noapte a răsărit un lămâi încărcat cu 
lămâi şi flori. Vino să vezi ciudăţenia! 

Prinţul îndrăgi lămâiul. Atunci harăpoaica puse să-l taie şi pe acesta. 

În vremea aceea, trăia un tată cu fiul său, sărman rău. Într-o zi, fiul îşi văzu tatăl întristat şi-l 
întrebă ce are. 

— Ce să am, fiule, iacă mă dusei la palat după apă şi găsi acolo un trunchi de lemn: l-am cerut 
şi l-am luat cu mine. Dar trunchiul acesta e viu şi vorbeşte. 

— Cum poate vorbi? Un lemn nu vorbeşte niciodată, vino-ți în fire, tată! 

— Haide, ia toporul şi tu şi dă într-însul, dar uşurel, să vezi că are să vorbească. 

Când vru băiatul să dea cu toporul, auzi acelaşi glas? 


Bate sus, bate jos 

Dar la mijloc nu lovi, 

Că-i o fată şi o doare, 
Când de moarte o vei lovi! 


De la întâia lovitură de topor sări din trunchi o fată frumoasă, care le vorbi: 


— Nu vă temeţi, că voi o să aveţi mare noroc cu mine, ci faceţi-mi rost de nişte haine, să mă 
îmbrac, şi de o năframă albă, aţă de mătase şi fir de aur, ca s-o înfloresc şi apoi s-o duceţi prințului, 
care vă va dărui galbeni. 

Băiatul a dat fuga de a cumpărat o năframă albă, mătase şi fir şi tot ce a trebuit fetei. Ea s-a pus 
de a înflorat în slove toată povestea ei, cum de s-a făcut mreană, apoi lămâi, şi cum de a ajuns în 
casa lemnarului. După ce a împăturit bine năframa, o dete băiatului s-o ducă prinţului şi să-i aducă 
răspuns. 

Merse băiatul la palat, cerând să fie primit de prinţ, că are pentru dânsul o veste. Când se înfățişă 
dinaintea lui, îi dete năframa. El o luă în mână, o desfăcu şi ce să vadă? Slove din care citi toată 
povestea, toate păţaniile fetei fermecate. 

— Şi unde e acea fată, care te-a trimis cu năframa? 

— În casa noastră. 

Fără să piardă vremea, îi strecură băiatului un pumn de galbeni şi-i zise: 

— Vino cu mine să mergem într-acolo. 

Când prinţul a sosit la locuinţa lemnarului şi a văzut pe logodnica lui, s-au îmbrățișat şi au plâns 
de bucurie. Apoi el a rugat-o să-l aştepte acolo până se va descotorosi de blestemata de harăpoaică 
şi va veni s-o ia îmbrăcată în rochie de mireasă şi s-o ducă la curte într-un rădvan de aur. 

Când se întoarse prințul valvârtej la palat şi sui în odaie, turbat de mânie, harăpoaica scrâşni la 
el: 

— lar eşti înfuriat? Vai de mine, săraca-mi, abia începui să pierd negreaţa şi iată că tu vii roşu de 
schimbi fețe-feţe să mă sperii, ca să rămân tot cum sunt. 

Prinţul se înfrână puţin şi-i zise: 

— Ascultă, eu acum am de făcut o judecată şi am venit aci să mă gândesc ce pedeapsă va trebui 
să dau celui vinovat. 

— Spune-mi şi mie despre ce e vorba, că tatăl meu a fost împărat peste împărăția ielelor şi pot 
să-ți dau un sfat. 

— Au fost o pereche de oameni, bărbat şi femeie, care se iubeau foarte mult, dar un ticălos şi-a 
băgat codiţa între ei şi a vrut să-i despartă. Ce pedeapsă crezi că i se cuvine? 

— ŞI tatăl meu, zise ea, a avut odată astfel de judecată. Aveam patru cai sălbatici şi a legat 
mâinile răufăcătorului de doi cai şi picioarele de ceilalți doi. Apoi dete drumul cailor, care luară 
câmpii şi-l făcură praf. 

— Foarte bine, zise prințul. Atunci să primeşti pedeapsa ticăloşiei tale. 

— Ce-am făcut? întrebă harăpoaica. Mă înfricoşezi iar, ca să mă faci să mă înnegresc şi să mor 
de mâhnire? 

La vorba asta, el strigă furios: 

— Nemernico, nu mai minţi! Eu nu te voi lega de cai, ci îţi voi da drumul pe apă, ducă-te pe 
pustii! 

Şi ieşind din cameră, a poruncit slujitorilor s-o ia şi s-o zvârle în vâltoarea râului. Iar el se aruncă 
într-o caleaşcă aurită şi se duse într-un suflet la casa omului, de unde îşi luă logodnica şi o duse cu 
alai la curtea împărăției. 

Aici se făcu o nuntă mare cum nu s-a mai pomenit, ce ţinu săptămâni întregi cu ospeţe şi 
petreceri, nefiind uitaţi nici lemnarul cu fiul său, de s-au minunat şi s-au bucurat laolaltă cu tot 
poporul. 


Mutul violonist 


poveste ateniană 


A fost odată un pescar nevoiaş, care trăia împreună cu femeia lui şi cu un băiat de şcoală. Ca să- 
şi hrănească pe ai săi, el se ducea zilnic la mare, unde pescuia şi cu peştii ce-i prindea ieşea în piață 


de-i vindea şi astfel îşi cârpea zilele. Soţia lui era o femeie bună, harnică şi cuminte, dar trăiau în 
mare strâmtoare de sărăcie. 

Într-o seară, cum stau tustrei lângă vatră şi ascultau vifornița de afară, pescarul era tare îngrijorat, 
la gândul, că ziua următoare va fi poate pierdută, neputând să meargă la pescuit pe aşa vreme. 
Băiatul său înţelese grija ce-l frământa şi zise: 

— Tată, ia-mă şi pe mine odată, ca să învăţ şi eu pescuitul; poate oi avea norocul să prind mult 
peşte. 

Dar tatăl se împotrivi: 

— Ei! Fătul meu, n-a sosit încă vremea ta; acuma trebuie să înveţi carte şi mai târziu, când vei fi 
mai mare, am să te iau cu mine. 

Copilul tăcu şi stătu cu sufletul mâhnit. ÎI mai rugă a doua şi a treia oară, dar rugămintea îi fu 
zadarnică. 

Noaptea, pe când părinţii dormeau, el veghea şi când pe la cântători pescarul a vrut să se scoale 
ca să-şi vadă de treburi, băiatul îl simţi şi alergă pe furiş la luntrea care sta odgonită la mal, unde se 
îndosi. 

Când începu pescuitul mai departe spre lac, iată că Ion scoase capul din ascunzătoare şi ieşi la 
iveală. Tatăl, la vederea lui, îl certă pentru purtarea-i copilăroasă: 

— Vezi, tu nu eşti bun de carte; se vede că vrei să duci o viaţă chinuită şi plină de necazuri. 
Apucă dar vâsla şi ajută-mă să arunc mreaja ca să vedem, care ţi-e norocul. 

Dar băiatul avu mână bună; şi el şi bătrânul nu mai puteau de bucurie, când văzură cum se 
zbăteau în plasa lor sumedenie de peşti. Cu această neaşteptată agoniseală, tatăl se întoarse cu 
luntrea la țărm. Ion, luând coşul cu peşti, s-a dus în oraş şi a început să cutreiere străzile, strigând în 
gura mare: 

— Peşti, pescarul, peşte proaspăt şi, în câteva ceasuri el vându toți peştii afară de unul mare. 

Şi cum striga mai departe, iată că se deschide o fereastră unde se ivi chipul unei fete: 

— Băiete, băiete, îl chemă fata. 

Pescarul se întoarse spre ea. 

— Cum dai peştele? 

— După cum pofteşti. 

— Hai, vino sus. 

Când intră Ion în casă, ce să-i vadă ochii? Pe scări aşternute covoare de catifea, pe pereţi numai 
oglinzi mari de cleştar, pe sus atârnate policandre de aur şi alte scumpeturi, ce minunară pe săracul 
pescar. Buimăcit şi înmărmurit de atâta strălucire, privea în juru-i şi se tot minuna de casa boierului, 
când deodată se apropie mândreţea de fată şi-i cumpără peştele pe trei galbeni. Ion, fericit de acest 
câştig nemaipomenit pentru el, era să zboare de bucurie; cobori treptele dintr-o săritură şi repede fu 
acasă. 

— Ține, tată, banii câştigaţi din vânzarea peştelui. Trei galbeni mi i-a dat o coconiţă, care mi-a 
spus să-i mai duc şi mâine peşte. 

— la seama, răspunse tatăl său, nu cumva i-ai furat, că am să te arunc în mare. 

— Jur că nu i-am furat, tată. Dacă vrei, mergem împreună să întrebăm. 

În ziua următoare, tatăl şi fiul iar avură noroc cu peştele. Ion a pornit-o din nou pe străzi. Când 
ajunse în dreptul casei boiereşti şi strigă: „Peşte, peşte”, frumoasa fată auzind glasul pescarului, îl 
chemă sus, îi luă doi peşti şi îi dădu cinci galbeni. El o zbughi iute acasă şi îi zise tatălui-său: 

— Uite, tată, că şi acuma mi-a dat cinci galbeni. 

Nu-i căzu bine bătrânului şi-i ceru fiului său să-i arate casa boierului. Când sosiră amândoi 
acolo, tatăl zise băiatului: 

— Întoarce-te acasă, şi du-te la luntre ca s-o pregăteşti de pescuit. 

Şi el intră singur ca să vadă pe stăpână. Ea, înştiințată de asta, pofti pe bătrân sus în odaia ei. Dar 
pescarul n-a cutezat de ruşine să calce pe bogăţia de covoare. De aceea, spre a nu le murdări, se 
grăbi să-şi scoată cizmele. Când să intre, ce să vadă? O mândreţe de fată, cum nu mai văzuse. 


— Voie bună, fata mea. 

— Bună să-ţi fie inima, taică, răspunse ea zâmbind. 

— Mă rog, cu voia ta, a fost pe aicea un băiat care v-a vândut peşte? 

— De ce mă întrebi, taică? 

— Sunt tatăl băiatului. 

— Tu eşti tatăl băiatului, care mi-a adus ieri şi astăzi peşte? 

— Chiar eu şi am venit să aflu, de nu cumva fătul meu a luat de la tine galbenii ce mi i-a adus. 

— Eu însămi i-am dat, în schimbul peştelui. Stai jos, taică, să guşti o dulceaţă şi o cafea, că aş 
avea ceva de vorbit. 

După ce bătrânul a mâncat dulceaţa şi a sorbit cafeaua, fata îi spuse: 

— Ai copil bun şi isteț şi m-am gândit că ar fi bine să mai înveţe carte. De aceea, dacă gândeşti 
la fel, eu l-aş ţinea cu cheltuiala la învățătură. Primeşte o sută de galbeni de la mine şi trimite-mi-l 
mâine de dimineaţă. 

— Cu plecăciune şi multă mulțumire, răspunse bătrânul. Dar dânsul nu mai vrea să înveţe; eu l- 
am îndemnat să se ducă la şcoală, dar el ţine mult să vină cu mine la pescuit. 

— Dacă vrea ori nu vrea să înveţe carte, asta mă priveşte pe mine, stărui fata. 

— Eu nu ştiu cum să mulțumesc pentru atâta bunătate, însă trebuie să ştii că numai pe el îl am. 

— Fii liniştit, taică, băiatul va trăi lângă noi ca în sânul lui Avram. 

Întorcându-se acasă, pescarul a povestit femeii tot ce a vorbit cu jupâniţa, şi după ce s-au 
chibzuit bine, s-au înţeles împreună să încredințeze pe băiat în mâinile ei. Ion înnebunea de bucurie, 
gândind că avea să şadă într-un palat, să calce pe mândreţe de covoare, să se întindă pe canapele de 
mătase şi catifea, să-şi vadă obrazul în oglinzi de cleştar şi mai ales să aibă cu ce să ajute pe tatăl şi 
mama lui. A doua zi după ce s-a îmbrăcat cu hainele cele mai bune şi şi-a luat rămas bun de la 
părinți, a pornit spre curtea aceea. 

Când l-a văzut fata, puse de-i pregăti o baie şi-l primeni cu haine noi, frumoase, ca să se 
îmbrace, apoi îi arătă noua locuinţă. Curând îl trimise la cei mai buni învățători, ca să-l înveţe carte 
şi limbi străine, precum şi la un dascăl de muzică pentru ca să-i dea lecţii de vioară. Băiatul înainta 
pe zi ce trecea cu învățătura şi toți se mirau de deşteptăciunea lui. Şi după trei ani fu gata învăţat. 

Fata, pe care a avut norocul să o întâlnească, era singura la părinți, tatăl ei fiind cel mai bogat om 
din ținutul acela. Între alte bogății, erau şi vreo zece corăbii, cu care călătorea aşa departe, că abia se 
întorcea la doi, trei ani o dată şi atunci era întâmpinat de toți ai săi cu mare alai, că toți, şi mici şi 
mari, şi mai săraci ori mai bogaţi, îl iubeau ca pe un părinte al lor, de bun şi milostiv ce se arăta. 

Tocmai trecuseră trei ani de la plecarea lui şi lumea îl aştepta să se întoarcă din călătoriile multe 
şi se pregătea să-i facă o primire cu mare cinste. 

Tot atunci, se întorsese şi Ion de la învăţătură şi fata îl chemase, zicându-i: 

— În curând are să vină tatăl meu. Aş vrea să spui oamenilor că ai venit din altă ţară, că eşti un 
străin, dar ţi-a plăcut cetatea noastră, şi că ai să zideşti un palat în dreptul casei noastre şi vom vedea 
ce are să se întâmple. 

oana, căci aşa se numea fata, îi dărui şi o pungă de galbeni, să aibă de cheltuială şi, peste un 
timp, în care Ion se făcuse nevăzut, înapoindu-se, a cumpărat un loc peste drum de curtea 
boierească, a zidit un conac mare şi a spus oamenilor că el este un prinţ străin, care a venit prin 
partea locului, fiindcă i-a plăcut foarte mult să se aşeze în această ţară. 

Nu trecu multă vreme şi sosi domnul cu cele zece corăbii încărcate cu mărfuri şi lucruri scumpe. 
O lună de zile a ţinut descărcatul corăbiilor. Toţi cu mic cu mare s-au repezit spre țărm şi i-au făcut 
primire de împărat. Numai Ion, ca prinţ străin, s-a ţinut deoparte. 

A doua zi, ieşind din cerdacul casei fiicei sale, văzu peste drum măreţul conac. Întrebând pe soţia 
lui al cui este, ea îi răspunse: 

— Nu ştiu, dragul meu, ce să-ţi spun. De curând a venit un tânăr şi frumos prinţ, care a zidit 
acest palat. Mie, să-ţi spun drept, tare mi-a plăcut şi socot că ar fi bine să-l facem ginere. 

— Gândul acesta nu e rău, dar trebuie să-l cunoaştem mai de aproape, să vedem de e vrednic de 


noi. 

Între timp, tatăl fetei se ducea la cafenea. Toți îl salutau sculându-se în picioare, numai Ion nu se 
mişca deloc. Totuşi prin mijlocirea unor oameni de seamă, Ion făcu cunoștință cu el şi în curând se 
împrieteniră şi astfel dobândi inima lui. 

Când domnul se duse voios acasă şi dete cu ochii de nevastă-sa îi cuvântă astfel: 

— Nevastă, ai dreptate, acest tânăr e o comoară de om şi mâine am de gând să-l poftesc la masă 
şi să-i arăt dorinţa noastră de a-l avea ginere. 

Ion, fiind chemat la curtea boierească, a venit la ceasul cuvenit, dar s-a prefăcut că n-o cunoaşte 
deloc pe fata lor. După ce stătură mai mult de vorbă, în cele din urmă tatăl cuvântă: 

— Noi, dragul meu, te-am chemat să-ţi spunem că ținem la tine şi te-am ales din parte-ne ca să 
fii feciorul nostru; noi nu avem alți copii, ci numai o singură fiică şi dorim pentru ea un om 
cumsecade, ca s-o vedem bine aşezată la casa ei, să ne bucurăm şi noi de fericirea ei. 

Ion, învăţat mai dinainte de fată cum să se poarte şi să vorbească cu părinţii ei, a răspuns: 

— Vă rog să mă iertați, eu nu pot face nimic fără învoirea părinților mei. Am să le scriu şi dacă 
ei se vor învoi, sunt gata să rămân mai departe aici şi să iau pe fiica voastră, care e neîntrecut de 
bună şi de frumoasă. 

— Bine, fătul meu, să le scrii şi poate să fie cu noroc. 

După masă, Ion, mulțumind frumos pentru cinstea cei se făcuse, a plecat înapoi acasă. A doua zi 
chemă un slujitor de încredere şi-i porunci: 

— [a un cal sprinten, ţine aceste scrisori şi aşterne-te drumului, umblă ori încotro vrei şi să te 
înapoiezi numai peste o lună. La întors, când te vor întreba de unde vii, să spui că ai fost la tatăl 
prințului tău. 

Slujitorul cuminte încălecă pe un cal şoiman şi plecă pe unde îl duse vântul. 

După ce trecu luna, bătrânul tată, ieşind ca de obicei în cerdac, văzu un călăreț venind cu ștafetă 
în goana calului şi oprindu-se la poarta casei lui Ion, care luă plicul cu scrisori în mână şi le citi. 
Ispitit, dădu fuga la Ion, întrebându-l de răspuns: 

— Am primit multe scrisori, de la prieteni şi rubedenii, arătându-şi părerea de rău pentru 
înstrăinarea mea, dar părinţii, în bunătatea lor, se învoiesc şi îmi dau binecuvântarea, rugându-mă să 
nu-i uit, să mă duc să stau şi pe la ei. 

Socrul şi familia lui erau în culmea bucuriei. Grăbiră pregătirile pentru nuntă, chemară lăutari 
pentru joc şi puseră să dea cep la butoaiele de vin, spre a se înveseli toți nuntaşii. Au venit oameni 
până şi din împrejurimi, ca să fie de faţă la aceste alaiuri şi petreceri şi să vadă tânăra pereche 
despre a cărei frumuseţe mersese vestea. Toate corăbiile, care se aflau în liman, au fost împodobite 
ca de sărbătoare cu flamuri şi tunurile bubuiau de zguduiau pământul; se făcură şi luminaţii, de 
părea noaptea luminată ca ziua. 

Sosise şi ceasul cununiei. Lume nenumărată se strânse în jurul palatului ca din basme, luminat, şi 
toți erau îmbrăcaţi în haine nouă ca de sărbătoare. lar mireasa, îmbrăcată în alb, purta o trenă toată 
cu flori cusute în argint, urmată de douăsprezece fetiţe, care aveau coroniţe de argint pe cap. 

Când petrecerea şi jocul erau în toi, se apropie de mireasă cea mai bună prietenă a ei, căreia ea i 
se destăinuia fără teamă, şi-i zise: 

— Vezi cum un băiat de pescar se însoară cu o fată de domn! 

Din nenorocire, Ion auzi vorba. Şi, cum plecară oaspeţii, chipurile că merge să-şi schimbe 
hainele, se furişă în cămăruţa unde îşi lepădase hainele de pescar, le îmbrăcă şi o luă tiptil spre țărm, 
fără a fi cunoscut de nimeni. 

Era o vreme caldă de vară. Stelele străluceau pe cer, noaptea era plăcută şi răcoritoare. 

Tocmai când s-a lăsat pe malul mării, o corabie sta gata de plecare spre altă ţară. El făcu semn 
luntraşilor, să-l încorăbieze. Dar ei, cum stăteau la dezlegarea odgoanelor, nu voiau să-l mai 
primească, ca să nu întârzie. Doar unul dintre dânşii îl înştiință pe căpitanul corăbiei. Căpitanul 
mijloci îndată strigând: 

— Lăsaţi-l să intre, şi haide, nu mai pierdeţi vremea. 


Ion intră în corabie. Matrozii ridicară cangea, întinseră pânzele, corabia se puse în mişcare şi se 
porni spre larg. 

După o călătorie de mai multe zile, sosind într-un liman, Ion cobori şi mergând în neştire dete de 
o piaţă mare cu numele de Mehmed-Ali. Se opri în fața unei prăvălii unde lucra un harap împletind 
zimbiluri. Ion căuta prin semne să facă pe harap să priceapă că el cerea să se bage lucrător la dânsul, 
spre a-şi agonisi hrana. S-a întâmplat ca harapul să fie un om bun şi milos, l-a primit şi l-a învăţat a 
împleti panere din curmal. Ion, deştept din fire cum era, deprinse repede meseria şi făcea nişte 
coşuri aşa de bine lucrate, de întrecea pe meşterul său. Veneau muşterii de pretutindeni să cumpere 
marfă din dugheana harapului. Nu trecu mult şi el se îmbogăţi cu sârguinţa şi iscusinţa ucenicului 
său: 

— Cel-de-sus mi l-a trimes pe mut, se lăuda arapul către cunoscutii lui. 

Se vede că supărarea îl făcuse pe Ion să nu mai scoată o vorbă. Atâta începu să-l iubească 
harapul, că îi cumpără haine noi, îl îmbrăcă frumos şi împărțea bucatele lui cu el la masă. 

Într-una din zile, Ion ceru tot prin semne să-i aducă o vioară. Când a auzit meşterul că un mut 
cere să cânte din vioară, ca să nu-i strice pofta, îi cumpără o vioară mai proastă. Cum a văzut-o, 
mutul a aruncat-o cu dispreţ şi îi dete a înţelege că trebuie să se ducă singur să-şi aleagă una. 

— Haide, mutule, îi zise harapul, să mergem, să-ţi alegi tu singur o vioară cum îţi place. 

Când au intrat în dugheana cu viori, se uită la dreapta şi la stânga şi zări o vioară de mare pret. 
Se miră şi negustorul că mutul şi-a ales vioara numai cu ochii. 

— Să vedem acum dacă ştie să şi cânte. 

Când mutul a tras din arcuş şi a început să cânte, negustorul şi meşterul rămaseră uimiţi. Îndată 
vioara a fost cumpărată pe prețul tocmit şi ei se întoarseră la prăvălia lor. 

În toate serile, Ion se punea pe cântat şi lumea se strângea droaie în faţa dughenii, ca să asculte 
cântecul fermecător al viorii lui. Cum înceta din arcuş, fiecare din cei care ascultau muzica cumpăra 
câte un paner. 

Din zi în zi se lăţea vestea despre cântăreţul mut, aşa că în curând zvonul ajunsese şi la urechile 
împăratului acelui meleag. 

Într-o zi, se înfăţişă un om la curte şi zise împăratului: 

— Măria-ta, s-a pripăşit la noi un mut, care cântă din vioară aşa de minunat, că mişcă până şi 
arborii şi îmblânzeşte şi fiarele! 

Auzind una ca asta, împăratul dădu poruncă să i se aducă numaidecât mutul. De la întâia atingere 
de arcuş, el fu cucerit, închipuindu-şi că-i răsună cântare măiastră. De aceea, îl şi luă la curte şi 
chemă tot felul de vraci spre a-i tâlcui dacă muţenia lui e din născare şi dacă are leac. 

— Cum se poate, Măria-ta, un mut din născare să fi învăţat cântări aşa de frumoase şi să le cânte 
cu aşa măiestrie? 

Atunci împăratul a dat sfoară în țară prin crainici, că aceluia care va vindeca pe mut îi va hărăzi 
jumătate de împărăție, altminteri îi va reteza capul. Au ieşit crainici în toate părțile lumii şi au vestit 
porunca împăratului. Mulţi vraci şi vrăjitori s-au înfățişat, dar niciunul nu s-a găsit în stare să 
vindece pe mut, şi aşa pe rând îşi pierdeau capul. 

În vremea asta, mireasa părăsită aştepta în zadar să se întoarcă mirele ei. Ion a fost căutat în toate 
părțile, dar nicăiri nu s-a dat de el. Bietei fete îi venea să moară de necaz: a cernit tot palatul cu 
perdele, s-a îmbrăcat şi ea toată în negru, dar încă tot nu-şi pierdea nădejdea că-l va găsi vreodată. 

I-a venit într-o doară gândul să dureze o fântână de marmură cu cinci şanţuri spre ţărmul mării şi 
să puie în fruntea ei chipul cioplit al lui Ion, înfățișat întocmai aşa cum zicea el din vioară. Aşeză 
doi păzitori de o parte şi alta, ca să asculte zi şi noapte orice cuvânt s-ar şopti despre iubitul ei. 

Într-o zi către seară, doi oameni de la o corabie au ieşit să ia apă de la fântână. Pe când unul 
umplea vasul, celălalt se uita mirat la chipul de marmură al cântărețului: 

— Ia vino şi vezi. Frăţioare, zise acesta din urmă, nu seamănă acest chip cu mutul văzut de noi 
în prăvălia harapului? 

— E leit el, răspunse cel dintâi. 


Cum vorbeau aşa, paznicii pun într-o clipă mâna pe ei, să-i ducă la stăpâna lor. 

— Nu vă temeţi, căci numai o întrebare are să vă facă şi apoi o să vă dea drumul. 

Aduşi în faţa fetei, ea numaidecât îi iscodi: 

— Oameni buni, unde ați văzut voi pe acela care seamănă cu chipul de marmură de la fântână? 

Dânşii au mărturisit tot ce ştiau despre mut, cum a fost chemat la curte şi cum împăratul, care îl 
iubeşte mult şi doreşte vindecarea lui, a trimes în mai multe rânduri crainici spre a da veşti în toate 
părțile că aceluia care îl va însănătoşi, îi va dărui jumătate din împărăție, iar de nu, unde îi stau 
picioarele îi va sta capul. 

Mulţumindu-le pentru ştirile aduse, de bucurie, ea le-a făcut câte un dar şi ei au plecat la corabie. 

Mireasa nu-şi mai pierdu vremea, se dezbrăcă de rochia neagră şi îmbrăcă haine bărbăteşti, puse 
ochelari la ochi şi o pălărie neagră, îşi luă un toiag, se făcu vraci mare şi călători pe mare până în 
țara unde se afla mutul. 

Îndată după sosire, vesti printr-un crainic că a venit un nou vraci în stare să vindece un mut din 
născare. Adusă în fața împăratului, ea îi zise: 

— Măria-ta, sunt un mare meşter în vindecarea muţilor. Dacă în patruzeci de zile nu-l voi face 
sănătos pe mutul măriei-tale, îmi dau capul. 

— Nu ţi-e milă de tinereţea ta? întrebă împăratul. 

— Îmi cunosc meşteşugul şi nu mă tem, dar cer o învoială: o locuinţă unde să nu intre nimeni 
decât eu şi mutul. 

— la seama bine că nu pot să te cruţ de pedeapsă, încheie împăiatul. 

După ce se întâlniră laolaltă, vraciul nostru rămânând singur numai cu mutul scoase hainele 
bărbăteşti şi le îmbrăcă pe cele de mireasă ce şi le adusese cu ea şi începu să se roage de Ion şi să 
plângă dinaintea lui: 

— Nu ţi-e milă de mine, Ioane, nu sunt eu mireasa ta? Nu sunt eu care te-am iubit de când erai 
un copilandru şi ţi-am făcut atâta bine? 

La fiecare întrebare, el rămânea tot mut. Ba se prefăcea că nici măcar n-o cunoaşte, ba făcea tot 
felul de semne, ca să arate că nu înţelege nimic din vorbele ei. 

Aşa trecură treizeci şi nouă de zile şi iată că nici când se luminase în a patruzecea zi, Ion nu voia 
să deschidă gura şi stătea mut. loana îl crezu şi zise: 

— De ce să mai trăiesc dacă nu am putut să-l vindec!? 

Şi-a aruncat pe foc rochia de mireasă şi a îmbrăcat hainele bărbăteşti, a sărutat pe Ion, a plâns şi 
s-a văitat până ce n-a mai putut, gândind că i s-a apropiat ceasul din urmă. Au venit păzitorii de la 
palat să vadă dacă mutul a vorbit. Domnița le-a spus s-o ia şi s-o ducă la locul de osândă, că nu l-a 
putut tămădui. Atunci au pus-o în caleaşcă s-o ducă afară din oraş. Mutul făcu semne deznădăjduite 
să-l suie şi pe el, dar oamenii, după porunca împăratului, nu putură să-l ia cu dânşii. 

Venise lume peste lume să plângă pe tânărul vraci. Când sosi ceasul să-şi ia pedeapsa, venea şi 
mutul în fuga mare strigând: 

— Stati! 

Toată lumea a rămas încremenită auzind că mutul a glăsuit. O tăcere de mormânt a cuprins pe 
toți, aşteptând să vadă ce are de vorbit mutul. Descleştându-şi gura, Ion a zis miresei sale: 

— Fiul unui pescar nu se cuvenea să se însoare cu fata unui domn, dar iată că acum un fiu de 
pescar scapă de la moarte o fată de domn. 

Apoi a îmbrăţişat-o şi amândoi au plâns de mare fericire şi au pornit către palat. Aci povestiră 
împăratului toată viața lor, de cum se cunoscură până în ultima clipă, împăratul se arătă deplin 
mulțumit şi, binefăcător, le-a dăruit jumătate din ţara lui şi i-a înfiat, că tot n-avea moştenitori. Au 
chemat şi pe părinții lor şi au îmbrăcat pe Ioana într-un nou veşmânt de mireasă şi mai frumos şi au 
făcut o petrecere din cele mai mari. 


Dar nici eu n-am fost acolo, nici voi n-o să mă credeţi. 
După cum am auzit-o, aşa v-am povestit-o. 


Zâna apelor 
poveste ateniană 


A fost odată un fecior de împărat, care nu voia în ruptul capului să se însoare. Mama 
împărăteasă, de teamă că el va încărunţi şi nu va intra în rândul lumii un moştenitor din osul lor, îi 
aducea mereu prințese, dar el nici nu ridica ochii la vreuna din ele. 

În împărăţia vecină, erau trei surori, care de care mai frumoase; mama se întreba dacă nu cumva 
fiul ei iubeşte pe vreuna din ele şi nu vrea să se destăinuie şi atunci pofti pe cea mai mare, să vie, 
să-i ție tovărăşie. 

Cum veni fata, ea o sărută pe frunte, o luă de mână şi o însoți până în odaia fiului ei şi-i zise: 

— Te-am adus aci, draga mea, voind a mă încredința de nu cumva fiul meu te iubeşte. Dacă 
adevărat va fi aşa, să ştii că te voi face mireasa lui. 

Seara, când se întoarse prințul şi intră în odaie, şezu pe scaun şi începu să citească şi să scrie, 
fără să se uite împrejur; iar dânsa, aşteptă ce aşteptă, până o fură somnul şi adormi pe canapea. 

Dimineaţa, când s-a dus împărăteasa să-i vadă, a găsit-o singură: 

— De cum a venit prinţul, nici nu s-a uitat la mine, ci mereu a scris şi a citit, apoi a ieşit din 
odaie fără să-mi zică o vorbă. 

Împărăteasa i-a mulţumit, dăruindu-i un frumos inel şi a rugat-o să-i trimeată pe sora mijlocie. 

Sosind acasă, fata a povestit cele întâmplate; sora cealaltă s-a gătit şi a plecat şi ea să-şi încerce 
norocul, împărăteasa o primi tot aşa de bine şi după ce o însoți până în odaia fiului ei, îi zise: 

— Dacă prinţul te iubeşte, te voi face mireasa lui. 

Pe înserate, prinţul s-a întors acasă şi s-a aşezat pe scaun, fără să-i arunce măcar o privire, şi 
după ce a citit şi a scris cât a vrut, s-a sculat şi s-a dus. 

Dimineaţa, veni împărăteasa să vadă ce au vorbit împreună, dar fata i-a spus că nici măcar n-a 
vrut să se uite la ea. 

Împărăteasa i-a dăruit şi ei un inel şi a rugat-o să-i trimeată pe sora cea mică. Aceasta era cea mai 
deşteaptă şi cea mai frumoasă. Împărăteasa a gătit-o cu podoabe de ale ei şi a lăsat-o să aştepte pe 
prinț. Dar înainte de a intra, fata văzu o colivie cu o pasăre şi o luă cu ea înăuntru. 

Dar prințul, cum veni, se aşeză la masă şi se puse pe scris şi pe citit, cu ochii aţintiţi în carte. 

Dacă văzu că prinţul nu se uită la ea, fata începu a cuvânta păsării: 

— Bună seara, puică, nu-mi ciripeşti? Măcar tu colivie şi tu sfeşnice, nu-mi vorbiti? 

Atunci prinţul descleştă gura: 

— Şandanum, şandanusum! 

— Buiurum, şandanum! răspunse ea, dar de sfială nu mai slomni nimic; iar el, isprăvind cu 
scrisul, o şterse. 

Dimineaţa, când a întrebat-o împărăteasa de purtarea prințului, fata îi răspunse: 

— Cum a intrat prinţul mi-a poftit bună seara! 

Atunci împărăteasa a rugat-o să mai rămână o zi. 

Seara, fata vorbi iar cu pasărea şi cu sfeşnicul, iar prințul răspunse iar păsării şi sfeşnicului. 

Surorile o aşteptară să se întoarcă acasă, dar ea nevenind, merseră la palat, unde o găsiră veselă 
în tovărăşia fetelor de la curte şi a împărătesei. Când o întrebară de ce nu vine acasă, ea le-a dat să 
înțeleagă că nu o lasă împărăteasa să plece de acolo. 

— Cum, ţi-a vorbit prințul? 

— Da, am vorbit cu el de mai multe ori. 

Şi surorile s-au învinețit de ciudă şi se înapoiară acasă. Cum au ieşit din palat, se mângâiau între 
ele: 

— Vezi soră, nu e adevărat că a vorbit prințul, dar îi place ei să stea la palat şi ne minte. 

— Ştii ce să facem? Să-i aducem mărgăritarul ce-l are de vânzare giuvaergiul, să vedem dacă i-l 
va cumpăra. 

A doua zi, luând mărgăritarul de la giuvaergiu, s-au dus iară la curte şi au întrebat pe sora lor 


dacă poate să se roage de prinţ să i-l cumpere. Dânsa le-a cerut să aştepte răspunsul pe a doua zi. 
Ele au lăsat acolo mărgăritarul şi au plecat către casă. Mergând pe drum, vorbeau între ele: 

— Să vedem ce are să se facă şi cine are să-i cumpere piatra scumpă. 

La venirea prințului la palat, fata îl întâmpină. 

— Sandanum, şandanusum. 

Şi el, la fel: 

— Buiurum, şandanum. 

— Surorile mele mi-au adus acest mărgăritar, să-l cumpăr; pot să-l iau sau nu? 

— Şandanum, şandanusum, draga mea pasăre, cheile sunt la dulap, galbenii sunt în sertar, 
descuie şi ia ce vrei. 

Dimineaţa ea împărtăşi împărătesei că fiul ei i-a dat bani să cumpere ce vrea. Atunci 
împărăteasa, de bucurie, a îmbrăţişat-o ca pe copila ei. 

Când au venit surorile la curte, ea le-a întrebat cât costă mărgăritarul, l-a plătit şi l-a oprit la ea. 
Atunci ele se înveninară şi mai tare, dar tot nu voiau să creadă că prinţul a vorbit cu dânsa. 

— Să n-o crezi, soră, doar ştim noi că e o mincinoasă, împărăteasa i-a dăruit mărgăritarul. 

— Să-i aducem acum o pereche de brățări, să vedem o să le cumpere şi pe astea? 

În cealaltă zi veniră la sora lor cu o pereche de brățări de la giuvaergiu; iar dânsa s-a rugat de 
prinț de i-a cumpărat şi brățările. Când au venit din nou după bani, i-au zis: 

— Tu eşti acum împărăteasă; nu ne dai o masă să vorbim şi noi cu cumnatul nostru? 

Ea le răspunse: 

— Să-i vorbesc deseară şi, dacă el va încuviinţa, o voi face cu plăcere. 

Apoi se închise în cămara ei şi se puse pe plâns: „Ce să mă fac? Surorile mele caută numaidecât 
să-mi facă un rău şi nu ştiu cum să scap de ele.” 

Seara, când prinţul s-a întors acasă şi s-a pus să scrie ca de obicei, dânsa începu a plânge şi a se 
văicări, de nu mai putea să se ţină pe picioare. 

— Şandanum, şandanusum, i-a zis ea. 

— Buiurum, şandanum, ce ai pasărea mea, sfeşnicul meu, de plângi? a întrebat-o prinţul. 

— Surorile mele doresc să le chem la o cină, iar eu nu pot să le fac pe voie; de aceea mi-am 
pierdut firea. 

El însă o domoli, grăind: 

— Dragă pasăre, dragul meu sfeşnic, vânătorii te aşteaptă, bucătarii sunt Jos, gâşte, rațe, găini 
câte vrei, pune să le taie şi ospătează-le. 

Şi ea se duse la împărăteasă şi-i spuse: 

— Prinţul s-a învoit să primesc pe surori şi mi-a zis să dau poruncă bucătarilor ca să întindă o 
masă, cum ştiu ei mai bine. Măria-ta ce crede că pot să fac? 

— Dacă prinţul ţi-a spus, aşa să faci; cheamă deci oamenii şi pune tu singură la cale. 

Fata chemă pe vânători şi-i trimise la vânat, apoi pe bucătari şi le dete zor să taie gâște, rațe şi 
găini şi să le pregătească ospăţul. Tânăra fată era aşa de bună şi drăguță, încât toți cei din palat o 
iubeau şi-i făceau toate chefurile. La urmă, chemă pe rândaş şi-i făcu cunoscut şi lui despre această 
cină, dar lui îi mărturisi că prinţul nu va fi de față şi-l învăţă ca îndată ce se vor aşeza şi vor aştepta 
pe prinţ, ca să înceapă ospăţul, el să scoată murgul din grajd pe uşa din dos, să-l aducă în curtea 
pietruită şi să-i dea drumul să tropăie tare, încât tropotul să se audă până înăuntru în casă, apoi să 
trimeată la dânsa un argat, ca s-o cheme: 

— Vino, domniţă afară, că prințul vrea să-ți spună ceva. 

Aşa s-a şi făcut. A venit ziua când surorile trebuia să ia parte la masă. Împărăteasa era bucuroasă 
că după atâta amar de vreme va prânzi cu fiul ei, dar surorile zâmbeau neîncrezătoare, bănuind că 
toate erau nişte prefăcătorii. Tânăra se da când şi când spre fereastră şi se făcea că vrea să vadă 
pricina întârzierii dragului ei. Când deodată se auziră tropote de cal, ce aleargă în curte. Cele două 
fete au îngălbenit de spaimă, numai cea mezină se rumenise. Numaidecât se arătă un argat şi zise: 

— Poftim jos, domniţă, te cheamă prințul. 


Degrabă ea se dădu pe scări în Jos, de unde se trase într-un loc dosnic şi începu a plânge. Cum 
mergea încoace şi încolo, neștiind încotro s-o ia, a călcat pe o lespede de marmură, care îndată s-a 
clintit din loc. Ridică lespedea şi văzu o scară. Coborându-se pe scara aceea, ajunse pe un şes foarte 
întins şi mlăştinos. Acolo începu să se plimbe în stânga şi în dreapta, până dete de o arie părăginită 
şi plină de mărăciniş, unde găsi pe prinţ dormind şi alături de dânsul o zână şi un copilaş, 

Atunci se repezi fără zăbavă înapoi la palat şi comunică împărătesei că prinţul nu poate veni la 
masă, ci a rugat-o să-i ducă două năframe de mătase, una trandafirie şi alta colilie, un pieptene de 
argint şi o plăpumioară de mătase pentru un copilaş, deoarece născuse femeia unui om credincios al 
său şi vrea să i le dea în dar. Împărăteasa porunci să i se dea tot ce a dorit. Fata luă lucrurile şi o 
încredință că îndată ce va pune darurile în mâna prințului, va veni fuga înapoi la masă. 

Cobori pe scara cea tăinuită, de sub piatra mişcătoare şi încet, încet se apropie de zână şi îi netezi 
părul încâlcit de spini şi o înveli cu marama cea albă, aşternu plapuma de mătase, ridică pe copil şi-l 
puse deasupra, după ce mai întâi îi curăţi şi lui capul de spini şi colbărie, şi-l acoperi cu marama cea 
trandafirie. 

Apoi se sui iară la palat şi se aşeză la masă, spre a se ospăta cu surorile şi cu împărăteasa. 

Zâna, trezindu-se, s-a văzut pe sine şi pe pruncul de-alături, îngrijiţi şi în deplină curăţenie; 
uimită se întoarse şi zise către prinţ: 

— Cine a fost fiinţa, care a avut grija şi bunătatea asta pentru noi? 

El s-a jurat că nu a văzut nicio femeie: 

— Tu ştii bine că mi-ai luat lumina ochilor şi nu pot vedea o altă femeie afară de tine. 

Şi îi povesti cum în fiecare seară aude o femeie stând de vorbă cu pasărea şi cu sfeşnicul, dar că 
n-a putut-o zări cu ochii lui. 

Zâna îi dete un talisman şi îi grăi: 

— Îţi dau acest talisman ca să-ţi vină lumina ochilor, dar te rog să-mi juri că nu iei de soţie altă 
femeie, decât pe aceea, care ne-a îngrijit pe mine şi pe copil. 

Şi deodată, cum ea bătu din palme, s-a stârnit un mare vârtej de ape şi un vânt ca acela care luase 
pe prinţ, într-o zi când era la vânătoare şi a ridicat şi pe copilaş şi spinii şi s-au făcut nevăzuţi cu 
zână cu tot. 

Atunci s-a auzit un glas prin vârtej zicând: 

— Rămâi cu bine! Tu n-ai să mă mai vezi, nici pe mine, nici pe copilaşul meu! 

Era pe la amurg şi prinţul suindu-se în odaia sa, găsi pe tânăra fată cufundată în jale. El o 
îmbrăţişă cu drag şi o mângâie zicând: 

— Să încetăm de acum şi nici tu să nu destăinui cuiva ce ai văzut, nici eu ce ştiu. Să uităm şi să 
ne gândim la viitor. Eu sunt fericit că m-ai scăpat de vraja zânei. Hai să mergem la mama, să-i 
sărutăm mâna şi de mâine să ne pregătim de cununie. 

Ei s-au arătat împărătesei şi în ziua următoare au început să cânte lăutele şi s-a făcut o nuntă 
împărătească, la care s-a bucurat toată lumea, afară de surorile haine, care plesneau de ciudă şi 
mânie. Şi aşa, prin bunătatea şi dragostea ei, mezina cea înțeleaptă l-a salvat pe prinţ de blestem şi 
au trăit mulți ani, fericiţi! 


Lacul vrăjit 
poveste ateniană 


A fost odată un împărat care avea trei fii. Când au crescut aceşti băieţi şi s-au făcut mari, le-a 
venit vremea de însurătoare, şi bătrânul împărat a adus trei arcuri şi trei săgeți, a dat fiecărui fiu câte 
unul, zicându-le să se suie pe acoperişul înalt al palatului şi să tragă cât mai departe şi în orice loc s- 
ar opri săgeata, de acolo să-şi ia nevasta. 

După ce s-au urcat pe vârful acoperişului, ochi cel mai mare dintre frați, iar săgeata lui nimeri în 
curtea unui palat măreț. Acolo găsi o fată neînchipuit de frumoasă ce şi-o alese de soție. Se sui şi 


fratele mijlociu şi ținti săgeata care căzu peste un conac mare. Şi aci era o fată de toată frumusețea, 
pe care prinţul al doilea şi-a ales-o de soţie. Astfel i-a venit rândul fratelui mic. Dar împăratul, 
înainte de a le da arcurile şi săgețile, le făcuse trei palate deosebite de al său, şi le zise: 

— Dragii mei copii, să vă însuraţi şi să vă aşezaţi în palatele voastre cu nevestele şi după 
moartea mea, cel care va moşteni tronul să treacă în locul meu. 

Frații mai mari s-au mulţumit şi au ascultat sfatul părintesc, cel mic a rămas flăcău; el tărăgănea 
azi-mâine să arunce săgeata şi vremea se rotea şi-l găsea tot nepăsător. 

Într-o zi, când toată familia era strânsă la masă, împăratul grăi fiului său mic: 

— Fătul meu, dacă vrei să te binecuvântez şi să mor mulțumit, îndeplineşte-ți datoria ca şi frații 
tăi. 

Prinţul 1-a răspuns: 

— Tată, nu vreau să stric voia ta. Mâine voi vedea şi eu care mi-e ursita. 

Şi, a doua zi, urcându-se pe cucurigul palatului, trase din arc şi urmări din zbor săgeata până la 
cădere. Se dete jos şi alergă spre locul unde a căzut, căută pe ici, pe colo, nu zări niciun castel şi 
nicio colibă, ci un lac mare, în care o broască înota cu săgeata în gură. Aruncându-se în apă, prinse 
broasca şi o aduse acasă. După ce-i dete drumul în odaie, îl cuprinse o jale nespusă neştiind ce să 
zică tatălui său. Alungă toţi slujitorii din palat, ca să nu afle lumea şi mai ales cumnatele, spre a nu 
fi batjocorit, şi-şi mistuia amarul cu vânătoarea. 

Într-o zi aduse bun vânat şi-l anină în colţ după uşă. Apoi gândi în sine să se ducă la tatăl său, 
spre a i se destăinui, dar cu rugămintea să nu prindă de veste frații, fiindcă aşa 1-a fost partea lui. S-a 
dus deci şi i-a povestit tot ce s-a petrecut cu săgeata aruncată de el. Tatăl se îndureră foarte de 
această nenorocire a fiului mic, mai vârtos că tocmai pe el îl avea mai drag. I-a zis dar: 

„Ei, fătul meu, aşa a fost să fie să rămâi burlac”. 

Pe când sta de vorbă cu tatăl său, broasca rânduia casa. leşi din țeastă, întrupată ca o domniță, 
îmbrăcată în cămaşă albă de mătase şi cu mâneci suflecate, se apropie de fereastră, bătu din palme 
şi o broscuţă sui scările, se desprinse şi ea din ţeastă şi răsărind ca o tânără fată, se apucă de lucru, 
aprinse focul, găti vânatul, jumuli păsările, le înfrigări, ajutată de prințesă, care puse masa şi întinse 
mâncările. Cum isprăvi treaba, broscuţa îndosi ţeasta şi o tuli şi broasca mare intră şi ea în țeastă şi 
se ghemui într-un colț. 

Când veni prinţul, ce să vadă? Toate rânduite şi la locul lor, masa pusă, bucatele gustoase. „Oare 
cine să-mi fi făcut toate astea?” Se uită de jur-Împrejur, dar nu văzu pe nimeni. Se aşeză la masă, 
mâncă cu poftă, apoi ridică broasca pe masă, punându-i dinainte o farfurie cu mâncare şi plecă. 

Când se întoarse acasă, găsi casa rânduită, farfuriile şi toate vasele spălate, fără să vadă un om. 
Atunci gândi în sine: 

„Aci e o mare taină; mâine mă voi duce la vânătoare şi voi aduce vânat, îl voi anina după uşă şi 
mă voi ascunde.” 

Zis şi făcut. Sculându-se cu noaptea în cap, porni la vânătoare, ucise ceva păsări, veni cu ele 
acasă, le spânzură după uşă şi înveşmântat cu alte haine, cobori scările, încuie poarta şi apoi intră 
iarăşi în palat pe o portiţă a grădinii. Broasca, cum auzi trosnitul porţii, ieşi din ţeastă şi se făcu o 
domniță frumoasă: 

Că soarele în loc se oprea 

Şi luceafărul mai mult lucea! 

Cum o văzu prinţul din ascunzătoare, rămase fermecat de frumuseţea ei. Şi ca şi în ziua de mai 
înainte, le văzu pe amândouă trebăluind prin casă şi când fură gata se înţoliră fiecare cu ţeasta ei. 

Prinţul se întoarse tiptil aşa cum venise pe portiţa grădinii şi intră iar în palat, urcându-se spre 
iatacul său. 

În sufragerie găsi masa întinsă. Se aşeză şi ospătă bine, apoi plimbându-se de-a lungul prin 
odaie, se apropie de broasca din colţ, o netezi şi-i zise: 

— Tu eşti şi rămâi a mea, fie ce o fi, eu nu mă mai însor. Tu ai prins săgeata. Eu nu mai vreau să 
ştiu de nicio altă soţie. Încalte de mi-ai vorbi, mi-aş petrece vremea bucuros, şi îndeosebi, dacă mi- 


ai spune cine se furişează pe aici şi-mi găteşte aceste bunătăţi. 

Broasca pironea ochii asupra lui, întindea beţişorul, dar nu glăsuia nimic. 

La urmă, de ici, de colo, s-o zvoni cum că săgeata măritului prinţ căzuse într-un lac şi că dăduse 
de o broască, pe care o ţine acasă. 

Într-una din zile, cumnatele i-au zis: 

— Nu aduci la noi şi pe soţia ta s-o vedem? 

Şi pe el, podidindu-l lacrimile, plecă de-acolo cu inima frântă. Când ajunse acasă găsi masa gata 
de ospătare. 

A doua zi se ascunse iar şi tocmai când broasca vru să bată din palme ca să-i vină în ajutor 
broscuţa, el se repezi, smunci țeasta şi o azvârli în foc. Broasca alergă şi ţipă tare: 

„Mă arde, mă arde!” 

Numaidecât prințul înşfăcă țeasta de pe jăratec şi o lepădă într-un vas de aur plin cu apă. Apoi 
căzu la picioarele ei şi o rugă să nu se mai închidă în ţeastă. 

— Nu vezi cât sufăr? Nu pot să-mi scot faţa în lume, să văd cum frații mei îşi bat joc de mine, 
când tu eşti de o sută de ori mai frumoasă decât nevestele lor. 

Atunci ea îşi deschise inima şi-i vorbi: 

— Sunt de neam împărătesc şi trăiam odată bine cu părinții mei, dar am fost cu toţii blestemaţi 
de către un vrăjitor ca împărăția noastră să se scufunde în adâncuri de ape, iar noi să fim bătuţi de 
soartă. O zână care m-a văzut m-a încredinţat că dacă voi găsi un suflet bun, care mă va iubi şi nu 
va blestema ceasul când mă va întâlni, mă voi face din nou cum am fost. Am rămas totuşi broască, 
numai ca să te pun la încercare. Acum când te cunosc şi nu mă îndoiesc de tine, doresc să-ți aduc 
fericire şi ție şi celor din jurul tău. 

Auzind povestea asta, nu mai putea de atâta noroc ce dăduse peste dânsul. Domnița îl îndemnă 
să arunce ţeasta într-o fântână, că numai aşa va rămânea cum este, pe totdeauna. După ce se duse şi 
lepădă ţeasta în fântână, la întors grăi: 

— Să rămânem în palatul meu şi să nu destăinuim nimănui nimic. 

Într-o zi, când se prăznuia ziua de naştere a împăratului tată, fratele cel mare vru să cheme 
familia lor toată la masă. Rând pe rând, veniră cu toții şi când şedeau de vorbă împreună, ei 
începură a-l lua în batjocură pe frățiorul lor. Râdeau şi întrebau: 

— De ce nu-ţi aduci şi nevasta, s-o vedem şi noi, să vorbim cu ea şi să petrecem împreună? 

Supărat şi scos din fire, se întoarse acasă. Nevasta îl simţi că e întristat, îl întrebă ce are. 

— Ce să am? Fratele mai mare a vrut să dea o masă de ziua tatălui meu. Când m-am dus acolo, 
toţi şi-au bătut joc de mine, de ce nu o aduc pe nevasta mea. 

— Bine, dacă este vorba aşa, şi tu vrei, mergem, că cine râde la urmă râde mai bine. Dar du-te 
mai întâi la locul de unde m-ai luat şi strigă de trei ori: „Cairara” Şi îndată ce ai să auzi: „Pichichi”, 
să răspunzi că te-a trimis fiica voastră Ghioace, să-mi dați o vergea de aur şi una de argint şi un ou 
de lebădă şi două de rață. Tu să le iei şi să vii înapoi. 

El ascultă orbeşte de vorba ei şi făcu întocmai, aducând vergelele şi ouăle. A doua zi, când avea 
loc ospăţul, domniţa bate o dată cu vergeaua de aur şi răsar trei roabe; bate a doua oară şi iese o alta 
ca din pământ, care purta un paner cu haine şi rochii şi tot felul de podoabe de diamante şi de aur. 

Se îmbrăcară amândoi numai cu haine cusute în fir de aur şi mătase şi se împodobiră cu 
scumpeturi. Când erau gata de plecare, ea mai bătu o dată cu varga şi răsări o caleaşca cu totul 
aurită, trasă de patru cai bălani, care aşteptau în curte, izbind din copită de scăpărau pietrele. 

În vremea asta, cumnatele se purtau încoace şi încolo pe uşă râzând şi chicotind: 

— Oare când o să vină broasca? 

Şi cum hohoteau de râs, văd un rădvan strălucitor cu slujitori numai în fireturi, tras de patru cai 
bălani, care se opresc la poarta lor. Ele se uită mirate şi-şi freacă ochii spre a se dumeri cine coboară 
şi se uită cum slujitorii iau de mână o domniţă frumoasă şi o ajută să se dea jos. Se privesc una pe 
alta încremenite şi văd cum urmează şi prinţul şi bărbaţii lor primesc şi însoțesc frumuseţea asta de 
domniță pe scara palatului şi cum ea merge la socrul ei, iar socrul o îmbrățişează cu lacrimi de 


bucurie. 

Ea îi dăruieşte oul de lebădă, apoi salută pe cumnați şi le dă şi lor câte un ou de rață. 

Cumnatele s-au pus pe râsete: 

— Ce mai daruri, nişte ouă! 

Domnița cu zâmbetul pe buze rugă pe socru să spargă oul. 

Şi ce să vadă? O coroană de diamante, care strălucea împrăştiind lumini de flăcări. Ea o luă şi cu 
mâna ei o puse pe capul împăratului. Cumnaţii au spart şi ei ouăle şi au găsit în ele nişte ceasornice 
de diamante şi cu lanţuri de aur. 

Cine poate povesti nebunia de veselie ce a urmat? 

A fost o sărbătoare cum nu s-a mai pomenit. În aceeaşi zi s-a făcut şi nunta şi au adus după aceea 
şi zestrea Ghioacei cu toate comorile îngropate din lacul dezvrăjit şi au tinut-o într-un mare chef şi 
petrecere de a ajuns vestea lor până în toate colțurile împărăției de sub ape. 


Impăratul păsărilor sau marama zugrăvită cu păsări 
poveste ateniană 


A fost odată un împărat, care avea trei fete frumoase de poveste. Într-una din zile, plecând la 
război şi gândindu-se la soarta fetelor sale, ce aveau să rămână singure acasă, le-a chemat şi le-a 
împărtăşit această îngrijorare. 

— Să n-ai nicio grijă, tată. Du-te cu bine şi să te întorci sănătos! 

— Eu mă duc, e datoria mea şi nu pot face altfel. Tăria voastră mă înduioşează mult şi vreau să 
vă aduc în schimb un dar ce vi se cuvine. 

Cea mai mare i-a zis: 

— Vreau să-mi aduci două brățări de aur cu diamante. 

Cea mijlocie i-a zis: 

— Vreau să-mi aduci o salbă de mărgăritare. 

Şi când întrebă pe cea mezină: 

— Tu ce vrei să-ţi aduc? 

Ea ceru să-i dea răgaz: 

— Eu te rog, dragă tată, să mă laşi să mă gândesc şi mâine să-ţi dau răspunsul. 

Şi fata, cum intră în odaie, chemă pe doică şi-i ceru sfatul: 

— Tatăl meu vrea să plece cu oastea departe; ce dar crezi tu că trebuie să-i cer să-mi aducă la 
întoarcere? 

Doica o sfătui: 

— Să-i spui, domniță, să-ți aducă o maramă zugrăvită cu păsări. Dar de o fi cumva să uite 
dorinţa ta, să-i spui că asta îi va fi o piază rea: corabia nu-i va merge nici înainte, nici înapoi. 

Se duse a doua zi domniţa la tatăl ei şi îi grăi: 

— lată, dragă tată, dorinţa îmi este să capăt o maramă pictată cu păsări, numai să nu uiţi să mi-o 
aduci, că va fi spre rău: corabia ta nu va merge nici înainte, nici înapoi. 

Împăratul şi-a luat rămas-bun şi a plecat. Marea bucurie a fost că el a învins pe vrăjmaşi la război 
şi se grăbi astfel să ia cadourile promise fetelor. Cumpără pentru cea mai mare o pereche de brățări 
cu diamante, pentru cea mijlocie, o salbă cu mărgăritare, după cum ceruse, iar pentru cea mezină o 
floare de diamante. Apoi se sui în corabie să plece acasă, dar corabia nu pornea din loc şi nu mergea 
nici înainte, nici înapoi. Vai, cum se străduiau corăbierii să întindă pânzele pe o parte, apoi să le 
tragă din răsputeri pe cealaltă; corabia nu se urnea din loc. 

Un negustor, care se afla pe corabie, întrebă pe împărat: 

— Să trăieşti, măria-ta! Nu cumva te-au rugat de acasă pentru un dar şi ai uitat? 

— Nu-mi aduc aminte de aşa ceva, a răspuns împăratul. 

— Gândeşte-te mai bine, nu cumva ţi-au cerut fetele tale ceva şi ai uitat să cumperi? 


— Da, acum îmi aduc aminte. Fiica mea mezină mi-a spus să-i aduc o maramă zugrăvită cu 
păsări şi dacă n-o să fac asta, corabia mea nu va merge nici înainte, nici înapoi. 

— Dacă vrei, măria-ta, mă duc eu s-o cumpăr. 

Împăratul i-a dat încuviințarea, iar el, mergând cu luntrea, ieşi în oraş şi luă marama şi venind cu 
ea înapoi, corabia începu să alunece pe apă ca o pasăre. 

Când tatăl sosi acasă, fata cea mare primi brățările cu diamante, cea mijlocie salba, apoi mezina 
veni şi ea de sărută mâna împăratului şi căpătă şi ea floarea de diamante şi marama zugrăvită cu 
păsări. Bucuroasă, mulţumi părintelui său. Apoi chemând pe doică în odaie îi zise: 

— Tata mi-a adus marama zugrăvită, ce să fac cu ea? 

În odaia domniţei era un luminător. Doica se sui cu o scară până sus şi deschise geamurile 
luminătorului, iar în locul lor lipi perdele de catifea stacojie, după care aşeză un vas de aur plin cu 
apă de trandafiri. Apoi zise domniţei: 

— De câte ori ai să moi năframa în vasul cu apă de trandafiri, are să vină un prinţ frumos în chip 
de vultur, care domneşte peste zburătoare şi târâtoare. El îşi va scutura penele în vasul cu apă de 
trandafiri şi se va preschimba într-un prinţ frumos, de care să nu te temi deloc, căci îl vei lua de 
mire. 

După ce doica s-a dus, domniţa s-a gătit şi şi-a pus în cap floarea de diamante, a luat marama, a 
muiat-o în vas şi a întins-o. Îndată se auzi un fâlfâit de aripi şi se văzu de după perdeaua de catifea 
roşie un vultur de aur care îşi scutură penele în vas şi se făcu un prinţ uimitor de mindru şi frumos. 
El o încercă pe prinţesă: 

— Pentru ce m-ai chemat? 

Ea răspunse: 

— Cineva m-a sfătuit să întind marama zugrăvită. 

Atunci el îi vorbi prietenos: 

— Eu sunt împăratul tuturor zburătoarelor şi târâtoarelor; dacă mă iubeşti, doresc să fii soția 
mea. 

Cu sfială se împotrivi domnița: 

— Aş vrea din toată inima, dar fiindcă mai am două surori mai mari, trebuie să aştept ca ele să se 
mărite întâi şi apoi să vie rândul meu. 

De la acea întâlnire domniţa muia zilnic marama în apa de trandafiri şi o întindea şi împăratul 
venea s-o vadă. Aşa de mult se iubeau, că nu puteau rămânea unul fără altul. Domnița uitase că mai 
avea surori, iar acestea, văzând că ea nu se mai arăta, stăteau nedumerite, neştiind ce se întâmplă în 
odaia ei. Ele se întrebară: 

— Oare ce s-a făcut surioara noastră, de n-o mai vedem de când tata i-a adus marama cu păsări? 

— Eu, a zis cea mai mare, sunt înciudată; mă voi duce să iscodesc. 

— Vin şi eu, a zis cea mijlocie, ca s-o ţin de vorbă, s-o descos, iar tu să cauţi prin odaia ei, să 
aflăm ce se petrece, de n-o mai vedem. 

Şi ducându-se la ea, sora mijlocie a început să-i vorbească, iar cea mare se prefăcea că se uită în 
oglindă şi tot privind în dreapta şi în stânga, nu vedea nimic; dar cum îşi ridică ochii în sus, zări 
catifeaua roşie şi vasul de aur şi pricepu că umblă cineva pe acolo. Amândouă au început a se jelui 
că nu mai sunt iubite de surioara lor, fiindcă nu mai vine pe la ele şi ea le-a zis: 

— Să mă iertați că am grijă de lucrul meu, dar altă dată am să vin pe la voi. 

— Noi te poftim să iei parte la plimbarea noastră de mâine după-amiazi, stăruia sora mijlocie. 

— Dacă vii cu noi, o să petrecem bine, adaose cealaltă. 

Cele două surori se sculară pe mânecate şi se pregătiră de drum. 

După ce sora mare împărtăşi celeilalte descoperirea luminătorului, se vorbiră ca, odată ieşite din 
oraş la plimbarea de după-amiazi, una din ele să se prefacă atunci că a uitat cheile de la dulap şi 
întorcându-se înapoi, să intre în odaia surorii mici şi să puie geamul la luminător. Apoi au trimis 
ştire că sunt gata de plecare. Cum ieşiră afară din oraş, sora mijlocie zice: 

— Vai, ce-am păţit! Am uitat cheile de la dulapul tatei şi nu ştiu ce să mă fac că poate are nevoie 


de unele lucruri. Staţi pe loc, că eu sunt numaidecât aici. 

Şi încălecând un cal ager, se întoarse grabnic la palat. Fugi drept spre odaia cu luminător, îi puse 
geamul şi scoase catifeaua. Apoi luă drumul înapoi. Toate trei s-au plimbat, s-au adunat într-un loc 
unde au luat masa, au cântat şi au petrecut cu multă veselie şi s-au înapoiat, ducându-se fiecare în 
dormitorul ei. 

Cum ajunse în odaie domnița cea mai tânără udă marama şi o întinse ca de obicei spre a veni 
vulturul. Sosind, el se repede să intre, dar nu poate şi se dă înapoi, apoi iar se repede şi iar se dă 
înapoi, iar a treia oară zbură pe unde venise. Fata care îl aştepta cu inima tremurândă, nu ştia ce s-a 
întâmplat. Pune scara, se urcă la luminător şi ce să vadă? Vasul plin cu sânge, iar la geam lipsea 
catifeaua. Numaidecât a priceput totul. 

— Ah! asta nu poate fi decât isprava surorilor! 

Chemă doica şi-i arătă nenorocirea întâmplată adăogând: 

— Vai, maică, ce-am pățit. L-au însângerat pe sărmanul prinţ. 

Înţeleapta doică o sfătui să se ducă în căutarea lui. Îi găsi nişte haine de călugăriță, în cap îi puse 
o broboadă, ca să nu pară tânără, mijlocul i-l legă cu o cingătoare înnodată, îi dete şi un toiag şi 
astfel îmbrăcată o porni la drum, spre împărăția păsărilor. 

Şi merse şi merse până obosi. Mâhnită şi îngrijorată se rezemă de un butuc uscat. Şi cum sta 
acolo, iată că vede apropiindu-se un şarpe berc, care îndată se pitulă în acel copac, unde îşi avea 
cuibul. 

— Unde ai fost, mamă, de era să murim de foame azi, au întrebat puişorii lui. 

— Am fost, dragii mei, prin beciurile palatului şi am auzit strigătele şi vaietele dinăuntru, căci 
împăratul nostru a iubit o aspidă de prinţesă străină şi ea l-a schilodit. 

— Ah, mamă, de ar şti împăratul, zise un pui de şarpe, ar omorî pe unul din noi şi i-ar lua seul, 
cu care, dacă s-ar unge în baie, s-ar face şarpe. 

— Taci, copile, să nu te audă cineva, să te omoare, l-a sfătuit şerpoaica. Şedeţi cuminte că mă 
duc iar prin beciuri să văd ce se petrece la palat. 

Cum s-a dus şerpoaica, omori călugăriţa cu toiagul ei un pui de şarpe şi scoțându-i seul, plecă 
mai departe. Şi merse cât mai merse, până dete de un porumbel, care se lăsă iute din zbor şi se 
prelinse într-o scorbură. 

— Unde ai fost, mamă, strigară puişorii lui, că murim de foame. 

— lată că am fost la fereastra de la palatul împăratului nostru, şi auzind strigătele şi vaietele de 
acolo, mi s-a rupt inima, că domnul nostru trage să moară; iubea pe o haină de prințesă străină, fără 
să fie iubit de dânsa. 

— Ah, mamă, dacă s-ar pricepe împăratul să omoare pe unul din noi şi să se ungă cu seul nostru 
în baie, s-ar face pasăre şi ar zbura din nou. 

— Taci, prostule, zise porumbiţa, intră înăuntru să nu te audă cineva şi să te omoare şi îşi luă din 
nou zborul. 

Îndată călugărița omorî un porumbel, îi scoase seul şi plecă mai încolo. 

Cum mergea pe drum, văzu un vultur venind de departe şi strecurându-se în rămurişul des al 
unui copac stufos. 

— Unde ai fost, mamă, de ne-ai lăsat să murim de foame? 

— Fi, dragii mei, răbdaţi şi voi puţin de foame, când împăratul nostru stă să moară! 

— Ce are împăratul nostru? întrebară miraţi vulturaşii. 

— lată că iubea o prințesă avană, care l-a stâlcit. 

— Ah, mamă, dacă ar şti împăratul să omoare pe unul din noi, să-i ia seul şi să se ungă în baie cu 
el, s-ar face vultur şi ar zbura. 

— Taci, fiule, să nu te audă cineva şi să te omoare, zise maică-sa. 

Şi plecă iute să vadă ce face împăratul. 

Cum s-a depărtat vulturul, călugăriţa omorî un vulturaş cu toiagul ei, şi scoțând seul, porni pe 
drum, apucând-o spre palatul unde zăcea împăratul pasărilor. 


Cum se apropie de oraş, începu să strige: 

— Leacuri pentru răni şi orice altă durere. 

La palat plângeau toţi, căci pierduseră nădejdea de a-l mai vedea sănătos şi zdravăn. O slujnică 
auzi pe călugăriţă şi vorbi mamei împăratului, care puse de o chemă, deşi se îndoia că-l va putea 
scăpa de la moarte. 

— De unde ştii, măria-ta, câteodată capătă cineva sănătatea de unde nu se aşteaptă, zise 
slujitoarea, şi chemă pe călugăriță, care urcă scările. 

Cum văzu pe împărat că zace în pat pierit şi slăbit cu totul, domnița era cât pe aci să leşine, dar 
îşi tinu firea şi întrebă: 

— Ce au spus vracii despre împărat? 

— Au spus că nu o duce mult, că nu scapă de la moarte. 

— Daţi-mi-l pe mâna mea. Cred că îl voi putea însănătoşi. 

— După ce vracii mari l-au osândit, ţi-l lăsăm ţie, să faci cum ştii mai bine şi cum te va ajuta 
mintea. 

Ea puse de-i făcu o scaldă bună şi după ce-l spălă cu săpun moale, topi seul de şarpe în mâini şi-l 
unse pe trup, îl înveli într-un cearceaf de în alb, îl culcă şi-l păzi peste noapte. După această baie 
bună, cum el nu închisese ochii de multe zile, dormi adânc. A doua zi când se trezi dimineaţa, văzu 
cu mirare pe mamă-sa şi pe călugăriță lângă patul lui. 

— Cum te simți, fiule? întrebă mama sa. 

— Bine, mamă, sunt un şarpe berc şi am poftă să umblu. 

De bucurie împărăteasa-mamă făgădui răsplată bună călugăriţei dacă va vindeca pe fiul ei. Ea 
porunci o nouă baie şi după ce fu spălat cu săpunuri aromate şi uns cu seul porumbelului, apoi fu 
învelit în cearceaf de in şi aşezat în pat. Odihnindu-se bine noaptea toată, a doua zi dimineața mama 
îl întrebă: 

— Cum te simţi, fiule? 

— Ca un porumbel, mamă, îmi vine să zbor. 

După ce se hrăni din belşug, călugărița pregăti iar o baie şi-l spălă bine, îl unse cu seu de 
vulturaş; din nou fu înfăşurat în cearceaf de în alb şi pus în aşternut unde a dormit. 

Dimineaţa, când mama îl întrebă iar de sănătate, el răspunse: 

— Sunt un vultur şi aş dori să zbor. 

Apoi întorcându-se spre binefăcătoarea lui, zise: 

— Tu ai fost mântuitoarea mea şi m-ai tămăduit, ce răsplată doreşti? 

— Eu nu cer nimic; am primit de la mama mea binecuvântarea şi darul să vindec pe bolnavi, fără 
să cer răsplată. Numai o dorinţă aş vrea să mi-o împlineşti: de vei avea un duşman şi ti-ar zice: „În 
numele celei ce te-a vindecat şi pentru cămaşa ta însângerată să mă cruți”, tu să-l ierţi şi să nu-i faci 
vreun rău. 

Împăratul rămase o clipă la îndoială, gândindu-se la domniţa ce socotea că-l nenorocise; apoi 
luându-şi seama că ea nu va putea cunoaşte jurământul lui, jură călugăriţe că îi va împlini dorința. 
Însă îi mai ceru spre amintire inelul lui şi cămaşa însângerată. lar mama împărăteasă, văzând 
frumoasa purtare a ei, a îmbrățişat-o mulțumindu-i din inimă pentru binele făcut şi o umplu cu 
daruri. 

După lungul şi obositorul drum de peste munți şi văi, înapoindu-se acasă, domniţa noastră scoase 
ochiul geamului de la luminător, puse altă catifea şi turnă apă de trandafiri în vasul de aur. Se 
îmbrăcă frumos şi îşi puse inelul împăratului în deget, şi luând marama zugrăvită o înmuie şi o 
întinse. 

Vulturul sosi val-vârtej ținând o sabie în gheare, îşi scutură penele în vas, se făcu iarăşi om şi 
zise: 

— Încă nu te-ai mulțumit şi m-ai chemat să mă omori de-a binelea? 

Şi cum ridică sabia asupra ei, domniţa strigă: 

— În numele aceleia care te-a vindecat şi pentru cămașa cea însângerată, să mă cruţi! 


Prinţul se înfurie: 

— Nemernică ce eşti, ai învăţat şi jurământul meu! 

Atunci, arătându-i inelul, mărturisi că ea fusese călugăriţa care l-a vindecat şi-i povesti cum 
surorile au vrut să-i facă de petrecanie, cu asta dovedind că nu avea nicio vină în păţania lui. 

Împăratul păsărilor merse numaidecât la tatăl ei şi-i ceru mâna; acesta se bucură de norocul mare 
al fetei, de a fi împărăteasă peste toate zburătoarele de pe faţa pământului şi chiar şi făcură o nuntă 
împărătească, de merse vestea peste hotare. Căci mirele prefăcându-se într-un vultur auriu, o prinse 
pe mireasă şi o duse la palatul lui aerian, unde au făcut petreceri şi desfătări cu muzică de tot felul 
de păsări şi aşa au trăit într-o veselie până la sfârşitul vieţii lor. 


Impăratul Somnu 
poveste ateniană 


A fost odată un împărat şi o împărăteasă, care aveau un fiu tare blând şi bun cu numele de 
Somnu. Acest prinţ, deşi se făcuse mare şi de însurat, nu voia în ruptul capului să-şi ia nevastă şi să 
aibă şi el copii. Sărmanii părinți se amărau că nu puteau să-l vadă şi pe el în rândul oamenilor şi 
bănuiau că avea o dragoste ascunsă. 

Au orânduit doi oameni spre a-l pândi în toate plimbările lui. Nu departe de palat, într-o 
căscioară locuia o fată nespus de frumoasă, dar săracă şi orfană. Şezând la lucru până seara târziu, 
ea cânta, ca să nu o apuce somnul şi să nu adoarmă: 


Somnule, bine-ai venit, 
Şezi pe scaun liniştit, 
Până-oi toarce un fuior 
Şi-oi cânta un leac de dor, 
Şi trei fuse oi depăna, 

Cu poveşti te-oi fermeca 
Şi pe urmă om visa, 
Dulce ne-om îmbrățişa! 


Astfel îşi cânta sieşi în fiecare noapte, ca să-şi alunge somnul şi urâtul. Într-una din seri, trecând 
pe la uşa căsuţei, păzitorii puşi de împărăteasă spre a urmări pe fiul ei şi auzindu-i cântecul 
„Somnule, bine ai venit” se duc la împărăteasă şi-i zic: 

— Să trăieşti, Măria-ta! în apropiere de palat locuieşte o fată frumoasă şi cumsecade. Nu l-am 
văzut pe prinţ în casa ei şi totuşi în fiecare seară o auzim cum îngână: „Somnule, bine ai venit.” 

Împărăteasa, înciudată, vru să meargă să asculte şi ea cântecul fetei. În seara următoare, la ceasul 
obişnuit, se duse cu păzitorii şi se opri la fereastra căsuţei. Împărăteasa auzi cu urechile ei: 
„Somnule, bine ai venit”. 

„De bună seamă, îşi zise ea, este fiul meu, că doar prin împrejurimi nu mai e nimeni cu numele 
Somnu. Dar cum să şadă fiul meu pe un jeț prost? Să-i trimit două jețuri frumoase!” 

Şi porunci să-i fie înmânate fetei două jețuri aurite şi un sac de galbeni. 

— Cum n-o fi vreo greşeală? Mie, unei biete fete sărace? 

— Greşeală, negreşeală, fie cum o fi, zise o femeie bătrână, care se ivise în curtea ei. Păstrează 
bunurile trimise, că nu se cuvine să le înapoiezi. 

Atunci ea însărcină pe slujitorii împărăteşti să mulțumească împăratului şi împărătesei pentru 
frumoasele daruri. 

Iar bătrâna, care nu era alta decât adevărata ursitoare a fetei, îi zise: 

— Draga mea, am să te învăţ eu cum să te porţi, că nu ai alt om cu minte ca să-ți dea vreun sfat. 
Dacă va veni cumva împărăteasa să te vadă, să-i spui că aştepţi un copil. Să-mi asculți sfatul, că nu 


te vei căi. 

Bătrâna se duse apoi la un tâmplar şi-i ceru să ticluiască un băieţel cu totul şi cu totul din lemn, 
cu mânute şi picioruşe de lemn. 

Întretimp împărăteasa trecuse pe la casa fetei şi aflând vestea asta a început a-i trimete felurite 
daruri şi bunătăţi de mâncare din belşug. 

La vremea cuvenită, ursitoarea o pune să se culce în pat şi lângă dânsa aşează şi pruncul de lemn, 
acoperindu-l cu o maramă de mătase. A treia zi după asta, s-au dus ursitoarele spre a meni soarta 
noului-născut. Bătrâna chemă şi o a patra ursitoare, care se numea Mutroasa, fiindcă nu a râs în 
viaţa ei vreodată. 

Ursitoarea fetei zise Mutroasei: 

— Meneşte tu întâi. 

Şi cum ridică marama de pe capul pruncului şi văzu, îmbufnata, copilaşul de lemn, izbucni în 
râsete. 

— O, m-a făcut pe mine să râd, care nu am ştiut ce-i râsul. 

— Fiindcă te-a făcut să râzi, trebuie să-l meneşti să se facă om, zise ursitoarea fetei. 

— Să te faci om în carne şi oase, ca adevărații prunci. 

— Să fii vesel, cuminte şi învăţat, zise a doua ursitoare. 

— Să ajungi împărat, leit prinţul Somnu şi precum are el un semn de măslină pe față să ai şi tu, 
zise la rândul ei a treia. 

— Când te va vedea prinţul, să-i intri în suflet şi să te faci iubit de dânsul, încheie a patra. 

După aceea, ursitoarele s-au sculat şi s-au dus. 

Copilaşul a înviat, a început a plânge, cerând să sugă. Ursitoarea fetei s-a întors şi-a adus o 
doică. Apoi se înfățişă cu el la împărăteasă: 

— Astăzi s-a născut acest prunc aidoma cu fiul tău Somnu; iată are o măslină pe față ca şi 
dânsul. 

Împărăteasa luă pruncul în braţe şi se duse cu el la fiul său: 

— Dragul mamei, cu noroc să fie şi să ne trăiască! 

— Ce spui, mamă, că nu pricep nimic, se miră prințul. 

— Lasă tainele tale, trebuie să aducem fata la palat, să nu mai şadă în casa aceea sărăcăcioasă. 

— Mă duc eu singur, să văd despre ce e vorba, că nu ştiu unde m-a văzut şi unde m-a cunoscut. 

Pe drum, nevăzută, ursitoarea îl însoțea şi îl tot menea pe prinţ să prindă dragoste de fata săracă. 
Când el intră în casa ei, o găsi torcând. Ea sări arsă, neștiind cine e: 

— Cine eşti şi ce cauţi aici? 

— Cum, nu mă cunoşti, doar ai spus că eu sunt tatăl pruncului? 

Dar ea îi mărturisi tot adevărul. 

— Acum, stăpânul meu, poţi face orice vrei cu mine, că pentru cele petrecute eu nu port nicio 
vină. 

Prinţul rămase înmărmurit. Dar în faţa lor se învederă din nou ursitoarea, care începu vorba: 

— Fătul meu, să ştii că eu v-am sortit această viaţă împreună, eu v-am dat copilaşul de lemn, pe 
care Mutroasa l-a schimbat în om, deoarece văzusem că nu aveai de gând să te însori şi avea să se 
piardă împărăția ta, fără moştenitor. 

Apoi prințul, familia lui şi ursitoarea se suiră în rădvanul împărătesc, să se ducă la palat. Când la 
coborâre el voia să dea mâna bătrânei, ea se făcu nevăzută. Atunci a înțeles şi dânsul că a fost o 
ursitoare adevărată şi luând pe fată de mână, s-au înfățişat dinaintea împărătesei, care i-a îmbrățişat 
binecuvântându-i. 

Au făcut o nuntă mare cum se cuvine la împărați, şi au trăit în fericire până la moarte. 


Zmeul cel cu mare faimă 
poveste ateniană 


A fost odată, într-o vreme, un împărat şi avea o fată care nu avea pereche de frumoasă ce era. 
Toţi feciorii de împărat voiau să o ia de nevastă. Dar ea nu voia să se mărite. 

între cei ce se învârteau în jurul ei, era unul foarte frumos, şi când l-a văzut, inima a început să-i 
bată şi şi-a pus în gând mai întâi să-l încerce dacă e viteaz şi dacă o are dragă. A spus deci că pe 
acela îl va lua de bărbat, care va merge să-i aducă de la zmeul cel cu mare faimă vărguţa cea de aur. 
Câţi feciori de împărat au auzit una ca aceasta, numaidecât li s-au muiat ciolanele de frică, fiindcă 
ştiau bine că, de se vor duce să facă ce le cere, au să-şi piardă viața. Era zmeul cela o sălbăticiune şi 
avea un ochi în frunte care rămânea totdeauna deschis; şi nimeni nu se putea apropia de el, fără a fi 
mâncat. Feciorul cel de împărat însă s-a hotărât să meargă. Şi aşa a pornit la drum, fără să spună 
nimănui nimic. Ziua, noaptea, mergea mereu, fără să ştie unde. A trecut prăpăstii, a trecut pustietăți 
şi acolo unde l-a ajuns oboseala de atâta drum s-a aşezat sub un copac, de l-a prins somnul. Când s- 
a trezit, zăreşte departe o babă, care cernea făină într-o tavă mare; dar făina nu cădea în tavă, ci se 
vărsa pe jos. Se apropie de babă şi vede că este chioară. Atunci feciorul de împărat îi spuse: 

— Lasă, maică, nu mai cerne altă făină, uite cum cade pe pământ. Adă încoace, să-ţi cern eu în 
tavă. Şi feciorul de împărat apucă sita şi-i cerne făina, apoi i-o pune într-un sac ce era mai la o parte, 
spunându-i: 

— Unde vrei să-l duci, ca să-ți ajut, maică? Bătrâna a fost tare mulțumită de feciorul de împărat 
şi-i spuse: 

— Fătul meu, pentru binele ce mi l-ai făcut, ce doreşti să-ți dăruiesc? Feciorul de împărat îi 
spuse: 

— Maică, doresc numai bine şi noroc, căci după ce umblu eu, tu nu poți să-mi ajuţi! 

Şi ce e aceea după care umbli? de nu-mi poţi spune să aud şi eu. Să văd, poate tot ți-aş fi de 
vreun ajutor. 

Şi feciorul de împărat îi spune: 

— Eu, maică, sunt fecior de împărat, unul la părinți; şi am auzit povestindu-se despre o fată de 
împărat, că e cea mai frumoasă din lume, că mulți feciori de împărat vin de o cer şi că ea n-a găsit 
bărbat să-i placă. Atunci am luat şi eu binecuvântarea mamei mele şi m-am dus. Cum am zărit-o, m- 
am îndrăgostit de frumuseţea ei. Toţi i-au vorbit şi i-au spus dorul lor, dar ea la toţi le-a întors 
răspunsurile ei cu mare iscusinţă. Şi am vorbit şi eu; a zâmbit a râde şi a spus: 

— Pe acela am să-l iau de bărbat, care îmi va aduce de la zmeul cel cu mare faimă vărguţa cea de 
aur. 

— Ascultă, fătul meu, îi spune atuncea baba, ai intrat la mare necaz, dar binecuvântarea 
părinţilor şi a mea au să-ți ajute! Să o apuci pe drumul unde-i iarba mare, pe unde picior de om n-a 
călcat încă. Şi pe cărarea cea în sus ai să dai de munţi şi de prăpăstii; de departe ai să auzi ca un 
mugct; să ştii că zmeul e înăuntru şi doarme. Atunci să stai pe deoparte, până ce se deschide intrarea 
la peşteră, pentru că acolo îşi ţine oile; şi la gura peşterii pune o stâncă mare, de nu o poate urni 
nimeni din loc. Să aştepţi, aşadar, până ce să-ți scoată oile afară; şi atunci faci chip şi fel să te 
strecori înăuntru în peşteră. Când se întoarce apoi la culcare, îşi mâna oile înăuntru şi închide 
peştera iarăşi cu stânca aceea. Atunci să bagi de seamă şi, cum vei înţelege după horăit că doarme, 
să ieşi de unde te-ai ascuns. Zmeul are o cheiță de aur legată de barbă; şi cu aceste foarfece — şi 
baba îi pune în mână o forfecuţă — să tai din barba zmeului o şuviță de păr cu tot cu cheiţă, şi, când 
are să deschidă peştera, a doua zi în zori, să fugi. Şi când vei fugi, să fugi mai departe pe drumul cu 
iarba mare. Acolo ai să vezi un palat mare. Cum vei atinge cheiţa de poartă, are să se deschidă. Să 
urci scările sus în palat. Acolo ai să găseşti într-o odaie mare un cal şi un câine. Înaintea calului au 
să fie ciolane, ca să mănânce, iar înaintea câinelui, fân. Tu, fără să scoţi o vorbă, să le schimbi, să 
pui ciolanele înaintea cânelui şi fânul înaintea calului. Mai departe o să te învețe calul ce să faci. 
Atunci feciorul de împărat i-a mulțumit frumos babei, a luat forfecuţa ce i-o dăduse şi a plecat. Mai 


încolo, după o bucată de drum, zăreşte peştera cea mare. Merge aproape, nu aude niciun muget. Se 
uită şi nimeni nu era înăuntru în peşteră. A văzut numai un cazan mare plin cu lapte, o turtă cit o 
arie şi o garafă mare cu rachiu. Atunci şi-a adus aminte feciorul de împărat că de multă vreme n-a 
mâncat. A tăiat deci o bucată de turtă, a muiat-o în lapte şi a mâncat bine, până ce s-a săturat. După 
aceea s-a mai uitat şi zăreşte o gaură adâncă în stâncă, merge şi se ascunde într-însa. Puțin timp 
după aceea aude tălăngile oilor, şi a înţeles că se apropie oile şi zmeul cu ele. Atunci s-a ghemuit 
bine în ascunzătoarea lui. Cum a intrat zmeul în peşteră, a împins îndată piatra şi a închis intrarea. 
Apoi s-a aşezat să mănânce. După ce a mâncat, vede că nu s-a săturat şi începe a grăi singur cu sine: 
„Ciudat lucru, ce poftă mare am astăzi, de nu mi-a ajuns nici laptele, nici turta!” E drept că am uitat 
să vă spun că baba i-a mai dat şi un praf, de l-a pus în garafa cu rachiu, ca de îndată ce zmeul îl va 
bea, să adoarmă adânc. Şi aşa, zmeul, cum a mâncat, a mai îndreptat focul şi s-a culcat. Când 
feciorul de împărat a auzit că horăie şi a înţeles că doarme, s-a dat jos încet, încet, îi taie şuviţa, îi ia 
cheiţa din barbă şi se urcă înapoi în ascunzătoare. Totuşi, după aceea s-a mai gândit că, de se va 
trezi zmeul şi va vedea că-i lipseşte cheița din barbă, o să caute şi va da peste el. S-a dat iarăşi jos, a 
luat un drug lung, l-a ascuţit şi l-a vârât în foc; şi când s-a aprins bine, l-a băgat în ochiul zmeului, 
de l-a orbit. Zmeul a început a mugi; şi de țipătul lui se cutremura întreg pământul. Cum au auzit 
ceilalți zmei ţipetele lui, au alergat să vadă ce are stăpânul lor. Înăuntru n-au putut totuşi intra, căci 
stânca era aşezată la intrare; şi niciunul nu avea atâta putere să o mişte din loc. După ce au mai stat 
puţin, au spus că trebuie să fie beat; şi s-au ridicat şi au plecat, în sfârşit, zmeul a dat la o parte 
stânca, de a deschis peştera, s-a aşezat la ieşire şi a început să pipăie fiecare oaie în parte, nu cumva 
să scape afară şi duşmanul care-l orbise. Şi era o oaie mare şi lânoasă; şi feciorul de împărat s-a 
prins sub pântecele ei lânos şi aşa a apucat să iasă din peşteră. Să-l lăsăm pe zmeu să caute pe cel ce 
i-a scos ochiul şi să-l urmăm pe feciorul de împărat. A apucat drumul ce i l-a spus baba şi, după ce a 
mers o bucată bună, a zărit de departe palatul. A mers până aproape, a vârât cheia în broască şi a 
deschis uşa. S-a urcat sus în palat şi a văzut un cal frumos legat de lanţ şi avea înaintea lui o 
grămadă de ciolane; şi un câine mare frumos legat şi el, care avea înaintea lui o grămadă de fân. A 
pus deci fânul înaintea calului şi ciolanele înaintea câinelui. Cum au mâncat calul şi câinele, au 
început a grăi şi i-au spus: 

— Cum de ai nimerit aici, fătul nostru? Are să vină stăpânul zmeilor şi o să te mănânce! Atunci 
feciorul de împărat le-a spus că pe zmeu l-a orbit şi că a venit încoace să caute vărguța de aur. 
Atunci calul i-a spus: 

— Cine te-a făcut să vii aici? 

Şi feciorul de împărat le-a povestit despre babă, cum şi ce. Iar câinele i-a spus: 

— Aceea, fătul meu, e ursitoarea cea bună şi pe ea a orbit-o altă ursitoare, pentru că n-a făcut la 
nimeni nicio dată vreun rău; şi au ursit-o să rămână aşa, până nu se va găsi cineva căruia să-i fie 
drag şi milă de ea. Acu, fătul meu, să mergi de aici — şi-i arată, pe unde să meargă — şi să intri în 
odaia aceea şi vei găsi în ea două fete de împărat robite de zmeu şi să le dai drumul. Şi feciorul de 
împărat a intrat în odaia aceea şi găsi în ea două fete de împărat robite de zmeu. Erau atât de 
frumoase, încât, cum le-a văzut, n-a mai ştiut ce să facă. Iar ele l-au întrebat cum de le-a găsit. Şi a 
povestit cum a venit într-acolo, să caute vărguţa cea de aur. Atunci acelea i-au spus: 

— Noi ţi-o dăm, dar să ne scoţi de aici. 

Şi i-au dat vărguţa. El a mers de a atins cu ea calul pe spate şi a dezlegat calul; a atins-o de câine 
şi a slobozit şi cinele. A luat apoi fetele de împărat, le-a urcat pe cal şi a chemat şi câinele. Dar 
fetele de împărat i-au spus: 

— Înainte să fugim mai trebuie să facem încă un bine. Uită-te prin fereastră, să vezi! Animalele 
acelea de acolo, jos, toate sunt oameni; între ei sunt şi feciori de împărați. Cu toţii au fost la 
vânătoare şi găsind poarta deschisă au intrat înăuntru, dar spre nenorocirea lor, zmeul i-a zărit, i-a 
stropit cu apă moartă şi i-a prefăcut în felurite animale. Hai repede acu, de-i loveşte încetişor cu 
vărguţa asta de aur, şi atunci se vor face cum au fost întâi. 

Şi s-a dus feciorul de împărat de 1-a atins cu varga pe fiecare, unul câte unul, şi îndată au început 


să se facă oameni — şi încă frumoşi şi tineri — şi să-l îmbrăţişeze şi să-l sărute pe feciorul de 
împărat. lar calul şi câinele au spus către feciorul de împărat ca pe ei doi să nu-i atingă încă, pentru 
că ei mai trebuie să rămână aşa cum sunt. 

Cum au ieşit cu toții afară, feciorul de împărat a încuiat palatul şi cheia a luat-o cu el. Şi s-au 
pornit cu toții la drum; feciorii de împărat au luat drumul spre cetățile lor, iar feciorul nostru de 
împărat, dimpreună cu calul, pe care a urcat cele două fete, şi dimpreună cu câinele, care alerga li se 
uita în toate părțile, ca nu cumva să se vadă de departe zmeul, s-a pornit să ducă fetele de împărat 
acasă la părinţii lor. Părinţii, când le-au văzut, puteţi să vă gândiţi ce bucurie i-a cuprins; şi i-au spus 
să-şi aleagă pe care vrea de nevastă şi să-i dea şi împărăţia întreagă. Dar feciorul de împărat le-a 
spus că este logodit şi că de dragul logodnicei a mers să aducă vărguţa cea de aur. Atunci calul şi 
câinele au spus feciorului de împărat şi el i-a atins cu vărguța, şi pe loc s-au făcut doi feciori 
frumoşi de împărat. A stat şi s-a minunat împăratul, când a văzut cum se fac oameni calul şi câinele. 
Atunci, cei doi feciori de împărat s-au dat pe faţă şi au spus: 

— Când zmeul a furat pe cele două domniţe, de care eram îndrăgostiți, am pornit şi noi să le 
scoatem din mâinile lui. Pe noi însă zmeul ne-a zărit şi pe mine m-a prefăcut în cal, a spus unul, iar 
pe prietenul meu în câine. Dacă îţi e cu voia, să trăieşti mulți ani, împărate, fă-ne pe noi ginerii tăi. 
Şi atunci împăratul i-a îmbrățişat şi le-a spus că-i va face ginerii lui. 

Feciorul nostru de împărat a luat-o repede la drum, ca să ajungă la frumoasa lui domniță. Dar n-a 
mai mers pe Jos, căci împăratul i-a dat oameni, căruțe şi daruri; şi l-au dus până la poarta frumoasei 
lui domniţe. Iar celelalte două domniţe plângeau de bucurie că le-a scos din robie, dar şi pentru că le 
părea rău că a plecat feciorul de împărat, care le-a izbăvit. Dar să-i lăsăm acuma pe ei şi să ne 
întoarcem la fata de împărat cea frumoasă. Cum a auzit ea că feciorul a plecat după vărguţa cea de 
aur şi n-o să-l mai vadă, ca pe atâția alţii care o peţiseră, s-a căit şi s-a îmbolnăvit, de era să moară. 
Vraci şi vrăciţe s-au apucat să o lecuiască, dar n-au putut să-i ajute cu nimic. Când feciorul de 
împărat a ajuns la palat, toate porțile erau încuiate, pentru că mare durere i-a cuprins pe toți din 
pricina fetei. Dar feciorul de împărat ia vărguţa cea de aur, atinge cu ea pe rând fiecare poartă; şi 
toate porțile se deschid şi deodată se înfăţişează înaintea fetei cu vărguţa cea de aur în mână. Cum l- 
a zărit, domniţa s-a ridicat îndată, l-a îmbrățişat şi i-a spus: 

— Unde ai fost atâta vreme, de era să mor de dorul tău?! De ce ai plecat? Atunci feciorul de 
împărat i-a povestit toate câte le-a păţit şi i-a dat varga cea de aur. Cântări, muzici; şi bucurie şi mai 
mare! S-a făcut nuntă. A doua zi şi-a luat mireasa şi s-a dus la părinţii lui; şi acolo, de două ori pe 
atâta veselie şi bucurie! Şi au trăit ei bine şi noi să trăim şi mai bine. 


Cosânzeana 
poveste ateniană 


A fost odată într-o vreme o împărăteasă și un împărat care nu aveau copii. Şi au spus ei că de le 
va fi să aibă un copil în ograda împărătească trei zile va curge din cişmea, în loc de apă, untdelemn, 
trei zile miere şi trei zile unt; şi toată lumea să vină să ia. A fost într-un ceas bun şi dorinţa li s-a 
împlinit. Împărăteasa a născut un băiat. Şi a crescut băiatul mare şi frumos, dar făgăduinţa să şi-o 
împlinească au uitat fețele împărăteşti. Numai că într-o noapte, împărătesei i se arătă în vis o femeie 
şi-i spune: 

— Eu băiatul ţi l-am dat, tu însă făgăduinţa nu ţi-ai ținut! 

S-a sculat împărăteasa tremurând şi-i spune bărbatului: 

— Am uitat să facem ce-am făgăduit, să curgă trei zile untdelemn, trei zile miere şi trei zile unt! 
îndată a poruncit împăratul să meargă şi să aducă miere, untdelemn şi unt, să toarne în cişmeaua 
curții, de unde să curgă şi toată lumea să se îndestuleze întru sănătatea feciorului de împărat. După 
ce şi-au luat toţi oamenii, şi a încetat să mai curgă cişmeaua, abia atunci a auzit de asta şi o babă 
foarte bătrână. Şi s-a dus şi dânsa să ia, cum va putea, puţin unt; a strâns de şi-a umplut un 


borcănaş. Feciorul împăratului se uita la ea de sus din fereastră şi râdea. Când şi-a umplut 
borcănaşul, zboară o piatră de 1-l sparge şi tot untul se varsă pe jos. Atunci şi-a ridicat baba ochii în 
sus şi l-a văzut pe feciorul de împărat. 

— Ah, fecior de împărat, ce mi-ai făcut, îi zise, să te blestem nu mă lasă inima, doar atâta îți 
spun: Din mâinile Cosânzenei să nu mai scapi! Şi s-a făcut nevăzută baba. 

Feciorul de împărat a căzut pe gânduri: care Cosânzeană să fie aceea? într-o zi îi spune mamei 
sale. 

— Vreau să merg în lume, mamă, şi să aflu care e Cosânzeana. 

— Ah, copilul meu, dragul meu, se zbătea maică-sa să-l oprească, dar el în zadar! Când părinții 
lui au văzut că tot mai mult stăruie, l-au lăsat să plece. S-a îmbrăcat băiatul, s-a înarmat, şi-a luat 
bani cu el şi a plecat. 

Merge, merge, prin ţări pustii, întrebând ici, întrebând colo, unde stă Cosânzeana, dar nu putea să 
afle nimic, într-o zi, zăreşte o poartă mare, mare; intră înăuntru, poate ar putea să afle ceva. Vede o 
zmeoaică dezghiocând migdale. Îi spune: 

— Bună vremea, stăpână! 

— Bună, fătul meu! De nu-mi spuneai: bună vremea, stăpână, te-aş fi mâncat. 

— Şi tu, de nu-mi spuneai: bună, fătul meu, te-aş fi tăiat cu sabia asta. 

— Ce vrei şi ce cauţi prin aceste locuri sălbatice? i-a spus zmeoaica. 

— Ce să-ţi spun?! Pe mine m-a blestemat o babă şi mi-a zis din mâinile Cosânzenei să nu scap; 
şi de atunci nu mai am stare, nici alinare şi nu pot şedea binişor în palat. Te rog, aşadar, să-mi spui 
ce e asta şi unde şade Cosânzeana ceea. 

— Ce să-ţi spun, fătul meu, eu una nu ştiu nimic! Să apuci de aici drumul ăsta la dreapta şi vei 
ieşi tot la o poartă, aşa mare ca şi a mea; şi să intri înăuntru. Acolo şade soru-mea; şi să-i spui bună 
vremea şi să o întrebi, poate că ştie ea. Şi de ştie, o să-ți spună, pentru că e o femeie bună. Ia şi 
pieptenele ăsta de argint şi spune-i din parte-mi sănătate. I-a mulțumit, s-a ridicat şi a plecat. Merge, 
merge, zăreşte de departe o poartă. O împinge şi intră; vede o zmeoaică sfărâmând nuci. 

Îi spune: 

— Bună vremea, maică! 

— Bună, fătul meu! De nu-mi spuneai bună vremea, te-aş fi mâncat. 

— Şi eu, la rându-mi, de nu-mi spuneai: bună, fătul meu, ţi-aş fi tăiat capul cu sabia asta. 

— Ce vrei? Cine te-a trimis aici şi de unde vii? 

— M-a trimis soru-ta; poftim şi pieptenele ăsta si din partea ei sănătate! Şi să-mi spui, te rog, 
dacă ştii, unde se află Cosânzeana, ca să merg s-o găsesc. 

— Ce să-ți spun, fătul meu! După mare lucru umbli, eu nu ştiu nimic. Ci numai să te duci la 
soru-mea cealaltă, care stă între nişte stânci ca acelea. Ai să vezi un munte fumegând şi ai să vezi şi 
o poartă veche stricată; să o împingi şi să te vâri înăuntru şi ai să o găseşti pe soru-mea ştergând 
cuptorul cu pieptul. Dar tu să nu-i spui niciun cuvânt, ci numai să-ţi tai o bucată din haină şi să 
ştergi cuptorul şi să-i bagi punea în cuptor; şi apoi, când s-a copt, să i-o scoţi. Atunci îți va spune: 

— Pentru binele ce mi l-ai făcut, ce vrei să-ți dau? Tu să-i spui urări de sănătate de la surorile ei 
şi să-i dai şi acest pieptene de fier şi să o întrebi unde e casa Cosânzenei şi-ţi va spune. 

Feciorul de împărat i-a mulțumit şi ei; s-a sculat şi a plecat. A luat-o la drum şi după o bucată de 
drum zăreşte un munte care fumega. Se apropie şi vede o poartă veche stricată. Atunci intră şi vede 
o zmeoaică înaltă, sălbatecă şi cu părul vâlvoi, cum şterge cuptorul cu pieptul. Când feciorul de 
împărat a văzut-o, s-a înspăimântat, dar n-a scos nicio vorbă. Fără să piardă vreme, îşi taie o bucată 
din manta, o moaie în apă şi cu un băț şterge cuptorul. Ia îndată pâinea şi o vâră în cuptor; după ce 
s-a copt, o scoate şi o aşază în rând. Atunci zmeoaica îi spune: 

— Pentru binele ce mi l-ai făcut, ce vrei să-ţi dau? 

— Pe mine m-au trimis surorile tale; poftim acest pieptene de fier şi urări de sănătate din partea 
lor. Şi să-mi spui unde e casa Cosânzenei. 

— Vai, fătul meu, păcat de tinereţele tale! De vreme ce vrei, am să-ți spun. Să mergi tot înainte şi 


ai să dai de nişte curți mari; şi în mijlocul ogrăzii e un portocal cu trei portocale; în acele portocale 
sunt ascunse trei surori Cosânzene. Pentru poarta din afară a curților îți dau eu puţină apă s-o 
stropeşti; şi are să se deschidă. Dar la poalele portocalului stau doi lei foarte răi, să ai cu tine patru 
cârlani; doi să-i arunci, înainte de a te urca în portocal, cât mai departe vei putea, ca leii să alerge 
să-i mănânce şi să te lase să rupi portocalele. Cum le vei rupe, să le pui bine în sân şi atunci să 
arunci ceilalți doi cârlani, ca leii să se îndepărteze iar să-i mănânce, iar tu să te poţi da jos şi să nu te 
sfârtece. Iar când vei coji portocalele, să bagi de seamă să le tai numai puţin pe deasupra şi să le 
moi în apă multă, pentru că înăuntru sunt ascunse Cosânzenele şi, cum nu ai apă multă să de 
scufunzi, ies moarte. A mers, a stropit poarta cu apă, şi poarta s-a deschis, a intrat şi-a făcut precum 
i-a spus zmeoaica. Cum l-au zărit leii, au şi început să urle. A aruncat un cârlan, cât a putut de 
departe, şi pe celălalt tot aşa; şi leii au fugit, ca să-i mănânce. 

Băiatul se urcă în portocal; îşi scoate sabia, taie cela trei portocale, le vâră bine în sân, aruncă 
leilor şi ceilalți doi cârlani, coboară şi plecă. 

Pe drum, cum mergea, spune: „Poate că în portocală nu e nimic, decât zmeoaica a vrut să-şi bată 
joc de mine!” ' A curăţit o portocală şi-a văzut înăuntru o fată frumoasă, care a strigat: „Apă, apă” şi 
şi-a dat sufletul, pentru că n-a avut apă să se scufunde în ea. Atunci s-a pus pe plânsete; a plâns, a 
plâns; a îngropat-o şi-a luat celelalte două portocale şi a plecat. Cum mergea, vede o băltoacă cu apă 
puţină. „Să o tai şi pe a doua, să văd: are ceva înăuntru?” O pune în băltoacă şi taie portocala; din ea 
a sărit o fată frumoasă; a ţipat şi ea: „Apă, apă” şi şi-a dat sufletul, pentru că nu era destulă apă ca să 
se scufunde. A plâns iarăşi şi apoi a săpat o groapă de a îngropat-o şi pe aceasta. Şi s-a ridicat şi a 
pornit spre curţile sale, zicându-şi: „De nu dau peste o apă mare, nu mai tai cealaltă portocală.” 

Şi mai mergând cât a mers, a dat peste un heleşteu plin cu apă. „Aici, spune, am să tai şi 
portocala asta, să văd: are ceva înăuntru sau poate nu are nimic!” Şi a vârât-o cu totul în apă şi a 
curăţit-o; şi a ieşit din ea o fecioară frumoasă, mai frumoasă decât celelalte; şi a început să înoate 
prin apă şi să vorbească: 

— Unde mă aflu? Unde-s surorile mele? 

— N-am luat şi celelalte portocale, a minţit el; numai una am luat-o; celelalte au rămas în pom. 
Eu sunt fecior de împărat şi ursitoarea mi-a ursit să mi te iau de nevastă şi să fii împărăteasă. A 
învelit-o în mantaua lui, a luat-o pe sus şi a adus-o aproape de palat. Acolo era o fântână şi lângă 
fântână un copac mare şi des. O urcă în copac, o ascunde între crengi şi-i spune: 

— Să şezi aici; să nu-ţi fie frică de loc, că eu o să mă reped până la curțile mele, să-ţi aduc straie 
frumoase împărăteşti, să te îmbraci, şi trăsură în care să te duc, precum se cade la o împărăteasă. Şi 
aşa o suie în copac; o pune între crengi să şadă și-i spune să nu aibă nicio grijă, căci el o să se 
întoarcă repede. O ia la picior şi intră în palat. Părinţii, când l-au văzut, mare bucurie pe capul lor, 
căci îl socoteau pierdut de mult. Le spune că a găsit-o pe Cosânzeana şi să pregătească haine şi 
trăsuri, ca să o aducă la palat. Până să pregătească toate acestea, Cosânzeana şedea sus în copac, far 
sub copac era o fântână. Se întâmplă de vine o arăpoaică de țigancă şi-şi umple cofa. Când a văzut 
fața Cosânzenei oglindându-se în apă, scoate ciutura şi spune: „Măi, aşa de frumoasă sunt eu? N-o 
să mai muncesc eu de acuma, de vreme ce ştiu că sunt aşa de frumoasă”. Și a început să joace 
împrejurul fântânii şi tot grăia: 

— Aşa de frumoasă şi eu nu ştiam! Aşa de frumoasă și eu nu ştiam! Când Cosânzeana a văzut 
toate acestea, a apucat-o râsul acolo sus în copac. Arăpoaică şi-a aruncat atunci ochii în sus şi a 
văzut-o pe Cosânzeana. 

— A, tu eşti, spune, acolo sus şi-ţi râzi de mine? Coboară repede jos! Aceea răspunde: 

— Las', nu mă pot coborî, pentru că feciorul de împărat m-a pus aici sus, ca să vină să mă ia la 
palat. 

Atunci arăpoaica îi spune: 

— Stai tu, numai, că cu, vroi nu vrei, o să te dau jos! Se repede sus în copac şi o aruncă în 
fântână. Se dezbracă apoi, se înveleşte în manta, aşa cum era Cosânzeana, şi şade sus în copac. 

N-a trecut multă vreme şi a sosit feciorul de împărat cu straiele şi cu trăsura. Se suie în copac şi 


ce să vadă? o cioară neagră. 

— Cum te-ai făcut aşa? îi spune. 

— De foc şi de durere, că ai întârziat; mă gândeam că o să mă laşi aici. 

— Şi o să te faci iar albă? 

— De bună seamă că o să mă fac albă! Ajunge numai să mă ai dragă şi să fii bun şi grijuliu cu 
mine. Atunci feciorului, de împărat i-a fost ruşine să o arate părinților; a învelit-o, a vârât-o în 
trăsură şi a dus-o la palat. Acolo, a ascuns-o într-o încăpere si a pus să i se aduci mâncare sus în 
cameră, ca să ia masa împreună cu ea; şi se îngrijea de dânsa cu multă băgare de seamă, doară s-ar 
face albă. Dar ea cum să se facă albă? Şi a căzut feciorul de împărat la mare supărare şi-şi spunea: 
„Pentru o pocitanie m-am dus eu să-mi p viaţa în joc?! Ce am să mă fac, de nu se face albă?!” 
Acolo la fântână, unde arăpoaica aruncase pe Cosânzeana, a venit o copilă să ia. Apă; şi în ciutură i- 
a intrat o broscuţă ţestoasă de aur. Scoate ciutura în sus și ce să vadă?! Vede o broscuţă de aur. 

— Măi, ce broscuţă frumoasă? O să merg la feciorul de împărat, care e aşa de supărat, să se 
Joace cu ea; şi poate îi va trece supărarea. A luat broscuţa şi a dus-o feciorului de împărat. A lăsat şi 
cofa la fântână. Cum a ajuns la palat, a căutat să-l vadă pe feciorul de împărat. Ciutura o avea 
acoperită, aşa ca să nu se vadă broscuţa. I s-a dat de ştire feciorului de împărat că o copilă vrea să-l 
vadă. A răspuns: 

— Foarte bine, să vină înăuntru! Cum a intrat copila, i-a spus: 

— Întru mulţi ani să trăieşti, măria ta! Broscuţa asta am găsit-o în fântână şi ţi-am adus-o, 
deoarece e aşa de frumoasă. Atunci broscuţa, cum l-a zărit pe feciorul de împărat, a început să joace 
şi să sară, de 1-a făcut mult haz. Feciorul de împărat i-a mulţumit frumos şi a scos din buzunar un 
pumn de galbeni şi i-a dat copilei, care a plecat. 

Feciorul de împărat rămânea toată ziulica în camera lui închis, o dezmierda, îi arunca zahăr şi a 
spus să-i aducă acolo demâncare, să ia masa şi să-şi vadă broscuţa; aşa de dragă o avea! 

Arăpoaica nu-l mai vedea de loc pe feciorul de împărat; şi i-a trimis vorbă să vină să-l vadă. S-a 
dus, aşadar, feciorul de împărat să vadă ce vrea. S-a prins de grumazul lui şi l-a îmbrățişat, a plâns 
şi i-a spus că a urgisit-o aşa de tare; abia începuse să se facă albă şi acu' iarăşi s-a înnegrii, pentru că 
a auzit că-i este dragă o broască ţestoasă. Atunci feciorul de împărat i-a spus: 

— Tu numai să te faci albă şi ai să vezi cât de dragă ai să-mi fii! Cum poate să-mi fie mai dragă 
o broască ţestoasă? Şi aşa, cu vorbele acestea a mai ogoit-o, dar zi de zi aveau certuri. 

— Să tai broasca ţestoasă să o mâncăm, şi atunci o să mă fac albă, iar de nu o tai, să mă duci 
înapoi, de unde m-ai adus. Ce să facă feciorul de împărat? încotro da, rău nimerea; s-a hotărât să 
taie broasca s-o mănânce; dar cu grea inimă a luat această hotărâre. A spus să o taie, s-o frigă şi să 
le-o aducă la masă. Acolo, cum mâncau, oasele ce rămâneau ea le arunca în foc, iar el le arunca prin 
fereastră în grădină. A doua zi, feciorul de împărat, cu inima plină de durere, s-a dus în camera lui şi 
plângea. Cum şedea acolo şi plângea, vine grădinarul şi-i spune: 

— Întru mulţi ani să trăieşti, măria ta, să vii jos în grădină să vezi o minune. A crescut de astă- 
noapte un copăcel plin de flori şi alămii. A coborât feciorul de împărat să vadă lămâiul. Îndată 
lămâiul şi-a răsfirat crengile şi toate florile şi le-a scuturat asupra lui. Feciorul de împărat a cerut 
atunci un scaun şi s-a aşezat dedesubt şi nu se mai urnea de acolo. 

Arăpoaica iarăşi a întrebat unde e feciorul de împărat. I-au spus iacă aşa şi aşa; este un lămâi plin 
de flori şi alămii, si i-a plăcut şi şade dedesubt. Mândra lui de arăpoaică nu pierde vremea; coboară 
Jos în grădină. Cum se apropie de feciorul de împărat, lămâiul îşi întoarce crengile cu ghimpii 
asupra ei, să-i scoată ochii, nu alta. A zgâriat-o pe obraz, pe mâini, vai de ea. Țipete! Iar arăpoaică: 

— Să-l scoţi din rădăcină lămâiul şi atunci mă fac albă; căci era cât pe ce să fiu albă, dar a venit 
întâmplarea cu acest lămâi şi iarăşi m-am înnegrit, de m-ara făcut ca o cioară. 

— Mândra mea, îi spune feciorul de împărat, ce vină are lămâiul? Dar în zadar: 

— Să tai lămâiul, de nu, o să fie mare nenorocire. Atunci feciorul de împărat a plecat din 
grădină, spunându-i: 

— Fă ce vrei! Eu nu mă mai amestec. Cum a plecat feciorul de împărat, aceea pune grădinarul să 


taie din rădăcină lămâiul; şi-i face crengile bucățele, bucățele; şi a spus să le arunce în drum, să vină 
lumea să le ia şi să le pună pe foc. A rămas trunchiul; l-au aruncat şi pe acela lângă fântână. A venit 
un moşneag să ia apă şi spune: 

— Nu-mi daţi acest trunchi să-l duc acasă să-mi fac focul? Din fereastră croncăneșşte arăpoaică: 

— a-l, îi spune, ia-l şi pleacă! L-a luat moşul şi s-a! dus acasă. A apucat un topor să-l despice. 
Când era să dea în lemn, aude un glas din inima lemnului, grăind: 

„Dă-ntr-un capăt, dă şi-n celălalt, dar la mijloc să nu dai! Că-s o fată aci închisă şi mă doare 
Când a auzit moşul una ca asta, a sărit până lângă perete, tremurând. Vine feciorul lui acasă şi-i 
spune: 

— Bună ziua, tată! Ce ai, de tremuri? îi lămureşte moşul tremurând: 

— Ce să am, fătul meu? Am mers la curte, mai bine nu m-aş fi dus, după apă, şi am găsit un 
trunchi şi l-am cerut şi l-am adus acasă; şi acela e doar viu şi grăieşte. 

— Măi, cum să grăiască? Lemn şi să grăiască? Nu eşti în toate minţile, dragă taică! 

— Na, haide aproape de el; ia securea şi loveşte-l încetişor şi o să vezi cum grăieşte. 

Merge feciorul său, ia securea şi dă încet în trunchi, şi numai ce aude trunchiul spunând: „Dă- 
ntr-un capăt, dă şi în celălalt, dar la mijloc să nu dai! Că-s o fată aci închisă şi mă doare!” ŞI atunci 
a dat cu securea, precum i-a spus, şi vede că de acolo, din mijlocul lemnului, saltă o fecioară 
frumoasă, care le spune: 

— Nu vă speriaţi, că norocul vostru a venit cu mine! Numai dați-mi straie să mă îmbrac, că-s 
goală. Şi să-mi luaţi mătase şi fir de aur, şi o năframă albă, să o cos la gherghef, şi să o duceți la 
feciorul de împărat şi o să vă dea mulți galbeni. Tânărul se duce de cumpără o năframă albă 
frumoasă, fir de aur şi mătase „şi i le aduce. Ea se apucă să-şi coase pe năframă toată povestea ei, 
cum s-a făcut broscuţă țestoasă, cum s-a făcut lămâi şi cum acuma se găseşte la cutare casă şi să 
vină s-o ia. A împăturit frumos năframa şi a dat-o tânărului să o dea feciorului de împărat în mână şi 
să vină înapoi să-i dea de ştire. S-a dus el deci cu năframa cea de aur la curte şi spune: 

— Unde e feciorul de împărat? Vreau să-l văd. 

I-au arătat unde-i şi s-a dus, de-i spune: 

— Să trăieşti mulți ani, măria ta, am o năframă să-ţi dau. Feciorul de împărat a luat-o, o 
desfăşoară şi ce să vadă? O scrisoare! Citeşte toată povestea Cosânzenei. 

— Şi unde e acuma aceea care ţi-a dat năframa? 

Băiatul spune: 

— La noi acasă! împăratul dă băiatului un pumn de galbeni şi-i spune: 

— Vino cu mine, să mergem. 

A mers feciorul de împărat dimpreună cu tânărul la el acasă şi a văzut-o pe Cosânzeana. Bucurie, 
plânsete; când râdeau, când plângeau. 

Într-un târziu, feciorul de împărat îi spune: 

— Mă duc să-ţi trimit haine şi să rămâi aici, până o alung pe arăpoaică; şi atunci vin să te iau. 
Feciorul de împărat plecă repede la palat; merge de-a dreptul la arăpoaică şi începe să umble în sus 
şi în jos prin cameră. Arăpoaică îi spune: 

— larăşi eşti necăjit! Ce ai iarăşi? Vai de mine, abia i am început să mă fac puţintel albă! Când te 
văd necăjit, când una, când alta, iarăşi mă fac mai rău neagră. 

— Stai numai, că de acum înainte nu te mai las în pace! Dar acu' am o judecată şi am venit 
încoace să mă gândesc, să văd ce pedeapsă să dau omului aceluia. 

— Spune-mi numai, şi o să-ți dau îndemn bun, căci tatăl meu a fost împăratul Ielelor şi ştiu să-ţi 
spun ce să faci. 

— A fost o dată un bărbat şi o femeie, spune feciorul de împărat, şi se aveau tare dragi; şi una a 
vrut să-i despartă; ce pedeapsă deci i se cuvine femeii aceleia? Şi tatăl meu a avut odată o judecată 
ca asta; şi aveam patru catâri sperioşi şi au legat-o cu mâinile de doi catâri şi cu picioarele de ceilalți 
doi şi au dat bici catârilor, de a apucat fiecare în drumul lui ducând câte o bucată din ea. 

— Atunci, găteşte-te, îi spune, ca să-ţi iei pedeapsa! 


1? 


— Ce spui?! Mă şi ameninţi! O să mă faci să înnegresc iarăşi, ca să mor de necaz! 

— Las-o mai domol! S-a isprăvit cu minciunile; numai că eu nu o să te leg de catâri, ci o să te 
înec. Şi aşa a ieşit din cameră şi a poruncit să o arunce într-un râu mare. Şi atunci însuşi a luat o 
trăsură frumoasă, aurită, şi a mers la casa săracului şi a plecat cu Cosânzeana, după ce le-a dat bani 
mulți, de i-a făcut bogaţi. Şi pe dânsa a dus-o la palat şi a doua zi s-a făcut serbare mare, şi muzici, 
şi cântări, şi veselie multă; şi a luat-o de nevastă şi aceia au trăit bine, iar noi şi mai bine. 


Balta fermecată 
poveste ateniană 


Începutul poveştii: bună seara, boieri dumneavoastră! 

A fost odată într-o vreme un împărat şi avea trei băieți; şi s-au făcut mari, de au ajuns să fie buni 
de însurat. Atunci bătrânul împărat a luat trei săgeți şi trei arcuri. A dat fiecărui băiat câte un arc şi 
câte o săgeată; şi le-a spus să meargă la locul cel mai înalt din curțile sale, şi fiecare să-şi arunce 
săgeata; şi la ce casă va cădea săgeata, fata din acea casă să o ia de nevastă. 

S-a urcat la locul cel mai înalt din curțile împărăteşti feciorul cel mai mare; dă cu săgeata şi cade 
în ograda unei curți. Acolo trăia o fată frumoasă de împărat şi o ia de nevastă. S-a suit şi cel de al 
doilea; dă cu săgeata, şi cade într-o casă frumoasă, în care era o fată frumoasă; şi o ia şi el de 
nevastă. 

Acum a mai rămas cel mai mic. Am uitat să vă spun că împăratul, încă înainte de a le da săgețile, 
a făcut deosebit de curțile sale trei palate şi le-a spus: 

— Dragii mei, să vă însurați şi să vă aşezaţi cu nevestele voastre în palatele voastre, iar când voi 
muri, acela din voi care va avea să fie împărat, să se mute în curțile mele! 

Feciorii de împărat s-au bucurat de vorbele acestea. S-a însurat, aşadar, cel mai mare, s-a însurat 
şi cel mijlociu şi a rămas cel mai mic. Dar cel mai mic tot tărăgăna mereu. Ba azi are să dea cu 
săgeata, ba mâine şi vremea trecea. Feciorii de împărat făceau deseori masă mare şi pofteau şi pe 
tatăl lor şi stăteau şi se veseleau. Şi cum stăteau într-o zi la masă, la feciorul cel mai mare, împăratul 
zice către cel mai mic: 

— Dragul meu, ai face bine să-mi împlineşti dorinţa şi să dai şi tu cu săgeata să te însori, să-ţi 
văd nevasta şi să mor cu inima împăcată. 

Atunci feciorul de împărat i-a spus: 

— Tată, nu vreau să-ţi stric inima! Mâine voi arunca şi eu cu săgeata şi unde va cădea, de acolo 
îmi voi lua și eu nevastă! 

A dat Dumnezeu de s-a făcut ziuă. Se suie la locul cel mai înalt din curţile împărăteşti. Îşi aruncă 
săgeata şi nu o lasă din ochi; şi merge ea departe, departe şi, în sfârşit, a căzut. 

Feciorul de împărat coboară, se uită încoace, se uită încolo; unde i-a căzut săgeata nu e nimic. Se 
uită să-şi afle săgeata unde e — şi ce să vadă? 

O baltă mare şi în ea, în mijlocul bălții, o broască, în gură cu o săgeată, înoată să meargă la 
cuibul ei. Feciorul de împărat nu pierde vremea, se repede înăuntru în baltă şi apucă broasca, cu 
săgeată cu tot. O ia şi merge acasă şi o aruncă într-o cameră. Dar e nenorocit şi necăjit, ce să spună 
tatălui său?! Alungă toate slugile, ca să nu afle nimic cumnatele lui şi să-şi bată joc de el, Ce-i vine 
în cap? Să meargă la vânat! Într-o zi aduce un vânat frumos, îl anină înaintea porţii şi-şi zice: „Să 
merg la tatăl meu să-i spun, numai să nu spună fraţilor mei”. 

Merge la tatăl său şi-i spune ce i s-a întâmplat. Tatăl său s-a supărat mult pentru că l-a nenorocit 
pe băiatul său cel mai bun. Vezi că pe cel mai mic îl avea cel mai drag, mai mult decât pe ceilalți 
doi. Şi-1 spune: 

— Vai, dragul meu, aşa a fost să fie voia lui Dumnezeu, să rămâi neînsurat! 

Cât a stat feciorul de împărat la tatăl său, broasca a dereticat prin casă. A ieşit din pielea de 
broască, de nu-ţi venea să-ţi crezi ochilor, şi s-a făcut o fată frumoasă de împărat. A aprins focul, a 


gătit vânatul, a întins masa şi a pus bucatele deasupra; apoi s-a vârât înapoi în pielea ei de broască şi 
s-a aşezat în colț. Feciorul de împărat vine, intră în casă şi ce să vadă?! Dereticat, gătit, masa 
întinsă! 

„Hm, zice, oare cine le face toate acestea?! Se uită încolo, se uită încoace; nu vede pe nimeni! Se 
aşază la masă, se ospătează, pune într-o farfurie o bucăţică mai bună pentru broască şi se duce. 
Când vine înapoi, a găsit casa măturată, blidele spălate, dar om? nu vede nici urmă. 

„Aa, stai, îşi zice, e ceva la mijloc ce mi se întâmplă aici în casă; mâine am să merg la vânat să 
aduc ceva salbă tăciune şi am să o atârn iarăşi la poartă; şi apoi am să mă ascund.” 

A doua zi s-a sculat şi a mers la vânat; a ucis un iepure, l-a aninat de poartă, s-a schimbat, a 
coborât scările şi a încuiat poarta pe dinafară. Mai târziu ceva, s-a întors iarăşi printr-o portiță din 
grădină şi merge în casă şi se ascunde. Dar aceea, cum a văzut că feciorul de împărat s-a dus şi l-a 
auzit încuind poarta pe dinafară, iese frumuşel din pielea ei de broască şi se face fată frumoasă de 
împărat. Feciorul de împărat o vede şi cât pe ce să se prăpădească, de frumoasă ce era. Ea însă nu l- 
a zărit, aleargă la fereastră şi bate din palme. Atunci feciorul de împărat vede o broscuţă mică, hup! 
hup! pe scări în sus. Şi cum a ajuns în faţa broaştei îşi aruncă pielea şi începe să-i ajute, căci şi ea s- 
a făcut o fată slujnică. Jupoaie iepuraşul, aprinde focul, găteşte mâncarea; şi fata de împărat îi ajută 
la pus masa. După ce broscuţa îşi isprăveşte lucrul, se vâră în piele şi se duce. Şi atunci se duce şi 
cealaltă broască mai mare în pielea ei şi se aşază în colț. 

Atunci, feciorul de împărat, încet, încetişor, cum a venit, se duce prin portiţa cea mică şi se 
întoarce prin poarta cea mare, o deschide şi se suie în sus pe scări. Intră înăuntru în casă, vede masa 
gata, se aşază, mănâncă, apoi începe să se plimbe în sus şi în jos prin casă. La urmă merge lângă 
broască, o dezmiardă şi-i spune: 

— Aa, tu ai fost să fii partea mea! Orice ai fi tu, eu nu mai iau pe alta, o dată ce ai apucat 
săgeata! Nu mai vreau să-mi caut altă nevastă. Dar tu să-mi grăieşti şi să-mi spui cine vine de-mi 
găteşte masa şi-mi deretică prin casă? 

Broasca se uită cu drag la el, dar nu-i spune nimic. 

De unde până unde, nu ştiu cum s-a auzit că săgeata lui a căzut într-o baltă şi că în, palatul lui 
ține o broască. Într-o zi, cumnatele lui i-au spus: 

— Nu-ţi aduci la noi şi nevasta, s-o vedem şi noi? 

— Eu doar nu sunt însurat, le spune feciorul de împărat, cum să-mi aduc nevasta să o vedeţi?! 

Necăjit de această întrebare, a plecat. Vine acasă, găseşte iarăşi masa gata, se aşază la masă şi 
mănâncă. Altă dată, se ascunde iarăşi şi, cum merge ea, ca să bată din palme, să vină broscuţa cea 
mică, feciorul de împărat se repede, apucă pielea de broască şi o aruncă în foc. Dar broasca aleargă 
tipând: 

— Ard, vai, ard! 

Repede apucă feciorul de împărat pielea ei din foc şi o aruncă într-un lighean de aur cu apă. Apoi 
cade la picioarele ei şi o roagă să nu mai intre în pielea ei de broască şi să nu-l mai chinuiască. 

— Nu vezi cât sufăr, îi. Spune, că nu mă pot arăta în lume ca să nu-şi bată joc de mine fraţii mei, 
în vreme ce tu eşti mai frumoasă decât cumnatele mele?! 

Atunci, fata i-a răspuns: 

— Sunt de neam împărătesc, dar Dumnezeu ne-a blestemat neamul şi ne-a scufundat împărăția 
şi, ca să putem trăi acolo în mijlocul bălții, Dumnezeu ne-a dat piele de broască. Acolo în baltă e şi 
toată averea mea, şi un vrăjitor ne-a spus că îndată ce se va găsi cineva să mă aibă dragă şi să nu 
blesteme ceasul în care m-a găsit, mă voi face iarăşi om. Şi acuma, deci, când te-am văzut că într- 
adevăr mă iubeşti, am să te fac fericit şi cumnatele tale or să rămână de râsul lor. 

Băiatul era să înnebunească de bucurie. Iar ea i-a spus să arunce pielea ei într-un izvor, ca să se 
prefacă în rouă. 

A făcut cum i-a spus. Şi s-au înţeles să rămână aşa o bucată de vreme şi să nu spună nimănui 
NIMIC. 

Într-o zi, când era ziua împăratului celui bătrân, fratele cel mai mare face masă mare şi cheamă 


pe toți la masă. Şi-și bat joc de cel mai mic şi-i spun: 

— Nu vii şi tu cu nevastă-ta, s-o vedem, să stăm de vorbă, ca să ne mai treacă vremea?! 

Şi el pleacă şi merge acasă foarte amărât. Nevasta îl întreabă: 

— Ce ai, de eşti amărât? 

— Ce să am!? Fratele meu mai mare dă o masă, pentru că e ziua tatălui meu, şi, ca să-şi bată joc 
de mine, mi-au spus şi mie să vin cu nevasta mea. 

— Bine, spune ea, dacă vrei, mergem! Şi în loc să-şi bată joc de noi, ne vom bate noi joc de ei! 
Haide, du-te la balta ceea, de unde m-ai luat, şi să strigi: „Oaac, oaac! „Şi după aceea ai să auzi: 
„Pi-chi-chi, pi-chi-chi!”. Iar tu să spui: „M-a trimis Florica, fata, voastră, ca să-mi dați vergeaua cea 
de aur, ce-o ţineţi în colțişor, şi una de argint, şi să-mi mai daţi un ou de. Gâscă şi două de găină”. Şi 
să le iei toate şi să vii înapoi. 

Şi băiatul, bietul de el, a făcut tot ce i-a spus. A mers la baltă, a strigat, precum i-a spus nevasta, 
i-au dat cele două vergele şi trei ouă şi a venit acasă. Atunci ea l-a întrebat când are să fie masa la 
fratele lui şi el repede i-a spus. 

A doua zi, când avea să fie masa, dă o dată cu vergeaua cea de aur şi deodată vin trei slujnice, dă 
de două ori, şi a ieşit iarăşi o slujnică cu un coş mare plin de straie de aur, femeiești şi bărbăteşti, 
bătute cu diamante şi mărgăritare. S-a îmbrăcat şi; s-a împodobit ea şi s-a îmbrăcat şi el, cu mantii 
de aur, cu podoabe şi — blănuri scumpe şi tot cu straie totului tot de aur. Apoi a dat unor argați 
vergeaua cea de argint şi au mers, de au dat cu ea de pietrele drumului şi de îndată s-a ivit un rădvan 
frumos de aur cu patru cai albi, şi s-au oprit la scară. Când loveau cu copitele de caldarâm, scăpărau 
numai scântei. 

Cumnatele ei intrau, ieşeau, râdeau: „Ha! Ha! Oare când are să vină broasca?!” Şi cum râdeau 
ha-ha-ha, zăresc un rădvan frumos cu vizitii îmbrăcaţi în aur, cu patru cai oprindu-se la poartă. Se 
uită curioase cine se va da jos din rădvan. Se uită şi văd cum vizitiii se dau jos şi iau de mână. O 
fată frumoasă, de-i ajută să se dea jos din rădvan. Se dă jos de dinapoi şi feciorul de împărat. 
Aleargă ceilalţi doi feciori de împărat şi-şi aduc în casă cumnata. Aceea Vine, sărută mâna socrului, 
socrul o îmbrățișează şi o sărută. Ea îi dă oul cel de gâscă, dă mâna cu un cumnat şi-i dă un ou de 
găină, dă mâna cu celălalt cumnat şi-i dă celălalt ou. Şi ei încep să râdă: 

— Halal, ce bucurie de daruri ne-a adus! Ouă de găină! 

Dar ea nu spune nimic, ci numai se face a zâmbi. Apoi a spus socrului să spargă oul. Când colo, 
ce să vadă?! înăuntru o coroană împărătească frumoasă, cu totului tot de diamant. Ea singură cu 
mâna ei o ia şi i-o pune socrului ei pe cap. Sparg şi celelalte două ouă şi iau dinăuntru două 
ceasornice cu lanţuri scumpe de diamant. Atunci ei spun: 

— Ziua de azi să ne fie şi nouă de nuntă! 

Şi s-au făcut cântări şi veselie mare. Chiar în ziua ceea s-a făcut nunta, şi au scos din baltă toată 
zestrea Floricăi şi au trăit bine şi noi şi mai bine. 


Aventurile lui Cuculili 
poveste ateniană 


Era odată un băiat poreclit Cuculili, deoarece de mic el spunea tuturor păsărilor din hârtie, pe 
care i le făcea taică-său, numai” cuc”. Se ruga de el:” Mai fă-mi, tată, un cuc”, în loc să-i fi spus:” 
Mai fă-mi, tată, o pasăre!” Bietul copil îşi pierdu într-o bună zi ambii părinți într-un naufragiu. Trist 
şi singur o porni pe malul mării, căci, am uitat să vă spun, locuia într-un port. Văzu o barcă părăsită 
şi dintr-un salt se pomeni în ea. Într-o clipă se trezi în larg. Se porni să sufle un vânt neaşteptat, 
încât Cuculili abia mai răzbătea să stăpânească barca. Se lupta zadarnic cu vântul şi zadarnic voia să 
tragă spre mal, căci se auzi un pocnet! Barca se frânse în două, căci se izbise de o stâncă, şi Cuculili 
se prinsese de ea, scăpând ca prin minune să nu fie înghiţit de valurile care se ridicau din ce în ce 
mai mari şi mai puternice. De groază, părea mai încremenit decât stânca de care se agăţase. Strigă 


el” ajutor”, dar degeaba. Până la mal era distanță mare, iar pe furtuna care se stârnise, nicio barcă nu 
se mai vedea pe mare. Frigul şi spaima îi făcuseră poftă de mâncare. Îşi aminti din şcoală că pe 
stânci stăteau lipite scoici. Se uită în jurul lui şi văzu lipite o mulțime. Cu grijă să nu alunece, 
întinse mâna spre câteva din ele şi reuşi să le desprindă; în vreo două, trei găsi perle. Neştiindu-le 
prețul, se lăsă încântat de strălucirea şi forma lor şi le băgă în buzunar. Tocmai când era mai atent să 
nu alunece, vrând să desprindă altă scoică de pe stâncă, se simţi tras cu putere de picioare şi zdup! 
parcă o forță nevăzută îl cufundă în adâncul mării. 

Dar până să-şi vină în fire din călătoria aceea pe sub apă, se pomeni într-o sală mare, în fundul 
căreia, pe un tron de cristal încrustat în corali şi bătut în pietre preţioase, se afla o preafrumoasă şi 
încântătoare ființă, cu ochii ca smaraldul şi părul ca aurul. Cu o voce blândă, ea îl întrebă: 

— Ce pedeapsă crezi că ai merita din partea reginei mării pentru îndrăzneala de a-i fi devorat 
atâtea supuse, pe lângă faptul că ai luat fără îngăduință şi câteva din neprețuitele perle, menite să-mi 
împodobească coroana şi nicidecum să stea înăbuşite în buzunarele tale? 

— Dar n-am ştiut că fac rău mâncând câteva scoici, încercă băiatul să se dezvinovăţească. 
Dincolo, pe uscat, ăsta nu e un păcat! 

— Cunosc obiceiurile oamenilor, dar puterea mea se întinde numai în acest ținut al mării şi nu 
poate răzbi până acolo pe uscat. Totuşi, pe cine reuşesc să prind şi să-l cufund în regatul meu, nu-l 
las nepedepsit, încheie regina mării. 

— Şi cum mă vei pedepsi? întrebă speriat Cuculili. 

— Mai întâi bea din această licoare, ca să fii ferit de pericolul de a te îneca. Apoi, şapte zile în şir 
vei colinda pe fundul mării, şi tot ce ţi se va părea mai scump îmi vei aduce aici. Dacă ceea ce vei 
aduce tu în şapte zile va valora întocmai paguba făcută de tine, vei fi liber să te întorci pe uscat în 
lumea ta! spuse regina mării şi-l lăsă în seama uneia dintre supusele ei de încredere. 

Băiatul bău licoarea oferită şi trecu să împlinească cele cerute de regina mării. Din câte naufragii 
avuseseră loc pe mare, Cuculili era convins că avea să găsească destule lucruri de preţ ca s-o 
mulțumească pe regină şi să se poată întoarce curând liniştit acasă. Dar până una, alta, de cum ieşi 
din sala aceea şi se trezi în nemărginirea de pe fundul mării, ochii îi fură încântați de imensitatea de 
plante şi vietăţi curioase care îi apăreau în cale, în tot felul de forme şi culori. Şi ar fi rătăcit multă 
vreme admirându-le, dacă nu şi-ar fi amintit pricina pentru care se afla acolo. Uitându-se mai atent, 
descoperi o lădiţă. Voi s-o ridice; era grea. Încordându-se, o ridică şi o puse pe umăr. Era convins că 
în lădiță se aflau giuvaieruri de mare valoare şi că regina, când avea să le vadă, îl va lăsa să plece 
din prima zi. Nu mai putea de fericire şi nerăbdare să ajungă în sala tronului şi să i-o înmâneze. Dar 
când s-o desfacă regina, spre uimirea tuturor, convinşi ca şi Cuculili că acolo sunt pietre nestemate, 
în lădiță nu erau decât o sumedenie de cutii de tinichea, una lângă alta. 

— Ce mai e şi asta?! exclamă furioasă regina mării, căci nimeni nu-i mai adusese aşa ceva până 
atunci. 

Ruşinat, băiatul ceru voie să se întoarcă pe fundul mării să mai caute, doar-doar o să găsească 
ceva de preţ, căci şi el crezuse că acolo erau pietre scumpe şi, când colo... tinichea curată... 

— Sunt cutii de marmeladă, regină, îndrăzni să răspundă o supusă a ei. 

— Vreau să le desfaceți, dădu poruncă regina mării. 

Şi două din supusele ei se străduiră să le desfacă, dar nu reuşiră, căci nu mai văzuseră aşa ceva 
niciodată. Cuculili se grăbi el să le desfacă. Apoi, îi dădu reginei să guste, spunându-i că înăuntru 
era ceva dulce, de mâncare. Regina se arătă încântată de gust, dar mai ales de miresmele fructelor 
din care era făcută dulceaţa, miresme pe care nu le mai simţise niciodată. Le oferi şi celorlalte. Şi 
toate, în cor: 

— Ce gust dulce, minunat, ce miros! 

Şi, de unde Cuculili credea că nemulțumirea reginei i-ar fi putut înăspri pedeapsa, o văzu fericită 
şi nespus de bucuroasă de ceea ce găsise el pe fundul mării. 

— Bucuria pe care ne-ai făcut-o, spuse regina mării, e mai mare decât dacă-mi aduceai o lădiță 
cu giuvaieruri, căci lucruri de preț am găsit destule, dar asemenea bunătăţi n-am avut niciodată 


prilejul să gustăm. De aceea te iertăm şi te lăsăm să te duci înapoi pe pământ, în lumea ta. 

În culmea bucuriei, băiatul ieşi din sală şi, cum ştia să înoate, fiind născut şi crescut într-un oraş 
de lângă mare, străbătu mai bine de jumătate de drum către suprafață, când un peşte mare îl plesni 
cu coada. Speriat, nu ştiu ce să facă, deoarece peştele îi dădea târcoale. Dar, spaima lui nu dură 
mult, căci apăru un scafandru. ÎI ridică la suprafaţă aproape leşinat de frică, aducându-l pe vasul de 
pe care se scufundase în mare. Băiatul îi mulțumi când ajunse pe vapor şi se arătă încântat să afle că 
se întorceau toți dintr-o lungă călătorie pe mare, chiar în portul de unde era el. 

Întrebat de marinari cum de se afla la o adâncime atât de mare, el le povesti toate prin câte 
trecuse. Dacă ei l-au crezut sau nu, nu se ştie, dar e sigur că povestea lui le-a plăcut, şi nici nu şi-au 
dat seama cum a trecut timpul şi au ajuns în port. 


Basm popular georgian 
poveste georgiană 


O fi sau nu adevărat, e greu de spus, dar cum vorbele ajung departe, am aflat că demult, tare 
demult, trăia un împărat, care avea doi fii. Când au ajuns ei flăcăi în putere, împăratul îi chemă la el 
şi le grăi astfel: 

— Copiii mei, v-am chemat să stăm de vorbă, simt că puterile mă părăsesc şi nu mai pot cârmui 
împărăția. Doresc ca dintre voi să-l aleg ca urmaş la tron pe cel ce merită mai mult şi pentru asta vă 
trimit la prietenul meu, împăratul Verde, să vă pun la încercare mintea şi puterea. M-am îngrijit să 
fiţi sănătoşi, apoi, v-am învăţat să mânuiţi armele şi voi sunteți viteji din fire. În al treilea rând, v- 
am învăţat să nu ştiţi ce-i teama şi să rezistaţi la toate greutățile omeneşti, v-am învăţat să vă iubiţi 
unul pe celălalt, să nu cunoaşteţi invidia şi să vă ajutaţi la nevoie, să fiți cinstiți şi să trăiţi în bună 
pace cu toții. 

Apoi, împăratul grăi fiului mai mare: 

— Abesalom, îți înmânez un plic înăuntrul căruia se află o scrisoare către împăratul Verde, la 
curtea căruia veți rămâne câtva timp. Mergeţi cu bine, fiii mei, mai spuse. 

Fiii împăratului începură de îndată pregătirile pentru drum. Şi o porniră. Merseră ei ce merseră şi 
apoi făcură popas într-un loc minunat, pe unde şerpuia un izvor ce părea că murmură un cântec 
duios. Abesalom îşi spălă faţa cu apă rece şi în timpul acesta observă la suprafaţa apei un pui de 
vultur care abia mai respira. Îl scoase imediat, îl puse în sân şi-l încălzi şi după ce acesta-şi reveni îl 
lăsă să-şi ia zborul. 

— Zboară, vulture, la mama ta, îi spuse. 

Puiul de vultur, în semn de mulțumire, se roti de câteva ori deasupra capului lui Abesalom. 

Murman, cel de-al doilea fiu al împăratului, dormea în acest timp, aşa că nu văzuse nimic din 
cele petrecute. Gândurile îi zburau mereu la scrisoarea dată de tatăl lor. 

— Abesalom, tu ştii ce vom face la împăratul Verde? îşi întrebă curios fratele. 

— Nu ştiu, vom vedea, răspunse liniştit Abesalom. Dar Murman se gândea să fure scrisoarea şi 
nu ştia cum s-o facă. În cele din urmă izbuti, o deschise cu înfrigurare şi o citi. 

„Prea înălțate împărate. 

Aşa după cum ne-am înţeles, ti-i trimit pe cei doi fii ai mei şi tu ştii ce ai de făcut. Pune-i să 
muncească, pune-i la încercare şi dă-mi de ştire asta tot printr-o scrisoare. A venit vremea să 
părăsesc cârmuirea împărăției, căci am îmbătrânit şi din doi trebuie să aleg urmaş la cârmă pe cei 
care merită. Şi acum, iubite împărate, de la tine rămas bun am să-mi iau, dar nu înainte de aţi fi adus 
prinosul mulțumirii mele pentru ce vei face de acum înainte, pentru că inima mea ştie că multe vei 
mai face pentru prietenul tău, împăratul Negru”. 

Murman puse iute scrisoarea la locul ei şi acum, când ştia despre ce era vorba, îşi continuă 
drumul liniştit alături de fratele său. Îl chinuia însă gândul că nu procedase cinstit. Deschisese o 
scrisoare care nu era pentru el. Ajunseră cu bine la împăratul Verde, care le făcu o frumoasă primire. 


— Bine aţi venit, fu ai împăratului Negru, Azi vă odihniti, iar de mâine începem lucrul. Am 
nevoie de ajutorul vostru. 

A doua zi de dimineaţă, unul din ajutoarele împăratului îi conduse pe amândoi frații la câmp, 
unde trebuiau să sape gropi pentru plantat pomi. Fiecare trebuia să facă o sută de gropi, ceea ce era 
prea mult, dar Abesalom nu spuse nimic şi se puse de îndată pe treabă. Murman, în schimb, începu 
să se văicărească: 

— Dar împăratul ăsta îşi închipuie că noi suntem slugi? Eu unul nu vreau să muncesc. 

— Nu, Murman, te rog, o să-ţi ajut şi eu, dă-i drumul! 

Abesalom, după ce-şi săpă portia lui, o lucră şi pe cea a fratelui său şi aşa până ce le termină pe 
toate. Ajutorul împăratului, care urmărea în taină, văzuse cele petrecute şi spusese totul împăratului. 

A doua zi, împăratul îi chemă pe amândoi frații şi le spuse: 

— Asupra oraşului nostru s-a abătut o mare nenorocire: s-a trezit şarpele uriaş, care păzeşte 
izvorul de apă. Doi ani doarme şi un an stă treaz şi pretinde în fiecare săptămână câte o fecioară 
frumoasă. Dacă aceasta nu-i este dată, nu ne mai lasă să luăm apă şi atunci oamenii mor de sete. Am 
şi eu o fată de măritat, pe care am să v-o arăt acum. Cel care răpune şarpele uriaş o va primi de 
soție. 

La un semn al împăratului, apăru o fată neasemuit de frumoasă, iar Abesalom se îndrăgosti pe 
loc. La fel se întâmplă şi cu Murman. Înflăcăraţi, porniră spre locurile unde şarpele uriaş păzea 
izvorul. Drumul era lung, uscat, cu mult nisip. Înaintau greu, fiecare avea cu sine un burduf cu apă. 
O picătură de apă valora foarte mult în acel ținut secetos. La un moment dat, drumul le fu tăiat de o 
bătrânică neputincioasă care le ceru apă. 

— Vă rog. Daţi-mi puțină apă, nu mai pot răbda! 

— Du-te de aici, bătrânico, nu sta în drum, n-avem apă pentru tine, răspunse morocănos 
Murman. 

— Cum, spuse Abesalom, de ce vorbeşti astfel?! 

Şi dădu bătrânei să bea din burduful lui. După ce bău, bătrânica mulţumi şi spuse: 

— [a acest inel, când te vei afla la o cumpănă grea, el îţi va veni în ajutor. 

ÎI scoase din deget şi-l strecură pe inelarul lui Abesalom. 

În timpul acesta, Murman mergea înainte, fără să fi văzut nimic din cele petrecute. Bătrânica 
dispăru. Abesalom şi Murman ajunseră la izvor. Şarpele uriaş nu se vedea nicăieri, iar ei nu ştiau 
unde să-l caute. Abesalom îşi aminti de inel şi-i ceru ajutorul: 

— Aici sunt, stăpâne, auzi vocea subțire a unui pitic. Porunceşte, stăpâne! 

Abesalom îl privea uimit. 

— Trebuie să omorâm un şarpe uriaş şi nici măcar nu ştim unde e. 

— O, stăpâne, corpul lui e îngropat în nisip. Şarpele nu poate fi răpus decât prin foc. Tu îi vei 
tăia capul cu sabia asta fermecată pe care ţi-o dau, iar eu îi voi da foc. Ţine! 

În timpul acesta, Murman stătea la umbră şi se odihnea. La strigătul lui Abesalom, sosi iute. 

— Murman, scoate sabia, trebuie să răpunem uriaşul. Cu ajutorul inelului, îi vom putea salva pe 
oameni. 

Murman îşi dădu seama despre ce era vorba şi-şi puse în gând să fure cu orice preț inelul cel 
fermecat. 

Odată lupta începută, şarpele se zbătea disperat şi stârni nori de praf. Mirosul sângelui 
animalului rănit îl făcu pe Abesalom să leşine. Văzându-l întins pe jos, Murman se repezi şi-i reteză 
degetul în care strălucea inelul fermecat. Acum, inelul asculta de poruncile lui. Prima lui poruncă a 
fost aceea ca Abesalom să dispară cu totul. A doua, ca şarpele să fie ucis. Atunci, piticul dădu foc 
şarpelui şi imediat după moartea acestuia a început să țâşnească apa cristalină a izvorului. Cât ai 
clipi din ochi, împăratul Verde şi supuşii săi se 1viră la fața locului. Prima întrebare a împăratului fu: 

— Unde e fratele tău cel mare? 

— Fratele meu?! Cred că a rămas undeva pe drum. 

— Să trăiască Murman! Să trăiască salvatorul nostru, striga mulțimea. 


Cu toate acestea, împăratul era tare îngrijorat de soarta lui Abesalom şi făcu semn unuia din 
ajutoarele sale să meargă să-l caute. 

Murman fu primit cu mare pompă la palat, dar împăratul era posomorât, căci cei trimişi în 
căutarea lui Abesalom, se întorseseră fără a-l fi găsit. Îi era greu să-i scrie împăratului Negru, de 
dispariția fiului său, la fel de greu îi era să anunţe fetei căsătoria cu Murman, ca răsplată pentru 
uciderea şarpelui uriaş. 

Tânăra prinţesă, auzind aceasta, se întristă adânc şi spuse împăratului: 

— Mie-mi era drag Abesalom, dar dacă îmi porunceşti aşa, atunci... 

— Oh, fiica mea, nu-ţi poruncesc, dar mi-am dat cuvântul şi n-am de ales. 

Fata plecă uşor capul, în semn de supărare şi se despărţi de împărat. 

În acest răstimp, Abesalom se trezi într-o pădure şi după durerea de la deget îşi dădu seama de 
cele petrecute. Dar nu de durere, ci zdrobit de josnicia fratelui său porni întins spre palatul 
împărătesc, spre a dezvălui adevărul asupra celor întâmplate. Odată ajuns, zile şi nopţi în şir încercă 
să se întâlnească cu tânăra prinţesă. Într-una din nopţi, văzând geamul luminat, deschise fereastra şi 
pătrunse înăuntru. Surpriza fetei fu mare dar şi mai mare bucuria ei. 

— Preafrumoasă prințesă! îți port o mare dragoste, dar acum, când totul s-a terminat, n-aş vrea 
să schimb nimic, ci te-aş ruga să mă ajuţi să ajung la tatăl meu, să-i povestesc totul, ca să mă 
sfătuiască el ce trebuie să fac. 

Apoi, povesti prințesei pe îndelete, până în zori de zi, firul adevărat al întâmplărilor. 

— Cum?! Tu eşti cel care a omorât şarpele uriaş? Tu eşti cel căruia îi dăruiesc inima mea, spuse 
fata. 

Pe neaşteptate, împăratul Verde li se înfățişă plin de bucurie. 

— Mă iertaţi, copiii mei, dar v-am ascultat şi fericirea mea nu cunoaşte margini văzând că 
Abesalom trăieşte. Pe Murman, eu nu am dreptul să-l pedepsesc, de aceea, vă trimit pe amândoi 
acasă, cu oamenii mei, iar prietenul meu, împăratul Negru va hotărî soarta fiului său. 

Împăratul Verde scrise împăratului Negru o scrisoare care glăsuia astfel: „Prietene drag, m-ai 
rugat să-ţi spun cine merită tronul împărăției. Îl merită numai Abesalom. Despre Murman, părerea 
mea e că-i leneş şi crud. Pedeapsa pe care i-o vei da, e numai treaba ta. Îţi încredințez pe fata mea 
şi-ţi doresc multă fericire şi viață lungă. Cu dragoste, împăratul Verde”. 

Se spune că Murman a fost pedepsit foarte aspru. A fost dat afară din ţara sa şi până astăzi umblă 
cutreierând meleaguri străine şi cu dorința nestinsă de a se întoarce acasă. Dar, în zadar, greşeala pe 
care o făcuse nu-i putea fi iertată niciodată. 


Copacul grăitor 
poveste georgiană 


A fost odată o regină, frumoasă ce-i drept, dar tare avară. Strânsese în palatul ei tot ce era mai rar 
pe lume şi mai de preţ. Dar într-o bună zi, un prinț străin, care venise anume ca să admire colecția 
rară a reginei, îi spuse cu un aer trufaş: 

— Aveţi atâtea minunăţii, regină, v-ar lipsi o singură raritate... 

— Care anume? întrebă curioasă şi oarecum jignită regina. 

— Copacul grăitor. 

— Copacul grăitor? Există aşa ceva? 

— Desigur. Şi atunci n-ar mai lipsi nimic, într-adevăr, din palatul acesta. 

— Şi cine l-ar putea aduce? întrebă regina. 

— Numai Domnia ta. 

— Şi cum l-aş putea recunoaște? 

— Din câte ştiu, copacul spune cui vrea el următoarele cuvinte:” Tare-i amarnic să aştepţi 
zadarnic.” 


Regina îl ascultă pe prinţ şi, cum pe lângă faptul că era frumoasă, mai era şi deosebit de vitează, 
atât de vitează, încât până atunci nici nu se gândise că ar avea nevoie de vreun sprijin în domnie şi 
de aceea nici nu se măritase, se gândi s-o pornească la drum chiar a doua zi. 

Prinţul se oferi s-o însoţească el până în pădurea unde ştia că este acel copac fermecat pe care 
nimeni nu fusese în stare să-l ia vreodată. 

Dis-de-dimineaţă regina a pornit-o la drum îmbrăcată în straie bărbăteşti. Prinţul a lăsat-o pe 
regină în pădurea cu pricina şi acum rămânea ca ea singură să ghicească ce copac anume, din câți 
erau în pădure, avea şi grai. Şi a colindat regina în lung şi în lat pădurea, până când, obosită, a 
descălecat şi s-a aşezat sub unul dintre copaci. Dar, când să ațipească, i s-a părut că aude un glas:” 
Tare-i amarnic să aştepţi zadarnic.” Deschide ochii şi aşteaptă să se convingă de faptul că nu este 
VIS, ci că e aievea şi din nou auzi desluşit un glas de voinic:” Tare-i amarnic să aştepţi zadarnic.” 

Nu mai încăpea îndoială, copacul grăitor era chiar cel lângă care se aşezase ea. Întinse o mână, 
ca o mângâiere, pe trunchiul lui şi copacul îi vorbi: 

— Cum de te-ai încumetat, regină, să vii până aici? Ai venit oare ca să mă salvezi? 

— Am venit să te tai şi să te iau cu mine, în grădina palatului meu. 

— Doar n-am aşteptat atâta timp ca să vii, să-mi tai viaţa. Şi nici tu n-ai făcut atâta cale ca să-mi 
faci răul asta! Ar însemna că eşti mai rea decât vrăjitoarea care m-a transformat în copac. 

— Dar nu eşti copacul grăitor? îl întrebă regina nedumerită. 

— Acum sunt copac, dar înainte de a fi fermecat eram un tânăr frumos, fiu de rege. Redă-mi 
viața şi-ţi voi fi credincios până în ultima mea clipă. 

— Dar cum de te-ai prefăcut în copac? 

— Într-o bună zi, la vânătoare, m-am rătăcit de ceilalţi de la curte şi când să-mi potolesc setea, 
bând dintr-un pârâiaş, pe loc m-am prefăcut într-un copac şi de atunci nimeni n-a mai ştiut de mine. 

— Şi cum poți fi desfăcut de această vrajă? 

— În primul rând, trebuie să-mi juri că-mi vei fi soţie şi apoi te învăţ eu ce să faci. 

— Jur, îi răspunse regina, parcă şi ea fermecată de cele ce auzea. 

— Ei bine, atunci ascultă: în scorbură găseşti spada mea. O iei iute, o ascunzi în frunzişul acela, 
unde te vei ascunde şi tu. Apoi ştiu că ai la tine merinde, le păstrezi ca să le arunci celor trei dulăi 
fioroşi cu care va veni cât de curând vrăjitoarea ca să mă păzească. În fiecare seară, când se 
întunecă, vine la mine şi mă întreabă dacă vreau s-o iau de soție pe fata ei şi eu rămân lemn în faţa 
dorinţei ei şi ea mă întreabă iar, până o fură somnul. Vei vedea cu ochii tăi în noaptea asta. Când ea 
va dormi, dintr-o mişcare, le dai dulăilor toate merindele tale şi cu spada îi retezi capul. Dacă ai 
noroc să izbuteşti dintr-o dată, sunt salvat, dacă nu, eşti şi tu pierdută. 

Regina l-a ascultat cu luare-aminte, a tras spada din scorbură, s-a pitit iute în frunziş şi a stat la 
pândă, în aşteptarea vrăjitoarei. 

N-a trecut mult şi vrăjitoarea a venit, urmată de trei dulăi fioroşi. S-a aşezat în fața copacului şi l- 
a întrebat: 

— Vrei s-o iei de soţie pe fata mea? Şi copacul i-a răspuns: 

— Rămân de lemn, cum ai hotărât tu... 

Şi vrăjitoarea iar a întrebat şi copacul iar i-a răspuns, până când, zdrobită de oboseală, păzită de 
dulăii cei răi, vrăjitoarea s-a ghemuit la picioarele copacului grăitor şi a căzut într-un somn adânc. 

Să le arunce dulăilor hrană şi să-i taie capul vrăjitoarei, pentru regina cea vitează a însemnat o 
singură mişcare. În clipa următoare, din copacul grăitor a apărut un tânăr chipeș şi frumos, încât 
regina nu s-a căit că i s-a făgăduit de soție înainte de a-l vedea. S-au suit amândoi pe cal şi pe-aici 
ţi-e drumul. Înfometaţi, dulăii au sărit asupra vrăjitoarei fără putere şi ce n-a făcut regina au 
terminat ei, nemailăsând nicio urmă... 

În loc de copac gânditor, regina a fost bucuroasă să se întoarcă acasă cu un fiu de rege, salvat de 
ea din vraja zgripțuroaicei. 

A doua zi, când regele a văzut-o pe regină în straie femeieşti, împodobită ca o adevărată regină, 
n-a ştiut cum s-o mai laude, iar toți curtenii, care îşi doreau de mult un rege la tron, s-au arătat 


nespus de mulțumiți de alegerea făcută, pregătind nuntă mare, care a durat trei zile şi trei nopţi, ca 
în poveste... 


Tăietorul de lemne 
poveste georgiană 


Într-o ţară cu cer albastru, cu ape limpezi precum cristalul, cu păduri dese de abanos, trăia un 
tăietor de lemne. Avea o căsuţă în pădure şi o droaie de copii. Din zori şi până-n noapte muncea. 
Era însă foarte fericit şi abia aştepta să se întoarcă de la lucru, să-şi poată vedea copiii. 

În ziua aceea muncise mai mult ca de obicei. Mort de oboseală, merse la râu, îşi spălă faţa, dar 
într-un moment de neatenţie toporişca îi căzu în apă. Tăietorul se aşeză pe mal şi începu să plângă. 
Durerea lui era atât de sfâşietoare încât şi pietrele plângeau de mila lui. 

— Omule, ce-i cu tine, de ce plângi aşa de amarnic? îl întrebă Zâna Pădurii. 

— Ce să fie, frumoasă zână, mi-am pierdut toporişca. Nu ştiu să înot şi nu pot s-o caut. 

— N-ai nicio grijă, ţi-o aduc eu imediat, îi spuse zâna şi dispăru în apă. 

Nu peste multă vreme zâna ieşi la suprafață şi-i aduse un topor de aur, care strălucea de-ţi lua 
ochii. 

— Nu, frumoasă zână, asta nu-i toporişca mea, spuse supărat tăietorul de lemne. 

Zâna intră din nou în apă şi scoase de data asta o toporişcă de argint. 

— Asta ea ta? 

— Nu, frumoasă zână, răspunse şi mai repede tăietorul. 

Zâna intră pentru a treia oară în apă şi ieşi aducând un topor de bronz. 

— Nici asta nu-i toporişca ta? 

— Nu, Zâna Pădurii, pe-a mea nu cred s-o mai găsim. 

Şi începu să plângă şi mai amarnic. 

Zâna intră, pentru a patra oară în apă şi, când ieşi, în mână ţinea toporişca tăietorului de lemne. 
Bucuria acestuia nu cunoştea margini. 

— O, Zâna Pădurilor, îți mulțumesc mult că mi-ai găsit toporişca. Mă duc repede să-mi continui 
lucrul. Am pierdut prea mult timp. Îşi puse iute toporişca la brâu şi dădu să plece. 

— Stai, omule, nu te grăbi aşa! Vreau să-ți dăruiesc ceva: toporul de aur, pe cel de argint şi pe 
cel de bronz, le meriți, pentru cinstea ta! 

Zâna dispăru atât de iute, că tăietorul de lemne nici n-avu timp să-i mulţumească. 

O porni fericit prin pădure. La un moment dat se întâlni cu alt tăietor de lemne. 

— Dar de unde ai toporiştile acestea atât de frumoase? îl întrebă uimit celălalt. 

Îi povesti întocmai cele întâmplate. Apoi se despărţiră şi-şi văzură fiecare de drum. Dar cel de al 
doilea tăietor de lemne alergă la râu şi-şi aruncă toporişca în apă, după care începu să plângă cu 
lacrimi de crocodil. Nu după multe vreme apăru şi Zâna Pădurii. 

— Ce ai, omule, de ce plângi? 

— O, Zâna Pădurii, mi-am pierdut toporul în apă şi nu ştiu să înot! 

Zâna intră repede în apă şi peste puţină vreme reveni cu un topor de aur în mână. 

— O frumoasă zână, ăsta e toporul meu, îți mulțumesc mult. 

Zâna se înfurie peste măsură. Aruncă în apă toporul de aur şi-i spuse: 

— Eşti mincinos şi necinstit, omule. Du-te şi caută-ţi singur toporul: cel pe care singur, cu mâna 
ta, l-ai aruncat în apă şi ține minte omule, şi spune şi celorlalți: pentru un om, în viață, cinstea e mai 
presus decât aurul. 


Pasărea albă 
poveste georgiană 


Adeseori mă gândesc cine a făcut pământul, pietrele, pădurile, râurile... Sunt însă sigură că 
Soarele este tatăl tuturor. Săracul de el, câte griji n-a avut şi mai are el! 

Dacă mă gândesc bine, Pământul e ca o masă acoperită cu o față curată verde, mereu înnoită şi 
primenită. Pe Pământ sunt aşezate pietre, bolovani, ca nişte scaune. Prin mijloc, trece un râu mare, 
plin de peşti mici şi mari, de toate culorile. Dar cine ia loc la masa întinsă? Păsările şi animalele 
pădurii. lau parte şi brazii, cu conurile lor strălucitoare. 

Pe malul apei se adună toate neamurile de păsări, şi mari şi mici, vesele şi triste, păsări 
singuratice... căci există şi dintr-astea! Aşa, singurică, stătea o pasăre albă. Nemişcată. A întins 
ciocul numai când prin faţa ei a trecut un melc mititel, de culoarea pământului, care abia se mişca. 

— Hei, melcule, unde te duci aşa târâş-grăpiş? a strigat pasărea. 

— Unde să mă duc? Unde oi vedea şi eu cu ochii! Cum Soarele s-a dus, acum mă simt în apele 
mele. 

— Cum poţi să spui asta? Toată lumea se bucură când apare Soarele, iar tu fugi de el. Ia te uită 
ce vorbă nesăbuită! 

— Nici până azi n-ai aflat că mama mea este Ploaia? Ea mă spală, mă îngrijește. În schimb, 
Soarele e tare departe de mine. Tu cel puțin poți să zbori şi să-l vezi mai de-aproape. Eu sunt aşa de 
mic şi pe deasupra mai trebuie să car în spinare şi toată căsuţa mea. Fiindcă veni vorba, ştii cine e 
bunicuţa mea? Luna argintie! De-aceea e argintie şi dâra pe care o las când ies la plimbare 
noaptea... Cineva mi-a spus că Soarele mi-ar fi un unchi mai îndepărtat, dar cine să mai ştie!... Tot 
ce ştiu e că într-o zi am scos capul din căsuţă şi am vrut să mă uit la Soare. Puțin a lipsit să nu pier 
cu totul de dogoarea lui, să mă prăjesc de viu. Aşa că de atunci nici că mă mai interesează acest 
uriaş. 

Aşa grăi melcul şi apoi îşi văzu de drum. Nici mai repede şi nici mai încet ca până atunci. 

Din urmă se auzi glasul păsării albe, care-l mai strigă: 

— Ei, melcule, dar unde-ai plecat aşa grăbit? Vreau să-ți dăruiesc ceva. Zicând asta, puse iute în 
fața melcului o gărgăriță. 

— Mulţumesc, dar nu-mi trebuie, zise melcul. Şi până să-şi termine vorba gărgărița zbura 
fericită spre înaltul cerului. „Dacă-i aşa, mâine o să fie iar vreme frumoasă şi iarăşi ai să te bucuri, 
pasăre albă şi bună”, mai zise melcul, înainte de a se ascunde în căsuţa albă. 

În liniştea serii, pe malul apei, a rămas gânditoare numai pasărea cea albă. 


Anana 
poveste georgiană 


Nu ştiu, poate că o fi fost aşa, poate altminteri... Era odată un fecior de împărat. Şi prințul acesta 
avea o grădină, iar în grădină două straturi. Pe unul din straturi creştea praz, iar pe celălalt creştea 
mărar. Şi nu se aşeza să mănânce şi să bea acest fecior de împărat până ce nu stătea niţel în grădină, 
pe lângă straturile lui. 

Şi într-un rând, se duse prinţul de-a lungul straturilor sale şi zări în ţărână un petec de hârtie. ÎL 
ridică de jos, se uită la petecul de hârtie, dar ce era scris pe el nu putu citi, aşa că dădu hârtiuța 
altcuiva. Şi deodată hârtiuţa aceea prinse viaţă şi se prefăcu în fată. Frumoasă fată, ba încă ce 
frumoasă, cum alta pe lume nici nu putea fi! 

Când feciorul de împărat văzu fata, vru s-o ia de nevastă. 

Aşa că o întrebă: 

— Din ce neam eşti? 

— Numele meu e ca prazul şi cingătoarea mea-i de mărar, sunt fată de oameni sărmani. 


Plecă prinţul. „Nu e de neam ales”, făcu el, se întoarse cu spatele la fata aceea, pe care o chema 
Anana, Şi se însură cu alta. Dar Anana îl iubea pe prinţ, şi-l iubea atât, că se sfârşea de dorul lui. 

Într-o zi, Anana aduse din munte nişte căprioare, mulse lapte, îl turnă într-un cazan şi se băgă 
înăuntru. Laptele fierbea în clocote şi Anana se scălda în el. 

Prinţul o zări pe Anana în laptele de pe foc şi zise către soaţa lui: 

— Ia te uită, Anana noastră a mânat din munte caprele, le-a muls, a turnat lapte în cazan, şi 
laptele fierbe în clocote, iar dânsa se scaldă în el. 

Soaţa îi răspunse: 

— Crezi că eu n-aş putea! 

Nevasta prințului chemă din munte vacile, le mulse, puse laptele lor pe foc, apoi îl turnă într-un 
cazan, se băgă în el şi se fierse. 

Prinţul rămase văduv. 

Şi se duse la Anana, s-o întrebe: 

— Din ce neam eşti? 

Ea însă răspunse ca şi de întâia dată: 

— Numele meu e ca al prazului şi cingătoarea mea-i de mărar, sunt fată de oameni sărmani. 

— Nu eşti de neam ales, făcu iarăşi prinţul şi se însură cu alta. 

Anana se duse de se sui sus de tot, pe munte, şi începu să toarcă fire de mătase. Apoi scăpă fusul. 
Îndată îşi reteză năsucul şi-l aruncă jos, spunându-i: 

— Adu-mi, năsucule, fusul! 

Nasul îi aduse fusul de jos şi apoi se aşeză lipindu-se desăvârşit în locul de unde-l retezase fata. 
Văzând aceasta, feciorul de împărat se duse la nevastă-sa şi spuse: 

— Tare mult mă miră Anana noastră. S-a suit sus pe munte şi s-a apucat să toarcă fire de mătase, 
dar şi-a scăpat fusul, şi atunci şi-a tăiat nasul, trimiţându-l jos după fus. Nasul a venit cu fusul 
îndărăt şi s-a aşezat la loc, de unde l-a tăiat ea. 

— Şi ce lucru de mirare e-ntr-asta? zise nevasta prinţului. Şi eu pot să fac la fel. 

Se sui deci pe acoperiş, îşi luă fusul şi începu să toarcă. Scăpă apoi fusul, îşi tăie nasul şi-l zvârli 
Jos. Nasul nu i-a mai adus fusul, dar femeia şi-a pierdut tot sângele şi şi-a dat duhul. 

Rămas iarăşi văduv, prințul se duse la Anana s-o întrebe: 

— Din ce neam eşti? 

— Numele meu e ca al prazului, şi cingătoarea mi-e de mărar, sunt fată de oameni sărmani, îi 
răspunse Anana. 

Plecă prinţul, se duse în munte, găsi un porcar, cumpără un porc şi-i spuse porcarului: 

— Carnea să-ți rămână ţie, dar sângele e pentru mine. Porunci să i se taie porcul, apoi ceru aşa: 

— Ungeţi-mă voi cu sângele porcului pe tot trupul, duceţi-mă de-aici şi lepădați-mă lângă 
Anana. 

Porcarul şi ai lui tăiară porcul, îl unseră pe feciorul de împărat cu sânge, îl duseră lângă Anana 
şi-l lepădară acolo. Cum îl văzu pe prinţ însângerat, Anana începu să strige: 


Tată soare, mamă lună, 
Stelelor surori, din ceruri 
Aruncați-mi scaun de-aur, 
Prinţul meu e mort acuma. 


Şi îndată ce spuse acestea, cerul se deschise şi cobori până jos un scaun de aur. 
Prinţul se ridică într-o clipă de Jos, o îmbrățişă pe Anana şi începu s-o sărute şi s-o dezmierde. Işi 
făcură apoi nunta şi trăiră fericiți. 


Căciula fermecată 
poveste georgiană 


Aşa să fi fost, ori nu, ştiu că trăia odată un biet ţăran cu bătrâna maică-sa. Şi vieţuiau amândoi în 
nevoi şi lipsuri. 

Într-un rând spuse fiul către mumă-sa: 

— Mamă, aşa nu se mai poate trăi. Am să umblu prin lume, să văd ce va să fie, că oi găsi ceva, 
ori oi pierde ceva, tot fi-va mai bine. 

— Bine, făcu maică-sa. 

leşi omul şi se duse... Nici el nu ştia încotro. 

Ostenit de mers, se aşeză pe marginea drumului. Tot atuncea, sosea într-acolo alt drumet. 

— Bună ziua! zise drumeţul. 

— Bună să fie! rosti țăranul. 

— De ce eşti aşa de amărât? îl întrebă drumeţul. 

— Cum să nu mă amărăsc? grăi țăranul. Stai aci lângă mine şi am să-ţi spun. 

Drumeţul se aşeză şi omul cel sărman îi istorisi cum trăia şi pentru ce şi-a luat lumea în cap: 

— Am acasă pe maică-mea, femeie bătrână. Alt nimic nu mai am. l-am spus că mă duc în lume, 
şi uite, umblu şi caut. De-oi afla ceva, bine va fi, iar de nu, n-am să mă mai întorc acasă niciodată. 

Drumeţul zise: 

— Dacă-i aşa, am să-ţi spun eu o vorbă, numai să ştii că acela-i lucru greu şi nu oricare poate să- 
l facă. 

— Hai, spune-mi, îl rugă săracul. Drumeţul îi spuse: 

— Du-te tot aşa, drept înainte. După ce ai să mergi cam vreo poştă, ai să vezi o stâncă înaltă. 
Stânca aceea se deschide o dată în şapte ani. Apropie-te de ea şi stai acolo şi aşteaptă, fiindcă acuma 
nu mai are mult până se deschide. Iar îndată ce are să se deschidă intră repede în ea şi-ai să vezi o 
căciulă atârnată într-un cui; ia repede căciula şi ieşi afară. Bagă însă de seamă să nu mai iei şi 
altceva, că atunci se închide stânca şi rămâi în ea şapte ani. 

Săracul îi mulțumi drumețţului şi purcese spre stâncă. 

După o poştă de drum, văzu cu adevărat şi stânca aceea. 

Țăranul se gândi: „Pesemne că asta o fi stânca!” Şi se apropie, aşteptând să vadă ce va fi. 

Deodată, stânca se deschise. Atunci săracul năvăli înăuntru, zări căciula, o înşfacă şi apoi îşi roti 
privirea în jur. Câte şi mai câte erau acolo! Erau şi struguri, şi ce mai struguri! lar sărmanul era 
flămând, căci de multe zile nu mai mâncase nimic, aşa că nu-şi mai putea lua ochii de la strugurii 
aceia. Nu se mai putu stăpâni. 

„Fie ce-o fi, îşi zise el, că doară n-am să stau să rabd de foame!” şi întinse mâna să rupă un 
ciorchine. 

Dar cum îl rupse, stânca numaidecât s-a închis şi săracul rămase în beznă, singur. 

Şapte ani nu se mai deschise stânca, şapte ani stătu sărmanul singur în întuneric. Dar răbdare să 
aştepte avu. Trecură şapte ani în cap, şi stânca se deschise din nou, şi atunci năvăli afară cât putu de 
repede, şi cum ieşi, în urmă-i stânca iar se închise. 

Se aşeză alături, să-şi tragă sufletul. Şedea şi nu ştia ce să facă. Încă nu cunoştea puterea aflată în 
căciula lui. 

Se întoarse la umbră, îşi puse căciula căpătâi şi se gândi: 

„Căciulă am eu, nu-i vorbă, capul îmi şade pe moale, dar să am vreo scoarță, vreun covor ca 
aşternut, atunci ştiu că aş trage un pui de somn!” 

Şi cum zise acestea, cum se ivi, ca din senin, un covor. Sărmanul şi-l aşternu, se culcă pe el şi iar 
ÎŞI zise: 

„Ce-o fi făcând acu maică-mea, că am lăsat-o singură, biata de ea. Bine ar fi dacă aş fi acuma 
acasă, lângă dânsa.” 

Şi n-apucă să spuie bine ce-avea de spus, că numaidecât se ridică în văzduh covorul cu el cu tot, 


şi zburând prin aer, se lăsă uşurel chiar lângă casă. 

Atunci pricepu sărmanul ce putere are căciula lui. 

— Asta zic şi eu căciulă! spuse el. Ia, căciulă, dacă poți, fă-mi aicea o casă aşa cum nici 
împăratul n-a văzut. 

Şi numai cât spuse, crescu din pământ în ograda sa un palat adevărat, cum altul mai frumos nici 
nu se mai văzuse. Săracul intră în palat, se culcă şi adormi. 

Veniră zorile. Mama omului sărman privi pe geamul cocioabei sale şi zări palatul. 

Începu să plângă bătrâna: 

— Cine şi-o fi clădit palat în ograda mea, de mi-a cuprins tot pământul? 

Vecinii toți se minunară: „Cine o fi fost în stare să clădească aşa palat numai într-o noapte?” 

Se sculă şi săracul, ieşi din palat şi se duse la mumă-sa: 

— De ce plângi, mamă? 

— Cum să nu plâng, băiete, răspunse ea, nu vezi că cineva şi-a clădit casă în ograda noastră? 

— Nu te mai amări, mamă, spuse feciorul, că asta-i casa noastră. 

Intrară atunci în palat şi se puseră pe trai fără griji. A treia zi, feciorul zise către maică-sa: 

— Mamă, am să-ţi spun oarece. 

— Ce-i, feciorule? îl întrebă dânsa. 

— Uite ce: împăratul nostru are o fată frumoasă; du-te la el şi spune-i că ai un fecior. Nici să mă 
lauzi prea tare, nici să mă huleşti, ci spune-i numai că îl rog să-mi dea fata de nevastă. 

— Eu nu mă duc, zise mumă-sa. Vrei să mă ucidă împăratul pentru aşa îndrăzneală? 

Dar feciorul n-o lăsă: 

— Du-te, mamă, du-te! 

Se gândi maică-sa şi apoi zise: 

— Dacă ţii morțiş, mă duc, fie ce-o fi. Are să mă ucidă, dar alt mai rău n-are ce să-mi facă. 

Îşi luă rămas bun de la flăcău şi plecă. Ajunse la palatul împărătesc. Străjile împăratului zăriră o 
bătrânică ce tot da târcoale palatului şi o întrebă: 

— Ce cauţi, mătuşă? 

— Vreau să-l văd pe împăratul, răspunse bătrâna. O duseră dinaintea împăratului. 

Împăratul o întrebă: 

— Ce treabă ai cu mine? Ce vrei? 

— Păi, iacă ce treabă am, zise bătrâna: feciorul meu te roagă să-i dai fata de nevastă. 

— Asta-i bună! Ce fel de fecior ai, dacă se-ncumetă s-o ceară de nevastă tocmai pe fiică-mea, 
care-i domniță? 

Dar bătrâna nu se lăsa: 

— Ba să ne-o dai! 

— Bine; du-te şi-i spune lui fiu-tău, dacă-i flăcău aşa de vrednic, să-mi facă nişte grădini de o 
parte şi de alta a drumului care duce de la palatul meu la sălaşul vostru. 

— Bine, făcu bătrâna şi plecă. Ajungând la băiatul ei, acela o întrebă: 

— EI, ce-a spus împăratul? Maică-sa îi istorisi: 

— Mai întâi s-a mâniat foarte, după aceea însă a grăit: dacă-i aşa de vrednic, să-mi facă nişte 
grădini pe drumul care duce de la sălaşul lui până la palatul meu, şi numaidecât pe amândouă părțile 
drumului. 

— Asta nu-i lucru mare, făcu flăcăul. Tu du-te de te mai odihneşte, iar eu am să fac cum mi-a 
cerut. 

Se sculă, îşi luă căciula şi grăi: 

— Hai, căciulă, dacă poți, fă-mi de la casa mea până la palatul împărătesc nişte grădini de 
amândouă părțile drumului, şi până mâine dimineaţă să fie totul făcut! 

Veni şi dimineaţa. 

Se uită împăratul pe geam şi văzu minunăţia de grădini pe amândouă părțile drumului. 

Iar feciorul zise către mumă-sa: 


— Du-te la împăratul şi spune-i: „Acuma poate fiica măriei tale sa fie nevasta feciorului meu?” 

Bătrâna se duse la împăratul. 

— Fi, zise ea, putea-va acum fiica ta să fie nevasta feciorului meu? 

Împăratul răspunse: 

— Du-te şi spune-i lui fiu-tău: „Dacă eşti aşa de vrednic, să acoperi până mâine dimineaţă tot 
drumul, de la casa ta, la palatul meu, numai cu marmură curată”. 

Se întoarse bătrâna acasă şi feciorul o întrebă: 

— EI, ce ţi-a spus împăratul? Dânsa îi arătă ce-i cerea împăratul. Atunci flăcăul zise către 
căciulă: 

— la să vedem, căciulă, dacă poţi, acoperă drumul de la casa mea la palatul împărătesc numai cu 
marmură curată. 

În zori, privind pe geam, văzu marmura strălucind pe tot întinsul drumului. 

Feciorul iar o trimise pe mumă-sa la împărăție, după răspuns. 

Iarăşi se duse bătrâna şi-i spuse împăratului: 

— Acuma poți să i-o dai feciorului meu pe fiică-ta de nevastă? 

Împăratul i-a răspuns: 

— Se vede bine că fii-tu e cu adevărat vrednic. Ia du-te şi spune-i: „Ai putea să acoperi cu 
covoare tot drumul ăsta de marmură, de la casa ta până la palatul împărătesc? Dacă poţi, vino de-ţi 
ia pe fiică-sa de nevastă”. 

Bătrâna veni acasă şi-i spuse feciorului care era porunca împărătească. 

— Bine, zise flăcăul. Tu du-te de te culcă, iar eu am să fac cum mi-a poruncit. 

Îşi luă căciula şi grăi: 

— Hai, căciulă, dacă poți, aşterne până mâine dimineaţa drumul cu covoare, de la casa mea până 
la palatul împărătesc. 

Se sculă flăcăul în zori şi văzu tot drumul acoperit cu covoare. Se pregăti atunci de drum, luă cu 
sine druşte şi se duse la împărat să-şi ia mireasa. 

Cum veni, împăratul îi şi dete fata de nevastă. 

Făcură nuntă, iar a doua zi în zori grăi ginerele către împăratul, socru-său: 

— Acuma, veniți la mine, dar cu toți caii şi cu toate oştile să veniţi. 

Se gândi împăratul: „Oare cu ce are să-mi hrănească el toate oştile? Dar la urma urmei, să mă 
duc să văd cum o fi.” 

Porni împăratul, şi toate oştile după el. 

Când ajunseră dinaintea casei, frumoasă ca un palat, intrară, dar înăuntru nimica, decât nişte 
mese goale, fără mâncare, fără băutură. 

Ginerele împăratului îşi luă căciula şi grăi: 

— Hai, căciulă, dacă poți, umple aceste mese cu bucate şi băuturi, cum se cuvine să întâmpini un 
împărat. 

Deodată se iviră bucatele şi vinul, şi era pe mesele acelea orişice ai fi poftit. 

Trei zile încheiate ţinu ospăţul, iar în ziua a patra împăratul îşi luă rămas bun de la gazde şi plecă 
îndărăt la palatul său. 

Rămaseră numai bărbatul cu nevasta şi cu bătrâna maică-sa, ducând viaţă fără griji. 

Într-o zi, îi veni omului chef de vânătoare şi-i spuse nevestei: 

— Eu am să mă duc la vânătoare, iar tu cu mama rămâneţi acasă, că mă înapoiez curând. 

Îşi luă puşca şi plecă. 

Iar drumețul acela care-l învățase pe sărman cum să-şi facă rost de căciula fermecată aflase 
despre viaţa bună ce o ducea acesta şi începu să-l roadă zavistia. Se gândi aşa: „Cum aş face să pun 
mâna pe căciula lui?” 

Se duse în târg, unde cumpără o căciulă nouă, şi apropiindu-se de casa cea frumoasă ca un palat, 
începu să strige: 

— Vând căciuli noi, căciuli vechi cumpăr, cine schimbă căciuli vechi pe căciuli noi? 


Iar fiica de împărat cea frumoasă nu cunoştea puterea pe care o are căciula bărbatului ei, aşa că 
se gândi: „Ce-ar fi să schimb căciula asta veche pe una nouă? Are să se bucure soțiorul meu.” 

ÎI chemă deci pe drumeţ: 

— Hei, tu de colo, vino aici! 

Drumeţul se apropie, iar dânsa îi aduse căciula cea veche, întrebându-l: 

— N-ai vrea să mi-o schimbi pe una nouă? 

— De! făcu omul, nu prea face, dar hai. 

Se bucură femeia, luă căciula cea nouă şi intră în casă. 

Iar drumețul, luând căciula fermecată, aşa vorbi: 

— Hai, căciulă, dacă eşti în stare, mută toată casa asta cu femeia asta frumoasă cu tot şi cu mine 
laolaltă ceva mai depărtişor de-aici. 

Şi cum spuse, cum se ridică toată casa de la pământ, cu om cu tot, şi se mută unde-i poruncise el. 

Rămase numai bătrâna în cocioaba cea veche şi începu iar să trăiască din greu, ca odinioară. 

Veni feciorul ei de la vânătoare, dar nu mai era nici casă, nici nevastă: le pierise urma. 

Plânse omul şi se frământă. Apoi, venindu-şi în fire, îşi luă puşca şi porni în căutare. 

Merse şi iar merse, tot căutând. 

Iar frumoasa lui soţie plângea în vremea asta de dorul bărbatului ei. 

O căută, o tot căută bărbatul, până ajunse într-un sat şi acolo se opri înlemnit, zărind nimic alta 
decât casa lui. 

Se apropie de casă, şezu şi plânse. 

Soția lui privi pe fereastră şi dacă-l văzu, izbucni în lacrimi, chemându-l. 

Bărbatul grăi: 

— Du-te de ia căciula cea veche şi zvârle-mi-o ici. Ea se duse, luă căciula şi i-o zvârli. 

Omul îşi luă căciula, intră în casă şi spuse: 

— Hai, căciulă, că ştiu ce putere ai, ridică toată casa asta şi du-o la locul vechi, în ograda mea. 

Parcă aşa faptă era grea pentru căciula lui? în două clipite zbură casa de se aşeză iarăşi în locul 
cel vechi, ca şi altă dată, dinaintea cocioabei în care locuia bătrâna. 

Bărbatul şi nevasta erau iar în casa lor, alături, iar omul cel avan tot acolo, dormea şi habar n- 
avea de ce se întâmplă. 

ÎI ridică în picioare bărbatul şi-l tăie bucăţi, aruncându-i carnea la câini. 

Se bucură mult bătrâna cum îşi văzu feciorul şi nora iarăşi în ograda lor. 

Şi trăiră tustrei fericiţi. 


Oul de aur 
poveste georgiană 


A fost odată ca niciodată un bătrân şi o bătrânică. Doi bătrâni liniștiți, care nu duceau lipsă de 
nimic; aveau de toate, dar nu aveau cel mai important lucru: nu aveau copii. Şi uite-aşa, zilele se 
scurgeau tare plicticoase. 

într-o zi bătrânul a plecat la piaţă. Îi plăcea mult să meargă la piaţă, era singurul loc unde se 
veselea. După ce merse mult, se opri la o tarabă unde se vindeau păsări. Un copil vindea o găină 
neagră, care părea fără vlagă. Bătrânului 1 se făcu milă şi de băiat, şi de găină, aşa că îl întrebă cât 
cere pe ea. Tare s-a mirat când a auzit ce mic era preţul. Plăti iute şi-o luă spre casă cu găina sub 
braţ. 

Când nevasta văzu ce cumpărase bătrânul, se supără. 

— Tu nu vezi, abia se ţine pe picioare! Ce facem dacă se îmbolnăvesc şi celelalte găini? 

— Nu-ţi fie teamă, o pun eu într-un coteţ separat şi nu te speria, ia uită-te ce frumoasă e! 

Bătrânul îi făcu culcuş în cotet, îi dădu să mănânce, îi puse şi apă, dar degeaba, găina stătea 
culcată şi abia dacă deschidea ochii. A doua zi, când bătrânul veni la coteţ, văzu găina pe picioare şi 


nu mai putu de bucurie. 

— Bunicuţule, ascultă-mă, eu îţi vorbesc: până diseară o să fac un ou, un ou de aur, care o să-ți 
îndeplinească toate dorinţele... în schimb, să mă înmormântezi cu grijă, iar în primele zile să mă 
păzeşti ca nimeni să nu mă scoată din pământ. Ai fost bun cu mine şi îți mulțumesc. Diseară, să vii 
încet, când n-o să te vadă nimeni, e mai bine pentru dumneata. 

Seara, când bătrânul veni la coteţ, găina îşi trăia ultimele clipe. 

— Eu mă prăpădesc, ai grijă de ou, şi să nu te vadă nimeni. După care, găina muri. 

Bătrânul luă oul de aur şi-l băgă în sân. Înmormântă cu grijă găina şi o păzi trei zile şi trei nopți. 
Nu se întâmplă nimic deosebit. Când se întoarse acasă şi puse oul în cutie, îşi aminti că oul putea 
să-i îndeplinească orice dorință. Dorinţa lui cea mai fierbinte era să aibă un copil şi nici nu-şi 
termină bine gândul când auzi un scâncet. 

— Moşule, vino, vino, e un copil pe pragul nostru, cred că l-a lăsat cineva! 

Fericită, bătrâna nu mai ştia ce să facă. Copilul era un băiat frumos şi sănătos. 

Timpul trecu în zbor şi băiatul moşului se făcu mare. Mergea mereu cu taică-său la vânătoare şi 
iubea mult codrul, pe care credea el, îl cunoştea ca în palmă. Iarna, când pomii rămâneau goi, când 
animalele şi păsările sufereau de foame, i se frângea inima. 

Într-o bună zi, plecă singur la vânătoare. Merse toată ziua, şi nu-i ieşi în cale nicio sălbăticiune. 
Dar, la o vreme zări urme de sânge. Curios, se lăsă dus de ele. Urmele îl purtară departe, până la 
nişte ziduri părăsite. Pe unul din ziduri era zugrăvit portretul unei preafrumoase fete, dar cel mai 
mult îl fascinară ochii ei trişti, care păreau să-i ceară ajutorul. 

Se reculese şi văzu o căprioară rănită care abia mai respira. O luă iute în braţe şi o duse la izvor, 
îi spălă rana şi legă cu o fâşie din cămaşa lui. Căprioara nu se mai putea ţine pe picioare. Două zile 
şi două nopţi a vegheat-o, până când se făcu bine. Când să se despartă, de ea, aceasta îi spuse: 

— Mulţumesc pentru îngrijire, mi-ai salvat viața. Oricând o să ai nevoie de mine, am să vin să 
te-ajut. Ține firul ăsta de păr din blana mea. 

Căprioara dispăru. Puse cu grijă firul de păr la piept şi se întoarse acasă. Parcă nu mai era 
acelaşi. Rămânea mereu pe gânduri, nu mai avea chef de nimic. 

Părinţii băiatului erau îngrijoraţi, căci fiul lor iubea fără speranță. Tatăl îşi aduse aminte de oul de 
aur şi vru să-şi ajute fiul să găsească drumul spre frumoasa fată cu ochii trişti. 

Zilele treceau. Într-o zi băiatul luă o traistă şi, înainte de a pleca, spuse părinţilor: 

— Cer iertăciune că vă las, dar puterea dragostei mă face să plec, în căutarea frumoasei fete; 
frumoşii ei ochi trişti nu-mi mai dau pace. Dacă timp de un an de zile nu mă întorc, înseamnă că nu 
mai sunt în viață; dar mă voi întoarce cu siguranță. Dragostea voastră mă va ajuta. 

Îşi sărută părinţii şi o porni la drum. Primul drum îl făcu la zidul pe care văzuse zugrăvit 
portretul fetei. Găsi acolo moțăind un bătrânel uscat. 

— Bună ziua, unchiule! 

— Bună ziua, răspunse iute acesta. Ce vânt te-aduce pe-aici? 

— Eh, unchiule, am venit să văd chipul frumoasei fete şi să aflu unde o pot găsi. 

Bătrânul, speriat, se ridică în picioare. 

— O, tinere, viața ta e în primejdie, dar îți voi spune povestea, fiindcă îmi eşti drag. E fiica unui 
rege bogat. O himeră uriaşă, ştii ce-i aia himeră? Un animal cu cap de leu, corp de capră şi coadă de 
şarpe. Himera aceasta s-a îndrăgostit de frumoasa fată, l-a omorât pe rege şi a răpit-o. Fata e 
înspăimântată, închisă într-un turn la care nimeni nu poate ajunge şi nimeni n-a încercat să-i vină în 
ajutor. Eşti primul şi aş vrea să te ajut, dar să ştii că te paşte o mare primejdie. Trebuie să ajungi 
până acolo, să dobori himera şi apoi să cucereşti inima fetei, ceea ce nu e chiar atât de uşor. Hai să 
pornim la drum. 

Băiatul şi bătrânul o porniră pe cale. Aveau de trecut printr-o pădure şi peste un lac plin de 
crocodili. Băiatul îşi aminti de căprioară, scoase firul din blana ei şi-i ceru ajutor. 

— Ajută-mă, căprioară, să trec lacul! 

Aşteptă o clipă şi căprioara se ivi. Bucuria lui fu mare, o mângâie şi-i sărută ochii blajini. 


— Ştiu, vrei să treci lacul, eu însă nu pot să-l trec, dar îți trimit o pasăre mare, care vă va purta 
pe amândoi. 

Căprioara dispăru strigând din depărtare: 

— Te rog să mă chemi oricând vei avea nevoie de mine! 

Trecură cu bine lacul. Când au atins pământul cu picioarele, se îngroziră. Pământul era atât de 
crăpat, că îţi era teamă să păşeșşti. În jur, animalele zăceau moarte. Soarele ardea puternic. Înaintau 
cu greu, dar deodată auziră nişte gemete. Se opriră şi văzură o cămilă născând, care zăcea sleită de 
puteri şi cerea ajutor. Băiatul se opri, o ajută să nască şi cămila fu salvată. Dar când află încotro se 
duceau, ea se sperie: 

— Tinere, nu se poate, e primejdie, nu-i de joacă. Nu vedeţi ce nenorocire s-a abătut asupra 
noastră? Toţi murim din cauza himerei. Îţi dai seama câtă mâncare trebuie pentru o gură de leu, un 
pântec de şarpe şi pentru lăcomia unei capre? Drept mulțumire că ne-ați salvat viaţa mie şi fătului 
meu, vă voi duce pe amândoi până aproape de turn. 

Cămila îi lăsă pe amândoi în preajma turnului. Băiatul se gândi cu grijă la cămilă: 

— Dar bine, voi ce-o să mâncaţi pe pământul ăsta uscat? Cum veţi trăi? 

— Eu pot să mai rezist, am încă destule rezerve de apă... Mă duc, rămâneţi cu bine şi mult 
noroc! 

Cămila se îndepărtă încet încet... 

Cei doi începură să privească atent în jur, să cerceteze locurile. Deodată auzi: 

— Tinere, tinere, ajută-mă! Frumoasa fată pe care o iubeşti, stăpâna mea, a reuşit să scape de 
himeră, dar e sleită de puteri şi nu mai e în stare să meargă. Eu pot să o adăpostesc, dar nu vrea să 
mă asculte. Apoi, când himera va afla, va fi nenorocire, vom muri cu toții. 

Era căprioara care-i cerea ajutor. Băiatul se bucură nespus şi cu cea mai mare iuţeală ajunse la 
fată. O luă în braţe, o sărută ca să-i insufle curaj şi-i spuse: 

— Te rog, am nevoie de tine, am nevoie de dragostea ta, trebuie să mă ajuţi! 

Bătrânul, care vedea totul, plângea de înduioşare. Se apropie de fată, îi puse mâna pe cap şi se 
întâmplă parcă o minune: fata începu să-şi revină. Se ridică în picioare. 

— O, oameni buni, îmi dau seama de primejdia care ne paşte, timpul e scurt, vreau să vă ajut, 
dar cum? 

— Fata mea, tu să ţii ceea ce-ţi dau, ai grijă, şi bătrânul scoase de la piept un ou de aur care 
strălucea mai tare decât soarele. 

Băiatul privea uimit. 

— O, ce frumos e! 

— Vreau şi eu să văd! strigă căprioara. 

— Fata mea, oul acesta e fermecat, poate îndeplini orice dorință. Noi vom lupta iar tu trebuie să 
ne ajuţi. Eu voi lupta cu şarpele, băiatul cu leul. 

— ŞI eu cu capra! strigă căprioara 

Şi tuspatru se porniră la lupta cu himera. Luptară îndelung. Un răget de leu şi himera fu răpusă. 
Băiatul, bătrânul şi căprioara erau sleiți de puteri, dar băiatul nu simţea oboseala. Se apropie de 
frumoasa fată şi cu voce blândă îi spuse: 

— Fată frumoasă, vrei să fii soția mea? Să te duc la părinţii mei iubiți, care mă aşteaptă? 

— Da, vreau, dar s-o iau cu mine şi pe prietena mea căprioara, care ţi-a arătat portretul meu 
zugrăvit, iar pe mine m-a ajutat în toate suferințele. 

— Cum să nu, şi eu o iubesc, dar vreau să-l rog şi pe bătrân să meargă cu noi. Cum să-ţi 
mulţumesc, unchiule, pentru tot ce-ai făcut pentru mine? 

— Nu trebuie să-mi mulțumeşti, am făcut totul din dragoste. Eu o să mă despart de voi, rămâneţi 
cu bine. 

— Te rog, nu pleca încă, roagă oul tău fermecat să înverzească totul în jur, ca animalele să aibă 
apă şi hrană. 

— Aşa să fie! răspunse bătrânul şi dispăru. 


Când tânărul şi frumoasa fată se întoarseră acasă, părinții îi primiră cu mare bucurie. Toţi au trăit 
fericiţi până la adânci bătrâneţi. Înainte de a termina povestea, trebuie să vă spun că într-o zi 
bătrânul tată îşi chemă fiul şi-i spuse: 

— Fiule, vreau să-ți fac un dar, care mie nu-mi face trebuință. Şi scoase o cutie pe fundul căreia 
un ou de aur strălucea mai tare decât soarele. 

Tânărul fu uimit. 

— Cum tată, tu erai bătrânul care m-ai ajutat? 

— Da, fiule, eu. Dorinţa mea cea mai mare, în viaţă, a fost să te am pe tine, de care am fost 
mulțumit, şi de aceea te-am ajutat. Acum, eu nu mai am nevoie de oul de aur, îţi va rămâne ţie şi-l 
vei folosi cum se cuvine. Îşi îmbrăţişă fericit fiul şi aşa se termină povestea. 


Scoica albă 
poveste georgiană 


A fost odată o ţară minunată, cu oameni minunati. O ţară înconjurată de ape albastre şi limpezi. 
O ţară caldă, cu palmieri, cu plantații de cocos, cu păsări şi animale exotice. 

Departe de mal, din mijlocul apei se înălța un turn. Şi nimeni nu ştia dacă trăia cineva înăuntrul 
lui. Se spunea că dacă te apropiai, valurile se ridicau amenințătoare, iar oamenii piereau. De aceea, 
nimeni nu îndrăznea să se apropie de el. 

Într-o frumoasă dimineaţă, tânărul Ibrahim, cel mai chipeş şi curajos flăcău din partea locului, se 
plimba pe malul apei şi privea în undele limpezi ale lacului. La un moment dat, i se tăie respirația: 
în apă unduia chipul unei frumoase fete, care zâmbea şi parcă-i făcea semn. Îşi ridică ochii spre cer 
şi văzu că sus, în vârful turnului, tocmai se închisese o ferestruică. Din apă, chipul frumoasei fete 
dispăruse. Continua să scruteze apa, dar era zadarnic. Apa clipocea încet. 

Zilele treceau, flăcăul suferea şi cei din jurul lui odată cu el. Mai ales fratele cel mic, isteț şi 
descurcăreţ de fel. Îşi dăduse seama că fratele său se îndrăgostise, dar de cine?! 

După multă aşteptare, Ibrahim, uitându-se zadarnic în apă, se hotărî să meargă la turn. Se aruncă 
în apă. Fratele, care-l urmărea ascuns în tufiş, văzu totul. Când Ibrahim ajunse aproape de turn, 
valurile se ridicară amenințătoare şi nu-l mai văzu, doar apa spumegândă se-nvolbura. După câtăva 
vreme, i se zări părul negru plutind deasupra apei şi atunci, fratele începu să strige după ajutor. 
Deasupra lui Ibrahim, un stol gălăgios de păsări se roteau şi parcă îl trăgeau spre mal. Fu scos, dar 
nu-şi putea reveni. Disperat, fratele se uita după ajutor când văzu chipul frumoasei fete făcându-i 
semn, arătându-i ceva în apă. Acum înţelese despre ce era vorba. Se uită atent şi zări în apă o scoică 
albă. O luă iute şi o puse pe pieptul lui Ibrahim. Când scoica ajunse pe faţa acestuia, începu să-şi 
revină, iar scoica intră în căsuţa ei albă şi rămase liniştită pe pieptul lui. 

Ibrahim suferea şi mai mult. Zile şi nopţi în şir privea spre turn, când, într-o bună zi, îmbrăcată în 
negru, acoperită cu un văl negru, apăru în faţa lui o femeie, care, fără a scoate o singură vorbă, îi 
puse în palmă o pereche de cercei. Cerceii voiau să spună că viaţa durează doar două clipe şi, deci, 
nu merită s-o trăieşti. Ibrahim înţelese tâlcul adânc şi înapoie cerceii adăugând trei rubine. Ce era 
asta? Dacă voi fi împreună cu tine, viaţa va fi de trei ori mai lungă. Se scurseră câteva zile şi femeia 
în negru reapăru, însă, de data asta, fata îi trimisese o cană cu lapte. Dacă socoteşti viața aşa cum 
spui, bea laptele ăsta, să mai creşti. Ibrahim se înfurie puse zahăr în lapte, scoase din deget un inel 
cu piatră de rubin pe care sta scris: „Cred că tu ar trebui să bei lapte dulce, mai mult decât mine. În 
viață, important nu este să trăieşti mult, ci să fii fericit. Te iubesc”. 

Aşteptă şi nu primi niciun răspuns. Suferinţa devenise parcă mai cumplită. Înainte de a pleca de 
acasă, îşi îmbrățişă fratele şi-i spuse: 

— Dacă timp de o lună de zile nu mă întorc, înseamnă că nu voi mai fi în viaţă. 

Trecură două săptămâni şi fratele cel mic nu aflase nimic despre el. Aştepta pe malul apei privind 
înspre turn, când, într-o zi, apăru o scoică albă. Bucuria lui n-avu margini, dar, în acelaşi timp, îşi 


dădu seama că fratele lui se afla în primejdie şi trebuia să-l salveze. Luă cu sine un stilet şi se 
aruncă în apă. Înota uşor, scoica albă îi arăta drumul. Nu mai ştia cât timp trecuse, când simţi că nu 
mai poate înota, dar scoica era mereu alături de el, ajutându-l să capete noi puteri. Îşi dădu seama că 
apa era prea mică şi se ridică în picioare. Se afla într-o sală imensă, unde apa îi ajungea până la 
brâu. Nu ştia ce trebuia să facă. Nu avu mult de aşteptat. Peretele din față se mişcă şi apăru o femeie 
îmbrăcată în negru, care, fără cuvinte, îi făcu semn s-o urmeze... Urcă pe nişte scări înguste, până 
când nu-l mai ţinură picioarele. La un moment dat, femeia în negru se opri şi-i făcu loc să intre într- 
una din camera. Nu-şi crezu ochilor când se văzu înăuntru: în faţa lui stătea o frumusețe 
neasemuită, o fată cu chipul blând, îmbrăcată în rochie cusută cu fir de aur, iar pe cap având o 
coroniță de mărgăritare. Cu voce dulce începu să glăsuiască: 

— Bine-ai venit pe-aici! Nu e timp de multe vorbe, fratele tău e în mare primejdie. Trebuie 
salvat. Turnul acesta se sprijină pe carapacea unei broaşte țestoase, groaznic de lacomă; eu şi doica 
mea suntem prizonierele ei. Sunt fiica regelui Soare-Răsare, care a murit de mult. Fratele tău trebuie 
salvat cu orice preţ, căci îl iubesc. Înainte de a pătrunde în sala cea mare, broasca țestoasă l-a prins 
şi l-a băgat sub carapacea ei. O să-l ţină acolo o săptămână şi după aceea, val... Lacrimile şiroiau pe 
fața frumoasei fete. 

— Tu ai avut mare noroc, continuă fata: broasca doarme de două zile. Nu se ştie niciodată când 
şi cât doarme sau când mănâncă. Doica îţi va arăta drumul. Cu orice preţ, trebuie să facem ceva 
pentru el... 

Fata dispăru, iar băiatul rămase singur, în aşteptarea femeii în negru. Clipele îi păreau veacuri. 
Apăru, în sfârşit, femeia în negru şi o auzi, pentru prima oară, vorbind: 

— Tinere, trebuie să scoţi inima broaştei țestoase, altfel nu va muri. Acum doarme, dar nu ştim 
cât va dura. 

— Va trebui să lupţi într-o apă foarte adâncă şi va trebui s-o nimereşti din prima lovitură, altfel 
nu vei putea rezista mult fără aer. 

Începu să înoate spre adâncuri. La un moment dat, zări scoica cea albă, care, se gândi el, era un 
semn bun. Fără a mai sta pe gânduri, se aruncă în luptă. Mare-i fu bucuria când izbuti să-şi elibereze 
fratele. 

— Repede, repede, trebuie să plecăm, altfel pierim cu toţii, striga frumoasa fată îmbrățişându-l 
pe Ibrahim. 

Păsările, cu ciripitul lor, îi însoțeau. Doica în negru era şi ea cu ei. Amândoi fraţii vâsleau fericiți 
în apa care nu mai era limpede şi albastră, ci roşie şi tulbure. Au ajuns cu bine la mal. Când priviră 
înapoi, uimirea le fu fără margini: turnul dispăruse fără urmă, îl înghițise apele. Dar peste câteva ore 
apa murmura fericită; era din nou limpede şi albastră ca cerul. Păsările se întoarseră ciripind voios 
la locul unde existase turnul, îi dădură de trei ori ocol şi-şi luară din nou zborul spre oamenii dragi. 


De când este cimpoiul instrument muzical 
poveste georgiană 


Cimpoiul. Cine nu a auzit de acest instrument, cu gâtul subțire, de unde ies sunete dulci, puţin 
triste? E vechi de când lumea, aş zice de când există oameni pe pământ. Uite-aşa, într-o ţară cu 
munți, cu văi şi cu ape, trăia un cioban vesel, care cânta mereu la fluierul pe care singur şi-l făcuse. 
Cântecele lui mergeau la inima oamenilor, le ungea sufletele, îi făcea fericiţi. Avea multe oi. Într-o 
zi, când trebuia să-şi strecoare oile prin trecătoare, văzu într-o prăpastie o căpriță speriată, care 
behăia neajutorată. Cu greu a putut s-o salveze. O luă în braţe şi din ziua aceea ciobanul nu s-a mai 
despărțit niciodată de ea. 

Timpul trecea şi ciobanul era fericit. O iubea foarte mult pe căpriță; mâncau din aceeaşi farfurie. 
Căpriţa crescu mare. Era neagră şi când păşea alături de el, ciobanul era tare mândru. ÎL ajuta să 
strângă oile şi de mai multe ori ciobanul le lăsase numai în grija ei. Niciodată nu se întâmplase 


nimic rău. 

Într-o primăvară, după o iarnă grea, toate animalele erau slăbite, lihnite de foame. Dar mai ales 
lupii. Înfometaţi, dădeau târcoale stânelor. Ciobanul şi capra păzeau cu străşnicie turma de oi. Într-o 
noapte, lupii au început să atace; o noapte fără lună, în care ochii lupilor luceau ca nişte licurici 
rotunzi. Erau mulți, foarte mulți. Câinii lătrau, iar capra cu coarnele ei ascuţite ataca cu o iuţeală 
extraordinară. Dar, unul dintre lupi reuşi să-l muşte pe cioban, care leşină de durere şi slăbiciune. 
Când capra observă acest lucru, fu într-o clipită lângă el şi începu să-l apere cu şi mai multă 
îndârjire. Şi capra a luptat astfel până au apărut zorile şi lupii au luat-o la goană. Dimineaţa, când 
ciobanul şi-a revenit, a văzut capra abia respirând. Blana ei era sfârtecată de colții lupilor. Ciobanul 
începu să plângă şi, de mila lui, se adunară toate păsărelele şi oile în jur. Plângea, plângea, când auzi 
o voce. Se uită bine şi să nu-şi creadă ochilor: capra vorbea: 

— Stăpâne scump, te părăsesc, dar fiindcă tu şi cu mine nu putem fi despărțiți, iar ție-ți place 
mult să cânți din fluier, să faci din pielea mea un burdufel cântător, să-ţi amintească întotdeauna de 
mine şi de credinţa cu care te-am slujit. La gât să pui un fluier, mai scurt decât cel pe care-l ai tu. De 
câte ori are să-ţi fie dor de mine, să sufli în fluier şi ai să mă auzi de îndată. Vom fi iarăşi împreună. 

Şi capra închise ochii. Mare, de nedescris fu tristeţea ciobanului. Şi el făcu exact aşa cum îi 
spusese ea. Când îi era dor de capră şi voia s-o simtă aproape, umfla burduful făcut din pielea ei şi 
cânta. Şi astăzi, copii, dacă ascultați, cimpoiul o să vă daţi seama de ce sunetele pe care el le scoate 
sunt şi triste şi vesele. Căci dragostea este în acelaşi timp şi veselă şi tristă. 


Lacul misterios 
poveste georgiană 


Undeva, într-un colț de lume, se întindea, cât vedeai cu ochii o câmpie, în mijlocul căreia se afla 
un lac cu ape albastre precum cerul, plin de mici vietăţi, peştişori colorați, scoici multicolore. Dar, 
din când în când, apele se umflau, ieşeau din maluri, pline de nămol, iar animalele piereau. 

Pe acele meleaguri, într-o căsuţă liniştită, locuia o ţărancă singură cu fiica ei. Aceasta iubea 
nespus de mult animalele şi-şi petrecea mai tot timpul îngrijindu-le. Dar micilor vietăţi ale apelor nu 
le putea veni în ajutor niciodată: le găsea moarte şi nimic nu le mai putea salva. 

Într-o bună zi, pe când privea tristă nămolul rămas de pe urma revărsărilor şi micile vietăţi 
moarte, în față îi apăru un bătrân, care o întrebă: 

— Ce-i cu tine, fetițo? De ce plângi? De ce eşti necăjită? 

— Cum să nu fiu tristă! Priveşte şi dumneata câte animale au murit, iar eu nu pot face nimic. Mă 
simt aşa de neputincioasă! 

— Dar ai intrat tu în apă, să vezi care e pricina, să vezi de ce se întâmplă toate astea? 

— Nu, unchiule. De înotat ştiu să înot, dar nu am curaj. A încercat cineva o dată, dar nu s-a mai 
întors, aşa că eu n-am mai avut curajul s-o fac. 

— Uite ce-ţi spun eu, fetițo: fă-ți curaj şi intră! 

Bătrânul dispăru parcă l-ar fi înghițit pământul. Fata privea lacul albastru, când observă un 
peştişor roşu-auriu, care parcă o invita să înoate odată cu el. Fericită, se aruncă în apă, iar peştişorul 
îi arăta pe unde să înainteze. Nu mai ştia de câtă vreme mergea aşa, când văzu că peştişorul se 
opreşte şi-i face semn să bage bine de seamă. Într-adevăr, nu departe de acolo se zărea intrarea într- 
o peşteră. Când ajunse în peşteră, nu ştia în ce parte să privească mai întâi, atât îi era uimirea de 
mare. Era o cameră plină de comori; aurul strălucea ca soarele. Îşi aminti de cuvintele bunicii: 
„Aurul nu trebuie să te încânte, căci îţi ia nu numai ochii, ci şi mințile”. Şi începu să privească atent 
celelalte lucruri din jur. Văzu o oglindă mică cu picior de lemn frumos lucrat. O luă în mână şi nu 
mică îi fu mirarea când văzu în oglindă chipul bătrânului zâmbindu-i cu căldură. O văzu apoi pe 
mama ei plângând. Se întristă şi-şi puse iute oglinda în sân; vru să plece cât mai repede acasă. La 
plecare, zări o cămaşă care-i fu pe plac. O puse repede pe umeri şi simţi o vijelie care o purtă până 


acasă. Cămara era fermecată. 

Țara în care locuia fata şi mama ei era condusă de un împărat, care, în fiecare an, cutreiera satele 
în căutare de fete pentru palat. Se spunea că fetele o duceau greu la curtea sa şi de aceea mamele le 
ascundeau cum puteau ele mai bine. Veni şi rândul fetei noastre să fie luată la palat. Avu timp să ia 
cu sine oglinjoara şi cămaşa fermecată. La palat muncea din greu, dar cu munca era deprinsă şi mai 
ştia de la mama ei că de multe lucruri îţi poate fi ruşine, dar de muncă, ba. 

Într-o zi, la împărat se prezentă un prinț dintr-o ţară îndepărtată, ca s-o vadă pe fiica împăratului, 
spre a o lua de nevastă, desigur, dacă i-ar fi plăcut. Pe fiica împăratului nimeni nu o văzuse 
vreodată. Lumea spunea că era urâtă şi rea şi că de aceea împăratul o ţinea ascunsă. Cred că aceasta 
a fost şi pricina pentru care împăratul o chemă pe fata noastră să se îmbrace frumos şi să apară la 
marea petrecere pe care o da în cinstea prinţului. I s-a poruncit să facă tot ce poate spre a-i fi 
prințului pe plac. Dacă cumva i-ar fi cerut mâna, apoi se schimba cu fata cea urâtă a împăratului. 

La petrecere, înconjurată de multă lume, îmbrăcată ca o prinţesă, fata noastră strălucea de 
frumuseţe. Prinţul dansă numai cu ea toată noaptea şi se îndrăgosti imediat, dar lucrurile luau o 
întorsătură tot mai tristă, căci şi fata noastră se îndrăgosti pierdută de el. Nefericită, îşi aminti de 
oglinjoara fermecată. O scoase şi se privi: 

— Oglinjoară, ascultă-mă! Sunt foarte nefericită. M-am îndrăgostit în zadar. Nici pe peştişori nu 
i-am putut ajuta. Nu ştiu ce să mai fac. 

Şi, deodată, în oglinjoară, apăru lacul, pe fundul căruia văzu un şarpe uriaş şi apoi pe bătrânul 
care-i spuse: 

— Fată dragă, n-ai folosit cum trebuie nici cămaşa şi nici oglinda. Şi n-ai aflat nici de ce mor 
peştişorii. Dar fiindcă iubeşti mult animalele, îţi voi spune eu: pe fundul apei trăieşte un şarpe uriaş 
pe care l-ai văzut adineauri şi care mănâncă animalele. Cred că ai observat că în lac nu sunt decât 
animale mici, asta înseamnă că n-au avut timp să crească, şi când mănâncă balaurul, lacul se tulbură 
aşa cum ai văzut, iar micile vietăți sunt aruncate pe mal. Oamenii trebuie să te ajute să omori 
monstrul. Cât despre dragostea ta, trebuie să povesteşti prințului tot adevărul. Asta trebuie s-o faci 
tu. Şi bătrânul dispăru. 

Fata nu ştia cum să-i mărturisească prințului dragostea ei, îi era imposibil, dar se hotărî să-i 
povestească despre lac. Poate ar ajuta-o într-un fel. Se duse la el şi îi mărturisi durerea ei despre 
lacul misterios. Prinţul o invită să meargă împreună la lac, cu ajutorul cămăşii fermecate. Dar cum 
peste tot sunt şi oameni pizmaşi, un om al împăratului îi urmări şi află de cămaşa fermecată. Fata şi 
prințul zburară până ce ajunseră la lac. Toată apa trebuia să fie scoasă din lac, căci şarpele ar fi 
murit numai atunci când ar fi rămas fără apă. Când cerură ajutorul împăiatului, acesta nici nu vru să 
audă, dându-şi seama că fata se îndrăgostise şi ea de prinţ şi că planul cu fiica lui cea urâtă nu mai 
avea cum să reuşească, se gândi s-o pândească pe fată şi să-i fure cămaşa fermecată. Nu avea 
încredere în nimeni şi de aceea voia să facă singur acest lucru. 

Prinţul, din dragoste pentru fată, chemă ajutoare din ţara sa şi goliră lacul de apă. Pe celelalte 
vietăţi le ocrotiră într-un gârlici anume pregătit. Şarpele începu să se zbată şi nu peste multă vreme 
îşi dădu duhul. Încet, încet lacul se umplu la loc cu apă. Fata noastră fu nespus de fericită văzând 
peştişorii înotând zglobii şi micile vietăţi ale apei trăind fericite, în linişte şi pace. 

Odată ajunşi la palat, împăratul, care nu-şi putu stăpâni furia, spuse: 

— Prinţe nesăbuit, să ştii că ea nu e fata mea, ci o fată oarecare. 

— Împărate, ceea ce-mi spui, îmi spui prea târziu, eu o iubesc pe această fată. 

Furia împăratului fu groaznică şi-şi jură să facă totul pentru a-i fura cămaşa fermecată. 

Fata şi prinţul şi-au luat rămas bun, spre a pleca în ţara cea îndepărtată. În timpul acesta, 
împăratul reuşi să pună mâna pe cămaşa fermecată şi s-o arunce în foc. Nici nu arse bine, că se 
porni un vuiet şi o vijelie, care îl spulberă pe împărat. 

Şi până în zilele noastre împăratul cutreieră fosta lui împărăție. Dar cine să-şi mai amintească de 
el! 


Frăuorul cel mic 
poveste georgiană 


Trăia odată un bătrân tare înţelept, care crescuse trei feciori. Îi iubea pe toți trei la fel, dar nu ştiu 
de ce mi se părea mie că pe mezin îl avea mai aproape de inimă. Poate fiindcă era cel mai ascultător 
şi nu-i ieşea niciodată din cuvânt. Părerea asta o aveau, din păcate, şi fraţii lui, şi ce era şi mai urât, 
pentru asta îl invidiau. Ba, mai mult, i-au pus gând rău. Într-o bună zi, l-au chemat şi i-au spus 

— Frățioare, n-ai vrea să mergem să ne încercăm norocul? Am aflat că departe de aici, într-o 
țară, stăpâneşte un zmeu. Trebuie să-i ajutăm pe oamenii care trăiesc sub teroarea lui. 

Nici nu trebuie să vă mai spun că cel mic a primit de îndată să-i ajute. Şi-au luat rămas bun de la 
tatăl lor şi au pornit-o spre ţara necunoscută. 

Au mers ei ce-au mers şi au ajuns la o răscruce şi au văzut că dintr-o pădure ieşea mult fum. Se- 
apropiară şi ce să vezi?! Trei uriaşi îşi fierbeau mâncarea în nişte cazane mari cât casa. Cei doi fraţi 
mai mari se speriară şi se traseră deoparte, dar cel mic se apropie fără frică. 

— Bună ziua, uriaşilor! Dar ce faceţi voi aici? 

— Ce să facem?! Mâncare. Dar tu cine eşti? 

— Cine sunt? Apoi eu şi cu frații mei mergem spre țara stăpânită de zmeu. Vrem să-l doborâm ca 
să-i scăpăm pe oameni de nelegiuirile lui, răspunse cu curaj cel mic. 

Ceilalţi fraţi, plini de teamă, se făcură nevăzuţi. Unul din uriaşi începu să râdă, iar după aceea să 
strănute. Vântul pe care-l stârni strănutul său îl aruncă pe mezin în vârful unui copac, spre hazul 
uriaşilor. De acolo el cobori tiptil, apucă apoi doi pari din cei mai groşi, se apropie de cazanele în 
care fierbea mâncarea şi cu iuţeală nemaipomenită, cu amândouă mâinile, băgă cei doi pari sub 
cazane şi le răsturnă peste uriaşi. De durere, aceştia nu mai ştiau ce să facă. Le pierise îngâmfarea. 

— lertăciune! Cine eşti tu? Lasă-ne, nu ne omori, poate vei avea vreodată nevoie de noi. O să te 
slujim cu credinţă! 

Fratele cel mic se gândi puţin şi-şi aminti cuvintele tatălui său: „în viață să ai întotdeauna mai 
mulți prieteni decât duşmani”. Atunci, le spuse: 

— Uriaşilor, vă las libertatea, dar dacă voi auzi că ați făcut ceva rău, va fi vai de voi. Folosiţi-vă 
uriaşa forță pe care o aveţi pentru ceva mai cu folos. 

— Îţi mulțumim, omule bun, dar nu te mai duci spre ţara zmeului? Mergem şi noi cu tine. 

— Acum, nu. Trebuie să-mi caut fraţii. Voi să mă aşteptaţi aici, că mă voi întoarce şi o să vă iau 
cu mine. Acum, rămâneţi cu bine! La revedere! 

Fratele cel mic o porni pe urmele fraților săi, dar căutările lui fură zadarnice. Când ajunse la casa 
părintească şi fraţii l-au văzut venind, s-au îngălbenit de furie. Îl credeau mort. Tatăl îşi îmbrăţişă 
bucuros fiul. 

— O, fiul meu, bine că te-ai întors sănătos. Credeam că zmeul te-a ucis. 

— Nu, tată, n-am ajuns până acolo. Abia acum vreau să plec. 

Şi-i povesti totul cum a fost şi s-a întâmplat. Tatăl său îşi dădu seama de gândurile ascunse ale 
celorlalți doi fraţi. Era însă sigur că feciorul cel mic, cu înţelepciunea şi bunătatea sa va ieşi cu bine 
din toate încercările. Din nou se pregătiră toți trei pentru drum. La plecare, bătrânul le spuse: 

— Fiii mei, aveți grijă unul de altul şi ţineţi minte toate sfaturile mele. Şi să fiți uniţi, ca fraţii. 
Îşi îmbrăţişă feciorii şi aceştia se aşternură la drum. Au mers ei ce-au mers şi ajunseră la locul 
uriaşilor. Aceştia li se alăturară bucuroşi. Şi iar au mers ei ce-au mers şi au ajuns la un lac pe malul 
căruia stătea un pescar şi pescuia. Când îi văzu trecând pe cei trei flăcăi şi pe cei trei uriaşi, pescarul 

sări iute în picioare. 

— Unde vă duceți? 

— Ne ducem spre ţara în care domneşte zmeul. 

— N-aţi vrea să mă luaţi şi pe mine? 

— Dacă nu ţi-e frică, vino şi tu să ne însoţeşti. Nouă ne e tare frică mai spuseră cei doi frați. 

— De ce-l speriaţi? Dacă vrea să meargă, îl luăm, spuse cel mic şi-şi aduse aminte de spusele 


tatălui său: „Să te însoţeşti numai cu omul pe care-l cunoşti bine”. Atunci se gândi să-l pună la 
încercare. 

— Poţi să mergi şi tu cu noi, dar să văd şi eu ce ştii să faci. Ştii să mânuieşti armele? 

— Asta nu prea ştiu, dar ştiu mai bine să mă fac nevăzut. 

— Nevăzut? Cum aşa? 

— Uite, de pildă, acum mă aflu în spatele tău, dar tu nu mă vezi. 

— Nu prea ştiu eu la ce poate să ne ajute asta, dar de luat cu noi, te luăm. 

— Bine, merg cu multă tragere de inimă, că tare mă mai plictiseam eu aici. 

Şi cei şapte porniră împreună la drum. Merseră o săptămână. Au trecut peste ape şi prin păduri şi 
cei doi frați tot timpul căutau să-i pricinuiască rău celui mic. Dar noul tovarăş de drum observă 
imediat acest lucru şi-l păzea cu mare grijă. Prinsese drag de fratele cel mic. Şi-au văzut din nou de 
drum până ce au ajuns într-un deşert. Soarele dogorea tare şi pământul cu totul era crăpat în jur. Nu 
se vedea nicio vietate, nicio plantă. Toţi şi-au dat seama că nu sunt departe de zmeu, căci numai el 
putea viețui într-un asemenea loc. 

— Stați! Mă duc eu întâi să văd ce e pe-aici, că eu pot să mă fac nevăzut, să văd unde are capul, 
unde are picioarele şi să chibzuim bine totul. 

Plecă şi apăru nu peste multă vreme. 

— O, e grozav de mare. Acum stă la masă. A mâncat peste putinţă şi nici la băutură n-a ştiut 
măsura. Trebuie să-l spulberăm cât vom putea de repede. Unii să se arunce asupra capului şi alții, 
asupra picioarelor. 

— Bine. Aşa vom face. Uriaşii la picioare, iar eu şi cu frații mei, la cap. Tu o să stai de veghe. 
Zis şi făcut. Uriaşii îl apucară pe zmeu de picioare, dar când fratele cel mic vru să-l lovească, 
văzu că era singur, căci ceilalți doi frați dispăruseră. Nu mai avea timp să strige după ei şi începu să 

lupte din răsputeri şi, cu ajutorul tovarăşilor săi, reuşi să răpună până la urmă pe zmeu. 

Zvonul despre răpunerea zmeului se răspândi cu viteza fulgerului prin părțile acelea. O bucurie 
fără margini îi cuprinse pe toţi. Fratele cel mic fu rugat să le fie împărat. 

— Vă mulțumesc, oameni buni, pentru credinţă, dar trebuie să-mi caut frații şi să mă întorc 
acasă, unde mă aşteaptă tata. 

Îşi luă rămas bun de la oameni şi de la uriaşi şi vru să-şi ia la revedere şi de la pescar. Dar acesta 
îi spuse: 

— Nu, flăcăule, merg cu tine, că tot n-am eu pe nimeni pe lumea asta! 

S-au dus în căutarea fraţilor, dar nu văzură nicio urmă pe drum. Într-un târziu au ajuns acasă. 
Tatăl era pe moarte. 

— Fiule, sunt fericit că ai venit. Fraţii tăi sunt aici, mi-am dat seama că te-au părăsit şi pentru 
asta am suferit mult. Acum mor liniştit că te-am văzut. Ai grijă de ei şi nu-i părăsi niciodată. 

Şi bătrânul închise ochii pentru totdeauna. Toţi fiii plângeau lângă patul bătrânului lor tată. 

A trecut multă vreme de atunci şi fraţii s-au hotărât să se însoare. Pentru asta, au plecat în lume 
să-şi caute o fată aşa cum dorea fiecare. Au ajuns într-un sat unde se spunea că erau fete de măritat, 
vrednice şi sănătoase. La vederea fetelor bogat împodobite, fraților mai mari li se scurgeau ochii, 
dar cel mic îşi aduse aminte de cuvintele tatălui lui: „Nu te uita la hainele femeii; să-ți iei de nevastă 
o femeie care pentru tine să fie soție, iar pentru copiii tăi mamă bună”. De aceea, el nu se grăbea. 
Fratele mai mare îşi luă de nevastă pe fata unui negustor bogat şi rămase la ea, acolo. Cel mijlociu 
şi cel mic îşi continuară drumul în căutarea nevestei potrivite. Într-o zi, pe când mergeau prin 
pădure, le căzură în cap nişte corcoduşe. Îşi ridicară ochii şi văzură într-un copac o fată sărăcăcios 
îmbrăcată, dar frumoasă. Fratele cel mic o rugă să coboare. Fratele mijlociu se răsti la el: 

— Ce, nu eşti zdravăn! Ce vrei de la fata asta? Las-o în pace! 

Dar fratele cel mic o rugă fierbinte să coboare. 

— Vedeţi-vă de drumul vostru! Aşa veți ajunge la o căsuţă acoperită cu stuf. Acolo e tatăl meu. 
Vin şi eu în urma voastră. 

Fratele cel mic ascultă sfatul fetei, dar cel mijlociu, morocănos, o apucă pe alt drum. 


Când fratele cel mic ajunse la căsuţă, fata era deja acolo şi-l aştepta. Acum îi plăcea şi mai mult: 
fata avea o frumuseţe de păr negru împletit în două cozi groase. 

— Cum ai ajuns aşa de repede? întrebă uimit. 

— Cu calul meu. Îmi place să călăresc. 

Se bucură şi mai mult când auzi acestea. Vorbi cu tatăl fetei şi-i ceru fata de soție. Mai întâi se 
logodiră. Apoi veni şi sorocul nunţii, iar nunta a fost ca-n poveşti. Când fratele mijlociu o văzu pe 
mireasă, prinse drag de ea, dar numai dragoste adevărată nu era, era mai mult invidios pe fratele 
său. 

Timpul trecea. Tinerii erau fericiţi. Toţi o iubeau pe tânăra nevastă, căci aducea pretutindeni 
linişte, înţelepciune. Dar fericirea nu le fu de lungă durată, căci fratele mijlociu, ros de invidie şi 
nefericit pentru viaţa lui searbădă, fără familie, fără prieteni, găsi un vrăjitor. Acesta îi ceru viaţa, iar 
în schimbul ei, îi dădu o cutie plină de păduchi, pe care trebuia să-i arunce în părul fetei. Spera ca în 
felul acesta soţul s-o gonească de acasă. Mai primise de la vrăjitor într-o cutie şi un praf care putea 
omori toți păduchii. Voia să apară în ochii fetei drept salvatorul ei şi în felul acesta, credea el, ar fi 
putut-o cere de nevastă. Zis şi făcut. Părul fetei se umplu de păduchi. Se spăla de câteva ori pe zi, 
dar degeaba. Cu cât se spăla mai mult, cu atât se înmulţeau mai mult. Suferea groaznic şi nu numai 
ea, dar şi soțul, toți prietenii. Niciun leac nu se găsea. Se hotărî să plece în satul său, cu gândul să 
moară în pădurea în care se născuse. În aceste clipe dureroase apăru pescarul, prietenul familiei. 
Luă cu iuțeală cutia din mâna fratelui mijlociu, aruncă praful în capul fetei şi toți păduchii dispărură 
din părul ei. Dar, fulgerător, fratele mijlociu se prăbuşi pe loc. Murea, fiindcă sufletul lui fusese 
vândut vrăjitorului în schimbul acelor urâciuni. Îl înmormântară cu mare jale. Fratele cel mic îi 
punea mereu flori pe mormânt, dar nicio floare nu creştea. Toate se ofileau. Pentru că şi florile 
trăiesc şi cresc numai pe lângă oamenii buni. 


Ospitalitate 


poveste georgiană 


A fost odată ca niciodată... într-un sat de munte, un bătrân înţelept, cu cei trei fii ai săi; cel mare, 
Andrei, cel mijlociu — Constantin, şi cel mic — Alexandru. Când Alexandru împlini şaisprezece 
ani, bătrânul său tată şi-a chemat toţi feciorii: 

— Copiii mei, v-am chemat azi, să vorbesc cu voi şi să vă împart puţinul pe care l-am agonisit 
prin muncă; apoi, am să împlinesc fiecăruia câte o dorință, dar numai una. Gândiţi-vă bine, nu 
trebuie să-mi răspundeți imediat. Andrei, tu vei primi pământul care începe acolo unde se sfârşeşte 
pădurea, e drept că sunt mulți bolovani, dar cu trudă, totul se poate. Tu, Constantine, vei primi 
brădetul; nu sunt mulți brazi, dar o să-ţi folosească. Iar ție, Alexandre, îţi voi da moara, ţi-o dau că 
pământ nu mai am, dar, precum ştii, foarte multă lume vine să-şi macine porumbul la ea. Aşadar, 
copiii mei, v-am dat tot ce-am avut. Acum, rămâne să vă mai împlinesc câte o dorință, după cum v- 
am spus. 

Fiii au plecat să-şi vadă de muncă, iar peste câteva zile s-au întors. 

Pe iarba grasă şi verde, pe un scaun cu trei picioare, în fața casei de lemn, bătrânul cu barba albă 
îşi aştepta feciorii să le asculte dorințele. 

Cu sfială, încet, se apropie fiul cel mare, Andrei. 

— Tată, eu am văzut pământul pe care mi l-ai dat, dar e plin de bolovani. Ce să fac eu cu 
bolovanii?! Dorinţa mea e să transform pietrele în oi, că la oi mă pricep eu. 

— Fiule, îți voi îndeplini dorinţa. Du-te, căci pe pământul tău oile se aud behăind. 

Andreio zbughi atât de iute, că uită să mulțumească. 

Îmbujorat, de bătrân se apropie fiul cel mijlociu, Constantin. 

— Tată, eu sunt mulțumit de locul pe care mi l-ai dat, dar cu brazii ce să fac? Aş vrea să-i 
transformi în viță de vie, asta-i dorința mea. 


— E gata împlinită dorinţa ta, fiule. Pământul tău este tot acoperit cu butuci de vie. 

Constantin fugi fără să mai privească înapoi. 

Cu paşi hotărâți, fiul cel mic, Alexandru, se apropie de bătrân. Se aşeză pe iarbă lângă el şi 
începu: 

— Tată, îmi place moara, am şi un loc mic pe care-mi pot ridica o căsuță, am început chiar s-o 
construiesc, dar dorința mea e să-mi găsesc o nevastă care să mă înţeleagă, bună, cu sufletul bogat, 
gospodină... 

Bătrânul zâmbi pe sub mustață şi se ridică iute. 

— Să mergem de îndată. Cunosc o singură fată aşa cum îţi doreşti tu şi nu ştiu dacă n-o fi fost 
pețită. Mai trebuie să ştii că mi-ai cerut lucrul cel mai greu. Pentru că inima unei soţii trebuie s-o 
cucereşti tu însuți. Mergi cale de o săptămână până dincolo de munți şi în satul acela de colo, ai să- 
ți găseşti aleasa inimii. Dacă şi ea are să te placă, vom face nuntă frumoasă. 

Aşa se şi întâmplă. 

Au trecut câțiva ani. Bătrânul se hotărî să meargă să vadă ce-au făcut feciorii cu averea lăsată de 
el. Îşi puse nişte haine vechi, îşi schimbă înfăţişarea, părea un cerşetor bătrân. O porni spre casa lui 
Andrei. Când ajunse, văzu o vilă cu două etaje, cu o verandă mare, pe care se afla o masă pregătită 
pentru micul dejun. Andrei şi nevasta erau la masă. Copii nu aveau. Pe masă erau atâtea bunătăţi, de 
parcă aveau un ospăț de nuntă. Cu vocea schimbată, bătrânul începu să ceară de mâncare. Când îl 
văzu, Andrei se înfurie şi începu să strige: 

— Costică, Costică, unde eşti, nenorocitule? A intrat un cerşetor în curte, dă-l afară! 

Se ivi un om uscat, cu nişte picioare subțiri, crăcănate. 

— Cară-te de-aici! Ce-ai venit aşa de dimineaţă? 

— O, fiule, sunt nemâncat. 

— Du-te la naiba! N-ai auzit ce-a spus stăpânul, să nu-l superi, că te zvântă în bătăi. Nu mă vezi 
cum arăt eu? 

Bătrânul se îndepărtă ametit şi lacrimile i se prelingeau pe obraz. 

A doua zi, ajunse la casa lui Constantin. Nu-i venea să-şi creadă ochilor ce casă frumoasă îşi 
construise. Curtea era plină de flori. În faţa casei se afla, o masă şi tocmai se pregăteau să 
prânzească. La masă erau Constantin, nevasta lui şi un băiețel gras. Soarta le dăruise un copil. 
Cerşetorul ajunse lângă masă cu mâna întinsă. Când îl văzu, Constantin, plin de furie, se întoarse 
spre el: 


Copilul cel gras fluieră şi apăru un câine mare. Bătrânul, speriat, o luă la goană şi când deschise 
ochii, văzu cerul albastru şi limpede. Lacrimile îi şiroiau pe obraz. 

Două zile se odihni, iar a treia zi ajunse la feciorul cel mic. Liniştea adâncă îl făcu să uite de 
toate necazurile. În tot ce vedea se simţea mâna gospodarului harnic. Când văzu casa, se opri uimit 
în loc. Era o casă de lemn, mică şi sculptată. Apăru Romaniţa, soţia feciorului său. Bătrânul întinse 
mâna să ceară. 

— Poftim, bunicule, intrați, luați loc, odihniţi-vă. Tot ne pregătim pentru masă, o să mâncaţi cu 
noi împreună. Ştiţi, obişnuim să mâncăm cu toţii şi-l aştept pe soțul meu la masă... Dar, bunicule, 
n-ai pe nimeni care să aibă grijă de dumneata la bătrâneţe? 

— N-am, fiica mea, toţi au murit, am rămas singur. 

— Eh, nu-i bine, nu-i bine deloc. 

Romaniţa îşi chemă copiii. Avea trei copii şi toţi trei băieţi frumoşi. ÎL salutară pe bătrân şi 
începură să o ajute pe mamă la treabă. N-a trecut mult şi apăru şi Alexandru. Devenise bărbat şi se 
făcuse şi mai frumos. ÎI salută pe bătrân şi-l întrebă cine e, de unde e şi încotro merge. Când află că 
nu are pe nimeni şi că cere de mâncare i se făcu milă de dânsul. 

— Dumneata se vede că eşti un om sănătos. Nu vrei să lucrezi? De-ai şti câtă nevoie de oameni 
am aici! Poate ai să lucrezi cu mine. Dacă nu vrei, o să-i scriu tatei şi o să te ajute. Mi-e dor de tata, 
dar de atâta muncă, n-am mai apucat să-l văd. 


Bătrânului îi dădură lacrimile de bucurie. 

— Mulţumesc, fiule, abia răspunse. O să mă gândesc şi o să-ţi dau răspuns cât mai curând. 

La un moment dat se auzi un strigăt. Nevasta fugea spre copilul ei cel mai mic, pe care-l 
trimisese după apă, şi care îşi scrântise piciorul şi plângea. Când veni cu copilul în braţe lângă 
bătrân, spuse copilului: 

— Rabdă, fiule, te rog, avem musafiri, nu trebuie să te vadă aşa, e ruşine! 

La aceste cuvinte, bătrânului începură şi mai tare să-i curgă lacrimile. 

După ce prânziră, le mulțumi şi le spuse: 

— Vă mulțumesc foarte mult pentru primire şi mâine la prânz o să vă dau răspunsul, dacă pot 
lucra cu voi sau nu. 

Bătrânul plecă fericit. 

A doua zi, toţi fiii primiră câte o scrisoare prin care erau chemaţi de tatăl lor. Era amiază şi 
soarele dogorea puternic. În faţa casei, pe scaunul de lemn cu trei picioare era aşezat bătrânul. 

Andrei se apropie de tatăl său şi îl salută. 

Constantin, îmbujorat, îngăimă un bună ziua. 

Alexandru, cu paşi hotărâți, înaintă pe iarbă şi strânse mâna tatălui său. 

— Fiii mei, v-am chemat aici să vă anunţ că o să vă împart din nou averea. 

Bătrânul se ridică, intră în casă, ieşi îmbrăcat în hainele de cerşetor. Andrei, când îl văzu, păli. 
Constantin, fu cuprins de o furie cumplită. Alexandru i se adresă cu bucurie: 

— Tată! 

— Ruşine să vă fie, am fost la voi şi v-am cerut un codru de pâine. Tu, Andrei, du-te şi vezi-ţi de 
bolovanii tăi. Iar tu, Constantine, ai grijă de brazii tăi. Dar tu, fiul meu Alexandru, primeşte-mă în 
casa ta, ca ajutorul tău de nădejde. 

ÎI cuprinse în braţe pe alexandru şi-l sărută. 


Ciuperca roşie 
poveste georgiană 


Odată, demult, într-o pădure deasă, în care mişunau animale şi păsări, trăia o fată orfană şi de 
mamă şi de tată. Trăia fericită alături de animalele a căror limbă o înţelegea. 

Într-o noapte i se arătă în vis zâna pădurii, care-i spuse: 

— Trebuie să cauţi o buturugă putredă, unde creşte ciuperca roşie. Când o vei găsi, s-o porți tot 
timpul cu tine. Datorită ei toți cei din jur au să te vadă frumoasă şi au să te iubească. 

Dimineaţa, când se sculă, nici nu-şi mai aminti de vis. Visele sunt ale nopţii şi cu noaptea se duc. 

Într-o zi, pe când stătea în pădure păzind capra, auzi tropot de cai. Se ascunse iute într-un tufiş. O 
armată de oameni se apropia în frunte cu un tânăr chipeş, îmbrăcat în alb. În spatele acestuia, un 
bătrân urât şi uscat făcu nişte semne şi de îndată se porniră tunetele, iar vântul începu să urle. Când 
totul se potoli, pe locul unde fusese prinţul alb se putea vedea un cerb alături de calul lui alb. Fata 
ieşi repede din tufiş, se apropie de cerb, îl mângâie şi-i spuse: 

— O, cerbule frumos! Am văzut totul. Aş vrea să te ajut, dar nu ştiu cum. 

Nu-şi termină bine vorba, când începu din nou să tune. Cerbul şi calul alb dispărură. Nu mică fu 
tristeţea fetei. Adună toate animalele şi le povesti cele petrecute. Toate îi promiseră ajutor. 

În noaptea următoare o visă din nou pe zâna pădurii. 

De ce nu cauţi ciuperca roşie? Caut-o neapărat! 

A doua zi, fata începu să umble după ciupercă dar şi după cerb. De data asta era cu vaca la 
păscut. Vaca păştea iarba. Culcată pa iarbă, fata privea cerul albastru. Un zgomot o smulse din 
linişte, şi când se ridică văzu că vaca căzuse într-o prăpastie, de unde gemea, parcă strigând: 

Alisia, Alisia, vino, am găsit ce căutai, vino, am găsit ciuperca roşie! 

Dar ea nu putea să coboare. Avea nevoie de elefant; numai trompa lui îi putea veni în ajutor. 


Aşteptă jumătate de zi până la sosirea acestuia. Cu mare greutate, Alisia ajunse jos, pe fundul 
prăpastiei. Când văzu buturuga putredă, rămase încremenită. Era de culoare maro închis, pe ea 
străluceau firişoare argintii şi chiar la mijloc creştea o ciupercă roşie de mărimea degetului mic. 
Alisia o luă cu multă gingăşie şi o băgă în sân. Trunchiul cel putred dispăru de îndată. 

Alisia, Alisia, ce frumoasă te-ai făcut spuse vaca, dar Alisia nu o auzea, ardea de dorinţa de a 
vizita peştera care se deschidea în faţa ei. 

Pe pereți, ca nişte ciorchini, erau agăţate pietre strălucitoare, care se legănau în sunetele unei 
muzici care venea de departe. Culoarea pietrelor era scăldată într-o lumină lăptoasă, alburie. Alisia 
porni înainte cu curaj, ca vrăjită. Deodată, sunetul pietrelor se auzi mai puternic. Simţi o adiere şi în 
fața ei se ivi liliacul, stăpânul peşterii. 

Fată frumoasă, ce cauţi aici? o întrebă. 

— Am fost în căutarea ciupercii roşii şi am găsit-o. Să nu te superi că am cules-o de pe 
domeniile tale. 

— Să ştii că-mi eşti pe plac, pentru că eşti o fată sinceră. Dacă vreodată vei avea nevoie de mine, 
ia piatra asta verde şi cheamă-mă, dar eu nu pot veni decât noaptea. 

Liliacul îşi luă zborul, iar Alisia, cu ajutorul elefantului, se întoarse acasă. 

Se scurse multă vreme, când, într-o dimineaţă, Alisia văzu în curtea ei un cal alb. ÎI recunoscu 
imediat, se apropie de el. 

— Alisia, am venit la tine. Sunt calul prinţului Alb. Nu ştiu de ce s-a întâmplat nenorocirea, dar 
acum am nevoie de ajutorul tău. Stăpânul meu vrea să-ţi vorbească. Vino, te rog, cu mine! 

Alisia, fără nicio şovăire se sui pe cal, acesta îşi luă mare avânt, îşi desfăcu aripile şi îşi luă 
zborul deasupra norilor. Mai iute ca vântul se apropia de celălalt capăt al pădurii, unde-i aştepta 
cerbul. Acesta se bucură mult văzând-o. Îi spuse de îndată: 

— Frumoasă Alisia, fii binevenită, eşti singura fiinţă care m-a văzut când s-a întâmplat 
nenorocirea. Ascultă-mă cu atenție! Sunt fiul împăratului Alb. Tatăl meu a avut un frate care a murit 
lăsând un copil care a crescut împreună cu mine. Firea noastră este însă complet diferită. Mi-au 
spun unii oameni şi n-am vrut să cred. Adevărul l-am aflat abia acum. Mi-a pus gând rău însă de 
multă vreme. Nu ştiu cum a reuşit să mă preschimbe în cerb. În ultima vreme, se împrietenise cu un 
bătrân urât, pe care l-a adus la palat. Deci, trebuie căutat bătrânul, care cunoaşte negreşit taina. Du- 
te, frumoasă fată, calul meu te va conduce la palat, du-te şi povesteşte totul părinţilor mei şi află ce 
e cu bătrânul de care ţi-am vorbit! 

— Nu, albule prinț. Mai bine mă duc să intru slugă la palat. O să mă descurc eu. 

ÎI sărută pe frunte şi porni în zbor pe calul cel alb. 

Odată ajunsă la palat, fu pe placul tuturor şi vestea despre neasemuita ei frumuseţe ajunse până 
la vărul Prințului Alb. Tocmai era în căutarea unei neveste, căci, după trecerea doliului, devenea 
moştenitorul tronului. Când vărul Prințului Alb o văzu, se îndrăgosti pe loc şi o ceru de nevastă. 
Alisia era nefericită. Nu se mai bucura de ciuperca roşie, căci bănuia că totul de la ea i se trage. 
Nimic nu aflase despre taina cerbului. Nu ştia ce să facă, era disperată, dar îşi aminti de piatra verde 
dăruită de liliac şi strigă imediat după ajutor. Îndată liliacul sosi în zbor. 

— Spune-mi, frumoasă Alisia, ce s-a-ntâmplat? 

— O, liliacule, ceva foarte rău. Vărul cerbului s-a îndrăgostit de mine şi vrea să mă ia de nevastă. 
Sunt pierdută, eu pe cerb îl iubesc. 

— Eh, Alisia, să ne gândim, să ne chibzuim! Să ştii că bătrânul cel urât este duhul rău. În 
schimbul vieţii Prințului Alb, vărul şi-a vândut acestuia sufletul. Aşa că viaţa vărului depinde de 
duhul cel rău. Tu stai liniştită, munceşte ca şi până acum. Voi intra eu în camera duhului rău, să aflu 
unde şi-a ascuns puterea. Dar numai noaptea putem face asta. Dar, la dezlegarea tainei, am să am 
nevoie de ajutorul tău, eu singur nu mă pot descurca. 

A doua noapte, liliacul veni din nou, păzi duhul cel rău şi descoperi că ţinea la piept un picior de 
iepure învelit în piele de tigru. Povesti tot ce văzu Alisiei. 

Trecură câteva zile. Regele şi regina întrebară de fata cea frumoasă, de care toată lumea vorbea. 


— Fată frumoasă, de ce nu vrei să te căsătoreşti cu moştenitorul tronului, o întrebă regina. 

— Mărită regină, mi-am dăruit altcuiva inima. E mai bine să mor, decât să mă căsătoresc cu el. 

Pe regină o uimi răspunsul fetei şi îi plăcu atât de mult de ea, încât dădu ordin să fie primită 
printre fetele care o ajutau. 

Vărul cel pizmaş se simți jignit şi în ura sa născocea cele mai urâte răzbunări. Poate ar fi ajuns să 
le ducă la capăt, dacă oamenii cei simpli, de la palat, n-ar fi ajutat-o şi apărat-o pe Alisia zi de zi. 
Noaptea o păzea liliacul. Tot el a aflat şi locul unde bătrânul îşi pregătea otrăvurile sale, ascuns de 
privirile oamenilor, de lumina zilei. 

Cu ajutorul prietenilor ei necuvântători, fata deschise larg uşile căsoaiei bătrânului vrăjitor. 
Lumina cea blândă şi sănătoasă a soarelui pătrunse năvalnic izgonind vrăjile şi aducând cu ea 
bucuria vieţii. 

Între timp, cerbul se preschimbă în om. Veni de îndată, pe calul cel alb, la palat, şi povesti totul 
părinților săi, care-l credeau mort. 

Pregătiră o nuntă strălucitoare, iar Alisia scoase ciuperca de la piept. 

— Nu am nevoie de ciuperca roşie. Te-am iubit înainte de a o avea. Mulţumesc zânei pădurii 
pentru ajutorul dat. Puse ciuperca roşie lângă buturugă şi amândouă dispărură pe dată. Fericiţi, se 
întoarseră acasă unde s-au veselit din toată inima. Să nu mă întrebaţi câte zile a ţinut nunta. Pot să 
spun, însă, cu mâna pe inimă că eu la o nuntă mai frumoasă nici că am mai fost. 


Cerbul cu coarne de aur 
poveste georgiană 


A fost odată ca niciodată, că dacă n-ar fi fost, nu s-ar fi povestit. S-a petrecut într-un sătuc 
înconjurat de munți, într-o casă aflată la marginea pădurii, trăia un cioban singuratic, singur de tot. 
Tot timpul era dus cu oile. Îi plăcea să doarmă afară în aer liber şi să privească munţii de care nu se 
sătura niciodată. Într-adevăr, munții erau nespus de frumoşi, nespus de falnici, dar nimeni nu se 
putea lăuda că ar fi ajuns pe piscurile lor. Chiar dacă apucai să urci o vreme, vraja lor te cuprindea 
şi te atrăgea spre înălțimi, pe cărări tot mai abrupte, pe poteci tot mai înguste. Aşa se face că în 
fiecare an se spunea că muntele înghite oameni. 

Într-o seară, obosit fiind, ciobanul se gândi să treacă pe acasă. Când ajunse, se miră văzând 
lumină înăuntru. Se apropie tiptil de geam şi nu-şi crezu ochilor: în casă, domnea peste toate o 
ordine desăvârşită, iar la masă, sprijinită într-un cot, stătea o preafrumoasă fată cu părul bălai, dusă 
pe gânduri, cu privirea pierdută. Ciobanului i se opri respirația. Nu-şi putea dezlipi ochii de la 
frumuseţea fără seamăn a fetei. Nu ştia ce să facă: să intre sau să nu intre! în vremea aceasta, un 
zgomot asurzitor îl făcu să întoarcă capul. Cercetă cu privirea, dar nu-i fu dat să vadă nimic. Gândul 
la frumoasa fată îl făcu să uite repede, dar când îşi aruncă din nou privirea, unde s-o mai găsească! 
Fata cea frumoasă dispăruse! Doar lângă uşă zări nişte coarne strălucitoare, de aur, şi apoi, uitându- 
se mai bine, văzu un cerb mândru, care se topi cât ai clipi în întuneric. 

Intră în casă, se aşeză pe scaunul încă încălzit şi inima lui se cufundă într-o tristeţe adâncă. Nu 
mai putea dormi în casă şi, ca şi altădată, se culcă sub cerul liber. 

A doua zi, ciobanul o porni pe drumul său obişnuit. Când ajunse la marginea satului, zări o 
mulțime de oameni vorbind. 

— Am văzut cu ochii mei! Avea coarne de aur. Îți lua ochii, aşa străluceau! 

— ŞI eu l-am văzut! A luat-o înspre munte, spuse altcineva. 

Ciobanul se întristă şi mai mult. Ştia acum că fata cea frumoasă nu era alta decât... cerbul cu 
coarne de aur despre care vorbeau sătenii. Mai ştia că oamenii de-acum vor căuta cerbul până-l vor 
găsi ŞI, în felul acesta, viaţa fetei era în primejdie. Se hotărî s-o pornească în munţi, de unde — aşa 
după cum se spunea — nimeni nu reuşea să se mai întoarcă. 

Iarba verde părea că-i zâmbeşte. Florile, aceleaşi flori ca şi în vale, aveau aici un parfum 


deosebit. Păşea înainte, cu bucurie în piept, de parcă cineva anume îl chema sus, cât mai sus. După 
câteva ceasuri bune de mers, iarba numai era verde, avea o culoare argintie, în aer se simţea o adiere 
plăcută, care-ţi dădea puterea să mergi mai departe. Îşi dădu însă seama că oile nu-l mai puteau 
urma şi că o luaseră la goană, către vale. Se opri pentru o clipă, îşi făcu din nou curaj şi o porni 
înainte, dar abia îşi mai putea ridica piciorul, pământul parcă i-l atrăgea ca un magnet. Se simțea 
fără vlagă. Nu-l părăsea însă chipul fetei şi al cerbului cu coarne de aur. Ajunse, în sfârşit, sus, într-o 
poiană, lac de sudoare şi sleit de puteri. Căzu la umbra unui pom ciudat, căci avea frunze lungi, 
şerpuitoare, şi aşa de roşii cum nu mai văzuse vreodată. 

— Oh, pomule, ajută-mă să-l găsesc pe cerbul cu coarne de aur. Arată-mi drumul spre el! îl rugă 
ciobanul. 

Pomul păru să-l înțeleagă, căci se scutură şi lângă cioban căzu o frunză roşie ca para focului, pe 
care era desenat drumul pe care-l avea de urmat. Ciobanul o puse cu grijă la piept, se ridică şi 
simțind parcă noi puteri o porni spre creasta muntelui. Drumul era şi mai anevoios ca până acum. A 
mers el cât a mers şi nimeni n-ar putea spune cât de departe a ajuns. Adevărul este că n-ar mai fi 
putut face un pas mai mult. Se întinse din nou pe jos ca să-şi mai tragă sufletul. Când îşi reveni, 
auzi râsete în jur şi văzu o bătrână slabă, cocârjată, care-i spuse: 

— Bine-ai venit la noi în munţi, feciorule! Dacă nu eram eu, erai mort până acum. Am să te fac 
eu bine, fiindcă eşti singurul om care a ajuns până la mine. 

— O, mătuşico, îți mulțumesc pentru bunătate, dar am să te rog să mă ajuţi să găsesc... 

Bătrâna nu-l lăsă să termine. Începu să râdă: 

— Ştiu eu ce vrei să spui. Ştiu că eşti în căutarea cerbului cu coarne de aur. E fiica împăratului 
munților, dar acum este în vraja unui balaur, care i-a omorât părinţii şi mi-a răpit şi mie feciorii. 

Bătrâna începu să plângă. Lacrimile i se înnodau în barbă. 

— Balaurul a cerut-o în căsătorie, dar ea nici n-a vrut să audă. A vrut să-şi ia zilele, dar balaurul, 
prinzând de veste, a transformat-o în cerb. Şi acum aşa umblă peste tot. Din când în când îşi reia 
chipul de fată, dar numai atunci când balaurul e dus departe. Uite aşa, fiule, trăim în sărăcie, nici n- 
avem ce pune în gură, pentru că toate bucatele se usucă la noi. Se vede treaba că tu eşti un flăcău 
curajos, am să te ajut — şi lacrimile îi înecară din nou glasul. 

— Nu, mătuşico, nu trebuie să plângi. Am să te ajut eu să-ţi găseşti feciorii. 

Trecură zilele. Ciobanul îşi recăpătă puterile, căci bătrâna îl îngriji bine. Mai avea de străbătut o 
cale lungă şi anevoioasă. Trebuia să treacă peste munți, peste râuri şi lacuri. Aflase că balaurul avea 
totul bine păzit şi prin urmare trebuia să se strecoare cu multă taină prin toate aceste locuri. Nu, nu 
era uşor, dar ciobanul era curajos. Gândul lui era numai la cerbul cu coarne de aur şi asta îi dădea 
noi puteri. Într-o dimineaţă, se trezi înainte ca soarele să-şi arate faţa şi merse să-şi ia rămas bun de 
la bătrână. 

— Mătuşico, trebuie să plec. Nu mai pot zăbovi. 

— Bine, fiule, acum poţi pleca, dar mai înainte vreau să-ţi dau ceva. 

Bătrâna se apropie de un cufăr vechi, prăfuit, ridică capacul şi scoase o cutie. O deschise, scoase 
din ea un lanţ de aur şi un talisman, le puse la gâtul ciobanului şi-i spuse: 

— Ține, fiule, cu astea nu mai ai moarte, să le faci cadou soaţei tale. Ține şi cuțitul ăsta, e de la 
răposatul meu soţ, şi ţine minte: o să trebuiască să-l mânuieşti cu pricepere când te vei lupta cu 
balaurul. Şi să-l biruieşti negreşit, altfel, pe meleagurile astea, nu vom avea niciodată linişte. 

Ciobanul îmbrățişă pe bătrână şi o porni grăbit la drum. 

A mers el cât a mers, până a ajuns la malul unui pârâu. Se aşeză să se odihnească, dar se miră de 
culoarea roşie a apei. Părea sânge, dar nu era sânge. Se uită pe firul apei, să vadă de unde provenea 
această culoare. Aşa văzu că în apă zăcea un vițel cu ochii trişti şi plini de suferință. Ciobanul îl 
trase la mal şi-i căută rana. Viţelul încercă să se ridice, dar nu putu. Căzu înapoi şi spuse ciobanului: 

— Omule bun, degeaba îmi mai cauţi salvarea. M-a răpus balaurul. Te rog, ai grijă, după moartea 
mea, să mă înmormântezi cum se cuvine. Să-mi păzeşti mormântul până ce va creşte pe el un arbust 
care va face nişte fructe mici roşii. Să le aduni, să le fierbi, iar din zeama lor să faci o băutură care o 


să poată adormi pe oricine, chiar şi pe balaur. Dacă ai să-l răpui, va fi pentru mine ca a doua viaţă. 

Şi viţelul îşi dădu duhul. 

Ciobanul făcu întocmai cum îl rugase viţelul. În fiecare dimineaţă uda mormântul, iar la capătul 
a două săptămâni, pomul se înălță şi făcu fructe roşii, din care ciobanul pregăti o zeamă care avea 
darul să adoarmă adânc pe orişicine. Şi o porni din nou la drum. Ajunse în dreptul unei păduri 
stufoase de unde se auzeau glasuri de păsărele: 

— Ciobanule, ai greşit drumul, uită-te din nou la frunză! 

Ciobanul, speriat, o căută, o privi cu atenţie, şi văzu că greşise într-adevăr drumul. Mulţumi cu 
recunoştinţă păsărelelor. 

— Vă mulțumesc mult de tot, păsărele dragi, pentru ajutorul vostru! 

Merse zi şi noapte, multe zile şi multe nopţi, după care ajunse la o cetate mare. Era înconjurată 
de un zid gros şi era păzită de nişte uriași. Îşi dădu seama că în faţa lui se afla castelul balaurului. 
Ştia că îi va fi nespus de greu să pătrundă înăuntru. Trebuia să găsească însă o cale. De aceea, se 
puse la pândă şi urmări ceasul la care mâncau paznicii şi când se schimbau. Nu i-a fost greu să 
observe că mâncau enorm de mult, nici mai mult nici mai puțin decât câte un vițel fiecare. Apoi, cât 
trebuia să mănânce balaurul!? îşi aminti pe dată de zeama pe care o adusese cu sine: trebuia, pe 
furiş, să picure din ea în băutura fiecăruia dintre ei. A mai vegheat o noapte, iar pe la cântători, reuşi 
să ducă la capăt şi acest lucru. Fu şi el uimit de somnul puternic al acelei fierturi, dar după atâta 
alergătură în jurul zidului, căzu frânt de oboseală. Se auzi o voce cunoscută, care-i spuse: 

— Scoală-te, ciobanule! Tocmai acum, când ai reuşit să ajungi aici te laşi doborât? 

În faţa lui se afla cerbul cu coarne de aur. Se ridică într-o clipă şi vorbi cu capul plecat: 

— Frumoasă prințesă a munților, ştiu cine eşti, cunosc povestea ta, vreau să te ajut. Pentru tine 
am venit în munţi. Dar nu mai ştiu ce trebuie să fac de aici înainte. 

— Bunul meu cioban, îți mulțumesc pentru tot ce ai făcut. Nu te da însă bătut. Curaj! Acum poți 
intra uşor în curte să pui zeama aceea în apa pe care o bea balaurul. După ce va adormi, te duci 
repede şi-i salvezi pe cei închişi. Acolo se află şi cei şase băieți ai bătrânei, care ştiu cum să-l 
omoare pe uriaş. Eu nu te pot ajuta, trebuie să cobor cât mai repede în vale, căci, dacă stau mai 
mult, balaurul o să mă simtă. Am să te aştept în căsuţa ta şi o să am grijă de oile tale. Te aştept, 
bunule cioban, spuse cerbul şi o porni în goană. 

Ciobanul, când pătrunse în cetate, totul se cutremură în jur. 

— E-he-he! Crezi că nu ştiu cine eşti?! Hai să vedem de ce eşti în stare şi la ce-ai venit, strigă 
balaurul. 

Dar ciobanului nu-i fu teamă şi strigă şi el: 

— Ce vreau eu?! Cine mă întreabă! Tu care-i urăşti şi-i omori pe oameni, tu care faci numai rele, 
tu, ce-mi poți tu face mie, şopârlă neputincioasă! 

Balaurul arunca flăcări pe gură. Ciobanul scoase fulgerător cuțitul, îl înmuie iute în zeamă şi răni 
limba fiarei. Se scurseră câteva clipe şi balaurul căzu la pământ. Ciobanul n-avea timp de pierdut şi 
fugi spre temniță, să-i elibereze pe osândiţi. Odată ajuns, se opri uimit pe loc: o larmă mare, venind 
dinspre temniţă îl făcu să-şi dea seama că e în primejdie. 

— Oameni buni, am venit să vă ajut, acum Balaurul doarme, trebuie să-l omorâm, ajutaţi-mă! 

Oamenii se apropiară de el, neîncrezători. 

— Stați, oameni buni! Omul acesta spune adevărul. Lanţul pe care îl are este de la mama mea, 
mărturisi unul dintre frați. 

Toţi s-au convins de adevăr şi alergară să omoare balaurul. Fraţii ştiau că numai focul îl putea 
ucide şi atunci dădură foc întregului castel. Ardea castelul, au ars şi paznicii, au căzut şi pereţii, şi, 
peste puţină vreme, în locul castelului, se ridica un morman de cenuşă. De bucurie, oamenii nu mai 
ştiau ce să mai facă şi încotro s-o apuce. Atunci ciobanul le spuse: 

— Duceţi-vă la casele voastre, unde vă aşteaptă soțiile şi fiii voştri. 

Apoi se îndreptă către cei şase fraţi şi le mai spuse: 

— lar voi, mulţumiţi în numele meu mamei voastre, că eu sunt tare grăbit. Trebuie să-l găsesc pe 


cerbul cu coarne de aur, căci viaţa lui e în pericol. 

O porni iute spre casă. După trei zile, ajunse la mormântul viţelului. Se aşeză la umbra copacului 
şi-i mulțumi pentru ajutor. Pomul începu să vorbească: 

— Eu trebuie să-ți mulțumesc, tu eşti cel care ne-a ajutat, cu bunătatea ta, cu curajul tău. Te rog 
să iei frunza şi, când vei avea nevoie de mine, să mă chemi. Şi acuma, drum bun! 

Cu paşi grăbiţi, ciobanul cobori în vale. În curtea casei lui văzu o mulţime de oameni. Se apropie 
speriat: 

— Ce s-a întâmplat, oameni buni? 

— O, ciobanule, la tine în casă a intrat cerbul cu coarne de aur şi nu ştim dacă să intrăm sau nu. 

— A, asta era, deci. Poate că vi s-a părut. 

Intră singur în casă şi o găsi pe prinţesă tremurând de frică. Când îl văzu intrând, îi sări plângând 
în braţe și-i spuse: 

— Bunule cioban, am simţit imediat când a murit monstrul: Vecinii tăi m-au văzut cu chip de 
cerb, dar când am pătruns în casă m-am transformat pentru totdeauna în ființă omenească. Nu mai 
vreau să mă întorc în munţi. Vreau să rămân aici şi să-ți slujesc toată viaţa. 

Ciobanul nu găsea cuvinte ca să-i răspundă. 

— Prinţesa inimii mele, nu te las să pleci. Vei rămâne cu mine aici şi eu voi fi cel mai fericit om, 
dar trebuie să dispară coarnele de aur, trebuie să dovedim oamenilor că aici n-a intrat niciun cerb cu 
coarne de aur. 

În disperarea care îl cuprinse, ciobanul îşi aminti de frunză şi-i ceru ajutorul. 

— Sunt aici şi ştiu ce vrei. Imediat coarnele de aur se vor topi, în aer se auzi o voce. 

Şi coarnele de aur dispărură fără urmă. Ciobanul ieşi afară, îi invită pe toţi vecinii în casă, spre a 
se convinge. La vederea preafrumoasei prințese, toți au uitat de cerb. A fost o nuntă ca în basme, la 
care n-a lipsit nici bătrâna cu cei şase feciori ai ei. Şi nimeni n-ar bănui vreodată că soţia ciobanului 
era o prinţesă adevărată. 


Fata din floare 
poveste iacută? 


Trăia odată o bătrânică singură-singurică, dar care avea cinci vaci. Într-o zi, pe păşunea unde 
păşteau vacile, văzu deodată o floare zveltă de lumânărică. Smulse cu grijă, nu cumva să-i rupă 
rădăcina, o aduse în iurtă şi o aşeză pe o pernă. Apoi se duse să mulgă vacile. 

Stând lângă vaci, bătrânică auzi deodată nişte clopoței clinchetind în iurtă. Bătrânică sări uluită 
şi vărsă donita cu lapte. Intră în iurtă, aruncă o privire, dar văzu că nimic nu se schimbase, totul era 
precum ştia ea. Floarea de lumânărică sta pe pernă, parcă dormea. Bătrânică ieşi din iurtă şi se 
apucă din nou să mulgă vacile. Dar ce auzi ea deodată? Clopoţeii răsunând din nou. Bătrânică vărsă 
iarăşi laptele muls şi fugi în iurtă, unde ce-i fu dat ochilor să vadă? O fată neasemuit de frumoasă 
sta pe pat; avea ochii strălucitori ca două diamante, sprâncenele negre, frumos arcuite. Floarea de 
lumânărică se transformase într-o preafrumoasă fată. 

Ce fericire pe bătrânică! îi spuse fetei: 

— Să fii fata mea, preafrumoasă întruchipare. 

Şi de atunci începură să vieţuiască împreună. 

Într-o bună zi, un tânăr vânător, pe nume Harjit Berghen, plecă în taiga, unde zări o veveriţă 
cenuşie, pe care începu s-o urmărească. De dimineaţă şi până în seară slobozi din arcul său săgeți 
nenumărate, dar nu putu s-o atingă. Veveriţa sărea când pe-un brad, când pe altul, când pe un 
mesteacăn, când pe o zadă. 

Astfel, vietatea ajunse la iurta bătrânicii şi se aşeză pe un pin, apoi sări pe horn şi căzu la 

bătrânică în iurtă. 

— Bătrânico, dă-mi veverița, rogu-te, dă-mi-o! strigă Harjit Berghen. 

Dar nu primi niciun răspuns. 

Atunci, Harjit Berghen, de felul lui un tânăr care se aprindea tare iute, se înroşi de furie şi intră în 
cort. 

Dar ce văzu el acolo? Pe fata din floare. Frumuseţea ei îl făcu să-şi piardă graiul şi, fără să scoată 
un sunet, fugi din iurtă şi o porni în goana calului spre ai lui. 

— Tată şi mamă, strigă el, bătrâna care are cinci vaci are şi o fată de o neasemuită frumuseţe. 
Trimiteţi să o cereţi de soție pentru mine. 

Pe dată tatăl lui Harjit Berghen trimise nouă călăreți să caute această frumuseţe. 

Trimişii galopară până la bătrâna care avea cinci vaci şi îndată ce o văzură pe fată, rămaseră 
înmărmuriţi. Când îşi veniră în fire, plecară, dar cel mai bătrân şi mai înțelept rămase în iurtă. 

— Bătrânico, spuse el, învoieşte-te ca această fată să fie soția lui Harjit Berghen. 

— Mă învoiesc cu bucurie, răspunse bătrânică, numai fata să vrea. 

Apoi o întrebară şi pe fată care-i este răspunsul. 

— Mă învoiesc cu bucurie! răspunse fata. 

— lată care este prețul pentru măritişul fetei! spuse bătrânică. Aduceţi-mi atâția cai şi atâtea vaci 
cât poate cuprinde păşunea mea. 

Şi i-au adus atâţia cai şi vaci, i-au adus aşa de mulți, că nu le putea şti numărul. 

Apoi au gătit-o şi au îmbrăcat-o pe fată de nuntă. Au adus şi un cal alb. I-au pus un căpăstru de 
argint, l-au înşeuat cu o şa de argint, i-au atârnat şi un cobur de argint. 

Harjit Berghen a luat-o pe fată de mână, a săltat-o uşor, a pus-o în şa, apoi au pornit la drum. 

Deodată, Harjit Berghen zări o vulpe. Nu putu rezista ispitei şi spuse fetei: 

— Am să urmăresc vulpea asta, după care mă întorc repede. Tu urmează-ţi singură drumul. În 
curând vei da de o răscruce. La răsărit e atârnată o blană de samur, la apus, una de urs cu gâtul alb. 
Să nu o apuci în partea asta, apucă pe drumul unde e blana de samur. 

Zicând acestea o şi porni la galop, 

Fata plecă mai departe şi ajunse la o răscruce. Mergând însă mult pe drum, singură, pe fată o 
luaseră gândurile şi uitase ce îi spusese Harjit Berghen. Şi ea o luă pe drumul unde era agăţată blana 
de urs. Curând, ajunse la o iurtă de fier. Din iurtă ieşi o iazmă toată îmbrăcată în fier, cu un singur 
picior răsucit, cu o singură mână răsucită, cu un singur ochi tulbure şi înspăimântător în mijlocul 
frunţii. 

lazma cea pocită o opri pe fată, o dădu jos de pe cal, îi luă toată frumuseţea, apoi o azvârli afară 
din iurta, în sfârşit, pocitania se sui pe calul cel alb şi plecă spre răsărit. 

Harjit Berghen o ajunse tocmai pe când ea se apropia de iurta tatălui său. El nu observă nimic, nu 
ghici nimic, pentru că el se gândea numai la vânat. 

Toate neamurile şi prietenii lui Harjit Berghen erau adunați pentru a o primi pe soția acestuia. 
Nouă călăreți tineri stăteau gata să-şi încordeze arcurile aşteptându-i pe soți. Opt fete stăteau gata să 
o îmbrăţişeze pe tânăra soţie. Ele spuneau: 

— Atunci când soția lui Harjit Berghen va scoate o vorbă, din gura ei vor cădea mărgăritare. 

Tinerii le spuseră fetelor să culeagă aceste mărgăritare. 

Tinerii călăreți glumeau: 

— Când va veni tânăra soţie, samuri negri vor răsări pe urmele ei. 

Şi-şi pregăteau arcurile, ca să doboare aceşti samuri. 

Dar numai ce scoase soția o vorbă „că din gura ei săriră numai broaşte. Numai ce făcu un pas, că 
jivine năpârlite şi chelboase o urmară. Toţi cei veniţi s-o întâmpine rămaseră uimiţi şi se întristară. 
Dădură drumul săgeților în. larbă. O luară apoi pe tânăra soţie şi o duseră în iurtă, unde aprinseră un 
foc straşnic din trei trunchiuri tinere de zadă. Apoi începură sărbătoarea nunţii; şi au băut, şi au 
mâncat, şi au râs şi au jucat. Nimeni nu, pricepea înşelătoria. 

La puţină vreme după acestea, bătrânica se duse din nou la păşune, dar ce-i fu dat să vadă? în 


acelaşi loc de mai înainte, răsărise din nou floarea de lumânărică, dar parcă şi mai frumoasă ca cea 
dintâi. 

Bătrânica o scoase cu rădăcină cu tot şi o duse în iurta ei. O aşeză pe o pernă. Apoi începu să 
mulgă vacile. Deodată auzi sunând clopoței în iurta ci. Fugi repede şi ce-i fu dat să vadă? Aceeaşi 
fată stătea în iurtă, dar pare mai frumoasă decât cea dintâi. 

— Pe unde ai venit, cum de te-ai întors? o întrebă bătrânica. 

— Măicuţă, îi răspunse fata, atunci când Harjit. Berghen m-a părăsit, mi-a spus: „Eu voi urmări 
vulpea în pădure. Tu continuă-ţi drumul. la-o pe drumul unde atârnă o blană de samur, n-o lua pe 
drumul unde atârnă o blană de urs”. Eu am uitat ce mi-a spus el şi am apucat calea cea rea şi am 
ajuns la o iurtă de fier. O iazmă de fată şi-a schimbat înfăţişarea cu mine şi pieliţa obrazului meu 
împodobeşte acum chipul ei. Mi-a luat hainele de nuntă, şi s-a gătit cu ele, apoi m-a azvârlit din 
iurtă. S-a urcat pe calul cel alb şi a plecat, după care m-au sfârtecat cu colții nişte câini răi şi m-au 
târât până la păşunea de lângă iurta ta. Şi aici eu am înflorit din nou dreaptă ca lumânărică. Cum aş 
putea să-l revăd pe Harjit Berghen? 

Bătrânica o mângâie şi-i spuse: 

— Ai să-l vezi, ai să-l întâlneşti. Aşteptându-l ai să trăieşti alături de mine ca mai înainte, vei fi 
iar fata mea. 

Şi fata-floare viețui din nou cu bătrânica ei. Calul alb înțelesese însa că fata-floare era în viaţă şi- 
i vorbi bătrânului tală al lui Harjit Berghen. 

— Atunci când eram pe drum, Harjit Berghen a lăsat-o pe tânăra soție singură. Ea a mers până la 
răscruce, de — unde a apucat-o pe drumul cu blana de urs şi a ajuns la iurta de fier. O iazmă de fată 
a ţâşnit afară din iurtă, i-a luat fetei din floare chipul, s-a îmbrăcat în hainele ei de sărbătoare şi apoi 
a zvârlit-o pe fată afară din iurtă. Această pocitanie trăieşte de atunci în casa ta. Ea a devenit soția 
fiului tău. Or, stăpâna mea adevărată e încă în viață. Mergi şi o caută, adu-o în iurta ta şi dă-o fiului 
tău de solie, altfel asupra voastră se va abate o nenorocire; iazma de soție va stinge focul din vatră şi 
va distruge iurta. Ea nu vă va lăsa în pace până n-o să pieriți cu totul. Cum auzi acestea, bătrânul 
intră iute în iurtă. 

— Fiule, spuse bătrânul lui Harjit Berghen. De unde ai luat-o pe soția ta? 

— Am luat-o de la o bătrânică despre care ştiu că are cinci vaci. 

Tatăl îi spuse atunci: 

— Calul alb mi s-a jeluit că ai lăsat-o pe tânăra ta soție singură. A mai spus că ea a ajuns până la 
o răspântie, apoi drumul a dus-o la iurta de fier. Acolo trăia o iazmă de fată, o pocitanie rea, care i-a 
luat chipul ei frumos, i-a smuls veşmintele de sărbătoare şi s-a gătit cu ele. Ea ne-a înşelat, prin 
viclenie a pătruns la noi. Du-te iute, găseşte-o pe bătrânică şi cere-i fetei să se întoarcă la noi. 
Grăbeşte-te! Cât despre înşelătoare, leag-o de coada unui cal sălbatic şi goneşte-l, să se risipească în 
cele patru zări, altfel ne va distruge pe toți. 

La aceste cuvinte, înşelătoarea se înnegri de ciudă, iar Harjit Berghen se înroşi de mânie. O 
înşfacă pe vicleană şi o legă de coada unui cal sălbatic. Calul ţâşni peste câmpii până iazma se făcu 
mici fărâme. 

Apoi Harjit Berghen a pornit-o în goană s-o caute pe bătrânică. Aceasta, cum îl văzu, ieşi din 
iurtă şi se bucură ca şi cum băiatul ar fi înviat din morți. 

Fata-floare îl privi pe Harjit Berghen şi începu să plângă. 

— De ce ai mai venit să mă găseşti? Ai lăsat-o pe pocitania cea rea să mă chinuie, să mă dea 
clinilor, şi după toate astea, ai mai venit să mă cauţi? Sunt atâtea fete, câți peşti în apa râurilor. 
Caută-ţi deci soție printre ele! N-am să te urmez! 

— Nu te-am dat eu acelei iazme! strigă Harjit Berghen. Nu eu te-am dat clinilor să te sfâşie! Eu 
am urmărit vulpea în pădure, dar ţi-am arătat drumul pe care trebuia să-l urmezi. 

Bătrânică, ştergându-şi lacrimile care-i curgeau pe obraji, se aşeză între fată şi Harjit Berghen. 

— De ce, oare, după ce tu ai găsit ceea ce ai pierdut, de ce oare să nu vă bucurați? Trăiţi din nou 
în fericire! Ascultaţi la vorbele mele. 


Fata spuse încet şi sfios: 

— Foarte bine. Am să încerc să uit totul. Harjit Berghen începu să joace, să salte, s-o îmbrăţişeze 
pe fată. Apoi înşeuă cu o şa de argint calul cel alb, îi puSeră un frâu de argint, un valtrap de argint, 
un cobur de argint. O îmbrăcă pe fată în straie de sărbătoare şi porniră la drum. 

Merseră vreme îndelungată pe drumuri troienite până ce ajunseră la iurta tatălui lui Harjit 
Berghen. 

Toate neamurile toți prietenii, cei nouă frați ai lui Harjit Berghen erau adunaţi pentru a o primi pe 
tânăra-i soție. 

„Atunci când va sosi ea, gândeau cu toţii, dacă va face un pas, vor răsări în urma ei samuri”. 

Şi-şi pregăteau săgețile, şi-n vreme ce le pregăteau, parcă şi simțeau blănurile în mâini. 

Opt surori se pregăteau să o îmbrăţişeze, o aşteptau şi aşa gândeau: „Când va intra, când va 
deschide gura să vorbească, vor curge mărgăritare”. 

Harjit Berghen sosi cu soţia lui, o săltă de pe cal şi o aşeză pe pământ. Soţia începu să vorbească 
şi mărgăritarele îi curgeau din gură. Fetele le culeseră şi începură să brodeze cu ele. Tânăra soţie se 
îndreptă spre iurtă şi samuri negri țâşniră în urma ei, pe care tineri viteji începură să-i săgeteze. 

Soţia intră în iurtă şi aprinse un foc din trunchiuri de zadă. 

Au pregătit o masă de nuntă. Oaspeți veniţi din toate aşezările cântau şi dansau. 

După multe zile nunta s-a sfârşit, oaspeţii s-au despărțit, iar Harjit Berghen a început să trăiască 
în bucurie, cu soţia lui. Nepoţii lor, zice-se, mai trăiesc şi în zilele noastre. 


Piatra de moară 
poveste iacută 


Trăia odată un om sărman, pe nume Onghei. Nu avea alt bun în viaţă decât o iurtă veche şi o 
piatră de moară. Dar, piatra cea de moară nu era o piatră de moară ca toate celelalte: când Onghei 
lovea cu o lopăţică, îndată căpăta tot felul de bucate. I-o dăruise o zână, pentru că, toată viaţa lui, 
Onghei muncise fără a râvni la bunul altuia. 

Nu departe de iurta lui Onghei trăia un bogat, care râvnea încrâncenat să pună mâna pe piatra de 
moară. Într-o zi el îşi trimise feciorii la Onghei, să-i dea, în schimbul pietrei de moară, jumătate din 
bogăţiile sale. 

Onghei cel sărac i-a întrebat: 

— Cu ce gând aţi venit la mine, feciorilor? Şi nu termină vorba, că lovi cu o lopățică în piatra de 
moară şi scoase la vedere bucate una şi una. Feciorii bogatului atunci îi răspunseră: 

— Tatăl nostru ne-a poruncit să te înduplecăm, ca prieten ce ne eşti, să-i dai lui piatra de moară 
şi, în schimb, îţi va da jumătate din bogăţiile sale. 

Onghei le spuse aşa: 

— Vă poftesc mai întâi să vă aşezaţi şi să gustați din bucate. 

Feciorii s-au aşezat şi au gustat din bunătăţi. Atunci Onghei le-a răspuns: 

— Spuneţi părintelui vostru că, dacă i-aş da piatra de moară în schimbul bogățiilor sale, nu mi-ar 
ajunge să trăiesc decât un an de zile. Or piatra mea de moară mă îndestulează de o viață. 

Feciorii se întoarseră acasă şi spuseră părintelui lor aceste vorbe. 

— Vrea să se fudulească, asta e! Numai că el a câştigat piatra de moară printr-un noroc. Feciorii 
mei, mergeţi iar la el şi spuneţi-i că, dacă vrea să trăim în bună pace, să-mi dea piatra de moară. lar 
dacă cumva nu vrea cu bună învoială, atunci legaţi-l fedeleş, luaţi piatra de moară şi aduceți-mi-o! 

Feciorii duseră şi această poruncă lui Onghei. Însă Onghei le răspunse: 

— Nu vreau să-l supăr pe părintele vostru, dar n-am să-i dau piatra de moară. 

Atunci feciorii tăbărâră pe Onghei şi-l legară de stâlpul iurtei. Strigă el, dar în zadar. Feciorii 
urcară piatra de moară in sania cu care veniseră şi duşi au fost. 

Între timp Onghei îşi veni în fire, îşi încorda odată toate puterile şi rupse frânghia cu care îl 


legaseră. Când vru să iasă din iurtă, uşa era proptită pe dinafară cu o bârnă zdravănă. Atunci el căută 
o altă bârnă, izbi ușa şi teşi afară, în urmărirea hoţilor. În drum întâlni un lac, se aplecă şi începu să 
soarbă şi sorbi toată apa, încât nu mai rămase decât o mlaştină acolo unde fusese lacul. Îşi urmă 
apoi drumul, să-i găsească pe cei ce-i răpiseră piatra de moară. Străbătând o vale adâncă întâlni un 
urs. Ursul scoase un răcnet şi se azvârli asupra lui Onghei, dar acesta, dintr-o înghiţitură, îl hăpăi şi 
pe urs. Apoi se aşternu drumului. Zărind o vulpe pe vârful unui munte, fugi după ea, o prinse şi o 
înghiți şi pe ea. Văzu doi câini şi-i înghiţi şi pe ei. 

După toate acestea ajunse la casa bogătanului, care îl zărise cum venea şi le zise feciorilor săi: 

— Neisprăviţilor, v-am dat poruncă straşnică să-l legați, ca să nu mai scape niciodată. Dar dacă 
vreți să mai trăiţi, atunci faceți-l să dispară, dați-l pradă câinilor! 

Feciorii îl înhăţară pe Onghei cel sărman, îl legară şi-l aruncară pradă câinilor. Dar când câinii 
năvăliră asupra-i, el dădu afară vulpea vie, care se puse pe fugă şi cânii iute pe urma ei, aşa de 
întărâtați că, pe dată, şi dispărură în pădure. Onghei pătrunse atunci năvalnic în iurtă şi-i strigă 
bogătanului: 

— Să-mi dai înapoi piatra de moară! Bogătanul strigă mânios spre feciorii săi: 

— Ce-aţi făcut, neghiobilor?! Zvârliţi-l în ciurda cu tauri înfuriați şi aceştia au să-l sfâşie cu 
coarnele! 

Feciorii bogătanului îl înşfăcară pe Onghei şi-l zvârliră la tauri. Dar Onghei dădu afară din el, 
vii-viuți, pe cei doi câini şi taurii se puseră să-i urmărească furioşi. 

Onghei se repezi iar în iurta bogătanului şi-şi ceru înapoi piatra de moară. 

Bogătanul porunci atunci feciorilor lui să-l zvârle pe Onghei în herghelia de armăsari nărăvaşi, 
să fie zdrobit de copitele lor. Feciorii îl zvârliră sub copitele armăsarilor nărăvaşi. Dar Onghei dădu 
afară ursul care sfâşie în bucăţi armăsarii. Şi iarăşi păgubaşul dădu năvală în iurta bogătanului. 

— Ce nenorocire pe capul nostru! se văicărea bogătanul. Legaţi-l de un stâlp şi am să-l învăţ eu 
piatră de moară. Am să-i dau foc. 

Feciorii îl scoaseră afară şi-l legară de un stâlp lângă iurta bogătanului. Onghei nu se lăsă: sparse 
cu o lovitură de picior fereastra iurtei şi dădu drumul înăuntru la toată apa din lac. 

Bogătanul se pomeni în apă până la gât. Înspăimântat începu să strige: 

— [a-ți înapoi piatra de moară, dar scoate apa de aici şi lasă-mă să trăiesc! 

Focul se stinsese în iurta bogatului, toate lucrurile pluteau într-un talmeş-balmeş, iar omul cel 
lacom se zbătea gata-gata să se înece. 

Atunci Onghei îşi încorda muşchii, rupse legăturile, apoi sorbi apa din iurtă, îşi luă piatra de 
moară şi o porni spre casă. 

Ajuns în locul unde fusese lacul, vărsă apa la loc şi lacul apăru din nou aşa cum fusese mai 
înainte, ba parcă şi mai frumos. 

Când ajunse în iurta sa, făcu o altă uşă şi puse piatra de moară la locul hărăzit, apoi trăi mai 
departe în deplină sănătate şi mulțumire, folosindu-se de preţiosul obiect. 


Trei leneşi 
poveste sârbo-croată 


A fost odată, demult, o împărăție marc. Craiul ei a fost un om crud, mai ales cu cei leneşi. Auzise 
el, într-un rând, că undeva într-un colț al împărăției sale trăiau trei oameni leneşi, care mureau de 
foame, deoarece nu se îndurau să muncească cu niciun chip. 

— Tocmai în împărăţia mea să existe asemenea oameni leneşi, strigă furios craiul către 
dregătorii săi! 

— Luminăţia ta, spuseră dregătorii, aceşti oameni sunt cei mai leneşi din lume şi n-avem ce să le 
facem! Ei mor de foame, nu numai pentru că nu vor să muncească, dar ce nu s-a pomenit pe lumea 
asta, nu vor nici să mănânce de lene! 


— Cum aşa? într-adevăr trăiesc astfel de oameni în împărăția mea?! se miră craiul peste măsură. 

— Da, Luminăţia ta, răspunseră dregătorii şi-şi plecară capetele până la pământ, retrăgându-se 
din faţa craiului. 

Craiul rămase singur pe gânduri şi-şi făuri un plan. 

— Îndată să fie aduşi la curte cei trei leneşi, porunci el. A doua zi, oamenii leneşi fură aduşi la 
curte. 

Li se dădu o casă mare, în care să locuiască, şi slujitori care să aibă grijă de ei, să le aducă de 
mâncare. 

Cât era ziua de mare, cei trei leneşi stăteau tolăniți pe divanuri şi nici nu se mişcau de lene. Când 
li se aducea mâncarea, ei nu întorceau nici capetele să vadă bucatele alese, ci numai mirosul 
fripturilor îi făcea să le curgă lacrimile de poftă, dar ei nu se îndurau să se scoale să mănânce. Îşi 
blestemau soarta că omului i-a fost dat să mănânce — şi asta îşi ziceau numai în gând, nu în gura 
mare. 

Craiul venea adeseori să-i vadă şi, convingându-se că într-adevăr oamenii aceştia sunt nişte 
leneşi cum nu se află alţii în lume, porunci slujitorilor să-i hrănească ca pe nişte bolnavi 
neputincioşi, ca nu cumva să moară de foame. 

După câteva zile, craiul chemă din nou pe dregătorii, săi şi le spuse: 

— Mâine dimineaţă cei trei leneşi se vor scula singuri de pe divanuri, vor ieşi din casă şi vor 
începe să muncească şi să mănânce. 

Dregătorii rămaseră uimiţi, neştiind ce gânduri are craiul, şi se priviră cu neîncredere unii pe 
alții. 

A doua zi, craiul dădu poruncă să se deschidă uşile casei unde zăceau întinşi pe divanuri cei trei 
leneşi şi să i se dea foc locuinţei. 

Când focul cuprinse întreaga casă şi flăcările ajunseră până în camera lor, unul dintre ei de-abia 
îngăimă: 

— Hm, arde... casa. Hai să fugim... 

— E prea obositor... spuse al doilea. 

— Doamne, cum de nu vi-i lene să vorbiţi, spuse al treilea leneş. 

Şi astfel, după acest schimb de vorbe care fu prea greu pentru ei, cei trei leneşi se mistuiră în 
flăcări împreună cu casa. 


Vrăjitorul apelor 
poveste sârbo-croată 


Era odată un băiat căruia îi plăcea tare mult să se scalde. Şi chiar atunci când erau inundaţii, când 
râul se umfla şi se revărsa, el nu stătea acasă, nu asculta nici pe tata nici pe mama şi fugea să se 
scalde. Astfel, într-o zi se dezbrăcă pe mal şi sări în apă. Furiosul şuvoi îl înşfacă şi-l duse departe. 
Băiatul se luptă din toate puterile cu torentul apei, dar, după o vreme, puterile îl părăsiră. Prinse a 
striga şi a chema în ajutor. Din întâmplare, îl auzi vrăjitorul apelor. Şi bine că l-a auzit, deoarece 
micul înotător înghițise apă şi-şi pierduse cunoştinţa. Valurile îl duceau tot mai departe şi mai 
departe. La drept vorbind, vrăjitorul apelor nu putea suferi oameni vii în împărăția lui din adâncul 
apelor. Însă iscusitul înotător îi plăcuse, îi păru rău să-l înece, de aceea hotărî să-l salveze. Mai ales 
că se plictisise să stea veşnic de unul singur. Se bucură nespus de mult la vederea frumosului băiat, 
care putea să-i țină acum tovărăşie. 

ÎI luă în braţe şi-l duse în strălucitul său oraş din fundul apelor. Niciodată încă în împărăţia sa nu 
nimerise un om viu. Îl aşeză în pat. Apoi, tiptil se depărta şi se ascunse aşteptând ca micul său 
oaspete să se trezească. 

Băiatul, deschizând ochii, aruncă o privire în jur şi văzu ca se află pe un pat de sticlă, în mijlocul 
unei odăi toată numai din sticlă. Lângă pat era o masă plină de jucării toate din cristal. Jucăriile 


sclipeau atât de ademenitor şi erau atât de frumoase, încât el se apropie şi vru să se joace cu ele. Dar 
în acea clipă îşi aduse aminte de casa părintească şi începu a plânge amar. 

Vrăjitorul alergă spre el şi-l întrebă: 

— De ce plângi, micuţule? 

— Vreau acasă, răspunse băiețandrul printre lacrimi. 

— Într-adevăr e mai bine la tine acasă decât în palatul meu? se miră vrăjitorul apelor. 

— Mai bine! răspunse el şi se porni a plânge şi mai tare. 

Vrăjitorul înțelese că încercarea lui de a-l linişti este zadarnică, de aceea ieşi din odaie. Băiatul a 
plâns cât a plâns, apoi a adormit. Atunci stăpânul apelor se furişă spre el în vârful picioarelor, îl luă 
şi-l duse în altă încăpere. Trezindu-se, se uită în jur şi constată că se află pe un pat de argint în 
mijlocul odăii cu pereții, podeaua şi tavanul toate de argint; lângă pat, o masă cu jucării de 
asemenea de argint. Ce bogății! Ce vrăjit se uita la toate. Apoi luă jucăriile şi începu a se juca cu 
ele. Dar peste câteva clipe se plictisi; îşi aduse aminte cât de vesel se plimba acasă cu frățiorul şi cu 
surioara sa şi izbucni în plâns. 

Vrăjitorul apelor veni din nou şi-l întrebă nedumerit: 

— De ce plângi, băiatul meu? 

— Vreau să mă duc la frățiorul meu şi la surioara mea, răspunse el şi se puse din nou pe plâns. 

Vrăjitorul, nereuşind în niciun chip să-l liniştească, părăsi odaia. Când băiatul adormi, vrăjitorul 
îl duse în a treia încăpere. Trezindu-se, copilul se văzu că se află într-o odaie mare de aur, pe un pat 
numai din aur. Totul acolo era de aur: masa, scaunele şi jucăriile. Auzise el multe poveşti despre 
comorile fermecate. Însă o asemenea strălucire nici în vis nu văzuse. Încântat peste măsură, 
băiețandrul începu să se joace cu jucăriile din aur curat. Dar ele nu-l înveseliră mult timp. Îşi aduse 
aminte de mama şi de tatăl său şi din nou prinse a plânge. 

Vrăjitorul apelor se întoarse şi-l întrebă: 

— De ce plângi, copilul meu? 

— Vreau la tata şi la mama, spuse acesta plângând din ce în ce mai tare. 

Vrăjitorul se miră. Nu ştia ce înseamnă tată, mamă, frate, soră! 

— Într-adevăr, tatăl şi mama pentru tine sunt mai scumpi decât aurul curat? 

— Mai scumpi, suspină băieţandrul. 

Vrăjitorul apelor se îndreptă şi adună toate mărgăritarele care stăteau ascunse în adâncurile 
împărăției sale de sub apă. Le aduse şi le deşertă în faţa oaspetelui său. Când grămada de 
mărgăritare crescu până-n tavan, îl întrebă: 

— Este posibil ca tatăl şi mama să fie mai de preț decât grămada asta de mărgăritare? 

Băiatul închise ochii de teamă ca nu cumva strălucirea comorii să-l orbească. Peste tot pâlpâiau 
fâşii de lumini. În odaie se părea că se aprinsese un mare foc. 

— Degeaba te osteneşti! răspunse cu îndrăzneală băiatul. Tot n-ai să afli preţul tatălui şi al 
mamei mele. Ei îmi sunt mai scumpi decât aurul şi toate mărgăritarele tale, mai scumpi decât orice 
pe lume! 

Stăpânul apelor înţelese că nu are cu ce să-l liniştească. Aşteptă până ce băiatul adormi, apoi 
încetişor, în somn, îl scoase din apă şi-l duse pe mal. Aici îl aşteptau hainele lui sărace, pe care le 
lăsase atunci când sărise în apa învolburată, îi umplu buzunarele cu aur şi cu mărgăritare, apoi 
dispăru. 

Micul înotător se trezi şi se văzu pe malul apei. Se sculă şi se îmbrăcă. Deodată îşi aminti de 
vrăjitorul apelor şi de împărăția sa de sub apă. La început crezuse că toate acestea le-a visat, dar 
când îşi puse mâinile în buzunare şi scoase de acolo aur şi mărgăritare, înţelese că nu era un vis, ci 
purul adevăr. Alergă cât putu mai repede acasă. Toţi îl credeau înecat. De aceea şi bucuria lor a fost 
fără sfârşit!... 

Din ziua aceea familia neastâmpăratului înotător îşi luă rămas-bun de la sărăcie şi trăi în 
îndestulare. 

Băiatul se ducea ca şi mai înainte să se scalde în râu, însă acum nu mai înota în apa învolburată, 


ci numai acolo unde nu era prea adânc, unde vrăjitorul apelor nu putea să ajungă. 

Stăpânul apelor se întoarse abătut în împărăția sa de sub apă. El îşi închipuise că a strâns 
comorile cele mai scumpe din lume. Dar întâmplarea aceasta l-a făcut să constate că oamenii au 
comori mult mai de preţ decât aurul şi mărgăritarele. Oamenii au tată, mamă, frați, surori. El nu 
avea pe nimeni! Îl cuprinse amărăciunea şi plânse trei zile în şir. 

Malurile se cutremurară, valurile se revărsară cu zgomot, ca şi când ar fi fost o inundație. Apoi 
purcese să cerceteze fiecare colț al împărăției sale, dacă nu cumva, pe undeva, se află vreo comoară 
ascunsă, cu mult mai prețioasă, pe care până acum încă n-o văzuseră ochii săi. 


Inelul făcător de minuni 
poveste sârbo-croată 


A fost odată ca niciodată o văduvă care avea un copil mic, şi nu stăpânea nimic altceva în afară 
de o căsuţă şi o grădină. Sărmana văduvă nu putea să muncească de loc, căci era oloagă, şi trăia din 
cerşit. Aşa îşi hrănea şi copilul. 

Când feciorul prinse puțintică putere, îi spuse într-o zi maică-si: 

— Mulţumesc, mamă, dar îi ruşine să mai cerşim după ce eu, slavă Domnului, m-am făcut mare! 
Hai să vindem bucata aia de grădină şi să cumpărăm un cal. De acum aş putea căra lemne să ne 
hrănim fără a mai supăra pe alţii. 

— EI, fătul meu, îi răspunse mama, să vând grădina şi să cumpăr un cal. Tu n-ai să poţi păzi 
bine, are să-l mănânce lupul, iar noi o să rămânem şi fără grădină, şi fără cal. 

Aşa era; dar, zău, băiețandrul o ţinea într-una pe-a lui; şi azi aşa, mâine aşa, până ce o făcu pe 
mamă să vândă grădina şi să cumpere un cal. 

După ce se văzu flăcăiaşul cu cal, începu să care lemne şi să le vândă, aşa că o scotea bine la 
capăt cu maică-sa. Cu toate că nu aveau nici unele de prisos, nu erau nici flămânzi, nici dezbrăcați. 

Într-o zi mama spuse feciorului său să aducă acasă vreascuri, căci în ziua aceea trebuia să spele 
rufe şi să le pună la fiert. „Bine” zise flăcăuaşul; apoi sărută, după obicei, mâna maică-si şi plecă 
după lemne. Când intră în pădure, priponi calul într-o poiană, ca să pască, iar el plecă să adune 
vreascuri. Nu trecu mult şi, auzind un răget şi-un vaiet puternic, dădu fuga într-acolo să vadă ce se 
întâmplase. Când ajunse deasupra văii, avu ce să vadă! O zmeoaică înghiţise un cerb, dar i se 
înțepeniseră coarnele între fălci, încât prada nu putea trece nici înapoi, nici înainte; iar zmeoaica se 
chinuia şi gemea. Cum îl văzu pe copil, îi spuse: 

— Ascultă, flăcăiandrule! Te rog, pentru numele lui Dumnezeu, hai să ne prindem fraţi şi, dacă 
te-a adus norocul meu aici cu securea aceea retează coarnele cerbului ăstuia şi scapă-mă din belea. 

Iar cerbul îi spuse: 

— Nu fă aşa, ci ucide zmeoaica, poate rămân eu viu. 

Băietănaşul rămase pe gânduri: dac-o loveşte pe zmeoaică te pomeneşti că-l varsă pe cerb şi-l 
înghite pe dânsul; la urma urmelor zmeoaica îl rugase în numele lui Dumnezeu şi se înfrățise cu el 
— aşa că îşi zise s-o ajute pe ea. Flăcăiaşul veni în goană şi lovi cu securea în coarnele cerbului: 
boc! boc! până le tăie, iar zmeoaica îl înghiți liniştită pe cerb. 

După aceea zmeoaica spuse flăcăuaşului: 

— EI, frate, tu m-ai scăpat de la moarte. Acum este rândul meu să-mi întorc datoria. Tatăl meu e 
împăratul şerpilor, hai la dânsul şi el te va dărui din belşug. Dar să nu te păcăleşti; orice îți va da, tu 
să nu primeşti, ci cere-i inelul. 

Amândoi porniră înainte. Flăcăuaşul o luă după ea şi zmeoaica unde mi ţi-l vârâ, frate, într-o 
peşteră. După ce trecură prin peşteră, ei ajunseră pe o câmpie întinsă, în mijlocul căreia se afla o 
masă mare, iar pe ea şedea încolăcit împăratul şerpilor. Toată câmpia aceea era înţesată de tot felul 
de şerpi mari. Când o văzură şerpii pe fiica împăratului, îi făcură loc să treacă, iar băieţandrul îşi 
mai veni în fire, căci rămăsese uluit văzând atâta şerpime. Când se apropie de taică-său, zmeoaica îi 


povesti totul de-a fir-a-păr, cum o izbăvise flăcăuanul acesta şi cum se înfrățise cu dânsa şi cum, 
iată, l-a adus la ea ca să-l dăruiască pentru asta. Auzind toate acestea, împăratul spuse degrabă 
slugilor să încarce douăzeci de poveri de bani şi să le dea flăcăuandrului; dar, minune! băietănaşul 
nici nu vru să se uite la bani, ci spuse împăratului: 

— Îţi mulţumesc, împărate, pentru bani. Dacă vrei să-mi dai ceva, dă-mi inelul din deget. Iar 
dacă nu vrei să mi-l dai, atunci altceva nu primesc. 

Împăratul îl îmbie cu orice altceva, afară de inel; dar el o ţinea una şi bună: inelul şi inelul. 
Împăratul îi spuse în cele din urmă că nu-i poate da inelul. 

Atunci flăcăiaşul îşi luă rămas bun de la împărat şi de la fiica lui. Când plecă tânărul, zmeoaica, 
fiica împăratului, se luă după dânsul. 

— Încotro? o întrebă tatăl ei. 

— Cum încotro? mă duc în lume cu fratele meu, dacă tu nu vrei să-l dăruieșşti aşa cum se cuvine. 

Împăratului îi păru rău după fiică, mai cu seamă că nu o avea decât pe dânsa. ÎI întoarse din drum 
pe tânăr şi-i dădu inelul cerut. Atunci, zmeoaica îl însoți până la locul unde se întâlniseră întâia oară 
şi-i spuse: 

— Oricând îţi va trebui ceva, apropie inelul de foc şi vei avea totul. 

Băieţandrul se gândea numai la cal. Uitase cu totul de inel. Când ajunse la locul unde fusese 
priponit calul, nici tu cal, nici tu veste despre dânsul: numai samarul şi patru copite. ÎI mâncaseră de 
istov lupii. Ca om sărman ce rămăsese necăjit şi neavând ceva de făcut, aburcă samarul în spate, iar 
cele patru copite le vâri în chimir; şi, abia bleştind, ajunse pe sub seară acasă, mai mult mort decât 
viu. Totul ar fi cum ar fi până aici; dar măre, să vezi de acum necaz. Maică-sa, când îl văzu fără cal, 
aflând pe deasupra că i-l mâncaseră lupii, începu să-l certe şi să-l probozească, mai rău decât pe-un 
câine. Şi măcar să fi rămas numai la asta; dar ea apucă o bâtă mare şi, lovindu-l pe unde nimerea, îl 
snopi în bătaie. Nu-i dădu nimic nici să mănânce, şi nu-l lăsă nici să doarmă în casă. EI, sărmanul, 
necăjit, bătut măr, flămând pe deasupra, se cuibări lângă perete şi adormi aşa, trudit. Dar când 
începură maţele să-i ghiorțăie şi să se frământe, se trezi. Abia atunci îşi aminti de inel, îl apropie de 
foc şi cât ai clipi i se înfățişară doi harapi. 

— Care-i porunca, stăpâne? 

— Poruncesc să-mi aduceți numaidecât, din belşug, tot felul de bunătăţi; apoi să-mi umpleţi 
curtea cu lemne, toate uscate, ca să aibă mama cu ce spăla rufele. 

— 'Nţeles, stăpâne! 

Harapii se închinară şi plecară. Nu trecu, cum se spune, cât ai bate din palme, şi totul se îndeplini 
aşa cum se poruncise. El, flămând cum era, se puse la masă şi înfulecă pe săturate din bunătățile 
aduse, iar din grămada de lemne uscate aprinse focul şi culcându-se alături adormi buştean. 

Maică-sa se sculă dis-de-dimineaţă, căci, zău, nici ei nu-i venise să doarmă— doar nu era glumă: 
se prăpădise calul, li se dusese de râpă traiul! — şi ieşi în faţa casei. Când colo, ce să vadă? Curtea 
plină de lemne. Se întoarse să-l trezească pe fiu-său şi, când văzu în jurul lui tot felul de bunătăţi, îl 
deşteptă şi-i spuse: 

— Ce-i asta, fătul meu? 

— Uite, mamă, iată ce am primit în schimbul calului. 

— Dar tu, aseară, de ce n-ai spus nimic mamei tale, ci m-ai lăsat să te zvânt în bătaie? 

— Uite că-ți spun acum. Dar ia mărturiseşte-mi: ne-am împăcat de-a binelea? 

— Ne-am împăcat, puiul mamei! zise îmbrățişându-l şi sărutându-l. 

Amândoi trăiră în belşug o bucată de vreme. Dar mai pe urmă flăcăul îşi luă seama şi-şi zise: 

— De ce-am trăi într-o casă aşa de strâmtă? Şi apropie inelul de foc. 

Cei doi harapi se şi înfățişară din nou: 

— Care-i porunca, stăpâne? 

— Poruncesc ca în cutare loc să-mi ridicaţi un palat cum are împăratul, să fie pe dinăuntru ca la 
împărăție, iar când totul va fi gata, să mă mutați acolo împreună cu maică-mea. 

Harapii se închinară şi plecară; iar el şi mama lui rămaseră tot în casa lor cea mică. Când se trezi, 


tânărul avu ce vedea! După cum poruncise, aşa se şi făcuse totul: amândoi fuseseră mutați fără să fi 
zărit sau să fi simţit ceva. Aşa că el rămase stăpân în palat şi dădu în grijă maică-si să nu lase pe 
nimeni a trece neluat în seamă prin fața palatului, ci să-i hrănească pe flămânzi, să dea de băut 
însetaților, să-i încalţe pe cei desculți şi să-i îmbrace pe cei goi. „Dacă nouă ne-a dat Dumnezeu de 
toate, zise, se cuvine să trăiască cumsecade şi sărăcimea”. 

Într-o seară, stând tânărul aşa, îşi zise în sinea lui: „Când mi-a dat Dumnezeu atâtea, de ce nu m- 
aş însura, ca să nu fiu singur?” şi rămase pe gânduri. 

Deodată îi fulgeră ceva prin minte, luă inelul şi-l apropie de lumânare, iar harapii — de față ca 
de obicei: 

— Porunca, stăpâne! 

— Poruncesc să-mi aduceți o sultăniță, pe cea mai frumoasă fată de împărat. 

Harapii se închinară şi se făcură nevăzuți. Cât ai clipi, îi aduc sultăniţa. El o întâmpină frumos şi 
începu s-o mângâie: dar zău că şi ea, când se văzu în acelaşi belşug ca la taică-su, se gândi că şi 
tânărul trebuie să fie împărat sau fecior de împărat. Îl mângâie şi ea pe dânsul. Apoi se cununară 
după lege, şi trăiră cum nu se poate mai frumos. 

Când băgă de seamă împăratul lipsa fiicei sale, puse s-o caute, întrebând în dreapta şi-n stânga. 
Nu era însă chip s-o găsească nicăieri: parcă intrase în pământ. Atunci împăratul făgădui bani mulți 
celui care va afla unde se află fiică-sa. Auzi făgăduiala şi o vrăjitoare, o zgripțuroaică bătrână, care 
porni din oraş în oraş, din uşă în uşă, până o găsi şi o recunoscu. Pe urmă se întoarse repede la 
împărat şi se învoi cu dânsul să-i aducă fiica vie, în schimbul multor pungi cu galbeni. După ce se 
înțelese cu împăratul asupra banilor, baba luă o piele şi un băț — şi haida-hai iarăşi din uşă în uşă, 
până ajunse din nou în fața palatului aceluia. Când se afla aproape de palat, o văzu tânărul, săracul 
de odinioară, şi grăi către nevastă-sa: 

— Uite o femeie bătrână, miloagă, dezbrăcată şi desculță, spune-i mamei s-o cheme, s-o 
îmbrace, s-o încalţe, şi să-i dea de mâncare. 

— la mai lasă-mă, zău, cu baborniţele astea hodorogite! i-o întoarse femeia, dar bărbatul său nu 
se lăsă: 

— Eu nu vreau să treacă nimeni flămând sau gol pe lângă casa mea. Dacă mie mi-a dat 
Dumnezeu de toatele, de ce n-aş da şi eu săracilor? 

Femeia — ca femeia — oricum, trebuie să-şi asculte bărbatul. Se duse jos, o chemă pe bătrână şi 
spuse soacrei să-i aducă mâncare şi îmbrăcăminte. Când plecă soacra după îmbrăcăminte, 
vrăjitoarea o întrebă: 

— la spune-mi, sultăniță, bărbatul tău se poartă bine cu tine? 

Sultăniţa se miră şi-i spuse: 

— Se poartă, zău, dar mă mir de unde ştii că-s sultăniță? 

— Cum să nu ştiu, doar eu ştiu de toate cele! Păi, eu i-am şi dat o mână de ajutor ca să vii după 
dânsul. Ascultă-mă, hai de-mi dă inelul de pe degetul lui, ca să-l descânt puţin, şi bărbatul tău are să 
se poarte de zece ori mai bine decât până acum. 

De mult e o vorbă: femeia are părul lung şi mintea scurtă. Aşa că şi sultăniţa o crezu pe babă şi 
alergă cât putu de repede în camera lui. Din nenorocire pentru dânsul, el adormise. Sultăniţa îi 
scoase uşor inelul din deget, i-l puse pe al său în loc şi cu inelul bărbatului — în goană la babă. 
După ce-i înhăţă inelul, baba îi spuse: 

— Vino, sufleţelul meu, şi aşează-mi-te în cârcă pe pielea asta. 

Sultăniţa se aşeză, iar baba cu băţul: pleosc! în piele şi amândouă zburară cât ai clipi. Doar nu-i 
glumă puterea unei vrăjitoare. Şi aşa, baba ajunse în zbor la împărat, îi dădu fiica şi primi răsplata. 

Când se trezi bietul om, îşi chemă soția. Ia-o de unde nu-i. O strigă pe maică-sa şi o întrebă de 
nevastă; dar ea îi răspunse: 

— Zău că nu ştiu. Eu mă dusesem să caut babei aceleia nişte straie. Iar când m-am întors, n-am 
mai găsit nici babă, nici sultăniță; chiteam că-i la tine în odaie. 

— Fi, nu-i nimic, oriunde-o fi, o găsesc eu — şi duse repede mâna la inel; dar când se uită, ia-l 


de unde nu-i! în locul inelului său avea în deget pe cel al soției. 

Parcă-l lovi un trăsnet din senin. Cine putea fi mai amărât decât dânsul? îşi dădu seama că fusese 
păcălit. Credea însă morțiş că nu-l păcălise nevasta. Se îmbrăcă repede cu nişte haine sărăcăcioase 
şi purcese în lume. Pe unde nu umblă până ajunse la Istambul... Dar acu-i acu. Cum să se 
întâlnească cu sultănița? Se gândi ce se gândi până îi veni în minte să se ducă în fața palatului 
împărătesc şi să se rezeme de uşă. Îl văzu bucătarul curții şi, gândindu-se că o fi flămând, îl întrebă: 

— Ce aştepţi aici? 

— N-am de lucru şi m-aş bucura dacă m-ai primi la bucătărie, fie şi numai pentru mâncare; aş 
putea, dacă nu altceva, să spăl vasele. 

— Bine, bine, îi spuse bucătarul, hai înăuntru şi o să capeţi de lucru. 

El rămase aici şi se puse pe treabă; iar în câteva luni învăţă meseria şi ajunse ajutor al şefului 
bucătarilor. Ceilalți bucătari erau din partea locului şi după lucru se duceau pe la casele lor; el însă, 
ca străin, rămânea singur în bucătărie. Ca să nu-i fie greu noaptea singur, el îşi făcu rost de-o pisică 
şi de-un câine, de care avea multă grijă şi-i mângâia. În seraiul împăratului se afla o roabă, care 
ducea mâncarea din bucătărie în harem. El se împrieteni cu dânsa şi se înfrățiră. O dată îi spuse: 

— Zău, soro, te-aş ruga ceva, dacă-mi juri pe credinţa ta că n-ai să sufli nimănui niciun cuvinţel. 

— Credinţa-i mai tare decât piatra, frățioare, vorbeşte fără grijă! 

Atunci el îi spuse: 

— Vezi inelul ăsta? Eu o să-l pun în pilaf la marginea tăvii şi fă aşa ca să ajungă drept în fața 
fetei împăratului. 

— Cum să nu, frățioare, de mi-ai fi cerut şi mai mult... 

Atunci el puse inelul sultăniţei în pilaf, iar sora se uită bine unde era aşezat şi întoarse tava cu 
partea aceea către sultăniță, fiica împăratului. Când luă ea a doua oară din pilaf, văzu inelul în 
lingură. Cum îl văzu, îl recunoscu. Cum s-ar fi putut să nu-şi recunoască podoaba ei cea mai dragă? 
îl ascunse repede ca să nu-l mai vadă şi altcineva şi îl vâri în buzunar. lar seara, când se duse la 
culcare, o chemă la dânsa pe roaba de la bucătărie şi o întrebă: 

— Tu trebăluieşti jos la bucătărie. Nu ştii, se află vreun străin pe acolo? 

— Da, se află unul venit de vreo trei-patru luni, pe care l-a primit bucătarul ca să-i facă un bine; 
iar el a învăţat meseria şi a ajuns ajutorul şefului bucătarilor. 

— Dar nu ştii unde doarme? 

— Cum să nu ştiu? Doarme în bucătărie. 

— Şi mai doarme cineva cu dânsul? 

— Nu, nimeni, numai că are un câine şi o pisică. 

— Dar despre inelul ăsta ştii tu ceva? zise fata şi, scoțând inelul, i-l arătă. 

Roaba zâmbi a râde şi-i spuse: 

— Ştiu, zău! Omul acela-i bun şi cinstit; m-am şi înfrățit cu dânsul; iar el, după ce m-am jurat pe 
credința mea că nu voi spune nimănui nimic, m-a rugat să aşez pilaful în aşa fel, încât inelul să vină 
drept în faţa ta. 

— Bine, dar acuma să-mi juri şi mie pe credința ta că vei tăcea. Am să-ţi spun ceva, iar dacă taci, 
o să fii şi tu fericită, împreună cu mine. 

— E mai tare credinţa decât piatra din stâncă. Vorbeşte fără teamă! 

— Fi, dacă-i aşa, află că acesta este soțul meu; ia straiele astea femeiești şi du-le în bucătărie. 
Pune-l să se schimbe cu ele şi adă-l la mine. 

Sluga trebuie să îndeplinească porunca, nu să răspundă. Aşa că şi ea luă bocceaua subsuoară şi se 
duse la frate-său în bucătărie. Când îi spuse totul, cine să fie mai bucuros decât dânsul? îmbrăcă 
hainele femeieşti şi tiptil, în urma roabei, se duse în odaia soţiei. Nu era nimeni mai fericit decât ei 
amândoi când se întâlniră. Dar după ce trecu bucuria dintâi, el o întrebă pe soție: unde-i este inelul? 

— Zău, mi l-a luat baba aceea — şi îi povesti totul aşa cum se întâmplase. 

— Vai de noi! răspunse el. Niciodată n-o să mai fim în stare a ne întoarce la casa noastră. 

— Dar putem să ne întâlnim şi aici în taină, şi vom trăi foarte bine. 


Aşa şi făcură. El îşi petrecea ziua în bucătărie, iar noaptea la sultăniță. Nu peste multă vreme — 
ei, ce vrei, nimic nu rămâne ascuns — împăratul oblici trebuşoara asta; şi-i căzu tare greu, căci nu e 
glumă asemenea ruşine în palatul crăiesc. 

Împăratul schingiui şi tăie mai multe slugi, dar totul în zadar: nimeni nu vroia să ia asupra lui 
ceea ce nu făcuse. La urmă, craiul o chemă tot pe zgripțuroaica aceea şi-i spuse totul din fir în păr, 
iar ea îi răspunse: 

— Ai în bucătărie un străin. El este acelaşi care ţi-a luat fata; eu l-am cunoscut demult. 

Împăratul îl chemă numaidecât pe bucătarul-şef şi-i porunci să-i aducă pe străinul care se află în 
bucătărie. După ce îl aduseră pe străin în faţa împăratului, acesta, fără multă vorbă, îl osândi la 
moarte. Zgripţuroaica spuse împăratului: 

— Dă-mi, împărate, doi gealaţi şi-o să-i facem de petrecanie. 

Împăratul i-i dădu; iar zgripțuroaica şi gealaţii mi ţi-l duseră pe bietul străin într-un munte mare 
şi-l urcară deasupra unei prăpăstii adânci. Aci baba le porunci să-l arunce în hău, iar în urma lui 
prăvăliră o stâncă mare. După dânsul se luaseră însă câinele şi pisica. La porunca babei, îi zvârliră 
şi pe ei în prăpastie. Dacă Dumnezeu ajută pe cineva, nu poate nimeni să facă acestuia vreun rău. 
Aşa şi lui. Când îl aruncară în prăpastie, omul nu ajunse la fund şi se opri într-o rovină în care se 
piti, ferindu-se, până trecu pe deasupra lui stânca aceea, iar pe urmă picară lângă dânsul câinele şi 
pisica. Abia acum le începu chinul: de mâncare— ioc! şi de ieşit — nicio scăpare! Şi aşa, de necaz, 
mângâia câinele şi pisica. Flămând, el vorbea cu dânsele — de asemeni flămânde. Aşa trecură două 
zile, când odată, pipăind în jur prin întunericul acela beznă, ce să vezi? Câinele şi pisica, ia-i de 
unde nu-s. Acum îi venea şi mai greu să se împace cu soarta. Dar nu trecu mult şi câinele împreună 
cu pisica prinseră din nou să se gudure în jurul lui. Când îi mângâie, băgă de seamă după burțile lor 
că sunt sătui, şi-şi zise: 

„Să ştii că ăştia au găsit pe undeva de mâncare şi s-au ospătat pe săturate. Am să aştept până 
flămânzesc iarăşi, şi o să mă iau după dânşii, poate-mi găsesc şi eu scăparea! După puţin timp, 
câinele şi pisica plecară din nou; iar el se agăță frumos de coada dulăului şi porni orbecăind în urma 
lor. Aci nu era nimic în afară de şoareci. Câinele şi pisica, fiind tare flămânzi, se repeziră şi se 
puseră să-i ucidă. Şoarecii fugiră cu toţii la împăratul lor. Când îl văzu pe om, împăratul şoarecilor 
îi strigă: 

— Aman, stăpâne, opreşte-ţi oastea şi cere-mi orice doreşti! 

El chemă pisica şi câinele să-i vină la picior şi spuse împăratului: 

— Nu-ţi cer altceva decât să-mi aduci de la cutare babă inelul meu! 

Împăratul chemă numaidecât doi şoareci bătrâni şi-i trimise la cotoroanţa aceea. Nu trecu mult şi 
ei aduseră peste cincizeci de inele, mai mari şi mai mici, toate luate de la aceeaşi zgripțuroaică. El 
se uită la ele, dar inelul lui nu se afla. 

— Nu-i aci inelul meu. Ori îmi aduceți repede inelul, ori îmi trimit acuşi sluga asta după o oaste 
încă şi mai năprasnică. 

— Nu mai are baba niciun inel afară de unul singur pe care-l ţine sub limbă. Pe acesta nu-i chip 
să-l furăm. 

— Repede inelul, cum ştiţi, ori trimit pe loc după oaste! 

Atunci un şoricel mic şi şchiop, care se temea că, dacă va veni oastea cea mare, el va cădea pradă 
cel dintâi la rând, zise: 

— Nu-ţi aduce oastea, pentru numele lui Dumnezeu! Mă duc eu şi ce-o da Domnul! Ci, înălțate 
împărate, dă-mi doi tovarăşi puternici şi de nădejde care să mă ducă în spate, că eu, aşa şchiop cum 
sunt, n-aş putea ţine la drum. 

Împăratul îi dădu numaidecât, iar ei îl luară în spate şi-l duseră în camera zgripțuroaicei. Aci 
şoricelul se tăvăli în gunoiul ud de după uşă, în care îşi muie bine coada şi spuse tovarăşilor: 

— Cum apuc inelul, înhățaţi-mă şi — tiva cu mine! 

Pe urmă se apropie tiptil de baba care dormea cu faţa în jos şi-i vâri în nas coada udă şi prăfuită. 
Baba strănută şi inelul îi ţâşni din gură. Șchiopul îl umflă cât putu de repede; iar cei doi tovarăşi îl 


înşfăcară pe şchiop şi se făcură nevăzuţi înainte ca baba să-şi dea seama ce se întâmplase. Şi aşa 
scăpară cu noroc, cu voie bună şi duseră inelul ca să-şi veselească tovarăşii. 

Când văzu inelul, omul se bucură foarte. Dar n-avea nicio scânteiţă şi, fără o zare de foc, nu se 
putea face nimic. Se gândi ce se gândi, până ce-şi aduse aminte şi începu să cotrobăiască prin 
buzunare. Spre norocul lui găsi un amnar, scăpără, aţâţă un focşor şi apropie inelul; iar harapii, cât 
ai clipi, se şi înfățişară: 

— Care-i porunca, stăpâne? 

— Poruncesc să ne strămutați în lumea noastră, pe mine, pisica şi câinele. 

Şi cât ai bate din palme, cu toții se treziră deasupra prăpastiei, scăpați din primejdie. Omul 
porunci harapilor s-o aducă numaidecât pe babă şi să scoată la lumină stânca aceea uriaşă pe care 
baba o aruncase în prăpastie pe urma lor. Mai întâi o zvârliră în hău pe babă — iar după dânsa 
prăvăliră stânca. 

Zbură baba, zbură şi stânca, până ce se auzi deodată: buf! jos, în fundul prăpastiei, unde rămase 
pentru totdeauna. 

EI luă liniştit inelul şi se călători până aproape de Istambul unde rămase să mâie într-un han mic. 
Seara, după ce adormiră toţi, apropie inelul de foc; iar când se înfățişară harapii, le porunci să-l 
ducă numaidecât în iatacul sultăniţei. Când îl văzu, ea se bucură, dar se şi întristă. Se bucură că-l 
vede iarăşi viu, însă se întristă temându-se de împărat: că va afla şi-i va tăia pe amândoi. 

— Nu-ţi fie frică de nimic, îi spuse el, am găsit iar inelul — şi se apucă să-i povestească tot ce 
păţise, cum o ucisese pe babă şi cum pusese din nou mâna pe inel. 

Apoi se culcară liniştiţi, iar când se făcu ziuă el nu vru să plece. Slugile îl recunoscură şi-l vestiră 
pe împărat, care luă după sine doi gealaţi şi, mânios, veni să le facă de petrecanie amândurora. Când 
îl văzu pe împărat cu gealaţii săi, omul scăpără repede şi apropie inelul de foc. Harapii se înfățişară, 
iar el le porunci să aducă numaidecât patru gealați de partea lui şi să-i aşeze în faţa celor doi gâzi ai 
împăratului. Când văzu împăratul minunea asta, strigă către dânsul: 

— Opreşte-ţi gealaţii, că-i opresc şi eu pe ai mei. Şi hai să stăm oleacă de vorbă. 

Flăcăul asta şi aştepta, îşi opri gealaţii, iar împăratul îl întrebă: cine-i şi de unde se trage? El îi 
povesti totul de-a fir-a-păr: cine-i şi de unde se trage, precum şi câte i se întâmplaseră — aşa cum v- 
am povestit şi eu vouă — adăugând la urmă: 

— Cinstite stăpâne, de mine a avut Dumnezeu grijă până acuma; cât despre fiica ta, pe cât îmi 
este ea de dragă, pe atât îi sunt şi eu ei. Tu mai bine dă-ne binecuvântarea, ca să ne luăm. 

Împăratul se gândi puţin şi îi spuse: 

— Aşa a fost sortit. Ți-o dau numai dacă te învoieşti să rămâi la mine. 

— Bine, cinstite stăpâne, numai dă-mi voie sa mă duc după mama şi s-o aduc aici, ca să se 
bucure şi dânsa. 

Împăratul îi încuviință să-şi aducă mama; apoi făcu o petrecere mare şi îi cunună. Dacă mai 
trăiesc, o duc şi astăzi tare bine. 


Omul de fier 


poveste sârbo-croată 


A fost odată un împărat care avea trei feciori. Când ajunseră ei la vârsta de însurătoare, tatăl le 
porunci să se urce pe rând în turn şi să slobozească de acolo câte o săgeată. Unde va cădea săgeata 
fiecăruia, de acolo îi va aduce fata. Fiii îşi ascultară părintele şi, când traseră cu arcul amândoi 
feciorii cei mai mari. Săgețile lor căzură în două cetăţi; iar când trase cu arcul mezinul, săgeata lui 
se pierdu. Se puseră s-o caute cu toţii pretutindeni, dar nu era chip de găsit. În cele din urmă dădură 
peste ea într-o fântână. Împăratul, când auzi una ca asta, aduse numaidecât fete din cetăţile acelea 
pentru feciorii săi mai mari, iar pentru Prâslea aduse o broască, care se găsise în fântâna părăsită. 
Apoi îi cunună şi făcu mare petrecere. 


Pe urmă împăratul îi rostui pe tineri: pe cei doi frați mai mari cu fetele acelea, iar pe mezin cu 
broasca. Când se lăsă noaptea, iată că din broască ieşi o fată neînchipuit de frumoasă, cum nu mai 
era alta în toată împărăţia; iar când se crăpă do ziuă fata intră din nou în țestul de broască. Şi aşa 
mereu: ziua broască, iar noaptea — fată. După câteva zile, îl întrebă maică-sa: 

— Pentru numele lui Dumnezeu, fătul meu, cum te împaci cu scârboşenia asta? 

Mezinul îi răspunse: 

— El, mamă, să vezi tu ce frumuseţe-i nevasta mea: noaptea iese din cămăşuţa ci şi e o femeie 
cum nu se mai află! 

Atunci maică-sa îi spuse: 

— Pentru Dumnezeu, bai s-o scăpăm! Deseară fură-i cămăşuţa şi pune-o pe fereastră; eu am s-o 
iau binişor de acolo şi am s-o arunc în sobă, ca să ardă. El o ascultă pe maică-sa. Când se însera şi 
femeia ieşi din testul broaştei, bărbatul îi fură cămăşuţa şi o puse pe prichiciul ferestrei; iar mama 
veni şi o luă, apoi o aruncă în sobă: acolo arse. În zori, nevasta se sculă şi dădu să-şi caute 
cămăşuţa, ca să se prefacă în broască. Dar cămăşuța ia-o de unde nu-i! Şi aşa rămase chiar ziua cu 
chip de om. Dimineaţa ea ieşi în curte şi când o văzu lumea, toți se minunară: nu se mai saturau 
privind asemenea frumuseţe. 

Când sosi întâia duminică, împărăteasa se duse cu nurorile sale la biserică. Lumea nu-şi lua ochii 
de la nora cea frumoasă, iar despre împărăteasă nimeni nu scotea o vorbă. Împărăteasa începu să 
pizmuiască pe nora ei cea mai mică şi, de cum se întoarse la palat, îi şi spuse împăratului: 

— Eu nu mai mănânc pâine şi sare cu tine, dacă nu-l alungi pe mezin din palat! 

Împăratul căută s-o îmbuneze şi abia izbuti puţin. Dar în a doua duminică, împărăteasa se duse 
din nou cu nurorile la biserică;. lar când ieşiră din biserică, tot norodul se opri s-o privească pe nora 
împăratului cea mai mică, minunându-se de frumuseţea ei. Împărăteasa, cum ajunse acasă, se puse 
pe capul împăratului: 

— Ori pleacă Prâslea din palat, ori plec eu! îi spuse hotărâtă. 

Când văzu împăratul că n-are încotro, îl chemă pe mezin şi-i spuse: 

— Fătul meu, ţi-am auzit lăudăroşeniile: cică poți să hrăneşti cu o mână de mălai o sută de 
grăsuni. Sărmanul se cruci, spunând că nici nu se gândise măcar vreodată la așa ceva. Însă 
împăratul niciuna, nici două, răcni: 

— Dacă nu îndeplineşti asta, n-are să-ţi mai stea capul pe umeri! 

Atunci bietul, om se duse plângând la nevastă-sa; iar ea îl întrebă de ce plânge şi el îi spuse cum 
şi ce... Atunci femeia îl sfătui: 

— Nu te teme, du-te la fântâna unde m-aţi găsit; apleacă-te deasupra ghizdelelor şi strigă: 
„Cumnate, cumnate!” Fratele meu are să-ţi răspundă şi-o să te-ntrebe: „Ce vrei?” Tu spune-i, în 
totului tot, ce ţi-a poruncit tatăl tău. 

Mezinul o ascultă pe nevastă-sa, se duse la fântână şi dădu glas în gura mare: 

— Cumnate, cumnate! 

Iar fratele nevesti-si îi răspunse din fântână: 

— Ce vrei? 

Atunci feciorul împăratului prinse a se tângui că are să-i facă taică-său de petrecanie, dacă nu 
satură cu o mână de mălai o sută de grăsuni. După ce îl ascultă, cumnatul cuvântă: 

— Aşteaptă puţin. 

Apoi îi trimise un vlăjgan şi-i spuse: 

— Tu ia din hambar numai o mână de mălai şi pe urmă nu-ţi face griji. Porcarul ăsta are să-ți 
scoată cit trebuie, fără ca să-l vadă cineva. 

Feciorul de împărat îl luă pe vlăjgan şi se duse cu dânsul acasă. Când ajunse acolo, găsi porcii 
flămânzi, guițând prin curte în aşteptarea hranei. lar din palat ieşiră cu toții, până la unul, ca să vadă 
ce va fi. Atunci Prâslea deschise hambarul, luă o mână de mălai şi o vărsă în troacă la porci; 
grăsunii dădură buzna s-o înfulece, iar porcarul acela turnă mereu mălai, nevăzut de nimeni. 
Împăratul rămase uimit cum de se saturară o sută de porci dintr-o mână de mălai. După aceea, 


vlăjganul se duse în drumul lui. 

După un timp, împăratul îl chemă iarăşi pe mezin şi grăi către dânsul: 

— Aud că te lauzi din nou: cică ai putea adăpa o sută de boi cu o singură găleată de apă. 

Bietul Prâslea se sperie şi dădu să se apere că nu-i trăsnise niciodată prin cap una ca asta. 
Împăratul însă nu-l lăsă să vorbească prea mult, ci-i porunci: 

— Dacă nu faci asta, n-are să-ți mai stea capul fie 

Atunci feciorul de împărat se duse acasă plângând; iar nevastă-sa, văzându-l cu lacrimi în ochi, îl 
întrebă de ce plânge. El îi povesti cum îl năpăstuise iarăşi tatăl său. Atunci ea îl povăţui: 

— Du-te iarăşi la fântâna aceea şi strigă: „Cumnate, cumnate!” Iar fratele meu are să se supere 
şi-o să-ți spună: „Lipsi-m-aş de aşa podoabă de cumnat”. Tu răspunde-i: „Nevoia mă mână” şi 
povesteşte-i totul, ce şi cum... 

Mezinul o ascultă pe nevastă-sa, se duse la fântâna aceea şi strigă: 

— Cumnate, cumnate! lar fratele soţiei sale îi răspunse supărat: 

— Lipsi-m-aş dr aşa podoabă de cumnat! Ce mai vrei? 

Prâslea îi răspunse: 

Cumnate, nevoia mă mână. Uita mi-a poruncit să adăp o sută de boi dintr-o singură găleată de 
apă. Cumnatul îi spuse: 

— Tu scoate numai o găleată de apă din fântână ţi toarn-o în jgheab; pe urmă nu-ţi fă griji. 
Văcarul ăsta are să scoată câtă apă trebuie şi nimeni n-o să-l vadă. 

Mezinul mulţumi cumnatului său; apoi îl luă pe haidău şi se duse cu clânsul acasă. Când colo, 
boii se îngrămădeau în jurul jgheabului, aşteptând să li se dea apă, şi tot palatul ieşise să vadă ce va 
fi. Atunci mezinul scoase o găleată de apă şi o turnă boilor în jgheab: boulenii se puseră pe băut, iar 
haidăul scoase şi turnă mereu fără să-l vadă careva. Împăratul rămase înmărmurit cum se adăpată o 
sută de boi dintr-o singură găleată de apă. lar văcarul acela plecă în plata lui Dumnezeu. 

După un răstimp, împăratul îl chemă din nou pe mezin şi-i dădu poruncă: 

— Aud că te lauzi precum că ai putea să-mi aduci pe emul de fier. 

Prâslea căută să se apere, că nici nu-i trecuse vreodată prin cap una ca asta. Dar împăratul zise: 

— Nicio vorbă mai mult! Dacă nu-mi îndeplineşti porunca, n-are să-ţi mai stea capul pe umeri! 
Atunci bietul Prâslea se duse la nevastă-sa, plângând; iar ea, când îl văzu scăldat în lacrimi, îl 
întrebă: 

— De ce plângi? 

El îi răspunse ce şi cum... Soția sa îl sfătui: 

— Du-te iar la fântână şi strigă: „Cumnate, cumnate!” El are să-ți răspundă, şi o să se mânie, şi o 
să izbucnească: „Vai de mine şi ele mine cu asemenea cumnat!”; iar tu roagă-te: „Pentru numele lui 
Dumnezeu, nevoia mă mână”, şi povesteşte-i totul ce şi cum. 

Mezinul o ascultă pe nevastă-sa, se duse la fântână şi se porni să strige: 

— Cumnate, cumnate! 

Fratele soţiei sale îi răspunse mânios: 

— Vai de mine şi de mine cu asemenea cumnat! Ce mai vrei? 

Iar Prâslea îi zise: 

— Pentru numele lui Dumnezeu, cumnate, nevoia mă mână; tatăl meu cere să-i aduc pe omul de 
fier, ca să vorbească cu dânsul. 

Atunci cumnatul îi răspunse: 

— Aşteaptă puțin, acuşi o să ies eu însumi, dar ai grijă să nu le sperii şi să nu te înspăimânţi. 
După puțin timp, iată-l pe omul de fier. Era mătăhălos, groaznic! Târa buzduganul după sine arând 
cu dânsul pământul, de rămânea brazdă în urma lui ca după un plug tras de opt boi. 

Când văzu de departe că venea aprig omul de fier, împăratul se înfricoşa şi dădu poruncă să se 
închidă porțile palatului, apoi fugi în conacele de sus şi se închise acolo. Când sosi, omul de fier 
bătu frumos în poarta, ca să 1 se deschidă. Văzând că nimeni nu-i deschide, el lovi cu pumnul în 
poartă şi poarta se sparse numaidecât. Aşa omul de fier deschise pe rând toate uşile şi ajunse în fala 


împăratului. Când văzu pe împărat, îl întrebă: 

— De ce m-ai chemat? împăratul însă tăcea ca mulul. 

— Păi ce ai tu cu mine? răcni omul de fior şi-l izbi eu buzduganul în frunte. 

Împăratul îşi dădu pe loc duhul, iar omul de fier îl luă pe cumnatu-său şi-l puse împărat. Şi aşa 
mezinul şi cu nevastă-sa au împărățit cât veacul. 


Balaurul şi feciorul de împărat 
poveste sârbo-croată 


A fost un împărat care avea trei feciori. Odată fratele cel mai mare pleacă la vânătoare şi cum 
iese din cetate, îi sare un iepure dintr-o tufă, el — după iepure, când încoace, când încolo, până ce 
iepurele se ascunde într-o moară do apă. Feciorul de împărat intră după dânsul — când colo, ce să 
vezi? Acela nu era iepure, ei un balaur care se şi repede la crăişor şi-l înghite cât ai clipi. Trec 
câteva zile după asta, iar fiul împăratului nu-i şi nu-i. Toţi încep să se mire: ce să fie de nu se mai 
întoarce crăişorul? Apoi pleacă şi feciorul cel mijlociu la vânătoare şi, cum iese din cetate, vâşti! îi 
țâşneşte un iepure dintr-o tufă. Vânătorul — după el, când încoace, când încolo, până ce iepurele se 
ascunde în moara de apă. Crăişorul intră după dânsul — când colo, acela nu era iepure, ci un balaur, 
care se năpusteşte asupra lui şi-l înghite. 

Mai trec după aceea câteva zile şi nu se întoarce aici unul dintre feciorii împăratului. Întreg 
palatul cade pe gânduri. Atunci pleacă la vânătoare şi mezinul, ca să-şi găsească fraţii. Cum iese din 
cetate, îi sare şi iui un iepure de după o tufă. Feciorul de împărat — după dânsul, când încoace, când 
încolo, până ce intră iepurele în moara aceea de apă. Dar mezinul nu intră după iepure, ci pleacă să 
caute alt vânat, zicându-şi în sine: „O să te găsesc eu pe tine, când m-oi întoarce”. Umblând mult 
timp prin munţi, nu găseşte nimic. Atunci se întoarce la moara aceea. Când colo, în moară — o 
babă. Mezinul îi dă bineţe: 

— Bună ziua, mătuşă! 

Baba îi răspunde: 

— Bună să-ţi fie inima, fătul meu! 

Atunci feciorul de împărat o întrebă: 

— Unde-i, mătuşă, iepurele meu? 

Iar ea îi răspunde: 

— Fătul meu, acela nu-i iepure, ci balaur. Atâta lume ucide şi prăpădeşte. 

Auzind asta, mezinul împăratului se îngrijorează puţin şi-i spune babei: 

— Ce-i de făcut? Pesemne aci şi-au găsit sfârşitul şi cei doi frați ai mei. 

Baba îi răspunde: 

— Aici zău; dar nu-i şagă, fătul meu, ci du-te acasă până nu apuci şi tu pe urma lor. 

Atunci el îi spune: 

— Ştii ce, mătuşă? Sunt sigur că şi tu ai fi bucuroasă să scapi de năpasta asta. 

Baba îi ţine isonul: 

— O, fătul meu, ce n-aş da! Şi pe mine m-a înhăţat tot aşa, şi acum n-am încotro. 

Atunci mezinul adăugă: 

— Ascultă-mă ce-ţi spun! Când vine balaurul, întreabă-l pe ce meleaguri sălăşluieşte puterea lui. 
Să săruți locul acela, unde spune el că-i este ascunsă puterea, ca şi când ti-ar fi drag, punându-l 
astfel la încercare. După aceea să-mi spui totul când am să mai vin pe aici. 

Apoi mezinul împăratului pleacă la palat, iar baba rămâne la moară. Când se întoarce balaurul, 
prinde baba să-l întrebe: 

— Pentru numele lui Dumnezeu, pe unde ai umblat? Unde te duci aşa de departe? Niciodată nu 
vrei să-mi spui ce meleaguri străbați. 

Balaurul îi răspunde: 


— Ei, bătrâno, departe umblu. Baba începe să-l linguşească: 

— Dar ce cauţi aşa de departe? Spune-mi, unde-i puterea ta? Eu să cunosc unde ţi-i puterea, nu 
ştiu ce-aş face de drag. Tot timpul aş săruta locul acela. Auzindu-i lauda, balaurul zâmbeşte a râde 
şi-i spune: 

— Puterea mea se află în vatra aceea. 

Baba dă fuga de îmbrăţişează vatra şi o sărută; iar balaurul, când vede asta, izbucnește în râs şi 
grăieşte către dânsa: 

— Femeie nebună ce eşti! Nu-l acolo puterea mea! 

Puterea mea sălăşluieşte în copacul acela din fața casei. 

Atunci baba aleargă să îmbrăţişeze şi să sărute copacul; dar balaurul izbucnește din nou în râs, 
şi-i spune: 

— Încetează, femeie nebună, că nu-i nici acolo puterea mea. 

Baba însă stăruie; 

— Atunci unde-i? 

Balaurul prinde să-i istorisească: 

— Puterea mea se găseşte departe tare, nu poți să te duci până acolo. Tocmai în cealaltă 
împărăție este un lac lângă cetatea crăiască. În lacul acela se află un balaur, în balaur un vier, în vier 
un iepure, în iepure un porumbel, iar în porumbel o vrabie; în vrabia aceea sălăşluieşte puterea mea. 

Când aude asta, baba spune balaurului: 

— Asta, zău, că-i prea departe; n-o mai pot săruta. A doua zi, după ce plecă balaurul de la moară, 
mezinul împăratului vine la babă, care îi spune tot ce auzise de la balaur. Atunci mezinul se îmbracă 
în haine ciobăneşti, ia o bâtă în mâini şi pleacă de acasă în lume, preschimbat în păstor. Mergând 
aşa din sat în sat şi din cetate în cetate, mezinul ajunge în cele din urmă în cealaltă împărăție, tocmai 
în cetatea crăiască de pe malul lacului în care hălăduieşte balaurul. Ajungând în cetatea aceea, 
Prâslea întrebă pe unul şi pe altul: cine are nevoie de-un cioban? Oamenii îi spuseră că împăratul. 
Atunci el se duce drept la palat şi, când i se dă de veste craiului, acesta îl cheamă în faţa lui şi-l 
întreabă: 

— Vrei să păzeşti oile? El îi răspunde: 

— Vreau, măria-ta! 

Atunci craiul îl priveşte; apoi îi dă poveţe şi-l sfătuieşte: 

— Se află aici un lac, iar la marginea lui se întinde o păşune foarte mănoasă. De cum scoţi oile în 
prour, ele dau buzna numaidecât într-acolo şi se împrăştie în jurul lacului. Dar orice cioban, care se 
duce după ele, nu se mai întoarce înapoi. De aceea, îți spun, fătul meu, nu lăsa oile să meargă în 
voia lor, ci ţine-le unde vrei tu. 

Mezinul mulţumeşte împăratului şi scoate oile la păscut. La plecare ia cu sine doi ogari care 
puteau ajunge iepurele pe câmp, un şoim pentru prins orice pasăre şi pe deasupra un cimpoi. Lasă 
oile în porneală şi le dă drumul spre lac; iar ele, cum ajung acolo, se şi împrăştie în jurul lacului. 
Mezinul împăratului pune şoimul pe un butuc, iar ogarii şi cimpoiul alături; apoi îşi suflecă 
izmenele şi mânecile, păşeşte în lac şi prinde a răcni: 

— O, balaure, o, balaure! leşi să ne încercăm puterile, dacă nu eşti cumva muiere! 

— Cât ai clipi, fiule de împărat, cit ai clipi! 

După scurtă vreme, iată-l şi pe balaur. O matahală înfricoşătoare, scârboasă! Cum iese balaurul 
din valuri, feciorul de împărat se prinde cu dânsul de mijloc şi se luptă, zi de vară până-n amiază 
mare, iar când arşiţa se încinge, rosteşte balaurul către dânsul: 

— Lasă-mă, feciorule de împărat, să-mi înmoi pustia de cap în lac şi te-oi zvârli în tăriile 
cerurilor. Mezinul îi răspunde: 

— Mări, balaure, lasă-te de şagă! Dacă ar veni aici fata împăratului şi m-ar săruta pe frunte, te-aş 
arunca încă şi mai sus! 

(Atunci balaurul se smulge numaidecât din strâmtoarea braţelor sale şi, bâldâbâc! se scufundă în 
lac. Pe sub seară mezinul împăratului se spală frumos, îşi potriveşte îmbrăcămintea, îşi pune şoimul 


pe umăr, îşi ia ogarii pe lângă dânsul, cimpoiul sub braţ, mână din urmă oile şi se îndreaptă spre 
cetate, cântând din cimpoi... Când ajunge în cetate, tot norodul se strânge ca la urs, văzându-l că 
vine de la păşune, căci mai înainte niciun cioban nu se mai întorsese de la lacul acela. 

A doua zi, mezinul se pregăteşte din nou şi pleacă cu oile de-a dreptul către lac. Împăratul trimite 
după dânsul doi călăreți să-l însoţească pe furiş şi să vadă ce face el. Călăreţii se urcară pe un munte 
înalt, de unde puteau să vadă bine. Iar ciobanul, cum ajunge la pajişte, lasă ogarii şi cimpoiul lângă 
un butuc, pe care se aşează şoimul; apoi îşi suflecă izmenele şi mânecile, păşeşte în lac, răcnind: 

— Hai, balaure, hai, balaure! leşi din lac şi astăzi, ca să ne mai încercăm puterile, dacă nu eşti 
cumva muiere! 

Balaurul îi răspunde: 

— Cât ai clipi, fiule de împărat, cit ai clipi! După puţină vreme, iată-l pe balaur. O matahală 
înfricoşătoare, scârboasă! Numaidecât se înhăţară de mijloc şi luptă-te zi de vară până-n amiază. lar 
când se încinge arşița, balaurul grăieşte către dânsul: 

— Lasă-mă, feciorule de împărat, să-mi înmoi pustia de cap în lac şi te-oi zvârli în tăriile 
cerurilor. 

lar mezinul împăratului îi răspunde: 

— Mări, balaure, lasă-te de şagă. Dacă ar veni aici fata împăratului şi m-ar săruta pe frunte, te-aş 
arunca încă şi mai sus! 

După vorba asta balaurul se smulse numaidecât din braţele sale şi, bâldâbâc! în lac. În fapt de 
seară, mezinul porneşte oile ca şi mai înainte şi hai acasă cântând din cimpoi. Când intrară în cetate, 
tot norodul se adună şi se minuncază că ciobanul vine acasă în fiecare seară — ceea ce mai înainte 
niciun păstor nu izbutise să facă. Cei doi călăreți ajung la palat încă înaintea mezinului şi-i 
povestesc împăratului de-a fir-a-păr toate cele auzite şi văzute. Când dă cu ochii de cioban 
întorcându-se acasă, împăratul o chemă numaidecât la sine pe fiică-sa şi-i spune şi ei, adăugind: 

— Ci mâine să te duci cu ciobanul la lac şi să-l săruţi pe frunte. 

Când aude una ca asta, fata izbucneşte în plâns şi începe să-l roage pe taică-său: 

— Nu mă ai decât pe mine în toată lumea asta, şi văd că nici nu-ți pasă dacă am să pier. 

Atunci tatăl căută s-o împace şi s-o încurajeze: 

— Nu te teme, fata mea, noi am schimbat atâţi ciobani, şi care cum a ieşit cu turma la lac, 
niciunul nu s-a mai întors; iar el, uite, de două zile se luptă cu balaurul şi-i pe calea cea bună. Eu 
îmi pun toată nădejdea în acesta. Flăcăul este în stare să înfrângă balaurul. Numai du-te mâine cu 
dânsul. Poate ne scapă de năpasta asta care a înghiţit atâta lume. A doua zi, după ce se luminează de 
ziuă şi răsare soarele, se scoală ciobanul, se deşteaptă şi fata. Amândoi se pregătesc a se duce la lac. 
Ciobanul vesel, mai vesel decât oricând, iar fata împăratului tristă, varsă lacrimi amare. Ciobanul 
însă o mângâie. 

— Domniţă, surioară, te rog nu mai plânge, fă numai ceea ce-ţi spun eu. Când va sosi vremea, 
vino în goană la mine şi sărută-mă! Nu te teme de nimic. După ce lasă oile în porneală, ciobanul 
merge pe drum cu voie bună, cântă vesel din cimpoi, iar fata păşeşte alături de el şi plânge de mama 
focului. Mezinul ia de la gură cimpoiul din când în când şi se întoarce spre dânsa: 

— Nu plânge, odorul meu. Să n-ai frică de nimic! Când ajung ei la pajişte, oile se împrăştie 
numaidecât în jurul lacului, iar mezinul împăratului pune şoimul pe butuc, ogarii şi cimpoiul alături; 
apoi el îşi suflecă izmenele şi mânecile, păşeşte în apă şi strigă: 

— Hei, balaure, hei, balaure! leşi şi azi, ca să ne mai încercăm puterile, dacă nu eşti cumva 
muiere! 

Balaurul răspunde: 

— Cât ai clipi, fiule de împărat, cât ai clipi! 

Peste puţin timp, iată-l pe balaur. O matahală înfricoşătoare, scârboasă! Numaidecât se şi 
înhățară de mijloc şi luptă-te zi de vară până-n amiază. lar când se încinge arşița, grăieşte balaurul 
către dânsul: 

— Lasă-mă, feciorule de împărat, să-mi înmoi pustia de cap în lac şi te-oi zvârli în tăriile 


cerurilor. 

Iar fiul împăratului îi răspunde: 

— Mări, balaure, lasă-te de şagă! Dacă ar veni aici fata împăratului şi m-ar săruta pe frunte, te-aş 
arunca încă şi mai sus! 

Cum rosteşte vorba asta, fiica împăratului alergă la dânsul şi-l sărută pe obraz, pe ochi, pe frunte. 
Atunci el îşi face vânt şi aruncă balaurul la tăriile cerurilor; iar când cade balaurul pe pământ, se 
zdrobeşte în fărâme. Printre sfărâmături țâşneşte dintr-Însul un vier şi o ia la fugă, dar mezinul 
strigă la dulăii ciobăneşti: 

— Şo pe el, nu-l lăsa! 

Dulăii o iau la goană după vier, îl ajung şi, cât ai clipi — îl şi sfâşie. Din vier zbugheşte un 
iepure şi se întinde la fugă peste câmp. Mezinul sloboade ogarii: 

— Şo pe el, nu-l lăsa! 

Ogarii pornesc în goană năprasnică după iepure, îl înhaţă şi-l sfâşie numaidecât. Atunci din 
iepure zboară un porumbel. Mezinul dă drumul şoimului, care îl înşfacă pe porumbel şi-l aduce 
mezinului în palmă. Acesta ia porumbelul şi-l despică în două. Când colo, în porumbel — o vrabie, 
care dă să zboare, dar el o prinde şi o întreabă: 

— [a spune-mi: unde se află frații mei? Vrabia îi răspunde: 

— Îţi spun, numai să nu-mi faci nimic. Nu departe în spatele cetăţii tatălui tău se găseşte o moară 
de apă. În moara aceea cresc trei lăstari. Taie tustrei lăstarii şi loveşte cu ei la rădăcină. Numaidecât 
se va deschide o uşă de fier de la o tainiță. Acolo se află o sumedenie de oameni tineri şi bătrâni, 
bogaţi şi săraci, mici şi mari, femei şi fete, care ar putea umple o crăie întreagă. În tainiţa aceea sunt 
şi fraţii tăi. După ce spune vrabia aceste taine, crăişorul îi suceşte gâtul şi o omoară. 

Împăratul ieşise din palat şi se urcase pe muntele acela de unde-l priviseră călăreţii pe cioban, 
aşa că a văzut şi el cele întâmplate. 

Până să-i vină ciobanul de hac balaurului, se lasă amurgul. Atunci ciobanul se spală frumos, ia 
şoimul pe umăr, ogarii alături de el şi cimpoiul sub braţ. 

Porneşte oile şi pleacă cântând la palatul împărătesc. Fetei de lângă dânsul tot îi mai era frică. 
Când ajung în cetate, tot norodul se strânge ca la o minune. Împăratul, care-i văzuse toată vitejia de 
pe munte, îl cheamă la dânsul şi i-o dă de nevastă pe fiică-sa. Craiul se duce cu tinerii drept la 
biserică, îi cunună şi face o petrecere de-o săptămână încheiată. După aceea mezinul spune de unde- 
i şi cine e, iar împăratul şi întreaga cetate se bucură încă şi mai mult. Aflând că mezinul vrea să 
meargă acasă la dânsul, împăratul îi dă mulţi însoțitori şi-l pregăteşte de drum. 

Când ajunge alaiul la moara de apă, mezinul îi opreşte pe însoțitorii săi, iar cl intră în curtea 
morii. Acolo taie trei lăstari şi loveşte cu ei în rădăcină. O uşă de fier se deschide cât ai clipi. Când 
colo, în tainiță o sumedenie de lume. Atunci mezinul împăratului porunceşte să iasă toți, unul câte 
unul, şi să se ducă unde le e voia; iar el rămâne în uşă. leşind aşa unul după altul, iată-i şi pe frații 
săi; ei se îmbrățișează cu dânşii şi-i sărută. După ce iese toată lumea, îi mulţumesc cu toții că le-a 
dat drumul şi i-a izbăvit. Fiecare pleacă la casa lui, iar mezinul, împreună cu fraţii săi şi cu mireasa, 
se duce acasă la tatăl lor şi acolo a trăit şi a împărăţit cât i-a fost veacul. 


Fântâna de aur 
poveste sârbo-croată 


A fost odată un flăcău tare sărac şi, neavând din ce trăi acasă, porni în lume ca să-şi câştige 
pâinea cea de toate zilele. Mergând aşa, ajunse el la un munte şi aci găsi un bătrân, care şedea lângă 
un foc, hrănindu-l cu vreascuri. Flăcăul se apropie de dânsul şi-i spuse: 

— Doamne-ajută, moşule! 

— Doamne-ajută, fătul meu! răspunse unchiașul. Încotro, flăcăule? 

— Păi, moşule, umblu prin lume să-mi câştig pâinea, căci acasă n-o am. 


Atunci moşneagul îi spuse: 

— Ştii ce, fătul meu? Dacă ai face ce-am să te-nvăţ eu, ai putea trăi uşor. 

Flăcăul îi răspunse: 

— Am să fac tot ce-o să-mi spui. Unchiaşul grăi către dânsul: 

— Bine! Hai cu mine şi ascunde-te lângă, mare, în locul unde vor veni trei fete frumoase ca să se 
scalde. 

Când intră ele în apă, tu alege una pentru tine, ia-i hainele şi nu i le mai da, de te-ar ruga nu ştiu 
cât. lar când are să vadă ea că nu i le dai, o să te roage a-i înapoia măcar ceva, căci se ruşinează 
goală. Atunci dă-i cămaşa ei şi haina ta, însă altceva nimic, în ruptul capului; iar când vei pune 
mâna pe dânsa, o să ai din belşug de toate. 

Auzind asta, băiatul se învoi numaidecât şi porni cu bătrânul spre mare. Când ajunse acolo, 
unchiaşul îl ascunse într-un tufiş, apoi se întoarse acasă. Pe la răsăritul soarelui, iată că veniră trei 
fete aşa de mândre, că nimeni n-ar fi putut ghici care dintr-însele este cea mai frumoasă. Cum 
veniră, se şi uitară în jur ca să nu fie cineva prin apropiere. Nezărind pe nimeni, ele se dezbrăcară. 
Intrară în mare şi se scăldară. Când se pregăteau de plecare, iată că flăcăul nostru se furişă şi fură 
hainele celei mai mici dintr-însele; apoi se ascunse din nou. Puțin după aceea, fetele ieşiră din apă şi 
începură să se îmbrace; iar cea mai mică, văzând că îi lipsesc hainele, sări îndărăt în mare şi prinse 
să-l cheme pe cel ce-i luase straiele, rugându-l să i le dea înapoi. În timpul acesta, celelalte două fete 
se îmbrăcară şi zburară fără urmă. Când văzu pe fata cea mai mică rămasă singură, băiatul ieşi din 
tufiş şi i se arătă; iar ea îi ceru din nou hainele. Flăcăul însă îi spuse că nu i le dă şi degeaba i le mai 
cere. 

— leşi frumos din apă, adăugă el, şi hai împreună cu mine. 

Când văzu ea una ca asta, îi spuse: 

— Dă-mi măcar cămaşa, că mi-e ruşine să ies goală în faţa ta! 

Flăcăul îi dădu cămaşa ei şi haina lui; iar ea ieşi din apă şi veni la dânsul. De aci porniră 
împreună, şi hai acasă! Iar când ajunseră acasă, amândoi se puseră pe trai bun în deplină înţelegere. 
Munceau cu spor şi le mergea bine, ca din apă. Numai în câţiva ani îşi agonisiră de toate din belşug, 
iar pe lângă asta mai căpătară şi doi copii, care le veseleau viaţa. El o alinta cu tot felul de vorbe 
dulci şi o dezmierda. Ea însă îi spuse într-un rând: 

— Poţi să-mi spui orice, dar nu cumva să rosteşti față de mine: „Zâna e zână!” căci în clipa aceea 
mă voi face nevăzută. 

El îşi vâri bine în cap şi de aci încolo se feri să rostească vorbele acestea. Odată însă bătu piatra 
şi distruse recolta din împrejurimi, iar pe pământurile sale nu căzu nici măcar un grăunte de gheaţă. 
Când văzu el una ca asta. Exclamă de bucurie: 

— Fi, zâna e zână! 

Nici nu sfârşi el vorba, că soţia lui se şi făcu nevăzută. Dar înainte de a zbura, îi spuse: 

— N-ai să mă găseşti decât la Fântâna de Aur. Apoi se mistui cu totul. 

Când văzu el una ca asta, se întrista foarte. Dar ce putea face? După opt zile plecă cu treburi de 
acasă: iar când se întoarse, îi găsi pe copii frumos îmbrăcaţi şi pieptănați. EI îi întrebă: 

— Copii, cine v-a îmbrăcat şi v-a pieptănat aşa de frumos? 

Iar ei îi răspunseră: 

— A venit mama, ne-a îngrijit, ne-a sărutat şi s-a dus iar. 

Când auzi el asta, îi veniră lacrămile în ochi şi le spuse: 

— Copii, voi rămâneți acasă, iar eu plec ca s-o caut. 

După aceea, el porni şi se puse s-a caute, dar nu era chip s-o găsească nicăieri: întrebă el în 
stânga despre Fântâna de Aur, întrebă în dreapta, nimeni însă nu ştia unde-i. În cele din urmă ajunse 
la împăratul furtunii şi i se închină: 

— Doamne-ajută! 

Iar împăratul ii răspunse la fel: 

— Doamne-ajută! 


Apoi îl iscodi ce doreşte, iar el îi spuse: 

— Mi-a plecat nevasta la Fântâna de Aur şi nimeni nu ştie să-mi spună unde se află fântâna asta 
— aşa că, iată, am venit la timp, poate o să-mi spui tu. Împăratul grăi către dânsul: 

— Eu de ea n-am auzit; s-o întreb pe Furtuna mea, poate ştie ea ceva. 

Atunci împăratul sună din trâmbiţă şi iată că veni iu zbor Furtuna, supărată şi încruntată foc, iar 
el o cercetă: 

— Nu cumva ştii ceva despre Fântâna de Aur? 

Furtuna îi răspunse: 

— Nu ştiu. Eu încă n-am auzit despre aşa ceva. Împăratul se întoarse către om: 

— Vezi, dragul meu, eu ţi-am spus, dar nici Furtuna mea nu ştie nimic, ci du-te la împăratul 
vânturilor şi întreabă-l pe dânsul, poate el o să ştie. De aci omul pleacă la drum şi aşa ajunse la 
împăratul vânturilor şi-i spuse: 

— Cu Doamne-ajută! 

— Cu Doamne-ajută! îi răspunse împăratul. Apoi îl întrebă ce doreşte, iar el i se tângui: 

— Mi-a plecat nevasta, vestindu-mă că n-am s-o găsesc decât la Fântâna de Aur. lar eu o caut şi 
întreb peste tot; dar nimeni nu ştie să-mi spună. De aceea am venit la tine, poate vei fi ştiind tu. 

Iar împăratul răspunse: 

— Eu asta n-o ştiu, ci să-mi întreb vânturile poate ştiu ele. 

Atunci împăratul luă trâmbiţă şi sună din ea de se cutremurară toate meleagurile; iar vânturile 
veniră numaidecât şi-l întrebară ce doreşte. Împăratul le spuse: 

— A auzit vreunul dintre voi despre Fântâna de Aur? 

Vânturile răspunseră că ele nu auziseră de ea şi împăratul se îndreptă către om: 

— Vezi, fătul meu, eu ţi-aş fi spus bucuros, dar nici eu, nici vânturile nu ştim nimic; ci, du-te la 
împăratul norilor, poate că el ştie şi are să-ţi spună. Omul plecă şi de aci, şi după un drum lung, 
ajunse la împăratul norilor. Când se află acolo, craiul îl întrebă ce doreşte, iar el i se jelui: 

— Mi-a plecat nevasta la Fântâna de Aur; iar eu o caut peste tot şi nu pot s-o găsesc. Aşa că am 
venit la tine, gândindu-mă că poate ai să-mi spui tu. 

— Eu, dragul meu, nu ştiu de asta, ci o să-i întreb pe norii mei, poate ştiu ei. 

Împăratul luă trâmbiţa şi sună; iar după puţin timp — iată norii în stoluri. El îi întrebă pe toţi, dar 
niciunul nu ştia nimic. Împăratul însă băgă de seamă că îi mai lipsea un nor. De aceea sună din nou, 
de se cutremurară temeliile lumii şi îşi zise în barbă: „Ce face tâlharul acela că nu vine la porunca 
mea?” 

Dar nu trecu mult şi iată-l pe nor că sosea vâjâind năprasnic, de-ţi venea să-ți astupi urechile de 
frică. Cum ajunse, împăratul îl şi întrebă: 

— Nu cumva ştii unde se află Fântâna de Aur? Iar el îi dădu pe loc răspuns: 

— Chiar acum vin de acolo. 

— Bine, făcu împăratul, ia-l pe omul acesta şi du-l acolo, însă ai grijă: cum îl iei, aşa să-l laşi Jos 
(altfel norul l-ar fi aruncat din văzduh şi s-ar fi zdrobit de pământ). 

Norul îl luă pe sus şi, cit ai clipi, ajunse acolo, îl lăsă binişor pe pământ, iar după aceea plecă 
îndărăt. 

Văzându-se flăcăul nostru în ţinutul acela, se duse în cetate, unde îl întrebară unul şi altul cu ce 
ar vrea să se îndeletnicească. Iar el le spuse că doreşte să slujească. Aşa se tocmi la un stăpân care îi 
porunci: 

— Mâine dimineaţă du-te să-mi coseşti livada. S-o coseşti în întregime, iar fânul să-l usuci, să-l 
cari şi să clădeşti cu dânsul stoguri. Dacă n-ai să faci asta, află c-am să te frig şi-o să te mănânc. 

Când auzi el una ca asta, se duse şi se culcă; iar când se trezi, se sculă, luă coasa, furca şi grebla 
şi porni la cosit. Când ajunse acolo, ce să vezi? Livada aceea era aşa de mare, că n-ar fi putut să-i 
vină de hac nici trei sute de cosaşi cu ajutoarele lor, darmite el singur. Se apucă de cosit şi cosi, cosi 
— însă iat-o pe fiica cea mai mică, nevastă-sa, că-i aducea prânzul şi, cum ajunse, îl chemă să 
mănânce. El îi spuse: 


— Nu-mi trebuie nici prânz, nici cină. Mă şi văd fript pentru cina stăpânului. 

Dar ea îl îndemnă: 

— Hai de mănâncă, poate are să fie mai bine decât îţi închipui. 

Omul ei veni şi se aşeză să mănânce; iar după ce mâncă, ea îl îndemnă iar: 

— Acum culcă-te şi şezi puţin liniştit, ca să-ţi caut în cap. 

Soţul îi răspunse: 

— Nu-mi arde de odihnă: oricum, tot m-ara prăpădit. 

Apoi se aşeză cu capul în poala ei şi adormi dus. După ce adormi bărbatul său, ea şuieră dintr-o 
fluieriţă şi năvăliră milioane de spiriduşi: unul cosea, altul aduna... şi aşa, cât ai clipi, iarba fu 
strânsă şi uscată. Nevasta îl trezi, iar el, văzând totul gata, nu mai ştiu ce să facă de bucurie. Ea îl 
povăţui: 

— Acum rămâi frumuşel aici şi, deseară, când ai să fee duci acasă, aruncă furca şi grebla la 
pământ, fă-te supărat şi cere cina. Stăpânul are să-ți spună:,. Mai domol, flăcăule, o să ai şi cină, dar 
numai dacă ţi-ai isprăvit treaba". Iar tu spune-i: „Da! ce-aş fi putut face câtu-i ziulica de mare, dacă 
nu să cosesc şi să adun finul acela?" 

Pe urmă ea se duse acasă. Când se lăsă noaptea, iată-l şi pe el, azvârli cât colo furca şi grebla; şi 
aşa mânios întrebă de cină; iar stăpânul îl înfruntă: 

— Bine, bine, are să fie şi cină, mimai dacă ţi-ai sfârşit treaba. 

— Da' ce-aş fi putut face câtu-i ziulica de lungă... mi se pare că nu-s un leneş, ca voi, care n-aţi 
fost în stare nici să-mi pregătiți cina. 

După aceea îi întinseră cina; iar stăpânul ii dădu altă poruncă: 

— Astăzi ai isprăvit totul cu bine, iar mâine ai de făcut următoarele: să tai o pădure, să dezgropi 
buturugile, să sădeşti vie şi seara să-mi aduci struguri copți. 

Când auzi el una ca asta, îi trecu repede veselia, totuşi nădăjduia că, poate, va scoate-o şi acum la 
capăt; aşa că se culcă să tragă un pui de somn. Când se crăpă de ziuă, luă securea şi târnăcopul şi se 
duse la pădure. Ajungând acolo, se apucă numaidecât de tăiat; însă abia izbuti să taie un fag, când 
veni nevastă-sa cu prânzul şi îl chemă să mănânce; dar el îi spuse: 

— Acum nu-mi trebuie nimic, azi chiar n-am să pot îndeplini porunca. 

Ea însă îl încuraja: 

— Vino la masă, poate va fi mai bine de cum gândeşti. 

Omul veni şi se aşeză să prânzească; iar după ce mâncă, ea îl îndemnă iarăşi să se culce ca să-i 
caute în cap. El se culcă şi adormi; iar ea şuieră din nou din fluieriță şi iată că şi de data asta sosiră 
încă şi mai mulți spiriduşi decât în rândul trecut. Se puseră să taie copacii şi, cât ai clipi, pădurea era 
tăiată, pământul săpat, via sădită şi rodită, iar strugurii copți. Când se trezi el şi văzu totul gata, nu 
se afla altul mai vesel decât dânsul. Ea îl dăscăli: 

— Când te duci deseară acasă, fă-te iar supărat şi întreabă de cină. Stăpânul o să spună din nou: 
„Are să fie cină, numai dacă ţi-ai îndeplinit treaba de azi!” iar tu să-i dai strugurii şi să adaugi: 
„Doar n-am dormit toată ziua ca voi.” 

Ea plecă. Când se lăsă noaptea, omul culese struguri şi se duse acasă. Când ajunse acasă, ceru 
cina; iar stăpânul îl înfruntă: 

— O să fie şi cină, numai dacă eşti gata cu treaba. 

EI îi dădu strugurii şi-i spuse: 

— Doar n-am dormit toată ziua ca voi, care n-aţi fost în stare nici măcar să-mi pregătiți cina. 

Ei îi întinseră masa; după ce flăcăul ospăta, stăpânul îi dădu noi porunci: 

— Mâine dimineaţă să seci lacul şi să-i netezeşti matca, apoi să semeni şi să seceri pâinea, iar 
seara să-mi aduci şapte butoaie de peşte şi trei snopi de grâu. 

Când auzi el una ca asta, se sperie rău de tot şi-şi zise în sinea lui: „Ei, asta chiar că n-am s-o pot 
îndeplini nicidecum”. Apoi se culcă şi adormi. Când se lumină de ziuă, se duse la lac şi se apucă să 
scoată la apă, dar nu se cunoştea niciun spor! După puțin timp iat-o pe nevastă-sa că îi aduse 
prânzul şi-l pofti să mănânce. El însă o respinse: 


— Azi chiar n-am nevoie de mâncare: deseară, de bună seamă, am să fiu fript pentru cina 
stăpânului. 

Dar ea stărui: 

— Hai, mănâncă, şi ce-o fi, o fi! 

El veni la masă şi se aşeză să prânzească; iar după ce isprăvi, se culcă din nou şi adormi. Cum îl 
cuprinse un somn adânc, ea şuieră iarăşi din fluieriţa aceea şi numaidecât veniră spiriduşii încă mai 
mulți decât în rândul trecut. Cit ai clipi, apa fu scoasă, peştele sărat, groapa astupată şi griul 
semănat, secerat şi legat snopi. Când se trezi omul şi văzu cum stăteau lucrurile, nici nu mai ştia cu 
ce să înceapă. Ea însă îl povăţui să facă tot timpul pe supăratul şi să-şi ceară numaidecât simbria. 
Şi-i mai dădu câteva lămuriri: 

— Noi suntem nouă fete la fel. Tu n-o să mă poți cunoaşte, dar eu am să am pe obrazul stâng un 
fir de păr mare, ca să mă poţi recunoaşte după dânsul. 

Ea plecă, iar el, când sosi timpul, luă trei snopi şi şapte butoaie de peşte; apoi plecă acasă. Când 
veni acasă, ceru cina, iar stăpânul îi spuse: 

— Cina e gata, numai să fii şi tu gata cu treaba! Omul îi dădu peştele şi snopii, se aşeză şi 
ospăta, apoi îşi ceru simbria. Stăpânul scoase pe cele nouă fete ale sale; toate picau de frumoase, de 
n-ai fi putut cunoaşte care-i mai mândră decât cealaltă. El căută să vadă care avea un fir de păr pe 
față, dar fiecare avea câte unul. Atunci nevastă-sa îi făcu semn cu ochiul şi el o alese pe dânsa. 

— Eu o vreau pe asta. O luă şi o duse cu sine. 

Când se întuneric! mama fetelor grăi către bărbatul său: 

— Ascultă, stăpâne, ei s-au înţeles de bună seamă! Mă duc după dânşii să-i aduc înapoi. 

Soţul îi răspunse: 

— Bine, du-te! 

Şi ea plecă. Dar când era aproape să-i ajungă, fata se uită îndărăt, o recunoscu pe maică-sa şi 
cuvântă: 

— Uite-o pe mama. Acuşi-acuşi are să ne prindă. Prefă-te în rug, iar eu în mură. Aşa n-are să ne 
cunoască. 

Făcură aidoma. Când bătrâna ajunse lângă dânşii, nu văzu nimic altceva afară de un rug şi o 
mură. De aceea se întoarse îndărăt. Bătrânul o întrebă: 

— De ce nu i-ai ajuns? 

— l-am ajuns, răspunse ea, i-am zărit, dar s-au făcut, dintr-o dată nevăzuţi, N-am mai văzut 
altceva decât un rug şi o mură. 

Moşneagul adeveri: 

— Aceştia erau ei. Zboară şi adu-i înapoi. 

Ea plecă şi-i ajunse; dar fata se uită în urmă şi, când o văzu, spuse flăcăului: 

— Uite iar pe mama în urma noastră. În curând are să ne prindă. Eu mă prefac într-o tulpiniță de 
mei, iar tu preschimbă-te într-un bob. 

Ei se prefăcură aşa cum propuse fata; iar când bătrâna văzu că fugarii nu-s, se întoarse acasă şi 
spuse bărbatului său că n-a văzut nimic, ci numai o tulpiniţă de mei cu un bob. Bătrânul izbucni: 

— Aceştia erau ei; zboară şi adă-i îndărăt! Bătrâna o luă iarăşi pe urmele lor şi cit pe-aci să-i 
ajungă; dar fata se uită în urmă, o văzu şi grăi: 

— Iat-o iar în urma noastră. Prefă-te în porumbel, iar eu în porumbiţă. Aşa o să-i scăpăm. 

Amândoi se preschimbară în porumbel şi porumbiță. Astfel scăpară. 

Bătrâna se întoarse acasă şi spuse moşului: 

— Îi ajunsesem, dar când eram mai aproape de dânşii, n-am mai văzut nimic, afară de un 
porumbel şi de o porumbiţă, care au zburat. 

Moşneagul oftă: 

— Aceştia erau ei; păcat că nu i-al prins! 

Dar era prea târziu. Şi aşa, pe urmă, tinerii au trăit bine împreună. lar bărbatul n-a mai îndrăznit 
niciodată să rostească: „Zâna e zână”. 


Mărul de aur şi cele nouă păuniţe 
poveste sârbo-croată 


A fost odată un împărat care avea trei feciori şi un măr de aur în faţa palatului. Într-o singură 
noapte, mărul acela şi înflorea, şi da roade; dar cineva le culegea şi nu era chip de aflat cine anume. 
Într-o bună zi, împăratul începu să se sfătuiască cu feciorii săi: 

— Oare ce s-o fi întâmplând cu roadele mărului nostru? La aceasta, fiul cel mai mare spuse: 

— În noaptea asta am să păzesc eu mărul, să văd cine le culege! 

Când se înseră, feciorul împăratului merse sub măr şi se culcă acolo ca să-l păzească. Cum 
începură merele să dea în pârg, el adormi şi, când se trezi în zori, mărul era cules. Atunci se duse la 
tatăl său şi-i spuse totul, aşa cum fusese. 

În seara următoare merse cel de-al doilea fecior ca să păzească mărul; dar şi el păţi ca şi cel 
dintâi: adormi sub măr şi, când se trezi în zori, mărul era cules. 

Acum era rândul celui mai tânăr dintre fii să păzească mărul. Veni şi el sub măr, îşi puse un pat şi 
se culcă să doarmă. Către miezul nopții se trezi şi se uită la măr; iar merele tocmai dădeau în pârg, 
făcând să lumineze întreg palatul cu strălucirea lor. Chiar atunci veniră în zbor nouă păuniţe de aur; 
opt se lăsară în măr, iar cea de a noua, în pat, lângă dânsul. Cum se puse pe pat, se prefăcu într-o 
fată aşa de frumoasă, că nu-i găseai alta pe potrivă în toată împărăţia. Se îmbrățişară şi se sărutară 
până la miezul nopţii. Atunci fata se sculă şi îi mulțumi pentru mere, iar el o rugă să-i lase şi lui 
măcar unul. Ea îi lăsă două: unul pentru dânsul, iar celălalt ca să-l ducă tatălui său. Apoi fata se 
prefăcu din nou în păuniţă şi zbură împreună cu celelalte. Când se lumină de ziuă, feciorul 
împăratului se sculă şi duse tatălui amândouă merele. Craiului îi păru tare bine şi îl lăudă pe mezin. 
Când se înseră din nou, fiul împăratului se puse, ca şi înainte, să păzească mărul. Îl păzi tot aşa, iar a 
doua zi aduse iarăşi tatălui două mere de aur. 

După ce făcu la fel câteva nopţi în şir, fraţii săi începură să-l pizmuiască: că ei nu putuseră păzi 
merele, iar el le străjuia în fiecare noapte. Atunci se găsi o blestemată de babă, care le făgădui să 
afle taina pazei mărului. De cum se înseră, baba se furişă la măr, se vâri sub pat şi rămase ascunsă 
acolo. Veni mezinul împăratului şi se culcă sub pom ca şi mai înainte. Către miezul nopții, iată că 
cele nouă păunițe sosiră din nou în zbor, opt se aşezară pe măr, iar cea de a noua lângă dânsul, în pat 
şi se prefăcu în fată. Atunci baba apucă încet coada fetei, care atârna pe lângă pat şi o reteză; iar fata 
sări din pat, se prefăcu în păuniță şi zbură; iar după ea îşi luară zborul şi celelalte punite, care se 
făcură nevăzute. Sări Jos feciorul împăratului şi strigă: 

— Ce-i asta? 

Când colo, ce să vadă? Sub pat o babă. O înhăţă pe babă şi o scoase de sub pat, iar a doua zi 
porunci să fie legată de cozile a câtorva cai, ca s-o sfâşie. 

Păuniţele nu mai veniră la măr şi feciorul împăratului era mereu trist şi plângea. În cele din 
urmă, a hotărât să plece în lume ca să-şi caute păuniţa şi să nu se întoarcă acasă până nu o va găsi; 
apoi se duse la tatăl său şi îi spuse ce hotărâse. Tatăl îl sfătui să se răzgeândească, spunându-i că-i va 
găsi el o altă fată din împărăție. Dar totul a fost în zadar; el se găti de drum şi plecă în lume, 
împreună cu o slugă, ca să-şi caute păunița. 

Cutreierând aşa mult timp prin lume, mezinul ajunse la un lac şi aici găsi nişte palate mari şi 
bogate iar în ele — o babă, împărăteasă, şi o fată, fiica babei; şi o întrebă pe bătrână: 

— Fi, babo, nu cumva ai auzit ceva despre cele nouă păuniţe? 

Baba îi spuse: 

— Ei, fătul meu, cum să nu le ştiu, când vin aici, la lacul ăsta, în fiecare zi, pe la amiază, ca să se 
scalde. Dar dă-le încolo de păuniţe, ci mai bine uită-te la fiica mea, fată frumoasă şi cu atâta avere. 
Totul are să-ţi rămână ție. 

EI însă, abia aşteptând să vadă păuniţele, nici nu vru să asculte ce-i spunea baba despre fiică-sa. 
A doua zi de dimineaţă, feciorul de împărat se sculă şi se îndreptă spre lac, să aştepte păuniţele; iar 
baba îi cumpără sluga şi-i dădu nişte foale mici, cu care se aţâţă focul, spunându-i: 


— Vezi foalele astea! Când ajungeţi la lac, tu suflă-i pe furiş stăpânului tău numai puțin după 
ceafă, ca să adoarmă şi să nu poată vorbi cu păunițele. 

Sluga nepricopsită aşa şi făcu: ajungând la lac, găsi un prilej potrivit şi-i suflă stăpânului său 
după ceafă din foalele acelea mici; iar mezinul adormi numaidecât buştean. Abia adormi şi iată-le 
pe cele nouă păuniţe! Cum veniră, opt se lăsară pe lac, iar cea de-a noua se apropie de dânsul pe cal 
şi prinse să-l îmbrățişeze, căutând să-l trezească: 

— Scoală-te, scumpul meu! Deşteaptă-te, inimioara mea! Scoală-te, suflețelul meu! 

Iar el habar n-avea de nimic, parcă ar fi fost mort. După ce se scăldară, păunițele zburară toate 
împreună. Abia atunci se trezi şi mezinul şi-şi întrebă sluga: 

— Ce e? Au venit? 

Sluga îi spuse c-au venit; opt s-au lăsat pe lac, iar cea de a noua s-a alăturat de dânsul pe cal şi l- 
a îmbrățişat, dar nu l-a putut trezi. Auzind aceasta, feciorului de împărat îi venea să se omoare, nu 
alta. A doua zi de dimineaţă el plecă iară cu sluga, încălecă pe cal şi se plimbă tot pe lângă lac. 
Sluga găsi din nou un moment prielnic ca să-i sufle după ceafă din foalele acelea mici; iar el adormi 
tun, cât ai clipi. Numai ce adormi şi iată-le pe cele nouă păuniţe; opt se lăsară pe lac, iar cea de a 
noua veni lângă el pe cal şi începu să-l îmbrățişeze, vrând să-l trezească: 

— Scoală-te, scumpul meu! Deşteaptă-te, inimioara mea! Scoală-te, suflețelul meu! 

Dar nimic nu ajută: el dormea ca mort. Atunci ea grăi către slugă: 

— Spune stăpânului tău că numai mâine ne mai poate vedea la lacul ăsta. Pe urmă niciodată n-o 
să ne mai vadă aici. 

Şi aşa păuniţele îşi luară iarăşi zborul. Abia zburară ele, că fiul de împărat se şi trezi şi-o întrebă 
pe slugă: 

— Au venit? 

Iar sluga răspunse: 

— Da! Ba mi-au spus chiar să-ți dau de veste că numai mâine le mai poți aştepta aici. Pe urmă n- 
or să mai vină niciodată pe meleagurile acestea. 

Când auzi una ca asta, mezinul nici nu mai ştia ce să facă, ci îşi smulgea doar părul din cap de 
durere şi de tristeţe. Când se revărsară zorii, a treia zi, el plecă iarăşi spre lac, încălecă pe cal, dar se 
ținea tot pe lângă apă. Nu mai vru să se plimbe, ci se puse pe alergat, ca să nu adoarmă. Dar sluga 
tot găsi un prilej să-i sufle din foalele acelea mici după ceafă; iar mezinul se lungi numaidecât pe 
cal şi adormi. Numai ce adormi şi iată-le pe cele nouă păuniţe. Cum ajunseră, opt se lăsară pe lac, 
iar cea de a noua veni lângă el pe cal şi începu să-l îmbrățişeze: doar-doar s-o trezi... 

— Scoală-te, scumpul meu! Deşteaptă-te, inimioara mea! Scoală-te, suflețelul meu! 

Dar nimic nu ajută; el dormea ca mort. Atunci păunița spuse slugii: 

— Când se va scula stăpânul tău, spune-i să îndrepte cuiul de sus spre cel de jos: atunci are să 
mă găsească. 

Apoi toate îşi luară zborul. Numai ce zburară, că feciorul de împărat se şi trezi şi-o întrebă pe 
slugă: 

— Au venit? Sluga îi răspunse: 

— Da, au venit, iar aceea care s-a aşezat lângă tine pe cal a spus să îndrepţi cuiul de sus spre cel 
de jos: atunci ai s-o găseşti. 

Cum auzi asta, mezinul scoase sabia şi tăie slugii capul. Apoi purcese să călătorească singur prin 
lume. După ce călători aşa mult timp, ajunse la un munte. Aici mână la un pustnic, pe care-l întrebă 
dacă n-ar putea cumva să-i dea vreo ştire despre cele nouă păuniţe de aur. Pustnicul îi răspunse: 

— Ei, fătul meu, eşti norocos! Chiar Dumnezeu te-a îndreptat încotro trebuie. De aici până la ele 
nu-i mai mult de-o jumătate de zi cale. Numai că trebuie să ţii drumul drept şi ai să găseşti nişte 
porți mari. După ce treci porțile acelea, o ţii la dreapta şi ajungi în oraşul unde se află palatul 
păuniţelor. 

Când se crăpă de ziuă, feciorul de împărat se sculă, se duse la pustnic şi îi mulțumi; apoi purcese 
la drum, aşa cum îi spusese. Şi călătorind aşa, ajunse la nişte porți şi, după ce trecu prin ele, o luă 


numaidecât la dreapta şi aşa, pe la amiazi, zări în depărtare oraşul şi se bucură foarte. Cum ajunse în 
oraş, întrebă de palatul păuniţelor. Când se trezi la uşa de intrare a palatului, straja îl opri şi-l întrebă 
de unde-i şi încotro merge. După ce spuse el cine-i şi ce caută, straja se duse de-o vesti pe 
împărăteasă. Ea, de cum auzi, alergă într-un suflet la dânsul, în chip de fată; şi luându-l de mână, îl 
duse înlăuntrul palatului. Aci se porni mare bucurie, iar după câteva zile mezinul se cunună cu 
împărăteasa păunițelor şi rămase să trăiască în palatul lor. 

După un răstimp, plecă împărăteasa la plimbare, iar soțul său rămase singur în palat; la plecare, 
ea îi dădu cheile de la douăsprezece pivnițe şi-i spuse: 

— În toate pivnițele poți să intri, dar numai într-a douăsprezecea să nu te duci în ruptul capului. 
Nici să n-o deschizi, nu te juca cu viaţa! 

Zicând acestea, crăiasa plecă. După ce rămase singur, feciorul de împărat se gândi în sine: „Oare 
ce să fie în pivniţa cea de a douăsprezecea?!” Pe urmă se apucă să deschidă pe rând pivnițele. Când 
ajunse la cea de-a douăsprezecea, se opri nehotărât la uşă, dar începu să-l chinuie întrebarea: „Ce-ar 
putea fi în pivniţa aceea?!” Şi, în cele din urmă, deschise şi pivniţa cea de-a douăsprezecea: când 
colo — un antal în mijlocul pivniţei, strâns cu cercuri de fier, iar din el se strecură un glas: 

— Pentru numele lui Dumnezeu, rogu-te, frate, mă prăpădesc de sete; dă-mi un pahar de apă. 

Feciorul de împărat luă un pahar de apă şi îl turnă în antal. Dar numai ce-l turnă, şi unul din 
cercuri îi şi plesni. Apoi auzi iarăşi glasul acela: 

— Pentru numele lui Dumnezeu, frate, mă prăpădesc de sete; mai dă-mi un pahar de apă. 

Mezinul turnă încă un pahar de apă, iar la antal mai crăpă încă un cerc. Vocea din antal se auzi şi 
a treia oară: 

— Pentru numele lui Dumnezeu, frate, mă prăpădesc de sete; mai dă-mi un pahar de apă. 

Fiul împăratului turnă încă un pahar de apă. Atunci plesni şi cel de-al treilea cerc, antalul se 
sfărâmă, iar dinlăuntru îşi luă zborul un zmeu, care, în drum, o răpi pe împărăteasă ducând-o cu 
sine. 

După aceea veniră slugile, însoţitoarele crăiesei, spuseră fiului de împărat cele întâmplate, iar 
mezinul nu mai ştia ce să facă de inimă rea. În sfârşit, se hotărî să plece iarăşi în lume, ca s-o caute. 
Şi călătorind aşa prin lume cale lungă, ajunse la o apă şi, mergând pe mal, văzu un peşte mic care se 
zbătea într-o băltoacă. Când îl văzu pe mezin, peştişorul începu să-l roage: 

— Pentru numele lui Dumnezeu, ca pe un frate te rog, aruncă-mă în apă, că odată şi odată ți-oi fi 
de mare folos. Numai ia de pe mine un solzişor şi, la nevoie, freacă-l puţin în degete. 

Fiul împăratului ridică peştişorul, luă de pe el un solzişor, pe care îl înfăşură într-o basma, iar pe 
peştişor îl zvârli în apă. După un timp, mergând aşa prin lume, dădu peste o vulpe căzută într-o 
capcană. Cum îl zări, vulpea îi spuse: 

— Pentru numele lui Dumnezeu, te rog ca pe un frate, scapă-mă din capcana asta, că şi eu ţi-oi fi 
de folos cândva, numai ia de la mine un fir de păr, iar când vei fi la ananghie, freacă-l puțin între 
degete. 

Mezinul luă de la vulpe un fir de păr şi o scoase din capcană. Şi iarăşi, mergând aşa peste un 
munte, găsi un lup prins într-un laţ. Şi lupul când îl văzu, îi spuse: 

— Pentru numele lui Dumnezeu, te rog ca pe un frate, desfă-mă din laţ, că şi eu ți-oi fi de ajutor 
la nevoie; numai ia de la mine un fir de păr; iar dacă te vei afla vreodată la o strâmtoare, freacă-l 
puţin între degete. 

EI luă un fir de păr de la lup, iar pe lup îl scoase din lat. După aceea, feciorul de împărat, 
călătorind iarăşi multă vreme, întâlni un om şi-l întrebă: 

— Fii bun şi spune-mi, frate, nu cumva ai auzit vreodată unde sunt palatele împăratului zmeilor? 

Omul îl îndreptă într-acolo, ba îi spuse chiar şi timpul când ar fi nimerit să ajungă pe meleagurile 
acelea. Atunci fiul împăratului îi mulțumi şi plecă înainte. Cu chiu, cu vai dădu de oraşul zmeilor. 
Când intră în palatele lor, mezinul o găsi pe iubita sa. Amândoi se bucurară foarte când se întâlniră 
şi se sfătuiră ce să facă, ca să scape de acolo. În cele din urmă se înţeleseră să o ia la sănătoasa. Se 
pregătiră repede de drum, încălecară pe cai şi — fugi duluță! 


Cum se depărtară fugarii de palat, iată-l şi pe zmeu că veni călare. Când intră în palat, ia-o pe 
împărăteasă de unde nu-i... Atunci îl întrebă pe cal: 

— Ce facem mai întâi? Mâncăm şi bem, sau o luăm la drum? 

Calul îi răspunse: 

— Ba mănâncă şi bea! O să-i ajungem, nu-ți fă grijă! 

După ce mâncă, zmeul încălecă pe cal şi mână în urma lor. Cât ai clipi, îi şi ajunse. Cum îi 
ajunse, o luă pe împărăteasă de la feciorul împăratului, iar acestuia îi spuse numai atât: 

— Tu umblă cu Domnul! Acuma te iert, fiindcă mi-ai dat apă în pivniţă; dar nu care cumva să te 
întorci, dacă ţii la viață! Mezinul porni ca pentru totdeauna; dar neputându-se împotrivi inimii, se 
întoarse îndărăt; iar a doua zi veni iar la palatul zmeului şi o găsi pe împărăteasă stând singură în 
palat şi vărsând lacrimi. Când se întâlniră şi se văzură din nou, amândoi prinseră a se sfătui cum să 
fugă. Atunci feciorul de împărat îi spuse: 

— Când vine zmeul, întreabă-l unde se află calul acela care fuge ca gândul, şi spune-mi şi mie, 
ca să-l caut: poate aşa vom izbuti să fugim. 

După aceasta, mezinul plecă de la palat. Când se întoarse zmeul acasă ea începu să-l linguşească, 
să se învârtească ca titirezul în jurul lui şi să vorbească cu dânsul vrute şi nevrute; iar în cele din 
urmă îi spuse: 

— Da' ai un cal iute de tot! De unde l-ai căpătat, zău?! Zmeul îi răspunse: 

— Ehei, de unde l-am căpătat eu, nu poate să-l capete oricine. În cutare munte se află o babă, 
care are doisprezece cai la grajd, de nu ştii care-i mai frumos. Într-un colţ are un cal, parcă-i râios, 
aşa arată. Acela este însă cel mai bun; îi frate cu calul meu. Cine-l capătă, poate călători în cer. Dar 
cine vrea să capete de la babă un cal, trebuie să slujească trei zile: baba are o iapă cu mânz pe care 
trebuie s-o păzeşti trei nopţi. Cel ce izbuteşte să păzească trei nopţi iapa şi mânzul, acela are dreptul 
să aleagă orice cal doreşte. Dar cine se năimeşte la babă şi nu păzeşte iapa şi mânzul trei nopți, îşi 
pierde capul. 

A doua zi, după ce plecă zmeul de acasă, veni feciorul împăratului şi fata îi spuse tot ce auzise. 
Atunci mezinul plecă în muntele acela la babă şi, ajungând la dânsa, îi spuse: 

— Ziua bună, babo! Ea îi răspunse: 

— Bună să-ţi fie inima, fătul meu, după cum ti-i căutătura. Dar ce vânt te aduce pe la noi? 

El îi răspunse: 

— Aş vrea să mă tocmesc cu simbrie la tine. Baba zise: 

— Bine, fătul meu. Dacă timp de trei zile ai să-mi păzeşti iapa, am să-ţi dau un cal — oricare, 
după voia ta; dar dacă n-ai s-o păzeşti, îţi voi lua capul. 

Pe urmă baba îl duse în mijlocul curţii, împrejurul căreia se afla par lângă par, şi în fiecare par — 
câte un cap de om; numai un par n-avea cap, şi acesta striga mereu: 

— Dă-mi, babo, un cap! 

Baba îi arătă toate acestea şi-i spuse: 

— Vezi, toţi ăştia s-au tocmit la mine şi n-au putut păzi iapa. 

Dar feciorul împăratului nu se sperie, ci rămase la babă să slujească. Când se lăsă seara, mezinul 
încălecă pe iapă şi hai la câmp! iar mânzul fugea, pe lângă mă-sa. El rămase călare pe iapă; dar 
către miezul nopții i se făcu somn şi adormi; iar când se trezi, se văzu încălecat pe un butuc; şedea 
călare, cu căpăstrul în mână. Când văzu una ca asta, mezinul rămase uimit şi sări să caute iapa. 
Căutând-o aşa, ajunse la o apă. Cum dădu cu ochii de ea, mezinul îşi aduse aminte de peştişorul pe 
care îl aruncase din băltoacă în apă. 

Atunci scoase din basma solzul de la dânsul, îl frecă puţin între degete, iar peştişorul se şi ivi 
deodată la fața apei. 

— Ce-i, frate? El îi răspunse: 

— Am pierdut iapa babei şi nu ştiu unde-i. Peştişorul îi spuse: 

— Uite-o printre noi, s-a prefăcut în peşte, iar mânzul în peştişor. Dă cu căpăstrul prin apă şi 
strigă: „Hi, iapa babei”. 


Atunci mezinul lovi cu căpăstrul apa şi porunci: „Hi, iapa babei!” Ea se prefăcu într-o clipă în 
iapă, aşa cum fusese, şi ieşi împreună cu mânzul la mal. El îi puse căpăstrul în cap, o încălecă şi — 
hai acasă! iar mânzul pe lângă mă-sa. Când ajunse acasă, baba dădu slugii să mănânce, iar pe iapă o 
bagă în grajd şi, tot lovind-o cu vătraiul, îi strigă: 

— În peşte, mârţoagă, hai! Iapa îi răspunse: 

— Eu m-am prefăcut în peşte, dar peştii îi sunt prieteni şi m-au oblicit. 

Atunci baba, iarăşi: 

— Dacă-1 aşa, prefă-te în vulpe! 

Înainte de a se înnopta, feciorul de împărat încălecă pe iapa şi — hai la câmp! iar mânzul alerga 
pe lângă mă-sa. Rămase tot timpul călare, iar către miezul nopţii îl cuprinse somnul şi adormi pe 
iapă; când se trezi se pomeni călare pe un butuc. Şedea cu căpăstrul în mâini. Când se văzu astfel, 
nu mai ştia ce să facă de uimire. Dădu să caute în goană iapa babei. Dar cât ai clipi, îi veniră în 
minte spusele babei către iapă. Scoase din basma părul de vulpe, îl frecă uşor între degete, iar 
vulpea se ivi pe loc în faţa lui: 

— Ce-i, frate? Mezinul îi spuse: 

— Mi-a fugit iapa babei şi nu ştiu unde-i. Vulpea îi răspunse: 

— Uite-o printre noi, s-a prefăcut în vulpe, iar mânzul în căţelandrul ei. Loveşte cu căpăstrul în 
pământ şi strigă: „Hi, iapa babei!” iar vulpea se prefăcu în iapă, cum şi fusese, şi răsări deodată cu 
mânzul în faţa lui. Atunci el îi puse căpăstrul în cap, o încalecă şi — hai acasă! iar mânzul pe lângă 
mă-sa. Când ajunse acasă, baba aduse slugii de prânzit, iar pe iapă o băgă numaidecât în grajd şi o 
tot lovea cu vătraiul, boscorodind: 

— În vulpe, mârţoagă, hai! 

Ea îi răspunse: 

— În vulpe m-am prefăcut, dar vulpile i-s prietene şi m-au spus. 

Atunci baba urmă: 

— Dacă-1 aşa, prefă-te în lupoaică! 

Înainte de a se înnopta, feciorul împăratului încălecă pe iapă, şi hai la câmp! Iar mânzul pe lângă 
mă-sa. 

Şezu tot timpul aşa încălecat; dar spre miezul nopții îi veni somnul şi adormi pe iapă. Când se 
trezi, ce să vezi? Era încălecat pe un butuc şi în mâini ținea căpăstrul. Când văzu una ca asta, nu ştia 
ce să mai facă de uimire şi sări ca ars să caute iapa babei. Dar numaidecât îi veniră în minte spusele 
babei către iapă. Scoase din basma părul de lup şi-l frecă lin între degete, iar lupul se ivi dintr-o dată 
în faţa lui: 

— Ce-i, frate? Mezinul îi răspunse: 

— Mi-a scăpat iapa babei şi nu ştiu unde o fi. Lupul îi spuse: 

— Uite-o printre noi, s-a prefăcut în lupoaică, iar mânzul în lupuşor. Loveşte cu căpăstrul în 
pământ şi porunceşte: „Hi, iapa babei!” iar lupoaica se prefăcu în iapă, cum şi fusese, şi răsări 
deodată cu mânzul în faţa lui. Atunci feciorul împăratului puse căpăstrul în capul iepei, şi — hai 
acasă! iar mânzul pe lângă mă-sa. Când ajunse acasă, baba dădu slugii prânzul, iar pe iapă o băgă la 
grajd, şi, tot lovind-o cu vătraiul, o probozea: 

— În lupoaică, mârţoagă, hai! Iar iapa îi răspunse: 

— În lupoaică m-am prefăcut, dar lupii i-s prieteni şi m-au pârât. 

Atunci baba ieşi înaintea feciorului de împărat şi acesta îi spuse: 

— Fi, babo, eu te-am slujit cinstit; acum dă-mi simbria după cum ne-a fost tocmeala. 

Baba îi răspunse: 

— Fătul meu, tocmeala-i sfântă. Uite, din doisprezece cai, alege-l pe care-l vrei. 

Mezinul spuse babei: 

— Ce să aleg? Dă-mi-l pe cel râios din colț. Nu-s de mine caii cei frumoşi! 

Arunci baba căută să-l întoarcă în hotărârea lui: 

— Cum să iei gloaba ceea răpciugoasă, când am atâția cai frumoşi? 


Dar el o ţinu într-una pe a lui, spunând: 

— Dă-mi-l pe cel ales de mine, după cum ne-am tocmit. 

Neavând încotro, baba îi dădu mezinului mârţoaga cea răpciugoasă. Astfel sluga se despărți de 
stăpână şi plecă ducând de căpăstru calul căpătat drept simbrie. Când ajunse cu dânsul într-o 
pădure, feciorul împăratului îl țesălă şi-l dichisi, încât calul prinse a luci de parcă ar fi avut păr de 
aur. Atunci el îl încălecă şi-l îndemnă la fugă, iar armăsarul zbură ca pasărea cerului şi-ntr-o clipită 
îl duse în fața palatelor zmeului. De cum intră înăuntru, craiul spuse împărătesei: 

— Pregăteşte-te cât mai repede! 

Făcură la iuțeală pregătirile de drum, încălecară amândoi pe calul acela şi — hai la drum cu 
Dumnezeu înainte! Puțin după aceea, când sosi zmeul şi văzu că împărăteasa nu-i, grăi către calul 
său: 

— Ce facem acum? Să mâncăm şi să bem, ori s-o luăm la goană? 

— Mănânci nu mănânci, bei nu bei, goneşti nu goneşti, tot n-ai să-i ajungi! 

Când auzi zmeul una ca asta, se zvârli numaidecât pe cal şi — mână, băiete! Iar fugarii, când îl 
văzură pe zmeu cum mâna în urma lor, se speriară. Mezinul începu să dea pinteni calului ca să 
alerge mai repede. Dar calul spuse către stăpânii săi: 

— Nu vă speriaţi, n-avem nevoie să fugim! 

Când zmeul era gata-gata să-i ajungă, calul zmeului strigă către armăsarul care-l ducea ca gândul 
pe crăişor împreună cu împărăteasa lui: 

— Pentru numele lui Dumnezeu, frate, aşteaptă-mă puțin, altfel îmi dau sufletul gonind după 
tine. 

lar acesta îi răspunse: 

— De ce eşti prost şi porți în spate zmeul?! Ridică-te mai degrabă pe picioarele de dinapoi, 
trânteşte-l de-o piatră, şi hai cu mine! 

Când auzi sfatul acesta, calul zmeului îşi scutură capul cu putere, se înălță pe picioarele de 
dinapoi şi-l izbi pe zmeu de pietrele drumului. Acesta se prefăcu în mici fărâme, iar calul său se 
alătură de armăsar. Atunci împărăteasa îl încălecă, şi amândoi soţii ajunseră cu bine în crăiia 
păuniţelor şi rămaseră acolo împărăţind, cât le-a fost veacul. 


Muzicanţii 
poveste sârbă 


Au fost odată ca niciodată patru muzicanți. De unde veneau şi încotro se duceau? — nu ştia 
nimeni. Rătăcitori pe drumuri de țară, cântau pe la hanurile de la răscruci pentru călătorii osteniți. 
Şi, uneori, truda le era răsplătită cu o bucată de pâine şi câțiva bănuţi. Alteori însă... 

Într-o seară târzie, au poposit pe o culme de deal, lângă ruinele unei cetăţi străvechi, i-au dat ocol 
— cu oarecari temeri — şi s-au aşezat apoi sub un zid, la loc ferit... 

— Înnoptăm aici? întrebă unul. 

— Dacă „slăvitul stăpân” n-are nimic împotrivă, răspunse şugubăţ cel din dreapta. 

— Să-i cântăm ceva, poate l-om îmbuna şi ne-o îngădui să ne odihnim aici, vorbi al treilea. 

— Hai! se învoiră râzând tuspatru. 

Aşa se auziră în noaptea aceea, sus pe culmea dealului, acordurile celui mai frumos dans din 
partea locului. Când viorile tăcură, muzicantul cel şugubăţ se înclină în fața ruinelor ca un dirijor 
care primeşte aplauzele ascultătorilor. 

— Slăvite stăpân al cetăţii, îngădui preaplecatelor tale slugi să doarmă aici, în noaptea asta? 

O clipă se făcu linişte. Ceilalţi stăteau gata să râdă de cea din urmă şotie a tovarăşului lor, 
când... râsul le îngheță pe buze. Din înaltul ruinelor cobori până la dânşii, răspicat, o vorbă: 

— Îngădui! 

Muzicanţii încremeniră. Totul începuse ca într-un joc de copii, dar iată că jocul făgăduia acum să 


urmeze ca o poveste plină de peripeții. Cu paşi abia simţiţi, stăpânul glasului de adineauri li se arătă 
în față. Era un pitic bătrân, bătrân, cu o barbă albă până la pământ şi cu o tichie roşie cu ciucuri 
negri. 

— Vă mulțumesc că nu m-aţi ocolit. Vă mulțumesc, de asemenea, pentru cântecul pe care l-aţi 
cântat. Pentru gândul vostru bun aş vrea ca să vă răsplătesc. N-am în cu prinsul meu comori, nici 
aur şi nici pietre lucitoare. Dar ceea ce vă pot da vă dau din toată inima. 

Şi, spunând acestea, întinse fiecărui muzicant câte o ramură de nuc. Iar el singur se pierdu apoi 
îndărătul ruinelor. 

— Ce-a fost asta? Ani visat? se întrebă într-un târziu unul. 

— Greu de crezut că visăm tuspatru odată acelaşi vis, se îndoi altul. 

— Şi încă cu ochii deschişi. 

— Şi apoi, uite crengile de nuc. 

Doar muzicantul cel mereu vesel şi şugubăţ tăcea. Se părea că întâmplarea asia ciudată îl cam 
pusese pe gânduri. 

— Ştiţi ce, spuse el, cum, necum, mie nu-mi vine să mă culc pe aici. Simt că n-o să-mi fie 
somnul prea dulce sub ruinele astea. Şi apoi, aici patul nu-i din cale-afară de moale. Eu zic s-o 
pornim mai departe. Ceilalţi s-au uitat unul la altul şi-au încuviințat. 

— Hai! 

— Dar cu ramurile de nuc ce facem? îşi aminti careva. 

— Faceţi ce vreţi, eu pe-a mea o arunc. Tot n-am ce face cu dânsa. Şi mă şi încurcă la drum, 
spuse cei dinţii. 

Şi cum spuse aşa şi făcu. 

Al doilea şi al treilea muzicant îi urmară pilda. Cel din urmă doar o păstră într-un buzunar al 
hainei. Hei. Şi aşa au mers ei cât au mers şi în seara următoare au poposit în satul lor, fiecare la casa 
lui. Dar înainte de a se culca, cel de-al patrulea, muzicant îi dădu copilului ramura de nuc. I-o dădu 
şi se întinse pe laviţă, ostenit de lungimea drumului pe care rătăcise şi nedumerit de întâmplarea 
nemaiauzită prin care trecuse. A doua zi băieţaşul îl trezi încă de cu zori. 

— Ce fel de nuci mi-ai adus, tată? Uite-s, galbene-galbene şi nu le pot sparge nicicum. la 
încearcă şi matale! 

Tatăl se ridică din pat şi privi crenguța de nuc: rodise peste noapte numai nuci de aur. 

Uimit din cale-afară, alergă la prietenii lui, arătându-le şi lor minunăţia. Aceştia nu statură mult 
pe gânduri şi porniră în goană spre ruinele străvechii cetăți. 

Şi toată ziua au răscolit prin iarbă, căutând crenguţele cu atâta uşurinţă aruncate. Dar nu le-au 
mai găsit. 

S-au întors acasă abătuţi şi cu mâinile goale. 

Şi mulți ani de la întâmplarea asta, ei n-au contenit să spună tuturor celor care-i ascultau că omul 
nu trebuie să disprețuiască niciodată nici cel mai neînsemnat dar... câtă vreme el e dat din toată 
inima... 


Ciocănitoarea şi vulpea 
poveste sârbă 


O cioară îşi făcuse cuibul printre ramurile unui copac, în el ea depuse trei ouă din care ieşiră trei 
puişori fără pene, trei ciocuri mici. O vulpe din împrejurimi prinse de veste şi se grăbi s-ajungă 
acolo. 

— Fi, cucoană cioară! Eu sunt un biet tăietor de lemne. Stăpânul acestei păduri m-a trimis să tai 
anume acest copac, spuse şireata de vulpe. 

Speriată, cioara începu a se tângui: 

— Te rog, bunule tăietor de lemne, îngăduie-ne un răgaz! Să crească mai întâi cei trei pui ai mei 


şi apoi mă voi duce în căutarea altui copac, unde să-mi fac un alt cuib. 

— Eu mă încred în vorbele tale, dar, ca să creadă şi stăpânul meu în vorbele mele, va trebui să-i 
duc un zălog; ce-ar fi să-mi dai un pui din cei trei ai tăi? 

Cioara nu se lăsă iute convinsă, cârâi ea ce cârâi, dar până la urmă făcu întocmai. A doua zi însă, 
vulpea era din nou în faţa aceluiaşi copac. 

— Întâmplă-se orice, coană cioară, eu trebuie să tai azi copacul acesta! strigă vulpea. 

Speriată şi mai rău, cioara o imploră: 

— Nu mă alunga de aici, şi-i voi trimite stăpânului dumitale pe un alt pui de-al meu, zălog. 

Vulpea făcu nazuri, dar se prefăcu apoi înduioşată şi în cele din urmă primi târgul. Cu alt pui de 
cioară la ea, îi mai îngădui bielei păsări să stea un timp în cuibul ei. 

La câteva zile după această întâmplare, iată că pe deasupra cuibului de cioară zboară o 
ciocănitoare. Când o văzu pe cioară atât de mâhnită şi cu un singur pui lângă ea, îi strigă: 

— Fi, coană cioară, ce ţi s-a întâmplat de eşti atât de posomorâtă? 

Şi cioara îi povesti toate cele petrecute. 

— Sunt sigură că n-a fost niciun tăietor de lemne, gândi cu glas tare ciocănitoarea. Mai degrabă 
cred că a fost o scorneală a şiretei de vulpi. Răspunde-i cu curaj când oi mai vedea-o: „Du-te de 
aici, du-te iute, căci nu-ţi mai dau niciun pui de azi încolo!” 

Şi, într-adevăr, a doua zi vulpea nu întârzie să vină, ameninţând-o pe cioară că acum trebuia 
neapărat să taie copacul acela. Dar cioara îi răspunse întocmai cum o învățase ciocănitoarea. 

Înfuriată la culme după un răspuns atât de cutezător, vulpea îi strigă înveninată: 

— Nu-i din capul tău ce spui acolo, astea-s vorbele ciocănitoarei, dar am s-o învăţ eu minte şi 
am să mă răzbun pe ea şi pe puii ei. 

Şi alergă în goana mare. 

Se întinse la un moment dat pe iarbă şi căscă gura, prefăcându-se că-i moartă. Nici nu trecură 
câteva clipe şi iată zburând pe acolo chiar ciocănitoarea. Ca să se încredinţeze că era într-adevăr 
moartă, începu să o pigulească; dar când să ajungă la cap, vulpea căscă o gură cât toate zilele şi haț! 
o prinse. Cu o ultimă speranţă, ciocănitoarea o întrebă: 

— De ce mă ţii între fălci? Ce rău ţi-am făcut eu ție? 

— Ce rău mi-ai făcut tu mie?... 

Dar nici nu apucă să-şi termine vorba bine, căci de cum deschise bolul, ciocănitoarea ţâşni afară, 
zburând cât mai sus pe copacul cel mai apropiat. De furie, vulpea încercă şi ea să sară după 
ciocănitoare, dar după ce se cațără până la jumătatea copacului, alunecă şi rămase moartă pe loc. 
Aceasta i-a fost răsplata binemeritată. 


Cele două vulpi 
poveste sârbă 


Cândva, în vremea îndepărtată, o vulpe bătrână se împrietenise cu altă vulpe mai tânără. Cea 
bătrână nu vorbea toată ziua decât de agonisire pentru ziua de mâine, într-atâta, încât aşa zisa 
cumpătare a ei ajunsese curată avariţie, în schimb cealaltă, cea tânără, avea dorinţa de a devora totul 
într-o clipă sau într-o zi:,. Nu se ştie ce va fi mâine", era vorba ei. Odată cea tânără veni să o 
vestească pe cea bătrână că descoperise o fermă cu sute de pui, de găini şi de curcani, de unde 
puteau lua cit voiau ele. Căci noaptea hu era prea bine păzită ferma. După ce ajunseră acolo, cea 
bătrână începu s-o boscorodească pe cea tânără: 

— Fata mea, să nu te apuci să mănânci tot odată Suceşte-le gâtul şi apoi îngrămădeşte-le într-un 
colț cit mai ascuns, şi mai venim noi şi altă dată să ne îndestulăm. 

Cea tânără îi răspunse: 

— Poate că tu te-oi fi săturând mai iute, dar cu vreau să mănânc bine, ba chiar pentru mai multe 
zile, fiindcă tot am ajuns aici şi nu se vede nimeni. Cine ştie dacă altă dată vom mai avea norocul 


ăsta! Dacă prinde de veste stăpânul fermei, să vezi ce o să mai întărească paza şi poate nu o să mai 
putem veni niciodată aici. Nu se ştie ce va fi mâine! 

Bătrâna nu-i răspunse, ci făcu aşa cum crezu ea că era mai bine. Îşi puse ceva deoparte şi se 
întoarse a doua zi. Dar stăpânul fermei o prinse şi-i puse capăt zilelor, după cum bănuise cea tânără. 
Avariţia ei o pierduse. Dar nici vulpea cea tânără nu judecase cu înţelepciune, căci focoasă şi 
nesătulă în pofta ei, hăpcănise atâtea găini şi atâția pui, că abia se mai târâse până la vizuină, unde 
şi-a dat duhul de îmbuibată ce era, în culcuşul ei. 


Lupul, vulpea şi barza 
poveste sârbă 


După un ospăț de pomină, când lupul singur înfulecase doi miei şi o, oaie, iată că era gata-gata să 
se sufoce din cauza unui oscior ce-i rămăsese în fundul gâtului. De unde se socotea în culmea 
fericirii, acum, cu spaima în suflet, dădu buzna la cumătră vulpe, cea şireată şi pricepută în toate, 
să-i găsească leacul. 

— Oricât aş vrea să-ți fiu pe plac, lupule, dragul meu vecin, nu am ce-ţi face. Ai un os în fundul 
gâtului şi eu nu ajung ca să ţi-l pot scoate. Îţi dau însă un sfat: Fugi la barză, căci numai ea cu ciocul 
ei lung şi ascuţit te-ar putea salva, îl sfătui vulpea. 

Gâfâind şi cu osul în gât, cât pe aci să se sufoce, abia îi putu arăta berzei despre ce era vorba şi 
ce voia de la ea. 

— Barză, barză, numai tu mă poți salva! se tângui umil lupul acum, pe cit era el de feroce, altă 
dată. 

Foarte liniştită, barza, chibzuind după cum îi cerea întâmplarea, şi anume — o biată barză era 
implorată să salveze viața unui lup, îl întrebă cum crede el că va şti să-i poarte recunoştinţă. 

— Cere-mi orice, numai scoate-mi osul din gât, că mă sfârşesc sub ochii tăi! urlă lupul. 

Cu gând bun, barza nu-i ceru nimic altceva, decât să-i cruţe pe toţi cei din neamul ei. Lupul îi 
făgădui şi-şi ținu făgăduiala. 

Barza îşi vâri iute ciocul ei lung şi ascuțit pe gâtul lupului, fără teama de a fi înghițită; îl salvă şi 
rămaseră prieteni, căci lupul cluburilor de barză nu le-a dat niciodată târcoale. 


După faptă şi răsplată 


poveste croată 


Cândva, într-un sat îndepărtat, trăia o fată: bună, harnică şi cuminte, dar săracă de tot. Nimeni n- 
o lua în seamă, nici chiar vecina ei care avea şi ea o fată: leneşă, rea şi, fireşte, invidioasă. Cum 
vecina nu avea pricină să fie cu ochii pe fata cea săracă, o lăsă în pace, clevetind pe seama altora 
mai chivernisite. Dar numai până într-o bună zi; într-o dimineaţă, pe când se afla în pădure, fata cea 
cuminte şi bună, cu coşuleţul sub braţ, ca să culeagă fragi şi mure, şi cu un codru mare de pâine în 
mână, ca să-şi mai astâmpere foamea, iată că înaintea ei apare o bătrânică şi o întreabă: 

— Fata babei, deşi văd că nu ai decât codrul ăsta de pâine la tine, n-ai vrea să-mi dai şi mie o 
bucăţică? Fie-ţi milă, că tare mi-e foame! 

— De ce să nu-ți dau, mătuşică? lată, ia toată pâinea pe care o am. Lasă că eu ajung acasă şi apoi 
o să culeg un coş plin cu fragi şi mure şi o să am ce mânca, îi răspunse iute şi-i întinse pâinea. 

— Copilă dragă, am vrut doar să-ţi încerc inima, să văd că ţi-e bună. Acum meriti să te răsplătesc 
pentru bunătatea ta. la această ulcică. Să ştii că-i fermecată. Ține minte ce-ţi spun. O vei pune pe 
masă şi vei spune:” Ulcică fermecată, fă mămăliga îndată!” Şi când vei crede de cuviință că ţi-e de 
ajuns, vei spune:” Ulcică fermecată, de-ajuns de astă dată!” Nu uita ce ţi-am spus şi vei avea toată 
viața de mâncare, încheie mătuşa şi, după ce-o mângâie pe fată, se făcu nevăzută, iar fata rămase cu 


ulcica în braţe. Nu prea ştia ea ce să creadă: Aşa să fie sau nu? 

Culese iute-iute fragii şi murele şi într-un suflet alergă acasă. Pe drum, o văzu alergând fata cea 
rea a vecinei. Părându-i-se tare ciudat că fata aleargă atât de zglobie, se luă după ea, şi când fata 
intră în casă, vecina se aşeză în dreptul ferestrei deschise, să vadă de ce zorise atâta. Şi ce văzu? 
Fata se aşeză pe un scaun în fața mesei pe care pusese ulcica şi apoi rosti cuvintele învăţate de la 
bătrânică. 

— Ulcică fermecată, fă mămăliga îndată! 

Şi unde începu să crească o mămăligă ca aurul la culoare, de-ţi lăsa gura apă. De cum văzu şi 
auzi ce se întâmplă, fata cea rea care pândea la fereastră nu mai avu linişte şi fugi la maică-sa ca să-i 
povestească pe nerăsuflate tot ceea ce văzuse cu ochii ei. 

Maică-sa ascultă atentă cele istorisite, apoi îşi povăţui odrasla: 

— Fata mea, du-te înapoi lângă fereastră şi uită-te în odaie bine, să vezi unde aşază ulcica aceea 
fermecată, iar mâine, când s-o duce iar la pădure, te furişezi şi-o aduci la noi. 

Zis şi făcut. Se duse de se uită iar la fereastră, şi cum fata n-avea în căsuță prea multe lucruri, 
văzu ulcica cum stătea cocoţată pe dulap. 

Într-adevăr, a doua zi, fără nicio grijă, fata cea cuminte se duse din nou în pădure după fragi; ba 
chiar se gândea că, dacă o mai întâlni-o pe bătrână, să-i mulțumească şi să-i ceară şi iertare, căci în 
inima ei se cam îndoise de puterea ulcelei. 

În timp ce ea, veselă, culegea fructe, fata cea leneşă şi rea a vecinei se strecurase în casă şi acum 
alerga bucuroasă cu ulcica furată în braţe. I-o dădu maică-si, dar ea, cam neîncrezătoare, o lăsă pe 
fiică-sa să încerce minunea cu ulcica făcătoare de mămăligă. Şi fata ei puse ulcica pe masă şi, cum 
ținuse minte cuvintele pe care le auzise, strigă răstită şi grăbită:” Ulcică fermecată, fă mămăliga 
îndată!” 

Şi numai ce se porni să crească o mămăligă mare şi frumoasă şi galbenă, şi creştea, şi creştea... 
şi în culmea fericirii, se repeziră amândouă să ia două ceaune uriaşe să le umple. Dar, când se 
întoarseră, priviră înmărmurite la mămăliga ce dase afară din ulcică, umpluse masa şi se întinsese 
pe Jos, şi creştea necontenit în odaie şi acum se scurgea pe uşă afară. Ele, speriate, se opăriseră, şi 
plângeau şi țipau de spaimă şi durere. Se adunase lume multă, dar nimeni nu pricepea nimic din ce 
vedea înaintea ochilor. Spre norocul lor, tocmai atunci se întorcea de la pădure şi fata cea cu inima 
bună, care pricepu imediat totul. De departe ea începu să strige din răsputeri: 

— Ulcică fermecată, de-ajuns de astă dată! Şi ca prin farmec, revărsarea aceea de mămăligă 
fierbinte încetă. 

Fata cea rea ceru iertare, ruşinată că fusese descoperită. Abia acum se dumirise de cele 
întâmplate. Când alergase cu sufletul la gură, să-i dea veste maică-si de minunea ce văzuse, nu mai 
avusese răbdare să audă şi porunca ce oprea din crescut mămăliga din ulcică. Şi cât stătură ele la 
destăinuiri şi iertăciuni, se răcise şi mămăliga risipită, aşa că fata cea bună îşi putu lua ulcica înapoi 
acasă. 

După asemenea păţanie, parcă se mai schimbară şi vecina şi fiica ei. ŞI, din ziua cu pricina, nu 
mai cutezară niciodată să se mai furişeze în casele altora. 


Furtuna în caierele de lână 
poveste kalmâcă” 


N-aş putea spunecât e de atunci. Poate zece ani, poate douăzeci de ani, poate o sută de ani, poate 
mai mult sau mai puţin. Eu nu am văzut, dar am auzit pe alții spunând, că trăia odată, într-un bordei, 
o babă şi cu moşul ei, doi bătrâni foarte nevoiaşi. Erau aşa de săraci, că nu aveau absolut nimic, 
afară de bordeiul lor, vârât jumătate în pământ şi acoperit cu ceamur şi ce se mai găsea deasupra 

acoperişului, pe care creştea în voie, ca în locurile vraişte şi pustii: iarbă, spini, bălării de tot soiul şi 
scaieţi, în care îşi încurcau picioruşele păsărelele din stepă. 

Şi iată că într-o zi, se opreşte pe bordeiul acestor bătrâni un corb. Din întâmplare, se lasă din 
zbor, tocmai într-un mărăcine, cu spini ascuţiţi ca acul. Însângerându-se, începu să strige în gura 
mare, spunând vorbe de ocară, împotriva spinilor şi a celor doi bătrâni. Omul ieşi afară şi întrebă: 

— Ce-i cu gălăgia asta, pe bordeiul meu? De ce înjuri şi blestemi, nelegiuitule? 

Şi corbul, arătându-i laba însângerată, îi ceru cu glas mânios să pedepsească imediat mărăcinele 
de pe bordei. 

— Nici gând, îi răspunse bătrânul. Ce-ai căutat, aceea ai şi găsit. De ce să-l pedepsesc? Era în 
dreptul lui să se apere. 

Şi când corbul iarăşi începu cu sudălmi şi batjocuri, apucă o prăjină lungă şi ameninţându-l cu 
ea, îi strigă: 

— Pleacă mai repede de aici, spurcăciune, râşniță stricată şi blestemată, că te iau acuşi la rost cu 
toroipanul ăsta, de n-ai să te vezi! Cauţi, probabil, păcătosule, râcă cu lumânarea. 

— Aşaaa! Binee! zise corbul. Ți-o coc eu ţie! 

Şi-şi luă zborul, croncănind înfuriat: Carrr! carrr! carr! lar mogul, uitându-se după el, gândi în 
sine: „Merita să-l gonesc. Prea s-a purtat ca o haimana. Totuşi, ar fi fost poate mai bine dacă nu mă 
puneam cu el. E un nelegiuit, care aduce numai spaime şi strâmtorare tuturor. Sunt sigur c-o să mă 
urmărească până-n pânzele albe. Nu trebuia să suflu în focul nebunului. Cu nebunul nu-i de glumit. 
Apa doarme, duşmanul însă nu doarme”. 

Legănându-se furios, în văzduh, pe aripi, corbul zbură undeva nu prea departe, unde văzu 
păscând iarbă o capră şi cu iezii ei. O chemă din zbor: 

— Capro! Căpriţo! Căpriţelor! 

— Te-am auzit, răspunse capra, uitindu-se în sus. 

— De ce vă amărâţi gura, căprițelor, cu iarba pe care o paşteți acum? Mergeţi, mai bine, la 
bordeiul de colo şi o să găsiți pe acoperişul lui un mărăcine verde, frumos şi cu muguri fragezi şi 
dulci. 

— Mulţumesc foarte mult, meriți toată recunoştinţa mea şi a iezilor, dar pentru toată treaba asta, 
strigă cât putu de tare capra, ca să poată fi auzită de corb, de la înălțimea la care se afla, caută pe 
altcineva. Noi nu facem aşa ceva. Stăpânul bordeiului nu ne-a făcut nimic. De ce să-i stricăm 
acoperişul, urcându-ne pe el? Şi cu spinele la fel? Nu ne amestecăm în casa altuia, nu ne băgăm 
nasul unde nu ne fierbe oala. Suntem foarte mulțumiți cu iarba noastră. Drum bun, mai departe! 

— Daaa! Acesta vă e răspunsul? Bine, bine! O să vă arăt eu şi vouă. O să fiu cu voi mai rău 
decât o năpârcă. 

Şi corbul, înciudat ca un bărzăun zănatic, zbură mai departe, în hohotele de râs ale căpriţelor. 

— Carrr! carrr! ţipă corbul din înălțime, ca dintr-un corn, văzând sub el pe pământ o lupoaică ce- 
şi alăpta puii sub o tufă. Şi strigând de acolo, cu voce tare, căută să asmută lupoaica contra caprei şi 
a iezilor ei. 

— Lasă-mă în pace! îi răspunse lupoaica. N-am nevoie. Sunt ocupată cu copiii mei. Nu mi-i a 
gâlceavă. Mai bine să-ţi vezi de treabă şi nu mai vâri zâzanie, c-o să te urască toată lumea. 

— Aşa! Aşa! Ah! O să-ți pară rău. O să-ți porți păcatul. 

— Păcatul? Care păcat? Pentru că nu-ți fac pe voie? Pentru că nu mă las patimii care te roade? 
Pleacă! Du-te unde a dus surdul roata şi mutu iapa şi ține minte că binele cu bine se plăteşte şi răul 
cu rău se răsplăteşte. 

Cherlăind şi croncănind înfuriat că nu putuse potcovi lupoaica cu ademenirile lui, corbul zbură la 
un tabun de cai. 

— Hei! Herghelegiilor! strigă el către paznici. Vă pierdeţi vremea fără rost, ca nişte proşti, 
păzind nişte cai cuminţi. Lăsaţi-i să pască singuri şi veniţi cu mine, să vă arăt o lupoaică. Puneţi 
mâna pe ea şi pe puii ei şi luați-le blana! 

— Lasă-i să trăiască, răspunse cu o voce plictisită unul din păzitori. Au şi ei dreptul la viaţă, ca 


orice ființă. Nu putem lăsa tabunul nepăzit. Vrei să pierdem caii şi să dăm de bucluc cu Noionul? 

Auzind răspunsul herghelegiilor, corbul crezu că înnebuneşte de necaz. 

— Carrr! carrr! croncăni el ca un turbat. Sunteţi nişte proşti, nemernicilor. O să mă plâng 
Noionului. 

Şi le mai spuse şi alte vorbe urâte, amestecându-le cu amenințări înspăimântătoare. 

— Şi mai tacă-ți, fleanca, afurisitule, ţipă la el un argat. Du-te şi spune tot ce ţi-o place! Crezi că 
Noionul nu te cunoaşte? Că nu ştie cât îţi face pielea? Că nu eşti decât un răutăcios plin de fiere şi 
că nu eşti bun decât de răutăți? 

Şi în huiduielile paznicilor, corbul zbură la Noion, căruia îi ceru să-i dea pieirii pe argaţii 
tabunului. 

— Să-i omor? răspunse, cam acru, Noionul. Dar cine îmi mai păzeşte tabunul? Faci dumneata 
lucrul ăsta? 

— Bine, domnule Noion. Lasă că te fac eu şi pe tine fericit, zise tepos corbul, către Noion. 

Mânat de o îndărătnică şi cumplită încăpățânare în ale răutăților, zbură ca o furtună la nişte copii, 
care păzeau o cireadă de vițeluşi. Coborându-se la ei, le zise cu multă blândeţe în glas: 

— Copiilor! Dragii mei copii! Ce staţi şi păziți cu ciomegele nişte viței proşti? Copiii trebuie să 
se distreze la vârsta voastră. lată ici, v-am adus o pisică cu puii ei. Puneţi beţele jos şi jucați-vă până 
plecaţi acasă. 

— Cum să ne jucăm noi cu pisica? Să lăsăm viţeii? Să se împrăștie? Să-i pierdem? Cu ce faţă ne- 
am întoarce deseară, la părinţii noştri? 

— Gogomanilor, proştilor. Fugiți, să nu vă văd! O să vă încondeiez eu bine, la mamele voastre, 
aşa cum numai eu ştiu. 

Şi corbul zbură către o casă, unde ştia c-o să găsească pe mamele acestor copii. Se cobori şi se 
uită pe fereastră, înăuntru văzu mai multe femei, cu furcile înfipte în brâu, care torceau lână, din 
caierele mari cât nişte saci. 

— Ştiţi voi, femeilor, că băieții voştri, în loc să păzească viţeii, se joacă? Şi mai ştiţi că după ce 
i-au pierdut şi i-au găsit, acum i-au amestecat şi nu mai ştiu care şi ai cui sunt? Fugiţi repede, luaţi 
cu voi toiegele şi băgați-le mintea în cap! 

— Lasă-ne în pace! Avem treburi mai bune de făcut, răspunseră femeile. Uite câtă lână trebuie să 
toarcem, până s-o însera. S-or descurca ei, copiii, şi singuri. 

— Aşa vă e vorba? strigă corbul la ele, mai supărat parcă decât fusese vreodată în viața lui. 

După o clipă de gândire, îşi zise: „Nu mă las. Trebuie să-i joc pe toţi, pe fiecare, la rând. Pietrele 
cu care au aruncat în mine o să le vină înapoi, în cap. Cunosc pe cineva care nu se uită la una şi la 
alta şi toate le face dintr-o plăcere nelegiuită. Nu ține seamă de nimic, răstoarnă şi rupe copacii şi 
pomii, fără alegere, culcă la pământ rodul plugarului, dezveleşte casa săracului, ca şi a celui bogat, 
scufundă corăbii cu femei, cu copii, cu oameni buni şi răi, la un loc, îngheață răsuflarea atât a 
dreptului cât şi a ticălosului, vine de nu se ştie unde şi se duce, nici el nu ştie unde. Nu-i poate aţine 
calea nici muntele, nici pădurea, nici apele.” 

Şi corbul, făcându-şi planul să ia lucrurile de-a-ndoasele, acum dete fuga să găsească o furtună, 
un viscol, o vijelie, un uragan, o trombă terestră, pe cineva din neamul ăsta, adică capabil de orice 
nemernicie. Gura îi era amară de ură şi de amarnică sete de răzbunare, de parcă ar fi fost otravă. 
Dând peste un vârtej, îi zise: 

— Vrei să-mi faci un hatâr? 

— Cu dragă inimă. Spune. 

— Du-te până în casa de colo! Ai să găseşti nişte femei torcând. Distrează-te puţin cu caierele 
lor. 

— Îndată, răspunse vârtejul. 

Şi alergând într-un suflet, ca un nebun, dete buzna în casa arătată, smulse caierele din brâul 
femeilor şi învârtejindu-le cu furie, de mai multe ori, pe hornul sobei, le înnegri mai rău decât 
cărbunele. 


— Vai şi vai! Începură să ţipe femeile, văzând că nu se mai aleg cu nimic din lâna lor. 

Necăjite şi pline de năduf cum erau, aducându-și aminte de copii, puseră mâna pe furcile de tors 
şi aținându-le calea, le traseră o mamă de bătaie, s-o ţină minte toată viaţa că uneori, şi-au zis ele, e 
nevoie şi de pedeapsă, pentru ca pedepsele şi exemplele să se prindă mai bine de capul lor. 

Supăraţi foc, copiii se răzbunară pe pisică. O goniră şi o chinuiră ca nişte neghiobi, lucru despre 
care, auzind Noionul, pisica fiind a lui, se făcu foc şi pară. 

Ca să-şi verse mânia pe cineva, Noionul ordonă şi el câte douăzeci şi cinci de lovituri la spate 
fiecărui paznic al tabunului. 

Paznicii, înfuriaţi, hăituiră lupoaica, să o ucidă, lupoaica sfâşie în fugă un ied, iar capra, de 
spaimă, se repezi la bordeiul bătrânilor, găurindu-i acoperişul cu copitele şi mâncând, până la unul, 
mugurii şi vârfurile mărăcinilor. 

Şi aşa toate se întâmplară, cum a dorit corbul, nu însă cum a vrut el la început, ci de-a-ndoaselea. 

Mulţumit peste măsură de felul cum se desfirase, ca de pe un ghem, cele ce pusese la cale, 
secătura de corb începu a hohoti de râs şi a dănţui ca un nebun pe pământ, în copaci, pe case, pe 
garduri. Şi atâta a râs şi a râs, de i-au plesnit vinele, iar inima i s-a sfărâmat în bucăţi. 

Şi a murit ca un ticălos, care nu a cugetat niciodată în lumina minții şi a inimii, ci în întunericul 
răutăților. A murit ca un nelegiuit, care a umblat toată viaţa numai pe drumuri prăpăstioase, fără a 
gusta măcar o picătură din mireasma dulce a bătrâneţii şi a omeniei. 


Ca un părinte iubitor... 
poveste kalmâcă 


Cândva, nu mai ştie nimeni cât e de atunci, trăia un han rău, şiret şi lacom. În lăcomia lui, lua tot 
ce putea şi tot ce găsea, fără alegere, atât de la bogaţi, cât şi de la săraci, de la neputincioşi şi chiar 
de la orfani. Era un câine rău, un şacal, un om lipsit cu totul de omenie. 

Şi iată că tot pe atunci, trăia pe pământurile acelui han şi un orfan, care nu-şi prea îndoia şira 
spinării în fața oricui. Părinții îi muriseră de mult şi nu avea în lumea asta absolut pe nimeni, fie şi o 
rudă cât de îndepărtată. 

Cu toate că nu avea niciun ban, îi suflase, cum s-ar zice, necuratul în pungă, nu voia în ruptul 
capului să intre în serviciul hanului care, oricum, avea nevoie de argaţi. În cele din urmă, de nevoie, 
că nevoia frânge chiar şi legea, fu silit să facă ceea ce nu credea să săvârşească vreodată. 

Şi într-o zi se prezentă flăcăul în fața iurtei hanului. Intrarea în iurtă era păzită, cum ne şi 
închipuim, de o strajă puternică, care nu lăsa pe nimeni, nu numai să nu intre înăuntru, dar nici chiar 
să se apropie măcar prea mult de iurtă. 

Gonit de strajă din faţa iurtei, nu putu să facă altceva decât să se ducă mai încolo şi să aştepte. Şi 
aşteptă toată ziua, până înspre seară, când hanul ieşi din iurtă, ca să respire ceva aer şi să se mai 
plimbe puţin, primprejurul ei. 

Văzându-l, flăcăul îi ieşi înainte şi salutându-l până la pământ îl întrebă: 

— N-aţi vrea, mărite han, să mă luaţi în slujba dumneavoastră? 

Hanul, după ce-l privi lung şi-l măsură din cap până-n picioare, îi răspunse: 

— Mai întâi, mă uit la tine şi văd că încă nu eşti un om deplin. Apoi, pe lângă asta, mai eşti şi 
atât de sărac, că n-aş da nici doi bani pe tine. 

Flăcăul îi întoarse vorba: 

— Sărăcia nu-i o lipsă, măria ta, nu-i patimă, nu-i desfrâu, nu-i viciu, nu-i lucru de ruşine. 

— De, văd că eşti bun de gură, băiete, îi răspunse hanul. Să nu fie cumva numai gura de tine. 

Şi, după o clipă de tăcere, continuă: 

— Uite ce. O să te tocmesc. Numai că, trebuie să ştii, eu sunt un om liniştit, un om bun şi blajin. 
N-aş vrea să am neplăceri cu tine. Pe oamenii răi şi supărăcioşi nu-i pot suferi. De aceea, te angajez, 
te iau la lucru, dar cu o condiţie: să nu te superi niciodată, orice s-ar întâmpla. Şi care din noi doi, 


am spus că eu sunt un om liniştit, s-o supăra, mai adăugă hanul, aceluia să i se taie de pe spate, trei 
curele, late de cel puţin două degete. 

— Bine, a spus flăcăul. Să fie aşa cum ai spus, măria ta. 

Şi începu imediat, chiar din ceasul acela, slugăreala. 

Lucră o zi, lucră două, lucră trei zile fără odihnă, nemâncat şi nebăut, că hanul dăduse ordin 
straşnic să nu i se dea nimic de mâncare. Istovit de puteri, după a treia zi, tânărul se întâlni cu hanul, 
ca din întâmplare. 

— Cum îți merge, flăcăule? Parcă ai fi supărat?... 

— Eu? răspunse flăcăul. Nici prin gând nu-mi trece. 

Şi hanul trecu mai departe ca să-şi facă plimbarea obişnuită împrejurul iurtei. În timpul ăsta, 
flăcăul nostru îşi găsi şi el de lucru în iurtă. Şi văzu cât e de bine de trăit într-o iurtă de om bogat. Pe 
Jos numai covoare stropite cu apă de trandafir. Pe pereţii spoiţi cu var, că iurta era făcută dintr-un 
schelet de nuiele împletite frumos şi acoperită cu o pâslă groasă, se găseau o mulțime de vestminte 
scumpe, arme, podoabe femeieşti şi multe statuete de aur şi de argint. Acolo îl află hanul la 
întoarcere. 

— Să ştii, flăcăule, că-mi pare bine să te găsesc aici. Crede-mă că pe altul, dacă mi-ar fi intrat în 
iurtă, fără aprobarea mea, m-aş fi făcut foc. Chiar mă gândeam la tine. Vreau să-ţi dau o altă 
însărcinare, pentru care nu găsesc nicio slugă mai bună decât tine. Ascultă! Iată despre ce-i vorba: 
Am un cal care mă costă un sac de aur. Ţin foarte mult la el. De la un timp însă, s-a prea îngrăşat. 
Aş vrea să mai slăbească. De aceea, m-am gândit că eu, pe deoparte, am să-l călăresc până o să-l fac 
tot numai o spumă; iar tu, pe de altă parte, o să-l buşumezi bine şi în continuu, până îmi vine iar 
rândul mie să-l încalec. Şi aşa, când tu, când eu, cred sigur că o să-l slăbim. 

— Şi cam cât crede măritul han că trebuie să facem lucrul ăsta? Dar în gând îşi zise: „Hanul nu 
se poate nici urca pe cal, dar încă să-l mai şi călărească până l-o înspuma. Ce-mi spune el, e ca să 
mă îmbrobodească. Văd bine c-o să trebuiască să-i buşumez calul neîncetat, fără odihnă, până ori 
moare calul, ori plesnesc eu, că de venit, dacă încep eu treaba, el n-o să vină niciodată să încalece 
calul.” Hanul, care cântărea pe puţin douăzeci de puduri“ şi calul de vreo zece ori pe atât, râse şi 
răspunse cu blândețe: 

— Fără numărătoare, dragul meu. Tu o să-l buşumezi şi eu o să-l călăresc, până o să slăbească, 
până 1 s-o topi toată grăsimea de pe el. Pe urmă îi dăm pace. 

— Şi de când începem? 

— Chiar de-acum. 

— Şi cine începe întâi? Măria ta, cu călăria sau eu cu buşumatul? 

— Bineînţeles că tu. Dă fuga la grajd şi începe numaidecât treaba. Şi nu te opri până nu vin eu. 

Tânărul, văzând că hanul nici gând nu are să se dea în vorbă şi despre mâncarea lui, era gata-gata 
să-i sară muştarul. Dar, aducându-și aminte de învoiala ce o făcuse cu el, se stăpâni zicându-şi: 
„Bagă de seamă, băiete, ce faci şi ce vorbeşti. La mânie să fii puţin zăbavnic. Aşteaptă. O să-i vină 
şi lui sorocul, ca să-şi ia plata cuvenită. Mişelia, răutatea, strâmbătatea, suferințele nedrepte cer 
răzbunare.” 

Şi mergând la grajd, începu numaidecât să-l buşumeze cu un şomoiog de paie, aşa cum îi 
poruncise stăpânul lui. După două zile de masaj încontinuu fără răgaz şi fără să pună ceva în gură, 
văzu însă cu groază că iubitul şi scumpul cal al hanului, nici gând nu avea să slăbească. Ba, se 
părea, că chiar se mai îngrăşase. 

— Nu cumva eşti supărat, flăcăule? îl întrebă hanul, când trecu şi el, în sfârşit, pe la grajd, cam 
în ziua a treia. 

— Bănuieşti că aş fi? 

— Parcă, da. 

— Te înşeli, înălțate han. Sunt voios şi neobosit, ziua şi noaptea, fără odihnă, fără mâncare. 

Şi în timp ce hanul îşi admira calul şi râdea în sinea lui, de cum se chinuia sluga să-l slăbească, 

tânărul scoase din cingătoare un cuţit îndoit la vârf, ca un cosor. Mai trase din cingătoare şi o piatră 
lată, o cute. Scuipă pe piatră şi începu să dea cuțitul pe ea, când pe o parte, când pe alta. Din când în 
când îi mai încerca gura cu degetul, să vadă dacă e destul de ascuțit. La urmă, când crezu el că taie 
ca briciul, îl arătă hanului şi, ca să-i dea o dovadă de cât e de iute la tăiat, începu să cresteze cu el 
tot ce găsea: lemne, pietre, sticle, să taie fire de păr, de sfoară şi de paie, ba chiar şi funii groase cât 
mâna, dintr-o dată. 

— Şi ce vrei să faci cu custura asta, băiete? îl întrebă hanul, privind nedumerit şi cu sfială la 
vârful de oțel al cuţitului, aşa de ascuțit, de i se părea că-i taie vederea. 

— Cred că în loc să mai buşumez calul, măria ta, o să-l slăbesc mult mai repede, dacă după ce o 
să-l spintec, o să mă apuc să-i rad pe dinăuntru toată grăsimea. Pun rămăşag că-l fac mai slab decât 
un ogar. 

— Ce, ce? Ai căpiat, băiatule? sări în sus hanul, speriat, înroşindu-se ca ardeiul. Vrei să ai de 
furcă cu mine? 

— Adică, cum? Nu cumva eşti supărat, măria ta? îl întrebă flăcăul, văzând cum îi tremurau 
picioarele şi i se zbătea carnea pe el, ca urechile unui peşte, pe uscat. 

— Aş! Nu, nu, răspunse hanul, revenindu-şi în fire. De ce? Pentru ce? Din contra, sunt vesel. 
Sunt foarte mulțumit de tine. Şi pentru că ai muncit destul până acum, socotesc că e vremea să te 
mai odihneşti şi tu oleacă. Numai, aruncă cuțitul acela încolo. Lasă calul. Dă-i bună pace. O să 
slăbească el şi singur. 

Şi flăcăul plecă să se hodinească, iar hanul să se sfătuiască cu soția lui, să vadă ce au de făcut. 

— Nu-l mai pot suporta pe argatul ăsta. Mor, spuse el soţiei sale. Era gata, gata acum vrun ceas 
să mă ardă, diavolul, samă prindă cu vorba. Nu se mai poate trăi cu el, mai adăugă hanul plin de 
năduf, către soția sa. Trebuie să ne descotorosim de satana, să-l trimitem undeva. Uuff! oftă hanul 
cu mare amărăciune în suflet. 

În cele din urmă, după o noapte de nesomn, hanul şi soţia lui hotărâră să-l trimită cu câţiva saci 
de grâu, ca să-l macine la moara de unde nu se mai întorcea nimeni, din cei care nimereau acolo. 

Şi a doua zi, chemându-l hanul la el, îi zise: 

— Trebuie să pleci imediat la moară, ca să macini câțiva saci de grâu. Căruţa e încărcată. Caii 
sunt înhămaţi. Sui numai pe capră şi dă bici cailor. 

Fără multă vorbă, flăcăul sări ca un arc pe capra căruţei, dete gură cailor şi o porni în trap la 
moară, ducând cu el, fără să ştie, zece saci de cenuşă, în loc de grâu. 

Când ajunse la moară, Sarsailă şi cu alţi spiriduşi îl primiră în triumf, cu braţele deschise, ca pe o 
rudă mult-iubită şi mult-aşteptată. Unii, care-l mirosiseră de departe, îi ieşiră în cale cu mult înainte 
de a ajunge la moară, alții îl întâmpinară în poarta morii şi încă o mulțime de alți spiriduşi, de la 
ferestrele morii, băteau veseli din palme şi-i trimiteau sărutări din vârful degetelor. 

Era în asfințitul soarelui. Orizontul începu să devină tot mai sur. Nu trecu mult şi peste moară şi 
peste toată împrejurimea dete năvală o noapte întunecoasă, străpunsă din când în când de țipete 
înfricoşătoare de bufniţe, de cucuvele şi de grohăit de dihănii. 

Pe la miezul nopţii, când totul în natură se odihneşte în somnul cel mai greu, marele tartor al 
spiriduşilor veni la băiatul nostru, care încă nu dormea, ci stătea în căruţă, cu mâinile sub cap, întins 
pe sacii de cenuşă şi fermecat de frumuseţea cortului albastru de deasupra lui, împodobit cu 
constelații în chip de liră, de car, de lebădă, de scorpion, de vultur, de taur şi alte altele pe care, din 
câte ştia el, nu le putea asemui cu nimic. Şi marele tartor îl întrebă cu ton aspru, după ce dădu cu un 
băț câteva lovituri într-unul din sacii din căruță: 

— Ce doreşti de la noi, băiete, cu cenuşa asta? 

— Cenuşă? răspunse băiatul, sărind din căruţă, şi punând mâna pe bici. Nu cumva îmi cauţi 
pricină cu lumânarea? 

— Tocmai pe mine, măi pezevenchiule, ţi-ai găsit să mă înşeli? 

Şi, fără a mai spune ceva, îl înşfăcă pe băiat de ceafă, încercând să-l tragă după el şi să-l lege de 
roata morii. 


Băiatul însă, care nu era nici prost, nici fricos, nici lipsit de putere, un becisnic cum s-ar zice, se 
smuci din mâinile lui şi scoțând amânarul şi cremenea din buzunar, începu să împrăştie în jurul lui 
un nor de scântei orbitoare. Toate dihăniile înfricoşându-se grozav, că de nimic nu se temeau mai 
mult ca de lumină, începură să se roage: 

— Vai, omule! Vai, de noi! Ai milă şi stinge lumina! O să te lăsăm în pace. N-o să se atingă 
nimeni de tine. O să-ți încărcăm sacii cu cea mai fină făină, albă ca zăpada. 

Flăcăul, care nici nu se aştepta decât la aşa ceva, îi mai ţinu un pic sub groaza scânteilor ce 
săreau din amânar, până îşi văzu carul încărcat cu saci de făină fină, mai albă decât zăpada. După 
aceea, înhămându-şi caii, porni la drum, acolo de unde venise. Când se crăpă de ziuă, era înapoi la 
han. Auzind hanul şi soția lui că se întoarce sluga pe care o trimisese, cu gândul de a nu se mai 
întoarce niciodată în lumea aceasta, rămaseră înlemniţi de spaimă şi de supărare. 

— Uite, uite ce băiat! Bravo lui! bâlbâi hanul, când văzu ce-i adusese sluga, în locul sacilor de 
cenuşă. Îs tare mulţumit de tine, flăcăule. Du-te acum, că-i fi obosit şi flămând şi taie o oaie, pentru 
prânz, din turma mea. 

— Pe care? îl întrebă tânărul că ştie măria ta cum spune poporul: „Cine întreabă nu greşeşte.” 

— Care o să se uite la tine, pe aceea s-o tai. 

Răspunsul hanului îşi avea tâlcul lui, că şi-a zis el, hanul: „Oile de obicei stau cu capul în jos, nu 
se uită la oameni, aşa că băiatul, după porunca mea, n-o să-mi strice nicio oaie.” 

Numai că, băiatul, luând un smoc de fân proaspăt şi mirositor, merse la uşa saivanului, unde erau 
închise oile şi începu a le chema: şuk! şuk! şuk! Oile, simțind mirosul fânului proaspăt, alergară 
buluc la el, la uşa saivanului, ridicând capul în sus, spre smocul de fân, pe care flăcăul îl ținea sus, 
în mână. Şi ca să-l supere pe han, tăie toate oile, toată turma, pentru că toate se uitaseră la el. 

Când văzu hanul prăpădul ce-i făcuse sluga, crezu că înnebuneşte. De supărare, şi mânie, şi de 
frică, se făcuse galben-vânăt la față. 

— Vai de mine şi de mine! Ce mi-ai făcut? se văita hanul. Ce mi-ai făcut, ticălosule? ţipă el la 
flăcău. 

— Ce să fac? Nu ţi-am făcut nimic. Am făcut ce mi-ai poruncit. Nu mi-ai spus să tai oaia care s- 
o uita lamine? Aşa am şi făcut. Toate pe care le-am tăiat s-au uitat la mine, când m-au văzut cu 
smocul de fân proaspăt în mână, de parcă aş fi fost cine ştie cine. 

— Vai de mine şi de mine! 

— Oare te-ai supărat, mărite han? 

Şi hanul, aducându-și aminte de învoiala ce o făcuse cu sluga, zise: 

— De ce, de ce să mă supăr? Deloc. Apucă-te mai bine şi pregăteşte, cum vei şti, carnea asta, ca 
să nu se strice. 

Şi apucându-se flăcăul, pregăti un ospăț, cum nu se mai văzuse niciodată la curtea hanului: 
şulium (carne fiartă până se face bulion), pilaf gras, cu hălci mari de carne în el, apoi oi şi berbeci 
fripți în frigare deasupra jăratecului. A fost mare bucurie în ziua aceea, la curtea hanului, pentru 
toate slugile lui. 

Hanul şi soţia lui avură iar o noapte de nesomn, sfătuindu-se cum să scape de argatul lor. Din 
câte planuri făcură în noaptea aceea, alese unul care i se păru mai potrivit. Şi anume, să-l trimită 
după lemne, într-o pădure necălcată până atunci de picior de om, numită Pădurea Adormită, în care 
hălăduiau uriaşi urşi sălbatici. 

Dădu ordin şi flăcăul plecă, de cum se lumină de ziuă. 

După o bucată de vreme, ajunse la pădure. Pădurea era aşa de mare, că i-ar fi trebuit cuiva mai 
multe vieți de om ca să poată număra toți copacii. 

Pădurea stătea neclintită, că de piatră. Nicio frunză, nicio rămurică, niciun firicel de iarbă nu se 
mişca în ea. Toate păsările cerului fugiseră. 

Încet, încet, flăcăul pătrunse cu căruţa, până într-un loc potrivit, pentru ceea ce avea de făcut. 
Dejugă boii şi începu să taie un copac. Îndată însă se văzu înconjurat de mai mulți urşi mai mari 
decât caii. 


— Fi, ce-i cu tine, flăcăule? Ce cauţi aici? îl întrebă unul din urşi, cu un glas mai mult mormăit 
decât vorbit. 

— Nimic, răspunse băiatul puțin încurcat. Am venit să vă fac o vizită şi să vă aduc ceva de 
mâncare. O să-mi faceţi o mare cinste dacă o să primiţi în dar de la mine aceşti doi boi, cu care am 
venit. Sunt ai voştri. Poftă bună! 

Urşii se uitară miraţi unul la altul şi după ce mormăiră ceva între ei, zise un altul: 

— Uite ce, tinere. Noi ştim de ce ai venit în pădurea noastră. Dar pentru că ne-ai adus un dar, aşa 
de frumos, o să te lăsăm în pace. Darul cere alt dar. De aceea îți spunem să-ţi vezi de treaba ta, 
pentru care ai venit, după cum şi noi o să ne vedem de treaba noastră. Noi nu suntem cărpănoşi. 

— Să trăiţi, boierilor, şi să vă fie de bine, îi răspunse flăcăul, ridicându-şi căciula şi salutându-i 
voios, pe toți, până la pământ. 

Şi aşa, în timp ce flăcăul tăia lemne şi-şi încărca căruța, urşii se aşezară la masă şi-i traseră o 
mâncare ca la o cuhnie de padişah. După aceea, îngreuiați de carnea pe care o mâncaseră, de-abia 
mişcându-se, se traseră mai încolo şi se dădură somnului sub un copac. Iar tânărul argat, după ce-şi 
încărcă căruţa cu vârf, trezi din somn pe doi din cei mai mari urşi, îi înjugă în locul boilor şi o porni 
la drum, înapoi. 

— Ho! Ho-ho! strigă el la urşi, când intră în curtea hanului. 

Prevăzător însă se ascunse în dosul căruței. Hanul şi soţia lui săriră ca fripţi din pat, când îi 
auziră gura. Se făcură negri ca pământul şi, de atâta supărare, nu mai puteau nici să vorbească şi 
nici să se uite unul la altul măcar. În cele din urmă, cuprins de furie, hanul înşfăcă din colţul iurtei, 
unde-şi ținea armele, un hanger încovoiat şi cu el în mână, se repezi afară, ca un disperat, strigând 
în gura mare: 

— Stai, unde eşti, să-ți arăt eu ţie, nemernicule, banditule! Unde eşti, să te învăţ eu minte, 
hoţomanule! 

Şi căuta cu ochii în toate părțile, să-şi vadă nemernica lui slugă. 

Urşii, speriindu-se de han, bufniră ca o furtună în iurtă, iar hoţomanul de argat, ieşind din spatele 
căruței, se repezi şi el în iurtă, când o auzi pe soția hanului strigând îngrozită, după ajutor. 

— Ce-i aici? Ce s-a întâmplat, măria ta? îl întrebă el pe han, când îl văzu intrând în iurtă, tot aşa 
de furios cum ieşise afară. După cine strigai aşa de îngrozitor, de ai spăimântat până şi urşii? Nu 
cumva după mine? Nu cumva eşti supărat pe mine? Parcă mi-ai spus odată că eşti un om liniştit, 
blajin... 

La vorbele astea, hanul se potoli ca prin farmec şi se muie ca ceara. 

— Vai de mine! răspunse el. Nici nu mă gândesc. Se poate? Cum era să strig la tine, cu supărare, 
la un argat atât de vrednic ca tine? Tu, băiatule, eşti o comoară la casa omului. 

Şi, după ce dădu drumul unui oftat adânc şi prelung, adăugă liniştit: 

— Acum, după ce ai să faci ordine cu urşii şi cu lemnele ce le-ai adus, o să mergi la grajd şi o să 
cauţi să înveţi la călărie un cal tânăr, pe care încă nu l-a încălecat nimeni. 

Calul era cunoscut de toți ca un cal iute, rău şi sălbatic, gata a omori pe oricine s-ar fi apropiat. 
Făcea gropi în pământ şi scotea scântei din ochi. 

Lumea credea că în pielea lui se ascunde însuşi hanul. După ce-şi aranjă treburile, flăcăul luă o 
bâtă zdravănă de corn şi intrând pe furiş în grajd, dintr-o săritură, fu pe spatele calului. Îşi vârî o 
mână în coama calului şi cu cealaltă mână începu să-l bată groaznic cu ciomagul. 

Calul sări mai întâi în două picioare, se trânti apoi la pământ, iar se sculă, iar se trânti, se tăvăli, 
se învârti pe loc, sforăi ca o dihanie înspăimântătoare, zvârli cu picioarele de dinapoi până în 
podele, muşcă şi sfărâmă stănoagele şi ieslea, făcu, în sfârşit, tot ce putu, ca să scape de duşmanul 
din spatele lui. Flăcăul însă îl lovea unde apuca: peste cap, peste coaste, peste gât, peste bot. Bătea 
în cal ca la fasole, de ieşea praful din el, ca dintr-un sac colbăit. 

În cele din urmă, calul se linişti. Tânărul descălecă şi după ce-i dete o mână de fân, îl bătu 
prieteneşte pe gât şi-l mângâie pe coamă. 

Merse apoi la han, să-i spună ce făcuse. Intrând în iurtă, nu-i venea să creadă ce-i vedeau ochii. 


Hanul, în mijlocul iurtei, tăvălindu-se pe un covor, se văita de mama focului, frecându-şi mai cu 
seamă capul şi şalele. 

Cu părul smuls, cu nasul zdrobit, cu buzele umflate şi plesnite, cu o mulţime de cucuie cât 
pumnul în cap, cu şalele şi coastele rupte era făcut piftie. Deşi îl văzu în ce stare era, flăcăul nici nu 
clipi din ochi. Se făcu că nu vede nimic, că nu aude nimic, că nu ştie nimic. 

— Mărite han, se adresă el prăpăditului din mijlocul iurtei, am făcut întocmai cum mi-ai 
poruncit. Calul acum e blând ca un miel. ÎI poate călări şi un copil. Aştept să-mi dai altă poruncă. 

— Bine, îi răspunse hanul, cu o voce stinsă, ca a unui om gata să-şi dea sufletul. O să vedem. 
Deocamdată, du-te să nu te mai văd! Du-te la oi, dacă mai este vreuna, du-te la capre, du-te la vaci, 
rupeți-ai gâtul, să ţi-l rupi, ticălosule, nemernicule, păcătosule! 

Flăcăul se făcu iar că nu vede, nu aude, nu înţelege nimic. leşi afară, dar în loc să se ducă, unde-l 
trimisese hanul, se strecură în dosul iurtei şi printr-o tăietură făcută cu cuțitul cel ascuţit, privi cum 
se sfătuia hanul şi cu soţia sa. 

— Ce-o să ne facem oare, cu îndrăcitul ăsta de argat? îl auzi el pe han, vorbind către ea Nu vezi 
în ce hal m-a adus? M-a zdrobit ca în piuă. Până la urmă, o să mă şi omoare, hoţomanul, 

— Să fugim, răspunse femeia. Să plecăm, să ne luăm lumea în cap. Nu ne putem pune cu el. 

Şi se hotărâră să lase tot ce aveau, toată averea lor şi să fugă chiar la noapte unde i-or duce ochii. 

— Luăm cu noi, îl mai auzi pe han, spunându-i soţiei sale, numai cele două cufere, pline cu aur 
şi bijuterii. 

Veni şi seara. Întuneric peste tot. Tăcere şi linişte în toate părţile. Tânărul, mai înainte ca hanul şi 
soția lui s-o ia la fugă, intră nevăzut în iurtă şi se ascunse în unul din cuferele despre care vorbiseră 
stăpânii lui. 

Pe la miezul nopţii, hanul ieşi afară, aduse un cal, încărcă pe el cele două cufere şi ţinându-se, el 
de un cufăr şi soția lui de celălalt cufăr, goniră pe lângă cal, fără încetare, până se crăpă de ziuă. 
Când se lumină bine, văzură că ajunseseră într-o vale largă, prin care curgea un râu, cu malurile 
pline de păpuriş şi tufişuri dese. 

— Uf! scoase din piept hanul un oftat de uşurare, de parcă ar fi adus el în spate, până acolo, cele 
două cufere. Bine că am ajuns până aici. Să ne odihnim puţin ş-apoi o să avem destul timp ca să ne 
gândim, cum să scăpăm de drăguţul nostru de argat. 

— Până n-om auzi că-i cu mâinile pe piept, nu ne putem întoarce în casa noastră, zise soția 
hanului. 

— Ştii, se bucură hanul, că unul din cufere e fermecat? Ce-ar fi să-l întrebăm? 

— Întreabă-l tu, zise soţia. Eu o să ascult, să aud ce spune. 

— Vreau să ascult şi eu, zise hanul. 

— Atunci ascultăm amândoi, şi-şi apropiată urechile, tocmai de cufărul în care era ascuns 
flăcăul. 

— Cufere, zise hanul, spune-mi, te rog, o să scăpăm noi vreodată de afurisitul nostru de argat, 
care aproape ne-a băgat în mormânt? 

— Nici să vă gândiţi, la aşa ceva, îi răspunse din cufăr „afurisitul de argat”. Argatul e pe urmele 
voastre. Fugiţi, cât mai repede la râu şi ascundeţi-vă în păpuriş, că altfel e rău de capul vostru. 

Înnebuniţi de spaimă, nemaiştiind ce fac, hanul şi soţia lui lăsară totul baltă şi, mai iute decât 
nişte iepuri goniți de copoi, fugiră până la râu, ascunzându-se în păpurişul lui. 

— Stati! Staţi pe loc! Nu fugiţi, păcătoşilor! strigă flăcăul, ieşind din cufăr, după ei, când fugeau. 

Şi apoi, mai tare, când se mai depărtaseră, făcând pâlnie din palme: Lasă că vă arăt eu vouă! Vă 
învăţ eu minte, strigoilor! M-aţi prigonit şi ați arat cu plugul, până acum, pe spinarea mea! 

După ce flăcăul nostru îi văzu pe han şi pe soția sa pierzându-se în păpurişul râului, luă calul de 
căpăstru, cu cele două cufere în spinare şi o apucă în sus pe coasta dealului, gândind: „Am făcut eu 
oare bine, de i-am lăsat în pielea goală, pe oamenii aceştia? Nici nu mai încape vorbă, îşi răspunse 
tot el. I-am despuiat, pe bună dreptate. Adică de unde au ei aur, argint, platină, diamante, chihlimbar 
şi celelalte giuvaericale? Aur este destul în Siberia, platină în Urali, chihlimbar pe malurile 


îngheţate ale Balticei, dar nu aici. Brăţările, egretele, acele de cap, inelele, cerceii, colierele, 
mărgelele, figurinele şi trabucurile de chihlimbar de unde le au? Au crescut oare în pământurile 
hanului, cum cresc ciupercile şi pelinul amar al stepei? Nu. Toate astea sunt lacrimi, sânge şi 
osteneală omenească. Toate trebuie întoarse, trebuie date acelor care au plâns şi au ostenit pentru 
ele. Toată această bogăţie jecmănită din toate părțile şi în toate chipurile, astăzi sunt un adevărat jar 
cumplit pe capul lor. 

O să mă întorc la kibitca” mea şi o să-i dăruiesc fiecărei fete din cătun câte un inel scump. O să-i 
ajut pe tinerii căsătoriți, cumpărându-le oi, capre, cai şi kibitce. O să alin bătrâneţele oamenilor care 
nu mai pot munci. O să-i îmbrac pe cei goi, o să-i satur pe cei flămânzi, o să-i caut pe cei bolnavi, o 
să-i cercetez pe cei închişi în temnițe, fără temei, o să dau oricui mi-o cere ceva drept, cât voi putea 
şi cât voi avea. Nu voi întreba niciodată pe cel care are nevoie de ajutorul meu, cine este şi de unde 
este. 

El e un om şi e fratele meu. A năduşit, dimpreună cu toți obidiţii din stepă, ca să umple cu aur şi 
pietre scumpe sipetele acestui han.” 

Nu apucă să-şi termine bine gândurile şi să ajungă în vârful dealului, că-l şi opriră nişte străji 
străine, care-l întrebară: 

— Cine eşti tu? 

— Sunt omul cu „Cufărul Ghicitor”. 

— Şi ce ghiceşte cufărul tău? 

— Ghiceşte, răspunse flăcăul, ce a fost, ce este, ce are să fie şi dă şi leacuri pentru orice boală. 

— Mare bucurie ne-ai făcut, măi băiatule, dacă e cum spui. Şi mai mare bucurie o să faci 
stăpânului nostru. Nu mai vorbim de ce noroc a dat peste tine. Vino cu noi, să te ducem la stăpânul 
nostru, care are o fată foarte bolnavă. Nimeni n-a putut-o lecui până acum. Şi pentru că o iubeşte 
mult de tot, hanul, stăpânul nostru, s-a hotărât s-o dea de soţie aceluia care o va vindeca. 

— Ce boală are fiica mea, flăcăule, şi cum se poate vindeca? îl întrebă hanul, când ajunse în fața 
acestuia. 

— Numaidecât o să aflăm, mărite han. 

Şi flăcăul se dădu lângă unul din cuferele din spinarea calului şi se făcu a asculta cu mare atenţie. 
Trecu apoi la celălalt cufăr şi iar se făcu a asculta cu mare atenţie. 

— Spune, spune ceva? îl întrebă hanul. 

— Da, măria ta. lată ce mi-au spus cuferele fermecate: Mi-au spus că în tufărişul şi păpurişul 
râului din vale, şi arătă locul cu mâna, se găsesc ascunși o zgripțuroaică şi un vraci care a trimis 
boala cea grea peste fiica măriei tale. Trebuie prinşi şi goniți în Pădurea Adormită, dacă vreți să vi 
se însănătoşească fata. 

Numaidecât hanul trimise câteva sute de ostaşi, cu poruncă de a-i prinde şi a-i goni în Pădurea 
Adormită. 

Dar cu toate căutările ostaşilor, nu putură da cu niciun chip de urmă vraciului şi a zgripțuroaicei. 
A doua zi, hanul dădu ordin să se dea foc stufărişului, din mai multe părți deodată. Malurile râului 
erau un fluviu de foc, de dogoreală şi de spuză fierbinte. 

Nemaiavând încotro, hanul şi soţia lui ieşiră din ascunzătorile lor şi, cum erau graşi şi plini de 
nămol, semănau mai mult a bivoli decât a oameni. 

Îndată o strajă anume alcătuită îi luă din urmă şi-i goni cu bicele, până îi vâri în Pădurea 
Adormită, în care trăiau urşi uriaşi şi sălbatici, pădure fără cărări şi din care nu se putea vedea nici 
cerul, nici soarele. 

Norocul tânărului că între timp fiica hanului se însănătoşi. Hanul puse minunea pe seama 
tânărului şi a celor două cufere fermecate, iar flăcăul nu avea niciun motiv să-i spună că se înşeală. 
— Fie, aşa cum mi-am dat cuvântul, îi zise hanul. Îţi dau fata de soţie, îţi dau cai, covoare şi 

bijuterii. Îţi dau sfetnici destoinici şi ostaşi cu căpitani viteji. Pune în mâna ta şi inelul acesta 
împărătesc, ca să ştie lumea că eşti ginerele hanului, stăpânitor în stepa peste care iarna se gonesc 


5 locuinţă pe roate, cum aveau nomazii, ca să se poată mişca dintr-un loc în altul 


tânguitor viscolele nordului şi toamna, norii cenuşii se lasă până-n vârfurile ierburilor. 

Şi şi-a luat tânărul soția şi s-a întors cu mare alai în locurile părinților şi străbunilor săi şi a fost 
tuturor părinte iubitor şi bun. Şi cuvântul pe care şi l-a dat şi l-a ținut cu sfinţenie, ca un jurământ, 
împărțind poporului nu numai bogăţia din cele două cufere, ci şi pe aceea adusă de la socrul său, 
neoprindu-şi nici măcar „un măr pentru setea sa”, cum spune proverbul. A dat totul, până la cămaşă. 


Ciobanul şi cele trei zâne 
poveste macedonă 


În timp ce-şi păştea oile într-un luminiş de pădure, lângă un râu, un tânăr cioban văzu trei fete 
frumoase scăldându-se în undele limpezi şi mângâietoare. 

Ochii păstorului rămaseră aţintiți la frumuseţea fără de seamăn a celor trei fete. 

„Ah, de ce nu sunt mai aproape, îşi zise el, mai aproape de râu, să pot fura pe una din frumoasele 
astea...” 

Se scăldară fetele cât se scăldară, apoi se îmbrăcară şi apucară poteca pădurii, iar flăcăul se uită 
în urma lor până le pierdu din privire. 

A doua zi, cu noaptea-n cap, ciobanul îşi aduse mioarele pe-aproape, iar el se ascunse după un 
tufiş, ca să le poată privi în voie cum se scaldă. Nici nu răsări bine soarele şi cele trei codane iar 
veniră la scăldat. Şi nu ştiu cum se făcu, dar flăcăul nostru nici de data asta nu găsi mijlocul şi locul 
cel mai prielnic să fure vreuna. Tot 1 se părea că se află prea departe şi prea lăturalnic de ele. Aşa că 
se alese doar cu un fluierat a pagubă. A treia zi însă ciobanul se ascunse chiar în tufişul de lângă 
scăldătoare, hotărât să nu mai dea greş. Cum răsări soarele, cum se arătară şi cele trei frumoase — 
vesele, puse pe râs şi hârjoană. Îşi scot nerăbdătoare rochiile şi intră în apă să se scalde, în timp ce 
păstorul stă pitit şi se tot socoate cum să pună mâna pe una din ele. Dar oricât îşi bate el capul, nu 
poate să născocească ceva mai acătării. În cele din urmă se luminează la faţă: o să le ia hainele şi 
lăsându-le aşa, goale, s-ar putea să tragă un folos din toată treaba asta. Numai să vină şi să se roage 
de el, ştie el ce are de făcut! 

Şi cât ai clipi, se repezi şi le înşfăcă hainele. Când văzură fetele una ca asta, se făcură roşii ca 
para focului, şi din mijlocul râului, unde se aflau, începură să se roage de el să le înapoieze rochiile, 
că 1-or face un mare bine în schimb. Atât a aşteptat ciobanul. 

— Vă dau hainele, le zise el, numai dacă una din voi mă ia de bărbat. Altfel, să ştiţi că le dau foc 
şi n-aveţi decât să mergeţi goale acasă. 

— Vrei cu tot dinadinsul ca una din noi să-ți fie nevastă. Bine, flăcăule, fie şi-aşa, dar află că noi 
nu suntem pământene, noi suntem zâne, trei zâne surori. De aceea nu se cuvine una ca asta, şi-apoi 
să ştii că nu-i nicio pricopseală să iei de nevastă pe vreuna din noi, îi ziseră ele. 

— Orice-aţi fi voi, nu-mi pasă de fel. Numai aşa vă dau hainele. 

Văzând că n-o scot la capăt cu el, îi ziseră: 

— Bine, băiete, alege-ţi pe una dintre noi şi dă-ne rochiile să mergem acasă, că tare departe mai 
stăm. 

Când auzi acest răspuns, ciobanul o alese pe cea mai mică. Atunci surorile mai mari îl luară de-o 
parte şi, la despărțire, îi spuseră să nu-i mai dea rochia, că altfel va rămâne fără nevastă, fiindcă în 
ea e toată puterea zânei. Să-i dea altă rochie. Flăcăul nostru băgă la cap vorbele astea, înapoie 
rochiile celor două surori mai mari şi acestea se mistuiră ca aburul din faţa ochilor săi. Apoi o prinse 
de mână pe sora cea mică, o duse acasă la el, o primeni în haine lumești şi se alese astfel cu-o 
nevastă-zână, cea mai frumoasă dintre toate frumoasele lumii! 

Şi a trăit ciobanul în bună înţelegere cu zâna aproape un an încheiat, până când le veni rândul să 
meargă la o nuntă. Aci se prinseră în horă toate nevestele satului. Doar zâna şedea singuratecă, de o 
parte. Oamenii ar fi vrut s-o vadă şi pe ea prinsă în horă, dar zâna nu putea chipurile să joace decât 
în rochia sa de zână. Şi atunci, la rugămințile tuturor, ciobanul nu mai avu încotro, îşi călcă pe inimă 


şi se duse acasă, luă rochia de unde era ascunsă şi o aduse la nuntă. Înainte de a o da nevesti-si, 
omul avu grijă să închidă toate uşile şi ferestrele. 

Când se prinse zâna în joc şi când începu să învârtească „hora zânelor”, toată lumea cu mic, cu 
mare, rămase cu gura căscată! Nimeni nu mai văzuse aşa ceva. lar când îşi încheie jocul, veni în 
fața bărbatului său, îi întinse mâna şi-i zise: 

— Rămâi cu bine, gospodarule! 

Apoi se mistui prin hornul casei! 

Când văzu una ca asta, bietul om strigă în urma ei: 

— Te credeam nevastă de treabă! Spune-mi, baremi, unde să te caut, măcar o dată să te mai văd! 

— Să mă cauţi, gospodare, îi răspunse ea prin horn, în satul Kuşkundalevo, dacă ţii să mă afli. 

Şi-şi văzu de drum prin nori. 

Într-o bună zi omul nostru o porni la drum lung. Trecu prin sate şi oraşe nenumărate, întrebând în 
dreapta şi-n stânga de satul Kuşkundalevo. Dar pe oricine întreba, se minuna de numele ăsta ciudat 
şi nimeni nu era în stare să-i spună unde se află satul acela. Bătu omul nostru toate drumurile, toate 
satele şi oraşele, trecu munţi şi dealuri, străbătu deşerturi, doar-doar o găsi satul cu pricina. Într-o zi, 
în timp ce urca un vârf de munte, dădu de un moşneag rezemat de trunchiul unui fag. 

— Încotro, nepoate? îl întrebă el pe cioban. Ce cauţi tu în pustietatea asta, unde niciodată n-a 
cântat cocoşul şi unde n-a călcat picior de om? 

— Mă mână necazul, moşule, îi răspunse păstorul. Te-aş ruga pe dumneata să-mi spui, dacă ştii, 
poate că ai auzit de-un sat căruia i se spune Kuşkundalevo. 

— Trăiesc de două sute de ani: dar de un sat cu numele ăsta n-am auzit. Şi nici nu cred să fie în 
țara asta. Dar ce cauţi tu în satul ăsta, băiete? 

— Cu un an în urmă, moşule, în timp ce-mi păşteam mioarele lângă un râu, am zărit trei codane 
scăldându-se. Le-am pândit o zi, două şi a treia zi, dimineaţa, le-am înşfăcat hainele şi le-am 
înapoiat numai după ce a mică s-a învoit să mă ia de bărbat. Toate bune până aci, dar codanele astea 
nu erau fete ca toate fetele, ci zâne. Şi celelalte surori mi-au spus să nu-i dau niciodată rochia, că o 
să fugă, fiindcă în rochiile astea e toată puterea lor. Eu le-am dat crezare, ce-i drept, şi am ținut 
ascunsă rochia, aproape un an încheiat, adică până alaltăieri, când, ca să le fac pe plac femeilor din 
satul meu, i-am dat-o nevesti-mi, zânei de, s-o îmbrace şi să se prindă în horă la nunta ceea, la care 
ne aflam. Toate uşile şi ferestrele le închisesem eu bine şi din vreme, ca nu cumva să fugă, numai că 
uitasem de blestematul ăla de horn. Şi cum nu-l astupasem, după ce şi-a încheiat jocul, a zburat prin 
el! Şi dusă a fost. Întrebând-o unde s-o caut, mi-a zis că o pot găsi în satul Kuşkundalevo. Uite, ăsta 
mi-e necazul, moşule, dacă ştii ceva, spune-mi! 

— De satul ăsta n-am auzit, nepoate, de ce să te mint? Da' uite ce zic eu, mai mergi aşa preţ de-o 
lună şi-o să dai de un alt moşneag. Du-i multă sănătate din partea mea, că-i mai bătrân ca mine, are 
trei sute de ani şi mi-i frate. E împărat peste toate sălbăticiunile pădurii. El ar putea să-ţi spună ceva 
despre satul ăsta, îi zise bătrânul, petrecându-l cu privirea. 

Merse ciobanul cale de-o lună şi iată că întâlni un alt moşneag care şedea lângă un izvor. Îi dădu 
bineţe şi intră în vorbă cu el, înşirându-i toată povestea. 

— Şezi, fătul meu, îi zise bătrânul, până-mi adun sălbăticiunile. De la ele o să aflăm de satul pe 
care-l cauţi cu atâta sârg. 

Curând veniră toate animalele pădurii să se adape şi se opriră la izvor în fața uncheşului. 

— Ascultaţi, voi, leilor şi, voi, urşilor, şi, voi, lupilor, vulpilor, şi, voi, toate celelalte sălbăticiuni, 
ce vă întreb eu: Voi umblați mult, până prin preajma satelor şi oraşelor. Spuneţi-mi, nu cumva ați 
auzit de un sat care se cheamă Kuşkundalevo? 

— N-am auzit, luminate împărate, n-am auzit de numele ăsta, îi răspunseră toate fiarele într-un 
singur glas. 

— Vezi, nepoate? Nu se află pe pământul nostru sat cu numele ăsta! Dar dacă nu ți s-a urât de 
atâta drum, uite ce zic eu: mai mergi aşa cale de o lună şi o să dai de fratele meu mai mare, care-i 
împărat peste toate păsările văzduhului şi poate că el a auzit de satul acela... 


Porni ciobanul din nou la drum şi peste vreo lună întâlni în cale pe-al treilea moşneag. Era 
bătrân, bătrân de tot. Acesta era împăratul păsărilor. După ce-i dădu bineţe şi-i aduse urări de 
sănătate şi viaţă lungă de la fratele său, îi povesti pe îndelete toată tărăşenia. Uncheşul trimise pe loc 
vestitori în cele patru zări după toţi vulturii, şoimii, corbii şi toate celelalte păsări, să se înfățişeze, 
neîntârziat la el. Nici nu amurgi bine, şi tot ce era păsăret se adună în fața împăratului, aşteptând 
poruncile acestuia. 

— Ascultaţi, voi, vulturilor, voi, şoimilor, corbilor, şi, voi, păsări mărunte, nu cumva aţi auzit de 
un sat care se cheamă Kuşkundalevo? 

— N-am auzit până astăzi de un nume ca ăsta, luminate împărate! 

— Eh, se vede treaba că nu se află nicăieri... auzişi cu urechile tale, nepoate. Nici vulturii şi nici 
celelalte păsări n-au aflat vreodată de el. Eu ce să mai zic? Am aproape patru sute de ani şi tot n-am 
auzit de satul ăsta, adăugă bătrânul. 

Dar nici nu-şi încheie bine vorba, că o coţofană şchioapă veni spre împărat. Cum o văzu, acesta 
o întrebă pe loc: 

— Dar tu unde-ai zăbovit atâta, coţofano? 

— Am zăbovit, luminate împărate, pentru că mai întâi de toate am şchiopat, în al doilea rând 
pentru că stau foarte departe cu casa — tocmai lângă satul Kuşkundalevo, în care trăiesc zânele. 
Când mi-ai dat de ştire să vin încoace, tocmai eram înhămată şi le treieram nişte mei. Tot atunci o 
nenorocită de zână m-a lovit peste picior şi din pricina durerii n-am mai putut zbura iute ca să mă 
pot înfățişa la vreme în faţa Măriei Tale! răspunse coțofana gâfâind. 

— Fi, nepoate, auzişi ce-a zis coțofana? Hai, pregăteşte-te de drum. Poţi să te duci, de vrei, cu 
coțofana. Şi o să-ţi mai dau şi un vultur, pe care să-l încaleci, că e cale lungă până acolo. 

— Dacă-mi faci binele ăsta, cinstite împărate, îi zise ciobanul, nu te voi uita toată viaţa! 

Împăratul porunci pe loc celui mai mare vultur din câți avea să-l ia pe cioban pe aripile sale. 
Coțofana porni înainte, urmată de vultur şi astfel ajunseră în zori la marginea satului cu pricina. 
Spre norocul lor, prima casă în care intrară se nimeri a fi chiar cea pe care o căutau. Nici nu intră 
bine păstorul pe uşă şi cele două surori începură să-l căineze. 

— Aoleu, leică, bietul cumnat! S-a sleit tot umblând şi întrebând în dreapta şi în stânga până a 
ajuns aici ca să o găsească pe nevrednica sa de nevastă. La atâta chin cât a îndurat bietul om trebuie 
să i-o legăm de şaua zburătoare şi astfel s-o ducă omul la casa lui. 

Tare se mai minunară cele două surori când aflară de la cumnatul lor cum dăduse rochia mezinei. 
Şi cum aceasta zburase pe horn. Le apucase mila văzându-l în ce hal ajunsese. 

— Să nu-ți faci griji, cumnate, îi ziseră ele, am chibzuit noi bine lucrurile. Acuşica ţi-o legăm de 
o şa în care te vei urca şi dumneata. Să ştii că şaua asta o să zboare ca gândul peste cei trei munţi 
care-ţi stau în cale. Odată trecuţi, să nu-ţi mai pese de nimic. Acu' vino în casă s-o legăm de şa cât 
timp mai doarme şi nu te simte. Aşa o să poţi fugi mai bine. Când se va trezi, va tipa cât o vor ţine 
bojogii, ca s-o audă calul ei. Acesta va veni mâncând pământul ca s-o scape, dar va fi prea târziu, 
fiindcă dumneata vei fi dincolo de cei trei munţi şi nu mai are ce-ţi face. Dar ia aminte, dacă nu te 
grăbeşti, să ştii că te prinde calul din urmă, te face praf şi-ţi ia şi nevasta înapoi. 

Nici nu apucară să-şi spună bine vorba cele două zâne şi ciobanul nostru încălecă pe şa şi zbură 
împreună cu soața sa frumoasă, purtat de vânturile puternice stârnite din senin. Tocmai când treceau 
cel de-al treilea munte, zâna se trezi din somn şi începu să ţipe din răsputeri. În aceeaşi clipă calul 
auzi chemarea stăpânei sale şi scoțând flăcări pe nări, se repezi, cu gândul să-l piarză pe omul 
nostru. Dar până aci îi fuse puterea, pentru că şaua apucase între timp să treacă şi de ultima culme. 
Şi astfel, ciobanul ajunse viu şi nevătămat acasă împreună cu nevastă-sa, zâna cea mezină. Fără să 
mai stea mult pe gânduri, el aruncă în foc rochia buclucaşă, nu de alta, dar ca să doarmă omul 
liniştit de aci-ncolo. Şi trăi ani mulți în pace şi bună înţelegere cu nevastă-sa, care-i făcu o mulțime 
de fete, tot una şi una. 

Şi de-atunci şi până-n zilele noastre, din fiicele astea ale lor se născură şi continuară să se nască 
cele mai frumoase fete din lume. 


Meşterul Michiduţă şi învăţăcelul său 
poveste macedonă 


A fost odată o mamă. Şi avea sărmana de ea un copil, un singur copil, şi acela orfan de tată. ÎI 
dădea la şcoală, el fugea, îl dădea la meserie — iar fugea! într-o bună zi, mergând cu el pe drum şi 
simțindu-se ostenită, femeia se aşeză pe un pietroi să-şi mai tragă oleacă sufletul. 

— Of, săraca de mine! Ce să mă fac? se vaită mama. 

În aceeaşi clipă, în faţa ei apăru un om care o întrebă: 

— De ce oftezi, femeie? Ce necazuri ai pe suflet? Spune-mi şi mie! Poate ți-oi da o mână de 
ajutor... 

— Ce să am! Uite, îmi amărăsc zilele cu copilul ăsta. L-am dat de atâtea ori ba la şcoală, ba la 
meserie, dar degeaba. Nimic nu se prinde de el, de fiecare dată fuge!... Nu ştiu ce să mă mai fac cu 
el! 

— Dă-mi-l mie, zise omul, eu sunt meşter iscusit şi într-un singur an îl învăţ toate meseriile. 

— Bine, meştere, zise femeia mulțumită că în sfârşit i se adună odrasla de pe drumuri. Dar cum 
te cheamă, omule, şi când să viu să-l iau? 

— Mă cheamă OF, răspunse el, iar copilul să vii să ţi-l iei la anul, chiar în ziua în care ne aflăm 
azi. Strigi o dată OF şi eu vin numaidecât. 

Ce era să facă femeia? Lăsă copilul în seama străinului şi îşi văzu de drum. Meşterul luă copilul 
de mână, îl duse acasă şi începu să-l înveţe tot felul de chiţibuşuri. În odaia sa, pe lângă mulţimea 
de troace era şi o grămadă de tigve, tot din alea mărunte. Într-o zi nevastă-sa rămânând singură cu 
băiatul, îi zise: 

— la seama la ce-ţi spun eu acum, băiete! Tot ce te învaţă omul meu să bagi bine la cap, dar în 
fața lui să te faci că nu pricepi nimic. Ai înțeles? Că de nu, vezi tigvele astea? Sunt ale băietanilor 
care au fost aici înaintea ta. Le-a făcut de petrecanie la toți, fiindcă n-au ştiut să ascundă ce-au 
învăţat. Tu să faci pe prostul, dar să fu cu ochii în patru! Să-i furi meseria fără să te simtă. De nu 
faci aşa, e vai de capul tău! 

Copilul a fost numai ochi şi urechi, iar când s-a împlinit anul, maică-sa a venit în acelaşi loc, s-a 
aşezat pe pietroi şi a strigat: 

— OF, unde eşti? 

Cât ai zice peşte, omul apăru în faţa femeii cu băiatul de mână şi-i zise: 

— Ai avut dreptate, nimic nu se prinde de el. E greu de cap... 

În drum spre casa lor, copilul zise: 

— Mamă, să ştii că eu am învăţat o mulțime de năzdrăvănii, dar m-am prefăcut că nu pricep 
nimic. Şi să ştii că meşterul ăsta nu e om, ci Michiduţă în carne şi oase! Acu' eu o să mă prefac într- 
un taur de toată frumuseţea. Dumneata să mă vinzi şi scăpăm numaidecât de sărăcie, înţelegi? Să ţii 
însă la preţ şi să ai grijă să păstrezi funia, fiindcă altfel nu mă mai vezi niciodată! 

Zis şi făcut. Maică-sa îl vându în târgul de vite şi luă un preţ bun, iar băiatul într-o clipă se 
prefăcu din nou în om. Şi tot aşa făcură, de câteva ori, până ce adunară paralele trebuincioase. 

Odată, când tocmai se prefăcuse într-un cal, un cal cum nu se mai pomenise prin partea locului, 
se apropie de ei un om îmbrăcat în straie scumpe. Acesta le dădu bani mulţi, dar cu-o învoială: să i 
se dea şi căpăstrul calului. Dar cum femeia nu voia să-l dea cu niciun chip, omul i-l smulse cu de-a 
sila. Băiatul înțelegând că are de-a face cu Necuratul, se prefăcu în iepure. Atunci Michiduţă 
prefăcu în copoi şi se repezi pe urmele lui, dar tocmai când era să-l înhaţe, iepurele se prefăcu în 
hulub. Atunci copoiul se prefăcu în şoim. Hulubul zbură până ajunse în dreptul unei case, îşi dete 
drumul pe horn în jos şi se strecură în odaia cea mare, prefăcându-se într-un măr roşu, înmiresmat. 
Înăuntru erau oameni mulţi. Aceştia se minunară şi începură să-l miroasă. Dar mărul pe loc se 
prefăcu în boabe de mei care se rostogoliră pe podele. În aceeaşi clipă Necuratul se prefăcu într-o 
cloşcă cu doisprezece pui şi începu să înghită boabele de zor. Dar sub poala unei băbuţe mai 
rămaseră două-trei boabe. Acestea se prefăcură în vulpe şi cumătra vulpe gâtui pe loc puii cu cloşcă 


cu tot. 
Şi uite-aşa, învăţăcelul se dovedi mai afurisit şi mai meşter decât meşterul Michiduţă. 


Cotoiul cel isteţ 
poveste macedonă 


După o noapte de hoinărit prin tot satul, înspre dimineaţă, un cotoi se rătăci de casa unde locuia, 
trezindu-se la marginea unei păduri. Era un cotoi gras, cu o blană stufoasă şi doi ochi verzi, de 
scăpărau când arunca o privire mai furioasă. Tot mergând, se simți cuprins de o toropeală şi intră să 
se odihnească în primul adăpost care i se păru mai bun. Dar unde a tras el, nu era altceva decât 
vizuina unei vulpi. 

— Cine eşti tu? îl întrebă vulpea, care nu prea ştia să desluşească ce fel de animal să fie cotoiul 
acela. 

Şiret, cotoiul nu se pierdu, ci îi spuse iute o minciună: 

— Sunt regele cotoilor, şi ca să dovedesc puterea mea în fața supușilor, am jurat că voi mistui 
zece iepuri, zece lupi şi zece vulpi. Am isprăvit cu iepurii, cu lupii, şi acum sunt în căutarea 
vulpilor, să le mănânc. 

Cât părea vulpea de isteaţă şi vitează, la cele spuse de cotoi, încremeni, şi schimbând zece culori, 
începu să se bâlbâie: 

— Cruţă-mi viaţa şi-ţi voi fi recunoscătoare! Rămâi cât vrei în casa mea. Îţi stă totul la 
dispoziție, numai cruță-mi viața. 

Şi nici nu aşteptă vreun răspuns şi o luă la fugă, îngrozită. Pe drum, se întâlni cu lupul, căruia îi 
istorisi pe nerăsuflate întâlnirea ei cu animalul acela ciudat, care se pretindea regele cotoilor. lar 
lupul foarte liniştit o încuraja: 

— Fi bine, cumătră vulpe, tocmai tu, regina vicleniilor, să te laşi atât de uşor dusă de nas? 
Spuneai că nu-i mai mare decât tine şi că nu-i chiar atât de înspăimântător... 

— Vino, să te convingi! Să vezi ce privire fioroasă are. Te ucide doar cu scânteile ochilor! mai 
spuse vulpea. 

— Să mergem! hotărâră amândoi. 

Deşi luat pe nepusă masă, cotoiul nu se pierdu în fața celor două animale mult mai puternice 
decât el, ci printr-o nouă viclenie scăpă şi de data asta. Cu un aer măreț, se adresă lupului: 

— Nu ţi-a fost de ajuns, lupule, că ţi-am nimicit zece frați de-ai tăi? Parcă era vorba să-mi faci 
rost de zece vulpi deodată, nu de una. Aşa ne-a fost vorba când ţi-am cruțat viaţa, ucigându-i pe 
ceilalți? 

Lupul încremeni în faţa unei asemenea născociri. Dar vulpea crezu că fusese trasă pe sfoară de 
lup, fiind înţeles cu cotoiul. Până să se dezmeticească lupul, vulpea se năpusti asupra lui, căci de 
uluire îl părăsiseră şi puterile. 

În timp ce vulpea se încaieră cu lupul, cotoiul o porni liniştit, odihnit şi îndestulat spre casa unde 
locuia el în sat... Dar mai ales fericit, că se dovedise şi el, măcar o dată, mai viclean decât cumătră 
vulpe. 


Fata păstorului și padişahul 


n . 6 
poveste din Pamir 


Trăia odată un pastor care păzea turma padişahului şi acest păstor avea o fată neasemuit de 


6 podişul Pamir (turc "păşune rece de stepă") este un lanţ muntos din Asia Centrală, care se desfăşoară pe 
teritoriul Tadjikistan, Kirghizstan, Afganistan şi Pakistan 


frumoasă. 

Într-o zi slujitorii padişahului îi ziseră acestuia: 

— O altă fată asemeni ei nu-i de găsit pe întregul pământ. 

Aflând acest lucru, padişahul trimise iute pețitori la păstor. 

— Am să mă mărit doar cu omul care va şti o meserie cum se cade. Ce meserie poate să ştie 
padişahul? întrebă fata. 

— Şi-a pierdut mințile! Eu sunt padişah, stăpânul a tot ce se mişcă şi nu se mişcă în această țară, 
stăpânul comorilor şi bogățiilor! Ce-mi trebuie mie meserie? se mânie padişahul şi nu mai dori să 
audă ceva despre fata de păstor. 

Dar, odată i se întâmplă padişahului s-o vadă pe preafrumoasa fată și-atât de mult o plăcu, că de 
atunci numai la ea îi era gândul. Îşi chemă vizirii şi îi întrebă care dintre meserii e mai bună decât 
toate. 

— În felul ei fiecare meserie e bună, ziseră vizirii, cumpănind preţul feluritelor meserii. 

Până la urmă hotărâră că cea mai bună rămâne totuşi țesutul covoarelor. 

— Găsiţi şi trimiteţi la palat pe cei mai buni ţesători de covoare, porunci padişahul. 

Şi în scurt timp cel mai bun meşter izbuti să-l înveţe pe padişah țesutul covoarelor. 

în cinci zile reuşea să dea gata un covor. 

Padişahului îi plăcea să umble câteodată, seara, cu straie schimbate, pe străzile oraşului să vadă 
cum o mai duce poporul său. Astfel înveşmântat, într-o seară porni să cutreiere străzile, bazarurile, 
dar nu descoperi nimic deosebit. Intră într-un han, îi puse în palmă hangiului doi bănuţi şi-i ceru 
pilaf. 

După ce hangiul îi aşeză într-un ungher, plecă să-i aducă mâncarea. 

în alt ungher al hanului se aflau însă nişte oameni cu cuțite la brâu. Se certau şi tot timpul îi 
aruncau padişahului priviri duşmănoase. 

Pe padişah îl cuprinse teama din pricina acestor priviri. 

„Cine să mă creadă pe mine, aici, că sunt padişah? Cine să mă apere pe mine aici? se gândea el. 
Dimpotrivă, ele mă vor afla că sunt padişahul, pe dată mă vor omorî şi se vor ascunde!” 

Hangiul nici nu apucă să-i aducă pilaful că doi tâlhari se şi repeziră la padişah şi, îngrozindu-l cu 
cuţitele lor ascuţite, îl împinseră în altă încăpere, iar de aici în a treia. Astfel îl târâră până în cea mai 
îndepărtată încăpere de unde niciun strigăt n-ar fi răzbătut până în stradă. Aici ei îl aruncară la 
podea, zicând: 

— Îl vom da pe acest sărac călăilor padişahului în locul tovarăşului nostru, zise un tâlhar. 

— Nu mă daţi călăilor! se rugă padişahul. Am să vă plătesc bine pentru asta! 

Iar pe tâlhari îi bufni râsul: 

— Tu eşti doar sărac, cu ce ai să ne plăteşti? 

Atunci padişahul îşi aminti de meseria pe care o ştia de-acuma bine. 

— Pot să vă aduc bani frumoşi. Ştiu o asemenea meserie din care o să vă îmbogățiți toți. 

— Ce meserie? întrebară tâlharii, nerăbdători. 

— Mă pricep să ţes covoare. Am să vă ţes, iar voi veți căpăta pe ele bani mulți. 

Şi tâlharii se sfătuiră şi hotărâră să-i lase ţesătorului viaţa, să-l zăvorească în această încăpere şi 
să-l oblige să ţeasă covoare. De se va dovedi că a minţit, atunci să-l omoare. 

în cinci zile padişahul ţesu într-adevăr un covor frumos. Tâlharii îi vândură în bazar pe bani 
mulți. 

Ei însă nu băgaseră de seamă că printre alesătura de flori țesuse într-un colţ al covorului chiar 
pecetea sa de padişah, 

Trecură încă cinci zile. Padişahul ţesu al doilea covor. Era mai strălucitor şi mai frumos decât 
primul. 

— Duceţi acest covor la palatul padişahului, le zise ţesătorul tâlharilor. La palat este un meşter 
renumit care trebuie să prețuiască scump acest covor, mergeţi la el. 

Şi tâlharii luară covorul cel nou și-l duseră să-l vândă la palatul padişahului. 


Ajunseră la palat şi cerură îngăduinţa de a arăta covorul padişahului însuşi. 

Vizirii nu se învoiră să-i lase la padişah. Deoarece acesta nu era în palat, dar ei porunciră să fie 
chemat atunci meşterul care îl învățase pe padişah meşteşugul țesutului şi să-i arate lui covorul. 

Meşterul sosi şi prețui foarte mult covorul. Tâlharii primiră în schimb bani mulți. Aşa că ei 
întăriră paza asuprit padişahului şi ti porunciră ca zi şi noapte să ţeasă alte şi alte covoare. 

Dar trebuie spus că meşterul, minunându-se de covor, descoperi desenul cunoscut şi înțelese că e 
vorba de un lucru făcut de mâinile padişahului. Iar când în model găsi şi semnul peceţii, el îi chemă 
pe viziri şi le zise îngrijorat: 

După acest covor trebuie căutat padişahul nostru. 

Vizirii trimiseră slujitori care să-i găsească pe vânzătorii covorului şi să iscodească unde anume 
locuiesc. 

Oştenii padişahului înconjurară casa şi căutară cu înfrigurare pretutindeni. În încăperea cea mai 
îndepărtată ei văzură o uşă mică, zăvorită. 

Deschizând uşa, oştenii dădură cu ochii de padişahul lor care ţesea la un covor. 

Padişahul, eliberat, porunci ca tâlharii să fie prinşi şi aruncaţi în temniţă, iar el se întoarse la 
palat şi îi chemă pe toţi curtenii, zicându-le: 

— Vă poruncesc să-i dați meşterului care m-a învăţat meşteşugul țesutului cele mai bogate 
daruri din care să trăiască bine până la sfârşitul zilelor lui. Iar acum duceți-vă la fata păstorului şi 
spuneţi-i că ea e nu numai frumoasă, dar şi foarte înţeleaptă. Ea a chibzuit drept — fiecare om 
trebuie să aibă o meserie, care-i va folosi oricând în viață. 

Astfel fata păstorului l-a învăţat pe padişah să muncească. 


Pasărea de aur 
poveste din Pamir 


Trăia odată un om sărac care n-avea pe lume decât un singur fiu şi pe nimeni altcineva. lar avuție 
doar un dine şi o pisică. Şi îşi duceau cu toții viaţa de azi pe mâine. 

într-o seară, săracul îi zise fiului: 

— Fiule, eu sunt bătrân şi bolnav. Nu peste mult am să mor. Vreau să-ţi spun taina mea. Demult, 
când eram tânăr, am săpat în curte un bazin pentru păstrarea apei. Şi dintr-odată lopata a dat de ceva 
tare. Am săpat şi mai jos şi am găsit un cufăraş de fier. Cufăraşul era încuiat, iar cheia atârna de 
lacăt. Am smuls cheia, dar n-am desfăcut lacătul Mă hotărâsem să mai aştept. Mă gândeam la ziua 
când, poate, va fi cea mai grea din viaţă. Şi iată că mi-a fost dat să trăiesc până la bătrâneţe şi să nu 
mă folosesc de comoară. Acum doresc să ţi-o dau ție. 

Şi tatăl cotrobăi sub căpătâi, scoase cheia şi i-o dădu fiului. 

— Mâine dimineaţă sapă în curte, la dreapta de bazin, găseşte cufăraşul şi scoate comoara. 

Dis-de-dimineaţă, fiul luă lopata, se duse la bazin şi începu să sape. Câinele şi pisica veniră şi ele 
şi îi ajutară tânărului, scormonind pământul cu labele. 

Până la urmă tânărul dădu de cufăraş, încercă să-l tragă afară, apucându-l de minerul fixat de 
capac, dar nu izbuti. Parcă avea rădăcini înfipte în pământ. Atunci vâri cheia în lacăt şi descuie 
cufăraşul. 

Pe dată capacul cufăraşului se deschise, de-ai fi zis că fusese împins de arcuri şi dinăuntru se 
ridică un şarpe mare. Dar ridică şi tânărul lopata ca să lovească şarpele. Câinele şi pisica erau gata 
să se arunce şi ele asupra şarpelui, ca să-şi apere stăpânul, dar şarpele şuieră: 

— Linişte! Pentru că tu m-ai eliberat din robie, am să te răsplătesc cu dărnicie! Pe fundul 
cufăraşului ai să găseşti o pasăre mică de aur. Ia-o, înveleşte-o în şapte straturi de vată şi ascunde-o 
sub pernă. Când vei avea vreo dorinţă, scoate pasărea, aşeaz-o pe palmă şi cere-i tot ce pofteşti. 
Pasărea va bătea din aripi şi pe dată dorinţa îţi va fi împlinită. 

Spunând aceasta, şarpele se târî cu repeziciune şi dispăru. Tânărul se uită pe fundul cufăraşului 


şi, într-adevăr, găsi acolo pasărea de aur. O luă, o aşeză pe palmă şi grăi: 

— Însănătoşeşte-l pe tatăl meu, iar casa noastră cea veche fă-o nouă! 

Pasărea bătu din aripi şi străluci orbitor. 

Tânărul acoperi repede pasărea cu poala halatului şi fugi spre casă. Pe locul casei celei vechi el 
văzu una nouă, frumoasă şi luminoasă, iar tatăl era deja aşezat în pridvor, sănătos şi vesel. 

Şi iarăşi tinărul îşi puse pasărea pe palmă şi grăi: 

— Fă-l pe câinele meu atât de uite, încât să izbutească să alerge precum vântul, iar pisicii dă-1 o 
asemenea agerime a vederii încât ea să vadă tot ceea ce e ascuns! 

Tânărul intră apoi în casă şi îi porunci pisicii să găsească şi să aducă nişte vată. Cât ai clipi, 
pisica găsi vata şi o aduse stăpânului. Acesta înveli pasărea în şapte straturi de vată şi o ascunse sub 
pernă. 

— Tu, câinele meu, aleargă acum şi caută palatul padişahului, îi porunci tănărul. 

Şi cât se uită prin casa cea nouă, câinele se şi întoarse îndeplinind porunca. 

Atunci, îi zise tânărul tatălui: 

— Încalecă pe câine şi el te va duce până la palatul padişahului. Intri la padişah şi o peţeşti pe 
prințesă pentru mine! 

— Nu ţi-e bine, fiule? De ce să te însori cu fata padişahului? se miră tatăl. 

Dar feciorul stărui: 

— Eu vreau să mă însor cu prinţesa! Du-te la padişah şi spune-i: „Fiul meu îţi va da în schimb 
tot ceea ce tu vei pofti!” 

Nimic nu era de făcut, tatăl încălecă pe câine şi într-o clipită ajunse la palat. 

Iar padişahul avea un astfel de obicei că, oricine venea s-o peţească pe prinţesă era nevoit să ia 
mătura şi să măture la uşi. Deci luă şi bătrânul mătura. 

Pe dată ii dădură de veste padişahului că un sărac, un om oarecare, venise să o peţească pe 
prințesă. 

— Cum? strigă padişahul. Cum de a avut îndrăzneala? Pentru această obrăznicie, la ştreang cu 
el! 

ÎI prinseră pe bătrân, iar ei tot striga: 

— Spuneţi-i padişahului că feciorul meu îi va da pentru fată tot ce va pofti! 

Văzând necazul întâmplat stăpânului, câinele scoase un urlet şi se grăbi spre fecior. 

Iar feciorul scoase pasărea de sub pernă, o desfăcu din vată şi o puse pe palmă, grăind apoi: 

— Adu-l numaidecât pe tata acasă! 

Pasăre îşi întinse aripile, bătu din ele şi străluci orbitor. 

Când grăi aruncară ştreangul pe după gâtul bătrânului, ei dispăru dintr-odată şi cât ai clipi era 
deja acasă. 

— Vezi, fiule, cum se peţeşte fata padişahului? 

— Nu-ţi fie teamă, tată, te vei duce şi mâine s-o peţeşti, îi zise fiul. 

A doua zi slugile padişahului văzură că acelaşi bătrân sărac mătură la uşile palatului. 

— Ardeti-l pe rug, porunci padişahul, când îi vestiră că bătrânul venise a doua oară în peţit. 

Spuneţi-i padişahului că feciorul meu îi poate da pentru fata lui tot ceea ce va pofti, strigă 
bătrânul, dar nu fu ascultat, ci numai târât spre locul unde urma să se ridice rugul. 

Până cărară lemnele pentru rug, câinele se duse fuga acasă să-l vestească pe fecior de 
nenorocirea ce se putea întâmpla la palat. 

Feciorul scoase pasărea, desfăcu vata, o puse pe palmă şi grăi: 

— Adu-l pe tata acasă! 

Pasărea bătu din aripi şi străluci orbitor. 

Gâzii deja îl puseseră pe bătrân pe rug şi începuseră să pună foc din toate părțile, dar acesta 
dispăru dintr-odată şi se trezi la el acasă. 

— Nimic bun n-o să iasă din asta, fiule, renunţă la fata padişahului, îl sfătui tatăl. 

— Să încercăm şi a treia oară, fu de părere feciorul. Mâine, tata te duci iarăşi în petit. 


Când a treia zi îi vestiră padişahului că acelaşi bătrân mătură la uşile palatului şi doreşte s-o 
peţească pe prinţesă, padişahul zise cu uimire: 

— Dar ce fel de om e. Acesta pe care nici moartea nu-l ia? Aduceţi-l la mine! 

închinându-se padişahului, bătrânul grăi: 

— Feciorul meu doreşte s-o peţească pe prințesă, el poate să dea în schimb tot ceea ce vei pofti. 

— Ce-ar putea să dea pentru fata mea feciorul unui ţăran obişnuit? strigă padişahul cu dispreţ. 

— Stăpâne, îi şopti la ureche un vizir, cere-i ceva ce n-a visat în somn măcar şi atunci n-o să mai 
aibă îndrăzneala să mai apară pe aici. 

Şi padişahul ceru: 

— Fie ca feciorul tău să ridice pe râu o cetate, iar în cetate un palat de aur. Lângă palat să fie o 
grădină şi toți copacii din ea să fie de aur. În mijlocul grădinii trebuie să se afle un bazin de aur 
curat, iar în el să înoate peştişori de aur. În acest palat să se mute fata mea. Iar mie, feciorul tău să- 
mi aducă o caravană încărcată cu daruri scumpe. 

Bătrânul părăsi palatul şi câinele îl aduse repede acasă. 

— Padişahul s-a învoit să-ți dea fata, dar atâtea a cerut că nimeni nu le-a văzut nici măcar in vis. 

Şi el povesti fiului tot ce poftea padişahul. 

Seara, tânărul desfăcu pasărea din vată, o aşeză pe palmă şi grăi: 

— Ridică pe râu o cetate, iar în ea un palat de aur. În grădina de lângă palat fă toţi copacii din 
aur, iar poamele lor, din rubine şi smaragde. Şi mai fă ca în mijlocul grădinii să se afle un bazin de 
aur, iar în ei să înoate peştişori de aur. Dimineaţă, ia palatul padişahului, să se găsească o caravană 
încărcată cu daruri scumpe. 

Şi dimineaţa locuitorii acelui oraş se treziră şi ce văzură — în mijlocul râului se afla o insulă, pe 
insulă o cetate iar în cetate un palat de aur ca din basme, cu turnuri înalte. 

ÎI vestiră pe padişah de minunea de afară. leşi şi el să se uite la palatul cel minunat, dar la porţi îl 
întâmpinară fiul şi bătrânul — ei mânaseră caravana cu darurile cele scumpe. 

— Dorinţa ta e îndeplinită, îi zise tânărul padişahului, acum trebuie să-mi dai fata de nevastă. 

Astfel fu padişahul nevoit să-şi dea fata feciorului bătrânului. După nuntă prințesa şi tânărul 
începură să locuiască în palatul de aur de pe insula din mijlocul râului. 

Dar un vizir, care dorea să-l însoare pe feciorul său cu prinţesa, ținea cu tot dinadinsul să-l 
păgubească pe feciorul bătrânului. El ghicise că cineva îl ajută şi hotărî să facă tot ce era cu putință 
spre a afla taina. 

El o cumpără pe o bătrână slujnică, care era de mulţi ani la prinţesă. Îi zise acesteia: 

— Străduieşte-te să afli cine îl ajută pe ginerele padişahului şi am să te răsplătesc cu tot ceea ce 
vei dori. lar când feciorul meu va ajunge ginere de padişah, el te va face mai mare peste toți 
slujitorii de la palat. 

Şi bătrâna se strădui din toate puterile să o mulțumească pe prinţesă şi nu peste mult izbuti să-i 
câştige încrederea. 

Odată, ca din întâmplare, bătrâna aduse vorba de palatul cel minunat, de grădina splendidă cu 
copaci de aur si de bazinul de aur cu peştişori tot de aur. 

— Spune, de unde are bărbatul tău asemenea minuni? se interesă bătrâna. 

— Nici eu nu ştiu, răspunse prinţesa. 

— Dar ce fel de nevastă eşti dacă nu ştii nimic de treburile bărbatului! Sau el n-are încredere în 
tine? bombăni bătrâna. 

Şi vorbele viclenei bătrâne aprinseră curiozitatea prinţesei. 

Chiar în aceeaşi zi ea îl întrebă pe bărbat de unde are asemenea bogății. 

— De ce să ştii? Nu mă întreba niciodată despre ele, îi zise bărbatul. 

Prinţesa îşi încruntă sprâncenele. Când veni vremea prânzului ea puse pilaf din ceaun într-un 
blid, îl aşeză în faţa bărbatului si se duse şi se aşeză departe de el şi încetă să-i mai vorbească. 

Bărbatul se supără pe ea pentru încăpăţânarea de care dădea dovadă şi o certă. Atunci, ea izbucni 
în plâns şi zise: 


— Ce fel de bărbat e acela care are taine față de nevastă? 

Şi el gândi: „Desigur, bărbatul nu trebuie să aibă taine față de nevastă.” Aşa că se duse la 
aşternutul său, scoase pasărea de aur învelită în şapte straturi de vată. O desfăcu, o aşeză pe palmă şi 
grăi: 

— Dăruieşte-i nevestei mele o casetă cu mărgele, cu inele şi cu brățări. 

Nu izbuti prinţesa să-şi şteargă lacrimile, că în palma bărbatului pasărea bătu din aripi şi străluci 
orbitor. Iar într-o clipită se ivi în faţa lor caseta, iar în ea mărgele de mărgăritare şi coral, brățări de 
aur cu peruzele, inele cu pietre scumpe. 

— Acum eşti mulțumită? întrebă bărbatul. 

Şi cu multă băgare de seamă înveli pasărea în şapte straturi de vată şi o ascunse sub pernă. 

În ziua următoare, tânărul îşi chemă prietenii cei mai buni, pisica şi câinele, şi porniră împreună 
la vânătoare. lar prinţesa porunci să fie chemată bătrâna şi i se lăudă acesteia cu pasărea de aur. 

După ce ascultă spusele prinţesei, bătrâna zise: 

— Înseamnă că toată puterea lui e această pasăre. Iar el însuşi nu e decât un țăran oarecare şi nu 
merită dragostea unei fete de padişah. Ar fi mai bine să te măriți cu feciorul vizirului. Feciorul 
vizirului nici nu se poate compara cu țărănoiul tău, el e nobil şi frumos şi de multă vreme te iubeşte. 

Şi timp îndelungat îi tot vorbi bătrâna prinţesei despre feciorul vizirului şi, în sfârşit, îl aduse pe 
acesta la palatul de aur. 

Prințesei îi plăcu feciorul vizirului. Ea scoase de sub pernă pasărea de aur şi i-o dărui acestuia. El 
o aşeză pe palmă şi grăi: 

— Toată această insulă, cu cetate, cu grădină, cu palatul de aur şi cu tot ce se află în el du-le 
departe-departe pe alt râu, la trei ani de mers până acolo. 

Pasărea bătu din aripi şi străluci orbitor. 

Seara, ginerele padişahului se întoarse de la vânătoare. Când se uită — nici cetate, nici palat, nici 
măcar insula de pe râu nu mai era. Îşi aminti atunci că în ajun îi destăinuise secretul său nevestei şi 
înțelese că cineva a pus mâna pe pasărea cea fermecată. 

Atunci îşi vâri pisica în sân, se urcă pe câine şi zise: 

— Şi acum, hai, grăbeşte-te şi caută cetatea cu palatul de aur! 

Şi câinele alergă ca vântul. 

După câteva ceasuri de drum tânărul zări cupolele strălucitoare de aur, apoi începu să se vadă şi 
cetatea din mijlocul râului. 

Se opri la mal împreună cu viețuitoarele care îl întovărăşeau. Îi grăi pisicii: 

— lar acum, şireato treaba e a ta. Urcă-te pe câine şi înotaţi la cetate. Tu, pisico, intră in palat. 
Găseşte sub perna mea pasărea de aur care e învelită in vată, ia-o în dinţi, ascunde-te pe undeva şi 
aşteaptă până vine câinele să mă ia şi pe mine. 

După ce câinele îl trecu şi pe tânăr, acesta bătu în porți. Străjile deschiseră şi tânărul îl văzu în 
curte pe tatăl său. 

— În sfârșit, te-am tot aşteptat! se bucură tatăl. Acum a ajuns feciorul vizirului stăpân aici, iar 
prințesa ii e nevastă. Bătrâna cea rea, care e mai mare peste slujitori, m-a gonit din palat, s-a purtat 
rău cu mine şi m-a pus să îndeplinesc cele mai grele munci. 

Feciorul îşi îmbrățişă tatăl şi porni să-i istorisească ce i se întâmplase. 

Iar pisica, cu pasărea în dinți, deja se bucura la picioarele tânărului. 

— Prietenii mei credincioşi! le grăi tânărul, mângâind câinele şi pisica şi ascunzându-şi în sân 
pasărea. Vă mulțumesc, prieteni, că mi-aţi înapoiat fericirea! 

— Într-adevăr, fiule, bine ai făcut cerând păsării de aur însuşirile neobişnuite pentru câine şi 
pisică, că altfel nu ne-am mai fi revăzut niciodată, zise bătrânul tată. Eu doar ţi-am spus de mult să 
nu te însori cu prințesă! 

Şi tânărul intră în palat, strigă tare ca prinţesa să părăsească neîntârziat acele locuri. 

Pe dată ce fata padişahului şi feciorul vizirului împreună cu bătrâna cea vicleană ieşiră prin 
porțile cetăţii tânărul scoase din sân pasărea de aur, o aşeză pe palmă şi grăi: 


— Du-mi cetatea cu palatul şi cu grădina de pe această insulă în ținuturile mele. 

Pasărea bătu din aripi şi chiar în acea clipită întreaga cetate, cu palatul de aur şi cu grădina, fură 
mutate în satul îndepărtat, pe locul vechii case a săracului nostru. 

Iar fata padişahului cu feciorul vizirului şi cu baba cea rea rămaseră singuri pe insula pustie din 
mijlocul râului şi nimeni nu ştie ce s-a mai întâmplat cu ei. 

Padişahul a mânat călăreţi care s-o caute pe fată şi pe feciorul vizirului, dar călăreţi nu s-au 
întors nici până azi. 

Feciorul săracului, după sfatul tatălui, se însură în curând cu o fată sărmană din sat. Ea fu o 
nevastă bună si credincioasă şi amândoi păstrară cu grijă, sub pernă, pasărea de aur pe care o ţineau 
în şapte straturi de vată învelită. 


Prinţul şi pasărea simorgh 
poveste din Pamir 


A fost odată ca niciodată un şah şi acest şah avea un fecior. Crescu feciorul şi într-o zi șahul îi 
zise: 

— Am să te însor! 

— Singur am să-mi găsesc nevastă, răspunse feciorul. N-am nevoie de nevastă aleasă de 
altcineva. 

— Atunci du-te şi te însoară cu aceea care îţi va plăcea, îi zise şahul. Am avuţie destulă cu care 
să vă înzestrez. 

— Dar n-am nevoie de avuţie, îi zise feciorul. 

— Cum doreşti! 

— Binecuvântează-mă şi voi pleca! 

Şi şahul îi dădu binecuvântarea şi feciorul porni la drum. Merse ce merse, ajunse într-un oraş, se 
învârti încoace şi încolo, dar nu-şi găsi nicăieri un adăpost. 

Se opri într-un loc şi acolo văzu o bătrână. Tânărul îi zise: 

— Băbuţo, adăposteşte-mă şi pe mine! 

— N-am unde, îi răspunse bătrâna. 

— Atunci dă-mi ceva de mâncare, se rugă el. 

— N-am nici eu cu ce trăi. 

Şi prinţul îi dădu bani, bătrâna se duse.la bazar, cumpără un aşternut, un ceaun, o ceaşca, ceai, 
grăsime și le aduse acasă. Se înseră. Prinţul întrebă: 

— De ce în acest oraş jumătate din oameni plânge iar jumătate râde? 

— Hei, fiule! răspunse bătrâna. În acest oraş s-a ivit un balaur care a omorât aproape toţi tinerii. 

Şi prințul mai întrebă: 

— Dar unde se află acest balaur? 

— Dincolo de oraş e un lac, acolo își are culcuşul. Și mâncarea balaurului, pe zi, e o fată şi un 
băiat. Astă seară e rândul fetei şahului şi a feciorului vizirului. 

— Băbuţo, ii zise prinţul, mă duc să omor balaurul. 

— Nimeni nu-l poate omori. 

— Eu plec! 

— Cum crezi, ii zise bătrâna. 

Şi la mijlocul nopții se duse prinţul la lac şi ce văzu fiica şahului și feciorul vizirului erau legaţi 
şi aşteptau pe mal. 

Atunci printul zise: 

— Hei, prinţesă, nu-ţi fie teamă, cu ajutorul cerului am să omor balaurul. 

— Vezi-ţi de drum, printe, ii spuse fata, că poate să se ivească balaurul şi să te mănânce. 

Dar prințul mai zise: 


— Cit eşti de neîncrezătoare! Fie ca sufletul să ţi se liniştească, numai să ai grijă să reuşeşti! 

— Apoi noi stăm aici nu că am fi dorit, ne-au adus cu sila şi ne-au legat, îi spuse prinţesa. 

— Poate dă cerul să te scap! zise el. 

— Tu ştii cum e mai bine. 

Prinţul o dezlegă pe prinţesă şi apoi se aşezară unul lângă altul. 

— Prinde-te de mijlocul meu cât poţi mai strâns, zise prinţul, iar când vine balaurul, să nu te 
mişti. 

— Prea bine, răspunse ea. 

Trecu o vreme şi din apă se ivi balaurul. Prinţul apucă sabia şi o puse de-a lungul piciorului. 
Balaurul deschise larg gura şi li înghiți pe prinţ, pe prinţesă şi pe feciorul vizirului. Şi astfel ei 


ajunseră în burta balaurului, dar sabia deja îl tăiase în două. Jumătate de balaur căzu spre răsărit, iar 


cealaltă jumătate spre apus. 
Prinţul se ridică. 


Era tot numai sânge. Îşi aruncă veşmintele de pe el şi îmbrăcă altele. Apoi tăie capul balaurului, 


îl puse în vârful sabiei şi îl aruncă într-un dud. 


Din pielea balaurului tăie o bucată ca să-şi facă teacă pentru cuţit. După aceea o lăsă pe prinţesă 


să plece. 
Şi prinţesa ajunse la porțile palatului împărătesc şi începu să bată. Şahul îi zise: 
— Nemernico! De ce ai fugit? 
— N-am fugit, tată, răspunse prinţesa. Un om a omorât balaurul. 
— Nu minți îi strigă mâniat şahul. 
— E aşa cum îţi spun. Un om a omorât balaurul. 
— Tată, doar a omorât balaurul. 
Şi şahul luă armele şi se aşeză să pândească balaurul la uşă. 
Se lumină de ziuă şi tot nu veni. Atunci trimise oameni, poruncindu-le: 
— Duceţi-vă, uitaţi-vă, ce s-a făcut cu balaurul. Azi-noapte a venit prințesa şi mi-a spus că 


cineva l-a omorât. Oamenii se duseră şi ce văzură — balaurul era întins la pământ, iar capul, tăiat, 


atârna într-un copac. 
Şi îi aduseră şahului vestea: 
— Slăvite şah! Răsplăteşte-ne pentru vestea bună — cineva a omorât balaurul! 
Aşa că şahul trimise după crainici şi le porunci: 
— Vestiţi să se adune toată suflarea — de la şapte la șaptezeci de ani! E sărbătoare! 
Şi crainici strigară: 
— Adunaţi-vă cu toții, de la şapte la şaptezeci de ani! 
Şahul face sărbătoare! 
Oamenii se adunară. În piaţa mare începu veselia şi întrecerile. Atunci şahul grăi: 
— Mă bucur pentru voi! Cineva a omorât balaurul. 
lar oamenii se bucurară nespus. 
— Mulţumim cerului că am scăpat de această năpastă! Dar şahul îi mai vesti pe supușii săi: 
— Fie ca acela care a omorât balaurul, să iasă în mijloc ca să i-o dau de nevastă pe prinţesă. 
Şi din mulțime păşi un om. 
— Eu l-am omorât! zise el. 
Dar mai zise şi un altul: 
— Ba eu l-am omorât! Atunci şahul se mânie: 
— Nu, nu pot îngădui așa ceva. Fie ca cel care, cu adevărat l-a răpus, să-mi dovedească! 
Şi acei bărbaţi se duseră, îşi mânjiră săbiile în sângele balaurului şi se întoarseră. 
— Doară noi l-am omorât. 
însă şahul, neîncrezător, mai grăi: 


— Nu e cu putință. Cel care va izbuti să ridice capul balaurului cu o mână şi să-l azvârle în dud, 


acela o va lua de nevastă pe prinţesă. 


Şi nimeni n-avu puterea nici măcar să urnească capul balaurului. Dar atunci prinţesa zise: 

Tată, omul care a omorât balaurul are o dovadă. 

— Ce fel de dovadă? întrebă şahul. 

— Omul acela, răspunse prinţesa, a tăiat din pielea balaurului o bucată ca să-şi coasă teacă 
pentru cuţit. 

— Dar unde a plecat el? 

— S-a dus acasă la bătrână, răspunse prinţesa. 

Iar şahul trimise oameni. 

— Plecaţi şi vedeţi este cineva acasă la bătrână, sau nu? 

Oamenii se duseră şi îl găsiră acolo pe print. Ei îi ziseră: 

— Prinţe! Şahul ne-a trimis după tine. 

El se ridică şi plecă la şah. Când ajunse, dădu bineţe. 

ÎI întrebă şahul: 

— Omule, de unde ai venit prin aceste locuri? încotro ţi-e drumul? 

— Colind lumea, răspunse prințul. 

— Printe, îl întrebă şahul, tu ai omorât balaurul? 

— Da, Măria Ta! 

— De l-ai omorât tu, dovedeşte! 

Şi prinţul scoase la lumină acea bucată de piele pe care o tăiase de la balaur. 

— lată dovada! grăi el. 

Atunci şahul spuse în faţa tuturor: 

— Printe! Primeşte-o pe fiica mea drept nevastă 

Dar în acest oraş prinţul avea un frate de cruce. 

Aşa că se duse la acesta şi îi zise: 

— Fratele meu, am să sădesc aici o salcie plângătoare şi am să plec. Numai ce frunzele se vor 
îngălbeni şi vor începe să cadă, porneşte în căutarea mea, să afli ce mi s-a întâmplat. 

Sădi prinţul salcia plângătoare şi se pregăti de drum. 

Şi mai zise fratelui de cruce: 

— Rămas bun! Eu plec şi nu cumva să uiţi! 

Şi plecă. 

Undeva, într-o câmpie, 1 se făcu foame. lar acolo era un platan, iar sub platan, un izvor. Se 
apropie, se aşeză lângă izvor, bău apă. Apoi se culcă la umbră şi adormi. Când se trezi, ce auzi — 
dintre frunzele platanului răzbăteau glasuri. Când se uită, văzu puii păsării Simorgh. Se miră prințul 
— de ce plângeau ei? Căzu pe gânduri ce teamă ar putea avea ei? Când se uită pe pământ, dădu cu 
ochii de un şarpe pe care îl omori cu o lovitură de sabie. Iar în acel timp pasărea Simorgh era tocmai 
pe muntele Kaf. Dar pasărea deja auzise plânsetele puilor, luă de acolo o piatră de moară şi se 
întoarse. Când îşi aţinti privirile în jos, văzu că sub platan se află un om. Se gândi pasărea — “Uite 
că mi-am găsit duşmanul căutat! În fiecare an mi-a omorât puii. Arunc piatra de moară şi-l omor, 
însă puii strigară: 

— Mamă! Omul acesta ne-a salvat de la moarte, altfel ne-ar fi omorât şarpele. 

Simorgh duse piatra şi o aruncă mai departe, se întoarse şi văzu șarpele mort. ÎL întrebă pe prinţ: 

— Omule, tu ai omorât şarpele? 

— Da, Simorgh! 

— ŞI ce ţi-ai dori? 

— Îmi caut nevastă, răspunse prinţul, arată-mi unde este ea. Alte dorințe nu mai am. 

— Nevasta ta se află într-o grădină. 

— Dar unde este această grădină? 

— Am să-ți arăt, îi zise Simorgh. 

Şi îi mai zise: 

— [a unul din puii mei şi porniţi, el îți va da ajutor. 


— N-am nevoie de ajutorul lui, se împotrivi prinţul. 

Dar Simorgh îl chemă: 

— Vino şi urcă-te pe aripile mele. 

Printul se urcă pe aripile păsării Simorgh, pasărea se înălță şi zbură până ajunse în grădina lui 
peri. Atunci pasărea îi zise prințului: 

— Aşează-te aici. Peri va ieşi să se plimbe în grădină. 

Prinţul se aşeză pe marginea unui pârâiaș. 

Într-adevăr peri ieși din casă și ce văzu — un tânăr era aşezat pe marginea pârâiașului. Ea se 
apropie şi întreabă: 

— Omule, cum de te-ai ivit aici? Pleacă, că va veni divul şi te va mânca. 

— Dar eu n-am treabă cu divul, răspunse prințul. Am venit să te văd pe tine. Acum, că te-am 
văzut, divul mă poate şi mânca. Nicio nenorocire nu va fi. 

Iar peri îi mai zise: 

— Diwvul e foarte puternic, n-ai cum să-l birui. 

— Dar unde a plecat? 

— S-a dus la vânătoare, se întoarce pe dată, răspunse peri. 

— Pe ce drum se întoarce? întrebă prințul. 

— Pe acesta. 

Şi prinţul plecă, apoi se aşeză în calea divului. 

lată că divul sosi, simţi miros de om şi urlă: 

— Slavă cerului, şi-aşa am ajuns un slăbănog. Mănânc acum omul şi mai capăt puteri. 

Prinţul îl auzi de aceea îi strigă: 

— Hei, div hain! Oricât ai fi de puternic eu tot mă lupt cu tine! 

— Îndrăzneşte! Urlă iarăşi divul. 

— Tu eşti div, iar eu om, aşa că începe tu, loveşte! 

După aceea va fi rândul meu şi voi lovi şi eu. 

— Dacă voi lovi eu, se lăudă divul, ai să te prefaci în pulbere. 

— Rămâne de văzut, răspunse prinţul plin de mândrie. 

Aşa se făcu că divul atacă primul, se aruncă asupra prințului, iar acesta îl apucă de încheietura 
mâinii şi îi luă ghioaga. Veni rândul prinţului. lar acesta îi strigă: 

— Div blestemat! Ţi-a trecut rândul, aşa că fii gata. 

— Omule, dacă tu mi-ai putut ține piept, cum n-aş putea face şi eu acelaşi lucru? 

Iar prinţul trase sabia din teacă; se aruncă înainte, îl lovi pe div şi îi reteză capul. Apoi apucă 
leşul de un picior. 

ÎI târî şi îl azvârli hăt departe. Se întoarse mai târziu la peri. 

— Bravo, printe! îi zise peri. 

Şi ea luă o basma, şterse cu ea faţa prinţului şi grăi: 

— Vino, prinţe, şi aşează-te aici. După ce se aşeză, prinţul o rugă: 

— Fierbe-mi un ceai. 

— Ceaiul e gata, răspunse peri. 

Şi după ce mai tăifăsuiră bând ceaşca cu ceai, printul se gândi: „Slavă cerului că mi-am găsit 
aleasa”. De aceea zise: 

— Peri, hai să mergem în țara tatălui meu. 

— Cum crezi de cuviință, răspunse peri. Eu am să te însoțesc oriunde te vei îndrepta. 

Şi prinţul aruncă şaua pe cal. 

— Încalecă şi vom porni, zise el. 

Şi plecară spre ţara tatălui. Ajunseră, se opriră sub platan, acolo ridicară cortul şi înnoptară. 

Dimineaţa luară un pui de la Simorgh, se aşezară pe aripile lui şi porniră mai departe. Ajunseră 
în cetatea şahului acelei țări, unde prinţul omorâse balaurul. 

Şahul porunci: 


— S-a întors prințul. Aflaţi dacă doreşte să rămână la noi sau dacă se duce în țara tatălui său. 

Dar veni şi prinţesa şi îl întrebă: 

— Printe, rămâi aici sau te duci în țara tatălui tău? Pe mine mă iei de nevastă? 

— Mă duc în ţara mea, răspuns prinţul. lar de nevastă o voi lua pe peri. 

— Ne-ai făcut mult bine, mai zise fata șahului. Spune acum, care îţi este dorința? 

— N-am nicio dorință, răspunse prinţul. 

Auzind, prinţesa se duse la şah şi-i dădu acest răspuns: 

— Tată, iată ce-a zis prinţul: „Eu mă duc în ţara mea, ce să fac aici?” 

Iar şahul îi făcu daruri bogate şi grăi: 

— Printe, bucură-te sănătos de darurile ce ţi le-am făcut! 

— Slăvite şah! Răspunse prințul. Eu n-am nevoie de aceste bogății, eu am făcut doar o faptă 
bună. 

— Atunci aceste bogății sunt doar un mic dar. 

— Prea bine, Slăvite, încuviinţă prințul. 

Astfel prinţul şi peri se urcară pe cai, luară cu ei darurile și împreună porniră spre casă. Aşa 
ajunseră si în ţara lui. Dar înainte de a-i atinge fruntariile îl vestiră pe şah: 

— Mărite şah! S-a întors prinţul! 

— Unde e feciorul meu? întrebă acesta. Aşteaptă la porţi, răspunseră cei întrebaţi. 

Iar şahul se ridică, ieşi la porți, îl conduse în palat şi grăi: 

— Slavă cerului că am un fecior destoinic şi care şi-a luat de nevastă o peri vrednică de el. 

Şi şahul îi făcu feciorului o nuntă atât de bogată, încât nimeni nu-şi aduce aminte să mai fi fost 
alta la fel. 


Inelul fermecat 
poveste din Pamir 


Odată, demult, trăia o bătrână împreună cu nepotul ei. Şi iată că veni o vreme când ei nu mai 
avură nimic ce să mănânce. Trecură câteva zile şi nepotul zise: 

— Cât suntem de nefericiţi, bunico! 

Şi atunci bunica îi dădu zece tangi. 

— Du-te la bazar şi cumpără câte ceva de mâncare, zise ea. 

Plecă nepotul la bazar şi ce văzu, pe drum, copiii târau după ei un câine, cu gândul de a-l omori. 
Atunci nepotul se rugă: 

— Nu-l omorâţi, dați-mi-l mie, am să vă plătesc bani pentru el! 

Aşa că luă câinele şi îl duse acasă. Când se întoarse, bătrâna întrebă: 

— Fi, ce-ai cumpărat? 

— Am cumpărat un câine, îi răspunse tânărul. 

— La ce bun un câine? se interesă bătrâna. 

— Bunico, noi eram doi, acum vom fi trei. 

Şi iarăşi rămaseră încă o noapte flămânzi. 

Când se lumină de ziuă, bătrâna îi dădu nepotului cincisprezece tangi, zicându-i: 

— Du-te la bazar şi cumpără ceva de mâncare. Nu putem rămâne flămânzi. 

Nepotul plecă şi hoinări până seara. lar seara văzu cum nişte copii băgaseră o pisică într-un coş 
şi o duceau s-o omoare. Atunci, la fel ca în ajun, băiatul începu să se roage: 

— N-o omorâţi, dați-mi-o mie, am să vă plătesc pentru ea! 

Şi copiii îi dădură bucuroşi pisica. Iar bunica îl aştepta gândindu-se: „O să aducă nepotul meu 
câte ceva, am să pun la fiert şi o să mâncăm. Şi aşa ne-am înfometat”. Nepotul veni, dar în coş avea 
o pisică. ÎI întrebă bătrâna: 

— Dar ce nevoie avem noi de pisică? 


— Noi eram trei, cu ea vom fi patru şi pe deasupra ne va fi de folos. 

Bătrâna nu mai zise nimic. 

A doua zi, dădu nepotului douăzeci de tangi. 

— Du-te la bazar, cumpără ceva, altfel nu e bine! 

Nepotul plecă la bazar şi rămase acolo până târziu. lar când se înseră, băgă de seamă că nişte 
copii închiseseră într-un coş un şarpe pe care îl duceau să-l omoare. Băiatul îi rugă: 

— Nu-l omorâţi! Mai bine dați-mi-l mie! Am să vă dau bani în schimb! 

— Fie, ia-l! răspunseră ei. 

Nepotul le dădu banii şi luă şarpele. El îl duse acasă, iar bunica întrebă: 

— Ce-ai cumpărat? 

— Am cumpărat un şarpe! răspunse el. 

Şi bunica începu să-l certe: 

— Secătură ce eşti, ce ne trebuia nouă şarpele? Mă va muşca noaptea. Noi n-avem nevoie de el! 

— Bunico, şi el ne va prinde bine. Eram patru, cu el vom fi cinci, răspunse nepotul. 

Dar veni ziua următoare şi, dintr-o dată, şarpele zise cu grai omenesc: — Au trecut deja trei ani 
de când m-am pierdut de părinți. Poate că, odată, ai să mă duci la ei şi atunci eu am să le povestesc 
cum m-ai salvat de la moarte şi drept răsplată ei îţi vor dărui tot ce-ţi va pofti inima! 

Aflând dorința şarpelui, nepotul se duse la bunică-sa. 

— Bunico, vreau să duc şarpele la părinții lui! 

— Secătură, îi zise bătrâna, niciodată nu mă asculţi şi uite acum ce mă întrebi! Dar ai să te mai 
întorci de acolo? Faci numai ce te taie capul! 

Şi nepotul înţelese că bunica era tare nemulțumită, aşa că, în acea zi, el nu se duse nicăieri. 

Veni o nouă zi şi şarpele iarăşi grăi: 

— Hai să mergem la părinţii mei! 

— Aşa să fie, hotărî nepotul, deşi bunica e nemulțumită. 

Şi ei porniră spre părinţii şarpelui. Merseră ce merseră, până când ajunseră la o vale. Şarpele era 
în faţă, băiatul îl urma. Intrară apoi şi într-o peşteră. Iar acolo şarpele îl povăţui: 

— Orice ți s-ar da, să nu primeşti! Chipurile, spune: „Mie nu-mi trebuie nimic”. 

— Prea bine, şarpe, se învoi băiatul. 

Mult merseră ei pe sub pământ şi, în sfârşit, ajunseră. Şarpele îl lăsă pe băiat la intrare, apoi 
dispăru după o uşă. 

Din pricina bucuriei, văzându-l, părinții îşi pierdură simţirile. După un timp îşi veniră în fire şi 
întrebară: 

— Cum de-ai venit? Cine te-a adus? 

— Viaţa mi-a răscumpărat-o un băiat, răspunse şarpele, căci se hotărâse să fiu omorât! Şi iată că 
acest băiat a dat douăzeci de tangi în schimbul vieţii mele! Am stat la el două zile, apoi el însuşi m-a 
adus aici. 

— Dar unde e acum acest băiat, unde s-a dus? se interesară părinții. 

— El aşteaptă la uşă, răspunse şarpele. 

— Du-te şi adu-l! porunciră ei. 

Aşa că şarpele plecă şi îl conduse înăuntru pe băiat. Dar pe drum îi zise: 

— Tatăl meu are inelul lui Solomon. Numai acest inel să-l iei, cât despre restul, ce are el să-ţi 
mai dea, să nu primeşti. De fapt eu am să zic: „Tată, iată pe acest tânăr care m-a salvat, altfel aş fi 
fost mort, iar tu ai fi rămas fără copil”. 

Intrară băiatul şi şarpele la părinți; şase zile aceştia îi purtară de grijă şi în cea de a şaptea îl 
lăsară să plece. Ce nu-i dăruiră, dar el nu primea nimic, zicând: „Nu-mi trebuie, dă-mi numai inelul, 
doar atât!” Aşa că tatăl şarpelui trebui să scoată inelul din cufăr şi să i-l dăruiască, după care porunci 
ca tânărul să fie cât se poate de repede scos din peşteră. 

Pe drumul de întoarcere, puiul de şarpe îi destăinui salvatorului său: „Inelul proorocului, pe care 
l-ai primit, e fermecat. Opreşte-te la izvor, cere tot ce pofteşti şi pleacă acasă. Când va veni ziua de 


mâine, totul se va îndeplini”. 

Şi se întoarse băiatul acasă. Trecuseră deja şapte zile de când nu-l mai văzuse bunica. lar acasă, 
numai ce intră, că ea îl îmbrățişă, îl sărută şi căzu lipsită de simţiri. După o vreme îşi veni în fire şi 
zise: 

— Eram deja încredințată că n-ai să mai vii şi că mi-e sortit ca trupul meu să fie mâncat de câini 
şi de corbi. 

Dar nepotul îi răspunse: 

— Eu, bunico, n-am să te las, ne vom sprijini unul pe altul, până la mormânt am să am grijă de 
tine. 

Se înseră, el îşi luă inelul şi se duse la izvor să ceară împlinirea dorințelor. Şi acolo grăi: 

— O, stăpân al lumii, porunceşte să se ivească aici un sac cu făină şi două străchini pline cu 
grăsime! 

Aşteptă puţin şi iată şi sacul, iată şi străchinile. Îşi aruncă sacul pe umeri şi se întoarse acasă. 

Câteva zile trăiri în îndestulare, după care tânărul zise: 

— Bunico, peţeşte-o pentru mine pe fata şahului, fiindcă este greu să trăieşti fără nevastă. 

Dar bătrâna se sperie. 

— Scoate-ţi gărgăunii din cap, nepoate, o să mă omoare. Din acest pețit n-o să iasă nimic bun. 
Mă vor aduce moartă de acolo. 

Dar nepotul nu se putea împăca cu acest gând. 

— Bunico, măcar o dată să te duci. O vor da, bine, n-o vor da, nu-i nimic. 

Veni seara, ea coapse lipii în cuptor, le vâri într-o traistă. A doua zi dimineaţa aruncă traista la 
spinare şi porni spre şah. 

Ajunse la porţi, iar străjile o opriră — cică tu n-ai voie la şah. Atunci bătrâna le grăi: 

— Nu se întâmplă nimic, doar o vorbă să-i zic! 

De-abia la amiază, cum-necum, o lăsară. Ea intră, dădu bineţe şi se aşeză. Şahul le porunci 
vizirilor săi: 

— Întrebaţi-o ce vrea să spună! 

Şi unul din viziri o întrebă: 

— Ce vrei să spui? 

— Eu am un nepot, începu ea, şi am venit s-o peţesc pe fiica şahului. Oare n-o dă el pe fată 
nepotului meu? 

Dar şahul strigă: 

— Loveşte-o şi alung-o! Cum să-i dau fata nepotului ei? 

Atunci mai zise şi unul din viziri: 

— Înălţimea ta, nu trebuie s-o loveşti, porunceşte-i să îndeplinească ceva de neîndeplinit. 

Iar şahul încuviinţă: 

— Prea bine. Eu am trei condiţii. Una este — eu mă culc seara, dimineața mă scol — în curte să 
fie un castel mai frumos decât al meu. A doua — seara mă culc, dimineaţa mă scol — iar în acest 
castel să susure un pârâiaş cu lapte, şi în grădină, printre copaci, să cânte privighetorile. Şi încă una: 
seara mă culc, dimineața mă scol — iar înaintea porților mele să mă aştepte patruzeci de catâri 
încărcaţi. 

Şi bătrâna plecă. Când veni la nepot, zise: 

— Aşa sunt ei, nepoate, au poruncit să facem ceea ce toată viața n-o să reuşim amândoi să 
îndeplinim. 

— Dar ce anume, o iscodi tânărul. 

Şi bătrâna începu să povestească; 

— Primul lucru uite care e — șahul se culcă seara, se scoală dimineața — să se ivească un 
asemenea castel, mai frumos decât al lui. Al doilea, iată: în curtea castelului să curgă un pârâiaş cu 
lapte, iar în copaci să cânte privighetori. Al treilea e: seara şahul se culcă, iar când se scoală 
dimineaţa, la porți să fie pregătiți patruzeci de catâri încărcați. 


Aflând condițiile puse de şah, nepotul strigă. 

— Dar nu-i greu, bunico! 

Veni seara. Nepotul îşi luă inelul, plecă la izvor şi începu să se roage: 

— O, stăpân al lumii, când va sosi dimineaţa, fie ca alături de palatul şahului să se ivească un 
asemenea castel, care să fie şi mai frumos decât al lui! 

Apoi nepotul porni spre casă şi îşi ascunse inelul în cufăr. 

Când se făcu dimineaţă, el îi zise bunicii: 

— Du-te şi te uită ce e pe acolo. 

Bunica se duse şi şahul tocmai ieşea din castel şi privea: acolo era un asemenea castel mai 
frumos decât al lui! Dar el uitase de condiţie şi cu toate acestea 1 se făcu teamă şi se gândi: „Se pare 
că s-a ivit un duşman al meu”. Şi pe dată se grăbi spre vizirii săi. 

— Priviţi, ce înseamnă asta? îi iscodi şahul. 

Vizirii ziseră: 

— Apoi, preamărite şah, i-ai poruncit ieri bătrânii să facă acest lucru! 

Şi mult se minună şahul: 

— Deci, castelul este ridicat! 

Tot atunci veni şi bătrâna, care zise: 

— Preamărite şah, o poruncă a ta a fost îndeplinită, au mai rămas două. 

Iar şahul îi grăi: 

— Îndeplineşte-le acum şi pe celelalte două! 

Bătrâna se întoarse acasă şi-i spuse nepotului: 

— Acum, nepoate dragă, au mai rămas două porunci. 

Iarăşi se înseră, iarăşi scoase nepotul inelul din cufăr şi iarăşi porni spre izvor, unde se rugă: 

— O, stăpân al lumii, fie ca în castelul şahului să se ivească un pârâiaş cu lapte şi copaci în care 
să cânte privighetori! 

Apoi el tăie trei crenguţe, le înfipse în pământ şi se întoarse acasă. Şi din nou îl vestiră pe şah că 
privighetorile cântau în grădină. El ieşi din castel şi se bucură: pârâiaşul de lapte susura, 
privighetorile revărsau triluri. Dar şahului i se făcu rău, leşină, căzu. Peste vreo două ceasuri 1 se 
înfățişară vizirii şi întrebară: 

— Ce s-a întâmplat, atotputernice? 

Iar el răspunse: 

— M-au părăsit puterile. 

Şi peste încă un alt ceas se ivi bătrâna, zicând: 

— Atotputernice, am îndeplinit şi cea de a doua poruncă, a mai rămas una. 

— Îndeplineşte-o şi pe asta, răspunse șahul, apoi vino şi îmi voi îndeplini şi eu făgăduinţa. 

Bătrâna se bucură, plecă acasă şi zise nepotului: 

— Încă un lucru mai ai de făcut, dragul meu nepot. 

Şi nepotul răspunse: 

— Acest lucru nu e greu, la noapte va fi gata, iar după aceea să te duci repede să-mi orânduieşti 
nunta! 

— Întocmai voi face! se învoi bătrâna. 

Se înseră, tânărul scoase inelul din cufăr, se duse la acelaşi izvor şi începu să se roage: 

— O, stăpân al lumii, fie ca la porțile şahului să apară patruzeci de catâri cu poveri! 

Zise aceste vorbe, se întoarse acasă şi se culcă. Când se lumină de ziuă o îndemnă pe bunică: 

— Acum du-te la şah! 

Iar şahul se sculase şi el de dimineaţă — patruzeci de catâri împovăraţi stăteau unul după altul la 
porţile palatului. Tot atunci veni şi bătrâna. Văzând-o, şahul îi zise: 

— Bătrâno, ai îndeplinit condiţiile mele, dar nu pot pricepe cum va putea un şah să-şi dea fata 
unui nepot al unei bătrâne oarecare. Apoi şi oamenii vor râde de mine, îmi vor scorni cine ştie ce 
poreclă! 


Apoi şahul li se adresă vizirilor: 

— Acum, lăsaţi-o pe bătrână să plece şi fie ca ea să se întoarcă peste patru zile, până atunci am 
să găsesc eu vreo scăpare! 

Iar bătrâna se întoarse acasă amărâtă, unde nepotul o întrebă: 

— Cum e, bunico? 

Şi bătrâna răspunse cu tristeţe: 

— Şahul, dragul meu, a zis, cică, dacă eu am să-mi dau fata nepotului tău am să ajung bătaie de 
Joc, aşa că, acum du-te şi vino peste patru zile, iar până atunci am să găsesc eu vreo scăpare. 

— Nu-i nimic, zise nepotul. 

Veni seara şi el scoase inelul din cufăr, se duse la acel izvor şi începu să se roage: 

— O, stăpân al lumii, fie-ţi milă şi trimite-mi cinci oi, trei saci cu făină şi trei ulcioare cu ulei! 

Numai ce zise, că toate se şi iviră. Şi el mână oile acasă, apoi se întoarse să ia făina. Cără făina şi 
iarăşi veni, după ulei. Duse uleiul şi se întoarse să ia inelul. Ajungând acasă începu să o roage pe 
bătrână: 

— Hai, bunico, peţeşte-o pe fata şahului! 

Iar bătrâna încuviință: 

— Prea bine, dragul bunicii. 

Şi se duse ea la şah, iar acesta o întrebă: 

— Şi acum ce mai vrei? 

La care bătrâna răspunse: 

— Am venit în pețit. 

— Pleacă de aici, strigă şahul, nu mă bate la cap! Ce, eu sunt un prost? Am să-mi dau fata 
vreunui prinţ şi nu nepotului tău! 

Dar bătrâna rămase pe loc. Nu voia să plece. Văzând stăruința ei, şahul porunci vizirilor: 

— [a goniţi-o! 

Şi bătrâna plecă amărâtă. Veni acasă şi-l zise nepotului: 

— Pe mine, nepoate, numai că nu m-au lovit cu pumnii, de s-ar prăpădi această fată de şah! 

— Nu-i nimic, nu te amărî, căută s-o îmbuneze nepotul. 

Şi, când sosi noaptea, el scoase inelul şi începu să se roage la izvorul împlinirii dorințelor. Şi pe 
dată se 1vi prințesa pe care o luă acasă la ei. 

Şahul se trezi dimineaţa şi văzu că fata nu e nicăieri. Se mânie, chemă toţi oamenii din oraş şi 
grăi: 

— Cine îmi va găsi fata, aceluia am să-i dau totul, mie doar numele țării să-mi mai rămână! 

Iar o bătrână, care ascultase vorbele şahului, zise: 

— Eu am s-o găsesc, prealuminate! 

Şi bătrâna îşi găti maşina ei de zburat şi porni. Zbură la castelul acelui tânăr, cobori, iar maşina o 
ascunse pe acoperiş. Apoi, dându-se jos de acolo, începu să facă curăţenie prin curte. Iar în curte era 
foarte frig. În acel timp tânărul era plecat la vânătoare şi când se întoarse văzu o bătrână stând în 
curte şi tremurând de frig. El se grăbi înăuntru şi zise nevestei: 

— Nevastă, acolo, în curte, o bătrână tremură de frig. Poate că ne va fi de folos! 

Iar nevasta, parcă presimţind ceva, răspunse: 

— De la această bătrână nu vom avea nimic în afară de necazuri. 

— Nu, nevastă, ce necazuri din partea ei? Noi suntem trei, iar cu ea vom fi patru! 

— Atunci, fie precum zici! se învoi nevasta. 

Şi el o aduse pe bătrână în casă, îi dădu o lipie să mănânce pe săturate, apoi o întrebă: 

— Încotro ţi-e drumul, mătuşică? 

Şi ea începu să plângă: 

— N-am pe nimeni pe această lume, te rog, am să mor, îngroapă-mă! 

Peste alte patru zile tânărul iarăşi plecă la vânătoare. 

Atunci bătrâna o înşelă pe nevastă, luă cheia de la cufăr, găsi inelul fermecat, apoi o urcă pe fată 


pe acoperiş şi o aşeză în maşina de zburat. Aşa o duse pe fată la tatăl ei, la şah. 

Când tânărul se întoarse de la vânătoare, nevasta nicăieri! Şi se întristă. lar când intră şi se uită în 
cufăr, nici inelul nu mai era. Se urcă pe laviţă, se lungi şi părăsi această lume. Atunci, câinele şi 
pisica lui se gândiră: „EI doar ne-a făcut un bine, hai să pornim pe urmele bătrânii, îl vom ajuta!” 

Şi uite cum, câinele şi pisica porniri la drum şi ajunseră la palatul şahului. Acolo, pisica zise: 

— Când am să intru, am să fug drept la comoară, am să iau de acolo inelul şi am să ies tot în 
fugă. Iar tu grăbeşte-te după mine! 

Pisica se furişă la comoară, ridică capacul de la un cufăr, cu dinţii luă inelul, ieşi în goană prin 
porți, iar câinele după ea. 

Aduseră inelul şi îl aşezară tânărului pe piept. Iar acesta scoase un țipăt şi învie. Pe dată luă 
inelul, se duse la izvor şi începu să se roage spre a i se îndeplini dorințele. Iarăşi i se înfățişă 
prinţesa, o luă şi o aduse acasă. Şi astfel îşi găsiră ei fericirea. 


Cămila şi măgarul 
poveste din Pamir 


Odată, o cămilă şi un măgar au rămas în urma unei caravane. Şi găsiră necuvântătoarele noastre 
o poiană înflorită pe care începură să pască. 

— Hai, cămilă, să ne împrietenim, zise măgarul. Vom putea astfel să ne scăpăm unul pe celălalt 
de greutatea încărcăturilor şi vom paşte în libertate, atâta cât vom pofti. 

Şi cămila încuviință. 

Zi şi noapte, păscură împreună în poiană. Nu peste multă vreme, însă, măgarul ajunse gras şi 
rotund. Şi cu câtă plăcere se rostogolea acum pe pământ! Tot răsturnându-se, sărind şi alergând, 
străbătu întreaga poiană. 

— Vai, prietenă cămilă, grăi odată măgarul, mă simt aşa, de parcă aş fi beat. Aşa poftă am să rag! 

— Dar cum aşa ceva, prietene măgar?! se sperie cămila. N-ai voie să răgi acum! Lasă gândurile 
astea! Ştii că nu suntem departe de drum! Să nu ne audă cei ce mână caravanele, că vor veni iute 
aici, ne vor prinde şi din nou ne vor obliga să cărăm poveri. 

— Inima mi se rupe de dorinţa de a rage! mai zise măgarul. Nu pot răbda şi pace! Indiferent ce s- 
ar întâmpla, eu trebuie să rag! 

Şi, ridicându-şi capul, măgarul scoase un răget asurzitor. O mai făcu încă de câteva ori. 

Răgetul măgarului răsună până departe şi ajunse numaidecât la urechile celor ce mânau o 
caravană. 

— Dar ce caută un măgar pe-aici? se întrebară oamenii. Se pare că prin apropiere nu e nicio casă. 

Şi ei îl trimiseră pe un om să caute. 

Acesta găsi repede şi măgarul, şi cămila. Aşa că omul încalecă măgarul, îl îndreptă spre 
caravană, iar pe cămilă o trăgea după el, ţinând-o de căpăstru. 

Cei cu caravana descărcară poverile din spatele cămilelor obosite de drum lung şi le puseră pe 
spinarea celor doi prieteni odihniti. 

— Nu ţi-am spus, oare, că din cauza răgetului tău vom ajunge la nenorocire? Aşa s-a şi 
întâmplat! se înfurie cămila pe măgar, de-abia mişcându-şi picioarele de greutăţile din spate. 

Dar măgarul tăcea. Nici el nu se mişca mai repede. Dintr-o dată se prăbuşi în colbul drumului, 
începu să se tăvălească şi îşi aruncă încărcătura din spate. 

Şi oamenii începură să-l lovească, dar el se prefăcu a fi foarte bolnav şi nu vru să se ridice cu 
niciun chip. 

— Se pare că s-a îmbolnăvit, sărmanul măgar! ziseră oamenii, cu milă. Nu trebuie să întârziem 
cu caravana din pricina lui. 

Şi îl urcară pe măgar pe cocoaşa cămilei, deasupra încărcăturii. 

lar măgarul era foarte mulțumit acum. 


Tocmai atunci caravana trecea pe o potecă îngustă de munte, pe marginea unei prăpăstii adânci. 
Ridicând capul, cămila zise: 

— Hei, prietene măgar! Acum sunt şi eu ca beată. Am o poftă nebună să joc şi să nu mă mai 
opresc! Ce-ai de zis? 

— Oare e timpul să joci? se sperie măgarul. Lasă gândurile astea acum! 

— Mi-am adus aminte de răgetul tău şi sufletul mi se topeşte de pofta de a juca, zise cămila şi, 
pornind să joace, se schimbă de pe un picior pe altul, înfocat. 

Măgarul se prăbuşi de pe cămilă, se izbi de marginea prăpastiei şi zbură în gol. 


Mârza-Mamud 
poveste din Pamir 


În vremuri tare îndepărtate trăia un tânăr pe nume Mârza-Mamud. Şi pornind el să rătăcească 
prin lume ajunse într-o pădure unde îşi făcu o colibă şi rămase să stea în ea. În fiecare zi el se ducea 
la vânătoare, prindea animale sălbatice şi cu ele îşi potolea foamea. 

Şi iată că, într-o bună zi, întâlni o vulpe. „S-o ochesc, se gândi Mârza-Mamud, îi jupoi blana, 
căci îmi va fi de folos — am să-mi şterg picioarele pe ea!” 

— Nu mă omorî, Mârza-Mamud, se rugă vulpea, cândva poate am să-ți fiu de folos. la-mă cu 
tine şi-ţi voi păzi coliba. 

Şi Mârza-Mamud n-o omori — o luă cu el acasă. Iar în acea zi vână două sălbăticiuni. Una o 
dădu vulpii, pe cea de a doua o mancă el. În ziua ce urmă, vulpea porni şi ea prin pădure şi acolo 
întâlni un lup. 

— Vulpe, hai să te mănânc, îi zise lupul. 

— Acum ai să mă înghiţi, dar mai târziu ce-ai să faci? îi vorbi vulpea. Că doar ai să flămânzeşti 
iarăşi. Hai mai bine să mergem la coliba lui Mârza-Mamud. El îţi va aduce în fiecare zi o 
sălbăticiune vânată. 

Şi lupul se învoi şi ajunseră la Mârza-Mamud care în acea zi vânase trei cerbi. Când sosi şi el 
acasă văzu că lupul se aciuase pe lângă colibă, îi hrăni pe toți şi se culcară. Dimineaţa, Mârza- 
Mamud porni după obicei la vânătoare, pe când vulpea din nou rătăci prin pădure. Dar cine îi ieşi în 
întâmpinare — un urs. O prinse ursul în labă şi îi zise: 

— Am să te mănânc! 

— Fi şi, n-ai decât! Tot n-ai să te saturi cu mine! Mai bine hai să mergem la Mârza-Mamud şi îţi 
va da el de mâncare destul. 

— Bine, să mergem, şi dacă ai să mă păcăleşti, tot am să te mănânc, mai zise ursul. 

Iar în acea zi Mârza-Mamud izbuti să vâneze patru cerbi. „Dar ce e asta, se gândi el, s-au 
înmulțit cei de-acasă?” Când sosi la colibă văzu că mai era şi un urs. Şi le dădu la toţi de mâncare. 
Dimineaţa, Mârza-Mamud iarăşi porni să vâneze, iar vulpea să rătăcească prin pădure. Îi ieşi înainte 
de data asta o panteră şi i se aruncă în spate. 

— Te voi mânca, răcni pantera. 

— Mare lucru pentru tine că mă vei mânca, îi zise vulpea, mai bine hai la coliba lui Mârza- 
Mamud. El ne dă de mâncare şi mie şi lupului şi ursului. Îţi va da şi ţie. 

— Aşa să fie, se învoi pantera, hai să mergem! Ajunseră acasă. În acea zi Mârza-Mamud vână 
cinci gazele. „Se vede treaba că s-a mai ivit careva la mine acasă”, se gândi el. 

Sosi şi el şi, într-adevăr, înăuntru era şi pantera. Le împărți la toți mâncare, se saturară şi se 
culcară. 

Dimineaţa, vulpea iarăşi plecă prin pădure. Îi apăru în faţa ochilor pasărea Simorgh. Se repezi la 
vulpe. Îşi înfipse ghearele în ea şi zise: 

— Vulpe, am să te mănânc! 

— Nu mă mânca, se rugă vulpea, mai bine să mergem la Mârza-Mamud. El le dă la toți de 


mâncare — şi mie, şi lupului, şi ursului şi panterei şi se va găsi o bucată şi pentru tine! 

— Atunci, să mergem, se învoi Simorgh. 

Iar în acea zi Mârza-Mamud vână doi cerbi şi patru gazele. „Nu cumva s-a mai ivit cineva la 
coliba mea?” se minună Mârza-Mamud auzind mare zarvă înăuntru. Veni acasă şi pasărea Simorgh 
îi zbură în întâmpinare. Mâncarea ajunse pentru toţi, ei se saturară şi se culcară. Dimineaţa, când 
Mârza-Mamud plecă la vânătoare, vulpea zise: 

— La urma-urmelor, Mârza-Mamud nu e sluga noastră. De cât timp ne dă el de mâncare? 
Trebuie să-l ajutăm şi noi cu ceva. 

— Desigur, trebuie, strigară sălbăticiunile, dar nu ştim cum! 

— Eu ştiu, le mai zise vulpea, hai să-i găsim o nevastă! 

— Da, da, încuviinţară sălbăticiunile. Hai să pornim în ţara Cin-Macin şi s-o luăm pe fata 
padişahului pentru Mârza-Mamud. 

— Desigur, desigur! 

Hotărâră că spre Cin-Macin pornesc vulpea, lupul, ursul şi pasărea Simorgh, iar pantera să 
rămână să păzească coliba. 

Şi porniră. Drumul trecea peste un lac mare. Pasărea Simorgh o luă pe vulpe în gheare şi trecu 
lacul, iar lupul şi ursul o luară pe mal la fugă. După ce se întâlniră de cealaltă parte a lacului, 
porniră mai departe. Dar ce văzură un ţăran ara ogorul. Când privirea ţăranului căzu pe sălbăticiuni, 
acesta se cutremură şi o luă la sănătoasă. Şi boii se înspăimântară, se smulseră din jug şi ia-i de 
unde nu-s. 

— Hai că mă înjug eu, zise vulpea lupului şi ursului, am să ar eu. Lumea se va minuna, toți se 
vor grăbi să vină să privească minunea. Atunci printre ei se va afla şi fata padişahului. Când se va 
ivi, pasărea Simorgh o va prinde în gheare şi îşi va lua zborul, iar noi ne întoarcem! 

Întocmai şi făcură. Lumea veni în fugă să privească vulpea, lupul şi ursul la arat. Află şi fata 
padişahului acest lucru. Alergă şi ea şi se grăbi să privească ce minune se întâmplă acolo. Vulpea o 
văzu şi strigă păsării Simorgh: 

— Uite-o! Înhaţ-o repede! 

Pasărea se repezi la fată, o luă în gheare şi se ridică în ceruri. Sălbăticiunile lăsară şi ele plugul şi 
pe-aici ţi-e drumul! Țipătul se înălță din piepturile celor de față. „Au luat-o pe fata padişahului! Au 
dus-o!” Şi se grăbiră să-l vestească pe padişah. 

Iar în acea vreme sălbăticiunile o aduseră pe fată la coliba lui Mârza-Mamud. Şi tot în acea zi 
tânărul vână şapte gazele. „Se vede că din nou a mai venit cineva la mine”, se gândi Mârza-Mamud. 
Veni acasă, iar sălbăticiunile îi fugiră în întâmpinare, jucară înaintea lui, se bucurară! Le împărți 
vânatul şi îi mai rămase două gazele. 

— Partea cui a mai rămas? întrebă Mârza-Mamud. Dar el intră în colibă, iar acolo şedea o fată 
frumoasă precum luna! Mârza-Mamud şi Golizar — fiindcă aşa o chema pe fata padişahului — pe 
dată se plăcură. Se însurară şi trăiră fericiți. 

Să-i lăsăm pe ei să se bucure, iar noi să vedem ce face padi şahul. 

Chemă el toate bătrânele ghicitoare şi le porunci să afle unde se găseşte fata. Cu toatele cercetară 
ramalul şi nu văzură nimic. 

— Oare sunt toate ghicitoarele de față? se interesă padi şahul. 

— Nu, îi răspunseră, a mai rămas una, ea locuieşte în ţinutul în care trăiesc împletitorii de coşuri 
şi țesătorii de site. 

— Chemaţi-o aici! porunci padişahul. 

Veni bătrâna ghicitoare, cercetă ramalul şi zise: 

— Fata ta e la Mârza-Mamud, într-o pădure îndepărtată! 

— Bine, bătrânico, zise padişahul, dacă tu mi-o aduci înapoi, atunci am să-ţi dau atâta aur, pe cât 
ti-e greutatea! 

— Întocmai voi face, se învoi bătrâna. Am să încerc. Şi luă bătrâna o oală încăpătoare de lut, 
aşternu înăuntrul ei desene sclipitoare, îi mai legă la gură o băşică de bou, apoi îi dădu drumul pe 


apă, se aşeză deasupra şi pluti. În locul lopeţilor folosi un şarpe uriaş. 

Şi în acest fel trecu bătrâna lacul, ajunse la malul celălalt, ascunse oala într-un tufiş şi se îndreptă 
spre coliba lui Mârza-Mamud. lar Golizar, în acel timp, era afară lângă colibă. 

— Nu te apropia de mine, îi strigă Golizar când dădu cu ochii de oaspetele nepofiit, mie nu-mi 
plac bătrânele! 

— Fie-ţi milă de mine, se văicări bătrâna, am plecat cu pelerinii, am rămas în urmă fiindcă n-am 
putut ține pasul cu ei şi m-am rătăcit. Găzduieşte-mă până ce ei se vor întoarce. 

— Pleacă, pleacă mai departe, îi tot striga Golizar, am în preajmă sălbăticiuni, te vor sfâşia! 

Bătrâna ieşi în drum, se aşeză şi începu să aştepte întoarcerea lui Mârza-Mamud. Iar acesta se 
întoarse de la vânătoare şi ce văzu — în drum stă şi plânge o bătrâna. 

— Ce s-a întâmplat, de ce plângi? o întrebă el pe bătrâna. 

— Uite că am rămas în urmă de ai mei, m-am rătăcit în pădure, m-am dus la tine acasă, iar 
nevasta ta m-a alungat! se vaită bătrâna. 

— Hai cu mine, nu-ţi fie teamă, îi zise Mârza-Mamud, vei sta la mine atât cât vei dori! 

Veniră acasă şi Mârza-Mamud îi zise lui Golizar: 

— Să stea la noi bătrâna, n-o să fie nicio pagubă. 

— Ne va aduce necazuri, răspunse Golizar, ai grijă să nu-ţi pară rău mai târziu! Dar dacă tu 
doreşti, n-are decât să rămână! 

Şi bătrâna rămase la Mârza-Mamud. Dis-de-dimineaţă ea se sculă, făcu ordine în colibă, pregăti 
de mâncare, le împărți la toţi şi începu să fiarbă oalele pentru prânz. Mârza-Mamud plecă la 
vânătoare, iar Golizar rămase acasă. Atâtea istorii şi întâmplări îi povesti bătrâna fetei, încât îi 
subjugă inima. Spălă bătrâna toate rufele, după care îi zise lui Golizar: 

— Hai cu mine la marginea lacului să clătim rufele, fata babei, mi-e urât să mă duc singură! 

Şi Golizar se duse cu bătrâna. Dar cum ajunseră acolo, bătrâna scoase oala şi-i strigă lui Golizar: 

— Vino, fata babei, vino repede! Aici în groapă străluceşte ceva. Nu ştiu, e aur, e argint? Tu eşti 
fată de padişah, tu te pricepi mai bine! 

Fugi Golizar la bătrâna şi văzu că, într-adevăr, pe fund străluceşte ceva. Ea nu înţelese că nu era 
o groapă, ci o oală nespus de mare. Se aplecă, vârî capul înăuntru, iar bătrâna o apucă de picioare şi 
o răsturnă în oală. Ca şi la venire, bătrâna legă băşica şi dădu oala pe apă, se urcă ea însăşi deasupra 
şi pluti spre casă. leşi la celălalt mal, iar acolo o aştepta padişahul împreună cu ai săi curteni. 

— Ți-am adus fata, îi zise bătrâna. 

Se bucură padişahul, chemă vistiernicul şi îi porunci acestuia să-i dea bătrânei atâta aur pe cât îi 
e greutatea. 

Să-l lăsăm pe padişah să se bucure şi să vedem ce face bietul Mârza-Mamud. 

În acea zi el vână şase cerbi. „Se vede că a venit lume la mine acasă”, se gândi Mârza-Mamud 
simțind ceva. Când ajunse la colibă, Golizar nicăieri. Sălbăticiunile stăteau abătute şi nu putură 
povesti nimic. Atunci vulpea îi zise păsării Simorgh: 

— Hai s-o aducem înapoi pe Golizar! Şi o să facem astfel: tu mă cobori pe acoperişul palatului 
ei, te duci la fereastră, fata te va recunoaşte şi va ieşi pe balcon. O înhaţi, apoi mă iei şi pe mine şi 
zbori înapoi. 

Pasărea Simorgh se învoi, o luă pe vulpe şi zbură în Cin-Macin. 

Dar ce să mai lungim povestea! în chiar aceeaşi seară o aduseră pe Golizar la Mârza-Mamud. Se 
bucurară amândoi, se aruncă unul la pieptul celuilalt. Iar padişahul bătu toba primejdiei, chemă 
oastea şi porni război împotriva lui Mârza-Mamud. Dimineaţa, Mârza-Mamud şi toate sălbăticiunile 
văzură o oaste mare. Oşteni, cât frunză şi iarbă, şi se apropiau de ei. 

— Eu ştiu ce e de făcut, strigă vulpea. Mergem pe dată în pădure şi chemăm aici toate vulpile, 
toți lupii şi urşii, toate panterele şi păsările codrului. Atunci vom fi în stare să izgonim oastea 
padişahului! 

Se duseră şi chemară toate viețuitoarele pădurii. Stelele de pe cer se pot număra, dar toate 
sălbăticiunile adunate acolo nu fu cu putință să fie numărate! Şi oştenii le văzură. Spaima lor n-avu 


margini. Dar încotro să fugă? Că doar era greu să se bată cu păsările care le ciuguleau ochii, cu urşii 
care le rupeau oasele, cu lupii care le sfâşiau măruntaiele. Aşa că niciunul nu rămase cu viață. 

Află padişahul de această ispravă şi hotărî: „N-are rost să te baţi cu Mârza-Mamud. Oare merită 
să-mi prăpădesc oastea fară rost?” Şi încetă să mai poarte război cu sălbăticiunile ce-l slujeau pe 
Mârza-Mamud cu-atâta credinţă. 

Şi astfel Mârza-Mamud şi Golizar şi-au îndeplinit dorinţa lor, iar noi am ajuns la capătul 
poveşti. 


Prinţesa patruzeci-de-cosiţe 
poveste din Pamir 


În vremurile de demult trăia un şah care avea patru feciori. Trei dintre ei erau de la aceeaşi 
mamă, iar al patrulea, de la o alta. Şahul îi iubea doar pe primii trei. Pe ultimul îl ura. 

Şi iată că, odată, şahul îi porunci unei slujnice: 

— la du-te pe acoperişul palatului, la feciorii mei, şi trage cu urechea, vezi despre ce vorbesc. 

Slujnica se duse şi se uită. Cei trei feciori iubiți dormeau liniștiți, iar al patrulea stătea de vorbă 
cu mamă-sa: 

— Dacă tata pofteşte să ne trimită, noi plecăm şi pe muntele Kaf, să-i aducem Mărgăritarul 
Scânteie-în-Noapte. 

Se întoarse slujnica şi îi spuse şahului: 

— Cei trei feciori iubiți dorm, iar al patrulea stă de vorbă cu mamă-sa şi zice: „Nu ne trimite 
tata, că noi ne-am fi dus numaidecât şi i-am fi dobândit Mărgăritarul Scânteie-în-Noapte”. 

— El e un om de nimic şi atâta tot, grăi şahul. Şi mai zise: Am să-i trimit pe feciorii cei iubiţi! 

Iar a doua zi, dis-de-dimineaţă, îi chemă şahul la el, apoi le pregăti provizii de drum. Dar cel de 
al patrulea fecior, pe care şahul îl ura, dori din tot sufletul să plece şi el. De altfel lui nu-i dădu 
niciun fel de mâncare. Îi dădu în schimb o mârțoagă şchioapă, cu care porni şi el în urma fraţilor 
săi. 

Străbătură multe câmpii şi pustiuri şi ajunseră la o răspântie. lar acolo, pe o piatră, era scris: „De 
mergi pe un drum, nu te mai întorci, iar de mergi pe alt drum, te întorci”. 

Cei trei feciori iubiţi porniră pe drumul unde era scris că te duci şi te întorci, iar pe feciorul 
neiubit îl trimiseră pe drumul fără de întoarcere. Străbătu el multe câmpii şi pustiuri şi ajunse într- 
un loc unde păştea o turmă mare. ÎI întrebă pe păstor: 

— Hei, păstorule, a cui e turma? 

— Ea Divului-cel-Negru, răspunse acesta. 

— Dă-mi un miel că sunt nespus de înfometat. ÎI tai şi îl mănânc, zise prinţul. 

— N-am cutezanţa, răspunse păstorul. 

Dar prinţul luă un miel cu de-a sila şi îl tăie. Pe dată îl fierse, îl mancă şi porni mai departe. 

Mai străbătu alte multe câmpii şi pustiuri şi se trezi într-un loc necunoscut, unde era o cetate. Îi 
întrebă pe nişte oameni: 

— A cui e cetatea? 

— A Diwvului-cel-Negru, îi răspunseră. 

Şi el intră în cetatea Divului-cel-Negru, iar acolo întâlni o peri. Ea strigă: 

— Hei, tinere, mi-e milă de tine, pleacă de-aici! 

— Nu plec, îi zise el. 

— Dacă vrei să mănânci, îl îmbie peri, intră, că prânzul fierbe acum pe vatră. 

El intră, iar acolo erau şapte cazane cu orez fiert. Le mancă pe toate şapte, apoi se duse din nou 
la peri. 

— Cât ai mâncat? îl întrebă peri. 

— Cât a fost în cele şapte cazane, atâta am mâncat. 


— Apoi tu mănânci mai mult decât divul, se minună peri. Ce-am să fac acum cu divul? se 
înspăimântă femeia. 

— Dar ce se întâmplă când vine divul? o iscodi prinţul. 

— Când e timpul să sosească, întregul pământ se cutremură, iar împrejur se face întuneric beznă, 
răspunse peri. 

Iar prințul o mai iscodi: 

— Când intră pe uşă, ce se mai întâmplă? 

— Din gură îi iese foc, un foc că până şi lumina păleşte. Prinţul trase sabia din teacă şi se 
ascunse după uşă. 

Sosi divul şi urlă: 

— A, miroase a făptură omenească! De eşti plămădit din țărână, te voi preface iarăşi în țărână, de 
eşti plămădit din aer, te voi preface în vânt! 

Dar divul nu izbuti să facă decât un pas şi prințul îl lovi cu sabia şi-l omori. Imediat tânărul se 
duse la peri. 

Aceasta Îi zise: 

— Printe, tu eşti foarte nechibzuit! Ți-am zis doar să pleci, tu n-ai plecat şi uite că acum vine 
divul. 

— Dar eu l-am omorât, îi spuse prințul. 

— Nu glumi! 

— Du-te şi vezi, o îndemnă el. 

— Bine, se învoi peri. 

Şi ea ieşi, văzu că divul e mort şi zise: 

— Hei, fecior de şah, divul îmi dădea să mănânc, iar acum ce-am să mă fac? Va trebui să rămâi 
cu mine! 

Auzind spusele lui peri, prinţul răspunse: 

— Nu pot, eu trebuie să îndeplinesc porunca tatălui. 

— Ce fel de poruncă ai? se interesă peri. 

— Mă duc la Vulturul-Cel-Alb după Mărgăritarul Scânteie-în-Noapte. 

— Vai, dar tu eşti cu totul nesocotit. Acolo nici măcar leşul nu-ţi mai rămâne, îi zise peri. 

— Eu am încredere şi mă duc! Dar peri stărui: 

— N-am să te las! 

— De acolo mă voi întoarce! făgădui prințul. 

Şi porni la drum, străbătu multe câmpii şi pustiuri şi ajunse într-un loc unde păştea o turmă. Îi 
ceru păstorului: 

— Dă-mi şi mie un miel! 

— Oare tu nu ştii că această turmă este a Divului-cel-Alb? întrebă păstorul. 

Dar prinţul strigă: 

— Dă-mi măcar unul să-l tai, căci mie nu mi-e teamă de Divul-cel-Alb. 

Păstorul nu se învoi. Atunci prinţul îi legă mâinile şi picioarele şi tăie mielul. ÎI fripse şi îl 
mancă. După ce termină, îi desfăcu mâinile şi picioarele păstorului şi porni iarăşi la drum. Intră în 
cetatea Divului-cel-Alb şi acolo văzu din nou o peri. Ea îi strigă: 

— Hei, tinere, în zadar te-ai furişat în această cetate, fiindcă în curând va veni Divul-cel-Alb. 

— Dar ce treabă am eu cu Divul-cel-Alb? Dă-mi ceva de mâncare, ceru prinţul. 

— Intră, îi zise ea, eu am pus de mult la fiert mâncarea divului. Mănâncă cât pofteşti! 

Intră şi văzu că pe vatră erau şapte cazane. Mancă tot ce era în ele şi se duse iarăşi la peri care îl 
întrebă: 

— Cât ai mâncat? 

— Am mâncat tot ce-a fost acolo, răspunse. 

— Apoi tu eşti un adevărat căpcăun, atâta ai mâncat! îi zise peri. lar acum pleacă de-aici! Când 
se va ivi Divul-cel-Alb, te va mânca şi pe tine, mă va mânca şi pe mine. 


— Dar ce va fi când va veni? o iscodi prințul. 

— Când vine, totul dispare sub un strat de colb, răspunse peri. 

Iar prinţul nu plecă, săpă o groapă lângă prag şi se ascunse în ea. 

Se ivi divul şi urlă: 

— Se simte că aici e făptură omenească! 

Vâri divul capul pe uşă, prințul îi lovi cu sabia, îl omorî şi plecă la peri. 

— Se dovedeşte că tu eşti un mare neobrăzat! îi zise ea. 

— De ce? 

— Pe dată se iveşte divul şi atunci şi pe tine te mănâncă, şi pe mine. 

— Dar când vine? 

— Imediat. 

— Nu mai vine, fiindcă l-am omorât, îi spuse prinţul. 

— Nu minţi! 

— Du-te şi vezi, o îndemnă prinţul. 

Şi peri ieşi şi văzu că divul era într-adevăr omorât. Atunci zise: 

— Hei, prinţe! El îmi dădea mâncare, iar acum ce să mă fac? Rămâi cu mine! 

Auzind aceste vorbe, prinţul îi zise: 

— Eu mă duc să îndeplinesc porunca tatălui, nu pot rămâne cu tine. 

Îşi luă rămas bun şi plecă. Ajunse în acel loc unde păştea turma Divului-cel-Roşu. Se apropie, 
prinse un miel, îl tăie şi îl mancă. Porni spre cetatea Divului-cel-Roşu, iar acesta stătea tocmai la 
porţi. Se luară la luptă, prinţul îl omori şi se duse la peri. Aceasta zise: 

— Hei, tinere! Acum se va ivi Divul-cel-Roşu şi te va mânca. 

— Dar l-am omorât pe Divul-cel-Roşu, îi răspunse prinţul. 

— Nu minţi! 

— Du-te şi vezi cu ochii tăi. 

leşi peri şi se uită — cu adevărat prințul îl omorâse. Pe dată se repezi la tânăr— rămâi, te rog, cu 
mine. Dar el răspunse: 

— Eu nu pot rămâne, mă duc să îndeplinesc porunca tatălui meu. 

— Dar care ţi-e drumul? întrebă ea. 

— Mă duc la Vulturul-Cel-Alb. 

— Vai, prinţe! Se dovedeşte că eşti un neghiob, îi zise peri. Acolo nici leşul nu rămâne întreg. 

Şi prinţul stărui: 

— Fie ce-o fi, eu tot mă duc să îndeplinesc porunca tatălui. 

Dar peri mai zise: 

— De aici încolo mai trăiesc câțiva divi şi ei nu te vor lăsa să treci. 

— Dar ce să fac acum? o iscodi prințul. 

— Pleacă, îi zise ea, şi după ce vei străbate mai multe câmpii şi pustiuri, ai să vezi pe-acolo 
pasărea Simorgh. În fiecare an ea scoate puii pe malul unui lac, între crengile unui platan. Iar 
balaurul îi mănâncă de fiecare dată. Du-te tu şi omoară acel balaur şi poate Simorgh te va duce la 
muntele Kaf. 

Prinţul porni la drum, străbătu câteva câmpii şi pustiuri şi se opri la marginea acelui lac. Săpă o 
groapă, puse în ea vreascuri şi se ascunse înăuntru. Şi iată că seara văzu cum din apă se iveşte capul 
balaurului. El îl lovi cu sabia şi îi reteză capul. Dar un alt cap se ivi şi zise: 

— Capul n-a fost de la trupul meu! 

— Nici sabia n-a fost din teaca mea! răspunse tânărul. Mai reteză şi acel cap. Iar balaurul iarăşi 
zise: 

— Capul n-a fost de la trupul meu! 

— Nici sabia n-a fost din teaca mea! 

Se ivi şi al treilea cap, îl reteză şi pe acesta. Iar când îl reteză, balaurul ieşi cu totul din apă. Cât 
un munte de mare! Tot atunci se ivi şi pasărea Simorgh care zise: 


— Simt miros de făptură omenească! Dacă găsesc aici un om, îl sfâşii în bucăţi! 

Dar puii îi strigară: 

— Mamă, făptura omenească ne-a scăpat de balaur! Şi pasărea întrebă: 

— Dar unde e această făptură omenească? 

— E în groapa asta, răspunseră puii. 

Şi pasărea îl scoase pe prinț din groapă, îl apucă cu grijă între aripi, îl duse la ea acasă şi îl 
întrebă: 

— Hei, prinţe! Ce doreşti? 

— lată dorința mea — eu mă duc după Mărgăritarul Scânteie-în-Noapte, la Vulturul-Cel-Alb. 

Ascultându-l, Simorgh zise: 

— Hei, prinţe! Tu mi-ai făcut mult bine, de aceea am să te ajut. Pregăteşte-mi însă patruzeci de 
miei fripți, patruzeci de pâini şi patruzeci de ulcioare cu apă. 

Prinţul plecă, adună patruzeci de miei, patruzeci de pâini şi patruzeci de ulcioare cu apă, le 
încarcă pe aripi, se mai urcă şi el. Zburară spre ceruri. lar când mai aveau puţin până la muntele 
Kaf, pasărea întrebă: 

— Hei, prinţe, cum ţi se pare lumea de aici, de sus? 

— Seamănă cu o sită, răspunse prințul. Merseră mai departe şi pasărea iarăşi întrebă: 

— Cum ți se pare lumea? 

Ca un vârf de ac, răspunse prinţul. Şi îl rugă pasărea: 

— Aruncă-mi carne în gură! 

— Dar carnea s-a terminat. 

Simorgh cobori iarăşi în acel loc de unde îşi luase zborul şi zise: 

— Printe, tu n-ai putut să-mi dai hrana trebuincioasă. Şi din nou prinţul pregăti patruzeci de 
miei, patruzeci de pâini şi patruzeci de ulcioare cu apă, din nou le urcă pe aripile păsării şi zbură 
pentru a doua oară. Iarăşi întrebă Simorgh: 

— Printe! Cum ţi se pare lumea de aici? 

— Ca o sită. 

Zbură pasărea Simorgh mai departe şi iarăşi întrebă: 

— Cum ţi se pare lumea? 

— Ca vârful acului! 

— Dă-mi carne! ceru Simorgh. 

Dar carnea se terminase, aşa că el îşi tăie o bucată din picior şi o aruncă păsării şi nu peste mult 
coborâră pe muntele Kaf. Pasărea întrebă: 

— Printe! Carnea pe care mi-ai aruncat-o ultima dată a fost foarte gustoasă. Ce fel de carne a 
fost? 

— Carne de miel, răspunse prinţul. 

— Nu, n-a fost carne de miel. 

Până la urmă Simorgh îl făcu să recunoască: 

— Mi-am tăiat carne din pulpă. 

Atunci pasărea scoase carnea din guşă, o lipi la loc şi zise: 

— Tu mi-ai făcut mult bine. În fiecare an scoteam pui, iar acel balaur îi mânca. Acum tu ne-ai 
scăpat de el. Uite că şi eu te-am adus pe muntele Kaf. 

Şi prinţul întrebă: 

— Dar acum ce să fac? 

— Tu pleacă şi în ziua când treaba o vei termina, am să vin să te iau jos, îi răspunse pasărea 
Simorgh. Şi îți mai dau un sfat, fiindcă tu nu eşti un om încercat! Uite, ai ajuns până aici, dar cum ai 
să dobândeşti tu Mărgăritarul Scânteie-în-Noapte de la Vulturul-Cel-Alb? 

— Nu ştiu. 

— Mărgăritarul Scânteie-în-Noapte şi Vulturul-Cel-Alb sunt la Prinţesa cu părul în Patruzeci-de- 
Cosiţe, iar prințesa se află aici, pe muntele Kaf. Prinţesa Patruzeci-de-Cosite are tainele ei. 


— Ce fel de taine? se interesă prințul. Şi pasărea îi spuse: 

— Alături de palatul ei sunt două grădini — o grădină înflorită şi o grădină uscată. Grădinii 
uscate să-i zici: „Tu eşti Grădina-cea-înflorită”, iar grădinii înflorite să-i zici: „Tu eşti Grădina-cea- 
Uscată”. Apa din grădina înflorită s-o îndrepți spre grădina uscată. Când vei pleca de acolo, ai să 
vezi un pod. El se cheamă Podul-cel-Strâmb. Când treci peste el să-i zici: „Hei, Pod-Drept”, şi el te 
va lăsa să treci. Pleci de acolo şi vei vedea nişte porți. Prinţesa Patruzeci-de-Cosiţe le zice „Porțile- 
cele-Strâmbe”. Tu să le zici: „Ce porţi drepte şi bune” şi ele te vor lăsa să treci. Când vei pleca şi de 
acolo, ai să vezi că prinţesa are un cal şi un câine. Şi calul şi câinele au culoare florii de migdal. 
Înaintea câinelui e pus fân, iar înaintea calului oase. Tu să iei fânul şi să-l aşezi înaintea calului, iar 
oasele să le aşezi înaintea câinelui. Când vei ajunge deja la ţel, când te vei hotărî să intri în palat, să- 
ți aminteşti că Prinţesa Patruzeci-de-Cosiţe, când doarme, are ochii deschişi, iar atunci când stă de 
veghe îi ține închişi. Prințesa are părul lung de patruzeci de coți, iar în palat sunt patruzeci de 
coloane. [a-i părul şi înnoadă-l de cele patruzeci de coloane. Ea are un mărgăritar la cap şi un altul 
la picioare. Tu ia mărgăritarul de la picioare şi pune-l la cap, iar acela de la cap pune-l la picioare. la 
cele patruzeci de chei şi du-te să descui patruzeci de camere. 

Vulturul-Cel-Alb este legat cu un lanț de aur, iar Mărgăritarul Scânteie-în-Noapte e alături de el. 

Îi spuse pasărea Simorgh aceste lucruri, apoi mai zise: 

— Pleacă, îndreaptă-te spre Grădina-cea-Uscată. Şi prinţul plecă acolo şi grăi: 

— Foarte frumoasă grădină. E înflorită ca o grădină din rai! 

Iar despre Grădina-cea-înflorită spuse că parcă ar fi uscată. Stăvili apa care curgea în Grădina- 
cea-înflorită şi o îndreptă spre Grădina-cea-Uscată, apoi plecă şi se duse la Podul-cel-Strâmb. Păşi 
pe el şi zise: 

— Dar cât e de drept acest pod! 

Se duse la Porţile-cele-Strâmbe şi zise: 

— Ce porți drepte! 

Plecă de acolo la calul de culoarea florii de migdal şi văzu că înaintea botului avea oase, iar fânul 
era înaintea câinelui. Le schimbă locul, intră în palatul Prințesei Patruzeci-de-Cosiţe şi văzu că ea 
era cu ochii deschişi. Îi înfăşură părul în jurul celor patruzeci de coloane, apoi îl bătu şi în patruzeci 
de cuie, luă mărgăritarul de la picioare şi îl puse la căpătâi, iar mărgăritarul de la căpătâi îl aşeză la 
picioare. Îi desfăcu legătura de la brâu cu cele patruzeci de chei. Le luă şi descuie cele patruzeci de 
camere. Intră şi luă Vulturul-Cel-Alb şi Mărgăritarul Scânteie-în-Noapte. Se îndreptă spre ieşire, iar 
Vulturul-Cel-Alb ţipă şi Prinţesa Patruzeci-de-Cosiţe se trezi. 

Când voi să se ridice nu izbuti — părul îi era doar legat de cele patruzeci de coloane. Voi să se 
întoarcă pe o parte, dar nu izbuti — părul era bătut în cuie şi nu putea scăpa din strânsoare. Strigă 
atunci: 

— Hei, Cal Floare-de-Migdal! Prinde-l! Dar calul răspunse: 

— N-am să-l prind! Tu nu mi-ai dat fân, tu mi-ai dat oase, pe când prinţul mi-a aruncat în faţă 
fân şi a luat oasele! 

Şi iarăşi prinţesa strigă: 

— Hei, Câine Floare-de-Migdal! Prinde-l! 

— Tu mi-ai dat fân, iar el a luat fânul şi mi-a dat oase. N-am să-l prind, răspunse câinele. 

Prinţul se apropie de porți. Prințesa Patruzeci-de-Cosiţe strigă din nou: 

— Hei, Porţi-Strâmbe, prindeţi-l! Dar şi porţile răspunseră: 

— Tu Prinţesă Patruzeci-de-Cosiţe îmi zici Porți-Strâmbe, pe când prințul mi-a zis Porţi-Drepte, 
cum să-l prind? 

Se duse prinţul şi la Podul-cel-Strâmb. Prinţesa Patruzeci-de-Cosiţe iarăşi strigă: 

— Hei, Pod-Strâmb, prinde-l pe prinţ! Iar acesta răspunse: 

— Prinţesă Patruzeci-de-Cosite, tu îmi zici strâmb, iar prințul mi-a zis drept. Eu n-am să-l prind! 

Ajunse prinţul la Grădina-cea-Uscată. Prințesa Patruzeci-de-Cosiţe strigă: 

— Hei, Grădină-Uscată, prinde-l! Dar grădina răspunse: 


— Prinţesă Patruzeci-de-Cosite, tu îmi zici uscată, iar el mi-a zis înflorită, aşa că n-am să-l 
prind! 

Ajunse şi la Grădina-cea-înflorită. Prinţesa strigă: 

— Hei, Grădină-înflorită, prinde-l! Dar Grădina-cea-înflorită răspunse: 

— Nu-l prind, fiindcă eu sunt o grădină uscată, iar tu m-ai înşelat spunându-mi că sunt înflorită. 

Şi prinţul porni la drum, străbătu multe câmpii şi pustiuri, ajunse în acel loc unde îl adusese 
pasărea Simorgh. Pasărea se ivi, îl urcă pe aripile sale şi coborâră lângă lac. Acolo şi înnopta, apoi 
porni mai departe, străbătu câmpii şi pustiuri, ajunse în locul unde fusese Divul-cel-Roşu şi o luă pe 
peri cu el. Încarcă avuţiile acesteia şi plecă la Divul-cel-Alb. Luă cu el şi pe cea de a doua peri şi 
porni spre Divul-cel-Negru. Şi pe peri de aici o luă cu el, îi luă şi avuţiile. Ea însă avea şi un câine 
de vânătoare pe care prințul nu se învoi să-l părăsească. Apoi se grăbi. Străbătu multe pustiuri şi 
câmpii, ajunse la acea răspântie şi văzu că fraţii săi nu-i scriseseră nimic pe piatră. 

Atunci el lăsă toată avuţia pe care o avea. Le lăsă acolo şi pe peri, într-un cort, şi plecă singur pe 
drumul de întoarcere, iar în urmă păşea câinele. Ajunse la un oraş, iar în oraş unul din fraţii săi era 
sacagiu, altul lucra cu ziua la un bucătar, iar al treilea căra lemne cu spinarea. 

Se duse prințul la bucătar şi întrebă: 

— Cât îți este dator fratele meu? 

— O sută de rupii, răspunse bucătarul. 

Îşi răscumpără fratele şi se duse la negustorul de apă. ÎL întrebă: 

— Cât îți este dator fratele meu? 

— O sută cincizeci de rupii, fu răspunsul. 

Îi plăti prinţul o sută cincizeci de rupii şi se duse la fratele care căra lemne cu spinarea. 

Plăti şi stăpânului acestuia o sută de rupii, îşi răscumpără fratele, apoi le cumpără la toți 
veşminte şi zise: 

— Fraţilor, voi aţi fost feciorii iubiţi ai şahului. Câţi cai şi câte provizii pentru drum v-a dat. Ce- 
ați făcut cu ele? 

Şi prinţul nostru îi trimise pe cei trei fraţi înainte, iar el merse în urma lor. Ajunseră în locul unde 
rămăseseră avuţiile şi cele trei peri. Şi fiecărui frate îi dădu câte o peri. 

Îşi încărcară avuţiile pe cai şi porniră la drum. Străbătură multe câmpii şi pustiuri. Ajunseră într- 
o vale dintr-o ţară necunoscută. Prinţul nostru le zise celorlalți: 

— Hai să vedem ce tară e aceasta. Dar frații răspunseră: 

— Nu, noi rămânem aici şi ridicăm corturi. Ridicară corturile şi înnoptară. La miezul nopţii, 
frații apucară săbiile, îl legară pe prinţ de stâlpii cortului şi strigară: 

— Hei, frate! Ne-a atacat un tâlhar! 

Prinţul sări din aşternut, iar o sabie îl lovi peste picioare şi i le tăie. De spaimă orbi. 

Dimineaţa, fraţii se sculară, încărcară avuţiile, iar pe prinţ îl lăsară acolo. Prinţul, trezindu-se, 
începu să-i roage: 

— Fraţilor! Toată averea să fie a voastră, numai luați-mă cu voi! Duceţi-mă la mama mea, nimic 
altceva nu vă cer! 

Dar ei nu-l luară. Iar acel câine rămase cu prinţul. Şi câinele se ducea în oraş şi îi aducea de 
acolo mâncare. Sărmanul prinț plângea în hohote şi se jeluia: 

— O, Doamne, vindecă-mă! Dă-mi înfăţişarea dinainte! 

Şi iată că, odată, el avu un vis. Se făcea că un om îi grăia: „Hei, tinere. Apucă coada câinelui tău 
şi ia cu tine ochii. Într-un loc este un izvor fermecat. Când ai să ajungi la acest izvor, spală-ţi de trei 
ori faţa cu apa vie şi ochii tăi vor vedea iarăşi. Spală-ţi de trei ori genunchii şi te vei vindeca!” Şi 
prințul apucă coada câinelui şi acesta îl târî la izvorul fermecat. Îşi spălă faţa de trei ori cu apa vie şi 
îşi recăpăta vederea. Îşi spălă de trei ori genunchii şi se vindecă. Se bucură, îşi luă câinele şi plecă. 
Străbătu multe câmpii şi pustiuri, ajunse în împărăția tatălui său, iar acolo îi zise mamă-si: 

— Mamă, ascunde-mă şi păstrează taina. 

Iar cei trei frați aduseră Vulturul-Cel-Alb, le aduseră pe cele trei peri şi şahul era foarte mulțumit. 


Dar, odată, şahul întrebă: 

— Voi nu l-ați văzut deloc pe fratele acela rău? 

— Nu l-am văzut, răspunseră ei. Cine ştie în ce pustiu o fi murit. 

Şi iată că, într-o bună zi, înaintea palatului şahului se opri Prinţesa Patruzeci-de-Cosiţe şi, fară să 
descalece, strigă: 

— Hei, şah, ieşi afară! Şahul ieşi din palat şi întrebă: 

— Prinţesă Patruzeci-de-Cosiţe, ce vânt te-a adus pe la noi? 

— Să iasă acel fecior al tău care mi-a luat Vulturul-Cel-Alb şi Mărgăritarul Scânteie-în-Noapte 
ca să-l întreb cum de-a izbutit. Iar de nu va spune, atunci am să fac praf şi pulbere împărăţia ta. 

Şahul îşi chemă feciorii. Unul din ei ieşi, se apropie de Prinţesa Patruzeci-de-Cosiţe şi îi dădu 
bineţe. Prințesa îl întrebă: 

— Cum de-ai luat Vulturul-Cel-Alb, cum de-ai luat şi Mărgăritarul Scânteie-în-Noapte? 

— Aşa cum am putut. M-am dus şi l-am luat! 

— Nu, nu-i adevărat. Până n-ai să-mi spui care sunt tainele mele, n-am să-ți dau pace. 

Iar prințul acesta nu i le putu spune. Atunci prințesa îi tăie nasul şi îi zise şahului: 

— Cheamă-l pe al doilea fecior, fie ca el să spună tainele mele! 

Şahul plecă şi îl aduse pe cel de al doilea prinţ. Prinţesa Patruzeci-de-Cosiţe îl întrebă: 

— Cum de-ai luat Vulturul-Cel-Alb, cum de-ai luat şi Mărgăritarul Scânteie-în-Noapte? 

Şi prinţul răspunse: 

— Aşa şi aşa... M-am dus şi le-am luat. 

— Vorbele tale sunt minciuni! strigă prinţesa şi îi tăie o mână. 

Apoi se adresă şahului: 

— Hei, şahule! Tu nu glumi! Adu-l aici pe acel fecior care le-a luat! 

Şi şahul îl aduse pe al treilea prinţ. ÎI întrebă şi pe el: 

— Cum ai luat Vulturul-Cel-Alb şi Mărgăritarul Scânteie-în-Noapte? 

— Uite, m-am dus şi, cum-necum, le-am luat. 

— Minciuni! zise prinţesa. 

De aceea îi tăie tânărului un picior, după care întrebă: 

— Tu glumeşti, şahule. Nu-ţi cauţi feciorul? 

— Eu am mai avut un fecior pe care îl uram, dar el s-a prăpădit. 

Însă o bătrână îl văzuse pe acest al patrulea prinţ acasă la mamă-sa. De aceea ea îi spuse șahului: 

— Plăteşte-mi şi eu am să-l găsesc. 

Şi şahul o plăti bine pe bătrână şi aceasta mai spuse: 

— Slăvite şah, feciorul e la mamă-sa. Se duse şahul la fecior şi grăi: 

— Ai să ne faci mult rău! A venit Prinţesa Patruzeci-de-Cosiţe şi a zis: „Fiul tău mi-a luat 
Vulturul-Cel-Alb împreună cu Mărgăritarul Scânteie-în-Noapte.” Toată împărăția mi-o face una cu 
pământul, aşa m-a îngrozit. 

Dar vorbi şi feciorul cel urât de şah: 

— Unde sunt cei trei feciori iubiţi, de ce nu răspund ei prinţesei? Când ei ți-au adus Vulturul- 
Cel-Alb şi Mărgăritarul Scânteie-în-Noapte tu nu i-ai întrebat cum de le-au luat de la Prinţesa 
Patruzeci-de-Cosiţe? Pe ei îi iubeai, le-ai dat cai, le-ai dat arme, cum de nu te scot ei din mâinile 
prințesei? 

Dar până la urmă trebui să se ducă el însuşi. Se îmbrăcă în veşminte de prinţ, înşeuă calul, se 
urcă pe el şi se îndreptă spre prinţesă. I se închină şi zise: 

— Ce vânt te-a adus-aici, prinţesă? 

— Tu ai luat Vulturul-Cel-Alb? întrebă ea. 

— Da, eu! 

— Cu ajutorul căror vicleşuguri? Şi el spuse: 

— Tu ai două grădini — una uscată, alta înflorită. Grădinii înflorite eu i-am zis uscată, iar celei 
uscate i-am zis grădină înflorită. Am stăvilit apa din grădina înflorită şi am îndreptat-o spre cea 


uscată. Tu i-ai zis podul strâmb, eu i-am zis drept. Când m-am dus la porțile cărora tu le-ai zis 
strâmbe, eu le-am zis drepte. Am mers mai departe şi ce-am văzut — înaintea Calului Floare-de- 
Migdal erau oase, în faţa Câinelui Floare-de-Migdal, fân. Eu am luat oasele de la cal şi le-am 
aruncat câinelui, iar fânul de la câine l-am strâns şi i l-am dat calului. Am intrat la tine în cetate, iar 
tu aveai ochii deschişi. Ți-am legat cosițele de patruzeci de coloane. Un mărgăritar îl aveai la 
căpătâi, un altul la picioare. Pe cel de la căpătâi l-am pus la picioare, iar pe cel de la picioare l-am 
pus la căpătâi... Dar prințesa nu mai aşteptă şi zise: 

— De-ajuns, totul este adevărat. Te iau de bărbat. 

Şi astfel Prinţesa Patruzeci-de-Cosiţe îl luă de bărbat pe prinţ, şahul îl sui pe tronul său şi grăi: 

— Fii binecuvântat ca şah al țării! Aşa că el ajunse şi la fericire şi la tron. 


Zolimşo 
poveste din Pamir 


Trăiau cândva, demult, un moş şi o babă. Şi trăiră ei împreună mulți, mulţi ani. Ajunseseră 
bătrâni şi se gârboviseră cu totul. Iar cât le fusese viaţa de lungă nu avuseseră copii niciodată. 

De aceea hotărâră moşul şi baba: „Ce folos de la viaţa noastră dacă tot n-avem copii? Trebuie să 
pornim în pelerinaj, să ne rugăm. Poate aşa ni se va împlini dorinţa”. 

Se pregătiră şi porniră la drum. Merseră mult şi, odată, ce văzură în faţa lor? Cât cuprindeau 
ochii, se întindea o câmpie şi chiar acolo unde începea se afla o piatră nespus de mare. Piatra dădea 
puţină umbră, pe când câmpia era inundată de dogoarea soarelui. Se apropiară ei de piatră, se 
odihniră nu mult la umbră şi porniră mat departe, să străbată câmpia. Merseră mult şi, dintr-odată, 
văzură cum un bătrân necunoscut le vine în întâmpinare. Se întâlniră şi îşi dădură bineţe. Cel 
întâlnit întrebă: 

— Încotro aţi pornit-o, moşule? 

Iar moşul şi baba îi povestiră că ei n-au copii şi că porniseră în pelerinaj cu nădejdea că dorința 
lor de a avea urmaşi va fi astfel îndeplinită. Şi cel întâlnit scoase din buzunar un măr. lar mărul era 
pe o parte alb, iar pe cealaltă roşu. Dădu mărul moşului şi babei şi mai zise: 

— Mâncaţi mărul ăsta. Jumătatea roşie s-o mănânce baba, iar moşul, pe cea albă. Duceţi-vă, uite, 
într-acolo, şi în curând veţi vedea o văgăună între munţi. În această văgăună nu este apă. Săpaţi 
acolo până veţi da de apă. Tot acolo ridicaţi-vă şi casa. Oamenii din satul ce se află în apropiere vor 
veni să ia apă de băut sau să-şi ude ogoarele. Voi acolo să trăiţi şi, peste câțiva ani, veţi avea un 
copil. 

Se întoarseră moşul şi baba din drum şi se îndreptară spre văgăună. O găsiră şi rămaseră să 
trăiască acolo. Săpară, săpară şi găsiră apă. Îşi durară casă, iar dedesubt mai făcură o încăpere: dacă 
vor avea copil, să-l ţină acolo. 

După trei-patru ani li se născu un copil. Băiat bun şi frumos. Şi numai ce se născuse că îl şi 
duseră în încăperea de jos. Acolo îi duceau mâncare şi nimic ce era din afara camerei nu-i arătară şi 
nu-i povestiră. 

Trecură alți câțiva ani. Domnea în acea ţară un şah. Şi la urechile acestuia ajunse zvonul că un 
om, undeva, într-o văgăună, are un fecior a cărui faţă soarele încă n-o zărise, a cărui mână n-o 
strânsese un alt om — iată ce raritate de om! Şi îi chemă şahul pe trei dintre curteni. 

— Duceţi-vă şi vedeţi ce fel de om e acel tânăr, le porunci. 

Plecară cei trei, merseră şi merseră şi până la urmă găsiră văgăuna, îi găsiră şi pe moş şi pe babă. 
Îi întâmpină moşul ca pe nişte oaspeţi de seamă. Baba le făcu ceva de mâncare, iar moşul le aduse 
apă să se spele pe mâini. Oaspeţii întrebară: 

— Moşule, oare n-ai tu un fecior care să ne toarne apa? Tu eşti deja bătrân şi nouă ni se pare 
necuviincios, apoi e şi păcat să ne torni apă. 

— Eu am fecior, dar el încă n-a văzut lumea, nimic nu ştie. 


Atunci oaspeţii ziseră: 

— Dacă ai un fecior, atunci să ne toarne el apa, altfel nici nu vom pune în gură mâncarea ta! 

Şi îi ascultă moşul pe oaspeţi, căci oaspetele trebuie respectat, aşa că se duse după fecior. Baba 
se împotrivi, dar el o înduplecă şi-l înfățişă pe fecior oaspeților, acesta luă ulciorul şi le turnă apă. 
Oaspeţii mâncară şi rămaseră acolo să înnopteze. Toţi din casă se culcară. Când soarele răsări, se 
treziră. 

Iar când soarele se mai ridică pe cer, razele lui pătrunseră prin horn în casă. Până atunci, feciorul 
nu mai văzuse aşa ceva. Privi raza soarelui şi se gândi: „Pe dată am s-o prind în mâini”. Şi cât se 
strădui, nu izbuti să ţină raza în mână. Atunci începu să se plângă: „Cum să fac să izbutesc? Ce 
lucru minunat, ce-aş mai vrea s-o prind, dar nu sunt în stare!” îl priviră cei trei oaspeţi şi îi ziseră: 

— Fiule, se dovedeşte că tu, cu adevărat, nimic n-ai văzut pe această lume. Uite, priveşte, acesta 
este soarele! Şi numai ce ieşi afară din casă, acolo sunt flori şi păsări şi toate sunt aşa de minunate 
că numai ce ai să le vezi şi simţirile te vor părăsi! 

Tânărul ascultă vorbele lor, nu pricepu nimic şi se miră: „Cum aşa?” Atunci li se adresă moşului 
şi babei, zicând: 

— lată, înseamnă că asta e starea mea! Voi m-aţi îngropat de viu, m-aţi băgat în mormânt, acolo 
m-aţi ascuns şi mă ţineţi în întuneric! Eu vreau să văd lumea! 

Atunci cei trei îi grăiră tânărului: 

— Dar tu întreabă-i pe părinţi ce e mai bine — să vezi lumea sau s-o trăieşti? 

El puse această întrebare moşului şi babei. Ei se încurcară — ce s-ar putea răspunde? Şi îi grăiră: 

— Fără îndoială că e bine să vezi lumea. Dar ce înseamnă s-o trăieşti? Asta nu are nicio 
însemnătate. Fără doar şi poate că e mai bine să vezi lumea! 

Se duse tânărul la cei trei oaspeţi şi zise: 

— Se dovedeşte că e mai bine să vezi lumea. Atunci ei grăiră: 

— Dacă a vedea lumea e mai bine, hai cu noi. Ţi-o vom arăta! 

lar moşul şi baba nu se învoiră. Cei trei încercară să-i înduplece. Atunci tânărul începu să plângă. 
Plânse, plânse şi până la urmă bătrânii se învoiră să-l lase. Îi pregătiră provizii pentru drum şi porni 
împreună cu cei trei slujitori ai şahului. 

Dar slujitorilor şahului iată ce le trecu prin minte în privinţa acestui tânăr — şahul avea o fată 
foarte frumoasă, iar până atunci nu se găsise niciun tânăr care să i se fi potrivit. Apoi prințesa mai 
pusese şi o condiţie: „Eu am să mă mărit numai cu acel tânăr care până acum n-a văzut nici lumea, 
până acum n-a păşit pe drumurile lumii şi al cărui chip, de asemenea, nimeni nu i l-a zărit”. 

Plecară cei trei curteni ai şahului împreună cu tânărul. Merseră cincisprezece zile. Până la urmă, 
ajunseră la palat. Şi tocmai atunci prinţesa era sus şi stătea pe tronul ei. ÎI duseră pe tânăr înăuntru. 
Am uitat să vă spun că pe tânăr îl chema Zolimşo. Prinţesa trimise la el o slujnică — „Du-te să 
vedem ce fel de om este”. Slujnica cobori în grabă şi când dădu cu ochii de el se îndrăgosti. Se 
întoarse la prințesă şi îi zise: 

— Nu e mare lucru de capul lui, însă ea ce gândea: „Fie ca prințesa să nu-l dorească, să-l pot lua 
eu de bărbat”. 

Dar prinţesa n-o crezu, aşa că ea însăşi cobori. Când ajunse, îl privi pe tânăr şi îl plăcu pe dată. 
Apoi află şi şahul că îl aduseseră pe tânăr şi porunci: 

— Aduceţi-l la mine! 

ÎI conduseră pe tânăr la şah şi acesta doar îl privi şi pe dată porunci din nou: 

— Duceţi-l sus, la fata mea! 

Şi le rândui şahul nunta. O asemenea petrecere făcură, că ea se întinse pe zece-cincisprezece zile. 
Şi şahul îi dădu tronul tânărului. 

Iar slujnica prinţesei, când văzu cum merseseră lucrurile, se hotărî să se răzbune pe Zolimşo, 
fiindcă acesta n-o băgase în seamă absolut deloc. Şi ea se gândi: „Ce aş putea născoci ca să-l omor 
sau să-i aduc vreun necaz?” Şi ce născoci. Tânărul şi prinţesa, câteodată, noaptea, coborau din palat 
după apă până la pârâu. Şi ea hotărî să sape în acel loc o groapă mare şi pe fundul ei să arunce tot 


felul de lucruri care taie şi înțeapă, ca atunci când el coboară, să cadă înăuntru şi să moară. 

Odată, noaptea, slujnica se duse lângă pârâu, săpă, săpă şi făcu o groapă mare, aruncă în ea fel de 
fel de ace, de foarfeci, de cuie şi alte lucruri ascuţite, după care porni spre casă şi se culcă. 

Dimineaţa, tânărul şi prinţesa se treziră şi aşteptară ca slujnica să aducă apă. Aşteptară şi iar 
aşteptară. Doar slujnica le aducea apă în fiecare dimineaţă. Dar slujnica nicăieri. Atunci însuşi 
Zolimşo se pregăti să coboare. Prinţesa îi zise: „Nu, lasă-mă pe mine, cobor eu.” Dar el nu se învoi, 
luă găleata — eu am să aduc apă — şi începu să coboare. lar când să ajungă, mai şi sări, fără să se 
uite, şi nimeri drept în groapă. Se înfipseră în el toate acele, lucruri tăioase şi ascuţite şi Zolimşo al 
nostru acolo rămase. 

ÎI aşteptă prinţesa sus, aşteptă, dar Zolimşo nicăieri. Trecură două ceasuri, trecură trei şi el deloc. 
Se nelinişti prinţesa şi începu şi ea să coboare, când auzi din groapă un suspin. Văzu că mai departe 
nu era cu putinţa sa meargă, atunci îşi luă basmaua, rochia şi ce mai avea cu ea, le legă una de alta 
într-o frânghie lungă şi o întinse tânărului. Încercă el să se ridice spre a se prinde, încercă o dată, de 
două ori, nu izbuti, aşa că se prăbuşi mort. 

Află şi şahul despre această întâmplare, îşi trimise oamenii, îl scoaseră din groapă, dar el era deja 
mort. Atunci prinţesa grăi: 

— Fie ca lacrimile mele să-l spele pe bărbatul meu! Aşa că îi aduseră două găleți, le aşezară sub 
un platan, prinţesa veni şi plânse. Plânse şi plânse şi gălețile se umplură, îl spălară pe sărmanul 
tânăr cu aceste lacrimi ale prinţesei şi îl duseră să-l îngroape. Veni prințesa care îşi pusese acum 
multe mărgele. ÎI aşezară pe Zolimşo în mormânt, îşi apucă atunci prințesa mărgelele, le rupse şi 
începu să le arunce oamenilor care se adunaseră la cimitir. Se aruncară oamenii să le prindă, să le 
strângă şi ea îşi scoase cuțitul, fiindcă îl luase de la palat când plecase la înmormântare şi îşi luă cu 
el viața. Terminară oamenii de adunat mărgelele, se întoarseră, iar prințesa era fără suflare, întinsă 
peste mormânt. Atunci şahul se mânie: 

— Dacă ea aşa a crezut de cuviinţă că e mai bine, atunci să nu-i îngropăm alături. Unul aici, pe 
celălalt duceți-l. Îngropaţi-o pe prinţesă acolo. 

Şi îi făcură mormântul prinţesei departe, foarte departe de mormântul lui Zolimşo. Îi îngropară, 
iar oamenii se răspândiră pe la casele lor. A doua zi când veniră, văzură că mormintele erau 
alăturate. O dezgropară pe prinţesă şi o duseră iarăşi în mormântul cel îndepărtat. Iar în dimineaţa 
ce urmă aceeaşi minune. Şi aceasta se întâmplă trei zile şi trei nopţi la rând şi oamenii nu izbutiră să 
facă nimic. 

Şi iată că veni, nu se ştie de unde, un bătrân necunoscut prin acele locuri. Iar acesta era tocmai 
bătrânul care, demult, dăduse moşului şi babei — părinţii tânărului — mărul şi le zisese să se ducă 
în acea văgăună şi să caute apă. 

— Nu e drept ce faceți voi. Ei au fost doar tineri şi s-au iubit. Au murit din pricina pizmei şi 
răutăţii. Ei se mai iubesc şi acum şi de aceea nu vor să se despartă. 

Apoi bătrânul mai zise: 

— Daţi-mi un beţişor. 

Beţişorul i-l dădu însuşi şahul. Bătrânul îl luă, apoi lovi cu el mijlocul mormântului. Numai ce 
lovi şi mormântul se deschise în două şi se uitară cu toții: prinţesa şi tânărul erau împreună şi-n 
mâini țineau o floare roşie. 

Îi scoase bătrânul de acolo, iar oamenii se uitau la ei uimiţi: tinerii erau iarăşi vii. Îi duseră la 
palat, iar şahul făcu din nou o petrecere de cincisprezece zile. 

Trecu un timp. Odată, Zolimşo oftă din toată inima şi îi zise prinţesei: 

— Cât de mulți ani au trecut de când sunt departe de părinți. Apoi am murit şi am înviat. Tare 
mult aş dori ca şahul să ne dea încuviințarea să plecăm într-acolo şi să-i ajutăm pe bătrâni. 

Prinţesa se duse la şah şi acesta se învoi îndată. Porunci să li se dea provizii pentru drum, le mai 
dădu şi trei călăreți şi porniră cu toții spre casa lui Zolimşo. 

Astfel ajunse Zolimşo cu nevasta la părinţi, iar aceştia îmbătrâniseră deja foarte mult, aproape 
orbiseră de anii mulţi ce-i aveau şi de durerea despărțirii de fecior. ÎI prinse mamă-sa de o mânecă, 


tată-său de cealaltă mânecă; îşi şterseră lacrimile şi ochii lor îşi recăpătară lumina. 
Făcură atunci o petrecere şi rămaseră acolo să trăiască cu toţii. 
Asta a fost tot. 


Prinţul şi peştele 


poveste din Pamir 


În vremuri foarte îndepărtate trăia un pescar şi în fiecare zi el arunca plasa şi pe cel mai mare 
dintre peştii prinşi îl ducea la palat. Şahul îi plătea pentru aceasta un dirham. 

Într-o bună zi, Nigal, feciorul şahului, porni la vânătoare. Ajunse la malul lacului şi văzu că 
pescarul aruncase plasa. Prinse atunci pescarul un peşte mare şi voi să-l omoare. Puse mâna pe un 
cârlig lung când auzi: 

— Nu face asta! strigă prințul. Aruncă peştele în apă! 

— Nu pot, stăpânul meu, răspunse pescarul. Eu din asta trăiesc. În fiecare zi duc şahului cel mai 
mare peşte şi el îmi plăteşte un dirham. 

— lar eu îți dau patru dirhami, îi zise prințul, numai aruncă peştele în lac. 

Şi pescarul dădu drumul peştelui şi primi patru dirhami. In acea seară pescarul nu se duse însă la 
palat. Şahul fu uimit şi trimise slujitori la pescar să-l întrebe: 

— De ce nu mi-ai adus azi peşte? 

— Stăpâne, răspunse pescarul, eu am prins un peşte, dar feciorul tău mi-a poruncit să-l arunc 
înapoi în lac. 

Iar şahul se mânie pe fecior, îl chemă şi îi grăi: 

— De ce ai poruncit să arunce peştele? Pleacă din ochii mei! 

Şi prinţul aruncă şaua pe cal, luă câte ceva de mâncare şi porni încotro văzu cu ochii. Merse el, 
merse şi când se uită în spate văzu că e urmat de un tânăr ce strunea un cal alb. Când tânărul îl 
ajunse dădu bineţe şi întrebă: 

— Cine eşti şi încotro ai pornit? 

— Eu sunt feciorul şahului, răspunse prinţul, şi mă cheamă Nigal. Tata m-a izgonit de acasă şi- 
acum caut de lucru. Dar tu cine eşti? 

— Eu sunt tadjic şi, la fel ca tine, caut de lucru, răspunse tânărul. 

Şi hotărâră să meargă împreună. Ajunseră în țara vecină şi căutară să intre în slujba cârmuitorului 
de acolo. Acesta îi măsură cu privirea şi grăi: 

— Bine, vă iau să mă slujiți. Voi veți păzi intrarea în palat. Primul intră de strajă Nigal. lar nu 
peste multă vreme băgă de seamă că un bătrân cu barba albă iese din palat. 

— Cine eşti? întrebă Nigal. Nu te pot lăsa să ieşi. 

— Sunt Soarta şahului şi plec fiindcă astă seară şahul va muri. 

— Şi care va fi pricina morţii lui? îl iscodi Nigal. 

— ÎL va muşca şarpele cel negru, răspunse bătrânul. 

— Dar dacă cineva va omori şarpele, întrebă Nigal, şi şahul va fi salvat, tu vei mai pleca? 

— Nu, nu voi pleca, răspunse Soarta. 

Aşa că Nigal pătrunse în palat şi îşi facu loc sub patul în care dormeau şahul şi şahița. Când se 
uită, spre pat se târa într-adevăr şarpele cel negru. Nigal îl lovi cu sabia şi-l omorî. Dar o picătură 
din sângele şarpelui o stropi pe şahiță pe obraz. 

Nigal se sperie — şahiţa putea să moară în orice clipă: apucă o săgeată, răsuci la vârful ei o 
bucată de cârpă şi, cu băgare de seamă, prinse a-i şterge şahiţei picătura de sânge de pe obraz. 
Aceasta se trezi, îl văzu pe oşteanul din strajă ieşind din încăpere şi se gândi că numai el o putuse 
atinge cu mâna pe obraz. 

Nigal îl trezi pe tânărul ce urma să-i ia locul în strajă şi se culcă, iar despre amănuntul că 
omorâse şarpele negru nu spuse nicio vorbă. 


Dimineaţa, şahiţa îl trezi pe şah şi îi zise hotărâtă: 

— Du-te şi omoară-l pe cel care a fost primul de strajă azi noapte. 

Se duse şahul la strajă şi întrebă cine a fost primul de rând. 

— Prietenul meu, răspunse tadjicul, acum el doarme. Şahul scoase sabia şi strigă furios: 

— Am să-l omor! 

— Dar ce a făcut? întrebă tadjicul. 

— A intrat azi noapte la mine în cameră şi a atins obrazul şahiței, răspunse şahul. 

— Stăpâne, mai întâi ascultă ce am să-ţi povestesc, zise tadjicul, apoi poți să-l omori. 

Şahul se învoi să-l asculte pe tânăr, iar acesta porni a-i istorisi: 

— Trăia odată un şah. Se pregăti el într-o zi să plece la vânătoare de căprioare şi porunci: urma 
căprioarei poate să o ia numai acel vânător care a văzut-o primul. Se întâmplă că prima căprioară a 
văzut-o chiar şahul, aşa că porni după ea. Alergă, alergă, dar nu izbuti s-o ajungă. Se opri şi se uită 
— în jur locuri necunoscute. Şi şahului i se făcu sete. Îşi legă calul la umbra unui copac, îl lăsă pe 
şoim să-şi ia zborul şi se lungi să se odihnească. Numai ce-l fură somnul, că din copac începu să 
picure apă. Luă şahul o cupă, o aşeză şi aşteptă. Când se strânseseră deja câteva înghiţituri, voi s-o 
bea, dar în acest timp zbură şoimul şi răsturnă cupa din mâinile şahului. Şahul se mânie, prinse 
şoimul şi îi răsuci gâtul. Nu peste mult sosi vizirul şi îi aduse un burduf întreg plin cu apă. Se satură 
şahul de apă rece şi mânia fu uitată. Iar când privi în sus, văzu un şarpe mort care atârna printre 
crengi — din gură îi picura otravă. Atunci înţelese şahul că în zadar omorâse şoimul, de fapt, care îi 
salvase viața. Aşa şi tu, stăpâne, nu te grăbi. Mai întâi vezi şi pricepe ce a fost şi numai după aceea 
omoară-l pe prietenul meu, dacă el îşi merită moartea. Altfel te va chinui toată viaţa remuşcarea. 

ÎI ascultă șahul pe tadjic, se întoarse şi plecă. Se duse la şahiţă, iar aceasta îl întrebă dacă 
omorâse sau nu straja. 

— Nu, răspunse şahul. Am să-l omor când totul va fi limpede. 

— Eu îți cer să-l omori chiar acum, zise şahița. 

Se duse iarăşi şahul la tadjic, iar acesta îi zise din nou: 

— Îngăduie-mi, stăpâne, să-ţi mai povestesc o istorie. Şahul încuviință, aşa că straja îi povesti: 

— lar şahul acela, care vâna căprioare, avea un papagal. Aşa se întâmplă că papagalii trebuia să 
aibă nuntă. Papagalul şahului ceru voie stăpânului să se ducă şi el. 

— Tu eşti pasăre şi poți să nu te mai întorci, îi zise şahul. 

— Nu, stăpâne, îți promit că mă voi întoarce, răspunse papagalul. 

Se gândi şahul şi îi dădu voie. 

La nuntă, unul din papagali povesti că nu departe creşte un măr uimitor: dacă un bătrân mănâncă 
din rodul acestui copac, i se reîntoarce tinereţea. Şi papagalul rupse un măr din acest copac şi se 
hotărî să-l ducă stăpânului său. Se întoarse acasă şi îi grăi şahului: 

— Stăpâne, ţi-am adus un dar scump. 

— Ce fel de dar? întrebă şahul. 

— E din roadele copacului vieţii. Cel care mănâncă întinereşte, răspunse papagalul. 

Luă şahul mărul de la papagal, îl chemă pe vizir şi îl întrebă: „Ce să fac cu acest măr? Să-l 
mănânc sau nu?” 

— De la un măr puţin folos. Trebuie să-l sădeşti: va creşte un copac şi atunci roadele vor ajunge 
pentru toți, răspunse vizirul. 

Şi sădiră ei mărul şi nu peste multă vreme crescu un copac mare, mare. Se coapseră multe mere, 
iar unul căzu pe pământ. Se târî spre acel măr un şarpe negru care lăsă să-i curgă otravă pe el. 
Dimineaţa, grădinarul găsi mărul căzut şi îl duse şahului. 

ÎI chemă şahul pe vizir şi îl întrebă dacă e bine să mănânce mărul sau nu. Vizirul îl sfătui să-l 
dea unui câine bătrân şi să vadă dacă nu cumva acesta va întineri. 

Câinele mancă mărul şi pe dată muri. 

— Asta e otravă! strigă şahul. Papagalul ne-a adus mărul dinadins ca să-i otrăvească pe toți! 

Şahul porunci să fie imediat omorât papagalul, apoi să-l arunce pe fereastră. Şi în curând aflară 


toți că în grădina şahului creşte un copac otrăvitor. 

Dar într-o bună zi un bătrân negustor se certă cu nevasta lui. Femeia plecă de acasă şi se gândi: 
„Mă duc în grădina şahului, rup un măr şi mă otrăvesc.” 

Rupse ea mărul, îl mancă şi dintr-odată întineri de tot. Ea îi povesti bărbatului cele întâmplate. 
Mancă şi el şi întineri. În curând vestea ajunse până la şah. El chemă negustorul cu nevasta, află 
despre ce e vorba, se duse în grădină, mancă mere din copac şi într-adevăr întineri. 

Atunci şahul înţelese că omorâse papagalul pe nedrept şi se căi amarnic. Aşa şi tu, stăpâne, mai 
întâi află totul şi numai după aceea fă precum ti-i voia. 

Şahul căzu pe gânduri şi plecă, dar nu trecu mult şi se întoarse ca să-l omoare pe Nigal. În acest 
timp răsărise soarele şi Nigal se trezise. Se duse şahul însuşi la el şi-i spuse că a hotărât să-l 
omoare. 

— Pentru ce? întrebă Nigal. 

— Şahiţa cere ca eu să te omor şi asta am s-o fac! răspunse șahul, pe gânduri. 

— Mai întâi ascultă ce-am să-ţi povestesc, stăpâne, zise şi Nigal, şi numai după aceea să mă 
omori! 

Şi Nigal îi povesti şahului tot adevărul, ce se întâmplase noaptea şi îi mai zise: 

— Du-te şi vezi sub pat şi hotărăşte dacă ţi-am spus sau nu adevărul. 

Se duse şahul imediat în palat, văzu şarpele omorât şi săgeata cu vârful înfăşurat în cârpă, care 
mai păstra picătura de sânge pe ea. Se bucură şahul că totul se sfârşise cu bine şi i-o dădu pe fiică-sa 
de nevastă lui Nigal. 

După nuntă, Nigal împreună cu nevasta şi cu prietenul plecară la ei acasă. Când se apropiau de 
oraşul lor, acesta îi zise lui Nigal: 

— Din femeia pe care o ducem noi acum spre casă jumătate va fi a ta, jumătate a mea. 

— Sunt gata să plătesc pentru jumătatea ta. 

— Nu, zise prietenul, eu îmi iau doar jumătatea care mi se cuvine. 

— Dar cum vei face asta? întrebă mirat Nigal. 

— Am s-o omor, îi lămuri tadjicul. O jumătate o iei tu, cealaltă, eu. Dă-o imediat jos de pe cal, 

Şi Nigal o cobori uimit de pe cal. Tadjicul apucă sabia şi o ridică. Fata de spaimă ţipă şi din gură 
îi ieşiră doi şerpi negri. 

— Acum fata e a ta, îi zise tadjicul. Am făcut asta ca să alung din ea şerpii cei negri. Ar fi putut 
să-ți pricinuiască vreun rău, cândva... Dar oare tu ştii cine sunt eu? îl întrebă acesta. Eu sunt peştele 
pentru a cărui libertate ai plătit pescarului cei patru dirhami. Atunci ai făcut pentru mine o faptă 
bună, acum am făcut şi eu una cel puţin la fel de bună pentru tine... 

Cu aceste vorbe, prietenul acelei călătorii îl părăsi pe Nigal. 


Pitpalacul şi vulpea 
poveste din Pamir 


Odată un pitpalac porni să cutreiere câmpurile. Şi ajunse într-un loc unde o vulpe plângea, de 
înfometată ce era. Pitpalacul se apropie şi o întrebă: 

— De ce plângi, vulpe? Iar vulpea răspunse: 

— Hei, pitpalac, eu sunt surdă şi nu aud când mi se vorbeşte atât de încet. Vino mai aproape şi 
spune-mi ce doreşti. 

— Mi-e teamă de tine, iar dacă mă apropii prea mult, pui laba pe mine şi mă înfuleci, îi zise 
pitpalacul. 

— De patru zile postesc, mai spuse vulpea drept răspuns. Iar pitpalacul se încrezu şi se apropie 
de vulpe. Şi pe dată vulpea îl înhaţă. Pitpalacul, uimit, mai apucă să zică: 

— Vulpe, chiar de ai să mă mănânci, tot n-o să te saturi. Mai bine dă-mi drumul şi atunci am să 
te ghiftuiesc. 


— Mă vei înşela! zise vulpea. Dar pitpalacul stărui: 

— Nicidecum, până acum n-am înşelat pe nimeni. 

— Atunci iură! 

Şi pitpalacul se jură: 

— În numele creatorului meu, dacă mă cruţi, am să-ti dau mâncare pe săturate! 

Atunci vulpea porni. Ea păşea în faţă, iar pe urmele ei călca pitpalacul. Şi ajunseră într-un loc 
unde întâlniră o femeie care mergea ținând pe cap o strachină. În strachină era o lipie unsă cu unt. O 
ducea bărbatului la câmp. 

Văzând-o, pitpalacul îi zise vulpii: 

— Cumătră, acum mergi mai încet, să o iau eu înainte. Când femeia va da cu ochii de mine, îşi 
va cobori strachina de pe cap şi mă va fugări. Şi numai după ce vei vedea că pune strachina pe 
pământ, grăbeşte-te şi mănâncă. Câtă vreme mă va fugări până, uite, acolo, la grămada aceea de 
pietre, tu te vei sătura, iar eu am s-o momesc până la grămada cealaltă, apoi am să zbor. 

— Prea bine, încuviință vulpea. Pitpalacul o ajunse pe femeie şi începu să se învârtească înaintea 
ei. Dând cu ochii de pasăre, femeia stătu a se gândi: „Se vede că acest pitpalac e beteag, nu poate să 
zboare”. Puse strachina pe pământ, încercă să prindă pitpalacul, iar acesta fugea tot mai departe. Şi 
femeia după el. Astfel că se îndepărtă destul. Mai târziu, pitpalacul zbură. 

În acest timp, vulpea înghiţi lipia cu unt. Iar când femeia se întoarse, vulpea fugi. Găsind 
strachina goală, femeia se mânie şi făcu cale întoarsă. Coapse altă lipie şi o duse bărbatului, în 
câmp. 

Dar să povestim acum şi despre vulpe şi pitpalac. Pitpalacul veni la vulpe şi întrebă: 

— Ei, cum e, cumătră? 

— Prietene, fii binecuvântat, în viața mea n-am mâncat pe săturate ca acuma, răspunse vulpea. 

Dar mai zise, mieroasă: 

— Pitpalac drag, m-ai ghiftuit, acum hai şi stârneşte-mi râsul. 

— Prea bine, se învoi pitpalacul, vino după mine. 

Şi vulpea porni, iar pitpalacul după ea. Ajunseră într-un loc unde se afla o casă. În casă, un om 
atâta focul în vatră, pe când femeia lui amesteca nişte terci. Pitpalacul îi zise vulpii: 

— Cumătră, să intrăm înăuntru! 

— Bine, răspunse vulpea curioasă. 

Când intrară în prima cameră, pitpalacul mai zise: 

— Fii cu luare aminte, vulpe, eu am să intru întâi. 

Şi zbură pitpalacul înăuntru, zbură până în faţa acelui om, pe laviţă, apoi se întoarse. Văzându-l, 
femeia aruncă cu lingura după el, dar nu-l lovi pe pitpalac: lingura nimeri drept în capul bărbatului 
şi obrazul i se umplu tot de terci. Pe vulpe o bufni râsul şi aşa râdea, că nu se mai putea opri. Era 
gata-gata să plesnească de atâta râs. De-abia izbuti să iasă afară din casă. 

Pitpalacul se apropie de vulpe şi zise: 

— Ei, cum e? 

Iar vulpea răspunse: 

— Pitpalac drag, niciodată, în viaţa mea n-am râs atât de mult ca azi! 

Şi iarăşi vulpea îl rugă pe pitpalac: 

— Tu mi-ai dat de mâncare, tu m-ai făcut să râd, dar acum fă într-un fel ca să plâng! 

Iar pitpalacul zise şi el: 

— Cumătră mea cea bună, e uşor să fac să-ți curgă lacrimile, însă mă tem că ai să te superi după 
aceea. 

— Nu, în niciun chip n-am să mă supăr, hai să mergem! Şi se duse pitpalacul la palatul 
padişahului. Ajunşi, îi zise vulpii: 

— Aşteaptă aici. Eu intru şi mă întorc curând. Vulpea se aşeză, iar pitpalacul zbură în curte. Cum 
ogarii padişahului erau acolo, zăriră iute pasărea şi porniră în goană după ea. Pitpalacul îi atrase 
spre vulpe. Când ogarii dădură cu ochii de cumătră, îi luară acum ei urma. lar vulpea o luă la 


sănătoasa şi aşa de repede alerga că nici nu se poate povesti. Şi cu toate acestea, un ogar al 
padişahului o ajunse şi o apucă de coadă. Când trase mai tare, rămase cu coada în dinţi. Iar vulpea, 
cum-necum, izbuti să se ascundă în vizuină, unde ogarii n-o mai ajungeau. De-abia atunci câinii se 
întoarseră, iar pitpalacul se apropie de vulpe şi-o întrebă: 

— Ei, cum e, cumătră? 

Dar vulpea nici nu mai dorea să vorbească eu el. Şi pitpalacul se apropie şi mai mult şi văzu că 
vulpea nu mai avea coadă. Înveselit, o întrebă iar: 

— Drăguţo, dar unde ţi-e coada? 

Iar vulpea se mânie şi îl înhaţă. Uite cum, din nou, pitpalacul se afla în colții vulpii. Atunci 
pitpalacul întrebă: 

— Se înţelege, acum te-ai hotărât să mă mănânci, nu? 

— Desigur, răspunse vulpea. Dar pitpalacul mai zise: 

— N-ai decât, însă uite ce e. Eu am îndeplinit tot ce-ai poftit. Acum îndeplineşte-mi şi tu o 
dorință măcar! 

— Ce dorință? îl iscodi vulpea. 

— Cât am fost împreună, niciodată nu te-am auzit cum cânți. Arată-mi ce glas ai înainte să mor! 

— Prea bine, se învoi vulpea. 

Şi cumătră deschise gura mare-mare, iar pitpalacul pe dată îşi luă zborul. De atunci vulpea a 
rămas cu gura căscată. Asta e tot. 


Feciorul negustorului şi prinţesa 
poveste din Pamir 


Trăia, odinioară, un negustor pe nume Hogea. De la şapte ani şi până la şaptezeci el nu se ocupă 
decât cu negoţul, iar până la şaptezeci de ani nu cunoscuse bucuria de a avea urmaşi. Dar iată că, 
într-o bună zi când era acasă, se gândi: „O, Allah Atotputernic şi Milostiv, viaţa mea ajunge la capăt 
şi copii tot nu mi-ai dăruit! Dacă mâine, pe neaşteptate, părăsesc această lume, atunci toată averea 
mea se va duce la rudele îndepărtate”. Când chibzuia astfel, pe negândite, îi sosi vestea: ţi se va 
naşte un fecior. Hogea se bucură mult şi-l preamări pe Allah. Chiar din acea zi în care i se născuse 
copilul simți că parcă întinerise. Nu trecu mult şi Hogea îşi încarcă din nou cămilele şi catârii cu 
marfă şi porni într-ale negoţului. 

Se îndeletnici cu negustoria încă zece ani, iar când împlini optzeci, nu mai găsi putere să facă 
drumuri lungi. Dar iată că, odată, îşi chemă feciorul şi îi grăi: 

— Nu mai am putere să muncesc, acum toată nădejdea e la tine, trebuie să te obişnuieşti cu 
îndeletnicirea tatălui. Uite câte cămile şi câți catâri ai, încarcă-i şi porneşte la drum împreună cu 
verişorii tăi! 

Feciorul vorbi şi el: 

— Tăicuţă dragă, sunt prea tânăr pentru negustorie. 

Ascultându-i spusele, tatăl îl povăţui: 

— Tu trebuie să fii doar cu luare aminte la încărcătură, că restul intră în grija verişorilor tăi. 

— Prea bine, încuviință feciorul. 

În ziua ce urmă îşi pregătiră proviziile de drum şi peste alte două zile, cu verişorii împreună, 
porniră toţi la drum. 

Tânărul nostru avea încărcătură pentru o sută de catâri şi o sută de cămile. Aşa străbătură câteva 
văi şi câmpii şi ajunseră într-un loc unde ar fi trebuit să se grăbească, când zăriră înaintea lor ceva 
neobişnuit. Veneau câţiva oameni care duceau un mort pe năsălie. Era de mirare ce gălăgie şi 
hărmălaie făceau. Un tânăr mergea alături şi-l lovea pe cel mort. Când feciorul negustorului văzu ce 
se petrece, întrebă: 

— Hei, omule, care este păcatul acestui mori de-l bateți şi după ce şi-a dat sufletul? E doar un 


mort, mai bine ar fi să-l îngropaţi în linişte. 

Iar cel întrebat răspunse: 

— Tu habar n-ai. Când era viu, l-am împrumutat cu mulți bani. Nu mi-a înapoiat datoria şi a 
murit. Acum eu îl car aşa mort din oraş în oraş ca răzbunare. 

Feciorul negustorului îl mai întrebă: 

— Dar cât îţi datora? 

— O cămilă cu încărcătură cu tot, răspunse omul. 

Şi fără să stea mult pe gânduri, feciorul negustorului îi arătă o cămilă încărcată. 

— Uite acolo o cămilă încărcată, du-te şi ia-o. lar pe mort lasă-l în grija noastră, îl vom îngropa 
noi în acest loc. 

Aşa că lăsară mortul şi luară tot avutul lor, nu doar o cămilă. Feciorul negustorului îl îngropa 
chiar acolo şi apoi se întoarse acasă. 

Intră pe uşă şi, văzându-l, tatăl îl iscodi: 

— Dar ce s-a întâmplat, fiule, de ce te-ai întors atât de repede? 

Iar feciorul îi povesti cele întâmplate şi mai zise pe deasupra: 

— Acum fă cu mine ce pofteşti, fie izgoneşte-mă, fie omoară-mă! 

Tatăl se gândi şi îi mărturisi: 

— Era mai bine să nu fi avut un fecior asemenea ţie. Oricum verişorii tăi sunt mai buni. Fără 
doar şi poate că ar fi dat numai o parte din încărcătură. Acum am să te îndepărtez de la orice treabă. 

— Cum doreşti, răspunse feciorul. 

Trecu un an de zile. Tânărul într-atâta îl mulțumi pe tată încât acesta, până la urmă, se îndură şi îl 
iertă. Îi îngădui iarăşi să se îndeletnicească cu negustoria. Şi acum din nou îl povăţui pe fecior: 

— Înainte de toate, fiule, ţie îţi trebuie o slugă. Însă fii cu băgare de seamă ca sluga să nu se 
dovedească a fi rea. Aşa că, dacă e să iei slugă, atunci să fie şi bună. 

Feciorul se miră şi întrebă: 

— Dar care e slugă bună şi care e slugă rea? 

— Slugă bună e aceea care, oriunde te opreşti, înainte de toate îţi aşază aşternutul pentru dormit, 
îţi fierbe ceaiul şi apoi rânduieşte animalele de povară pentru înnoptare. Dimineaţa se scoală, 
încarcă poverile, îți aduce calul şi te aşază pe el. Iar sluga rea este cea care se sfădeşte cu tine. Dacă 
vă opriți undeva, sluga rea zice: „Până descarc poverile, tu adu lemne de foc!”. 

Tânărul îl ascultă pe tată şi plecă să caute slugă. Merse şi, pe drum, întâlni un tânăr frumos la 
chip. Şi acesta îl întrebă pe feciorul negustorului: 

— Încotro ai pornit-0? 

— Am plecat să caut o slugă. 

— Nu mă iei slugă pe mine? îl descusu tânărul. Feciorul negustorului se gândi puţin şi 
încuviință: 

— Bine. 

Şi împreună se întoarseră la negustorul Hogea. Feciorul îi zise tatălui: 

— Tăicuţă, mi-am găsit slugă. 

— Foarte bine, dacă e aşa, atunci strânge provizii de drum şi plecați. 

Tânărul încarcă patruzeci de catâri, patruzeci de cămile, ceru binecuvântarea tatălui şi porniră la 
drum. 

După ce străbătură câteva văi şi câmpii, ajunseră pe un maidan. Soarele deja apusese. Sluga 
descarcă repede încărcătura şi înainte de toate aşeză aşternutul pentru feciorul negustorului. Apoi îi 
fierse şi ceaiul. După ceai, rândui animalele pentru înnoptare şi numai după aceea luă o frânghie şi 
plecă în pădure după lemne. Aduse o sarcină de lemne şi începu să pregătească cina. După ce 
termină de fiert mâncarea, o duse pe tavă când, în aceeaşi clipă, dădu buzna în cort un câine. 

Văzând câinele, feciorul negustorului se bucură mult: 

— Ce bine că s-a ivit câinele! 

Dar sluga, dimpotrivă, nemulțumită, zise: 


— Nu, acest câine nu ne este de niciun folos! Dar feciorul negustorului crezu în ceea ce spusese 
la început: 

— Acest câine ne va folosi! 

Sluga simți că feciorul negustorului se mâniase, de aceea tăcu şi se aşeză undeva mai departe. 
Când începură să mănânce, câinele hăpăia şi el dintr-o strachină. După ce terminară se pregătiră de 
culcare. lar mai târziu, văzând că oamenii dormeau, câinele se ridică în tăcere şi fugi. 

Dimineaţa, sluga se ridică din aşternut şi înțelese că le plecase câinele. Îi zise atunci feciorului de 
negustor: 

— Câinele pe care l-am adăpostit ieri a fugit. 

Mai târziu încărcară animalele şi porniră mai departe. Merseră fără a se opri până aproape de 
amurg, iar cam pe când trebuia înfăptuită rugăciunea de seară” făcură din nou popas în mijlocul 
câmpului. Sluga descarcă mărfurile, întinse aşternutul pentru feciorul negustorului, apoi îi dădu 
ceaiul şi fără să mai stea, luă frânghia şi se duse după lemne. Aduse lemnele, rândui animalele şi se 
apucă să fiarbă mâncarea. Şi când mâncarea era deja fiartă şi se pregătea s-o toarne în străchini, 
iarăşi veni câinele în fugă. Feciorul negustorului se bucură din nou: 

— S-a întors câinele nostru! 

Sluga tăcu. ÎI saturară pe câine, mâncară şi ei şi se culcară. Sluga se uită — feciorul negustorului 
adormise. Şi, cu băgare de seamă, scoase sabia din teacă şi nu-şi mai luă ochii de la câine. Iar 
câinele, după o vreme, se ridică încetişor şi o rupse la fugă. Sluga, după el, îi luă urma. 

Mult fugiră ei şi până la urmă ajunseră în trecătoarea Toriksalot, locul unde, chiar dacă ţipi, nu se 
aude nimic. Fugiră până în adâncul trecătorii şi acolo sluga dădu peste o colibă. Câinele alergă în 
jurul colibei şi se făcu nevăzut. Cât de atent se uită sluga, nu găsi intrarea. Atunci se cațără pe 
acoperiş. Iar acolo era hornul de la vatră. Se uită prin el şi înăuntru zări trei peris. Una stătea lângă 
vatră, alta se afla la stânga după intrare, iar a treia era aşezată pe locul orânduit oaspeţilor. Şedeau şi 
nu spuneau nimic. După un timp, acea peri care era aşezată lângă vatră grăi: 

— O, Doamne, ce nătâng e feciorul negustorului. S-a prefăcut în câine şi vine să-şi mănânce 
pâinea! 

Altă peri, cea care şedea la stânga după intrare, grăi şi ea: 

— Până la urmă asta îi aduce nenorocire. Dacă va izbuti, chiar îl omoară. 

A treia peri, care era aşezată pe locul cuvenit oaspeţilor, zise: 

— Dacă îl omoară cel prefăcut, atunci o să ia de la el puțină carne şi va face un leac cu care se 
vindecă orice boală. 

Sluga ascultă toate acestea şi plecă. Când se lumină de ziuă, ajunse la cort. Feciorul negustorului 
îl văzu şi întrebă: 

— Unde ai fost? 

— O cămilă s-a dezlegat, am prins-o şi am adus-o. 

Apoi, ca de obicei, încărcară marfa pe animale şi porniră la drum. Şi din nou merseră până seara, 
când poposiră în apropierea unui oraş şi îşi ridicară cortul pe nisip curat. Când terminară tot ce 
trebuia, se aşezară pentru cină, timp în care se ivi acelaşi câine. De data aceasta, feciorul 
negustorului se mânie. Iar sluga, ca şi mai înainte, tăcu. Terminară de mâncat şi se aşezară să 
doarmă. Şi iarăşi sluga începu să-l pândească pe câine. Când crezu că adormiseră, câinele se ridică 
fără zgomot şi fugi. Şi tot atunci sluga îşi vâri sabia sub şubă şi se grăbi pe urmele câinelui. Nu fugi 
mult şi îl ajunse. Îi aruncă şuba pe cap şi îl lovi cu sabia. Şi astfel câinele zbură făcut bucăţi. Sluga 
adună bucăţile de carne, făcu din ele un cocoloş pe care îl legă într-o cârpă şi plecă. Din aceste 
bucăţi făcu leac pentru toate bolile. 

Când se întoarse, feciorul negustorului îl iscodi iarăşi: 

— Unde ai fost? 

— Catârii s-au dezlegat şi eu i-am priponit. 

La amiază intrară în oraş. Dintr-odată se auzi un glas tunător. Era pristavul şahului care vestea: 

— Fata şahului este foarte bolnavă. Orice lecuitor sau solomonar să vină cu grăbire la palatul 
şahului. Celui care o va lecui şahul îi va da fata de nevastă. 

Sluga auzi, se duse la feciorul negustorului şi îi zise: 

— Azi pristavul a vestit că fata şahului este foarte bolnavă şi că îi va da fata celui care o va 
înzdrăveni. Stăpâne, îngăduie-mi să mă duc s-o lecuiesc. 

Feciorul negustorului se mânie: 

— Eu ştiu mai multe decât tine şi totuşi nu mă duc, iar tu, care nimic nu gândeşti, eşti gata să te 
duci la şah! Se dovedeşte că eşti tare neghiob. Cum de nu eşti în stare să pricepi asta? Doar la curtea 
şahului sunt atâţia înţelepţi şi vraci. Aşa că, dacă lor nu le-a stat la îndemână, ei n-au fost în stare s-o 
vindece, ce să cauţi tu, un nerod, să te amesteci? 

Sluga tăcu, căzu pe gânduri şi iarăşi îi ceru îngăduinţa. ŞI feciorul negustorului îi îngădui: 

— Prea bine, du-te! 

Sluga plecă, ajunse la porțile palatului şahului, unde le vorbi gărzilor: 

— Sunt vraci şi am venit s-o lecuiesc pe fata şahului. 

Cu bucurie, gărzile îl vestiră pe şah că a sosit un vraci. Aşa că îl însoțiră la şah. Şahul îl văzu şi 
grăi: 

— Dacă tu o vindeci pe fată, totul al tău să fie! 

Şi sluga se duse la fată. La început se uită la ea cu mare luare aminte şi înțelese care îi era 
suferinţa. Se dovedi că boala ei se afla în măruntaie. De aceea, luă leacul trebuincios dintre cele pe 
care le avea, îl deşertă într-o cană şi ceru fetei să-l bea. Şi cum îl bău, fata vărsă tot ce înghiţise. Îi 
dădu şi a doua oară leacul. Şi de data aceasta, vărsă puțin sânge din măruntaie şi leşină. 

Multă vreme rămase fără simţiri şi până la urmă îşi veni în fire. Atunci sluga o întrebă: 

— Cum te simţi? 

— Foarte bine, acum m-am înzdrăvenit, mă duc la tata! răspunse fata. 

Dar sluga nu se învoi: 

— Nu, mâine mergem împreună! 

Veni dimineaţa şi se îndreptară amândoi spre şah. Când acesta îşi văzu fata, se bucură nespus, 
după care îi zise: 

— Acum nu mai eşti a mea, eu te-am promis acestui om. Pe dată sluga îi destăinui şahului: 

— Fie ca ea să-mi fie numai soră, fiindcă împreună cu mine este un frate şi lui am să i-o dau! 

Şahul nu se împotrivi. Sluga se sfătui cu feciorul negustorului, vândură toate mărfurile pe care le 
aveau cu ei şi începură să se pregătească de nuntă. Făcură o petrecere ce se întinse pe şapte zile şi 
şapte nopți. După care feciorul negustorului îşi luă nevasta şi se întoarse acasă. lar când toţi trei 
ajunseră, mai făcură o petrecere. Mai târziu, sluga îi zise feciorului negustorului: 

— Uite că legământul de a te sluji a ajuns la sfârşit, tu cum socoteşti? 

Feciorul negustorului răspunse: 

— Cum îţi este voia, iar bogăția pe care am adunat-o noi o împărțirii pe din două. 

— Prea bine, încuviinţă sluga. 

Şi ei împărțiră cinstit acea bogăție, iar sluga îi mai vindecă nevasta feciorului de negustor. De 
fapt, o vindecă de-a binelea, astfel că nu îi mai rămăsese nici urmă de suferință. Până la urmă, sluga 
recunoscu: 

— Eu n-am ce face cu această avuţie, aşa că să-ți rămână ție. De altfel, e bine să afli că eu sunt 
omul mort pe care l-ai întâlnit în acea vale şi pe care l-ai schimbat cu averea ce o aveai atunci 
încărcată. Tu m-ai eliberat de cel ce mă chinuia şi m-ai îngropat. Acum viaţa mea s-a terminat, fii 
fericit! 

Îşi luă rămas-bun şi plecă. Iar fiul negustorului, împreună cu nevasta, a trăit în fericire şi 
îndestulare. 


Folosul răbdăru 
poveste din Pamir 


Odinioară, pe tronul unei ţări stătea un şah care era nespus de bogat. Şi acest şah avea un fecior. 
După ce şahul muri, feciorul îi cheltui încet-încet toată bogăția şi scăpată de-a binelea. Şi iată că, 
într-o bună zi, îi zise nevestei: — Am ajuns cu totul în sapă de lemn. La să mă duc să câştig ceva, să 
mă tocmesc păstor. Auzind aceste vorbe, nevasta îi dezvălui: 

— Eu am pus de-o parte, am ascuns, puţin aur. la-l şi pleacă. Numai să ajungi mai departe, să 
nu-ți găseşti de lucru pe aici. Oricum, păstrează-ţi cinstea în fața oamenilor. 

Aşadar, prințul luă aurul şi plecă. Ajunse într-un loc unde se afla un om care striga: 

— Cui îmi dă şaizeci de sir” de aur, aceluia îi voi destăinui vorba cea adevărată, cea dreaptă! 

Prinţul cel sărăcit întrebă: 

— Dacă îți dau şaizeci de siri de aur, îmi vei spune acea vorbă? 

— Eşti prea sărac să-ţi spun ţie! 

Totuşi prinţul îi dădu aurul şi omul îi spuse: 

— Stăpâneşte-ţi mânia şi rabdă! Şi prinţul stărui: 

— Atât? 

— Atât! 

Auzind, prinţul se luă cu mâinile de cap şi îşi zise cu amărăciune: 

— Am dat şaizeci de siri de aur ca să aud vorbele: „stăpâneşte-ți mânia şi rabdă!”. Într-adevăr, 
trebuie să mă duc şi să mă fac păstor. 

Se tocmi la un om bogat, unde începu să muncească. Când se scurseră doisprezece ani, îi zise 
stăpânului: 

— Te-am slujit doisprezece ani, îngăduie-mi să plec. Dă-mi ceea ce am câştigat. 

Şi omul bogat îi dădu un pisoi şi o găină. Prinţul se mâhni: „L-am slujit doisprezece ani şi mi-a 
dat numai un pisoi şi o găină!”. Dar atunci îşi aminti: „Doar am dat şaizeci de siri de aur pentru 
sfatul de a-mi stăpâni mânia şi a răbda. Fie şi aşa, n-am să mă sfădesc acum”. Aşa că îi zise omului 
bogat: 

— Fie, am să las la tine găina spre păstrare şi am să iau cu mine doar pisoiul. 

Îşi luă pisoiul şi plecă. Merse ce merse şi întâlni o caravană. Atunci se interesă: 

— Hei, cinstite cămilar, care îţi este drumul? 

Şi cămilarul spuse că se duce la şah, la tatăl prinţului. Îi spuse şi numele, fără să ştie că acesta nu 
mai era printre cei vii. lar prințul ascunse acest lucru. Totuşi îl rugă pe cămilar: 

— Vreau să trimit cu tine fiului meu acest pisoi. Du-l tu, pentru ca astfel cel mic să aibă cu ce se 
juca. 

Cămilarul luă pisoiul şi îşi văzu de drum. Iar prințul se duse în altă parte să se tocmească păstor. 

După o vreme, caravana ajunse într-un oraş, oprindu-se acolo să înnopteze. Iar în acel oraş erau 
foarte mulţi şoareci. Toată lumea avea grijă de palatul şahului. De la şah rămăsese un elefant. 
Oamenii purtau de grijă şi păzeau elefantul de răutatea şoarecilor. Dacă un şoarece se vâra în 
urechea elefantului, făcea mult rău, iar şahul cel nou, care se suise pe tron, îi pedepsea cu moartea 
pe paznici. lar în acea noapte, când în oraş poposise caravana, şoarecii nu se iviră. Dimineaţa, şahul 
întrebă: 

— În noaptea asta şoarecii ne-au păgubit sau nu? Nu s-au furişat în urechea elefantului? 

Paznicii răspunseră: 

— În această noapte şoarecii nu s-au văzut deloc. Atunci şahul porunci: 

— Duceţi-vă şi aflați care a fost pricina de nu ne-au supărat. 

Şi vizirii şahului porniră să afle despre ce putea fi vorba, de ce noaptea trecută nu se iviseră 
şoarecii. Se duseră, se uitară în jur şi dădură cu ochii de caravana care poposise acolo. lar în 


9 greutate egală cu 75 g 


caravană se găsea şi pisoiul. Curios, în acel oraş nu fusese văzută niciodată o pisică. De aceea îl 
întrebară pe cămilar: 

— Ce fel de fiinţă e asta? 

Iar cămilarul răspunse la întrebare: 

— E o pisică, duşmanul şoarecilor. Când în oraş se iveşte pisica, şoarecii se fac nevăzuţi. 

Atunci vizirii începură să-l roage: 

— Vinde-ne nouă această fiară, căci la noi în oraş s-au înmulțit foarte mult şoarecii. 

Iar prințul, atunci când îi încredințase pisoiul cămilarului, îi grăise: „Dacă vei dori să vinzi acest 
pisoi, ţine minte: el costă şaizeci de siri de aur”. De aceea, cămilarul le mărturisi vizirilor: 

— Motanul nu este al meu şi nu pot să-l vând. 

Atunci ajunse până şi şahul să-l roage: 

— Te rog, vinde-l, îți dau pe el patruzeci de siri de aur. 

— Nu, însă pentru că te rogi atât de fierbinte, îți destăinui preţul adevărat al pisoiului. E de 
şaizeci de siri de aur. 

Şahul plăti şaizeci de siri de aur şi luă pisoiul. De îndată ce în oraş se ivi pisoiul, şoarecii nu se 
mai văzură. 

Cămilarul îi duse nevestei prințului în locul pisoiului şaizeci de siri de aur, precum şi veşti 
proaspete. Şi îi zise femeii: 

— Bărbatul ţi-a trimis un pisoi, dar eu l-am vândut pe drum şi am adus şaizeci de siri de aur. 

Femeia se bucură nespus de mult, cumpără o capră şi o găină care, cu timpul, se înmulțiră. Şi 
iarăşi femeia se îmbogăţi. 

În acest răstimp, prinţul îl slujea pe un alt om bogat. Iar când dori să-l părăsească, pentru felul 
cum se purtase, omul bogat îi dărui un cal din herghelia lui, o cămilă din cele multe pe care le avea, 
o vacă dintre cele strânse în cireada, o oaie din turmă şi un bivol. Şi prinţul porni spre casă. 

Şi iată că trecu pe-aproape de casa acelui om bogat care, în schimbul muncii, îi dăduse pisoiul şi 
găina. Atunci se gândi: „la să mă duc la el, să-mi iau rămas-bun, că doară l-am slujit mulţi ani”. Iar 
omul, când îl văzu, grăi: 

— Fii atât de bun şi primeşte toată avuţia ce-o am! 

— Dar la ce avuţie ţi-e gândul, că numai o găină mai am, mai bine să-ți rămână ţie! 

Auzindu-l, omul bogat îi răspunse: 

— A fost o găină, iar acum atât s-au înmulțit că nu-mi ajung puterile să ţi le aduc pe toate. De la 
acea găină eu am vândut ouă, pe banii căpătați am cumpărat o capră, caprele sau înmulţii mult, le- 
am vândut, am cumpărat o vacă, s-au înmulţit şi ele, le-am vândut şi am cumpărat o cămilă. Până la 
urmă, atât de mult s-au înmulțit toate încât nu mai au Ioc să stea nici în trei văi din munte. O parte 
din ele am să le mân acum pentru tine. 

Şi îi aduse bivoli, cămile, vaci, iar vitele se dovediră a fi cu totul o mie de mii de capete. Prinţul 
le luă pe toate, se duse la bazar şi le vându. Cu banii căpătaţi cumpără două sute de măgari şi marfă. 
Nişte slugi încărcară măgarii cu poveri şi porni spre casă. 

Când îi rămase doar puţin drum de străbătut până să ajungă acasă, prinţul se hotărî: „a să rămân 
să înnoptez aici şi să mă reped până acasă singur şi fără nimic. Să arunc o privire la casă, la nevastă, 
că poate ea deja s-a măritat cu altul, doar au trecut mulți ani”. Şi iată că noaptea dădu o fugă la casa 
sa. Ajunse, coborî pe hornul vetrei, aprinse o lumânare, se uită la tot ce era prin casă, iar înăuntru 
totul era în ordine. Se uită şi la nevastă şi văzu că dormea, iar alături se dovedi a fi un bărbat cu 
mustăți şi barbă. Atunci prinţul se gândi: „Să nu-i omor oare pe amândoi?”. Totuşi, chibzui aşa: 
„Mereu mi-am stăpânit mânia, am suferit şi, mulţumită acestui sfat am strâns o aşa de mare avuţie 
ŞI, curând, am să ajung iarăşi şah în oraşul meu. Mai bine să nu-i omor şi mâine o să vin şto să 
lămuresc totul”. 

Se întoarse prinţul şi se aşeză printre slugile sale, care întrebară: 

— Dar unde ai fost noaptea asta? 

— Să ştiţi că am fost foarte sărac, şi uite că m-am dus să-mi văd casa, să văd dacă totul este în 


ordine acolo. Mă frământa gândul dacă toate ce le-aveam se află la locul lor, dacă mai este câte ceva 
de-ale gurii. S-a dovedit că acasă totul s-a păstrat în deplină rânduială. 

Mai târziu, îi zise uneia dintre slugi: 

— Du-te acum şi vesteşte-o pe nevastă-mea că i-a sosit bărbatul! 

Tot dimineaţa, când se treziră cu toții şi începură să încarce măgarii, prințul văzu că în 
întâmpinare îi vine nevasta şi alături de ea un bărbat. Prinţul privi cu atenţie. Era acelaşi bărbat pe 
care îl văzuse Ia el acasă. Se gândi: „Dar el ce mai caută aici?”. Şi cei veniţi se apropiară, dădură 
bineţe, întrebară de sănătate, dar el cu tânărul mustăcios nici nu dori să intre în vorbă. Nevasta băgă 
de seamă acest lucru şi zise: 

— Nevasta ţi-e dragă, iar feciorul nu-ţi este? 

— Dar unde mi-e feciorul? întrebă şi prinţul. 

— EI este feciorul tău. Când ai plecat avea numai un an, iar acum a crescut, uite cât este de 
voinic. Că doar şi tu te-ai schimbat, deja ai făcut şaptezeci de ani. 

După ce nevasta spuse aceste vorbe, tatăl şi fiul se îmbrăţişară şi plânseră de bucurie. Iar femeia 
îi linişti: 

— De-ajuns, potoliți-vă, uite, în acest fel ne-am dus dorul! Atunci prințul le destăinui: 

— Azi-noapte am venit acasă, ca să văd dacă e casa în ordine, şi am dat cu ochii de un bărbat 
care dormea alături de tine. Aş fi dorit să-l omor, dar m-am înfrânat, mi-am amintit de acele vorbe 
pentru care am plătit şaizeci de siri de aur: „Stăpâneşte-ţi mânia şi rabdă!”. Şi m-am hotărât să nu-i 
iau zilele. Acum văd cât mi-a fost de folos acel sfat. Mulțumită lui am ajuns iarăşi bogat, mi-am 
văzut şi feciorul 

Şi trăiră fericiţi şi în belşug. 


Patruzeci-de-coţi 
poveste din Pamir 


Traducere de Viorel Bageacu 

Trăia odată un şah care avea o fată. Tot o fată avea şi vizirul şahului. Şi amândouă fetele, şi cea a 
şahului, prinţesa, şi cea a vizirului, învățau cu acelaşi dascăl şi toată vremea şi-o petreceau tot 
împreună. Dar iată că, într-o bună zi, prinţesa zise: 

— Tu, fată a vizirului, hai să plecăm la vânătoare. 

— Prinţesă, azi nu e o zi potrivită, să mergem duminică. 

— Ba nu, să mergem azi, hotărî prinţesa. 

Îşi luară arcurile, săgețile, mai luară şi provizii. Laolaltă cu mulți oameni, străbătură călare multe 
câmpii şi pustiuri şi ajunseră la Muntele Verde! şi începură vânătoarea. Vânară ce vânară, iar când 
să se întoarcă se porni un viscol şi se rătăciră, pierzând drumul. Atunci fata vizirului zise: 

— Prinţesă! Hai să pornesc eu înainte, să caut drumul, iar tu vino cu oamenii, că altfel vor 
îngheţa cu toții. 

Şi fata vizirului îşi mână calul înainte. Iată că în faţa ei se ivi o cetate. Mai văzu din depărtare că 
din hornul ei se ridica fum. Aşa că dădu pinteni calului până la cetate, intră înăuntru, iar acolo erau 
divul Patruzeci-de-Coţi"! şi cei patruzeci de fraţi ai săi. Şi divul îi grăi: 

— Fată a vizirului! Noi şi în somn te-am fi aflat! La care fata, în loc de alte vorbe, porunci: 

— Hei, Patruzeci-de-Coţi! Mai întâi aprinde focul, că altfel oamenii mei şi fata şahului îngheață 
acum acolo, departe. 

Iar divii aprinseră focul. Tot atunci sosi şi prinţesa cu oamenii săi şi intrară. Divii le dădură de- 
ale gurii, le potoliră foamea şi îi duseră într-o odaie, încuiară uşa şi plecară. Cu toții rămaseră 

închişi. Atunci, fata vizirului ceru un sfat: 

— Prinţesă! Ce să facem ca să scăpăm din gheara divului? Şi fata vizirului începu să sape în zid, 
făcând o gaură prin care ieşiră. Îşi prinseră caii şi strigară: „Să fugim de aici!”. Mânară caii, lăsară 
în urmă multe câmpii şi pustiuri şi se întoarseră la palatul lor. 

Numai ce intrară, că prinţesa şi băgă de seamă că nu mai avea talismanul verde dat de tatăl său. 
De aceea se căina: 

— Am pierdut talismanul dat de tata. Trebuie să mă întorc să-l găsesc. 

Dar fata vizirului o încredința că se gândeşte la ceva ce nu-i este la îndemână: 

— N-ai să izbuteşti să-l găseşti, nu pleca! Însă nu fu chip s-o înţeleagă prinţesa. 

— Nimic n-ai să izbuteşti, mai zise fata vizirului. 

— Atunci ce să fac? 

— Rămâi aici, am să mă duc eu. 

Şi îmbrăcă fata veşminte bărbăteşti, îşi luă calul şi porni la drum. Trecu peste multe câmpii şi 
pustiuri şi ajunse la divul Patruzeci-de-Coţi, că atât de mare era şi de aceea fusese botezat aşa. 
Ajunsă deci acolo, se dezbrăcă, îşi trase pe ea haine ponosite şi luă înfăţişarea unei bătrâne. Se duse 
şi se aşeză lângă cetatea lui Patruzeci-de-Coţi. 

Când Patruzeci-de-Coţi ieşi pe uliţă, dădu cu ochii de bătrână. După ce intră în cetate, le grăi 
celorlalți: 

— Fraţilor! Acolo e o bătrână. Hai să o luăm aici, că ea ne va căra apă. Atâta vreme cât mama 
noastră s-a vlăguit de tot, bătrâna ne va fi de folos. 

O aduseră înăuntru când unul dintre frați o recunoscu: 

— E fata vizirului! 

— Nu, nu e fata vizirului, zise altul. 

Şi până la urmă ea rămase acolo şi îi sluji vreme îndelungată. 

Dar iată că într-o zi unul dintre frați se gândi: 

— Fraţilor! Hai să pornim la vânătoare, că acum avem pe cine lăsa acasă. 

Plecară la vânătoare şi, pe dată, fata vizirului o omori pe bătrâna lor mamă. 

O omorî, luă cele patruzeci de chei pe care mama divilor le purta legate la cingătoare, se duse şi 
deschise uşile de la patruzeci de odăi, iar acestea erau pline de oameni. Când o văzură, unul din ei 
strigă: 

— Eu nu sunt gras, uite, el e gras! Altul zise: 

— Nu, eu nu sunt gras, eu sunt slab! 

— Apoi eu nu doresc să mănânc nici gras, nici slab, le răspunse fata. 

Îi scăpă pe toţi şi le împărţi toate veşmintele ce erau pe acolo. Se înveşmântară şi plecară. Fata 
vizirului alese pentru ea ce îi era de trebuinţă, luă şi talismanul şi puse foc cetăţii. Şi singură se 
grăbi spre casă. Fraţii divi se întoarseră de la vânătoare, iar cetatea şi bătrâna lor mamă, de altfel şi 
tot ce era prin împrejurimi, ajunseseră scrum. Atunci fratele cel mic, mezinul, zise: 

— Oare nu v-am spus că era fata vizirului? 

Pe dată, Patruzeci-de-Coţi ciopli şi încheie patruzeci de cufere, îşi ascunse frații în ele, le încarcă 
pe cai şi porni la drum. Lăsă în urmă multe câmpii şi pustiuri şi ajunse la palatul şahului. Descarcă 
povara şi pe dată veniră fata vizirului şi prinţesa. Fata vizirului întrebă: 

— Ce ai în poveri? 

— Sunt cu caravana, primi ea răspuns, mă duc să vând această marfă. Dar pot să fac cu tine un 
schimb. 

— Desigur, încuviință fata, sunt gata să schimb. 

— Dar ce îmi vei da? se mai interesă cel sosit. 

— Îţi voi da nişte vite. 

— Dar unde se află vitele? 

— Se află pe Muntele Verde, răspunse ea. 

— Hai împreună pe Muntele Verde, o îndemnă, să vedem ce fel de vite ai. 


— Merg, desigur! 

Fără să mai amâne, fata înşeuă calul şi porniră împreună. Ajunseră la Muntele Verde, iar 
Patruzeci-de-Coţi se urcă pe vârf şi începu să taie vitele. Şi fata făcu şi ea, în aceeaşi vreme, 
patruzeci de vergele ascuţite, le înroşi în foc, străpunse cu ele cuferele şi astfel omori patruzeci de 
frați divi. Când coborâră de pe munte, fata vizirului îl întrebă pe Patruzeci-de-Coţi: 

— Spune acum, ce-ai hotărât? 

— Vitele tale sunt bătrâne, răspunse el, nu vom face târgul, nu facem schimb. 

— Precum ţi-e voia, aşa că încarcă poverile. 

Şi Patruzeci-de-Coţi încărca poverile, plecă şi se opri pe un câmp. 

Deschise cuferele şi ce văzu? Toţi frații erau fără suflare. 

Atunci înţelese: „Ea mi-a omorât fraţii!”. Luă cuferele şi le arunca într-un şanţ, pe care într-atâta 
îl umplu, de era mai înalt decât pământul din jur. Acum luă pe el veşminte de kalandar” şi plecă. 
Ajunse la şahul care era părintele prinţesei noastre. Şahul însuşi ieşi în întâmpinarea lui şi ce văzu? 

Un kalandar întrebă: 

— Hei, cinstite kalandar, care îți este dorința? La care kalandarul răspunse: 

— Eu nu cer nimic, numai să mă iei de grăjdar. 

Şi şahul îl tocmi grăjdar. Kalandarul munci cu sârg, şi ajunse mai mare peste divan”. Câţiva ani 
sluji în această dregătorie, după care tot şahul hotărî să-l însoare cu fata vizirului. De aceea îl chemă 
pe vizir ŞI îi grăi: 

— Slăvite vizir, dă-i fata de nevastă mai-marelui peste divan. 

— Mărite şah, răspunse vizirul, mă duc s-o întreb şi pe fată. 

Plecă să o întrebe pe fată, iar aceasta îl încredința: 

— Tată, se vorbeşte că porunca şahului e ca moartea ce nu vine cu încetul, e neîntârziată pentru 
supuşii săi. Mă mărit cu el. 

Şi şahul o mărită cu mai-marele peste divan. Respectară datina nunții şi mai-marele peste divan 
o duse la el acasă. Însă fata scoase din teacă o sabie, o aşeză la mijloc între ei şi îl ameninţă: 

— Hei, Patruzeci-de-Coţi! Atâta vreme cât nu mă duci la tine, acolo de unde ai venit, n-am să-ţi 
fiu nevastă. 

Dimineaţa, fata îşi luă rămas-bun de la şah. Şahul îi dădu câteva slujnice mai-marelui peste 
divan, câteva slujnice îi dădu şi vizirul fetei sale şi plecară împreună. 

Străbătuseră multe câmpii şi pustiuri şi ajunseră la un palat. Atunci divul zise: 

— Tu, fată a vizirului! Până acum a fost treaba ta, de acum este numai treaba mea. 

— Fă ce ai de gând sa faci, nu mai pierde vremea, îl îndemnă fata. 

Şi el plecă şi aduse pentru aceşti oaspeți de mâncare, iar fata vizirului întinse aşternuturi le. Aici 
trebuie să mai povestim. 

Fata adusese cu ea un dovleac scobit pe dinăuntru, plin cu sânge de oaie. Şi tocmai acest dovleac 
îl vâri sub plapumă, după care fugi să se ascundă. Şi veni Patruzeci-de-Coţi şi văzu că felinarul era 
stins. Luă sabia, lovi plapuma şi dovleacul crăpă. Atunci grăi: 

— Blestemat să fie tatăl tău! Oare te-am omorât sau nu? Aprinse felinarul, ridică plapuma, o 
dădu într-o parte şi ce văzu? Dovleacul spart, iar omul ia-l de unde nu-i. Strigă din toate puterile: 

— Blestemata asta de fată iarăşi m-a prostit! 

Şi neîntârziat o porni la goană după ea, mână pe urmele calului. Călări în galop peste nenumărate 
câmpii ŞI pustiuri Şi izbuti s-o ajungă, însă fata vizirului întâlni un păstor pe care îl rugă: 

— Bunule păstor! Ascunde-mă în desaga ta, că după mine aleargă Patruzeci-de-Coţi. Dacă mă 
scapi din gheara lui Patruzeci-de-Coţi, eu te voi urca pe tronul şahului. 

Păstorul o vâri în desaga lui, legă desaga la gură, o aruncă pe spatele unui bou şi porni la drum. 
Şi se întâlni cu divul, care întrebă: 

— Bunule păstor! Ai întâlnit pe careva pe-aici? 


12 ascet pribeag; în basme apare ca vrăjitor 
13 sfatul înțelepţilor de la curtea şahului 


— N-am văzut pe nimeni, răspunse păstorul. La care Patruzeci-de-Coţi îl mai iscodi: 

— Bunule păstor, ce fel de om eşti tu de n-ai văzut pe nimeni? 

— Eu am crescut numai între vite, răspunse acesta, pe oameni nu-i ştiu. 

Patruzeci-de-Coţi trecu mai departe. Iar păstorul o duse pe fată acasă la el. Într-o bună zi, fata îi 
vorbi astfel: 

— Bunule păstor! Te duci la bazar şi povestea mea n-o istorisi nimănui! Cumpără de acolo o 
țesătură de mătase şi adu-mi-o ca să cos fesuri. 

Ea cusu aceste fesuri, care nu erau decât un acoperământ pentru cap, şi 1 le dădu păstorului. Dacă 
alții vindeau cu zece bani un fes, el să le vândă cu douăzeci, dacă alţii le dădeau cu douăzeci, el să 
ceară patruzeci. Dar iată că, într-o oarecare zi, prințul din acele locuri porni să se plimbe şi dădu cu 
ochii de fata aflată în casa păstorului. Pe dată se îndrăgosti de ea cu înflăcărare. Aşa că se înfăţişă 
şahului şi ceru: 

— Preabunule părinte! Dacă mi-o dai de nevastă pe sora păstorului, eu nu mă voi însura cu o fată 
de şah! 

Şi şahul se văzu silit să se ducă la păstor. 

— Bunule păstor, îngăduie să-l însor pe feciorul meu cu sora ta. 

— Mărite şah, tu eşti atotputernicul cârmuitor, pe când eu nu sunt decât un umil păstor, se căina 
acesta. Cum să se înrudească şahul cu un păstor? 

— Feciorul meu s-a îndrăgostit. 

— Să-mi întreb sora, mai zise păstorul. 

Se duse, o întrebă pe aşa-zisa soră, care răspunse: 

— Mă mărit cu prinţul. 

Şi astfel păstorul se înrudi cu şahul şi pe dată îi chemară pe toţi la sărbătoare şi la un mare ospăț. 
Pe deasupra, şahul mai dădu şi aur cât să ducă patruzeci de măgari. Chiar şahul însuşi veni să 
înfăptuiască datinile nunţii feciorului său. Noaptea şi-o petrecură acolo, iar a doua zi se îndreptară 
spre casa lor, unde se mutară deoparte. Atunci fata vizirului îl sfătui pe prinţ: 

— Slăvite prinţ! Pune străji la toate cele patru drumuri! Iar fata scrise o chemare la luptă dreaptă. 
Patruzeci-de-Coţi află pe dată şi veni în goană în oraş. El omori toate străjile ce erau puse de pază la 
cele patru drumuri. Veni şi intră la fata vizirului, grăind: 

— Hei, tu, fată a vizirului, acum mi-ai căzut în gheară! 

— Orice ţi-ai pus în gând să faci, n-ai decât! Iată o sabie pentru tine. 

Şi Patruzeci-de-Coţi începu să o înțepe cu sabia. Iar ea îl iscodi: 

— Spune, cum este, ţi-ai potolit mâhnirea din suflet? Acum lasă-mă să te lovesc şi eu o singură 
dată. 

— Prea bine. 

ÎI lovi fata cu sabia în creștetul capului şi iarăşi îl iscodi: 

— la zi, cum ţi se pare? 

— Parcă o muscă mi-a smuls un fir de păr din creştet. 

— Blestemat să-ți fie tatăl! Doară te-ai prăvălit despicat pe din două. Mişcă-te mai repede, îi 
strigă fata. 

Şi se mişcă până se despărțiră cele două părți. Atunci ea porunci slugilor: 

— Luaţi-l de picioare, târâți-l şi azvârliți-l în uliţă. Prinţul şi fata vizirului scăpară de griji, 
ajunseră la fericire şi dobândiră şi tronul. 


Puiul-Cel-Şchiop 
poveste din Pamir 


Trăia demult de tot un om sărac care, de când era, nu făcuse altceva decât să pască vitele şahului. 
Şi iată că 1 se născu un fecior asemenea unui pui de găină şi pe deasupra şi şchiop. Insă feciorul 


crescu nespus de iute. Oamenii cresc an după an, pe când acesta crescu din zi în zi, din ceas în ceas. 
Odată, el îi zise tatălui său: 

— Du-te şi peţeşte-o pe prinţesă, vreau să mă însor! 

— Apoi eu sunt păstor şi el este şah, răspunse tatăl. Cum să peţească un păstor fata unui şah, o 
prințesă? 

Dar tânărul o ținea una şi bună: 

— Tată, du-te la şah şi peţeşte-i fata. Şahul face azi o petrecere Pe deasupra, şahul este un om 
drept şi nu te va ocări pentru asta. Du-te la petrecere şi, când îţi va da bucatele, nu le mânca, iar 
dacă te întreabă care îţi este nevoia, spune-i: „Eu am venit la tine în petit”. 

Şi tatăl se văzu silit să se ducă la palatul şahului şi acolo văzu că era petrecere. Iar şahul porunci: 

— Daţi-i mâncare acestui om sărac. 

Dar omul nostru se împotrivi: 

— Nu, mărite şah, n-am să stau să mănânc. 

— Atunci cu ce treabă ai venit? se interesă şahul. 

— Am să-ţi spun numai atunci când oaspeții vor fi plecați. Oaspeţii se împrăştiară şi nu rămaseră 
decât şahul şi vizirul. 

Şahul iarăşi îl întrebă pe omul nostru: 

— Hei, tu, om sărman. Ce pofteşti de la mine? La care omul mărturisi: 

— Mărite şah, am un fecior şi am venit la tine s-o peţesc pe prinţesă. Auzind aceste vorbe, şahul 
se mânie şi porunci: 

— Omorâti-l! 

Însă vizirul îl povăţui: 

— Mărite şah, aşa o petrecere ai făcut, iar acum de-l vei omori pe acest om sărman înseamnă că 
petrecerea nu va fi pe placul Celui de Sus. 

— Dar cum să mă port cu el, vizire? întrebă şahul. 

— Cere-i un rubob!* care să vorbească şi să râdă. Nu-l va găsi şi va muri, îl îndemnă vizirul. 

Vizirul îi zise şi omului sărman: 

— Omule, te-am scăpat de la moarte, aşa că fă bine şi pleacă. Pe fata şahului am s-o peţesc eu în 
locul tău. 

Iar şahul mai zise şi el: 

— Fie ca omul să-mi aducă rubobul care să vorbească şi să râdă şi îi voi da fata. 

Şi omul nostru o rupse la fugă şi nu se opri decât acasă, gâfâind nemaipomenit. Feciorul îl 
întrebă: 

— Tată, de ce gâfâi? 

— Fiule, răspunse omul, n-a ieşit nimic cu peţitul, a fost cât pe ce să mă omoare. Însă vizirul m-a 
scăpat, că altfel şahul m-ai fi spânzurat. lar acum el cere să-i aduc rubobul care vorbeşte şi râde. 
Hai, fiule, să plecăm din acest oraş. Unde să găsim un asemenea rubob pentru el? 

— Nu te nelinişti, tată, e uşor de găsit rubobul. 

— Dar nu e cu putință, fiule, se destăinui omul. 

— Se va găsi, întări feciorul. Şahul însuşi îţi dă fata, iar tu doreşti ca el să nu-ţi ceară rubobul 
care vorbeşte şi râde? Acum ascultă-mă. Porneşte pe acest drum, treci peste multe câmpii şi pustiuri 
şi ajungi la un pod. Treci podul. Şi iarăşi străbați câmpii şi pustiuri până când în faţa ta se va ivi o 
cetate de fier. Când te apropii de porțile cetăţii, deschide-le. Intri şi acolo ai să vezi multe peri. La 
început se vor arunca pe tine, dar tu spune-le: „Pe mine m-a trimis Puiul-cel-Şchiop”. Iar când 
pomeneşti numele meu, mai zi: „Puiul-cel-Şchiop vă trimite urări de bine”. După aceea te vor 
întâmpina cu toată cinstea. lar dimineaţa îţi vor da rubobul, îl vei lua şi îl vei duce şahului. 

Şi iarăşi tatăl se văzu nevoit să-şi ia toiagul şi să pornească la un drum lung. Străbătu multe 
câmpii şi pustiuri şi ajunse la acel pod. Lăsă podul în urmă şi mai trecu peste alte multe câmpii şi 
pustiuri până ajunse la acea cetate. Deschise porțile, intră, iar mai multe peri chiar se minunară de 


14 instrument muzical cu şase coarde 


îndrăzneala de care dăduse dovadă. 

— Ce vânt te aduce pe aici, cu ce nevoi ai venit? 

— M-a trimis la voi Puiul-cel-Şchiop, răspunse omul. 

— Şi cum, Puiul-cel-Şchiop e bine sănătos? se mai interesară ele. 

— Slavă Celui de Sus! 

Şi o peri îl mai iscodi: 

— Dar tu cu ce eşti legat de Puiul-ce-Şchiop? 

— Sunt tatăl lui. 

— Şi de ce te-a trimis la noi? 

— M-a trimis după rubobul care vorbeşte şi râde, le spuse omul. 

ÎI lăsară să înnopteze acolo, iar dimineaţa îi dădură rubobul cerut. Şi iarăşi porni la drum, 
străbătu multe câmpii şi pustiuri şi până la urmă ajunse acasă. Feciorul îi ieşi înainte şi îl îndemnă: 

— Tată, acum nu mai zăbovi, du-i șahului Tlibobul care zâmbeşte şi râde. 

Şi omul plecă, dădu rubobul şahului, care îl întrebă pe vizir: 

— Slăvite vizir! Şi acum ce să fac? Să-i dau fata sau nu? 

— Mărite şah, se pare că el are o taină anume de a putut găsi rubobul care vorbeşte şi râde. Că 
doară unde să-l găseşti? răspunse vizirul. Mai mult nu-l mai sâcâi pe acest om sărman, fiindcă am 
să-i poruncesc altceva, şi anume: să aducă patruzeci de cămile albe şi pe fiecare cămilă să se afle o 
povară înaltă cât turnul palatului şi să mai aducă patruzeci de gazele albe cu coarnele întru totul 
asemănătoare şi într-o singură noapte să facă aşa o grădină ca de la casa lui şi până la palat să poți 
merge numai la umbră şi să crească, tot acolo, cele mai felurite roade. 

Când vizirul spuse aceste obligaţii sărmanului om, acesta se pierdu cu firea, ajunse la fecior şi 
grăi: 

— Fiule, mi-a dat îndatorirea ce ţi-o zic: să aduc patruzeci de cămile albe încărcate, iar povara să 
fie înaltă cât turnul palatului, şi să mai aduc şi patruzeci de gazele albe cu coarnele întru totul 
asemănătoare, şi să sădesc o grădină, de la poarta casei mele şi până la palatul şahului, în care să fie 
roade coapte şi felurite. Unde să le găsesc pe toate, fiule? 

Feciorul răspunse: 

— Apoi este uşor, tată! 

Şi îi dădu trei pumni de poame şi-i mai zise: 

— Când ieşi din casă, închide ochii, cu niciun chip nu privi înapoi, aruncă poamele în spatele tău 
şi păşeşte mai departe. Numai când ajungi la porțile palatului, atunci să te uiţi. 

Omul nostru luă cei trei pumni de poame şi ieşi din casă. Închise ochii şi aruncă poamele în urma 
sa. Merse la porțile palatului şahului şi când se uită înapoi văzu că se iviseră atâția copaci că nu se 
puteau număra. Se întoarse iarăşi la fecior şi acesta îl descusu 

— Tată, cum ai făcut? 

Şi omul povesti: 

— Fiule, eu am dus acele poame, am închis ochii, le-am aruncat în spate şi am tot păşit spre 
porțile palatului şahului. Când am privit, acolo deja răsărise o grădină şi în ea poame de foarte 
multe feluri. 

Şi mai zise: 

— Dar cum va fi cu cele patruzeci de cămile şi cu poverile lor? Şi unde să se găsească patruzeci 
de gazele albe? 

— Tată, singur le voi găsi, îl încredința fiul. 

Noaptea se duse la acele peri, ele îi dădură patruzeci de gazele albe şi patruzeci de cămile tot 
albe, cu poveri cu tot, iar el le mână şi le lăsă lângă palatul şahului. Când şahul ieşi dimineaţa, văzu 
că lângă palat erau lăsate patruzeci de gazele albe şi patruzeci de cămile albe cu acelaşi fel de 
încărcătură. Toate erau culcate şi aveau picioarele legate. 

Feciorul îi zise tatălui: 

— Tată, du-te şi împreună cu şahul hotărâți nunta. 


Aşa că omul nostru se duse și hotărî cu şahul ziua nunții. Îl îmbrăcă pe fecior ca pe un ginere, îl 
urcă pe un cal, însă sărmanul se răsturnă într-o parte, neputându-se ţine în şa. 

Îi ziseră şahului: 

— Cum de ţi-a trecut prin cap să-ți dai fata nu unui prinţ, ci Puiului-cel-Şchiop? 

La care şahul răspunse: 

— Vizirul meu a pețit-o. 

Şi mai zise: 

— Nu-i aduceţi la palat, să plece de aici, să nu-i mai văd în fata ochilor. 

În aceeaşi zi, vizirul o dădu pe prinţesă, care îl văzu pe Puiul-cel-Şchiop de-abia seara. 

— Vai de sufletul meu, se căina prințesa, tata m-a dat Puiului-cel-Şchiop! 

Văzând că nici nu doreşte să stea de vorbă cu el, tânărul o întrebă: 

— Prinţesă, de ce te-ai mâniat? 

Însă ea tăcu. Până la urmă îşi luă inima în dinţi şi strigă: 

— Nu, nu vreau să fiu măritată cu tine! 

De-abia atunci Puiul-cel-Şchiop îşi lepădă de pe el toate cele care îl făceau să aibă acea înfăţişare 
respingătoare, care stârnea milă. Se ivi în loc un tânăr nemaipomenit, frumos ca peri, într-un cuvânt, 
îți lua ochii. Prințesa se bucură nespus şi se împăcară. Tânărul o rugă: 

— Prinţesă, nu pomeni nimănui de taina mea. 

Însă atunci când mama prinţesei veni, iată ce îi mărturisi: 

— Măicuţă, se dovedeşte că el este un peri. Noi nu îl ştim, însă o dată el mi s-a înfățișat în acest 
chip şi mi-a zis: „Eu nimănui nu-mi arăt chipul, m-am însurat cu tine şi de aceea m-am înfățişat 
astfel”. 

Şi mama o sfătui: 

— Fată dragă, mâine dimineaţă, când te trezeşti, aruncă-i masca în vatră, să ardă, şi atunci îşi va 
arăta chipul adevărat. 

Când tânărul ieşi dimineaţa în curte, prinţesa îi arse masca. Se întoarse şi zise: 

— Prinţesă, unde mi-e masca? Vreau s-o pun din nou. 

Ea răspunse: 

— Am ars-o! 

— De-i aşa, pe dată am să iau altă înfăţişare. Am să mă prefac în porumbel şi am să înconjor de 
trei ori în zbor această cetate. Dacă nu mă vei putea prinde, am să mă îndrept spre Muntele Verde. 

Şi luă înfăţişarea unui porumbel şi zbură de trei ori în jurul cetăţii. Cum prinţesa nici nu încercă, 
se înțelege că nu izbuti să-l prindă. Şi el zbură mai departe. De mâhnire, prinţesa mai-mai să-şi dea 
duhul. 

Şahul şi soaţa lui aflară că fata lor picase fără simţire, de aceea o întrebară: 

— Ce s-a întâmplat cu tine? 

— Peri a zburat de la mine, m-a părăsit, le destăinui fata. 

— Te vom mărita cu altul, îi făgăduiră ei. 

— Nu, fiindcă atâta vreme cât nu-l voi găsi, inima nu mi se va linişti. 

Şi prinţesa luă alături o slujnică şi porni la drum. Străbătu multe câmpii şi pustiuri şi nimeri într- 
un tufiş de cârcel. Atunci zise: 

— Tu, cârcel, tu eşti verde cu totul, oare n-ai văzut un porumbel care a zburat pe-aici? 

Şi cârcelul răspunse: 

— A zburat un porumbel şi a zis: „Să ardă ea pe această lume pentru că mi-a ars masca”. 

Porni mai departe şi îi ieşi înainte un desiş de ienupăr. Prinţesa iscodi ienupărul: 

— lenupăre, n-a zburat pe-aici un porumbel? 

— Porumbelul a zburat, îi destăinui acesta prinţesei. Şi a zis aşa: „Pentru că mi-a ars masca, să 
ardă şi ea”. 

Şi mână prinţesa calul mai departe până ajunse la un izvor care curgea într-un lac. Acolo creştea 
un platan. Se aşeză sub platan şi tot atunci se iviră trei bărbaţi peri care începură să se scalde. Când 


ridicară privirile, o văzură pe prinţesă. Era atât de frumoasă, încât nu-şi mai putură lua ochii de la 
ea. Unul zise: 

— O iau de nevastă! 

— O iau şi eu de nevastă, hotări altul. 

Şi cei doi se certară. Zise şi al treilea: 

— Nu vă bateţi unul cu altul, căci eu de mult m-am însurat cu ea. Şi peri îşi luă nevasta şi o duse 
acasă. Acolo o încredința: 

— Dacă îţi va fi bine aici, aici rămânem, de nu, mergem la casa tatălui tău. 

Prinţesa însă alese: 

— Eu vreau acasă la tata. 

Peri plecă împreună cu dânsa şi o duse la casa tatălui ei. Când şahul îl văzu pe tânăr rămase 
uimit. „Ce flăcău grozav!”. Şi îl aşeză pe tron, iar şahul însuşi se făcu sultan. 

Şi astfel ajunseră la fericire, dobândind totodată şi tronul. 


Vrăjitorul şi feciorul omului sărman 
poveste din Pamir 


A fost sau n-a fost. 

Trăia odată un om sărman care avea un singur fecior. lar omul nostru strângea vreascuri în 
pădure şi din vânzarea lor avea cu ce să-şi ducă traiul. Dar iată că, într-o bună zi, când se ducea 
după vreascuri, se întâlni cu un drumeţ care îl întrebă: 

— Omule, nu cumva ai un fecior să mi-l dai spre învățătură? îl voi învăţa felurite ştiinţe. 

— Am un fecior, răspunse culegătorul de vreascuri, dar nu e în stare de nimic. 

— Apoi lasă-l să vină cu mine, să-l învăţ. De toate am să-l învăţ, făgădui omul. Îşi aduse 
culegătorul de vreascuri feciorul şi îl dădu omului pentru învăţătură. lar acel om era un vrăjitor. El 
mai avea şi o fată. lar când fata îl văzu pe feciorul acelui om sărman, se îndrăgosti pe dată, căci era 
neasemuit de frumos. Vrăjitorul îl adăposti pe tânăr într-o odaie din josul casei şi se apucă să-l 
şcolească. ÎI învăţă şi îl dăscăli şi astfel feciorul omului sărman ajunse mare învăţat. Se întâmplă că, 
într-o zi, fata vrăjitorului îi zise tânărului: 

— Dragul meu, dacă tata te va întreba ce anume ai învăţat, tu răspunde-i că nu ştii nimic şi 
atunci el te va lăsa liber. Iar dacă îi vei spune că ai învăţat multe, atunci se va speria că deja l-ai 
întrecut şi te va omorî. Că doar el este vrăjitor! 

Veni tatăl tânărului şi ceru să-l lase pe feciorul său să plece. Atunci vrăjitorul îl iscodi pe tânăr: 

— Câte litere ai învăţat? 

Şi el răspunse: 

— Niciuna nu ştiu. 

Auzind, vrăjitorul îi zise omului: 

— Hei, sărmane, feciorul tău până acum n-a învăţat nimic. Fie ca el să rămână la mine încă un 
an. 

Tatăl se mâhni mult. Oare cum va putea să-şi ducă zilele, să trăiască fără fecior? Se pare că de 
aceea vrăjitorul îi dădu un ştergar, iar omul întrebă: 

— Dar ce folos voi avea de la ştergar? 

Vrăjitorul îl povăţui: 

— Du-l acasă şi atinge-l cu mâna. Se vor ivi pe dată felurite bucate — şi carne, şi vin, şi altele. 
Mănâncă şi fii sănătos. 

Şi îl lăsă sărmanul nostru pe fecior încă un an şi se întoarse acasă. Împreună cu nevasta, în 
fiecare zi, el bău şi mancă de la acest ştergar şi ajunse până la urmă un bețiv. Odată, nevasta îl 
sfătui: 

— Bărbate, hai să-i chemăm în ospeție pe şah şi pe vizir. 


Se duse sărmanul la şah şi la vizir şi îi pofti. Îi aduse la el acasă, îi aşeză la loc de cinste şi începu 
să vorbească cu ei. Şahul îi zise vizirului: 

— Blestemat să-i fie tatăl! Ne-a chemat în ospeţie şi el nu a gătit niciun fel de bucate, nici măcar 
n-a făcut focul. 

Se neliniştiră oaspeţii, însă atunci sărmanul îi ceru nevestei: 

— Du-te şi adu ştergarul! 

Femeia aduse ştergarul, îl întinse, duse mâna pe deasupra lui şi, dintr-odată, se arătară şapte 
feluri de bucate, şi carne friptă, 

şi vin, şi altele. Se puseră ei pe mâncat şi băut, iar omul nostru se îmbată. Atunci vizirul îi şopti 
şahului: 

— Eu am un ştergar care arată aproape ca acesta. Am să-l dau omului, am să-l schimb. 

Şi aduse vizirul ştergarul lui, îl luă pe celălalt, după care plecă. Când sărmanul om se trezi, pofti 
să mănânce, de aceea strigă: 

— Nevastă, adu ştergarul, mi-e foame! 

Aşternură ei ştergarul, dar oricât făcură cu mâna, nu se ivi nimic. Atunci înțeleseră că vizirul şi 
şahul schimbaseră ştergarul. Se duse omul iarăşi la vrăjitor şi se jelui: 

— Nu am cu ce să mai trăiesc. Eliberează-mi feciorul. 

Auzind, vrăjitorul căută să afle: 

— Dar unde este ştergarul? 

— L-au luat vizirul şi şahul, se mai jelui omul. 

Atunci vrăjitorul îi dădu un dovleac şi îl povăţui: 

— la acest dovleac, du-l acasă şi atârnă-l de grindă, sub tavan. După aceea ia-l de acolo, despică- 
l şi dinăuntru va ieşi o adevărată oştire. Porunceşte oştenilor să-ţi înapoieze ştergarul. Iar feciorul 
tău n-a învăţat nimic. Fie ca el să mai rămână încă un an. 

Şi omul sărman luă dovleacul şi se întoarse acasă. De îndată ce despică dovleacul ieşi oștirea şi 
oştenii îl iscodiră: 

— Ce trebuie făcut? 

La care săracul se plânse: 

— Şahul mi-a luat ştergarul. 

Oştirea se găti şi porni spre şah. Ajunseră şi grăiră: 

— Mărite şah, ori ne înapoiezi ştergarul, ori ieşi şi te luptă cu noi. 

Şahul se înspăimântă şi îi porunci vizirului: 

— Dă-le ştergarul, altfel va fi vai de noi. 

Înapoie vizirul ştergarul, iar oştenii îl dădură mai departe omului nostru. Şi omul iarăşi începu să 
trăiască în belşug. 

După ce trecură câțiva ani, îşi aduse din nou aminte de fecior. Se duse la vrăjitor şi întrebă: 

— Omule învăţat, oare n-a venit vremea să-l laşi liber pe feciorul meu? Atunci vrăjitorul îl 
descusu pe tânăr: 

— Tu ce ştii? 

— Eu nu ştiu nimic, răspunse. 

De data aceasta, vrăjitorul îl lăsă să plece cu tatăl său. 

Plecară, iar feciorul se gândi: „la să vedem, cam ce-am învăţat?”. Mai zise el ce ştia deja şi, 
preschimbându-se, luă înfăţişarea unui cal. Porni să alerge în galop şi să-l izbească cu copitele pe 
tatăl său. ÎI lovi foarte tare. Apoi se întoarse şi se făcu la loc om, se apropie de tată şi din nou începu 
să vorbească. 

Tatăl întrebă: 

— Fiule, unde ai fost? Aici s-a ivit un cal nărăvaş care m-a lovit rău cu copitele. 

— Dar unde e calul? 

— A fugit în galop de aici, răspunse tatăl. 

Iar feciorul îşi sfătui tatăl: 


— Tu mergi înainte, iar eu am să arunc o privire în partea aia. 

Se depărta el într-o parte, iarăşi zise nişte vorbe şi luă înfăţişarea unei cămile. Îl ajunse din urmă 
pe tatăl său şi iarăşi începu să-l lovească şi să se bată cu el. ÎI prindea cu dinţii de mijloc şi îl izbea 
de pământ. Aşa îl izbea, că nu se poate povesti. Apoi sări într-o parte şi se făcu om. Tatăl întrebă: 

— Unde ai fost? S-a ivit aici o cămilă, numai ce nu m-a mâncat. 

— Dar unde e? întrebă feciorul. 

— A fugit. Tânărul îi mai zise: 

— Tu mergi înainte, iar eu mă abat într-o parte. 

Se depărta, zise ce zise şi luă înfăţişarea unui lup. Îl ajunse din urmă pe tatăl său şi se apucă să-l 
muşte şi să-l trântească la 

pământ. Aşa îl chinui, că de-abia scăpă bietul om cu viaţa. Apoi tânărul fugi într-o parte şi se 
prefăcu iarăşi în om. Se gândi: „Am învăţat toată ştiinţa vrăjitoriei”. Se întoarseră acasă şi îşi duseră 
traiul mai departe. Odată, feciorul omului sărman zise: 

— Tată, am să iau înfăţişarea unui cal, tu să mă duci în oraş la bazar şi vinde-mă acolo cu câţi 
bani izbuteşti. Însă fii cu băgare de seamă, nu da şi căpăstrul meu! 

Luă pe dată înfăţişarea unui cal, tatăl încalecă şi se duse în oraş. ÎI vându pe o mie de bani, iar 
căpăstrul îl aduse acasă. Feciorul se întoarse şi îşi recapătă chipul omenesc. 

Se scurse o vreme şi feciorul îi grăi tatălui: 

— Am să iau înfăţişarea unei cămile, tu du-mă la bazar şi vinde-mă. Dar fii cu băgare de seamă, 
nu da şi frâul! 

Iar la urechile vrăjitorului ajunse zvonul că un om adusese la piață un cal, pe care-l vânduse, 
după care nici urmă de cal. Pe dată vrăjitorul înţelese: „Da, e ucenicul meu”. 

Veni vrăjitorul în oraş, se duse la bazar şi întrebă: 

— Bătrâne, cu cât vinzi cămila? 

— Cu o mie de bani, răspunse omul. 

Vrăjitorul scoase o mie de bani şi plăti. Sărmanul nostru îi dădu cămila, dar fără frâu. De aceea, 
vrăjitorul zise: 

— Dar ce să fac eu cu o cămilă fără frâu? Dacă o vinzi cu frâu cu tot, atunci o iau. Fără frâu n-o 
cumpăr. 

Astfel silit, bătrânul îi vându frâul pentru încă o mie de bani. Se urcă vrăjitorul pe cămilă şi goni 
spre casa lui. Ajunse acasă, priponi cămila de un copac şi îşi strigă fata: 

— Fată, adu-mi un cuțit! Am cumpărat o cămilă, o să-i tai capul. 

Iar fata înţelese pe dată că acolo se găsea tânărul însuşi, de aceea se duse şi ascunse cuțitul, iar 
tatălui îi zise: 

— Tată, cuțitul nu este. 

— Du-te şi pregăteşte cămila, am să caut eu cuțitul. Fata se apropie de cămilă, iar tatăl plecă 
după cuţit. Numai ce plecă şi fata dezlegă frâul şi strigă: 

— Tată, cămila a fugit! 

Vrăjitorul se grăbi, dar cămila nu mai era. Atunci vrăjitorul se prefăcu în cal şi porni pe urmele 
cămilei. Şi numai ce-o ajunse că tânărul şi luă înfăţişarea unui iepure. Dar şi vrăjitorul se prefăcu în 
câine. Porni să-l prindă, însă feciorul omului sărman se prefăcu într-un porumbel. Dar vrăjitorul se 
făcu şi el uliu. lar numai ce ajunse în zbor la porumbel, că acesta cobori grăbit în palatul şahului, 
luă înfăţişarea unei flori şi căzu la picioarele fetei şahului. Uliul se aşeză pe marginea hornului, pe 
acoperiş, şi ceru: 

— Fecioară a şahului, dă-mi floarea mea! 

Prinţesa se sperie. Aruncă floarea jos şi pe dată floarea se prefăcu în boabe de mei. Un bob de 
mei căzu lângă uşă, iar alt bob se rostogoli aproape de vatră. Tot atunci vrăjitorul luă înfăţişarea 
unei găini şi începu să ciugulească meiul de pe podea. Ciuguli tot meiul, afară de cele două boabe. 
„Dacă o iau pe cea de lângă vatră”, gândi vrăjitorul, „atunci cea de la uşă va fugi. Dacă o ciugulesc 
pe cea de la uşă, atunci cea de lângă vatră va fugi prin horn până pe acoperiş”. Se mai gândi şi 


hotărî: „Ia s-o ciugulesc pe cea de lângă vatră, fiindcă pe cealaltă, până va deschide uşa, o prind”. 
Se aruncă spre vatră, iar bobul de mei care se găsea la uşă se preschimbă într-o pisică. Pisica se 
aruncă asupra găinii şi îi suci gâtul. 

Apoi feciorul sărmanului nostru se duse la fata vrăjitorului, luă iarăşi chip de om şi se însura cu 
ea. Se întoarseră acasă şi trăiră fără spaimă, aşa cum scăpaseră de vrăjitor. 

Să dea Allah ca şi tu să scapi de duşmanii avuţi şi de necazuri. 


Zemci voinicul 
poveste din Pamir 


Se zice că demult trăia un om sărac care nu avea pe lume decât două fete şi o nevastă. Şi el se tot 
văita şi plângea că n-are de niciunele pe lumea aceasta. Dar iată că, odată, într-o noapte, visă că pe 
umărul lui drept era aşezat soarele, iar pe cel stâng luna. Se trezi dis-de-dimineaţă şi îi vesti 
nevestei: 

— Am să pornesc la un drum lung. Dacă ai un felinar, aprinde-l, să-mi găsesc toiagul. 

Femeia se plânse: 

— Dar noi nici măcar felinar n-avem. 

Aşa că omul nostru îşi căută pe întuneric toiagul, îl găsi şi plecă. Străbătu multe câmpii şi 
pustiuri şi ajunse într-un loc. Era mort de foame. Acolo se ivi un păstor care îl văzu şi gândi: „Oare 
acesta să fie div?”. Şi mai chibzui: „Dacă este om, n-am să-l omor”. ÎI chemă şi întrebă: 

— Hei, tu eşti div sau om? 

— Nu sunt div, sunt om, răspunse săracul. Auzindu-l, păstorul îl iscodi: 

— Încotro ai pornit-0? 

— Hei, păstorule, de ce mă descoşi atâta? Mai bine îmi dai o fărâmă de pâine. 

— Spune-mi cu ce treabă eşti pe-aici, căută să mai afle păstorul, ? i numai după aceea îţi dau 
pâine. 

— N-ai să poți tu pricepe ce treabă am eu, zise săracul. 

— Ba am să pot. lar săracul îi povesti: 

— Am văzut în somn că pe un umăr al meu era aşezat soarele, iar pe celălalt luna. Şi cum am 
visat, pe dată am pornit la drum. 

Atunci îi zise păstorul: 

— Dă-mi mie visul tău şi în schimb eu îţi voi da turma. 

— Cinstite păstor, nu mă lua în râs. lar păstorul spuse iarăşi: 

— Îţi voi da toată turma. 

Până la urmă, săracul nostru îi dădu visul la schimb cu turma. De aceea, făcu cale întoarsă şi într- 
un miez de noapte ajunse acasă şi strigă: 

— Hei, nevastă! Scoală şi deschide poarta! Femeia îşi strigă fetele: 

— Fetiţele mele, sculați şi deschideţi poarta! Iar ele răspunseră: 

— Măicuţă! Noi suntem tinere, iar tu bătrână. Dacă se dovedeşte că acolo se află un tâlhar? Mai 
bine ieşi tu! 

Astfel că ieşi femeia în uliţă şi văzu că, într-adevăr, bărbatul său o chemase. Deschise poarta. 
Mare era turma. Şi bărbatul zise: 

— Nevastă, uite ce turmă am mânat! Dar femeia îl îndemnă pe dată: 

— Potoleşte-te, altfel se va dovedi că ai furat turma cine ştie cărui şah şi ne vâri în vreun necaz. 

Atât de săraci erau, că nici măcar şiştar să mulgă turma n-aveau. De aceea, omul se duse şi căută 
ceva potrivit, găsi un urcior crăpat, apoi mulse şi bău lapte. 

Noaptea se schimbă cu ziua, el iarăşi mulse oile şi duse laptele unui negustor. 

— Cumpără laptele acesta, de nu, am să mor de foame. 

Negustorul lovi gâtul urciorului, urciorul se sparse, iar omul nostru se porni pe un plâns amar şi 


se vaită: 

— Hei, negustorule! Toată avuția mea a stat în acest urcior. Tu l-ai spart, iar eu în ce am să mai 
mulg oile? 

— De vreme ce ai turmă, îi răspunse negustorul, îţi dăruiesc găleata asta. Mulge sănătos în ea, 
dar să-mi aduci şi mie lapte. 

Săracul luă găleata, mulse în ea laptele pe care-l bău sănătos şi îi mai duse şi negustorului, care îl 
plăti. În felul acesta, săracul se îmbogăți. Îşi ridică aşa un palat, încât era mai frumos decât al 
şahului. Astfel ajunse săracul să-şi îndeplinească dorința. 

Iar păstorul pe care-l întâlnise şi îi luă visul străbătu şi el multe câmpii şi pustiuri şi ajunse într-o 
țară. Acolo el muncea ziua, iar noaptea se ducea şi dormea la zidul palatului şahului. 

Şi şahul de care pomenim avea o fată, iar vizirul avea un fecior, care învățase să scrie şi să 
citească împreună cu această prinţesă. 

lată că, odată, feciorul vizirului veni la prinţesă şi acolo văzu o roabă a acesteia. Faţa ei era 
foarte frumoasă. Feciorul vizirului întrebă: 

— Hei, tu, roabă, unde este prinţesa? 

— De unde să ştiu unde eşti tu şi unde este prinţesa ta? răspunse roaba. Iar feciorul vizirului se 
mânie: 

— Oricât eşti tu de frumoasă, tot roabă rămâi, iar cât e de urâtă ea, tot prinţesă va fi. 

Roaba îşi zgârie rău trupul şi fața, se duse la şah şi se plânse: 

— O, stăpâne! Priveşte cum se foloseşte feciorul vizirului de puterea lui. El nici pe fata ta n-o 
lasă în pace. 

De aceea, şahul porunci: 

— Dimineaţă aduceţi-l, aduceţi-o şi pe fata mea, legaţi-i pe amândoi de ţeava tunului şi rupeți-i 
în bucăţi! 

Iar prințesa avea o doică bătrână. Aceasta ascultase toate poruncile, aşa că îi spuse ei: 

— Hei, prinţesă, în această dimineaţă se pregătesc să vă sfâşie în bucăţi, legându-vă de ţeava 
tunului, şi pe tine, şi pe feciorul vizirului. 

Prinţesa îl chemă pe feciorul vizirului, se sfătui cu el şi hotărâră să fugă chiar în acea noapte. 

Aşa că feciorul vizirului şi prințesa se pregătiră de drum. Însă tânărul nimeri în mâinile străjilor, 
care îl aruncară în temniță. lar prinţesa veni la locul hotărât şi văzu că acolo nu era nimeni. Se urcă 
pe zidul palatului şi privi în jos. Chiar acolo se afla un om. Gândi: „Se vede că e feciorul vizirului”. 
Cobori, luă calul de căpăstru, se apropie de omul văzut de sus, care dormea, şi îl scutură să se 
trezească. Acesta se trezi, încalecă şi pe prinţesă o aşeză la spatele său. Străbătură ei multe câmpii şi 
pustiuri şi ajunseră la o pădure când încă era întuneric. Prinţesa zise: 

— Hei, fecior de vizir! Dacă în această pădure s-ar găsi şi pentru tine un cal ar fi foarte bine. 

Iar păstorul, că de fapt păstorul era, răspunse: 

— Hei, prinţesă! Dacă aici ar fi fost o turmă mare ar fi fost şi mai bine. De-abia atunci fata 
înţelese cele petrecute şi gândi: „Vai, el m-a înşelat, se dovedeşte a fi păstor!”. Se repezi să ia 
pumnalul ca să-l lovească şi să-l omoare. Dar se linişti. „Se vede că asta mi-e soarta, trebuie să fiu 
împreună cu el”, găsi ea cu cale. Aşa că merseră mai departe şi ajunseră la alt oraş. Se opriră acolo 
şi ridicară cortul tocmai în mijlocul oraşului. Şi atunci prințesa începu să-l povăţuiască pe păstor: 

— În primul rând, nu lua pe nimeni pe lângă tine, chiar dacă îţi zice frate; în al doilea, nu spune 
nimănui ce ai pe suflet! 

Se gândi păstorul: „Prinţesa asta se dovedeşte tare neghioabă! Cum să nu-mi iau un om apropiat, 
un fârtat? Dacă mă voi îmbolnăvi cândva, f arta tul o să aibă grijă de mine”. 

Şi-l luă pe grăjdarul şahului ca fârtat, iar acesta îi zise: 

— Hei, cinstite păstor! Sau tu mă chemi în ospeţie, sau te chem eu. 

Păstorul îi zise fetei: 

— Prinţesă! Pregăteşte azi bucate alese, că îmi vine fârtatul în ospeţie. La care ea îi răspunse 
oarecum supărată: 


— Ti-am spus să nu-ţi iei fârtat şi nu m-ai ascultat. 

— Într-adevăr, şi cu toate astea mi-am luat, răspunse păstorul. Pregăti prinţesa bucatele, sosi 
fârtatul, îi puseră în faţă şapte feluri de bucate, iar acesta îşi rosti gândurile pe faţă: 

— Fârtate! N-am venit să mă ospătez, am venit să-mi văd sora. 

Aşa că păstorul o aduse pe prințesă şi i-o arătă. Fârtatul căzu fără simțire, după care mai aruncă o 
privire şi fugi. Se duse şi îi destăinui şahului din acel oraş: 

— S-a ivit aici un om venit din alt oraş. El are o nevastă de o frumuseţe strălucitoare. E vrednică 
să fie a ta. 

Şahul îi chemă pe cei doi viziri ai săi — cel al mâinii drepte şi cel al mâinii stângi — şi le 
porunci: 

— Vizirilor! Omorâţi-l pe acel om de curând venit aici, am să-i iau nevasta pentru mine. 

Vizirul mâinii stângi nici nu se împotrivi: 

— Prea bine! 

Dar vizirul mâinii drepte avea alt gând: 

— Mărite şah! Nu se cade să-i luăm viaţa. Se va răspândi zvon rău despre oraşul nostru, iar dacă 
acest zvon va ajunge la urechile altui şah, ne vom acoperi cu totul de ruşine. 

Atunci şahul întrebă: 

— Vizire, cum ar fi mai bine să facem? 

La care acesta răspunse: 

— Cheamă-l mâine la tine şi plecaţi împreună în pădurea din Mazandaran'5, duceţi-vă la 
vânătoare. 

Şahul întrebă: 

— Cine mi-l aduce? 

Iar fârtatul răspunse: 

— Eu îl aduc. 

Veni la păstor şi îi grăi: 

— Fârtate! Şahul te cheamă la el. Zice că are să-ţi dea o dregătorie. 

Astfel plecară împreună, intrară la şah şi i se închinară. Şahul îl întrebă: 

— Care este numele tău? 

— Mi se spune Zemci voinicul, răspunse păstorul. 

— Şi care este vitejia ta de voinic? îl mai iscodi şahul. 

— Numele acesta mi l-au dat tata şi mama, eu n-am făcut niciun fel de vitejie. 

Atunci şahul grăi: 

— Vino mâine dimineaţă, ai să mergi cu mine la vânătoare în pădurea din Mazandaran. 

— Prea bine, răspunse el. 

Ajunse acasă şi prinţesa îl întrebă: 

— Ce fel de dar ţi-a făcut şahul? Sau poate ţi-a dat vreo dregătorie? 

— Nu mi-a dat nimic. Mi-a zis doar să mergem la vânătoare în pădurea din Mazandaran. Auzind, 
prințesa se mânie: 

— Neghiobule! De la începutul începutului ţi-am zis: nu-ți lua fârtat, iar tu ţi-ai luat. Uite că 
acum te ia şahul la vânătoare, şi toate astea din pricina mea. lar în pădurea din Mazandaran 

sunt lei şi tigri. Toate lighioanele, toate fiarele câte sunt pe lume viețuiesc în pădurea din 
Mazandaran. 

Zemci voinicul căzu pe gânduri. Prinţesa însă nu terminase ce avea de spus: 

— Dimineaţă, când pleci la vânătoarea şahului, ia Paloşul-de-Oţel, ia Calul-lute-ca-Vântul şi 
când ajungi la pădure grăieşte: „Hei, Paloş-de-Oţel! Hei, Cal-lute-ca- Vântul! Singuri ştiţi ce-a veți 
de făcut!”. Pune frâul la oblâncul şeii, după aceea Paloşul-de-Oţel şi Calul-Iute-c a-Vântul ştiu 
singuri ce-au de făcut. Paloşul va tăia, Calul va înşfăca cu dinții — tu să nu te amesteci, să stai de o 
parte. 


15 provincie în nordul Iranului, considerată în Pamir ca fiind un ținut îndepărtat 


Dimineaţa se îndreptă spre palat, iar şahul deja îşi pregătise calul de drum. Porniră şi când se 
apropiam de pădurea din Mazandaran, şahul urcă pe un deal, iar pe Zemci voinicul îl trimise singur 
în pădure. Cum pătrunse în pădure, şi grăi: 

— Hei, Paloş-de-Oţel! Hei, Cal-lute-ca-Vântul! 

Puse frâul pe oblâncul şeii şi lovi cu biciul Calul-Iute-ca- Vântul. Calul se aruncă în hățişul 
pădurii. Paloşul tăia, iar Calul azvârlea din copite şi înşfăca cu dinţii. 

Astfel, Paloşul tăie pădurea din Mazandaran. Apoi, păstorul se întoarse pe deal, se apropie de 
şah, iar acesta şedea abătut. Numaidecât, şahul se întoarse la palat şi iarăşi ceru sfatul vizirilor săi: 

— Slăvite vizir al mâinii stângi! Zemci voinicul a tăiat pădurea din Mazandaran. Ce să mai 
facem acum? 

— Hai să-l omoram, îşi spuse vizirul gândul, însă vizirul mâinii drepte nu se învoi: 

— Asta ar însemna pentru noi ocară, căci se va spune că în ţara asta a venit un viteaz pe nume 
Zemci voinicul şi că el a tăiat pădurea din Mazandaran. Toate astea pentru noi sunt o mare ocară. 

De aceea, şahul întrebă: 

— Slăvite vizir, atunci ce să mai fac? 

La care i se răspunse: 

— Cheamă-l din nou la tine, trimite-l pe muntele Qaf după lapa-cu-Patruzeci-de-Mânji. Acolo îl 
vor mânca cei patruzeci de divi. 

— Dar cine mi-l aduce? întrebă iarăşi şahul. 

Grăjdarul şahului, acela care era fârtatul lui Zemci voinicul, ieşi în față şi făgădui: 

— Eu îl aduc! 

Iarăşi se duse şi-l chemă, cum că șahul, chipurile ar fi zis: „Fie, să vină să-i dau o dregătorie”. Şi 
din nou plecară împreună la palatul şahului. Iarăşi dădu Zemci voinicul bineţe şahului, care îi ceru: 

— Pleacă după lapa-cu-Patruzeci-de-Mânji! 

— Prea bine, răspunse el şi se întoarse acasă. Iar prinţesa îl descusu: 

— Ce fel de dregătorie ţi-a dat şahul? 

— Nicio dregătorie, m-a trimis după lapa-cu-Patruzeci-de-Mânji. 

— Neghiobule, Iapa-cu-Patruzeci-de-Mânji e pe muntele Qaf, se mânie prințesa. Patruzeci de 
divi te vor mânca acolo. 

— Fie ce-o fi, răspunse Zemci voinicul. 

— Am să-ţi coc de-ale gurii, să ai pe drum. Să te trezeşti cu noaptea în cap, dis-de-dimineaţă. 
Când ajungi acolo, o să vezi că la revărsatul zorilor cei patruzeci de divi încă dorm. Când te apropii 
de palatul pe care îl întâlneşti, pune Paloşul-de-Oţel pe oblâncul şeii Calului-lute-ca- Vântul şi 
strigă: „Hei, voi, patru zeci de divi, ieşiţi afară, că a sosit oastea să se bată cu voi!”. Şi tot atunci mai 
zi: „Hei, Cal-lute-ca-Vântul! Hei, Paloş-de-Oţel! Voi singuri ştiţi ce aveţi de făcut!”. Calul şi 
Paloşul aşa se voi război, că întreaga lume se va minuna. 

Şi când prințesa îi lămuri toate acestea, omul se ridică, înşeuă Calul-lute-ca-Vântul, luă Paloşul- 
de-Oţel şi goni cât fu în stare. 

Străbătu multe câmpii şi pustiuri şi până la urmă ajunse La palatul celor patruzeci de divi. Strigă: 

— Hei, voi, patruzeci de divi! V-a înconjurat oastea! 

Divii se treziră, ieşiră buimaci din palat. lar omul nostru mai strigă: 

— Hei, Cal-lute-ca- Vântul! Hei, Paloş-de-Oţel! Singuri ştiţi ce-aveţi de făcut! Paloşul-de-Oţel şi 
Calul-lute-ca-Vântul aşa se bătură, că îi omorâră pe toţi cei patruzeci de divi. Apoi Zemci voinicul 
intră în palat, iar acolo se afla o peri, care grăi: 

— Hei, Zemci voinicule! Pleacă, fiindcă de se vor trezi cei patruzeci de divi te vor ucide. 

— Eu am omorât patruzeci de divi, răspunse el. 

La care peri, auzindu-l, se îndoi de adevăr: 

— Nu spune minciuni! 

Peri ieşi din palat, iar pe jos erau prăvălite leşurile celor patruzeci de divi. Aşa că se hotărî îndată 
şi îl pofii: 


— Zemci voinicule, rămâi cu mine. 

— Plec după lapa-cu-Patruzeci-de-Mânji, îi răspunse. 

Dar peri îl descurajă: 

— Pe această lapă-cu-Patruzeci-de-Mânji n-au putut-o înşeua cei patruzeci de divi, cum ai să 
poți tu să-i pui şaua? 

— Eu totuşi mă duc. Peri îi vorbi mai mult: 

— Prea bine, atunci te voi învăţa cum să faci. 

— Ce să mă înveţi? 

— În drumul tău după Iapă ai să întâlneşti Izvorul-Dorinţelor!€. Iapa se duce acolo în zilele de 
vineri” ca să se adape. Când te îndrepţi într-acolo, ia cu tine lapte acru într-un vas şi să mai ai o şa 
de argint, căpăstru şi cioltar. Şi cum ajungi la Izvorul-Dorinţelor, sapă o groapă, ascunde-te înăuntru 
şi acoperă-te cu uscături ca să nu fii văzut. Şaua şi căpăstrul aşază-le lângă izvor. Când lapa-cu- 
Patruzeci-de-Mânji vine să se adape şi privirea îi cade pe şaua de argint şi căpăstrul aflate lângă 
izvor, gândeşte: „Unde e acel stăpân care mă înşeua?”. Atunci tu spune-i: „lată, eu sunt stăpânul 
tău!”. Când ieşi din groapă, îi legi şaua şi încaleci. Pe dată Iapa îţi va zice: „înainte fugeam cu 
salturi de patruzeci de gazi’, iar acum voi galopa cu şaptezeci!”. Când încaleci şi porneşti în galop, 
loveşte-o în cap cu acea oală, care de altfel e un dovleac scobit. Oala se va sparge şi laptele acru i se 
va prelinge pe bot. Ea va zice speriată: „Mi s-a scurs creierul. Hei, făptură omenească, eşti prea 
neîndurătoare, cu o lovitură mi-ai scos creierii”. lar tu spune-i: „Eu te-am lovit încetişor. Dacă ai să 
te mai zbuciumi, aşa am să te lovesc, că vei cădea în nesimţire”. Şi atunci ea ţi se va supune. 

Zemci voinicul porni la drum, ajunse la Izvorul-Dorinţelor, săpă groapa, intră în ea, o acoperi cu 
uscături şi se ascunse acolo. Vineri se ivi lapa-cu-Patruzeci-de-Mânji, se adapă pe săturate şi când 
ridică privirea zări în apropiere şaua de argint. Se întrebă: 

— Unde e acel stăpân care să mă înşeueze? 

— Eu sunt, răspunse Zemci voinicul. 

— leşi de acolo! îi strigă iapa. 

El ieşi, îi puse şaua şi încalecă. lapa-cu-Patruzeci-de-Mânji mai zise: 

— Până acum pasul meu era de patruzeci de gazi, iar acum voi alerga în galop cu şaptezeci. 

Pe dată Zemci-voinicul se ridică în scări. lar când Iapa porni în galop, el îi turnă laptele acru pe 
după urechi şi acesta se prelinse pe bot. Iapa se plânse: 

— Hei, făptură omenească! Crudă mai eşti, nu ai suflet! 

— De ce? 

— Cu o singură lovitură mi-ai scos creierii, zise ea. 

— Dacă te mai zbuciumi încă o dată, aşa am să te lovesc, că te vei prăvăli, o îngrozi Zemci. 

Iapa-cu-Patruzeci-de-Mânji se potoli şi i se supuse. Şi el apucă de căpăstru cei patruzeci de 
mânji şi îi duse la peri. O luă şi pe peri, iar pe deasupra şi toate bunurile celor patruzeci de divi, pe 
care le încarcă pe lapă şi porniră la drum. lar Iapa îl ridică în văzduh şi cobori chiar în ţara aceea. 

Prinţesa îl întrebă: 

— Ai adus iapa? 

— Am adus şi iapa, am adus-o şi pe peri, răspunse. 

El duse iapa la şah. Şahul căzu iarăşi pe gânduri, îşi chemă vizirii şi îl întrebă pe vizirul mâinii 
stângi: 

— Ce să fac cu el? 

— Să-l omoram, zise vizirul mâinii stângi. 

Dar vizirul mâinii drepte spuse: 

— Nu! 

Şi iarăşi întrebă şahul: 


16 izvor legendar care îndeplineşte orice dorință 
17 zi de odihnă la musulmani 


18 unitate de măsură pentru lungime, puțin mai mare de un metru 


— Bine, dar ce să facem? 

Vizirul mâinii drepte îl sfătui: 

— Spune-i să vină din nou şi trimite-l pe cealaltă lume. Iarăşi îl chemară pe Zemci-voinicul, iar 
şahul îi grăi: 

— Hei, Zemci voinicule! Tu eşti nemaipomenit! Du-te şi adu-mi din cele patruzeci de lumi veste 
despre părinții mei. 

— Prea bine, se învoi acesta pe dată. 

Se întoarse acasă şi prințesa îl iscodi: 

— Ţi-a făcut şahul vreun dar sau ţi-a dat vreo dregătorie? 

La care Zemci răspunse: 

— Nu mi-a dat nimic. Mi-a zis aşa: „Du-te şi adu-mi de pe lumea cealaltă veste despre tata şi 
mama”. 

Prinţesa îl mai iscodi: 

— Oare vei fi în stare să ajungi pe lumea cealaltă? 

— Dar ce pot face, asta mi-e soarta! răspunse el. Iar prinţesa tot bombăni: 

— Până acum te-am scăpat de nenorociri, dar de data asta du-te la peri. Dacă nici peri nu poate, 
atunci vino la mine. 

Aşadar se duse la peri, îi povesti totul, iar ea îl povăţui: 

— Nu te duce la şah şapte zile, iar peste şapte zile îți voi spune ce trebuie să-i răspunzi. 

Trecură cele şapte zile şi peri îl sfătui: 

— Hei, Zemci voinicule! Când te duci la şah vorbeşte-i aşa: „Eu am fost pe lumea cealaltă la 
tatăl şi la mama ta. Ei au spus să scoţi din pădure lemne, pe care să le aşezi într-o stivă înaltă de 
patruzeci de gazi şi lată tot de patruzeci de gazi. Pe deasupra, părinţii ți-au mai poruncit ție, ca şah, 
şi vizirului mâinii stângi să vă urcați pe stivă”. 

Şi îl sfătui mai departe: 

— lar când ei se vor urca, tu şi cu vizirul mâinii drepte să aduceţi foc şi să-l puneţi sub stivă. 
Când lemnele se vor aprinde, ei nu vor putea cobori şi vor arde. Atunci țara ți se va cuveni ție. 

Când peri îşi termină vorba, Zemci voinicul se duse la şah, iar acesta îl descusu: 

— Ai fost pe cealaltă lume? 

— Da. 

Şahul îi dădu crezare şi mai întrebă: 

— Cum le merge alor mei? 

— Totul le merge bine părinților tăi. Au zis aşa: „Fie ca şahul să poruncească să se scoată din 
pădure lemne, să fie aduse şi stivuite — stiva să aibă patruzeci de gazi lăţime şi patruzeci înălțime. 
Fie ca apoi şahul să se urce pe stivă împreună cu vizirul mâinii stângi, ca de acolo, de sus, să vadă 
cum ne merge în această lume”. 

Şahul porunci să se scoată lemne din pădure, să fie aşezate în stivă. Când le stivuiră, el nu 
măsură, dar se dovedi să aibă patruzeci de gazi în lăţime şi patruzeci în înălțime. Apoi se urcă pe 
stivă împreună cu vizirul mâinii stângi. Vizirul mâinii drepte şi Zemci voinicul aduseră foc şi-l 
puseră sub stivă. Şi cei de sus nu putură cobori nicăieri, aşa că ar seră acolo. Vizirul mâinii drepte 
rămase tot vizir, iar Zemci voinicul ajunse şah. 

Odată cu Zemci voinicul se urcară pe tron şi peri şi prințesa. Ajunseră nu numai pe tron, ci şi la 
fericire! 


Feciorul săracului şi prințesa 
poveste din Pamir 


Trăia odinioară un om pe nume Garib. Şi el avea o nevastă. Mai avea o iapă şi o căţea. lar 
nevasta lui Garib nicicum nu năştea copil. La fel, iapa nu dădea mânz, şi cățeaua tot aşa, nu aducea 


pe lume căţei. 

Într-o bună zi, Garib se duse de-a lungul râului şi văzu că pe apă pluteşte o rodie. Luă această 
poamă şi pe dată din apă se ivi un balaur care grăi: 

— De ce mi-ai luat rodia? 

Iar Garib începu să se jeluiască: 

— Hei, balaure, nevasta mea nu naşte un copil, iapa nu îmi dă mânz, şi nici căţeaua nu îmi aduce 
căţei. Eu am să împart rodia în trei, o parte o dau nevestei, alta iepei şi a treia cățelei, poate nevasta 
naşte un copil, iapa aduce un mânz şi cățeaua căţei. 

Atunci balaurul îl povăţui: 

— Tu, Garib, să faci aşa: îți voi da două rodii, o rodie împarte-o în două, câte o jumătate să dai 
iepei şi căţelei, iar cealaltă rodie împarte-o cu nevasta. După ce se scurge o vreme, nevasta îţi va 
naşte un fecior cu bucle aurii, iapa ta va aduce pe lume un mânz cu coama aurie, iar căţeaua un căţel 
cu gheare de fier. Toţi ai mei vor fi. lar după încă o vreme, când nevasta ta va naşte încă un fecior, 
iapa va aduce încă un mânz, iar căţeaua încă un căţel, uite, aceştia toți ai tăi vor fi. 

Garib luă cele două rodii şi porni spre casă. 

Ajunse acasă, jumătate de rodie o dădu nevestei, cealaltă jumătate o mancă el. A doua rodie o 
împărți pe din două, pentru iapă şi cățea. După o vreme, nevasta născu un fecior, iapa aduse pe lume 
un mânz, iar căţeaua un căţel. Se uită Garib: feciorul avea bucle aurii, mânzul coama aurie, iar 
cățelul ghearele de fier. Şi mult se mai bucură. Feciorului îi dădu numele Gioniheir, pe mânz îl numi 
Cal, iar pe căţel Câine. 

Dar iată că, odată, Garib îi zise nevestei: 

— Cel de Sus nu ne-a dăruit nouă copil, iapa nu ne-a făcut mânz, nici cățeaua căţel. Apoi, 
mulțumită rodiei pe care mi-a dat-o balaurul, noi ne-am ales cu fecior, iapa noastră a dat viață 
mânzului şi căţeaua puiului ei. lar acum o să se ivească balaurul să îi ia de la noi. 

Feciorul lui Garib, Gioniheir, auzi aceste vorbe. Pe dată îl încalecă pe Cal, îl luă cu el şi pe Câine 
şi porni spre locul unde trăia balaurul. 

Aşa ajunse Gioniheir la un platan aproape de care se întindea un lac mare. Din lac se arătă 
balaurul. ÎL văzu pe tânăr şi îl descusu: 

— Hei, Gioniheir, ai venit? Cum de ai răzbit călare pe Cal? L-ai adus şi pe Câine? 

Gioniheir răspunse: 

— Da, am venit călare pe Cal şi l-am adus şi pe Câine. Acum am să îndeplinesc tot ce îmi vei 
porunci, numai să ne înapoiezi pe toţi tatălui şi mamei mele! 

— Află, tinere, că într-o ţară trăieşte un şah. Şi el are o fată. Pe ea adu-mi-o! 

— Întocmai voi face, se învoi Gioniheir. 

Aşa că încalecă pe Cal, îl luă cu el şi pe Câine şi porni ca vântul. Ajunse într-un loc unde îi ieşi 
înainte Fiara-de-Gheaţă, care îl stârni: 

— Hai să ne luptăm! 

— Hai, încuviință pe dată tânărul. 

Şi Gioniheir săltă Fiara-de-Gheaţă şi o izbi încât aceasta intră în pământ până la glezne. Atunci îi 
strigă: 

— Acum te omor! 

Gioniheir apucă un paloş: îl ridică deasupra Fiarei-de-Gheaţă, care încă se ruga fierbinte. 

— Nu mă omorî, mai bine ia-mă cu tine şi vom fi patru! Lui Gioniheir i se făcu milă, cobori 
paloşul, îl vâri în teacă şi porniră mai departe toți patru. 

Pe neaşteptate însă le ieşi în întâmpinare Fiara-de-Foc, care grăi: 

— Gioniheir, hai să ne luptăm! 

— Hai, încuviință tânărul şi de această dată. 

Se luptară ce se luptară şi, până la urmă, Gioniheir o ridică şi aşa o trânti, că o vâri în pământ 
până la genunchi. Când scoase paloşul şi îşi luă avânt să lovească, strigă: 

— Acum am să te omor! Se rugă Fiara-de-Foc: 


— Şi care va fi folosul tău dacă mă omori? Mai bine ia-mă cu tine şi vom fi cinci. 

Gioniheir lăsă jos paloşul, îl vâri în teacă şi toți cinci porniră mai departe. 

Dar iată că merseră şi merseră şi, pe negândite, se întâlniră cu altă fiară, Arcaşul, care îl întrebă 
pe Gioniheir: 

— Care este ținta spre care vă îndreptați? 

— Noi mergem la şah, vreau să mă însor cu fata lui. Dar tu încotro? îl întrebă şi Gioniheir. 

— Am venit să mă lupt cu tine! 

Îndelung se luptară Gioniheir şi Arcaşul. Până la urmă Gioniheir îl trânti pe Arcaş încât acesta 
intră până la brâu în pământ. Apoi scoase paloşul din teacă, îl ridică şi se răsti: 

— Acum am să-ţi despic capul în două! 

— Nu-mi tăia capul, se rugă Arcaşul, mai bine ia-mă cu tine şi vom fi şase! 

Şi iarăşi Gioniheir îşi vâri paloşul în teacă şi toţi şase porniră la drum. 

Merseră, merseră şi, pe neaşteptate, le ieşi în cale fiara numită Hârleţ. 

— Voi încotro vă îndreptaţi? îi iscodi, uitându-se la Gioniheir. Acesta răspunse: 

— Mergem la şah, vreau să mă însor cu fata lui. Dar tu încotro ai pornit-0? 

— Eu am picat aici ca să mă lupt cu tine! 

Îndelung se luptară amândoi şi, până la urmă, Gioniheir îl ridică pe Hârleţ şi aşa îl izbi de 
pământ, că nu se mai văzură din el decât umerii şi capul. Înșfacă paloşul, îşi luă avânt să lovească, 
când întrebă: 

— Ce să fac, să te omor? Auzind, Hârleţul se rugă fierbinte: 

— Ai îndurare, mai bine ia-mă cu tine, vom fi şapte! Şi toți şapte, împreună, îşi văzură de drum. 

Dar iată că ajunseră într-un sat, iar acolo furnicile, câtă frunză şi iarbă de multe, orbecăiau, nici 
ele neînţelegând încotro. Neliniştiţi, drumeţii întrebară: 

— Şi ce vom face mai departe? Atunci Gioniheir grăi: 

— Aşezaţi-vă unul în spatele celuilalt şi urmaţi-mă! 

Şi drumeții se rânduiră în spatele lui Gioniheir. Iar el apucă un bici şi începu să împrăştie 
furnicile în toate părțile. Astfel străbătură întregul sat. Iar când ajunseră la marginea satului se 
înfățişă şahul furnicilor şi rosti: 

— Mulţumesc ție, Gioniheir, că ai făcut în aşa fel încât furnicile mele n-au fost strivite. Drept 
mulţumire, am să-ți dau mustaţa mea. Pune-o în traista pe care o ai pentru drum. Când vei avea 
nevoie de ajutorul meu, arunc-o în foc şi degrabă voi fi în faţa ta! 

Gioniheir luă mustaţa, o puse în traista legată de şa şi porniră cu toții mai departe. Ajunseră într- 
un alt sat. Şi acolo erau șoareci câtă frunză şi iarbă. Drumeţii noştri se neliniştiră din nou: 

— Cum să străbatem satul acesta? La care Gioniheir îi sfătui: 

— Rânduiţi-vă unul după altul în spatele meu. Şi aşa, unul după altul! 

Întocmai şi făcură. Primul păşea Gioniheir, urma Calul, după el Câinele, apoi Fiara-de-Gheaţă, în 
spatele său Fiara-de-Foc, apoi Arcaşul, iar după el Hârleţul. Gioniheir dădea în lături şoarecii cu 
biciul ce îl avea şi astfel străbătură ei satul. Când deja ieşiseră din sat, deodată se arătă şahul 
şoarecilor, care vorbi astfel: 

— Sunt foarte bucuros, Gioniheir, că nu aţi pricinuit niciun rău supuşilor mei şi pentru asta am 
să-ți dau un fir din blană, ca atunci când vei intra în vreo încurcătură să arunci firul în foc şi astfel 
eu mă voi ivi de îndată. 

Gioniheir mulțumi şahului şoarecilor şi îşi văzu de drum. 

În sfârşit, în depărtare se arătă palatul șahului. Se opriră în preajmă să facă popas, strânseră 
uscături şi aprinseră focul. Fumul învălui întregul oraş, aşa că se făcu întuneric beznă. Se găsi 
pricină pentru ca şahul să iasă din palat. Se uită, dar nu izbuti să zărească ceva în depărtare. Atunci 
îşi chemă vizirul şi porunci: 

— Du-te şi întreabă ce se întâmplă! Cine a venit acolo? 

Vizirul se duse şi întâlni o mulţime foarte neobişnuită. Dar se dovedi peste poate să afle ce se 
întâmplă, fiindcă nu era chip să vadă ceva ca lumea. Atunci strigă: 


— Voi cine sunteţi? De ce ați venit aici? La care ei răspunseră: 

— Am venit la şah să-i pețim fata! Auzind spusele, vizirul se întoarse la şah şi îi mărturisi: 

— N-am prea văzut eu limpede, am strigat: „Cine sunteţi voi, de ce aţi venit aici?” şi au răspuns 
că, cică, au venit la şah să-i peţească fata. 

Auzind cele spuse de vizir, şahul iarăşi porunci: 

— Mai du-te o dată, dar apropie-te mai mult de ei, iscodeşte-i cum se cuvine! 

Vizirul plecă iarăşi, dar nu găsi cutezanţa de a se apropia prea mult, se întoarse şi de această dată 
la şah şi zise: 

— N-am izbutit să-i văd prea bine. Atunci şahul îl trimise pe al doilea vizir: 

— Neapărat apropie-te de ei şi să nu-ţi fie teamă. Descoase-i despre toate cele şi, oricine ar fi, 
cheamă-i aici! 

Vizirul plecă şi el, ajunse acolo, dar se temu să se apropie prea mult, de aceea le strigă din 
depărtare: 

— De ce-aţi venit? Ce vânt v-a adus aici? 

— Am venit s-o pețim pe fata şahului, îi răspunseră. Dacă şahul se învoieşte să-şi mărite fata cu 
Gioniheir, atunci noi ne ducem la el. lar dacă nu se învoieşte, atunci nu ne ducem, întocmai să-i 
spui. 

Vizirul se întoarse şi îi mărturisi şahului: 

— Fi au zis, chipurile: „Dacă şahul se învoieşte să-şi mărite fata cu Gioniheir, noi ne ducem la 
el, iar dacă nu se va învoi, nu ne ducem, vom rămâne aici să şedem”. 

Şahul mai porunci vizirului: 

— Du-te şi adu-i aici, deoarece am să-i supun la încercări. Dacă le îndeplinesc, le voi da fata, iar 
dacă nu le duc la bun sfârşit, am să le tai capul la toți şi am să îi arunc în grajd! 

Vizirul plecă şi le zise: 

— Şahul vă cheamă, dar vă supune la încercări. Dacă le duceți la capăt, îi va da fata de nevastă 
lui Gioniheir, iar dacă nu le îndepliniţi, atunci are să vă taie capul la toți şi o să vă arunce în grajd. 

— Ne învoim. Şahul poate să ne supună la orice încercare, că noi ne vom descurca! 

Şi grăiră astfel fără niciun fel de tocmeală. 

Se înfățişară şahului şi 1 se închinară. Şahul porunci să îi adăpostească într-o casă. Iar în acea 
casă era atât de frig, încât nici om şi nici altă ființă nu putea îndura, aşa încât ar fi înțepenit pe dată. 
Zăboviră ei în această casă o vreme oarecare şi începură să îngheţe. Atunci le veni în ajutor focul 
cel purtat de Fiara-de-Foc, care se porni să alerge dintr-un colț în altul şi începu să se încălzească 
toată casa. 

Dimineaţa, şahul porunci vizirului: 

— De bună seamă că deja sunt înghetați cu totul. Du-te şi taie-le capul. 

Vizirul se duse şi îi găsi pe toți vii şi nevătămaţi. Se întoarse într-un suflet şi îl înştiinţa pe şah: 

— Se pare că n-au îngheţat, sunt vii, sunt teferi. 

Atunci şahul porunci să-i mute în altă casă. Iar în această casă era atât de cald, încât cine intra 
acolo ajungea pe dată fript şi îşi dădea duhul. Însă acolo le-a venit în ajutor Fiara-de-Gheaţă. Începu 
şi ea să alerge din colţ în colț şi în casă se aşternu răcoarea. 

În dimineaţa ce urmă, şahul îl chemă pe vizir şi porunci: 

— Du-te, slăvite vizir, să vezi ce se petrece acolo. Fără îndoială că au pierit. Taie-le capul şi adu- 
i aici cum vor fi, fără suflare! 

Vizirul plecă şi, când ajunse, ce văzu? Cu toţii erau vii şi nevătămaţi. Se întoarse la şah şi îl vesti: 

— Nu s-au prăpădit, sunt vii şi nevătămaţi. S-ar cuveni să le dai fata. Eşti şah, dar ei se dovedesc 
a fi mai tari decât tine. 

Însă şahul nu se învoi cu spusele vizirului, în ziua următoare, şahul îi trimise într-un loc 
întunecat, într-o pădure de nepătruns, şi le ceru: 

— Tăiaţi toată pădurea, scoateţi şi rădăcinile, ca acolo să se facă ogor! 

Atunci le sări în ajutor Hârleţul. Cum se înfipse de două ori, nici urmă de pădure nu se mai 


zărea. lar după Hârleţ curăţară cu toții pământul şi-l neteziră. Se întoarseră la şah şi grăiră: 

— Deja am îndeplinit tot ce ne-ai poruncit. Deşi rămăsese uluit, şahul îi povăţui: 

— Prea bine, acum plecaţi acasă şi odihniți-vă, că mâine am să vă pun în față altă încercare! 

Iar în ziua ce veni la rând, şahul îşi chemă vizirul şi îi porunci: 

— [a o traistă plină cu mei şi răstoarn-o pe jos. Dacă adună meiul tot, adică pe jos să fie curat şi 
traista e umplută la loc, atunci această încercare va fi îndeplinită. 

Vizirul luă traista cu mei, se duse în câmp şi o răsturnă. Apoi îl chemă pe Gioniheir şi pe toți cei 
care îl însoțeau şi le porunci să adune meiul, să umple traista. Dar ajutorul veni chiar de la 
Gioniheir. El zise: 

— Am să iau acum mustaţa furnici, o vâr în foc, după care se vor ivi multe furnici. Ele ne vor 
ajuta să strângem meiul. 

Pe dată duse la foc mustața furnicii şi, cât ai clipi, furnicile se iviră. Gioniheir le ceru să adune 
tot meiul de pe jos. Furnicile îl strânseră repede, îl puseră în traista pe care tânărul o aruncă pe 
spinarea Hârleţului şi plecară cu toții la şah. Ajunseră şi îi arătară acestuia: 

— Mărite şah, noi am adunat până la ultimul bob, uite traista plină cu mei! 

Iarăşi se mânie şahul şi le grăi: 

— Prea bine, acum duceți-vă acasă, că mâine am să poruncesc să îndepliniți altă învoială! 

Şi din nou se duseră acasă şi se culcară. Dimineaţa, vizirul se înfățişă şahului şi îi vorbi: 

— Mărite şah, oricum cu ei n-o scoţi la capăt, că suni mai puternici decât tine, sunt pricepuţi şi 
pot face totul, orice le vei porunci. Ar fi mai bine să le dai fata. 

Dar şahul nu se învoi: 

— Fie ca ei să îndeplinească totul până la sfârşit, adică tot ce am născocit, şi numai după aceea 
am să dau fata. 

Şi îl mai îndemnă: 

— Du-te şi cheamă-i la mine! 

Vizirul îi chemă pe toți. Veniră la şah, dădură bineţe şi şahul le zise din nou: 

— lată acum o altă îndatorire. Am să vă dau un măgar şi să-mi aduceți lemne din pădure! 

— Prea bine, se învoi Gioniheir. 

Şahul intră în palat, iar acolo era o vrăjitoare bătrână care i se destăinui: 

— Mărite şah, eu te pot ajuta. Am să iau înfăţişarea unui măgar şi tu să mă trimiţi cu ei. Numai 
ce vor pregăti lemnele, că eu voi lua pe dată chipul unei păsări şi voi zbura de acolo. Şi uite cum, 
atunci, le vei tăia capul! 

Se bucură şahul şi numaidecât bătrâna se preschimbă în măgar, însuşi şahul îl mână să plece. 
Gioniheir încalecă pe măgar şi porni după lemne. 

Ajunseră în pădure şi începură să strângă lemne. Tot în acest timp priponiră măgarul să pască. 
Când lemnele erau stivuite, se apropiară de măgar, îl dezlegară şi, pe neaşteptate, măgarul se 
prefăcu în pasăre. Tot atunci, în grabă, Arcaşul o lovi în aripă şi pasărea căzu la pământ. În cădere, 
iarăşi se preschimbă în măgar. După aceea încărcară măgarul cu lemne, iar deasupra îl aşezară pe 
Hârleţ. lar Gioniheir încalecă pe Cal şi cu toţii porniră spre şah. 

Ajunseră, se opriră la porţile palatului, apoi se grăbiră când şahul le ieşi înainte, iar acesta îi 
iscodi: 

— Cum este, aţi adus lemnele? 

— Priveşte, le-am adus, răspunse Gioniheir. 

Iar şahului nu prea îi mai era la îndemână, de aceea porunci să îi mute în alt loc, să îi 
adăpostească într-o odaie bună. Statură acolo mult şi, pe negândite, Gioniheir auzi dintr-o odaie 
alăturată glasul fetei șahului. Numaidecât îşi aminti de firul de blană pe care i-l lăsase şoarecele. Îl 
vâri în foc şi cât ai clipi se arătară o mulțime de șoareci. 

Şi şahul şoarecilor întrebă: 

— Gioniheir, care îţi este încurcătura? 

— Faceţi o gaură, uite, în peretele acesta, ca să mă pot furişa prin ea, să ajung înăuntru la fata 


şahului. 

Fără să mai zăbovească, şoarecii se apucară de treabă şi nu peste mult se făcu o gaură mare. 
Gioniheir pătrunse în odaia fetei şahului, dar când dori să-i scoată de pe mână o brățară, ea se trezi. 
Văzându-l pe tânăr, întrebă: 

— Cum ai nimerit aici? În ţara tatălui meu nu se mişcă nicio fiară, nu zboară nicio pasăre fără 
voia lui, cum ai izbutit să te furişezi aici? Cum te cheamă, care îţi este numele? 

La care Gioniheir răspunse: 

— Draga mea, deja este un an de zile de când am venit aici şi de când m-am învoit să duc la 
capăt încercările date de tatăl tău. Iar pe mine mă cheamă Gioniheir. Până acum am biruit cinci 
încercări, nu ştii cumva câte au mai rămas? 

— Au mai rămas trei, răspunse fata. Tatăl meu îşi va asmuţi câinii săi asupra Câinelui tău, va 
pune caii săi să se întreacă cu Calul tău, apoi va aşeza în faţa ta un drug de fier. După ce îţi va da în 
mâini un topor cioplit din lemn, va porunci să tai drugul în bucăţi. 

Gioniheir se nelinişti şi recunoscu: 

— Pentru Câine nu mă tem, că îi vine de hac oricărui alt câine, şi nici pentru Cal nu îmi este 
frică atâta vreme cât el biruie orice 

cal, dar uite, nu ştiu cum să tai drugul de fier cu un topor cioplii din lemn. Învaţă-mă tu. Iar fata 
şahului îi şopti: 

— De este aşa, am să-ţi dau o şuviţă din părul meu, iar tu ascunde-o la tine în buzunar. Când tata 
porunceşte să-ţi aducă fierul şi toporul de lemn, tu fereşte-te să nu te zărească nimeni, scoate părul 
meu şi înfăşoară ascuţişul toporului cu el. Când ridici toporul deasupra capului să izbeşti, pe dată 
fierul va zbura în bucăţi. Şi aşa o să se termine cu învoiala şi încercările cerute de tatăl meu. 

Gioniheir îi mulţumi, apoi mai rămase o vreme la ea şi se minună de frumuseţea ei şi numai după 
aceea se întoarse în odaia lui. Veni şi ziua când şahul îi porunci vizirului: 

— Du-te şi adu-l pe Gioniheir! 

— Pregăteşte-te, Gioniheir, te cheamă şahul! îi strigă vizirul. Şi, împreună cu toţi care îl 
însoțeau, tânărul se înfățişă şahului, care îl iscodi: 

— Spune, cum o mai duci, Gioniheir, te-ai odihnit cum se cuvine? 

— Prea bine, mărite şah, răspunse el. Dacă mai ai vreo încercare, spune, sunt gata s-o 
îndeplinesc, de nu ai, atunci am să plec! 

Dar şahul vorbi mai departe: 

— Noi punem azi la cale o luptă de câini şi eu am să asmut câinii mei pe Câinele tău. Să vedem 
care biruie. 

Gionoheir îşi aduse Câinele şi, când se uită, văzu în jur puzderie de câini. Câinele tânărului se 
aruncă pe dată asupra haitei, pe unii îi sfâşie cu ghearele, pe alţii îi rupse în bucăţi cu dinţii, iar 
câinii rămaşi în viaţă o luară la sănătoasa. Astfel termină Câinele cu toți câinii şahului. 

În ziua următoare, şahul porunci să fie strânşi toţi caii pe care îi avea. Apoi îl chemă pe Gioniheir 
ŞI grăi: 

— Acum scoate Calul tău şi să vedem de ce este în stare! Gioniheir scoase Calul şi, când se uită, 
în fața ochilor văzu un imaş plin de cai. Atunci, pe loc, tânărul dădu drumul Calului, care zbură spre 
herghelia şahului şi începu încleştarea. Calul îi muşcă pe unii, iar pe alții îi izbi cu copitele. Pe o 
parte îi apucă cu dinţii şi, după o vreme, nu mai rămase acolo niciun cal, iar tot imaşul era plin de 
sânge. Gioniheir se aruncă pe Cal şi porni spre şah, căruia îi grăi: 

— Priveşte, mărite şah, cum s-a răfuit Calul meu cu ai tăi! Şahul ieşi, privi, iar pe imaş nu se mai 
putea înţelege nimic, totul era numai sânge. 

— Da, Gioniheir, m-am încredinţat de puterea Calului tău, poţi să-l duci de aici! 

Iarăşi întrebă Gioniheir: 

— Mărite şah, oare mai ai şi altă încercare pe deasupra? 

— Mai am un drug de fier, îl înştiinţa şahul. Doresc să-l sfărâmi cu un topor de lemn. Încearcă 
mâine! 


— Prea bine, se învoi tânărul, sunt gata. Să aducă mâine fierul şi toporul! 

Dimineaţa, şahul ceru să fie adunat tot poporul. Când se strânseră cu toţii, porunci să fie chemat 
Gioniheir. Acesta apăru şi intră în mijlocul oamenilor ce stăteau roată, că acolo îl aşteptau drugul de 
fier şi toporul de lemn. Se apropie, apucă toporul şi le vorbi celor de față: 

— Aţi văzut voi vreodată ca un om să facă bucăţi un drug de fier cu un topor de lemn? 

Oamenii strigară toţi odată: 

— Apoi care este treaba ta ce-am văzut sau n-am văzut noi? Ce-ţi pasă ţie? 

Pe dată Gioniheir apucă toporul şi, fără să bage nimeni de seamă, scoase din buzunar şuvița de 
păr dăruită de fata şahului. Răsuci părul pe tăişul toporului, pe care îl ridică deasupra capului, şi, 
cum izbi, drugii! de fier, cât ai clipi, zbură cu totul, făcui țăndări. lar ţăndările zburară şi căzură şi 
pe oameni. Pe unii îi orbiră, altuia îi rupseră mâinile şi picioarele, încât muri pe loc. Gioniheir lăsă 
toporul jos, privi şi ce văzu? Ia-l pe şah de unde nu-i! Parcă îl înghiţise pământul. 

Se duse Gioniheir la palatul şahului şi glăsui către vizir: 

— Cheamă-l pe şah, ca să vadă şi el de ce sunt eu în stare, cum i-am spart drugul de fier cu 
toporul cioplit din lemn! 

Vizirul plecă şi îl vesti pe şah. Acesta ieşi şi înţelese că drugul zburase în bucăţi şi bucățele, iar în 
jur oamenii erau vătămaţi. Gândi şahul: „în zadar nu i-am dat fata mai demult lui Gioniheir. Câţi 
câini şi câți cai s-au pierdut! Câtor oameni le-a adus necazuri!”. 

După aceea se apropie de Gioniheir şi mărturisi: 

— Acum, că ai îndeplinit toate cele cerute de mine, pregătește-te de petit, iar eu o voi pregăti pe 
mireasă, ţi-o voi da ţie de nevastă. 

Gioniheir mulțumi şi plecă. 

Seara, când toţi se culcară, tânărul nostru se strecură în taină la fata şahului şi văzu că ea deja 
dormea. O mişcă, ea se trezi, dădu cu ochii de Gioniheir şi întrebă: 

— Cum este, ai adus la îndeplinire încercările cerute de tatăl meu? 

— Pe toate le-am îndeplinit, răspunse Gioniheir, n-a rămas niciuna să nu fie dusă până la capăt. 
Mâine va fi nunta noastră. 

După aceea zise mai departe, stăruind: 

— Spune-mi, dar tu te învoieşti să te măriți cu mine? 

— Sunt foarte bucuroasă să mă mărit cu tine, se destăinui fata, căci până la tine mulți viteji au 
încercat să îndeplinească încercările cerute de tata. Dar niciunul dintre ei n-a fost în stare. Pe toţi i-a 
omorât tata, le-a zidit capetele în perete, cu trupurile a hrănit mumele pădurii, oasele le-a ars, iar 
cenuşa a slobozit-o în vânt. De aceea sunt nespus de mulțumită că până la urmă ai izbutit să 
îndeplineşti tot ce a poruncit el. Acum sunt gata să merg cu tine şi până la capătul lumii. Atunci 
Gioniheir vorbi şi el: 

— Apoi dacă este aşa precum spui, vom face nunta mâine. Termină de zis fetei vorbele pe care 
dorea cu ardoare să i le spună, se întoarse în odaia lui şi se culcă. Dimineaţa, după ce îşi făcu 
rugăciunea, le dezvălui însoțitorilor săi: 

— Acum, prieteni, gătiți-mă de nuntă, că şahul şi-a dat încuviințarea să îi iau fata de nevastă. 

Auzind, Arcaşul grăi: 

— Dar Gioniheir n-are daruri pentru mireasă, n-are nici veşminte potrivite pentru nuntă. 

Numaidecât, Fiara-de-Foc, Fiara-de-Gheaţă şi Hârleţul ziseră într-un glas: 

— Noi deja ne-am îngrijit. Toate sunt pregătite. 

Şi începură să-l îmbrace şi să-l gătească de nuntă, după care îl însoţiră pe Gioniheir la palat. 
Vizirul intră şi vesti: 

— Mărite şah, mirele a sosit, aduceţi lapte şi un”. Atunci nevasta șahului îi aduse lui Gioniheir o 
cupă de lapte fierbinte cu unt şi el bău. Apoi tânărul nostru intră înăuntru, unde Arcaşul săvârşi cele 
legate de obiceiurile de nuntă, după care, cu nevasta, trecură amândoi în fața şahului şi i se 
închinară. 


19 se oferă mirelui de către mama fetei la intrarea acestuia în casa socrilor 


Şahul îi binecuvânta şi îi conduse în altă încăpere, unde aveau să locuiască. După ce se scurseră 
câteva zile, Gioniheir îi vorbi şahului: 

— Tată, ar fi timpul să mă întorc acasă, întrucât acolo au rămas şi mă aşteaptă mama şi tata. 
Îngăduie să plec împreună cu nevasta şi cu însoțitorii mei. 

— Fireşte, dar nu plecaţi astăzi, plecaţi peste trei zile. Am să poruncesc să i se pregătească cele 
trebuincioase la drum. 

După cele trei zile, Gioniheir, cu nevasta şi cu însoțitorii, era gata să se îndrepte spre casă. Şahul 
poruncise să li se dea fel de fel de avuţii, cât să poată căra patruzeci de măgari. Aşa că îşi luară 
rămas-bun şi porniră. 

Merseră ce merseră şi ajunseră într-un loc unde se opriră să înnopteze. Se treziră dimineaţa şi 
fata şahului, prințesa, văzu că tânărul era mâhnit cât nu se poate povesti. Întrebă: 

— Ce s-a întâmplat, Gioniheir, de ce eşti atât de mâhnit? 

— Câte piedici am avut de învins cu gândul la tine! răspunse Gioniheir. Am izbutit să-ți câştig 
mâna, să ajung bărbatul tău, însă acum fericirea noastră se năruie. Nu departe de aici trăieşte un 
balaur. Să ştii că el m-a trimis după tine, ca tu să-i fii lui nevastă. Când vom ajunge pe aproape de 
meleagurile lui n-o să ne îngăduie să trecem mai departe. 

Dar prinţesa îl linişti: 

— Nu te întrista, totul va fi bine! 

Şi îşi văzură de drumul lor. Merseră şi iarăşi merseră şi, pe neaşteptate, ce văzură? Din spate se 
apropia o făptură omenească. De fapt, şahul trimisese în urma lor o vrăjitoare care să-l prefacă pe 
Gioniheir în măgar şi s-o aducă pe fată înapoi. Şi când bătrâna vrăjitoare ajunse lângă ei, tânărul o 
iscodi: 

— Cu ce gând ai venit, bătrânico? 

— M-a trimis şahul, răspunse ea. Şi mi-a poruncit să vă aduc nişte prafuri ca în fiecare dimineaţă 
să presăraţi în mâncare şi tu, şi nevasta ta. 

Bătrâna le spuse aceste vorbe şi porni şi ea alături de ei. Tot mergând, ajunseră la un lac, acolo 
unde vieţuia balaurul. 

Şi ce văzură? Din apă se arătă capul balaurului, apoi acesta ieşi cu totul. Dând cu ochii de balaur, 
Gioniheir şi prințesa se bucurară Gioniheir zise: 

— Aşteaptă puțin, pe dată am să ridic pe mal cele patruzeci de corturi de aur pe care le am, toate 
comorile mele am să le aduc la lumina zilei şi vom face nunta. 

Câtă vreme se pregătiră cele cerute la ospeţie, Gioniheir n-o scăpă din ochi pe bătrână. Băgă de 
seamă cum scoase din buzunar două cârpe. Dintr-una se zări un leac nevătămător, pe care îl aşeză 
alături de zahăr, iar din cealaltă o pulbere fermecată, pe care o amestecă cu zahăr. Înfăşură cârpele 
la loc. Prima cârpă o vâri în buzunarul drept, iar cealaltă în buzunarul stâng. Apoi se duse şi se 
aşeză între Gioniheir şi prinţesă. 

Gioniheir văzu toate cele întâmplate şi, la fel, fără a fi zărit de alții, amestecă într-o cârpă zahăr 
şi un leac nevătămător şi le făcu un mic pacheţel pe care îl puse în buzunarul său stâng. După aceea 
se apropie de bătrână, vâri cu grijă mâna în buzunarul ei stâng şi scoase pachețelul cu pulberea 
fermecată. lar leacul pe care îl avea el îl strecură în buzunarul ei. 

Şi iată că aduseră pilaf pe două tăvi. O tavă o aşezară în faţa lui Gioniheir şi a prinţesei, iar 
cealaltă tavă înaintea vrăjitoarei şi a balaurului. Atunci bătrâna scoase din buzunarul său stâng 
leacul şi îl presără pe pilaful lui Gioniheir şi al prinţesei. Gioniheir scoase şi el din buzunar leacul 
furat de la bătrână şi, fără să-l vadă careva, îl presără pe tava bătrânei şi a balaurului. După ce se 
scurse o vreme, bătrâna şi balaurul se preschimbară în măgari şi, scoțând răgete, fugiră la păşune. 

Mulţumit, Gioniheir îi zise prinţesei: 

— Ei bine, acum nu mai am duşmani, acum eşti a mea pentru totdeauna. 

Pe loc împărțiră cu bucurie toată avuția lor şi comoara balaurului celor care îi însoțiseră, îşi luară 
rămas-bun de la ei şi porniră spre casă. 

Ajunseră acasă. Întâlniră părinţii amândoi. Tatăl şi mama lui Gioniheir orbiseră. Grădina se 


uscase cu totul. Tânărul îşi trecu mâna peste ochi, tatălui, care îşi recapătă atunci, vederea, apoi 
peste ochii mamei, care pe dată se umplură de lumină. Aduse apă în grădină şi grădina înflori din 
nou. 

Astfel Gioniheir a ajuns la fericire şi belşug. 


Vulpea, lupul, uliul, ursul şi prinţul 
poveste din Pamir 


Trăia odată un şah care avea trei feciori. Şi iată că, într-o bună zi, şahul se îmbolnăvi şi căzu la 
pat. De aceea, îşi chemă feciorii şi le lăsă cu limbă de moarte: 

— Toţi banii mei, avuţia mea, pământurile mele luaţi-le voi, cei doi frați mai mari, iar armele 
mele şi țara dați-le mezinului! 

Şi şahul muri. După moartea lui, vizirii îi întrebară pe feciori: 

— Ce moştenire a lăsat tatăl vostru? Neascunzând nimic, aceştia răspunseră cu sinceritate: 

— Avuţia, pământurile şi banii ni le-a lăsat nouă, feciorilor mai mari, iar țara şi armele le-a lăsat 
moştenire fratelui nostru mai mic, mezinului. 

Atunci vizirii se sfătuiră şi hotărâră: „De-i aşa, atunci mâine îl vom aşeza pe tron pe cel de-al 
treilea fecior, pe mezin, el să fie şahul nostru!”. 

Frații mai mari aflară şi se înțeleseră între ei: 

— Hai să-l omoram pe cel mic şi să cârmuim țara pe rând, să fim pe rând şahi. Că doară el este 
cel mai tânăr şi, dacă nu-l omoram, înseamnă că el va muri după ce noi nu vom mai fi pe fața 
pământului. Astfel n-o să mai apucăm să cârmuim ţara niciodată. 

Aşa că hotărâră să-şi omoare fratele. Însă nevasta fratelui mijlociu auzi de toate cele puse la cale. 
Nu rabdă şi se duse să-l 

vestească pe cumnatul său, fratele cel mic. Iar acesta, cum află vestea, îşi luă arcul şi dispăru. 

În ziua următoare, când se adunară toți vizirii şi poporul, feciorii mai mari ai şahului dădură de 
ştire: 

— Fratele nostru, mezinul, azi-noapte s-a ascuns, pesemne s-a speriat că îl vor face şah şi 
înțelege că nu e în stare să cârmuiască. lată că a fugit de teamă. 

Atunci vizirii grăiră: 

— Dacă aşa stau lucrurile, noi îl vom aşeza pe tron pe feciorul cel mare al şahului, fie ca el să ne 
cârmuiască! 

Aşa ajunse şah feciorul cel vârstnic şi începu să cârmuiască ţara. 

lar mezinul alergă vreme îndelungată prin văi şi munţi, până nimeri într-o vale pustie. 
Flămânzise de-a binelea şi se istovise, aşa că se lungi la pământ. După o vreme văzu în vale o 
gazelă. 

— la să încerc s-o vânez! se gândi. 

Ochi cu arcul ce îl avea de la tată-său, săgeata porni şi omori gazela. 

Ar fi dorit să fiarbă carnea, dar nu avea unde, aşa că, neavând încotro, o mancă crudă. Mâncă 
puţin, restul îl îngropa. În acest fel îşi potoli foamea şi apoi se culcă. 

Când se trezi, ce văzu? La căpătâi era aşezată o vulpe care îi vorbi cu duioşie: 

— Omule, dă-mi şi mie să mănânc puţin! 

El tăie pulpa din faţă a gazelei şi i-o aruncă. Vulpea mancă şi recunoscu: 

— Te-ai dovedit a fi un om bun, acum îmi eşti prieten. 

— Foarte bine, zise şi prinţul, numai că eu am fost singur. În doi ar fi mai bine decât de unul 
singur. 

Nu peste multă vreme veni acolo şi un lup. 

— Hei, omule, dă-mi şi mie să mănânc puţin! 

Prinţul se ridică repede, tăie celălalt picior din faţă al gazelei şi i-l aruncă lupului. Lupul mancă 


şi mărturisi: 

— Te-ai dovedit a fi un om bun, aşa că voi fi prieten cu tine! Prinţul răspunse: 

— Am fost singur, iar acum suntem trei, e foarte bine. După un timp, veni în zbor un uliu, care 
ceru: 

— Hei, omule, am flămânzit rău, poate îmi dai şi mie să mănânc puţin. 

Prinţul tăie de la gazelă un picior din spate şi 1-l aruncă uliului. Uliul mancă şi zise: 

— Te-ai dovedit om bun, acum îmi vei fi prieten pentru totdeauna! 

Prinţul îi răspunse şi uliului: 

— Foarte bine, am fost trei, acum suntem patru. 

Şi începură să-şi ducă traiul împreună. După ce se scurse o vreme, veni şi un urs care se jelui: 

— Hei, omule, am flămânzit rău, dă-mi şi mie ceva să mănânc! Prinţul se ridică, apucă restul 
gazelei şi i-l aruncă ursului. 

Ursul se satură şi îl încredința pe binefăcătorul său: 

— Te-ai dovedit un om prea bun, aşa că îmi vei fi prieten până la sfârşitul vieții. 

Prinţul îi răspunse şi ursului: 

— Foarte bine, am fost patru, acum suntem cinci. 

Şi toţi cinci ajunseră să-şi ducă zilele împreună. Însă după un timp din nou voiră să mănânce. 
Vulpea zise: 

— Prieteni, noi toți am flămânzit. Dacă vom sta şi ne vom uita unul la altul n-o să ajungem sătui, 
hai să născocim ceva. 

Atunci lupul se gândi: 

— De pildă, eu pot să hăituiesc gazelele în munte! 

Şi pe dată o rupse la fugă şi se pierdu în munți. Într-o clipită mână o mie de gazele între nişte 
stânci. Prinţul apucă arcul şi întreaga zi slobozi săgeți în ele. Până le răpuse „vulpea mai scorni 
ceva: 

— Uite, dacă m-ar lua pe mine să fac ceva, însă eu nu sunt o ființă mare. Apoi şi uliul la fel, că şi 
el este mai slab de puteri. Numai lupul a făcut treabă grozavă, a mânat din urmă atâtea gazele, le-a 
gonit între stânci. Prinţul le-a vânat pentru noi. Să le jupoaie şi să le care aici acum e deja treaba 
ursului, că doar el este foarte puternic, uite cât de mare este! 

Şi ursul nu se împotrivi: 

— Prea bine, fie ca eu să jupoi gazelele. 

Zise aceste vorbe şi în trei ceasuri jupui toate acele gazele, le cără şi le aruncă grămadă. 

Astfel îşi duseră traiul alte câteva zile, până când vulpea grăi: 

— Noi patru suntem vieţuitoare sălbatice şi putem mânca şi carne crudă. Pe când omul o fierbe 
şi apoi o mănâncă. Trebuie foc, aşa că de foc mă îngrijesc eu. 

Spuse asta şi se îndreptă spre oraş. Alergă trei zile şi trei nopți şi până la urmă ajunse acolo unde 
se afla foc. Vulpea băgă de seamă că un om arunca cenuşă şi în cenuşă mocnea un tăciune mic. Pe 
dată căută o cârpă în care înveli tăciunele, îl luă în labă şi în numai o zi şi o noapte de drum îl dădu 
prietenului său, prințul. Dar îi porunci totodată ursului: 

— Eu am făcut rost de foc, acum adu tu lemnele! 

Ursul plecă, adună repede cioate pe care le aduse târându-le după el. Prinţul aprinse focul, îşi 
fripse carnea, mancă şi iarăşi rămaseră acolo să-şi ducă zilele. 

Dar într-o zi vulpea iarăşi se gândi: 

— Cum să facem noi să-i găsim o nevastă prințului, că a fi neînsurat nu e o treabă grozavă? 

Şi hotărâră: „în orice chip, trebuie să-i găsim nevastă!”. Tot atunci vulpea iarăşi chibzui: 

— Să găsim nevastă! Treaba asta n-o putem face decât eu şi uliul. Uliul zbură în înaltul cerului, 
iar vulpea alergă pe pământ. 

— Prietene, îi strigă ea uliului, nu zbura atât de repede! Cum fug eu pe pământ, tot aşa de repede 
să zbori şi tu, că altfel n-am să te pot ajunge din urmă. Spre oraşul în care mă îndrept eu, tot într- 
acolo să zbori şi tu. Să te aşezi într-un copac şi să mă aştepţi, în oraş trăieşte un şah care are o fată 


nespus de frumoasă. Iar şahul are o grădină în care cresc flori scumpe. Are şi un grădinar care le 
îngrijeşte. Tot acolo, în grădină, paşte un vițel alb. Viţelul este legat. Tu zboară, aşează-te pe un 
copac înalt, iar eu am să mă strecor în grădină printr-o gaură din zid şi am să rod sfoara cu care este 
priponit viţelul. Când viţelul va scăpa, se va grăbi să pască flori. Iar când începe să pască, prinţesa 
nu va răbda să vadă aşa ceva, va ieşi din palat să prindă viţelul. Şi când se va duce să-l prindă, eu 
am să trec iute prin faţa ei, iar ea atunci mă va vedea şi îi va plăcea mult blana mea frumoasă. Când 
se va afla într-un loc deschis, tu, uliule, zboară la prinţesă, însă nu-ţi vâri ghearele în trupul ei, ci 
doar apuc-o de guler şi întoarce-te repede cu ea în zbor. Ai grijă, n-o istovi pe fecioară, du-o vie şi 
nevătămată prietenului nostru. 

Vulpea şi uliul făcură totul întocmai. Fără să fie simţiţi de careva, ajunseră în grădina şahului. 
Uliul se aşeză pe un copac înalt, iar vulpea se furişă printr-o gaură din zid. Acolo ea văzu viţelul 
care era priponit. Roase sfoara şi slobozi viţelul, care porni mai departe. Şi numai ce se apucă să 
pască florile că fata şahului văzu, se grăbi şi coborî în grădină. Prinse viţelul, îl legă şi, când dădu să 
se întoarcă, vulpea îşi ciuli urechile şi trecu la iuțeală, în toată frumusețea ei, prin fața prinţesei. Pe 
dată prinţesa o văzu şi se hotărî: „la să prind eu vulpea!” şi fugi în urma ei. Vulpea însă o luă la 
sănătoasa. Se îndreptă spre un loc deschis din grădină, prințesa după ea. Atunci veni în zbor uliul, o 
prinse pe prinţesă de guler şi o duse. Zburând, drumul de trei zile îl făcu în trei ceasuri, şi pe 
prințesă o înfățişă prinţului. După trei zile ajunse şi vulpea. 

Se odihniră o zi şi iarăşi se strânseră la sfat: 

— Prieteni, el e un om. De aceea, nu doreşte să-şi ia nevastă fără să respecte datinile nunţii. Ne 
trebuie un învăţat, om al credinţei lor. 

Vulpea şi uliul iarăşi porniră spre acelaşi oraş în căutarea omului trebuincios. Pe drum, vulpea 
hotărî: 

— În fața moscheii se află un copac, tu aşează-te acolo şi aşteaptă, că până dimineață ajung şi eu. 
Când mollahul” iese să facă rugăciunea, eu am să-ţi dau de veste. Şi asta aşa o să fie, mollahul se 
apropie de porţile moscheii, atunci eu am să mă grăbesc. Când voi alerga, că doar mollahul n-a mai 
văzut o ființă asemeni mie, se va minuna şi tot atunci prinde-l de cingătoare şi zboară! 

Întocmai şi făcură. Când mollahul ieşi pentru rugăciune, uliul era deja aşezat în copac. Văzându- 
| pe mollah, vulpea fugi degrabă, într-o clipită, mollahul gândi: „Ce jivină frumoasă!”. Cât se opri 
mollahul să o privească, uliul se apropie în zbor, îl prinse de cingătoare şi îl ridică în văzduh. În 
două ceasuri îl duse la prietenul său, prințul. Ajunse şi vulpea în trei zile, în care fugi mâncând 
pământul. Când ajunse, îl găsi pe mollah întreg şi sănătos. Atunci vulpea îi mărturisi: 

— Noi te-am adus, preacinstite mollah, ca tu să îndeplineşti cele cerute de datină, adică să o dai 
de nevastă pe această prinţesă prinţului nostru. 

Pe dată săvârşiră cele trebuincioase, aşa că prinţul şi prinţesa ajunseră soţ şi soție. 

Atfel se scurseră opt zile. Şi de-abia atunci şahul, tatăl prinţesei, află de cele întâmplate. 
Slujnicele se temuseră să-i spună că pe fată o luase un uliu. Toate cele opt zile ele jeliseră. Când 
şahul le găsi jelind, întrebă: 

— Dar unde este fata mea? 

— Deja sunt opt zile de când prinţesa a pierit, răspunseră ele. 

— Cum adică a pierit? 

La care slujnicele răspunseră într-un glas: 

— A venit un uliu, a prins-o în grădină, a ridicat-o în văzduh şi a zburat mai departe. 

Amarnic mai plânse şahul, învinuindu-se: 

— Fără îndoială că fata mea acum e moartă! 

Şi începu să împartă hrană ca pomană pentru prințesă. Dar tot atunci îl vestiră că doar cu o zi 
înainte, ziua în amiaza mare, uliul 1-a prins şi pe mollah la moschee şi 1-a dus. Pe dată şahul îşi 
strânse vizirii şi înțelepții şi se apucă să-i întrebe: 

— Aţi auzit voi ca un uliu să mănânce oameni aşa precum sunteți voi? 

La care vizirii Şi toți înțelepții răspunseră: 

— Noi nu ştim ca uliul să fi mâncat oameni! 

Tot atunci, din mulțime se ridică o bătrână de optzeci de ani şi dezvălui în gura mare: 

— Neghiob mai eşti, şahule! Cum de n-ai ghicit? Uliul care ţi-a răpit fata şi-a dus-o nu se ştie 
încotro s-a împrietenit cu un om, de aceea i-a dus-o, ca să o ia el de nevastă. Şi cum omul nu poate 
să se însoare fără să respecte obiceiul străvechi, aşa se face că acest uliu a zburat şi I-a luat şi pe 
mollah. 

După ce o ascultă, şahul îi zise bătrânei: 

— Dacă tu îmi vei găsi fata şi mi-o vei aduce teafără şi nevătămată, atunci mie să nu-mi rămână 
decât numele, iar toate bunurile mele ale tale să fie! 

— De-i aşa, pregăteşte-mi o căruţă zburătoare şi în două ceasuri plec şi ţi-o aduc pe fată, se învoi 
bătrâna. 

Şi îi pregăti şahul ca ruta zburătoare. Bătrâna se urcă şi într-un ceas ajunse acolo unde se afla 
prinţesa. Îşi ascunse căruţa şi se arătă în faţa ei. 

Când se ivi, prinţul se bucură peste poate: „Noi cu vulpea am fost şase, iar cu bătrâna ajungem 
şapte”. O descusu pe bătrână: 

— Cum de-ai răzbit, bunicuţo, atâta vreme cât până aici nimeni n-a ajuns? 

Iar bătrâna minţi: 

— Eu m-am sfădit cu soră-mea, m-am supărat şi am fugit. Atunci eu aveam douăzeci de ani. 
Patruzeci de ani m-am hrănit cu iarbă şi iată că, până la urmă, am ajuns aici. Acum sunt o bătrână 
nefericită. Dacă îmi îngăduiți, am să deretic casa, am să aduc apă, adică am să vă slujesc. Asta îmi 
este rugămintea! 

Şi bătrâna rămase la ei. În acest timp, vulpea dormea. Când se trezi, văzu că o bătrână şedea 
acolo. Şi îi zise vulpea prietenului ei: 

— Dă această bătrână lupilor s-o sfâşie, fie ca ei s-o mănânce, căci are un chip respingător! 

Şi prinţul îi zise: 

— Eşti neroadă, acestei bătrâne nu i-au mai rămas de trăit decât trei zile, de ce s-o omor? Ce rău 
ne-a făcut ea nouă? 

Însă vulpea nu răspunse nimic. 

Trecură trei zile şi li se isprăvi mâncarea. Prinţul hotărî să pornească la vânătoare. Dar numai ce 
plecă şi bătrâna îi mărturisi prinţesei: 

— Bărbatul tău nu te iubeşte. Altfel ţi-ar fi spus care îi este taina vieţii. Când el se va întoarce, tu 
prefă-te nemulțumită şi nu-i zice nicio vorbă. Dacă el îţi va dezvălui taina ce-o are înseamnă că te 
iubeşte. Dacă nu, înseamnă că nu te iubeşte. 

După-amiază sosi şi prinţul. De obicei, nevasta îi ieşea în întâmpinare, dar de această dată nu se 
întâmplă acest lucru 

Nu-i zise nici măcar o vorbă. lar bătrâna se prefăcea că doarme, fiind culcată, şi pe deasupra mai 
şi sforăia. De aceea, prinţul crezu că bătrâna doarme adânc şi începu să o învinovăţească pe 
prințesă: 

— De ce nu mi-ai ieşit înainte, de ce nu mi-ai dat bineţe? Iar prinţesa răspunse: 

— Fiindcă tu nu mă iubeşti! 

— Dar eu te iubesc mai mult decât mă iubesc pe mine! 

— Dacă mă iubeşti mai mult, atunci spune-mi taina vieții tale! Şi prinţul se destăinui: 

— Nevastă, nu-mi place această întrebare. Dar fie cum doreşti, îţi spun. În buzunar am un 
cuţitaş. De acest cuţitaş atârnă viața mea. 

Iar bătrâna, care se prefăcea că doarme, asculta. 

Când se făcu miezul nopții, prinţul şi nevasta lui adormiră. Bătrâna se ridică, scoase cuţitaşul din 
buzunarul prințului, îl rupse, apoi se duse în curte şi îl vâri în cenuşă. Pe dată prințul muri. 
Dimineaţa, bătrâna o trezi pe prințesă: 

— Hei, gură-cască, bărbatul tău a murit! 


Prinţesa îi legănă capul prințului, îl strigă şi înțelese. Cu adevărat, era mort. Ce nenorocire! Ce să 
mai facă? Atunci bătrâna se căina: 

— Acum ne mănâncă pe amândouă lupul, ursul, vulpea şi uliul, că doar am ajuns hrana acestor 
jivine! 

Prințesa se puse pe plâns. Iar bătrâna mai zise: 

— Linişteşte-te şi zi că te duci după apă, dar după ce ieşi afară îndreaptă-te spre râpa aceea şi de 
acolo vom fugi împreună până ajungem în oraşul tatălui tău! 

Pe furiş, prinţesa se îndreptă spre râpă. Bătrâna o urmă, o urcă în căruța zburătoare şi peste zece 
zile, aşa cum promisese, o aduse pe prințesă şahului. Văzându-şi fata, acesta se bucură şi împreună 
îşi duseră zilele mai departe. 

Iar dimineaţă, vulpea trecu pe la prinţ. Intri şi îl găsi fără suflare. De aceea îi chemă pe toți — 
ursul, lupul şi uliul. 

— Prietenul nostru e acum supărat pe noi, nu vorbeşte şi cere să-i găsim un meşter. Tu, lupule, şi 
tu, ursule, până nu mă întorc eu şi nu se întoarce şi uliul, să nu vă apropiaţi de prietenul nostru, că 
este foarte mânios şi ferească Cel de Sus să nu vă omoare! 

Zise vulpea aceste vorbe şi, împreună cu uliul, porni în căutarea unui fierar. 

Într-o fierărie văzură un om care lucra. Vulpea îi zise uliului: 

— EI va munci până la amiază, după care va începe să-şi adune sculele şi să le bage în traistă. 
Când îşi va ridica traista de la pământ ca s-o arunce pe spinarea măgarului său, tot atunci să-l apuci 
pe fierar cu o gheară, iar cu cealaltă gheară să apuci traista, şi ia-ţi zborul! 

Uliul se înălță şi se aşeză apoi în copacul ce se ridica deasupra fierăriei. Când fierarul se pregăti 
să încarce pe samarul măgarului sculele, uliul se grăbi, îl prinse pe fierar cu o gheară, cu cealaltă 
săltă traista, se ridică în văzduh şi aduse totul acolo unde era de trebuinţă. De frică, fierarul leşină. 
Îşi veni apoi în fire şi văzu că se află pe o insulă. Atunci veni şi vulpea în pripă, scoase din cenuşă 
cuțitaşul rupt şi îl dădu fierarului. 

— la şi drege aşa cum se cuvine acest cuțitaş! Dar să ştii, de nu-l dregi, am să poruncesc acestui 
urs şi acestui lup şi ei te vor mânca pe dată! 

Se apucă fierarul să dreagă cuţitaşul. ÎI încinse în foc, iar când îl cufundă în apă să-l răcească, 
prințul strănută şi reînvie. 

— Dar ce adânc am putut să dorm, zise el uimit. Iar vulpea îi mărturisi adevărul gol-goluţ: 

— Prietene, tu n-ai dormit. Ai fost mort de-a binelea. Oare nu ţi-am zis să o omori pe bătrână, iar 
tu n-ai dorit? Uite că bătrâna te-a omorât, ţi-a luat nevasta şi a dus-o. 

Prinţul se uită, nevasta nicăieri. 

Iar şahul, când auzi că în ziua dinainte, chiar în toiul zilei, uliul zburase şi-l înhăţase pe cel mai 
vestit fierar din oraş, pe dată adună toată oastea şi se pregăti să se bată cu prinţul. Atunci vulpea îi 
chemă pe lup, pe urs şi pe uliu şi le porunci: 

— Voi rămâneţi aici, iar eu mă voi duce chiar azi în oraş la şah, fiindcă el şi-a pus în gând să facă 
o nenorocire! 

Şi vulpea plecă. 

Ajunse, însă şahul deja pornise cu oastea. Văzu şi fugi înapoi cât o ţineau puterile, fără să se 
cruţe. Străbătu drumul de trei zile în doar trei ceasuri şi îi chemă pe cei trei — lupul, uliul şi ursul 
— şi le grăi: 

— Şi acum, uliule, arată de ce eşti în stare! 

Răspunse uliul: 

— În toată lumea, eu sunt şahul uliilor! 

Îi grăi apoi lupului: 

— la să vedem, lupule, de ce eşti tu în stare! 

Lupul răspunse: 

— În toată lumea, eu sunt șahul lupilor! 

Apoi îi grăi ursului: 


— Ia să vedem, ursule, cât eşti de destoinic! 

Ursul răspunse: 

— În toată lumea, eu sunt şahul urşilor! 

Cât despre vulpe, ea se lăudă: 

— Eu sunt şahul vulpilor din toată lumea! 

Şi le mai mărturisi vulpea: 

— Astăzi şi mâine adunăm toți ulii, lupii, urşii şi vulpile, fiindcă şahul deja s-a pregătit să se 
lupte cu noi. 

Astfel că vulpea adună toate vulpile ce se aflau pe faţa pământului, uliul strânse câți ulii erau. 
Ursul adună toți urşii, lupul adună toți lupii. Se pregătiră şi porniră. 

Urcară cu toţii pe un munte şi ce văzură? Şahul cu oastea lui se oprise într-o vale ca să înnopteze. 
Atunci vulpea iarăşi grăi: 

— Mă voi duce cu vulpile mele să roadem centurile oştenilor lui, să le împrăştiem armele, să 
roadem şi chingile cailor, să le roadem căpestrele şi pripoanele. Când caii se vor împrăştia, fugind 
care încotro, tu, cinstite lup, să te arunci pe ei cu toți lupii tăi şi să-i mănânci! 

Şi ursului îi grăi: 

— Iar tu, cinstite urs, porneşte şi smulge din rădăcini copacii şi mergi drept spre oaste! 

— Când oastea va fugi, îi grăi vulpea şi uliului, că doar ai ghearele ascuţite, agaţă-te în capetele 
oştenilor, ciuguleşte-le ochii, răpune-i! 

Se întunecă şi vulpea împreună cu toate celelalte vulpi se năpustiră tocmai când oştenii dormeau 
osteniți. Caii erau priponiți. Vulpile roaseră cu totul curelele şi risipiră săgețile oştenilor. Apoi 
roaseră pripoanele, căpestrele, lăsând în voie caii, care se împrăştiară în toate părțile. 

Se lumină de ziuă. Oştenii se treziră şi se uitară: nu mai era nicio curea, nicio săgeată, totul era 
amestecat cu pământul. Nu era niciun cal, niciun pripon, niciun căpăstru. Caii fugiseră. Mult se 
minunară. După trei ceasuri veni şi rândul lupilor, care tăbărâră pe cai. Într-un singur ceas îi 
sfâşiară, le scoaseră măruntaiele, îi omorâră. Niciun cal nu mai rămase. Peste alte trei ceasuri se 
iviră urşii. Aceştia apucară în labe copacii şi îi aruncară asupra oștirii, care se împrăștie în toate 
părțile mâncând pământul. Iar în vreme ce oștirea fugea, din urmă o ajunseră ulii, care le ciuguliră 
ochii oştenilor. Astfel, biruiră oastea şahului. 

După o vreme, vulpea lăsă să plece, fiecare încotro poftea, toate vulpile, uliul, toţi uliii, ursul, 
toți urşii, lupul, toți lupii. 

Şi cei patru prieteni ai prinţului, ursul, uliul, lupul şi vulpea, toți laolaltă, se duseră în oraş la şah. 
Ajunseră acolo, iar şahul nu lăsase din supuşi decât pe cei mai mici de opt ani şi pe cei mai mari de 
optzeci de ani. Pe ceilalți îi trimisese la luptă. Şahul însuşi murise, iar oamenii lui şi ei pieriseră de 
pe faţa pământului. Aşa că prinţul ajunse şah. Întâlnind-o pe fata şahului dispărut, adică pe nevasta 
lui ce fusese răpită, noul şah se bucură nespus. 

Trecu o vreme, şi iată că lupul căzu bolnav şi se prăpădi. Când îşi dădu sufletul, veni una dintre 
slugi şi îi vesti şahului: 

— Azi-noapte lupul s-a prăpădit. 

Prinţul nostru, prietenul lupului, porunci: 

— De ce să-l plângem? Aruncaţi-l la câini! 

Vulpea văzu şi se prefăcu bolnavă. Sluga îl vesti iarăşi pe şah: 

— Şi vulpea noastră şi-a dat azi-noapte duhul! 

Şi din nou şahul porunci: 

— Dacă a murit, aruncaţi-o în prăpastie! 

Târâră vulpea şi o aruncară. Şi ea zăcu acolo trei zile, după care fugi la prietenul ei şi i se jelui: 

— Te-ai dovedit un prieten necredincios. Câte fapte bune am făcut pentru tine! Când a murit 
lupul, nu ai avut o palmă de pământ ca să-l îngropi. Desigur, omul are darul vorbirii, omul are şi 
sufletul, şi vorbele pe buze. Tu ai uitat de credinţa cuvântului dat. Drept să spun, dacă un om îşi 
aruncă prietenul la câini, atunci cum să se poarte un duşman cu omul? Eu m-am prefăcut că sunt 


bolnavă ca să te pun la încercare, să văd cum se va purta cu mine bunul meu prieten. lar tu ai 
poruncit să mă târască şi să mă azvârle într-un loc unde se adună murdăriile. Asta îţi este credinţa? 

Pe dată şahul se dezmetici şi înţelese ce făcuse. 

— M-am purtat foarte urât, cum nu se cădea, recunoscu. Dar vulpea nu terminase cu dojana: 

— lar acum adu lupul din acea prăpastie şi îngroapă-l într-un loc înalt. lar când va muri uliul, 
înveleşte-l într-o cârpă de mătase, urcă-l în înaltul unui copac şi agaţă-l acolo. Moare ursul, găseşte- 
i şi lui un loc înalt unde să-l îngropi. lar dacă eu mor, sapă un mormânt aparte, îngroapă-mă şi pe 
mine într-un loc înalt. Noi suntem jivine, iar tu om. Atunci de ce nu prețuieşti binele făcut omului? 
Ne arunci în gunoiul tău. Asta am vrut să-ţi spun. 

Când vulpea pieri, fostul prinţ îi săpă groapa pe un deal înalt şi o înmormânta. Curând, după 
vulpe îşi dădu sufletul şi ursul. Şi pe el tot acolo îl îngropa. Apoi muri şi uliul. ÎI înveli într-o 
țesătură de mătase şi porunci să fie urcat în înaltul unui copac. Aşa pieriră toţi cei patru prieteni ai 
prințului nostru. Şi prințul ajunse şahul şahilor şi îşi îndeplini dorinţele. 


Pasărea fermecată 
poveste din Pamir 


În vremuri de demult, trăia o bătrână care avea un singur nepot. Şi ei erau săraci lipiţi 
pământului, nu aveau de nici-unele. Dar iată că, într-o bună zi, bătrâna îi zise nepotului 

— Dragul bunicii! Până acum eu m-am îngrijit de mâncarea ta, de acum însă dă-mi tu mie cele 
de trebuință. Deja ai crescut şi ai ajuns băiat mare. 

Auzind aceste vorbe, băiatul răspunse: 

— Bunico, eu n-am să mă duc să muncesc cu ziua, învață-mă un meşteşug, acela ştiut de tata. 
Acelaşi lucru am să-l fac şi eu. 

Bătrâna îi povesti: 

— Tatăl tău a avut o cursă, un laţ pe care îl punea la Izvorul-Dorinţelor. Veneau păsările să bea 
apă, el le prindea în laţ şi le aducea acasă. O parte din păsări le mâneam noi, iar o parte le ducea la 
bazar şi le vindea. Uite că asta ne era de ajuns ca să trăim. 

Nepotul îi ceru: 

— Bunico, dă-mi un laţ să-l pun la Izvorul-Dorinţelor, să prind ceva. 

Şi bătrâna îi dădu un laţ, el plecă şi îl aşeză la Izvorul-Dorinţelor Pândi până seara, însă în laţ nu 
pică nimic. La amurg se întoarse acasă cu mâinile goale, iar bătrâna îl întrebă: 

— Cum de-ai venit cu mâinile goale? 

— Bunico! N-a picat nimic în laţ. Am să pun şi mâine laţul. Şi în ziua următoare plecă la izvor şi 
aranja laţul. Iar păsările care în acea zi veneau să bea apă gândeau: „Dacă nu bem apă pe săturate, 
plecăm fără să ne potolim dorinţa, iar dacă bem, nimerim în laţul pus de acest om”. Mai târziu, 
hotărâră: „Hai să bem, ca să nu plecăm fără să ne fi potolit dorința”. 

Băură apă şi căzură toate în laţ. Nepotul bătrânei le suci gâtul, umplu cu ele un sac pe care îl 
aruncă în spinare şi plecă. Când ajunse acasă, bătrâna îl descusu: 

— Spune, ce-ai făcut? 

— Bunico, azi toate păsările însetate care au venit au căzut în laţ. Le-am sucit gâtul la toate. 

Dar bătrâna îl povăţui: 

— Dragul bunicii, n-ai făcut bine! Să fi lăsat pe unele dintre ele, să le poţi prinde altă dată. 

— Prea bine, bunico, dar nu mi-ai zis de la început. Eu le-am răsucit gâtul, se căina nepotul. 

Aşa trăiră o vreme şi iarăşi ajunseră săraci. Din nou nepotul se duse cu laţul la izvor şi stătu până 
la apusul soarelui. Nici acum nu prinse nimic. Se necăji mult şi se gândi: „la să mai stau încă un 
ceas”. Şi stătu cu adevărat încă un ceas, când se ivi o pasăre mică şi nespus de frumoasă. Această 
pasăre se plânse: 

— Vai de mine, dacă am să beau apă din acest izvor, o să intru în laţ, iar de nu voi bea şi voi 


pleca, înseamnă că nu mi-am potolit dorinţele. N-am să plec până nu mi le voi potoli. 

Şi frumoasa pasăre bău apă, căzu în laţ, nepotul bătrânei o prinse, ajunse cu ea acasă şi zise: 

— Bunico, n-am prins nimic în afară de această pasăre mică şi frumoasă. 

Iar cei doi ţinură pasărea câteva zile, după care, răzbindu-i foamea, o luară s-o taie. Însă tocmai 
atunci pasărea cuvântă: 

— Hei, tu, nepot al bătrânei! Dacă îmi vei tăia gâtul, tot nu te vei sătura, mai bine du-mă la 
bazar, iar preţul meu să fie o sută de bănuţi. 

Şi nepotul o duse la bazar, unde mulţi se interesară de preţ: 

— Cât ceri pe ea? 

— O sută de bănuţi. 

Iar negustorii nici gând să dea atât. Până la urmă unul dintre ei o cumpără cu o sută de bănuţi şi o 
duse feciorului şahului. Şi feciorul şahului, prințul, îi plăti o mie de bănuți şi pe deasupra îi dărui şi 
veşminte aidoma celor purtate de şah. Prinţul puse pasărea într-o colivie şi o ținu acolo o vreme. 
Dar, într-o noapte, prinţul văzu în vis o peri şi de atunci 1 se aşternu în inimă o durere care nu mai 
înceta. Văzându-i, şahul întrebă: 

— Fiule, ce se întâmplă cu tine? 

— Preabunul meu tată, am văzut o peri în vis. 

— Şi eu o văd în vis din copilărie şi tot n-o aflu. De ce să cazi pradă mâhnirii? 

În vremea aceasta, pasărea din colivie îl chemă pe prinţ: 

— Slăvite prinţ, vino aici! Prinţul se apropie şi pasărea grăi: 

— Astăzi, că e duminică, du-te la bazar; acolo va veni un kalandar. Şi kalandarul aduce o iapă cu 
părul roib şi capul alb. Cumpăr-o cu o sută de bănuţi, că ea are în pântece un mânz înaripat. După ce 
cumperi această iapă, îngrijeşte-o patruzeci de zile, pune un grăjdar bun să aibă grijă de ea, şi fie ca 
el să țină aproape un felinar aprins până dimineaţa, ca atunci când îi va veni sorocul, divii să nu 
răpească mânzul. Când se scurg cele patruzeci de zile şi când va veni pe lume, nu lăsa mânzul să 
cadă pe pământ, ține-i să nu-şi frângă aripile. Patruzeci de zile să-i ţină cumva atârnat şi mânzul să 
nu sugă la mama lui. 

Numai după aceea coboară-l pe pământ si lasă-l să sugă patruzeci de zile. După alte patruzeci de 
zile îl poţi încăleca. Atunci eu voi zbura înainte şi tu în urma mea, vii călare şi împreună ne vom 
duce la peri. 

Prinţul plecă la bazar şi aşteptă acolo până seara. Nimeni nu se ivi. Se gândi: „Vorbele păsării au 
fost minciuni”. Plecă de la bazar, când, pe neaşteptate, se arătă kalandarul cu iapa, strigând cât îl 
ținea gura: „Cine cumpără o iapă?”. Prinţul făcu cale întoarsă, apucă de căpăstru iapa, îl luă şi pe 
kalandar cu el şi se întoarseră cu toții la palat, unde îl primi pe acest oaspete cu toată cinstirea. Chiar 
îl opri să doarmă la palat. 

Dimineaţa, prinţul îi puse iepei hamuri de argint, iar kalandarului îi dărui straie noi şi o sută de 
bănuţi pe deasupra. 

— Hei, cinstite kalandar! Dă-mi mie iapa! 

Şi kalandarul se bucură peste poate, îi dădu iapa şi se grăbi să plece şi să se ascundă într-un loc 
retras, de teamă să nu se răzgândească prințul. lar prințul mână iapa în grajd, o legă şi puse un 
grăjdar să o aibă în grijă atât ziua, cât şi noaptea. 

Şi iată că se împlini sorocul, patruzeci de zile de când fusese la bazar. Şi la soroc frumoasa 
pasăre grăi: 

— Slăvite prinţ! La noapte veghează iapa, că aduce pe lume mânzul, iar di vii sunt cu ochii în 
patru şi urechile ciulite — „Poate îl furăm!”. Mânzul să nu cadă pe pământ, că doară este înaripat şi 
aripile se frâng. După aceasta, patruzeci de zile să nu-i laşi pe pământ, iar peste alte patruzeci de 
zile îl cobori pe pământ şi peste alte patruzeci de zile pornim amândoi la drum. 

Prinţul purtă de grijă mânzului de trei ori câte patruzeci de zile, după care frumoasa pasăre iarăşi 
grăi: 

— Acum hai să plecăm, că au trecut deja de trei ori câte patruzeci de zile. Eu am să zbor înainte, 


iar tu încalecă pe calul înaripat şi vino în urma mea. Te voi duce pe muntele Qaf, la peri. 

Prinţul se pregăti de drum, frumoasa pasăre zbură în față, iar el se urcă pe cal şi zbură după ea. 
Astfel ajunseră la peri. lar peri avea o grădină în care pasărea îl conduse pe prinţ şi îl ascunse. Ea se 
duse însă la peri. Peri îi zise: 

— Hei, frumoasă pasăre, pe unde te-ai pierdut, că de multă vreme nu te-am mai văzut? 

Şi pasărea îi mărturisi: 

— Omul de pe pământ se dovedeşte a fi nespus de crud. M-am dus să-mi astâmpăr setea la 
Izvorul-Dorinţelor, iar acolo puseseră laț. M-am gândit atunci: „Dacă nu beau apă din Izvorul- 
Dorinţelor, plec fără să-mi potolesc dorinţele, iar de beau, cad în laţ”. După aceea iarăşi m-am 
gândit: „Nădăjduind la Cel de Sus, voi sorbi apă din acest Izvor al Dorinţelor, ca să nu plec fără să- 
mi îndeplinesc dorințele”. Am băut apă şi m-am trezit n laţ. Omul pământean m-a prins şi m-a ţinut 
câteva zile. lar omul era foarte sărac şi nefericit. Într-o zi m-a prins să-mi taie gâtul şi eu i-am zis: 
„Hei, tu, nepot al bătrânei! Mă vei mânca şi n-ai să te saturi, mai bine du-mă la bazar şi vinde-mă. 
Prețul meu e o sută de bănuţi. Asta îţi ajunge să mănânci de patru ori, iar dacă mă tai, nici măcar o 
dată nu te saturi”. Aşadar, m-a dus la bazar şi m-a dat unui negustor pe o sută de bănuţi. lar 
negustorul m-a dus la prinț. Prinţul m-a pus într-o colivie de fier şi c vreme am rămas acolo. Şi după 
ce prinţul te-a văzut în vis şi-a pierdut liniştea. 

Eu l-am descusut: „De ce ţi-ai pierdut liniştea?”. El mi-a răspuns: „în vis am văzut o peri şi acum 
mă duc după ea pe muntele Qaf. Auzindu-i, l-am încredinţat: „Acolo nici mort n-ajungi". Şi i-am 
mai zis: „Du-te la bazar, aşteaptă până seara, iar la amurg va veni un kalandar cu o iapă cu capul 
alb. În pântece iapa are un mânz, iar mânzul este înaripat. Tu cumpără iapa de la kalandar, ţine-o 
patruzeci de zile, iar după patruzeci de zile ea va aduce pe lume un mânz. În aceste patruzeci de zile 
nu-l lăsa să atingă pământul. Peste alte patruzeci de zile urcă-te pe căluțul înaripat şi te voi aduce la 
fata şahului peri". Fata şahului peri se încredința de zisele păsării: 

— Înseamnă că acum l-ai adus pe acel prinţ care m-a văzut în vis? 

— L-am adus. 

— Frumoasă pasăre, dar el unde se află? 

— L-am adus şi l-am ascuns laolaltă cu căluţul înaripat la tine în grădină. 

Peri mai întrebă: 

— Şi acum ce să fac cu el? 

— Ce pofteşti, răspunse pasărea. 

— Hei, frumoasă pasăre, tu trebuie să ştii mai bine. Şi pasărea o povăţui: 

— Tatăl tău are patru divi ca străji la porţi. la dă-i de veste tatălui tău că a venit un om de pe 
pământ, pare-se că doreşte să-i iei strajă la partea stângă a porților. Când îl va lua strajă a porții 
stângi, tu 1a-i de acolo pe ceilalți divi, că este de ajuns acest om de pe pământ. 

Şi iată că peri îl aduse pe prinţ din grădină şi îl luă ca strajă la partea stângă a porților. 

Iar prinţul îşi lăsă căluţul înaripat în grădină şi îi şopti la ureche: 

— Până mă întorc, nu lăsa pe nimeni să se apropie de tine. Şi uite că, după toate acestea, în 
fiecare noapte peri îl chema la ea pe prinţ şi îi zicea: 

— Slăvite prinţ! Noi nu putem trăi în acest loc. Să plecăm de aici cumva noaptea. lar când vine 
frumoasa pasăre, cere-i sfat ca să scăpăm de aici. 

Şi atunci când pasărea zbură la ei, peri întrebă: 

— Frumoasă pasăre! Cum să facem să nu mai rămânem aici? 

— Pregătiți-vă de drum în noaptea aceasta şi plecăm, o încredința pasărea. 

În aceeaşi noapte, peri şi prinţul se pregătiră, frumoasa pasăm zbură, prinţul şi peri merseră după 
ea şi ajunseră în grădina Prinţul îşi aduse căluţul înaripat, se urcă pe el împreună cu peri, pasărea 
iarăşi zbură înainte, ei o urmară. Se ridicară în văzduh şi porniră în mare grabă. Zburară pe deasupra 
multor câmpii! ji pustiuri, apoi coborâră într-un loc unde ridicară cortul. 

Pasărea le zise: 

— În noaptea aceasta să nu dormiţi. Să nu dea Cel de Sus ca divii să se trezească, să vină şi să vă 


fure căluţul înaripat. Iar acum îmi iau rămas-bun de la voi şi pornesc în zbor. Eu am pe-aproape o 
rubedenie şi zbor la ea. 

Şi pasărea plecă de la ei, aşa că rămaseră singuri pe acea câmpie. Noaptea adormiră, dimineața 
se treziră şi căluțul înaripat nicăieri. Rămaseră în acel loc pustiu buimăciţi cu totul. Deja se înserase 
când se ivi pasărea, care întrebă: 

— Hei, peri şi slăvite prinţ! De ce sunteți aşa de buimaci? Şi aceştia se jeluiră: 

— Am fost sleiți de puteri, somnul ne-a doborât, iar divii ne-au furat căluţul înaripat. 

— Ce să mă mai fac cu voi? se jelui frumoasa pasăre. 

— Cum vei crede singură de cuviință, răspunseră. Atunci pasărea îi povăţui: 

— Faceţi rost de două cufere în care am să vă vâr. Am să bat în cuie capacele, apoi am să le 
arunc în râu. Eu am să zbor înaintea voastră. Acolo, de-a lungul râului, se va afla fie un culegător de 
vreascuri, fie un pescar. Ei se vor bucura la vederea cuferelor. 

Prințul meşteri două cufere, iar frumoasa pasăre îi vâri înăuntru. Prinse apoi capacele în cuie, le 
cără şi le aruncă în râu. Pasărea zbură înainte, iar cuferele plutiră pe apă în urma ei. Plutiră 
împreună până într-un loc unde apa se despărțea în două braţe. Cuferele se despărțiră şi ele: unul, cu 
prințul, pluti pe braţul stâng, iar celălalt, cu peri, pluti pe braţul drept. Atunci frumoasa pasăre 
strigă: 

— Hei, slăvite prinț! Acum ne luăm rămas-bun! Cu bine! Tu eşti bărbat, iar peri este femeie. Tu 
pluteşti mai departe singur, iar eu voi zbura înaintea lui peri. Când o voi lăsa într-un anume loc, am 
să zbor să te caut şi pe tine. 

Aşadar, cufărul în care se găsea prințul pluti pe un braţ, peri pluti pe alt braţ, iar pasărea zbură 
înaintea ei. Ajunseră în ţara unui şah care avea un pescar. Când apăru pe apă cufărul, pescarul se 
bucură tare mult: „După cum se vede, înăuntru trebuie să fie o avuţie!”. Aruncă plasa, trase cufărul 
la mal şi atunci înțelese că era nespus de greu. 

Deschise cufărul şi ce văzu? Acolo era peri! O duse şahului. Mulţumit peste poate, şahul se 
gândi că Cel de Sus îi trimisese o preafrumoasă peri. Aşa că hotărî să se însoare cu ea, să facă nuntă. 
Însă peri îi ceru: 

— Mărite şah! Dă-mi patru săptămâni răgaz de gândire. Dacă peste patru săptămâni îmi voi găsi 
stăpânul, nu mă voi mărita cu tine, dacă nu îl voi găsi, atunci mă voi mărita. 

Şi şahul îi dădu răgazul cerut. 

Când peri era în casă, uite că, pe neaşteptate, pasărea zbură prin fereastră şi îi intră pe mânecă. 
Pasărea îi zise: 

— Peri! Rămâi aici şi eu am să zbor să-i caut pe prinţ, poate o să-i găsesc. 

Frumoasa pasăre zbură şi, într-un oraş, dădu de prinţ. Cufărul în care se aflase prinţul îl scosese 
din apă un culegător de vreascuri care locuia în acel oraş. Pasărea chiar acolo îl şi găsise. Şi tot 
pasărea îi mărturisi: 

— Slăvite prinţ! Se dovedeşte că eşti cu totul necinstit. Aşa că hai cu mine. 

ÎI lăsă să meargă el în faţă, îl duse în oraşul în care era peri şi îi dezvălui: 

— Peri se află în acest oraş. 

Frumoasa pasăre zbură iarăşi la peri, i se vâri pe mânecă şi îi grăi: 

— Peri! L-am găsit pe prinț. A mai rămas de găsit căluțul înaripat. Voi rămâneți aici, în acest 
oraş, şi eu am să plec să aflu ce i s-a întâmplat căluţului nostru. De voi găsi un mijloc, am să-l aduc, 
de nu găsesc, atunci rămâneți cu bine! 

Frumoasa pasăre zbură, ajunse la muntele Qaf şi văzu că di vi i închiseseră căluțul înaripat în 
casă. Iar căluţul purta în spate tocmai şaua pe care i-o legase prințul. Acum şaua i se lipise de carnea 
de pe spate. 

Frumoasa pasăre îi şopti: 

— Hei, căluțule înaripat! I-am lăsat pe prinţ şi pe peri într-un oraş şi am venit după tine. 

Divii nu se pricepuseră să-i adape şi să-i dea fân. Fânul îl aruncaseră prin fereastră pe acoperiş, 
tot acolo vărsaseră şi apa, iar cu orzul la fel făcuseră, îl împrăştiaseră. 


Frumoasa pasăre zbură la unul dintre divi şi grăi: 

— Hei, div nemilos! N-ai adăpat căluţul înaripat, nu l-ai ţesălat, blestemat să fie tatăl tău, ce fel 
de grăjdar eşti tu? 

— O, frumoasă pasăre! Dar el nu îngăduie nimănui să se apropie. 

— Tu eşti div, eşti mare cât un munte şi n-ai fost în stare să-l adăpi! grăi pasărea. Eu, una peste 
alta, sunt o pasăre, priveşte cum îl țesal şi de mine nici nu se atinge. 

Şi iată că ei se apropiară de căluțul înaripat, pasărea înainte; divul în urmă. Pasărea scoase de pe 
spinarea căluțului ipingeaua şi şaua, iar spinarea toată era numai răni. ÎI curăţă şi îl ţesălă, Apoi grăi 
către div: 

— Mă duc să-i adăp, iar tu ia şi curăță murdăria, fa curat. Îl adăp şi mă întorc. 

— Bine, fie cum zici, încuviință divul. 

Frumoasa pasăre duse căluţul la adăpat. Când ajunse la râu, căluțul îşi desfăcu aripile şi zburară 
împreună, grăbiţi, spre oraşul unde se aflau peri şi prințul. Acolo coborâră pe pământ. 

Pasărea dădu căluţul prinţului şi zise: 

— Slăvite prinţ! Căluţul să rămână la tine. Eu am să mă duc şi să văd ce gânduri are peri. 

Iarăşi îşi luă zborul şi ce văzu? Peri era aşezată şi aştepta. Când dădu cu ochii de frumoasa 
pasăre, se bucură nespus. Pasărea îi intră din nou pe mânecă şi grăi: 

— Preafrumoasă peri! L-am adus şi pe prinţ aici, am adus şi căluțul înaripat. Tu ce ţi-ai pus în 
gând să faci? Ridică-te şi să pornim la drum! 

Peri răspunse: 

— Şahul se pregăteşte să facă nunta în noaptea aceasta. Am să-i vestesc ca el să nu îngăduie 
nimănui să iasă pe ulite. 

Şi îl vesti pe şah: 

— Fie ca nimeni să n-aibă învoirea de-a ieşi noaptea pe uliţe. Iar şahul se supuse şi astfel îi opri 
pe toţi să iasă pe ulite, în acest răstimp, peri şi frumoasa pasăre se pregătiră de drum, iar prințul deja 
stătea la uşă. Peri şi frumoasa pasăre ieşiră înaintea prințului şi căluţului înaripat. Prinţul şi peri se 
urcară pe căluț şi acesta îi ridică în ceruri. lar frumoasa pasăre zbură din nou în faţa lor. 

Şahul prinse de ştire că peri fusese răpită. leşi afară din palat şi văzu cum peri se înalță în văzduh 
aşezată pe căluţul înaripat. De aceea şahul, de necaz, începu să-şi care pumni în cap, când peri strigă 
la el: 

— Hei, şah fără minte! Te-ai dovedit a fi peste poate de neghiob! De ce te chinui singur de 
dragul unei femei străine? 

Aşa şi rămase şahul acolo, năucit cu totul. Iar prințul cobori în oraşul tatălui său, află că acesta 
îşi pierduse vederea din pricina dorului după fecior, iar mama şi ea orbise. Peri îi dădu o basma cu 
care prinţul atinse faţa tatălui său şi acesta întineri ca la paisprezece ani. Atinse şi fața mamei şi ea 
luă înfăţişarea unei tinere tot ca la paisprezece ani. Tatăl se făcu vizir, iar pe feciorii urcă pe tron, 
aşa că acesta ajunse la fericire, dar şi la tron. 


Şahul Odilhon 


poveste din Pamir 


De mult-demult, cârmuia în Yemen un şah pe nume Odilhon. El era un om foarte drept şi 
totodată bun la inimă. Zvonul despre bunătatea lui ajunsese până departe. Toţi şahii care îl ştiau îl 
pizmuiau. Dar iată că, odată, în ţara lui sosiră şapte călători din ţara Bakri”!, ca să vadă cu ochii lor, 
să se convingă de bunătatea şi dreptatea de care auziseră. De aceea se hotărâră să-l roage pe şah să 
le dea ţara pentru patruzeci de zile. Si iată că ajunseră în Yemen. Când se apropiară de porți, şahul 
se nelinişti foarte tare, căci le auzi strigătele. 

„Ce poftesc aceşti pribegi?”, se întrebă şi pe dată le porunci vizirilor: 

— Scăpaţi de ei dăruindu-le două tăvi de aur şi de argint. Vizirii le duseră darul, dar drumeții nu 
se potoliră. 

— Noi dorim să-l vedem pe şah! 

Vizirii se întoarseră şi îi ziseră şahului: 

— Fi nu doresc aurul şi argintul. 

Atunci şahul se întrista şi gândi: „Nu cumva ei îmi vor sufletul?”. Şi se hotărî şahul să iasă şi să-i 
iscodească. Aşa că le dădu bineţe şi întrebă: 

— Ce poftiți, drumeţilor, spuneţi-mi iute, nu mă chinuiti, am să vă dau tot ce îmi cereți! 

Şi drumeții vorbiră: 

— Mărite şah, noi am îndurat multe necazuri, mâhniri şi înjosiri. Ne-a ajuns la urechi zvonul că 
în Yemen cârmuieşte un şah pe nume Odilhon, care este foarte bun şi drept. Asta e pricina pentru 
care ne-am hotărât să venim la tine, să-ți povestim de nefericirea noastră şi să-ţi cerem să ne dai ţara 
pentru patruzeci de zile. 

Şahul îi încredința: 

— Nu pentru patruzeci de zile, ci pentru de o sută de ori patruzeci vă dau ţara mea! 

Drumetii se apucară pe dată de treabă. Unul dintre ei se urcă pe tron şi deveni şah, iar ceilalți 
şase ajunseră viziri. Şi ei începură să arate bunătate şi mărinimie. Chemară oamenii de neam ales şi 
îi copleşiră cu daruri. Aşa se întâmplă că îl întrecură pe şahul Odilhon în bunătate. Tot poporul 
începu să-i laude. 

Trecură patruzeci de zile, iar şahul Odilhon veni şi ceru înapoi ţara lui de la cei pribegi. Însă 
aceştia rostiră ca răspuns: 

— Tot ce este dat de Allah nu se mai întoarce! 

Şahul Odilhon se întrista şi plecă. „Eu însumi, după capul meu, am făcut-o şi se pare că asta este 
soarta mea”, chibzui el. Despre toate cele întâmplate îi povesti soaței sale, şahiţa, care îl ocărt în fel 
şi chip: 

— Drumeţilor li se dau nimicuri, iar tu te-ai smintit, le-ai dat ţara ta! Cel mai bine ar fi să plecăm 
de aici, nu trebuie să mai rămânem! 

Şi toți patru, şahiţa Ghilcirahon, feciorul cel mare Şodgiamşid, feciorul cel mic Şofarug şi şahul, 
se urcară pe patru cai, îşi încărcară avuţia pe alți patruzeci de cai şi porniră la drum. 

În a cincea zi de mers, când se opriră să înnopteze, tâlharii dădură peste ei. Le luară toată avuţia 
şi fugiră. Şahul se mâhni peste poate: „Pentru ce această nenorocire, de ce să cadă pt capul meu”?”, 
se gândi el plângând. 

Peste alte cinci zile, când iarăşi se opririi să înnopteze, iarăşi veniră tâlharii. Le luară caii pe care 
mergeau, ce le mai rămăsese din lucruri şi fugiră. Aşa că se pomeniră toți patru fără cai şi fără ce 
mai aveau de-ale gurii. De această dată se văzură siliți să meargă pe jos. 

Şi peste alte cinci zile ajunseră la poalele unui munte. Acolo văzură resturile unui iepure omorât 
de uliu şi ale unei gazele sfâşiate de lup. Adunară aceste resturi, aprinseră focul şi fripseră carnea. 
Mâncară şi se aşezară să se odihnească. 

Iar în acei munţi se afla adăpostul tâlharilor. Pe mai-marele lor îl chema Tigeorbaman. Şi iată că 
acest tâlhar, luând cu el cinci oameni, se hotărî să vadă dacă nu era careva prin preajmă. Coborâră 
din munte, soarele deja asfinţise şi se lăsase noaptea. Dintr-odată, zăriră fum de la un foc. Mai- 
marele tâlharilor se înveseli şi le zise oamenilor săi: 

— S-ar putea ca aici să ne pricopsim cu ceva! 

Se grăbiră într-acolo de unde se ridica fumul. Până la urmă văzură focul din depărtare, iar în 
jurul focului patru oameni, unul dintre ei cu siguranță femeie. Tigeorbaman se bucură şi porunci 
celor ce îl însoțeau: 

— Aşteptaţi-mă aici, că mă duc cu vicleşug s-o văd pe femeia aceea! 

Însă el avea alt gând: „Mă duc şi zic că, vezi Doamne, îmi naşte nevasta şi că nu poate scăpa de 
chinuri. Nu poate să nască, iar printre noi nu sunt femei care s-o ajute. Fie ca această femeie să 


meargă cu mine la nevastă-mea”. Când Tigeorbaman se duse la ei, le vorbi întocmai precum 
gândise. Şahul socoti că ce auzise era întru totul firesc şi-i îngădui şahiţei să se ducă cu el. Dar 
împreună cu ea îl trimise şi pe un fecior. 

Când Tigeorbaman, şahiţa şi feciorul acesteia se întâlniră cu tâlharii ce aşteptau, mai-marele lor 
porunci: 

— Acum eu încalec. Voi legaţi-o pe şahiță şi puneţi-o în spatele meu. Pe fecior snopiţi-l în 
bătaie şi goniţi-l înapoi pe drumul pe care a venit până aici. Dacă femeia începe se țipe, astupaţi-i 
gura! 

Tâlharii întocmai şi făcură. 

Iar feciorul şahului se întoarse, plângând, şi-i istorisi tatălui său toate cele întâmplate: 

— Tată, acest om s-a dovedit a fi un tâlhar, iar tâlhari sunt mulţi acolo. Ei i-au astupat gura 
mamei, au legat-o şi au aruncat-o pe calul acestui Tigeorbaman. Alți tâlhari m-au lovit şi am fugit 
până aici mâncând pământul. 

Şahul Odilhon nu se putu stăpâni şi izbucni într-un plâns sfâşietor. 

Tigeorbaman veni în galop în tabăra tâlharilor, o târî din şa pe şahiţă şi o duse în cortul său. 
Mâniată, şahiţa îi strigă: 

— O, nelegiuitule, m-ai înşelat, m-ai despărțit de bărbatul şi de copiii mei. Oare nu mi-ai spus tu 
că nevasta ta nu poate naşte, că are nevoie de ajutor de la o femeie şi te-ai rugat de şah să-mi 
îngăduie să te însoțesc? Dacă acum tu îmi pui viața în primejdie, cum ai să-ți dovedeşti nevinovăția 
în fața Judecăţii de Apoi? N-am să-ți îngădui să mă înjoseşti. Dacă ai altceva de gând, eu n-am să-ţi 
ajung nevastă decât respectând obiceiurile întocmai cum se cuvin ele ţinute! învoindu-se, 
Tigeorbaman zise: 

— Prea bine, mâine vom respecta datinile întocmai. Apoi el întinse aşternutul şi se culcă. Iar 
nefericita de Ghilcirahon plânse întreaga noapte fără încetare şi-l rugă pe Allah cel Atotputernic şi 
Milostiv: „Apără-i, Doamne, pe bărbatul şi pe copiii mei, ca să ne mai putem vedea”. 

Tot în aceeaşi noapte, Tigeorbaman avu un vis în care se făcea că un om intră şi îi vorbeşte: „Tu 
ştii, Tigeorbaman, că ai adus-o pe femeia asta prin înşelăciune? Du-o pe dată înapoi!”. Aşa îi zise 
omul şi parcă îl şi lovi peste față. Tigeorbaman tresări, se trezi şi se uită: chipul i se schimonosise! 
Se puse pe dată pe plâns, mustrându-se: „Ce urât m-am purtat! Acum sunt pedepsit pentru purtarea 
mea! Pe această femeie am s-o duc bărbatului ei şi copiilor, întreagă şi neatinsă”. Şi îndată îi 
dispăru strâmbătura ce-i cuprinsese chipul. Se ridică, se duse la Ghilcirahon, o trezi din somn şi 
începu să-i ceară iertare: 

— Tu vei fi sora mea, te voi înapoia bărbatului şi copiilor, oriunde ar fi ei, am să-i caut şi voi 
face întocmai cum îţi promit! 

Şi în ziua următoare, Tigeorbaman trimise câțiva oameni acolo de unde o luase pe şahiţă. 

— Alergaţi pe cai, dacă ei sunt încă în acel loc, aduceţi-i, dacă nu-i găsiți, daţi-ne de veste cât 
mai grabnic! 

Tâlharii alergară într-acolo, dar nu întâlniră pe nimeni. Mânară caii înapoi şi îi povestiră mai- 
marelui lor totul. Atunci Tigeorbaman ridică pentru Ghilcirahon un cort aparte. Porunci ca 
frânghule cortului să fie împletite din mătase şi tot acolo să se afle mărgăritare, iar ferestrele să fie 
din rubine, smaralde şi crizoliți. Mai porunci ca înăuntru tot ce va fi aşternut să fie țesătură de 
mătase. Şi pentru el făcu un cort asemănător, aşezat chiar la intrarea celui dintâi. 

Iar şahul Odilhon, împreună cu copiii săi, merse şi merse până ajunse la un râu. Se apropiară de 
mal şi înţeleseră că apa era foarte adâncă. Să o treacă prin vad era cu neputinţă. Peste un timp se 
apropie de ei un călăreț care întrebă: 

— Cine sunteți voi? Dacă doriţi să treceţi râul, atunci vă trec eu. Eu sunt aici luntraş. 

Auzindu-l, se bucurară şi răspunseră: 

— Da, te rugăm, trece-ne! 

Călărețul însă îl aşeză pe mezinul şahului în spatele său pe cal şi intră în apă. Ajunse pe malul 
celălalt şi strigă: 


— Şi acum rămâneţi cu bine! 

După care porni la drum împreună cu tânărul prinț. 

Şi astfel şahul rămase cu un singur fecior. Se necăji, plânse şi până la urmă hotărî să treacă 
împreună râul prin vad. Se luară de mână şi intrară în apă. Când ajunseră la mijlocul râului, apa îi 
cuprinse într-un val puternic, feciorul se desprinse din mâna tatălui şi se înecă. Iar pe şah îl împinse 
apa pe celălalt mal. Plânse şahul, se amări şi porni singur mai departe. 

Ajunse într-o vale şi acolo întâlni o casă de închinăciune aproape dărâmată. Porni într-acolo, 
ajunse, privi şi gândi: „Uite, şi acest loc, asemenea mie, s-a ruinat. la să mă aşez undeva aproape”. 
Numai ce gândi asta şi se aşeză lângă un zid. Dintr-odată văzu că înăuntru era un izvoraş. Se ridică, 
se apropie şi dădu cu ochii de un corn. ÎL ridică şi cu el săpă în pământ. De acolo ieşi apă mai multă. 
Aşa că şahul se hotări să rămână şi să trăiască mai departe în locul acela. 

Şi acolo petrecu şahul doi ani. Iar apa din izvoraş tot curse şi curse. Treptat se ivi acolo o 
poieniță, apoi crescu un copac. La copac începură să zboare păsări şi să vină fel şi fel de viețuitoare. 
Păsările cântau dimineţile şi-l înveseleau. În acest fel îşi petrecu șahul alţi zece ani din viaţă. Între 
timp, el se acoperi de păr, încât ajunsese asemenea ființelor necuvântătoare. Până la urmă se hotărî: 
„la să mă duc încotro văd cu ochii, poate am să întâlnesc oameni!”. 

Aşa că străbătu un drum de o zi, însă întâlni numai un copac. Se opri lângă el şi se uită în 
depărtare. Se vedea un sat. Se mai uită, acum cu luare aminte. Toţi locuitorii ieşiseră din casele lor. 
Odilhon se aşezase la umbră şi începuse să iscodească. Pe neaşteptate îl văzu un om care trecea prin 
apropiere. Odilhon îi făcu semn cu degetul să se apropie. Când îl zări pe şah, fugi cât îl țineau 
picioarele. „Fără îndoială că este un vrăjitor, acum mă mănâncă”, hotărî omul. 

Țara în care ajunsese se numea Bakri. Şahul de acolo pierise demult şi de la el rămăsese un şoim. 
Când şahul se prăpădise, lăsase cu limbă de moarte vizirilor săi: „După ce nu voi mai fi, lăsaţi 
şoimul în libertate şi să-l faceţi şah pe omul pe capul căruia se va aşeza". Făcură întocmai. Şoimul 
zbură, zbură şi nu se aşeză pe capul nimănui. lar când, pe neaşteptate, se ivi acolo şahul Odilhon, 
pasărea se opri pe capul lui. Astfel trebuiră oamenii să-l facă şah pe Odilhon. La început, toţi se 
temură de el, le lipsi cutezanţa să se apropie, fiindcă semăna mai mult cu o vietate necuvântătoare, 
era acoperit de păr peste tot. Însă după un timp șahul îşi redobândi înfăţişarea omenească. Supuşii 
săi se bucurară şi se liniştiră. 

După ce se scurse o vreme, toți oamenii de seamă din această ţară veniră la şahul Odilhon cu 
rugămintea: „Povesteşte-ne despre tine, destăinuie grijile ce te apasă, dar şi amărăciunile!”. Şi 
Odilhon începu să istorisească: 

— Eu am fost şahul Yemenului. Odată, veniră la mine şapte drumeţi şi-mi cerură să cârmuiască 
ţara mea patruzeci de zile. Le-am dat-o, iar după patruzeci de zile m-am dus la ei şi le-am cerut să- 
mi înapoieze țara. lar ei nu mi-au dat-o. Atunci, împreună cu şahiţa şi cu doi copii, am hotărât să ne 
părăsim ţara. Pe drum au dat năvală peste noi tâlharii, ne-au luat toată avuţia şi caii. Iar altă dată 
tâlharii mi-au răpit şi şahița. M-am necăjit şi, împreună cu feciorii rămaşi cu mine, am pornit mai 
departe. Aşa am ajuns noi la un râu, iar apa era mare, anevoios de trecut. Acolo, nu se ştie de unde, 
a venit un călăreț care a zis că ne poate trece pe malul celălalt. L-a luat pe feciorul cel mic, l-a 
aşezat pe cal, la spatele lui, şi au trecut râul. De pe malul celălalt a strigat: „Rămâneţi cu bine!” şi a 
dat pinteni calului. Cu feciorul cel mare m-am înţeles să trecem prin vad. Când am ajuns la mijlocul 
râului, feciorul s-a smuls din mâna mea şi s-a înecat. lar apa m-a aruncat şi pe mine pe malul 
celălalt. După această păţanie mi-am dus traiul, singur-singurel, doisprezece ani, într-o vale, lângă 
nişte ruine ale unui loc de închinăciune, unde se afla un izvor aş. Părul m-a acoperit cu totul, de am 
ajuns ca o ființă neomenească. Am mâncat iarbă, am mers fără haine. Până la urmă mi s-a urât, mi 
s-a făcut dor de oameni şi m-am hotărât să merg mai departe. Şi iată că stau aici cu voi”, îşi încheie 
povestea şahul Odilhon. 

Oamenii adunaţi ascultară toate aceste vorbe şi îi cuprinse mila pentru şah. De altfel, ei grăiră: 

— Apoi hai să-ți facem nuntă acum! 

La care şahul Odilhon răspunse: 


— N-am nevoie de nuntă! Dacă vreți să mă ajutați, aflaţi doi oameni potriviți ca să am cu cine 
să-mi petrec vremea. 

Căutară îndelung astfel de oameni şi până la urmă găsiră. Îşi amintiră că un pescar avea un fecior 
nemaipomenit. Pe acest fecior îl scosese pescarul din burta unui peşte prins cu năvodul în râu. Şi 
iată că îl aduse pe tânăr la şah. Văzându-l1, şahul se bucură peste poate. Mai târziu fu adus la şah 
încă un tânăr. Pe acest tânăr îl aduse acel călăreț care îl luase pe feciorul şahului. Nici şahul, nici 
acei tineri nu ştiau unii de alţii. În acest fel începu să trăiască cu ei alături. 

Trecură alţi zece ani. Şi încă nu se recunoscură unul cu altul. Dar, odată, veni în acea ţară 
Tigeorbaman, mai-marele tâlharilor. El îşi aşeză cortul lui şi pe cele ale tâlharilor nu departe de 
oraş. Tot acolo ridică şi cortul pentru Ghilcirahon. La intrare puse un lacăt şi porunci slugilor să 
păzească cortul. 

După care se hotărî să se ducă şi să se închine şahului. Ajunse la şah, se închină şi îi făcu multe 
daruri. Şahul îl cinsti cum se cuvenea. După aceea, Tigeorbaman ceru îngăduinţa de a pleca. Şahul 
îi grăi: 

— Rămâi azi să înnoptezi la mine şi doar mâine să te duci! însă Tigeorbaman îi destăinui 
şahului: 

— Mărite şah, nu pot înnopta la tine, eu am lăsat la corturi un lucru de mare preţ. Uite, sunt deja 
douăzeci de ani de când îl păzesc. Dacă rămân la tine se poate pierde. 

Atunci şahul îl încredința: 

— Eu am doi oameni de nădejde, ii trimit pe ei acolo, fie ca ei să păzească acest lucru de preţ al 
tău. 

Iar Tigeorbaman trebui să se învoiască. 

Cei doi tineri pe care îi trimise şahul ajunseră la cortul unde se afla Ghilcirahon, se aşezară în 
apropiere şi începură să-şi povestească unul altuia ce avuseseră de îndurat şi prin ce trecuseră. lar 
Ghilcirahon stătea în cort şi asculta toate aceste istorisiri. Când unul din tineri pomeni numele 
tatălui şi ţara pe care acesta o cârmuise, după ce vorbi despre cei şapte drumeţi care îi ceruseră 
şahului țara pentru patruzeci de zile şi care nu o mai dăduseră înapoi, când pe deasupra povesti şi 
despre toate celelalte care se întâmplaseră cu ei, tânărul ce asculta strigă: 

— Se dovedeşte că eu sunt fratele tău! 

lar mama lor, Ghilcirahon, ascultând şi ea toate aceste vorbe, strigă din cort: 

— Eu sunt mama voastră! 

Pe dată ea se smulse din cort şi alergă spre feciorii săi. Îi îmbrăţişa şi de bucurie izbucni în 
lacrimi. 

Dimineaţa, Tigeorbaman sosi şi ei tot îmbrăţişaţi erau. Văzându-i, turbă de mânie şi fără să stea 
mult pe gânduri făcu cale întoarsă la şah să se plângă; şi iată cum grăi: 

— Prietenii tăi au pângărit lucrul meu cel neprețuit! Ce mi-a mai rămas de făcut? 

În aceeaşi clipă, șahul chemă călăii, poruncindu-le: 

— Pe dată duceți-vă şi tăiaţi-le capul! 

Călăii se duseră şi, fără a spune vreo vorbă, le tăiară capul tinerilor. Atunci Ghilcirahon îşi veni 
în fire şi strigă: 

— Dar cum se întâmplă una ca asta, neîntrebând nimic să le tai capul! Ei doar sunt copiii mei! 
Ce fel de şah e acela care a poruncit să-mi omoare copiii? 

Plângând, ea fugi la şah. Când ajunse, îi povesti totul. Numai atunci şahul înțelese că e vorba de 
şahiță, iar tinerii pe care el 170 poruncise să-i omoare nu erau alții decât feciorii lui. Şahul se luă cu 
mâinile de cap şi începu să-şi jelească feciorii. Aşa de amarnic plângeau amândoi, că toate fiarele şi 
păsările, auzindu-i, plângeau împreună cu ei şi toți oamenii de acolo suspinau uitându-se la ei. 
Atunci, unul dintre apropiaţi îşi aminti că în ţara Rum” trăieşte un vindecător care e în stare să 
redea viața unuia care a murit. Pe dată se pregătiră oameni să pornească spre acea ţară. După cinci 

zile, aceştia ajunseră în țara Rum, îl căutară pe vindecător şi îi povestiră cele întâmplate. 
Vindecătorul îi ascultă şi zise: 

— Bine, am să le înapoiez viaţa acestor tineri! Eu am un leac şi am să mă slujesc de el. 

ÎI aduseră pe vindecător în țara Bakri şi îi arătară pe cei doi tineri. El îi reînvie pe dată. Şahul şi 
şahiţa se bucurară nespus când îşi văzură feciorii vii. Cât de fericiți puteau fi! După aceea îi făcură 
daruri vindecătorului, îi dăruiră multe şi felurite nestemate. Astfel întreaga familie a şahului era 
iarăşi împreună. Ca şi mai înainte, şahul dovedi bunătate şi mărinimie faţă de supuşii săi. Întregul 
popor al ţării Bakri îl lăudă şi preamări. Iar pe Tigeorbaman îl numi vizir. 

În acea vreme, ţara Yemen, unde cârmuiau cei şapte drumeţi, ajunse la pierzanie. Poporul sărăci 
cu totul, începu răzmeriţa. Şi atunci cu toţii hotărâră să ceară ca şahul Odilhon să-i cârmuiască din 
nou. Îi scriseră o scrisoare. Scrisoarea ajunse, iar şahul o arătă celor apropiaţi. Aceştia nu se învoiră 
să-l lase pe şah. Nici şahiţa, nici feciorii nu se învoiră să se întoarcă acolo, Atunci vizirii hotărâră 
să-l trimită şah pe Tigeorbaman. Acesta se duse şi cârmui țara. Şi reîntronă acolo ordinea şi 
dreptatea aşa cum era pe vremea şahului Odilhon. 


Trei surori 
poveste din Pamir 


În vremurile de demult, în anii care deja au trecut, a fost aşa sau n-a fost. 

În acei ani trăia un om nevoiaş. Din toate bunurile lumești, Allah nu-i dăruise decât trei fete. 
Fetele lui crescură, dar nimeni nu dori să se însoare cu ele. 

Şi iată că, într-o bună zi, toate trei se duseră să aducă apă de la izvor. Şi în vreme ce mergeau, 
sporovăiau: 

— Dacă m-ar lua şahul de nevastă, zise una dintre ele, şi mi-ar da un blid cu făină, aş fi în stare 
să dau mâncare la toţi oamenii din oraş. 

Intră în vorbă şi a doua fată: 

— Dacă m-ar lua şahul de nevastă şi mi-ar da fire toarse pentru o bucăţică de țesătură, eu cu 
această pânză aş îmbrăca toți oamenii din acest oraş. 

Mezina spuse şi ea surorilor: 

— Ceea ce voi aţi dori să faceți eu nu mă simt destoinică să duc la bun sfârşit. Iar dacă şahul m- 
ar lua pe mine de nevastă, atunci eu i-aş dărui un băiat cu părul auriu şi o fetiță frumoasă. 

Vorbele spuse de fete le ascultă vizirul şahului. El se duse la şah şi îi povesti totul. Şahul dori să 
le ia de neveste. Omul nostru nevoiaş ce mai putea face? Le dădu pe toate trei de neveste şahului. 
Nunta se întinse pe trei zile, apoi şahul le luă la el la palat. Se scurseră alte şase zile şi şahul aduse 
blidul cu făină. 

— Uite făina, dă mâncare întregului meu oraş! 

— Prea bine, răspunse soaţa şi începu să fiarbă o ciorbă, care după două ore se putea deja mânca. 

Ceru să fie împărțită la oameni. Dar se dovedi a nu fi de ajuns decât pentru o singură familie, îl 
vestiră pe şah: 

— Soaţa ta n-a fost vrednică să sature întregul oraş cu un blid cu făină. 

Atunci şahul porunci: 

— Lăsaţi-o în pace! 

Şi mai dădu o poruncă, cu gândul la a doua fată: 

— Dar aduceţi-i fire toarse pentru o bucată de pânză. Fie ca ea să-i îmbrace pe toţi oamenii din 
oraşul meu. 

Îi aduseră şi ei firele toarse pentru pânză şi îi ziseră: 

— Din aceste fire țese şi fă veşminte pentru toţi oamenii din oraş. 

— Bine, se învoi ea. 


Şi începu să ţeasă. Ţesu două zile, după care se apucă să croiască. Croi, după care cusu. Cusu şi 
cusu şi până la urmă din mâinile ei ieşi o cămaşă, dar pânza se dovedi a nu fi îndeajuns pentru 
mâneci. 

Slujitorii se duseră din nou la şah şi îl vestiră: 

— Nici această soaţă a ta nu şi-a dus până la capăt făgăduiala. lar şahul îi sfătui: 

— Lăsaţi-o şi hai să vedem ce facem cu mezina. 

Ea spusese: „Eu i-aş dărui şahului un băiat cu părul auriu şi o fată frumoasă”. 

Şi uite că, atunci când era aproape gata să-şi îndeplinească gândul, surorile ei începură să o 
pizmuiască şi se vorbiră între ele: 

— Ce ne rămâne să mai facem cu ea? Dacă îşi va duce la bun sfârşit legământul făcut, la 
amândouă ne va fi ruşine. 

Şi atunci sora mai mare o îndemnă pe cea mijlocie: 

— Surioară, du-te şi spune-i meşterului să facă o lădiță. Când ea va naşte băiatul cu părul auriu 
şi fata cea frumoasă, noi îi furăm copiii, îi punem în lădiță şi lădiţa o aruncăm pe apă. 

— Bine, se arătă gata sora mijlocie. Plecă şi porunci meşterului: 

— Meştere, să-mi lucrezi o lădiţă. 

— Voi face întocmai, răspunse acesta. 

Şi se întâmplă ca şahul să dorească să plece la vânătoare. Atunci soaţa cea tânără îi zise: 

— Mărite şah, rămâi. Dacă pe neaşteptate mă îmbolnăvesc? Când tu nu vei fi aici, surorile mele 
cine ştie ce vor face cu mine! 

Dar şahul o linişti: 

— Atunci când nu te vei simţi bine, petrece şi bucură-te. Însă de îndată ce voi auzi, mă voi 
întoarce la tine într-un suflet. 

Pe scurt, şahul plecă la vânătoare. Nu trecură decât trei ceasuri şi nevasta lui nu se simţi bine. 
Despre acest lucru şahul nu află nimic. Când născu şi ochii copiilor văzură lumina soarelui, veniră 
şi surorile şi îi ziseră: 

— Surioară, du-te şi vesteşte-i pe toți de această bucurie! Aşa că mezina plecă să îi cheme pe toţi 
la petrecere. Iar în vremea asta surorile înşfăcară copiii, îi înfăşurară într-un ştergar şi îi ascunseră 
de priviri străine. Iar în locul lor puseră în aşternut doi căţei. Femeia se întoarse, se uită în aşternut, 
iar acolo erau doi căţei. Aşa o ruşine o cuprinse, că nu mai putea ridica privirea din pământ. 

O lăsăm pe ea aici şi să povestim despre surorile ei. Surorile se duseră la meşter, luară de la el 
lădiţa, aşezară în lădiță copiii şi o aruncară pe apă. lar pentru a-l vesti pe şah trimiseră un călăreț — 
cică du-te şi spune-i: „Nevasta ta a adus pe lume doi căţei!”. Călărețul dădu fuga la şah şi grăi: 

— Cele mai bune urări, mărite şah, ți s-au născut doi căţei! Şahul se tulbură, se întunecă la față şi 
porunci: 

— Vestitor de lucruri rele, du-te la mine acasă, dă-i nevestei o seceră şi un palmar din piele. Fie 
ca ea să se ducă în pădure şi să adune spini pentru foc. Dar grăbeşte-te, ca atunci când voi sosi eu 
acasă, pe ea să n-o mai găsesc. 

Trimisul zori spre casă, îi dădu nevestei şahului secera şi palmarul şi o îndemnă să plece la 
pădure după spini. 

O lăsăm pe ea aici şi să vedem ce s-a întâmplat cu lădița. 

Aruncată în apă, lădiţa pluti pe un şanţ aproape de grădină. Iar în acest timp, grădinarul stropea. 
Pe neaşteptate, văzu că apa din şanţ seacă. Se apropie şi găsi lădița înțepenită de-a curmezişul. 
Grădinarul scoase lădiţa din apă şi o deschise. Se uită: înăuntru, doi copilaşi, fetiță şi băiețel. Luă 
lădiţa şi o duse acasă. Când ajunse, îşi strigă nevasta şi îi arătă: 

— Nevastă, Allah nu ne-a dat copiii noştri şi uite că am găsit o fetiță şi un băieţel. Hai să-i oprim 
şi să-i creştem noi. 

Nevasta se învol. 

Şi iată cum grădinarul începu să se ducă în fiecare zi la bazar să cumpere lapte şi grăsime pentru 
gătit. Se întorcea acasă şi le dădea să mănânce. 


Odată, soața mai în vârstă a şahului se duse la grădinar şi ce văzu? Grădinarul avea un fecior cu 
părul auriu şi o fată foarte frumoasă. 

— De unde ai copiii aceştia? îl întrebă pe grădinar, care răspunse: 

— l-am găsit pe drum. 

Iar când el zise aceste vorbe, nevasta şahului începu să ghicească, gândindu-se: „Oare să fie 
tocmai acei copii pe care i-am aruncat cândva pe apă?”. 

leşi din casa grădinarului şi se îndreptă spre casa ei. Se duse să-i spună şi surorii sale: 

— Vai, soro, uite ce năpastă pe capul nostru! 

— Dar ce s-a întâmplat? întrebă aceasta. 

— Îţi mai aduci aminte că noi am aruncat, cândva, nişte copii pe apă? Se dovedeşte că acei copii 
trăiesc, îi destăinui sora mai mare. Ce să ne mai facem acum? Cum să scăpăm? 

Sora mijlocie vorbi astfel: 

— Du-te poimâine acolo şi uită-te — dacă stăpânii casei lipsesc, spune-i fetei: „Fratele tău nu te 
iubeşte deloc!”. Ea va începe să-ți spună că nu este adevărat, dar tu împotriveşte-te: „Dacă te 
iubeşte cu adevărat, atunci să-ți aducă din ţara divilor o rochie cusută din gheare de vulpe. Spune-i 
asta diseară, când ajunge acasă”. Şi atunci noi o să-i facem de petrecanie băiatului, iar în ce-o 
priveşte pe fată, cu ea va fi mai uşor să terminăm. 

— Prea bine, se învoi sora. 

Şi aşa cum se înţeleseseră, se duse la grădinar, intră în casă, iar acolo nu era decât fata, care 
stătea aşezată lângă vatră. Sora mai mare se aşeză alături de fată şi amândouă începură să 
vorbească. Vorbiră de una şi de alta, după care nevasta şahului întrebă: 

— Te iubeşte fratele tău? 

— Mă iubeşte foarte mult, o încredința fata. 

— Nu, nu-i adevărat, îi zise femeia, dacă fratele tău te-ar fi iubit, ți-ar fi adus o rochie din gheare 
de vulpe. 

— Dar de unde s-o ia? întrebă fata. 

— O aşa rochie se găseşte în țara divilor, îi spuse. Când vine fratele tău, să începi să plângi şi nu 
vorbi cu el, nu scoate nicio vorbă. Lasă că odată o să găsească el acea rochie. 

La apusul soarelui veni şi fratele acasă, se duse la soră-sa şi ce văzu? Ea plângea. O întrebă: 

— Surioară, de ce plângi? 

— Pleacă de-aici, tu nu mă iubeşti. 

— Cum aşa, fireşte că te iubesc, chiar foarte mult, o încredința el. 

— Dacă mă iubeşti, pleacă în ţara divilor şi adu-mi de acolo o rochie făcută din gheare de vulpe. 

— Mâine mă şi duc! 

La răsăritul soarelui, în ziua următoare, băiatul se sculă şi porni la drum. Merse, merse şi ajunse 
la un izvor. Se aşeză să-şi tragă sufletul, îşi scoase ce avea de-ale gurii şi începu să mănânce. 

Termină de mâncat şi dădu să plece. Se uită în depărtare şi văzu o dâră de fum care se ridica în 
văzduh. Îşi ridică poalele halatului, ca să nu-l stânjenească la mers, şi le prinse la cingătoare şi porni 
într-acolo. Cam peste trei ceasuri ajunse şi văzu că era o căsuță prăpădită. Intră şi înăuntru o 
minunată femeie era aşezată lângă vatră. Îi dădu bineţe, la care ea răspunse pe dată: 

— Bine că mi-ai făcut urarea. Altfel te-aş fi făcut să arăţi ca c bucată de carne crudă! 

La care băiatul răspunse: 

— Chiar dacă faci din mine o bucată de carne crudă sau fiartă; eu tot am venit azi la tine. 

Să vă spunem adevărul? Femeia se îndrăgostise pe dată de el şi nu dorise decât să glumească, 
îngrozindu-l. 

Şi femeia se ridică de la locul ei, luă o saltea şi un covor, pe care îl întinse pe o laviţă, şi zise: 

— Urcă-te pe laviţă! 

De teamă, o ascultă şi se urcă. Se urcă şi ea, se aşeză alături şi începu să-l descoasă: 

— Tinere, cu ce gând ai venit la mine, în bordeiul acesta dărăpănat? 

— Sora mea m-a trimis să-i aduc o rochie făcută din gheare de vulpe, răspunse băiatul. 


— Bine, îl linişti femeia, am să-ţi găsesc o rochie din gheare de vulpe. 

Băiatul i se aruncă la picioare drept mulțumire, dar ea îl ridică şi îi zise: 

— Nu te purta aşa. Acum am să-ţi aduc acea rochie. 

Plecă şi nu peste multă vreme se întoarse cu rochia. Băiatul o primi, îşi luă rămas-bun şi se 
îndreptă spre casă. 

Ajunse acasă şi îi dărui rochia surorii sale, care aşa se bucură, de parcă crescuse până în ceruri. 

Trecură trei zile şi când nimeni nu era acasă în afara fetei, veni iarăşi mătuşa ei, că mătuşă îi era 
doar. Din nou o descusu: 

— Fratele tău te iubeşte? 

— Fără îndoială, răspunse fata. Dacă nu m-ar fi iubit, mi-ar fi adus el oare acesta rochie? 

La care femeia îi vorbi în chip prefăcut: 

— Într-adevăr, te iubeşte, dar nu foarte mult. Dacă te-ar fi iubit foarte mult, atunci ti-ar fi adus o 
oglindă fermecată în care poţi vedea întreaga lume. 

— Dar eu ce pot face pentru asta? căută să afle fata. 

— Diseară, când el vine acasă, apucă-te să plângi iarăşi, şi atunci îţi va aduce oglinda. 

Fata începu să nu mai poftească nimic, să se împotrivească celor auzite, însă mătuşa multă vreme 
încercă s-o înduplece şi până la urmă izbuti s-o facă să se învoiască. 

Seara, veni fratele şi ce văzu? Din nou sora sa plângea. 

— Surioară, de ce plângi? 

— Tu nu mă iubeşti în niciun chip, i se plânse ea. 

— Cum nu te iubesc? Mi-ai cerut rochie, rochie ţi-am adus. Fata recunoscu: 

— Adevărat, rochie mi-ai adus, acum adu-mi oglinda fermecată în care poţi vedea lumea 
întreagă. 

Sărmanul, nu-i mai rămăsese nimic de făcut. Se culcă şi dis-de-dimineaţă se sculă şi se îndreptă 
şi de această dată toi spre acea femeie. Spre seară ajunse la bordeiul ei. Femeia se uită iarăşi venise 
prietenul ei. ÎI primi ca pe un oaspete scump, îi puse în faţă ceai şi începu să-l descoasă de-a fir-a- 
păr: 

— [a zi, dragul meu, care ţi-e nevoia de această dată? Şi el povesti şi totodată îi ceru: 

— Eu am o singură surioară, frumoasă cum nu e alta. O iubesc ca pe ochii din cap. l-am dus 
rochia pe care mi-ai dat-o tu, dai ea mi-a mai poruncit: „Du-te şi adu-mi oglinda fermecată!” Dar 
eu nu ştiu unde s-o caut. De aceea am şi venit la tine. Mă ajuţi sau nu, nu ştiu, atâta vreme cât în 
afară de tine n-am la cine să mă duc. 

Peri, fiindcă femeia era în fapt o peri, îi vorbi: 

— Dragul meu, eu n-am oglinda fermecată. În schimb, am o soră cu ani mai mulţi decât mine şi 
ea are oglinda asta. la să mă duc eu la ea şi, dacă se învoieşte, îţi aduc oglinda. Însă dacă nu se 
învoieşte, atunci nu mai e nimic de făcut. 

— Bine, se arătă mulțumit băiatul. 

Noaptea şi-o petrecu acasă la peri, iar dimineaţa peri plecă la sora ei. Văzând-o, soră-sa îi ieşi 
înainte cu vorbele: 

— Bine ai venit, surioară, de mult n-ai mai trecut pe-aici, doar ştii cum se zice pe la noi: „Cine a 
strâns mărăcinii de pe drumul pe care ai venit?”. Adică bine ai venit! 

— Pentru o faptă bună am venit la tine, surioară, o încredința peri. 

— Ce doreşti să-mi ceri? 

— Dă-mi oglinda ta fermecată. 

— Inima dacă mi-ai fi cerut-o, eu n-aş fi zis nu, iar cât priveşte oglinda, nici vorbă, bineînţeles 
că ţi-o dau! 

Plecă după oglindă şi o aduse. Sora cea tânără, acum şi prietena noastră, primi oglinda, mulțumi 
şi porni la drum spre casă. 

Băiatul văzu că ea adusese oglinda şi cât se bucura de mult. După ce o primi, îi mulţumi, îşi luă 
rămas-bun de la peri şi se întoarse la casa lui. Se duse la soră-sa. Şi aceasta înţelese că fratele îi 


adusese oglinda, o luă şi privi în ea, iar în ea se vedea lumea toată! Şi atât se bucură, de nu se poate 
spune în vorbe puţine. 

După cinci-şase zile, iarăşi apăru mătuşa ei. Din nou o iscodi: 

— Ia zi, cum e, te iubeşte fratele tău sau nu? 

— Cum să nu mă iubească, răspunse ea hotărâtă. Eu i-am cerut rochie din gheare de vulpe şi el 
mi-a adus, i-am cerut oglinda fermecată, şi oglinda mi-a adus-o. Vezi singură că mă iubeşte. 

Dar mătuşa o tot sâcâi: 

— Fără îndoială, doar că te iubeşte prea puţin. Dacă te-ar fi iubit foarte mult, atunci ti-ar fi făcut 
rost de un papagal înzestrat cu darul vorbirii. Căci un astfel de papagal ti-ar povesti despre tot ce se 
petrece în lume. Cum fratele tău merge peste tot, tu stai aici de una singură şi te plictiseşti. 
Papagalul te-ar veseli. 

— Dar cum să fac? întrebă fata. 

— Când fratele tău vine diseară, încercă femeia şi de această dată să o sfătuiască, pune-te pe 
plâns şi cere-i un papagal înzestrat cu darul vorbirii. Îi vei frânge iarăşi inima, nu se va împotrivi şi 
va pleca să ţi-l aducă. 

Le lăsăm pe ele acolo şi întrebăm: „De ce o îndeamnă mătuşa? De ce o stârneşte pe fată să-i 
ceară fratelui să-i găsească un papagal înzestrat cu darul vorbirii?”. 

La aceste întrebări noi răspundem astfel: „Fata este foarte naivă, că, orice i s-ar spune, ea îi crede 
pe toți. Iar să găseşti un papagal înzestrat cu darul vorbirii este nespus de greu. Nu-l poate găsi 
decât un om curat, fără de păcate. Mulţi s-au dus după un astfel de papagal, însă acasă nu s-au mai 
întors, fiindcă păcatele se plătesc”. 

Povestim din nou despre fată. 

Mătuşa plecă, iar fata iarăşi se puse pe plâns. Seara veni fratele ei şi văzu că fata plângea în 
hohote. O întrebă: 

— Surioară, de ce plângi? 

— Pleacă de-aici, tu nu mă iubeşti, i se jelui ea. 

— Surioară, eu te iubesc foarte mult. 

— Dacă mă iubeşti, adu-mi un papagal înzestrat cu darul vorbirii şi pe deasupra şi înţelept. 

— Surioară, nu mai plânge, mâine, când se luminează de ziuă, plec după papagal, o încredința 
băiatul şi fata se linişti. 

Trecu vremea, băiatul se trezi cu noaptea în cap, îşi prinse poalele halatului în cingătoare şi din 
nou porni spre acea peri cunoscută de el, dar şi de noi. 

Ajunse la peri şi ea îi ură: 

— Bine ai venit! 

Aduse un ceai şi începu să-l descoasă pe băiat: 

— De ce eşti amărât, dragul meu? 

— M-a trimis surioara după un papagal înzestrat cu darul vorbirii şi înţelept pe deasupra, îi 
răspunse el. Eu ţi-am spus că nu am pe nimeni şi de aceea am venit aici, că poate tu o să mă ajuţi. 

— Papagal înzestrat cu darul vorbirii! se minună peri. Vai, mulţi tineri au tot mers după acest 
papagal, dar niciunul nu s-a întors. Toţi s-au făcut stană de piatră, au împietrit. Şi bărbatul meu s-a 
dus acolo şi nici până acum nu s-a întors. E adevărat că tu nu ţii atât de mult la viață. Dacă e aşa, 
atunci du-te! 

Iar băiatul îi răspunse: 

— Mai bine să ajungi stană de piatră decât să te prefaci în ţărână, de aceea trebuie să mă duc. 

Şi atunci femeia, iarăşi amintim că ea era de fapt peri, îi arătă drumul de urmat: 

— Cum porneşti de aici, pe drum vei întâlni şapte izvoare. Scaldă-te de şapte ori în ele. Şi, după 
ce ieşi curat, aşează-te sub un copac de acolo şi fă-ţi rugăciunea. Dacă Allah îți iartă păcatele, 185 
atunci papagalul înzestrat cu darul vorbirii va veni el însuşi în zbor şi va cobori pe umărul tău. De 
nu te iartă, atunci te vei preface în piatră, vei împietri. 


— Bine, răspunse băiatul şi porni la drum. Ajunse la acele izvoare, se scaldă în ele, se opri sub 
copac şi începu să se roage: îşi îndreptă faţa în sus şi chemă cerul. Şi câtă vreme se rugă, picioarele 
îi intrară în pământ şi aşa se trezi îngropat până la genunchi. 

Acum nu vom mai vorbi de băiat, ci vom povesti despre sora sa. 

Fata se uită în oglinda fermecată şi văzu că fratele ei este îngropat până la genunchi. Țipă, sări şi 
alergă în ajutorul lui. Şi pe când fugea, pământul îi ajunsese tânărului deja până la piept. Veni acolo, 
îl prinse de gât pe frate şi izbucni într-un hohot de plâns. Atât de tare plângeau amândoi, că parcă 
din ochi le picura sânge. 

Şi atunci Allah îi iertă băiatului păcatele, iar papagalul înzestrat cu darul vorbirii sosi în zbor şi 
se opri pe umărul lui. Chiar în acea clipă băiatul deveni iarăşi cel dinainte, cu amândouă picioarele 
călcând pe pământ. 

Băiatul luă papagalul înzestrat cu darul vorbirii şi îl sărută pe creştetul capului. Şi cu toţii se 
îndreptară spre casă. lar acum vă povestesc despre mătuşa lor. Mătuşa se temea acum să se mai 
ducă pe la ei. De ce? Fiindcă, dacă se ducea, atunci ei aveau să afle de uneltirile puse la cale, căci 
acel papagal înzestrat cu darul vorbirii avea să-i povestească fetei despre toate. 

Odată, fata şi fratele ei se îmbrăcară cu haine alese şi plecară să se plimbe în grădină. Fata se 
dichisi cu rochia din gheare de vulpe, în mână luă oglinda fermecată, iar fratele purta pe umăr 
papagalul. Tatăl lor, grădinarul, îi conduse. În același timp, şahul ieşi şi el în grădină să se plimbe, îi 
văzu pe copiii grădinarului şi se îndrăgosti de fată. Seara, şahul se întoarse la el la palat şi trimise un 
om la grădinar ca să-i ceară fata de nevastă. Ce-i rămânea grădinarului de făcut? Astfel, el grăi: 

— Dacă şahul mi-ar fi cerut inima, şi inima i-aş fi dat-o, iar pe fată — cu atât mai mult. 

Trimisul se întoarse la şah şi zise: 

— Pregăteşte-te de nuntă. Grădinarul îți dă fata. 

— Pe când să hotărâm nunta? îşi întrebă şahul vizirii. Şi ei rostiră: 

— Plecăm să-l întrebăm pe mollah, el ne va spune când. 

Se duseră la mollah şi acesta le zise: „Bine aţi venit!”, apoi îi iscodi: 

— Ce vânt v-a adus aici? 

— Şahul ne-a trimis, zicând: „Mă pregătesc de nuntă, aşa că duceţi-vă şi întrebați-l pe mollah de 
ziua sortită”. 

— Prea bine, răspunse el. 

Se ridică mollahul de unde era aşezat, plecă şi veni cu o carte şi începu să citească. Se adresă 
apoi vizirilor: 

— În această carte scrie aşa: „Dacă șahul doreşte să se însoare, fie ca vreme de şase zile să facă 
în aşa fel ca toţi oamenii să petreacă, şi numai după aceea să facă nunta”. Acesta a fost răspunsul 
cărții. Dacă şahului i se pare că şase zile ar fi prea mult, n-are încotro. Asta este. 

Vizirii răspunseră: 

— Aşa să fie, cartea ştie cel mai bine! 

Se ridicară şi se întoarseră la şah. Şahul îi întrebă: 

— Ce-a zis mollahul? 

— Mollahul a zis: „Până la nuntă, şahul trebuie ca timp de şase zile să facă să petreacă toată 
lumea, iar după aceea poate face nunta”, mărturisiră vizirii. 

ĮI se păru şahului că şase zile e prea mult, dar n-avu încotro. 

Îi lăsăm aici pe cei de mai sus şi să povestim ceva şi despre grădinar. 

Grădinarul era atât de bucuros, că nu se poate spune. Însă din ziua în care el promisese s-o dea 
pe fată şahului, papagalul înzestrat cu darul vorbirii amuți — nu mai scoase nici măcar o vorbă. 
Atunci fata îl întrebă: 

— Prieten drag, de ce nu mai vorbeşti cu mine? Papagalul începu să plângă. Şi în acelaşi timp cu 
papagalul vărsă lacrimi şi fata. Tot atunci intră în casă fratele şi văzu că amândoi plângeau. Întrebă: 

— De ce plângeți? Răspunse papagalul: 

— Eu n-am văzut niciodată ca un tată să o ia de nevastă chiar pe fata lui. 


Băiatul se tulbură şi începu să iscodească ce se întâmplă şi despre ce este vorba. Papagalul cel 
înzestrat cu darul vorbirii îi lumină pe de-a întregul: 

— Voi nu sunteți copiii grădinarului. 

— Atunci ai cui suntem? dori să afle fata, iar papagalul le dezvălui taina: 

— Sunteţi copiii şahului. Mama voastră se află acum la palat, în mână are o seceră, cealaltă 
mână e vârâtă într-un palmar. Ea strânge spini din pădure pentru foc. 

— Dar de ce asta? întrebă băiatul. 

— Stați Jos, le porunci papagalul înzestrat cu darul vorbirii şi începu să le povestească. 

Le destăinui toată istoria, de la un capăt la altul. Izbucni în plâns şi băiatul. Tot atunci în casă 
apăru grădinarul şi ce văzu? Toţi plângeau. Cum dădu cu ochii de grădinar, băiatul întrebă: 

— Tată, spune adevărul, noi suntem copiii tăi sau nu suntem? Mărturisirea grădinarului sună aşa: 

— Dacă e să spun adevărul, nu sunteți ai mei. V-am găsit în șanțul care aduce apa în grădină. 

Atunci papagalul înzestrat cu darul vorbirii îi povesti totul şi grădinarului, care se puse şi el pe 
plâns. Apoi grădinarul se ridică şi porni cu greu spre şah. Intră în palat şi i se înfățişă şahului, care 
nu izbuti să rostească nicio vorbă, când grădinarul îl întrebă: 

— Tu doreşti s-o iei de nevastă tocmai pe fata ta? 

— Cum aşa? strigă şahul. 

Iar grădinarul îi povesti totul de la început şi până la sfârşit şi atunci lacrimile şiroiră pe obrajii 
şahului. De aceea, şahul porunci călăilor: 

— Duceţi-vă şi prindeţi-le pe nevestele mele, legaţi-le de cozile a două iepe, iar pe urmele 
iepelor mânaţi nişte armăsari. Goniţi-i pe toți în pădure. Mai târziu, strângeți oasele acestor 
nemernice şi aruncaţi-le în foc, iar cenuşa împrăştiaţi-o în râu. 

Şi mai porunci: 

— Găsiți-mi acea nevastă care strânge acum spini, gătiţi-o în veşminte alese şi aduceţi-o aici. 

Călăii se ridicară, prinseră cele două neveste ale şahului, le legară de cozile iepelor, iar în urma 
acestora dădură drumul armăsarilor. lepele o luară la goană din pricina armăsarilor şi târâră după ele 
femeile. Apoi adunară oasele lor, le arseră în foc, iar cenuşa o împrăştiară în râu. 

Iar pe cea de-a treia nevastă o gătiră frumos şi o înfăţişară şahului. Atunci şahul grăi: 

— Duceţi-vă şi aduceţi din casa grădinarului pe fata şi pe băiatul meu! 

Îi aduseră şi şahul puse la cale un ospăț ce tinu şapte zile şi şapte nopți. 

Şahul ajunse să fie fericit. 

Iar mie mi-a dăruit un măgar şchiop. De-abia am ajuns aici. 


Norocul neghiobului 
poveste din Pamir 


Aşa a fost sau n-a fost. Dar doi fraţi au fost odată. Unul dintre fraţi era foarte bogat, iar celălalt 
n-avea de niciunele. Cel bogat dormea ziua până se înnopta, nu muncea, iar celălalt, săracul, se 
trudea din greu cât era ziua de lungă şi era lipsit de orice bun. Aceasta era şi pricina uimirii sale: 
„Eu niciodată nu pierd vremea, muncesc, dar avuţie n-am. Pe când fratele meu nu iese din casă, nu i 
se leagă nimic de mâini şi averea la el se află. Oare de ce este aşa?”. 

Şi iată că, într-o noapte, omul nostru sărman se duse pe ogor şi se uită. Dăduseră drumul la apa 
din şanţ pentru udat. Se gândi: „Se pare că fratele meu cel avut munceşte noaptea. la să văd cine a 
dat drumul la apă”. Se duse şi privirea îi întâlni o făptură care ridicase stăvilarul şi lăsase apa să 
curgă pe şanţuri. Când dădu cu ochii de om, făptura o rupse la fugă. 

Omul o ajunse, o prinse şi întrebă: 

— Cine eşti, de ce laşi apa să curgă pe ogorul fratelui meu? 

Iar făptura răspunse: 

— Eu sunt norocul fratelui tău. 


Omul se minună şi gândi: „Vai de mine, e de mirare! Uite ce om norocos e fratele meu. Stă acasă 
şi norocul munceşte în locul său. lar eu mereu trudesc şi nu-mi ajunge să-mi duc zilele!”. Aşa că 
întrebă: 

— Uite, tu eşti norocul fratelui meu, aşa că spune-mi şi mie, norocul meu unde se află? Mă duc 
să-l găsesc şi eu. 

Răspunsul acelei făpturi sună astfel: 

Norocul tău se află în locul unde două râuri îşi unesc apele. Săracul se hotărî şi grăi: 

— Plec să-mi caut norocul. 

Dar norocul fratelui îl sfătui: 

— Dacă te duci, îţi afli norocul tău. Însă când mergi după el, fii cu băgare de seamă la tot ce 
întâlneşti pe drum. 

— Bine, încuviință omul nostru. 

Se duse acasă, îşi găti de-ale gurii pentru drum şi pomi. 

Ajunse într-un loc unde un cal păştea într-o poiană. Şi oricâtă iarbă păscuse, calul nu se 
îndreptase, era slab şi fără păr. Văzându-l pe omul sărac, calul se apropie şi întrebă: 

— Încotro ai pornit-o, omule? 

— Am plecat să-mi aflu norocul, răspunse el. 

— Oare îţi găseşti norocul? mai întrebă calul. 

— Poate dă Allah şi-l găsesc. 

Atunci calul se rugă: 

— Dacă îţi găseşti norocul, întreabă-l şi de mine. Spune-i așa: „Într-un loc este un cal care 
mănâncă întruna iarbă verde şi în niciun chip nu se îngraşă. Nimeni nu îl încalecă, iar spinarea îi 
este toată o rană”. 

Şi omul se învoi: 

— Bine! 

Deci plecă el de acolo şi ajunse într-un alt loc, unde dădu cu ochii de un dud. Pomul îl iscodi: 

— Hei, omule, încotro ai pornit-0? 

— Mă duc să-mi găsesc norocul, răspunse el. 

— Omule, mai întrebă dudul, unde îți găseşti tu norocul? 

— Mi-au arătat unde se află norocul meu, mă duc şi îl găsesc. Pomul îl rugă: 

— Când găseşti norocul tău, întreabă-l şi de mine, spune-i astfel: „Lângă un izvor creşte un dud, 
întotdeauna are apă, dar roade nu dă”. Adu-mi răspunsul, să aflu de ce se întâmplă aşa ceva. 

— Bine, încuviință omul. 

Plecă şi de acolo. Ajunse într-un alt loc, unde, culcat pe pământ, alături de drum, era un leu. 

— Hei, omule, încotro te duci? întrebă leul. 

— Am plecat după norocul meu, răspunse el. 

— Dar cum îl vei găsi? 

— Mi-au povestit unde se află. 

— Când îţi vei găsi norocul, întreabă-l şi de mine, zicând aşa: „Într-un loc este un leu. EI 
mănâncă tot ce poate fi aflat pe această lume şi nu este chip să se sature”. Ce va spune norocul tău 
la ce doresc eu? 

Plecă şi de acolo omul sărac şi ajunse într-o ţară, iar în acea țară străjile îl strigară şi îi grăiră: 

— Nu ţi se îngăduie trecerea. Du-te la şah şi, dacă el îţi îngăduie, atunci vei trece. 

ÎI duseră la şah, iar şahul întrebă: 

— Omule, de unde ai venit şi încotro te îndrepți? 

— Am venit dintr-o ţară anume şi mă duc după noroc. 

— Cum de-ţi vei găsi norocul? îl descusu șahul. 

— Mi-au spus unde se află, mă duc şi îl caut. 

După ce îl ascultă, şahul îi ceru: 


— Când o să-ţi găseşti norocul, întreabă-l şi de mine. Spune-i aşa: „EI are o bogăţie fără margini, 
el domneşte, însă întotdeauna este trist”. 

Omul nostru plecă mai departe. Ajunse în locul în care cele două râuri despre care am vorbit îşi 
unesc apele. Noaptea rămase pe-aproape, dimineaţa se trezi şi păşi de-a dreptul spre locul unirii 
apelor şi, cu adevărat, acolo se afla norocul său. Se apropie şi întrebă: 

Tu eşti norocul meu sau eşti al altcuiva? 

Sunt norocul tău. 

Atunci omul îi mai spuse: 

— De eşti norocul meu, hai să plecăm împreună. 

— Tu întoarce-te, îl sfătui norocul, du-te acasă, până ajungi, voi fi și eu acolo. 

Însă omul sărac mai zise: 

— O, noroc al meu! Undeva este un cal care întotdeauna paşte in poiană iarbă verde şi nu se 
îndreaptă. Nimeni nu-l încalecă şi spinarea toată îi este o rană. Cu ce îl poți ajuta? 

Şi răspunse norocul: 

— Acel cal este Calul-lute-ca- Vântul, nimeni nu s-a urcat încă în spinarea lui, de aceea este toată 
o rană. Dacă îl încalecă cineva, într-un ceas el străbate un drum lung de o lună. 

— Norocule, într-un alt loc este un leu care zice aşa: „Eu mănânc tot ce se află pe această lume 
şi nu mă satur”. Ce leac se află? întrebă omul. 

— Când te duci, spune-i aşa: „Prinde un neghiob fără creieri în cap, mănâncă-l şi te vei 
înzdrăveni”. 

Săracul nostru mai destăinui: 

— Într-un loc anume, lângă un izvor, creşte un pom. Apă are tot timpul în îndestulare, dar nu 
rodeşte. Pomul mi-a poruncit astfel: „Când îți găseşti norocul, întreabă-l şi de mine”. 

Şi norocul răspunse: 

— La rădăcina copacului este o comoară. Dacă cineva e doritor să sape şi s-o ia pentru el, pomul 
va înflori şi va rodi. 

Iar omul nostru mai întrebă: 

— M-am dus într-un oraş, iar şahul locului m-a întrebat: „încotro ai pornit-o?”. Eu i-am zis: „Am 
plecat după norocul meu”. Atunci şahul a grăit: „Când ajungi, povesteşte-i de mine, că sunt şah, că 
am multe bucurii pe această lume, că am o bogăție nemaipomenită, însă toată vremea sunt trist. De 
ce?. 

Norocul vorbi aşa: 

— În fapt, şahul este femeie, iar când o femeie nu are bărbat, ea tot timpul este tristă. Când 
ajungi acolo, spune-i: „Tu eşti femeie, vei fi fericită întotdeauna dacă ai un bărbat”. 

Îi mai zise norocul: 

— Du-te şi orice vei găsi pe drum, ia pentru tine, că eu voi veni în urma ta. 

Şi omul porni la drum şi intră în oraşul acelui şah. Şahul îl primi cu cinstire şi îl iscodi: 

— Fi, cum este, ţi-ai găsit norocul? 

— Da, răspunse omul. 

— Cum l-ai găsit, îl descusu şahul, ai întrebat şi de mine? Ce-a zis? 

— Norocul mi-a zis: „ahul e femeie, ea nu are bărbat, iar dacă ar fi avut bărbat, atunci ar fi fost 
totdeauna fericită”. 

Auzind, şahul-femeie rosti: 

— E limpede acum, uite că tu vei fi bărbatul meu! 

Însă omul nostru nu se învoi: 

— Nu te iau de nevastă, eu am norocul meu. 

— Cârmuieşte tu, primeşte toate bogăţiile, numai să mă iei de nevastă. 

Omul se împotrivi, îşi luă rămas-bun şi plecă. 

Ajunse la pomul care nu dădea roade. Pomul întrebă: 

— Hei, omule, ţi-ai găsit norocul? 


— Da, l-am găsit. 

— [a zi, ce-a spus în privinţa mea? 

Săracul răspunse: 

— Norocul meu a zis despre tine aşa: „La rădăcina lui este ascunsă o comoară. Dacă cineva ar 
lua-o, pomul ar reînvia”. 

Atunci vorbi şi pomul: 

— lată că te dovedeşti un om bun. Tu nu ai noroc de bogăţie? Aici este o lopată mare, sapă şi ia 
comoara pentru tine! 

Săracul nu se învoi — ce să facă cu bogăţia? Acum el avea norocul lui. 

Plecă de acolo şi ajunse la cal, care îi vorbi: 

— Hei, omule, te-ai dus. Ţi-ai găsit norocul? 

— L-am găsit, răspunse. 

— Şi mie ce veşti mi-a adus? dori să afle calul, îi răspunse: 

— Ela grăit aşa: „Calul acela n-are stăpân. Dacă ar fi avut stăpân, care l-ar fi înşeuat şi l-ar fi 
încălecat, rănile s-ar fi vindecat. El poate străbate un drum lung de o lună în numai un ceas”. 

— la-mă, stăpâneşte-mă, încalecă, mergi încotro pofteşti, îl îndemnă calul. 

Dar omul nu se lăsă înduplecat — el doar mergea pe jos. Plecă şi de acolo şi ajunse la locul unde 
se afla leul. Leul se dovedi şi el dornic să afle: 

— Hei, omule! Ţi-ai găsit norocul? 

— Da, l-am găsit, răspunse el. 

Şi îi povesti tot, lăsându-l pe leu să mai întrebe, pentru a-i destăinui: 

— lar în legătură cu mine ce-a zis? 

— A zis aşa: „Dacă leul găseşte şi mănâncă un neghiob fără creieri în cap, pe dată se 
înzdrăveneşte”. 

Atunci şi leul vorbi: 

— Uite, tocmai tu eşti cel mai mare neghiob, pasămite e greu de aflat careva mai neghiob decât 
tine. Norocul ţi-a spus să iei de pe drum tot ce ţi se nimereşte să găseşti, iar tu cârmuirea unei țări nu 
te-ai învoit s-o primeşti. Ai ajuns la dud, acolo se afla comoara, tu n-ai luat-o. Nici calul nu l-ai 
dorit. Nimeni nu e mai neghiob decât tine, aşa că te mănânc! 

Şi leul îl mâncă. 


Trei sfaturi 
poveste din Pamir 


Trăia odată un şah şi acel şah nu avea decât un singur fecior. Odată, şahul părăsi palatul şi se 
duse la bazar; văzu acolo multe lucruri, dar nu cumpără nimic. Când se întoarse la palat, feciorul îl 
întrebă: 

— Unde ai fost? Şi ce-ai cumpărat? 

— Tot ce ne trebuie avem aici, la palat, îi răspunse şahul, ca apoi feciorul să mai zică: 

— Şi palatul tău, şi bogăţia ta, prea puţin pentru mine. Lasă-mă să mă duc să-l izgonesc pe şahul 
Maşreg-ului” de pe tron. 

— Nu vreau să te duci acolo. Tot ce îți doreşti vei căpăta de aici. 

Dar feciorul său nu-i dădu ascultare şi porni la drum fără să aibă încuviinţare. Străbătu multe 
câmpii Şi pustiuri şi la mijlocul drumului întâlni un bătrân. Bătrânul dădu bineţe, dar tânărul îi 
răspunse fără niciun fel de cuviinţă. Atunci bătrânul zise: 

— Cândva, am fost şi eu tânăr la fel ca tine. Aşteaptă-mă şi mergem mai departe împreună. 


23 țară legendară de la răsărit 


— De ce să iau cu mine aşa un bătrân ramolit? îşi zise tânărul, după care se mai gândi şi hotărî: 
Fie, o bucată de drum mergem amândoi, că şi aşa e bine. 

Şi totuşi bătrânul pe undeva îl recunoscu, deoarece îl ştiuse prea bine pe adevăratul lui tată, care 
fusese pe tron înaintea, celui ce cârmuia acum țara. 

După o vreme, bătrânul, care ducea în spate o traistă cusută din piele, îl rugă pe tânăr: 

— Du-mi şi mie puțin traista, că vreau să mă abat o clipă din drum. 

Însă cât nu se strădui tânărul nostru, nu găsi în el puteri să mişte traista din locul în care se afla. 
Bătrânul se întoarse în grabă şi întrebă: 

— Tinere, încă mă mai aştepţi aici? 

— Hei, bătrâne! Dar eu n-am izbutit să ridic traista. 

— Cum aşa, nu glumi cu mine, răspunse uimit bătrânul. 

— Nu, adevărul ţi-l spun. 

Auzindu-i răspunsul, bătrânul întrebă atunci: 

— Dacă nu eşti în stare nici atât, atunci încotro te îndrepţi? 

— Mă duc să-l alung de pe tron pe şahul din Maşreg, răspunse tânărul. 

— N-ai cu tine nici ajutoare, nici arme. 

— În schimb sunt foarte iscusit şi îl izgonesc numai cu vorbele mele. 

— De-i aşa cum spui, întocmai să şi faci! îl sfătui bătrânul. Ajunseră ei într-un loc unde se afla o 
casă. Bătrânul zise: 

— Hai să intrăm şi să bem un ceai. 

Intrară în casă şi bătrânul îi ură tânărului, căci, de altfel, era chiar casa lui: 

— Bine ai venit! 

Astfel îi făcu urarea, după care îi aduse ceaiul. Băură ceaiul şi bătrânul iarăşi grăi: 

— Îţi voi da trei sfaturi: câtă vreme nu te întreabă, nu vorbi, până nu te roagă să dai, nu da; câtă 
vreme nu te cheamă, nu te duce. 

Apoi ieşiră din casă şi porniră mai departe. Merseră ei agale şi ajunseră la palatul şahului 
Maşreg-ului. Atunci bătrânul îl întrebă pe tânăr: 

— Tinere, dacă tu îl izgoneşti pe şah de pe tron, îmi dăruieşti şi mie măcar puţin din bogățiile 
lui? 

— Îţi dăruiesc, făgădui tânărul. 

Intrară amândoi în palatul şahului. Se opriră la uşile de la intrare, dădură bineţe şahului şi îi 
făcură urări. Şahul răspunse urărilor şi le îngădui să se aşeze. Amândoi se aşezară lângă stâlpii de la 
intrare, căci acela era locul de cinste pentru oaspeți. Rămaseră acolo puţin şi tocmai atunci slujitorii 
puseră mâncare în fața şahului. Şahul îi îndemnă şi pe ei: 

— Apropiaţi-vă să mâncaţi şi voi! 

Se apropiară să mănânce, când şahul strigă slujitorilor: 

— Daţi-ne şi nouă un cuţit, să tăiem carnea în bucăţi mai mici. Atunci tânărul îşi scoase 
pumnalul şi îl puse înaintea şahului. 

Şahul văzu plăselele din aur şi argint, bătute în rubine şi smaralde, iar lama din diamant. Când 
tăia carnea, şahul se gândea: „Dacă am să-i cer pumnalul să mi-l dea mie, acest stăpân al lui nu mi-l 
va da. lar dacă aş dori să-l cumpăr, atunci o să ceară un preţ mare”. Se gândi, se mai gândi şi până la 
urmă îi întrebă pe prietenii care acum erau aşezaţi să mănânce: 

— Prieteni, care este pedeapsa meritată de un hoţ? Cei doi se ridicară şi răspunseră: 

— Ori îi iei lucrul pe care l-ai avut şi de fapt este al tău, ori îl omori pe hot. 

Atunci şahul le istorisi: 

— În ziua în care mi-au furat vistieria, acest pumnal era aşezat deasupra. Acum am găsit lucrul 
care a fost al meu, iar acest om este hoţul! 

Strigă şahul să vină călăii: 

— Luaţi-l şi omorâţi-l! porunci el. 

Atunci bătrânul grăi: 


— Mărite şah, acest tânăr este oaspete în această noapte în casa mea. ÎI aduc dimineaţă şi atunci 
să-l omorâţi. 

La început şahul nu se lăsă înduplecat — tânărul o să fugă. Însă bătrânul se împotrivi iarăşi: 

— Dacă nu-mi pot ocroti oaspetele şi încuviinţez omorârea lui, bunul meu nume va avea de 
suferit, mă fac de râs, de ocara oamenilor. 

Atunci şahul încuviinţă, însă porunci ca a doua zi să-l aducă pe tânăr. 

Bătrânul şi tânărul plecară. Ajunseră la casa bătrânului. Intrară şi bătrânul făcu de mâncare. Puse 
apoi mâncarea în fața tânărului şi îl îndemnă: 

— la şi mănâncă puţin. 

— Nu-mi arde de mâncare, răspunse tânărul, mâine doar mă omoară. 

Nu mâncă nimic şi se duse să se culce. La răsăritul soarelui se sculară, bătrânul aduse ceaiul şi îl 
sfătui: 

— Tinere, ia şi bea ceaiul! 

Tânărul nu se atinse, că nu peste mult timp îl vor omori şi de înghiţit îi era cu neputinţă. Tot 
atunci bătrânul se aşeză lângă vatră, iar o pisică veni la el. Şi începu bătrânul să-i vorbească pisicii 
la ureche: 

— Of, pisică nechibzuită, de câte ori nu ţi-am spus? Câtă vreme nu te întreabă, nu vorbi; până nu 
te roagă să dai, nu da; câtă vreme nu te cheamă, nu te duce. Uite că acum ai să mori. 

Se gândi tânărul: „Apoi el pentru mine spune vorbele astea, nu pentru pisică”. După aceea se 
ridicară amândoi şi porniră la drum. Tânărul mergea agale, iar mai târziu parcă mergea în genunchi. 
Bătrânul îl îndemnă: 

— Hai, tinere, ce tragi de timp? 

— Vin acum, răspunse el. 

„Vai, ce nenorocire, gândea bătrânul, acum îl omoară.” După care îi grăi: 

— Uite, astea sunt ultimele sfaturi pe care ţi le dau. Dacă vrei să mă asculți, ascultă-mă, cum 
pofteşti, fă aşa cum crezi că e mai bine. 

— Voi face întocmai tot ce-mi porunceşti! Aşa că bătrânul îl învăţă cum să se poarte. 

Până la urmă ajunse la şah şi îi dădu bineţe. După care tânărul nostru trecu în fața şahului şi grăi: 

— Mărite şah, cârmuitor nedrept. Nu se vântură fără vânt! întâi se caută adevărul, după aceea 
moartea. 

— Dar ce înseamnă asta? întrebă şahul. Tânărul îi răspunse atunci: 

— Oameni buni, eu nu sunt hoţ şi nici iscoadă. Şi tata a fost tot şah. Odată, tata a ieşit din palatul 
său şi a plecat la bazar. Acolo l-au omorât şi tocmai acest pumnal i-a fost împlântat în inimă. Câtă 
vreme am fost copil, pumnalul pe care-l vedeţi acum era jucăria mea. lar când am crescut, atunci m- 
am gândit: „Cine l-a omorât pe tatăl meu?”. Şi am început să rătăcesc din ţară în ţară să-l găsesc pe 
ucigașul care mi-a omorât tatăl. Însă pe stăpânul acestui pumnal nu l-am putut găsi. Acum stăpânul 
pumnalului s-a arătat. Dacă tu eşti stăpânul pumnalului, înseamnă că tu l-ai omorât. Aşa stând 
lucrurile, acum plăteşte-mi pentru sângele lui sau dă-mi tatăl înapoi! 

— Dar ce e cu aceste vorbe? se minună şahul, însă dregătorii hotărâră: 

— Adevărul este de partea tânărului. El este străin de aceste locuri, nu este duşman, nu este 
iscoadă. Dacă te pretinzi stăpânul acestui pumnal, înseamnă că tu l-ai ucis pe tatăl lui. De aceea, 
trebuie să-i plăteşti sângele vărsat. 

Atunci şahul întrebă: 

— ŞI care este prețul sângelui acelui om? 

Iarăşi dregătorii hotărâră: 

— Douăzeci de cai încărcaţi cu aur. 

Şi şahul îi dădu tânărului douăzeci de cai încărcaţi cu aur. Tânărul nostru plecă de la palat spre 
casă. Ajunse împreună cu bătrânul pe o câmpie. Acolo bătrânul îi grăi: 

— Acum te părăsesc. 

Şi tânărul îl îndemnă să ia măcar nişte aur: 


— Tu doar mi-ai salvat viaţa, îi zise. 
— Aurul este al tău, du-te şi trăieşte sănătos. Iar altă dată ai grijă ce vorbeşti. 
Şi asta-i tot. Nu se ştie dacă aşa a fost sau n-a fost. 


Armâtik şi vulpea 
povestire sarikolă 


În vremurile de demult trăia un om pe nume Armâtik. Şi acest om avea trei peri. Vindea perele şi 
cu câştigul îşi ducea zilele. Dar treburile nu-i mergeau aşa cum s-ar fi cuvenit. O vulpe îi făcea viața 
amară, fiindcă îi fura perele. Sărmanul Armâtik nu mai putea îndura. Răbdarea îi ajunsese la capăt. 
De aceea el dădu cu clei pe copac. 

Odată, vulpea cea hoaţă se ivi iarăşi. Se cățără pe o cracă şi începu să mănânce pere. Însă cum se 
întâmplă că veni şi Armâtik. Vulpea voi să se facă nevăzută, se repezi mai sus, dar coada i se lipi de 
copac. Armâtik se apropie şi o prinse. 

— Vulpe hoaţă ce eşti, îi zise el, acum am să te omor! 

— Vai, Armâtik, zise vulpea, ce folos dacă ai să mă omori? Hai mai bine să fim prieteni şi atunci 
am să te fac padişah şi am să-ţi dau de nevastă o prinţesă. 

— Dar cum să-mi dai de nevastă o prințesă? întrebă omul. 

— Mai întâi vinde cei trei peri, îl sfătui vulpea. 

Aşa că Armâtik vându copacii. Cu banii căpătați cumpără doi saci cu patru sute de căciuli în ei, 
după care vulpea plecă la padişah. Dar mai întâi ea îi zise omului: 

— Tu aşteaptă aici pe malul râului, iar eu mă duc la padişah. După ce ajung acolo, padişahul, în 
fruntea oştirii, îţi va ieşi în întâmpinare. Când se va apropia, scoate pe dată căciulile din saci şi 
aruncă-le în apă. 

Îi spuse vulpea aceste vorbe şi porni spre palat. După ce trecu prin porţile împărăteşti se închină 
şi padişahul îi grăi: 

— Îndrăzneşte, vulpe! Ce vânt te-aduce? 

— Am venit cu o treabă, răspunse vulpea. Mi-e teamă însă să nu-mi pierd capul dacă voi spune. 

— N-ai să păţeşti nimic, vorbeşte! 

Şi vulpea, ca şi cum şi-ar fi luat inima în dinţi, grăi: 

— M-a trimis Armâtik, padişahul unei țări. Am venit să-ți peţesc fata. 

— Dar nu-i nimic rău în asta, gândi padişahul. Sunt gata să ţi-o dau pe prinţesă chiar de o sută de 
ori. 

Se ridică vulpea, mulţumi şi se pregăti să plece când padişahul mai întrebă: 

— Dar unde se află acum padişahul Armâtik? 

— A venit împreună cu mine. E în fruntea unei oştiri de paisprezece mii de săbii, îl minţi vulpea 
pe padişah. 

Auzind aceste vorbe, padişahul dădu neântârziat poruncă oștirii sale. Oştenii îşi luară arcurile şi 
porniră în întâmpinarea padişahului. Se uită Armâtik şi văzu cum dinspre palatul împărătesc se 
apropie o oştire mare. Fără să piardă o clipă, el scoase căciulile din saci şi le aruncă în apă. lar 
padişahul se apropie cu oştirea sa. De tulburare, Armâtik se pierdu cu totul. Căciulile pluteau mai 
departe pe apă. 

Ajungând foarte aproape, vulpea zise: 

— Slăvite padişah! Lucrurile nu mai sunt întocmai precum ţi le-am spus. Se pare că padişahul 
Armâtik a intrat în apă însoţit de oştirea sa. Şi uite că s-au înecat cu toţii. Dar fii cu luare-aminte şi 
păzeşte-te. Dacă nu-l găseşti pe Armâtik, atunci tatăl său, şi el e un mare padişah, va şterge de pe 
fața pământului împărăţia ta, vei pierde tronul. Străduieşte-te să-l găseşti! 


— Bine, încuviință padişahul îngrozit de vorbele vulpii şi mânară caii în lungul râului ca să-l 
caute. 

Alergară ca vântul şi ajunseră într-un loc unde, pe mal, stătea Armâtik. Fugi şi vulpea înapoi şi îl 
vesti pe padişah: 

— Să ne trăieşti, Măria Ta! L-am găsit pe padişahul Armâtik, ai avut noroc, împărăţia ţi-a rămas 
întreagă, altfel tatăl lui Armâtik s-ar fi socotit cu tine. 

Padişahul se bucură, îl urcă pe Armâtik pe calul său şi îl duse la palat. Acolo porunci să i se 
aducă veşminte. Slugile le aduse şi îl îmbrăcă. lar Armâtik nu mai văzuse asemenea veşminte. Nici 
măcar în vis. Când se uită cum arată el, când se uită şi la vulpe îl bufni râsul. Dar padişahul pricepu 
că la mijloc e ceva necurat, de aceea o chemă pe vulpe şi întrebă: 

— De ce râde padişahul Armâtik? 

La care vulpea răspunse: 

— Padişahul Armâtik zice că o astfel de îmbrăcăminte o purtau grăjdarii lui, slugile, şi de aceea 
râde. 

Padişahul se prea nelinişti auzind spusele vulpii, aşa că plecă el însuşi şi aduse cele mai scumpe 
veşminte. După ce padişahul plecă, vulpea îi zise lui Armâtik: 

— Parcă acum te-ai fi ivit pe lume. Nu ştii de nici unele. Mă încurci. De aici înainte să nu-mi 
mai ieşi din vorbă. Cum zic eu, întocmai să faci! 

— Am înţeles, răspunse Armâtik. 

Se înseră şi se pregătiră felurite bucate. Printre ele era şi pilaf. lar Armâtik, deşi trăise o viaţă 
destul de lungă, încă nu avusese în faţa ochilor orez, de aceea el se miră şi o întrebă pe vulpe în 
şoaptă: 

— Dar ce e acesta, cumătră vulpe! Gândăcei? 

— Vorbeşte mai încet, om nătâng! se mânie vulpea. Nu ne da de gol! E orez! 

Iar când ei îşi tot şopteau, padişahul bănui ceva. 

— Vulpe, zise el, despre ce vorbeşti cu padişahul Armâtik? 

— Pilaful tău nu prea are grăsime, răspunse vulpea fără să stea mult pe gânduri. 

De aceea padişahul se ridică imediat, ieşi şi dădu porunca să se mai aducă la masă halva. lar cum 
padişahul se făcuse nevăzut în spatele uşii, vulpea îi zise lui Armâtik: 

— Nu mai scoate nicio vorbă. Orice aş zice eu, tu să mă asculti! 

— Prea bine, se învoi Armâtik. 

În acea zi lor li se dădu întreaga cinstire cuvenită. Iar când se înnoptă, li se aranjară aşternuturile 
şi se culcară. Se treziră dimineaţa, băură ceaiul şi padişahul vesti în oraş că hotărâse să facă nuntă. 
Aşa că şapte zile şi şapte nopți petrecură. Dar şi nunta se termină. Padişahul Armâtik trăi fericit şi în 
îndestulare cu soaţa. Atâta vreme nu făcură nimic, însă mai departe cum putea fi? încotro s-o 
pornească? Liniştea îi pria şi nimic nu izbutea să-i tulbure sufletul. 

Astfel trecu destulă vreme. Dar, într-o bună zi, vulpea îl chemă la ea pe padişahul Armâtik şi îi 
zise: 

— Mai mult nu se mai cade să trăieşti în aşa fel. Spune-i prinţesei că e deja timpul să plecaţi. Ea 
să-şi vestească părinţii ca ei să facă pregătirile trebuincioase. 

Iar soaţa lui Armâtik zise: „Bine” şi îşi vesti părinţii. 

Iar aceştia nu se împotriviră plecării. Mai mult, trebăluiră şi ei. Încărcară lucrurile pe catâri, le 
dădură oşteni pentru pază şi îi conduseră. 

Dar padişahul Armâtik pe dată se nelinişti: „Ce să mă fac acum? se gândi el. Câţi oşteni merg cu 
mine şi nici măcar eu n-am unde să mă opresc, n-am adăpost. Ce să mă fac?” Şi o chemă pe vulpe. 

— Hei, cumătră, îi zise el, că tot am plecat, spune-mi sub ce păr ne vom opri? 

Dar când o întrebă pe vulpe, prinţesa se mânie peste poate. 

— Dar cum, tu n-ai niciun fel de adăpost! strigă ea. Înseamnă că eşti un om de nimic, un hoinar! 
Eu mă întorc! 


Iar când ea strigă aceste vorbe, padişahul Armâtik nu izbuti să răspundă nimic şi se pierdu cu 
firea. Nu acelaşi lucru se întâmplă cu vulpea, care zise: 

— Prinţesă, de ce te mânii? înţelesul vorbelor padişahului Armâtik e altul, adică el are palate în 
două locuri diferite. În amândouă aceste locuri sunt livezi de peri. La acest lucru s-a gândit când a 
vorbit. Tu nu te întrista, nu te neliniști. 

Şi prinţesa dădu crezare vorbelor vulpii şi iarăşi porniră la drum. Iar vulpea îl trase deoparte pe 
padişahul Armâtik şi îi zise: 

— Am să-mi leg de coadă un spin mare şi pe unde seva vedea urma, pe acolo să veniţi şi voi, 
deci să mergeţi după mine. 

Îi spuse aceste vorbe şi vulpea porni înainte. Şi ei mergeau după urma lăsată de spin. Cu toate 
acestea, Armâtik era încă nespus de îngrijorat. 

Iar vulpea ajunse într-un loc şi văzu că acolo păştea o turmă, într-atâta de mare că de-abia avea 
loc în întreaga lume. Se apropie vulpea şi strigă păstorii. Când aceştia veniră în fugă, ea îi întrebă: 

— Pastori, a cui e turma? 

— Ea vrăjitoare care are cetatea de fier, răspunseră ei. 

— [a priviţi înapoi, îi îndemnă vulpea. 

Şi păstorii se uitară şi văzură cum se apropia o oaste — dar ce oaste, că nici nu se putea număra 
câți oşteni erau. 

— Aţi văzut? întrebă vulpea. 

— Am văzut, răspunseră. 

— Deci, dacă ei vă vor întreba a cui este turma, voi să răspundeţi că oile şi caprele sunt ale 
padişahului Armâtik. lar dacă nu veţi spune astfel, atunci ei au să vă taie capul. 

— Preabine, răspunseră ei îngroziți. 

Şi vulpea porni mai departe. 

După ce trecu un timp ajunse şi padişahul Armâtik. Se apropiară şi păstorii fură întrebaţi: 

— A cui e turma? 

— Ea padişahului Armâtik, răspunseră ei. 

Dar numai ce răspunseră păstorii astfel şi Armâtik îşi ridică plin de mândrie capul, se bucură şi 
cu toții îşi văzură de drum. 

Iar vulpea tot atunci ajunse într-un loc în care păştea o herghelie atât de mare, că ar fi putut cu 
greu încăpea pe această lume. Herghelia era în grija a şase oameni pe care vulpea îi chemă şi îi 
întrebă: 

— A cui e herghelia? 

— Ea vrăjitoarei care are cetatea de fier, răspunseră oamenii. 

— [a uitaţi-vă în spatele vostru! 

Şi ei se uitară. Venea o oaste atât de mare, că parcă acoperise întreaga lume. 

— Aţi văzut? îi iscodi vulpea. 

— Am văzut! 

— Uite ce e, dacă ei vor întreba a cui e herghelia, voi să spuneţi că e a padişahului Armâtik. 

— Preabine, se învoiră oamenii. 

Şi vulpea îşi văzu de drum. 

Iarăşi ajunse ea într-un loc, acolo unde era aşezată cetatea de fier, iar înăuntru o bătrână 
vrăjitoare pusese în vatră un buştean şi se aşezase alături. Picioarele şi le prefăcuse în vătrai, iar din 
păr făcuse mătură. Aşa şi şedea. Vulpea intră şi dădu binețe. 

— A, vulpe, îi zise vrăjitoarea. Ce vânt te-aduce? 

— A pornit o oaste împotriva ta, babă. Am venit să te vestesc. 

— Unde-i oastea? întrebă vrăjitoarea. 

— Uite acolo, priveşte afară. 

Vrăjitoarea ieşi afară şi se uită — oastea umplea tot drumul. 

— Vai de mine, vulpe, ce să mă fac? se căina ea. 


— Născoceşte şi tu ceva, răspunse vulpea. 

— Nu-mi stă în putere să născocesc nimic. 

— Dacă nu eşti în stare, vorbi vulpea, am să-ţi arăt eu. Uite aici e o grămadă de ienupăr. 
Ascunde-te în ea. Iar dacă lemnele încep să trosnească, atunci intră mai în adâncul grămezii. 

— Bine, zise vrăjitoarea şi intră între crengile de ienupăr. 

Iar vulpea aduse foc şi îl puse în patru locuri. 

Crengile se aprinseră şi începură să trosnească. Vrăjitoarea ţipă de teamă şi se vâri tot mai în 
adânc. Arseră cu totul lemnele, iar odată cu ele dispăru şi vrăjitoarea. Nu rămase în urma focului 
decât o grămăjoară de cenuşă. Şi tot atunci sosi padişahul Armâtik cu oastea lui. Astfel ajunse 
padişah în acel oraş şi trăi în fericire cu soaţa lui. 

Se scurse o vreme, câţiva ani. Dar, într-o bună zi, vulpea se duse la padişahul Armâtik. 

— Prietene, zise ea, te-am făcut om bogat, iar acum, dacă vom muri, cum avem să ne purtăm 
unul cu altul? 

După ce ascultă vorbele vulpii, padişahul Armâtik spuse: 

— Prietenă vulpe, tu m-ai slujit cu credință, iar viața mea e atât de legată de a ta. Câtă vreme 
vom fi printre cei vii, vom fi prieteni, vom trăi în înţelegere şi îndestulare. Dacă vom muri, atunci 
unul îl va jeli pe celălalt. 

Mai trecură câteva zile şi vulpea se prefăcu moartă. Padişahul Armâtik era tocmai la vânătoare. 
Când se întoarse soaţa îi ieşi în întâmpinare şi îl vesti: 

— Prietena ta vulpea a murit azi! 

— Moartea unei vulpi mârşave e o veste plăcută, răspunse padişahul. 

Zicând aceste vorbe intră în palat. Dar vulpea auzi spusele lui. Iar când padişahul se uită la ea, 
moartă, cum zăcea fără suflare, îi porunci soaţei sale: 

— Aruncă cât mai departe mortăciunea! 

Iar când soaţa se apropie şi o apucă de coadă, vulpea sări în picioare şi strigă: 

— Să trăieşti, prietene, padişah Armâtik, eu te-am învăţat să înoți şi acum mă îneci? 

— Dar nu-i chiar aşa, cumătră! îi zise padişahul. Eu doar ştiam cât poţi fi tu de şireată, de aceea 
am şi spus: apoi aruncaţi-o încolo, însă tu tot rămâi prietena mea apropiată. 

— Bine, prietene, mai zise vulpea. Şi pentru atât îți mulțumesc că am priceput ce înseamnă 
prietenia ta pentru mine. lar acum, dacă vrei să fii drept, lasă-mă să plec. Mă gândesc că ţi-am slujit 
îndeajuns. Cred că întocmai şi tu gândeşti. Iar dacă eşti nemulţumit, treaba ta. Am şi eu copii, 
familie. Mi-a venit şi mie rândul să-mi trăiesc viața. Dă-mi încuviințarea să plec. 

La rugămintea vulpii padişahul Armâtik răspunse „Bine”, îi dădu ca merinde un miel de lapte şi 
o conduse o bucată de drum. Aşa că vulpea îşi aruncă mielul pe spinare, se uită spre răsărit şi porni 
într-acolo. 

Ajunse într-un loc şi se uită, erau oameni. Intră într-o casă în care trăia o băbuţă împreună cu 
fiică-sa. lar fata babei era atât de gingaşă, atât de frumoasă. Şi fata avea un prieten. Vulpea o văzu 
pe fată şi pe dată o plăcu. 

— Cumătră vulpe, eşti o ființă respingătoare, îi zise baba. Ai venit peste noapte şi mi-ai mâncat 
cocoşul. Te-ai mai ivit şi azi? 

— Dar cum de crezi aşa ceva? Vulpea aceea a venit dinspre răsărit şi vulpile de acolo sunt nişte 
hoaţe. Eu sunt altfel de vulpe, am venit dinspre apus şi m-am rătăcit, zise şi se pregăti de culcare. 

Se făcu seară şi toate trei aranjară aşternuturile. Vulpea noastră se întinse pe locul ei. 

— Bunicuţă, zise ea, eu am să adorm curând, dar fata ta pare că e o hoţomană, de nu mi-ar fura 
şi mânca mielul. 

— Culcă-te şi dormi, vulpe, fata mea nu face astfel de lucruri, o încredință bătrâna. 

— Nu, n-am să mă culc. Mi-e teamă că ea totuşi îmi va mânca mielul. 

Atunci bătrâna se mânie şi zise: 

— Dacă fata mea îţi va mânca mielul, atunci ţi-o voi da pe ea în schimb. 

— Aşa voi fi cu sufletul liniştit, se bucură vulpea. 


Şi nu trecu mult timp după aceea, se culcă vulpea şi se prefăcu că doarme. Mai aşteptă puţin şi se 
încredință că atât bătrâna cât şi fiică-sa deja visau. Atunci se ridică cu băgare de seamă să nu le 
trezească şi se duse grăbită la miel şi îl mâncă. După aceea o mânji pe fată pe la gură cu grăsime, iar 
în mână îi puse un os. Numai ce termină şi se duse iarăşi să se culce la locul ei. 

Iar când mijiră zorile, vulpea se trezi şi începu să tipe: 

— Vai, mi-a dispărut mielul! 

— Trebuie să fie pe aici, pe undeva, o linişti bătrâna. 

— Nu se poate, fata ta l-a mâncat, strigă vulpea. 

Bătrâna se grăbi la aşternutul fetei — în jurul gurii se vedea într-adevăr grăsime. Se mai vedea şi 
osul pe care îl ținea strâns în mână. Atunci vulpea zise: 

— Vezi, bunicuţo, fata ta mi-a mâncat mielul! 

Bătrâna se apropie iarăşi de fată şi o privi cu luare-aminte — era cu neputinţă de tăgadă; era 
murdară de grăsime în jurul gurii, iar în mână ținea un os. Aşa că, vrând-nevrând, ea o dădu pe fată 
vulpii. lar vulpea o vâri pe fată într-un sac, îşi puse sacul pe spinare şi plecă. 

Dar în acest timp veni prietenul fetei care n-o găsi pe aceasta acasă şi o întrebă pe bătrână: 

— Unde e fata ta? 

— Vai, ce nenorocire. Mai bine nu întreba. Nici n-aş putea să-ţi spun. Aseară, m-am pomenit cu 
o vulpe care a rămas la noi să înnopteze. A adus cu ea un miel. Înainte de culcare mi-a zis: „Cum să 
fac să nu mi se prăpădească mielul!” Mi-a împuiat capul şi nu mai ştiu cum s-a făcut că i-am zis: 
„Dacă mielul tău va pieri, atunci îți voi da în schimb fata.” Aşa i-am făgăduit. Când m-am sculat 
dimineaţa, mielul de negăsit. M-am apropiat de fată, iar ea era murdară în jurul gurii, iar în mână 
ținea un os. Eu însămi îi făgăduisem, aşa că, să mai zic altceva, îmi era peste putință. În acest fel i- 
am dat fata în schimbul mielului. Vulpea a vârât-o într-un sac şi a plecat. 

Dar numai ce auzi tânărul povestea bătrânei că se şi aruncă pe cal, chemă un ogar şi dădu 
pinteni. 

Vulpea ajunsese într-o vâlcea şi i se făcuse tare sete. Dar acolo nu era nicăieri apă. Când se uită 
mai bine, văzu o fântână. Se duse acolo şi o lăsă alături pe fată, care era tot în sac, şi cobori în 
adânc. Dar tocmai în acel timp, alergând după urme, ajunse şi tânărul la fântână. Când se uită — 
alături era un sac. Îl desfăcu la gură şi găsi fata. O scoase pe dată afară, vâri ogarul în locul ei şi legă 
sacul. Pe fată o aşeză pe cal, la spatele său şi se grăbi să se întoarcă. 

Iar vulpea bău apă pe săturate, îşi potoli deci setea, se cățără din fântână mulțumită şi gândi: 
„Scot acum fata din sac şi mă veselesc puțin, apoi plec mai departe.” Astfel se hotărî şi desfăcu 
sacul. lar ogarul sări din sac şi porni pe urmele vulpii. Dar unde s-ar fi putut vulpea ascunde? 
Nicăieri. Doar un copac era în acea vâlcea şi în copac mai găsi o vizuină strâmtă. Intră în ea. 
Ogarul, neavând încotro, plecă acasă. 

Şi uite aşa vulpea rămase în vizuină. Dar mai sus, în copac, era aninat un dovleac scobit. Când 
sufla vântul în el se auzea un zgomot ce aducea foarte bine a urlet de câine. De aceea trei zile stătu 
vulpea în acea vizuină flămândă, nemaiîndrăznind să iasă. Se tot gândea: „Ogarul e încă aici.” Dar 
până la urmă vântul nu mai suflă. Tremurând de frică, vulpea ieşi din vizuină şi se uită — nu mai 
era nimeni. Se uită şi în sus — iar acolo era aninat dovleacul. 

— Câte zile m-ai speriat, zise vulpea, cât m-ai făcut să tremur în vizuina asta! Apoi cum să nu 
mă răfuiesc cu tine? 

Şi se urcă mai sus în copac. Luă dovleacul scobit şi se duse cu el la râu. Îl băgă în apă şi când 
acesta se umplea se auzea un zgomot, ca o bolboroseală, 

— Aha, zise vulpea, va să zică e un lucru bun! 

Şi vulpea îşi legă dovleacul de coadă, îşi lăsă coada în apă şi dovleacul se umplu. Şi ce greutate! 
Vulpea trase într-o parte, apa trăgea în alta. Puțin lipsi ca vulpea să se înece. Dar până la urmă îşi 
rupse coada şi astfel ajunse vulpea bearcă. Când văzu cât păgubise, zise: 

— Ce să-i faci? De ce să te superi dacă ţi-ai făcut-o cu mâna ta? Doar sunt singură vinovată. 

Şi porni mai departe. 


Se urcă pe un deal şi se iviră acolo patru vulpi. Să te ţii râs... 

— Vulpe bearcă! strigau ele. Şi-a mâncat coada! 

Pe vulpea noastră o cuprinse ruşinea. 

„Ce să mai faci acum”, îşi zise vulpea noastră şi porni şi mai departe. 

Şi toate vulpile fugiră într-un loc unde erau câțiva duzi. lar dudele erau atât de coapte, că mai 
bune nici că s-ar fi găsit. Celelalte vulpi îi ziseră vulpii berci: 

— Urcă-te şi scutură-ne şi nouă nişte dude! 

— Dar eu vă pun o condiţie, le spuse vulpea noastră. Am să vă scutur dude, dar înainte de a 
cobori din pom voi mâncaţi toate dudele. 

— Da' de unde, te vom aştepta pe tine, spune-ne condiția ta, o îndemnară celelalte. 

— Condiţia mea este asta, li se adresă vulpea bearcă, am să vă leg cozile la toate şi numai după 
aceea am să mă urc în pom să-l scutur. 

Şi cu toate fură gata să-i îndeplinească dorinţa. Aşa că vulpea cea bearcă se duse şi le înnodă 
strâns cozile toate la un loc. Apoi se caţără în pom şi mai întâi se sătură ea de dude. Iar vulpile de 
Jos o întrebau: 

— De ce nu ne scuturi şi nouă? 

— Acum, răspundea vulpea. 

Dar ea se mai uita şi în zare, de aceea strigă cât o ţinură puterile: 

— Vai, ce nenorocire pe capul nostru. Uite ce câine ne-a luat urma! O să ne mănânce! Cu el nu e 
de şagă! 

Şi numai ce le strigă aceste vorbe, că vulpile legate începură să tragă în toate părțile, cozile se 
rupseră şi ajunseră toate berci şi de spaimă îşi luară tălpăşița mâncând pământul care încotro văzu 
cu ochii. Iar vulpea noastră cobori încetişor din dud şi porni spre casa sa. 


Prieten devotat 
poveste poloneză 


Trăia odată într-o ţară un om care avea un cal voinic şi frumos cum nu era al doilea. Câştigase cu 
el orice întrecere, îl luase la vânătoare, la lupte şi de-ar fi călărit zi şi noapte, calul nu se arăta 
niciodată obosit. 

Dar stăpânul lui nu avea grijă de el. După ce descăleca, îl lăsa pe bietul animal în părăsire. 
Trebuia singur să-şi găsească de mâncare, singur să se adape, singur să se scalde. 

Şi calul începuse să mai piardă din puteri; dar stăpânul lui nu observa. 

Izbucni războiul şi stăpân şi cal porniră la luptă. Din nefericire, duşmanul se dovedi mai puternic 
şi, cu o clipă înainte de a fi încercuiți, stăpânul dădu pinteni calului, îl biciui, dar nimic; calul nu 
reuşi să fugă şi să-şi poată salva stăpânul. Aşa că amândoi căzură prizonieri în mâna duşmanului. 
Stăpânul calului acum nu mai era decât un biet sclav care, de frica biciului, nu trebuia să iasă din 
cuvântul stăpânului său. 

Una din muncile sale era şi aceea de a avea grijă de cal. Aşa că trebuia să-l perie, să-i dea de 
mâncare, de băut, să-l curețe; căci cel mai mic amănunt dacă l-ar fi uitat, pe spinarea lui s-ar fi 
numărat câteva bice bune. Azi aşa, mâine aşa, calul devenise iar un armăsar voinic şi aprig. Şi pe 
când îl peria fostul său stăpân, parcă îl auzi nechezându-i încet, să nu-l audă şi ceilalți din jur. 

— Stăpâne, dacă-mi făgăduieşti că vei avea grijă de mine şi de azi încolo, te scap de sclavie! 

Înmărmurit de bunătatea şi devotamentul calului, mai mult decât faptul că-i vorbea, omul 
făgădui că nu-l va mai lăsa în voia sorții, cum făcuse până acum, dacă avea să-l salveze din puterea 
dușmanului. 

— Mi-am recăpătat forțele! Suie-te pe spinarea mea şi te voi duce ca vântul şi ca gândul la noi 
acasă! îi spuse calul. Sclavul îl ascultă; profită de o clipă când nu-l observă nimeni şi armăsarul o 


rupse la goană. Zadarnic încercară zeci de călăreți să-l ajungă, căci nimeni nu reuşi. Poposiră teferi 
acasă şi calul îi aminti din nou stăpânului făgăduiala făcută: 

— Stăpâne, să nu uiţi că, dacă m-ai fi îngrijit la timp, n-ai fi ajuns prizonier. la aminte, şi de azi 
încolo, ai grijă de mine, chiar fără a avea teama biciului! 

Şi el îşi tinu făgăduiala, căci nu uită niciodată dovada de devotament a bunului său prieten. 


Cei doi măgăruşi 
poveste poloneză 


Într-o bună zi, doi măgăruşi se pomeniră legaţi de gât cu aceeaşi sfoară, încât erau siliţi să stea 
unul lângă altul, ca doi oameni uniți de aceeaşi soartă. Cum stăteau unul cu spatele la celălalt, unul 
se uita la răsărit, în timp ce celălalt se uita la apus. La o oarecare distanță de ei, în cele două părți 
opuse, se aflau două grămăjoare frumoase de fân proaspăt cosit. Mirosul fânului gâdilându-le din ce 
în ce mai plăcut nările, începură să tragă pe rând, când unul, când celălalt, unul într-o parte şi 
celălalt în partea opusă, care să ajungă mai repede la fânul proaspăt. 

Dar, fiind amândoi la fel de puternici, iar sfoara scurtă, niciunul din cei doi măgăruşi nu izbuti să 
se apropie de grămăjoara de fân din faţa fiecăruia. 

Pe măsură ce timpul trecea, foamea lor creştea şi mai mult şi, crescând foamea, creştea şi forța 
cu care trăgeau. N-a lipsit mult să moară strangulați, mai înainte chiar de-a muri de foame, în faţa 
fânului neatins, când, cu o nebănuită iscusinţă, iată că unul din măgăruţi răgi sfios către celălalt: 

— Ce-ar fi dacă am merge unul lângă altul şi ne-am apropia de prima grămăjoară de fân şi apoi, 
tot împreună, de a doua? 

— Dacă nu vrem să murim sugrumaţi, aşa e bine să facem. Hai să încercăm! se-nvoi şi celălalt 
măgăruş. 

Şi, ca doi frați buni, se aşezară frumos şi cu încredere unul lângă altul, isprăviră prima 
grămăjoară de fân şi, tot aşa, alături, se îndreptară înspre a doua grămăjoară, din cealaltă parte. Şi, 
ca doi fraţi buni, se aşezară frumos şi cu încredere unul lângă altul, isprăviră prima grămăjoară de 
fân şi, tot aşa, alături, se îndreptară înspre a doua grămăjoară, din cealaltă parte. Şi, după ce se 
ospătară bine, primul întrebă: 

— Şi dacă tot unul lângă altul am porni şi spre râu să ne potolim setea? 

Şi într-adevăr, măgăruşii pe care oamenii îi dau drept pildă de încăpățânare, au pornit-o 
împreună, legaţi de aceeaşi sfoară, înspre râu. S-au răcorit şi apoi s-au tolănit pe marginea apei, 
fericiţi că s-au gândit să-şi unească puterile, în loc să se nimicească trăgând unul încoace şi altul 
încolo. 


Fuga prinţesei 
poveste poloneză 


O minunată prinţesa stătea fermecată într-un palat pe un vârf de munte, sub puterea unei 
vrăjitoare. Aceasta o păzea că pe ochii din cap. Tânărul prinţ, care era logodit cu prințesa, degeaba 
umbla împrejurul muntelui şi se uită la ferestrele palatului pe unde logodnica lui îşi petrecea vremea 
în aşteptări. Nu arareori plângea cu lacrimi amare. O ghicitoare însă miluindu-se de dânsul, i-a 
promis s-o scape pe domniţă fermecată. Sub chip de porumbel, s-a urcat pe gratiile ferestrei de la 
camera prinţesei şi i-a zis: 

— lata, ai un pieptene, o perie, un măr şi un cearceaf. Pleacă din palat. Dacă te va urmări 
vrăjitoarea, aruncă mai întâi pieptenele şi-apoi fugi cât poți de tare, iar de te va fugări în continuare 


aruncă peria şi pe urma mărul. Dacă nici atunci nu va înceta să te gonească, aruncă cearceaful şi vei 
ajunge la palatul tatălui tău. 

Frumoasă prințesa mulțumi din inima porumbelului pentru toate. Nu mult după ceea, în cea 
dintâi joi după lună nouă, încălecând pe lopată şi strigând: „Ştii nu ştii, drace, hâi!”, vrăjitoarea a 
plecat le Muntele Pleşuv (Lysa Gora — după vechile legende era unul din locurile de seamă unde 
aveau loc adunările vrăjitoarelor). Atunci, pe la revărsatul zorilor fugi şi prințesa din palat. Alerga 
ea din toate puterile, gâfâind, dar când se uită înapoi, vede cu groază că vrăjitoarea, care o păzea cu 
străşnicie, vine în goană călare pe un cocoş voinic şi-i gata s-o ajungă. 

Atunci aruncă pieptenele în urma ei şi, numaidecât se uită, pieptenele se şi prefăcuse într-un râu 
lung de-o milă şi lat de-o milă, iar apoi din ele s-a întins un rău mare. Soarele, care tocmai răsărea, a 
început să lumineze apa albastră. Se bălăceau în ea carduri de gâşte şi rațe sălbatice, iar rândunelele 
din zbor repezit o băteau cu aripile negre. Vrăjitoarea, oprită pe loc de curgerea vijelioasă a apei, se 
uită spumegând în inimă rea, cum pe malul celălalt frumoasă prinţesa pleacă în voie mai departe, cu 
paşi grăbiţi. Încăleca însă pe cocos, se aruncă în apă, o trecut repede şi se luă iar după fugară. 

Prinţesa s-a îngălbenit de spaimă, dar aruncă înapoi peria, se uită şi văzu cum fiecare fir de păr 
se preface într-un copac. Se ivi astfel un codru uriaş, întunecos, des şi de nepătruns! Urlau în el 
haite de lupi, iar vrăjitoarea, oprită în drum, o zi întreagă trebui să se strecoare printre desişuri şi 
văgăuni. 

Obosită însă, prinţesa nu mai izbutea să fugă aşa de iute ca la început. Vrăjitoarea, care răzbise 
prin pădure, putea s-o ajungă numaidecât. Sărmana prinţesă, abia târându-şi picioarele, aruncă 
mărul. Se uită îndărăt şi văzu că mărul s-a prefăcut într-un munte înalt şi prapăstios. Spumega de 
mânie şi răutate vrăjitoarea, se cățără însă după o zi întreagă de trudă sus şi, de pe piscul cel mai 
înalt, zări cum cu pas istovit, moartă aproape de frică şi oboseala, se îndepărta cu greu tânăra 
prințesă. 

Atunci vrăjitoarea încălecă repede pe cocos, zbura de sus şi era gata-gata s-o înhaţe pe nefericită 
de poala hainei, Prinţesa însă aruncă cearceaful şi, privind înapoi, văzu cum largă pânza se prefăcu 
într-o mare fără capac. Vântul răscolea valuri înalte. Plutind pe cocoşul uriaş, cam obosită, 
vrăjitoarea părea de departe un troian de zăpadă, învârtejit de spumă albă a valurilor zbuciumate ale 
mării. 

Fericită, prințesa a ajuns la palatul tatălui său. Acolo o aştepta şi prințul logodnic. Bătrânul rege a 
orânduit îndată ospăţul şi nunta. Întregul palat strălucea de lumină, în vreme ce vrăjitoarea aproape 
leşinată, călare pe cocoşul slăbit de putere, purtată de valuri, se uită la palatul sclipitor, ascultând 
cântecele lăutarilor şi chiuiturile de bucurie ale nuntaşilor. A bolborosit blesteme până ce-a pierit în 
chinuri groaznice. 

Marea întinsă a dispărut deodată, lăsând leşul vrăjitoarei pe câmpiile palatului. Culorile şi corbii 
negri fugeau de el. Au vrut oamenii în zadar s-o îngroape, căci pământul aruncă stârvul murdar la 
suprafață. De abia mult după aceea, într-o noapte cu furtuna, vântul a dus hoitul scârnav la curtea 
palatului în care prințesa stătuse mulţi ani sub pază vrăjitoarei. 


Floarea de ferigă 
poveste poloneză 


Într-un sat îndepărtat, trăia odată un băiat, pe care îl chema Jacek, dar toţi îi spuneau Curiosul, 
așa de băgăreţ era. Mereu căuta ceva şi ceea ce era mai greu de obținut, aceea dorea. Tot ce avea la 
îndemână nu-i plăcea, iar pentru ce trebuia să lupte, să se zbată, la asta ținea cel mai mult. 

Se întâmplă într-o seară, când oamenii stăteau roată în jurul focului, iar el cioplea un cap de 
câine pe măciulia bastonului, ca o babă uitată de vreme și deşteaptă foc, să înceapă a povesti 
povestea florii de ferigă. 

Curiosul Jacek era ochi şi urechi la spusele babei, fiind cât pe-aici să se taie cu briceagul. 


Baba povestea despre floare ca și cum ar fi văzut-o cu ochii ei, dar zdrențele de pe ea nu despre 
asemenea fericire vorbeau. Când a terminat de povestit, Jacek și-a spus:” Fie ce-o fi, trebuie să am 
floarea. ȘI o voi avea, pentru că omul când dorește mult un lucru și are voință, reușește să-l 
dobândească”. Jacek adesea își repeta cuvintele acestea, crezând cu sfinţenie în ele. 

Chiar lângă satul unde își aveau părinţii lui casa, creștea o pădure în care oamenii petreceau o 
dată pe an o noapte de sărbătoare, aprinzând focuri. 

Jacek hotărî:” Când ei vor sări peste foc, arzându-și tălpile, eu mă voi duce în pădure și voi găsi 
floarea. Dacă anul acesta nu voi reuşi, mă voi duce la anul, dacă nici la anul n-am să reușesc, peste 
un an voi încerca iar, ŞI atâta timp am să o caut până o voi afla”. 

Şi astfel, Jacek, doar cu gândul la floare, veghea cu nerăbdare sosirea nopţii. Timpul i se părea că 
se opreşte în loc. 

În sfârșit, sosi clipa aceea. Adunați la marginea pădurii, aprinzând focuri, cântând, jucând, tinerii 
petreceau. 

Jacek se îmbăie bine, îşi puse cămașă albă, se încinse cu brâul roşu nou-nouţ, se încălță cu 
opincile, capul și-l acoperi cu pălărie cu pană și apucă drumul codrului, pe înserate. 

Codrul era negru şi nemişcat, iar deasupra — noaptea nepătrunsă de stele sclipitoare, care doar 
pentru ele însele luminau, pentru că pământului nu erau de niciun folos. 

Jacek cunoştea bine calea în codru, ziua, dar acum, după ce ajunse în adâncul codrului, nu mai 
recunoștea niciun drum, nici copacii. Totul era altfel decât de obicei. Buştenii copacilor căzuţi la 
pământ păreau a fi foarte groși şi atât de mari, că nu era chip nici să-i ocoleşti, nici să treci peste ei. 

Mereu îi tăiau calea tufele dese și ghimpoase, care niciodată nu creșteau prin locurile acelea, și 
urzicile care frigeau nemilos. Întuneric beznă și doar din când în când, pe ici-acolo se aprindeau 
ochi galbeni, verzi sau roșii, strălucind ca și cum voiau să-l ardă. Ochii aceștia izbucneau ba sus, ba 
Jos, ba la dreapta, ba la stânga, dar nu reușeau să-l sperie pe Jacek, care continua să meargă înainte. 

Ce greu era drumul! La fiecare pas îi ieşea câte o buturugă în drum. Jacek se cățăra pe ea, dar 
cum ajungea sus şi dădea să coboare, vedea că buturuga era atât de mică, încât ar fi putut să o 
păşească uşor. Mai mergea ce mai mergea și dădea peste un brad înalt, înalt de parcă nu avea sfârşit. 
Jos, trunchiul părea cât un turn de gros. Da să-l ocolească şi, când reușea, băga de seamă că bradul 
acesta avea un trunchi subțire cât braţul. Și înţelese atunci că duhurile rele îi stau împotrivă, 
înşelându-l. 

Dete apoi peste un asemenea desiş, încât niciun deget nu strecurai prin el, dar Jacek se aruncă 
disperat să-l treacă... Abia scăpă de încâlceală, că dădu peste o mlaștină întinsă. De ocolit nu era 
chip. Încercă cu piciorul, se scufundă. Noroc că din loc în loc se zăreau smocuri de iarbă. Sărind de 
la o insuliță la alta, cu greu a ajuns la malul celălalt al mlaştinii. Întoarse faţa și se îngrozi: 
smocurile păreau a fi nişte capete rânjitoare. Dacă cineva l-ar fi întrebat în ce parte a satului se află, 
n-ar mai fi ştiut să răspundă. 

Deodată în faţa lui se ivi o tufă de ferigă cât un stejar de mare și văzu lipită de o frunză, floarea 
de briliant: cinci petale strălucitoare şi în mijloc un ochi zâmbitor, ce se învârtea ca roata morii. 

Inima i se strânse, întinse mâna și cât pe ce era să prindă floarea, când, pe neașteptate, cocoșul 
cântă. Floarea îl privi mai înfocat, apoi se stinse. Râsete izbucneau împrejur, dar Jacek n-ar fi putut 
spune: frunzele râdeau sau broaștele orăcăiau. Totul 1 se învârtejea în cap și căzu Jos. Nu mai ştiu 
nimic din ceea ce i se întâmplase, până când își reveni în fire la el acasă. Mama sa, plângând, îi 
spunea că l-a găsit spre dimineaţă în codru, mai mult mort decât viu. 

Jacek nu scoase o vorbă despre ce se întâmplase în codru: îi era rușine. Se jură doar că va mai 
veni încă o dată. 

Anul întreg se gândi doar la noaptea aceea, dar nu pomeni de floare nimănui. Când se lăsă seara 
mult așteptată, Jacek proaspăt spălat, curat îmbrăcat, cu cămașă albă, brâu roşu şi opincile 
nepurtate, o luă spre codru. 

Credea că şi de data aceasta va fi nevoit să răzbată prin desiş, dar spre marea lui mirare, acelaşi 
codru, acelaşi drum erau cu totul altfel. Brazii zvelți şi stejarii stăteau departe unul de celălalt, pe o 


câmpie presărată cu pietre. De la un copac la altul, drumul era lung, ca și cum ei s-ar fi îndepărtat 
mereu unul de celălalt. Pietrele imense, acoperite cu mușchi, deşi erau nemișcate, ziceai că răsar din 
pământ. Printre pietre creştea ferigă: mică şi mare, multă, multă, dar niciuna nu avea floare. La 
început, feriga îi venea lui Jacek până la glezne, apoi până la genunchi, până la brâu şi în sfârşit, 
devenise mult mai înaltă decât el. Un vuiet ciudat se auzea în ferigă, amestecat parcă cu râsete şi 
plâns. Şi cum punea piciorul pe vreuna, şuiera; cum o atingea cu mâna, sângera. I se păru că 
mersese un an întreg, atât de lung era drumul prin ferigă, dar nu se întoarse și nici cumpătul nu şi-l 
pierdu. Merse mereu mai departe. 

Deodată, aceeași floare din depărtare străluci: cinci petale nestemate, și-n mijloc, ochiul 
învârtindu-se ca roata... Se apropie Jacek, întinse mâna, dar iată cocoşii cântară și floarea dispăru 
din nou. N-a mai leşinat de data aceasta. 

Se aşeză pe o piatră, cu lacrimi în ochi, dar treptat îl cuprinse mânia. Strigă:” Voi încerca și a 
treia oară!”. Și cum era foarte obosit, se lăsă printre pietre și adormi. 

Abia închise ochii, când un vis ciudat îi apăru. Se făcea că are în față floarea cea cu cinci petale, 
cu ochiul la mijloc, care-l întreba printre hohote de râs: 

— EI, te-ai săturat? Ori ai să mă mai urmărești? 

— Ce am hotărât voi îndeplini, răspunse Jacek. Te voi culege. 

O petală se lungi ca o limbă de lumină, apoi totul dispăru și băiatul dormi buștean, până 
dimineaţă. Când se trezi, se pomeni la marginea codrului, într-un loc cunoscut și nu mai fu sigur 
dacă toate cele de ieri aievea s-au întâmplat sau în vis. Se întoarse acasă sleit de puteri și se culcă în 
pat. 

Şi iarăși un an încheiat tot se gândi cum să dobândească floarea cea neobişnuită. Nimic însă nu-i 
venea în minte, așa că, în seara cu pricina, îmbrăcă iarăși cămașă albă, brâul roșu şi opincile 
nepurtate și când se întunecă alergă spre codru, să-și încerce norocul. 

Şi codrul iarăși era altfel. Drumul... cel cunoscut, și copacii... dar feriga... nicăieri. Jacek 
pătrunse adânc în codru, unde știa el feriga, dar floarea n-o găsi. Pe unele tufe umblau gâze, pe 
altele omizi, iar pe alocuri ferigile erau uscate. Jacek voia să se întoarcă, dezamăgit, când, la 
picioare văzu o floare cu cinci petale nestemate, și-n mijloc, ochiul învârtindu-se ca roata... Întinse 
mâna, apucă floarea. Ca focul îl arse, dar nu-i dete drumul. Floarea crescu atât de strălucitoare, încât 
Jacek trebui să închidă ochii, pentru că-l orbea. Apoi floarea i se așeză pe inimă, iar o voce astfel îi 
vorbi: 

M-ai luat, al tău să fie norocul, pentru că să ştii: a cui sunt, acela poate să înfăptuiască orice, dar 
niciodată, cu nimeni nu are voie să împartă fericirea sa! 

De atâta bucurie lui Jacek 1 se învârtea capul şi nu prea luă în seamă ce spunea vocea. „Ei, ce-mi 
pasă!” zise în sinea lui. „Să fiu fericit, atâta vreau.” 

Imediat, simţi cum floarea se lipește de pieptul lui, în inimă, prinzând rădăcini. L-a bucurat asta. 
Floarea n-avea să-i mai fie luată niciodată. Cu sufletul ușor și cântând, se întoarse acasă. Drumul i 
se întindea în față ca o fâșie argintată, copacii se dădeau la o parte, iar florile se aplecau până la 
pământ. 

Jacek mergea cu capul sus și se gândea ce să ceară florii. Întâi îi trecu prin cap că ar fi bine să 
aibă un palat, un sat mare și mulţi servitori — și iată că dintr-o dată s-a pomenit la marginea 
codrului, dar într-un loc necunoscut. Văzu că nici el nu mai e acelaşi. Hainele ce le purta erau din 
stofe scumpe, pantofii cu tălpi de aur, iar cămașa din mătase. Alături stătea o caleaşcă cu șase cai 
albi înhămaţi și servitori în livrea; un surugiu îi deschise ușa caleștii. Jacek nu se mai îndoia că este 
dus spre palat. 

Aşa s-a și întâmplat. Într-o clipită caleașca ajunsese la un palat, în faţa căruia aşteptau servitorii. 
În mulţimea oamenilor adunaţi acolo, Jacek căuta zadarnic o figură cunoscută; chipurile erau 
străine, ciudate și speriate. Dar, când a intrat în palat, uită asta. Înăuntru era atât de măreț, încât nu 
ştia la ce să se uite, întâi și întâi. 

„Ah, ce viaţă voi avea acum!” îşi spuse Jacek, cercetând toate colțurile palatului. 


Apoi se culcă, căci după o asemenea noapte, tare era istovit. Patul era atât de moale, încât Jacek 
nici nu ştia cât timp a dormit. Se trezi înfometat și văzu că masa e pusă deja, dar nu o masă 
obişnuită, ci una deosebită, pe care apărea imediat tot ce-şi dorea. Şi cum înainte dormise foarte 
mult, tot astfel acum mâncă și bău până ce nu mai putu. 

Apoi cobori în grădină. Pomi neobişnuiţi, creșteau în ea: cu flori şi fructe încărcaţi. Într-o parte, 
grădina dădea la mare, în cealaltă spre o pădure minunată; iar prin mijloc curgea un râu. Jacek 
umbla prin grădină, se minuna şi nu putea înțelege cum de nu se văd nicăieri meleagurile lui — nici 
pădurea din care ieşise, nici satul lui. Nu-l cuprinse dorul după ele. Lumea ce-l înconjura era cu 
totul alta: frumoasă, minunată, dar, din păcate prea străină. Începu să nu se mai simtă în apele lui, 
dar era îndeajuns să vadă cum toţi oamenii îl ascultă, cum tot ce-şi doreşte numaidecât se 
îndeplinește, ca să uite şi satul, și casa, și părinţii. 

A doua zi, lui Jacek parcă începu să-i fie urât. Dar când îi chemă pe curteni şi văzu cât de adânc 
se plecau în faţa lui, gata să-i îndeplinească orice dorinţă, și când auzi vorbele dulci pe care i le 
adresau toţi, uită şi de satul natal, și de părinţi. Ceru să fie condus la tezaur, unde aurul, argintul și 
pietrele preţioase stăteau în grămezi uriaşe. 

„Of, Doamne, dacă aş putea să trimit alor mei măcar un pumn din bogăţiile astea, să-şi mai 
cumpere puţin pământ!”, gândi Jacek, dar numaidecât își aduse aminte că fericirea lui n-o poate 
împărți cu nimeni. Se şi linişti în sine:” De ce să mă omor pentru asta? Ce, ei n-au minte? Să-și 
caute și dânșii floarea, dacă vor să aibă noroc! Să-mi văd de treburile mele!” 

Și așa trăia Jacek, distrându-se cât putea. Îşi construia mereu alte palate, își aranja în toate 
felurile, minunata sa grădină, îşi schimba caii albi cu unii mugi, iar murgii cu unii negri, născocea 
alte şi alte feluri de bucate, până când, într-o bună zi, se plictisi de toate. ÎI cuprinse un asemenea 
dor după satul şi casa părintească, încât nu-și mai găsea locul măcar să-i vadă, să afle cum o mai 
duc şi ei, săracii... Îşi aminti de maică-sa, pe care o iubise atât de mult şi inima i se strânse de un 
dor cumplit. 

Hotărî deci, într-o zi, să le facă o vizită. Se urcă în caleașcă și porni la casa părinților. Caii o 
luară într-o goană nemaipomenită și într-o clipită se trezi în fața binecunoscutei case. Ochii lui 
Jacek se umplură de lacrimi când văzu totul la fel ca odinioară, dar parcă mai prăfuit şi mai 
sărăcăcios. 

După minunățiile de la care venea, orice lucru îi păru și mai jalnic. Lângă fântână zăcea albia 
veche, butucul crăpat și putred, pe care spărgea lemne mai ieri... Dar oamenii? 

Din cocioabă ieși o bătrânică îmbrăcată ca vai de lume, zgribulită şi speriată. Jacek cobori. 
Primul care-l întâmpină fu Burek, câinele lui credincios de odinioară. Era mai slab ca atunci, cu 
părul zbârlit și lătra cât îl țineau puterile. Nici nu se gândea să-l recunoască. Jacek se apropie de 
casă, în prag, sprijinindu-se de perete, stătea maica lui, holbându-şi ochii, dar nerecunoscându-l. 
Inima i se topi lui Jacek şi, mișcat cum fu, strigă: 

— Măicuţă dragă! Eu sunt Jacek al vostru! 

La vorbele acestea bătrânica tresări, ochii înroșiți de plâns și fum se îndreptară către el și stătu ca 
împietrită. Apoi dădu din cap şi spuse: 

— Jacek! Vă bateţi joc de mine, boierule! Jacek nu mai e pe lumea asta. Dacă trăia nu şi-ar fi 
lăsat el părinţii atâta amar de ani, fără nicio veste, iar dacă ar fi avut de toate, așa cum domnia 
voastră are, nu i-ar fi lăsat să moară de foame. Mai dădu din cap și zâmbi amar. Jacek al meu avea 
suflet bun și nici n-ar vrea să audă de un noroc pe care să nu-l poată împărţi cu ai săi. 

Lui Jacek inima 1 se făcu grea şi cobori pleoapele... Buzunarele îi erau pline de aur, dar când 
băga mâna în ele, ca să dea maică-si un pumn de galbeni, îl cuprinse teama să nu piardă totul. Și 
stătu aşa rușinat, iar bătrâna nu-l slăbea din ochi. leșiră din casă fraţii lui, apăru taică-su. Inima lui 
Jacek se înmuia, dar privi spre caleașcă, servitori și caii minunaţi şi inima se întări la loc, iar floarea 
de ferigă îl apăra ca o platoşă. 

Jacek se răsuci pe călcâie şi plecă fără nicio vorbă. Urcă în caleaşcă şi ordonă întoarcerea la 
palat. Dar ce se petrecea în el nicio limbă nu-i în stare să descrie. Vorbele mamei bătrâne, că nu-i 


fericire aceea ce n-o poți împărți cu alţii, îi sunau în urechi ca un blestem. 

Ajuns la palat, Jacek puse orchestra să cânte, iar pe curteni să danseze. Se îmbătă, își bătu joc de 
câțiva slujitori, dar totul, degeaba: nu-i trecea urâtul. 

Anul întreg, deși avea de toate, fu trist și mereu simţi în gură un gust amar, iar în inimă o piatră 
grea. Nu mai putu să suporte şi hotărî să mai facă o vizită. Dar ajungând la casa cea veche, 
părintească, văzu că totul e și mai sărăcăcios ca ultima dată, iar în prag îi apăru fratele cel mic, 
Maciek. 

— Unde-i măiculița? întrebă Jacek. 

— Bolnavă, zace în pat, şopti copilul oftând. 

— Dar tata? 

— În groapă... 

Câinele îl lătra cât putea, iar el intră în casă. Bătrânica zăcea în pat. Jacek se apropie, dar mama 
sa tot cu ochi străini îl privi. Nu mai putea vorbi, iar el nu îndrăznea să-o întrebe nimic. Cât pe-aci 
era să le dea un pumn de aur, dar în ultima clipită mâna i se opri: îl cuprinse frica nespusă că își va 
pierde fericirea. Ca un nesimţitor începu să gândească:” Bătrâna nu mai are mult de trăit, iar eu sunt 
tânăr. Ea se va prăpădi în curând, iar pe mine mă aşteaptă atâtea... lumea, bogăţiile, domnia..”. ŞI o 
zbughi din casă, urcă în caleaşcă şi se întoarse la palat. Dar aici se încuie şi plânse amar. Sub 
platoşa de fier cu care floarea de ferigă îi cuprinsese inima, începuse să se încălzească sufletul lui de 
om. Ca să scape ordonă tarafului să cânte, curtenilor să danseze, iar el însuşi se apucă de băut, ca să 
uite. 

A doua zi și zilele care urmară, Jacek nu stătu locului, se tot plimba, trăgea cu pușca, mânca şi 
bea. Dar tot degeaba... În urechi îi suna mereu” Nu-i fericire aceea ce n-o poţi împărţi cu alţii!”. 

Nici anul nu s-a scurs şi Jacek a slăbit atât, încât deveni străveziu, se îngălbeni ca ceara și 
suporta chinuri groaznice cu toată bogăţia în care se lăfăia. 

În sfârșit, după o noapte albă, își umplu buzunarele cu aur şi porunci să fie dus acasă, pentru că 
hotărâse: chiar de ar fi să piardă totul, trebuie să-şi ajute mama și fraţii! 

— Fie ce-o fi, zise, şi să pier... Nu mai pot îndura viața asta. 

Caii opriră în faţa casei. Totul părea a fi ca înainte: albia de lângă fântână, butucul, scara... dar 
nicio ţipenie de om nu apăru în prag... Jacek alergă spre ușă, dar o găsi priponită. Se uită prin 
fereastră — nu era nimeni înăuntru. 

Un cerșetor ce tocmai trecea pe lângă poartă strigă: 

— Ce cauţi acolo, boierule? Nu-i nimeni. Toţi au murit de sărăcie, foame și boli. 

Jacek înlemni. Stătea și privea...” Din vina mea au murit, să pier deci şi eu!”. 

Abia rosti aceste cuvinte şi pământul se deschise, înghițindu-l. Și cu el a pierit acea floare de 
ferigă, pe care azi degeaba ar mai căuta-o cineva. 


Cele trei învățături 
poveste poloneză 


A fost odată ca niciodată un om bogat care era foarte mândru şi mulțumit de grădină să. Ei şi 
cum se plimba el într-o zi prin grădină, deodată văzu o pasăre micuță de tot care se prinse într-o 
plasă. Omul o scoase din plasă şi, spre marea lui uimire, pasărea începu să vorbească, spunându-i: 

— Dă-mi drumul, om bun. La ce ţi-ar folosi o pasară micuță ca mine? Ce rost ar avea să mă ţii în 
colivie? N-am pene frumoase să-ți bucur privirea, nu ştiu să cânt frumos să-ţi umplu casa cu triluri, 
iar de mâncat nu sunt bună pentru că sunt prea mică. Dar, dacă mă laşi să plec, am să te învăţ trei 
lucruri înțelepte. 

Stăpânul grădinii se uită la pasărea cea mititică şi îi zise: 

— Da, nu eşti frumoasă şi, dacă nici să cânţi nu ştii, într-adevăr nu merită să te ţin. Zi-mi care 
sunt cele trei învățături şi, dacă mi se par înțelepte şi învăţ ceva din ele, îţi voi da drumul. 


— Bine, zise păsărică, iat-o pe cea dintâi: Să nu-ţi pară rău după ceva ce deja s-a întâmplat. 

— Da, zice omul, într-adevăr e un lucru înţelept. 

— Iat-o şi pe a doua: Nu-ţi dori lucruri pe care nu le poţi avea. 

— Hm, zise omul din nou, şi această învățătură merită reţinută. Zi mai departe. 

— A treia: Nu crede în lucruri care nu sunt cu putință. 

— Ei bine, m-ai învăţat într-adevăr ceva, aşa că te las să pleci, spuse omul şi îşi deschise palma. 

După ce-i dădu drumul păsării, omul se tot gândea la ce-l învățase, când, deodată, auzi un râs 
înăbuşit în copacul de lângă el. 

— De ce râzi?, o întrebă omul furios pe pasărea eliberată. 

— Râd de cât de uşor mi-am recâştigat libertatea, răspunse pasărea. Şi cât de proşti sunt oamenii 
care se cred cei mai deştepţi din lume. Dacă erai măcar cât mine de deştept, acum ai fi fost cel mai 
bogat om din lume. 

— Ce tot zici? Cum aş fi putut fie u cel mai bogat om din lume?, întrebă omul nedumerit. 

— Păi, dacă mă ţineai în loc să-mi dai drumul! Habar n-ai că în burta mea se afla un diamant cât 
un ou de rață! 

Omul rămase trăsnit o vreme, apoi, revenindu-şi din uimire şi din ciudă, spuse: 

— Ascultă, pasăre, crezi că eşti fericită că ţi-am dat drumul? Dar vara e pe sfârşite şi, curând, va 
veni iarna cea rece cu nămeţi şi furtuni. Paraiele vor îngheţa şi nu vei avea nicio picătură de apă de 
băut; câmpul va fi acoperit cu zăpadă şi nu vei mai găsi nicio boabă de mâncare. Or, dacă te-ai 
întoarce la mine, ai avea un adăpost cald unde ai putea zbura în voie şi ai avea câtă apă şi mâncare 
ţi-ai dori. Vino şi vei vedea că îţi va fi mai bine la mine decât în libertate!, spuse stăpânul grădinii, 
dar pasărea începu să râdă şi mai tare. 

— Acu! de ce mai râzi?, zbiera omul furios. 

— Cum să nu râd când aud aşa ceva?!, răspunse pasărea hohotind de abia se mai ținea pe 
creangă. M-ai lăsat să plec pentru că ţi-am dat trei învățături şi nici pe acestea nu le-ai ţinut mine! 
Eu mi-am câştigat cinstit libertatea, dar tu ai uitat tot ce te-am învăţat! Ţi-am zis să nu-ți pară rău 
după lucrurile întâmplate şi tu deja regreți că m-ai lăsat să plec. Ți-am zis să nu doreşti ceva ce nu 
poţi avea, iar tu vrei să mă ţii în colivie pe mine, care nu pot trăi decât în libertate. Apoi ţi-am zis să 
nu crezi în ceva ce nu poate fi cu putinţă, iar tu ai crezut că am înghițit ditamai diamantul, cât oul de 
rață, când eu nu sunt nici cât o jumătate de ou!, ciripi pasărea şi zbrrr! dispăru în văzduh. 


Pescarul 
poveste poloneză 


A fost odată un pescar, cu numele Martin. Trăia cu nevastă-sa într-o casă mică şi sărăcăcioasă, pe 
malul unui lac. Era un lac foarte frumos. În zilele senine lucea în soare ca solzii argintii de peşte, iar 
în zilele înnourate devenea cenuşiu şi misterios. Se vedeau plutind cârduri de rațe sălbatice şi de 
lebede. Martin iubea lacul, îi plăcea să meargă pe el cu barca, să arunce în adâncul său năvodul. Dar 
peşte prindea foarte puţin. De aceea în casa pescarului se abăteau deseori lipsurile şi sărăcia. 

Treceau anii, iar odată cu ei năvăleau grijile şi supărările pentru Martin. Mai întâii se îmbolnăvi 
soția, iar apoi îi arse casa. Dar Martin nu voia să-şi părăsească lacul. Pe locul casei vechi îşi clădi 
alta nouă. Dar cel mai rău era atunci când se întorcea de la pescuit cu traista goală. 

Într-o zi soţia sa îi spuse: 

— Oamenii bătrâni povestesc că atunci când te duci la pescuit trebuie să atârni de năvod un os 
din aripa unei găini negre. Atunci peştii vin singuri în plasă. Avem o singură găină... dar altă ieşire 
nu văd. 

Martin oftă adânc, căci îi părea rău de găina neagră; totuşi, se duse în cotet. Găina neagră stătea 
liniştită în pătul, nici nu încercă să fugă, când Martin întinse mâna s-o prindă. 

— Stăpâne, dăruieşte-mi viaţa şi am să-ţi spun o taină, strigă găina cu voce omenească. 


Martin se opri mirat. 

— Vezi colo, pe celălalt mal al lacului, un copac înalt înfăşurat cu vâsc? Continuă ea. Sub vâsc, 
într-o scorbură bătrână, se află o comoară. Du-te până acolo cu barca şi aşteaptă asfințitul soarelui; 
n-are să-ți pară rău. Dar să nu spui nimănui această taină. 

Martin îşi şterse ochii mirat. Visa sau i se năzărea? Cum aşa? O găină să vorbească? 

Găina însă nu se miră, ci bătu din aripi şi arătă spre uşă. Omul ieşi din coteţ, se duse la râu şi se 
urcă în barcă. 

Primele raze ale soarelui cea punea începuseră să se ascundă în valuri, când Martin ajunse la 
celălalt mal. Sări din barcă şi se opri sub copacul bătrân. Vâscul îl înconjura ca o coroană verde şi 
deodată Martin observă că între verdeață luceşte ceva, ca o rază de soare. Se urcă repede pe 
ramurile copacului şi amuţi. Scorbura era plină cu bani de aur. Martin întinse mâna, când deodată 
auzi o voce: 

— Poți să iei numai un ban, o monedă de aur. Când vei avea din nou nevoie, ai să te întorci aici, 
dar numai pentru un ban. Nu uita. 

Pescarul se uită împrejur. Lângă malul lacului, apăru din apă o fată frumoasă. Pe cap avea o 
cunună de liliac alb.” Zâna apelor, care păzeşte comoara...” se gândi Martin. Se sperie foarte mult. 
Dar fata frumoasă îi făcu un gest prietenos cu mâna şi dispăru la fund. În aceeaşi clipă soarele 
asfinți. Martin abia reuşi să ia în grabă un ban de aur, când comoara dispăru, ca şi cum n-ar fi fost 
deloc. 

Se întoarse acasă vesel şi fericit. Ştia că acum sărăcia sa va lua sfârşit. 

Trecură câţiva ani. Totdeauna, când era nevoie, Martin se ducea cu barca în apusul soarelui la 
celălalt mal al lacului. Lua din scorbură numai un ban. Nevastă-sa se însănătoşi cu încetul, îşi 
cumpără haine noi, încălțăminte, ba chiar şi mărgele. Acum Martin nu se mai ducea la pescuit, 
numai saluta răsăritul soarelui în barcă. 

Dormea uneori până la amiază, căci, în caz de nevoie, un ban de aur se găsea totdeauna! Se făcu 
tot mai leneş. Mereu îi trecea prin minte gândul: „Ce-ar fi dacă ar lua toată comoara? Un ban este 
atât de puţin... iar cu comoara întreagă ar putea deveni un bogătaş.” Numai avea somn, se frământa 
nopțile. Mereu îl chinuia gândul: „Să fie a lui toată comoara ascunsă în scorbură.” 

Într-o seară se hotărî. Se urcă în barcă şi se îndreptă spre celălalt mal. Când soarele îşi cernea 
ultimele raze pe valurile albastre, Martin se afla lângă comoară. I se părea că în acea zi comoara 
arde şi străluceşte mai frumoasă ca niciodată până atunci. Nu stătu la îndoială nicio clipă. Începu să 
adune cu lăcomie banii de aur în traistă. Deodată se auzi un trosnet, copacul se clătină şi se prăvăli 
în valurile lacului. Când Martin îşi reveni, văzu că zace la pământ. Se ridică cu greu; îl durea capul. 
Pe malul lacului nu se mai afla copacul bătrân, înconjurat de vâsc. Luă traista de Jos, iar în ea bani 
ioc. Află doar puţin mucegai. 

Stătu multă vreme pe malul apei. Lacul era întunecat şi misterios. Pe valuri se legănau uşor 
florile de liliac alb... poate erau cele din cununa zânei apei. Înţelese atunci că ea l-a pedepsit pentru 
lăcomia sa. 

Aşa glăsuieşte un basm vechi. Poate şi acum, în apusul soarelui, valurile lacului strălucesc ca 
aurul, ca şi cum ar ascunde acolo comoara scufundată. Dar, când te apropii, dispare totul în 
adâncime. Numai valurile lacului şoptesc încet: 

„Cea mai prețioasă comoară este munca omenească cinstită”. 


Povestea inului 
poveste poloneză 


Trăia odată un rege care domnea peste o ţară foarte mare şi foarte bogată. În ţara aceea câmpiile 
erau întinse, livezile bogate şi pline de pomi de tot felul, pădurile nesfârşite şi în ele mulțime de 
vietăţi. Dar câte păsări zburau în aer! Ce mult peşte în ape! Câte flori pretutindeni! De toate se 


găseau în ţara aceea; şi oraşe mari, şi sate nenumărate. Şi totuşi regele umbla trist şi nemulţumit — 
pentru că în ţara lui nu se găsea aur. 

— La ce bun grânele acestea, pădurile nepătrunse şi cirezile bogate, dacă n-am aur? Toate 
roadele pământului trebuie să le duc, să le preschimb în aur. Dacă în ţara mea ar fi aur, întregul 
popor s-ar îmbogăți. 

E adevărat că în ţara aceea oamenii nu aveau cu ce să se îmbrace. Îşi făceau haine din piei şi doar 
cei bogați, din oraşe, trimiteau după stofe şi mătăsuri pe alte meleaguri. 

— Dacă aş avea aur — ofta regele — nimic nu mi-ar lipsi nici mie şi nici poporului meu. 

Într-o zi, când regele cufundat în gânduri triste se plimba pe drumul cel mare, se întâmplă să 
treacă pe acolo nişte negustori. Văzându-l pe rege, au descălecat, l-au salutat respectuos şi întrebând 
dacă nu are nevoie de ceva au început să despacheteze mărfuri. Regele zise: 

— Degeaba veniţi aici cu mărfurile acestea, de un singur lucru doar am nevoie. 

Negustorii, curioşi să afle care este lucrul acela, îl întrebară. 

— Îmi trebuie aur — răspunse regele, vreau să-l găsesc în pământul meu, să-l pot extrage şi să 
mă îmbogăţesc eu şi poporul meu. 

S-au întristat negustorii văzând că nu sunt în stare să îndeplinească dorinţa regelui. Dar printre ei 
era unul bătrân, cu părul alb ca neaua şi barba lungă până-n brâu. Acest bătrân înțelept i-a privit pe 
tovarăşii săi necăjiţi şi pe regele care dorea aur pentru poporul ce umbla dezbrăcat, s-a gândit ce s-a 
gândit, şi apoi, făcând un pas înainte, zise: 

— Luminăţia ta, am în traista mea seminţe pe care, dacă le semeni primăvara, aur va răsări. 
Zicând aceasta, cobori de pe cămilă o traistă, o dezlegă în faţa regelui arătându-i seminţe. Tare s-a 
mai minunat regele auzind că există pe lume asemenea seminţe din care creşte aurul. 

Deşi traista era grea, împăratul singur o duse în palat. 

A doua zi, prin întreaga țară zbura vestea că regele însuşi va semăna seminţe din care va creşte 
aur. Vestea aceasta i-a uimit pe toți. Întregul popor voia să vadă minunăţia. Mamele își aduceau 
copiii, taţii pe fiii lor şi astfel câmpul era înţesat cu o mulțime de oameni. lar regele a apărut pe un 
cal bălan, frumos împodobit, înconjurat de curteni, demnitari şi muzicanți. După rege urma 
vistierul, care sub un baldachin strălucitor ducea sacul cu seminţe. Când alaiul acesta ajunse la 
marginea câmpului dinainte ales anume, regele îşi scoase coroana şi, ca un simplu semănător, cu 
sacul în mână, o porni de-a lungul brazdei proaspăt făcute, semănând seminţele acelea minunate. 
După rege, domnii cei mai mândri au mers la groapă, acoperind sămânţa întocmai cum se acoperă 
grâul şi orzul şi orice, alte seminţe. Când câmpul a fost semănat şi boronit, regele îşi puse coroana 
pe cap şi cu mare alai se întoarse la palat bucuros peste poate că are un câmp — atât de mare 
semănat cu aur. 

Trecu o zi, trecu a doua, regele tot privea prin geam dornic să vadă cum aurul va răsări. Dar pe 
câmp nu s-a văzut nimic. Până când, într-o zi, căzu o ploaie caldă, iar apoi soarele încălzi pământul. 
Se uită regele şi văzu cât ține câmpul ce avea să răsară. S-a bucurat spunându-şi: 

„Cum o să mai ştie oamenii ce-i aia sărăcie, dacă o să culegem aurul acesta. Şi la primăvară voi 
semăna cu el un câmp de zece ori mai mare.” 

Se plimba regele prin palat cu inima uşoară, zâmbea de mulțumire şi iată că hotărăşte să nu se 
uite o săptămână pe câmp, pentru ca bucuria să-i fie şi mai mare. 

Trecu o săptămână. Regele, nerăbdător să vadă aurul. Se duse la câmp, dar în loc de galbenul 
aşteptat a văzut o verdeață proaspătă ce creştea deasă ca un covor. S-a mirat în sine, zicându-şi: 

„Ani crezut că aurul va apare galben de la început, pe când e numai verdeață”. 

Dar se linişti şi aşteptă mai departe. Aşteptă o săptămână, două. Pe câmp crescură tulpini înalte, 
subțirele, apărură mugurii, încă puţin şi înfloreau. Curtenii începură să şuşotească neîncrezători, 
văzând cum seamănă aurul acela cu o buruiană. Regele însă nu-şi pierdu cumpătul, încredinţând pe 
toți că aurul va apare sub învelișul de floare. 

Nu trecu mult şi mugurii înfloriră. Numai că floarea nu era aurie, ci albastră ca cerul senin. De la 
un capăt la flitul al câmpului, pe tulpini au apărut flori atât de albastre, încât privind câmpul credeai 


că cerul a coborât asupra pământului. Iarăşi s-a mirat regele cum de a înflorit aurul atât de albastru. 
Îngândurat, se plimba prin odăile sale nemaiștiind ce să creadă. Abia a doua zi dimineaţa s-a 
luminat la gândul că poate fructul va fi de aur. Şi iarăşi speranţei noi îi urmă aşteptarea. 

Trecu vara. Din floricelele albastre se făcură nişte căciulii mici şi rotunde. Regele se gândi că în 
ele trebuie să fie aur. Luă o măciulie în palmă, o strivi şi când ieşiră la iveală seminţe aidoma cu 
cele semănate, se înfurie ca niciodată. Îi chemă pe slujitori, le ordonă să smulgă plantele acelea care 
l-au făcut de râs, să le snopească în bătăi și, apoi să le azvârle în apă. Slujitorii au îndeplinit 
întocmai porunca regelui, au smuls toate tulpinile, le-au bătut din toată puterea, le-au legat şi le-au 
aruncat în apă, Ba, supăraţi pentru treaba care le-au pricinuit-o ierburile acelea — au mai aruncat pe 
deasupra şi pietre. Între timp, regele, supărat foc, a ordonat să fie căutat prin lumea întreagă acel 
negustor bătrân care a îndrăznit să-şi bată joc de el. Dar oricât l-au căutat trimişii regelui, nu l-au 
găsit. Regele devenea tot mai trist decât înainte. Umbla abătut şi îngrijorat de poporul său sărman 
pentru care voia să facă ceva, dar nu ştia ce. Şi când trecea o dată de-a lungul râului, dădu cu ochii 
de o grămadă de pietre, sub care părea a fi ceva. Regele trimise o slugă să vadă ce este. Aflând că 
acolo zace iarba aceea, care trebuia să rodească aur, regele se supără foc şi le porunci s-o scoată şi 
s-o ducă departe, în pădure, ca să n-o mai vadă şi să nu-şi mai amintească de ruşinea păcălelii. 

Au făcut slujitorii întocmai, au scos planta aceea din apă și au dus-o departe în pădure. 

Curtenii, vrând să-l distreze pe rege, au organizat într-o zi o mare vânătoare, cu mulți invitați. 
Regelui i-a plăcut ideea, au început pregătirile şi se părea că ocupat fiind cu ele, nu se mai gândeşte 
la necazul său. Într-adevăr, regele îşi pregăti armele, caii, îşi alese câinii cei mai de soi şi, când totul 
fu gata, încalecă şi înconjurat de domnii şi prinții invitați, o porni spre pădure. 

Dar întâmplarea făcu aşa fel, că abia ajunşi în pădure, dădu peste ierburile acela aduse aici de 
servitori. Uscate, înnegrite, zăceau în drumul regelui, aducându-i aminte de toate speranțele 
spulberate şi de amărăciunea înfrângerii. Mânia nestăpânită i-a aprins faţa şi n-a mai vrut să audă de 
vânătoare. S-a întors acasă, dar nu înainte de a ordona ca slujitorii să snopească în bătăi iarba 
blestemată, apoi s-o arunce atât de departe, încât să dispară şi amintirea ei. 

Dar timpul trece, şi regele îşi uită de necazul cu seminţele. 

O dată hotărî să plece într-o plimbare mai lungă. 

Curtenii, bucuroşi, au pregătit totul de minune şi alaiul a pornit la drum. În frunte, regele, pe un 
cal alb, în urmă, cavalerii. Vremea era frumoasă, caldă şi priveliştile încântau ochii. Mergea alaiul 
înaintând vesel, până când deodată calul alb al regelui tresări speriat Regele încercă să-l strunească, 
dar în zadar, picioarele calului se împleticiră şi căzu. În ultima clipă regele reuşi să sară de pe cal 
speriat tare. Se uită în ce s-a încurcat calul şi cu uimire recunoscu lujerii bătuți şi azvârliți în apă şi 
iarăşi şi iarăşi snopiţi în bătăi şi care mereu îi ieşeau în cale. Se gândi să-i ardă, dar tocmai în clipa 
ceea sosiră soldaţii care îl căutau pe bătrânul negustor, regele, văzând pe cel care atât de amarnic l-a 
păcălit, s-a mâniat straşnic şi a strigat: 

— În temniţă te voi arunca, nemernicule care ai mâniat credința stăpânului tău. Mi-ai dat seminţe 
din care trebuia să scot aur — aşa mi-ai promis — şi iată ce aur a crescut — zise regele luând în 
mână câteva tulpini, bătute răzbătute, încât doar firicele albe argintii mai rămăseseră din ele. 

Bătrânul se uită şi răspunse: 

— Luminăţia ta, dacă aceasta este voinţa ta, voi fi întemnițat, dar te rog dă-mi cu mine lujerii 
ăştia. Şi peste ouă luni vei avea ştire despre ei. 

Regele se învoi, iar bătrânul şi lujerii fură îndată aruncaţi în temniță. 

Şi s-ar fi prăpădit acolo bătrânul de foame, dacă n-ar fi fost fiica temnicerului, o fată tânără, 
frumoasă şi harnică, pe nume Rozi a Rozia îi aducea bătrânului în fiecare zi de mâncare şi venea în 
temniţă totdeauna cu furca torcând borangic cât timp mânca bătrânul. Într-o zi, bătrânul a rugat-o să 
toarcă nişte caiere scoase din lujerii aruncaţi în temniţă o dată cu el. Rozia, deşi credea că, nu va ieşi 
nimic din aceasta, începu să toarcă, numai să nu-l amărască pe bătrân. Dar, spre marea ei mirare, 
din furcă ieşea un fir subțire şi frumos. 


După câteva zile de tors, bătrânul a rugat-o pe Rozia să meargă acasă şi să ţeasă din firele acelea 
întocmai cum țesea ea de obicei cu cele de borangic. Rozia a făcut ce I se spuse şi a ţesut o pânză 
frumoasă cum nu mai văzuse. Se întâmplă că în zilele acelea să sosească în temniţă slujbaşul 
regelui, să vadă dacă mai trăieşte bătrânul. Fu uimit găsindu-l vioi şi îi zise: 

— Vrei să ceri ceva regelui? Fata lui se mărită azi. La care bătrânul răspunse: 

— Aş dori să-i fac prinţesei un dar de nuntă şi de aceea du-mă la palat. 

Slujbaşul i-a îndeplinit dorinţa, l-a adus în faţa regelui. O dată ajunşi, bătrânul văzu nunta în toi, 
mireasa ca un crin, mirele strălucitor ca soarele şi, deşi regele s-a încruntat la vederea bătrânului. 
Acesta îi întinse un sul de piaza pe care Rozia, învățată de el, a albit-o cu apă şi soare. 

— Ce ai acolo? a întrebat regele curios. 

— Luminăţia ta, asta este aurul care trebuia să-l obţii din seminţele pe care ţi le-am dat. Acesta 
este inul, bogăţia săracilor, aurul pe care vroiam să-l scot din pământul acesta. Ai poruncit să fie 
azvârlit în apă? Bine ai făcut, căci tulpinile lui în apă trebuie să se înmoaie. Ai ordonat să fie scos 
din apă? Bine ai făcut căci trebuia să se usuce. Ai ordonat să fie snopit în bătăi? Şi asta bine ai făcut, 
deoarece inul trebuie bătut ca să ajungi la fibra dinăuntrul tulpinii. M-ai aruncat în temniță? Şi asta 
bine al făcut, căci acolo o fată cu inimă bună m-a hrănit, iar eu am învăţat-o cum se toarce şi cum se 
ţese inul. Dar rău ai făcut că toate cele ce le făceai le făceai cu mânie. Azi însă, fiind o zi atât de 
fericită, îţi iert nedreptatea ce mi-ai pricinuit-o şi îi aduc prințesei acest dar. Prinţesa să spuie prin 
sate cum să fie semănat inul şi cum luminăţia ta l-ai îngrijit, dar nu cu mânie, ci cu dragoste, iar din 
până să fie cusute cămăşi pentru toți cei nevoiaşi. 

Regele, ruşinat de nedreptatea pe care o făcuse bătrânului. S-a sculat în picioare, l-a îmbrățișat, i- 
a cerut iertare şi aşezându-l la masă la locul de cinste, zise: 

— Îţi mulţumesc, bătrâne, pentru cele ce ai făcut în binele poporului meu. Eu doream aurul, iar 
tu mi-ai dat un lucru şi mai de preţ. 

Pentru că aurul l-ar folosi cei bogaţi, iar inul va rămâne celor nevoiaşi. 


Gutuile de aur din grădina balaurului 
poveste poloneză 


A fost odată un prinţ şi pe acest prinț prinsese pică o babă vrăjitoare. 

Odată se înfurie mai rău baba, şi niciuna, nici două, îi strigă prinţului: 

— Să nu-ți mai afli liniştea, până n-oi găsi-o pe fata prefăcută în gutuie de aur! 

Aruncă blestemul şi fugi iute să se ascundă în casă. ŞI, ca prin farmec, din clipa aceea, prinţul 
căzu pe gânduri. Şi de unde el era veselia palatului, acum parcă zăcea bolnav de supărare şi 
întristare. 

Şi într-o bună zi, fără să spună nimic părinţilor lui, o porni încotro văzu cu ochii... nici el nu ştia 
unde... dar ştia ce caută. Şi, în cele din urmă, tot mergând, îi răsări în cale, ca din pământ, altă babă: 

— Încotro, fiule? întrebă ea. 

Şi prinţul îi povesti pățania cu baba cealaltă şi-i spuse verde, fără ocol, că el trebuia să găsească 
pe fata prefăcută într-o gutuie de aur. Şi că va trebui să ghicească în care din cele trei gutui din 
grădina balaurului este cea căutată, căci între timp aflase că un balaur era stăpânul gutuilor de aur şi 
că trei erau la număr. 

— Bine că m-ai întâlnit, îi spuse baba, dacă mă asculți, ai să răzbeşti. Simt că eşti un suflet ales 
şi vreau să te ajut. 

— Îţi mulţumesc, bunicuţă, şi prinţul scoase o pungă cu galbeni şi i-o dădu babei. 

— Îi iau bucuroasă şi pentru ei îţi dau darurile astea, care-ţi vor folosi de minune. 

Şi băbuţa îi dădu: o cutie de unsoare, doi saci, unul de pâine şi altul cu zahăr, o funie groasă şi o 
mătură cu coada lungă. Nu prea pricepu prințul rostul acestor daruri, dar neavând încotro, se încrezu 
în vorbele ei. 


Şi după trei zile şi trei nopți, se pomeni ajuns într-o pădure. Când se gândea el să se mai 
odihnească puţin, iată că o droaie de dulăi, cu colți ascuţiţi, se repeziră asupra lui, gata să-l sfâşie. 
Abia avu timp să scoată pâine; şi zahărul din saci şi să le arunce ca să-i potolească. Şi câinii îi 
dădură pace. Alături de el, uitându-se mai bine, descoperi două femei cu câte două cosiţe groase şi 
lungi, care cu greu trăgeau, dintr-o fântână, o găleată cu apă, legată de coada lungă a uneia din ele. 
Tânărul înţelese acum de ce-i dăduse băbuţa aceea şi o funie. Le întinse funia femeilor bucuroase că 
acum nu mai era nevoie st. Se lase trase de păr, pentru fiecare găleată cu apă. Ceva mai departe 
văzu un cuptor uriaş, pe care-l curăța de funingine altă femeie, zgâriind cu unghiile şi curățindu-i cu 
mâna. Se grăbi să-i dea mătura aceea, făcută anume parcă pentru a curăța bine cuptorul. Mergând 
apoi şi mai departe, o grădină minunată apăru în fața ochilor lui, ceea ce-l fermeca şi-l orbi aproape, 
erau trei gutui aurii ce străluceau într-un pom, la umbra căruia, străjuia un balaur fioros. 

Între el şi grădină era un gard de fier cu o poartă înaltă. El scoase şi ultimul dar de la bunicuţă şi 
începu fesă ungă bine încheieturile porții. Ca prin farmec, poarta se dădu la o parte şi tiptil-tiptil, 
prințul întinse mâna să ia cele trei gutui de aur. Când se trezi balaurul, şi nu mai văzu în pom cele 
trei fructe de aur, începu să urle cât îl ţinea gura; şi cum era greoi, nu se crezu în stare să fugă singur 
după prinţ, şi atunci se răsti la câini, să-l sfâşie, dar ei, sătui şi recunoscători, îi spuseră, dând din 
coadă: 

— Nu-i vom face niciun rău, căci ne-a dat pâine şi zahăr. 

Se răsti atunci la femeile de la fântână, iar ele răspunseră: 

— Nu-i vom face niciun rău, căci ne-a dat o funie cu care să scoatem apa din fântână! 

Iar poarta de fier, fericită că o unsese şi pe ea cineva, îi deschise larg drumul, să poată fugi de 
urgia balaurului. 

Când balaurul ţipă spre femeia care curăța cuptorul, nici ea nu voi să-i facă rău binefăcătorului 
ei. Şi de ciudă că pierduse gutuile de aur şi nimeni nu-l mai asculta, balaurul, biruit, îşi dădu duhul. 

Prinţul nu mai avea răbdare să vadă în care dintre cele trei gutui era aleasa inimii lui. O deschise 
pe prima şi din ea zbură un porumbel alb, o deschise pe a doua şi se întâmplă la fel. O deschise şi pe 
a treia şi din ea apăru o fată atât de frumoasă, cu ochii ca seninul cerului şi cu cosiţele ca spicele 
grâului în lumina soarelui, încât prinţul căzu la picioarele ei, ca fermecat, şi o ceru de soție. Fericită, 
fata, că scăpase de vraja în care încremenise atâta vreme, îi sări de gât şi se arătă bucuroasă să-i fie 
soţie. Şi împreună se întoarseră la palat, unde făcură o nuntă de trei zile şi trei nopţi, ca în basme. 


Castelul prăbuşit 


poveste poloneză 


Se povesteşte din bătrâni că demult, pe malul unui lac, în care se revărsa un râu, se înălța cândva 
un măreț castel. Stăpânul castelului era un cavaler care trebuia să stea de strajă împotriva 
duşmanilor ce ar fi îndrăznit să atace norodul şi castelul. Dar el era atât de lacom de prădăciuni, 
încât singur punea la cale incursiuni războinice. Şi, cu acest prilej, jefuia nu numai pe străini, ci şi 
pe supuşii săi, era în stare să le ia şi pielea numai să se pricopsească. 

Țăranii erau istoviți de muncă şi împovărați de mulțimea birurilor, iar slujitorii castelului veneau 
mereu să le ia câte ceva din casele lor. 

Cavalerul se îmbogăţea din ce în ce mai mult; în pivnițele castelului strângea giuvaeruri, de-ale 
mâncării şi arme. Când nu se afla în expediţii trândăvea şi petrecea. Se adunau la castel oaspeţi şi 
începeau zaiafeturile. Zarva petrecerilor se auzea până în sat; oamenii dădeau numai din cap şi 
ziceau unul către altul: 

— Iar se veselesc! Se vede treaba că în curând se vor apuca să strângă alte biruri. 

Într-adevăr, adeseori se întâmpla că la porunca cavalerului slujitorii se năpusteau în sat, înşfăcaţi 
o vacă sau un vițel ca să ospăteze pe musafiri cu carne proaspătă. Fără să întrebe dacă țăranul a 
plătit sau nu birul, ci pur şi simplu apucau tot ce le venea la îndemână. 


Într-o zi, trei argaţi se năpustiră în ograda unei văduve sărace şi-i luară vaca, singura ei avere din 
care trăia. Femeia, văzându-se fără văcuţa ei, prinse a se văita în gura mare. Auzind acestea, 
oamenii se adunară în grabă, încleştându-şi pumnii de furie, însă nimeni nu îndrăznea să ridice 
glasul. Slujitorii nu se sinchisiră de lacrimile văduvei. O dădură la o parte, îi luară vaca şi o duseră 
drept la castel. Femeia fugea în urma lor şi striga: 

— Oameni fără inimă ce sunteți! Jefuitorilor! O văcuţă am avut şi pe aceea mi-aţi luat-o. Am să 
mă duc la boier şi am să mă plâng. Foaie că se va milostivi şi-mi va da înapoi pe bălana mea. 

Gâfâind, intră în sala unde cavalerul petrecea cu musafirii, înmărmuri când văzu masa lungă 
încărcată cu fel de fel de bunătăţi, iar în jurul ei o mulţime de oameni. Întoarseră capetele spre ea, se 
uitau la bătrână şi râdeau. Femeia nu se simţi în apele ei, dar îşi aduse aminte de nenorocirea ei, 
prinse curaj, se apropie de stăpân, îşi împreună mâinile pentru rugăciune şi începu să-l roage: 

— Boierule, slugile dumitale mi-au luat vaca. Fie-ţi milă de o văduvă săracă. Cu ce o să mai 
trăiesc? Dă-mi vaca îndărăt! 

Oaspeţii o priveau curioşi şi nu puteau pricepe deloc, de ce venise zdrențăroasa aceea, cum de a 
îndrăznit să intre acolo. Înţelegând mai apoi despre ce este vorba, izbucniră în râsete zgomotoase. 
Stăpânul castelului dădu din mână şi zise nepăsător: 

— Vaca... fierbe de mult în cazan. Doar vezi câți suntem aici, în jurul mesei. 

Şi mai zgomotos râseră invitaţii, iar unul dintre ei, imitând pe văduvă, glăsui ca o babă: 

— Boierule, dă-mi vaca înapoi... 

O imitase atât de bine, încât musafirii cât pe ce erau să cadă sub masă, de râs. 

Cu multă greutate se abţinu, săraca, să nu plângă. Îşi dădu seama că rugându-se nu va scoate 
nimic de la boier... Atunci femeia îşi îndreptă spinarea, 1 se aprinseră ochii, îşi aţinti privirile asupra 
oaspeţilor şi strigă: 

— Fiţi blestemaţi cu toții, care vă aflați aici! Să vă înghită pământul! 

Dar şi aceste vorbe fură primite cu hohote de râs. Unora, e adevărat, nu le-a fost pe plac 
îngrozitorul blestem. Şi deodată, de-abia ieşind femeia afară, şi castelul se cutremură, apoi cu un 
zgomot asurzitor se prăbuşi sub pământ şi odată cu el toţi cei care se aflau acolo. 

Văzând asemenea minune, bătrâna se sperie de moarte şi o luă la fugă cât o ţineau picioarele. 

Dar povestea noastră nu se sfârşi cu aceasta. Din castelul îngropat sub pământ. Din vreme în 
vreme, ieşea o fată de vreo cincisprezece ani, fiica cavalerului. Aceasta se întâmpla duminică 
dimineaţa. Nu o dată o văzură oamenii, îmbrăcată într-o rochie albă, palidă şi tristă, se plimba pe 
țărmul lacului, privind în jur, ca şi când ar fi căutat ceva. Apoi, aplecându-se deasupra râului, 
răsuflecându-şi mânecile, spăla rufele. 

Se spunea, printre oameni, că fata fusese în castel în momentul când acesta se prăbuşise şi 
dispăruse sub pământ. Fata nu luase parte la fărădelegile tatălui său, de aceea nu murise, şi trăieşte 
în castelul îngropat şi iese din când în când la lumina zilei. 

Într-un rând, un fecior înalt şi frumos păştea vitele pe locul unde fusese cândva castelul. Ședea 
întins pe pământ şi admira răsăritul soarelui. Deodată vede o fată neasemuit de frumoasă, culegând 
căpşuni. Se minună grozav văzând-o şi se întrebă: „De unde o fi apărut această frumuseţe?” Curios, 
se apropie de ea şi-i spuse: 

— Bună ziua! 

Fata se întoarse către el prietenoasă şi pe chipul ei palid străluci ca o rază de soare bucuria. 
Prinseră a vorbi şi ea îi povesti tânărului că este fata din castelul prăbuşit sub pământ. Pe urmă 
adăugă: 

— Tu poţi să mă salvezi pe mine şi castelul şi să iei de acolo toate bogăţiile, dacă vei îndeplini o 
condiție. 

— Care anume? întrebă curios tânărul. Ce trebuie să fac? 

— Să mă treci peste râu, dar să nu cumva să priveşti îndărăt. 

Flăcăul! cu dragă inimă primi să-i îndeplinească rugămintea, fata îi plăcuse foarte mult, de aceea 
nici dorinţa ei nu i se păru greu de îndeplinit. Luă fata în braţe şi se îndreptă curajos către râu. 


Dar de-abia o porni din loc, că începură să apară, ca din senin, fel de fel de monştri, animale 
fioroase şi păsări nemaivăzute. Fiecare dintre ele încerca să-l înşface de pantaloni, să-l muşte de 
picioare; dihăniile se ridicau în picioare în faţa lui, închizându-i drumul. Băiatul însă nu se sperie, 
nu le dădu nicio atenție, ci păşea tot înainte şi înainte. Deodată vede că din pământ se ridică castelul 
şi creşte mereu în sus. Clopotul din turn începu să bată. Ca din pământ apăru o namilă şi-i smulse 
pălăria, care era nouă-nouţă, pe care taică-său i-o cumpărase, nu de mult, de la iarmaroc. Îi păru tare 
rău după pălărie, de aceea se întoarse să vadă cine i-a luat-o, dar în aceeaşi clipă fata căzu in apă, 
scoțând numai un oftat jalnic: 

— Vai mie, vai... încă o sută de ani va trebui să trăiesc sub pământ. 

Şi fata dispăru, iar castelul din nou se prăbuşi sub pământ. 


Rusalcele 
poveste poloneză 


Demult, tare demult, pe țărmurile Mării Baltice, după cum povestesc bătrânii, se puteau întâlni 
rusalce. Până la brâu ele arătau ca femeile. Aveau chipurile neobişnuit de frumoase, părul lung, 
pieptul zvelt şi numi gingaşe. Iar mai jos de brâu, corpul lor era acoperit cu solzi, sfârşindu-se 
printr-o coadă ca la peşti. De aici şi denumirea lor de zâne ale apelor sau rusalce. 

Zânele apelor se ivesc câte una sau în grup. Cel mai adesea le poți vedea când soarele străluceşte 
şi încălzeşte apa mării. Atunci ele ies din mare, se aşază pe nisip şi-şi despletesc părul. Se întâmplă 
ca să înoate şi să se apropie de câte o luntre sau de o corabie şi să privească curioase la lucrurile ce 
se află înăuntru. Dar cel mai mult le interesează oamenii. Câteodată se urcă chiar pe puntea corăbiei 
ŞI, privind în Jur, sar apoi îndărăt în mare. Unii pescari istorisesc că rusalcele răstoarnă chiar 
luntrile, aflându-se în largul mării, iar pe pescari îi duc în vârtejul morții. 

Odată, un tânăr pescar ieşise de unul singur pe mare şi plutise departe, departe de țărmul mării. 
El ştia că acolo sunt bogate bancuri de peşti. Vâslea liniştit, când, deodată, spre uimirea lui. În 
partea dreaptă a bordului, zări o femeie cu un păr bogat, unduios, despletit şi cu ochi verzi 
strălucitori. La început, tânărul crezu că e o vedenie, de aceea îşi frecă ochii şi se mai uită o dată. 
Femeia însă nu dispăruse. Acum nu se mai îndoia că alături de luntrea lui înoată zâna apelor. Uimit 
de înfăţişarea ei şi curios să afle cit mai multe, tânărul pescar se gândi în sinea lui: „Se vede treaba 
că e adevărat ce a spus bunicul: zânele mării există aievea pe lume şi înoată în mare”. 

De emoție, inima prinse a-i bate mai tare, iar răsuflarea i se întretaie. Nu putea să-şi dezlipească 
ochii de la faţa ei frumoasă şi de la părul ei mătăsos. Cu mare greutate, îşi linişti simțămintele 
clocotitoare, prinse curaj şi o întrebă pe zâna mării ce plutea alături de el: 

— Cine eşti? 

Zâna mării nu răspunse. Înota mai departe, spintecând valurile, iar cu ochii săi verzi continuă să- 
l străpungă pe tânărul pescar. Astfel, tăcând, pluteau împreună. După o bucată de vreme, pescarul o 
întrebă din nou: 

— Încotro înoţi? 

De data aceasta, auzi un glas gingaş ca o suflare de vânt: 

— În mare. 

— Dar unde locuieşti? 

— În mare. 

Astfel făcură cunoştinţă. Pescarul, în sfârşit, se convinse că are în față-i o adevărată zână a mării, 
deoarece niciun om nu poate trăi în apele mării. 

Cu cât o privea mai mult, cu atât mai vârtos se aprindea dorința s-o ia în luntre şi s-o ducă acasă. 
Dorea să fie numai a lui, pentru totdeauna. Prinse a visa, a se mângâia cu nădejdea că va putea 
începe o viaţă nouă şi fericită cu această ființă fermecată. Zâna apelor, pesemne, îşi dădea seama ce 


se petrece în sufletul tânărului pescar, de aceea în mod voit îi aprindea dorul. Se apropie de luntre şi 
se prinse cu mâinile de margine. 

— Ai obosit? o întrebă pescarul. Rusalca îi răspunse dând din cap. 

— Urcă-te în luntre. Odihneşte-te puțin. 

O ajută să iasă din apă, lucru care nu i se păru atât de uşor: ea avea doar coadă în loc de picioare. 
Luntrea se aplecă mult, dar în cele din urmă zâna apelor se urcă în ea, se aşeză şi începu din nou, 
curioasă, să-l privească pe pescar. 

El o privea, cu mai mare curiozitate. Ochii îi alunecară pe părul ei răsfirat, argintiu ca lumina 
lunii, pieptul fremătând, şi se opriră la coada sidefie de peşte. 

Tânărul pescar şi rusalca petrecură multă vreme vorbind, îndrăgindu-se, bucurându-se unul de 
altul, şi amândoi trăiră clipe fermecate. 

Deodată, se auziră cuvintele ca un suspin: 

— Te iubesc. 

Le pronunţase marea? Sau răsunară în închipuirea pescarului? Nu, au fost pronunţate de gura 
tânărului, sub impresia simţămintelor necunoscute de el până acum. 

Se aşeză alături de zâna apelor şi uită de pescuit, încetă să vâslească, punând vâslele pe fundul 
luntrei, lăsând-o să plutească în voia valurilor. Astfel, pe amândoi îi apucă seara, îi întâmpină luna 
şi-i cuprinse în undele sale tainice, aşternând o cărăruie luminoasă între luntrea lor şi orizontul 
îndepărtat. 

Când îşi mărturisiră dragostea unul altuia, gândurile lor începură să se oprească asupra unui vis: 
cum să prelungească, pentru toată viaţa, clipele petrecute în luntre... Cu glasul şoptit şi emoţionat, 
pescarul o întrebă: 

— Vrei să vii în casa mea şi să locuim împreună? 

— Asta nu este posibil, răspunse rusalca. Eu nu pot să umblu, pot numai să înot. Nu pot trăi fără 
mare, fără ea eu sunt moartă. 

— Ce să facem atunci? o întrebă mâhnit tânărul pescar. Rusalca îi şopti: 

— Dacă eu nu pot veni la tine, vino tu la mine. Şi atunci vom fi împreună toată viața. 

Şi înainte ca pescarul să aibă răgaz să spună ceva, zâna apelor, din îmbrățişarea lui, se înclină 
peste luntre şi-l trase în adâncul mării. Îndată în jurul lor se iviră chipurile altor rusalce, alintându- 
se, şi care îndată prinseră a cânta imnul dragostei. 

Pustie, gonită de valuri, luntrea tânărului pescar, legănându-se, se întorsese la țărm. Oamenii 
rămaseră uimiţi: vâslele la locul lor, dar pescarul nicăieri. Speriaţi, se întrebară unul pe altul: 

— Unde-o fi? Ce i s-a întâmplat? Unde să-l căutăm? Nimeni nu putea răspunde. Marea îşi păstra 
tainele sale. 

Oamenii puteau numai să bănuiască... Un singur pescar, împodobit cu plete albe, de-abia 
mişcându-se de povara anilor, spuse cu glas fără tăgadă: 

— Zânele apelor l-au dus în adâncul mării. El este una din jertfele pe care, din vreme în vreme, 
le cere marea de la noi. 


Să nu spui nicio vorbă 
poveste poloneză 


De mult, de mult, într-un sat trăia, împreună cu nevasta lui, un om tare sărac. Ce folos că avea o 
bucăţică de pământ pe care ar fi putut cultiva castraveți, varză şi gulii, dacă nu avea vreme să-şi 
îngrijească grădina. Ca şi ceilalți oameni din sat, amândoi lucrau din zori şi până-n noapte pe moşia 
boierului. Munca era istovitoare, iar despre câştig, ce să mai vorbim, era aşa de mic, încât în casa 
lor „Sărăcia” îşi găsise gazdă bună. Oricât de chibzuiți ar fi fost, mâncarea nu le ajungea niciodată, 
erau mereu flămânzi şi sleiți de putere. 

Dar, într-o vară, ca prin minune, pe pământul lor s-au făcut o mulţime de roade, cum nu au mai 


avut niciodată. Plini de bucurie că au ce mânca, s-au gândit ca o parte din recoltă s-o păstreze, să 
aibă mâncare pe mai multă vreme, aşa că au hotărât să sape o pivniţă în fundul grădinii lângă 
şopron. Zis şi făcut! Aşa omul nostru s-a apucat de treabă în timpul nopții — ziua era la muncă pe 
moşia boierului — când pe cer luceau stelele şi luna. Dar abia izbi de vreo două ori cu sapa în 
pământ, când deodată se auzi un zgomot, iar sapa se izbi în ceva. 

— Nevastă, mi se pare că sub şopronul nostru se află o stâncă mare. 

— Poate te trudeşti degeaba — îi răspunse nevasta — n-ar fi rău să vindem la târg varza, cartofii 
şi guliile, iar cu banii luaţi să ne cumpărăm câte ceva. 

Dar omul nostru nu se dădu bătut, mai lovi o dată cu sapa şi încă o dată, şi ce mare-i fu mirarea 
câhd, după un timp, din pământ, în loc de piatră, scoase o oală mare. 

— Nevastă, nevastă, deschide uşa şopronului, uite: ce-am scos din pământ, o oală, hai să vedem 
ce are înăuntru! 

Cu mare caznă au scos oala afară, că era foarte grea, i-au ridicat capacul şi, la lumina lunii, au 
început să lucească ducaţii de aur. 

Au rămas amândoi ca trăsniţi şi cu răsuflarea tăiată. Când şi-au mai venit în fire, bărbatul, cu 
voce tremurată, a început să spună: 

— Ce minune, nici nu-mi vine a crede! De atâția ani stă ascunsă în grădina noastră o comoară 
aşa de mare şi noi nu mai scăpăm de sărăcie! 

Cu amândouă mâinile începu să zornăie monezile de aur. Nu trecu mult timp, că dintr-o dată 
acoperi oala cu capacul şi apoi o ascunse, să nu se mai vadă şi, în şoaptă, îi spuse nevestii: 

— Nu uita să oamenii sunt răi şi invidioşi, să nu spui la nimeni ce noroc a dat peste noi. Nimeni 
în afară de noi nu trebuie să ştie că am găsit în grădina noastră oala cu ducați. Să nu spui nicio 
vorbă! 

Nevasta a dat din cap, semn că a înțeles, şi amândoi s-au culcat fericiți. 

A doua zi, ca de obicei, dis-de-dimineaţă, s-au dus la lucru pe moşia boierului. Nevasta, 
împreună cu alte femei, a fost trimisă la săpatul cartofilor. Nici nu apucase soarele să bea toată roua 
dimineţii, când ea se şi adresă vecinei: 

— Mă întreb de ce mai muncesc, că nici nevoie nu am. Foarte uşor aş putea arunca sapa şi să mă 
întorc acasă! 

— Ce tot vorbeşti acolo? se sperie vecina. Ştii că moşierul nu iartă şi ți-ar pune o amendă aşa de 
mare, că nici n-ai fi în stare s-o plăteşti. 

— Ehei, ce ştii, acum pot să plătesc şi zece amenzi. Îți spun ceva, dar vezi, să nu mai spui la 
nimeni. Astă-noapte, împreună cu bărbatul meu, am găsit o comoară foarte mare. Să nu uiţi, să nu 
spui nicio vorbă! 

— Îţi făgăduiesc să nu scot nicio vorbă, spuse vecina. Dar, înainte ca vacile să se întoarcă acasă 
de la păşune şi soarele să se ducă la culcare, vuia tot satul. A flaseră despre comoară şi cei care 
locuiau mai departe. 

Bietul om fu cuprins de. Mare supărare şi grijă. Ştia prea bine că de nu va găsi cât mai degrabă o 
ieşire va auzi boierul şi-i va lua comoara. După ce se gândi şi iar se gândi. Seara îi spuse nevestei: 

— Am auzit că la noapte turcii vor da năvală în satul nostru. Ascunde-te în şopron, acolo n-or să 
te găsească. 

Zis şi făcut. Nevasta intră în şopron, dar bărbatul înțepeni uşa pe dinafară, apoi se duse la brutar, 
cumpără o traistă mare de covrigi pe care-i împrăştie în jurul casei şi în grădină. Dimineaţa o scoase 
pe nevastă din şopron şi-i spuse: 

— Astă noapte s-a întâmplat un lucru nemaiîntâlnit. Din cer au căzut covrigi şi mă gândesc că ar 
fi bine să-i aduni, e păcat să-i pierdem! 

Nevasta a făcut ochii mari şi, fericită, a adunat toți covrigii. 

Când s-a lăsat seara, bărbatul din nou şi-a închis nevasta în şopron, spunându-i înfricoşat: 

— Vai, s-a întâmplat o mare nenorocire! Moşierul nostru parcă a înnebunit. Vrea să asmute câinii 
asupra noastră, să ne alunge din sat. Nu ştiu ce să ne facem. Stai aici şi nu scoate nicio vorbă. 


Apoi bărbatul a întărâtat un câine, care alerga prin apropiere. Câinele începu să latre şi după el 
au început să latre şi alți câini din sat, aşa cum se întâmplă de obicei noaptea, aşa că în scurt timp s- 
a stârnit o adevărată hărmălaie. 

Auzind, femeia a fost cuprinsă de frică, a început să plângă şi să jelească, spunând printre 
suspine: 

— Vai, vai, vai, sărmana de mine, ce mă fac, ce mă fac? Cu siguranţă că bărbatul meu a fost 
alungat din sat! Vai, vai... 

După câteva zile, aşa cum prevăzuse, omul nostru a fost chemat de boier, care, niciuna, nici 
două, i-a poruncit să-i aducă imediat comoara. Dar acesta, cu o figură de neştiutor, i-a răspuns 
boierului că nu ştie despre ce-i vorbeşte, că este prima dată când aude despre comoară. 

— Uită-te la mine, boierule, arăt eu ca un om care a găsit o comoară?! 

Atunci boierul, văzând că nu se descurcă cu acest sărman, a dat poruncă să fie adusă şi nevasta 
lui. 

— Este adevărat — întrebă boierul — voi doi aţi găsit o comoară? 

— Da, boierule, aşa este, am găsit o comoară! răspunse nevasta. 

Mulţumit, boierul dori să afle şi alte amănunte, aşa că o întrebă în continuare: 

— Când s-a întâmplat asta? 

După ce cugetă puţin, femeia răspunse: 

— Fi, acum câteva zile, când au trecut turcii prin satul nostru. 

Boierul ascultă spusele femeii şi i se păru că ceva, ceva nu-i în ordine. Nu mai auzise pe nimeni 
până atunci să spună că au trecut turcii. Şi, ca să-şi facă o părere, o mai întrebă pe femeie dacă nu-şi 
mai aminteşte şi alte lucruri. 

— Vai, cum să nu, asta n-am s-o uit niciodată.. A doua zi după ce am găsit comoara, din cer au 
căzut mulți covrigi, pe care eu i-am adunat cu mâna mea, bucată cu bucată. 

Boierul scutură capul şi întrebă cu o voce plină de supărare: 

— Mai poți să-ţi aminteşti şi altceva? 

— Fi, boierule, cum să nu-mi amintesc, doar aşa ceva nu se poate uita. Acum câteva zile mare 
nenorocire a dat peste noi când mata ai înnebunit şi-ai vrut să-l alungi din sat pe bărbatul meu, 
asmuţind câinii asupra lui. 

Auzind, boierul n-a mai putut suporta şi a început să strige: 

— Zici că eu am înnebunit?! Tu, femeie, eşti o nebună! Pleacă de aici, să nu te mai văd niciodată 
înaintea ochilor! 

Şi aşa omul cel sărac, dar cu multă înţelepciune, a putut să-şi păstreze comoara găsită sub şopron 
şi să trăiască mulți ani fericiți împreună cu nevasta sa până la adânci bătrâneți. 


Prinţesa care n-a râs niciodată 
poveste poloneză 


A fost odată o prinţesă pe care nimeni nu putea să o facă să râdă. Şi era mare păcat, mai ales că 
prințesa era neasemuit de frumoasă, iar despre bogății, ce să mai vorbim, doar era fiică de rege. Din 
această cauză, părinţii ei erau foarte necăjiţi, nu-şi mai găseau liniştea! Doar se ştie că omul care 
niciodată nu râde este urâcios, nu face impresie bună şi nu poate fi iubit. Şi atunci regele şi regina 
au dat de ştire că acela care va reuşi s-o facă pe prințesă să râdă, acela îi va fi soţ. 

Pentru frumuseţea şi bogăția ei, mulți erau ispitiți să încerce, dar neputând să o facă să râdă, din 
porunca regelui îşi pierdeau viaţa. Se ajunsese până acolo încât, de spaimă, nimeni nu mai 
îndrăznea să mai facă o asemenea încercare primejdioasă. 

În vecinătate, domnea alt rege, care avea trei feciori, doi deştepţi şi unul prostănac. Într-o zi 
feciorul cel mai mare îi spuse regelui: 


— Tată, dă-mi partea mea de avere, că am hotărât să mă duc la prințesa aceea, care nu vrea să 
râdă, să-mi încerc norocul. 

Regele a încercat să-l oprească, ştia ce-l aşteaptă şi că putea să-şi piardă viaţa. Şi-apoi era şi cel 
mai deştept fiu al său şi moştenitorul tronului, fiind primul născut. 

Dar fiul n-a vrut în ruptul capului să-l asculte pe rege şi s-a pregătit de drum. A luat bani şi 
mâncare să-i ajungă şi un mângălău de rufe, crezând că prin zgomotul făcut de acesta o va face pe 
prințesă să râdă. Merge el cât merge şi dă peste un moş, care stătea pe malul unei ape. Fiind obosit, 
se aşeză şi el pe malul apei, îşi scoase merindele şi începu să mănânce cu poftă. Moşul se apropie 
smerit şi cu glasul aproape stins de foame îl rugă să-i dea şi lui o bucăţică de pâine. 

— Cum îndrăzneşti să te apropii de mine, bătrân neruşinat?! Pleacă repede de aici, că de nu te 
rup în bătaie, strigă prinţul fălos şi după ce mâncă pe săturate şi bău apă proaspătă, o porni din nou 
la drum. Şi după ce mai merse o bună bucată de drum, ajunse în oraşul în care se afla prinţesa. In 
fața ei încercă în fel şi chip să facă zgomote cu mângălăul de rufe, dar nu reuşi s-o facă pe prinţesă 
să râdă şi îşi pierdu capul ca şi cei dinaintea lui. 

Când află cel de-al doilea fiu al regelui că fratele său mai mare nu a reuşit şi nu mai trăieşte, s-a 
hotărât să-şi încerce şi el norocul. 

— Am să iau în mână un sul — spuse cel de-al doilea fiu — pe care am să-l ţin ca pe un sceptru, 
şi când prinţesa o să vadă, sigur va începe să râdă. 

În zadar a încercat regele să-l oprească, nu s-a lăsat înduplecat. A luat bani şi mâncare să-i 
ajungă, iar în mână ţinea un sul în loc de sceptru. Merse, merse până ajunse la o fântână, unde stătea 
un cerşetor bătrân. S-a oprit şi el la fântână şi începu să mănânce cu poftă tot felul de bunătăţi. 
Cerşetorul s-a apropiat de el şi cu voce smerită l-a rugat să-i dea şi lui o bucată de pâine. 

— [a şterge-o de aici, calic nenorocit, că de nu, rup băţul ăsta de spinarea ta— strigă supărat 
prințul, pentru că un zdrenţăros a îndrăznit să-i vorbească şi, după ce mâncă pe săturate şi bău apă 
proaspătă, plecă din nou la drum. Ajunse în orăşelul unde locuia prinţesa. Se îmbrăcă foarte 
caraghios şi cu sulul pe care-l ţinea în mână ca pe un sceptru se înfățişă prințesei. Dar aceasta nici 
vorbă să râdă, din contră, pe loc a dat poruncă să 1 se taie capul acestui caraghios. 

Aflând şi despre această nenorocire, regele-tată se întrista nespus de mult, doar îşi pierduse pe 
cei mai buni fii ai săi. Dintr-o dată se trezi cu cel de-al treilea fiu, prostănacul, care-i spuse: 

— Tată, dă-mi şi mie voie să mă duc la oraşul acela, în care locuieşte prinţesa care nu râde 
niciodată. 

— [a uite ce prostie-ți dă prin cap, măscărici ce eşti — spuse regele furios peste măsură — să 
pleci din casa mea — şi-l alungă din casă, fără mâncare şi fără niciun ban în buzunar. 

Băiatul se gândea cum să plece la drum fără bani şi fără mâncare şi atunci, o slujnică, căreia i se 
făcu milă de el, îi dădu o bucată de pâine uscată. Şi aşa porni la drum şi merse şi merse, până ajunse 
şi el la fântâna aceea, unde era sărmanul moş. 

— Să fii sănătos, bătrâne necăjit, i se adresă băiatul aşezându-se lângă fântână. Atunci moşul se 
apropie de el şi-i ceru o bucăţică de pâine. 

— Eu ţi-aş da bucuros, moşule, dar am numai o bucată de pâine uscată. Dacă mai ai dinţi, atunci 
muşcă din ea împreună cu mine. 

Şi, aşa, amândoi au mâncat bucata de pâine uscată şi au băut apă proaspătă din fântână. Apoi 
prostănacul, fiind cuprins de somn, a adormit adânc. Când s-a trezit, a început să-şi frece ochii cu 
mâinile, nu-şi dădea seama dacă ceea ce vedea era realitate sau visa în continuare. Lângă el se afla o 
caretă cu totul şi cu totul de aur, care era trasă de o rață şi un răţoi, amândoi tot din aur. 

— Hai, scoală-te, îi spuse moşul. Ce, nu mă mai cunoşti? Sunt cel cu care ai împărțit pâinea. 
Urcă-te în caretă, du-te la prințesă şi ai să vezi că prințesa îți va fi soție. 

După cum spuse moşul, prostănacul se sui în careta trasă de rață şi rățoi şi aşa ajunse într-un 
oraş, unde, peste noapte rămase la un han. Toţi erau plini de mirare şi de uimire când au văzut 
această neînchipuit de frumoasă caretă trasă de o rață şi un răţoi tot de aur. Cele două fete ale 
hangiului s-au dus în şură unde fiecare s-a dezbrăcat de cămaşă, ca să scape de purici. Una din ele s- 


a gândit să fure o bucată de aur din caretă. A găsit o pilă şi a început să pilească. Dar ce să vezi, tot 
pilind ea aşa, nu a mai putut să plece de lângă caretă, parcă se lipise de aceasta. Cealaltă fată, când 
văzu ce 1 s-a întâmplat surorii sale, se sperie aşa de tare, că o rupse la fugă. 

A doua zi dimineață, prostănacul se trezi, se urcă în caretă şi porni din nou la drum. lar sărmana 
fată dezbrăcată, lipită de caretă, alerga în urma caretei şi pilea în continuare aurul. Mergând aşa prin 
oraş ieşea toată lumea şi se uita plină de mirare. A ieşit şi brutarul, care s-a mirat aşa de tare de ce i- 
a fost dat să vadă, încât a uitat că are cuptorul plin de pâine şi toată pâinea s-a ars. Când şi-a dat 
seama ce-a păţit, de supărare, a luat lopata aprinsă şi alergând după caretă, a început s-o lovească în 
spate pe fată. 

— Nenorocito, numai tu eşti vinovată că mi s-a ars pâinea în cuptor! 

Dar lovind fata, nici brutarul nu s-a mai putut dezlipi de caretă. Alergă şi el mai departe, lovind 
mereu fata. 

Şi aşa ajunseră la malul unei ape, unde o femeie spăla rufe. Când i s-a înfățişat o asemenea 
privelişte, a holbat ochii şi nu s-a mai uitat că apa i-a luat toate rufele. Când şi-a dat seama de 
pagubă, furioasă, alergă după caretă şi cu maiul de bătut rufe începu să dea în brutar şi în fata, 
spunând: 

— Pungaşilor, numai din cauza voastră mi-am pierdut rufele mele bune şi frumoase! 

Dar lovind, nu s-a mai putut desprinde de caretă. Merseră cu toții mai departe şi ajunseră în 
timpul nopții în oră ciul în care locuia prințesa, care în viaţa ei nu a râs niciodată. 

Dimineaţa, prostănacul se duse la palat şi rugă să i se îngăduie s-o facă pe prinţesă să râdă. Toţi 
erau foarte curioşi să vadă ce glumă va face, aşa că ieşiră în balcon împreună cu prinţesa. 

Deodată apăru careta de aur trasă de o rață şi un răţoi tot de aur, iar în spatele caretei o fată goală, 
care pilea o bucată de aur şi un brutar şi o spălătoreasă care zbierau: 

— Ah, tu, nenorocito, din cauza ta mi s-a ars pâinea în cuptor, şi-o lovea mereu pe fată cu lopata 
în spate. 

— Pungaşilor, numai din cauza voastră mi-am pierdut rufele mele bune şi frumoase,. Şi lovea cu 
maiul de bătut rufe când pe brutar, când pe fată. 

Toţi cei din balcon, văzând o asemenea încurcătură, se trânteau de râs, iar prinţesa, fără să se 
gândească prea mult începu să râdă în hohote, chiar să şi strige de bucurie. 

Şi aşa prostănacul reuşi s-o fată pe prinţesă să râdă şi, potrivit învoielii, se căsători cu prinţesa, 
moşteni o mare avere şi tronul, iar careta de aur trasă de o rață şi un răţoi de aur dispăru, nu se mai 
văzu. 


Cum a reuşit gospodarul să semene vânt 
poveste poloneză 


Într-o primăvară, un gospodar din sat, după ce şi-a arat ogorul, a început să-l semene. Tot 
aruncând sămânţa pe ogor, a obosit şi s-a aşezat pe un pietroi ce servea drept hotar, să-şi tragă 
sufletul. Nici nu se aşeză bine, că în faţa lui apăru un om cu faţa hidoasă, cu gura strâmbă şi cu o 
pălărie în trei colțuri. După cum arăta nici nu putea fi altul decât duhul răului. 

— Hei, ce faci aici, măi omule? se adresă el gospodarului. 

— Păi, ce să fac, domnule, seamăn grâu, ca să avem şi noi o bucată de pâine, mulțămesc de 
întrebare. 

— Fi, ia să văd ce sămânță ai, că eu pot să-ți dau pentru sămânță nişte boabe mult mai bune — şi 
scoase dintr-o traistă făcută din piele de bursuc un săculeţ care era plin cu boabe — priveşte, acestea 
sunt boabe de vânt, fiecare o împinge pe cealaltă şi dintr-o mână de boabe aruncate se poate isca o 
furtună. 

Spunând acestea, aruncă o boabă şi îndată vântul începu să şuiere, aruncă încă una şi vântul se 
înteți, şi mai tare, dar când aruncă o mână întreagă, din senin se porni o furtună îngrozitoare, care-l 


sperie tare pe gospodar. Tuna şi fulgera de mama focului, de credeai că cerul se despică în două şi 
cade ploaia cu găleata, o ploaie deasă, pe care de multe ori o aşteptase gospodarul pentru ogorul 
său. Şi cu asta, omul cel cu gura strâmbă şi pălărie în trei colțuri nu se mai văzu. 

Gospodarul nostru, speriat şi ud leoarcă, îşi luă săculeţul cu boabe de vânt şi se întoarse acasă. 

A doua zi a vrut să încerce boabele, să vadă de nu a fost păcălit. A aruncat o boabă în faţa casei şi 
dintr-o dată se iscă un vânt puternic. După ce s-a convins că în săculeț avea cu adevărat boabe de 
vânt, a legat săculeţul cu mare grijă, aşteptând să vină seceta, ca atunci să-şi stropească din belşug 
ogorul cu ploaie. 

Acasă gospodarul avea un fiu măricel, dar pe cât de mare pe atât de leneş era. Cât era ziua de 
lungă nu făcea nimic, doar mânca, lenevea şi din când în când întorcea casa cu susu-n Jos, scotocind 
în toate ungherele. Aşa, în scurtă vreme, găsi săculețul ascuns de taică-su, curios îl dezlegă şi 
văzând boabele cele frumoase, luă una şi o înghiţi. Cât ai clipi din ochi o putere venită din senin îl 
trânti la pământ, se iscă un vânt puternic care rupse o bucată din acoperişul casei, sparse geamurile, 
iar băiatului îi fluiera mereu în gură. 

După un timp, când şi-a mai revenit, băiatul cel leneş, supărat pentru ce a păţit, a luat săculețul, 
s-a dus în spatele casei şi cu ciudă a aruncat toate boabele. Şi-atunci, ce să vezi, s-a stârnit o vijelie 
puternică, care a distrus tot ce a aflat în cale, a smuls pomii din rădăcini, a rupt acoperişurile, a 
omorât păsările şi animalele, ce să mai vorbim, a distrus întreg satul. 


Prăvale-munţii și smulge-stejari 
poveste poloneză 


Nevasta unui vânător, pe când aduna căpşuni în pădure, a născut doi gemeni. Amândoi erau 
băieţi. Ea muri îndată după aceea. Pe copiii rămaşi singuri nu avea cine să-i alăpteze şi s-ar fi 
prăpădit, dacă pe unul nu l-ar fi alăptat o lupoaică iar pe celălalt o ursoaică. Cel hrănit de lupoaică s- 
a numit Prăvale-Munţi, celălalt Smulge-Stejari. Întâiul, cu puterea lui, răsturna munţi, al doilea 
smulgea stejarii cei mai falnici ca pe nişte spice de grâu. 

Fiindcă se iubea mult unul pe altul, au plecat împreună să colinde lumea largă în lung şi-n lat. Au 
mers ei printr-un codru întunecos o zi-două, iar în ziua a treia s-au oprit, pentru că drumul era 
stăvilit de un munte stâncos şi înalt. 

— Ce ne facem acum, frățioare? zise Smulge-Stejari cu tristeţe. 

— Nu te îngrijora, frate drag, am să arunc eu muntele Ia o parte şi o să ne fie calea deschisă. 

A împins deci muntele cu spatele şi l-a răsturnat, rostogolindu-l cu vuiet la o jumătate de milă 
depărtare. Apoi au plecat mai departe. 

Merg ei drept înainte până ce un stejar mare, aflat la mijlocul drumului, îi opreşte pe loc. 
Smulge-Stejari atunci se apropie de el, îl prinde în braţe, îl smulge cu rădăcină cu tot şi-l aruncă în 
râul apropiat. 

Cu toate că erau aşa de puternici, îşi simțeau totuşi picioarele obosite, aşa că s-au aşezat să se 
odihnească lângă o pădure. Nu li se lipiseră încă genele de somn, când, privind înainte, văzură cum 
un omuleţ aleargă spre ei aşa de iute că nici pasărea nu l-ar fi ajuns din urmă. 

Miraţi, fraţii se ridicară în picioare, pe cind acel omuleţ, ca din zbor de pasăre, s-a oprit în fața 
lor. 

— Ce faceţi, flăcăilor? a zis vesel şi cu bucurie, văd că sunteți obosiţi. Dacă vreți, vă duc într-o 
clipită unde veţi dori. 

întinse dinainte un covor frumos. 

— Urcaţi-vă odată cu mine, le zise. 

Smulge-Stejari şi Prăvale-Munţi s-au aşezat cuminţi pe covor. Omuleţul bătu din palme, iar 
covorul începu să-i poarte ca o pasăre pe aripi. 

— Vă mirati, fără doar şi poate, spuse din nou omuleţul că alerg aşa de repede pe pământ. lată 


nişte ghete pe care le-am primit în dar de la un vraci. Când le încalț, alerg cu fiecare pas, o milă, cu 
fiecare săritură, două mile. 

Atunci Prăvale-Munţi l-a rugat, împreună cu Smulge-Stejari, să le dea câte-o gheată, pentru că, 
deşi sunt puternici, drumul le oboseşte picioarele. Mişcat de rugămintea lor, omuleţul le-a dăruit 
ghetele. După ce-au zburat nu glumă, l-a coborât pe pământ lângă un oraş mare. În oraş se afla un 
balaur uriaş, care mânca oameni în fiecare zi. 

Regele spusese: 

— Dacă se găseşte cineva să omoare balaurul. Două fete am: Celui ce ne va scăpa de pacoste am 
să i-o dau de soţie pe oricare-o va cere. După moartea mea va moşteni şi tronul. 

Cei doi frați s-au înfățişat atunci regelui şi i-au mărturisit că sunt gata să omoare balaurul. Li s-a 
arătat vizuina în care se adăpostea monstrul. Pe când mergeau cu curaj într-acolo, pe la jumătatea 
drumului, le-a apărut iar omulețul. 

— Ce mai faceţi, prieteni buni? Ştiu încotro vă este drumul, dar ascultați sfatul meu, puneți-vă 
fiecare gheata dăruită de mine la un picior că, dacă balaurul sare dintr-o dată, nu e timp nici să dai 
din mână. 

Au ascultat sfatul înțelept. Smulge-Stejari s-a proțăpit în faţa vizuinii, a smuls dintr-o opinteală 
un stejar uriaş ca, numai ce şi-a arăta balaurul capul, să-l zdrobească dintr-o lovitură. Prăvale-Munţi 
s-a dus prin partea cealaltă şi-a început să zguduie peştera ca pe un snop de secară, deşi avea pereții 
numai din stâncă. 

Deodată balaurul a ţâşnit din vizuină, iar Smulge-Stejari, speriat, a uitat de trunchiul pe care-l 
ținea cu amândouă mâinile. Noroc că încălțase gheata primită în dar, aşa că se feri într-o clipită 
două mile mai încolo. Balaurul, neputând să-l prindă, s-a întors pe loc spre Prăvale-Munţi. Acesta, 
de spaimă, a înhăţat iute o stâncă şi-a aruncat-o cu putere. Vâjâind, bolovanul a căzut la pământ, 
prinzând sub el coada balaurului. Deşi era atât de puternic, Prăvale-Munţi a sărit şi el înapoi două 
mile, unde şi-a întâlnit fratele. 

— Să mergem acum, frățioare, împreună. Balaurul nu se va mai mişca din loc, tu să-l trăsneşti cu 
trunchiul de stejar, iar eu am să prăvălesc peste el un munte. 

Au mers înainte cu mai mult curaj, unul ducând în mâini un munte, iar celălalt învârtind stejarul. 
A urlat balaurul cât o haită de lupi văzând pe amândoi potrivnicii; voia să se repeadă, dar zadarnic, 
coada îl era ţintuită de bolovanul greu. Smulge-Stejari l-a lovit atunci cu străşnicie şi i-a făcut 
căpăţâna terci, iar fratele său a aruncat muntele pe leş, acoperindu-l pe vecie. 

Regele îi şi aştepta, i-a primit pe amândoi şi le-a dat câte-o fată de soție, iar când, nu mult după 
aceea, muri, fraţii şi-au împărțit regatul şi-au trăit fericiți. 


Răpit de vânt 


poveste poloneză 


Când s-a mâniac odată pe un argat tânăr, un vrăjitor a intrat în ograda acestuia şi 1-a înfipt sub 
pragul casei un cuţit nou, bine ascuţit. Aşa, l-a blestemat să zboare şapte ani prin lumea largă, dus 
de goana vântului. 

A mers mai pe urmă argatul la un fânaţ să clădească în căpiţe fânul cosit. Cum vântul s-a pornit 
dintr-odată, a împrăştiat clăile de fân, iar pe el l-a răpit. În zadar voia argatul să se împotrivească, în 
zadar se prindea cu mâinile vânjoase ba de un gard, ba de crengile copacilor, o putere nevăzută îl 
mâna tot mai departe, fără voia lui. 

Dus de aripile vântului, nu atinge nici măcar cu tălpile picioarelor pământul şi zboară ca un 
porumbel sălbatic. Soarele a ajuns spre asfințit iar argatul flămând priveşte la căsuţele sătucului din 
care iese fum, aproape că le atinge cu picioarele, însă în zadar strigă şi cheamă, în zadar plânge şi se 
Jeluieşte, nimeni nu-i aude geamătul şi nu-i vede lacrimile amare. 


Purtat aşa timp de trei luni, flămânzit şi însetat, s-a uscat ca un butuc de pin. Nu peste puţină 
lume s-a învârtit, dar cel mai mult vântul îl ducea peste sătucul în care îşi avea casa. 

Se uita adesea la căsuţa în care locuia fata ce-i era dragă, privea până ce-o vedea ieşind să ducă 
de mâncare la câmp. Întindea atunci spre ea mâinile slăbite şi învineţite. Zadarnic însă o striga pe 
nume, glasul stins i se pierdea în pieptu-i slab, iar ea nici nu privea în sus. 

Mergând mai departe, în fața unei colibe stătea vrăjitorul răutăcios care s-a uitat în sus şi-a 
strigat cu putere: 

— Şapte ani vei zbura, învârtindu-te mereu peste satul acesta, vel suferi, dar nu vel muri. 

— O, unchiaşule, şoimul meu, dacă te-am mâniat, iartă-mă! Priveşte la mine. Lată, mi-a amorțit 
gura, uită-te la faţa şi la mâinile mele, sunt numai oase, nici trupul nu mai e trup, ai milă de chinul 
meu! 

Vrăjitorul a mormăit ceva în şoaptă, în vreme ce argatul s-a oprit din zbor. A stat pe loc, dar încă 
nu atingea pământul cu tălpile. 

— E bine că-mi ceri Iertare, dar ce-ai de gând să-mi dai dacă te izbăvesc de pedeapsa asta? 

— Tot ce vei dori! Şi-şi îndreptă mâinile spre el rugător şi îngenunche în aer. 

— Să-mi dai logodnica, doar eu se cuvine să mă însor cu ea. Aşa că. Dacă renunți la dânsa, vei 
umbla din nou pe pământ. 

A amuţit argatul o clipă, apoi s-a gândit: 

„Să mă văd întâi pe pământ şi pe urmă mă descurc eu”. Apoi spuse cu voce tare: 

— Adevărat că vrei o mare jertfă din partea mea, dar dacă altfel nu se poate, să fie şi aşa. 

Atunci vrăjitorul suflă spre el şi pe dată se văzu coborât pe pământ. 

Cât de fericit era că păşeşte iar pe pământ şi că vântul nu mai are nicio putere asupra lui. 

Într-un suflet a alergat la casa gospodarului şi şi-a întâlnit logodnica în prag. Ea a strigat de 
uimire, când a văzut pe flăcăul care trebuia să-i fie soț şi pe care mult timp îl plânsese, crezându-l 
pierdut. El însă mereu o îndepărta de dânsul cu mâlnile lui uscate. După aceea a intrat înăuntru şi, 
văzându-şi gospodarul, cu glas înecat de plâns, spuse: 

— N-o să vă mai slujesc şi nici n-o să vă mai iau fata de soție. Mi-i dragă cu adevărat mai mult 
decât ochii mei, dar nu va mai fi a mea. 

Bătrânul gospodar se uită la el mirat şi, observând suferința-i de pe faţa uscată şi palidă, atât de 
îmbujorată altă dată, întrebă pentru ce nu mai vrea mâna fetei lui. 

Argatul destăinui totul: şi despre călătoria lui prin aer şi despre făgăduiala făcută vrăjitorului. 
Ascultând cu răbdare întreaga istorie, gospodarul îi spuse sărmanului argat să nu-şi piardă curajul, 
iar dânsul se duse să se sfătuiască cu o vrăjitoare, luind cu el chimirul plin. 

Spre seară s-a întors vesel şi 1-a zis flăcăului: 

— Mâine, să te duci la vrăjitoare, dis-de-dimineaţă, cum se luminează, şi totul va fi bine. 

Obosit, argatul adormi tun. S-a sculat însă înainte de datul zorilor şi s-a dus la vrăjitoare. A găsit- 
o lângă sobă, fierbând niscaiva lerburi. Dânsa i-a poruncit să stea liniştit. Ziua era frumoasă, însă 
deodată urlă vântul, zguduind întreaga casă. Vrăjitoarea atunci a leşit cu argatul afară, zicându-i să 
privească în sus. Când acesta ridică ochii, văzu cu mirare cum vrăjitorul rău, numai în cămaşă, se 
învârtea în cerc prin aer. 

— lată-ţi duşmanul, nu te va mai necăji! Dacă vei vrea ca să-ţi vină la nuntă, fă cum te-am 
învăţat şi va cunoaşte chinurile pe care le pregătise pentru nevinovatul de tine. 

Îmbucurat, argatul alergă acasă şi, după o lună, se însura. Pe când nuntaşii dănţuiau, el a ieşit din 
casă în ogradă şi s-a uitat în sus. Deasupra se învârtea în aer vrăjitorul cel rău. Atunci flăcăul a scos 
cuțitul cel nou, l-a aruncat cu putere şi l-a nimerit pe vrăjitor drept în picior. 

Străpuns de cuțit, vrăjitorul a căzut la pământ. Aşa a stat toată noaptea sub fereastra casei 
gospodarului şi-a trebuit să privească la bucuria argatului şi la veselia nuntaşilor. 

A doua zi a dispărut din faţa casei, dar oamenii l-au zărit cum zbura prin văzduh, peste lac, Ia 
două mile depărtare, în timp ce înaintea şi în urma lui se învârtea un cârd de ciori şi de corbi care, 
prin croncănitul lor, parcă prevesteau zbor veşnic pentru vrăjitorul cel rău. 


Muntele de sticlă 
poveste poloneză 


Pe un munte înalt de sticlă se afla un palat numai şi numai de aur, iar în fața palatului era un măr 
în care creşteau mere de aur. Dacă cineva ar fi izbutit să culeagă un măr de aur, ar fi putut intra în 
palat, unde în una din camerele lui de argint era ascunsă o prinţesă vrăjită, de-o rară frumusețe. Şi 
avea acea prinţesă comori nenumărate, pivnițe pline cu pietre preţioase, iar în încăperile palatului 
lăzi cu aur. 

Mulţi cavaleri se încumetaseră să se cațăre pe acest munte, dar zadarnice le fură încercările. Pe 
cai cu potcoave ascuţite nu puţini şi-au irosit vlaga fără rost, căci cădeau înapoi de la jumătatea 
muntelui abrupt. Îşi rupeau mâinile, picioarele sau îşi frângeau gâtul. 

Frumoasa prinţesă privea cu jale de la fereastră cum se chinuiau în zadar aceşti cavaleri chipeşi, 
călare pe caii lor aprigi, să ajungă până sus. Chipul prinţesei le încălzea inimile. Se adunau de 
pretutindeni, din cele patru unghiuri ale lumii şi biata fecioară de şapte ani se uita zadarnic la 
izbăvitori. 

Nu puţine stârvuri de cavaleri şi de cai zăceau împrejurul muntelui de sticlă. Mulţi mai gemeau 
cu coastele sfărâmate, gata să-şi dea duhul. Se făcuse acolo un adevărat cimitir. 

Mai erau trei zile şi avea să se termine al şaptelea an, când a apărut la muntele de sticla un 
cavaler în armură de aur. Dădu pinteni calului, se cațără până la jumătatea muntelui, spre mirarea 
celor care priveau şi se întoarse îndărăt fericit. Pentru că-i reuşise întâia încercare, a doua zi de 
dimineaţă dădu din nou pinteni bidiviului şi urcă pe munte cum ar fi mers pe pământ drept. Din 
potcoave scăpărau scântei. Toţi cavalerii se uitau mirați la el: era aproape de vârful muntelui! Nu 
mult după aceea se uitară iarăşi şi-l văzură ajuns sub măr. Atunci se ivi un vultur mare. Îşi scutură 
aripile lungi şi lovi calul peste ochi. Bidiviul sforăi, îşi umflă nările şi-şi zbârli coama deasă. Se 
ridică speriat în două picioare, copitele începură să-i alunece şi căzu înapoi cu cavaler cu tot, 
zgâriind muntele de sticlă. Din bidiviu şi din cavaler n-au rămas decât oasele, care sunau în armura 
distrusă ca mazărea uscată într-o cutie. 

Al şaptelea an avea să se termine a doua zi, când a sosit un student frumos şi tânăr, puternic şi 
înalt. Se uită cum îşi frâng gâturile zadarnic numeroşi cavaleri, se apropie de muntele alunecos şi 
fără cal începu să se caţăre. Cu un an mai înainte, acasă, auzise despre prinţesa care stătea vrăjită în 
palatul de aur, pe piscul muntelui de sticlă. S-a dus atunci în pădure, a omorât un râs şi şi-a potrivit 
la mâini şi la picioare ghearele ascuțite ale acestuia. 

Înarmat astfel, pornise acum curajos să urce cocoaşa de sticlă. Pe când soarele era spre asfinţit, 
studentul s-a oprit la jumătatea drumului. De oboseală de-abia respira, setea îi ardea buzele. Vede 
venind un nor negru, însă în zadar se roagă şi-i cere să-i sloboadă măcar o picătură de apă. Zadarnic 
ține gura deschisă, norul negru s-a dus mal departe şi nu i-a umezit buzele uscate ca scoarța nici cât 
un pic de rouă. Îşi rănise până la sânge picioarele şi se ţinea numai cu mâinile. 

Soarele a apus. Se uită în sus ca să vadă piscul muntelui şi a trebuit să se îndoaie aşa de tare că 1- 
a căzut căciula din cap. Se uită în jos: ce mai prăpastie! Acolo era moarte sigură şi groaznică. 
Cadavrele putrezite înăbuşeau cu mirosul lor urât văzduhul limpede. Erau rămăşiţele tinerilor 
cutezători care se cățăraseră pe munte ca şi dânsul. 

S-a făcut întuneric de-a binelea. Stelele luminau palid muntele de sticlă, în timp ce tânărul 
student atârna parcă țintuit, ținându-se cu mâinile însângerate. Să se cațăre mai sus nu mai poate, 
pentru că şi-a sleit toată vlaga. Neştiind ce să mai facă, aştepta atârnat moartea. Deodată somnul îi 
lipi ochii, uită unde stătea, obosit adormi cu poftă, dar chiar în somn tinu aşa de adânc înfipte în 
sticlă ghearele ascuțite că dormi până la miezul nopţii fără să cadă de pe munte. 


Mărul de aur era păzit de vulturul care aruncase cu cal cu tot pe cavaler. În timpul nopții, ca un 
paznic ager, vulturul se rotea împrejurul muntelui. Cum s-a ivit luna de după nori, pasărea a sărit 
din măr şi, învârtindu-se prin aer. l-a văzut pe student. 

Lacom de leşuri, sigur că-i vorba de un cadavru mal proaspăt vulturul se îndreptă dintr-o dată 
spre el să-l mănânce. Studentul însă nu mal dormea. L-a zărit şi-a hotărât să se salveze de pe munte 
cu ajutorul Iul. 

Vulturul şi-a înfipt ghearele ascuţite în trupul tânărului, însă studentul a ținut bărbăteşte la durere 
şi-a apucat pasărea de picioare. Speriat, vulturul l-a ridicat sus peste castel şi-a început să se 
învârtească în jurul turnului înalt. Studentul se ţinea straşnic şi se uita la palatul strălucitor care la 
razele palide ale lunii, lumina prin ceaţă ca o lampă. Se uita la ferestrele înalte, sclipind de podoabe 
felurite, unde pe un pervaz stătea prințesa minunată, cufundată în gânduri asupra soartei sale. 
Văzând că vulturul zboară pe aproape de măr, studentul scoase cuțitul de la cingătoare şi-l reteză 
ambele picioare. De durere, pasărea săltă mai sus şi dispăru în nori, iar tânărul căzu pe ramurile 
largi ale mărului. 

Pe dată aruncă picioarele vulturului, ce fuseseră înfipte cu ghearele în trupul său, şi-şi vindecă pe 
loc toate rănile, punând pe ele coaja unui măr de aur. Umplându-şl apoi buzunarele cu mere de aur, 
a intrat curajos în castel. La poartă l-a oprit un balaur mare, dar cum l-a aruncat un măr de aur, 
balaurul a şi sărit într-o groapă şi-a dispărut. 

Poarta mare s-a deschis într-o clipă şi studentul a văzut curtea plină de flori şi de copaci 
minunați, iar în pridvorul înalt stătea frumoasa prințesă, împreună cu suita sa. 

Zări pe chipeşul tânăr şi alergă spre dânsul, văzând bucuroasă în el pe stăpânul şi pe soţul ei. L-a 
dat toate comorile, iar studentul s-a făcut un domn puternic şi bogat. Pe pământ însă nu s-a mai 
întors, pentru că numai marele vultur, care fusese paznicul palatului şi al prinţesei, putea să aducă 
pe pământ, pe aripile sale, castelul şi comorile. După ce şi-a pierdut însă picioarele, 1-au fost găsite 
oasele într-o pădure apropiată de muntele de sticlă. 

Odată, pe când studentul mergea prin grădina palatului, împreună cu prințesa, soția sa. Se uită în 
Jos şi văzu cu mirare că acolo se adună o mulțime de oameni. Studentul suflă atunci în fluierul de 
argint, iar rândunica, sol în palatul de aur, se înfățişă: 

— Du-te şi vezi ce e nou! îi zise păsărelei. Rândunica a zburat repede şi s-a întors îndată, 
spunând: 

— Sângele vulturului a înviat toate leşurile celor morți. Toţi care au căzut sub acest munte, 
cățărându-se cu îndrăzneală pe el, s-au trezit azi parcă din somn, înşeuează caii cu lacrimi în ochi, 
iar poporul întreg, cuprins de admiraţie, priveşte la această minune nemaivăzută. 


Fuga 


poveste poloneză 


O minunată prinţesă stătea fermecată într-un palat pe un vârf de munte, sub puterea unei 
vrăjitoare. Aceasta o păzea ca pe ochii din cap. Tânărul prinţ, care era logodit cu prințesa, degeaba 
umbla împrejurul muntelui şi se uita la ferestrele palatului pe unde logodnica lui îşi petrecea vremea 
în aşteptări. Nu arareori plângea cu lacrimi amare. O ghicitoare însă miluindu-se de dânsul, i-a 
promis s-o scape pe domniţa fermecată. Sub chip de porumbel, s-a urcat pe gratiile ferestrei de la 
camera prinţesei şi i-a zis: 

— lată, ai un pieptene, o perie, un măr şi un cearşaf. Pleacă din palat. Dacă te va urmări 
vrăjitoarea, aruncă mai întâi pieptenele şi-apoi fugi cât poţi mai tare. De te va fugări mai departe 
aruncă peria şi pe urmă mărul. Dacă nici atunci nu va înceta să te gonească, aruncă cearşaful şi vei 
ajunge la palatul tatălui tău. 

Frumoasa prințesă mulțumi din inimă porumbelului pentru toate. Nu mult după aceea, în cea 
dintâi joi după lună nouă, încălecând pe lopată şi strigând: „Ştii nu ştii, drace, hii!” vrăjitoarea a 


plecat la Muntele Pleşuv.** Atunci, pe la revărsatul zorilor fugi şi prinţesa din palat. Aleargă ea din 
toate puterile, gâfâind, dar când se uită înapoi, vede cu groază că vrăjitoarea, care o păzea cu 
străşnicie, vine în goană călare pe un cocoş voinic şi-i gata s-o ajungă. 

Atunci aruncă pieptenele în urma el şi, numaidecât se uită, pieptenele se şi prefăcuse într-un râu 
lung de-o milă şi lat de-o milă, iar apoi din el s-a întins un râu mare. Soarele, care tocmai răsărea, a 
început sa lumineze apa albastră. Se bălăceau în ea cârduri de gâşte şi rațe sălbatice, iar rândunelele 
în zbor repezit o băteau cu aripile negre. Vrăjitoarea, oprita pe loc de curgerea vijelioasă a apei, se 
uita spumegând de inimă rea, cum pe malul celălalt frumoasa prințesă pleacă în voie mai departe, 
cu paşi grăbiţi. Încalecă însă pe cocoș, se aruncă în apă, o trecu repede şi se luă iar după fugară. 

Prinţesa s-a îngălbenit de spaimă, dar aruncă înapoi peria, se uită şi văzu cum fiecare fir de păr 
se preface într-un copac. Se ivi astfel un codru uriaş, întunecos, des şi de nepătruns! Urlau în el 
haite de lupi, iar vrăjitoarea, oprită în drum, o zi întreagă trebui să se strecoare printre desişuri şi 
văgăuni. 

Obosită însă, prinţesa nu mai izbutea să fugă aşa de iute ca la început. Vrăjitoarea, care răzbise 
prin pădure, putea s-o ajungă numaidecât. Sărmana prinţesă, abia târându-şi picioarele, aruncă 
mărul. Se uita îndărăt şi văzu că mărul s-a prefăcut într-un munte înalt şi prăpăstios. Spumega de 
mânie şi răutate vrăjitoarea, se cațără însă după o zi întreagă de trudă sus şi, de pe piscul cel mai 
înalt, zări cum cu pas istovit, moartă aproape de frică şi oboseală, se îndepărta cu greu tânăra 
prințesă. 

Atunci vrăjitoarea încalecă repede pe cocoș, zbură de sus şi era gata-gata s-o înhaţe pe nefericită 
de poala hainei. Prinţesa însă aruncă cearceaful şi, cătând înapoi, văzu cum larga pânză se prefăcu 
într-o mare fără capăt. Vântul răscolea valuri înalte. Plutind pe cocoşul uriaş, cam obosită, 
vrăjitoarea părea de departe un troian de zăpadă, învârtejit de spuma albă a valurilor zbuciumate ale 
mării. 

Fericită, prințesa a ajuns la palatul tatălui său. Acolo o aştepta şi prințul logodnic. Bătrânul rege a 
orânduit îndată ospăţul şi nunta, întregul palat strălucea de lumină, în vreme ce vrăjitoarea aproape 
leşinată, călare pe cocoşul slăbit de putere, purtată de valuri, se uita la palatul sclipitor, ascultând 
cântecele lăutarilor şi chiuiturile de bucurie ale nuntaşilor. A bolborosit blesteme până ce-a pierit în 
chinuri groaznice. 

Marea întinsă a dispărut deodată, lăsând leşul vrăjitoarei pe câmpiile palatului. Ciorile şi corbii 
negri fugeau de el. Au vrut oamenii în zadar s-o îngroape, căci pământul arunca stârvul murdar la 
suprafață. De abia mult după aceea, într-o noapte cu furtună, vântul a dus hoitul scârnav la curtea 
palatului în care prinţesa stătuse mulți ani sub paza vrăjitoarei. 


Argelus 


poveste poloneză 


Un rege avea doi fii. Cel mai mare dintre ei, pe nume Argelus, era de-o frumuseţe rară, iar tatăl 
său îl ţinea singur într-un palat şi nu-l lăsa să iasă nicăieri, ca nu cumva să sufle asupra lui vreun 
vântişor rău şi să-l vatăme. Prinţul avea orice şi dorea fel de fel de slugi, însă, cu toate că adeseori 
chiar regele îl vizita şi petreceau împreună, se plictisea grozav de-o astfel de viaţă şi ofta mereu 
după libertate. 

Într-o vreme a crescut în grădina regală un măr frumos care avea dimineaţa flori de aur iar spre 
seară mere de aur. Trecând prin grădină, regele s-a bucurat mult la vederea acestui măr. S-a gândit 
atunci să cheme pe cei mai renumiţi prinți ai țării şi să le arate ciudatele poame. 

Cum însă merele noaptea dispăreau, orândui sub pom pază de nădejde. Dar, deşi paznicii nu și- 
au luat deloc ochii de pe copac, totuşi, fără să ştie cum, în timpul nopţii, fructele au dispărut. 


24 după vechile legende era unul din locurile de seama unde aveau loc adunările vrăjitoarelor 


Dimineaţa din nou s-au făcut flori de aur iar spre seară mere de aur. A doua noapte regele porunci ca 
straja să fie de două ori mai mare, dar merele tot au dispărut. A treia noapte, la fel. 

Neştiind ce poate să însemne asta, regele chemă atunci la el un vraci vestit. Acesta-i zise: 

— Ți-aş spune adevărul, mărite rege, dar mă tem că viaţa mi-ar fi în primejdie. 

Regele îi da zor să spună cu orice preţ, iar vraciul, până la urmă zise: 

— Fiul tău Argelus este singurul care ar putea face ca merele să nu mai dispară. 

Mâniindu-se cumplit, regele strigă: 

— Netrebnicule! Vrei ca fiul meu să moară, dar ai să mori tu mai întâi! 

Şi-a poruncit să-l omoare. 

Cel mai mic fiu al regelui era cam sărac cu duhul, de aceea tatăl său nu-l iubea. Când a vrut el să 
păzească fructele, regele s-a învoit. După ce însă i-au dispărut şi lui poamele, a destăinuit totul lui 
Argelus, fratele său mai mare. Când mai apoi regele s-a dus pe la Argelus, i s-a părut că-i foarte 
trist. L-a întrebat care-i cauza şi fiul i-a răspuns: 

— Am visat azi noapte mărul minunat care se află în grădina noastră şi am mai visat că numai eu 
voi putea păzi poamele lui. 

A rugat apoi pe tatăl său să-l îngăduie şi lui să facă de strajă. Tatăl însă nici n-a vrut să audă şi 
numai când Argelus a început să-l amenințe că se omoară, regele, deşi fără voie, i-a făgăduit să stea 
de veghe. 

Argelus a poruncit să se pună sub ciudatul măr un pat şi o masă cu sfeşnice aprinse. A luat cu el 
numai un om din slujba sa. Seara s-a culcat în pat, însă, ca să nu adoarmă, citea din fel de fel de 
cărți. Spre miezul nopţii au venit în zbor şapte lebede şi s-au oprit pe măr. Văzând aceasta, Argelus 
a întins îndată mâna cât a putut să ajungă cu ea mai sus în măr şi-a prins o lebădă, care s-a prefăcut 
pe loc într-o minunată fată. Celelalte şase lebede au coborât pe pământ în zbor şi s-au preschimbat 
de asemenea în fete. Cea pe care o prinsese era o domniţă fermecată, celelalte erau domnişoarele el 
de la curte. Argelus se bucura nespus de întâmplare, domniţa a vorbit frumos cu dânsul şi l-a rugat 
mult să mal vegheze la fel încă trei nopți, pentru că numai în felul acesta o poate scăpa de vrajă. L-a 
prevenit totodată să nu care cumva să adoarmă. Cum au lucit întâile raze ale soarelui, fetele s-au 
preschimbat din nou în lebede şi-au zburat. Merele de aur au rămas însă în acea noapte pe copac. 
Regele s-a bucurat mult şi n-a lăsat să fie culese. Însă Argelus n-a vorbit nimic tatălui său despre 
fete. A poruncit şi servului, pe care îl socotea foarte credincios, să tacă. Acesta însă îndrăgise fata 
unei femei care era o mare vrăjitoare, aşa că i-a spus iubitei lui, ca pe o mare taină, întâmplarea din 
noaptea trecută. Fata, tot ca taină, i-a povestit-o mamei sale. Vrăjitoarea atunci l-a poruncit slugii sa 
nu mai spună la nimeni şi l-a dat un săculeţ de piele, zicându-i: 

— Cum se va culca stăpânul tău, dezleagă puțin săculețul şi-o să adoarmă pe loc. Când vor pleca 
apoi lebedele, unge-i ochii cu alifie din acest borcănaş şi pe dată se va trezi. 

În noaptea următoare, Argelus a vegheat foarte grijuliu, însă când sluga necredincioasă a deschis 
săculețul pe la spatele lui, a adormit sărmanul buştean. Au venit lebedele şi s-au preschimbat în fete, 
domniţa l-a scuturat pe Argelus şi l-a spus slugii să-l trezească. Totul fu însă zadarnic, pentru că 
sluga n-a vrut să-l deştepte. Când a început să se lumineze, domniţa, cu multă părere de rău, i-a 
lăsat vorbă slugii că în noaptea viitoare stăpânul lui să fie mai cu luare aminte. Apoi toate fetele s-au 
prefăcut în lebede şi-au fugit. De abia atunci sluga i-a uns stăpânului ochii cu alifie şi, când acesta 
s-a trezit, i-a vorbit despre fete şi despre ceea ce i-a zis una dintre ele să-i dea de ştire. Prinţul s-a 
mâniat cumplit şi-a poruncit slugii cu mai multă străşnicie să păstreze taina. Sluga i-a spus totuşi 
din nou vrăjitoarei, iar aceasta l-a sfătuit să facă la fel ca în noaptea dintâi. A doua noapte, Argelus 
şi-a dat silinţa să nu adoarmă, dar sluga necredincioasă a slobozit aroma adormitoare din săculeţ şi 
stăpânul îndată a rămas fără cunoştinţă. Atunci au venit lebedele, s-au preschimbat în fete, pe prinţ 
l-au întors de pe-o parte pe alta, l-au dat chiar jos din pat, însă nimic nu le-a fost de ajutor. Domnița 
încă o dată i-a zis slugii ca stăpânul lui măcar în noaptea următoare să nu doarmă, dacă vrea s-o 
izbăvească. Sluga i-a făcut cunoscut stăpânului acest lucru, după ce i-a uns ochii, dar n-a scos o 
vorbă despre vrăjitoare şi săculeț. 


Argelus s-a chinuit toată ziua să doarmă, ca să nu-i fie somn noaptea, dar degeaba: tot a adormit. 
Iar când fetele n-au izbutit să-l trezească cu niciun chip, i-au spus slugii că stăpânul lui n-o să le mai 
vadă, pentru că ele trebuie să plece ca să-şi continue viaţa într-un loc foarte depărtat. Dacă Argelus 
va vrea să ştie care e pricina răului, n-are decât să mute dintr-un cui în altul sabia ce atârnă în palat 
deasupra patului său şi sabia îi va arăta. 

— De va vrea să ne mai caute, atunci spune-l că va trebui să ne isprăvim chinul. În Oraşul 
Negru, lângă Soare-Răsare. 

Sărmanul Argelus s-a dus la palatul său şi, pentru că sluga i-a lămurit cuvântul domniţei, a mutat 
sabia dintr-un cui în altul Sabia îndată a început să se mişte din locul ei şi s-a întors către sluga 
necredincioasă. Văzând aceasta, Argelus a înhăţat-o şi-a retezat cu ea capul slujbaşului necinstit. 
După aceea a făcut cunoscută tatălui său trădarea şi l-a rugat să-i dea voie să-şi caute iubita. Tatăl n- 
a vrut să-i îngăduie, dar când a văzut că fiul se vestejea din ce în ce mai mult de întristare, s-a lăsat 
înduplecat, i-a dat slugi, care cu merinde şi bani, ca să poată să-şi îndeplinească dorința. 

A plecat deci Argelus in călătorie. A străbătut multe ținuturi îndepărtate până ce au început să-i 
lipsească banii. A vândut atunci caii şi carele şi, trimițând slugile acasă, a mers în căutare mai 
departe, singur, pe jos. Îl necăjea rău foamea, dar când a ajuns la o pădure s-a întâlnit cu trei tineri 
care se băteau între ei. S-a dus pe loc la ei şi, arătându-le că-i de neam regesc, îi întrebă de pricina 
gâlcevei. Tinerii îi răspunseră: 

— Suntem trei frați, tatăl nostru ne-a lăsat atât cât vezi, adică o măsuţă, un bici, o şea şi un cal. 
Nu putem să cădem la învoială cui să le dăm, pentru că toate lucrurile trebuie să aparțină unuia 
dintre noi. Cine pune şaua pe cal, încalecă şi, trosnind din bici, spune: „Colo sau dincolo vreau să 
fiu”, pe dată i se îndeplineşte dorinţa. Cine loveşte în măsuţă pe loc calul cu şaua şi biciul trebuie să 
se întoarcă la el. Ştii ce? Învaţă-ne tu cum să facem. 

Prinţul îi însoți în drumul lui câtva timp şi pe urmă vorbi ca pentru el însuşi: 

— Se poate şi aşa! Apoi le zise fraților: Vedeţi în zare cei trei munți, care se află la depărtare 
egală de-aici? Porniţi dintr-odată într-acolo şi care va ajunge pe piscul muntelui său mai întâi şi se 
va întoarce de pe el mai repede la mine, acela va obţine întreaga moştenire. S-au învoit frații cu 
întrecerea şi-au rupt-o la fugă spre munţi. Argelus nu i-a aşteptat. A urcat pe cal şi-a zis: 

— Vreau s-ajung în Oraşul Negru! Şi s-a făcut nevăzut. 

Calul îl şi dusese la câteva sute de mile spre Oraşul Negru, când fraţii, întorcându-se, au priceput 
înşelătoria. Unul din ei a izbit cu pumnul în masă şi-a zis: 

— Într-o clipă calul să fie aici! 

Întorcându-se calul l-a aruncat pe Argelus într-o băltoacă mare din care prințul de abia a mal 
putut ieşi şi, flămând cum era. A ajuns cu chiu cu vai la o casă. Gospodarul l-a primit omeneşte şi l- 
a hrănit cum se cuvine. Argelus a întrebat: 

— Oare, să fie departe până la Oraşul Negru? Gospodarul a răspuns: 

— Am auzit eu de oraşul ăsta, dar cât de departe poate să fie până la el, nu ştiu să spun. Opreşte- 
te însă la mine câteva zile, vor trece pe aici caravane negustoreşti şi pilcuri de oameni la iarmaroace 
şi aşa poate vei afla ceva de la ei. 

Au trecut unul, două, trei pâlcuri, dar nimeni nu ştia ceva despre Oraşul Negru. Până la urmă s-a 
nimerit şi un om care l-a spus că de-acolo până la Oraşul Negru tot să mai fie ca la o sută cincizeci 
de mile. Argelus mai avea un inel preţios pe care a promis să i-l dăruiască omului, dacă-i va fi 
călăuză până în Oraşul Negru. Omul mărturisi însă că a fugit din acel oraş ca vinovat şi de aceea s-a 
învoit să-l ducă numai până la marginea cetăţii. Argelus a ajuns la țintă în cele din urmă cu bine. 
Mergea deci pe străzi şi se întreba ce-ar fi cu cale să facă şi cum să afle de iubita lui. 

Domnița, împreună cu fetele ei, chiar în acel timp scăpase de blestem şi pregătea nunta cu un 
prinț peste câteva zile. A trimis atunci în târg pe una din fete ca să-i cumpere lucruri de îmbrăcat. 
Fata, cum l-a zărit pe Argelus, s-a întors cât a putut de repede acasă să-i dea de veste stăpânei. 
Aceasta nu voia s-o creadă în ruptul capului şi zise: 


— Nu pot să cred cu niciun chip că-i adevărat ce-mi spui. Ca să se convingă, a trimis o altă fată 
şi încă una să-l vadă. 

Când s-au întors cu aceeaşi ştire şi-au jurat că este acela pe care îl cunosc ele bine, pentru că-l 
văzuseră doar sub mărul de aur, domniţa s-a dus ea însăşi în oraş să-l întâmpine. Privindu-l, l-a 
recunoscut pe loc. Şi-au dat bineţe cu bucurie şi la câteva zile după aceea au făcut în castel o nuntă 
mare la care am fost şi eu. lar când s-au pornit în îndelungata călătorie spre palatul regelui, care era 
tatăl lui Argelus, am plecat şi eu cu dânşii şi aşa am ajuns acolo. 


Gâştele 


poveste poloneză 


În vremurile de demult, când părinţii aruncau vreun blestem asupra copiilor sau rudelor, îndată 
blestemul se îndeplinea. 

O fată ca multe altele avea un Iubit pe care maică-sa a oprit-o cu străşnicie să-l la de soț. Cum 
fata n-o asculta, deoarece îşi îndrăgise alesul şi nu avea putere să-şi ia înapoi cuvântul dat, mama i-a 
zis mânioasă: 

— Mai degrabă să se preschimbe întreaga noastră familie în gâşte sălbatice decât să-l iei tu pe 
acela de bărbat. 

De-abia rostise aceste vorbe că s-a şi întâmplat cum a dorit. Tatăl, mama, surorile şi frații s-au 
prefăcut într-un cârd de; gâşte sălbatice. 

După aceea, cei doi îndrăgostiţi erau văzuţi mereu înotând pe un lac. Unde. Fie vară, fie toamnă, 
petreceau împreună. Un vânător care locuia în apropiere vedea şi el această pereche de gâşte şi o 
dată i-a venit în gând să împuşte una pentru friptură. A tras şi-a nimerit gâsca. lar ea s-a răsucit din 
zbor şi-a căzut pe un tufiş. Vânătorul s-a dus până la ea cu barca şi-a văzut că numai o ameţise, că 
n-o omorâse. Luând-o cu dânsul, a pus-o acasă sub cămin, gândindu-se s-o hrănească şi s-o îngraşe 
bine. Pentru că nu era însurat şi era sărac, îşi ținea singur gospodăria. 

Plecând de-acasă. În ziua următoare, de dimineață, la înapoiere s-a mirat grozav, căci cineva, în 
lipsa lui, îi făcuse curat prin casă, cu toate că la plecare încuiase bine uşa. A găsit patul primenit, 
camera măturată, pereţii curăţaţi de praf şi de păianjeni, tigăile spălate şi chiar mâncare gătită, 
întinsă pe masă. 

A doua zi s-a urcat în pod şi, făcând o gaură în tavan, a vrut să vadă ce se va petrece în casă. 
Cum privea, iată că gâsca iese de sub cămin, se scutură de pene şi se preschimbă într-o fată de-o 
frumuseţe răpitoare, care umblă încoace şi încolo, mătură şi pune mâncăruri la fiert. În ziua a treia, 
vânătorul s-a prefăcut că se duce la pădure, dar a rămas după uşă şi, cum s-a scuturat gâsca de pene 
şi-a început să facă patul, a Intrat repede în odaie, a prins fata în brațe şi, deşi ea se smucea cât 
putea, a ţinut-o bine şi n-a scăpat-o. A adunat apoi penele şt le-a închis într-un dulap din cămară. 

Nu multă vreme după aceea a luat fata de soţie. O dată însă, cam pe când zburau gâştele spre 
țările calde, femeia şedea în pragul casei, iar vânătorul, aşezându-şi capul în poala ei, a adormit. 
Atunci trecură în zbor două gâște; erau cele două surori ale ei, care gâgâiră: 

— Surioara noastră-l mângâie pe vânător! Surioară dragă, mai bine hai cu noi la zbor! Iar ea le 
răspunse: 

— Zburaţi în pace, zburaţi în pace! Eu n-am să zbor cu voi! După ele veneau alte două gâşte; 
erau cei doi frați ai ei, care gâgâiau: 

— Surioara nostră-l mângâie pe vânător! Hai cu noi, surioară, la zbor! Iar ea din nou a răspuns: 

— Zburaţi în pace, zburaţi în pace! Eu nu voi zbura cu voi! După ele zburau alte două gâşte; 
erau tatăl şi mama. Şi acestea găgăiră la ea: 

— Fetița noastră-l mângâie pe vânător! Hai cu noi, dragă fetiță, la zbor! Iar ea din nou le 
răspunse: 


— Zburaţi în pace, zburaţi în pace! Eu nu voi zbura cu voi! La urmă zbura numai o gâscă, era 
iubitul ei cel atât de îndrăgit şi care găgăia către dânsa tânguitor aşa: 

— Draga mea mângâie pe vânător! Vino, draga mea iubită, cu mine Iar la zbor! 

Femeia a îndepărtat atunci uşor din poală capul vânătorului care dormea, a alergat într-o fugă 
după pene, s-a prefăcut repede în gâscă şi-a zburat cu iubitul el mal departe, ceea ce nu s-ar fi 
întâmplat, dacă vânătorul, prevăzător, ar fi ars penele. 


Morarul cu trei feciori 
poveste poloneză 


Un morar avea trei fii; cel mai mic era cam prost, ceilalți mai în vârstă văzându-l tăntălău, făceau 
cu el fel de fel de glume. Odată i-au zis: 

— Noi mergem să-i furăm preotului porcul, iar tu în timpul acesta să arunci oase din groapa 
morților. 

Prostul a făcut toată noaptea ceea ce I s-a poruncit. Spre ziuă, organistul s-a dus să tragă 
clopotele. Auzind că se joacă cineva în groapa cu oseminte şi văzând că aruncă oase din ea, a 
alergat să-i spună preotului. Preotul avea de mult o boală ia picioare, din care cauză nu putea umbla; 
de aceea patru argaţi trebuiau să-l poarte până la biserică cu un fel de targa. Înarmându-se cu cele 
sfinte, părintele a spus să fie dus la cimitir. Organistul mergea pe lângă el, cu stropitorul şi căldăruşa 
cu apă sfințită în mâini. 

Când au ajuns cu preotul la țintirim, prostul s-a uitat din groapă şi-a strigat tare: 

— Aduceţi-l aici! Daţi-mi-l numai pe el! 

Argaţii s-au îngrozit, au lăsat targa cu preot cu tot şi-au rupt-o la fugă, cu organistul după dânşii. 
Preotul, văzând că nu-i de glumă, vindecat pe loc a sărit în picioare, şi-a fugit la parohie. Pe urmă n- 
a mai fost nevoie să fie dus de alţii la biserică. Când prostul s-a întors acasă, fraţii l-au întrebat dacă 
nu i-a fost frică în groapa cu oase, iar el le-a zis: 

— Ce-i aceea frică? Am să merg s-o caut prin lume. 

A plecat şi, ori pe unde ajungea. Întreba despre frică. Trăgând la o curte, a aflat că moşierul 
acelui sat locuia într-o parte dosnică a curţii, pentru că nimeni nu stătea în palat de frică. 

— Ehe. Să încerc şi eu dacă am să ies viu de-acolo, a spus prostul, şi s-a rugat mult să fie 
înştiințat stăpânul de hotărârea lui. 

Stăpânul nu l-a sfătuit să încerce, însă prostul a stăruit cu încăpățânare să-şi petreacă noaptea în 
palat. I s-a dat ceva ca să aibă lumină tot timpul nopții şi l-au dus la palat. Pe la ora unsprezece s-a 
iscat în întregul palat un zgomot puternic şi puţin după aceea a căzut din horn un sfert de trup 
omenesc, apoi a căzut şi al doilea sfert, iar la urmă şi trunchiul. Au venit apoi dracii, au adunat 
părțile corpului grămadă, care îndată s-au unit şi au început să se mişte. Necuraţii au pornit să 
ascută cuțite, brice şi alte unelte, însă prostul, sculându-se, a tras mortul de pe jos şi l-a aşezat lângă 
sobă. lar mai pe urmă I-a zis: 

— Tii, da ştii că puţi! Şi i-a tras o palmă grea de la stânga spre dreapta. Cum au văzut una ca 
asta, dracii au fugit pe Ioc, iar mortul a înviat şi i-a zis prostului: 

— M-at izbăvit, căci ispăşeam în acest palat păcatul de a-mi fi însuşit pe nedrept comori şi 
trebuia să îndur până ce o mână omenească avea să mă pedepsească pentru asta. 

Vorbind, l-a luat pe prost şi l-a dus într-o pivniţă, de-acolo l-a dus mai jos la alta şi tot aşa până la 
a treia pivniţă. Astfel i-a arătat toate comorile ascunse şi i-a hotarât ce avea să dea din ele săracilor, 
ce să dea bisericilor, iar restul trebuia să-l păstreze pentru el însuşi. Prostul a făcut aşa cum i-a zis 
mortul, s-a făcut înţelept şi de-atunci în palat nimeni n-a mai avut de suferit. 


Fratele sărac şi fratele lacom 


poveste poloneză 


Într-un sat locuiau doi fraţi buni. Unul sărac şi altul bogat. Bogatul poate că s-ar mai fi dus pe la 
cel sărac, dacă muierea răutăcioasă nu l-ar fi împiedecat. Trecuseră aşa şapte ani de când cel avut nu 
pusese piciorul in casa celuilalt. Odată, nevoiaşul a plecat după lemne la pădure. Nevasta i-a dat 
pentru drum o jumătate de pâine şi-o jumătate de bot de brânză. Pentru sărmanii copii de-acasă mai 
rămăsese doar un pumn de făină. După ce a pus lemnele în căruță şi le-a legat, omul s-a aşezat jos, 
vrând să mănânce pâinea şi brânza. Nici nu prinsese bine a înghiţi că a şi venit la el un țărănuş, 
îmbrăcat în suman negru, şi 1-a zis: 

— Binecuvântată să fie masa împreună! 

Săracul 1-a răspuns: 

— Poftim cu noi. 

Împărţind pe loc pâinea şi brânza pe din două, i-a dat o parte necunoscutului. Acesta a mâncat cu 
poftă şi după aceea a zis: 

— Pentru că m-ai hrănit, poți să ceri de la mine trei lucruri; ce-ţi vei dori ţi se va întâmpla; 
numai nu uita ceea ce e mai bun. 

Săracul a răspuns: 

— Dacă-1 aşa, atunci am să-mi spun dorințele. Am o vecină certăreață. Tot ce poate îmi face în 
ciudă. Cum se arată copiii mei pe afară. Îi şi ocărăşte, îi alungă sau îi bate; aşa că mai întâi aş fi 
bucuros ca ea să trăiască în pace cu mine. 

— Aşa va fi, spuse țărănuşul. Chiar azi vecina ta va veni la tine în ospeţie. 

— În al doilea rând, zise săracul, am un frate care de şapte ani n-a mai dat pe la mine. Bucuros 
aş fi să ne împăcăm. 

— Aşa va fi, cum doreşti, a spus din nou țărănuşul. Fratele tău chiar astă-seară va veni pe la tine. 
Ce vrei să dobândeşti în al treilea rând? 

— De! Cu câţiva ani în urmă aveam tot ce-mi trebuia, acum am, ce-i drept, în pod o ladă mare, 
dar e goală. Înainte era plină cu grâne. Azi dacă s-ar putea, m-aş bucura să se umple cu ducați. 

— Ți se va împlini dorinţa înainte chiar de-a ajunge acasă. Spunând aceasta, țărănuşul îmbrăcat 
în strai negru, a dispărut. Repede a sosit săracul în faţa casei sale. Nevasta l-a ieşit în întâmpinare, 
vrând să-i ajute să care lemnele din căruță. Omul însă i-a spus: 

— Sigur că şi tu şi copiii vreţi să mâncaţi. Chiar şi eu aş dori ceva de mâncare. Urcă dar în pod, 
ia din ladă un pumn de ducați, schimbă-i la cârciumă, cumpără pâine, carne şi băutură bună şi 
pregăteşte cina. 

Femeia a rămas ca trăsnită şi nu ştia ce să răspundă. Bărbatul o îndemna într-una: 

— Fă cum ţi-am spus. 

Iar ea îi zise: 

— Ce, ai înnebunit? De unde vrei să fie ducați în ladă, doar ştii că n-ai nicio para chioară! 

Bărbatul o ținea pe-a lui: să se ducă numaidecât. Până la urmă femeia s-a dus şi cu mare mirare a 
scos din ladă un pumn, apoi mai mulți pumni de aur, bucurându-se peste măsură de atâta bogăţie. A 
luat cu ea însă numai trei ducați şi cu băiatul mal mare în căruţa, au plecat după târguieli. Copiii 
vecinei certăreţe au văzut cum sărmana Walkowa a adus Ia înapoiere câteva pâini, mai multe sticle 
de bere, vodcă, o halcă de carne de vacă, alta de vițel şi multe altele. Au alergat atunci în fuga mare 
să-i spună mamei lor. Aceasta s-a minunat nu glumă, iar pe înserate le-a zis copiilor să meargă pe 
furiş sub fereastra vecinului ca să tragă cu urechea. După ce Walkowa a pus carnea la foc, bărbatul 
său i-a zis: 

— De-acum du-te la fratele meu şi la cu împrumut mierticul ca să măsurăm ducații. 

Femeia a mers, iar cumnata s-a mirat foarte, nedumerindu-se ce-ar putea să măsoare sărăntocii 
cu merticul. Doar numai ei măsurau şi numărau. 

— Da, o să avem în totul paisprezece mierticuri de ducați, i-a zis bărbatul, şi-acum înapoiază 
printr-un copil, lui frate-meu, mierticul. 


Când bogatul şi-a primit mierticul, a fost curios să priceapă ce putea să fi măsurat frate-său cu 
dânsul. L-a privit cu atenţie şi prin crăpăturile de la încheieturi a văzut că luceşte ceva. Scociorând 
cu cuțitul a scos un ducat, mai ciocănindu-l au căzut vreo paisprezece ducați. L-a cuprins şi mai 
mult atunci mirarea. A alergat la frate-său şi i-a zis: 

— Cum aţi măsurat voi. De-au mai rămas paisprezece ducați în măsurătoare? Uite-i aici, luaţi-i 
înapoi. 

Walek însă l-a spus: 

— Păstrează-ți-i, frate! Pe mine Dumnezeu m-a ajutat să am de-ajuns. 

— Cum aşa? întrebă celălalt. 

Walek i-a povestit atunci toată întâmplarea. 

Vecina rea n-a vrut să creadă ce-i spuneau copiii şi a alergat chiar ea în casa lui Walek. Acesta l-a 
omenit cu dărnicie şi pe frate-său şi pe vecină. Întorcându-se acasă, bogatul a povestit femeii lui ce- 
a văzut şi ce-a auzit. Răutăcioasa muiere, mormăi: 

— Hm, poate s-a vândut diavolului? 

— Da de unde! i-o întoarse gospodarul. Iar ea din nou: 

— Pentru o bucată de pâine şi brânză dracul nu dă atâta. 

— Ştii ce? zise bogatul, mâine mă duc şi eu în locul unde a fost frate-meu. 

Muierea i-a dat pentru drum o pâine mare şi două boţuri de brânză. Cum a pus lemnele în căruță 
s-a şi ivit țărănuşul, îmbrăcat la fel ca mai înainte, şi-a zis: 

— Binecuvântată să fie masa împreună. Bogatul a răspuns: 

— Poftiţi cu noi! Şi i-a dat o jumătate de pâine şi un boţ de brânză. 

Tărănuşul a mâncat şi i-a zis: 

— Pentru că m-ai hrănit, poţi să ceri de la mine trei lucruri şi fii sigur că se vor îndeplini. 
Gândeşte-te numai să nu uiţi ce-i mai bun. 

Bogatul n-a putut să se hotărască dintr-odată ce să ceară şi-a spus: 

— Aş vrea mai degrabă să vorbesc despre ele cu nevasta. 

— i se îngăduie, a hotărât țărănuşul, nici nu trebuie să te mai întorci aici cu răspunsul, pentru că 
cele trei dorinți pe care le vei avea azi, se vor îndeplini până la apusul soarelui. 

Când a ajuns bogătaşul acasă, a povestit muierii ce-a vorbit în pădure. 

— Hm, cine ştie dacă-l adevărat? Dar să încercăm: ai vrea ca junca noastră cea bălană, care şi-a 
rupt coarnele, să aibă altele? De abia îşi puseseră această dorință că a şi venit o fată din grajd şi le-a 
strigat că juncanei i-au crescut coarne noi, albe şi frumoase. Au alergat să vadă minunea şi chiar aşa 
se întâmplase. Muierea iar cu gura: 

— Oare sunt destul de tari? Şi apucă un corn, începu să-l răsucească, dar rămase îndată cu el în 
mână. 

înfuriat, bărbatul îi zise: 

— De abia i-a crescut şi i l-ai şi rupt! Doamne, de ți s-ar prinde ţie în cap cornul ăsta. 

Pe loc aşa s-a întâmplat. L-au tras ei, l-au smuncit, însă în zadar. Tot satul a alergat să se 
minuneze de un aşa lucru, dar nimeni nu găsea niciun fel de ieşire din încurcătură. Soarele începuse 
să coboare spre apus şi bărbatul a trebuit să zică supărat: 

— Două lucruri s-au îndeplinit! Ştiu doar o singură scăpare, înainte ca soarele să apună. 

Au stăruit rudele soţiei să folosească acea scăpare, iar el atunci a zis mânios: 

— Să-i cadă cornul din cap! 

Şi îndată aşa s-a întâmplat. Omul însă, de supărare că din cauza prostiei nevesti-si a pierdut o 
comoară, doar cu un singur cuvânt ar fi putut deveni mare domn, a mers şi s-a spânzurat. Muierea, 
văzând aceasta, de inimă rea a împuns fuga şi s-a înecat în cea mai adâncă fântână din sat. 


Fiul călător 
poveste poloneză 


Un cată avea un fiu căruia, când a crescut flăcău, i-a zis: 

— E timpul acum să pleci să vânturi lumea. 

Fiul i-a răspuns: 

— Nu mă împotrivesc gândului tău, dar te rog să porunceşti să mi se facă un buzdugan care să 
cântărească cinci chintale. 

Tatăl a poruncit să i se facă unul care să cântărească numai două chintale şi jumătate. Fiul a 
cunoscut că buzduganul nu avea greutatea cerută şi l-a sfărâmat. Atunci tatăl i-a dat după dorinţă un 
buzdugan de cinci chintale. Cu acesta flăcăul a plecat în lume. Trecând printr-o pădure văzu cum un 
om trage de unii copaci în sus, iar pe alții îi îndeasă în pământ. Şi atunci a întrebat: 

— Ce faci aici? 

Acesta a răspuns că potriveşte pădurea ca să fie tot una de înaltă. Flăcăul i-a zis atunci: 

— Cum văd, şi tu eşti puternic. 

Smulge-Brazi însă îl răspunse: 

— Nu sunt chiar aşa de puternic ca Janek Vlăjganul. 

Călătorul cu buzduganul de cinci chintale i-a spus din nou: 

— Ştii ce? Hai cu mine! 

Cum mergeau aşa amândoi, au văzut un om care se răzima cu spatele de un munte şi cu 
picioarele împingea din loc altul. Călătorul a strigat: 

— Hehei, văd că şi ăsta-i puternic! 

Tovarăşul lui i-a întors-o: 

— Janek Vlăjganul este cu mult mai puternic. 

— Flăcăul cu buzduganul l-a chemat şi pe Prăvale-Munţi meargă cu ei şi acesta s-a învoit. Când 
au ajuns într-un oraş, au văzut un berar, stând în faţa berăriei, ținând în mâna stângă o măsură cât o 
jumătate de butoi de bere, din care îşi turna printr-o pâlnie pe gât. Călătorul s-a apropiat de el: 

— Fi, tu, se vede că eşti puternic şt ai gât bun de vreme ce izbuteşti să înghiţi aţa de repede. 

Berarul a răspuns: 

— Este unul şi mai puternic decât mine care se numeşte Janek Vlăjganul. 

Călătorul i-a zis: 

— Hai şi tu cu noi, o să fim mai mulți. 

Berarul a mers cu ei. Ajungând la un palat pustiu, s-au aciuat în el. Într-o zi au hotărât să meargă 
la vânătoare. L-au lăsat numai pe Smulge-Brazi să le pregătească de mâncare în bucătărie. Când 
totul era pus pe masă. A venit spre el un moşneag mărunt: Smulge-Brazi l-a întrebat: 

— Şi tu ce mai vrei? 

Moşneagul i-a răspuns cu aceleaşi vorbe. Smulge-Brazi, fără să se gândească prea mult, s-a 
aruncat asupra lui, însă moşneagul s-a dovedit mai puternic. L-a scărmănat bine pe Smulge-Brazi şi 
l-a aruncat sub laiţă. Când s-au întors tovarășii lui şi l-au găsit pe jos, au zis: 

— Măi, da bine s-a mai îmbătat! 

El n-a suflat o vorbă, cum că l-a vizitat moşneagul. A doua zi l-a venit rindul la bucătărie lui 
Prăvale-Munţi. S-a întâmplat şi cu dinsul ca şi cu celălalt. A treia zi a rămas berarul, care a spus: 

— Eu pot să beau şi un butoi de bere, însă voi sta treaz şi astăzi n-am să beau. Cu toate acestea 
şi-a luat şi el chelfăneala. 

Călătorul cu buzduganul de cinci chintale, care era Janek Vlăjganul, ceea ce tovarășii lui nu 
ştiau, a zis a patra zi: 

— Mergeţi voi azi la vânat, iar eu voi găti şi vă voi arăta că nu mă îmbăt aşa cum v-aţi îmbătat 
voi. 

După ce au plecat, Janek Vlăjganul a început să-şi caute de treabă prin bucătărie. Atunci a intrat 
moşneagul. Janek l-a repezit cu buzduganul de l-a lipit de perete, însă moşneagul s-a smuncit şi şi-a 
lăsat numai barba. Când s-au întors tovarășii lui Janek, el le-a zis: 


— Acum am înţeles de ce vă îmbătați. Şi eu m-am luptat cu moşneagul, l-am bătut, dar a fugit şi 
mi-a lăsat numai barba. Ştiu însă unde să-l caut şi plec după el. 

I-a dus pe toţi la o groapă mare şi le-a spus să-l sloboadă cu frânghia în ea. Erau acolo în adânc 
încăperi foarte frumoase, în una din ele se afla o fată de-o frumuseţe răpitoare. Janek a întrebat-o 
dacă stă acolo singură. Ea a răspuns că locuieşte cu dânsa un moş care a răpit-o de pe pământ, şi că 
moşneagul e acum bolnav la... barbă. 

Janek a mers la el. Moşneagul, văzându-l, a vrut să fugă. Dar Janek Vlăjganul l-a prăvălit cu 
buzduganul la pământ, omorându-l dintr-o lovitură. Apoi a încunoştiințat-o pe fată c-o va scoate la 
lumină. Cum ea a primit bucuroasă, a urcat-o într-un coş şi-a făcut semn tovarăşilor săi s-o tragă în 
sus. Când fata a ajuns deasupra, s-au îndrăgostit de ea cu toții, şi s-au gândit să nu-l mai tragă sus şi 
pe Janek. Şi el şi-a închipuit de mai înainte acest lucru. Când au coborât aşadar din nou coşul, a pus 
pentru încercare buzduganul său cu câteva pietre şi-a dat semn să tragă. Cum au ajuns cu ridicatul 
pe la jumătate, au tăiat frânghiile şi i-au dat drumul jos, vrând să-l omoare. Janek Vlăjganul s-a 
convins de trădare, dar şi că n-o să poată ajunge sus. Mergând el prin ținuturile de sub pământ, peste 
măsură de supărat, a văzut un cuib de păsări, tocmai pe când ploua. S-a miluit de puişori şi i-a 
acoperit cu mantaua lui. Curând după aceea a venit în zbor tatăl puişorilor şi l-a zis: 

— Pentru că te-ai miluit de copiii mei, te voi scoate de-aici. I-a spus să ia cu dânsul patru hălci 
de carne şi un butoi cu apă şi i-a mai spus că, atunci când se va uita la dreapta, să-l dea o halcă de 
carne, iar când se va uita la stânga, să-i dea de băut. Pasărea a pornit să-l scoată, o dată cu bucăţile 
de carne, cu apa şi cu buzduganul. Când se răsucea. Janek îi dădea de mâncare sau de băut. Repede 
s-a terminat însă totul. Pasărea tot se răsucea şi slăbea din ce în ce, pentru că nu mai avea cu ce se 
hrăni. Ca să nu se întoarcă iar Jos, trebuia atunci să dea păsării de mâncare. Janek şi-a tăiat carnea 
de pe coapse şi chiar bucăţi din spate şi i le-a dat să le mănânce. Pasărea s-a înzdrăvenit şi l-a scos 
la suprafață. Când se odihneau pe pământ, pasărea l-a întrebat: 

— Ce fel de carne mi-ai dat spre sfârşit? 

— Te-am hrănit cum s-a putut, a zis Janek Vlăjganul şi l-a arătat părțile ciopârțite ale corpului. 

Pasărea a vărsat atunci bucăţile înghițite la urmă şi i-a dat lui Janek ierburi cu care, ungându-le, 
se lipeau îndată de trup la loc. Apoi pasărea a zburat, iar Janek Vlăjganul s-a dus la palat. Acolo 
tovarăşii lui tocmai stăteau la masă cu fata. Văzându-l. S-au îngrozit cu toţii, iar el le-a zis: 

— Aşa-i, fraţilor, că trebuia să fiți şi cu mine? Spunând aceasta, i-a lovit pe rând cu buzduganul 
şi i-a ucis pe loc, iar pe fată a luat-o o e soție. 


Macius cel cu minte 
poveste poloneză 


Într-un sat locuia un cioban care avea trei fii. Cei doi mai mari erau isteţi, al treilea însă era prost 
şi se numea Macius. 

S-a întâmplat odată să meargă ciobanul la târg, iar feciorii mai mari au rămas să pască ei turma. 
Macius nu voia să se ducă la câmp, pentru că stătea tot timpul la sobă şi cocea castane în cenuşă sau 
dormea. În ziua aceea însă l-a sculat mamă-sa pe la amiază şi i-a spus să ducă fraţilor săi de 
mâncare pentru prânz. L-a dat două oale: într-una era borş iar în cealaltă găluşte. În traistă i-a pus o 
jumătate de pâine şi i-a zis: 

— Du-te, Macius, la ciobănaşi, da să fii cu minte pe drum! 

Macius şi-a ascultat mama şi-a pornit spre câmp. Îndată după ieşirea din sat avea de trecut un 
pod în care se afla o spărtură. Macius s-a temut nu care cumva sacadă în ea şi să-şi rupă picioarele. 
Să-ţi rupi picioarele e o mare prostie şi măicuţa îi spusese doar să fie cu minte, l-a venit deci mintea 
la cap, a scos din traistă jumătate de pâine şi-a astupat cu ea spărtura podului, apoi a sărit peste 
dânsa şi s-a uitat să vadă dacă n-a căzut. Când a privit însă mai bine, a zărit umbra care se ținea 
după dânsul. Grozav s-a speriat Macius, pentru că i se părea că se află cineva aproape de el şi vrea 


să-l mănânce. Şi atunci, tunde-o, băiete, şi fuga şi fuga prin şanţuri şi pe ogoare, de ieşea numai praf 
în urma lui. Dar ce să vadă? Umbra mereu după dânsul: cu cât fugea Macius mai repede cu atât 
iuțea pasul şi umbra. Până la urmă a obosit şi s-a oprit. Şi-a şters sudoarea de pe frunte şi i-a zis 
umbrei: 

— Dacă nu mă mănânci. Îţi dau găluşte grase! 

Atunci a aruncat o găluşcă în urmă, pe urmă încă una. A treia, a patra... A aruncat aşa până ce le- 
a isprăvit pe toate. 

Când n-a mai avut găluşte, l-a apucat iar frica, pentru că mămuca i-a spus să fie cu minte şi ar fi 
fost o mare dobitocie să se lase mâncat. Aşa că Macius i-a zis umbrei: 

— Dacă nu mă mănânci îți dau borş din oală. A turnat o lingură alături, pe urmă alta şi alta până 
ce-a isprăvit borşul. Când s-a golit oala de borş a început să fugă din nou şi-a ajuns la frații Iul 
cărora le-a dat oalele goale. 

— Unde-i mâncarea, nărodule? au întrebat ciobănaşii. 

Macius şi-a arătat umbra, zicând: 

— Dracu ista m-a fugărit şi-a vrut să mă mănânce, aşa că i-am dat găluştele şi borşul, ca să nu 
mă înghită. 

Ciobanii s-au mâniat foarte tare şi-au zis: 

— E umbra, nu dracu, prostule! 

— N-aţi putut să mi-o spuneți înainte? a zis Macius cel cu minte. De-acum n-o să mai fiu aşa de 
prost. 

Ce era însă de făcut? Ciobanilor le era foame! Au hotărât deci să meargă acasă după mâncare, iar 
lui Macius i-au spus să pască el oile până la întoarcerea lor şi l-au învăţat să le strângă la un loc, 
dacă încep să se împrăştie. La urmă i-au mai zis: 

— Ai grijă de oi, Macius, şi fii cu minte! 

Macius a băgat bine la cap cele spuse de fraţii mai mari. Şi-a luat deci ciomagul şi-a început să 
izbească oile care se depărtau la stricăciuni, iar pe cele date gata le aduna grămadă. Nu era mult 
după-amiză şi făcuse leasă o bună parte din ele. 

Când s-au întors frații de la mâncare, Macius a alergat spre ei şi le-a strigat: 

— Uitaţi-vă ce bine v-am păscut oile, aproape pe toate le-am adunat grămadă! 

Ei însă au început să-l ocărască şi să plângă, pentru că mal mult de jumătate din turmă era 
doborâtă la pământ. Apoi i-au zis: 

— Ce-ai făcut, nenorocitule, câine prost ce eşti! 

— N-aţi putut să-mi spuneţi mai dinainte? a întors-o Macius, de-acum n-o să mai fiu aşa de 
prost. 

Nu mai ştiau ce să facă. Macius i-a sfătuit să ducă oile ucise la stână, să încuie totul şi să fugă în 
codru, până nu se întoarce tatăl lor de la târg. Au început atunci să târască oile moarte la stână, câte 
două, iar lui Macius l-au poruncit să care câte trei sau câte patru deodată. Când le-au dus pe toate, 
au pornit la drum şi-au fugit în pădure. Fugiseră o bună bucată de cale prin pădure, când şi-au adus 
aminte că n-au închis stâna. L-au spus atunci lui Macius: 

— Du-te într-un suflet înapoi şi închide portița, în aşa chip ca nimeni să n-o poată deschide. 
Altfel, îndată ce-or să vadă oile ucise o să înceapă să ne urmărească. Adu şi ceva de mâncare cu 
tine. 

Macius s-a întors atunci în sat şi i-a furat mamă-sii perele uscate şi ulciorul cu oțet. S-a dus apoi 
la stână, a închis jumătatea de sus a portiţei, iar partea de jos a scos-o din țâțâni şi-a luat-o în spate, 
gândindu-se: „Cât timp am poarta în spate, n-o poate nimeni deschide”. Nu fugea prea tare, pentru 
că se temea să nu se ia cineva după el. Când l-a ajuns pe fraţi, le-a dat poarta şi-a zis: 

— O puteți păzi chiar voi să n-o deschidă cineva. lar ei au spus: 

— Aşa eşti de deştept, câine prostănac? Nu-i nimic însă, de vreme ce-ai adus poarta până aici, o 
s-o cari şi mai departe! 


— Duc poarta, a răspuns Macius, numai perele şi ulciorul mă cam îngreunează, dar am să le agăț 
de poartă, ca să tragă şi ea puțin. 

Cum a spus, aşa a şi făcut. Apoi au intrat toţi trei mai adânc în codru şi-au tot umblat până ce s-a 
făcut întuneric. Cum a venit noaptea s-au cățărat să se odihnească pe un brad înalt. De-abia se 
urcaseră pe el că au şi auzit zgomot sub copac. Veniseră acolo oameni care poartă ceea ce nu vrea să 
meargă şi găsesc lucruri care nu sunt încă pierdute. Spus pe de-a dreptul se numesc hoţi. Erau şase, 
voinici şi tari, ca stejarul, toţi unul şi unul. S-au aşezat sub brad şi-au aprins focul. La foc îşi 
perpeleau friptură. În brad fraţii de-abia mai suflau de frică şi asudau ca şoarecii. Cel mai mult 
asuda însă Macius, pentru că ţinea în spate poarta care-l apăsa îngrozitor. Lui 1 se părea însă că-l 
apasă perele, aşa că i-a spus încetişor fratelui mai mare: 

— Stach! Stach! eu arunc perele! 

— Nu le arunca! i-a răspuns tot pe şoptite Stach. 

Însă perele şi porniseră la vale, printre ramuri, iar hoţii ziseră: 

— Nu mai este mult până la ziuă, pentru că vântul s-a întețit şi scutură conurile bradului. 

Poarta tot îl chinuia pe Macius, dar el credea că-l apasă ulciorul cu oțet, şi-a zis din nou: 

— Stach! Stach! eu dau drumul ulciorului! Stach însă iar nu i-a dat voie, spunându-i: 

— Asta ne-ar da de gol! 

Macius totuşi l-a dat drumul. Din fericire, ulciorul s-a agăţat de-o creangă şi din el curgea numai 
oţetul. Împrăştiat de acele bradului, oţetul cădea în picături pe pământ. Așa că un hoţ a zis: 

— Nu-i mult până dimineață; a început să cadă roua. 

În acea vreme Macius se gândea: „De bună seamă că numai poarta mă apasă”. Şi îndată i-a dat 
drumul. Poarta a zburat cu zgomot mare printre ramuri, iar hoţii au strigat: 

— Cade dracul din copac! şi-au început să alerge ca opăriți. Unul dintre ei însă era şchiop, şi n-a 
putut să se ridice repede de jos. Poarta a căzut pe el, tocmai atunci când băga o bucată de carne în 
gură, din care cauză şi-a tăiat limba. La urmă a fugit şi dânsul după ceilalți şi voia să strige: 
„Aşteptaţi”! însă tot timpul bâiguia: „Alungaţi! „iar celor din față li se părea că strigă: „Alergaţi 
aşa că fugeau mai cu sârg. 

Atunci ciobanii au coborât din copac şi-au început să mănânce fripturile, pentru că de frică hoţii 
părăsiseră totul, chiar şi doi saci cu bani, pe care i-au luat ciobanii, ca să plătească paguba pentru oi. 
S-au întors apoi acasă, au plătit paguba şi le-a mai rămas încă un sac şi jumătate de bani. Cu aceştia 
şi-au cumpărat casă, îmbrăcăminte din material scump şi batiste de mătase. Pe Macius l-au îmbrăcat 
în frac de Paris, cu ghete de lac şi cu ciorapi, ca pe-o fată. El însă tot Macius a rămas şi-a continuat 
să coacă în cenuşă castane şi poate coace şi acum. 


p> 


Monstrul cel groaznic 
poveste poloneză 


Săteanca se pleacă şi-i dă un sărut: 

O, Doamne, e mai urât decât un pitic! 
De sub blestemul rău, pe loc a renăscut 
Un cavaler tânăr si voinic, 

(Baladă scandinavă) 


Un negustor bogat trebuia să plece pe mare ca să ducă grâu din Polonia în țari îndepărtate, în 
care grâul nu creşte. La plecare, luându-şi rămas bun de la cele două fiice ale sale, ca sa le 
înveselească lacrimile, le-a întrebat ce dar şi-ar dori de peste mare. 

— Ah! dragă tată! a exclamat cea mai mare, frumoasă şi minunată ca un trandafir în plină floare, 
să-mi aduci un şirag de perle, ca să-mi pot lega cu ele cosiţele. 


— Bine! o să-ți aduc, a spus tatăl. Iar tu, crinul meu alb, ce-ţi doreşti de peste mare? a întrebat-o 
pe cealaltă. 

— Eu, tată, răspunse mezina, nu am în gând nimic ce-aş dori numaidecât. Dar dacă trebuie 
neapărat să te rog de ceva, iată, am am auzit nu o dată de la oameni că dincolo de mare cresc 
trandafiri albaştri care nu se vestejesc niciodată. Adu-mi, dacă găseşti, un astfel de trandafir, ca să-l 
am de pus în păr. 

— Bine, draga. Mea floare! Dacă voi găsi pe undeva un trandafir albastru am să-l culeg pentru 
tine cu mâna mea. 

Sărutând apoi încă o dată frunţile fetelor, tatăl s-a urcat într-o corabie pe Vistula, care îndată l-a 
pornit spre mare. Fetele au stat încă multă vreme pe o colină de nisip, când ştergându-şi ochii de 
lacrimi cu batistele, când fluturându-le în aer, până ce corabia a dispărut cu totul din vederea lor, 
după o pădure. S-au dus apoi plânse acasă, rugându-se ca tatăl lor să aibă o călătorie fericită. 

Negustorul a navigat norocos pe Vistula şi pe mare şi a vândut grâul cu bani buni, pe un țărm 
îndepărtat. Mulţumit de câştig, fiind gata de întoarcere, a început să se gândească la darurile 
promise fiicelor sale. Cu perlele nu i-a fost greu, cresc pe fundul mării ca boabele de mazăre pe 
câmp la noi. Era nevoie numai să se cufunde cineva în apă şi să le culeagă. Cu câţiva bani a 
cumpărat un şirag cât un bici de lung şi mari cât ouăle de porumbel. Despre trandafirul albastru însă 
a întrebat pretutindeni. Zadarnic, n-a putut să-l afle nicăieri. A aflat totuşi de la nişte oameni că 
astfel de trandafiri cresc numai pe o insulă pustie, în mijlocul mării, la care, din cauza stâncilor 
înspăimântătoare şi a nisipurilor de sub apă, nicio corabie nu poate ajunge, afară doar din 
întâmplare, împinsă de furtuni. 

Îi părea rău că nu putea să îndeplinească dorinţa copilului mai drag şi fiindcă nu era altă ieşire, a 
poruncit să i se facă un trandafir din turcoază, cu frunzuliţe şi rămurele de aur. Fata avea să-l aibă de 
pus în păr, în locul celui râvnit. 

Fără să mai zăbovească, negustorul s-a urcat în corabie şi s-a îndreptat spre casă. Făcuse cu bine 
aproape jumătate din drum, când, într-o seară, s-a pornit o furtună. Toată noaptea marea a jucat 
corabia uşoară ca pe-o minge, urcând-o când în sus, când coborând-o spre străfunduri. Vântul, 
rupându-i pânzele, a împins-o cu totul pe alt drum, într-o parte necunoscută. De abia spre ziua s-a 
potolit furtuna, iar călătorii, îmbucuraţi, s-au trezit într-un golf liniştit, lângă un țărm străin, aproape 
de care într-un codru negru de brazi, se ridica un castel uriaş. 

În timp ce oamenii de pe corabie s-au apucat de reparat pânzele şi catargele stricate noaptea de 
furtună, negustorul singur, pe o plută mică, a mers spre țărm. Legând pluta de un copac de pe mal, a 
pornit drept spre castel. 

Ajungând acolo, nu puţin s-a mirat că, spre podul de la poarta castelului, nu ducea niciun drum, 
nicio cărare. Şi mai mult s-a mirat când, trecând podul şi intrând pe porțile larg deschise, n-a găsit 
lingă ele niciun paznic, niciun suflet de om. În curtea întinsă, înconjurată din toate părțile cu clădiri 
arătoase, l-au izbit pustiul surd şi liniştea de moarte. Cu toate că se luminase bine de ziuă, din nicio 
sobă nu se vedea fum, de nicăieri nu se auzea vreun glas sau vreun zgomot cât de mic. De-ar fi 
nechezat măcar pe undeva vreun cal sau ar fi lătrat vreun câine sau ar fi cântat vreun cocoş!... Insă 
nimic, parcă totul murise. Pavajul de piatră al curţii era acoperit cu iarbă bogată şi lăstare sălbatice, 
iar iederile şi volburile cățărate sus, împodobeau pereţii clădirilor, uşile şi ferestrele ca nişte perdele 
mişcătoare. Curios, cu toate acestea, era că nu se vedeau nicăieri ruine sau stricăciuni cât de mici şi 
întregul castel părea a fi atât de trainic şi sănătos ca şi cum ar fi fost clădit cu o zi mai înainte. 

În această minunată tăcere şi pustietate, negustorului i s-a făcut pielea găinii de frică şi nu mai 
ştia cum e mai bine: să rămână sau să plece. Pentru că totuşi nu avea ce să facă toată ziua, 
învingându-şi teama, a hotărât sa viziteze castelul părăsit. Vazând uşa grea a clădirii principale puţin 
întredeschisă, s-a dus drept spre ea. Păşind dincolo de prag, a intrat într-o sală spațioasă şi înaltă ca 
o biserică, luminată de un şir de ferestre zvelte, colorate în fel şi chip. Pe jos se aflau lespezi de 
piatră roşie, iar pereţii erau de piatră sură. Lângă un zid era o sobă largă cât poarta de la intrare, 
împrejmuită cu bănci grele de stejar. În mijloc era aşezată o masă lungă, acoperită cu o faţă bogat 


împodobită. La un capăt, sub un baldachin roş, se afla tronul aurit, iar împrejur stăteau scaune 
sculptate măiestrit, acoperite cu piele de felurite culori. De jos până sus, pereţii erau încărcaţi cu 
coifuri, zale şi scuturi lucioase, între care ici-colo atârnau săbii de oţel, sulițe şi buzdugane; bolta 
era la fel acoperită cu coarne de cerb, cu capete de mistreţ, urşi şi lupi, cu fălci de balene şi cu 
steaguri zdrențuite de vreme. 

Uimindu-se de toate acestea, negustorul a pornit apoi spre celelalte încăperi, peste tot întâlnind 
lux regal şi mii de lucruri scumpe şi rare. Nu o dată îl ispitea gândul să ia unul sau altul din lucrurile 
ce zăceau fără rost acolo, dar de câte ori a vrut să întindă mina, ceva parcă îi şoptea la ureche, să se 
lase păgubaş. După ce a petrecut ore în şir, uitându-se prin toate camerele, s-a întors din nou în sala 
cea mare. Nu mică i-a fost mirarea când a văzut arzând în sobă un foc viol, iar pe masă, înşirate, 
cupe de argint cu vin şi talere în care abureau c. Orbe aromitoare de peşte şi raci de mare. Nestiind 
ce înseamnă toate astea, se uita curios dacă nu intră cineva. Deodată privirea i-a căzut pe o 
inscripție mare de deasupra mesei: 

„Hrăneşte-te, dragă oaspete, şi nu te teme de nimic”. 

Înfometat straşnic, încurajat de aceste cuvinte, cu toată uimirea, negustorul s-a aşezat la masă, 
profitând de invitaţia politicoasă. După ce a mâncat, a mulțumit cu” Bogdaproste" gospodarului 
nevăzut şi-a ieşit din sală, trăgând după dânsul uşile, aşa cum le aflase. În curte a zărit mai la o parte 
o îngrăditură de fier care împrejmuia o grădină splendidă, iar în ea... ce bucurie!... chiar în 
apropierea gardului, un copăcel minunat cu trandafiri albaştri în plină floare. Amintindu-şi de 
făgăduiala făcută fiicei sale, s-a grăbit spre îngrăditură şi, cum n-a găsit nicio intrare deschisă, a 
sărit-o fără greutate şi-a început să rupă. Cu multă grijă, florile din pomişor. Până ce le-a adunat pe 
toate într-un prea frumos buchet. 

Nu mică i-a fost spaima însă, când a simţit pe umăr îndată o lovitură puternică. Întorcându-şi 
capul, a văzut în spatele lui o arătare groaznică, acoperită în întregime cu păr, ca un urs, cu coarne 
strâmbe pe căpăţână, cu dinți de fiară sălbatică rânjiți. Privind la el cu ochi aprigi şi fioroşi, fiara i-a 
înfipt ghearele în gât. 

— Ha, ha, hoţomanule! a strigat monstrul, aşa îmi plăteşti pentru primirea ce ţi-am făcut în casa 
mea? Ai sărit gardul şi ai rupt ceea ce mi-i mai drag!... Aşteaptă, nu scapi tu nepedepsit de-aici! 

Îngrozit, negustorul, ca să se dezvinovăţească, a început să povestească despre promisiunea 
făcută fiicei prea iubite şi, cerându-şi umilit iertare, l-a rugat să-i cruțe viaţa. Monstrul cel groaznic, 
ascultându-l, i-a răspuns: 

— Bine! Iţi iert paguba făcută şi te las să pleci cu viaţă, dar jură-te pe mântuirea sufletului tău că, 
întorcându-te acasă, îmi vei aduce îndată pe acea fiică a ta şi-o vei lăsa numai cu mine în castel un 
an întreg. Să nu ai grijă de ea şi eu îţi jur că nu va suferi nici cea mai mică nedreptate. Dacă 
Dumnezeu va vrea, se va bucura şi dânsa şi eu de o mare fericire... Ei? îmi juri sau nu? Dacă nu, te 
fac bucăţi îndată, aici pe loc. 

La această amenințare, sărmanul negustor, deşi fără voie, a jurat să îndeplinească cererea 
monstrului. Lăsat liber, după aceea, s-a grăbit cât îl țineau puterile să ajungă mai repede la corabie, 
blestemând castelul şi ceasul nefericit care l-a dus acolo. 

Câteva săptămâni mai târziu, corabia negustorului trăgea la malul înverzit al Vistulei, nu departe 
de brazii curții albe din care două fete nerăbdătoare priveau cu drag întoarcerea tatălui lor. Când, la 
cererea fetelor, tatăl le-a dat darurile promise, nu s-a bucurat atât cea mare de perlele scumpe, cât 
cea mai mică de buchetul minunat şi aromat de trandafiri proaspeţi, de culoare nemaivăzută, pe care 
i-a ŞI pus îndată în păr. 

— Dragul meu copil, a zis negustorul, înțelegându-i fericirea, nu te bucura aşa de mult de ei! 
Mai bine ar fi fost dacă nu i-ai fi cerut niciodată sau dacă eu nu l-aş fi găsit! Şi i-a povestit toată 
întâmplarea din castelul pustiu. La urmă i-a spus ce-a cerut monstrul cel groaznic şi ce-a jurat el. 
Văzând paloarea ivită de îndată pe faţa ladvigăi sale, negustorul a adăugat: 


— Nu te teme că eu am să te îndemn să îndeplineşti jurământul meu negândit. Nu! Mai bucuros 
voi ispăşi singur greşeala mea decât, tu, îngeraşule, să intri în ghearele fioroase şi să-ţi iroseşti un an 
întreg de viață tânără, într-un pustiu ca acela. 

Dar fata, care şi hotărâse în inima ei ce are de făcut, şi-a cuprins tatăl de gât, strigând: 

— Nu vorbi aşa! Nu vorbi aşa, dragă tată! Ce fel de fată ți-aş fi eu, dacă nu ţi-aş îndeplini 
jurământul? Dumnezeu cel drept, în voia căruia mă las cu totul, nu-mi va îngădui, săraca de mine, 
să săvirşesc o nedreptate. Dacă voi sta un an într-un castel frumos, deşi pustiu, ce fel de ispăşire 
grea o să fie? Nu voi avea, oare, acolo, atâtea lucruri minunate de văzut, atâtea locuri de străbătut? 
Voi sădi flori, voi cânta cântece şi dacă mă voi plictisi de toate, atunci monstrul cel groaznic va 
trebui să joace de frica bățului meu... 

Râzând astfel şi sporovăind pentru a-şi înveseli tatăl, deşi numai Dumnezeu ştie ce se petrecea în 
sufletul ei, a început să stăruiască ea însăşi să plece cât mai curând, pregătindu-se totodată de drum. 
Peste câteva zile totul era gata şi corabia cea iute a pornit din nou cu negustorul şi fiica lui spre 
castelul îndepărtat. 

x 

Monstrul cel groaznic, cum a zărit pe oaspeți apropiindu-se dinspre mal, le-a ieşit în întâmpinare 
până la poarta castelului. Fata negustorului, văzându-l. Aşa s-a înspăimântat de tare că tremura ca 
frunza copacilor. Ca să-l ferească însă pe tată-său de o supărare mai mare, şi-a făcut curaj cum a 
putut. Monstrul i-a mulțumit negustorului pentru că şi-a ţinut cuvântul dat şi i-a urat fetei bun sosit, 
asiguri nd-o'ân modul cel mai solemn că n-o să i se întâmple nimic rău. Spunând acestea, a condus 
pe tată şi pe fiică în sala minunata, in care aştepta pregătită o cină cu adevărat regească. În timp ce 
negustorul şi fata se hrăneau ca după călătorie, gazda, stând la distanță, purta cu ei discuţii atât de 
înțelepte şi de plăcute că, ascultându-l, cei doi uitaseră de înfățişarea-i groaznică. 

O săptămână întreagă s-a odihnit negustorul în castel. În tot acest timp monstrul cel groaznic s-a 
purtat aşa de politicos şi blând, că sosind ziua plecării, săracul tată, dacă nu fără strângere de inimă, 
dar cel puţin fără prea multă teamă, s-a despărțit de fiica-i iubită, după care avea să se întoarcă peste 
un an. 

În faţa tatălui său, fata s-a stăpânit cât a putut, Iar după plecarea lui, stând la fereastra deschisă 
spre mare, a plâns cu duioşie. Monstrul cel groaznic s-a apropiat atunci de ea şi i-a zis umil: 

— Nu plânge aşa, frumoasă domniță! Să nu fii supărată că din cauza mea vei petrece în acest 
pustiu un an. Nu-i vina mea, ci rânduiala lui Dumnezeul!... Un an nu-i o veșnicie, trece repede! In 
acest timp tot castelul şi eu suntem la porunca ta. Lată, ai acest clopoțel de aur: cum ai să doreşti 
ceva, sună din el şi vorbeşte tare. Se va întâmpla ceea ce vei dori. Aici ai un fluieraş de argint în 
care vei fluiera de câte ori vei vrea ca să vin eu însumi la tine. Fără voia ta nu te voi înspăimânta 
niciodată cu chipul meu.” Slavă Domnului, s-a gândit fata în urma celui care plecase şi la care fără 
groază nu putea să se uite, n-ai să auzi tu repede acest fluieraş”. 

Plângând îndelung plecarea tatălui ei, ladviga a început după aceea să-şi petreacă timpul aşa cum 
putea în singurătate. Broda batiste cu flori, cânta la lăută cântece minunate din Mazovia, aduna flori 
din grădină şi împletea din ele cununi proaspete, vorbea cu păsările ciripitoare alergând prin codru. 
Cu toate acestea, după vreo două săptămâni, 1 s-a făcut dor de vorbă omenească. Monstrul cel 
groaznic nu era, ce-l drept, cu nimic asemănător oamenilor, dar vorbea ca un om adevărat. Pe 
jumătate curioasă, pe jumătate nu, fata plictisită şi-a luat în cele din urmă curajul să-l cheme cu 
fluieraşul de argint. A ales dinadins pentru aceasta timpul de după apusul soarelui, când nu-l putea 
vedea. În schimb putea să-l asculte fără teamă. 

Monstrul a ştiut aşa de bine s-o distreze cu vorbe şi cu poveşti ca după aceea l-a chemat la dânsa 
în fiecare seară. Încetul cu încetul s-a obişnuit să vorbească cu el şi ziua, întorcând numai capul în 
altă parte. După o lună putea să privească la dânsul fără frică şi chiar stătea cu el la masă. 

A venit apoi iarna cea tristă şi zlotoasă. Trebuia să stea închisă între ziduri zile şi săptămâni 
întregi. Ce putea să facă singură? Cum se îmbrăca de dimineață chema îndată la dânsa pe monstrul 
cel groaznic cu care sporovăia până noaptea, când mergea să se culce. ÎI ruga să-i povestească 


basme din care el ştia nenumărate, se certa cu el şi se împăca, se jucau fel de fel de jocuri şi, deşi i-a 
venit nu o dată prin minte gândul prost să-l croiască cu băţul, n-a îndrăznit s-o facă, nu că s-ar fi 
temut de el, ci pentru că nu voia să-l chinuie. 

A trecut până la urmă iarna şi-a venit primăvara călduroasă, iar fata aşa se obişnuise să petreacă 
toată ziua cu monstrul că se mânia dacă în vreo dimineaţă nu venea singur şi trebuia să-l cheme... 
însă oricât de repede şi plăcut trecea timpul în tovărăşia lui, totuşi, de fiecare dată însemna cu grijă 
pe pătuţul ei zilele scurse, numărând câte i-au mai rămas până la sfârşitul anului. 

Un an nu-l o veşnicie, aşa că şi anul de şedere al fetei la castel se apropia repede de sfârşit. Cu 
cât treceau zilele, cu atât mai trist devenea monstrul cel groaznic, iar ladviga, în bucuria ei, nu-şi 
dădea seama de aceasta. 

Mai rămăseseră trei zile până la sfârşitul anului când, sculându-se de dimineaţă şi alergând în 
grădină ca să-şi pună flori în cosiță, fata l-a găsit pe monstrul cel groaznic stând mâhnit sub 
pomuleţul trandafirilor albaştri, ud pe botul păros de lacrimi mari cât roua. 

— Ce-i cu tine, monstrul meu groaznic? a strigat ladviga cuprinsă de milă. Ce ţi s-a întâmplat că 
plângi aşa duios?... Spune, poate ca te pot ajuta... 

El a ridicat în tăcere capul spre ea, i-a privit trist în ochi şi în cele din urmă i-a zis, oftând: 

— Plâng pentru că ai să mă părăseşti curând pentru totdeauna, iar eu te iubesc, ladviga! 

Ştrengăroaica de fată a izbucnit atunci într-un râs aşa de voios că puţin a lipsit să nu cadă la 
pământ. Monstrul, auzind-o, a gemut cu durere şi a fugit să se ascundă în desișul verde. În zadar 
mai apoi l-a chemat şi-n zadar a dat semn cu fluieraşul de argint, n-a mai venit deloc nici în ziua 
aceea şi nici în zilele următoare. De abia când s-a ivit la mal corabia negustorului, a ieşit din 
ascunzătoarea lui, ca să-şi întâmpine şi să-şi primească oaspetele. 

În ziua plecării ladvigăi, monstrul cel groaznic, găsind-o singură în cameră, i-a vorbit astfel: 

— Minunata mea ladviga! Pleci departe peste mare şi eu, sărmanul, n-o să te mai văd niciodată! 
lartă-mi, te rog cutezanţa că, aşa monstru cum sunt, am îndrăznit să mă îndrăgostesc de tine şi 
aminteşte-ţi câteodată de mine. Cândva, dacă vei binevoi să afli ce se întâmplă cu mine aci, uite, 
primeşte acest măr de coral, dacă va fi palid, vei cunoaşte că sunt bolnav, dacă se va înălbi în 
întregime, vei şti că mor de dorul tău. Iar dacă vreodată vei vroi să mă vizitezi, pune acest inel de 
fier pe deget şi îndată ai să ajungi aici pe țărm. Şi-acum să fii sănătoasă! Deşi după plecarea ta voi 
rămâne mai nefericit decât am fost până acum, îți mulțumesc totuşi pentru acest an în care m-ai 
miluit cu bunătatea ta!... 

Fata, cu toate că-şi râdea de dragostea monstrului, cu lacrimi în ochi a primit darurile lui şi, 
luându-și rămas bun, i-a promis din toată inima că-l va mai vizita. 

După un an întreg de exil, întorcându-se acasă, ladviga nu mai putea de bucurie. Trebuia să vadă 
şi să salute orice copac cunoscut din câmp ca pe un frate. Începea pe dată să vorbească cu fiecare 
coţofană care țipa pe gard, cu fiecare cioară care zbura peste curte. Şi... să mai spunem? cu odăița 
ei, cu păsările, cu pisica, cu căţeluşul ei!... Dar cu soră-sa. Cu prietenele!... I se părea că niciodată 
nu se îmbrățişează cu ele destul şi nu se bucură împreună de-ajuns. Face să înduri un an ca să ai 
după aceea o săptămână de-atâta bucurie! 

Dar când au trecut clipele de bucurie şi totul a început să devină din nou ca înainte, singură nu 
putea să se mire destul că în casa tatălui ei nu se simţea aşa de fericită ca în castelul pustiu de peste 
mare. Că timpul nu trecea cu nimeni aşa de plăcut, de încântător şi de repede, cum trecea cu acea 
groaznică arătare. Şi când îşi amintea de bunăvoința lui faţă de ea, de bunătatea, de blândeţea şi de 
poveştile lui, uneori vesele, uneori duioase şi totdeauna aşa de ciudat de frumoase, de lacrimile lui 
şi de iubirea fără nădejde, ofta din inimă după sărmanul monstru, care se vestejea departe, 
singuratic, de plictiseală şi de dragoste. Atunci fata privea mărul de coral, ca să vadă cum arată. 
Măruleţul cu fiecare zi ce trecea devenea mai palid şi ladvigăi i se făcea tot mai greu la inimă. Până 
la urmă, într-o dimineaţă, când s-a uitat la el, l-a găsit alb de-a binelea. 

— Moare! Moare din cauza mea! a strigat cu jale, o, săraca, nefericita de mine! 


Atunci privirea i-a căzut pe inelul de fier şi pe şiragul de chihlimbar minunat atârnat la gâtul ei. 
Şi-a smuls cu toată puterea inelul din şirag încât mărgelele s-au risipit toate de jur împrejur, şi l-a 
pus pe deget. 

În acea clipă o lumină strălucitoare i-a pătruns parcă în ochi şi-n gând. A căzut într-un leşin sau 
într-un somn adânc, încât simţea numai cum o poartă ceva prin aer... Singură n-a ştiut cât a durat 
drumul. S-a trezit deodată pe iarba verde, aproape de zidurile castelului cunoscut. Ridicându-se, a 
alergat înăuntru, chemând cu toată puterea pe monstrul cel groaznic; dar nimeni nu-i răspundea, 
numai ecourile pustiului repetau de jur împrejur vorbele ei. Căutând în zadar prin toate încăperile 
castelului, s-a grăbit să se uite şi în grădină. Şi iată colo, sub copăcelul trandafirilor albaştri, unde îi 
mărturisise dragostea, zăcea săracul monstru, slăbit şi vestejit, cu ochii închişi, fără suflu, rece cu 
totul, ladviga, frângându-şi mâinile, s-a aruncat asupra lui cu un strigăt deznădăjduit: 

— Trezeşte-te! Trezeşte-te, monstrul meu drag! Sunt aici lângă tine! Trezeşte-te şi am să te 
iubesc, am să fiu a ta toată viaţa!... Striga şi în durere şi-a plecat fața albă pe botul lui păros, dându- 
i un sărut fierbinte. 

Şi-atunci, o, minune! Monstrul înviat s-a ridicat de la pământ, dar nu mal era monstrul cel 
groaznic, ci un tânăr frumos, deşi slăbit de grijă! ladviga, spăimântată de schimbare, a sărit de lângă 
dânsul, însă el, apucându-i mâna şi îngenunchind în faţa ei, 1-a zis: 

— Nu te teme, minunată ladviga! lată, sunt tot eu, monstrul cel groaznic, acum, prin dragostea 
ta, rege pus în libertate de sub puterea unui blestem crud. Ai putut să mă iubeşti în pielea cea urâtă, 
iubeşte-mă şi acuma, aşa cum sunt eu adevărat. 

Şi cuprinzând-o cu braţele o sărută lung pe buze şi-apoi, în culmea fericirii, o sărută iar de mii de 
ori. Sărmana ladviga a stat răbdătoare, numai aşa din sinceră milă... Bietul rege, se gândea, cât de 
mult a suferit, ar fi păcat să mă apăr şi să nu-l las să mă sărute". 

Între timp, în întregul castel a început să fie forfotă şi gălăgie. 

Găinile cotcodăceau în coteţe, câinii lătrau de bucurie în cuştile lor, caii nechezau în grajduri, lar 
curtenii se învârteau în toate părțile, deşteptaţi din blestemul năprasnic. 

— Uite cât bine ai făcut prin sacrificiul tău! a zis regele, pornind cu fata din grădină, dar asta nu- 
l încă totul. 

Spunând acestea s-au îndreptat dincolo de poarta de la intrare, unde cu o oră mai înainte creştea 
încă pădurea cea sălbatecă: acum în locul ei se ridica un oraş strălucitor, iar pe străzile lui se plimba 
o mulțime de oameni veseli. 

Nu mult după aceea, întreaga populație a oraşului, cu steaguri, flori, tobe şi trâmbiţe, a venit în 
curtea palatului să mulțumească ladvigăi pentru izbăvire. I s-au aruncat toţi, unul lângă altul, la 
picioare, cântând imnuri în cinstea ei. 

A doua zi, o corabie regală aurită se ducea iute pe mare după negustor cu invitaţii de nuntă. lar 
când aceştia au sosit cu bine, ce mai nuntă a fost! Patru săptămâni au durat întrecerile şi vânătorile, 
pe pământ şi pe mare, călare sau în bărci ciudate, ca nişte balauri. Şi ce mai petreceri şi mese întinse 
au fost zi de zi!... Vouă, sătuilor, degeaba vă spun, iar pentru mine, flămândul, ar fi mâhnire 
zadarnică să mai povestesc. 

Tânărul rege şi regina au vieţuit apoi fericiţi, iar, dacă n-au murit, atunci fără doar şi poate că 
trăiesc şi acum. 


Comoara tăinuită 
poveste poloneză 


Îndrăzneţ argatul Jan era, 

Râdea de stafii şi năluciri, 

Iar de zmei, de draci şi de vampiri. 
Ca păianjenul de muşte se temea... 


Aleksander Niewiarowski” 


Un boier puternic, dar rău şi lacom, cu toate că primise ca moştenire, fără muncă, avuții 
nenumărate, bănoase şi o comoară bogată în aur şi argint, nu s-a mulțumit cu ceea ce avea. Şi-a 
închinat toată viaţa înmulțirii veniturilor, fără să se îngrijească, în orbirea lui, dacă-i cu drept sau 
fără drept. Nu era de-ajuns că niciodată nu ajutase pe săracii în nevoie măcar cu o bucată de pâine, 
dar asemenea unui vampir, care se îngraşă cu sânge, storcea de la oameni până la ultima leţcaie. 

Nefericiţii iobagi de pe moşiile lui, sleiţi de foame şi de atâta muncă, în chipul cel mai crunt, 
erau asemănători mai degrabă stafiilor decât ființelor vii. Cu toate acestea, groaznicul stăpân îi 
chinuia din ce în ce mai rău. Iarna, oamenii îngheţau în colibe jalnice, îmbrăcaţi; numai în zdrenţe, 
fără pic de foc în sobă, pentru că zgârcitul moşier nu-i lăsa să ia din nenumăratele lui păduri nici 
măcar o creangă uscată. Înainte de seceriş sufereau de vătămătură, din cauza lipsei de pâine, vara 
cădeau copleșiți de trudă şi de căldură, toamna — de beţii. Oamenii îşi beau munca pe un an întreg, 
căci stăpânul plătea totdeauna lucrul stors cu sila în hârtii pentru basamac. Şi în timpul acesta 
comorile zgârcitului creşteau în fiecare zi văzând cu ochii. Zadarnic oamenii pioşi şi soţia lui 
temătoare de mânia cerului ii aduceau aminte de pedeapsa dreaptă a lui Dumnezeu pentru ticăloşiile 
pe care le făcea. El îşi râdea de ameninţări şi de prevestiri, iar pe soţie o înspăimânta cu pumnul, 
spunându-i să nu se amestece în treburile lui. 

Se ştie că oamenii hapsâni nu se încred în nimeni şi că ar vrea să se ferească şi de umbra lor. La 
fel şi acest zgârcit, temându-se pentru banii săi şi descoperind între dărâmăturile unei zidiri vechi o 
pivniţă părăsită, şi-a mutat în ea, într-o noapte, pe ascuns, toate comorile. A doua zi, fie c-a fost voia 
lui Dumnezeu, fie că s-a spetit cărând toată noaptea, crudul stăpân a căzut bolnav la pat. Nevrând să 
cheme nici doctorul, nici preotul, ca nu cumva să le plătească, a pierit, blestemând în clipa morții 
cerul şi pământul. Pentru că era de neam şi bogat, cu toate c-a murit fără iertarea păcatelor, a fost 
îngropat totuşi în cavoul unei capele vechi din cimitirul de lingă sat. 

La câteva zile după înmormântare însă s-a arătat semn grăitor cum că nedreptăţirea săracilor 
strigă pentru răzbunare şi că sufletul, care în timpul vieții s-a înecat în bunuri pământeşti, după 
moarte, neputându-se rupe de ele, suferă chinurile ispăşirii. În fiecare miez de noapte, oamenii 
vedeau cum moşierul mort ieşea din țintirim, învelit în giulgiu de îngropăciune, şi, înconjurând 
hambarele, dispărea în livada din spatele curţii. De-acolo se întorcea iar la mormânt de-abia spre 
luminatul de ziuă. 

La început, în fața unei arătări atât de groaznice, o spaima nemaipomenită a cuprins întregul sat. 
După căderea serii niciun suflet de om nu mai îndrăznea să umble prin livadă, iar spre miezul nopții 
toţi se ascundeau prin colibe. Strângându-se grămadă, ascultau tremurând urletul jalnic al câinilor 
ciobăneşti, când trecea blestematul pe lângă hambare. 

Încetul cu încetul însă chiar copiii şi femeile s-au obişnuit cu arătarea, iar pe flăcăii mai curajoşi 
i-a apucat focul curiozității şi-au început să urmărească fantoma prin livadă, ca să vadă ce face. 
Astfel au băgat de seamă repede că stafia intrând în livadă, mergea Ia vechea zidire şi dispărea în 
ruinele ei până dimineaţa. Pe urmă, când flăcăii au istorisit la crâşmă ce-au văzut, oamenii mai în 
vârstă au ghicit de îndată că în locul acela mortul îşi îngropase, fără doar şi poate, banii. S-au dus 
deci la curte, la doamna pe care o iubeau din toată inima, sfătuind-o să dea poruncă de căutare a 
comorii. Slugile însărcinate cu aceasta au căutat cu sârg toată ziua, au lucrat din greu aruncând 
grămezi de dărâmături, iar seara fără să găsească nimic, s-au întors obosite acasă. 

Era pe atunci la curte un argat pe nume Jan, neîntrecut la treabă, la băut şi la bătăi, îndrăzneţ şi 
iscusit la lupta cu spada, aşa de îndrăzneţ, că nici dracului nu i s-ar fi ferit din cale. După ce slugile 
căutaseră comoara zadarnic câteva zile, Jan s-a dus la stăpână şi, ploconindu-se până la pământ, a 
rugat-o să-i îngăduie să caute el comoara. 

— Domnul să fie cu tine, dragă Janek! i-a răspuns văduva, mă învoiesc. Dacă o să te ajute şi o să 
găseşti ceva, vom împărți pe dreptate. 


25 prietenul lui Zmorski, a scris în special romane şi foiletoane 


În aceeaşi zi, când s-a întunecat bine, se nimerise o seară ploioasă şi întunecoasă, Jan s-a dus la 
cimitir cu frate-său. Au deschis uşile capelei şi au ridicat capacul greu de fier al mormântului. 
Intrând în cavou, după ce a aprins o torță, îndrăzneţul argat i-a zis lui frate-său să pună la loc 
capacul şi să închidă capela la ieşire, iar în sat să nu spună nimănui nimic. 

La strălucirea vie a torţei de smoală, Jan a găsit degrabă sicriul fostului său stăpân, căci lucea 
între celelalte din cauza proaspetei vopsele aurii. Alături se afla un alt sicriu, făcut din lemn simplu 
de stejar, foarte tare, parcă atunci coborât în pământ. Jan îl descăpăci iute, scoase cadavrul care era 
într-însul şi-l târî într-un colţ al cavoului. S-a înfăşurat apoi în giulgiul mortului şi s-a culcat 
încetişor în sicriu, punându-și capacul deasupra. N-a stat aşa mult şi s-a făcut miezul nopții. Atunci 
moşierul mort s-a urnit cu un geamăt înfiorător, a răsturnat capacul cu trosnet şi s-a sculat. Palida şi 
ciudata lucoare ce-i sclipea din tigvă, a luminat întregul cavou. 

Uitându-se la el printr-o gaură a sicriului, Jan simţea cum îl prindeau furnicături de la degetele 
mari ale picioarelor până la creştetul capului şi cum i se făcea părul măciucă. Dar nu era timp de 
pierdut. Şi-a adunat în inimă tot curajul şi, aruncând capacul coşciugului s-a sculat drept în fața 
răposatului stăpân. 

— Cine-i aici? a strigat cu glas subpământean stafia. 

— Sunt eu, Jan Zmora, argatul tău, stăpâne. 

— La ce-ai venit aici? 

— Să te slujesc, boierule, după moarte, cum te-am slujit şi în viaţă. 

— Eşti viu sau mort? a întrebat arătarea. 

— Mort, boierule! N-am mai putut trăi de mare jale după dragul meu stăpân şi, murind, am rugat 
ca măcar să mă îngroape alături de tine. 

Neîncrezătoare, stafia a început să-i dea târcoale şi să tragă aer în nări ca să simtă dacă nu-i 
cumva viu, dar Jan se înfăşurase aşa de bine de la picioare până la cap cu giulgiul mortului, că putea 
peste tot ca un stârv. 

— Când ai murit? 

— Duminică. 

— Şi când te-au îngropat? 

— Azi după-amiază. 

— Şi pe ce drum vrei să mergi? 

— Pe acelaşi pe care vei merge şi tu, stăpânul meu! N-am să te părăsesc niciun pas. 

— Atunci hai cu mine, zise răposatul, ia-o înainte! 

— Nu, stăpâne! du-te tu înainte şi eu după tine, aşa cum am mers în timpul vieții. 

A pornit atunci stafia în tăcere pe scări în sus, iar Jan pas cu pas în urma ei. Când au ajuns la 
intrare, mortul a strigat tare: 

— Deschide-te, poartă! iar capacul greu de fier s-a dat la o parte cu zgomot. 

Au trecut prin capela întunecoasă şi tot la porunca fantomei s-au deschis uşile acesteia. Când se 
aflau pe la mijlocul cimitirului pe cărarea strimtă, Jan a văzut în stânga şi în dreapta lui o mulțime 
de duhuri ridicându-se din morminte: unele îngenuncheau în faţa crucilor rugându-se în tăcere, 
altele, stând pe morminte, gemeau şi suspinau cu tristeţe, iar vampirii Şi strigoii ieşeau fuga afară 
din cimitir ca să meargă să sugă noaptea sânge omenesc. 

De la drumul obişnuit al cimitirului, stafia a cotit-o spre curtea boierească şi apoi, trecând de 
hambare, a intrat în livadă şi pe urmă între dărâmăturile zidirii. 

— Deschide-te! a strigat mortul. O piatră uriaşă aflată în fața lor s-a dat într-o parte, lăsând să se 
vadă scările putrede ale unei pivniţi. Răposatul înainte şi curajosul argat după el, au coborât într-o 
încăpere pustie, învăluită într-o lumină de culoare sângerie. 

Pe lângă pereţii Încăperii se aflau o mulțime de căldări şi de oale, pline cu bani de aur şi de 
argint, care se curăţau de păcatele stăpânului lor în flăcări roşietice. În mijloc era o lespede mare şi 
netedă. 

— Numără banii! a poruncit fantoma cu tristețe. 


— Numără-l tu, stăpâne, cum i-ai numărat şi în timpul vieţii, a răspuns argatul Jan. 

Mortul a început atunci să numere banii pe piatra netedă, luând oală după oală, căldare după 
căldare, socotind de la galbeni până la ultima lețcaie. După ce a numărat totul, a zis către argat: 

— Fi, acum e timpul să ne întoarcem, şi-a ieşit din pivniţă cu Jan după dânsul. 

— Închide-te! a strigat argatul, după ce au suit treptele scării; dar la cuvântul unui om viu, piatra 
a rămas nemişcată, lăsând liberă intrarea la comori. Şi uşile de la capelă şi capacul de fier de la 
mormânt au rămas tot nemişcate, deşi Jan a poruncit sa se închidă. 

Nici nu ajunseră bine să coboaretscările până la sicrie că au şi cântat cocoşii pentru a treia oară, 
iar mortul a căzut fără putere în culcuşul lui. Strălucirea mormântală i s-a stins de pe față, iar 
capacul s-a trântit singur peste sicriu. Atunci, curajosul argat, pentru ca stafia să nu se mai scoale, 1- 
a străpuns inima cu un țăruş de plop şi apoi i-a înfăşurat sicriul de nouă ori cu o frânghie din coajă 
de tei. 

Făcându-se ziuă de-a binelea, Jan a dus repede vestea cea bună doamnei. Aceasta a poruncit să 
fie înhămaţi la o căruță patru cai şi sa se aducă din pivnița părăsită toată comoara. La câteva zile 
după aceea, cu voia doamnei, a lui Jan şi a întregului sat, banii au fost împărțiți aşa: un sfert din ei a 
fost dat bisericii, al doilea sfert la oamenii săraci, pe care răposatul îi nedreptăţise în toată viaţa lui, 
a treia parte a luat-o văduva, iar pe a patra argatul Jan. 

Ajuns astfel din argat sărac om bogat, Jan a cumpărat o bucată bună de pământ şi trăieşte până 
azi în Mazuria, în muncă, cinste şi curăţie sufletească. Când i se întâmplă să aibă oaspeţi, povesteşte 
în ce chip meşteşugit a găsit el comoara tăinuită. Dacă se va găsi careva să se îndoiască de adevărul 
acestei întâmplări, ca să se convingă poate să meargă să-l întrebe chiar pe dânsul. 


Frica 
poveste poloneză 


Pe vârf de munte înalt, 
Cu acoperiş în roşu colorat, 
Ferestre mari şi albe metereze. 
Un castel plutea cu ziduri semeţe... 
Nimeni nu ghicea, nimeni nu ştia. 
Ce diavol acolo trăia; 
Că trăia, sigur era. 
Antoni Edward Odyniec” 


Un gospodar avea doi fii; pe unul îl chema Walek, pe celălalt Wojtek. Walek era ca toți oamenii: 
înțelegea totul ca lumea, însă nu strălucea în deşteptăciune; i se spunea totuşi „cel deştept”, ca să se 
deosebească de frate-său, care era nemaipomenit de prost. 

Prostul de Wojtek nu putea să înţeleagă cu niciun chip ce înseamnă frica. De câte ori îl auzea 
vorbind pe fratele mai mare că i-a fost frică de una sau de alta, îi cerea desluşiri, dar nu putea în 
ruptul capului să priceapă lămuririle lui. Obosit şi plictisit, Walek cel deştept s-a gândit o dată să-l 
înveţe ce e frica. 

Într-o seară întunecoasă de toamnă, l-a trimis tată-său pe prostănac la crâşmă după rachiu. Walek 
ştia că, pentru a scurta calea, Wojtek o croia totdeauna prin cimitir. Găsind timpul potrivit fratele 
„deştept” a ieşit în ascuns din bordei, şi-a înnegrit toată faţa cu funingine, şi-a acoperit capul c-o 
fustă roşie de-a mame-si şi, luând în gură un tăciune aprins, s-a oprit chiar pe cărarea bătută din 


26 poet, prietenul lui Mickiewicz, pe care l-a întovărăşit în călătorie prin Europa (1829-1830) 


mijlocul cimitirului. Nu mult după aceea a apărut şi Wojtek, care se întorcea de la crâşmă oleacă 
aghezmuit. Văzând pe cineva stându-i în cale, prostul a strigat de departe: 

— El tu, cel cu focul în plisc! Dă-te la o parte din cărare ca să nu te tăvălesc în glod! 

Walek însă, în loc să se dea la o parte, gemea cum putea mai înfiorător. 

— Eşti surd sau ce-i cu tine? răcni prostul, apropiindu-se de el. Dă-te la o parte din drum, iar 
dacă nu vrei, te boţesc aşa de rău că-ți zboară pipa cât colo! 

Fratele „deştept” să gândea însă: „Numai aşa am să te fac eu s-o rupi de fugă” şi, gemând mai 
groaznic, îşi întinse mâinile, ca şi cum ar fi vrut să-l înhaţe, şi merse drept înainte. S-a înşelat însă 
amarnic, cu toată deşteptăciunea lui. Wojtek, care chipurile ar fi trebuit să fugă, găsind un par de 
stejar, s-a aruncat fără multă vorbă asupra arătării şi-a început s-o piseze cu poftă. Din cauza acestei 
neaşteptate scărmăneli, fratelui deştept i-a intrat tăciunele pe gât, arzându-l şi sufocându-l. Urla şi 
fugea, fără să poată vorbi, ca un adevărat schingiuit. Împiedecându-se în fustă, a căzut din goană în 
glod, aşa că, înainte de-a scuipa cărbunele şi de-a putea să-i spună lui Wojtek cine este, încasase de 
bună seamă vreo sută de pari pe spinare. 

Cum şi-a recunoscut fratele, Wojtek a început să-l roage din suflet de iertare, deşi nu mai înceta 
să se mire de ce s-o fi apucat acesta de-o asemenea prostie. Scrâşnind din dinți de turbare şi durere, 
stâlcit cum era, Walek abia s-a târât până acasă. Când a văzut tatăl ce s-a întâmplat cu fiul său cel 
isteț, a înhăţat un bici zdravăn şi l-ar fi măsurat cum se cuvine pe prost, dacă acesta n-ar fi fugit 
repede în pod şi n-ar fi tras scara după dânsul. 

A doua zi, săracul Walek a căzut bolnav de-a binelea. Din aceasta cauză, tatăl a prins o mânie aşa 
de nepotolită împotriva prostului de Wojtek că, nevrând, cum spunea, să strice biciul pe spinarea lui 
de măgar, l-a gonit în lume, ca să prindă cât de cât la minte. Zadarnic mama s-a pus luntre şi punte 
plângând pentru el. Wojtek a trebuit să-şi ia catrafusele, punga cu bani dăruită de mama lui şi să 
pribegească în lume. 

— Doamne, Doamne milostive, gândea în sinea lui pe drum, tata m-a alungat ca pe un câine! Şi 
pentru ce? Pentru că n-am ştiut ce-i frica! O, de-aş întâlni odată şi frica asta! 

x 

În cea de-a doua săptămână de hoinăreală prin lume, Wojtek cel prost a tras pe la amiază la o 
crâşmă. Când au început să-l întrebe încotro călătoreşte şi pentru ce, a răspuns cu inima deschisă că 
nici el nu ştie încotro merge şi că vrea să cunoască pe undeva frica. 

La aceste vorbe, toți cei de faţă au izbucnit în râs, neştiind dacă au de-a face cu un prost sadea 
sau cu un coţcar. Cârciumarul însă, bătându-l pe umăr, i-a zis: 

— Ei, prietene! Dacă e vorba numai de asta, nu-i nimic mai uşor pe-aici decât să faci cunoştinţă 
cu frica. Vezi colo pe munte castelul acela frumos? Dumnezeu ştie de când stă pustiu, pentru că, din 
cauza stafiilor, niciun suflet de om nu îndrăzneşte să locuiască într-însul. Dacă eşti aşa de grăbit să 
faci cunoştinţă cu frica, du-te să dormi acolo şi o să te saturi de ea. 

— De-i aşa, mă duc numaidecât, a răspuns Wojtek, şi dacă am să învăţ ce-l frica acolo cu 
adevărat, am să vă plătesc cinstit pentru sfat bun. Trebuie numai să-mi dați ceva de mâncare şi de 
băut, pentru că. Pe inima goală, ml s-ar uri să veghez o noapte întreagă. 

Oamenii şi crâşmarul însuşi, văzând că vrea să meargă cu toi dinadinsul, au lăsat gluma la o 
parte şi au început să-l sfătuiască să nu-şi pună viaţa tânără în primejdie. Îşi aminteau de mulţi 
voinici ca el rămaşi în castel pentru vecie. Wojtek însă nici n-a mai vrut să audă şi, cu cât încercau 
să-l sperie mai mult, cu atât se bucura mai tare c-o să cunoască şi el frica. 

Neputând să-l întoarcă pe prost de la cutezătorul lui gând şi făcându-i pe voie, i-au dus, spre 
seară, până la palat, pentru o noapte întreagă, lemne, câțiva cârnaţi, câţiva caltaboşi, o grămadă de 
cartofi, slănină şi chiar două sticle cu basamac. Sigur că nu va răbda de foame, Wojtek şi-a luat 
rămas bun de la tovarăşii din crâşmă şi a plecat vesel să stea singur în castel. 

Acolo a aprins focul în soba uriaşă dintr-o încăpere şi, trăgând lângă el un scaun, a pus pe masă 
toate proviziile pe care le avea. Apoi, aprinzându-şi o pipă şi întinzându-se pe scaunul odihnitor, 
asculta moțăind de somn vântul care şuiera în abisuri, aşa de jalnic şi sinistru că oricui I s-ar fi făcut 


părul măciucă în cap de frică. Unul după altul a băut păhărelele de basamac, până ce la urmă i s-a 
făcut şi foame. S-a apucat atunci de gătit. A pus cratița cu cartofi pe foc şi, înfigând cârnatul într-o 
frigare de lemn, a început să-l perpelească potolit deasupra cărbunilor. 

Când cartofii sfârâiau cum e mai bine, iar din cârnat începuse să picure grăsimea aromitoare, în 
fundul hornului s-a auzit un glas fioros, strigând: „Zbor!” 

— EI, la naiba! aşteaptă o clipă ca să-mi iau mâncarea de pe foc, a răspuns cu voce puternică 
Wojtek, ferindu-şi cratita sub masă şi punând frigarea pe ea. Ei, acum zboară, dacă vrei! 

A vâjâit ceva de-a lungul hornului şi pe focul încins a căzut o jumătate de trup omenesc, de la 
picioare până la cingătoare, parcă atunci retezat, pentru că încă mai curgea sânge. Wojtek, fără să se 
sinchisească deloc, văzând că-l stinge focul, l-a înhăţat de amândouă picioarele şi l-a aruncat la 
spatele lui. Scăpând de el, a vrut să pună din nou mâncarea pe foc, dar a auzit iar în horn strigând: 
„Zbor!” 

— Zboară, dacă vrei să-ţi rupi gâtul! i-a răspuns prostul cu răutate, pentru că nu-l lăsa să 
gătească liniştit mâncarea. 

De data asta pe foc a căzut cealaltă jumătate a omului, cu un cap groaznic de bărbos, în care se 
mişcau holbaţi nişte ochi tulburi de sânge. Wojtek a aruncat şi partea aceasta la spatele său, iar după 
ce a mai ascultat o clipă şi n-a mai auzit în horn nimic, a pus din nou cratița şi frigarea pe foc. Fără 
stinghereală a prăjit cartofii şi a rumenit cârnatui. Răsturnându-le apoi într-o strachină, le-a aşezat 
pe masă. 

Pe când căuta ceva, a văzut că din cele două jumătăţi de trup crescuse un om întreg, înalt, spătos, 
cu privirea aspră, care stătea tăcut lângă scaunul lui. 

— He, hei, de ce stai aşa plouat? Ia-ţi mai bine celălalt scaun şi aşează-te colo la masă; nu-mi 
place când mănânc să mi se uite în gură cineva flămând. 

Fioroasa arătare a luat scaunul şi s-a aşezat pe el, fără vorbă, dar nu s-a apucat şi de mâncat. La 
fiecare îmbucătură, Wojtek se-ntorcea spre dânsul, poftindu-l să mănânce. Văzând însă că e în 
zadar, supărat, l-a lăsat în pace şi-a pornit să înfulece el tot ce avea. Când trebuia să bage în gură 
ultima înghițitură din cea din urmă bucată de cârnat, oaspetele a zis posomorit: 

— Ai mâncat singur, acum dă-mi şi mie. 

— N-ai vrut când te-am rugat, acum mai puneţi pofta în cui, a răspuns cu hotărâre Wojtek, 
înghițind restul mâncării. 

— Las! că fac eu îndată din tine friptură! a țipat arătarea, sărind la el. 

— Încetişor, frățioare, încetişor! Poate tu eşti frica, hî?... Atunci de ce eşti aşa de prost şi nu 
mănânci când ţi se dă? Eu de două duminici hoinăresc ca să te cunosc şi văd că a fost zadarnic de 
vreme ce eşti aşa de neghiob. 

— Îndată ai să mă cunoşti! a urlat frica şi l-a înhăţat pe Wojtek de gât. Dar nici lui Wojtek nu-i 
sufla oricine în borş fără răsplată. Cum l-a izbit o dată şi încă o dată cu pumnul în căpățână, a căzut 
blestematul la pământ ca un butuc. Prostul i s-a urcat pe piept şi, ţintuindu-i cuțitul pe beregată, l-a 
întrebat: 

— EI, frățioare, cine-i mai tare dintre noi? Vezi la ce-ţi foloseşte lăudăroşenia? Ce-mi dai acum 
să te las în viaţă? 

— Am să-ţi dau o comoară mare cum nici nu visezi, dar nu pentru că m-ai lăsat în viaţă, ci 
pentru că m-ai învins, căci prin aceasta m-ai izbăvit de chinurile pe care le înduram de-o sută de ani. 
Odinioară eu eram stăpân aici peste toate şi eram voinic fără pereche. Pe cel învins în luptă, îl tăiam 
în două cu ferestrăul. De aceea dracii mă tăiau ei pe mine acum în fiecare noapte, până avea să se 
găsească cineva care să mă răpună. Nu m-ai fi învins, dacă mi-ai fi dat ultima bucăţică din mâncare 
pentru că aş fi înfulecat cu ea atunci întreaga ta putere. Ei, şi-acum hai cu mine să-ți iei răsplata pe 
care-o meriti. 

Wojtek a mers atunci după dânsul până într-o pivniță mare, care era plină cu argint, aur şi pietre 
prețioase. Osânditul izbăvit i-a dat voie sa ia de-acolo ce-a vrut, iar Wojtek a luat cât a putut duce. 
De strălucirea atâtor comori, aşa i s-a limpezit capul c-a ales numai aur şi giuvaerurl. 


Încărcându-se straşnic, a vrut să mulțumească binefăcătorului, dar acesta şi dispăruse pe undeva. 

„Şi aşa-i bine, de abia n-o să mă plec în faţa lui!” se gândea prostul care prinsese la minte. A ieşit 
din castel, târându-se cum putea de greutatea celor dobândite. 

Când s-a înapoiat la crâşmă, unde lumea curioasă l-a întâmpinat ca pe o minune, nu mai era 
Wojtek cel de mai înainte. 

Nu după mult timp şi-a cumpărat lucruri minunate, a clădit un palat, s-a însurat cu o contesă 
fermecătoare şi-a rămas ştiut până la moarte sub numele de Wojtek cel înţelept. 


Regina balticii 
poveste poloneză 


În adâncurile Mării Baltice se înălța odinioară palatul reginei Jurata. Pereţii acelui palat erau din 
chihlimbar curat, pragurile din aur, acoperişul din solzi de peşte, iar ferestrele numai din diamante. 

Odată, regina a trimis ştiucile cu scrisori către cele mai cunoscute zâne din Jura, chemându-le la 
ea pentru ospăț şi pentru sfat obştesc, în ziua hotărâtă au sosit toate zânele chemate. Atunci regina, 
înconjurată de suita curţii, s-a arătat în sala mare a palatului, a salutat cu o plecăciune adâncă pe 
cele adunate acolo şi, aşezându-se pe tronul de chihlimbar, a început să vorbească astfel: 

— Dragile mele prietene şi tovarăşe! Ştiţi bine că atotputernicul meu tată Praamzimas, stăpânul 
cerului, pământului şi mării, mi-a încredinţat spre stăpânire apele acestea şi pe toți locuitorii care se 
află în ele. Aţi fost martore ale guvernării mele blânde şi norocoase. Nici cea mai mică vieţuitoare, 
nici cel mai mic peşte, n-a avut motive să se plângă sau să se văicărească. Toţi au trăit în pace şi 
înțelegere, nimeni n-a cutezat să primejduiască viaţa altuia. Acum însă un afurisit de pescar, pe 
nume Castitis, a trecut hotarele posesiunilor mele, acolo unde râul Swieta plăteşte omagiu regatului 
nostru. Netrebnicul muritor îndrăzneşte să tulbure liniştea supuşilor mei nevinovaţi, îi prinde în 
plasă şi-i condamnă la moarte, pe când eu însămi, pentru masa mea personală, nu cutez să prind 
niciun peşte. Chiar pe guvizi, care îmi plac aşa de mult, îi mănânc numai pe jumătate, iar jumătatea 
cealaltă o dau din nou în apă. O aşa îndrăzneală nu poate fi lăsată fără pedeapsă, lată, bărcile ne 
aşteaptă gata pregătite, să mergem repede spre râul Swiete, căci tocmai la vremea asta pescarul 
obişnuieşte să arunce plasa. Cu dansurile şi cântecele noastre să-l ademenim la fundul mării, să-l 
copleşim cu îmbrăţişările şi să-i acoperim ochii cu mâl. 

Cum a rostit aceste cuvinte, o sută de bărci de chihlimbar au pornit pe dată să înfăptuiască 
groaznica răzbunare. 

Plutesc ele, plutesc, soarele străluceşte minunat, marea e liniştită, iar ecoul răspândeşte pe 
țărmuri cuvintele cântecului: „Vai de tine, pescar tânăr!” Oprindu-se la vărsarea râul ui, zânele au şi 
văzut cum pescarul întindea plasa, stând pe mal. Prins de munca lui, Ia început n-a observat nimic, 
dar, când cântecul fermecător i-a ajuns la urechi, şi-a îndreptat privirea spre mare. L-au uimit cele o 
sută de bărci de chihlimbar şi cele o sută de fecioare minunate. Între toate strălucea, cu coroana pe 
cap şi cu sceptrul de chihlimbar în mână, regina mării. Pe când cântul răsuna tot mai ademenitor, 
fecioarele mării l-au înconjurat pe tânărul pescar, vrăjindu-l şi chemându-l spre ele: 


„O, pescar frumos şi tânăr, 
Lasă lucrul, vino-n barcă: 
Într-al dansului vârtej 
Cântul nostru o să-ți placă. 
Ţi-om crea plăceri divine, 
Când cu noi vei locui. 
Stăpânind ape senine 

Şi iubit tu ne vei fi”. 


Pescarul auzea cântecul tot mai desluşit. Prins de momeala mincinoasă, era gata să se arunce în 
îmbrățişarea zânelor. Regina însă, cu un semn al sceptrului, a poruncit tovarăşelor sale să tacă şi s-a 
întors către dânsul, zicându-l: 

— Opreşte-te, nesocotitule! Crima ta e groaznică şi merită pedeapsa cuvenită, totuşi te voi ierta, 
dacă vei îndeplini o condiție: Mi-a plăcut frumuseţea ta, iubeşte-mă şi vei fi fericit. Dacă vei 
disprețul dragostea Juratei, atunci am să-ţi cânt un cântec şi îndată vei fi în puterea mea. lar când te 
voi atinge cu sceptrul vei muri pe loc. 

Tânărul îi mărturisi şi-l jură dragoste pentru totdeauna. Regina atunci zise: 

— Acum eşti al meu: nu te apropia de noi, ca să nu mori. În fiecare seară însă voi înota până aici 
şi pe acest munte, care de la numele tău se va numi Castity, mereu mă voi întâlni cu tine. 

Pe urmă regina a dispărut cu întreaga ei suită. 

Vreme de un an, în fiecare seară, Jurata înota până la mal şi se vedea cu iubitul ei pe acel munte. 
Aflând însă de întâlnirile lor, zeul Perkun” s-a mâniat cumplit că zâna a îndrăznit să se 
îndrăgostească de un muritor. Cum s-a împlinit anul, pe când regina se întorcea la palatul ei, zeul a 
trimis din cer un trăsnet. Spintecând valurile mării, trăsnetul a lovit locuinţa reginei, a omorât-o pe 
ea şi-a împrăştiat palatul de chihlimbar în nenumărate bucățele mici. Pe pescarul Castitis, Perkun l-a 
ferecat în fundul mării de-o stâncă şi i-a pus în față cadavrul iubitei lui, la care privind să-şi plângă 
veşnic nefericirea. De aceea, acum când vântul mării răscoleşte valurile, se aude un geamăt din 
adâncuri. E geamătul sărmanului pescar. lar apa aruncă de-atunci bucăţi de chihlimbar, care sunt 
sfărămături din palatul reginei Mării Baltice. 


Macius cel prost 
poveste poloneză 


Doicile şi slujitoarele v-au povestit poate felurite istorioare ciudate despre Macius cel prost. 
Vreau să vă spun şi eu una pe care cred că n-aţi auzit-o până acum. 

Era odată un sătean bogat, care avea trei fii: doi cu scaun la cap, pe-al treilea însă toţi îl socoteau 
de prostănac. De aceea tatăl ofta, mama, privind la el, plângea, frații îl râdeau, iar oamenii dădeau 
din umeri şi spuneau: 

— Ce-o să se mai aleagă şi din nepricopsitul ăsta? 

Maciek avea însă inimă bună, era ascultător, supus şi harnic, dar nu ştia să vorbească la fel ca 
toată lumea şi credea tot ce 1 se spunea. Când se ducea la muncă pe câmp şi-avea cu el, în coş sau în 
traistă, merindele, dacă întâlnea pe drum vreun sărac sau vreun câine flămând, le dădea îndată şi lor, 
sau o împărțea pe din două cu ei. Uneori chiar dăruia toată mâncarea şi se întorcea acasă lihnit de 
foame. De întâmplările astea însă lui îi venea să râdă şi să se înveselească, în vreme ce alţii râdeau 
de dânsul. Nu se mânia totuşi niciodată de râsul lor şi le spunea doar atât: „Să fiți voi sănătoşi!” ** 

Părinților le era tare milă de Maciek. Bătrânul tată îşi dădea seama că după moartea sa, când 
Maciek va rămâne numai cu o bucată de pământ, n-o să se descurce cu gospodăria şi-o să ajungă 
repede la sapă de lemn. Pe grija fraților mai în vârstă nu putea pune preţ, pentru ca-l disprețuiau şi 
se gândeau numai la ei. Mama tânguia şi dânsa soarta fiului mai mic, întrebându-se ce-o să se 
aleagă de dânsul. 

Părinţii nu mai erau tineri. Mai întâi muri bătrâna, iar tatăl. 

Topindu-se de dorul ei, se pregătea şi el de moarte. Înainte de a-i veni ceasul din urmă, i-a 
chemat o dată la patul de suferință pe toți fiii săi, spunându-le celor mai în vârstă să aibă grijă de 
Maciek, să nu-l părăsească şi să-şi aducă aminte că le este frate bun. 

După moartea tatălui, după înmormântare şi după praznic, a venit şi timpul să împartă 
moştenirea rămasă. Maciek, bineînţeles, n-avea cuvânt acolo. Stătea după sobă şi spunea: 

— Ce-o să-mi daţi, aceea am să iau. 


27 cel mai mare zeu la vechil litvini şi pruşi; stăpînea, printre altele, trăsnetele 


Fraţii, vicleni şi răi, se gândeau numai cum să se descotorosească de dânsul. Pământ n-au vrut 
să-i dea, bani în ladă nu erau deloc şi, chiar dacă ar fi fost. Sigur că nu i-ar fi împărțit cu Maciek. 
Junincile, boii de muncă şi caii, care oricând erau trebuincioşi în gospodărie, i-au împărțit numai pe 
din două. Pe Maciek au hotărât să-l împace cu te miri ce. Ba, fratele mai în vârstă 1-a şi zis: 

— Ce să mai faci tu aici? Nu vezi că eşti prost, mai bine ai pleca în lume după minte, poate c-ai 
s-o întâlneşti pe drum. Noi nu putem să te luăm de argat, pentru c-ar strâmba lumea din nas... Du-te 
şi-ţi caută vreun rost. Unde-i vedea cu ochii! 

— Ca să nu rabzi de foame şi de frig. Zise cel mijlociu, o să-ţi dăm ceva de drum, până-ţi vei 
găsi o slujbă... Ai să iei cojocelul cel cârpit şi sumanul cel vechi al lui tata. Nici căciula răposatului 
nu-i rea... să iei şi băţul lui, ca să ai cu ce te apăra de câini. 

Lui Maciek nu-i venea să se despartă de casa în care se obişnuise, de aceea i-a rugat pe fraţi să-l 
lase să le fie argat sau cioban, însă ei n-au vrut să-l primească în niciun chip. 

— Cu tine se face de râs tot neamul nostru. Nimeni n-o să-şi poată aduce nevastă cât timp vei sta 
tu în casă. Du-te unde-i vedea cu ochii! 

L-au grăbit şi l-au silit atâta că până la urmă Maciek s-a învoit să plece, dacă o să-i dea ceva de 
îmbrăcat şi câțiva gologani de drum. 

Când s-a hotărât să pornească în călătorie, fraţii s-au dus în cămară şi i-au ales din îmbrăcăminte 
ce era mai vechi şi mai ponosit, râzând şi spunând că şi aşa erau prea bune pentru el. Maciek nici nu 
s-a tocmit nici nu s-a împotrivit, a luat ceea ce i-au dat. A primit deci, cum hotărâseră, un cojocel 
cârpit şi un suman vechi purtate de tată-său, o căciulă şi un băț, nişte încălțăminte spartă şi câteva 
coji de copac, ca provizie pentru astupat găurile încălțărilor. 

Cu toate acestea, fără să prindă ură pe fraţi, şi-a luat rămas bun în mod cuviincios de la el. L-a 
sărutat mâna celui mai în vârstă, s-a îmbrățișat cu cel mijlociu, şi-a stat de vorbă, drăgăstos, chiar cu 
câinele Burek, care l-a întovărăşit până dincolo de poartă. 

Fraţii nu l-au dat de drum decât câteva parale. Aşa a plecat de-acasă Macius cel prost, la 
întâmplare, pe unde îl duceau ochii. Mai întâi a trecut pe la cimitirul de lângă sat, ca să se închine la 
mormântul părinților săi. Era o zi frumoasă de primăvară. Pe câmpul încântător creşteau şi se 
desfătau florile ca pe cea mai minunată fâneaţă şi răspândeau de jur-împrejur un miros plăcut, în 
timp ce păsările nu mai conteneau cu ciripitul. 

Într-un colţ al cimitirului a găsit Maciek mormântul şi deasupra mormântului crucea pe care el 
însuşi o cioplise din lemn. Atunci a îngenuncheat, a rostit” îngerul Domnului" şi pe urmă s-a aşezat 
să se odihnească şi să se mai gândească. Cum stătea aşa şi se gândea la tatăl şi la măicuţa lui, la 
ceea ce avea să”facăâşi unde avea să meargă să-şi caute o bucată de pâine, privi înainte şi văzu pe 
gard o coțofană, care stătea şi parcă clătina la el capul, ca şi cum i-ar fi dat ziua bună. Maciek i-a 
răspuns la bineţe, pentru că, de... coțofană, coțofană, dar el dorea fericire tuturor şi nu voia să 
necăjească pe nimeni. Cum se uita la ea, coțofana a deschis pliscul şi-a început să vorbească: 

— Ce mal faci, Maciek? 

— Să fii sănătoasă, dragă coţofană. Mulţumesc lui Dumnezeu, bine. 

— Da de ce eşti aşa de posomorit? 

— De, vezi şi tu, caut slujbă şi nu ştiu dacă am să găsesc; moştenirea de la tata a trebuit s-o dau 
fraților mei. lar acum merg în lume. 

— EI, ei reîncepu pasărea de pe gard, chiar aşa de sărac nu eşti tu. Tatăl tău a ştiut bine că frații o 
să-ți dea sumanul cel vechi. Toată viaţa a cusut într-însul ducați. Caută bine, desfă-i mânecile şi 
gulerul şi vei găsi cu ce să cumperi o căsuţă şi o bucată de pământ... 

Coțofana a scuturat apoi din aripi, a ciripit şi-a zburat. Maciek s-a gândit că poate-i chiar 
adevărat ce-a spus coțofana, pentru că păsările ştiu multe lucruri. A luat atunci sumanul şi-a pornit 
să-l descoase, şi-odată au început să curgă din el ducați rotunzi şi strălucitori. Erau atâția că, 
adunându-i în poala cămăşii, s-au făcut ca la o jumătate de oală. 

După ce a mulțumit tatălui său, pentru dar, Maciek s-a dus de-a dreptul la curtea din apropiere şi- 
a cumpărat o casă cu grădină pe cinste şi-o bucată de pământ şi încă l-au mal rămas bani pentru 


pornirea gospodăriei. Trebuiau şi cal şi bol şi oi şi porci şi tot ce se cuvine să se afle în ogradă şi în 
coteţe la un gospodar bun. Mai era nevoie să se ducă la larmaroc să-şi caute un argat, pentru că îi 
era greu singur în toată casa. La târg a dat peste un orfan şi l-a luat de ajutor. S-a apucat după aceea 
de treabă cu mare poftă. Nu stătea nici zi nici noapte, de, ca omul la casa lui. Şi totul îi mergea de 
minune. Niciun an nu trecuse şi Maciek cel prost era aşa de ajuns şi-i mergea totul aşa de bine că 
vecinii începuseră să-l pizmuiască. L-au găsit chiar şi nevastă, însă el nu voia să se însoare fără să 
deschidă bine ochii. 

Într-o seară, pe când stătea pe prispă şi mânca pâine cu brânză, deodată văzu pe drum un car la 
care erau înjugaţi o vacă slabă şi un bou, Iar în car, fraţii lui. Unul părea băut iar celălalt stătea 
întins. Mergeau şi se certau. Văzându-l pe Maciek. S-au mirat mult şi s-au oprit. 

— Ce-i cu tine? Aici slujeşti? Care-i numele gospodarului ce te-a tocmit? Râzând, Maciek le-a 
răspuns: 

— Se numeşte cum mă cheamă şi pe mine... acu nu-l acasă, poftiți şi Intraţi că tocmai argatul 
pregăteşte cina. Să fim trei la masă. 

Au coborât fraţii din car, au intrat în casă şi-au rămas uimiţi de atâta îmbelşugare şi orânduială. 
S-au aşezat apoi la masă. Maciek a făcut semn să se aducă bere şi şi-a cinstit fraţii. Au tot vorbit ei 
şi-au tot cinstit, le-a spus despre gospodărie, despre recolte şi de belşug, iar la urmă, râzând, a 
adăugat: 

— Vedeţi, Dumnezeu m-a binecuvântat, pentru că gospodarul la care slujesc sunt chiar eu şi tot 
ce vedeţi aici e al meu. 

— Cum se poate, au sărit fraţii cu gura, când de-acasă ai plecat sărac lipit pământului! 

— Da, dar mi-ați dat sumanul cel vechi al lui tata şi-am găsit în el, ceea ce răposatul mi-a hărăzit 
mie. 

Şi-au pus mâinile în cap fraţii de necaz, văzând că, din cauza lăcomiei, s-au înşelat, căci 
gospodăria şi casa lui Maciek erau mai de preţ decât moştenirea lăsată de părinţi. Au început atunci 
să strige şi să scornească precum că Maciek i-ar fi amăgit şi că i-ar fi furat. 

— Ştiţi ce? zise Maciek. Spuneţi că moştenirea e mai rea, că gospodăria voastră s-a ruinat, şi că 
de asta înjugaţi vaca la car! Credeţi că v-am nedreptăţit? Atunci, ca să n-avem ceartă, hai să facem 
schimb! 

Fraţii s-au dus să se mai sfătuiască. Cu adevărat gospodăria lui Maciek era mai bună decât ale lor 
la un loc. 

— Ne învoim! au strigat. Cară-te tu la casa noastră, noi o vom lua pe a ta, dar pleacă acum, aşa 
cum te afli! 

— Să iau numai sumanul cel vechi al lui tata şi să fiți voi sănătoşi, spuse Maciek. Mi-i mai dragă 
moştenirea de la părinţi decât orice, cu toate că-i părăginită. Să vă dea Domnul noroc! 

Luându-şi rămas bun, s-a dus la carul tras de bou şi de vacă, vrând să-l ia cu dânsul, cum i se 
cuvenea după înţelegere. Fraţii însă nu i-au dat voie să-l ia şi l-au gonit afară din curte cu ciomagul. 
A pornit deci din nou la drum Maciek şi, în loc să se întristeze s-a bucurat mult. Numai când a 
ajuns la casa părintească şi-a văzut-o pustie, răzimată în proptele, cu pătule mucegăite, cu grajduri 
goale, cu murdărie şi neorânduială peste tot, i s-a strâns inima de durere. Dădea târcoale gardului 

dărăpănat din jurul ogrăzii, când, pe-o ulucă, zări iar coțofana ştiută, care mişca voios din coadă. 

— Bună ziua, Maciek. 

— Nu-i prea bună ziua pentru mine, a oftat noul gospodar, nu vezi ce sărăcie lucie e pe aici? Nici 
n-ai pe ce pune mâna, cum am să pot să mă descurc? 

— Ei lasă, l-a răspuns pasărea cu guleraş alb. O să fie cum o să fie, cu ajutorul lui Dumnezeu! în 
cămară. Îngropată într-un colț se află pentru tine oala cu bani pe care a ascuns-o maică-ta. 

A ciripit iar blânda coţofană şi-a zburat. Maciek, deşi cunoscuse că nu minte, nu prea-i venea să 
creadă. Totuşi s-a dus în cămară, a scormonit pământul cu lopata şi-a găsit oala. În ea nu erau însă 
ducați, ci taleri de argint, destul de mulţi, aproape plină oala. Mulţumi atunci lui Dumnezeu, prinse 
la curaj şi începu să ridice din nou toată gospodăria cu multă muncă şi oboseală. Şi-i mergea de 


minune. I se părea uneori că-şi vede tatăl şi mama lângă dânsul, că-i şoptesc ceva şi se bucură 
împreună cu el. Câteodată coțofana stătea pe gard, începe vorba şi totdeauna îi dădea sfat bun. 
Vecinii se minunau că Maciek cel prost era aşa de înţelept şi de fericit, dar pentru că nu ştia să se 
lămurească şi să se laude, tot îl porecleau Maciek cel prost şi râdeau de dânsul. Lui Maciek îi era 
urât, căci rămăsese singur în gospodărie şi-l prindea într-una dorul de lume. Ar fi vrut să se însoare, 
dar cine să-şi dea fata după Maciek cel prost! Ori pe unde mergea în petit era trimis iute la 
plimbare; până ce odată, pe când trecea pe la marginea satului, a văzut lângă un gard o fetişcană 
zdrenţuită, care plângea. S-a oprit şi-a întrebat-o: 

— Ce-i cu tine? Ce ţi s-a întâmplat? 

Spre marea lui durere, plângând sfâşietor, fata a început cu greu să-i povestească încet că i-a 
murit mama şi c-a rămas singură pe lume. 

Lui Maciek i se strângea inima de durere, ascultând despre nenorocirea fetei şi, pentru că el ştia 
ce înseamnă asta, s-a miluit de ea, a luat-o de mână şi-a dus-o la soţia primarului, la Barciecha. 

— Mamă Barciecho, i-a zis, iată o biată orfană, care n-are cămin nici adăpost. Nu-i cu cale s-o 
iau eu în casă, pentru că la mine nu ar avea sprijin şi grijă părintească. Primeşte-o dumneata şi 
creşte-o cât mai bine, iar eu voi plăti... Şi chiar dac-ar costa nu ştiu cât, să te faci luntre şi punte, să- 
i fie bine orfanei la voi! 

Primărița a primit-o, înțelegând pe dată că avea să aibă slujnică pe degeaba. Orfana putea să care 
nutrețuri, să păzească gâştele, să aducă apă, iar pe deasupra prostul de Maciek s-a învoit să şi 
plătească. Fata a rămas la primăriță, iar Maciek o vizita din când în când. Aşa crescuse şi se făcuse 
de frumoasă în ochii lui că flăcăul a început să se gândească s-o ia de nevastă. Din recunoştinţă, 
orfana se legase foarte mult de dânsul şi, când trebuia să vină pe Ia ea, îl aştepta în drum zâmbitoare 
şi cu vorbe bune. Primărița nu putea să se plângă de fată, pentru că era harnică, îndemânatecă şi 
cuminte. 

Trecuseră câţiva ani. Gospodăria lui Maciek era din nou înfloritoare. Se îndreptase în aşa măsură 
că-l pizmuiau toţi vecinii. 

— Prost să fii, noroc să ai, spuneau ei. Maciek ăsta, prostovanul, nu ştie să numere până la trei, 
dar totu-l merge strună. 

Odată, pe când Maciek se întorcea de la câmp şi a vrut să-şi vadă orfana, n-a găsit-o, ca de 
obicei, în ogradă sau al fântână. 

Cum s-a uitat mai atent, a văzut că primărița stă pe prag şi-şi şterge ochii cu şorțul. Parcă l-a 
lovit ceva in cap. S-a apropiat de gard şi-a întrebat de fată. 

— N-o mai am pe Marysia, a spus femeia. Au venit ieri nişte domni mari şi-au luat-o, spunând 
că-i a lor. Nici nu i-au dat voie măcar să-şi ia rămas bun de la tine. Fata a plâns mult la plecare şi m- 
a rugat să-ţi spun numai că atâta vreme cit va trăi n-o să te uite. 

Ce putea să facă blindul Maciek decât să-şi muşte buzele că o pierduse? S-a gândit totuşi să 
mulțumească lui Dumnezeu că a ajuns-o norocul pe orfană şi s-a dus acasă foarte abătut... Nu-i mai 
era nimic pe plac. 

Nu mult după aceea, într-o zi, pe când stătea cu o strachină de găluşte în față şi nu-i venea să 
mănânce, a auzit un zgomot mare. Îndată au năvălit înăuntru fraţii lui ca o furtună, căci risipiseră şi 
gospodăria luată de la dânsul şi l-au alungat afară din casa părintească ca pe un uzurpator, 
amenințându-l că-l vor omori, dacă va îndrăzni să se mai arate şi să ceară ceva. Maciek, fără să se 
împotrivească, şi-a luat toiagul şi-a pornit din nou în lume. 

A mers el şi-a tot mers până ce în ziua a şasea a întâlnit-o în drum pe Marysia, orfana de altă 
dată, dar aşa de îmbrăcată şi aşa de frumoasă că era greu de recunoscut. Fata însă, recunoscând pe 
Maciek de departe, i s-a aruncat de gât şi cu de-a sila l-a dus la familia ei, înfăţişându-l ca pe 
binefăcătorul care a ajutat-o la nevoie. Maciek a rămas atunci la curte, chipurile în slujbă, dar când 
au văzut rudele mai bine că fata îl iubea foarte mult, i-au dat-o de soţie... 


E greu de crezut, dar chiar aşa s-a întâmplat, pentru că m-au poftit şi pe mine la nuntă, şi 
bineînţeles că m-am dus, am băut mied şi vin... care pe barbă mi s-au scurs, în gură nimic n-a 
intrat... Şi gata. 


Din ţăran - rege 
poveste poloneză 


Îl chema Gawel şi era cel mai mic dintre fraţi. Aceştia treceau de isteti, iar pe el îl numeau 
prostănac, nu pentru că n-ar fi avut minte, ci pentru că avea o inimă prea bună, aşa de bună încât nu- 
şi amintea niciodată de dânsul. Totdeauna era cu milă faţă de alţii şi, din cauza aceasta, mereu avea 
de pătimit. 

Se întâmpla adesea să se aşeze toți la masă dinaintea unei singure străchini cu de-ale gurii. Fraţii 
totdeauna îi mâncau şi partea lui, ba îl mai şi băteau cu lingurile peste cap, iar el numai râdea... 
Avea mereu cea mai rea cămaşă, opinci sparte, dar nu-şi făcea inima rea. Deşi uneori degera de frig 
sau răbda de foame, când vedea că ceilalți aveau totul din belşug şi le mergea bine se bucura şi el. 
Frații mai vârstnici îl păcăleau cum le era pofta, iar după aceea râdeau de dânsul. Tatăl şi mama erau 
tare îngrijoraţi din pricina lui Gawel. Îşi dădeau seama doar că o să fie rău de el pe lume, că 
niciodată n-o să se aleagă ceva de capul lui. Dacă în casă nu-l lăsau în grija cuiva, se alegeau cu 
pagube. Când venea vreun sărac la cerşit, Gawel îi dădea tot ce găsea, chiar şi cămaşa de pe dânsul. 
Hrănea animalele dându-şi bucăţica de la gură, credea pe oricine pe cuvânt şi-l înşela fiecare cum 
voia. 

Pentru atâta prostie, tată-său l-a bătut de câteva ori, dorind să-l aducă la rând cu oamenii, însă nu 
l-a învăţat minte. Gawel, cum a fost, aşa a rămas. Acesta era felul lui şi pace. 

Odată, când nu mai era nimeni acasă iar Gawel stătea pe prispă, a venit la poartă un sărac, aşa de 
gol, descult, flenduros, flămând lihnit, plâns şi slab, încât pe băiat l-a prins o milă straşnică. Şi când 
i-a mai şi povestit cerşetorul ce viață nenorocoasă a avut, Gawel a uitat de toate. L-a luat în casă şi 
l-a dăruit tot ce-a găsit mai bun înăuntru: cămaşa lui taică-său, sumanul, încălțările, căciula şi multe 
altele. A încălzit mâncarea care se afla gata pregătită pe plită şi l-a hrănit cu ea. La urmă, ştiind unde 
era legătura cu bani a lui taică-său, i-a dat săracului şi toți banii, în afară de doi bănuţi de câte trei 
groși. 

Băut, mâncat şi îmbrăcat, săracul a plecat blagoslovind pe Gawel, dar şi râzând de el pe sub 
mustăţi... 

Nu mult după aceea i-au venit părinţii, iar Gawel le-a povestit cu mare bucurie tot ce-a făcut. 
Tatăl s-a mâniat cumplit şi a început să-l bată cu băţul îngrozitor, amenințându-l că-l va face bucăţi, 
dacă o să-l mai prindă vreodată în casă. Nici mamă-sa n-a putut să se împotrivească acestei hotărâri. 

— Pleacă, trântorule! țipa tatăl, du-te unde-i vedea cu ochii, să-ți pierzi urma ca un prost ce eşti 
şi să nu mai aud de tine. 

Când Gawel a trebuit să pornească la drum, mama şi-a făcut milă de dânsul şi i-a aruncat pe 
fereastră cei doi bănuți de câte trei groși. 

Le-a luat sărmanul întristat, ce era să facă? Se şi aruncase la picioarele lui taică-său dar acesta 
nici n-a vrut să audă de nimic, aşa că trebuia să plece. Se gândea doar că, atunci când tată-său se va 
mai potoli, o să se întoarcă acasă şi-o să fie iertat. Tatăl însă striga: 

— Să înveţe singur să-şi poarte de grijă, altfel ne sărăceşte de tot şi nici de el nu se alege nimic. 

A ieşit deci Gawel la drum, s-a uitat într-o parte şi în alta. Încotro s-o apuce? A suspinat cu 
durere şi-a pornit pe unde-l duceau ochii. 

Încă nu se îndepărtase prea mult de sat, când s-a întâlnit cu unul dintre fraţii săi: 

— Fi, tu, da-ncotro? 

— Merg în lume, tăicuțul s-a mâniat, m-a bătut şi-a spus să plec, să nu mă mai arăt în ochii lui. 

Fratele mai mare a râs şi-a zis: 


— Bine ți-i aşa dacă eşti prost. Când ai să prinzi la minte, ai să te întorci. 

I-a întors spatele hlizându-se şi-a plecat. 

Mai încolo, sub un păr, se afla cel de-al doilea frate care-l întrebă: 

— Încotro ai apucat-o, măi? 

— De, în lume, m-a alungat tata. Fratele a început şi el să râdă şi-a zis: 

— Drum bun, prostule de Gawelaş! De-acu o să fim mai puțini şi-o să mâncăm mai bine. 

A plecat Gawel mai departe, a mers ce-a mers şi-a dat de al treilea frate, care tocmai alunga boii 
dintr-un fânaţ. 

— Da unde te-ai pornit? 

— M-au alungat de-acasă... Rămâi, frate, sănătos, musai să plec, Iar de drum am numai două de 
câte trei groşi. 

Fratele cel de-al treilea a dat din umeri şi-a zis: 

— Eu nu ţi-aş fi dat nicio para chioară; să-i dai bani unui prost ca tine e ca şi cum ai vrea să 
umpli un sac spart. Mergi sănătos! 

Luându-şi rămas bun în chipul acesta de la ai săi, Gawel nu mai avea ce face în sat sau prin 
împrejurimi. Grăbind pasul, a luat-o pe un drum necunoscut. Îi era foame, era trist din cauza 
despărțirii şi nu-i mai rămânea decât să se încredinţeze vrerii lui Dumnezeu, îşi spunea chiar „Pe 
cine a făcut Domnul nu-l lasă să moară de foame”. De jur împrejur, pământul devenea tot mai 
pustiu. A mers şi lar a mers şi tot nu întâlnea pe nimeni. Deodată însă a văzut un om venind spre el 
cu un sac în spate, iar în sac parcă se zvârcolea ceva viu. 

— Să fie cu noroc zise Gawel, dar ce porţi în spate, om bun? Acesta se opri bombănind: 

— Ce tot îmi dai cu „om bun”? Om bun înseamnă să fii prost Duc o pisică neagră la înec. E 
stricătoare, în loc să prindă şoareci „bea laptele şi linge străchinile. Am să-i leg o piatră de gât să se 
ducă de-a dreptul la fund. Spunând asta, i-a arătat lui Gawel capul pisicii, care era minunat, negru 
lucios, cu ochi mari, cu botişor trandafiriu. Lui Gawel i s-a făcut o nemărginită milă de pisică. 

— Să omori o vietate aşa de tânără şi frumoasă! Dă-mi-o mie! i-a zis drumeţului. De ce s-o 
îneci? O iau eu... 

— Pe degeaba! se rânji țăranul. Nu, nu! Eu n-am obiceiul ăsta. Mai degrabă o înec decât s-o dau 
pe degeaba. Aş prinde urât nărav, dacă ţi-aş da-o fără bani. 

— N-am cu ce să plătesc, răspunse Gawel, toată averea mea sunt două de câte trei groşi. Poate te 
mulțumeşti cu una din ele? Ce să fac? Numai să scap pisica de la moarte. 

Țăranul se gândi, dădu din umeri, luă paraua şi-i dădu pisica. 

Gawel porni mai departe, vesel că scăpase de la pieire o ființă dată de Dumnezeu. Pisica parcă 
înțelegea bunătatea ce i se arătase, pentru că se lipea de noul stăpân şi mieuna într-una. Băiatul avea 
în buzunar o bucată de pâine. Deşi îi era foame, se gândi că pentru dânsul va găsi mai uşor de-ale 
mâncării. A rupt atunci pâinea în două, a făcut firimituri dintr-o bucată şi-a hrănit pisica. După ce-a 
mâncat cu poftă, pisica a adormit pe mâna lui. 

A mai mers Gawel ce-a mers şi iar a văzut că se apropie un om cu un sac în spate în care se 
zbătea ceva... 

— Noroc bun, omule, zise Gawel, oprindu-se, da ce marfă duceţi acolo? 

— Marfă? se miră drumeţul, nu-i vorba de nicio marfă, de vreun purcel sau de vreo gâscă, cl de 
un câine rău şi stricător. Mi-a omorât câteva păsări, latră mereu, iar noaptea urlă... îi leg o piatră de 
gât şi-l dau la fundul lacului. 

Spunând aceasta, a arătat câinele, care lui Gawel i s-a părut foarte frumos. Căţelandrul avea o 
înfăţişare de parcă se ruga să-i cruţe viața. Pe Gawel l-a apucat mila. 

— Daţi-mi-l mie, a zis. 

— Pe degeaba? Măcar pielea şi tot face ceva. O să i-o vopsească un tăbăcar şi-o s-o vândă ca pe 
una de vulpe. Ei, ce dai? 

— Mai am numai trei groşi, spuse Gawel, scoțând paraua din legătură. 

— Ce să fac, dă-mi-i şi pe aceştia, zise omul râzând, că de nu, ori îl omor ori îl înec. 


Târgul e târg, a trebuit să plătească Gawel pentru câine cei trei groşi pe care-i mai avea. Omul i-a 
dat căţelandrul şi-a plecat bufnind de râs şi numindu-l prost, fapt pentru care Gawel, ca de obicei nu 
s-a mâniat. 

Câinele sărea, lătra şi se gudura de bucurie împrejurul noului stăpân. 

Trebuia să-i dea ceva de mâncare. Bunul Gawel scoase ultima bucată de pâine, o fărâmiţă şi i-o 
dădu... Apoi, cu pisica în braţe şi cu câinele după el, porni mai departe la drum. 

ÎI chinuia foamea şi, de oboseală, nu-l mai ţineau picioarele. 

S-a aşezat atunci sub un păr, pe o piatră, gândindu-se ce-l de făcut. 

Câinele s-a tolănit într-o parte, pisica în cealaltă. Gawel mulţumi lui Dumnezeu că a reuşit să scape 
două ființe de la moarte sigură. 

Numai că-i era tare foame şi stomacul începuse să-l chinuie. Soarele cobora spre apus şi pe câmp 
în depărtare nu se zărea nicio casă şi nici vreun adăpost. Ce era de făcut? Mare necaz! Gawel nu ştia 
să se descurce şi nici cu animalele nu se pricepea ce să facă. 

Împrejur era numai pustiu, de mâncare nimic, nu era unde pune capul să dormi şi noaptea se 
apropia. 

— Doar Domnul Dumnezeu veghează! îşi zise Gawel, îmbărbătându-se. 

Se uită la tovarăşii săi. Pisica stătea cu ochi obosiţi, clipind mereu şi forțându-se să-i țină larg 
deschişi... Cinele privea la dânsul şi dădea din coadă. 

— EFi, ce este? Sărăcie, nu? rosti vesel Gawel spre cățelandru. Câinele parcă l-a înţeles, s-a 
ridicat, a întins botul în vânt şi-a pornit să alerge de jur împrejur, adulmecând pământul cu nasul. 
Apoi s-a apucat să scurme, aproape lângă picioarele băiatului. 

Scurmă el, scurmă gâfâind, tot mai adine, tot mal vioi, aruncă pământul cu labele şi deodată 
ochii i se luminează şi începe să latre vesel. Se uită într-una la Gawel şi scormoneşte mai departe. 

„Ce-o fl vrând să spună?” se întrebă în gândul lui Gawel, bănuind că nu se zbate fără rost 
câinele, numai aşa ca să se joace. Fără doar şi poate că ştie şi cunoaşte ceva. Atunci câinele îşi plecă 
botul în groapa săpată, trase aer mult, se înălță şi latră ca şi cum ar fi vrut să arate băiatului fundul 
adânciturii. 

Gawel se ridică şi, aplecându-se, privi înăuntru... Cum s-a uitat a şi zărit pe fundul gropii ceva 
strălucitor: a întins mina şi a scos un inel lucios, mare, frumos şi acoperit încă de nisipul şi 
pământul care se lipise de el. Gawel nu văzuse niciodată un giuvaer aşa de minunat şi de aceea l-a 
cercetat cu multă curiozitate. Era de aur, împletit parcă dintr-un fir gros, iar în mijloc avea un ochi 
curios, care privea ca unul de om şi se schimba mereu în altă culoare. Gawel a început să-l frece ca 
să-l curețe, dar totodată se şi gândea: 

„Inelul ca inelul, e un lucru frumos, dar la ce-mi ajută, când aici nici tu han, nici tu mâncare 
pentru seară...” 

De abia îi trecuse prin cap acest gând, când... să nu-i vină să creadă!... Se trezi în uşa unui han 
minunat. Câinele şi pisica erau tot lângă el. Pisica se alinta şi câinele lătra. L-au călăuzit printr-un 
gang strălucitor la o încăpere încântătoare. Nu era înăuntru suflare de om, dar masa era acoperită cu 
față albă, iar pe ea se afla o cină bogată şi gustoasă că s-ar fi putut hrăni doi prinți: un castron de 
plăcinte cu brânză din care ieşeau aburi, pâine, unt, o găină friptă, apă în ulcior, bere şi mied... 

Fără să mai stea mult pe gânduri, Gawel s-a aşezat la masă, bucuros să-şi potolească foamea şi a- 
şi hrăni Curtea, pentru că nu putea să uite de câine şi de pisică. A mâncat ca un flămând de-i 
pocneau fălcile, şi-a mulțumit lui Dumnezeu, privind la Inelul fermecat, căci şi-a închipuit că 
inelului îi datora totul. 

Nu erau oameni pentru slujit ia masă, însă era o rânduială aşa de ciudată că vasele şi tingirile 
care se goleau dintr-o dată dispăreau din ochi... 

După ce-a mâncat şi-a băut bine, lui Gawel i s-a făcut somn şi s-ar fi întins la pământ, pentru că 
era obişnuit aşa, dar în camera următoare se şi vedea un pat aşternut cu cearşafuri curate, albe, iar 
pe deasupra erau chiar haine frumoase şi noi cu care se putea îmbrăca a doua zi... Mulţumind deci 


lui Dumnezeu, s-a dus în pat şi, cum s-a culcat, pe loc a şi adormit. Pisica şi câinele s-au tolănit şi ei 
pe-aproape. 

Cât a dormit de mult, Gawel nu putea să-şi dea seama, pentru că a dormit aşa de tare că nici nu s- 
a întors de pe o coastă pe alta. Când a deschis ochii, a văzut că era lumină ca în toiul zilei. Soarele 
strălucea vesel, pisica se spăla, iar câinele, stând cu urechile ciulite, i-a întâmpinat deşteptarea cu o 
lătrătură de bucurie. 

Gawel a sărit repede din pat ca să se spele şi să se îmbrace. După ce şi-a pus cămaşa şi hainele 
noi nu se mai putea recunoaşte el însuşi. Pe perete atârna o oglindă foarte mare, în care văzându-se, 
s-a convins că în timpul nopţii se făcuse mai frumos şi că arăta ca un prinţ... 

De abia se îmbrăcase c-a şi început să i se facă parcă rău de foame şi-ar fi îmbucat bucuros câte 
ceva. Atunci a zărit iar în cambra întâia masa întinsă şi l-a ajuns mirosul de ciorbă caldă, aşa de 
ispititoare că a fost nevoit să alerge cât mai repede ia castron, ca să nu se răcească. 

Gawel s-a ospătat iarăşi din plin şi n-a uitat, nici de data aceasta, de pisică şi de câine. Acu, ce să 
facă mai departe? Să stea în hanul acela, tăcut, singur, să bea, să mănânce şi apoi să se culce? l-ar fi 
fost urât. Aşa că s-a gândit: „Musai să pornesc mai departe în călătorie”... 

Spunând aceasta a început să frece inelul şi iată că într-o clpită se găsi din nou la drum, însoțit 
de câine şi de pisică. Atât doar că drumul era acum altfel, nu ca acela pe care mersese cu o zi mai 
Înainte. Larg şi bătătorit, străjuit de copaci înalţi şi bătrânl, se întindea cât vedeai cu ochii, printr-un 
ținut vesel şi roditor la care îţi era mai mare dragul să priveşti. 

Oamenii pe câmp forfoteau încolo şi încoace de atâta treabă, pe drum treceau trăsuri aurite, pe 
dreapta, şi pe stânga drumului se aflau curți şi palate, iar satele erau pline de veselie. Gawel mergea 
liniştit pe sub umbra copacilor, privind în toate părţile, fără să se grăbească. Înaintea lui alerga 
câinele, după el venea alene pisicuţa... 

Cum Gawel îşi înfundase buzunarele cu pâine, nu mal era nevoie să ceară han şi peste zi. S-a 
aşezat deci sub un copac, a mâncat şi şi-a hrănit tovarăşii de călătorie. De abia spre seară a trebuit să 
se gândească din nou la găzduire. 

S-a arătat atunci un sat foarte mare şi frumos orânduit, asemănător cu un orăşel, pentru că în 
mijloc avea o piaţă, iar de jur împrejur fel de fel de case. Tocmai în clipa în care Gawel a intrat în 
piaţă, era adunată acolo o mulţime de norod, iar în mijloc se aflau nişte călăreţi, dintre care unul 
citea cu glas tare ceva de pe o hârtie. 

Se vedea că oamenii călări erau trimişi ai stăpânirii, căci aveau pe ei haine însemnate cu herburi 
şi purtau pe cap pălării cu pene. Pentru ca lumea să asculte, unul suna din trâmbiță mai înainte ca 
altul să citească. 

Întreaga mulţime adunată în cerc aveau feţele foarte întristate. Unii îşi frângeau mâinile şi parcă 
erau desnădăjduiți. Călărețul citea de pe hârtie aşa: 

— Din ordinul Măriei Sale Regelui Gwozdzik”, se aduce la cunoştinţa tuturor supușilor săi 
credincioşi că o mare nenorocire ameninţă regatul. Puternicul şi vicleanul vecin, Bimbas, regele 
Muntelui Groaznic, cu o oaste nenumărată se îndreaptă împotriva lui Gwozdzik şi vrea să-i distrugă 
ţara şi s-o ia în stăpânire. Cine se va ridica împotriva lui Bimbas şi va salva de la pieire pe 
Gwozdzik şi ţara lui, aceluia regele îi va dărui pe Marmuşca, fiica sa unică, cea mai frumoasă dintre 
prințese, iar după moartea lui va moşteni si tronul. 

Gawel a ascultat cele citite şi l-a întrebat pe loc pe un țărar care stătea lângă el, pe ce drum se 
putea ajunge la capitala ameninţată şi pe unde se afla duşmanul. 

Atunci însă unul din crainici a spus că Bimbas se găsea cu oastea la o jumătate de zi de capitală 
şi că din sat până la el nu era mai departe de o zi de drum. 

Gawel a început îndată să frece inelul şi să ceară să se adune o oaste de o sută de mii de oameni 
cu care să bată pe duşmanul regelui Gwozdzik. Pasămite se gândea ca după aceea să se însoare cu 
prințesa Marmuşca şi să domnească în pace asupra regatului. Încă mai freca inelul, când s-a văzut 
călare pe cal, iar dincolo de sat a început să se arate o oaste mare. Trei voievozi alergară la el după 

ordine. 

Trecând prin mulțimea uimită care striga de bucurie, Gawel se duse la oastea sa, dându-i ordin să 
alerge împotriva lui Bimbas, pentru apărarea capitalei... El însuşi, însoţit de voievozi, a pornit-o în 
galop, uitând de pisică şi de câine. Aceştia însă se ţineau în fugă aproape de calul lui. 

Până să se lumineze de ziuă, armata lui Gawel, el şi voievozii, se şi aflau sub zidurile capitalei 
lui Gwozdzik. Acesta se închisese în cetate cu o mână de oameni şi nu ştia ce să facă. 

Pe când Bimbas se apropia, încredinţat că nu va găsi o putere care ar îndrăzni să 1 se opună, 
Gawel, cu cei trei voievozi şi cu oastea sa, au căzut ca un trăsnet asupra lui! 

Ce s-a petrecut acolo, e greu de spus, destul că, numai cât ai clipi, câmpul s-a acoperit cu morţi, 
iar Bimbas de abia a putut scăpa cu fuga. După izbândă Gawel şi-a întocmit tabăra sub zidurile 
cetății lui Gwozdzik şi-a trimis în solie pe cei trei voievozi cu urări de sănătate, cerând totodată pe 
prinţesa Marmuşca în căsătorie, după cuvântul dat solemn de rege. 

Regele Gwozdzik, care privise din turn, împreună cu prințesa, la victoria repurtată de Gawel, a 
ieşit pe dată în întâmpinarea viitorului ginere. Regele era un bătrânel gârbovit şi micuţ, care purta 
pe capul chel o coroană grea şi mare. De aceea, coroana îi cădea mereu aproape până pe nas, aşa că 
trebuia s-o ţină cu mâna... 

Gawel l-a primit în cortul lui, unde s-au îmbrățișat, după care Gwozdzik şi-a pus coroana fără 
nicio ceremonie subsuoară şi l-a condus la fiică-sa la castel. Aici, prinţesa Marmuşca, mândru 
împodobită în haine de brocart, îşi aştepta logodnicul. Era aşa de frumoasă că strălucea ca soarele, 
dar avea faţa trufaşă şi privea la izbăvilor de sus. 

Gwozdzik, omuleţ cumsecade, aruncându-şi coroana într-o ladă şi lepădând hainele de 
ceremonie, s-a aşezat la masă într-o stare sufletească foarte bună. Nunta lui Gawel cu prințesa 
Marmuşca a avut loc în aceeaşi zi, spre marea bucurie a tuturor locuitorilor cetăţii de scaun. 

Au fost de faţă şi cei trei voievozi ai lui Gawel, iar oastea întreagă stătea lângă ziduri şi, pentru 
că mânca şi bea tare mult, regele Gwozdzik îi zise lui Gawel pe departe c-ar fi bine s-o slobozească. 

Gawel s-a învoit, şi, ducându-se într-un colț, şi-a frecat Inelul, dând poruncile de cuviință. A 
doua zi, dispăruseră şi voievozii şi oastea, iar Gawel rămăsese singur cu soția. 

Curând după aceea, bătrânul Gwozdzik, căruia îi plăcea să bea, să mănânce şi să zăbovească 
mult la masă, înghițind o bucată uriaşă de cârnat la o cină şi bând o întreagă balercă de bere, şi-a dat 
duhul întru Domnul. I s-a orânduit o înmormântare strălucitoare, după care Gawel şi Marmuşca au 
fost încoronați rege şi regină începându-și domnia. 

Pisica şi dinele erau încontinuu nedespărțiţi de noul rege. 

Se poate uşor bănui cum domnea Gawel, ştiindu-i inima bună. A început prin a slobozi poporul 
sărac de la orice dări şi de la munci grele, a orânduit spitaluri şi case de grijă pentru oamenii 
nevoiaşi. Ziua întreagă, umblând cu pisica şi câinele după el, căuta cerşetori, schilozi, orfani, ca să-i 
ajute, să-i oblojească, să-i îmbrace şi să le dea de mâncare. 

Toate astea nu erau pe placul reginei şi cu atât mai puţin pe placul domnilor de la curte, care 
strâmbau din nas când Gawel nu le asculta laudele şi nu le făcea daruri, pentru că era dat numai cu 
sărăcimea. 

Au început atunci domnii aceea să-şi clevetească stăpânul şi chiar au îndrăznit față de regină a 
şuşoti că regele era cam ciudat şi că trebuia să se tragă dintr-o stare de jos, de vreme ce îndrăgise 
aşa tare lumea de rând. 

Pe regină o necăjea acest lucru, deşi îşi iubea soţul; ea era mândră că se trăgea din vestitele 
neamuri Gwozdzik şi Cwieczek”. A început atunci să-şi întrebe soţul despre familia şi genealogia 
lui. Râzând, Gawel o amâna mereu ba cu una ba cu alta, ceea ce deşteptă în ea o mare curiozitate. 

Atunci regina a prins să se alinte în fel şi chip în faţa lui, şi să se prefacă grozav de îndrăgostită 
de dânsul. L-a încredințat ci, chiar dac-ar fi tiran get-beget, tot l-ar iubi totdeauna la fel de mult şi i- 
ar fi recunoscătoare pentru izbăvirea regatului. Pe încetul, Marmuţca iscodea fi descosea totul cu 
stăruinţă. Într-o seară, pe când se aflau singuri în grădină și ascultau privighetorile, a pornit iar să-l 

roage, cu drăgălăşenie şi încăpățânare, să-i povestească viaţa lui din copilărie. Cu inimă curată. 
Gawel îi mărturisi totul. Mai întâi îi spuse că este fiu de țăran neaoș şi apoi îi mărturisi în ce fel a 
ajuns să albă inelul minunat. Nici nu l-a ascuns unde-l ţine ţi cum poate fi folosit. 

Aflând că s-a măritat cu un țăran, regina Marmuţca n-a lăsat deodată să se vadă nemăsurata 
părere de rău care a cuprins-o, dar a hotărât să-l piardă, ca să scape de dânsul. 

O dată, pe când Gawel dormea dus, fără teamă de urmări, regina s-a furișat până la el și, 
scoțându-l cu îndemânare inelul din sân, l-a pus pe degetul ei. A poruncit apoi inelului ca Gawel să 
fie dus pe loc într-un turn înalt, pe o insulă pustie de pe mare, unde să stea sub pază până la moarte, 
să n-o mai vadă nici pe ea și nici să nu mai ajungă vreodată în regatul său. 

Când Gawel s-a deşteptat, era închis în turn după ordinul soției sale şi, văzând că nu mai are 
inelul, ţi-a închipuit că regina l-a trădat. 

S-a cățărat pe cel mai înalt punct al turnului, ca să-ți dea seama cel puţin unde se află. De jur 
împrejur, cit putea cuprinde cu ochii, era numai apă. Iar în mijlocul apel insula mică și stâncoasă. 
De care se sfărâmau valurile. Păsări de mare, țipând jalnic, se roteau pe aproape. 

Cel mai rău îl părea însă de câine şi de pisică, prietenii lui credincioşi, care nu se mal aflau cu 
dânsul. Pe când se petreceau acestea însă, câinele și pisica îți căutau stăpânul prin întreg palatul. 
Alergau, adulmecau, neputând să înţeleagă ce se întâmplase cu el. Cum a văzut inelul la degetul 
reginei, pentru că Marmuţca nu se despărţea de inel. Căţelandrul ţi-a închipuit că ea s-a lepădat de 
soț prin trădare. Atunci. Împreună cu pisica, au urzit un plan ca să-l elibereze ţi să-l răzbune pe 
bunul lor stăpân. 

Cu multă înverşunare, pisica a început să se arunce asupra şoarecilor din palat, ca să-l silească s- 
o ajute la redobândirea Inelului. Ea şi câinele, care o însoțea la toate, îl nimiceau fără cruţare. Până 
la urmă, ajunşi la capătul răbdărilor, şoarecii, cărora le era bine în palat şi nu doreau să plece din el, 
au hotărât să ţină seim în pivniță. 

Începând consfătuirea de cu seară, deoarece părerile erau împărţite şi fiecare şoarece voia să țină 
o cuvântare lungă şi să se laude că ştie să vorbească frumos, au tot vorbit până dimineaţa şi... n-au 
ajuns la nicio hotărâre. A doua zi, adunându-se din nou, puţin a lipsit de nu s-au luat la scărmăneală. 
Adunarea s-a împărțit în două tabere, iar o mică parte din șoareci ținea mijlocul, dorind să-i împace 
pe ceilalți. Discuţia îi întărâta peste măsură. De abia în ziua a zecea, fiindcă pisica făcea din ce în ce 
mai groaznice ravagii printre ei, s-au decis, în cele din urmă, să-i trimită o solie... 

Pisica a primit-o, însă a declarat că nu poate fi vorba de niciun fel de „modus vivendi”, cât timp 
şoarecii nu-i vor aduce inelul de la regină. Ştia că noaptea regina îl ține în gură, de frică să nu-i cadă 
din deget, căci avea mâna mică şi degetele subțiri, iar inelul era mare. 

Şoarecii, ca să-şi scape neamul de la nimicire, trebuiau să se furişeze în dormitorul reginei şi să 
stea la pândă. Cum în astfel de treburi ei sunt fiinţe foarte chibzuite şi înțelepte, aveau s-o gâdile în 
somn pe Marmuşca în aşa fel încât să slobozească inelul din gură. O dată, de două ori, încercarea nu 
le-a reuşit, dar până la urmă, când au început s-o gâdile mai abitir cu codiţele, regina a deschis gura, 
iar inelul a căzut şi s-a rostogolit pe jos, unde aşteptau câinele şi pisica, înhăţând inelul, câinele a 
pornit să zgârâie pe loc la uşă şi să chelălăiască, până ce o slujitoare s-a sculat şi i-a dat drumul. 

În aceeași noapte, câinele şi pisica s-au furişat afară din palat şi-au ieşit la câmp. Deoarece 
simțeau că Gawelse află pe insula pustie din mijlocul mării, s-au pornit de-a dreptul spre mare. Au 
tot mers şi iar au mers, căci țărmul era foarte departe până ce-au ajuns la malul mării. Acolo, cum să 
treacă ei prin apă până la insulă? 

Pisica nu ştia să înoate, dar nici nu voia să rămână la țărm, susținând că fără ea pe insulă 
treburile nu vor merge ca lumea. S-au înţeles în fine s-o ia câinele în spate, iar ea să ducă inelul în 
gură şi astfel să înoate până la insulă. 

Totul a mers la început ca pe roate. Se aflau pe la jumătatea drumului şi vedeau chiar insula în 
depărtare, când câinele a întrebat pisica: 

— Mai al inelul? 

— ÎI am, a răspuns pisica, însă când a rostit aceste vorbe a deschis gura şi inelul i-a căzut şi s-a 
dus la fundul mării. De frică, pisica n-a avut curajul să recunoască pierderea până ce-a ajuns la 
insulă. 

Aici câinele o întrebă: 

— Unde-i inelul? 

— L-am ţinut cu străşnicie, a spus pisica cu durere, dar când mi-ai pus întrebarea, am deschis 
fără rost gura ca să răspund şi.. Inelul s-a dus la fundul mării. 

Câinele să turbeze nu altceva. 

— Pisică trădătoare, a strigat, fă cum vrei! descurcă-te cum poți, dar îţi jur pe Cerber”! că, dacă 
nu-mi readuci inelul, te scarmăn până te omor. Apoi am să rămân aici să mor şi eu de foame. 

Pisica n-a mai avut încotro. Cum era cam prostuţă şi nu ştia să scornească ceva nou, s-a gândit să 
procedeze cu peştii la fel cum făcuse cu şoarecii în palat. S-a apucat deci să-i pândească şi să-i 
stârpească fără milă. 

Cu fiecare zi ce trecea se adunau pe țărm alte mii de cadavre de peşte. Măcelul era înfiorător şi 
peştii s-au înspăimântat. Au hotărât atunci şi ei un sfat mare, dar cu totul altfel decât la şoareci. 
Aşezându-se la lucru, nisetrii uriaşi, somonii, ştiucile şi tot felul de peşti, într-o clipită au şi trimis 
solie la pisică. Peştii mărunți au fost nevoiţi să se supună acestei hotărâri. De altfel, nici n-au putut 
să se împotrivească, pentru că nu li s-a dat cuvântul. 

Pisica aştepta pe mal. Un bătrân nisetru a început să-i vorbească, dar ea n-a vrut să stea la 
discuţie. A miorlăit numai atât: 

— Moarte tuturor, dacă nu-mi aduceţi inelul! Faceţi cum ştiţi, altfel cu mine nu veţi avea pace! 

Pe dată peştii mari, care n-aveau poftă să se murdărească în mâzga şi nămolul de la fund, au dat 
poruncă zecilor de mii de peştişori mărunți să caute inelul. În aceeaşi zi, un sărman peştişor l-a şi 
găsit... Bătrânul nisetru i l-a luat din gură şi s-a prezentat cu el înot la pisică. 

Bucuria câinelui şi a pisicii a fost mare, dar încă nu se sfârşiseră necazurile. E adevărat ca acum 
aveau inelul, dar nu puteau să urce cu el până în vârful turnului. În zid nu se vedea niciun fel de 
intrare, nicio spărtură, nicio fereastră. Numai acoperişul era deschis. Pisica a început să se caţăre ea 
pe zid până la Gawel... Rămas jos, câinele s-a aşezat de pază pe o stâncă. 

Se caţără atunci pisica, se caţără, se ține cu ghearele de piatră, ajunge până! a jumătatea turnului, 
dar deodată au părăsit-o puterile... şi buf... la pământ. Cum însă pisica totdeauna cade în patru 
labe, nu s-a zdruncinat prea rău. 

Câinele mârâi: 

— Musai să ajungi până sus, dacă nu, te scarmăn urât, încearcă încă o dată! 

De-abia ținându-şi răsuflarea, pisica a început pentru a doua oară cățărarea pe zid dar a căzut iar. 
Furios, câinele a înhăţat-o de ceafă şi cât pe ce s-o sugrume. 

— Mă mai urc o dată, seânci pisica, numai lasă-mă să-mi mai trag sufletul. 

A treia oară s-a prins bine cu ghearele de pietre şi a ajuns până sus. 

Gawel tocmai stătea pe o bancă de piatrăţi privea cu dor spre mare. Deodată a văzut blânda sa 
pisică prăbuşindu-se fără vlagă la picioarele lui şi, în acelaşi timp a zărit rostogolindu-se pe jos 
inelul de aur. 

Gawel l-a prins repede cu bucurie, a luat apoi pisica în brațe, fiindcă biata ființă de-abia mai 
respira... 

Deoarece în turn îl ţinuseră pe pâine uscată şi apă, regele Gawel era flămând şi slăbit. De aceea a 
frecat inelul, cerând de-ale gurii pentru el, pentru câine şi pisică... 

În aceeaşi clipă s-au văzut toţi la masă, în camera în care Gawel mai fusese odată, atunci când 
plecase de la părinți... Nu simţea nevoia numai să se odihnească, să mănânce, să bea şi să-şi 
hrănească tovarăşii, dar şt să se gândească ce sa facă mai departe. La regina care-l trădase aşa de 
mârşav nu prea mai voia să se întoarcă, cu toate c-o iubea. Ii părea totuşi rău de frumosul regat, dar 

mai ales de sărmanii cerşetori, de nenorociţii şi de toţi săracii, cărora putea să te fie ajutor şi 
povăţuitor. 

Bine dormit şi mâncat, până să hotărască ceva definitiv, Gawel şi-a dorit să treacă din nou pe sub 
umbra copacilor pe care nu-i văzuse de mult. A pornit dar pe acelaşi drum, ca şi în prima călătorie, 
şi-a nimerit în acelaşi sat. 

Lucru ciudat, ca şi întâia dată, acolo, în piaţă, se afla o mare mulțime, văicărindu-se speriată. 

— Oameni buni, ce se întâmplă iar aici la voi, a întrebat Gawel, aveţi, se vede, vreun necaz. 

— Of, nenorocire, nenorocire! i-a răspuns primarul, şi nimeni n-o să mai vie să ne scape încă o 
dată. Regina şi regatul vor cădea jertfă. Nu se ştie ce s-a întâmplat cu regele Gawel, care a fost 
înțelept şi puternic. Acum, când el nu mai este, necinstitul Bimbas, aflând de aceasta, se îndreaptă 
spre capitală cu gând să ne supună. Dacă ne va supune, va da poruncă să vorbim în limba lui, să ne 
rugăm la zeii lui şi ne va cere să ne lepădăm până şi pielea de pe noi şi s-o punem pe aceea pe care 
o va dori el. Asta-i cea mai mare nenorocire care poate să se abată asupra bietului norod. 

Gawel asculta şi se gândea. Faţă de regină avea, ce-i drept, mare supărare, dar de ce trebuia să 
sufere şi regatul lui? 

Şi-a frecat atunci inelul, chemând oastea de o sută de mii şi cei trei voievozi. Cât ai bate din 
palme, voievozii veniră în fugă la el, iar oastea luă ființă din nou. Călare, Gawel s-a îndreptat iute 
spre capitală, ca s-o despresoare!... 

Când s-a arătat iar oastea lui Gawel, zărind-o, Bimbas n-a mai aşteptat bătălia şi-a început să 
fugă... în urmărire, au fost tocaţi ca varza toţi soldaţii lui şi însuşi necinstitul rege a căzut pe câmpul 
de luptă. 

Regina Marmuşca, privind din palat la luptă, era cât pe ce să leşine de frică. E adevărat că 
duşmanul fusese zdrobit, însă Gawel, bărbatul ei, avea să se răzbune asupra-i pentru trădare... 
Stăpânul învingător pătrunsese iar în capitala sa... Şi ea nu găsea cum să-l roage de îndurare. 

Marmuşca s-a închis atunci într-o cameră şi, căzând la pământ, aştepta groaznica soartă pe care 
trebuia s-o împărtăşească. Era sigură că regele o va trimite pe insula pustie, să zacă în acelaşi turn în 
care stătuse el. Dar Gawel era peste măsură de cumsecade şi de bun şi nu putea să hotărască o 
răzbunare aspră... Când s-a deschis poarta, domnii şi curtenii au căzut leasă la picioarele lui, 
prefăcându-se că se bucură nespus de întoarcerea stăpânului lor... 

Fără să spună nimic, Gawel dădu poruncă să fie dus drept la soţia sa. Văzând-o s-a oprit în prag 
ŞI i-a zis: 

— Fl ce-i, regină Marmuşca, se pare că din nou am apărut la momentul potrivit. Nu-i aşa? în 
turn m-am plictisit de moarte, Domnul Dumnezeu m-a ajutat, prietenii m-au izbăvit... Aşa că 
trebuie să trăim iar împreună, pentru că ce-a fost unit o dată nu mai poate fi despărțit... Aş putea să 
mă răzbun, dar nu vreau. E o treabă urâtă... Fără pedeapsă dreaptă însă nu scapi tu, regino! 

Aici Marmuşca a ridicat capul, ascultând. 

— Sunt un simplu țăran... Gawel... din țăran am devenit rege ţi nu ascund acest lucru. Te-ai 
măritat cu mine, Marmuşca, deci eşti soţia mea. Împreună cu mine trebuie, ca pedeapsă, să mergi şi 
să te ploconeşti părinţilor mei în bordeiul lor sărac... Atunci am să-ţi iert totul şi-am să uit totul. 

Regina Marmuşca i-a căzut la picioare şi-a primit să facă orice. 

A doua zi de dimineaţă, regele a frecat inelul, dorind să ajungă pe drumul spre bordeiul părinților 
săi.. Şi el şi Marmuşca erau cu coroane de aur pe cap, îmbrăcați în mantii de hermină. După ei 
mergea curtea. Caii trăgeau comori de tot felul, de te cuprindea şi frica, privindu-le. Merg ei, merg, 
până dau de unul din fraţii lui Gawel, care alunga boii din fânaţ. Văzându-l pe rege, acesta a căzut 
la pământ, speriat, bătând fruntea de țarină. Era îmbrăcat într-un suman sărăcăcios, rupt şi murdar. 
S-a oprit şi regele râzând: 

— Cum, tu nu mă mai cunoşti? Sunt Gawel, fratele tău bun. Numai că, datorită prostiei mele, am 
obţinut coroana iar tu, din pricina deşteptăciunii tale, paşti boii. Scoală-te şi hai cu noi. A trebuit 
atunci regina Marmuşca să îndure ca un țăran să meargă alături de ea. 


Oleacă mal încolo venea al doilea frate, mânând nişte cal slabi. Văzând suita regală, şi-a tras 
mârţoagele la o parte cât mai repede şi, fără să îndrăznească măcar să privească la Gawel, a căzut la 
pământ, ploconindu-se. 

Gawel atunci strigă: 

— Ridică-te! nu m-ai cunoscut, sunt fratele tău, hai cu noi. 

Aproape de bordei s-a speriat de el ca şi ceilalți, cel de-al treilea frate. Apoi s-au apropiat cu toţii 
de ograda casei părinteşti. 

Tatăl şi mama au alergat să privească alaiul care se oprise la casa lor. Părinţii nu l-au cunoscut pe 
Gawel decât după glas, când le-a vorbit, şi după ce li s-a închinat la amândoi... 

— Să vă răsplătească Dumnezeu, dragi părinţi, că m-aţi alungat din bordei. Dacă nu s-ar fi 
întâmplat aşa, n-aş fi ajuns rege şi n-aş fi putut să vă fiu sprijin la bătrânețe. Deci vă mulțumesc din 
suflet şi, fiindcă Dumnezeu m-a înălțat pe tron, ca să nu uit niciodată că sunt om ca şi ceilalți 
oameni, veniţi, aşezaţi-vă lângă mine în sumane ţărăneşti, să învăţ umilinţa şi să mă feresc de 
orgoliu. 

Apoi, respectându-şi părinţii, Gawel i-a luat cu dânsul în capitală, unde, trăind în pace cu toată 
lumea, a domnit împreună cu Marmuşca o sută de ani fericit, iar fiii lor domnesc până în ziua de azi 
în acea ţară. 


Floarea fericirii 
poveste poloneză 


Din moşi strămoşi toţi oamenii ştiu, dar mai ales bunicile bătrâne care povestesc adesea pe 
îndelete seara la gura sobei, când ard lemnele cu flăcări şi scânteiază vesel, că în noaptea de Sfântul 
loan, care este cea mai scurtă din întregul an, înfloreşte feriga, iar cine-i găseşte floarea şi-o rupe 
pentru el, acela are parte pe pământ de o mare fericire. 

Rău e numai că noaptea Sfântului loan este doar o data pe an şi-i foarte scurtă, iar feriga 
înfloreşte câte una în fiecare pădure şi încă într-un cotlon aşa de ascuns, că trebuie un noroc cu totul 
neobişnuit că sa dai peste ea. 

Acei care se pricep la astfel de ciudăţenii spun că drumul la floare este foarte greu şi periculos, 
că pe acolo se opun felurite sperietori care nu îngăduie trecerea cu niciun chip şi trebuie o agerime 
nemaipomenită pentru a putea obține floarea. 

Mai departe oamenii vorbesc că e aproape cu neputinţă de recunoscut floarea de la început, 
pentru că e mică, pricăjită, urâcioasă şi numai când este ruptă se preschimbă într-o frumuseţe fără 
seamăn, căpătând strălucirea cristalului. 

Dovadă că aşa de greu se poate ajunge la această floricică şi aşa de greu se obține este că puţini 
au văzut-o. Mulţi oameni în vârstă ştiu despre ea numai din auzite şi fiecare povesteşte altfel, mat 
adăugând câte ceva de la dânsul. 

Sigur este însă că ea înfloreşte pentru scurtă vreme în noaptea de Sfântul Ioan, înainte de cântatul 
cocoşilor, iar cine o rupe, poate avea tot ce-şi doreşte. 

Uşor de închipuit că, deşi-i lucrul cel mai de preţ, floarea se trece repede. 

Se ştie de asemenea că numai un tânăr poate s-o obțină şi numai cu mâini curate. Unui bătrân. 
Dacă ar rupe-o, 1 s-ar face pulbere între degete. 

Aşa povestesc oamenii, iar în fiecare poveste este şi un grăunte de adevăr, chiar dacă-i învăluit în 
fel de fel de podoabe, încât e greu adesea de descoperit. 

Cu această floare un lucru rămâne sigur: că înfloreşte în noaptea de Sfântul Ioan. 

Trăia într-o vreme un băiețandru pe nume lacus, poreclit în sat Curiosul, pentru că totdeauna 
scotocea, căuta, asculta şi de ceea ce era mai greu de făcut de aceea se apuca... aşa era felul lui. 
Ceea ce găsea la picioare sau după care trebuia numai să întindă mâna ca să-l obțină, nu-l interesa, 
însă îi plăcea mai mult şi mai mult ceea ce dobândea cu mare greutate, chiar cu primejdia de a-şi 


frânge gâtul. 

Odată, pe când stăteau seara la foc, iar el cioplea un băț cu cuțitul de bucătărie, vrând să 
închipuie în el un cap de câine, s-a întâmpiat că o batrână nemţoaică, o babă grozav de deşteaptă, 
care umblase mult prin lume şi ştia de toate, să înceapă să povestească despre această floare de 
ferigă. 

Curiosul lacus asculta şi aşa era de atent încât i-a căzut băţul din mână şi puțin a lipsit de nu şi-a 
tăiat degetele cu acel cuţit de bucătărie. 

Nemţoaica povestea în aşa fel despre floarea de ferigă, ca şi cum ar fi văzut-o cu ochii ei, cu 
toate că, după zdrenţele cu care era îmbrăcată, nu se vedea la dânsa nici urmă de noroc. Când a 
isprăvit, lacus şi-a zis: 

„Întâmplă-se ce s-o întâmpla, eu însă trebuie să obţin floarea. O voi obţine pentru că omul, când 
vrea ceva cu toată tăria şi-şi spune că trebuie să se întâmple aşa, până la urmă ajunge totdeauna să-şi 
îndeplinească gândul.” 

lacus îşi repeta acest lucru mereu, aşa avea el o credinţă proastă. 

Aproape de satul în care se afla bordeiul cu ogradă şi grădină al părinţilor lui lacus era o pădure 
şi lingă ea se sărbătorea Sobotka * iar focurile se aprindeau în noaptea de Sfântul loan. 

lacus şi-a zis: 

„Când ceilalţi vor sări peste foc şi-şi vor pârli pulpele picioarelor, eu am să merg în pădure şi-am 
să găsesc floarea de ferigă. Nu voi reuşi de la început, am să merg şi în anul următor şi peste doi ani 
şi în anii următori până voi găsi-o.” 

Pe urmă a aşteptat noaptea Sfântului loan. Aştepta cu nerăbdare şi nu se gândea decât la floarea 
de ferigă. Timpul i se părea grozav de lung. 

În cele din urmă a venit ziua şi noaptea mult dorită. Din sat se revărsa spre pădure tot tineretul să 
aprindă focuri, să sară, să cânte şi să petreacă. 

Iacus s-a spălat frumos, şi-a luat o cămaşă albă, o cingătoare roşie nouă, opinci încă nepurtate, 
pălărie cu pană de păun şi, cum a sosit vremea potrivită, o dată cu căderea serii, s-a furişat în 
pădure. 

Pădurea era neagră, mută. Peste ea se revărsase noaptea întunecoasă cu stele sclipitoare, care ce-i 
drept luminau, dar numai aşa, fiindcă pământul nu avea folos de ele. 

Iacus ştia bine, de cu ziua, calea în adâncul pădurii şi cum arăta ea în timpul obişnuit. Acum, 
când se avântase înăuntru, lucru curios, nu mai putea să găsească nici cărarea ştiută, nici să 
recunoască copacii. Totul parcă era altfel. Trunchiurile copacilor se făcuseră prea groase şi erau 
întoarse spre pământ. Crescuseră aşa fel încât nici nu puteau fi înconjurate, nici sărite. Tufişurile 
erau atât de dese şi aveau atâţia tepi cum nu văzuse niciodată, urzicile usturau, spinii zgâriau. 

Întuneric de să nu-l pătrunzi, iar în acele întunecimi grele, din când în când luminau perechi de 
ochi şi se uitau la el de parcă ar fi vrut să-l mănânce. Îşi preschimbau într-una culorile, în galben, 
verde, roş, alb, apoi brusc dispăreau şi se stingeau. Perechi de ochi se arătau la dreapta, la stânga, 
Jos, sus, însă lacus nu se speria de loc. Ştia că voiau numai să-l înspăimânte şi-şi zicea că-s 
sperietori care nu sperie pe nimeni! 

Merse mai departe, dar ce treabă grea era cu mersul ăsta! Când îi tăiau drumul buşteni mari, când 
se poticnea din cauza lor. Se căţăra şi se tot căţăra, iar când ajungea sus şi voia să coboare, se uita şi 
vedea că era un copăcel aşa de mic, încât ar fi putut să-l treacă sărind peste el. 

Mai încolo se afla în cale un brad care în sus părea fără sfârşit, iar trunchiul era gros cât un turn. 
Se învârti în jurul lui până ce-l termină de înconjurat, şi apoi, privind, văzu că era o nuia atât de 
subțire, că ar fi putut s-o doboare cu băţul... 

A înțeles atunci că totul era lucrătura unei puteri necurate. 

Apoi i s-au ivit în cale nişte desişuri printre care nu se putea strecura măcar un deget, dar lacus 
se aruncă asupra lor, împinse, izbi cu mâinile, trânti, le frânse răsucindu-le şi trecu dincolo cu bine. 


32 ramasiţă a sărbătorilor vechi slave în cinstea soarelui. Festivitatea Sobocka, la care se aprindeau focuri şi se 


aruncau coroane, printre altele avea loc în noaptea de Sfîntul loan (23/24 iunie), socotiți ca noapte a vrăjilor 


Merse mai departe şi dădu peste o mlaştină. Nu era niciun chip s-o înconjoare. A băgat piciorul, 
dar nici gând să dea de fund. Pe ici pe colo se vedeau nişte tufe şi atunci a pornit din tufă în tufă. 
Cum călca pe una i se şi trăgea de sub picioare, dar cum începuse să alerge, nu s-a oprit până la 
malul celălalt. S-a uitat pe urmă înapoi, iar tufele arătau de parcă erau capete de oameni care râdeau 
ieşind din glod... Mal încolo, deşi erau întortocheli şi nu se zărea nici urmă de drum, i-a fost mai 
uşor, numai că s-a rătăcit aşa de tare că, dacă ar fi vrut să ştie pe ce cale se poate întoarce acasă, n-ar 
fi putut recunoaşte nici în ce parte se află satul. 

Deodată a văzut în faţa lui o tufă uriaşă de ferigă, mare cât un stejar din cei mai bătrâni. 
Dedesubt, pe o frunză, lumina ca un briliant o floricică. Avea cinci petale de aur, iar în mijloc un 
ochi care râdea, întorcându-se ca roata morii. Lui lacus a-nceput a-l ticăl inima, a întins mâna şi, 
chiar când să apuce floarea, nu se ştie de pe unde... a cântat un cocoş. Floarea şi-a deschis ochiul, a 
strălucit o dată şi s-a stins. Atunci în jur au putut fi auzite râsete. Dar dacă foşneau frunzele aşa, 
dacă hohotea cineva sau orăcăiau broaştele, Iacus n-a putut să-şi dea seama. Capul parcă i se 
tulburase şi-i vâjâia, picioarele parcă-i erau retezate. N-a mai putut să se țină drept şi s-a prăbuşit la 
pământ. 

Apoi n-a mai ştiut ce s-a întâmplat cu el, până s-a trezit acasă în bordei, pe aşternut. Mama, 
plângând, îi spunea că tot căutându-l prin pădure, l-au găsit spre ziuă aproape mort. 

Acum şi lacus îşi amintea bine totul, dar n-a destăinuit nimic. Îi era ruşine. Şi-a zis însă că nu s-a 
isprăvit totul, că va veni iar Sfântul loan şi-o să vadă... 

Tot anul s-a gândit numai la floare dar, ca să nu râdă oamenii de el, n-a spus nimănui nimic. Din 
nou, în ziua ştiută, s-a spălat curat, şi-a pus o cămaşă albă. O cingătoare roşie, încălțări nepurtate şi, 
când ceilalți se îndreptau spre focuri, el s-a dus în pădure. 

Credea că va merge iar ca întâia oară, dar aceeaşi pădure şi acelaşi drum se făcuseră cu totul 
altfel. Pinii mlădioşi şi stejarii se răsfiraseră larg pe câmpul gol semănat cu pietre... De la un copac 
la altul trebuia mers şi iar mers şi, cu toate că păreau aproape, nu se putea ajunge uşor până la ei, 
pentru că parcă fugeau de dânsul. 

Pietrele erau uriaşe, acoperite cu muşchi şi alunecoase, deşi stăteau nemişcate ca şi cum ar fi fost 
crescute din pământ. Între ele se aflau diferite feluri de ferigi, mai mari sau mai mici, cum 
crescuseră, dar nicio floare pe vreuna. La început ferigile erau până la gleznă, apoi până la 
genunchi, pe urmă până la mijloc, mai departe până la gât, iar la sfârşit s-a cufundat de-a blnelea în 
ele, pentru că erau mai înalte decât dânsul... 

Se învălurau ca valurile mării şi în vuiet se auzea parcă râset, parcă geamăt sau plânset. Pe care 
punea piciorul şuiera, pe care o apuca cu mâna, parcă i se prelingea sânge din ea pe degete... I se 
părea că a mers un an întreg, aşa de lung se făcuse drumul... Nici urmă de floare... Nu s-a întors 
însă, nici nu l-a pierit curajul şi-a tot mers mai departe. 

La capătul drumului se uită şi văzu de departe cum luminează aceeaşi floare, cinci petale de aur 
împrejur, cu un ochi la mijloc care se învârtea ca o morişcă... 

Iacus alergă, întinse mâna, din nou însă cocoşii cântară şi minunea dispăru iarăşi. 

De data asta însă n-a căzut, nici n-a leşinat, s-a aşezat doar liniştit pe-o piatră. Îi venea să plângă, 
simţea o mare mânie şi totul se răzvrătea în el. 

— Până la a treia oară se încearcă! a strigat furios. Şi pentru că se simțea obosit, s-a culcat între 
pietre pe muşchi şi-a adormit. 

De abia închisese ochii, că a şi început să viseze. Privea cum în fața lui se afla floricica cu cinci 
petale, cu ochi în mijloc, care râdea... 

— EI, ce-i? te-ai săturat? i-a zis, ai să mă mai urmăreşti? 

— Ce-am spus odată trebuie să se întâmple, a mormăit lacus. Cu asta nu s-a sfârşit şi-am să te 
găbuiesc eu. 

O petală a florii s-a lungit ca o limbă şi lui lacus i s-a părut că i s-a arătat a batjocură, apoi a 
dispărut totul, iar el a dormit tun până la ziuă. Când s-a trezit se afla într-un loc cunoscut de la 


marginea pădurii, nu departe de sat. Singur nu-şi dădea seama dacă ceea ce se întâmplase fusese vis 
sau realitate. 

Întorcându-se acasă s-a simţit tare obosit, aşa că trebui să se culce, în timp ce mamă-sa îi spunea 
mereu că arată ca o sperietoare. 

Un an întreg apoi, fără să spună nimic la nimeni, s-a tot gândit cum să facă să culeagă floarea. N- 
a putut totuşi să născocească ceva, trebuia deci să se lase în voia soartei, la noroc sau nenoroc. 

Venind iar timpul, şi-a luat ca de obicei cămaşă albă, cingătoare roşie, încălțări nepurtate şi, cu 
toate că mamă-sa nu-l lăsa, îndată ce s-a întunecat, a şi alergat în pădure. 

Din nou lucrurile s-au petrecut altfel. Acum pădurea era ca în zilele obişnuite, nu se schimbase 
nimic în ea. Aceleaşi cărări şi aceiaşi copaci, nu întâlnea nicio ciudăţenie, dar ferigi nu erau nicăieri 
nici de leac. L-a fost totuşi mai uşor să meargă pe cărări cunoscute departe în desiş, unde ştia bine 
că erau ferigi... Ferigile se aflau într-adevăr la locul ştiut şi Iacus a început să caute prin ele, dar de 
floare nici urmă nicăieri. 

Pe unele se cățărau gândaci, pe altele dormeau omizi, frunzele le erau uscate, [acus se gândea 
chiar deznădăjduit să se lase păgubaş de atâta căutare zadarnică, când, aproape lângă picioarele lui, 
zări floricica. Avea cinci petale de aur, iar în mijloc un ochi lucitor. A întins mâna şi a înhățat-o. ÎL 
ardea ca focul, dar n-a azvârlit-o. O ţinea strâns. 

Floarea a început să crească sub privirea lui şi avea o strălucire aşa de vie, încât lacus a trebuit să 
închidă ochii, pentru că altfel l-ar fi orbit. O puse îndată în sân, ținând-o cu mâna stângă, la inimă... 

Atunci auzi un glas care şi zise: 

— M-ai prins, norocul tău. Să-ţi aminteşti însă mereu că acel care mă are, poate orice vrea, 
numai niciodată să nu-şi îngăduie să împartă fericirea lui cu altcineva. 

Din cauza marii bucurii, lui lacus i se învârtea totul în cap şi nici n-a luat prea bine seama la 
acele vorbe. 

„Ei, ce mai tura-vura!” şi-a spus în gând. „De mi-ar fi mai bine pe lume...” 

Simţea cum i se lipea floarea de trup, cum creştea şi-şi înfigea rădăcinile în inima lui... Se 
bucura foarte mult, pentru că nu se mai temea că va fugi sau c-o să i-o ia cineva. 

Cu pălăria pe-o ureche, cântând, s-a pornit înapoi. În faţa lui drumul se lumina ca o dungă de 
argint, copacii i se fereau din cale, tufişurile se plecau, florile pe lângă care trecea i se ploconeau 
până la pământ. Mergea cu capul sus şi se gândea numai ce să-şi dorească. I s-a făcut poftă mai întâi 
de un palat, de un sat mare, de slugi multe şi de o ţară puternică. Numai ce s-a gândit, s-a şi aflat la 
o margine de pădure în locuri cu totul necunoscute... 

Privindu-se pe sine însuşi, nu se mai recunoştea. Era îmbrăcat într-o haină din cea mai bună 
stofă, avea cizme cu potcoave de aur. Cingătoare parcă turnată pe el, şi cămaşă din pânză de Silezia 
de cea mal fină. 

Alături se afla un cupeu cu şase cai albi în hamuri aurite, iar în jurul cupeului vaieți galonaţi. Un 
valet i-a dat braţul, după ce i s-a ploconit la pământ. L-a aşezat în trăsură şi, mână! 

Iacus nu se mai îndoia că-l duc la palat. ŞI chiar aşa s-a întâmplat. Într-o clipită cupeul era în faţa 
pridvorului, unde aştepta slujitorimea palatului. 

Nu se afla însă printre ei niciun cunoscut, niciun prieten, toate fețele erau străine, ciudate, parcă 
speriate şi pline de teamă. 

În schimb a avut la ce să privească, după ce-a intrat înăuntru. Să te prindă uimirea de atâta lux şi 
bogăție, numai lapte de pasăre dacă mai lipsea. 

— Acum poţi să te foloseşti de ele! îşi spuse Iacus şi, după ce s-a uitat prin toate colţurile, s-a 
dus drept la pat, pentru că după o noapte aşa trudnică, îl cuprinsese somnul. Cum s-a culcat în puful 
patului, pe rufăria subţire, acoperindu-se cu o plapomă de mătase, a şi adormit. Singur n-a mai ştiut 
după aceea câte ore a zăcut în somn. S-a trezit numai când i s-a făcut grozav de foame. 

Masa era întinsă, pregătită, dar tare ciudată, căci numai ce Iacus se gândea la ceva. Îndată blidul 
se umplea de la sine. 

Precum dormise foarte mult, la fel şi aici, începând să mănânce şi să bea, nu s-a oprit, până ce nu 
i-a pierit pofta de mâncare şi nu i-a venit în gând altceva. 

După aceea s-a dus în grădină. 

Aceasta era plină cu pomi în care creşteau împreună flori şi fructe din belşug. La fiecare pas se 
iveau privelişti noi. Într-o parte a grădinii se întindea marea, în alta o pădure încântătoare, iar prin 
mijloc curgea un râu. lacus mergea, căsca gura, se mira, dar i se părea de neînțeles faptul ca nicăieri 
nu se aflau locurile cunoscute de el. Nici pădurea din care ieşise, şi nici satul lui nu se mai vedeau. 
Nu-i era încă dor, dar aşa parcă ar fi vrut totuşi să ştie ce s-a întâmplat cu ele. 

ÎI înconjura o lume care îl era cu totul străină: minunată, frumoasă dar nu a lui. Începuse parcă 
să-i fie urât. Totuşi, la un semn doar, oamenii veneau fuga şi i se plecau până la pământ. Dacă dorea 
ceva i se îndeplinea dorinţa pe loc. I se făcea nişte dulceţuri încât, după ce le mânca, nu-l rămânea 
decât să-şi lingă buzele. Aşa uita de satul părintesc, de bordei şi de părinți. 

A doua zi, a cerut să fie dus la vistierie. Acolo zăceau grămezi de aur, argint, diamante şi diferite 
bancnote pictate în fel şi chip, pe care se putea obţine ceea ce-ţi dorea sufletul, deşi erau făcute din 
cârpe obişnuite, ca oricare altă hârtie. 

S-a gândit atunci: „Doamne Dumnezeule, dacă aş putea măcar un pumn sau doi să trimit din 
bogăţiile acestea tatei şi mamei, fraţilor şi surorilor, ca să-şi cumpere pământ sau vite.” Ştia însă că 
aşa era norocul lui, că nu putea să-l împartă cu nimeni, fiindcă îndată s-ar fi dus totul de râpă. 

„Prea milostive, Doamne, îşi spuse apoi din nou, ce să mă îngrijesc eu de alţii sau să-i ajut; ei nu 
au mâini şi minte? Să se ducă fiecare şi să caute floarea şi să se descurce cum poate; numai mie să- 
mi fie bine”. 

Şi aşa trăia lacus în fiecare zi, născocind tot alte lucruri de zăbavă. 

Îşi clădea mereu palate noi, îşi schimba grădina, caii suri îi înlocuia cu alţii murgi, iar pe cei 
negri cu alţii bălani, aducea minunăţii de la capătul lumii, se îmbrăca în aur şi în pietre prețioase, la 
masă i se aduceau bunătăți de peste mări şi ţări, dar până la urmă i s-a urât de toate. După perişoare 
mânca gulii crude, iar după sorb, muşchi de purcel şi cartofi, dar şi de ele s-a săturat, pentru că nu i 
se făcea foame ca lumea niciodată. 

Mai rău era că nu putea să lucreze, pentru că nu se cădea să pună mâna nici pe secure, nici pe 
greblă şi nici pe hârleț. Turba de plictiseală şi nu găsea altă ieşire decât să chinuiască oamenii, ceea 
ce îi dădea oleacă de mulțumire. Până la urmă însă s-a plictisit şi de asta... 

A trecut un an, au trecut doi, avea tot ce-i dorea sufletul. Însă norocul i se părea uneori aşa de 
rău, încât viaţa îi era nesuferită. 

Cel mai mult îl rodea acum dorul de sătucul său, de bordeiul lor şi de părinți. Măcar să-i vadă 
sau să afle ce se întâmplă cu ei... Îşi iubea foarte mult mama şi cum şi-o amintea i se strângea 
inima. 

Într-o zi prinse curaj şi, aşezându-se în trăsură, dori să meargă în sat, la casa părintească. Porniră 
caii pe loc. Zburară ca vântul. N-a oprit până în faţa ogrăzii care-i era bine cunoscută. Obrajii îi erau 
scăldaţi în lacrimi de duioşie. 

Toate erau aşa cum le lăsase cu câțiva ani în urmă, doar ceva mai învechite, dar după minunăţiile 
cu care se obişnuise el, sărăcia de aici i se părea şi mai mare. 

Un jgheab vechi lângă fântână, o buturugă pe care se despicau lemne, portia de la ogradă, 
acoperişul casei pe care creştea muşchi, o scară rezemată de acoperiş... toate ca mai înainte. Dar 
gazdele? 

Din bordei se arătă o femele bătrână şi cocârjită, cu o cămaşă soioasă, uitându-se cu teamă la 
trăsura care se oprise în faţă. 

lacus a coborât. Cea dintâi ființă cu care s-a întâlnit în ogradă a fost bătrânul câine Burek, mai 
slab decât îl lăsase odinioară şi cu părul zbârlit. Lătra la el înverşunat, repezindu-se pe dinapoi, şi 
nici nu se gândea să-l recunoască. 

Iacus se duse spre bordei. În prag, rezemată de marginea uşii, stătea mamă-sa, aţintindu-şi ochii 
asupra lui, dar nici ea nu bănuia că-l fiu-său. 


Lui lacus îi bătea inima cu putere. 

— Mamă, strigă, îs eu, lacek al vostru! 

La auzul acestor cuvinte, bătrânica a tresărit, şi-a îndreptat spre el ochii înroşiți de fum şi de 
plâns şi a rămas fără să ştie ce să spună. Apoi a clătinat din cap: 

— lacus! vorbe fără rost, cucoane! [acus nu se mai află pe lumea asta. Dacă ar fi în viață, de 
atâția ani, măcar bieților părinţi le-ar fi dat de ştire, iar dacă ar fi înotat în de toate ca dumneata, nu 
l-ar lăsa să moară de foame. 

A dat iar din cap şi a zâmbit batjocoritor. 

— Ce mai vorbă, ce mai vorbă! a adăugat, lacus al meu avea inima curată şi n-ar fi vrut niciun 
noroc pe care să nu-l fi împărțit cu ai săi. 

S-a ruşinat tare Iacus. A plecat ochii în jos... Avea buzunarele pline-plinuţe cu aur. Dar cum 
întindea mina ca să-şi umple pumnul şi să-l pună în şorțul mamei. Îl apuca frica să nu piardă tot... 

Stătea aşa umilit şi ruşinat, iar bătrâna privea la el... Începuseră să se adune fraţii, se ivise de pe 
undeva tatăl lor... Lui Iacus i se muia inima, însă cum s-a uitat la cupeul său, la cai, la oameni şi s-a 
gândit la palat, din nou i s-a crispat. Simţea că floarea de ferigă stătea pe Inimă ca o platoşă de 
fler... 

S-a întors de la bătrâna mamă fără să spună un cuvânt, fără s-o mai privească şi cu pas încet a 
leşit din ogradă, ascultând în urma lui pe Burek lătrând de parcă era turbat... S-a urcat în trăsură și- 
a poruncit să fie dus din nou în raiul său. 

Dar ce se petrecea cu el, limba nu poate să spună şi nici vreun condei să scrie. Cuvintele mamei 
sale că omul nu poate fi mulțumit dacă nu-şi împarte fericirea cu ai săi, îi sunau în urechi ca un 
blestem. 

Întorcându-se la palat, a pus muzica să-i cânte, a dat poruncă să se danseze şi să se întindă 
mesele. S-a ameţit de băutură, a poruncit să fie bătuți câţiva oameni, dar nimic nu-i ajuta şi-a rămas 
foarte întristat... 

Tot timpul, deşi a înotat în obişnuitul belşug, în gură orice i se părea amar, iar în inimă parcă 
purta o piatră... 

N-a putut până la urmă să mai îndure şi, la un an de la prima călătorie, a plecat din nou spre satul 
său, acasă... 

A găsit totul ca mai înainte: jgheabul, trunchiul, acoperişul, scara, portița şi pe Burek cu blana 
zburlită — însă bătrâna mamă nu i-a mai ieşit în întâmpinare. În prag s-a arătat numai în cămăşuică 
fratele său cel mai mic, Maciek. 

— Unde-i măicuţa? a întrebat lacus. 

— Zace bolnavă, a răspuns micuțul oftând. 

— Da tăicuţul? 

— La cimitir... 

Cu toate că Burek era mai-mai să-l înhaţe de picior, lacus a intrat în bordei. Bătrâna zăcea 
gemând într-un colț al patului. S-a apropiat de ea... s-a uitat la dânsul, dar nu l-a recunoscut... Ți 
era greu să vorbească, iar el n-a îndrăznit s-o întrebe de nimic. 

I se sfârteca inima. A întins mâna spre buzunar ca să ia şi să verse aur pe laiță, dar i s-a zgârcit 
pumnul şi l-a cuprins o frică cumplită că-şi va pierde propria-i fericire. 

Netrebnicul lacus a început să gândească aşa: 

„Bătrâna abia mai are câteva zile de trăit pe lume, însă eu sunt tânăr. Ea nu se va mai chinui 
mult... iar în fața mea e toată viaţa, lumea, puterea”. 

S-a smuls din bordei, s-a dus la trăsură şi apoi a ajuns iar la palat dar. Sosind acolo, s-a încuiat 
înăuntru şi-a început să plângă. 

Sub platoşa de fier pe care o formase pe pieptul lui floarea de ferigă, legată şi proţăpită, se trezea 
în el conştiinţa şi-l durea inima. 

Spuse din nou să cânte muzica, porunci curtenilor să dănțuiască. Iar el începu să bea ca să-şi 
amorțească conştiinţa. 


Pentru o clipă i s-a părut că n-o mai aude, dar după aceea, a prins să-l chinuie aşa de tare, încât 
puţin a lipsit să nu înnebunească. A doua zi şi în zilele următoare, fără să se odihnească o clipă, se 
amăgea mereu cu ceva. Călărea, alerga, vâna, mânca, bea, petrecea. Nimic însă nu-i era de ajutor... 

În urechi, mai presus de toate zgomotele, îi răsuna gândul: 

„Nu există fericire pentru om, dacă nu poate s-o împărțească şi cu alţii”. 

Nu trecuse un an şi lacus arăta slab ca un vreasc şi galben ca turta de ceară. În belșugul şi 
norocul lui se chinuia mai rău decât oricine. În cele din urmă, după o noapte de nesomn, punându-și 
aur în buzunări, porunci să fie dus la bordei. 

Luase hotărârea, chiar dacă ar pierde totul, să-şi scape mama şi fraţii. 

— Întâmple-se ce s-o întâmpla! zicea, chiar să mor, dar cu viermele ăsta care mă roade în piept 
nu mai pot trăi. 

Caii s-au oprit în faţa bordeiului. 

Totul era aici ca mai înainte: jgheabul vechi ca fântână, buturuga, acoperişul, scara, dar în pragul 
bordeiului nu s-a arătat nicio fiinţă vie... 

lacus a alergat la uşă. Era răzămată cu un par. S-a uitat pe fereastră: bordeiul pustiu... 

Atunci un cerşetor, care stătea la gard, a început să strige la el: 

— Fi, ce căutaţi acolo, cucoane... Bordeiul e pustiu, totul a murit în el de sărăcie, de foame şi de 
boală... 

Ca împietrit a rămas lacus-norocosul în prag. A stat acolo şi-a tot stat. 

„Au murit din vina mea toţi, şi-a zis, trebuie să mor şi eu!” Cum a rostit aceste cuvinte, pământul 
s-a deschis şi l-a înghiţit. Odată cu dânsul a dispărut şi acea floare de ferigă dătătoare de nefericire, 
pe care azi zadarnic ar mai căuta-o cineva pe lume. 


Regele Huk-Puk 


poveste poloneză 


Să tot fie vreo câteva mii de ani de când trăia pe lume un rege cu numele de Huk-Puk. 

Odată a venit la el un bătrân cu o barbă lungă, surie, şi i-a spus: 

— Măria ta, ai să învingi un prinţ, puternic, care n-a văzut niciodată oameni, câini, cai şi fier. 

Huk-Puk s-a mirat straşnic de această proorocire şi a vrut ca vrăjitorul să-i desluşească pe loc 
despre ce prinţ puternic e vorba care să nu fi văzut oameni, câini, cai şi fier. Bătrânul însă dispăru 
fără să mai scoată o vorbă. L-au căutat după aceea prin tot regatul, dar nu l-au mai găsit. 

Huk-Puk era foarte semeţ, nu se pleca niciodată în faţa cuiva şi toţi se temeau de dânsul. Avea 
multe bogății, dar şi mai mulți prieteni în jurul său. Ani de zile stăteau Ia el în ospeție domni de 
neam şi cavaleri; pentru că, îndată ce afla că este vreun voinic pe undeva în lume, îl aducea la 
dânsul şi nu-l mai lăsa să plece din casă. Cu un asemenea om nu se încumeta nimeni să poarte 
război. Oricine chibzuia că-i mai cu cale să i se supună de la început, căci altfel nu mai găsea 
iertare. 

Aşa petrecea Huk-Puk în mare veselie cu prietenii săi, iar când li se ura de petrecere, încălecau 
pe cai, luau câinii cu ei şi porneau la vânătoare în codri. Mai bine de trei sute de uriaşi, călări pe 
armăsari vânjoşi care nechezau, se cățărau până pe vârfuri, ca şi cum ar fi vrut să zboare prin aer. 
Țăranii se suiau pe dealuri şi se uitau de departe la o atare minunăţie. Vânătorii se năpusteau asupra 
pădurii ca o vijelie, prin codri se răspândea muzica trompetelor şi a cornurilor, câinii alergau după 
jivine şi parcă sunau toate clopotele. Vânau şi omorau orice. 

Într-o zi, regele le spuse alor săi: 

— Aici, în întregul ținut, nu mai avem ce face, trebuie să pornim mai departe, să găsim un codru 
pe cinste şi să ne apucăm de vânat ca lumea. 

Se urcară pe cai şi la drum! Merg ei o zi, două, trei, trec prin fel de fel de codri în care ar fi putut 
vâna, însă Huk-Puk o ţinea într-una pe-a lui: 


— Încă nu aici! Eu vreau o vânătoare de care n-a fost de când lumea-i lume. 

Au ajuns în cele din urmă pe un pământ sălhui, unde vuia un codru îngrozitor şi nu se vedea nici 
urmă de pas omenesc. Erau numai poteci, pe care le bătătorise fără doar şi poate fiarele. Sălbăticie 
nemaivăzută, pădure neumblată, copaci aşa de bătrâni ca, numai cu securea, nimeni n-ar fi putut în 
vreun fel să se descurce cu ei. Stejari, fagi, pini, brazi, molizi şi alte soiuri creşteau pe acolo de bună 
seamă de la facerea lumii, de pe când însuşi bunul Dumnezeu îi semănase. 

Cum au intrat în codru, i-a şi cuprins frica. Trebuie că era acolo ceva de-şi pierdea omul dintr-o 
dată curajul — doar aveau de-a face cu singurul codru în lume fără urme de picior omenesc. Vulturi 
şi felurite păsări, rar văzute prin alte părți, stăteau pe copaci liniştite şi se uitau la oameni, fără cea 
mai mică urmă de teamă. Se vedea numai cum se mirau grozav ce mai făpturi puteau fi şi astea. 
Înaintând, călăreţii auzeau sunete ciudate, ciripituri, şuierături, cântec de cuc, croncănituri şi ţipete 
de gâlceavă, un amestec de să-ţi astupi urechile nu altceva. Păsări mici cu moț, şi fără mot se 
perindau în fel de fel de culori, zburau în linişte, se aşezau pe capul cailor sau pe umerii cavalerilor. 

— Aici o să ne apucăm de vânat! spuse Huk-Puk. 

Au descălecat, au rupt crengi şi şi-au făcut adăposturi, apoi s-au hrănit, şi-au adăpat caii şi s-au 
odihnit. 

— He, începem! Pregătiți ogarii! strigă după aceea regele. Erau oameni anume pentru asta, care 
îndată au slobozit după vânat ca la 50 de ogari. Aşa s-a pornit vânătoarea. Ogarii au început să 
hăuiască hau-hu, hau-hu, hau-hu. Nimeriseră pe semne dintr-o dată peste un animal de soi, căci de 
alergatul şi lătratul lor se cutremura pădurea. Într-adevăr, dinii alergau după un cerb, cu coarne 
uriaşe, care sărise din fața lor şi fugea în salturi. Ogarii îl urmăreau ca o apă în revărsarea vijelioasă, 
tot mai departe şi, întărâtați la fugă, au ajuns până în mijlocul codrului. 

Acum s-au petrecut întâmplări nemaipomenite. Câinii au nimerit peste o groază de lupi, care 
pentru întâia oară vedeau câini. Dacă în codrul acesta nu ajunsese picior de om de fa facerea lumii, 
se înțelege că pe acolo nu fusese nici picior de câine. Ogarii s-au speriat, le-a pierit glasul, şi-au luat 
cozile între picioare şi-au vrut să se întoarcă de unde veniseră, pentru că haita de lupi era fără 
număr. Pe loc însă un lup, o bestie uriaşă, a ieşit în față, le-a tăiat drumul şi le-a spus în graiul 
animalelor: 

— De vreme ce-aţi venit în regatul nostru nu care cumva să încercaţi să faceţi cale întoarsă, mai 
ales că animale ca voi încă n-a văzut nimeni pe aici! 

Pe ogari i-a cuprins o frică şi mai mare când, îndată după aceea, i-au înconjurat lupii din toate 
părțile şi-au poruncit: 

— Marş cu noi! Veţi merge la regele codrului şi acolo o să lămuriţi ce fel de vieţuitoare sunteţi. 

Merg ei, merg cu pas grăbit, câinii în mijloc, lupii împrejur. Se întâlnesc pe drum cu felurite 
Jivine, care se uitau cu mare mirare, pentru că şi ele vedeau întâia oară în viaţă asemenea animale 
ciudate. 

În cele din urmă au ajuns într-un loc unde lupii s-au oprit. Câinii priviră cum de jur împrejur erau 
numai animale de strajă: ici urşi, colo cerbi cu coarne lungi şi răsfirate, pisici sălbatice, mistreți cu 
colți fioroşi, iar printre toate alergau încoace şi încolo vulpi, bursuci, jderi, arici şi iepuri. Cum 
vedea câinii, fiecare animal îi şi întreba pe lupi: 

— Ce naiba ați mai adus? 

— Nici noi nu ştim ce-s ăştia, spuneau lupii. Nişte corcituri jumătate lupi, jumătate vulpi, unele 
negre, altele albe, gălbui, cenuşii şi tărcate. Fără îndoială că vreun vrăjitor le-a blestemat şi le-a 
schimonosit în felul acesta. Le-am luat în prizonierat la graniță şi le înfățişăm regelui, pentru că şi 
ele trebuie să fie animale. 

Au mers mai departe şi au ajuns într-un loc unde creşteau laolaltă şapte stejari în aşa fel că 
alcătuiau un singur copac uriaş, cât o casă mare. În acest stejar înşeptit se afla o uşă, iar în faţa uşii 
stătea de strajă un urs fioros şi lăţos. Lupii i-au spus despre ce era vorba. Ursul s-a uitat cu răutate la 
ogari, s-a dus apoi la uşă şi-a ciocănit. După un timp oarecare, uşa s-a deschis larg şi din cei şapte 
stejari a ieşit un domn impunător, îmbrăcat numai în aur şi cu sclipiri de diamante în ochi. Pe umeri 


avea doi şoimi. După el veneau patru maimuțe mari, în față păşeau şase păuni cu cozile răsfirate, iar 
de fiecare parte avea câte o vulpe. Pe semne așa era slujba. Îndată le cuvântă cu glas ales, încât 
ogarii au înțeles de-a fir a păr. 

— Iubiţii mei războinici, le spuse lupilor, văd că aţi învins un duşman ciudat. Foarte bine! 

Apoi se întoarse către ogari şi-i întrebă: 

— Ce fel de animale sunteţi voi, cum vă numiţi? 

— Suntem ogari din haita regelui nostru. 

— Dintre voi, care-i ofiţer? 

— Zagraj ne-o ia totdeauna înainte, când alergăm după jivine la vânătoare sau la hăituiala. 

— Ce, jivine? Voi, blestemaților, fără încuviințarea mea oropsiţi animalele? He, he, aşteptaţi 
oleacă, hoţilor, şi-o să vă învăţăm noi minte! 

Şi regele codrului începu să se mânie şi să se năpustească asupra lor cu furie. Ogarii au înţeles 
atunci că-i rău de ei şi l-au îmbrâncit pe Zagraj în față să spună ceva. Porni Zagraj să vorbească: 

— La regele nostru vânătoarea e un lucru obişnuit, iar pe câini îi ţine şi-i hrăneşte pentru a 
zgorni vânatul! De aceea are fiecare cleşte ca să nu scoată fierul din foc cu degetele lui. Noi ogarii 
nu suntem vinovaţi că ne îndeplinim îndatoririle. 

Din cuvântare s-a putut vedea pe dată că acest Zagraj era cu scaun la cap. Regele codrului s-a 
gândit puţin, apoi a întrebat animalele supuse lui: 

— Pe cine au urmărit până aici ticăloşii ăştia? 

A ieşit atunci în față cerbul uriaş, destul de însurit de bătrânețe, s-a plecat cu coarnele-i mari 
până la pământ, şi-a zis: 

— Măria ta, bestiile astea ciudate, care se numesc ogari, chiar pe mine m-au încolțit în pădure. 
Cu toate că m-am apărat, aş fi murit de bună seamă, dacă din fericire n-aş fi izbutit să mă refugiez 
peste linia graniţei păzită de lupi, ceea ce m-a izbăvit... Oho, aş paria că păsările astea sunt hoți fără 
pereche! 

— Cine dintre voi, dragele mele animale, le vrea pierzarea? întrebă regele codrului. 

Pe loc se avântă iepurele şi, făcând o plecăciune spre rege, vorbi aşa: 

— Pe noi, sărmanii iepuri, ne mănâncă lupii, vulpile, vulturii, ereţii, dar plătim după lege acest 
tribut. N-am vrea însă în plus să mai plătim şi altora. Noi, măria ta, ne temem de ogarii aceştia şi te 
rugăm umiliți: nu le cruța viața. 

Apoi, un lup bătrân vorbi cu aceste cuvinte: 

— Mai întâi trebuie să-i căutăm pe prizonieri în gură şi să le vedem dinţii, ca să ne lămurim cu 
ce pot trăi. Dacă mănâncă iarbă, vom trage foloase de la ei, se vor înmulţi şi vom avea noi de 
mâncare, dar dacă se hrănesc cu carne, să moara! 

S-au uitat la dinţii ogarilor şi-au pornit să strige în toate părțile: 

— Oho, cu dinţi din aceştia nici gând să mestece iarbă!... Au dinți pentru carne! 

Clinii se jurau că nu mănâncă niciodată carne, cel mult oase; degeaba însă, nu i-a crezut nimeni. 
Multe animale au fost pentru uciderea ogarilor, în timp ce altele spuneau că 11-I tot una, că nu le 
pasă. La urmă, regele codrului luă din nou cuvântul: 

— Fi voi, câinilor, spuneţi-mi cu ce vă puteţi lăuda? Stăpânul vostru v-a ţinut şi v-a hrănit numai 
pentru că ştiţi să adulmecaţi urma animalelor mele? 

— Nu, rege! spuse Zagraj. Principala noastră însuşire este credinţa sau supunerea. Noi slujim aşa 
de credincioşi săpânului nostru că, dacă moare, oricare din câinii lui este gata să moară şi el. Uneori 
se întâmplă ca stăpânul la mânie să lovească un câine sau să nu-i dea de mâncare, dinele însă nici 
chiar aşa nu-l părăseşte, ba îi şi linge mâinile sau picioarele. 

Când vulpea a auzit acestea, s-a întors într-o parte, a izbucnit în râs şi-a zis: 

— Fi. Astea mai zic şi eu, proaste animale, nu glumă! 

I-a dat de gândit regelui ceea ce au spus câinii, şi-a grăit astfel: 

— Ascultaţi, supuşii mei, îi opresc pe aceşti câini să mă conving de ce credinţă sunt în stare! La 
drept vorbind, eu nu am aici niciun singur animal de care să fiu pe deplin sigur. Mă ascultă, pentru 


că sunt obligați, dar dacă trebuie să muncească la ceva, ursul totdeauna mormăie, vulpea mă înşeală 
la fiecare pas, lupul are grijă întâi şi întâi să se îndoape bine, iepurele e un fricos fără pereche, 
porcul sălbatic n-are nici pic de onoare, iar cotoiul e ipocrit sadea. Aşa au scăpat ogarii de la moarte. 

Regele Huk-Puk văzând, între timp, că nu i se întorc câinii, le zise prietenilor: 

— Păcat de ogari, n-am să îngădui niciodată să moară fără ajutor. Ce va fi, va fi, însă de căutat 
trebuie să-i căutăm! 

Cum a spus şi cum erau toţi călare, au şi pornit buluc în codru. Au avut de străbătut desişuri 
neumblate pe care doar dacă le trece animalul sălbatic, necum un om călare. Mergeau şi auzeau cum 
urlă mii de lupi împrejur. Câte unul dintre cavaleri nu mai era bucuros de această expediţie şi zicea: 

— De ce ne afundăm pe aici? Naiba i-a luat pe câini şi-o să ne la şi pe noi. Huk-Puk însă nici nu 
se gândea să se întoarcă fără câini. 

— Trebuie să răscolim sihlele astea, vorbi, şi să ajungem până în inima codrului! 

Au intrat în bălării şi văgăuni groaznice, încât puţin a lipsit de nu şi-au sucit gâturile. Apoi au dat 
peste o mlaştină şi erau cât pe ce să se înece. Caii se smunceau în dreapta şi în stânga şi sforăiau 
într-una. Simţeau, se vede, ceva rău, pentru că nu voiau să meargă mai departe. Călăreţii i-au izbit 
însă cu pintenii şi-au pornit la drum din nou. 

Nu mult după aceea, privind înainte, vânătorii au văzut o haită groaznică de lupi. Cât cuprindeau 
cu ochii erau lupi şi iar lupi. Stăteau pe coada şi se uitau cu mirare la călăreți sau străjuiau locul, 
cum fac câinii. Alții îşi arătau colții, în timp ce părul li se zburlea țepos a mânie pe gât şi pe spate, 
iar ochii le scânteiau furioși. 

— Domnii mei, zise Huk-Puk, aici nu mai poate fi vorba de zăbovire, se cere să începem treaba 
cât mai iute! Bestiile astea, fără îndoială, mi-au sfâşiat câinii. 

Spunând aceste vorbe, trase sabia, dădu pinteni calului şi pătrunse între lupi ca o furtună, urmat 
de toți ceilalți. Să ferească Dumnezeu ce prăpăd au făcut caii, când au intrat în haita de lupi! 
Azvârleau din copite, striveau cu picioarele sau apucau lupii de spate cu dinţii şi-apoi îi repezeau cu 
toată puterea de pământ încât zburau şi măruntaiele din ei. In acelaşi timp, oamenii tăiau cu săbiile, 
străpungeau cu sulițele şi azvârleau din arcuri săgeți ucigătoare. E destul dacă spunem că bătălia era 
aşa de aprigă, că numai între oameni rar se poate vedea alta la fel. Au făcut din lupi harcea-parcea. 
Atâţia au omorât că se făcuseră băltoace de sânge la fiecare pas. Dar nici lupii nu se lăsau mai 
prejos. Săreau şi-şi înfigeau colții în gâtul calului, iar calul cădea înăbuşit, cu călăreț cu tot. Era 
numai geamăt, urlet, strigăt, până ce în sfârşit oamenii le-au luat-o lupilor înainte şi aceştia au 
dispărut de pe câmpul de bătaie ca nişte iepuri fricoşi. Atunci Huk-Puk a băgat sabia plină de sânge 
în teacă şi-a scos cornul de la cingătoare şi-a sunat victoria. În faţa lor, pădurea se curăţase de-a 
binelea de lupi, iar pe câmpul de bătaie rămăseseră numai cei care muriseră sau se mai luptau cu 
moartea. 

După această bătălie câştigată purceseră mai departe dar, la fel ca până atunci. Nu aveau drum 
drept, ci trebuiau să se strecoare prin mărăcinişuri, să treacă prin gropi şi mlaştini. Până la urmă însă 
au ajuns la cei şapte-stejari, unde se afla capitala codrului. Cum i-a văzut acolo, ursul, care stătea de 
strajă în faţa casei regale, a început să mormăie fioros şi să bată grăbit în uşă cu amândouă labele de 
dinainte. S-a produs pe loc o învălmăşeală groaznică. Fel de fel de animale fugeau în toate părțile, 
iar corbii croncăneau pe sus. La auzul zgomotului de-afară, din cei şapte-stejari apăru regele de aur 
al codrului, strălucind în soare. Cum a văzut ce se întâmplă, a scos din sân o trâmbiţă, a dat semn în 
cele patru părți ale lumii, iar sunetul a zburat peste codru cu ecouri prelungi. 

Au început pe loc să se adune nenumărate feluri de animale sălbatice. Veneau prin văzduh cu 
şuier de vânt. Soseau vulturi, ereţi, şoimi, corbi, doare, coţofene şi alte păsări. Era numai bătaie şi 
fâlfâit de aripi, ceea ce răspândea un zgomot înfricoşător. 

Nici n-a dat bine comanda de luptă regele pădurii că în şirul întâi s-au şi orânduit urşii. S-au 
ridicat în picioare pe labele de dinapoi şi aşa au pornit spre călăreţi, scoțind un urlet groaznic. Huk- 
Puk şi cavalerii se temeau numai că se vor speria caii şi nu vor rămânea pe loc. Au întins deci 
sulițele şi. Ținând caii în frâu, s-au pregătit să-i primească pe urşi cum se cuvine. Bătălia a început. 


Cavalerii sfărâmau în bucăţi cu săbiile căpăţânile urşilor, iar cu sulițele îi străpungeau din fugă. Din 
cauza rănilor urşii urlau înspăimântător şi se apărau cu furia turbării. Se vărsau valuri de sânge încât 
cavalerii şi caii erau cu totul roşii. Se făcuse o învălmăşeală şi un vârtej îngrozitor. Aici vreun urs 
fioros se bălăcea în sângele care izbucnea din el, colo un altul năpădise asupra cavalerului şi calului 
iar aceştia de abia puteau scăpa cu pielea teafără din ghearele lui. Întreg codru se cutremura de atâta 
prăpăd. Animalele cu mai puţin curaj dispăreau în colțurile cele mai îndepărtate ale desişurilor. 

Huk-Puk a trecut printr-o încercare foarte grea, pentru că asupra Iul se năpustise cel mai mare 
urs, comandantul urşilor. Regele apucase să împungă fiara de două ori cu sulița. A treia oară însă, 
sulița s-a rupt, iar ursul, foarte întărâtat, s-a ridicat de la pământ şi-a început să alerge după el 
urlând. Huk-Puk nu mai ştia ce să facă. Din întâm-plare numai şi-a scos cornul de vânătoare şi-a 
sunat. La acest sunet au sărit ogarii, care se aflau împrizonieraţi chiar acolo, şi s-au repezit 
năprasnic asupra ursului. Unii îi înfigeau colții în spate, alţii i s-au agăţat de gât sau de urechi, 
sfâşâindu-l din toate părțile şi rupându-i carnea în bucăţi. Regele codrului s-a convins astfel că 
ogarii erau credincioşi stăpânului lor. Îi părea rău acum că nu dăduse ordin să-i spânzure sau să-i 
nimicească în vreun fel. 

În cele din urmă, Huk-Puk i-a învins şi pe urşi. 

Când a văzut regele codrului că a pierdut armata cea mai bună, haita lupilor şi vajnica putere a 
urşilor, n-a mai vrut să arunce în luptă mistreţii sau cerbii, mai ales că şi aceştia erau cuprinşi de 
mare frică. Începu să-şi frângă mâinile, se uită la leşurile din jur şi, cu glas plin de durere, strigă: 

— Asupra cui voi mai domni de-acum? A căzut pentru totdeauna întregul meu regat! 

De-abia mai avu putere să atârne o cârpă albă, arătând că cere pace. 

— Nici mie nu-mi mai trebuie altceva, se gândea Huk-Puk, am obosit straşnic şi e timpul să ne 
odihnim. 

S-a dus deci pe dată spre regele de aur al pădurii, i-a dat mâna şi i-a zis: 

— La noi se socoate, când se încheie pace şi unul îi dă celuilalt mâna, că e prost cel ce va trăda. 

Atunci regele codrului întrebă din nou: 

— Cine sunteţi voi, aşa de viteji şi de puternici?... N-au putut să vă învingă nici urşii, nici lupii. 

A izbucnit în râs Huk-Puk şi-a răspuns cu aceste cuvinte: 

— Cum nu ştii că suntem oameni? Dumneata însuţi eşti parcă mai asemănător omului decât 
animalelor. 

Când a auzit regele codrului vorbele acestea şi-a acoperit îndată ochii cu mâinile şi a plâns amar: 

— Deci sunteți oameni, sunteți oameni, spunea. Nu-i de mirare că m-aţi bătut... Eu însă 
socoteam că oamenii trebuie să aibă un cap, două mâini, două picioare, iar voi aveţi câte două 
capete, câte patru picioare şi în mâini purtați prăjini lungi ascuţite... 

— Da de unde, aşa pare, pentru că suntem călare! zise Huk-Puk. Un cap este de animal, altul 
omenesc, picioarele de cal, iar mâlnile sunt ale omului... 

Spuse acestea şi sări de pe cal. 

— Priveşte cum arăt acum. Vezi. Aşa arată oamenii, numai că fără cai, pe Jos, omul n-ar fi ajuns 
la tine niciodată. 

Regele codrului îi măsură iar pe toţi din cap până-n picioare, le atinse sulițele, săbiile, platoşele, 
cercetându-le cu vădită curiozitate. Nu-i venea să creadă că toate acestea erau făcute chiar de ei. 

— Asta nu-i cu putinţă, vorbi el, voi trebuie să vă fi născut cu ele, la fel cum lupul se naşte cu 
colți, cerbul cu coarne, iar ariciul cu ţepi! 

Mai apoi l-a întrebat Huk-Puk pe regele codrului: 

Dar tu ce fel de fiinţă eşti că te ascultă animalele sălbatice şi te respectă ca pe un tată? 

— Vezi, eu mă aflu în acest codru de la facerea lumii! răspunse cu tristeţe regele codrului. Aş fi 
rămas până la sfârşitul lumii rege, sprijin şi tată al animalelor, dacă n-ar fi fost proorocirea că 
oamenii vor distruge întreg regatul, chiar dacă vor ajunge până aici o singură dată. 

De abia acum Huk-Puk îşi aminti cum bătrânul acela cu barbă surie îi prezisese că va învinge un 
rege care n-a văzut niciodată oameni, dini, cai şi fier. 


Regele codrului vorbi mai departe aşa: 

— Du-te, omule, şi citeşte ce este scris de la începutul lumii pe trunchiul celor şapte-stejari! 

Huk-Puk se apropie cu cavalerii lui de stejarul înşeptit şi citi: „Capitala animalelor va dăinui 
până când vor veni în ea oameni pe cai, cu câini şi fler şi vor vărsa sânge!” 

— Cine a putut să scrie o asemenea proorocire? a întrebat Huk-Puk. 

— N-a scris-o nimeni. Copacul a răsărit din pământ îndată după facerea lumii şi-a avut pe el de 
la început această inscripție. Pe măsură ce-a crescut, inscripția a devenit mai clară. 

Cum îl priveau, stejarul înşeptit începu să se clatine şi apoi căzu la pământ, rostogolindu-se cu 
zgomot năprasnic. 

În clipa aceea se făcu în codru un haos cumplit. Fiecare vietate de unde se afla o lua la goană cu 
toate puterile. Păsările de pe copaci, băteau din aripi, se urcau în văzduh întunecând soarele şi 
zburau în grabă spre codri mai depărtaţi. 

— Priveşte, omule, spuse regele codrului, orice vietate se teme de tine, se ascunde, fuge din faţa 
ta siva fugi aşa până la sfârşitul lumii! 

— Pregăteşte-te să mergi cu noi; îţi va fi bine la mine printre oameni, spuse Huk-Puk. 

— Nu, pentru toate comorile din lume n-aş merge între oameni! 

— Atunci ce-ai să faci acum, când nu mai ai regat? 

— Le voi face oamenilor rău până la sfârşitul lumii, îi voi îneca în ape, îl voi momi în păduri să 
se rătăcească, le voi pricinui numai nenorociri: foame, boli, războaie, îi voi îneca cu fel de fel de 
spaime şi neliniști. 

O rupse apoi la fugă ca vântul. Alergară după dânsul, dar regele codrului intră într-o mocirlă 
straşnică, într-o mlaştină în care nici nu se putea gândi să intre vreun om, fie el şi cel mai uşor. 
Mlaştina se întindea de bună seamă pe vreo zece mile în lung şi zece în lat, iar dinspre ea veneau 
zgomote ciudate şi o gălăgie groaznică. În codru drăcesc se puteau auzi rațe sălbatice, gâscani, 
bâtlani, cocori, egrete, pescăruşi, cufundări, lebede. Când încetau să tipe ele pentru o clipă, începeau 
să orăcăie milioane de broaşte mici şi mii de broaşte țestoase. 

— Cu timpul vom cuceri şi mlaştina, a spus Huk-Puk. E nevoie numai să venim cu bărci şi să 
dăm drumul la apă ca să uscam locul. 

De atunci oamenii vânează pretutindeni. Animalele nu mai au regat, n-au nicăieri o bucată de 
pământ numai pentru ele. Rătăcesc despărțite prin păduri, pe câmpuri şi mereu fug din fața 
oamenilor. 

Huk-Puk a făcut toate acestea: dar nu le-a făcut singur, ci cu ajutorul câinilor, cailor şi fierului. 


Epuraşul cel istet 
poveste poloneză 


Trăia într-o vreme un țăran cu numele Maciek, care era om bun, însă nevoiaş şi prost. 

Odată s-a dus în pădure să strângă uscături. După ce-a făcut grămezi de vreascuri şi de crengi 
uscate, pe când le aduna la un loc, a auzit nu prea departe pe cineva gemând ca şi cum ar cere 
îndurare, îi era frică şi stătea la îndoială dacă să meargă sau nu într-acolo. Până la urmă se duse cu 
băgare de seamă şi se uită să vadă ce poate fi. 

Un pin uriaş se prăbuşise peste un urs şi-l strivea îngrozitor. Numai ochii ursului se mal vedeau 
de sub copac. 

— Al milă de mine, omule, salvează-mi viața! spuse cu durere Moş Martin. 

Pe țăran l-a prins mila şi s-a apucat îndată de lucru. Puse cu multă trudă sub trunchi un drug şi pe 
urmă încă unul. Apoi se opinti şi pe măsură ce sălta un drug, îndată punea sub pin o altă proptea sau 
răzămătoare. Îi curgea sudoarea de pe frunte, liberă însă animalul şi se întoarse acasă. 

Trecuse un timp de la această întâmplare şi Maciek aproape uitase de fapta sa. Când s-a dus însă 
din nou la adunat vreascuri în pădure şi-a întâlnit iarăşi ursul, acesta l-a întrebat: 


— Tu, omule, m-ai salvat odată de la moarte? 

— Da, eu, dar ce-i? 

— Vezi, prietene, aş vrea neapărat să te răsplătesc, pentru că-ţi sunt dator cu recunoştinţa. 

— EI, lasă, ce mai recunoştinţă? 

— Dragule, trebuie să te mănânc, nu-i altă ieşire! 

— Ai să îndrăzneşti, jigodie, să-ți omori binefăcătorul? 

— Ce să fac? doar fiecare pe lumea asta pentru bine plăteşte cu rău, deci nici eu nu pot să-mi 
arăt altfel recunoştinţa. 

— Vorbărie! Numai un nemernic face aşa! Dreptate şi recunoştinţă au fost, sunt şi vor mai fi pe 
lume. 

Atunci ursul zise râzând: 

— De când trăiesc încă n-am văzut un alt prost ca tine, dar ascultă, am să-ţi dau dreptate, dacă ai 
să găseşti un judecător, care va trece în neînţelegerea dintre noi, de partea ta. 

— Voi găsi! a zis cu convingere Maciek şi-a plecat să caute un asemenea judecător. 

Pe drum a întâlnit un țăran. 

— Hai, îi spuse, şi fă judeţ între mine şi urs! 

Țăranul s-a dus, chipurile asculta despre ce-i vorba, dar îl împungea cu cotul pe Maciek, clipea 
din ochi şiret şi-i şoptea la ureche: 

— Spune mai întâi cât ai să-mi plăteşti, dacă judec neînţelegerea de partea ta? Dacă nu, pierzi. 

Ursul bănui îndată despre ce e vorba şi mormăi: 

— Dreptatea nu se poate cumpăra şi nici vinde. Aşa nu mă chiorâţi voi pe mine. 

Maciek se scarpină în cap. 

— Vai de noi, când judecător ajunge un astfel de om! Alergă să caute altul. 

S-a întâlnit cu un bou, i-a spus tărăşenia şi l-a poftit să judece. 

— Da ce-s prost? răspunse boul. Am în fața mea pe cei ce mă măcelăresc şi aş fi bucuros, dacă 
măcar pe unul din voi l-ar lua naiba... Atât îmi mai trebuie să vă mai fac şi dreptate! A mugit, a dat 
din coadă şi-a fugit. 

Lui Maciek îi venea să plângă. El credea că dreptatea şi recunoştinţa sunt lucruri obişnuite de 
când lumea-i lume. 

Merse să caute un judecător mai departe, pe când o rândunică stătea pe o creangă şi ciripea: 

— Alege-ti un judecător nici prea mare nici prea mic, Maciek! 

— Aha! se gândi țăranul, trebuie să-l iau pe berbec. A găsit un berbec, l-a adus şi l-a întrebat: 

— Care-i părerea ta? Acesta behăi şi se jură: 

— Eu nu cunosc niciun fel de dreptate, de recunoştinţă sau de nerecunoştinţa. Pot să zbier şi cu 
asta basta... Dar dacă vi-i de împăcare, câinele nostru ciobănesc e un judecător fără pereche. Pe un 
berbec îl înhaţă de gât, pe altul de cap sau de spate şi noi, câțiva între o mie de oi, trebuie să trăim în 
înțelegere. Oho, dulăul nostru e mare judecător! 

Ursului îl străluceau ochii în cap de bucurie. 

— "Țărane, spuse, recunoştinţa față de tine mă chinuie, mă otrăveşte din ce în ce mai mult. 
Trebuie să te mănânc neîntârziat, ca să mă scap de datorii. 

— Mai aşteaptă, zise țăranul. Berbecul ăsta e prost şi de când îl lumea, încă nu s-a auzit de un 
berbec judecător. Am să aduc eu însă un judecător de soi. 

Alergă Maciek şi-l chemă pe câine: 

— Eşti un animal credincios, fără doar şi poate că porţi în tine recunoştinţă şi ai priceperea 
dreptăţii. 

Apoi l-a povestit totul şi-a continuat: 

— Judecă după dreptatea de totdeauna a lumii! 

Câinele se gândi şi zise: 

— Ieri noapte au năvălit hoţii la stăpânul meu, iar eu i-am dat de ştire din vreme şi i-am salvat 
viața şi averea. Drept recunoştinţă şi mulțumire, mi-a dat colea la spate de nici nu mă mai pot târî. 


Deznădăjduit, Maciek alergă să caute pe altcineva. Am să chem catul: ăsta animal cumsecade 
până în măduva oaselor. A venit calul şi-a zis: 

— Eu am parte de recunoştinţă şi dreptate aleasă, căci îl duc pe stăpân cu căruţa, îl port în spate 
şi lucrez la plug pentru el. 

— EI, şi mai departe? întrebă Maciek îmbucurat. 

— Pentru asta stăpânul mă ține flămând şi-mi plăteşte din plin cu biciul! 

— O, Doamne atotputernic! izbucni Maciek copleșit, oare din lumea ta minunată a dispărut 
recunoştinţa şi dreptatea? 

Rândunica însă ciripea: 

— Oamenii au învăţat animalele domestice cu nerecunoştinţa şi nedreptatea... Judecătorul tău, 
Maciek, nu e nici prea mare nici prea mic şi mai trebuie să fie sălbatic! 

— Desigur că pe deşteaptă de vulpe îmi cere s-o chem, îşi spuse Maciek şi aduse vulpea. 

Vulpea mişcă fuiorul cozii la dreapta şi la stânga, trase ochiade, ascultă toată povestea şi la urmă 
spuse: 

— Mă mir foarte mult că tu, ursule, până acum încă nu l-ai sfârtecat pe prostul de Maciek... 
Conştiinţa trebuie să te mustre îngrozitor, pentru că lucrul cel mai rău este să ai datoria recunoştinţei 
şi să n-o plăteşti cu nerecunoştința. Mânâncă-l pe țăran, ce mai tura-vura, iar dacă nu-l mănânci, îți 
pot spune că eşti un prost. 

Ursul nu-şi mai ţinea ţoalele de râs, se tăvălea pe Jos hohotind şi spuse: 

— Bine mă sfătuieşte vulpea, pentru că tu Maciek ai să slăbeşti tot căutând dreptatea şi mie nu- 
mi place să înfulec o slăbătură. 

Pe țăran îl treceau furnicături prin spate, când vedea cum namila de urs se linge pe buze de poftă. 
S-a dus totuşi să-l cheme ca judecător şi pe lup, cu toate că acum nici în el nu prea mai credea în 
dreptate. 

Lupul întoarse capul şi se uită la pântecele ursului, în timp ce lui Maciek i se părea că se 
gândeşte la dreptate! Apoi cuvântă cu aceste vorbe: 

— Se vede, ursule, că pe tine pântecele nu te necăjeşte, de vreme ce-i îngădui acestui țăran să te 
tragă pe la judecăţi! Dacă vrei, ţi-l gătesc eu şi-l mâncăm pe din două! 

Însă ursul scrâşni şi mormăi: 

— Nu vreau împărțeală cu lupu! 

Pe urmă se întoarse spre Maciek şi zise: 

— Oricum o dai, tot pe-a mea rămâne, trebuie să te mănânc, ca să-mi plătesc o dată datoria 
recunoştinţei. 

Țăranul se rugă să mai aducă încă un judecător şi plecă, din nou, murmurând rugăciuni şi cerând 
ajutorul tui Dumnezeu. Atunci i se aşeză în faţă iar rândunica şi-i ciripi: 

— Maciek, Maciek! Dreptatea o cunoaşte numai unul pe care zi şi noapte îl chinuie nedreptățile, 
care nu face nimănui nici cel mai mic rău, dar trebuie să se ascundă ca să poată trăi. 

— Unde să găsesc, nefericitul de mine, o asemenea ființă? 

— S-a pitulat sub o tufă, nu departe de aici. Se ascunde de om, de câine, de lup, de vulpe. Du-te 
încet la el, să nu creadă cumva că vrei să-l omori şi să fugă. 

— Cum să vorbesc cu el? 

— Du-te şi repetă-i aceste cuvinte: „Slăvesc pe Domnul, nu fac rău la nimeni, în inimă am 
recunoştinţa şi dreptatea!” 

Maciek merse şi rosti ceea ce i-a spus rândunica. Deodată de sub tufă sări un iepure şi kit, kit, 
zise: 

— Am auzit de necazul tău cu ursul şi tocmai mă gândeam cum să te ajut. 

— O, iepuraşule, de ţi-ar da Dumnezeu un gând bun! Ursul susţine că pe lume nu există nici 
recunoştinţă şi nici dreptate. 

— Recunoştință nu există, pentru că ea trebuie să pornească de la fiinţe, iar acestea sunt 
nerecunoscătoare, însă dreptatea vine de la însuşi Dumnezeu şi ea nu trece niciodată pe lângă noi. 


lepuraşul a început judecata, iar ursul a declarat că aşa şi pe dincolo, adăugând: 

— Ar fi trebuit să-l fi mâncat de mult, dar vreau mai întâi să mă conving că pe lume nu-i 
recunoştinţă şi dreptate. 

Maciek mărturisi şi el pe-ale lui. 

— E bine ce ziceți voi, spuse iepuraşul, numai că eu trebuie să ştiu neapărat, cum s-a întâmplat 
totul, înainte de-a se ivi neînţelegerea. 

— Zăceam sub un trunchi de pin, mormăi ursul, iar țăranul ista prost a ridicat copacul şi m-a 
scăpat, aşa că să aibă răsplata cuvenită pentru fapta lui! 

— Trebuie să văd cum a fost! repetă iepuraşul. 

— Poate că tu eşti pentru recunoştinţă? întrebă ursul. 

— Nu recunosc recunoştinţa în lume, cunosc numai vieţuitoare care greşesc. 

— Îmi dau seama că eşti judecător get-beget, se convinse ursul. S-au dus şi-au găsit locul cu 
trunchiul de pin. Drugii şi proptelele mai erau încă tot acolo, unde le lăsaseră. lepuraşul spuse 
astfel: 

— Intră, Moş Martin, şi arată-mi cum a fost! 

Ursul se băgă sub copac şi când se lungi de-a binelea, iepurele făcu ţăranului semn cu ochiul: 

— Scoate iute drugii şi proptelele! 

Țăranul îndeplini repede ceea ce i s-a poruncit, iar ursul păcălit prinse să geamă, să se tânguiască 
ŞI să se roage: 

— Sloboziţi-mă, mă striveşte trunchiul! lepuraşul însă îi răspunse: 

— Acum e aşa cum a fost la început: niciunul dintre voi nu e dator celuilalt. Nu există pe lume 
recunoştinţă, însă dreptatea a căzut asupra ta. 

Apoi se întoarse spre Maciek şi-l povăţui: 

— Du-te cât mai repede acasă! Nu fă rău nimănui şi să porţi în inimă recunoştinţă şi dreptate, 
chiar dacă ai fi numai tu singur pe lume. 


Uriaşul 


poveste poloneză 


Sunt pe lume oameni peste măsură de puternici, mai puternici decât tăria oricărui rău. Nu ştiu ce 
piedică ar putea să stea în calea lor ca să n-o măture din drum ca pe un fir de praf. A fost odată aşa: 

În mijlocul unui drum pe care mergeau oamenii se afla o piatră de-o mărime atât de neobişnuită 
că nimeni nu putea s-o depăşească pe jos sau în alt chip. La unii li se sfărâmau în ea roțile de la 
căruță, alții, vrând să treacă peste dânsa, căpătau răni grele sau îşi pierdeau viaţa. Aşa că trebuia să 
fie ocolită pe departe. De unde se ivise bolovanul acesta? Nu se ştia. De bună seamă că însuşi 
pământul îl făcuse spre necazul trecătorilor. Doar fiecare ştia că pământul îi hrăneşte pe oameni, dar 
poate să-i şi chinuiască. Destul să spunem că toţi locuitorii de prin împrejurimi aveau parte numai 
de necazuri, sărăcie şi chiar de nenorociri, din cauza bolovanului. 

Cum răbdarea are totdeauna o margine, odată s-a strâns tot ce era suflare omenească şi haide 
împreună la luptă contra duşmanului comun. Ca ramurile în jurul unui trunchi de stejar s-au prins 
mâinile cele mai vânjoase în jurul bolovanului şi hai, hai, sus cu el! Mai cu inimă! Mal mult! încă o 
dată! încă o dată! Degeaba. Lovi-l-ar toate trăsnetele să-l lovească! Cum a fost, aşa a rămas pe loc. 
Prin muşchiul brun de care era acoperit îşi arăta mai departe colții albi parcă în batjocură. 

Cu mâinile lăsate a mare supărare, oamenii s-au oprit din lucru. Atunci au văzut că vine cineva 
călare. Fiind pe drum de pădure, printre copaci i se ivi ca o rază de soare coiful înalt de pe cap. 
Strălucea, când ca o stea de aur, când parcă era ceva asemănător unui briliant cu lumini de 
curcubeu. Oare, era domn sau nu era domn, să fie cavaler sau nu e cavaler? Fără doar şi poate că-i 


cavaler, de vreme ce are coif în cap şi armură sclipitoare de oţel. Chipul îi era însuflețit de aşa 
bunătate şi frumuseţe că toţi au simțit față de el mare curaj şi încredere. Când s-a apropiat şi şi-a 
oprit calul, a început să întrebe de ce s-au adunat acolo în număr aşa de mare şi cu feţe aşa de triste. 
Oamenii i-au povestit îndată necazul lor. Aşa şi aşa pătimim, mărite stăpâne! Deodată au văzut că 
pe chipul luminos al cavalerului apare mila şi că are de gând să coboare de pe cal. După ce 
descăleca, spuse: 

— Am să vă arunc eu din drum piatra aceasta. Iar ei, cum auziră, ziseră cu mirare: 

— De ce să vă faceţi pentru noi, mărite stăpâne, atâta oboseală! La acestea, zâmbind minunat, el 
le răspunse: 

— Umblu prin lume să scap de rele pe nevinovaţi şi pe cei nedreptățiți. 

Atunci, oamenii au zis iar, cu îndoială: 

— Aici nu ajunge nicio putere, fie ea chiar cea mai mare! Şi el spuse din nou cu ochi strălucitori 
ca de stea: 

— A mea ajunge, pentru că izvorăşte din durerea pentru voi! Pe loc a cuprins cu mâinile 
bolovanul uriaş, l-a urnit de-a gemut pământul şi l-a aruncat departe în pădure. A vâjâit prin aer şi-a 
sfărâmat cu zgomot, în cădere, brazii tineri. Drumul era acum neted şi drept, iar pe feţele oamenilor, 
mai înainte întristate, o pană îngerească scrisese semne de bucurie. Cavalerul însă a încălecat din 
nou pe cal şi, ploconindu-se cuviincios, a plecat mai departe ca să scape de necazuri pe cei 
nevinovaţi şi pe cei nedreptățiți. 


Basmul domniţei adormite şi al comorilor blestemate din adâncul 


izvorului 
poveste poloneză 


În timpurile străvechi, peste pietre curgea apa. Acum apa se adună numai primăvara sau după o 
ploaie puternică. Era şi un izvor în locul acesta. În adâncul lui se vedea o piatră destul de mare, care 
parcă acoperea o deschizătură. Într-adevăr, acolo se află o despicătură, mai bine zis un fel de 
fereastră către adâncul pământului. După acea piatră se păstrează comori nenumărate, de care nu se 
mai află în lumea întreagă. Intre aceste bogății, pe un pat de aur curat, doarme o domniţă minunat 
de frumoasă şi îmbrăcată strălucitor. 

Domnița doarme pentru că cineva i-a înfipt în cap un ac de aur, fie din prea mare dragoste, fie 
din ură, Dumnezeu ştie. Doarme aşa şi nu se va deştepta până când un om nu-i va scoate acul din 
cap şi nu se va căsători cu dânsa. Treaba asta-i însă grea şi chiar primejdioasă, pentru că acolo sub 
pământ comorile şi domnița sunt păzite de fel de fel de jivine. De aceea cel mai îndrăzneţ om, oricât 
l-ar plăcea domniţa şi comorile ei, n-ar avea curaj să intre în subpământuri, pentru ca să nu fie 
sfâşiat... 

În legătură cu acea domniţă şi acele averi, oamenii aflaseră de demult, că, de două ori pe an, la 
Paşti şi la Sfântul loan, piatra ce le acoperă se dă la o parte şi, dacă atunci cineva se află pe acolo, 
poate privi în adâncuri şi poate vedea minunea. 

Într-o noapte de Paşti a venit în acele părţi un tânăr fierar din Zaslaw. Stătea deasupra şuvoiului 
şi se gândea: 

„Oare nu mi s-ar putea arăta şi mie comorile?... Aş intra pe dată la ele, chiar şi prin crăpătura cea 
mai mică, mi-aş încărca buzunarele şi n-ar mai trebui să trag la foaie”. 

De abia gândise astfel că piatra s-a şi tras la o parte iar în fața ochilor i-au apărut saci cu bani, 
tipsii cu aur curat şi îmbrăcăminte scumpă ca la iarmaroace... 

Mai apoi sub priviri i-a căzut domniţa adormită, aşa de minunată că fierarul a rămas mut de 
încântare. Dormea şi-i şiroiau lacrimile, iar cum cădeau pe cămaşă, pe pat sau pe jos, îndată se 
prefăceau în mărgăritare. Dormea şi suspina de durere din cauza acului înfipt în cap, iar când 
suspina pe copacii de lângă izvor susurau frunzele ca s-o aline. 


În clipa când fierarul se pregătise să sară sub pământ, timpul cât fereastra stătea deschisă a trecut 
şi piatra a acoperit din nou deschizătura, bolborosind în izvor. 

Din ziua aceea fierarul nostru nu-şi mai putea afla locul. Nu mai avea poftă de lucru. Mereu îi 
apărea în faţa ochilor, ca o fereastră, izvorul şi după fereastră vedea pe domniţa căreia îi şiroiau 
lacrimile. Fierarul se urâţise, pentru că parcă îl ținea continuu ceva de inimă ca nişte cleşte de foc. 
Era de-a dreptul înnebunit. 

Când n-a mai putut răbda de dor, s-a dus la o babă care se pricepea la buruieni de leac, i-a dat o 
rublă de argint şi 1-a cerut sfatul. 

— Hei, spuse baba, nu-i altă scăpare decât că trebuie să aştepţi până la Sfântul loan şi când se va 
da piatra lao parte, să sari în adâncuri. Atunci ai să-i scoţi domniţei acul din cap, se va trezi, ai să te 
însori cu ea şi vei fi domn mare, cum n-a mai văzut lumea. Numai să nu uiţi de mine că te-am 
învăţat ce să faci. Şi mai aminteşte-ţi: când are să-ţi dea târcoale frica şi vei începe să te temi, fă-ți 
îndată cruce şi alung-o în plata Domnului... întregul meşteşug este ca nu cumva să te sperii, răul nu 
se prinde de omul care nu se teme. 

— Spune-mi, mătuşico, zise fierarul, cum se cunoaşte că pe om l-a prins frica?... 

— De ăsta-mi eşti? vorbi baba. Hai du-te la ochiul de apă şi, când te vel întoarce, să-ţi aminteşti 
de mine! 

Două luni a tot mers fierarul la izvor, iar cu o săptămină înainte de Sfântul loan nici nu s-a mai 
urnit de-acolo, aşa aştepta de nerăbdător, în ziua sorocită, drept la amiază, piatra s-a dat la o parte şi 
fierarul nostru, cu o secure în mână, a sărit în deschizătură. 

Ce nu se întâmpla acum în jurul lui? Ți s-ar fi făcut părul măciucă în cap numai să priveşti. L-au 
înconjurat atâtea gânduri, că altul ar fi murit pe loc văzându-le. Erau lilieci mari cât nişte câini, care 
fluturau asupra lui cu aripile. Drumul i-l tăia o broască râioasă mare cât un bolovan. Un şarpe I se 
împleticea printre picioare. Iar când fierarul l-a strivit în noroi, a început să plângă cu glas omenesc. 
Erau lupi aşa de dornici să-l sfâşie că le curgeau bale din gură. Ici Izbucneau flăcări, colo se făceau 
guri de foc în stâncă. 

Toate jivinele i se urcau pe umeri, îl înhăţau de haină, de mâneci, dar niciuna nu îndrăznea să-i 
facă rău. Doar ştiau că fierarul nu se teme, Iar în faţa celui care nu se teme, răul dispare ca umbra în 
fața omului. 

— Al să mori aici, fierarule! strigau sălbăticiunile. El însă ținea strâns în mână securea şi 
răspundea cu vorbe pe care e ruşine să le repetăm. 

În cele din urmă a ajuns până la patul de aur, unde nici gadinilor nu le era îngăduit să intre. 
Stăteau numai primprejur, scrâşnind din dinți. Cum a văzut în capul domniţei acul de aur, fierarul a 
tras de el îndată şi l-a scos până la jumătate... A izbucnit sânge... Domnița l-a înhăţat cu mâinile de 
haină şi-a strigat cu un plâns sfâşietor: 

— De ce mă chinui, omule!... 

Şi atunci fierarul s-a speriat.. S-a cutremurat şi mâinile i-au căzut în jos. Fiarelor numai atât le-a 
trebuit. Care aveau gura mai mare au sărit la el şi l-au sfâşiat pe dată. lar sângele a ţâşnit prin 
crăpătură şi-a înroşit piatra. 

De-atunci lespedea a închis despicătura din spre pământurl aşa ca să n-o mai poată găsi nimeni. 
Izvorul a secat, iar domniţa a rămas în adâncuri deşteptată numai pe jumătate. Plânge acum atât de 
tare că uneori o pot auzi chiar păstorii de pe câmp şi va plânge în vecii vecilor. 


Poveste 
poveste poloneză 


Peste munţi şi mări, în depărtata ţară a minunățiilor, lângă leagănul unei prințese nou născute, s- 
au strâns zânele cele bune cu regina lor cu tot. 
Şi cum stăteau împrejurul prințesei şi se uitau la fețişoara ei de copil adormit, regina le-a zis: 


— Fiecare dintre voi, după putere şi dorință, s-o înzestreze cu un dar prețios. 

Atunci întâla zână, aplecându-se peste cea care dormea, l-a şoptit aceste vorbe: 

— Eu te înzestrez cu vraja frumuseţii şi prin puterea mea voi face ca acel care va privi la chipul 
tău să te vadă ca pe o suavă floare de primăvară. 

— Eu, spuse cea de-a doua, îţi dăruiesc ochii limpezi şi adâncl ca abisul apelor. 

— Eu îți dăruiesc trup mlădios şi svelt de palmier tânăr, adăugă cea de-a treia. 

— lar eu, zise cea de-a patra, îţi dau marea comoară de aur, tăinuită până acum în pământ. 

Regina a chibzuit o clipă, după care, întorcându-se spre zâne. A început să le spună aşa: 

— Frumuseţea oamenilor şi-a florilor se vestejeşte. Ochii vioi se sting o dată cu tinereţea şi chiar 
în tinereţe adesea se înnegurează de lacrimi. Vânturile sfâşie palmierii, iar furtunile îndoaie 
trupurile svelte. Cine nu împarte aurul la oameni, le deşteaptă invidia, iar cine-l împarte rămâne cu 
mâinile goale. Aşa că darurile voastre nu sunt trainice. 

— Ce este mai trainic în om? Cu ce-ai s-o înzestrezi tu, o regina noastră? au întrebat atunci 
zânele. 

La acestea, regina răspunse: 

— Eu îl voi da bunătatea. Soarele este minunat şi luminos, dar dacă n-ar încălzi pământul, ar fi 
numai o stea moartă lucitoare. Bunătatea Inimii este aşijderea căldurii soarelui: ea dă viață... 
Frumuseţea fără bunătate este ca o floare fără aromă sau ca un templu fără idoli. Ochii pot să 
privească un asemenea templu, dar sufletul nu găseşte în el alinarea. Bogăția fără bunătate este ca o 
doică hapsână. Chiar şi dragostea fără bunătate este numai un foc ce arde şi distruge. Să ştiţi că 
darurile voastre se trec. Iar bunătatea dăinuie, e ca un izvor din care cu cât bel mai multă apă, cu 
atât curge mai voios. Deci bunătatea este singura comoară nesecată. 

După aceasta, regina zânelor se aplecă peste copilaşul care dormea şi, atingându-i inima cu 
mâinile, spuse: 

— Să fii bună! 


Legendă marinărească 
poveste poloneză 

A fost o corabie care se numea „Purpura”**, aşa de mare şi puternică, încât nu se temea de furtuni 
şi de valuri, oricât erau de înspăimântătoare. Naviga mereu cu pânzele întinse, se urca pe culmile 
talazurilor, sfărâma cu pieptul colțurile stâncilor de sub apă, care spintecau alte corăbii, şi plutea 
departe, cu pânzele în soare, aşa de repede, încât pe de lături clocotea marea în spume, iar în urmă 
rămânea un drum larg, lung şi lucitor. 

— E o corabie măreață, spuneau navigatorii de pe alte corăbii. S-ar putea spune că e Leviathanul 
mărilor. 

Uneori echipajul „Purpure:” era întrebat: 

— Fi, oameni buni, încotro mergeţi? 

— Încotro ne-o duce vântul! răspundeau marinarii. 

— Băgaţi de seamă că mai încolo sunt vâltori şi stânci! 

Ca răspuns la înştiinţare doar vântul aducea cuvintele cântecului falnic ca o adevărată furtună: 

„În veselie navigam, în veselie!” 


33 sub acest nume, autorul înţelege Polonia. Legenda prezintă succint Istoria Poloniei, de la creşterea puterii 
statului. în secolele XIV-XVI, trecînd prin luptele interne din secolele XVII si XVIII, pini la catastrofa finali soldata cu 
împărţirea țării între statele vecine (lupta deznădăjduiţi a echipajului cu forţele n.turlf dezlănțuite). Scriitorul aminteşte 
de răscoalele tragice, pe care, ce-i drept nu le condamnă, totuji o salvare mal plauzibilă vede în munca de masi pentru 


ridicarea si luminarea poporului 


Pe corabie echipajul ducea o viaţă fericită. Încrezuţi în mărimea şi trăinicia vasului, marinarii îşi 
râdeau de primejdii. Pedepsele erau aspre pe alte corăbii, însă pe „Purpura” fiecare făcea ceea ce-l 
tăia capul. 

Traiul era acolo un fel de sărbătoare continuă. Furtunile treceau cu bine şi stâncile sfărâmate le- 
au mărit şi mai mult încrederea. 

— Nu există, spunea, stânci şi furtuni care să poată dăuna corăbiei noastre. N-are decât să 
răscolească uraganul marea, „Purpura” va pluti mai departe. 

Şi într-adevăr, „Purpura” naviga mândră, măreaţă. Treceau ani în şir iar ea nu numai că părea de 
neclintit, ba chiar venea în ajutorul corăbiilor distruse, adunând naufragiații pe puntea ei, în inima 
echipajului. Încrederea oarbă în puterea corăbiei se mărea cu fiecare zi. Marinarii trândăveau fericiţi 
şi uitau cu totul arta navigației. — „Purpura” pluteşte de la sine, spuneau. De ce să mai lucrăm, de 
ce s-o mai îngrijim, să controlăm cârma, catargele, pânzele, cablurile? ce rost are să trăim în truda şi 
sudoarea frunţii, când corabia, ca o zeitate — e nemuritoare? 

„În veselie, navigam, în veselie!” 

Şi-au mai navigat încă mulți ani. Până la urmă, o dată cu trecerea vremii, echipajul s-a moleşit cu 
totul, nu-i mai păsa de îndatoriri şi nimeni nu ştia că vasul începuse să se strice. Apa sărată rosese 
lemnul, legăturile puternice slăbiseră, valurile au început să macine bordul corăbiei, catargele erau 
mâncate de carii, iar pânzele se destrămau în aer. 

În timpul acesta începură să se audă glasuri ale înţelepciunii: 

— Fiţi cu băgare de seamă, spuneau unii matrozi. 

— Nu-i nimic! o să mergem cu valurile, răspundea echipajul. 

Dar odată a izbucnit o furtună cum nu mai fusese până atunci pe mare. Uraganul amesteca 
talazurile cu norii într-un adevărat haos. Se ridicau trombe de apă şi se năpusteau tumultuos pe” 
Purpura", groaznice, înspumate, clocotitoare. Prinzând corabia o prăbuşiră până-n fundul mării, 
apoi o aruncară spre nori şi iar o rostogoliră în adâncuri. Au plesnit legăturile şubrede ale vasului şi 
deodată s-a revărsat un strigăt năprasnic pe punte: 

— Se scufundă „Purpura”! 

Şi „Purpura” se scufunda cu adevărat, iar echipajul, dezobişnuit de muncă şi de navigaţie, nu ştia 
cum s-o salveze. 

După întâia clipă de spaimă, turbarea a început să clocotească în inimi, pentru că oricum 
marinarii îşi iubeau corabia. 

S-au ridicat deci toți şi-au început să tragă cu tunurile în uragan şi în valurile înspumate, iar apoi, 
apucând fiecare ce 1-a căzut la îndemână, au pornit să lupte cu marea care voia să înece „Purpura”. 

Minunată a fost lupta acestei deznădejdi umane cu forțele naturii. Dar valurile au fost mal 
puternice decât corăbierii. Tunurile udate au tăcut. Trombele imense au prins pe mulți luptători şi i- 
au târât în abisul apelor. Echipajul se micşora cu fiecare clipă, dar mai lupta încă. Uzi, orbi pe 
Jumătate, acoperiţi sub munţii de spumă, corăbierii au luptat pe viață şi pe moarte. 

Erau momente când nu mai aveau putere, dar după o scurtă odihnă porneau din nou la luptă. 

Până la urmă, braţele le-au căzut şi au simţit că se apropie moartea. A venit şi clipa deznădejdii 
surde. Se uitau unii la alții ca nişte rătăciți. 

Atunci aceleaşi voci, care mai înainte anunţaseră primejdia, s-au ridicat din nou, mai puternice, 
aşa de puternice că mugetul talazurilor nu putea să le acopere. 

Vocile acestea spuneau: 

— O voi orbilor! Nu trebuie să trageţi cu tunurile în furtună, nu bateţi valurile, ci trebuie să 
reparaţi corabia! Mergeţi jos! Acolo să lucraţi. „Purpura” încă n-a pierit! 

La aceste cuvinte, au tresărit cei fără vlagă şi s-au aruncat cu toţii dedesubt şi-au început lucrul 
de jos. 

Şi-au muncit de dimineață până seara, cu greu şi în sudoarea frunții, dorind să se răscumpere de 
trândăvia şi orbirea de altădată... 


Cizmarul Kopytko şi rățoiul Kwak 


poveste poloneză 


Ascultaţi, dragii mei, ce se întâmpla odată şi ce-am văzut acum o sută cincizeci de ani. 

Într-un oraş mare, aşa de mare că în el se afla chiar o panoramă, iar într-un rând a venit acolo şi o 
menajerie, trăia micul cizmar Kopytko, care era aşa de nostim că nu puteai privi la el fără să râzi. 
Pentru că în loc să coase bine încălțările, mereu făcea ghiduşii, maestrul lui, Szymon Dratwa. Îl 
trăgea totdeauna de urechi, încât până la urmă i s-au făcut lungi ca urechile de elefant. Micul 
Kopytko însă se gândea că un cizmar pe cinste trebuie să aibă asemenea urechi, ca la o cizmă mare, 
de aceea nu se întrista, ba chiar era foarte mulțumit, căci în urechile lui putea să adăpostească 
lucruri cât într-o întreagă magazie şi ceea ce alți copii păstrează în buzunar. Kopytko ținea în urechi. 
În urechea dreaptă avea un briceag, nasturi, castane şi mosoare cu aţă. Iar în cea stângă aţă ceruită, 
oleacă de smoală, praştia şi douăzeci de pietre. Se vede cât de colo că era copil ştrengar, căci unul 
cuminte nu azvârle cu praştia. Odată cizmarul Kopytko aruncă o piatră aşa de tare în sus că nimeri 
faţa lunii, care tocmai răsărea, şi-i scoase doi dinți de dinainte. Biata lună s-a ascuns repede după 
nouri, iar a doua zi s-a arătat pe cer roşie în întregime, cu faţa legată şi nu aşa de zâmbitoare ca de 
obicei. 

Multe prostii făcea cizmarul Kopytko. 

Într-un rând avea de lucrat ghete unul domn care se grăbea mereu. Şi ştiţi ce festă i-a jucat? l-a 
meşterit ghetele astfel că acolo unde trebuiau să fie vârfurile, 1-a bătut tocurile... Domnul acela şi-a 
tras repede încălțările noi şi-a vrut să plece, pentru că era foarte flămând, dar când voia să facă un 
pas înainte se trăgea un pas înapoi. El mergea înainte iar ghetele înapoi. Aşa n-a putut să se mişte de 
pe loc două săptămâni şi a murit de foame. 

Cizmarul Kopytko râse atit de tare de ghiduşia lui, încât i se cutremurau urechile clăpăuge. 

N-a fost ultima şotie a cizmarului Kopytko. 

Altă dată. Când la casino era o reprezentaţie de amatori pentru copiii cuminţi, a venit Kopytko. 
S-a oprit în faţa scenei şi s-a apucat să muşte dintr-un măr acru, strtâmbându-se de parcă-l dureau 
toți dinții. Când au văzut cei care spuneau pe scenă versuri, au început să se strâmbe la fel, pentru 
că aşa-i totdeauna: dacă vezi pe cineva mâncând lămâie sau măr pădureţ, pe loc ţi se pare că 
mănânci tu însuţi şi ţi se face în gură teribil de acru. 

A fost o şotie foarte urâtă, care n-a plăcut nimănui, cum nu plăcuseră nici celelalte. 

Kopytko era băieţandru rău, deşi se ocupa cu cizmăria; ca pedeapsă primea după masa de prânz, 
în loc de fructe, o bucată de smoală, iar în loc de îngheţată trebuia să mănânce răbuială de ghete că 
mai mult nici nu merita. Prea mică totuşi era pedeapsa faţă de ceea ce a făcut unui domn bun. Acest 
domn a venit ca să-şi ia măsură pentru ghete. Cum avea picioare foarte mari, maestrul Szymon 
Dratwa şi doisprezece dintre ucenicii lui erau ocupați să-l la măsura cu o sârmă lungă din acelea cu 
care se măsoară străzile. Kopytko, văzând că nu se uită nimeni la el, i-a pus acestui domn bun în 
buzunar un rac. 

Bagă după aceea acest domn mâna în buzunar şi, când răcneşte, mare spaimă! Racul până atunci 
îi mâncase batista de şters nasul, mănuşile şi ziarul pe care omul le purta în buzunar. Acum îl 
apucase de deget şi domnul cel bun tipa aşa de înspăimântător, că maestrul Szymon Dratwa de 
groază a început să fugă şi-a tot fugit doi ani. Când s-a dezmeticit şi s-a uitat împrejur, a înţeles că 
fugise de frică până în America şi nici n-a băgat de seamă cum a trecut oceanul. 

Kopytko rămase acum fără stăpân şi trebuia să plece. Mereu îi umblau prin cap ghiduşii, dar nu- 
şi făcea griji de nimica. A luat cu el acul. Aţa ceruită şi puțină smoală şi-a pornit în lume. 

Merge el, merge şi peste tot face ceva rău. 

Acolo unde drumurile se despart se află totdeauna un stâlp pe care oamenii bat o mină de 
scândură ca să arate drumul. Kopytko a găsit o astfel de mână, a scos-o şi-a bătut-o la loc, aşa că 


arăta spre cer. A venit din urmă un om sărman care se rătăcise, s-a uitat şi-a văzut stâlpul cu mâna 

de scândură. S-a mirat foarte mult că nu arăta nici la dreapta nici la stânga, ci în sus. A crezut deci 

că aşa era bine şi că trebuia să meargă spre cer. A început să se caţăre în sus şi astfel urcă sărmanul 
până acum, pentru că drumul la cer e fără sfârşit. 

Şi aşa hoinărea mereu Kopytko. O dată, în apropiere de un sat, a întâlnit un rățoi mare, care se 
legăna mergând pe câmp. 

— Cum te cheamă? zise cizmarul. 

— Wojciech Kwat! răspunse răţoiul. 

— Da de ce te legeni? 

— Pentru că sunt beat! vorbi rățoiul şi începu să danseze. Micul cizmar s-a gândit că acest rățoi 
este la fel de derbedeu ca şi dânsul, aşa că i-a spus: 

— Hai cu mine, o să ne fie mai vesel! 

— Da încotro te duci? îl întrebă răţoiul. 

— Eu, răspunse micul cizmar, merg într-acolo, unde trăieşte un cizmar, care are încălțări”. 

— În cazul acesta este foarte departe! spuse răţoiul. Dar voi merge cu tine, pentru că ai urechi de 
care n-am mai văzut. 

Au mers de-aici încolo împreună şi le-a fost foarte plăcut. S-a dovedit că răţoiul era, poate, mai 
mare haimana decât cizmarul, fiindcă amândoi născoceau atâtea şotii, că oamenii fugeau din fața 
lor. 

Merg ei aşa, merg, până ce zăresc în pădure un om foarte bătrân care dormea şi fără îndoială era 
tare cumsecade şi bun, pentru că zâmbea în somn. S-au uitat la el şi s-au gândit ce renghi să-i joace: 

— Îl măcăi la ureche! zise încetişor răţoiul. 

— Nu se poate, vrei să afle îndată cum te cheamă? îl dojeni cizmarul. 

— Atunci ce facem? 

— Cel mal bine ar fi, vorbi cizmarul, dacă îi voi face ceva, ca să se supere. 

S-a dus încetişor la moşneag, l-a scos cizmele din picioare, apoi le-a legat de o sfoară lungă, 
sfoara a aruncat-o peste o creangă care se afla mai sus, iar la urmă s-a ascuns cu răţoiul după 
trunchiul copacului. Aşteptară acolo în linişte, până s-a trezit moşul. Trebuie să fi fost foarte sărac, 
pentru că s-a întristat grozav, văzând că l-a furat cineva cizmele. 

Care nu i-a fost mirarea însă, când şi-a zărit deodată cizmele atârnând în aer. I s-a luminat faţa de 
bucurie şi-a ridicat mâna să şi le ia. În clipa aceea, parcă vrăjite, au pornit-o repede în sus. 

Moşneagul s-a mirat şi mai mult şi-a vrut să le prindă din nou. Căci se coborâseră deodată iar, 
dar pe loc zburară pentru a doua oară. Bătrânul obosit, s-a aşezat Jos şi-a început să plângă amar, 
căci nu ştia că Kopytko, din zburdălnicie, trăgea cizmele pe sfoară în sus. 

Lacrimile curgeau şiroaie pe faţa bătrânulul. Cizmarul Kopytko spuse atunci pe şoptite rățoiului: 

— Domnule Kwak! Ce i s-a întâmplat oare cu ochii? 

— Nu ştiu, răspunse răţoiul, dar văd că sunt complet înlăcrimaţi. 

— E curios, şopti cizmarul. Intâia oară văd aşa ceva. Prins de curiozitate, Kopytko a uitat de 
ghete, a ieşit de după copac şi s-a apropiat de moşneag. Acesta, văzându-l, a strigat: 

— Nenorocire, nenorocire! 

— Ce ţi s-a întâmplat, bătrânelule? întrebă cizmarul. Moşul răspunse: 

— Mi-au zburat cizmele, şi altele nu voi mai putea avea niciodată. Atunci Kopytko zise: 

— Am să-ţi aduc cizmele, dacă ai să-mi spui ce este ceea ce ți se revarsă ție din ochi? 

— Asta? vorbi bătrânul. Astea-s lacrimi. 

— Cum adică? 

Moşneagul s-a mirat şi l-a întrebat: 

— Tu n-ai plâns niciodată? 

— Nu ştiu cum se face să plângi! răspunse cizmarul. 

— Da de râs ştii să râzi? 


34 aluzie glumeaţă la proverbul care spune că cizmarul umblă fără ghete 


— O, şi-ncă cum! 

Kopytko a dat atunci fuga şi s-a întors îndată cu cizmele. După el, legănându-se, alerga gâfâind 
rățoiul Wojcirch Kwak. Micul cizmar a strigat de departe: 

— Uite, ai aici cizmele, bătrâne! 

Bătrânul s-a înseninat, s-a uitat la dânsul cu atenţie şi l-a întrebat: 

— Tu mi le-ai luat? 

— Eu, răspunse cizmarul. 

— Şi de ce? Ai vrut să le furi? 

— Nu! 

— Atunci spune-mi, de ce? 

— Ca să-ţi fac rău, din ştrengărie, spuse Kopytko. 

— Da! ştii tu, zise bătrânul, că eu am plâns din cauza asta? 

— Nu! răspunse micul cizmar. Da' ce lacrimile dor? 

— Dor foarte mult şi ard rău, de aceea niciodată nu trebuie să faci pe cineva să plângă. Apropie- 
te de mine! 

— Oho! strigă cizmarul. Vrei desigur să mă baţi, pentru că ţi-am jucat un renghi. 

Moşneagul s-a întristat şi i-a spus: 

— Vreau să te îmbrăţişez şi să te rog să nu mai faci niciodată ştrengării. Aşa că apropie-te de 
mine. 

— Dar ce-i asta? a zis încetişor micul cizmar şi şi-a şters ochii cu mâna. 

— Nu-i nimic, răspunse bătrânul, sunt lacrimi, deci şi tu ai cunoscut ce înseamnă să plângi. 

— Dar, adăugă Kopytko, nu poate fi vorba de lacrimi, doar ai spus că ele ard şi dor, şi când colo 
e foarte plăcut. 

— Pentru că sunt şi din acestea, dacă omul e fericit. Să-ţi dea Domnul Dumnezeu asemenea 
lacrimi cât mai des. Nu cumva să mai faci vreodată ştrengării care să pricinuiască oamenilor mânie 
sau durere. Totdeauna ai făcut năstruşnicii? 

— Totdeauna, recunoscu micul cizmar. Eu sunt cizmar şi trebuie să fiu vesel: numai tâmplarii 
sunt trişti pentru că fac coşciuge. 

— Fiindcă eşti aşa de vesel, zise bătrânul, mângâindu-l mereu pe capul zburlit, am să te mal 
învăţ un lucru. 

Ascultă, băiatule, e foarte bine când se găseşte pe lume un om vesel. El poate face multora 
bucurie. 

— E curios, vorbi cizmarul, totdeauna mă băteau până acum, când încercam să fac năstruşnicii. 

— Pentru că rău făceai, cizmarule, îl dojeni bătrânul. Ai fost vesel pe seama altora şi de aceea, 
când tu erai vesel, alţii erau trişti. Fii de-acum înainte vesel, dar aşa fel ca nimeni să nu fugă de tine. 

cl dimpotrivă, să vină la tine cu drag. Fiecare va putea să se veselească de ghiduşiile tale. Fă aşa 
ca prin veselie să bucuri pe cei trişti. 

— Dar, oare, am să izbutesc? a întrebat cizmarul. 

— Al să izbuteşti! Ai să izbuteşti! Fă cum ştii tu şi ai să vezi cât o să-ți fie de bine. 

Şi-a dispărut. 

— Kwak! Kwak! strigă cu aprindere răţoiul. Bătrânelul acela îmi place. Nu se mânie deloc. E 
interesant. 

Au mers apoi mai departe. 

Cizmarul şuiera vesel şi dansa. Răţoiul Kwak era de asemenea în toane foarte bune şi cânta 
cântece aşa de deochiate că o veveriţă care-l asculta se ținea, de-atâta râs, cu mâna de burtă. 
Cizmarului îi era mal uşor şi mai bine ca niciodată. 

Merg ei ce merg până văd în pădure doi copii care se rătăciseră. Stăteau sub un copac şi plângeau 
de ţi se frângea inima. 

— Să le facem o năzbâtie! strigă răţoiul. 

Cizmarul însă zise: 


— Eşti prost ca o găină. Fă pe loc ce-o să-ţi poruncesc! Apropie-te de copii şi joacă într-un 
picior, eu voi sta în acelaşi timp în cap şi voi da din picioare. 

Şi odată începe, măi băiete, răţoiul să joace! Iar cizmarul, cum îşi mai vântură, Doamne, 
picioarele! l-a şi zburat un pantof şi s-a atârnat pe cel mai înalt vârf de brad. 

Copiii se uită printre lacrimi şi se tot uită, iar apoi odată icnesc de bucurie şi încep să râdă de nu 
se mai pot opri. 

Cizmarul cu rățoiul i-au veselit aşa până seara, iar seara au venit părinții şi, văzând ce s-a 
întâmplat, l-au sărutat din toată inima pe Kopytko şi l-au îmbrățişat pe răţoi, care, din cauza aceasta, 
era nespus de mândru. 

Merg mai departe, merg, nu-şi vorbesc nimic, simt doar că le este foarte bine; privesc înainte şi 
văd că un cerşetor stă sub o cruce şi geme. 

— Ce ai? întrebă cizmarul. 

— Sunt flămând şi nefericit spuse cerşetorul. Daţi-mi ce vă lasă inima. 

S-a mirat Kopytko şi-a început să se caute prin buzunare şi prin urechi, mai întâi în dreapta, apoi 
în stânga şi n-a găsit nimic în afară de smoală. S-a gândit pe urmă mult şi la sfârşit a vorbit: 

— Eşti chiar aşa de trist? 

— Tare! gemu cerşetorul. 

— Nu putem să-ți dăm nimic, dar vrem să te înveselim. Domnule Kwak! strigă la răţoi, la joacă 
Krakowianka! 

Răţoiul s-a prins cu o labă de mijloc şi-a început o mărunţică în sărituri aşa de hazlii că, dacă l-ar 
fi văzut, ar fi râs şi morții. 

— Ha, ha! izbucni cerşetorul... 

Însă asta nu era încă nimic. Deodată rățoiul s-a oprit şi-a început să cânte cu voce falsă: 


Mare supărare are 

Doamna Răţuşco, 

Domnul Kwak s-a cherchelit 
Şi-acum capu-l doare! 
Oj-da-na! 


— He, he! râdea cerşetorul aşa de zgomotos că toate ciorile au zburat de pe copacul din 
apropiere. 

După aceea zise: 

— Să vă răsplătească Dumnezeu! Nu mai sunt flămând. Au pornit iar şi răţoiul i-a spus pe drum 
cizmarului: 

— E curios, dar mi se pare că cerşetorul s-a hrănit cu râs. Oare râsul poate fi mâncat? 

— Trebuie să fie chiar foarte sănătos! vorbi Kopytko. 

Au mers aşa, în doi, săptămâni şi luni, iar când aflau de cineva în vreun oraş sau în vreun sat că 
era supărat, se duceau acolo cât mai repede şi-i veseleau pe toți. Nu mult după aceea au devenit 
renumiți în întreaga ţară şi pretutindeni erau blagosloviţi. Rățoiul Kwak a încetat să mai bea şi toată 
ziua chibzuia ce să mai iscodească vesel ca să bucure pe oamenii trişti. 

Şi amândoi erau fericiți. Dar nici asta nu era nimic. 

Se aflau odată într-o pădure şi cântau, când au văzut că vine spre ei cineva călare. Era curierul 
regelui Powidlo, un rege aşa de bogat că putea să mănânce la prânz de 12 ori, iar noaptea se trezea 
de treizeci şi şase de ori, ca să meargă de plictiseală să doarmă în alt pat. Se spunea chiar că-şi putea 
permite să bea bere în loc de apă, iar ghetele nu le dădea niciodată la reparat, pentru că avea trei 
perechi. 

Curierul regelui Powidlo, zărind pe cizmar şi pe răţoi, a căzut de pe cal de atâta respect, iar când 
s-a ridicat, s-a apropiat de dânşii si s-a ploconit până la pământ. 

— Mie mi se ploconeşte aşa! şopti rățoiul. 


— Eşti prost, domnule Kwak! zise cizmarul. 

Iar curierul vorbi: 

— Sunt cel mai înțelept ministru de la curtea regelui Powidlo. Spuneți-mi care dintre 
dumneavoastră este cizmarul Kopytko şi care răţoiul Kwak? 

Răţoiul s-a prins cu labele de pântece de atâta râs, gândindu-se că un ministru atât de înţelept nu 
ştia să deosebească un cizmar de un răţoi. 

— Sunt Kopytko, spuse cizmarul. 

— lar eu sunt domnul Kwak, adăugă răţoiul, care totdeauna se recomanda” domnul" Kwak. 

— In cazul acesta, am să vă spun să veniți îndată la palatul regelui Powidlo, care e foarte bolnav 
şi trist. 

— Oho! măcăi rățoiul. 

— Să mergem! adăugă Kopytko. Spune-ne numai cum se ajunge acolo. La care curierul 
răspunse: 

— Duceţi-vă la stejarul cel mare, iar acolo întoarceţi-vă de o mie de ori în partea dreaptă, după 
aceea mergeţi zece paşi de la stejar la stânga, pentru că acolo se află palatul. 

— Kwak! Kwak! se miră răţoiul. De ce trebuie să ne rotim de o mie de ori la dreapta? 

— Pentru că aşa-i eticheta, lămuri ministrul, ca să fie mai greu de nimerit la palat. Să vă grăbiţi 
cu răsucirea, deoarece regele Powidlo ar putea între timp să moară. 

Au mers deci cât se poate de repede, s-au învârtit de o mie de ori şi-au ajuns cu bine la bolnav. 

Regele Powidlo gemea cumplit şi icnea, iar prințesa Marysia plângea aşa de tare că din lacrimile 
ei se făcuse împrejurul patului un eleşteu, Iar în el se şi iviseră broaşte de aur. 

Kopytko s-a ploconit regelui şi-a întrebat: 

— Eşti bolnav de mult, domnule rege? 

— De o sută şapte ani! a răspuns acesta. Atunci am mâncat ultima oară la prânz. Atunci mi-am 
pierdut şi coroana. 

— Kwak, strigă răţoiul. 

— Ce face? se sperie prinţesa. Oare nu muşcă? 

— Nu, prințesă, dădu lămuriri cizmarul. El se bucură că regele se va însănătoşi. 

Kopytko a şoptit ceva răţoiului, apoi amândoi au început să facă în fața regelui fel de fel de 
năzbâtii. Răţoiul a pornit să se dea tumba, iar regele a fost nevoit să râdă. Prinţesa pe dată a stors şi 
ea din batistă umezeala lacrimilor şi a atârnat-o la soare să se usuce. 

Oho! Ce se petrecea! Răţoiul cânta nişte krakowianke încât leşinau cu toţii de râs. 

Dar deodată, mare ghinion! Micul cizmar s-a apucat să facă un soi de strâmbături grozav de 
hazlii, iar Powidlo aşa s-a pus pe râs că a pleznit de-atâta hlizeală. S-au speriat cu toţii cumplit şi-au 
văzut totodată cum din burta regelui a căzut coroana de aur. Cind cu o sută şapte ani mai înainte 
mâncase la prânz, coroana îl căzuse din cap în farfurie. Regele, fiind lacom, a mâncat-o cu supă şi 
de aceea era bolnav. 

Kopytko nu şi-a pierdut cumpătul, a luat acum, smoală şi aţă ceruită şi a pornit repede să coase 
burta regelui. A cusut îndemânatic, iar regele tot mai râdea. A râs aşa cinci săptămâni şi, când s-a 
oprit, i-a dat cizmarului fata de soție, l-a făcut prinţ, i-a dăruit blazon în care se vedea o pereche de 
urechi lungi şi un ac cu aţă. Pe răţoi l-a numit boier şi l-a cinstit cu o decorație din hârtie aurită. 

Şi-au trăit aşa în fericire, numai că răţoiul, renumitul Wojciech Kwak, n-a vieţuit mult, fiindcă 
într-o noapte l-a furat ministrul regal, a dat poruncă să-l taie şi l-a mâncat. 


De ce bradul este verde şi iarna 
poveste siberiană 


Demult, tare demult, pe vremea când bradul, pinul. Şi cedrul încă dăruiau pământului veşmintele 
lor verzi, locuiau la poalele muntelui alb, într-o iurtă acoperită cu fân, doi copii — un băiat şi o fată. 


Ei erau orfani. Băiatul era mai mic şi se numea Ak Kiobek, iar sora lui — Soi Pelek. Se hrăneau 
precum veverițele — vara — cu alune şi nuci, pe care le culegeau din taiga, iar iarna — cu bruma 
de provizii rămasă din vară. 

Când băiatul se făcu mai mare, surioara îi făcu un arc din frumoasele ei cosiţe, iar el porni să 
cutreiere taigaua la vânătoare de păsări şi animale. 

Odată, mergând Ak Kiobek prin taiga, privi cu atenţie în jur şi observă sub un cedru uriaş un 
iepure, iar pe el — o mică şa argintată. Băiatul se miră: 

„Ce-o fi cu iepurele? Oare cine îl călăreşte?” 

Iepurele îl observă şi el pe băiat şi începu să se tânguie: 

— Samurul s-a năpustit asupra stăpânului meu, vrând să-l ia cu el. Salvează-l, dacă poți! 

Băiatul o luă la goană pe cărare şi văzu cum samurul trăgea după el pe pământ un om mărunţel. 
Acesta încerca să se opună, dar animalul era prea puternic. Atunci Ak Kiobek încorda arcul, dădu 
drumul unei săgeți care se înfipse alături de samur. Se sperie samurul, scăpă omul din gheare şi o 
luă la goană. 

Omuleţul se sculă în picioare şi spuse: 

— Îţi mulţumesc, tinere vânător! Tu m-ai salvat de la pieire. 

Ak Kiobek îl întrebă: 

— Cine eşti tu? De unde ai apărut? Până acum, nu mi-a fost dat încă să văd o fiinţă ca tine. 

Omuleţul îi răspunse. 

— Sunt fiul locuitorilor pădurii. Noi trăim în taiga şi mergem călare pe iepure. Samurul pe care 
tu l-ai alungat este duşmanul nostru. El ne pândeşte când ne urcăm în cedri, după conuri. Spune-mi, 
cum să te răsplătesc? Vrei să-ți facem o provizie de nuci şi ciuperci pentru toată iarna? 

Băiatul începu să râdă: 

— Nu e nevoie! Nucile şi ciupercile le putem culege şi noi. 

— Atunci întoarce-te acasă şi aşteaptă. Tu m-ai salvat pe mine, iar poporul meu te va răsplăti, 
aşa cum se cuvine. Noi îți vom dărui apa vie. 

Între timp, cât ai clipi, se apropie în goană iepurele, cu şaua argintată pe spate, iar omuleţul se 
urcă pe iepure şi o porni în galop. 

Se întoarse Ak Kiobek la sălaşul său şi-i povesti totul surioarei. Tare se mai minună Soi Pelek de 
cele aflate. 

— Poate că-ți vor dărui apa vie. Dar tu te-ai întors cu mâinile goale, iar ceaunul nostru este gol. 
Dragă frățioare, până una alta, du-te la vânătoare-şi adu ceva de-ale gurii. 

Din nou se întoarse Ak Kiobek în taiga. În timpul acesta, micuța Soi Pelek povesti toată 
întâmplarea celorlalte femei din împrejurimi. Acestea nu dădură crezare spuselor lui Ak Kiobek şi 
începură să chicotească: 

— Astea-s baliverne! Desigur că lui îi place mai mult să stea în iurtă şi să mănânce terci, decât 
să vâneze în taiga. Cine a mai pomenit ca oamenii să călărească pe iepuri? 

Tare se mai supără Soi Pelek pe fratele ei. Se întoarse fata în iurtă şi se porni să trebăluiască prin 
casă. Dar tot timpul trăgea cu ochiul la cărarea, ce ducea spre pădure, îl aştepta pe Ak Kiobek să 
vină de la vânătoare şi pe omuleții care promiseseră că vor aduce apa vie. 

Şi iată că pe cărare îşi făcu apariția un iepure. În spinarea lui, pe o şa argintată, se afla un omuleţ. 
În mâini el ţinea un vas din coajă de copac, în care se afla apa vie. În urma lui, tot călare pe iepuri, 
venea o mulțime de oameni mici, tare mici de statură! 

Soi Pelek se bucură nespus: „Nu, Ak Kiobek n-a spus prăpăstii! El a grăit adevărul. Omuleții au 
adus apa vie!” 

Femeile au dat şi ele cu ochii de aceştia şi au început să râdă, cu răutate: 

— Ia uitaţi-vă, suratelor! Ce mai cai! Ăştia zic că vin cu apa vie! 

Auzind asemenea cuvinte, micuțul popor a fost cuprins de mâhnire. 

— Îşi bat joc de noi şi de darurile noastre! Înseamnă că n-au nevoie de apa vie şi o luară mânioşi 
înapoi spre codru. De necaz, omuleţul vărsă apa vie, care nimeri pe brad, pe cedru şi pin. 


De atunci, în tot timpul anului, chiar şi iarna, bradul, pinul şi cedrul nu mai leapădă veşmintele 
lor verzi, strălucitoare, pe pământ. 


Trei frați 
poveste siberiană 


La poalele unui munte uriaş, trăia într-o iurtă albă bătrânul Tunet. El avea trei fii. Cel mai mare 
era Soarele cel luminos, fiul cel mijlociu era Focul cel curajos şi puternic, iar Prâslea era Luna ce 
frumoasă. 

Tatăl-Tunet se hotărî într-o zi să afle dacă îl iubesc sau nu fiii săi şi pe când fraţii ieşiră să are 
pământul, el îşi schimbă înfăţişarea, pentru a nu fi recunoscut de aceştia. Astfel apăru pe câmp şi 
începu să strige către fiii săi: 

— Alergaţi cât mai repede acasă! Peste tatăl vostru s-a abătut o nenorocire! Va muri în scurt 
timp! 

Soarele, fiul cel mare, începu să alerge spre casă mai repede decât toţi. În urma lui se grăbea 
Focul, iar Luna cea frumoasă se gândi: „De ce să mă grăbesc? Doi sunt îndeajuns. Chiar şi fără 
mine ei ştiu ce au de făcut. Mi-e o foame cumplită. Întâi voi mânca ceva, apoi mă Voi îndrepta spre 
casă”. 

Îşi scoase proviziile din traistă şi începu să mănânce. După ce-şi potoli foamea o luă uşurel spre 
casă. 

Fratele cel mare ajunse acasă în mare goană. În prag îl întâmpină bătrânul Tunet, care îi spuse: 
— O, tu, fiul meu cel mare, luminosule Soare! Tu eşti cel dintâi care te-ai gândit să-mi sări în 
ajutor. Eu te voi răsplăti. De-acum înainte tu vei sta sus pe boltă şi vei străluci în fiecare zi şi toți se 

vor bucura de frumuseţea razelor tale. 

Apoi apăru şi Focul. Tatăl îl întâmpină şi pe acesta la fel: 

— ŞI tu fiul meu cel mijlociu, Focule neînfricat! Tu ai întârziat doar puţin, dar eu n-o să mă 
supăr pentru asta. Te voi răsplăti şi pe tine. De-acum înainte îl vei ajuta pe fratele tău mai mare. Tu 
îi vei încălzi pe toţi cei care suferă de frig. 

Într-un târziu apăru acasă şi Luna cea frumoasă. Supărat, Tunetul porni s-o certe: 

— O, tu, fiica mea cea mică! Tu nu te-ai omorât cu firea să-mi sari în ajutor! De aceea tu vei 
străluci numai noaptea, fără să dai căldură oamenilor. Nimeni nu se va bucura de tine, precum se 
bucură de Soare şi Foc. 

De-atunci Soarele străluceşte ziua, spre bucuria tuturor, Focid îl ajută, iar Luna poate fi văzută 
numai noaptea 

Poate şi de aceea se spune în popor că „străluceşte, dar nu încălzeşte”. 


Bine faci, bine găseşti 
poveste siberiană 


Demult, tare demult trăia un tânăr vânător, pe nume Ak-ol. El avea o iurtă din lemn de 
mesteacăn. În taiga vâna samuri negri, vidre, vulpi roşii şi râşi pestriţi. 
Odată, la vânătoare, Ak-ol întâlni în cale un uliu cu aripile rănite. 

— Ajută-mă! Nu mă lăsa să pier îl rugă uliul. De vei fi bun, eu te voi răsplăti cu vârf şi îndesat. 
Tânărul vânător, înduioşat, luă uliul, îl duse în iurta sa şi-l îngriji. ÎI hrănea din ceaunul său ŞI îi 
dădea să bea din ceaşca sa. Îl tămădui cu plante medicinale, culese de pe şase dealuri. Aripile uliului 

începură să se întremeze. 
— Îţi mulţumesc, Ak-ol! spuse uliul. Tu nu m-ai lăsat să pier. Am să te răsplătesc pentru binele 
făcut. Acum lasă-mă să-mi iau zborul. 


Ak-ol îl scoase din iurtă. Uliul îşi întinse aripile puternice şi zbură spre cerul albastru. Nu peste 
multă vreme, Ak-ol se întoarse în locurile sale de vânătoare. 

Merse el prin taiga, de dimineață până seara, şi se minună că nu mai văzuse nici păsări zburând 
şi nici animale alergând, ori zbenguindu-se. Atunci Ak-ol hotărî să se înapoieze la iurtă. 

Se apropie de Enisei, uriaşul şi veselul fluviu şi vru să treacă pe celălalt mal. Dar nu-şi mai găsi 
barca, făcută din coajă de mesteacăn, în locul unde o lăsase. „Acum ce-o să mă fac? se gândi el. 
Oare nu-şi bate joc de mine stăpânul apelor? 

Nu-şi duse gândul până la capăt, că imediat începu să bată un vânticel umed, iar din apă se iscă 
cumplită vijelie, care se prefăcu în Stăpânul apelor — bătrânul Sug-Tai. 

— Ai răbdare, Ak-ol! spuse bătrânul. Dă-mi o mână de ajutor şi atunci îţi voi da barca; ba mai 
mult, am să te răsplătesc cu prisosinţă. 

— Cu ce te pot ajuta eu? întrebă Ak-ol. Eu nu-s decât un vânător, cu o puşcă în spinare. 

— Tu eşti un trăgător iscusit. Ajută-mă să-l birui pe Stăpânul mlaştinilor. El otrăveşte apele, 
distruge izvoarele, iar pe unde trece, lacurile se fac mlaştini. De două ori ne-am luptat până acum, 
dar niciunul n-a reuşit să-l răpună pe celălalt. Dimineaţă ne vom întâlni pentru a treia oară, iar tu o 
să ai prilejul să mă ajuţi, cum poți mai bine cu iscusinţa ta de vânător. 

— Tot nu înţeleg. Ce pot face eu pe o aşa furtună! 

— Vezi tu povârnişul de colo? Dimineaţă, când va începe să se lumineze, te urci pe el şi de-acolo 
vei vedea un lac. În zare, dinspre lac se va ridica o ceaţă albăstrie, iar din mlaștină — o ceață 
galbenă. Ele se vor încolăci, iar noi ne vom ivi din cețuri şi ne vom bate, căci ceața albastră sunt eu, 
iar cea galbenă e Stăpânul mlaştinilor. Tu vei ochi cu atenție şi vei trage în el. Dacă mă ajuţi să-l 
birui pe duşmanul meu, n-o să-ți pară rău. 

Sug-Tai dispăru, iar tânărul vânător înnopta pe malul fluviului. Dimineaţa în zori se trezi. Se urcă 
pe povârniş. Lacul abia se zărea. După ce zorile mijiră, deasupra lacului se ridică ceața albastră, iar 
deasupra mlaştinii — cea galbenă. Imediat ele se şi încolăciră... „E momentul”, se gândi Ak-ol şi 
ridică arma. Dar nu reuşi să ochească; mâinile îi tremurau, ochii i se împăienjeniseră — când zărea 
ceața albastră, când pe cea galbenă... 

„Numai de n-aş greşi, să nimeresc cumva tocmai în Sug-Tai!” se frământă el. Apoi văzu cum 
ceața cea galbenă o alungă pe cea albastră în apă. „Fie ce-o fi, se hotărî tânărul. Nu mai zăbovesc 
nicio clipă”. Şi imediat trase cu toată încordarea ochilor, prin ceața dimineţii. Totul se prăbuşi la 
pământ, stăpânul mlaştinilor prefăcându-se într-o broască uriaşă, de mărimea unei vaci, cu nişte 
ochi ca două cupe întunecate, părul fluturându-i ca nişte zmee negre, iar în loc de urechi îi atârnau 
nişte bolovani. 

Atunci pământul porni să vuiască, la fel ca la moară, se făcu o groapă, iar Stăpânul mlaştinilor 
dispăru acolo. 

Ceaţa cea albastră se apropie de Ak-ol, învăluindu-l şi se prefăcu imediat în Stăpânul apelor. 

— Mulţumesc, Ak-ol! Acum vino cu mine. Sunt gata să-mi ţin promisiunea. 

Bătrânul îl însoți pe Ak-ol în iurta sa. Puse pe masă sumedenie de bunătăţi şi începură să se 
ospăteze. 

— Rămâi peste noapte la mine — îi spuse Stăpânul apelor lui Ak-ol. Dimineaţă îţi vei găsi barca, 
acolo unde ai lăsat-o. Drept răsplată că m-ai ajutat să-l înving pe duşmanul meu, vei putea să-ţi 
alegi trei lucruri, dintre acelea pe care le doreşti mai mult. 

Ak-ol fu cuprins de un somn adânc şi în vis îi apăru un uliu lăsându-se în zbor pe iurta sa. 

— Ascultă sfatul meu, Ak-ol! spuse uliul. Stăpânul apelor îți promite multe: şi peşti minunați, şi 
cai buni, şi argint, şi aur. Tu însă, să ceri altceva: un miel jigărit, un căţeluş roşcat şi cele trei prăjini 
de sus ale iurtei bătrânului. Mai mult să nu ceri. Să ţii minte cuvintele mele. 

Astfel grăi uliul şi îşi luă zborul. 

A doua zi de dimineaţă tânărul vânător se pregătea să plece spre casă. 

— Mai rămâi la mine, îl ruga Sug-Tai. Ak-ol îi răspunse hotărât: 


1? 


— Eu am muntele meu, cu toate că nu-i prea înalt. Mai am şi râul meu, cu toate că nu-i prea 
adânc. Eu mă plictisesc fără ele. E timpul să mă întorc acasă. 

Atunci Stăpânul apelor îi aduse tânărului vânător cai iuți şi îi puse în față grămezi de argint şi 
aur, precum şi pietre prețioase. Totul îi plăcea lui Ak-ol. Ochii nu şi-i mai putea lua de la armele, 
atât de dragi inimii sale. Dar nu luă nimic, căci îşi aminti de sfaturile date în vis de uliu. 

— De ce nu vrei să iei nimic? îl întrebă Sug-Tai. Cere-mi tot ce-ţi pofteşte inima. 

— Aş vrea să-ți cer un miel jigărit, un căţeluş roşcat şi cele trei prăjini de sus ale iurtei tale, 
spuse Ak-ol. 

Stăpânul apelor păli. 

— Fie! Săgeata în zbor nu se mai întoarce înapoi: eu nu-mi schimb cuvântul dat. 

Aduse mielul jigărit, luă cele trei prăjini de sus ale iurtei sale, prinse cățeluşul roşcat şi le dărui 
lui Ak-ol. 

„De ce-o fi pălit oare Sug-Tai? se gândi flăcăul. Oare acest miel jigărit, sau acest cățeluş roşcat îi 
sunt mai dragi decât armele, aurul şi argintul? Nu, nu întâmplător mi-a vorbit astfel uliul în vis.” 

— la aminte, Ak-ol! Să ai grijă de acest căţeluş, mai presus decât ochii tăi! îi spuse Stăpânul 
apelor la despărțire. 

Tânărul vânător luă mielul şi prăjinile pe umeri, chemă căţeluşul şi se îndreptă spre casă. 

leşi la râu şi observă că barca se afla în locul unde o lăsase. Se urcă în barcă, trecu râul, ajunse la 
celălalt mal, apoi o luă pe cărare. 

Deodată, uliul se apropie în zbor, oprindu-se în faţa lui. 

— Ascultă-mi sfatul, Ak-ol! spuse uliul. Nu disprețui acest căţeluş, nu-l hrăni cu resturi, ci dă-i 
din mâncarea ta, iar noaptea culcă-l cu tine. Ajuns acasă, leagă mielul de piciorul tău, la fel leagă şi 
prăjinile la capete şi culcă-te sub ele. 

Astfel glăsui uliul şi se înălță în zbor, spre cerul albastru. 

Tânărul îl ascultă şi făcu aşa cum i se spuse: hrăni căţeluşul din ceaşca sa şi-l culcă cu el. 

Apoi o luă uşor la picior şi, într-un târziu, ajunse acasă. Legă mielul de picior, legă şi prăjinile la 
capete şi se culcă, obosit de-atâta drum. 

Apăru soarele luminos. Ak-ol se trezi şi nu mai văzu alături căţeluşul cel roşcat. Privi în jur: în 
locul amărâtei lui iurte se afla o iurtă nouă, iar de jur împrejur — un mare număr de animale: cai, 
cămile şi oi. Din iurtă apăru o fată mai luminoasă decât soarele la răsărit, mai minunată decât luna. 
Şaizeci de cosiţe se risipeau pe spate, cincizeci, pe umeri. 

Frumoasa frumoaselor îi întinse mâna lui Ak-ol: 

— Mirele meu! 

Tare se mai bucură tânărul vânător: „lată cine va fi nevasta mea! Alături de ea nici nu suferi, nici 
nu mori! 

— Cum te cheamă? o întrebă tânărul. Unde a dispărut căţeluşul cel roşcat pe care l-am culcat 
alături de mine? 

— Pe mine mă cheamă Cibek. Sunt fiica lui Sug-Tai, iar tată mă prefăcuse în căţeluş, ca tu să nu 
mă ceri cumva de nevastă. 

— Dar mielul cel jigărit pe care l-are legat de picior? 

— E turma care paşte în preajma iurtei. 

— Dar cele trei prăjini ale iurtei lui Sug-Tai! 

— Este iurta cea albă. 

Deodată se abătu asupra lor un vifor care nu era altceva decât însuşi Stăpânul apelor. 

— Ak-ol, tu mi-ai luat tot ce aveam mai scump pe lumea asta — pe fiica mea! Acum vreau să 
aflu dacă eşti demn să te înrudeşti cu mine. lată ce-ţi propun: dacă tu mă vei găsi, unde mă voi 
ascunde, fiica mea va rămâne cu tine. Dacă eu te voi găsi pe tine, atunci Cibek se va întoarce acasă. 
Să vii să mă cauţi peste trei zile. 

Ak-ol se întrista. Îi era tare teamă să nu-şi piardă iubita. 

— La ce te gândeşti? îl întrebă Cibek. 


— Cum o să reuşesc eu să-l găsesc pe Sug-Tai, învăluit în atâtea văluri de ceață? 

Îi părea rău fetei de tatăl ei, căci rămăsese singur, dar nu vroia să se despartă nici de dragul ei 
Ak-ol, şi-i spuse: 

— Lângă râu se află trei plopi. Cel mai înalt e tatăl meu. În ziua stabilită, Ak-ol luă toporul şi se 
îndreptă spre cei trei plopi. Acolo se prefăcu că se pregăteşte să-l doboare pe cel mai înalt dintre ei. 
Tare se mai sperie Stăpânul apelor, care începu să strige de sus: 

— Nu mă tăia! întoarce-te acasă. Acum e rândul meu să te caut, Ak-ol. 

Tânărul se întoarse acasă, unde se reîntâlni cu Cibek, şi o îmbrăţişa. Aceasta, după ce-l ascultă, îl 
prefăcu într-un ac. Apoi apăru Sug-Tai. Fata începu să coasă, iar bătrânul, fireşte, nu reuşi să-l 
găsească pe Ak-ol nicăieri. Dar Stăpânul apelor nu se dădu bătut şi spuse: 

— Eu n-am reuşit să te găsesc. Acum e rândul tău să mă cauţi iar. 

Ak-ol se întrista: 

— La ce te gândeşti? De ce te-ai întristat? îl întrebă Cibek. 

— Unde să-l găsesc pe tatăl tău? 

— Du-te în iurta lui. Vei vedea acolo trei căciuli de samur. Cea din mijloc este el. 

Ak-ol se îndreptă spre iurta lui Sug-Tai şi, într-adevăr văzu trei căciuli de samur. Scoase cuțitul şi 
se prefăcu că vrea s-o taie pe cea din mijloc, dar căciula se clătină, din ea întrupându-se Sug-Tai. 

— Nu mă tăia! Hai să ne mai ascundem o dată, spuse bătrânul cu înfrigurare. 

Ak-ol se întoarse în iurta sa. Cibek îl prefăcu într-un inel, îl puse pe deget şi se apucă să 
cârpească veşmintele. Sosi Sug-Tai, începu din nou să-l caute pe băiat, dar şi de data asta nu reuşi 
NIMIC. 

— Caută-mă pentru ultima oară, ii spuse el lui Ak-ol. Ak-ol se posomori din nou, văzând cât 
stăruie bătrânul Stăpân al apelor. 

— La ce te gândeşti? De ce eşti iar atât de mâhnit? îl întrebă Cibek. 

— Ce să mă fac? Unde să-l mai caut? 

— Într-un colţ al iurtei tatălui meu se află trei săgeți, spuse fata. Tu alege-o pe cea din mijloci 

Tânărul vânător se îndreptă spre iurta bătrânului, unde găsi într-adevăr cele trei săgeți şi abia o 
atinse pe cea din mijloc, că pe loc se prefăcu în Stăpânul apelor. 

— Cruţă-mă! Acum e rândul tău să te ascunzi pentru ultima dată! 

Ak-ol se întoarse în iurta sa. Cibek îl prefăcu iute într-o bucăţică de cărbune şi-l aruncă pe prag. 

Sosi bătrânul Sug-Tai, îl căută, ce-l căută, şi la fel ca şi alte dați nu-l găsi. 

— Ak-ol, spuse el, nu te-am găsit. Unde eşti? Arată-te! 

— lată-mă! 

— M-ai învins, Ak-ol! spuse bătrânul Sug-Tai. Eşti un flăcău dibaci, dacă ai reuşit să mă 
păcăleşti de atâtea ori. Te-o fi ajutat cineva? Nu cumva Cibek? Dar ce-are a face? Când răsare 
soarele, sufli ca să-l aprinzi? Rămâi cu Ak-ol, copila mea! Să trăiţi fericiți! Să aveţi copii mulți şi 
casă îmbelşugată! 

Desfăcu Ak-ol cosiţele lui Cibek, apoi împleti două cozi frumoase, iar ei deveniră soț şi soție. 

Cei din depărtare auzind despre ei îi invidiară, iar cei din apropiere se bucurară. Dar cel mai mult 
se bucură bătrânul Sug-Tai, văzându-i fericiți împreună. 


Ursul şi ţânţarul 
poveste siberiană 


Într-o bună zi, în vremuri îndepărtate şi de mult uitate, un urs stătea la taifas cu un tintar. Şi ursul 
îl întrebă: 

— "Țânţarule, tu, care nu faci altceva toată ziua decât să înțepi animalele şi să le sugi sângele, ia 
spune-mi şi mie: care e mai gustos? 

— Fără îndoială, sângele de om, îi răspunse ţintarul. 


— Asta înseamnă că şi carnea de om e la fel de gustoasă, se gândi ursul cu glas tare. 

— Şi o porni în căutarea omului. Se întâlni cu un băieţaş: 

— Tu eşti un om? îl întrebă ursul. 

— Încă nu, dar în curând voi deveni, îi răspunse mândru băieţaşul, nebănuind nici pe departe 
tâlcul întrebării. 

— Nu vreau să ştiu nimic din ce va fi; eu acum am nevoie de un om. 

Mergând mai departe, ursul întâlni un cerşetor! 

— Tu eşti un om? îl întrebă ursul. 

— Oi fi fost eu cândva, dar nu-mi mai amintesc de când am ajuns o zdreanţă, răspunse bietul 
cerşetor. 

— Nu vreau să ştiu nimic din ce a fost şi nu mai este, pe mine mă interesează să am un om 
acum, mormăi supărat ursul. 

Dar tocmai trecea pe acolo un voinic pe un armăsar alb şi ursul se repezi să-i vorbească: 

— Tu nu cumva eşti un om? 

— Şi încă ce om! Stai să vezi! 

Şi când ursul dădu să se repeadă la el, voinicul de pe cal îl răni cu vârful spadei pe bietul urs, 
care abia, abia se mai târî până la vizuina lui. 

Când îşi mai veni în fire, după o zi-două, îi spuse ţintarului: 

— O fi bună carnea de om, dar cu omul adevărat nu-i de glumit. Ştie să se apere mai bine decât 
tine. Am scăpat ca prin minune, să nu mă străpungă! 

Şi de atunci ursul n-o mai porneşte aşa, la drumul mare, în căutare de oameni, ci preferă să 
trăiască ceva mai singuratec, sau lângă ai lui, ca mai foţi urşii... 


Saad şi uriașul 
poveste siriană 


Se spune că un mare negustor avea o fată tare frumoasă, o mândrețe, pe nume Saad. El stăpânea 
corăbii multe, ce cutreierau mările, gemând de mărfuri. 

Într-o zi sosi vestea că toate corăbiile lui se scufundaseră. Tare se mai întrista negustorul! îi 
merse din ce în ce mai rău, şi nu trecu mult şi ajunse calicul calicilor. Atunci se mută cu fiica sa la 
țară, într-o colibă de rând. Cu toate acestea erau fericiţi, căci Saad îşi îngrijea cu dragoste tatăl şi 
muncea cu sârg. În noua lor viaţă, fata era o încântare şi o bucurie nespusă pentru tatăl ei, făcându-l 
să se simtă cu totul şi cu totul fericit. 

Într-o bună zi veni un om cu vestea că una din corăbiile sale, scăpată de la naufragiu, sosise în 
port. Mare fu bucuria fostului negustor când află nemaisperată veste. Se grăbi să iasă în 
întâmpinarea corăbiei cu mărfuri. Înainte însă de a pleca, o întrebă pe fată ce ar dori să-i aducă de la 
oraş. 

— Un trandafir frumos, atâta îmi doresc, fu răspunsul ei. 

— Fiica mea, îi zise tatăl, cere-mi un lucru de preţ, căci acum, slavă Domnului, suntem din nou 
înstăriți. 

— Îţi mulțumesc mult, tată, dar eu nu vreau decât un trandafir frumos, spuse din nou Saad. 

Atunci tatăl îi făgădui şi plecă. Se duse în port, luă în stăpânire corabia cu mărfuri şi porni apoi 
să caute un trandafir pentru fata lui. Dar nu găsi defel, căci încă nu venise vremea trandafirilor. 
Curând porni spre casa de la țară. Cum drumul tăia printr-o pădure mare, după ce se întunecă, 
neguţătorul se rătăci prin pădure, aşa că, până la urmă, fu silit să caute un loc de înnoptat. În 
depărtare zări o lumină. Merse într-acolo şi dădu de un castel mare. Intră în el fără să fie întâmpinat 
de nicio suflare omenească. Atunci începu să deschidă toate odăile una câte una, dar nu fu chip să 
găsească pe cineva. 

În cele din urmă, se trezi în faţa unei mese, plină cu cele mai gustoase mâncăruri şi cele mai 


alese băuturi, şi se apucă să se înfrupte. Apoi, găsind într-un dormitor un pat moale, se afundă în el, 
dormind dus, până dimineaţa. Când se trezi, pe masă îl aştepta micul dejun. După ce mâncă, merse 
în grădină de unde rupse un trandafir, când, deodată, îi apăru în față o pocitanie cu o înfăţişare 
înfricoşătoare, jumătate om, jumătate animal. Uriaşul îl întrebă cum de ajunsese acolo, iar 
negustorul se apucă să-i depene povestea lui, cum de ajunsese să culeagă trandafirul pentru fata lui, 
Saad. Atunci pocitania îi spuse: 

— Mă învoiesc să iei trandafirul, însă cu o condiție: să mai treci pe aici şi să aduci cu tine şi pe 
fiica ta! 

Negustorul făgădui că aşa va face. Îi mulțumi şi plecă. Cum ajunse acasă, dădu fetei trandafirul 
şi îi istorisi ce i se întâmplase. Saad îi mulțumi cu căldură pentru toată strădania lui. 

După câteva zile, fata îi spuse negustorului: 

— Cred că a venit vremea să-ți ţii făgăduiala făcută uriaşului, tată. 

Purceseră la drum. Merseră şi merseră, până ajunseră în pădurea unde se afla palatul uriaşului. 
Intrară în el, dar nu aflară pe nimeni. În schimb, găsiră masa pusă şi patul gata pregătit. 

Mâncară şi se culcară, iar dimineaţa, pe când se aflau amândoi în grădină, veni şi uriaşul. După 
ce îi dădu bineţe fetei, îi mărturisi că doreşte să-şi unească viaţa cu a ei. Pe Saad o cuprinse teama, 
iar tatăl ei răspunse răspicat că se împotriveşte acestei uniri. Pe chipul uriaşului se iviră semnele 
unei mari tristeţi. Înfrângerea şi resemnarea i se puteau citi în ochii scăldaţi în lacrimi. 

Mila se cuibări atunci în sufletul fetei; se gândi cât de bine îi primise uriaşul acela şi cât de 
nerecunoscătoare fusese când se arătase atât de hotărâtă să nu îl ia de bărbat. Ea îi ceru un răgaz de 
o lună până să-i dea răspunsul cuvenit. Şi el se învoi, dar le ceru ca, în tot acest răstimp, să 
locuiască împreună, tată şi fiică, în palatul său, ca oaspeți. 

Saad primi. 

Uriaşul făcea tot ce-i stătea în putinţă ca oaspeţii săi să se simtă cât mai bine. Saad se minuna 
văzând odăile palatului pline cu cele mai frumoase şi mai minunate lucruri, împodobite toate cu 
perle şi multe alte nestemate. Trecu o lună, după care uriaşul o întrebă pe Saad care îi este 
răspunsul. 

— Ai fost tare bun şi darnic cu noi. În pofida înfățișării tale atât de respingătoare, ai cele mai 
alese însuşiri ale sufletului, aşa că eu primesc cu dragă inimă să mă unesc cu tine. 

Nu sfârşi bine de rostit aceste vorbe, că şi văzu cum uriaşul se preschimbă într-un prinţ frumos. 
Cu o plecăciune adâncă, acesta îi sărută mâna şi îi spuse: 

— Eram un prinţ falnic, draga mea, dar un vrăjitor rău m-a prefăcut în acea pocitanie cu 
înfăţişare dezgustătoare, sortindu-mă să rămân aşa până ce o fată frumoasă va primi să-mi fie soaţă. 

Înmiită fu atunci bucuria lui Saad care se mărită cu prinţul şi făcură nuntă mare. 


Grădina de mărgean 
poveste siriană 


Se povesteşte că era odată un împărat care avea trei fii. Şi mai avea împăratul acesta o grădină 
ciudată, zisă de mărgean şi păzită de un uriaş năprasnic. Nimeni nu putea rămâne acolo nici măcar o 
noapte, căci uriaşul îl tăia în două. 

Într-o zi, împăratul, simțind că i se apropie sfârşitul, îi chemă la sine pe cei trei feciori ai săi şi le 
zise ca, înainte de moartea sa, să-şi împartă împărăţia între ei. 

Fiecare dintre feciori voia să stăpânească grădina de mărgean. Tatăl le spuse: 

— Grădina de mărgean va fi numai a aceluia care va izbuti să petreacă o noapte în ea. Dar mă 
tem pentru vieţile voastre. Mai bine uitaţi de grădina de mărgean. 

Feciorii se lăudară că sunt încrezători în forța lor, că ei pot rămâne în grădină după pofta inimii, 
fără să păţească nimic. 


Cel mai mare dintre frați se grăbi să-şi vestească tatăl că are de gând să-şi dovedească bărbăţia, 
că el este în stare să doarmă acolo o noapte. O dată cu lăsarea serii, fiul cel mare se îndreptă spre 
grădină, intră şi merse prin ea până ajunse la un cort mare, înăuntrul căruia se afla un pat. Se culcă, 
iar dimineaţa, când împăratul trimise să-l caute, i se găsi trupul sfârtecat în două. 

Se întrista împăratul de pierderea feciorului, dar şi mai mult se întrista când şi feciorul cel 
mijlociu îl vesti că s-a hotărât şi el să doarmă o noapte în grădina de mărgean. Şi orice îi spuse tatăl, 
nu izbuti să-l împiedice să-şi ducă la îndeplinire gândul lui nebunesc. 

În ziua următoare, şi fiul mijlociu al împăratului fu găsit răpus în patul din cortul cel mare, aflat 
în grădina de mărgean. 

Ca un făcut, şi prâslea, Saladin, fără să înveţe nimic din cumplita pățanie a fraţilor săi mai mari, 
îi spuse tatălui său că avea să-şi petreacă şi el o noapte, cea de a treia, în grădina de mărgean, orice 
s-ar întâmpla. 

Spre seară, intră şi el în grădină, pătrunse în cort, luă perna din pat, o potrivi aşa încât să pară 
trupul unui om care doarme acolo, întinse deasupra ei pătura, iar el se ghemui sub pat şi aşteptă. 
Puțin după miezul nopții, Saladin auzi o mişcare. Când se uită, văzu cum un uriaş înfricoşător se 
apropie de pat, ridică paloşul şi loveşte perna, despicând-o în două. După ce plecă uriaşul, Saladin 
se luă pe urmele lui. Merse drum lung până dădu de pământ sterp. Aici îi pierdu urma. O porni la 
întâmplare tot înainte şi curând dădu peste un bătrân ghemuit pe pământ. Avea o barbă lungă 
bătrânul acela şi, deşi lângă el se afla un brici, el nu putea întinde mâna ca să-l ia şi să se radă. 

— Ziua bună! îi zise flăcăul. 

— Bună să-ţi fie calea, că, de nu mi-ai fi dat bineţe, te-aş fi mâncat şi ți-aş fi zdrobit oasele! Ce 
vrei, fiule? îl întrebă bătrânul. 

— ÎL vreau pe uriașul care păzeşte grădina de mărgean! Unde pot da de el? 

— Mergi tot înainte, îl povăţui bătrânul, şi vei da de fratele meu. El e mai mare decât mine cu o 
zi şi ştie mult mai multe decât mine. Întreabă-l pe el despre grădina de mărgean. 

Flăcăul luă briciul, rase barba moşneagului şi plecă. 

Îşi văzu cuminte de drum până întâlni un alt bătrân, fratele mai vârstnic al celui dintâi, cu care 
Saladin vorbi şi se purtă întocmai ca şi cu cel de mai înainte. Acesta îi arătă pe mama sa care 
măcina migdale şi îl sfătui să se apropie de ea ca să-l alăpteze, apoi să-i spună: „Am supt laptele tău 
şi sunt de acum ca şi fiul tău!” 

ÎI mai sfătui să mănânce şi migdalele din mâna bătrânei. Căci, dacă făcea întocmai toate acestea, 
putea s-o întrebe tot ce dorea să ştie, căci ea îi va răspunde. 

Saladin merse aşadar la bătrână, supse laptele ei şi îi grăi: 

— Am supt lapte de la sânul tău şi de acum sunt ca şi fiul tău. 

Mancă apoi migdalele din mâna ei, iar bătrâna îl întrebă ce voia. Când flăcăul îi spuse păsul, ea îi 
zise: 

— Aşteaptă până vine fiul meu cel mare, căci el ştie mai multe decât mine şi îţi va spune 
negreşit ceea ce vrei să afli. 

O clipă nu trecu şi cerul fu brăzdat de fulgere, iar pământul se cutremură. Saladin întrebă pe 
bătrână ce se petrece. 

— Vine fiul meu cel mare! Unde să te ascund, ca să nu dea de tine? 

Suflă peste el şi îl prefăcu într-o rodie pe care o puse lângă ea. Curând se ivi fiul cel mai mare al 
bătrânei. 

— Miroase a om, mamă, zise el. 

Iar bătrâna răspunse: 

— Om e între măselele tale, iar paloşul lui îți va tăia capul, fiule! De unde până unde să fie om la 
mine? 

— Am poftă de rodia asta, mamă, şi am s-o mănânc. 

Luă rodia, o rupse în bucăţi şi începu s-o mănânce. Un sâmbure din ea căzu pe pământ. Bătrâna 
îl ridică şi îl ascunse în sân. 


Curând după asta, uriaşul se întinse pe spate şi îşi puse capul în poala maică-si. Bătrâna începu 
să se joace în părul lui, prefăcându-se că-l caută în cap. Ea însă căuta de zor cele trei fire de păr alb 
ale fiului său, căci, cine le avea, devenea stăpânul uriaşului. 

Cum le găsi, bătrâna începu să smulgă, unul după altul, cele trei fire, în timp ce uriaşul răcnea de 
durere. De fiecare dată însă ea îl liniştea spunându-i că a dat peste un purice şi astfel izbuti să-i 
smulgă, rând pe rând, toate cele trei fire. În acest răstimp, îl întrebă ca într-o doară despre grădina 
de mărgean şi despre uriaşul ce-o păzea. 

— De unde până unde ţi s-a năzărit să mă întrebi despre grădina asta? se miră uriaşul. 

Cum ea stărui cu întrebările, fiul său îi povesti: 

— Grădina aceasta, mamă, ne aparţine de drept nouă, dar s-a întâmplat ca unul dintre noi s-o 
vândă împăratului care o stăpâneşte acum. Ce n-am încercat noi ca s-o redobândim, dar degeaba! 
Am vrut să plătim pentru ea comori nenumărate, dar împăratul nu s-a învoit să ne-o dea înapoi. 
Atunci ne-am hotărât ca un uriaş să facă în ea de strajă şi să omoare pe orice om care are să intre în 
ea. 

— Şi unde se află acum uriaşul acesta? 

— Este tare departe, mamă, şi nimeni nu poate ajunge la el. 

— Departe, departe, nu se lăsă bătrâna, dar spune-mi unde-i locul acela? 

— La Sit Budur (şase luni pline), mamă, în străfundul a şapte mări, fu răspunsul. 

Într-o lipită, bătrâna suflă peste sâmburele de rodie şi Saladin se ivi sub forma sa adevărată. 
Când îl văzu, uriaşul vru să-l omoare, dar bătrâna îl dojeni: 

— E fratele tău, căci a supt din laptele meu, iar acum are şi cele trei fire albe din părul tău. 
Trebuie să-l ajuţi să ajungă la uriaşul acela. 

Uriaşul răspunse: 

— Dar e cu neputinţă, mamă, căci palatul se află în mijlocul mării, păzit de un uriaş mai puternic 
decât mine. De fiecare parte a porții palatului, câte doi lei sfâşie pe oricine ar voi să intre. Oamenii 
din palat intră agăţându-se de un lanţ atârnat la intrare, între cele două perechi de lei. Lanţul se 
mişcă necontenit, iar cei care vor să intre în palat aşteaptă până ce el ajunge în dreptul lor, se agaţă 
de el şi pătrund în palat ridicați în sus, trecând printre cele două perechi de lei. Nimeni însă nu 
cunoaşte lucrul acesta în afară de locuitorii palatului. Palatul este locuinţa lui Sit Budur (şase luni 
pline), Frumoasa frumoaselor, şi a tatălui ei, împăratul, care o fereşte de toţi cei ce ar dori s-o 
răpească sau să-i facă vreun rău. 

Auzind aceste vorbe, Saladin nu mai avu decât un singur gând: cum să o întâlnească pe Sit 
Budur, ca s-o câştige pentru el. 

— Te rog, frățioare, să mă ajuţi să ajung la Sit Budur, îi spuse el uriaşului, căci m-am îndrăgostit 
pe viaţă, de cum am auzit de ea. 

Uriaşul îi răspunse: 

— Intrarea la palatul ei este prin şapte mări, iar uriaşul care stă de strajă e mai puternic decât 
mine. Fata are un cal vrăjit. Un uriaş cu o forță nemaipomenită îl păzeşte. El face fărâme pe oricine 
ar încerca să-i facă vreun rău prinţesei. 

Cum însă Saladin şi bătrâna stăruiră pe lângă el, până la urmă acesta se învoi: 

— Bine, zise el, mă supun rugăminţii voastre, dar eu nu voi intra cu Saladin în mare, căci, aşa 
cum am mai spus, uriaşul de strajă este şi mai puternic decât mine şi m-ar răpune negreşit. 

Bătrâna îi dădu lui Saladin cele trei fire de păr şi îi spuse: 

— Dacă ai să fii la ananghie, arde unul din firele astea de păr şi dorinţa ţi se va împlini 
numaidecât. Mai scoase din deget un inel de preţ şi i-l dădu, spunându-i: în inelul acesta se află 
sufletul tău. De-i vei scoate din deget, vei muri, iar de-l pui la loc, vei reveni la viață. Eu am un inel 
la fel ca al tău. De se va îngusta şi-mi va apăsa carnea, voi şti că eşti la strâmtoare şi-ţi voi trimite 
îndată ajutorul de care ai nevoie. 

Saladin îi mulțumi pentru bunătatea ei şi se despărți de ea cu lacrimi în ochi. Apoi uriașul îl săltă 
pe umăr şi zbură cu el sus în cer. 


După puțin timp, îl întrebă: 

— Cum vezi pământul? 

— Ca o tavă mare, îi răspunse Saladin. 

Se înălță mai sus uriaşul şi iarăşi îl întrebă pe Saladin cum i se arată pământul. 

— Ca un ciur! fu răspunsul. 

Se înălță atunci şi mai sus uriaşul şi de acolo îl întrebă pe Saladin: 

— Cum vezi pământul? 

— Ca o sită... ca o minge, ca un ou... cât un bănuţ... cât un bob de năut... fu răspunsul 
flăcăului, până ce pământul dispăru cu totul din faţa ochilor săi. 

Merseră ei vreme îndelungată. Deodată, uriaşul îi zise: 

— Acum nu-ți rămâne decât să intri în palatul lui Sit Budur. Mai înainte însă, să iei cu tine doi 
berbeci. Când ajungi la intrarea palatului, să dai un berbec celor doi lei din dreapta şi unul celor doi 
lei din stânga, ca să le abați atenția. Aşa ai să te poţi agăța de lanţ şi să intri în palat. Odată intrat 
acolo, ai să mergi până ajungi la iatacul domniţei. O vei găsi întinsă pe pat, iar părul ei lung, 
răsfrânt pe aşternut, va atinge celălalt capăt al patului. Tu apropie-te tiptil şi înfăşoară-i părul pe 
braţul tău până ce ajungi la capul ei. Atunci trage de el cu putere. Prinţesa se va trezi, dar nu se va 
putea mişca. Te va ruga fierbinte să-i dai drumul, dar să nu care cumva să faci asta până ce nu va 
jura pe capul calului ei că se va mărita cu tine. De va jura pe capul calului ei, nu-şi va călca 
niciodată jurământul. Aşa cum ţi-am mai spus, acest cal este apărat de un uriaş nemilos, care 
omoară pe oricine ar vrea să-i facă rău. Saladin îi mulțumi uriaşului pentru poveţele sale şi îi 
făgădui să facă întocmai. Curând uriaşul vesti: 

— lată marea lui Sit Budur. De acum încolo eu nu te mai pot însoţi. Te voi lăsa aici să înoți 
singur până ajungi la palat. 

— De unde să iau cei doi berbeci de care mi-ai vorbit? îl întrebă Saladin. 

— Aşteaptă-mă puţin! răspunse uriaşul şi dispăru, întorcându-se apoi cu doi berbeci. 

Îşi luă rămas bun de la Saladin şi plecă. 

Saladin merse cu cei doi berbeci în mâini, merse până ajunse la poarta palatului păzită de lei pe 
amândouă laturile. Când aruncă în faţa lor câte un berbec, aceştia se năpustiră asupra prăzii, 
sfâşiind-o, şi astfel Saladin se putu agăța netulburat de lanţ. Pe dată fu tras în castel. Ca fulgerul 
intră înăuntru, se duse drept la iatacul prinţesei pe care o găsi întocmai cum îi spusese uriaşul. 

Îi înfăşură părul pe braţ până ajunse la capul fetei şi trase aşa de tare, că, de durere, ea începu să 
tipe. 

— Degeaba tipi, îi vorbi Saladin, că nu-ți dau drumul până nu-mi juri pe capul calului tău că te 
vei mărita cu mine. 

Prințesa nu voi să jure, în schimb încercă să-l adoarmă cu făgăduințe vane că-l va lua negreşit de 
bărbat. El însă nu-i dădu ascultare. Când văzu că toate rugămințile ei nu-l înduplecă pe flăcău, 
prințesa nu avu altă scăpare decât să jure pe capul calului ei că îl va lua pe Saladin de bărbat. 

Curând întreg palatul se clătină din temelii: undeva răsunase un nechezat de cal, năprasnic ca 
bubuitul unui tunet. 

Întrebând-o pe prinţesă ce se întâmplă, ea îi răspunse: 

— Este nechezatul calului meu, pe capul căruia tocmai am jurat. 

Saladin se însoţi cu prinţesa Sit Budur şi timp de douăzeci de zile trăiră o viaţă tihnită, cum nu 
aveau să mai cunoască vreodată. 

Unul dintre cei mai mari şi mai bogați negustori care băteau drumurile lumii, auzind de 
frumuseţea prinţesei Sit Budur, îşi puse în gând să se însoare cu ea. Vesti că va da o corabie plină 
ochi cu aur drept răsplată celui care ar putea să-l ajute să-şi împlinească dorinţa. 

Veni la el o bătrână care îi spuse că ea îi va putea aduce prințesa, dacă-i va da o corabie încărcată 
cu tot felul de nimicuri femeiești. În scurt timp, corabia cerută aştepta să plece în larg. Negustorul 
se sui în ea împreună cu bătrâna. Străbătură lungi drumuri de ape până ajunseră la palat. Cum 
ajunse acolo, bătrâna începu să strige celor dinăuntru că tare ar vrea să se odihnească puţin la palat, 


căci o furtună cumplită se abătuse asupra lor, năucindu-i, numai cu o seară înainte, pe când se aflau 
în larg. 

Auzind vorbele bătrânei, Saladin şi prinţesa se grăbiră să o primească în palat. Slujitorii îi arătară 
femeii o funie pe care să se caţere, căci altfel nu se putea intra în palat, din pricina leilor. 

După puțin timp, bătrâna era în palat, iar Saladin şi prințesa îi ieşiră în întâmpinare, urându-i bun 
venit. Se arătă uimită, vicleana bătrână, de măreția şi frumuseţea palatului. 

Statură tustrei împreună şi zorile îi prinseră tot vorbind. 

— Nu ştiţi să jucaţi şah? îi întrebă bătrâna. 

— Ştim, îi răspunseră ei, dar nu prea jucăm. 

— Cum se face că voi, capete împărăteşti ce sunteţi, nu jucaţi un joc regesc ca şahul? 

— Dacă vrei, putem juca, se grăbiră să spună tinerii, binevoitori față de dorinţa musafirei. 

— Aş dori ca mai întâi să jucaţi voi amândoi. Şi aş mai dori să facem un rămăşag pe sufletul 
celui învins... 

— Dar niciunul dintre noi nu poate lua sufletul celuilalt! se mirară tinerii. 

— Tocmai de aceea, nu vă fie teamă. Jucaţi pe sufletele voastre. 

Saladin şi prinţesa socotiră vorbele bătrânei ca o născocire plină de haz şi începură jocul. 

Curând, prințesa îl învinse pe Saladin şi îi zise: 

— Acum îmi datorezi sufletul tău. 

— Sufletul meu, îi răspunse el, se află în acest inel. a-l dacă vrei. 

Râseră cu mare poftă, cu toții, dar bătrâna luă aminte la vorbele lui Saladin. 

La amiază, Saladin adormi, iar prinţesa şi bătrâna flecăriră cu voie bună mai departe. 

După o vreme, bătrâna se apropie de Saladin, îi scoase inelul din deget şi, prefăcându-se că 
glumeşte, îl dădu prinţesei cu cuvintele: 

— De-acum încolo, sufletul bărbatului tău se află în mâinile tale, păstrează-l până se trezeşte. 

Râse mult prinţesa de gluma bătrânei. Aceasta începu apoi să-i povestească despre ţara ei, 
frumoasă cum nu e alta pe faţa pământului, ademenind-o să meargă cu corabia ei, numai ca s-o 
vadă, căci tot ea o va aduce înapoi, fără nicio zăbavă. La început, lui Sit Budur i se păru tare 
nesăbuit gândul de a-şi părăsi soţul fără ştirea lui, fie şi pentru scurt timp, dar atâta stărui bătrâna, 
atâta o vrăji cu tot felul de ispitiri, încât până la urmă se învoi. Dar, ca nu cumva să-şi supere 
bărbatul, înainte de a pleca, se duse la Saladin care încă dormea şi îi puse alături inelul şi unul din 
ciorapii ei. 

Însoţită de bătrână, se urcă apoi pe corabie, după ce, mai întâi, i se aduse acolo şi calul. Corabia 
porni spre ţara negustorului cel străin. Pe drum, prinţesa îşi dădu seama de viclenia bătrânei. Căinţa 
că-şi părăsise bărbatul fără ca să-i spună o apăsa necontenit. Când veni la ea şi negustorul şi îi spuse 
că vrea să o ia de soție, dându-i răgaz doar o săptămână ca să se pregătească, suferința ei crescu şi 
mai mult. 

După ce trecu săptămâna, prinţesa îi dădu negustorului celălalt ciorap, zicându-i: 

— Înainte de a te însura cu mine, vreau să-mi aduci un ciorap întocmai ca acesta, altminteri nu-ţi 
voi fi nevastă niciodată. 

Negustorul luă ciorapul şi se duse la un giuvaergiu să-i țeasă din fire subțiri de aur unul la fel. El 
nu ştia însă că un asemenea ciorap era făcut de un uriaş şi nici unei ființe omeneşti nu-i stătea în 
putere să facă vreodată unul asemănător. 

După îndelungi încercări, giuvaergiul îl vesti că nu era în stare să-i facă ciorapul dorit, iar 
negustorul se duse la un alt giuvaergiu, şi mai meşter. Dar nici răspunsul lui nu fu mai bun decât al 
celui dintâi. Şi tot aşa, dădu roată pe la toţi aurarii din ţara lui, fără ca vreunul să izbutească a-l 
mulţumi. Deznădăjduit, el se întoarse la prințesă, rugând-o să-i ceară orice altceva. 

Plin de mânie şi de dispreț era chipul acesteia când îi zise: 

— Oare giuvaergiii din țara ta măreaţă nu sunt în stare să facă un ciorap ca acesta?! Hotărârea 
mea e nestrămutată: până nu-mi aduci perechea ciorapului meu, eu nu te iau de bărbat. 


Negustorul colindă iarăşi pe la toţi aurarii, le făgădui bani mulţi, dar vrerea lui nu se putea 
împlini. 

În timpul acesta, mama cea bătrână a uriaşului simţi că inelul i se îngustează pe deget şi ştiu că 
Saladin se află în primejdie. ÎI trimise pe fiul ei să vadă ce e cu el. Uriaşul o ascultă şi zbură degrabă 
la palat. Când ajunse la ultima dintre cele şapte mări, nu găsi niciun paznic care să-l împiedice să 
intre. Atunci ştiu că se petrecuse ceva cu totul neobişnuit la palat, de vreme ce uriaşul de pază 
plecase. Îşi urmă calea până ajunse la intrarea palatului. Aici leii se sfâşiaseră unii pe alţii de foame, 
căci trecuseră zile lungi de când nimeni nu le mai dăduse de mâncare. 

Când intră în palat, nu o găsi nicăieri pe prinţesă. Numai Saladin zăcea întins pe pat, fără suflare, 
iar lângă el erau şi inelul şi un ciorap. Puse numaidecât inelul în degetul lui Saladin şi, cât ai clipi, 
acesta prinse din nou viață. Când se trezi, privi în jurul său şi îl recunoscu pe uriaş. Acesta începu 
să-l dojenească pentru uşurinţa, chiar nesăbuinţa, pe care o dovedise față de sufletul său. 

Saladin îşi mărturisi vina şi îi povesti cum ajunsese în starea asta. Uriaşul îşi dădu seama de 
uneltirile bătrânei şi, fără să mai piardă vremea, îl luă pe Saladin pe umăr şi zbură cu el pe urmele 
corăbiei, până în țara negustorului, unde îl lăsă să-şi caute singur soția. 

În drumul său, Saladin întâlni curând un păstor, căruia îi spuse să-i dea straiele lui, în schimbul 
alor sale. Păstorul crezu mai întâi că-şi râde de el, dar în cele din urmă, înțelegând că nu-i vorba de 
o glumă, se învoi cu bucurie. Saladin îi mai ceru acestuia să-i vândă o oaie; când păstorul îi ceru în 
schimb o liră de aur, îşi aminti că lăsase banii şi ciorapul prinţesei în hainele sale; le luă de la păstor, 
îi dădu acestuia o liră de aur şi plecă. După un timp, cum 1 se făcu foame, tăie oaia, mancă din ea pe 
săturate, iar cu burduhanul ei îşi înfăşură capul, de părea chel. 

În oraş, unde umblă pe la aurari cerându-le să-l tocmească ucenic cu simbrie, niciunul nu-l primi. 
Aşa ajunse într-o margine a oraşului, la un giuvaergiu neînsemnat. ÎI privi îndelung giuvaergiul, 
când îi răspunse: 

— Deşi, după cum vezi, nu mă îmbulzeşte treaba şi nu am nevoie de un ajutor, vino şi stai aici, 
cu mine. 

Saladin îşi dădu toată silinţa să-i intre în voie giuvaergiului, care-i dădea mereu să facă tot felul 
de lucruri mărunte. 

Într-una din zile trecu pe acolo şi negustorul nostru. Înainte, nici prin gând nu i-ar fi trecut să se 
oprească la cel mai prăpădit şi mai amărât dintre giuvaergiii oraşului. Dar acum, când pierduse orice 
nădejde că va putea cineva să-i facă perechea ciorapului dat de prințesă, căuta peste tot şi nu lăsa 
niciun prilej de a întreba pe orice giuvaergiu, doar-doar va izbuti să obţină ceea ce dorea cu atâta 
înflăcărare. 

ÎI întrebă aşadar şi pe acest giuvaergiu neînsemnat dacă n-ar putea să-i facă un ciorap ca acela pe 
care îl avea la el. Bietul om îşi ceru umil iertare că nu este în stare să facă din fir de aur o țesătură 
atât de stranie. Cum văzu ciorapul, Saladin îl şi recunoscu. Se apropie de meşterul său şi îi şopti la 
ureche: 

— Eu aş putea să fac un ciorap ca acela, nu spune nu, meştere. 

— Ţi-ai pierdut minţile? îi răspunse tot în şoaptă giuvaergiul. Cum ai să izbuteşti tu, de vreme ce 
nimeni din cei care stăpânesc meseria noastră n-a izbutit aşa ceva? 

Dar Saladin stărui: 

— Îţi făgăduiesc, meșştere, că voi face unul întocmai ca acela. Cere-i un răgaz de trei zile şi vei 
vedea că spusele mele se vor adeveri. 

În mare încurcătură mai era giuvaergiul! Totuşi, îi spuse negustorului: 

— M-am răzgândit. După trei zile vei avea ciorapul pe care-l ceri. 

Negustorul plecă, nu prea încrezător în vorbele giuvaergiului. Saladin îi ceru meşterului său să-l 
lase să stea noaptea la lucru, ca să facă ciorapul, căci ziua nu putea să-l lucreze. Îi mai ceru să-i dea 
migdale şi zahăr, ca, mâncându-le, să-şi poată învinge somnul. Giuvaergiul ținu seama de toate 
dorinţele lui. 


Noaptea, după ce giuvaergiul plecă, Saladin scoase unul din cele trei fire de păr şi îi dădu foc. Îşi 
dori să aibă un cal roşu dimpreună cu un veşmânt şi un paloş, la fel de roşu. Cât ai clipi, toate se 
aflau în faţa lui. Se îmbrăcă cu veşmântul cel nou, îşi încinse paloşul, încalecă pe cal şi ieşi pe 
străzile oraşului. Cum găsea vreun trecător pe stradă, îl şi ucidea, şi astfel căsăpi o groază de 
oameni. Apoi se întoarse la prăvălie, descăleca, îşi scoase paloşul şi îşi schimbă veşmintele care, 
toate, pieriră la fel de neaşteptat, precum se iviseră. 

În ziua următoare, în tot oraşul se răspândi vestea despre călărețul cel roşu. Oamenii se temeau 
să mai iasă din casele lor, dar unii îşi doreau să-l vadă pe acest cavaler ciudat. 

Dimineaţa, când veni giuvaergiul şi îl găsi pe Saladin la locul lui, îl întrebă cum merge lucrul. 
Acesta îl linişti spunându-i: 

— Nu te îngriji, meştere! Voi termina ciorapul în răstimp de trei zile, după cum ţi-am făgăduit. 

În noaptea următoare, Saladin arse alt fir din părul dat de mama uriaşilor, dorindu-și un cal 
albastru, o haină albastră şi un paloş la fel de albastru. Într-o clipită i se îndeplini dorinţa. Se 
îmbrăcă cu noile veşminte, îşi încinse paloşul, încalecă pe calul albastru şi ieşi în oraş unde făcu tot 
ceea ce făcuse cu o noapte înainte, iar oamenii vorbeau acum şi mai mult despre cavalerul cel 
ciudat, cu şi mai mare frică şi uimire. 

A treia noapte, Saladin scoase cel de-al treilea fir de păr şi îl arse, cerând un cal alb, un veşmânt 
alb şi un paloş la fel de alb şi le avu într-o clipită. Călare pe calul neîntinat, încins cu paloşul, 
cutreieră el străzile, tăind orice trecător întâlnit. lar vestea despre el se răspândi prin ţară aşa cum se 
răspândeşte focul în paie. Până şi Sit Budur auzi de străinul cavaler. 

În dimineaţa celei de a treia zi, când giuvaergiul veni să vadă ce-a făcut, Saladin îi dădu ciorapul 
ŞI îl spuse: 

— Ține, meştere, ciorapul pe care l-ai cerut. 

De uimire, giuvaergiul rămase cu gura căscată, bucurându-se din tot sufletul. Când veni 
negustorul şi îi dădu ciorapul, acesta nu mai ştiu ce să facă de bucurie văzând că nu se deosebeşte 
defel de ciorapul dat de prințesă. Drept mulțumire, dărui giuvaergiului bani nenumărați şi se grăbi 
să se ducă la Sit Budur. Când îi dădu ciorapul, ea ştiu că Saladin se află în oraş şi că avea să vină 
curând la ea. 

— Acuma, îi zise ea negustorului, înainte de a te căsători cu mine, trebuie să ies prin oraş, să-i 
văd pieţele şi oamenii. Aşa că trebuie să-mi găseşti un grăjdar pentru calul meu, căci voi să merg 
prin oraş călare. 

Negustorul se grăbi să-i caute un grăjdar. Curând se întoarse cu unul. 

Prinţesa îi ceru să-i aducă degrabă calul, dar când omul se apropie de cal, acesta îl lovi cu copita 
şi-l omorî pe loc. 

Atunci prinţesa spuse negustorului: 

— Ce grăjdar nepriceput mi-ai adus! Adu-mi unul îndemânatic şi puternic! 

Zori negustorul să-i aducă un alt grăjdar, dar şi acesta păţi ca şi cel dintâi. 

Îi aduse un grăjdar după altul, dar calul îi omori pe toţi. Zeci şi zeci de oameni pieriră în acest 
fel, ucişi de cal. În mare încurcătură se afla negustorul. O rugă pe prinţesă să-şi schimbe calul, dar 
ea nici nu se gândi. 

— În toată ţara ta atât de lăudată, nu văd un om măcar în stare să-mi stăpânească armăsarul. Mai 
du-te şi mai strigă prin oraş, poate că până la urmă s-o găsi vreunul! îl înfruntă ea. 

Alergă negustorul de tocmi un crainic care să vestească voinţa prinţesei. Ucenicul giuvaergiului, 
auzind chemarea, se înfățişă de îndată. 

— Tu zici că poţi să stăpâneşti un cal ce a ucis zeci de flăcăi înaintea ta? se uită la el negustorul 
cu neîncredere. 

— Pot să fac foarte uşor acest lucru, răspunse el. Pune-mă la încercare! 

— Du-te şi încearcă să pui căpăstrul calului nărăvaş! zise, lipsit de orice nădejde, negustorul. 

Cum se apropie de calul prinţesei, acesta se şi supuse. ÎI lăsă să-l mângâie şi, la fiecare atingere, 
necheza cu drag. 


Flăcăul îi puse căpăstrul şi, fără nicio împotrivire, îl aduse la prințesă. Sub ochii uluiți ai 
negustorului, Sit Budur se săltă în şa, cu Saladin în spate. Acesta îşi trase paloşul şi lovi cu sete pe 
negustor, rostogolindu-i capul la pământ. Apoi dădu pinteni calului care zbură cu ei prin înaltul 
cerului până în țara lui Saladin. 

Aici, tatăl lui Saladin sta gata să moară, răpus de amărăciunea că şi-a pierdut feciorul, căci nu 
mai ştia nimic de el după ce intrase în grădina de mărgean. Când îl văzu pe Saladin, se ridică din 
patul unde zăcea şi, cu urări de bun venit, îl îmbrăţişa plângând. Saladin i-o arătă pe soția sa, 
prințesa Sit Budur, iar împăratul o primi cu mare bucurie. 

După câteva zile de la sosirea lor, împăratul, cu inima uşoară, se stinse din viață. În locul lui, 
Saladin stăpâni ţara. Dimpreună cu prințesa Sit Budur, trăi în bucurie şi în fericire. 


Hasan şi fata împăratului 
poveste siriană 


Se povesteşte că trăia odată un împărat pe care Allah îl binecuvântase cu un singur fiu, pe nume 
Hasan. Şi tocmai de-aceea împăratul îşi păzea cu străşnicie feciorul, ca să-l ferească de orice necaz. 

Când Hasan ajunse flăcău, îi ceru tatălui său să-l lase să călătorească, să cunoască şi el 
meleagurile străine din jurul țării sale, căci până atunci nu mai avusese prilejul să vadă alt pământ. 
Taică-său îi îngădui să plece şi îi dărui un paloş, sfătuindu-l să-l folosească ori de câte ori s-o afla la 
strâmtoare. 

Hasan îşi luă rămas bun de la tatăl său, încalecă pe cal şi ieşi din palat. Merse multă vreme, tăind 
peste munți, câmpii şi ape. Când osteni de atâta mers, descăleca şi se aşeză pe pământ. Apoi se 
pregăti să mănânce. 

Chiar atunci trecu pe acolo un călăreț, care se opri lângă el şi îi zise: 

— Nu vrei să te masori cu mine, tinere? 

— Vino întâi să mâncăm! îi răspunse Hasan. Călărețul îşi uită de luptă şi se aşeză la masă. 

După puțin timp, trecu pe lângă ei un alt călăreț, care-i adresă lui Hasan aceleaşi vorbe ca şi cel 
dintâi. Hasan îl chemă şi pe el să mănânce, ceea ce călăreţul şi făcu. 

Nu trecu mult şi un al treilea călăreț îl înfruntă pe Hasan cu aceleaşi cuvinte. Răspunzându-i şi 
lui la fel, călăreţul se aşeză şi el la masă. Când terminară de mâncat, ei spuseră: 

— Acuma, haidem la întrecere! 

— Cum să ne ucidem între noi, după ce am mâncat tuspatru din aceeaşi mâncare? Zise Hasan. 
Am împărțit împreună pâinea şi sarea, aşa că nu ne mai este îngăduit să ne măcelărim unii pe alții. 
Hai mai bine să trăim laolaltă şi să fim împreună şi la bine şi la rău. 

Toţi se învoiră cu spusele lui şi-şi dădură mâna în frăție. Apoi Hasan mai spuse: 

— la să vedem dacă nu cumva fiecare dintre noi are ceva ce ne-ar putea fi de folos nouă tuturora. 

Primul dintre călăreți spuse: 

— Eu am o oglindă în care, dacă te uiţi, poţi vedea orice se află în adâncul pământului. 

— Eu am un covor cu care, în cel mai scurt timp, poţi zbura oriunde, spuse al doilea. 

Ultimul călăreț grăi şi el: 

— Eu sunt scufundător. Mă pot cufunda pentru îndelungat răstimp în cele mai adânci ape şi pot 
aduce tot ce doriți de pe fundul mării. 

— Eu am acest paloş care ucide pe toți duşmanii mei, spuse şi Hasan. Sufletul meu se află închis 
în acest paloş, iar de îmi pierd paloşul, îmi pierd sufletul. 

După aceea se ridicară cu toţii, încălecară pe cai şi-şi urmară drumul până intrară într-un oraş. 
Aici rămaseră nedumeriţi când văzură că toți locuitorii aveau feţele îngălbenite, trupurile slăbite de 
parcă erau bolnavi. ÎI întrebară pe unul dintre ei de ce erau aşa, iar acela le răspunse că în marea lor 
se afla o balenă care înghițise soarele când tocmai acesta voia să răsară. 

— N-am mai văzut soarele şi nici el pe noi, aşa că ne-am îmbolnăvit cu toții. 


— Am să vă scap eu de balena asta dacă-mi arătați locul unde se află, le zise Hasan. 

Oamenii i-l arătară, iar el aşteptă să se ivească balena şi o lovi cu paloşul, ucigând-o. Norodul 
parcă plutea de bucurie. Împăratul trimise după cei patru cavaleri şi îi cinsti cum se cuvine. Iar pe 
Hasan îl vesti că, drept răsplată că le făcuse un bine atât de mare, i-o va da de soaţă pe însăşi fiica 
sa. 

Spre uimirea tuturor, Hasan grăi: 

— Te-aş ruga, împărate, ca nu mie, ci fratelui meu, stăpânul oglinzii, să-i dai fata, căci nu e nicio 
deosebire între noi fraţii. 

Împăratul se învoi şi fata se uni cu flăcăul care avea oglinda fermecată. 

Ceilalţi trei prieteni îşi urmară calea, lăsându-l pe cel de-al patrulea împreună cu soaţa lui. După 
o vreme ajunseră într-un alt oraş, în care toată suflarea era îmbrăcată în zale de fier, iar ulițele şi 
casele erau împânzite cu doliu. Opriră un om şi-l întrebară ce se petrecea. Acesta le spuse că un 
căpcăun se abătuse prin părțile lor şi, zăgăzuind apele, nu le mai lăsa să curgă decât dacă primea în 
fiecare zi o fată, ca s-o mănânce, în ziua aceea era rândul fiicei împăratului. Hasan întrebă unde o 
aştepta căpcăunul pe prințesă. Cum află, alergă într-acolo şi o află pe prințesă îndreptându-se spre 
căpcăun. O opri şi îi ceru ca, în loc să intre ea în peştera căpcăunului, să-l cheme ea afară, ca s-o ia. 

Aşa făcu prinţesa. Încrezător, căpcăunul se ivi, iar Hasan, care îl aştepta, dintr-o singură lovitură 
îi reteză capul. Sângele căpcăunului curse din belşug, o dată cu şuvoiul de apă. 

Prinţesa alergă la palat, ca să le ducă vestea cea bună. Se bucură mult împăratul. Îi pofti la curtea 
sa pe cei trei flăcăi şi îi cinsti cum se cuvine. Apoi, ca semn de cea mai înaltă prețuire, vru să i-o dea 
de soaţă lui Hasan pe însăşi fiica lui. Atunci Hasan îl îndemnă pe împărat să-şi dea fata după fratele 
lui, stăpânul covoraşului fermecat. Aşa se şi petrecură lucrurile. 

Rămaşi numai doi din patru, prietenii porniră mai departe. Merseră ei ce merseră, până ce 
ajunseră la un alt oraş umbrit de spaima morţii, căci un balaur se cuibărise prin apropiere şi, pe 
neaşteptate, se năpustea asupra oamenilor de acolo, ducându-i la pierzanie pe mulți dintre ei. Hasan 
rămase în oraş până ce se ivi balaurul, îl ucise, iar drept mulțumire, împăratul de aici, la stăruința lui 
Hasan, îşi dădu fata după prietenul acestuia, Scufundătorul. 

Hasan îl părăsi şi-şi văzu de drum singur. Pe când mergea aşa, văzu pe drum doi cavaleri care 
loveau cu paloşele într-un stâlp mare de marmură. Erau osteniți de moarte cavalerii, sudoarea 
curgea şiroaie pe trupurile lor, dar de oprit, nu se opreau. Paloşele li se frângeau la atingerea 
marmurei, dar ei luau altele, noi, şi tot aşa, până ce stricaseră nici mai mult, nici mai puţin, decât 
douăzeci de paloşe, fără să clintească din loc măcar o bucăţică de marmură. 

Hasan rămase locului uluit de ceea ce vedea; de lipsa de noimă a trudei celor doi cavaleri abia 
de-şi putea stăpâni râsul. 

Cei doi cavaleri se întoarseră spre el şi-l întrebară de ce pufnise în râs. 

— Cum să nu râd de încercările voastre deşarte? le răspunse Hasan. Ce dobândiţi dacă loviți cu 
paloşul în acest stâlp?! 

— Tu nu ştii că fiica împăratului se află înăuntrul stâlpului, răspunseră ei. Tatăl ei a închis-o aici 
ca s-o scape de un împărat barbar căruia i s-a prezis că, atunci când va împlini douăzeci de ani, o va 
lua de nevastă pe fata împăratului. Acum împăratul acela are douăzeci de ani, iar tatăl fetei nu vrea 
să i-o dea de soaţă. 

Tocmai pentru că împăratul păgân încerca să o răpească, tatăl ei o ascunsese în acel stâlp, vestind 
în lume că acela ce va putea să spargă stâlpul va fi vrednic să o apere de împăratul barbar. 

Hasan aşteptă până când cei doi cavaleri, sleiți de puteri, se îndepărtară de stâlp. Apoi îşi trase 
paloşul din teacă şi lovi stâlpul cu sete o dată şi încă o dată, până se crăpă, iar dinăuntru răsări, 
aşezată pe un jilţ, frumoasa prinţesă. O scoase afară, la lumina zilei, o urcă pe cal, încalecă şi el şi 
aşa, amândoi, porniră la castelul tatălui fetei. Acesta îi primi cu braţele deschise şi îi spuse 
salvatorului ei că, din chiar acel ceas, e socotit ca bărbatul şi păzitorul de drept al fetei. 

Hasan îi ceru atunci să li se dureze un castel în mijlocul mării, ferit de orice priviri străine. Nu 
trebuia să aibă decât o intrare castelul. Să fie o singură cale de a pătrunde înăuntru: o scară din 


frânghii lăsată de pe terasa castelului, ori de câte ori cineva ar fi vrut să plece sau să vină. Împăratul 
nici nu se gândi să se împotrivească cererii lui Hasan, astfel că porunci să se înalțe cât mai degrabă 
castelul dorit. Porunca i se împlini pe dată, iar castelul fu înălţat în mijlocul mării, după cum îl voise 
Hasan. 

Aici trăiră ei zile dulci împreună, Hasan şi fata împăratului. El îşi povăţui soţia să nu coboare 
scara nimănui, oricine ar fi fost şi orice i-ar fi spus. Cât despre el, ori de câte ori voia să iasă din 
castel, lăsa în jos scara de pe balcon, cobora pe ea, apoi prinţesa o ridica din nou, iar când se 
întorcea, tot ea i-o întindea ca să se urce, după care o ridica din nou. 

Împăratul păgân află că fiica împăratului locuia într-un castel înconjurat de ape, nu prea departe 
de malul mării. Porunci să 1 se facă un tunel care să unească malul mării cu intrarea castelului de 
sub ape. Chemă la el o bătrână şi o învăţă ce să facă pentru a-l ajuta. Bătrâna străbătu tunelul de sub 
ape, până sub zidurile castelului. 

Plimbându-se ca de obicei pe unul din balcoane, prinţesa o zări pe bătrână stând în apă şi 
tremurând. 

— Ce faci acolo, mătuşă? o întrebă ea cu îngrijorare. 

— Mă îndreptam cu o corabie spre Mecca, răspunse bătrâna. Oprindu-ne aici, am coborât ca să 
mă rog şi le-am cerut să mă aştepte. Când mi-am terminat rugăciunea, corabia plecase, aşa că am 
rămas aici singură... 

Prințesei i se făcu milă de bătrână. 

— Nu vrei să urci la mine? îi zise ea. Bătrâna primi bucuroasă, iar prinţesa îi întinse scara ca să 
poată intra în castel. Ajunsă la prințesă, bătrâna o salută şi îi mulțumi călduros pentru bunătatea sa. 

Prinţesa o ospăta, apoi o duse într-un iatac, ca să se odihnească. Bătrâna îşi lepădă broboada şi 
cămaşa, apoi se uită în jurul ei şi îi spuse prinţesei: 

— Eşti nevastă, fata mea? 

— Da. 

— Atunci de ce nu deretici casa, de ce nu faci curat în castel, aşa cum se cuvine să facă o tânără 
nevastă? 

Luă ea însăşi mătura şi începu să măture prin toate încăperile castelului, spălă şi curăţă fiecare 
lucruşor, până ce totul strălucea ca lumina soarelui. Bucuroasă, prințesa îi mulțumi bătrânei pentru 
grija ei. 

Bătrâna nu se mulțumi numai cu atâta. O îmbăte şi o găti pe tânăra prinţesă, de o făcu şi mai 
frumoasă, după care îi spuse: 

— De-abia acum eşti o nevastă adevărată, fata mea. Să-i întâmpini pe soţul tău când va veni 
acasă, aşa frumoasă fără seamăn cum eşti acum, şi el te va iubi şi mai mult. 

La întoarcerea sa, Hasan o găsi pe prințesă foarte schimbată, gătită şi împodobită. Dar şi mai 
mirat fu când văzu o bătrână că îi iese de asemenea în întâmpinare, îi ia peştele pe care-l pescuise şi 
începe să-l curețe şi să-l gătească. Prinţesa încercă să risipească mirarea soţului ei, spunându-i: 

— Bătrâna era tocmai în drum spre Mecca, dar corabia din care coborâse ca să se roage a uitat de 
ea în apropierea castelului nostru, aşa că eu am luat-o la noi. Toată curăţenia pe care o vezi, ea a 
făcut-o, cu mâinile ei. 

— Eu nu-ţi spusesem să nu intre nimeni în castel, oricine ar fi? 

— Ba da, dar ea nu-i decât o biată bătrână, credincioasă şi bună, ce trăieşte în frica lui Allah. Nu 
ne va putea face niciun rău. 

Hasan nu mai zise nimic, dar încă îl mai rodea îndoiala în privinţa bătrânei. Se căzni să-şi 
biruiască neliniştea din suflet, dar bănuielile nu-i dădeau pace. Cincisprezece zile petrecu bătrâna la 
castel. În vremea asta învăţă toate ascunzişurile şi cotloanele castelului, obiceiurile prinţesei, ale 
prințului şi ale celorlalți de acolo. 

Odată, pe când Hasan era dus de acasă, iar cele două femei stăteau de vorbă, bătrâna o întrebă pe 
prințesă, ca din întâmplare: 

— Fata mea, ştii cumva din ce e plămădit sufletul bărbatului tău? 


Pasămite, bătrâna ştia de la împăratul păgân că sufletul lui Hasan era în paloş. Fata nu se miră de 
o astfel de întrebare. 

— Din ce să fie plămădit sufletul bărbatului meu, mătuşă? Nu-i şi sufletul lui ca orice suflet 
omenesc? 

— Nu, fata mea, sufletul lui Hasan e cu totul altfel. Poţi să-l întrebi, dacă vrei. 

Se miră prinţesa, dar tăcu până ce i se întoarse acasă bărbatul. Atunci dădu fuga la el şi îl întrebă: 

— Cum e sufletul tău, bărbate drag? 

— Ce întrebare, draga mea! Sufletul meu e ca orice suflet de muritor. 

— Ba nu, e altfel. 

— Greşeşti, dragostea mea. Cine te-a îndemnat să crezi una ca asta? 

— Nimeni. Asta e credința mea, că sufletul tău nu e asemeni sufletelor celorlalți şi vreau să ştiu 
cum este. 

— Bine, aşa e, draga mea. Sufletul meu se află în această mătură pe care o vezi în faţa ta, îi 
spuse Hasan arătându-i mătura din cameră. 

În ziua următoare, abia plecă Hasan de acasă, că prinţesa se şi duse la mătură, o curăţă, o 
parfumă, o găti şi o sărută. 

Când o văzu ce face, bătrâna îi spuse: 

— Ce ţi-a venit, fata mea, să săruți mătura? Ţi-ai rătăcit minţile? 

— Nu, zise prinţesa, sufletul bărbatului meu se află în mătura aceasta. 

— Bine a mai râs de tine bărbatul tău. Sufletul lui nu poate fi într-o mătură. 

— Nu pot crede că bărbatul meu m-a mințit, că şi-a râs de mine. 

— Ba bine că nu! Mai întreabă-l o dată unde este sufletul lui adevărat, căci nu într-o mătură 
poate fi sufletul unui voinic ca el, ci altundeva. 

Prinţesa se înfurie, luă mătura şi o arse, iar resturile le aruncă în mare. Când îi veni bărbatul 
acasă, se prefăcu a fi bolnavă la pat. Îngrijorat, Hasan o întrebă care îi e suferinţa. 

— Ţi-ai râs de mine când mi-ai spus că sufletul tău se află în mătură. Ştiu bine că m-ai minţit... 
se plânse prinţesa. 

— A fost o glumă, draga mea; sufletul meu este în fereastra aceea, o linişti Hasan, arătându-i 
fereastra încăperii. 

Bucuroasă, prinţesa se ridică din pat, îl îmbrăţişa şi râse cu voioşie. 

Ziua următoare, după ce bărbatul ei plecă de acasă, prinţesa se duse la fereastră, o spălă, o găti cu 
fel de fel de podoabe, o mângâie, o îmbrăţişa şi o sărută. 

O întrebă bătrâna: 

— Ce-i cu tine, fata mea, de îmbrăţişezi fereastra şi o săruţi atâta? 

— Nu fereastra o îmbrățişez eu, îi răspunse tânăra râzând, ci sufletul bărbatului meu, căci el se 
află închis în fereastra asta. 

Atunci bătrâna îi spuse: 

— larăşi şi-a râs de tine, fată încrezătoare, căci sufletul lui nu se află în fereastră, ci în altă parte, 
iar el nu vrea să-ți spună adevărul. Să-l ocărăşti, să te arăţi supărată, până-ți va spune taina 
sufletului său. Iar de nu-ţi va spune, înseamnă că nu te iubeşte de ajuns. 

La început, prinţesa tăcu întristată, pe urmă, mânioasă, sparse fereastra şi o aruncă în mare. Apoi 
se apucă să-şi adaste, nerăbdătoare, bărbatul. 

Când se întoarse acasă, Hasan îşi găsi soția întinsă în pat, ca şi în seara trecută. O întrebă ce i se 
întâmplase, iar ea îi spuse: 

— lar m-ai minţit! Sufletul tău nu e în fereastră, cum mi-ai spus tu. Trebuie să-mi spui adevărul, 
altminteri înseamnă că nu mă iubeşti. 

Hasan rămase puțin pe gânduri, şovăind, dar când o văzu că suferă, se hotărî să nu mai ocolească 
adevărul: 


— Uite, draga mea, acum îţi voi da în vileag unde mi-e sufletul, dar să nu uiţi că această taină nu 
trebuie să o mai împărtăşeşti cuiva. Sufletul meu se află în paloşul pe care-l pun între mine şi tine 
când dormim. Acum ţi-a trecut supărarea? 

Prinţesa râse, apoi se duse la Hasan de îl îmbrăţişa şi nu mai ştiu cum să-i mulţumească pentru 
iubirea şi încrederea pe care i-o arătase. 

În dimineaţa zilei următoare, după ce Hasan plecă de acasă, ca de obicei, prinţesa se duse la 
paloş şi începu să-l sărute şi să-l îmbrăţişeze. 

— Ce faci? o întrebă bătrâna când o văzu. 

— Sărut sufletul bărbatului meu, care este în acest paloş. 

— Cred că de data asta nu te-a mai mințit, căci e mai de crezut să-i fie sufletul lui de voinic în 
paloş decât într-o mătură sau într-o fereastră. Tare legat trebuie să fie bărbatul tău de acest paloş, 
dacă sufletul lui se află în el. 

— Fireşte că e foarte legat de paloş. De aceea îl şi pune între noi când dormim. 

Asta voia bătrâna să afle. Seara, după ce veni Hasan acasă, statură la masă cu toţii, după care se 
culcară. 

Bătrâna aşteptă până se făcu miezul nopţii, se ridică din pat şi se îndreptă spre camera celor doi 
tineri. Deschise încetişor uşa, se apropie tiptil de patul în care dormeau prințesa şi Hasan şi, zărind 
paloşul între ei, îl luă pe nesimţite şi îl aruncă în mare. 

Când se trezi, Hasan nu putu să se mai mişte. Apucă să se uite la prințesă, dar puterea i se duse 
cu totul şi rămase nemişcat. 

Atunci bătrâna o prinse pe prinţesă de păr şi i-l înfăşură strâns pe după mână. Cum tânăra ţipă, ea 
îi spuse: 

— Hai, scoală, nu mai lenevi atâta! Ce ţi-ai închipuit, c-am să rămân în castel douăzeci de zile?! 
Destulă vreme am pierdut. Hai, scoală degrabă, că împăratul păgân abia te aşteaptă în palatul lui. 

Cu inima sfâşiată de vorbele bătrânei, prințesa se întoarse spre Hasan şi-l strigă, dar bătrâna o 
trăgea cu străşnicie de păr, zicându-i: 

— A murit, nu vezi? De-acuma hai cu mine! 

Tot trăgând-o de păr, o târî până la uşa tunelului, unde o aştepta un paznic. Clocotind de furie, cu 
mințile rătăcite, prințesa începu să lovească năprasnic pe paznici unde nimerea: unuia îi scoase 
ochii, altuia îi rupse picioarele, unui al treilea îi spintecă burta. Aşa trecu prin tunel, până ajunse la 
palatul împăratului păgân, lovind şi rănind fără milă pe paznici. Când o văzu că arată ca o fiară 
turbată şi când auzi că lovise atât de cumplit pe paznici, împăratul se scârbi. 

— Aceasta e fata cu care trebuia să mă însor? se vaită el către dregătorii săi. 

Apoi dădu porunci ca prinţesa să fie ținută cât mai departe de oameni, ferecată într-o odăiță din 
palat. Dar nici aici prinţesa, clocotind de furie, nu se linişti; încerca să ucidă, neizbutind decât 
arareori, pe toți slujitorii care veneau să-i aducă de mâncare. Astfel că nimeni nu mai îndrăznea să 
intre la ea. Mâncarea şi apa i se aruncau printr-o deschizătură a tavanului, ca să nu mai schilodească 
pe careva. 

În acest răstimp de treizeci şi nouă de zile, apoi de patruzeci, Hasan zăcu fără suflare, din cauza 
paloşului pierdut. 

În ziua a patruzeci şi una, prietenul său, stăpânul oglinzii, simţi deodată că i se îngustează inelul 
pe deget. Ştiu atunci că Hasan se află în mare primejdie. Se uită în oglindă şi îl văzu zăcând fără 
vlagă. Se mai uită o dată în oglindă şi o văzu pe prinţesă în palatul împăratului păgân. Purcese 
grăbit la drum spre stăpânul covoraşului fermecat şi îi spuse: 

— Fratele nostru, Hasan, şi-a pierdut paloşul şi este gata să moară. Să mergem împreună să-l 
salvăm! 

Se urcară amândoi pe covoraş şi iute ca vântul purceseră la drum. În cale trecură şi pe la 
Scufundător, îl luară şi pe el, după care se suiră pe covoraş şi zburară la castelul lui Hasan. 

Aici îşi găsiră prietenul zăcând fără suflare. Stăpânul oglinzii se uită din nou în oglindă şi văzu 
paloşul lui Hasan pe fundul mării. 1—1 arătă Scufundătorului, iar acesta se cufundă în apă, luă 


paloşul şi se întoarse cu el. Puseră paloşul la capul lui Hasan, care învie pe dată, privi în jurul său şi 
grăi: 

— Iubita mea nevastă, unde eşti? 

Scufundătorul îi dădu câte o palmă pe fiece obraz şi îi spuse: 

— Cine voiai să aibă grijă de nevasta ta şi de sufletul tău? Ar fi trebuit să fii mai prevăzător şi să 
ştii cum să te porți cu bătrâna când ţi-a intrat în castel. 

Tustrei prietenii îi destăinuiră totul. Îi spuseră că bătrâna venise acolo numai şi numai ca să-l 
ducă la pierzanie şi aşa să o poată răpi pe prinţesă pentru împăratul păgân. Îi mai spuseră că 
uneltirile ei blestemate izbutiseră, dar prințesa îşi pierduse minţile şi acum trăia singură şi urgisită în 
palatul împăratului păgân. 

— Mă voi duce la ea singur, hotărî Hasan, iar pe voi vă opresc să mergeţi cu mine, căci numai de 
la mine îi poate veni scăparea. 

Prietenii se supuseră voinţei lui. Îi aduseră un veşmânt asemănător celor purtate de oamenii 
împăratului barbar, şi Hasan îl îmbrăcă. Apoi porni prin tunel spre țara păgânilor. Acolo hoinări la 
întâmplare. Curând văzu o bătrână şi îi vorbi cu blândeţe: 

— Pacea fie cu tine, măicuţă! 

— ŞI cu tine, fiule, îi răspunse femeia. Dar tu cine eşti? Că de mulţi ani nu mi-a mai fost dat să 
aud salutul acesta, căci oamenii de aici sunt necredincioşi. Eşti cumva musulman? 

— Da, sunt musulman! 

— Şi eu sunt musulmană, se bucură ea. 

— Ai auzit ce s-a petrecut în țara voastră în ultima vreme? o întrebă Hasan. 

— Cum să nu, zise femeia. 

Şi îi povesti de nenorocirile sărmanei prințese pe care voiau s-o mărite cu împăratul păgân, 
împotriva voinţei ei. Hasan plânse amarnic când auzi vorbele bătrânei. 

— De ce plângi? se miră bătrâna. 

— Măicuţă, pot să-ţi încredințez taina mea? 

— Fiule, ştiu să păstrez o taină. Spune! 

— Prinţesa de care vorbeai e soața mea dreaptă, mi-a fost răpită şi acum am venit să o iau înapoi. 
Vrei să mă ajuţi? 

— Am sate ajut, fiule. 

Hasan scoase din buzunar o hârtie şi scrise un răvaş prinţesei. Despică, apoi, un măr şi puse 
scrisoarea în el. Şi, după ce învăţă de la el prin ce vicleşug să ajungă la prințesă şi să-i dea mărul, 
bătrâna plecă la palat. Când se apropie de paznic, îl rugă să-i dea voie să intre la prințesă cu câteva 
mere. Paznicul îi spuse: 

— Las-o în pace pe nebuna asta! l-a ucis pe toți care au intrat la ea până acum. 

— Lasă-mă să-mi încerc şi eu norocul, stărui bătrâna. 

Paznicul se uită cu coada ochiului la bătrână, zicându-şi în sinea lui: „E bătrână. N-are decât să 
moară, dacă vrea. N-o să fie nicio pierdere, pentru nimeni”. Şi o lăsă să intre. 

Cum o văzu pe bătrână, prințesa se ridică să se năpustească asupra ei, dar în aceeaşi clipă zări pe 
deget inelul bărbatului ei. În mintea ei întunecată se făcu deodată lumină. Înţelese că Hasan era pe 
aproape. Apoi bătrâna îi dădu scrisoarea ascunsă în măr şi, după ce-o citi, prinţesa se linişti ca prin 
farmec. 

Bătrâna o povăţui pe prinţesă să-l vestească pe împăratul păgân că primeşte să-i fie soţie. Îi mai 
dădu o iarbă adormitoare, ca să i-o pună în pahar în noaptea nunţii, după care, luându-și rămas bun 
de la prinţesă, plecă. 

Apoi prinţesa strigă la slujitori să-i spună împăratului că se învoieşte să-i fie mireasă. 

Nuntaşii fură poftiți în grabă, iar nunta se sărbători chiar în ziua următoare. Când intrară în 
camera mirilor, prințesa îl îmbie pe împăratul păgân ca să bea împreună vin. Li se aduseră vinuri şi 
mâncăruri alese şi amândoi se aşezară ia masă. Când să-i toarne vin, prinţesa îi strecură în pocal, pe 
furiş, iarba cea adormitoare şi împăratul, de cum sorbi din băutură, căzu în nesimţire. 


După ce se isprăvi petrecerea, Hasan, care venise la nuntă îmbrăcat aşa încât să nu poată fi 
recunoscut, se furişă în camera mirilor, unde îl aştepta prințesa. Ridică paloşul şi-l ucise pe împărat. 
Apoi părăsi palatul, împreună cu prinţesa. Înainte de a adormi, statură îndelung de vorbă, căci aveau 
multe, multe să-şi spună. Dimineaţa, Hasan îşi îmbrăcă veşmântul împărătesc şi ieşi în fața 
mulțimii. 

Văzându-l pe Hasan, mulțimea izbucni în strigăte, cerându-i să rămână el mai departe pe tron, în 
locul împăratului cel rău. 

Astfel Hasan rămase împărat în țara aceea. Mai întâi o căutară pe bătrâna care le făcuse atâta 
bine, o răsplătiră cu daruri bogate şi o opriră la palat. Şi trăiră acolo laolaltă, în îmbelşugare şi 
fericire, până la adânci bătrâneți. 


Abu Daud şi hotii 


poveste siriană 


A fost odată un om pe care-l chema Abu Daud; era atât de slăbănog şi de mic de stat, încât, o 
muscă de se aşeza pe el, îl şi dobora la pământ. De fiecare dată când pleca de acasă, ca să nu se 
piardă, nevastă-sa îl lega de un ghem mare cu sfoară; când el mergea, firul se depăna, omul îşi 
vedea liniştit de treburi şi se întorcea acasă fără să rătăcească drumul. 

Într-o zi, însă, nevastă-sa îi tăie sfoara, din neatenţie, iar omul se rătăci şi nu mai găsi drumul 
spre casă. Bâjbâind la întâmplare, găsi în cale un coteţ de găini şi, înăuntrul lui, un ou, pe care-l 
puse în buzunar. 

Merse mai departe până îl apucă noaptea. Deodată simți că picioarele îi atingeau apa: ajunsese pe 
malul mării. Se opri puţin să se odihnească; era tare obosit de drumul cel lung. 

După puțin timp, veni acolo o ceată de tâlhari. Când îl văzură pe prichindel, îi ziseră cu toţii într- 
un glas: 

— NI te-a trimis în cale cerul, drept mâncare gustoasă! 

— Întindeţi-o de aici, pungaşilor! Răspunse omul. Dacă va cuteza vreunul dintre voi să se 
apropie de mine, am să-i retez capul! 

Se tăvăliră de râs, tâlharii, batjocorindu-l în fel şi chip, dar el le spuse: 

— Râdeţi de mine?! Bine! Dacă storcând o piatră, puteţi scoate din ea apă, înseamnă că sunteți 
mai puternici decât mine şi atunci mă las în voia voastră. 

Hoţii se opriră din râs, se uitară chiorâş la el, puseră mâna pe câteva pietre din apropiere şi 
începură să le strângă de le făcură fărâme, dar apă nici gând să iasă din ele. 

Atunci Abu Daud scoase pe furiş oul din buzunar şi, făcându-se că ia o piatră de jos, le spuse: 

— Acum uitaţi-vă la mine cum scot apă din această piatră! 

Strânse în pumn oul şi printre degete se prelinse afară tot conținutul lui. Se prea minunară hoţii 
de puterea omuleţului, îşi cerură iertare şi, apropiindu-se de el, îi grăiră aşa: 

— Rămâi la noi, dacă vrei. 

Aşa ajunse Daud la peştera în care trăiau tâlharii, peşteră plină cu aur, nestemate şi perle. 

Trecură luni şi luni de la întâmplarea asta şi tâlharilor li se cam făcuse lehamite să-l tot aibă de 
musafir pe Abu Daud, aşa că hotărâră să scape de el. Dar omuleţul, aflat dincolo de peretele peşterii, 
îi auzi cum unelteau împotriva lui. Când intră în peşteră, le vorbi: 

— Azi am de gând să dorm pe acoperişul peşterii, căci timpul e foarte cald. 

— Prea bine faci, îl încurajară tâlharii şi îi puseră un pat pe acoperiş ca să doarmă în el. 

După ce trecu de miezul nopţii, veni fiecare hoț cu câte un mai ca să-l omoare pe Abu Daud. 

Dar el se dăduse jos din pat, pusese în locul său o piatră de statura sa, o învelise cu pătura, iar 
apoi se cățărase într-un copac din apropiere şi, ghemuindu-se acolo, aşteptă să vadă ce au să facă 
hoţii. După puţin timp aceştia veniră la patul lui şi se năpustiră asupră-i, lovind cu sete. Când să 
plece, unul dintre ei spuse: 


— Mâine vom vedea sângele prelins pe uşa peşterii. 

Abia plecară ei, şi Abu Daud cobori iute din copac, se apucă să arunce sfărâmăturile de pietre cât 
mai departe de peşteră şi se întoarse să se culce la loc. 

Când se treziră dimineaţa, hoţii încremeniră: Abu Daud stătea viu şi nevătămat dinaintea lor. 

— Blestemaţii de purici, li se plânse el, nu m-au lăsat azi-noapte să dorm deloc... 

Se uitară unii la alţii, cu totul năuciţi, hoţii, şi fiecare îşi zise în sinea lui: „Ăsta om puternic! L- 
am bătut aşa de zdravăn cu ditamai ciomegele, şi lui i s-a părut că îl pişcă puricii. Şi noi care 
gândeam că a murit!” 

După câteva zile, Abu Daud le spuse: 

— Acum lăsaţi-mă să mă duc la casa mea, căci a trecut cam multă vreme de când nu i-am mai 
văzut pe ai mei. Vă foarte mulțumesc pentru buna voastră găzduire. 

Hoţii îi dăruiră o cămilă încărcată cu saci cu aur şi nestemate. Unul dintre ei îl însoţi ca să-i fie 
de ajutor pe drum. Când ajunseră acasă, nevasta lui Abu Daud îi întâmpină cu mare bucurie. 
Stivuiră sacii cu aur într-un cotlon al casei, iar hoțul, aşezat pe un scaun mic, se tot uita la căsuţa de 
pământ, cenuşie şi prăpădită a omuleţului. 

Abu Daud îi şopti nevestei la ureche: 

— Vezi de goleşte sacii cu aur şi, când ai terminat, umple-i cu paie moi. În timpul mesei să zici: 
„Ce-ai adus în saci, bărbate?” „Du-te şi uită-te în sacii de colo”, am să-ţi răspund eu. Tu te duci, 
deschizi unul din saci şi îmi spui: „Halal ţie, bărbate! Ai făcut o călătorie aşa lungă doar ca să ne 
aduci paie, de parcă pe la noi nu s-ar găsi berechet, de ani şi ani de zile!” Ai înțeles? 

La masă, nevasta făcu întocmai cum o povăţuise bărbatul ei. Atunci hoțul se făcu foc şi pară. Se 
uită cu ochi haini la Abu Daud şi pomi val-vârtej spre el. Acesta se repezi de la locul lui şi se caţără 
până la tavan, unde se ascunse între grinzile de lemn. Se uită tâlharul prin toată încăperea şi, când 
privi în sus, îl găsi pe Abu Daud. Întrebându-l ce făcea acolo, omuleţul îi răspunse: 

— Caut bâta bunicului meu, ca să-ți zbor scăfârlia! 

Hoţului i se făcu o frică grozavă şi, cât ai clipi, îşi luă tălpăşiţa de-acolo. Şi tot într-o fugă ajunse 
din nou la fârtații săi din peşteră şi le povesti toată păţania. Spaima îi cuprinse pe toţi şi părăsiră în 
grabă peştera. 

Când ajunse Abu Daud la peşteră, nu găsi picior de hoţ, ci numai comorile adunate de tâlhari i 
lăsate de ei acolo. Le luă pe toate omulețul nostru i le duse acasă, unde trăi fericit cu nevasta lui. 


Impăratul orb 
poveste siriană 


A fost odată un împărat care avea trei feciori. Doi dintre ei erau de la aceeaşi mamă, iar al treilea, 
de la o alta. 

Împăratul, om milostiv era respectat de toţi supuşii săi ca un tată. Orice drumeţ ce poposea la 
palatul lui era cinstit, primind mâncare şi bună găzduire. Şi, de aceea, nu era om care să nu-l 
iubească. 

Într-o zi, împăratul orbi fără de veste, şi niciun vraci nu-i putu găsi leacul până nu trecu pe acolo 
un derviş” pribeag. Când îl văzu pe împăratul cel orb, dervişul îl întrebă cu mare milă ce i se 
întâmplase. 

— Am fost lovit de o boală atât de grea, încât niciun doftor nu-mi poate găsi leacul. 

— Eu am să-ţi spun leacul cu care, de-o vrea cerul, te vei vindeca negreşit, îi spuse dervişul. 


35 călugăr musulma 


— Care este leacul acela? îl întrebă degrabă împăratul. 

— Într-o grădină anume se află un gutui şi un măr. De vei mânca poame de acolo te vei tămădui, 
dar e tare greu să ajungi la această grădină, îi grăi dervişul. 

Apoi dervişul le lăsă un vas în care să adune fructele şi plecă, iar cei trei fii ai împăratului îşi 
vestiră tatăl că sunt gata să meargă cu toții să-i aducă mere şi gutui din grădina aceea. 

— Duceţi-vă, dragii tatii, şi Allah fie cu voi! le zise împăratul. 

Cei trei porniră spre grădina căutată. Merseră întruna până ce la o răscruce deteră peste o 
fântână. Pe unul din drumuri stătea scris: „Drum în flăcări”, pe cel de-al doilea „Drum în apă”, iar 
pe cel de-al treilea „Drum fără întoarcere”. Hotărâră să meargă fiecare pe câte un drum şi la 
întoarcere, să se întâlnească la aceeaşi fântână. 

Şi aşa feciorul cel mare porni pe drumul în flăcări, feciorul cel mijlociu pe drumul în apă, iar cel 
mic, Saaladin, pe drumul fără întoarcere. După puţin timp feciorul cel mare se întoarse, căci nu îi fu 
cu putință să străbată un drum atât de greu. Se aşeză la fântână, în aşteptarea celor doi fraţi ai săi. 
Nici nu se aşeză bine, că fratele mijlociu se şi ivi; nici lui nu îi fusese cu putinţă să străbată un drum 
atât de greu. Se aşezară amândoi fraţii, ca să-l aştepte pe fratele lor mai mic. 

Pe drumul său, Saaladin merse multă vreme până se trezi în fața unui palat durat numai şi numai 
din capete de om. Se opri înmărmurit să-l privească şi, pe când se tot uita la el, văzu trecând pe 
acolo un bătrân. Îi dădu bineţe şi îl întrebă ce era cu acest palat atât de neobişnuit. 

Bătrânul îi răspunse: 

— Fiule, fugi cât mai departe de aici, căci, de te zăresc cumva balaurii, îţi vor tăia şi ţie capul, 
aşa cum au făcut cu ceilalți, şi ţi-l vor pune deasupra tuturor acestor capete! 

— Da, dar n-am voie să mă întorc din drum, căci trebuie să dobândesc merele şi gutuile care 
vindecă orbirea, îi răspunse Saaladin. 

Apoi îşi depănă povestea, iar bătrânul îl povăţui aşa: 

— Fiule, lasă-ţi calul aici, ia numai vasul şi du-te în grădină. Acolo se află nu mai puţin de şapte 
balauri. De-i găseşti dormind, intră prin cealaltă parte a grădinii şi culege câte mere şi gutui vrei. 
Dar de sunt treji balaurii, ai grijă să nu intri în grădină, altminteri eşti pierdut. 

Saaladin îşi luă rămas bun de la bătrân şi, după ce îi mulțumi pentru povaţă, se îndreptă spre 
grădină. Văzând că cei şapte balauri dorm, intră prin cealaltă parte a grădinii şi începu să adune în 
vasul dat de derviş atâtea gutui şi mere până ce-l umplu. Apoi se întoarse în grabă acolo unde-l 
lăsase pe bătrân, îi mulțumi din nou, îşi încălecă armăsarul şi se întoarse la frații săi. Aceştia, când 
văzură că Saaladin întârzie, bănuiră că se va întoarce cu merele şi gutuile tămăduitoare şi, roşi de 
pizmă, puseră la cale cum să scape de mezin. Aveau să-l arunce în fântână de cum s-o întoarce şi 
aşa ei doi, frații mai mari, se vor duce la împărat cu leacul făgăduit, dobândind astfel recunoştinţa şi 
întreaga dragoste a părintelui lor. 

Când Saaladin ajunse la ei, îi dădură frumuşel bineţe, îi luară merele şi gutuile, chipurile ca să le 
privească îndeaproape şi apoi îl rugară, aşa cum se învoiseră între ei, să coboare în fântână după 
apă, lucru pentru care era nevoie de un bărbat zvelt, iar ei doi erau mult prea voinici. ÎI legară 
aşadar pe Saaladin cu o sfoară şi îl lăsară în fântână. Dar nici nu ajunse bine mezinul la mijlocul 
fântânii, că cei doi frați mai mari tăiară funia, iar Saaladin se prăvăli la fund, gemând de durere. Iute 
cei doi frați încălecară pe cai şi se întoarseră cu gutuile şi merele la tatăl lor. Când i le dădură, acesta 
îi întrebă ce ştiu despre Saaladin. 

— L-am aşteptat multă vreme, tată, dar el nu s-a arătat, îi răspunseră ei. Cu voia lui Allah, poate 
că se va întoarce curând. 

Împăratul mâncă poamele aduse de cei doi fii ai săi, dar nu-şi recăpătă vederea şi nu simţi nici 
cea mai mică uşurare a suferinţei sale. Atunci porunci să fie găsit dervişul înşelător şi să i se taie 
capul, căci îl minţise cu neruşinare. 

Când dervişul se înfăţişă înaintea sa, împăratul îi spuse: 

— Leacul tău nu m-a vindecat precum ai făgăduit tu. 


— Se vede treaba că cel ce ţi-a adus poamele nu este acelaşi cu cel care le-a cules, de aceea nu 
te-ai vindecat, îi grăi liniştit dervişul. 

În vremea aceasta, pe lângă fântâna în care fusese aruncat Saaladin trecu o caravană. Un cămilar 
se băgă în fântână, după apă, ca să-şi adape cămilele. Aşa dădu de Saaladin. Îi trase afară, îl îngriji 
cu răbdare şi milă, îl ajută să se pună pe picioare. Apoi îl îmbrăcă cu haine frumoase şi, cu Saaladin 
împreună, caravana îşi urmă drumul până ajunse chiar în oraşul împăratului, tatăl lui Saaladin. 

Unul dintre cămilari, luându-l pe Saaladin cu el, se duse la împărat şi îi spuse: 

— Împărate, ne-a fost dat ca în drumul nostru să întâlnim un flăcău bun la suflet. L-am salvat de 
la pieire şi ţi l-am adus ţie în dar, cu rugămintea noastră umilă de a-l primi. 

Auzind vorbele cămilarului, cei doi prinți mai mari fură munciţi de o amarnică bănuială. Nici nu 
intră bine Saaladin în încăperea în care se afla împăratul, şi acesta îşi deschise ochii şi îşi recăpătă 
vederea. Primul om pe care-l văzură ochii lui înzdrăveniţi ca prin minune fu însuşi Saaladin. Se 
ridică împăratul şi-şi îmbrățişă cu drag mezinul. Iar acesta îi povesti ce nelegiuire îi făcuseră frații 
săi, iar împăratul porunci de îndată să li se taie capul. 

Saaladin îi urmă la tron, iar dervişul fu răsplătit din plin. 


Pescarul şi peştele 
poveste siriană 


Se povesteşte că, odată, un pescar pescui într-un râu până noaptea târziu, fără a fi izbutit să 
prindă vreun peşte. Înainte de a pleca acasă, aruncă năvodul pentru ultima oară şi atunci prinse un 
peşte mare de culoare argintie. Se bucură tare mult şi tocmai se pregătea să meargă spre casă, când 
peştele prinse a-i vorbi: 

— Dă-mi drumul şi am să fac din tine nu numai un om bogat, ci şi primarul satului. 

Pescarul se minună de cuvintele peştelui, înainte de a-i da drumul, peştele îi mai spuse: 

— Dar să nu uiţi: nu trebuie să pomeneşti nimănui de unde-ţi vine bogăţia. 

Pescarul îi făgădui că va face întocmai, dete drumul peştelui înapoi în apă şi se întoarse acasă. 
Acolo se şi împlinise o parte din făgăduiala peştelui. Vechea lui casă dispăruse, iar în locul ei apăru 
o locuinţă nouă, înecată în belşug şi încărcată cu lucruri alese. Nu trecu mult şi oamenii din sat îl 
numiră primar. 

Nevasta începu să-l iscodească, vrând să afle cu tot dinadinsul de unde îi veneau toate aceste 
bogății şi izbânzi. Şi cu cât se înverşuna mai mult dânsul să tacă, ea cu atât îl cicălea mai tare. Până 
la urmă, ca să aibă linişte, omul îi povesti întâmplarea cu peştele. Nici nu apucă să-şi sfârşească 
vorba, şi casa cea nouă se făcu nevăzută şi în locul ei se afla iarăşi căsuţa cea dărăpănată. Mare 
necaz îi cuprinse pe amândoi când se văzură din nou săraci. 

A doua zi, pescarul plecă abătut la pescuit. Zăbovi mult pe malul apei; arunca năvodul şi iar îl 
scotea, doar-doar o prinde din nou peştele argintiu, dar în zadar. În cele din urmă, seara târziu izbuti 
să-l prindă iarăşi. Se bucură nespus pescarul şi îl rugă să-l facă din nou om bogat. 

— Am să-ți fac acum o casă mai mare şi mai frumoasă. Dar vezi ca nu cumva să-mi dai din nou 
taina în vileag, îi spuse peştele. 

Pescarul îi dădu drumul şi-şi văzu de drum. Îi găsi pe ai săi într-o casă mare şi arătoasă, aşa cum 
îi făgăduise peştele. După câteva zile, nevasta încercă din nou să îl descoase. La început, bărbatul se 
împotrivi, dar femeia nu-l slăbea deloc. Se prefăcu supărată şi-l ameninţă că îl va părăsi. De frica 
singurătăţii, pescarul se văzu nevoit să îi destăinuie întâmplarea cu peştele. Dar nu sfârşi bine vorba 
şi coliba sărăcăcioasă de mai înainte luă din nou locul casei celei noi. Pescarul rămase înmărmurit. 
Se jeli, se tângui, dar nimic nu-l ajută. Se duse pentru a treia oară la pescuit şi aruncă năvodul, 
zadarnic, până la asfințit. Atunci prinse iarăşi peştele care îl dojeni cu asprime pentru că nu ştiuse să 
păstreze taina nici de astă dată. Apoi îi mai spuse peştele: 


— Acum ia-mă cu tine, taie-mă în şase bucăţi, dă nevestei tale să mănânce două din ele, dă alte 
două calului tău şi sădeşte două în pământ. 

Pescarul făcu întocmai. După un timp, nevasta îi născu doi gemeni, pământul rodi două flori, iar 
iapa îi fătă doi mânji. Băieții crescură; o dată cu ei şi mânjii se făcură doi cai puternici, iar florile, 
două flori mari şi frumoase. 

Într-o bună zi, cei doi fraţi au hotărât să colinde lumea ca să o cunoască. Au spus aşadar tatălui 
lor: 

— Să nu ne porți de grijă, că de-o fi să ni se întâmple ceva, cele două flori se vor ofili. 

Au încălecat flăcăii şi duşi au fost. La scurtă vreme, unul dintre flăcăi se întoarse acasă, căci 
drumul i se păruse plin de primejdii. Totuşi cel de-al doilea fecior îşi văzu mai departe de drum. 
Când în cale îi apărură nişte urşi, îi ucise şi cu pieile lor se acoperi pe sine şi, de asemenea, şi pe 
calul său. Mai merse şi întâlni o ceată de tâlhari. Când îl văzură acoperit cu pieile de urs toți îl luară 
drept un om sărman şi nu se atinseră de el. 

La căderea nopţii se adăposti sub un copac. A doua zi, în zori, se trezi cu o gazelă lângă el. 
Începu să alerge după ea până ce o pierdu din ochi. Atunci, dintr-o dată, se ivi în faţa sa un oraş 
minunat, în care nu se afla suflare de om, în afara unei femei bătrâne şi a câinelui ei. Când se 
îndreptă spre ea, câinele începu să-l latre şi se repezi să-l muşte. Neavând încotro, flăcăul îl lovi. 
Foc de supărată, bătrâna îl preschimbă într-o piatră pe care se aşeză. În clipa aceea fratele lui aflat 
acasă zări una din flori ofilindu-se. Ştiu atunci că la mare nevoie îi este frățiorul aflat la drum şi se 
grăbi să-i vină în ajutor. Încălecă pe bidiviul său şi merse şi merse până ce ajunse într-un oraş în 
care zări un bătrân. Se apropie de el şi îi dădu cuviincios binețe. Bătrânul îi răspunse şi apoi îl 
întrebă cum o duce. Atunci tânărul se apucă să-şi depene povestea lui. Bătrânului i se făcu milă de 
flăcău, îi dădu un inel şi îi zise: 

— Mergi pe drumul ăsta până dai de un oraş. Acolo du-te drept la palatul împărătesc. Când, la 
intrare, îl vei zări pe paznic, tu dă-i inelul ăsta, iar el îţi va aduce, în schimb, armăsarul împărătesc, 
încalecă-l şi mergi până ce ieşi din ținutul acela. Vei da cu ochii de nevasta mea, şi de câinele ei. La 
ea Îți vei găsi fratele. 

Tânărul îi mulțumi şi plecă. Merse pe drumul ce îl ducea în oraş. Aici căută palatul împărătesc. 
Când, la intrare, îl întâmpină paznicul, flăcăul îi dădu inelul. Pe dată paznicul plecă să-i aducă 
armăsarul împărătesc pe care i-l dădu. Flăcăul îl încălecă şi plecă. Pe drum oamenii întâlniți îi 
făceau plecăciuni ca însuşi împăratului. La ieşirea din oraş o văzu pe bătrână şi pe câinele ei. 
Femeia îl pofti în casă, ospătându-l cu cele mai alese bucate şi băuturi. Aflându-i păsul, suflă într-o 
clipă peste piatră şi fratele său îi răsări dinainte, plin de viață. Se îmbrăţişară cu dragoste statornică. 
Bătrâna le dărui o mantie spunându-le că de câte ori o vor îmbrăca, ea le va veni îndată în ajutor, 
oriunde s-ar afla. 

Apoi îşi luară rămas bun şi cei doi flăcăi porniră la drum. Merseră ce merseră, până dădură de 
bătrân; îi mulțumiră pentru fapta lui cea bună, iar bătrânul le dădu un covor fermecat, care-i purta 
cu iuțeala vântului oriunde îşi doreau. Flăcăii îşi luară rămas bun de la bătrân, se urcară pe covor şi 
zburară ca gândul spre casă, unde au trăit nedespărțiți în pace şi în fericire. 


Fapta cea bună 
poveste siriană 


A fost odată în vremurile de demult un împărat. Şi avea acest împărat un singur fiu, pe nume 
Abd-Rahman. 

Într-una din zile, băiatul îi ceru tatălui său să-l lase să meargă în hagialăc. 

— Mă învoiesc, fiule, la vrerea ta, îi răspunse împăratul, dar cu o condiţie. Să aduci cu tine un 
prieten care este în stare să mănânce o felie de pâine cu un kilogram de sare. Numai cu un astfel de 
însoțitor te voi lăsa să pleci la un drum atât de greu. 


Abd-Rahman se grăbi să-şi caute prietenul cerut de părintele său, dar, oricât căută, nu găsi pe 
nimeni care să poată mânca o felie de pâine cu un kilogram de sare. 

Într-o zi, pe când răscolea pământul în lung şi-n lat, doar-doar va izbuti să dea de omul căutat, 
întâlni într-un cimitir un convoi de îngropăciune în mulțimea de oameni văzu doi care se sfădeau 
cumplit. Unul înşfăcase mortul şi nu voia cu niciun chip să-i lase pe ceilalți să-l îngroape, zicând: 

— Nu vă las să-l înmormântați până nu-mi plătiţi cele o sută de lire de aur, datorate mie de 
răposat! 

Un bătrân se căznea zadarnic să-i scoată leşul din mâini, ca să-l înmormânteze. Acesta ţinea cu 
străşnicie mortul în braţe şi nu lăsa pentru nimic în lume ca să fie îngropat mai înainte de a i se plăti 
datoria. 

Abd-Rahman se apropie atunci de el, scoase din buzunar suta de lire de aur şi o dădu omului, cu 
vorbele: 

— la ce-i al tău şi lasă-l! 

Bărbatul luă banii şi lăsă mortul. 

Bătrânul se întoarse către Abd-Rahman şi îi grăi: 

— Allah să te elibereze şi pe tine aşa cum tu l-ai eliberat pe mortul ăsta! 

Abd-Rahman îi mulţumi şi plecă. 

Pe drumul de întoarcere, întâlni un om, numit Hasan. Din vorbă în vorbă îi mărturisi cum 
rătăceşte prin lume ca să găsească un prieten care să-l însoţească după dorința părintelui său, 
împăratul. 

Eu pot îndeplini ceea ce cere tatăl tău! zise Hasan. Să mergem la el! 

Abd-Rahman porni în grabă cu noul său prieten la palatul tatălui său, căruia nu-i prea venea a 
crede că fiul său a găsit ceea ce a căutat. 

Cum sosiră, şi intrară la împărat. 

— Ți-am adus omul pe care mi l-ai cerut, tată, grăi Abd-Rahman. 

— Ține felia de pâine şi kilogramul de sare! Ia să vedem, le poţi mânca până la ultima fărâmă? 
zise împăratul uitându-se la Hasan. 

Hasan întinse mâna după sare, luă un grăunte şi îl puse în gură şi spuse împăratului: 

— De vei umple întreg palatul tău cu sare, că cine nu simte acest grăunte de sare, tot nu o va 
simți... 

Se minună împăratul de răspunsul lui Hasan şi îşi vesti fiul că îşi dă învoiala la plecarea lui în 
hagialâc, însoțit de noul său prieten. 

Abd-Rahman se pregăti de drum şi plecă cu Hasan cu multe zile înainte de data pornirii în 
hagialâc, cu gândul ca poposind prin ţinuturile pe care le vor cutreiera să le cunoască mai bine. 

După cale de mai multe zile cei doi călători trecură printr-un oraş mare. 

Traseră la un han unde îşi lăsară bagajele şi se culcară. 

Noaptea, Hasan simţi o mişcare lângă pat, deschise ochii şi văzu pe unul dintre drumeţii poposiţi 
ca şi ei în han, cum se ridică binişor din pat şi, furişându-se lângă culcuşul lui Abd-Rahman, pune 
mâna pe punga de bani, după care se întoarce în aşternutul său şi îşi ascunde sub cap punga furată şi 
se culcă mai departe, ca şi cum nu s-ar fi întâmplat nimic. 

Hasan rămase treaz până când fu sigur că hoţul adormise. Atunci se sculă, se duse la el, îi trase 
pe nesimţite punga cu bani de sub cap şi o duse la locul ei, lângă Abd-Rahman. 

Dimineaţa, când Abd-Rahman ieşi să colinde pe străzile oraşului, rămase înmărmurit: mulțime 
de capete bărbăteşti înfipte în ţepii grilajului care împrejmuia un mare palat, fără îndoială palatul 
împăratului. Opri pe unul dintre oameni şi-l întrebă ce însemnau acele capete. Omul nu-i răspunse 
însă nimic, se uită numai lung la el, în ochi cu 0 teamă îngrozitoare şi se îndepărtă grăbit. 

Tare ciudată i se păru lui Abd-Rahman purtarea omului; opri un alt trecător căruia îi puse aceeaşi 
întrebare. Şi acesta însă făcu întocmai ca primul. Mai opri el şi pe alți oameni ai oraşului, dar toți, 
când auzeau întrebarea flăcăului, îl priveau îngroziţi şi se depărtau în grabă, lăsându-l singur cu 
mirarea şi nedumerirea lui. 


În cele din urmă, la un colţ de stradă, întâlnind o bătrână, o întrebă şi pe ea de soarta capetelor 
acelora. ÎI privi temătoare bătrâna: 

— Vrei ca şi tu să-ți pierzi capul? îi zise ea. 

— Cum adică să-mi pierd capul? o întrebă cu o mirare crescândă Abd-Rahman. 

Când bătrâna îi aruncă o privire plină de tâlc, el îşi scoase din buzunar punga şi îi dădu femeii 
cinci dinari. 

— Fata împăratului nostru, îşi dezlegă atunci bătrâna limba, este acum peţită, iar cel ce vrea să se 
însoare cu ea trebuie ca mai întâi să poată dormi cu ea, o noapte, în iatacul ei. Dacă ivirea zorilor îl 
mai găseşte încă în viaţă, se va însura cu ea. Până acum, toţi flăcăii care au dormit cu ea o noapte au 
fost găsiți, dimineaţa, cu capul despărțit de trup. Iată capetele lor, ale celor ce au încercat să se 
însoare cu fata împăratului nostru, stau acum înfipte în jurul palatului. 

Abd-Rahman se întoarse la prietenul său în grabă, ca să-i spună şi lui ce se petrecea prin oraşul 
străin. 

— Trebuie să mă însor cu orice preţ cu această prinţesă! îi spuse el. 

— Hai la împărat şi cere-i mâna, îl îndemnă atunci Hasan. 

Cei doi prieteni merseră la împărat şi Abd-Rahman îi ceru mâna fetei. Zadarnic încercă împăratul 
să-l abată de la hotărârea lui, îi spuse că îşi va pierde capul de pe umeri, tânărul nostru însă rămase 
neclintit în hotărârea lui. 

Neavând încotro, împăratul se învoi şi îi ceru ca în noaptea următoare să doarmă cu prinţesa. 

Seara, Abd-Rahman se duse la palatul împărătesc. Hasan se furişă în palat, unde îi mitui pe 
paznici ca să-l lase să străbată toate odăile care duceau la iatacul prinţesei. Aşteptă până aceasta ieşi 
din iatac, după treburi, se strecură în încăpere, se ghemui sub pat şi rămase acolo. 

După puțină vreme, intră prinţesa cu Abd-Rahman şi se culcară. 

Prinţesa avea un rob, cel mai crud dintre toți robii palatului; el îi ucidea pe toți flăcăii. Era cel ce 
luase viaţa tuturor mirilor prințesei, când intrau în iatacul ei. Şi în acea noapte robul veni, ca de 
obicei, în iatac. Când Abd-Rahman căzu pradă somnului, sclavul îşi ridică sabia ca să-l lovească. 
Dar, chiar în acea clipă, Hasan se năpusti pe neaşteptate şi îi reteză capul. Îi aruncă leşul în curtea 
palatului, iar capul i-l luă cu el la han şi îl puse în traista prinţului. Dimineaţa când toată suflarea 
palatului se trezi, prinţul era teafăr şi nevătămat! Mare bucurie încercară şi prinţul, şi prinţesa, şi 
merseră împreună la împărat, să-i dea vestea cea bună. Împăratul se bucură împreună cu ei şi 
răspândi în toată împărăția vestea cea bună şi se veseliră cu toţii la nunta prințesei cu Abd-Rahman, 
şapte zile şi şapte nopți. 

După cele şapte zile, Abd-Rahman ceru împăratului îngăduința de a pleca cu mireasa lui, în 
hagialâc, căci el era în drum spre Mecca atunci când a trecut prin ținutul lor. 

Împăratul nu se împotrivi ca ei să pornească la drum. Porniră aşadar, însoțiți de Hasan. Pe drum, 
acesta îi zise lui Abd-Rahman: 

— Sunt prietenul tău şi trebuie să alegem binele de rău. Acum te-ai însurat cu o mireasă 
frumoasă. Îţi cer să-mi dai şi mie o jumătate din ea. 

Uluit de spusele lui Hasan, Abd-Rahman se împotrivi, spunându-i: 

— Ce sunt vorbele astea, prietene? Cum vrei ca eu să-ți dau jumătate din soția mea? 

Iar Hasan continuă: 

— Nu mă priveşte dacă îţi place sau nu ceea ce îţi cer eu. Eu vreau cu orice chip să iau jumătate 
din ea, aşa că o s-o despic în două jumătăţi. 

Supărat foarte, Abd-Rahman nu se învoi; el răspunse răspicat că nu recunoaşte prietenului său 
niciun drept asupra soției sale. Atunci Hasan nu mai zăbovi şi, ridicând paloşul, lovi cu el coapsa 
femeii, ca şi cum ar fi tăiat-o în două. Atunci deodată, din gura tinerei femei ieşi un şarpe mare. 
Abd-Rahman rămase înmărmurit de ceea ce văzu şi începu să-l descoasă pe Hasan asupra celor 
întâmplate. lar Hasan îi răspunse: 


— Acest şarpe intrase în pântecul femeii tale de multă vreme şi a crescut înlăuntrul ei până s-a 
făcut aşa cum l-ai văzut. Nu exista decât o singură cale de a-l scoate de acolo, să lovesc cu tărie în 
coapsa prinţesei. 

Şi îi mai spuse Hasan: 

— Află Abd-Rahman, că eu am fost cel care ţi-a trimis pe bătrânul acela, în cimitir, ca să-l 
eliberezi şi să plăteşti datoria mortului, ca să poată fi îngropat. Şi să mai ştii, frate, că eu te-am 
scăpat din mai multe primejdii. 

Şi, rând pe rând, Hasan îi dezvălui lui Abd-Rahman ce se petrecuse cu hoţul care-i luase banii, 
precum şi întâmplarea cu robul de la palat. Abd-Rahman îl îmbrăţişă cu recunoştinţă şi îi mulțumi 
pentru tot ce făcuse pentru el. Apoi porniră mai departe tustrei împreună, până ajunseră la Mecca, 
unde stătură o vreme. 

La întoarcere, ajunşi pe înălțimile din ţara lor, Hasan îi ceru voie lui Abd-Rahman să se despartă 
acolo, căci menirea lui se sfârşise. 

Se rugă mult de el Abd-Rahman să mai rămână, dar Hasan, după ce îşi ceru iertare că nu-i dă 
ascultare, se despărţi de ei şi plecă mai departe. Însoțit de prinţesă, prinţul se întoarse la tatăl lui, 
care îi întâmpină cu braţele deschise. Şi trăiră cu toţii în bucurie şi îndestulare şi poate mai trăiesc şi 
astăzi, de n-or fi murit. 


Pescarul şi împăratul 
poveste siriană 


Odată, pe când un împărat hoinărea pe malul mării, zări un pescar ce tocmai îşi arunca năvodul 
în apă. Se apropie de el şi îi spuse: 

— Vinde-mi mie, dacă vrei, ce vei scoate cu năvodul tău! 

— Bine, îi răspunse pescarul. 

— Ce-mi ceri în schimb? întrebă împăratul. 

— Împărăţia ta! 

Se miră împăratul de cutezanţa pescarului. Cugetă o clipă şi grăi: 

— Fie precum vrei tu! 

Aşteptară puţin. Curând pescarul trase năvodul din apă şi scoase din el o sticlă în care se afla un 
preaciudat lichid. Se uită pescarul cu dispreţ la sticlă şi o întinse împăratului. Acesta o luă şi, în 
schimbul ei, îi dădu veşmântul, sceptrul şi paloşul, după care-l îndemnă spre palat. 

Împăratul plecă şi el cu sticla, tot cercetând-o şi încercând să desluşească ce se afla în ea. 

Împărăteasa, când auzi, nu mai putea nici să bea, nici să mănânce de supărare la gândul că 
împăratul părăsise cârma ţării în schimbul unei prăpădite de sticle. Nu trecu o lună, şi împărăteasa 
căzu la pat din pricina amărăciunii şi a lipsei de hrană. 

Împăratul, însă, încerca necontenit să afle taina preaciudatului lichid. Cu gândul că poate, poate, 
ar avea puteri tămăduitoare, turnă câteva picături pe picioarele nevestei sale ce nu se mai putea 
mişca şi ea, de îndată, se ridică din pat, scăpând de boală. Se bucură împăratul de minunea 
săvârşită; fără să stea pe gânduri dădu sfoară în țară că avea în puterea lui un leac miraculos care 
vindeca pe oricine de neputinţa de a se mişca. Mult se bucură norodul. Zeci de bolnavi erau aduşi zi 
şi noapte şi, plecând vindecaţi, îi lăsau, drept mulțumire, bani grei. 

Cât despre pescar, el dobândise împărăţia şi tronul, dar nu-i venea să creadă că devenise cu 
adevărat cârmuitorul unei țări. Mintea şi trupul lui rezistau anevoie la o povară neaşteptată şi atât de 
mare, căci, de la viața de pescar la cea de împărat era o cumplită deosebire. Curând el căzu la pat, 
fără să-şi mai poată mişca deloc trupul. Toţi doctorii împărăteşti fură chemaţi să-l vindece de boala 
lui, dar niciunul nu putu să-i dea de leac, aşa că pescarul-împărat rămase mai departe țintuit în pat, 
fără să se mişte sau să poată vorbi. În sinea lui îşi dorea să fie iar pescarul sănătos de altădată să se 
mişte şi să muncească în voie. 


Fostul împărat află de boala pescarului şi se duse la acesta la palat. Intrând şi salutându-i după 
datină, îi vorbi aşa: 

— Eu am un leac care te va vindeca cu siguranță, măria-ta, dar în schimbul lui îți cer ceva ce 
depăşeşte orice închipuire. 

Pescarul, care nu-l recunoscuse, îi făcu semn să spună ce anume dorea. 

— Vreau împărăția ta. 

La auzul acestor vorbe, pescarul închise puţin ochii şi, când îi deschise, făcu semn că se 
învoieşte să plătească. 

Cât ai clipi, împăratul scoase sticla din traistă, o deschise şi picură puţin lichid pe trupul 
pescarului. 

Acesta se mişcă numaidecât. Se ridică din pat şi uitându-se la sticlă, cu o mare uimire, o 
recunoscu, în sfârşit. Privi apoi la omul care-l tămăduise de greaua suferință, şi îi spuse: 

— Nu cumva tu eşti împăratul? 

— Am fost împăratul! îi răspunse acesta râzând. 

— Şi încă mai eşti, vorbi mai departe pescarul. Vino şi ia-ţi iarăşi sceptrul şi coroana. Redă-mi 
fericirea, sănătatea şi viaţa. 

Lepădă de pe el veşmântul împărătesc, luă năvodul şi se îndreptă spre marea necuprinsă, bucuros 
că putea din nou să se mişte şi să pescuiască în voie. 


Hasan şi împăratul roşu 
poveste siriană 


În vremurile de demult trăia un împărat care avea trei feciori: Aladin, Magdin şi Hasan. Într-o 
bună zi, împăratul căzu la pat. Câţi doctori se aflau în Bagdad, toți veniră la el, ca să-i găsească 
leacul, dar zadarnică le fu şi ştiinţa şi truda. Iar starea împăratului se înrăutăţea pe zi ce trecea. Nu 
ştim cum îi ajunse împăratului la ureche că ar fi poposit la Bagdad, tocmai din India, un doftor 
priceput foarte în tainele meseriei, că iute trimise după el. Doftorul cel vestit sosi, îl cercetă pe 
bolnav cu luare-aminte şi, la sfârşit, îi spuse mâhnit: 

— Ai o boală grea, măria-ta. Nu te poţi lecui de ea decât bând un ulcior cu apa vieţii, iar apa 
aceasta minunată nu se află într-alt loc decât în Insula de mărgean şi acolo nu poate ajunge decât un 
viteaz între viteji şi acela, cu viaţă lungă. 

Cum auzi aceasta, Aladin îl vesti pe tatăl său că va pleca spre Insula de mărgean, ca să aducă apa 
vieţii. Împăratul, ca tată bun ce era, se împotrivi, încercând să-şi abată fiul de la hotărârea lui, căci 
pe drum îl pândeau tot felul de primejdii. Aladin însă stărui să plece, iar a doua zi după ce luă cu el 
o pungă cu aur şi alta cu argint. Încălecă pe cal şi porni spre Insula de mărgean. După ce merse o 
bucată de drum, obosi. Descălecă şi se aşeză pe o piatră, ca să se odihnească puţin şi să mănânce. 
Abia puse masa, când, deodată, pământul se despică, dând la iveală un câine alb cu o înfăţişare 
înfiorătoare. Se opri în faţa lui Aladin şi spuse: 

— Dă-mi şi mie să mănânc din mâncarea ta! 

Drept răspuns, Aladin puse mâna şi ochi animalul care fugi lătrând înfricoşător. 

Uşurat, Aladin încălecă din nou şi îşi văzu mai departe de drum. Nu trecu mult şi se opri la o 
răspântie cu trei drumuri. Pe primul stătea scris: „Spre oraşul de aur”, pe cel de-al doilea: „Spre 
oraşul de argint”, iar pe cel de-al treilea: „Cine urmează acest drum va muri”. Aladin alese drumul 
oraşului de aur şi porni într-acolo. După ce merse o vreme, zări în depărtare ceva ce strălucea cu 
putere, de parcă ar fi fost o perlă mare. Înviorat, îşi zori armăsarul până ce ajunse într-un oraş mare, 
ce strălucea ca mândrul soare. În el, toate casele erau din aur curat în care sclipeau perle şi 
nestemate. Până şi apele care se întreţeseau cu grădinile aveau albia de aur, iar prundişul lor era din 
perle şi pietre preţioase. Oraşul şi viaţa locuitorilor îl vrăjiră într-atât pe Aladin, încât nu mai izbuti 
să se urnească de acolo, înecându-se în plăceri şi desfătări. Începu să-şi risipească banii pe băutură 


şi jocuri de noroc, până ce rămase fără o lescaie. Atunci, ca să aibă cu ce-şi duce zilele, se tocmi 
muncitor cu ziua într-o cafenea. Trecură luni şi Aladin nu se mai întoarse acasă, iar boala se cuibări 
şi mai avan în trupul vlăguit al împăratului. 

Când nu mai era nicio nădejde ca Aladin să se mai întoarcă, îşi vesti şi Magdin tatăl că va pleca 
să-i aducă leacul din Insula de mărgean. În zadar încercă împăratul să-l împiedice să plece, că el îşi 
făcu cu grijă toate pregătirile, luă cu el o pungă de aur şi una de argint, încălecă pe cal şi apucă pe 
acelaşi drum pe care pornise Aladin. Când osteni de atâta mers descălecă şi se odihni lângă aceeaşi 
piatră unde se odihnise şi Aladin. Puse masa şi începu să mănânce. Deodată, pământul se despică şi 
din el apăru un câine alb care zise: 

— Dă-mi şi mie din mâncarea ta! 

Iute Magdin înşfăcă arcul şi săgeata, cu gând să-l ucidă. 

Câinele fugi urlând înfricoşător. Magdin se ridică nepăsător, încălecă pe cal şi-şi văzu mai 
departe de drum. După puțin timp ajungând la aceeaşi răspântie ca şi fratele său Aladin, o luă pe 
drumul oraşului de argint. Când se apropie, oraşul îi păru atât de strălucitor, de parcă ar fi fost luna 
însăşi. Intră în el şi văzu, uluit, că toate casele erau făcute numai şi numai din argint bătut cu pietre 
prețioase. Până şi albiile râurilor erau tot de argint, iar prundişul lor din perle şi mărgean. Atât de 
straşnic îl ademeni oraşul, atât de tare îl prinse în mrejele sale, încât Magdin, uitând de toate, 
rămase să trăiască acolo. Cunoscu farmecul plăcerilor, al desfătărilor şi al beţiei şi îşi cheltui cu 
nesaţ banii în chefuri şi jocuri de noroc. Şi, într-o bună zi, când se trezi sărac lipit, se tocmi 
muncitor cu ziua la un birt, ca să-şi poată duce zilele de azi pe mâine. Trecură alte luni şi, acasă, toți 
îşi pierdură nădejdea că Aladin sau Magdin s-ar mai putea întoarce, iar boala împăratului era din ce 
în ce mai grea. 

Văzând toate acestea, Hasan hotărî să plece şi el după apa vieții. Şi, fără să dea ascultare 
rugăminților părintelui său, se avântă la drum. Merse şi merse până ce osteni; atunci se aşeză să se 
odihnească pe aceeaşi piatră pe care mai înainte se odihniseră cei doi frați ai săi. Puse masa şi, când 
să ducă la gură prima îmbucătură, pământul se despică deodată şi din el răsări câinele cel alb care-i 
zise: 

— Dă-mi şi mie să mănânc din mâncarea ta Hasan! 

La început Hasan se nelinişti, căci înspăimântător mai era câinele alb, dar se stăpâni şi îl pofti să 
împartă împreună mâncarea. Câinele începu să înfulece cu lăcomie, în timp ce Hasan se holba la el 
îngrozit. Cum sfârşi de mâncat, câinele se uită la Hasan, râse şi-i zise: 

— Împăratul Roşu îţi mulţumeşte şi te sfătuieşte să o iei pe drumul pe care stă scris: „Cine 
urmează acest drum va muri”. 

Apoi arătarea cea grozavă dispăru la fel de neaşteptat precum apăruse. 

Uluit de spusele câinelui, Hasan se ridică, încălecă pe armăsar şi-şi văzu de drum. 

După puțin timp ajunse la răspântie. Se opri şi chibzui pe care din drumuri să apuce. Se hotărî să 
urmeze sfatul împăratului Roşu şi o luă pe drumul pe care scria „Cine urmează acest drum va 
muri”. Pe când înainta, i se păru că aude vocile fraţilor săi. Întoarse capul, dar, nezărind în urma lui 
pe nimeni, îşi văzu de drum. 

După un timp, i se păru că aude vocea tatălui său dar, cum nu văzu pe nimeni, îşi văzu mai 
departe de drum. Deodată zări o floare frumoasă, întinse mâna să o culeagă, dar floarea pieri ca o 
nălucă, râzând cu glasul fratelui său Aladin. 

Apoi din spatele său se auzi o larmă cumplită. Se uită să vadă ce e: o floare dansa, strigându-l cu 
glasul lui Magdin. Când se apropie de ea, floarea pieri râzând. 

Nedumerit foarte, Hasan începu să se rotească şi el ca şi floarea ce se tot învârtea când, deodată, 
pământul se despică şi din el ieşi câinele cel alb şi înspăimântător care îi spuse: 

— Încalecă cu nădejde pe spinarea mea, voinice, că vom zbura împreună spre Insula de 
mărgean! 

Hasan încălecă pe spatele câinelui, străbătu văzduhul cu iuțeala fulgerului şi se pomeni în fața 
unui castel de aur, de argint şi pietre prețioase. Câinele îi grăi atunci: 


— Intră acum în acest palat. Într-o sală mare ai să dai de multe arătări. În mijlocul acestora se 
află căpetenia lor, dracul dracilor, cu numele de Astarte. Cum intri, tu strigă: „Astarte a murit!” 
Dracii vor crăpa cu toţii până la ultimul; tu pune mâna pe ulciorul ce se află în faţa lui pe masă şi 
întoarce-te fuga la mine. Dar ai grijă, Hasane, să nu care cumva să iei altceva de acolo, în afară de 
ulcior, oricât ți-ar încânta privirea. 

Hasan intră în palat, ajunse în sala cea mare în care erau strânşi dracii şi când ajunse în mijlocul 
lor strigă cu tărie: 

— Astarte a murit! 

Şi pe loc dracii muriră cu toții. Luă iute ulciorul şi dădu să plece, dar, înainte de a ieşi, zări un 
şirag de perle atât de frumoase, încât, năucit, uită de povaţă, se apropie, puse şiragul în buzunar şi 
ieşi. Înainte însă de a ajunge la împăratul Roşu, câțiva draci îl prinseră şi-l duseră la căpetenia lor, 
Astarte. Acesta îl întrebă ce voia şi de ce venise acolo. Hasan îi mărturisi totul, fără ocolişuri. Când 
pomeni numele împăratului Roşu, dracii făcură cu toții o plecăciune adâncă. Apoi Astarte îi grăi aşa 
lui Hasan: 

— În cinstea lui Roşu împărat te iertăm de astă dată. Nu-ţi vom lua viaţa, dar nici nu-ţi vom da 
apa vieţii până nu-mi vei aduce tichia fermecată care te face nevăzut. 

Hasan ieşi nevătămat de la draci. Când ajunse la câine, îl găsi încruntat şi mânios: 

— Până acum nici om, nici diavol nu a nesocotit porunca lui Roşu împărat. Drept pedeapsă 
pentru neascultarea ta am să te tai în bucăţi! Te sfătuisem să nu iei altceva decât ulciorul. 

Hasan începu să se jeluiască şi să ceară îndurare. Roşu împărat îl iertă şi îi făgădui să-l ajute în 
dobândirea tichiei fermecate. Şi iarăşi Hasan se urcă pe spatele lui şi zburară prin văzduh până 
ajunseră la o peşteră mare. Aici Roşu împărat îi spuse să intre, să ia tichia şi, deşi înăuntru va vedea 
o fată frumoasă foarte, să nu cumva să întindă mâna după ea. 

Intrarea peşterii era păzită de un leu, care avea dinainte un muşuroi de orz, şi de un cal care avea 
dinainte o halcă de carne. Hasan puse orzul în faţa calului şi carnea în faţa leului şi îşi urmă, liniştit, 
drumul în peşteră. Nu ajunse bine pe la mijlocul peşterii şi văzu o fată frumoasă ce se apropia de el 
purtând pe cap tichia fermecată. Când ajunse la el, fata înclină capul, iar Hasan întinse mâna, îi luă 
tichia şi plecă iute, dar inima îi fu vrăjită de această fată. 

Fata îl strigă pe nume, venind spre el cu braţele întinse. Hasan nu se putu stăpâni şi întinzându-şi 
mâna, o prinse pe a ei. 

Cât ai clipi, fata se preschimbă într-un duh rău înfricoşător care se repezi la el să îl sugrume. 
Atunci calul şi leul îi săriră în ajutor, căci nu uitaseră binele ce le făcuse flăcăul dând fiecăruia 
mâncare potrivită. Încolţit de leu şi de cal, duhul cel rău îl lăsă în pace pe Hasan, dar, în schimb, îi 
luă tichia şi îi spuse: 

— Nu vei dobândi tichia fermecată decât după ce îmi vei aduce perla cea mare. 

Hasan se întoarse la Roşu împărat. Când îl văzu, câinele vru să-i ia viaţa, căci îi nesocotise 
porunca şi întinsese mâna spre fată. Şi iarăşi Hasan îi ceru fierbinte îndurare şi iarăşi câinele se 
înduplecă. Încălecând iar Hasan pe spatele câinelui, acesta zbură cu el în înaltul cerului, 
străpungând norii. În apropierea unei fântâni, câinele se lăsă pe pământ şi îi zise: 

— Acum coboară în fântâna aceasta. Ai să vezi un zid cu o uşă. Tu deschide uşa şi mergi pe 
coridoarele lungi. La capătul lor se află o sală mare, unde o femeie stă pe două stânci. Ea îţi va arăta 
tot felul de femei frumoase, apoi te va ducela perla cea mare. Tu ia-o şi întoarce-te pe îndată. Dar ai 
grijă, Hasane, să nu care cumva ca vreuna din femeile acelea frumoase să-ţi câştige inima, căci de 
data asta nu te voi mai ierta. 

Hasan plecă deci, cobori în fântână, găsi uşa, intră, merse pe coridoarele lungi până la sala cea 
mare, unde întâlni femeia care îi arătă tot felul de bogății, îl duse în cotlonul unde se afla perla cea 
mare. Hasan o luă şi se întoarse numaidecât, în vreme ce femeile îl ademeneau: „Vino, Hasane, 
întoarce-te la noi!” 

O clipă, Hasan uită de povaţă şi vru să le răspundă, dar i se păru că aude glasul câinelui 
strigându-l. Se dezmetici şi se grăbi să se întoarcă. leşi din fântână cu perla, ajungând cu bine la 


câinele care-l aştepta. Acesta îi povesti atunci cum frații lui mai mari au încercat să-l ucidă, şi cum 
au ajuns a fi unul muncitor cu ziua la o cafenea, iar altul, la un birt. Apoi câinele îl purtă pe Hasan 
în zbor, mai întâi până la peşteră, unde flăcăul dădu perla în schimbul tichiei, şi mai departe la 
palatul diavolilor, unde, în schimbul tichiei fermecate, primi ulciorul cu apă vie chiar de la Astarte 
însuşi. Cu ulciorul cu apa vie în mâini, Hasan se întoarse la credinciosul său ajutor. 

Acesta îl purtă iar pe spate, zburând la oraşul de aur, unde-l găsi pe fratele său Aladin, şi la 
oraşul de argint, unde-l găsi pe Magdin. 

Îşi luară cu toţii rămas bun de la Roşu împărat, îi mulțumiră pentru izbăvitorul său sprijin şi îl 
rugară, smeriți, de iertare. 

Tustrei fraţii merseră fără odihnă până la Bagdad, unde tatăl lor, împăratul, era pe moarte. Cu 
ultimele puteri, el bău apa vieții şi pe dată se înzdrăveni. Drept mulțumire pentru binele făcut, 
împăratul îl lăsă pe Hasan moştenitorul său. 

Hasan se însoţi cu fata împăratului Indiei, cea care, pentru frumuseţea ei, era numită Luceafărul 
de dimineaţă. Şi au trăit cu toţii fericiți, până la adânci bătrâneți. 


Regele orb 


poveste din Latakia (Siria) 


A fost odată, în vremurile de demult, un rege care avea trei feciori. Doi dintre ei erau de la 
aceeași mama, iar al treilea, de la o alta. 

Împăratul, om milostiv, era respectat de toţi supușii săi ca un tată. Orice drumeț poposit la palatul 
lui era cinstit, primind mâncare și bună găzduire. Și, de aceea, nu era om care să nu-l iubească. Într- 
o zi, împăratul orbi şi niciun vraci nu-i putu găsi leacul, până trecu pe acolo un derviş pribeag. Când 
îl văzu pe regele cel orb, îl întrebă cu mare milă ce i se întâmplase. 

— Am fost lovit de o boală atât de grea, încât niciun doftor nu-mi poate găsi leacul. 

Dervişul îi spuse: 

— Eu am să-ţi spun leacul cu care, de-o vrea cerul, te vei vindeca negreșit. 

— Care este leacul acela? îl întrebă degrabă împăratul. 

— Într-o grădină anume se află un gutui și un măr. De vei mânca poame din ele te vei tămădui, 
dar e tare greu să ajungi la această grădină, îi grăi dervișul. 

Apoi dervișul plecă, iar cei trei fii ai împăratului își vestiră tatăl că sunt gata să meargă cu toţii 
să-i aducă mere şi gutui din grădina aceea. 

— Duceţi-vă, dragii tatii, şi Allah fie cu voi! le zise împăratul. 

Cei trei porniră spre grădina căutată. Merseră întruna până ce la o răscruce deteră peste o 
fântână. 

Pe unul din drumuri stătea scris: „Drum în flăcări”, pe cel de-al doilea „Drum în apă”, iar pe cel 
de-al treilea „Drum fără întoarcere”. Hotărâră să meargă fiecare pe câte un drum şi la întoarcere să 
se întâlnească la aceeași fântână. 

Şi aşa feciorul cel mare porni pe drumul în flăcări, feciorul mijlociu pe drumul în apă, iar cel 
mic, Saaladin, pe drumul fără întoarcere. După puţin timp feciorul cel mare se întoarse, căci nu îi fu 
cu putinţă să străbată un drum atât de greu. Se aşeză la fântână, în așteptarea celorlalți doi frați ai 
săi. Nici nu se aşeză bine, că fratele mijlociu se și ivi; nici lui nu îi fu cu putință să străbată un drum 
atât de greu. Se așezară amândoi fraţii să adăste întoarcerea fratelui lor mai mic. Pe drumul său, 
Saaladin merse multă vreme până se trezi în faţa unui palat durat numai și numai din ţeste de om. 
Se opri înmărmurit să-l privească şi, pe când se tot uita la el, văzu trecând pe acolo un bătrân. Îi 
dădu bineţe și îl întrebă ce era cu acest palat atât de neobișnuit. Bătrânul îi răspunse: 

— Fiule, fugi cât mai departe de aici, căci, de te zăresc cumva balaurii, îți vor tăia și ţie capul, 
așa cum au făcut cu ceilalți, și ţi-l vor pune deasupra tuturor acestor tigve. 


— Da, dar n-am voie să mă întorc din drum, căci trebuie să dobândesc merele și gutuile care 
vindecă orbirea, îi răspunse Saaladin. Apoi îşi depănă povestirea, iar bătrânul îl povăţui aşa: 

— Fiule, lasă-ţi calul aici, ia vasul acesta și du-te în grădină. Acolo se află nu mai puţin de șapte 
balauri. De-i găseşti dormind, intră prin cealaltă parte a grădinii și culege câte mere și gutui vrei. 
Dar de sunt trei balauri, ai grijă să nu intri în grădină, altminteri eşti pierdut. 

Saaladin îşi luă rămas bun de la șeih și după ce îi mulțumi pentru povaţă, se îndreptă spre 
grădină. Văzând că cei şapte balauri dorm, intră prin cealaltă parte a grădinii şi începu să adune în 
vasul dat de derviş atâtea gutui şi mere până ce-l umplu. Apoi se lăsase în grabă acolo unde-l lăsase 
pe şeih, îi mulțumi din nou, îşi încălecă armăsarul şi se întoarse la fraţii săi. 

Aceștia, când văzură că Saaladin întârzie, bănuiră că se va întoarce cu merele şi gutuile 
tămăduitoare şi, roşi de pizmă, puseră la cale cum să scape de mezin. Aveau să-l arunce în fântână 
de cum s-o întoarce, și așa ei doi, fraţii mai mari, se vor întoarce la împărat cu leacul făgăduit, 
dobândind astfel recunoștință şi întreaga dragoste a părintelui lor. Când Saaladin ajunse la ei, îi 
dădură frumuşel binețţe, îi luară merele şi gutuile, chipurile ca să le privească îndeaproape şi apoi îl 
rugară, așa cum se învoiseră între ei, să coboare în fântână după apă, lucru pentru care era nevoie de 
un bărbat zvelt, iar ei doi erau mult mai voinici. Îl legară așadar pe Saaladin cu o sfoară și îl lăsară 
în fântână. Dar nici nu ajunse bine la mijlocul fântânii, că cei doi frați mai mari tăiară funia, iar 
Saaladin se prăvăli la fund, gemând de durere. 

Iute, cei doi fraţi încălecară pe cai şi se întoarseră cu gutuile şi merele la tatăl lor. Când i le 
dădură, acesta îi întrebă ce ştiu despre Saaladin. 

— L-am aşteptat multă vreme, tată, dar el nu s-a arătat, îi răspunseră ei. Cu voia lui Allah, poate 
că se va întoarce curând. Împăratul mâncă poamele aduse de cei doi fii ai săi, dar nu-și recăpătă 
vederea și nu simţi nici cea mai mică ușurare a suferinței sale. Atunci porunci să fie găsit dervișul 
cel înșelător şi să i se taie capul, căci îl minţise cu neruşinare. 

Când dervișul se înfăţișă înaintea sa, împăratul îi spuse: 

— Leacul tău nu m-a vindecat precum ai făgăduit tu. 

— Se vede treaba că cel ce ţi-a adus poamele nu este același cu cel care le-a cules, de aceea nu 
te-ai vindecat, îi grăi liniştit dervișul. 

În vremea aceasta, pe lângă fântâna în care fusese aruncat Saaladin trecu o caravană. Un cămilar 
se băgă în fântână, după apă, ca să-şi adape cămilele. Așa dădu de Saaladin. Îi trase afară, îl îngriji 
cu răbdare şi milă, îl ajută să se pună pe picioare. Apoi îl îmbrăcă cu haine frumoase şi cu Saaladin 
împreună, caravana îşi urmă drumul până ajunse chiar în orașul împărăţit de tatăl lui Saaladin. 

Unul dintre cămilari se duse la împărat și îi spuse: 

— Împărate, ne-a fost dat ca în drumul nostru să întâlnim un flăcău bun la suflet. L-am salvat de 
la pieire și ţi l-am adus ţie în dar, cu rugămintea noastră umilă de a-l primi. 

Auzind vorbele cămilarului, cei doi prinți mai mari fură munciţi de o amarnică bănuială. Nici nu 
intră bine Saaladin în încăperea în care se afla împăratul, și acesta își deschise ochii și își recăpătă 
vederea. Primul om pe care-l văzură ochii lui înzdrăveniţi ca prin minune, fu însuşi Saaladin. Se 
ridică împăratul şi-şi îmbrăţișă cu drag mezinul. Acesta îi povesti ce nelegiuire făcură fraţii lui, iar 
împăratul porunci de îndată să li se taie capul. 

Saaladin îi urmă la tron, iar dervișul fu răsplătit din plin. 


Mărul de leac 
poveste slovenă 


A fost odată un împărat care avea trei feciori. Şi cum era în pragul bătrâneții, puterile începură 
să-l lase. Intr-o zi, pe neaşteptate, se îmbolnăvi. Chemară pe cei mai vestiți doctori ai împărăției ca 
să-i redea sănătatea de altădată, dar degeaba. Se dovediră cu toții neputincioşi. 


Împăratul se împacă, în cele din urmă, cu soarta sa şi se pregăti de ultimul său drum, fără de 
întoarcere. 

Într-o bună zi, când în odaia lui nu era nimeni, uşa se deschise şi înăuntru intră un cerşetor. 
Împăratul se mânie foarte tare. 

Cerşetorul văzu asta şi zise: 

— Împărate, nu trebuie să te superi! N-am venit la tine să cerşesc. Ţi-aş spune ceva foarte 
important, dar mi-e teamă că nu-mi vei da crezare... 

— Spune repede! Nu vezi că mi se apropie sfârşitul? îi răspunse împăratul cu glasul stins. 

— Nu ţi-a bătut încă ceasul, împărate. Pe lumea asta se află un leac care ar putea să-ți redea 
sănătatea. 

— Nu pot să te cred! spuse cu amărăciune împăratul, dar să te aud, totuşi! Vorbeşte... 

— Ştiam eu că nu-mi vei da crezare şi că vei clătina din cap. Dar ceea ce-ţi voi spune eu e 
adevărul adevărat, aşa cum e adevărat că eu mă aflu acum în faţa ta. Vei fi din nou în putere numai 
după ce vei avea mărul de leac. Cum îl vei mânca, cum te vei însănătoşi tun! De aceea trimite-ţi 
feciorii în lume ca să-ți găsească mărul de leac. Unul din ei va izbuti negreşit. Dacă nu faci cum îţi 
spun, îţi va suna ceasul de pe urmă. Rămâi cu bine, împărate. 

Nici nu termină bine aceste cuvinte şi cerşetorul se făcu nevăzut. Împăratul îl strigă să se 
întoarcă, fiindcă voia să ştie unde se află grădina în care creşte mărul de leac. Dar la strigătul lui nu 
apăru decât sluga sa credincioasă. Împăratul îi porunci ca deîndată să-l cheme pe cerşetorul acela 
care abia plecase de la el. Sluga îi răspunse mirată că nu văzuse pe nimeni ieşind din odaia 
împăratului, deşi tot timpul stătuse lângă uşă. 

Împăratul căzu pe gânduri. După un timp îşi chemă feciorii şi le zise: 

— Feții mei! Să ştiţi că eu mai am de trăit. Dar mă voi însănătoşi numai dacă mi se va aduce 
mărul de leac. De aceea porniţi în lumea largă. Acela dintre voi care îmi va aduce mărul de leac va 
fi urmaş la tronul împărăției mele. 

Celor doi feciori mai mari nu le fură pe plac vorbele împăratului. Lor nu le plăcea să 
călătorească; se simțeau mai bine şi mai în largul lor când trândăveau, ori când îşi pierdeau vremea 
în petreceri deşarte, fără rost. În schimb, feciorul cel mic se bucură din toată inima când auzi că tatăl 
său ar mai putea să trăiască. 

Chiar în aceeaşi zi cei trei feciori de împărat porniră la drum. Şi merseră ei, merseră zi de vară 
până-n seară, timp de mai multe săptămâni. Feciorul cel mare ajunse pe un tărâm, unde nu se zărea 
picior de om. Cercetă în jurul său, dar nu văzu nici casă, nici sat. Mai merse el cât mai merse pe 
drumul acela pustiu şi tocmai când se minuna mai mult, văzu că vine spre el un om şchiop. Era un 
cerşetor oarecare. Feciorul de împărat ar fi trecut țanțoş pe lângă el, dacă acesta nu l-ar fi oprit din 
drum: 

— Rogu-te, milostive stăpâne, ajută-mă cu ceva! 

EI îi aruncă un ban, dar schilodul adăugă: 

— Dă-mi o bucată de pâine, milostive stăpâne, sunt tare flămând, o să mor de foame! 

Trufia prinţului nu-i îngădui să mai stea lângă omul sărman. Nu-i răspunse nimic şi porni mai 
departe îngâmfat ca un curcan. Dar după puţin se opri, îi aruncă o privire şi zise: 

— Hei, cerşetorule, ţi-am dat un ban întreg. la spune-mi, ştii unde se află grădina în care creşte 
mărul de leac? 

— Dacă ţii mereu drumul ăsta, curând vei ajunge la grădina aceea minunată. După ce rupi mărul, 
să fugi de acolo cât te ţin picioarele! 

— Bine, bine! zise prințul, bucurându-se de vestea bună pe care i-o dăduse cerşetorul. 

Drumul fu destul de lung. În cele din urmă ajunse la o poartă mare, o deschise şi intră în grădină. 
În mijlocul ei creştea singur-singurel, verde şi frumos, mărul de leac. Alţi copaci nu mai erau în jur, 
doar straturi — strat lângă strat, în care înfloreau mii de flori sălbatice. O mireasmă îmbătătoare se 
răspândea prin toată grădina. Feciorul de împărat păşea încet pe poteca ce ducea spre măr. Pomul nu 
avea alte fructe. Doar pe una din ramuri strălucea un măr roşu. Cum îl văzu, prințul se repezi la pom 


şi rupse fructul minunat. Curios, începu să-l cerceteze pe toate părțile. Mărul părea să fie ca 
orişicare altul. Dar stând aşa mai multe clipe sub copac, îl cuprinse o oboseală adâncă. Fără să stea 
mult pe gânduri, se întinse pe iarba verde. 

Nu trecu mult şi de el se apropie un om. Prințului i se păru că-l vede ca prin ceaţă, dar totuşi îl 
recunoscu. Era acelaşi cerşetor de mai înainte. Acesta se aplecă deasupra prințului şi-i luă mărul. 
Apoi îl atinse doar de ramul pomului şi mărul atârna acum, de parcă nici nu fusese rupt. După aceea 
rupse o crenguţă, îl atinse pe prinţ şi-i şopti: 

— Nu eşti destoinic să duci tatălui tău mărul de leac. De ce nu m-ai ascultat? Să te prefaci acum 
într-un corb negru şi corb să rămâi până când va suna ceasul izbăvirii tale. 

Şi într-adevăr, feciorul de împărat se prefăcu într-un corb negru care zbură din grădină. 

După trei zile, pe acelaşi drum porni şi feciorul mijlociu, dar păți ce-a păţit şi fratele său mai 
mare. 

După alte trei zile îşi încercă norocul şi mezinul. În întâmpinarea lui ieşi acelaşi cerşetor. Nici n- 
apucă bine acesta să-i ceară milostenie, şi prințul îi aruncă un galben în pălărie, zicându-i: 

— De bună seamă că eşti flămând, omule sărman! Mai ia şi bucata asta de pâine! şi dădu să 
treacă mai departe. 

Cerşetorul îi mulţumi şi spuse: 

— Ştiu încotro ai pornit-o. lată, acesta e drumul cel drept. Să rupi iute mărul şi să fugi grabnic 
din grădină! Azi e ultima zi. Înainte de a se ivi luna tatăl tău trebuie să aibă mărul de leac, altfel va 
fi prea târziu şi vai, şi amar de tine şi de fraţii tăi, dacă nu mă asculți. 

Aceste cuvinte dădură prințului noi puteri. Curând ajunse la grădină şi intră în ea. Florile 
răspândeau o mireasmă îmbietoare, dar el se grăbi către măr. Când rupse fructul roşu, vru să plece 
repede de-acolo, aşa cum îi spusese cerşetorul. Dar îşi simţi capul ca de plumb, iar picioarele i se 
înmuiară de tot. Îl cuprinse moleşeala şi de ostenit ce era, s-ar fi culcat sub copac. Deodată deasupra 
se auzi un foşnet. Privi în sus şi văzu doi corbi. O presimţire cumplită puse stăpânire pe el. „Oare nu 
sunt frații mei?” îi trecu prin minte. Un fior trecu prin trupul lui şi slăbiciunea de mai-nainte i se 
topi ca prin farmec. 

— Tătucă! strigă el şi o luă la fugă prin grădină. 

Afară îl întâmpină cerşetorul. 

— Ai izbândit, nepoate! Dar să ştii că mi-a fost frică pentru tine! Aşează-te aici, în poiana asta 
verde şi odihneşte-te un pic! 

Cerşetorul tăcu câteva clipe, apoi vorbi din nou: 

— la această crenguţă şi în clipa în care tatăl tău se va însănătoşi, să ieşi afară din palat. Vor veni 
doi corbi şi vor cobori pe pământ în faţa ta. Să-i atingi repede cu crenguța asta... 

Şi din nou îl cuprinse moleşeala pe prinț. De astă dată nu se mai putu împotrivi şi închise ochii. 
Îşi simţea pleoapele ca de plumb. În clipa următoare i se păru că cerşetorul îl înşfacă de mijloc şi 
pluteşte cu el în sus. 

Când se trezi, în jur era ceață deasă. În faţa sa, doar la o aruncătură de băț se înălța palatul tatălui 
său. La început crezu că visează şi că mărul de leac l-a văzut doar în vis, dar când îşi privi palma, 
înţelese că totul era aievea. Îşi aminti că trebuie să fie în faţa tatălui său înainte de a răsări luna. Şi 
atunci porni ca săgeata spre palat. 

De îndată ce mâncă mărul, împăratul se însănătoşi pe loc şi se ridică din patul în care zăcuse 
atâta vreme. Prinţul părăsi însă grabnic odaia. Când ieşi din palat, doi corbi se roteau deasupra lui. 
Cum îl văzură, se apropiară de el şi coborâră pe pământ chiar în fața lui. Atunci să vezi minune! 
Nici nu-i atinse bine cu crenguţa pe care i-o dăduse cerşetorul, şi se pomeni dintr-odată cu fraţii săi 
lângă el. 

O bucurie nemaipomenită cuprinse întregul palat. Cei doi prinți mai mari nu-l vedeau acum cu 
ochi buni pe fratele lor mai mic, fiindcă acesta devenise moştenitorul tronului împărătesc, dar nu 
mai aveau ce face, şi trăiră împreună până la adânci bătrâneți. 


Mireasa-$Şarpe 


poveste slovenă 


Un om nevoiaş avea trei feciori. Cel mai mare dintre ei ar fi vrut să se însoare: dar nu îndrăznea 
să-i spună tatălui său. De aceea se sfătui cu fratele său mijlociu şi hotărâră să pornească amândoi la 
drum şi să colinde lumea în lung şi-n lat, până şi-or găsi neveste pe potrivă. În cele din urmă îşi 
luară inima în dinţi şi se înfățişară înaintea tatălui lor mărturisindu-i tot ce puseseră la cale: 

— Noi pornim în lume să ne căutăm neveste! 

— Of, băieții mei! Asta e o treabă prea grea pentru nişte oameni sărmani ca noi. Cine să vă ia? 
zise tatăl. 

Dar până la urmă se înduplecă şi hotărî ca feciorul cel mare să-şi încerce primul norocul, şi dacă 
totul se sfârşeşte cu bine, abia după aceea să pornească şi cel mijlociu. 

Porni feciorul cel mare la drum şi tot mergând aşa, ajunse la marginea unei păduri dese ca peria. 
Până atunci tot timpul fluierase şi cântase voios. În pădurea asta îşi avea căsuţa un om bătrân, care 
împlinise o sută şaptezeci de ani! Acesta îi ieşi în întâmpinare: 

— Încotro ai pornit, fiule, că-mi fluieri şi-mi cânţi cu atâta voie bună? îl întrebă uncheşul. 

— Cum să nu fluier, şi cum să nu cânt, moşule, când am plecat să-mi caut nevastă! îi răspunse 
mândru flăcăul. Cine ştie, poate că am noroc şi găsesc una care să ia de bărbat şi un sărăntoc ca 
mine. 

— Eh, păi asta n-ar fi o treabă chiar aşa de grea! îi răspunse bătrânul. Tot ținând drumeagul ăsta, 
o să ieşi din pădure şi o să dai de-o căscioară. Abate-te din drum şi povesteşte-le oamenilor ce te 
doare. 

Aşa şi făcu flăcăul nostru. Mulţumi pentru sfat şi merse, tot merse, până dădu de căsuţa cu 
pricina. Intră înăuntru şi le spuse tot ce avea pe suflet. 

— Trei fete am, zise mama. Alege-ţi una, fiule, pe cea care-ţi place cel mai mult şi duceți-vă 
sănătoşi. 

A treia zi feciorul cel mare se întoarse acasă cu aleasa inimii sale. 

— Tată, spuse feciorul mijlociu în aceeaşi zi, vreau şi eu să-mi încerc norocul. Pornesc la drum 
chiar de mâine, în revărsat de zori. 

Zis şi făcut. Ca şi fratele său mai mare, nici nu păşi bine în codrul cel des, şi-l întâlni pe uncheşul 
acela. Şi toată povestea se repetă aidoma. Ajuns la căsuţa din pădure, îşi alese mireasa dintre cele 
două fete care mai rămăseseră acasă cu bătrânica şi a treia zi se întoarse la ai săi. 

— Tată, îndrăzni şi mezinul casei, vreau şi eu să mă însor, cu toate că toți mă ţineţi de prostănac. 
Poţi să ştii, te pomeneşti că se milostiveşte vreuna şi de mine şi mă ia de bărbat! 

Bătrânul tată clătină nemulţumit din cap şi încercă pe toate căile să-l convingă să se lase păgubaş 
de-o treabă ca asta, dar aşi, parcă aveai cu cine te-nţelege?! Dacă văzu şi văzu că nu poate s-o 
scoată la cap cu el, îl lăsă în plata domnului! N-are decât să-şi caute şi el norocul în lumea asta 
mare. 

Şi merse mezinul, merse cale lungă, cântând şi fluierând şi gândindu-se întruna cât de bine o să 
fie când o s-aducă şi el o noră în casă. Şi tot mergând aşa, ajunse până la o salcie bătrână care-şi târa 
pletele lângă o cărare. 

— Încotro ai plecat aşa vesel, Mijek? se auzi o voce. 

Pe flăcăul nostru îl chema Mijek. 

— Am plecat în lumea largă. Caut o nevastă... 

— Hm, păi dacă-i vorba de-aşa ceva eu o să-ţi îndeplinesc dorinţa pe loc. Ia-mă pe mine de 
nevastă, se auzi din nou acelaşi glas. 

— Dar cine eşti tu, de mă cunoşti şi mă strigi pe nume? întrebă Mijek, privind în jurul său, 
fiindcă nu dădea cu ochii de nimeni. 

— Eu sunt Crăiasa şerpilor. 


— Unde te-ai băgat, că nu te poate vedea omul? 

— Sunt aici, în salcie. Priveşte! 

Mijek se aplecă spre scorbura din trunchiul sălciei şi zări într-adevăr acolo încolăcit un şarpe 
mare, urât şi scârbos, care începu să se întindă spre el şuierând întruna cu limba sa despicată în 
două. Ce-i drept, Mijek o cam sfeclise. 

— Văd că ţi-e teamă de mine, vorbi şarpele, dar nu te speria, n-o să-ți fac niciun rău. Dacă vrei 
să fu fericit, ascultă-mă cu luare-aminte şi fă tot ce ţi-oi spune. Ia cheia asta. De-o învârți de trei ori 
în buzunar, capeti tot ce-ţi pofteşte inima. Acu' du-te acasă şi pregăteşte toate cele de trebuință 
pentru nuntă. Apoi veniţi să mă luaţi, dar cu trăsură. Şi ai grijă ca trăsura să aibă scară. Şi încă un 
lucru să nu uiţi: în trăsură să fie şapte lăutari — şase negri, şi unul alb. 

Flăcăul luă cheia care era de aur, se întoarse acasă şi-i povesti tatălui său tot ce i se întâmplase. 

— Ia încearcă tu, fătul meu, să vedem ce poate cheia asta, zise tatăl. Pe urmă vedem noi ce avem 
de făcut. 

Mijek învârti de trei ori cheia de aur. 

— Vreau o tavă cu plăcinte! zise el. 

Nici n-apucă să-şi termine bine vorba, că pe masă şi apăru tava aburindă, răspândind în toată 
casa o mireasmă îmbietoare. 

— N-ar strica şi nişte vin la plăcinta asta. Aşa... să zicem trei căni, se gândi Mijek, răsucind din 
nou cheia de aur. Şi ce să vezi? Cănile se şi aflau în faţa lor. 

— Fiule, cheia asta e năzdrăvană, zise tatăl. Eu zic să facem tot ce ţi-a cerut crăiasa şerpilor. 

A doua zi se duseră la salcie cu trăsură şi cu cei şapte lăutari. Cum îi văzu, şarpele cobori din 
copac şi se întinse spre ei şuierând îngrozitor. Toţi se speriară şi se ghemuiră prin colțurile trăsuri. 
Numai Mijek nu se sperie. 

— Nu vă temeţi! Eu vă vreau binele, vorbi şarpele şi se târî în trăsură, aşezându-se în dreapta 
mirelui, după care porniră spre casă, unde erau aşteptaţi de nuntaşi. Aici oaspeții şovăiră. Niciunul 
nu cuteza să se aşeze în faţa bucatelor. Cu mare greutate se hotărâră. În cele din urmă se aşezară, 
fiecare căutând să fie cât mai departe de miri. 

Şarpele-mireasă, de, se întinse sub masă, pe toată lungimea acesteia, iar capul şi-l ridică deasupra 
tuturor, parc-ar fi vrut să-i vadă mai bine, apoi se lipi de mire. Fraţii mai mari îşi dădeau mereu 
coate, zâmbind cu răutate şi bucurându-se în sinea lor de alegerea pe care o făcuse mezinul, 
prostănacul de Mijek. 

Când bătu însă ornicul miezul nopţii, pielea şarpelui scârbos se desprinse şi căzu sub masă, iar 
lângă mire se ivi o fată de o frumuseţe orbitoare, îmbrăcată toată în fir de aur şi mărgăritare, având 
şi o coroniţă de aur pe cap, toată bătută în nestemate. 

— Tu m-ai scăpat de un mare blestem, Mijek, luându-mă de soţie, spuse mireasa. De-acum 
încolo nimic nu ne mai poate despărți. 

Şi tinerii însurăţei trăiră ani mulți şi fericiți, mulțumiți de viață. Şi poate că mai trăiesc şi azi, 
dacă nu cumva or fi murit. 


Moita cea bună la suflet 
poveste slovenă 


Odată Moiţa Pokraiţulea** a găsit un groş cu care şi-a cumpărat un ulcior. Când s-a făcut seară, a 
intrat în el, s-a culcat şi a adormit. Afară era un ger năprasnic de crăpau şi pietrele. Dar tocmai când 
dormea mai dulce, Moiţa Pokraiţulea se trezi, fiindcă cineva bătea cu putere la uşa căsuţei sale. 

— Cine e? întrebă ea. 


36 în folclorul sloven fetița Moiţa Pokraiţulea este simbolul bunătăţii. Totodată este şi diminutiv de la Maria 


— Eu sunt, Cumătra Vulpe. Oh, Moiţa Pokraiţulea, te rog frumos, dă-mi drumul înăuntru, căci 
afară e furtună şi ger. O să îngheţ de tot, dacă nu mă adăposteşti sub streaşina ta! se văicări ea. 

Moiţa Pokraiţulea nu se lăsa prea uşor înduplecată, de aceea i-a zis: 

— Am să-ţi deschid, numai dacă ştii să faci ceva, altfel nu! 

— Eu sunt croitoreasă, spuse vocea... 

Moiţa Pokraiţulea o lăsă înăuntru, după care se culcară şi adormiră. Dar nici nu-şi făcură bine 
primul somn, când din nou se auzi bătând la uşă. Moiţa Pokraiţulea întrebă cine bate şi cel de afară 
izbucni în plâns: 

— Oh, Moiţa Pokraiţulea, te rog mult de tot, lasă-mă să intru la căldurică, fiindcă afară e furtună 
mare şi voi îngheţa. Eu sunt Cumătrul Lup, bucătar iscusit... 

— De vreme ce eşti în stare să faci ceva, vino la noi, îi răspunse gazda. 

Deschise uşa şi-l primi înăuntru. Dar n-apucară să doarmă nici până la primul cântat al cocoşilor, 
că fură treziţi din nou: 

— Moita Pokraiţulea, rogu-te frumos, deschide-mi, eu sunt, mormăi Moş Martin. Furtuna se- 
ntețeşte, geru-i tot mai mare, o să-ngheţ de-a binelea! 

— Ce ştii să faci? îl întrebă Moita Pokraiţulea. 

— Sunt cizmar şi-s meşter mare, răspunse Ursul. 

Moiţa Pokraiţulea îi deschise uşa larg. 

— Toată noaptea n-avem un pic de tihnă, se mânie ea, când se auzi o nouă bătaie în uşă: 

— Moita Pokraiţulea, te rog din toată inima, deschide repede uşa, e prăpădul lumii!... 

— Dar tu cine mai eşti? ŞI ce ştii să faci? întrebă stăpâna casei. 

— Eu sunt Urechilă, croitor vestit! veni răspunsul. 

Şi iepuraşul căpătă un colțişor în ulcior. 

Moiţa era foc de supărată, când auzi iarăşi bătăi în uşă: 

— Moita Pokraiţulea, îndură-te şi dă-mi drumul înăuntru, că nu mai apuc ziua de mâine... 

Era Cerbul. Moiţa îl primi şi pe el, mai ales când află că e un pădurar încercat. După asta se 
lăsară cu toții în mrejele somnului dulce. 

Dimineaţa, Moiţa Pokraiţulea îşi trimise toți musafirii la treabă, iar Lupul rămase la bucătărie ca 
să pregătească o cină bogată. Aduse între altele şi câteva buduroaie, le stoarse mierea şi o strânse 
într-un vas. După aceea, mâncară cu toţii şi se culcară din nou. Către miezul nopții, Vulpea se trezi 
gemând: 

— Aoleu! Aoleu, burta mea! Aoleu, ce mă fac?! 

— Du-te în bucătărie şi fă-ţi un ceai de muşeţel! îi zise Moiţa Pokraiţulea. 

Se duse Vulpea valvârtej la bucătărie, dar când aţipiră din nou cu toţii, iar începu să se 
văicărească, aşa că Moiţa Pokraiţulea îi spuse să-şi mai facă un ceai de muşeţel. Şi astfel, Cumătra 
Vulpe reuşi să se ducă de mai multe ori la bucătărie. Dar pe ea n-o durea burta şi nici de ceai nu-i 
ardea. Ea ştia unde pusese Moiţa mierea şi nu se linişti până nu o linse toată. Apoi adormi 
mulțumită. 

Dimineaţa următoare, Moiţa Pokraiţulea hotărî pentru fiecare câte ceva de făcut, iar Vulpii îi 
zise: 

— Croitoreaso, fiindcă azi-noapte ţi-a fost rău şi n-ai putut dormi, poţi să mai rămâi în pat, să te 
mai odihneşti şi tu. 

Nu trecu însă multă vreme şi în bucătărie se iscă zarvă mare şi gâlceavă. 

— Tu ai lins mierea! 

— Ba nu eu, ci tu! continuau să se ocărască animalele. 

Moita Pokraiţulea hotărî pe loc: 

— Hoţul e unul dintre noi. Nimeni altul n-a ştiut de miere şi nici n-a putut să intre aici, fiindcă 
uşa a fost încuiată. 

Ca să se afle cine-i vinovatul, Lupul le dădu un sfat: 


— Să ne culcăm cu toții pe spate, să deschidem gura şi să ne prăjim la soare. Până la urmă 
mierea va începe să curgă din gura celui vinovat. 

Se culcară cu toţii pe iarbă, în faţa ulciorului şi adormiră. Dar Cumătra Vulpe, care era cu musca 
pe căciulă, stătea trează. Nu trecu mult timp şi mierea începu să-i iasă din stomac şi să picure pe 
pământ. Ea se şterse repede pe bot şi mânji cu miere botişorul iepuraşului adormit, după care 
adormi şi ea. Acu' era liniştită. 

Se trezi o larmă asurzitoare. Nu mai dormea nimeni. Animalele, văzând că iepurelui i se scurge 
mierea de pe bot, începură să-l bată fără milă până-i rupseră picioarele din față. 

Şi astfel, Iepurele rămase cu cele două picioare din față rupte şi ele nu-i mai crescură niciodată, 
rămânând pentru totdeauna mai scurte decât cele din spate. 


Singur-Eu 


poveste slovenă 


Era o noapte de toamnă. În pădurea întunecoasă un om prinsese nişte veverite şi, cum era 
flămând, aprinse focul, cu gândul să-şi facă o frigare bună. Tocmai când se îndeletnicea cu 
trebuşoara asta şi întorcea veveriţele pe jăratec, de el se apropie Scaraoschi care căuta broaşte prin 
pădure. 

— Cum te cheamă? îl întrebă Necuratul pe vânător. 

— Singur-eu mă cheamă, îi răspunse acesta. 

— Îngăduie-mi, Singur-eu, să frig câteva broaşte la focul tău. Sunt tare flămând. 

— Ba să-ţi pui pofta-n cui! i-o reteză vânătorul. Fă-ţi foc, dacă vrei să te ospătezi! 

— De nu-mi dai de bună-voie, ai să-mi dai de nevoie. 

— Zău? Nu mai spune! Ia să ne încercăm puterile! îi răspunse mânios vânătorul şi suflând în foc, 
luă un tăciune mare cuprins de vâlvătaie şi-l pocni cu sete pe diavol drept la mir. 

Pârlit bine, Scaraoschi o luă la goană prin pădurea întunecoasă, văicărindu-se întruna şi 
chemându-și tovarăşi în ajutor. Încurând în jurul lui se strânse toată ceata dracilor împieliţaţi. 

— Cine te-a batjocorit în halul ăsta? îl descusură prietenii săi. 

— Aoleu, sărăcan de mine, Singur-eu, Singur-eu! se văita Necuratul cât îl ţinea gura. 

— De vreme ce singur ţi-ai făcut-o, atunci rabdă... Capul face, capul trage! Şi ce răcneşti aşa? 
De ce ne-ai mai chemat în ajutor? se răstiră dracii la el şi se împrăştiară care încotro prin pădurea 
întunecoasă, văzându-şi fiecare de treburile lui. 


Cele trei boabe de mazăre 
poveste slovenă 


A fost odată un om sărman care abia-şi ducea zilele de azi pe mâine. N-avea nici pâine pentru 
singurul său copil. Într-o zi, nemaiputând răbda, îi zise fiului său să-şi ia lumea în cap: 

— Du-te, fiule, încotro vezi cu ochii. Cine ştie, poate-ți afli şi tu norocul! Numai să nu uiţi ce-ţi 
spun eu acum: primul lucru care-ţi cade în mână, să nu-l arunci, să-l pui bine. 

Aşa se despărțiră. Tatăl rămase acasă, iar feciorul plecă prin lume, cu traista în spinare, să bată 
drumurile colbuite. 

Tot mergând aşa, întâlni în calea sa un bob de mazăre! îşi aminti de sfatul părintelui său, luă 
bobul şi-i dete drumul în traistă. Continuându-şi drumul, mai găsi un bob, căruia de asemeni îi dete 
drumul în traistă. Către seară al treilea bob. Nici pe acesta nu-l lăsă să zacă în mijlocul drumului. 

Se făcuse târziu când ajunse la un castel şi se rugă de găzduire. 

— Bine, se învoi stăpâna casei, măsurându-l din creştet până-n tălpi pe flăcăul chipeş. 

Se vede treaba că-i plăcuse, dar şi mai mult îi plăcuse fiicei sale, care stătea lângă maică-sa. 


— Oaspetele ăsta, pe care l-am primit sub acoperişul nostru, nu mi se pare a fi om nevoiaş, zise 
femeia bărbatului său la cină. Aş jura că s-a îmbrăcat aşa ca să vadă cum e la noi. Cred că vrea s-o 
ia pe fiica noastră de nevastă. Eu zic să-l punem la încercare. 

Stăpâna porunci unei slugi să-i pregătească musafirului un aşternut rău şi să-l iscodească, să vadă 
ce-o să facă acesta toată noaptea. 

— Dacă e un sărăntoc, o să doarmă fără vise şi pe aşternut rău. Dacă e însă din casă bogată, n-o 
să-şi afle liniştea toată noaptea, îl lămuri femeia pe bărbat-su. 

După cum fu porunca, aşa fu şi aşternutul. Flăcăul se dezbrăcă şi se culcă. Dar temându-se ca nu 
cumva cineva să-i fure traista, care era singura lui avere, o puse sub cap. Sărăcia asta de traistă nu 
fusese însă bine legată la gură şi cele trei boabe de mazăre se rostogoliră din ea. El le adună cu grijă 
şi le puse din nou la loc. Dar nu apuca să bage bine primul bob în traistă, că al doilea o şi pornea la 
vale! Când îl prinse în sfârşit şi pe acesta şi-l puse înapoi, porni al treilea... Şi povestea asta se 
repeta noaptea, astfel că bietul băiat nu dădu geană prin geană! 

— Fi, cum a fost? întrebă stăpâna curioasă a doua zi pe servitorul care-l iscodise de sub pat, 
unde se ascunsese din timp. 

— "Toată noaptea s-a zvârcolit în aşternut. Într-o vreme mă apucase teama ca nu cumva să cadă 
peste mine! 

— Aha! Am simțit eu că nu e un nepricopsit; se bucură stăpâna şi se grăbi să ducă vestea asta 
îmbucurătoare bărbatului şi fiicei sale. 

Toţi trei se vorbiră să-l mai oprească o noapte, ca să se convingă pe deplin că e un bogătaş 
ascuns în haine sărace. În seara următoare porunciră să i se pregătească un aşternut moale şi frumos. 

Văzând că toată lumea nu ştie ce să-i mai facă, flăcăul se hotărî să mai rămână o noapte la castel. 
După cina bogată care urmă, îl poftiră să doarmă în odaia cea mai frumoasă. 

„Oho, e din ce în ce mai bine! se gândi omul sărman. Văd că mă aflu în casa unor oameni cinstiți 
şi de treabă. De ce să-mi țin traista sub cap şi să alerg toată noaptea după boabele astea 
neastâmpărate? la mai bine să trag un pui de somn colea, că m-a cam ajuns oboseala!” 

Şi agăţându-şi traista în cuier, se dezbrăcă de hainele sale sărace şi toată noaptea dormi somn 
dulce, neîntors. 

— Cum a fost de data asta? îl întrebă stăpâna pe acelaşi servitor. 

— A dormit toată noaptea ca un butuc! veni răspunsul. 

— Am ştiut eu cu cine am de-a face! îşi frecă mâinile de bucurie mama fetei. Nu încape nicio 
îndoială că e nobil, dacă nu cumva chiar prinț. 

Şi, vestea asta, caldă încă, o duse în grabă bărbatului şi fiicei sale. 

După gustarea de dimineaţă, oaspetele se duse la stăpânul castelului ca să-i mulțumească pentru 
găzduire, pentru bunăvoința şi grija cu care fusese omenit. 

— Unde ţi-ai pus în gând să mergi acum, prietene, îl întrebă cu interes stăpânul. 

— la, pe drumul ăsta lung şi colbuit, nici eu nu ştiu încotro. 

— Apăi, dacă aşa stă treaba, nu te mai lăsăm să pleci. Ştii. Eu am o fată de-o vârstă cu dumneata. 
Ai văzut-o şi cred că ţi-e pe plac. Dacă vrei, încă de astăzi ţi-o dau de soție. După aceea faci ce vrei. 

În prima clipă, bietul băiat rămase cu gura căscată. Curând însă îşi veni în fire şi se învoi cu 
însurătoarea asta neaşteptată. 

În aceeași zi făcură nuntă mare, care se prelungi patruzeci de zile şi patruzeci de nopți. În timpul 
acesta, în castel nu puteai zări un singur chip abătut. Fericitul mire nu-şi bătu capul cu nimic. O dată 
măcar nu se gândi ce-ar fi putut să se întâmple de-aci încolo. 

Când se scurse şi cea de a patruzecea zi, mama soacră chemă ginerele şi-i zise: 

— Fiule, după cum vezi, nunta a trecut. Mâine să porniţi la drum, ca să-i arăţi soției tale castelul. 
„„Castelul?” era cât p-aci să strige bietul om şi să spună tot adevărul, că taică-su n-are decât o 
amărâtă de cocioabă. Dar în ultima clipă se răzgândi şi tăcu mâlc. Se învoi ca a doua zi să plece cu 
mireasa la „castelul său”. Dar toată veselia de până atunci se risipi ca fumul în vânt şi o jale adâncă 

i se strecură în suflet. 


— Îţi citesc pe faţă că-ţi vine greu să te desparti de noi, continuă soacra cu bunătate. Linişteşte- 
te, dragă ginere! Curând ne vom vedea din nou. Nimeni nu vă pune cu sila să staţi acolo, dacă nu vă 
place. Staţi un timp, şi pe urmă veniți iar la noi. 

A doua zi încărcară o căruță cu trei saci de ovăz pentru cai şi unul cu bani pentru tinerii însurăţei, 
care se urcară în rădvan însoțiți de doi paznici. Surugiii dădură bice cailor şi porniră spre celălalt 
castel, al mirelui, de, care de fapt nu exista decât în închipuirea socrilor! 

Tristă era acum mireasa, dar şi mai trist mirele. Îi pierise de tot glasul. Soţia lui îl compătimea, 
văzându-l cât e de bun la suflet, cât de mult i s-a muiat inima la despărțirea de părinţii ei. Ei însă se 
gândesc ce-l aşteaptă când or ajunge la cocioaba dărăpănată a tatălui său. 

Către seară, rădvanul trecu printr-un codru des. Mireasa vru să afle dacă mai e mult până la 
castel. 

— Mai e, mai e, e tare departe, răspunse el. Poţi să tragi un pui de somn până acolo. 

Şi într-adevăr, tânăra femeie ațipi într-un timp. Folosindu-se de acest prilej, mirele sări din 
rădvan. 

„Mai bine să-mi aflu moartea, decât să înțeleagă cât sunt de ticălos!” se gândi şi o luă razna prin 
pădure. Dar nu făcu decât câţiva paşi şi în față îi apăru un moşneag cu barbă colilie. 

— Încotro, fiule, în noaptea asta neagră ca tăciunele? 

— Îmi caut moartea, moşule! răspunse el şi-i povesti totul de-a fir-a-păr. 

— Nu face să te amărăşti, prietene! zise uncheşul. Urcă-te mai bine înapoi în rădvan şi urmează- 
ți drumul împreună cu femeia ta. Curând veţi ajunge la castelul meu. Eu plec acum de-acasă şi mă 
voi întoarce tocmai peste un an. Până atunci fii dumneata stăpânul castelului meu. Un singur lucru 
să nu uiţi: când voi porni după un an înapoi spre casă, castelul se va zgudui o dată din temelii, şi 
atunci dumneata împreună cu soția dumitale va trebui să fugiți grabnic din el. Dacă nu faceţi aşa, să 
ştiţi că v-a sunat ceasul! 

Tânărul însurăţel îi mulțumi din inimă moşneagului şi se întoarse la nevastă-sa. 

— Credeam c-am încurcat drumul şi mă dusei să mă conving, o linişti el. Dar acu' m-am dumirit, 
suntem pe drumul ăl bun. Încă niţel şi ajungem acasă... 

Şi, într-adevăr, curând ajunseră la un mare castel, cu toate ferestrele luminate. În faţa porţii îi 
aştepta un alai de slugi bine îmbrăcate. Cu toţii se ploconeau până la pământ, urându-le bun sosit 
acasă, ca şi cum ar fi fost stăpânii lor de când lumea! 

— Ah! Dar castelul tău e mult mai frumos decât al nostru! se minuna tânăra soție. 

Era fericită că o ascultase pe descurcăreaţă sa mamă şi se măritase după acest musafir, chipurile 
sărăntoc! 

Trecu o săptămână, trecu o lună din viața lor plină de bucurii şi de belşug. Veni şi sfârşitul 
anului. Deodată castelul se legănă o dată, apoi se zgudui din temelii, dar aşa de tare, că nu lipsi mult 
să se năruie de tot! Abia atunci îşi aminti bietul om de vorbele moşneagului din pădure. Vru să fugă 
cu nevastă-sa, dar ia-o de unde nu-i! Alerga cu sufletul la gură dintr-o odaie în alta, din pivniţă în 
hambar, din hambar în pod, din pod iar în pivniță, dar degeaba. Nevastă-sa, nicăieri. Parcă o 
înghițise pământul! în cele din urmă, tot umblând prin pivniţă, dădu peste-o babă urâtă, care îl 
privea încruntată, parcă era Muma Pădurii. Dar el nu luă în seamă asta şi o întrebă cu blândeţe: 

— Nu cumva ştii, măicuţă bună, unde-i nevasta mea? O caut peste tot şi n-o aflu nicăieri. Îşi 
pierde viața dacă nu părăseşte castelul înainte de sosirea stăpânului! 

Atunci baba îi răspunse: 

— Să nu te temi de nimic, fătul meu! Du-te şi spune-i bucătarului să puie în moară, la măcinat, 
grâu cernut de şapte ori. Din făina asta să frământe de şapte ori aluatul şi să coacă pâinea tot de 
şapte ori. Apoi s-o aşeze în faţa porţilor castelului. Atâta tot. Încolo să nu mai ai nicio grijă... 

„De două ori mi-a ieşit șansa-n cale. Nici a treia oară n-o să mă lase” se gândi el şi se duse 
liniştit la bucătar, căruia îi porunci să facă tot ce-l învățase bătrâna. 

Nici nu-şi încheie bine vorba, şi castelul se zgudui a doua oară. Şi se zgudui aşa de tare, că 
zidurile se crăpară peste tot. 


„Apoi, castelul ăsta se va nărui de o sută de ori până se va coace pâinea, se gândi el. Dar acu' fie 
ce-o fi!” 

Până una alta, bucătarul gătă toată treaba, scoase pâinea din cuptor şi o puse în fața porţilor, aşa 
cum i se poruncise. Şi uite că norocul îi surâse încă o dată. Chiar atunci în fața castelului se ivi un 
zmeu uriaş. Avea şapte capete, iar fiecare cap avea câte şapte limbi despicate. 

— Miroase a om în castelul meu! urlă zmeul şi din gura lui zbură o flacără lungă de şapte metri. 
Hei, poartă! Poartă a castelului meu! Nu-ţi mai cunoşti stăpânul, de nu vrei să te mai deschizi?! 

Atunci vorbi pâinea coaptă de şapte ori în cuptor: 

— În van ţi-o toată truda, zmeule! Doar dacă vei putea să te semeni de şapte ori, să te seceri şi să 
te macini de şapte ori şi tot de şapte ori să te frămânţi şi să te coci, abia atunci să vii, altfel îți pierzi 
timpul de pomană şi urli de-a surda! 

La auzul acestor cuvinte, zmeul turbă de-a binelea. Se izbi cu atâta furie în porţi, că acestea se 
învârtiră de trei ori cu castel cu tot, dar nu se deschiseră. Încercă a doua oară. Castelul se învârti de 
şapte ori, dar tot degeaba. Atunci încercă a treia oară. De data asta se năpusti cu-atâta înverşunare, 
încât el însuşi se făcu praf şi pulbere, prăpădindu-se cu zile în fața propriului său castel. 

Şi uite-aşa, flăcăul sărman ajunse stăpân peste toată averea zmeului şi de bună seamă că duce şi 
astăzi un trai îmbelşugat şi fericit împreună cu soția sa frumoasă şi cuminte. 


Lupul şi vulpea 


poveste franceză 


Într-o ţară îndepărtată, îndepărtată, cu ani şi ani în urmă, un lup şi o vulpe trăiau liniștiți şi în 
armonie în aceeaşi vizuină. Dar într-o bună zi lupul începu să-şi schimbe felul lui de a fi cu vulpea, 
dând-o de-a berbeleacul pe iarbă, zgâriind-o cu labele, ba chiar trăgând-o de coada ei stufoasă, ca 
să-i arate că el era mai puternic decât ea, şi merita deci să se teamă de el şi să-i dea ascultare. 

Văzând vulpea că lupul nu mai era tovarăşul ei bun de altă dată, nu se gândea acum decât la 
răzbunare. Dar şireată, după cum îi e renumele, în faţa lui se arăta tot supusă şi temătoare. 

Într-o bună zi, vulpea prinse de veste, de la o cumătră, că în apropiere, la o gospodărie, sosiseră 
de curând vreo douăzeci de găinuşe de toată frumuseţea. Nici nu trecură două zile, când iat-o pe 
vulpe în faţa gospodăriei aceleia. Cu multă grijă ea dădu mai întâi târcoale, să vadă dacă nu cumva 
se află şi o cursă pe acolo, pentru musafirii nepoftiţi, vreo groapă acoperită cu ramuri, sau cam aşa 
ceva, ca nu cumva să cadă în ea. Şi într-adevăr, zări un fel de capcană la câțiva paşi, dincolo de 
gard. A avut grijă s-o ocolească şi profitând că în clipa aceea gospodarii erau ocupați în altă parte a 
curții, înşfăcă două găinuşe şi pe-aci ţi-e drumul! Se îndestulă cu una iute-iute, iar pe a doua se 
gândi s-o ducă preaputernicului lup. 

— Cumetre lup, ia te uită ce găinuşă frumoasă ţi-am adus, îi spuse vulpea cea şireată. Aproape 
de vizuina noastră e o curte de unde-ţi poţi alege câte vrei. M-am uitat eu bine, n-au pus nicio 
capcană. 

— Îţi mulţumesc, cumătră vulpe, şi mă bucur că eşti atât de îndatoritoare cu mine. Mâine dis-de- 
dimineaţă vom merge acolo împreună. 

Şi, într-adevăr, aşa făcură. Ajunseră la faţa locului. Cu ochii la găinuşele care cotcodăceau şi 
ciuguleau prin curte, lupul nu se mai uită nici în stânga, nici în dreapta, şi hop, sărind gardul, nimeri 
direct în groapa pregătită anume pentru fiarele flămânde şi haine. 

Închipuiţi-vă satisfacția vulpii, care începu să dănţuie în jurul gropii, în timp ce lupul, cu o 
mutriță de mieluşel, vărsa lacrimi amare: 

— Cumătră, ajută-mă să ies de aici, îți făgăduiesc să fiu bun de-acum încolo. Totdeauna eşti atât 
de isteață! Găseşte un mijloc să ies din groapa asta! se jelui umil lupul. 


— N-ai spus tu, cumetre lup, că eşti puternic şi că eşti spaima animalelor? Ai acum prilejul să 
arăţi cât eşti de puternic, sau toate n-au fost decât lăudăroşenii, şi atunci nu-ţi rămâne decât să te 
închini soartei tale amarnice, îi răspunse cumătra vulpe. 

Şi lupul, de atâta furie şi neputinţă, începu să urle, încât biata vulpe, deşi în afara primejdiei, se 
înfricoşă şi fugi. Auziră în schimb gospodarii, care se grăbiră să vadă ce se întâmplase. 

— Veniţi, oameni buni! A căzut un lup în cursă! 

Şi, în timp ce toţi erau în jurul gropii, bucurându-se de asemenea pradă, cumătra vulpe se 
întoarse ca să se convingă de izbânda răzbunării ei; şi ca să nu-şi piardă renumele de şireată, profită 
că toţi erau în jurul capcanei pentru a mai înşfăca de acolo încă o mică provizie. 


Săracul şi cei trei galbeni 
poveste franceză 


Odată, un om sărac găsi pe drum trei galbeni. Strălucirea aurului din mâna lui îi stârni pofta de 
bogăţie şi acum mintea lui zbura la luxul de la palat, la mâncăruri alese, la straie scumpe, şi câte şi 
mai câte se pot cumpăra cu galbeni. 

„Dar aceştia sunt numai trei galbeni, îşi spuse el, ce să fac mai întâi?” 

Şi, ca să se gândească mai bine, se opri la primul han şi până una alta ceru un pui fript. Desigur 
că şovăi mult stăpânul hanului până să i-l servească: dar sărmanul om, ghicind motivul şovăielii, 
puse un galben strălucitor pe masă şi cu un glas domol, îl mai rugă o dată: 

— Fii bun şi adu-mi un pui fript! 

Când privi galbenul, stăpânul hanului îngălbeni şi el, căci în aceeaşi clipă îi fulgeră prin minte că 
bărbatul din faţa lui nu putea fi decât un prinţ, sau oricum un mare bogătaş risipitor, căruia îi plăcea 
să umble travestit. Căci mai avusese el de-a face cu mulţi oameni de aceştia. Cerându-şi mii de 
iertăciuni, se retrase, cu mii de plecăciuni, ca să revină imediat după aceea, cu un pui mare, fript. 

Tot gândindu-se cum să facă să-şi înmulțească cei trei galbeni, el mai ceru între timp trei plăcinte 
cu mere şi vin bun, dar tot nu-i veni în minte nicio idee năstruşnică. Plictisit şi îngândurat, se ridică 
să plece. Spre mirarea lui, stăpânul hanului îi dădu înapoi galbenul pe care-l lăsase pe masă, 
împreună cu un coş cât toate zilele plin de bunătăți, şi în timp ce se închina în fața lui, până la 
pământ, îl ruga stăruitor să nu-l uite: 

— Onorat, de prezenţa Voastră în hanul meu. Vă rog să nu uitaţi purtarea mea cu înălțimea 
Voastră, şi când oi avea şi eu vreo rugăminte să mi-o împliniţi, încheie hangiul întinzându-i timid 
coşul cu bunătăți. 

— Îţi mulţumesc, omule, şi fii sigur că nu voi uita bunătatea ta, îi răspunse omul cel sărac, uluit 
de ce puteri miraculoase începea să dovedească un singur galben. 

Şi de unde credea că pierduse unul din galbeni, rămăsese cu tot ce venise, ba pe deasupra şi un 
coş de merinde alese, pe lângă supunerea şi prețuirea hangiului. Ceea ce se petrecuse la han i-a dat 
ghes să mai intre şi la croitorul de alături, prevenit între timp de o slugă a hangiului că un prinţ de 
seamă se află acolo, îmbrăcat în cerşetor. Intră să-şi comande un costum frumos. Croitorul începu 
să-i arate cele mai fistichii şi mai înzorzonate costume: 

— Tot ce vă place din prăvălia mea vă aparţine şi mă voi simţi îndatorat dacă vă alegeți ceea ce 
doriți, fără a-mi plăti niciun galben, ci doar cu rugămintea ca de azi încolo să vă faceţi costume 
numai la mine, îi vorbi croitorul. 

Şi omul cel sărac îşi alese câteva din cele mai frumoase costume şi-i făgădui croitorului că 
numai la el va veni de azi înainte. Plecând cu costumele îi spuse croitorului că după colț îl aştepta 
caleaşca lui. Aşadar, şi de la croitor plecă cu toate onorurile şi cum lângă croitor locuia cizmarul, 
prevenit şi el, povestea s-a desfăşurat la fel, încât omul cel mai prăpădit şi mai neştiut de nimeni, 
din zorii zilei, ajunsese cel mai împopoţonat şi cel mai vestit până la asfințitul soarelui. Văzându-l 


vecinii cât de încărcat de lucruri scumpe se întorcea acasă, când ştiau ei cum plecase în zori, se 
minunară şi-l întrebară: 

— Dar prin ce minune te-ai îmbogățit aşa într-o singură zi? Ce comoară ai găsit? 

— N-am găsit decât trei galbeni în drum, dar până seara s-au înmulţit. Dacă oți găsi şi voi, veniți 
şi vă voi spune toată povestea, le răspunse el simplu. 

Dar n-a venit nimeni să-l roage să-i povestească, fiindcă nimeni n-a mai găsit de atunci niciun 
galben pe drum, darmite trei! 


Păstorul cel cinstit 
poveste franceză 


Cândva, de mult de tot, a fost un păstor cinstit, care nu minţise în viaţa lui nici măcar o dată, 
fiind atât de cinstit de i se dusese vestea peste mări şi țări. El păzea turmele regelui. Şi regele îl 
îndrăgea mai mult ca pe oricine dintre curteni, tocmai de aceea că avea încredere în cinstea lui. Din 
această cauză curtenii îl invidiau însă mult şi se frământau cum şi în ce fel să-l îndepărteze de la 
curte. 

Păstorul venea în fiecare dimineaţă la palat şi dădea ştiri regelui despre turmele pe care le 
îngrijea. Şi regele era tot mai mulțumit de spusele ciobanului, şi în fiecare dimineaţă stătea de vorbă 
cu el şi-l ospăta ca pe orice curtean. 

Într-o bună zi, unul dintre invidioşii de la curte plănui să-l facă pe păstor să-l mintă pe rege. 

— Înălțimea ta, să nu mai ai atâta încredere în păstorul turmelor tale, căci o să te lămureşti ce 
uşor îi este şi lui să te mintă. 

— Iubite cavaler, eu am încredere în cinstea păstorului, dar îți îngădui să-l încerci; să ai grijă însă 
că, de voi avea eu dreptate, vei fi alungat de la curte, iar de vei avea tu dreptate, îți făgăduiesc să-l 
alung pe păstor. 

Şi curteanul cel viclean şi invidios se retrase, îşi schimbă straiele şi apoi, ţine-o drept spre dealul 
unde ştia că e ciobanul cu turmele. Se prefăcu el că din întâmplare se află pe acolo, şi dându-se 
drept un mare negustor de vite, începu să-i ofere preț mare, îndoit, întreit, ba chiar înzecit, pe câteva 
din vacile cele mai grase şi frumoase din turmă. La început, păstorul se tinu ţeapăn în încăpățânarea 
lui: 

— Nu pot să-ţi vând nicio vacă, oricât mi-oi da dumneata, căci nu sunt ale mele, ci ale regelui, 
răspunse mândru păstorul. 

Dar atâta îl încântă şi îi făgădui negustorul, încât îl vrăji până în cele din urmă. Şi dându-i o 
pungă grea cu galbeni, negustorul luă vacile cele frumoase pe care şi le alesese şi se făcu nevăzut. 

Abia atunci se dezmetici şi bietul păstor şi dându-şi seama că pentru prima oară făcuse o faptă 
necinstită, începu să se tânguie amarnic la gândul că a doua zi nu putea să mai apară cu fața curată 
înaintea regelui, care avusese totdeauna încredere deplină în cinstea lui. Şi mintea lui ticlui acum tot 
felul de născociri: ba că vacile au alunecat în vale, ba că s-au lovit de vreo stâncă, ba că au luat-o 
razna că s-au speriat de nu ştiu ce gogoriță, ba că le-a înghițit lupul tocmai pe ele, şi aşa mai 
departe... 

A doua zi curteanul cel viclean, care-l dusese pe cinstitul păstor în ispită, era primul în sala 
palatului ca să-i dovedească regelui necinstea păstorului. Când se înfățişă păstorul înaintea regelui, 
el îl întrebă cu o prefăcută seninătate: 

— Fi, care-i vestea? Ce se mai aude cu turmele, tot grase şi frumoase, vacile, oile? Ia spune, 
păstorule? Niciuna nu-ți lipseşte, tot ca întotdeauna, fără niciun necaz? 

Şovăi păstorul, la care dintre minciuni să se oprească, în timp ce curteanul se şi vedea înaintat în 
rang şi zâmbea cu răutate. Dar deodată ciobanul aruncă la picioarele regelui punga cu galbeni şi se 
încumetă să-i spună întocmai cele petrecute: 


— Măria-ta, pedepseşte-mă cum îţi va fi voia! Asta-i punga cu galbeni, plata necinstei mele. 
Satana cu chip de om m-a ispitit cu atâţia galbeni pe trei vaci ale măriei tale, cât ar face o sută de 
vaci! Am greşit o dată, dar a doua greşeală, minţindu-te, n-o voi mai săvârşi. Hotărăşte-mi pedeapsa 
meritată! 

Dar regele, care ştia bine cine a fost cel care i-a vrut răul, n-a întârziat să-l alunge de la palat pe 
curteanul cel hain şi invidios şi, în loc să-l pedepsească pe păstor, l-a luat pe lângă el drept omul cel 
mai de încredere, pentru cinstea lui fără seamăn, neclintită chiar şi în faţa primejdiei. 


Cele trei zâne 
poveste franceză 


Astăzi, niciun om nu se mai îndoieşte că există un tărâm al zânelor, al spiriduşilor şi al 
vrăjitorilor, dar unde se găseşte această ţară fermecată, nimeni nu ştie. Chiar şi cel mai învăţat om ar 
fi foarte încurcat dacă i-ați cere să vă spună în ce loc pe globul nostru poți găsi minunata ţară a 
poveştilor. 

În ceea ce mă priveşte, îmi place mult să las gândul să vagabondeze căutând această minunată 
lume, care sălăşluieşte departe pe pământ, în mijlocul norilor pufoşi şi argintați. 

De altfel, ştim cu toţii că, pentru zâne şi spiriduşi, distanţele nu contează, aşa că ei pot într-o 
clipită să coboare pe meleagurile noastre, pentru a face bine sau rău, după cum e legea lor. 

Odată, şi asta a fost tare demult, în împărăţia zânelor era mare vânzoleală, fiindcă se născuseră 
trei zânişoare mici şi frumoase, şi toţi spiriduşii se adunaseră să le privească. Toţi se minunau 
fiindcă cele trei zâne micuţe păreau foarte neştiutoare, lucru care nu prea se întâmplă în lumea 
zânelor. Părinţii le-au botezat Puritatea, Nevinovăţia şi Drăgălăşenia. 

Bătrâna zână Carabosa, căreia i s-au încredinţat cele trei zânişoare pentru a le face educaţia, 
strâmba din nas şi spunea tuturor celor care voiau s-o asculte că ei nu-i plac aceste nume, şi nici 
caracterul fetelor, fiindcă, adăuga ea, orice zână trebuie să aibă şi o doză mică de răutate. 

Se ştie că bunătatea fără măsură n-aduce decât catastrofe în lumea oamenilor. 

— la mai ţine-ţi gura, frumoasă şi ştirbă Carabosa, îi strigă un spiriduş, mai bine bun decât 
viclean. Pe mine, ce să-ţi spun, mintea cam puţintică a acestor tinere zâne mă distrează grozav. 

Carabosa voi să-l plesnească peste gură, dar spiriduşul dispăru pe loc. 

Trebuie să recunoaştem că cele trei zânişoare erau cam simple, dar asta le făcea şi mai fericite, 
fiindcă nu-şi închipuiau că pe lume sunt şi oameni răi. 

Când zânele noastre ajunseră la vârsta majoratului, adică 16 ani, căci atunci e majoratul zânelor, 
ele trebuiră să pornească pe pământ pentru a-şi îndeplini menirea lor. 

Carabosa le-a chemat pe toate trei, şi le-a spus: 

— Dragele mele, veți pleca pe rând pe pământ, ca să vedem cum ştiţi să aplicaţi tot ce ați învăţat 
de la mine. O să vă dau bețişorul vrăjit, la care are dreptul orice zână, şi cu care puteți face isprăvile 
voastre bune. Dar, cum vă ştiu încrezătoare şi cu mintea cam uşoară, am să restrâng puterea 
bețişorului vrăjit. Să ştiţi că nu puteți săvârşi cu el decât o singură faptă bună, aşa că va trebui să 
cântăriți bine înainte de a-i folosi puterea. După ce veți săvârşi ce veţi crede de cuviință, să veniți 
înapoi să-mi spuneți ce a făcut fiecare. Dacă voi fi mulțumită de purtarea voastră, vă voi da toată 
puterea, ca oricărei zâne. 

Zânişoarele noastre s-au cam supărat pe bătrâna Carabosa, care le trata ca pe nişte fetițe, dar, 
până la urmă, n-avură ce face, aşa că trebuiră să se mulțumească şi cu cât le dădea ea. 

Prima care coborî pe pământ a fost Puritatea. Ea se opri pe pământul Franţei, în pădurea 
nesfârşită a Ardenilor, şi nu se mai sătura privind frumuseţea locurilor. Nu vreau să credeți că 
pădurile din Ardeni ar fi mai frumoase decât împărăţia zânelor, dar, în orice caz, erau altceva decât 
locurile unde copilărise ea, şi totul i se părea nou şi ciudat. Se uita cu ochi mari la pescarul bătrân, 
care sta ceasuri întregi nemişcat aşteptând ca vreun peşte nemintos să muşte din nadă, sau la femeile 


care băteau cu maiul rufele de pânză pe malul Mausei, şi ar fi vrut să alerge şi ea cu copiii desculți 
şi gălăgioşi prin praful drumului. 

— Vai de mine, îşi spusese ea, văd că aici toţi oamenii sunt fericiți. Nu ştiu, zău, cum am să-mi 
pot eu folosi beţişorul vrăjit. Cine mai are nevoie de ajutorul unei zânişoare? 

Nici n-apucă să-şi termine gândul, când văzu pe o stâncă un flăcăiandru care plângea. 

— De ce eşti aşa de trist, băiete, îl întrebă ea apropiindu-se. 

Flăcăul, care habar n-avea cu cine stă de vorbă, îi răspunse printre lacrimi: 

— Cum să nu fiu, frumoasă fată. Toată vara n-a căzut un strop de ploaie, şi-mi mor vitele de 
foame. Cu cât chin am reuşit să-mi adun câteva oi şi două vaci, ca să am cu ce mă hrăni pe mine şi 
pe părinții mei, care zac paralizaţi în bordei. Dacă nu plouă, vom muri de foame cu toţii, că n-am 
bani să cumpăr fân pentru la iarnă. 

Şi tânărul începu să plângă, mai cu jale. 

Puritatea simţi că i se umplu ochii de lacrimi, căci era prima dată-n viaţa ei când se ciocnea de 
suferința omenească, şi-i spuse: 

— Te rog, flăcăule, să nu mai plângi şi să-mi spui cu ce te pot ajuta. 

— Nu mă poți ajuta în niciun fel, fiindcă ceea ce-mi trebuie mie este ploaia, ori dumneata nu 
poți porunci nici norilor să plouă, nici soarelui să strălucească. 

— Fi, bine, uită-te atunci, îi spuse zâna şi, făcând câteva semne cu bețigaşul ei, spuse şi câteva 
cuvinte tainice, şi dispăru ca prin farmec. 

Îndată, cerul se înnoură, începură să se audă tunetele şi, în mai puţin de cinci minute, începu o 
ploaie care ţinu şase zile şi şase nopți. 

După ce se opri ploaia, soarele străluci din nou şi verdeaţa se porni să crească năvalnic, încât 
vitele găsiră tot ce le trebuia ca să pască. 

„Bravo, gândi zâna, straşnic am lucrat. Acum pot să mă întorc acasă.” 

Când ajunse la marginea regatului lor, se întâlni cu Nevinovăţia, căreia-i dădu bagheta şi-i 
povesti ce ispravă făcuse pe pământ. Nevinovăţia luă bagheta de la sora ei, şi o porni şi ea spre 
pământ. Nu ştim cum s-a întâmplat, dar şi ea ajunse tot pe pământul Franţei, în regiunea Argon, şi, 
ca şi sora ei, îşi spuse că aici toţi oamenii erau fericiţi şi că ea nu va avea ocazia să facă nicio faptă 
bună. Seara se duse la un bal, unde tineretul, fete şi băieți, juca atât de îndrăcit, încât biata 
Nevinovăţia simţea cum o furnică prin tălpile picioarelor şi-ar fi jucat şi ea, dar ştia foarte bine că 
zânele n-au voie să se amestece în petrecerile oamenilor. Rămase deci de o parte, privind pe 
dansatori, când băgă de seamă că o tânără fată stătea retrasă într-un colţ întunecos, nu se băga-n joc, 
şi din când în când scotea câte un oftat de credeai că-i sfâşie inima. 

Nevinovăţia se apropie repede de ea şi-o întrebă ce are pe suflet. Dar fata se uita cu neîncredere 
la ea, şi-i răspunse că n-are nimic, însă nu-i place să danseze, de aceea se ţine de o parte. 

— Atunci la ce ai venit la bal? o întrebă zâna. 

Fata nu mai putu însă răspunde, căci suspinele îi înăbuşiră graiul. Zâna o mângâia, încercând s-o 
oprească din plâns. Până la urmă, fata îi spuse necazul ei: 

— Nu pot să ies în lume că sunt tare urâtă: am un nas cât o pătlăgică, gura strâmbă, şchioapăt de 
piciorul drept şi pe deasupra mă uit cu un ochi la făină şi cu celălalt la slănină. Se vede cât de 
răutăcioase au fost ursitoarele cu mine când m-am născut. 

— Eu cred, spuse zâna, că poţi să fii fericită şi fără să fii frumoasă. 

— Dumitale îți convine să vorbeşti aşa, că eşti frumoasă ca soarele de pe cer. Dacă ai fi ca mine, 
ţi-ai schimba şi dumneata felul de a vedea lumea. Şi, la drept vorbind, cine eşti de mă tot descoşi 
atâta, fiindcă nu pari a fi de prin partea locului? 

— E adevărat, răspunse Nevinovăţia, că sunt o străină, dar să ştii că te întreb numai ca să văd cu 
ce te pot ajuta. 

— Nu mă poţi ajuta cu nimic, frumoasă necunoscută, fiindcă beteşugul din născare leac n-are. ÎL 
vezi pe flăcăul cel frumos, care se tot învârteşte pe lângă fata aceea subțirică şi drăgălaşă? Ea este 
prietena mea cea mai bună, iar pe el îl iubesc la nebunie. Dar ce folos, fiindcă, urâtă cum sunt, el 


nici nu se uită la mine şi n-are ochi decât pentru ea. Peste câteva luni vor avea nunta. Ah, cât de 
nenorocită sunt! 

Şi fata izbucni în hohote de plâns, de sălta cămaşa pe ea. 

Zâna era gata să izbucnească în hohote de plâns, dar îşi muşcă buzele şi, aplecându-se spre fată, 
îi şopti la ureche: 

— Nu mai plânge, că am eu un leac pentru tine. Du-te la izvorul din deal, şi spală-ți de trei ori 
fața cu apa lui, spunând de fiecare dată: 


Izvoraş cu apă luminoasă, 
Ajută-mă ca să mă fac frumoasă. 


Pe urmă, uită-te în oglindă şi-ai să vezi ceva de n-o să-ţi crezi ochilor. 

Uimită de cele ce auzise, dar şi cam neîncrezătoare, fata cea urâtă se duse la izvor şi, în timp ce 
se spăla, zâna nevăzută o atinse cu bețigaşul ei vrăjit, şi pe loc fata se făcu o frumuseţe că şi luna se 
opri în cer s-o vadă. 

Când se privi în oglindă, fata scoase un țipăt de bucurie: avea cel mai frumos năsuc pe care-l 
văzuse vreodată şi nişte ochi de ar fi băgat în boală şi pe zmei. 

Nevinovăţia era tare mulțumită când o porni spre țara ei, şi-şi spunea: 

„Bătrâna Carabosa are sufletul cam înăcrit de invidie. Nici ea n-ar fi fost în stare să facă o faptă 
mai frumoasă ca a mea. Fata cea urâtă se va mărita cu flăcăul drag, şi amândoi vor fi foarte fericiţi.” 

A treia zi, Drăgălăşenia cobori şi ea pe pământ şi, culmea, nimeri tot în Franţa. Se vede treaba că 
regatul zânelor se afla undeva în cer, în dreptul Franței, de au ajuns toate cam în acelaşi loc. 

Peste tot văzu numai cântec şi veselie, încât, ca şi surorile ei, era convinsă că n-are ce face cu 
bețigaşul cel vrăjit. De aceea fu tare uimită văzând un băieţaş de şcoală, care plângea de i se 
înnodau lacrimile în barbă. Întristată, se apropie de el şi-l întrebă de ce plânge. 

— M-a certat domnul învăţător, răspunse băiatul printre lacrimi. 

— De ce te-a certat? 

— Spune că sunt un leneş, şi că nu învăţ nimic. Şi colegii mei de clasă îşi bat joc de mine, şi-mi 
zic prostul şi căpățânosul, fiindcă am capul mare. 

— Nu-i adevărat, băiețaşule. Dimpotrivă, ai un cap tare drăguţ. Dar poate că nu munceşti de 
ajuns, de aceea nu ştii lecțiile. 

— Ba nu, muncesc pe brânci. Dar ce să fac dacă mintea nu mă ajută? Uit uşor tot ce am învăţat 
cu mare greutate, şi de multe ori nici nu înţeleg lecţiile. 

— Sărman copil, decât să te chinuieşti aşa, mai bine nu te mai duce la şcoală. 

Auzind aceste vorbe, băiețaşul începu să plângă şi mai tare. 

— Da, dar eu vreau să învăţ, să ajung un mare inventator de maşini şi de tot felul de aparate, ca 
să nu-mi mai spună nimeni că-s greu de cap. 

Drăgălăşenia, mişcată până în fundul sufletului, îl atinse cu bețigaşul vrăjit şi, pe loc, băiatul 
simţi cum i se dezgheaţă mintea şi-şi aduse aminte toate lecţiile pe care le citise. Dar n-a mai putut 
să mulțumească zânei, fiindcă aceasta se făcuse nevăzută într-un nor alb. 

În împărăţia lor, cele trei zâne se făleau, care mai de care, cu isprava pe care o făcuseră pe 
pământ. Dar Carabosa, când auzi faptele lor, se făcu la faţă mai neagră decât era de felul ei şi se 
răsti la ele: 

— Sunteţi nişte gâsculițe. V-am lăsat de capul vostru şi aţi făcut fiecare câte o trăsnaie. 

Sărmanele zâne, îngheţate de spaimă, spuseră cu glas şoptit: 

— Dar am făcut numai bine. 

— V-aţi gândit mai întâi dacă cei cărora le-aţi dat cele trei daruri le vor folosi spre binele 
semenilor lor? 

— Nu, nu ne-am gândit decât la cei pe care i-am dăruit. 


— Asta este marea voastră greşeală. la veniți mai aproape, să priviţi în oglinda asta, care ne va 
arăta viitorul. Voi ştiţi că eu am darul de a vedea ce se întâmplă de aici în zece ani. 

Carabosa puse oglinda pe o măsuţă, luă o carte groasă şi veche, o deschise la o anumită pagină, 
şi începu să spună nişte descântece aşa de grozave, încât bietelor zâne li se făcu părul măciucă-n 
cap. Când şi-a terminat descântecul, fața oglinzii începu a se tulbura ca o apă, şi Puritatea văzu în ea 
pe flăcăul pentru care făcuse cerul să plouă. Turma flăcăului se îngrăşase şi sporise, aşa că el o 
vându cu preţ bun şi prinse gust de negustorie, încât în al zecilea an cumpărase deja un castel 
frumos, unde trăia ca un mare boier în lux şi desfătare, iar pe bătrânii lui părinți îi azvârlise la 
marginea moşiei lui, într-o căsuță nenorocită, ca să nu ştie niciunul din prietenii săi cei bogaţi din ce 
neam se trăgea. Bieţii bătrâni muriră de mizerie şi supărare, şi, când slugile i-au spus flăcăului de 
moartea lor, el dete poruncă să-i îngroape la un loc cu săracii. Pe urmă, răsuflă uşurat, şi porni prin 
vecini să caute o fată bogată cu care să se însoare. 

— Ei, Puritate, îi spuse Carabosa, nu era mai bine pentru sufletul lui şi al părinților săi, să-l fi 
lăsat în sărăcia şi dragostea care-i lega? 

Zâna nu răspunse nimic, şi-şi plecă fruntea vinovată. 

— Acum e rândul tău, Nevinovăţia, vino şi priveşte. Tremurând, Nevinovăţia o văzu pe fata cea 
urâtă, preschimbată într-o frumuseţe fără pereche, cum se duce la bal, şi cum îi suceşte capul 
flăcăului, care se şi însura cu ea. Dar fata noastră, care se ştia cât e de frumoasă, începu să alerge 
din bal în bal, se gătea cu tot felul de podoabe, şi nu se îngrijea de loc de casă, aşa că până la urmă 
flăcăul se sătură de mofturile ei, şi, măcar că o iubea din tot sufletul, o trimise înapoi la părinții ei; 
şi, astfel, în loc de o femeie fericită, Nevinovăţia văzu că făcuse doi oameni nenorociţi. 

Nici Drăgălăşenia nu avusese mai mult noroc cu şcolarul ei care, într-adevăr, ajunsese mare 
inventator, dar toate invențiile lui erau de-ale războiului, ca să poată ucide cât mai multă lume. 
Sărmana Drăgălăşenia, care era cea mai blândă dintre toate, izbucni în gemete şi suspine, când văzu 
în ce scopuri mârşave îi era folosit darul. 

— Fi, spuse Carabosa, aţi văzut ce isprăvi mi-ați făcut? Drept pedeapsă, veți merge pe pământ ca 
nişte simple muritoare şi veți munci, din greu, o viaţă de om. Dacă în timpul acesta veţi face numai 
fapte bune, la înapoiere veți primi fiecare beţigaşul vrăjit, ca să puteți fi ca toate zânele. 

Puritatea, Drăgălăşenia şi Nevinovăţia primiră pedeapsa fără să crâcnească, şi porniră pe pământ, 
unde trebuiau să trăiască o viaţă de om, plină de amărăciuni şi de fapte bune, pentru a-şi putea 
recăpăta dreptul la bețigaşul vrăjit. 

Patruzeci de ani trăiră pe pământ cele trei zâne, şi se vede că multe fapte bune au făcut, de vreme 
ce, la înapoierea în țara lor, Carabosa le-a îmbrățișat cu dragoste pe toate trei, dându-le bețigaşele 
vrăjite, cu care puteau face orice faptă de zână. Numai că, pot să vă asigur, fără să mă tem că v-aş 
spune un neadevăr, de atunci zânele noastre n-au mai folosit puterea bețigaşului vrăjit fără a se 
gândi bine dacă darul pe care îl făceau era de folos tuturor oamenilor, nu numai celui care îl primea. 


Cele trei dorinți 
poveste franceză 


Trăiau într-un sat un moş şi o babă, care trecuseră cam de multişor de şaptezeci de ani, dar erau 
sănătoşi şi încă în putere, aşa că n-aveau de ce să se plângă, mai ales că adunaseră şi ceva părăluţe 
în cei vreo cincizeci de ani cât îşi duseseră amarul împreună. 

Toţi oamenii din sat îi aveau în mare cinste, deşi, la drept vorbind, amândoi erau un picuţ cam 
zgârciţi. Nu avuseseră copii şi nu le prea păsa de necazurile altora. De altfel, moşul se lăuda pe față 
că niciodată nu ceruse de la nimeni nimic, aşa că nici el nu e dator față de nimeni în niciun fel. 

Dar iată că, într-o zi, se întâmplă un fapt care le-a tulburat pentru câtăva vreme traiul lor liniştit. 
Dis-de-dimineaţă, moşul plecase la câmp să scoată cartofi, şi seara se întorcea acasă cu roaba plină. 


La o cotitură a drumului, văzu un omule care căra un sac mai mare ca el şi care, istovit de greutate, 
se prăbuşi la pământ. 

Moşneagul voi să treacă mai departe, căci nu voia să se amestece în ciorba nimănui, ca nici alții 
să nu i se bage în suflet, însă ceva îl trase parcă înapoi şi, lăsând roaba în drum, se apropie de omul 
care abia reuşise să iasă de sub sac. 

— După câte văd, nu eşti de prin partea locului. Greu trebuie să mai fie sacul ăsta; ţi-a rupt 
şalele. 

— Tare-i greu, dar ce să fac? Aici e toată averea mea, aşa că, neavând casă, când plec să caut de 
lucru, iau tot ce am în acest sac. 

— Hai să te ajut eu să-l duci până în vârful dealului. 

Şi moşneagul puse sacul în roabă, pornind spre coama dealului. Acolo, omuleţul cel străin îi 
mulțumi din suflet, şi la urmă îi spuse: 

— Să ştii că nu sunt ceea ce vezi tu, ci un vrăjitor blestemat să fiu cerşetor până ce un om îmi va 
face un mare bine, într-o împrejurare grea. Tu mi-ai făcut acest bine când era aproape să-mi dau 
sufletul sub povara acestui sac. Pentru aceasta, te voi răsplăti cum se cuvine. Îţi voi îndeplini, ţie şi 
babei tale, trei dorinţi. Să vă gândiţi bine înainte de a cere, fiindcă nu aveţi dreptul la mai mult de 
trei. 

Spunând aceste cuvinte, vrăjitorul dispăru ca prin farmec din faţa ochilor uimiţi ai moşneagului. 

Moşul o porni grăbit spre casă, unde-i povesti babei de-a fir-a-păr tot ce i se întâmplase, şi cum 
vrăjitorul le dăduse dreptul să-şi pună în gând trei dorinți, care se vor împlini fără greş. 

Bătrâna îşi veni repede în fire din uimire, şi-i spuse moşului: 

— Bine ai făcut că nu te-ai grăbit să-ți spui dorinţele înainte de a vorbi cu mine. Să ne sfătuim 
împreună şi să cerem cele mai bune lucruri. Stai să încălzesc cina, să mâncăm, şi pe urmă stăm de 
vorbă. 

Baba fugi sprintenă la cotlon, şi se apucă să sufle-n foc, ca să încălzească mai repede cina. 
Hornul casei nu trăgea de loc, şi tinda se umplu de un fum gros, care aproape o orbi şi-o făcu să 
tuşească de mai-mai să-i iasă sufletul. 

— Oh, Doamne, strigă ea furioasă, ce n-aş da să scap de fumul ăsta care-mi mănâncă zilele. 

Nici nu termină ea de rostit aceste vorbe, că pe loc fumul se risipi şi casa rămase curată. 

— Nătângo, se răsti moşul la ea, ştiai doar că în clipa când rosteşti o dorință ea se şi împlineşte. 
Na, că din cauza ta am mai rămas numai cu două dorinți. Ține-ţi gura, să nu mai spui vreo prostie. 

Babei îi sări pe loc ţâfna: 

— Ia uite la el, cum se grozăveşte. Dacă-i pe aşa, eu nu mai fac nimic. N-ai decât să-ți încălzeşti 
singur cina. 

Moşul se duse, dar, la foc şi puse mâna pe cleşte să aşeze pirostriile. Nu ştiu însă cum făcu de 
scăpă pirostriile grele drept peste picioare. 

— Nerodule, strigă baba la el, bucuroasă că poate să i-o plătească, era cât pe-aci să-mi spargi 
pirostriile şi pe deasupra să te şi ologeşti. 

— Ține-ţi gura, şi nu mă scoate din sărite. Tare aş vrea să te văd pe tine cum ai să-mi mai urli, 
dacă ți-ar cădea pirostriile peste picioare. 

În aceeaşi clipă, pirostriile se rostogoliră şi, săltând puţin, căzură drept peste picioarele babei, 
care-ncepu să urle de credeai c-o înjunghie cineva: 

— Bătrân ticălos, numai răul mi l-ai dorit toată viaţa. Na, acum ți s-a împlinit pofta. 

Moşul sări să-i ia pirostriile de pe picioare, dar, ţi-ai găsit, parcă erau crescute din osul babei. 

— Ce ne facem acum, spuse moşul, că nu ne-a mai rămas decât o singură dorinţă. 

— Ba n-a mai rămas niciuna, se răsti baba la el, că doar nu vrei să stau toată viaţa cu pirostriile 
astea pe picioarele mele. Să se ducă, dar, pirostriile astea dracului şi să rămânem iar cum am fost. 

În aceeași clipă, pirostriile s-au dus de parcă le-ar fi luat un vârtej, şi gurile rele spun că au ajuns 
tocmai în fundul iadului, căci aşa le menise baba când a rostit a treia dorință. 


Mult s-au mai bătut cu pumnii în cap cei doi bătrâni, văzând cum le-a scăpat norocul cel mare. 
Moşul credea, însă, că poate va mai avea norocul să-l întâlnească iar pe vrăjitor, dar degeaba, 
fiindcă nu te întâlneşti de două ori în viaţă cu un astfel de noroc. 


Cei doi cocoşaţi 
poveste franceză 


Toată lumea spune că cei mai pociţi oameni sunt cocoşaţii, şi că din cauza asta sunt aşa 
morocănoşi. Există însă şi cocoşaţi care fac mereu glume pe socoteala cocoaşei lor, şi mai mare 
hazul să-i vezi câte ghiduşii mai născocesc. De altfel, toți am auzit de vestitul Polichinelle, regele 
cocoşaților, marele ghiduş, care răspândea-n jurul lui numai haz şi voie bună. 

Tot aşa, ca el, locuia într-un sat un cocoşat hazliu, care toată ziua cânta şi se veselea, de-ţi venea 
să crezi că habar n-are ce cocoaşă poartă în spinare. Stătea câtu-i ziulica cu picioarele încrucişate 
sub el, şi cosea de zor — că era croitor — şi cânta de ai fi zis că nu-i om, ci privighetoare. 

Din când în când, îl apuca şi pe el întristarea, căci anii treceau, el ajunsese flăcău de însurat, dar 
nicio fată nu voia să-l ia de bărbat din cauza cocoaşei. El însă nu mărturisea nimănui durerea sa. 
Numai un bătrân din sat, despre care gurile rele spuneau că se cam ține de vrăji, ştia ce-l apasă, 
fiindcă tânărul nostru cocoşat îi spusese odată, la un pahar de vin, ce foc îl roade. 

într-o zi bătrânul îi spuse: 

— Ai văzut vreodată stejarul cel bătrân şi aproape uscat din vârful dealului de lângă satul 
nostru? 

— Cum să nu-l văd? Toată lumea-l vede, şi toţi ştiu că e un stejar blestemat şi că sub el îşi țin 
dracii sfatul în noaptea Sfântului Andrei. 

— Pff! făcu bătrânul, crezi şi tu în născocirile babelor? Eu nu zic că acolo nu se petrec fel de fel 
de întâmplări vrăjite, dar să ştii de la mine că nu toţi dracii sunt răi. În locul tău, m-aş duce în 
noaptea aceea acolo. Poate găseşti un drac milostiv, să te scape de cocoaşă. 

Vorba asta i-a intrat în cap sărmanului cocoşat, care uitase şi să mai cânte, tot vorbind cu el 
însuşi: 

„ȘI, dacă merg, ce am de pierdut? Dacă m-or ucide duhurile rele, n-are cine mă plânge. Sunt 
singur pe lume, şi nu văd care fată şi-ar strica ochii după un cocoşat. Pe de altă parte, dacă scap de 
cocoaşă, voi fi şi eu în rând cu oamenii.” 

Şi aşa, tot gândindu-se şi răzgândindu-se, veni şi toamna; şi, în noaptea Sfântului Andrei, 
cocoşatul îşi luă inima în dinți şi-o porni spre stejarul blestemat. Era o noapte sinistră de toamnă, 
vântul şuiera peste câmpie şi, de frică, sărmanul tânăr vedea tot felul de stafii. 

Când ajunse la stejar, era pe jumătate mort de spaimă, încât aproape se prăbuşi la rădăcina 
pomului, aşteptând din clipă-n clipă să vină dracii şi să-l ia în furci. 

Dar tocmai atunci cântară cocoşii de miezul nopții, cerul se limpezi deasupra stejarului, şi luna-şi 
revărsă lumina dulce peste poiană. 

Ca din pământ, răsăriră în jurul lui mulţime de spiriduşi mici, mici, abia de atingeau o şchioapă, 
care se fugăreau, ţopăiau, se tăvăleau prin iarbă, încât cocoşatul simţea şi el cum îl furnică bucuria 
prin tălpi, şi ar fi vrut să sară şi el cu ei să chiuie şi să cânte. Dar spiriduşii nu-i dădeau nicio atenţie, 
aşa că el se duse să se ascundă într-un tufiş, ca să nu le tulbure joaca. De acolo putea să-i privească 
în linişte. 

După ce se săturară de zbenguială, unul dintre ei dădu un semnal, şi toţi se prinseră într-o horă 
mare-n jurul stejarului şi începură să cânte-n cor: 


Azi e luni şi mâine-i marti, 
După marți e miercurea, 
Baba miercurea cea rea; 


Şi pe urmă vine joi, 
Zi de târg cu papuci noi; 
După Joi... după joi... 


Bieţii spiriduşi uitaseră cântecul, şi repetau mereu, cuprinşi de întristare: 


După Joi... după joi... 
Degeaba însă, fiindcă niciunul nu-şi aducea aminte urmarea. Atunci, cocoşatul nu mai putu să 
rabde tristețea spiriduşilor şi, ieşind din tufiş, se prinse-n hora lor, cântând: 


După joi, e vineri, nană, 
Când scoţi mieii în poiană, 
Apoi sâmbăta cea mare, 

Şi duminica cu soare, 
Cântec, joc şi sărbătoare. 


Mare-a fost bucuria spiriduşilor, că s-a găsit cineva să le aducă aminte cântecul. Se porniră pe un 
cântec şi un joc, de duduia pământul, şi se învârteau ca nişte fulgere mici în jurul stejarului; şi 
cocoşatul, cuprins de bucurie, se-nvârtea şi el mai abitir ca toţi, cântând cu vocea lui frumoasă: 


Apoi sâmbăta cea mare, 
Şi duminica cu soare, 
Cântec, joc şi sărbătoare. 


După ce osteniră bine, spiriduşii se opriră, şi regele lor veni la cocoşat: 

— Noi ştim că tu eşti om, şi că oamenii sunt răi. Din cauza asta, nici nu vrem să avem de-a face 
cu ei. Dar în noaptea asta te-ai purtat ca un adevărat spiriduş, şi ne-ai făcut un mare bine. Neamul 
nostru uitase de multă vreme cântecul şi, din cauza asta, eram puşi tot anul la tot felul de munci 
grele de către nişte vrăjitoare. Acum, însă, am scăpat de blestem datorită ţie, aşa că spune ce dorință 
ai, ŞI ţi-o vom îndeplini pe loc. 

— Preacinstiţi spiriduşi, vorbi cocoşatul la rândul lui, dacă vă uitaţi cu băgare de seamă la mine, 
o să vedeţi că nu port o desagă în spate, ci o pocită de cocoaşă, de care nu ştiu cum să scap. Dacă aţi 
avea bunătatea să mă scăpaţi de ea, m-aş bucura tare mult şi aş spune că mi-aţi plătit cu vârf şi 
îndesat tot ce am făcut eu pentru voi în noaptea asta. 

— Asta-i tot ce vrei? strigară spiriduşii, şi, apropiindu-se de el, spuseră nu ştiu ce vorbe vrăjite, 
făcură nişte semne din mâini şi, într-o clipă, cocoşatul nostru se îndreptă ca un brad şi arăta acum ca 
un flăcău mândru şi frumos, încât nu cred că ar fi fost în tot satul vreo fată, măcar şi cea mai fudulă, 
ca să nu-l vrea de bărbat. 

A doua zi, să te ţii mirare pe capul sătenilor. Se frecau la ochi şi nu le venea să creadă: „Feciorul 
acesta tras prin inel şi frumos să fie cocoşatul de până ieri?” 

Bietul cocoşat răguşise tot povestind şi răspovestind ce se petrecuse-n noaptea aceea. Oamenii 
nu se mai săturau ascultându-l, şi mereu veneau alţii, chiar şi din satele vecine, căci vestea se dusese 
ca fulgerul, şi-i cereau s-o ia de la cap cu povestitul. 

Fetele îl săgetau cu coada ochiului, şi fiecare căuta să-l încânte cu frumusețea ei, încât bietul 
flăcău nu ştia pe care s-o aleagă. Până la urmă, aşa cum desigur vă închipuiţi, se-nsură cu cea mai 
frumoasă dintre ele şi, încă înainte ca oamenii să se fi trezit din uimirea lor, cocoşatul, adică fostul 
cocoşat, se şi gospodărise. 

Dar povestea nu se sfârşeşte aici, că doar mai erau şi alți cocoşaţi prin partea locului. Bunăoară, 
în oraşul din apropiere, era un cocoşat bogat şi posomorât, căruia nu-i intra nimeni în voie şi, pentru 
care cea mai mare bucurie ar fi fost ca toată lumea să fie cocoşată ca el. 


Când auzi cum fusese vindecat cocoşatul cel vesel, nu mai avu odihnă până nu află din gura lui 
cele ce se petrecuseră. 

— Am să mă duc şi eu acolo, spuse el. 

Dar fostul cocoşat îl sfătui să nu se ducă, fiindcă nu se ştie dacă năvala asta de cocoşaţi la stejar 
n-o să-i supere pe spiriduşi. 

— EI, şi ce-or să-mi facă? se răsti cocoşatul. Or să-mi mai pună o cocoaşă? Sau vrei să nu se mai 
vindece şi alții? 

La drept vorbind, pe cât era de arțăgos cocoşatul de la oraş, pe atât era de fricos, şi-i cam bătea 
inima numai la gândul că va trebui să umble singur la miezul nopţii pe câmp. 

În toamna următoare, când spiriduşii trebuiau să se adune iar în jurul stejarului, cocoşatul din 
oraş porni spre stejar. Măcar că era o noapte rece, îl treceau toate năduşelile când vedea câte o 
umbră sau auzea câte un țipăt de pasăre de noapte. La miezul nopții, când răsăriră spiriduşii ca din 
pământ, omul nostru începu să clănțăne din dinți de frică. Dar spiriduşii nici nu se uitau la el, ci se 
jucau în jurul stejarului, se tăvăleau prin iarbă, mă rog, ca şi cu un an înainte. 

După ce obosiră bine, făcură iar hora-n jurul stejarului, cântând: 


Azi e luni şi mâine-i marti, 
După marți e miercurea, 
Baba miercurea cea rea; 

Şi pe urmă vine joi, 

Zi de târg cu papuci noi; 
După Joi... după joi... 


Spiriduşii uitaseră iar cântecul, şi acum se căzneau în zadar să şi-l amintească. 
„Acu-i acu, îşi spuse cocoşatul, care încă mai tremura, şi, repezindu-se-n horă, începu să zbiere 
cât îl ţinea gura (trebuie să vă spun că avea o voce de urlau câinii când cânta el): 


După joi e vineri, nană, 
Când scoţi mieii la poiană, 
Şi duminica cu soare, 
Cântec, joc şi sărbătoare. 


În spaima şi graba lui, cocoşatul uitase o zi a săptămânii. 

Spiriduşii, însă, îşi dădură seama, şi tăbărâră pe el: 

— Ai sărit un vers; ai sărit un vers. Cum e, spune-ne! 

— Stati, staţi, strigă omul, ştergându-şi sudoarea, şi o luă de la cap. 

Degeaba, însă, căci nu-şi amintea de loc ce zi vine după vineri. Cu cât îşi zbiera cântecul mai 
tare, cu atât spiriduşii se înfuriau mai rău: 

— Vrea să-şi bată joc de noi! 

— Zbiară ca un măgar. 

— Ăsta nu-i cântec. Asta-i urlet. 

— Să-l învăţăm minte! 

Şi-n timp ce el se căznea fără-ncetare să găsească versul care-i lipsea, spiriduşii hotărâră să-i 
lipească, drept pedeapsă, cocoaşa pe care i-o luaseră celuilalt cocoşat. Tot n-aveau ce face cu ea. 

Cât ai clipi, omul nostru se trezi cu două cocoaşe: una în față, una în spate. Pe urmă, spiriduşii 
dispărură, şi el o porni amărât spre casă. 

Ceea ce i se păru însă ciudat, era că parcă-l gâdila ceva în gâtlej, şi începu să cânte. Spre marea 
lui uimire, avea acum o voce frumoasă şi-şi aducea aminte tot cântecul spiriduşilor. Era însă prea 
târziu. 

În zilele care urmară, cocoşatul nostru era de nerecunoscut. Se ţinea mereu de ghiduşii, râdea, 


cânta de parcă toată lumea era a lui. Se vede treaba că, o dată cu cea de-a doua cocoaşă, i se dăduse 
şi ceva din caracterul vesel al primului cocoşat. Şi, aşa, cocoşatul nostru începu să fie bine văzut de 
toți, dar de însurat nu se putu însura şi rămase flăcău până la adânci bătrâneţe. 


Papagalul palavragiu 
poveste franceză 


Moş mathurin colindase timp de treizeci de ani toate mările lumii, şi la bătrâneţe se retrase în 
satul lui de obârşie, unde părinţii îi lăsaseră moştenire o cocioabă plecată pe o rână, de ai fi crezut 
că acum-acum se prăbuşeşte. Ce avea însă bun cocioaba asta era o mândreţe de vie, care dădea un 
vin spumos şi ghiurghiuliu de-ţi era mai mare dragul. Nu era an în care Moş Mathurin să nu scoată 
40—50 de vedre de vin, pe care le vindea cu preţ bun. Dacă punem acest câştig lângă ce adunase el 
cât cutreierase mările, putem spune că nu avea de ce se plânge. 

Pe deasupra, adusese din ţările calde un papagal de care se minunau toți câți îl vedeau şi, la drept 
vorbind, aveau de ce se minuna, fiindcă aşa frumuseţe de pene rar mai întâlneşti. Dar ceea ce era şi 
mai ŞI, era că papagalul avea un dar al vorbirii de nu-ţi venea să crezi. Era de ajuns să te audă 
spunând o dată ceva, că numaidecât repeta şi el. Ştia poveşti întregi, pe care le auzise şi le povestea 
de stăteau sătenii cu gura căscată. 

Unii spuneau că trebuie să fie un papagal care se trăgea din viţa faimosului Vert-Vert, papagalul 
de la Mănăstirea Nevers, care ştie pe de rost toată liturghia şi nu-l auzeai rostind decât cuvinte 
cucernice. Vestea despre Vert-Vert se dusese atât de departe, încât călugărițele de la Mănăstirea din 
Nantes au cerut stareței de la Nevers să le împrumute pentru o vreme cuviosul lor papagal. 

Hei, dar drumul de la Nevers la Nantes este tare lung, şi pe corabie bietul Vert-Vert n-a auzit 
cuvinte prea cucernice de la marinari, aşa că, odată ajuns la Nantes, începu să turuie la înjurături 
marinăreşti de se cutremurau zidurile mănăstirii şi bietele măicuţe erau gata să leşine. Îngrozite, ele 
îl expediară înapoi, şi a fost nevoie de luni de zile de muncă până l-au făcut să uite de înjurături şi 
să se apuce iar de cele sfinte. 

Cam aşa de năzdrăvan era şi papagalul lui Mathurin: mintos şi vorbăreţ, încât trebuia bine să 
bagi de seamă să nu scapi vreo vorbă anapoda față de el, că ţi-o trântea înapoi când îţi era lumea 
mai dragă. 

Pentru plugari şi viticultori, anii pot fi mai buni sau mai răi. Aşa se face că în anul acela via n-a 
rodit de loc. Nu găseai o boabă, să fi dat cu tunul. Vreo sută de butuci de viță păsărească erau 
încărcaţi de ciorchini, dar ce folos, fiindcă dădeau un vin acru de-ţi sărea căciula când îl beai. 

Săracul Moş Mathurin, de câte ori venea de la vie, îi spunea babei lui: 

— Anul ăsta ieşim la colaci, băbuţo! N-o să fie vin, ci poşircă. 

Şi azi aşa, mâine aşa, papagalul nostru a învăţat şi el cuvintele stăpânului, şi, una-două, îl auzeai: 
„Ăsta nu-i vin, e poşircă!” 

A venit şi toamna, s-au cules şi viile, şi Moş Mathurin şi-a tras poşirca în buti, aşteptând clienţii, 
care nu-ntârziară să vină. Primul care se prezentă fu un mare negustor de vinuri, care de mulți ani 
cumpăra de la bătrânul nostru marinar, pe încredere. Numai că anul ăsta ținu să guste vinul, fiindcă 
ştia că viile merseseră prost şi că nu prea găseai vin mai de doamne-ajută. 

Moş Mathurin, om deştept şi care trecuse-n viața lui şi prin sită şi prin dârmon, păstrase un 
butoiaş cu vin încă din anul trecut, aşa că-i dădu din ăsta să bea. 

— Grozav vin, spuse negustorul, plescăind din limbă. 

Dar, înainte ca moşul să fi putut răspunde, se auzi un glas ascuţit din bucătărie: 

„Ăsta nu-i vin, e poşircă!” 

Marinarul, pierzându-şi cumpătul, răspunse, uitând că papagalul striga: 

— Da' de unde, la mine nu găseşti decât vin calitatea întâi! 

— Nu-i vin, e poşircă! strigă mai departe papagalul. 


— Nu există poşircă în pivnița mea. 

Negustorul se prăpădea de râs când vedea cum se ceartă papagalul cu stăpânul, dar până la urmă 
intră şi el la bănuieli şi ceru să guste vinul din toate butoaiele lui Moş Mathurin. Abia acum îşi dădu 
seama că papagalul avusese dreptate, şi plecă furios jurând să nu mai cumpere niciodată de la 
Mathurin şi — ceea ce era o adevărată nenorocire — să spună tuturor că e un şarlatan, care a vrut 
să-l înşele vânzându-i nişte poşircă drept vin de prima calitate. 

— Stai tu, stai, papagal blestemat, că ne răfuim noi, urlă moşul nebun de furie, după ce 
negustorul plecase; lasă că-ți scot eu pe nas flecăreala asta. 

Şi, niciuna, nici două, îl înşfăcă de coadă şi-l aruncă într-un butoi plin cu apă de ploaie. 

După cum se ştie, papagalii nu prea se omoară cu scăldatul, iar de înotat nu se pricep nici cât un 
sugar. Bietul nostru papagal a crezut de zece ori că nu mai scapă cu viaţă din butoi. În cele din 
urmă, cu burta umflată de apa înghițită, şi muiat ciuciulete, reuşi să iasă şi să se târască, abia-abia, 
lângă foc, să se mai încălzească şi să se usuce. 

În acest timp, bătrâna Mathurin mulgea vaca şi, auzind gălăgie, ieşi din grajd să vadă ce se 
petrece. Când auzi de la moşneag ce păţise, se făcu verde la față, că era şi ea hapsână de s-o ocoleşti 
şapte poşte. Cum lăsase şiştarul cu lapte în grajd, îi era frică să nu-l răstoarne vaca cu piciorul, aşa 
că alergă la şiştar. Când colo, dădu peste cotoiul casei, care se înfrupta din laptele proaspăt şi 
înspumat. 

— Stai tu, nemernicule, că numai de pagube sunteţi buni. 

Nu ne putem trage sufletul din cauza voastră! 

Şi, cât ai zice peşte, bietul motan se văzu zburând prin aer şi căzând cât era de lat drept în butoiul 
cu apă de ploaie, de unde papagalul abia ieşise. 

Să nu vă închipuiți că pisicile se prăpădesc de dragul apei sau ştiu să înoate mai bine decât 
papagali. Nici vorbă. Bietul motan, ud şi pufnind pe nări, ieşi cu greu din butoi şi se târî şi el lângă 
foc, să se mai încălzească. 

Între timp, papagalul îşi mai venise în fire, şi, privind la motanul murat, îi spuse cu vocea 
înceată: 

— Nu cumva, prietene, ai strigat şi tu că ăla nu-i vin, ci poşircă? 


Tăietorul de lemne şi comoara 
poveste franceză 


Partea de nord a Franţei a fost ades bântuită de fel de fel de năvălitori, şi de războaie crâncene, 
din care cauză locuitorii acestei părți au dus o viaţă foarte grea. Aşa, bunăoară, în timpul războiului 
de o sută de ani, această regiune trecea când în mâinile englezilor, când în ale francezilor. Când 
veneau englezii, cereau bani; când veneau francezii, cereau şi ei bani. Bieţii oameni nu mai ştiau ce 
să facă, şi mai bine luau drumul codrului. Nobilii care plecau la război, ca să nu le jefuiască averea 
cei ce năvăleau, îşi îngropau aurul în pământ. Dar ştiţi cum e la război; multora le-au putrezit oasele 
prin cine ştie ce coclauri, şi aurul a rămas ascuns în pământ. Chiar şi mult mai târziu, oamenii au 
descoperit câte o comoară; Şi, dacă erau doi sau trei, sau se împăcau între ei, de nu ştia nimeni prin 
ce minune s-au îmbogăţit, sau se certau, de afla tot satul şi pierdeau comoara. 

Aşa s-a întâmplat cu un tăietor de lemne sărac, care avea o droaie de copii, de erau în stare să-i 
roadă şi cureaua de la încălțăminte, de foame. Muncea sărmanul din zori şi până-n noapte, dar ce 
pot face două mâini la douăsprezece guri mereu flămânde? 

Se vede, însă, că şi norocul nu e totdeauna orb, şi din când în când mai dă şi peste câte un sărac. 
Aşa, într-o bună zi, pe când omul nostru trecea cu toporul prin pădure, se împiedică de o rădăcină şi 
căzu cât era de lung. Furios, dădu cu toporul în stejarul de a cărui vână se poticnise, şi rămase 
surprins când văzu că uriașul arbore suna a gol. Plin de mirare, omul se cățără în pom şi văzu că are 
o scorbură mare, iar în fundul scorburii era un pachet învelit într-o piele tăbăcită. 


„Cred că a dat norocul şi peste mine”, îşi spuse tăietorul de lemne, care auzise multe poveşti 
despre comori. 

Scoase pachetul afară şi, când îl desfăcu, nu-i venea să-şi creadă ochilor; erau numai bani grei de 
aur, care sclipeau ca o apă fermecată sub razele soarelui, strecurate printre crengi. Bietul tăietor de 
lemne simţea că-l trec toate năduşelile; ce să facă el cu atâta aur, unde să-l pună? S-a aşezat pe o 
buturugă şi, după câteva ceasuri de caznă, i-a venit o idee: se va duce la călugărul Damian, care 
locuia retras într-o colibă în pădure. Puse deci aurul în scorbură, şi o porni la drum. Pustnicul 
tocmai scotea mierea din stupi când omul nostru ajunse la el şi, când îi povesti ce-a găsit, 
călugărului îi sclipiră ochii. 

— Nu pot să-ţi dau niciun sfat până nu merg la fața locului. 

O porniră, deci, împreună la locul cu pricina. 

Când tăietorul răsturnă aurul, pustnicul se azvârli ca un vultur peste el şi începu să numere 
monezile. Uitase că mai e şi tăietorul de lemne de faţă. Acesta întrebă cu sfială: 

— Oare ar fi păcat, părinte, dacă aş lua câțiva galbeni ca să-mi îndulcesc necazul şi sărăcia? 

— Păcatele mele, omule, cum să te atingi de aurul ăsta, care este al lui Dumnezeu? Ştiam de 
multă vreme că pe aici se găseşte o comoară, fiindcă, în timpul războiului de o sută de ani, un stareţ 
a ascuns averea mânăstirii celei mai apropiate. Aşa că pune totul în scorbură, că eu mă voi duce la 
mânăstirea din apropiere, să-i spun starețului să-şi ridice comoara. 

— Părinte, lasă-mă să iau măcar doi-trei galbeni! Doar nimeni nu ştie câți au fost. 

— Păcătosule, crezi că nici Dumnezeu nu ştie? Aurul acesta e blestemat, ţi-am mai spus. Ori vrei 
să-ți nenoroceşti casa? 

Bietul om, oftând, puse sacul la loc. La despărțire, pustnicul îi mai spuse: 

— Să nu te îndemne satana să furi vreun ban, că te bate Dumnezeu. Munceşte ca înainte, că 
răsplata ai s-o primeşti când o socoti Cel-de-sus că e vremea ei. Şi, mai ales, nu spune nimănui 
NIMIC. 

Când ajunse omul seara acasă, mâncă te miri ce, şi pe urmă se culcă. Dar toată noaptea nu fu 
chip să dea geană-n geană. Se răsucea, când pe o parte, când pe alta, şi ofta de credeai că-şi dă 
sufletul. Nevastă-sa băgă de seamă că omul ei are ceva pe suflet şi nu-l lăsă până nu-i spuse ce şi 
cum. 

Când auzi femeia cele petrecute, numai că nu şi-a sfâşiat bărbatul: 

— Nătângule, te-ai lăsat îmbrobodit de hoțul ăla de călugăr bătrân! 

— Dar era comoara lui Dumnezeu. 

— Ce Dumnezeu, ce comoară? Nu ştii că orice comoară e a acelui ce a găsit-o? Poţi fi sigur că 
preacuviosul tău călugăr n-a aşteptat decât să pleci tu de acolo ca să se ducă să ia tot aurul. 

— Nu se poate. Cum ar putea el să fure aurul lui Dumnezeu? 

— la, mai lasă-mă cu prostiile tale. Crezi că toţi sunt nerozi ca tine? 

— Mi-ai băgat un ghimpe în inimă. Să ştii că mă duc acum să văd. 

— Vin şi eu cu tine, dar să fii sigur că nu vom mai găsi nimic. 

Cei doi plecară în puterea nopţii spre pădure; ajunseră la stejar; bărbatul însă căută zadarnic în 
scorbură; nici urmă de comoară. 

— Ticălosul, strigă tăietorul de lemne, hoţoman de pustnic. Măi femeie, ai avut dreptate; sunt un 
prost. Am avut norocul în mână, şi l-am lăsat să-mi scape. 

— Nu te pierde cu firea, bărbate, că încă mai putem pune mâna pe el. Călugărul nu poate să fi 
ajuns departe, fiindcă era prea bătrân şi sacul prea greu. S-o pornim pe urmele lui. 

Tăietorul de lemne cunoştea meşteşugul de a descoperi urmele oricărui vânat. Cum era o lună de 
lumina ca ziua, putu să pornească pe urmele călugărului, urme care făceau un ocol şi apoi se 
îndreptau, nu spre mănăstire, ci spre oraşul din apropiere. 

Înspre zori, ajunseră şi ei în oraş, şi traseră la singurul han de acolo. La întrebarea lor, hangiul le 
spuse că într-adevăr călugărul pe care-l căutau era acolo, dar că nu-l putea scula fiindcă abia se 
culcase. 


— Ba trebuie să ne laşi să-l sculăm, spuse femeia. 

— Mai aşteptaţi şi voi, că doar nu vine potopul. Când s-o trezi, o să vorbiți cu el. 

— Nu mai putem aştepta deloc; bărbatul meu trebuie să se spovedească numaidecât. 

— Aha, mare păcat trebuie să fi săvârşit, de aţi alergat cu sufletul la gură şi nu mai puteți aştepta 
câteva ceasuri. 

— Da, trebuie neapărat să se spovedească înainte de a se sfârşi noaptea asta. 

— Bine, spuse hangiul, iată, asta e odaia lui, intrați şi staţi de vorbă cu el. 

Bărbatul se prefăcu mai întâi că intră în odaia pustnicului, dar, când hangiul plecă, el se strecură 
în odaia vecină. Văzu cu bucurie că între cele două odăi era o uşă, pe care o deschise încetişor, şi 
intră la călugăr, care sforăia de ai fi zis că mână o turmă întreagă de porci la jir. Cu băgare de 
seamă, puse mâna pe sacul cu bani şi coborâ, dar jos dădu peste hangiu: 

— Aşa de puţin a ţinut spovedania? întrebă el. 

— N-am avut decât un singur păcat să-i spun, aşa că acum plecăm împăcaţi acasă. 

În clipa aceea se auziră ţipetele disperate ale pustnicului. Hangiul o porni într-acolo, iar omul cu 
femeia o rupseră la fugă. Până a înţeles hangiul despre ce e vorba, cei doi câştigaseră o bună bucată 
din drum, dar curând auziră strigătele urmăritorilor. Spre norocul lor, ajunseră la malul unui lac, 
unde era o singură barcă, în care săriră îndată. 

Când călugărul şi hangiul au ajuns pe malul lacului, barca era deja departe. Țăranul strigă la 
călugăr: 

— Să ştii, părinte, că tot naşu-şi are naş! 

— Ce-a vrut să spună? întrebă hangiul. 

— Nimic, răspunse călugărul plouat. Lasă, că acum i-am văzut şi ştiu cine sunt. Mă duc eu la ei 
acasă. 

Tăietorul de lemne ajunse acasă, şi ascunse bine galbenii. Ca nimeni să nu-i bănuiască, ei nu-şi 
schimbară felul lor de viață. Bărbatul se ducea în fiecare zi la pădure, femeia muncea din greu 
acasă, dar, încet, mâncarea lor era tot mai bună, copiii începură să poarte haine tot mai frumoase, 
mă rog, se vedea că le merge tot mai bine, şi oamenii din sat băgară de seamă curând lucrul ăsta. 
Dar cum buna lor stare creştea încet, mulţi credeau că tăietorul de lemne reuşise, se vede, să-şi 
vândă lemnele cu un preţ mai bun. Doar o vecină mai iscoditoare nu-şi găsea astâmpăr, căci vedea 
ea că e ceva necurat la mijloc. Degeaba o tot trăgea de limbă pe nevasta tăietorului de lemne, 
fiindcă aceasta o ținea una şi bună: sunt tot aşa de săraci ca şi înainte, dar bărbatul ei a găsit un 
negustor care-i plăteşte mai bine lemnele. După o vreme, tăietorul de lemne îi spuse nevestei sale: 

— Femeie, tare aş vrea să ştiu câte kilograme de aur avem în sac. Trimite la vecină un copil, să 
aducă balanța. 

— Nici nu mă gândesc; o ştii cât e de curioasă. O să se dea de ceasul morţii, ca să afle ce vrem 
să cântărim. 

— Spune-i că am adus nişte făină şi vreau să văd dacă nu ne-a înşelat negustorul. 

Zis şi făcut. 

„Acum e vremea să aflu ce se petrece în casa lor, îşi spuse vecina, şi unse cu clei fundul 
talgerului.” 

Tăietorul cântări aurul, şi trimise balanța înapoi. Talerul era galben, banii galbeni, aşa că n-a 
observat că vreo doi-trei galbeni au rămas lipiți de fund. Când vecina văzu galbenii, era gata să pice 
Jos. 

— Aur, aur, strigă ea, şi fugi într-un suflet la o cumătră, căreia îi povesti ce se petrecuse. 

Amândouă alergară într-un suflet la notar şi la preot, şi le spuseră că tăietorul de lemne furase, 
fără îndoială, bani de la cineva, şi ca dovadă aduceau aurul lipit de fundul balanței. 

Preotul şi notarul îl chemară pe ţăran, care mărturisi numaidecât de unde avea aurul, şi spuse că 
dă jumătate din banii găsiți săracilor din sat. 

Cei săraci se bucurară mult, iar vecina, care fu obligată să dea înapoi galbenii care se lipiseră de 
fundul balanței, fu aşa de supărată, încât se îmbolnăvi de gălbenare. 


Țăranul cel şiret din Mussot 
poveste franceză 


Mussot era un cătun pierdut printre dealurile acoperite de vii ale regiunii Reims, şi, acum vreo 
două-trei sute de ani, era renumit prin turmele lui de oi şi de vaci. 

Pe vremea aceea, trăia în Mussot un ţăran şiret, care ştia să se descurce aşa de bine, încât, chiar 
din cea mai neînsemnată întâmplare, el se pricepea să tragă un folos. 

Să vedeţi, bunăoară, întâmplarea cu viţelul, despre care toată lumea a vorbit luni şi luni de zile. 
Să nu vă închipuiţi că viţelul despre care e vorba ar fi avut cinci picioare sau două capete, sau că ar 
fi vorbit ca oamenii. N-avea niciuna din aceste calități; în schimb, era gras şi frumos de-ţi rămâneau 
ochii la el. Când omul nostru şi-a dus viţelul la târg, toți măcelarii au dat năvală să-l cumpere. El, 
însă, nici nu se gândea să-l vândă, ci spunea că l-a scos numai în lume, fiindcă era păcat să nu fie 
văzut de toţi un asemenea animal frumos. Seara, l-a adus înapoi de la târg. Avea omul nostru un 
plan, fără-ndoială, şi, cum ştia că toată lumea va vorbi de viţelul lui, era sigur că în câteva zile vor 
veni toți măcelarii din oraşul vecin ca să i-l cumpere. 

Aşa s-a şi întâmplat. În ziua următoare, un măcelar a şi alergat într-un suflet la ţăranul nostru din 
Mussot, ca nu cumva să i-o la altul înainte, şi a început să se tocmească: 

— Frumos vițel ai! Spune-mi cât ceri pe el, fiindcă sunt sigur că are o carne fragedă, de s-o 
mănânci cu ochii. 

Țăranul se scărpina în cap şi, făcând o mutră de prostănac, răspunse: 

— Păi, eu aveam de gând să cer cinci sute de lei, dar, dacă ai venit până acasă, ţi-l dau cu patru 
sute. 

Măcelarului nu-i venea să-şi creadă urechilor: patru sute de lei pentru un vițel care făcea cel 
puţin două mii! Era un chilipir pe care nu trebuia să-l scape din mână: 

— ÎL iau fără să mă mai tocmesc. Îţi dau arvună două sute de lei, şi peste trei zile oamenii mei 
vor veni să ia vițelul. 

După ce țăranul şi negustorul au bătut palma, şi au băut adălmaşul, măcelarul s-a dus în drumul 
lui după alte chilipiruri, iar ţăranul şi-a pus banii la chimir şi a aşteptat. 

Peste câteva ceasuri, iacă, alt măcelar. 

— Bună ziua! 

— Bună să-ţi fie inima! 

— Am auzit că ai un vițel frumos. 

— Am, şi-i de vânzare. 

— Să-l vedem! 

L-a văzut negustorul, şi a întrebat cât costă. 

— Păi, eu ziceam să cer cinci sute de lei, dar, dacă ai venit dumneata acasă, ţi-l las cu patru sute. 

„Omul ăsta e prost de-a binelea, îşi spuse măcelarul. Ia să-i dau eu două sute de lei arvună, până 
nu-l deşteaptă careva”. Pe urmă, cu glas tare: 

— Bine, nenişorule, uite, îţi dau două sute de lei, şi peste câteva zile vin oamenii mei să ia 
juncanul. 

— Să vii de azi în trei zile, nicio zi mai devreme, nicio zi mai târziu. 

— S-a făcut! Bate palma, şi să bem adălmaşul. 

L-au băut, şi negustorul şi-a văzut de drum, iar ţăranul de bani. 

Până seara, au mai venit încă trei măcelari, şi țăranul nostru a jucat aceeaşi comedie cu fiecare, 
luând de la toţi câte două sute de lei arvună şi chemându-i să-şi ridice marfa peste trei zile. După 
cum vedeți, țăranul îşi vânduse într-o singură zi de cinci ori viţelul, şi luase pe el o mie de lei. Cum 
o să se descurce peste trei zile, nici el nu ştia. Dar nici nu-şi prea bătea capul. Până atunci o să 
născocească el ceva, ca să rămână şi cu banii şi cu viţelul. 

În ziua hotărâtă, negustorii veniră la casa ţăranului, care însă nu se arătă până nu văzu că toţi 
cinci erau în bătătura lui. Când îi văzu pe toți cinci în păr, ieşi şi el în ogradă. 


— Bună ziua, cinstiți negustori, ce-i cu dumneavoastră aici? 

— Ce să fie, bade, iacă, am venit după vițel, spuse unul. 

— Şi eu tot după vițel. 

— Şi eu. 

— Şi eu. 

Mă rog, s-a dovedit cu prilejul ăsta că omul nostru le vânduse acelaşi vițel tuturor. 

Țăranul se scărpină în cap, făcu nişte ochi tare mirați, şi răspunse: 

— Viţelul e în grajd; n-aveţi decât să-l luaţi. 

Negustorii se repeziră buluc, fiecare căutând să pună mâna pe el cel dintâi, ca să nu i-o ia celălalt 
înainte. S-a pornit, în grajd, o ceartă între cei cinci măcelari, de mai mare dragul, iar ţăranul din uşă 
se prăpădea de râs. 

Până la urmă, după ce li s-a mai potolit furia, negustorii tăbărâră pe țăran. 

— Şarlatanule, ne-ai înşelat pe toţi cinci! Dar să nu crezi c-o să-ți meargă. Las' că te-nvățăm noi 
minte, hoţ şi necinstit ce eşti! Să vedem cum ai să te descurci în fața judecătorilor. 

Țăranul făcu iar o mutră de prostănac. 

— Ce vreţi de la mine, oameni buni, doar vedeți că vă dau viţelul. Dacă-i al vostru, luaţi-l şi 
împăcați-vă cum ştiţi. 

— Îţi mai şi baţi joc de noi. Nu ştim de ce mai stăm de vorbă cu tine. Să nu-ţi închipui că ai să ai 
parte de banii noştri. 

Trântind şi bufnind, cei cinci măcelari plecară pe acelaşi drum pe care veniseră şi poposiră drept 
la judecător. 

— Ăştia chiar sunt în stare să mă dea în judecată, îşi spuse ţăranul, aşa că trebuie să-mi iau şi eu 
măsurile mele. 

Zis şi făcut. Omul se îmbrăcă în hainele lui de duminică, îşi puse cizmele cele mai frumoase, 
încuie cu grijă uşa casei, şi-o porni spre oraş. Măcar că până ajunse la târg i se cam făcuse foame, 
nu se opri nici la crâşmă, nici la han, ci se duse drept la un avocat, despre care ştia că era tare 
chițibuşar în ale legii. 

Țăranul îi povesti avocatului de-a fir-a-păr toată tărăşenia, şi la urmă îi spuse: 

— Domnule avocat, acum să văd cât eşti de priceput în procese ca să mă scoţi basma curată. 

— Cam greu, nene, răspunse avocatul. Am să mă străduiesc, dar nu sunt sigur că te voi scăpa. 

— Asta o vom vedea. Eu am încredere în dumneata. Cât o să mă coste? 

— Stai să mă uit în cărțile mele, răspunse avocatul, care se prefăcu multă vreme că citeşte prin 
nişte cărți mari. 

De fapt, el nu citea nimic, ci-şi făcea socoteala cam cât să-i ceară ţăranului. În cele din urmă, îi 
spuse: 

— Două sute de lei. 

— Cam scump, răspunse țăranul, care se gândea că două sute de lei era exact una din cele cinci 
arvune pe care le luase el pentru vițel. 

— Dacă nu-ţi convine, caută-ți alt avocat. 

— Îmi garantezi că mă scapi? 

— Garantez, dacă vei face tot ce-ţi voi spune eu. 

— Şi ce trebuie să fac? 

— Mai întâi să mergem la primarul oraşului. 

Cei doi o porniră spre primărie, dar, cum primarul nu era acolo, au fost primiţi de ajutorul 
acestuia. 

— Domnule ajutor de primar, începu avocatul, uite ce-i şi cum. Țăranul ăsta e un gospodar de 
treabă, dar, cum e puţintel cam prostănac, nişte negustori din târg vor să-şi bată joc de el. Am uitat 
să-ți spun că, pe deasupra, este şi surd şi mut. Te rog, aşadar, domnule ajutor de primar, să-i dai un 
certificat că e aşa cum îţi spun eu. 

Ajutorul de primar, care se avea bine cu avocatul, îi dete pe loc certificatul cerut. 


După ce ieşiră de la primărie, avocatul îi spuse ţăranului: 

— Să mergem să bem ceva, că mi s-a cam uscat beregata de cât am vorbit. 

Țăranul îl cinsti din belşug pe avocat, şi la urmă se despărțiră în bună pace. 

— Te voi anunţa când va avea loc procesul, îi spuse avocatul la despărțire. 

După trei săptămâni, ţăranul nostru a primit o citaţie să se prezinte la judecătorie. Cu citația în 
mână, omul aleargă la avocat: 

— [aca ce am primit. 

— Foarte bine. Să mergem la judecătorie. Înainte de a intra, avocatul îi spuse: 

— Orice te-ar întreba judecătorul, tu să răspunzi numai: me, me, me. 

— Me, me, me; am înţeles. Adică să fac pe nebunul. 

— Chiar aşa. 

În sala de judecată, cei cinci măcelari nu mai conteneau cu acuzaţiile. 

— Ne-a înşelat pe toţi cinci. 

— Ne-a luat la fiecare câte două sute de lei plus adălmaşul. 

— N-avea decât un vițel, şi l-a vândut de cinci ori. 

— Ajunge, strigă judecătorul. Să vedem ce spune şi el. Ascultă, acuzat, e adevărat că ai vândut 
unul şi acelaşi vițel, în una şi aceeaşi zi, la cinci măcelari, aici de față, luând de la fiecare câte două 
sute de lei arvună, plus adălmaşul? 

— Me, me, me! răspunse ţăranul. 

— Lasă, me, me, me. Mie să-mi răspunzi la ce te întreb eu. Ţi-a dat fiecare două sute de lei 
arvună? 

— Me, me, me! Judecătorul făcu ochii mari. 

— Nu te speria, acuzat, nu-ți fac nimic. Caută să-mi răspunzi la ce te întreb. 

Degeaba, însă. La toate întrebările, omul nu răspundea decât cu „me”. 

Avocatul începu să turuie: 

— Domnule judecător, după cum vedeţi şi dumneavoastră, acuzatul nu este decât un biet idiot, 
pe care aceşti negustori vor să-l jecmănească fără milă. lată, aici, şi certificatul prin care dovedesc 
că țăranul acesta e mut şi chiar surd, şi habar n-are ce se petrece cu el. 

Judecătorul se uită la certificat şi, văzând sigiliul primăriei, îl declară bun. 

— Încă n-am terminat, domnule judecător. Ca să vă dovedesc că cei cinci măcelari sunt nişte 
mincinoşi şi nişte jecmănitori, vă mai spun că viţelul cu pricina este aşa de frumos, că, acum o lună 
de zile, tot târgul s-a mirat de el. Un asemenea vițel nu-l poţi cumpăra, doamne fereşte, fără două 
mii de lei. Ori, domnii măcelari, profitând de prostia acuzatului, i-au dat patru sute de lei din care i- 
au plătit înainte două sute. Cine poate garanta, dacă ţinem cont de târgul necinstit pe care l-au făcut, 
dacă i-ar mai fi plătit restul? După cum vedeți, cei cinci negustori sunt nişte şarlatani, care au vrut 
să profite de un nebun, şi să-i ia singurul său animal, pe care l-a îngrijit ca pe ochii din cap. 

Judecătorul întrebă pe negustori: 

— E adevărat că viţelul era aşa de frumos? 

— În viaţa noastră n-am văzut unul mai grozav. 

— Făcea peste două mii de lei? 

— Ca popa. 

— De ce l-aţi cumpărat cu patru sute de lei? 

— Atâta ne-a cerut. 

— Am înţeles, spuse judecătorul. Dacă vi-l dădea, îl luaţi cu patru sute de lei, fără să vă gândiţi 
la nenorocitul ăsta de țăran. Hotărârea noastră este luată. Condamnăm pe cei cinci negustori la plata 
cheltuielilor de judecată, iar pe acuzat îl achităm de orice răspundere, să se poată întoarce la casa 
lui. 

După ce ieşiră de la judecător, avocatul îi spuse ţăranului: 

— Ce spui, am adus-o frumos din condei, nu-i aşa? Te-ai ales cu o mie de lei, plus viţelul, şi asta 
numai datorită mie. Trebuie să recunoşti că merit cele două sute de lei pentru care ne-am tocmit. 


— Me, me, me! 

— Me, me, me, râse şi avocatul. Să ştii că ai jucat comedia de minune. Acum, însă, să încheiem 
afacerea, aşa că te rog dă-mi banii care mi se cuvin. 

— Me, me, me! repetă țăranul. 

— Cu mine să nu faci pe prostul, se răsti avocatul, că eu ştiu despre ce e vorba. 

Degeaba se proțăpi el, şi-l amenință pe ţăran, căci acesta o ţinea una şi bună: „Me, me, me!” 

Vă închipuiți că avocatului nostru nu-i convenea de loc să se ducă la judecător şi să-i spună că 
țăranul nu era nici nebun, nici mut. 

Aşa că, furios, trebui să se ducă la casa lui cu buzele umflate. 

Cât despre țăran, acesta se-ntoarse acasă cu banii neatinşi, adăugând la cei cinci negustori 
înşelați şi pe cel mai pişicher avocat din oraş. 


Braconierul şi mistrețul 
poveste franceză 


Toată lumea ştie că Sf. Hubert este protectorul vânătorilor, şi că şi-a petrecut zilele lui de pustnic 
prin pădurile Ardenilor. De aceea nici nu ne mirăm când auzim tot felul de poveşti vânătoreşti de la 
locuitorii acestor regiuni, care au darul vânătorii şi al poveştilor. 

Vă închipuiți că nu totdeauna vânătorii din partea locului au permis de vânătoare, şi nici că stau 
acasă în vremea când vânatul e oprit. Dar cum să nu tragi când boncăluiesc cerbii, sau când 
căprioarele zboară ca săgețile din stei în stei? Important este însă să nu te prindă jandarmii cu 
vânatul oprit; încolo, toate merg de la sine. 

Într-un astfel de sătuc, căţărat pe coasta împădurită a unui munte, trăia un tânăr vânător, a cărui 
mână nu tremura când era vorba să tragă într-un vânat, şi se spunea că încă nu trăsese niciun glonte 
în vânt. Vânătorul nostru nu se prea omora cu treburile gospodăriei, care rămâneau mai mult pe 
mâinile nevestei; în schimb, în ale vânatului nu-l întrecea nimeni, şapte poşte împrejur. E adevărat 
că era cam iute la mânie — şi asta o simţise şi nevasta lui de câteva ori — şi-i cam plăcea băuturica, 
dar încolo avea un suflet de aur şi, seara, când se adunau la crâşmă, spunea nişte istorii de vânătoare 
aşa de grozave, de rămâneau toţi cu gura căscată, ascultându-l. Vorba proverbului: „Aduceţi un coş 
cu prune uscate, să le aruncăm în cele guri căscate.” 

E adevărat că unele guri rele spuneau despre dânsul că multe din cele ce povestea erau minciuni 
şi că nici pe departe nu i se întâmplaseră atâtea, dar gura lumii doar pământul o astupă, aşa că omul 
nostru îşi vedea mai departe, fără nicio grijă, de vânătoare şi de poveşti. 

Şi acum să vă spun cea mai straşnică istorie care i s-a întâmplat vânătorului din Ardeni. 

În primăvara aceea, un mistreț de o mărime cum de ani şi ani de zile nu mai văzuseră oamenii 
bântuia semănăturile de cartofi şi porumb, făcându-le praf. Ce să vă spun, dacă intra într-o noapte 
într-un lan de cartofi, îl râma, de nu mai rămânea nimic din el, încât ai fi zis că a fost o turmă- 
ntreagă nu numai un porc. 

„Al meu e, îşi spuse vânătorul de care vă povestesc; trebuie să-l prind în bătaia puşti”. 

Şi, cum nu era omul care numai pălăvrăgeşte, şi-a luat traista cu gloanţe şi cartuşe, puşca pe 
umeri, şi a pornit-o pe drumul lupilor, unde ştia el că mistrețul trebuie să vină la adăpătoare. 

Întâi au venit cerbii şi căprioarele, sfioase şi tremurând la cel mai mic foşnet de frunze, şi bietul 
vânător simţea cum îl gâdilă palmele să puie mâna pe puşcă şi să tragă; dar ştia că, dacă va trage, s- 
a zis cu mistrețul. 

Când s-a auzit urletul lupilor, caprele şi cerbii au pierit ca nişte năluci. Şi, iacă, şi lupii cu cozi 
zbârlite şi ochii de jăratec lincheau apa rece a izvorului, ca să-şi potolească năduful setei. După ce 
au plecat lupii fioroşi, au venit vulpile şirete, roşii ca nişte flăcări, chelălăind şi făcând tumbe de-ţi 
era mai mare dragul. Unele se-ntindeau la pământ făcând pe moartele, altele se prefăceau că le 
plâng, de-ai fi zis că eşti la circ, nu în creierul munților. Ultimii au venit iepurii, cu lăbuţele lor 


pufoase şi urechile lungi, speriaţi de orice fir de iarbă. Şi, iaca aşa, toată noaptea s-a chinuit 
vânătorul nostru să nu tragă, în timp ce-i trecea pe sub nas atâta frumuseţe de vânat. 

Când era aproape să se crape de ziuă, au început să trosnească tufişurile, de credeai că vine o 
turmă de bivoli, şi numai ce răsare pe o potecă o namilă de mistreţ, cu nişte dinți mari şi întorşi ca 
nişte iatagane, cu ochii fioroşi şi o coamă deasă ca o perie. Mulţi porci sălbatici văzuse vânătorul 
nostru, dar unul mai mare şi mai gras ca acesta nu pomenise nici măcar în cele mai năstruşnice 
poveşti vânătoreşti. 

Omul puse puşca la ochi, ținti cu multă grijă şi trase. Toată încărcătura merse în plin în fruntea 
mistrețului, orbindu-l, dar animalul era aşa de mare şi de puternic, încât o porni zdrobind tufişurile 
ca un tăvălug, grohăind de răsuna pădurea şi, dacă nu s-ar fi lovit, crăpându-şi capul de trunchiul 
gros al unui stejar, cine ştie cât ar mai fi alergat. 

Dar acum pas! de cară cu tine, vânătorule, namila de mistreţ. N-a putut să-l mişte din loc, nici 
măcar cât un deget. S-a gândit omul ce să facă şi, până la urmă, i-a trecut un plan prin minte. A 
învelit mistrețul cu crengi şi frunze şi a pornit spre casă. 

Când a intrat pe uşă, avea o înfăţişare aşa de posomorâtă şi abătută, încât nevasta sa a văzut 
numaidecât că are ceva pe suflet. Cum şi ea, ca toate femeile, moştenise de la strămoaşa lor, Eva, 
limba lungă şi curiozitatea, nu s-a lăsat până nu l-a făcut pe vânător să vorbească. Nici n-a fost prea 
greu, de altfel, căci în planul lui vânătorul punea mare bază pe limbuţia ei. 

Până la urmă, omul, după ce o puse să jure că nu va spune nimănui nimic, îi mărturisi că plecase 
la vânătoare împreună cu un prieten din satul vecin, vânător şi el, că au întâlnit o căprioară, şi au 
tras amândoi în ea. Vânătorul din satul vecin zicea că el a doborât-o, şi deci e a lui, omul nostru ştia 
însă foarte bine că el era cel ce a împuşcat-o. De aici ceartă şi scandal, şi nu ştiu cum s-a făcut că 
puşca vânătorului nostru s-a descărcat singură, omorându-l pe cel din satul vecin. 

Şi omul nostru începu să se văicărească, de ai fi zis că tot ce născocise se întâmplase cu adevărat. 

— Vai de noi, nenorocire, începu să-şi smulgă părul şi nevasta; numai de nu s-ar afla. 

— Jură, nevastă, că ai să-ţi ţii afurisita de limbă, că, altfel, puşcăria mă mănâncă. 

— Jur. 

Pe urmă, omul amărât s-a culcat, şi-n două minute a început să sforăie, de tremurau geamurile. 
Drept să vă spun, eu cred că se prefăcea. Nevasta, cum l-a auzit sforăind, s-a strecurat pe uşă, şi 
fuga la vecină. 

— Vecino, vecino, vino să-ți spun ce nenorocire a căzut pe capul nostru. 

— Dar ce s-a întâmplat, de eşti aşa abătută? 

— Of, vai de capul nostru. Iaca, ce şi cum — dar mai înainte jură pe copiii tăi că n-ai să spui 
nimănui. 

— Jur. 

— Îţi spun ţie fiindcă-mi eşti cea mai bună prietenă, şi am împărţit amândouă şi necazuri şi 
bucurii; bărbatul meu a ucis un om. 

Şi, dintr-o răsuflare, îi povesti tot; apoi, se-ntoarse uşurată acasă. 

Vecina avea şi ea o prietenă cu care împărțea necazurile şi bucuriile, şi căreia-i povesti ce-a pățit 
vânătorul, sigur, după ce a pus-o să jure că nu va mai spune nimănui. 

Aceasta, la rândul ei, avea altă prietenă; şi, din jurământ în jurământ, în două ceasuri, povestea 
ocolise tot satul, şi toată lumea nu vorbea decât de asta. Cei din urmă au aflat şi jandarmii — ca de 
obicei — datorită faptului că nevasta jandarmului era prietena unei femei din sat şi jurase că nu va 
spune nimănui ce-a aflat. Vânătorul nostru dormea acum de-a binelea când, iacă, la uşă ciocănesc 
cu putere jandarmii. 

— În numele legii! 

Femeia se porni pe văicărit, iar vânătorul se răsti la ea: 

— Nu ti-ai ţinut clanţa, coţofano. 

— Să plesnesc dacă am spus cuiva ceva. 

Dar jandarmii făceau gălăgie mare afară, şi bărbatul îşi trimise nevasta să le deschidă. 


— Ce doriţi, domnilor jandarmi? 

— Unde ţi-e bărbatul? 

— Doarme, că-i obosit. 

Omul se prefăcu, şi el, că se trezeşte atunci! 

— Ce s-a întâmplat? 

— Nu te mişca şi nu încerca să fugi, că te împuşcăm. Spune cum şi pe cine ai omorât, şi unde ai 
ascuns cadavrul. 

— L-am lăsat lângă stejarul cel mare din apropierea adăpătorii lupilor şi l-am învelit cu crengi şi 
frunze. 

— Scoală imediat, şi hai cu noi acolo! 

— Vai, domnilor jandarmi, sunt aşa de speriat şi obosit, că n-aş putea face nici doi paşi. Dacă nu 
luaţi o căruță să mă duceți, nu merg. 

— Bine. 

Jandarmii au adus o căruţă din sat, i-au pus vânătorului cătuşe la mâini şi la picioare, l-au aruncat 
ca pe un sac în căruţă, şi au pornit la drum. După vreun ceas, au ajuns la stejarul cu pricina. 

— Unde e? 

— Vedeţi movila ceea de frunze? Acolo este. 

Jandarmii se repeziră ca nişte vulturi, deteră la o parte frunzele şi rămaseră cu gura căscată; în 
fața lor era un mistreţ de o mărime cum nu mai văzuseră niciodată-n viaţa lor. 

— lată cadavrul, spuse vânătorul, încovrigându-se de râs. Dar nu ştiu de ce m-aţi pus în cătuşe, 
că doar nu e oprit să împuşti mistreți. 

Oamenii legii înțeleseră că au fost traşi pe sfoară. 

— De ce nu ne-ai spus că era vorba de un mistreţ, şi nu de un om? se răsti la el plutonierul. 

— Păi, dacă nu m-aţi întrebat de ce cadavru e vorba? Eu credeam că ştiţi. Pe urmă, ia gândiți-vă, 
cum aş fi putut aduce eu gogeamite mistrețul, dacă nu veneaţi aici cu căruţa şi nu-mi daţi o mână de 
ajutor? 

Jandarmii nu erau nici ei oameni răi. Au râs cu poftă de renghiul care le fusese jucat, şi l-au 
ajutat să urce mistrețul în căruță, mai ales că ştiau că-şi vor avea şi ei partea lor de vânat. 

Şi iacă-1 pe oamenii noştri intrând în sat în trapul calului, călare pe mistreţ, şi cântând cât îi ținea 
gura. Locuitorii care se adunaseră să vadă mortul au rămas cu ochii holbați când i-au văzut venind, 
iar când şi-au dat seama despre ce e vorba s-au pornit pe un râs de răsuna toată valea. 

Toată povestea s-a sfârşit cu bine la crâşma din sat, cu friptură proaspătă de mistreţ, stropită din 
belşug cu vin pădureţ, care te unge la inimă şi dezleagă traista cu poveşti vânătoreşti. 


Povestea duhului Mirloret 
poveste franceză 


A fost odată o femeie curajoasă, harnică şi neînfricată, dar aşa de săracă, încât, neavând bordeiul 
ei, locuia în ruinele unui vechi castel; de aceea, toți o numeau bătrâna din castel. Oamenii se cam 
temeau de ea, fiindcă toţi ştiau că ruinele castelului erau bântuite de stafii, şi totuşi bătrâna locuia 
fără frică acolo. În zilele în care plouă cu soare, când se spune că duhul îşi bate nevasta şi-şi mărită 
fetele, din castel se auzeau când ţipete de durere, când cântece de dragoste şi chiuituri. Se vede 
treaba că acolo-şi bătea duhul nevasta şi-şi mărita fetele. 

Bătrâna din castel se învățase, însă, cu toate drăcoveniile astea, şi nu-i tulburau odihna nici 
răcnetele, nici chiolhanurile de la nunta fiicelor duhului. Cât ti-i ziulica, ea torcea şi ţesea cânepă, 
iar din pânza vândută câştiga cât să-şi ducă amarul zilelor până la ceasul din urmă. 

Într-o zi de august, pe când urzea nişte pânză, nu ştiu cum s-a făcut, dar firul s-a încurcat aşa de 
rău că, oricât a tras şi s-a necăjit bătrâna, n-a fost cu putință să-l descâlcească. Supărată până la 
urmă, a trântit lucrul spunând: „Parcă l-ar fi încurcat naiba”. 


A doua zi, istoria s-a repetat la fel, încâlcind alte suluri. Biata bătrână, cu toată răbdarea ei, nu s-a 
mai putut stăpâni şi a spus: „Ar trebui să vină fiicele duhului să vă descâlcească.” 

Nici n-a terminat de rostit cuvintele astea, când uşa s-a deschis, şi un tânăr frumos, îmbrăcat într- 
o haină verde strălucitoare, intră pe uşă. 

— Bună ziua, măicuţă! 

— Bună să-ţi fie inima, frumosule boier! 

— Se pare că firele astea-ţi cam dau de furcă. După câte am văzut, tot tortul ți-i încâlcit. Ce-ai 
zice dacă ţi l-aş descâlci eu şi ți-aş ţese pânza? 

Bătrâna tăcu. Duhul, căci el era, adăugă: 

— Nu te speria, că nu-ți cer nimic pentru toată treaba asta. Ţi-o fac pe gratis. 

— Atunci, cu bucurie, boierule. 

— Nu te grăbi, bătrânico. Dacă-ţi descurc firul şi-ţi tes pânza, o să trebuiască să-mi mulțumeşti, 
şi nu-mi poți mulțumi dacă nu-mi ştii numele, nu-i aşa? 

— Ai dreptate, domnule. 

— Peste două ceasuri mă întorc cu pânza gata. Până atunci, te gândeşti cum mă cheamă. Ai 
dreptul la trei încercări, la care trebuie să ghiceşti cum mă cheamă, şi alte trei pentru câţi ani am. 
Dacă nu ghiceşti, pânza rămâne a mea şi, în plus, îţi voi arăta pe ce drum va trebui să meargă 
sufletul tău. Ai ceva împotrivă? 

Fără să mai stea pe gânduri, bătrâna răspunse: 

— N-am nimic, maică; fă aşa cum ai spus. 

Străinul luă tot tortul bătrânei şi dispăru ca prin farmec. Baba, însă, care avea vederea cam slabă, 
crezu că a ieşit pe uşă ca toţi oamenii. 

După câteva minute, când se mai dezmetici, bătrâna se cam simţi cuprinsă de răcori, amintindu- 
şi de ultimele cuvinte ale boierului necunoscut: ,„... am să-ți arăt pe ce drum va trebui să meargă 
sufletul tău”. 

“Oare ce-a fi vrut să spună cu asta? se întrebă ea, şi pe urmă cum ar fi putut ea ghici numele şi 
vârsta necunoscutului. 

— Parcă mi-ar fi luat dracul minţile, se blestema ea. Am făcut o boacănă. Cum să-l ghicesc? O 
să-mi ia tot tortul, şi din săracă ce eram am să fiu şi mai şi. 

Pe când se tot muncea ea cu gândurile astea, iacă, vine un vecin mai isteţ, care o mai ajutase şi în 
alte împrejurări grele. Era un biet tăietor de lemne, care-i mai aducea din când în când câte o sarcină 
de crengi să-şi mai încălzească bătrânele ciolane. 

— Gândul bun te-a adus, strigă bătrâna. Să vezi în ce poveste am intrat. 

Şi-i povesti totul de-a fir-a-păr. 

— Dacă-i vorba de străinul cel frumos, să ştii că de vreo trei zile îl întâlnesc mereu în haina lui 
verde şi strălucitoare, în pădure, lângă stejarul cel scorburos. Aşteaptă să mă duc acolo, că şi azi 
dimineaţă l-am găsit învârtindu-se în jurul pomului. Poate aflu eu unele lucruri, care să-ți fie de 
folos. 

Biata bătrână stătea nerăbdătoare, temându-şi sufletul pe care şi-l jucase atât de fără socoteală. 

În acest timp, tăietorul de lemne alergă la pădure pe cel mai scurt drum, ajunse la stejar, şi dădu 
peste străinul în haină verde, care se tot ducea încolo şi venea iar la pom. Bătrânul încercă să intre-n 
vorbă cu el, dar străinul îl privi aşa de hapsân, de-i îngheță sângele-n vine, şi-i spuse: 

— Cară-te de aici, până nu-mi ies din sărite. Să nu te mai prind în jurul stejarului, că-ţi vin de 
hac. 

Bietul om, speriat, fugi cât mai departe şi se ascunse într-un tufiş. După o vreme, străinul cu 
haină verde făcu hop! şi ajunse ca prin farmec în vârful stejarului. Tăietorul de lemne se târî prin 
iarbă şi se băgă-n scorbura stejarului, ca să vadă mai bine ce făcea acolo omul acela ciudat. 

Fără îndoială că arborele era vrăjit, fiindcă i s-au deschis ochii, şi ce-a văzut l-a făcut să 1 se 
ridice părul măciucă-n cap: duhul țesea o pânză de cânepă şi-n jurul războiului fiicele lui şi câteva 
zeci de spiriduşi descâlceau tortul babei. 


Bătrânul, ascuns în scorbură, se gândi la un şiretlic, şi începu să cânte, ca din depărtare: cucu! 
cucu! cucu! La auzul cucului, duhul spuse: 

— Pe sufletul meu cel negru, de 2 300 de ani, de când m-am născut, încă n-am auzit cucul 
cântând în luna august. Şi, dacă l-a mai auzit cineva, să nu-mi spui mie Mirloret. 

Cum auzi tăietorul de lemne vorbele astea, o şi porni la drum, ca să ajungă la bătrână înainte de a 
trece cele două ceasuri. Cum saboții lui era plini de praf, ca să nu uite, scrise cu degetul pe saboti, 
pe cel din dreapta: Mirloret, şi pe cel din stânga: 2 300. 

Când îi spuse bătrânei ce-a văzut şi ce-a auzit, aceasta era cât pe-aci să leşine de spaimă şi nu l-a 
lăsat nici moartă să plece de lângă ea. 

— Vecine dragă, doar n-ai să mă laşi acum, la nevoie, în ghearele duhului. Când au trecut cele 
două ceasuri, iaca şi duhul cu pânza. 

— Hei, băbuţo, vezi pânza, ce frumoasă e? Să vedem acum cine o s-o stăpânească. ŞI, când dă 
cu ochii de tăietorul de lemne: 

— Tu ce cauţi aici? Ori ţi s-a urât cu binele. la, mai bine şterge-o, până mai e vreme. 

Dar moşneagul n-auzea de urechea ceea. 

Văzând duhul că nu-l poate izgoni nicicum, se întoarse spre bătrână: 

— Hai, spune, cum mă cheamă? 

Bătrâna învățase bine lecţia, dar, de spaimă, uitase şi numele ei, nu numai al duhului, şi răspunse: 

— Apăi, maică, te-o fi chemând Mirul. 

— N-ai ghicit. Mai spune. 

— Poate te cheamă Marin. Duhul râse cu poftă: 

— Mai zi o dată. 

Speriată, bătrâna se uită la sabotul din piciorul drept al tăietorului de lemne şi spuse: 

— Maică, dacă nu te cheamă nici Mirloret, atunci n-ai decât să pleci cu pânza mea. 

Când îşi auzi numele, duhul se făcu mai verde la faţă decât îi era haina, şi aruncă o privire 
otrăvită tăietorului de lemne, pe care începu să-l bănuiască. 

— Să vedem mai departe, bătrâno; numele mi l-ai ghicit. la, spune-mi, câți ani am? 

— Păi, după cum arăţi, n-ai mai mult de treizeci. 

— N-ai ghicit. 

— Hai, să zic cincizeci. 

— N-ai ghicit nici de data asta. Bagă de seamă, că mai ai o dată de zis. 

Baba trase cu ochiul la sabotul din stânga: 

— Măcar că pare de necrezut, dar să ştii, măiculiță, că ai două mii trei sute de ani. În Mirloret 
numai că n-a plesnit fierea de necaz. 

— Ticălosule, strigă el la tăietorul de lemne, din cauza ta am pierdut şi pânza şi sufletul bătrânei, 
dar lasă că am să ţi-o plătesc eu. 

Cu aceste cuvinte, se făcu nevăzut într-un nor de pucioasă, care mirosea atât de urât, încât numai 
cu multe mirodenii a putut bătrâna izgoni mirosul cel nesuferit al lui Mirloret din odaia ei. 


Biletul de o mie de franci 
poveste franceză 


Tot satul îl cunoştea pe moş Machault, bun gospodar şi de treabă, numai că veşnic avea ceva de 
care să se plângă: ba că vara a fost prea secetoasă şi nu s-a făcut pic de fân pentru vite, ba că a fost 
prea ploioasă şi au putrezit clăile de fân, ba că una, ba că alta, niciodată vremea nu-i putea intra în 
voie. Să nu vă închipuiți că moş Machault era zgârcit, sau mai ştiu eu ce maţe pestrițe. Dimpotrivă, 
uşa lui era deschisă tuturor şi nu-ți da niciodată împrumut cu măsură. 

Îşi făcuse un obicei din a se plânge numai aşa, din plăcerea de a discuta. De fapt, în cei vreo 50 
de ani de când se-nsurase şi se făcuse gospodar, petrecuse multe şi ştia că, aşa ori aşa, un bun plugar 


ştie să tragă foloase din orice vreme. 

Trebuie să vă spun că plugarul nostru se pricepea la ale plugăriei şi ale vitelor, şi orice măcelar 
sau negustor de grâne ştia că la moş Machault găseşte totdeauna marfă pe cinste. Am uitat să vă 
spun că moşul n-avea o palmă de pământ, ci lucra cu chirie vreo şase hectare, de ani şi ani de zile. 
Stăpânul pământului era un notar din orăşelul vecin, care se împăca de minune cu gospodarul 
nostru. Notarul nu căuta să-l jecmănească pe țăran, şi țăranul îşi plătea cu cinste tot ce-i datora. De 
zeci de ani, fără nicio întârziere, la 24 martie şi la 24 septembrie, moş Machault punea în pungă şase 
sute de franci — chiria pentru pământ — şi într-un coş de nuiele un bulgăr aurit de unt, 
douăsprezece ouă şi o sticlă cu vin bun, şi pornea la oraş. 

După ce-i da notarului banii, untul şi ouăle, desfundau sticla şi o goleau amândoi, după care 
fiecare pleca în treaba lui, până la termenul următor, care era exact peste şase luni. 

Dar la înapoiere, bucuros că-şi plătise datoria, moş Machault mai găsea ceva mărunțiş în pungă, 
cu care se cinstea pe la toate crâşmele pe care le întâlnea în drumul său — nu de alta, dar să nu se 
supere vreun cârciumar că nu trecuse şi pe la el — aşa că, seara, omul se-ntorcea vesel acasă şi cam 
legănându-se pe picioare. Nevastă-sa îl lua de la uşă în primire: 

— lar mi te-ai tămâiat pe la crâşme, omule? Nu ştiu când ai să te laşi de obiceiurile astea ale tale. 
Din cauza vinului, n-ajungem şi noi să mai legăm două-n trei. 

Moş Machault lăsa ochii în pământ şi nu zicea nici pâs. Nu că i-ar fi fost frică de babă, dar îl mai 
apuca şi pe el ruşinea. 

Bătrâna turuia, însă, într-una: 

— Să ştii că într-o bună zi, când te-oi mai prinde-n halul ăsta, am să te închid în cocina porcilor, 
să râdă toţi vecinii de tine. 

Acum, ca să fim cinstiţi, moşul nu era chiar bețivan. Mai făcea el câte un chef la trei-patru luni o 
dată. Dar aşa-s femeile; când se pornesc, parcă-s mori neferecate. 

Hei, dar iată că într-un an n-a plouat chiar de loc, şi moş Machault n-a putut scoate nimic de pe 
ogor pentru vânzare. Abia a cules cât să mănânce ei şi vitele, şi să aibă ce semăna primăvara 
viitoare. Pas de scoate şase sute de franci din iarbă uscată ca să plăteşti arenda domnului notar. 

Moşul şi baba cam dau din colț în colţ, căci 24 septembrie — ziua plății — se apropia cu paşi 
repezi, şi notarul nu voia să aştepte niciun ceas peste termen. Bietul Machault a trebuit să cumpere 
şi ceva fân de la alţii, pentru iarnă, şi de nicăieri nu se zărea niciun ajutor. 

— Ce ne facem, moşnege; de unde plătim? 

— Nu te mai frământa atâta, băbuţă. O să vindem şi noi cei doi juncani, că doar de aia i-am 
îngrăşat, ca să-i avem la o nevoie ca asta. Pe ziua de 21 septembrie, mă duc cu ei la târg, şi trei zile 
mai târziu: „Toc! toc! Eu sunt, domnule notar, v-am adus banii de arendă.” 

— Să te audă Dumnezeu, omule, dar tare mă tem. 

Aşa cum spusese, la 21 septembrie, gospodarul nostru luă de funie cei doi junci şi o porni la târg. 
La ora zece, juncanii rumegau în târg braţul de fân pe care i-l dăduse stăpânul şi aşteptau muşterii, 
care, de altfel, nu întârziară. 

— Ah, uite-l pe moş Machault. De vânzare ți-s vițeluşii ăştia? 

— Dacă ţi-ai pierdut vederea, du-te la doctor să-ţi cumperi ochelari. Dacă juncanii ăştia tu-i vezi 
cât nişte viţeluşi, unde să-ți mai zăreşti lungul nasului? 

— Fi, lasă, nu te supăra, îi vinzi? 

— Că doar nu i-am adus la târg să se plimbe ca nişte cucoane. 

— Cam slăbuţi. Măcar unuia din ei poţi să-i numeri coastele. 

— Adineauri nu vedeai juncii, şi acum ţi s-a ascuţit aşa de tare vederea că ai început să vezi şi ce 
nu este. Mă rog, pune-mi şi mie degetul pe coastele juncanului, şi ţi-l dau pe gratis. 

— Bine, bine. Cât ceri pe ei? 

— Tu eşti negustorul. Cât dai? 

— Îţi dau o mie de franci pe amândoi. 

— O mie de franci? Dar ce crezi, că eu îţi vând piele pentru opinci, ori junci! N-au trecut nici 


cinci minute de când un alt negustor mi-a dat 1500 franci, şi n-am vrut să-i dau. 

— Rău ai făcut. Preţul ăsta n-ai să-l mai capeţi. Dar să lăsăm gluma; îţi dau 1100 franci, şi să 
încheiem târgul. 

— Nu; fără 1150 nu ti-i dau. 

— Fie, 1150. Noroc, şi să bem adălmaşul. 

Moş Machault luă 1150 franci, plus câteva păhărele de vin, care se urcară repede la cap, şi-o 
porni spre casă. Dar, trecând pe lângă o prăvălie, îşi aduse aminte că de mult tot voia să-şi cumpere 
o tabacheră nouă. Cea veche, din corn, îl slujise din tinereţe, iar acum se cam hârbuise. De data asta, 
din cei 1150 franci putea să-şi cumpere una nouă. În prăvălie, tabacherele lustruite şi curate îţi luau 
ochii. Alese una de cireş, cu capac strălucitor, şi care se deschidea când apăsai pe un buton mic de 
alamă. Plăti vreo trei franci, cumpără şi nişte tutun, şi se opri la prima cârciumă. 

— Hei, iacă-l şi pe moş Machault. Ţi-ai vândut boii? întrebară câțiva ţărani care se cinsteau la o 
masă. 

— Vândut. 

— Să bem ceva în sănătatea cui a luat banii. 

— Să bem. 

Şi aşa, din crâşmă în crâşmă, moşul se tot apropia de casă, dar, cu cât se apropia, cu atât simţea 
că-l slăbesc încheieturile şi că drumul se face tot mai îngust şi mai tremurat. La ultima crâşmă, 
moşul nu prea mai ştia nici ce face, nici ce vorbeşte. 

— Să trăieşti, Antoane, strigă el la cârciumar. Dă-mi ceva să beau, că mi s-a uscat de tot gâtlejul. 

— Nu prea se vede, moş Machault, dar ce ţi-a venit să te apuci azi de chef? 

— Am vândut juncii şi am luat 1150 franci. Uite banii; uite biletul de o mie; şi uite şi mărunţişul. 

Şi, cu lăudăroşenia omului beat, întindea banii pe tejghea. 

— Hei, dar văd că ţi-ai luat şi tabacheră nouă. S-o porți sănătos! 

— Mulţam. Asta veche nu mai făcea doi bani. O am din timpul războiului. M-a slujit cu cinste, 
dar a îmbătrânit şi ea. 

După ce cinsti o sticlă de vin, moşul îşi luă tabachera şi dădu să plece. 

— Ia-ţi, omule, şi banii, strigă după el crâşmarul. 

— Aha, uitasem. 

Crâşmarul adună banii şi-i băgă în buzunarul lui moş Machault. 

O dată cu căderea nopții, moşul se legăna ca o pendulă în pragul casei. 

— Te-ai întors, bețivanule? M-aş fi mirat să vii şi tu de la târg ca oamenii. Ai vândut de doi bani 
şi ai băut de zece, după obiceiul tău. 

— Nu te supăra, hâc, băbuţa mea. Am vândut juncanii cu, hâc, 1150 franci, aşa că aveam şi eu 
dreptul să mă cinstesc. Peste două zile: „Toc! toc! Eu sunt, domnule notar; iacă banii, şi sănătate.” 

— Lasă flecăreala, şi treci de te culcă. 

— Dar unde mi-i patul, babo? Ia ține-l puţin pe loc, că nu ştiu ce are de tot fuge de colo-colo şi 
nu-l pot prinde de fel. 

— Îţi fuge ţie vinul prin cap, că ai băut până n-a mai încăput în tine. 

Când să se dezbrace, moşul dete peste tabachera veche. 

— Hop, că de tine nu mai am nevoie, strigă el, şi o aruncă în sus. Tabachera se ciocni de grindă 
şi căzu pe dulapul înalt din colţ. 

Pe urmă, chefliul adormi buştean. 

A doua zi, când se trezi, soarele era sus pe cer, şi baba curăţase nişte cartofi. 

— Te-ai sculat? Ia, să-mi spui ce mi-ai făcut ieri, şi pe unde mi-ai umblat? 

— Ieri, mă întrebi, babo? Cam greu să-ţi spun. Mai întâi, că am vândut juncanii cu 1150 franci. 

— Cu cât? 

— Cu 1150 franci. 

— Aşa? Atunci, poate ai putea să-mi spui şi mie cam pe unde ai pus o mie de franci, că-n 
portofelul tău nu sunt decât 120 franci. 


— Unde vrei să fie, decât în portofel? 

— Uită-te şi tu! 

Moşul se uită-n portofel. Biletul de o mie nu era. 

— Poate-n buzunar. 

— Caută! 

Căută şi-n buzunar, dar nici urmă de bilet. Ce te faci acum, Machault, moşnege? 

— Unde l-am putut lăsa? 

— L-ai băut, beţivane, cu beţivii tăi de prieteni. 

— Fugi de aici, babo, cum să bem o mie de franci? Stai să mă gândesc pe unde am fost; 
vasăzică, mai întâi mi-am cumpărat tabachera. Acolo nu l-am lăsat, că nu băusem nimic. Pe urmă, la 
crâşma lui Valer. Nici acolo nu l-am lăsat. Nu, nu-mi aduc aminte. Trebuie să mă duc pe la fiecare, 
să-i întreb. L-am uitat undeva şi nu mai ştiu unde. 

Spre seară, moşul se întoarse amărât. Nu găsise biletul de o mie de franci. Toţi îi spuseseră că nu 
văzuseră nicio hârtie de o mie. Anton, însă, îşi aducea aminte că-i băgase la plecare toți banii în 
buzunar. Poate i-o fi pierdut pe drum. Poftim de te descurcă acum cu proprietarul. Peste două zile 
era 24 septembrie. A venit şi ziua fatală, şi a trecut. Machault nici n-a mişcat un deget. Ce putea să-i 
spună notarului? După trei zile, a primit o scrisoare în care proprietarul pământului îi spunea că de 
trei zile trecuse 24 septembrie. Poate uitase. Moş Machault făcu pe n-aude n-a vede. A doua 
scrisoare era de-a dreptul amenințătoare. 

— Vai de noi, se tânguia baba, o să ne alunge de pe pământul lui. 

— Nu cred să aibă inima aia, spunea moşul. Doar de ani de zile i-am plătit la vreme. O să 
înțeleagă şi el. 

Dar nici Machault nu credea în ceea ce spunea. 

Era de acum 2 octombrie. Toate-i merseseră moşului pe dos. Mai întâi, că un bou îi băgase 
cornul în coastă, de mai-mai să-l străpungă. Pe urmă, tabachera lui cea nouă se stricase. Capacul nu 
se mai închidea, şi tot tutunul i se risipea în buzunar. 

„Aşa-s toate lucrurile astea de gata, îşi spunea el. Dai bani cu nemiluita, şi te țin trei zile cu cea 
de alaltăieri. Ia, s-o repar eu.” Moş Machault era un om îndemânatic şi putea face lucruri frumoase. 
Dar, ori că era prea supărat, ori că într-adevăr tabachera era din material prost, la a doua lovitură 
capacul se făcu praf. 

— S-o ia toți dracii, se înfurie moşul. Ia, mai bine să-mi caut eu vechea mea tabacheră, că tot 
mai bună era. 

Degeaba o căută însă, fiindcă parcă intrase în pământ. Nici vorbă să-şi amintească că în seara 
aceea o aruncase, şi căzuse pe dulap. 

— Măi babo, unde o fi tabachera, că parcă şi-a pus dracul coada pe ea. 

— Dacă ai fi fost atunci mai puţin beat, ai şti unde ai pus-o, şi ai şti ce ai făcut cu biletul de o 
mie de franci. Aşteaptă, că ţi-o caut eu. 

Nu era femeie rea baba lui moş Machault! Se cățără, cum putu, şi luă de sus, de pe dulap, 
tabachera prăfuită. 

— Fi, bravo, băbuţo. După cum se vede, tot e bună şi o femeie la casa omului. 

Machault şterse cu grijă tabachera de praf şi o deschise ca s-o umple cu tutun. Dar, în aceeaşi 
clipă, rămase cu gura căscată. 

— Ia uite aici, nevastă! 

— Ce-i? 

— Dumnezeule, uite aici biletul de o mie de franci. Acum mi-aduc aminte că, după ce i l-am 
arătat crâşmarului, l-am băgat în tabacheră. Ce noroc că tabachera mea cea nouă s-a stricat! 

— Slavă ție, doamne! Am scăpat de necazuri, moşnege. 

Parcă mi s-a uşurat inima. 

Chiar a doua zi, Machault puse-n coş un bulgăre auriu de unt, douăsprezece ouă şi o sticlă cu 
vin, şi-o luă la picior spre târg. 


Domnul notar l-a primit tare posomorât, dar, după ce auzi povestea biletului de o mie de franci, 
se mai însenină şi trecu cu vederea peste întârziere. 

N-aş putea să vă garantez că de atunci moş Machault n-a mai trecut pe la crâşme. Dar un lucru 
pot să vi-l spun: când avea bani în pungă, nu intra prin crâşme, să-l fi picat cu ceară. 


Castelul din Fagne 


poveste franceză 


Pe podişul înalt al Ardenilor, călătorul neatent poate ades cădea pradă câmpurilor mişcătoare de 
turbă, care-l înghit nelăsând nicio urmă. De aceea, trebuie să ţii cu multă grijă drumul, căci orice 
abatere te poate costa viața. 

Pe vremuri, pe locul cel mai înalt al podişului, se înălța un castel strălucitor, de-ţi lua ochii, şi 
care era stăpânit de un nobil rău, care avea o fată de o frumuseţe şi o bunătate de înger. 

Într-o noapte, când ploua cu găleata, şi când frigul te pătrundea până la oase, un bărbat tânăr bătu 
la poarta castelului. Stătea în fața porţii, în trăsura lui sărăcăcioasă, trasă de un singur cal; îi era 
foame şi frig, şi se ruga să fie primit să-şi încălzească trupul ostenit şi îngheţat într-un ungher ferit 
de ploaie şi de vânt, unde să se găsească şi un braţ de fân pentru calul său rupt de oboseală. 

Tânărul nu cunoştea drumul mai departe şi — de altfel — nici n-ar fi găsit prin partea locului 
nici han, nici altă locuinţă. 

Aşa cum v-am mai spus, era o vreme haină, să nu laşi niciun câine pe-afară; dar stăpânul 
castelului avea inima mai nesimţitoare decât piatra şi, când slugile au venit să-i spună că un străin 
cere adăpost, a ieşit el însuşi la fereastra turnului de deasupra porții şi a strigat: 

— Pleacă de aici! Castelul meu nu-i han unde să poposească toţi vântură-lume. Pleacă, până nu 
pun slugile şi câinii pe tine! 

Bietul tânăr trebui să plece mai departe în puterea nopții, şi, aşa cum era de aşteptat, rătăci 
drumul. A doua zi, slugile nobilului i-au găsit trăsura şi calul într-o prăpastie, dar de stăpânul lor 
nicio urmă. Fără îndoială, căzuse în vreo mlaştină care l-a înghițit. Nimeni nu va putea şti vreodată 
unde dispăruse, căci aceste bălți de turbă sunt ca nişte morminte fără semn. 

La castel, viaţa se scurgea ca şi până acum, în belşug şi petreceri, la care stăpânul stătea 
încruntat, şi fruntea nu i se descreţea decât când îşi vedea fiica. Atunci, pe faţa lui trecea ca o 
lumină nouă de soare, căci îşi iubea fata ca pe ochii din cap. Era singura ființă faţă de care nu era 
răutăcios. 

Un an după întâmplarea cu tânărul care căzuse pradă bălților, nobilul şi fiica sa se duseră în 
oraşul din apropiere, unde regele dădea un bal, la care invitase pe toți nobilii, cu soțiile şi fiicele lor. 

Brăţările şi pietrele scumpe de pe brațele şi gâtul cucoanelor străluceau ca nişte sori; vinul 
curgea în valuri; cei mai vestiți trubaduri veniseră să-şi încerce talentul de cântăreți în faţa regelui. 
Ai fi zis că grija şi necazul nu se vor atinge niciodată de oamenii aceştia fericiți. 

Nobilul nostru, de la locul său, îşi urmărea cu ochii plini de dragoste fata. Printre toate aceste 
frumuseți înveşmântate în mătăsuri şi podoabe, nu era niciuna care s-o întreacă. Surâsul ei blând da 
întregii sale feţe o frumuseţe aproape neomenească, iar când genele ei se zbăteau uşor, ai fi zis că 
sunt aripi de fluturi. Toţi tinerii cavaleri o urmăreau cu ochii plini de uimire, şi mulți şi-ar fi smuls 
inima din piept dacă ea le-ar fi cerut-o. Tatăl era orbit de dragoste şi de mândria necruțătoare de a 
avea o fiică atât de frumoasă, şi nu-şi dădea seama că, de fapt, cea mai mare calitate a fetei lui nu 
era frumuseţea ei nemăsurată, ci bunătatea ei neîntrecută, care muia orice inimă, chiar şi pe a 
sălbaticului nobil. 

Deodată, inima tatălui bătu cu putere. În sală apăru un tânăr atât de chipeș, încât nici n-ai fi putut 
crede că e posibil ca o ființă omenească să adune-n ea o aşa deplină frumuseţe. 

El trecea printre dansatori, şi nimeni nu se uita la dânsul, ca şi cum nu l-ar fi văzut. Nobilul îl 
privea cu ochii mari, căci figura acestui tânăr i se părea cunoscută. Era sigur că-l mai văzuse 


undeva, şi nu ştia unde. Deodată, în minte i se aprinse o amintire, şi revăzu seara ploioasă de 
toamnă şi un tânăr călător care bătea la poarta castelului său. Nobilul cel rău se scutură ca de un 
fior; tânărul acela pierise în bălțile mişcătoare, nu putea fi cel de aici. Şi totuşi, bărbatul care 
străbătea mulțimea fără să fie atins de ea avea ceva din mişcările unei stafii. Tânărul traversă 
întregul salon plin de lume şi se opri în fața fiicei nobilului rău, cu care stătu câteva clipe de vorbă. 
Ce i-o fi spus, fiindcă îndată pe faţa fetei străluci un zâmbet de fericire, atât de mare, încât 
frumuseţea ei nu mai părea pământească. Tânărul străbătu iarăşi sala, ieşi în noapte, şi dispăru. 

La miezul nopţii, regele a luat loc în capul mesei. Toţi nobilii s-au înşiruit de-a dreapta şi de-a 
stânga lui, mai aproape sau mai departe de el, după rangul de nobleţe pe care-l aveau. Tinerii au luat 
loc în altă sală. Valuri de vin şi de mâncăruri nemaiauzite trecură prin fața mesenilor. 

Spre ziuă, masa se sfârşi; oaspeţii se pregătiră de plecare. Trăsurile trăgeau la scară, iar roibii 
înfocați şi nerăbdători scurmau pământul cu copita. 

Nobilul cel rău îşi căută fiica, dar n-o găsi. Unde putea fi? Un fior ca un cui roşu îi trecu prin 
inimă. Îşi aminti de tânărul cel frumos şi de fericirea pe care o citise pe obrazul fetei când a vorbit 
cu el. 

Slugile regelui începură s-o caute; toată lumea era speriată. Unde să fi dispărut? 

În cele din urmă, un grăjdar spuse că a văzut-o plecând cu o trăsură. 

— A cui era trăsura? 

— Nu ştiu. 

— N-a lăsat nicio vorbă pentru mine? 

— Ba da. Mi-a spus aşa: „Spune-i tatei să nu se sperie, nici să nu se întristeze. Eu plec acolo 
unde este fericirea mea.” De două ori mi-a spus asta. 

Ce puteau să însemne vorbele acestea? Unde era fericirea ei? 

Nobilul ceru să-i fie adusă trăsura, şi porni în goana cailor spre castel. Trebuia să-şi ajungă fata 
din urmă. A fost o goană îngrozitoare în revărsatul zorilor, pe drumul înceţoşat şi plin de primejdii 
de pe podişul Ardenilor. Caii înspumaţi treceau ca vântul pe la cotitură. Vizitiul adormise pe capră, 
parcă otrăvit de un vânt blestemat, şi caii fugeau, fugeau ca nişte năluci aproape fără să atingă 
pământul. Vântul şuiera sinistru pe la ferestrele trăsurii. Nobilul deschise o fereastră, şi privi; pe 
capră nu mai era niciun vizitiu, şi caii zburau peste băltoace fără ca măcar să se audă zgomotul 
copitelor. Era ca un car al morții tăcute, ce trecea peste câmpurile mlăştinoase fără niciun zgomot. 

Nobilul încercă să potolească cei doi cai, îi chemă pe nume, căci îl cunoşteau şi-l ascultau, dar 
acum nu mai auzeau nimic. Nechezând din când în când, în liniştea zorilor, ei trecură ca fulgerul pe 
lângă castel şi intrară în ceața groasă a văii. Roțile trăsurii nu mai atingeau pământul, mergeau parcă 
pe stratul gros de ceaţă. O tăcere apăsătoare şi o singurătate absolută îl înconjurau din toate părțile. 
Caii neobosiți mergeau mai departe fără nicio țintă. Nobilul se simţea singur şi disperat. Nu era 
nimic în jurul său, numai tăcere şi noapte. Prin minte-i treceau scene din viață, răutatea şi cruzimea 
lui, surâsul blând al fetei, scena cu tânărul bărbat pe care-l alungase de la poarta castelului într-o 
noapte neagră şi pustie ca aceasta. Şi caii zburau mereu în linişte şi singurătate, pe acest drum 
îngrozitor, care nu mai sfârşea nicăieri şi care n-avea niciun ţel. 

A doua zi, oamenii găsiră trăsura nobilului cel rău şi caii prăbuşiţi în aceeaşi prăpastie în care 
căzuse cu un an înainte şi trăsura străinului alungat de la poarta castelului. Dar nimeni nu l-a mai 
găsit pe stăpân. Să-l fi înghiţit oare turba mişcătoare? Bălțile sunt mai tăcute şi mai misterioase 
decât mormintele fără cruci. 

Necunoscută sub voalul ei de călugăriță şi fericită în chilia ei săracă, tânăra fiică a nobilului se 
ruga pentru cei rătăciți pe întinderile mişcătoare de turbă. 


Povestea celor doi frați gemeni, născuţi din peştele albastru 
poveste franceză 


Într-o zi de vară, pe malul unei ape, un pescar stătea trist și privea cu jale la pluta de la undiță, 
care rămânea nemișcată de ceasuri întregi, semn că niciun peşte nu se gândea să i se agaţe în cârlig. 

„Tare sunt necăjit, cugeta el în sinea lui. Stau aici și vreau să prind peşte, când toţi pescarii mi-au 
spus că peştele a plecat din apele noastre de peste o lună de zile, nu se ştie din ce motive. Uite, așa 
stau aici şi aştept să vină un peşte, precum nevastă-mea așteaptă un copil. 

Dar cum, cu toate rugăciunile încă n-a reușit să aibă un copil, așa și eu, cu toată răbdarea de care 
dau dovadă, niciun peşte nu vrea să ajungă la mine în tigaie. Ei, dar ce-i asta? Uite că dopul se 
scufundă. Care o fi şi peştele acela chior care a dat peste cârligul undiţei mele?” 

Într-adevăr, deși nu-i venea să-și creadă ochilor, de undiţă se prinsese un peşte neobișnuit, mare 
şi albastru. 

Dar, ceea ce era şi mai ciudat, abia de acum încolo începea. Nici n-a apucat omul nostru să 
scoată peştele din apă, că acesta și începu a grăi cu limbă omenească, aşa cum vorbesc eu cu voi, 
bunăoară. Toţi știm că peștele este mut și că nu poate scoate nici măcar un oftat. Dacă aţi auzit un 
peşte cântând ca o privighetoare, de exemplu, sau ca o mierlă, ați rămâne, fără îndoială, cu gura 
căscata. 

Dar dacă l-ați auzi vorbind omenește? Așa că vă puteţi închipui mirarea omului când peştele i s-a 
adresat în cea mai corectă franțuzească: 

— Pescăriile, pescăriile, ştiu că ești necăjit şi că un pește fript ţi-ar prinde tare bine, dar eu te rog 
să nu mă mănânci, ci să mă arunci din nou în apă, că ţi-oi fi și eu de ajutor cu ceva. Încă nu mi-am 
făcut testamentul și urmașii mei or să se omoare când va fi vorba să-și împartă moștenirea. Dacă mă 
arunci din nou în apă, o să te ajut să prinzi douăzeci de păstrăvi. 

Omul nostru, pe jumătate înnebunit de o întâmplare atât de straşnică, îi aruncă pe peştele cel 
albastru în apă şi acesta, ieşind pentru o clipă la suprafață, îi spuse: 

— Du-te la podul cel de lemn de lângă pădurice și aruncă acolo undiţa. Eu am să alung păstrăvii 
înspre pod şi vei putea să-i prinzi. 

Omul se duse, după cum îi spusese peștele, și de douăzeci de ori a aruncat undiţa, prinzând de 
fiecare dată câte-un păstrăv mare şi frumos. Apoi și peştele cel albastru scoase capul din apă și-i 
spuse: 

— Acum, pescarule, du-te acasă şi să mai vii aici când vei termina de mâncat păstrăvii prinşi 
astăzi. 

Omul s-a dus fericit la casa lui, sigur că de acum încolo, peştele cel albastru va avea grijă de el. 
Însă nevestei nu i-a spus nimic, de teamă că n-o să-l creadă. 

De altfel, nici nu era de crezut. 

După trei zile, când a gătit toți păstrăvii, a pornit-o iar cu undița la pescuit, sigur că de data asta 
nu va avea mult de așteptat. Într-adevăr, de-abia a aruncat undiţa în apă, că dopul de plută s-a şi dus 
la fund, semn că ceva se prinsese în cârlig. 

Când a tras undița afară, ce să vadă? Nici nu-i venea să-și creadă ochilor: peștele cel albastru se 
prinsese din nou în undiță. Sigur că pescarul s-a grăbit să-l dezgaţe din cârlig ca să-l arunce din nou 
în apă când, peştele îi vorbi: 

— De data aceasta, pescarule, nu mai este nevoie să mă arunci înapoi în apă, fiindcă mi-am făcut 
testamentul aşa cum trebuie. Acum poți să mă duci acasă la nevasta ta să mă gătească. Numai 
ascultă bine ce ţi-oi spune și aşa să faci. De acum încolo, nu vei mai duce grija zilei de mâine, căci 
la podul de care ţi-am vorbit vei prinde mereu peştele de care vei avea nevoie. Eu însă îţi aduc o 
bucurie mai mare. Când vei ajunge acasă, să-i spui nevestei tale să mă fiarbă în vin roșu și apoi să 
mă împărți aşa: capul meu să-l dai să-l mănânce iapa ta cea bălană, coada s-o dai căţelei care îţi este 
atât de credincioasă, iar restul să mănânce nevastă-ta. 

Pescarul, care nu prea se îndura să facă rău peștelui albastru, care îl dăruise cu atâta bine, nu avu 


încotro şi făcu, în cele din urmă, ceea ce i se spusese. Dar nici de data asta nu-i destăinui nimic 
nevestei. 

N-a trecut multă vreme și, atât căţeaua, cât şi iapa şi nevasta au rămas grele. La sorocul potrivit, 
născură, pe rând, căţeaua, doi căţeluși de toată frumuseţea, femeia, doi gemeni rotunzi ca două 
ulcioare de lapte şi veseli ea două vrăbii, iar iapa, doi mânji aprigi și lin tal i în frunte. Pe cei doi 
băieți i-au botezat, pe unul, Bernadet și pe celălalt, Beltramet. 

Bucuria părinţilor era așa de mare, încât nici nu și-au dat seama cum au trecut anii și când le-au 
crescut copiii, mai ales că acum nu mai aveau grija zilei de mâine, căci pescarul prindea peşte cât îi 
trebuia, ba chiar și mai mult. 

Dar, pe măsură ce copiii creșteau, părinţii vedeau că cei doi nu se asemănau deloc. În timp ce 
Bernadet era acum visător şi gălăgios, acum imprudent și generos, Beltramet era calm, vesel, 
cumpătat și prietenos. Cei doi fii se înțelegeau de minune şi, în curând, au ajuns să fie cunoscuţi la 
şapte poște depărtare şi ei, și câinii, şi caii lor. Creșteau văzând cu ochii și părinţii erau în al nouălea 
cer de fericire. 

Ei, dar toate bucuriile sunt scurte și vine o zi în care veselia se preface în amărăciune Și iarăși 
vine o zi în care, la rândul ei, și amărăciunea se va preface în bucurie. 

Așa şi în cazul pescarului şi al nevestei lui. Când băieţii au împlinit douăzeci de ani, s-au dus la 
părinţii lor şi le-au spus: 

— Dragă mamă şi dragă tată, vă mulțumim din inimă că ne-aţi îngrijit până acum, dar a sosit 
vremea să ne facem singuri un rost pe lume. Noi ne-am hotărât să plecăm de acasă și să ne căutăm 
norocul, pe unde o fi el, şi, dacă îl vom afla, ne vom întoarce să vă facem și vouă parte. 

Tatăl n-a zis nimic, pasămite, el totdeauna se temuse, căci știa bine că cei doi flăcăi erau născuţi 
dintr-un peşte năzdrăvan. Dar mama, care nu bănuia nimic, a plâns şi s-a dat de ceasul morții, doar- 
doar i-o face pe flăcăi să se lase de gândul plecării, dar toate lacrimile au fost în vânt. În cele din 
urmă, nici mama n-a mai avut ce face şi le-a dat binecuvântarea, iar cei doi frați, încălecând pe caii 
lor, şi-au fluierat câinii și sărutând mâna părinților au plecat în lume. Au mers ei ce au mers și au 
ajuns la o răspântie de drum. 

— Frate dragă, zise Bernadet, aici să ne despărțim! 

Tu vei lua drumul care duce la răsărit, iar eu pe cel care duce la apus. Fiecare din noi își va căuta 
norocul pe drumul lui, iar după șase luni ne vom întâlni din nou aici. Când vei ajunge în locul în 
care ne despărțim şi dacă eu nu voi fi venit, să loveşti cu sabia în această piatră și dacă va curge 
sânge, să ştii că mi s-a întâmplat ceva rău și să pornești în căutarea mea. 

— Frate dragă, zise şi Beltramet, eu cred că e mai bine să ne continuăm călătoria împreună, căci 
unde-s doi puterea este mai mare şi sorții de izbândă înzeciţi. Dacă vom fi împreună, te asigur că nu 
ți se va întâmpla nimic rău. 

Dar Bernadet era neînduplecat și nici nu voia să audă. 

Așa că, în cele din urmă, cei doi frați s-au îmbrățișat cu ochii plini de lacrimi şi încălecând pe 
caii lor au pornit-o pe drumurile alese, unul mergând spre apus, iar celălalt spre răsărit. 

După mai multe zile de călărie printr-un pustiu uscat, Bernadet ajunse într-un oraș mare şi 
frumos. Dar peste întregul oraș plutea un aer de tristeţe nemaipomenit. 

Oamenii stăteau înlemniţi lângă o clopotniţă, iar clopotele sunau a jale, dangătul lor picurând 
tristețea picătură cu picătură în inimile oamenilor. Bernadet cobori de pe cal şi se apropie de 
mulțimea întristată. 

— Oameni buni, dar ce s-a întâmplat de sunteţi atât de amărâţi? Poate vă pot fi și eu de folos cu 
ceva. 

— Cum, tinere, îi răspunseră ei cu mirare, numai tu ești străin de ceea ce se întâmplă aici și de 
nemăsurata noastră durere. Locurile noastre sunt bântuite de o fiară cu şapte capete și cu 
patrusprezece coarne, căreia trebuie să-i dăm, în fiecare an, ca tribut, pe cea mai frumoasă fată din 
oraș. Și asta se petrece de ani și ani. Acum este rândul fetei a cărei frumuseţe nu poate fi descrisă, 
iar jalea părinţilor, ca şi a noastră, nu poate fi cuprinsă în vorbe. 


— Opriţi-vă şi nu mai plângeţi, voi care, de ani de zile, nu mai știți să râdeți! Eu am să vă scap 
de fiara cea cu șapte capete. 

Într-o clipă fu înconjurat de cei ce plângeau. Unii îi sărutau mâinile crezând că el este cel care îi 
va mântui de pacostea ce căzuse peste ei; alţii îi spuneau să-și vadă de drum, că mulţi voinici şi-au 
pierdut viața încercând să se lupte cu fiara. Ba erau unii care îşi băteau joc de el că e nebun și că a 
venit să le tulbure jalea. Dar el scăpă din mijlocul lor și, încălecând pe cal, îşi fluieră, ca de obicei, 
câinele şi întrebă unde stă balaurul. După ce află, plecă într-acolo. Merse el vreo câţiva kilometri pe 
o cărare îngustă, când văzu la marginea unei păduri o fată de o frumuseţe răpitoare, care era legată 
de un pin, îmbrăcată într-o rochie albă ca de mireasă şi cu toate podoabele pe ea. Când l-a văzut 
apropiindu-se, fata i-a strigat: 

— Străine, caută-ţi de drum, căci din clipă în clipă trebuie să vină fiara cea cu șapte capete și cu 
patrusprezece coarne să mă mănânce şi dacă te găseşte pe aici, n-o să-ţi fie deloc bine. 

— Preafrumoasă fată, îi răspunse Bernadet, eu pentru aceasta am şi venit, ca să te scap pe tine şi 
toată regiunea de fiara pe care-o voi ucide. 

Fata nu mai avu timp să-i răspundă, căci, în aceeaşi clipă se auzi un vuiet groaznic, de parcă s-ar 
fi cutremurat pământul, florile se ofiliră ca arse şi, din fiecare trunchi de pin, răşina ţâșni ca niște 
lacrimi. Apoi apăru fiara cea îngrozitoare, care înainta încet înspre prada ei. Flăcăul încalecă iute pe 
cal, îşi scoase sabia pe care o flutură în vânt şi strigă din toate puterile: 

— Fiară blestemată, acum ţi-a sosit sfârşitul. Apoi, adresându-se calului și câinelui: 

— Curaj, calul meu, iar tu, câinele meu, mușcă! 

A început astfel lupta din care nu putea rămâne decât învingător sau mort. Fiara lupta din toate 
puterile dându-și seama că Bernadet nu era un tânăr ca toţi cei pe care îi biruise până acum, fără 
prea multă greutate. Bernadet, la rândul lui, se ferea de coarnele fiarei folosind iuţeala calului, iar 
câinele lătra şi mușca zăpăcind fiara. Ceasuri de-a rândul se luptă Bernadet și, treptat-treptat, simţea 
cum fiara îşi pierdea forțele în urma rănilor pe care i le făcea ascuțişul săbiei sale. Când soarele a 
început să coboare după deal, forța fiarei s-a scurs ca o apă din trupul ei uriaş, şi flăcăul i-a dat 
ultima lovitură, care i-a curmat viaţa. Bernadet a sărit de pe cal, s-a apropiat de fată şi tăind funiile 
cu care fusese legată, a suit-o pe calul său şi a pornit cu ea spre casă. Dar înainte de a pleca, flăcăul 
a tăiat cele şapte limbi ale fiarei pe care le-a pus într-o batistă. 

Când părinţii fetei şi toți ceilalți i-au văzut intrând pe porțile orașului cu fata vie și nevătămată şi 
când au aflat că de acum înainte nu mai au a se teme de fiară, i-a cuprins o bucurie fără margini şi 
nu mai ştiau cum să-i mulțumească flăcăului. 

Tatăl fetei veni la el şi îl întrebă i 

— Oare cu ce aş putea să-ţi plătesc binele pe care mi l-ai făcut, flăcăule? 

— Nu există decât o singură răsplată pentru asta, îi răspunse Bernadet. Să mi-o dai de nevastă pe 
fata ta pe care am scăpat-o de la pieire, dacă şi ea vrea. 

Fata îşi plecă ochii în pământ, în semn de încuviinţare, căci care fată nu şi-ar fi dorit un astfel de 
soţ? 

Ce să mai lungim vorba, căci vorba lungă e numai sărăcie, nunta s-a făcut, petrecerea a durat 
cinci zile și cinci nopţi, aşa cum se și cuvenea și flăcăul a rămas în casa socrilor săi. 

La câteva zile după nuntă, Bernadet a plecat călare să se plimbe, ca să mai cunoască şi el 
împrejurimile unde va trăi de acum înainte. A luat-o şi pe frumoasa lui nevastă pe crupa calului şi, 
bineînţeles, câinele, care nu se despărţea niciodată de stăpânul său. În drum, trecură pe lângă o casă 
ciudată, fără ferestre, cu pereţii groși și în jurul căreia iarba era uscată, de parcă ar fi pârjolit-o un 
foc. 

— Vreau să intru în casa aceasta, zise Bernadet și sări din șa. Sunt curios să văd ce este în ea. E 
tare ciudată. 

— Dragă bărbate, îi spuse nevasta, ştiu că eşti un viteaz, dar te-aş sfătui să nu încerci să 
lămureşti misterul casei. Am o presimţire rea. Nu se știe de unde a răsărit casa și niciodată nu am 
auzit vorbindu-se despre asta, decât cu groază. Se spune că este bântuită de duhuri rele și cei care au 


îndrăznit să intre în ea nu s-au mai întors şi nimeni nu a mai auzit de ei. 

Tânărul nu voia să-și supere nevasta arătându-i ca el nu crede în astfel de povești și nici s-o 
sperie că ar fi hotărât să lămurească taina casei şi a tuturor celor ce au dispărut în ea. El se prefăcu 
ascultător, continuându-și plimbarea. Dar ziua următoare se sculă dis-de-dimineaţă, încălecă pe cal 
şi o porni în galop spre casa cu povestea. 

Când ajunse acolo, descălecă și bătând la ușă strigă cu voce tare: 

— Hei, e cineva aici? Se poate intra? 

Vezi-ţi de drum, sărmane om, îi răspunse o voce lugubră. Uşa aceasta este din inimă de stejar și 
clanța din oţelul cel mai tare. 

— Deschide, vreau să intru! 

— Dacă nu te temi, smulge-ţi un fir de păr din cap, bagă-l pe broasca uşii şi ea se va deschide. 

Tânărul făcu întocmai și, îndată, ușa prinse să se învârtească în balamalele ei vechi cu un scârțâit 
înfiorător. 

Câinele începu să latre ca şi cum ar fi vrut să-i spună stăpânului său să nu intre. Dar Bernadet 
nici nu voi să-i audă și, ţinându-și calul de dârlogi, păşi pragul casei. În aceeași clipă, calul și 
câinele dispărură înghițiți de pământul care se deschisese sub ei, așa că flăcăul nostru se găsi singur 
în bezna încăperii. În urma lui, ușa se închise cu zgomot și un râs înfiorător răsună în întuneric. 

Bernadet dispăruse. 

Afară, soarele continua să lumineze lumea ca şi cum nimic nu s-ar fi întâmplat, dar pentru tânăra 
soție scăpată de la moarte de către un tânăr frumos, care nu i-a fost soţ decât câteva zile, nu mai 
exista nici lumină, nici fericire. S-au scurs, la început, zile în care speranţa încă mai bătea din aripi, 
apoi luni, în care nădejdea se zbătea în agonie. În cele din urmă, orice nădejde se stinse și ea se 
îmbrăcă în negru, ascunzându-și fața frumoasă și părul negru sub un văl negru şi gros. Nimeni nu 
putea s-o mai vadă, fiindcă ea stătea numai în odaia ei și nu ieșea decât noaptea. 

În acest timp, Beltramet a călătorit fără niciun necaz, a văzut multe lucruri și a tras multe 
învățături. Când s-au împlinit cele şase luni, el a venit la locul hotărât și a descălecat și s-a aşezat la 
umbră așteptându-și fratele. Era neliniștit în legătură cu fratele său. Ce s-o fi întâmplat cu el? 
Clinele începuse să se învârtească ameninţător în jurul pietrei, mârâind, ea și cum ar fi vrut să-i 
spună ceva. 

— Fi, bine, căţelușule, ce se întâmplă? 

Animalul începu să latre încetişor şi jalnic, trăgându-și stăpânul de mânecă și încercând să-i 
scoată sabia din teacă. 

— Da, am înţeles ce vrei, îi spuse Beltramet şi un fior de gheaţă îi trecu prin inimă. 

Șovăind o secundă, el apucă sabia și dădu o lovitură în piatra despre care îi spusese fratele său. 
În clipa următoare o dâră de sânge începu să curgă din locul în care lovise stânca și sărmanul 
Beltramet îngălbeni. Inima i se strânse în piept și încălecând fără nicio ezitare pe cal, o porni pe 
drumul pe care, cu șase luni mai înainte, o pornise fratele său. Când ajunse în orașul în care s-au 
petrecut faptele despre care am povestit, copiii se jucau pe străzi și văzându-l au început să strige 
plini de bucurie: 

— Bernadet, a venit Bernadet, să ne trăieşti, Bernadet! 

Am uitat să vă spun că cei doi fraţi semănau așa de bine unul eu altul, încât și părinţii lor nu-i 
puteau recunoaște și, adeseori, îi spuneau lui Bernadet, Beltramet și invers. Așa că nu este de mirare 
că picii de pe stradă l-au confundat cu cel ce scăpase orașul de fiara cea cu şapte capete şi 
patrusprezece coarne. 

Copiii i-au luat calul de dârlogi și în urale l-au dus până la casa socrilor lui Bernadet. Beltramet 
şi-a dat seama că fratele său făcuse vreo ispravă mare de era așa de iubit și nu zise nimic, ci se lăsă 
dus încotro îl conduceau copiii, cu gândul că așa, datorită încurcăturii, va afla mai ușor ceea ce 
trebuia să afle. 

Când l-a văzut negustorul, a alergat în întâmpinarea lui, strigând cât îl ținea gura: 

— Bernadet, pe unde mi-ai umblat, feciorule, că era să-mi moară fata de dorul tău! 


Așa a aflat Beltramet că fratele său se însurase și că soția îl aștepta cu jalea în suflet. Aceasta, 
auzind strigătele tatălui ei și ale mulțimii care se adunase, a ieșit afară cu vălul tras peste faţa 
îndurerată. Când l-a văzut pe Beltramet, şi-a pus mâna pe inimă, gata să leşine şi a coborât în grabă 
scările ca să i se arunce la piept. În mijlocul bucuriei, Beltramet a fost condus în casă unde toți au 
sărbătorit, în chiote şi cântece, reântoarcerea celui mai viteaz dintre viteji. Nimeni din cei de faţă, 
nici măcar soția, nu-și dăduse seama că nu era Bernadet. El tăcea şi asculta sperând să prindă ceva 
în legătură cu cele întâmplate fratelui său. 

— Dragul meu bărbat, după cum vezi, din dimineaţa în care ai plecat călare şi nu te-ai mai 
întors, am crezut că ai murit şi am îmbrăcat haina văduviei. 

— Iubita mea, îi răspunse Beltramet, ai avut prea puţină încredere în vitejia soţului tău. Credeai 
că mă las ucis așa de uşor? 

— Ştii, eram absolut convinsă că te-ai dus în casa aceea blestemată. Cum nimeni din cei care au 
intrat acolo nu s-a mai întors, te-am socotit şi pe tine mort. 

Acum Beltramet știa exact ce se petrecuse cu fratele său şi că nu va mai afla nimic altceva, 
deoarece nici ei nu ştiau mai mult. Prefăcându-se că e obosit de drum, se sculă de la masă spunând 
tuturor că ar vrea să se culce. 

— Draga mea, spuse el nevestei, mă duc să mă culc şi peste câteva ore, când mă voi fi odihnit, 
mai stăm de vorbă. 

Toţi mesenii îl conduseră până la uşa odăii de culcare, apoi rămaseră să mai discute despre 
nesperata întoarcere a lui Bernadet. 

Este uşor de închipuit că lui Beltramet numai de somn nu-i ardea. Deschizând ușor fereastra, el 
sări în grădină şi de acolo la grajd, unde îi era calul, Clinele îl urmă fără să latre şi, în scurtă vreme, 
galopa pe drumul care ducea spre casa cu pricina. Când a văzut casa cea pustie, a simţit că-l furnică 
un fior prin şira spinării, dar era hotărât să înfrunte orice primejdii pentru a-şi salva fratele. 
Descălecând de pe cal s-a apropiat de ușă și a întrebat, ca și Bernadet: 

— Hei, e cineva aici? Se poate intra? 

— Vezi-ţi de drum, sărmane om. Ușa este din inimă de stejar, iar clanțele din oţelul cel mai tare, 

— Deschide, vreau să intru! 

— Dacă vrei să intri, smulge-ţi un fir de păr din cap şi vâră-l pe gaura cheii. Atunci uşa se va 
deschide. 

Beltramet se gândi câteva secunde, apoi smulse un fir de păr din coama calului său și-l vâri în 
broască. Ușa scârţâi înfiorător deschizându-se și calul dispăru în pământul care se despicase. 
Beltramet, care nu căzuse sub vrajă, deoarece nu băgase în broască un fir din capul lui, scoase sabia 
din teacă, sări peste pragul casei în întuneric și strigă: 

— Curaj, cățelul meu, mușcă și sfâșie tot ce-ţi va cădea sub dinţi! 

Câinele, care prins de stăpân, să n-alunece prin crăpătura pământului prin care dispăruse calul, se 
repezi lătrând şi mușcând întunericul. Se auzeau urlete și gâfâieli şi Beltramet se simţi înconjurat de 
fiinţe misterioase pe care nu le vedea. Dar plin de curaj, izbea în dreapta şi în stingă, ajutat de 
clinele care muşca și el fără milă. Încet-Încet, întunericul începu să se risipească și prin penumbra 
grea, el zări forme ciudate și vagi, care păreau că trec prin zid pentru a putea scăpa. Peretele din față 
aprinse brusc un fel de stea, care sclipea în noapte ca un diamant fermecat luminându-l. Apoi 
lumina zilei pătrunse în odaie și el văzu o încăpere mare şi goală în care se părea că nu locuise 
nimeni de multă vreme. Beltramet se așeză obosit jos ca să mai respire, dar câinele începu să latre 
din răsputeri şi să râcâie cu ghearele dușumeaua de piatră. Tânărul pricepu că animalul îl îndemna 
să scoată plăcile ele piatră și așa şi făcu. Îndată se deschise gura unei pivnițe din care răzbătea un 
miros de mucegai şi de aer închis. Din întunericul pivniţei, răsună vocea fratelui său: 

— Beltramet, în sfârșit, iată-te. Ştiam că, îndată ce vei vedea curgând sânge din piatră, vei porni 
în căutarea mea şi nu m-am înșelat. 

După câteva minute, cei doi fraţi se îmbrățişau afară, în lumina soarelui, iar în jurul casei 
blestemate, ca prin farmec, iarba înverzise şi păsărelele începuseră să cânte. Bernadet nu se 


schimbase deloc şi nici nu-ţi venea să crezi ca stătuse aproape șase luni într-o gropniță fără soare şi 
fără aer. Încălecând pe cai, cei doi frați o porniră spre casă și, pe la amiază, intrară în oraș. Lumea 
care îi întâlnea credea că s-a produs un miracol, căci era greu să-și închipuie cineva că pot fi doi 
Bernadet pe lume. Când au ajuns acasă şi i-a văzut tânăra femeie, şi-a pus mâna pe inima și așa 
destul de greu încercată, şi a dat un țipăt de au alergat toți ai casei. 

— Tată, mamă! Doi, am doi bărbaţi! Doamne, ce vrăjitorie mai e și asta? 

Tatăl, care tocmai intra pe ușă, rămase cu gura căscată, iar servitoarea a scăpat tot teancul de 
farfurii care s-au făcut zob. Cei doi tineri izbucniră în râs, când au văzut ce încurcătură și spaimă a 
adus asemănarea lor. 

— Eu sunt bărbatul tău, nu mă recunoști? Strigă Bernadet. 

— Ba eu sunt, nu mă recunoști? strigă şi Beltramet rizând. 

Biata femeie nu mai ştia cum să scape din această încurcătură. 

Atunci Bernadet scoase din buzunar batista în care pusese cele șapte limbi ale fiarei și i le arătă: 

— Nici acum nu mă recunoşti? 

— Bernadet, strigă ea şi 1 se aruncă de gât 

S-a liniștit femeia, apoi cei doi fraţi au povestit tuturor cele ce se petrecuseră de când au plecat 
de acasă şi toată lumea s-a bucurat. Beltramet a fost rugat să rămână cu ei, dar el le-a răspuns că îi 
este tare dor de părinţi, că ei or fi neliniștiți și că trebuie să meargă să le dea de ştire că amândoi 
sunt sănătoşi şi că trăiesc. 

— Dar, din când în când voi veni să vă văd, dragă frate şi dragă cumnată, iar după ce mă voi 
însura şi eu, am să vă poftesc pe la mine ca să păstrăm legătura de frăție. 

A doua zi, Beltramet a pornit spre casa părintească. 

Povestea nu mai spune, dar se ştie că acolo pe unde umblase, întâlnise și el o fată, tot aşa de bună 
şi de credincioasă ca a lui Bernadet și că, după ce şi-a liniștit părinţii, s-a dus de a cerut-o de 
nevastă. Apoi a venit acasă şi au trăit fericiți până la adânci bătrâneți, iar după ce au murit, au rămas 
copiii ca să-i pomenească şi aşa a ajuns povestea lor până la noi. 


Lupta cu zâna 
poveste franceză 


Henriquet păzea oile. Era un flăcău voinic și frumos şi, măcar că era singur pe lume și sărac, nu 
simţea povara acestei sărăcii, fiindcă, de când se știa pe lume, locuise în casa lui moș Vincent, care 
avea multe calități, dintre care cea mai importantă era aceea că avea o fată, Colombe, pe care 
Henriquet o iubea și ea răspundea cu toată inima acestei iubiri. 

În ziua aceea fusese cam neliniștit şi acum, când soarele apunea, parcă această neliniște sporise 
și mai mult. 

Seara se cobora peste mlaştina lângă care îşi oprise pentru o clipă oile şi Henriquet a fluierat la 
dine să se pregătească de plecare. 

Deodată oile se grămădiră în jurul lui, ca şi cum ar fi simţit apropierea vreunei fiare, câinele 
începu să latre, din senin, a pustiu şi trestiile prinseră a foşni, deşi nicio adiere de vânt nu trecea 
peste ape. 

Flăcăul privi în dreapta şi în stânga, cuprins şi el de o stare ciudată și, deodată văzu, de cealaltă 
parte a eleșteului, o formă albă care strălucea neobișnuit în lumina înserării. Era o femeie. 

— Hei, femeie! strigă Henriquet, văzând-o că se îndreaptă spre el peste mlaștină. Opreşte-te, că 
te înghite mâlul! 

Femeia se opri. Henriquet îşi puse repede cataligele ca să se ducă la ea s-o scoată din mocirlă. 
Când ajunse aproape, rămase cu gura căscată. În faţa lui se afla o fată de o rară frumuseţe, 
îmbrăcată în alb, cu picioarele goale şi care ţinea în mână un buchet de nuferi. Părul blond şi 
ondulat îi cădea pe spate până la şolduri, iar ochii ei verzi sclipeau într-un mod ciudat. 


— Bună ziua, Henriquet, rosti ea cu o voce melodioasă. 

— Bună seara, mormăi el încurcat, dar voind s-o corecteze. 

— lartă-mă, dar sunt așa de fericită că te-am întâlnit, incit nici nu am băgat de seamă că, de fapt, 
se înserează. 

Flăcăul era uluit și nu mai ştia ce să spună și ce să facă. Nu înţelegea, mai ales, de unde știa ea 
cum îl cheamă. 

Nu erau mulți tinerii care ar fi putut susține, fără să mintă, că ei cunosc pe toți din satele din jur, 
aşa cum putea susține Henriquct. Și totuși această fată îi era complet necunoscută, mai ales că în 
toată Gasconia nu exista o fată care să aibă părul blond ca ea. Ba, mai mult, care fată din Gasconia 
ar fi îndrăznit să-şi piardă vremea culegând nuferi, îmbrăcată într-o rochie alba? 

— Cine ești? reuși el, în cele din urmă, să îngaime. 

— Logodnica ta. 

Henriquet se pierdu de tot şi abia reuși să răspundă: 

— Dar eu am altă logodnică în sat, pe Colombe. 

Fata izbucni într-un hohot de râs cristalin. 

— Te-ai făcut roșu ca racul. Așa se răspunde unei fete care îți face curte? Ar fi trebuit să mă 
supăr şi să te las aici cu oile și câinii tăi. Dar ai mare noroc că eşti așa de frumos. Altfel... Ei, dar 
acum pleacă și dacă vrei să mă mai vezi, vino mâine seară și poimâine seară și în fiecare seară aici, 
pe malul heleşteului, tot pe la apusul soarelui, ca astăzi, şi eu voi apărea. 

Apoi fata se întoarse, făcu un semn cu mâna și izbucni în acelaşi hohot cristalin de râs: 

— Pe mâine, dragule. 

Henriquet era cât pe-aci să cadă jos de mirare când o văzu că păşeşte peste apa heleşteului, de 
parcă ar fi călcat pe un covor, fără să se scufunde. În clipa următoare, ea dispăru de parcă s-ar fi 
topit în văzduh. 

— Dumnezeule, era o zână, striga în gura mare Henriquet, de se sperie el singur de sunetul vocii 
lui. 

Îngrozit de ceea ce i se întâmplase și-adună în grabă turma și o porni întins spre sat. Întârziase 
mult și, când ajunse acasă, masa era pusă, iar stăpânii îl aşteptau puţin mirați, știindu-l un băiat care 
nu întârzie niciodată. 

De altfel, Henriqucet era ca şi copilul lor și îl socoteau ca și logodit cu Colombe. Seara când se 
adunau toți la masă, se simțeau strâns uniţi ca o singură familie și de aceea mesele lor erau pline de 
veselie. 

De astă dată, când Henriquet s-a așezat la masă, parcă, odată cu el ar fi coborât de undeva de sus 
un aer înghețat. 

Degeaba făcea moş Vincent tot felul de glume. Henriquet nu răspundea nimic, stătea încruntat şi 
din când în când mișca buzele de parcă ar fi vorbit cu cineva nevăzut. Colombe, cu inima ei de fată 
îndrăgostită, și-a dat seama că s-a petrecut ceva neobişnuit cu logodnicul ei. 

După masă, cei doi logodnici obișnuiau să se plimbe sub clarul de lună, mină în mână, fericiţi de 
parcă toată lumea ar fi fost a lor. De astă dată însă, Henriquet se sculă întunecat la față, mulţumi 
pentru masă şi spuse că nu se simte prea bine, că e obosit şi că ar vrea să se culce. Spuse frumos: 
„Mulţumesc pentru masă” și o porni spre odaia lui. Aici se trânti îmbrăcat în pat şi se prefăcu că 
doarme pentru ca să fie lăsat în pace de cei ai casei. 

Mama Colombei a observat totul, dar înțelegând lucrurile greşit, îşi spuse în sinea ei că cei doi 
logodnici s-au certai și i se adresă lui moș Vincent: 

— Porumbeii noștri s-au certat şi stau acum bosumflaţi. Dar știm noi că asta n-o să dureze multe 
ceasuri, aşa că, în curând, iar o să-i auzim gângurind. 

A doua zi dimineaţa, ca de obicei, Henriquct și-a scos turma de oi din obor și a pornit cu ele să le 
pască. 

Colombe, căreia inima îi spunea fără greş că se întâmpla ceva cu iubitul ei și că dacă nu are grijă 
de el îl va pierde, a stat toată ziua în cumpănă. Spre seară, când nu mai era mult până la apusul 


soarelui, ea s-a dus la mama ei şi i-a spus: 

— Nu ştiu ce s-o fi întâmplat, dar văd că s-a terminat piperul din cutie. L-ai dat cuiva sau l-o fi 
răsturnat pisica? Am să mă duc până la Bernarda să cer câteva boabe împrumut până mâine, când 
om cumpăra de la băcănie şi pentru noi și pentru ea. 

— O, draga mamei, mă mir. Eu ştiam că avem piper destul, dar, cum zici, s-ar putea să-l fi 
răsturnat pisica, însă n-are rost să te duci până la Bernarda, când la doi paşi stă verişoara ta, Jeana, 
de la care ai putea împrumuta. 

Nu cred că Jeana are piper, că am auzit-o spunând că trebuie să meargă la băcănie după 
mirodenii. Şi apoi, Bernarda îşi cumpără piperul de la oraș şi de aceea are gustul cel mai bun. 

Rostind aceste cuvinte, Colombe se încruntă și, fără să mai aştepte răspunsul mamei, plecă. 

Dacă mama ei ar fi urmărit-o, ar fi rămas foarte surprinsă văzând că, în loc să meargă spre 
Bernarda, Colombe străbate în fugă ulițele satului și se îndreaptă spre pădurea dincolo de care se 
găsea eleşteul. Ea ştia că seara Henriquet se oprea aici să-şi adape oile, înainte de a o porni spre 
casă. La marginea pădurii se opri Şi, fără să fie observată, privi spre locul unde ar fi trebuit să fie 
flăcăul. Într-adevăr, îl văzu acolo, cu turma lui de oi. 

Stătea în picioare şi privea pierdut spre o tânără fată îmbrăcată în alb şi cu păr blond care-i cădea 
în valuri pe spate. Fata îi vorbea şi glasul ei suna ca o muzică cerească: 

— Bine ai făcut că ai venit, Henriquet, dragul meu. Mă bucur, căci şi eu te iubesc. Scumpule, tu 
duci o viaţă plină de mizerie. Părăseşte-ţi satul și turma, lasă-ţi viaţa pe care o duci și vino cu mine. 
Împreună vom fi fericiţi și nu-ţi vei mai aduce aminte ele nimic, nici cine ești. Nici de unde vii, nici 
ce ai lăsat în urma ta. 

O linişte grea ca de plumb se lăsase peste toată întinderea, incit puteai auzi cum zvâcneşte seva 
în arborii pădurii. Oile stăteau ca de piatră și Henriquet încremenise sprijinit în ciomagul lui. Numai 
Colombe simţea cum creşte în ea o furie oarbă, nestăvilită, împotriva acestei fiinţe din altă lume 
care venise să-i strice viaţa frumoasă cu Henriquet, încă înainte de a o fi început. Nemaiştiind ce 
face, ea luă o piatră şi o aruncă cu toată furia în zână. Cum distanţa era foarte mare, piatra căzu în 
apă cu un zgomot asurzitor, rupând vraja acelei clipe blestemate. 

Henriquet tresări de parcă ar fi fost sculat dintr-un somn adânc și fără să spună nimic sau să 
caute să afle cine a aruncat piatra, se întoarse la turma lui. Colombe o luă la fugă spre casă, prin 
pădure, fără să se arate lui Henriquet şi fără ca cineva să ştie unde a fost şi de ce. Numai zâna, 
săltând din frunză de nufăr în frunză de nufăr, se îndepărtă strigând, înadins mai tare, ca să o audă 
Colombe: 

— Pe mâine, scumpul meu Henriquet, pe mâine. Eşti cel mai frumos dintre toți tinerii de pe aici 
şi trebuie să ai o viață demnă de tine, nu să îmbătrânești păzind o nenorocită de turmă de oi. 

Colombe a auzit aceste ultime cuvinte pline de răutate ale zânei și în mintea ei a și început să se 
urzească un plan straşnic de curajos. Ea înțelegea că, pentru un tinăr, era foarte greu să reziste 
vrăjilor unei zâne şi de aceea s-a hotărât să lupte ea pentru Henriquet și pentru fericirea lui. 

A doua zi, ea spuse mamei sale: 

— Dacă astăzi faci în aşa fel incit să-l trimiți pe Henriquet la târg ca eu să mă pot duce eu oile la 
păscut, ne scapi pe amândoi de la pieire. 

Mama tresări. 

Ce, ai înnebunit? Spune-mi ce s-a întâmplat! 

Fata însă o ţinea una și bună: 

— Nu pot să-ţi spun nimic acum, decât doar atât: ori mă ajuţi așa cum te-am rugat, ori mor și eu, 
ŞI ei. 

Văzând că n-o poate scoate la cap cu fata, mama se duse la bărbatul ei şi îi spuse: 

Ascultă, Vincent, la ce îţi spun și nu mă întreba nimic. Îndată să-l trimiți pe Henriquet la târg să 
ne cumpere o capră cu lapte. 

Omul o privi cu ochii holbaţi de parcă atunci o vedea pentru prima oară: 

Dar bine, femeie, tu nu mai știi ce vorbeşti? Abia ieri m-ai făcut cu cu și cu oţet că am vrut să 


cumpăr capra de la vecinul nostru Sebastien şi acum vrei să trimiţi flăcăul la târg după capră? Păi, 
nu-i mai bine să trec drumul la vecin și să-i spun că m-am hotărât să cumpăr capra de la el, mai ales 
că este o capră, pe care o cunoaștem, știm cât lapte dă, ce metehne are, şi aşa mai departe. Zău că nu 
mai înţeleg nimic. 

— Nici trebuie să înţelegi, bărbate. Eu atâta îţi: trimite flăcăul şi gata. Restul îl vei înțelege mai 
târziu. 

Cum putea, biata femeie, să-i spună bărbatului ei ceea ce nici ea nu știa, de fapt? 

Săracul moș Vincent nu avu încotro și îl chemă pe Henriquct: 

— Dragă băiete, de ce, nu ţi-oi putea spune, dar trebuie să pleci chiar acum la târg ca să cumperi 
o capră cu lapte. 

Henriquet nu întrebă nimic. Era încă zăpăcit de întâmplările neașteptate din viaţa lui, așa că luă 
banii, traista cu mâncare pe care Colombe o şi pregătise şi o porni tăcut la drum. Dar înainte de a 
pleca, se apropie de Colombe și cu o voce plină de spaimă îi ceru sa nu se ducă la heleșteu cu 
turma. El se temea ca să n-o vrăjească zâna, pentru a-i face rău. 

Colombe îl privi cruciş şi-i răspunse puţin peste umăr: 

— Lasă, Henriquet, mergi în treaba ta și nu-mi purta mie de grijă. Mă descurc eu mai bine decât 
tine. Dar pentru că ţii atât de mult, n-am să mă apropii de heleşteu. 

De-abia a ieșit flăcăul pe poartă şi Colombe o şi porni întins spre locul cu pricina. Toată ziua i-a 
trecut într-o așteptare încordată. Seara s-a apropiat de heleşteu şi a așteptat. Deodată oile se 
grămădiră una în alta, clinele începu să urle a pustiu și o spaimă rece o cuprinse pe fată, de simţea 
că i se zburleşte părul pe cap. Pe fata apei apăru zâna cea albă, plutind ca un vis, apropiindu-se de 
turmă. A fost foarte surprinsă când a văzut turma singură şi pe Henriquet nicăieri. S-a uitat în 
dreapta și în stingă sperând să apară, dar nimic. Pasămite, Colombe avusese grijă să se ascundă în 
tufiş, ca zâna să n-o vadă. Acolo, între trestii, ea îşi aranja lucrurile pe care le pregătise în taină, încă 
de acasă. Era vorba de o frânghie subţire, dar tare şi elastică, pe care o strânsese colac pe braţ și 
tiptil-tiptil se apropie de zână, pe la spate, cuprinzând-o cu braţele cât putu de strâns. Înainte ea zâna 
să se dezmeticească, se trezi trântită pe nisip. Dar nici ea nu era o zână care se speria din te miri ce 
şi mai nimic, așa că între cele două fete se încinse o luptă pe viață şi pe moarte, de nu mai puteai ști 
de partea cui va fi izbânda. 

Colombe ştia foarte bine, din cele ce povesteau bătrânii, că puterea de vrajă a zânelor stă în 
priviri Și în cuvintele lor frumoase. De altfel, ea însăși îl văzuse pe Henriquet prins și zăpăcit de 
vraja vorbelor zânei. De aceea se ferea din toate puterile de privirile ei, iar vorbele dulci n-o puteau 
atinge, căci prea era mare amărăciunea pe care i-o provocase ceea ce văzuse cu o seară mai înainte 
pe malul lacului. 

Lupta continua fără sorţi de izbândă nici dintr-o parte, nici dintr-alta. Zâna, văzând că prin 
vicleşug nu poate birui, se străduia să ajungă la lac, unde puterile ei ar fi crescut prin vraja lacului. 
Dar Colombe o ştia şi pe asta, tot din bătrâni, și o ţintui în nisip și nu-i dădu voie să facă niciun pas. 
În cele din urmă, zâna fu înfrântă. Se vede că dragostea şi desperarea îţi dau puteri nebănuite şi 
Colombe, ţinând-o tot cu faţa în jos pe nisip, o legă strâns cu funia pe care o adusese. Acum zâna 
părea un cârnăcior alb, lăsat de cineva pe malul heleşteului. Nu-şi mai putea mişca decât ochii din 
cap, dar de ei se ferea cu grijă isteaţa noastră Colombe. După ce şi-a mai tras sufletul, îi spuse 
zânei: 

— Ai văzut că te-am biruit? Acum ce să-ţi fac? Aş putea să te biciuiesc până la sânge, căci îmi 
stă în putere, dar nu-mi stă în fire să fiu așa crudă. Aș putea să te duc în sat, legată cum ești, ca să te 
fac de râs, când le voi spune ce ai vrut să faci; aş putea să te duc la târg să vină gură cască să se uite 
la tine ca la un animal de circ. Sunt mai tare ea tine și ţi-aș putea face orice. Ca să vezi că nu mi-e 
teamă de tine, am să te răstorn cu faţa în sus și am să te privesc în ochi. 

Colombe o întoarse pe zână și o privi fără teamă. Ochii zânei erau calmi şi limpezi, de rară 
frumuseţe. În ei nu era nici mânie, nici cruzime. Acum erau nişte ochi care nu spuneau nimic. Cu o 
voce la fel de calmă ca şi privirea, ea îi spuse Colombei: 


— Să facem un târg. Dacă îţi jur că nu mă mai leg de Henriquet îmi dai drumul? Tot voiam eu să 
plec de pe meleagurile astea, de care am cam început să mă satur! Este adevărat că Henriquet al tău 
este un flăcău tare frumos, dar, între noi fie vorba, e şi tare nerod. Aşa că să facem târgul. 

Colombe ştia foarte bine că o zână, dacă este biruită de vreun muritor, trebuie să-și schimbe 
locul şi o sută de ani nu mai are voie să mai vină pe meleagul unde a fost înfrântă. De aceea îi 
spuse: 

— Nu despre asta este vorba. Mie să-mi spui cam pe unde vrei să te stabilești. 

Voia s-o oblige să plece în niște locuri cât mai îndepărtate, ca nu cumva să se ducă Henriquet s-o 
caute. 

— Păi, să vedem... M-aş putea duce în lacul Biscarossa, sau mai bine, în lacul din Soustons, sau, 
și mai bine, în cel din Aureilhan... Eu însă cred că mă voi duce în ocean, fiindcă niciodată n-am fost 
pe acolo şi multe am mai auzit vorbindu-se despre el. 

— Vreau să fiu sigură că acolo te vei duce. Jură! 

Şi zâna a jurat pe ceea ce era mai scump pentru ea. Eu nu pot să vă spun ce au zânele mai scump, 
că doar n-am fost acolo când i s-a jurat lui Colombe, dar din ce mi-au spus şi mie cei mai bătrâni, se 
pare că cel mai preţios lucru pentru ele este vraja şi puterea din ochi, aşa că eu cred că pe asta s-a 
jurat zâna. Ba, mai mult, a luat-o şi pe Columbe cu ea până la pinul din apropiere și după ce i-a 
dezlegat și mumie, i-a spus: 

— Ai fost mai tare decât mine. Voi muritoarele de rând aveţi o putere extraordinară, dar pe care 
nu ştiţi s-o preţuiţi. Această putere este dragostea. În faţa ei nu rezistă nicio vrajă. Acum priveşte, ca 
să te convingi că-mi ţin jurământul 

Zâna s-a apropiat de râu, a atins apa cu mâinile ei albe şi îndată râul şi-a umflat apa întruchipând 
un fel de jilt în care ea s-a așezat şi a pornit pe valuri în jos, fără să se mai uite înapoi, aşa cum este 
legea zânelor, până ce a dispărut în zare. Atunci şi Colombe şi-a luat turma și a plecat spre casă. 

Seara, Henriquet s-a întors fără capră. Avusese ghinion. În ziua aceea nimeni nu adusese capre la 
târg. Mama a strigat că e mai bine așa, că le-au rămas banii în casă, moş Vincent se da de ceasul 
morții, căci acum chiar mu mai pricepea nimic, iar Henriquet se uita cu groază la Colombe, care nu 
spunea nimic şi pe care nici nu îndrăznea s-o întrebe ceva. 

Au mâncat tăcuţi, fiecare cu gândurile şi nedumeririle lui. Numai la culcare, Colombe s-a 
apropiat de Henriquet şi 1-a şoptit, ca să n-o audă nimeni: 

— Acum, într-adevăr, poţi să nu te mai duci la heleșteu. Acolo nu va mai crește iarbă o sută de 
ani. 

Îngrozit, acesta o apucă de mână și o întrebă cu glas tremurat: 

— Ce vrei să spui cu asta? Nu cumva ai fi făcut vreo prostie? 

— Dacă ceea ce făceai tu era deşteptăciune, atunci, într-adevăr, ceea ce am făcut eu este prostie. 
Să ştii, dragul meu, că încă nu s-a născut zâna care să mi te poată răpi şi care să se poată lupta cu 
mine. Află că pe zânişoara ta ţi-am prins-o, ţi-am legat-o fedeleş şi i-am tras o mamă de bătaie de o 
să mă țină minte câte zile o mai avea. Și tu ştii că zânele au cam multe zile. N-o să fie nevoie să-i 
plângi de milă, căci n-ai s-o mai vezi. Ştii că o zâna învinsă nu se mai întoarce pe locul unde a fost 
bătută, timp de o sută de ani. I-am făcut vânt pe ocean şi i-am făcut atât de bine, încât nici nu a mai 
avut timp să strige „Henriquetdar, ca să nu crezi că sunt chiar așa de rea, află că după ce vor trece 
cei o sută de ani, îţi dau voie să te întâlneşti iar cu ea pe malul heleșteului. 

Bietul Henriquet nu știa ce să zică şi ce să facă. Asemenea împăratului din poveste, era gata să 
râdă cu un ochi, cel dinspre Colombe, şi să plângă cu celălalt, cel dinspre zână. 

Fata se apropie drăgăstoasă de el şi-i mai şopti duios: 

— Să mai știi ceva, dragul meu. Află că nu eşti nici pe departe așa de frumos cum îţi spunea ea, 
dar de nerod, ce să spun, cred că ea nu te-a cunoscut destul. 

Eşti cu mult mai mult decât își închipuia zânișoara ta cea păruită de mine. 

Abia acum, Henriquet izbucni în râs, ceea ce dovedea că nu era chiar atât de nerod și începu să 
alerge după fată ca s-o prindă. 


În seara aceea, ca în serile dinainte de întâmplarea cu zâna, cei doi tineri se plimbară mină în 
mână sub clar de lună, iar tata și mama, măcar că tot nu înțelegeau nimic, se bucurară grozav. 

— Eu cred, spuse moș Vincent, ca un om cu scaun la cap ce era, că a cam sosit vremea să ne 
gândim la nuntă. 

— Că bine zici, răspunse și mama. Doar n-o să așteptăm ca fata să împletească, înainte de 
măritiş, cosiță albă. 

Aşa că, după cum se vede din povestea noastră, oamenii pot birui pe zmei prin vitejie, iar pe 
zâne prin iubire. Este bine să nu uităm asta niciodată. 


Povestea scufiței albe 
poveste franceză 


A fost odată o fetiță care se îmbrăca numai în alb. Vara purta rochiţe de tulpan alb şi iarna purta o 
scufiță albă, care-i şedea aşa de bine, încât pretutindeni i se spunea „Mica Scufiţă Albă”. 

Copila era cea mai frumoasă fetiță care se putea vedea. Avea faţa albă de crin, ochi de lumină şi 
un păr atât de bălai, că părea din praf de nea. 

Ea locuia într-o țară foarte friguroasă, unde o mare parte a anului cădea zăpada, cădea şi 
acoperea pământul, astfel în jurul casei micii Scufițe Albe câmpul era strălucitor de alb, tot aşa cum 
era fața ei, rochia şi pantofii. 

Într-o zi de iarnă, mama sa o chemă: 

— la această sticlă de vin alb, acest frumos caltaboş alb, şi jimbla asta şi du-le tatălui tău, care 
lucrează pe deal. 

Apoi o sfătui: 

— Dar nu întârzia pe drum, să nu cadă zăpadă multă şi să nu te cuprindă frigul. 

— Da, mamă, promise mica Scufiţă Albă. 

Îşi puse îndată mănuşile de lână albe şi cum era foarte frig, încălță cizme care-i treceau de 
genunchi. Apoi aşeză într-un coş sticla de vin, caltaboşul, pâinea proaspătă şi se pregăti de plecare. 
Câinele Scufiţei, care urmărise cu coada ochiului toate aceste pregătiri şi se bucura să se plimbe, se 
repezi spre uşă. Era un dulău alb tot, care se numea Viteaz, căci pe cât era de bun, tot atât era de 
curajos. 

Dar mica Scufița Albă crezu că Viteaz poftise la cârnat şi împingând câinele, trase fuga uşa după 
ea şi ieşi singură. Era foarte frig. Zăpada acoperea încet pârtia; dar se mai vedeau încă urme de paşi. 
De altminteri, niţel mai departe se afla casa doamnei Prună, a doamnei Măr, apoi a doamnei 
Gospodină, şi, în fine, şantierul unde lucra tatăl ei. 

Deci Scufița Albă mergea veselă pe câmp. Era pretutindeni alb. Cerul, zăpada, şi copila noastră. 
„Ce frumos este, gândea fetița, cât mi-ar place să mă joc cu zăpada şi să alerg pe câmpie, decât să 
mă lupt cu drumul! Ei da, mama nu mi-a dat voie să întârzii... Oare aş face vreun rău dacă m-aş 
juca niţel? Pe urmă o iau repede, să câştig timpul pierdut...” Şi cum mica Scufiţă tocmai ocolise 
dealul şi nu mai putea fi văzută din casă, sări veselă şanţul care mărginea drumul şi se repezi în 
câmpia albă. Începu să alerge, arunca zăpada sus în slavă şi iar o aduna şi o spulbera în jocul ei 
minunat. 

„Ce amuzant ar fi, gândi ea, să fac un om de zăpadă!” 

Puse jos coşul şi începu să adune zăpadă. După ce rostogoli un bulgăre mare, alb, îi puse 
deasupra un altul, mic, drept cap, şi cu degetul desenă ochii, nasul, gura. Timpul zbura pe nesimţite. 
Se lăsase tot mai mult frigul, dar Scufița Albă ostenise şi de atâta joc îi era toarte cald. Hotări să se 
odihnească o clipă şi mulţumită se aşeză pe coşuleţ, în fața omului de zăpadă. Niciodată fetița nu se 
luptase cu atâta zăpadă şi se simţea foarte obosită. Ochii i se închideau fără să vrea, membrele le 
simţea moi, parcă amorțite de o dulce somnolenţă care-o cuprindea încetul cu încetul. 

„Ce bine e, se gândi ea...” Şi, fără să ştie cum, Scufita Albă adormi. 


Dar cât timp o furase somnul, zăpada căzu fără întrerupere. 

Mica Scufiţă Albă nu se deşteptă aşa curând şi zăpada, care n-o vedea pe Scufiță, fiindcă era tot 
albă, continuă să o acopere. Fulgii coborau din cer în vârtejuri grăbite. Acoperiră omul de zăpadă şi 
pe Scufiţa Albă o scufundă într-un troian adânc. Mai întâi până la glezne, apoi până la genunchi, 
apoi până la mijloc. Apoi avu zăpadă până la bărbie, apoi peste cap... şi biata Scufiță Albă dormea 
mereu... 

Tocmai atunci tatăl fetiţei se întoarse acasă. Era foarte supărat. 

— De ce nu mi-ai trimis mâncarea? întrebă el pe nevasta sa, mi-a fost foarte foame şi pe frigul 
ăsta nu e bine să stai nemâncat. 

— Scufiţa Albă nu ţi-a adus mâncarea? se îngrijoră femeia. Este mult de când a plecat şi 
credeam că se întoarce cu tine. 

— Scufiţa Albă? zise tatăl mirat, nici n-am văzut-o. 

Deodată mama simți o mare îngrijorare. 

— Dacă n-ai văzut-o este că i s-a întâmplat o nenorocire micuţei mele, strigă ea. 

Tatăl se simţi tot atât de înspăimântat. 

— Haidem s-o căutăm, spuse el. Nu poate fi departe. 

Şi, cum se lăsase noaptea, bieţii părinţi luară fiecare câte un felinar şi porniră în căutarea copilei 
lor. Ajunse la casa doamnei Prună. 

— Toc-toc-toc! Doamnă Prună, nu cumva aţi văzut pe mica Scufiță Albă? 

— Nicidecum, răspunse doamna Prună, poate este la doamna Măr, care are dulceţuri aşa de 
bune... 

Plini de speranță, părinții se duseră mai departe. 

— Dring-dring-dring! Doamnă Măr, nu aţi văzut pe Scufiţa noastră? 

— Nu, prietenilor, răspunse doamna Măr, dar poate s-a refugiat la doamna Gospodina, care are 
trei pisoiaşi. 

Un pic liniștiți, amărâți, plecară mai departe. 

— Oh! Eh! Ih! Eh, doamnă Gospodina, nu cumva aţi văzut pe mica Scufiță Albă? 

— Nici măcar urmele nu i le-am văzut, a răspuns ea. Poate s-o fi dus în sat să-şi cumpere ceva 
panglici. 

Dar nici în sat, nici la şantier, nimeni nu o văzuse pe Scufiţa Albă. 

De data aceasta, bieţii oameni, neştiind încotro s-o ia, începură să alerge pe câmp, chemând din 
toate puterile: 

— Mică Scufiţa Albă, mică Scufiţa Albă, unde eşti? 

Dar nici ecoul nu le răspundea, şi noaptea era atât de întunecată, că nu se putea vedea nimic. 

După ce au chemat şi căutat în zadar, se înapoiară amărâți. Viteaz care rămăsese acasă, văzu 
după feţele lor întristate că mica Scufiţă era tot pierdută. 

Începu să schelălăie dureros. 

— Taci, Viteaz, zise mama. 

Dar Viteaz se văicărea şi mai rău şi trăgea de fusta femeii spre uşă. 

— Ce vrei, Viteaz? 

Câinele avu un lătrat hotărât şi împinse uşa. 

— Vrei să 1eşi? se miră femeia, pe timpul ăsta? 

Dar Viteaz avea ideea lui şi continua să alerge de la uşă la femeie, trăgând-o de fustă. Femeia se 
lăsă dusă afară. 

Zăpada cernea deasă şi vântul şuiera vijelios, dar Viteaz nu se sinchisea. După ce şovăi asupra 
direcției, o luă pe potecă şi alergă amuşinând. 

După ce ocoli dealul, sări şanțul, se repezi în câmpie şi începu să miroasă iar în dreapta şi în 
stânga. În sfârşit, se opri şi începu să râcâie zăpada cu labele de dinainte şi să o zvârle la o parte. 
Din când în când se oprea, lătra ca de veste bună şi relua şi mai cu foc munca. Dădu curând la 
iveală o mică scufiță albă, apoi mănuşile de lână albă şi biata fată le apăru îngheţată şi nemişcată. 


Degeaba Viteaz îi lingea faţa, Scufiţa nu se încălzea, ci dimpotrivă lui Viteaz parcă îi îngheţa limba. 

Văzând aceasta, mama se duse acasă şi aprinse în soba din bucătărie focul. Acolo stătu fetița trei 
zile şi trei nopţi. Abia atunci se topi gheaţa care o înconjura şi mica Scufiţă Albă strănută şi astfel 
mama înțelese că fetița ei era vie. 

Mica Scufiţă Albă se alese cu un guturai zdravăn, care de altfel reveni în fiecare an, fără îndoială 
ca să-i amintească fetei că neascultarea este întotdeauna pedepsită. Cât despre Viteaz, ca să-l 
recompenseze pentru agerimea şi curajul său, părinții îi cumpărară o pulpă de berbec. Fu atât de 
mulțumit, că o mâncă toată, cu os cu tot! 


Povestea scufiței verzi 
poveste franceză 


A fost odată o fetiță care era îmbrăcată toată în verde. Avea rochiță, pantofi, ciorapi verzi, dar 
mai ales o frumuseţe de bonetă verde, care-i şedea aşa de bine, încât pe unde se ducea, i se spunea 
„Scufita Verde”. 

Ea locuia într-o țară unde erau o mulțime de păşuni verzi, mulţi copaci verzi şi o mare întinsă 
verde, care înainta şi se retrăgea după fluxul şi refluxul ei. 

În fiecare zi mica Scufiţă Verde se ducea să se joace la marginea mării. Ea purta un coşuleţ legat 
de gât cu o panglică verde şi se distra strângând în el scoici. 

Dar într-o zi se plictisi de acest joc şi-i veni poftă să meargă să pescuiască peşte de pe stânca 
plină de muşchi verde care ieşea din mare. 

Mămica ei nu-i dăduse voie să se caţere pe stâncă, fiind un lucru primejdios. 

Când era marea retrasă, se putea ajunge până acolo pe Jos, dar când fluxul aducea marea, apa 
înconjura stânca din toate părțile, ba chiar adesea o şi acoperea în întregime. 

Deci Scufiţa Verde nu avea voie să se ducă acolo, numai că Scufița noastră, fiind foarte 
întreprinzătoare, nu era nici fricoasă, nici sfioasă. 

„N-am decât să-mi scot pantofii şi şosetele, ca să nu le ud”, gândi ca şi o să trec uşor până acolo. 
Aşa făcu precum spusese. Dar când fu să coboare apoi de pe stâncă, băgă de seamă că marea 
înaintase mai mult decât se gândise ea, şi apa în acel loc devenise foarte adâncă. 

„O să încerc pe partea cealaltă”, îşi spuse fetiţa, care nu se zăpăci pentru atâta lucru. Într-adevăr, 
în partea aceea apa nu-i ajungea decât până la jumătatea picioarelor. Dar pe măsură ce înainta 
pământul se scufunda, parcă şi apa creştea. Fetiţa fu nevoită să se întoarcă pe stâncă. 

Mai încercă şi pe altă latură, dar tot fără succes. În ăst timp, marea creştea, creştea, şi nici gând 
să se mai întoarcă biata Scufiță Verde pe plajă. Plină de necaz, îşi spuse: „Ce lipsită de noroc sunt! 
lată-mă aci prizonieră. Trebuie acu să aştept să scadă marea. N-o să ajung acasă pentru cină. Vai, ce 
prostie! Da, ce prostie am făcut!...” 

Şi mica Scufiță Verde privea cu năduf peştii argintii care se jucau în jurul stâncii. Nu-i mai găsea 
deloc frumoşi. Cu cât marea creştea, fetița urca tot mai sus pe stâncă, şi până la urmă ajunse pe 
vârful ei... 

Dar marea creştea, creştea mereu. 

„Desigur că nu e aşa grav, murmură Scufiţa Verde speriată... Ba nu... Totuşi marea ar trebui să 
se retragă, căci nu acoperă această stâncă decât în zilele cu flux foarte mare.” 

Şi copila începu să tremure... Nu era oare septembrie, în plin echinox?... Şi atunci o cuprinse 
frica. Începu să fluture braţele cât mai sus şi strigă: „Ajutor!” Iar zgomotul valurilor îi acoperi 
glasul... De altminteri, nicio barcă nu se afla în împrejurimi ca să-i vină în ajutor, şi nimeni n-o 
putea zări de pe plajă: costumul ei verde se confunda cu stâncile acoperite de muşchi verde şi marea 
verzuie. 

Striga mereu: „Ajutor! Ajutor 

Tipă multă, multă vreme, până când apa îi ajunse până la genunchi. 


> 


Atunci un val o şterse de pe stâncă şi o aruncă în mare, cu rochia sa verde, cu mica ei scufiță 
verde, cu ghetuţele şi ciorăpeii ei verzi. 

Îndată ce copila căzu în apă, se transformă într-un încântător peşte la fel ca aceia care înotau în 
jurul stâncii, dar, în loc să fie argintiu, era verde, verde ca marea şi ca smaraldul. Se povesteşte, de 
atunci, că cine se duce la miez de noapte pe acea stâncă, atunci când e lună plină, zăreşte un mic 
peşte verde care rătăceşte fără încetare prin valuri. 


Pe când ursul era vorbăreţ 
poveste franceză 


A fost odată ca niciodată, pe când ursul era cel mai vorbăreţ dintre animale; într-o bună 
dimineaţă, a pornit-o el la drum spre locuinţa leului, regele animalelor, căci ştia el că leul era cam 
bolnav. 

Pe drum se întâlni cu cumătra vulpe. 

— Nu vii şi tu cumătră, o întreabă ursul, să-i facem o vizită leului, căci am auzit că e bolnav? 

— N-ai decât să te duci. Eu am atâtea treburi de făcut, răspunse scurt cumătra vulpe. 

Dar doar ce se despărți de urs şi îşi aminti că în ultima vreme ursul devenise cam flecar şi începu 
să se teamă că ar pârî-o regelui animalelor, ceea ce nu-i convenea deloc. Aşadar, îşi schimbă ideea şi 
se îndreptă şi spre locuinţa leului. 

Ea ghicise adevărul. De cum ajunse ursul, gâfâind de nerăbdarea de a-i împărtăşi leului cât mai 
grabnic răspunsul vulpii, îi spuse: 

— Eu m-am grăbit să văd ce mai faci, rege al animalelor, dar vulpea, când am poftit-o şi pe ea, 
n-a vrut să vină, spunând că are treburi mai însemnate de făcut. 

— O să-i pară rău vulpii! tună cu glasul lui feroce leul, uitând că este bolnav. 

Dar chiar atunci, cine apăru în pragul casei? Vulpea. 

— Respectele mele, preatemutule rege! începu ea cu glas mieros, mai prefăcut ca oricând. Am 
auzit că Măria-ta nu se simte tocmai bine şi m-am grăbit să vin, după ce am căutat mai întâi ceva 
ierburi tămăduitoare prin pădure. Şi se uită cu multă răutate la urs, căci era convinsă că o şi pârâse. 
Le vom fierbe pe toate într-o oală în care trebuie însă neapărat să fierbem şi vârful cozii de urs. Aşa 
mi-a spus mătuşa mea, vulpea cea bătrână, renumită pentru iscusinţa ei în a vindeca tot felul de boli. 

— Da, şi eu am încredere în ea. Dar să vedem acum cât îmi este de devotat ursul! De ce să 
căutăm altul, când bunul meu prieten e chiar aici? zise leul. 

Ursul simţi că nu avea scăpare. Răzbunarea vulpii era cumplită. Neavând încotro, lăsă pe 
slujitorii regelui să-i taie vârful cozii, ca să-i arate cât îi era de supus. 

Dar din ziua în care rămăsese fără coadă, fiindcă flecărise mai mult decât trebuia, n-a mai scos o 
vorbă cu nimeni, ba chiar şi-a făcut o vizuină departe de toate celelalte animale şi din mare vorbăreţ 
a ajuns un mare ursuz. 


Clocitorul de pepeni 
poveste franceză 


Veţi auzi acum povestea, cam ciudată, a unui ţăran prea încrezător în vorbele celorlalți. 
Gândindu-se el că măgarul pe care-l avea era cam bătrân şi cam bolnav, hotărî într-o zi să cumpere 
un altul. O porni la drum spre târgul cel mai apropiat; dar, pentru a ajunge la piața de animale, 
trebuia să treci prin cea de legume. Acolo observă el, într-un coş, nişte pepeni galbeni, de toată 
frumuseţea. Şi, fiindcă nici nu văzuse, nici nu auzise vreodată vorbindu-se de aşa ceva, îl întrebă pe 
negustor: 

— Ce sunt astea? 


— Cum nu ştii ce sunt astea? Şi totuşi, toată lumea ştie: sunt ouă de măgar! 

Cum de se făcuse atât de bine potriveala nu ştiu, cert este că ţăranul nostru rămase tare încântat 
în toată mirarea lui. 

— Ouă de măgar... Chiar există aşa ceva? 

— Bineînţeles că există, de vreme ce le poți vedea chiar cu ochii tăi! 

— Ei, da! Atunci te cred. Şi cât costă? 

— Nu-i scump deloc! Uite, cel mare, de colo, ţi-l dau cu cinci centime. 

“Cinci centime, gândi țăranul. Un măgar m-ar fi costat pe puțin douăzeci de franci. Sigur, trebuie 
să-l şi hrănesc, dar, cinci centime! — e într-adevăr de pomană! Iar până va creşte îl voi folosi pe 
celălalt măgar.“ 

— Bine, am înţeles eu că este un ou de măgar, dar nu este un măgar! Deocamdată. Ce trebuie să 
fac cu oul acesta, cine îl va cloci? 

— Păi chiar tu, cine altcineva! Cinci centime! E ca şi nimic. Uite ce trebuia să faci: te întorci 
acasă, te aşezi în coteţul de păsări şi te pui pe clocit, având grijă însă ca nu cumva să te deranjeze 
careva. Dacă totuşi vine cineva să te întrebe ce faci acolo, tu îi faci semn să se îndepărteze şi să te 
lase în pace. Fiindcă, mai ales, nu trebuie să vorbeşti, ca să nu sperii pe micuţ. Dacă ai să faci 
întocmai, totul se va petrece repede şi bine. Şi, poate chiar mâine, vei avea un măgăruş de toată 
frumuseţea! 

— Deci aşa... spuse ţăranul, ce rămăsese cu gura căscată de uimire. 

Nici măcar nu se mai tocmi cu negustorul, ci o porni de îndată acasă cu preţiosul său ou. Şi, de 
cum ajunse, se şi duse în coteţul găinilor, fără a-i spune ceva nevestei lui. Puse fân uscat într-un coş, 
aşeză cu grijă oul şi se instală deasupra acestuia. 

Noaptea nu întârzie să apară, iar nevasta lui, care nu ştia nimic din câte se petrecuseră era tare 
îngrijorată, crezând că i se întâmplase ceva rău soțului ei. Se duse să-l întrebe pe vecinul lor dacă nu 
cumva ar fi atât de bun să o pornească împreună spre târg înapoi, în căutarea bărbatului ei. Dar, 
traversând curtea, observă în cuibar o formă ciudată. Când se apropie şi văzu de aproape cine era, 
nu ştiu ce să creadă. 

— Ce faci acolo? 

Celălalt însă tăcea. Sărmana femeie, se repezi în stradă, țipând cât o ţineau plămânii. Toată lumea 
se strânse să vadă minunea. Femeia încercă din nou să-i vorbească bărbatului ei, dar acesta tot nu-i 
răspunse. Atunci, unul dintre vecini se apropie de „clocitor” şi-l atinse uşor. Țăranul îşi întoarse 
capul şi-i aruncă bietului om o privire plină de răutate. Nimeni nu ştia ce trebuie făcut. 

— Poate are febră, spuse unul. Ar trebui luat de acolo şi pus să doarmă în patul său. Pe doctor o 
să-l chemăm mai târziu. 

Țăranul se încăpăţâna însă pe mai departe şi, fără să spună vreun cuvânt, făcea de zor semne să 
fie lăsat în pace. A doua zi voia să aibă deja măgăruşul de care era atâta nevoie! 

Şi, cum doi oameni se îndreptară spre el să-l ridice de acolo, făcu un salt într-o parte, luă sub braţ 
oul şi ieşi în curte. De acolo dispăru pe străzi şi în câmp. Toată lumea porni în căutarea lui şi, 
tocmai când erau gata-gata să-l prindă, țăranul vru să sară peste gard, dar îşi pierdu echilibrul şi se 
întinse pe jos cât era de lung. Pepenele, bineînţeles, se sparse. 

În aceeași clipă, un iepure, care-şi avea culcuşul lângă acel gard, mort de spaimă, o zbughi cât 
putu de repede. În faţa acestui dezastru, sărmanul „clocitor” se porni să se vaiete: 

— Nenorociţilor, din cauza voastră, mi-am pierdut măgăruşul! Priviţi-l cum fuge, câtă forță avea, 
era deja puternic ca un măgar de opt săptămâni! 

Iar ceilalți oameni îl priveau compătimitor, din ce în ce mai nedumeriți. 


Prinţul cel iubit 


poveste franceză 


A fost odată un împărat atât de înțelept, încât oamenii îi spuneau împăratul cel Bun. Într-o zi, pe 
când era la vânătoare, zări alergând către el un iepure alb, care se adăposti în braţele lui, de teama 
gonacilor. Mirat foarte de această întâmplare, împăratul spuse: 

— Fiindcă mi-a cerut să-l apăr, nu vreau să i să facă niciun rău. 

Şi îl luă cu el la palat, unde îi oferi adăpost şi ierburile cele mai bune pentru mâncare. Când se 
aşternu noaptea, împăratul rămase tare mirat când văzu apărând în camera lui o femeie foarte 
frumoasă, îmbrăcată într-o rochie simplă, de culoarea crinilor, neavând altă podoabă decât o 
coroniţă din trandafiri albi. Mirarea îi crescu şi mai mult, când îşi dădu seama că ființa aceea 
fermecătoare nu avea cum să fi pătruns în camera lui, decât săvârşindu-se o minune; fiindcă el 
însuşi închisese orice uşă şi orice fereastră. Şi-n timp ce-mi simţea gândurile din ce în ce mai 
neliniştite, o auzi pe acea minune grăind: 

— Sunt zâna Candida. Tocmai treceam prin pădure în timpul vânătorii şi, vrând să ştiu dacă eşti 
într-adevăr un om bun, aşa cum ţi-a mers vorba, m-am preschimbat într-un iepure alb, ce căuta 
salvarea de la moarte în braţele tale. Se ştie că oamenii cu suflet bun iubesc animalele; tu ai arătat 
cu prisosință acest lucru şi, de aceea, vreau să te răsplătesc. Cere-mi orice şi am să mă supun 
dorințelor tale. 

— Dacă eşti într-adevăr o zână, trebuie să ştii ce-mi doresc: nu am decât un fiu, care îmi este 
foarte drag — tocmai de aceea i se şi spune Prinţul cel Iubit; dacă vrei să-mi îndeplineşti, într- 
adevăr, o dorinţă, te rog să rămâi mereu în preajma fiului meu şi să-i dai sfatul cel bun. 

— Aş putea totuşi să-i ofer putere, frumuseţe sau bogăţie, nu vrei să-i dăruieşti nimic din toate 
astea? 

— Nu. Aş fi însă foarte mulţumit să-l ştiu cel mai drept dintre prinți. La ce i-ar folosi puterea, 
frumuseţea şi bogăţia, dacă ar fi un om rău? Ar rămâne neîmplinit, ci doar virtutea l-ar putea face 
fericit. 

— Ai multă dreptate, spuse zâna Candida, dar nu stă în puterea mea să-l preschimb pe Prinţul cel 
Iubit într-un om cinstit, împotriva voinţei lui. Tot ce pot să-ţi promit este că am să veghez asupra 
hotărârilor pe care le are de luat; am să fiu mereu în preajma lui, dându-i sfaturile cele bune, şi îl voi 
pedepsi dacă nu-şi va îndrepta greşelile. 

Împăratul era foarte mulţumit de această promisiune şi, liniştit asupra viitorului fiului său, muri 
nu peste multă vreme. Prinţul îşi plânse îndelung tatăl, fiindcă, la rândul lui, îl iubea foarte tare. La 
două zile după această tristă întâmplare, îi apăru în somn zâna Candida, care îi spuse: 

— l-am promis tatălui tău să-ți fiu sfetnic de încredere, şi, pentru a mă ţine de promisiune, îţi voi 
face un dar. 

Puse în degetul Prințului un inel de aur, spunându-i: 

— Ai grijă de acest inel! Este mai prețios decât orice bijuterie: de fiecare dată când vei face un 
lucru rău, îți va înțepa degetul; iar dacă, în ciuda înţepăturii lui. Vei continua, vei pierde ajutorul 
meu şi n-am să-ți mai fiu prieten. 

Spunând acestea, zâna dispăru la fel de neînțeles, aşa cum şi apăruse. 

O vreme inelul nu-i pricinui — nicio înțepătură Prințului cel Iubit, iar asta îl făcea atât de 
mulțumit, încât, la numele său i se adăugă şi cel de Fericitul. 

Într-o bună zi plecă la vânătoare, dar nu reuși să prindă nimic, ceea ce îl făcu din cale-afară de 
morocănos. [I se păru că simte o uşoară apăsare pe deget, dar nu îi dădu prea mare atenție. Şi, 
intrând în camera lui, micuțul câine Bibi îi sări, ca de obicei, în întâmpinare, aşteptând mângâierile 
obişnuite. Doar că în locul lor, Prinţul îl lovi cu piciorul, vrând să-l îndepărteze din preajma lui. În 
aceeaşi clipă simți o înţepătură îngrozitoare în deget, ceea ce îl făcu să se retragă, ruşinat, într-un 
colţ al camerei, gândind: „Cred că zâna îşi râde de mine! Ce mare rău am făcut lovind cu piciorul 
un câine? La ce mai foloseşte să fiu împărat peste un imperiu atât de mare, dacă nu am libertatea să- 


mi bat propriul câine?” 

— Nu râd de tine, spuse vocea pe care Prinţul o auzi foarte clar. Greşelile pe care le faci însă se 
tin lanţ. A Ei stăpânul unui imperiu nu înseamnă a putea face răul pe care-l vrei, ci tot binele pe 
care-l poţi face, gândeşte-te îndelung la asta! 

Prinţul cel Iubit îşi recunoscu greşeala şi promise să se îndrepte, dar nu se tinu de cuvânt. Inelul 
îl înţepa acum din ce în ce mai des, ajungând chiar să-i sângereze degetul. Enervat de neplăcerile 
pricinuite de acel ciudat inel, sfârşi prin a-l arunca, nevrând să mai ştie vreodată de ci. 

Într-una din zilele ce urmară, în timp ce Prinţul cel Iubit era la plimbare, văzu o fată care era atât 
de frumoasă, încât dori imediat să-i fie mireasă. Numele ei era Zelie şi pe cât era de blinda, pe atât 
era de fermecătoare Prinţul crezu că Zelie se simţea în al nouălea cer la gândul că va deveni 
împărăteasă, doar că se înşela amarnic. 

— Măria ta, nu sunt decât o păstorită, fără niciun fel de avere; dar, cu toate astea, n-am să mă 
căsătoresc cu tine. 

La aceste vorbe neaşteptate, Prinţul o întrebă cuprins de teamă: 

— Oare nu mă socoteşti frumos? 

— Nu, Printe, îți admir frumuseţea, clar la ce ar fi ea bună, împreună cu toate bogățiile pe care le 
ai, dacă faptele rele pe care voi vedea zi de zi că le săvârşeşti mă vor face să nu te iubesc? 

La aceste îndrăzneţe cuvinte, Prinţul cel Iubit porunci ca Zelie să fie adusă cu forța în palat şi 
închisă. 

Printre favoriţii Prințului se. Număra şi fratele lui de lapte, un tânăr plin de gânduri urâte, care 
însă cucerise încrederea stăpânului său prin linguşiri în care era mare meşter. Şi, în loc de sfaturi 
înțelepte, Prinţul cel Iubit primea doar îndemnuri umilitoare. 

— Dacă nu o pedepseşti pe această fată, fiindcă nu se supune voinţei tale, oamenii vor uita 
curând că sunt pe lume doar ca să te slujească! 

Şi astfel, prins în capcana vorbelor viclene, Prințul porni către camera unde era închisă Zelie, 
pentru a o pedepsi, dar rămase tare surprins nemaigăsind-o acolo; cheia o avea doar el, cel puţin aşa 
credea. Împins de furie, porunci să fie găsit cel care îi eliberase prizoniera fără ştirea lui. Şi, cum 
exista la palat un om înțelept şi bun, căruia până nu demult îi fusese încredințată educaţia tânărului 
Prinţ, om care nu era pe placul celor certaţi cu faptele bune, aceştia au pus la cale pierderea lui, 
dovedindu-i Prințului, prin martori mincinoşi, că Suliman— acesta îi era numele — era făptaşul ce 
trebuia pedepsit. Cuprins de o mânie fără margini, pe care greu şi-o mai putea controla, Prinţul 
trimise gărzile să i-l aducă pe Suliman înlănțuit. 

După ce dădu aceste porunci, Prinţul cel Iubit se retrase în camera lui şi se culcă nepăsător. Dar 
deodată pământul se cutremură, iar la lumina unui fulger iscat din senin, o văzu pe zâna Candida. 
Aceasta îi aduse iar aminte de promisiunea pe care o făcuse tatălui său. Apoi ea îl pedepsi astfel: 

— Te condamn să semeni cu animalele de la care ai împrumutat năravurile: ai ajuns asemănător 
cu leul prin furie, cu lupul prin lăcomie, cu şarpele, vrând să-l pedepseşti pe cel care ţi-a fost un al 
doilea tată, cu un taur prin cruzimea de care ai dat dovadă! 

Abia sfârşite vorbele zmei, Prinţul cel Iubit se trezi într-o pădure, purtând înfăţişarea pe care 
Candida i-o hărăzise: avea cap de leu, coarne de taur, picioare de lup şi coadă de viperă. Privindu-se 
în fântâna lângă care se afla, îl cuprinse o furie deznădăjduită şi o porni în căutarea unui loc unde ar 
putea să scape măcar de priveliştea pe care i-o oferea noul său chip. Nimeri însă într-o capcană pusă 
pentru urşi; vânătorii ieşiră la iveală, îl înlănţuiră şi îl purtară chiar spre oraşul de reşedinţă al 
Prințului, unde îl închiseră laolaltă cu toate fiarele sălbatice, într-o cuşcă. 

Aflându-se într-o stare atât de disperată, Prinţul cel Iubit hotărî să-şi îndrepte greşelile. Şi astfel, 
deşi între fiare, căuta să nu se poarte ca ele. Zâna Candida îl preschimbă mai întâi într-un câine mic, 
apoi într-un alb porumbel. Amintindu-şi că aceasta era culoarea zânei, Prinţul speră că-i va putea 
recâştiga încrederea. Se înălță în zbor şi porni în căutarea lui Zelie pe care o găsi, după multe zile de 
căutare, într-un deşert îndepărtat. Bucuros că a reuşit s-o găsească, Prinţul cel Iubit, preschimbat în 
porumbelul cel alb, zbură pe umărul tinerei fete. Aceasta, fermecată, îl mângâie, promițându-i că-l 


va iubi mereu. 

— Ce-am făcut? îşi dădu scama Zelie. Am legat un jurământ de credință! în aceeaşi clipă, 
porumbelul se transformă într-un tânăr frumos. 

— Da, încântătoare fată, îi spuse Prinţul cel Iubit, mi-am recăpătat adevărata înfăţişare. Sfârşitul 
nenorocirilor mele era legat de iubirea pe care tu mi-o porţi. Îţi mulţumesc pentru această mate 
bucurie. Nu-mi mai doresc decât ca zâna Candida să redevină protectoarea mea. 

— Nu mai ai de ce te teme, spuse Candida, apărând uşoară ca un fulg. Zelie te-a iubit mereu, iar 
acum, fiindcă ai redevenit om înţelept, iubirea ei va fi cu atât mai mare. Veţi trăi fericiți, căci 
dragostea voastră va fi întemeiată pe iubire. 

Prinţul cel Iubit şi Zelie mulțumiră zânei pentru bunătatea ei nețărmurită. 

— Copiii mei, acum am să vă duc la palatul vostru, pentru a-i reda Prințului cel Iubit coroana pe 
care răutăţile lui l-au făcut nedemn de a o purta până acum. 

Şi astfel, Prinţul cel Iubit domni mult timp alături de Zelie şi, se spune că îşi dădea într-atât 
silința de a-şi face datoria cum se cuvine, încât inelul, pe care-l pusese din nou, nu-l mai înţepă 
niciodată prea tare. 


Cămaşa lui Sylvinet 
poveste franceză 


A fost odată ca niciodată... 

Dar oare toate poveştile încep cu „a fost odată”? Poveştile da, dar ceea ce veţi auzi acum nu este 
deloc o poveste, ci chiar un lucru adevărat, fiindcă micuțul Sylvinet, căci despre el este vorba, a 
existat în realitate şi era Un băieţel tare drăgălaş şi cuminte, mai ales cuminte. Toată lumea îl 
îndrăgea — nu doar oamenii, ci şi plantele şi animalele — iar asta, desigur, nu pentru că era cel mai 
mic dintre cei şase frați şi cele şase surori ale sale, ci fiindcă era de o bunătate rar întâlnită. Avea 
întotdeauna timp şi pentru cei din jurul lui, era mereu atent la respirația firelor de iarbă, la agitația, 
deloc de neînțeles pentru el, a micilor vietăţi pe care le întâlnea zi de zi şi cu care adesea întârzia în 
nesfârşite istorisiri. Mai tot timpul era nevoit să facă fel de fel de drumuri, fiindcă, chiar dacă era 
încă destul de mic, asta nu însemna că nu îşi ajuta mama, o femeie săracă. ŞI, pentru că era mezinul, 
purta lucrurile fraților săi mai mari, iar cum aceştia erau destui, cămaşa care ajungea la el, ca s-o 
poarte, era atât de uzată, încât oricât de mult ar fi încercat s-o cârpească, se rupea mereu, ca o 
îndărătnică ce se afla. Ea nu ştia că mama lui Sylvinet este atât de prinsă cu treaba, încât nici vorbă 
să aibă timp să-i coasă altă cămaşă, până la iarnă. Iar iarna nu trecuse de prea mult timp... 

Într-o zi, în timp ce Sylvinet căuta fragi prin pădure, cămaşa pe care o purta se rupse într-atât, 
încât se desprinse din toate cusăturile şi căzu în iarbă. Micuţul o ridică deznădăjduit şi aproape că-i 
venea să plângă, gândindu-se cât mai era până în iarnă, când mama sa va putea să-i facă alta nouă. 
Şi o porni spre casă, mai trist ca niciodată. În drum se întâlni insă cu mielul, prietenul său de joacă. 

— De ce nu o rogi pe mama ta să îți facă o cămaşă? 

— Acum nu are timp pentru asta. Abia la iarnă. Şi-n plus, fratele meu mai mare va avea cămaşa 
cea nouă, eu o voi primi pe aceea de la surioara mea cea mai mică. lar până atunci nu vom putea 
purta decit cămăşile care sunt pe noi. 

— Aş vrea să-ţi fac o bucurie, zise mielul. Şi, după ce se gândi puţin, alese un pumn din cea mai 
albă lină pe care o avea. 

— Uite, din asta îți poți face o cămaşă. Ţi-o dăruiesc! Micuţul Sylvinet mulțumi frumos mielului 
pentru darul lui şi o porni mai departe spre casă, fără să ştie însă ce ar putea să facă el cu lina pe 
care o primise în dar. 

— Bună ziua, auzi. 

Băieţelul nostru ridică privirea şi recunoscu îndată tufa de măceş pe care o admirase de atâtea 
ori. 


— Bună ziua, îi răspunse el repede, uşor ruşinat că trecuse fără să o vadă. 

— Ce ai în mână, Sylvinet? 

— Am nişte lână. Mi-a dăruit-o mielul, ca să-mi fac din ea o cămaşă. Numai că nu prea ştiu cum 
am să reuşesc?! 

— Dă-mi-o, am s-o dărăcesc chiar eu. Copilul îi dădu lâna, pe care măceşul, lungindu-şi crengile 
încărcate de spini, începu s-o întindă şi s-o scarmene, transformând-o în vălătuci albi şi uşori, ca 
zăpada dintâi. Sylvinet îi mulţumi măceşului pentru osteneală, neputând să-şi mai ia ochii de la 
albul de lapte al lânii. 

O porni mai departe. Când, ce să vadă? Chiar lângă drum, printre frunze, un păianjen tocmai 
lucra în mijlocul pânzei lui. 

— Ce duci în mână, Sylvinet? 

— Nişte lână pe care mi-a dăruit-o mielul şi pe care a dărăcit-o măceşul. 

— Da-mi-o. Am să o ţes eu pentru tine. Şi, fără prea multă vorbă, după ce izbuti să obţină un fir 
lung. Începu să-l ţeasă. Îşi aducea aminte de ziua în care, rătăcindu-se şi ajungând în colbul de pe 
drum, era gata-gata să fie strivit de vreun pas neatent, dacă nu l-ar fi văzut Sylvinet şi nu l-ar fi 
îndepărtat de primejdie Avea acum posibilitatea să-i mulțumească, aşa cum putea el, neînsemnatul. 
Fiindcă niciodată nu ştii de cine ai nevoie şi cine îţi poate oferi ajutorul, atunci când ai mai multă 
nevoie de el. De aceea trebuie să fii bun şi atent cu toată lumea. 

Şi aşa, micuțul păianjen ţesea de zor pânza pentru Sylvinet, care îl admira cum alerga când la 
stânga, când la dreapta, cum încrucişa firele urcând şi coborând. Curând, lâna se transformă într-o 
stofă fină. 

Văzându-se din ce în ce mai aproape de dorinţa lui, băieţelul mulțumi frumos păianjenului 
pentru ajutor şi o porni mai departe spre casă. Drumul cobora pe lingă albia unui pârâu cu apă 
limpede, în care Sylvinet se scălda adesea. Deodată se auzi strigat. Se întoarse, era racul. 

— Hei! Sylvinet! Ce duci în braţe? 

— Este lâna pe care mi-a dăruit-o mielul, pe care măceşul a dărăcit-o şi pe care păianjenul mi-a 
țesut-o pentru o cămaşă. 

— N-ai să poți să-ţi faci cămaşa, dacă stofa nu c croită. Dă-mi-o, am să o tai chiar eu! 

Şi, ca un adevărat croitor ce se afla, racul îi luă măsură micului băiat care nu se miră câtuşi de 
puţin. Curând, cei doi mari clești ai racului se puseră pe treabă, tăind mai repede decât orice 
foarfecă bine ascuţită. 

— lată! Treaba-i terminată. Mama ta nu mai are decât să coasă între ele bucăţile pe care eu le-am 
croit şi o să ai o cămaşă nouă şi frumoasă. 

— Îţi mulțumesc mult! Nu ştiu ce mă făceam fără tine, spuse Sylvinet şi o porni mai departe spre 
casă, râzând şi venindu-i aproape s-o ia la fugă de bucurie. Dar se întrista nu peste multă vreme, 
amintindu-și că este abia vară şi mama lui are aşa de mult de lucru! Iar până când va cădea întâia 
zăpadă, mai erau atâtea zile, atâtea zile, şi cămaşa lui parcă nu va fi gata niciodată! Tristeţea i se 
cuibărea din ce in ce mai mult în suflet, când auzi trilurile minunate ale unei păsări ce se aşezase să 
se odihnească pe o ramură din apropierea drumului pe care tocmai trecea Sylvinet. 

— Nu mai fi trist! Mielul ţi-a dat lâna, măceşul a dărăcit-o, păianjenul a ţesut-o, iacul a croit 
cămaşa, iar eu am să o cos. 

Micuţul ridică ochii ce-i erau scăldaţi în lacrimi şi privi către prea buna pasăre. Aceasta, 
ajutându-se de cioc şi de gheare, se apucă să coasă cămaşa lui Sylvinet, cu atâta îndemânare, încât 
orice croitoreasă ar fi fost invidioasă pe ea. 

— Îţi mulţumesc din suflet! îi spuse el mărinimoasei şi îndemânaticei păsări. Şi zâmbetul îi 
revenise pe buze şi voia bună de asemenea. Îşi îmbrăcă noua cămaşă şi, aplecat in genunchi peste 
marginea malului, se privi în oglinda apei. Nu-i venea să creadă că în aşa scurt timp cămara lui 
fusese gata! Şi era atât de frumoasă, poate şi fiindcă era a lui şi doar a lui. Nu mai putu răbda să ştie 
doar el asta, aşa încât o luă la fugă spre casă. Aici, numeroasa iui familie îl aştepta, îngrijorată, 
fiindcă Sylvinet zăbovise pe diurn mai mult ca de obicei. Dar când îl văzură îmbrăcat cu acea 


minunată cămaşă, uitară să-l mai certe şi începură să-l întrebe toți despre secretul acelei cămăşi. Şi 
Sylvinet le povesti cu de-amănuntul cum s-a întâmplat să-i dăruiască mielul lâna cea albă, cum 
măceşul a dărăcit-o, cum, mai apoi, păianjenul a ţesut-o, transformând-o într-o pânză fină, pe care 
racul a croit-o, rar pasărea a cusut-o. Aşa a apărut minunata cămaşă a lui Sylvinet, iar lucrurile s-au 
întâmplat întocmai. 

Şi fiindcă aceasta nu a fost o poveste, ci, aşa cum am zis, toate s-au întâmplat cu adevărat, nu voi 
încheia spunând că „am încălecat pe-o şa şi v-am spus povestea aşa”, nici că „m-am suit pe-un cui 
şi alta nu-i!” 


Supa de pietricele 
poveste franceză 


Este povestea a doi oameni foarte săraci — Dede şi Ferdinand. Dacă n-o ştiţi, vă voi spune-o eu. 
Ascultaţi: Fiind sărmani, cei doi îşi petreceau timpul căutând pe cineva care, de milă, le-ar putea da 
ceva de mâncare. Niciodată nu se întâmpla însă să le treacă măcar prin cap că ar trebui să dea şi ei 
vreo mână de ajutor drept mulțumire. Astfel încât Ernestina — o femeie cumsecade şi foarte 
harnică, ce ţinea o întreagă fermă prin munca ei — văzându-i pe cei doi intrând în ograda sa, îşi 
spuse în gând că, de astă dată, n-o să mai aibă milă de nişte leneşi şi n-o să le dea decât o găleată cu 
apă şi un colț în hambar, unde să poată dormi. Aşa încât, înainte chiar de a auzi de la ei ceva, 
Ernestina îi întâmpină cu aceste vorbe: 

— Ati picat rău de data asta! N-am nici măcar un colț de pâine, va trebui ca pentru seara asta să 
împrumut de la o vecină. 

Dede, care era mai viclean şi care îşi dădu seama de gândurile Ernestinei, îi spuse: 

— Nu-ţi face griji pentru noi; astăzi nu avem nevoie decât de ceva fân ca să ne pregătim 
mâncarea. 

— Dacă numai fân vă trebuie, hambarul e plin, n-aveţi decât să vă instalaţi acolo şi totul e ca şi 
făcut, spuse femeia cea bună. 

Ferdinand nu înţelegea nimic din ce se petrecea acolo, şi, cum murea de foame, încercă să 
deschidă gura şi să ceară, totuşi, ceva de mâncare, dar Dede îl opri la timp. Acesta îi mulțumi femeii 
celei bune, după care se îndreptară fiecare spre treburile lui. Abia dacă făcuse trei paşi spre hambar, 
că Dede se şi întoarse, spunând: 

— Aş dori să-ți cer un mic serviciu: ai putea să ne laşi să ne pregătim mâncarea la soba ta? Vom 
găti supă de pietricele. 

— Supă de pietricele?! 

— Da, e specialitatea noastră. 

— Sunt tare curioasă s-o văd şi pe asta! Intraţi în casă. 

Şi Dede îi ceru femeii o oală, o umplu cu apă şi se duse in curte să caute ceva pietricele pe care, 
înainte de a le pune la fiert, le spălă bine cu apă proaspătă. 

După câtva timp spuse, puțin încurcat: 

— Acum urmează secretul. Dar nu ştiu dacă trebuie să ţi-l spun. 

Sărmana femeie, care murea de curiozitate, se jură că nu va spune nimic nimănui. ŞI astfel, 
legământul fiind făcut, Dede îi spuse, cu aerul că divulgă un mare secret: 

— De fapt îi lipseşte o varză! 

— Oh! Dacă-i numai asta, spuse femeia, mă duc să aduc una. 

Zis şi făcut. Se duse după varză, o aduse şi i-o dădu „specialistului bucătar”, care, pe acelaşi ton, 
spuse: 

— Trebuie pusă uşor în oală, apoi aşezate pietricelele, jur împrejur. 

Curând, fiertura începu să miroasă chiar bine. 

— Ca să fie o supă cu adevărat gustoasă, spuse Dede, ar mai fi trebuit adăugaţi patru morcovi, 


patru cartofi — nici mai mult, nici mai puţin, pentru ca pietricelele să-şi lase tot gustul. Păcat că n- 
avem!, spuse el, căzând pe gânduri. În fine, asta e! 

Ernestina se repezi să spună că nu-i deloc prea târziu şi se grăbi să aducă legumele cerute, apoi, 
după ce le curăță, le puse în oală. 

— Fi, acum n-a mai rămas decât să aşteptăm să fiarbă, spuse Dede. Dacă ai cumva altceva mai 
bun de făcut, poţi să te duci liniştită, te vom chema când va fi gata. 

Cum la o fermă se găseşte întotdeauna „altceva mai bun de făcut”, femeia plecă să mulgă vacile. 
Şi, în timp ce le mulgea, se tot gândea la ciudata poveste cu supa care tocmai fierbea, fără să-şi 
poată da seama ce nu-i în ordine în această întâmplare. După ce-şi termină treaba, se întoarse în 
casă, unde cei doi înfometați tocmai sfârşiseră de înghițit supa şi, pe deasupra, şi bucata de slănină 
pe care femeia şi-o pregătise pentru cină! Fusese, deci, păcălită! 

„Ei, da! îşi spuse ea în gând, netoții ăştia m-au tras pe sfoară, dar le-a venit şi lor rândul”. 

— Nu mi-ați văzut cumva din întâmplare pisica? îi întrebă ea. 

— Ah, nu, spuseră ei. 

— Atunci înseamnă că s-a dus să crape în gunoi! 

— De ce? o întrebă Ferdinand. 

— Închipuiţi-vă că animalul ăsta nenorocit a mâncat slănina otrăvită pe care o păstram pentru 
şobolani! 

Abia îşi sfârşi fraza, că cei doi se şi repeziră afară, ținându-se de burtă şi văitându-se îngrozitor. 

Aceasta a fost povestea pe care am promis că v-o spun. Se zice că de atunci nu doar Ernestina nu 
i-a mai văzut niciodată pe cei doi care preferau să cerşească, decât să-şi câştige pâinea muncind, dar 
nimeni din satul acela n-a mai auzit vreodată ceva de ei. 


Nobilul şi ţăranul său 
poveste franceză 


Pentru că unul dintre țărani făcuse un lucru care nu prea fusese pe placul nobilului ce stăpânea 
acele pământuri, acesta îi spuse: 

— Ca să te iert, trebuie să vii la mine, dar nu oricum, ci nici la umbră, nici la soare, nici pe Jos, 
nici călare sau în căruță. 

Sărmanul țăran era tare necăjit. Îi povesti unui prieten toate câte-i spusese nobilul. 

— Nici la umbră, nici la soare, nici pe Jos, nici călare, cum trebuie să fac să ajung, totuşi, la el 
aşa cum mi-a cerut, ca să mă ierte? 

— Oh, stai liniştit! Am să mă duc eu în locul tău şi-ai să vezi că o să se sfârşească cu bine. 

Şi iată că o porni: îşi puse pe cap ceva ce semăna cu o sită, astfel că nu era nici la umbră, dar nici 
la soare! Iar ca să nu fie nici pe jos, nici călare, se urcă pe un catâr. În drum găsi un furnicar şi, ca să 
fie acolo — nu se ştie niciodată la ce i-ar putea folosi — vâri într-un sac întreg muşuroiul, cu furnici 
cu tot. 

Şi astfel ajunse la stăpânul său. Şi era tocmai bine, căci nu era nici pe Jos, nici călare — era pe 
catâr; nici la umbră, nici la soare — era sub acea sită. Nobilul îi spuse: 

— Acum trebuie să-mi spui unde este centrul pământului! 

Țăranul răspunse: 

— Stăpâne, vino în grădină şi-ţi voi spune. 

Ajunşi în grădina nobilului, ţăranul, prefăcându-se că este în căutarea locului cu pricina, călca 
fără milă în picioare tot ce-ntâlnea în cale: salate, verze, în fine, toate legumele. Iar, pentru a fi sigur 
că-i face nobilului o pagubă cât mai mare, țăranul se ajută şi de un ciomag pe care-l ţinea în mână şi 
cu care sfărâma orice plantă găsită în cale. La un moment dat se opri în mijlocul unui strat de salate 
şi lovi cu ciomagul într-un punct, spunând: 

— lată, stăpâne, aici este centrul pământului. Dacă nu mă crezi, sapă şi măsoară-l! 


Nobilul, care rămase fără răspuns în faţa istețimii ţăranului, îi spuse, crezând că, de astă dată, nu 
va mai şti cum să iasă din încurcătură: 

— Fi bine, acum va trebui să-mi spui câte stele sunt pe cer. 

— Dacă ai să vii cu mine în camera ta, am să-ți spun! 

Chiar dacă fu mirat de condiţia pusă, nobilul îl duse, totuşi, în camera lui. Țăranul, care luase cu 
el şi sacul plin cu furnici, îl goli pe tot în camera stăpânului său spunându-i: 

— lată, pe cer sunt tot atâtea stele, câte furnici în camera asta. Numără-le! 

Şi astfel se răzbună pe acel nobil. 


Coroniţa de rouă 
poveste franceză 


A fost odată un rege care nu avea decât o singură fată. Şi cum era doar una la părinți, tatăl ei o 
răsfăţa fără margini, împlinindu-i toate poftele, care mai de care mai trăsnite. Şi într-o bună 
dimineaţă, pe când se plimba în grădina palatului, rămase cu privirea asupra perlelor de rouă care 
pâlpâiau pe florile şi pe frunzele din jur. Îi veni o idee şi alergă într-un suflet la tatăl ei, cu gândul 
să-i îndeplinească şi această dorință.: 

— Tată, dă poruncă să mi se facă o coroniţă din picăturile de rouă. Sunt mai frumoase şi mai 
sclipitoare decât perlele adevărate.! 

Tatăl ei, ştiind bine că asemenea ispravă nu se poate, încercă în fel şi chip să-i schimbe 
gândurile, dar fata atâta îl rugă şi atâta plânse, încât bietul se lăsă convins de ea şi dădu poruncă să i 
se facă prinţesei coroniță din perle de rouă. 

Au fost aduşi la palat cei mai pricepuţi giuvaiergii din ţinut şi cei mai năstruşnici. Şi la cerința 
prințesei, li s-a spus că cel care va izbuti va primi zece saci cu galbeni, iar cei ce nu vor fi în stare, 
după trei zile şi trei nopţi, o vor plăti cu capul. 

Giuvaiergiii ascultară cele spuse şi în gând îşi rosteau rugăciunea cea din urmă. O jale şi o 
întristare adâncă domneau în tot regatul. 

Giuvaiergiii se sfătuiră în ce chip ar putea să scape de năpastă. Cel mai bătrân dintre ei grăi 
astfel: 

— Eu vă scap de urgie! Fiţi pe pace şi duceți-vă liniștiți la casele voastre. Aveţi încredere în 
mintea mea, că a avut mai multe de judecat decât voi! 

A treia zi de dimineaţă se duse să-i vorbească regelui: 

— Prealuminate! Eu mă ofer să-i fac fetei tale o coroniță de rouă, dar perlele de rouă să le iau 
din mâna ei. 

Regele pricepu vorbele cu tâlc ale bătrânului giuvaiergiu şi se învoi, sperând ca astfel fata lui să 
devină mai înţeleaptă. Aşa că o chemă pe fată şi îi spuse dorinţa giuvaiergiului. 

Auzind fata că 1 se face pe plac, nici nu judecă prea mult cererea bătrânului giuvaiergiu şi se 
arătă încântată. Ba chiar se grăbi să-l poftească, emoționată, în grădină. Bătrânul o urmă, iar copila 
încercă să ia câteva picături de rouă de pe frunze, dar ele, cum era şi firesc, i se risipiră în palmă. Şi 
la fel se întâmpla şi cu altele, de câte ori încerca. 

După o zadarnică strădanie, în care prinţesa încerca mereu, văzând cum se risipeau şi se pierdeau 
în palmă picăturile de rouă, se uită la giuvaiergiul cel bătrân şi apoi la tatăl ei şi, îmbujorată de 
ruşine se aruncă în braţele tatălui, făgăduindu-i că de acum în colo nu avea să-i mai ceară ceva 
exagerat. 

Bătrânul luă galbenii de la rege, dăruiți drept mulțumire pentru lecţia dată fetei lui, şi se grăbi să- 
i împartă cu ceilalți giuvaiergii, cărora nu le venea să creadă că, pe lângă norocul de a fi scăpați de 
moarte, deveniseră şi înstăriți. 


Porumbiţa sălbatică şi isteaţă 
poveste franceză 


Odată, o porumbiţă sălbatică stătea cocoţată pe o rămurea şi privea în zare, aşteptându-şi soțiorul 
porumbel, care zburase în căutare de hrană. Cum privea ea, iată că o văzu pe cumătra vulpe care se 
apropia de copacul pe a cărui rămurea stătea. Şi când se apropie de-a binelea, vulpea îi vorbi. 

— Ce faci, porumbiţă? Singură? Nu vrei să-ţi țin de urât până ţi-o veni porumbelul înapoi? Am 
să-ți dau o veste mare, sau ai şi aflat-o? 

— Nu ştiu nimic. Ce s-a întâmplat? întrebă porumbiţa. 

— Cum, nu ştii? S-a făcut pace între toate animalele şi păsările din lume! Acum orice animal sau 
orice pasăre, cât de mică ar fi ea, poate sta liniştită lângă orice animal sau pasăre cât de mare sau 
feroce i s-ar părea, căci nimeni nu are voie să mai atace, spuse şireata vulpe. Dar neîncrezătoare şi 
prevăzătoare, porumbiţa nu se lăsă înşelată atât de repede, ci continuă să se uite în zare după 
porumbelul ei. 

— Nu cobori? Ce tot priveşti într-acolo? nu se lăsă vulpea. 

Ca să scape de ea, porumbiţa răspunse iute: 

— Tocmai mă uitam la cei doi lupi puternici cum fugăresc o soră de-a ta. Şi parcă s-ar îndrepta 
spre copacul ăsta! 

— Pesemne că nici ei n-au auzit vestea cea mare, mai apucă să răspundă vulpea, şi o zbughi într- 
o goană disperată şi nu mai trecu multă vreme pe la porumbiţă. 


Soţia pescarului 
poveste franceză 


Povestea pe care am auzit-o şi pe care vreau să v-o spun acum pare de necrezut, dar eu cred că şi 
poveştile ascund în ele un sâmbure de adevăr şi că dacă n-ar fi, nici nu s-ar povesti. Se spune că pe 
coasta dinspre Oceanul Atlantic, a Franţei, puteți vedea pe hartă un sătuleţ, ai cărui locuitori se 
ocupă cu pescuitul de când s-au pomenit pe lume. Încă înainte ca soarele să răsară, ei pornesc în 
largul mării cu bărcile lor cu pânze şi seara se întorc cântând, aducând peştele, care este hrana lor de 
zi cu zi şi pe care îl vând la oraş, ca să-şi poată cumpăra cele necesare pentru traiul cel de toate 
zilele. 

În satul ăsta trăiau şi doi tineri, Aneta şi Jean, care se simțeau tare fericiţi, mai ales după ce li se 
născuse şi un băieţaş de toată frumuseţea, cu ochii albaştri ca marea în zilele cu soare şi cu râs mai 
cristalin decât sunetul unui clopoțel de argint. 

Până acum toate bune, dar nu v-am spus încă tot, fiindcă mai era ceva prin locurile acelea, de 
care parcă mi-e şi frică să pomenesc. Partea aceea a țărmului era bântuită de nişte spiriduşi 
nevăzuţi, care, din când în când, împrumutau — vorbă să fie, fiindcă nu cereau voie nimănui — 
bărcile pescarilor şi plecau cine ştie unde. Nenorocirea era că din clipa în care luau o barcă, o 
foloseau până o distrugeau cu totul şi vă daţi seama că oamenii din partea locului erau atât de săraci, 
încât pierderea unei bărci însemna pentru ei moartea. 

Într-o dimineaţă, Jean băgă de seamă că barca lui nu mai era în locul unde o lăsase el, ci mult 
mai încolo. La început s-a gândit că poate vreun pescar o fi avut nevoie de locul acela şi i-a mutat 
barca un pic. Când însă a văzut că şi în zilele următoare lucrurile se repetă, a intrat la mare grijă şi, 
în cele din urmă, speriat, i-a spus Anetei ceea ce băgase el de seamă. Biata femeie, când a auzit de 
una ca asta, să cadă jos de spaimă şi mai multe nu. Dacă spiriduşii le distrug barca, înseamnă sau să 
moară toți trei de foame, sau să-şi ia lumea în cap şi să plece slugi, cine ştie pe unde, trăind o viață 
nu mai bună decât moartea. I se rupea, mai ales, inima pentru copilul lor care trebuia să aibă o viață 
aşa de nefericită. Nu vă mai spun că mulți pescari încercaseră să vadă ce se întâmplă cu bărcile lor 
şi nu văzură decât cum ele se desprind de la mal şi o pornesc în larg, parcă mânate de nişte puteri 


nevăzute. Ba cei care se dovediseră mai curajoşi şi încercaseră să lupte cu aceste puteri, au fost 
găsiți morţi pe plajă în ziua următoare, fiindcă, dacă nu ştiţi vă spun eu acum, spiriduşii sunt mai 
periculoşi chiar şi decât balaurul Baudal, care şade ascuns în lacul Leului, de unde iese din când în 
când pentru a fura câte un animai, uneori chiar câte un om, pe care să-l mănânce. 

Cum vă spuneam, din ziua aceea, în casa celor doi tineri n-a mai fost loc nici pentru pace, nici 
pentru bucurii. 

Nopți întregi nu mai dormeau, iar Aneta era tot cu ochii roşii de plâns. 

În a patra zi, femeii îi veni un gând pe care nici ei nu avea curajul să şi-l mărturisească. În a 
cincea zi însă, văzând că viaţa asta nu mai era de îndurat, se hotărî să treacă peste orice spaimă şi să 
facă ceea ce inima o învăţa. Aşa că în seara aceea i-a dat de mâncare lui Jean, ba chiar 1-a îndemnat 
să bea ceva mai mult vin ca de obicei, încât, frânt de grijă, de osteneală şi de vin, omul adormi de 
îndată ce puse capul pe pernă. După aceea, Aneta dădu şi pruncului de mâncare, şi, înfăşurându-l 
într-o pătură moale de lână ca să nu-i fie frig, îl luă frumuşel în braţe şi se strecură ea o şopârlă pe 
uşă, fără s-o simtă bărbatul care dormea dus. 

Afară era o noapte întunecoasă de Să-ţi bagi singur degetele în ochi. Numai departe pe cer se 
vedea strălucind o singură stea, al cărui chip îndepărtat se oglindea în apa fără fund a oceanului. 

Biata Aneta se înfiora când îşi aminti că era noaptea mareei celei mari. 

Dar mi se pare că eu vorbesc cam în dodii pentru voi şi nici măcar nu v-am spus ce este aceea o 
maree. Staţi să vă zic, numai să aveţi răbdare să mă ascultați acum, că am lăsat firul poveștii şi m- 
am apucat să vă spun ce este o maree. Eu socotesc că aşa se cuvine. 

Luna asta pe care o vedem noi pe cer, sclipind cu lumina ei misterioasă în unele nopţi, are o mare 
putere de atracţie asupra apei, care se ridică spre ea sub forma unui val mare. Şi-aşa urmăreşte luna 
până ajunge la țărmul pe care îl acoperă cu apă pe o mare distanţă. Apoi apa se retrage liniştită în 
matca ei. Când apa creşte, se cheamă flux, iar când scade, se cheamă reflux. Mareea înseamnă deci 
fluxul şi refluxul apei. Dacă nu mă credeți, puteți să-i întrebaţi şi pe părinţii voştri şi veți vedea că 
nu spun bazaconii." Ei, şi dacă nu vă mint în taina asta a lunii, cu fluxul şi refluxul, vă închipuiți că 
şi restul poveştii este tot atât de adevărat. 

Să ne întoarcem acum iar la Aneta din poveste. Vă spuneam că aducându-şi aminte că era ziua 
mareei celei mari, parcă, o strângea şi mai tare cămaşa de frică. O dată pe lună, când este lună plină, 
puterea ei e mult mai mare şi atunci ridică un val mai înalt. Din cauza asta mareea cea mare este 
mai periculoasă decât celelalte. Dar pescarii ştiu până unde se întinde fluxul, ştiu şi când va avea 
loc, aşa că nu se întâmplă nicio nenorocire. Dragostea pentru ai săi îi dădea curaj Anetei şi, 
înfrângându-şi orice spaimă, sări în barcă, pitindu-se în partea dinapoi. Învelită în şalul ei gros de 
catifea, răsufla fără zgomot aerul sărat al mării. Ținea strâns legat la piept copilaşul care dormea 
dus, neştiind nimic, nici de necazul mamei, nici de răutatea spiriduşilor. Biata Aneta, frântă de 
oboseala zilei şi de spaima prin care trecea, adormi şi ea tot aşa de adânc şi lin ca şi copilul pe care-l 
ținea în braţe! După o bucată de vreme, tresări fiindcă apa începuse să clipocească mai tare la pupa 
bărcii şi se auzeau glasuri în noapte, rostind un fel de cântare ciudată, din care cu multă greutate 
înțelese aceste cuvinte: 


Trei ceasuri pe mare, 

Alte trei pe mal, 

Trei ceasuri în care 

Ne întoarcem iar, 

În zorii târzii, 

Pe maluri pustii. 
Leagănă-te, barcă mare, 
Peste marea cea de sare, 
Sprintenă porneşti la drum, 
Chiar acum! 


Frânghiile cu care era legată barca lunecară ca prin farmec de pe țăruşii de care erau legate şi 
barca prinse a se legăna liberă pe valuri. Apoi glasurile se auziră din nou: 


Barcă, pleacă la unu, 
Pleacă la doi, 
Pleacă la trei! 


Barca însă nu se mişca, ci continua să se legene pe loc, de parcă ceva o împiedica să pornească 
în larg. Cele trei voci îşi reluară cântecul lor monoton şi mai rugător: 


Pleacă, te rugăm, la unu, 
Pleacă, te rugăm, la doi, 
Pleacă, te rugăm, la trei, 
Te rugăm să pleci la patru! 


Dar barca pas să se mişte, de parcă ar fi ştiut ea ceva. Atunci glasurile se porniră şi mai 
plângărețe: 


Te rugăm să pleci la unu, 
Te rugăm să pleci la doi, 
Te rugăm să pleci la trei, 
Te rugăm să pleci la patru, 
Pleacă, te rugăm, la cinci! 


De data asta, Aneta simţi cum barca o porneşte din loc, de parcă ar fi fost un cal ascultător, 
lunecând pe valuri din ce în ce mai repede. Aerul mării devenea tot mai răcoros, iar hula valurilor 
tot mai puternică, aşa că Aneta înţelese că se aflau de acum departe, în larg. Începuse să-i fie grozav 
de frică şi era gata să-i pară rău de ceea ce făcuse. Se gândea cu groază ce va păţi dacă, bunăoară, 
copilul s-ar trezi şi ar începe să plângă. Ce le putea ea răspunde acestor ființe misterioase, despre 
care auzise numai lucruri rele? 

Încă mai tremura de frică şi de neştiință, când, simţi că barca se ciocneşte de un mal, funiile se 
încolăciră singure în jurul unor ţăruşi şi cele trei voci se îndepărtară grăbite spre mijlocul insulei. 
Biata Aneta, pe jumătate moartă, ieşi din ascunzătoarea în care mai că înțepenise şi o porni îndată 
pe urmele celor trei spiriduşi pe care, măcar că nu-i vedea, îi auzea mereu vorbind. Mergea pe un 
pământ necunoscut, despre care nu auzise niciodată vorbindu-se. Era, fără îndoială, una din acele 
misterioase insule bântuite de duhuri, din care muritorii nu se mai întorceau niciodată, dacă au 
îndrăznit să pună piciorul pe ea. Dar Aneta era hotărâtă să nu se lase până nu va obţine ceea ce 
dorea. Privea cu ochii larg deschişi această misterioasă insulă, încercând să rețină unele lucruri, spre 
a nu rătăci drumul la întoarcere. Sub scânteierile palide ale stelelor nu se vedeau decât stâncile 
goale şi frunzişul puţin cam ciudat al unor dafini care răspândeau un miros îmbătător. Rupse, în 
treacăt, câteva crengi pe care le băgă în sân, cu gândul de a avea o dovadă că, într-adevăr, a fost pe 
această insulă, în cazul că oamenii n-o vor crede. Deodată, printre trunchiurile dafinilor, se deschise 
gura largă a unei peşteri, din care răzbătea în afară zumzetul unor voci nedesluşite. Spiriduşii 
pătrunseră înăuntru, iar Aneta, după ce stătu câteva clipe la îndoială, îşi zise: „Dacă am ajuns până 
aici, ce mi se poate întâmpla mai rău?” Şi pătrunse în peşteră, pe urma spiriduşilor. În stânca tare, o 
mână măiastră tăiase o scară care cobora ca un melc spre adânc. Din loc în loc, nişte scânteieri 
misterioase luminau totul, aşa că femeia putu să coboare scara îngustă fără să-şi rupă vreun picior. 
Auzea trecând pe lângă ea paşi grăbiţi care parcă o ocoleau şi simţea uneori atingerea unor fiinţe 
nevăzute, de care se înfiora. Din adâncul peşterii venea însă un zgomot înspăimântător, nu din cauza 


puterii lui, ci din cauza ciudățeniei, căci părea ca o respirație uriaşă şi ostenită, era parcă chiar 
respirația pământului. Scara se mai roti încă o dată şi o lumină puternică o izbi în față orbind-o, 
încât nu mai văzu nimic. După o vreme, când ochii i s-au mai obişnuit, îşi dădu seama că se afla 
într-o imensă sală strălucitoare, din pereţii căreia răzbea acea lumină care te ameţea. Pe jos era 
presărat cel mai fin nisip pe care îl văzuse vreodată în viaţa ei, iar stelele de mare îşi mişcau brațele 
moi prin nisipul umed, de parcă ar fi aşteptat ceva. Pe peretele din fundul peşterii se vedea o uşă 
mare de bronz, iar în mijlocul uriaşei încăperi se înălța un stejar uriaş cu trunchiul răsucit, care-şi 
împlânta adânc, în nisipul moale, rădăcinile lui puternice. Sub stejar se afla un monstru. Aneta simţi 
că 1 se moaie picioarele şi-şi strânse cu spaimă copilul la piept. Aşa ceva nu mai auzise să fie nici 
măcar în poveşti. Era o fiinţă strălucitoare şi transparentă ca de cristal, moale ca o gelatină. La 
fiecare din enormele lui respiraţii, prin corpul său se vedeau pereţii peşterii care se diformau ca 
priviți printr-o apă. 

Vocile spiriduşilor nevăzuţi intonau nişte imne de slavă şi pe care biata Aneta nici nu le 
înţelegea, atât era de înspăimântată şi de uluită de ceea ce vedea. Încet-Încet îşi dădu seama că 
imnul îl îndemna pe monstru să mai aibă răbdare, că în curând va sosi clipa. Ceea ce o uimea mai 
ales pe Aneta era faptul că nimeni nu se interesa de ea, ca şi cum nici n-ar fi fost acolo. Toţi trăiau 
într-o încordare de nedescris, de parcă ceva extraordinar trebuia să se întâmple. Glasurile se izbeau 
de uşa masivă de bronz, semn că de acolo trebuia să vină ceea ce toți aşteptau. Vocile răsunau: 


Tată al mării, mai ai răbdare, 
Luna pe ceruri lunecă lin, 
Vine îndată clipa cea mare 
Să pună capăt marelui chin. 


Uşa tăcută ce marea ține 
Tremură toată de nerăbdare, 
Fluviul vieţii îndată vine, 
Vine îndată clipa cea mare, 


Clipa cea mare, 
Clipa cea mare! 


„Ce fel de clipă?” se tot întreba Aneta, care, de curiozitate, uitase şi să-i mai fie frică. Dincolo de 
poarta de bronz porni să se audă un zgomot îngrozitor, care o făcu pe Aneta să-şi amintească iar de 
frică şi picioarele iar începură să 1 se moaie, tocmai acum când era hotărâtă s-o ia la fugă. Dintr-o 
dată, uşa masivă de bronz începu să se răsucească în țâţâni, trasă de nişte mâini nevăzute, iar 
monstrul inform şi străveziu îşi îndreptă capul moale ca de gelatină spre uşa larg deschisă, prin care 
începuse să pătrundă vijelios mareea. Monstrul fu apucat de o mare bucurie şi începu să soarbă apa 
cu o poftă care-i făcu greață Anetei. Dar, spre marea ei mirare, cu cât bea mai multă apă, cu atât 
monstrul devenea mai puternic, mai dur şi mai strălucitor. Apa pătrundea urlând pe uşă, dar nici 
măcar o picătură nu scăpa gurii însetate a monstrului, încât femeia era convinsă că pe toată plaja 
Gasconiei marea s-a retras, lăsând în urmă nisipul umed, melci, meduze care se descompun în 
lumina dimineţii, peşti morți, resturi de corăbii naufragiate. 

Abia acum a înţeles Aneta că ea vedea ceea ce niciun om nu mai văzuse şi poate nici nu va mai 
vedea: acesta era monstrul mareei care trăia ascuns în adâncul pământului şi care făcea să crească 
apa, atunci când o dădea afară şi să scadă, atunci când o înghiţea, şi asta, în mod regulat, de la 
naşterea pământului şi cât va mai dura lumea. Gândindu-se la toate aceste lucruri şi, mai ales, 
dându-și seama că fusese martoră la o taină a lumii care, din câte ştia, nu era îngăduită— şi cel care 
o călca trebuia să plătească cu propria sa viaţă, Aneta îşi adună ultimele puteri şi o rupse la fugă, 
fără să se mai uite pe unde calcă, strângând la piept copilul, ca nu cumva să-l scape dacă s-ar 


împiedica de ceva. Nici nu mai ştia cum a ajuns la barcă, de parcă spaima îi dăduse aripi şi s-a 
ascuns în acelaşi loc în care stătuse şi la venire. Se simţea uşurată, de toată spaima, acum că se afla 
în barca lor, ca şi cum s-ar fi aflat acasă. Curând auzi paşii fiinţelor nevăzute cu care călătorise spre 
insula mareei şi apoi ascultă din nou ciudata lor litanie: 


Trei ceasuri de taină, 

Minunea văzând, 

Trei ceasuri de taină, 
Mareea-ascultând, 

Te întoarce, barcă, pe valul culcat 
Şi ne poartă iarăşi la țărmul rotat. 


Barca o porni ca un cal bine strunit, vântul le fluiera pe la urechi, iar ființele misterioase, simțind 
mirosul de dafin care venea de la ramurile pe care Aneta le rupsese şi le pusese în sân, începură să 
cânte cu nişte glasuri care veneau parcă dintr-o altă lume: 


Parfumul de laur spre mal ne'nsoţeşte, 
În mijlocul mării sărate pluteşte. 
Amintirea dulce a insulei noastre 
Întruna ne mină spre ţărmuri albastre. 


N-aş putea să vă spun cât timp trecuse de când porniseră din insulă, dar Aneta simți cum barca se 
izbeşte de mal, semn că ajunsese la locul de unde plecase. Spiriduşii săriră Jos din luntre şi femeia 
aştepta să-i audă depărtându-se ca să poată şi ea ieşi din ascunzătoare. Spre marea ei spaimă auzi 
însă glasul poruncitor al unui spiriduş care-i spunea: 

— Femeie, ieşi afară! 

Mai mult moartă decât vie, Aneta ieşi cu pruncul în braţe, care mai dormea încă, tot aşa de adânc 
şi nevinovat ca şi la plecare. 

— Ai merita să fii ucisă, continuă vocea spiriduşului, dar ai fost salvată de fiinţa nevinovată pe 
care o porți la sânul tău! Abia acum înțelese ea de ce nimeni nu-i făcuse nimic. 

Paşii tainici se îndepărtară în noapte, iar Aneta şedea dreaptă pe nisipul plajei de parcă ar fi vrut 
să le spună spiriduşilor! „Nu mă tem de voi. De acum nu mai aveţi dreptul să vă atingeți de barca 
noastră!” 

Dar după ce s-a stins în noapte ecoul paşilor lor ciudaţi, după ce s-a văzut singură-singurică pe 
plaja pustie, pe Aneta a cuprins-o o groază atât de mare, încât o rupse la fugă fără să se mai uite nici 
în dreapta, nici în stingă şi tot i se părea că cineva este gata s-o ajungă din urmă. 

Ajunsă acasă, dădu copilului să sugă şi pregăti masa pentru soțul ei, care trebuia să se trezească 
din clipă în clipă. Simţi deodată în sân creanga de dafin de care şi uitase de spaimă. Când o scoase 
din sân, rămase cu gura căscată: creanga pe care o rupsese numai cu gândul de a avea o dovadă că 
fusese pe insula spiriduşilor, era cu totul şi cu totul de aur. 

Şi iacă aşa, datorită curajului unei femei şi dragostei ei pentru copil şi pentru soţ, au scăpat şi de 
sărăcie şi de spiriduşi şi or mai fi trăind şi astăzi în căsuţa lor, fericiți şi fără grijă, dacă n-or fi murit. 


Povestea preafrumoasei Eliza 
poveste franceză 


A fost odată un rege care avea multe lucruri cu care să se fălească şi de aceea era tare mândru. 
Dar aşa cum se întâmplă aproape totdeauna pe lume, avea regele nostru şi pricini ca să se 
necăjească. Pricina necazului, să nu vă miraţi, era tocmai fata lui. Nu că ar fi fost urâtă de să dai şi 


să fugi de ea, sau vreo neghioabă care să nu poată lega trei cuvinte de doamne-ajută. Ba dimpotrivă, 
fata era frumoasă, atât de frumoasă, încât bietul împărat nu mai avea somn de grijă să nu i-o fure 
careva, vreun năzdrăvan de flăcău, sau, ceea ce ar fi fost şi mai rău, vreun duşman care ar fi putut s- 
o omoare. 

Ei, şi de grija asta, a pus-o împăratul pe frumoasa Eliza, că aşa o chema pe fată, sub paza a 
douăsprezece doici, care n-o scăpau din ochi nici ziua, nici noaptea. Dar nici asta nu era de-ajuns 
pentru grija cea părintească a măriei sale şi de aceea a închis-o pe fată, cu doici cu tot, într-un palat 
cu o grădină mare, înconjurată de douăsprezece ziduri. Din când în când i se dădea voie fetei să se 
plimbe prin cetate, călare şi păzită, cu străşnicie, de doisprezece halebardieri, doisprezece scutieri şi 
doisprezece paji. Să văd eu care hoț de fete ar fi putut ajunge până la prințesa Eliza şi s-o fure. 

Ştiu însă de la o bătrână înțeleaptă că fata ar fi fost de o mie de ori mai bucuroasă să iasă singură 
pe stradă, fără pază şi să poată alerga singură pe străzi, ca cea mai săracă dintre fete, cântând în gura 
mare „ca şi cum n-ar fi avut nicio grijă. 

Când ieşea prinţesa la plimbare, niciun flăcău nu avea voie să meargă pe străzile cetăţii, 
ferestrele trebuiau să fie închise şi nimeni să nu-l vorbească. Oamenii însă o priveau prin perdelele 
lăsate şi spuneau între ei: 

„Prințesa noastră este prea frumoasă dar ochii ei sunt trişti ca o zi cețoasă. Durerea singurătăţii i 
se citeşte în ochi. Privirea ei spune că într-o zi va fugi din închisoarea în care tatăl ei o ţine ca într-o 
colivie de aur.” 

Toţi supuşii o căinau pe biata prinţesă pentru viaţa ei de prizonieră. Într-o zi, un sfetnic bătrân de 
tot, atât de bătrân încât nu-i păsa de moarte şi nici de mânia regelui, şi-a luat inima în dinţi şi i-a 
spus acestuia: 

— Măria ta, îngăduie unui biet supus, căruia nu degeaba i-a albit părul în slujba ta şi a 
neuitatului, tău tată, o umilă observaţie. 

— Vorbeşte, bătrâne sfetnic, tu a cărui gură n-a spus decât lucruri înțelepte şi pe care tatăl meu 
mi te-a lăsat ca pe o moştenire de mult preţ. 

— lată ce şi cum, Măria ta: nu este pe lume o comoară mai de preţ decât prinţesa Eliza şi bine 
faci că o iubeşti ca pe ochii din cap. Dar oare este bine că o ţii în felul acesta închisă şi cu o pază aşa 
de straşnică, lipsind-o de toate bucuriile tinereţii, aşa cum ai lipsit-o şi de cele ale copilăriei? Măria 
ta, eşti ca omul cel bogat care şi-a îngropat comoara undeva şi apoi strigă pe toate străzile: 


Păzea, păzea, păzea, 
Comoara mea e aicea; 
Voi, hoţilor, să ştiţi 
De ea să vă feriți! 

Iar cine o fura 

Să i se usuce mâna! 


Regele s-a posomorât şi i-a spus sfetnicului cu asprime. 

— Bătrâne, părul albit de ani este o dovadă a înțelepciunii, dar de la o anumită vreme, anii prea 
grei apasă mintea celui bătrân şi el coboară tot mai mult spre nesocotinţa copilăriei. 

Bietul rege nici nu bănuia câtă dreptate avea sfetnicul cel bătrân şi cât de repede aveau să se 
adeverească cele prezise de el. 

Tot pe vremea aceea trăia acolo şi o vrăjitoare, al cărei castel se afla în munţii Pirinei. Pirineii 
sunt nişte munți prăpăstioşi care despart Franţa de Spania şi care, de când e lumea lume şi în ea sunt 
răutăți, au fost locuiţi de cei mai răi vrăjitori. De aceea îşi făcuse şi vrăjitoarea Mandragona palatul 
aici, cu vreo câteva mii de ani mai înainte şi umplea de groază mare parte de ţară, şi din Franţa şi 
din Spania, care se întindea pe lângă munți. 

Ei, şi iacă, într-o bună zi, află Mandragona de la un negustor de ierburi vrăjite care cunoştea 
toată ţara de la Pirinei până departe, la miazănoapte, despre frumoasa prințesă Eliza. 


Aşadar, vicleanul negustor i-a spus vrăjitoarei cu multă linguşeală: 

— O, scumpă şi milostivă doamnă, dacă îmi vinzi mal ieftin floarea care taie tuşea seacă, am să- 
ti spun şi eu ceva din care vei trage multe foloase. 

— Ce să mai vorbim, frumosule, despre preţul florii. De la lună nouă încoace tare prost merg 
florile mele. Nici nu ştiu dacă oi putea să-ți dau vreuna. Dar spune mai întâi despre ce este vorba şi 
pe urmă om mai vedea noi. 

— Prea bună doamnă, nu departe de locurile, pe care le stăpâneşti, trăieşte un rege care are o fată 
de o frumuseţe cum nu sunt două pe lume. 

— Asta-i bună! Lumea-i plină de fete! Cunosc şi eu destule, aşa că puţin îmi pasă mie de fata 
regelui tău. 

— Numai că aici lucrurile stau puțintel mai altfel, prea bună doamnă. Fata de care vă vorbesc 
este straşnic de bine păzită, într-un palat înconjurat de douăsprezece ziduri şi-i urmărită pas cu pas 
de doisprezece halebardieri, de doisprezece scutieri, doisprezece paji şi, în sfârşit, de douăsprezece 
doici, fără să mai pun la socoteală faptul că fiecare uşă şi fiecare fereastră a palatului are câte 
douăsprezece lacăte, fiecare având, la rândul său, douăsprezece chei. Regele n-o lasă nici măcar o 
clipă singurică, fiindcă ea este cea mai de preț comoară a împărăției sale. 

Mandragona rămase gânditoare câteva clipe: în mintea ei plină de toate răutățile lumii începuse 
să se urzească un plan drăcesc. După o vreme de gândire îl întrebă pe negustor: 

— Şi regele acesta este bogat? 

— Putred. Oraşul lui geme de aur şi de pietre scumpe; 

— Măi să fie! Ascultă, negustoraşule, dacă ajungi la prinţesă şi mi-o aduci, te fac om. Ştii că 
vorba mea e vorbă. 

— Ştiu, doamnă scumpă, se milogi el, dar tot nu mi-ai spus ce facem cu iarba de tuse seacă. 

— Nemernicule, de tine nu scapă omul cu una cu două. Ei, bine, îți dau mai multă iarbă decât ai 
visat tu vreodată să ai, numai să ştii că dacă nu-mi aduci prințesa, nu mai ai ce căuta la uşa 
castelului meu şi nu mai pupi tu de la mine nici apă rece, necum ierburi vrăjite. 

— O, frumuseţe a lumii, nu te înfuria! Ne cunoaştem noi prea bine ca să ne putem înşela unii pe 
alții. 

Negustorul de ierburi vrăjite încalecă pe cal şi o porni în fuga mare spre zare, iar calul pufnea pe 
nări fum de pucioasă şi foc de necuprins. 

În seara aceea, Eliza nu putea să adoarmă deloc. Parcă era un făcut. A numărat până la zece mii, 
apoi înapoi, pe urmă din trei în trei, dar tot degeaba. Cele douăsprezece doici sforăiau de se 
cutremurau uşile şi ferestrele cele cu câte douăsprezece lacăte. Minune care nu se mai petrecuse 
niciodată până atunci. Doar regele le dăduse poruncă straşnică să vegheze, că de nu, unde le stau 
picioarele le Va sta şi capul. Acum să nu credeți că regele era chiar aşa de rău şi că le-ar fi scurtat pe 
toate, doicile cu un cap, dar voise omul să le sperie ca nu cumva să se lase pe tânjală şi să-i fure 
careva fata.. 

— Mare minune, îşi spuse Eliza, ce-o fi cu doicile mele de dorm aşa, de parcă le-ar fi fermecat 
cineva? la să mă mişc eu puţin, să văd dorm ele de-a binelea, ori îmi întind o cursă ca să mă spună 
mâine la tătuca, dacă încerc să fac ceva. 

Şi a pornit-o prinţesa noastră încetişor prin palat, fără paza doicilor care continuau să sforăie, 
fiecare pe glasul ei, de ai fi jurat că acolo era fanfară militară, nu nişte biete femei ostenite. Ce să 
mai lungesc vorba, feții mei, că tot acolo ajungem şi pe ocolite ca şi de-a dreptul. Eliza a rămas cu 
gura căscată când a văzut că nu numai doicile, dar şi pajii şi halebardierii şi scutierii, aşa câte 
doisprezece cum erau ei, dormeau de rupeau pământul. 

Prinţesa, de, ca o copilă ce era, unde să se gândească ea, că prea era cu ochi şi cu sprâncene. A 
crezut fata că au fost toți doborâți de somn din osteneală. De unde să-şi închipuie ea că negustorul 
de ierburi pusese în băutura tuturor ierburi de somn, numai în paharul prinţesei, ierburi de nesomn. 
Şi ce şi-a zis fata: „Noroc de ăsta nu mai prind eu în viaţa mea. Ia să ies frumuşel în grădină şi să 
mă plimb de una singură, cum nu m-am plimbat niciodată în viaţa mea, că doar n-o fi foc. Mă întorc 


repede şi tata nici n-are să afle. Şi începu a cânta furată de farmecul libertăţii: 


Grădina e plină de şoapte, 
De roze e plină grădina, 
Şi vin adieri de departe, 
Şi luna-şi trimite lumina.. 


Şi era o noapte cu lună, de să stai cu ochii aţintiți la ea, până ți s-or face albaştri şi tot să nu te 
mai saturi. Grădina strălucea ca de aur sub clarul lunii, frunzele abia scoteau un susur dulce şi biata 
fată nu mai visa decât un Făt Frumos, care să se arunce la picioarele ei şi care să-i spună: „Prinţesă, 
nu pot trăi fără tine. Te caut de ani şi ani de zile!” 

Nici nu-şi termină fata gândul, când, deodată, răsări ca din pământ un tânăr de o frumuseţe 
pentru care şi Făt Frumos l-ar fi pizmuit. Flăcăul era îmbrăcat în purpură, semn că era fecior de 
împărat şi şedea acolo în faţa ei cu ochii plecaţi şoptindu-i:. 

— Prinţesa mea, nu mai pot trăi fără tine. Te caut de o viaţă şi abia acum te-am găsit. Am aflat 
despre tine şi am alergat să te văd. 

Fata începuse s-o cam bage pe mânecă. Dorise şi visase ea aşa ceva, dar când a văzut că visul era 
aievea nu-i prea venea la socoteală, mai ales că era cam fricoasă. 

— Nu te teme, i-a spus tânărul cel frumos, eu i-am adormit pe paznicii tăi cu o iarbă vrăjită, pe 
care mi-a dat-o mama, când am pornit în căutarea ta. lată aici ai cheile de la cele douăsprezece uşi, 
dacă vrei să vii cu mine. Dacă nu, eu nu te pot sili, dar să ştii că am să, mor de durere dacă nu mă 
vrei şi numai tu vei fi de vină. Regatul meu, mult mai frumos şi mai bogat decât al tatălui tău, te 
aşteaptă să-i fii regină. 

Între noi fie spus, Elizei nu-i era deloc dor să se facă regină, căci văzuse ea că reginele trebuie să 
stea mai mult închise, dar tânărul i se părea cel mai frumos bărbat pe care-l văzuse vreodată şi, 
amețită de privirea lui a plecat cu el ca şi cum l-ar fi cunoscut de când lumea. 

Când a aflat împăratul că i-a dispărut giuvaerul de fată, Va pălit nebunia şi cu el toată cetatea a 
înnebunit. Caută în dreapta, caută în stânga, urlă la doici şi la celelalte perechi de paznici, dar 
prințesa parcă intrase în pământ; pas de-o mai găseşte careva. Se întinsese o jale peste toată ţara, şi 
pe când jalea era mai în toi, hop la poarta cetății şi balaurii Mandragonei, care cerură împăratului, 
nici mai mult, nici mai-puţin de douăsprezece corăbii încărcate, fiecare, cu câte doisprezece saci cu 
aur şi cu câte doisprezece saci cu pietre scumpe. Fără să stea o clipă pe gânduri, împăratul plăti totul 
peşin, fiindcă şi avea de unde. Toată ţara aştepta cu bucurie întoarcerea prinţesei când, în loc de 
asta, hop alt balaur al vrăjitoarei, care le vesteşte că stăpâna lui cere de la împărat ceea ce uitase să 
ceară de prima dată, adică toate animalele din regat, tot fânul şi toate căruțele. Împăratul şi-a poftit 
toți sfetnicii la palat ca să se sfătuiască împreună ce să facă. Aceştia, văzând că vrăjitoarea era pusă 
pe Jaf, i-au cerut regelui să trimită armata la castel şi s-o ia pe prințesă cu forța. Dar inima de tată se 
gândea că vrăjitoarea ar putea să-i ucidă fata şi a refuzat să urmeze sfatul dat de cei bătrâni. Ceru 
însă un răgaz de zece zile, ca să aibă vreme să adune vitele din ţară. De fapt, era un şiretlic, fiindcă 
în această vreme toți tinerii din regat o porniră spre castelul Mandragonei, ca s-o scape pe prinţesă. 
Mulţi dintre ei nu s-au mai întors nici până azi, iar alții îşi cam pierdură curajul şi s-au întors 
cuminţi la casa lor, că o fi ea prinţesa mândră şi răsplata mare, dar nimic nu este mai scump ca viața 
omului. Ce să vă mai spun: toată bucuria şi orice zâmbet pieriseră din ţara aceea şi oamenii 
începuseră să-şi mâie vitele spre castelul vrăjitoarei, bocind de parcă şi-ar fi dus copiii, nu animalele 
din curte. Hai, dar povestea noastră are şi un tâlc ascuns, că doar nu sunt ei mai viteji zmeii şi 
vrăjitoarele decât oamenii buni şi de când este lumea-lume, nu s-a pomenit ca ulciorul să meargă 
prea de multe ori la apă. Trăia în cetatea aceea un flăcău frumos de pica şi care avea un cap deştept 
de întrecea zece moşnegi, nu numai zece tineri. Dar ce folos, pentru că bietul Jac era orb şi 
niciodată nu văzuse lumea cum arată. Vă închipuiți că nici pe Eliza n-o văzuse, dar atâta auzise 
despre ea de pe la oameni, încât, în inima lui se iscase o dragoste pentru ea de nici nu mai putea 


dormi. Ce dacă omul este orb? Inima tot inimă rămâne. Ce şi-a zis în sinea lui: „la să-mi încerc şi 
eu norocul, că cine ştie de unde poate răsări „soarele pentru unul ca mine, sau dacă n-oi face nimic, 
tot nicio pagubă, că doar nu e cine ştie ce de capul meu.” Şi aşa o porni de unul singur spre castelul 
vrăjitoarei. 

Acu', cât a fost în sat, lui Jac nu i-a fost deloc greu, că doar cunoştea locurile şi toate lucrurile 
după pipăit şi după miros. Dar după ce a ieşit la câmp, treburile s-au încurcat rău de tot, fiindcă nu 
mai avea după ce să se orienteze. Îi era cu atât mai greu, cu cât, de vreo săptămână îi murise şi 
cățelul care îl conducea fără greş unde avea nevoie. Dar Jac nu era flăcăul care să se sperie dintr- 
atât. Şi tot pipăind drumul cu băţul, a mers mai departe. 

— Încotro ai pornit-o aşa de unul singur? îl întreba câte un şugubăţ întâlnit în cale. Nu cumva ai 
de gând s-o scapi pe Eliza din ghearele vrăjitoarei? 

— Ba chiar asta vreau să fac, le răspundea el hotărât, şi oamenii râdeau de el şi-şi povesteau unii 
altora întâlnirea cu Jac cel orb, care pornise s-o scape pe prinţesă, fără ca măcar să vadă pe unde 
calcă. 

Cum mergea viteazul nostru printr-un lăstăriş de alun, deodată aude un chițăit plin de jale. 
Luându-se după zgomot, descoperi o capcană şi un iepuraş care se prinsese în ea. Milos cum era, 
flăcăul 1-a scos pe iepure şi i-a dat drumul să se ducă în lăstăriş. Care nu i-a fost mirarea când a 
văzut că iepuraşul, în loc să fugă bucuros că î scăpat, a început să-i vorbească mai abitir ca un om: 

— Flăcăule, tare bună inimă trebuie să mai ai, de mi-ai dat drumul. Uite că şi eu, măcar că sunt 
un biet iepure, nu vreau să mă las mai prejos. Văd că eşti orb. Spune-mi încotro ai luat-o şi ce vrei 
să faci, că poate ți-oi fi şi eu de vreun folos, mic cum sunt, fiindcă este o vorbă care apune că 
oricine poate avea nevoie de unul mai mic decât el, ca să nu mă apuc acum să-ți mai spun şi 
povestea cu leul căzut în cursă şi cu şoarecele. Să ştii că am ochi foarte buni, auzul fin şi la fugă 
sunt mai iute decât o scânteie. Jac s-a mirat cât s-a mirat de cele auzite, dar şi-a zis că o fi vreun 
iepure fermecat, cum auzise el prin poveştile bunicii şi i-a povestit toată tărăşenia, aşa cum ai 
povesti-o unui om. lepuraşul 1-a înţeles ca un om şi au pornit amândoi la drum. De astă dată, Jac nu 
se mai temea că va rătăci drumul, fiindcă iepurele cunoştea toate potecile ca nimeni altul, aşa că 1-a 
legat cu o cureluşă de gât şi mai vorbind de una, mai mirându-se de alta, au intrat în pădure. Tocmai 
treceau printr-o vâlcea cu desişuri greu de străbătut, când, din dreapta, auziră nişte grohăituri atât de 
înspăimântătoare, încât iepuraşul simți cum inima i se face tot mai mică, până n-o mai simţi decât 
de mărimea unui purice şi atunci o rupse la sănătoasa răcnind cât putea! 

— Fugi cum poți, Jac, că mie pe aici ţi-e drumul! 

Numai că socoteala lui nu s-a potrivit cu a flăcăului care, în loc să-i dea drumul cureluşei cu care 
îl legase pe iepure şi să fugă încotro l-or fi dus picioarele, a ţinut şi mai strâns de curca şi a început 
să-l dojenească: 

— Bravo, iepuraşul meu cel viteaz! Nu te lăudai tu că mergi cu mine până la vrăjitoare şi că nu 
mă vei lăsa singur până nu ducem la bun sfârşit treaba noastră? Şi acum eşti gata să fugi fără să-ți 
pese că eu rămân singur. 

— Lasă-mă, lasă-mă, striga iepurele îngrozit, dar deodată cuvintele îi îngheţară pe buze. Avea şi 
de ce, pentru că dintre copaci se ivise o namilă de mistreţ cu nişte colți ca nişte săbii şi se tot tăvălea 
pe jos de durere şi pe unde ajungea cu colții, secera copacii de parcă ar fi fost nişte firişoare de 
trestie. 

— lepuraşule, întrebă Jac, cine face gălăgia asta îngrozitoare? Nu cumva sunt balaurii 
vrăjitoarei, ca să mă pregătesc de luptă? 

Când mistrețul auzi glas de om, se opri pentru o clipă din gemete şi-i spuse: 

— Flăcăule, văd că, deşi eşti orb, vezi lucrurile mai bine decât unul cu ochii amândoi. Să ştii că 
eu sunt singurul în stare să-i biruiască pe balaurii vrăjitoarei. Dar acum mi-a intrat o ţeapă de fier în 
nara stingă şi mă doare de mă usucă la inimă. Dacă mi-o scoţi, jur să merg cu tine şi să te ajut cit vei 
avea nevoie de mine. 

Jac îi scoase ţeapă — pentru el a fost un fleac — dar mistrețul a început să se tăvălească pe jos 


de bucurie că a scăpat de durere şi după ce a mai țopăit o vreme, s-a oprit şi l-a întrebat pe tânăr: 

— EFi, acum spune cu ce-ţi pot fi de folos. 

Jac îi spuse şi mistrețului ce şi cum şi acesta începu să zbiere cât îl ţinea gura, vreau să spun râtul 
şi să se laude: 

— Dacă-i vorba de aşa, las' pe mine. Să vezi cum le vin eu de hac drăguţilor de balauri! Mare 
noroc ai avut cu mine, Jac, că numai cu prizăritul ăsta de iepure şi cu ochii tăi orbi, te mâncau 
balaurii. Şi acum, la drum! 

Iepurele ar fi vrut să se grozăvească şi el un pic, dar însă nu-i trecuse spaima şi tot îi mai 
clănțăneau dinţii. Şi pe când treceau voinicii noştri printr-o livadă, auziră pe cineva țipând cu glas 
ascuţit: 

— Scăpați-mă, fraților, de vampirii ăştia care-mi sug toată dulceaţa, că şi eu oi face ceva pentru 
voi când veţi avea nevoie! 

— lepuraşule, cine ţipă aşa ca din gură de şarpe, întrebă Jac. 

— Ia, un prăpădit de măr, pe care nişte viespi tot vor să-l înţepe. Păcat că nu poţi să-l vezi cum 
țopăie pe creanga lui! 

Mult se minună flăcăul că un măr vorbea ca oamenii şi, fără să mai stea pe gânduri, alungă 
viespile, scăpându-l pe bietul măr de pacoste. Mărul, care de spaimă se făcuse jumătate roşu şi 
jumătate verde, îi spuse flăcăului: 

— Dragă Jac, după cum ţi-ai dat seama, eu sunt un măr năzdrăvan. Ştiu încotro ai pornit şi cu ce 
gânduri. Nu mai este nevoie să-mi spui nimic. Să ştii însă că fără mine nu vei reuşi nimic, fiindcă 
tovarăşii tăi or fi ei puternici, dar sunt proşti de dau în gropi. Numai eu te scot din toate 
încurcăturile, aşa că pune-mă în buzunarul hainei tale şi ascultă de sfaturile mele, fără să te abaţi 
NICI cu o iotă. 

N-apucară cei doi tovarăşi ai lui Jac să se rățoiască la măr, că, hop şi cele două viespi care 
încercaseră să-l înțepe pe sărmanul măr începură să bâzâie pe la urechile flăcăului şi să-l roage: 

— [a-ne şi pe noi cu tine, că cine ştie ce ajutor îți putem da. Nu suntem noi mai de lepădat ca 
mărul care se teme de noi. Pe urmă, gândeşte-te că nimeni nu va putea zbura peste gardul castelului 
vrăjitoarei decât noi. 

— Atunci veniţi şi voi, că tot nu aveţi ce-mi strica, le spuse flăcăul şi porniră mai departe. După 
o bucată de vreme, iacă li se ivi, de după un pâlc de copaci, şi castelul vrăjitoarei. Mai întâi se 
ciocniră de un gard uriaş din mărăcini. 

— Gardul acesta nu este păzit, le spuse mărul, aşa că putem trece fără grijă peste el. 

Uşor de zis, greu de făcut. Cum să treci printr-un zid de mărăcini? Bietul mistreţ şi-a făcut râtul 
ferfeniță încercând să trecă prin el. 

— Stai, stai, prostănacule, îi strigă mărul prăpădindu-se de râs. Unde ai auzit tu că zidurile se 
sparg cu capul? Asta este treaba iepurelui, nu a ta. 

În mai puţin de un ceas, rozând fir cu fir, iepurele făcu o spărtură prin care se strecurară toţi fără 
prea multă trudă. Apoi, la îndemnul mărului, se opriră ca să țină sfat, 

— Vrăjitoarea este în castelul ei cu trei balauri, le spuse mărul. Aceştia sunt: balaurul galben, cel 
portocaliu şi cel roşu. Ăştia sunt sfetnicii ei. Balaurul violet o păzeşte pe Eliza, iar cel verde şi cel 
albastru stau de strajă la uşa castelului, pe care o vedem de aici, uşă care duce drept în grădina în 
care Mandragona îşi creşte ierburile ei blestemate. Castelul e în fund de tot şi nu putem ajunge la el 
decât dacă omorâm mai întâi pe cei doi balauri care păzesc poarta, grădinii. Voi vă ascundeţi după 
tufişul acela şi eu am să iac tot ce am să pot ca să atrag aici pe unul din balauri. Mistreţule, abia 
atunci va fi şi vremea ta. 

— Las' pe mine, mormăi acesta. N-o să aibă vreme nici să zică valeu. 

După ce au făcut cum le-a spus mărul, acesta începu să țipe cu un glas ascuţit, de te trecea prin 
urechi ca acul: 

— Ajutor, ajutooor! Dar dincolo de poartă nu mişca nimic. 

— Ajutoooor, ajutooor! 


Poarta se deschise parcă trântită de o vijelie şi balaurul albastru apăru cu o falcă în cer şi cu una 
în pământ. Coada lui tăia ca o sabie pomii şi iarba pe unde trecea, iar dinţii îi păreau nişte pumnale. 
Celor ascunşi le cam pieri piuitul, mărul înverzi de tot de spaimă şi se piti fără să mai sufle în 
buzunarul hainei lui Jac. Mistreţul însă se şi repezise la balaur şi se încinse o luptă crâncenă, de 
credeai că fierbe pământul ca de tunete şi de fulgere. Voinicii noştri nici nu îndrăzneau să se uite, 
dar, imediat se auzi bâzâitul viespilor: 

— Bravo, mistreţule, bravo, mistreţule! 

— Uf, făcu mistrețul grozăvindu-se, nici măcar nu am avut vreme să mă încălzesc. Să vedeţi voi 
ce o să fie cu al doilea şi cu al treilea. 

— Băgaţi de seamă, spuse mărul care tot nu îndrăznea să iasă din buzunarul lui Jac, balaurul al 
doilea a început să se cam neliniştească. Acum trebuie să apară! 

— Să poftească, să poftească, bodogăni mistrețul. 

— Nu-i timp de aşteptat, le spuse Jac. Trebuie să pornim noi la atac. 

— La atac! ţipă mărul din buzunar. 

— Înainte, răcnea şi iepurele fără să iasă din tufiş. Dar mistrețul cu viespile şi flăcăul o porniseră 
în goana mare. Când balaurul a văzut ceata voinicilor, a sărit în sus de parcă i-ar fi dat cineva foc 
cozii. Ce să vă spun, aveai şi ce vedea. lepuraşul fusese cuprins de o furie de nedescris şi acum 
alerga în fruntea tuturor, târând după el pe flăcău, care-l ţinea de cureluşă; mărul sărise afară din 
buzunar şi ţopăia de parcă ar fi fost la un concurs de dansuri, viespile bâzâiau de ţi se zburlea părul, 
iar mistrețul care rămăsese la urmă, trecu ca un fulger pe lângă toți şi, până să se dezmeticească 
balaurul, îl şi tăiase în două cu colții. Mărul părea beat de bucurie şi ţopăia întruna zbierând: 

— Patru balauri ne-au mai rămas, patru balauri ne-au mai rămas! Pe toți îi facem praf! 

Ceata de voinici s-a oprit să-şi mai tragă sufletul şi să pună la cale planul unui nou atac. În faţa 
lor se înălța amenințător castelul vrăjitoarei, unde era închisă frumoasa Eliza. Tot mărul, ca unul ce 
era năzdrăvan şi ştia toate, fără să aibă nevoie să fie la fața locului, făcu planul. 

— Mai întâi, trebuie să-i atragem pe balauri în cursă, unul câte unul. A venit acum şi rândul 
viespilor să facă ceva, că până acum nu ne-au fost de niciun ajutor. 

— Viteazule, se oțărâră ele, ai uitat cum te piteai în buzunarul lui Jac şi cum te înverziseşi tot de 
spaimă? Şi acuma... vorba ceea: „După război, mulți viteji se-arată”. 

— Gata vorba, strigă la ele băiatul, să facem planul de luptă. 

— Bine, continuă mărul, acum că. V-aţi băgat acele în teacă, să vă spun şi vouă ce aveţi de făcut: 
voi veţi avea grijă de balaurul violet, care o păzeşte pe prințesă. Să nu vă scape, că e vai de voi! 

— Bine, bine, Papură-Împărat, răspunseră ele înțepate. Lasă, nu ne mai învăţa tu ce să facem, că 
ne pricepem noi mai bine decât tine; nu este aşa de multă vreme de când ai scăpat ca prin minune de 
acele noastre. Acum daţi-ne o clipă de răgaz să ne aducem câteva ajutoare. 

Amândouă o luară spre pădure şi, după câteva minute, s-au întors cu un nor întreg de viespi, de 
te lua groaza numai văzându-le, fără să le mai auzi bâzâitul şi fără să le mai simţi acele. Toate 
pătrunseră cu grijă în castel, iar ceata celorlalți venea tăcută după ele. S-au oprit la intrarea pe 
culoarul principal, la capătul căruia se vedea moțăind balaurul violet. Mărul împărți ordinele: 

— Voi, viespilor, atacați balaurul. Tu, mistrețule, ai să pândeşti la capătul scării ăsteia, căci 
balaurii vor veni pe rând şi pe fiecare ai să-l omori cât mai repede şi fără multă gălăgie. Noi, 
ăştilalți, hai să ne ascundem. 

Zis şi făcut. Viespile se îndreptară spre balaur şi „până să prindă acesta de veste, şi tăbărâseră pe 
el, ciucure. A prins a se rostogoli şi a urla bătând cu coada în dreapta şi în stânga, de a distrus tot ce 
era în jur, dar ba să scape de blestematele gâze, care mi ţi-l înțepau din toate părțile şi, în mai puţin 
de zece minute, fiorosul balaur zăcea pe jos, umflat de veninul înțepăturilor. Zgomotul luptei însă a 
atras pe cei doi balauri, cel roşu şi cel portocaliu, care apărură în capul scărilor. 

— Pe cel roşu lăsaţi-l în seama mea! strigă mistrețul. 

Roiul de viespi se repezi la balaurul portocaliu şi în câteva minute îl dădură gata. La rândul lui şi 
mistrețul îi veni de hac celui roşu. 


— Păzea acum! zbieră mărul, vine vrăjitoarea eu balaurul galben. 

Într-adevăr, Mandragona apăru în capul scărilor, însoţită de balaurul galben şi privea îngrozită 
urmele măcelului din sala de jos. 

— Balaurul meu galben, întrebă ea cu voce plângăreaţă, cine a făcut asta? Unde este prinţesa? Şi 
se repezi ca o furtună spre uşa zăvorită a odăii, în care era închisă Eliza. 

— Pe ea, mistrețule, spuse mărul pe şoptite şi voi, viespilor, tot pe ea. Trebuie s-o băgăm în 
celula în care o ţine pe Eliza. 

Mandragona a auzit şoapte, dar nu ştia de unde vin, căci am uitat să vă spun că la venirea ei, 
prietenii noştri se ascunseseră sub scară. Când vrăjitoarea s-a întors, a văzut cu groază nesfârşitul 
roi de viespi tăbărând pe ea şi mistrețul cu colţi ascuțiți venind s-o sfâşie. Vrăjitoarea cunoştea tot 
felul de vrăji, ca să scape din orice necaz, clar nu ştia nimic împotriva viespilor. Înnebunită de 
durerea înțepăturilor, ea fugi în celula Elizei, care ieşi repede de acolo, cum o îndemna mărul, 
trântind uşa după ea. Acum vrăjitoarea era prinsă în propria ei cursă, iar viespile se strecurară una 
câte una pe gaura cheii. O vreme se mai auziră răcnetele de durere ale vrăjitoarei, apoi țipetele ei 
deveniră tot mai stinse, se prefăcură în suspine şi la urmă nu se mai auzi nimic. Viespile ieşiră una 
câte una, aşa cum intraseră, tot pe gaura cheii. Îndreptându-se spre pădurea de unde cele două surate 
ale lor le chemaseră. 

— Frumoasă fată, grohăi cu vocea muiată mistrețul, arăţi cam palidă la față. Cred că nu ţi-a priit 
închisoarea. 

Biata fată era uluită şi îngrozită şi nu ştia ce să mai creadă. Norocul ei că l-a zărit pe Jac, singura 
ființă omenească în mijlocul acestor animale, care i se păreau îngrozitoare, că altfel ar fi murit de 
spaimă. 

— Bunule flăcău, se rugă ea aruncându-se la picioarele lui, scapă-mă, du-mă la tatăl meu, care o 
să te răsplătească aşa cum vei vroi tu. 

— Eşti salvată, zbieră iepurele beat încă de furie şi de frică. Toţi balaurii sunt morţi, iar 
vrăjitoarea, sub cheie, dacă o mai fi trăind. 

— Prinţesă, spuse şi Jac, eu de aceea am şi venit, ca să te scap din ghearele Mandragonei şi am 
reuşit numai cu ajutorul prietenilor mei. Vom merge acum la tatăl tău, dar nu pentru răsplată, ci ca 
să nu mai fie nici el necăjit, nici tu chinuită. 

Nu şi-a terminat bine flăcăul vorbele, că răsunară paşi de bărbat. Toţi au încremenit. 

— Nu vă temeti, le spuse iepurele, este un negustor de ierburi vrăjite. 

Omul intră cu zâmbetul pe buze, dar în clipa în care văzu cele ce se petrecuseră a rămas ca de 
piatră. În aceeaşi clipă, Eliza scoase un strigăt: 

— EI este cel ce m-a răpit din palatul tatălui meu! Ţipătul fetei îl trezi parcă pe negustor, care o 
rupse la fugă, de ai fi zis că are aripi la picioare. Mistreţul se repezi pe urmele lui, dar după o clipă 
se întoarse lângă prietenii săi: 

— E prea mic pentru mine, mormăi el. Mie daţi-mi balauri, nu flecuşteţe de astea! 

— la nu mai face pe grozavul, se răţoi iepurele la el. Mai bine spune că n-ai putut să-l aduci. Ce, 
nu l-am văzut noi cum fugea, de parcă îi dăduse cineva foc la călcâie? Dar ce iarbă o fi asta, pe care 
a scăpat-o negustorul pe jos, când a rupt-o la fugă? Eu mă pot lăuda că am ronţăit toate ierburile 
pământului, dar aşa ceva încă nu mi-a căzut sub colți. 

— Este o iarbă vrăjită, care redă vederea celor orbi, strigă Eliza. Ştiu că e aşa, fiindcă înainte de 
a veni voi o primise de la Mandragona. Dacă mesteci câteva fire, îți capeți vederea, chiar dacă te-ai 
născut orb. Am auzit când vrăjitoarea îi spunea asta negustorului. 

— Mestecă, Jac, mestecă, începură să strige veseli prietenii săi, mestecă şi ai să-ţi recapeți 
vederea! 

Uimită, prinţesa se întoarse spre el: 

— Doar nu eşti orb, preafrumosule cavaler?! 

— Ba da, prinţesă, sunt orb din naştere. 

— Şi ai pornit aşa orb în căutarea mea? Dar Jac nu mai răspunse. Cele câteva fire de iarbă pe 


care le mestecase îi redaseră lumina ochilor şi acum se uita cu sufletul la gură la frumoasa Eliza. 
Niciodată nu-şi închipuise că pe lume poate exista atâta frumuseţe. Poate că o să spuneţi: din 
moment ce Jac era orb din naştere şi deci nu văzuse niciodată cum arată o fată, putea să i se pară 
zână şi cea mai slută dintre fete. Da, dar de ce să nu recunoaştem că era frumoasă de nu avea 
pereche pe lume! 

Aşa că Jac stătea cu gura căscată şi se uita la frumuseţea prințesei şi ar fi stat încă multă vreme 
aşa, dacă nu l-ar fi trezit prietenii săi, dornici să pornească la drum. Din celulă se auzea glasul 
vrăjitoarei, care se trezise din leşin şi acum gemea încetişor de durere. Era moartă de spaimă şi aşa a 
rămas pentru totdeauna. Voinicii noştri o porniră la drum şi în cale se întâlniră cu cei care mânau 
vitele spre castelul Mandragonei. Când i-au văzut pe Jac şi pe cei ce erau cu el şi mai ales pe Eliza, 
nu le venea să-şi creadă ochilor. Unii alergară cit îi ţineau picioarele să ducă vestea cea mare 
regelui, iar alţii se tăvăleau pe jos de bucurie, sărutându-şi vacile, pe care nu mai trebuiau să le ducă 
la palatul vrăjitoarei. Şi aşa, cu tot alaiul a intrat ceata lui Jac în curtea palatului. Regele a alergat 
înaintea fetei cu toţi sfetnicii săi, iar cele douăsprezece doici, cu cei doisprezece scutieri, ca şi cei 
doisprezece halebardieri, împreună cu cei doisprezece paji, au strigat într-un singur glas: 

— Măria-ta, s-o închidem din nou pe prinţesă după cele douăsprezece ziduri cu douăsprezece 
porți, fiecare cu câte douăsprezece chei, ca să n-o mai fure nimeni! 

— Nu! a strigat Eliza, nu mai intru după ziduri, căci am hotărât să mă mărit cu Jac, care mă va 
apăra de orice rău, împreună cu iepurele, mistrețul, mărul şi viespile. 

Împăratul şi curtenii au râs. 

Abia după aceea s-a făcut nuntă mare cu alai şi trâmbiţe împărăteşti. 


Corbul şi vulpea 


poveste franceză 


Într-o bună dimineaţă, vulpea se apropie de corb, în timp ce el, pe o rămurea, nu prea depărtată 
de pământ, înghiţea tăcut un viermişor. La o distanță mică de corb, vulpea îi glăsui ironică: 

— Ce-ai face acum în locul meu? Tulburat oarecum de apariția neaşteptată a vulpii, corbul, mai 
isteț decât în multe alte fabule, se gândi cum să mai câştige puțin timp, şi încercă să-i răspundă, 
învăluindu-şi teama cu o mincinoasă nepăsare. 

— În locul tău? Mi-aş freca labele de bucurie şi, cu ochii întredeschişi, mi-aş linge mustăţile la 
gândul ospăţului minunat care m-ar aştepta, îi răspunse corbul. 

Mai mult ca oricând, stăpână pe situaţie, vulpea tinu să-i dea o ultimă satisfacție corbului. 

— Întocmai m-am gândit şi eu! Şi vulpea, cu ochii întredeschişi, după ce-şi frecă lăbuţele de 
mulțumire, se linse şi pe mustăţi. Când să-i deschidă de-a binelea, sticloşi, în dorinţa de a devora cât 
mai iute corbul, iată-l pe cea mai înaltă cracă. Nu-i veni să-şi creadă ochilor, ţii, păcălită, îi strigă de 
Jos: 

— De azi încolo nu mai glumesc cu nimeni, iar pe mustăţi mă voi linge doar după ce mă voi 
ospăta! 

Şi cumătră vulpe se îndepărtă cu coada între picioare. 


Vulpea face o nouă farsă lupului 
poveste franceză 


Într-o bună zi, vulpea se ducea tacticoasă spre vizuina ei cu o găină în bot, furată din nu ştiu ce 
ogradă din satul apropiat de pădure. Pe drum se întâlni eu un bursuc. Şi el îi spuse: 

— Ştii că adineauri l-am auzit pe lup spunând că el e mai istet decât tine şi se miră cum de toate 
animalele ţi-au născocit faima de cea mai şireată din toată pădurea! 


Îi spuse acestea, apoi fugi şi o lăsă pe vulpe pe gânduri. Nu trecu multă vreme şi vulpea se întâlni 
cu lupul. 

— Ce-am auzit, cumetre, eşti cam gelos pe faima mea? îi vorbi vulpea lupului. 

— Ce-i drept, mă cam miră de unde până unde te socot pe tine toate vieţuitoarele drept cea mai 
şireată! îi răspunse lupul. 

— Hai să facem o plimbare şi să stăm de vorbă, să vedem care din noi doi e mai iscusit, îi 
propuse vulpea. 

— Hai! 

Şi vulpea o porni împreună cu lupul pe cărarea ce ducea înspre nişte capcane bine cunoscute de 
ea, puse de nişte vânători dibaci din împrejurimi. 

N-au făcut prea mulți paşi împreună şi lupul a pus o labă exact în capcană şi hârş! şi-a prins o 
labă. 

— Ce-ai păţit, lupule? îl întrebă cu un aer naiv vulpea, prefăcându-se că nici n-a văzut bine ce se 
întâmplase. 

— Ajută-mă! Nu vezi că mi-am prins laba într-o capcană? urlă lupul. 

— Cu dibăcia ta nu mă îndoiesc că vei şti ce să faci ca să scapi! îi replică vulpea. 

— Nu mă lăsa aici, te implor! se rugă lupul. 

— Dacă recunoşti că eu sunt mai isteaţă decât tine, îţi spun ce să faci să scapi! 

— Recunosc! Recunosc! Dar învață-mă mai repede ce să fac! 

— Acum n-ai încotro! Trebuie să aştepţi să vină vânătorul care a pus capcana. Te vei preface c-ai 
murit. ÎL vei lăsa să-ţi dea cu un ciomag în cap, nu te vei clinti din loc, să-l laşi să creadă că eşti 
mort, şi când te va scoate din capcană şi te va azvârli pe jos, o iei la goană! Ascultă-mă, căci numai 
aşa te poţi salva! Dar să le spui tuturor apoi că numai mintea mea ascuţită te-a scăpat de la moarte! 

Şi spunându-i acestea, vulpea dispăru în direcția vizuinei ei. A doua zi dimineaţă, cu mutra pe 
care o avea lupul, după o noapte de groasă, de foame şi dezonoare în faţa cumetrei vulpi, nu-i fu 
greu să pară mort. Ascultă sfaturile vulpii şi reuşi să se salveze. 

Şi de-atunci încolo nu mai spuse nimănui că el e mai dibaci ca vulpea. 


Darnicul şi zgârcitul 
poveste franceză 


Au fost odată doi vecini: unul era darnic din cale-afară, iar celălalt, din cale-afară de zgârcit. De 
câte ori se duceau împreună la târg sau la vânătoare, cel zgârcit îi spunea celui darnic: 

— Vai de mine, mi-am uitat merindele acasă. Ce să mă fac? Şi cel darnic îi răspundea: 

— Nu-i nimic. Am luat eu destul să ne ajungă amândurora! 

Într-o bună zi, au plecat amândoi la vânătoare şi povestea s-a repetat. Când să poposească în 
pădure, cel zgârcit i-a spus că uitase sacul cu merinde acasă, iar cel darnic l-a poftit să mănânce din 
plăcintele pe care le luase cu el. Acesta primi, se făcu noapte, iar a doua zi în zori o porni de unul 
singur în pădure, după vânat, mâncând cu poftă din bunătăţile pe care le avea la el, căci îl minţise pe 
vecin că-şi uitase mâncarea, când, de fapt, avea cu el un sac plin cu de toate, dar nu voia să împartă 
nimic cu nimeni. 

Când se trezi singur, vecinul cel darnic bănui ceea ce se întâmplase, căci n-ar fi fost pentru prima 
dată şi, fără să-şi facă sânge rău, o porni singur mai departe. Când se înnoptă, i se păru că vede, nu 
departe, licărind o lumină. Se îndreptă într-acolo. Ajunse într-adevăr într-o căsuţă, unde se aflau o 
masă şi trei culcuşuri. Pe masă era o farfurie plină cu plăcinte. Cum 1 se terminase mâncarea, bietul 
om îndrăzni să ia şi el una şi apoi se aşeză umil într-un colţ să se odihnească până a doua zi în zori, 
când o va fi pornit de unul singur în pădure. După câtva timp, iată că sosesc un urs, un lup şi o 
vulpe, îşi ia fiecare câte o plăcintă, două şi apoi stau de vorbă: 

— Pun rămăşag că nimeni nu ştie că lângă casa noastră a căzut azi dintr-o căruţă un sac cu 


galbeni, mormăi ursul. 

— Ba eu pun rămăşag că nimeni nu ştie că în spatele casei noastre un vânător a ascuns în pământ 
doi saci cu galbeni, spuse lupul. 

— ŞI eu pun rămăşag că nimeni, în afara mea, n-a văzut pe cel care a ascuns în scorbura 
copacului din fața casei trei saci cu galbeni, se făli şi vulpea. Omul cel darnic moțăia în colţul odăii, 
dar ca prin vis auzea tot ce vorbeau ursul, lupul şi vulpea. 

Aşa că, a doua zi, după ce plecaseră cele trei gazde, omul se duse în toate cele trei locuri, luă 
sacii cu galbeni la spinare şi o porni spre casa lui. 

Când văzu cel zgârcit ce bogat se întorsese acasă celălalt, nu-i mai dădu pace până nu-l făcu să 
istorisească de-a fir-a-păr totul cum se petrecuse. Şi omul îi povesti întocmai. 

A doua zi, o porni şi zgârcitul înspre casa ursului, a lupului şi a vulpii. Nimeri pe când ei erau 
plecaţi. Văzu plăcintele şi hapsân cum era le mâncă pe toate, iar dacă mai rămăseseră vreo două-trei 
şi le vâri în sac. 

De la uşă se înfurie ursul când intră înfometat şi văzu că farfuria cu plăcinte era goală, şi mai 
înfuriat se arătă lupul, iar vulpea ţipă cât o ţinu gura: 

— Hoţul e sub masă! 

Căci abia apucă să se ascundă sub masă, când auzi că se apropiau ursul, lupul şi cu vulpea. Se 
năpustiră toți trei asupra lui şi-i traseră o mamă de bătaie, fiind siguri că tot el luaseră şi toți sacii cu 
galbeni care dispăruseră de la locurile lor. 


Ca sarea-n bucate - Italo Calvino 
poveste italiană 


A fost odată un împărat care avea trei fete: una cu plete negre, alta cu cosiţe castanii şi cea de-a 
treia bălaie; prima nu era prea arătoasă, mijlocia, aşa şi-aşa, dar mezina era negrăit de bună şi 
frumoasă. lar cele două surori mai mari tare o pizmuiau. Şi avea împăratul acela trei jilțuri 
împărăteşti: unul alb, unul roşiatic şi unul negru. Când era mulțumit foarte, se aşeza în jilțul cel alb, 
când nu era nici bucuros, nici mâhnit din cale-afară, în cel roşiatic, iar când furia punea stăpânire pe 
el, se instala în cel negru. 

Într-o bună zi s-a dus să se odihnească în jilțul negru, căci straşnic îl mai necăjiseră cele două 
fete mai mari. Şi numai ce-au început ele să-l linguşească. Cea mai mare îi zise: 

— Preabunul meu părinte, dormit-ai bine? Cumva eşti supărat pe mine, că te văd stând în jilțul 
negru? 

— Da, chiar pe tine! 

— Şi de ce, tată? 

— Pentru că nu mă iubeşti nici cât negru sub unghie. 

— Vai de mine! Eu, dragă tată, te iubesc tare mult! 

— Cât de mult? 

— Aşa cum mi-e dragă pâinea. 

Împăratul a fornăit oleacă, dar n-a mai zis nimic, că tare îi mai era pe plac răspunsul fică-sii. 

Şi iată că soseşte şi mijlocia: 

— Preabunul meu părinte, ai dormit bine? De ce te-ai aşezat în jilțul negru? Nu cumva ţi-am 
căşunat eu vreun necaz? 

— Ba chiar aşa. 

— Şi cu ce greşit-am, tată dragă? 

— Greşit-ai că nu mă iubeşti nici cât negru sub unghie. 

— Oh, tăticuţule, eu te iubesc atât de mult... 

— Cât de mult? 

— Cât vinul mi-eşti de drag. 


Împăratul a mormăit el ceva pe sub nas, dar se vedea bine că răspunsul îi mersese la inimă. 

Şi iat-o sosind pe cea mai mică dintre fete, cu chipul tot numai zâmbet luminos. 

— O, preabunul meu părinte, ai dormit bine? Dar, vai, te odihneşti în jilțul cel negru? De ce? Eu 
mi-s pricina, oare? 

— Chiar aşa, căci nici măcar tu nu mă iubeşti. 

— O, tată dragă, ba să crezi că te iubesc nespus de mult. 

— Cât de mult? 

— Ca sarea-n bucate! 

Auzind una ca asta, împăratul fu cuprins de turbare: 

— Ca sarea-n bucate, hai, ca sarea-n bucate?!!! Ah, netrebnico! Piei din ochii mei, că nu vreau să 
te mai văd! Şi porunci slujitorilor s-o ducă în pădure şi-acolo să-i facă seama. Mumă-sa, 
împărăteasa, care o îndrăgea negrăit pe copilă, îndată ce auzi porunca bărbatului ei, a prins să-şi 
frământe mintea spre a găsi un mijloc s-o scape de la moarte. În palat se afla un ditai sfeşnic de 
argint, astfel că Zizola — aşa o chema pe mezină — încăpea de minune înăuntru, şi împărăteasa a 
ascuns-o acolo. 

— Mergi de vinde ăst sfeşnic — a zis către slujitorul său credincios — şi când te-or întreba cât 
preţuieşte ia bine seama: de-i om sărman, cere-i mulți gologani, dar de-i vreun om de neam, cere o 
nimica toată şi dă-i-l. 

Apoi şi-a îmbrățișat copila, a sfătuit-o în fel şi chip şi a pus înlăuntrul sfeşnicului smochine 
uscate, dulciuri şi pesmeciori. 

Slujitorul s-a dus cu sfeşnicul la târg, şi-acolo, de-l întreba careva cât costă, iar lui nu-i era pe 
plac omul, numai ce s-arunca la un preţ neînchipuit de mare. În sfârşit, iată că s-a abătut prin acel 
loc feciorul împăratului din Torralta, a cercetat sfeşnicul pe toate părțile, apoi a întrebat de preț. 
Slujitorul a cerut nimica toată, iar prinţul a dus sfeşnicul la palat. Aici l-au aşezat în sala de ospete, 
şi toți câți au venit să stea la masă nu mai conteneau să se minuneze, într-atâta de fălos era. Seara, 
prințul avea obiceiul să plece de acas! şi să mai flecărească cu prietenii; şi cum nu voia să fie 
aşteptat, slujitorii îi pregăteau cina şi apoi se duceau la culcare. Când Zizola n-a mai auzit niciun 
zgomot în încăpere, a ieşit binişor din sfeşnic, a mâncat toate bucatele şi pe urmă s-a întors la locul 
ei. Şi iată că soseşte prinţul, dar... ia mâncarea de unde nu-i! Sună el din toţi clopoţeii şi numa' ce 
se porneşte să-şi dojenească slugile. Aceştia, bieţii, prind să se jure că bucatele pentru cină au fost 
pregătite şi lăsate acolo pe masă, dar, pesemne, le-a înfulecat câinele sau mâţa. 

— De s-o mai întâmpla vreodat', să ştiţi că v-alung pe toți! a zis prințul şi a poruncit să i se aducă 
alte bucate, iar după ce-a mâncat, s-a dus la culcare. 

În seara următoare, cu toate uşile ferecate, s-a întâmplat aşişderea. Şi unde mi s-a pornit prințul 
să strige, că mai-mai să dărâme zidurile; dar mai apoi a grăit: 

— lan să vedem noi ce-o să se-ntâmple mâine seară! Şi-n seara aceea, ce credeți c-a făcut? S-a 
pitit frumuşel sub masă, iar masa era acoperită cu un covor ce atârna până la pământ. lar slujitorii 
vin, aşază farfuriile cu bucate, dau afară câinele şi mâţa, apoi încuie uşa cu cheia. Abia au plecat ei, 
şi numai ce se deschide sfeşnicul, iar dinlăuntrul lui iese preafrumoasa Zizola. Se-apropie ea de 
masă şi începe să înfulece cu lăcomie. Prințul hop! sare din ascunzătoarea lui şi o înhaţă de braț: 
fata dă să scape, dar vezi că el o ţinea cu nădejde. Atunci Zizola se-aruncă în genunchi şi-i depănă 
de-a fir-a-păr tot necazul ei. Dar, pasămite, prințului îi cade dragă fata. O linişteşte el şi prinde a-i 
grăi: 

— Nu-ţi face sânge rău: din clipa asta, îți zic, tu îmi vei fi aleasa! Acum întoarce-te înapoi în 
sfeşnic. 

Prinţul însă n-a închis ochii toată noaptea, într-atâta o îndrăgise pe copilă, iar a doua zi dimineață 
a poruncit să i se strămute sfeşnicul în odaie, căci straşnic de frumos cum era, voia să-l aibă mai 
aproape noaptea. Apoi a dat poruncă să i se aducă bucate ca pentru doi oameni, că lui tare-i mai era 
foame. Şi uite-aşa i-au adus şi cafeaua, şi prânzul, că puteau să se sature doi cu bunătăţile acelea. 
Îndată ce slujitorii soseau cu talgerele şi le puneau pe masă, prinţul încuia uşa. Zizola ieşea din 


sfeşnic şi, bucuroşi nevoie mare, se ospătau împreună. 

Stând singură la masă, împărăteasa prinse a ofta: 

— Oare cu ce l-oi fi supărat pe fecioru-meu de nu mai vine să mănânce? Cu ce i-am greşit? 

Iar el tot spunea să aibă răbdare, că el vroia să mai stea şi singur, până într-o zi, când i-a zis 
maică-si: 

— Mamă, vreau să mă-nsor. 

— Şi cine ţi-e aleasa? a întrebat împărăteasa, din cale-afară de bucuroasă 

Iar prinţul de colo: 

— Vreau să mă-nsor cu sfeşnicul! 

— Doamne sfinte, fiul meu şi-a pierdut minţile! a strigat împărăteasa, acoperindu-şi ochii cu 
palmele. 

Dar vezi că băiatul nu glumea de fel. lar maică-sa, biata, se silea să-l aducă pe calea cea bună, 
rugându-l să se gândească la ce-o să zică lumea; el însă o ţinea pe-a lui. Şi numai ce-a dat poruncă 
să se pregătească ospăţul de nuntă până în opt zile. 

În ziua sorocită, un mândru alai de caleşti a pornit de la palat, şi în caleaşca din frunte stătea 
prințul nostru, iar alături sfeşnicul. Au ajuns nuntaşii la biserică şi prinţul şi-a dus sfeşnicul la altar. 
În clipa potrivită, el a deschis sfeşnicul şi, hop! Zizola a sărit afară, îmbrăcată în veşminte scumpe 
de brocart, cu nestemate la gât şi la urechi ce-ţi luau ochii cu strălucirea lor. După nuntă s-au întors 
la palat şi aici i-au povestit totul împărătesei. Împărăteasa, cum era tare isteață din fire, a zis: 

— Lăsaţi pe mine! Am de gând să-i dau o lecţie ăstui părinte! 

Şi au făcut pregătiri pentru ospăţul de nuntă şi au poftit pe toți împărații din împrejurimi, de bună 
seamă şi pe tatăl Zizolei. lar pentru tatăl Zizolei, împărăteasa a dat poruncă să se gătească bucate 
osebite de ale celorlalți oaspeţi, bucate fără sare. Apoi ea le-a spus nuntaşilor că mireasa e niţel 
bolnăvioară, aşa că nu poate veni la praznic. Şi-a început ospăţul; dar ciorba celui împărat nici c- 
avea vreun gust, şi împăratul se porni să bombăne în sinea lui: „Neghiobul ăsta de bucătar a uitat să 
pună sare-n ciorbă” — şi a lăsat zeama în farfurie. 

Când a sosit şi al doilea rând de bucate, tot fără sare, se-nţelege, împăratul a pus furculița 
deoparte. 

— Măria ta, de ce nu mănânci? Cumva nu-ţi place? 

— Ba nicidecum, straşnice bucate! 

— Păi dacă-i aşa, de ce nu te ospătezi? 

— Nu prea mi-s în apele mele... 

S-a silit el să vâre în gură un dumicat de carne, şi tot mesteca, dar nu-i venea de fel să-l înghită. 
Şi-atunci şi-a amintit vorba copilei sale, cum că ea-l iubeşte ca sarea-n bucate, şi împăratul, cuprins 
de amarnică durere şi căință, a izbucnit în lacrimi, zicând: 

— Oh, netrebnicul de mine, ce-am făcut! 

Împărăteasa l-a cercetat despre necazul ce-i învenina sufletul, şi el a prins a-i istorisi toată 
pătărania cu Zizola. Atunci împărăteasa s-a sculat de la masă şi a trimis după tânăra nevestică. Când 
şi-a văzut copila, împăratul a îmbrățişat-o în hohote de plâns şi a întrebat-o cum de se afla acolo, şi 
tot i se părea că fata a-nviat din morţi. Apoi au trimis s-o cheme şi pe mama Zizolei, şi au nuntit 
zile-n şir, şi-n fiece zi bucuria sporea tot mai vârtos, drept care mi-s încredinţat că nuntaşii ceia încă 
şi azi mai dănţuiesc acolo. 


Copilul din sac - Italo Calvino 
poveste italiană 


Pierino Pierone era un băieţel năltuţ şi mergea la şcoală. In drum spre şcoală se afla o grădină şi- 
n grădină un păr, iar Pierino Pierone se cățăra în pom şi mânca pere. Intr-o zi trecu pe-acolo 
Cloanţa-Cotoroanţa şi zise: 


Pierino Pierone, dă-mi o pară 

Cu mânuţa ta cea dalbă, frăgezioară. 
Ce mai stai? Hai, dă-mi odată, 

Că îmi lasă gura apă! 


Pierino Pierone se gândi în sinea lui: „Îi lasă gura apă fiindcă vrea să mă-nfulece pe mine, 
nicidecum perele”, şi el nu se dădu jos din copac. Rupse o pară şi i-o aruncă vrăjitoarei. Dar para 
căzu tocmai în locul pe unde trecuse o vacă şi lăsase un semn ca amintire. 

Cloanţa-Cotoroanţa grăi din nou: 


Pierino Pierone, dă-mi o pară 

Cu mânuţa ta cea dalbă, frăgezioară. 
Ce mai stai? Hai, dă-mi odată, 

Că îmi lasă gura apă! 


Dar Pierino Pierone nu cobori din copac şi azvârli altă pară, dar para căzu chiar pe locul pe unde 
trecuse un cal şi lăsase în urmă-i o mică băltoacă. 

Cloanţa-Cotoroanţa nu încetă să-l roage pe copil, iar Pierino Pierone se gândi c-ar fi mai bine s-o 
mulțumească. Aşa că se dădu jos din pom şi îi întinse para. Vrăjitoarea desfăcu sacul la gură, dar, în 
loc să vâre para, îl vâri pe Pierino Pierone, apoi legă sacul la loc şi-l luă la spinare. 


Merse cât merse, şi baba Cloanţa se văzu nevoită să se oprească: pasămite, o mâna o trebuşoară, 
aşa că puse sacul jos şi se pitulă într-un tufiş. 

Pierino Pierone, care tot drumul rosese cu dințişorii săi ca de şoarece funia ce lega gura sacului, 
sări afară, băgă în sac gogeamite bolovanul, apoi o rupse la fugă. Vrăjitoarea înşfăcă iar sacul şi-l 
luă la spinare. 


Pierino Pierone, văleleu, 
D-apăi ca pietroiul eşti de greu! 


se tânguia ea şi porni spre casă. Uşa era încuiată şi Cotoroanţa o chemă pe fiică-sa: 

Hei, Margherita, fetița mea, 

Deschide uşa, hai, nu mai sta, 

Şi cu căldarea mai iute vino, 

Să-l pun la fiert pe Pierino. 

Margherita Margheritone îi deschise, apoi puse la foc ditai căldarea plină cu apă. Îndată ce apa 
prinse a clocoti, Cloanţa-Cotoroanţa răsturnă sacul în căldare. Pleosc! şi bolovanul prăpădi fundul 


căldării; apa se vărsă peste jeratic şi jur împrejur, ba opări şi picioarele vrăjitoarei. 


Văleu, mamă, ori eşti oarbă? 
Pui pietroaiele să fiarbă? 


zise Margherita Margheritone. Iar Cloanţa-Cotoroanţa, țopăind din pricina arsurii, grăi astfel: 


Fă tu focul, Margherită, 
Că mă-ntore într-o clipită. 


Îşi schimbă veşmintele, îşi puse peste păru-i plete bălaie şi porni la drum cu sacul. 


Pierino Pierone, în loc să se ducă la şcoală, se cățărase din nou în pom. Şi iată că iar trecu pe- 
acolo Cloanţa-Cotoroanța, având altă înfăţişare, în nădejdea că băiatul n-o va recunoaşte, şi zise: 


Pierino Pierone, dă-mi o pară 

Cu mânuţa ta cea dalbă, frăgezioară. 
Ce mai stai? Hai, dă-mi odată, 

Că îmi lasă gura apă! 


Numai că Pierino Pierone ghicise cine se-ascunde sub chipul acela şi nici că se gândi să coboare: 


Milă mi-e, dar ce să-i fac, 
Dacă-i dau... mă vâră-n sac! 


Iar Cloanţa-Cotoroanţa încercă să-l încredinţeze: 


Nu sunt eu, hai, nu te teme, 

Sunt aici de scurtă vreme... 

Pierino Pierone, dă-mi o pară 

Cu mânuţa ta cea dalbă, frăgezioară. 


Şi ce-a făcut, ce-a dres baba, că pân' la urmă Pierino Pierone s-a încredinţat că nu e ea şi a 
coborât din pom ca să-i dea o pară. Cât ai clipi, Cloanţa-Cotoroanţa l-a înşfăcat şi l-a vârât în sac. 

Când au ajuns iar la tufişul cu pricina, vrăjitoarea a fost nevoită să se oprească, zorită de o 
trebuşoară, dar de astă dată gura sacului era vârtos legată, în aşa fel că Pierino Pierone nu putea să 
mai fugă. Atunci băiatul prinse a gunguri ca o prepeliță. Şi tocmai trecea pe-acolo un vânător, cu 
câinele său, în căutare de prepeliţe. Vânătorul găsi sacul şi-l dezlegă. Pierino Pierone sări afară şi se 
rugă de vânător cu lacrimi în ochi să vâre câinele în locul său. Când Cloanţa-Cotoroanţa se întoarse 
şi luă sacul la spinare, câinele prinse a se zvârcoli înăuntru şi a chelălăi. Iar Cloanţa-Cotoroanţa 
zicea: 


Pierino Pierone, doar atâta îți rămâne, 
Să te zbaţi ca o potaie şi să latri ca un câne! 


Cum ajunse în faţa uşii, o şi chemă pe fiică-sa: 
Hei, Margherita, fetiţa mea, 

Deschide uşa, hai nu mai sta, 

Şi cu căldarea mai iute vino, 


Să-l pun la fiert pe Pierino. 


Dar când vru să răstoarne sacul în apa ce clocotea, câinele, turbat de furie, ţâşni afară, o înhăţă pe 
cotoroanță de un picior, se repezi în curte şi începu să jumulească găinile. 


Ce ciudat! Vai, mamă, vai! 
Câine parcă nu mâncai? 


zise Margherita Margheritone. Iar Cloanţa-Cotoroanţa îi răspunse: 


Fă tu focul, Margherită, 
Că mă-ntore într-o clipită. 


Îşi schimbă veşmintele şi se găti cu plete castanii, apoi se întoarse din nou sub părul cu pricina. 
Făcu ce făcu şi Pierino Pierone încăpu iar în ghearele ei. De astă dată, vrăjitoarea nu se mai opri 
nicăieri şi se duse cu sacul glonţ acasă, unde fiică-sa o aştepta în prag. 

— [a-l şi închide-l în cotet — îi spuse fetei — iar mâine în zori, când eu o să plec de-acasă, fă-l 
friptură cu cartofi. 

A doua zi, Margherita Margheritone luă un satâr şi deschise uşița coteţului: 


Pierino, fă-mi pe plac, 
Pune capul pe tarac... 


Băiatul răspunse: 
Bucuros dar... cum să fac? 


Margherita Margheritone îşi puse capul pe tarac, iar Pierino Pierone înşfăcă satârul, îi reteză 
căpăţâna şi o puse la prăjit în tigaie. 
Şi iată că sosi Cloanţa-Cotoroanţa şi strigă: 


Margherită, fată laie, 
Cin! te puse în tigaie? 


— Eu! răspunse Pierino Pierone, ascuns în hornul vetrei. 

— Cum ai ajuns acolo sus? întrebă Cloanţa-Cotoroanţa. 

— Am pus o oală peste alta şi m-am cocoțat aici. 

Atunci Cloanţa-Cotoroanţa încercă să-şi facă o scară din oale, ca să-l înhaţe pe băiat, dar tocmai 
când suia mai vârtos, trosc, oalele se năruiră şi vrăjitoarea căzu drept în foc, unde se făcu scrum. 


Rosina, fata din cuptor - Italo Calvino 
poveste italiană 


A fost odată un om sărman a cărui soaţă a murit de tânără, iar el a rămas cu o copiliță tare 
frumuşică, şi pe mititică Rosina o chema. Dar vezi că el, nevoit să muncească, n-avea cum s-o 
îngrijească, drept care îşi alese o altă femeie, să-i fie nevastă de-a doua; şi aceasta îi născu şi ea o 
fetiță, pe nume Assunta, şi copilița se-nfiripa, dar urâţică mai era. Copilele crescură laolaltă: 
împreună mergeau la şcoală, împreună se plimbau, dar de fiece dată Assunta se întorcea acasă plină 
de năduf. 

— Mamă — îi zicea ea mumă-si — nu vreau să mai merg cu Rosina. Lumea care ne-ntâlneşte îi 
spune numai vorbe pe placul inimii; ba că e frumoasă, ba că e ca un boboc de trandafir, ba că-i 
cuviincioasă, iar mie-mi spune că mi-s neagră ca un tăciune. 

— ŞI la o adică, ce dacă eşti negruță? îi răspundea mama. Eşti fata mea şi semeni cu mine, care-s 
oacheşă. Asta-i frumuseţea ta. 

— Poţi să spui ce vrei, mamă, zicea Assunta. Eu în ruptul capului nu mai merg împreună cu 
Rosina. 

Văzându-şi odrasla roasă de invidie, mumă-sa, care-o iubea ca pe ochii din cap, îi spuse: 

— Da' ce putere am eu? lar Assunta îi răspunse: 

— Trimite-o cu vacile la păşune şi dă-i să toarcă un caier de cânepă. Şi dacă seara s-o întoarce cu 
vacile moarte de foame şi cu cânepa netoarsă cum trebuie, trage-i o bătaie. O baţi azi, o baţi mâine, 
şi-uite aşa o să se urâțească. 

Cu inima un pic strânsă, maştera plecă totuşi urechea la ruga odraslei sale, o chemă pe Rosina şi- 


i zise: 

— Tu n-ai ce mai căuta în tovărăşia Assuntei. O să păzeşti vacile şi-o să le coseşti iarbă; între 
timp ai să torci şi caierul ăsta de cânepă. lar de-o să te-ntorci acasă cu cânepa netoarsă şi cu vacile 
flămânde, atunci o să vezi tu ce-o să paţi! la seama la ce-ţi spun, de vrei să trăim în pace! 

Rosina, care nu era obişnuită să i se poruncească în ăst chip, rămase mută de uimire. Dar cum 
maştera şi pusese mâna pe un ciomag, nu avu încotro şi trebui să se supună. Plecă la câmp cu vacile 
şi cu furca doldora de cânepă, zicând mereu pe drum: 

— Văcuţele mele, văcuţele mele! Oare cum o să răzbesc să vă cosesc iarbă, când trebuie să torc 
şi furca asta de cânepă? Ori fac una, ori fac alta! 

La aceste vorbe, o vacă mai bătrână întoarse botul spre copilă şi-i grăi aşa: 

— Nu-ţi pierde cumpătul, Rosina! Tu coseşti iarba, iar noi o să-ți toarcem cânepa şi-o să ţi-o 
depănăm. Ajunge să spui doar atât: 


Hai, văcuţă, te întoarce, 
Fir de cânepă de-mi toarce, 
De pe coarne tragănă, 
Tortul de mi-l deapănă! 


Când Rosina se întoarse acasă pe înnoptate, băgă vacile în staul, şi vacile erau sătule, iar ea 
ducea pe cap un maldăr frumuşel de iarbă şi sub braţ o păpuşică de cânepă toarsă. 

Vazând-o, Assunta mai-mai să crape de ciudă. Îi zise maică-si: 

— Mâine s-o trimiţi iar cu vacile, dar dă-i să toarcă două caiere de cânepă, şi de nu le-o toarce, 
trage-i cu nuiaua! 

Însă şi de astă dată a fost de ajuns ca Rosina să zică: 


Hai, văcuţă, te întoarce, 
Fir de cânepă de-mi toarce, 
De pe coarne tragănă, 
Tortul de mi-l deapănă! 


şi seara vacile erau sătule, maldărul de iarbă cosit şi cele două caiere de cânepă toarse şi făcute 
păpuşele. 


— Cum de răzbeşti să faci atâta treabă într-o singura zi? o întrebă Assunta, galbenă de mânie. 

— lac-aşa, mai sunt pe lume şi fiinţe milostive, îi răspunse Rosina. Văcuţele mele m-au ajutat. 

Assunta dădu fuga la maică-sa: 

— Mamă, mâine opreşte-o pe Rosina acasă şi pune-o să măture şi să deretice, iar cu vacile mă 
duc eu. Să-mi dai şi-un caier de cânepă să torc. 

Mumă-sa îi făcu pe plac odraslei şi Assunta plecă cu vacile. În mână avea o vărguţă şi tot 
împungea animalele când în coaste, când la coadă, ca să le mâne înainte. 

Îndată ce ajunse la câmp, puse fuiorul de cânepă în coarnele vacilor. Dar vacile, pasămite, nici că 
se clintiră. 

— Haideţi! De ce nu toarceţi? strigă Assunta, şi iar le împunse cu vărguța. 

Şi unde nu începură vacile să-şi rotească grumajii şi să încurce cânepa prinsă în coarne, că din 
tot fuiorul rămase un ghemotoc de câlți. 

Assunta nu-şi afla liniştea şi într-o bună zi îi spuse mumă-si: 

— Mamă, tare aş vrea să mănânc niscai ridichi. 

Mumă-sa, ca să-i facă pe plac, îi porunci Rosinei să meargă şi s-aducă ridichi de la un țăran din 
apropiere. 

— Cum adică? strigă Rosina. Să mă duc şi să fur? Dar niciodată n-am făcut una ca asta. Şi-apoi, 


țăranul, dacă o să vadă pe vreunul intrând aşa, în puterea nopţii, pe răzorul lui, o să tragă cu puşca 
de la fereastra casei. 

Pasămite, asta era şi dorința Assuntei; se amestecă şi ea în vorbă, căci acuma se deprinsese şi ea 
să poruncească: 

— Ba chiar aşa, trebuie negreşit să te duci, de nu, o s-o iei pe spinare cu nuiaua. 

Şi astfel, Rosina porni în noapte, sări pârleazul şi intră pe răzorul ţăranului, dar în loc de ridichi 
dădu peste o gulie. O înşfăcă, cu gând s-o scoată din rădăcini, şi trage, şi trage, până ce o smulse din 
loc, când iată că descoperi un cuib de broaşte pitit acolo şi înlăuntru cu cinci broscuţe mititele, 
mititele. 

— Oh, ce drăguţe-s! zise copila şi le luă în poală, alintându-le în fel şi chip; dar o broscuţă căzu 
Jos şi îşi rupse picioruşul. Oh, iartă-mă, iartă-mă, broscuţă dragă, n-am făcut-o dinadins, zise 
Rosina. 

Cele patru broaşte pe care le cuibărise în poală, văzând atâta gingăşie, prinseră a grăi: 

— Frumoasă copilă, eşti bună la suflet şi vrem să te răsplătim. Să fu frumoasa frumoaselor şi să 
străluceşti la fel ca soarele, chiar când cerul e plin de nori. Aşa să fie! 

Ânsă broscuţa cea şchioapă mormăi: 

— Eu nu găsesc că-i chiar atât de bună: mie mi-a rupt un picior. Putea să fie mai cu grijă! îndată 
ce-o vedea-o vreo rază de soare, să se prefacă în şarpe şi să nu-şi recapete chipul până n-o intra într- 
un cuptor de pâine încins. 

Rosina se întoarse acasă pe cât de veselă, tot pe atât de spăimântată, şi noapte fiind, în jurul ei se 
vedea ca ziua, căci straşnic mai strălucea Rosina. 

Maştera şi sora vitregă, când o văzură într-atâta de frumoasă şi scânteind ca soarele, rămaseră cu 
gura căscată. Şi fata le povesti toate câte i se întâmplaseră pe răzorul cu ridichi. 

— Eu nu mi-s cu nimic de vină, încheie ea. Rogu-vă doar să vă milostiviţi şi să nu mă mânaţi 
afară la soare. De nu, o să mă prefac în şarpe. 

Din ziua aceea, Rosina nu mai ieşea din casă când soarele urca pe boltă; abia după asfinţit sau 
când cerul era acoperit de nori păşea pragul casei. Fata îşi petrecea zilele la fereastră, ascunsă în 
umbră, lucrând sau cântând. Şi de la geamul acela unde sta copila zbucnea o strălucire, că tot locul 
era luminat jur împrejur. 

Şi iată că-ntr-o bună zi trecu pe-acolo feciorul împăratului şi, izbit de strălucirea aceea, ridică 
ochii şi o văzu pe Rosina. 

„Oare cine-o fi frumoasa care locuieşte într-o colibă ţărănească?” Şi flăcăul intră în casă. Astfel 
cei doi tineri se cunoscură, iar Rosina îi povesti totul, chiar şi blestemul ce apăsa asupră-i. Feciorul 
împăratului zise: 

— Mie nici că-mi pasă de cele ce s-ar putea întâmpla: eşti prea chipeşă ca să stai în coliba asta. 
Am hotărât să-mi fii soție. 

Dar mumă-sa de colo se vâri în vorbă: 

— Măria-ta, ia seama, te paşte o mare belea. Chibzuieşte oleacă şi nu uita că, îndată ce-o atinge 
o rază de soare, se va preface în şarpe. 

— Aste treburi nu vă privesc pe voi, zise feciorul de împărat. Pare-mi-se că n-o prea aveţi la 
inimă pe copilă. Eu însă vă poruncesc să mi-o aduceţi la palat: voi trimite o caleaşcă închisă, în aşa 
fel ca în timpul drumului să n-o vadă soarele. Iar voi, de azi înainte, nu veţi duce lipsă de bani. 
Aşadar, ne-am înţeles. Şi-acum, rămâneți cu bine! 

Cu fălcile încleştate, maştera şi Assunta, neavând încotro şi trebuind să dea ascultare fiului de 
împărat, se apucară în silă s-o pregătească pe Rosina de plecare. În cele din urmă sosi şi caleaşca, o 
caleaşcă străveche, închisă din toate părțile şi doar sus, deasupra, cu o mică deschizătură ca un ochi. 
La spate sta un vânător gătit nevoie mare, cu pană la pălărie şi cu sabia atârnând. Rosina intră în 
caleaşcă şi maştera o urmă, ca s-o însoţească în călătorie. Dar mai înainte de a se urca, mumă-sa 
vitregă îl luă deoparte pe vânător şi-i zise: 

— Ascultă, omule, de vrei să capeţi zece galbeni, deschide ochiul din tavanul caleştii când o fi 


soarele sus. 

— Prea bine, stăpână, voi face precum porunceşti. 

Caleaşca gonea, gonea de zor, iar la amiază, când soarele cădea vertical, vânătorul deschise 
ochiul caleştii şi o rază de soare atinse creştetul Rosinei. Cât ai clipi, fata se prefăcu în şarpe şi fugi 
sâsâind în pădure. 

Când feciorul de împărat deschise portiera trăsurii şi nu o găsi pe Rosina, aflând cele întâmplate, 
vru s-o ucidă pe maşteră, într-atât era cuprins de deznădejde şi plângea. 

Dar mai apoi, toţi îi spuseră şi-i repetară că asta era de fapt soarta Rosinei, şi de nu se întâmpla 
acuma, tot s-ar fi întâmplat altă dată; iar el, în cele din urmă, se îmbună, dar rămase trist şi 
nemângâiat. 

În vremea asta, bucătarii trebăluiau de zor la cuptoarele cele mari, în jurul plitelor şi lângă 
frigări, pregătind bucatele pentru ospăţul de nuntă, iar nuntaşii se şi aşezaseră la masă. Când au aflat 
că mireasa a dispărut, ce şi-au zis ei: „Dacă tot suntem aici, hai să ne desfătăm la ospăț!” Şi 
bucătarii primiră poruncă să încingă vârtos cuptorul. Un bucătar tocmai se pregătea să azvârle în foc 
un maldăr de vreascuri adus chiar atunci din pădure, când deodată văzu pitulat printre uscături un 
şarpe. Nu mai avu timp să-l arunce jos, căci vreascurile se şi aprinseră. Omul sta la gura cuptorului 
şi se uita la jivina aceea. Şi iată că din mijlocul flăcărilor ţâşni afară o fată, fără veşminte pe ea, 
fragedă ca un trandafir şi strălucind mai abitir ca focul şi ca soarele. Bucătarul rămase stană de 
piatră, apoi prinse a striga: 

— Veniţi, veniţi, oameni buni! Din cuptor a ieşit o fată! Auzindu-l, feciorul de împărat alergă 
într-un suflet la bucătărie, şi după el toţi curtenii. Îndată o recunoscu pe Rosina, o cuprinse în braţe 
şi uite aşa făcură nuntă mare, iar din clipa aceea, Rosina a trăit fericită şi veselă, şi nimeni nu i-a 
mai căşunat vreodată vreun rău. 


Enea, scroafa albă şi cei treizeci de purceluşi 
poveste italiană 


Enea, fiul venerei şi ultimul dintre eroii troiani, după incendiul Troiei a pornit-o pe mare, în 
căutarea noului pământ pe care i l-au făgăduit zeii pentru a întemeia acolo o nouă patrie. 

Şi pluti, pluti, străbătu marea Egee, o luă pe coasta insulelor Ionice şi atinse Sicilia, Calabria şi 
Campania. Până când, corăbioara lui împinsă de vânt se împotmoli în plaja nisipoasă a Latiului. 

Părea sfârşitul lungii călătorii şi începutul unei vieți paşnice; dar izbucni din nou un război 
împotriva lui Enea, din partea trufaşului Turno, regele Rutulilor. 

Enea, în căutarea unor ajutoare, trecu dincolo de apa Tibrului. Când se lăsă noaptea, marinarii, 
obosiţi de atâta vâslit, coborâră pe uscat să se odihnească puțin. Dorm animalele în vizuina lor, 
dorm păsările în cuiburile lor. Şi Enea adoarme liniştit şi visează. Îi apare în vis un bătrân cu barbă 
albă, îmbrăcat într-o tunică albăstrie şi pe cap cu o pălărioară de trestii fluviale. E un zeu, căci se 
vede clar din lumina ce o răspândeşte propria lui ființă. Se numeşte Tiberino şi începe să-i 
vorbească: 

„Enea, fiul Venerei, îi spune el, ai ajuns la sfârşitul călătoriei tale. Acesta este pământul pe care ţi 
l-au făgăduit zeii. Trezeşte-te. Vei găsi sub umbra unui stejar o scroafă cu purceluşii ei alături; acolo 
vei ridica zidurile noii Troi. Acolo, fiul tău, Ascanio, în treizeci de ani, va întemeia Alba, care va fi 
mama Romei.” 

Astfel i-a vorbit Tiberino. S-a cufundat apoi în apele aurii ale Tibrului, dispărând din fața ochilor 
lui Enea. Enea s-a ridicat în picioare, 1-a trezit şi pe ceilalți tovarăşi ai lui şi le-a povestit în grabă 
visul. Un vis ce se va adeveri fără întârziere. Nici n-au făcut decât câţiva paşi, când iată că la umbra 
unui stejar atât de bogat în frunze, încât razele soarelui nu reuşesc să se strecoare prin ele ca să 
lumineze iarba, apare scroafa alături de purceluşii ei. Treizeci de purceluşi, care se joacă, fac tumbe 


şi scurmă cu râtul lor fraged pământul. 

Albă mama, albi purceluşii, albicioşi ca laptele. De aci şi numele viitorului oraş: Alba. Şi cum 
este şi cifra celor treizeci de purceluşi, iată şi numele adăugat; „lunga”. Aşadar: Albalunga, în 
italiană: Albalonga. 


Romolo şi Remo 
poveste italiană 


Albalonga avea odată pe tronul ei doi frați, care se chemau Amulio şi Numitore, şi acesta din 
urmă era bun, şi celălalt era rău. 

Într-o bună zi, Amulio, violent şi despotic cum era, îl alungă de la tron pe Numitore, ferecându-l 
în închisoare. Şi ca să-l împiedice să aibă moştenitori, o obligă pe singura lui fată să se facă 
preoteasă a Vestei, pentru că vestalele nu puteau avea copii. 

Şi totuşi, Rea Silvia a avut doi gemeni, isteţi, dolofani şi rumeni. Atunci Amulio, peste măsură de 
înfuriat, chemă un servitor şi-i porunci să-i ucidă pe amândoi pruncii nou-născuţi; dar servitorul, 
milos, aşeză pe copilaşi într-un coşuleţ, pe care-l lăsă în voia apelor Tibrului, iar Tibrul, şi mai milos 
decât el, îi purtă înspre mal, până la umbra unui smochin sălbatec. 

O lupoaică, părăsindu-şi o clipă puii ei, se apropie de coş, îi adulmecă pe cei doi gemeni, care 
plângeau cu disperare de foame, şi, în cele din urmă se hotărî să-i alăpteze. Apoi o ciocănitoare 
verde cobori de pe o ramură a smochinului şi îi hrăni în guriţele lor, de parcă ar fi fost puii ei. Şi în 
sfârşit, trecu pe acolo un păstor de capre, pe nume Faustolo, care-i luă cu el, şi le dădu numele de 
Romolo şi Remo. 

Creşteau puternici şi frumoşi, şi o dată cu anii ce treceau deveniră doi tineri întreprinzători şi 
curajoşi. Când aflară că ei erau fiii lui Rea Silvia şi nepoţii regelui înlăturat de la tron, se năpustiră 
împotriva uzurpatorului Amulio, redând locul cuvenit in cârmuirea oraşului Albalonga bunicului 
lor, Numitore. 

Într-o bună zi, se hotărâră să înfăptuiască ceva; să întemeieze un nou oraş. Aleseră tocmai malul 
râului unde se afla smochinul ce-i ocrotise cu umbra lui, şi unde se mai zăreau încă proaspete 
urmele păstorului de capre, Faustolo. 

Dar porunceau doi oameni, şi rege nu putea fi decât unul. Lăsară, aşadar, soarta să hotărască. 
Remo se aşeză în recunoaştere pe Aventino, una din colinele Romei, şi văzu şapte vulturi. Romolo, 
mai şiret se duse în recunoaştere pe Palatino, o altă colină, şi spuse că numărase doisprezece vulturi. 

Şi astfel a învins el, revenind lui întemeierea noului oraş, ce luă de la el numele de Roma. 


Berta şi Nerone 
poveste italiană 


Berta era o bătrânică ce trăia dincolo de Tibru, adică în Trastevere, unul din cartierele cele mai 
populate din Roma, şi cât e ziua de lungă torcea şi cânta, cânta şi torcea, pentru că era torcătoare. 

Odată trecea pe acolo Nerone, împăratul roman pe care toţi îl descriau rău şi hain la suflet. O 
aude pe Berta cântând şi se opreşte. O vede pe Berta torcând şi se minunează în faţa firului de in ce 
se forma din fuiorul ei. 

Berta îl recunoaşte îndată şi-i spune: 

— Să-ţi dea Domnul atâta sănătate încât să trăieşti o mie de ani! 

Ori de câte ori Nerone trecea pe drum, toţi îl ocoleau şi-l blestemau, dar el râdea pentru că se 
obişnuise. De aceea, acum rămase încremenit la auzul urării de a trăi o mie de ani. 

— Eu sunt Nerone, spuse el. 

Şi bătrânica: 


— O ştiu prea bine. 

Şi Nerone: 

— Atunci cum de-mi faci asemenea urare? 

— Of! răspunse bătrânica, pentru că după un stăpân rău vine altul şi mai rău. 

— Bine, spuse Nerone. Răspunsul tău îmi place, fiindcă e sincer. Continuă-ţi torsul până mâine 
dimineaţă şi adu-mi la palat tot inul pe care reuşeşti să-l torci. 

Mătuşica, a doua zi de dimineaţă, veni fără a zăbovi. Nerone priveşte zâmbind grămăjoara de in 
toarsă, apoi cheamă pe majordomul său: 

— Domnule majordom, poruncește el, daţi-i acestei bătrânici atâta pământ cât cuprinde 
lungimea firului de in tors de ea. 

Nespus de fericită, Berta plecă țţopăind într-un picior şi cântând, cântând şi țopăind. De atunci 
înainte n-a mai fost nevoită să toarcă, deoarece devenise o adevărată bogătaşă. 

Celelalte bătrânele din Trastevere, şi chiar din alte cartiere ale Romei, care învârteau toată ziua 
fuiorul trăgând nişte căscături de crocodil, de pofta mare cu care torceau, când aflară de întâmplarea 
cu Berta, se prezentară cu braţele pline de in tors şi cu sufletele voioase de speranţă, la palatul lui 
Nerone, aşteptându-se la aceiaşi răsplată regească; dar Nerone le răspunse tuturor în acelaşi fel: 

Ei, s-a dus vremea când Berta torcea! 


Prinţul îngâmfat 
poveste italiană 


A fost odată un rege care avea o fiică ce nu râdea niciodată. Serbări, baluri, petreceri: totul 
încercase bietul tată şi totul fusese zadarnic. O dată îi veni în minte trăsnaia de a face să curgă ulei 
din fântâna aflată în fața palatului regal. În timp ce prințesa se bucura, privind de la fereastră la 
lumea care se îmbrâncea să-şi poată umple cănile cu ulei, sosi o bătrânică, aducând cu ea tot felul 
de vase de bucătărie mici ca de păpuşă: cănuţe de apă, crăticioare, tigăițe... şi, după ce le umplu cu 
ulei şi le puse pe cap, pe-aci ţi-e drumul. Dar cum drumul era tot una, n-apucă să facă nici doi paşi 
şi puf! se dădu de-a dura, încât toate vasele micuţe ca de păpuşă se făcură zob. 

La asemenea spectacol, prințesa care nu râdea niciodată izbucni într-un hohot de râs, gata să 1 se 
încleşteze fălcile şi mai multe nu. 

Bătrânica, după ce că şi aşa era furioasă, auzind hohotele acelea de râs ca o explozie, se întoarse 
şi-o văzu pe fiica regelui. 

— Aha, spuse ea plină de venin. Râzi? Ei, bine, fie ca tu să te îndrăgosteşti de prințul îngâmfat! 

Din clipa aceea prinţesa fu cuprinsă de apriga dorinţă de a-l cunoaşte pe prinţul îngâmfat, şi 
atâtea spuse şi atâtea făcu, încât bietul tată se duse el însuşi să-l caute pe prinţ. 

Acest prinț era atât de frumos, încât din cauza prea marii frumuseți nu îngăduia nimănui să-l 
privească în faţă, şi de acea purta patrusprezece văluri. 

— O prinţesă s-a îndrăgostit de tine, îi spuse regina-mamă; regele, tatăl ei, a venit să te întrebe 
dacă vrei s-o iei de soție. Acesta este portretul ei. 

Şi prinţul îngâmfat: 

— Ptiu, aruncă-l în fântână! 

Şi regina-mamă: 

— Fiul meu, prinţesa s-ar putea omori de atâta durere. 

— Atunci, spuse prințul îngâmfat, să-i dăm în dar acest pumnal. 

Când prinţesa află necugetarea acestor vorbe, îi spuse tatălui ei: 

— Tată dragă, dă-mi un cal şi o pungă cu bani şi lasă-mă să plec. 

Şi pe tatăl ei nu l-a lăsat inima să-i stea în cale. 

Şi mergi, şi mergi, până ce se întunecă de-a-binelea. Prinţesa zări licărind o lumânare şi dădu de 
o casă unde o biată mamă îşi veghea fiul ei pe moarte. 


— Duceţi-vă să vă culcaţi, spuse prinţesa, sunteţi obosită, îl veghez eu pe fiul dumneavoastră. 

În timpul nopții, se stinse lumânarea şi în toată casa nu era un chibrit. Atunci prinţesa ieşi să 
ceară unul cu împrumut de la o vecină, o bătrână urâtă şi aspră, care stârnea focul sub un ceaun plin 
cu ulei. 

— Mătuşică, vrei să-mi împrumuţi un chibrit? 

Şi bătrâna spuse: 

— Dacă mă ajuţi. 

— La ce? 

— Să vrăjim pe vecinul meu. Vezi? Când uleiul care fierbe în ceaun va arde tot, vecinul meu va 
fi mort. 

— Te ajut cu plăcere, spuse prinţesa. Eu pun lemne pe foc şi uleiul fierbe. Când bătrâna, puţin 
cam mioapă, se aplecă deasupra ceaunului cu ulei, ca să vadă mai bine cât mai era, fata îi dădu un 
brânci şi-o aruncă înăuntru. 

Stinse apoi focul de sub ceaun, luă chibriturile şi alergă iute în casa vecină, unde-l găsi pe tânăr 
chipeş şi vindecat. 

Închipuiţi-vă fericirea bietei mame, în timp ce tânărul nu mai înceta spunându-i fetei: 

— Vreau să mă însor cu tine, fată frumoasă. 

Iar prințesa: 

— Îmi pare rău, dar inima mea este dăruită. 

Încărcată de daruri şi binecuvântări ea o porni din nou la drum. 

Foarte curând ajunse la un han, unde zăcea de multă vreme în pat, hangiul, căci niciun medic nu 
reuşise să-i dea bolii lui de căpătâi. Prinţesa avu o bănuială că soția hangiului uneltise ceva; aşadar, 
seara, în loc să se ducă să se culce, se ascunse în spatele unei draperii şi rămase acolo să observe 
fiecare mişcare. Iat-o sosind pe hangiţă, îl zgâlţâi pe soțul ei să se trezească să bea ceva, iar el 
adormi imediat, de parcă ar fi fost somnoroasă în băutura aceea. Atunci hangiţa deschise uşiţa 
scrinului, luă o cutie, o desfăcu şi începu să şoptească: 

— leşiţi afară, fetele mele! Ieşiți afară, căci a sunat ceasul! 

Din cutie ieşiră afară un mănunchi de vipere, care săriră pe bietul hangiu şi-i supseră sângele. La 
urmă, soția cea rea luă un castronaş şi sili viperele să reverse acolo sângele supt, cu care-şi unse ea 
bine tot părul. Puse viperele la loc în cutie şi spuse: 


„Văzduhuri, munţi, ape străbat, din Benevento plec îndat.” 


Şi dispăru. Atunci, ce-i dădu prin minte prințesei? Se unse şi ea pe păr cu sângele din castronaş, 
repetă cuvintele magice, şi, cât ai clipi, iat-o la Benevento într-o grotă unde mai erau atâtea alte 
vrăjitoare, care dansau şi făceau vrăji, în fruntea lor fiind însăşi hangița. Cum se crăpă de ziuă, 
prințesa repetă aceeaşi formulă magică. Şi se trezi din nou la han, mai înainte de întoarcerea 
hangiţei. Imediat îi atrase luarea-aminte a hangiului să nu mai bea în noaptea următoare din ceaşca 
adusă de soţia lui, pentru că înăuntru era praf de somnoroasă, deci să se prefacă doar că bea şi să 
aştepte cele ce urmau să se desfăşoare. 

Şi, aşa făcu hangiul, iar când soţia lui, crezându-l adormit, stârni viperele asupra lui, el se trezi, 
strivi animalele acelea scârboase şi-o omori şi pe vrăjitoare. Când te gândeşti că ea nici nu-şi dăduse 
bine sufletul şi el se şi vindecase, putând să-şi vadă liniştit de muşteriii lui. 

— Rămâi cu mine, îi spuse el prinţesei, îmi vei fi ca o fiică. 

Şi prinţesa: 

— Mulţumesc, dar am altă îndatorire. 

Şi încărcată de daruri şi binecuvântări o porni din nou la drum. Seara poposi în alt han. Fiul 
hangiului, de cel puţin un an, zăcea şi el în pat, nu mânca şi nici nu bea, nefăcând altceva decât să 
doarmă de dimineață până seara. Prințesa îi spuse hangiului: 

— Lăsaţi-mă pe mine, şi noaptea stătu de veghe. 


Sunară orele zece şi nimic nu se întâmplă. Sunară orele unsprezece şi nimic nu se întâmplă. Dar 
cum se auziră cele douăsprezece bătăi ale ceasului: poc! trosc! se deschiseră două găuri în tavan şi 
căzură două legături, una albă, una neagră. Se desfăşoară prima legătură şi apare o fată frumoasă; se 
desfăşoară şi legătura neagră şi apare o slujnică cu un coşuleţ plin cu mâncare. 

Fata se apropie de pat, şi nu-i dădu decât o palmă tânărului, că se şi trezi. Slujnica puse masa şi 
aşeză toate bunătățile din coşuleț, se ospătară toți cu bucurie şi stătură de vorbă până la primul 
cântat al cocoșului. 

Când cântă cocoşul, frumoasa fată îi spuse slujnicei: 

— S-a luminat de ziuă şi trebuie să plecăm. Grăbeşte-te! 

O altă palmă dată tânărului şi el adormi mai buştean ca înainte. Cele două femei se înghemuiră 
ca să încapă din nou în cele două legături şi-şi luară zborul prin cele două găuri din tavan, care se 
închiseră imediat ca prin farmec. 

— Dacă vreţi ca fiul vostru să se vindece, îi spuse în dimineața aceea hangiului prinţesa, trebuie 
să suciți gâturile tuturor cocoşilor din sat, să legaţi toate clopotele, să pregătiți o cuvertură neagră 
având luna şi stelele brodate pe ea şi cu ea să astupaţi bine ferestrele din camera fiului vostru. Afară, 
sub fereastră, aprindeți un foc, şi să fie gata pregătit un zidar, care să astupe bine două găuri ce 
aveau să apară în tavan. 

În noaptea următoare, în timp ce frumoasa fată stătea la masă cu tânărul, zidarul astupă iute cele 
două găuri din tavan. Flecăreală, flecăreală, timpul trecea, cocoşul nu cânta, niciun clopot nu bătea, 
şi ziuă nu se mai făcea. În sfârşit, fata, bănuitoare, scoase o mână pe fereastră, cuvertura se dădu la 
o parte, lăsând să se vadă cât de sus se înălțase soarele pe cer. Atunci stăpâna şi slujnica se 
transformară din nou în două legături încercând să se strecoare prin tavan, dar găurile erau astupate, 
încât se loviră în boticuri. Disperate, se aruncară pe fereastră amândouă, dar căzură în foc, şi se 
prăjiră bine de tot, de țipau ca două coţofene. 

În viteză însă uitaseră să-i mai dea o palmă tânărului, ca de obicei, aşa că el rămase treaz şi vraja 
fu desfăcută. 

— Tu m-ai eliberat, spuse tânărul, şi vreau să mă însor cu tine. Astfel vei rămâne pentru 
totdeauna alături de mine. 

Şi prinţesa: 

— Nu-i cu putinţă, trebuie să plec imediat. 

Şi încărcată de daruri şi binecuvântări o porni din nou la drum. 

Şi merse, şi merse, până când se întâlni cu o mătuşică. Ea o întrebă: 

— Unde te duci, fată frumoasă? 

Şi prinţesa: 

— Mă duc în căutarea prinţului îngâmfat. 

— Ascultă, zise mătuşica, eu ştiu că tu ai trecut prin destule amărăciuni, şi ai înfăptuit atâtea 
fapte bune, de aceea vreau să te ajut. Călătoria ta a luat sfârşit. Prinţul îngâmfat locuieşte în acest 
palat împărătesc. Ține, aceasta este bagheta magică. Cere tot ceea ce doreşti şi, cât ai clipi, se şi 
împlineşte. Prinţesa nu avu timp să-i mulțumească bătrânei, că ea dispăru cât ai clipi. Atunci învârti 
bagheta magică şi spuse: 

— Poruncesc, poruncesc să apară din pământ un palat mare ca acela împărătesc, cu acelaşi 
număr de ferestre, şi cele două ferestre din față să fie depărtate una de alta cu cel puţin treizeci de 
metri, în schimb, celelalte să se apropie din ce în ce mai mult, încât ultimele două să se atingă chiar. 

Aşa se întâmplă. Când prinţul îngâmfat apăru a doua zi de dimineaţă, văzu la fereastra din față, 
la o depărtare de treizeci de metri, o fată atât de frumoasă, încât ca s-o admire fu nevoit să-şi scoată 
primul văl. Se îndrăgosti îndată de ea, şi-i spuse servitorului: 

— la două brățări, din cele mai prețioase, din casa mea de fier, şi du-i-le din partea mea. 

Şi prinţesa, fără a le onora nici măcar cu o privire, îi spuse servitorului care le-a adus: 

— Pune-le ca belciuge la poarta palatului. Şi-l alungă. 

A doua zi de dimineaţă prinţul îngâmfat apăru la a doua fereastră şi, ca s-o admire mai bine pe 


prinţesă, fiind şi ea la a doua fereastră, îşi smulse al doilea văl. Apoi spuse servitorului: 

— la din casa de fier coroana de regină şi du-i-o în numele meu. 

— Pune-o ca pirostrie sub ceaun, spuse prinţesa servitorului şi-l alungă. 

În fiecare zi care trecea prinţesa şi prinţul îngâmfat apăreau la ferestrele mereu mai apropiate, şi 
principele îşi lua mereu alt văl de pe figură şi poruncea servitorului să-i ducă alt dar fetei, pe care ea 
îl respingea disprețuitoare. 

Până când în a paisprezecea zi, se treziră față în faţă la cele două ferestre care se atingeau, 
începură să vorbească, şi cum prinţul îşi scoase şi al patrusprezecelea văl, la cuvintele lui pline de 
dragoste, prințesa, văzând că era într-adevăr un tânăr foarte chipeş la înfăţişare, nu ştiu să spună nu, 
primind şi cele două brățări, şi coroana de regină şi toate celelalte bijuterii ale prințului. 

Şi se făcu nunta, cu obişnuitul fast împărătesc şi cu obişnuiţii invitați în număr cât mai mare. 


V-a plăcut sau nu povestea, azi la nuntă toţi se-ndeasă. 
E-un belşug de s-a dus vestea, numai noi cu gura iască. 


Barca fermecată, care merge pe mare şi pe uscat 
poveste italiană 


O dată un rege a dat sfoară în țară: 

— Cine reuşeşte să construiască o barcă în stare să meargă pe mare şi pe uscat va primi drept 
soţie pe fiica mea. 

În ţara aceea, era un tată care avea trei fii şi nicio altă avere decât un cal, un măgar şi un purcel. 
Fiul mai mare se apropie imediat de tatăl lui: 

— Tată, spuse el, vinde calul şi cu banii de pe cal cumpără-mi cele necesare pentru a construi 
barca, şi eu îți făgăduiesc c-o voi face cum vrea regele, să meargă pe uscat şi pe mare, şi el îmi va 
da de soţie pe fiica lui. 

Tatăl, la început, spuse nu, apoi vându calul, ca să-i cumpere unelte fiului. Acesta se sculă în zori 
şi se duse în pădure să taie lemnul trebuincios pentru alcătuirea bărcii. 

— Ce faci tu, fiule? îl întrebă un unchiaş, care tocmai trecea prin partea locului. 

— Fac ce cred şi ce-mi place. 

— Fie ca tu să găseşti mâine făcut ceea ce crezi tu şi ceea ce-ţi place, spuse unchiaşul şi dispăru. 

A doua zi de dimineaţă fiul mai mare se întoarse în pădure, acolo unde lăsase barca pe jumătate 
construită, dar nu mai găsi nici urmă de barcă. Barca, uneltele, lemnul: dispăruse absolut totul. 

Plângând la disperare, se întoarse acasă şi-i povesti tatălui nenorocirea care i se întâmplase. 
Tatăl, după ce-şi vânduse calul numai ca să-i împlinească lui pofta, închipuiţi-vă ce supărat a fost. 

La Roma este un proverb care spune: „Nebunia-i molipsitoare!” 

Aşa că nu trecu nicio lună când fiul mijlociu se apropie de taică-su şi-l imploră şi-l înduioşă cu 
suspine, până când îl sili pe bietul om să-şi vândă şi măgarul, ca să cumpere noi unelte. 

Fiul mijlociu se sculă dis-de-dimineaţă şi se duse direct în pădure ca să taie lemne pentru barcă. 
lată-l apărând pe acelaşi unchiaş, iată-l punându-i aceeaşi întrebare: 

— Ce faci tu, fiule? 

Şi el, nepoliticos ca şi fratele său mai mare: 

— Fac ce cred eu şi ce-mi place. 

Şi unchiaşul, lui: 

— Fie ca tu să găseşti mâine făcut ceea ce crezi tu şi ceea ce-ţi place. 

A doua zi de dimineaţă, fiul mijlociu se întoarse în pădure, unde lăsase barca pe jumătate 
construită, dar nu mai găsi nimic acolo. Totul dispăruse ca prin farmec, şi barcă, şi unelte, şi 
lemnărie. 

Fiul cel mai mic, care nu era decât un băieţandru, nu lăsă să treacă mai mult de o săptămână şi-i 


spuse tatălui: 

— Tată, vreau să încerc şi eu. Unde s-a dus mia, ducă-se şi suta. Să vindem şi purcelul şi să 
cumpărăm unelte pe banii ăştia. Cine ştie dacă n-oi izbuti eu ce n-au fost în stare fraţii mei? 

Ce mai, ca să n-o lungim, vândură şi purcelul şi la primii zori ai dimineţii, Prâslea se duse la 
pădure să taie lemne. 

Iată-l pe acelaşi unchiaş cu aceeaşi întrebare: 

— Ce faci tu, fiule? 

Dar de astă dată răspunsul fu altul. Spuse băiețandrul: 

— Construiesc barca fermecată care merge pe mare şi pe uscat. 

Îi răspunse unchiaşul: 

— Fie ca o barcă fermecată care merge pe mare şi pe uscat, să găseşti tu gata construită mâine 
dimineaţă. 

Într-adevăr, a doua zi de dimineaţă băiatul se întoarse în pădure şi găsi barca gata făcută. I-a fost 
de-ajuns să-i spună: 

— Barcă, mergi pe pământ! Şi barca alunecă pe iarbă de parcă s-ar fi aflat pe apă. 

Sosind bucuros acasă şi triumfător, îşi luă rămas bun de la tatăl şi frații săi, ca să se ducă să-şi 
dobândească premiul promis de înscrisul regelui. 

Şi merse, şi merse, şi în timp ce barca aluneca iute pe firul unui râu, iată un uriaş care se adăpa 
din toată apa ce trecea dintr-un pârâu în râu. 

— Măi să fie, dar ce însetat mai poți fi, om bun, spuse băiatul. Vrei să vii cu mine că te duc la 
palatul regelui? 

Şi celălalt: 

— Bucuros, şi se sui în barcă. 

Şi merse, şi merse, în timp ce barca trecea peste câmpie cu uşurinţa unei căruțe, iată un alt uriaş, 
învârtind pe foc o frigare în care stătea înfiptă o bivoliță. Fiindcă era bine friptă, o scoase din foc şi 
din două înghiţituri o dădu gata, de parcă ar fi fost o ciocârlie. 

— Măi să fie, ce poftă de mâncare mai ai, om bun, adeveri băiatul. Dacă vii cu mine te duc la 
palatul regelui. 

Şi celălalt: 

— Bucuros — şi se sui în barcă. 

Şi merse, şi merse, în timp ce barca trecea peste o vale, iată un alt uriaş, sprijinit cu spatele de un 
munte. 

— Vrei să vii cu mine, îl întrebă băiatul, că te duc la palatul regelui. 

Şi celălalt: 

— Bucuros aş veni, dar nu mă pot mişca, căci fără sprijinul meu muntele se prăbuşeşte. 

— Lasă-l să se prăbuşească, îl îndemnă băiatul. 

Într-adevăr, de cum se sui uriaşul acela în barcă, bum, burubum! se auzi un zgomot: muntele se 
prăbuşise. În sfârşit, barca cu băiatul şi cei trei tovarăşi ai lui ajunseră la palatul regelui. 

— O, rege, spuse băiatul, v-am adus barca fermecată care merge pe mare şi pe uscat. Dacă vreţi, 
faceţi o mică plimbare de probă. 

După ce probă barca, regele rămase pe gânduri. Nu prea se vedea în stare să-şi dea fata de 
nevastă unui zdrențăros oarecare; dar un rege nu poate să-şi calce cuvântul dat. 

— EI, bine, spuse el, îţi voi da pe fata mea, dar cu condiţia ca tu şi cei din suita ta să mâncaţi de 
la primul până la ultimul fel de mâncare tot ce vă voi oferi, fără a lăsa nicio fărâmă măcar. 

Şi băiatul: 

— Pe când această gustare? 

— Chiar mâine, spuse regele, şi dădu ordin să se pregătească o masă ca pentru o sută de 
persoane. 

Băiatul se prezentă cu un singur tovarăş, şi voi îl cunoaşteţi prea bine: era uriaşul care devorase o 
bivoliță de parcă ar fi fost un sturz. Lui nu i se părea aievea să stea acum la o masă pregătită şi să 


soarbă din mâncăruri, de parcă ar fi mâncat cartofi prăjiți subțiri ca paiul, care stârnesc pofta de 
mâncare numai. Când să înghită şi fructele, cu aerul cel mai sfios din lume, îl întrebă pe rege: 

— Nu mai e nimic? 

Regele nu se dădu bătut. 

— Bineînţeles că te vei căsători cu fiica mea, spuse el băiatului. Dar mai întâi, totuşi, tu, 
împreună cu tovarășii tăi, va trebui să goliți tot vinul din pivnița mea, afară de două butoiaşe cu vin 
de Malvasia, care e vinul meu preferat. 

De astă dată, băiatul se prezentă cu uriaşul care bea râulețul ca pe un păhărel de lichior, şi într- 
adevăr, butoiaş de butoiaş, supse iute tot vinul din pivniţă, nemaisalvând nici cele două butoiaşe cu 
vinul preferat de Malvasia. Dar regele încă nu se dădu bătut. 

— Fata mea are o zestre regească, spuse el. Patul, scrinul, dulapurile, sipetele cu lenjerie, 
casetele de fier cu bijuterii, şi atâtea altele. Găseşte-mi pe cineva să le poată duce pe toate acestea 
dintr-un singur drum şi-ţi făgăduiesc mâna fiicei mele. 

Băiatul îi spuse uriaşului care sprijinise muntele cu spatele lui: 

— Am o trebuşoară pentru tine, şi-l conduse la palatul regelui. 

— Sunt gata, spuse uriaşul şi servitorii începură să-l încarce cu zestrea prinţesei pe spinare. 

Şi încarcă-l, şi încarcă-l, în timp ce regele aştepta ca omul să nu mai răzbească şi să se lase 
doborât de povară. Dar nici gând! Pesemne că nu-l cunoştea bine! 

— Mai puneţi şi alte lucruri, spunea uriaşul într-una, nu mă lăsați să mă obosesc cu rugămințile. 

— Nu mai avem nimic de pus, spuseră servitorii. 

— Mai rămâne prinţesa, observă băiatul, şi-i întinse mâna ca să se caţere pe deasupra mobilelor, 
a lăzilor şi a casetelor. 

Apoi îi spuse uriaşului: 

— Haidem! Iute! 

Şi în două salturi ajunseră la barcă. 

— Barca mea, zboară! 

Şi barca îl ascultă. 

Regele, care urmărise din balconul său toată întâmplarea, începu să strige: 

— Preacredincioşii mei, alergaţi în grabă mare, prindeţi-i şi aduceţi-mi-i în lanţuri! 

Barca zbura acum pe mare şi pe uscat ca o pană şi soldaţii au fost nevoiţi să se dea bătuţi, 
întorcându-se înapoi ruşinați. 


Zâna Morgana 
poveste italiană 


A fost o dată un tată cam bătrâior, care avea trei fii, şi mai înainte de a muri îi băgă pe toţi trei 
slujitori la curtea regelui. 

Cel mai mic se numea Pietruccio, şi cum era pe cât de bun pe atât de viteaz, regele ținea atât de 
mult la el, că-l socotea ca pe fiul lui. 

Ceilalţi slujitori, printre care şi fraţii lui Pietrucc1o, se simțeau roşi de gelozie şi începură să se 
gândească în ce chip să facă să se răzbune pe Pietruccio. 

— Maiestate, spuseră ei într-o bună zi regelui, Pietruccio s-a lăudat în faţa noastră că-i poate fura 
zânei Morgana bagheta magică. 

— E cu putință? spuse regele. Şi imediat îl chemă pe Pietruccio. 

— Aha? spuse, eşti în stare să furi zânei Morgana bagheta magică? Foarte bine. Este ca şi cum 
te-ai învoi la treaba asta. Poţi pleca pe dată, şi dacă te întorci fără baghetă, dau ordin să ţi se taie 
capul. 

Şi merse, şi merse, Pietruccio măcina kilometrii de drum, storcând mii şi mii de lacrimi. E o 
vorbă şi asta, să furi bagheta magică a zânei Morgana! 


— Ce ai, de plângi atâta? îl întrebă un bătrânel. Cum bătrânelul avea înfăţişarea unui bunic, 
Pietruccio îi dezvălui ce avea pe suflet: 

— Mi s-a întâmplat asta şi asta. 

— Şi de-aceea eşti atât de nenorocit? se miră bătrânelul. Urmează sfatul meu. Cumpără-ţi o 
scândură şi doi saci de nuci: cu scândura treci peste șanțul cu apă care se află în fața casei zânei, te 
cațări pe acoperiş şi laşi să cadă nucile pe țigle. Restul va veni de la sine şi nu mai voi să-i spună 
altceva. 

Pietruccio făcu întocmai cum îl sfătuise bătrânul. Când începură să trosnească nucile pe acoperiş, 
iată vocea ascuţită a zânei Morgana: 

— E grindină, e grindină. 

Ca s-o oprească pentru a nu 1 se distruge căsuţa, aşeză astfel bagheta magică în pervaz, încât 
Pietruccio reuşi dintr-o singură mişcare să pună mâna pe ea şi s-o ia la goană. 

— Of, bine că n-a durat mai mult! spuse zâna. S-a sfârşit cu grindina. 

Dar, când să se ducă să-şi ia înapoi bagheta magică, n-o mai găsi, ci îl văzu pe Pietruccio cum 
fugea cu ea strânsă la piept. 


„Mai şiret eşti ca o vulpe, măi băiete, tu ştii multe! 
Dar pe-aici de mai apari tu pe veci ai să dispari!” 


Astfel spuse zâna şi Pietruccio îi răspunse şi el în rimă: 


„M-oi întoarce, să ştii bine, şi te-oi face de ruşine. 
In curând voi fi la tine, vei rămâne de ruşine!” 


Căci Pietruccio ştia el bine că neplăcerile lui aveau să se țină lanţ, şi prin uneltirile slujitorilor, 
regele avea să-i ceară să fure mereu altceva şi mereu mai greu, de la zâna Morgana. 

Într-adevăr, de-astă dată era vorba de bufnița vorbitoare, şi Pietruccio, plângând acum printre 
lacrimi şi sughiţuri, îşi luă picioarele la spinare. 

— Ce ai, de plângi aşa? îl întrebă acelaşi bătrânel. 

Şi Pietruccio: 

— De astă dată este vorba de bufnița vorbitoare şi se porni pe un plâns, de parcă ar fi fost cu 
neputinţă să creadă în înfăptuirea poruncii primite. 

Şi bătrânelul: 

— Nici-o teamă. Cumpără un cornet frumos cu bomboane şi fă aşa şi aşa. 

Pietruccio sosi acasă la zână, se strecură pe fereastră şi se ascunse în spatele unui dulap. Când 
zâna se duse să facă nani, Pietruccio ieşi din ascunzătoarea lui, căută vreascul gros pe care stătea 
bufnița vorbitoare, şi momind-o cu o bomboană, încă o bomboană, şi încă alta, reuşi s-o ia de-acolo 
fără ca bufnița să poată scoate niciun strigăt, fiindcă ciocul îi era plin de bomboane. 

După ce trecu șanțul, Pietruccio, în loc să continue să-i umple ciocul cu bomboane, se gândi că 
era mai bine s-o ia la goană ca iepuraşul şi fugea de rupea pământul, dar bufnița apucă totuşi să se 
facă auzită. Zâna Morgana apăru la fereastră, dar era prea târziu. Singura sa consolare a fost de a-l 
amenința pe Pietruccio: 


„Mai şiret eşti ca o vulpe, măi băiete, tu ştii multe! 
Dar pe-aici de mai apari, tu pe veci ai să dispari! 


Şi Pietruccio, ca răspuns, între un salt şi altul: 


„M-oi întoarce, să ştii bine, şi te-oi face de ruşine. 
In curând voi fi la tine, vei rămâne de ruşine!” 


După bagheta magică şi bufnița vorbitoare, prin uneltirea slujitorilor invidioşi ai regelui, 
Pietruccio fu trimis să fure zânei Morgana cuvertura cu clopoței. Şi merse, şi merse, de-astă dată 
plângând ca un viţeluş de lapte. 

— Ce-ai, de plângi? 

Era acelaşi bătrânel bun la inimă, şi Pietruccio îi spuse tot ce-l apăsa pe suflet, pentru a treia 
oară. 

— Este atât de simplu, spuse bătrânelul. Cumpără un pachet de vată şi fă aşa şi aşa. 

De astă-dată Pietruccio se furişă sub patul zânei. Când o auzi sforăind, alungi o mână şi, rând pe 
rând, începu să astupe toți clopoțeii. La urmă trase cu grijă cuvertura şi zbură ca vântul. Pe 
neaşteptate, zâna strănută şi se trezi. „Ce frig s-a făcut”, spuse ea, şi-şi dădu seama că-i dispăruse 
cuvertura. Alergă la fereastră tocmai când Pietruccio sălta ca un greieraş dincolo de şanţ. 


„Mai şiret eşti ca o vulpe, măi băiete, tu ştii multe! 
Dar pe aici de mai apari, tu pe veci ai să dispari!” 


Şi Pietruccio, cu replica: 


„M-oi întoarce, să ştii bine, şi te-oi face de ruşine. 
In curând voi fi la tine, vei rămâne de ruşine!” 


Într-adevăr, nici nu trecu o lună, şi iată-l pe Pietruccio în drum spre casa zânei Morgana, pentru a 
răpi de astă-dată, ghiciţi pe cine? pe zână în persoană. ŞI tânguirile lui înduioşau până şi pietrele. 

— Ce mai e de astă-dată? întrebă acelaşi bătrânel de totdeauna. 

— De astă-dată e şi mai greu. 

Şi bătrânelul: 

— Să auzim. Şi apoi: Este foarte simplu. Tu să faci aşa şi aşa, şi să nu-ți fie teamă. 

Pietruccio se îmbrăcă atunci ca un tâmplar, luă cu el o ladă cu închizătoarea stricată, şi se duse 
apoi să dea târcoale prin faţa casei zânei Morgana, strigând cât îl ținea gura: 

— Lăzi de vânzare, lăzi! Cine vrea? 

Zâna, căreia îi trecu prin minte să-l închidă pe Pietruccio într-o ladă cu prima ocazie când va mai 
da pe acolo, îl chemă pe tâmplar şi cumpără lada. Dându-şi seama că închizătoarea era stricată, îl 
rugă s-o repare, şi apoi vru să ştie dacă în ladă putea într-adevăr să încapă o persoană. 

— E tocmai bună, îi spuse Pietruccio. 

— Intră în ea, spuse zâna — aşa îmi dau seama dacă se poate. 

Şi Pietruccio: 

— Intră dumneata, astfel voi vedea dacă merge şi închizătoarea. 

Zâna, care nu bănuia nimic, intră în ladă şi se convinse că încăpea perfect, chiar şi cu capacul 
încuiat cu cheia. Atunci Pietruccio, nespus de fericit, luă lada cu zâna Morgana cu tot, şi se întoarse 
la palat. 

Regele rămase ca o stană de piatră, o chemă pe fiica lui şi zise: 

— Fata mea, ţi-am găsit soţul demn de tine. Şi astfel ceilalți servitori invidioşi, printre care şi 
fraţii lui Pietruccio, rămaseră de ruşine şi Pietruccio se însură cu fata regelui. 


Betta 


poveste italiană 


A fost o dată o femeie care se îndeletnicea cu croitoria, având ca ajutor o fată, pe nume Betta, 
adică numele de alintare de la Elisabetta. Această croitoreasă avea o terasă plină de vase cu flori şi 


Betta era obligată să le ude în fiecare seară, într-o seară, în timp ce stropea rozmarinul, fiul regelui, 
care locuia în palatul din față, apare la fereastră şi-i spune glumind: 

— Betta, câte frunze are rozmarinul tău? 

Şi Betta îi răspunde: 

— Tu, care le ştii pe toate, spune-mi câți peşti sunt în mare şi câte stele pe cer? 

Fiul regelui nu ştiu ce să-i răspundă. Ruşinat şi umilit se duse în camera lui şi-şi chemă 
preceptorul. 

Preceptorul îi spuse: 

— Alteță, trebuie să vă răzbunaţi. Mâine dimineaţă, deghizați-vă în pescar. Când veţi trece pe 
sub ferestrele Bettei, şi ea vă va chema ca să cumpere peşte... şi restul îi şopti la ureche. 

A doua zi de dimineaţă, fiul regelui se îmbrăcă cu o pereche de pantaloni ridicaţi deasupra 
gleznei, pescăreşti, şi o cămaşă cam zdrenţuită, îşi puse ochelarii de soare şi-şi lipi o pereche de 
mustăţi, o porni şi începu să strige: 

— Sardele, sardele proaspete! Cine vrea sardele? 

Betta coboară scările şi-l cheamă pe pescar: 

— Cu cât vindeţi kilogramul? 

Şi fiul regelui: 

— Nimic. Ţi le las în dar, dacă tu-mi dai un sărut. 

Betta, încântată să scape cu atât de puţin, şi văzând că pescarul este un tânăr foarte chipeş, îl 
sărută. Şi el, fără să-i lase o sardea măcar, îşi ia picioarele la spinare şi pe aici ţi-e drumul. 

Închipuiţi-vă furia Bettei! Seara, când se pregătea să ude rozmarinul, iată-l pe fiul regelui 
apărând la fereastră şi spunându-i: 


„Azi dimineață m-ai sărutat, dar peşte proaspăt n-ai mâncat!” 
Betta se face roşie ca gogoşarul. 

— Aha, spune ea, tu erai pungaşul de pescar? Lasă că ți-arăt eu! 

A doua zi de dimineaţă, împrumută de la croitoreasă o punguţă de mătase bătută în perle, se 
îmbracă în haine de vânzătoare ambulantă, se suie pe un măgăruş răpciugos şi trece pe sub 
ferestrele palatului regal. 

— Punguţă frumoasă! Cine vrea să cumpere punguţa scumpă şi frumoasă? 

Apare fiul regelui, o cheamă şi o roagă să aştepte la poarta cea mare a palatului. 

— Cât costă punguţa ta? 

— Costă mult, spuse Betta, prefăcându-şi glasul. E toată bătută în perle; dar sunt dispusă să ţi-o 
dau pe puţin. 

— Ce trebuie să fac? 

— Să săruți botul măgăruşului meu. 

Şi fiul regelui: 

— Bucuros. 

Şi sărută botul măgăruşului răpciugos... Atunci, Betta dă o biciuşcă şi o porneşte în cel mai 
cumplit galop, lăsându-l pe tânăr cu gura căscată. Seara, în timp ce stropea rozmarinul, iată-l şi pe 
fiul regelui cu acelaşi refren: 


„eri dimineaţă m-ai sărutat, dar peşte proaspăt n-ai gustat!” 
Şi Betta, ca răspuns: 
1? 


„Măgar râios ai sărutat, dar pungutța nu ţi-am dat 


Atunci fiul regelui, scrâşnind din dinţi de mânie, îşi spune în sinea lui: „Ţi-arăt eu ție”! 
Il chemă pe preceptorul său. 


— Mâine dimineaţă, când Betta se duce în pivniţă să scoată vin, ştii ce facem? 

Şi-i spune ce şi cum va fi. 

Când Betta coboară cu cana, vede apărându-i în față doi strigoi: unul în glugă albă, celălalt în 
glugă neagră, încât se înspăimântă de nu mai era în stare să facă niciun pas măcar. Cele două 
fantome se apropiară de ea; mai întâi o luă în braţe fantoma neagră, apoi fantoma albă, apoi din nou 
fantoma neagră, până când Betta începu să tipe. 


„Ajutor, ajutor, simt că leşin! 
B-ai alb, ba-i negru, vai ce chin!” 

Croitoreasa, la toate țipetele acelea, cobori în pivniţă, dar cele două fantome o şi luaseră la 
goană; când Betta îşi recăpătă răsuflarea, ca să-i poată povesti toată întâmplarea aceea grozavă, 
croitoreasa începu să râdă spunându-i că fusese doar un vis şi că în pivniţă nu puteau fi fantome, 
nici albe şi nici negre. 

Seara, Betta începu să ude ghivecele sale cu flori şi iată-l pe fiul regelui care-i şopteşte: 


„Ajutor, ajutor, simt că leşin! 
Ba-i alb, ba-i negru, vai ce chin!” 


Şi Betta, în sinea ei: „Aha, tu erai una din fantomele acelea? Acum, las' că ştiu eu ce-am de 
făcut!” 

În miezul nopţii se travesti în Moarte, se sui pe acoperiş, şi începu să arunce cu pietricele în 
ferestrele palatului regal. Fiul regelui se trezi, apăru la fereastră, văzu Moartea şi-l cuprinse o 
spaimă de începu să tipe cât îl ținea gura: 

„Moarte scumpă şi drăguță, mergi la mama, că-i băbuţă!” 

A doua seară, Betta, de partea asta, stropind rozmarinul, şi fiul regelui de partea cealaltă, apărând 
la fereastra palatului, începe acelaşi refren. 

EI: 

„Ajutor, ajutor, simt că leşin! 

Ba-i alb, ba-i negru, vai ce chin!” 

Ea: 

„Moarte scumpă şi drăguță, mergi la mama, că-i băbuţă! ,, 


Fiul regelui, la răspunsul acela, rămase ca sloiul de gheaţă. Apoi începu să se gândească: „Cu 
fata asta nu-i nimic de făcut. Eu îi trântesc o păcăleală, ea îmi trânteşte alta şi mai tare.” Trase un 
oftat adânc şi continuă: „Cu atât mai mult, cu cât începe să-mi fie dragă. Nu numai că e şireată, dar 
mai e şi frumoasă, două daruri minunate pentru o soție. Am să mă însor cu ea!” 

Şi aşa făcu, cu permisiunea regelui şi a reginei, şi nu 1-a fost de loc rău. 


Frumoasa cu steaua de aur 
poveste italiană 


Din vechi străbuni se povesteşte că un tată şi o mamă aveau un fiu frumos ca o cadră şi falnic ca 
un steag. Părinţii îl iubeau tare mult, ca pe lumina ochilor lor, de aceea le era frică să-l lase să se 
Joace pe afară, temându-se ca nu cumva să-l fure vreun vrăjitor. Când lumea îl vedea pe feciorul 
acela atât de frumos, spunea: „Ce falnic mai e! S-ar potrivi de minune cu Frumoasa cu steaua de 
aur”. Tânărul auzea vorbele acelea, dar nu înţelegea sensul lor. Dar tot gândindu-se într-una, până la 
urmă pricepu că Frumoasa cu steaua de aur era, pesemne, o tânără copilă, foarte frumoasă, motiv 


pentru care merita să se ducă s-o caute. Într-o zi când împlinise douăzeci de ani, îşi spuse în sinea 
lui: „Acum a sosit timpul să mă duc s-o caut pe Frumoasa cu steaua de aur. Acum cunosc atâtea 
lucruri şi sunt în măsură să birui toate farmecele”. 

— Fiule, îi spuseră părinţii când el le împărtăşi ferma lui hotărâre, cum de te poţi gândi s-o 
doreşti tocmai pe Frumoasa cu steaua de aur? Tu nu ştii că pentru a o avea, trebuie să sfărâmi cea 
mai puternică vrajă din omenire? Şi cum ai să-l învingi pe zmeul care o păzeşte? Şi pe zmeoaica cea 
bătrână? Şi pe şarpele cu cele şapte limbi veninoase? Ah! Fiule! Trebuie să ne lipsim de tine? Nu 
ştii că atâţia fu de regi şi de împărați au pornit-o în căutarea Frumoasei şi nici că s-au mai întors? 

Tânărul a fost de neînduplecat. Se hotărâse să plece şi nici nu voia să audă niciun fel de sfat. 

— Ori îmi pierd viaţa, ori mă întorc aici cu Frumoasa, spuse el. 

Şi ce făcu? îşi alese un cal frumos, o spadă şi o porni la drum, în căutarea Frumoasei cu steaua 
de aur. 

Şi tot mergând şi mergând, măcinase sute şi sute de kilometri şi nimeni nu ştia să-i spună unde se 
află şi unde trăieşte Frumoasa cu steaua de aur şi ceea ce trebuia să facă pentru a o găsi. Într-o seară 
se lăsă întuneric, tocmai când avea de trecut printr-o pădure. Căută să se adăpostească pentru 
noaptea aceea sub un copac, dar nu reuşea să-l fure somnul, căci se gândea fără preget numai la 
Frumoasa cu steaua de aur. 

Se poate să fi fost miezul nopții când i se păru că se apropie de el o muzică. O muzică atât de 
încântătoare, de părea că-l farmecă cu totul. Dar privi peste tot în jurul lui şi nu văzu decât 
întuneric. După câtva timp, totuşi, apăru brusc o licărire şi într-o clipită se răspândi o lumină care-l 
învălui tot. În primul moment tânărul se simţi orbit de atâta lumină; apoi, privind ceva mai bine, îşi 
dădu seama că lumina aceea o răspândeau şapte zâne, una mai frumoasă decât alta, toate 
înveşmântate în alb. Şi mai văzu că zânele făceau o horă în jurul lui şi că le privea împietrit, fără a 
putea face o mişcare, fără a putea spune un cuvânt. 

— Tu, Giuseppe, spuse la un moment dat o zână, care era fără doar şi poate regina lor, ce faci tu 
singur aici în miezul nopții? 

— Am plecat în căutarea Frumoasei cu steaua de aur, răspunse, şi mă aflu aici pentru că m-am 
rătăcit. 

— O, fiule, ce mai vrei tu să faci oare? Au fost atâţia alți tineri şi mai voinici decât tine, care au 
încercat şi n-au reuşit! Tu nu-i cunoşti trufia Frumoasei cu steaua de aur? Şi nu cunoşti nici 
primejdiile ce te-aşteaptă, de vrei s-o cauţi? 

Dar Giuseppe, dârz în hotărârea lui, nu se lăsă biruit de teama ce voiau să i-o insufle cuvintele 
acelea. Dimpotrivă, cu un glas hotărât, el spuse: 

— O sută au mai încercat înaintea mea? Nu face nimic, asta înseamnă că eu voi fi al o sutălea şi 
unul. Eu trebuie să încerc! Ori izbutesc, ori acolo îmi rămân oasele! 

Nici nu rostise bine cuvintele acestea, când una din zâne începu să danseze şi să-i spună: 

— Ascultă, eu sunt încântată să te duci în căutarea Frumoasei cu steaua de aur şi, dacă vei reuşi 
să o găseşti, ea va fi pentru tine soţia ideală. Dar tu eşti sărac, şi ea e bogată. Tu eşti bun, şi ea e 
trufaşă. Tu te duci fără arme, şi în jurul ei stau zmei şi şerpi s-o păzească. Împlinirea dorinţei tale 
este desigur grea, dar eu vreau să te ajut. lată o nucă: îți va folosi. 

Atunci şi celelalte zâne începură să danseze în cerc, şi-i spuseră: 

— ŞI noi vrem să te ajutăm. Ține... ţine... şi fiecare îi dădu câte o nucă. 

Apoi dispărură în văzduh şi din nou totul se cufundă în beznă, ca la început. 

Rămas singur sub copac, Giuseppe nu mai ştia dacă fusese aievea ce văzuse sau doar în vis. Dar 
nu mai reuşi să doarmă, şi atunci se hotărî s-o pornească din nou la drum. Şi merse, şi merse, până 
ce văzu în depărtare un mic punct luminos. „lată încotro trebuie să-mi îndrept paşii, pentru a găsi 
calea cea adevărată spre ea,” se gândi el. Dar pe măsură ce se apropia de licărirea aceea plăpândă, 
lumina ei se mărea, până ce se transformă într-un foc imens. De cum se pomeni lângă el, observă că 
deasupra unui jăratec mare stătea o căldare uriaşă, în care fierbea ceva; iar un bătrân cu barba lungă 
până în pământ mesteca într-una în ea, cu un linguroi lung. 


— O, unchiaşule bun, îl întrebă el, ce faci? 

Şi bătrânul: 

— De trei mii de ani sunt condamnat la această muncă fără de sfârşit. 

— Of, biet unchiaş!... Şi de ce te-au pedepsit atât de crunt? 

— Fiule, vina stă în răutățile oamenilor. Această căldare uriaşă mai întâi era plină numai cu 
virtuţi, acum aceste minuni ale firii omeneşti au ajuns la fund şi numai relele stau la suprafață. Şi 
eu, ca să fac să mai licărească câte o virtute la suprafaţă, tot amestec, în speranţa ca măcar din când 
în când să iasă la vedere una singură măcar. 

— Of, spuse Giuseppe, ce lucru curios! îmi îngădui să-ți dau şi eu o mână de ajutor? 

Şi luând în mână linguroiul acela lung începu şi el să amestece răutățile în căldarea aceea uriaşă, 
în speranţa de a le da la fund. 

— Cât eşti de bun! îi spuse bătrânelul. 

Şi se uită la tânăr în timp ce el se mai odihnea după truda aceea nemăsurată. Trecură câteva zile 
şi Giuseppe îl chemă pe bătrân şi-i spuse: 

— A sosit momentul ca eu să plec. Mă duc, fiindcă trebuie s-o caut pe Frumoasa cu steaua de 
aur. 

Bătrânul îl îmbrăţişă şi-i spuse: 

— Fiule, tu mergi să întâmpini o grea încercare, şi eu vreau să te ajut, ca o răsplată a faptului că 
mi-ai înlesnit o mică odihnă. Iată un fir din barba mea. Îţi va fi de folos... 

Giuseppe îşi luă din nou calul şi spada şi o porni din nou la drum. Şi a mers, şi a tot mers până ce 
a ieşit din pădure şi în faţa lui Giuseppe s-au arătat şapte râuri. Se gândi să treacă peste ele călare şi 
calul începu a înota ca să-l ducă pe malul celălalt. Dar înotă ce înotă şi lui Giuseppe i se păru că 
erau mereu în acelaşi punct. 

„Of! vai mie, cum voi mai ieşi din apele astea?” Din fericire, îşi aminti de nucile primite în dar 
de la zâne. Luă una, o strivi, şi într-o clipă calul îl şi duse la malul celălalt. Şi-şi continuă drumul. Şi 
merse, şi iar merse, când iată că-i apărură în față şapte munți. Nespus de înalți, încât nu puteai trece 
peste ei. Mai sparse încă o nucă şi calul îl trecu munții în zbor. Dar iată alte şapte păduri, dese, cu 
tufişuri şi mărăcinişuri, cu buturugi şi hârtoape. Şi asta nu e nimic pe lângă întunericul din păduri, 
atât de des de-l puteai tăia cu cuțitul. Lupii se repeziră asupra calului şi Giuseppe, în ciuda 
sforțărilor lui, cu greu reuşea să se ferească. Văzând că singur nu putea răzbate, mai strivi o altă 
nucă şi, într-o străfulgerare, cal şi călăreț se treziră dincolo de cele şapte păduri. 

Era o pajişte nesfârşită, numai cu trandafiri şi tot felul de alte flori. Şi acolo, printre florile 
acelea, locuia şi Frumoasa cu steaua de aur. Tot mergând aşa, Giuseppe văzu pe Jos oase de oameni 
şi cai morți. Spade, şei şi pietre pătate de sânge. Bietul de el îşi simţea bătăile inimii până în gât de 
atâta spaimă. Nu ştia cum să-şi mai facă curaj; alerga, fără să mai țină seamă pe unde păşea, fie 
chiar şi peste oasele acelea ale morților. Nu privea decât înainte, acolo unde se înălța palatul în care 
trăia Frumoasa cu steaua de aur. Şi fugea, fugea, când iată un zmeu năpustit asupra lui că-i strigă: 

— Hei, trădătorule, ce vânt te-a adus până aici? 

Şi spunându-i acestea îi dădu cu o măciucă în cap. Văzându-l apoi leşinat la pământ, încântat de 
isprava lui, îşi frecă mâinile şi spuse: 

— De mult n-am mai mâncat carne de om, acum ştiu că am să mă ospătez bine! 

Dar Giuseppe îşi veni iute în fire şi scoase spada. Lovi cu atâta sete, că reuşi să-i taie capul 
zmeului. Dar mai înainte de a muri, zmeul îi strigă: 

— Sunt zmeu şi vreau să devin un crocodil. 

Şi iute se prefăcu în crocodil cu gura mare deschisă, gata să-l devoreze pe Giuseppe. Dar o nouă 
nucă spartă de Giuseppe transformă iute crocodilul în om, căruia Giuseppe dintr-o tăietură de spadă 
îi zbură capul, pe care 1-l puse apoi în desaga sa. 

Încântat de asemenea victorie obținută asupra zmeului, se îndreptă cu paşi ceva mai siguri spre 
palatul Frumoasei cu steaua de aur. Ea stătea la fereastră. Vai, ce frumuseţe! Nicicând nu mai 
văzuse o femeie mai frumoasă! în frunte îi strălucea o stea. Giuseppe se îndrăgosti, de cum o 


întâlni, iar Frumoasa, văzându-l atât de tânăr şi de viteaz, gândindu-se că el era primul care 
dovedise curajul de a ajunge până acolo, îl invită să poftească în palat. 

De cum intră Giuseppe, iat-o sosind şi pe zmeoaica cea bătrână. 

— Vai! spuse Frumoasa, vine zmeoaica cea bătrână! Ascunde-te în odăiţa asta... 

— Hm! ce miros de carne de om, spuse zmeoaica, intrând acolo. 

— Ce tot spui dumneatale? Cine poate ajunge până aici? 

Zmeoaica cea bătrână întări: 

— Simt miros. Simt miros... 

Şi se îndreptă înspre odăiță. Giuseppe, care auzise toată discuţia, nu se lăsă luat pe neaşteptate. 
Cu spada scoasă din teacă, se avântă împotriva zmeoaicei lovind-o de moarte. La vederea morţii 
care se apropia, ea ţipă din răsputeri: 

— Zmeoaică sunt, şi tigroaică vreau să mă fac! 

Şi se prefăcu într-o tigroaică atât de feroce, de l-ar fi devorat pe Giuseppe dintr-o singură 
înghițitură, dacă n-ar fi avut cu el nucile dăruite de zâne. Strivi altă nucă şi tigroaica se transformă 
într-o vrăjitoare bătrână, căreia Giuseppe îi tăie uşor capul pe care i-l puse în desagă, după cum 
făcuse şi cu capul zmeului. 

— Acum, după ce l-ai ucis pe zmeu şi pe mama lui, zmeoaica, eu pot veni cu tine, spuse 
Frumoasa cu steaua de aur, dar mai întâi trebuie să distrugem puterea ultimului farmec. Ia aceste 
capete şi vino imediat cu mine. Dacă nu-l vom face să dispară pe şarpele cu şapte limbi înveninate, 
vom avea multe necazuri. 

ÎI luă de mână şi-l conduse într-una din pivnițele palatului, unde era o fântână. Frumoasa cu 
steaua de aur îl legă pe Giuseppe cu o sfoară şi îi dădu un felinar, ca să facă lumină în fundul 
puţului. Apoi, mai înainte de a-l cobori, îi spuse: 

— Vei da de o cameră plină de fum, unde miroase a sulf. Într-un colţ al ei este o scobitură în zid, 
de unde iese fumul şi mirosul acela urât. Aruncă acolo, mai întâi capul zmeului şi apoi pe cel al 
zmeoaicei bătrâne şi îndată vor dispare şi fum şi miros. Apoi cobori în fântână, unde vei întâlni un 
şarpe. Restul e încredinţat virtuților tale. 

Giuseppe coborî în fântâna pe care i-o descrisese Frumoasa cu steaua de aur şi făcu ceea ce urma 
să fie făcut. Dar odată dispărut fumul, tot nu reuşea să vadă nimic. Sparse atunci o altă nucă şi 
imediat îi apăru şarpele în față, făcându-i cele mai cordiale primiri. 

— Vino încoace, fiule, îi spuse, eu ţin cheile inimii Frumoasei cu steaua de aur. Vino încoace, 
vino! 

Şi spunându-i acestea, îi ieşeau cele şapte limbi care păreau şapte spade de foc. 

— Ah, trădător infam, strigă Giuseppe, când îşi dădu seama că şarpele vroia să-l prindă cu cele 
şapte limbi, tu mă chemi fiul tău şi în acelaşi timp îmi pregăteşti moartea! Ai grijă de tine. 

Şi scoțând spada din teacă, începu să lovească în şarpe. Dar loviturile lui păreau date ca în 
stâncă. Văzând aceasta, Giuseppe strivi ultima nucă din cele dăruite de zâne şi şarpele rămase 
paralizat pe loc. Atunci Giuseppe îi tăie cele şapte limbi. 

După ce-l ucise şi pe şarpe, luă calea întoarsă şi plin de fericire, îi spuse Frumoasei cu steaua de 
aur: 

— Acum putem să plecăm, şarpele e mort şi eu am cheile inimii tale. 

Dar Frumoasa, ca răspuns, îi întoarse spatele. Bietul Giuseppe rămase uluit. 

— Dar cum, după toate primejdiile prin care am trecut, acum îmi întorci spatele? Nu-ţi pasă 
chiar de loc că mi-am închinat viaţa ţie şi te-am scăpat de vraja sub care te aflai? 

Frumoasa nu voia să audă de toate spusele lui. Atunci Giuseppe îşi aminti de firul de păr dăruit 
de bătrân, îl scoase din buzunar şi-l aruncă înspre Frumoasa cu steaua de aur. Apoi îi întoarse 
spatele, prefăcându-se că pleacă. Şi iată minunea! Frumoasa cu steaua de aur alergă după el şi-i ceru 
iertare. 

Giuseppe, în sfârşit, fericit, adună toate bogăţiile din palat, cucerite de el cu atâta curaj, şi 
împreună cu Frumoasa cu steaua de aur se întoarse în ţara lui, unde trăi fericit şi mulțumit cu soția 


lui şi cei doisprezece fii ai lor. 


Cola-Peşte 


poveste italiană 


Din vechi străbuni se povesteşte că la Messina trăia, cu atâţia şi atâţia ani în urmă, o mamă care 
avea un fiu. Acest fiu se numea Cola şi mai toată vremea stătea în mare şi înota. Totuşi mama, care 
dorea să-l aibă totdeauna în preajma ei, nu era fericită de această dragoste a fiului ei pentru mare şi 
adeseori îl dojenea sau chiar îl ameninţa. Dar totul era vreme pierdută. Într-o zi, nemaiputând de 
supărare, îi strigă: 

— Peşte să te faci. 

Şi aşa se întâmplă. Cola se prefăcu pe jumătate în peşte şi jumătate rămase om. Nu i-a mai fost 
cu putință să apară pe uscat ca să se întoarcă la mama lui. Şi mama se prăpădi de durere, 
nemaiputând avea alături de ea pe fiul ei iubit. 

Dar când Cola se prefăcu jumătate în peşte şi jumătate rămase om, acest lucru nu-l împiedică să 
nu se mai facă văzut de către cei din Messina şi să vorbească cu ei. Oamenilor din oraşul lui, 
dimpotrivă, le povestea tot felul de lucruri minunate pe care le vedea el în apele mării. 

— Marea, le povestea el, este un oraş imens în care se petrec, nici mai mult, nici mai puţin, decât 
aceleaşi fapte care se petrec pe pământ, printre oameni. Ascultaţi ceea ce am văzut odată pe fundul 
mării: într-o zi, pe când înotam în apele adânci, am văzut mulți peşti unul lângă altul, ca la sfat. M- 
am apropiat de ei şi am descoperit că se adunaseră acolo pentru a judeca nişte sardele învinuite de a 
fi ucis un ton. Apărătorul sardelelor se străduia a-i face să înţeleagă pe ceilalți peşti că procesul 
acela nu era drept şi nu trebuia deci făcut. Nu era cu putință, spunea el, ca o mână de sardele să fi 
putut devora atâta grămadă de ton. Dar ceilalți peşti şi peştele apărător al tonilor nici nu voiau să 
audă de înţelepciune, ci învinuiau sardelele de a fi ucis şi mâncat tonul nu numai într-o singură zi, ci 
în mai multe zile. Avocaţii nu reuşeau să se pună de loc de acord şi judecata continua. În cele din 
urmă, totuşi, judecătorii fură pentru iertarea sardelelor, dar cu condiția ca ele, în viitor, să nu se mai 
hrănească cu ceea ce le oferea marea. O nenorocire, desigur, căci sardelele nefiind condamnate la 
moarte au fost totuşi condamnate să moară de foame. 

Această poveste Cola-Peşte le-a făcut-o cunoscută prietenilor săi, care rămaseră foarte mirați. Şi 
uimiți rămâneau ori de câte ori Cola le povestea câte ceva din viaţa peştilor. Obişnuit, aşadar, să 
trăiască, sub apele mării, el cunoştea acum minunăţiile şi tainele apelor. Şi ştia că în adâncul lor 
sunt grădini de corali, bancuri de pietre prețioase, imense bogății de toate felurile. Nu-i rămânea 
necunoscut nici cel mai secret locşor al districtului Messina. 

Faima lui Cola, pentru toate aceste minunăţii povestite, creştea din ce în ce mai mult, până când 
Frederic al II-lea, împăratul din vremea aceea din Sicilia, ţinu să-l cunoască. Şi cum Cola nu reuşea 
să iasă din apele mării şi să se ducă la rege, la Palermo, a venit Frederic al II-lea la Messina, să-l 
întâlnească pe omul acela extraordinar, care era pe jumătate peşte. Se îndreptă împreună cu suita sa 
de cavaleri şi doamne de onoare spre plajă, ca să stea de vorbă cu el, să-i cunoască felul de viaţă, 
minunăţiile şi tainele mării. 

Frederic şi Cola stătură mult de vorbă. Cola îi povesti tot ceea ce ştia el despre mare, despre 
fundul mării, despre locuitorii ei; şi împăratul îi punea mereu noi întrebări. Totuşi, deşi răspunsurile 
lui Cola erau mereu precise şi numeroase, împăratul avea bănuiala că acest Cola ar inventa toate 
poveştile. De aceea el hotărî să-l pună la încercare. Şi, într-adevăr, îşi scoase spada de la şold şi o 
aruncă în mare. Cola, svelt, cobori în fundul mării şi i-o aduse. Nemulțumit, împăratul aruncă în 
mare coroana. Şi Cola se cufundă încă o dată în apele adânci şi-i aduse coroana. 

Împăratul, totuşi, nu era mulţumit. De aceea îi spuse lui Cola: 

— Ascultă, Cola, acum eu voi arunca acest inel în mare; dacă tu îl poţi lua, îţi dau pe fiica mea 
de soție. 


— Maiestate, îi răspunse Cola-Peşte, nu-i cu putință să mai iei un inel căzut în mare. Nici nu-i 
posibil ca eu să iau pe fiica voastră de soție. 

— Pentru tine totul este cu putinţă, îi răspunse regele. 

— Dacă Maiestatea Voastră doreşte, spuse Cola, aşa va fi. Totuşi, îmi spune mie inima că nu mă 
voi mai întoarce la suprafață. Daţi-mi doi pumni de linte. Dacă eu mă întorc, vă voi aduce înapoi 
inelul, iar dacă nu, vor apare deasupra apei boabele de linte, semn că am murit. 

Şi aşteaptă, şi aşteaptă; după multă vreme se văzură plutind deasupra apei boabele de linte. Era 
semn că bietul Cola, omul-peşte, era mort. Dar Cola nu muri şi nici nu se căsători cu fiica 
împăratului, ci descoperi în fundul mării o altă soție, o sirenă, alături de care şi azi trăieşte mulțumit 
şi fericit. 


Păţanule lui Giufă 
poveste italiană 


Din timpuri vechi, îndepărtate, se spune c-a fost odată ca niciodată o mamă care avea un fiu, cu 
numele de Giufă. Mama lui era cam săracă şi Giufă era fără minte, leneş dar viclean. Într-o zi, când 
maică-sa scotocise într-o ladă veche şi dăduse peste o bucată de pânză, îi spuse lui Giufă: 

— la pânza asta şi caută s-o vinzi unor oameni dintr-un sat mai îndepărtat. Vezi însă să fie nişte 
oameni care vorbesc puţin. 

După ce sosi într-un sat mai îndepărtat, Giufă începu să strige: 

— Cine vrea pânză! Cine vrea pânză! 

Cumetrele îl chemară să vadă pânza şi în timp ce-o tot învârteau pe o parte şi pe alta, găseau mii 
de lucruri de spus. Unii o găseau prea grea, alții prea subțire, alții că era prost ţinută, sau că era prea 
scumpă. Giufă care se gândea la vorbele mamei lui „Vinde pânza unor oameni care vorbesc puţin”, 
auzindu-le că pălăvrăgeau atâta cumetrele acelea, le smulse pânza din mână şi plecă în căutarea 
altor cumpărători. Şi mergi, şi tot mergi, până când intră într-o curte unde se afla o statuie de ghips. 
Giufă se adresă de parcă ar fi fost o persoană vie: 

— Doriţi să cumpăraţi pânza asta? 

Şi bineînţeles că statuia rămase mută. 

— Aha, dumneata nu vorbeşti? spuse Giufă. Atunci dumitale pot să-ţi vând pânza. 

Şi-şi lăsă pânza lângă statuie. Şi văzând că ea nu se mişca, continuă: 

— Mâine voi veni să-mi iau banii. 

Şi plecă înapoi. Ajuns acasă, maică-sa îl întrebă ce făcuse cu pânza. 

— l-am vândut-o unei doamne frumoase, care după cum mi-ai spus dumneata, nu vorbea. 

— Şi banii? 

— Şi banii mi-i va da mâine. 

A doua zi, Giufă se întoarse la statuie care era bineînţeles, în acelaşi loc. Dar pânza nicăieri. 
Pânza dispăruse. Giufă, gândindu-se că statuia îşi dusese pânza acasă, începu să spună: 

— Dumneata să-mi dai banii! 

Şi statuia fireşte că rămânea mută. 

— Vreau banii mei! repeta în schimb Giufă, strigând din ce în ce mai tare. 

Dar statuia continua să tacă. În cele din urmă, Giufă pierzându-și răbdarea, începu să strige: 

— Nu vrei să-mi dai banii? Ți-arăt eu dumitale atunci cine sunt eu! 

Şi, luând o lopată uitată în curte de un ţăran, începu să lovească orbeşte biata statuie, încât nici 
nu mai e nevoie să spun, o făcu în mii de bucățele. 

Dar, c-o fi, c-o păți, când capul şi braţele statuii căzură pe Jos frânte, o lovitură de lopată izbi 
statuia chiar în burtă. Din ghipsul spart apăru deodată o ulcică plină cu monete de aur. Iute Giufă le 
luă, le puse în buzunar şi se întoarse acasă. 

— lată banii! îi spuse maică-si. Nu voia să mi-i dea, dar am omorât-o cu o lopată şi mi-am luat 


banii care mi se cuveneau. 

Auzind vorbele lui, mama lui Giufă, ştiind din experiență că în spatele lor trebuia să se ascundă 
cine ştie ce prostie, îi spuse: 

— Acum fii tu mut ca să ne putem bucura în bună pace de aceşti bani. 

x 

Mai trecură câteva zile. 

Într-o dimineaţă, în timp ce mama lui era plecată, Giufà se duse la câmp să culeagă mălură. Se 
întoarse în sat noaptea, târziu. În timp ce mergea, pe cer apăruse luna; dar cum cerul era foarte 
înnorat, luna acum se vedea, acum nu se mai vedea. Când apărea, Giufă spunea: „Apare, apare”; şi 
când se ascundea: „Se lasă, se lasă”. Şi nu obosea de loc spunând: „Apare, apare; se lasă, se lasă”. 

Dar, ca să vezi întâmplare, pe drum, ascunşi în spatele unui zid, doi hoți despicau şi jupuiau un 
vițel pe care-l furaseră. Când auziră cuvintele: „Apare, apare; se lasă, se lasă” crezură că cineva 
voia să-i anunţe că se apropiau jandarmii; şi atunci, îngroziţi, o luară la goană şi lăsară viţelul 
frumos jupuit pe jos. Giufă, auzind zgomotul paşilor lor, se uită după zid şi văzu bunătate de vițel în 
voia primului venit. Sări zidul, luă cuțitul şi începu să taie din carne. Şi tăie cât să umple un sac şi 
să umble încovoiat sub greutatea lui. 

Ajuns acasă: 

— Mamă, deschide! strigă el. 

— De ce te-ai întors acasă atât de târziu? 

Şi Giufă: 

— Am venit noaptea, pentru că ţi-am adus carne. Mâine mă duc s-o vând, fiindcă am nevoie de 
bani. 

Şi maică-sa: 

— Ei, bine. Mâine te vei duce la oraş şi vei vinde carnea. 

A doua zi de dimineaţă Giufă se duse să vândă carnea. 

Se întoarse seara şi maică-sa îl întrebă: 

— Ai vândut carnea? 

— Da. Le-am dat-o pe credit muştelor. 

— ŞI când vei primi banii? 

— Când îi vor avea! 

Dar trecu o zi, trecură două, după opt zile muştele încă nu aduseseră banii. Obosit să le mai 
aştepte, Giufă se duse la judecător! 

— Domnule judecător, vreau să mi se facă dreptate. Am dat pe credit carne muştelor şi încă nu 
au venit să mi-o plătească. 

Judecătorul, care ştia cât de prost putea fi Giufă, îi spuse: 

— lată sentința; unde vezi o muscă, omoar-o! 

Dar cu totul întâmplător, chiar în clipa aceea, o muscă se aşeză pe capul judecătorului. Giufă 
ridică iute ciomagul şi hârşti! o lovitură de ar fi doborât şi un bou, nu o muscă. Dar musca era pe 
capul judecătorului şi capul judecătorului, la lovitura aceea, se deschise într-o rană adâncă. Dar 
Giufă striga cât putea: 

— Sentința executată! Sentința executată! 

x 

În legătură cu judecătorii iată o altă istorioară. Într-o zi, în timp ce încă mai dormea, Giufà auzi 
cântând un flaut. Se trezi şi o întrebă pe maică-sa: 

— Cine e cel ce cântă şi mă trezeşte din somn? 

— Este cântăreţul dimineții. 

— E o plictiseală nemaipomenită, asta înseamnă că n-o să mă mai lase să dorm, spuse Giufă. 

Şi îngrijorat să nu-şi strice somnul, se ridică şi cu un ciomag gros alergă să-l omoare pe bietul 
nenorocit. Dar acela, înspăimântat, o luă la goană şi se duse atât de departe, de nimeni nu l-a mai 
văzut niciodată în sat. Fiii cântărețului, care-l văzuseră pe Giufă alergând cu ciomagul acela gros în 


mână, după tatăl lor, se gândiră că Giufă chiar îl omorâse şi atunci se duseră să-l pârască 
judecătorului, care dădu imediat ordin ca Giufă să fie arestat. 

Mama lui însă, ştiind că aveau să sosească jandarmii şi temându-se că fiul ei chiar îl omorâse pe 
cântăreţul dimineţii, se gândi să-i înşele pe toți. Luă un tap, îl înjunghie şi-l aruncă în adâncul 
fântânii aflate în faţa casei. 

Veniră judecătorul, jandarmii şi rudele mortului. Judecătorul îi spuse lui Giufă: 

— Unde ai dus mortul? 

Giufă, gândindu-se că judecătorul voia să vorbească despre tap: 

— L-am aruncat în puț, îi răspunse: 

Din ordinul judecătorului, fiii cântăreţului dimineții îl legară pe Giufă cu o sfoară şi-i dădură 
drumul până în adâncul fântânii. În bezna aceea, întinzând mâinile ca să caute trupul ţapului, îi auzi 
pe fiii cântăreţului dimineții strigându-i judecătorului: 

— Giufă l-a omorât pe tatăl nostru. El l-a ucis! Trebuie pedepsit! 

Şi atunci se gândi să-şi bată joc de ei şi chiar de judecător. Şi, într-adevăr, în timp ce atingea 
diferitele părţi ale trupului de ţap striga din fundul fântânii: 

— Tatăl vostru avea lână? 

— Tatăl nostru nu avea lână! 

— Acesta de aici, zicea iar Giufă, are lână. Nu-i tatăl vostru. 

— Tatăl vostru avea coadă? 

— Tatăl nostru n-avea coadă! 

— Atunci acesta nu-i tatăl vostru! 

— Tatăl vostru avea coarne? 

— Tatăl nostru n-avea coarne! 

— Acesta are coarne. Nu-i tatăl vostru. 

Plictisit de toate prostiile astea, judecătorul spuse: 

— Giufă, cu coarne, cu lână cu ce-o fi, adu-l sus pe cel ucis! 

Şi Giufă se urcă cu ţapul în braţe. Văzând că era vorba de un tap, judecătorul îl lăsă în pace pe 
Giufă, liber ca aerul liber şi ca pasărea în zbor! 


Frumoasa din palatul fermecat 
poveste italiană 


A fost un rege care avea un fiu cu numele Fiordinando. Fiordinando însă nu era ca toţi ceilalți 
tineri de vârsta lui, care se duceau să se plimbe prin oraş în căutarea de distracții şi năzbâtii. El 
stătea, în schimb, veşnic în camera lui şi citea toate cărțile care-i cădeau în mână, neieşind din 
cameră decât ca să mănânce. Regele, tatăl său, şi regina nu-l vedeau, aşadar, decât la masă. Şi 
regele nu ştia ce să mai facă să-l poată convinge pe fiul său să se ocupe câtuşi de puțin şi de trebile 
domniei. Se sfătuise cu medici crezând că era vorba de vreo boală, dar ei îl asigurară că tânărul era 
perfect sănătos şi că dragostea lui pentru cărți nu era o boală, ci doar manifestarea unei melancolii. 
Şi spuneau ei: 

— Poate că o soţie ar reuşi să-l distreze. Regele aduse la palat cele mai frumoase fete din regat, 
dar Fiordinando nu le onoră nici măcar cu o privire. 

Într-o zi, se prezentă în faţa regelui vânătorul său. El, de mic copil, fusese tovarăşul de joacă al 
lui Fiordinando, şi, de aceea, era şi el îngrijorat de felul ciudat de a se comporta al tânărului său 
prieten. Îi spuse regelui: 

— Maiestate, aş vrea să încerc şi eu să-l desprind pe Fiordinando de citirea tuturor cărților 
acelea. Dacă-mi permiteţi, mâine mă voi duce la el să-i fac o vizită. 

— Du-te, îi răspunse regele, dar mi-e teamă că nici tu nu vei reuşi. 

A doua zi, vânătorul se duse la Fiordinando. Bătu la uşă şi el îi răspunse: 


— Intră. 

Vânătorul deschise uşa ca să intre, dar imediat se află în faţa unei mari încurcături. Nu ştia pe 
unde să păşească pentru a ajunge la masa unde citea Fiordinando. Peste tot nu erau decât cărți 
împrăştiate. Foarte multe, deschise, zăceau pe jos. Şi cărți pe scaune, prin ungherele camerei, pe 
mobilă... Cărţi aşezate unele peste altele, formând coloane până în tavan. Cărţi pe pervazul 
ferestrelor, de nu se mai puteau deschide măcar; şi cărți pe masa prinţului, atâtea încât cu greu 
izbuteai să-l mai vezi la față. 

— Vrei să vii, aşadar? îl întrebă Fiordinando. De ce stai încremenit la uşă? 

— Ce pot să fac cu toate cărțile astea de pe jos? 

— Uită-te cu atenţie şi o să vezi că ai pe unde să păşeşti, între o carte şi alta. Dar fii atent să nu 
calci peste vreuna. 

Bietul vânător încercă să se mişte printre cărţile acelea, învălmăşite pe Jos, de părea un melc aşa 
cum umbla, atât de încete erau mişcările pe care trebuia să le facă, pentru a feri cărțile deschise şi 
închise care zăceau pe podea. În sfârşit, izbuti să ajungă lângă Fiordinando. 

Când Fiordinando îşi dădu seama că tânărul se apropiase de el, îşi ridică privirea de pe cartea pe 
care o citea, şi văzându-i cizmele pe care le purta înalte până la coapse, îl întrebă: 

— Ce meserie ai, de porți asemenea cizme înalte? 

— Sunt vânător, sunt vânătorul regelui. 

— ŞI-ţi place meseria asta? 

— Desigur că-mi place. 

Şi imediat vânătorul începu să-i povestească miile de aventuri care i se întâmplau în timpul 
vânătorii, îi descrise apoi frumuseţile naturii, încântătoarele peisaje pe care le admira în timp ce 
străbătea pădurile regatului călare, şi ciudatele animale pe care le întâlnea, şi felurimea de păsărele 
şi cântul lor armonios; şi viaţa căprioarelor negre, vicleniile vulpii, sfiiciunea iepurilor albi, şi 
iuţeala iepurilor de pădure. În sfârşit, atâtea şi atâtea lucruri, şi toate atât de minunate, încât 
principele stătea să-l asculte cu gura căscată de uimire. 

Când vânătorul isprăvi cu povestitul, şi a fost nevoie de timp, nu glumă, pentru a-i satisface 
curiozitatea lui Fiordinando, acesta îl întrebă: 

— Aş putea veni mâine cu tine la vânătoare? 

— Desigur, îi răspunse vânătorul, dar trebuie să-i cerem îngăduinţa regelui. Nu trebuie să-i spui 
însă, adăugă el cu un zâmbet, că eu ţi-am stârnit pofta, căci s-ar putea să nu-ți mai dea voie. 

A doua zi de dimineaţă, în timp ce toţi serveau micul dejun, Fiordinando îi spuse regelui: 

— Am citit o carte în care se povestesc minunăţiile vânătoarei, îmi permiți, maiestate, să mă duc 
la vânătoare cu vânătorul Măriei Tale? 

— Vânătoarea este un sport frumos, dar periculos. Totuşi, vreau să-ţi ofer ceea ce-mi ceri. Îţi voi 
da ca tovarăş pe vânătorul meu şi fii atent să nu te îndepărtezi de el. Rămâi mereu în preajma lui, 
căci s-ar putea să te rătăceşti prin pădure. 

— Aşa va fi, precum doreşti, maiestate, răspunse Fiordinando. 

Şi mai înainte de a termina masa, îl chemă pe vânător, şi făcându-i cu ochiul, îi spuse să i se 
pregătească un cal şi lui, pentru că în dimineaţa aceea avea să se ducă şi el la vânătoare. 

După puțin timp, vânătorul şi Fiordinando se suiră pe cai cu arcul pe umăr şi săgețile alături în 
tolbă şi plecară în pădure. 

Vânătorul fiind foarte iscusit şi bun ochitor, nu trecea pasăre în zbor sau animal prin pădure să 
nu le doboare la pământ. În schimb Fiordinando, care nu avea nicio experienţă, nu izbutea să 
ochească de loc. Aşa trecu toată ziua, şi în vreme ce vânătorul umpluse tolba şi desagile calului cu 
vânat, Fiordinando nu omorâse nicio muscă măcar. Se întorcea, aşadar, agale şi fără chef, călărind 
în urma vânătorului, când iată că văzu un iepuraş alb. Scoase iute arcul şi întinse o săgeată gata să o 
lanseze. Când ochea, totuşi, îşi dădu seama că iepuraşul era atât de frumos şi de mititel, că ar fi fost 
un adevărat păcat să-l omoare. Ar fi fost mai bine să-l prindă viu. Zis şi făcut. Îşi puse arcul de o 
parte, sări de pe cal, şi fugi să prindă iepuraşul. Părea că nici el nu dorea decât să se lase prins. În 


schimb, de îndată ce Fiordinando întinse mâinile să-l prindă, dintr-un salt dispăru în spatele altui 
copac. Şi Fiordinando după el. Încă o dată iepuraşul aşteptă ca Fiordinando să ajungă lângă el, şi 
apoi, din nou, cu alte salturi, fugi în spatele altui copac. Şi această poveste dură câtva timp, şi până 
una alta, tot urmărindu-l pe iepuraş, Fiordinando se depărtă atât de mult de vânător, că în cele din 
urmă, când se simţi mort de oboseală şi voi să se odihnească, îl strigă tare pe prietenul său, dar 
rămase fără răspuns. Căută atunci să se întoarcă înapoi, dar nu mai găsi drumul şi se învârti prin 
pădure până când se făcu beznă, iar el căzu la pământ, lipsit de orice putere. După o clipă de răgaz, 
se ridică în picioare cu gândul de a-şi căuta drumul care să-l ducă la curte, dar în fața ochilor lui nu 
mai apăreau acum copaci ci un uriaş palat iluminat tot, cu o bogată poartă de aur dată în lături. Se 
frecă la ochi de atâta minunăţie, nevenindu-i să creadă că era aievea. Dar ceea ce vedea el era într- 
adevăr un palat şi nu un vis. Se hotărî atunci să se ducă la palat şi să ceară ospitalitate pentru o 
noapte. Se apropie de poarta aceea mare şi strigă cu glas tare: 

— Voi, ai casei, îmi dați adăpost? 

Nimeni nu răspunse strigătului său. Şi atunci, mai ţipă încă o dată: 

— Voi ai casei! Nu e nimeni aici? Eu sunt Fiordinando, fiul regelui, şi vă cer adăpost pentru 
noaptea asta! 

O tăcere absolută a fost răspunsul strigătului său. 

„Atunci, eu intru totuşi” spuse el. 

Şi dădu să intre. Nici nu urcă bine scările, că auzi un zgomot sec în spatele lui. Se întoarse şi-şi 
dădu seama că poarta aceea mare se închise. Dar nici umbră de vreo făptură omenească. Continuă 
să suie scările şi ajunse într-un salon. Era lumină şi pe o masă pahare şi vin. Bău un pahar, ca să se 
mai refacă şi se apropie de cămin, înăuntrul căruia trosnea un foc vesel, ca să-şi încălzească mâinile. 
După ce-şi mai reveni, trecu într-alt salon, plin de oglinzi, în mijlocul căruia era o masă gata 
pregătită pentru două persoane. Se uită în jurul lui, să vadă dacă era cineva şi, nevăzând pe nimeni, 
iar lui fiindu-i o foame de lup, se aşeză la masă şi începu să mănânce. 

Începuse să rupă dintr-o felie de pâine şi tocmai o ducea la gură, când mâna i se opri în aer la 
jumătatea drumului. Într-una din oglinzi văzu înaintând o femeie îmbrăcată în veşminte scumpe, cu 
inele preţioase şi multe pe degete. În spatele ei o urmau douăsprezece doamne de onoare. Femeia şi 
doamnele de onoare păşeau fără să facă zgomot, fără să vorbească, şi lucru foarte ciudat, toate 
aveau chipurile acoperite cu un văl, atât de des, că nu era cu putință să deosebeşti dacă erau 
frumoase sau urâte. 

Fiordinando, văzând că doamna înainta în spre masă, se ridică brusc şi se repezi spre locul unde 
se îndrepta ea, ca să-i ofere scaunul. Şi între timp îi spuse: 

— Bună seara, doamnă. Eu sunt Fiordinando, fiul regelui. M-am rătăcit în pădure şi am zărit 
palatul vostru. Mai înainte de a intra, am strigat şi am întrebat dacă cei ai casei doreau să-mi dea 
adăpost pentru noaptea asta. Dar nimeni nu mi-a răspuns şi atunci, crezând că palatul e nelocuit, am 
intrat. Acum vă întreb pe Domnia Voastră, frumoasă doamnă, dacă-mi pot permite să rămân în 
palatul vostru frumos. 

Şi rămase în aşteptarea unui răspuns. Dar femeia nu răspunse nimic. Dimpotrivă, în timp ce el 
vorbea, ea se aşeză şi începu să mănânce. 

Doamnele de onoare, fără să facă niciun zgomot, începură să o servească şi să pună bunătățile 
acelea şi în farfuria lui. 

Văzând că nu era niciun chip de a lega o vorbă, Fiordinando se întoarse la locul lui, şi începu şi 
el să mănânce. Masa se desfăşură într-o tăcere absolută. 

Doamna mânca fără să-şi scoată vălul, doar ridicându-l puţin, atât cât era necesar să poată să-şi 
ducă mâncarea la gură. Deşi mişcările ei erau foarte iuți, totuşi Fiordinando reuşea să vadă că avea 
o gură nespus de frumoasă, şi nişte dinți ca mărgăritarul. Fără îndoială că dacă întregu-i chip era tot 
atât de desăvârşit, femeia aflată în faţa lui trebuia să fie fermecătoare. 

După ce s-a sfârşit masa, doamna se ridică şi doamnele de onoare o însoţiră. Fiordinando se 
ridică de la masă şi, deşi curiozitatea lui nu cunoştea margini, în acelaşi timp fiind cuprins însă şi de 


toropeală, îşi căută o cameră unde să se poată odihni. Deschise o uşă şi se pomeni într-o minunată 
odaie, toată tapisată în mătase cu impresionante broderii de aur şi perle, în mijlocul căreia era un pat 
regal, cu saltele din puf şi aşternuturi nespus de fine din mătase japoneză. Se dezbrăcă şi se aşeză în 
pat. Era pe punctul de a adormi când auzi un fel de scârțâit în spatele patului. Se ridică în coate şi 
văzu cum pe o uşiţă intra doamna de mai înainte, urmată tot de cele douăsprezece doamne de 
onoare. Continuând să se sprijine în coate, urmărea din priviri ceea ce avea să se întâmple. Cele ce o 
însoțeau păstrând aceeaşi tăcere şi mişcându-se fără cel mai mic zgomot, o dezbrăcară pe stăpâna 
lor şi o aşezară în pat alături de el, lăsând-o să doarmă acolo. Nu-i luară însă vălul des de pe față şi 
mai înainte de a se retrage ele, stinseră toate luminile. Nici chiar dacă a dormit alături de el, 
Fiordinando nu a izbutit să-i vadă chipul frumoasei necunoscute. Se aştepta totuşi, ca ea să-i spună 
ceva şi astfel să-şi poată da seama şi prin frumuseţea glasului că într-adevăr, era vorba de o 
preafrumoasă doamnă, după cum credea el. În schimb şi de data aceasta rămase dezamăgit. De cum 
îşi pusese capul pe pernă, femeia adormi. Nici lui Fiordinando nu-i rămânea deci altceva de făcut. 

Când se făcu ziuă, doamnele ei de onoare se întoarseră. O îmbrăcară din nou pe stăpâna lor şi o 
luară de acolo. Fiordinando se sculă şi el şi se duse în camera alăturată, unde luase masa cu o zi 
înainte. Masa era gata pregătită şi doamna la locul ei. La fel ca în seara dinainte, totul se desfăşură 
în cea mai perfectă linişte. Când doamna se îndepărtă, Fiordinando cobori scările şi se duse la 
grajduri să caute un cal. Ciudat lucru, printre ceilalți cai era şi al său, mâncând liniştit din nutreţ. 
Mulţumit că-l găsise acolo, Fiordinando îi puse şaua şi-l scoase afară. Ajuns cu el pe câmpie, 
încălecă şi porni în galop. 

Toată ziua căută, fără să găsească, drumul spre casă. Seara, frânt de oboseală, se pomeni din nou 
în fața palatului. Intră şi retrăi aceleaşi fapte din ziua trecută. Alte două zile la rând se petrecu 
aceeaşi poveste. Fiordinando o pornea călare, în căutarea drumului care să-l ducă acasă la curte, dar 
nu izbutea nicicum să-l găsească. A treia zi, în sfârşit, în timp ce galopa, îl întâlni pe vânătorul care- 
1 căuta şi el disperat peste tot. Împreună cu el se întoarse la curte, dar nu era în stare să le 
povestească ceea ce i se întâmplase, şi, pe de altă parte, nici nu voia, pentru că îi era teamă că 
lucrurile de necrezut prin care trecuse l-ar fi putut face să apară ca un nebun în fața altora. Dar 
mamei lui nu i-a putut ascunde aventura. Regina stătu să-l asculte fără a scoate un cuvânt, şi la 
sfârşitul povestirii îl asigură că crezuse din fir a păr tot ceea ce-i povestise el, ba chiar că ea 
înțelesese că fiul ei se îndrăgostise de doamna aceea necunoscută, deşi nu-i văzuse nici chipul 
măcar. Şi-i mai spuse că îşi dăduse seama că el voia să se însoare cu ea, dar că nu putea deoarece 
doamna aceea care nu vorbea, nu lăsa să se întrevadă dacă şi ea îl iubeşte. Totuşi, spuse regina, o fi, 
pesemne, un chip de a o putea vedea la faţă şi de a o face să vorbească. 

— Care? întrebă Fiordinando. 

— Întoarce-te la ea şi rămâi acolo la cină. Când veţi fi la masă, lasă să cadă pe jos un tacâm de-al 
ei şi când ea se apleacă să-l ridice, tu smulge-i vălul de pe față. Fii convins că pe lângă că îi vei 
vedea chipul, îţi va spune şi o vorbă. 

N-au mai fost necesare alte cuvinte. De cum îi spuse regina ceea ce a avut de spus, Fiordinando 
puse şaua calului, şi în cel mai mare galop o porni în pădure alergând într-un suflet direct la palatul 
fermecat. Ca de obicei intră pe poarta de aur fără ca nimeni să se arate, şi seara, la ora cinei, totul se 
repetă ca şi în alte dăţi. În timp ce era la masă, cu destulă şiretenie, lăsă să cadă pe jos lingura 
doamnei, şi în timp ce ea se aplecă s-o ridice, el îi zmulse vălul de pe față. Femeia era într-adevăr 
frumoasă, în ciuda faptului că era tare aprinsă de furie. Ochii ei erau atât de frumoşi, încât îl 
fermecau, chiar dacă scăpărau numai fulgere în timp ce-l privea şi îi vorbea: 

— Prostule, îi spuse ea, tu ai distrus totul. Dacă reuşeam să mai dorm o noapte alături de tine, 
fără să vorbesc şi fără să-mi descopăr faţa, vraja care mă ţine ferecată în acest palat s-ar fi destrămat 
şi tu ai fi rămas soțul meu. Află că eu sunt fiica regelui Portugaliei şi că o vrăjitoare rea, pe al cărui 
fiu l-a ucis tatăl meu, mă ţine prizonieră a voinţei ei. Acum, după ce mi-ai văzut chipul şi mi-ai 
auzit glasul, va trebui să părăsesc palatul acesta, căci voi fi condusă trei zile la Paris, apoi într-alt 
oraş, al cărui nume nu-l cunosc, unde voi fi dată ca premiu la o întrecere între viteji celui ce va trece 


toate probele. Adio, şi află că şi eu mă îndrăgostisem de tine şi aş fi dorit ca tu să fii soţul meu. 

De cum încheie ultimele cuvinte, şi ea şi doamnele ei de onoare împreună cu însuşi palatul 
dispărură ca prin farmec, iar Fiordinando se trezi din nou în pădure printre arborii deşi. Din fericire, 
îi rămase calul, Şi încălecându-l, reuşi după grele cercetări, să găsească drumul spre casă. 

Ajuns la curtea tatălui său, nu stătu totuşi să piardă vremea, nici să-i povestească reginei-mame 
tristul sfârşit al aventurii sale. Îşi umplu o pungă cu galbeni şi alta cu haine, îl chemă pe vânător şi 
împreună cu el o porni călare spre Paris. 

Galopând tot timpul în goana mare ajunse în Franţa şi fără să se mai dea Jos din şa, zi şi noapte, 
ajunseră la Paris, unde rămaseră să se odihnească la un han din oraş. Dar nu zăboviră mult. Îl chemă 
pe hangiu şi-l întrebă: 

— N-a ajuns cumva zilele astea aici în oraş o nobilă doamnă? 

— Da, desigur că am văzut-o pe această nobilă doamnă. Şi frumoasă chiar. Fiica regelui 
Portugaliei, în fiecare după-amiază, împreună cu douăsprezece doamne de onoare, se plimbă prin 
oraş într-o splendidă caleaşca de aur, trasă de doisprezece cai. Când trece ea, parcă ar trece soarele. 

— ŞI poate fi văzută? 

— Desigur că se poate. De fiecare dată când trece, toți cei ce sunt pe stradă o pot vedea. Şi 
dumneata, dacă te duci dincolo de poartă, o vei vedea. 

— Aşa voi face, spuse Fiordinando. Până una alta, fiindcă mi s-a făcut foame, pregăteşte-mi o 
masă bună cu o sticlă de vin roşu, cel mai bun din ţara voastră. Vreau să mai prind putere după 
galopul lung pe care l-am făcut. 

— Aşa va fi, după cum porunciţi, răspunse hangiul. Dar Fiordinando nu-şi dăduse seama că în 
timp ce vorbea cu el, o femeie bătrână şi urâtă ascultase toată discuţia lor şi la urmă îşi frecase 
mâinile tare mulțumită, murmurând: „Bucură-te, bucură-te, prostule. Dar voi avea eu grijă să-ţi 
smulg speranța din inimă.” 

Dacă Fiordinando ar fi observat-o pe femeia aceea, n-ar mai fi simţit în inimă bucuria care i se 
aprinse din speranţa de a fi recunoscut de iubita lui prințesă. Dar cum nu-i dăduse nicio importanţă, 
se aşeză liniştit la masă fără să bănuiască nimic, în schimb, bătrâna, nefiind alta decât vrăjitoarea 
care o fermecase pe prinţesă, se grăbi să uneltească alte vrăji şi încurcături. Într-adevăr, în timp ce 
hangiul întindea fața de masă şi punea tacâmurile, ea se îndreptă spre bucătărie, şi dintr-un inel pe 
care-l purta la arătătorul mâinii stângi, lăsă să cadă un praf în sticla cu vin. 

După ce a terminat de mâncat şi după ce a băut, împreună cu prietenul său, vânătorul, tot vinul, 
Fiordinando s-a dus spre şosea, aşteptând ora plimbării frumoasei prințese. Dar în timp ce aştepta şi 
vorbea cu vânătorul, simţea cum i se închid ochii de somn. Încercă să se frece la ochi, dar nu-i ajută 
cu nimic. Simţea cum adoarme, dar mai înainte de a-l fura somnul, se gândi că şi dacă ar fi adormit, 
vânătorul l-ar fi sculat în clipa trecerii prinţesei. În schimb şi vânătorul adormi lângă el şi când trecu 
caleaşca n-a mai fost în stare să-l trezească pe Fiordinando. Când trecu caleaşca, prinţesa, care 
privea în direcția aceea, îl văzu pe Fiordinando cum dormea întins pe câmp şi-l recunoscu. Cobori 
imediat, se aplecă asupra lui, îl strigă, îl zgâlțâi, îl întoarse pe o parte şi pe alta, în speranţa de a-l 
trezi. Dar n-a fost chip. Fiordinando continua să doarmă şi nu simţea nimic. Atunci, disperată, îşi 
scoase de pe deget un inel cu briliante şi-l puse pe fruntea tânărului. „Când se va trezi, se gândi ea, 
îşi va da seama că eu am trecut şi l-am recunoscut, şi va veni să mă caute.” 

Dar de cum a dispărut caleaşca de acolo, din scorbura unui copac vecin ieşi un omuleţ mic, mic 
de tot, care părea a fi un pitic. Luă inelul de pe fruntea lui Fiordinando şi se întoarse în vizuina sa. 
La scurt timp după asta, trecu vrăjitoarea, care, văzându-l pe Fiordinando şi pe tovarăşul lui ce 
adânc dormeau, se îndepărtă foarte fericită de reuşita deplină a farmecelor sale. 

Când, în sfârşit, Fiordinando se trezi, era beznă afară, aşa că-şi dădu imediat seama că prinţesa 
trecuse şi el nu izbutise s-o vadă. Se întoarse spre prietenul său, să-l dojenească de faptul că nu-l 
trezise la timp, dar văzu că şi el dormea buştean. Reuşi să-l scoale şi amândoi se gândiră că vinul 
fusese cauza toropelii aceleia; fiind roşu, fusese pesemne foarte tare. Luară hotărârea să se întoarcă 
a doua zi pentru a o vedea pe prinţesă, şi să nu mai bea vin roşu, ci numai vin alb. 


A doua zi, într-adevăr, băură la masă numai vin alb şi apoi, liniștiți, se îndreptară spre acelaşi 
câmp, s-aştepte să treacă caleaşca cu preafrumoasa prinţesă. Dar foarte curând amândoi din nou 
adormiră şi începură să sforăie. Încă o dată prinţesa încercă să-l trezească şi, în cele din urmă, 
disperată, nu-i rămase decât să-şi continue drumul. Dar mai întâi, totuşi, îşi tăie o şuviță de păr şi-o 
puse în mijlocul frunții lui Fiordinando. 

La fel ca şi cu o zi în urmă, omuleţul mic, mic de tot, ieşi din scorbură şi luă cu el şuviţa de păr. 
Şi, la fel ca şi cu o zi în urmă, vrăjitoarea fu încântată de rezultatul vicleniei ei fără seamăn. Dar 
Fiordinando rămase în schimb întristat, căci trezindu-se şi de astădată, după ce se făcuse întuneric, 
îşi dădu seama că pentru a doua oară pierduse prilejul, nemairămânându-i decât o singură zi, 
deoarece prințesa, după cum îi spusese şi lui, nu stătea la Paris mai mult de trei zile. 

Trezindu-l şi pe prietenul său, şi discutând cu el despre somnul care-i dobora în fiece după- 
amiază, începură să bănuiască faptul că somnul le era provocat de vin. Se hotărâră, aşadar, să nu 
mai bea nici vin roşu şi nici vin alb. Şi aşa făcură în ziua următoare. Dar vrăjitoarea, care 
supraveghea totul, lăsă de astă dată ca praful ei să cadă în supă, încât cei doi prieteni, pornind-o 
liniştiţi spre câmp, pentru a treia oară, în ciuda tuturor sforțărilor făcute, fură din nou doborâți de un 
somn adânc. 

Încă o dată sosi prinţesa. Şi disperarea ei era şi mai mare, pentru că ştia că trebuia să părăsească 
Parisul. Plânse cu hohote şi sughiţuri, îl întoarse pe toate părțile pe Fiordinando, şi pe tovarăşul său, 
îi înţepă cu acul unei broşe, pe care o purta pe piept, dar, totul fu zadarnic. Ei continuau să sforăie, 
nu simțeau nimic, ba chiar, dacă n-ar fi sforăit, puteai crede că erau morți de-a binelea. În cele din 
urmă, biata fată a fost nevoită să plece. Dar mai înainte de a-şi lua rămas bun pentru totdeauna de la 
iubitul ei Fiordinando, se înţepă cu acelaşi ac de broşă, în degetul arătător, şi, de cum ţâşniră două 
picături de sânge le lăsă să se scurgă pe batista ei pe care o puse pe mijlocul frunţii tânărului. Se sui 
înapoi în caleaşcă şi o porni la drum. 

Imediat după plecarea trăsurii, acelaşi pitic, mic, mic, făcu exact ceea ce făcuse şi de celelalte 
două dăţi. Luă batista şi se întoarse în scorbura sa. La puţin timp după aceea, trecu vrăjitoarea, de 
astă dată mai încântată ca în zilele celelalte. Acum prinţesa plecase şi Fiordinando nu mai putea face 
nimic. Dimpotrivă, sosise vremea să se întoarcă acasă şi să stea liniştită, pentru că tânărul acela nu 
mai avea cum să desfacă farmecele ei. 

Când se trezi Fiordinando, afară fiind de mult întuneric, se arătă neliniştit. Acum pierduse pentru 
totdeauna orice ocazie de a o mai elibera pe frumoasa lui prințesă de vrajă. Şi tocmai când să lege o 
sfoară de ramura înaltă a unui copac, auzi un fir de glăscior, spunându-i: 

— Ce faci, Fiordinando? Nu fi disperat, eu sunt aici şi te pot ajuta. 

— Şi tu cine eşti? Şi unde eşti? Eu nu văd pe nimeni. 

— Pleacă-ţi privirea, Fiordinando. Priveşte aici la picioarele tale şi mă vei vedea. 

Fiordinando îşi lăsă ochii în jos şi văzu mişcându-se un omuleţ mic mititel de tot, de părea şi mai 
mic decât era în realitate, deoarece era strivit de greutatea unui inel mare şi de o batistă pe care o 
târa după el ca pe un cearceaf. 

— Cine eşti tu? îl întrebă. Şi ce poți face pentru mine, atât de mititel cum eşti? 

— Pot să te ajut, cum nici nu bănuieşti, răspunse omuleţul. Află că eu am stat pitit în scorbura 
acestui copac toate cele trei zile în care ai venit tu şi am văzut tot ceea ce s-a întâmplat. Află că 
somnul tău şi cel al tovarăşului tău a fost rezultatul vrăjilor scorpiei, care o ține prizonieră pe 
prințesa Portugaliei şi mai află că prinţesa te-a văzut în fiecare zi şi a încercat să te trezească. Şi, 
cum nu reușea, în fiecare zi ţi-a lăsat câte ceva în mijlocul frunții, încât tu să-ţi dai seama de faptul 
că ea a trecut pe aici şi de dragostea ei... 

— Vai mie, şi unde sunt obiectele despre care-mi vorbeşti tu? Eu nu le-am văzut de loc. Şi acum 
ce să fac? 

— Tu n-ai văzut lucrurile lăsate de prințesă pe fruntea ta, pentru că eu le ascundeam. Dacă 
scorpia de vrăjitoare, care trecea şi ea în fiecare zi pe aici, după plecarea prinţesei în caleaşcă, le-ar 
fi văzut, le-ar fi furat si acum tu într-adevăr că n-ai mai fi putut face nimic. În schimb, iată că eu ţi 


le dau ţie înapoi. Ba, dimpotrivă, fă-mi chiar plăcerea de a mă elibera cât mai repede de acest inel, 
care mă striveşte sub greutatea lui şi de această batistă, care mă împiedică să merg şi să te privesc în 
față. Uite, aşa... Acesta este un inel, aceasta o batistă şi aceasta o şuviţă din părul prinţesei. Du-te 
iute la Madrid. La Madrid va fi o serbare. Vor fi întreceri de lupte timp de trei zile şi învingătorul va 
primi ca soţie pe prințesă; acesta îi va fi premiul. Cavalerul care va lupta purtând acest inel la el, 
această batistă şi această şuviţă de păr va învinge toate probele. 

Fiordinando luă cele trei obiecte şi strângându-l pe piticuţ între degetul arătător şi cel mijlociu îl 
ridică până la gură, ca să-l sărute; apoi, delicat de tot, îl aşeză în scorbura copacului şi alergă să-l 
trezească pe prietenul său, vânătorul. Împreună cu el se duse la han, puseră şeile pe cai şi o porniră 
în Spania. După trei zile, ajunseră la Madrid tocmai când oraşul era în fierbere cu pregătirea primei 
zile de întreceri la lupte pentru premiul cel mare. Timpul i-a îngăduit să se poată înscrie imediat pe 
lista luptătorilor. Şi erau atât de mulți, deoarece, sosiseră din toate colţurile lumii tineri foarte viteji 
ca să poată participa la întreceri. 

În prima zi, cu viziera coifului lăsată, pentru a nu fi recunoscut, şi cu diamantul în vârful suliţei, 
Fiordinando izbuti să-i biruie pe toţi ceilalţi cavaleri. În a doua zi, învinse toate probele, fiindcă în 
vârful sulițe avea legată şuviţa din părul prinţesei. A treia zi, cai şi călăreți erau doborâţi la pământ 
sub loviturile lăncii sale, pentru că batista flutura în vârful ei ca un steguleţ. leşi deci victorios şi fu 
proclamat învingător şi soţ al prinţesei. 

Ea se arătă foarte fericită văzând că învingătorul era chiar Fiordinando, pe care-l iubea atât de 
mult şi fiindcă o eliberase de vraja aceea cumplită, aşa că dorinţa ei a fost de a se face neîntârziat 
nunta. Şi în timp ce schimbau inelele de nuntă, iată că un iepuraş alb se strecură printre picioarele 
celor de față, şi apucă cu dințişorii de trena rochiei de mireasă a tinerei prințese. De cum făcu acest 
gest se şi prefăcu într-un tânăr paj cu păr de aur, îmbrăcat în straie bogate, în care Fiordinando îl 
recunoscu pe omuleţul mic din scorbură; scăpat şi el de sub vraja scorpiei aceleia, redevenise un 
tânăr ca atâția alții. Doară că, dintre toţi ceilalți, el era cel mai frumos. 


Surioara curajoasă 
poveste italiană 


Într-o zi de iarnă, trei copii orfani şedeau în jurul focului; erau doi fraţi şi o surioară. În timp ce 
stăteau de vorbă între ei, se auziră nişte bătăi în uşă. Fetiţa se duse să deschidă; o bătrână îi rugă pe 
copii să o lase să înnopteze sub acoperişul lor. Băieţii aveau suflet bun, aşa că au primit-o cu braţele 
deschise, i-au pregătit ceva de mâncare şi un pat chiar în odaia lor. 

A doua zi, în zori, bătrâna se sculă şi se duse în grădinița din spatele casei. Se plimbă printre 
florile viu colorate, apoi se întoarse în casă şi zise: 

— Grădiniţa voastră este, ce-i drept, frumoasă, dar ar fi şi mai frumoasă dacă ar avea o fântână 
de aur, o pasăre vorbitoare şi un copac cântător. 

— Şi unde s-ar putea găsi toate minunile astea? o întrebară copiii. 

— De la casa voastră, mergând mereu înainte, veţi întâlni un om şi el vă va spune tot ce trebuie 
să faceți. 

Bătrâna dispăru ca prin farmec. Fratele mai mare se învârti în sus şi în Jos, ziua întreagă, 
frământându-se întruna, iar pe înserat se hotărî să le spună şi celorlalți ce avea de gând: 

— Frăţioare şi surioară, eu sunt cel mai mare aşa că eu vreau să mă duc să aduc fântâna de aur, 
pasărea vorbitoare şi copacul cântător. Dacă nu m-aş duce după toate astea, presimt că aş muri de 
dorul lor. Cred că bătrâna a spus adevărul şi grădina noastră va deveni cea mai frumoasă din lume. 
Rămas bun, şi gândiți-vă la mine! Iar tu, surioară dragă, să-mi coşi în fiecare seară o cămaşă: dacă 
te vei înţepa şi din înţepătură va ţâşni sânge, va însemna că mie mi s-a întâmplat ceva rău. 

A doua zi, dis-de-dimineaţă, băiatul o porni la drum. Şi mergi, şi mergi, până ce ajunse la poalele 
unui munte uriaş. La poalele muntelui întâlni un necunoscut. Băiatul îi dădu bineţe şi apoi îl întrebă 


sflos: 

— Ai putea să-mi spui, omule bun, unde găsesc: fântâna de aur, pasărea vorbitoare şi copacul 
cântător? 

— Fiule, îi răspunse omul, trebuie să te urci până în vârful acestui munte. Dar fii atent, fiindcă în 
timp ce vei urca, vei auzi tot felul de vorbe de batjocură şi alte blestemăţii, sau poate că vei fi şi 
bătut; dar tu trebuie să te prefaci că nu vezi şi nu auzi nimic şi să continui să urci, fără să te opreşti. 
Dacă vei privi în urmă, fie şi o singură dată, vei împietri. Du-te acum şi îți doresc noroc. 

Tânărul începu să urce, tăind drumul pe o cărare abruptă, ca să ajungă cât mai iute. Nu apucă să 
facă însă decât vreo câțiva paşi şi din toate părțile începu să plouă asupra lui vorbe grele şi de ocară. 
Se prefăcu a nu le auzi, dar parcă o mână nevăzută îl trăgea de haină când într-o parte, când într- 
alta. Băiatul, ca şi când nimic nu s-ar fi întâmplat, îşi urmă urcuşul. Nu merse prea departe, când 
deodată simţi un pumn puternic în spate. De durere nu-şi mai putu ține firea şi întoarse capul, cu 
gândul de a da înapoi lovitura primită. În aceeași clipă însă se prefăcu în stană de piatră, iar în casa 
lui, surioara, care-i cosea liniştită cămaşa, se pomeni că se înțeapă cu acul şi o picătură de sânge îi 
înroşi albul cămăşii. Ea ţipă şi sări speriată: 

— Vai de noi, ceva rău s-a întâmplat fratelui nostru! 

Şi atunci mezinul, căută s-o liniştească: 

— Nu-ţi fă nicio grijă, surioară, tu coase mai departe şi mă duc eu să-l salvez, sau poate că nici 
nu i s-a întâmplat ceva prea rău. 

Şi astfel, fratele al doilea plecă în căutarea celui dintâi, cu gândul să-l salveze şi apoi să aducă 
împreună fântâna de aur, pasărea vorbitoare şi copacul cântător. 

Şi mergi, şi mergi până ce ajunse la poalele muntelui, unde îl întâlni şi el pe necunoscut. După 
ce-i auzi poveţele, începu ca şi fratele lui să se suie pe munte, dar nici cu el soarta n-a fost mai puțin 
vitregă. Când începu din nou să plouă cu lovituri în spinarea lui, la fel de înfuriat ca şi frate-său mai 
mare, uitând de povețele primite, se întoarse să răspundă loviturilor suferite, şi la fel ca şi fratele lui, 
cât ai clipi, se prefăcu în stană de piatră. Acasă, surioara se înţepă din nou şi cum pentru a doua oară 
o picătură de sânge îi înroşi albul cămăşii, ea se tângui amarnic: 

— Vai de mine, acum i s-a întâmplat ceva rău şi fratelui celuilalt! 

Aşa că s-a hotărât să plece ea însăşi, în căutarea fântânii de aur, a păsării vorbitoare şi a 
copacului cântător. Când ajunse la poalele muntelui, îl întâlni pe necunoscut, îl salută cu smerenie şi 
îl întrebă: 

— Omule bun, oare, nu ai văzut prin părțile astea doi băieţi? 

— l-am văzut, copila mea, sigur că i-am văzut. Au trecut pe aici, dar s-au dus mai departe în 
căutarea fântânii de aur, a păsării vorbitoare şi a copacului cântător. Cum până azi încă nu s-au 
întors, se prea poate că, înainte de a ajunge în vârful muntelui ei să fi privit înapoi, şi atunci pe loc 
s-or fi prefăcut în stane de piatră. 

Surioara începu să plângă şi cu lacrimile în ochi întrebă: 

— Nu pot să fac nimic ca să-i salvez? 

— Sigur că poţi, răspunse omul acela. Trebuie să te urci în vârful muntelui de colo, fără să 
priveşti câtuşi de puţin înapoi, orice rău ţi s-ar întâmpla, oricât ai suferi. În vârful muntelui vei afla 
cele trei lucruri vrăjite despre care ţi-a vorbit bătrânica. La coborâre, să iei toate pietrele pe care le 
întâlneşti în cale şi să le arunci în vale. Ele se vor preface în oameni, printre care vor fi şi frații tăi. 

Surioara ascultă totul cu atenție, apoi începu să urce curajoasă. Şi urcă, şi urcă, şi urcă fără să-i 
pese de nimic. Ca şi ceilalţi, şi ea auzi ocările şi blestemele, simţi loviturile, dar le suferi pe toate 
fără să se întoarcă. În sfârşit, ajunse în vârful muntelui şi acolo dădu de o fântână de aur din care 
țâşnea apa limpede ca roua dimineţii. În timp ce se apleca să se răcorească cu apa aceea proaspătă, 
după câte pătimise, o păsărică minunată îşi opri zborul pe umărul ei şi o chemă pe nume. Lângă 
izvor creştea un copac, care o pofti cântând la umbra crengilor lui şi copacul îşi cânta cântecul de-ți 
era mai mare dragul să-l asculţi. Închipuiţi-vă şi dumneavoastră cât era de fericită copila! Ea luă cu 
sine toate cele şi începu să coboare. În cale, ridica de pe jos pietrele întâlnite şi le azvârlea la vale. 


Îndată ce ajungeau în vale, pietrele se prefăceau iar în oameni, care se grăbeau să ajungă pe la 
casele lor. Printre ei se aflau, desigur, şi frații ei. Le povesti tot ce i se întâmplase, şi toți trei se 
întoarseră acasă fericiţi. Duseră în grădină fântâna de aur, pasărea vorbitoare şi copacul care cântă şi 
de atunci se bucurară de grădina cea mai frumoasă din lume. 


Țăranul, ursul şi vulpea 
poveste italiană 


În timp ce-şi ara câmpul, un ţăran se pomeni pe neaşteptate cu un urs, mormăind în spatele lui: 

— Pregăteşte-te, că te mănânc! 

— Dă-mi pace, ursule, numai până oi sădi un câmp cu sfeclă din care vei lua şi tu apoi câtă o să 
vrei, căci mie mi-or fi de ajuns doar rădăcinile, îl rugă omul. 

— Bine. 

Şi ursul veni la timpul potrivit să-şi ridice recolta. Dar în curând îşi dădu seama că ce fusese mai 
bun, ştiuse omul să-şi oprească. Supărat de păcăleală, hotărî să se ducă din nou să-l amenințe: 

— Omule viclean, m-ai dus de nas! Să ştii că te mănânc! 

— Ai dreptate, ursule! Mai dă-mi răgaz să ar şi să semăn pământul cu grâu şi de astă-dată ale 
tale vor fi rădăcinile, îi făgădui omul. 

— Bine; aşa mai merge, spuse mulțumit ursul, care nu se prea pricepea la munca câmpului. 

Şi țăranul, isteţ, culese tot grâul. Vându boabele din snopi, îşi mai peteci acoperişul şi-i lăsă 
rădăcinile ursului. 

— De astă-dată nu mai scapi! mormăi ursul. Ţi-ai bătut destul joc de mine! Fii gata într-o oră, că 
mă întorc să te înghit. 

După ce se îndepărtă puţin ursul, iată că trecu pe acolo o vulpe. 

— Ce e cu tine, omule, de eşti atât de amărât? întrebă vulpea. 

— Aştept să se întoarcă ursul să mă înghită, răspunse omul. 

— Ce-mi dai dacă te salvez? întrebă vulpea. Îmi dai doi pui graşi? 

— Desigur. Aşteaptă şi ai să vezi! 

În clipa aceea iată-l şi pe urs. Dar vulpea în haine de vânător începu să strige: 

— Om bun, n-ai văzut lupi sau urşi pe aici, că tare mi-e poftă să vânez ceva de soi! 

— Spune-i că n-ai văzut nici urmă de urs, îi şopti ursul ţăranului, şi parcă se făcu mai mic, 
ascunzându-se în spatele căruţei. 

— N-am mai văzut de mult aşa ceva prin partea locului, îi spuse ţăranul vulpii. 

Şi vulpea îi făcu cu ochiul şi se prefăcu apoi că pleacă, dar, de fapt, se apropia de căruță. Ursul, 
speriat, o luă la goană şi nu se mai arătă pe-acolo, când îşi dădu seama ce prieteni puternici avea 
țăranul. 

— Fi, unde-s puii cei graşi? întrebă vulpea. 

Dar în aceeaşi clipă, doi câini vânjoşi se repeziră asupra vulpii, de o sfâşiară cu colții lor ascuțiți. 

Ce-i drept, ţăranul nostru scăpă cu viață şi economisi şi cei doi pui graşi, făgăduiți ca răsplată 
vulpii; dar de atunci toate vulpile nu se gândesc decât să răzbune soarta surioarei lor păcălite, 
punând laba pe orice pui, rotofei sau nu, ce le-ar ieşi în cale. 


Noaptea snoavelor 
poveste italiană 


Cu ani şi ani în urmă, trăia odată, la marginea unei păduri, o biată bătrână cu fata ei şi cu 
nepoţica. Adelina, fiindcă aşa se numea nepoțţica, harnică şi bună, nu mai ştia ce să facă să-şi ajute 
mai bine mama care trudea de dimineaţă până seara, cât şi pe bunica ei, bătrână, bătrână de abia se 


mai putea ţine pe picioare. Niciodată nu se plângea de prea multă muncă Adelina, de nimic nu 
suferea, decât din cauza unui neg mare caraghios care-i crescuse chiar pe vârful nasului, de-i 
umbrea toată frumuseţea. Mai uita de necaz când, după robotitul prin casă împreună cu mama ei, se 
ducea în inima codrului de lângă casa lor şi culegea ore în şir tot felul de ierburi, de ciuperci şi 
uneori zmeură, făcându-le mare bucurie celor două, când se întorcea acasă cu coşul plin. 

Ca de obicei, după ce au mâncat, bunica, fata şi nepoata, au strâns toate trei masa, bunica s-a 
aşezat în jilțul ei, dusă pe gânduri, mama şi-a luat lucrul în mână şi a început să împletească, iar 
Adelina şi-a luat coşul ei de totdeauna şi a pornit-o spre pădure. Era o zi de vară, însorită, şi pădurea 
părea mai bogată ca oricând în ciuperci şi în zmeură care aşteptau mânuţele Adelinei ca să se lase 
culese. Atrasă de bogăția din jurul ei, Adelina intra tot mai adânc în pădure, fără să mai ţină seama 
că se înserase şi că în curând întunericul ar putea să-i rătăcească paşii la întoarcere. 

Şi se întâmplă întocmai. Văzându-şi coşul plin, o porni înapoi spre casă. Dar cărarea pe care o 
apucase se înfundă. O porni pe altă cărare dar i se păru că se îndepărtează de casă în loc să se 
apropie. Descurajată, începu să plângă. Se aşeză pe o buturugă, tristă şi istovită, neştiind bine 
încotro s-o apuce. Se uită în jurul ei, pădurea se întunecase şi mai rău de când începuse ea să 
plângă... sau poate că i se împăienjeniseră ochii. Ba nu. Vedea ceva licărind la o distanţă nu prea 
mare de ea. Se întrebă ce putea fi? Poate o colibă în pădure unde să poată înnopta şi a doua zi, pe 
lumină, să se ducă acasă... Sau vânători în jurul vreunui foc îşi frigeau vânatul, împănându-l cu 
poveştile lor fantastice! îşi făcu puţin curaj şi se îndreptă încotro vedea lumina. Dar nu mică îi fu 
uimirea când în loc de cele bănuite de ea, ce-i văzură ochii? Pâlcuri, pâlcuri de spiriduşi, care 
țopăiau, cântau, alții povesteau, alții moțăiau... 

Auzise ea de mai multe ori de spiriduşi, dar de văzut nu-i văzuse niciodată. Se apropie, ce-i 
drept, cu frică, dar cum erau mult mai mici ca stat decât ea, mai degrabă ar fi rămas acolo cu ei, 
decât în bezna pădurii, singură. Cel ce a zărit-o primul era chiar Mai Marele spiriduşilor, care se şi 
răsti la ea: 

— Cine eşti tu, mă rog, de îndrăzneşti să tulburi petrecerea noastră? 

— Sunt Adelina — răspunse ea sfioasă — m-am rătăcit în pădure şi cum am zărit o lumină în 
întunericul înspăimântător al pădurii, am îndrăznit să mă apropii. 

— Uite ce e — mai spuse spiriduşul — ca să ne dovedeşti că n-ai gânduri rele, dă-ne şi nouă din 
zmeura aceea proaspătă din coş! 

Adelina se codi o clipă, două, cu gândul la sărăcia de acasă, apoi, ca să scape teafără din mijlocul 
drăcuşorilor aceia, nu mai stătu la gânduri şi îi duse tot coşul căpeteniei spiriduşilor. 

— Luaţi toată zmeura şi dacă vreţi şi ciupercile... vi le frig eu imediat pe jăratec, se oferi fetița. 
Cât de uimită fusese fetița când îi văzuse, nu încape îndoială, dar şi spiriduşii, când au văzut o 
fată frumoasă ca ea şi totuşi atât de caraghioasă cu negul acela mare chiar în vârful nasului, mai toți 

au pufnit în râs. N-au încetat decât când Mai Marele lor s-a răstit la ei şi le-a poruncit să înceteze. 
Cum Adelina era obişnuită cu răutățile vecinilor şi mai ales ale vecinelor, şi-a stăpânit lacrimile pe 
care şi aşa le vărsase cu puțin timp înainte, speriată în mijlocul pădurii. Bună şi delicată, n-a luat în 
seamă râsul lor, punându-l mai mult pe seama glumei, decât a batjocurii, şi după ce le-a fript 
ciupercile, le-a dat tuturor să guste. Mulţumiţi toți de purtarea ei, au rugat-o să rămână acolo la 
petrecerea lor. Mai Marele spiriduşilor i-a spus: 

— Adelina, dacă tu ne istoriseşti o snoavă, două, te lăsăm aici cu noi şi mâine dimineaţă, până 
nu s-o crăpa bine de ziuă, unul din spiriduşii mei te va însoţi până acasă. 

Nici nu putea fi o învoială mai bună. Pe cât îi plăcea Adelinei de mult să asculte poveşti, tot pe 
atât îi plăcea şi să le istorisească. Pe lângă ce auzise de la bunica şi de la mama, mai născocea câte 
ceva de la ea şi câteodată i se întâmpla chiar să şi le povestească sieşi, în timp ce culegea ciupercile 
sau zmeura în pădure. Îi trecea mai iute timpul şi nu-i era atât de urât. 

— Bucuroasă, spiriduşule, de învoială! Veniţi cu toţii în jurul meu şi ascultați: a fost odată un 
tăietor de lemne. ŞI ca în fiecare dimineață, de cum s-a trezit, s-a spălat la pârâu, şi-a mâncat codrul 
lui de pâine şi a început să taie lemne. Dar deodată, când să ridice toporul să dea într-un copac, iată 


că se auzi: „Pe mine cruță-mă, fiindcă am viață în mine!” Să înnebunească bietul om de spaimă. A 
fugit cât a putut şi nu s-a mai oprit decât în satul vecin. Primul om întâlnit a fost vânzătorul de peşti 
din satul acela. I-a spus povestea lui, tăietorul de lemne, dar destul de liniştit, pescarul 1-a răspuns: 
„Ti s-o fi părut, omule, sau şi de-ar fi fost aşa, ce-i mare lucru?” Dar nici n-a terminat bine de spus 
şi cel mai mare dintre peşti a sărit din coş şi drept în nasul pescarului a grăit cu glas omenesc: „Dar 
dacă ţi se întâmpla ție tot nu ţi se părea mare lucru?” A încremenit bietul om şi dacă nu era lângă el 
tăietorul de lemne, mai mai că acolo ar fi rămas, stană de piatră. De cum şi-a venit în simţire a 
pornit-o şi el cu tăietorul de lemne mai departe, să spună şi altora păţania. Şi au bătut într-o poartă. 
Şi le-a deschis o femeie care tocmai dădea de mâncare gâştelor din ogradă. Şi tăietorul de lemne i-a 
spus-o pe a lui cu copacul, şi pescarul pe a lui cu peştele. Femeia, dând mai departe gâştelor de 
mâncare le răspunse şi ea cu nepăsare: „Şi de-ar fi fost aşa, ce-i mare lucru? Poate că vi s-o fi părut 
amândorura!” Dar în aceeaşi clipă, a mai făţoasă dintre gâşte se uită la stăpână-sa şi în loc de „mac- 
mac” grăi: „Tot aşa nepăsătoare ai fi fost şi dacă ţi se întâmpla ție?” Femeia a lăsat să-i cadă blidul 
cu grăunţe şi s-a repezit lângă cei doi şi împreună cu toții au ţâşnit dincolo de poartă şi nu s-au mai 
oprit decât la vecina ei. Acolo vorbeau toţi deodată, de biata vecină nu mai ştia la cine să asculte. 
Tăietorul de lemne spunea că i-a vorbit copacul, pescarul, peştele, femeia spunea că-i vorbise una 
din gâşte. Mai mai să-i creadă pe toţi fără minte, căută totuşi să-i încurajeze: „Şi de-ar fi fost aşa, 
nu-i mare lucru, nu vă speriați!” Dar nu-şi termină bine vorba şi vrând să se aşeze, auzi scaunul cum 
vorbea: „Şi dacă ţi se întâmpla ţie, tot aşa liniştită ai fi fost?” Foc dacă ar fi fost sub ea şi n-ar fi 
tipat atât de îngrozită! Au fugit cu toţii la cel mai înțelept din sat. Şi fiecare, pe rând, i-a povestit ce 
şi cum s-a întâmplat: că a prins glas copacul, şi peştele, şi gâsca, ba chiar şi scaunul. A stat pe 
gânduri înțeleptul satului şi apoi le-a răspuns: „Duceţi-vă liniștiți, fiecare la el acasă, şi să nu vă 
prindă mirarea că în fiecare lucru ce ne înconjoară e viaţă.” L-au ascultat şi s-a dus fiecare liniştit la 
el acasă. Când a rămas singur înțeleptul satului, cu gândul la ale lui, a rupt o floare dintr-un ghiveci 
de lângă fereastră şi de îndată auzi: „Ştiind că şi noi avem viaţă de ce ne rupi fără milă?” Era floarea 
care-i vorbea. Dar înțeleptul nu părea prea tulburat, fiindcă nici el bine nu desluşea dacă era glasul 
florii sau gândul lui, aşa că-şi văzu liniştit de treburi. Ei, v-a plăcut snoava mea? 

— Daaa! îi răspunseră toți într-un glas. Mai spune-ne şi altele! 

Şi Adelina nici nu şi-a dat seama cum a trecut vremea, cum de n-o furase somnul, când iată că 
parcă aveau de gând să se ivească zorii. Spiriduşii strângeau totul de plecare. Mai Marele lor se 
apropie de Adelina şi-i vorbi: 

— Adelina, eşti fată cuminte şi generoasă. Nici nu te întreb ce-ţi doreşti, fiindcă ştiu prea bine. 
Într-o clipă vei fi în faţa casei tale. 

Adelina nu apucă să-şi ia rămas bun şi nici să vadă ce spiriduş avea să-i ducă paşii acasă, că se şi 
pomeni în faţa mamei şi a bunicii, la început încruntate, gata de ceartă. Dar când au văzut că lângă 
Adelina era un coş de zece ori mai mare decât cel cu care plecase, plin cu toate bunătăţile din lume, 
cu pui fripți şi cu plăcinte, cu fructe cu rouă pe ele, uitară s-o mai certe şi se repeziră spre coşul cel 
mare. Adelina se furişă în cămăruţa ei şi sfioasă şi emoţionată se uită într-un ciob de oglindă. Negul 
mare şi caraghios de pe vârful nasului dispăruse ca prin farmec. Parcă a ştiut ea ceva, când n-a plâns 
la râsetele şi vorbele şugubeţe ale spiriduşilor. A fost sigură că Mai Marele lor avea s-o tămăduiască 
de negul acela urât. De atunci au fost numai lumină şi bucurii în căsuţa lor, mai ales că Adelina, 
frumoasă cum se făcuse, a fost cerută în căsătoriei de cel mai mândru şi înstărit băiat din sat. 


Oiţa cea lacomă 
poveste italiană 


Era o vreme pe când lupul trăia în bună pace cu oile, oițele şi mieluşeii. Aveau casele vecine şi 
când şi când se mai şi ajutau. Când lupul gătea ceva bun o invita pe Mara, oaia cea bătrână, 
împreună cu fata ei, Marela, la masă. Şi când Mara făcea plăcinte de care-i plăceau lupului, nu uita 


niciodată să-l poftească la rândul ei. Mara era o mare gospodină şi Marela, fata ei, harnică, o ajuta, 
era o oiţă supusă, bună, respectuoasă, drăgălaşă, rotunjoară, cu o privire blândă, de ți-era mai mare 
dragul s-o mângâi. Avea însă un singur cusur: era prea pofticioasă, ca să nu spunem chiar lacomă... 

Într-o bună zi, iată-l pe vecinul lup că vine cu un vreasc uriaş de lemne la vecina lui, oaia Mara, 
dornic să-i mai aducă şi altele trebuincioase pentru ca Mara să încingă un foc bun la cuptor şi să 
pregătească faimoasele ei plăcinte. 

— Mulţumesc, cumetre lup — se arătă ea încântată — şi eu mă gândeam că de mult n-am mai 
făcut plăcinte. Dacă vrei culege-mi şi câteva mere şi, pe seară, când te întorci acasă vei găsi 
plăcintele calde, calde. 

— Bine, cumătră Mara, îți aduc acum şi merele şi abia aştept să mă întorc deseară şi să le găsesc 
calde pe masă. 

Se duse lupul după mere şi iute-i lăsă un coş pe masă, apoi îşi văzu de drum, după treburile lui. 
Se lingea pe bot după acum şi numai gândindu-se, parcă îi şi palpitau nările de închipuitul miros 
plăcut al plăcintelor fierbinți. 

Mara şi Marela au început să frământe coca, să radă merele şi iată că plăcintele se aflau în 
cuptor, răspândind un miros mai mult decât îmbietor... Oita Marela, pofticioasa, nu mai avea 
astâmpăr şi mereu o supăra pe mama ei cu întrebarea: 

— Mamă, mai e mult până să fie gata? 

— Fii cuminte şi răbdătoare cum sunt şi eu cu tine. Du-te de te joacă, zburdă şi tu puțin prin fața 
casei şi într-o jumătate de ceas o să vezi că sunt gata. 

— Bine, mamă, spuse oiţa Marela. 

Şi se duse să zburde, dar cu gândul era numai la plăcinte. 

În sfârşit, o auzi pe mama ei cum o cheamă. Nu aşteptă s-o strige de două ori că şi ţâşni lângă 
cuptor. Se repezi la tavă şi înfulecă vreo două cu atâta lăcomie, de se şi arse la limbă. Maică-sa o 
privea cu jale, deşi nu era pentru prima oară că o vedea cât era de lacomă. După ce-şi potoli oița 
pofta, se întoarse la joaca ei, dar îmbuibată cum era se tolăni la soare şi se lăsă furată de somn. Între 
timp, mama ei, Mara, pregăti un pachet frumos cu zece plăcinte mari şi rumenite pentru bunul lor 
vecin, lupul, mai puse în coşuleţ şi o sticlă de vin roşu gustos şi o trezi pe oiţa Marela, ca să-i ducă 
lupului coşul cu plăcinte după cum îi făgăduise. 

— Hai, trezeşte-te, îi vorbi mama, nu uita că lupul a fost bun cu noi şi ne-a ajutat. Hai să fim şi 
noi recunoscătoare şi să-i dăm plăcintele pe care i le-am făgăduit. Ai grijă cum umbli, am pus în 
coşuleţ şi o sticlă de vin bun, să nu cumva să scapi coşul pe jos. Hai, du-te iute până nu se răcesc 
plăcintele. Să le găsească pe masă când s-o întoarce înfometat de la drum. 

— Bine, bine, mormăi somnoroasă oița pofticioasă, şi agale, agale o porni cam fără voie spre 
cumătrul lup. 

Se gândea în sinea ei: „De ce să împartă plăcintele cu lupul când... putea foarte bine să le 
împartă numai cu mama ei? Erau atât de gustoase.” ŞI tot gândindu-se îşi aminti că de fapt nici nu 
se săturase bine. O fripseseră atât de rău, că aproape nici nu le simţise gustul. 

„Dacă aş mai lua una? se gândi ea. Parcă lupul ştie exact câte i-a pus mama...” Şi după ce luă 
una, parcă abia atunci i se deschisese adevărata poftă, nu pregetă s-o ia şi pe a doua. Şi cum uitase 
acasă să bea ceva după ele, se trezi că-i era sete. Şi aşezându-se pe marginea drumului desfăcu şi 
sticla cu vin roşu. Şi dădu o duşcă peste cap. Parcă vinul roşu îi stârni mai multă poftă şi tot aşa 
până la ultima plăcintă şi ultima picătură de vin. 

Abia când se uită la coşul gol şi sticla goală parcă se dezmetici. „Vai de mine, ce-am făcut?“ se 
întrebă ea îngrozită. „Cine ştie ce mă aşteaptă? Ce-o să spună lupul? Ce-o să spună mama? Ce să 
mă fac?” 

Se gândi ce se gândi şi până în cele din urmă îi veni o idee năstruşnică: tocă puţină iarbă şi o 
acoperi cu firimiturile rămase de la plăcintele mâncate de ea. Stoarse apoi un pumn de mure în 
sticla cu vin şi mai adăugă un pumn de zmeură stoarsă, iar restul îl umplu cu apă de pârâu. Liniştită, 
se duse într-un suflet acasă la lup, în dorinţa de a ajunge înaintea lui. Izbuti. Lăsă coşul cu aşa-zisele 


plăcinte încropite de ea şi cu aşa-zisul vin roşu şi nu ştiu cum să fugă mai repede de acolo ca să nu 
apuce să vadă furia lui, după ce o descoperi înşelăciunea. Născocirea ei putea fi năstruşnică pentru 
altă oiță mică şi prostuță ca ea, dar pentru un lup mare şi isteț era departe de a fi năstruşnică! 

Ajunse lupul acasă, mort de foame şi frânt de oboseală. Adulmecă mirosul plăcut de la bietele 
firimituri şi cu poftă se înfipse în prima plăcintă, dar după o îmbucătură nu ştiu cum s-o scuipe mai 
iute. Ca să-şi dreagă gustul, sorbi din sticla cu vin roşu. Când simți apa aceea colorată în gură, dar 
fără prea mare gust, îşi dădu uşor seama că şi vinul fusese înlocuit, deoarece o cunoştea bine pe oaia 
Mara şi ştia cum îl servea de câte ori îl poftea la masa ei. Nu i-a trebuit mult ca să ghicească cine i-a 
jucat festa. Înfometat cum era, cu o falcă în cer şi cu una în pământ, s-a dus la casa Marei şi Marelei 
şi fără prea multe vorbe a înghiţit-o pe Marela cea lacomă. 

De atunci nici pomeneală de bună vecinătate între oiţe, mieluşei şi lup. Ba, dimpotrivă, din 
generație în generaţie, lupii nu uită să se răzbune pe oiţe şi mieluşei, de parcă toți ar fi lacomi cum a 
fost Marela, oița cea drăgălaşă, dar prea lacomă din fire. 


Trandafirul de aur 
poveste italiană 


A fost odată un țăran bătrân. Simţind el că nu-i era prea departe ceasul cel din urmă, îl chemă la 
căpătâi pe singurul său fiu şi-i spuse: 

— Mă despart cu mare durere de tine. Te las singur, sărac şi cocoşat, deoarece aşa era băiatul lui, 
totuşi, vreau să cred că vei izbuti să te descurci în viaţă cu sufletul tău bun şi cu mintea ta isteață. În 
cutia de colo, şi-i arătă care, ai zece bani de aur, strânşi cu mare trudă de mine. Ia-i şi du-te în lumea 
largă să-ţi cauţi norocul. 

Până să se ducă spre cutie băiatul, până să se întoarcă lângă taică-său, iată că bietul bătrân îşi 
dădu duhul. 

Ascultător, bietul băiat, ca întotdeauna, se gândi să facă întocmai precum îl sfătuise tată-său. Luă 
banii din cutie, plecă la târg, se îmbrăcă omeneşte şi mai luă şi merinde în desagă să-i ajungă pe mai 
multe zile de drum. Îi ajunseră galbenii să ia şi o mârţoagă de cal să poată drumeţi mai bine. Merse 
şi tot merse fără rost, neîntâlnind ţipenie de om sau de aşezare omenească, vreo trei zile şi trei nopți. 
Se uită în desaga cu merinde şi mai găsi un pui sfrijit, un codru de pâine şi câţiva stropi de vin pe 
fundul ploştii. Se gândi să se odihnească şi să mai prindă putere de la puţinul rămas. Nici nu şi le 
scoase din desagă rămăşiţele acelea de hrană, când în fața lui, ca din pământ, apăru o bătrână sfrijită 
şi ea mai rău decât puiul bietului cocoşat, şi niciuna nici două intră în vorbă cu el, cu ochii pe cele 
puţine ce le aşternea țăranul pe ştergarul lui, întins pe trunchiul gros al unui copac. 

— Cine eşti, tinere? începu ea, şi încotro ai pornit-o? 

— Nici eu nu ştiu prea bine cine sunt şi nici măcar încotro am pornit-o, mătuşică. Dar până una 
alta, te văd tare slăbită şi pe dumneata şi te poftesc să împarți cu mine ce am. Nu-i mare lucru, dar e 
mai mult decât nimic. Şi după cum arăţi, pare că ai cam avut parte doar de nimic... 

— Drept e, fiule. Fiindcă nu toți sunt buni ca tine. Unora le cer cu sfială şi tot nu-mi dau. 
Arareori întâlnesc bunătatea ta. Să mă pofteşti mai înainte de a te ruga eu! E de necrezut! 

Cum începea să se însereze, se lăsa cu frig afară. Tânărul cocoşat scoase din desagă o broboadă 
veche pe care i-o întinse bătrânei. Cât ai clipi, din trunchiul de copac se făcu o masă mare. Ca din 
senin se pomeniră într-o căsuţă frumoasă şi călduroasă. Puiul sfrijit se prefăcuse într-un curcan cât 
toate zilele, rumenit, de-ți făcea mai mare pofta. Codrul de pâine uscată era o pâine mare rotundă 
caldă, de-ți lăsa gura apă. Iar cei câţiva stropi de vin deveniseră o butelcuţă cu cel mai gustos vin 
din lume. De unde până unde, nu se ştie, mai apăru şi un coş mare cu tot felul de fructe cu rouă pe 
ele, de proaspete ce erau. 

Țăranul rămase cu mâna întinsă cu broboada care se prefăcuse şi ea într-un şal de toată 
frumuseţea, în mii de culori. Bătrâna dispăruse şi în locul ei rămăsese o zână. Bietul om, la toate 


câte îi vedeau ochii, se năucise, nu mai ştia ce să spună, ce să creadă. Vis sau aievea? Văzându-l atât 
de buimac, zâna îi vorbi cu blândeţe: 

— Nu a mea e toată puterea vrăjii pe care o simţi aici. În mare parte minunea a săvârşit-o 
bunătatea ta. Dacă întâlnesc oameni răi, nici eu nu am putere să fac nimic bun, dar dacă întâlnesc un 
suflet generos şi bun ca al tău, se întâmplă minuni, după cum vezi. Hai să ne înfruptăm din 
bunătățile astea, spuse ea, şi să mă gândesc cum să te ajut, fiindcă meriți. 

— Şi aşa, îndrăzni el, ai făcut mult pentru mine. Tata mi-a spus să mă duc în lumea mare să-mi 
croiesc singur norocul. 

— Bine, bine. Dar acum ascultă-mă pe mine, fiindcă eu te voi ajuta să-ți găseşti norocul. Ia cu 
tine acest inel — şi-i dădu un inel — dacă mă vei asculta întocmai vei fi cel mai fericit om din 
lume. Mergi tot drept înainte pe drumul pe care erai şi orice ai auzi în urma ta să nu te abaţi. Vei 
ajunge în fața unui castel părăsit. Cu acest inel, la miezul nopţii, dacă vei bate în poartă, ea se va 
deschide. Vei intra iute şi nu te vei opri decât în ultima cameră din vârful castelului. Acolo, pe o 
măsuţă, vei găsi un trandafir de aur. ÎI vei lua şi vei lăsa în loc inelul. Ieşi iute afară, deoarece la un 
sfert de oră după miezul nopţii poarta va fi din nou închisă şi vei rămâne ferecat în castel. Cu 
trandafirul în mână, rosteşte atâtea dorinți câte petale are el şi toate îţi vor fi împlinite. Este răsplata 
bunătății tale. De aceea mie nu-mi mulțumi, bunătatea ta însăşi e multumirea mea. Acum te-ai 
odihnit, te-ai ospătat, o poți porni la drum. 

Fireşte că tânărul nici n-a mai apucat să mulțumească zânei, că ea a şi dispărut din ochii lui. 

Supus precum îi era firea, era hotărât să facă întocmai cum îl sfătuise zâna cea bună. Să meargă 
drept înainte fără să-şi întoarcă privirea, orice s-ar fi întâmplat. Şi merse el ce merse şi gândul îi era 
la castel şi la trandafirul de aur ce avea să-i împlinească orice dorință. Când, deodată, în spatele lui, 
un glas nevinovat se văita că a fost rănit la picior. Tânărul uită de sfaturile zânei şi, milostiv cum 
era, întoarse privirea cu gândul să dea o mână de ajutor celui ce se văita. 

Un cerb îl privi din fugă, zâmbind, dispăru şi tânărul se pomeni în locul de unde o pornise. Îşi 
dădu cu palma peste frunte şi-şi făgădui să-şi țină firea şi orice ar auzi să-şi vadă mai departe de 
drum. 

Şi merse şi tot merse şi în spatele lui auzi văicăreala unui iepuraş, care-şi prinsese lăbuţa într-o 
cursă: 

— Ajutor! Ajutor! striga iepuraşul. 

Țăranul se făcu că nu aude. 

— Ajutor! Ajutoooor! ţipă şi mai jalnic iepuraşul. 

Țăranul nu-şi putu învinge firea lui milostivă şi se întoarse să-l ajute să-şi scoată lăbuţa din 
cursă. lepuraşul ieşi singur din cursă şi-i râse în nas, dispărând în tufișuri. 

Din nou ţăranul se pomeni la locul de unde o pornise prima dată. 

Se gândi şi se tot gândi şi, la urmă, după toate socotelile lui, şi cerbul şi iepuraşul nu erau decât 
născociri de ale zânei care îi punea la încercare voința. Porni, hotărât mai mult ca oricând să nu se 
mai întoarcă cu privirea orice ar auzi. Istovit peste măsură, ca să fie sigur, îşi înfundă bine urechile 
cu două ghemotoace de iarbă ca să poată rămâne „surd” la orice chemare oricât de deznădăjduită ar 
fi fost ea. 

Zadarnic s-au mai văicărit unul şi altul în urma lui. El era la toate surd, cu ochii ţintă să ajungă la 
castel înainte de miezul nopţii. Şi cu ajutorul zânei bune iată că a ajuns chiar în miez de noapte. A 
bătut cu inelul dăruit de zână şi întocmai cum prevăzuse ea, poarta castelului s-a dat în lături şi 
tânărul s-a furişat în castel. Fără a se uita nici la stânga, nici la dreapta, s-a suit în vârful castelului 
în camera cea mai îndepărtată. Într-adevăr, pe o măsuţă strălucea trandafirul de aur. Lăsă cât putu de 
iute inelul în locul trandafirului, luă trandafirul şi o zbughi în mare goană afară din castel. De cum 
puse un picior afară, auzi în urma lui poarta grea cum se închide, încât de-abia apucă să-l pună şi pe 
al doilea. 

Privi cu mare uluire trandafirul, vrând parcă să-i numere petalele, deoarece ştia că atâtea dorinți 
aveau să i se împlinească câte petale avea trandafirul. În primul rând îşi dori să nu mai fie cocoşat, 


să fie îmbrăcat frumos şi în locul mârţoagei să aibă un cal alb şi zdravăn. Trei petale i-au dispărut 
trandafirului, dar şi toate trei dorinţele i-au fost împlinite în aceeaşi clipă. N-a mai putut de bucurie 
când a văzut o frumuseţe de cal în faţa lui, când şi-a privit hainele bogate şi mai ales, când, 
ducându-şi mâna la spate, a simțit că are un spate drept şi frumos ca toată lumea. Mai bucuros ca 
oricând a pornit-o pe calul lui voinic mai departe. Dar tot călărind întruna, se simţi istovit şi ce-i 
veni în minte? O altă dorință: îi ceru trandafirului să-i dea un palat frumos. Şi deodată se pomeni 
într-un palat frumos. Se odihni, şi a doua zi o porni călare prin împrejurimi, privind natura 
încântătoare. Pe o pajişte minunată, la câţiva paşi de el, îl privea cu curiozitate şi admirație o tânără 
păstoriţă de o rară frumuseţe, dar mititica era îmbrăcată toată numai în zdrențe. Se opri şi cavalerul 
nostru cel chipeş care de fapt fusese şi el un om nevoiaş şi simplu şi privi mai atent păstoriţa. Ea se 
îmbujoră toată, părând de mii de ori mai frumoasă. 

— Cum te cheamă, păstoriţo? o întrebă cavalerul. 

— Ioana. 

Şi nu mai ştia cum să-şi acopere zdrenţele, roşie toată de ruşine. 

— Nu-ţi fie teamă şi nu te sfii că nu eşti îmbrăcată frumos ca mine. E de ajuns să-ţi doreşti ca să 
ți se împlinească dorința, îi vorbi el, dar fata nu înţelese mare lucru, deoarece ea nu ştia de puterea 
trandafirului de aur. 

Şi cavalerul se simţi îndrăgostit de fată atât de tare, că o şi întrebă dacă vrea să-i fie soție. 

oana îi răspunse: 

— Aş fi tare fericită, dar nu cred că privirea unui cavaler bogat se poate opri asupra unei fete 
sărmane ca mine, o biată păstoriță. Şi chiar de-ar fi adevărat, toată m-aş simți umilită în faţa ta, 
cavalere, aşa cum sunt eu, acum. 

— Bine, dragă fată, îi răspunse el, nu-ți silesc răspunsul. Mâine dimineaţă voi trece iar pe aici şi 
poate, până mâine, noaptea să-ți fie bun sfătuitor şi... cine ştie, dacă nu vei gândi altfel. 

Ioana se îndrăgostise şi ea de acel chipeş cavaler şi nu mai ştia ce să-i spună şi ce să hotărască. 

EI dispăru ca prin farmec. Ajungând în palatul lui, se grăbi să numere petalele trandafirului: mai 
rămăseseră trei. Îi putea jertfi acelei fete frumoase o petală, așa că... 

A doua zi, mai înainte de a se îndrepta spre pajiştea unde o întâlnise pe Ioana păstoriţa, cu 
trandafirul de aur în mână îşi exprimă altă dorință: vreau ca frumoasa Ioana să fie îmbrăcată numai 
în aur şi pietre scumpe şi să mă aştepte într-o caleaşcă minunată. 

Când a ajuns la locul întâlnirii, loana îl aştepta frumoasă şi elegantă ca o principesă într-o 
caleaşcă aşa cum îi dorise el. 

De îndată ce-l văzu, se aruncă în braţele lui ca fermecată şi a doua zi nuntă mare a fost la palat şi 
veselie multă în jurul celor doi tineri frumoşi şi generoşi. Şi au băut şi au mâncat şi trei zile au 
dansat. 


Vulpea şi iepurele 
poveste italiană 


Cândva, în negura vremilor, cumătra vulpe trăia în bună pace cu cumătrul iepure. Într-atât erau ei 
de prieteni, încât şi-au ales o bucată de pământ, au arat-o împreună, au semănat-o cu tot felul de 
legume, de morcovi, fasole, varză, roşii, cartofi şi altele şi când au dat toate rod, iată că cumătra 
vulpe, care nu se prea pricepea la vândutul legumelor, îl rugă pe cumătru iepure să se ocupe el de 
vânzarea lor şi ei să-i aducă partea de câştig cuvenită. Zis şi făcut. Numai că întorcându-se de la 
târg, doldora de galbeni, iepurelui îi venea greu să-i dea partea cuvenită cumetrei vulpi. Şi uitând de 
şiretenia ei renumită, născoci o poveste de şi curcile ar fi pufnit în râs, auzind-o. 

— Uite, cumătră vulpe, începu el să spună la întoarcere, n-au prea fost de soi legumele noastre. 
Erau la târg altele mai făţoase. N-am luat cine ştie ce pe ele, cu ce-am mai cheltuit cu drumul, cu 
altele pe acolo, cu masa, mi-au rămas prea puțini bani. 


A stat cumătra vulpe şi l-a ascultat cum minte, a primit puţinul ce i l-a dat, dar în sinea ei a jurat 
să se răzbune. 

A doua zi, vulpea i-a istorisit toată povestea vulturului, prietenul ei vechi, şi vulturul i-a spus: 

— Cumătră vulpe, las' pe mine şi să vezi cum te-oi răzbuna eu. 

— Ce ai de gând? îl întrebă cumătra vulpe. 

— În primul rând n-o să bănuiască nimic, fiindcă nu are de unde să ştie că mi-ai povestit cele 
întâmplate. În al doilea rând, am eu planul meu. Dacă-mi făgăduieşti o parte din câştig, dacă 
izbutesc să-l fac să mărturisească adevărul, te voi răzbuna. 

— Bine, aşa să fie. Din ce izbuteşti să-mi aduci de la el, o parte ţi-o dau ţie. 

Şi vulturul zbură direct la casa iepurelui. Ştiindu-l avid de bani, începu să-i depene o poveste: 

— Bună, cumetre iepure! 

— Bună să-ţi fie inima, cumetre vultur. Ce vânt te aduce? 

— Am aflat de o mină de aur dincolo de râu. Poate e ceva de lucru acolo. Nu mă îndur să mă duc 
singur atâta cale. Poate vrei să mă însoţeşti. Cum ştiu că ţi-a mers cam prost cu vânzarea legumelor, 
poate nu ţi-ar strica o mică comoară. Hai să mergem, să vedem dacă n-om avea noroc. 

Când auzi iepurele de comoară, sări în sus de bucurie. 

— Merg, de ce să nu merg? Dar cum să trec apa? întrebă iepurele. 

— Până acolo alergi singur, iar acolo te duc eu pe spinare. Doar nu eşti atât de greu să nu te pot 
ține. 

— Ce să mai aşteptăm, eu sunt gata de drum! se înflăcără iepurele. 

Şi într-un suflet alergă la marginea râului, unde urma să-l întâlnească pe vultur care ajungea 
acolo în zbor. Zis şi făcut. Vulturul ajunsese înaintea lui, şi după cum îi făgăduise, se lăsă pe 
pământ, ca iepurele să poată sări pe spinarea lui. Şi împreună au ajuns de partea cealaltă a râului. Şi 
vulturul se opri pe ramura cea mai înaltă a celui mai înalt copac şi începu o vorbire, puţin plăcută, 
cu iepurele care nu prea înţelegea popasul acela atât de nesigur pentru el. Cu o voce cam pierită, 
iepuraşul îl întrebă sfios pe vultur: 

— Dar de ce trebuia să te opreşti chiar în vârful copacului ăsta atât de înalt? 

— Uite ce e, istețule, nicio clipă nu te-ai gândit că marea comoară era o născocire? 

— O născocire? Şi de ce? 

— N-a fost o născocire şi ce i-ai spus tu cumetrei vulpi? Bănui tu oare că ea a dat crezare vreunei 
singure vorbe din câte i-ai înşirat? la spune-mi mie chiar acum unde e adevărata comoară, adică 
bănuții pe care i-ai câştigat din vânzarea legumelor la târg? 

— Ce tot spui? Ce tot spui? M-ai atras în cursă? Şi eu care te-am crezut?! 

— Dar ce? Numai tu să-i înşeli pe alții? Nu te gândeai că într-o bună zi şi altul te-ar putea înşela 
pe tine? 

— Şi dacă nu vreau să spun?! 

— În primul rând, dacă nu vrei să spui, rămâi aici pe cracă până vei putrezi, fiindcă eu îmi iau 
îndată zborul. În al doilea rând, cumătra vulpe îmi e prietenă. Aşa că hotărăşte-te! Ori spui adevărul, 
ori îmi iau zborul şi aici rămâi! 

Luat cam iute, bietul iepure nici nu mai ştia ce să răspundă, buimăcit la culme, îşi dădea totuşi 
seama că nu era cale de ales. Aşa că se hotărî, cu durere în suflet: 

— Bine. Du-mă înapoi şi ai să vezi că lângă casa mea am ascuns o pungă cu galbeni. 

Vulturul îşi luă zborul şi într-o clipă lăsă iepurele pe pământ, lângă casa lui. Cu inima cât un 
purice, iepurele începu să scormonească unde ştia el că pitise punga cu galbeni, îi dădu iute 
jumătate vulturului care nu-l mai cinsti cu nicio altă vorbă, ci dispăru în văzduh. Acum îl interesa 
partea lui de galbeni din ce-i făgăduise vulpea. 

Şi vulturul, când ajunse la vulpe, puse banii toți pe masă şi făcură dreaptă împărțeală aşa cum nu 
înțelesese să facă iepurele. Şi dacă n-a înţeles când a trebuit, o fi înțeles mai târziu. Şi parcă de 
atunci, mai mult ca oricând, casă bună nu mai face niciun iepure cu nicio vulpe... 


Munca ta e mai uşoară 
poveste italiană 


S-a întâmplat întocmai. În ultima vreme bărbatul i se plângea mereu nevestii sale că munca lui 
de la câmp e istovitoare pe când ceea ce făcea ea în casă era o glumă. De câte ori se întorcea pe 
înserat de la câmp, intra în casă cu aceeaşi poveste: 

— Ce-ai făcut azi? Mai nimic, aşa-i? în schimb, eu sunt frânt mort de oboseală. Abia mă mai ţin 
pe picioare. Dacă ai fi tu în locul meu aş vrea să văd dacă ai rezista. 

Şi tot aşa şi azi şi mâine, până când o scoase pe biata femeie din sărite. Într-atât, încât într-o bună 
zi îi spuse drept în față bărbatului văicăreţ: 

— Uite ce e, bărbate! Mâine în zori eu plec la câmp şi tu rămâi cu trebile casei. Cum spui şi tu, 
nu e cine ştie ce muncă, ba chiar e o glumă. În primul rând mulgi vaca, fierbi laptele, îi dai copilului 
de mâncare, cureţi doi, trei pumni de legume, le pui la fiert, dai păsărilor de mâncare, mături prin 
ogradă, prin casă şi... cam atât. 

— Fi, să ştii că-mi pare bine ce-ai hotărât! Ai să vezi şi tu ce înseamnă să munceşti la câmp şi 
am să pot şi eu să mă odihnesc cât de cât acasă, cum faci tu în fiecare zi. 

Şi femeia a luat secera şi s-a dus la secerat. 

Şi bărbatul a luat găleata şi s-a dus la muls vaca. Dar în timp ce o mulgea, iată că s-a trezit 
copilul. Lăsă găleata şi se repezi la copil să-l ajute să se spele, să se îmbrace, deoarece era o fetiță 
doar de trei anişori. Dar până să ajungă el, iată că fetiţa, nu ştiu cum făcuse de căzuse alături de 
pătucul ei şi acum tipa de asurzea tot satul. O împăcă bietul om cum se pricepu şi dădu să mulgă 
mai departe vaca. Dar ce să vezi? Câinele, vrând să bea, răsturnă găleata cu lapte. Bietul om a 
trebuit să ia găleata, s-o spele şi să mulgă din nou vaca. Dar abia dacă mai scoase câteva căni. Puse 
puţinul lapte la fiert, dar în timp ce laptele era pe foc, se gândi să câştige timp şi să dea grăunțe 
orătăniilor din ogradă. Luă blidul cu grăunţe şi adună în jurul lui puii, găinile, cocoşul, gâştele, 
rațele şi ce mai aveau ei prin curte. Dar deodată îşi aminti că avea laptele pe foc. Până să ajungă el, 
arsese şi lapte şi oală, de toată casa mirosea a lapte prins şi peste tot numai fum. Era năuc: nu ştia ce 
să facă mai întâi. Să curețe prin casă, să spele oala şi maşina de gătit? Să dea de mâncare copilului? 
Dar nu mai avea ce. Să culeagă ceva legume, să le spele şi să le pună la fiert. Aşa îi va putea da mai 
iute copilului o supă. Se duse deci în gradina de zarzavaturi şi culese fasole verde, morcovi, ceapă, 
cartofi, să facă o supă bună de legume. Grăbit şi cu gândul la atâtea, uită portita deschisă, aşa că în 
urma lui ospăț mare făcură şi gâştele şi rațele şi găinile şi toate orătăniile, alegând în voie prin 
grădină. Până să vină şi nevasta lui de la câmp, toată gradina de legume era praf făcută. Curăţă 
zarzavaturile, le aruncă în oală şi se apucă de măturat. Toată casa era numai praf, deoarece nu mai 
măturase niciodată şi atât de sus arunca cu mătura, de împroşca tot cu praful de pe jos. 

Când soţia lui s-a întors veselă şi îmbujorată de soarele strălucitor de la câmp, se ului de ce-i 
văzură ochii. 

— Fi, credeam că te găsesc odihnindu-te la umbră şi cu toată treaba făcută. 

— Oh, dacă ai şti câte s-au întâmplat! Niciodată n-o să mai spun că munca ta e mai uşoară decât 
a mea. Dimpotrivă, acum spun că tare isteaţă trebuie să fii ca să nu le încurci câte ai tu pe cap. Eu 
am făcut numai pagube. 

— Aşa e în toate. Până nu le încerci nu le cunoşti bine. 

Şi, a doua zi, plecă omul la câmp, mai vesel ca oricând, bucuros ca soţia lui s-a mulțumit să-i dea 
doar lecţia meritată, fără a-l mai boscorodi pentru toată paguba făcută. Şi de atunci nici că s-a mai 
văicărit vreodată în viaţă sau nici că a mai spus că munca ei e mai uşoară, dacă nu chiar o glumă. 


Păţania ciocănitoarei 
poveste italiană 


Înfuriat la culme, bietul iepure, de câte i-a mai fost să pătimească în ultima vreme din cauza 
cumetrei vulpi, se pomeni că vorbeşte cu glas tare: 

„Pe toţi dracii dacă nu mă voi răzbuna eu crunt pe cumătra vulpe, în ciuda şireteniei ei seculare!” 

Dar nici nu-şi termină bine gândul că ciocănitoarea care stătea pe o creangă, alături, îl şi 
amenință: 

— Mă duc chiar deseară în vizită la cumătra vulpe şi n-o să uit să-i spun ce-am auzit adineauri! 

Până să-i mai spună iepurele ceva, ea zbură în văzduh şi se făcu nevăzută. 

„Asta mai lipsea, ciocănitoarea care nu mai are astâmpăr şi tot duce vorbele de colo colo!” gândi 
iar, cu glas tare, iepurele. 

Dar de astă dată nu-l mai spionase nimeni. 

„Lasă c-o dezvăţ eu pe bârfitoarea asta!” mai spuse iepurele şi nu pregetă să o pornească el 
însuşi spre cumătra vulpe, folosind şiretenia învățată chiar de la ea. 

Pe drum, iată că pe neaşteptate, mare surpriză. Parcă anume ca să-l mulțumească pe cumătrul 
iepure: un coş mare plin cu peşti de tot felul şi de toate mărimile. Cum şi ce fel, în mijlocul 
drumului? Se uită în jur, nimic. Se uită în sus, şi atunci o vrăbiuţă se grăbi să-i istorisească de ce se 
afla coşul în mijlocul drumului şi al cui era: 

— L-am văzut mai devreme pe cumătrul urs cu coşul ăsta mare de peşti cum strâmba mereu din 
nas că-l tot pişcau nişte albine. De supărare sau poate de poftă de puţină miere, după atâta peşte, s-a 
luat după ele, nădăjduind să le găsească fagurii. Dar pesemne că i s-o fi părut prea greu să care şi 
coşul după el, aşa că nevăzând pe nimeni la ora asta, când abia a răsărit soarele, şi-a lăsat coşul şi s- 
a dus zglobiu, pe cât poate el să fie, după albine. 

— Uite ce, vrăbiuţă, n-ai văzut pe nimeni, n-ai vorbit cu nimeni, că altfel o păţeşti şi de la el şi 
de la mine! Taci chitic orice oi vedea şi orice oi auzi. 

La asemenea amenințări, vrăbiuţa n-a mai aşteptat altele, ci i s-a părut mult mai înțelept să-şi ia 
zborul spre un pom de pe alte poteci, pe unde ursul nu avea să-şi poarte lăboanţele. 

Iepurele luă liniştit coşul încărcat cu peşti şi se duse direct la cumătra vulpe. 

Cioc! Cioc! 

— Eu sunt, cumătră vulpe, ani venit să-ți fac o vizită şi să te rog să mai descarci din peştele ăsta, 
că tare mi-e greu coşul. Am fost în zori la pescuit şi m-am gândit să-ți fac şi ţie o plăcere. 

Când văzu vulpea că nu era o păcăleală, că iepurele nu era supărat pe ea (cum ar fi îndrăznit 
bietul de el!?) mai mai să nu-şi creadă ochilor. 

— Pofteşte, pofteşte, dragă iepuraş, cărui fapt datorez atâta bunătate? 

— Aşa sunt eu, cumătră vulpe, îi spuse iepurele, nu dau crezare tuturor invidioşilor care vor să 
bage zâzanii între fiinţele care se înțeleg atât de bine cum ne înțelegem noi, între prieteni ca noi. Eu 
dau crezare numai celor ce văd cu ochii mei şi aud cu urechile mele. 

— Nu înţeleg nimic din tot ce spui, iepuraş, drăgălaş, îi spuse ea, în timp ce scotea peştii cei mai 
mari din coş şi şi-i punea ei deoparte. 

— Uite despre ce e vorba, în două cuvinte, încercă să-i explice iepurele, în timp ce-i luă coşul 
din mână şi-l puse jos lângă el, aseară a trecut ciocănitoarea pe la mine şi mi-a clămpănit la ureche 
că nu te laşi până nu mă devorezi pe mine şi toată familia mea. Eu n-am vrut s-o cred şi de aceea azi 
dimineaţă am vrut chiar să ţi-o dovedesc că n-ai avea de ce să te exprimi astfel despre un prieten 
sincer şi devotat ca mine. Am dreptate? 

Vulpea rămase încremenită cu un peşte în labă. Nu ştia nici ea ce să mai creadă. Că o gândise de 
când îl văzuse prima dată aşa era, fără doar şi poate, dar că ar fi gândit şi cu glas tare această veche 
dorinţă a ei, nu-i venea să creadă. Şi ciocănitoarea unde putea să audă? Care o fi adevărul? 

— Bine ai făcut că n-ai dat crezare. Ciocănitoarea, de când o ştiu eu şi toată lumea, nu face decât 
să poarte vorbele, să facă intrigi. Numai să îndrăznească să-mi apară în cale, c-o pun eu la punct! 


Atât i-a trebuit iepurelui să audă, ca să poată pleca liniştit. Era mulțumit. Îşi atinsese scopul. 
Ajunsese înaintea ciocănitoarei şi o încondeiase bine, ca să se înveţe minte altă dată să-şi mai bage 
ciocul unde nu-i fierbe oala. 

— Prin urmare, cumătră vulpe, rămânem în mare prietenie ca şi până acum, spuse iepurele, dând 
să plece. 

— Ca şi până acum, îi zâmbi şireata vulpe, cu subînţeles. 

Şi se despărțiră ca cei mai buni prieteni, cu zâmbetul pe bot, fiecare, atât vulpea cât şi iepurele 
gândind cu totul şi cu totul pe dos. 

Vulpea nu avea să renunţe niciodată să-l mănânce fript, se putea cu familie cu tot, iar iepurele îşi 
va stoarce toată viața mintea cum să-i coacă vreuna vulpii. 

Iepurele ajunse mulțumit acasă. 

Dar a doua zi dimineaţă, auzi o discuţie între doi vulturi. 

— Ce spui de păţania ciocănitoarei? îl întrebă un vultur pe celălalt. 

— N-am auzit nimic, îi răspunse el. 

— Cum, nu ştii ce a păţit? Să le fie de învăţătură tuturor ciocănitoarelor care flecăresc fără rost. 
S-a dus, îmi pare, nechemată, la cumătra vulpe şi a încercat să clevetească pe seama iepurelui. 
Vulpea a căutat să schimbe vorba, dar ea se încăpăţâna să bage zâzanii între iepure şi vulpe. Cum 
vulpea avea de ce să fie foarte mulțumită de iepure, fiindcă primise chiar ieri un dar de la iepure, nu 
voia să audă nimic rău de el. Dar ciocănitoarea, nu şi nu, să-l vorbească de rău şi atunci vulpea, 
niciuna nici două, hârşti! o înghiți ca să-i piară glasul pentru totdeauna. 

Când auzi iepurele, parcă-i păru rău. Poate că şi vulpea se arătase prea crudă... 


Broscoiul cel isteţ 
poveste italiană 


Într-o seară, mare sărbătoare a broaştelor pe malul unei mlaștini. Broaşte de tot felul, țestoase, 
râloase, verzi cu pete cafenii, şi galbene cu pete verzulii, țopăiau şi orăcăiau, fericite ca oricare, în zi 
de sărbătoare. Cele mai tinere întinseseră o horă, cele mai vârstnice, obosite de cât mâncaseră şi 
băuseră, se mai potoliseră din ţopăit şi orăcăit şi acum stăteau liniştite la taifas pe marginea lacului. 
Ca de obicei, după ce mai flecăriră ele pe seama altor animăluţe vecine, ce să facă, decât să înceapă 
fiecare să se laude pe sine. 

— Eu ştiu că alerg cel mai iute din toate, începu o broscuţă. 

— Eu sunt cea mai înfricoşătoare, sări o broască țestoasă mare şi bătrână. 

— Eu sunt cea mai şireată, orăcăi alta. 

— Ba eu sunt cel mai iute, cel mai puternic şi cel mai şiret din toţi, într-atât încât să vă înfricoşez 
pe toţi cei de față! vorbi un broscoi mic, apărut dintr-un smoc de iarbă. 

Toate broaştele pufniră în râs şi niciuna din cele de față nu-l luă în serios. 

— Tu chiar crezi ce ne-ai spus? l-au întrebat broaştele în cor. 

— Cred şi țin să v-o dovedesc chiar acum, se încăpăţână broscoiul mic şi afurisit. 

— Şi, mă rog, cum te-ai gândit tu să ne-o dovedeşti că eşti şi iute şi isteţ şi puternic şi... şi... 
ŞI... îl întrebă neîncrezătoare bătrâna broască țestoasă cu care nimeni nu cuteza să-şi măsoare 
puterile. 

— Uite, tu spuneai că eşti cea mai puternică. Eu o să-ți dovedesc, în schimb, că eu sunt mai tare 
chiar decât tine. Adu o sfoară, leagă-mă de un picioruş, dă-mi drumul în apă şi apoi încearcă să vezi 
dacă ai atâta putere încât să mă poţi trage afară. Vei vedea că tot eu sunt mai puternic, se înflăcără 
broscoiul mic şi istet foc. 

Țestoasei i se păru o glumă reuşită la o petrecere de broaşte, şi cum tot se plictiseau ele înspre zi, 
neavând ceva mai bun de făcut, de ce să nu se joace cu broscoiul acela obraznic, ca să-i taie pofta 
pe altă dată să se mai laude fără rost? 


— Aduceţi-mi o sfoară, ceru bătrâna țestoasă, care abia aştepta să le vadă pe toate celelalte 
broaşte crăpând de râs pe seama broscoiului înfumurat, când ea, cea mai puternică, avea să-l tragă 
afară din apă doar cu o lăbuţă. 

Broscoiul apucă un capăt al sforii şi-i dădu celălalt capăt broaştei țestoase. Apoi se aruncă în apă. 
Din mijlocul apei îi strigă: 

— Eu mă dau la fund şi tu după o clipă tragi de sfoară şi... dacă eşti puternică precum te lăudai, 
mă scoţi imediat afară! 

Făcură întocmai. Sau aproape întocmai, deoarece broscoiul cum ajunse la fundul apei, legă iute 
sfoara de un pietroi cât toate zilele, de puteau trage de sfoară zece țestoase şi tot nu s-ar fi urnit din 
loc. 

Lăsând să se vadă sfoara, chipurile legată de picioruşul lui, broscoiul strigă cât îl tinu gura: 

— Încearcă să mă tragi afară din apă! 

Şi râzând cu poftă, în faţa tuturor broaştelor care aşteptau să vadă cum se desfăşura spectacolul, 
trase testoasa într-o doară de sfoară, dar nici gând să vadă broscoiul la suprafaţa apei. Se înfurie şi 
trase cu amândouă labele. Nimic. Atunci veniră s-o ajute şi celelalte broaşte, ca să nu-i dea 
satisfacție broscoiului obraznic. Dar degeaba. 

— Mai tare! Mai tare! ţipă broscoiul din apă. Parcă aţi fi toate după post şi nu după benchetuială! 
Toate broaştele la un loc n-aveţi putere să mă trageţi afară! Mai vreți vreo dovadă că eu sunt mai 
puternic decât voi laolaltă? 

Broaştele, obosite, se lăsară păgubaşe. Într-o clipă, broscoiul desfăcu sfoara din jurul pietrei şi 
zglobiu veni la suprafaţa apei, cu sfoara în jurul unui picioruş, hohotind de râs. 

Multă vreme de la această pățanie s-a mai gândit broasca țestoasă, renumită pentru înțelepciunea 
ei, ce şiretenie o fi fost la mijloc, deoarece simţea ea că nu fusese lucru curat ca broscoiul să aibă 
putere mai mare decât a tuturor broaştelor la un loc; dar până azi, se pare că n-a izbutit să afle 
adevărul adevărat. 


Cumătra vulpe scapă şi de astă dată 
poveste italiană 


De mai multe zile, cumătra vulpe se tot furişa noaptea în ograda unui ţăran şi, ba îi fura un pui, 
ba o găină, ba un cocoş, şi tot aşa, până când bietul om se gândi să pună o cursă şi s-o prindă. 

Lacomă cum era, veni şi în noaptea următoare, dar ţâşt, direct în laţ. Toată noaptea s-a văicărit, 
când, înainte de ivirea zorilor, cine apăru dacă nu iepurele care nu-şi mai putu stăpâni bucuria 
văzându-şi marea lui duşmancă prinsă în laţ: 

— Ia te uită, şireata vulpe în laţ! îndrăzni iepurele, fiindcă ştia că aşa cum arăta vulpea nu-i putea 
face nimic rău. 

Dar vulpea în loc să se supere şi să-l amenințe ca totdeauna, încercă să-i zâmbească şi să-i 
vorbească pe un ton blând: 

— Uite ce e, nu vrei tu să-mi dai dovadă că suntem buni prieteni? Nu vrei ca printr-un gest 
frumos să pui capăt neînțelegerilor noastre? 

— Ce vrei de la mine? întrebă iepurele, nedumerit parcă. 

— Ce vreau, ce vreau... mă mai întrebi? Dezleagă-mi laţul şi-ţi spun cum de-am ajuns aici. 

— Ba spune-mi după acum! 

— Ei bine, nu e ce crezi tu, dimpotrivă. Lupul şi ursul dau o mare petrecere deseară. M-au poftit 
şi pe mine şi eu i-am refuzat. Dar ei au ținut morţiş să vin, eu nu şi nu, şi mai în glumă mai în 
serios, când au trecut pe aici, la cumpărături, m-au legat ca să se asigure că vin şi eu. Spuneau că eu 
şi cu povestirile mele vânătoreşti le asigur reuşita petrecerii. Dacă tu-mi dai drumul din laţul ăsta, te 
duci tu la petrecere în locul meu. Şi o să te ospătezi cum nu te-ai ospătat niciodată. S-au dus să 
cumpere de la târg toate bunătățile. 


A ascultat-o ce a ascultat-o iepurele şi s-a gândit că decât s-o ajute altul şi să rămână cu mai mare 
ură împotriva lui, mai bine să se pună el bine cu ea. 

— Bine, te dezleg dacă spui că rămânem buni prieteni de acum încolo. Şi deseară mă duc la 
petrecere în numele tău. 

Când se văzu scăpată, vulpea avu un moment de sinceritate cum arareori i se mai întâmplase în 
viață. 

— Uite ce e, iepuraş, te-am minţit şi de astă dată. Dar nu te voi lăsa nerăsplătit. În loc de ospăţul 
de deseară, care nu există, îți umplu eu din curtea de aici un coş cu morcovi şi altul cu mazăre şi vei 
pleca liniştit acasă. 

Iepurele nu mai ştiu ce să-i răspundă. Era bucuros că nu sărise asupra lui, apoi faptul că-i dăruise 
şi morcovi şi mazăre îl fericise într-atât, că nu s-a mai gândit să se supere că-l minţise. 

Şi de atunci multă vreme cumătra vulpe i-a fost recunoscătoare iepurelui şi nu l-a mai ameninţat 
că-l prinde. 


Gâsca mai şireată decât vulpea? 
poveste italiană 


Într-o bună dimineaţă, gâsca era poftită în vizită la cumătra rață. În ultima vreme, rața era cam 
tristă şi căuta mereu să fie în tovărăşia unei prietene cu care să mai schimbe câte o vorbă şi să uite 
de supărările ei. Rața a invitat-o într-o zi pe prietena ei gâsca şi după ce au stat ele de vorbă în curte, 
s-au gândit să facă o plimbare pe lacul din apropiere. Şi, tot plimbându-se ele, iată că gâştei îi veni o 
idee: 

— Uite la ce m-am gândit, draga mea, tot te bălăceşti fără rost, toată ziua în apă, tot n-ai ce face, 
vreau să spun, de ce n-ai face şi tu ceva folositor? 

— La ce te-ai gândit? 

— M-am gândit că în timpul ăsta ai putea spăla de exemplu rufele prietenilor. Le-ai face şi lor un 
bine şi te-ai simţi şi tu folositoare. Ca să nu mai spun că ţi-ar trece şi toate gândurile negre, fiindcă 
ai fi cu gândul să-i mulțumeşti pe cei din jurul tău. 

— De spălat, mă pricep eu şi nu mi-ar fi greu. Mai ales că asta ar însemna să fiu mereu aici la 
apă, adică m-aş simți în largul meu. Dar există o singură greutate... nu prea mă pricep la călcat. 

— Bine, atunci la călcat te ajut eu. Tu le speli şi eu le calc şi să vezi ce vesele o să fim amândouă 
şi ce căutate o să ajungem. 

Şi de a doua zi a şi început pelerinajul la cumătra rață. Care mai de care venea cu legăturica de 
rufe la spălat. Cei mai frecvenți erau lupul şi iepurele, fiind cei mai eleganți şi cei mai primeniti. 
Când şi când mai apărea şi cumătra vulpe. La început şi rața şi gâsca nu i-au atras atenția: erau cam 
sfrijite. Dar cu timpul începuse să le meargă bine şi iată că acum păreau de nerecunoscut. Când o 
vedeai pe cumătra rață cu legătura de rufe apropiindu-se de apă nu mai ştiai care e legătura de rufe 
şi care e ea, atât de rotofeie se făcuse. Şi asemenea şi gâsca. Toţi care o întâlneau, când se ducea cu 
rufele călcate pe la fiecare, nu mai încetau să-i aducă laude, atât de grasă şi frumoasă era, şi penele 
ei mai albe şi mai bogate ca oricând. 

Fireşte că laudele ajunseră la urechile ascuţite ale cumetrei vulpi. Şi, într-o seară, iat-o vorbind 
singură: „Într-o noapte sau alta, tot îi viu eu de hac gâştei, prea s-a făcut grasă şi frumoasă, simt că 
nu mă mai pot abţine de poftă! Ce nevoie am eu să-mi spele rufe, mi le pot spăla şi singură!” 
Credea că e singură. Dar tocmai atunci pe acolo trecea şi lupul. Când a auzit-o ce spune, s-a zbârlit 
tot. 

Nu că i-ar fi păsat prea mult de gâscă sau de rață, dar cum el era cel mai elegant dintre 
viețuitoarele de acolo şi totodată nu avea nici timp, nici poftă să-şi spele singur rufele, îi era că 
rămâne fără spălătoreasă şi fără călcătoreasă. Aşa că, din egoism şi nu din bunătate, se duse să dea 
iute de veste gâştei şi raţei ce le-ar putea aştepta. 


— Bună seara, cumătră gâscă şi cumătră rață, deoarece acum locuiau împreună rața şi gâsca, am 
venit să vă dau de ştire că vulpea v-a pus gând rău. 

— Cum aşa? E oare nemulțumită de cum îi spălăm noi sau de cum îi călcăm? 

— Nici gând. Nici n-o interesează asta. Voi încă nu ştiţi că pe cumătra vulpe prea puţin o 
interesează să fie elegantă sau orice altceva, ci pe ea o interesează cel mai mult pe lume să vâneze, 
să devoreze? Ei bine, acum a pus ochii pe gâscă. 

Gâsca, din albă ca spuma laptelui cum era, s-a făcut galbenă ca ceara. A sărit iute rața să-i dea un 
pahar cu apă să-şi revină în simțiri. Şi şi-a revenit. Lupul a continuat să le vorbească. 

— Uite ce aveţi de făcut: începând chiar din noaptea asta, trei nopți la rând, veți dormi 
amândouă, cocoţate în pod şi, în locul vostru, în pat, veți pune două legături de rufe sub plapumă. În 
puterea nopții vulpea nu va face deosebire când va înşfăca balotul, că sunt rufe sau că e vreuna din 
voi. 

Atât rața cât şi gâsca îi mulțumiră lupului din toată inima, şi după plecarea lui s-au grăbit să facă 
întocmai cum le-a învățat el. Au luat două legături cu rufe pe măsura lor, le-au dat forma cuvenită 
sub plapumă şi apoi au zbughit-o în pod. Au avut noapte albă, tot veghind întruna. Dar n-a venit 
nimeni ŞI, a doua zi, rața adormea cu capul în apă, când să spele rufele, iar gâsca mai mai să cadă 
peste fierul de călcat şi să-şi ardă frumusețe de pene. 

Şi aceeaşi poveste s-a repetat şi în noaptea următoare, încât rața ca şi gâsca s-au întrebat dacă nu 
cumva a vrut cumătrul lup să-şi bată joc de ele şi să le silească să se cocoaţe în pod în loc să doarmă 
liniştite în pătucurile lor calde şi moi. Dar l-au ascultat şi în noaptea a treia, deşi erau istovite ca vai 
de ele. Ziua la spălat şi călcat, noaptea de veghe. 

Dar în noaptea a treia, cu puțin timp înainte de ivirea zorilor, când pe cele două prietene, rața şi 
gâsca, le furase puțin somnul, iată că un lătrat nemaipomenit de câini le-a trezit din ațipeală şi s-au 
repezit la ferăstruica podului să vadă ce se întâmplă. Şi ce le-a fost dat să vadă? 

Vulpea, speriată de lătratul dulăilor din vecini, a lăsat să-i scape două legături pe care le ținuse în 
bot, pesemne crezând că sunt cele două victime, şi acum alerga speriată spre vizuina ei. 

În loc să fie supărate de faptul că rufele lor, strânse în cele două legături, erau înşirate pe jos, prin 
toată curtea, ele erau în culmea fericirii că scăpaseră cu viaţă. 

A doua zi, toată lumea a ştiut că cumătra vulpe făcuse o vizită în toiul nopții spălătoresei şi 
călcătoresei lor, şi că le furase toate rufele. Multă vreme, cumătra vulpe n-a mai ieşit decât noaptea, 
afară din vizuina ei, de ruşinea păţită. Şi nici până azi n-a aflat cine a putut s-o trădeze. 

În schimb, cumătrul lup, un an întreg şi-a dat rufele la spălat şi la călcat la cumătra rață şi 
cumătra gâscă, fără să-l coste niciun ban, deoarece ele s-au simţit foarte datoare faţă de bunătatea 
lui, nebănuind nicio clipă ce interes avusese lupul cel elegant, ca să le cruţe viaţa... 


Rodiile de aur 
poveste italiană 


Despre rodiile de aur străbunica i-a povestit bunicii, şi bunica, mamii şi mama, nepoatei ei. Şi 
povestea era despre un rege care avea în grădina palatului, printre alți copaci minunaţi, şi unul care- 
i făcea în fiecare an trei rodii de aur. Când se apropia vremea lor, el întărea paza zi şi noapte, ca să 
nu-i dispară fructele acelea atât de preţioase. În fiecare zi apoi controla el însuși existenţa lor în 
copac. 

Se duce într-o bună dimineaţă în grădină, se uită să vadă cele trei rodii de aur, dar rodiile 
nicăieri. ÎI strigă imediat pe paznic. 

— Paznic necredincios, vei plăti cu capul nepăsarea ta! Unde sunt rodiile mele de aur? 

— Prea mărite rege, nu sunt eu de vină. Un canar afurisit a venit şi s-a aşezat în pom şi a cântat 
într-un anume fel, încât auzindu-l simţeam că abia îmi puteam ţine ochii de somn. Eu cred că m-a 
vrăjit. Când m-am trezit dispăruseră toate trei rodiile de aur. 


Peste măsură de mâhnit, regele, dând crezare bietului paznic, nu i-a tăiat capul, ci anul viitor, 
când aveau să se coacă din nou rodiile, el avea de gând să-l lase de pază pe propriul său fiu. 

Zis şi făcut. De pază a stat însuşi fiul regelui. Dar şi el a fost vrăjit de acelaşi canar cu cântecul 
lui încântător şi a doua zi, când să vină regele să culeagă rodiile de aur... ia-le de unde nu-s, 
dispăruseră şi acestea trei. Se gândi ca anul următor să păzească el însuşi, dar după aceea se 
răzgândi şi i se păru mai firesc să dea sfoară în ţară că va da orice acelui supus al său care-i va 
aduce viu şi nevătămat canarul cel cântăreţ, care i-a furat în două rânduri rodiile de aur. Dar trei zile 
şi trei nopți nu i se înfățişă nimeni la palat. Ci doar a patra zi, iată că se arătă un biet țăran, îmbrăcat 
tare sărăcăcios, deşi chipeş, cu canarul în mână în faţa palatului, cerând să vorbească regelui. 

— Ți-am adus canarul, slăvite rege. Facem târgul? întrebă el pe rege, fără să-l mai ia pe ocolite. 

— Bine, îți mulțumesc. Câte pungi de galbeni vrei în schimb? îl întrebă regele. 

— Nu-l dau pe pungi de galbeni, oh, rege, ci, după cum ai dat sfoară în ţară că îi dai orice aceluia 
care-ţi va aduce canarul, eu îţi cer mâna fetii tale. 

— Fi nu, că asta ar fi prea de tot. Eu spun să te mulţumeşti cu zece pungi de galbeni şi să-mi laşi 
fata în pace. 

— Chiar dacă eu mă mulţumesc cu zece pungi de galbeni, dacă nu-mi dai fata, să vezi că în 
primul rând tu n-ai să te mulțumeşti numai cu canarul care nu-ți va putea da el singur rodiile de aur 
înapoi. 

Şi spunându-i acestea luă pungile şi dispăru ca prin farmec, lăsându-l buimăcit pe rege. 

Şi țăranul a avut dreptate, deoarece când regele a rămas singur cu canarul ai l-a întrebat: „Unde 
sunt rodiile mele de aur?”, el i-a răspuns: 

— Doar cel ce m-a adus ştie cuvintele magice eu care ai putea intra în grota unde stau ascunse 
rodiile tale. 

Şi regele a priceput înțelesul spuselor ţăranului. Şi a doua zi a trimis după el. Şi țăranul a venit 
din nou la palat. 

— Dă-mi mâna fetii tale şi vei afla cuvintele magice care deschid grota unde sunt ascunse rodiile 
tale de aur. 

— Ei, bine, îți făgăduiesc mâna fetii mele, numai spune-mi imediat care sunt cuvintele magice? 

— ŞI-ţi vei ţine cuvântul? 

— Mai încape vorbă? Cuvântul unui rege îl mai poți pune la îndoială? 

Şi, încrezător, ţăranul îi spuse cuvintele magice prin care să i se deschidă grota: „Uşă minunată, 
deschide-te îndată!” 

De cum a auzit regele, l-a luat în mână pe canar şi i-a poruncit: 

— Du-mă chiar acum la grota unde sunt rodiile mele de aur! 

— Ai aflat cuvintele magice? întrebă canarul. 

— Am aflat, desigur. Un rege poate tot ce vrea! 

— Asta înseamnă că ai făgăduit pe fata ta drept mireasă ţăranului care m-a adus. 

— Am făgăduit-o, dar nu i-o voi da, fii tu sigur. 

— Atunci cum o să-ţi poţi lua rodiile de aur? 

— Deocamdată, tu du-mă la grotă, şi pe urmă vedem noi! îi tăie scurt vorba regele. 

Şi au ajuns la grotă şi regele a rostit tare: „Uşă minunată, deschide-te îndată!” şi iată că din 
stânca din faţa lor se croi o uşiţă şi rege şi canar intrară înăuntru. Mai mai să orbească regele de câte 
bogății erau îngrămădite acolo. Până să dea el de rodiile de aur, deocamdată îşi umplu buzunarele 
cu diamantele care zăceau în dreapta şi în stânga lui în stive. Dar tot căutând cu privirea, iată că 
văzu şi şase rodii de aur. Le luă iute şi zbură din grotă cu canar cu tot, în culmea fericirii. 

Când s-a văzut la palat, cu buzunarele doldora de diamante şi cu cele şase rodii de aur pe masă 
nu mai putea de bucurie. Dar în aceeaşi clipă se pomeni în faţa lui cu țăranul căruia îi făgăduise 
mâna fetii. Năucit de fericire, regele aproape că uitase de țăran şi mai ales de ceea ce-i făgăduise, 
aşa că-l întrebă uimit: 

— Ce e cu tine la palat? 


— Aştept ca regele să-şi țină cuvântul dat. 

— Ce cuvânt? 

— Mi-ai făgăduit mâna fetii dacă te ajut să-ţi recapeți rodiile de aur. Acum le ai pe masă, aştept 
să-ți ţii vorba. 

— Tocmai pentru că le am pe masă, sunt gata să-ți dau şi ţie un pumn de diamante şi alte zece 
pungi de galbeni, dar pe fată tot nu ţi-o dau! 

— O să-ți pară rău, rege, că m-ai păcălit, îl ameninţă țăranul şi dispăru ca prin farmec. 

În aceeaşi clipă, diamantele se prefăcură în pietricele obişnuite şi cele şase rodii de aur în şase 
rodii coapte, numai bune de mâncat. 

Regele se făcu negru de mânie. Ceru să-i fie adus legat burduf țăranul. Dar degeaba cutreierară 
în lung şi în larg prin regat solii regelui, nici că au dat de urma lui. După zile şi nopţi de suferință, 
iată că regelui îi veni în minte să-l întrebe pe canar unde-l poate găsi pe ţăranul acela afurisit. Şi 
acum începu canarul să se tocmească în locul ţăranului cu regele. 

— Dacă nu eşti hotărât să-i dai fata de soţie nici tu nu vei fi fericit niciodată, nici rodiile nu ţi le 
vei recăpătaşi nici linişte în palat nu vei avea. 

— Bine, canarule, adu-l aici şi jur să-mi ţin cuvântul dat şi să încheiem cu bine toată povestea 
asta! 

Şi canarul dispăru şi în locul lui apăru tânărul chipeş, îmbrăcat ca de nuntă cu o pungă de argint 
în mână cu cele şase rodii de aur în ea, spre bucuria regelui care nu mai şovăi să-şi țină cuvântul 
dat. 

Şi când îl văzu şi frumoasa principesă ce mândru şi ce tânăr era se arătă tare încântată să-i fie 
soţie. ŞI astfel se încheie toată povestea cu bine cum şi-a dorit regele şi cumar fi dorit oricare dintre 
noi. 


Cele trei brățări 
poveste italiană 


A fost odată ca niciodată o văduvă care a rămas cu trei fete, frumoase şi harnice, numai bune de 
măritat. Şi într-o zi, pe când se afla văduva în pădure să adune vreascuri pentru foc, iată că în faţa ei 
apare o bătrânică şi-i spune: 

— A venit vremea ca fetele tale să-şi aleagă soarta. Soarta lor e în mâinile mele, şi-i arătă trei 
brățări: una era de aur, alta de argint, şi alta de fier. Trimite-mi-le pe rând, în fiecare seară mă vor 
găsi în coliba de lângă copacul acela. 

Şi-i arătă coliba pe care femeia, deşi mai fusese de multe ori pe cărările acelea, nici c-o mai 
văzuse până în seara aceea. 

A plecat văduva acasă şi într-un suflet a povestit fetelor ei cele întâmplate. 

— Prima mă duc eu, se repezi cea mare. 

Şi a doua seară se duse la colibă. Bătrânica îi arătă cele trei brățări şi ea, fata cea mare, fireşte că 
o alese pe cea de aur. 

— Vei ajunge mare împărăteasă! îi urzi bătrânica. 

Şi fata cea mare alergă fericită acasă să-i povestească maică-si ce soartă o aştepta. 

Veni seara următoare şi mijlocia se duse la coliba bătrânicii, cuprinsă şi ea de mare curiozitate să 
afle ce soartă-i fusese hărăzită. 

Şi bătrânica îi arătă doar două brățări: pe cea de argint şi pe cea de fier. Fata s-a repezit, fără a 
mai sta pe gânduri, la brăţara de argint, convinsă că o soartă prea rea nu-i putea fi aleasă cu 
asemenea dar de pret. 

Şi bătrânica îi spuse: 

— Vei fi regină! 

În culmea bucuriei ajunse acasă săltând într-un picior şi cu brăţara de argint pe mână. Le spuse 


surorilor şi mamei că avea să fie regină. 

Tristă, în seara a treia, se duse şi a treia fată la coliba bătrânii, convinsă că ea nu va avea de ales 
nicio brățară de aur şi nici de argint, ci doar pe cea de fier, dealtfel singura rămasă, din moment ce 
surorile ei mai mari le-au luat şi pe cea de aur şi pe cea de argint. Dar bătrânica 1-a făcut o surpriză 
şi i-a arătat trei brățări: una de aur, una de argint şi una de fier. 

— Alege-ţi pe cea care-ţi place, îi spuse mătuşa. 

— O aleg pe cea care ştiu eu că mi-a fost hărăzită, chiar dacă tu eşti bună şi de dragul meu ai pus 
şi pe cele două alese de surorile mele. 

— Ştiu că eşti cea mai modestă dintre ele, fata mea, dar alege totuşi pe cea care-ţi place, o îmbie 
bătrâna. 

Dar fata se încăpățână şi şi-o puse pe braţ pe cea de fier. 

— Bine, fata mea, du-te sănătoasă şi ai încredere în soarta ta oricare ar fi ea. 

Se duse fata cea mică acasă şi povesti cu jumătate de gură cele întâmplate. Surorile au luat-o în 
râs, făcând-o proastă, iar mama ei a certat-o toată noaptea, că nu alesese brăţara de aur ca să ajungă 
şi ea o împărăteasă ca sora ei mai mare, sau cel puţin să fi ales brăţara de argint să fi ajuns regină ca 
mijlocia. 

Fata n-a răspuns nimic şi s-a culcat liniştită. 

În mai puţin de o săptămână, fata cea mare a fost cerută de fiul unui mare şi puternic împărat şi 
sora ei, cea mijlocie, a împlinit şi ea destinul, măritându-se cu un fiu de rege. Cea mică a rămas în 
schimb lângă mama ei, ajutând-o în continuare la treburile casei. 

Într-o bună zi s-a oprit la casa lor un tânăr păstor. La început s-a codit văduva să-şi dea fata unui 
biet păstor, dar cum păstorul se încăpățânase s-o ia de soție, n-a mai ținut seamă că avea o fată 
împărăteasă şi o alta regină, şi, ca să scape de piatra din casă, 1-a dat-o. 

Ce se gândi văduva într-o bună dimineaţă? Că trecuseră câţiva ani de când nu-şi văzuse fetele. Şi 
o porni mai întâi la fata cea mare. A găsit-o într-o mare de lacrimi. Împăratul o părăsise pentru fata 
unui alt împărat şi de la o zi la alta se aştepta să se întoarcă şi s-o alunge din palat. Abia a avut timp 
să schimbe trei vorbe cu mama ei. Aşa că biata văduvă plecă de la fata ei cea mare, destul de 
mâhnită. Se gândi să se mai lumineze la suflet, vizitând-o pe regină, pe fata ei cea mijlocie. Şi se 
duse la ea. Dar şi pe mijlocie o găsi plânsă si deznădăjduită. Regele îi spusese clar şi răspicat că 
dacă nici de data asta nu-i va face un fecior, o va alunga de la palat. 

— Dar cum, fata mea, tu n-ai fost în stare să-i faci un copil regelui? o întrebă mama pe fată. 

— Ba da, dar avem trei fete şi niciun băiat! 

— Ei bine, să sperăm că-i vei face pe plac şi nu va fi nevoie să te alunge. 

Plecă şi de la fata cea mijlocie, biata mamă, nu prea mulțumită de cele găsite şi acolo. 

Se duse, într-o doară, ca să nu fie singură, la fata cea mică. Deşi de la un palat de împărat, de la 
altul de rege să te duci într-o stână, nu era prea mare bucurie. 

Şi totuşi! Ajunse la stână, la fata cea mică şi la păstor. I-a găsit pe amândoi fericiți cu o fetiță şi 
cu un băiat alături. O casă îndestulată, o ogradă plină de păsări, o grădină de zarzavaturi, o turmă 
nesfârşită de oi. Au primit-o pe biata văduvă cu atâta dragoste, că au făcut-o să uite de necazurile cu 
celelalte două fete. Şi când a plecat de la ei au încărcat-o cu atâtea bunătăţi, de abia le mai putea 
duce. Ba i-au dăruit şi două oi şi un măgăruş care să-i care desagii cu câte merinde i-au dat. 

Şi pe drum, mama a avut remuşcări pentru noaptea în care o dojenise atât de tare pe fata ei cea 
mică fiindcă nu ştiuse să-şi aleagă o soartă de mare doamnă. Şi avea remuşcări şi că nu-l primise cu 
prea multă omenie pe tânărul păstor care o făcuse pe fata ei atât de fericită. Noroc că fata ei cu 
suflet de aur (şi brățară de fier) uitase de cele din trecut şi o primise cu atâta dragoste. 

Şi până a ajuns acasă la ea s-a tot gândit că, la urma urmei, nu aurul îl face fericit pe om şi nici 
argintul... 


Prinţul înfumurat 
poveste italiană 


A fost odată ca niciodată o împărăteasă bună şi frumoasă, mai frumoasă ca virtutea, dar avea un 
fiu rău şi urât, mai urât ca păcatul. 

Şi, cum ea era femeie, mai mult prinţul, fiul ei, se ocupa de treburile țării. Şi se purta atât de rău 
cu curtenii şi cu toţi cei din jurul lui, încât nimeni nu-l iubea, dimpotrivă, fiind cu toții jigniţi de 
dimineaţă până seară, tot se gândeau în fel şi chip cum să se răzbune într-o bună zi pe prinţul acela 
înfumurat. Deoarece, pe lângă faptul că era cum era de urât, mai era şi înfumurat. Niciodată n-ar fi 
primit vreun sfat de la nimeni, încredinţat că nimeni nu gândea mai limpede ca el, nimeni nu judeca 
mai bine ca el. Şi, nesfătuit de nimeni, conducea după mintea lui, încurcându-le pe toate, fără să 
mulțumească pe cineva. Un alt nărav al lui era acela al eleganţei fără margini. 

Sărăcise întreaga vistierie cu luxul lui nemaipomenit, îmbrăcat numai în catifele şi mătase, 
cerând să-i fie cusute costumele numai în fire de aur şi argint. 

Ce au pus la cale într-o bună zi curtenii care nu-l puteau suferi?! 

Au adus la palat patru din cei mai iscusiți croitori, pe nu-i mai văzuse prinţul niciodată, şi i-a 
strunit cum să vorbească şi cum să se poarte cu prinţul, făgăduindu-le la urmă câte o pungă cu 
galbeni. 

Cei patru croitori i-au fost înfățişați prințului astfel: 

— Slăvite prinţ, iată patru croitori veniți de peste mări şi țări, unde s-a dus vestea că sunteți cel 
mai elegant prinț din lumea asta, au străbătut drum lung ca să vă servească. Îngăduiţi-le să vă arate 
ce stofe şi ce mătăsuri au adus ca să vă încânte ochii. 

Abia îşi stăpâni bucuria prințul înfumurat, apropiindu-se de cei patru croitori ca să le vadă 
țesăturile acelea minunate. Şi într-adevăr îţi luau ochii de strălucitoare ce erau. Nici nu mai ştia ce 
să-şi aleagă pentru costumul ce avea să-l înnoiască de ziua lui de naştere, care nu era departe. 

— Alegeţi-o pe asta, îl îndemnă un croitor, şi-i arătă o bucată de stofă în fir de aur. 

— Sau pe asta, îl înrâuri altul, cu fir de argint. 

Dar prințul nu primea sfaturi. Şi alese pe cea pe care nu-i spusese niciunul s-o aleagă. 

Le porunci să-l cheme la probă chiar a doua zi şi le ceru să plece din cameră de îndată. 

Cei patru croitori au făcut întocmai cum fuseseră struniți de curtenii răzbunători. Au croit dintr-o 
pânză ordinară costumul prințului şi s-au prezentat a doua zi la probă. Când a văzut prințul din ce 
stofă e făcut, rămase locului țintuit şi zise: 

— Dar de unde?! Stofa aleasă de mine era țesută în fir de aur şi în fir de argint! 

— Şi asta e ţesută în fir de aur şi în fir de argint! răspunseră în cor cei patru croitori. 

Şi prinţul, care nu cerea niciodată sfat celorlalți, îl întrebă totuşi pe unul din curteni care era de 
față la proba costumului: 

— la spune, unde e fir de aur şi fir de argint la stofa asta mizerabilă? 

— Este, slăvite prinţ, uitați-vă bine! îl duse de nas curteanul cu chipul cel mai senin din lume. Şi 
uitați-vă ce fineţe! adăugă el luând uzura acelei pânze, drept fineţe... 

Prinţul porunci să fie chemat un alt curtean pe care-l întrebă imediat: 

— Vezi fir de aur sau de argint în țesătura asta? 

— Da, preamărite prinț, văd că este o stofă nemaipomenită, ţesută în fir de aur şi fir de argint, îi 
răspunse şi acest curtean. 

Degeaba a mai chemat el şi pe alți curteni, fiindcă toţi vedeau în pânza aceea mizerabilă o 
țesătură din cele mai fine, numai el vedea o pânză ordinară. Răspunsurile curtenilor şi insistența 
croitorilor veniți de pe meleaguri străine l-au făcut şi pe el să creadă ca ei, ca să nu se facă de râs în 
faţa străinilor care aveau să ducă pesemne vestea mai departe că prinţul nu se pricepea la stofele 
fine. 

Şi fără împotrivire, s-a supus şi la proba a doua şi la a treia. Şi când a venit şi ziua marii 
sărbători, s-a dus mai întâi la mama lui s-o întrebe cum i se pare noul lui costum din țesătura aceea 


străină. 

— Îţi vine de minune! l-a încurajat mama, împărăteasa, care fusese înştiințată de micul complot 
al curtenilor care voiau să-l dezveţe pe prinț şi de năravul luxului acela prostesc şi de înfumurarea 
lui la fel de prostească. 

A fost imboldul hotărâtor care să-l facă să apară îmbrăcat astfel în faţa tuturor oaspeților de vază, 
veniţi din atâtea şi atâtea țări ca să-l sărbătorească. Dar când l-au văzut în ce zdrenţe a apărut prințul 
cel elegant, toţi au început să şuşotească, până ce copilul unui prinţ străin a avut curajul să strige: 

— Prinţul e un zdrențăros! Prinţul e un zdrențăros! 

Prinţul se făcu ca para focului de mânie şi ruşine. Curtenii lui erau înlemniţi cu gândul la ceea ce 
avea să-i aştepte. Dar prințului nu i-a trebuit mult ca să-şi dea seama că supuşii lui de la curte îi 
dăduseră o lecţie. Şi, spre uluirea tuturor, a primit-o fără mânia la care se aşteptau. Parcă a fost trezit 
dintr-un vis urât. De la prima clipă de furie a trecut la următoarea, de linişte şi înțelegere, apoi s-a 
apropiat de mama lui: 

— ŞI tu, mamă, m-ai lăsat să apar în zdrenţe în faţa tuturor acestor oaspeţi străini, oaspeți de 
vază?! 

— Da, fiule. Ceva grav trebuia să se întâmple ca să te trezeşti din înfumurarea ta oarbă şi pofta ta 
nesăbuită de lux, şi-l privi cu atâta blândeţe şi duioşie, că prinţul lăsă ruşinat ochii în jos. 

O minune se petrecuse cu el. Şi necuviinţa care-l părăsea, lăsând loc înţelegerii şi bunătății care i 
se reflectau pe chip, îl făceau să nu mai pară atât de hidos. 

Le-a zâmbit curtenilor, în semn de aprobare a acelei lecţii binemeritate, s-a dus să-şi schimbe 
zdrenţele şi într-o clipă a fost înapoi bun şi primitor, îndatoritor cu toată lumea, încât toţi se întrebau 
ducă el era prinţul cel urât, cel temut, cel înfumurat. 

În ziua lui de naştere, ca o renaştere de fapt pentru prințul care nu mai era cel dinainte, a fost cea 
mai izbutită petrecere din câte văzuse până atunci palatul acela. 


Copacul grăitor 
poveste italiană 


A fost odată o regină, frumoasă ce-i drept, dar tare avară. Strânsese în palatul ei tot ce era mai rar 
în lume şi mai de preţ. Dar într-o bună zi un prinţ străin, care venise anume ca să admire colecția 
rară a reginei, îi spuse cu un aer de trufie: 

— Aveţi atâtea minunăţii, regină, v-ar lipsi o singură raritate... 

— Care anume? întrebă curioasă şi oarecum jignită regina. 

— Copacul grăitor. 

— Copacul grăitor? Există aşa ceva? 

— Desigur. Şi atunci într-adevăr n-ar mai lipsi nimic în palatul ăsta. 

— Şi cine l-ar putea aduce? întrebă regina. 

— Numai Domnia Ta. 

— Şi cum l-aş putea recunoaşte? 

— Din câte ştiu, copacul spune cui vrea el următoarele cuvinte: „Tare-i amarnic să aştepţi 
zadarnic”. 

Regina îl ascultă pe prinţ, şi cum pe lângă faptul că era frumoasă mai era şi renumit de vitează, 
atât de vitează de până atunci nici nu se gândise că ar avea nevoie de vreun sprijin în domnie şi de 
aceea nici nu se măritase, se gândi s-o pornească la drum chiar a doua zi. 

Prinţul se oferi s-o însoţească el până în pădurea unde ştia că e acel copac fermecat pe care 
nimeni nu fusese în stare vreodată să-l ia. 

Dis-de-dimineaţă regina a pornit-o la drum îmbrăcată în straie bărbăteşti. Prinţul a lăsat-o pe 
regină în pădurea cu pricina şi acum rămânea ca ea singură să ghicească ce copac anume, din câți 
erau în pădure, avea şi grai. Şi a colindat regina în lung şi în lat pădurea, până când, obosită, a 


descălecat şi s-a aşezat sub unul din copaci. Dar, când să ațipească, i s-a părut că aude un glas: 
„Tare-i amarnic să aştepţi zadarnic”. Deschise ochii şi aşteptă să se convingă de faptul că nu e vis ci 
că e aievea şi din nou auzi desluşit un glas de voinic: „Tare-i amarnic să aştepţi zadarnic”. 

Nu mai încăpea îndoială, copacul grăitor era chiar cel lângă care se aşezase ea. Întinse o mână, 
ca o mângâiere, pe trunchiul lui şi copacul îi vorbi: 

— Cum de te-ai încumetat, regină, să vii până aici? Ai venit oare ca să mă salvezi? 

— Am venit să te tai şi să te iau la mine în grădina palatului meu. 

— Doar n-am aşteptat atâta timp ca să vii, să-mi tai viața. Şi nici tu n-ai luat atâta cale ca să-mi 
faci răul ăsta! Ar însemna că eşti mai rea decât vrăjitoarea care m-a transformat în copac. 

— Dar nu eşti tu copacul grăitor? îl întrebă regina nedumerită. 

— Acum sunt un copac, dar înainte de a fi fermecat eram un tânăr frumos, fiu de rege. Redă-mi 
viața şi-ţi voi fi credincios până în ultima mea clipă. 

— Dar cum de te-ai prefăcut în copac? 

— Într-o bună zi, la vânătoare, m-am rătăcit de ceilalţi de la curte şi când să-mi potolesc setea, 
bând dintr-un pârâiaş, pe loc m-am prefăcut într-un copac şi de atunci nimeni n-a mai ştiut nimic de 
mine. 

— Şi cum poți fi desfăcut de această vrajă? 

— În primul rând trebuie să-mi juri că-mi vei fi soţie şi apoi te învăţ eu ce să faci. 

— Jur, îi răspunse regina, parcă şi ea fermecată de cele ce auzea. 

— Fi bine, atunci ascultă: în scorbură găseşti spada mea, o iei iute, o ascunzi în frunzişul acela 
unde te vei ascunde şi tu. Apoi ştiu că ai la tine merinde, le păstrezi ca să le arunci celor trei dulăi 
fioroşi cu care va veni cât de curând vrăjitoarea ca să mă păzească. În fiecare seară, când se 
întunecă, vine la mine şi mă întreabă dacă vreau s-o iau de soție pe fata ei şi eu rămân de lemn în 
fața dorinţii ei şi ea mă întreabă iar, până o fură somnul. Vei vedea cu ochii tăi în noaptea asta. Când 
ea va adormi, dintr-o mişcare, le dai dulăilor toate merindele tale şi cu spada îi retezi capul. Dacă ai 
noroc să izbuteşti dintr-o dată sunt salvat, dacă nu, eşti şi tu pierdută. 

Regina l-a ascultat cu luare-aminte, a tras spada din scorbură, s-a pitit iute în frunziş şi a stat la 
pândă, în aşteptarea vrăjitoarei. 

N-a trecut mult şi vrăjitoarea a venit, urmată de trei dulăi fioroși. S-a aşezat în fața copacului şi l- 
a întrebat: 

— Vrei s-o iei de soţie pe fata mea? 

Şi copacul i-a răspuns: 

— Rămân de lemn cum ai hotărât tu... 

Şi vrăjitoarea iar a întrebat şi copacul iar i-a răspuns, până când, zdrobită de oboseală, păzită de 
dulăii cei răi, vrăjitoarea s-a ghemuit la picioarele copacului grăitor şi a căzut într-un somn adânc. 

Să le arunce dulăilor hrană şi să-i taie capul vrăjitoarei pentru regina cea vitează a însemnat o 
singură mişcare. În clipa următoare, din copacul grăitor a apărut un tânăr chipeș şi frumos, încât 
regina nu s-a căit că i s-a făgăduit de soție, înainte de a-l vedea. S-au suit amândoi pe cal şi pe aci ți- 
e drumul. Înfometaţi, dulăii au sărit asupra vrăjitoarei fără putere şi ce n-a făcut regina au terminat 
ei, nemailăsând nici urmă... 

În loc de un copac grăitor, regina a fost bucuroasă să se întoarcă acasă cu un fiu de rege, salvat 
de ea din vraja zeripțuroaicei. 

A doua zi, când regele a văzut-o pe regină în straie femeieşti, împodobită ca o adevărată regină, 
n-a ştiut cum s-o mai laude, iar toți curtenii, care îşi doreau de mult un rege la tron, s-au arătat 
nespus de mulțumiți de alegerea aceea, pregătind nuntă mare, care a durat trei zile şi trei nopţi, ca în 
poveste... 


Naiul fermecat 
poveste italiană 


A fost odată un țăran care avea un petec de pământ pe care toţi ceilalți țărani nu-l doriseră când 
se făcuse împărţeala de către rege. De ce nu l-a vrut nimeni? E lesne de înţeles. Fiindcă era pământ 
tare, nisipos, ce părea că nu avea să rodească niciodată. 

Dar s-a apucat bietul om să-l sape, să-l îngraşe şi acum niciun altul nu avea un câmp cu grâne 
mai bogate şi mai frumoase. Vecinii îşi rodeau unghiile de invidie. Dacă la început n-a vrut nimeni 
petecul acela de pământ, acum se băteau pe el şi în fiece zi, nici nu se crăpa de ziuă că şi veneau pe 
capul bietului om să-i propună: 

— Vinde-mi mie pământul tău! Nu-i nimic de capul lui, e numai piatră tot. E sterp. Ce nevoie ai 
de el! Uite, îți dau atât şi atât... adică de zece ori mai mult decât l-ai plătit tu regelui. 

— Tocmai că-i pietros şi sterp nu vreau să păcălesc pe nimeni, răspundea țăranul cel şiret şi-i 
poftea pe rând pe toţi să iasă afară din casa şi din curtea lui. 

Într-o bună zi a trecut pe acolo însuşi regele cu slujitorii lui. Şi toţi s-au uluit de ce mare crescuse 
grâul pe câmpul acela, în timp ce în jurul lui, tot grâul părea necrescut şi toată cultura pitică şi 
uneori uscată. Până şi regele simţi că-l invidiază pe ţăranul acela norocos şi încercă să-l convingă 
să-i vândă lui ogorul. Dar ţăranul se încăpăţână: 

— Majestate, tu mi l-ai vândut mie şi acum îmi ceri să ţi-l vând eu. Nu-i treabă regească, asta! 

În culmea furiei, regele în ajunul culesului, când era bobul de grâu mai frumos, dădu ordin 
slujitorilor săi să culeagă în timpul nopţii tot grâul, să nu-i lase un bob ţăranului necuviincios. 

Şi toată noaptea, zeci şi sute de slujitori de ai regelui s-au cocoşat, culegând grâul bietului ţăran 
ca să-i facă pofta regelui invidios. 

Dimineaţa, când să se ducă țăranul la câmp, ce-i fu dat să vadă? Toţi vecinii se prefăceau că le 
pare rău că cineva îi furase tot grâul, în realitate fiind tare bucuroşi că vecinul lor nu le mai luase 
înainte cu recolta. 

Dar nu mică le-a fost uimirea când l-au văzut pe ţăran că e mai liniştit ca oricând, că se retrage în 
căsuţa lui şi în văzul tuturor grâul crescu verde şi apoi galben cu bobul copt, bun de cules. Au 
alergat într-un suflet să-i spună regelui: 

— Majestate, grâul de pe pământul acela pietros dispăruse azi dimineaţă ca apoi sub ochii noştri 
să apară din nou galben şi frumos ca mai înainte. Nu-i lucru curat! strigară toți vecinii, invidioşi pe 
bietul țăran. 

— Ce-i drept, aşa e! le răspunse şi regele, mai înveninat ca oricând. 

Şi, după ce plecară oamenii, dădu poruncă slujitorilor să culeagă tot grâul şi în noaptea 
următoare, şi apoi va vedea el ce are de făcut. 

Şi slujitorii regelui iar făcură noapte albă, pentru ei mai neagră ca oricând, sleindu-şi puterile la 
culesul grâului. 

Dimineaţă, vecinii, în culmea bucuriei, priveau pământul de pe care fusese cules tot grâul de nu 
se mai vedea fir. Şi, când apăru şi țăranul cel păgubit, ei, cu toată prefăcătoria din lume, începură 
din nou să-l compătimească. 

— Ce vezi, dacă ni-l vindeai nouă pământul, acum n-ai mai suferi paguba asta. 

— Nu-i nimic, oameni buni, le răspunse el şi se întoarse în căsuţa lui umilă. 

Şi din nou, în văzul tuturor, ca prin farmec, tot grâul galben ca aurul umpluse fiecare părticică de 
pământ. 

Unde să alerge cu toţii dacă nu la rege care le era într-un fel părtaş, deoarece şi el râvnise la 
bucata de pământ sterp a bietului țăran. 

— Majestate, în zorii zilei grâul nu mai era pe ogor, iar sub ochii noştri holdele au apărut din nou 
ca prin farmec... 

— Mergeţi liniştiți la casele voastre, că văd eu ce e de făcut. 

Regele îşi puse în gând să descopere ce farmece stăpânea ţăranul acela. Şi, cum nu avea prea 


mare încredere în slujitorii lui, se îmbrăcă țărăneşte şi de cum se întunecă se şi duse la casa 
ţăranului. Printr-o crăpătură a zidului el privi înăuntrul casei, şi ce-i fu dat să vadă? 

Țăranul duse la gură un nai şi începu să fluiere din el. Deodată apăru o fată frumoasă, toată 
numai în văluri de culoarea cerului senin de vară, cu cosiţe aurii, şi începu să danseze. Şi ţăranul 
cânta din nai şi fata dansa şi dansa de parcă nici nu atingea pământul. Regele, privind-o, rămase 
fermecat. Simti că, de nu va fi soția lui, va cădea la pat bolnav. 

Abia găsi în el putere să se ducă acasă, în palatul lui, după ce şi fata dispăruse, dar toată noaptea 
nu-şi găsi astâmpăr, tot frământându-se cum să facă şi cum să dreagă, ca zâna aceea din poveste să 
ajungă soția lui. De cum se iviră zorile, porunci să-i fie adus la palat țăranul cu pricina. Şi țăranul 
veni. 

— Majestate, am venit, spuse el. 

— Aseară ţi-am văzut fata dansând, îţi cer mâna ei. 

— Ştiu că ai văzut-o dansând. Dar mâna ei n-o poți avea decât dacă trudeşti la munca câmpului 
timp de trei recolte. Că e ploaie, că e soare, ori ninsoare, trebuie să munceşti trei recolte, altfel n-o 
poţi avea. Este porunca soartei! 

Şi regele se supuse, fiindcă nu avea încotro. 

Părăsi regatul trei ani şi făcu întocmai cum îi ceruse țăranul. Şi cum n-a ieşit din vorba lui, când 
s-a încheiat a treia recoltă, ţăranul şi-a scos naiul, a început să cânte şi fata lui a apărut mai 
frumoasă ca oricând şi a început să danseze. De bucurie regele a dansat şi el şi a doua zi au pornit-o 
la palat unde regele avea să poruncească pregătirile de nuntă mare. Dar la palat îl uitaseră toţi în trei 
ani, şi noul rege n-a stat mult pe gânduri ca să poruncească să fie alungat mincinosul. Cui să-şi 
spună el păsul, dacă nu ţăranului? 

Când îl auzi ţăranul care era, de fapt, şi un mare vrăjitor, îl ascultă, apoi îşi scoase naiul fermecat 
şi cântă o melodie, alta decât cea pe care o cânta pentru fata lui, şi cât ai clipi, în faţa lor se înălță un 
palat de zece ori mai mare şi mai frumos decât cel pe care-l avusese regele mai înainte. Şi au trăit 
fericiţi toți trei în palatul acela până la adânci bătrâneți. 


Fată frumoasă şi norocoasă 
poveste italiană 


A fost odată ca niciodată o preafrumoasă fată. Şi toate au fost bune pentru ea cât timp a trăit 
mama ei cea bună. Când a rămas doar cu tatăl ei vitreg, viaţa ei a fost un chin. Dar fata le-a îndurat 
pe toate, gândindu-se că poate va veni vremea măritişului şi vreun tânăr cumsecade s-o opri şi la ea. 
Şi într-adevăr a venit si vremea măritişului, dar tatăl ei vitrega promis-o primului venit care era, 
cum? mic, urât şi cocoşat. Şi fata, când a auzit şi mai ales după ce l-a văzut pe cel ce avea să-i 
devină soț, s-a pornit pe un plâns, de nu s-a mai oprit trei zile şi trei nopți. 

Înainte de a se crăpa de ziuă înspre dimineaţa celei de a treia zi, fetii i se păru că aude glasul 
mamei ei: 

— Rosalia — astfel se numea fata — nu deznădăjdui, vino afară şi nu-ți va părea rău. 

Rosalia se gândi o clipă, apoi, judecă ea că mai rău tot nu putea fi decât să-l urmeze pe pocitul 
ales de tatăl ei vitreg, şi ascultând de voinţa glasului, ieşi afară din casă, tiptil, tiptil, ca să n-o audă 
tatăl ei vitreg. 

Afară, ce-i văzură ochii? Un cal alb de o rară frumuseţe. Şi asta nu-i nimic, dar calul era 
fermecat, calul vorbea: 

— Rosalia, vin din partea mamei tale care n-a încetat să vegheze asupra ta. M-a trimis pe mine 
ca să te ocrotesc toată viaţa şi dacă tu mă vei asculta, vei fi fericită, fiindcă glasul meu e glasul ei. 

Rosalia, buimacă de somn, buimăcită de ce vedea şi auzea, nu mai ştia ce să facă. Şi calul începu 
să-i dea primele sfaturi: 

— Rosalia, du-te în casă şi ia un costum bărbătesc de la taică-tău, îmbracă-l iute până nu se 


trezeşte el şi încalecă s-o pornim, până nu răsare soarele. 

Rosalia făcu întocmai şi, până să se trezească tatăl ei, ea şi calul erau departe, la drum. 

Când se trezi el o căută ce o căută şi apoi îşi văzu liniştit de lucru. Bine că scăpase de ea la urma 
urmelor, că şi aşa n-o iubise niciodată, prin urmare nu-l interesa deloc ce avea să se aleagă de ea şi 
încotro o apucase. 

— Rosalia, ne vom opri la grajdurile regeşti. Ştiu că au nevoie de un grăjdar. Văzându-te cu cal 
cu tot, te vor angaja, sunt sigur. 

Şi Rosalia, luată drept un tânăr şi nu drept fată, se angajă la grajdurile regale. 

Fiul regelui avea întocmai vârsta Rosaliei şi tot văzând-o în fiecare zi în grajd, se simţea mereu 
tot mai atras de ea. Într-o bună zi îi spuse tatălui lui: 

— Tată, noul grăjdar e mult prea firav ca să rămână acolo să aibă grijă de cai, îngăduie-mi să-l 
iau în palat drept pajul meu. 

Şi regele consimțţi. 

Rosalia făcea tot ce putea ca să nu se observe că era fată, dar într-o bună zi fiul regelui se duse la 
mama lui şi-i spuse: 

— Mamă, ceva îmi spune că pajul ăsta e fată. Prea mă simt atras de el. Nu ştiu de ce, dar cred că 
e fată. 

— Plimbă-te cu el în grădină şi admiră în fața lui trandafirii. Dacă va rupe doar unul şi şi-l va 
pune la butonieră e băiat, iar dacă va culege câțiva şi va face un buchet, e fată. 

Între timp, pajul îşi căuta mereu de lucru în grajd. Pe bună dreptate ţinea să aibă ea singură grijă 
de calul ei. Dar cu acelaşi prilej, când nu era nimeni de faţă, Rosalia îi cerea mereu câte un sfat. Şi 
de astă dată calul a prevenit-o: 

— Al grijă, când vei fi în grădină cu fiul regelui, să rupi un singur trandafir şi apoi să-l arunci cu 
nepăsare, cum fac bărbaţii, ca să nu te dai de gol. 

Şi Rosalia făcu întocmai şi fiul îi spuse mamei: 

— S-a purtat bărbăteşte, dar eu tot cred că e fată. 

— Urmăreşte-l când îşi taie pâinea şi vezi dacă o ţine la piept, sau o taie pe masă cu o mână 
sigură, îi mai spuse mama. 

Dar şi calul îi spuse Rosaliei ce avea de făcut, aşa că nu se lăsă păcălită nici de astă dată. 

— Îndeamnă-l, îi mai spuse regina fiului ei, care nu-şi mai găsea pacea, să vă luptaţi cu spada. Îţi 
vei da seama cel mai bine. 

Şi calul o sfătui pe Rosalia. 

— Te vei lupta cu el, dar până în cele din urmă te va învinge. Este un viteaz renumit şi nimeni 
nu-i poate ține piept. 

Şi aşa a fost. Au luptat ce au luptat, a rezistat Rosalia ce a rezistat, dar la urmă a căzut leşinată de 
oboseală pe jos. Prinţul s-a apropiat de ea, a luat-o în braţe şi, când a aşezat-o cu grijă pe pat şi a 
privit-o bine bine, a văzut că e femeie. 

Zadarnic a încercat să se împotrivească, atât regele cât şi regina, căsătoriei fiului lor cu o 
necunoscută, că până în cele din urmă au spus tot ca el. 

Trecuse câtva timp de la nuntă şi acum soția prințului, Rosalia, aştepta un copil. Bucurie mare pe 
toți, pe rege, pe regină şi, mai ales pe prinţ, în afară de o singură ființă. O principesă de la curte, 
care-l iubea în taină pe prinț de multă vreme şi care suferise amarnic în ziua când o alesese pe acea 
necunoscută drept soţie. 

Cu puţin timp înainte de a naşte Rosalia, sosi veste la palat că tânărul prinţ trebuie să plece la 
război. Şi, cu durere în suflet, prinţul îi lăsă pe toți cei dragi şi se duse la datorie. 

Rosalia se gândi să i-l dea soţului ei pe calul acela credincios, să-l însoţească în grelele încercări. 
Şi calul se arătă bucuros să plece cu prinţul, dar mai înainte de a pleca îi dădu trei şuviţe din coama 
lui bogată şi-i spuse Rosaliei: 

— Dacă ai nevoie de mine, împleteşte aceste trei şuviţe şi eu voi afla imediat. 

Rosalia dădu viaţă unui băiat de toată mândreţea. Regina, mama prințului, scrise imediat fiului ei 


vestea cea mare. Şi trimise un sol să-i ducă scrisoarea. Dar în ziua în care plecă solul, plecă, fără să 
ştie nimeni, şi prinţesa care-l iubea în taină pe prinţ şi care era geloasă foc pe Rosalia, gândindu-se 
mereu cum să se răzbune. Îl urmărea de la distanţă pe sol şi când acesta cobori ca să se odihnească, 
ea se apropie de el, îi fură scrisoarea, o citi iute şi-i strecură altă scrisoare, ticluită de ea în care-i 
spunea prințului că Rosalia născuse un monstru. Când solul se trezi, îşi văzu de drum mai departe, 
fără să ştie nimic din cele întâmplate. 

Prinţul citi scrisoarea, rămase pe gânduri, dar cum o iubea prea mult pe Rosalia, nu se înfurie, ci 
îi răspunse: „Mamă dragă, sunt îndurerat că Rosalia a putut naşte un monstru, dar nu te rog altceva 
decât să ai grijă de ea”. 

Solul luă scrisoarea şi o porni înapoi, la drum. Întâmplarea a făcut ca să se odihnească în același 
loc unde-l aştepta şi principesa cea geloasă. Ea fură scrisoarea prințului, o citi, şi plină de venin o 
înlocui cu cea ticluită de gelozia şi invidia ei: „Dragă mamă, nu pot îngădui dezonoarea pe care mi- 
a făcut-o soţia mea, te rog s-o alungi imediat pe Rosalia din casa noastră“. 

Răspunsul prințului i-a încremenit pe toți din palat. Mai ales regina mamă nu înţelegea nimic. De 
ce dezonoare? De ce s-o alunge pe Rosalia? Dar cum totdeauna voinţa fiului lor a fost poruncă 
pentru părinții care l-au răsfățat totdeauna, fără a mai căuta o explicaţie a celor spuse, s-au gândit 
să-i împlinească şi de astă dată voinţa. Şi, cu mare durere, i-au spus Rosaliei să-şi ia copilul şi să 
părăsească palatul. A fost cea mai nefericită zi a Rosaliei. Şi cea mai fericită a principesei geloase şi 
răzbunătoare, care-l iubea în taină pe prinţ, şi care abia aştepta să se întoarcă din război. 

Rosalia îşi luă copilul şi plecă. Istovită, se opri la marginea unei ape. Abia atunci îşi aminti de 
cele trei şuviţe din coamă, pe care i le lăsase calul ei credincios la plecare. Şi se grăbi să le 
împletească. În aceeaşi clipă, calul prinse de veste cele întâmplate şi, fără să-l mai înştiinţeze pe 
prinț că pleacă, o porni în goana mare spre Rosalia. Ajunse lângă ea şi-i spuse: 

— Rosalia, nu deznădăjdui, că până la urmă adevărul va ieşi la lumină şi tu vei fi primită din nou 
ca o regină la palat. 

Şi în câteva vorbe îi dezvălui cele întâmplate. Rosalia se potoli din plâns, iar calul îi îndreptă 
paşii spre o colibă din apropiere. Nu locuia nimeni acolo, ci părea că-i aşteaptă pe cei trei: Rosalia 
cu copilul şi calul fermecat. Coliba era mică, aidoma tuturor colibelor, dar îndestulată cu de toate. Şi 
au rămas acolo câtăva vreme. Între timp, a sosit şi prinţul acasă din război. Mama lui i-a arătat 
scrisoarea primită, iar prinţul să înnebunească de durere, mai ales când a aflat că într-adevăr Rosalia 
fusese alungată. 

În timp ce prinţul a plecat în căutarea Rosaliei, regina-mamă a făcut cercetări la palat, să vadă al 
cui e scrisul şi cine a putut fi atât de hain ca să urzească vicleşugul acela. Nu i-a fost greu s-o 
descopere pe ticăloasă şi nu 1-a fost greu s-o alunge neîntârziat de la palat. 

Prinţul a găsit-o şi el pe Rosalia în coliba aceea, alături de o mândreţe de fecior, şi s-au întors 
bucuroşi cu toţii acasă. 

Şi au făcut mare petrecere, că prințul s-a întors victorios din război şi Rosalia cu feciorul ei şi cu 
calul credincios au venit şi ei teferi şi nevătămaţi înapoi la palat. 


Patru frați năstruşnici 
poveste italiană 


Au fost odată patru frați gemeni. Şi fiecare era înzestrat cu câte un har. Primul putea înghiți toată 
apa mării. Al doilea avea un gât de fier. Pe al treilea nu-l putea arde focul. Al patrulea îşi putea ține 
la nesfârşit respiraţia. 

Adesea, primul se ducea la mare şi se întorcea cu o plasă uriaşă plină de peşti. Câteodată mai 
vindea şi la târg, după ce-şi îndestula famila. 

Într-o bună zi, un băiețaş îl rugă să-l ia şi pe el la pescuit. La început nu se lăsă înduplecat, dar 
băiatul atâta se rugă şi se încăpăţână, încât îi spuse: 


— Fi bine, te iau cu mine la pescuit, dar cu o condiţie: orice ţi-oi spune să mă asculți orbeşte. 

— Aşa voi face, i-a răspuns băiatul. 

A doua zi în zori s-au dus împreună la pescuit. Şi cel ce avea puterea să înghită o mare îi spuse 
băiețaşului: 

— Eu voi înghiți marea şi tu vei pescui în voie cât vei crede. Dar, în clipa în care eu îţi fac semn 
să revii la mal, mă asculți orbeşte. 

— Când îmi vei face semn să mă reîntorc la mal, te voi asculta orbește, repetă băieţaşul cuvintele 
auzite. 

Zis şi făcut. Primul dintre cei patru fraţi năstruşnici înghiţi toată marea. Îşi umplu plasa lui de 
totdeauna cu peşti. Îşi umplea şi băieţaşul, deşi se cam îndepărtase oarecum de tovarășul lui de 
pescuit. La un moment dat i se face semn să se întoarcă la mal, dar băiețaşul nu-l ascultă, ci se 
avântă mai tare. A doua oară, primul dintre cei patru fraţi îi face semn să se întoarcă, dar băieţaşul 
nu-l ascultă. Şi tot aşa şi a treia oară. Simți fratele care înghiţise marea că n-o mai putea ţine toată, 
obosise... şi încet, încet o lăsă să se reverse, strigând zadarnic băiețaşului să se întoarcă înapoi. Şi 
băiețaşul neascultător a fost înghițit de mare. 

De cum s-a întors singur în sat, bietul om a fost dat pe mâna legiuitorilor. 

— Unde e băiețaşul cu care ai fost la pescuit? a fost întrebat. 

Şi degeaba a povestit omul din fir-a-păr totul cum s-a desfăşurat, cum băiatul a fost neascultător, 
că până la urmă tot l-au condamnat. 

În ziua execuţiei el rugă să-i fie ascultată o ultimă dorință: 

— Îngăduiţi-mi să-mi iau rămas bun de la fraţii mei. 

Şi i-a fost îngăduit. Dar în locul lui, în fața călăului, a doua zi a apărut al doilea frate, cel cu gâtul 
de fier. Şi când călăul a ridicat securea, ea a sărit cât colo, izbindu-se de gâtul de fier, încât s-au 
speriat toţi cei de faţă, chiar şi mai marele judecător şi au luat-o la fugă. 

A doua zi s-a hotărât să i se aleagă o altă moarte. Să fie ars pe rug. Dar înainte de a fi ars, a cerut 
voie să-şi salute pentru ultima oară fraţii. Şi i s-a dat voie. În locul lui s-a întors cel ce putea trece 
prin foc nevătămat. Şi când a fost pus pe rug, a ieşit neatins de pe tăciunii stinşi. Şi lumea iar s-a 
speriat şi a rămas şi de astă dată încremenită pe loc. 

A treia zi, judecătorul a hotărât ca vinovatul să moară sufocat. Şi porunca a fost aceea de a fi 
azvârlit în cea mai îndepărtată şi întunecată dintre încăperile temniţei, nu mai mare de o jumătate de 
metru, cât să stea vinovatul în genunchi și să-şi aştepte ceasul cel din urmă. Îngrozit de ce avea să-l 
aştepte, vinovatul a cerut voie să-şi salute fraţii. Şi 1 s-a dat voie. Dar în locul lui s-a întors fratele 
care-şi putea ţine răsuflarea şi şapte zile. Şi după ce a fost azvârlit în încăperea aceea fără aer, s-au 
dus paznicii a doua zi, din ordinul judecătorului, să vadă dacă murise condamnatul, dar l-au găsit 
mai îmbujorat şi mai zdravăn ca oricând. 

— Preaînalte judecător, a vorbit cel mai înțelept din sat. Dacă nicio moarte nu-l atinge, e o 
dovadă că bietul om n-a fost vinovat şi prin urmare nu avem dreptul să mai încercăm să-i luăm 
viața. 

— Drept grăieşti, 1-a răspuns şi judecătorul. 

Şi cum nimeni nu s-a gândit că cei patru gemeni s-au slujit de asemănarea lor pentru a-l salva pe 
cel mai mare dintre ei, toată lumea a strigat: 

— Eliberaţi-l, eliberaţi-l, e nevinovat! 

Şi cei patru frați au trăit de atunci liniștiți şi mulțumiți. 


Fiica soarelui 


poveste italiană 


Un Rege şi o Regină urmau să aibă, în sfârşit, după o foarte lungă așteptare, un copil. Chemară 
la ei magii ca să afle dacă vor avea un băiat sau o fată şi ce spuneau planetele despre el. Magii 


cercetară stelele și le spuseră că vor avea o fată de care, până să împlinească douăzeci de ani, se va 
îndrăgosti Soarele şi că va avea de la el o fiică. Regele şi Regina, auzind că fiica lor va avea o 
copilă cu Soarele, care stă pe cer și cu care nu te poți nunti, se întristară. Și pentru a-i schimba un 
asemenea destin, dădură poruncă să fie construit un turn cu ferestre atât de înalte încât Soarele să nu 
poată pătrunde nici în cel mai îndepărtat ungher. Pe fiica lor o închiseră acolo cu doica astfel încât 
nici ea să nu vadă Soarele, nici el să nu o vadă pe ea până va fi împlinit cei douăzeci de ani. 

Doica avea o fată de aceeași vârstă cu fiica Regelui şi cele două crescură împreună în turn. 
Aveau aproape douăzeci de ani când, într-o zi, vorbind între ele despre ce lucruri minunate ar fi 
putut exista dincolo de zidurile turnului, fiica doicii zise: 

— Şi dacă încercăm să ne cățăram pe mai multe scaune puse unul peste altul să privim pe 
fereastră? Să vedem și noi un pic din ce-i pe afară! 

Zis şi făcut, puseră un scaun peste altul până reușiră să ajungă la o fereastră. Se uitară pe geam şi 
văzură copacii, râul și egretele în zbor, iar deasupra lor norii și Soarele. Soarele, cum o văzu pe fata 
Regelui, îi căzu dragă și îi trimise o rază. Când raza Soarelui o atinse, fata rămase însărcinată. 

Fiica Soarelui se născu în turn și doica, temându-se de mânia Regelui, o înveli bine cu faşe de 
aur demne de o regină, o duse pe un câmp cu fasole și o lăsă acolo. Nu peste mult timp, fiica 
Regelui împlini douăzeci de ani, iar tatăl ei o scoase din turn, socotind că de acum pericolul trecuse. 
Nici nu bănuia că totul se împlinise deja și că fiica Soarelui și a fetei lui plângea părăsită pe un 
câmp cu fasole. 

Tocmai prin acele părți trecu un alt Rege la vânătoare: auzi scâncetele și i se făcu milă de biata 
creatură abandonată. O luă cu el şi i-o încredinţă soţiei sale. Îi găsiră o doică şi fetiţa fu crescută la 
palat ca şi cum ar fi fost fiica Regelui şi a Reginei, împreună cu fiul lor, care era cu puțin mai mare. 

Băiatul şi fata crescură împreună şi, când se făcură mai mari, se îndrăgostiră unul de altul. Fiul 
Regelui voia cu orice chip să o ia de nevastă, dar Regele nu era de acord ca fiul lui să se însoare cu 
o biată fată abandonată. Așa că o goni de la palat şi o trimise să trăiască într-o casă îndepărtată, 
sperând că fiul lui o va uita. Nici nu îşi închipuia că fata aceea era fiica Soarelui, că avea puteri 
fermecate şi că îi erau cunoscute toate meșteșugurile de care oamenii nu au habar. 

După ce o îndepărtă de la curte, Regele găsi pentru fiul său o logodnică dintr-o familie regală şi 
stabiliră nunta. În ziua nunţii, fură trimiși mesageri la toate rudele, prietenii şi cunoscuţii lor, iar 
printre ei se număra și fata părăsită pe câmpul cu fasole. Așa că mesagerii se duseră şi la casa ei Şi îi 
bătură la uşă. Fiica Soarelui coborî şi le deschise, dar era fără cap. 

— Oh, iertaţi-mă — le zise — mă pieptănam şi mi-am uitat capul pe măsuţă. Mă duc să-l iau. 
Urcă scările cu mesagerii, îşi puse capul la loc și râse. 

— Ce să vă trimit drept cadou pentru nuntă? şi se duse cu mesagerii la bucătărie. 

— Cuptorule, deschide-te! — zise şi cuptorul se deschise. 

— Lemnelor, treceţi în cuptor! — şi lemnele intrară numaidecât în cuptor. Fiica Soarelui le 
zâmbi mesagerilor, apoi zise: 

— Cuptorule, aprinde-te şi când vei fi cald să mă chemi! 

— Apoi se întoarse spre mesageri și-i întrebă: 

— Ce îmi mai povestiți? 

Mesagerii, îngroziţi şi albi ca varul, încercau să scoată câteva cuvinte când auziră cuptorul 
strigând: 

— Stăpână! 

Fiica Soarelui îi rugă să aştepte şi intră cu totul în cuptorul arzând, apoi ieşi afară nevătămată 
afară ţinând în mâini o pâine caldă și rumenă. 

— Duceţi-o Regelui pentru ospăţul de la nuntă. 

Când mesagerii se înapoiară la palat, cu ochii ieşiţi din orbite, de abia reuşiră să povestească cele 
văzute, dar nimănui nu îi venea a crede. Doar viitoarea mireasă, geloasă pe fata despre care toată 
lumea știa că îi era dragă fiului Regelui, zise: 

— Oh, asemenea lucruri făceam și eu când eram acasă. 


— Bine, îi zise soţul, atunci fă și tu la fel pentru noi. 

— Fi, bine, îţi voi arăta altădată — încercă să se scuze soţia, dar el o duse drept în bucătărie. 

— Lemnelor, treceţi în cuptor — zicea soția, dar lemnele rămâneau nemișcate. 

— Focule, aprinde-te! — dar cuptorul rămânea stins. Îl aprinseră servitorii şi când se încălzi 
soţia cea mândră vru să intre înăuntru. Şi nu intră bine că și muri arsă. 

Nu după multă vreme, fiul Regelui fu convins să îşi ia altă soţie. În ziua nunţii, mesagerii trecură 
din nou pe la fiica Soarelui, să-i ducă vestea. Bătură la ușă și aceasta, în loc să deschidă ușa trecu 
prin zid şi ieşi afară. 

— lertaţi-mă, dar uşa nu se mai deschide din interior. Trebuie mereu să ies prin zid ca să o 
deschid de afară. Iată, poftiți înăuntru, vă rog! 

Îi duse în bucătăriile şi le zise: 

— Ce să-i pregătesc de mâncare fiului Regelui care se însoară? Sus, lemnelor, treceţi pe foc! 
Cuptorule, aprinde-te! 

— Şi totul se petrecu întocmai în faţa mesagerilor îngheţaţi de frică. 

— Tigaie, treci pe foc! Uleiule, treci în tigaie! Și când vei fi încins, strigă-mă! 

— La puţin timp, uleiul strigă: 

— Stăpână, m-am încins! 

— lată-mă, zise râzând fiica Soarelui, şi îşi puse degetele în uleiul încins şi pe dată se prefăcură 
în peşti: zece degete, zece peşti frumoşi proaspăt prăjiți, pe care fiica Soarelui îi înveli, căci degetele 
îi crescuseră pe dată la loc, şi îi dădu mesagerilor. 

Noua soție, când auzi povestea solilor, cuprinsă şi ea de gelozie şi mândră, începu să zică: — Eh, 
mare lucru, dacă ați vedea ce pești pregătesc eu! 

Soţul îi dădu crezare și puse să fie pregătită o tigaie cu ulei încins. Soţia cea mândră își vâră 
degetele în ulei şi se arse așa de rău încât pe dată muri. 

Regina mamă începu să-i certe pe mesageri: 

— Dar ce fel de povești spuneţi de fiecare dată? Aţi făcut toate soțiile să moară! 

Cu toate astea, găsiră pentru fiul lor o a trei nevastă şi solii, în ziua nunţii, se întoarseră cu vestea 
la fată. 

— luhu, sunt aici! — zise fiica Soarelui când aceștia îi bătură la ușă. Priviră miraţi în jur și o 
văzură plutind în aer. 

Tocmai ce ieșisem la o plimbare pe o pânză de păianjen. Cobor imediat — și se dădu jos de pe 
pânza de păianjen. 

De data asta nu ştiu ce cadou să îi mai trimit. 

— Stătu puţin pe gânduri, apoi începu să strige: 

— Cuţitule, vino aici! 

— Veni de îndată cuțitul, iar ea îl luă şi îşi tăie o ureche. Din ureche începu să scoată o dantelă 
fină de aur, care părea că-i ieșea din cap Și trase, și trase, de părea nesfârşită. Când o desfășură pe 
toată, puse urechea la loc şi se făcu la fel ca înainte. 

Dantela de aur era atât de frumoasă încât toţi cei de la Curte voiau să afle de unde era, așa că 
mesagerii, în ciuda ordinului Reginei mamă, spuseră şi povestea cu urechea. 

— Eh, zise noua soaţă, eu mi-am împodobit toate hainele cu dantele pe care le făceam în același 
fel. 

— Uite un cuţit, arată-ne! — îi zise soţul. 

Şi nesăbuita își tăie urechea: dar în loc de dantele curse atâta sânge că muri. 

Fiul Regelui continuă să îți piardă soțiile, iar gândul lui nu stătea decât la fata de care era 
îndrăgostit. În cele din urmă căzu bolnav, nici nu mai râdea, nici nu se mai atingea de mâncare; toți 
se temeau pentru viaţa lui. 

Trimiseră după o vrăjitoare bătrână care le spuse: 

— Îi trebuie o mâncare de orz, dar dintr-un orz care într-un ceas să fie semănat, încolțit, cules şi 
gătit. 


Regele era disperat fiindcă nimeni nu auzise de un asemenea orz. ȘI atunci îşi amintiră de fata 
care știa să facă atâtea minunăţii şi trimiseră după ea. 

— Ah, da, sigur, orz din acela, am înţeles — zise ea și numaidecât plantă orzul, orzul răsări, 
crescu, îl culese și-l găti înainte să treacă un ceas. 

Ceru să îi ducă chiar ea de mâncare fiului Regelui, care stătea întins în pat cu ochii închiși. Dar 
mâncarea avea un gust rău şi cum înghiți o lingură, cum o scuipă afară şi o nimeri pe fată drept în 
ochi. 

— Cum? Scuipi mâncarea de orz pe mine, fiica Soarelui, nepoată de Rege? 

— Tu eşti fiica Soarelui? — o întrebă atunci Regele, care stătea alături. 

— Da. 

— Şi nepoată de Rege? 

— Da. 

— Şi noi care te credeam a nimănui! Atunci te poţi căsători cu fiul nostru! 

— Desigur! 

Fiul Regelui se însănătoşi deîndată și o luă de nevastă pe fiica Soarelui şi din acea zi deveni și ea 
o femeie ca celelalte și nu mai făcu lucruri fermecate. 


Viţelușul cu coarne de aur 
poveste italiană 


Se povestește că erau un soţ şi o soţie și aveau doi copii, un băiat și o fată. Când muri soția, 
bărbatul se însură a doua oară; cea de-a doua nevastă avea o fată care nu vedea cu un ochi. Bărbatul 
era ţăran Și se duse să lucreze la o moşie. Nevasta nu avea ochi pentru cei doi copii vitregi; făcu o 
pâine și îi trimise să o ducă bărbatului; dar ca să îi facă să se rătăcească, îi trimise la o altă moşie, de 
partea cealaltă. Copiii ajunseră lângă un munte şi începură să-şi strige tatăl: 

— Tată! Tată! — dar nu le răspundea decât ecoul. 

Se rătăciră şi merseră la întâmplare prin ţinut până ce fratelui i se făcu sete. Găsiră o fântână şi el 
vru să bea; dar sora lui, care era fermecată și cunoştea puterile fântânilor, zise: 


Fântâniţă, fântâniţă, 
Cine bea o olicică 
In ce se va preschimba? 


Și fântâna răspunse: 


Cine bea din a mea apă 
Măgăruş va fi îndată. 


Frățiorul nu mai bău şi plecară mai departe. Mai găsiră o fântână şi băieţelul vru numaidecât să 
bea. Dar surioara întrebă: 


Fântâniţă, fântâniţă, 
Cine bea o olicică 
In ce se va preschimba? 


Fântâna îi răspunse: 


Cine bea din a mea apă 
Se preface-n lup îndată. 


Frățiorul nu bău nici de data aceasta și porniră mai departe. Dădură peste altă fântână, iar 
surioara zise: 


Fântâniţă, fântâniţă, 
Cine bea o olicică 

În ce se va preschimba? 
Fântâna îi răspunse: 
Cine bea din a mea apă 
Viţeluș va fi îndată. 


Sora nu voia să îl lase să bea pe frățior, dar lui îi era atât de sete încât zise: — Între a muri de sete 
şi a mă preface într-un viţeluș, prefer să mă prefac în vițeluș— și se aruncă să bea apă. Și cât ai zice 
peşte se prefăcu într-un viţeluș cu coarnele de aur. Surioara plecă mai departe la drum însoțită de 
frățiorul preschimbat în vițel cu coarne de aur. Și așa ajunseră până la malul mării. Aici era o casă 
frumoasă unde venea să se odihnească fiului Regelui. Fiul Regelui era la fereastră şi o văzu pe fata 
cea frumoasă mergând pe plajă cu un viţeluș și zise: 

— Vino aici la mine. 

— Vin — îi spuse ea — dacă pot să îl iau și pe viţelușul meu. 

— De ce? — o întrebă fiul Regelui. 

— "Ţin la el fiindcă l-am crescut chiar eu și nu vreau să îl las singur nici măcar o clipă. Băiatului 
Regelui îi căzu dragă fata şi o luă de soție și trăiau împreună cu viţelușul cu coarnele de aur. 

În vremea aceasta tatăl, care se întorsese acasă și nu îi mai găsise pe cei doi copii, trăia în mare 
suferinţă. Într-o zi, când nu mai putea de tristeţe, se duse să culeagă feniculi. Ajunse pe malul mării 
şi văzu casa fiului Regelui. La fereastra era fiica lui: ea îl recunoscu pe dată, el nu. 

— Intraţi, om bun — îi zise ea, și tatăl intră. 

— Nu ştiţi cine sunt cu? — îi zise. 

— Să o spun pe-a dreaptă, parcă vă ştiu de undeva. 

— Sunt fiica voastră! 

Se aruncară unul în braţele celuilalt; ea îi povesti că fratele se prefăcuse într-un vițel, dar că ea se 
căsătorise cu fiul Regelui, iar tatăl fu mulțumit să afle că fiica sa, pe care o credea pierdută, se 
căsătorise așa de bine şi că și fiul lui trăia, chiar dacă acum era schimbat. 

— Acum, tatăl meu, golește sacul acesta de feniculi că îl voi umple cu galbeni. 

— Oh, ce bucuroasă va fi mama voastră vitregă! — zise tatăl. 

— De ce nu îi spuneţi să vină să stea aici împreună cu fiica ei cea oarbă de un ochi? — spuse 
fata. Tatăl fu de acord şi se întoarse acasă. 

Când află că fata vitregă era încă în viaţă, femeia simţi că turbează de furie, dar zise: 

— O, ce veste bună! De abia aştept să o revăd! 

Și astfel, în timp ce soţul rămăsese acasă să rezolve alte treburi, nevasta lui și fiica oarbă de un 
ochi ajunseră la casa fiului Regelui. Fiul Regelui nu era acolo şi mama vitregă, cum rămase singură 
cu fata bărbatului, cum o înșfăcă şi o aruncă de la fereastra care dădea spre o stâncă la malul mării. 
Apoi o îmbrăcă pe fata oarbă de un ochi cu hainele surorii vitrege şi îi spuse: — Când se va întoarce 
fiul Regelui tu să te pui pe plâns şi să îi zici: „Viţelul cu coarne de aur m-a orbit de un ochi şi nu 
mai văd cu el!” — și după ce o învăţă așa se întoarse acasă, lăsând-o singură acolo. 

Se întoarse fiul Regelui şi o găsi ghemuită, plângând. 

— De ce plângi? — o întrebă, crezând că era nevasta lui. 

— Viţelușul m-a lovit cu un corn şi mi-am pierdut vederea la un ochi! Vai, vai! 

Regele porunci numaidecât: 

— Chemaţi măcelarul și înjunghiaţi vițelul! 

Viţelușul, cum auzi una ca aceasta, fugi repede la fereastra care dădea înspre mare şi zise: 


Vai, sora mea iubitoare, 
Aici vor să mă omoare, 
Își ascut cuţitele 

Ca să-mi verse sângele. 


Şi dinspre mare se auzi o voce care spunea: 


In van aud plânsul tău, 
Căci m-a prins un rechin rău. 


Măcelarul, văzând acestea, nu avu curajul să înjunghie viţelul și se duse să-i spună fiului 
Regelui: 

— Maiestate, veniţi să vedeţi ce spune viţelușul. 

Fiul Regelui se apropie şi auzi: 


Vai, sora mea iubitoare, 
Aici vor să mă omoare, 
Își ascut cuţitele 

Ca să-mi verse sângele. 


Iar dinspre mare îi răspunse altă voce: 


In van aud plânsul tău, 
Căci m-a prins un rechin rău. 


Fiul Regelui chemă numaidecât doi marinari să pescuiască rechinul. Îl pescuiră, îi deschiseră 
gura Şi o scoaseră pe soție teafără şi nevătămată. 

Mama vitregă și fiica ei cea oarbă de un ochi fură aruncate în temniţă. Pentru viţeluș chemară o 
Zână care îl prefăcu într-un tânăr chipeș fiindcă între timp băiatul crescuse. 


Cei doi cooșaţi 
poveste italiană 


Erau odată doi cocoşaţi, fraţi. Cocoșatul mai tânăr zise: 

— Vreau să plec în lume să-mi încerc norocul. 

Și plecă la drum. Și merse, şi merse și de atâta umblet se pierdu într-o pădure. „Și acum ce mă 
fac? Dacă vin tâlharii... Mai bine să mă sui în copacul acesta.” Cum se urcă în copac, auzi un 
zgomot. 

„l-auzi că vin, ajutor!” 

Când colo, dintr-o gaură din pământ ieşi încet-încet o bătrânică, apoi după ea o alta, apoi încă 
una, Și tot aşa un șir întreg de bătrânele care începură să dea ocol copacului cântând: 


Sâmbăta şi duminica! 
Sâmbăta şi duminica! 


Şi tot așa se învârteau repetând: 


Sâmbăta și duminica! 


Şi cocoșatul, din vârful copacului, zise: 
Și lunea! 


Bătrânelele rămaseră mute de uimire și se uitară în sus. Una dintre ele zise:— Vai, dar cin' să fie 
sufletul acela bun care ne-a spus un asemenea lucru frumos! Nouă nu ne-ar fi trecut nicicând prin 
minte așa ceva! 

Şi începură iarăși să se învârtească în jurul copacului, cântând bucuroase nevoie mare: 


Sâmbăta, duminica şi lunea! 
Sâmbăta, duminica şi lunea! 


Mai trecu o vreme şi îl văzură pe cocoşat printre ramuri. El tremura de frică. 

— Vă rog, bătrânelelor, nu mă omorâţi: nu ştiu ce mi-a venit să zic așa mai devreme, nu voiam 
să spun nimic rău. 

— Ba dimpotrivă, coboară, vrem să te răsplătim. Cere-ne orice şi-ţi vom îndeplini dorința. 
Cocoşatul se dădu jos din copac. 

— Spune-ne ce vrei! 

— Eu sunt un om sărman, ce aș putea să cer? Mi-aș dori să mă scap de cocoașa asta fiindcă toți 
copiii îşi bat joc de mine. 

— Prea bine, vei scăpa de ea. 

Bătrânicile luară un fierăstrău de unt, îi tăiară cocoașa, îl dădură pe spate cu o unsoare până se 
vindecă aşa de bine că nu mai rămase niciun semn, iar cocoașa o atârnară într-un copac. Cocoșatul 
se întoarse acasă fără cocoaşă şi nimeni din sat nu-l mai recunoștea. 

— Dar nu poţi fi tu! — se miră fratele său. 

— Ba eu sunt! Vezi ce frumos m-am făcut? 

— Și cum ai făcut asta? 

— Ascultă aici la mine — și îi povesti despre copac, despre bătrânele şi despre cântecul lor. 

— Vreau să mă duc şi eu acolo — zise fratele. 

Plecă la drum, ajunse în pădure şi se sui în copac. La aceeași oră, ieșiră din gaură bătrânicile 
cântând: 


Sâmbăta, duminica şi lunea! 
Sâmbăta, duminica şi lunea! 


Iar cocoșatul, din copac: 
Și martea! 
Bătrânelele începură să cânte: 


Sâmbăta, duminica şi lunea! 
Și martea! 


dar nu suna bine şi se uitară toate în sus înveninate: 

— Cine este acest ticălos, acest tâlhar? Cântam așa de bine şi a stricat totul! Acum nu mai sună 
bine, nu se mai potrivesc cuvintele! 

Și îl văzură printre ramurile copacului. 

— Coboară! Coboară! 

— Nu mă dau jos! — zicea cocoșatul înfricoşat. Voi vreți să mă ucideţi! 


— Coboară, nu o să te omorâm. 

Cocoşatul cobori, bătrânicile luară din copac cocoașa fratelui său şi i-o lipiră pe piept. 
— Aceasta e pedeapsa pe care o meriţi! 

Și astfel bietul cocoșat se întoarse acasă cu două cocoașe în loc de una. 


Cei trei câini 
poveste italiană 


A fost odată un țăran bătrân care avea un băiat şi o fată. Când îi veni timpul să moară, îi chemă la 
căpătâiul lui şi le zise: 

— Copiii mei, a venit vremea să mă duc şi nu am nimic să vă las în afară de cele trei oițe din 
staul. Aveţi grijă unul de celălalt și nu veţi suferi de foame. 

După moartea lui, cei doi frați rămaseră să locuiască împreună: băiatul se ducea cu oile, iar fata 
stătea acasă să toarcă şi să facă de mâncare. Într-o zi, pe când băiatul era cu oile în pădure, văzu 
trecând pe acolo un pitic cu trei câini. 

— Bună ziua, băiete! 

— Bună ziua, piticule! 

— Ce oiţe frumoase ai! 

— Şi dumneata ai trei câini frumoşi. 

— Vrei să cumperi unul? 

— Cât ceri? 

— Dacă îmi dai o oaie, eu îţi dau pe unul din câinii mei. 

— Și sora mea ce o să zică? 

— Ce-ar putea să-ţi zică? E nevoie de un câine care să vă păzească oile. 

Băiatul căzu de acord: îi dădu o oaie şi luă un câine. ÎI întrebă dacă avea un nume şi piticul îi 
spuse: Frângefier. 

Cum veni timpul să se întoarcă acasă, începu să se teamă de cum îl va muștrului sora lui. Și într- 
adevăr, când fata se duse în staul să mulgă oile, văzu că erau doar două oi şi un câine și începu să-l 
certe și să-l ciomăgească. 

Dar în cele din urmă se convinse că nu strica să aibă un câine de pază la oi. A doua zi, băiatul se 
duse în același loc și îl întâlni din nou pe piticul cu doi câini şi o oiță. 

— Bună ziua, băiete! 

— Bună ziua, piticule! 

— Oiţa mea moare de singurătate — zise piticul. 

— ŞI câinele meu moare de singurătate — zise băiatul. 

— Atunci mai dă-mi o oaie, iar eu îţi mai dau un câine. 

— Aoleu! Sora mea s-a supărat pe mine pentru o oaie, cine ştie ce mi-ar putea face dacă ţi-o mai 
dau și pe a doua! 

— Uite ce e, un singur câine nu-ţi e de mare ajutor: dacă vin doi lupi, cum scapi? 

Şi băiatul fu de acord. 

— Cum se cheamă? 

— Rupelanţuri. 

Când se întoarse seara acasă cu o oaie şi doi câini, iar sora lui îl întrebă: 

— Ai adus acasă toate oile? — nu ştia ce să îi răspundă. 

Zise: 

— Da, dar nu e nevoie să vii în staul, le mulg eu. 

Dar fata vru să vadă cu ochii ei și în seara aceea băiatul se duse la culcare cu burta goală. 

— Dacă mâine nu te întorci cu toate cele trei oi, te omor în bătaie! — îi zise sora. 

A doua zi, în timp ce păştea oile în pădure, îl văzu trecând pe pitic cu două oi şi un câine. 


— Bună ziua, băiete! 

— Bună ziua, piticule! 

— Eu am rămas acum cu un singur câine care moare de singurătate. 

— La fel şi oița mea. 

— Atunci dă-mi mie oiţa și eu îți dau câinele acesta. 

— Nu, nu, nici nu vreau să aud! 

— Acum ai doi, de ce nu îl vrei și pe al treilea? Așa vei avea trei câini, unul mai bun decât altul. 

— Cum îl cheamă? 

— Sfarmăzid. 

— Frângefier, Rupelanţuri şi Sfarmăzid, haideţi cu mine! 

Când se înseră, băiatul nu mai avu curaj să se întoarcă acasă. „Mai bine plec în lume”, îşi zise. Și 
merse ce merse, prin păduri şi peste văi, cu cei trei câini dinaintea lui. Şi se puse o ploaie mare, şi 
era întuneric de nu mai ştiai încotro să o iei. Văzu în depărtare, în pădure, un castel luminat, 
împrejmuit cu un zid. Băiatul bătu în poartă; nu îi deschise nimeni. Strigă; nu îi răspunse nimeni. 
Atunci zise: 

— Sfarmăzid, ajută-mă tu! 

Nici nu termină bine cuvintele că Sfarmăzid, din două lovituri, și rupse zidul. 

Băiatul și câinii intrară, dar se treziră în fața unui gard de fier. 

— Frângefier, e rândul tău! — zise băiatul, iar Frângefier din două mușcături făcu gardul praf. 
Dar castelul avea o poartă ferecată cu lanţuri. 

— Rupelanţuri! — îl strigă băiatul, şi câinele, dintr-o mușcătură, desferecă poarta. 

Câinii se strecurară înainte pe scări, iar băiatul se ţinea după ei. În castel nu era nici ţipenie de 
om. Dar focul ardea în cămin, iar pe masa pusă erau toate bunătăţile din lume. Se aşeză să mănânce, 
iar sub masă erau trei castroane cu mâncare pentru câini. Cum termină de mâncat se duse şi găsi un 
pat gata făcut pentru somn și trei culcușuri pentru câini. Dimineaţa, cum se sculă, găsi pregătită o 
pușcă şi un cal gata să plece la vânătoare. Se duse la vânat şi când se întoarse acasă găsi masa pusă 
de prânz, patul făcut și totul lustruit și dereticat. Și așa treceau zilele şi deși nu văzuse pe nimeni 
avea parte de tot ce-i poftea inima, într-un cuvânt, trăia ca un domn. Începu să se gândească la sora 
lui care, biata de ea, cine știe viaţă amărâtă avea. Îşi zise: „Vreau să o aduc aici cu mine, acum că o 
duc atât de bine nu mai are de ce să mă certe dacă mă vede fără oi”. 

A doua zi luă cu el câinii, se urcă în şa îmbrăcat ca un domn și se duse acasă la sora lui. Sora lui, 
care torcea în pragul casei, îl văzu venind de departe şi se întreba: 

— Cine să fie oare domnul acela frumos care vine la mine? 

— Dar cum văzu că era fratele ei, cu trei câini în loc de oi, începu să-l facă iarăși cu ou şi cu oţet. 
Dar fratele îi spuse: 

— Mai lasă-mă, nu mă mai certa, acum duc o viaţă fără griji şi am venit să te iau cu mine, nu 
mai avem nevoie de cele trei oiţe. 

O urcă în șa și o conduse la castel, unde începu și ea să trăiască precum o domniţă. Avea tot ce-i 
poftea inima. Dar pe cei câini tot nu-i avea la inimă şi, cum se întorcea fratele ei acasă, cum începea 
să-l bombănească. 

Într-o zi, în timp ce fratele ei era dus la vânătoare cu cei trei câini, ieşi în grădină și văzând un 
portocal plin cu fructe se duse să culeagă câteva. Dar când dădu să rupă una, îi ieși dinainte un 
Balaur care se năpusti asupra ei să o mănânce. Începu să plângă și să-l implore, să-i spună că nu ea 
intrase mai întâi în acea grădină, ci fratele ei şi dacă s-ar fi putut să-l mănânce pe el în locul ei. Dar 
Balaurul îi zise că fratele ei nu putea fi mâncat pentru că umbla mereu însoțit de câini. Fata îl 
întrebă ce putea să facă să-l dea Balaurului pe fratele ei şi să-i cruţe ei viaţa. Iar Balaurul o învăţă să 
lege câinii cu lanţuri de fier dincolo de gardul de fier şi de zidul castelului. Fata îi promise că așa o 
să facă şi Balaurul o lăsă să plece. 

Când se întoarse băiatul acasă, sora lui începu să bombăne că nu mai voia să îi mai vadă pe 
câinii aceia împuţiţi în preajma ei. Și fratele, care era mereu răbdător şi voia să îi facă pe plac, se 


duse şi îi legă aşa cum îi spusese. Apoi ea îi zise să se ducă să îi aducă portocale din grădină și el se 
duse. Când să le culeagă, apăru Balaurul. Băiatul, înțelegând că fusese trădat de propria soră, strigă: 

— Frângefier! Rupelanţuri! Sfarmăzid! 

Şi Rupelanţuri rupse lanţurile, Frângefier rupse barele de fier din gard, Sfarmăzid făcu gaură în 
zid; se năpustiră asupra Balaurului şi îl sfâşiară. 

Băiatul se întoarse la sora lui şi îi zise: 

— Mi-a ajuns! Aşa îmi vrei tu binele? M-ai dat pe mâna Balurului! Nu mai pot să rămân cu tine. 

Se urcă pe cal şi plecă în lume împreună cu cei trei câini. Ajunse la un Rege care avea o fată pe 
care trebuia să o mănânce un Balaur. Se înfățișă înaintea Regelui şi ceru mâna fiicei sale. Regele îi 
zise: 

— Nu îţi pot da mâna fiicei mele fiindcă a prins-o un Balaur care vrea să o mănânce; dar dacă 
vei reuși să o salvezi, va fi soţia ta. 

— Prea bine, Măria ta, voi găsi o cale să o salvez, staţi fără grijă. 

Se duse să-l caute pe Balaur, îl atacă, iar câinii îl mâncară. Se întoarse victorios, iar Regele îi 
dădu mâna fiicei sale. 

Sosi şi ziua nunţii şi mirele, uitând de cele trecute, o chemă și pe sora lui. După nuntă, aceasta, 
care rămăsese supărată pe fratele ei, zise: 

— Astă-seară aş vrea să pregătesc eu patul pentru fratele meu — și toţi, crezând că e un gest de 
iubire, fură de acord. Ea, în schimb, puse în pat, pe locul mirelui, un fierăstrău ascuţit. Seara, când 
se întinse în pat, băiatul fu tăiat în două. Îl duseră în biserică, plini de durere, cu cei trei câini fideli 
în urma coșciugului: apoi închiseră uşa, iar cei trei câini rămaseră să păzească mortul, unul în partea 
dreaptă, unul în partea stângă şi unul lângă cap. 

Cum rămaseră singuri, unul dintre câini zise: 

— Mă duc numaidecât să o înhaţ. 

Iar altul: 

— Și eu o să îl aduc. 

— lar eu o să îl ung — zise al treilea. 

Astfel doi dintre câini se duseră și aduseră o cutiuţă cu o alifie, iar cel ce rămăsese de pază unse 
rana cu alifia și tânărul reveni la viață. 

Regele dădu ordin să fie găsit cel care pusese fierăstrăul în pat şi, aflându-se că era chiar sora 
băiatului, o condamnă la moarte. 

Tânărul trăia acum fericit cu soția lui. Regele, obosit, abdicase, iar el se urcase pe tron în locul 
lui. Avea o singură mâhnire însă: cei trei câini dispăruseră şi, deși dăduse ordin să fie căutați în tot 
Regatul, nimeni nu dăduse de urma lor. Plânse, se frământă, dar trebui să se resemneze. Într-o 
dimineaţă, se înfățișă înaintea lui un Ambasador, iar acest Ambasador îi dădu de știre că trei nave 
aşteptau ancorate în port şi că pe fiecare se afla câte un oaspete de vază. Aceştia voiau să reînnoade 
vechea prietenie cu el. Tânărul Rege râse în sinea lui, căci el fusese un țăran şi nu cunoscuse niciun 
om de vază. Cu toate acestea, îl însoți pe Ambasador că să-i întâlnească pe cei care îşi ziceau 
prietenii lui. Găsi doi Regi și un Împărat care îl întâmpinară cu mare bucurie, zicându-i: 

— Nu ne recunoşti? 

— Cred că vă înşelaţi — le zise el. 

— Nu am fi crezut că poţi uita atât de repede câinii tăi fideli! 

— Cum? — se miră el. 

— Frângefier, Rupelanţuri și Sfarmăzid? Preschimbaţi într-o asemenea măsură? 

Îi răspunseră: 

— Am fost prefăcuţi în câini de un Vrăjitor şi vraja nu se putea rupe până ce un țăran nu se va fi 
urcat pe tron. Prin urmare, trebuie să îţi fim recunoscători, aşa cum şi tu trebuie să ne fi 
recunoscător nouă, fiindcă ne-am ajutat unii pe alţii la nevoie. De acum înainte vom fim prieteni 
pentru totdeauna și la necaz adu-ţi aminte că doi Regi şi un Împărat sunt mereu gata să îţi sară în 
ajutor. 


Mai zăboviră câteva zile în cetate, ținând-o numai în petreceri mari. Când sosi ziua plecării se 
despărțiră urându-și numai bine și trăiră fericiți pentru totdeauna. 


Nădragii dracului 
poveste italiană 


Un om avea un fecior aşa de frumos cum nu se mai văzuse vreodată. Se întâmplă însă ca tatăl să 
se îmbolnăvească şi într-o zi îl chemă la el: 

— Sandrino, simt că sfârşitul meu e aproape. Să te porți frumos şi să ai mare grijă de puţinul pe 
care ţi-l las. 

Şi tatăl muri, dar fiul lui, în loc să aibă grijă de bruma de avere rămasă şi să muncească, în mai 
puţin de un an, ţinând-o din petrecere în petrecere, rămase pe drumuri. 

Atunci se înfățișă la Regele cetăţii să îl roage să îl ia în serviciul lui. Regele, văzându-l cât era de 
frumos, îl luă ca servitor. Dar Reginei, cum îl văzu, îi plăcu așa de mult de el încât îl vru ea ca 
servitor privat. Sandrino, când îşi dădu seama că Regina se îndrăgostise de el, se gândi: „Ar fi mai 
bine să îmi iau tălpășița înainte ca Regele să îşi dea seama” şi ceru să plece. Regele ar fi vrut să afle 
de ce voia să îi părăsească, dar el îi spuse că avea nişte treburi şi se duse. Plecă în altă cetate şi se 
înfățişă la Regele de acolo pentru a vedea dacă vrea să îl ia ca servitor. Regele, văzându-l atât de 
tânăr şi de chipeș, încuviinţă numaidecât şi Sandrino rămase la palat. Regele avea o fiică şi, cum îl 
văzu, îi căzu cu tronc de nu te mai puteai înțelege cu ea. Chestiunea deveni așa de serioasă că 
Sandrino trebui să plece înainte de a avea alte necazuri. Regele, care nu știa nimic, îl întrebă cum de 
voia să îi lase, iar el îi spuse că avea nişte treburi și Regele nu mai avu ce să zică. 

Se duse apoi să stea la curtea unui Prinţ, dar se îndrăgosti de el soția acestuia şi trebui să plece și 
de acolo. Mai schimbă așa vreo cinci sau şase stăpâni, dar mereu îi cădea cu tronc vreunei domniţe 
şi trebuia să plece. Bietul tânăr își blestema frumuseţea și ajunse să spună că și-ar da şi sufletul 
Necuratului ca să scape de ea. Nici nu terminase bine gândul acesta că şi apăru înaintea lui un tânăr 
nobil. 

— De ce te frămânți așa? — îl întrebă şi Sandrino îi spuse toată tărășenia. 

— Ascultă — îi zise nobilul — ia perechea asta de nădragi. Ai grijă îi ţii mereu pe tine, să nu îi 
dai jos niciodată. Eu voi veni să îi iau înapoi peste fix șapte ani. Între timp tu nu trebuie să te mai 
speli niciodată pe faţă, nici să îţi mai tai barba, părul sau unghiile. În rest poţi să faci tot ce îţi va 
pofti inima. 

Şi cum termină ce avea de spus dispăru exact la miezul nopții. 

Sandrino luă nădragii pe el și se întinse să doarmă în iarbă. Cum se miji de ziuă, se frecă la ochi 
şi îşi aminti numaidecât de pantaloni şi de ce îi spusese Dracul. Se ridică şi simţi că nădragii atârnau 
grei, făcu un pas și auzi clinchet de monede: avea nădragii plini de monede de aur și cu cât scotea 
cu atât apăreau altele noi. 

Se duse într-o cetate şi trase la han în odaia cea mai frumoasă pe care o aveau. Toată ziua nu 
făcea decât să scoată bani din nădragi și să-i aşeze grămăjoare. Ori de câte ori îl serveau cu ceva, le 
dădea o monedă de aur. Ori de câte ori vreun om sărman întindea mâna, îi dădea o monedă de aur: 
şi astfel era mereu coadă la ușa lui. 

Într-o zi îl întrebă pe servitor: 

— Ştii pe aici vreun palat de vânzare? 

Şi acesta îi spuse că era unul chiar în fața palatului regal, dar că nimeni nu îl cumpăra fiindcă 
făcea prea multe parale. 

— Ajută-mă să-l cumpăr, te rog, ŞI îţi voi da partea ta. 

Servitorul se zbătu până reuşi să i-l cumpere. 

Sandrino luă apoi mobilă nouă, căptuşi cu fier toate încăperile și zidi uşile. Închis înăuntru îşi 
petrecea zilele scoțând bani din pantaloni. Cum se umplea o cameră, trecea în următoarea și așa 


umplu toate camerele de jos. Timpul trecea, iar părul şi barba îi crescuseră așa de mult încât nimeni 
nu l-ar mai fi recunoscut. Unghiile erau așa de lungi că păreau piepteni pentru scărmănat lâna, iar în 
picioare nu putea purta decât sandale de călugăr fiindcă nu îi mai încăpeau unghiile în pantofi. Pe 
piele îi crescuse o crustă groasă de un deget: nu mai părea un om, ci o bestie. Nădragii, ca să pară 
curaţi, îi dădea cu ceruză sau cu făină. Mai trebuie să ştiţi că în vremea aia Regelui cetății îi 
declarase război un Rege vecin, iar acesta era disperat că nu avea bani de luptă. Într-o zi îl chemă la 
el pe Intendent. 

— Ce poftești, Măria ta? 

— Suntem la ananghie — îi spuse Regele. Nu mai am niciun ban de război. 

— Măria ta, trăieşte în preajma palatului unul care are atâția bani că nu mai știe unde să îi pună. 
Pot să îl întreb dacă ne împrumută cu cincizeci de milioane. În cel mai rău caz, ne va refuza. 
Intendentul se înfăţișă la Sandino din partea Regelui, îl salută respectuos și apoi îi povesti despre 
pricina Regelui. 

— Spune-i Măriei Sale că sunt gata să îl servesc dacă îmi va da pe oricare dintre cele trei fete ale 
sale de soţie. 

— Îi voi spune Măriei Sale — îi răspunse Intendentul. 

— Aştept răspunsul vreme de trei zile — spuse Sandrino — apoi nu voi mai fi la dispoziția 
Regelui. Când Regele află, zise: 

— Vai mie! Când fetele mele vor vedea pe acest om cu chip de bestie, cine știe ce vor zice! 
Trebuia să-i fi cerut un portret măcar, ca să le pregătim pe fete. 

— Mă duc să îi cer, zise Intendentul. 

Sandrino, aflând porunca Regelui, chemă la el un pictor, îl puse să îi facă portretul, apoi 1-l 
trimise Regelui. Cum văzu înfățișarea bestiei, Regele făcu un pas înapoi ţipând: 

— Cum ar fi posibil ca vreuna din fiicele mele să vrea un asemenea monstru! Dar, mai mult ca 
să nu zică că nu a încercat, o chemă pe fiica cea mare şi îi spuse toată pricina. Fata se revoltă: 

— Cum poţi să îmi ceri așa ceva! Ți se pare că un astfel de om ar trebui să se însoare? 

— ŞI îi întoarse spatele fără să mai zică altceva. 

Regele se aruncă într-un jilt negru, pe care îl ţinea pentru zilele cele mai posomorâte, şi rămase 
acolo mai mult mort decât viu. A doua zi, își luă inima în dinţi și o chemă pe fata mijlocie, pregătit 
pentru ce era mai rău. Fiica veni, Regele îi spuse aceeași poveste și îi dădu de înţeles că de 
răspunsul ei depindea soarta Regatului. 

— Prea bine, tată, zise fata curioasă, arătați-mi portretul. 

Regele îi întinse tabloul, ea îl luă, dar cum aruncă o privire dădu cu el cât colo, de parcă ar fi 
atins un şarpe. 

— Dar tată! Nu v-aş fi crezut capabil să vreți să o dați pe propria fiica pe mâna unei asemenea 
bestii. Acesta este binele pe care mi-l doriți? Și plecă agitându-se și plângând. Regele își zise: 
„Decât să mai vorbesc cu fiicele mele despre asta, mai bine să ne ducem de râpă. Dacă fetele cele 
mari mi-au zis unele ca acestea, cine ştie ce ar spune mezina, care este cea mai frumoasă dintre ele”. 
Se lăsă în jilțul cel negru şi dădu poruncă să nu îl mai deranjeze nimeni. Fetele nu îl mai văzură la 
prânz, dar nici nu întrebară ce era cu el. Doar cea mai mică dintre ele, fără să zică nimic, se duse să 
îl caute. Şi începu să îl mângâie şi să îl întrebe:— Dar de ce sunteți așa de abătut, tătucă? Haide, 
ridicaţi-vă din Jilţ, fiți mai bucuros că altfel o să încep să plâng şi eu. 

Şi atâta se rugă de el să îi spună ce avea, încât Regele îi spuse cum stătea treaba. 

— Aşa care vasăzică — spuse fata. Arătaţi-mi portretul, vă rog. 

Regele scoase pictura dintr-un sertar. Zosa (căci acesta era numele fetei) îl privi cu mare atenţie 
şi zise: — Vezi, tată? Uite ce frunte frumoasă se vede sub pletele acestea lungi și încâlcite. E 
adevărat că are pielea neagră, dar dacă s-ar spălat ar fi altceva. Vezi ce mâini frumoase ar avea dacă 
unghiile nu ar fi așa de lungi? Şi picioarele sunt frumoase! Bucuraţi-vă, tată, o să mă mărit eu cu el. 

Regele o luă pe Zosa în braţe şi o îmbrăţișă, și o pupă și nu i-ar mai fi dat drumul. Apoi îl chemă 
pe Intendent și îl trimise să dea vestea că mezina era de acord să îl ia de soţ. Sandrino, cum află, 


zise: 

— Prea bine, așa să ne fie înțelegerea. Spuneţi-i Măriei Sale că poate avea cele cincizeci de 
milioane. Puteţi să veniţi să îi luaţi chiar acum, dar aduceţi și un sac de umplut pentru 
dumneavoastră, fiindcă vreau să îmi arăt recunoştinţa. Și mai spuneţi Măriei Sale să nu îi dea nimic 
miresei, fiindcă mă voi ocupa eu de toate. 

Când aflară de logodna Zosei, surorile începură să râdă de ea, dar ea nu le asculta, ci le lăsa de 
capul lor. 

Intendentul se duse să ia paralele şi Sandino umplu un sac mare cu monede. 

— Acum va trebui să le socotim — zise Intendentul — fiindcă mi se pare că sunt mai multe 
decât ne-a fost înţelegerea. 

— Nu are importanță — răspunse Sondrio — un pic mai mult sau un pic mai puţin, pentru mine 
nu contează. 

Apoi cumpără de la toți bijutierii din oraş tot ce aveau mai frumos: cercei, coliere, brățări, broşe, 
inele cu pietre nestemate. Le puse pe toate pe o tavă de argint şi trimise pe patru dintre servitorii lui 
să le ducă darurile miresei. 

Regele nu îşi mai încăpea în piele de bucurie, mezina petrecea ore în șir probând bijuteriile, iar 
surorile ei începură să fie invidioase: 

— Dacă ar fi fost şi un pic mai frumos ar fi fost mai bine. 

— Pentru mine este de ajuns dacă este bun — le răspundea Zosa. 

Între timp, Sandrino chemă la el pe cei mai iscusiţi croitori, pălărieri, panglicari; le dădu ordin să 
facă toate cele de trebuinţă și le zise că în cincisprezece zile trebuiau să fie toate gata. Se ştie că 
totul se face cu bani așa că peste fix cincisprezece zile erau toate gata: cămăşuţe din cele mai fine 
pânzeturi, brodate până la genunchi, rochii cusute cu măiestrie, batiste pline de atâtea broderii că nu 
mai aveai unde sufla nasul, mătăsuri în toate culorile, brocarturi cu fire de aur și argint bătute cu 
nestemate, catifele roşii și albastre. 

În seara de dinaintea nunţii, Sandrino dădu poruncă să fie umplute patru scăldători cu apă caldă 
şi rece. Când acestea fură gata, Sandrino se băgă în cea care avea apa cea mai fierbinte și stătu acolo 
până când crusta de murdărie începu să se înmoaie, apoi trecu în cea cu apă caldă și începu să îşi 
frece bine pielea: se desprindeau bucăţi întregi, de ai fi zis că este un tâmplar. Trecuseră şapte ani de 
când nu se mai spălase! Când reuşi să curețe grosul se băgă în altă scăldătoare, umplută cu apă 
călduță și parfumată. Şi începu să se săpunească până ce ieși la iveala pielea lui cea frumoasă de 
odinioară. Apoi trecu în ultima scăldătoare, umplută cu parfum şi se clăti. 

— Să vină numaidecât şi bărbierul! 

Şi veni şi bărbierul şi îl tunse, îl spălă, îi încreţi părul şi i-l unse cu ulei, iar la sfârșit îi tăie și 
unghiile. În dimineaţa următoare, când cobori din trăsură pentru a-și lua soția, cele trei surori, care 
aşteptau la fereastră să privească monstrul, văzură în schimb un tânăr foarte chipeș. 

— Cine să fie oare? O fi vreun trimis al mirelui, pentru a nu se arăta el în persoană. Chiar şi Zosa 
crezu că este vreun prieten de-al lui când se urcă în trăsură. Ajunsă la palat întrebă de soţul ei. 

Sandrino îi arătă portretul și îi spuse: 

— Priveşte bine ochii și gura. Nu mă recunoști? 

Zosa, de bucurie, nu ştia ce să mai creadă. 

— Dar cum de ajunsei în asemenea stare? 

— Nu mă întreba altceva — îi zise soţul. 

Surorile, când înţeleseră că acela era soţul, crăpau de pizmă. Iar la petrecerea de nuntă, privindu- 
i pe Zosa şi Sandrino, îşi ziceau: 

— Ne-am vinde și sufletul Necuratului, numai să nu îi mai vedem așa de fericiți. Chiar în acea zi 
se împlineau cei șapte ani şi Dracul trebuia să vină la miezul nopţii să ia înapoi nădragii lui 
Sandrino. Mirele, la orele unsprezece, își luă rămas-bun de la invitaţi şi le spuse că vrea să rămână 
singur. 

— Mireasa mea — îi zise Zosei când rămaseră singuri — du-te în pat, că voi veni şi eu mai 


târziu. Zosa îşi zise: „Cine ştie ce are de gând” și, ajutată de domniţele ei, se dezbrăcă şi se duse la 
culcare. Sandrino împăturise nădragii Dracului şi îl aştepta. Trimisese pe toţi servitorii la culcare; 
era singur; îşi dădu seama că inima îi bătea tare să-i spargă pieptul. Sună miezul nopţii. Se 
cutremură toată casa. Sandrino văzu cum Dracul se apropia de el. Îi întinse nădragii. 

— [a-ți pantalonii! — îi zise. 

— Acum ar trebui să îmi dai sufletul — îi răspunse Dracul. 

Sandrino tremura de spaimă. 

— Dar cum în locul sufletului tău, am găsit aici alte două, continuă Dracul, le voi lua pe acelea, 
iar pe tine te voi lăsa în pace! 

În dimineaţa următoare, Sandrino dormea fericit lângă soţia lui. 

Regele veni să le dea bineţe şi să o întrebe pe Zosa dacă le văzuse pe surorile ei, de care nu mai 
ştia nimeni nimic. Se duseră în camera acestora, dar nu găsiră pe nimeni, ci doar un bileţel pe masă: 
Fiţi blestemaţi! Din cauza voastră am fost pedepsite și Dracul ne-a luat sufletele. Și atunci Sandrino 
îşi dădu seama că ale lor erau cele două suflete pe care le luase Dracul în schimb. 


Florentinul 
poveste italiană 


A fost odată un florentin căruia îi plăcea ca în fiecare seară să stea de vorbă și să asculte pe cei 
care colindaseră lumea în lung și în lat. El însă nu avea nimic de povestit fiindcă toată viaţa şi-o 
petrecuse la Florenţa și se simțea foarte prost din cauza aceasta. 

Aşa că îşi puse în gând să plece în lume şi nu se linişti până nu vându toată averea, își făcu 
bagajele și porni la drum. Merse ce merse și când veni noaptea ceru adăpost în casa unui notar. 
Acesta îl invită la masă și în timp ce mâncau îl întrebă care era motivul călătoriei sale. Și auzind că 
Florentinul plecase în lume pentru a avea ce povesti la întoarcerea în Florenţa, îi zise: — Și eu am 
simţit uneori nevoia aceasta: dacă nu vă deranjează, mi-ar plăcea să vă însoțesc. 

— Nici vorbă să mă deranjeze, îi răspunse Florentinul. Mi-ar prinde bine un tovarăș. 

Dimineaţa următoare Florentinul şi notarul plecară împreună. 

La căderea serii ajunseră la o fermă. Cerură adăpost, iar fermierul îi descusu: 

— De ce aţi plecat în lume? 

Când află povestea, simți și el nevoia să călătorească, iar dimineața plecă împreună cu ei. Și 
astfel cei trei merseră cale lungă până ce dădură de palatul unui Uriaş. 

— Să batem la ușă, zise Florentinul, în felul acesta, când ne vom întoarce acasă, vom putea să 
povestim despre un uriaş. 

Uriașul veni chiar el să le deschidă și îi pofti înăuntru. 

— Dacă vreți să rămâneți la mine, le zise mai apoi, mi-ar servi ajutorul unui notar şi al unui 
fermier și, chiar dacă de florentini nu am nevoie, aș putea găsi ceva și pentru el. 

Cei trei se sfătuiră: 

— Dacă vom intra în slujba lui cu siguranță vom vedea lucruri neobișnuite; cine ştie câte vom 
avea apoi de povestit! 

Și căzură la învoială. Îi conduse în odăile lor şi rămase ca a doua zi să vadă fiecare ce va avea de 
făcut. 

Dimineaţa Uriaşul îi zise notarului: 

— Vino cu mine să îţi arăt toate actele, şi îl conduse într-o încăpere. Florentinul, curios din fire şi 
nevoind să piardă ocazia de a vedea ceva interesant, se uită pe gaura cheii şi văzu cum, în timp ce 
notarul se aplecase să privească actele, Uriașul îşi ridică sabia, îi tăie capul, apoi îl aruncă în pivniţă. 

„Acum chiar că o să am ce povesti la Florenţa”, se gândi Florentinul. „Dar nu ştiu cine îmi va da 
crezare”. 

— Pe notar l-am aranjat — zise Uriașul — acum să ne ocupăm şi de fermier. Veniţi să vă arăt 


actele fermei! 

Şi fermierul, fără să bănuiască nimic, îl urmă pe Uriaș în aceeași încăpere. 

Florentinul, pe gaura cheii, văzu cum se aplecă asupra hârtiilor, apoi cum sabia Uriaşului îi 
desprinse capul de corp și cum sfârși și el aruncat în pivniţă. 

Deja se bucura gândindu-se câte lucruri neobişnuite va avea de povestit la întoarcere când îi 
trecu prin minte că după notar şi fermier era rândul lui și că poate nu va mai apuca să povestească 
nimic. Și vru să dea bir cu fugiţii, când Uriașul ieși din odaie și îi spuse că înainte de a se ocupa de 
el voia să mănânce. Se aşezară la masă, dar Florentinul nu putea să ia nici măcar o înghițitură, 
frământându-se cum să scape din mâinile Uriaşului. 

Uriașul privea chiorâș cu un ochi. Cum termină de mâncat, Florentinul începu să îi zică: — Ce 
păcat! Sunteţi foarte arătos, dar ochiul acela... 

Uriașul, simțindu-se observat, nu era deloc în apele lui şi începu să se frământe pe scaun, să 
clipească des şi să se încrunte. 

— Ştiţi ce? — îi zise Florentinul — cunosc eu o plantă care face bine la toate bolile de ochi; 
dacă nu mă înșel am văzut-o chiar în grădina dumitale. 

— Ah, da, ah da? — sări Uriaşul. E la mine în grădină? Să mergem să o căutăm atunci. Şi îl duse 
în grădină, iar Florentinul era cu ochii în patru ca să vadă toate porţile şi încuietorile pentru a știi 
clar pe unde să fugă. Alese la întâmplare din grădină o plantă, apoi se întoarse în casă şi o puse la 
fiert într-o oală cu ulei. 

— Să ştiţi că va fi foarte dureros — îi spuse Uriașului. Credeţi că puteţi rezista la o asemenea 
durere nemișcat? 

— Sigur, cum să nu... — zise Uriașul. 

— Ar fi mai bine pentru siguranță să vă leg bine de masa aceasta de marmură. Fiindcă dacă vă 
mișcaţi, nu îşi va face efectul. 

Uriașul, care ar fi dat orice să aibă ochiul sănătos, îl lăsă să îl lege de masa de marmură. Cum îl 
legă fedeleş, Florentinul îi vărsă peste ochi uleiul fierbinte, orbindu-l, apoi se năpusti în jos pe scări 
gândindu-se: „lacă și pe aceasta am să o povestesc!” 

Uriașul, urlând de se zgâlțâia casa, se ridică cu tot cu masa de marmură în spinare şi o luă la fugă 
după el bâjbâind. Își dădu însă seama însă că nu avea cum să-l ajungă di urmă, dar îi veni în minte 
un șiretlic: 

— Florentinule! — ţipă. Florentinule, de ce m-ai lăsat singur? Nu termini ce aveai de făcut? Cât 
vrei să-ţi dau ca să termini treaba? Vrei inelul acesta? — și îi aruncă un inel. Era un inel fermecat. 

— Ia să iau eu inelul — își zise Florentinul — ca să-l arăt celor ce nu-mi vor da crezare! Dar 
cum îl luă și îl puse pe deget, degetul lui se prefăcu în marmură şi era atât de greu încât tot braţul îi 
căzu atârnând la pământ. Florentinul nu se mai putea urni de pe loc, atât era de greu degetul. Încercă 
să scoată inelul, dar nu reuși. Uriașul mai avea puţin și îl ajungea din urmă. Cuprins de disperare, 
Florentinul scoase din buzunar un cuţit și își tăie degetul: şi așa putu să o ia la sănătoasa, iar Uriașul 
nu îi mai dădu de urmă. 

Ajunse la Florenţa cu limba de un cot, sătul de colindat prin lume și fără niciun chef de spus 
povești. Și astfel le zise tuturor că și-a tăiat degetul la cosit iarba. 


Copila vândută dimpreună cu perele 
poveste italiană 


Era odată un om care avea un păr ce făcea câte patru coșuri mari de pere pe an. Se întâmplă însă 
ca într-un an să facă doar trei coșuri și jumătate, iar Regelui trebuiau să îi fie duse patru. Neştiind 
cum să umple al patrulea coş, o puse înăuntru pe cea mai mică dintre fetele lui şi apoi o acoperi cu 
pere şi frunze. 

Coşurile fură duse în cămara Regelui, iar copila se rostogoli împreună cu perele și se ascunse. 


Stătea în cămară și, neavând altceva de mâncare, ronțăia pere. După o vreme, servitorii băgară de 
seamă că grămada de pere scădea văzând cu ochii Și în jur erau numai cotoare. Ziseră: — O fi intrat 
vreun şobolan sau vreo cârtiță, trebuie să-i dăm de urmă — și scotocind printre rogojini o găsiră pe 
fetiță. 

O întrebară: 

— Ce cauţi tu aici? Vino cu noi să dai o mână de ajutor la bucătăria Regelui. 

Îi puseră numele Păruţa și Păruţa era o fată aşa de îndemânatică încât nu peste multă vreme ştia 
să facă treaba mai bine decât servitoarele Regelui şi era așa de gingașă că toţi ţineau la ea. Până și 
fiul Regelui, care era de aceeaşi vârstă, îşi petrecea timpul cu Păruţa şi între ei se legă o mare 
prietenie. 

Şi fata creştea şi o dată cu ea creştea și pizma servitoarelor; o vreme își văzură de treabă, dar 
apoi începură să-i caute nod în papură. Și așa prinseră a spune cum că Păruţa s-a lăudat că se va 
duce să ia comoara vrăjitoarelor. Vestea ajunse la urechile regelui, care o chemă la el și îi zise: 

— E adevărat că te-ai lăudat că vei aduce comoara vrăjitoarelor? 

Păruţa răspunse: 

— Nu zic că nu-i adevărat, Măria Ta, dar eu nu știu nimic despre aceasta. 

Dar Regele insistă: 

— Ai spus asta și cuvântul dat trebuie împlinit — şi o izgoni de la palat până nu se va fi întors cu 
comoara. 

Păruța merse ce merse şi o apucă noaptea. Trecu pe lângă un măr, dar nu se opri. Trecu pe lângă 
un piersic, dar nu se opri. Ajunse lângă un păr, se cățără în el și adormi. 

În zori văzu la picioarele copacului o băbuță. 

— Ce faci tu acolo, prefrumoasă fată? — o întrebă bătrânica. 

Şi Păruţa îi spuse pe îndelete necazul ei. Băbuţa îi zise: 

— Ține trei livre de osânză, trei livre de pâine şi trei măturici și mergi mai departe. 

Păruţa îi mulțumi din inimă și își văzu de drum. 

Ajunse într-un loc unde era un cuptor. Şi lângă el erau trei femei care îţi smulgeau părul din cap 
şi măturau cu el cuptorul. Păruţa le dădu cele trei măturici și acestea curățară cu ele cuptorul şi o 
lăsară să treacă mai departe. 

Merse ce merse până ajunse într-un loc unde erau trei câini ciobănești ce lătrau și atacau pe toți 
trecătorii. Păruţa le aruncă cele trei livre de pâine şi o lăsară să treacă. 

Merse ce merse până ajunse la un râu cu apa roșie ca sângele și nu știa cum să îl treacă. Dar 
bătrânica o învățase să zică: 


Apă, dulce apă 
De n-aş fi aşa în grabă 
Aş bea din tine o găleată. 


La cuvintele acestea, apa se retrase şi o lăsă să treacă. 

Dincolo de râu, i se înfăţișă înaintea ochilor unul dintre palatele cele mai frumoase și mai mari 
de pe faţa pământului. Dar poarta lui se deschidea și se închidea așa de repede că nimeni nu putea 
să intre. Păruţa scoase cele trei livre de osânză şi unse cu ele ţâţânile, iar ușa începu să se deschidă 
şi să se închidă încetişor. 

Cum intră în palat, Păruţa văzu pe o masă cufărul în care se afla comoara. ÎI înșfăcă și dădu să 
plece, dar cufărul se puse pe țipat: 

— Uşă, omoar-o, ușă omoar-o! — zicea cufărul. 

Şi ușa răspundea: 

— Cum să o omor eu, când de atâta timp nu mai fusesem unsă şi ea m-a uns. 

Păruţa ajunse la râul cu apă roşie şi cufărul zicea: 

— Râule, îneac-o, râule, îneac-o! 


Iar râul îi răspundea: 

— Cum să o înec când mi-a zis apă, dulce apă. 

Ajunse la câini şi cufărul spuse iarăși: 

— Câinilor, mâncaţi-o, câinilor, mâncaţi-o! — şi câinii: 

— Cum să o mâncăm când ea ne-a dat trei livre de pâine? 

Trecură pe lângă cuptor: 

— Cuptorule, arde-o, cuptorule, arde-o! 

Şi femeile: 

— Cum să o ardă, când ne-a dat trei măturici şi ne-am scăpat părul. 

Pe când se apropia de casă, Păruţa, curioasă ca orice fetele, vru să vadă ce era în cufăr. Îl 
deschise și numaidecât sări din el o cloşcă cu puii de aur. Fugeau așa de repede că nu era chip să-i 
mai prindă. Păruţa se luă după ei. Trecu pe lângă măr, dar nu se mai vedeau, trecu pe lângă piersic, 
şi nici urmă de ei, trecu pe lângă păr şi dădu peste băbuţa care păştea cloşca cu puii de aur ţinând o 
baghetă în mână. 

— Uşş, ușş! — le zise bătrânica și cloşca cu puii de aur intră la loc în cufăr. 

Când se apropia de palat, Păruţa îl văzu pe fiul regelui venindu-i în întâmpinare. 

— Când tatăl meu te va întreba ce vrei ca răsplată, tu să spui că vrei lada cu cărbuni din cămară. 
În pragul palatului regal o aşteptau servitoarele, regele și toată Curtea, iar Păruţa îi dădu Regelui 
cloşca cu puii de aur. 

— Cere-mi orice vrei — îi spuse Regele — și eu aceea îţi voi da! 

Și Păruţa îi răspunse: 

— Vreau lada cu cărbuni din cămară. 

Și îi dădură lada de cărbuni, Păruţa o deschise, iar din ea ieşi fiul Regelui, care se pitise înăuntru. 
Atunci Regele nu mai avu încotro şi i-l dădu pe fiul lui de soţ. 


Omul verde de alge 
poveste italiană 


Un rege dădu sfoară în țară că acela care îi va aduce înapoi fiica dispărută va primi o mare avere. 
Dar nimeni nu zicea nimic fiindcă nu se ştia unde putuse să dispară fata acestuia: fusese răpită într-o 
noapte și de atunci nu exista locşor în care să nu fi scotocit după ea. Unui căpitan de cursă lungă îi 
veni ideea că dacă nu fusese găsită nicăieri pe pământ poate era undeva pe mare, şi pregăti o corabie 
ca să plece în căutarea ei. Dar când vru să tocmească echipajul, nu găsea marinari: fiindcă nimănui 
nu-i plăcea să plece într-o călătorie periculoasă și care cine ştie cât avea să țină. 

Căpitanul stătea de dig și aștepta, dar nimeni nu se apropia de corabie, nimeni nu îndrăznea să 
urce primul. Pe dig era însă și Baciccin Tribordo, cunoscut drept vagabond şi beţiv, şi pe care 
nimeni nu îl lua pe mare: 

— [a spune, tu vrei să vii pe corabia mea? — îl întrebă căpitanul. 

— Cum să nu! 

— Atunci urcă! 

— Şi Baciccin Tribordo urcă primul. Și așa își făcură curaj și alții și urcară la bord. Pe corabie, 
Baciccin Tribordo umbla mereu cu mâinile în buzunar oftând după crâșmele sale și toți îl 
bombăneau fiindcă nu se ştia cât mai aveau de mers, proviziile erau pe sfârşite şi trebuiau să mai 
țină şi pe un pierde-vară ca el. Și astfel căpitanul hotărî să se descotorosească de el. 

— Vezi insulița aceea? — îi zise arătându-i o stâncă izolată din mijlocul mării. 

— Coboară în barcă şi du-te să o cercetezi. Noi o să navigăm pe aici prin apropiere. Baciccin 
Tribordo cobori în barcă, iar corabia se îndepărtă cu pânzele întinse și îl lăsă singur în mijlocul 
mării. Baciccin se apropie de stâncă. În stâncă era o peșteră și intră acolo. În fundul peșterii stătea 


legată o fată frumoasă și era chiar fiica Regelui. 

— Cum ai dat de urma mea? — îl întrebă pe Baciccin Tribordo. 

— Eram la pescuit de caracatițe — zise Baciccin. 

— Tocmai o caracatiță uriaşă m-a răpit și mă ţine captivă — îi spuse fata Regelui. Fugi de aici 
înainte să se întoarcă! Dar trebuie să ştii că trei ceasuri pe zi se transformă în barbun şi e uşor de 
pescuit, dar trebuie ucis imediat, altfel se preface în pescăruș şi zboară. Baciccin Tribordo se 
ascunse cu tot cu barcă lângă stâncă. leşi caracatiţa din mare și era uriașă, cu un singur tentacul ar fi 
putut să înconjoare insulița, și își agita toate ventuzele fiindcă simţise miros de om pe insulă. Dar 
veni ceasul în care trebuia să se prefacă în pește și pe loc se făcu barbun și dispăru în apele mării. 
Atunci Baciccin Tribordo îşi aruncă năvoadele și de fiecare dată când le trăgea scotea chefali, 
nisetri, dinţaţi, iar în cele din urmă apăru zbătându-se şi barbunul. Baciccin ridică imediat vâsla în 
aer, ca să îl lovească și să-l omoare, dar în loc de barbun lovi pescărușul care zburase din năvod, iar 
de barbun nici urmă. Pescărușul nu mai putea să zboare fiindcă vâsla îi rupsese o aripă şi atunci se 
prefăcu la loc în caracatiță, dar avea toate tentaculele pline de răni din care curgea sânge negru. 
Baciccin se aruncă asupra lui şi îl ucise cu lovituri de vâslă. Fiica Regelui îi dărui un inel cu 
diamant ca semn de recunoștință veșnică. 

— Vino cu mine să te duc la tatăl tău — zise el și o ajută să se urce în barcă. Dar barca era mică 
şi se aflau în mijlocul mării. Vâsliră ce vâsliră până ce văzură în depărtare o corabie. Baciccin înălță 
în vârful vâslei pelerina Prințesei. Cei de pe corabie îi văzură și îi luară la bord. Era chiar corabia 
care îl abandonase pe Baciccin. 

Când îl văzu întorcându-se cu fiica Regelui, căpitanul începu să-i zică: 

— Bietul Baciccin Tribordo! Şi noi care te credeam pierdut, te-am căutat pretutindeni. Şi tu ai 
găsit-o pe fiica Regelui! Să bem, să sărbătorim victoria ta! 

Baciccin Tribordo nu îi dădu crezare, dar trecuse atâta amar de vreme de când nu mai pusese o 
picătură de vin pe limbă... 

Portul din care plecaseră începuse deja să se vadă în zare. Căpitanul îi dădu de băut lui Baciccin 
şi acesta bău; bău până căzu mort de beat. Atunci căpitanul îi zise prinţesei: — Nu îi spuneți tatălui 
vostru că v-a salvat bețivul acesta! Spuneţi-i că v-am eliberat eu, fiindcă eu sunt căpitanul navei, iar 
acela este omul meu căruia eu i-am spus să facă ceea ce a făcut. Fiica Regelui nu zise nici da, nici 
ba. 

— Ştiu eu ceea ce am de zis — răspundea. 

Și atunci căpitanul se hotărî să scape pentru totdeauna de Baciccin Tribordo. În acea noapte îl 
luară așa mort de beat cum era și îl aruncară în mare. În zori, corabia ajunse în port; fluturară 
steagurile în semn că o aduceau înapoi pe fiica Regelui teafără şi nevătămată. lar pe dig cânta 
fanfara şi îi aştepta Regele cu toată Curtea sa. 

Fu aleasă ziua nunţii prinţesei cu căpitanul. Dar în ziua nunţii marinarii din port văzură ieșind 
din apă un om acoperit cu alge din cap până în picioare, cu tot felul de pești şi de răcușori care îi 
ieșeau din buzunare și din rupturile hainelor. Era Baciccin Tribordo. Se cățără pe mal și începu să 
meargă prin oraş cu capul şi corpul acoperite cu alge. Chiar atunci trecea cortegiul nuntașilor şi se 
pomeniră cu toţii în faţa omului verde de alge. Cortegiul se opri. 

— Cine este acesta? — întrebă regele. 

— Arestaţi-l! 

Gărzile se apropiară de el, dar atunci Baciccin Tribordo ridică o mână în aer și diamantul de la 
inel străluci în lumina soarelui. 

— Inelul fiicei mele! — zise Regele. 

— Da, el este salvatorul meu — spuse prinţesa — el este soțul meu! Baciccin Tribordo le povesti 
toată întâmplarea, iar căpitanul fu arestat. Așa verde şi plin de alge cum era se aşeză lângă mireasa 
lui îmbrăcată în alb şi se căsătoriră. 


Pasărea verde 
poveste italiană 


Un Rege era curios din fire. Seara trecea pe lângă ferestrele supușilor ca să audă ce se vorbea în 
casele lor. Erau vremuri tulburi şi Regele bănuia că poporul cocea ceva împotriva lui. Astfel, 
trecând pe întuneric pe lângă o căsuţă de la ţară, auzi trei surori care vorbeau în tindă. Zicea fata cea 
mare: 

— Dacă m-aş putea mărita cu brutarul Regelui, aș face într-o zi pâine cât să ajungă Curţii un an: 
așa de mult îmi place de el! 

Şi mijlocia: 

— Eu aș vrea să mă mărit cu paharnicul Regelui, şi ați vedea cum cu un pahar de vin aș putea 
îmbăta toată Curtea, aşa îmi e de drag! 

Apoi o întrebară pe fata cea mică, care nu zicea nimic: 

— Tu cu cine ai vrea să te măriți? 

Și mezina, care era şi cea mai frumoasă, zise: 

— Eu aș vrea să-l iau de soţ chiar pe Rege, i-aș face doi băieţei cu pielea albă ca laptele și părul 
de aur şi o fetiță cu pielea albă ca laptele, părul de aur şi o stea în frunte. 

Suratele începură să râdă de ea: 

— Sărăcuţa de tine, te mulțumeșşti cu puţin. 

Regele băgăreţ, care auzise totul, se întoarse acasă, iar a doua zi trimise după toate trei surorile. 
Fetele se speriară căci în acele vremuri de îndoieli nu ştiau ce ar fi putut să păţească. Ajunseră la 
Curte tulburate, iar Regele le zise: 

— Nu vă temeţi! Spuneţi-mi doar ce ziceaţi aseară în tinda casei voastre. 

Fetele, și mai speriate, nu ştiau ce să zică: 

— Dar noi, cine știe, nimic... 

— Nu spuneaţi că vreţi să vă măritați? — zise Regele. Și mânios o puse pe fata cea mare să 
repete cum că voia să se mărite cu brutarul. 

— Prea bine, îți va fi împlinită voia — îi zise Regele. Şi așa fata cea mare îl luă de soț pe brutar. 

A doua mărturisi că voia să îl ia pe paharnic de soț. 

— Îţi va fi împlinită voia — zise Regele, și i-l dădu pe paharnic. 

— Şi tu? — o întrebă pe mezină. lar aceasta, roșie ca focul, repetă ceea ce zisese seara. 

— Şi dacă îți va fi împlinită dorinţa de a te căsători cu Regele — zise el — îţi vei respecta 
promisiunea? 

— Promit că voi face tot ce stă în puterea mea — zise fata. 

— Atunci te vei căsători cu mine şi vom vedea care dintre voi trei se va ţine mai bine de cuvânt. 
Văzând norocul mezinei, devenită peste noapte Regină, surorile mai mari, măritate cu brutarul şi cu 
paharnicul, nu voiau să fie mai prejos. În sufletul lor se născu o pizmă care crescu și mai mult când 
aflară că Regina aştepta deja un copil. 

În vremea asta, Regele trebui să plece la război împotriva unui văr de-al său. Îi spuse soţiei: — 
Adu-ţi aminte ce mi-ai promis. 

— O lăsă în grija cumnatelor şi plecă. 

În timp ce el era la război, aceasta aduse pe lume un prunc cu pielea albă ca laptele şi cu părul de 
aur. Dar ce se gândiră surorile ei? Luară copilul şi în locul lui puseră o maimuţă. lar pe prunc îl 
dădură unei bătrâne să îl înece. Aceasta puse copilașul într-un coş și se merse la râu; se duse pe un 
pod şi îl aruncă în apă. 

Coșuleţul plutea pe apele râului când îl văzu un luntraş. Acesta vâsli spre el, îl prinse şi văzând 
copilaşul atât de frumos, îl luă cu sine să-l ducă nevestii-si să-l crească. Regelui cumnatele îi dădură 
de ştire cum că soţia i-a adus pe lume o maimuţă în locul pruncului cu pielea ca laptele şi părul de 
aur: ce să facă? 

— Fie că a făcut copil, fie că a făcut o maimuţă — le răspunse Regele — aveţi grijă de ea. 


Când se termină războiul se întoarse acasă. Dar soţia nu îi mai era așa de dragă ca mai înainte. 
Ținea la ea, dar era dezamăgit că nu se ţinuse de cuvânt. Între timp, aceasta purcese iarăși grea şi 
Regele spera că de data aceasta totul va merge bine. 

Dar să ne întoarcem la copil. Se întâmplă ca într-o zi luntrașul să se uite mai bine la părul 
copilașului și îi zise nevestei: 

— Ia te uită, nu ţi se pare că are părul de aur? 

Şi nevasta: 

— Ba da, e de aur! 

Tăiară o șuviţă și se duseră să o vândă. Aurarul o puse în balanță şi le-o plăti ca aur pur. Şi de 
atunci luntrașul şi nevasta lui îi tăiau în fiecare zi o șuviță de păr şi o vindeau: nu peste mult timp se 
îmbogăţiră. 

În vremea asta, Regele fu iarăşi chemat la oaste împotriva vărului său. Regele plecă şi o lăsă pe 
soție din nou așteptând un copil: 

— Aveţi grijă de ea! 

Şi de data aceasta, în vreme ce Regele era departe, Regina născu un copil cu pielea ca laptele şi 
părul de aur. Surorile luară copilul şi puseră în locul lui un câine. Iar pe prunc i-l încredinţară tot 
bătrânicii care îl puse într-un coșuleț şi îl aruncă în râu, așa cum făcuse și cu fratele său. 

— Dar ce o mai fi și asta? — zise luntrașul când văzu alt copil plutind pe râu. Dar apoi socoti că 
o să-și înmulțească averea și cu părul acestuia. 

Regele, la război, primi ştire de la cumnate: „Vi s-a născut un câine, Maiestatea Voastră; scrieți- 
ne ce să facem cu ea.” Iar Regele le răspunse: „Fie de a născut câine sau căţea, aveţi grijă de soţia 
mea”. Și se întoarse acasă cu faţa întunecată. Dar chiar ţinea la soția lui şi spera că a treia oară va fi 
bine. 

Şi de data aceasta, în timp ce Regina aștepta un copil, vărul îl chemă la război a treia oară; ce 
soartă! Regele trebuia să plece; zise: 

— Rămas-bun, adu-ţi aminte ce mi-ai promis. Pe cei doi băieţei cu păr de aur nu mi i-ai dat; ai 
grijă să îmi faci acum fetița cu stea în frunte. 

Şi ea aduse pe lume o fetiță care avea pielea albă ca laptele, părul de aur și o stea în frunte. 
Bătrânica pregăti un coșuleţ şi o aruncă în râu: iar surorile puseră în loc un pui de tigru. Îi scriseră 
Regelui că i se născuse un tigrişor și îl întrebară ce hotărăște pentru soţia lui. El scrise: „Faceţi ce 
vreţi, dar când mă voi întoarce nu vreau să o mai văd la palat”. Surorile o luară din pat şi o duseră în 
pivnițele palatului, o zidiră de la gât în jos, de îi rămăsese afară doar capul. Îi duceau în fiecare zi o 
bucată de pâine și un pahar cu apă şi îi trăgeau fiecare câte o palmă: aceasta era mâncarea ei de 
toate zilele. Camerele sale fură zidite şi nu mai rămase nimic în urma ei; când se întoarse de la 
război Regele nu zise nimic și nimeni nu îi zise nimic. Dar rămase trist în adâncul sufletului. 

Luntrașul, care găsise şi coșuleţul cu fetița, avea acum trei copilași care creșteau văzând cu ochii 
şi care îl îmbogăţiseră cu pletele lor de aur. Și zise: 

— Acum a venit vremea să ne gândim și la bieţii de ei: trebuie să le facem un palat, fiindcă au 
început să crească. 

Şi puse să se construiască unul chiar în fața palatului Regelui şi acesta era și mai mare şi avea o 
grădină cu toate minunile din lume. 

Între timp, băieţeii deveniseră flăcăi, iar fetiţa — o copilă frumoasă. Luntraşul și nevasta lui 
muriseră, iar ei, putrezi de bogaţi, își duceau zilele în acel palat minunat. Își ţineau mereu capetele 
acoperite și nimeni nu știa că au păr de aur. 

De la ferestrele palatului regal, nevasta brutarului şi nevasta paharnicului îi priveau; şi nu 
bănuiau că erau mătușile lor. Într-o dimineaţă mătuşile văzură pe cei doi fraţi şi sora lor fără pălării, 
cum îşi tăiau unul altuia părul. Era o dimineaţă însorită, iar părul lor strălucea așa de tare încât îţi 
lua ochii. Din acea zi, cele două mătuși începură să se teamă de păcatele lor. În vremea asta, chiar și 
Regele privea uneori în grădina vecină la cei trei frați. Și se gândea: „Iată fiii pe care aș fi vrut să 
mi-i dăruiască soția mea. Parcă ar fi cei pe care mi i-a promis”. 


Dar nu văzuse pletele de aur, căci aveau pălăriile pe cap. 

Începu să le vorbească: 

— Ce grădină mare și frumoasă aveţi! 

— Maiestate — îi răspunse fata — sunt toate minunățiile din lume în grădina noastră. Dacă vreţi 
să ne faceţi onoarea, veniți să vă plimbaţi pe aici. 

— Cu mare plăcere — şi aşa legă prietenie cu ei. Fiindcă suntem vecini — le zise — de ce nu 
veniţi mine să prânziți la mine? 

— Dar Maiestate — răspunseră — nu vrem să deranjăm. 

— Mi-ar face mare plăcere, le zise Regele. 

— Atunci acceptăm bunăvoința Voastră și mâine vom veni la Curte. 

Când cumnatele aflară vestea, fugiră într-un suflet la bătrâna căreia îi încredințaseră copilașii: 

— Ce ai făcut cu creaturile acelea? 

Le răspunse bătrâna: 

— Le-am aruncat în râu cu tot cu coșuleţe, dar coșuleţele erau ușoare și pluteau. Dacă s-au dus la 
fund sau nu, eu nu am mai rămas să văd. 

— Nenorocito! — exclamară mătușile. 

— Copiii sunt vii și Regele i-a întâlnit şi dacă își dă seama cine sunt s-a zis cu noi. Trebuie să îi 
împiedici să vină la palat și să îi omori cu adevărat de data asta. 

— O să găsesc eu o cale — zise bătrâna. 

Şi, prefăcându-se în cerşetoare, se duse la poarta grădinii. Chiar atunci fata privea în jurul ei şi 
zicea, cum îi era obiceiul: 

— Ce mai lipseşte din grădina aceasta? Nimic! Sunt toate minunăţiile din lume. 

— Ah, crezi că nu lipseşte nimic? — zise bătrânica. 

— Eu văd că lipsește ceva, copila mea! 

— Ce lipseşte? 

— Apa săltăreaţă. 

— Şi unde se găseşte...? — începuse să zică fata când văzu că bătrânica dispăruse. Copila 
izbucni în plâns: 

— ŞI eu care credeam că nu lipseşte nimic din grădina noastră, şi când colo lipseşte Apa 
săltăreaţă; Apa săltăreaţă: cine ştie ce minunăție mai este și aceasta. 

— Şi nu se mai putea opri din plâns. 

Când se întoarseră fraţii ei o văzură disperată: 

— Ce este, ce ai păţit? 

— Oh, lăsați-mă! Eram aici în grădină și îmi ziceam că avem toate minunățiile din lume şi a 
venit o bătrână la poartă și a zis: „Așa crezi tu că sunt toate: lipseşte Apa săltăreaţă.” — De asta te- 
ai supărat? — zise fratele cel mare. 

— Mă duc eu să o caut și așa vei fi fericită. 

— Avea un inel pe deget şi îl puse la mâna ei. 

— Dacă piatra inelului îşi va schimba culoarea înseamnă că am murit. 

— Se urcă pe un cal și plecă. 

Călărea de ceva timp, când dădu peste un pustnic care îl întrebă: 

— Încotro, flăcăule? 

— Am plecat să caut Apa săltăreaţă! 

— Bietul de tine — zise pustnicul. 

— Te-au trimis la moarte sigură. Nu știi ce pericol te paşte? 

— Orice pericol m-ar paște, eu trebuie să o găsesc, îi răspunse tânărul. 

— Ascultă-mă puţin — zise pustnicul — vezi muntele acela? Du-te în vârful lui şi vei ajunge 
într-o poiană cu un palat frumos în mijlocul ei. În faţa intrării sunt patru uriași cu spadele în mâni. 
Ai mare grijă: când au ochii închiși nu trebuie să treci prin fața lor, ai înţeles? Treci numai când au 
ochii deschişi. Apoi este poarta palatului: dacă o găsești deschisă să nu intri, dacă este închisă să o 


împingi şi să intri. Vei găsi patru lei: când au ochii închiși să nu treci, să treci numai când îi vezi cu 
ochii deschişi. Mai departe vei găsi Apa săltăreață. 

Flăcăul îşi luă rămas-bun de la pustnic, se sui pe cal şi luă drumul muntelui. 

Când ajunse în vârful lui dădu de palat. Porţile erau deschise, iar uriașii aveau ochii închişi. „Mai 
bine nu trec acum” se gândi și se așeză de veghe. Cum deschiseră uriașii ochii și porțile se 
închiseră, trecu; aşteptă ca și leii să deschidă ochii și trecu și de aceștia. Ajunse la Apa săltăreață: 
băiatul avea cu el o sticlă şi o umplu. Cum deschiseră leii ochii din nou, o luă la fugă. Imaginaţi-vă 
bucuria surorii, care privise inelul cu teamă în fiecare zi, când îl văzu pe fratele ei întorcându-se cu 
Apa săltăreață. Se îmbrăţișară şi se sărutară și imediat puseră două vase de aur în mijlocul grădinii, 
iar înăuntru vărsară Apa săltăreață: şi apa sărea dintr-un vas în altul, iar copila stătea şi privea plină 
de bucurie, convinsă că acum aveau toate minunile lumii în grădină. 

Veni şi Regele și îi întrebă cum de nu veniseră să prânzească împreună. Fata îi spuse că le lipsea 
Apa săltăreață din grădină şi că fratele cel mare se dusese să o aducă. Regele le lăudă noua minune 
şi îi invită din nou să prânzească împreună în ziua următoare. Bătrâna trimisă de mătuşi se întoarse, 
văzu Apa săltăreață din grădină și mai să-i crape fierea de ciudă. 

— Acum ai Apa săltăreață — îi zise fetei — nu-ţi mai lipseşte decât Copacul cântător. Și plecă. 
Veniră frații. 

— Frăţiorii mei, dacă mă iubiţi cu adevărat, trebuie să îmi aduceți Copacul cântător. De data 
aceasta fu fratele mijlociu cel care îi zise: 

— Desigur, surioară, mă duc eu să îl caut. 

Îi dădu inelul surioarei, se urcă în şa și merse până la pustnicul care îl ajutase şi pe fratele său. 

— Vai mie! — zise pustnicul — E greu de dobândit Copacul cântător. Ascultă la mine ce ai de 
făcut: urcă-te pe munte, păzește-te de uriași, de poartă, de lei, la fel cum a făcut și fratele tău. Apoi 
vei găsi o ușiță care are deasupra două foarfeci; dacă foarfecele sunt strânse, să nu treci; dacă sunt 
desfăcute să treci. Vei da de un copac uriaș, care cântă cu toate frunzele sale. Tu să te caţeri în el şi 
să rupi ramura cea mai de sus: o vei planta în grădina ta şi va prinde rădăcini. Tânărul merse până în 
vârful muntelui, aşteptă momentul potrivit şi intră. Se cățără în copac şi luă ramura cea mai de sus. 
Și însoţi de cântecul ei, se întoarse acasă. 

Cum plantară ramura, se prefăcu în cel mai frumos copac din grădina pe care acum o umplea cu 
sunetele lui. 

Regele, căruia nu îi căzuse prea bine faptul că din nou cei trei frați nu se ţinuseră de cuvânt, fu 
atât de încântat de muzica arborelui încât îi invită să prânzească a doua zi. 

Mătuşile o trimiseră din nou pe bătrână. 

— Eşti mulţumită de sfaturile mele? Apa săltăreață, Copacul cântător! Acum îți mai lipsește o 
singura minunăție: Pasărea verde. 

Veniră și băieţii. 

— Frăţiorilor, cine se duce să îmi ia Pasărea verde? 

— Eu — zise cel mare şi plecă. 

— Asta da pacoste — îi zise pustnicul. Mulţi s-au dus după ea, puţini s-au mai întors. Cum să 
urci pe munte Și să intri în palat ştii deja. Vei găsi o grădină plină cu statui de marmură. Aceştia sunt 
cavalerii care, ca şi tine, voiau să prindă Pasărea verde. Printre copacii din grădină zboară sute de 
păsări. Pasărea verde este aceea care vorbeşte. Ea îţi va vorbi, dar fii cu băgare de seamă, nu care 
cumva să îi răspunzi. 

Tânărul ajunse în grădina plină de statui și de păsări. Pasărea verde se puse pe sabia lui şi îi zise: 
— Ai venit, cavalere? Și crezi că poţi să mă prinzi? Te înşeli. Mătușile tale îţi vor moartea. Iar pe 
mama ta o ţin zidită... 

— Mama mea trăiește zidită? — zise tânărul și cum vorbi se prefăcu şi el într-o statuie de 
marmură. Sora lui cerceta mereu inelul. Când văzu că piatra începu să se albăstrească ţipă: 

— Ajutor! Moare! 

— Şi celălalt frate sări repede în şa şi plecă. 


Ajunse şi el în grădină şi Pasărea verde îi zise: 

— Mama ta trăieşte zidită. 

— Cum? Mama mea trăieşte zidită? — strigă şi se prefăcu şi el în marmură. Sora lui privea 
inelul acestuia şi văzu piatra înnegrindu-se. Nu îşi pierdu cumpătul, se înveșmântă ca un cavaler, luă 
o picătură din Apa săltăreață, un ram din Copacul cântător, înșeuă pe cel mai bun cal și plecă. 

Pustnicul îi zise: 

— Ascultă-mă bine, dacă vei răspunde când îţi vorbeşte Pasărea verde ești pierdută. Smulge-i o 
pană din aripă, ud-o cu Apa săltăreaţă şi apoi atinge cu ea toate statuile... Cum o văzu pe fata 
îmbrăcată în cavaler, Pasărea verde i se puse pe umăr și îi zise: — Şi tu ai venit? O să ajungi ca 
fraţii tăi... Îi vezi? Pe primul, pe al doilea şi cu tine veţi fi trei... Tatăl tău era la război când pe 
mama voastră au zidit-o de vie... lar mătușile tale râd... Ea o lăsă să pălăvrăgească, iar pasărea 
răguşise tot repetându-i cuvintele la ureche şi nu reuși să fugă când fata o prinse și îi smulse o pană 
din aripă, pe care o stropi cu Apa săltăreaţă, apoi o trecu pe sub nasul fraților ei împietriți şi aceştia 
începură să se miște și să o îmbrățişeze. Apoi făcură la fel cu toate statuile și apărură numai cavaleri 
nobili, baroni, prinți și fii de regi. Trecură pana și pe sub nasul uriașilor şi se deșteptară și uriași, și 
la fel făcură și cu leii. Pasărea verde se așeză pe ramura din Copacul cântător şi se lăsă băgată în 
colivie. Și plecară toți în alai de pe munte, iar în urma lor palatul dispăru ca prin farmec. 

Când văzură din palatul regal grădina cu Apa săltăreață, Copacul cântător şi Pasărea verde, şi pe 
cei trei frați cu alaiul de prinți și baroni sărbătorind, mătușile mai să leșine, iar Regele hotărî să îi 
cheme pe toți la prânz. 

Veniră cu toţii, iar fata avea Pasărea verde pe umăr. Când să se aşeze la masă, Pasărea verde zise: 

— Mai lipsește cineva! — și toţi înmărmuriră. 

Regele alinie pe toată lumea din palat să vadă cine putea lipsi, dar Pasărea verde o ținea întruna: 

— Mai lipseşte cineva! 

Nu știau pe cine să mai aducă. La un moment dat, își aduseră aminte: 

— Maiestate! Poate este vorba despre Regina zidită de vie? — şi Regele dădu ordin să fie scoasă 
din zid, iar copiii ei o îmbrățişară. Copila cu stea în frunte o scăldă pe aceasta în Apă săltăreaţă şi 
Regina se făcu bine, ca şi cum nimic nu s-ar fi întâmplat. 

Şi aşa continuară să prânzească, cu Regina înveşmântată ca o Regină și aşezată în capul mesei, 
iar cele două surori se înverziseră de ciudă. 

Când să ducă la gură prima înghițitură, Pasărea verde zise: 

— Mâncaţi doar de unde mănânc eu! — fiindcă cele două mătuși puseseră otravă în mâncare. Și 
mâncară doar de unde le arăta Pasărea verde și așa se salvară cu toții. 

— lar acum să ascultăm ce are să ne povestească Pasărea verde, zise Regele. 

Pasărea verde se așeză pe masă dinaintea Regelui și spuse: 

— Maiestate, aceștia sunt fiii tăi. 

Copiii îşi scoaseră pălăriile și toți văzură că aveau pletele de aur, iar fata avea şi o stea în frunte. 
Pasărea verde spuse mai departe toată povestea. 

Regele îşi strânse fiii în braţe și își ceru iertare de la soție. Apoi ceru să fie aduse înaintea lui și 
cele două cumnate și bătrânica și zise Păsării verzi: 

— Pasăre verde, acum că ne-ai spus povestea, hotărăşte tu soarta lor. 

Şi pasărea zise: 

— Cumnatele să fie arse pe rug, iar bătrânica să fie aruncată de la fereastră. 

Și fu făcut întocmai. 

Iar Regele, Regina şi fiii lor trăiră fericiți şi mulțumiți pentru totdeauna. 


Darurile vântului de apus 
poveste italiană 


Un țăran pe nume Geppone avea în grijă moşia unui stăpân foarte avar, undeva pe un deal unde 
Vântul de Apus prăpădea mereu tot ce cultiva. Așa că bietul Geppone şi toți ai lui sufereau de 
foame. Într-o zi însă se hotărî: 

— Vreau să mă duc să dau de urma Vântului acestuia care nu îmi dă pace! Își luă rămas bun de 
la nevastă şi copii și luă drumul munților. 

Ajuns la Castelul Ginevrino, bătu în poartă. La una din ferestre se arătă nevasta Vântului de 
Apus. 

— Cine bate? 

— Sunt Geppone. Bărbatul nu este acasă? 

— S-a dus să sufle puțin printre fagi şi vine imediat. Intraţi şi așteptați-l în casă — şi Geppone 
intră în castel. 

După un ceas se întoarse acasă şi Vântul de Apus. 

— Bună ziua, Vântule! 

— Cine eşti? 

— Sunt Geppone. 

— Ce vrei? 

— În fiecare an îmi prăpădeşti recoltele, ştii prea bine, şi din cauza ta murim de foame şi eu, şi 
familia mea. 

— Şi de ce ai venit la mine? 

— Pentru a-ţi cere, fiindcă mi-ai făcut rău, să îndrepţi cumva lucrurile. 

— Şi cum aş putea face asta? 

— Așa cum vei voi tu. 

Vântul de Apus fu cuprins de milă şi îi zise: 

— Ia cutia aceasta şi când ţi se va face foame, deschide-o, cere ce-ţi pofteşte inima şi dorinţa îţi 
va fi îndeplinită. Dar să nu o dai nimănui, căci de o vei pierde vei rămâne iarăşi sărac. 

Geppone mulţumi și plecă. Pe la mijlocul drumului, în pădure, i se făcu foame şi sete. Deschise 
cutia Și zise 

— Dă-mi pâine, carne şi vin şi din cutie apărură o pâine mare, o sticlă de vin şi o bucată de 
prosciutto. Geppone se ospătă pe cinste apoi porni iarăşi la drum. 

Înainte să ajungă acasă îi ieșiră în întâmpinare nevasta și copiii 

— Ce ai făcut? Cum a fost? 

— Bine, bine, zise el, şi se duseră toți acasă. Așezaţi-vă la masă. Apoi îi zise cutiei: 

— Pâine, carne şi vin pentru toată lumea!, şi așa mâncară cu toţii pe săturate. După aceasta, 
Geppone îi zise nevestei: 

— Să nu îi spui stăpânului nostru ca am adus această cutie. Dacă află o să vrea să o aibă el şi 
vom rămâne fără ea. 

— Eu să suflu vreun cuvânt? Ferească Dumnezeu! 

lată însă că stăpânul trimise după nevasta lui Geppone. 

— S-a întors bărbatul tău? Ah, da, şi ce a făcut? Bine, mă bucur... Ce v-a adus de acolo? 

— Şi aşa, încet-încet, nevasta îi spuse toată tărăşenia. 

Atunci imediat stăpânul îl chemă la el pe Geppone: 

— Geppone, ştiu că ai o cutie de mare preț. Mi-o arăţi şi mie? 

— Geppone ar fi zis că nu era adevărat, dar cum nevasta lui spusese totul, trebui să arate cutia 
acestuia. 

— Geppone, îi zise, va trebui să mi-o dai mie. 

— Şi eu cu ce rămân, stăpâne? Ştiţi prea bine că am pierdut toate recoltele și nu am ce mânca. 

— De îmi vei da această cutie, îți voi da tot grâul pe care îl vei vrea, tot vinul pe care îl vei vrea 


şi tot ce vei vrea când vei vrea. 

Bietul Geppone se învoi. Și ce primi în schimb? Stăpânul abia dacă îi dădu vreo câţiva saci cu 
boabe. Așa că în curând îi ajunse iarăşi cuțitul la os. 

— Din pricina ta am pierdut cutia — îi zicea nevestei — și când te gândești că Vântul de Apus 
mă pusese să nu mai spun la nimeni. Acum nu îmi vine să mă duc iarăși să îi bat în poartă. 

În cele din urmă însă îşi luă inima în dinţi şi plecă iarăşi spre castel. Bătu în poartă și nevasta 
Vântului se arată la geam. 

— Cine e? 

— Geppone. 

leşi la fereastră și Vântul. 

— Ce vrei, Geppone? 

— Îţi amintești cutia aceea pe care mi-ai dat-o? Mi-a luat-o stăpânul meu și nu mai vrea sa mi-o 
înapoieze, iar eu am ajuns iarăși la sapă de lemn. 

— 'Ți-am spus sa nu o dai nimănui. Acum du-te cu bine, eu nu îți mai pot da nimic. 

— Fie-ţi milă de mine, numai tu mă poți scoate de la ananghie. 

Pe Vânt îl cuprinse iarăși mila, scoase o cutie de aur și i-o dădu. 

— Pe aceasta să nu o deschizi decât când nu vei mai putea de foame. Dacă nu, nu te va asculta. 

Geppone îi mulțumi, luă cutia şi plecă spre vale. Când nu mai putu de foame, deschise cutia şi 
zise: 

— Dă-mi de mâncare. 

Din cutie ieși un ditamai omul cu un baston în mână și începu să îi care lovituri bietului 
Geppone, mai mai să îi rupă oasele. 

Cu greu reuși să închidă cutia la loc şi plecă mai departe de abia mai ţinându-se pe picioare. 
Nevestei şi copiilor, care îi ieșiseră în întâmpinare şi de data aceasta ca să îl întrebe cum a fost, le 
zise: — Bine, bine, am adus o cutie mai frumoasă decât cea de dinainte. Le zise să se așeze la masă 
apoi deschise cutia de aur. De data aceasta ieşiră nu unul, ci doi hăndrălăi care îi luară la 
ciomăgeală. Nevasta şi copiii cereau îndurare, dar nu se lăsară până ce Geppone nu închise cutia. 

— Acum du-te la stăpân — zise neveste-sii — şi spune-i că am adus o cutie și mai frumoasă 
decât data trecută. 

Muierea plecă și stăpânul îi puse aceleași întrebări — când s-a întors Geppone, ce i-a mai adus? 
Și ea: 

— Închipuiţi-vă, stăpâne, că a adus o cutie și mai frumoasă decât cea de data trecută, este numai 
și numai de aur şi face mâncăruri nemaivăzute. Dar pe aceasta nu vrea să o dea la nimenea. 
Stăpânul îl chemă deîndată pe Geppone la el. 

— Cât mă bucur că te-ai întors cu o nouă cutie, Geppone. Arată-mi-o și mie! 

— Nu v-o arăt, stăpâne, că mă tem că mi-o veţi lua-o și pe aceasta. 

— Nu, nu, nu ţi-o iau. 

Şi Geppone îi arătă cutia cea strălucitoare. Stăpânul îi luceau ochii de poftă. 

— Geppone, dă-mi-o mie și eu ţi-o dau înapoi pe cea veche. Ce vrei să faci tu cu o cutie de aur? 
i-o dau pe cea veche și încă ceva pe deasupra. 

— Bine, fie, v-o dau pe aceasta dacă mi-o dați pe cea veche. 

— Aşa să fie! 

— Dar aveţi mare grijă, stăpâne, să nu o deschideţi decât dacă vă este cu adevărat foame. 

— E tocmai bine, zise stăpânul. Mâine mă duc cu prietenii la vânătoare. O sa îi ţin nemâncaţi 
până la miezul zilei, apoi le deschid cutia şi ne punem la un mare ospăț. 

Şi a doua zi, dis-de-dimineată, plecară la vânătoare, iar spre miezul zilei se întoarseră și începură 
să dea târcoale bucătăriei. 

— Azi vrea să ne ţină nemâncaţi, își ziceau văzând că focul era stins şi nu era nici urmă de 
mâncare. 

Dar cei mai ştiutori dintre ei spuneau: 


— Vedeţi voi, la ora mesei va deschide o cutie în care vom găsi să mâncam tot ce ne pofteşte 
inima. 

Veni stăpânul și îi invită să şadă la masă şi toţi îl priveau cu mare mirare. Stăpânul deschise cutia 
şi din ea săriră șase hăndrălăi cu ciomege care începură să lovească în stânga și în dreapta. Sub 
ploaia de lovituri, stăpânului îi scapă cutia din mână. Geppone, care stătea ascuns şi văzuse toate 
cele întâmplate, se duse și închise cutia, altfel ar fi murit cu toţii ciomăgiţi. ȘI acesta le fu ospăţul. 
Iar Geppone avu mare grijă de cele două cutii, nu mai lasă pe nimeni să le atingă şi ajunse și el un 
mare stăpân. 


Povestea celor doi negustori pe mare 
poveste italiană 


Au fost odată ca niciodată doi prieteni. Unul dintre ei avea un fiu, celălalt nu; și amândoi îl 
iubeau pe acest fiu din toată inima. Erau negustori pe mare, negustori cu faimă, care umblau din 
regat în regat. Într-o zi, prietenul fără copii trebui să plece pe mare, pentru negustoriile lui; și când 
se pregătea de plecare, fiul prietenului său începu să îl roage să îl ia și pe el, să deprindă meșteșugul 
comerțului pe mare. ÎI rugă pe tatăl său din toată inima să-l lase să plece cu nănașul său. Tatăl nu 
voia să îl lase, nănașul nici atât, dar fiul atâta se rugă de ei că până la urmă se înduplecară şi îl lăsară 
să plece cu o corabie care să o urmeze pe cea a nănaşului său. 

Pe când se aflau în mijlocul mării, se stârni o furtună; și fu o furtună așa de mare încât cele două 
corăbii dispărură de la vedere. Corabia nănașului scăpă; cea în care se afla băiatul însă se duse la 
fund și toţi se înecară. Băiatul reuși să se prindă de o bucată de lemn și înotă, înotă până ce dădu de 
pământ. Pe uscat începu să plângă nemângâiat, apoi se afundă într-un codru locuit de tot felul de 
fiare. Noaptea, de frica sălbăticiunilor, se cățără în vârful unui stejar. Când se lumină cobori și, 
văzând că nu mai sunt fiare prin preajmă, merse tot înainte până ajunse la un zid înalt care traversa 
pădurea, de nu i se vedea capătul nici într-o parte, nici în alta. Ajutându-se de ramurile copacilor, 
băiatul reuşi să se caţere în vârful zidului ca să vadă ce se afla de cealaltă parte. Era o cetate și 
zidurile fuseseră înălțate ca să o apere de fiarele sălbatice. Băiatul reuși să coboare de cealaltă parte 
a zidului și intră în cetate. „Acum ar trebui să caut şi ceva de pus în gură”, se gândi el şi o luă pe o 
stradă mărginită de taverne. Intră într-o brutărie, ceru pâine, dar brutarul nu îi răspunse. Intră la un 
mezelar, ceru o bucată de salam, dar nici acesta nu îi răspunse. Intră în toate bodegile, dar părea că 
nimeni nu îl vede. „Mă duc să mă plâng la Rege!”, îşi zise în sinea lui băiatul şi se duse la palatul 
regal. 

— Se poate intra la Măria sa? — întrebă o santinelă. Și santinela — nimic. Sătul și disperat că 
nimeni nu îi răspundea, băiatul intră în palat şi începu să se plimbe prin toate odăile. Găsi încăperea 
cea mai frumoasă dintre toate, cu un pat demn de un rege şi zise: „Cum nimeni nu îmi vorbeşte, eu 
unul o să mă bag la culcare”. Imediat apărură două slujnice frumoase și, fără să spună un cuvânt, îi 
puseră de mâncare. El mâncă pe săturate şi apoi se culcă. Așa începu să ducă un trai regesc în acea 
cetate tăcută. Într-o noapte, în timp ce dormea în patul regelui, văzu apropiindu-se de el, însoţită de 
cele două slujnice, o fată cum nu mai văzuse, ascunsă după un văl, care îl întrebă: 

— Ai curaj şi tărie? El răspunse: 

— Da. Și ea: 

— Dacă ai curaj şi tărie, îţi voi dezvălui secretul meu. Află că eu sunt fiica Împăratului Scorzone 
şi tatăl meu, înainte de a muri, a fermecat toată cetatea aceasta, cu toţi oamenii, slujbaşii, soldaţii, și 
cu mine; vraja aceasta e ţinută de un Mag. Dar dacă tu vei rămâne cu mine în fiecare noapte timp de 
un an fără să mă priveşti și fără să spui nimănui secretul meu, vraja căzută asupra acestei cetăţi se 
va risipi, iar eu voi rămâne Împărăteasă, iar tu Împărat, slujit de toată suflarea. Și băiatul zise: 

— Am curaj ŞI tărie. 

Dar după câteva zile, el îi spuse că pentru a putea să stea un an de zile liniştit trebuia mai întâi să 


îi salute pe tatăl său și pe mama sa şi pe nănașul său şi o încredință că se va întoarce negreșit. Pe 
Împărăteasă nu o lăsa inima să îl lase să plece, dar el atât se rugă de ea încât puse să îi fie pregătită 
o corabie, pe care o încărcă cu câteva dintre bogăţiile sale, apoi îi dădu un toiag: 

— Cu acest toiag poruncește şi te va duce oriunde vei dori într-o clipită. Dar adu-ţi aminte să nu 
spui nimănui secretul meu. 

Băiatul se urcă pe corabie, lovi cu toiagul și se ajunse imediat în portul din cetatea tatălui său. 
Dădu poruncă să îi fie duse bogăţiile în cel mai apropiat han şi rămase acolo. 

— Cunoașteţi vreun negustor pe mare? — începu să întrebe lumea. 

— În cetatea asta sunt doar doi — îi răspunseră —, doi prieteni, cândva negustori cu faimă, dar 
acum au ajunși niște cerşetori. 

— Cum aşa? 

— Află că fiul unuia din aceștia doi s-a pierdut pe mare, iar tatăl, nevrând să creadă că a fost 
doar o nenorocire, l-a învinuit pe tovarăşul său și au intrat la judecată până au rămas amândoi pe 
drumuri. 

Băiatul, auzind unele ca acestea, trimise după tatăl său. Tatăl nu îl recunoscu. Fiul îi zise: 

— Aş avea de făcut un negoţ cu tine și cu tovarășul tău, dat fiind că sunteți negustori pe mare. 

— Nu se mai poate aşa ceva, îi răspunse tatăl, fiindcă amândoi am rămas fără nimic din pricină 
că ne-am judecat pentru fiul meu pe care tovarășul meu mi l-a pierdut. 

— Nu are a face — zise tânărul — toate paralele le pun eu. 

Şi porunci să se pregătească o masă mare și chemă la masă și pe celalalt negustor, şi pe nevestele 
acestora. Când se pomeniră față în față la han, cei doi negustori și nevestele lor nu se priviră cu ochi 
buni, aşa de rău ajunseseră să se dușmănească. Începură să mănânce, dar cei doi strânseseră între 
timp atâta ură că nu reușeau să bage pe gât nici măcar o înghițitură. Atunci tânărul rupse o 
îmbucătură din farfuria lui şi i-o întinse tatălui zicându-i: 

— Tatăl meu, ia această îmbucătură pe care v-o dă fiul vostru care este aici cu voi, teafăr și 
nevătămat. Săriră toți ca arşi. Înnebuniţi de bucurie începură să se îmbrăţișeze, să se sărute, 
plângând de fericire. Băiatul împărți bogăţiile sale între tatăl și nănașul său, ca să își poată continua 
negustoriile. Și apoi le zise: — Îmi iau rămas bun acum, trebuie să plec. 

— Și unde te duci? — îl întrebă mama lui. 

— Aceasta nu-ți pot spune. 

Dar mama îl rugă și iar îl rugă până când el începu să îi istorisească despre fata Împăratului 
Scorzone, a cărei frumuseţe nu avea voie să o privească. ŞI atunci mama îi zise așa: 

— Ascultă, eu îţi voi da un felinar care luminează până în adâncurile pământului şi când ea va 
dormi, tu să îl aprinzi şi să îi priveşte frumuseţea. 

Tânărul se întoarse pe corabie, lovi toiagul și se trezi în portul cetății Împăratului Scorzone. Se 
duse la palat şi o găsi pe fata Împăratului care îl aștepta. Seara se întinseră în pat, iar tânărul ardea 
de nerăbdare se privească frumuseţea fetei. În timp ce ea dormea, el luă felinarul, îl aprinse și 
începu să o privească cu nesaţ. Dar tocmai atunci căzu o picătură de ceară pe pielea ei, arzând-o. Se 
sculă. 

— Trădătorule! Ai dezvăluit secretul meu! Nu mă vei mai putea elibera niciodată de vrajă! 

— Vai, bietul de mine! Dar eu vreau să te salvez. Mai este şi altă cale? 

— Trebuie să te duci în codru și să te lupţi cu Magul care ţine vraja și să îl omori! 

— Aşa voi face. Și după ce îl voi omorî? 

— Desfă-i burta; vei găsi un iepure. Desfă și burta iepurelui; vei găsi o porumbiţă. În burta ei vei 
găsi trei ouă. De aceste trei ouă trebuie să ai grijă ca de ochii din cap și să mi le aduci mie. Doar așa 
va fi eliberată cetatea noastră şi toţi vom fi teferi. Iar de nu, vom rămâne fermecaţi pentru totdeauna 
şi împreună cu noi vei rămâne şi tu. Ia toiagul acesta şi du-te să lupți! Tânărul plecă înarmat cu 
toiagul. Dădu peste o cireadă de vaci, păzită de câțiva văcari. Ceru stăpânului văcăriei: 

— Fie-vă milă şi daţi-mi şi mie un codru de pâine că m-am rătăcit prin ţinutul acesta. Stăpânul 
văcăriei îi dădu de mâncare și îl păstră lângă el să îl facă văcar. Într-o zi le zise: 


— Duceţi vacile la pășunea de pe moșie, dar aveţi grijă să nu intre în pădure că acolo sălășluiește 
un Mag care ucide nu numai creștinii, ci și vacile. Băiatul nostru se duse cu cireada și când vacile se 
apropiară de pădure, începu să țipe la ele şi se le gonească cu toiagul până intrară toate în pădure. 
Stăpânul se luă cu mâinile de păr: 

— Şi acum cine se duce după ele în pădure? 

Niciun văcar nu voia să se ducă. Stăpânul îl trimise pe văcarul cel nou cu un băiat. Intrară în 
pădure și băiatul era plin de spaimă. 

Văzând vacile în pădure, Magul se înfurie şi le ieși în întâmpinare cu un toiag de fier cu şase ţepi 
de bronz în vârf. Băiatul făcea pe el de frică şi se ascunse repede. Tânărul nostru însă ieşi în 
întâmpinarea Magului. 

— Trădătorule! Cum îndrăznești să calci în pădurea mea! 

— Nu am venit numai să îţi calc pădurea, ci și să te omor! — și se luară la trântă. 

Şi se bătură și se tot bătură, din zi până în seară, iar la sfârșit erau amândoi sfârșiți de oboseală, 
dar niciunul dintre ei nu se dădea bătut. Şi Magul zise atunci: 


De-aș avea un pic de zeamă cu vin și pâine 
Te-aş ciopârți ca pe un câine! 


Iar tânărul: 


De-aş avea un pic de zeamă cu pâine și lapte 
Te-aş rupe în patru părți exacte! 


Şi îşi luară rămas bun şi rămase ca a doua zi să continue lupta. Tânărul își mână vacile și se 
întoarse la văcărie împreună cu băiatul. Când îi văzură întorcându-se teferi şi nevătămaţi, rămaseră 
toți cu gurile căscate. Băiatul începu să le spună toată tărăşenia, cum văcarul cel nou se bătuse cu 
Magul și cum Magul ar fi vrut niște zeamă cu pâine şi vin, iar tânărul niște zeamă cu pâine și lapte. 
Atunci stăpânul porunci să pregătească pentru a doua zi o căldare cu pâine şi lapte pe care băiatul să 
o ia cu el şi să o țină pregătită. 

Aşa se duseră iarăşi cu cireada în pădure, reapăru Magul şi începură din nou să se ia la trântă. Şi 
când era încleştarea mai mare, Magul zise: 


De-aş avea un pic de zeamă cu vin și pâine 
Te-aş ciopârți ca pe un câine! 


Dar nu era nimeni care să îi dea zeamă cu pâine şi vin. Dar când tânărul nostru zise: 


De-aş avea un pic de zeamă cu pâine și lapte 
Te-aş rupe în patru părți exacte! 


Imediat băiatul îi întinse căldarea cu pâine şi lapte. Tânărul luă o înghițitură şi imediat îi dădu 
Magului cu toiagul în cap, iar acesta pică fulgerat la pământ. Desfăcu burta Magului şi dădu de 
iepure, apoi desfăcu burta iepurelui şi găsi porumbiţa, desfăcu porumbiţa și scoase cele trei ouă. 
Luă ouăle, le puse bine şi se întoarse la văcărie. Îl primiră cu strigăte de bucurie. Stăpânul văcăriei 
ar fi vrut ca el să rămână, însă tânărul îi spuse că nu poate să mai aştepte, dar că se bucură că i-a 
scăpat de Magul din pădure. Și plecă. 

Întors în cetatea tăcută, se duse întins la palat. Fata cea frumoasă a Împăratului îi alergă în 
întâmpinare, îl luă de mână și îl duse în camera de taină a tatălui ei, Împăratul Scorzone, luă 
coroana împărătească şi i-o puse pe cap spunându-i: 

— Fie ca tu să fii Împărat, iar eu Împărăteasă. 


— Şi aşa încoronat cum era, îl duse pe balcon. Luă cele trei ouă și îi zise: 

— Aruncă-le pe toate trei, pe unul înapoi, pe unul într-o parte si pe unul înainte. 

Cum aruncă ouăle, toată lumea începu să vorbească, să strige şi de la liniştea care era înainte, 
acum era hărmălaie mare, trăsurile începuseră să meargă, soldații — să mărşăluiască, santinelele 
începură să se schimbe între ele si cu toții strigau: 

— Trăiască Împăratul nostru! Trăiască Împărăteasa noastră! 

— Şi ei rămaseră să domnească toată viaţa, iar noi tot așa sărmani ca înainte. 


Șarpele 


poveste italiană 


Un ţăran se ducea în fiecare zi la cosit, iar la miezul zilei cele trei fiice ale lui îi duceau de 
mâncare. Într-o zi se duse cea mare şi când ajunse în pădure, fiind obosită, se aşeză pe o piatră să se 
odihnească. Cum se așeză, simţi o lovitură şi văzu ieșind de dedesubt un șarpe. Fata lăsă coșul și o 
luă la sănătoasa: în acea zi tatăl rămase cu burta goală. Când se întoarse acasă le dojeni pe fete. În 
ziua următoare se duse cea mijlocie. Se aşeză pe piatră şi păţi la fel: imediat își luă picioarele la 
spinare. Atunci cea mică zise: 

— Mă duc eu, mă duc eu! Mie nu mi-e frică. Şi în loc de un coş cu merinde ea luă două. Când 
simţi lovitura și văzu șarpele, îi dădu un coş cu mâncare și șarpele îi vorbi: 

— la-mă acasă cu tine şi te voi îmbogăţi, iar fata îl ascunse în şorţ. Îi duse celălalt coş tatălui la 
câmp, apoi se întoarse acasă și bagă șarpele sub pat. Șarpele creștea văzând cu ochii; într-atât încât 
nu mai încăpea sub pat. Trebui să plece, dar înainte de asta îi lăsă fetei trei daruri: de va plânge îi 
vor cădea lacrimi de perle şi argint, de va râde îi vor cădea din cap boabe de rodie de aur și de se va 
spăla pe mâini îi vor ieși dintre degete toate soiurile de peşte. În acea zi, nu aveau nimic de pus pe 
masă, iar tatăl și surorile erau disperaţi de foame, dar ea încercă imediat să se spele pe mâini și 
odaia se umplu de pești. Suratele, pizmașe, îl convinseră pe tată că nu era lucru curat și că era mai 
bine să o închidă pe fată în pod. De la fereastra podului, fata vedea grădina Regelui, unde fiul 
acestuia alerga cu o minge. Şi tot alergând după ea, alunecă şi căzu la pământ, iar fata izbucni în 
râs. Râzând, începu să cadă o ploaie de bobiţe aurite de rodie. Fiul Regelui nu reușea să înțeleagă de 
unde căzuseră, fiindcă fata închisese repede fereastra. 

A doua zi, întorcându-se în grădină fiul Regelui văzu că răsărise o rodie, deja înaltă şi plină de 
fructe. Vru să culeagă rodii, dar arborele creştea văzând cu ochii, şi până întindea mâna ramurile se 
înălțau deja cu o palmă. Și cum nimeni nu reușea să ia măcar o frunză din acel copac, Regele chemă 
la el pe toți înţelepții ca să dezlege vraja. Şi cel mai bătrân dintre înţelepţi spuse că din acel copac 
putea să culeagă doar o fată și aceea va fi mireasa fiului său. Atunci Regele dădu sfoară ca toate 
fetele de măritat să vină în grădină să încerce să culeagă rodiile, de nu le va fi tăiat capul. Veniră 
fete din toate părțile regatului, dar pentru a ajunge la acele fructe nu foloseau nici scări, nici scărițe. 
Veniră și cele două fete mai mari ale ţăranului, dar căzură amândouă cu picioarele în sus. Regele 
trimise atunci să scotocească peste tot și să găsească și alte fete și așa dădură și de cea închisă în 
pod. Cum o duseră la rodie, ramurile ei se aplecară şi îi aşezară fructele în palme. Toţi strigară: 

— lată mireasa! lată mireasa! — și fiul Regelui era primul dintre ei. 

Începură pregătirile pentru nuntă, iar surorile cele mari, la fel de pizmuitoare, erau și ele invitate 
la nuntă. Plecară toate trei cu aceeaşi trăsură, dar în mijlocul pădurii se opriră. Cele mari o dădură 
Jos pe cea mică, îi tăiară mâinile, îi scoaseră ochii şi o lăsară mai mult moartă într-un tufiș. Cea mai 
mare se îmbrăcă în mireasă şi se arată înaintea fiului Regelui. Acesta nu înţelegea cum de se urâțise 
aşa, dar fiindcă aducea puţin cu sora ei, crezu că se înşelase el crezând-o mult mai frumoasă. 

Fata fără mâini si fără ochi rămase plângând în pădure. Trecu un grăjdar şi i se făcu milă de ea, o 
luă pe asin şi o duse la casa lui. Ea îi spuse să se uite în jur: era plin de perle şi argint, toate 
lacrimile fetei. Grăjdarul se duse și le vându și strânse mii de lire: așa putea să trăiască liniştit, chiar 


dacă fata fără mâini și fără ochi nu putea să muncească și să-i ajute familia. Într-o zi, fata simți un 
şarpe încolăcindu-i-se pe un picior: era şarpele pe care îl hrănise. 

— Ştii că sora ta s-a căsătorit cu fiul Regelui și a devenit Regină fiindcă Regele cel bătrân a 
murit? Acum așteaptă un copil şi are poftă de smochine. 

Fata îi zise grăjdarului: 

— Încărcaţi două traiste cu smochine și duceţi-le Reginei. 

— Dar unde să găsesc eu smochine pe timpul asta? — se miră grăjdarul. În acea vreme era iarnă. 
Dar când se iviră zorii, în grădină smochinul era plin de fructe, așa fără de frunze cum era. 

Grăjdarul umplu două coșuri şi le încărcă pe asin. 

— Cine ştie câți bani pot cere pe niște smochine iarna, zise grăjdarul. 

— Trebuie să cereţi o pereche de ochi, îi răspunse fata. 

El făcu întocmai, dar nici Regina, nici Regele, nici sora sa nu și-ar fi scos ochii. Atunci surorile 
se sfătuiră puţin şi ziseră: 

— Să îi dăm pe cei ai sorei noastre, ȘI așa nu ne sunt de niciun folos. Și așa cumpărară 
smochinele cu o pereche de ochi. 

Grăjdarul îi înapoie fetei ochii, iar aceasta îi puse la loc şi începu să vadă ca înainte. Apoi Regina 
avu poftă de piersici și Regele trimise după grăjdar de va putea cumva să găsească piersici, așa cum 
găsise smochinele. În dimineaţa următoare, piersicul era plin de piersici, iar el duse imediat la curte 
două coșuri. Îl întrebară cât cere pe ele, iar el le spuse: o pereche de mâini. 

Dar nimeni nu voia să îşi taie mâinile, nici măcar spre a-i face pe plac Regelui. Atunci surorile, 
vorbind între ele, ziseră: 

— Să i le dăm pe cele ale sorei noastre. 

Când fata îşi primi mâinile înapoi, le puse la loc şi se vindecă pe dată. 

După ceva vreme, regina născu în loc de copil un scorpion. Dar Regele tot voi să facă o 
petrecere mare, la care era invitată toată lumea. Și fiica cea mică a ţăranului se îmbracă în haine de 
Regină și era cea mai frumoasă de la petrecere. Regele se îndrăgosti de ea și îndrăgostindu-se de ea 
îşi dădu seama că era prima lui soție. Ea râse și începură să cadă bobiţe de aur, apoi plânse şi căzură 
perle, se spălă pe mâini şi umplu bazinul cu peşte. Şi așa, râzând şi plângând şi făcând tot felul de 
bobiţe, îi spuse toată povestea ei. 

Cele două surori pizmașe împreună cu scorpionul fură arși într-o grămadă de lemne înaltă cât un 
turn. În aceeași zi se sărbători și nunta celor doi. 

Şi au mâncat şi au băut îndeajuns, 

Dar eu după uşă stam ascuns, 

Mi-am găsit la birt de mâncare 

Şi aşa se termină a mea întâmplare. 


Magul fără inimă 
poveste italiană 


A fost odată o văduvă care avea un fiu pe nume Giuanin. Când împlini treisprezece ani se hotărî 
să plece în lume să îşi facă singur norocul. Mama lui îi zise însă: 

— Unde vrei să pleci, nu vezi că ești încă necopt? Când vei fi în stare să dobori pinul din spatele 
casei noastre cu o lovitură de picior, atunci te voi lăsa să pleci. 

Din acea zi, Giuanin, cum se trezea dimineaţa, îşi lua avânt și lovea cu picioarele trunchiul 
pinului. Pinul însă nici nu se clintea, iar el cădea la pământ. Apoi se ridica, se scutura şi se retrăgea 
în colțișorul lui. 

Într-o bună dimineaţă, lovi copacul cu toată puterea lui şi copacul se înclină, se înclină, 
rădăcinile lui ieşiră din pământ până se prăbuși. Giuanin fugi la mama lui, care veni să vadă, 
controlă cu atenţie şi zise: 


— Acum, băiatul mamei, poți să pleci unde vrei. Giuanin îşi luă rămas-bun și porni la drum. 

După multe zile de mers ajunse la marginea unui oraș. Regele acelei cetăți avea un cal care se 
numea Rondello, pe care nimeni nu era capabil să îl încalece. Toţi cei care încercaseră păreau la 
început să îl stăpânească, apoi îi arunca din şa. Giuanin stătea şi privea toate acestea când îşi dădu 
seama că armăsarul se temea de umbra sa. Atunci se oferi el să îl îmblânzească pe Rondello. Se 
duse în grajd, îl chemă, îl mângâie, apoi se urcă repede în şa şi îl scoase afară ținându-l cu fața spre 
soare. Calul nu îşi mai vedea umbra și nu îi mai era teamă; Giuanin îl strânse cu genunchii, trase de 
căpăstru și plecă la galop. După un sfert de ceas era blând şi ascultător ca un mieluşel; dar nu se lăsa 
călărit de nimeni altul decât de Giuanin. Din acea zi, Regele îl luă pe Giuanin în slujba sa şi ținea 
atât de mult la el încât ceilalţi servitori începură să-l pizmuiască. Și căutau o cale să scape de el. 

Trebuie să știți ca regele avea o fiică, iar această fiică, cu ani în urmă, fusese răpită de Magul 
fără inimă Și nimeni nu mai știa nimic de ea. Servitorii se duseră la rege să îi spună că Giuanin se 
lăudase peste tot că el o poate elibera. Regele îl chemă la el; Giuanin, uluit, îi spuse că nu ştia nimic 
despre una ca aceasta. Dar Regele, care se înfuria numai la gândul că cineva ar putea glumi despre 
asta, îi zise: 

— Ori o eliberezi, ori îţi tai capul! 

Giuanin, văzând că nu are cale de întoarcere, luă o spadă ruginită pe care o găsi atârnând pe un 
perete, îl înșeuă pe Rondello și plecă. În timp ce trecea printr-o pădure, văzu un leu care îi făcea 
semn să se oprească. Pe Giuanin îl încerca puţin teama, dar cum nu îi plăcea să fugă, cobori din șa 
şi îl întrebă ce voiește: 

— Giuanin, îi zise leul, vezi că noi aici suntem patru: eu, un câine, o acvilă și o furnică și avem 
un asin mort de împărțit; tu ai o spadă, fii bun şi împarte-l pentru fiecare dintre noi. Giuanin tăie 
capul asinului şi i-l dădu furnicii: 

— Ține: îți va folosi de vizuină și înăuntru vei găsi de mâncare cât voieşti. Apoi tăie picioare și i 
le dădu câinelui: 

— Ai de ros pe săturate! Scoase apoi măruntaiele și i le dădu acvilei: 

— Aceasta este mâncare pentru tine şi vei putea să o iei și în vârful copacilor, unde te vei așeza! 
Restul îl dădu leului, care era cel mai mare dintre ei și i se cuvenea. Se urcă din nou în şa și se 
pregătea să plece când auzi pe cineva strigându-l: 

— Vai!, se gândi, poate nu am împărțit asinul cum trebuia. 

Dar leul îi zise: 

— Ai fost un judecător drept şi ne-ai servit cum se cuvenea. Ce ţi-am putea oferi în semn de 
recunoștință? Ia una din ghearele mele; când ţi-o vei pune, vei deveni cel mai feroce leu din lume. 
Iar câinele: 

— la una din mustățile mele, când ţi-o vei pune sub nas vei deveni cel mai rapid câine care s-a 
văzut. lar acvila: — lată o pană din aripa mea; vei putea deveni acvila cea mai mare și cea mai 
puternică care a zburat vreodată. Și furnica: 

— lar eu, eu îți dăruiesc unul din piciorușele mele și când îl vei pune vei deveni o furnicuţă, dar 
atât de mică, atât de mică încât nu te vor putea vedea nici măcar cu lupa. 

Giuanin luă toate cadourile, le mulţumi celor patru animale și plecă. Nu știa dacă să creadă sau 
nu în puterile acelor cadouri, se gândea că poate râseseră de el. Dar cum se îndepărtă de ei se opri şi 
le puse la încercare. Se prefăcu în leu câine acvilă furnică și apoi în furnică acvilă câine leu și apoi 
în acvilă furnică leu câine si apoi în câine furnică leu acvilă și se convinse de puterile lor. Mulţumit, 
plecă iarăşi la drum. 

Când ieşi din pădure ajunse la un lac, iar în mijlocul lacului era un castel. Era castelul Magului 
fără inimă. Giuanin se preschimbă în acvilă şi zbură pe marginea unei ferestre închise. Apoi se 
transformă în furnică și intră în cameră printr-o găurică. Era o încăpere frumoasă şi sub un 
baldachin dormea fiica Regelui. Giuanin, tot în chip de furnică, merse pe obrazul ei până o trezi din 
somn. Atunci Giuanin îşi scoase piciorușul de furnică și fata Regelui văzu dinaintea ei un tânăr 
chipeş. 


— Nu îți fie teamă! — îi zise făcându-i semn să tacă — am venit să te eliberez! Trebuie să afli 
de la Mag cum poate fi ucis. 

Când Magul se întoarse, Giuanin se prefăcu din nou în furnică. Fiica regelui îl întâmpină cu mii 
de alintări, îl puse să se aşeze la picioarele ei, îi puse capul pe genunchii ei şi începu să îi zică: 

— Magul meu drag, știu că tu nu ai inimă şi nu poți muri. Dar mereu mă tem să nu se descopere 
unde este inima ta şi să te ucidă și stau mereu cu grijă. 

Atunci Magul îi răspunse: 

— "Ție pot să îți spun, mai ales că stai aici închisă şi nu mă poţi trăda. Pentru a mă omorî este 
nevoie de un leu atât de puternic cât să ucidă pe leul negru din pădure; odată ucis, din burta leului 
va ieşi un câine negru atât de iute încât numai cel mai rapid câine din lume l-ar putea ajunge. Dacă 
va fi omorât şi câinele negru, din pântecul lui va ieşi o acvilă neagră pe care nu știu ce altă acvilă ar 
îndrăzni să o provoace. Dar chiar dacă s-ar găsi cineva să o omoare, atunci ar trebui să scoată din 
burta ei un ou negru pe care să îl spargă pe fruntea mea ca sufletul meu să zboare, iar eu să mor. Ţi 
se pare uşor? Ţi se pare ca este nevoie să îți faci griji? 

Giuanin auzi totul cu urechile lui de furnicuță, apoi încet încet ieși prin gaură de pe marginea 
ferestrei. Se prefăcu din nou în acvilă și zbură în pădure. Acolo se preschimbă în leu și, ascuns 
printre copaci, începu să îl caute pe leul negru. Leul negru ţâşni asupra lui, dar Giuanin era cel mai 
puternic leu din lume și îl sfâșie. (La castel, Magul se simţi puţin ameţit). Când spintecă burta 
leului, ţâșni de acolo câinele negru, care era foarte iute, dar Giuanin deveni cel mai rapid câine din 
lume şi îl ajunse din urmă şi se luptară şi se mușcară până când câinele negru muri. (La castel, 
Magul trebui să se întindă în pat). Când spintecă burta câinelui, zbură de acolo o acvilă neagră, dar 
Giuanin deveni acvila cea mai mare din lume și începură să zboare, să se lovească cu ciocurile până 
când acvila neagră își strânse aripile și căzu la pământ. (La castel, pe Mag îl cuprinsese febra și 
stătea învelit în pat). 

Giuanin, redevenit om, desfăcu burta acvilei și scoase de acolo oul negru. Se duse la castel şi i-l 
dădu fetei Regelui, care se umplu de bucurie. 

— Dar cum ai făcut? — îl întrebă. 

— Nu a fost greu — îi zise Giuanin — acum este rândul tău. 

Fata Regelui se duse în camera Magului. 

— Cum te simţi? 

— Vai, bietul de mine, cineva m-a trădat... 

— 'Ți-am adus puţină supă, ia și bea. 

Magul se ridică şi se aplecă să soarbă din supă. 

— Aşteaptă să o dreg cu un ou, ca să fie mai sățioasă — şi zicând acestea fiica Regelui îi sparse 
oul negru pe frunte. Magul fără inimă căzu mort pe loc. 

Giuanin îi duse Regelui fiica înapoi, spre bucuria tuturor, iar Regele îi oferi mâna fiicei sale. 


O viespe, un păianjen sau chiar și un prostănac pot fi uneori de folos 
poveste italiană 


Odată, un băiat se uita cum o viespe încerca să destrame pânza unui păianjen, după ce se 
încâlcise în ea. Un prostănac, care trecea şi el pe acolo, se apucă să tragă viespea din plasă, de mila 
muncii păianjenului care-şi vedea casa distrusă. Drept mulțumire, viespea îl înțepă pe prostănac, 
prostindu-l și mai rău de nedumerire şi durere. 

Băiatul zâmbi în sinea lui, gândindu-se că şi viespea şi păianjenul şi mai ales prostănacul ţin 
umbră degeaba pământului. Trecu de atunci câtva timp şi într-o bună zi, băiatul se văzu fugărit de 
alți băieți, mai voinici și mai bătăuși ca el, vrând să-l pedepsească pentru nu știu ce poznă făcuse. 
Tot alergând așa, văzu o peșteră și se piti acolo. Tocmai atunci un păianjen mare îşi ţesea pânza în 
faţa intrării în peșteră. Trecând pe acolo băieţii bătăuși și văzând pânza de păianjen neatinsă, nici nu 


le trecură prin minte că cel fugărit s-ar fi putut ascunde în peştera aceea. 

Amintindu-ţi băiatul de ce văzuse cu câtva timp în urmă, îşi schimbă deodată părerea: 

— Nu spun nimic de ceilalți doi, dar până una alta, trebuie să recunosc că păianjenul m-a salvat, 
aşa că poate fi și el uneori folositor omului. Și se strecură afara din peşteră, cam stânjenit că trebui 
să rupă pânza păianjenului care îl scăpase de o bătaie zdravănă. Și cum era un poznaș și el ca alţi 
băieţi, iată că se văzu din nou fugărit de stăpânul unei livezi din care furase și el vreo trei piersici. În 
clipa când să-l înhaţe omul păgubit, o viespe îl înțepă atât de tare, că bietul om îşi trase braţul înapoi 
și, văicărindu-se de durere, îi dădu răgaz băiatului s-o ia la sănătoasa. 

— Văd că şi o viespe poate fi uneori de folos! Își spuse în gând băiatul. 

Şi mai trecu o vreme şi băiatul se făcu mare, numai bun de însurătoare. Și tatăl băiatului îi găsise 
o fată bogată, dar cam hâdă. Băiatul era îndrăgostit de alta, nu prea bogată, dar frumoasă ca o zână. 
Și deodată îi scăpară un gând: 

— Tată, mă duc la mireasa pe care mi-ai ales-o dumneata, îi spuse el bătrânului. 

Și tatăl se arătă fericit de această hotărâre a băiatului său. Nici prin gând nu-i trecea de ce plănuia 
fiu-său. Ce-i drept, fiul se duse acasă la viitorii socrii. Dar cum se purtă el oare? Făcuse pe 
prostănacul. La toate întrebările lor şi ale fetei el dădu nişte răspunsuri, care mai de care mai 
prosteşti. Într-atât încât socrii nu se mai arătară bucuroşi de asemenea înrudire. Cât despre fată, 
urâtă, dar deşteaptă, nu căzu deloc la învoială să-și împartă viaţa cu un prostănac. Așadar, scăpă cu 
faţa curată. La întoarcere îi spuse că fata nu l-a vrut și nici părinţii ei şi nu minţea defel, în fața lui 
taică-său care nemaiavând încotro, primi alegerea fiului său. Și băiatul îşi alese ca soţie pe fata 
frumoasă ca o zână, convins că, la urma urmelor și un prostănac poate fi uneori de folos. 


Intrecerea între un crap şi o vulpe 
poveste italiană 


Într-o bună zi, o vulpe, mergând de-a lungul apei, care curgea prin mijlocul unei poieni, văzu pe 
margine un crap nemişcat. 

Mai mult ca să se convingă că e viu şi nu se lasă înhăţat, vulpea intra în vorbă: 

— Crăpceanule, nu mă mir că lâncezeşti, jumătate în apă şi jumătate pe uscat! Am auzit că eşti 
cer mai leneş dintre toți ai tăi, că nu eşti în stare să alergi defel. Să fie oare adevărat? 

Spre necazul vulpii, crapul se trezi din amorţire şi-i răspunse destul de repede: 

— Flecăreli, cumătră vulpe! Ca totdeauna... alerg la fel de iute ca şi tine, îi răspunse crapul. 

— Nu te cred, îi vorbi din nou vulpea, decât dacă primeşti să ne luăm la întrecere. 

— Pun rămăşag că sunt mai vioi ca tine, se sumeţi crapul. 

Şi-au fixat mai întâi locul unde aveau să se oprească, deoarece de pornit o porneau chiar de 
acolo, şi după aceea s-a hotărât ca vulpea să alerge de-a lungul apei, iar crapul... fireşte, prin apă. 

Crapul era renumit de leneş, asta o ştia bine vulpea, dar ea nu mai ştia că el în schimb, era isteț la 
minte. Aşadar, de îndată ce s-a cufundat în apă, a şi dat de veste şi toți crapii — cât ai zice peşte — 
au aflat de rămăşag şi au hotărât să-i joace o farsă vulpii. 

Gâfâind din greu, vulpea, după ce alergase o bună bucată de drum, strigă înspre apă: 

— Crapule, m-ai ajuns? 

— lată-mă, aici sunt! îi dădu răspunsul crapul din dreptul ei. 

Vulpea continuă să fugă, dar, după câteva minute, iar se opri să întrebe: 

— Crapule, m-ai ajuns? 

— lată-mă, o dată cu tine! îi răspunse, bineînţeles alt crap, care se afla în dreptul ei. 

Şi tot aşa, ea continuă să întrebe, şi crapul, aflat în locul cel mai apropiat de ea, îi răspundea 
neîntârziat. Până când ajunse vulpea, mai mult moartă decât vie, la locul hotărât de sosire, abia-abia 
mai izbuti să întrebe: 

— Crapule, unde eşti? Ai ajuns? 


Şi crapul de lingă ea îi răspunse lenevos, tăvălindu-se pe marginea apei: 

— Dacă ai şti de când te aştept, cumătră vulpe! Dar, după cum văd, a cam trecut multă vreme 
până să mă ajungi!... Cred că de acum încolo nu te mai iei după flecărelile din jur! 

Buimăcită, la început, de oboseală, vulpea nu şi-a dat seama ce se petrecuse, dar pe măsură ce 
ajungea la vizuina ei, se dezmeticea şi deodată i-a trecut prin minte şiretenia crapului. Dar n-a mai 
avut ce să facă. Răzbunarea a fost doar că din ziua aceea n-a mai deschis gura să stea de vorbă cu 
crapii, iar dacă a mai deschis-o vreodată, a făcut-o doar ca să-i înhaţe! 


Veveriţa a vrut să-și facă o casă împreună cu maimuța 
poveste italiană 


Pe o ploaie cu găleata, o maimuţă se adăposti sub un copac, tremurând toată şi de frig, şi de frică, 
mai ales când vedea fulgerele și auzea trăsnetele. Deodată, în spatele ei, se simţi un foşnet ușor. 
Când se uită, dădu cu ochii de o veveriță, zgribulită și ea, de ploaie și frig. 

— Ce-ai zice, veveriță, ca mâine dis-de-dimineaţă să începem să ne facem un adăpost şi când o 
mai ploua, să nu mai stăm aşa pe-afară și să înghețăm de frig?, îi vorbi maimuța. 

— Ai dreptate. Mâine adunăm tot ce ne trebuie și ne făurim o căsuţă, îi răspunse veverița. 

Şi poate că ar fi trecut a doua zi la muncă, dar dimineaţa răsări un soare puternic, cald și dătător 
de viață. Maimuţica începu să zburde dintr-un copac în altul şi la fel şi veverița. Se întâlniră pe o 
cracă și maimuţica o întrebă: 

— Când vrei să începem casa? 

— Să mai zburdăm puţin şi pe urmă o să trecem noi la lucru!, îi răspunse veverița și uite-o nu e, 
pe altă creangă. 

Se zbenguiră așa până seara târziu, când soarele asfinţise și acum iar se răcorise afară. Se 
întunecă, nori deși se adunară, iar din ei se porni să cadă o ploaie măruntă. Sub același copac 
maimuța se întâlni din nou cu veverița. 

— N-ai vrut să ne facem casă! Acum iarăşi dârdâim aici de frig! 

— Îţi făgăduiesc că mâine în zori o începem, îi răspunse veverița. 

Dar zorii dimineții aduseră din nou soarele arzător pe cer, încălzind pământul; și cele două, 
maimuţica și veverița, iar trecură la joacă, sărind de pe o creangă pe alta, şi dintr-un pom într-altul, 
uitând de lucru. Și seara, una: Bârrr! și alta Hapciu! Și, cele două lenevitoare, dacă n-au răcit rău de 
tot până azi, tot se mai amăgesc când e frig să-şi facă o casă împreună, iar a doua zi de dimineaţă 
uită, când apare soarele... Că după soare vine ploaie, și după ploaie, vreme bună... 


Trei portocale 
poveste italiană 


Trăiau odată un împărat şi o împărăteasă; care nu aveau copii. Şi ce n-ar fi dat să aibă un fecior. 
Stând aşa, necăjiţi, împăratul zise într-o zi: 

— Dacă aş avea un băiat, aş face în fața palatului o fântână din care aş lăsa să curgă vin, în loc 
de apă. 

— lar eu, spuse împărăteasa, aş porunci ca alături să fie făcută o altă fântână, din care să 
țâşnească ulei de măsline, în loc de apă. Şapte ani ar veni femeile să-şi umple ulcioarele şi l-ar 
binecuvânta pe fiul meu. 

Dorinţa lor se împlini, căci împărăteasa născu un. Băiat, împăratul porunci să se sape numaidecât 
cele două fântâni în fața palatului. În primul an, stropii de vin şi de ulei ţâşniră din plin. În anii 
următori însă începură să scadă; cu cât creştea băiatul, cu atât scădeau mai mult. Până la urmă, doar 
picurau din când în când. 


Într-o zi fiul împăratului ieşi în faţa palatului să se joace cu bilele. Tocmai atunci veni la fântână 
o femeie bătrână şi gârbovită şi se căznea să umple cu vin şi cu ulei două ulcioare. Avea un burete 
cu care absorbea vinul, pe care-l storcea în ulciorul cu vin, Apoi cu un alt burete absorbea ulei pe 
care-l storcea în ulciorul cu ulei. Treaba asta era grea, dar bătrâna o făcea cu multă răbdare. Când 
ulcioarele se umplură şi bătrâna voi să plece acasă, fiul împăratului, jucându-se cu bilele, nimeri cu 
o bilă drept în cele două ulcioare şi le sparse. În clipa aceea, cele două fântâni secară. Tocmai atunci 
fiul împăratului împlinea şapte ani. 

Bătrâna se uită la ulcioarele sparte; apoi, la fiul împăratului, măsurându-l din creştet până în 
tălpi, şi zise furioasă: 

— Mi-ai spart ulcioarele. Pentru asta te blestem. Când vei împlini de trei ori şapte ani, să te 
apuce neliniştea şi chinul şi să mergi, să mergi neîncetat, până vei găsi pomul cu trei portocale. 
Când îl vei găsi şi vei culege cele trei portocale, atunci să te apuce setea şi să te chinuie amarnic. 
Vom vedea apoi ce se va mai întâmpla. 

Fiul împăratului continuă să se joace nepăsător cu bilele, îşi aminti de ulcioarele sparte şi de 
blestemele bătrânei doar când împlini de trei ori şapte ani, adică când avea douăzeci şi unu de ani. 
Atunci îl cuprinse dintr-o dată o nelinişte şi un chin, pe care nu putea nicidecum să le alunge, nici 
cu vânătoarea, nici cu petrecerile. 

— Ah, unde pot să găsesc cele trei portocale? 

— O, fiul meu, din cauza asta eşti necăjit? zise împăratul. Păi, pentru fiul nostru drag, putem să 
facem rost, nu de trei portocale, ci de trei sute de ori pe atâta! 

— Da, sigur că da, întări şi împărăteasa, într-adevăr, aduseră în faţa lui grămezi întregi de 
portocale, dar el clătină din cap: 

— Nu, astea nu-s portocalele pe care le caut. De fapt nici eu nu ştiu cum arată acele portocale. 
Am să mă duc să le caut. 

Feciorul împăratului încalecă pe un cal alb şi vânjos şi porni la drum. Merse, merse din zori şi 
până în seară, şi a doua zi iar, clar nu găsi nimic. Atunci schimbă drumul şi ajunse în curând la un 
pârâiaş şi auzi un glas: 

— Prinţişorule, ai grijă să nu-mi calce calul tău căsuţa. Prinţul se uită de jur-împrejur, dar nu 
văzu nimic. 

Îşi aruncă privirea la copita calului şi văzu în iarbă o găoace de ou. Descăleca, se aplecă şi, spre 
mirarea lui, în găoace, o zână. 

— O, de mult nu mi-a venit nimeni în ospeție şi de mult nu mi-a făcut nimeni niciun fel de dar, 
spuse zâna fericită. 

Prinţul scoase inelul de pe deget şi-l trecu pe trupuşorul zânei, în loc de brâu. 

— Eu ştiui ce cauţi! zise zâna. Dar pentru ca să ajungi acolo, va trebui să-ți faci rost de o cheie 
de diamant. 

— Dar unde să găsesc cheia de diamant? 

— Fi, asta nu mai ştiu. Dar cred că sora mea, care locuieşte în pădurea de castani, va putea să-ți 
spună. 

Prinţul dădu pinteni calului şi ajunse în pădurea de castani, unde, într-adevăr, locuia o zână într-o 
coajă de castană. Prinţul îi dărui o cheutoare de la pelerina sa. 

— Mulţumesc! zise zâna. Am să-ți dezvălui taina. Cheia de diamant se află în cutia de cristal. 

— Dar unde-i cutia de cristal? întrebă nerăbdător prinţul. 

— Asta ştie doar soră-mea mai mare, răspunse zâna. Ea locuieşte în pădurea de aluni. 

Prinţul ajunse şi în pădurea de aluni, unde o găsi pe sora cea mai mare într-o căsuţă de alună. 
Desprinse lănţişorul de la gât şi-l dărui zânei. 

Zâna luă lănţişorul, îl legă de un copac şi spuse: 

— Aşa, lănţişorul tău îmi va fi de-acum înainte hamac. Minunat dar! Pentru această bucurie pe 
care mi-ai făcut-o, am să-ți dezvălui taina. Cutia de cristal e într-un palat; palatul e pe un deal, iar 
dealul se află dincolo de trei munți şi trei deserturi. Cutia este păzită de un paznic cu un singur ochi. 


Dar bagă de seamă: când paznicul doarme, ochiul său este deschis. Iar când nu doarme, ochiul său 
este închis. Şi acum, du-te şi să nu-ţi fie frică de nimic. 

Prinţul a mers, a mers, până când a trecut trei munți. Apoi iarăşi a mers, a mers, până când a 
străbătut trei deserturi şi a ajuns pe dealul unde se afla palatul. Cobori de pe cal, îl legă de un copac 
şi porni pe o cărăruie plină de iarbă, pe care se vedea că n-a mers de mult nimeni. Cărăruia era însă 
atât de întortocheată şi se răsucea mereu, încât prinţul credea că n-o să mai ajungă. Dar, până la 
urmă, iată-l, în vârful dealului unde se afla palatul. 

Pe deasupra prințului trecu o coţofană şi el o rugă: 

— Te rog, trage, cu ochiul înăuntru şi vezi dacă paznicul doarme. 

Coțofana se uită înăuntru şi spuse: 

— Doarme, doarme; ochiul e închis. „Hm, nu-i timpul potrivit să intru”, îşi zise prinţul. 

Aşteptă, ascuns într-un tufiş, până când se lasă întunericul şi atunci trecu pe deasupra lui bufnița, 
pe care o rugă: 

— Fii bună, te rog, şi trage cu ochiul înăuntru să vezi dacă paznicul doarme. 

Bufnița se uită pe fereastră şi spuse: 

— Aoleo, nu doarme. Ţine ochiul deschis şi se uită drept la mine. 

„Acum e timpul”, îşi zise prințul şi intră pe furiş în palat. 

Acolo îl văzu pe paznicul cu un singur ochi, iar alături de el, un scăunel cu trei picioare pe care 
se afla cutia de cristal. Prinţul, călcând în vârful picioarelor, se apropie de cutie, ridică încet capacul 
şi scoase din ea cheia de diamant. Acum avea cheia de diamant, dar nu ştia de la care uşă este. „Ei, 
drăcie, zise el, va trebui să le încerc pe toate.” Merse de la o odaie la alta, încercă uşile rind pe rând, 
dar cheia nu se potrivea. Prinţul se opri dezamăgit. Nu mai era decât o singură uşă de aur, care se 
afla în cel mai îndepărtat colţ al palatului. Porni cu paşi nesiguri spre ea. Când ajunse în faţa uşii de 
aur, prinţul se opri, o privi lung, apoi introduse cheia în broască. Uşa se deschise numaidecât şi se 
trezi într-o grădină. 

Acum era sigur că se găseşte pe calea cea bună, căci in mijlocul grădinii se găsea un pom cu trei 
portocale, atârnând pe o singură creangă. Prinţul se apropie şi le culese pe toate trei. Le ascunse sub 
pelerină şi porni înapoi. leşind din palat, o luă la fugă, spre poalele dealului, dezlegă calul şi, 
încălecându-l, porni în goană. 

Paznicul cu un singur ochi se trezi atunci din somn, privind buimăcit în jurul său. Când văzu 
cutia de cristal deschisă, începu să strige şi să alerge în urma prințului. Dar, prea târziu. Căci prințul 
se îndepărtase mult şi se apropia acum de primul deşert. 

Când ajunse în deşert, începu să-l cuprindă setea. Dădu pinteni calului, dar, cu cât mergea mai 
repede, cu atât setea creştea. Ajunse astfel şi la al doilea deşert, pe care-l străbătu cu greu, căci setea 
îi lua toată puterea. Când păşi în al treilea deşert, zăpuşeala era atât de mare, văzduhul atât de 
înfierbântat, încât prinţul simți că nu mai poate să meargă mai departe. 

„Am trei portocale”, cugetă el, mănânc una, ca să-mi potolesc setea asta cumplită". 

Dar îndată ce tăie coaja, portocala se despică in două şi din ea ieşi o fată frumoasă, care-i ceru cu 
voce stinsă: 

— Dă-mi apă, dă-mi apă să beau, că mor de sete! Până când prințul se gândi ce să facă, fata căzu 
la pământ şi muri. 

Prințului îi părea rău, dar ce putea să facă? Porni mai departe. Când întoarse capul, să vadă ce s-a 
întâmplat în urma lui, rămase uimit. În locul acela se înălța acum o pădure de portocali. Prinţul vru 
să se oprească, dar se răzgândi şi porni mai departe. 

leşi din ultimul deşert şi intră într-o pădure. La marginea pădurii clipocea un izvor. Prinţul se 
repezi la izvor şi bău, bău mult din apa lui limpede. Apoi îşi adapă calul. Obosit de drum, se aşeză 
sub un copac rămuros, să se odihnească. Scoase de sub pelerină a doua portocală şi o cântări un 
timp în palmă. „Ce se ascunde oare sub coaja ei”, cugetă prinţul. O despică în două şi din portocală 
ieşi o fată frumoasă, tot aşa de frumoasă ca şi cea de mai înainte. 

— Dă-mi apă, dă-mi apă să beau, zise fata, cu o voce ajunsă la capătul puterii. 


— Uite, colo, pârâiaşul acela! Apa e curată şi răcoroasă. 

Fata se aplecă şi bău dintr-o înghițitură toată apa. 

— Apă, apă! gemu din nou fata şi căzu moartă la pământ. 

Pe prinţ îl cuprinse amărăciunea şi îşi făgădui în sinea lui: „Eh, dacă mai întâlnesc o fată în cale 
am să-i dau să bea tot sucul din această portocală.” 

Dând pinteni calului, porni mai departe. După un timp, îşi întoarse capul înapoi şi rămase uimit. 
Acolo unde clipocea izvorul, se întindea acum o pădure deasă de portocali, iar sub ramurile ci verzi, 
pârâiaşul susura plin cu apă. 

Dar prinţul nu se întoarse, ci porni mai departe. Cit de mult s-a chinuit pe drum de căldură şi de 
sete, nici nu se poate spune. Aşa a ajuns până la un râu, care curgea la granița împărăției sale. Aci, 
după ce îşi potoli setea, tăie in două cea mai mare şi cea mai coaptă portocală. Apărură mai întâi 
nişte petale de flori. Apoi, o fată nespus de frumoasă. Când o văzu, prinţul rămase înmărmurit. Nu 
mai putea să-şi ia ochii de la ea. 

— Dă-mi apă, dă-mi apă, să beau! zise fata cu glas atât de duios şi de plăcut, încât prințul. 
Încântat, o luă de mină şi o duse. Până la râu. 

Fata se aplecă şi începu să bea apă. Şi aşa, a băut până s-a săturat. Şi-a ridicat apoi privirea spre 
prinţ, spunându-i: 

— Îţi mulţumesc, prinț bun şi frumos, că mi-ai redat viaţa. Sunt fiica împăratului portocalelor. 
Ce mult te-am aşteptat! Şi cele două surori ale mele te-au aşteptat. 

— Ah, sărmanele! oftă prinţul. Eu sunt vinovat de moartea lor. 

— Dar ele n-au murit! zise fata. N-au murit, dragul meu! Păi, n-ai văzut după ce ai plecat că s-au 
preschimbat în minunate păduri de portocali? Da, da. Ele vor fi loc de odihnă şi de popas pentru 
drumeţii obosiţi, cărora le vor potoli setea. Dar niciodată nu vor putea să devină iarăşi fete. 

— lar tu, n-ai să mă părăseşti niciodată! Aşa e? 

— Aşa e. Niciodată nu te voi părăsi. 

Prinţul puse mâna pe sabie şi-i jură credință. O urcă pe cal şi alergă fericit spre palatul tatălui 
său. 

Când turnurile palatului străluciră în depărtare, prințul se opri şi zise: 

— Acum, te rog, aşteaptă-mă aici. Mă întorc îndată eu o căruță de aur şi îţi voi aduce o haină de 
purpură şi conduri de atlas. 

— N-am nevoie nici de haine, nici de conduri. E mai bine să nu mă laşi singură aici. 

— Dar nu se poate aşa. Va trebui să intri în palatul tatălui meu, aşa cum se cuvine unei prințese. 

— Da, dar mi-e teamă să rămân singură. 

— Nu-ţi fie teamă. Uite, ca să fii liniştită, am să te urc pe creanga celui mai înalt copac. lată-l, 
arătă prințul spre un copac, care stătea aplecat deasupra unui lac. Acolo nu te va vedea nimeni. 

— Bine, se învoi în cele din urmă fata. 

Prinţul, dând pinteni calului, porni apoi în goană spre palatul tatălui său. 

În acest timp servitoarea împăratului, şchioapă şi saşie, veni să spele rufele la lac. Se aplecă şi se 
uită în apă, unde văzu chipul fetei. 

— Tiii, dar frumoasă mai sunt! Să fiu eu, oare? Păi, pe o asemenea frumuseţe ar invidia-o şi 
soarele. 

Servitoarea îşi ridică ochii spre soare şi zări sus, pe creanga cea mai înaltă a copacului, o fată 
nespus de frumoasă. Se stropşi la ea, furioasă: 

— Ce faci acolo şi cine eşti? 

— Eu... eu... sunt logodnica prinţului şi-l aştept să vină după mine. 

— Dar nu se ştie dacă va veni, zise servitoarea cu glas batjocoritor şi începu să scuture copacul. 

Biata fiică a împăratului portocalelor se strădui din răsputeri să se ţină pe creangă. În cele din 
urmă, căzu în apă şi se transformă din nou în portocală. 

Servitoarea apucă repede portocala şi o vâri în sân. Abia se aşeză ea pe creangă şi, iată-l, pe prinţ 
cu o căruţă de aur, trasă de şase cai albi. 


Când o văzu prințul înmărmuri. Cum, logodnica lui să fie saşie? 

— Logodnicul meu drag nu te speria! zise servitoarea, în curând îmi va trece. Mi-a intrat un pai 
în ochi, iar piciorul mi-a amortit de atâta aşteptare. După nuntă voi fi şi mai frumoasă. 

Prinţul n-avu încotro. Jurase pe sabie că-i va fi credincios, 

Când împăratul şi împărăteasa o văzură, le venea să-şi ia lumea în cap. Păi, pentru urâţenia asta, 
a trebuit să se ducă fiul lor tocmai la capătul lumii? 

Seara, tot palatul era luminat; mesele pline cu de toate, iar oaspeţii veseli şi bine dispuşi, cum se 
cuvine să fie la nuntă; dar îşi dădeau coate, arătând spre mireasă. Fiul împăratului era amărât. Îi 
venea să fugă. Clopotele sunară şi toţi se aşezară la locurile lor la mese. În fruntea mesei stăteau 
tinerii. Mireasa mânca în silă şi fiece îmbucătură i se aşeza în gât. Ceru apoi să bea apă, dar setea nu 
i se mai potolea. Atunci îşi aduse aminte de portocală şi hotăr s-o mănânce. O scoase pe furiş din 
sân, dar când dădu s-o ducă la gură, portocala îi scăpă din mână şi începu să se rostogolească pe sub 
mese. 

Mireasa se făcu palidă. Oaspeţii stăteau cu răsuflarea oprită şi se uitau înmărmuriţi unul la altul. 
Portocala continuă să se rostogolească. Făcu înconjurul meselor, iar acum se îndreptă spre mire. 
Toţi aşteptau cu sufletul la gură să vadă ce se întâmplă. Mirele, tulburat peste măsură, aştepta şi el. 
Când portocala ajunse în dreptul lui, se deschise încetişor şi din ea ieşi fiica împăratului 
portocalelor. Prinţul sări de la masă, o luă de mână şi se duse în fața părinților săi, 

— Aceasta este logodnica mea adevărată! 

Şi după aceea ce s-a mai întâmplat? Servitoarea rea şi înşelătoare a fost alungată, iar prințul şi 
fiica împăratului portocalelor de-abia atunci şi-au sărbătorit nunta cu adevărat. 


Păţaniile lui Ciuciumingu 
poveste italiană 


La şaisprezece ani, Ciuciumingu rămase orfan. Auzind, din întâmplare, un tâmplar din partea 
locului, că bietul băiat rămăsese şi fără mamă şi fără tată, se gândi să-l ia la el, şi Ciuciumingu 
primi, că nu prea avea de ales. 

— La mine vei găsi unde să-ți pui capul să te odihneşti şi un codru de pâine nu-ți va lipsi, ca să- 
ți astâmperi foamea. De simbrie nu poate fi vorba, cât timp nu te pricepi la nimic. Din ziua când vei 
stăpâni însă o meserie, vei primi şi bani, aşa-i vorbi tâmplarul, bucuros că găsise cine să-l ajute, fără 
prea mare cheltuială. 

Şi băiatul căzu la învoială, de altfel nici nu avea încotro. Dar simbrie nu primi luni şi luni de zile, 
stăpânul lui găsind mereu câte un cusur în tot ceea ce-i făcea bietul Ciuciumingu, ca nu cumva să 
fie silit să-i dea vreun ban. Azi aşa, mâine aşa, sleit de muncă şi lipsit de orice bucurie, băiatul plecă 
într-o bună zi din casa tâmplarului, fără să-i spună prea desluşit ce şi cum. 

Merse el ce merse, bătu la uşa mai multor case din jur şi apoi la uşa. Celor mai de departe, dar 
nimeni nu se arăta voios să mai hrănească încă o gură, ba să-i mai dea şi bani pe deasupra, după 
cum voia băiatul, hpsindu-se toţi de munca lui. Dar tot mergând aşa, văzu o casă ee părea mai 
înstărită, privind-o de afară. Bătu acolo în poarta cu toată nădejdea. Şi veni să-i deschidă chiar 
stăpânul căsoi, care nu era altul decât cel mai cunoscut şi mai temut vrăjitor din ținutul aceia. 
Numai Ciuciumingu nu auzise de el. Căci pesemne nu era nici prea mic, pentru a 1 se povesti 
asemenea lucruri, şi nici prea bătrân, pentru a le povesti el altora. Aşadar, fără să-i treacă măcar prin 
minte că aceea era casa vrăjitorului, când se văzu poftit înăuntru, făgăduindu-i-se şi atâția bani pe 
lună, casă şi masă, el primi să rămână acolo cu cea mai mare bucurie. 

— Eu îţi dau tot ce-ţi trebuie, dar tu să mă asculţi orbeşte, îi vorbi vrăjitorul. Să nu ieşi din 
cuvântul meu. Ai voie să umbli peste tot, că trebuie să deretici peste tot, şi nu uita să faci să 
sclipească toată casa de curăţenie. De un singur lucru însă tu trebuie să ţii seama: nu cumva să 
deschizi uşa care dă spre pivniţă... orice s-ar întâmpla ne-am înţeles? De altfel, numai eu ştiu unde 


este cheia; tu ia aminte însă la ceea ce ţi-am spus şi vei vedea că aici nu-ţi va lipsi nimic şi, dacă vei 
fi ascultător, şi eu voi fi bun cu tine. 

— Bine, îţi făgăduiesc să-ți respect porunca, mormăi cu jumătate de glas Ciuciumingu, 
gândindu-se numai la ce putea oare să ascundă stăpânul lui în pivniţă, încât să nu poată vedea 
nimeni altul ce era acolo. 

Zis şi făcut. Vrăjitorul pleca dimineaţa în zori şi, când se întorcea, seara târziu, găsea totul în 
perfectă ordine. Ciuciumingu rezistă ispitei o zi, două, nouă, o lună, două, dar, într-o noapte, se 
prefăcu doar că s-ar duce la culcare, când de fapt se piti cu grijă, urmărind fiecare mişcare a 
vrăjitorului. Acesta, convins că Ciuciumingu doarme, luă cheia din locul ascuns, descuie uşa şi 
cobori, fără să-i pese, în pivniţă, lăsând chiar uşa întredeschisă, aşa că Ciuciumingu auzi şi chiar 
văzu tot. 

— Ei, prinţeso, ai de gând să rămâi aici sau primeşti să-mi fii soție? o întrebă vrăjitorul. 

Dar, în loc de răspuns, se auzi un suspin sfâşietor. După puţin timp, vrăjitorul urcă treptele 
pivniţei, înapoi în casa, şi după ce puse cheia la loc, se duse mâhnit să se culce, fără să fi observai 
că băiatul ii spionase.. Aşadar, el a putut să ia cheia liniştit, de unde văzuse că o ţinea vrăjitorul şi 
după ce a descuiat, a deschis încet-Încet ușa de la pivniţă şi a coborât. În bezna aceea, la început nu 
prea desluşi mare lucru, dar deodată strălucirea unor bucle aurii îl făcu să descopere într-un colț o 
mândreţe de fată. 

— Eu sunt zâna Zimbet-de-bucurie fata vrăjitorului inimă-de-aur. Tata n-a vrut să mă dea de 
soție vrăjitorului ăsta rău, Ucidetot, aşa că el s-a răzbunat, m-a răpit şi m-a întemnițat aici. Dacă nu 
crai tu, fără doar şi poate aici aş fi putrezit, în pivniţa asta, căci nu-mi pot măsura puterea cu a iui. 
Toată viaţa îţi voi fi recunoscătoare, dar să fugim cit mai iute! 

ÎI luă de mână şi, ca prin farmec se făcură nevăzuţi, dispărând în noapte, alergând departe- 
departe de casa vrăjitorului Ucidetot, în afara oricărei primejdii, zâna recăpătându-şi puterile ei. 

— Acum te las în lumea ta, îi vorbi zâna cea bună lui Ciuciumingu, şi să fii sigur că nu voi uita 
binele pe care mi l-ai făcut Ori de câte ori te vei afla într-o împrejurare grea, va fi de ajuns să te 
gândeşti la mine şi vei ieşi din orice încurcătură, oricât de încâlcită ţi-ar părea. 

Grijulie, zâna, prin puterea ei magică, îi lăsă un sac plin cu merinde, dar până să apuce 
Ciuciumingu să-i mulțumească, se şi făcu nevăzută. 

Rămas singur, Ciuciumingu desfăcu sacul şi, văzând în el atâtea bunătăţi, nici nu mai nimeri cu 
ce să înceapă, deoarece îl năpădise şi pe el foamea, acum că scăpase de toate spaimele prin care 
trecuse. După ce-şi puse la cale burta, o porni din nou la drum, încotro văzu cu ochii. Şi aşa ajunse 
în faţa unei mori. Intră la morar în casă şi-l întrebă dacă nu cumva ar vrea un ajutor. Morarul se 
arătă încântat să-l angajeze, fiindcă singur mai-mai că nu mai prididea cu câte avea de făcut. Din 
prima zi chiar, Ciuciumingu îşi dădu toată silinţa să-l mulţumească pe morar şi toate s-ar fi petrecut 
de minune, dacă morarul n-ar fi avut o mare slăbiciune pentru un pui de tigru, aciuit pe acolo, care, 
ce-i drept, cu stăpânu-său se răsfăța ca puiul, dar cu ceilalți se înăsprea ca un tigru în toată puterea. 
Aşa că lui Ciuciumingu îi pricinuia tot felul de necazuri. Ba îi fura mâncarea, ba îi dădea cu lăbuţa 
peste sacul cu făină de i-l răsturna, sau se repezea asupra lui, când ducea sacii cu grâu în spinare! Şi 
tot aşa, rabdă băiatul ce rabdă, dar într-o bună zi se gândi să se răzbune pe animalul acela răutăcios. 

În timp ce puiul de tigru înghiţea ceva cu lăcomie, Ciuciumingu îi aruncă un ghemotoc de câlți, 
cărora le dăduse foc, direct în blidul din care hăpăia animalul. Luat pe neaşteptate, tigrul scoase un 
răcnet feroce şi fugi, fugi până în inima pădurii din apropiere. Morarul, care urmărise din ochi toată 
întâmplarea, luă un ciomag ca să-l cotonogească pe băiat. Dar băiatul o luă şi el la fugă şi nu se mai 
opri decât după ce nu mai văzu nici urmă de tigru şi nici urmă de morar. În schimb, fără să-şi dea 
seama, de unde apăruse, din pământ. Din iarbă verde, lingă el, iată o pocitanie de vrăjitoare, de zece 
ori mai mare decât el. Cu un nas lung coroiat şi cu bărbia ascuţită, care după ce-l privi avidă şi cu 
ochi fioroşi, îl şi înhaţă sub braţ, ca pe o nimica toată. Zbura arătarea ca vântul, înghițind pământul 
şi când o auzi grăind, atât de rău se pițigăia, de i se strepezi auzul: 

— Surioarele mele, ieşiţi afară să vedeți ce v-am adus azi de mâncare, țiui strigoaica cea hâdă în 


fața unui palat de sticlă, de unde apărură de îndată la şapte ferestre, şapte arătări, una mai pocită ca 
alta. 

— Nu pare a fi iepure şi nici cu un curcan nu aduce. Ia să vedem ce ne-o fi adus surioara 
noastră! se alintau în cor vrăjitoarele. 

Ciuciumingu tremura ca frunza în bătaia vântului Şi avea de ce. Căci după ce l-au întors pe toate 
părțile, ce i-a fost dat să audă? 

— Eu aş avea poftă să-l punem în proțap! cârâi una din ele. 

— Mie mi-e poftă de un rasol! Să-l fierbem bine-bine! se pițigăi alta. 

— Eu zic să-i facem un sos cu toate ierburile bune ale pădurii! se răsti alta. 

Pocitania care-l adusese, pentru ca să le împace pe toate, se hotărî ca jumătate să-l pună la fiert în 
căldare şi jumătate să-l frigă. 

Ciuciumingu, mai mult mort decât viu, de groaza celor auzite şi plănuite, după ce-şi înghiți 
şiroaie de lacrimi, simțind parcă aievea văpăile focului care avea să-l frigă ori să-l fiarbă, îi veni în 
gând zâna cea bună, Zâmbet-de-bucurie. Aruncându-l într-un colţ, vrăjitoarele se sfătuiau acum în 
ce fel să-l pregătească mai bine. Şi Ciuciumingu se ruga în gând să-i apară Zâmbet-de-bucurie şi să- 
l salveze... cum o şti ea. Şi deodată simți cum se face mic mic mic de tot, atât de mic, încât să se 
poată strecura prin uşa întredeschisă, prin faţa vrăjitoarelor, fără să fie văzut. Şi țâşni, ca o săgeată, 
direct în pădure. În faţa lui apăru zâna cea bună, îl atinse uşor cu nuieluşa ei fermecată şi din omuleţ 
îl prefăcu din nou în om! Cu zâmbetul ei blând şi bun, îl întrebă: 

— Ascultă, Ciuciumingu, mai ai de gând să hoinăreşti? Nu te-ai săturat de atâtea păţanii? Te 
sfătuiesc să vii cu mine, la tatăl meu, care e foarte înţelept. Te va învăţa carte, te va învăţa să fii bun 
şi drept şi mai ales să fii în stare să te aperi singur în viaţă, în faţa tuturor relelor care ar putea să 
apară. 

— Ai dreptate. Te voi asculta şi voi face întocmai. Şi eu m-am săturat de atâtea necazuri prin 
câte mi-a fost dat să trec. Merg cu tine la Inimă-de-aur! i se supuse Ciuciumingu. 

Şi, într-adevăr, multe a avut de învăţat de la bătrânul înțelept. Şi după ani şi ani, când s-a făcut şi 
el om în toată firea, s-a priceput să dea, la rândul lui, sfaturi celor tineri, cum să ocolească nălucile 
şi să se ferească de necazuri, deoarece de cele mai multe ori năzdrăvăniile sunt primejdioase şi nu 
oricine are parte de o zână bună care să-l salveze prin farmecele ei. 


Ghicitoarea neghicită 
poveste italiană 


A fost odată un împărat. Fiindcă era faimos pentru firea lui veselă, se numea Vesel împărat. Şi 
avea o fată care împlinise vârsta măritişului. Cei mai vestiți prinți veniră la curtea împăratului s-o 
ceară de soție. Şi cum vitejia, istețimea şi atâtea alte calităţi le erau lor cunoscute, împăratul cel 
şugubăţ hotărî ca fiica lui să se mărite cu cel ce va reuşi să-i spună o ghicitoare pe care el să n-o 
desluşească. 

— Mărite împărat, începu unul din prinți, ghicitoarea mea sună aşa: „Când te chem tu îmi 
răspunzi; nu mă vezi, dar mă auzi!” 

— Ha! Ha! Ha! râse împăratul. O ştiam... este ecoul! Şi ruşinat prinţul cedă locul lui altuia. 

— Mărite împărat, spuse alt prinţ, ghicitoarea mea sună aşa: „Are capete aurii, iară părul în ţepi 
mii; şi e-n mare căutare de căldură şi de soare”. 

— Ha! Ha! Ha! râse împăratul. Spicul de grâu! 

— Mărite împărate, începu un alt prinţ, iată ghicitoarea mea: „Grăieşte, dar gură n-are, merge 
dar fără picioare”. 

— Ha! Ha! Ha! e scrisoarea! Altul să-mi spună altă ghicitoare. 

— Mărite împărate, spuse un alt prinţ, ascultați şi ghicitoarea mea: „Toţi m-aud, deşi sunt mut; 
căci mereu eu sunt bătut; la necaz, la bucurii, la moarte şi cununii”. 


— Clopotul! Clopotul!... Altul, altul, să vină altul! Neclintit, în mijlocul mulțimii, un prinț tânăr 
şi frumos se uită mai întâi la prinţesă, se uită apoi răutăcios la împărat şi, în cele din urmă, spuse: 

— Împărate, pot spune şi eu o ghicitoare măriei tale? S-ar putea să nu ţi-o mai fi spus-o altul 
până acum... 

— Ei, bine, să vedem... grăbeşte-te! Mai sunt şi alți prinți care abia aşteaptă să le vină rândul. 

— Eu am credinţa că ghicitoarea mea e nouă şi prințesa va fi a mea! spuse prințul. 

Toţi aşteptau cu cea mai mare curiozitate să vadă ce putea născoci prințul cel îndrăzneţ, ce 
ghicitoare pe care să n-o mai fi auzit împăratul. 

— Ei bine: cine umblă întâi în patru picioare, apoi numai în două, iar la urmă în trei? 

Împăratul căzu pe gânduri. Se tot scărpina în cap, să-i vină vreo idee, dar mai mult decât că i-a 
alunecat coroana de împărat nu s-a întâmplat. În cele din urmă a recunoscut că nu poate răspunde. 

— Ai izbutit să-mi spui o ghicitoare pe care să n-o pot ghici. Fata mea va fi soția ta. Dar mai 
întâi desluşeşte-mi ghicitoarea. Sau e numai o glumă fără dezlegare? zise împăratul. 

— Dar este cât se poate de simplu, măria ta. Chiar tu eşti, împărate! 

— Cum aşa! se răsti împăratul. 

— Foarte simplu: Copil fiind ai umblat în patru picioare. 

Când ai crescut mare ai mers în două picioare ca tot omul. Iar la bătrâneţe vei merge în baston, 
care va fi al treilea picior, de fapt. Nu-i aşa? Mai întâi în patru, apoi în două şi la urmă în trei? 

Se distra împăratul şi se înveseliră cu toţii, căci a fost o nuntă mare împărătească, de şapte zile şi 
şapte nopți, când s-au spus cele mai multe snoave şi cimilituri, s-a cântat şi s-a dansat ca la nuntă. 


Flautul de aur 


poveste italiană 


A fost odată un împărat care nu avea nici soție şi nici copii. Bucuria vieții lui era cântecul unui 
canar şi al unei cănărițe, care erau în grija pajului său credincios. Trăiau într-o colivie mare de aur şi 
când şi când pajul avea grijă să-i scoată din colivie şi să-i lase să zburde prin grădina palatului. Ei 
zburau ce zburau şi totdeauna se întorceau cuminţi în colivia lor de aur. Dar, într-o bună dimineaţă, 
canarul zbură ceva mai departe, şi zadarnic strigă pajul şi cănărița după el, că nu mai apăru nicicum. 
Îngrijorat, pajul o lăsă plângând de ciudă şi dor pe cănăriţă în colivie şi ieşind pe poarta palatului, se 
duse în căutarea canarului. Dar nu făcu prea mulți paşi, că-i auzi cântecul în apropiere şi când ridică 
ochii să vadă din ce parte se auzea cântecul, iată că-l zări pe balustrada balconului de la palatul 
vecin. O fată de o frumuseţe rar întâlnită era pierdută de fericire în faţa lui. 

— Preafrumoasă fată, tare te-aş ruga să-mi dai voie să iau acasă canarul. E al împăratului; mi-a 
fost dat în grijă. Credeam că l-am pierdut, dar iată că norocul m-a făcut să-l regăsesc atât de iute. 

Aşa-i vorbi pajul frumoasei fete. Dar fata, la început se codi să-i deschidă şi nici nu se arătă prea 
bucuroasă să renunţe la cănăraşul acela atât de fermecător. 

— Sunt singură acasă, îi răspunse, şi tatăl meu mi-a interzis să deschid poarta când nu e el acasă. 

— Nu aş insista, clacă n-aş şti cât ţine împăratul la perechea lui de canari, îi spuse pajul cu un 
glas rugător. 

Şi atâta o rugă pajul, încât fata trecu peste porunca tatălui ei şi-i deschise poarta. Din clipa în 
care se treziră aproape unul de celălalt, amândoi tinerii se simţiră cuprinși de acelaşi mare 
simțământ de iubire, deşi se vedeau pentru prima oară. Pajul îşi luă cănăraşul şi se întoarse bucuros 
la palat. Dar toarte curând, bucuria regăsirii încântătoarei păsări se transformă în tristeţea iubirii 
neîmplinite. Căci şi pajul şi fata se gândeau unul la altul, dar nu îndrăzneau să se mai caute şi să-şi 
mărturisească iubirea lor. După câtva timp, împăratul căzu bolnav la pat şi pajul nu mai plecă nicio 
clipă de la căpătâiul împăratului pe care-l slujea cu mare credinţă. Iar fata cea frumoasă zadarnic 
stătea la balconul casei ei tristă şi îngândurată. Ca să-şi mai aline dorul, cobori în grădină să culeagă 
câțiva trandafiri pe care să şi-i aşeze în glastră şi privindu-i să se însenineze. Culegând când un 


trandafir roşu, când unul galben, deodată i se fixă privirea pe un trandafir alb, care începuse să-şi 
desfacă petalele una după alta şi din mijlocul lui apăru o zână, nu mai mare decât o păpuşă, 
învestmântată toată în alb, cu bucle blonde aurii. Şi, culmea, avea şi glas: 

— Frumoasă fată, de ce te necăjeşti atât? o întrebă zâna cea mică cât o păpuşă. 

— Dacă ai rămâne lingă mine, poate că nu m-aş simţi atât de singură? încercă s-o convingă fata. 

— Eu ştiu că dorul tău se îndreaptă spre pajul cel frumos al împăratului. Eu aş sta bucuroasă 
numai lângă tine, dar am o lume a mea. A zânelor mici şi bune. Nu te necăji însă că eu te voi face 
fericită şi dacă tu îţi vei păstra întotdeauna inima ta sinceră şi iubitoare, eu voi fi lingă tine ori de 
câte ori mă vei chema. 

— Dacă ştii pe cine iubesc, ajută-mă să-i fiu mireasă şi să nu mai stau singură aici! o rugă fata. 

— Ţine acest flaut de aur! Are darul de a vindeca pe oricine-l ascultă. Îi vei cânta împăratului şi-l 
vei însănătoşi ca prin farmec. Ca răsplată îți va dărui ce-i vei cere. Şi apoi ori de câte ori vei avea 
nevoie de ajutorul meu, va fi de-ajuns să cânți melodia asta cu flautul şi eu voi fi alături de tine. 
Ține minte melodia! 

Şi cât era de mică zâna, luă flautul de aur în minutele ei mici şi diafane şi o melodie divină se 
auzi din flautul mare aproape cât ea. 

Fata o ţinu minte pentru tot restul vieţii. O luă în braţe pe zâna aceea mică, dar cu puteri de uriaş, 
şi o sărută pe amândoi obrajii, primi flautul şi într-o clipă se afla la poarta palatului. 

Slujitorii, auzind-o care-i era dorinţa, o lăsară să se ducă la împărat. Aşa cum îl văzuseră atâția 
vraci, îl mai putea vedea şi o fată frumoasă! Poale că va izbuti ea ceea ce nu izbutiseră mințile 
acelea luminate. Pajul, de cum o văzu, simţi cum i se umple inima de bucurie. Parcă şi împăratul era 
mai vesel la vederea ei. 

Dar când a început fata să cânte din flautul de aur, împăratul s-a ridicat mai întii în coate, apoi s- 
a dat jos din pat şi când să-şi termine cântecul fata, împăratul era mai voios şi mai voinic ca 
niciodată. După cum îi spusese zâna cea mică, împăratul se arătă gata să-i împlinească fetei orice 
dorinţă ar fi vrut ea. Când o auzi cât de modestă era în dorinţa ei, se uită înspre paj. Şi pajul îi spuse 
de asemeni: 

— Împărate, asta e şi dorința mea, să mă pot însura cu această fată minunată! 

Şi împăratul le dădu binecuvântarea. Şi de a doua zi începură pregătirile de nuntă. Iar dorinţa 
împăratului a fost de a nu părăsi niciodată palatul, iar după moartea lui să rămână ei stăpâni acolo. 
Şi de când venise fata aceea bună şi frumoasă în palat, nimeni nu mai ştia ce-i suferinţa, căci ea, 
când şi când, fără să-şi dea seama, cânta melodia care o auzise la zâna cea mică; şi cine auzea 
melodia aceea nu mai cunoştea nici boală şi nici tristeţe, ci numai viaţă fericită. 


Făt Frumos şi frumoasa Rosalinda 
poveste italiană 


A fost odată un împărat şi o împărăteasă şi aveau o fată frumoasă-frumoasă. Dar într-o bună zi, 
pe când se plimba ca prin grădina palatului, se pomeni faţă în faţă cu o vrăjitoare care o apucă de 
mână şi o duse departe-departe. Şi zadarnic se jeluiră şi împăratul şi împărăteasa, că frumoasa lor 
Rosalinda nu s-a mai întors. De jelania lor se răspândesc vestea până în ținutul vecin, unde trăia Făt 
Frumos, care auzise şi el de minunata Rosalinda şi de păţania ei. Fără a mai spune nimănui nimic, 
încalecă pe cel mai frumos armăsar din grajd şi o porni în căutarea fetei. Şi peste şapte mări şi şapte 
țâri, ajunse la marginea unei păduri întunecoase; şi merse, şi merse până când văzu o lumină 
licărind la oarecare depărtare. O luă într-acolo; era o casă, voi să intre, dar abia avu timp să se 
ascundă, căci tocmai atunci ieşiră ca două furii, un vrăjitor împreună cu o vrăjitoare, care nu era alta 
decât cea care o răpise pe frumoasa Rosalinda de la părinţii ei. Aşteptă să se depărteze ca apoi să 
intre nestânjenit în casa lor, s-o caute pe fată. Şi într-adevăr, înăuntru, Rosalinda se îndeletnicea cu 
nu ştiu ce treburi de-ale casei. Pe nerăsuflate îi povesti lui Făt Frumos toate câte pătimise şi la urmă 


îi mărturisi că pierduse de mult orice speranță să mai vadă vreodată pe cineva. 

— Făt Frumos, trebuie să ne grăbim să ieşim din pădure, mai înainte de întoarcerea lor. Aici este 
o biciuşca vrăjită; cu ajutorul ei ne vom putea preface chipurile şi toată înfăţişarea, ca să nu ne mai 
cunoască. Şi aceştia sunt papucii fermecaţi care zboară ca vuitul, îi mai destăinui fata. 

— Să ne grăbim! o îndemnă Făt Frumos. O luă în braţe, îşi puse papucii fermecaţi şi amândoi 
zburau acum mai tare ca vântul şi ca gândul. Dar în curând vrăjitorul şi vrăjitoarea se întoarseră 
acasă şi când vrăjitoarea şi-a dat seama că Rosalinda dispăruse, n-a mai pierdut vremea, ci s-a grăbit 
să-i strige bărbatului: 

— Eu ţi-am răpit-o de la părinții ei şi ţi-am adus-o aici, fiindcă noi n-am avut copii. Acum e 
rândul tău să te duci s-o aduci înapoi. Aleargă după ea şi după cel ce-a răpit-o! Şi îndată să-i văd pe 
amândoi aici, pe urmă vom avea grijă cum să-i pedepsim! Şi vrăjitorul se duse după ei. Fata îl simţi 
că se apropie. Ce-i drept, Făt Frumos era ajutat de papucii fermecaţi, dar nici vrăjitorul nu 
şchiopăta. Şi atunci cu biciuşca fermecată, Rosalinda împreună cu Făt Frumos se prefăcură în două 
rândunici şi se cocoţară pe o crenguţă: 

— N-aţi văzut trecând pe aici o fată frumoasă însoțită de un prinț? întrebă vrăjitorul pe cele două 
rândunele, căci ajunse din urmă, ele erau primele vietăţi ce-i apăruseră în cale. 

Dar cele două zburătoare ciripiră „cip chip” şi atât. Vrăjitorul, cam bătrân, nu pricepu vraja care 
se petrecuse şi se întoarse să-i ceară sfat vrăjitoarei, căci ea se dovedise totdeauna mai dibace decât 
el. 

— N-am întâlnit în calea mea decât două rândunici. Şi din ciripitul lor n-am înţeles prea bine 
dacă au văzut sau nu, doi tineri alergând, îi spuse vrăjitorul. lar vrăjitoarea se repezi la el, mai rău ca 
toate vrăjitoarele la un loc: 

— Întoarce-te iute, căci numai ei doi puteau fi! Ea ne-a furat nuieluşa fermecată, aşa că s-au 
putut preface într-o clipă în două păsărele. Adu-i imediat pe am îndoi aici! Alergă a doua oară 
vrăjitorul, dar rândunelele nici gând să mai fie acolo. Ceva mai departe dădu însă de o căprioară şi 
un cerb. Dar gândul lui rămăsese la cele două păsărele. Aşa că din nou se întoarse acasă, nebănuind 
că tot ei doi erau. Şi vrăjitoarea, după ce se răsti la el, iar îl trimise în codri, de astă dată după cerb şi 
căprioară. 

Dar alergă şi alergă vrăjitorul şi nici urmă de vieţuitoare în pădurea aceea; după ce trecu însă prin 
multe alte păduri, la marginea uneia din ele deodată îi apăru în față o apă şi lângă apă două 
broscuţe. El le întrebă: 

— N-aţi văzut trecând pe aici un cerb şi o căprioară? Şi broscuţele: „Oac! Oac!” şi zdup în apă! 

Vrăjitorul biruit de deznădejdi şi osteneală, că era şi tare bătrân, nici nu se mai încumetă să facă 
de astă dată calea întoarsă, ci de spaimă ce-i era de gura blestemată de vrăjitoare, o luă încotro văzu 
cu ochii, necăjit foarte că o i pierduse pe frumoasa şi vesela Rosalinda, care le mai înseninase viaţa 
lor întunecată şi hâdă de vrăjitori. Şi cele două broscuţe, ceva mai departe, se transformară din nou 
în Rosalinda şi Făt Frumos, apoi împreună ajunseră vii şi nevătămaţi la palatul Rosalindei. 
Împreună cu părinţii lui, fericiţi de vitejia băiatului lor şi împreună cu părinţii ei, fericiţi că-şi 
recăpătaseră fata, Făt Frumos şi frumoasa Rosalinda petrecură în şir zile şi nopţi la nuntă, şi poate 
mai petrec şi acum... Iar vrăjitoarea îl mai aşteaptă şi azi pe vrăjitor ca să-l dojenească aspru pentru 
nepriceperea lui. 


Păstoriţa regină 
poveste italiană 


În vremuri foarte îndepărtate, trăia într-o ţară un rege tânăr, şi el îşi pusese în gând să se însoare. 
Fără a mai da sfoară în țară de dorința lui, se încumetă s-o pornească singur înspre palatele unde ştia 
că se aflau prințese frumoase, neprefăcute şi harnice şi mai ales modeste, căci acestea erau calităţile 
pe care dorea el să le aibă viitoarea lui soție. 


Şi, în timp ce călărea tânărul rege prin văi şi prin munţi, pe dealuri şi câmpii, iată că pe o colină 
vede o păstorită de o frumuseţe neîntâlnită de el până atunci. Se uită cu jind la ea şi o întrebă: 

— EI, păstoriță, cum o duci? 

— Destul de bine. Dar când voi fi soţie de rege o s-o duc şi mai bine, îi răspunse ea pe 
negândite. 

Regele nu puse mare preț pe vorbele rostite de ea şi zâmbind îşi luă rămas bun şi dădu pinteni 
calului. Ajunse într-un castel, cunoscu o prințesă frumoasă şi încântătoare şi fără a mai sta mult pe 
gânduri, o pofti la el în palat să se cunune. 

Cu mare alai, iată că prinţesa o porni spre curtea regelui, cu care trebuia să se căsătorească. Şi 
cum drumul trecea prin locurile pe unde era şi păstoriţa cu turmele ei, îi dădu şi ea bineţe, ba chiar o 
întrebă pe unde s-o ia mai repede ca să ajungă în curte. Şi păstorița o îndrumă: 

— Frumoasă prinţesă, o iei pe-acolo şi pe dincolo... dar să fii cu ochii în patru când vei păşi pe 
prima treaptă a scării palatului, căci treapta aceea are darul de a destăinui cu glas tare firea oricărei 
fiinţe care ar păşi pe ea. Şi când ghiceşte, nu greşeşte. 

Prinţesa nu dădu crezare cuvintelor păstoriţei şi se duse senină mai departe. Ajunse la palat şi 
păşi pe prima treaptă. Regele era la câteva trepte mai sus, cu mâinile întinse, vrând s-o primească, 
după cum se cuvenea, pe viitoarea sa mireasă. 

Dar un glas, destul de clar, lăsă să se audă: 


Pe prinţesă de-o vei lua, 
Rege, te voi înşela. 
N-avea încredere în ea! 
E şireată şi e rea! 


Auzindu-se acel glas ciudat destul de limpede, prinţesa, ruşinată, se întoarse iute la caleaşca ei şi 
porunci să se dea bice cailor. 

Regele rămase tare abătut. Dar a doua zi îşi regăsi curajul şi iar se încumetă s-o pornească în 
căutarea unei mirese. Şi când trecu dincolo de colină, o întâlni din nou pe frumoasa păstoriță. Şi iar 
îi ură: „Ziua bună” şi iar o întrebă cum o mai duce. lar păstorița cuteză a doua oară să-i răspundă: 

— Nu atât de bine ca atunci când voi fi soție de rege! 

Din nou râse regele de copilăria ei şi dădu pinteni calului. 

Ajunse la un palat unde se afla o altă prinţesă, de a cărei frumuseţe se dusese vestea, hat departe. 
Şi crezându-se îndrăgostit de ea o ceru de soție, spunându-i că a doua zi o aşteaptă la palatul lui, 
unde avea să se sărbătorească nunta. 

Încântată de asemenea cinste, prinţesa primi din toată inima, şi cum drumul spre palatul regelui 
trecea tot peste colina pe unde frumoasa păstoriță îşi mâna turmele, o întâlni şi această prințesă. De 
la ea află de treapta scării palatului, care dezvăluie firea aceleia ce-i va fi prințului mireasă, de 
îndată ce-ar călca pe ea. Nu-i prea plăcu prinţesei cele auzite, deşi se socotea tare vicleană şi 
iscusită, dar nu avu încotro şi merse mai departe. Ajunsă la palat, de bucuria alesei primiri ce i se 
făcuse, uită cu desăvârşire de povestea cu treapta, ba chiar întârzie tocmai pe treapta buclucaşă. 
Când ce auzi? 


Rege, te vei înşela Pe prinţesă de-o vei lua, 
E şi rea tu şi e rea! 
N-avea încredere în ea! 


La auzul acestor cuvinte, regele se înfurie şi-i întoarse spatele prinţesei, care se văzu silită să se 
ducă de unde venise, înfuriată la rândul ei că nesocotise sfatul dat de nevinovata păstoriță. 

A doua zi, regele o porni spre un alt palat. I se spuse că fata care locuia acolo îi va fi pe plac şi-l 
va face să uite fără doar şi poate păţaniile de până atunci. 


Şi in calea lui apăru din nou păstoriţa. Şi regele, dezamăgii, parcă se mai însenină în fata 
prospețimii şi frumuseții nevinovate a copilei. 

— EI, păstoriță frumoasă, ce se mai aude? o întrebă regele. 

— Sunt mulţumită, o duc bine, dar nu ca atunci când voi fi soţie de rege! răspunse cu un aer 
şugubăț fata. 

La şaga ei copilăroasă, căci numai ca o şagă era răspunsul ei dat regelui, acesta se înveseli din 
nou şi o porni plin de nădejde mai departe. 

Într-adevăr, acolo Ia palat o cunoscu pe fata prinţului de care se îndrăgosti din prima clipă, uitând 
cu totul de cele două logodnice pierdute. Îi inspiră mare încredere că ea va fi aleasa inimii lui... Şi 
în toate amănuntele îi povesti cum le pierduse pe celelalte două prințese, şi cât de nerăbdător o 
aştepta pe ea a doua zi la palat, încredințat că treapta aceea neiertătoare cu năravurile celorlalte 
prințese, când va păşi ea, nu va avea de glăsuit decât lauda pentru harurile cu care era ea înzestrată. 

Prinţesa luă aminte la cele spuse de rege şi, măgulită de vorbele lui, consimţi ca a doua zi, nu 
mai târziu, să fie la el, la palat, şi să sărbătorească nunta. 

Însoţită de alai de cavaleri îşi luă rămas-bun de la tatăl ei şi într-o caleaşca poleită cu aur se 
îndreptă spre palatul regelui. 

Pe drum se frământa în ce fel să scape de treapta aceea din cauza căreia fuseseră silite cele două 
prințese să se întoarcă ruşinate înapoi. lată că, privind pe fereastra trăsurii, dădu cu ochii tocmai de 
frumoasa păstoriţă. Opri brusc toată suita și se duse singură la ea, cu gândul s-o înduplece s-o ajute. 

— Uite ce e, păstoriţo — începu prinţesa — vrei să câştigi o pungă eu galbeni? Ia rochia mea şi 
urcă-te în caleaşca asta, sunt sigură că eşti o fată cinstită şi bună. Te vei înfăţişa regelui drept 
mireasă, în locul meu. După nuntă, când nu te va vedea nimeni, te întorci aici şi-ţi dau punga cu 
galbeni, iar eu mă voi întoarce la palat în locul tău. Rămân pe deal însoțită de un cavaler şi te aştept. 
Nu mă întreba de ce îţi cer acest lucru. E o taină a. Mea. 

— Cu dragă inimă te voi sluji, îi răspunse păstorită, care îi ştia taina cu treapta nemiloasă, mai 
bine ca oricine. Şi într-o clipă îşi puse rochia cea strălucitoare cusută cu fii de aur şi argint a 
prințesei, iar rochița simplă a păstoriţei o îmbrăcă frumoasa prinţesă, încât cu greu ai fi putut spune 
care din ele era ciobăniţă şi care prințesa. 

Ajunsă la palatul regelui, acesta cobori s-o întâmpine pe mireasa lui până la prima treaptă. Şi ea 
păşi fără frică. lar vocea aceea ciudată glăsui: 


Rege, nu te-ai înşela 
Pe-astă fată de-o vei lua! 
Ea e sinceră şi bună 
Merită să-i pui cunună! 


Zadarnic să mai spunem cât de fericit a fost regele că şi-a găsit în sfârşit mireasa cea mai 
potrivită. O îmbrățişa de bucurie şi ca să fie sigur că n-o va mai pierde şi n-o va rătăci printre 
frumusețile altor prințese fermecătoare, îi înfipse în părul ei bogat şi mătăsos un ac de păr, bătui 
numai în diamante şi smaralde. Se duse apoi să dea poruncă să înceapă pregătirile pentru ospăţul de 
nuntă. Dar fata încercă să se furişeze ca să alerge la locul unde o aştepta prinţesa: Tocmai când să 
coboare pe ultima treaptă, grăbită să sară în caleaşca, o văzu regele. O opri şi o întrebă unde alerga 
aşa disperată. Păstoriţa încercă să nu-i spună adevărul şi să plece; dar ajunsese chiar pe treapta 
aceea vrăjită şi nu se mai putu urni. Ceva nevăzut o ţintuise locului. Atunci îşi luă inima în dinţi şi 
povesti din fir-a-păr adevărul. 

— Prin urmare, tu eşti păstorița cea şugubeaţă? Prinţesa n-a avut curajul să treacă peste treapta 
aceasta neiertătoare cu cei răi? Las-o să aştepte cât o vrea! Nicio prințesă din cele trei nu au 
calitățile tale, aşa că numai tu meriți să-mi fii soție. 

Spunându-i acestea, regele o duse în braţe înapoi şi mirii fiind de faţă, ospăţul nunţii a putut 
purcede. Iar prinţesa a înnoptat pe deal, aşteptând zadarnic cu punga ei de galbeni pe regina- 


păstoriţă. 


Mezina şi mărul de aur 
poveste italiană 


A fost odată o văduvă şi toată bucuria ei era fetiţa de cinci ani, durdulie, frumoasă şi pe deasupra 
şi ascultătoare. Dimineaţa stătea cuminte în grădină şi se juca cu păpuşa, îngânând tot felul de 
cântece născocite de ea. După-masă căuta să-i mai dea mamei ei câte un ajutor la ce era şi ea în 
stare. Maică-sa o pierdea din ochi şi în fiecare seară, până adormea fetița, ea îi cânta câte un cântec 
de leagăn. Aşa o obişnuise, de când era mică de tot. Şi cele două, mamă şi fată, îşi duceau tihnit 
zilele şi nu aveau de ce să se plângă. 

Dar iată că într-o bună zi, pe când mama era obosită de grijile casei, fetița văzu trecând prin 
grădină un iepuraş alb de o rară frumuseţe. Se duse să-l prindă, dar iepuraşul se furişă pe sub gard şi 
fugi mai departe. Fetiţa se luă după el, fără să-şi dea seama că ieşise pe poartă în afara grădinii. 

Şi iepuraşul se făcu nevăzut în pădure şi fetița se pomeni alergând orbeşte după el. Când s-o 
strige biată maică-sa la masă, fetița dispăruse. 

O jale nemaipomenită o cuprinse pe biata femeie şi cum nu avea de ales, se luă după urmele 
fetiţei în nădejdea de a o găsi. Şi dacă fetiţa se rătăcise, s-a rătăcit şi mama ei. Zdrobită de durere şi 
oboseală, se opri şi se aşeză pe trunchiul retezat al unui copac. Şi, stând acolo singură, i se păru că 
aude o voce: 

— Vrei să ştii încotro a luat-o fetiţa ta? 

— Vreau, cum să nu vreau, dar cine ești tu? 

— Eu sunt Ziua şi dacă-mi cânți măcar un cântec din cele ce le cânta fetiţa ta în timpul zilei, îți 
arăt pe unde a luat-o. 

Numai de cântat n-avea poftă deznădăjduita mamă, dar de nevoie a îngânat şi ea ce-şi aducea 
aminte de la fetiţa ei. 

— Ei bine, îi spuse Ziua, a luat-o pe acolo — şi-i arătă încotro o luase fetiţa. 

Dar a mers şi a mers, biata femeie, până s-a înserat şi de fetiță tot n-a dat. 

Şi iar s-a aşezat pe o buturugă să se odihnească. Şi din nou un glas a întrebat-o: 

— Vrei să ştii încotro a luat-o fetița ta? 

— Cum să nu vreau? întrebă ea cu disperare. 

— Cântă-mi atunci trei cântece din cele cu care o adormeai seara când era în leagăn. Eu sunt 
Seara şi-ţi voi spune încotro s-o iei mâine în zori. 

Şi mama, printre lacrimi, 1-a cântat trei cântece Serii şi a adormit plângând şi cântând, iar a doua 
zi, în zori, a luat-o într-acolo unde îi arătase Seara. 

Şi a ajuns în faţa unui râu secat şi n-a ştiut ce să facă. Dar de îndată a auzit un glas: 

— Dacă ţii cu adevărat să-ţi găseşti fetița, umple-mi albia cu lacrimile tale şi te voi trece de 
partea cealaltă, pe unde a luat-o ea. 

Şi auzind acestea, de bucurie şi de durere, mama plânse într-atât, încât n-a trecut mult timp şi s-a 
umplut albia râului. 

Şi râul a trecut-o de partea cealaltă. Şi acolo a dat de o stâncă. Şi stânca 1-a vorbit: 

— Dacă dragostea ta pentru fetiță e mare, suflarea ta va fi atât de caldă, încât să facă să răsară 
flori din piatră seacă. 

Şi mama, disperată, suflă cu căldură asupra stâncii. Deodată văzu în faţa ei tufe întregi de 
grozame gălbioare, viorele ici şi colo, ghiocei şi violete. De bucurie, stânca îi făcu semn pe unde s-o 
ia ca să-şi întâlnească fata. Şi femeia îi urmă sfatul. 

Şi merse şi merse până în faţa unei colibe. Istovită, căzu la pământ. Când se dezmetici, în faţa ei 
apăru o bătrână, hâdă ca o vrăjitoare. O privi cu ochi răi şi încruntaţi: 

— Cum de ai ajuns până aici? o întrebă ea. 


— M-au îndrumat şi pe mine... Nu ştii cumva, mătuşă, mai spuse ea, unde ar putea fi fetiţa mea? 

— Ba ştiu. 

— Ce trebuie să fac ca să-mi spui, întrebă femeia cu disperare în glas şi în privire. 

— Ai făcut destul ca să dovedeşti cât de mult o iubeşti pe această mititică. Şi mie mi-a fost dragă 
şi de aceea m-am prefăcut într-un iepuraş şi ţi-am răpit-o, dar n-am cunoscut atunci puterea ta de 
jertfă şi nici că vei fi în stare să înduri toate încercările ca să ţi-o recapeţi. la-o înapoi, e fata ta. 

Şi zicând acestea, se făcu nevăzută şi ea şi coliba şi, în faţa mamei, năucită de atâtea şi atâtea 
spaime prin câte trecuse, apăru fetița ei durdulie şi frumoasă care-i sări de gât şi o întrebă senină, ca 
toți copiii care nu vor să recunoască c-au făcut o poznă: 

— Mamă, mergem acasă? 


Don Giovanni Misiranti 
poveste populară din Sicilia 


La Palermo se povesteşte adesea despre un oarecare Don Giovanni Misiranti. Ziua nu-şi dorea 
altceva decât o bucată de pâine şi câțiva bani, iar noaptea visa numai pământuri pe întinderi 
nesfârşite şi palate. 

Într-o bună zi, mai deznădăjduit ca oricând, ieşi brusc pe poartă şi ţipă: „Soartă, soartă, de ce m- 
ai părăsit? Cum pot eu oare trăi mai departe, în mizeria asta, când visez atâtea minunății? Nu vrei să 
te opreşti şi la mine? Ei, bine, atunci voi porni eu în căutarea ta!” 

Zis şi făcut; o porni la drum în căutarea norocului. 

Mergând aşa, iată că în cale-i răsări un bob de mazăre. Se opri să-l ridice, gândindu-se în acelaşi 
timp: „Dar dacă în bobuleţul acesta e închis norocul meu? Chiar aşa, eu îl voi sădi şi din el se va 
înălța o tulpină frumoasă cu multe păstăi, din care voi culege toate boabele, cât să umplu un ghiveci 
mare... După un an voi lua cu chirie o grădină şi în ea voi planta toate boabele din ghiveciul cel 
mare. După alți câţiva ani voi închiria o magazie, unde să păstrez toată recolta, ajungând astfel un 
negustor de vază.” 

Şi tot mergând înainte, făcându-şi tot felul de socoteli, ajunse în piaţa unui sat în care nu mai 
fusese niciodată. Privi în piaţă şi văzu un şir întreg de magazii, şi în fața uneia din ele, o femeie. Se 
apropie de ea şi o întrebă: 

— Preabună femeie, aceste magazii se pot închiria? 

— Da, dar de ce? Cine vrea să le închirieze? 

— Stăpânul meu, răspunse Don Giovanni Misiranti. 

— Şi cine este stăpânul dumitale? 

— Stăpânul meu este... Don Giovanni Misiranti. Cui trebuie să mă adresez ca să aflu tot ceea ce 
mă interesează? 

— Doamnei care locuieşte aici deasupra... 

Don Giovanni se îndepărtă şi se duse la un cumătru de-al său. 

— Cumetre, îi spuse el, trebuie să-mi împrumuţi un costum de-al dumitale. Am nevoie de el 
pentru douăzeci şi patru de ore. 

— Bine, cumetre, ţi-l împrumut, îi răspunse acela. 

Şi-i împrumută un costum bun de-al său. Don Giovanni îl îmbrăcă şi se duse la frizer să-şi tundă 
părul şi să se bărbierească. leşi de acolo cu totul alt om. 

Se întoarse atunci la femeia pe care o întrebase cine era stăpâna magaziilor şi-i spuse: 

— Preabună femeie, a venit cumva vreun slujitor de-al meu, ca să afle dacă se închiriază aceste 
magazii? 

— Da, seniorule. Poate că vreți să le vedeţi? Veniţi cu mine, ca să vă însoțesc până la soția 
stăpânului meu. 

Don Giovanni, țanţoş ca un cocoş, o urmă şi se prezentă stăpânei magaziilor. Aceasta, văzând în 


faţa ei un bărbat chipeş, frumos îmbrăcat, cu pălărie, mănuşi şi un lanţ gros de aur la buzunarul mic 
de la vestă, îi făcu mii de plecăciuni. În timp ce ei schimbau tot felul de vorbe de laudă, intră în 
odaie o fată de o frumuseţe rară. Don Giovanni se îndrăgosti de ea de cum o văzu. 

— Fata aceasta este o rubedenie de a dumneavoastră? întrebă el. 

— E fiica mea. 

— Şi e căsătorită? continuă să întrebe Don Giovanni Misiranti. 

— Nu. 

— Îmi face plăcere ceea ce aud, fiindcă nici eu nu sunt însurat. 

Şi cu un zâmbet viclean adăugă: 

— Ar fi chiar vesel ca în loc să încheiem târgul cu închirierea magaziilor, să încheiem căsătoria 
mea cu fiica dumneavoastră... Ce gândiţi, doamnă, despre această părere? 

— În viaţă orice se poate întâmpla! răspunse ea. 

Şi până una alta se gândea: „Un bărbat atât de elegant şi care vorbeşte atât de înţelept trebuie să 
fie într-adevăr un senior şi pesemne că e şi foarte înstărit, din moment ce poartă un lanț de aur atât 
de valoros!” 

În timp ce Don Giovanni vorbea, sosi şi tatăl fetei. Don Giovanni îşi scoase pălăria şi-l salută 
până în pământ. Apoi spuse: 

— Eu sunt posesorul multor pământuri şi aş vrea să închiriez cele treisprezece magazii pe care le 
aveţi, ca să le umplu cu mazăre şi cu năut. Şi apoi, dacă nu vă este cu supărare, aş dori ca fiica 
dumneavoastră să-mi fie soție... 

— Dar cine sunteți şi cum vă numiţi? îi răspunse tatăl fetei. Trebuie să ştiu şi eu cui îi voi da de 
soție pe fiica mea. Nu credeți? 

— Oh, desigur, desigur. Eu mă numesc Don Giovanni Misiranti. 

— Daţi-mi o zi răgaz şi vă voi răspunde, spuse tatăl fetei. 

— Bine. Mă voi întoarce mâine. 

Şi Misiranti se mai duse încă o dată la cumătru să-l roage să-i împrumute un alt costum de haine. 
Între timp, mama, mulțumită să-şi mărite fata cu un om înstărit, se duse la fiică-sa şi-i spuse că un 
bărbat foarte bogat, care părea un „baron”, Don Giovanni Misiranti, stăpânul a nu ştiu câte vagoane 
de năut şi mazăre, şi atâtea altele, voia să o ia de soție. Fata se arătă fericită de această cerere în 
căsătorie şi o rugă pe mama ei să-i răspundă lui Don Giovanni că şi ea vrea. A doua zi, când Don 
Giovanni auzi că şi frumoasa fată dorea să se mărite cu el, se simţi mai fericit decât un rege şi, în 
timp ce stătea de vorbă cu tatăl ei despre căsătorie, mângâia boaba de mazăre, de care nu se mai 
despărțea şi pe care o ţinea mereu la el, în buzunarul de la haină. 

Şi spunea: 

— Aş vrea să facem nunta cât mai repede, deoarece afacerile nu-mi permit să întârzii prea mult. 

— Da, senior Giovanni, îi răspunseră părinții fetei, e bine săptămâna viitoare? 

— De acord, răspunse el. Săptămâna viitoare facem nunta. Băgaţi de seamă că mi-aţi făgăduit. 

Şi foarte încântat se întoarse la cumătru şi-l rugă încă o dată să-i împrumute un alt costum. 

Soacra, văzând că în fiecare zi Don Giovanni îşi schimba costumul, spunea în sinea ei: „Într- 
adevăr, acest Don Giovanni trebuie să fie un mare senior şi trebuie să fie şi foarte bogat... Sunt 
convinsă că e un baron...” 

În ziua hotărâtă, se făcu nunta cu mare fast şi Don Giovanni Misiranti primi din partea socrilor, 
ca dotă a fiicei lor, două sute de galbeni peşin, pe lângă mobilă şi îmbrăcăminte. 

Don Giovanni, de cum se trezi în bogăția aceea nemaipomenită, începu să cheltuiască şi să 
risipească în stânga şi în dreapta, cumpărând daruri soţiei şi pentru el costume luxoase. Şi de fiecare 
dată, când punea mâna în buzunar, ca să ia bani, nu uita să mângâie boaba de mazăre şi să-i 
şoptească: „Norocul meu, norocul meu, ajută-mă întotdeauna.” 

Don Giovanni trăia ca un adevărat bogătaş. Până şi el începea să creadă că este un baron. Ca să 
se întoarcă pe moşiile lui, nici nu pomenea. Dar după opt zile de viață ca în basme, soacra intră la 
gânduri: „Cum oare, Don Giovanni, care spunea că nu poate să piardă vremea din cauza treburilor 


de pe moşii, nu-şi duce soţia pe domeniile lui?” 

Într-o zi îl luă de o parte şi-l întrebă: 

— Don Giovanni, când o veţi duce pe fiica mea la moşia dumneavoastră? 

— Drept este, răspunse Don Giovanni, dar tocmai azi voiam să vă spun. Cât mai curând vom 
porni spre domeniile mele! 

Rămas singur, totuşi, el începu să devină îngrijorat. Cum avea s-o scoată la capăt? Le spusese că 
este bogat, că are pământuri întinse, şi în realitate n-avea nimic, Nicio bucată de pământ cât un 
petec de batistă. Cum să facă? îşi puse iar mâna în buzunar, scoase boaba de mazăre şi începu s-o 
mângâie. În timp ce-o mângâia astfel, îi spunea: „Boabă, bobiţă dragă, nu eşti tu norocul meu? Ei, 
atunci trebuie să mă ajuţi. Ajută-mă acum, aşa cum m-ai ajutat şi prima dată. Ba chiar ajută-mă mai 
mult de astă dată”. Şi până seara târziu, până la ora culcării, nu mai făcu altceva decât să mângâie 
boaba şi să-i spună întruna aceleaşi cuvinte. Apoi, în sfârşit, a adormit. Şi în somn visă ceea ce avea 
de făcut. 

A doua zi de dimineaţă, de cum se trezi, porunci să i se pregătească o trăsură şi adresându-se 
soacrei şi soţiei lui le spuse: 

— A sosit vremea să plecăm. Ne vom duce la Messina. Eu mă duc înainte, călare; voi veţi veni 
în urma mea. Vă voi spune eu unde să vă opriţi. 

Se sui pe cal şi o porni înainte. Când sosi într-un loc care-i plăcuse lui cândva şi ar fi vrut să fie 
al său, chemă pe un ţăran care muncea acolo şi-i spuse: 

— lată doisprezece tari”. Va trece pe aici o trăsură cu două doamne. De îndată ce te vor întreba 
al cui e pământul acesta, tu trebuie să le răspunzi: „Este al lui Don Giovanni Misiranti, stăpân pe 
multe pământuri cultivate cu mazăre şi năut, oho, câte!” 

Soseşte trăsura cu cele două doamne. 

— Om bun, al cui e tot ţinutul acesta? 

— Al lui Don Giovanni Misiranti, stăpân pe multe pământuri cultivate cu mazăre şi năut, oho, 
câte! 

Închipuiţi-vă cât erau de fericite mama şi fata! 

Dar Don Giovanni nu era, fiindcă trebuia să colinde drumul mai departe. Ajunseră într-alt ținut şi 
acolo, de asemenea, un țăran le spuse că tot pământul acela aparținea lui Don Giovanni Misiranti, 
stăpân a nu ştiu câte hectare de mazăre şi năut, oho, câte! 

Între timp, Don Giovanni continua să meargă înaintea lor şi tuturor țăranilor pe care-i întâlnea, le 
dăruia câte doisprezece tari, în schimbul promisiunii de a repeta aceleaşi vorbe la aceleaşi întrebări 
ale doamnelor, care călătoreau într-o trăsură. Şi de fiecare dată când îşi vâra mâna în buzunar, ca să 
scoată banii, nu uita să mângâie boaba de mazăre. 

După ce călătoriseră ziua întreagă, Don Giovanni înainte, pe cal, şi doamnele în spatele lui, în 
trăsură, şi după ce nu se mai vedea urmă de câmpie, înaintea lor înălțându-se doar munţii, Don 
Giovanni se opri şi, când îl ajunseră şi doamnele, le spuse: 

— Acum nu mai am ce să vă mai arăt. Voi căuta un han unde să vă puteţi odihni. 

Şi se uită în jur, să vadă dacă nu era vreo casă unde să le poată găzdui. Văzu în schimb un palat 
măreț şi la un balcon o tânără fată, care-i făcea semn să se apropie, însoțind gestul cu glasul: „psss, 


» 


pss... 
El se apropie şi tânăra îi spuse să se urce pe scară. Pe măsură ce se suia, Don Giovanni se simţea 


din ce în ce mai uluit. Ce minunat era palatul acela! Câte oglinzi, câtă lumină! Totul era strălucitor! 
în mijlocul sclipirii aceleia până şi fata care se apropia de el scânteia ca soarele de pe cer. Ce lucruri 
minunate! Covoare scumpe, sfeşnice de aur, scaune, fotolii, oglinzi şi pereții numai în aur curat. 
După ce l-a plimbat prin tot palatul, din turn şi până în pivniţă, ticsite toate cu butoaie de vin, 
şunci, damigene de ulei, brânzeturi mii şi, în sfârşit, toate bunătăţile de pe lume, tânăra îl întrebă: 
— Îţi place palatul acesta? 
— Cum să nu-mi placă? Aici aş vrea să rămân şi mort, darmite viu... 

— Atunci, vino să vezi! 

Şi-l conduse într-o preafrumoasă încăpere, unde nu mai intraseră până acum. ŞI aici era totul 
numai în aur strălucitor, dar mai era încă un cufăr mare de tot, pe care-l deschise tânăra. Don 
Giovanni se frecă la ochi şi căscă gura mare, de atâta uimire: 

— Vezi toate acestea? Haine, bijuterii, monede de aur, ba chiar şi palatul, toate sunt ale tale, dacă 
vrei. Şi ale soției tale. Eu sunt boaba de mazăre pe care ai păstrat-o în buzunar. M-ai ținut totdeauna 
alături de tine şi m-ai alintat. Ai avut încredere în mine şi, în loc să mă arunci, m-ai păstrat. Acum 
vreau să fiu şi eu bună cu tine. Îţi dăruiesc toate aceste bogății; tu caută să fii înţelept, să ştii să le 
păstrezi. Eu plec pentru a nu mă mai întoarce niciodată. Nu-ţi rămâne decât să trăieşti în belşug 
dacă te vei pricepe cum şi în ce fel. 

Don Giovanni ar fi vrut să se arunce la picioarele acelei făpturi generoase, dar ea dispăru o dată 
cu ultimul cuvânt rostit. Alergă la balcon, grăbit să-şi cheme soacra şi soția. 

— Ah, fata mea, îi spunea mama fetei, ce mare noroc ai avut! 

Intrând apoi în palat, se adresă ginerelui: 

— Don Giovanni, aveai deci asemenea palat, şi nu ne spuneai nimic? 

— ŞI ce voiaţi să vă spun? Nici eu însumi nu ştiam. Acest palat este primit în dar. 

— Într-adevăr, ce dar măreț! Şi cine ţi l-a făcut? 

— O boabă de mazăre! 

— Glumegşti, Don Giovanni! 

— Nu glumesc. Chiar o boabă de mazăre. Numai că boaba de mazăre era o zână, care a vrut să 
mă răsplătească pentru că nu m-am mai despărțit de ea din clipa când am găsit-o. 


Omul să-şi ţină vorba şi boul coarnele 
poveste din Sicilia 


Aceasta este povestea lui Peppi, fiul cumetrei Rosa, sărmana aceea din Salaparuta, care avea 
două fete şi un băiat de crescut. Cumătrul Nino — vă amintiţi? — murise la saline, fără să lase 
nenorociţilor acelora niciun bănuţ măcar. Fetele, se ştie, trebuiesc ținute acasă, aşa că ele nu puteau 
fi de mare folos în familia lor. Se pot duce să aducă nutreţ pentru animale, când există, sau să scoată 
apă din fântână. Dar cumătra Rosa n-avea animale. Şi nu numai că nu avea animale, dar nu avea 
niciun petec de pământ măcar. 

Cum trăiau? Cine poate şti? Atât vă pot spune: zilele dintr-o lună în care reuşeau să mănânce 
ceva se puteau număra pe degete; pe degetele de la două mâini. 

Peppi, un băieţandru de toată frumuseţea, putea el, oare, să trăiască astfel? Desigur că nu. ŞI 
atunci într-o bună zi îi spuse mamei lui: 

— Mamă, ştii ceva? Dă-mi binecuvântarea ta, că mă duc să rătăcesc prin lume în căutarea 
norocului. 

— Mă doare, fiul meu, dar văd că ai dreptate. Tu nu mai poți duce asemenea fel de viaţă. Eu te 
binecuvântez şi harul Domnului să te aibă în pază! însă te rog să nu ne uiţi şi, dacă poţi, să te 
întorci! 

Într-o zi cu soare, Peppi îşi luă desaga în spinare şi se tot duse până ce ieşi afară din sat. 

Şi mergi, şi mergi, pe pământul ars şi printre stâncile munților, până ce, în sfârşit, dădu de o 
gospodărie. 

Acolo erau doi oameni, care băteau grâul pe arie, şi atunci Peppi îl întrebă pe unul din cei doi: 

— N-aveţi cumva nevoie de vreun băiat să vă ajute? 

Acela, fără să-l lase să-şi termine vorba, îşi chemă prietenul: 

— Turi... Turi, dezleagă câinele... 

Abia, abia avu timp Peppi s-o ia la goană. 


Şi iar o porni la drum, pe un soare care-l ardea ca focul iadului. Din când în când mai întindea 
mâna, să culeagă câte o smochină, sau câte o mură, ca să-şi mai domolească chinurile foamei. 

Pe înserat ajunse la o altă gospodărie. 

— Noroc bun şi sănătate! le spuse el oamenilor de acolo. 

— Ce cauţi? 

— Caut să aflu dacă nu cumva aveţi nevoie de un băiat de ajutor. 

— Nu pleacă mâine văcarul? întrebă unul dintre oamenii aceia. Aşteaptă că mă duc să-l întreb pe 
vechil. 

Se ridică şi intră în conac. 

Între timp se apropie de Peppi o bătrânică şi-i spuse: 

— De unde vii, fiule? 

— Vin din Salaparuta. Am mers toată ziua pe jos. 

— Pe soarele de azi? Ah, fiule... Şi pâine... ai avut puţină pâine? 

— Nicio înghițitură măcar... nici nu-mi amintesc când a fost ultima dată când am mâncat! 

— Fiule! Vino încoace că-ți fac eu rost, şi-i întinse o pâine frumoasă şi o farfurie de urdă. 
Mănâncă, fiul mamei, mănâncă. 

După puțin timp apăru vechilul. Se uită la Peppi din cap până în picioare, apoi îl întrebă, tot 
dintr-o singură suflare: 

— Cum te numeşti? Câţi ani ai? De unde eşti? Ţi-a venit de pe acum cheful de muncă şi vrei să- 
ți câştigi o pâine? 

Peppi, fără să mai mestece bucata de pâine din gură, se porni să-i răspundă: 

— Mă numesc Peppi, am douăzeci de ani, vin din Salaparuta şi vreau să muncesc, pentru că 
acasă la mine nu se mai ştie când se poate mânca, ci se ştie numai că n-avem ce mânca niciodată. 

— Atunci bine. Dacă vrei, pot să-ți dau slujba de văcar. Mâine, mai înainte de a apare zorii, îţi 
iei boii şi te duci cu ei pe munte. Dar nu-ţi pot da decât de mâncare şi nimic altceva. Baţi palma? 

— Da, bat palma, dacă sunt încredinţat că mănânc în fiecare zi. Dumnezeu să vă binecuvânteze. 

A doua zi dis-de-dimineaţă, mai înainte de răsăritul zorilor, se sculă şi se duse la staul să-şi ia 
boii. Bătrânica din seara trecută îi dădu o bucăţică de pâine şi o bucăţică de brânză şi apoi îl urmări 
cu privirea până ce se făcu dispărut în spatele unei stânci. 

Peppi stătea în fiecare zi pe lângă boi. Erau peste zece la număr, aşa că-i dădeau de lucru, nu 
glumă. Seara se întorcea la conac, unde găsea puţină mulțumire în cuvintele bunei bătrâne, care-i 
amintea de mama lui. 

Şi această amintire, pe măsură ce treceau zilele, îi dădea o stare de tristeţe de neînchipuit. Mai 
ales acum, când ştia că se apropie sărbătoarea carnavalului, tristeţea lui era şi mai mare, de nici 
cântecul din flautul de trestie pe care şi-l făcuse nu-i mai alina durerea. 

Din când în când îl vedea trecând pe vechil cu puşca pe umăr, înainte de a se duce să inspecteze 
terenurile, dar n-avea curajul să-i spună nimic. Făcuseră un pact, şi Peppi ţinea mult să-l respecte. 
„Omul să-şi ţină vorba şi boul coarnele”, spunea în sinea lui. Dar cu nefericirea ce i se citea pe 
figură n-avea ce face. 

Şi astfel vechilul, care-l privea de câtva timp cu o mai mare atenție, văzându-i căutătura şi sila, 
care i se întipărise cu îndârjire pe faţă, îl întrebă într-o seară: 

— Peppi, ce ai? 

— Nimic, răspunse el. 

— Nimic? Ei, atunci de ce stai mereu aşa bosumflat? La început nu erai aşa. 

— N-am nimic, zicea Peppi, în timp ce în sinea lui repeta: „Omul să-şi țină vorba şi boul 
coarnele!” 

— Nimic, Peppi? De ce nu-mi spui ce ai? 

Dar el mereu cu acelaşi răspuns: 

— Nimic. N-am nimic. 

Până când într-o seară — acum nu mai lipseau decât trei zile până la carnaval — în sfârşit, 


izbucni: 

— Uite ce am... mă doare că vine carnavalul şi mă gândesc că rău am făcut târgul, să îmi dați 
numai de mâncare şi bani nu, ca să mă pot întoarce la mama şi la surorile mele şi să pot petrece cu 
ele carnavalul. 

— Aşa este, Peppi. Eu nu ţi-am făgăduit decât mâncare şi nimic altceva. N-am vorbit despre bani 
şi de aceea nici nu-ți voi da. Fii pe pace şi nu te mai gândi la asta. 

E un fel de a vorbi „nu te mai gândi la asta!” Peppi nu reuşea să-şi mute gândul. 

A doua zi, ca de obicei, Peppi se duse cu boii pe munte. Era întunecat la chip, foarte întunecat. 
Desigur că nu se putea resemna, dar era şi foarte sigur că vechilul nu avea să-i dea niciun bănuţ 
măcar. 

Şi-şi uşura sufletul de furie, lovind în stânga şi în dreapta cu băţul, în toate pietroaiele ascuţite 
ce-i ieşeau în cale. 

La un moment dat se auzi strigat: 

— Peppi! Peppi! 

Se întoarse şi se uită peste tot, dar nici urmă de suflet omenesc. Se gândi că poate i se păruse şi 
atât. Poate că era de vină dorinţa lui aprigă de a se simți strigat de măicuţa lui şi de aceea i se păruse 
că-şi aude numele printre stâncile acelea pustii şi mute. Desigur că nu fusese decât o închipuire a 
lui. Singura ființă vie, dacă se putea spune aşa, era bătrânul bou din cireadă, care făcea la fiecare 
mişcare să-i sune clopotul purtat la gât. 

Dar un nou glas repetă: 

— Peppi! Peppi! 

— Cine mă cheamă? strigă el înfuriat de astă dată. 

Bătrânul bou se întoarse şi-i spuse: 

— Eu te chem. 

— Fi, cum aşa? Tu vorbeşti? 

— Da, eu vorbesc. Ce ţi s-a întâmplat ţie, de te văd atât de întunecat la chip de câteva zile? 

— Sunt îndurerat că poimâine este carnavalul şi nici de carnaval vechilul nu îmi dă ceva bani, ca 
să mă pot întoarce la maică-mea şi la surorile mele. 

— Nu mai avea nicio grijă, te învăţ eu ce să faci. Deseară când te vei întoarce la conac, trebuie 
să-i spui: „ŞI nici pe bătrânul bou nu vreţi să mi-l daţi?” Ai să vezi că din cauză că nu mă poate 
vedea în ochi, fiindcă niciodată n-am vrut să-i muncesc, îţi va răspunde: „Da”. 

Seara, Peppi se întoarse cu o nouă speranță în inimă. Dar pe chip se strădui să păstreze aceeaşi 
tristețe şi frământare. 

Vechilul, văzându-l la fel de îmbufnat ca şi cu o seară în urmă îi spuse: 

— Tot îmbufnat, Peppi? N-ai înţeles cele ce ţi-am spus? Nu ţi-am spus eu să fii pe pace, că de la 
mine bani n-ai să primeşti? 

— Da, am priceput răspunsul dumneavoastră, deloc îmbucurător; dar nici de boul acela bătrân 
nu vă înduraţi, care-i mai bătrân decât toate cucuvelele din pădure? Dumneavoastră ştiţi că nu-i bun 
de nimic şi că nu vrea să iasă la muncă. Dacă mi-l daţi mie, în schimb, îl înjunghii şi astfel îi pot 
duce mamei mele ceva carne. Poimâine e carnavalul şi... 

— Fi bine, poţi să-ţi iei boul, şi-ţi dăruiesc şi o bucată de frânghie să-l legi şi să ţi-l duci de aici. 

A doua zi, de cum se crăpă de ziuă, Peppi îşi luă boul cel bătrân şi se îndreptă spre casa lui. 

De-a lungul drumului, la un moment dat, trecu printr-un sat. Dar pe străzi nu se vedea nimeni. Se 
întreba unde s-o fi dus lumea de acolo, când auzi un zgomot în spatele lui ca un tropăit de copite şi 
un glas care-i striga: 

— Fereşte, fereşte, că te omoară taurul înfuriat! 

Dar boul se apropie de el şi-i şopti: „Peppi, întreabă: dacă-l prind mi-l daţi mie?” 

Peppi îl ascultă şi omul îi răspunse: 

— Dar cum îl poţi prinde? Taurul acela ne omoară pe noi toți şi pe tine. Dar dacă eşti în stare, n- 
ai decât. 


Boul îi spuse lui Peppi: 

„Stai în spatele meu şi să nu-ți fie teamă”. 

În goana mare sosi şi taurul. Dar furia lui se opinti în pielea boului tare ca stânca. Şi izbitura fu 
atât de puternică, încât rămase doborât şi ametit la pământ. De îndată Peppi luă un capăt al frânghiei 
cu care ţinea legat de coarne boul cel bătrân şi legă şi coarnele taurului. Se întoarse apoi către omul 
care-i strigase să se ferească, şi-i spuse: 

— L-am prins şi acum mi-l păstrez. 

— Bine, răspunse acela, vorba-i vorbă. „Omul să-şi ţină vorba şi boul coarnele”. 

Peppi îşi continuă drumul şi sosi într-un alt sat. 

Aici, în piaţă, se făcuse un cerc de multă lume, în mijlocul căruia un vestitor al regelui striga cât 
îl ținea gura: „Regele meu promite celui ce se crede în stare să are într-o singură zi o mie de palme 
de pământ, mâna fiicei sale; iar celui ce nu va reuşi, tăierea capului”. 

— Peppi, du-te tu la rege şi spune-i că te încumeţi să faci tu munca asta într-o singură zi, spuse 
boul. 

Şi Peppi se îndreptă spre palatul regelui. Legă cele două animale ale lui de gardul de fier şi 
înaintă spre poartă. Sentinelei îi spuse că venea să împlinească el cele aflate de la vestitorul regelui, 
şi sentinela îl lăsă să treacă. 

Când auzi regele că vrea să încerce el, îi spuse: 

— Tu nu ştii că o mie de palme de pământ înseamnă atât cât nu poate fi isprăvit într-o singură 
zi? la seama că vorba unui rege trebuie respectată şi cum sunt convins că tu nu vei reuşi, mă vei 
obliga să-ți tai capul. 

— Dar eu tot vreau să încerc. 

— N-ai decât să încerci. Dar să-ţi aduci aminte că tu ţi-ai căutat moartea. 

— Suntem înţeleşi, Măria Ta! 

— Fi bine, atunci mâine vei face încercarea. Până una, alta, ia-ţi animalele şi du-le la mine în 
staul. Şi cere cât fân crezi pentru amândouă. 

De cum răsări soarele, Peppi trecu la lucru. În primul rând ceru să i se dea un braţ şi jumătate de 
fân, deoarece boul îi spusese: „Un braţ de fân taurului şi o jumătate mie”. 

De la ferestrele şi de la balcoanele palatului, regele împreună cu toți curtenii se înşiraseră să 
privească minunea. 

La amiază, aproape tot câmpul era arat. Mai rămânea de arat doar un petec neînsemnat, pe care 
desigur că Peppi, în mai puţin de o oră, avea să-l termine. 

Dar curtenii, alarmaţi, alergară la rege şi-i spuseră: 

— Într-adevăr, Măria Ta, vrei să dai mâna fiicei domniei tale unui biet văcar? 

— Dar ce pot face altceva? răspunse regele. Voi nu ştiţi că vorba regelui trebuie respectată? 

— Desigur că ştim asta, Măria Ta, dar există un mijloc ca să nu trebuiască respectată întocmai 
promisiunea, dând vina pe văcar. 

— Care? 

— Lăsaţi totul în seama noastră. 

Chemară o slujnică şi-i spuseră să fie gata să-i ducă lui Peppi pe câmp o găină friptă şi o sticlă de 
vin. Apoi se duseră în pivniţă, puseră în vin ceva să-l adoarmă şi i-l încredinţară slujnicei. Ea se 
duse pe câmp şi-i spuse lui Peppi: 

— Mănâncă şi bea, căci ai muncit de ajuns. Acum mai ai puțin. 

Peppi se uită la munca făcută şi la ceea ce-i mai rămăsese, şi cum se convinse că în mai puţin de 
o oră avea să termine de arat tot câmpul, mai întâi dădu fân boilor, jumătate de braţ bătrânului bou 
şi un braţ întreg taurului, şi apoi se aşeză şi el să mănânce. Şi în timp ce se îndestula, avea chef să şi 
bea. Şi cum vinul era într-adevăr din cel bun, goli toată sticla. După ce se ospătă, se aşeză puţin la 
umbră, lângă bătrânul bou. Avea de gând să se odihnească doar cinci minute, dar somnoroasa pe 
care i-o puseseră curtenii în vin îl doborâ, cufundându-l într-un somn greu şi adânc. Bătrânul bou se 
uita la el. 


Între timp, orele treceau şi soarele ajunsese aproape de asfinţit. Bătrânul bou, văzând că Peppi 
continua să doarmă, începu să îşi facă griji şi atunci începu să-i dea ghionturi cu copita şi să-l 
scuture. La început Peppi părea că nu simte nimic, dar mai încolo, când începu şi taurul să-l 
lovească în spate, se hotărî până în cele din urmă şi deschise ochii. 

— Ce? Ce e? repeta întruna, somnoros. 

— Soarele apune acum şi dacă nu te trezeşti, ca să terminăm cu aratul, mai înainte de a apare 
luna, eşti pierdut şi regele va da poruncă să ţi se taie capul. 

Peppi se trezi brusc şi deşi era ametit şi pe jumătate adormit, se apucă din nou de lucru. Într-o 
jumătate de oră termină de arat bucăţica de pământ ce mai avea de făcut, rămânându-i timp după 
aceea să treacă din nou peste tot câmpul. Când soarele asfinți şi din spatele munților îşi făcu apariția 
primul corn al lunii, desprinse boii şi o luă spre palatul regelui. 

— Măria Ta, am terminat, îi spuse el regelui. 

— Ştiu. Te-am privit toată ziua. Ce doreşti acum pentru lucrul tău? Ai fi mulţumit cu două lăzi 
de galbeni? 

— Nu, Măria Ta. Vestitorul Măriei Tale spunea că îi vei da de soţie, celui ce va avea să 
reuşească, pe fata ta. Eu am reuşit, mi-am primejduit viaţa, sunt neînsurat şi de aceea o vreau pe ea. 
Măria Ta mi-ai spus că aşa sună înţelegerea. Şi ştii cum se spune: „Omul să-şi ţină vorba şi boul 
coarnele”. 

— Bine, Peppi. Voi respecta înţelegerea, dar nu pentru că spui tu că „Omul să-şi ţină vorba şi 
boul coarnele”, ci pentru că un cuvânt dat de un rege este totdeauna respectat. 

— Dacă-mi dai fata, nu-mi pasă că-i mai drept cum spui Măria Ta, sau cum spun eu. 

În timp ce regele şi Peppi schimbau asemenea vorbe, curtenii se întreţineau astfel: „Ia te uită cine 
trebuie să ia de soție pe fiica regelui! Nu-i altceva decât un ţărănoi necioplit, un adevărat văcar. Dar 
vom vedea noi cum se va sfârşi istoria asta. Să ne bucurăm de poveste până la urmă”. 

Peppi a fost condus în camera de baie. A fost îmbăiat, săpunit, pieptănat, îmbrăcat din cap până 
în picioare în straie bogate, ba chiar şi parfumat. Parcă era alt om, fiindcă se transformase într-un 
tânăr de toată frumuseţea. 

Se făcu o nuntă ca în poveşti, cu nemaipomenit dichis. 

Cum schimbară inelele de nuntă, Peppi alergă în staul ca să dea încă o portie boilor lui dragi, 
care-l ajutaseră atâta. Ba chiar se gândea — în timp ce cobora scările — că avea să-i ceară regelui, 
acum socrul său, să i se facă un staul special boului său bătrân, căruia îi datora toată fericirea. 

Dar de îndată ce ajunse în staul, bătrânul bou îi făcu semn cu capul să se apropie, şi-i spuse: 

— Ascultă, Peppi. Acum ai devenit om mare, nimic mai mult decât ginerele regelui, şi eu nu voi 
mai putea rămâne alături de tine. Fiind în viaţă, eu nu-ţi voi mai putea fi de folos. În schimb, 
nemaifiind, te voi mai putea ajuta în continuare. Aşadar, omoară-mă şi toate oasele mele sădeşte-le 
în câmpul arat laolaltă. Apoi trebuie să pui în salteaua ta o copită, iar carnea mea s-o dai bucătarului 
s-o pregătească în diferite feluri, cum se găteşte iepurele de casă, iepurele vânat, puiul, curcanul, 
porcul, ba chiar şi peştele. 

— Eu să te omor? Asta niciodată! Tu mi-ai făcut atâta bine şi tocmai eu să te omor? Tu mi-ai fost 
prieten şi tovarăş credincios, ai ținut la mine mai mult decât toţi oamenii şi tocmai eu să te 
răsplătesc astfel? Asta nu se va întâmpla niciodată! 

— Şi totuşi aşa trebuie să faci, Peppi! Şi crede-mă că nu-mi faci deloc rău, după cum bănuieşti 
tu. Mi-ai face, dimpotrivă, rău, dacă m-ai lăsa în viață. N-am mai putea sta aproape de dimineață 
până seara în fiecare zi, ca până acum, şi atunci aş muri de durere. Vezi aşadar, că dacă îmi iei viața 
acum, e spre binele meu şi al tău. 

— Fie după cum spui tu, dar eu voi continua să vin în fiecare zi să te văd. Ba chiar să ştii că mă 
gândeam să dau poruncă să ţi se construiască un staul lângă odaia în care dorm eu. 

— Da, ce-i drept, ar fi frumos un staul lângă camera de dormit a ginerelui regelui! Tu nu vrei 
oare să pricepi că acum nu mai eşti un ţăran şi un simplu văcar? Că nu mai e ca mai înainte? Fă 
ceea ce-ţi spun eu, şi mă vei face fericit. Şi apoi, nu ţi-am spus să pui o copită de a mea în salteaua 


ta? Vom fi totdeauna aproape. 

Şi atâtea îi spuse şi tot îi spuse, că până în cele din urmă Peppi, chiar dacă simţea fiorul morții în 
inima lui, de durere, trebui să omoare pe bătrânul bou. Şi făcu întocmai după cum îl povăţuise să 
facă. 

Carnea, gătită de bucătar, după spusele lui Peppi, a fost adusă la masa de nuntă şi toți comesenii, 
în timp ce mâncau, lăudau bucatele: Dar asta e carne de iepure de casă... Ba e de iepure vânat... E 
pui... Este curcan... Carnea asta este de porc... Nu... este peşte! 

Când se lăsă seara, Peppi, care-i atrăsese atenţia bucătarului să-i păstreze toate oasele, le luă şi se 
duse să le semene pe câmp, apoi, în timp ce soția lui dormea, luă copita pe care o pusese deoparte şi 
o vâri în saltea, în locul unde dormea el. După câtva timp, soția lui se trezi şi-i spuse: 

— Ce vis frumos am avut, Peppi! Am visat că deasupra capului nostru stăteau atârnate cireşi şi 
în toată camera erau trandafiri şi iasomie. Şi cireşile erau atât de bune, că şi acuma mi se pare că le 
simt gustul. lar parfumul de trandafiri şi iasomie mi se pare că-l am şi acum în nări. 

Şi întinse o mână, iar când şi-o retrase în pumn simți cum strânge trandafiri şi iasomie. Apoi 
întinse alta şi culese o cireaşă. Şi imediat strigă: 

— Nu-i vis, nu-i vis. E cireaşă, o pot atinge! 

Şi Peppi: 

— Nu-i vis... Nu-i vis. Am cireşi în gură. 

Trecu regele, ca să se ducă şi el la culcare, şi auzind țipetele acelea, se opri să vadă ce se 
întâmplase. Văzu camera plină de flori şi de fructe, încât fu ispitit să mănânce şi el. 

De dimineaţă, Peppi deschise fereastra şi se uită pe câmpul unde semănase oasele. Minune! Era 
plin de pomi roditori, cu fructe de toate felurile. 

— Vino, soţie dragă, să vezi ce minune! strigă el. 

Auzind strigătul său, regele împreună cu curtenii se repeziră şi ei la ferestre. „Hai să vedem ce 
el” 

Se duseră pe câmp şi îşi dădură seama că nu era o simplă închipuire. Erau, într-adevăr, şi pomii, 
şi fructele, aievea. Şi toţi începură să se înfrupte şi mereu apăreau alte roade. Cu câtă smerenie şi 
încântare îl priviră toţi pe Peppi, care înfăptuise toate minunăţiile acelea! 

Dar trebuie să ştiţi că regele, pe lângă fiica pe care o dăduse de soţie lui Peppi, mai avea alte 
două fiice, căsătorite cu doi prinți. Şi aceşti doi prinți erau geloşi şi invidioşi din cale-afară pe faima 
lui Peppi la Curte. Şi de aceea jurară să-i fure taina şi să-l facă să fie aruncat afară din palat. Îşi 
chemară amândouă soțiile şi le spuseră să caute să descopere taina lui Peppi de la sora lor. Dar 
aceasta le răspunse că nu o cunoştea şi atunci surorile ei o convinseră să-l întrebe seara pe soţul ei. 

Seara, în pat, soția îl întrebă pe Peppi prin ce vrăjitorie reuşise el să facă atâtea minuni. Şi Peppi, 
care avea încredere în soția lui, îi povesti totul. 

A doua zi, cumnaţii îi spuseră lui Peppi: 

— Punem rămăşag că suntem în stare să destăinuim taina care te-a ajutat să făptuieşti totul. 

— Punem rămăşag, răspunse Peppi, care avea încredere în soția lui. 

— Să punem atunci rămăşag, noi pe toată averea ce o avem, şi tu pe a ta. 

— Bine, dar să nu uitaţi: „Omul să-şi ţină vorba şi boul coarnele”. 

Iar ceilalți, râzând în sinea lor, repetară: „Omul să-şi ţină vorba şi boul coarnele”. 

Cât ai clipi, cumnaţii îi spuseră că taina lui era copita de bou, dar că ei i-o furaseră şi acum el 
rămăsese fără nicio putere. 

Peppi a fost nevoit să le dea toată averea lui şi zestrea soției, devenind astfel sărac ca la început. 
Ba chiar şi mai sărac, acum, după ce se obişnuise cu bogăţia şi când bătrânul bou îi murise. Şi nu-şi 
mai găsea liniştea, gândindu-se cum de putuseră cumnaţii lui să-i afle taina. De la soția lui nimeni 
n-ar fi putut afla nimic... Aşadar, cine o fi fost? O întrebă pe soție şi ea îi răspunse într-o doară: „O 
fi fost Soarele”. 

El o luă de-a bună. 

Avea să se ducă să stea de vorbă cu Soarele şi să-i spună că nu a fost drept să facă ceea ce 


făcuse! 

Fără să mai stea pe gânduri, îşi luă pe el iarăşi straiele prăpădite de văcar şi o porni la drum. Şi 
mergi, şi mergi, până ce ajunse la o colibă. Bătu în uşă şi-i deschise un pustnic: 

— Ce doreşti? 

— Dumneata ai şti să-mi spui unde răsare Soarele? 

— Asta e o întrebare de pus acum în miezul nopții? Deocamdată intră şi mâine te-oi trimite la un 
alt frate de al meu, tot un pustnic, şi-ţi va spune el. 

A doua zi de dimineaţă o porni din nou la drum. Şi mergi, şi mergi, până ce ajunse la altă colibă, 
făcută din frunze şi fân. În poartă stătea un pustnic, care, de cum îl văzu, îl întrebă: 

— Ce-ai, fiule, de umbli prin partea locului? Ce cauţi tu? 

— Mă trimite fratele dumitale, pustnicul, care locuieşte în munţi. Mi-a spus că dumneata ştii să- 
mi arăţi unde răsare Soarele. 

— Eu, fiule? Eu nu ştiu. Dar mergi şi iar mergi, până ce o să dai de o peşteră. În peştera aceea stă 
un pustnic, care ştie unde răsare Soarele. 

Peppi sărută mâna pustnicului şi-o luă la drum. Şi mergi, şi mergi până ce ajunse într-o peşteră 
săpată în stânca unui munte foarte înalt. Unii spun că era muntele Erice; alții, Cofani, muntele unde 
se întâlneau noaptea vrăjitoarele. În peşteră era un pustnic, în genunchi, care se ruga; avea o barbă 
lungă până în pământ, când stătea în picioare. 

Peppi îl atinse pe umăr, căci acesta, rugându-se, nu-l putuse auzi pe Peppi când intrase acolo. 

— Ce este, fiul meu? Ce doreşti tu de la un biet pustnic? 

— Mă trimit frații dumitale, pustnicii de la şes şi din munte. Spun că-mi poţi arăta dumneata 
unde răsare Soarele. 

— Da, fiul meu. Eu ştiu, dar nu-i uşor de ajuns acolo. Iată acest ac! De-a lungul drumului vei 
întâlni un leu, care nu te va lăsa să treci. Dar el are o țeapă în labă, care-l face să sufere şi de-aceea e 
tare furios. Tu însă trebuie să spui: „Cumetre leu, cumătrul dumitale, pustnicul, îți trimite salutări şi 
m-a rugat să-ți scot țeapa din labă”. Apoi, după ce îi vei fi scos țeapa, trebuie să spui: „Şi acum 
ajută-mă să vorbesc cu Soarele”. 

Peppi făcu întocmai după cum îi spuse pustnicul. 

Leul îi fu recunoscător şi îi mulţumi: 

— Tu mi-ai redat viața şi puterea. Spune-mi ce vrei şi îţi voi împlini dorința. 

— Vreau să vorbesc cu Soarele. 

Leul se ridică, şi, cu paşi mici şi repezi, îl însoți pe Peppi până la malul mării. 

— Aici răsare Soarele, îi spuse. Dar mai înainte de a apare Soarele, va apare un delfin, căruia îi 
vei spune: „Cumetre delfin, mă trimite cumătrul leu, căruia i-am redat viața şi puterea, scăpându-l 
de ţeapa din labă. El doreşte ca dumneata să mă ajuţi să vorbesc cu Soarele. E vorba de viaţă şi de 
moarte”. 

Peppi făcu întocmai, când apăru delfinul. 

— Bine, spuse delfinul, suie-te imediat pe spinarea mea şi ține-te strâns de aripile mele. În 
curând va apare Soarele şi eu voi sălta din coadă. Să te ascunzi şi să te adăposteşti la umbra ei, căci 
altfel Soarele te va arde cu razele lui de foc. 

Peppi făcu ceea ce-l povăţuise delfinul şi ținându-se strâns de aripile lui şi la umbra cozii îi 
spuse: 

— Oh, Soare, de ce m-ai trădat? Am ajuns sărman ca la început, ba chiar mai rău ca la început. 
De ce ai destăinuit taina mea şi ai lăsat să mi se fure copita boului cel bătrân? 

— Nu eu am fost de vină. Soția ta te-a trădat, ca să le facă pe plac surorilor ei, rău sfătuite de 
soții lor, cumnaţii tăi. Aşadar, nu mie trebuie să-mi aduci dojana ta. 

— Atunci, iartă-mă, Soare! Mi-am pierdut vremea zadarnic şi am colindat atâta drum zadarnic. 

— Nu-i adevărat. Nu ţi-ai pierdut timpul. Eu te-am văzut în fiecare zi din viața ta şi vreau să te 
ajut. Spune-mi ce să fac pentru tine. 

— lată ce: Poimâine să nu apui la aceeaşi oră, ci la miezul nopții şi jumătate. 


— Bine, îţi făgăduiesc împlinirea acestei plăceri pe care mi-o ceri. 

Peppi mulțumi Soarelui, şi delfinului, şi întorcându-se de unde venise, mulţumi leului şi celor 
trei pustnici, care-l ajutaseră, şi apoi se întoarse la palat. Îi chemă pe cumnaţii săi şi le spuse: 

— Mai vreţi să punem un rămăşag? 

— Şi pe ce mai vrei să pui rămăşag, că doar nu ţi-au mai rămas decât ochii cu care să lăcrimezi? 

— Eu pun rămăşag pe capul meu şi voi pe averea voastră. 

— Şi ce fel de rămăşag să fie ăsta? 

— Că voi face să strălucească Soarele în miezul nopții! 

— Eşti nebun! îi spuseră cumnaţii. Soarele în miezul nopții! 

— Vreţi să punem rămăşag sau vă este teamă? 

— Nouă să ne fie teamă? Nici nu ştii ce spui, văcar necioplit şi prostănac! Ne este atât de teamă 
de tine, că nu numai că punem rămăşag pe averea noastră, dar o mai adăugăm şi pe cea dată de tine. 

— Înțelegerea e făcută? 

— Făcută! 

— Şi să nu uitaţi: „Omul să-şi ţină vorba şi boul coarnele!” 

— Bine, bine, vom ţine minte. 

Şi începură să privească cu toţii Soarele. 

La şapte şi jumătate, la fel ca în celelalte zile, Soarele o porni spre asfințit. Cei doi cumnaţi îşi 
frecau mâinile de mulţumire. Dar, ba că e, ba că nu e, când ajunse la câțiva metri de mare, Soarele 
nu se mai clinti nicicum. Trecu de opt, trecu de nouă, se făcu zece, unsprezece, douăsprezece şi 
Soarele tot acolo, fix, în acelaşi punct. Toţi oamenii şi regele însuşi rămăseseră încremeniţi cu ochii 
într-acolo, îngroziţi de ceea ce vedeau. În miezul nopţii, Soarele! Aceasta nu se mai întâmplase de 
când lumea. Şi acum, oare, ce voia Soarele să facă? Nu mai voia să apună? 

Când mai trecu o jumătate de oră după miezul nopţii, credincios făgăduinţei făcute, se cufundă 
brusc în mare. 

— Daţi-mi cele cuvenite! strigă Peppi către cumnaţii săi. 

Şi aceia, îngălbeniţi de supărare şi groază, se văzură siliți să-i dea totul. 

Dar Peppi, luându-şi lucrurile sale, le spuse: 

— Vreau să vă arăt inima bună pe care o au văcarii şi țăranii, pe care voi îi dispreţuiți atâta. 
Țineţi-vă lucrurile voastre şi daţi-mi numai ce-i al meu. Eu nu vreau ce-i al altuia, ci mi-ajunge 
numai ce-i al meu! 

Rămaseră împietriți cu toții. Afară de rege, care admirând fapta lui Peppi, îşi scoase coroana de 
pe cap şi o puse pe capul lui Peppi, spunându-i: 

— Tu eşti regele. Tu eşti mai demn decât mine să porţi coroana. 

N-aş şti bine să spun dacă această poveste este adevărată. Dar, dacă nu este, ar putea fi. Nu vi se 
pare? 


Aventurile lui Cuculili 
poveste italiană 


Era odată un băiat poreclit Cuculili, deoarece de mic el spunea tuturor păsărilor din hârtie, pe 
care i le făcea taică-său, numai” cuc”. Se ruga de el:” Mai fă-mi, tată, un cuc”, în loc să-i fi spus:” 
Mai fă-mi, tată, o pasăre!” Bietul copil îşi pierdu într-o bună zi ambii părinți într-un naufragiu. Trist 
şi singur o porni pe malul mării, căci, am uitat să vă spun, locuia într-un port. Văzu o barcă părăsită 
şi dintr-un salt se pomeni în ea. Într-o clipă se trezi în larg. Se porni să sufle un vânt neaşteptat, 
încât Cuculili abia mai răzbătea să stăpânească barca. Se lupta zadarnic cu vântul şi zadarnic voia să 
tragă spre mal, căci se auzi un pocnet! Barca se frânse în două, căci se izbise de o stâncă, şi Cuculili 
se prinsese de ea, scăpând ca prin minune să nu fie înghiţit de valurile care se ridicau din ce în ce 
mai mari şi mai puternice. De groază, părea mai încremenit decât stânca de care se agăţase. Strigă 


el” ajutor”, dar degeaba. Până la mal era distanță mare, iar pe furtuna care se stârnise, nicio barcă nu 
se mai vedea pe mare. Frigul şi spaima îi făcuseră poftă de mâncare. Îşi aminti din şcoală că pe 
stânci stăteau lipite scoici. Se uită în jurul lui şi văzu lipite o mulțime. Cu grijă să nu alunece, 
întinse mâna spre câteva din ele şi reuşi să le desprindă; în vreo două, trei găsi perle. Neştiindu-le 
prețul, se lăsă încântat de strălucirea şi forma lor şi le băgă în buzunar. Tocmai când era mai atent să 
nu alunece, vrând să desprindă altă scoică de pe stâncă, se simţi tras cu putere de picioare şi zdup! 
parcă o forță nevăzută îl cufundă în adâncul mării. 

Dar până să-şi vină în fire din călătoria aceea pe sub apă, se pomeni într-o sală mare, în fundul 
căreia, pe un tron de cristal încrustat în corali şi bătut în pietre preţioase, se afla o preafrumoasă şi 
încântătoare ființă, cu ochii ca smaraldul şi părul ca aurul. Cu o voce blândă, ea îl întrebă: 

— Ce pedeapsă crezi că ai merita din partea reginei mării pentru îndrăzneala de a-i fi devorat 
atâtea supuse, pe lângă faptul că ai luat fără îngăduință şi câteva din neprețuitele perle, menite să-mi 
împodobească coroana şi nicidecum să stea înăbuşite în buzunarele tale? 

— Dar n-am ştiut că fac rău mâncând câteva scoici, încercă băiatul să se dezvinovăţească. 
Dincolo, pe uscat, ăsta nu e un păcat! 

— Cunosc obiceiurile oamenilor, dar puterea mea se întinde numai în acest ținut al mării şi nu 
poate răzbi până acolo pe uscat. Totuşi, pe cine reuşesc să prind şi să-l cufund în regatul meu, nu-l 
las nepedepsit, încheie regina mării. 

— Şi cum mă vei pedepsi? întrebă speriat Cuculili. 

— Mai întâi bea din această licoare, ca să fii ferit de pericolul de a te îneca. Apoi, şapte zile în şir 
vei colinda pe fundul mării, şi tot ce ţi se va părea mai scump îmi vei aduce aici. Dacă ceea ce vei 
aduce tu în şapte zile va valora întocmai paguba făcută de tine, vei fi liber să te întorci pe uscat în 
lumea ta! spuse regina mării şi-l lăsă în seama uneia dintre supusele ei de încredere. 

Băiatul bău licoarea oferită şi trecu să împlinească cele cerute de regina mării. Din câte naufragii 
avuseseră loc pe mare, Cuculili era convins că avea să găsească destule lucruri de preţ ca s-o 
mulțumească pe regină şi să se poată întoarce curând liniştit acasă. Dar până una, alta, de cum ieşi 
din sala aceea şi se trezi în nemărginirea de pe fundul mării, ochii îi fură încântați de imensitatea de 
plante şi vietăţi curioase care îi apăreau în cale, în tot felul de forme şi culori. Şi ar fi rătăcit multă 
vreme admirându-le, dacă nu şi-ar fi amintit pricina pentru care se afla acolo. Uitându-se mai atent, 
descoperi o lădiţă. Voi s-o ridice; era grea. Încordându-se, o ridică şi o puse pe umăr. Era convins că 
în lădiță se aflau giuvaieruri de mare valoare şi că regina, când avea să le vadă, îl va lăsa să plece 
din prima zi. Nu mai putea de fericire şi nerăbdare să ajungă în sala tronului şi să i-o înmâneze. Dar 
când s-o desfacă regina, spre uimirea tuturor, convinşi ca şi Cuculili că acolo sunt pietre nestemate, 
în lădiță nu erau decât o sumedenie de cutii de tinichea, una lângă alta. 

— Ce mai e şi asta?! exclamă furioasă regina mării, căci nimeni nu-i mai adusese aşa ceva până 
atunci. 

Ruşinat, băiatul ceru voie să se întoarcă pe fundul mării să mai caute, doar-doar o să găsească 
ceva de preţ, căci şi el crezuse că acolo erau pietre scumpe şi, când colo... tinichea curată... 

— Sunt cutii de marmeladă, regină, îndrăzni să răspundă o supusă a ei. 

— Vreau să le desfaceți, dădu poruncă regina mării. 

Şi două din supusele ei se străduiră să le desfacă, dar nu reuşiră, căci nu mai văzuseră aşa ceva 
niciodată. Cuculili se grăbi el să le desfacă. Apoi, îi dădu reginei să guste, spunându-i că înăuntru 
era ceva dulce, de mâncare. Regina se arătă încântată de gust, dar mai ales de miresmele fructelor 
din care era făcută dulceaţa, miresme pe care nu le mai simţise niciodată. Le oferi şi celorlalte. Şi 
toate, în cor: 

— Ce gust dulce, minunat, ce miros! 

Şi, de unde Cuculili credea că nemulțumirea reginei i-ar fi putut înăspri pedeapsa, o văzu fericită 
şi nespus de bucuroasă de ceea ce găsise el pe fundul mării. 

— Bucuria pe care ne-ai făcut-o, spuse regina mării, e mai mare decât dacă-mi aduceai o lădiță 
cu giuvaieruri, căci lucruri de preț am găsit destule, dar asemenea bunătăţi n-am avut niciodată 


prilejul să gustăm. De aceea te iertăm şi te lăsăm să te duci înapoi pe pământ, în lumea ta. 

În culmea bucuriei, băiatul ieşi din sală şi, cum ştia să înoate, fiind născut şi crescut într-un oraş 
de lângă mare, străbătu mai bine de jumătate de drum către suprafață, când un peşte mare îl plesni 
cu coada. Speriat, nu ştiu ce să facă, deoarece peştele îi dădea târcoale. Dar, spaima lui nu dură 
mult, căci apăru un scafandru. ÎI ridică la suprafaţă aproape leşinat de frică, aducându-l pe vasul de 
pe care se scufundase în mare. Băiatul îi mulțumi când ajunse pe vapor şi se arătă încântat să afle că 
se întorceau toți dintr-o lungă călătorie pe mare, chiar în portul de unde era el. 

Întrebat de marinari cum de se afla la o adâncime atât de mare, el le povesti toate prin câte 
trecuse. Dacă ei l-au crezut sau nu, nu se ştie, dar e sigur că povestea lui le-a plăcut, şi nici nu şi-au 
dat seama cum a trecut timpul şi au ajuns în port. 


Porumbiţa sălbatică şi isteaţă 
poveste italiană 


Odată, o porumbiţă sălbatică stătea cocoţată pe o rămurea şi privea în zare, aşteptându-şi soțiorul 
porumbel, care zburase în căutare de hrană. Cum privea ea, iată că o văzu pe cumătra vulpe care se 
apropia de copacul pe a cărui rămurea stătea. Şi când se apropie de-a binelea, vulpea îi vorbi. 

— Ce faci, porumbiţă? Singură? Nu vrei să-ţi țin de urât până ţi-o veni porumbelul înapoi? Am 
să-ți dau o veste mare, sau ai şi aflat-o? 

— Nu ştiu nimic. Ce s-a întâmplat? întrebă porumbiţa. 

— Cum, nu ştii? S-a făcut pace între toate animalele şi păsările din lume! Acum orice animal sau 
orice pasăre, cât de mică ar fi ea, poate sta liniştită lângă orice animal sau pasăre cât de mare sau 
feroce i s-ar părea, căci nimeni nu are voie să mai atace, spuse şireata vulpe. Dar neîncrezătoare şi 
prevăzătoare, porumbiţa nu se lăsă înşelată atât de repede, ci continuă să se uite în zare după 
porumbelul ei. 

— Nu cobori? Ce tot priveşti într-acolo? nu se lăsă vulpea. 

Ca să scape de ea, porumbiţa răspunse iute: 

— Tocmai mă uitam la cei doi lupi puternici cum fugăresc o soră de-a ta. Şi parcă s-ar îndrepta 
spre copacul ăsta! 

— Pesemne că nici ei n-au auzit vestea cea mare, mai apucă să răspundă vulpea, şi o zbughi într- 
o goană disperată şi nu mai trecu multă vreme pe la porumbiţă. 


Prâslea şi invidioşii 
poveste spaniolă 


Cu ani şi ani în urmă a fost un țăran care la moartea lui lăsă celor trei feciori pe care-i avea câte o 
juncană. Cu limbă de moarte le poruncise: 

— Fiecare dintre voi să aibă grijă de juncana lui, s-o ducă în fiecare zi la păşune, să crească şi să 
vă dea de mâncare. 

Şi cei trei fraţi făcură întocmai după cum îi povăţuise tatăl lor, pe patul de moarte. Şi trăiră în 
bună pace, lungă vreme, fiecare cu gospodăria lui. Dar într-o bună zi, cel mic căzu bolnav la pat, 
aşa că-i rugă pe ceilalți frați să-i ducă şi juncana lui la păşune. Frații săi consimțiră, dar invidioşi 
cum erau pe vioiciunea şi iuțeala de minte a Prâslei, nici nu dădură bine cotul casei şi amândoi fraţii 
mai mari se gândiră la aceeaşi răutate: să-i arunce juncana în fântâna părăsită şi secătuită, care se 
afla acolo, în apropiere. Zis şi făcut. Juncana lui Prâslea zăcea în fundul fântânii. Când Prâslea îi 
văzu seara că se întorc numai cu două juncane, pricepu imediat ceea ce se întâmplase, în ciuda 
faptului că fraţii îi spuseră că a fost o întâmplare nenorocită cu juncana sa şi că alunecase ea singură 
în fântână. 


În câteva zile, Prâslea se făcu sănătos şi neavând altceva mai bun de făcut, se duse de unul singur 
pe câmp. Şi iată că deodată se apropie de el o pereche frumoasă de boi, nu se ştie de lângă cine se 
rătăciseră pe-acolo şi se ținură după el, peste tot pe unde hoinări el în ziua aceea, mergând pe urma 
lui Prâslea până acasă. Când îl văzură fraţii lui, rămaseră încremeniţi. 

— De unde ai boii? îl întrebară ei. 

— M-am dus lângă fântâna unde s-a prăpădit juncana mea, dată în dar de la tata, şi atâta am 
plâns şi m-am rugat, încât pe când îmi ştergeam lacrimile de supărare, m-am pomenit cu perechea 
asta frumoasă de boi. 

La auzul celor povestite, cei doi fraţi lăsară să treacă noaptea şi de cum se crăpă de ziuă o porniră 
amândoi cu juncanele lor la fântâna cea secată şi le dădură de-a berbeleacul pe amândouă în adânc. 
Apoi aşteptară să se întâmple minunea. Şi se jeluiră acolo în genunchi toată ziua. Se lăsă noaptea şi 
de apărut nu mai apăru nimic, nicio vietate. Căzuţi pe gânduri şi amărâţi, se îndârjiră parcă şi mai 
mult împotriva bietului Prâslea. Şi a doua zi, pe când era la păşune Prâslea, frații îi dădură foc micii 
lui gospodării. Dar, Prâslea nu deznădăjdui, ci umplând un sac cu tăciuni şi altul cu cărbuni, plecă la 
târg. Acolo începu să strige cât îl ţinea gura că are de vânzare doi saci cu argint. Când se apropie un 
negustor bogat de el, îi spuse că-i vinde sacii, dar fiind vorba de argint vrăjit, nu are voie să le 
deschidă gurile decât după ce va ajunge acasă. Negustorul îi plăti suma cerută şi plecă. 

A doua zi chiar, fraţii îşi dădură foc caselor şi făcură întocmai cum făcuse Prâslea. Dar, din 
nenorocire, la târg se întâlniră faţă în față cu negustorul păcălit de Prâslea. Şi când acesta auzi de 
aceeaşi păcăleală, se porni cu ciomegele pe ei, de ajunseră numai vânătăi şi oase frânte. Şi, de 
ruşine pentru răutatea şi prostia lor, nici nu se mai întoarseră în satul în care se născuseră ei şi 
fratele lor mai mic. Aşa că rămas singur, bunul Prâslea îşi putu duce liniştit zilele mai departe. 


Mâneca cea galbenă 
poveste spaniolă 


Apoi, dragi ascultători, aceştia despre care este vorba în povestea noastră erau un rege şi o regină 
din Castilia. Şi nu aveau ei decât o fată care era o comoară de copilă. 

Când împlini cincisprezece ani, regina îi spuse regelui că ar trebui să-şi mai plimbe puţin copila 
prin lume, aşa că să se pregătească de o călătorie prin regatele vecine; la care regele mai întâi se 
împotrivi zicând că regatul lor era destul de bogat şi fiica lor îndeajuns de cunoscută din câte 
portrete 1 se făcuseră şi răspândiseră pretutindeni şi nu credea că e nevoie să se mai ostenească într- 
o călătorie. 

— Uiţi, adăugă regina, că tot într-o călătorie, deşi regatul tatălui meu era puternic, m-ai cunoscut 
tu pe mine. 

Şi, cum vorba proverbului: „Când femeia îşi pune ceva în cap nu poţi să i-o mai scoţi”, plecară 
în călătorie. 

S-au plimbat ei prin multe ţări. În una din ele întâlniră un prinţ care se îndrăgosti nebunește de 
prințesă. Prinţul era dintr-un regat foarte bogat şi rămăsese înţeles cu regele că-i va cere în căsătorie 
fata când aceasta va împlini douăzeci şi şapte de ani. 

Tot atunci, regele şi regina se împrieteniseră cu două femei, mamă şi fiică, ce nefiind de viță 
nobilă voiau să se creadă că sânt: văzând că aceştia erau regi, îi însoțeau pretutindeni. 

Într-o bună zi, pe când regele îşi continua voiajul, regina părăsi această lume. Regele şi prințesa 
căzură în neagră tristețe, dar femeia aceea, care-i însoțea mereu, îi mângâia întruna şi atât de bine o 
scoase la capăt, încât, întorcându-se cu regele în Castilia, acesta le invită la palat pentru câteva zile. 
Însă ea îşi dădu toată osteneala şi rămase pentru totdeauna, fiindcă se căsători cu regele. Din acea 
clipă toată dragostea şi toate darurile începură să se reverse asupra fetei sale, pe care o prezenta în 
toate părțile, în timp ce biata prinţesă rămânea tristă şi părăsită în câte o încăpere a palatului. 

Văzând-o mereu abătută, regele o întrebă pe noua regină ce avea copila lui de se află mereu în 


starea asta? 

— Ce să aibă, zicea regina, se gândeşte la logodnic. Fetele de măritat îşi petrec vremea 
gândindu-se mereu la ursitul lor. 

Da, e firesc, gândea şi regele. Cum iubitul ei este prinţul şi, de vreme ce se va căsători cu acesta, 
e firesc să se gândească tot timpul la el. 

Dar fata cea vitregă mereu îi spunea mamei sale: 

— Vai, mamă! Aş vrea ca atunci când tu nu vei mai fi să fiu eu regină. Dacă m-aş putea căsători 
eu cu prinţul... 

Regina cea vitregă căuta să-şi liniştească odrasla, spunându-i că s-a gândit ea mai dinainte la 
toate acestea şi că totul se va aranja cum va fi mai bine. 

Când mai erau doar câteva luni până când prințesa cea adevărată împlinea vârsta la care se 
înțeleseseră să o căsătorească, logodnicul scrise că va sosi în curând spre a-i cere mâna. Regele îşi 
dădea osteneala să o înduplece pe regină să meargă împreună prin târgurile învecinate, ca să aleagă 
lucrurile trebuincioase de nuntă. Dar regina spunea de fiecare dată că era obosită, că nu suporta 
drumul şi-l îndemna pe rege să plece singur. 

Din clipa în care regele părăsi palatul, regina, care era mai rea decât deochiul, încât toți îi ştiau 
de frică, chemă la ea pe scutierul cel mai bătrân din palat, căruia îi era teamă cel mai mult de regină. 
Aşa că, venind acesta, îi zise vitrega regină: 

— Chiar acum vei lua pe pocitania asta de prințesă şi o vei duce la câmp. Acolo o vei omori, îi 
vei scoate ochii şi mi-i vei da mie. 

Şi fata cea vitregă zise şi ea: 

— lar mie îmi vei aduce inima ei. 

Bietul om, care nu avea cum să scape de mânia reginei dacă nu-i îndeplinea pe loc poruncile, 
mai mult mort decât viu, o luă pe biata prinţesă şi o duse cu sine afară în câmp, departe de palat. 

Pe drum, prinţesa îl întreba mereu unde-o duce, fiindcă sărmanul scutier plângea tot timpul. 

— Vai, cum să ţi-o spun? 

— Spune-mi adevărul, fiindcă ştiu că ceva rău ele ţi-au poruncit să faci cu mine. 

Şi atunci îi zise scutierul: 

— Apoi, mi-au poruncit să te omor şi, vezi, eu care te cunosc, fata mea, de când ai venit pe 
lume, nu pot s-o fac. 

Şi, deşi prinţesa îl îndemna întruna să dea ascultare poruncilor reginei, că de nu îl va omori şi pe 
el, scutierul se jelui întruna, zicând că n-o va putea face. 

Şi numai ce apăru un mieluşel în faţa lor. Atunci omul se lumină la față şi zise: 

— lată, acum totul s-a aranjat. Trebuia să omor o ființă nevinovată dar, în locul ei, voi omori 
mielul acesta şi nimeni nu va şti nimic. Îi scot ochii şi inima şi le duc reginei, iar pe tine te las aici. 
ÎI rog pe Dumnezeu să te aibă în paza lui, iar tu roagă-te mult răposatei regine, căci mamele din cer 
văd totul şi veghează mult asupra copiilor lor. 

Se despărțiră, îmbrăţişându-se şi plângând, iar prinţesa îi mai spuse: 

— Ai grijă multă de sărmanul tata, căci această fiară urzeşte ceva rău şi contra lui. 

Scutierul se întoarse la palat, iar prinţesa rămase în câmp, hoinărind în sus şi-n jos. Toată ziua, 
biata de ea, rătăci încolo şi-ncoace, gândindu-se cu mare teamă unde se va adăposti noaptea. 

Şi, în vreme ce se mai oprise puţin să se odihnească, numai ce văzu o bătrânică venind spre ea. 
Şi, cum se uită fata, deodată bum! căzu bătrânica jos. Fata sări de la locul ei, alergă în ajutorul 
bătrânei şi, în timp ce-o ridica întrebând-o de nu s-a lovit cumva, femeia îi zise: 

— Copilo, ce cauţi tu, singură, pe aceste meleaguri? 

Prinţesa îi povesti tot ceea ce-i făcuse mama cea vitregă. 

— Cât e de rea, cât e de rea! murmură bătrâna şi-o invită pe fată s-o însoţească la coliba ei. 

Fata primi bucuroasă. Ajunseră în faţa unui soi de peşteră, unde aceasta îşi avea locuința. 

— Priveşte, este căsuţa mea. Aici nimeni nu te va supăra. Dar, cum eu ies de multe ori, tu vei fi 
nevoită să rămâi singură, căci nimeni nu te va deranja. Dacă totuşi un nepofitit va îndrăzni, ține asta. 


Şi-i dădu o vărguţă. Căci bătrâna era o vrăjitoare, aşa că dându-i vărguţa îi spuse: 

— Când vei dori ceva nu vei spune decât atât: 

„Vărguţă a vântuţii, înfățişează-mi asta”. Şi ea îţi va aduce orice numaidecât. De asemenea, când 
vei voi să vezi pe cineva sau orice alt lucru din palatul tău, să-i ceri, pentru că dorinţa ţi se va 
îndeplini pe loc. Dar niciodată să nu ceri ca ei să te vadă pe tine şi nici să nu încerci să le vorbeşti. 

Iar prinţesa, după ce-i mulțumi bătrânei, îi zise că de-aici încolo îi va spune bunicuţo, pentru că 
dânsa e atât de bătrână, iar ea atât de tânără. 

— Bine, răspunse bătrâna. Tu spune-mi cum vei vrea. Şi-acum mă duc, dar mai înainte va trebui 
să te învăţ multe lucruri pe care eu ştiu să le fac. 

Şi-o învăţă pe prinţesă să facă dantele, să brodeze şi multe alte treburi măiestrite. 

— Eu cred, bunicuţo, că tot ceea ce a pus la cale mama cea vitregă este pentru că vrea s-o dea pe 
fata ei de soţie logodnicului meu, prințul. 

Bătrânica însă îi zicea: 

— Crezi tu asta? Ce copilărie!... 

Dar să le lăsăm pe bătrânică şi pe copilă şi să ne înapoiem la palat. 

Când sosi scutierul la palat, regina îl întrebă dacă i-a îndeplinit poruncile şi acesta îi dădu ceea ce 
adusese. Iar fata cea vitregă, fuga, scoase inima şi-o zvârli câinelui. 

În acest timp se întorsese şi regele care întrebă de fata lui. Regina îl minți, zicându-i că în clipa 
când l-a văzut ieşind din palat, prinţesa care stătea în pridvor cu un oarecare, a fugit, nu se ştie unde 
şi de-atunci nimeni nu a mai văzut-o. 

Regele se întristă foarte. Voi să cheme toate slugile pentru a le da porunci în legătură cu prințesa. 

— Omule, cauţi scandal. Eu nu am spus nimic celor din casă pentru a ocoli orice ceartă. 

Atunci, regele care credea toate înşelătoriile pe care i le făcea sau i le spunea regina, o crezu şi p- 
asta. 

Aceasta chemă din nou scutierul şi-i zise: 

— la aminte, regele a întrebat despre prinţesă şi e foarte lesne ca să te întrebe şi pe tine. Eu i-am 
spus că a fugit cu un necunoscut care a venit să o caute la palat. Şi, dacă vei destăinui o singură 
vorbă din cele ce ţi-am poruncit să faci, voi pune să te frigă de viu. Aşa că vezi cum vorbeşti. 

Bietul om asigură că nu va spune nimic, dar mereu plângea, fiindcă nu ştia ce se alesese de 
sărmana prinţesă. 

Regele începu să se vaiete reginei că nu va putea spune prințului că fiica lui a fugit cu un altul, 
pentru că era ceva de necrezut. Atunci regina îi zise: 

— Uite, prezint-o pe fiica mea în locul fetei tale. 

Degeaba căuta regele să-i spună că el nu putea rosti o astfel de minciună, căci regina îl îmboldea 
întruna. 

— Vezi-ţi de treabă, omule! E o prostie ceea ce spui! 

Şi atâta-i zise, încât conveni şi regele la aceasta. 

Sosi şi ora când prinţul se prezentă şi ceru să se pregătească rochia prinţesei în vederea nunții. 

Îi fu prezentată cealaltă prinţesă, dar el căzu pe gânduri fiindcă nu o plăcea. 

Regele îi spuse că fiica lui primise să-i fie soţie atunci când îl văzuse. Cunoscuse între timp alt 
bărbat care-o iubea. Acum, dacă prinţul va voi, cum aceea nu era fata lui bună, ci vitregă, i-o va da 
pe aceasta de soţie. 

Prinţul răspunse că nu mai avea ce face acum decât să se căsătorească, întrucât în țara lui nu se 
putea să spui una şi alta să faci. Aşa că, acestea fiind zise, va trebui să facă nunta cu cea care nu era 
adevărată prinţesă. 

Se vesti în regat să se prezinte de îndată la palat: croitorese, lenjerese, dantelărese etc. Şi zise 
vrăjitoarea prinţesei: 

— Mâine te vei duce la palat, pentru a lucra dantele. 

— Dar bine, cum mă voi putea duce? Mama mă va recunoaşte şi mă va omori şi pe mine şi pe 
bietul scutier. 


— N-ai grijă, răspunse bătrâna. Acolo vei avea de întâmpinat multe piedici, dar de cunoscut nu 
te va cunoaşte nimeni. 

Când se prezentă fata la palat, aducea câteva modele de broderii şi dantele. Văzură toți câte ştia 
să lucreze şi rămaseră minunaţi de dibăcia fetei. 

Regina şi fata ei supravegheau lucrul fetelor. Prinţul se afla şi el în iatacul de lucru, fiindcă 
datoria cerea să stea mereu împreună cu prințesa. Prințului îi plăcea să stea de vorbă cu 
dantelăresele şi de multe ori se adresa logodnicei, arătând spre prinţesa adevărată. 

— Nu pare o lucrătoare de rând: are un chip atât de fin şi nişte purtări atât de alese. 

Aşa că logodnica, văzându-l cât privea şi mereu vorbindu-i, îşi zise că de asta va trebui să se 
descotorosească. Regele o privea şi el şi se gândea că fata lui ar fi arătat aidoma acestei fete, dacă 
acum ar fi acolo, într-atât se asemănau la chip. 

Şi logodnica nu găsi alt mijloc de a o îndepărta decât să arunce degetarul peste balcon în apa 
râului care trecea pe acolo, spunând că i s-a furat degetarul. Începu să se vaiete şi găsi că cea care l- 
a furat nu e alta decât brodeza, adică prinţesa noastră. 

Degeaba se dezvinovăţi fata, că nu s-a atins de el, că avea degetarul ei şi nu avea trebuinţă de 
altul, prinţesa cea vitregă spunea sus şi tare că ea l-a furat. 

— Mâine, când vei sosi la palat, îi spuse acasă bătrâna, să te apleci peste balcon şi vei vedea un 
rac ieşind din apă, căruia îi vei zice: „Răcuşor ce ieşi din mare, prinţesei i s-a furat degetarul şi 
pentru asta mă vor pedepsi pe mine”. Iar racul îți va răspunde. 

A doua zi întrebă logodnica pe prinţ: 

— A adus degetarul? 

— Cum să-l fi adus, dacă nici nu m-am atins de el, răspunse fata. 

Atunci regina dădu dispoziţii să 1 se dea zece lovituri, ca să spună unde l-a pus. 

De față se aflau şi regele şi fetele care lucrau la trusoul prinţesei. 

Iese fata atunci în balcon şi începe să spună racului ceea ce o învățase bătrânica. Iar racul: 


„Nu s-a pierdut şi nici nu s-a furat, 
Ci stăpâna însăşi l-a aruncat. 
Aruncă o cutie cu aţişoară, 

Că îndată eu o să-l scot afară.” 


Apucă fata o cutioară şi-o aruncă în jos, în apa râului. Atunci prinţul şi regele se aplecară să 
vadă; racul se scufundă şi, după câteva clipe, ieşi cu degetarul în gură, aruncându-l în cutioară. 

Mai trecură patru sau cinci zile, când iată că din nou regina începe să se vaiete că i-au dispărut 
nişte voaluri şi catifele. 

Şi, cum toate fetele care lucrau la palat erau foarte aranjate şi gătite, iar prințesa era foarte 
modest îmbrăcată, logodnica spuse că pentru nuntă vor trebui să se îmbrace toate cât mai frumos, 
dar fiecare în altă rochie. Şi, pentru că se va căsători noaptea, fetele vor purta în mâini lumânări 
aprinse, iar flăcăii vor duce făclii. 

Fiecare începu să spună cum se va îmbrăca. 

Atunci, cum logodnica nu aştepta decât un prilej pentru a arunca din nou vina asupra ei, începu 
s-o învinovăţească că a furat voalul şi catifelele ei, pentru a-şi face rochia de nuntă. 

Degeaba repeta fata că nu şi nu. Prinţesa cea vitregă îi zise că de nu se va înfățişa a doua zi dis- 
de-dimineaţă cu gătelile furate, loviturile care nu-i fuseseră încă date o aşteptau. 

Se înapoie prințesa la peştera unde locuia cu bătrânica. 

— Vai, bunicuţă! Nu ştii cât pătimesc. 

— Ce ţi s-a mai întâmplat, fata mea? 

— S-a furat o catifea! 

— Fi, nu fi prostuță, las! să se fure! 

— Bine, dar regina spune că eu sânt cea care a furat-o şi că mâine, de nu i-o voi aduce, mă va 


biciui. 
— Nu te vor biciui. Mâine te vei întoarce acolo, încă o dată. Şi, când vei fi în atelierul unde 
lucrezi, va intra un porumbel căruia îi vei spune: 


„Porumbiţă vestitoare, 

Peste câmpuri călătoare, 

Voalul şi catifeaua poți tu 

Să-mi spui cin' le-a furat sau nu?” 


Şi ea îți va răspunde. 

Când, a doua zi, fata intră în atelierul de broderie, regina o întrebă dacă a adus cele furate. 
Prinţesa se dezvinovăţi din nou şi spuse că dacă nu se va afla acolo mai înainte de prânz cu lucrurile 
pe care le luase, va primi douăzeci şi cinci de lovituri de bici. 

Cum regele îi făcea pe voie de când o luase pe noua regină şi n-o contrazicea la nimic, n-avu 
tăria să i se împotrivească nici de data aceasta. 

Era ora douăsprezece şi regina poruncise să fie chemaţi cei ce urmau s-o biciuiască pe prinţesă, 
de față cu toți, iar prințul se căra că promisese să se căsătorească cu fata cea vitregă. Dar pentru că- 
şi dăduse cuvântul, nu avea decât să-l îndeplinească. În sinea lui îşi zicea: „cât de răi pot fi unii 
oameni!” 

Dar deodată intră porumbiţa, o porumbiţă albă care, rotindu-se lin prin atelier, îi zise fata 
cuvintele pe care o învățase bătrâna să le rostească. 

La care răspunse porumbiţa că regina ţine ascunsă în dulap catifeaua şi voalul de care o învinuia 
pe prințesă. 

Atunci regele zise: 

— Să mergem să vedem dacă e adevărat ceea ce a spus porumbiţa. 

Şi plecară cu toţii şi găsiră catifeaua în camera reginei, ascunsă în dulap. Regina începu să se 
dezvinovăţească. „Aşa e, am pus-o acolo din nebăgare de seamă şi tocmai aici nu am căutat-o.” 

Se răspândiră toţi care încotro. Fetele începură lucrul, iar când sosi noaptea, fata povesti din nou 
bunicuţei ceea ce i se întâmplase. 

Iar bătrâna îi zise că acum, curând, curând, va fi şi nunta. 

A doua zi, prinţul spuse că el voieşte să dăruiască fiecăreia dintre lucrătoare câte o rochie şi 
fiecare să-şi aleagă culoarea care-i place. Când ajunse la prinţesă, logodnica îi alese culoarea 
galbenă. Le aduseră şi mătăsurile şi sulul pentru că fiecare avea garnitura din altă culoare. Fiecare 
îşi alese ce-i plăcea, numai prinţesa spuse că ea nu are nicio preferință. Atunci prinţul spuse că-i va 
alege el culoarea, şi-i alese culoarea cerului. Logodnica se mânie foarte, dar nu putu să zică nimic, 
pentru a nu-l supăra pe prinţ, tocmai acum când mai aveau câteva ore până la nuntă. Totuşi îndrăzni: 

— Găsesc că voalul nu l-ai ales cu gust. Cred că era mai bine să fi ales mov sau o altă culoare. 

— Nu, fiindcă mie îmi place aceasta, zise prințul, şi pentru că astfel rochia aduce cu steagul țării 
mele, care este galben şi albastru. 

Când o auzi şi p-asta, crescu şi mai mult mânia şi invidia logodnicei. Dar încerca s-o ascundă. 
Iar fetele începură să se pregătească de nuntă. 

Sosi şi ziua nunții. Şi o sfătui vrăjitoarea pe fată: 

— Bagă de seamă, tu caută şi mergi cât mai aproape de tatăl tău, pentru că tatăl tău îi va da 
braţul logodnicei, iar logodnicul, mamei. Şi, când va fi să treacă mireasa pe sub torţele aprinse, tu 
ridică-ți lumânarea cât mai sus şi caută să-ţi cadă câteva picături mai mari de ceară pe mâneca 
rochiei. Şi astfel rochia să ţi se păteze şi când mirele îţi va atrage atenția că-ţi pătezi mâneca cea 
galbenă, tu să-i răspunzi: „prea bine, căci sânt fiica regelui Castiliei”, dar s-o spui cât mai tare, ca 
tatăl tău să te audă. 

Sosi ora nunţii şi au plecat cu toții la palat. 

Când regele o văzu pe fată îi zise că seamănă leit cu fata lui, iar mirele nu-şi putea dezlipi ochii 


de la ea, deşi mergea cu soacra alături, şi căuta să meargă cât mai aproape de ea pentru a o putea 
vedea mai bine. Şi, când fetele ridicară toate lumânările în sus spre a lăsa să treacă pe dedesubt 
mireasa, prințesa ridică lumânarea ei şi mai sus, pentru ca ceara să-i cadă deasupra mânecii, şi-i zise 
mirele: 

— Ei, neroado, ţi se pătează mâneca galbenă! 

lar ea: 

— Şi dacă mi-o pătez este fiindcă sânt fata regelui Castiliei. 

Şi toți rămaseră uluiţi. 

Regele o privi atunci şi mai atent şi o întrebă dacă ea este cu adevărat fiica lui, iar prinţesa 
răspunse că da şi că aceste femei vitrege i-au poruncit lui Filip, scutierul, s-o omoare. 

Regele voi să-l pedepsească pe scutier, dar fata îi spuse că nu era vinovat, că fusese foarte bun cu 
dânsa şi că suferise mult şi avea mare frică de regină şi de aceea nu putuse să facă altfel. 

Şi, cu toată mâneca pătată de ceară, nunta se ţinu, dar cu mireasa cea adevărată. 

Atunci prinţul zise: „Mulţumesc că am întâlnit comoara pe care o căutam!” 

Şi în ziua următoare se afla tot poporul adunat la poarta palatului, cerând pedeapsa pentru regină 
şi fiica ei. 

leşi regele în balcon şi întrebă: 

— Ce vreţi? 

— Să fie pedepsită regina! răspunseră toți, pentru că nimeni nu putea s-o vadă în ochi de rea ce 
era. 

— Atunci să hotărască poporul soarta ei! mai spuse regele. 

— lată aceşti doi cai; să fie legată de copitele lor şi să fie târâtă şi lăsată în voia lor. 

Şi aşa făcură. Iar ceilalți rămaseră foarte fericiţi. 


Veinte şi regele 
poveste spaniolă 


Familia despre care este vorba în această poveste era aceea a unui croitor dintre cei care cos în 
palat haine pentru toată armata. 

Avea croitorul nouăsprezece fete şi făcu întâmplarea că femeia lui mai rămase grea o dată şi mai 
născu o fată şi cu aceasta se făcură douăzeci, adică Veinte, şi chiar aşa îi puse numele. Femeia muri 
şi, cum se întâmplă, în astfel de cazuri, copiii crescuseră la întâmplare, aşa că Veinte crescu foarte 
repede, ajungând în scurt timp o fetişcană mai isteaţă decât toate surorile sale. 

Iar tatăl, bietul de el, neştiind cum s-o scoată la capăt cu atâtea fete, pentru că la palat nu era de 
lucru pentru atâtea mâini, nefiind bogat, se gândea cum va putea da de mâncare atâtor guri. 

Într-o zi, el le spuse fetelor: 

— Dacă-aş avea aici o femeie pe care m-aş putea bizui, apoi aş lăsa-o în casă şi aş pleca departe, 
să văd doar oi putea câştiga vreun ban mai mult, fiindcă la palat se câştigă foarte greu. 

Veinte îi zise atunci: 

— Pare de necrezut, tată, ca în faţa fetei tale Veinte să zici una ca asta. Poţi să pleci liniştit căci, 
de va fi nevoie de croitori în acest palat, noi nu vom lipsi de la ce va fi de făcut. Dumneata poți să 
încui toate uşile şi să spui regelui să ne trimită în fiecare zi de mâncare, ca să nu mai ieşim. Te vei 
socoti cu regele şi el ne va trimite mâncarea. 

Croitorul făcu întocmai. Iar regele îi spuse că va rămâne în grija lui să le trimită fetelor tot ceea 
ce aveau nevoie. Dar cum erau atâtea, tot ceea ce le trimitea regele de mâncare tot puţin pentru ele 
se afla. 

Tatăl nu le lăsase decât o fereastră foarte înaltă, care da în drum şi de unde ele aruncau o 
sforicică pentru a-şi urca mâncarea pe care de jos le-o trimitea regele. Mai aveau un balcon, care da 
spre palat, spre o grădină a regelui. Cam asta era totul. 


Într-o zi, Veinte ieşi în balcon şi văzu craca mare a unui păr ce se apleca în jos, gata să se frângă 
de greutatea rodului şi se gândea că, dacă va găsi o scăriță, va pune-o în grădină sprijinind-o de 
balcon, va cobori şi va culege pere într-un coşuleţ. 

Zis şi făcut. Găsind scara, începu să coboare în fiecare zi după pere, până ce grădinarul observă 
că perele se împuţinau din ce în ce, dar nu ştia cine le culege. Aga că se duse la rege. Îi dădu cheia 
grădinii, zicându-i că el nu mai e vrednic a fi grădinar, fiindcă va veni şi ora când regele îi va cere 
un coş cu pere şi el nu va avea cu ce să-l umple, pentru că perele se furau mereu. 

— Nu pleca de la palatul meu, îi zise regele, căci eu voi sta la pândă şi voi vedea cine este acela 
care-mi fură perele. 

A doua zi, se aşeză sub peri. Simți mişcare în pom, privi în sus şi o zări pe Veinte suită într-unul 
din peri şi îi zise: 

— Veinte, tu eşti cea care îmi furi perele? 

— Păi, să vedeţi, maiestatea voastră, să ne iertați, pentru că noi suntem nouăsprezece surori şi cu 
mine douăzeci şi aici se prăpădesc perele de pomană şi, fiindcă măria ta are grijă să ne sature atunci 
când ne trimite mâncarea, ne va lăsa de asemenea să ne săturăm şi de pere. 

Regele începu să-i vorbească despre alte lucruri. 

Dar Veinte zise: 

— Am aflat că are măria ta un porumbar, care e demn de privit, şi eu aş vrea să-l văd. 

— Atunci hai să-l vedem, îi zice el. 

Pleacă ei, dar lipsea grădinarul ca să le deschidă poarta. O deschise regele şi intră în porumbar. 
Ea rămase în uşă. Aşteptă ca el să intre, trânti poarta şi, lăsându-l înăuntru, luă coşul şi la revedere. 

Când sosi grădinarul pentru a da grăunţe porumbeilor, se miră că-l vede pe rege acolo. 

— Majestatea voastră, aici, închis? 

Şi-i spuse regele că, pe când privea la porumbei, un val de aer îi închisese poarta şi nu mai putu 
să o deschidă. 

Iar regele, ieşind de acolo, gândi în sinea lui: „Îmi vei plăti tu totul.” 

În ziua următoare, Veinte era cocoțată în păr, în timp ce regele se plimba prin grădină. 

— Cum, Veinte, după tot ce mi-ai făcut ieri, mai ai curajul să stai acolo? 

— Vezi, măria ta, răspunse Veinte, noi suntem nouăsprezece surori şi cu mine douăzeci. Ieri o 
mare ceartă se auzea din casa noastră: „Veinte! Veinte! Veinte!” Am ieşit în fugă, poarta s-a trântit şi 
nu am mai avut ce face. 

Regelui îi plăcură mult vorbele fetei. 

— Mi-au spus că măria ta are o moară de apă pe care merită să o vezi şi eu ţin mult s-o văd. 

— Atunci, haide chiar acum. 

Şi s-au dus împreună să vadă moara. Intrară, şi regele zise: 

— Păcat că nu-i aici grădinarul ca să înhame măgarul la roată şi să vezi cum vine apa. Totuşi am 
să mă leg eu în locul lui. Tu ţine-mi sfoara, iar eu voi da înconjur. 

Iar ea, când îl vede legat, ce face? îi prinde capătul sforii ce-l ţinea în mână de un pom, ieşi, 
închise poarta şi-l lăsă acolo. 

Când sosi grădinarul ca să dea drumul la apă, se miră din nou de ceea ce văzu. Regele îi zise că 
bine că s-a prins de pom, căci de nu, cădea în apă. 

Cealaltă zi, la fel. Veinte suită în păr, iar regele pe jos, aşteptând-o: 

— Pare de necrezut că te afli din nou aici, după tot ceea ce ai făcut ieri cu mine. 

— Maiestatea sa trebuie să mă ierte neapărat, zise din nou Veinte, căci suntem nouăsprezece 
surori şi cu mine douăzeci. Aşa că dacă mare gălăgie a fost alaltăieri, şi mai mare a fost cea de ieri: 
„Veinte, Veinte, Veinte, Veinte, Veinte!” Şi eu, repede să ies, dar întâmplarea a făcut de am legat pe 
măria ta de pom căci, de nu, ar fi căzut în apă. 

Coborând ea din pom, îi zise regele că dacă vrea, el va veni la noapte la ea. Veinte zise că vrea şi 
întrebă la ce oră să-l aştepte. Rămaseră înţeleşi ca să urce regele cam pe la nouă seara. 

— Eu, noaptea asta, nu mă culc cu voi, le spuse Veinte fetelor. 


Şi, cum camera lor de culcare era lungă şi paturile se înşiruiau unul după altul până la al 
douăzecilea, regele ştia locul lor şi unde îşi avea Veinte patul. Aşa că Veinte le spuse că, fiind foarte 
gălăgioase, ea se va culca în noaptea aceea singură, într-o altă cameră. 

— Fă ce vrei, îi răspunseră surorile. 

Atunci fata luă patul şi-l aranjă în cealaltă încăpere. Acolo îşi potrivi scara la fereastră, se încuie 
pe dinăuntru şi, când regele urcă, cum el ştia unde dormea Veinte, începu să numere: 

— Unu, doi, trei, patru... până la nouăsprezece, dar nu dădu de al douăzecilea pat. Cred că am 
greşit. 

Din nou începu să numere. „Unu, doi, trei, patru... până la nouăsprezece. Asta se repetă de trei 
ori şi, de fiecare dată, ajungea numai la nouăsprezece. Şi iar se supără regele. 

În acest timp soseşte din călătorie, obosit de atâta muncă, tatăl celor douăzeci de fete şi le 
întreabă cum s-au simțit în lipsa lui. Ele spun că bine, că nu le-a lipsit mâncarea şi că şi-au făcut pe 
deplin datoria. Şi se duse croitorul la palat spre a-l saluta pe rege, cum era natural. Şi-i spuse regele 
că avea un costum pe care voia să i-l coasă el, dar să aibă grijă ca fiica lui, Veinte, să nu se atingă de 
costum pentru că el cunoaşte croiala şi cum cosea Veinte. Iar de nu, îl va costa viaţa. 

Sărmanul se întoarse acasă şi, cum era tare amărât, îl întrebă Veinte: 

— Tată, ce aduci acolo? 

Iar croitorul o întrebă de nu a făcut cumva vreo festă prințului şi-i spuse ca de acel costum să nu 
se atingă, fiindcă regele va cunoaşte că a fost lucrat de ea. 

— Că prost mai este, tată! Ca şi cum croiala şi împunsătura mea ar spune: „Veinte l-a făcut!” Şi 
pentru când îl vrea gata? 

— Până-n trei zile. 

— Apoi, dă-mi-l mie, că am să-l fac eu. 

— Fato, pentru Dumnezeu, să vezi că mă omoară regele, zise bietul croitor. 

— Nu, nu te va omori, zise Veinte. 

Îi luă costumul, se încuie în camera ei şi acolo croi nouăsprezece costumaşe. Când după trei zile 
le scoase gata şi le aşeză în cutie, îi spuse că costumul prințului era gata. Când croitorul sosi la rege, 
acesta se mai afla încă în pat. 

— Bine, lasă-l pe pat! Imediat am să mă uit la el, zise, bănuind că era iar vreun şiretlic de-al lui 
Veinte. 

Croitorul plecă. Şi, când regele desfăcu cutia şi începu să scoată cele nouăsprezece costume, 
dădu poruncă să fie chemat de îndată croitorul. Auzindu-se chemat, o întrebă tatăl pe Veinte de n-a 
făcut vreo drăcie costumului. 

— Nu, tată! Du-te liniştit, nu te îngriji, că n-o să te omoare. 

Soseşte bătrânul şi-l întreabă pe rege ce doreşte. 

— Apoi, nimic mai mult decât că vreau să mă căsătoresc cu fiica dumitale, Veinte. 

— Vreţi să glumiţi cu mine? 

— Nu, nu vreau să-mi bat joc de dumneata. Vreau ca nunta să aibă loc de acum în trei zile. 

Ajunse bătrânul acasă foarte supărat: 

— Ce mai aduci, tată? întrebă fata. 

— Mi-a spus regele că vrea să te ia de nevastă. 

Iar Veinte: 

— Chiar acum, tată, du-te la casa tâmplarului şi spune-i să facă o păpuşă de mărimea fetei tale 
Veinte, cu un resort care să spună „da” şi altul „nu”, şi te vei duce şi la măcelar şi-mi vei aduce o 
burtă de vacă, puţin sânge şi nişte zahăr. 

Sosi şi ziua nunții. 

Când veni ora să se culce, regele iese din cameră să vadă dacă Veinte n-a mai pus ceva la cale, şi 
ea, cum avea păpuşa pregătită, o îmbracă cu cămaşa ei de noapte, iar în burta de vacă toarnă zahăr 
şi apoi o umple cu sânge şi o aşază pe gâtul păpuşii, o culcă în pat şi ea se bagă sub pat şi aşteaptă 
ca regele să intre. 


Iar regele o întreabă: 

— Te-ai şi culcat? 

Păpuşa, cum avea un resort care zicea „da” şi „nu”, spuse că „da”. 

Dar regele: 

— Acum mi le vei plăti pe toate laolaltă. Îţi aminteşti când îmi furai perele din grădină? 

— Da. 

— Îţi aminteşti când m-ai lăsat închis în porumbar? 

— Da! 

— Ți-aduci aminte când m-ai lăsat legat la moară încât şi grădinarul m-a crezut nebun? 

— Da. 

— Dar când m-ai lăsat cu toate cele nouăsprezece surori ale tale şi ai fugit? 

— Da! 

— ŞI când ţi-am trimis costumul şi i-am spus tatălui tău, fiindcă nu aveam încredere în tine, şi tu 
mi-ai croit nouăsprezece costume pentru a le arunca? 

— Da! 

— Da? 

Şi scoate pumnalul şi i-l pune la gât. Şi, cum sângele era dulce pentru că se făcuse sirop, îi cad 
câțiva stropi în gură. 

— Trădare, trădare! Am omorât-o pe Veinte, care până şi sângele îl avea dulce! 

— Te-ai supărat de pomană, fiindcă eu am ştiut mai multe decât tine, zise Veinte, ieşind de sub 
pat. 

Iar regele o îmbrăţişă şi-i zise: 

— Atunci tu vei fi soția mea şi nimeni alta. 

Şi trăiră fericiţi la palat şi veniră să locuiască acolo şi croitorul cu cele nouăsprezece fete ale sale. 


Pasărea şi inelul 
poveste spaniolă 


Era odată o familie foarte bogată. Şi aveau doi slujitori tare de treabă şi cumsecade. Trecură luni 
şi ani şi aceştia se îndrăgostiră unul de altul, fiindcă unul era bărbat, iar celălalt femeie. Atunci, 
stăpâna îl numi pe tânăr grădinar al casei pentru ca cei doi să nu mai stea tot timpul împreună. 
Slujnicuţa se numea Maria, iar grădinarul nostru, Jose. Fu o vreme când fata cobora mereu în 
grădină să-l ajute pe Jose la curățatul pomilor, dându-i foarfecele sau alte scule trebuincioase. 

— Maria, îi spunea grădinarul, îmi pare tare rău că tu te afli aşa departe de mine şi nu ne putem 
vedea tot timpul. 

Trecură aşa mai multe zile şi Maria se prinse în cursă. Stăpâna însă nu ştia că ei se iubeau. 

Trecură luni şi nu mai putu fi ascunsă faţă de nimeni nici dragostea lor şi nici faptul că Maria, 
slujnicuţa, avea să fie în curând mamă. În sfârşit, află despre acestea stăpâna şi-i spuse lui Jose: 

— Am să-ţi spun ceva. 

Şi-i spuse că, văzându-i cât se iubesc şi că Maria va avea, în curând, un copil, ea vrea să-i 
cunune. 

Se căsătoriră. Jose rămase mai departe grădinarul casei. 

La puţin timp, Maria născu o fetiță foarte frumoasă, pe care stăpâna o boteză tot Maria, nume pe 
care-l purta şi ea. 

Zburară zilele, săptămânile, lunile, anii. Fata grădinarului crescuse şi se făcuse drăguță şi cu mult 
vino-ncoace. 

Stăpâna avea de asemenea o fată de zece ani pe când Maria cea mică avea şase. Fata stăpânei o 
gelozea pe Maria, fiindcă ar fi vrut să fie ca mica fată din acea casă. Mereu îi spunea copilei să 
plece de la ei, că asta nu era casa lor şi că mama ei era o neobrăzată. Copiliţa plângea, venea şi-i 


povestea totul mamei. Dar mamă-sa căuta s-o liniştească. 

Sosi şi vremea când fetele se făcură domnişoare. Într-o noapte, după ce stăpâna casei sosi de la 
un bal, îşi scoase bijuteriile printre care era şi un inel şi le puse în cutia unde-şi ținea lucrurile de 
preţ. Şi, în timp ce Maria, fata slujnicuţei, se afla în grădină cu tatăl ei să-i ajute la curăţatul 
copacilor, o pasăre ce-şi făcea cuib într-unul din pomii grădinii intră pe fereastră, apucă inelul în 
cioc și-l duse la cuib. 

În dimineaţa următoare, stăpâna o chemă la ea pe Maria, fata grădinarului, şi o întrebă despre 
inelul cu diamante care dispăruse. Fata spuse că nu ştia nimic, că ea-l pusese în cutia cu bijuterii a 
stăpânei. Dar degeaba. Stăpâna nu crezu şi o învinui pe biata Maria că-l furase. 

— Doamnă, sânt mulți ani de când locuiesc aici. Părinţii mei vă slujesc, de asemenea, de multă 
vreme, dar niciodată n-a dispărut nimic. 

Atâta supărare fu în căsuţa grădinarului, încât mama Mariei muri la puţin timp după aceea, iar 
Maria cu tatăl ei rămaseră singuri şi tare necăjiţi. Şi le spuse stăpâna că, dacă până în opt zile inelul 
nu va apare, vor trebui să plece din casa aceea, unde or şti. 

Grădinarul, de ce era trist, se întristă şi mai mult. 

— Spune-mi, fata mea, adevărul, îi zicea Mariei. Ai luat tu, cumva, inelul? 

— Nu, tată. Inelul a fost pus în cutia cu bijuterii şi nu s-a mai văzut de atunci. 

— Stăpâna ne bănuieşte, pentru că aici nu mai locuieşte altcineva în afară de noi. Are dreptate. 

— Nu-mi mai vorbi despre asta, tată, eu vreau să mă duc unde e mama, să mă odihnesc 
împreună cu ea. Nu mai pot să trăiesc aici, zicea fata necăjită. 

În ziua următoare, stăpâna îi spuse lui Jose că inelul fiind de mare preţ şi că neputând să-l 
plătească, nu-i mai poate îngădui în acea casă. 

Şi-au luat, Maria şi grădinarul, puţinele lucruri şi banii care-i aveau şi au plecat. Găsiră în drum 
o colibă, cam dărăpănată, unde se adăpostiră. Tatăl, de atâta supărare câtă îndurase, căzu bolnav. Cu 
puţinii bani care-i avea, sărmana fată plecă să-i cumpere de-ale gurii. Dar n-a fost de niciun ajutor. 
Tatăl muri. Copila rămase să locuiască singură în colibă. Îi mai rămăseseră doar puţini bani. 

Dimineaţa, ea se scula devreme şi pleca la cimitir, să se roage la mormântul tatălui ei. 

În acest timp, la casa stăpânei era nevoie de curățenie. Aşa că-i spuse aceasta noului grădinar: 

— lacă, sânt opt luni de când grădina n-a mai fost curățată şi nici casa scuturată, iar pomii sânt 
plini de pânze de păianjen. Vreau ca totul să fie curat şi în ordine. 

Şi se aşeză în grădină, cu fiica, ei, pentru a-l supraveghea pe grădinar dacă o curăţă. 

Şi, în timp ce, suit pe scară, grădinarul curăța pomii, dintr-unul se desprinse ceva care căzu la 
picioarele stăpânei. 

— Doamne, ce lovitură mi-a dat! Bine că mi-a căzut la picioare. 

Grădinarul se dezvinovăţi că n-a aruncat el inelul, căci un inel căzuse lângă stăpână. În pom a 
fost un cuib de pasăre care căzuse jos, şi, în mijlocul lui, se afla acest inel. 

— Vai, ce e asta? exclamă stăpâna. 

Luă inelul de jos şi simţi că i se face rău. Rămase speriată când văzu chiar inelul ei căzut din acel 
cuib. 

— Biata Maria! Du-te după ea şi adu-o imediat, băiatul meu, zise stăpâna, care mai avea un fiu. 
Vreau s-o iert şi să mă ierte, căci este nevinovată. Dar nu ştiu ce drum va fi apucat, împreună cu 
tatăl ei. 

Nu ştia că grădinarul murise. 

Artur, căci aşa se numea băiatul, încălecă şi plecă în căutarea fetei. 

În timp ce mergea el, vede că, dintr-o colibă ce se afla la marginea şoselei, iese o tânără care 
semăna mult cu Maria. Dar nu îndrăznea s-o oprească şi s-o întrebe. Îşi dădu seama că o iubeşte pe 
biata fată şi găsi că mama lui trebuia să fie pedepsită pentru faptele ei, fiindcă ar fi trebuit să se fi 
purtat cu mare grijă atunci când o învinuise de furt din pricina căruia se trăsese moartea mamei ei. 
O urmări din spate, dar nu o opri. Pe drum, Maria se oprea şi culegea flori, pentru a le pune pe 
mormântul tatălui. Ajunsă la cimitir, fata îngenunche şi se rugă tatălui ei să-şi aducă cât mai curând 


aminte de ea. 

— Nu ştiu locul unde e îngropată mama, dar fiindcă tu eşti aici, vin la tine. Vreau să mă iei în 
curând, tată. Sânt atât de singură pe lume! Te aveam pe tine, iar acum nu mai am pe nimeni! 

Băiatul, care o urmărea, auzise totul. Întorcându-se acasă, povesti mamei sale că văzuse o tânără 
fată în straie cernite şi că semăna foarte mult cu Maria. În ziua următoare, Artur o apucă pe acelaşi 
drum. Şi, ieşind fata din colibă, el îi tăie drumul, călare: 

— Maria! Eşti Mania? 

— Ce doreşti de la mine, domnişorule Artur? răspunse fata. Eu sânt Maria! Ce doreşti? 

— Mama e bolnavă şi vrea să te vadă şi să te ierte căci inelul a fost găsit. 

— Nu, domnişorule Artur! Vinovată a fost mama dumitale şi mama mea s-a prăpădit din cauza 
ei. Eu nu o iert. Mă bucur că inelul a fost găsit, dar pragul casei eu nu i-l voi călca. 

— Domnişoară... mai zise tânărul. 

— Eu nu sânt domnişoară, eu sânt fata unui biet grădinar; nu pot fi o domnişoară. 

— Eu îți spun aşa, fiindcă întotdeauna mi-ai plăcut şi vreau să-mi fii soţie. 

— Domnişorule Artur, nu spune asta. Dacă m-ai fi iubit, m-ai fi apărat când stăpâna m-a 
învinovăţit pe mine. 

— Dar ştii că mama întotdeauna a fost foarte mândră şi niciodată nu m-a lăsat să-i vorbesc de 
tine. Îmi dai voie să te însoțesc? Așa voi vedea unde e îngropat tatăl tău. 

— Dacă ai plăcere, vino cu mine, zise Maria. 

Artur apucă calul de dârlogi şi se îndreptară amândoi spre cimitir. Ajunşi la locul unde zăcea 
sărmanul ei tată, Maria se aruncă în genunchi şi începu să-i sărute pământul de la picioare. 

— Aici e îngropat tatăl tău? 

— Aici e. Nu aveam bani să-l îngropăm cum se cuvine. 

— Am să chem groparul să-l scoată de aici şi să-l ducă în panteonul familiei noastre. 

— Cât eşti de bun, domnişorule Artur! Nu semeni mamei dumitale. 

ÎI dezgropară, îl urcară pe o cămilă şi-l îngropară cu mare cinste, fără ca stăpâna să afle ceva. 

— Te iubesc într-atât, Maria, încât sânt gata să-mi dau şi viața pentru tine. Nu vreau să spun 
nimic mai mult. Vrei să te întorci cu mine acasă şi să o ierți pe mama? Sărmana, e bolnavă. 

— Binele cu bine se plăteşte. Pentru ceea ce ai făcut tatălui meu, vreau să-ţi plătesc. Hai să o 
vedem. 

Şi plecară ei pe jos, Artur ducând calul de frâu, şi sosiră acasă. Maria, mama băiatului, stătea în 
grădină să mai respire aer curat, fiindcă simţea că se sufocă. Privi printre zăbrelele de la poartă şi o 
văzu pe Maria îndoliată. Se ridică de pe scaun să-i vină în întâmpinare şi s-o îmbrățişeze, dar 
puterile nu o ţinură şi căzu jos, leşinată. 

— Artur, Artur! strigă sora lui. 

Sosiră în fugă Maria fata stăpânei şi stăpânul, o luară în braţe şi o suiră în pat. Când îşi mai 
reveni, începu să ceară iertare Mariei. 

— Eşti iertată, stăpână. Cu câtă credință m-am rugat eu Fecioarei să apară inelul pentru ca 
dumneata să nu te mai îndoieşti de cinstea noastră, zise Maria. 

— Mie niciodată nu mi-a dat prin gând că o pasăre ar fi putut să-mi ia inelul din cutia cu 
bijuterii. 

Iar Artur zise: 

— Da, mamă, e firesc; păsările culeg tot ceea ce întâlnesc pentru a-şi face cuibul; la fel ar fi luat 
şi bani, dacă i-ar fi găsit acolo. 

Stăpâna o rugă pe Maria să rămână în casa ei, deoarece camera ei aranjată o aştepta, dar nu ca 
servitoare, ci ca fata ei. Însă, mai înainte, dorea ca Maria să o ierte. 

Atunci, Artur zise: 

— Mamă, nu numai să te ierte, ci doresc să fie soția mea. 

Şi îndată se pregăti totul pentru ca nunta să aibă loc. Se căsătoriră. În ziua următoare nunţii, 
stăpâna muri. lar Artur, împreună cu sora şi soția lui, care mai înainte nu se aveau bine una cu alta, 


rămaseră să locuiască împreună fiind foarte fericiți. 


Tânărul ce și-a vândut sufletul necuratului 
poveste spaniolă 


A fost odată ca niciodată, că de n-ar fi nu s-ar povesti, un țăran tânăr, care s-a dus la cătănie. De 
cum s-a liberat, s-a întors acasă, unde l-au primit cu mare alai, căci acolo trăise toată viaţa. După 
petrecerile în cinstea întoarcerii lui, flăcăul a început să lucreze ogoarele familiei şi curând şi-a dat 
seama că nu-i plăceau muncile câmpului şi voia să facă altceva. S-a tot gândit el ce să facă şi, în 
cele din urmă, a hotărât să se apuce de vânătoare. Şi-a luat flinta, a pus-o pe umăr şi s-a dus în 
pădure să vâneze, iar adevărul e că nu-i mergea deloc rău cu noua îndeletnicire. 

Într-o zi, pe când era la vânătoare, s-a întins să-şi facă siesta la umbra unui copac şi deodată a 
auzit un zgomot mare şi a văzut apropiindu-se o jivină hotărâtă să-l înfulece. Curajos, a dus flinta la 
ochi, a ţintit cu precizie şi a ucis fiara. Dar imediat a auzit un glas, despre care nu ştia de unde 
venea; iar glasul a spus: 

— Văd că eşti un bărbat şi jumătate, aşa că vreau să fac un târg cu tine. 

Era chiar Necuratul. Iar flăcăul i-a răspuns: 

— Spune care-i târgul iar eu am să-ți spun dacă vreau sau nu să cădem la învoială. 

Necuratul i-a spus: 

— Vreau să-mi vinzi mie sufletul tău, care va fi al meu vreme de cinci ani. Dacă mori înainte de 
a se împlini aceşti cinci ani, rămâne al meu. Dar, dacă trec cinci ani și nu mori, eşti liber şi poţi face 
ce vrei. 

Flăcăul s-a gândit şi a răspuns: 

— Şi dacă mă învoiesc, ce-mi dai în schimb? 

Iar Necuratul i-a făgăduit; 

— Păi, paltonul ăsta. El îți va da toți gologanii de care vei avea nevoie în acest timp; tu bagă 
doar mâinile în buzunar şi ia câţi ai nevoie. Dar mai am o condiţie în aceşti ani nu te tunzi, nu te 
razi, nici nu te speli; ai să umbli prin lume aşa, cu paltonul pe tine. 

Flăcăul s-a socotit din nou şi a zis: 

— Foarte bine. Batem palma. 

— Bine, dar să ştii, a mai spus Necuratul, că peste cinci ani ne întâlnim chiar aici, dacă nu mori 
înainte. 

Şi, după ce-au bătut palma, s-a dus fiecare la treaba lui. 

Vreme trece, vreme vine, iar în al patrulea an flăcăul hoinărea prin lume; ajunsese o adevărată 
sperietoare de ciori, atât era de urât, căci în tot acest răstimp nici nu-şi tăiase părul, nici nu se 
bărbierise, nici nu se spălase. Ducea o viaţă grea, fiindcă oricine îl vedea fugea îngrozit de el. 

Într-o noapte, a ajuns într-un sat şi s-a gândit să tragă la han, De cum a intrat, hangiul s-a speriat 
atât de tare de el, că n-a ştiut ce să facă: s-o ia la sănătoasa ori să bage un glonţ în el. Flăcăul- 
sperietoare i-a spus câteva vorbe bune şi l-a rugat să-l găzduiască o singură noapte, oferindu-i bani 
grei. De cum a zărit paralele, hangiul a spus că-i putea da o odaie pe care o avea în fundul casei, dar 
numai cu condiţia ca el să stea închis acolo şi să nu li se arate celorlalți muşterii, că, dacă aceștia îl 
vedeau, era ruinat. Flăcăul-sperietoare s-a învoit şi s-a dus să doarmă în odaia aceea. 

După o vreme, a sosit acolo alt drumeţ şi a cerut un pat, dar, cum hanul era plin ochi, proprietarul 
i-a zis că nu mai avea niciunul. Bărbatul a stăruit şi, cum era dintr-un sat învecinat şi se cunoşteau, 
hangiul a îndrăznit să-i propună al doilea pat din odaia unde dormea flăcăul-sperietoare. 

— Nu mai am decât un pat într-o odaie mai depărtată, i-a zis, dar acolo doarme un bărbat atât de 
slut, că eu nu mi-aş petrece noaptea lângă el. 

Drumeţul a răspuns că lui nu-i pasă, fiindcă era atât de ostenit, că ar dormi şi în peştera unui 
căpcăun, dacă era de trebuință. Iar hangiul l-a condus în acea odaie. 


Drumeţul a intrat şi, de cum l-a văzut pe flăcăul-sperietoare, i s-a strâns inima; dar osteneala şi 
nevoia au font mai tari, şi s-a culcat în celălalt pat. Cu toate acestea, nu după multă vreme au 
început să stea de vorbă şi, cum drumeţul era foarte îngrijorat de soarta lui, i-a povestit flăcăului- 
sperietoare că venise în acel sat pentru un proces pe care îl pierduse şi că tot ce mai avea nu făcea 
cât plata cerută de judecător. Atunci flăcăul-sperietoare l-a întrebat de câte parale avea nevoie şi, 
când celălalt i-a spus, a băgat mâna în buzunar, le-a scos şi i le-a dat, ca să-şi plătească datoria şi să 
se întoarcă liniştit la casa şi pământurile lui. 

Văzând purcoiul acela de bani, drumețul a rămas cu gura căscată şi, îndemnat de flăcău, dar după 
ce a şovăit îndelung, i-a primit cu o condiţie: 

— Uite ce-i, i-a spus, primesc paralele tale, dar ai să mă însoţeşti la mine acasă. Acolo am trei 
fete, cărora am să le istorisesc ce-ai făcut pentru mine. Şi, dacă după aceea vreuna dintre ele va vrea 
să se mărite cu tine, eu n-o să am nimic împotrivă. 

Aşadar, a doua zi de dimineaţă, drumețţul a plecat acasă şi, de cum a ajuns, le-a istorisit fiicelor 
lui ce păţise şi ce înţelegere făcuse. 

Cum bărbatul sosise înaintea flăcăului-sperietoare, cele două fiice mai mari au avut vreme să se 
gătească în aşteptarea oaspetelui. Mezina, în schimb, pe care o ţineau mai mult prin cuhnie, n-a avut 
vreme nici măcar să se spele. 

În sfârşit, în amurg, flăcăul-sperietoare a ajuns la ei acasă. Cele trei fiice ale drumeţului îl 
aşteptau în odaia pentru oaspeţi. Şi, de cum a intrat, cele două surori mai mari au fugit îngrozite, 
văzându-l ce slut era. Mezina, în schimb, l-a privit curioasă şi nici că s-a clintit de acolo. 

Atunci flăcăul a zis: 

— Uite, fato, că tu nu te-ai speriat de mine. Te pomeneşti că mă vrei de bărbat? 

lar mezina a zis şi ea: 

— Chiar că te vreau, că tata mi-a spus ce mare bine ne-ai făcut iar mie nu mi-e frică de tine. 

Flăcăul-sperietoare s-a aşezat lângă ea şi i-a povestit de ce arăta aşa, ce târg făcuse cu Necuratul 
şi că îi mai rămânea un an până când acel târg se încheia. Mezina l-a ascultat cu atenție şi, când a 
terminat, i-a spus să nu-şi facă griji din pricina ei, că ea avea să-l aştepte cât timp era de trebuință. 

— Foarte bine, a spus flăcăul, atunci doi ani; unul pentru târg, altul ca să pot pune la un loc banii 
pe care i-am pus bine în tot acest răstimp. ŞI, ca să mă recunoşti la întoarcere, am să rup în două 
inelul pe care îl port; tu ai să ţii o jumătate din el, iar eu pe cealaltă; la întoarcere, vom potrivi la loc 
cele două jumătăţi de inel, şi aşa ne vom recunoaşte. 

De cum s-au înțeles, flăcăul a plecat să bată iar lumea. 

Într-o zi, s-au împlinit cei cinci ani, iar flăcăul-sperietoare s-a întors în locul unde îl întâlnise pe 
Necuratul; acesta îl aştepta şi i-a zis: 

— Recunosc că n-am putut să-ți păstrez sufletul, iar învoiala noastră s-a sfârşit. Dă-mi paltonul, 
şi am terminat. 

Dar flăcăul-sperietoare, care era mai urât ca niciodată, i-a spus: 

— Îţi dau paltonul, dar mai înainte fă-mă ca în ziua când ne-am întâlnit. 

Necuratul s-a învoit, iar sperietoarea s-a făcut la loc un flăcău puternic şi atât de chipeş, că ți-era 
mai mare dragul să-l priveşti. 

Şi tânărul a început să meargă prin toate locurile unde ascunsese parale luate de la palton, iar 
după un an strânsese o avere frumuşică. Şi a luat-o şi s-a dus la casa celor trei surori. De astă dată, 
de cum a sosit, le-a şi cucerit pe cele două surori mai mari, care erau care de care mai gătită şi mai 
atentă la dorinţele lui, căci voiau să-i fie pe plac, iar el să le dea atenție. Mezina, în schimb, nici nu 
l-a văzut de ocupată ce era la cuhnie. 

Iar flăcăul a întrebat: 

— Aici în casă mai sunt şi alte fete? 

Şi cele două surori mai mari au răspuns: 

— Nu suntem decât noi şi slujnica, dar ea-i în cuhnie. 

Atunci tânărul a zis: 


— Păi, vreau s-o văd şi pe slujnică. 

Iar cele două surori i-au răspuns: 

— Ce s-o mai strigăm şi pe ea, ştii doar că aleargă toată ziulica de la foc la cenuşă şi de la cenuşă 
la foc, şi nimeni nu se uită la ea de murdară ce-i. 

Flăcăul a zis iar că lui nu-i păsa, şi oricum voia s-o vadă; dar cele două, deşi ştiau că în cuhnie 
era mezina, nu s-au învoit; cu toate acestea, cum el s-a încăpățânat, au trebuit s-o cheme. Mezina a 
intrat în odaia unde erau cu toţii şi nu l-a recunoscut pe tânăr, atât de mândru şi chipeş era; iar 
tânărul s-a apropiat de ea şi i-a zis: 

— N-ai cumva o jumătate de inel pe care acum doi ani ţi-a dat-o flăcăul-sperietoare care îl 
scosese pe tatăl vostru dintr-o mare încurcătură? 

Iar ea a spus; 

— Ba da, uite-o chiar aici. 

Şi a scos jumătatea de inel din buzunar; flăcăul a scos-o şi el pe a lui, şi au văzut că se îmbinau 
perfect, formând împreună un inel. 

— Eu sunt flăcăul-sperietoare, a zis tânărul, şi am venit după fata care nu s-a speriat de mine şi 
m-a vrut de bărbat. 

Aşa că s-a însurat cu mezina, iar nunta a ţinut cinci zile şi cinci nopți: au pofiit tot satul la nuntă, 
unde au prânzit, au cinat şi au dansat fără preget. 

Văzând aşa ceva, cele două surori mai mari au început să-i pizmuiască atât de tare, că într-o zi, 
nemaiputând ţine necazul doar pentru ele, s-au dus şi s-au aruncat împreună într-un puț din 
apropiere, unde s-au înecat şi au murit. 

Şi se spune că, tocmai când ele mureau, tânărul a auzit glasul Necuratului, care îi cânta vesel: 

— Până la urmă tot am biruit, căci pe sufletul tău, două am primit. 


Vulpea face o farsă lupului 
poveste spaniolă 


Într-o bună. Zi, vulpea se ducea tacticoasă spre vizuina ei cu o găină în bot, furată din nu ştiu ce 
ogradă din satul apropiat de pădure. Pe drum se întâlni cu un bursuc. Şi el îi spuse: 

— Ştii că adineauri l-am auzit pe lup. Spunând că el e mai istet decât tine şi se uimeşte cum de 
toate animalele ţi-au născocit faima de cea mai şireată din pădure! 

Spunându-i acestea, fugi şi o lăsă pe vulpe pe gânduri. 

Nu trecu mult timp şi vulpea dădu nas în nas cu lupul. 

— Ce-am auzit, cumetre, îi vorbi vulpea lupului, eşti invidios de faima mea? 

— Ce-i drept, mă cam miră de unde şi până unde te socot pe tine dintre toate viețuitoarele 
pădurii a fi cea mai şireată! nu se dădu în lături să recunoască lupul. 

— Hai să facem o plimbare, ca să putem vorbi în voie, şi poate, până la urmă, ne vom da seama 
care din noi e mai iscusit, îi pofti vulpea. 

— Hai! 

Şi vulpea o porni alături de lup pe cărarea care ducea înspre nişte capcane bine cunoscute de ea, 
puse, de vânătorii dibaci de prin partea locului. 

N-au făcut prea mulți paşi unul alături de celălalt, că lupul nu se ştie cum, dar puse o labă exact 
în capcană şi Vârşt! şi-a şi prins-o. 

— Ce-ai păţit, lupule? îl întrebă cu un aer nevinovat vulpea, prefăcându-se că nici n-ar fi văzut 
prea bine ce se întâmplase. 

— N-ai de gând să mă ajuţi? Nu vezi că mi-am prins laba într-o capcană? urlă lupul înfuriat. 

— Dibaci cum te lauzi a fi, nu mă îndoiesc că şi singur vei şti cum să scapi! i-o întoarse vulpea. 

— Nu mă lăsă aici, te rog mult de tot! o rugă lupul. 

— Dacă recunoşti că eu sunt mai isteaţă ca tine, îți spun ce să faci, ca să scapi! 


— Ei bine, recunosc, recunosc! Eşti neîntrecută în viclenii. În dibăcii, în toate, dar scapă-mă! 
Spune-mi mai repede ce trebuie să fac?! 

— De fapt, n-ai încotro! Trebuie să aştepţi să vină vânătorul care a pus capcana. Te vei preface 
că ăi murit. ÎL vei lăsa să-ţi dea un ciomag în cap, fără să te clinteşti, ca să-l faci să creadă că eşti 
mort, iar când te. Va scoate din capcană şi te va azvârli pe jos, o iei la goană! Ascultă-mă, numai aşa 
te poți salva! Dar la sfârşit le spui tuturor că numai mintea mea ascuţită te-a scăpat de la moarte! 

Şi spunându-i acestea, vulpea dispăru în direcția vizuinei ei. A doua zi dimineaţă, cu mutra pe 
care o avea lupul, după o noapte de groază şi suferință, pe lângă dezonoarea pătimită în fața vulpii, 
nu-i fu greu să se prefacă mort. Ascultă de sfaturile vulpii şi izbuti să scape. 

Din ziua aceea nu mai scoase o vorbă despre cumătră vulpe şi o ocoli pe cât îi era cu putinţă. 


Iepurele şi broasca râioasă 
poveste spaniolă 


A fost odată o babă şi un moş. Şi, pe cât era moşul de bun la suflet, pe atât era de afurisită baba. 
Ca să nu o înfurie pe babă, moşul nu-i ieşea din cuvânt, temându-se mereu de gura ei. 

Într-o bună zi, o zi geroasă de iarnă grea, îl trimise fără nicio milă în inima pădurii, ca să-i aducă 
lemne cât mai multe, că în casă îi era tare frig. Şi moşul o ascultă şi se duse în pădure. Văzu câţiva 
butuci şi se apucă să-i taie şi să-i smulgă din rădăcini. Dar, pe neaşteptate, dintre copaci, apăru un 
pitic cu barbă mare. I se făcu milă de bietul moş şi-l întrebă cum de se află în inima pădurii pe 
asemenea ger. 

— M-a trimis baba mea, să tai lemne, că-i era tare frig. 

— Nu te mai osteni atât. Du-te acasă şi vei găsi magazia ticsită de lemne tăiate, atâtea cât să 
ieşiţi din iarnă şi să întâmpinați primăvara! 

Moşul îi mulţumi şi bucuros se întoarse acasă, unde, într-adevăr, când se uită împreună cu baba 
lui în magazia lăsată goală, o văzură ticsită de lemne. 

Curioasă, baba îi spuse moşului să-i povestească în ce chip se petrecuse minunea aceea. Şi moşul 
îi istorisi totul din fir-a-păr. 

După o zi sau doua, baba se gândi ce se gândi şi apoi îşi tălmăci gândurile: 

— Tu du-te din nou în pădure şi caută-l pe pitic. Spune-i să ne dăruiască altă casă, frumoasă, nu 
ca asta, şi plină cu de toate. Să nu cumva să te întorci până nu-l găsești! 

Şi deşi gerul era şi mai întețit ca înainte, moşul, dârdâind tot de frig, o ascultă pe baba lui, din 
cuvântul căreia nu îndrăznea să iasă. Căută ce căută şi la urmă îl găsi. 

— Piticule bun şi făcător de minuni, începu moşul să-i spună, baba mea îţi cere o casă frumoasă, 
nu prăpădită ca a noastră, şi în ea să pui tot felul de bunătăți. Nu mai avem de fapt ce mânca şi 
suntem bătrâni şi neputincioşi. 

— Ce-mi cereți voi se va îndeplini. Aşa e, sunteți foarte bătrâni, neputincioşi, şi nu aveţi pe 
nimeni să vă ajute. Mergi bucuros acasă şi de acum încolo fiţi fericiți! 

Aşa a fost precum i-a făgăduit piticul. În locul cocioabei dărăpănate, o găsi pe babă într-o casă 
frumoasă şi îndestulată cu de toate. 

Piticul îşi ținuse făgăduiala. Dar bucuria babei nu tinu multă vreme, căci după doar o săptămână, 
se grăbi să-i spună moşului: 

— Ei bine, dar când s-o termina tot ce avem prin cămară, magazie şi pod, ce-o să facem? Nu 
crezi tu că ar fi bine să te duci la piticul tău din pădure şi să-i ceri o prăvălie plină cu tot felul de 
lucruri de vânzare? în felul ăsta ne vom câştiga pâinea fără ajutorul lui şi-l vom lăsa în pace. la 
porneşte-o chiar acum şi-i spune ce-mi doreşte inima! 

Moşul, care nu ieşea din vorba babei, o şi porni. Şi-l căută tare mult, până ce dădu în cele din 
urmă de el. 

— Ce mai e de astă dată, moşule? Ce-i mai doreşte inima babei? Ia spune! 


— Uite aşa şi aşa... îi repetă vorbă cu vorbă cele cerute de babă, potolind curiozitatea piticului. 

— Bine, bine, s-ar putea să aibe ea dreptate. Dar după asia cred că n-o să te mai trimită să-mi 
ceri nimic. Du-te acum acasă şi dorința ei va fi împlinită! şi piticul iar se făcu nevăzut. 

Şi moşul era sigur, văzând-o pe baba lui tare bucuroasă că râdea cu cei doi dinţi, ultimii care-i 
mai rămăseseră, că după ce s-a văzut cu prăvălia aceea mare şi frumoasă, încărcată peste poate, nu 
avea să-şi mai dorească nimic. 

Dar s-a înşelat, că, nici după o lună, baba îi spuse moşului: 

— Ştii ceva, moşule? Eu m-am cam plictisit să toi stau în prăvălie şi să vând. Te duci chiar acum 
şi-i spui piticului să mă facă o contesă şi pe tine un conte şi să avem mulți slujitori, ca noi să nu 
facem altceva decât să le poruncim lor ce să facă! 

Moşul încremeni auzind asemenea năzdrăvănie. Dar baba lui atâta s-a îndărătnicit de I-a făcut pe 
bietul om să se ducă iar să-l caute pe pitic şi să-i spună ce i-a trecut babei prin cap. L-a căutat tare 
mult, până l-a găsit. 

— Moşule, ce s-a întâmplat? s-a cam răstit piticul la el, bănuind că îi cere altă minune. 

Ruşinat, moşul avu totuşi curajul să-i destăinuie, nesăbuinţa babei, iar piticul se ului de atâta 
nesocotinţă la o nevastă. Cu sinceritate îl întrebă pe moş: 

— Şi tu chiar ai vrea să devii conte? Şi tot cu sinceritate, moşul îi răspunse: 

— Nici gând, dar mi-e frică de gura ei înveninată. 

— Fi, bine, dacă asta-i e dorinţa, du-te acasă şi, în loc de casă, vei da de un palat, pe babă o vei 
găsi contesă cu zeci de slujitori în jur. 

Plictisit, piticul dispăru ca înghițit de pământ. 

Moşul, înainte de a ajunse acasă, se pomeni înveşmântat în straie scumpe, cusute în fir de aur şi 
nici nu-şi crezu ochilor, când la una din ferestrele palatului o zări pe babă, şi ea ca o contesă, iar pe 
scările palatului, de-o parte şi de alta tot felul de slujitori, care se închinau în faţa lui. 

Moşul, sau mai bine zis contele, urcând scările palatului, se gândea că poate de astă-dată baba se 
va arăta mulţumită şi nici că va mai pomeni vreodată de pitic şi de alte dorinţe de împlinit. De altfel, 
mintea lui nu-şi închipuia ce ar putea cere mai mult decât atât. 

— Uite ce, moşule, îi spuse baba-contesă într-o bună zi, de fapt o zi rea, ca să scapi din parte-mi 
de orice altă rugăminte, spune-i să-şi treacă toată puterea lui magică asupra mea, şi atunci, într- 
adevăr, voi fi şi eu fericită şi nu voi mai avea de ce să te mai trimit la el; cel mult îmi va cere el mie 
să-i împlinesc vreo dorință... 

Moşul deveni stană de piatră. I s-a părut cu totul neobrăzată dorința ei, încercă să-i spună că aşa 
ceva nu putea cuteza, în fine, câte nu-i spuse mogul ca s-o înduplece să renunţe la asemenea 
nebunie. Dar baba-contesă îi făcu brânci pe scări, de se trezi în curtea palatului. După ce se 
dezmetici, văzând că n-are încotro, se duse în pădure. Întâlnindu-l pe pitic, îi istorisi în amănunt 
toate vorbele schimbate între ei. Piticul îl privi cu o privire de foc şi-i spuse: 

— Moşule, tu-mi inspiri milă, încă din prima zi când te-am văzut pe ger spărgând lemne, dar eşti 
un mare fricos, n-am ce-ţi face. Îţi spun doar atât: de azi încolo te voi izbăvi de orice dorință a 
babei. Nu va mai putea să-ți ceară nimic! Şi nici pe mine nu mă vei mai întâlni niciodată, de-ar fi să 
răscoleşti toate pădurile! Ne despărțim pentru totdeauna. 

Îi cădeau tare greu cuvintele piticului, şi moşul avu o presimţire rea. Mai înainte de a se face 
nevăzut piticul, moşul simţi că alerga prin pădure spre casa lui. 

Ce se întâmplase? 

Piticul îl transformase în iepure. Cu inima cât un purice, alerga iepureşte spre palatul babei- 
contese, în speranţa că ea va face ceva pentru el, dacă-l va recunoaşte... 

Dar minune! în locul palatului o băltoacă mare cât toate zilele, şi pe malul ei orăcăia o broască 
râioasă, care inspira silă şi milă... 

lepuraşul o luă la goană în pădure, ştiind şi el că niciodată n-a făcut casă bună broasca şi cu 
iepurele! 


Cei trei frați 
poveste armeană 


A fost odată o foamete ca niciodată şi-un rege care tocmai atunci şi-a pierdut una dintre cămile. 
Slugile i-o căutară prin toată împărăţia. Au răscolit ținutu-n lung şi-n lat dar cămila n-au găsit-o. 
Supuşii împăratului mureau de foame şi se băteau câte-o mie pentru o bucată de pâine. Şi după ce se 
băteau bine, bucata de pâine tot n-o găseau. În acea împărăție viețuia o biată femeie. Şi ea avea trei 
feciori: un plugar, un grădinar şi un ţesător. Aceşti trei frați prinseseră cămila care umbla fără stăpân 
prin părțile acelea şi o ascunseseră în grajdul lor. Ştiau că mama lor era mai săracă cu duhul şi se 
temeau să nu dea lumii de ştire ce făcuseră. Aşa că îi spuseră că trebuie să se îmbrace într-o zi de 
sărbătoare în haine de mireasă. 

— O să invităm, i-au spus ei, toți prietenii şi neamurile la petrecerea noastră. O să tăiem cămila 
şi vom avea cu toţii belşug de carne. 

Cei trei frați tăiară cămila şi puseră carnea la păstrat în vase mari de lut, pe care le pitiră bine, 
căci ştiau ce li se putea întâmpla dacă ar fi fost dovediţi, apoi fiecare se duse la munca sa. 

Slugile regelui veniră mai întâi la casa plugarului să îl întrebe: 

— Frate, l-au întrebat, ai văzut vreo cămilă alergând pe aici fără stăpân? 

— Nu vedeţi că-mi ar pământul? 

Voia ca slugile să-l socoată o ţâră neîntreg la minte. 

— Ba vedem că-ți ari pământul, dar noi te-am întrebat dacă n-ai văzut o cămilă! 

— Apoi, depinde. Câteodată ar două pogoane pe zi, altă dată numai unul. 

— Noi te-ntrebăm de-o cămilă, înţelegi? o cămilă. D-aia cu patru picioare, două urechi şi un gât 
lung şi încovoiat. 

— Da... e tare mult de lucru înainte de a-mi putea aduna recolta: ar, semăn, cultiv, ud. 

— Să nu ne mai pierdem timpul cu trăsnitul ăsta, mormăiră slugile regelui şi se duseră să-l 
întrebe pe fratele său, grădinarul. 

Şi grădinarul se prefăcu a fi într-o ureche. 

— Nu cumva ți s-a întâmplat să vezi pe-aici vreo cămilă? 

— Ce, sunteţi orbi, oameni buni? Nu vedeţi că culeg alune? 

— Noi te-ntrebăm de o cămilă. Ai văzut-o au ba? Doar atâta vrem să ştim. 

— Eh, preţul alunelor ba scade, ba creşte. E greu să vă spun cât ați putea lua pe alunele voastre. 

— Te-ntrebăm despre o cămilă, înţelegi? o cămilă! Eşti surd? N-auzi? 

— Pomii cei mari sânt la celălalt capăt al livezii. Îi scutur mai târziu. 

Oamenii împăratului socotiră că acest grădinar era şi mai smucit decât fratele său, aşa că se 
duseră să-l întrebe pe ţesător. 

— Căutăm o cămilă care s-a pierdut. Dacă ne spui unde s-o găsim vei fi răsplătit. 

Şi ţesătorul se prefăcu a fi buimac pe de-a-ntregul. 

— D-apoi nu vedeți că-s ocupat cu țesutul? 

— Te-ntrebăm de o cămilă care aparține împăratului. 

— Ba bine că nu. Sânt zile când tes mai multă pânză ca-n altele. 

— Nu ne pasă câtă pânză ţeşi într-o zi sau în alta! Nu vrem să ştim altceva decât dacă ai văzut o 
cămilă. 

— Preţul nu e fix. Câteodată iau un ban de-argint, câteodată doi, pentru aceeaşi măsură. 

Slugile împărăteşti îşi spuseră una alteia: 

— Tânărul ăsta-i şi mai nebun ca frate-su. Hai s-o întrebăm pe mama lor. S-ar putea să ne spună 
ea adevărul. 

Pe mamă au găsit-o stând la colţul străzii cu rochia şi vălul ei de mireasă. 

— Ai văzut o cămilă? 

— Bineînţeles. Au tăiat-o fiii mei. 

— Când asta? 


— Când m-am măritat. 
Slugile împăratului înţeleseră că mama era cu adevărat cea mai nebună dintre toţi şi renunţară să 
mai caute, pierzând orice nădejde de a mai găsi cămila împăratului. 


Moartea micului Kikos 
poveste armeană 


Au trăit cândva un bărbat şi o femeie şi ei aveau trei fete. Într-o bună zi, pe când soţul muncea la 
câmp, soția a trimis pe fiica cea mai mare la izvor, să aducă apă, că voia să frământe aluatul. Izvorul 
se afla pe buza unei vâlcele, la umbra unui copac falnic. Fata îşi umplu urciorul apoi ridică privirea 
spre copac; de-acolo o cobori cu spaimă spre stâncile ce ieşeau din pământ ca nişte măsele, în 
fundul vâlcelii. Oftă: 

— Va veni o zi când mă voi căsători şi voi avea un fecior şi-o să-l numesc Kikos. O să-i fac o 
căciulă de toată frumuseţea. Şi nu peste mult o să vină aici, la izvor, şi o să se caţere în copacul ăsta 
şi-o să cadă pe stâncile alea şi-o să se prăpădească. Ce nenorocire! Ce mamă nenorocită sânt | Cum 
să nu plâng? 

Fata izbucni în lacrimi şi aşezându-se sub copac îşi jeli băiatul. 

— Unde s-o fi ascuns mototoala aia de soru-ta? Trebuie să frământ aluatul, să fac pâine, zise 
mama surorii mezine şi o îndemnă la izvor, să vadă ce se întâmplase. Fata o găsi pe sora sa 
plângând sub pom. 

— Ce plângi, soră dragă? 

— D-apoi tu eşti nesimţitoare? Ce fel de mătuşă mai eşti şi tu? 

— Mătuşă! Ce vrei să spui? 

— Va veni o zi, când mă voi căsători şi voi avea un fecior şi-o să-l numesc Kikos, O să-i fac o 
căciulă de toată frumuseţea. Şi nu peste mult o să vină aici, la izvor, şi o să se caţere în copacul ăsta 
şi-o să cadă pe stâncile alea şi-o să se prăpădească. Ce mamă nenorocită sunt! Cum să nu plâng? 

Mezina se aşeză lângă sora ei şi se puseră amândouă pe plâns mai cu spor. Mama lor nu mai avea 
răbdare să le aştepte. N-aveau apă-n casă, să frământe aluatul. O trimise pe a mai mică dintre fiice 
la izvor, să vadă ce se petrecuse cu surorile ei. Când acestea i-au povestit despre Kikos, ea se porni 
pe plâns mai dihai ca ele. Mama nu mai putu aştepta. Se grăbi către izvor ea însăşi şi ţipă la fiicele 
ei: 

— Ce v-a apucat, zănatecelor?! Ce faceți aici, sub pom, când trebuie să frământ aluatul şi am 
nevoie de apă? 

— Of, dragă mamă, ce fel de bunică eşti? se jeluiră tustrele într-un glas. Cum de ai inima atât de 
împietrită când ţi-a răposat nepotul? 

— Mi-a răposat nepotul?... Ce tot vorbiţi verzi şi-uscate? 

Fiica ei cea mai mare îşi zmulgea părul din cap şi nu contenea zicând: 

— Vai mie, vai mie! 

Celelalte explicară, printre suspine: 

— Of, dragă mamă, va veni o zi când sora noastră se va căsători şi va avea un fecior şi-o să-l 
numească Kikos. O să facem băiatului nostru o căciulă de toată frumuseţea, din blană de oaie, şi nu 
peste mult o să vină aici, la izvor, şi o să se caţere în copacul ăsta şi-o să cadă pe stâncile alea şi-o 
să se prăpădească. Nu se cuvine să plângi, dacă o să-i fu bunică? 

Mama plânse amar dimpreună cu fiicele ei. 

Un bărbat călare trecu pe lângă izvor. Văzându-le vărsând atâtea lacrimi şi smulgându-şi părul le 
întrebă: 

— De ce plângeți? 

— Cum să nu plângem dacă micuțul nostru Kikos cade din copacul ăsta şi se prăpădeşte?! se 
nedumiri mama. 


Omul era la încurcătură: nu pricepea ce anume voia să spună femeia. 

— Ascultă, omule bun, zise mama, fiica mea a mai vârstnică se va mărita într-o bună zi şi va să 
aibe un fiu şi-o să-l numim Kikos. O să-i facem o căciulă straşnică din piele de oaie băiatului 
nostru. Şi o să vină o zi când o să se îndrepte către acest izvor. Şi o să se caţere în copacul acesta. Şi 
o să cadă pe stânca aceea. ŞI o să se prăpădească. Apoi, cum să nu plângă maică-sa, mătuşile şi 
bunica lui?! 

Şi tuspatru se puseră pe hohotit. 

— Aoleo, săracul nostru Kikos, aoleo, dragul nostru Kikos s-a dus! 

Bărbatul surâse în barbă şi zise: 

— Cu lacrimile nu-l întoarceţi pe băiat. Mai bine mergeţi acasă şi dați un praznic în amintirea 
lui. 

Ele mulţumiră pentru sfatul bun, se ridicară şi se duseră acasă, tăiară o vită şi invitară toți vecinii 
la praznic. 

În seara următoare se înapoie şi soțul. Văzu capul vacii — singura pe care o aveau. 

— Cine ne-a omorât vaca? îşi întrebă soţia şi fiicele 

— Am dat un praznic în amintirea micului nostru Kikos, răspunseră ele. 

— Şi cine-i Kikos, mă rog? Despre ce anume trăncăniți? Ce s-a petrecut aici? Aţi înnebunit cu 
toatele? 

Când ele i-au istorisit despre moartea micuţului Kikos, el s-a înfuriat, dar era prea târziu ca să se 
mai poată cârpi ceva cumva. După o ceartă de zile mari el plecă de-acasă valvârtej, gândind în sinea 
lui: „Tare-aş vrea să ştiu dacă numai nevastă-mea şi cu fetele mele sânt nebune sau mai sânt şi alții 
pe lângă ele.” 

Pe când umbla de-a lungul unui pârâu a zărit o femeie spălându-şi picioarele. 

— Unde mergi, frate? l-a întrebat femeia. 

EI a privit-o, dar n-a răspuns, de furios ce era. Femeia îşi repetă întrebarea. Era atât de 
posomorât, încât strigă la ea: 

— Mă duc la ducă-se pe pustii! 

— Maică-mea e la ducă-se pe pustii, zise ea şi vreau să-i trimit nişte bani! 

El nu-i dădu nicio atenţie femeii şi merse mai departe. Ea alergă după el, implorându-l: 

— Maică-mea e la ducă-se pe pustii şi aşteaptă banii ăştia de la mine. Te rog dă-i-i dumneata. 

„Cu banii ăştia mi-aş putea cumpăra altă vacă”, gândi omul, băgând banii în buzunar. „Căutam 
un nebun, dar iată una care aleargă singură după mine.” 

Din întâmplare, femeia aceasta era soția bărbatului care trecuse călare pe lângă izvor. Ea se duse 
acasă şi-i povesti soţului: 

— Tocmai i-am trimis mamei nişte bani. 

— Ce-ai înnebunit? Cum o să-i trimiți bani? Doar e moartă. 

— Am întâlnit un om care se ducea la ducă-se pe pustii şi i-am dat lui. 

În mânia lui, îşi lovi femeia şi sărind pe cal, goni să-l găsească pe omul căruia ea-i încredințase 
banii. ÎI urmări până la moară. Intră în moară să-l caute, dar nu-l găsi. Omul parcă pierise. 
Urmăritorul alergă în curte şi, ce să vezi, îi pierise şi calul. Omul care pierduse vaca, găsise calul şi- 
| luă cu sine, hotărând să-l vândă. Ajuns acasă, spuse soției şi fiicelor sale: 

— Am socotit că voi sunteți singurele nebune din împrejurimi, dar am constatat că alţii sânt şi 
mai şi decât voi. 


Să te-ntinzi cât ţi-e plapuma 
poveste armeană 


A fost cândva un rege care dădu poruncă tuturor plăpumarilor din împărăția sa să-i facă o 
plapumă nici prea lungă, nici prea scurtă, ci tocmai bună şi potrivită cu statul luminăţiei-sale. Şi 


uite-aşa cădeau capetele plăpumarilor celor mai mari şi mai pricepuţi, căci nu izbutea să potrivească 
din foarfeci şi din ac, lungimea cerută. 

— Viaţă lungă, luminăţiei tale, zise un plăpumar rămas printre cei vii, deîndată ce se află față 
către faţă cu întâi stătătorul țării. Apoi, adăugă: Eu unul pot face plapuma hotărâtă. 

— Foarte bine, fă-o, zise regele. Dar ține minte: 


cu-atâtica de-i mai scurtă cu-atâtica de-i mai lungă, capul jos o să-ți ajungă. 


Plăpumarul se reîntoarse-n atelier şi cusu plapuma cam scurtă. Era o plapumă frumoasă. O 
încărcă la spinare şi o duse la palat. O întinse cu mândrie pe patul regelui dar nici gând să dea 
drumul unui bici ce-l ținea ascuns sub haină. 

— Hai să vedem dacă-i pe potriva mea, spuse regele. Şi lungindu-se în pat, trase plapuma peste 
sine şi-şi întinse picioarele. Degetele îi ieşeau de sub plapumă. 

Plăpumarul scoase biciul şi, cât ai zice peşte, o lovitură şfichiuitoare plezni degetele regelui care- 
ŞI şi trase picioarele. 

— Viaţă lungă, luminăţia ta, zise plăpumarul. Văd că plapuma-i de lungimea cuvenită. Aşa e: 
omul să se-ntindă cât i-e plapuma. 

Regele păstră plapuma şi îl răsplăti pe plăpumar pentru cuvintele-i înțelepte. 


Țesătorul cel înțelept 
poveste armeană 


Un rege împărăţea peste o ţară mare. Şi cum şedea el pe tron, iată vine un ambasador dintr-o ţară 
îndepărtată şi, fără a scoate o vorbă, desenă un cerc în jurul jilţului împărătesc. Regele fu tare 
încurcat. Îşi chemă toţi curtenii şi sfetnicii şi-i întrebă ce putea să însemne aceasta, dar nu-i putură 
da vreun răspuns. Regele era tare necăjit. Vasăzică nu se afla printre toți fruntaşii țării niciunul 
înțelept? Le porunci să caute orice om din împărăție care să fi fost destul de înţelept ca să poată da 
un răspuns ambasadorului, că de nu îi va ucide pe toți. 

Sfetnicii dădură ocol cetăţii căutând un astfel de om şi li se întâmplă să intre într-o casă unde 
văzură un leagăn şi un prunc în el, iar pruncul se legăna de unul singur. Nimeni altul nu se mai afla 
în casă. Acelaşi lucru l-au văzut în următoarea casă: leagănul se legăna de unul singur şi nu se afla 
nimeni în casă. S-au suit pe acoperiş şi acolo au văzut un băț care se mişca singur ca să sperie 
păsările ce erau ispitite de grânele spălate şi întinse la uscat, la soare. Erau uluiți. Au coborât la 
subsol şi au văzut un ţesător lucrând la război. Avea o sârmă legată la un capăt al navetei, o sârmă la 
celălalt capăt şi o alta legată de pieptene, iar când naveta se mişca înainte şi înapoi peste război, cele 
două leagăne şi băţul aşezat pe acoperiş ca să sperie păsările se mişcau cu ea. Într-adevăr, un ţesător 
înțelept. 

— A venit un ambasador dintr-altă ţară şi a desenat un cerc în jurul tronului regelui, dar refuză să 
vorbească, îi spuseră ţesătorului. Nu ştim ce înseamnă aceasta. Poate ştii tu. Vino cu noi. Regele o 
să te răsplătească bine dacă dezlegi ghicitoarea asta. 

Țesătorul gândi ce gândi apoi luând o pereche de arşice şi un pui de găină cu el se îndreptă către 
palat împreună cu oamenii regelui. Odată ajuns, scoase arşicele din buzunar şi le aruncă pe Jos în 
faţa ambasadorului. Acesta înfipse mâna în buzunar şi scoase un pumn de mei pe care-l răspândi pe 
podea. Atunci țesătorul dădu la iveală, de sub haină, puiul şi îl puse să mănânce grăunțele. 
Ambasadorul, care din cinstire pentru rege se descălțase, se încălță, şi plecă fără să spună o 
vorbuliță, cât de mică. 

Regele şi toți cei din preajma sa îl întrebară pe ţesător: 

— Ce vrea să însemne asta? 

— Când ambasadorul a desenat cercul, el înțelegea că regele său va veni să ne asedieze cetatea, 


răspunse țesătorul, şi dorea să afle dacă regele nostru i se supune sau se va opune. Când am aruncat 
arşicele înainte-i, înțelesul era ca mai curând s-ar duce să joace toţi arşice, că pe lângă noi nu-s 
decât ca nişte copii şi că este o prostie să-şi închipuie că l-ar putea înfrunta pe regele nostru. Când a 
răspândit meiul pe podea era ca să spună că regele său stă în fruntea a nenumărați războinici. lar 
când puiul meu a mâncat meiul, ambasadorul a înțeles ce voiam că zic anume că unul dintre noi era 
în stare să ucidă câte-o mie de astfel de ostaşi. 

Regele fu atât de mulțumit de ţesător, încât dori să-l facă mare sfetnic, însă ţesătorul se întoarse 
la războiul său de ţesut. 

— Oh, rege, spuse el, te implor să nu uiţi că printre cele mai smerite slugi ale tale se numără 
oameni care, câteodată, sânt mai înţelepţi decât sfetnicii tăi. Şi nădăjduiesc că de-acum înainte îi vei 
socoti şi pe țesători şi cârpaci tot ca pe nişte oameni. 


Călătorii 
poveste armeană 


Într-o bună zi cocoşul s-a suit pe acoperiş, să privească lumea. 

Şi-a lungit el gâtul cât a putut, dar n-a izbutit să vadă nimic, căci muntele dinainte-i îl împiedica. 

— Căţelule, frățioare, poate ştii tu ce se ascunde în spatele muntelui cela, îl întrebă el pe cățelul 
ce sta tolănit în curte. 

— Nu ştiu nici eu, răspunse câinele. 

— Dar cât o să mai stăm locului?! Să ne ducem şi noi prin lume, să vedem câte sânt şi câte nu-s! 

Câinele fu de părere cu el, aşadar porniră-n lume. 

Au mers ei cât au mers şi seara au ajuns într-o pădure. Au înnoptat acolo. Câinele s-a culcat într- 
un tufiş, iar cocoşul s-a suit în pomul de-alături, şi-aşa au adormit. 

Cocoşul întâmpină zorii zilei cu: Cucuriguuu!... 

O vulpe îi auzi glasul. Se apropie, îl văzu şi-şi zise! 

„De unde o mai fi răsărit şi ăsta? Straşnic lucru ar mai fi să te-nfrupţi din el de dimineaţă”. 

Apoi, rosti cu glas tare, ieşind dintre tufe: 

— Bună dimineaţa, taică moşule. Ce zor nevoie te aduse prin locurile astea? 

— Am plecat să vedem lumea, răspunse cocoşul. 

— EI, dar bine v-aţi mai gândit, zise vulpea. De câtă vreme caut şi eu tovarăş de drum... Ce 
fericită întâmplare... Hai, dă-te jos şi-om călători mai departe împreună. 

— De-acord! zise cocoşul; din partea mea, n-am nimic împotrivă, numai vezi dacă-i şi 
prietenului meu pe plac. Dacă-i aşa, cobor şi pornim. 

— Dar unde ti-i prietenul? 

— În tufişul cela. 

„Prietenul tot vrun cocoş trebuie să fie, gândi vulpea; aşa că pică bine să-mi asigure şi prânzul.” 

Numai că, pe neaşteptate, din tufiş se ivi câinele. Cum îl zări, vârşt! vulpea o şi tuli, dar ce 
tuleală! 

— Stai, cumătră vulpe! strigă cocoşul din vârful copacului. Stai că venim şi noi, nu alerga! Ce 
prietenie mai e şi asta? 


Mincinosul 
poveste armeană 


A fost odată şi n-a fost un rege, ai cărui heralzi strigară pretutindeni şi tuturora: 
— Cel care va şti să spună regelui cea mai gogonată minciună va primi drept răsplată un măr de 
aur! 


Veniră mincinoşi din toate ungherele împărăției şi îşi spuseră minciunile, dar regelui nu-i plăcu 
niciuna. Orice ziceau ei ar fi putut fi şi adevărat. Printre aceşti aşa-zişi mincinoşi se numărau şi 
feciori de mari sfetnici şi bărbaţi de frunte ai împărăției, dar nici ei nu dobândiră mărul de aur. 

Unii mai ziceau câte una, de-l stârneau şi pe împărat la brodat minciuni. 

lată cum veni într-o zi un cioban zicând: 

— Să trăieşti, măria ta. Taică-meu avea un băț atât de lung că dobora stelele cu el. 

La care împăratul încuviință: 

— Se mai întâmplă. Şi bunicul meu avea un ciubuc, că ţinându-l în gură, i-aprindea celălalt capăt 
de la soare. 

Ciobanul clătină din cap a pagubă şi plecă. 

Mai veni un croitor şi zise: 

— Să-mi fie cu iertare, împărate, aş fi venit să te văd de mult, dar n-am putut: c-a plouat atât de 
tare încât fulgerele au sfâşiat tot cerul, de-a rămas numai zdrenţe şi m-am dus să-l cos. 

— Cu adevărat, bine ai făcut, îl lăudă împăratul. Dar nu prea l-ai peticit cum trebuia, c-au mai 
căzut câteva picături azi dimineaţă. 

Adevărul este că mincinoşii de pomină nu-l prea vizitau pe împărat. 

În cele din urmă sosi la palat şi un bătrân cerşetor, purtând în mâinile-i slabe o ulcică din cele 
mai mari. Regele şi întrebă: 

— Ce vrei, taică? 

— Să ai parte, luminăţia ta, de viaţă îndelungată. Vreau să-mi dai banii înapoi. Îmi datorezi o 
ulcică vârf cu aur. 

— Minti! Nu-ţi datorez nimic! 

— Dacă socoți că-s mincinos, atunci dă-mi mărul de aur făgăduit. 

Regele înţelese unde bătea cerşetorul şi schimbând tonul zise: 

— Nu, ai spus adevărul! 

— Dac-am spus adevărul, umple-mi ulcica de colea cu bani sunători. 

Fără a mai scoate vreo vorbă, regele-i dărui mărul de aur. 


Vulpea, lupul, ursul şi pasărea-de-smarald 
poveste armeană 


A fost odată, ca niciodată, un rege armean care avea un singur fiu. Flăcăul era un neisprăvit şi 
singurul lucru de care-i păsa era vânătoarea. Vâna din zori şi până-n noapte. Într-o zi, tătâne-su i-a 
dat un arc nou, destulă hrană ca să aibă ce mânca vreo câteva zile şi i-a spus să meargă să-şi câştige 
pâinea, ostenind să mai ţină în spinare un atare fiu. Feciorul sărută mâna părintelui şi plecă să-şi 
caute norocul. 

Nimeni nu poate şti cât de departe s-a dus, până ce ajunse la un codru adânc. Acolo-şi ridică o 
colibă şi vieţui în ea. Vâna ca şi mai înainte. Zilnic avea belşug de carne să mănânce. Ceea ce nu 
prididea punea la sărat şi păstra într-un beci ca să nu se strice. 

Trecu un an şi o foamete cumplită pună toate fiarele să rătăcească prin păduri, cu mic, cu mare, 
doar-doar or găsi ceva de-ale gurii şi nimica nu găseau. Într-o bună zi o Vulpe, a cărei burtă sălta de 
durere şi de goală ce era, trecu pe lângă colibă şi îşi zise: „Poate oi găsi pe-aici ceva să-mbuc.” Cu 
băgare de seamă, făcând un pas şi adăstând, făcând altul şi trăgând cu urechea, se apropie de coliba 
vânătorului. Îi lăsă gura apă când adulmecă miresmele cărnii din pivniţă. Căută o deschizătură şi 
pătrunse în beci printr-o bortă. 

Ce mai praznic! îşi făcu saţiul cu carne sărată şi sta gata să se furişeze afară pe aceeaşi gaură 
când văzu un om în prag. Vânătorul îşi înălță arcul iar vulpea i se azvârli la picioare mai înainte ca 
bărbatul să o poată ţintui locului. 

— Nu mă ucide! Sânt o biată vulpe care nu face rău. Te rog îngăduie-mi să stau cu tine. Ca să mă 


hrănesc n-am nevoie decât de puţină carne. O să-ţi păzesc casa. Voi face orice-mi vei porunci. 

— Foarte bine, dacă nu faci rău, poţi sta cu mine, dar cată să-mi păzeşti bine casa. 

Vulpea era norocoasă. Acum avea destulă mâncare şi se rostogolea toată ziua la soare, pe când 
celelalte fiare erau deznădăjduite de lipsa hranei şi vânturau codrii săptămâni în şir fără a găsi ceva 
să-şi umple gura. 

Într-o zi un Lup o văzu. Se aşeză pe labele dinapoi şi strigă: 

— Hei, asta ce mai este? Lumea-ntreagă se zbate în ghearele unei foamete cumplite şi 
neisprăvita asta sare şi se zbenguie la soare? în sfârşit o să iau şi eu o masă gustoasă. 

Lupul se apropie s-o mănânce, iar Vulpea cuvântă: 

— De ce vrei să mă mănânci, frate Lup? Vino, o să-ţi arăt un beci unde poţi mânca pe săturate. 
Nici c-ai mai văzut aşa ceva! 

Lupul o ascultă şi intră de-a buşilea în pivniţă după ea. 

Era atât de încolțit de foame, încât înghiţea şi oasele, pe nemestecate, şi tocmai era gata să 
pleznească de cât se umpluse când se dădu uşa de perete şi intră stăpânul. Tânărul prinț văzu că 
avea un nou oaspete nepoftit în cămară. Îşi înălță arcul, dar Vulpea nu-l lăsă să tragă în Lup. 

— E băiat bun, n-o să ne facă niciun rău, lasă-l să stea cu noi. O să-ți păzim casa împreună. 

— Foarte bine; dacă-i atât de bun băiat, pe cât spui, poate sta cu noi. 

Vulpea şi Lupul viețuiră laolaltă ca nişte fraţi adevăraţi şi, având burţile pline, se jucau la soare 
din zori şi până la ora de culcare. 

Într-o zi apăru un Urs; înainta greoi şi scrâşnea din dinţi. De cum îşi aruncă privirile pe Lup şi pe 
Vulpe şi voi să-i sfâşie. 

— Frate Urs, cuvântă Vulpea, de ce voieşti să ne mănânci pe noi, când te putem conduce în 
beciul cu carne unde te poţi înfrupta din ce-ţi place. 

— Perfect, mormăi Ursul; nu mă ating de voi dacă faceţi asta pentru mine. 

Ursul îi urmă în pivniţă. Bietul de el nu mai văzuse carnea la față de săptămâni întregi şi pe când 
se îndopa cu vânatul acela de soi, zicea: 

— Straşnic! Grozav! E prea bun ca să fie adevărat! 

Uşa se trânti cât colo şi pătrunse tânărul prinţ. Înţelese că mai avea un oaspete nepoftit în cămară 
şi îl tinti şi pe acesta cu arcul, dar Vulpea nu-l lăsă să ucidă Ursul. 

— Să trăieşti, Măria Ta, Ursul acesta nu ne face niciun rău. Te rog să nu îngădui să moară de 
foame. Toţi trei ţi-om păzi casa împreună. 

— Foarte bine, dacă nu face rău, poate sta. 

Aşa că acuma erau trei. Mâncau şi se jucau împreună cât era ziulica de lungă, fără vreo grijă pe 
pământ şi uitând cu totul de grozăviile foametei. 

Pasărea-de-Smarald se ivi în zbor peste codri, bătând din aripile ei imense şi scoțând sunete 
cumplite. Văzu aceste animale caraghioase jucându-se la soare şi se prăvăli asupra lor. Dar, mai 
înainte ca Pasărea-de-Smarald să se apuce să-i sfârtece cu ciocul, Vulpea cuvântă: 

— Ai inimă, soră Pasăre. Avem o groază de mâncare şi pentru tine. Vino şi-o să-ți arătăm. 

Au condus-o în beci. Pasărea-de-Smarald se lăfăia printre atâtea cărnuri puse de-o parte, când 
uşa se deschise şi vânătorul descoperi că mai avea un oaspete nepoftit în cămară. Vulpea însă salvă 
şi viaţa Păsării. 

— Nu face niciun rău. Las-o să viețuiască cu noi. Îți vom păzi casa tuspatru. 

Vulpea, Lupul, Ursul şi Pasărea-de-Smarald sălăşluiră cu stăpânul lor timp de şapte ani. 
Foametea trecuse. Prin păduri găseai iarăşi hrană din belşug, ca şi prin satele din preajmă şi se 
socotiră că ar fi fost mai bine să plece şi să se descurce fiecare pe socoteala sa. 

Dar Vulpea spuse: 

— Omul acesta ne-a ţinut în viaţă atâția ani. Hai să-i facem un bine înainte de a pleca. Este 
holtei. Ce-ar fi să-i găsim o soață? Am auzit că regele Trebizundei are o fiică tare frumoasă, o fată 
fără de preţ, oricum ai cumpăni-o. 

— Aşa e, să mergem în Trebizunda, strigară ceilalți. 


Şi plecară către Trebizunda, şi nimeni nu poate şti cât călătoriră până ce ajunseră în acea cetate. 
Supuşii regelui arau câmpurile dimprejurul palatului. Era o amiază atât de fierbinte încât plugarii îşi 
părăsiseră uneltele pe brazdă şi se ascunseseră la umbră să se odihnească. Vulpea îşi conduse 
tovarăşii pe câmpul regelui, îi înjugă pe Urs şi pe Lup la plugul regelui şi îi puse să tragă de el, în 
timp ce ea însăşi îi mâna, făcând pe iscusita. Între timp Pasărea-de-Smarald plutea în înălțimi, 
ținându-le umbră. Cântau un cântec de arat. Când slugile regelui văzură ce făceau, se spăimântară 
atâta încât dădură buzna la rege şi îi povestiră tot, din fir-a-păr. 

Regele, regina şi fiica lor ieşiră în balconul palatului, să privească la lucrurile acelea de necrezut 
şi pe când se uitau, Pasărea-de-Smarald se năpusti din tării, o înşfăca pe prinţesă şi, ținând-o strâns 
în cioc, pieri în zbor. De pretutindeni izbucniră strigăte după ajutor, dar nimeni nu putu opri. 
Pasărea-de-Smarald sau măcar să o aducă mai jos, căci ea se înălța şi se tot înălța cu prinţesa. 
Vulpea, Lupul şi cu Ursul trântiră plugul cât colo, pe câmp, şi se strecurară în codru. 

Când au ajuns la coliba stăpânului lor, Lupul o purta pe prinţesă în spinare. 

— Să trăieşti, măria ta, spuseră într-un glas, am fost la Trebizunda să-ţi aducem nevastă. 

Stăpânul lor sta împietrit de frumuseţea de zână a acelei fecioare. Vulpea îi povesti cum o 
răpiseră. 

Regele Trebizundei află de peregrinările fiicei sale şi trimise o oaste s-o aducă înapoi. Când 
prințul văzu hotele de oşteni venind câtă frunză, câtă iarbă, nici nu ştiu unde s-ar fi putut ascunde. 
Vulpea îl încurajă şi zise: 

— Să trăieşti, măria ta, şi nu te amesteca în luptă; ştim noi cum să ne descurcăm cu oamenii 
ceştia. 

Ostaşii fură îngrămădiți între Lup şi Urs, pe-o aripă şi Vulpea şi Pasărea-de-Smarald pe cealaltă. 
Curând au strivit întreaga oaste şi regelui Trezibundei îi fu dat să cerşească pacea. 

— De dragul fiicei mele, încetează acest măcel! strigă el. Ce s-a făcut, e bun făcut. O poți păstra 
pe fiica mea. Îmi retrag armiile numaidecât. 

Vulpea, Lupul, Ursul şi Pasărea-de-Smarald se apropiară de stăpânul lor şi-i ziseră: 

— Să trăieşti, măria ta, foametea a încetat şi nu vrem să-ți mai stăm povară. 

Stăpânul le dădu îngăduinţa să plece. Îşi luă frumoasa mireasă şi se întoarse în ţara lui tătâne-su. 
Se împăcă cu tatăl său şi regele se bucură să-l aibă iarăşi pe fiu lângă sine. 

Ei îşi împliniră dorinţele şi fie ca şi dorințele voastre să se împlinească. 


Vaca roşie 
poveste armeană 


A fost odată ca niciodată un sărman văcar care trăia cu nevasta lui şi cu doi copii, un băiat şi o 
fată, şi avea o vacă roşie. După ce-i muri soţia el luă o altă nevastă, dar acestei femei nu-i plăceau 
copiii şi se purta cu cruzime față de ei. 

— Nevastă, nevastă, copiii noştri au nevoie de grija unei mame; de ce nu poți fi bună cu ei? îi 
spunea el. 

— Am destule de făcut ca să nu mă mai amărăsc şi cu copiii altora. Vezi-ţi de cireada ta şi nu-ţi 
mai bate capul cu plozii ăştia. 

Bărbatul îşi luă copiii la păşune, cu el. Dacă-i lăsa acasă ştia că vor fi bătuţi şi chinuiţi de mama 
vitregă. Într-o bună zi, Vaca Roşie le spuse orfanilor, cu glas de om: 

— Şedeţi şi odihniți-vă; voi veghea cu cireada. 

Copiii nu aveau alta de mâncat cât era ziua de lungă decât un mic codru de pâine, aşa că Vacă 
Roşie obişnuia să vină la vremea mesei şi să-i lase s-o mulgă pe când stătea liniştită-n dreptul lor. Şi 
tot bând lapte ei creşteau prunci mari şi frumoşi. 

Apoi veni o vreme când mama vitregă avu o fată, iar Vaca Roşie le spuse: 

— Nu vă temeţi că rămânețţi fără lapte. O să fac în aşa fel încât pentru fiica ei el să aibă gust 


amar. 

Când fata sa împlini zece ani, femeia o lăsă să meargă la păşune cu ceilalți doi. Tatăl rămânea 
acasă: era prea bătrân ca să mai vegheze asupra cirezii. Mama vitregă era stăpâna gospodăriei şi se 
îngrijea tare bine de propriul ei copil, care întotdeauna avea de mâncat şi de băut din belşug. 

— Nu pot înțelege cum vine asta, îi spunea mama vitregă fiică-si. Îţi dau zilnic patru-cinci bucăţi 
de pâine, iar plozilor ăstora numai câte una de fiecare, iar ei arată sănătoşi şi rumeni, iar tu 
bolnăvicioasă şi eşti numai piele şi os. 

— Măicuţă, eu când beau laptele Vacii Roşii mi se pare atât de amar, iar ei zic că-i dulce ca 
mierea. 

— Ştiu eu ce să fac cu Vaca Roşie, hotărî mama vitregă. 

Dimineaţa următoare femeia cea rea îşi reținu fata acasă şi-i zise soțului: 

— Am visat rău azi-noapte. Am visat că fata îmi era bolnavă şi mi-a spus cineva să jertfesc. Vaca 
Roşie pentru sănătatea ei, că de nu, ea n-o să se mai tămăduiască nicicum. 

— Nevastă, nevastă, dacă tăiem Vaca Roşie, copiii trebuie să renunțe la lapte. 

— Nu-mi pasă. Vreau să omori Vaca Roşie. 

Bărbatul era un om slab şi cedă în fața nevestei celei rele. 

— Vacă Roşie, maică scumpă, de ce eşti atât de tristă? o întrebară copiii lui, când ajunseră pe 
imaş, văzând-o aşa abătută. 

— Dragii mei copii, o să fiu omorâtă; mama voastră vitregă vrea să fiu Jertfită pentru sănătatea 
fiicei ei. 

— Când ajungem diseară acasă o să-i rugăm pe ea şi pe tata să nu te ucidă. 

— N-o să folosească la nimic vorba voastră, o să vă bată iar şi asta o să mă necăjească şi mai 
mult. Ascultați cu grijă cele ce am să vă spun: după ce-or să mă căsăpească, umpleţi o ulcică cu 
sângele meu şi spălaţi-vă pe față cu el; dar să nu vă vadă nimeni ce faceți! Şi duceți-mi capul, 
oasele, picioarele cu copitele, în staul şi ascundeţi-le în ieslea mea. S-ar putea într-o bună zi să aveţi 
nevoie de ele. 

Copiii plânseră-n hohote şi Vaca Roşie îi îndemnă să nu plângă. 

— Doică scumpă, cine-o să ne hrănească după ce n-oi mai fi? O să murim de foame! O să ne 
stingem. 

— Dragii mei copii, nu vă îngrijiţi c-o să vă fie foame; dați numai fuga în staul şi beţi cât lapte 
vreţi din cornul meu. Acum veniţi cu mine. Vreau să cunoaşteţi o bătrână care o să se îngrijească de 
voi când n-oi mai fi. 

Vaca Roşie îi conduse la o fântână şi o bătrână se căţără din adâncuri şi ieşi în întâmpinarea ei. 

— Ştii c-o să fiu tăiată? o întrebă Vaca Roşie. 

— Da, am auzit, zise bătrâna. 

— Ai grijă de copiii mei. 

— Aşa o să fac. 

A doua zi dimineaţa Vaca Roşie fu omorâtă. Cei doi copii luară o ulcică şi o umplură cu sângele 
ei şi se spălară pe faţă cu el. Părul lor deveni auriu. Şi chipurile le străluciră de frumuseţe. Adunară 
capul ei, oasele, picioarele şi le ascunseră în iesle. Când ei mâncară din carnea Vacii Roşii, avea un 
gust tare bun; celorlalți li se părea amară. N-ajungeau niciodată să le fie foame, că dădeau fuga la 
staul şi beau lapte din cornul Vacii Roşii, tăinuit în iesle. 

Într-o zi de iarnă mama vitregă îşi îmbrăcă fiica în straiele de sărbătoare şi fata îşi încinse 
cureaua de argint şi-şi puse toate giuvaerurile şi merse cu maică-sa la o nuntă. Copiii vitregi trebuiră 
să rămână acasă. ŞI ochii le erau plini de lacrimi. Vaca Roşie îi strigă din staul. Când intrară acolo o 
văzură pe bătrâna din fântână. Ea le adusese nişte haine noi, minunate, o pereche de pantofi de aur 
pentru băiat şi o pereche de încălțări de argint pentru sora sa. Bătrâna îi conduse la petrecere şi 
privirile tuturor se îndreptară către ei când cei doi frați începură să danseze împreună şi să se 
veselească. Mama vitregă suspina de zor şi zicea în sinea ei, necunoscându-i: 

„Cât mi-aş dori şi eu să am o fată atât de gingaşă. Şi mi-ar place ca părinţii băiatului să vină să 


ceară mâna fetei mele. Şi-atât de fericită aş fi să am un fiu ca acesta. Mă întreb de unde or fi? 
Niciodată nu i-am mai văzut. Trebuie că sânt din alt oraş.” 

Bătrâna îi duse acasă, îi băgă în pat, le ascunse vestmintele, pantofii şi bijuteriile în iesle şi plecă 
la fântână mai înainte ca mama vitregă să se întoarcă cu fiica sa. 

— Scârbă mică, îi spuse ea fetei bărbatului, ar fi trebuit s-o vezi. 

— Pe cine să văd, mamă? 

— Pe fata de la nuntă, care purta conduri de argint şi dansa cu fratele ei, care avea pantofi de aur. 
Nu i-am mai văzut niciodată şi se pare că nimeni nu ştie cine sânt. 

— Cât de rău îmi pare, mamă, că am pierdut prilejul ăsta. Tare ne-ar fi plăcut să-i vedem şi noi. 

Ziua următoare mama vitregă umplu un ceaun cu jumătate de măsură de mei şi le spuse copiilor 
să plângă până ce-or să acopere grăunţele din ceaun cu lacrimile lor. Şi iarăşi se duse la nuntă cu 
fiica ei îmbrăcată ca mai înainte. 

Bătrâna ieşi din fântână cu nişte straie şi mai împodobite. Ea umplu ceaunul cu apă sărată, şi îi 
luă pe copii la ospăț. Din nou, toate privirile se aţintiră asupra lor în timp ce fraţii dansau între ei şi 
se veseleau. Au plecat mai înaintea tuturora şi pe când iuţeau pasul, în dreptul eleşteului împărătesc, 
fata scăpă un pantof în apă. 

— Dadă dragă, mi-a căzut condurul în eleşteu! strigă ea. 

— Ăsta să-ţi fie necazul, răspunse bătrâna. N-avem timp de pierdut. Să ne grăbim spre casă mai 
nainte ca să se-ntoarcă mama voastră vitregă şi să-ți facă rochia bucățele. 

Încă o dată bătrâna le ascunse veșmintele şi încălțările în ieslea Vacii Roşii, îi culcă şi se strădui 
să ajungă la fântână până să vină mama vitregă acasă cu fiică-sa şi să-i deştepte. 

— Fi, i-am văzut iar la nuntă, cu alte haine, mândri că nici nu poți spune dacă-s oameni sau 
făpturi născute din mare, prin ţara zânelor. Nu ştiu unde să fi fugit ei de la nuntă că au plecat în 
grabă atât de mare! Şi se pare că nimeni nu ştie nimic despre ei. Scârbă mică, de-ai fi văzut fata 
ceea ca o zână. 

În zori, a doua zi, calul fiului de împărat nu voi să se apropie de eleşteu şi nici să se adape din el, 
iar prințul veni lângă mal să cerceteze ce se întâmpla şi de ce nu-i puteau slugile adăpa armăsarul. 
Văzu ceva strălucind în apă şi-l pescui cu un băț. Era un condur de argint. I-l arătă împăratului şi-i 
spuse: 

— Tată, dacă nu găsesc stăpâna acestui condur, mă omor. 

Coconul împărătesc se îndrăgostise de purtătoarea pantofului şi nimeni şi nimic, nici împăratul, 
nici împărăteasa, nici sfetnicii, orice-ar fi spus, nu-l putură face să-şi schimbe gândul. Slugile 
împăratului, la porunca sa, vestiră: 

— Luminăţia sa voieşte ca toate fecioarele din împărăție să vină la palat. 

Află toată lumea din cetate. Femeia cea rea îi spuse fiicei vitrege: 

— Tu n-ai ce căuta la palatul împărătesc. Nu te poţi duce acolo în zdrenţele astea ale tale, aşa, pe 
jumătate despuiată, scârbă mică. O să merg numai cu fata mea. 

Dintre toate fecioarele împărăției, numai fata vitregă nu se înfățişă. Şi nici uneia din celelalte, 
când încercă pantoful, nu i se potrivi, fie că era prea mare, fie, prea mic, şi slugile împărăteşti tot 
încercau să dibuie cine era stăpâna condurului. Ei o aflară pe fecioara lipsă în coliba văcarului şi o 
aduseră la palat. Ea încercă pantoful şi acesta i se potrivi, ca şi când s-ar fi născut cu el în picior. 

Fiul împăratului spuse: 

— Numai ea este aleasa mea şi cu ea o să mă-nsor. 

— Unde este perechea condurului ăsta? o întrebară slugile împărăteşti. 

— Nu ştiu, dar ştie bunicuţa. 

— Tu du-te acasă, îi spuse mama vitregă, iar ea rămase la palat, nădăjduind că fiul împăratului 
şi-o schimba hotărârea şi se va căsători cu propria ei fiică. 

Când ajunse acasă, fata fu chemată iarăşi şi se duse în staul la bătrână. 

— Trimite-ţi fratele la coconul împărătesc, îi spuse. Să-i grăiască aşa: „Vino diseară acasă şi o să 
ti-o dau pe sora mea de nevastă.” 


Bătrâna veni din nou şi îi aduse fetei, de data aceasta, rochie de mireasă şi podoabe, tot din 
staulul Vacii Roşii. Era fata frumoasă ca o zână atunci când veni feciorul împăratului la coliba 
văcarului în seara aceea şi se căsători numaidecât cu ea. 

O săptămână mai târziu, mama vitregă se înapoie la palat şi ceru împăratului îngăduința ca 
mireasa să revină în casa părintească pentru două zile. Împăratul consimţi, însă, peste două zile, 
femeia cea ticăloasă îşi duse propria fiică la palat, îmbrăcată mireasă. Fiul împăratului nu se lăsă 
păcălit. Văzu că faţa ei, mâinile, picioarele, pantofii nu erau ai celei adevărate. O găsi pe mândreţea 
lui de nevastă în coliba văcarului şi o aduse la palat şi-i povesti toate împăratului. 

Din porunca acestuia mama vitregă şi cu fiica ei fură legate de cozile a două catârce sălbatice, 
care le târâră peste câmpuri. 

Coconul împărătesc şi cu soaţa sa trăiră fericiţi în veci de veci. Ei îşi împliniseră dorinţa şi fie ca 
dorințele noastre, ale tuturora, să se împlinească. 


Șchiopul, spânul şi cu chiorul 
poveste armeană 


A fost demult un negustor care simțind că i se apropie sfârşitul îşi chemă fiul, pe nume Martiros, 
la căpătâiul patului, şi îi zise: 

— Fiul meu, după ce m-oi duce, poți face negustorie oriunde, dar, ţine minte, niciodată să nu te 
mâie treburile prin Alep. 

Bătrânul îşi dădu suflarea cea de pe urmă, iar Martiros văzu mai departe de negustoria lui tată- 
său. Într-o zi îi spuse mamei sale: 

— Plec la Alep. 

Ea îi răspunse: 

— Nu ţi-a spus tatăl tău, pe patul de moarte, să nu calci ulițele Alepului? 

— Mamă, sânt dator să merg. Aşa-s nevoile treburilor. 

Martiros auzise că cimşirul era tare prețuit în Alep aşa că porni cu patruzeci de catârce, toate 
încărcate cu cimşir. Călători zile îndelungate şi nimeni nu poate spune cât drum bătu până ce izbuti 
să vadă în zare Alepul. La un caravanserai, adică la un han din afara cetăţii, nişte binevoitori îi 
spuseră că toate caravanseraiurile din Alep erau închise în seara aceea. 

— Mai bine te-ai odihni aici, îl îndemnară ei, şi ai purcede în cetate mâine în zori. 

Martiros îi rugă să-l ajute să îşi descarce marfa. Trecu pe acolo un şchiop şi văzu că avea numai 
cimşir. Fură o legătură, zvârli jumătate în sobă şi cealaltă sub pat. Pe când tânărul neguțător îşi luă 
cina la han, apăru şchiopul şi-i spuse: 

— Ce mărfuri ai adus? 

Martiros îi răspunse că adusese cimşir. 

— Sărmane om, mi-e milă de tine. Apoi cimşirul e-atât de ieftin pe-aici că noi îl ardem ca pe 
lemnul de foc sau îl dăm pe degeaba. Să vii cu cimşir în Alep e ca şi când te-ai duce să vinzi sare la 
salină. 

Șchiopul îl luă pe tânărul negustor de braţ să-i arate cimşirul pe care-l băgase să ardă-n sobă, ca 
şi pe cel de sub pat. 

— Dar mare-i şi norocul tău, adăugă. N-aş vrea să te înapoiezi în ţară, blestemând Alepul îți pot 
da şapte măsuri de aur pe marfa asta. 

Martiros primi oferta omului, şi-a doua zi merse prin cetate să caşte gura: 

„Nu strică să văd cum arată Alepul, înainte de a pleca, îşi zise în sinea sa. Acasă oamenii or să 
mă-ntrebe ce-am văzut.” 

Merse hai-hui şi, în cele din urmă, intră într-o dugheană: 

— Bun găsit şi negustorie bună, îi ură el stăpânului, un bătrânel cu privire prietenoasă. 

— Fii de o mie de ori binevenit, fratele meu de prin alte părți. De unde eşti? 


— Din Erevan, din satul Parbi, răspunse Martiros. Că veni vorba, ai ceva cimşir de vânzare? 

— Cât vrei? 

— EI, vreo patru sute de pfunzi. 

— Fratele meu, străinule, cimşirul e atât de rar pe la noi că nici să nu te gândeşti să cumperi prin 
vreo prăvălie mai mult de patru sau cinci pfunzi. O uncie costă cinci arginți. 

— Unchiule, ajută-mă, mare nenorocire a dat peste mine! Am patruzeci de încărcături de cimşir 
la un caravanserai din afara cetăţii, unde am tras aseară. A venit un şchiop la mine — c-o ţine el 
hanul, nu ştiu — şi mi-a arătat cimşir arzând în sobă şi mi-a spus că-i atât de ieftin în Alep, încât 
oamenii îl folosesc ca lemn de foc. S-a oferit să-mi cumpere marfa pe şapte măsuri de aur, ceea ce 
nu-mi acoperă nici cheltuielile. Cum îmi pot scoate eu marfa din caravanserai? 

— Fiule, tare mi-e teamă c-o să fie grozav de greu. Există trei tâlhari bine ştiuţi care trag pe 
sfoară naivi ca tine. Șchiopul e tovarăş cu spânul şi cu chiorul. Singura ființă în stare să te ajute, din 
câte cunosc, este bucătarul lor. Mergi la el de-ndată. 

Tânărul neguţător se duse la bucătar şi-i ceru ajutorul. 

— Ajută-mă să-mi dobândesc marfa înapoi şi te voi răsplăti după cum vei vrea, îi spuse. 

— Nu trebuie să mă răsplăteşti, zise bucătarul. Diseară şchiopul, spânul şi cu chiorul vor merge 
la ghicitor, care şade în odaia de lângă tine. Trage cu urechea prin gaura cheii. După ce-o să-l auzi 
vorbind pe ghicitor, vei şti ce ai de făcut. 

Martiros trase cu urechea într-adevăr la gaura cheii. Șchiopul, spânul şi chiorul spuseră 
ghicitorului aşa: 

— Negustorul ăsta din Erevan a adus patruzeci de încărcături de cimşir şi noi plătim pe tot la un 
loc şapte măsuri de aur. Ce-o să scoatem noi din ele? Cât o să ne iasă din afacerea asta? 

Ghicitorul le zise: 

— Nu uitaţi, negustorul ăsta este din Erevan. Ştie să se descurce, neguțătoria i-a purtat paşii prin 
numeroase cetăți şi este de şapte ori mai istet şi mai şiret decât sunteți voi. la spuneţi-mi ce-aţi zice 
dacă îl auziți rostind: 

„Nu vreau şapte măsuri de aur; să-mi dați şapte măsuri de purici”? De unde o să-mi scoateţi voi 
şapte măsuri de purici, hai? 

— Cerule! strigară ei. Cum să se gândească la una ca asta? 

Martiros pe toate le auzea prin gaura cheii şi fugi. 

A doua zi dis-de-dimineaţă se înfățişă judelui celui mare din Alep şi-i vorbi: 

— Mă aflu aici de zece zile şi țin patruzeci de încărcături de cimşir în caravanseraiul unde am 
tras. Cheamă cumpărătorii şi întreabă-i ce vor să-mi plătească pentru ele, ca să-mi pot încheia 
treburile şi să merg acasă. Am familie şi trebuie să văd de ea. 

Şi i-a spus judelui cine erau cumpărătorii. Judecătorul îi chemă pe şchiop, pe spân şi pe chior şi 
îi întrebă de ce nu plăteau marfa pe care se legaseră s-o cumpere. 

— O să-i plătim şapte măsuri de aur, spuseră. 

— N-am nevoie de aur, zise Martiros. Nu-mi vând marfa decât pe şapte măsuri de purici. 

D-apoi cum să prindă tâlharii aceia şapte măsuri de purici? N-ar fi putut prinde atâția purici nici 
prin cătunele cele mai înecate în sărăcie. Au încercat dar, curând, au trebuit să renunţe. 

Șchiopul, spânul şi chiorul se gândiră la altă coţcărie. Plătiră unui complice o sută de arginți şi îi 
dădură veşminte de soi, zicându-i: 

— Urmăreşte-l pe neguţătorul din Erevan şi află tot ce poţi despre el. 

Dacă Martiros intră într-o ospătărie şi omul acela intră după el. Martiros ceru o sticlă de vin după 
masă; omul care-l supraveghea făcu la fel. Apoi se întoarse către Martiros, îşi ridică stacana şi zise: 

— Noroc, frate! 

Martiros îi răspunse la fel şi făcură cunoştinţă. Răspunzând întrebărilor străinului, Martiros îi 
povesti despre sine, despre familia şi prietenii săi din Parbi. Bărbatul alergă la cei trei tâlhari cu 
ştirile ce aflase. 

Ziua următoare chiorul îi ieşi în față lui Martiros şi-i zise: 


— Ce mai faci, scumpul meu Martiros! Cum o mai duci? Ce mai face tata, mama? Dar bunii mei 
prieteni din Parbi? şi le spuse pe nume. 

Martiros era uimit de unde putea şti un străin atâtea despre familia şi prietenii săi din Parbi. 

— De mult vreau să te întâlnesc, zise Chiorul şi, iată că, în sfârşit, s-a întâmplat şi asta. Cât sânt 
de mulțumit! Ştii, Martiros, că mă aflam în casa ta în ziua când te-ai născut. N-aveai decât un ochi 
şi mi l-am scos pe al meu ca să ţi-l dau ţie. 

Chiorul se duse la judecătorul cel mare din Alep şi-i spuse: 

— Când s-a născut Martiros din Erevan eu eram sluga tatălui său. Copilul n-avea decât un ochi, 
aşa că mi-am scos eu unul şi i l-am dat. Toţi anii ăştia care au trecut m-am descurcat fără el, dar 
acum am nevoie de al doilea ochi. 

Judele îl chemă pe negustorul din Erevan şi-l întrebă despre chior, despre copilăria lui. 

— S-ar spune că-mi cunoaşte părinții, dar eu nu-l ţin minte. Nu l-am mai întâlnit niciodată, 
răspunse Martiros. 

— Spune că unul dintre ochii tăi îi aparţine şi că-l voieşte înapoi. Ce poţi răspunde la asta? 

— Lăsaţi-mă să gândesc puţin şi vă voi da răspuns mâine. 

Judele îi dădu răgaz de gândire o zi. Tânărul neguțător se înapoie la negustorul bătrân ce se 
arătase prietenos, îi ceru ajutor şi sfat, iar negustorul îl trimise din nou la bucătar. 

— Diseară vor merge la ghicitor să-l întrebe ce să facă mai departe; trage cu urechea la gaura 
cheii şi apoi vei face ce crezi de cuviinţă. 

Martiros ascultă şi-l auzi pe Chior, zicând: 

— Negustorul din Erevan a scăpat din iţele şchiopului, dar acum e-n puterea mea. Să-l văd cum 
o să se descurce cu ochiul. 

Ghicitorul spuse: 

— Nu uita că este din Erevan. 

Chiorul se miră: 

— Ce poate face prostănacul decât să fugă din Alep cât poate de iute, ca să-şi salveze ochiul? O 
să-i dobândim marfa pe nimic. Şi nici n-o să-l mai vedem pe-aici! 

— Ba n-o să fugă, spuse ghicitorul. De ce s-o facă? Poate să-ţi zică: „Foarte bine, scoateţi-mi 
ochiul, scoateţi şi ochiul lui şi cântăriţi-i. Dacă au aceeaşi greutate, îl poate avea şi pe-al meu”. 

A doua zi, întocmai aşa spuse Martiros judelui. Chiorul o zbughi pe uşă afară, iar şchiopul şi 
spânul zburară după el. 

Până-n ziua de astăzi se mai cutremură când cineva le pomeneşte de numele vreunui negustor 
din Erevan. 

Trei mere au căzut din cer: unul pentru cel ce-a povestit, altul pentru cel ce-a ascultat şi unul 
pentru cel ce-a luat seama la cuvintele povestitorului. 


Tălmăcirea visurilor 
poveste armeană 


Un împărat avusese într-o noapte un vis urât. Se făcea că o mulțime de vulpi, roşcate şi cenușii, 
mai mari şi mai mici, năpârlite şi cu blană frumoasă, se năpusteau asupra lui din toate părțile şi-l 
muşcau furioase. Îngrijorat, împăratul îi chemă a doua zi dimineaţa pe toţi sfetnicii săi şi le povesti 
visul. 

Sfetnicii împăratului căzură pe gânduri, ţinându-şi privirile în pământ. În palat se lăsă o linişte 
adâncă. 

Într-un târziu, cel mai în vârstă, socotit şi cel mai înţelept dintre sfetnici, spuse cu voce moale şi 
tărăgănată, parcă neîndrăznind să vorbească: 

— Eu cred, Măria Ta, că ar trebui să dăm de veste în ţară şi să-l răsplătim pe cel care va tălmăci 
visul. 


— Dacă nu-l va ghici, zise aspru împăratul, o să-i tăiem capul! 

— Aşa e, aşa e! prinseră dintr-o dată glas toți sfetnicii împăratului. 

Vestea despre hotărârea împăratului se răspândi în toată ţara, cât ai bate din palme. 

În acel timp trăia în împărăție, într-un sat îndepărtat de munte, un om căruia consătenii săi îi 
ziceau Nătângul, Sivar pe limba armenească. Îl porecliseră aşa fiindcă tot ce făcea ieşea pe de-a- 
ndoaselea. Nevastă-sa, care auzise totul despre hotărârea împăratului, se gândi: „Dacă reuşeşte să 
ghicească visul, va fi bine. Vom fi bogaţi şi fericiți. Dacă nu ghiceşte visul împăratului, tot va fi bine 
pentru mine, căci îi va tăia capul bărbatului ăsta nătâng. Şi-aşa vreau să scap de el.” 

— Hai, ce mai stai? se repezi nevasta la el. Du-te şi tălmăceşte cumva visul ăla îngrozitor al 
împăratului! N-auzi că vei fi răsplătit?! 

— Mă duc, mă duc! zise Sivar, speriat de vorbele şi de glasul nevestei, poruncitor. 

Sivar îşi luă traista pe umăr şi băţul în mână şi porni spre palatul împăratului. 

Mergând aşa, zorit să ajungă cât mai repede la curtea împărătească, se trezi cu un şarpe ieşind de 
sub nişte stânci. 

— Încotro, Sivar? întrebă şarpele cu glas omenesc. 

Tresărind, Sivar abia îngână: 

— Mă duc şi eu încotro îmi văd ochii şi mă duc picioarele. Nevastă-mea m-a trimis să tălmăcesc 
visul îngrozitor al împăratului nostru. Şi acum mă întreb cum o să i-l ghicesc? Nu sânt în stare nici 
visurile mele să le ghicesc, darămite pe-ale altuia! 

— Nu fi amărât! zise şarpele. Ascultă şi ține bine minte ce îți spun: vulpile roşcate şi cenuşii, 
care săreau şi-l muşcau furioase pe împărat, nu sânt altceva decât oamenii vicleni şi fățarnici din 
jurul împăratului, care vor să pună mâna pe putere şi să-l doboare. Aşa să-i spui împăratului şi el te 
va răsplăti. Dar nu uita: jumătate din răsplată mi se cuvine mie, pentru că te-am învăţat cum să-i 
tălmăceşti visul cel de spaimă. 

— N-am să uit! făgădui Sivar şi porni zor nevoie spre curtea împăratului. 

Acolo o mulțime de voinici şi prinți, îmbrăcaţi în straie prețioase, se înghesuiau în jurul palatului 
împărătesc, vrând să ghicească visul împăratului şi să fie răsplătiți. 

Sivar îşi făcu loc printre ei şi ajunse în fața împăratului. 

— Măria Ta, zise el cu tremur în voce, am venit să-ţi tălmăcesc visul. Vulpile roşcate şi cenușii, 
care săreau şi te muşcau furioase, sânt oamenii vicleni şi fățarnici din jurul Măriei Tale, care îţi vor 
pieirea. 

Împăratul, care stătuse până atunci îngândurat şi încruntat, se însenină dintr-o dată şi se ridică în 
picioare. Dădu porunci ca toţi cei care se linguşeau în jurul lui să fie aruncați în temniţă, iar pe 
Sivar, care-i ghicise visul, îl numi tălmăcitorul visurilor sale şi-l răsplăti cu patru saci de galbeni. 

Întorcându-se acasă, într-o trăsură trasă de doi cai aprigi, Sivar cugeta în sinea lui: „Drept ar fi ca 
să-i dau jumătate din răsplată şarpelui, care m-a învăţat cum să ghicesc visul împăratului. Dar ce 
nevoie are şarpele de galbeni? Eu şi nevastă-mea vom fi de-acum bogaţi şi vom trăi împărăteşte”. 

Când ajunse în apropierea stâncilor, şarpele îl aştepta, dar Sivar, când îl observă de departe, îşi 
zise: „Nu-i dau nimic!” Ocoli drumul şi se îndreptă spre casă, ducând toţi cei patru saci de galbeni. 

După trei ani, împăratul a avut iarăşi un vis ciudat. Se făcea că râurile şi lacurile erau pline de 
sânge, pământul devenise roşu ca sângele şi câmpiile, stropite cu rouă roşie de sânge. Împăratul 
trimise numaidecât după Sivar, devenit acum tălmăcitor de nădejde al visurilor sale. 

Când află despre noul vis al împăratului, Sivar se pierdu cu firea. Căci, cugeta în sine: „Ce mă 
fac? M-aş duce la şarpe; dar nu-mi va spune nimic, pentru că rândul trecut nu i-am dat jumătate din 
răsplată, după cum se cuvenea. Aşa, fără să-i ghicesc visul, nu îndrăznesc să apar în fața 
împăratului, căci, într-o clipă, îmi zboară capul de pe umeri. Ce-ar fi, totuşi, să mă duc până la 
şarpe, poate că mă va ajuta şi de data asta.” 

Sivar îşi luă traista pe umăr şi băţul în mână şi se duse direct spre şarpe. 

Când ajunse în dreptul stâncilor, unde locuia şarpele, acesta îi ieşi în întâmpinare: 

— Noroc, Sivar! Ce mai faci? Rândul trecut m-ai păcălit. Nu mi-ai dat jumătatea cuvenită pentru 


răsplată. Dar te voi ajuta şi de astă dată. Du-te la împărat şi spune-i să adune oaste şi să se 
pregătească de război, căci duşmanul va scălda în sânge ţara sa. N-a visat în zadar râurile şi lacurile 
pline de sânge, pământul roşu ca sângele şi câmpiile stropite cu rouă de sânge. Asta înseamnă 
război şi duşmanul va năvăli sângeros asupra ţării sale. Ține minte tot ce ţi-am spus şi de data asta 
să nu mă uiţi. Adu-mi jumătate din răsplata pe care o vei primi de la împărat. 

— Fii fără grijă! zise Sivar. Îţi voi aduce, cât voi putea de iute, jumătate din răsplată! 

Bucuros, se îndreptă repede spre curtea împărătească. Împăratul îl întâmpină, agitat, dar plin de 
încredere: 

— Ce-i, Sivar? 

— Măria Ta, e primejdie mare! Mai mulţi duşmani se pregătesc să năvălească în ţară. Va fi un 
război cumplit, Măria Ta, căci asta însemnează râurile şi lacurile pline de sânge, pământul roşu ca 
sângele şi câmpiile stropite de sânge. Adună-ţi oştile, Măria Ta, şi porunceşte-le să fie gata de luptă 
în orice clipă. 

— Mulţumesc, Sivar! zise grăbit împăratul şi porunci să se adune îndată toată oastea, să se 
înarmeze şi să pornească la luptă. Făcu acest lucru în ultimul moment, când duşmanul se apropia de 
frontierele ţării, gata să atace. Văzându-i însă pe ostaşii împăratului înarmaţi şi pregătiți pentru 
luptă, duşmanul a dat înapoi şi nu s-a ajuns la vărsare de sânge. 

Înseamnă că visul împăratului, pe care l-a ghicit şi de data asta Sivar, s-a adeverit întocmai. 
Împăratul îi dădu lui Sivar opt saci cu galbeni. 

Văzând atâţia galbeni, Sivar era nespus de fericit şi, încărcându-i într-o trăsură, porni spre casă. 

Mergând pe drum, cugeta: „Opt saci cu galbeni! Asta e mult. Încă o dată pe atât. Ce-ar fi să nu-i 
dau şarpelui nimic? Mă voi duce la el, dar voi căuta cumva să-l ucid. Asta nu e un lucru neobişnuit, 
pentru că oricare ar face aşa, dacă ar fi în locul meu.” 

Sivar se îndreptă spre stâncile unde îl aştepta şarpele. Când ajunse în dreptul lui, apucă o piatră 
mare şi-l lovi cu toată puterea. Piatra era, într-adevăr, mare şi grea, dar Sivar îi atinse numai o mică 
parte din coadă şi şarpele, înspăimântat, fugi sub stânci. 

Lui Sivar îi părea acum tare rău că nu l-a ucis. Plecă. Pe drum se gândea numai la şarpe. Când 
ajunse acasă însă, unde-l aştepta bucuroasă nevastă-sa, uită de reptilă. Trăia acum cu mult mai bine 
decât înainte. Avea bani câți voia. Deşi cheltuia cu nemiluita, banii nu se mai terminau, li ajungeau 
pentru toată viaţa. 

Aşa a trăit trei ani, în îndestulare şi belşug. După trei ani, împăratul a avut încă un vis, tare 
ciudat. Se făcea că din cer cade grâu şi acoperă oamenii şi casele. Grâul cădea ziua şi noaptea din ce 
în ce mai mult. 

Sivar se îngrozi: „Ce poate să fie asta?” Parcă îi pierise şi graiul şi, luându-şi traista pe umăr şi 
băţul în mână, porni spre curtea împărătească, spunându-i nevesti-si: 

— Acum nu mă vei mai vedea. Să ştii că de data asta nu mă mai întorc acasă viu şi sănătos. 

Pe drum se gândi la şarpe şi îşi zise: 

„Mă duc totuşi până la el. Mai bine să mă ucidă şarpele decât împăratul. Merit să fiu omorât, 
pentru că i-am făcut o mare nedreptate acestui şarpe înțelept şi răbdător”. 

Se grăbea spre stânci unde îl zări pe şarpe, aşteptându-l: 

— Noroc, Sivar, om nesocotit! Într-adevăr, eşti nătâng şi fără minte! Păi nu te-ai gândit nicio 
clipă, când te-ai repezit la mine cu piatra să mă omori, că împăratul va mai avea încă un vis? Bine 
că m-ai nimerit numai oleacă în vârful cozii şi am scăpat astfel cu viață. Altminteri ce te-ai fi făcut? 
Cum ai fi ghicit visul împăratului fără ajutorul meu? 

— Văd că sânt nesocotit şi, într-adevăr, om nătâng, zise umil Sivar. De aceea am şi venit la tine. 
Fă cu mine ce vrei. Mă poţi ajuta, dar mă poți şi ucide. Sânt gata pentru orice osândă. 

— Nu, n-am să-ţi fac nimic, zise şarpele cu blândeţe. N-am să te ucid, ci am să te ajut, ca să 
scapi şi de data asta de la moarte sigură. Ţine bine minte: du-te la împărat şi spune-i să nu-i fie frică 
de nimic. Visul lui e bun. Grâul care cade din cer însemnează că în toată împărăția lui vor veni zile 
bune. Oamenii se vor îmbogăţi, iar El, împăratul, va domni fericit şi mulțumit până la sfârşitul 


vieții. Dar nu uita să-mi aduci de astă dată jumătate din răsplata pe care ţi-o va da împăratul. 

— Cum să uit, frățioare dragă? îţi voi da, cum să nu-ţi dau? spuse grăbit Sivar şi se îndreptă spre 
palatul împăratului. 

Îi tălmăci visul şi împăratul, nespus de fericit, porunci ca în toate piețele oraşului şi în toată ţara 
să înceapă ospeţele cu mâncare şi băutură din belşug. A mâncat şi a băut şi împăratul, împreună cu 
toți supuşii lui. A mâncat şi a băut şi Sivar. 

Când ospăţul s-a sfârşit, împăratul îl răsplăti pe Sivar cu şaisprezece saci de galbeni. Încărcând 
sacii într-o trăsură trasă de patru cai negri şi sprinteni, Sivar porni grăbit spre casă. 

Când ajunse în dreptul stâncilor, unde îşi avea adăpostul şarpele, se opri, zicându-şi: „Se cuvine 
acum să dau toată răsplata asta şarpelui. Am destui galbeni acasă pentru toată viaţa şi nu-mi mai 
trebuie nimic. Şarpele va fi mulţumit. Nu va mai fi supărat pe mine. Vom fi buni prieteni de acum 
înainte.” 

Descarcă toți sacii din trăsură şi-l strigă pe şarpe. Şarpele îşi făcu în curând apariția dintre stânci. 
Sivar, arătând spre sacii cu galbeni, spuse cu bucurie: 

— Frate, ţi-am adus partea care ţi se cuvine. Îţi dau toată răsplata, pentru că ai fost bun cu mine. 

Şarpele zise, înduioşat: 

— Frate Sivar, mie nu-mi trebuie aceşti galbeni. Ce să fac cu ei? Am vrut numai să văd ce fel de 
om eşti. Ţine minte un lucru: cine e drept cu ceilalți, dar nu ştie drumul pe care trebuie să meargă, 
va greşi. 

Spunând aceste vorbe, şarpele se strecură sub stânci. Sivar, care asculta cu luare-aminte, se 
ruşină. Sacii cu galbeni nu-l mai atrăgeau. 

Sosi acasă şi, spre desperarea muierii, împărți galbenii tuturor vecinilor. 

Când cineva făcea vreun rău, Sivar se străduia să fie îngăduitor cu el şi să-l îndrepte pe calea cea 
bună. De aceea a fost fericit până la sfârşitul vieții lui. 


Balaurul lacului 
poveste austriacă 


Cu mulți ani în urmă pe țărmul lacului Rirnitz, într-unul dintre cele mai frumoase ţinuturi ale 
Austriei, se înălța un castel străvechi şi frumos. În acest castel locuia ducele Rudolf, care în acele 
zile îndepărtate domnea peste oamenii de prin părțile ducele Rudolf era un stăpân iubitor de sine şi 
hain. Oamenii erau nevoiţi să muncească din greu din zori îşi până în noapte, ca să plătească birurile 
uriaşe pe care el le cerea. Pământul de pe coastele muntelui era tare şi pietros. Oricât ar fi muncit 
țăranii de bine, nu puteau scoate recolte bogate, şi deseori de abia aveau destui bani să-şi cumpere 
de-ale gurii. 

Dar apele lacului Zirnitz erau bogate în peşte, aşa că oamenii nu mureau de foame, pentru că se 
hrăneau leu peştele pe care-l prindeau. 

Într-o bună zi, pe când ducele Rudolf se plimba pe finalul lacului, văzu mai mulţi oameni 
aruncând undiţele în lac. 

— Ce e această necuviință? strigă el năprasnic. Lacul e al meu! Nimănui nu-i e îngăduit să 
pescuiască în el! 

Ducele porunci ca oamenilor să nu li se dea voie să mai pescuiască în lac. 

— Pe viitor, oricine va fi prins pescuind, va fi trimis la închisoare şi pedepsit cu asprime. 

Oamenii primiră porunca cu mâhnire. Avuseseră întotdeauna dreptul să pescuiască în lacul 
Zirnitz, şi simțeau că ducele fusese din cale-afară de crud, răpiri du-le acest drept. 

Ducele avea un fiu, pe nume Otto, un băiat de vreo doisprezece ani. Otto era senin la chip şi bun 
la inimă, iar oamenii îl iubeau la fel de mult cât îl urau pe tatăl său. 

Cel mai bun tovarăş de joacă al lui era tânărul Edgar, fiul unui sărman tăietor de lemne, care 
locuia într-o colibă de scânduri pe malul lacului. Deşi Otto trăia într-un castel minunat, iar casa lui 


Edgar era o biată cocioabă, cei doi băieți se împrieteniseră încă de mici copii şi se iubeau ca fraţii. 

Câteva zile după ce ducele dăduse poruncă oamenilor să nu mai pescuiască în lac, Otto şi Edgar 
se plimbau împreună pe țărm. Deodată se auziră nişte voci mânioase. Edgar tremurând strigă: 

— Ascultă! E vocea tatălui meu! Ce s-o fi întâmplat? 

Cei doi băieți alergară la coliba tăietorului de lemne. Acolo îl văzură pe tatăl lui Edgar legat în 
lanţuri, mergând între doi dintre soldaţii ducelui. 

— De ce l-aţi prins pe acest om sărac? strigă Otto, cu ochii scăpărând. 

— Ne supunem poruncii ducelui, tatăl dumneavoastră, răspunse unul dintre soldaţi. Ne-a spus să 
prindem şi să băgăm la închisoare pe oricine pescuieşte în lac. 

— La rândul meu, vă poruncesc să-i dați drumul acestui om, strigă tânărul Otto. Neîntârziat! 

Soldaţii, înfricoşaţi de porunca rostită cu îndrăzneală, se supuseră fără crâcnire. Dădură drumul 
ostatecului şi aceştia plecară. 

Bietul tăietor de lemne se întoarse recunoscător către tânărul Otto, şi-i mulţumi pentru că îl 
ajutase. 

— Tata va fi foarte mânios, spuse Otto, dar mă iubeşte prea mult ca să mă pedepsească. Totuşi 
mă tem că va căuta să te prindă iar. Mai bine te-ai ascunde înainte ca să-i ajungă la ureche cele 
întâmplate. Tăietorul de lemne îi dădu dreptate şi luându-şi rămas bun de la dragul său fiu, Edgar, 
fugi departe în munţii Tyrol, acolo unde ducele şi soldaţii săi nu-l mai puteau ajunge. 

Când ducele Rudolf auzi aceasta se supără cumplit. Dar Otto era singura ființă pe care o iubea şi 
n-ar fi putut îndura să-l pedepsească. ÎI chemă doar la sine şi-i spuse: 

— Fiul meu, ai făcut o faptă nesăbuită. Dacă oamenii nu mi se mai supun, noi n-o să mai avem 
peşte. Dacă acest tăietor de lemne va fi prins în împărăţia mea, va plăti scump pentru nesupunere. 
Săptămâni de-a rândul sărmanul tăietor de lemne stătu într-un sătuc din munţii Tyrol. Un ţăran de 
prin acele părți îi dăduse ceva de lucru şi astfel putu să-şi câştige adăpost şi de-ale gurii. Dar era 
întristat în fiece zi gândindu-se la fiul său, Edgar, şi tânjind să-l vadă din nou. 

Într-o dimineaţă stătea lângă un gard viu şi mânca nişte pâine cu brânză. In faţa lui se întindea 
lanul de grâu pe care țăranul îi ceruse să-l secere, iar departe, în zare, se ridicau crestele munților 
care înconjurau căsuţa sa de odinioară. 

„Vai! gândea sărmanul om, pe undeva printre munții aceia se joacă şi fiul meu Edgar. Cine ştie, 
poate că nu-l voi mai vedea niciodată”. 

Tăietorul de lemne rupse îngândurat pâinea pe care o ţinea în mână, şi fărâmiturile căzură pe 
pământ. Dintr-o căpiţă de fân de lângă el se furişă un şoricel alb, care se apropie şi începu să 
mănânce fărâmiturile, de parcă nu s-ar fi temut de om. Tăietorul de lemne nu-l goni. 

— Hai, vino, cuvântă el, pari tare flămând, iar eu sunt prea amărât ca să mănânc. 

Pe când vorbea, tăietorul de lemne îi întinse pâinea şi brânza; dar chiar în clipa aceea, şoricelul 
cel alb pieri şi în locul său se ivi un străin înalt, cu faţa atât de nobilă şi de înțeleaptă, încât tăietorul 
de lemne îşi scoase de îndată căciula, fiind sigur că se află în faţa unui rege. 

— Nu ştii cine sunt, rosti străinul cu blândeţe. Îţi voi spune eu. Sunt regele lacului Zirnitz. 
Ducele Rudolf spune că lacul este al lui, dar el greşeşte: eu singur sunt stăpânul apelor. Pe mulți 
oameni i-a făcut ducele să sufere de foame oprindu-i să pescuiască în lac şi, pentru a-l pedepsi, am 
iscodit un balaur înfricoşător din ape strunindu-l să facă mult rău în întreaga ţară. Balaurul locuieşte 
acum pe stâncile de lângă castelul ducelui şi i-a poruncit acestuia să i-l dea pe fiul său Otto, că de 
nu, va nimici întregul popor. 

— Ce veşti îngrozitoare! strigă tăietorul de lemne. Prințul Otto este un băiat curajos şi bun. Îi 
datorez viaţa. De bună seamă că nu-l veți lăsa pe balaur să-l ucidă. Mă voi întoarce de grabă acasă, 
să pier eu, netrebnicul, în locul lui. Îngăduie ca balaurul să mă ucidă pe mine şi ocroteşte-l pe Otto! 

— Eşti un om curajos şi cinstit, răspunse regele lacului. Otto nu va pătimi nimic, ţi-o făgăduiesc. 
Întoarce-te pe malul lacului şi-l vei ajuta să scape. Vei avea puteri asupra balaurului, iar la porunca 
ta se va reîntoarce în adâncurile lacului. 

Tăietorul de lemne plecă în mare grabă spre lacul Zirnitz. Cu cât se apropia, cu atât se auzeau 


mai tare bocete şi vaiete amestecate cu un urlet şi un şuierat înfiorător. Când ajunse în mijlocul 
mulțimii de pe țărm, îl văzu pe ducele Rudolf, a cărui față tristă lăsa să se citească cit de mare îi era 
durerea. Înconjurase gâtul lui Otto ou braţele şi plângea amarnic. 

— Stăpâne, spuse tăietorul de lemne, înclinându-se în fața ducelui Rudolf. Care-i pricina acestei 
zarve? 

— Balaurul cel puternic pe care-l vezi colo, răspunse ducele, îl cere pe fiul meu. Dacă nu-l dau 
pe Otto, întreaga împărăție va fi nimicită. 

— Nu te teme, înălțimea ta, spuse tăietorul de lemne, am putere să-ți scap fiul de la moarte! 

Tăietorul de lemne se duse spre stânca uriaşă unde balaurul se încălzea la soare. 

— Întoarce-te în adâncurile lacului, strigă tăietorul de lemne, cu glasul său clar şi puternic, pe 
care-l auziră toți cei de față. Deodată balaurul cel puternic se ridică în picioare, făcu o săritură 
uriaşă, sări în apă şi se făcu nevăzut. 

De bucurie, ducele Rudolf zise: 

— Cum să te răsplătesc? Mi-ai scăpat fiul de la moarte. Cere-mi ce vrei şi dorința îți va fi 
îndeplinită. 

— Cer, răspunse tăietorul de lemne, ca de azi înainte să dai voie oamenilor să pescuiască 
nestingheriți în apele lacului. 

— Ce inimă bună! strigă cineva de lângă tăietorul de lemne; şi acel cineva era chiar regele 
lacului. 

În timp ce toţi oamenii se uitau la el cu mirare, regele lacului stătea pe o stâncă înaltă şi, 
întinzându-şi braţele către apele lacului, spuse: 

— Dorinţa tăietorului de lemne de a-şi ajuta vecinii va fi îndeplinită în alt chip. Coastele 
muntelui sunt pietroase şi neroditoare, dar din ziua aceasta, voi face ca apele lacului să sece timp de 
şase luni pe an, dând la iveală o câmpie bogată, unde recoltele voastre vor creşte din belşug. 

Regele lacului pieri, dar de atunci încoace, lacul Zirnitz seacă în fiecare an, iar oamenii au parte 
de recolte aşa de bogate, încât nimănui nu-i mai este teamă că va muri de foame. 


Coțofana şi vulpea 
poveste celtică 


Coțofana îşi clădise un cuib de toată frumusețea, în mijlocul unui tufiş de vâsc. 

În fiecare dimineaţă pleca în zbor prin toată pădurea, să aducă hrană proaspătă celor trei puişori 
abia ieşiţi din găoace. 

Nu ştia, biata de ea, că o pândea cumătră vulpe. După două zile de pândă, hrăpăreaţa îşi alese 
puiul ce; mai dolofan, se repezi din ascunzătoarea ei şi, cu prada în gură, o tuli către sălaşul său. 

Strigătele celorlalte zburătoare o aduseră acasă degrabă pe mamă. Văzând că unul din puişori 
lipsea, scaldă în lacrimi cuibul şi îşi puse în gând să o pedepsească pe făptaşă. 

Prilejul se ivi în scurtă vreme. 

Umblând după chilipiruri şi bucate alese, într-o bună vulpea adulmecă un abur grozav de 
ademenitor. 

Două fetişcane aduceau tăvi cu plăcinte, pentru un prânz al secerătorilor. 

Văzând cât de pofticios îi scânteiau ochii vulpii, coțofana se apropie până în dreptul botului ei, 
se roti de trei ori şi-i spuse: 

— Dacă mă vei ajuta şi tu mal târziu să găsesc boabe de măceş, pe care le dau puilor ca să le 
crească mai iute penele. Îți fac rost de plăcinte. 

— Cum să nu te ajut! sări cu făgăduiala mincinoasă cumătră vulpe, bucuroasă că mama puiului 
ucis de ea nu ştia cine poartă vina. 

— N-ai altceva de făcut decât să aştepţi puțin. Eu mă voi învârti pe la nasul celor două fetişcane, 
le voi face să se uite după mine şi, cu coada, am să răstorn de pe tavă câteva plăcinte. 


— Prea bine! Să alegi din cele mai rumenite. 

— Chiar aşa. Stai aici şi te voi ospăta. Vulpea se piti după o tufă de agrişe şi aşteptă. 

Coțofana izbuti să le zăpăcească pe cele două fetişcane, tot zburând în dreapta şi-n stânga lor. Pe 
furiş, trânti cu coada în șanțul drumului câteva bucăţi do plăcinte, cu o coajă aurie, de mai mare 
dragul. Nici nu se depărta bine fetele cu tăvile lor, că vulpea se şi repezi să se înfrupte. Printre 
îmbucături, îi strigă coțofenii: 

— Te-aş pofti şi pe tine, dar ştiu că niciodată nu ţi-a plăcut brânza... 

— Aşa e. Îți mulţumesc pentru că ţii minte ce-mi place ce nu, se prefăcu a fi mişcată coțofana. 
Eu doar atât îţi cer: să ştiu că, la nevoie, ai să mă ajuţi, aşa cum te-ai legat. 

— Mai încape vorbă! 

Vulpea înfulecă pe nerăsuflate, de parcă zile întregi ar fi fost lihnită. 

Coțofana, cu gândul la pedeapsa ce voia să i-o dea, nu pierdea din ochi nicio firimitură. 

— Uite, mai ai şi acolo. Şi dincolo... E păcat să pierzi măcar o fărâmă, din bunătatea asta de 
plăcintă... 

— Halal de tine, coțofano! Uite, zău, îmi vine să te pizmuiesc, când văd ce bucurie simţi tu să fii 
de folos unui prieten... 

Şi vulpea mai îmbucă ce mai îmbucă, până când nu mai putu. Pântecul îi era plin de nu mai 
putea, cu pielea întinsă ca unei tobe. 

Se târî cu greu până la umbra unui stejar şi se trânti alene, răsuflând anevoie. 

— Vai, vai mie, prietenă coţofană, să ştii că am fost şi eu o dată lacomă... 

— Fi, da, poate că ai mâncat mai mult decât eşti în stare... 

— Sunt eu în stare să dau gata şi un ospăț în lege... Uf, şi auleu, dar nu ştiu ce era cu plăcintele 
acelea... 

— Nu-ţi fie teamă, se găseşte leac şi la asta, o linişti cu blândeţe amăgitoare coțofana, care 
simţea cum îi creşte inima, fiindcă se apropia şi împlinirea răzbunării sale. 

— Ce fel de leac? Nu cumva o să vină cineva să-mi spintece burta şi să mi-o coasă la loc? se 
văita lacoma. 

— Cunosc eu un doctor bun, care o să-ţi dea o curăţenie grozavă, o încredința coțofana, rotindu- 
se în preajma viclenei, ce se răsucea şi se zvârcolea, înăbuşită de atâtea plăcinte câte înghiţise. 

— Zboară, zboară, te rog din suflet, altminteri simt că o să pier când mi-e lumea mai dragă.. Şi 
parcă văd cum o să mă jelească toată suflarea pădurii, mai spuse vulpea, plângându-şi singură de 
milă. 

Coțofana nu aşteptă să o roage a doua oară. 

— Chiar acuma mă îndrept spre târgul dinspre miazăzi, să-l rog pe doctorul cel vestit să-mi dea 
leacul. 

Bătu din aripă de trei ori şi nu se mai zări. 

Trecu peste creştetele copacilor acoperiţi de muşchi şi se duse glonţ la vânătorul Govan. 

— Îţi aduc o veste bună, vânătorule, îi strigă de departe coțofana, ca nu cumva câinele 
vânătorului, neştiind cu cine are de-a face, să o pună şi pe ea pe goană. La o bătaie de puşcă de 
cotul drumului, zace o vulpe care s-a ospătat prea mult cu plăcinte furate şi acum nici nu mai e în 
stare să se mişte. 

— Îţi mulţumesc, preacinstită coţofană, îi răspunse vânătorul. Îşi chemă ogarul din curte şi pomi 
în pas alergător să nu-i ia altcineva înainte. De mult visa el o blană roşcovană, de vulpe adevărată. 
Coțofana zbură totuşi mai repede decât el. Se încredinţă că vulpea nu apucase să se depărteze şi 
coborî până la ea, strigându-i în bătaie de joc: 

— Încă puţin să mai ai răbdare, m-am ţinut de făgăduială şi v-am adus cei mai priceput doctor 
din ținut. 

— Vai, gemu vulpea, nu mai pot. Totdeauna am spus eu că tu eşti o pasare inimoasă. 

— Chiar aşa, şi ca să te scutească de suferinţă, iată că vine doctorul... 

În clipa următoare, vulpea auzi hămăitul ogarului. Dădu să se ridice, clar puterile o părăseau de 


tot. Cu două gloanţe, vânătorul „doctor” o răpuse şi astfel coțofana făcu dreptate în pădure. 


Cele trei hohote ale lui Leiproachan 
poveste celtică 


Prin partea de mijloc a Ulsterului trăia cândva un plugar, pe nume Geoff. Era mânat de un mare 
neastâmpăr, fiindcă ar fi dorit să strângă avuţii şi stătea mereu cu urechea la pândă şi ochiul deschis, 
să nu-i scape vreun prilej de îmbogăţire. 

Într-o noapte, nu trecuseră decât două ceasuri de când aţipise, că îl trezi din somn un zgomot 
neobişnuit. Părea că în puterea nopții cineva stă şi ciocane cu o unealtă căptuşită cu un sul de 
cânepă, să nu se audă prea departe. Geoff se dădu jos din pat, se încălță, se încinse cu un brâu în 
care îşi vâri un pistol încărcat şi ieşi binişor pe uşa din spate a casei. Înainta tiptil şi ce să vezi? 

La umbra unui măr din ograda lui, răsărise o ciupercă uriaşă. 

Duse mâna streaşină la ochi, să nu-l supere razele amăgitoare ale lunii, şi-şi dădu seama, că nu 
era o nălucire. Numai că, în loc de ciupercii, acum era limpede ea ziua că în ograda lui răsărea un 
leiproachan — un spiriduş. Fa Nevăzut, neauzit, plugarul se apropie de oaspetele lui nepoftit şi haţ! 
puse mâna pe el. 

Spiriduşul se zbătu, dar nu mai avea cum să fugă din strânsoarea palmelor vânjoase ale 
gospodarului. 

— Te-am prins! strigă încântat Geoff. Şi nu-ți mai dau drumul până ce nu mă călăuzeşti la vreo 
comoara. 

— De unde până unde să ştiu eu de vreo comoară? se tânguit piticul. 

— Eu ţin bine minte cum din bătrâni umblă vorba că pe coclaurii Ulsterului şi-au îngropat 
danezii un mare tezaur. Nu se poate ca voi, neam şiret de leiproachani, să nu ştiţi de-a-fir-a-păr 
totul. 

— Cuvântul nostru nu e mincinos, se îmbufna prizonierul cât un degeţel. Crede-mă, nu ştiu 
nimic despre comoara cu pricina. Şi chiar dacă aş şti ceva, un legământ cumplit m-ar împiedica să-ţi 
dezvălui taina. 

— Aha, stărui Geoff, vezi cum întorci vorba? înseamnă că ştii, dar te încăpăţânezi să nu spui 
NIMIC. 

— Poţi să-ţi închipui ce vrei, eu nu ştiu, şi gata. 

— Nu scapi aşa de uşor, Leiproachan! se stropşi el plugarul. Dacă nu mă duci la locul comorii, 
îți tai capul. 

— Mă ameninţi zadarnic, tot nu-ţi voi spune. 

— Bine. Până una, alta, te voi închide într-un cufăr ferelii cu şapte lacăte. Vei sta acolo până ce-ţi 
schimbi gândul. Şapte ani încheiaţi te ţin, şi pace. 

ÎI târi în casă şi, deschizând cu un scârțâit prelung cufărul amintit, îl vâri în fund pe spiriduş şi 
trânti capacul la loc. 

Timpul trecea, iar soarta lui Geoff nu se schimba. Iarna părăsi ţinutul şi la întoarcerea primăverii, 
norocul începu să-i zâmbească. O corabie prinsă în furtună fusese sfărâmată de stânci. Cheresteaua 
pe cure trebuia s-o ducă până în port plutea în voia valurilor. Câteva legături de scânduri fasonate 
fură împinse de vânt până pe țărmul din apropierea casei lui Geoff. 

Bucuros de întâmplare, plugarul găsi curând un cumpărător, învoiala se încheie în casă, unde 
Geoff primi şi banii. 

În clipa în care băgă în pungă monezile, auzi din fundul cufărului un râs batjocoritor. Nu luă în 
seamă hohotul acela şi-şi văzu mai departe de-ale lui. Fiindcă însă tot îşi amintise de prizonierul 
său, îl mai scoase la vedere şi-l cercetă: 

— EI, ce zici, ţi-ai băgat minţi ie în cap? 

— Nu am făcut nicio nesocotinţă, ca să am a mă căi de ceva, îi întoarse vorba, cu măsură, 


spiriduşul. 

— O ţii una şi bună, se înfurie iarăşi Geoff. Dar eu nu sunt creangă ele alun. Nici frunză, ca să 
mă îndoi după cum bate vântul. Ori mă duci la comoara danezilor, ori rămâi alţi şapte ani în şir. 

— Dacă-ţi este voia şi ţi-ai pus în gând să mă oropseşti, mă poți închide în cufăr şi o sută de ani. 
Dar altceva nu vei căpăta decât poveţe. 

— Mă mai şi înfrunţi? Hai, în fundul cufărului cu tine! Şi Geoff trânti iarăşi capacul, cu mare 
zgomot. 

Peste câteva zile, în pragul casei, acum mai arătoasă, se ivi un drumeţ. Întrebă pe unde trebuie să 
apuce ca să ajungă mai iute la Limerick. 

Stăpânul casei, care tocmai îşi lua prânzişorul, îl pofti să împartă cu el merindele. 

— Mulţumesc de bunătate, dar mă aşteaptă cineva la capătul drumului, nu pot zăbovi. Şi 
călătorul se depărta. 

Geoff trebăluia de zor, când drumețul răsări iarăşi. Mergea şontâc-şontâc, gemând. La prima 
răscruce, de atâta grabă, lunecase pe un pietroi şi îşi rupsese un picior. Ducându-l în casă, să-l 
întindă pe pat şi să-l oblojească, Geoff auzi alt hohot de râs venind din fundul cufărului Nici acum 
nu zise nimic. Trecu şi al doilea soroc de şapte ani. 

Plugarul, care nu-şi uitase nicio clipă gândul de înavuţire, se încruntă la spiriduş, doar-doar l-o 
băga în sperieți. Îi suflă în obraz fumul pipei sale răsucite şi cuvântă: 

— EI, ce zici, cădem la înţelegere? Sau poate îți place aşa de mult bezna din cufăr? 

— Sunt deprins. Sub pământ e beznă mai mare, răspunse Leiproachan. Şi nu ştiu despre ce 
înțelegere vorbeşti, 

— Spiriduşule, spiriduşule, din prea multă minte are să ți se tragă moartea! îl amenință gazda lui 
silnică. La ce-ţi foloseşte ţie şi alor tăi aurul? în vreme ce eu, ehei, să fie în mâna mea comoara, ai 
vedea... 

— N-ai decât să o descoperi. Eu unul, habar n-am de comori... 

De furie, Geoff puse mâna pe un satir şi puțin lipsi să nu facă într-adevăr vărsare de sânge. 

Nici în faţa morții crunte, spiriduşul nu se clinti. 

Până la urmă, plugarul se înfrână. Se mulţumi, ca de obicei, să-l închidă pe Leiproachan în cufăr, 
tunând: 

— Pe încă şapte ani, acolo îţi va fi adăpostul! 

Zile se înnădiră după zile. În şiragul lor, iată că pe fila calendarului se ivi una vestită cu roşu — 
sărbătoarea culesului livezilor. Geoff se pregăti şi el să se ducă la iarmaroc. 

Dar, fiindcă începuseră să bântuie tâlharii şi prin părțile acelea, săpă o groapă în grădină şi 
ascunse acolo câteva fişicuri cu gologani agonisiți în lunile de iarnă. Plecă parcă cu inima mai 
uşoară la târg. Nu prinsese de veste cum prin grădină se ţine de el ca o umbră chiar unul din tâlharii 
de care crezuse că va scăpa în felul acela, dar tâlharul, vesel că altul a strâns pentru el, veni cu o 
cazma, săpă locul cu pricina şi plecă fluierând, cu agonisita lui Geoff. 

Pe la scăpătatul soarelui, plugarul se dădu jos din căruța împodobită cu clopoței şi cu ciucuri 
roşii. Intră în casă şi dădu să-şi scoată vesta de piele. Deodată, din fundul cufărului răsună iarăşi un 
hohot de râs. Geoff îşi ieşi din sărite, sări lângă cufăr, îl deschise şi-l trase de păr afară pe locuitorul 
cel pitic. 

— Acum ţi s-a împlinit veleatul! îi strigă. De câte ori îți închipui tu că ai să-ți mai râzi de mine? 

Ori îmi lămureşti şi mie ce-ai găsit de haz, astăzi şi în celelalte două împrejurări ele care-mi 
amintesc, ori te tai ca pe un pui de găină. 

Spiridușului îi tăcăia inima, dar nu-şi trăda spaima. 

— Am să-ţi spun, cum de nu, doar să ai minte destulă să să foloseşti cele ce vei auzi. 

— Tu spune, că eu nu am de dat socoteală nimănui ce folos sau pagubă voi trage de pe urma ta... 

— Ia aminte, grăi atunci Leiproachan. Întâia cară am râs fiindcă ai vândut cheresteaua adusă de 
valurile mării. 

— Înseamnă că ai râs ca un nerod: doar am luat bănet bun pe ea. 


— Se prea poate, dar cel care a cumpărat-o de la tine a găsit pitită printre scânduri o pungă cu 
bani de argint, care făcea mai mult decât toată cheresteaua. Din clipa aceea totul i-a mers în plin. 

— Asta cam aşa e, mormăi înfundat Geoff. 

— A doua oară, urmă spiriduşul, am hohotit din pricina drumețului pripit. Când nu ţi-a primit 
poftirea la masă, a dat şi norocului cu piciorul. Dacă mai întârzia puţin cu tine, piatra de care s-a 
izbit apoi în calea lui ar fi fost înlăturată de roțile unei căruțe, şi nu s-ar fi betegit. 

Geoff lăsă iar nasul în pământ. Spiriduşul tăcuse. 

— Să-mi spui neapărat de ce ai râs şi a treia oară! Şi plugarul îl scutură zdravăn. 

— Sunt multe lucruri pe care este mai bine să nu le afle omul, dacă nu este în stare să privească 
adevărul în față. 

— Nu te mai făli mereu, spune-mi până la capăt. 

— Poate că te vei căi, eu judec că nu este nevoie. 

— Putin îmi pasă de judecata ta! Spui ori te tai? 

— Fie, eu ţi-am vrut binele. A treia oară, chiar astăzi, am hohotit văzând la ce ţi-a folosit că ai 
îngropat o parte din banii tăi. Cum ai plecat, un tâlhar a venit şi 1-a luat, calzi încă, clin aceeaşi 
groapă. 

— Bănuții mei! strigă buimac Geoff, care uitase cu totul de groapa săpată cu câteva ceasuri mai 
înainte. Porni în goană să dea de urma vinovatului. Căută în neştire, până ce, de inimă rea, îşi pierdu 
minţile. Şi Leiproachan se întoarse la seminţia lui, clătinând din cap: „Dacă nu alia de paguba 
suferită din vina lui, lăcomia nu-l făcea să-şi piardă minţile...” 


Omul care nu avea ce povesti 
poveste celtică 


Undeva, pe lângă apa Shannonului, trăia în alte vremi un om blajin şi împăcat cu toţi oamenii 
lui. Megieşii îl ştiau sub numele de Rory. 

Soaţa lui împletea ciorapi de lână, şi andrelele îi alergau în mâini, de dimineață până-n amurg. 
Când aduna în dulapul lor de stejar un raft plin de ciorapi în fel şi fel de culori, Rory îi punea într-o 
boccea şi pornea cu ei la oraş. Acolo, mai eu o vorbă de duh, mai cu o zicală din bătrâni, îi vindea 
curând şi se întorcea acasă cu câţiva gologani legaţi cu grijă în colţul batistei. Fiindcă se mulțumeau 
cu puţin, nu se plângeau de viaţa pe care o duceau, nici de munca lor. 

Într-o zi zi de toamnă, cu suluri de pâclă ce se vălătuceau pe cerul jos, Rory grăbea pasul, să nu-l 
prindă noaptea pe drum. Cu toate acestea, în ceasul înserării încă nu intrase pe ulițele mărginaşe ale 
oraşului. 

Se gândi unde ar putea poposi, căci ciorapii nu puteau aştepta vânzarea până a doua zi: doar li se 
dusese vestea până la Limerick ciorapilor împletiţi de Roasy. Multe mame şi bunici, care-şi făceau 
din ei până şi puşculițe pentru banii puşi deoparte, clătinau din cap cu mulţumire, spunând: „Ehei, 
ciorapii aceştia n-au moarte...” 

Rory îşi roti privirile în jur şi zâmbi, zărind o căsuţă cu acoperişul într-o rână. Ca o pălărie pusă 
ştrengăreşte pe-o ureche. Ferestrele aveau nişte obloane care le dădeau înfăţişarea unui chip 
sprincenat. Totul te îndemna să te apropii cu încredere. 

Drumeţul păşi in pragul casei şi ciocăni de două ori, strigând: 

— Să ştiţi că afară e un om tare bun la inimă, şi tare ostenit. 

— Intră, intră călătorule, casa noastră e deschisă oricui este dornic să ne cinstească cu sosirea lui, 
se auzi un glas bătrânesc, plin de blândeţe. 

Gazda lui era aşa cum îşi închipuise după glas, un moşneag cu mustăţi albe, stufoase, cu obraji 
încă rumeni şi vorbă vioaie. 

— Te pomeneşti că-i fi şi înfometat, îl cercetă bătrânul, măsurându-i poznaş pe oaspetele său din 
fapt de seară. 


— Fi, de ce să mint, n-aş zice ba, dacă aş avea înaintea mea o mâncare bună şi o cană zdravănă 
cu bere, mărturisi Rory, văzându-se îmbiat astfel. 

— Prea bine, înseamnă că ne potrivim în gusturi şi pe dată vom şi cina împreună. Rogu-te, însă, 
doar atâta să-mi spui: de unde vii şi încotro te îndrepți? 

— Vin dintr-un sat de pe malul Shannonului şi mă duc spre târg, să vând, ca de obicei, ciorapii 
de lână împletiţi de mâinile harnice ale nevestei mele. 

— Mă bucur să aud că ai o nevastă harnică. Aşa, acum nu ne rămâne decât să ne aşezăm la masă. 

Şi bătrânul, întorcându-se spre o latură a odăii, strigă: 

— Vrem să cinăm, aţi auzit? şi bătu din palme de două ori. 

Unde porni o forfotă şi o trebăluială prin încăpere, de credeai că se fac pregătiri pentru o nuntă... 
Un scaun cu spătar odihnitor se trase singur spre vatră, şi Rory se aşeză să-şi usuce bine încălțările 
şi straiele. Din bufetul înflorat, împodobit cu crestături frumoase, un cuţit bine ascuţit şi o furculiță 
lustruită ca oglinda săriră şi se apucară să taie în bucăţi subțiri o halcă de carne atârnată de grindă. 

O oală cu smalţ albastru ieşi şi ea de sub soba de gătit şi ciocăni de două ori în podea. Cartofi 
pântecoşi, mari cât nişte şoricei cafenii, porniră să mărşăluiască, sărind înăuntrul oalei. 

Vătraiul se ridică singur, întețind focul din vatră, până ce lumini roşiatice-aurii țesură o plasă 
jucăuşă peste podea. 

Sub ochii tot mai căscaţi de uimire ai lui Rory, oala se răsturnă apoi într-o găleată cu apă. 
Cartofii începură să joace tontoroiul, parcă erau căţei zburdând când se scaldă. 

După ce coaja fu spălată bine-bine, trecură cu rânduială, într-o sită. În sită fură scuturaţi până ce 
se scurse toată apa din ei. 

Săriră la loc în oala care îi duse la focul ce ardea domol, răspândind o căldură toropitoare. 

În vremea aceasta, moşneagul, care-l găzduise pe vânzătorul de ciorapi, nici nu clipea. 

În mai puţin decât îmi trebuie mie să vă înşir toată păţania lui Rory, masa era pregătită, cu 
dichisul cuvenit. 

— Ridică-te să mănânci, spuse bătrânul. La auzul acestor vorbe, Rory se ridică de pe scaunul de 
lângă vatră şi se aşeză pe altul, cu spătar drept, care se trăsese în capul mesei. Până să-i 
mulțumească încă o dată moşneagului cel primitor, o față de masă albă ca neaua se şi aşternuse 
singură. 

Şi aşa, de la începutul până la sfârşitul cinei, totul se petrecu fără ca gazda ori oaspetele său să 
fie nevoiţi a mişca măcar un deget. 

Chiar şi cana de bere se umplu singură, la semnul potrivit. Berea făcu spumă bogată, ca să aibă 
cu ce ciocni cei doi. 

Nici n-apucară bine să dea pe gât ultima sorbitură de bere, că faţa de masă se scutură cu sârg, 
încât nu puteai zări cea mai mică firimitură pe întinsul ei alb. Doi papuci bine căptuşiți, moi, 
alergară ca la poruncă. Statură smirnă, la dreapta şi la stânga lui Rory, aşteptând doar să fie încălțați. 

De-atâta răsfăț nu mai ştia nici el pe ce lume se află. 

— Îţi mulţumesc din adâncul inimii, bunule moşneag Nu voi uita nici udată cu câtă omenie m-ai 
primit şi ospătat, grăi Rory, tare mişcat, mai-mai să-i dea lacrimile de recunoştinţă. 

Gazda lui înălță braţul, oprindu-l din vorbă. 

— N-ai de ce să-mi mulțumeşti anume, pentru că deopotrivă îi primesc eu pe toţi drumeţii care- 
mi cer găzduire, într-un singur fel îmi poţi plăti. Află că eu îmi împart cu socoteală timpul meu 
singuratic: o treime mănânc şi beau, o treime din timp dorm, şi o treime mi-o petrec cu cântece şi 
poveşti. Ca să-mi mulțumeşti de ospătare, e de ajuns să-mi cânţi ceva frumos. 

— Păi, îngână ruşinat Rory, glasul meu e prea dogit pentru farmecul cântecelor bătrâneşti... 

— Nu e nimic, îți rămâne să-mi spui o povestire, îl linişti bătrânul. 

— Vezi că... eu nu ştiu nicio poveste. 

— Măcar una, cât de mică, ţi-o fi rămas prin amintire, îl îndemnă moşneagul, cu glasul lui tihnit. 

— Nici cât pentru adormit pisoiul, nu ştiu, se apără Rory. 

Gazda suspină şi, cu acelaşi glas potolit, zise: 


— Dacă aşa stau lucrurile, n-am încotro, trebuie să păzesc rânduiala ca şi pentru ceilalţi. Te rog 
să-ți iei bocceaua şi să părăseşti casa mea. Aici nu pot rămâne peste noapte decât cântăreții sau 
povestitorii. Vânzătorul de ciorapi îşi ridică încet bocceaua şi se îndreptă spre uşă. Papucii cei moi 
îl izbiră cu sete, după ce îi scosese din picioare. Iar când trase uşa în urma lui, clanţa îl pocni peste 
mână. 

Dacă văzu Rory că a rămas fără adăpostul acela plin de minunăţii, o luă la picior, ca să mai 
găsească deschisă măcar uşa unui han cât de umil. 

Dar tresări, zărind pâlpâitul vesel al unui foc, în marginea drumului. Fără să aştepte un cuvânt 
din partea lui, drumeţul aflat lângă foc îi strigă: 

— Bun venit, Rory! Stai alături de mine şi ai grijă de frigarea aceasta. Eu lipsesc câteva clipe, fii 
cu ochii în patru la carne, dacă vrei să ai o friptură bună. 

— Cum de nu, la asta nu mă dau în lături, răspunse mucalit Rory, şi se aşeză lângă foc, începând 
să învârtească frigarea. 

Omul se topi în beznă. Cu ochii în patru la carne, Rory auzi deodată un glas gros şi supărat, 
țâşnind chiar din foc: 

— Hei, nepriceputule, ia seama să nu-mi arzi barbotele! 

Drumeţul de pe malul Shannonului sări cât colo. Asta le întrecea pe toate: o bucată de carne să i 
se plângă lui! Scăpă frigarea din mână şi glasul răsună mai pornit: 

— Ce-ţi spuneam? Eşti un netrebnic, m-ai pârlit! Rory îşi înhaţă bocceaua cu ciorapi şi o tuli cât 
îl țineau picioarele. Bucata de carne, după el, îndrăcită. lar păcătoasa de frigare nu se lăsa nici ea 
mai prejos. ÎI împunge, de parcă ar fi voit să facă şi din el o friptură ceva mai mare. 

Halca de carne îl plesnea peste față, peste umeri, mai rău decât cel mai voinic vlăjgan care se ia 
la trântă. Goni aşa Rory, înțepat, ciupit, tăbăcit. Niciun roi de albine înfuriate nu l-ar fi adus în 
asemenea hal. 

Spre salvarea lui, îi ieşi în cale aceeaşi casă. Dădu buzna, trântind uşa după el şi trăgând şi un 
scaun în dreptul ei, ca nu cumva să năvălească urmăritorii aceia năstruşnici. 

Abia mai sufla. Glasul moşneagului se auzi, la fel de prietenos: 

— Urcă în pat, Rory, să te odihneşti. 

— Nu pot urca, sunt scăldat în sânge. Sunt acoperit de vânătăi, din cap până-n picioare. 

— Dar ce ai păţit? îl întrebă netulburat gazda. 

— la, o ticăloasă de halcă de carne pe care o învârteam pe frigare s-a răstit la mine fiindcă aş fi 
pârlit-o şi m-a fugărit pe toată şoseaua. lar păcătoasa de frigare s-a însoțit cu ea şi m-au tăiat şi 
învinețit amândouă fără ruşine. 

— Fi, vezi, Rory, glăsui sfătos moşneagul, dacă acum un ceas ai fi avut de spus asemenea 
poveste, în loc să aştepţi să ţi se întâmple, ai fi dormit liniştit aici, şi n-ai fi pătimit. Acum vino şi 
odihneşte-te. 

Rory se spălă bine şi urcă în pat. Frânt de alergătură, dormi buştean. Când se deşteptă, dădu să 
mulțumească iarăşi moşneagului. Dar, ia-l de unde nu-i. Se trezi în șanțul drumului, nici urmă de 
căsuţă în jur. 

Drept pernă nu avea altceva decât bocceaua lui. 

Rory se ridică şi o porni agale să-şi vândă ciorapii de lână, fără să mai ştie dacă trăise aievea 
întâmplarea aceea de pomină, ori numai în vis i se ivise ceea ce i-ar fi poftit inima. 


Kadok şi judecata firu 


poveste celtică 


Departe, la capătul cel mâi puțin umblat, pe meleagurile din miazănoapte ale ținutului Canenei, 
se întinde un colţ de rai: plaiurile Maelgin. Turmele păşeau alene, paşii mioarelor iscând o dulce 
cântare a clopoţeilor. Plugarii munceau cu gândul doar la rodul trudei lor, fără a fi încercaţi de 


spaima prădalnicilor războinici. Prichindeii se jucau până în mijlocul drumului mare, căci se ştia că 
niciun călăreț nu va veni în goană turbată, ca să-i strivească sub copite. Pacea deplină de care se 
bucura ținutul era vădită cel mai bine de fecioarele stând în pragul uşilor larg deschise ale caselor, 
cu furca de tors în poală. 

O singură umbră întuneca fericirea oamenilor din Maelgin: când se împlinea sorocul de doi ani, 
pica printre ei strângătorul dărilor, trimis de craiul din Munţii Vulturilor. Decât să ajungă la 
încrucişarea armelor, oamenii se înțeleseseră să-i plătească fără a-i rămâne datori. De câte ori se 
întâlneau, la serbări şi ospeţe, nu mai pridideau aducând laudă şi mulțumită lui Kadok cel bun şi 
înțelept, datorită căruia războiul şi pustiirea le ocoleau plaiurile. 

Avea braţ tare şi nu putea fi întrecut de nimeni la trasul cu săgeata la țintă, nici la aruncatul 
suliței sau la ochitul cu praştia. Ştia să călărească armăsari aprigi, şi era în stare să înoate ceasuri 
întregi, uneori ținându-şi răsuflarea în adâncul lacurilor. Dar nu voia să pună preţ numai pe putere şi 
vânjoşie. Totdeauna avea la el vorba cu miez şi apropierea de la inimă la inimă. După toate, 
îndrăgea nespus firea şi izbutise să-şi facă părtaşi nourii, vântul, ploaia, ninsoarea. 

Totuşi, era dat şi ținutului acela, ce părea hărăzit unei păci veşnice, să cunoască nenorocirea. 

Căpetenia ostaşilor veniți după dări rămase fulgerat, zărind chipul proaspăt ca roua zorilor şi 
ochii gingaşi ai unei fete de plugar, Aval-Kan. 

O smulse din prag, chiar sub ochii părinților înlemniţi de atâta cutezanţă, şi goni tropotind, cu 
fata răpită în şa. 

După câteva clipe, oamenii acelui plai tihnit se treziră din uimire. Şterseră de rugină armele, 
scoaseră din grajduri caii păstraţi doar pentru a trage căruțele la petreceri şi porniră pe urmele 
răpitorilor. Tăiară drumul pe poteci mai scurte şi le aținură calea la un vad adânc unde erau siliți să 
încetinească goana. 

Se bătură în săbii şi se împunseră în lăncii, înroşind apa râului ce şopotea prin crângul liniştit. 

Ceata răpitorilor fu nimicită până la unul. Fata se întoarse în casa părintească. 

Aprinşi de mânie, față de asemenea faptă mârşavă, oamenii de pe plaiul Maelgin se hotărâră să 
pedepsească samavolnicia. Strânseră un pâlc mai puternic şi trecură hotarul, pustiind şi semănând 
pierzania pe câmpiile Glanorganului. 

Dar, chiar dacă dreptatea era de partea lor, cei puternici gândeau altfel. 

Peste două zile, un pristav al Craiului din Munţii Vulturilor veni cu un hrisov plin de peceti, 
căruia îi dădu citire în piaţă, unde se ţineau toate adunările obşteşti. Hrisovul îi înştiința să se aştepte 
la ivirea unei oşti de războinici care vor coborî pentru a pustii plaiurile tihnite. Mare era jalea ce se 
aşternu peste Maelgin. „Mâine pământul nostru rodnic va fi pârjolit glăsuiau întunecaţi la chip 
oamenii. „Fetele şi pruncii noştri vor ii duşi în robie". 

Şi gândurile zburau către Kadok, singurul în stare a înlătura nenorocirea, încheind pace cu craiul 
cel crud, Kadok primi senin ruga alor săi. 

Spre mirarea lor însă, nu îmbrăcă straie falnice. Nici nu-i trecu prin minte să-i pună a scrie o 
jalbă, cerând craiului să arate ce preţ se poate plăti pentru sângele vărsat. Kadok îşi luă cu dânsul 
doar doi credincioşi şi puse straie aspre, aproape ca un sihastru. 

Când ajunse în apropierea cortului Craiului din Munţii Vulturilor, străjile mai-mai să nu-l lase a 
trece, crezând că e un pribeag prea umil. Abia după ce-şi arătă trofeele de vânătoare — purtate, 
pentru orice împrejurare, în tolba unuia din însoțitori, izbuti a se face crezut şi i se dădu voie să 
ajungă în fața craiului. 

Acesta se ridică, mânios, şi glăsui cu trufie: 

— Ştiu că ai sânge la fel de nobil ca şi mine, în vinele tale, dar te osteneşti în zadar. 

— Un singur fir de nisip, dacă are dreptate, poate opri şi marea, îi răspunse Kadok. 

— Ha, vreau să văd ce stavilă va ridica neamul tău în fața mării de flăcări şi lacrimi ce-o voi 
abate peste capul vostru, îl ameninţă tunător craiul. Ca nisipul îi voi spulbera! Nu-mi pasă mie de 
dreptate. Cine va sta să mă judece, când am puterea de partea mea? 

— Nici măcar în faţa judecății firii nu vrei să te pleci? îl mai întrebă, netulburat, Kadok. 


— Până şi firea se pleacă la picioarele mele. 

în clipa aceea, Kadok îşi trase palmele în jos, strângându-le pumn. 

La fel îşi trase şi cerul vălurile grele de nouri peste boltă şi lumina soarelui fu stinsă. 

— Ce înseamnă asta? Ce se petrece cu mine? strigă cu glas mai nesigur Craiul din Munții 
Vulturilor. 

— De ce mă învăluie beznele? Şi bâjbâia ca un milog, împresurat de noaptea aceea în miez de zi. 

— De ce vii cu paloşul în mână, să jefuieşti nişte oameni sărmani? De ce vrei să aperi şi să-ți pui 
puterea în slujba unui mişelnic răpitor de fecioare? îl cercetă Kadok. 

— Dă-mi înapoi lumina soarelui, şi voi da şi eu înapoi pacea care luminează plaiurile 
Maelginului, se legă războinicul cârmuitor. 

Văzându-l înduplecat, Kadok desfăcu la loc palmele. Vălurile de nouri se destrămară şi soarele 
străluci în toată splendoarea lui pe cerul azuriu. 

— Fapta ta m-a luminat, mărturisi trufaşul prinţ. Îmi dau seama ce rău am săvârşit luând dări de 
la voi. Îţi voi reînnoi şi întări cu mâna mea toate pravilele şi scutirile de silnicie şi dări de care vă 
bucuraţi din vremea craiului Arthur, slăvit în veci fie-i numele. Iară cel din spiţa, mea, care va căuta 
să le încalce, să fie blestemat, cu toate vlăstarele lui. 

Craiul din Munţii Vulturilor dărui apoi calul său de bătălie lui Kadok, iar acesta îi lăsă amintire 
trofeele lui vânătoreşti şi o mantie din purpură străvezie, păstrându-şi unul altuia pină la moarte 
prietenie întemeiată pe înțelepciune şi nu pe teama de tăişul armelor. 


Liliacul înfumurat 
poveste daneză 


Odată, într-o toamnă foarte friguroasă, un liliac zbura de colo până colo, văitându-se cât îi era de 
frig. Auzindu-l vulturul, de care se temeau şi ascultau toate păsările cerului, îl întrebă: 

— Ce-i cu tine, liliacule, de eşti atât de rebegit şi tremuri tot? 

— Mi-e frig. Nu mă vezi ce golaş sânt? Toate păsările sânt împodobite cu felurite pene, numai eu 
sânt aşa! îi răspunse îndurerat liliacul. 

Vulturul zbură, dar nu mai înainte de a-i fi făgăduit liliacului că nu va uita cele ce i-a spus şi că 
va avea grijă de el. Ținu sfat maimarele păsărilor şi reuşi să le convingă pe toate zburătoarele din 
jurul lui să se îndure măcar de o pană fiecare, ca să-l ferească de frig pe bietul liliac. Şi toate în cor 
se arătară mulțumite să-l ajute. 

Deodată, liliacul se pomeni cu stoluri-stoluri de păsări, care mai de care să-i ofere cu 
generozitate câte o pană, după cum îi făgăduise vulturului, încât în puţin timp liliacul ajunsese mai 
frumos decât oricare dintre ele. Căci, cu o pană de la una şi cu o pană de la alta, liliacul avea o 
mândreţe de pene colorate, mai ceva ca pasărea paradisului... 

În uimirea tuturor păsărilor, se repezi în zbor deasupra unei ape, să se oglindească. Şi rămase cu 
ochii pironiți multă vreme asupra propriului său chip din apă. De a doua zi îşi schimbă însă şi firea. 
Şi de unde până atunci liliacul era sfios, ba chiar umil, din ziua în care păsările toate îl 
împodobiseră cu penele lor, devenise înfumurat şi răutăcios. Aflând de această schimbare, vulturul 
din nou tinu sfat cu păsările, dar singur liliacul nu vru să se ducă, de înfumurat ce devenise. La 
rugămințile păsărilor, de a-şi lua penele înapoi, vulturul consimți. Aşa cum se grăbiseră să i le 
dăruiască, tot astfel fiecare pasăre se repezea să-şi ia pana înapoi. ŞI, de ciudă, îl mai şi înțepau cu 
ciocurile lor. Neputincios, liliacul se lăsă jumulit. De ruşine, când se văzu iarăşi despodobit, îşi 
întinse larg aripile şi zbură departe, departe, ca să se ascundă, golaş aşa cum rămăsese, şi până în 
ziua de azi nu mai zboară decât noaptea. 


Alunel cel năzdrăvan 
poveste daneză 


A fost odată un moş şi o babă; şi tare le mai era urât singuri. Toată ziua nu făceau decât să se 
roage, să se aciuiască un suflet de om pe lângă ei. Şi după ce multă vreme trăiseră singuri, iată că 
într-o bună dimineaţă, când s-a dus baba în grădină să culeagă câteva roşii frumoase, dădu printre 
răsaduri de o ființă nu mai mare decât o alună, dar cu chip şi asemănare de copil. Sări de gâtul 
bătrânicii şi-i spuse: 

— Sunt mititel, dar am venit la voi să vă țin de urât şi chiar să vă mai uşurez din grijile 
bătrâneților. 

Nu a mai putut de bucurie baba, şi într-un suflet alergă cu ființa aceea mică şi încântătoare la 
moşul ei, ca să-i aducă vestea cea mare: rugămintea lor fierbinte le fusese împlinită. 

Şi cum era mic cât o alună, năzdrăvanul acela primi numele de Alunel. Mic, dar isteţ, trebăluia 
acum în casa aceea, cot la cot cu bătrânii. Dar fericirea lor nu dură mult, căci în sat se răspândise 
zvonul despre Alunel cel harnic, şi dacă oamenii buni s-au bucurat pentru mângâierea bătrânilor, în 
schimb nişte tâlhari, care au aflat, au şi început să pună la cale cum să-l răpească. Şi într-o bună zi, 
când moşul era la câmp, iar baba deretica în curte pe la orătănii şi Alunel zburda în grădină printre 
flori, iată-i şi pe tâlhari la faţa locului. Cel mai îndrăzneţ dintre ei se apropie de Alunel şi începu să-i 
vorbească cu un glas mieros: 

— S-a dus vestea de hărnicia ta, în sat. Dar înzestrat cum eşti, ai putea să ai tot ce-ţi doreşti, dacă 
ai veni cu mine. Lasă-i pe bătrâni un timp şi să vezi ce de lucruri frumoase vei avea, ce trai şi ce 
bogății te aşteaptă. 

Şi mai veniră şi ceilalți tâlhari şi-i vorbiră, şi-l încântară cu atâtea şi atâtea făgăduieli, încât 
Alunel se duse cu ei, ca vrăjit, fără să mai ţină seama de durerea şi mâhnirea celor doi bătrâni, care 
zadarnic l-au mai aşteptat în ziua aceea şi în multe altele. 

Tâlharii încă de a doua zi au mers cu Alunel, până la casa unui om foarte bogat, pe care aveau de 
gând să-l jefuiască. De cum s-a lăsat noaptea, ei au ieşit de la locul de pândă şi s-au grăbit să-l bage 
pe Alunel pe gaura cheii de la uşă, ca să le deschidă, apoi, o dată înăuntru, ei să poată fura în voie, 
tot ce le poftea inima. Şi azi aşa, mâine aşa, Alunel se obişnuise cu viața tâlharilor, ba chiar se 
simţea şi un mic erou, dându-şi seama ce rol de seamă avea acum în viaţa lor. 

Într-o noapte, pe când hoţii furau în tihnă în casa unui bogătaş, Alunel se furişă în cămara lor, 
căci îi era foame. După ce ciuguli el de peste tot, ce i se păru pe acolo mai gustos, iată că vede şi un 
borcan cu dulceaţă. Îi dădu târcoale şi mâncă ce mâncă de pe marginea borcanului, dar picioruşele 
lui mici alunecară înăuntru. Se împotmolise destul de rău şi era s-o păţească Alunel, dacă în 
întunericul acela nu întindea cineva o mână să-l salveze. Cu el în mână, mângâindu-l şi sărutându-l, 
nu era decât moşul care-l aducea acum înapoi acasă. Căci el se luase în seara aceea pe urmele 
tâlharilor, dornic să-l readucă pe Alunel acasă. 

Cu lacrimi în ochi, Alunel le-a mulțumit bătrânilor lui că l-au salvat şi de la moarte şi de la 
tâlhăriile acelea de care-i era acum ruşine. Încredinţat că mititel aşa cum era, avea nevoie de 
vegherea şi îndrumarea bătrânilor care-l iubeau atât, Alunel n-a mai ieşit niciodată dincolo de curtea 
casei, fără voia lor. 


De ce mestecenii sunt albi? 
poveste daneză 


Cândva, de mult tare, mestecenii nu erau albi, ci negri, ca şi ceilalți copaci. Pe atunci, departe, 
spre miazănoapte, trăia un tânăr, care se numea Veiko. Ştia să vorbească cu lupii, înţelegea ciripitul 
păsărilor, simţea cum creşte muşchiul. Dar cel mai mult pe lumea asta îi plăcea o fată, cu numele 
Mara. 


Era frumoasă şi zveltă ca o gazelă. În părul ei parcă s-ar fi ascuns soarele, iar în ochii ei parcă ar 
fi răsărit zorile dimineţii. În toată regiunea nu era altă fată mai frumoasă. 

Odată, într-o primăvară, când totul în natură înflorea, Veiko veni la Mara şi-i vorbi despre 
dragostea sa. Deodată Mara izbucni în râs. 

— Foarte frumos vorbeşti, Veiko. Dar mai întâi vreau să-mi dovedeşti dragostea. Acum este 
primăvară, poți tu oare face astfel, încât mestecenii să fie mai albi ca zăpada? Numai aşa te cred, iar 
de nu, n-ai să mă mai vezi. 

Veiko plecă îngândurat spre mare, se aşeză pe stânca de pe mal şi căzu pe gânduri, întristat, când 
deodată auzi că cineva îl strigă. Se întoarse şi văzu lângă el pe bătrânul cerb Lim. 

— Îţi aduci aminte, Veiko, cum ai salvat viaţa fratelui meu? Acum sânt hotărât să te ajut şi eu. 
Ştiu ce-ţi cere frumoasa Mara. Ascultă bine ce-ţi voi spune: departe, dincolo de munţi, se află o ţară 
unde hălăduiesc viforniţele şi vânturile reci. Stăpânul lor, Omătul, are un fluier; când vei sufla din el 
va sosi îndată viscolul. Am să-ţi aduc eu acest fluier. 

Veiko aşteptă o săptămână, două, iar la începutul celei de a treia săptămâni auzi tropăit uşor de 
copite. leşi repede afară din casă şi văzu în faţa uşii pa bătrânul cerb Lim. De oboseală nu se mai 
putea ţine pe picioare. 

— lată, Veiko, ia fluierul. Numai să nu uiţi ce ţi-a spus Omătul. Acela care va sufla odată din 
fluier, în aceeaşi clipă va deveni bătrân. Gândeşte-te, Veiko, gândeşte-te bine. 

Dar Veiko nu mai era. Alergă la casa unde trăia Mara şi suflă din fluier. Deodată se stârni vântul, 
soarele se ascunse după nori şi începu să viscolească. Mestecenii care creşteau în jurul casei se 
acoperiră de zăpadă. Veiko încetă să mai cânte din fluier, se opri şi viscolul. Veiko se duse la râu să 
bea apă, iar din oglinda apei apăru un bătrân cu barbă albă, lungă şi cu zbârcituri pe faţă. Veiko îşi 
aminti de îngrijorarea lui Lim şi înțelese că până la sfârşitul vieţii va fi bătrân. 

Veiko se învârti multă vreme pe lângă casa Marei şi nu îndrăzni să se arate în faţa fetei. În cele 
din urmă se hotărî şi intră în casă, măcar de departe să se uite la Mara. Se opri înaintea ei şi spuse: 

— Uită-te pe fereastră, Mara, mestecenii din jurul casei tale sânt albi. Eu, Veiko al tău, am făcut 
aceasta. Mi-ai făgăduit că pentru asta ai să mă iei de bărbat. 

Dar Mara nu-l recunoscu pe Veiko în acest bătrân. Ochii ei se aprinseră de mânie. 

— Cum ai îndrăznit, măscărici bătrân, să vorbeşti aşa cu mine?! şi porunci să fie dat afară şi 
fugărit de câini. 

Dar câinii nu s-au atins de Veiko, ci liniștiți se gudurau pe lângă el, urmându-l în pădure. 

Zăpada se topi repede sub razele calde ale soarelui. Mestecenii însă au rămas albi. Atât de 
puternică a fost dragostea lui Veiko! Mara se mărită cu un negustor bogat şi porunci să se taie toți 
mestecenii albi din jurul casei. Nu putea să se uite la ei. Mulţi ani s-au chinuit slugile, dar n-au putut 
să îndeplinească porunca. În locul unui mesteacăn tăiat creşteau doi, în loc a zece — creşteau 
douăzeci. 

De atunci mestecenii au coaja albă. Iar pe Veiko nimeni, niciodată, nu l-a mai văzut. Iarna, când 
în pădure se stârneşte viforniţa, se aude sunetul fluierului fermecat. Este Veiko, care nu poate să uite 
dragostea sa pentru Mara. 

Se mai spune că tânărul care va dărui miresei sale în ziua nunţii o crenguţă de mesteacăn, va 
avea noroc în casă... 


Cum a fost Col prins de un crap 
poveste elvețiană 


Lacul Joux era tăinuit undeva printre crestele munţilor Jura. Pe povârnişurile lor stăteau răsfirate 
doar câteva căsuțe, iar oamenii de prin acele părți erau îndeobşte plugari săraci şi harnici. 

Într-una din căsuțe, în apropierea lacului, locuia Coli, un băietan răutăcios, care făcea tot în ciuda 
vecinilor săi. Coli era iute de picior şi foarte chipeş, dar atât de egoist şi de hain, încât, ori de câte 


ori întâlnea oameni şchiopi, urâţi, săraci sau bătrâni făcea haz pe socoteala lor. 

lacătă într-o bună zi, pe când alerga voios în josul unei cărărui se ducea spre lac, văzu o 
bătrânică ce mergea de-a lungul apei. Bătrână şchiopăta. Avea un picior mult mai scurt decât 
celălalt şi la fiecare pas se legăna încoace şi-ncolo, lipăind cum putea. 

Coli alergă în spatele ei râzând vesel. O urmă pe cărare, maimuţărindu-i mersul şi şchiopătând ca 
şi ea în timp ce îngâna: 


Şontâc-şontâc! Şontâc-şontâc! 
Şi la dreapta, şi la stânga, 
Şontâc-şontâc! Şontâc-şontâc! 


Biata bătrână se întoarse şi-l certă. 
— Eşti rău şi necugetat. la seama, toate se plătesc pe lume! 
Dar Coli râse, bâţâindu-se înainte şi cântând: 


Şontâc-şontâc! Şontâc-şontâc! 
Şi la dreapta, şi la stânga, 
Şontâc-şontâc! Şontâc-şontâc! 


— Ai să te căieşti pentru asta, ţine minte! spuse femeia încă o dată. Curând! Curând! 

De data aceasta, Coli o privi în faţă şi păli de uimire văzând că, pe cât era de cocoşată şi bătrână 
la trup, atât era de tânără şi frumoasă la chip. Coli nu putu înţelege de fel ce însemnau toate acestea, 
şi alergă înapoi acasă, să-i povestească fratelui său despre ciudata tânără-bătrână doamnă. 

O săptămână sau două mai târziu, Coli îşi luă undiţa şi se duse să pescuiască în lac. Se aplecă 
peste țărmul umbrit şi aruncă momeala în apă. În curând un peşte muşcă din ea şi Coli se ridică în 
picioare, gata să smulgă prada din undă. Dar, în loc ca peştele să fie tras afară, Coli fu tras în apă. 
Totul se petrecu atât de repede, încât Coli n-avu timp să-şi dea seama ce se întâmplă. Auzi clipocitul 
apei şi în clipa următoare, se trezi pe fundul lacului, în timp ce un crap uriaş, care-l privea cu nişte 
ochi sticloşi şi ciudați, puse stăpânire pe undiță. Crapul ţinea undiţa în gură şi făcea un zgomot 
asurzitor cu coada. 

Deodată, din spatele unei stânci apăru o zână, şi Coli, privindu-i fața, văzu că nu era alta decât 
femeia de care îşi bătuse joc pe malul lacului. 

— Eşti un băiat rău şi fără minte! strigă zâna. Trebuie să-ți iei plata. 

Crapul încuviinţă din capul său uriaş şi se avântă cu iuțeală în susul apei. Mai ţinea încă strâns în 
gură undiţa şi Coli prins de cârligul ei înfipt în guler se simţi tras după el. Se zbătu să scape, lovind 
apa cu mâinile şi cu picioarele. Dar totul fu zadarnic. Era în strânsoarea crapului care-l purta 
năprasnic spre oglinda apei. În urma lui se auzea un glas îngânând: 


Şontâc-şontâc! Şontâc-şontâc! 
Şi la dreapta, şi la stânga, 
Şontâc-şontâc! Şontâc-şontâc! 


Iar la sfârşitul fiecărui cuvânt era aruncat încoace şi-ncolo, atât de puternic, încât ameţise ca 
niciodată pierzându-și răsuflarea. Apoi, pe neaşteptate, crapul îi dădu drumul şi Coli căzu greoi pe 
fundul lacului. Nimfa se apropie de el şi-i spuse: 

— Ai necăjit oamenii şi ţi-ai bătut joc de ei. Acum, noi te-am necăjit şi ne-am bătut joc de tine. 
Poţi să te duci acasă, dar asta să-ți fie învăţătură de minte şi niciodată să nu mai fii răutăcios. 

Coli făgădui că nu va mai fi niciodată rău şi nechibzuit şi de-ndată căzu într-un somn adânc. 
Când se trezi, se pomeni pe iarba de lângă lac. Ameţit şi lovit, ajunse cu greu acasă, şchiopătând din 
pricina durerilor. 


Dar, de bună seamă, făgăduiala făcută zânei fu ţinută, deoarece din acea zi toți începură să-l 
îndrăgească şi fu unul din cei mai buni şi mai de treabă locuitori ai munților Jura. 


Beowulf, prinţul cel viteaz 
poveste engleză 


Demult, demult, domnea în Danemarca un rege bun şi curajos, pe nume Hrotgar. Poporul îl iubea 
şi-l prețuia, căci de multe ori au încercat duşmanii să-i calce țara, dar de fiecare dată biruia Hrotgar 
şi vitejii lui luptători. lar pe timp de pace, regele se gândea ce să facă spre a-şi ferici poporul, căuta 
să aducă între ei dragostea şi bunătatea şi de aceea supuşii îl iubeau nespus. 

Hrotgar s-a hotărât să zidească un palat cum nu a mai fost altul pe lume, niciunde şi nicicând. Şi- 
a chemat pe cei mai pricepuţi meşteri zidari, tâmplari şi aurari şi le-a poruncit: 

— Ridicaţi un castel măreț şi bogat, cu ziduri groase de piatră şi ferestre largi, prin care să 
pătrundă calda lumină a soarelui şi cântecul păsărilor ce-şi vor avea cuibul în ramurile copacilor din 
jurul lui. Încăperile să fie mari, cu pereții şi tavanul îmbrăcaţi în aur şi pietre scumpe, cu mese 
întinse. Aici o să fie întotdeauna veselie şi sărbătoare, cântec şi voie bună, aici vor petrece vitejii 
oşteni ai mei. Am să le dau daruri multe, cum au fost şi faptele lor în lungile bătălii ce le-am purtat! 

Din greu lucrară meşterii şi, după câțiva ani, palatul era gata precum le poruncise regele: era un 
palat cum nimeni nu mai văzuse, cu porți mari şi săli cu mese lungi, încărcate de vinuri şi mâncăruri 
scumpe. Hrotgar şi-a chemat războinicii la castel şi a fost o mare sărbătoare în cinstea lor, şi le-a 
dăruit cupe şi potire de aur, bătute cu nestemate ce sclipeau ca mii de stele. 

Ceasuri în şir a ținut petrecerea, şi toți erau veseli, ascultând cântecele ce le lăudau faptele. Pe 
când serbarea era în toi, se ridică Hrotgar, şi la un semn, toți tăcură; regele le grăi: 

— lubiţii mei oşteni, alături de voi am zdrobit mulți duşmani. A sosit vremea ca pacea şi voia 
bună să domnească printre noi. Am pus să se zidească acest castel al ospeţelor ca să vă arăt 
dragostea ce vă port. Veniţi aici când vreţi şi totdeauna veţi găsi o masă îmbelşugată şi veți putea 
petrece cât veţi dori! 

Mulţumiră oştenii preabunului lor rege, şi petrecerea reîncepu şi mai vioi. 

Dar nu prea departe de palat. Într-o mlaștină întunecoasă, în care nu călcase picior de om, trăia 
un uriaş rău, însetat de sânge, pe nume Grendel. Uriaşul ura lumina şi veselia şi, când auzi că 
oamenii petice şi cântă, se supără foarte tare. Cu ochii aprinşi de ură, Grendel porni spre castel cu 
paşi grei, de se cutremura pământul. Acolo, aşteptă ascuns în întunericul nopții, şi când mesenii se 
culcară şi luminile se stinseră, pătrunse înăuntru şi omori cu braţele-i puternice treizeci de oșteni. 
Săvârşind această ticăloasă faptă, Grendel se întoarse în mlăştinosul său lăcaş. 

O adâncă jale a cuprins pe Hrotgar şi pe bravii lui olteni, şi nimeni nu a mai intrat de atunci în 
castel. Atât de puternic era uriaşul, încât niciun oştean nu putea să lupte împotriva iui, 

Castelul a rămas pustiu şi întunecat, dar Grendel, râu precum lupul flămând, începu să omoare 
oamenii prin păduri şi trecători, atacându-i pe la spate. Groaza s-a lăsat peste regatul lui Hrotgar, şi 
timp de doisprezece ani danezii au suferit pagube şi omoruri de pe urma uriaşului. 

Treceau anii, dar nimeni nu se încumeta să dea piept cu Grendel. 

Trăia pe atunci, în îndepărtata Suedie, poporal gealaţilor, condus de regele Hygelac. Nepotul lui 
Hygelac, pe nume Beowulf, era un prinţ viteaz şi puternic. 

Tânărul Beowulf auzi despre tristeţea danezilor şi ticăloşiile săvârşite de uriaş, şi în inima lui 
încolți dorința aprigă de a-l pedepsi pe Grendel şi de aduce din nou în regatul lui Hrotgar pacea şi 
fericirea. 

— Voi trece marea în Danemarca şi voi lupta pe viaţă şi pe moarte cu uriaşul. Vreau ca spada 
mea să stăvilească omorurile şi să nu mai sufere Hrotgar şi supuşii săi! spuse Beowulf 
credincioşilor lui războinici. 

Îşi alese cincisprezece tovarăşi de nădejde şi îşi luă rămas-bun de la iubitul său rege Hygelac, 


suindu-se în corabie. Două zile şi două nopţi plutiră Beowulf şi tovarăşii săi pe întinsul de ape, şi a 
treia zi dimineaţa st opriră la țărmul Danemarcei. O strajă le ieşi în cale şi îi întrebă: 

— Hei, voi de colo, cine sunteți şi ce căutaţi aici, înarmaţi cu spade şi sulițe? 

— Suntem războinici geaţi, prieteni cu poporul vostru. Eu sunt Beowulf şi am venit să mă lupt 
cu uriaşul ce vă omoară cu cruzime. Du-ne la regele vostru, căci vreau să vorbesc cu el. 

— Fiţi bineveniţi pe aceste meleaguri, vitejilor! Sosirea voastră are să-l bucure pe regele 
Hrotgar. Veniţi dar după mine la castelul său. 

Beowulf şi tovarăşii săi merseră după oştean până ajunseră la falnicele ziduri. Porţile grele de 
stejar se deschiseseră şi, străbătând coridoare lungi, luminate cu facle aprinse, războinicii ajunseră 
într-o sală mare. Acolo stătea Hrotgar pe tron, înconjurat de curteni. 

Îngenunchind în faţa regelui, Beowulf îi grăi astfel: 

— Măria-ta, suntem geaţi şi venim de departe. Cu multă tristețe am aflat de necazul ce vi-l face 
uriaşul Grendel, omorându-vă bărbaţii și lăsând văduve înlăcrimate. De aceea am venit să luptăm cu 
ei şi să-l ucidem, ca să plătească răul ce l-a pricinuit. 

— Dar cine eşti tu, de vorbeşti cu atâta bărbăţie? întreba regele. 

— Mă cheamă Beowulf şt sunt nepotul regelui Hygelac Chipul regelui se însenină, căci îl ştia pe 
Beowulf încă de când era copil şi auzise despre puterea lui, iar cu Hygelac era prieten de mulți ani. 
Ridicându-se în picioare, îi spuse viteazului: 

— Dragul meu Beowulf, sosirea ta îmi umple inima de bucurie. Ştiu acum că nu va mai trăi mult 
timp uriaşul, şi că în curând o să fie iar veselie în palatul de aur pe care l-am zidit. 

Zicând acestea, regele porunci să se încarce mesele cu mâncăruri scumpe şi vinuri alese în 
cinstea oaspeţilor săi Se veseliră geaţii, şi, noaptea târziu, se duseră să se culce în palatul pustiu, în 
care Grendel omorâse eu braţele saie cei treizeci de oşteni ai lui Hrotgar. Înainte să se despartă, 
regele îi spuse lui Beowulf: 

— Iubite prieten, să fii cu ochii-n patru, căci se prea poate ca, la noapte, să vină Grendel peste 
voi. Pune-ţi armura aceasta, ca să te păzească, de puternica strânsoare a uriaşului. Luptă şi scapă-ne 
de el, şi îţi voi dărui ce-ţi va pofti inima. 

Beowulf şi tovarăşii săi se întinseră pe jos într-o sală întunecoasă a palatului. Beowulf le spuse: 

— În noaptea asta o să vedem cine este mai tare: eu sau Grendel. O sa mă lupt cu el cu mâinile 
goale, pentru că aşa i-am spus regelui, şi trebuie să-mi țin cuvântul, chiar dacă ar fi să mor pentru 
asta. 

Apoi toţi se culcară, numai Beowulf, cu armura pe el, rămase treaz, aşteptându-l pe uriaş. 

Deodată, pe la miezul nopţii se auzi un zgomot cumplit, semn că Grendel a deschis porțile 
intrând în castel cu gândul să-i omoare pe războinicii geaţi. Înainte să ajungă Beowulf la el, Grendel 
omori pe cel mai apropiat de uşă și-l mâncă dintr-o înghițitură. 

Viteazul Beowulf se aruncă asupra lui, şi Grendel simţi cum braţele sale sunt prinse ca într-un 
cleşte. Uriaşul se eliberă cu greu din strânsoare şi încercă să-l prindă pe Beowulf, dar armura îl 
apăra. Se încinse o luptă pe viaţă şi pe moarte, iar zgomotul luptei îi trezi pe toți, care acum ştiau că 
viteazul venit de peste mate luptă eu Grendel. 

După ceasuri de luptă crâncenă, uriaşul înţelese că Beowulf este mai puternic decât el şi că nu 
mai poate lupta. Slobozind un răcnet cumplit, încercă să fugăs dar Beowulf îi prinse voiniceşte un 
braţ şi, încordându-se cu toată puterea, i-i smulse. 

Rănit de moarte, Grendel fugi afară din palat şi se scufundă într-un lac negru şi adânc, în ale 
cărui afunduri sălăşluia mania lui, o zmeoaică rea şi ticăloasă. Înconjurată de balauri cu colţi lungi 
şi gheare ascuţite. 

Dimineaţa, toată țara află eu bucurie vestea uciderii uriaşului. 

— O, Beowulf, spuse Hrotgar, cum să-ţi mulțumesc pentru binele ce mi-ai făcut? Faptele tale 
vitejeşti merită o răsplată regească. 

Zicând acestea, Hrotgar porunci să se aducă cupe şt potire de aur bătute cu nestemate, lăzi grele 
pline cu bogaţii. Cu toate aceste daruri umplură douăsprezece care înalte, pe care le primi Beowulf, 


mulțumind darnicului rege. Dar mai mate era bucuria lui Hrotgar, ştiind că a scăpat de Grendel. Îi 
mai dărui viteazului haine scumpe, arme şi cai focoşi, cu coamele fluturând în vânt. Hrotgar dărui 
aur şi tovarăşilor lui Beowulf, arătându-le adânca lui prietenie. 

Dar ei nu ştiau că mama lui Grendel venea spre ei, dornică să-şi răzbune odrasla. 

După ce petrecerea se sfârşi şi luminile se stinseră, zmeoaica pătrunse în castel şi atunci un țipăt 
răsună în sală. Când oamenii se treziră și puseră mâna pe spade, zmeoaica deja zburase înspre 
sălaşul ei, dar Hrotgar văzu cu durere că cel mai iubit sfetnic al său zăcea, scăldat în sânge, cu 
pieptul sfâşiat de ghearele zmeoaicei. 

Din nou se mâhni inima regelui, şi chipul i se întunecă de tristețe. 

Beowulf şi oştenii săi, care dormiseră in altă odaie, veniră degrabă şi-l găsiră pe rege cu ochii în 
lacrimi. 

— Nu te mâhni, o rege, grăi Beowulf, căci, iată, aşa cum am luptat cu Grendel, aşa voi lupta şi 
cu zmeoaica, mamă-sa. Mâine dis-de-dimineaţă o să plecăm pe urmele fiarei şi mă prind că o s-o 
omor fără milă! 

Dimineaţa, Beowulf, Hrotgar şi mulți oşteni plecară pe urmele lăsate, de zmeoaica. Merseră ei 
cât merseră, până lângă hotarul țării şi se opriră la marginea înspăimântătorului lac, unde urmele se 
opreau, semn că acolo sălăşluia zmeoaica. Pe întinderea neagră de ape înotau şerpi şi balauri cu 
solzi verzi şi colți ascuţiţi. Pe sub apă se întrezăreau copaci putrezi, pe care nu-i mai putea lumina 
rezele soarelui. Trupuri fără viață pluteau pe lac, iar apa bolborosea. Deasupra lacului zburau corbi 
negri ca smoala şi o ceaţă deasă şi otrăvitoare plutea peste ape. 

Fără teamă, Beowulf se pregătea să coboare în adâncuri. Îşi puse pe el armura, pe care n-o putea 
străpunge nicio spadă, şi, luând în mână greul paloş, zise către rege: 

— Sunt gata, rege, să pornesc lupta cu zmeoaica. Dar poate că ne vedem pentru ultima oară. 
Dacă cumva mă va răpune zmeoaica, rogu-te să trimiţi toate darurile pe care le-am primit regelui 
meu, Hygelac al geaţilor. Spune-i că am lupta până în ultima clipă! 

Până să mai spună regele ceva, Beowulf se aruncă şi, pe dată, îl înghițiră apele. Cobora tot mai 
Jos înspre adâncurile nemăsurate. 

Zmeoaica auzise cum Beowulf se apropie, şi se ascunse la pândă. Deodată se aruncă şi-l prinsa 
pe viteaz ca într-un cleşte. Numai că armura îl scăpă pe Beowulf de ghearele zmeoaicei. Când văzu 
fiara că nu-l poate zdrobi, îl trase într-o peşteră. Acolo, adânc sub pământ, era sălaşul zmeoaicei, 
boltit, încât apele nu-l puteau ajunge. Acolo erau îngrămădite comori şi arme, furate de zmeoaică. 

Adunându-şi toate puterile, viteazul se elibera din strânsoare, şi începu o luptă cum n-a mai 
purtat vreodată Beowulf. Săreau scântei din spadă, vuiau bolțile şi se zguduiau, zidurile, dar sorții 
nu înclinau de partea nici unuia. Lovea viteazul cu spada în solzii zmeoaicei, şi slăbea puterea din 
el, mai ales că era obosit după lupta cu Grendel. Tot mai greu îi era lui Beowulf, când deodată, văzu 
într-un colț un paloş grozav făcut parcă pentru uriași; şi era într-adevăr un paloş străvechi, făurit 
pentru uriaşi. Atât de greu era, că puţini ar fi putut să-l ridice. Viteazul apucă zdravăn paloşul, şi, 
sprijinit de zid, aşteptă zmeoaica să se năpustească asupra lui. Când ajunse la doi paşi de el, cu 
ultimele puteri răsuci paloşul în aer şi i-l înfipse în gât. Pe dată zmeoaica se prăbuşi, dar Beowulf 
văzu cu uimire cum oţelul paloşului se topea, mistuit de sângele înveninat al fiarei, Nu mai rămase 
decât mânerul, care era de aur curat, lucrat cu mult meşteşug de uriaşii fauri. 

După această ispravă, Beowulf se uită împrejur prin peşteră şi văzu în toate părțile grămezi de 
aur şi diamante, comori furate de zmeoaică de la pământeni. Viteazului însă nu-i păsa câtuşi de 
puţin de toate bogățiile, pentru că el lupta nu pentru bogăţie, ci pentru a-şi ajuta semenii. 

Grăbit să părăsească peştera, Beowulf luă cu sine minerul uriaşului paloş şi un potir de aur. 
Umflându-şi pieptul cu aer, viteazul se avântă înspre suprafață, unde îl aşteptau Hrotgar cu ai săi, 
copleșiți de griji şi temeri. 

Când eroul se ivi dintre valuri, frunțile tuturor se descrețiră şi strigăte de bucurie umplură 
văzduhul. Aflând cu toții despre ce s-a întâmplat în peştera din adâncuri, fericirea le fu nemărginită. 
Dar mai ales Hrotgar, cu lacrimi în ochi, nu mai prididea cu laudele. Şi pe bună dreptate, căci 


faptele lui Beowulf nici tot aurul din lume nu le-ar fi putut răsplăti. 

Zile întregi petrecură vitejii în castelul lui Hrotgar; dansul şi cântecele nu mai conteneau. Şi iată 
că se ivi clipa când Beowulf cu ai săi trebuiră să-şi ia rămas-bun pentru totdeauna de la regele 
Hiotgar. Pregătiră dar corăbiile de plecare, încărcându-le cu daruri de preț 

Îmbrăţişându-l pe Beowulf. Hrotgar îi grăi: 

— Dragul meu, eşti un viteaz cum nu cred că se mai află altul. Faptele tale vor rămâne de-a 
pururea vii în inimile noastre. Rămâi cu bine, Beowulf şi fie ca vremea să nu-ţi ştirbească din 
bărbăţie şi vitejie! 

Îmbrăţişându-l pe Hrotgar, Beowulf se urcă pe corabie. Odată ajuns în ţara sa, viteazul trimise 
soli la regele Hygelac, să le vestească sosirea. Când ajunseră la castel, Beowulf şi tovarăşii săi fură 
întâmpinați cu flori şi strigăte de bucurie. 

În cinstea lor se pregăti un mare ospăț; Beowulf stătea în dreapta regelui Hygelac şi povestea 
faptele sale din țara danezilor; vorbi despre bunătatea şi prietenia regelui Hrotgar, despre castelul de 
aur bântuit de uriaş, despre grozava-i luptă cu Grendel şi cu zmeoaica. 

Sfârşind de povestit, Beowulf aduse înaintea slăvitului rege toate odoarele primite de la danezi şi 
i le dărui. 

lată ce suflet mare avea eroul, căci nimic nu ţinu pentru sine, ci dădu totul regelui său. 

Poporul geat îl iubea şi îl preţuia pe Beowulf tot mai mult pentru curajul şi hărnicia sa, pentru că 
era un luptător puternic şi neînfricat. Şi săvârşind asemenea fapte eroice, Beowulf nu era câtuşi de 
puţin îngâmfat şi lăudăros. 


Trecură ani mulți după aceste minunate întâmplări şi iată că bătrânul rege. Hygelac se stinse din 
viață. Atunci genţii îl urcară pe Beowulf pe tron şi aşa viteazul deveni rege. 

Multă vreme domni regele Beowulf în pace şi fericire. Dar iată că un slujitor, de frica să nu fie 
pedepsii că nu a adus bucatele calde la ospăţul stăpânului său, fugi şi se ascunse într-o peşteră 
întunecoasă. 

De-abia intră, când deodată rămase nemişcat în fața sa dormea un balaur uriaş, cu solzii mari cât 
un scut de luptător. În jurul balaurului erau îngrămădite odoare nepreţuite: inele, brățări, cupe şi 
vaze de aur şi argint bătute cu nestemate, comori furate de balaur de la oameni. Slujitorul se apropie 
foarte încet, cu sufletul la gură, şi luă un vas de aur, grăbindu-se să-l ducă stăpânului său Balaurul 
nu se trezi, căci dormea acolo de mai bine de o sută de ani, aşa că slujitorul putu să fugă repede 
afară Ajuns la stăpânul său, îi dădu vasul, povestindu-i toată pățania. Primind vasul de aur, stăpânul 
său îl ierta, 

Dar, după o vreme, balaurul se trezi. Îşi roti privirile lacome, înceţoşate de somn, peste comorile 
ce le adunase de ani de zile, văzu cu mânie că lipseşte vasul cu pricina. Înfierbântat de mânie că nu 
a văzut cine l-a furat, balaurul îşi puse în gând să-i nimicească pe toţi geaţii lui Beowulf. 

Cum se lăsă noaptea, balaurul ieşi din peşteră şi întinzându-şi aripile uriaşe îşi luă zborul 
deasupra pământului. Iar pe unde trecea, o mare jale cuprindea aşezările, căci balaurul arunca foc şi 
pucioasă pe nări, lăsând în urmă-i ruine fumegânde şi pământ ars. Toată noaptea zbură balaurul, 
semănând groaza între oameni. Nu se întoarse, în peşteră decât atunci când primele licăriri ale 
răsăritului se iviră în depărtări. 

Noaptea aceea a fost îngrozitoare pentru geați, iar dimineaţa, aflând Beowulf despre cumplitul 
balaur, se întrista nespus văzându-şi poporul năpăstuit. Atunci îşi chemă curtenii şi-i întrebă: 

— Iubiţii mei prieteni, un mare necaz a venit peste noi. Oare balaurul vrea să ne omoare numai 
ca să-şi astâmpere setea de sânge, sau poate l-a supărat unul din noi? 

Slujitorul cu pricina ieşi în faţă şi, căzând în genunchi, zise: 

— Iubite rege, rogu-te iartă-mă, căci e numai vina mea. Din peştera balaurului am luat vasul de 
aur ce ţi l-am dat şi acum fiara vrea să ne omoare pe toţi! 

Slujitorul îi mai spuse regelui despre grămezile de aur şi nestemate din peşteră şi cum s-a 
întâmplat de a luat vasul de aur. 


Beowulf asculta dus pe gânduri: era bătrân de acum, iar părul său albise aproape tot. Inima lui 
rămăsese însă la fel de vitează ca în tinereţe. Se ridică în picioare şi grăi: 

— Mă voi duce la peştera balaurului şi mă voi lupta cu el, chiar dacă ar fi să-mi dau ultima 
suflare! 

Porunci apoi meşterilor fierari să-i făurească un scut de oţel care să-l apere de focul ce-l sufla 
balaurul pe nări. Îşi alese unsprezece din cei mai viteji luptători şi porniră către sălaşul balaurului, 
călăuziți de slujitor. De cum au ajuns la gura peşterii, Beowulf îi opri şi, întorcându-se spre ei, le 
zise: 

— Multe au fost bătăliile şi luptele mele până acum, şi tot atâtea au fost victoriile. Acum nu mai 
sunt tinăr, dar trebuie să mă mai lupt o dată pentru poporul meu. Aşteptați-mă aici, căci mă voi bate 
singur cu balaurul. Ştiu prea bine cât sunteţi de curajoşi toţi, dar eu sunt acela care trebuie să lupte 
pe viaţă şi pe moarte cu balaurul! 

Zicând acestea, ridică privirile în sus, gândindu-se poate că vede pentru ultima oară cerul, apoi 
porni cu pas hotărât după balaur, chemându-l la luptă cu glas de tunet. 

Când balaurul auzi glasul viteazului, se înroşi de mânie. Ca un uragan de foc se năpusti înspre 
Beowulf, care intrase în peşteră şi îşi pregătise paloşul şi scutul. Când balaurul ajunse lă câțiva paşi 
de el, viteazul ridică paloşul şi lovi cu toată puterea. Dar loviturile sale nu puteau decât să-l întărite 
tot mai tare pe balaur şi flăcările lui pârjoleau pereţii peşterii, înveninând aerul. Încet, încet, 
oboseala începu să-l cuprindă pe Beowulf. Dar el nu dădea nicidecum înapoi, mânat de ceva mai 
presus de orice temere, hotărât să moară pentru poporul său. Lovea însă tot mai greu, în timp ce 
balaurul parca prindea puteri cu fiecare clipă. 

Atunci unul din tovarăşii săi, un luptător curajos, pe nume Wiglaf, simţi primejdia şi, pregătindu- 
şi armele, îşi spuse: „Chiar dacă nu-l pot salva pe rege, aş fi bucuros să mor luptând alături de el”. 
Se avântă curajos în luptă şi, ajungând lângă regele său Beowulf, îi zise: 

— Viteazule rege, luptă aşa cum ai luptai de atâtea ori până acum. Adu-ţi aminte că i-ai nimicit 
pe Grendel şi pe mamă-sii, zmeoaica! Gândeşte-te că poporul tău te iubeşte nespus şi la tristețea ce- 
i va cuprinde dacă nu te vei mai întoarce. Braţul tău este încă puternic, iar dacă e nevoie, lasă-mă să 
lupt alături de tine! 

Cuvintele lui Wiglaf erau pornite dintr-o inimă curajoasă, şi Beowulf se simţi parcă mai puternic, 
încât lovi în balaur cu forță sporită. Lovitura fu atât de năpraznică, încât tăişul paloşului se rupse în 
două. În aceeaşi clipă, balaurul aruncă un şuvoi de flăcări asupra lui, şi era gata să-l ardă de viu 
dacă nu avea scutul. Apropiindu-se dintr-o parte, Wiglaf lovi atât de repede şi puternic în trupul 
solzos, încât balaurul se întoarse să-l ardă şi pe el. Atunci Beowulf ridică paloşul cu lama 
înjumătățită şi adunându-şi ultimele puteri, îi tăie capul dintr-o lovitură. 

Cu o ultimă zvârcolire, balaurul muri într-o haltă de sânge otrăvii. Beowulf învinse şi de astă 
dată, dar puterile sale erau pe sfârşite. Lăudându-i curajul şi mulţumindu-i pentru ajutor. Îi spuse lui 
Wiglaf: 

— Dragul meu Wiglaf, simt că astăzi m-am luptat pentru ultima oară, slujindu-mi poporul pe 
care l-am condus cu dragoste mai bine de jumătate de veac. Am avut multe bucurii şi tristeţi, dar 
niciodată nu i-am nedreptăţit pe cei buni. Am fost credincios prietenilor mei şi am prețuit adevărul 
mai presus de orice. Am încercat să domnesc cu dreptate, şi niciodată nu am luptai numai pentru 
mine însumi. Acum nu-mi mai rămâne altceva decât să mă sfârşesc cu inima împăcată. 

Beowulf îşi scoase din jurul gâtului un lănţişor de aur şi i-l dărui lui Wiglaf. Îi mai dărui inelele 
sale eu nestemate şi mantia cu semnul regesc. Judecata dreaptă a lui Beowulf îl alesese astfel rege 
pe viteazul Wiglaf, care nu a stat pe gânduri nicio clipă când a fost vorba să lupte pe viaţă şi pe 
moarte împreună cu ai săi. 

Sfârşind acestea, viteazul Beowulf închise ochii pentru totdeauna. Niciodată braţul său puternic 
nu va mai roti paloşul, semănând moarte printre duşmani, căci trupul viteazului se va odihni într-un 
mormânt de aur, închis într-un sicriu de diamant. 

Poporul său nu-l va uita niciodată. Amintirea lui Beowulf va dăinui veşnic, iar minunatele sale 


fapte vor fi povestite peste mări şi țări. 


Fântâna de la capătul lumii 
poveste engleză 


A fost odată ca niciodată, şi a fost tare de mult, când trăia o fată, pe nume Rosemary. Era o fată 
bună, dar nu deosebit de iscusită, şi veselă era, dar nu putem spune că strălucea prin frumuseţe; şi, 
după cum se vede, toate ar fi fost aşa cum trebuie, de n-ar fi avut o mamă vitregă, rea. Aşa că, în loc 
de a se bucura de rochii frumoase, de prăjituri dulci şi de prieteni cu care să se joace, ea trebuia să 
facă gospodăria: să stea în genunchi şi să curețe cu peria lespezile de piatră de pe jos, să-şi suflece 
mânecile până la coate şi să spele. Şi, cu cât făcea mai mult amar de treabă, cu atât mai mult o ura 
mama ei vitregă. Dacă se trezea cu noaptea-n cap, tot nu era destul de devreme; dacă gătea prânzul, 
nu era destul de bine gătit. Sărmana Rosemary! Trebăluia cât e ziulica de lungă, şi toate, câte le 
făcea, 1 se spunea că sunt făcute anapoda. 

Ei, şi, într-o bună zi, mama ei vitregă hotărî să se descotorosească de ea. 

— Copilule, îi spuse, ia de colo ciurul cela şi mergi la Fântâna-de-la-capătul-lumii; când o s-o 
găseşti, umple ciurul cu apă şi adu-mi-l înapoi. Şi bagă de seamă să nu risipeşti nicio picătură. 
Drum bun şi cale bătută! 

Aşa că Rosemary, care niciodată nu i-a întors vorba mamei sale, n-a întrebat-o de nici unele, a 
luat ciurul şi a plecat în căutarea Fântânii-de-la-capătul-lumii. Nu peste mult, a întâlnit un căruțaş, 
care oprise ca să strângă chingile calului. 

— Încotro ai pornit-0? o întrebă el. Dar acolo în mână ce ai? 

— Încerc să găsesc Fântâna-de-la-capătul-lumii, îi răspunse ea, şi acesta e un ciur pe care sunt 
datoare să-l umplu cu apă. 

Căruţaşul râse din inimă şi spuse că era prostuță dacă-i trece prin minte să caute o astfel de 
fântână. Spunând acestea, sări înapoi în căruță, dădu bici calului şi o lăsă pe biata Rosemary în 
picioare, în mijlocul drumului. 

Merse ea cât merse şi, curând, văzu trei băieţi jucându-se cu bilele în curtea unui han. 

— Încotro ai pornit-0? strigă unul dintre ei. Dar acolo, în mână, ce ai? 

— Încerc să găsesc Fântâna-de-la-capătul-lumii, rosti ea, şi acesta e un ciur pe care sunt datoare 
să-l umplu cu apă. 

Toţi trei băieții râseră cât putură de tare şi o făcură proastă. Nu exista o astfel de fântână pe lume. 

Aşa că Rosemary îşi târî picioarele mai departe, întrebând pe oricine întâlnea dacă ştie unde se 
află fântâna. 

Dar nimeni nu ştia. Unii erau răutăcioşi, alții batjocoritori, iar alții spuneau că ar fi ajutat-o dacă 
le-ar fi stat în putință, dar nu ştiau cum să o facă. 

În cele din urmă, zări o bătrână zdrențăroasă, încovoiată de-a binelea, căutând ceva pe urma 
lăsată de o căruţă. Purta o broboadă sfâşiată, n-avea dinți mai de loc şi se sprijinea într-un băț 
noduros, cu care tot răscolea noroiul. 

— Ce cauţi, mătuşică? o întrebă Rosemary. 

— Am avut şi eu doi bănuţi, să-mi cumpăr pâine, şi, de nu-i găsesc, n-o să am ce mânca deseară. 

Aşa că Rosemary o ajută să-şi caute bănuţii, şi îndată îi şi văzu, având ochii ageri. 

— Îţi mulţumesc, spuse bătrâna cu glasul ei ce scârțâia. Niciodată nu i-aş fi găsit de una singură, 
trebuie s-o recunosc. Acum, spune-mi încotro ai pornit-o şi ce ai de gând să faci cu acest ciur. 

— Merg la Fântâna-de-la-capătul-lumii, spuse Rosemary, dar mă tem că nu există un astfel de 
loc pe pământ. Ajungând acolo, sunt datoare să umplu ciurul cu apă şi să-l duc acasă mamei mele 
vitrege. 

— De, vezi, spuse bătrâna, există o Fântână-de-la-capătul-lumii şi îți voi spune cum să o găseşti. 
Cât despre ce vei face când vei ajunge acolo, asta te priveşte. 


Aşa că îi arătă drumul din vârful bățului. 

— Prin spărtura din gardul acela viu, spuse ea, peste dealul cela îndepărtat, sus pe cărarea 
pietroasă, de-a lungul alunişului şi apoi pe buza văii, şi ţinând-o tot aşa drept înainte, vei ajunge. Să 
ai spor la drum şi să ţi se pară calea scurtă. 

Rosemary îi mulțumi, şi bătrâna plecă şchiopătând. 

Prin spărtura din gardul viu merse Rosemary cu ciurul, peste deal, de-a lungul cărării de lângă 
aluniş, până ce ajunse la o vale adâncă, şi umedă, şi foarte verde, şi pustie. Şi chiar la capătul văii 
era o fântână. Era atât de acoperită de iederă şi muşchi, încât aproape că nici n-o băgă în seamă. Dar 
exista, fără îndoială, şi era chiar Fântâna-de-la-capătul-lumii. 

Rosemary îngenunche pe banca de lângă fântână şi-şi cufundă ciurul în apă. De multe ori îl 
afundă, dar de fiece dată apa zbucnea prin găurile ciurului, astfel încât nu rămânea în el niciun strop 
pe care să-l ducă mamei sale vitrege. 

Se aşeză şi plânse. 

— N-o să izbutesc niciodată, suspină ea. Niciodată n-o să-mi fie ciurul plin de apă, ca să-l pot 
duce acasă. 

Tocmai pe când începea să cugete că necazul ei nu lua niciodată sfârşit, auzi un orăcăit, şi o 
broască verde şi grasă sări de sub o frunză de ferigă. 

— Ce s-a întâmplat? întrebă broasca. 

Rosemary îi povesti. 

— Dacă-mi făgăduieşti să faci o noapte întreagă tot ce îţi voi spune eu, te pot ajuta. 

— Sigur că îți făgăduiesc, spuse Rosemary nerăbdătoare. Tot ce doreşti, numai ajută-mă, te rog. 

Broasca stătu pe gânduri, o clipă, două, înghiţi o dată ori de două ori şi şopti: 


„Lipeşte cu muşchi şi unge cu lut, apă să ducă pe drum cunoscut.” 


Degrabă Rosemary adună muşchi verde şi mătăsos de pe fântână şi acoperi fundul ciurului cu el. 
Apoi strânse lut umed şi îl întinse deasupra muşchiului, apăsând până ce se umplură găurile 
ciurului. După care cufundă ciurul în apă; de astă dată nicio picătură nu se pierdu. 

— Trebuie să ajung acasă cât se poate de grabnic, îi spuse ea, întorcându-se să plece. Îţi 
mulțumesc, dragă broscuţă, îți mulţumesc că m-ai ajutat. Niciodată nu m-aş fi gândit singură la asta. 

— Mda, nu cred că te-ai fi gândit, orăcăi broasca. Du apa cu grijă şi nu-ți uita făgăduiala. 

Rosemary îşi aminti că făgăduise broscuţei să facă tot ce ar fi dorit aceasta timp de o noapte 
întreagă. Nu bănuia că făgăduiala făcută unei broaşte ar putea să-i aducă vreun rău, aşa că plecă 
plină de recunoştinţă. 

Vă puteţi închipui cât de uimită a fost mama ei vitregă când o văzu acasă. Nădăjduise să se 
descotorosească de fată o dată pentru totdeauna. Dar iată că ea se întorcea, câtuşi de puţin necăjită 
de călătorie, cărând un ciur plin de apă, tocmai după cum i se spusese. Mama vitregă nu grăi prea 
multe, pentru că era prea înciudată. În schimb, o puse să pregătească cina pentru amândouă, apoi să 
spele vasele, ca şi când nimic nu s-ar fi petrecut. Şi, cum se lăsă noaptea, fură uimite auzind o bătaie 
în uşă. 

— Cine poate fi? întrebă mama vitregă. 

Rosemary se îndreptă spre uşă şi strigă: 

— Cine e acolo, şi ce cauţi la această oră? 

Se auzi un orăcăit, şi un glas spuse: 


“Deschide-mi uşa şi dă-mi drumul, deschide iute, timpul trece; 
să-ți aminteşti de ce vorbirăm jos lângă apa-aceea rece.” 


Era broasca. Rosemary aproape că uitase de ea. Mama vitregă o întrebă cine era la uşă, şi 
Rosemary îi povesti despre broască şi despre făgăduiala făcută. 


— Păi, las-o înăuntru, îi spuse mama vitregă şi fă ce-ţi cere. Trebuie să-ţi ţii cuvântul. 
Gândul că fata trebuia să asculte de poruncile unei broaşte o bucura. Aşa că Rosemary deschise 
uşa, şi broasca sări înăuntru. O privi pe fată şi vorbi din nou. lată ce spuse: 


“Ridică-mă sus pe genunchi, sus pe genunchi, că timpul trece; 
să-ți aminteşti de ce vorbirăm Jos lângă apa-aceea rece.” 


Rosemary nu se bucură prea mult la gândul de a ţine broasca umedă pe genunchi, dar mama ei 
vitregă îi spuse: 

— Fă ce-ţi cere. Fetele trebuie să-şi ţină cuvântul. 

Aşa că fata sui broasca pe genunchi şi aceasta stătu cocoţată acolo sus. Apoi îi vorbi încă o dată: 


“Dă-mi carne şi dă-mi băutură, dă-mi iute, vezi că timpul trece; 
să-ți aminteşti de ce vorbirăm Jos lângă apa-aceea rece.” 


— Fă ce-ţi spune, porunci mama vitregă. Fetele trebuie să-şi țină cuvântul. 

Rosemary aduse din cămară bucatele rămase de la cină şi le puse într-o farfurie, în faţa broaştei, 
care lăsă capul în jos şi mâncă până la ultima firimitură. 

Apoi îi vorbi încă o dată: 


“In patul tău aş vrea să dorm, să dorm în pat că timpul trece; 
> 
să-ți aminteşti de ce vorbirăm jos lângă apa-aceea rece.” 


— Nu, spuse Rosemary, niciodată n-o să stea în patul meu o ființă atât de rece şi de lipicioasă. 
Pleacă, broscoi urât! 

Auzind-o, mama ei vitregă râse cu lacrimi. 

— N-ai ce să-i faci, striga ea. Aminteşte-ţi de făgăduială. Fetele trebuie să-şi țină cuvântul. 

După ce glăsui astfel, maştera merse în camera sa şi Rosemary rămase singură cu broasca. 

De! Rosemary se sui în pat, luă broasca alături de sine, dar o puse cât de departe putu. După 
câtăva vreme, adormi adânc. 

Dimineaţa, înainte de a se crăpa de zi, fu trezită de un orăcăit, chiar lângă ureche. 

— Ai făcut tot ce ţi-am cerut, spuse broasca. Un lucru îţi mai cer şi cu asta îți îndeplineşti 
făgăduiala. Ia un topor şi desparte-mi capul de trup. 

Rosemary privi broasca şi simţi cum îi îngheaţă inima. 

— Dragă broscuţă, îi spuse, nu-mi cere să fac asta. Ai fost atât de bună cu mine. Nu-mi cere să te 
omor. 

— Fă cum îţi cer, spuse broasca. Aminteşte-ţi de făgăduiala ta. Noaptea nu s-a sfârşit. 

Aşa că Rosemary intră tristă în bucătărie şi aduse o secure care era folosită la despicatul 
buştenilor pentru foc. Cu greu ar fi putut răbda să privească la biata broască, dar făcu totuşi în aşa 
fel încât să ridice securea şi să-i taie capul. 

Când îşi veni în fire fata, broasca nu mai exista; în locul ei stătea un tânăr chipeş. Se dădu înapoi 
uluită, şi scăpă securea pe podea. Tânărul îi zâmbea. 

— Nu te teme, îi spuse cu un glas blând. Nu sunt aci pentru a-ţi face rău sau a te speria. Am fost 
prinț cândva, dar o vrăjitoare ticăloasă m-a preschimbat în broască; şi vraja ei nu a putut fi 
dezlegată până ce o fată nu a primit să-mi îndeplinească voia în decursul unei nopți întregi! 

La aceste cuvinte, mama ei vitregă, pe care sunetele vocilor o treziseră, intră în cameră. Mare îi 
fu mirarea să-l vadă acolo pe tânărul prinţ, în locul broaştei urduroase. 

Pentru prima oară în viața ei, mama vitregă nu putu spune nimic. Privi la prinţ, căscă gura, dar 
niciun sunet nu scoase. Pe urmă privi la Rosemary şi căscă gura, apoi se întoarse şi pregăti ceva de 
mâncare pentru toţi trei. Era singurul lucru pe care-l mai putea face. 


Nu mult după aceea, prințul se căsători cu Rosemary şi fură foarte fericiţi. Cât despre mama 
vitregă, care încercase să se descotorosească de fiica ei, avu necazul să vadă cum, datorită ei însăşi, 
fata a dezlegat pe prinţ de vrajă şi şi-a găsit un soț blând şi iubitor. 


Fântâna celor trei capete 
poveste engleză 


Regele din Colchester avea o fiică numită Joanna, care avea cincisprezece ani şi care era tare 
frumoasă şi blândă. Părintele o iubea mult, mult de tot, mai cu seamă că nu avea soţie; murise cu 
zece ani în urmă. Având nevoie de bani, regele se căsători, în cele din urmă, cu o doamnă bogată, 
urâtă, rea şi pizmaşă. Şi doamna bogată avea o fiică de vârsta Joannei. Numele ei era Isabel; dar era 
urâtă, răzbunătoare şi nevrednică, întocmai ca mama sa. Blestemată zi a mai fost aceea când regele 
a adus în palat o pereche atât de nepotrivită pentru starea lor. 

Apoi, nici bine că s-au aşezat la curte regina cu fiica ei cea ticăloasă, că au şi început să-i 
sucească regelui capul şi să-l stârnească împotriva propriei sale fiice. Îi povesteau în taină lucruri 
nelalocul lor, despre ea, şi regele, doritor să fie pe placul noii sale soţii, pentru averea pe care i-o 
adusese, le dădea crezare. În cele din urmă, Joanna se simţi atât de nenorocită, încât ceru tatălui ei 
învoirea de a o porni în lumea mare în căutarea norocului, dacă i-ar fi fost dat să-l găsească. 

— Tată, rosti ea, îmi pare că nu-s vrednică să plac mamei şi surorii mele vitrege; iar tu nu mai ai 
nevoie de mine. Toţi aţi fi mai fericiți dacă aş pleca. O să-ți duc lipsa, dar atunci când îmi voi găsi 
norocul voi veni iar să te văd. 

— Foarte bine, spuse regele, de vrei să te duci, du-te. N-o să-ți țin calea că ştiu că nu eşti fericită 
aici. 

Şi regele suspină din rărunchi, ca şi când şi el ar fi fost nefericit, şi i-ar fi părut rău de a se fi 
căsătorit din nou, aducând atâta necaz în palat. Dar ce mai putea face? 

— N-am grijă că n-ai putea să te descurci, îi spuse Joannei. Te du la mama ta vitregă şi cere-i să- 
ți dea de ale gurii pentru drum. 

Regina nu se îndură să se despartă decât de un sac rufos cu pesmeţi şi de o sticluţă cu rachiu. Îi 
creştea inima că pleacă Joanna. O învrednici cu o sărutare pe obraz, ce aducea mai curând cu un 
ciugulit, şi-i spuse să se poarte cum trebuie şi să se-ngrijească de sine. Adevărul e că puţin îi păsa de 
ceea ce se va întâmpla cu ea. Joanna îşi luă rămas bun de la tatăl său şi porni să-şi caute norocul. 

Străbătu câmpii şi păduri, cu inima grea; totuşi, curând începu să cânte, deoarece soarele 
strălucea şi adia un vânticel cald printre frunze. Nu peste mult, ajunse în dreptul unui bătrân ce 
şedea la marginea drumului. 

— Încotro plecat-ai? o întrebă el. Şi ce duci în sacul cela? 

— Numa! pâine şi rachiu, spuse ea, dar de vrei poţi lua şi mata. 

— Multam, copilă, spuse bătrânul, aş lua cu drag ceva, că n-am avut parte azi de nicio 
îmbucătură. 

Aşadar, Joanna se aşeză alături de el, pe malul verde, împărțiră cojile de pâine şi rachiul. Când 
isprăviră, bătrânul cuvântă: 

— Nu departe de aici o să dai de un gard viu de spini şi n-o să poţi trece de el. 

— Atunci ce-i de făcut? întrebă Joanna. 

— la vergeaua asta, glăsui bătrânul, dându-i o rămurea de alun pe care o ţinea în mână, şi când 
ajungi la gard, clatin-o şi gardul viu se va deschide în faţa ta şi-ţi va îngădui să treci. 

— Bogdaproste, mulțumi Joanna luând nuiaua, sunteți tare bun. 

— Nu mai bun decât ai fost tu pentru mine, îi întoarse vorba bătrânul. Îţi doresc noroc şi drum 
bun. 

Aşa că Joanna struni la drum şi îndată ajunse la gardul viu de spini, întocmai precum aflase de la 
bătrân. Niciodată nu-i fusese dat în viață să vadă un gard atât de fioros şi de înspinat. Dar făcu după 


cum fusese învățată, clătină vergeaua de trei-patru ori în dreptul gardului şi aşteptă. Peste câteva 
clipe gardul se deschise destul de larg pentru a-i îngădui să treacă. Pătrunse prin spărtură şi gardul 
viu se închise în spatele ei. 

Şi, vezi că ajunse la o fântână, din care urcau glasuri gemând şi cântând. Joanna se aplecă să 
privească în adânc, şi, pe când sta aşa, se ridică un cap din ape şi îi vorbi. Era capul unei femei 
tinere şi bălaie, cu ochi închişi şi cu părul lung şi încâlcit; gura se deschise şi Joanna auzi: 


„Mă spală, mă piaptănă, fă-mă frumoasă, să plac trecătorilor ce merg în spre casă.” 


Fata se aşeză alături de fântână şi luă uşurel capul în poală, şi i se păru că pe chipul acela răsare 
ceva asemănător recunoştinței. Îi netezi părul ud şi încurcat, cu pieptănul ei. Apoi aşeză capul pe un 
strat de flori. 

Atunci alt cap urcă din fântână, răvăşit şi trist; şi cântă şi el: 

„Mă spală, mă piaptănă, fă-mă frumoasă, să plac trecătorilor ce merg în spre casă”. 

Joanna îl luă în poală, îi netezi părul şi aşeză capul printre flori. 

După care, un al treilea cap ieşi din fântână şi cântă: 


„Mă spală, mă piaptănă, fă-mă frumoasă, să plac trecătorilor ce merg în spre casă.” 


Joanna făcu ceea ce făcuse şi cu primele două capete şi când toate fură alături, pe mal, primul 
cap cuvântă: 

— Ce-i vom dărui prințesei drept răsplată pentru bunătatea sa? Din partea mea, darul frumuseţii, 
ca toţi să o privească şi un rege mare să o peţească. 

— Eu Îi voi da un glas dulce, rosti al doilea cap, ca toți să dorească să o asculte vorbind şi 
cântând. 

— De la mine va avea bogății, spuse al treilea cap, ca să aibă ce aduce zestre celui cu care se va 
căsători. 

Apoi îi cerură Joannei să le pună iar în fântână şi ea o făcu grijulie şi cu gingăşie, ca să nu le 
lovească. Şi, pe când ele se afundau în undă, le auzi oftând somnoroase. 

Şi Joanna plecă mai departe, cântând şi i se părea că glasul era mai susurător decât al unei păsări; 
asta pentru că trecând pe lângă un stejăriş din care cânta o mierlă, aceasta tăcu pentru a o asculta. 
Poate şi chipul îi era mai mândru ca niciodată, deoarece un cerb ce tropăia prin pădure adăstă pentru 
a o privi. Gâfâia puternic, ca şi când ar fi fost urmărit; văzând-o însă pe Joanna, se opri şi două 
lacrimi îi lunecară de-a lungul botului. I se făcu milă de el şi îi înconjură gâtul cu braţele. Pe dată 
răsună un corn de vânătoare şi câțiva bărbaţi călări apărură. Unul se pregătea să țintească cu 
săgeata, dar zărind fata, cobori arma. Căpetenia lor mână calul spre Joanna. Avea un cal minunat, cu 
o şa mult împodobită, precum şi veştmintele sale erau bogate şi frumoase. 

Îi spuse că era rege şi că pornise la vânătoare. Joanna îi ceru să cruțe tânărul cerb, fiind atât de 
trist şi de ostenit. Regele o privi şi frumuseţea ei îi răni inima cum nu i se întâmplase nicicând. 
Vocea ei, de asemeni, îi făcu mai blând. Ca din nimic se simţi sătul de atâta vânat şi nu mai avu 
nicio dorință de a urmări cerbul. 

— Să plece slobod, îi spuse el. Şi tu pari obosită. De ai vrea să încaleci pe calul meu, aş merge 
cu bucurie alături de el. 

Joanna lăsă cerbul să plece în voie şi el săltă printre copaci; regele ceru oamenilor săi să nu îl 
urmărească, ci să gonească caii înapoi spre castel, să se pregătească pentru a primi un oaspete. 
Joanna ştia să călătorească bine. Regele o ridică în şa şi, ţinând mai departe frâul în mână, o duse 
de-a lungul cărării. 

Şi nu trecu mult şi îi spuse că o iubeşte pentru glasul ei gingaş şi mai mult pentru frumuseţea sa, 
şi mai mult pentru blândeţea şi bunătatea ei. 

— De vrei, îi şopti el, vei fi regina mea şi vom domni împreună asupra țării mele. 


— Soţia unui astfel de rege ar trebui să aducă o zestre bogată, răspunse ea, iar eu nimica n-am. 
Nimic, nimic. Tatăl meu e sărman, cât despre mama mea vitregă, nu-mi va da de niciunele. 

— Mă voi însoți cu tine fără de zestre, mărturisi regele. 

— Oricum, îi întoarse vorba Joanna, tot aş vrea să am ceva. Se ştie că soaţa ce nu aduce soțului 
său nimica nu e pe placul prietenilor acestuia. 

— Ce ai în sacul acela? o întrebă regele. 

Joanna nu băgase de seamă că ținea încă în mână sacul cel vechi, dat de mama sa vitregă. 

— Doar nişte coji de pâine, cred, dar băgă totuşi mâna în el şi, spre uluirea ei, scoase la iveală 
coliere de perle, giuvaeruri şi podoabe de preţ. 

— Dar ai o avere, se uimi regele. Te-aş fi luat şi numai cu pesmeţii, dar bunătatea ta i-a 
preschimbat în perle. De astă dată nimeni n-ar putea spune că ai venit cu mâinile goale. 

Şi, iaca, Joanna se căsători cu regele, spre bucuria, tuturora. Fură foarte fericiţi, regele fiind 
omenos şi mândru la înfăţişare, iar Joanna fiind frumoasă şi blândă. Toţi oamenii o iubeau şi se 
înveseleau că regele lor făcuse o alegere atât de înțeleaptă. Curând cei doi hotărâră să-l vadă pe tatăl 
Joannei, regele din Colchester. Fata se chinuise mult din pricina amintirii lui, întrebându-se cum o 
mai duce fără ea. Urcară într-o minunată caleaşcă, trasă de patru cai albi, şi mânară sprinten de-a 
lungul drumului spre Colchester. 

Mare mai fu mirarea mamei vitrege văzând o trăsură minunată din cale afară trăgând în curte, 
chiar sub fereastra ei. Cât, de supărată şi de cotropită de pizmă fu văzând în deosebi cine era în ea! 
Şi cât de încântat a fost regele din Colchester! Dusese cu adevărat lipsa prinţesei şi fusese adânc 
îndurerat de a se fi căsătorit cu o regină atât de răzbunătoare şi de arțăgoasă. Regina fu şi mai 
morocănoasă văzând cât de frumoasă se făcuse Joanna, cât de plăcut şi de îngăduitor era soţul ei şi 
cât de înstăriți şi de fericiţi se aflau cei doi. Se hotărî să găsească un soţ pe aceeaşi măsură pentru 
fiica ei, oricât de urâtă şi de alintată ar fi fost. 

După ce prânziră împreună, Joanna povesti tatălui şi mamei sale vitrege întreaga poveste cu 
bătrânul din marginea drumului, cu cele trei capete din fântână şi întâlnirea cu soţul ei în codru. 

— Isabela va pleca mâine întocmai pe acelaşi drum, spuse regina. Nu văd de ce nu ar avea 
acelaşi noroc ca Joanna, ba unul chiar mai mare. Sunt încredințată că i se cuvine mai mult. Nu 
crezi? îl întrebă pe rege. 

— Nădăjduiesc să ai dreptate, îi răspunse regele; şi chiar a doua zi regina luă un sac din piele 
fină şi îl umplu cu prăjituri alese şi cu o ploscă de vin alb de Spania. I-l înmână Isabelei, îi ură noroc 
şi prinţesa o porni la drum. 

Când Isabela ajunse în locul în care Joanna îl văzuse pe bătrân, el, după cum bănuiţi, era acolo, 
întocmai ca şi mai înainte. 

— Bună să-ţi fie ziua, spuse omul binevoitor. Încotro ai plecat şi ce porți acolo, în sacul acela de 
piele frumos? 

— Ce-ţi pasă, moşule? rosti Isabela cu mojicie. 

— Apoi, nu-mi pasă, vezi bine; numai că n-am prea îmbucat mai nimica de ieri şi dacă ai avea 
vreun pesmet ori ceva dulce de stricat pe un bătrân, mi-ar place să-ţi răspund cu o urare de bine. 

— Pentru cerşetori n-am nimic de prisos, spuse sigură pe sine Isabela şi dusă a fost. 

Mai colea ajunse la gardul viu de spini, acum şi mai fioros şi mai îngrozitor ca niciodată. Isabela 
nu văzu niciun loc de trecut prin jur, aşa că apărându-şi obrazul cu mâinile, trecu cum putu prin el. 
Dar spinii, ca şi când nu le-ar fi fost pe plac o astfel de fată netrebnică şi nemiloasă, îi zgâriară 
braţele, îi smulseră părul şi-i sfâşiară gleznele. Mai mult decât atât, mama Isabelei îi dăduse 
veştminte scumpe şi frumoase, iar acestea erau acum ferfenițate şi zdrenţuite. Aşa că, plină de sânge 
şi zgârieturi, se luptă să treacă de cealaltă parte a gardului şi începu să caute apă pentru a se spăla. 

Ajunse la fântâna celor trei capete şi tocmai se gătea să-şi moaie mâinile, când apăru unul dintre 
capete. Părul îi era mai tare încâlcit, iar faţa îi era mai zmângălită ca pe vremuri. 


„Mă spală, mă piaptănă, fă-mă frumoasă, să plac trecătorilor ce merg în spre casă”. 


— Nici prin gând, hohoti Isabela, eu am nevoie să mă spăl şi să mă pieptăn, nu tu. Du-te 
sănătoasă de unde ai venit! 

Şi o lovi cu sticla. 

Apoi apărură celelalte două capete şi cerură aceeaşi bunăvoință. Isabela se purtă la fel şi cu ele. 
Aşa că cele trei capete se apropiară unul de celălalt şi se întrebară cum ar putea hărăzi nenoroc unei 
fete atât de împietrite. Şi iată că primul îi acoperi pielea cu lepră, al doilea o dărui cu un glas aspru 
şi spart, ce să zgârie auzul ca o poartă ruginită, iar cel de al treilea făgădui ca soţul ei să fie un 
cârpaci sărac privind cu un ochi la făină, cu altul la slănină, pe care nimeni altul nu l-ar lua. Biata 
Isabela! Oricât de rea ar fi fost, tot îţi era milă de ea, văzându-i pielea plină cu bube şi auzindu-i 
glasul răguşit. Dar oamenilor din târg nu le-a fost milă; de îndată ce ajunse acolo, s-au înspăimântat 
şi s-au împrăştiat în goană, care unde putu, temându-se să nu ia lepră. Singurul om care nu fugi, fu 
un cârpaci sărac şi saşiu, care cârpea un pantof în mijlocul drumului. 

— Ajută-mă, ajută-mă! izbucni Isabela. Unde-aş putea găsi pe cineva care să mă vindece de 
boala aceasta cumplită? Am bani şi-l voi plăti bine. 

— Dacă te vindec, te măriţi cu mine? vru să afle cârpaciul. Ăsta e preţul. 

— Da, da, mă mărit, se grăbi Isabela. Numai, ajută-mă repede! 

Cârpaciul cârpise cândva pantofii unui pustnic sărac şi pustnicul îi dăduse un borcan de unsoare 
împotriva leprei şi o sticlă de ulei care vindecă răguşeala. Îi dădu Isabelei unsoarea şi pielea i se 
vindecă; şi îi dădu uleiul şi vocea aspră i se schimbă. După aceasta o luă acasă şi făcură nuntă. 

Peste câteva zile plecară să o vadă pe mama Isabelei şi pe tatăl ei vitreg. La palatul regal toată 
lumea era adunată la o petrecere cum n-a mai fost în cinstea Joannei şi a soţului său, care urmau să 
plece a doua zi. Ce uluită fu regina văzând nu o caleaşcă frumoasă cu cai sprinteni, albi şi cu hamuri 
bătute-n pietre scumpe, ci un cârpaci urât şi saşiu la braţul căruia era fiica ei — Isabela! Aproape că 
nu putu scoate o vorbă de ciudă şi necaz. 

— Unde l-ai mai găsit şi pe pocitul ăsta? gemu ea în cele din urmă. Şi de ce nu eşti frumoasă ca 
fiica mea vitregă? De ce nu-ţi e glasul mai fermecat ca al privighetorii şi de ce nu te-ai măritat cu 
vrun rege de seamă, care să aibă caleaşcă trasă de opt cai? 

Şi regina se înăbuşi şi căzu la pat. Dar niciodată nu-şi mai reveni şi, nu peste mult, muri de obidă 
şi amar. Regele din Colchester socotea că acel cârpaci era soţul cuvenit fiicei sale vitrege, Isabela, 
căci nu o putea ierta de a o fi făcut nefericită pe Joanna. Aşa că spuse cârpaciului că îi va da o sută 
de lire, numai să-şi deschidă un atelier cât mai departe cu putință de Colchester, unde să-şi ducă 
soaţa. Şi s-au dus cu suta lor de lire, şi s-au ţinut de cuvânt, şi nu l-au mai tulburat pe rege niciodată. 

După aceasta, regele plecă să stea cu fiica sa, Joanna, şi cu soțul ei o vreme, şi au fost tare 
fericiţi; aşadar, după câtva timp, le-a fost dat să uite de nenorocirile aduse de mama vitregă cea rea 
şi bogată. 


Molly Whipple 


poveste engleză 


Au trăit cândva doi oameni într-o căsuţă, cu fiii şi fiicele lor. Aveau atâția copii, că nu mai ştiau 
pe unde să scoată cămaşa, să-i hrănească şi să-i îmbrace. Zi de zi aveau parcă nevoie de şi mai mulţi 
bani, şi bărbatul nu mai prididea trudind să câştige. Cât despre soţia sa, toată ziulica gătea şi cosea, 
spăla şi cârpea. 

În cele din urmă, nu le mai rămase decât un singur lucru de făcut. Se adânciră în pădure cu cei 
trei copii mai MICI şi îi părăsiră acolo. Inimile părinților erau îndurerate; căci ei nu ar fi vrut să se 
despartă de cele trei fetițe, dar se temeau că, de nu o fac, ceilalți copii ar pieri de foame. 

Fetele merseră cât merseră, căutând hrană şi adăpost, şi, în cele din urmă, ajunseră la o casă, în 
miezul pădurii. Întunericul începea să se lase; văzură o lumină la o fereastră. Bătură la uşă şi o 
femeie deschise. 


— Ne puteți da ceva demâncare? întrebă ele. Ne-am rătăcit şi ne e foame. 

— Nu pot, dragele mele, spuse femeia. Sunt măritată cu un uriaş şi, dacă vine acasă şi dă de voi, 
o să vă omoare şi vă mănâncă la cină. 

— Vă rog, spuse cu vocea stinsă cea mai mare dintre fete, nouă nu ne e frică. Nu credeţi că ne- 
ați putea da măcar nițică mâncare? Suntem atât de obosite şi de înfometate... 

Şi izbucni în lacrimi. 

Atunci soţia uriaşului socoti că n-ar fi rău să oprească pe cele trei fete peste noapte; poate că 
soțul său ar fi mulțumit să mai schimbe bucatele, nu tot carne de oaie, de vită şi de porc. Aşa că le 
îmbie: 

— Bine, intrați, dragele mele, şi o să vă dau ceva lapte şi puțină pâine, şi o să staţi lângă foc, să 
vă încălziţi. 

Aşadar, îi mulțumiră şi intrară, deşi nici uneia nu-i surâdea să cineze cu nevasta uriaşului. Dar ea 
nu le făcu niciun rău, şi după ce au mâncat se simţiră mai bine şi tocmai se gândeau să plece, să 
găsească un loc unde să doarmă, când auziră nişte bocănituri puternice de cizme; se întorsese 
uriaşul. Fetiţele erau atât de înfricoşate, încât tremurau în pantofi, dar nevasta uriaşului le linişti. 

— Veniţi, le chemă ea, ascundeţi-vă în dulapul acesta, până cinează. Poate n-o să vă găsească. 

Şi le împinse pe toate trei într-un dulap mare şi întunecos. 

Uriaşul năvăli în odaie, îşi azvârli pe jos măciuca şi adulmecă. 

— Simt miros de oameni, spuse el. 

— Aşi! spuse soţia sa. Întotdeauna te ii de adulmecat prin casă. Şezi ca un băiat cuminte ce eşti, 
şi cinează; pe urmă o să vezi ce surpriză ţi-am pregătit. 

După cină, ea deschise larg uşile dulapului şi scoase la iveală pe cele trei fete. 

— lată trei fete drăguţe, zâmbi ea. Le-am dat să cineze şi vor rămâne la noi peste noapte. Pot 
dormi în pat cu fetele noastre. O să fie puţin înghesuială, dar or să se descurce ele. 

Deci cele trei fetițe se duseră să se culce cu cele trei fete ale uriaşului; cum mai sforăiau acestea 
şi cum mai horcăiau! 

Ei, şi cea mai mică dintre cele trei fetiţe, care se numea Molly Whipple, era tare isteață şi 
deşteaptă. Ea băgase de seamă că, înainte de a lua lumânarea şi de a spune noapte bună fiicelor lui, 
uriaşul le pusese trei coliere de aur la gât. Dar lui Molly şi celor două surori ale sale le pusese nişte 
şnururi de sfoară. Aşa că Molly, oricât de obosită era, se strădui să vegheze până ce toată lumea 
adormi adânc şi fiicele uriaşului începură să sforăie din răsputeri. Atunci scoase în grabă şnururile 
de la gâtul său şi al surorilor sale şi le petrecu în jurul gâturilor celorlalte fete, în locul colierelor de 
aur. Pe acestea şi le puse ei şi surorilor ei. 

În toiul nopţii, uriaşul pătrunse în cameră ţinându-şi măciuca în mână. Pipăi pe orbecăite gâturile 
fetelor cu şnururi de sfoară, le smulse din pat şi le bătu măr cu măciuca. Apoi râse cumplit şi ieşi. 

Cele două surori ale lui Molly Whipple se treziră țipând, dar Molly le şopti să tacă din gură şi să 
se scoale, deoarece trebuie să plece din casă înainte ca uriaşul şi soţia sa să se trezească. Aşa că, 
foarte devreme, când abia mijea de ziuă, se strecurară afară şi plecară cât putură de repede. 

Când se făcu zi, ajunseră la palatul regelui. Molly le conduse cu îndrăzneală pe surorile sale la 
poartă şi ceru să vorbească cu regele. 

— Cine sunteți? întrebă înălțimea Sa, văzându-le. 

— Suntem trei fete sărmane, spuse Molly, şi de-abia am scăpat de un uriaş mârşav. Dacă mi-e 
îngăduit, înălțimea Ta, n-ar trebui să dai voie unei astfel de fiinţe cumplite să vieţuiască în regatul 
tău. 

— Uşor de spus, răspunse regele. Poate o să mă-nveţi şi cum să scap de el? 

— Apoi, spuse Molly Whipple, mai întâi trebuie să-i iei spada. 

— N-ai vrea s-o iei mata pentru mine, fetiţo? întrebă regele. 

— Pot încerca, înălțimea Ta, spuse Molly. Şi ce ai face pentru mine dacă dobândesc spada 
uriaşului? 

— ÎI voi logodi pe fiul meu cel mai vârstnic cu sora ta mai mare, făgădui regele. 


— Mă învoiesc, înălțimea Ta, se lumină Molly; şi fură ospătate la palatul regal. 

Molly se întoarse în aceeaşi seară, de una singură, la casa uriaşului, şi, când se întunecă, se 
strecură înăuntru fără a fi văzută şi se ascunse sub patul uriaşului. Curând el veni de la cină, 
adulmecă puţin, dar era prea ostenit pentru a privi sub pat, şi nu peste mult începu să sforăie, încât 
se cutremura întreaga cameră şi trosnetele patului aproape că o asurziră pe Molly. Atunci, ea ieşi 
târâş şi înşfăcă spada ce atârna deasupra capului uriaşului. Pe când se furişa spre uşă, de grea ce era, 
o lăsă să zdrăngăne pe podea, şi zgomotul îl trezi pe uriaş care, pe dată, ţâşni din pat şi, fără a mai 
întârzia să-şi ia măciuca, ţipă zdravăn şi o urmă pe Molly afară. Merse cu paşi urieşeşti, dar Molly 
era sprintenă, şi foarte curând ajunseră la Podul-dintr-un-fir-de-păr, astfel denumit deoarece era cel 
mai strâmt şi mai firav pod din lume. Molly îl străbătu, dar uriaşul nu putu; ea se opri de cealaltă 
parte, gâfâind, pe când el o ameninţa cu pumnul şi striga: 


“Pleacă, Molly Whipple, pleacă! 
dacă iarăşi te mai văd, vei simţi al meu prăpăd!” 


Dar Molly îi arătă spada mare şi strigă: 
“De-alte două daţi, bătrâne, o să mai auzi de mine.“ 


Apoi râse vesel şi fugi spre palatul regal. Ajungând acolo, regele fu încântat să primească spada 
vrăşmaşului său, uriaşul ticălos, şi logodi cu dragă inimă pe sora cea mai mare a lui Molly cu fiul 
său mai vârstnic. Şi petrecură de pomină, cu mare bucurie. 

— EI, îi spuse regele lui Molly, dacă ai putea pune mâna pe punga uriaşului, care e ascunsă sub 
perna lui, l-aş logodi pe al doilea fiu al meu cu cealaltă soră a ta. 

— Foarte bine, înălțimea Ta, spuse Molly, făcând o plecăciune. Voi face aceasta, de-mi va sta în 
putere. 

Aşadar, Molly se îndreptă spre casa uriaşului din nou şi, când se întunecă, se strecură înăuntru şi 
se ascunse sub pat. Nu peste mult, uriaşul veni de la cină, se azvârli în pat şi începu să sforăie ca o 
locomotivă. Lui Molly nu-i fu câtuşi de puţin greu să-şi strecoare mâna sub pernă şi să scoată 
punga. Dar, pe când îşi căuta drumul spre uşă, se împiedică de o oală mare de piatră şi o dărâmă, iar 
zgomotul căderii ei îl trezi pe uriaş, care sări ca ars şi se repezi spre uşa prin care Molly tocmai 
dispărea. 

Apoi, vezi, uriaşul era un alergător de forță, dar Molly era sprintenă, şi curând ajunse la Podul- 
dintr-un-fir-de-păr, pe care uriaşul nu-l putea trece. 

Molly stătea de o parte, şi uriaşul de cealaltă, a podului, şi el iar strigă: 


“Pleacă, Molly Whipple, pleacă! 
dacă iarăşi te mai văd, vei simți al meu, prăpăd 


1? 


Şi o ameninţă cu pumnul său păros; dar Molly râse şi îi arătă punga, strigându-i: 


“Incă o dată, zău, bătrâne; 
c-o să mai auzi de mine!” 


Şi după aceasta fugi şi pieri cât ai zice peşte. 

Când se înapoie la palatul regelui, îi dădu acestuia punga, şi regele nu mai putu de bucurie. Făcu 
toate cele cuvenite pentru logodna fiului de-al doilea cu mezina, şi au petrecut de pomină. 

— Fi, şi-acum, cuvântă regele, când se isprăvi petrecerea, ar mai fi un singur lucru pe care aş 
vrea să mi-l aduci. Nu va fi lesne; şi, dacă-l dobândeşti, te voi însoţi cu fiul meu cel mai mic, de 
îndată ce vei fi destul de mare. 


— Ce trebuie să-ţi aduc? întrebă Molly. 

— Trebuie să iei inelul de aur din degetul uriaşului, rosti regele. 

Deh, Molly şi-l închipui pe uriaşul cel rău, apoi îşi îndreptă gândul spre tânărul şi frumosul prinț, 
şi cugetă că ar vrea tare mult să fie şi ea prințesă ca surorile sale, aşa că făgădui să încerce. 

Plecă chiar în acea noapte şi, când se făcu destul de întuneric, se strecură în camera uriaşului şi 
se ascunse sub pat. Peste puţin, uriaşul se sui în pat, şi sforăitul lui era ca bubuitul a douăsprezece 
cutremure de pământ. 

Luna se strecură prin fereastră şi, la lumina ei, Molly putu vedea că mâna uriaşului atârna din 
pat, şi zări inelul de aur ce sclipea şi sticlea. Se întinse, apucă inelul şi îl trase niţel. Dar inelul era 
strâns lipit de degetul uriaşului, şi tot patul se scutura de sforăit; cât despre Molly, ea dârdâia de 
spaimă, aşa că de-abia putu mişca inelul, o fărâmă. Dar de mişcat din loc, tot îl mişcă şi, tocmai 
când îl scoase, uriaşul strigă înfricoşător, o apucă pe Molly de mână strângând îngrozitor, şi sări din 
pat. Ochii săi fioroşi luceau în lumina lunii şi vocea lui răsună furioasă. 

— Aha, Molly Whipple! spuse el. Tot te-am prins până la urmă, nu-i aşa? Spunea-i că mai vii pe 
la mine! 

— Da, domnule, spuse Molly cu glasul pierdut. 

— ŞI eu ţi-am spus că o să simți prăpădul meu, nu-i aşa? 

— Da, domnule, spuse Molly cu glasul şi mai pierdut. 

— Atunci, spune-mi, glăsui el foarte liniştit şi hotărât, spune-mi, Molly, deoarece eşti atât de 
isteață, dacă tu m-ai fi prins pe mine, ce mi-ai fi făcut, ei? 

— Ce ți-aş fi făcut? întrebă Molly. 

— Da, mormăi uriaşul. Asta să-mi spui, şi grăbeşte-te. 

— O să-ţi spun ce ţi-aş fi făcut, răspunse Molly. Vezi sacul acela mare pe care-l ţii acolo, de-ţi 
aduci mâncarea acasă în el? Ei, bine, te-aş fi legat înăuntru, împreună cu o pisică, un câine, un ac cu 
aţă şi o pereche de foarfece. 

— Da, spuse uriaşul. Şi apoi? 

— Apoi, spuse Molly, aş fi mers în pădure şi mi-aş fi tăiat cel mai mare băț cu putinţă şi te-aş fi 
bătut cu el până ţi-ai fi pierdut firea. 

— Aşadar, asta mi-ai fi făcut, nu-i aşa, dacă ti-ar fi stat în putere, Molly Whipple? Atunci, chiar 
asta voi face şi eu cu tine. În sac! Şi, de îndată ce se crapă de ziuă, mă duc în pădure să tai un băț, să 
te bat cu el. 

Deci o ridică pe Molly şi o legă într-un sac, împreună cu o pisică, un câine, un ac cu aţă şi o 
pereche de foarfece mari. Apoi înnodă bine gura sacului, îl agăţă într-un cui în perete şi se duse 
înapoi la culcare. Molly, în sac, făcu cunoştinţă cu pisica şi cu câinele, se întinse cât putu mai bine 
şi aşteptă până dimineaţă. 

De îndată ce se lumină, uriaşul porni spre codru, lăsând-o pe Molly legată zdravăn în sac. 

În curând intră în cameră nevasta uriaşului. 

— Simt miros de oameni, spuse ea, adulmecând. 

— Doamnă uriaş, doamnă uriaş! o strigă Molly din sac. Dumneavoastră sunteți? 

— Ce cauţi în sac? o întrebă soţia uriaşului. 

— Oh, dacă aţi putea vedea ce văd eu! surâse Molly. 

— Şi ce vezi acolo înăuntru? întrebă nevasta uriaşului. 

— Lucruri de necrezut, răspunse Molly. Dacă le-aţi putea vedea şi dumneavoastră!... 

— Lasă-mă şi pe mine înăuntru, o rugă soția uriaşului, ca să pot şi eu să văd ce vezi tu. 

Aşa că Molly îşi făcu repede drum cu foarfecile. Luă acul şi aţa cu ea, şi sări pe podea. Apoi o 
ajută pe nevasta uriaşului să se caţăre în sac şi cusu tăietura cât de strâns putu. Tocmai isprăvise să 
coasă, când îl auzi pe uriaş întorcându-se. Care va să zică, se ascunse în spatele uşii şi aşteptă. 
Uriaşul intră cu paşi mari în cameră, scuturând un copac întreg în mână, cu care se întorsese din 
pădure. 

— Acum, strigă el, unde e fata aceea obraznică? îi arăt eu îndată! Auzi, voia să mă lege într-un 


sac şi să mă bată cu un băț! 

Ridică trunchiul pe care îl cărase din codru şi începu să lovească sacul cu el cât de tare putea. 

— Eu sunt, nu e fata! striga din sac nevasta uriaşului. Dă-mi drumul, n-auzi!? Dă-mi drumul! 

Însă uriaşul nu o putea auzi, deoarece pisica şi câinele porniră o atare hărmălaie de miorlăituri şi 
de lătrături, că vocea ei fu înăbuşită de-a binelea. Cât despre Molly, ea se ghemuise în spatele uşii şi 
pândea; nu-i părea rău câtuşi de puțin pentru nevasta uriaşului, amintindu-şi cum se făcuse că-i e 
milă de ea şi surorile ei, şi deschisese apoi dulapul, lăsându-le pradă soţului său. Totuşi, după un 
timp, îşi încercă norocul şi se strecură afară din casă. După aceasta alergă înapoi la palatul regelui 
şi-i dădu inelul uriaşului. 

Regele nu mai putu de bucurie văzând-o, deoarece se temuse că de această dată s-ar fi putut 
întâmpla ca uriaşul să fie mai iscusit ca ea; pe deasupra, era o fată atât de frumoasă şi de isteață, 
încât ştia că ar fi fost o soţie minunată pentru prâslea. 

Aşadar, iată că Molly fu logodită cu cel mai mic dintre băieți; şi, după câţiva ani, când mai 
crescură, se făcu nuntă mare, de i se duse vestea, să se bucure toată lumea. Asta, pentru că prințul 
era iubit de întreg norodul şi pentru că Molly, prin iscusinţa ei şi prin învingerea uriaşului, s-a făcut 
şi ea iubită de toți. 

În ceea ce-l priveşte pe uriaş, după ce i-au fost luate spada vrăjită, punga şi inelul, şi-a pierdut 
puterea de a mai face rău prin ţară; a început să lâncezească, se întristă şi curând nu se mai auzi 
nimic despre el. Toţi părinții de prin împrejurimi, până hăt-departe, aveau pricină să-i fie 
recunoscători lui Molly pentru a fi scăpat ţara de mârşavul uriaş care ameninţase vieţile copiilor lor. 


Johnny Gloke 


poveste engleză 


Johnny Gloke era croitor. Cât e ziulica de lungă obişnuia să stea turceşte pe masa din atelierul 
său şi să taie, să foarfece, să peticească şi să cârpească, să facă veşminte pentru doamne, costume 
pentru domni, şi uniforme pentru soldați. 

Într-o bună zi, plictisit de croitorie, s-a gândit că ar fi ceva de capul lui şi se îndreptă spre islazul 
din spatele atelierului, unde se întinse pe jos să cugete la asta: Ce să facă? Gândi ce bine ar fi să 
cânte din scripcă, dar îşi dădu seama că e prea bătrân ca să mai înveţe. Ar fi bine s-ajungă mare 
general, dar îşi dădu seama că e prea fricos; gândi ce bine ar fi să cutreiere pământul într-o corabie 
de negoţ, dar de unde să ia corabia? ŞI, pe când cugeta, se făcu tot mai cald şi muştele începură să i 
se aşeze pe picioarele goale şi să-l gâdile. Aşa că, fără să-şi dea seama ce face, lovi zdravăn cu 
plinul palmei şi ucise o oaste întreagă de muşte. 

— Apoi, asta dovedeşte că nu sunt un om obişnuit, şi îşi spuse: 


“Johnny Gloke, ce bună treabă! 
Zeci de muşte dintr-o labă!” 


Ce mulţumit era de sine însuşi! Ce mai om trebuie să fii, să omori toate muştele astea dintr-o 
singură lovitură! Niciodată până atunci nu izbutise să ucidă nicio muscă măcar, darmite cincizeci! 
Aşa că se ridică, intră în atelier, îl zăvori, îşi puse cizmele, luă din perete o spadă ruginită, ce 
aparținuse unui strămoş de-al său, şi porni la drum să arate lumii ce mare viteaz era. 

Johnny hoinări cât hoinări, până ce ajunse în dreptul unei înştiințări agățată de un stâlp, la o 
răscruce da drumuri, care suna aşa: 


Răsplată! 
Oricui e destul de viteaz să ucidă 
Doi Zmei 


Şi să scape ţara de ființele lor gălăgioase şi periculoase va primi 
50.000 de lire 

Şi mâna 

Fiicei regelui 

Doritorii trebuie să se înfăţişeze la 

Palatul regal 

Din ordinul înălțimii Sale, Regele. 


Johnny căzu pe gânduri. Cele cincizeci de mii de lire şi mâna fiicei regelui îl ispiteau, dar nu ştia 
exact dacă se pricepe la ucis zmei. Apoi apucă spada ruginită în mâna dreaptă, se ridică şi plecă. 

„De fapt, spuse el, am omorât cincizeci de muşte. Nu-i un început rău. Nu poţi fi viteaz de seamă 
fără să rişti. Cel puţin o să aflu cât sunt de puternici zmeii aceia. Poate nu sunt chiar atât de 
grozavi!” 

Când ajunse la palat, ceru să-l vadă pe rege. 

— Alt viteaz, oftă regele. E al treilea, în opt zile. Ultimii doi au fost mâncaţi de vii. 

— Alt viteaz, oftă prinţesa. Poate că acesta va fi mai norocos. 

Şi îşi pieptănă mai departe părul cu pieptănul ei de aur, privindu-se într-o oglindă bătută în perle 
şi safire. 

Nici ea, nici tatăl său nu-l preţuiră prea mult pe Johnny Gloke, văzându-l. 

— Nu pare prea puternic pentru un învingător de zmei, spuse regele. 

— Într-adevăr, nu prea pare, spuse prinţesa. Dacă vrei să ştii, mai curând pare a fi croitor. 

Totuşi, Johnny se înfăţişase ca viteaz, şi i se spuse unde locuiau cei doi zmei şi cât de cumplit de 
puternici şi de fioroşi erau. Se aşeză şi cugetă la încurcătura în care se vârâse singur şi, cu cât cugeta 
mai adânc, cu atât mai puțin îi era pe plac. 

„În sfârşit, îşi spuse, nu-i niciun rău în a merge să-i privesc. Pe deasupra, nu e prea uşor să ies 
basma curată acum că am intrat în horă.” 

A doua zi dimineaţă plecă şi ajunse, înainte de amiază, la codrul în care i se spusese că locuiau 
cei doi zmei. Îşi strânse tare spada în mână şi se furişă mai departe, având grijă să facă cât mai puţin 
zgomot cu putinţă. Deodată, un uruit grozav îi luă auzul. Era ca o furtună, numai că pe undeva pe 
aproape; sau mai curând ca o bătălie, o bătălie întreruptă de un cutremur de pământ. Johnny îşi 
astupă urechile cu mâinile şi rămase țintuit locului. Pe urmă se avântă mai departe, cu băgare de 
seamă, sărind de la un copac la altul. În cele din urmă, zări pe cei doi zmei la capătul unui luminiş, 
lângă o mlaştină. Erau tare fioroşi, mari şi osoşi. Îngrămădeau buşteni într-o căruță, numai că nu era 
o căruţă obişnuită; era mare cât o casă pe roate; iar buştenii nu erau buşteni obişnuiţi, erau 
trunchiuri de copaci. 

Johnny îi privi pe zmei, şi se privi şi pe sine însuşi. Şi, după ce se sătură să-i privească pe zmei, 
îşi mărturisi că el personal era destul de mic. Măsură din ochi spada sa ruginită. Chiar dacă ar fi 
înfipt-o în vreunul dintre ei, nu era sigur că ar fi pătruns destul de adânc pentru a-l vătăma. Aşa că 
se târî în scorbura unui copac şi stătu acolo să cugete. La început îi veni să plece de-a dreptul acasă. 
Dar amintirea tuturor acelor butoniere ce-l aşteptau şi a tuturor acelor tigheluri drepte cu mii şi mii 
de împunsături îl făcu să cugete mai adânc. 

— Nu, îşi spuse, mai bine mor. E limpede că doi zmei sunt cu mult mai mult decât cincizeci de 
muşte, dar poate pot fi înşelați. 

Lăsă capul în jos şi văzu o pietricică rotundă. Îi veni o idee. Luă piatra, se ridică şi se târî 
încetişor în jurul copacului până ce îi văzu bine pe zmei. Cel mai mare dintre ei, care avea în jur de 
zece picioare înălțime, şi plesnea de muşchi şi oase, era întors cu spatele la Johnny şi se aplecă să 
ridice un buştean. Johnny ridică mâna şi aruncă piatra. ÎI lovi pe uriaş drept în moalele capului. 
Uriaşul îşi îndreptă trupul şi privi spre celălalt zmeu cu severitate. Celălalt zmeu era mai mic. Nu 
putea să aibă mai mult de opt picioare şi jumătate ori nouă; dar prea plesnea de muşchiulos ce era la 
o înălțime atât de mică. 


— Ascultă, puştiule, îi strigă zmeul cel mare. Fii atent ce faci cu beţele alea. M-ai lovit în cap. 

— Eu, nu, răspunse celălalt zmeu. 

— Ba tu. Cine altul? Stai mai departe şi ai grijă, şi îşi văzu de lucru. 

Johnny se încovoie şi culese altă piatră. O azvârli cât putu de tare. Nu era o piatră rotundă, ca 
prima oară, ci una în trei colţuri, una cu capete ascuţite. ÎI atinse pe zmeul cel mare chiar în spatele 
urechii din dreapta. Acesta urlă de durere şi se întoarse ca un bivol spre tovarăşul său. 

— Ascultă! strigă el. Dacă se mai întâmplă încă o dată, ţi-a sunat sfârşitul, auzi? Cred c-o faci 
dinadins. Eşti o puşlama de când te ştiu. Încearcă numai încă o dată! îndrăzneşte doar! 

A treia oară, Johnny îl izbi tocmai în spatele urechii din stânga. Zmeul răcni ca o turmă întreagă 
de tauri şi azvârli în celălalt uriaş cu un buştean. Țintea prost, aşa că nu ochi. Buşteanul căzu în 
mlaştină, împroşcând şi făcând un zgomot ce putea fi auzit la o jumătate de milă depărtare. Apoi 
zmeul cel mai mare tăbări asupra celui mai mic şi-l bătu tot cu pumnii în cap. Zmeul cel mai mic îi 
înapoia loviturile şi striga: 

— Nu te-am lovit eu, dar dacă vrei să te lupti, mă prind. Haide! 

Şi îşi întoarseră spatele unul celuilalt, şi făcură cale-ntoarsă, fiecare câte zece yarzi. Apoi se 
priviră față-n faţă şi se repeziră orbeşte înainte. Zgomotul era ca al unei cascade. Era cea mai de 
neînchipuit luptă ce se văzuse vreodată. Johnny tremura în scorbura sa, şi bieţii țărani, la câteva 
mile în jur, se închiseseră în casele lor, temându-se să nu fi venit sfârşitul lumii. Uriaşii se luptară 
trei ceasuri în şir. Se tăbăciră şi se bătură măr, cât îi ajutau puterile. Răgeau ca elefanții, şi se 
burduşeau până ce începu să şiroaie sângele şi să se cutremure codrul. Toate păsările zburară din 
pădure şi nu se mai întoarseră tot anul pe la cuiburi. Dar, în cele din urmă, cei doi zmei osteniră. 
Erau vineţi peste tot şi gâfâiau. Se opriră din luptă şi se aşezară pe marginea mlaştinei, părându-le 
tare rău unul pentru celălalt. 

— Sunt atât de lipsit de vlagă, spuse unul dintre ei, că şi un ţânc m-ar putea trage cu o sfoară. 

— Sunt atât de slăbit, spuse celălalt, că şi o bătrână m-ar putea mâna cu o pană. 

„Aşa? îşi spuse Johnny. Atât am aşteptat.” 

Şi, rostind acestea, se năpusti din ascunzătoare şi tăbări asupra zmeilor cu spada lui ruginită. 
Zmeul cel mai mare abia de-l auzi pe Johnny venind să-i taie capul; celălalt avu puterea să sară în 
picioare, dar căzu, îndată, pe spate în mlaştină; îi rămase numai capul deasupra apei. Aşa că lui 
Johnny nu-i fu greu să i-l reteze. Apoi îşi atârnă spada într-o parte şi înşfăcă cele două capete, pe 
fiecare în câte o mână. Erau atât de grele, încât cu chiu cu vai le putu urni spre palatul regal. 

Noaptea aceea, bucuria fu nemăsurată pretutindeni. Zmeii erau morți şi oamenii puteau merge 
iarăşi ori încotro, slobozi, fără teamă. Johnny nu povesti niciodată cum păcălise pe zmei, şi oamenii 
credeau că zgomotul uluitor pe care îl auziseră timp de trei ore fusese zgomotul luptei sale cu ei. 

— Ce viteaz adevărat! spuneau ei. Cum o fi putut el să le țină piept, el care e atât de mărunțel, 
cam cât un croitor pentru doamne! 

Aşa că Johnny se căsători cu prințesa şi îşi clădi un castel minunat cu prețul răsplății de cincizeci 
de mii de lire. Şi acolo ar fi putut fi pe deplin fericit petrecându-şi zilele ce-i rămăseseră. Dar nu aşa 
a fost să fie. 

Izbucni un război, aşa că, de la sine înţeles, regele ceru ajutor lui Johnny. 

— Fătul meu, spuse regele, vrăjmaşii ne tulbură liniştea țării. Am ținut un sfat de război cu 
cârmuitorii şi sfetnicii noştri, şi toţi ne-am dat seama că nu e decât un singur om ce poate stăvili 
această cumplită spaimă. Şi acela eşti tu, omorâtorul de zmei, soțul singurei mele odrasle şi viteazul 
poporului meu. N-o să-mi nesocoteşti spusele, nu-i aşa? 

Ce putea face bietul Johnny? Țara era amenințată. Aşadar, îi spuse regelui că se va strădui din 
toate puterile. După care se aşeză şi cugetă, şi, cu cât cugeta mai adânc, cu atât îi era mai puțin pe 
plac. 

Totuşi, se trezi a doua zi dis-de-dimineaţă, îşi prinse spada la cingătoare şi o sărută cu drag pe 
prințesă. Ea îi ură noroc, şi el se duse la palatul regelui, care îi făgăduise să-i dea un cal cu care să 
meargă la război. 


Trei oameni voinici se chinuiau să ţină în frâu, în curtea palatului, un murg de toată frumuseţea, 
care tot se sălta pe copitele dindărăt şi sforăia pe nări. 

— lată-l! spuse regele cu mândrie. Nu-i încântător? Ai mai văzut vreodată astfel de cal? 

— Nu, spuse Johnny. Pentru mine e? 

— Păi, sigur că da, spuse regele. E singurul bidiviu din împărăție care să fie pe măsura unui 
viteaz ca tine. 

Johnny îşi spuse că i-ar place mai curând să meargă pe Jos; de rostit însă rosti doar următoarele: 

— Nu sunt călăreț de seamă, înălțimea Ta. Poate că un căluț mai mititel ar fi la fel de bun. 

— N-ai nevoie să-l mâi; încalecă numai, şi va zbura cu tine, spuse regele. 

„Tocmai de asta mă şi tem”, cugetă Johnny, dar nu dădu glas gândului său. Atunci se întâmplă ca 
unul dintre cei trei oameni care păzeau calul să fie răsturnat de acesta. 

— E puţin neliniştit, spuse regele. Poate că e timpul să pleci. 

— Poate, rosti Johnny, şi unul dintre oameni îl ajută să se suie în şa. 

Celălalt om îi azvârli frâul, şi Johnny tocmai se pregătea să se întoarcă să-şi ia rămas-bun de la 
rege, când descoperi că regele nu mai era acolo. 

Sau, mai bine zis, Johnny nu mai era acolo, deoarece armăsarul ţâşnise ca din puşcă pe poarta 
palatului. Tot ce-i rămăsese de făcut era să se ţină agăţat de el. 

Pe când trecea ca un fulger pe străzi, oamenii îi făceau semne şi-l întovărăşeau cu urale, iar 
mamele strângeau copiii la piept de teamă să nu fie călcați în picioare de cele patru copite imense. 

Cât ai zice peşte, Johnny ieşise din oraş. Şi călări într-una, milă după milă. 

— Ce călăreț îndemânatic, spuse un țăran bătrân, care prăşea pe câmp, lângă drumul mare. E de 
necrezut cum izbuteşte să se țină în şa! 

Tot aşa gândea şi Johnny în clipa aceea; dar, oricum, se ţinea în şa şi, nu peste mult, ajunse în 
locul unde era tabăra duşmanilor. Întâmplarea făcu ca, pe culmea unui deal, la o răscruce de 
drumuri, să fi fost ridicată o spânzurătoare cu ani în urmă. Atârnaseră mulţi hoţi de ea, dar acum era 
veche şi putredă. Oricând, un vânt mai puternic ar fi putut-o da peste cap. Şi tocmai asta avu loc, pe 
când Johnny se apropie călare pe murgul său. Pălită de vânt, vechea spânzurătoare căzu peste cal, 
capul acestuia pătrunse printre bârne şi rămase acolo, înţepenit. Dacă ar fi ştiut cum să o facă, 
Johnny ar fi înfrânat calul şi l-ar fi slobozit dintre bârnele spânzurătorii. Dar nu se pricepea, şi 
călăriră mai departe, din ce în ce mai repede, în josul dealului, cu spânzurătoarea petrecută în jurul 
gâtului calului, în aşa fel încât să o vadă toată lumea. Johnny se ținea strâns de coama calului şi cu 
cealaltă mână ridică spada ruginită. Şi aşa îl văzură pentru prima oară duşmanii, cum stăteau ei în 
jurul taberei, la poalele dealului. 

Nu se aşteptau câtuşi de puţin să fie atacați, şi băgară de seamă că sunt luaţi prin surprindere, 
abia atunci când auziră tunetul stârnit de copitele calului. 

Nu avură răgaz să alerge după arme. Întâiul om ce-l văzu pe Johnny urlă înspăimântat: 

— Îndurare! Iată-l pe Johnny Gloke, marele omorâtor de zmei, vine cu o spânzurătoare să ne 
spânzure pe toți! 

— E cel care a ucis doi zmei de unul singur? întrebă altul. 

— E Johnny Gloke, răcni un al treilea, vine să ne facă una cu pământul. E Gloke, ucigătorul de 
zmei, cu oastea pe urmele sale! 

Zvonul se răspândi în tabără, şi fugiră cu toții pentru a-şi păzi viețile. Căpetenia încercă să-i 
oprească pe câțiva şi să-i îndemne să lupte, dar niciunul nu-i dădu ascultare, deoarece se zvonise că 
Johnny adunase o oaste şi că urma să le înlesnească tuturora să se bălăngăne într-un şir de 
spânzurători. 

Ei, şi acesta fu sfârşitul războiului. Tara fu lăsată în tihnă, iar regele fu copleşit de recunoştinţă şi 
Johnny fu mai iubit ca orişicând. Faima lui crescu tot mai mare, şi ajunse cel mai de seamă viteaz 
pe care-l avusese țara vreodată. După aceasta fu lăsat, în sfârşit, să trăiască liniştit în castelul său, cu 
soția lui ce-l prețuia, prințesa cu părul de aur. Şi, când veni vremea ca regele să moară, Johnny 
ajunse rege în locul său, şi niciodată n-a mai fost atâta pace, bună-stare şi voie-bună ca în timpul 


domniei lui. 


Dick Whittington şi pisica lui 


poveste engleză 


A fost odată ca niciodată, cu mai mult de cinci sute de ani în urmă, un biet orfan pe nume Dick 
Whittington, care trăia într-un sat. Văzând că ambii părinți i-au murit şi că rămăsese atât de sărac, 
oamenii din parohie îl hrăneau şi îl îmbrăcau, şi îi arătau multă dragoste. Dar nici ei nu erau bogați, 
aşa că Dick nu mânca prea grozav, nici nu se îmbrăca cine ştie ce. Când află de marele oraş al 
Londrei, cu turnurile şi bisericile şi străzile pavate cu aur, căci aşa povesteau sătenii că ar fi fost, 
dori tare mult să meargă şi el să-l vadă. Nu ştia însă, ceea ce nu e de mirare, cum ar fi putut un 
băiețaş sărac de la ţară să bată atâta amar de drum cât era din satul lui şi până la Londra. 

Ei, ŞI, într-o bună zi, se auzi un clinchet de clopoței pe ulița mare, şi un car cât toate zilele, 
încărcat cu fân şi tras de doi cai, poposi la han. Căruţaşul cobori să se răcorească, atât el cât şi caii 
lui, iar Dick, văzând că e prietenos, intră în vorbă cu el. 

— Încotro mergi, bădie? îl întrebă Dick. 

— La Londra, dacă n-ai nimic împotrivă, răspunse căruțaşul. 

— Trebuie să fie un loc minunat, spuse băiatul. Cât mi-ar place să merg acolo! 

Căruţaşul văzu cât tânjea Dick să plece, şi, după ce vorbi cu oamenii la care locuia flăcăul, se 
arătă gata să-l ducă la Londra cu carul, să aibă grijă de el cât urma să stea acolo, şi să-l aducă când 
avea să treacă la înapoierea prin sat. Aşa că Dick adună într-o legătură puţinele lucruri pe care le 
avea şi urcă alături de căruțaş pe scaunul din spatele celor doi cai. Apoi căruțaşul plesni din bici, 
clopoțeii tresăriră şi... pe-aci ţi-e drumul spre Londra! 

Când ajunseră în oraş, Dick privi în jur şi văzu casele mari şi bisericile înalte, dar, îndeosebi, se 
uita să descopere străzile pavate cu aur. Căci văzuse două sau trei coroane de aur în satul său şi ştia 
că prețuiau tare mult; aşa că socotea că n-ar avea decât să se aplece, să răzuie puţin şi să desprindă 
câteva monezi de aur din pavaj, ca să se îmbogăţească destul pentru a putea trăi omeneşte şi pentru 
a avea haine cum se cuvine, mâncare bună şi poate şi o căsuţă mai ca lumea. Pe deasupra gândea că 
ar putea răsplăti pe toți cei din parohie, care se arătaseră atât de buni cu el. 

Carul trase la un han din oraş şi, pe când căruţaşul intră, Dick sări de pe locul lui şi porni să 
cerceteze cu privirea primprejur. Era sigur că străzile acelea de aur trebuie să fie chiar după colț. 
Dar nu erau chiar acolo, aşa că iscodi puţin mai departe, şi încă puţin mai departe, şi, ca să nu 
lungim vorba, se pierdu şi nu se mai putu înapoia la car. Se lăsă seara şi bietul Dick era atât de 
obosit, că se târî într-un colţ, se încovrigă pe un prag, şi adormi. 

În dimineaţa următoare, bătu străzile în căutarea lucrurilor minunate despre care auzise. Dar nu 
prea văzu altceva decât străzi cu case de cărămidă şi oameni străini mergând la lucru. Îndată i se 
făcu şi foame, şi n-avu altceva de făcut decât să ceară trecătorilor bani. Cei mai mulţi îl ocărau. 
Mulţi îl întrebară de ce nu-şi caută de lucru. Aşa că, după ce-şi cheltui cei câţiva bănuţi primiţi pe 
pâine şi lapte, începu să întrebe unde ar putea găsi o slujbă ca să-şi câştige hrana. 

Umblă obosit până ce ajunse pe câmp, la marginea oraşului, şi acolo află un ţăran care voia să-i 
dea de băut şi de mâncat, şi un mănunchi de paie într-un şopron, unde să-şi poată petrece noaptea, 
cerându-i în schimb să cosească. Munca era grea, dar era hrănit din belşug şi se simţea bine. În cele 
din urmă, totuşi, cositul se isprăvi şi ţăranul nu mai avu de lucru pentru el. Aşa că iar umblă de-a 
lungul oraşului în căutare de lucru. Trei zile de-a rândul merse şi tot merse, dar n-avu noroc. Nimeni 
nu voia să-i dea de muncit sau să-i dăruie o coajă de pâine, ca să nu moară de foame. În cele din 
urmă, frânt, căzu pe un prag şi adormi. 

Era uşa casei unui neguțător bogat, domnul Fitzwarren, care se îmbogățise făcând negoț cu ţări 
îndepărtate. Când bucătăreasa domnului Fitzwarren deschise uşa, îl văzu pe Dick ghemuit şi 
zdrențăros; îl trezi cu coada măturii; asta, pentru că era o femeie rea şi acră, ce nu putea suferi să 


vadă-n ochi hoinari şi murdari. 

— Cară-te, leneşule, coate-goale! strigă ea. Ce cauţi în pragul unui domn de seamă, poţi să-mi 
spui? Poate vrei să şterpeleşti ceva, nu-i aşa? 

Bietul Dick n-avea putere să răspundă, dar se opinti să se ridice şi căzu din nou pe pavaj, că era 
lihnit de foame. Tocmai în acea clipă neguțătorul însuşi, domnul Fitzwarren, apăru. ÎL întrebă de ce 
nu merge acasă sau de ce nu se întoarce la stăpânul lui, şi, când află din cuvintele încâlcite ce se 
strecurau printre buzele băiatului că nu avea nici casă, nici stăpân, îl luă el în slujbă. 

Când Dick mâncă şi se odihni, domnul Fitzwarren băgă de seamă că era un flăcău respectuos şi 
împlinit, deşi cam slăbit şi fără vlagă, din pricina lipsei de hrană, şi hotărî să-i dea de lucru la 
spălatul vaselor de bucătărie. Bucătăresei nu-i prea venea la socoteală asta, pentru că nu îi plăcea de 
Dick, dar nu putea face altceva decât să asculte de stăpânul său. 

Lui Dick îi merse bine, în ciuda bucătăresei celei rele, care nu pierdea niciun prilej de a-l chinui 
în fel şi chip, cum ar fi vărsându-i zoi fierbinte peste picioare sau dându-i tot felul de munci 
neplăcute. 

Nu ştiu cum s-a făcut că lui Dick i s-a dat pentru dormit o cameră goală şi friguroasă în pod, cu 
găuri în pereți, prin care noaptea năvăleau şobolani şi şoareci, de-l trezeau din somn. Tropăiau prin 
pat şi-l ciupeau de degete, dacă se întâmpla să le țină pe afară. Din când în când, Alice, fiica 
stăpânului, îi făcea câte un mic dar, iar într-o zi îi dădu un ban. 

leşind el pe stradă văzu o fată ce ducea în mâini o pisică neagră. 

— Cât vrei pe pisica asta? o întrebă el. 

— Nu mi-a trecut niciodată prin minte să o vând, răspunse fata. E tare pricepută la prins șoareci. 

— Te rog, dă-mi-o mie, spuse Dick. Am tocmai nevoie de o pisică pricepută la prins șoareci. 

— Păi, şi cât mi-ai da pe ea? întrebă fata. 

— Nu am decât un bănuţ, spuse Dick, dar ţi l-aş da cu bucurie dacă mi-ai vinde pisica. 

Vedeţi că fetei i s-a făcut milă de Dick chiar dacă, de fapt, nu voia s-o vândă pe Puss; aşa că luă 
banul lui Dick şi îi dădu pisica. Dick o ţinu în pod şi o hrăni cu firimituri şi cu laptele pe care îl 
oprea din propria lui portie şi pe care îl scotea în taină din bucătărie. Şi, foarte curând după aceea, 
Puss izgoni toţi şobolanii şi şoarecii, şi Dick putu dormi în tihnă. 

Dick şi pisica lui începură să ţină mult unul la celălalt şi, când nu veghea găurile din podea, Puss 
se încovriga la capătul patului lui Dick şi se încălzea acolo. 

Într-o bună zi, domnul Fitzwarren îşi chemă toate slugile şi le spuse că urma să pornească o nouă 
corabie pe mări şi că toți ar fi putut să aibă un câştig de pe urma ei. Corabia se îndrepta spre ţărmuri 
îndepărtate; era încărcată cu tot felul de lucruri ce aveau să fie schimbate pe mărfuri de preț. Toate 
slugile puteau trimite un lucru de-al lor pe corabie şi să dobândească apoi partea din câştig. Unii au 
dat giuvaeruri şi brelocuri, alții, vestminte, şi alții, bani puşi de-o parte din simbriile lor. Numai 
Dick nu se înfăţişă cu nimic, deoarece nu avea nimic ce să fie numai al lui. Dar Alice băgă de seamă 
că el nu era printre ceilalți, aşa că trimise să-l aducă şi îl întrebă de n-ar vrea şi el să-şi încerce 
norocul. Dick îi spuse că n-avea nimic de trimis. Atunci Alice îşi aminti de pisica lui Dick şi îl 
îndemnă s-o trimită. 

— Fie, spuse Dick, deşi gândul de a se despărți de Puss îl îndurera. O voi trimite pe Puss, dacă 
credeți că ar putea fi de folos. 

— Bineînţeles că ar putea fi de folos, strigă Alice însuflețită. Va goni şobolanii şi şoarecii de pe 
corabie. 

Aşa că Dick îşi luă rămas bun de la pisică şi, în ziua următoare, aceasta fu dusă pe puntea 
corăbiei, care curând ridică pânzele spre coastele îndepărtate. 

Pierderea pisicii îl făcu pe Dick să fie tare nefericit; şobolanii şi şoarecii începură să-l trezească 
noaptea, aşa că se întâmpla să întârzie dimineaţa la lucru. Prietena lui, Alice, plecă la ţară pentru 
câtăva vreme, şi bucătăreasa începu să se poarte tot mai urât cu el. Nu numai că îi făcea tot felul de 
rele, ori de câte ori putea, dar începea chiar să-l batjocorească din pricina pisicii. 

— Auzi, să trimiţi un animal ca ăla într-o astfel de călătorie! spunea ea. Şi, cam cât crezi, mă 


rog, că vei lua pe ea, vânzând-o? Apoi, după câte zic eu, tocmai bine cât să poţi cumpăra un băț bun, 
să baţi pe cineva cu el. 

În cele din urmă, Dick nu mai putu răbda. Îşi pierduse pisica, îşi pierduse prietena, pe Alice; cât 
despre bucătăreasă, ea devenise din ce în ce mai rea. Aşa că îşi împachetă într-o batistă puţinele 
lucruri pe care le avea, şi plecă într-o dimineaţă, de îndată ce se lumină. Se aşeză pe marginea 
drumului şi chibzui încotro să o apuce. Îi era tot una pe ce drum s-o ia, şi nu se putea hotărî. Când, 
deodată, auzi sunetele unor clopote îndepărtate, răzbătând văzduhul liniştit al dimineţii. Şi pe când 
Dick le asculta, ele păreau a-i vorbi; şi iată ce spuneau: 


„Sună, sună, Whittington, preacinstite feţe, sună, sună, Whittington e primar al Londrei.” 


Clopotele păreau a spune iară şi iară aceleaşi vorbe. 

— Primar al Londrei! îşi spuse Dick. Apoi, dacă asta mă aşteaptă, tot mai e ceva de nădăjduit. 

Aşa că se ridică, îşi puse legătura pe umăr, se întoarse pe drumul pe care venise şi porni uşurel 
spre oraş. Şi merse, şi merse, tot răsunându-i în urechi clopotele, până ce ajunse la casa stăpânului 
său. Gospodăria începuse să se trezească, şi Dick făcu în aşa fel încât să se strecoare înăuntru 
nebăgat în seamă, şi îşi începu munca pe când bucătăreasa cobora să-şi înceapă ziua de lucru. 

Între timp, biata pisică a lui Dick se străduia să fie de folos pe corabia domnului Fitzwarren. 
Călătoria fu lungă, şi erau şobolani şi şoareci printre mărfuri, dar Puss îi vână, gonindu-i înapoi în 
găurile lor, şi ucise cât putu mai mulţi. În curând, atât căpitanul cât şi întreg echipajul află ce pisică 
bună şi deşteaptă era. 

În cele din urmă, atinseseră coasta unde locuiau maurii cu pielea întunecată. Corabia trase într-un 
port, şi 1 se spuse căpitanului că trebuie să salute regele ce domnea în acea țară. Maurii de pe coastă 
erau în mare fierbere, deoarece cei mai mulți dintre ei nu mai dăduseră cu ochii de oameni albi până 
atunci. 

Căpitanul fu dus la palatul domnesc, trecu de străjile negre şi ajunse în faţa regelui. Regele îi 
spuse că putea aduce mărfurile la palat, ca să le vadă, şi să se hotărască dacă urma să cumpere ceva. 
Apoi fu condus într-o sufragerie lungă, unde se pregătise o masă mare în cinstea lui. Regele şi 
regina, căpitanul corăbiei şi curtenii se aşezară pe perne şi preşuri, după obiceiul țării. De-abia 
aduseră slugile bucatele cu mirodenii, orez şi fructe, şi le aşezară în dreptul oaspeţilor, că se stârni o 
adevărată învălmăşeală în spatele perdelelor, şi năvăli în sală o haită de şobolani, ce începu să se 
înfrupte din felurile de bucate. Aproape nici nu băgaseră în seamă slugile ce încercau să-i gonească, 
şi cu mare greutate unii dintre domnii şi doamnele de faţă izbutiră să apuce ceva de mâncat. 

— Ce nenorocire sunt aceşti şobolani pentru înălțimea Voastră, spuse căpitanul. Vă hărțuiesc în 
felul acesta adesea? 

— Domnule, spuse oftând regele, la fiecare masă e acelaşi lucru. Sfetnicii şi doctorii nu au găsit 
niciun leac împotriva acestor monştri. Aş da jumătate din avutul meu oricui m-ar putea scăpa de 
grozăvia asta. 

— Avem în Anglia, spuse căpitanul, o ființă mică pe care o ţinem prin case tocmai pentru ca să 
omoare şi să mănânce şoareci. O numim pisică. N-aveţi pisici în această ţară? 

Regele îi ceru să descrie fiinţa aceea, dar nimeni nu auzise despre aşa ceva pe acolo. Fu întrebat 
cum s-ar putea găsi o pisică. 

— Avem noi una, înălțimea Voastră, răspunse căpitanul, pe bordul corăbiei noastre; dar e foarte 
de preţ, deoarece avem şobolani şi şoareci pe corabie şi e singurul nostru mijloc ca să-i ţinem la 
distanță. 

— Ah, ce n-aş da să am acel animal! oftă regele. Ar fi o mare binecuvântare pentru mine şi casa 
mea. 

— Apoi, spuse căpitanul, care se gândea tot la negustorie şi care ştia că regele era un om 
nemaipomenit de bogat, apoi, ce ar da înălțimea Voastră pe ea? 

Regele gândi puţin. 


— Ad-o deseară la palat, spuse el, să vedem ce poate. Dacă e în stare să facă ce spui, o să vorbim 
după aceea despre plată. 

Ei, şi în aceeaşi seară căpitanul o duse pe Puss în braţe, cu băgare de seamă, la palatul regal şi fu 
primit încă o dată în sala de oaspeți. Urma să fie o altă petrecere. De îndată ce mâncarea fu adusă de 
slugi, şobolanii se repeziră asupră-i din toate părțile. 

Numai că lui Puss nu trebuia să i se spună ce are de făcut. Țâşni din strânsoarea căpitanului, sări 
de-a dreptul la cel mai apropiat şobolan, unul mare şi brun, care tocmai îşi făcea de lucru cu căratul 
unei bucăţi de carne, şi îl ucise pe loc. Aceeaşi soartă avură o duzină de hoţi, iar ceilalți o luară la 
sănătoasa, pe după perdele, şi duşi au fost. Regele, regina şi curtenii priveau uluiți. 

— Drept e, spuse regele, dacă aş avea această ființă, până la sfârşitul săptămânii n-ar mai fi un 
şobolan în palat. 

— Adevărat, dragul meu, spuse regina, trebuie să fie a ta. Zău că trebuie. Dă-i acestui căpitan de 
treabă orice ţi-ar cere. 

Aşa că regele se învoi să cumpere pe un preț frumos întreaga încărcătură a corăbiei şi să mai dea 
pe deasupra de zece ori banii aceştia pentru pisică. Căpitanul socoti învoiala bună, şi pe măsura 
unui atât de mare conducător, aşa că o primi fără târguială. 

Întregul echipaj benchetui ziua următoare la palat, marfa fu descărcată şi schimbată pe aur şi 
giuvaeruri şi o lăcriță deosebită cu pietre preţioase foarte rare fu înmânată căpitanului în schimbul 
lui Puss. Apoi corabia ridică din nou pânzele, îndreptându-se spre Anglia. 

Într-o frumoasă dimineaţă, pe când domnul Fitzwarren, neguțătorul londonez, şedea în spatele 
tejghelei sale, cineva bătu la uşă. 

— Veşti bune! Veşti bune pentru domnul Fitzwarren! spuse un glas, şi căpitanul intră urmat de 
un tovarăş al său, ducând o lăcriță grea şi o hârtie pe care sta scris conținutul corăbiei. 

— Corabia dumneavoastră s-a întors acasă, domnule, îi spuse căpitanul. Iată ce am adus. 

Neguţătorul ură bun-venit căpitanului, porunci să i se aducă vin şi citi cu băgare de seamă lista 
de bunuri aduse de el. Apoi căpitanul îi povesti demnului Fitzwarren despre pisica lui Dick 
Whittington şi deschise lăcrița cu giuvaeruri pe care regele o dăduse în schimbul ei. 

Mulţumit cum era neguțătorul de izbânda călătoriei, se întoarse către una din slugi: 

— Trimite după domnul Whittington, spuse. 

Dick, la acea vreme, curăța oale pentru bucătăreasă şi era plin de grăsime şi funingine; dar dădu 
ascultare poruncii stăpânului său, chiar aşa cum era. Domnul Fitzwarren îi dădu comoara şi îl sfătui 
să o pună bine. 

Dick dădu căpitanului corăbiei şi tovarăşilor săi, şi tuturor celorlalte slugi — chiar şi bucătăresei 
celei rele — daruri de seamă, deoarece nu era dintre cei ce vor să-şi păstreze averea numai pentru ei 
înşişi. Şi toţi îi mulțumiră, băură în sănătatea lui şi îi urară noroc. 

Dick îşi cumpără haine noi de la un croitor şi, când fu curat, îngrijit şi bine îmbrăcat, fu un flăcău 
la fel de elegant ca orişicine din oraşul Londrei. Domnul Fitzwarren îi spuse să rămână în casa lui, 
fiindcă îşi dăduse seama că fiica sa Alice şi tânărul Dick Whittington se îndrăgostiseră unul de 
celălalt. Dick îi dădea lui Alice tot felul de daruri, şi curând se căsătoriră şi făcură o nuntă mare, la 
care au fost invitați primarul Londrei, şeriful şi consilierul municipal. Ei locuiră într-o casă a lor, 
plăcută şi impunătoare, şi domnul Whittington ajunse unul dintre cei mai cunoscuţi oameni ai 
oraşului. Nu peste mult, aşa spune povestea, el deveni şerif, şi fu înnobilat de regele Angliei; şi Sir 
Richard Whittington fu de trei ori primar al Londrei. 


Pentru copiii care nu sunt cuminţi şi nu vor să se ducă la culcare 
poveste engleză 


Intr-o seară de vară, când cu greu se întuneca afară; trei surioare şi trei frățiori nu voiau să 
înceteze joaca şi să se ducă la culcare, deşi se făcuse târziu pentru ei. Şi atunci mama lor le spuse: 


— Dar dacă vă povestesc ceva frumos, o să vreţi să vă vârâţi în pătucurile voastre? 

— Daaaa! răspunseră cu toţii în cor. 

— Şi dacă eu vă spun o poveste, îmi veţi spune şi voi mie una pe urmă? mai adăugă mama. 

— Daaaa, mamă! 

— Într-o seară de vară, începu ea, când cu greu se întuneca afară, trei surioare şi trei frățiori nu 
voiau să înceteze joaca şi să se ducă la culcare, deşi se făcuse târziu pentru ei... Şi atunci mama lor 
le spuse: „Dar dacă vă povestesc ceva frumos o să vreți să vă vârâţi în pătucurile voastre?” 
„Daaaa”, răspunseră cu toţii în cor. Acum eu sunt obosită, spuneţi-mi voi mai departe... 

Şi unul din băieți, mai ştrengar şi mai şugubăţ, începu şi el: 

— Într-o seară de vară, când cu greu se întuneca afară, trei surioare şi trei frăţiori nu voiau să 
înceteze joaca şi să se ducă la culcare, deşi se făcuse târziu pentru ei... Şi atunci mama lor le spuse: 
„Dar dacă vă povestesc ceva frumos, o să vreţi să vă vârâţi în pătucurile voastre?” 

Şi frățiorii lui şi surioarele continuară joaca vorbelor. Iar un al doilea frate îi luă vorba din gură, 
începând şi el aceeaşi poveste. Şi tot aşa, până când nici nu-i mai veni rândul ultimului copilaş... 
căci căscau toți, de somn ce le era... 

Şi de astă dată, mămica lor găsise o poveste cu care să-i poată ademeni în lumea viselor. 


Faptă şi răsplată 


poveste engleză 


A fost odată, de mult de tot, pe când trăia primul om care a sădit primul pom, un tânăr chipeş, 
harnic şi cu un suflet de aur. Plecând el, într-o dimineaţă, pe când soarele ardea cu mare putere, spre 
codru verde, ca să se mai răcorească, trecu prin faţa unei ape, căci acela îi era drumul, şi iată că 
văzu cum trei peşti aurii abia mai aveau putere să se zbată, pe mal, căci valul îi aruncase acolo de 
mai multă vreme şi soarele era gata-gata să-i pârjolească de tot cu razele lui fierbinți din dimineaţa 
aceea. Tânărului i se făcu milă, îi apucă uşurel pe rând, pe fiecare, şi-i vârî înapoi în apă. Se 
îndepărtă apoi, cu inima plină, fericit că făcuse o faptă bună şi în ziua aceea, după cum îl povăţuise 
totdeauna tată-său, care-i spusese adesea: „Fă bine şi aruncă-l în mare”. 

Dar, din întâmplare, cei trei peşti aurii aveau puteri miraculoase; şi de îndată ce şi-au revenit în 
răcoarea apei, au şi început a chibzui cum să-i răsplătească fapta tânărului lor salvator. Şi toți trei au 
căzut la învoială să-l ajute să-şi împlinească orice dorinţă ar avea el. 

Între timp, tânărul ajunsese în pădure, îşi tăiase lemnele de foc ca să le ducă acasă, dar, când să le 
ridice, îşi dădu seama că era prea obosit în dimineaţa aceea de zăpuşeală, ca să le poată căra în 
spinare. „Sunt atât de istovit, că mai repede aş vrea să mă duceţi voi pe mine acasă, decât eu pe 
voi!” aruncă el vorbele către vreascurile acelea. Şi într-o doară se aşeză pe ele, ca să se odihnească. 
Dar, în clipa următoare, se văzu înălțat şi purtat în văzduh, spre casa lui. Şi vreascurile nu-l mai 
purtară pe drumurile pe care venise, de-a lungul apei, ci pe partea cealaltă, adică prin fața palatului 
unde se afla o prințesă frumoasă ca Ileana Cosânzeana. Prinţesa privea pe fereastră tocmai când 
trecea şi el călare pe vreascuri. Şi de cum dădu cu ochii de ea, tânărul se îndrăgosti nebuneşte de 
frumuseţea aceea de fată, dar: „Ce păcat că această frumoasă prinţesă nu mă iubeşte şi ea pe mine!” 
se gândi el. Şi ce credeţi? Chiar în ziua următoare, prinţesa se duse drept la casa tânărului şi în taină 
se cununară. Şi ca să fie cât mai departe de supărarea părinților fetei, neîmpăcaţi cu alegerea ei, 
plecară de acolo. Pe drum, el se gândi cu glas tare, împărtăşindu-i şi soției lui gândul: „Dacă am 
avea şi o casă frumoasă, nu ne-ar mai păsa de nimeni şi de nimic, şi am fi pe deplin fericiţi!” Şi nu- 
şi sfârşi bine vorbele, şi iată în faţa lor un palat şi mai măreț şi mai strălucitor decât al prinţesei, 
împodobit cu tot ce era mai minunat şi mai încântător pe lume. Şi câţiva ani i-au petrecut acolo în 
palat, fără griji şi fără necazuri. Prinţesa însă era când şi când tristă, căci îi era dor de părinții ei. Nu 
avea totuşi curajul să se întoarcă acasă... 

Într-o noapte întunecoasă, când afară ploua cu tunete şi fulgere şi se dezlănţuia o furtună ca în 


basme, cineva bătu la poartă: 

— Deschideţi, oameni buni, m-am rătăcit în pădure şi plouă cu găleata. 

Prinţesa auzind la ora aceea că cineva bate la poartă, a avut parcă o presimțţire şi a alergat chiar 
ea să deschidă. L-a recunoscut îndată pe tatăl ei, căruia i-a sărit fericită de gât. Şi nici bătrânul nu 
era mai puţin fericit, căci şi el o căutase ani şi ani de zile, căindu-se că nu-i dăduse atunci 
consimțământul şi că fuseseră nevoiţi să se despartă atât de trist. 

— De azi încolo vom locui cu toții împreună, şi toată averea mea va fi şi a voastră, copiii mei! le 
vorbi bătrânul tată, fericit că-şi regăsise fata. Căci de când ai plecat tu din casă, fata mea, nici 
soarele şi nici veselia n-au mai pătruns în palatul nostru. 

— Mie mi te-a adus ploaia, tată, se grăbi să-i răspundă fata, iar noi îţi vom aduce soarele! 

Şi trăiră fericiţi, până la adânci bătrânețţi, copiii şi părinții împreună. 


Vulpea şi lupul 


poveste engleză 


Într-o bună zi, un pescar, pe când se întorcea acasă cu un coş uriaş în spinare, plin de peşti, văzu 
la marginea drumului o vulpe întinsă pe jos, de-i păru moartă, dusă de pe lumea asta. Nu mai stătu 
mult pe gânduri, o luă iute de un picior şi o aruncă în coşul acela mare, peste peşti. 

Adevărul era că vulpea adulmecase de la depărtare mirosul de peşte şi de aceea se prefăcuse 
moartă, bănuind ceea ce va face pescarul când va da cu ochii de ea; dealtfel, ceea ce a şi făcut. 
Aşadar, când se văzu lângă toți peştii aceia proaspeţi, liberă în toate mişcările, luă cu labele unul 
câte unul şi-l aruncă pe drum, se mai îndestulă cu alţii la faţa locului şi profitând că pescarul, în 
culmea fericirii, se apucase să cânte, cu gândul departe de ceea ce se petrecea în spatele lui, ţâşt! 
sări afară din coş şi pe aici ţi-e drumul... Adună toţi peştii pe care-i azvârlise şi cu toată prada o 
porni tacticoasă spre vizuina ei. 

Pe drum însă, se întâlni cu lupul; văzându-i toți peştii aceia, o întrebă: 

— Cumătră vulpe, cum de-ai agonisit atâția peşti? Dă-mi şi mie din ei! şi-şi scrâşni dinţii lui de 
fiară de se cutremură cumătra vulpe. 

Bâlbâindu-se, îi răspunse: 

— Eu spun că ar fi mai bine să te învăţ şi pe tine, cumetre, cum să faci. Dacă înveţi să-i 
pescuieşti, te vei ospăta cu peşti de acum încolo de câte ori vei voi. 

— Ai dreptate; e mai bine să mă înveți cum să fac să am întotdeauna. Spune-mi, cum i-ai 
pescuit? întrebă lupul cel fioros, încrezător în dibăcia neîntrecută a vulpii. 

— Să faci după cum ţi-oi spune. Dar fii atent că-ţi trebuie multă istețime. Şi începu, vicleană 
cum e ea: Mi-am legat de gât o cană mare, i-am pus un dop şi am astupat-o bine şi m-am coborât 
apoi în adâncul apei; acolo am scos dopul cănii şi prin puterea curentului, mulți peşti au nimerit în 
ea. Când am simțit că s-a îngreunat, am înţeles că-i plină, şi atunci am revenit la suprafață. Cana am 
lăsat-o acolo, pe mal, am mai mâncat din ei, şi pe cei ce mi-au rămas îi duc acum în vizuină. 

— Ai fost foarte vitează, îi spuse lupul. Vreau să încerc şi eu născocirea ta. Ştii, nu-i este 
totdeauna uşor unui lup să-şi găsească hrana, şi cum am învăţat ceva nou de la tine, cumătră, nu 
vreau să pierd prilejul. Ba, chiar acum mă duc să-mi încerc norocul şi dibăcia. Aşteaptă, şi ai să vezi 
că şi eu am să izbutesc. Îţi voi dovedi că nu sunt mai prejos de priceperea ta, încheie lupul, şi o 
porni cu aer triumfător spre apă. 

Vulpea rămase cu gura căscată, să-l privească, şi cu peştii la picioarele ei. 

Căută el cana lăsată, pasămite de vulpe, pe mal, dar cum nu era nici pomeneală de cană, nu-şi 
zădărnici planul, ci îşi găsi el altă cană şi mai mare decât cea descrisă de vulpe, o astupă bine şi-o 
legă de gât şi îşi dădu drumul în apă. 

Greutatea trupului său şi greutatea cănii, pe care o destupase în adâncul apei şi care se umpluse 
pe loc cu apă, îl trase mereu mai adânc, până ce rămase acolo şi se înecă. Vulpea, care nu-şi mai 


luase ochii de la locul unde-l văzuse pe lup că se scufundă, privea uluită noua izbândă a vicleniei ei 
renumite. Trecând destul timp fără a-l mai vedea pe lup la suprafaţă, a plecat liniştită acasă; mai 
scăpase de un duşman. 


Ioana şi gâscarul cel şchiop 
poveste engleză 


Într-un castel măreț de pe țărmul mării, trăia odată un lord bătrân. Îşi ducea zilele întru totul 
singuratic, iar castelul era întotdeauna pustiu. Sub bolțile sale nu se auzeau niciodată glasuri 
tinereşti sau râsete de veselie. Ceasuri întregi se plimba bătrânul lord dintr-un capăt în celălalt al 
odăii, pe plăci de piatră, sau şedea la fereastră şi privea îndelung şi pierdut marea mohorâtă. 

În castel, lordul avea o nepoţică, pe care însă nu o văzuse niciodată. EI n-a iubit-o chiar din ziua 
naşterii ei, deoarece din această pricină murise mama fetei— fiica iubită a lordului. Tatăl fetiţei 
plecase departe, peste mări, să se lupte pentru craiul său şi ea creştea fără părinți. l-ar fi fost foarte 
greu, bietei fetiţe, să trăiască singură, dacă n-ar fi fost dădaca ei bătrână. Ea o luă pe Ioana la sine 
şi-o hrănea cu ceea ce rămânea de la masa lordului — stăpânul său — şi-o îmbrăca cu ce putea. 

Curtenii bătrânului lord se purtau urât cu fetiţa — stăpânul lor doar n-o iubea! Ei o jigneau, îi 
vorbeau aspru şi o porecliseră „zdreanţă”. 

Zile întregi, Ioana se juca în curtea din spatele castelului sau rătăcea de una singură pe țărmul 
mării. Unicul ei prieten era băiatul cel şchiop, gâscarul. Se ducea adesea la el pe câmp şi vorbeau 
împreună ceasuri îndelungi. Băieţandrul era ceva mai mare decât Ioana, locuia la ferma învecinată 
cu castelul. 

În fiecare dimineaţă el mâna gâştele pe câmp şi le ducea la râu, unde ele înotau, se bălăceau şi 
prindeau peşti. În vremea asta, gâscarul cânta din fluier, iar Ioana alerga să-l asculte. Îi plăceau tare 
mult cântecele lui ciudate — când triste, când vesele! Ele îi povesteau despre zânele frumoase ale 
pădurilor, despre țări îndepărtate, despre râuri şi munți misterioşi. Ascultându-le, ea uita de tristețe 
şi de necazuri. 

Uneori cântecele erau atât de vesele, încât îi venea să danseze. Chiar şi gâscarul cel şchiop juca 
stângaci, împreună cu ea. 

Astfel se scurgeau zilele de primăvară şi vară. lar iarna, în lungile şi întunecoasele seri, Ioana îşi 
aducea scăunelul mai aproape de gura sobei şi o ruga pe dădacă să-i spună poveşti cu neînfricaţi 
cavaleri şi preafrumoase fete, cu uriaşi şi căpcăuni, cu rusalce care dansează în apele mărilor şi cu 
zâne care zboară nevăzute în văzduh. lar ea şedea şi asculta privind focul. Obrajii 1 se rumeneau, 
ochii i se aprindeau. Începea să picotească de somn, iar dădaca, de asemenea, închidea ochii de 
oboseală, neputând să-i mai povestească şi atunci, o trimitea pe copilă să se odihnească. 

Dar oricât de mult îi plăcea să asculte poveştile, totuşi, cea mai fericită se simţea atunci când 
fugea la prietenul său, gâscarul. El îi zicea din fluier minunate cântece, apoi amândoi vorbeau şi 
zburdau. Câteodată, Ioana se căznea să-şi aducă aminte de vreo poveste pentru prietenul său, sau 
dansa după muzica lui. Şi atunci toate necazurile deodată piereau — şi marele castel pustiu, şi 
încruntaţii slujitori, şi bunicul pe care nici nu-l văzuse vreodată. 

Trecură ani şi loana, dintr-o fetiţă mică, se făcu o fată neasemuit de frumoasă. Dar ea, ca şi mai 
înainte, rămăsese prietena gâscarului şchiop, iar bătrânul lord, ca şi până acum, nu o iubea şi nici nu 
dorea s-o vadă. 

Dar iată că într-o zi, se răspândi vestea că în oraşul vecin soseşte regele. La toate castelele din 
împrejurimi fură trimişi curieri cu invitaţii pentru balul regesc. La acest bal, fiul regelui — tânărul 
prinț — va trebui să-şi aleagă logodnică. Iar invitaţia regelui — după cum se ştie — înseamnă 
poruncă! O asemenea invitație fu adusă şi bătrânului lord, la castelul de pe ţărmul mării. 

Lordul dădu poruncă să i se înşeueze calul cel alb, după aceea chemă frizerul să-i tundă barba 
cea lungă şi albă. Apoi se îmbrăcă în veşminte de paradă şi cobori în curte, să încalece calul şi să 


pornească către oraş. 

Ioana în acea vreme stătea de vorbă cu bătrâna ei dădacă în odaia de sus a castelului. Când auzi 
zgomotul copitelor de cai în curte, o întrebă pe dădacă ce se întâmplă acolo. Iar dădaca îi răspunse: 

— În oraşul vecin, regele dă un bal. El a poruncit să vie şi bunicul tău. Uită-te pe fereastră şi ai 
să-l vezi. 

— Ah, ce m-aş duce şi eu la balul regelui, oftă Ioana. Dădacă dragă, du-te la bunic şi roagă-l să 
mă ia şi pe mine cu el! Până nu-i târziu! 

În acea vreme ieşise în curte bătrânul şi, cu ajutorul unui slujitor, încălecase. 

— Acesta-i bunicul meu? întrebă Ioana. Ce frumos e, ce haine strălucitoare are! Ah, cât de mult 
aş vrea să mă duc cu el! 

— Nu, nu, pentru nimic în lume n-am să îndrăznesc să vorbesc cu el, spuse dădaca. Şi e prea 
târziu acum. Până ce-oi cobori cu ciolanele mele, el o să plece. 

Şi, într-adevăr, pe când spunea ea aceasta, slujitorul îi dădu lordului frâul şi calul alb îl duse pe 
bătrânul lord dincolo de poarta castelului. Ioana îl urmări până ce dispăru, apoi se dezlipi de 
fereastră şi începu să plângă amar. 

— Primul meu bal, hohoti ea. Putea să fi fost primul meu bal. De-acum înainte, niciodată nu voi 
mai avea prilejul să merg la bal. Niciodată, niciodată! Şi toate acestea numai pentru că n-ai vrut să 
te duci să-l rogi! 

— Linişteşte-te, draga mea, se străduia s-o împace dădaca. Balurile şi serbările nu sunt pentru 
tine. Nu te supăra pe bătrâna ta dădacă. Eu nu pot să fac nimic. Chiar, dacă-i vorbeam, tot nu te-ar fi 
luat. 

Ioana încetă să plângă tot aşa de repede precum începuse, şi-i ceru iertare dădacei. 

— Nu fi supărată pe mine, dădacă, spuse ea. Tu eşti singurul meu sprijin. N-am vrut să te 
jignesc. Tu n-ai nicio vină. La drept vorbind, nici nu vreau să mă duc la un asemenea bal. Să privesc 
cum îşi dau aere împopoţonaţii de lorzi şi doamnele. Să ştii că nici nu merită. 

Şi totuşi, când părăsi curtea castelului şi ieşi în câmp, se gândea ce bine ar fi să nimerească la 
acest bal! Să zărească măcar pe frumoasele şi împodobitele prințese, pe rege şi regină! Dar mai mult 
decât orice, ar fi vrut să-l vadă pe tânărul prinţ. Şi atât de mult se îngândură, încât nici nu-l observă 
pe prietenul său, gâscarul, care mânând cârdul de gâşte venea şchiopătând, în întâmpinarea ei. El 
încetă să cânte din fluier şi-o întrebă: 

— La ce te gândeşti, Ioana? Vrei să-ți cânt un cântec vesel ca să joci? Sau unul trist, ca să 
plângi? 

— Vreau să dansez, răspunse loana, dar nu aici. Aş vrea să mă duc la oraş, la balul regelui! Dar 
pe mine nu m-au invitat. 

— Dacă vrei neapărat să ajungi acolo — spuse gâscarul — nu-i nimic mai simplu! Merg şi eu cu 
tine, şi luăm şi gâştele mele. Nu-i aşa de greu de mers, până acolo, nici chiar pentru un şchiop ca 
mine. 

Şi porniră la drum. Drumul nu i se păru Ioanei chiar atât de lung, deoarece gâscarul tot timpul 
cânta din fluier. Cânta atât de vesel, şi cu atâta foc, încât Ioana se înveselise de-a binelea, cânta şi 
ea, se rotea în jurul lui şi juca. 

Când ajunseră aproape de oraş, deodată auziră în urma lor zgomotul copitelor de cai şi în curând 
li se alătură un tânăr, înalt, frumos, pe un cal negru ca pana corbului. 

— Mergeţi la oraş? îi întrebă el. Pot să vă însoțesc? împreună ne va fi mai vesel. 

— Cum de nu, desigur sir! răspunse gâscarul. Noi mergem la oraş să vedem pe oaspeţii de 
seamă, care se adună la balul regelui. Dacă doriți, veniţi cu noi. 

Tânărul descălecă şi se alătură Ioanei, iar gâscarul cel şchiop mergea în urma lor, zicând din 
fluier. 

Deodată tânărul necunoscut se opri, o privi pe loana şi-o întrebă: 

— Ştii cine sunt eu? 

— Nu, răspunse loana. Cine? 


— Sunt prințul moştenitor! Merg la balul tatălui meu. Nu te grăbi chiar aşa, vreau să te privesc 
mai bine. 

Într-adevăr, prinţul nu-şi lua ochii de la fată, iar gâscarul prinse a zice un cântec nou, necunoscut, 
fermecător. E drept, loana nu-l asculta, ea privea în ochii prințului; dar şi prințul, abia de mai auzea 
cântecul. Ochii lui o sorbeau cu nesaţ. Nu vedea nici rochia ei ruptă şi nici că era desculță, el îi 
admira obrazul, talia mlădioasă şi mersul ei uşor. 

— Cum te cheamă? o întrebă el. 

— Ioana. 

— Ascultă-mă, Ioana, spuse prinţul, nicio fată încă nu mi-a tulburat inima atât de mult ca tine! 
Astăzi la bal eu trebuie să-mi aleg logodnica. Fii tu logodnica mea şi căsătoreşte-te cu mine! 

Ioana tăcea. Îi aruncă numai o privire. În vremea asta, calul bătu din copite nerăbdător, iar 
fluierul gâscarului amuţi. 

— EI, răspunde-mi, vrei să-mi devii logodnică şi prinţesă? 

Ioana zâmbi, clătinând din cap şi spuse: 

— O, nu! Tu vrei să râzi de mine. Seamăn eu oare a prinţesă? Mai bine încalecă repede şi fugi la 
bal, şi alege-ţi o logodnică dintre frumoasele prințese. 

— Dar eu vorbesc din suflet, crede-mă, o rugă prințul! Dacă nu vrei să-mi fii logodnică, atunci 
poate că vii cu mine la bal? Să ştii că te aştept la miezul nopții împreună cu prietenul tău, gâscarul, 
cu fluierul său şi gâştele astea cenuşii. Ai să vii? 

Ioana se uită la prinţ şi-i răspunse: 

— Poate că da. Sau poate că nu. Nu ştiu! 

Mai mult nu spuse nimic. Prinţul se aruncă pe calul său de culoarea corbului şi galopă către oraş. 

Se făcu seară. Caretele, una după alta, soseau mereu şi se opreau la castelul unde în sala cea 
mare regele şi regina primeau pe nobilii oaspeți. Veneau chiar din cele mai depărtate comitate şi 
domenii, deoarece nimeni nu voia să scape un asemenea mare eveniment: prințul moştenitor, fiul 
cel mare al regelui, trebuia în seara aceea să-şi aleagă logodnica. 

Multe dintre frumoasele lady îşi ascundeau nădejdile şi dorinţele lor tainice după uşoare flecăreli 
şi nepăsătoare zâmbete. 

Balul începuse de mult, dansurile urmau unul după altul, dar prinţul încă nu alesese pe nimeni. 

În sfârşit, sosi miezul nopţii. La ultima bătaie a ceasului, în capătul sălii se făcu zarvă şi murmur 
de mirare. Dansatorii se dădură în lături şi în fața regelui şi a reginei apăru un ciudat cortegiu: în 
frunte păşea o fată desculță, într-o rochie verde, zdrențuită, după ea venea gâscarul cel şchiop, iar în 
urma lor se clătinau nouă gâşte cenușii gâgâind. 

Erau oaspeţii, veniți la balul regelui. 

De la început, toți curtenii amuţiră de nedumerire, însă îndată începură să şuşotească şi să râdă 
zgomotos. Dar deodată tăcură, când văzură pe prinț ieşind înainte şi luând pe fata cea desculță de 
mână. O conduse către părinții săi, care şedeau pe tron. 

— lată, cuvântă prinţul, asta-i Ioana! Dacă ea mă vrea, eu o aleg de soție. Ce ai de spus la 
aceasta? 

Regele o privi cu atenţie pe loana, apoi răspunse: 

— Fiul meu, alegerea ta nu-i proastă. Dacă fata este tot atât de bună şi cuminte, pe cât este de 
frumoasă, ea va fi o prințesă destoinică! 

— Tânăra e foarte drăguță, e adevărat, spuse regina, dar ce fel de rochie este asta? 

— Şi de ce nu spune nimic? întrebă regele. La ce se gândeşte ea? 

— Dacă nu aveţi nimic împotrivă, spuse încet Ioana, eu primesc cu dragă inimă să fiu soția 
prințului! 

Deodată, în plină tăcere, răsunară sunetele duioase de fluier ale gâscarului. Nimeni nu auzise în 
viaţa lui o asemenea muzică melodioasă şi fermecătoare. Şi deodată rochia cea zdrenţuită a Ioanei 
se prefăcu, în ochii tuturor, într-o rochie scumpă, albă, împodobită cu briliante strălucitoare, iar cele 
nouă gâşte, în mici paji, îmbrăcaţi numai în albastru. Ei ridicară trena Ioanei şi astfel o urmară până 


ce prinţul o conduse pe logodnica sa, în celălalt capăt al sălii, ca să înceapă dansul. Iar sunetele 
fluierului se pierdură în vesela muzică, care se revărsa din sala de bal. 

lată, aceasta este povestea Ioanei Zdrenţăroasa, care a devenit prințesă, iar mamele, chiar şi cele 
mai invidioase, fură de părere că atât prinţul cât şi Ioana sunt o pereche minunată. 

Un singur om a rămas trist în mijlocul acestui entuziasm, acela era bătrânul lord. El nu putea să 
uite durerea lui şi numai după ce a încetat zvonul clopotelor, el porni în galop la castelul său de pe 
țărmul mării. 

După primul dans cu prinţul, Ioana îşi căută pe credinciosul său prieten, gâscarul, dar acesta 
dispăruse. Ea trimise atunci pe slujitorii săi să-l caute în toate colțurile țării, dar nimeni nu l-a mai 
văzut nicăieri. E adevărat că locuitorii satelor povestesc că atunci când ei se întorc acasă târziu de 
tot, aud câteodată pe câmp şi în păduri, un cântec duios şi trist de fluier. 

Pe bătrâna ei dădacă, chiar a doua zi după cununie, loana e luat-o la sine. Astfel, bătrânica a trăit 
până la sfârşitul zilelor sale, în castelul regesc. 


Zâna verde 
poveste engleză 


A fost odată ca niciodată un bătrân care avea două fete. 

Una era cuminte şi la locul ei, iar cealaltă mândră şi îngâmfată de nu-i ajungeai cu prăjina la nas. 
Bătrânul însă pe ea o iubea cel mai mult şi ei îi dădea bucatele cele mai alese şi hainele cele mai 
frumoase. 

Într-o zi fata cea cuminte zise: 

— Tată, dă-mi un cozonac şi-o sticlă cu bere şi lasă-mă să mă duc în lume să-mi caut norocul! 

Taică-său îi dădu un cozonac şi o sticlă cu bere şi fata plecă în lume să-şi caute norocul. După ce 
merse prin pădure până ce obosi, se aşeză sub un copac ca să se odihnească, să mănânce cozonacul 
şi să bea berea. Pe când mânca ea, un moşnegel trecu pe acolo şi o întrebă: 

— Fată dragă, fată dragă, ce cauţi sub copacul meu? 

Ea îi răspunse: 

— Am plecat să-mi caut norocul. M-a prins oboseala şi tare mai mi-e foame. M-am aşezat şi eu 
să-mbuc ceva. 

Bătrânul îi spuse: 

— Fată dragă, fată dragă, dă-mi şi mie ceva de mâncare. 

— N-am decât un cozonac şi-o sticlă cu bere, zise ea, dar dacă-ţi place, poţi să iei. 

Moşneagul spuse că-i place. Se aşeză şi amândoi mâncară cozonacul şi băură toată berea. Când 
fata se pregătea să pornească mai departe, bătrânul îi spuse: 

— Am să te-ndrept spre locul unde să-ţi găseşti norocul. Mergi tot înainte prin pădure până 
ajungi la o căsuţă uitată de vreme. Acolo stă Zâna Verde. Bate la uşă şi, când ţi-o deschide, spune-i 
c-ai venit să ceri de lucru. O să te primească, dar bagă bine de seamă: fii cuminte şi fă tot ce-ţi 
spune ea. N-o să-ți meargă rău. 

Fata îi mulţumi şi-şi văzu de drum. Nu după multă vreme ajunse la căsuţa din pădure şi bătu la 
uşă. Îi deschise o zână verde tare drăguță, care o întrebă: 

— Fată dragă, fată dragă, ce cauţi pe-aici? 

— Caut de lucru, răspunse fata. 

— Ce ştii să faci? o întrebă Zâna Verde. 

— Ştiu să coc pâine şi să fac bere, mă pricep la orice e nevoie prin casă, răspunse fata. 

— Atunci vino înăuntru, îi zise Zâna Verde şi o duse în bucătărie. Să ştii însă, mai spuse ea, că 
trebuie să te porți cum se cuvine, să mături bine prin casă, să ştergi până şi ultimul firicel de praf şi, 
ia aminte, să nu care cumva să te uiţi prin gaura cheii, că o mare nenorocire se va abate asupra ta. 

Fata mătură şi şterse praful. 


Mai apoi Zâna Verde îi zise: 

— Acum du-te la fântână şi adu o găleată cu apă curată să faci mâncare. Dacă apa nu-i curată, 
schimb-o mereu până când ai să scoţi apă limpede ca cristalul. 

Fata luă găleata şi o porni spre fântână. Scoase o găleată, dar apa era aşa de murdară, avea atâta 
noroi în ea, că trebui s-o arunce. Mai scoase o găleată, apa era un pic mai curată şi-n ea înota un 
peştişor de argint. 

Peştişorul spuse: 

— Fată dragă, fată dragă, spală-mă, netezeşte-mi frumos solzii şi pune-mă înapoi cu grijă. 

Ea îl spălă, îi netezi solzii şi îi dădu drumul cu grijă. Mai scoase o găleată. Apa era niţel mai 
limpede şi în ea înota un peştişor de aur. 

Peştişorul spuse: 

— Fată dragă, fată dragă, spală-mă, netezeşte-mi frumos solzii şi pune-mă înapoi cu grijă. 

Fata îl spălă, îi netezi solzii şi îi dădu drumul cu grijă. Mai scoase o găleată. Apa era curată şi în 
ea înota un alt peştişor, care spuse acelaşi lucru ca şi ceilalți. Fata îl spălă şi pe el, îi netezi solzii şi-i 
dădu drumul. Mai scoase încă o găleată şi de data aceasta apa era proaspătă, curată şi limpede ca 
cristalul. 

Atunci cei trei peştişori scoaseră capetele din apă şi spuseră într-un glas: 


— Pâinea zânei de-o mănânci, 
Drept la cimitir ajungi. 

De bei apă din fântână, 
Norocul te ia de mână. 

Fii cinstită şi cuminte, 

Cum ai fost şi înainte. 


Fata o porni în grabă spre casă. Mătură în bucătărie şi şterse repede praful, căci se temea să n-o 
mustre zâna pentru că întârziase atât de mult. Pe deasupra îi era şi foame. Zâna Verde îi arătă apoi 
cum să facă mâncare şi s-o ducă în salonaș. Îi mai spuse să mănânce pâine şi lapte dacă vrea. Fata îi 
mulțumi şi zise că o să mănânce din cozonacul pe care-l luase de acasă (trebuie să ştiţi că mai găsise 
nişte fărâmituri prin buzunare). Zâna Verde se duse în salonaş, iar fata se aşeză lângă foc. Se tot 
gândea la ce-i spuseseră peştişorii şi se întreba de ce n-o lasă Zâna Verde să se uite prin gaura cheii. 
Îşi zise că totuşi n-are ce să i se întâmple şi se aplecă să se uite prin gaura cheii. Când colo, ce 
credeți că-i văzură ochii? Zâna Verde dansa cu un zmeu! Atât de mirată era fata de ceea ce văzuse, 
că o luă gura pe dinainte: 

— Vai de mine, ce văd eu? 

Zâna Verde cu un zmeu. 

Zâna Verde se năpusti din cameră şi o întrebă: 

— Ce-ţi văzură ochii? 

Fata îi răspunse: 

— N-am văzut nimic, să ştii, 

Pân' ce lumea s-o sfârşi. 

Apoi Zâna Verde se duse din nou în salonaş să mănânce, iar fata se uită din nou pe gaura cheii. 
Şi din nou începu să cânte: 

— Vai de mine, ce văd eu? 

Zâna Verde cu un zmeu. 

Zâna Verde ieşi ca mai înainte şi o întrebă: 

— Fată dragă, fată dragă, ce-ţi văzură ochii? 

Fata spuse: 

— N-am văzut nimic, să ştii, 

Pân' ce lumea s-o sfârşi. 


Toată povestea se repetă şi a treia oară, dar de data asta Zâna Verde zise: 

— Acum n-ai să mai vezi deloc, şi-i întunecă vederea. Dar, mai spuse Zâna Verde, fiindcă ai fost 
cuminte şi-ai şters praful, am să-ţi dau simbria şi te las să pleci acasă. 

Îi dădu o pungă cu bani şi o boccea cu haine şi o trimise acasă. Biata fată mergea pe cărare 
poticnindu-se şi numai ce se lovi de fântână. Pe ghizdurile fântânii stătea un flăcău chipeş. Omul îi 
spuse că vrea s-o ajute, să-i ducă punga cu bani şi bocceaua cu haine. O îndemnă să-şi spele ochii în 
apa fântânii înainte de a pleca. Fata făcu întocmai şi simţi că începe iar să vadă. Acum vedea la fel 
ca înainte. Flăcăul şi fata merseră împreună până la casa tatălui ei. Când deschiseră punga, găsiră o 
mulțime de bani, iar când desfăcură bocceaua, scoaseră de acolo o sumedenie de haine minunate. 
Fata s-a măritat cu flăcăul şi au trăit fericiți mulți ani după aceea. 

Ei, acu', când văzu cealaltă fată ce lucruri frumoase căpătase soră-sa, se duse şi ea la taică-său şi- 
i spuse: 

— Tată, dă-mi un cozonac şi-o sticlă cu bere şi lasă-mă să mă duc în lume să-mi caut norocul! 

Taică-său îi dădu şi ei un cozonac şi o sticlă cu bere şi lucrurile se petrecură ca şi cu sora 
cealaltă. Dar când moşneagul o rugă să-i dea ceva de mâncare, ea îi spuse: 

— N-am destul nici pentru mine, de unde să-ți dau şi ție? 

În casa Zânei Verzi nu şterse praful şi zâna se supără foc pe ea. Când se duse la fântână şi 
peştişorii îi intrară în găleată, zise că sunt uzi şi scârboşi şi că nu-i trecea prin cap să-şi murdărească 
rochia şi mâinile cu ei. Aşa că-i aruncă fără milă înapoi în fântână. Şi mai spuse că nici vorbă să bea 
apă rece şi chioară, când putea să mănânce pâine şi să bea lapte. Când Zâna Verde îi luă vederea 
pentru că se uitase prin gaura cheii, nu căpătă nici punga cu bani, nici bocceaua cu haine fiindcă nu 
ştersese praful. 

Şi cum nu s-a găsit nimeni care s-o ajute pe drum până acasă, a umblat şi ea de colo-colo, ziua şi 
noaptea, până a murit. Şi nimeni n-a putut spune unde e îngropată sau ce s-a ales de ea. 


Câinele cu dinți mărunți 
poveste engleză 


Odată, demult, trăia un negustor care străbătea lumea în lung şi-n lat. Într-una din călătorii îl 
atacară hoţii. l-ar fi luat ei şi viaţa şi banii, dacă nu-i sărea în ajutor un câine mare, care îi puse pe 
tâlhari pe fugă. După ce-i alungă pe răufăcători, câinele îl luă pe negustor acasă (şi avea câinele 
nostru o casă frumoasă, nu glumă!), îi legă rănile şi îl îngriji până ce acesta se puse din nou pe 
picioare. 

De cum se însănătoşi, negustorul plecă spre casă. Dar înainte de-a se aşterne la drum, îi spuse 
câinelui că-i e recunoscător pentru binele ce i-l făcuse şi îl întrebă cum ar putea să-l răsplătească. Îi 
mai spuse că n-o să şovăie nicio clipă să-i dea chiar cel mai de preţ lucru pe care-l are. 

Se porni să-l întrebe cam aşa; 

— Primeşti un peşte care vorbeşte douăsprezece limbi? 

— Nu, zise câinele, nu vreau. 

— Sau o gâscă cu ouă de aur? 

— Nu, zise câinele, nu-mi trebuie. 

— Poate o oglindă în care să vezi gândurile oamenilor? 

— Nu, zise câinele, n-am nevoie. 

— Atunci ce vrei? întrebă negustorul. 

— Nu vreau niciunul din darurile astea, vorbi câinele, lasă-mă doar să-ţi iau fata şi s-o duc la 
mine acasă. 

Tare se mâhni negustorul când auzi una ca asta, dar cuvântul o dată dat era bun dat şi nu mai 
avea încotro. 

— Poţi să vii s-o iei, îi spuse el câinelui, dar mai las-o să stea acasă o săptămână. 


La sfârşitul săptămânii câinele se duse la negustor să ia fata. Când ajunse acolo, nu vru să intre 
nici în ruptul capului şi aşteptă la uşă. Fata făcu ce-i spusese taică-său şi ieşi îmbrăcată ca pentru 
drum, gata să plece cu câinele. 

Văzând-o câinele spuse mulţumit: 

— Urcă-te-n spinarea mea şi-am să te duc acasă. 

Fata făcu întocmai şi o porniră la pas întins până ajunseră la casa câinelui, care era tare departe. 

După ce stătu o săptămână acolo, fetei i se făcu urât şi începu să plângă. 

— De ce plângi? o întrebă câinele. 

— Fiindcă vreau să merg înapoi la tata, răspunse ea. 

Atunci câinele îi zise: 

— Dacă-mi promiţi că n-ai să rămâi mai mult de trei zile, te duc eu acolo. Dar mai întâi, zise el, 
spune-mi cine sunt eu. 

— O potaie mare cu dinţi mărunți, răspunse ea. 

— Dacă-i pe-aşa, nu te las să pleci. 

Fata însă plânse atât de mult, încât câinele îi promise s-o ducă acasă. 

— Înainte de-a pleca, zise el, spune-mi cine sunt eu. 

— O, spuse fata, cine altul decât Dulce-ca-un-fagure-de-miere?! 

— Urcă-te-n spinarea mea, zise el, şi te duc acasă. 

Merse aşa cu fata în spinare vreo patruzeci de mile până ajunseră la un pârleaz. 

— Cine sunt eu? întrebă câinele înainte de a sări pârleazul. 

Crezând că nimic n-o mai poate întoarce din drum, fata spuse: 

— O potaie mare cu dinţi mărunți. 

Cum a auzit asemenea vorbe, câinele n-a mai sărit pârleazul, ci s-a întors şi a luat-o la fugă spre 
casă cu fata în spinare. 

Mai trecu o săptămână, fata plânse din nou de ţi se rupea inima şi câinele îi făgădui iar s-o ducă 
acasă la taică-său. Fata se urcă în spinarea câinelui şi, ca data trecută, ajunseră la pârleaz, unde 
câinele se opri şi-o întrebă: 

— Cine sunt eu? 

— Dulce-ca-un-fagure-de-miere, răspunse ea. 

Atunci câinele sări peste pârleaz şi mai merseră douăzeci de mile până ajunseră la alt pârleaz. 

— Cine sunt eu? întrebă câinele dând din coadă. 

Ea se gândea mai mult la taică-său, la casa părintească, decât la câine şi fără să-i pese, răspunse: 

— O potaie mare cu dinţi mărunți. 

Auzind una ca asta, câinelui 1 se zburli părul pe spinare de mânie. Se întoarse şi o luă la fugă 
spre casă, ca şi data trecută. După ce fata mai plânse o săptămână, câinele îi promise iar s-o ducă la 
casa părintească. Ea se urcă din nou în spinarea câinelui şi, când ajunseră la primul pârleaz, câinele 
o întrebă: 

— Cine sunt eu? 

— Dulce-ca-un-fagure-de-miere, răspunse ea. 

Câinele sări pârleazul şi merseră mai departe. Fata se hotărî în sfârşit să-i spună cele mai 
frumoase vorbe până s-o vedea la casa tatălui ei. 

Când ajunseră la uşa negustorului, câinele o întrebă: 

— Cine sunt eu? 

În clipa aceea fata uită vorbele frumoase pe care avea de gând să i le spună şi începu: 

= Oz 

Câinele dădu să se întoarcă. Fata se prinse bine de clanţa uşii şi era cât pe-aci să spună „potaie”, 
când văzu câtă tristeţe era în ochii câinelui. Îşi aminti atunci ce bun şi răbdător fusese cu ea şi zise: 

— Mai-dulce-ca-un-fagure-de-miere! 

După ce spuse cuvintele astea, fata crezu că, mulţumit de ce auzise, câinele o să plece spre casa 
lui. Dar nici urmă de aşa ceva. Dintr-o dată el se ridică pe labele dinapoi şi, cu labele din față, îşi 


dădu jos capul de câine şi-l aruncă cât colo. Blana de pe corp îi căzu şi apăru cel mai frumos tânăr 
din lume, cu cei mai albi şi mai mărunți dinți din câți au existat vreodată. 
Vă închipuiți, desigur, că au făcut nuntă mare şi au trăit fericiți împreună mulți ani. 


Rochiţă-De-Muşchi 


poveste engleză 


Trăia odată într-o colibă o văduvă săracă şi bătrână, care avea două fete. Cea mai mică, frumoasă 
ca soarele, n-avea mai mult de nouăsprezece sau douăzeci de ani. Maică-sa lucra de dimineață până 
seara să-i facă o rochie. 

Un negustor începu să-i facă curte mezinei. Venea mereu şi-i aducea tot felul de lucruri. Omul o 
iubea şi vroia cu orice preţ să se însoare cu ea. Dar fata nu-l iubea (ce să-i faci, se mai întâmplă 
câteodată!) şi nu ştia cum să scape de el. Aşa că într-o zi se duse la maică-sa şi-i ceru sfatul. 

— Lasă-l să vină, spuse văduva, şi vezi ce poți scoate de la el până termin eu rochia asta. Pe 
urmă n-ai să mai ai nevoie nici de el, nici de darurile lui. Fată dragă, spune-i că nu te măriți cu el 
dacă nu-ţi aduce o rochie albă de satin, brodată cu rămurele de aur mari cât mâna. Şi nu uita să-i 
spui că trebuie să-ți fie pe măsură. 

Când veni negustorul s-o ceară de nevastă, fata îi spuse ce-o învățase maică-sa. Omul luă aminte 
şi într-o săptămână veni cu rochia gata. Ce să mai vorbim, era aşa cum o ceruse bătrâna. Fata o luă 
şi se duse s-o arate maică-si. Când o puse pe ea, văzu că-i vine ca turnată. 

— Acu' ce mă fac, mamă? întrebă ea. 

— Spune-i, zise mama, că n-ai să te măriţi cu el dacă nu-ţi aduce o rochie de mătase în culori 
luate de la toate păsările cerului. Şi, ca-nainte, să-ți fie pe măsură. 

Fata îi spuse negustorului întocmai. Peste două-trei zile, el veni din nou, cu rochia de mătase aşa 
cum 1-0 ceruse fata. Şi cum omul ştia măsura dinainte, bineînţeles că rochia îi veni fetei de minune. 

— Şi-acu' cum o scot la capăt, mamă? întrebă ea din nou. 

lar maică-sa îi zise: 

— Spune-i că nu te măriţi cu el dacă nu-ţi aduce nişte conduri de argint pe piciorul tău. 

Fata ceru negustorului ce o povăţuise maică-sa şi peste câteva zile acesta veni cu condurii. 
Picioruşele ei erau mici, ca de păpuşă, dar condurii îi veneau de parcă ar fi fost făcuţi anume pentru 
ea: nici prea strâmţi, nici prea largi. Din nou fata se duse la maică-sa şi o întrebă ce să facă. 

— La noapte am să-ţi termin rochia, zise bătrâna. Spune-i negustorului c-o să te măriți cu el 
mâine şi să vină aici la ora 10. 

Fata îi spuse întocmai: 

— Nu uita, dragul meu, mâine dimineaţă la 10. 

— Am să vin, dragostea mea, am să vin negreşit, zise el. 

În noaptea aceea văduva lucră până târziu, dar termină rochia. Muşchi verde şi fir de aur, iată din 
ce-o făcuse. O boteză „rochiță-de-muşchi” şi dădu acest nume şi fetei mai mici, căci pentru ea o 
lucrase. Era o rochie fermecată care-ţi îndeplinea toate dorinţele. N-aveai decât s-o pui tine şi să 
doreşti să ajungi undeva, că te şi vedeai la locul cu pricina. Sau dacă vroiai să-ți schimbi înfăţişarea, 
pe dată te prefăceai în lebădă sau albină. 

A doua zi femeia se sculă înainte de revărsatul zorilor. O chemă pe fata cea mică şi o îndemnă să 
plece în lume ca să-şi caute norocul, căci un mare noroc o aştepta. Bătrâna citea în stele şi ştia ce 
are să vină. Îi dădu fetei rochiţa de muşchi şi o coroană de aur şi îi spuse să nu uite condurii de 
argint şi cele două rochii pe care le căpătase de la negustor. Dar avea să umble în hainele obişnuite 
cu care lucra toată ziua. Şi iat-o pe Rochiţă-de-muşchi gata de drum. Maică-sa îi spuse c-o să ajungă 
peste nouă mări şi nouă ţări, iar de acolo o să mai meargă până ce o să dea de un palat mare unde să 
ceară de lucru. 

— N-ai să mergi mult, draga mamii, zise bătrâna. Şi acolo ai să găseşti de lucru cât vrei. 


Rochiţă-de-muşchi urmă povaţa maică-si şi, cât ai clipi din ochi, se trezi în faţa unui palat mare. 
Bătu la poarta din faţă şi spuse că vrea de lucru. Nu ştiu cum se făcu că-i deschise tocmai stăpâna 
palatului. Cum o văzu, stăpâna şi prinse drag de fată, căci frumuseţea ei părea fără pereche în lume. 

— Ce ştii să faci? o întrebă ea. 

— Ştiu să fac mâncare, înălțimea voastră, răspunse Rochiță-de-muşchi. Lumea zice c-o să fiu o 
bucătăreasă în toată regula. 

— Ca bucătăreasă nu pot să te iau, îi spuse stăpâna. Mai am una, dar aş putea să te iau ajutor de 
bucătăreasă, dacă eşti mulțumită cu slujba asta. 

— Mai mulțumită nici că se poate, spuse Rochiţă-de-muşchi. E tot ce-mi doresc. 

Aşa că Rochiță-de-muşchi avea să fie ajutor de bucătăreasă. Şi după ce-i arătă camera unde o să 
stea, stăpâna o duse la bucătărie şi-i făcu cunoştinţă cu slujnicele. 

— Am adus-o pe Rochiță-de-muşchi, zise stăpâna. De azi înainte o să fie ajutor de bucătăreasă. 

Apoi stăpâna plecă, iar Rochiţă-de-muşchi se duse din nou în cameră ca să-şi aranjeze lucrurile 
şi să ascundă coroana de aur, condurii de argint şi cele două rochii minunate. 

N-are rost să vă mai spun că toate slujnicele de la bucătărie plesneau de ciudă. Lucrurile aveau să 
meargă chiar şi mai prost, căci fata cea nouă era al naibii de frumoasă, mult mai frumoasă decât 
oricare din ele. O hoinară în zdrenţe să le poruncească lor, când locul ei ar fi fost la spălatul vaselor, 
şi asta numai aşa fiindcă le era milă de ea! Dacă cineva trebuia să fie ajutor de bucătăreasă, păi e 
limpede ca lumina zilei că una din ele era demnă de aşa ceva, fiindcă ştia cum merg lucrurile. Nu 
fata asta de pe care curg zdrențele, culeasă de pe drumuri. Dar lasă c-o s-o facă ele să-şi vadă lungul 
nasului, nu duceţi grijă! Şi uite aşa au sporovăit întruna, cum fac femeile de obicei, până ce 
Rochiță-de-muşchi veni în bucătărie să se apuce de treabă. Atunci tăbărâră toate cu gura pe ea: 

— Cine te crezi tu să ne dai nouă porunci? Ai să fii ajutor de bucătăreasă când ti-i vedea ceafa. 
N-apuci tu ziua aia! Să fii fericită dacă ţi-om da să freci tigăile, să speli cuţitele, să cureți grătarele 
de la sobe şi alte d-astea. Iar drept răsplată, uite ce-ţi dăm! 

Şi dintr-o dată, linguroiul o lovi drept în cap — poc, poc, poc! 

— Mai mult nici că meriţi, îi spuseră ele, şi altceva n-ai să capeţi, frumoaso! 

Aşa se şi întâmplă cu Rochiţă-de-muşchi. Toate treburile cele mai murdare ea le făcea. Nu peste 
mult timp fata era plină de grăsime din cap până în picioare, iar ochii nu i se mai vedeau de atâta 
funingine. Din când în când, câte o slujnică nu uita să-i trântească linguroiul în cap — poc, poc poc! 
Biata fată nu mai putea îndura, aşa de tare o dureau cucuiele. 

Vremea trecea, Rochiță-de-mușchi îşi vedea de tigăile, cuţitele şi grătarele ei, iar slujnicele îi 
dădeau în cap cu linguroiul — poc, poc, poc! într-o zi se răspândi vestea c-o să fie o petrecere mare, 
cu vânătoare, dans şi alte distracții, care avea să ţină trei zile şi trei nopţi. Toate preacinstitele feţe 
din împrejurimi şi de la câteva mile depărtare fură chemate la această petrecere. Bineînţeles 
stăpânul, stăpâna şi feciorul lor (căci nu-i dăruise cerul decât cu o odraslă) se duseră şi ei. Nu 
trebuie să vă mai spun că toate slujnicele numai despre asta vorbeau. Una ar fi vrut să fie şi ea 
acolo, alta ar fi vrut să danseze cu vreunul din prinți, alta ar fi vrut să vadă rochiile doamnelor şi 
uite aşa fiecare îşi dorea câte ceva, în afară de Rochiţă-de-muşchi, care stătea la locul ei şi nu 
spunea nimic. Dacă ar avea haine ca lumea, se gândeau, s-ar putea duce şi ele la bal fără grijă, căci 
nu se credeau cu nimic mai prejos decât oricare doamnă de viță nobilă. 

— Te pomeneşti că vrei să mergi şi tu la bal, Rochiţă-de-muşchi?! râseră ele. Frumos i-ar sta să 
apari acolo în zdrenţele tale şi murdară cum eşti! 

Şi dintr-o dată linguroiul o lovi din nou în cap — poc, poc, poc! După asta slujnicele toate 
începură să-şi bată joc de biata fată. Vedeţi şi dumneavoastră ce neamuri proaste erau. 

Ştiţi, după cum v-am mai spus, că Rochiţă-de-muşchi era foarte chipeşă, iar zdrenţele şi 
murdăria nu reuşeau să-i ascundă frumuseţea. Ce-or fi zis servitorii despre fată nu prea ne 
interesează, dar stăpânul cel tânăr nu-şi putea lua ochii de la ea. Stăpânul şi stăpâna văzuseră şi ei că 
fata nu-i o oarecare, căci Rochiță-de-muşchi era frumoasă, nu glumă. De aceea se gândiră s-o invite 
la petrecere şi trimiseră după ea ca să afle dacă vrea să meargă. 


— Nu, vă mulţumesc din suflet, spuse ea, niciodată nu m-am gândit la una ca asta. Ştiu ce mi se 
cuvine şi ce nu. Şi pe deasupra aş umple de grăsime caleaşca şi hainele oricui s-ar apropia de mine. 

Stăpânul şi stăpâna îi spuseră să nu-şi facă griji şi o rugară de câteva ori să vină la petrecere. 
Sunt foarte mărinimoşi, le spuse Rochiță-de-muşchi, dar ea n-o să se ducă la bal. Chiar aşa o să 
facă. Când fata se întoarse în bucătărie, vă închipuiţi că toate vroiau să ştie de ce-au trimis stăpânii 
după ea. Aveau de gând s-o dea afară? Ea însă le spuse că stăpânul şi stăpâna o invitaseră să meargă 
cu ei la petrecere. 

— Cum? Tu la bal? ziseră ele mirate. Cine crede una ca asta? Dac-ar fi fost vreuna dintre noi, 
mai treacă-meargă. Dar tu! Auzi colo! Nici nu te-ar fi lăsat să intri. Ai fi pătat hainele domnilor, 
dacă s-ar fi găsit vreunul să danseze cu tine. Iar doamnele, săracele de ele, ar fi trebuit să se ţină de 
nas când treceau pe lângă tine. 

Nu, nu se poate, ziceau ele, ca stăpânul şi stăpâna s-o fi chemat pe ea la bal. Minte de îngheaţă 
apele şi linguroiul o pocni din nou în cap — poc, poc, poc! 

A doua seară stăpânul, stăpâna şi fiul lor o invitară din nou la bal. Fusese minunat cu o seară în 
urmă, ziceau ei, şi păcat că ea n-a fost acolo. Deseară are să fie şi mai frumos. Toţi, dar în special 
stăpânul cel tânăr, o rugară să vină. Nu, zice ea, cum era să se ducă aşa, plină de grăsime şi 
murdărie şi toată în zdrențe? Nu putea şi nici nu vroia să meargă. Nici stăpânul cel tânăr nu fu în 
stare s-o convingă, deşi încercă destul, slavă Domnului. Celelalte slujnice n-o crezură când fata le 
povesti că stăpânii o chemaseră din nou la petrecere şi că stăpânul cel tânăr ţinea morțiş să meargă 
ŞI ea. 

— I-auziţi colo, spuseră ele. Ce-o să mai zică sărăntoaca asta? Numai minciuni, ce altceva! 

Atunci una din ele, cu o gură ca o troacă de porci şi cu picioare de cal, apucă linguroiul şi poc! i- 
l trânti în cap. 

În seara aceea Rochiţă-de-muşchi se hotărî să meargă la bal aşa cum se cuvine, dar fără s-o ştie 
cineva. Primul lucru a fost să le adoarmă pe toate slujnicele. Pe nevăzute le atinse uşor, în trecere, şi 
toate căzură într-un somn adânc din care nu se puteau trezi singure. Vraja trebuia sfărâmată de 
cineva cu aceeaşi putere ca rochiţa fermecată a fetei. După asta Rochiţă-de-muşchi se spălă bine. De 
când venise, celelalte n-o lăsaseră să se spele fiindcă vroiau s-o țină cât mai murdară. Apoi se duse 
în camera ei, aruncă cât colo hainele şi încălțările de toată ziua, îşi puse rochia albă de satin brodată 
cu rămurele de aur, condurii de argint şi coroana de aur. Bineînţeles avea pe dedesubt rochiţa de 
muşchi. Cum termină cu îmbrăcatul, îşi puse în gând să ajungă le petrecere. Nici n-apucă bine să se 
gândească ce vrea, că se şi văzu acolo. Simţi doar că se ridică şi zboară prin aer, numai o clipită 
însă. Apoi îşi dădu seama că era în încăperea în care se încinsese dansul. 

Stăpânul cel tânăr o văzu stând deoparte şi, de cum o zări, nu-şi mai putu lua ochii de la ea. Nu 
mai văzuse niciodată o fată atât de frumoasă şi aşa de minunat îmbrăcată. 

— Cine-i fata de colo? o întrebă el pe maică-sa. 

Dar maică-sa nu ştia nici ea. 

— Nu poţi afla cine e, mamă? zise băiatul. Nu poţi merge să vorbeşti cu ea? 

Maică-sa, văzând că băiatul n-o să aibă linişte până n-o afla cine-i fata, se duse, se prezentă 
tinerei doamne şi o întrebă cine e, de unde vine şi multe de-alde astea. Dar tot ce putu afla era că 
tânăra necunoscută venea dintr-un loc unde o loveau cu linguroiul în cap. Apoi stăpânul cel tânăr se 
duse şi el, se prezentă, dar nici el nu putu afla nimic despre frumoasa doamnă. O invită atunci la 
dans, dar ea se cam ferea. El se aşeză lângă ea şi o tot rugă până când, în cele din urmă, fata primi şi 
o porniră amândoi în ritmul muzicii. Dansară o dată, înconjurând încăperea, apoi fata îi spuse că 
trebuie să plece. El o rugă să mai stea, dar fără vreun folos: necunoscuta se hotărâse să plece chiar 
atunci. 

— Fie cum ţi-e vrerea, zise el (ce altceva putea spune, la urma urmei?!), am să te conduc. 

A fost de ajuns ca ea să-şi dorească să fie acasă, că s-a şi văzut acolo. Nici vorbă s-o mai 
conducă cineva. Pur şi simplu dispăru de lângă el cât ai bate din palme lăsându-l cu gura căscată de 
uimire. Crezând că distinsa doamnă e la bal sau în curte să-şi aştepte trăsura, stăpânul cel tânăr se 


duse să vadă, dar nu era nici urmă de ea nicăieri şi nimeni nu ştia să spună unde e. Se duse el înapoi 
la bal, dar nu-şi putea lua gândul de la ea şi vroia întruna să meargă înapoi acasă. 

Când ajunse acasă, Rochiță-de-muşchi se uită întâi să vadă dacă slujnicele mai dormeau. Apoi se 
duse sus şi-şi puse din nou hainele de bucătărie. După aceea cobori şi atinse uşor fiecare slujnică. 
Asta le trezi, ca să zicem aşa. Oricum toate tresăriră şi se-ntrebară cât o fi ceasul, mirându-se că au 
putut dormi atâta. Rochiță-de-muşchi le spuse cât e ceasul şi le dădu de-nțeles că ar putea să le 
pârască. Ele se rugară să nu le spună stăpânei şi se sfătuiră între ele să-i dea fetei câte ceva dacă s-o 
lăsa greu. Aveau de gând să-i dea nişte lucruri vechi şi cam purtate: o fustă, o pereche de pantofi, 
nişte ciorapi, un corset şi câte şi mai câte de-alde astea. Rochiţă-de-muşchi le promise că n-o să le 
pârască şi-n seara aceea nu-i mai dădură cu linguroiul în cap. 

A doua zi stăpânul cel tânăr nu-şi putea găsi astâmpăr. Nu se gândea decât la frumoasa 
necunoscută de care se îndrăgostise la prima vedere cu o noapte în urmă. Întruna se întreba dacă va 
veni din nou la bal şi dacă se va face nevăzută la fel ca noaptea trecută. Se tot gândea el cum s-o 
oprească sau cum s-o ajungă din urmă, dacă fata o să dispară iar pe neaşteptate. Trebuie să afle unde 
stă, îşi zise el, altfel cum o să mai poată trăi după ce se termină balul? O să se prăpădească de dorul 
ei, se jeluieşte maică-si, dacă n-o s-o poată lua de nevastă. E îndrăgostit de ea până peste cap. 

— Bine, dragul mamei, zise stăpâna, cum să te-ajut eu? Am crezut că-i o fată modestă şi la locul 
ei, dar n-a vrut să-mi spună cine e, ce face şi de unde vine. Mi-a spus doar că vine dintr-un loc 
unde-i dau cu linguroiul în cap. 

— E învăluită de mister, ştiu, spuse stăpânul cel tânăr, dar nu-mi pot lua gândul de la ea. Trebuie 
să mă-nsor cu ea, mamă, oricine-ar fi şi orice s-ar întâmpla. Să n-apuc să mai văd lumina soarelui, 
daci n-am s-o iau de nevastă. 

Slujnicele au auzul tare ascuţit şi limba şi mai ascuțită, aşa că vă puteți da cu socoteală că la 
bucătărie nu se vorbea despre altceva decât despre stăpânul cel tânăr şi despre frumoasa doamnă de 
care se îndrăgostise nebuneşte. 

— Dar proaste ne mai crezi, Rochiţă-de-muşchi! Auzi colo! Cică stăpânul a vrut-o numai pe ea 
la dans şi începură din nou s-o sâcâie şi să-i spună tot felul de răutăți. 

Iar la sfârşit, fiindcă le minţise (aşa credeau ele), îi dădură cu linguroiul în cap— poc, poc, poc! 
Şi treaba asta se repetă mai târziu, după ce stăpânul şi stăpâna trimiseră din nou după ea şi o 
poftiseră să vină la bal cu ei, iar ea refuzase ca şi înainte. Slujnicele îi spuneau în bătaie de joc să 
aibă grijă să nu piardă ocazia, nu se ştie dacă o să mai vină alta. I-au mai zis ele şi alte lucruri, dar 
nu vreau să le mai spun aici. Din nou linguroiul o nimeri în cap — poc, poc, poc i Atunci Rochiţă- 
de-muşchi le adormi pe împieliţate, cum făcuse cu o seară în urmă, şi începu să se pregătească de 
petrecere. De data aceasta însă îşi puse cealaltă rochie, cea făcută din mătase în culori luate de la 
toate păsările cerului. 

Iat-o acum pe Rochiţă-de-muşchi la bal. Stăpânul cel tânăr o aştepta cu nerăbdare. De cum o 
Zări, îl rugă pe taică-său să trimită un om s-aducă din grajduri calul cel mai iute şi să-l ţină înşeuat la 
uşă. Pe maică-sa o rugă să stea puţin de vorbă cu doamna cea frumoasă. Stăpâna aşa cum o rugase 
fiu-său, dar mai mult decât noaptea trecută nu putu afla. Când armăsarul fu gata înşeuat la uşă, 
stăpânul cel tânăr o invită la dans pe aleasa inimii lui. Ca înainte ea zise „nu” la început şi „da” mai 
pe urmă. Apoi, la fel ca noaptea trecută, spuse că trebuie să plece după ce dansară o dată, 
înconjurând încăperea. Acum, însă, el o tinu strâns de mână până ajunseră în curte. Apoi fata îşi 
puse în gând să ajungă înapoi acasă şi, cât ai zice „peşte”, se pomeni în camera ei. Tânărul stăpân o 
simți cum se înalță în aer, dar nu putu s-o oprească nicicum. O fi călcat-o poate pe picior, căci fetei 
îi scăpă un condur. Nu pun capul jos pentru ce s-a întâmplat, dar cred că totuşi aşa a fost. El luă 
condurul, iar cât despre fată, mai uşor ţi-ar fi fost să te iei la întrecere cu vântul într-o noapte cu 
furtună decât s-o prinzi pe ea din urmă. De cum ajunse acasă, Rochiţă-de-muşchi îşi luă din nou 
hainele ponosite, apoi rupse vraja care le adormise pe celelalte slujnice. Le furase iar somnul, aşa 
credeau ele, şi, de frică să nu afle stăpâna, îi oferiră fetei una un şiling, alta o jumătate de coroană, o 
a treia leafa pe o săptămână. Ea promise că n-o să spună nimănui nimic. 


A doua zi stăpânul cel tânăr nu se mai putea scula din pat. Se ofilea de dor pentru domniţa care- 
şi pierduse un condur de argint noaptea trecută. Toate leacurile doctorilor nu-i ajutară la nimic. Se 
dădu sfoară-n ţară că stăpânul cel tânăr e rău bolnav şi că numai femeia care-şi pierduse condurul 
putea să-l salveze. Dacă avea să vină, el o s-o ia de nevastă. Cum v-am mai spus, condurii erau 
mititei, ca de păpuşă. De peste tot veniră doamne cu picioare mari sau mici, dar niciuna nu avea 
picioarele atât de mici ca să încalţe condurul, oricât s-ar fi chinuit ele. Sosiră şi femei de rând, dar 
nici uneia nu-i venea bine condurul de argint. Chiar şi slujnicele au încercat, dar fără vreun folos. 
Stăpânul cel tânăr se prăpădea văzând cu ochii. 

— Oare nu mai e nimeni, se întreba mama, nicio femeie bogată sau săracă? 

— Nu, îi răspunseră ceilalți. Toată lumea încercase condurul, în afară de Rochiţă-de-muşchi. 

— Aduceţi-o degrabă aici, spuse stăpâna. 

O aduseră pe fată. 

— Încalţă condurul ăsta, spuse stăpâna. 

Rochiță-de-muşchi îşi strecură destul de uşor piciorul în condur, căci era pe măsura ei. Stăpânul 
cel tânăr sări din pat şi vru s-o ia în braţe. 

— Stai o clipă, zise ea şi o luă la fugă. 

Nici n-apucară să se dezmeticească bine că fata se şi întoarse îmbrăcată în rochia albă de satin 
brodată cu rămurele de aur, cu coroana de aur pe cap şi încălţată cu amândoi condurii de argint. 
Stăpânul cel tânăr iar se repezi s-o ia în braţe. 

— Mai stai un pic, zise ea şi dispăru din nou. 

De data aceasta veni îmbrăcată cu rochia de mătase în culori luate de la toate păsările cerului. 
Acum nu-l mai opri s-o ia în brațe, iar el, cum se zice, o sorbea din priviri. 

După ce se liniştiră puţin şi începură să vorbească mai pe îndelete, stăpânul, stăpâna şi feciorul 
lor vrură să afle câteva lucruri despre fată. O întrebară cum a ajuns la bal şi cum de s-a putut 
întoarce acasă iute ca vântul şi ca gândul. 

— Mi-am pus doar în gând să fiu acolo, le răspunse ea. 

Le povesti apoi ce v-am spus şi eu, despre rochiţa fermecată pe care i-o făcuse maică-sa şi despre 
puterile pe care i le dădea dacă vroia s-o îmbrace. 

— Fi, asta era, se dumiriră ei. 

Apoi îşi aduseră aminte de vorbele fetei, că vine dintr-un loc unde îi dădeau cu linguroiul în cap. 
Ce vroia să spună cu asta, o întrebară ei. Vroia să spună exact ce spusese: totdeauna linguroiul 
nimerea în capul ei — poc, poc, poc! 

Stăpânii se înfuriară de-a binelea când auziră una ca asta. Porunciră să plece toate slujnicele de la 
bucătărie şi puseră câinii pe urmele lor, ca să gonească ciumele cât mai departe de locul acela. 

Nu mult după această întâmplare, Rochiţă-de-muşchi şi stăpânul cel tânăr făcură nuntă, iar 
mireasa primi o caleaşcă cu şase cai să se plimbe, sau zece dacă vroia, fiindcă nu trebuie să vă spun 
că avea tot ce-şi dorea. Trăiră fericiți şi avură o casă plină de copii. Eram şi eu pe-acolo când băiatul 
cel mai mare, puțin cam adus de spate, cânta la vioară. Dar treaba asta s-a petrecut acum mulți, 
mulți ani şi nu m-ar mira ca stăpânul şi stăpâna să fi murit de-atunci, deşi n-am auzit pe nimeni 
spunând una ca asta. 


Tom Tit Tot 


poveste engleză 


A fost odată o femeie care avea o fată. Într-o zi făcu ea cinci plăcinte şi, când le scoase din 
cuptor, văzu că le lăsase prea mult şi coaja era cam tare. Aşa că-i spuse fetei: 

— Fată, pune plăcintele astea pe policioară şi lasă-le acolo un pic. S-or face ele bune de mâncat. 

Vroia să spună c-o să se mai moaie coaja. 

Dar fata ce-şi zise? „Păi, dacă s-or face bune de mâncat, am să le mănânc acum.” Se puse pe 


treabă şi le mâncă de la prima până la ultima. 

Când veni vremea mesei, maică-sa îi spuse: 

— Du-te şi adu-mi o plăcintă. Cred c-or fi bune de mâncat acum. 

De dus se duse ea şi se uită, dar ce era să găsească decât tava?! Se întoarse deci şi-i spuse maică- 
si: 

— Nu-s încă bune. 

— Niciuna? întrebă femeia mirată. 

— Niciuna, zise fata. 

— Fi, bune sau nu, spuse mama, tot o să mănânc una. 

— Cum ai să mănânci dacă nu se poate? sări fata. 

— Foarte bine, spuse maică-sa. Du-te şi adu-mi-o pe cea mai bună. 

— Le-am mâncat pe toate. N-am cum să-ți aduc nici pe cea mai bună, nici pe cea mai rea. 

Biata femeie se înfurie de-a binelea. Îşi luă furca de tors şi ieşi la poartă. Începu să toarcă şi să 
cânte aşa: 

— Fata mea a mâncat cinci plăcinte, cinci plăcinte azi. Fata mea a mâncat cinci plăcinte, cinci 
plăcinte azi. 

Regele tocmai venea în jos pe uliţă şi o auzi cântând. Neînţelegând ce cânta femeia, se opri şi o 
întrebă: 

— Ce tot spui acolo, femeie? 

Femeii îi fu ruşine să-i povestească regelui ce făcuse fata ei şi începu să cânte din nou: 

— Fata mea a tors cinci fuioare, cinci fuioare azi. 

Fata mea a tors cinci fuioare, cinci fuioare azi. 

— Ce spui, soro! se minună regele. N-am mai auzit una ca asta. Ascultă-mă, zise el mai apoi, 
vreau să-mi iau nevastă şi-am să mă-nsor cu fata ta. Dar bagă de seamă, mai spuse el, unsprezece 
luni dintr-un an o să mănânce tot ce-i doreşte inima, o să-mbrace toate rochiile care i-or plăcea şi o 
să meargă la toate petrecerile la care-o vrea. Dar în ultima lună va trebui să toarcă cinci fuioare în 
fiecare zi şi, dacă n-o face aşa, am să pun să i se taie capul. 

— Bine zici, măria ta, spuse femeia, gândindu-se că aşa un bărbat nu se găseşte pe toate cărările. 

Cât despre cele cinci fuioare, când o veni timpul, o găsi ea o cale să scape şi, la urma urmei, 
poate c-o uita şi el. 

Făcură nunta. Vreme de unsprezece luni fata mâncă tot ce-i dori inima, îmbrăcă toate rochiile 
care-i plăcură şi merse la toate petrecerile la care vroi. 

Dar timpul trecea şi fata începu să se gândească la fuioare şi să se întrebe dacă regele şi-o mai 
aduce aminte de ele. El însă nu sufla o vorbă despre asta şi ea era sigură că el uitase cu totul. 

Totuşi, în ultima zi a lunii o duse într-o odaie pe care nu i-o mai arătase niciodată. Acolo erau 
numai o furcă de tors şi un scăunel. Regele zise: 

— Fi, nevastă dragă, mâine am să te-ncui aici şi-am să-ți las ceva mâncare şi nişte in. Dacă nu 
torci cinci fuioare până seara, unde-ţi stau picioarele, acolo îți va sta şi capul. 

Şi se duse după treburile lui. 

Fetei îi era tare teamă. Niciodată nu-i stătuse ei capul la ale casei şi habar n-avea cum să toarcă. 
Ce-o să se facă ea mâine, dacă nimeni n-o s-o ajute? Se aşeză pe un scăunel şi începu să plângă de ţi 
se rupea inima. 

Deodată auzi de afară un zgomot, jos lângă uşă. Se ridică, deschise uşa şi ce-i văzură ochii?! Un 
drăcuşor mic şi negru cu o coadă lungă, lungă de tot. El se uită cam curios la ea şi o întrebă: 

— Da' ce-ai, de ce plângi? 

— Ce-ţi pasă? zise ea. 

— Nu-mi pasă, spuse el, dar vreau să ştiu şi eu de ce plângi. 

— Şi la ce mi-ar folosi dacă ţi-aş spune? 

— Poţi să ştii? zise el răsucindu-şi codita. 

— Fi, bine, spuse fata, nu-mi foloseşte la nimic, dar nici n-are ce să-mi strice. 


Se sculă în picioare şi-i povesti despre plăcinte, despre fuioare şi despre celelalte întâmplări. 

— Uite ce-am să fac, zise negriciosul. Vin la fereastra ta în fiecare dimineaţă, iau inul şi ţi-l aduc 
seara tors. 

— ŞI ce-mi ceri pentru asta? întrebă fata. 

Drăcuşorul se uită cu coada ochiului şi apoi spuse: 

— În fiecare seară am să te las de trei ori să ghiceşti cum mă cheamă şi, dacă până la sfârşitul 
lunii nu mi-ai ghicit numele, vei fi a mea. 

Fata se gândi c-o să ghicească ea până la sfârşitul lunii, aşa că-i spuse: 

— Bine, facem târgul. 

— ÎI facem, spuse drăcușorul. 

Să-l fi văzut apoi ce mulțumit şi-a răsucit codita. 

A doua zi regele îşi duse nevasta în odaia cu pricina. Acolo găsiră inul şi mâncarea pentru o zi. 

— Ăsta-i inul, spuse el, şi dacă nu-l torci până deseară, am să pun să ţi se taie capul. 

Apoi încuie uşa şi se duse. 

Abia plecă regele, că se şi auzi un ciocănit la fereastră. Fata se sculă de pe scaun, deschise 
fereastra şi bineînţeles că găsi drăcuşorul stând pe pervaz. 

— Unde-i inul? întrebă el. 

— Uite-l, spuse fata şi i-l dădu. 

Veni seara şi iar se-auzi ciocănitul. Fata se ridică, deschise fereastra şi iată-l din nou pe tuciuriul 
nostru, cu inul tors în braţe. 

— Gata, spuse el şi-i dădu inul. Ei, acum spune cum mă cheamă. 

— Cum să te cheme? Poate Bill. 

— Da' de unde! spuse el răsucindu-şi codița. 

— Atunci Ned, zise ea. 

— Nici, făcu el îmbârligându-şi din nou codita. 

— 'Te-o fi chemând Mark. 

— N-ai ghicit, zise el. 

Şi dispăru cu codiţa făcută sfredel. 

Când veni regele, cele cinci fuioare îl aşteptau gata toarse. 

— Văd că n-o să-ţi tai capul astă-seară draga mea, spuse el. Mâine dimineaţă o să-ți dau din nou 
mâncarea şi inul, mai zise el şi dus a fost. 

În fiecare zi îi dădea inul şi mâncarea. Negriciosul cel mic era nelipsit, dimineaţa şi seara. 

Iar fata nu făcea altceva decât să se gândească la tot felul de nume pe care să le spună seara. 
Niciodată însă nu-l nimerea pe cel adevărat. Da, dar luna se apropia de sfârşit, tuciuriul se făcea tot 
mai răutăcios şi-şi învârtea coada tot mai repede ori de câte ori fata îi spunea câte un nume. 

Şi iată că nu mai era decât o zi până la sfârşitul lunii. Împielițatul veni cu inul tors şi spuse: 

— Fi, ai aflat cum mă cheamă? 

— Nicodim? 

— Nicidecum. 

— Poate Samuel? 

— Aş! 

— Atunci te-o fi chemând Matusalem. 

— N-ai ghicit nici acum. 

După asta se uită la ea cu nişte ochi care o îngheţară de-a binelea şi-i spuse: 

— Femeie, numai mâine mai e la mijloc şi-ai să fii a mea. 

Apoi dispăru în noapte. 

Biata de ea nici nu ştia pe ce lume se află de atâta supărare. Pe coridor se auziră paşii regelui. 

Când intră şi văzu cele cinci fuioare toarse, regele îi spuse: 

— Bine, draga mea, aştept să mai torci şi mâine cinci fuioare şi, după cum se vede, capul o să-ți 
rămână pe umeri. Astă-seară mâncăm împreună aici. 


Le aduseră mâncarea şi încă un scăunel şi cei doi se aşezară la masă. Nici n-apucară să-mbuce de 
câteva ori că regele începu să râdă. 

— Ce e? întrebă nevastă-sa. 

— Stai să-ți spun, zise el. Azi-dimineaţă ieşisem la vânătoare şi ajunsesem într-un loc pe care nu- 
| mai văzusem niciodată. Şi-acolo era o groapă. Am auzit un bâzâit ca de albine. Am descălecat şi 
m-am dus drept spre groapă. M-am uitat şi ce crezi c-am zărit?! Un drăcuşor caraghios de mama 
focului. Nici nu-ți trece prin gând ce făcea! Avea o furcă mică din care torcea repede de te lua 
ameţeala şi dădea mereu din coadă. Torcea întruna şi cânta: 

„Ştiţi de bună seamă, 

Tom Tit Tot mă cheamă”. 

Ei, când auzi fata una ca asta, simţi că nu-şi mai încape în piele de bucurie, dar nu scoase niciun 
cuvânt. 

A doua zi, negriciosul se uită tare răutăcios la ea când veni după in. La căderea nopţii fata auzi 
din nou ciocănitul cunoscut. Deschise fereastra şi împielițatul apăru din nou pe pervaz. Rânjea cu 
gura până la urechi şi-şi răsucea coada drăceşte. 

— Cum mă cheamă? întrebă când îi dădu inul tors. 

— Oare Solomon? zise ea prefăcându-se că-i e frică. 

— Prostii! spuse el şi făcu câţiva paşi spre mijlocul odăii. 

— Atunci Zevedei, spuse ea din nou. 

— Nici pomeneală, zise drăcuşorul şi începu să râdă şi să-şi răsucească aşa de tare coada că nici 
n-o mai vedeai. Bagă de seamă, femeie, încă o dată şi eşti a mea, zise el, întinzându-şi labele negre 
spre ea. 

Atunci fata făcu un pas-doi înapoi, se uită la el, apoi începu să râdă şi îi spuse, arătându-l cu 
degetul: 

— Ştiu, de bună seamă, 

Tom Tit Tot te cheamă. 

Când auzi dracul una ca asta, se cutremură din toate mădularele şi dispăru în noaptea neagră. 
Nimeni nu l-a mai văzut de atunci. 


Zidrenţuita 
poveste engleză 


Într-un măreț palat, la malul marii, trăia odată un lord bătrân şi foarte bogat, care nu avea nici 
sotie nici copii în viaţă, avea doar o nepoţica al cărei chip nu-l văzuse niciodată. Bătrânul își ura 
nepoţica caci la nașterea ei, ii murise cea mai draga dintre fiice. Când bătrâna doica îi adusese 
copila, el se jura ca, atât cat va trai, nu se va uita la ea, nu avea decât sa trăiască sau să moară, lui 
nu-i păsa. 

Aşa că-i întoarse spatele, se așeza la fereastra si privi peste întinderea nesfârşită a marii, vărsând 
lacrimi amare după fiica lui care se prăpădise, pana când parul sau coliliu si barba căruntă îi 
crescură mult peste umeri, se încolăciră peste speteaza scaunului sau și pătrunseră prin crăpăturile 
din duşumea. Lacrimile sale, care picurau pe pervazul geamului, săpaseră un şanţ în piatra şi 
curgeau ca un râuleț in mare. 

În tot acest timp, nepoata lui crescu fara ca cineva să-i poarte de grija. Doar doica cea bătrâna se 
mai indura de ea si, când nu era nimeni prin preajma, îi dădea ceva resturi de la bucătărie sau cate o 
rochița rupta luata din sacul cu zdrenţe. 

Ceilalți servitori de la palat o alungau cu lovituri si cuvinte de ocara poreclind-o Zdrenţuita și 
arătau cu degetul spre picioarele ei desculțe si umerii golași. Și așa crescu ea, mai mult nemâncând 
şi îmbrăcându-se cu te miri ce, petrecându-și zilele prin campuri și pe cărări. Singurul ei tovarăș era 
gâscarul care, atunci când ei îi era foame sau frig sau era obosita, îi canta atât de vesel din fluier, 


încât ea își uita de necazuri si se pornea sa danseze cu gălăgioasele gâște. 

Asta pana într-o zi când oamenii prinseră a şuşoti cum ca regele făcea o călătorie în ţinutul lor si 
ca intenţiona să dea un mare bal în orașul învecinat pentru toţi domnii si domniţele din ţinut la care 
printul, unicul sau fiu, urma să-și aleagă nevasta. 

O astfel de invitaţie sosi si la palatul de pe malul marii si servitorii o duseră bătrânului lord, care 
inca mai şedea la fereastra, vărsând lacrimi amare. Dar, când auzi despre ce era vorba, îşi zvânta 
lacrimile si ordona sa i se aducă foarfeci cu care-și taie pletele lungi si barba, apoi trimise să-i aducă 
haine scumpe şi bijuterii şi se îmbrăca. Ordona să se pună şeaua de aur pe calul cel alb, ca sa poată 
ieși in întâmpinarea regelui. 

Zdrenţuita auzise si ea vestea si se așeza în usa bucătăriei plângând ca nu poate să-l vadă si ea pe 
rege. Când bătrâna doica o văzu aşa, se duse la stăpân și-l ruga s-o ia si pe nepoata lui cu el la balul 
regelui. Dar acesta s-a încruntat și i-a zis ca nu vrea sa audă de fata. 

Auzind asta, Zdrenţuita fugi să-i povestească prietenului ei gâscarul cat e de nefericita ca nu 
poate merge la bal. Gâscarul o asculta apoi ii propuse sa meargă împreună în oraş să-l vadă pe rege. 
Ea a privit însă cu tristeţe la picioarele-i desculţe si hainele zdrenţuite. Văzând-o gâscarul a scos 
fluierașul şi a început sa cânte, iar fata imediat s-a veselit. Băiatul a luat-o de mana si, cu gâștele 
deschizându-le drumul, au pornit spre oraş. 

N-au mers prea mult, când un tânăr chipeș, îmbrăcat frumos, veni calare spre ei ca să-i întrebe 
încotro s-o ia ca sa ajungă la castelul unde se oprise regele. Când afla ca si cei doi merg tot acolo, 
descăleca si merse alături de ei tot drumul. Gâscarul își scoase fluierul si canta o melodie duioasa. 
In acest timp, tânărul trăgea cu coada ochiului la fata pana ce se îndrăgosti de ea. Își lua inima în 
dinţi si o ceru de nevasta. 

Dar Zdrenţuita rase, zicându-i ca i-ar sta tare bine cu o nevasta gâscarița, apoi adăuga ca el ar 
trebui să-și ia nevasta una dintre domniţele pe care le va întâlni la bal. 

Cu cat ea îl refuza, cu atât tânărul o ruga mai aprins. În cele din urma, ca s-o convingă de 
sinceritatea sa, o implora sa vina la bal la ora douăsprezece noaptea, aşa cum era îmbrăcată, 
desculță şi împreună cu prietenul ei gâscarul si cu gâștele acestuia. 

Când se lăsa noaptea si sala de bal era inundată de lumină şi muzică, iar domnii si doamnele 
dansau in fata regelui, tocmai când orologiul bătea ora douăsprezece, pe uşile enorme intrară 
Zdrenţuita si gâscarul, urmaţi de cardul de gâște. Străbătură sala, in timp ce doamnele șușoteau. 
Domnii rădeau, iar regele privea nedumerit. 

Dar când ajunseră în faţa tronului, tânărul se ridica de lângă tronul regelui si veni în 
întâmpinarea lor. Luând-o de mana pe Zdrenţuita se întoarse spre rege și-i spuse ca ea era mireasa 
aleasa de el, caci tânărul era chiar printul in cinstea căruia se dădea balul. 

Înainte sa termine ce avea de spus, gâscarul duse fluierul la gura și începu sa cânte, iar in timp ce 
canta, hainele Zdrenţuitei se transformau in vesminte strălucitoare, o coroniţa de aur era in parul ei, 
iar cardul de gâşte se prefăcuse într-un alai de paji care-i duceau trena lunga. 

Toţi cei din sala au remarcat ca printul își alesese de nevasta pe cea mai frumoasa fata din ținut. 

Gâscarul s-a făcut nevăzut si nimeni nu a mai auzit de el de atunci. Bătrânul lord s-a întors la 
palatul sau de pe malul marii, la curte nu putea rămâne caci jurase ca nu-şi va privi niciodată 
nepoata. Cred ca l-ați putea vedea, caci el tot mai sta lângă fereastra, plângând amarnic si privind 
departe spre întinderea nesfârșita a marii. 


Vulpea şi lupul 


poveste engleză 


Intr-o bună zi, un pescar, pe când se întorcea acasă eu un coş uriaş în spinare, plin de peşti, văzu 
la marginea drumului o vulpe întinsă pe jos, de-i păru moartă, dusă de pe lumea asta. Nu mai stătu 
mult pe gânduri, o luă iute de un picior şi o aruncă în coşul acela mare, peste peşti. 


Adevărul era că vulpea adulmecase de la depărtare mirosul de peşte şi de aceea se prefăcuse 
moartă, bănuind ceea ce va face pescarul când va da cu ochii de ea; dealtfel, ceea ce a şi făcut. 
Aşadar, când se văzu lângă toți peştii aceia proaspeţi, liberă în toate mişcările, luă cu labele unul 
câte unul şi-l aruncă pe drum, se mai îndestulă eu alţii la faţa locului şi profitând că pescarul, în 
culmea fericirii, se apucase să căite, cu gândul departe de ceea ce se petrecea în spatele lui, ţâşt! sări 
afară din coş şi pe aici ţi-e drumul... Adună toți peştii pe care-i azvârlise şi cu toată prada o porni 
tacticoasă spre vizuina ei. 

Pe drum însă, se întâlni cu lupul; văzându-i toți peştii aceia, o întrebă: 

— Cumătră vulpe, cum de-ai agonisit atâția peşti? Dă-mi şi mie din ei! şi-şi scrâşni dinții lui de 
fiară de se cutremură cumătră vulpe. Bâlbâindu-se, îi răspunse: 

— Eu spun ci ar fi, mai bine să te învăţ şi pe tine, cumetre, cum să faci. Dacă înveți să-i 
pescuieşti, te vei ospăta cu peşti de acum încolo de cute ori vei voi. 

— Ai dreptate; e mai bine să mă înveți cum să fac să am întotdeauna. Spune-mi, cum i-ai 
pescuit? întrebă lupul cel fioros, încrezător în dibăcia neîntrecută a vulpii. 

— Să faci după cum ţi-oi spune. Dar fii atent că-ţi trebuie multă isteţime. Şi începu, vicleană 
cum e ea: Mi-am legat de gât o cană mare, i-am pus un dop şi am astupat-o bine şi m-am coborât 
apoi în adâncul apei; acolo am scos dopul cănii şi prin puterea curentului, mulți peşti au nimerit în 
ea. Când am simțit că s-a îngreunat, am înţeles că-i plină, şi atunci am revenit la suprafață. Cana am 
lăsat-o acolo, pe mal, am mai mureai din ei, şi pe cei ce mi-au rămas îi duc acum în vizuină. 

— Ai fost foarte vitează, îi spuse lupul. Vreau să încerc şi eu născocirea ta. Ştii, nu-i este 
totdeauna uşor unui lup să-şi găsească hrana, şi cum am învăţat ceva nou de la tine, cumătră, nu 
vreau să pierd prilejul. Ba, chiar acum mă duc să-mi încerc norocul şi dibăcia. Aşteaptă, şi ai să vezi 
că şi eu am să izbutesc. Îţi voi dovedi că nu sunt mai prejos de priceperea ta, încheie lupul, şi o 
porni cu aer triumfător spre apă. 

Vulpea rămase cu gura căscată, să-l privească, şi cu peştii la picioarele ei. 

Căută el cana lăsată, pasămite de vulpe, pe mal, dar cum nu era nici pomeneală de cană, nu-şi 
zădărnici planul, ci îşi găsi el altă cană şi mai mare decât cea descrisă de vulpe, o astupă bine şi-o 
legă de gât şi îşi dădu drumul în apă. 

Greutatea trupului său şi greutatea cănii, pe care o destupase în adâncul apei şi care se umpluse 
pe loc eu apă, îl trase mereu mai adânc, până ce rămase acolo şi se înecă. Vulpea, care nu-şi mai 
luase ochii de la locul unde-l văzuse pe lup că se scufundă, privea uluită noua izbândă a vicleniei ei 
renumite. Trecând destul timp fără a-l mai vedea pe lup la suprafaţă, a plecat liniştită acasă; mai 
scăpase de un duşman. 


Nu-ţi pierde cumpătul! 


poveste engleză 


A fost odată un om care avea doi fii: unul, zicea taică-său că era mai deştept, adică mai inimos şi 
mai plin de viaţă, iar celălalt, zicea taică-său, mai bleguţ şi mai prostănac. Se făcură mari feciorii şi 
tatăl lor se gândi să-l păstreze pe cel mic alături de el încă vreo câțiva ani, iar pe cel mare, mai 
deştept şi mai plin de viaţă, să-l trimită ia muncă, să aducă şi el un ban în casă. Dar cum de lucru nu 
se prea găsi în satul unde trăiau ei, încercară în satul vecin. Era acolo un om înstărit, dar vestit 
pentru zgârcenia lui. Văzându-l totuşi pe băiat, se-nvoi să-l angajeze, dar îi vorbi astfel: 

— Ascultă, băiete, condiția mea e asta: să ştii să nu-ţi pierzi cumpătul, oricât ai fi de supărat sau 
nedumerit de ceea ce ai să vezi sau are să ţi se întâmple. Ai să munceşti multă vreme la mine; dar 
dacă-ţi vei pierde cumpătul, să ştii că nici simbrie nu vei avea şi de la prima dată îţi voi tăia o 
ureche iar dacă-ţi vei pierde cumpătul a doua oară, ţi-oi tai pe-a doua ureche; iar dacă şi a treia oară 
te vei înfuria, îţi pierzi slujba. În schimb, dacă mă vei vedea pe mine vreodată că-mi voi pierde 
cumpătul, ceea ce nu mi s-a întâmplat niciodată, să ştii că primeşti simbrie pe un an. Pe cât de 


ciudat i s-a părut băiatului toate cele pretinse de viitorul lui stăpân, neavând prea mult de alea, prind 
condiţiile. 

A doua zi se duse la câmp şi când veni seara istovit de muncă, pe masă găsi o bucată de 
mămăligă rece. Strâmbă din nas, îi veni s-o dea de pământ, dar îşi aminti de cele spuse doar cu o zi 
în urmă. Se mulțumi doar cu un oftat şi se trânti în paie, mort de oboseală. 

În seara următoare, când se întoarse de la lucru, pe masa găsi de mâncare o varză fiartă şi atât; 
niciun codru de pâine măcar. Foamea şi furia l-au făcut să uite de tot şi toate şi a aruncat varza cât 
colo, trăgând şi o înjurătură Atât a aşteptat stăpânul lui, care pândea totul într-un colț Veni lângă el 
şi-i tăie o ureche. 

Se forfoti băiatul toată noaptea cum să facă şi cum sa dreagă să-l mulţumească pe zgârcitul de 
stăpân fără să-şi piardă cumpătul. Dar cum să nu şi-l piardă, dacă după c zi de trudă el îi dădea o 
varză fiartă?! După o noapte întreagă de frământări, în zorii zilei socoti el că ar fi mai înțelept să 
renunţe. Şi plecă acasă la tatăl său şi la fratele său, să le istorisească tot. Ei îl ascultară şi fratele mai 
mic îi spuse: 

— Mă duc eu în locul tău şi te voi răzbuna! 

— Ia te uită! Dacă fratele tău n-a fost în stare să reziste, o să rezişti tu, Prâsleo! îl dojeni taică- 
său. Dar atâta se rugă de ei doi, că până la urmă îi spuseră amândoi: 

— Fi, bine, du-te, dar dacă vei veni şi tu după o zi sau două într-o ureche, ce-ai să faci?! 

Şi fiul cel bleguţ şi prostănac se duse în locul fratelui său. Stăpânul îşi freca mâinile de 
mulţumire că va avea ocazia acum să-i muncească degeaba alt flăcău. ŞI-l trimise la câmp şi când se 
întoarse seara îl aşteptă şi pe el cu un boţ de de mămăligă şi flăcăul o mâncă cu poftă. Şi a doua 
seară cu o varză fiartă. Şi băiatul nu spuse nimic, deoarece ştia de la fratele său ce-l aştepta. Mai 
nedumerit era stăpânul decât sluga. Şi tot aşa au dus-o vreo săptămână. Într-o bună zi stăpânul îi 
spuse: 

— Mâine te duci la târg şi vinzi perechea asta de boi. Te întorci apoi cu banii acasă. 

Băiatul se duse cu boii la târg, îi vându pe un preţ bun, dar stăpânului nu-i dădu niciun sfert din 
cât luase el. 

— Aştia-s banii. Abia mi-a dat un om şi-atât, că a zis că boii sunt bătrâni şi nu mai fac nici două 
parale! îi zise băiatul. 

Stăpânului îi venea să-l strângă de gât, dar se abţinu, căci, le nu, trebuia să-i dea simbria pe un 
an. Înghiţi aşadar în sec şi primi cât îi dădu băiatul. După mai mult timp, îi spuse: 

— [a porumbul ăsta şi du-l la moară, la măcinat, apoi vii cu sacii de mălai acasă! 

Se duse băiatul la moară cu porumbul. Îi macină morarul rece saci cu mălai. Duse băiatul nouă 
acasă ia el şi se întoarse la stăpânul cel rău şi zgârcit cu un singur sac. Şi de data asta stăpânul lui 
nu-şi pierdu cumpătul. Luă sacul cu mălai şi-l zăvori în magazie. Dar toată ziua aceea au făcu alta 
decât să scrâşnească din dinți. Ba scrâşni şi toată noaptea în somn. 

Dar zilele au trecut una după alta şi stăpânul, uitând de pocinoagele făcute de băiat până atunci, 
îi dădu altă treabă de făcut. 

— Mâine în zori — spuse el — te duci cu zece porci în târg şi te întorci imediat cu banii acasă. 
Băiatul duse porci la târg, dar vându numai cinci. Pe ceilalți cinci îi duse acasă la el şi tot acasă lăsă 
şi banii luaţi pe cei vânduți. Se întoarse apoi la stăpân şi, cu aerul cel mai senin din lume îi spuse: 

— Nu ştiţi ce nenorocire mi s-a întâmplat?! Ca să iau preţ mai bun pe porci, m-am gândit să-i 
duc mai întâi la râu să-i spăl, ca să arate mai frumoşi. Dar ce să vezi? S-au înecat toți zece, unul 
după altul. 

Cât dori stăpânul său să-şi păstreze cumpătul, nu mai izbuti şi izbucnind o dată în toate furiile 
dădu cu pumnul de masă, de făcu ţăndări tot ce se afla pe ea şi tună şi fulgeră: 

— M-ai distrus! M-ai ruinat! Nu ţi-o mai iert! Am pierdut o avere!... 

Şi ar fi vrut să mai continue, dar băiatul îl scuti de c ureche cum fusese învoiala, adăugând: 

— ŞI leafa pe un an! 

Aşadar, prostănacul familiei se întoarse acasă cu bani, pe lângă cele ce mai adusese el în câteva 


rânduri, răzbunându-şi pe frate-său mai mare. Şi de-atunci încolo taică-său lui mai spuse de el că-i 
prostănac şi nici bleguţ, ci rămase fala familiei, căci ştiuse să-şi păstreze cumpătul! 


Ariberto cel curajos 
poveste engleză 


A fost odată o văduvă care cu greu îşi crescuse cei patru feciori ai ei. Şi trei din băieți plecaseră, 
de acasă, pe măsura ce se făcuseră mari, care încotro, cu gândul să-şi încerce soarta. Acum venise 
rândul celui mai mic, pe nume Ariberto. 

— Mamă, mă duc şi eu în lume, să-mi încerc norocul, spuse şi al patrulea băiat, şi-şi luă rămas- 
bun de la maică-sa, cu făgăduiala de a nu o uita şi de a se întoarce acasă. 

— Mergi sănătos, băiatul mamii, şi nu mă uita, după cum m-au uitat fraţii tăi mai mari, — îl 
binecuvântă bătrâna. Ariberto se duse glonţ la Curtea regelui şi-l rugă să-l primească în slujbă. 
Regele, care nu era renumit pentru generozitatea lui, îi răspunse: 

— Slujbă la palat nu am să-ţi dau. Dar vei avea o mare răsplată dacă vei fi în stare să-mi aduci 
plăpumioara de mătase şi puf a vrăjitoarei din pădure, fiindcă mi-a făcut mari necazuri strigoaica, şi 
vreau să mă răzbun pe ea, şi niciunul din curtenii mei n-a fost în stare să mi-o aducă. Aşa se face că 
i-am pierdut pe mulți din ei. 

— Bine, Măria-Ta. Am să încerc să-ţi fac pe voie, spuse voinicul Ariberto şi plecă spre casa 
vrăjitoarei. 

Se înnoptase, când ajunse el în inima pădurii unde-şi avea vrăjitoarea coliba. Se strecură înăuntru 
şi văzu o mogâldeaţă în pat, care sforăia, cufundată în somn adânc. Tocmai se gândea cum să facă 
să-i ia plăpumioara, când îi alunecară ochii pe o împletitură, lăsată pe un scaun. a împletitură se 
aflau două iglițe. Le luă pe amândouă şi începu s-o înţepe încet pe vrăjitoare, încât, deşi dormea 
adânc, atâta începu să se zvârcolească în somn, de-i alunecă plăpumioara pe jos, fără să-și dea 
seama. Ariberto o luă şi fugi mâncând pământul, de nu se mai opri până la palat. 

În timp ce regele se uimea cum de reuşise Ariberto, în aşa de scurt timp să-i aducă plăpumioara 
dorită, în coliba vrăjitoarei, bufnița glăsuitoare îi destăinui stăpânei ei că Ariberto ii furase 
plăpumioara de puf şi mătase, încât o şi mai mare uimire o cuprinsese acum pe vrăjitoare, la auzul 
color croncănite de bufnița ei. 

— Să îndrăznească numai să-mi apară în cale, şi-o să vadă el răzbunarea mea cât va fi de 
cumplită! urlă vrăjitoarea. 

La palat, regele se arătă mulțumit de isprava voinicului, dar pentru că se dovedise atât de 
îndemânatic, regele nu-l lăsă să plece până nu-i ceru şi perna fermecată pe care dormea vrăjitoarea, 
împodobită cu clopoței de aur de jur-Împrejur. 

A doua zi, voinicul ceru un sac cu câlți şi o porni iar la drum. Şi iar ajunse noaptea, pe când 
vrăjitoarea dormea. Pătrunse în colibă şi încet-Încet înfundă fiecare clopoțel de aur cu câlţi, iar când 
se încredința că niciun clopoțel nu. Va mai scoate niciun clinchet, la prima mişcare a vrăjitoarei, 
trase uşor perna de sub ea şi iar o luă la goană. De dimineaţă, bufnița o înştiința că Ariberto îi furase 
şi perna cea frumoasă cu clopoței de aur. 

— Am să-l înghit de viu! trase un urlet cotoroanța. Numai să-mi apară în cale! 

Şi toată noaptea stătu de veghe să-l aştepte pe Ariberto. Ariberto ajunse între timp la palat şi îi 
dădu regelui perna cu clopoţeii de aur. 

— Eşti tare ager la minte, Ariberto! îl măguli regele: după cele întâmplate, parcă mi-e şi mai 
teamă de răzbunarea vrăjitoarei. Cum eşti tu de viteaz, te-aş mai ruga un singur lucru. Şi dacă mi-l 
vei îndeplini, vei pleca bogat de la mine. Adu-mi pe însăşi vrăjitoarea aici! 

Ariberto îngheţă la asemenea dorință. Dar unui rege încă nu cutezase nimeni să-i nesocotească 
porunca. În timp ce cotoroanţa îl aştepta în noaptea aceea ca să-l pedepsească, el rămase la palat să 
chibzuiască în ce chip ar putea-o urni din coliba ei, ca să i-o aducă regelui. 


Adormi. Dar a doua zi de dimineaţă îi veni o idee năstruşnică: luă o căruță din grajdurile regelui, 
puse înăuntru scânduri, cuie şi un ciocan şi apoi dădu bice cailor spre coliba vrăjitoarei. 

Ajuns în dreptul casei ei, strigă cât îl ţinură puterile: 

— Ariberto a fost ucis! Tâlharul de Ariberto e mort! Cine mă ajută să-i fac mai repede coşciugul! 

La auzul unor asemenea îmbucurătoare şi neaşteptate cuvinte, băboanţa ieşi iute ca o sfârlează 
afară din casă, şi-i spuse tânărului din căruţă: 

— Eu te ajut! Şi pe mine m-a furat tâlharul ăla! 

ŞI cu toată puterea, băteau împreună la cuie, până ce făcu coşciugul gata. 

— Acum fii bună, mătuşica, şi te aşează aici, spuse Ariberto, să văd dacă e bună lungimea. Cam 
înălțimea dumitale o are hoțul! 

Ostenită de trudă şi nedumerită, cotoroanţa, în afara oricărei bănuieli, se arătă bucuroasă si se 
aşeze înăuntru, prin gestul ei având impresia că-i grăbeşte parcă moartea lui Ariberto, pe care-l ura 
atâta. Dar, poc! Voinicul trânti capacul şi, în cea mai mare repezeală din lume, bătu cuiele unul după 
altul, în timp ce vrăjitoarea tipa, gata să se sufoce. 

— Te duc la palat! Află că cu sunt Ariberto, cel pe care-l urăşti atât! ţipă voinicul la ea, în timp 
ce bătea ultimele cuie. 

În grădina palatului, regele îl aştepta nerăbdător să vadă dacă şi această poruncă avea s-o 
împlinească viteazul Ariberto. 

Auzind-o pe vrăjitoare cum se zbătea înăuntru, îi întinse voinicului punga cu galbeni şi-l lăsă să 
plece liniştit acasă, dăruindu-i şi căruța. Lăsând jos coşciugul, el plecă. Trecu mai întâi pe la coliba 
babei, luă bufnița vorbitoare şi apoi o apucă pe drumul ce ducea spre casa lui, ca să-i dea punga cu 
galbeni mamei sale şi să-i istorisească toate prin câte trecuse. 


Regele râului de aur 
poveste engleză 


În Stiria, într-un colţ de ţară uitat de lume, unde munţii erau atotstăpânitori, se-ntindea demult de 
tot o vale mănoasă cum nu era alta pe pământ. Din toate părțile o-nconjurau stânci abrupte şi piscuri 
semeţe, pe care domneau zăpezile veşnice. Din stâncile astea țâşneau nişte râuri ce-o porneau 
năvalnic, sărind din cascadă-n cascadă. Una din ele îşi arunca şuvoaiele spre soare-apune, peste 
muchea unei stânci grozav de înalte. Aşa de înaltă era stânca de care vă spun că, după ce se-nsera şi- 
ntunericul învăluia totul la poalele munţilor, razele soarelui mai străluceau încă în plină splendoare 
deasupra cascadei cu pricina. Uitându-te la ea, puteai să juri cu mâna pe inimă că-i o ploaie de aur. 
Oamenii de prin partea locului îi şi ziseseră Râul de Aur. 

Ciudat e că niciun râu nu-şi purta apele spre valea noastră. Toate coborau pe cealaltă parte a 
munților şi, o dată ajunse jos, o porneau şerpuind printre lunci întinse şi oraşe mari, în care oamenii 
mişunau ca furnicile. Nu ştiu cum se făcea că norii se duceau nesmintit spre piscurile-nzăpezite şi se 
aşezau, blând, să se odihnească în valea de care v-am vorbit la începutul poveştii. Şi uite-aşa, chiar 
pe vreme de arşiţă şi secetă, când soarele pârjolea totul în cale, în valea cea mică ploile cădeau din 
belşug. Recoltele de-acolo erau aşa de bogate, iarba aşa de grasă, merele aşa de roşii, strugurii aşa 
de negri, vinul aşa de parfumat şi mierea aşa de dulce, că oricine le vedea rămânea mut de uimire. 
Nu e deci de mirare că mai toată lumea îi spunea Valea Comorilor. 

Trei fraţi, Schwartz, Hans şi Gluck, erau stăpânii acestei văi micuţe. Schwartz şi Hans, cei doi 
frați mai mari, erau urâţi ca noaptea. Aveau nişte mături de sprâncene, iar ochii le erau mici și- 
ntunecaţi. Îi ţineau întotdeauna pe jumătate închişi şi se uitau printre gene. Aşa stând lucrurile, n- 
aveai niciodată cum să le citeşti gândurile şi-ţi ziceai mereu că doar ei pot să pătrundă cu gândul şi 
privirea până în străfundurile fiinţei talc. 

Trăiau de pe urma pământului din Valea Comorilor şi se pricepeau de minune să-i smulgă şi 
ultimul rod. Omorau toate vietățile care nu dădeau nimic în schimbul mâncării găsite pe-acolo. 


Împuşcau mierlele pentru că ciuguleau fructele, făceau de petrecanie aricilor, ca să nu sugă lapte de 
la vaci, otrăveau greierii fiindcă mâncau fărâmiturile de pâine din bucătărie şi striveau cicadele că 
prea cântau toată vara prin tei. Îşi puneau servitorii la muncă fără să le dea simbrie, până când bieţii 
oameni nu mai voiau să muncească deloc. Pe urmă se luau la harță cu ei şi-i dădeau pe uşă afară, da' 
de plătit, tot nimic nu le plăteau. 

Cu o gospodărie ca asta, ar fi fost şi de mirare să nu se-mbogăţească. Dar nu vă faceți griji. 
Hapsânii s-au îmbogăţit de nu mai aveau ce face cu averea. De obicei reuşeau să țină grâul în 
hambar până-i creştea preţul binişor şi pe urmă-l vindeau de două ori mai scump decât făcea, Aveau 
grămezi de bani înşirate pe podea, dar nimeni nu-şi aducea aminte să fi dat de pomană vreunul din 
ei măcar un bănuţ sau o coajă de pâine, oricât de uscată. Ce mai încolo-Încoace, erau răi şi 
neîndurători. Pe bună dreptate, toți cei care-avuseseră cândva de-a face cu ei îi porecliseră Fraţii 
Negri. 

Mezinul, Gluck, parcă nici nu le era frate, atât de mult se deosebea de ei şi la suflet şi la- 
nfățişare. Slavă cerului că nu le semăna nici cât negru sub unghie! Era un copil de vreo 12 ani, nu 
mai mult. Avea păr bălai, ochi albaştri şi-n inima lui era câte-un locşor pentru fiecare vietate de pe 
fața pământului. Cum e lesne de ghicit, nu prea se-nţelegea el cu frații mai mari sau, mai bine-zis, ei 
nu se-nţelegeau cu el. De obicei îl numeau într-o funcţie foarte înaltă: învârtea de frigare, când era 
ceva de fript, ceea ce nu se întâmpla prea des.. Căci, trebuie să ştiţi asta, Fraţii Negri, care erau 
zgârciți cu alții, erau aproape la fel de zgârciţi şi cu ei înşişi. Alteori, micul Gluck le curăța cizmele, 
freca podelele şi uneori spăla blidele. Din când în când primea, drept încurajare, ce rămânea în 
farfurii şi, drept educaţie, o mamă de bătaie. 

Lucrurile-au mers aşa multă vreme. Într-o vară însă a plouat mult şi totul s-a dus de râpă în 
ținuturile vecine. Oamenii nu terminaseră bine de strâns fânul că apele umflate au şi inundat 
pământul şi-au cărat stogurile unul câte unul. Via a căzut la pământ bătută de grindină. Niciun spic 
de grâu n-a mai rămas întreg din cauza mălurei. Doar Valea Comorilor, ca de obicei, era ferită de 
toate astea, Când nicăieri nu ploua, acolo era ploaie destula. Acum, însă, soarele strălucea de-ţi lua 
ochii, deşi peste tot în jur nori negri şi grei pluteau ameninţător. Toţi sătenii veneau la Frații Negri 
să cumpere grâu şi plecau blestemându-i amarnic. Schwartz şi Hans cereau preţuri fabuloase şi 
oamenii dădeau, că erau strânşi cu uşa. Numai săracii n-aveau de unde plăti, aşa că lor nu le 
rămânea decât să cerşească sau să moară de foame la uşa celor doi fraţi haini. Să nu credeți cumva 
că Fraţii Negri se sinchiseau măcar de treaba asta. Nici vorbă! 

Se-apropia iarna şi era tare frig. Într-o bună zi Schwartz şi Hans plecară de-acasă. Micul Gluck 
rămase să vadă de frigare. Ca de obicei, îi spuseră să nu lase pe nimeni înăuntru şi, să nu dea 
nimănui nimic. Gluck se aşeză lângă foc, fiindcă afară ploua cu găleata, iar bucătăria, cu pereţii ei 
umezi, nu era deloc îmbietoare. Întoarse de zor frigarea şi curând friptura se făcu rumenă şi 
frumoasă. 

„Ce păcat, zise Gluck în sinea lui, că fraţii mei nu invita niciodată pe nimeni la masă. Ei au oaia 
asta frumos rumenită şi amărâţii ăia abia dacă au o coajă uscată de pâine. Sunt sigur c-ar simți şi ei 
o mângâiere dacă s-ar găsi vreun suflet cu care să-mpartă oaia.” 

Nici n-apucă să-şi ducă gândul până la capăt că şi auzi două ciocănituri în uşă. Erau grele şi 
înfundate ca şi cum cel care bătuse ar fi fost legat de mâini şi de picioare. Aduceau mai mult a 
bufnituri. 

— Trebuie să fie vântul, spuse Gluck. Nimeni nu-ndrăzneşte să bată de două ori la uşa noastră. 

Nu, nu era vântul. Bătaia se auzi din nou, foarte tare şi, ce era grozav de ciudat, omul care bătea 
părea că se grăbeşte şi că nici nu-i pasă ce-o să se-ntâmple dacă nu se-astâmpără cu bătutul. 

Gluck se duse la fereastră, o deschise şi scoase capul să vadă cine e. Dădu cu ochii de-un omuleţ 
tare caraghios, cel mai caraghios pe care-l văzuse vreodată. Avea un nas lung de tot, ce-aducea uşor 
la culoare cu alama şi se termina c-o umflătură nu prea diferită de pâlnia unei goarne. Obrajii îi erau 
bucălaţi şi roşii, roşii de tot. Văzându-i, ai fi putut face prinsoare că ziua şi noaptea omulețul n- 
avusese altă treabă decât să sufle îndârjit într-un foc îndărătnic. Clipea vesel şi şmechereşte printre 


genele lungi şi mătăsoase. Mustaţa i se răsucea de două ori ca un tirbuşon la colțurile gurii, iar 
părul, un amestec ciudat de negru şi argintiu, îi cădea în voie pe umeri. 

Era mic de statură, cam vreo patru picioare şi ceva, şi purta o tichie ascuțită, aproape de-aceeaşi 
înălțime cu el, împodobită cu o pană neagră, lungă de trei picioare. La spate, tunica i se prelungea 
cu ceva care aducea vag cu ceea ce se numeşte frac în zilele noastre. Dacă mă gândesc bine, era 
doar. O teribilă exagerare a acestui vesmânt de gală. Dar coada asta era mult mascată de faldurile 
umflate ale unei enorme mantii lucioase. Stau şi mă-ntreb dacă, pe căldură, mantia nu era mult prea 
incomodă. Vântul, care-nconjură şuierând căsuţa cea veche, flutura mantia pe umerii omulețului, 
desfăcând-o de tot. Şi-aşa desfăcută, era cam de patru ori mai lungă decât prietenul nostru. 

Gluck era atât de uimit de apariția ciudată a oaspetelui său că rămase stană de piatră fără să 
scoată o vorbă. Şi rămase aşa până când omuleţul, cu mai mult suflet, dădu un alt concert pe 
ciocănelul de la uşă, apoi se-ntoarse să vadă până unde-ajunsese mantia lui zburătoare. Uitându-se 
după pulpana hainei, zări la fereastră căpşorul bălai al lui Gluck, cu gura căscată şi ochii deschişi 
larg de mirare. 

— EI, făcu omuleţul, aşa răspunzi tu când îți bate cineva la uşă? Sunt ud leoarcă, dă-mi drumu-n 
casă! 

Ce-i drept e drept, omuleţul era ud până la piele. Pana-i atârna la spate ca o coadă de căţel plouat 
şi apa şiroia din ea ca dintr-o umbrelă. De pe mustață i se scurgea în buzunarele de la vestă şi-apoi 
ieşea din nou la lumină ca un râuleț. 

— Vă rog să nu vă supăraţi, domnule, spuse Gluck. Îmi pare rău, da' nu pot. 

— Ce nu poţi? făcu bătrânelul. 

— Nu pot să vă dau drumu-n casă, zău că nu pot. Fraţii mei m-ar omorî-n bătaie dacă m-aş gândi 
numai la aşa ceva. Da' dumneavoastră ce vreți de la mine? 

— Ce vreau? zise omulețul enervat. Vreau să stau la adăpost lângă foc. Uite-l cum arde acolo-n 
casă şi cum mai joacă flăcările pe perete. Auzi cum trosnesc lemnele şi nimeni nu se bucură de-o 
minune de foc ca ăsta! Hai, dă-mi drumu-năuntru! Vreau doar să mă-ncălzesc. 

Gluck scosese aşa de tare capul pe fereastră că-ncepuse să simtă ce rău e să stai afară-n frig. Se- 
ntoarse şi văzu focul jucându-se ca un ştrengar pe perete. Auzi buştenii gemând şi zări limbile 
strălucitoare pornind-o pe horn în sus. Ai fi zis că focul ăla năstruşnic îşi savura friptura la mirosul 
îmbietor al oii rumenite. Pe dată i se muie inima, mai-mai să nu rămână nimic din ea. 

„De ud, e ud ciuciulete, nu zic nu, îşi dădu Gluck eu părerea. Am să-l las să stea doar un sfert de 
ceas.” 

Se duse şi deschise uşa. Şi cum intră omuleţul, în casă năvăli o rafală de vânt care făcu hornul să 
se clatine. 

— Dragul de tine, ce bun eşti! îl mângâie omulețul. Nu te gândi la ce-o să spună frații tăi. Lasă 
că vorbesc eu cu el. 

— Să nu faceţi una ca asta! se rugă Gluck. Nu pot să vă las să staţi până se-ntorc ei. Dacă vă 
găsesc aici, s-a zis. Îmi pun pielea pe băț. 

— Vai de mine! exclamă bătrânelul. Îmi pare tare rău că aud aşa ceva! Cit mă laşi să stau aici? 

— Numai până se face friptura, răspunse Gluck, şi, uitaţi-vă, e rumenită bine. 

Bătrânelul intră în bucătărie şi se aşeză pe cuptor, băgând vârful tichiei pe coş în sus, că era niţel 
mai înaltă decât încăperea. 

— Vă uscați cât ai zice peşte dacă staţi acolo, zise Gluck aşezându-se din nou ca să-nvârtă de 
frigare. 

Dar bătrânelul nici gând să se usuce. Se porni să picure, pic, pic, pic, peste jar. Focul începu să 
fâsâie şi să bolborosească. Arăta din ce în ce mai puţin îmbietor. În viaţa mea n-am văzut o mantie 
ca a omulețului: de pe fiecare fald curgeau şiroaie ca dintr-un burlan. 

Apa se-ntinse pe podea în râulețe ca argintul viu. După ce le privi îndelung cum curg, Gluck zise 
timid: 

— Pot să vă iau mantia? 


— Nu, mulţumesc, răspunse bătrânelul. 

— Tichia? 

— Nu-i nevoie, mă simt foarte bine-aşa, zise omuleţul cam răstit. 

— Dar ştiţi... cum să vă spun, îngăimă Gluck cu un tremur în glas, âââ... stingeți focul. 

— Păi eu ce vreau! Dacă focu-i slab, mai va până s-o face friptura, spuse sec musafirul. 

Gluck nu ştia ce să zică de oaspetele lui. Era un amestec atât de ciudat de aroganță şi spăsenie. 

— Arată minunat oaia, spuse bătrânelul într-un târziu. Nu poţi să-mi dai şi mie o bucăţică? 

— Pentru nimic în lume, zise Gluck îngrozit. 

— Mi-e foame de mor, spuse bătrânelul, ca şi cum n-ar fi auzit vorbele lui Gluck. N-am mâncat 
de ieri. Sunt sigur că n-o să zică ei nimic dacă-mi dai şi mie-un pic de carne de la-ncheietură. 

Spuse toate astea cu atâta tristețe-n glas că lui Gluck i se muie inima de tot. 

— Mi-au făgăduit o felie pentru azi, zise băiatul. Pe-asta pot să v-o dau, dar nimic mai mult. 

— Dragu! de tine, ce bun eşti! spuse din nou omuleţul. După asta Gluck încălzi o farfurie şi 
ascuţi un cuţit. „Şi ce dac-o să mă snopească-n bătaie”, gândi el. Tocmai când tăiase puştiul o felie 
mare de friptură, se auzi o lovitură înfricoşătoare în uşă. Bătrânelul sări de pe cuptor ca ars. Gluck 
puse la loc felia, străduindu-se disperat s-o potrivească, şi-alergă să deschidă uşa. 

— Ce dracu! ne-ai ținut atâta-n ploaie? urlă Schwartz dându-i lui Gluck cu umbrela-n cap. 

— Zi, mă ticălosule, de ce ne-ai lăsat s-aşteptăm atâta? ee băgă şi Hans şi-i trase câţiva pumni, 
după care-o porni spre bucătărie. 

— Cerule mare! făcu Schwartz când deschise uşa. 

— Amin, zise omulețul care-şi scosese tichia și stătea acuma-n mijlocul bucătăriei făcând la 
plecăciuni cu nemiluita. 

— Da! ăsta cine-i? se zborşi Schwartz înşfăcând făcăleţul şi uitându-se fioros la Gluck. 

— Zău dacă ştiu, frate, spuse Gluck cuprins de groază. 

— Cum de-a ajuns aici? mugi Schwartz. 

— Era ud până la piele... 

Făcălețul pogora spre capul lui Gluck. Dar în momentul acela bătrânelul se băgă între ei cu tichia 
lui ţuguiată. Făcăleţul o izbi cu-atâta putere că toată apa din ea se-mprăştie prin casă. Ciudăţenia era 
că nici n-apucă bine făcăleţul s-atingă tichia că şi zbură din mâna lui Schwartz ca o frunză bătută de 
vânt şi căzu într-un colț din celălalt capăt al odăi. 

— Cine eşti? întrebă Schwartz răstit. 

— Ce cauţi aici? mirii Hans. 

— Sunt şi eu un biet bătrân, începu omulețul spăsit. Am văzut prin fereastră cum arde focul şi- 
am cerut adăpost pentru un sfert de ceas. 

— Domnule, fii atât de bun şi du-te de unde ai venit, spuse Schwartz. Şi-aşa e destulă apă în casă 
şi n-avem nici cea mai mică intenție să deschidem aici o uscătorie. 

— Pe-o vreme ca asta, nu dai afară nici câinele, darmite un bătrân, Uitaţi-vă la părul meu alb. 

Dacă vă aduceţi aminte, mai înainte v-am spus că părul i-ajungea până la umeri. 

— Păi, ai destul ca să-ţi țină de cald. Întinde-o! se răsti Hans. 

— Mor de foame. Miluiţi-mă şi pe mine c-o bucată de pâine, acuma că tot plec. 

— Pâine! Ia uite, dom'le, la el! rânji Schwartz. Crezi că n-avem nimic mai bun de făcut cu pâinea 
decât s-o prăpădim pe d-ăştia cu nasul roşu ca tine? 

— De ce nu-ţi vinzi pana? zise Hans în zeflemea. Şterge-o de-aici! 

— Numai un pic, se rugă bătrânelul. 

— Afară! făcu Schwartz. 

— Vă rog, oameni buni! 

— Valea şi la dracu' cu tine! ţipă Hans înşfăcându-l de guler. 

Dar nici n-atinse bine gulerul bătrânelului că şi zbură după făcăleţ, răsucindu-se ca un titirez 
până ce căzu şi el grămadă în acelaşi colț. Schwartz se-nfurie şi se repezi la bătrânel să-l dea afară. 
Dar şi el abia-l atinse, că zbură după Hans şi făcăleţ, dându-se de-a berbeleacul până-n colţ şi 


izbindu-se cu capul de pereţi. Uite-aşa se văzură zăcând grămadă toţi trei, într-un colt. 

Apoi bătrânelul se răsuci cu mare iuțeală în direcţia opusă. Şi se răsuci aşa până ce se-nfăşură 
frumos cu toată mantia. Îşi puse tichia pe cap, cam într-o parte (fiindcă n-ar fi putut sta dreaptă fără 
să iasă prin tavan), îşi mai răsuci o dată mustaţa ca un tirbuşon şi spuse nepăsător: 

— Domnilor, vă zic la revedere. La miezul nopţii am să vin din nou. Şi după o asemenea 
primire, cred că n-o să vă miraţi dacă-i ultima dată când vă calc pragul. 

— Când te-oi mai prinde pe-aici... mormăi Schwartz abia îndrăznind să facă doi-trei paşi din 
colţul lui. 

Dar până să termine el ce-avea de spus, bătrânelul o şi tulise trântind uşa după el. În aceeași 
clipa, pe lângă fereastra lor trecu un nor zdrenţuit care-o porni pe vale-n jos, răsutindu-se şi- 
mbârligându-se în toate felurile, dându-se de-a rostogolul prin aer şi pierzându-se până La urmă 
într-un şuvoi de ploaie. 

— Frumoasă treabă, domnule Gluck, n-am ce zice! făcu Schwartz. Pune friptura-n farfurii. Dacă 
te mai prind vreodată... Ei, asta-i bună! Da' cine-a tăiat din friptură? 

— Frate, mi-ai promis şi mie-o felie, Nu ţii minte î spuse Gluck. 

— A, şi-ai tăiat-o cât era caldă, ca să iei tot sucul din carne. Ei, lasă, că nu mai vezi tu curând aşa 
ceva! leşi afară şi aşteaptă-n pivniță, printre cărbuni, până te-oi chema! 

Gluck plecă destul de trist. Cei doi frați mâncară cât intră în ei din oaia de pe frigare, încuiară în 
bufet ce mai rămase şi, după o masă aşa de copioasă, se puseră pe băutură. 

Şi ce noapte-a mai fost! Vântul vuia şi ploaia izbea în geamuri fără răgaz. Cei doi fraţi băuseră 
din gros, dar le mai rămăsese atâta minte ca să tragă toate obloanele şi să ferece uşa cu doi drugi de 
fier înainte de-a merge la culcare. Ca de obicei, dormeau în aceeaşi cameră. Când bătu miezul 
nopții, o trosnitură cumplită îi sculă din somn pe amândoi. Uşa se trânti de perete cu atâta putere că 
toată casa se zgudui din temelii. 

— Ce-i asta? ţipă Schwartz tresărind. 

— Ce să fie? lacătă-mă-s! zise omuleţul. 

Cei doi frați stăteau pe pernă-n capul oaselor şi priveau în gol prin beznă. Odaia era plină de apă. 
La lumina învăluită-n ceaţă a lunii, care pătrundea în casă printr-o spărtură din oblon, văzură în 
mijlocul odăii un glob enorm de spumă, care se-nvârtea întruna lăsându-se în jos şi ridicându-se ca 
un hopa-mitică. Şi-aici, pe-o pernă cu broderie bogată, stătea-ntr-o rână bătrânelul Cu tichie cu tot. 
Loc avea berechet acuma, că acoperişul o pornise-n zbor spre alte mări şi țări. 

— Regret că v-am deranjat, spuse ironic musafirul. Mă tem că paturile vă sunt un pic cam 
umede. Poate c-ar fi mai bine să vă duceţi în odaia frățiorului vostru. Acolo am lăsat tavanul. 

N-aşteptară să le mai spună o dată că se şi năpustiră în camera lui Gluck, uzi leoarcă şi cu dinţii 
clănțănind de frică. 

— Nu uitaţi, asta-i ultima vizită, strigă după ei bătrânelul. 

— Dea domnu' să fie aşa! spuse Schwartz tremurând din toate mădularele. 

Şi globul de spumă dispăru. 

Veniră zorile şi cei doi frați se uitară pe ferestruica de la odaia lui Gluck. Valea Comorilor era 
acum tot o apă şi-un pământ. Puhoaiele măturaseră copacii, grânele şi vitele şi lăsaseră-n loc o 
întindere pustie de nisip roşu şi mâl întunecat. Cei doi fraţi se furişară în bucătărie tremurând de frig 
şi frică. Apa umpluse toată casa şi dusese cu ea grâu, bani, aproape tot ce se putea mişca. Pe masa 
din bucătărie rămăsese numai o carte de vizită mică şi albă, desenată cu litere mari şi lăbărţate: 


Domnia sa Vântul de Miazănoapte 
poveste engleză 


Domnia sa Vântul de Miazănoapte s-a ținut de cuvânt: n-a mai călcat prin Valea Comorilor. ŞI, 
ce-i mai rău, avea atâta influență asupra rubedeniilor lui, vânturile în general, şi-o folosea cu atâta 


spor că ele toate parcă ar fi fost unul. Prin urmare, de la un capăt la altul al anului, în valea fraților 
nu mai cădea nicio picătură de ploaie. Deşi totul era verde şi înfloritor în câmpiile de la poalele 
munților, domeniul celor trei frați se preschimbase într-un deşert. Ce fusese cândva cel mai roditor 
pământ din regat se prefăcuse într-o grămadă mişcătoare de nisip roşu. Fragii nu mai erau în stare să 
se dondănească cu cerul potrivnic. Aşa că, disperaţi, părăsiră comoara lor fără valoare şi-o porniră 
să-şi câştige pâinea printre oamenii de la câmpie. Nu mai aveau niciun ban. Mai găsiră doar nişte 
bucăţi de aur cu forme ciudate, ultimele rămăşiţe ale bogăției pe care-o dobândiseră prin vicleşug. 

— Ce-ar fi să ne facem aurari? îi spuse Schwartz lui Hans când intrară într-un oraş mare. E-o 
meserie bună pentru nişte şmecheri ca noi. Putem să băgăm la aramă-n aur şi nimeni n-o să ştie ce- 
am făcut. 

Căzură de acord că ideea era cum nu se poate mai bună. Închiriară un cuptor şi se-apucară de 
lucru. Dar treburile nu le mergeau bine din două motive nu prea importante: primul, că oamenii nu 
se lăsau prostiţi de aurul îndoit cu aramă, şi-al doilea, că, de câte ori vindeau ceva, cei doi fraţi mai 
mari îl lăsau, pe micul Gluck să vadă de cuptor şi se duceau alături, la berărie, să bea banii. Aşa 
topiră tot aurul fără să facă rost de bani ca să cumpere altul. Până la urmă rămaseră cu o cană mare 
pe care un unchi i-o dăduse micului Gluck. Băiatul ţinea la ea ca la ochii din cap şi n-ar fi dat-o de 
lângă el pentru nimic în lume, deşi altceva decât lapte şi apă nu bea din ea. Cana arăta cam ciudat. 
Toarta era formată din două cununi de păr auriu, atât de fin făcute că păreau mai degrabă mătase 
decât metal. Cununile astea două coborau şi se-mpleteau cu o barbă şi nişte favoriţi, la fel de 
măiestrit lucrate, care-nconjurau şi-mpodobeau un chip micut, foarte fioros, drept în partea din faţă 
a cănii. Chipul ăsta era din cel mai roşu aur care s-a văzut vreodată şi-avea ochi ce te lăsau să crezi 
că stăpânesc toată lărgimea cănii. Nu puteai să bei ceva din ea, că ochii ăia nu te slăbeau deloc şi te 
priveau insistent dintr-o parte. Chiar Schwartz, cu gura lui, jura pe toți sfinţii că odată, după ce-şi 
turnase pe gât de şaptesprezece ori vinul de Rin din cană, a văzut cum clipeau ochii cu pricina! 
Când veni timpul să prefacă în linguri cana lui Gluck, vestea mai-mai că zdrobi inima bietului 
băiețel. Dar fraţii îi râseră-n nas, aruncară cana în oala de topit şi-o porniră teleap-teleap spre 
berărie. Ca de obicei, îl lăsară pe prâslea să toarne aurul în forme. 

Cei doi plecaseră. Gluck aruncă o ultimă privire ca să-şi ia adio de la vechiul lui prieten din oala 
de topit. Părul de aur dispăruse. Nu mai rămăsese nimic din cană, doar nasul cel roşu şi ochii 
strălucitori, care se uitau mai răutăcios ca niciodată. 

„ŞI nici nu-i de mirare, îşi zise Gluck în sinea lui. După ce ne-am purtat cu el cum ne-am 
purtat...” 

Se duse neconsolat la geam şi se-aşeză să ia o gură de aer proaspăt ca să scape de suflarea 
fierbinte a cuptorului. Ei, şi fereastra lui dădea chiar spre şirul de munţi care, aşa cum v-am spus 
mai înainte, înconjurau Valea Comorilor şi mai ales spre piscul din care curgea Râul de Aur. Era la 
vremea când ziua se-ngâna cu noaptea. Gluck se-aşeză la fereastră şi văzu pe culme stâncile-nroşite 
în lumina asfinţitului. Norii se desfăcuseră în fâşii strălucitoare care parcă ardeau şi-şi fluturau 
aripile pe lângă stânci. Iar râul, mai strălucitor decât toate, preschimbat într-un şuvoi de aur curat, 
cobora din prăpastie-n prăpastie, însoțit de un imensul arc purpuriu al curcubeului, învolburându-se 
şi dispărând pe rând în puzderia de picături pitice. 

— Eh, ce bine-ar fi să fie râul cu-adevărat de aur! spuse Gluck după ce privi câteva clipe apa 
dezlănţuită. 

— Nu, n-ar fi deloc bine, Gluck, spuse, chiar în urechea lui, o voce clară, cu inflexiuni metalice. 

— Cerule mare, ce-i asta? exclamă Gluck sărind în picioare. 

În odaie nu era nimeni în afară de el. Se uită în Jur, se uită sub masă, se uită de nu ştiu câte ori în 
spate, dar tot nimic nu văzu. Se aşeză din nou la fereastră şi de data asta nu scoase o vorbă. Nu putu 
însă să nu se gândească iar c-ar fi grozav dacă râul ar fi cu-adevărat de aur. 

— Ba deloc, băiete, spuse aceeaşi voce mai tare ca înainte. 

— Cerule mare, ce-i asta? se-ntrebă Gluck din nou. 

Se uită încă o dată prin toate colţurile şi căută în dulapuri. Pe urmă începu să se-nvârtă repede de 


tot în mijlocul camerei, crezând că e cineva-n spatele lui. Chiar atunci, aceeaşi voce îi răsună din 
nou în ureche. De data asta cânta foarte veselă: lala-lira-la. Nu se-auzea niciun cuvânt, era doar o 
melodie vioaie şi plăcută ce-aducea cu cântecul apei care fierbe într-un ceainic. Gluck se uită pe 
fereastră. Nu, vocea era cu siguranță în casă. Se urcă pe scări şi pe urmă coborî. Nu, vocea era cu 
siguranță chiar în odaia aia şi venea tot mai repede şi mai clară: lala-lira-la. Deodată, lui Gluck i se 
păru c-o aude mai tare lângă cuptor. Alergă la gura cuptorului şi se uită înăuntru. Da, aşa era, părea 
că vine nu numai din cuptor, dar chiar din oală. Dădu la o parte capacul şi sări înapoi speriat, căci 
oala cânta şi nu se lăsa deloc. Un minut sau două băiatul rămase în cel mai îndepărtat ungher al 
odăii, cu mâinile ridicate şi gura căscată. Cântatul se opri şi-aceeaşi voce spuse răspicat: 

— Salut! 

Gluck nu răspunse. 

— Salut, Gluck, băiete! spuse oala din nou. 

Gluck îşi luă inima-n dinţi, se duse-ntins la creuzet, îl scoase din cuptor şi se uită în el. Aurul se 
topise şi-avca o oglindă netedă şi lucitoare ca faţa unui râu leneş. Dar în loc să-şi vadă căpşorul 
oglindit în faţa lucie a aurului, micul Gluck zări cu totul altceva: de sub aurul topit apărură nasul 
roşu şi ochii pătrunzători ai prietenului său de pe cană. Şi nasul era de-o mie de ori mai roşu şi ochii 
de-o mie de ori mai pătrunzători decât îi văzuse el vreodată. 

— Haide, Gluck, băiete, glăsui iar vocea din oală. Sunt gata, toarnă-mă-n forme. 

Dar Gluck era prea ameţit ca să se-apuce de-aşa ceva. 

— Toarnă-mă-n forme, îţi zic, făcu glasul cam morocănos şi nu prea delicat. 

Gluck tot nu putea să se mişte. 

— Te rog, toarnă-mă-n forme, spuse vocea cu patimă. M-am înfierbântat de nu mai pot. 

După multe sforțări, Gluck îşi reveni, puse mâna pe creuzet şi-l aplecă puţin ca să toarne aurul. 
Dar în loc de aur, apărură mai întâi nişte picioruşe gălbejite, apoi un frac, pe urmă două mâini bine 
înfipte-n şold şi, la sfârşit, capul atât de cunoscut al prietenului său de pe cană. Toate sus-numitele 
articole se legau unul de altul pe măsură ce ieşeau din oaia. Puțin câte puţin apăru ţâfnos pe podea 
un piticuţ de aur, înalt de-un picior şi jumătate. 

— Aşa mai merge! zise piticul întinzându-şi întâi picioarele, apoi mâinile şi pe urmă, vreme de 
cinci minute, mişcându-şi întruna capul în toate părțile, mai-mai să-şi sucească gâtul. Se pare că 
voia să vadă dacă fiecare bucăţică din el era pusă la locul ei: în vremea asta Gluck se uita la el mut 
de uimire. Piticul era îmbrăcat cu o tunică despicată, țesută din fir de aur. Aşa de fină era țesătura că 
minunatele culori ale curcubeului apăreau toate pe ea ca pe tăblia de sidef a unei măsuţe de salon. Şi 
peste tunica asta nemaipomenită, părul şi barba piticului se revărsau în valuri unduitoare atingându- 
i genunchii. Erau atât de delicate că Gluck nici n-ar fi putut să spună unde se sfârşeau. Parcă se 
topeau şi dispăreau în văzduh. Cu toate astea, trăsăturile feţei nu dădeau la iveală aceeaşi delicateţe. 
Erau mai degrabă aspre şi te făceau să te gândeşti că mititelul nostru, care se-ascundea după fața 
aceea uşor arămie, era un încăpățânat şi-un nesupus fără pereche. Când şi-a terminat de inspectat 
făptura, piticul şi-a aţintit ochişorii iscoditori asupra lui Gluck şi l-a privit aşa vreo câteva minute. 

— Nu, n-ar fi deloc bine, Gluck, băiete, făcu omuleţul. 

Fără-ndoială ăsta era-nceputul cam brusc şi incoerent unei conversații sau. Cel puţin, aşa credea 
piticul. Poate c-avea ceva de-a face cu gândurile lui Gluck, căci ele-l făcuseră pe chiştocul nostru s- 
arunce remarcile alea când mai era încă în oală. Dar cu orice-ar fi avut de-a face vorbele de mai sus, 
Gluck n-avea chef deloc să se ciorovăiască pentru asta. 

— Zău? spuse Ghick blând şi supus. 

— Nu, zise piticul hotărât în încheiere. N-ar fi deloc bine. 

Şi cu asta îşi îndesă bine fesul pe urechi şi sări de vreo câteva ori prin odaie, ridicându-şi 
picioarele foarte sus şi pe urmă trântindu-le pe podea din toate puterile. Pauza asta i-a dat răgaz lui 
Gluck să-şi adune puțin gândurile. Văzând că nu prea are motive să-şi privească minusculul 
vizitator cu frică şi simțind că-i dă curiozitatea ghes mai mult decât uimirea, după multe şovăieli 
îndrăzni să pună o întrebare deosebit de delicată: 


— Rogu-vă, domnule, dumneavoastră aţi fost cană mea? 

La auzul acestor vorbe, omuleţul se-ntoarse brusc, merse glonţ la Gluck şi i se înfățişă în toată 
statura lui impunător de piticească. 

— Eu, făcu el, sunt regele Râului de Aur. 

După care se mai întoarse o dată şi sări de mai multe ori prin odaie, ca să lase timp să se 
risipească uimirea ce-l cuprinsese pe băiat. Pe urmă se duse din nou la Gluck şi râmase locului, ca şi 
cum ar fi aşteptat comentarii la comunicarea de mai înainte. 

Gluck era oricum hotărât să spună ceva, aşa că-i dădu drumul: 

— Sper că înălțimea voastră se simte bine. 

— Ascultă la mine! zise omuleţul, sigur fiind că întrebarea politicoasă ce-i fusese adresată nu 
merită niciun răspuns. Eu sunt regele Râului de Aur. În starea în care m-ai văzut m-adusese răutatea 
unui rege mai puternic, dar tu m-ai mântuit de vrăjile lui. Firea-ţi bună şi purtarea faţă de fraţii tăi 
cei răi mă-ndeamnă să te-ajut. Așa că ia aminte la ce-ţi spun: dacă va urca cineva în vârful acelui 
munte de unde vezi tu izvorând Râul de Aur şi va arunca în râu, la izvor, trei picături de apă ca 
lamura, pentru acela, şi numai pentru el, râul se va preface-n aur. Dar cine-a dat greş o dată n-o să 
reuşească a doua oară. Şi pe cel care va arunca apă tulbure, râul îl va lua cu el şi-l va schimba într-o 
piatră neagră. 

Aceste fiind zise, regele Râului de Aur se întoarse şi merse înadins spre inima celei mai fierbinți 
flăcări din cuptor. Se făcu roşu, alb, transparent, de o strălucire care-ţi lua vederea; era o vâlvătaie 
ce răspândea în jur o lumină orbitoare; se ridică, începu să tremure şi ia-l de unde nu-i! Regele 
Râului de Aur dispăruse. 

— Of, strigă bietul Gluck alergând să se uite pe coş după el. Vai de sufletul şi de zilele mele! 
Cana mea! Cănuţa mea dragă şi scumpă! 

Nici nu plecase bine regele Râului de Aur, că Hans şi Schwartz dădură buzna în casă urlând ca 
sălbaticii. Erau beţi turtă. Când aflară că şi ultima bucăţică de aur li se dusese pe apa sâmbetei, se 
treziră ca prin minune. Vestea avu darul să-i țină treji un sfert de ceas, timp în care nu mai dovedeau 
să care la pumni cu nemiluita în spinarea lui Gluck. După asta se trântiră fiecare pe câte-un scaun 
şi-l puseră pe Gluck să zică ce-avea de zis în propria-i apărare. Băiatul le spuse povestea, din care, 
ce să mai vorbim, cei doi fraţi nu crezură nici cât negru sub unghie, îl luară din nou la bătaie şi nu 
se lăsară până nu făcură băşici în palme. Îl snopiră şi pe urmă, clătinându-se pe picioare, se duseră 
să se culce. A doua zi Gluck le povesti tot ce le povestise şi c-o zi în urmă. Văzând ei că ţâncul o 
ține una şi bună, parcă-parcă începură să-l creadă. Ce-a urmat nici nu-i nevoie să vă spun. Cei doi se 
dondăniră preţ de câteva ceasuri care să-şi încerce întâi norocul. După aste îşi scoaseră săbiile din 
teacă şi-ncepură să se bată ca chiorii. Speriaţi de-ncăierare, vecinii încercară să-i liniştească. Când 
văzură însă că n-au sorţi de izbândă, trimiseră pe careva să cheme oamenii legii. 

Cum auzi una ca asta, Hans o şterse şi se-ascunse undeva. Pe Schwartz îl prinseră, îl duseră în 
fața judecătorului şi-i dădură o amendă pentru c-a tulburat liniştea celorlalți. Dar el îşi băuse şi 
ultimul bănuţ c-o seară-n urmă. Aşa că-l aruncară-n temniță, să stea acolo până când o fi în stare să 
plătească. 

Ei, şi dacă văzu cum stau lucrurile, Hans, mai-mai să nu-şi mai încapă-n piele de bucurie, îşi 
puse-n gând s-o pornească neîntârziat spre Râul de Aur. Greu era să facă rost de apa curată ca 
lamura. Ce să facă Hans? În seara cu pricina merse la izvorul de unde beau numai oamenii curaţi la 
suflet şi fură o cană plină, apoi se-ntoarse acasă triumfător. 

A doua zi se sculă înaintea soarelui, turnă apa într-o sticlă zdravănă, puse două ploscuţe cu vin şi 
nişte carne fân coş, atârnă coşul cu o curea pe după gât, înşfacă o bâtă şi-o porni la drum. Ca să iasă 
din oraş, trebuia să treacă pe lângă închisoare. Şi pe cine credeţi că văzu la o ferăstruică? Pe 
Schwartz în carne şi oase, care se uita la el de după gratii şi părea tare nemângâiat. 

— 'Neaţa, frățioare, zise Hans. Mă duc la regele Râului de Aur. Ce să-i spun de la tine? 

Schwartz scrâşni din dinți cu furie şi trase de gratii cât îl ținură puterile. Hans însă îi dădu cu tifla 
şi-l sfătui să stea cuminte la locul lui până s-o întoarce el. Apoi luă coşul în spinare, scutură sticla 


sub nasul lui Schwartz până apărură clăbuci pe apa de izvor şi-o porni din nou, bine dispus cum nu 
mai era altul pe lume. 

Într-o dimineaţă ca asta, orice om s-ar fi simţit fericit, chiar dacă n-ar fi avut de căutat Râul de 
Aur. Fâşii de ceaţă înrourată se-ntindeau de-a lungul văii ce dădea la iveală munții cei falnici. 
Stâncile de la poale, pe care abia dacă le zăreai prin aburii ce pluteau în aer, erau învăluite într-o 
pâclă cenuşiu-lăptoasă. Încet-Încet aburii se ridicau până dădeau de minunatul astru, care picta cu 
purpură stâncile-ascuţite şi, cu razele-i lungi şi drepte, străpungea perdeaua de pini ce-aduccau cu 
nişte sulițe. Deasupra se vedeau stâncile colțuroase, pe care apa le zimţase şi le ferăstruise într-o 
sumedenie de forme fantastice. Din loc în loc apărea câte-un petec de zăpadă, luminat cu dărnicie 
ds razele soarelui. Şi-aşa stâncile-astea făcute ferfeniță, aşezate în zig-zag de parc-ar fi urmat 
drumul unui fulger, ţi-arătau prăpăstiile ce se căscau sub ele şi te-ajutau să te fereşti. Iar mult 
deasupra şi dincolo de toate astea, mai diafane decât norul din zori de zi, dar mai curate şi nesupuse 
schimbării, piscurile zăpezilor eterne dormeau încă pe perna de azur a cerului. 

Râul de Aur, ce izvora dintr-o stâncă mai bondoacă, pe care zăpada o ocolise, era tot cufundat în 
umbră. Tot, în afară de puzderia de stropi ce se ridicau încet, ca un fum, deasupra liniei şerpuitoare 
a cascadei şi plecau uşor, ca nişte colăcei plăpânzi, pe aripile vântului de dimineaţă. 

Hans îşi aţintise privirile asupra Râului de Aur şi gândurile lui se-ndreptau toate într-acolo. Uită 
că are de mers cale lungă, nu glumă, şi-o luă la picior fără să mai stea pe gânduri. Nu trecu mult şi 
simţi că-l lasă puterile. Şi nici măcar n-apucase să treacă primul şir de dealuri joase, acoperite cu 
verdeață! Pe când urca el aşa, dădu cu ochii de-un ghețar cât toate zilele, care i se aşezase-n drum, 
parcă să nu-l lase s-ajungă la izvorul Râului de Aur. Tare se mai minună când îl văzu, şi cum să nu 
se minuneze! Ştia munții ca-n palmă, dar de ghețarul ăsta habar n-avusese. Porni curajos, măcar că 
nu pusese niciodată piciorul pe-un ghețar aşa de ciudat şi primejdios. 

Gheaţa era alunecoasă, mamă, doamne, ce alunecoasă era! în toate hăurile apa care ţâşnea din 
crăpături vuia neîmblânzită. Vuietul ei răzbătea ca un crâmpei de melodie curgătoare şi-ndrăcită, pe 
urmă se curma şi izbucnea din nou în tonuri scurte, melancolice sau cu nişte țipete picate din cer, 
scoase parcă de un om bătut de soartă sau chinuit de durere. 

Gheaţa spartă luase mii de forme aiurite, dar niciuna, își zise şi Hans, n-aducea cu bucăţile de 
gheață pe care le ştie orice om. Toate aveau o expresie ciudată. Aşa schimonosite şi batjocoritoare 
cum erau, semănau cu nişte chipuri aievea. O puzderie de umbre înşelătoare şi lumini lugubre se 
jucau şi pluteau printre vârfurile de gheaţă de-un albastru transparent. Cu strălucirea lor orbeau 
călătorul şi-l zăpăceau că nu mai ştia omul pe ce lume se află. Şi toate astea în timp ce mugetul 
neostoit al apei care țâşnea din adâncuri îl asurzea şi-l făcea să simtă că se-nvârte pământul cu el, 
Hans mergea înainte şi groaza ce-l cuprinsese creştea pas cu pas. Gheaţa se despica bubuind şi alte 
prăpăstii se căscau la picioarele lui. Piscuri mişcătoare se-aplecau pe lângă el şi-i cădeau în cale cu 
un zgomot asurzitor. De nu ştiu câte ori dăduse piept cu asemenea primejdii pe ghețarii cei mai 
înspăimântători şi pe vremea cea mai cumplită. Cu toate astea îl cuprinse o frică soră cu moartea, 
când veni vremea să sară peste ultimul hău. Sleit de puteri şi tremurând din toate-ncheieturile, se 
aruncă pe iarba unui tăpşan, unde se simţea, în sfârşit, în siguranță. 

N-avusese încotro şi trebuise să lase pe drum coşul cu mâncare, că tare-i mai era greu să-l care 
după el. Aşa că acuma, când avea nevoie de puteri proaspete, nu-i rămânea decât să zdrobească 
nişte gheaţă şi s-o mănânce. Cu asta îşi alină totuşi setea. După o oră de odihnă îşi recapătă puterile 
şi, mânat de lăcomia-i neîmblânzită, Hans pleca mai departe pe drumul anevoios spre izvorul 
Râului de Aur. Acum drumul urca drept spre creasta golaşă a muntelui. Nu era fir de iarbă să-ți 
ostoiești usturimea tălpilor încinse, nu era niciun petic de umbră să te ferească de soarele dogoritor 
de la miazăzi. Trecuse de amiază şi razele cădeau ca nişte bice de foc pe cărarea abruptă. În aer nu 
se mişca nimic şi arşița pusese stăpânire pe tot şi toate. Curând, pe Hans începu să-l chinuie o sete 
cumplită, ca să nu mai vorbim că-l ajunsese oboseala şi-abia îşi mai târa picioarele. Se uita-ntruna 
la sticla cu apă de la brâu. 

„Trei picături ajung, îşi spuse el până la urmă. Măcar să-mi umezesc un pic buzele cu apa asta.” 


Trase dopul şi, pe când ducea sticla la gură, privirile-i căzură pe piatra de lângă el. Era acolo 
ceva — nici el nu ştia ce — şi parcă mişca. Se lămuri repede. Pe piatră zăcea un cățeluş, mai-mai 
să-şi dea duhul de sete. Avea limba scoasă de-un cot, botul i se uscase, iar labele, aproape fără viaţă, 
le ținea întinse ca nişte bețe. O armată de furnici negre îl năpădiseră şi i se plimbau în voie pe bot 
şi-n gâtlej. Îşi roti un ochi spre sticla din mâna lui Hans. Dar Hans al nostru ridică sticla, bău, dădu 
cu picioru-n câine şi plecă mai departe. Prea bine nu ştia nici el şi nici mâna-n foc n-ar fi pus-o, dar 
parcă, hodoronc-tronc, o umbră ciudată apăru pe cerul albastru. 

Cu fiecare clipă, cărarea se făcea tot mai abruptă şi mai plină de pietre colțuroase. În loc să-l 
învioreze şi să-l răcorească, aerul de munte parcă-i turnase foc în vine. Şi cascadele cu zgomotul lor 
parcă-l luau în zeflemea. Toate erau departe, iar setea îl chinuia din ce în ce mai tare. Mai trecu o 
oră şi Hans se uită din nou la sticla care-i atârna pe-un şold. Era goală pe jumătate, dar tot era în ea 
mult mai mult decât trei picături. Se opri s-o deschidă din nou. Pe când făcea treaba asta, văzu ceva 
mişcând pe cărare. Era un copil bălai care zăcea întins pe pietre, aproape fără viaţă, şi, din când în 
când, scotea câte-un geamăt amarnic din pieptu-i mititel. Avea ochii închişi şi buzele arse de sete. 
Hans se uită la el înadins, bău şi trecu mai departe. Un nor negru acoperi soarele şi umbre lungi ca 
nişte şerpi înconjurară munţii. Hans mergea voiniceşte mai departe. Soarele trecea spre asfințit, dar 
nu se simțea nici urmă de răcoare. Aerul greu, ca de plumb, îl sufoca pe omul nostru, dar ținta era 
aproape. Ridică ochii şi văzu cascada Râului de Aur, care sărea jucăuşă din coasta muntelui. Nu era 
mai mult de-o aruncătură de băț până la ea. Hans se opri o clipă să-şi mai tragă sufletul un pic şi sări 
opintindu-se ca să-şi atingă ținta. 

În clipa aceea auzi un țipăt slab. Întoarse capul şi văzu un bătrân întins pe pietre. Ochii i se 
duseseră în fundul capului, iar pe faţa-i albă ca de mort era întipărită desperarea. 

— Apă! strigă el slab, întinzând mâinile spre Hans. Apă! Mor! 

— N-am niciun strop, îi răspunse Hans. Da' tu ţi-ai trăit traiul. Ajungă-ți! 

Sări peste trupul lipsit de vlagă şi-o porni mai departe ca din puşcă. Un fulger albastru, de forma 
unei săbii, ţâşni dinspre răsărit. Brăzda cerul de trei ori şi-l acoperi cu o umbră neagră de nepătruns. 
Soarele asfinţea, dispărând în zări ca o minge de foc. 

Lui Hans îi pătrunse-n urechi mugetul Râului de Aur. Apa trecea printr-o văgăună şi Hans era 
chiar pe marginea ei. Undele purtau splendoarea aprinsă a apusului de soare. Îşi scuturau crestele ca 
nişte limbi de foc şi-n spuma lor se vedeau sclipiri roşii ca sângele. Zgomotul venea din ce în ce 
mai tare, biciuind simţurile omului şi făcându-l să-şi piardă mințile. Tremurând, Hans luă sticla de 
la brâu şi-o aruncă în mijlocul şuvoiului. Cât ai bate din palme simţi ceva rece ca gheaţa 
străpungându-i trupul. Se clătină pe picioare, scoase un țipăt şi căzu. Apele, cu vuietul lor, îi 
acoperiră țipătul pentru vecie. Şi geamătul râului se ridică sălbatic în noapte, în vreme ce valurile 
începură să spele piatra neagră. 

Bietul Gluck, rămas singur acasă, aştepta cu-ngrijorare să se-ntoarcă Hans. Văzând că frate-său 
nu mai vine odată înapoi, se sperie din cale-afară şi se duse la închisoare să-i spună lui Schwartz ce 
se-ntâmplase. Pe Schwartz vestea asta îl gâdilă la urechi ca zornăitul banilor sau gâlgâitul vinului. 
Îşi dădu cu presupusul că Hans s-a prefăcut într-o piatră neagră şi, prin urmare, tot aurul avea să fie 
al lui şi numai al lui. Gluck, săracul, era tare amărât şi plânse toată noaptea de ţi se rupea inima, nu 
alta. Când se sculă dimineaţa, n-avu ce pune în gură şi nici urmă de bani nu găsi prin casă. Văzând 
aşa, se tocmi să muncească la un aurar. Şi munci cu-atâta hărnicie şi-aşa de bine, din zori şi până-n 
noapte, că nu trecu mult şi strânse bani destui ca să plătească amenda lui Schwartz. Dădu cât trebuie 
la închisoare şi-şi scoase fratele de-acolo. Schwartz nu-şi mai încăpea-n piele de bucurie şi zise că 
s-ar cam cuveni să pună mâna şi pe niscai aur din râu. Şi Gluck se ruga de el să se ducă, da' pentru 
altceva: doar-doar o afla ce s-a ales de Hans. 

Schwartz auzise el că Hans furase apa sfințită şi-şi spuse-n sinea lui că poate treaba asta nu e 
tocmai pe placul mititelului rege al Râului de Aur. Îşi puse deci în gând s-o scoată altfel la capăt, 
mai bine decât frate-său. Zis şi făli cut: mai luă nişte bani de la Gluck şi se duse de-l ispiti pe 
paznicul izvorului, care, când văzu bănetul, îi dădu apa curată ca lacrima. Acum Schwartz era cu 


inima-mpăcată că nu mersese cu furtişag ca frate-său. Se sculă dis-de-dimineaţă, până să se crape de 
ziuă, îşi puse pâine şi vin într-un coş, turnă apa sfințită într-o sticlă şi-o porni la drum spre inima 
munților. Ca şi Hans, tare se mai miră când dădu cu ochii de ghețar. Când veni vorba să-l treacă, nu- 
i fu deloc uşor, deşi lăsase coşul cu merinde pe drum. Pe cer nu se vedea nicio scamă de nor, dar, cu 
toate astea, lumină nu prea era. O pâclă roşiatică acoperise greoaie, cerul şi dealurile de primprejur 
păreau mohorâte şi ursuze. Cum urca el pe cărarea săpată în stânca abruptă, îi apucă o sete 
cumplită, ca şi pe frate-său. Duse sticla la gură. Atunci văzu copilul cu păr bălai care zăcea pe 
pietre. 

Bietul de el scâncea şi gemea după apă. 

— Apă vrei? zise Schwartz. Păi n-am nici pentru mine. Şi trecu mai departe. Cum mergea el aşa, 
parcă văzu că se-ntunecă soarele şi că dinspre apus se ridică nişte nori cât toate zilele şi negri ca 
tăciunele. Mai urcă preţ de vreun ceas şi din nou îl apucă setea. Tare-ar mai fi băut ceva! Atunci zări 
bătrânul care zăcea întins pe potecă în fața lui şi-l auzi cum plânge după apă. 

— Apă vrei? zise Schwartz. Păi n-am nici pentru mine. 

Şi-şi văzu de drum. Din nou i se păru că lumina slăbeşte şi, când se uită spre cer, ce să vadă? O 
pâclă de culoarea sângelui acoperise soarele. Norii uriaşi şi negri se ridicaseră sus de tot şi 
marginile lor zdrențuite se zbăteau în toate părțile ca valurile pe marea înfuriată. Umbrele lor lungi 
îi brăzdau cărarea. 

După asta Schwartz mai urcă vreun ceas şi iar i se făcu sete. Când duse sticla la gură, i se păru 
că-l zăreşte pe Hans întins la pământ in faţa lui. Se uită mai bine şi văzu că arătarea întinde mâinile 
spre el şi-i cere apă printre suspine. 

— Ha, ha, rânji Schwartz, aici erai? Ehei, băiete dragă, mai ţii tu minte gratiile închisorii? Acu' 
vrei apă, nu-i aşa? Şi ce crezi, c-am adus-o pân-aici ca să ţi-o dau ţie? Pofta-n cui! 

Şi făcu un pas mare să treacă peste Hans. Când trecea peste el, parcă văzu cum buzele i se 
strâmbă într-un rânjet zeflemitor. Mai merse un pic şi-ntoarse capul să se uite, dar arătarea 
dispăruse. 

ÎI cuprinse deodată groaza. De ce, nu ştia nici el. Dar setea de aur îl făcu să-şi învingă frica şi 
omul se năpusti înainte. Nori mari cât toate zilele şi negri ca tăciunele se ridicară la zenit şi din ei 
prinseră a țâşni fulgere, în răstimpul dintre două răbufniri de fulgere, valurile întunericului parcă se 
ridicau şi pluteau peste tot cerul. Soarele apunea şi cerul se făcuse neted ca oglinda unui lac de 
sânge. Vântul prinse să bată cumplit, sfârtecând norii purpurii şi împrăştiindu-i departe, în beznă. 
Schwartz ajunse la marginea văii pe unde curgea Râul de Aur. Valurile erau negre ca norii ce 
prevestesc furtuna, dar spuma de pe crestele lor era roşie ca focul. Schwartz aruncă sticla în râu şi- 
atunci mugetul apei de pe fundul văii se contopi cu bubuitul de tunet venit din cer. Pe dată fulgerul 
îl orbi cu lumina lui, pământul se căscă dedesubt şi-l înghiţi, ier apele îi înăbuşiră strigătul cu 
vuietul lor. Geamătul râului se ridică sfâşietor în noapte, căci apa trecea acum peste cele două pietre 
negre. 

Schwartz nu mai venea şi Gluck era tare mâhnit din pricina asta. Nu ştia ce să facă, pe ce cale s-o 
apuce. Bani n-avea defel, aşa că nu-i rămânea decât să se tocmească din nou la aurar Stăpânul îl 
punea la muncă grea, da' de plătit, nu-i plătea mai nimic. După o lună sau două Gluck, sleit de 
puteri, se hotărî să-şi încerce şi el norocul la izvorul Râului de Aur. 

„Regele-ăla mititel părea tare cumsecade, îşi zise Gluck în gând. N-o să mă preschimbe el în 
vreo piatră din alea negre.” 

Se duse la izvor, îl rugă pe paznic să-i dea apă din cea limpede şi acesta îi împlini pe dată 
rugămintea. Apoi Gluck luă un coş cu nişte pâine şi-o sticlă cu apă şi, cum se crăpă de ziuă, porni 
întins spre creierul munților. 

Şi pe Hans şi pe Schwartz ghețarul îi pusese la grea-ncercare; îi storsese de puteri, ce mai încolo- 
ncoace. Pentru Gluck însă încercarea fusese de-o sută de ori mai grea, fiindcă el nici voinic nu era şi 
nici munții nu-i bătuse atâta în lung şi-n lat, cum făcuseră fraţii lui. De câteva ori căzu şi se lovi rău 
de tot, îşi pierdu coşul cu pâine şi, de câte ori auzea zgomotul ăla ciudat care venea de sub gheaţă, 


inima i se făcea cât un purice. Când ajunse de cealaltă parte a ghețarului, se culcă pe iarbă şi stătu 
multă vreme-ntins ca să-şi recapete puterile. Pe urmă se puse pe urcat tocmai când era soarele mai 
fierbinte. După o oră de urcuş, simți că-i ia foc gâtlejul de sete. Era cit pe-aici să bea, ca şi fraţii lui, 
când văzu pe cărare un bătrân care venea spre el. Se sprijinea-n toiag bietul om, c-abia se mai ținea 
pe picioare. 

— Fiule, zise bătrânul, sunt mort de sete. Dă-mi şi mie puţină apă. 

Când îl văzu aşa palid şi vlăguit, Gluck îi dădu sticla cu apă. 

— Rogu-te numai, moşule, să n-o bei pe toată, spuse băiatul. 

Dar bătrânul bău până se satură şi-i dădu înapoi sticla goală pe trei sferturi. După asta îi ură drum 
bun şi Gluck o porni vesel mai departe. Şi, zău, parcă-i era mai uşor acum. Apărură două-trei 
fiicele de iarbă, iar câțiva cosaşi începură să ţârâie primprejur. Băiatul n-auzise-n viaţa lui un ţârâit 
aşa de vesel. 

Mai merse preţ de vreun ceas şi după asta i se făcu o sete de nu mai putea să-ndure. Da' când 
puse mâna pe sticlă, dădu cu ochii de-un copilaş care zăcea la marginea drumului. Năpârstocul 
gâfâia şi plângea după apă de ţi se rupea inima. Gluck se luptă cu el însuşi şi se hotărî să mai rabde 
un pic de sete. Puse sticla la gurița copilului şi ţâncul bău, lăsând numai câteva picături. După asta 
năpârstocul îi zâmbi, se sculă în picioare şi-o porni în fugă la vale. Gluck se uită după el până ce 
copilul se făcu mic cât un bob de linte, pe urmă se-ntoarse şi-o porni din nou la deal. Şi ce să vezi! 
Pe stâncile golaşe începură să crească tot felul de flori minunate şi-un muşchi verde şi strălucitor, 
presărat cu flori ca nişte steluțe trandafirii, cu clopoței gingaşi de gențiană, mai albaştri decât cerul 
cel mai senin din lume, şi cu crini albi ca laptele. Fluturi de culoarea sângelui şi-a liliacului zburau 
în toate părțile, iar cerul trimitea pe pământ o lumină atât de curată, că pe Gluck îl cuprinse o 
fericire cum nu mai simţise niciodată pân-atunci. 

Dar după ce urcă încă vreun ceas, setea începu să-l chinuie din nou. Se uită la sticlă şi văzu că nu 
mai rămăseseră decât cinci sau şase picături. Îşi dădu seama că n-are de unde să mai bea. Şi pe când 
îşi atârna iar sticla la brâu, văzu pe pietre un cățeluş cu limba scoasă de un cot, care trăgea să moară. 
Aşa-l văzuse şi Hans în ziua când urcase spre izvorul Râului de Aur. Gluck stătu pe loc să se uite la 
el şi pe urmă îşi îndreptă privirile spre Riul de Aur. Nu era mult pân-acolo. Îi veniră-n minte vorbele 
pi ticului că „cine-a dat greş o dată n-o să reuşească a doua oară”. Vru să treacă mai departe şi să-şi 
vadă de drum, dar cățelul schelălăi atât de amarnic că Gluck se opri din nou. 

„Bietu' de el, îşi spuse Gluck, dacă nu-l ajut acuma, o să-şi dea duhu' până mă-ntore eu.” 

După asta se uită tot mai atent la el şi văzu că amărâtul ăla îl priveşte cu atâta jale că făcea şi 
pietrele să plângă. 

„Da' mai dă-l încolo de rege, cu aurul lui cu tot!” zisa Gluck văzând cât sufere bietul câine. 

Destupă sticla şi-i turnă pe gât ultimele picături. Cât ai bate din palme, dinele sări în picioare şi 
se ridică pe labele dinapoi. Îi dispăru coada şi urechile i se făcură lungi, lungi de tot, croite parcă 
din mătase aurie. Nasul se făcu roşu ca o sfeclă, ochii începură să clipească repede de tot şi până să 
se dezmeticească băiatul, câinele, ia-l de unde nu-i. Şi iată că-n faţa lui Gluck apăru vechea lui 
cunoştinţă, regele Râului de Aur. 

— Mulţam, zise înălțimea sa, da' nu te speria că toate-s aşa cum trebuie. 

Gluck o cam băgase pe mânecă, fiindcă ştia el ce spusese mai 'nainte despre rege şi aurul lui. Aşa 
că rămase cu gura căscată când auzi ce răspuns îi dă Luminăţia sa. 

— De ce n-ai venit mai repede? se răţoi la el piticul. Mi i-ai trimis pe neisprăviţii ăia, ca să-mi 
dai de lucru. Să am pe cine preface-n pietre, nu? Şi încă ce pietre! 

— Vai de mine şi de mine! făcu Gluck. Aşa de nemilos aţi fost? 

— Nemilos! zise piticul. Mi-au turnat apă spurcată-n râu. Cum era să-ngădui una ca asta? 

— Da', domnule — vreau să spun, Majestate — bag mâna-n foc c-au luat apa din izvorul ca 
lamura. 

— Or fi luat-o, nu zic nu. Răspunse piticul, dar (şi cu fiecare vorbă, uitătura-i era tot mai cruntă) 
apa pe care n-o dai bolnavilor sau celor pe patul de moarte când ţi-o cer ei e spurcată, oricât ar fi 


fost ea de binecuvântată. 

Şi zicând vorbele astea, piticul se-aplecă şi culese un crin care creştea la picioarele lui. Pe 
petalele-i albe erau trei picături de rouă, curate ca lacrima. Piticul le scutură în sticla din mina lui 
Gluck. 

— Aruncă-le-n râu, îi porunci el, şi coboară în Valea Comorilor pe partea cealaltă a muntelui. 
Drum bun! 

Pe când vorbea el aşa, silueta piticului începu să-şi piardă conturul. Culorile jucăuşe de pe 
mantie se preschimbară într-o ceaţă cu sclipiri de rouă. O clipită regele stătu învăluit în ele, ca într- 
un curcubeu uriaş. Pe urmă culorile păliră, ceața se risipi în aer şi înălțimea sa dispăru ca luat de 
vânt. 

Gluck urcă până la marginea văgăunii prin care curgea Râul de Aur. Apa lui era limpede ca 
cristalul şi la fel de strălucitoare precum soarele. Când aruncă în râu cele trei picături de rouă, pe 
locul unde căzură se căscă un vârtej mititel şi rotund, în care apele intrară gâlgâind melodios. Gluck 
se uită o vreme tare dezamăgit Nu numai că râul nu se preschimbase-n aur, da' şi rămăsese aproape 
fără apă. Totuşi băiatul ascultă de sfatul prietenului său şi-o porni pe cealaltă parte a muntelui, spre 
Valea Comorilor. Şi mergând el aşa, i se păru c-aude cum îşi face apa drum pe sub pământ. Când îi 
apăru Valea Comorilor în fața ochilor, ce să vadă! Un râu, aidoma Râului de Aur, izvora dintr-o 
crăpătură în stâncă şi curgea, în nenumărate râuleţe, printre movilele de nisip roşu şi uscat. Sub 
ochii lui Gluck iarba crudă răsărea pe lângă râulețe şi plantele se înălțau din pământul mustind de 
apă. Pe malul râului, florile gingaşe îşi deschideau una după alta cupele înmiresmate, precum răsar 
stelele când amurgul se-nteţeşte. Tufele de mirt şi cârceii de viţă de vie creşteau şi brăzdau valea cu 
umbrele lor prelungi. 

Şi aşa Valea Comorilor s-a preschimbat din nou într-o grădină. Toată avuţia, pierdută cândva de 
răutatea şi cruzimea celor doi frați, a fost recâştigată prin iubirea inimii lui Gluck. El a trăit mai 
departe în valea de care v-ara spus şi pe săraci nu 1-a mai izgonit nimeni de la uşa lui: Hambarele i 
s-au umplut cu grâu şi casa cu comori. Pentru el, şi numai pentru el, aşa cum promisese piticul, râul 
s-a făcut un râu de aur. Chiar şi-n ziua de azi localnicii arată locul unde-au căzut cele trei picături de 
rouă şi urmăresc drumul Râului de Aur pe sub pământ până când apare în Valea Comorilor. Şi în 
vârful cascadei pe care-o face Râul de Aur se mai văd două pietre negre, în jurul cărora apa se 
tânguie jalnic la fiecare scăpătat de soare. Oamenii de prin partea locului le spun încă Frații Negri. 


Jack şi vrejul de fasole 
poveste engleză 


A fost odată ca niciodată o văduvă sărmană, care avea un fecior. Ea şi Jack, căci aşa-l chema pe 
băiat, stăteau amândoi într-o căsuţă. 

Jack era cam zevzec, cam nechibzuit, dar altfel avea un suflet de aur. Fusese o iarnă grea şi-n 
primăvară biata maică-sa zăcuse de friguri. Jack nu era încă destui de mare ca să muncească, aşa că 
nu trecu mult şi-ajunseră săraci de nu mai aveau cu ce-şi duce zilele. Văzând văduva că nu-i chip să 
iasă la liman decât dacă vinde vaca, zise într-o dimineaţă băiatului: 

— Sunt tare slăbită, Jack, dragul mamei. Du-te tu în locul meu la târg şi vinde vaca. 

Jack nu-şi mai încăpea în piele de bucurie că merge la târg să vândă vaca. Pe drum se-ntâlni cu 
un măcelar. Omul avea-n palmă câteva boabe de fasole, grozav de frumoase. Jack se opri să se uite 
la ele. Măcelarul îi spuse că erau o adevărată comoară şi, ce mai încolo-n-coace, îl convinse pe 
prostănac să facă schimb. Chipurile, fasolea măcelarului făcea cât vaca lui Jack. 

Băiatul aduse fasolea acasă şi-o dădu maică-sii în locul banilor de pe vaca. Femeia se necăji din 
cale-afară şi vărsă lacrimi amare, dojenindu-l pe Jack pentru prostia lui. Nătăfleţul îşi muşca 
degetele de necaz, da' ce mai putea face? În seara aia, mama şi feciorul se culcară cu inima zdrobită. 
Li se năruise şi ultima speranță. 


În zori, Jack se scula primul şi se duse aţă în grădină. 

„Cel puţin, gândi el, am să semăn boabele-astea minunate de fasole. Mama zice că-s nişte boabe- 
acolo, ca multe altele. Or fi, n-or fi, eu tot le semăn.” 

Aşa că luă un băț, scobi cu el în pământ şi băgă boabele. 

Seara, cei doi abia avură ce mânca şi se culcară amărâţi. Ştiau că a doua zi n-o să mai aibă nici 
măcar o coajă de pâine. Bietul Jack nu dădu geană-n geană de-atâta supărare. Cum se trezi dis-de- 
dimineaţă, se si duse glonţ în grădină. 

Mare-i fu mirarea când văzu cât crescuse fasolea peste noapte. Se tot urcase până ce ajunsese în 
vârful stâncii sub care se-adăposteşte căsuţa şi dispăruse în nori! Vrejurile se răsuciseră ca șerpii şi- 
mpletiseră o scară cu nimic mai prejos decât scările obişnuite. 

„Nu-i greu de urcat”, zise Jack în sinea lui. Cum dăduse cu ochii de scară, îşi şi pusese-n minte 
s-ajungă până-n vârf, că tare mai era iute de picior Jack ăsta al nostru. Totuşi, după pocinogul cu 
vaca, se gândi c-ar fi mai bine s-o întrebe întâi pe maică-sa. 

O chemă şi se uitară amândoi cu gura căscată la, vrejul uriaş. Nu numai că nu-i dădeai de capăt 
de sus ce se urcase, dar era şi destul de gros ca să-l ţină pe băiat. 

— Oare unde s-o fi sfârşind? Mă bate gândul să mă urc până-n vârf, îi spuse el maică-sil. 

Femeia se cam codea să-l lase s-o pornească pe scara aia ciudată. Dar Jack atâta se-nvârti pe 
lângă fusta ei, tot sporovăind despre fasolea fermecată, că pin' la Urmă maică-sa îi făcu pe plac. 

Aşadar, Jack se puse pe cățărat. Se urcă el pe scara de vrejuri până când căsuţa, satul şi chiar 
turla cea mare a bisericii se făcură mici cât bobul de mei şi dispărură de tot. Da' de-ajuns în vârf, 
nici pomeneală 

ÎI cam prinsese oboseala şi-o clipă se gândi să se-ntoarcă. Ştia însă una şi bună:. Dacă vrei să 
izbuteşti nu trebuie să te dai bătut. Se odihni deci puţin şi-o porni din nou. 

Şi urcă Jack până i se făcu frică să se uite-n jos, nu cumva s-ameţească. În cele din urmă ajunse 
în vârful vrejului. Era de-acum într-o țară minunată, cu păduri frumoase şi lunci smălțate cu flori, pe 
unde şerpuia un râu de cristal. Nu departe de capătul vrejului, se ridica un castel mare şi frumos. 

Jack se miră nespus, căci n-auzise niciodată de castelul ăsta. Şi cum se gândea el aşa, văzu că 
stânca despărţea castelul de sat, de-ai fi zis că fiecare e în altă ţară. 

Pe când se uita băiatul la castel, din pădure ieşi o femeie cu înfăţişare ciudată şi se-apropie de el. 
Avea un capişon vătuit, de satin roşu, garnisit cu hermină, iar părul îi cădea în voie pe umeri. 
Mergea sprijinindu-se-n toiag. Jack îşi scoase tichia şi făcu o plecăciune. 

— Fie-mi cu iertare, mătuşico, zise el, asta-i casa dumitale? 

— Nu, răspunse bătrâna, da' vino-ncoa' la mine c-am să-ți spun toată istoria cu castelul: 

Odată demult, în castelul ăsta de la marginea împărăției visului trăia un nobil cavaler. Avea o 
nevastă frumoasă şi ținea la ea ca la lumina ochilor. Copiii erau şi ei frumoşi de-ţi venea să-i 
mănânci, nu alta. Vecinii lui, piticii, oameni prietenoşi de n-aveau pereche-n lume, îi dăruiseră 
multe lucruri scumpe. Şi vestea comorilor ăstora se dusese până hăt departe. 

O pocitanie de uriaş, rău şi mare cit toate zilele, care sălăşluia prin partea locului, îşi băgase-n 
cap că trebuie să pună mina pe ele cu orice preţ. Ademeni cu bani un servitor necredincios ca să-l 
lase în castel când doarme stăpânul şi, cum se văzu înăuntru, îl ucise pe nobilul cavaler. Apoi merse 
în aripa unde erau camerele copiilor şi-i omor pe micuți. 

Din fericire, stăpâna nu era acasă. ÎI luase pe mezin, care avea doar două-trei luni, şi se dusese-n 
vale s-o vadă pe doica cea bătrână. Furtuna o ţinuse acolo toată noaptea. 

A doua zi, cum se făcu lumină, un servitor care scăpase cu viaţă veni să-i spună stăpânei ce 
nenorocire se abătuse asupra bărbatului şi copiilor ei. La început, bietei femei nu-i venea să creadă. 
Vroia cu orice chip să meargă înapoi ca să-mpartă suferința cu cei dragi. Dar bătrâna doică o 
imploră cu lacrimi în ochi să nu facă una ca asta, că mai avea un copil şi era de datoria ei să-şi cruţe 
viața de dragul mititelului nevinovat. Doamna se lăsă înduplecată de vorbele doicii şi se hotărî să 
rămână în casa bătrânei, fiindcă era ascunzătoarea cea mai bună. Servitorul îi mai spuse că uriaşul 
jurase s-o ucidă şi pe ea şi pe copil. 


Trecură ani şi ani. Doica muri, lăsând căsuţa şi cele câteva lucruri din ea bietei femei, care 
rămase să stea mai departe acolo. Şi doamna noastră muncea, ca o simplă ţărancă, să agonisească 
pâinea cea de toate zilele. Roata de tors şi laptele de la o vacă, cumpărată cu banii pe care-i avusese 
din întâmplare la ea, îi erau de-ajuns pentru ea şi băiețel. Semănase mazăre, fasole şi varză în 
grădinița de lângă casă. Şi nu se simţea deloc umilită să iasă la câmp la vremea culesului. Se ducea 
să strângă roadele de pe pământul pe care trudise, fiindcă avea nevoie de-ale gurii pentru băiat. 

Jack, femeia nenorocită de care ţi-am povestit e mama la. Castelul ăsta a fost cândva al tatălui 
tău şi trebuie să fie din nou al tău! 

Jack scoase un țipăt de uimire. 

— Mama! Vai, mătuşico, spune-mi ce-am de făcut! Bietul tata! Sărmana mea mamă! 

— Se cade să recâştigi castelul pentru mama ta. Dar ce-ai de făcut nu-i deloc uşor şi primejdiile 
te-aşteaptă ia tot pasul. Ai curaj? Te-ncumeţi la una ca asta, Jack? 

— Nu mă tem de nimic când ştiu că fac un bine, spuse băiatul. 

— Asta-nseamnă, zise bătrâna cu capişon roşu, că eşti ca voinicii ăia care vin de hac uriaşilor. 
Trebuie să intri-n castel şi să pui mâna pe găina cu ouăle de aur şi pe harpa vorbitoare. Ce-ai să 
găseşti acolo e al tău după toate legile pământului. Să ţii minte asta 

Apoi bătrâna se făcu nevăzută. Abia atunci îşi dădu seama Jack că bătrâna care-i spusese toată 
povestea era o zână bună şi milostivă. 

Băiatul se hotărî cât ai bate din palme. Merse spre castel şi suflă în cornul atârnat la poartă. 
Poarta se deschise şi apăru nevasta uriaşului, o arătare înfricoşătoare, cu un ochi cât toate zilele în 
mijlocul frunţii. 

Când o văzu, Jack era cât pe-aci s-o ia la fugă, dar dihania îl înşfacă şi-l trase înăuntru. 

— Ha, ha! râse ea dogit. Nu te-aşteptai să dai peste mine, nu-i aşa? Acum nu te mai las să pleci! 
M-am săturat de viaţa asta. Prea am muncit mult şi, la urma urmei, de ce n-aş avea şi eu un paj cum 
au alte doamne?! Ai să fii tu pajul meu. O să speli tacâmurile, să lustruieşti cizmele, să faci focul şi, 
ca să nu mai lungim vorba, o să mă ajuţi la toate când nu-i bărbatu-meu acasă Când e el aici, am să 
te-ascund. Mi-a mâncat toți pajii pân-acum, iar tu, băiete, ai fi o bucăţică bună pentru el. 

Şi cum zicea ea asta, îl trase pe Jack în castel. Bietul băiat era tare speriat. Da' parcă eu sau 
oricare altul am fi fost altfel în locul lui?! Nici pomeneală! EI, însă, îşi aduse aminte că frica nu-i stă 
bine unui bărbat şi se luptă să-şi facă curaj. Până la urmă îşi luă inima-n dinți şi spuse: 

— Sunt gata să vă slujesc cu credinţă. Vă rog numai să m-ascundeţi de uriaş că nu vreau să mă 
mănânce. 

— Aşa-mi placi, băiete, spuse matahala dând din cap. Noroc că n-ai țipat când m-ai văzut, cum 
au făcut băieții ceilalți. S-ar fi trezit bărbatu-meu şi nu i-ai fi ajuns nici pe-o măsea. Vino-ncoace, 
intră colea-n dulap. Pe ăsta nu-l deschide el niciodată. Poţi să stai liniştit. 

Pocitania merse spre dulapul imens din sala cea mare şi-l închise pe Jack acolo. Gaura cheii era 
aşa de largă că lăsa aer destul să intre şi prin ea vedeai bine le se petrece afară. Mai târziu se-auziră 
paşi grei pe scări, ca un bubuit, şi-apoi o voce tunătoare strigă: 


— Ti, ha, ti, ha, hi, 

Simt miros de om pe-aci 
De-o fi mort sau de-o fi viu, 
Vreau pe tava mea să-l ştiu! 


Nevastă, mai urlă el, aci-n castel e-un om. Vreau să mi-l găteşti şi să mi-l aduci pe tavă. 

— Eşti bătrân şi prost, ţipă ea din toate puterile. Miroase-a friptură de elefant, fragedă şi bună. 
Pentru tine am făcut-o. Uite-o! Stai jos şi mănâncă! 

Şi nevastă-sa îi puse dinainte o farfurie cât ţoale zilele, din care ieşeau aburi bine mirositori. 
Mâncarea îi făcu atâta plăcere uriaşului că-i scoase din minte gândul c-ar putea să fie vreun om în 
castel. După ce termină micul dejun, ieși să se plimbe. Atunci nevastă-sa deschise dulapul şi-l 


scoase pe Jack s-o ajute la treabă. Băiatul o ajută toată ziua. Ea-i dădu să mănânce bine şi, tind se 
iasă seara, îl băgă din nou in dulap. 

Uriaşul se-ntoarse acasă la vremea cinei; Jack îl urmărea cu privirea prin gaura cheii şi nu mică-i 
fu mirarea când îl văzu că ia un os de lup şi bagă-n gură dintr-o dată o găină întreagă. Avea uriaşul 
ăsta o gură cât o oală! 

După ce termină de mâncat, îi ceru neveste-sii să-i aducă găina cu ouă de aur. 

— Ouă ca pe vremea când trăia nenorocitul de stăpânu-său, cavalerul, spuse el, ba chiar aş zice 
că n-a făcut niciodată ouă aşa de mari. 


Nevastă-sa plecă şi se-ntoarse repede cu o găină roşcată, pe care i-o puse pe masă. 

— Fi, acum, dragul meu, zise ea, mă duc să mă plimb, dacă nu mai ai nevoie de mine. 

— Du-te, spuse el, o să trag şi eu un pui de somn mai târziu. 

Pe urmă se uită la găina de pe masă şi-i porunci: 

— Ouă! 

Şi găina făcu un ou de aur imediat. 

— Ouă! spuse din nou. Găina mai făcu un ou. 

— Ouă! repetă el a treia oară. 

Şi iar apăru un ou de aur pe masă. Jack nu mai avea nicio îndoială că aia era găina de care-i 
vorbise zâna. 

Puțin mai târziu, uriaşul puse găina pe podea. Nu trecu mult şi adormi buştean. Sforăia de se 
cutremurau pereţii. 

Cum îl văzu dormind tun, Jack împinse uşa de la dulap şi se furişă afară. Se duse tiptil şi luă 
găina, vrind să plece cât mai iute din castel. Ştia drumul, iar uşa de la bucătărie era întredeschisă. O 
deschise de tot, ieşi în vârful picioarelor, apoi o închise şi-o ferecă în urma lui. Porni în goană spre 
vrejul de fasole şi se lăsă în jos cât putu de repede. 

Când îl văzu intrând în casă, maică-sa începu să plângă de bucurie. Se temuse că l-au răpit 
zânele rele sau c-a dat uriaşul peste el. Jack îi arătă găina roşcată şi-i povesti cum a fost el în 
castelul uriaşului şi câte şi mai câte. Femeia se bucură tare mult de găină. De acuma-ncolo aveau să 
fie bogaţi. 

Într-o zi, când văduva era la piaţă, Jack o porni din nou pe vrejul de fasole spre castel. Dar, 
înainte de asta, îşi vopsi părul şi se îmbrăcă cu alte haine. Zgripțuroaica nu-l recunoscu şi iarăşi îl 
trase înăuntru ca s-o ajute la treburi. Tocmai se-auzea uriaşul venind. Cotoroanţa îl ascunse pe băiat 
în dulap. Nici nu-i trecea prin cap că el furase găina. Îi spuse să nu scoată o vorbă că, altfel, să-l 
mănânce hapsânul de bărbatu-său. 

Dar uite că vine şi uriaşul, strigând ca mai 'nainte: 


— Ti, ha, ti, ha, hi, 

Simt miros de om pe-aci! 
De-o fi mort sau de-o fi viu, 
Vreau pe tava mea să-l ştiu! 


— Prostii! zise nevastă-sa. E-un taur bine rumenii. M-am gândit c-o să fie o-mbucătură pe cinste 
pentru tine. Aşează-te că ţi-l aduc îndată. 

Uriaşul se aşeză, nevastă-sa aduse taurul pe o tavă cât toate zilele şi amândoi începură să 
înfulece. Jack rămase cu gura căscată când îi văzu scoțând oasele taurului de parc-ar fi fost oase de 
ciocârlie. Terminară de mâncat şi scorpia zise, ridicându-se de la masă: 

— Acuma, dragul meu, cu voia ta, mă duc sus în camera mea să mai citesc din povestea pe care- 
am început-o. Dacă ai nevoie de mine, cheamă-mă. 

— Mai întâi adu-mi sacii cu bani. Vreau să-mi număr galbenii până nu mă culc. 

Ea se supuse şi plecă. Curând se-ntoarse cu doi saci mari în spinare, pe care-i puse lângă 


bărbatu-său. 

— Uite-i, făcu ea. Asta-i tot ce-a rămas din banii cavalerului. Când dai de fundu' sacilor, trebuie 
să pui mâna pe vreun castel de baron, că nu mai merge. 

„N-apucă el ziua aia cât trăiesc eu”, gândi Jack. 

După ce plecă nevastă-sa, uriașul scoase banii de aur şi-i numără. Îl potrivi în grămezi până se 
plictisi şi pe urmă îi mătură cu palma înapoi în sac. Se tolăni în jilţ şi căzu într-un somn adânc. Nu 
se mai auzea nimic de sforăitul lui. 

Jack se furişă din dulap şi luă sacii cu bani. Ca să fim drepți, erau banii lui, căci uriaşul îi furase 
de la cavaler, tatăl băiatului. Alergă spre Vrejul de fasole, cobori cu greu şi, în sfârşit, puse sacii cu 
galbeni pe masă. Maică-sa abia se-ntorsese de la oraş şi plângea că nu-l găsise pe Jack acasă. 

— Uite, mamă, am adus banii pe care ni i-a furat afurisi tu' ăla! 

— Vai, Jack, eşti un băiat tare bun, da' nu vreau să mai tremur pentru viața ta când te ştiu în 
castelul uriaşului. Spune-mi, cum ai ajuns din nou acolo? 

Şi Jack îi povesti totul din fir-a-păr. 

Femeia era grozav de bucuroasă că luase înapoi sacii cu galbeni, dar nu vroia să-l piardă pe Jack 
pentru asta. El, însă, se hotărî să se mai ducă o dată la castel. 

Se caţără iar pe vrejul de fasole şi suflă în cornul de la poartă. Proasta cu un ochi în frunte îi 
deschise, dar nu-l recunoscu nici de data asta. Stătu puțin până să-l tragă înăuntru, fiindcă se temea 
să nu dea de cine ştie ce bucluc. Faţa lui Jack arăta atâta nevinovăție, că nimeni nu-i putea rezista. 
Şi-aşa băiatul ajunse din nou în castel şi apoi în dulap. 

Mai târziu veni şi uriaşul de la drum. De cum trecu pragul, mugi: 


— Ti, ha, ti, ha, hi, 

Simt miros de om pe-aci! 
De-o fi mort sau de-o fi viu, 
Vreau pe tava mea să-l ştiu! 


— Măi, nătărău ce eşti, îi spuse nevastă-sa. i-am făcut o oaie la frigare şi asta miroase aşa. 

Dihania se aşeză la masă şi soaţa îi aduse o oaie întreagă. 

— Nevastă, zise el după ce termină de-nfulecat, adu-mi harpa să-mi cânte puţin până te plimbi 
tu. 

Ea se supuse şi-i aduse o harpă minunată. Rama strălucitoare era bătută în diamante şi rubine, iar 
corzile erau cu totul şi cu totul de aur. 

— Asta-i una din minunăţiile pe care le-am luat de la cavaler, spuse uriaşul. Sunt nebun după 
muzică şi harpa e-un slujitor tare credincios. Cânta! spuse el harpei, trăgând-o mai aproape. Cânta! 
spuse el harpei, trăgând-o mai aproape. 

Şi harpa cânta o melodie foarte dulce şi tot pe-atât de tristă. 

— Cântă-mi ceva mai vesel! 

Şi harpa cânta un cântecel vesel. 

— Acuma cântă-mi s-adorm! mugi uriaşul. 

Şi harpa începu un cântec suav, de leagăn, La ale cărui sunete stăpânul adormi ca un copil. 

Atunci Jack ieşi încet din dulap şi se duse în bucătăria cea mare să vadă dacă plecase arătarea aia 
de soaţă a uriaşului. Nici urmă de ea pe-acolo. Jack merse spre uşă şi-o deschise uşurel, căci se 
gândea că n-o s-o poată deschide cu harpa în mână. Apoi se întoarse în camera uriaşului, luă harpa 
şi fugi cu ea. Dar nici n-apucă bine să treacă pragul că harpa şi începu să strige; Stăpâne! Stăpâne! 

Uriaşul se trezi. Cu un urlet înfricoşător, suri din jilț şi din doi paşi ajunse la uşă. 

Jack, însă, era sprinten, nevoie mare. Fugea cu harpa de-i sfârâiau călcâiele şi, ştiind-o 
fermecată, îi şoptea că el e feciorul vechiului ei stăpân, cavalerul. 

Cu toate astea, uriaşul veni pe urmele lui Jack cât ai bate din palme. Întinse laba lui mare să-l 
prindă, dar, din fericire, chiar atunci calcă pe-o piatră colţuroasă şi se poticni. Căzu şi se-ntinse la 


pământ cât era de lung. 

Întâmplarea asta îi dădu lui Jack răgaz să încalece vrejul şi s-o pornească în jos. Când ajunse în 
grădina maică-sii, văzu că hapsânul ăla cobora după el. 

— Mamă! Mamă! strigă Jack. Dă-mi repede o toporişca! 

Maică-sa alergă spre el cu securea-n mână. Jack luă securea şi lovi cu sete. Dintr-o lovitură, tăie 
aproape tot vrejul. 

— Mamă, acuma fugi de-aici, spuse el. 

Mama lui Jack se dădu înapoi şi bine făcu, căci, chiar atunci, uriaşul se prinse de ce mai 
rămăsese din vrej. Jack tăie vrejul de tot şi-o luă la sănătoasa. 

Dihania cea mătăhăloasă căzu în cap, cu o bufnitură puternică, la picioarele femeii pe care o 
nedreptăţise atâta amar de vreme şi-şi frânse gâtul. 

Nici n-a apucară Jack şi maică-sa să se dumirească bine după toată povestea cu uriaşul, că le şi 
apăru în față o femeie frumoasă. 

— Jack, spuse ea, te-ai purtat ca un fiu de viteaz adevărat şi meriţi să iei înapoi tot ce-a fost 
cândva al tatălui tău. Du-te la castel şi fă cum crezi tu că-i mai bine. 

Jack o rugă pe zână să-i arate drumul spre castel, căci vrejul de fasole era acuma la pământ. Ea-i 
spuse că o să-l ducă acolo cu caleaşca ei trasă de doi păuni. Băiatul mulţumi şi se aşeză lângă zâna 
cea bună şi frumoasă. 

Zâna îl duse o bucată bună de drum, până când ajunsă într-un sat de la poalele unui deal. Acolo 
văzură adunată o mulțime de oameni ca vai de ei. 

— Prieteni! grăi ea, oprind caleaşca. Uriaşul cel rău, de la care-ați pătimit atâta, că v-a mâncat 
toate turmele şi cirezile, s-a dus pe lumea cealaltă. Flăcăul ăsta de lângă mine v-a scăpat de el. E 
băiatul stăpânului vostru, cavalerul. 

Oamenii începură să chiuie de bucurie şi strigară că sunt gata să-l slujească pe Jack cum îl 
slujiseră şi pe tatăl lui. Zâna îi chemă s-o urmeze la castel. Când ajunseră, Jack suflă în corn. 

Bătrâna stătea-n turnul castelului. Era tare speriată. Simţise ea că bărbatu-său păţise ceva. O 
porni pe scări în mare grabă, dar rochia i se agăţă într-un cui şi hârca se duse de-a rostogolul până 
Jos, rupându-şi gâtul. 

Când văzură că nu le deschide nimeni, cei de-afară luară nişte drugi şi dădură poarta în lături. 
Dar nu găsiră nici țipenie de om pe-acolo. Doar hârca zăcea lată în sala cea mare, lângă scări. 

Astfel Jack ajunse din nou stăpânul castelului. Zâna o aduse pe mama băiatului, cu găina şi 
harpa. Jack îi ajută pe nedreptăţiți să-şi ia înapoi ce le furase uriaşul. 

Înainte de-a pleca în împărăţia visului, zâna îi mărturisi lui Jack că ea îl trimisese pe măcelar să-i 
iasă înainte cu boabele de fasole şi să-l farmece în aşa chip încât să-şi piardă capul. Vrusese apoi să 
vadă dacă era băiat deştept şi curajos. 

— Dacă te-ai fi uitat la vrejul uriaş de fasole şi doar te-ai fi minunat prosteşte, spuse ea, te-aş fi 
lăsat aşa cum te-a bătut soartă ta nenorocită. M-aş fi îndurat numai de maică-ta şi i-aş fi dat vaca 
înapoi. Dar mi-ai arătat că ai minte ageră şi mult curaj. Când te-ai cățărat pe vrejul de fasole, ai 
urcat de-a dreptul spre norocul tău. 

Apoi zâna îşi luă rămas-bun de la Jack şi de la maică-sa şi dispăru în zare. 


Orbul şi şchiopul 


poveste germană 


A fost odată un om care avea o livadă cu mere. Ca el nu era altul mai iscusit în lume. 

— Ce paznici mai potriviţi aş putea eu găsi, să-mi păzească merele, decât un orb, care să nu le 
vadă cât de roşii şi de coapte sunt, şi un şchiop, care să nu se poată căţăra la ele, chiar dacă le vede 
pârguite şi ispititoare? 

Aşa gândea iscusitul stăpân al livezii. 


Şi aşa şi făcu. Tocmi un orb şi un şchiop ca paznici ai livezii. După câtva timp, când merele 
arătau mai coapte şi mai ademenitoare ca oricând, iată că şchiopul se opreşte în fața unuia din pomi 
cu mare admiraţie: 

— Nicicând n-am mai văzut aşa mere frumoase! Ce-ar fi să luăm şi noi câteva? ispiti el pe orb. 

— De ce-mi vorbeşti de ele? îl întrebă orbul. Eu nu le văd şi atunci nici nu mi-e poftă de ele. 

— Am o idee nemaipomenită! Ascultă-mă! Tu mă iei în cârcă şi mergi cu mine după cum te 
îndemn eu. Şi las! că eu întind mâna şi culeg pentru amândoi câte un sac. Vrei să faci precum îţi 
spun? 

— Mai e vorbă? răspunse orbul. 

Şi în aceeaşi clipă şchiopul se urcă în spinarea orbului şi ajunse sub măr. Ceea ce au făcut ei în 
ziua aceea repetară mai multe zile, în şir, până când stăpânul livezii începuse să observe lipsa 
fructelor. Nebănuind însă ce se întâmpla cu ele, stăpânul se aşeză la pândă. Încremeni văzând că 
tocmai paznicii lui erau hoţii şi nu putu să nu se minuneze: „Iscusinţa a fost învinsă de viclenie! Iar 
eu, care mă credeam cel mai dibaci om de pe faţa pământului, iată-mă dus de nas şi prădat chiar de 
paznicii aleşi de mine: de un şchiop care a mers pe picioarele unui orb, şi de un orb care a văzut cu 
ochii unui şchiop”. 


Oraşul împietrit 
poveste germană 


Un nobil bătrân şi bogat avea doi fii, care se numeau Frit şi Peter. Însă Friţ îi era mult mai drag, 
aşa că lui Friţ îi dete castelul şi cea mai mare parte din avere. În chipul acesta, Frit a izbutit să ia în 
căsătorie pe frumoasa Burgunda, la care ținea aşa de mult, şi o aduse la castel. 

Dar Friţ era un om cu suflet rău şi gânduri necurate, încă din cele dintâi luni după căsătorie se tot 
frământa să găsească un mijloc pentru a se scăpa de tatăl său şi de fratele său Peter. După multă 
gândire, se hotărî să înceapă cu tatăl său. Şi aşa, într-o noapte, după ce trecuse de miezul nopţii, 
urcă pe furiş treptele care duceau la odăița din turla cea mai înaltă a castelului. În odăița aceasta 
tatăl său închisese de mult un servitor care i se arătase necredincios. 

Friț stătu puţin de vorbă cu acest servitor, după aceea amândoi coborâră treptele şi, umblând în 
vârful picioarelor, intrară în încăperea în care dormea tatăl lui Frit, îi puseră un căluş în gură, apoi, 
luându-l pe umeri, îl duseră şi-l închiseră în odăița din vârful turlei. După această ispravă aşa de 
groaznică, Friţ dete servitorului o pungă cu galbeni, cerându-i în schimb să plece în altă parte. 

A doua zi s-a răspândit vestea că bătrânul nobil pierise fără urmă. În fățărnicia sa, Friț se căznea 
să facă pe amărâtul şi îndureratul, pe când adevărul era că fiul era vesel şi mulțumit. Durerea lui 
Peter era însă sinceră. Cu toate că tatăl său nu se purtase drept cu dânsul, Peter avea pentru el toată 
dragostea şi toată cinstea. Nici nu-i trecea prin gând să bănuiască pe Frit, ci îşi închipuia că tatăl său 
fusese răpit de niscaiva duşmani, care îl duseseră cine ştie în ce ascunzătoare îndepărtată. 

„Chiar dacă ar fi să merg până la capătul pământului şi tot nu mă las, până nu-l găsesc pe iubitul 
meu tată.” Aşa îşi zise Peter şi cu această hotărâre plecă într-o dimineaţă în lumea largă. Şase ani de 
zile merse el în şir, căutând pe tatăl său în multe ţări şi oraşe, dar — ştim din ce pricină — n-a fost 
chip să dea de urmele lui. 

Şi iată că într-o dimineaţă în zori, ajunse la un munte foarte înalt, al cărui creştet era încununat 
cu lumina soarelui, care abia atunci răsărise. „Ce frumoasă trebuie să fie lumea privită de acolo de 
sus!” zise Peter, care, după multă caznă şi trudă, ajunse în vârful muntelui. Îi pieri însă toată 
bucuria, când văzu că se lasă un nor des şi că o mare de ceață se aşterne între el şi toată întinderea 
de pământ din jurul muntelui. 

Dar, pe când, supărat şi obosit, privea fără rost în norul cel des şi în ceața groasă, rămase ca 
înlemnit de mirare, când văzu că în văzduh se înalță şi pluteşte un oraş de o nespusă frumuseţe, un 
oraş cu palate măreţe, cu grădini întinse şi cu un număr mare de case. 


Însă lui Peter i-a fost dat să vadă ceva şi mai ciudat, şi mai vrednic de uimire. Văzu anume că din 
palatul cel mare a ieşit o ceată de fete tinere, care de care mai frumoase şi îmbrăcate în rochii de 
mătase tivite cu fire de aur şi argint. 

Însă una din fete întrecea cu mult pe celelalte în frumuseţe şi strălucire. Pe cap purta o coroană 
făcută din mărgăritar şi diamante, care străluceau mai puternic decât soarele. După coroană şi 
înfăţişare, se vedea că această fecioară trebuie să fie prințesă. Dealtfel, toate celelalte fete se plecau 
înaintea ei şi o salutau cu tot respectul. 

Peter nu-şi mai lua ochii de la această fecioară, a cărei frumuseţe îl fermecase. Din pricina ei nu 
văzuse cum celelalte fete merseră la un lac înconjurat cu verdeață înaltă, cum intrară în lac şi se 
scăldară, în râsete şi chiote de veselie. El nu vedea decât pe frumoasa fecioară, care stătea la 
marginea lacului, năpădită de gânduri triste. Împins de dragoste şi de milă, şi fără să-şi dea seama 
că are înaintea sa făpturi aeriene, întinse braţele spre dânsa şi strigă: „Rogu-te, frumoasă fecioară, 
spune-mi de ce eşti aşa de amărâtă şi jur că sunt gata să-mi dau viaţa ca să-ţi vin în ajutor!” 

Fecioara întoarse îngrozită capul şi după ce aruncă o privire asupra lui Peter, ridică braţele spre 
cer şi dând un strigăt asemeni unui dangăt de clopot, fugi plutind prin văzduh. În aceeaşi clipă 
pieriră şi norul, şi ceața, şi oraşul cu toate palatele şi celelalte clădiri, precum pieriră şi fetele, care 
însoțeau pe fecioara cea frumoasă, şi toţi ceilalți locuitori. 

Zăpăcit şi uluit, Peter sări în sus şi întinse braţele, ca şi cum ar fi vrut să apuce pe frumoasa 
fecioară, dar n-apucă decât vânt. Totuşi, nu se lăsă. După ce mai privi ţintă locul de unde răsărise 
oraşul minunat, merse într-acolo, vrând să-l cerceteze mai de aproape. Aici nimeri într-o grămadă 
de stânci de marmură, fiecare mai înaltă şi mai lată decât un castel din cele mai mari. 

Însă Peter văzu că în mijlocul grămezii de stânci se ridica o stâncă, depăşind pe celelalte în 
înălțime şi lățime. Peter se cațără pe această stâncă şi începu s-o mângâie cu mâna. Acum, să vedeți 
minune: stânca se despărţi în două şi se ivi o deschizătură ce ducea înlăuntrul ei. Împins de 
curiozitate, Peter intră în această deschizătură, dar în aceeaşi clipă stânca se închise din nou. Aşadar, 
Peter rămase înlăuntrul stâncii şi în întunericul cel mai adânc. 

Aproape nebun de spaimă, începu să bată cu pumnii în stâncă. ŞI iată că la a treia lovitură cu 
pumnii, se deschise pe neaşteptate o uşă, pe care Peter intră, fără să-şi dea seama de ceea ce face. Se 
pomeni într-o curte rece ca gheaţa, aşternută cu plăci de marmură. Dar ceea ce văzu acolo era aşa de 
ciudat, că îi pieri teama şi se trezi într-însul dorinţa de a afla pe ce lume se găseşte. 

Era acolo o mulțime mare de oameni îmbrăcaţi după portul de acum câteva sute de ani în urmă şi 
în tot felul de poziţii, ca şi cum ar fi fost prefăcuţi în stane de piatră tocmai când îşi vedeau de 
treburi. 

Aşa, într-un loc erau mai mulți tineri şi tinere, care erau gata să pornească la vânătoare. Vedeai 
tineri, care se săltaseră în şeile cailor, alţii care tocmai atunci puneau picioarele în scări, alții care 
ajutau doamnelor şi domnişoarelor să încalece. Mai vedeai cum şeful grăjdarilor trăgea de urechi pe 
un argat tânăr, fiindcă pesemne, nu îngrijise cum trebuie vreun cal. Însă toți, şi toate, oamenii şi caii, 
erau împietriți. Până şi vrăbiile, care se lăsaseră în curte, ca să ciugulească boabele de ovăz ce 
cădeau de la cai, erau împietrite. 

Peter privea năuc la toate chipurile de piatră ce-l înconjurau. Vrând să scape de această privelişte 
aşa de tristă, îşi luă inima-n dinţi şi ieşi din curte, ca să nimerească la o poartă, înaintea căreia stătea 
în picioare un portar gras, care era gata să-i zică: „Stai!” Dar şi portarul era prefăcut în stană de 
piatră. 

Peter intră pe poartă şi începu să urce treptele unei scări de marmură. Aşa ajunse el sus la un şir 
lung de săli mărețe, însă a căror mobilă „ca şi păsările, florile şi covoarele, era de piatră rece ca 
gheața. Dar ceea ce l-a înduioşat şi l-a durut până în adâncul inimii a fost priveliştea ce înfățişa un 
grup nemişcat de pietre, grup alcătuit din încântătoarele fecioare, pe care le văzuse dimineaţa 
mergând pe norul din vârful muntelui. În mijlocul lor şi şezând într-un tron de aur şi cu coroană pe 
cap era frumoasa fecioară, despre care şi el îşi închipuise că este o prinţesă. 

Şi ce tristă şi amărâtă arăta această prinţesă! Cuprins de milă, dar mai mult de o dragoste 


năpraznică, Peter căzu în genunchi înaintea ei, îi îmbrăţişa picioarele şi strigă: „Frumoasa 
frumoaselor, în numele dragostei ce-ţi port, trezeşte-te!” 

Abia spuse aceste vorbe, că de-a lungul sălilor, în curte şi de jur împrejur, răsună dintr-o dată un 
strigăt de bucurie, ca din mii şi mii de glasuri omeneşti; soarele îşi vărsă lumina, iar tot ce fusese 
rece şi împietrit se trezi, plin de viaţă. 

Într-o clipă, totul se schimbă. Din grămada fără număr de stânci de marmură răsări un oraş, 
dezlegat de vraja în care stătuse mai multe sute de ani. Înviară oamenii, caii, păsările, grădinile se 
umplură cu flori, livezile, cu verdeață, se ridicară iarăşi bisericile, palatele şi casele. 

Peter se frecă la ochi, crezând că visează. Însă frumoasa prinţesă îi întinse mâna ei albă şi fină şi- 
l lăudă cu glas tare, că a scăpat-o pe dânsa şi a scăpat întregul ei popor de vrajă. 

Apoi îi povesti cum un vrăjitor rău, ca să-şi răzbune că n-a vrut să se mărite cu el, o prefăcuse pe 
ea şi toată împărăţia ei într-o grămadă de stânci de marmură şi numai din când în când, în zorii zilei, 
îi dădea ei şi supuşilor ei viață, însă numai pentru câteva clipe, pentru ca în felul acesta să simtă şi 
mai dureros chinul vrăjii. I-a mai spus, cum stătea scris, că nu putea fi dezlegată de vrajă decât de 
un tânăr curat la inimă şi care din dragoste pentru dânsa ar fi pătruns în castelul vrăjit. 

Urmarea se înțelege uşor: Peter s-a căsătorit cu prinţesa, care, pe lângă bogăţie, era şi una din 
cele mai frumoase prințese de pe pământ. Însă nici în traiul fericit ce ducea nu uitase de tatăl său. Şi 
aşa, într-una din zile, merseră într-o trăsură de aur cu prinţesa la castelul fratelui său. Dar care nu i-a 
fost mirarea când a găsit pe fratele său Friţ sărac lipit şi muncind ca argat la curtea castelului pe care 
îl vânduse. Totuşi Peter a căpătat de la noul stăpân voie de a vizita castelul cu prinţesa. S-au suit 
amândoi şi în odăiţa din vârful turnului, odăiță în care, precum ştia şi Peter, fusese închis servitorul 
cel rău. lar, precum ştim noi, în această odăiță a găsit, în loc de servitor, pe tatăl său, care fusese 
închis de Frit. 

Când a aflat Peter de purtarea aşa de ticăloasă a fratelui său, Friţ, n-a mai vrut să ştie de el, şi l-a 
lăsat să-şi sfârşească zilele în sărăcie şi mizerie. Pe tatăl său însă l-a luat la dânsul şi l-a ţinut în 
mare cinste, până la sfârşitul vieţii. 


Munca ta e mai uşoară 
poveste germană 


S-a întâmplat întocmai: în ultima vreme, bărbatul i se plângea mereu nevestei sale că munca lui 
de la câmp e istovitoare, pe când ceea ce făcea ea în casă era o glumă. De câte ori se întorcea pe 
înserat de la câmp, intra în casă cu aceeaşi poveste: 

— Ce-ai făcut azi? Mai nimic, nu-i aşa? În schimb eu sunt frânt, mort de oboseală. Abia mă mai 
țin picioarele. Dacă ai fi tu în locul meu, aş vrea să văd dacă ai rezista. 

Şi tot aşa, şi azi şi mâine, până când o scoase pe biata femeie din sărite într-atât, încât într-o bună 
zi îi spuse drept în față bărbatului văicăreţ: 

— Uite ce e, bărbate! Mâine în zori eu plec la câmp şi tu rămâi cu treburile casei. Cum spuneai 
şi tu, nu e cine ştie ce muncă, ba chiar e o glumă: în primul rând, mulgi vaca, fierbi laptele, îi dai 
copilului de mâncare, cureți doi-trei pumni de legume, le pui la fiert, dai păsărilor de mâncare, 
mături prin ogradă, prin casă şi... cam atât. 

— Fi, să ştii că-mi pare bine că te-ai hotărât! Ai să vezi şi tu ce înseamnă să munceşti la câmp, şi 
am să pot şi eu să mă odihnesc cât de cât acasă, cum faci tu în fiecare zi. 

Şi femeia a luat secera şi s-a dus la secerat. 

Şi bărbatul a luat găleata şi s-a dus la muls vaca. Dar, în timp ce mulgea, iată că se auzi copilul. 
Lăsă găleata şi se repezi la copil să-l ajute să se spele, să se îmbrace, deoarece era o fetiță de doar 
trei anişori. Dar până să ajungă la el, iată că fetița, nu ştiu cum făcuse de căzuse lângă pătucul ei şi 
acum tipa de asurzea tot satul. O împăcă bietul om cum se pricepu şi dădu să mulgă vaca. Dar ce să 
vezi? Câinele, vrând să bea, răsturnase găleata cu lapte. Bietul om trebui să ia găleata, s-o spele şi 


să mulgă vaca din nou. Dar abia dacă mai scoase câteva căni. Puse puţinul lapte la fiert, dar în timp 
ce laptele era pe foc, se gândi să câştige timp şi să dea grăunţe orătăniilor din ogradă. Luă blidul cu 
grăunțe şi adună în jurul lui puii, găinile, cocoşul, gâştele, rațele şi ce mai aveau prin curte. Dar 
deodată îşi aminti că avea laptele pe foc. Până să ajungă el, se arseseră şi laptele, şi oala, de toată 
casa mirosea a lapte ars, şi peste tot era numai fum. Era năuc. Nu ştia ce să facă mai întâi. Să curețe 
prin casă, să spele oala şi maşina de gătit, să dea de mâncare copilului? Dar nu mai avea ce. Să 
culeagă ceva legume, să le spele şi să le pună la fiert. Aşa îi va putea da mai iute copilului o supă. 
Se duse, deci, în grădina de zarzavaturi şi culese fasole verde, morcovi, ceapă, cartofi, să facă o 
supă bună de legume. Grăbit şi cu gândul la atâtea, uită portiţa deschisă, aşa că, în urma lui, ospăț 
mare făcură gâştele şi rațele şi găinile şi toate orătăniuile, alergând în voie prin grădină. Până să vină 
şi nevasta lui de la câmp, toată grădina de legume era făcută praf. Curăţă zarzavaturile, le aruncă în 
oală şi se apucă de măturat. Toată casa era numai praf, deoarece nu mai măturase niciodată şi atât de 
sus arunca cu mătura, de împroşca tot cu praful de jos. 

Când soția lui se întoarse veselă şi îmbujorată de soarele strălucitor de la câmp, fu uluită de ce-i 
văzură ochii. 

— EI, credeam că te găsesc odihnindu-te la umbră şi cu toată treaba făcută. 

— Oh, dacă ai şti câte s-au întâmplat! Niciodată nu o să mai spun că munca ta este mai uşoară 
decât a mea. Dimpotrivă, acum spun că tare isteaţă trebuie să fii ca să nu încurci câte ai tu pe cap. 
Eu am făcut numai pagube. 

— Aşa e în toate. Până nu le încerci, nu le cunoşti bine. 

Şi, a doua zi, plecă la câmp, mai vesel ca oricând, bucuros că soția lui s-a mulţumit să-i dea doar 
lecţia meritată, fără a-l mai boscorodi pentru toată paguba făcută. Şi de atunci nici că s-a mai 
văicărit vreodată în viaţă şi nici că a mai spus că munca ei e mai uşoară, dacă nu chiar o glumă. 


Ioniță şi Cocuţa 
poveste germană 


A fost odată un tăietor de lemne care avea doi copii, un băiat şi o fetiță: Ioniță se chema băiatul. 
Cocuţa se chema fetița. Mama copiilor murise mai de mult, şi tatăl lor se însurase cu altă femeie. 
Deşi amândoi copiii erau tare cuminţi, harnici şi ascultători, mama lor vitregă nu-i putea suferi. 

— Uite ce e, bărbate! Dacă vrei să mai ai casă cu mine mâine, când te vei duce la pădure să tai 
lemne, îi faci uitaţi acolo şi pe Ioniță şi pe Cocuţa. Altfel nici să nu îndrăzneşti să te mai întorci 
acasă! Aşa-i vorbi zgripțuroaica de femeie. 

Cu inima grea de adâncă durere, a doua zi de dimineaţă omul îi luă pe amândoi copiii cu ei şi 
odată ajunşi în pădure, le spuse: 

— Voi jucaţi-vă, copii, fără grijă! Culegeţi zmeură si mure, eu voi tăia lemne şi vin să vă iau la 
plecare! Copiii făcură întocmai cum le spusese tatăl lor, din cuvântul căruia nu ieşeau niciodată, dar 
zadarnic aşteptară să mai vină să-i ia, căci el nu se mai întoarse, nici după ce se făcuse noapte 
adâncă şi întunecoasă. ÎI căuta ră şi-l cântară pe tatăl lor, intrând tot mai adânc în inima pădurii, şi 
plângeau şi-l căutau... dar deodată, în faţa lor apăru o grădină frumoasă eu tot felul de roade: 
piersici, mere, pere, prune; iar pe o masă mare, sub unul dintre pomi, tot felul de prăjituri, lăsate 
pesemne să se răcească, Cum erau lihniți de foame, se repeziră amândoi să guste din ele. 

Dar când Ioniță se înălță să culeagă nişte piersici aurii, pârguite, de-ţi lăsa gura apă, iar Cocuţa 
era cu ochii numai la prăjiturile acelea gustoase, nici nu şi-au dat seama de unde apăru o vrăjitoare 
înspăimântătoare, care-i apucă in aceeaşi clipă şi pe unul şi pe altul: 

— Cum de-aţi cutezat, afurisiţilor, să pătrundeți în grădina mea? tună cu o voce diavolească 
vrăjitoarea din ai cărei ochi scapără ură şi răutate, iar dinții îi avea ca nişte colți mari de stâncă, 
ascuțiți de-i ieşeau afară din 

Şi îi azvârli cu furie pe amândoi în casa ei, care se afla în spatele grădinii. 


— Mă duc să pun o oală mare la fiert, să vă fierb pe amândoi o dată şi să mă ospătez şi eu! Căci 
voi v-aţi înfruptat de minune din bunătățile mele! mai răcni înfuriată vrăjitoarea. 

Ioniță şi Cocuţa, rămaşi singuri, abia, abia se dezmeticiră. 

— Ce facem, frățioare? Ne lăsăm aşa în voia ei? întrebă sfioasă şi în acelaşi timp îngrozită fetiţa. 

— Lasă că-i facem noi de petrecanie! Când s-o apleca deasupra oalei mari să vadă dacă fierbe 
apa, trebuie să mă ajuţi s-o băgăm cu capul în oală, s-o opărim şi apoi s-o apucăm amândoi de 
picioare şi s-o azvârlim cu totul, îi răspunse fratele ei, curajos. 

Şi aşa făcură Ioniţă şi Cocuţa, nimicind-o pe blestemata de vrăjitoare. Şi după o zi şi o noapte de 
drum, ajunseră din nou acasă, cu ghidul de a-i aduce pe amândoi părinţii acolo unde era o casă atât 
de frumoasă, față de cocioaba în care trăiseră ei, şi cu o grădină ca în poveşti. Dar acasă nu l-au mai 
găsit decât pe tatăl lor, plângând de dorul care-l năpădise; cât despre mama lor vitregă, aflară că 
murise de prea mare obidă şi de remuşcări. Îi povestiră aşadar, numai tăietorului de lemne toată 
păţania lor şi-l luară cu ei în casa aceea minunată, unde trăiră mulți ani fericiți şi feriți de toate 
grijile de până atunci. 


Cea mai frumoasă nevastă 
poveste germană 


Un ţăran avea trei băieți. De cei doi mai mari era mulțumit, căci erau harnici şi-l ajutau la orice 
muncă. Cu cel mai mic însă nu se împăca nicidecum, fiindcă nu făcea nimic. Stătea toată ziua pe 
cuptor şi nu se clintea de acolo. 

Tatăl celor trei băieţi, simțindu-se tot mai bătrân şi lipsit de puterea de a lucra, hotărî să împartă 
fiilor săi averea. Dar nu putea nicidecum să le facă pe plac. Când văzu că nu-i în stare să-i 
mulțumească, îi chemă la el şi le spuse: 

— Fi, bine, dacă nu se poate cu frumosul, atunci facem altfel. Cine îmi va aduce cea mai 
frumoasă şi cea mai bogată fată, aceluia îi voi lăsa toată averea mea. 

Când auzi aceste cuvinte, băiatul cel mai mic, disprețuit de toți, sări îndată de după cuptor. Se 
spălă pe față şi începu să se dichisească. Ceilalţi doi fraţi izbucniră în râs: 

— Ce vrei tu, neghiobul lumii, doar nu cumva ai de gând să-ţi masori puterea cu noi? Lasă-te 
mai bine păgubaş. Rămâi acasă şi omoară purecii că, uite, acuşi îți mănâncă urechile, 

— Ba, plec şi eu! îi înfruntă fratele mai mia 

— Vezi-ţi de treabă şi stai acasă;! Ce poţi tu să faci, nepricopsitule!? 

— Ba, mă duc! spuse atât de hotărât, încât frații săi văzură că nu mai e de glumă. 

— Haida-de, pleacă, dacă te mănâncă pielea! Gottschalck (căci aşa se numea băiatul cel mai 
mic) 

nu se înfricoşa de vorbele fraților săi şi porni la drum. Avea în traistă o pâine neagră şi o bucăţică 
de brânză, precum şi straiele de sărbătoare. Merse el, cât merse, şi dădu de o pădure în care se aflau 
o mulţime de flori şi de ierburi ciudate. Obosit de drum, se opri lângă o fântână să prânzească. În 
timp ce prânzea, apăru pe neaşteptate un pitic, într-o haină lungă, cu căciuliță verde pe cap, şi-l rugă 
să-i dea şi lui ceva de mâncare. 

— După cum vezi, n-am cine ştie ce de mâncare. Iaca, o pâine neagră şi o bucăţică de brânză. 
Dacă îți face plăcere, poftim, şezi Jos alături de mine şi mănâncă. 

După ce se ospătară, piticul îl întrebă unde merge, iar el îi povesti cu de-amănuntul totul. 

— Apoi, îmi pare foarte rău că fraţii tă1 se poartă astfel cu tine, zise piticul şi începu să-i 
pieptene părul, care, cu cât îl pieptăna, se unduia tot mai frumos. 

După ce-l pieptănă, piticul îi spuse, să îmbrace hainele de sărbătoare. Acum era un tânăr frumos 
şi arătos. Când îl văzu aşa, piticul îi arătă drumul pe care trebuie să meargă. Apoi îşi luă rămas-bun 
de la el. 

Gottschalck, acum frumos şi arătos, porni pe acel drum. Merse el, merse, până când se lăsă 


înserarea. Atunci, obosit de drum, hotărî să se culce. Dar auzi, dintr-o dată, un cântec atât de duios 
şi frumos, cum nu mai auzise niciodată, Atras de acest cântec, merse încotro se auzea cântecul. 
Ajunse într-o grădină mare, a cărei poartă era deschisă. Intră înăuntru, fără să mai stea prea mult pe 
gânduri. Şi aşa, ajunse în faţa unei fete nespus de frumoasă. Gottschalck se îndrăgosti de ea şi o 
privi lot timpul ca fermecat. Fata zâmbi şi începură să vorbească prieteneşte. 

Dar tocmai atunci veni şi mama fetei. Când îl văzu alături de fiică-sa, se încruntă; 

— Vezi-ţi de drumurile tale şi las-o pe fiică-mea în pace! 

— Dar n-am făcut niciun rău. Ne iubim şi vrem să ne căsătorim. 

Femeia (care era zâna pădurii) îi privi lung şi cercetător pe amândoi. Apoi zise: 

— Bine, Copiii mei, vă puteţi căsători. La nunta lor fură invitate o mulțime de zâne. Mireasa, 
îmbrăcată în haine de mătase scumpă, era atât de frumoasă, încât Gottschalck nu-şi mai putea lua 
ochii de la ea. Stătea mereu în preajma ci. 

După un timp însă constată că nevastă-sa se ducea în fiecare duminică într-o odaie întunecoasă, 
unde rămâne timp îndelungat. Într-o zi n-a mai putut să rabde şi a întrebat-o: 

— Draga mea, văd că în fiecare duminică te duci în odaia întunecoasă. Spune-mi ce faci acolo? 

Nevastă-sa tresări ca muşcată de şarpe. Ochii 1 se umplură de lacrimi şi începu să suspine, 
spunându-i: 

— Nu mă întreba, dragul meu, nu mă întreba. Mai am puţin şi scap de acest necaz. 

Plângea din ce în ce mai tare. 

Lui Gottschalck îi păru rău şi încercă în fel şi chip s-o liniştească. 

— N-am să te mai întreb, îți jur! Dar linişteşte-te! 

Un timp el n-o mai întrebă nimic. Dar, când venea duminica şi o vedea intrând în odaia aceea 
întunecoasă, nu-şi mai găsea locul. O dată n-a mai putut să rabde. Tiptil-tiptil s-a apropiat de uşă şi 
a privit înăuntru prin gaura cheii. Ceea ce a văzut l-a îngrozit. Nevasta lui, care era atât de frumoasă 
şi pe care o îndrăgise atât de mult, avea picioare de capră. Se retrase de lângă uşă şi aştepta 
nerăbdător să iasă afară. Dar timpul trecea şi ea nu mai ieşea. Se apropie din nou de uşă şi auzi un 
plâns. Deschise nerăbdător uşa. 

— Da, acuma poți să vii, zise ea plângând. Poți să vii să vezi ce ai făcut. Acum va trebui să 
rămân aşa şi fericirea noastră s-a sfârşit. Va trebui să plec de aici. 

Şi dispăru pe neaşteptate. 

Când se întoarse, privind în jurul său, Gottschalck rămase uluit. Piticul era în spatele lui. 

— Vezi ce ai făcut?! îl mustră piticul. Acum va trebui să te scap din nou de necaz. Hm, hm, asta 
va dura cam mult. Va trebui mai întâi să găseşti palatul soției tale şi să-ţi repari greşeala. Drumul 
până acolo, din păcate, nu ţi-l pot spune. Dar încearcă să găseşti Soarele. Poate el ţi-l va arăta. 

Piticul dispăru, iar Gottschalck rămase singur. N-avea altceva de făcut decât să pornească la 
drum şi să caute soarele, îl căuta în toate părțile, dar nu-l găsi nicăieri. E drept, îl vedea el, se 
îndrepta într-acolo, dar drumul la Soare era lung, neînchipuit de lung. Tocmai când era pe cale să 
renunţe, începu să simtă că e din ce în ce mai cald, şi văzu ceva strălucind dincolo de pădure. Se 
îndrepta într-acolo. Cu cât mergea, cu atât era din ce în ce mai cald. 

După un drum lung, ajunse în dreptul unei case de sticlă, în care şedea Soarele şi țesea nişte fire 
de aur. Vru să se apropie de el, dar o căldură înăbuşitoare îl pironi locului. De aceea se ascunse după 
un tufiş şi strigă: 

— Soare, spune-mi, te rog, unde-i palatul nevestei mele? 

— E departe, foarte departe, răspunse Soarele. Eu îl văd de aici. E undeva în mijlocul unei 
păduri. 

— Cum pot să ajung până acolo? întrebă Gottschalck înviorat. 

— Asta mi-e foarte greu să-ți spun. Atâtea cărări duc într-acolo, încât nu ştiu pe care să te 
îndemn să apuci. Văd că eşti obosit. Abia te mai ţin picioarele. Culcă-te puţin, până ce eu mă întorc, 
să văd pe care drum trebuie să mergi. 

Gottschalck se întinse pe iarbă şi ațipi numaidecât. Soarele începu să lumineze, dar drumurile 


erau atât de încâlcite, încât nu putu nicidecum să priceapă care duce spre palat. Când se trezi din 
somn şi află acest lucru, Gottschalck se mâhni adânc, nemaiavând chef să meargă mai departe. 
Văzându-l atât de dezamăgit, Soarele îi spuse: 

— Nu mai fii atât de amărât, ci ascultă-mă pe mine. Eu luminez ziua, dar surata mea, luna, 
luminează noaptea. Poate că te va ajuta să afli drumul până la palat. 

Gottschalck merse, merse mult timp, până când, într-o seară, zări o lumină argintie în depărtare. 
Când se apropie văzu o căsuţă de sticlă, în care şedea o bătrână cu păr argintiu. În casă se aflau o 
mulțime de roiuri de musculiţe de argint. Acestea erau stelele, care sclipeau mai frumos decât 
Licuricii. Când îl văzu, luna rămase mirată. 

Gottschalck îi povesti totul şi o rugă să se uite să vadă dacă nu cumva zăreşte cărarea care duce 
la palat. Luna privi lung, clătinând din cap, şi apoi spuse: 

— Bine, îţi făgăduiesc că voi face tot ce-mi stă în putinţă. Până atunci însă, culcă-te! Văd că eşti 
tare ostenit. 

Luna a strălucit cit a putut de puternic, dar n-a găsit cărarea care ducea spre palat. 

— Nu fii atât de amărât din cauza asta! spuse luna. Îţi dau un sfat. Du-te la Craiul Vânturilor. El 
suflă în toate părţile lumii. Trebuie să fi suflat şi pe cărarea care duce spre palatul nevestei tale. 

Gottschalck porni din nou la drum. După mult umblet şi multe peripeții, găsi, în sfârşit, locuinţa 
vântului. Se afla pe un vârf de munte înalt şi avea patru ferestre. Vântul sufla când pe o fereastră, 
când pe alta. Gottschalck vru să intre, dar, tocmai atunci, vântul suflă puternic şi-l azvârli hăt- 
departe. Gottschalck ţipă ca-n gură de şarpe. Auzind aceste țipete neobişnuite, vântul scoase capul 
afară. 

— M-a trimis luna! strigă el. 

— Luna!!! se miră vântul şi, devenind dintr-o dată mai blând, alergă numaidecât la el. 

Trecură împreună printr-un loc întunecos şi intrară în casă, unde ardea numai o singură lumină. 
De-abia aici, la lumina lămpii, Gottschalck putu să vadă îndeaproape chipul noului său prieten. 
Vântul avea o pelerină de catifea şi o căciuliță de mătase. În loc de pântece, avea un foi, din care 
sufla, când pe o fereastră, când pe alta. Gottschalck îi povesti necazul care l-a adus şi încheie: 

— Te-aş ruga, dacă e cu putinţă, să mă ajuţi! 

Vântul suflă îndelung, apoi spuse cu o hotărâre de neclintit în glas: 

— Dacă există, într-adevăr, o cărare care duce la palatul pe care-l cauţi, atunci trebuie s-o găsim. 
Uite, îndată îi chem pe toți supușii mei, care suflă în toate părțile lumii. Unul dintre ei, fără îndoială, 
va fi în stare să ne spună ceva. 

Şi Craiul vânturilor începu să şuiere în toate părțile, atât de puternic, încât muntele se cutremură. 
Numaidecât apărură o mulțime de vânturi, dar niciunul nu ştia să spună care este cărarea care duce 
spre palat. Craiul vânturilor zise atunci dus pe gânduri: 

— Mi-a mai rămas un singur vânt, Ghebosul. Dacă nici el nu va putea să ne spună nimic, atunci 
trebuie să renunțţi şi să te laşi păgubaş. 

Gottschalck era desperat. Cum să se întoarcă acasă, la tatăl său şi, mai ales, la fraţii săi, care vor 
râde de el, luându-l peste picior? 

În clipa aceea sosi însă Ghebosul. La întrebarea Craiului vânturilor, dacă a văzut, pe unde a 
umblat, vreun palat cu acoperiş de aur, în mijlocul unei păduri, în care trăieşte o femeie frumoasă, 
Ghebosul răspunse: 

— Tocmai acum vin de acolo. Am uscat acolo nişte rufe. În grădină era o femeie tânără şi 
frumoasă, dar avea nişte picioare de capră. 

Auzind aceste vorbe, Gottschalck îl rugă pe Ghebosul să-l ducă acolo. 

— Dar poți să mergi în pas cu mine? 

— Pot! se grăbi Gottschalck să răspundă, fără să se gândească. 

Ghebosul râse şi fără să-l mai întrebe, îl luă în spinare şi-l rugă pe Craiul vânturilor să sufle cât 
mai puternic, pentru a-l pune în mişcare. 

Două zile şi două nopți Gottschalck pluti între pământ şi cer, aşezat pe spinarea Ghebosului, iar a 


treia zi poposiră pe pământ. Tocmai se întoarse să-i mulțumească binefăcătorului său, când colo, 
nevastă-sa stătea în fața lui cu lacrimi în ochi. Rămase uluit, când o văzu. Nu mai avea picioare de 
capră. 

— Vezi ce ai făcut cu curiozitatea ta nechibzuită? O, şi cât timp ţi-a trebuit ca să ajungi până aici. 
De-acum însă vom trăi fericiți şi mulțumiți. 

Gottschalck îşi aduse atunci aminte de tatăl său şi pentru ce a plecat în lume. O rugă pe nevastă- 
sa să meargă împreună cu el. Ea se învoi numaidecât. Se îmbrăcă în hainele cele mai frumoase şi 
urcă într-o trăsură ele aur, trasă de şase cai albi. 

Toată lumea din sat veni să vadă tânăra pereche. 

— Tată, zise Gottschalck, am venit cu cea mai frumoasă nevastă. 

Bătrânul se bucură nespus de mult, dar cei doi frați ai lui Gottschalck erau dezamăgiţi, socotind 
că, pe bună dreptate, toată averea i se cuvine lui, căci, într-adevăr, el a venit cu cea mai frumoasă 
nevastă. 

Gottschalck le ghici gândurile şi se întoarse spre ei, privindu-i lung, pe sub sprâncene: 

— V-aţi purtat urât cu, mine. Aţi râs de mine şi m-ați batjocorit. Dar eu vă iert. Vă dăruiesc toată 
averea! 

Cei doi frați îşi lăsară privirea în Jos, ruşinaţi. 

A doua zi Gottschalck şi nevastă-sa plecau la palatul lor din mijlocul pădurii, luându-l şi pe 
bătrân cu ei. 


Neînfricatul sigurd şi balaurul 
poveste germană 


Cu multă, multă vreme în urmă, trăia la curtea bunului rege Alf al Danemarcei un băieţel pe 
nume Sigurd Toţi curtenii îl iubeau, dar mai ales regele Alf, care-l crescuse ca pe fiul său. Un mare 
luptător a fost tatăl lui Sigurd până în ultima clipă, murind vitejeşte pe câmpul de luptă. 

Aflând despre moartea bunului său tovarăş de luptă regele Alf a fost cuprins de o adâncă tristeţe 
şi oferi găzduire la castelul său lui Sigurd şi mamei sale. Aici au fost primiţi cu braţele deschise şi 
toţi căutau să-i facă să treacă cât mai uşor cu putință peste greaua pierdere suferită. Încet, încet, 
chipul tatălui său deveni tot mai îndepărtat pentru Sigurd, care-l iubea de-acum pe regele Alf ca pe 
un tată bun, ce-l ocrotea cu neasemuită blândeţe. 

Dar cel mai mult îi plăcea lui Sigurd să asculte povestirile pe care i le spunea mama sa, în lungile 
seri de iarnă. Ea îi povestea cât de viteaz şi puternic fusese tatăl său, cum ura el viclenia şi 
minciuna, apărând întotdeauna dreptatea şi adevărul, chiar în fața duşmanilor. Cu multă emoție 
asculta Sigurd faptele tatălui său, iar în ochi i se citea dorinţa de a ajunge şi el un mare luptător 
pentru dreptate. Cu sufletul la gură asculta Sigurd despre minunatul paloş al tatălui său, care putea 
tăia fierul şi piatra cu uşurinţă. Mama sa îi mai povestise cum, în ultima bătălie, paloşul se frânsese 
în mâna viteazului luptător, dar ea culesese cele două bucăţi de pe câmpul de luptă şi le păstra într- 
un sipet bine ferecat. 

Treceau anii şi Sigurd asculta cu aceeaşi bucurie minunatele poveşti despre viteazul sau tată. 

— Mamă, nu-i aşa că îmi vei da mie paloşul cu care tata a luptat în bătălie? întreba deseori 
nerăbdătorul Sigurd. 

— Nu încă, fiul meu drag. Eşti prea mic pentru ca să-l poţi măcar ridica, darmite să te lupți cu el, 
îi răspundea ea. 

— Dar uite, mamă, ce mare şi puternic sunt, stăruia băiatul umflându-şi pieptul. 

Mama sa îl privea cu dragoste şi-i spunea, un surâs luminându-i chipul: 

— Eşti doar un copil acum şi mai ai multe de învăţat. Mai aşteaptă să creşti, să devii puternic şi 
să poți mânui paloşul unui erou cum a fost tatăl tău. 

— Să ştii, mamă, că de îmi vei da paloşul, şi eu voi pleca la luptă şi voi fi erou cum a fost tatăl 


meu! spunea eu înflăcărare băiatul. 

— Aşa să fie, dragul meu. Până atunci stai alături de mine şi învaţă să desluşeşti adevărul de 
minciună, iar în tot ce faci gândeşte-te mai mult la cei de lângă tine. Nu mă îndoiesc că, într-o bună 
zi, vei fi şi tu un mare viteaz, dar toate vor veni la timpul lor. 

Astfel trecură anii şi Sigurd creştea tot mai înalt şi puternic. Chipul îl arăta bărbat, ochii îi 
străluceau cu înflăcărare, iar pe umeri i se revărsa părul blond. Cu toții îl iubeau pe tânărul modest, 
care nu ştia ce este ura şi spunea întotdeauna adevărul, fără să-i fie teamă de nimeni. 

Trăia pe atunci în castelul regelui Alf un bătrân pe nume Regin. Era atât de bătrân, încât nimeni 
nu-şi mai amintea când venise la castel. Regin se îndeletnicea cu meseria de fierar şi faima lui 
ajunsese departe. Săbiile, sulițele şi armurile ieşite din mina lui erau lucrate cu multă pricepere şi 
meşteşug. Tot el făcea şi minunate vase din aur şi argint ce împodobeau ospeţele regelui Alf Ceasuri 
în şir petrecea Sigurd în fierăria lui Regin, privindu-l cum mlădiază fierul înroşit de parcă ar fi fost 
lut. 

Fierarul era şi un mare înţelept, care ştia să vorbească în graiurile tuturor popoarelor, iar în 
timpul când nu lucra fierul, mâinile sale scoteau de pe strunele harfei sale minunate cântece despre 
vitejii şi bătăliile din vremuri de demult. 

De multe ori cădea pe gânduri Regin, căci o mare durere îi apăsa sufletul. Cu mulți ani în urmă, 
o comoară pe care spera să o capete i-a fost luată. Regin dorea tare mult să-şi recapete comoara, nu 
atât pentru aur, căci ducea un trai îmbelşugat şi fără griji la curtea regelui Alf, ci mai ales pentru că 
era o amintire de la bravii săi înaintaşi. El ştia că-şi va lua înapoi comoara, după o luptă grea, pe 
care însă el nu se simţea destul de puternic să o poarte. 

An de an căuta Regin un viteaz căruia să-i împărtăşească secretul său şi pe care să-l facă să-l 
ajute la redobândirea comorii. 

Văzându-l pe tânărul Sigurd cum creştea, falnic şi neînfricat, îşi zise: „lată, în sfârşit, un viteaz 
cum mi-am visat întotdeauna să găsesc. Cu el trebuie să reuşesc să-mi aduc înapoi odoarele 
scumpe”! 

Se duse aşadar Regin la regele său şi-i zise: 

— Slăvite rege, de mulţi ani făuresc pentru oştenii tăi săbii şi armuri cu care ei apără hotarele 
noastre de duşmani. Dar anii trec şi eu sunt. Tot mai bătrân. Lasă-l, te rog, pe Sigurd să-l învăţ 
meşteşugul meu şi toate câte am adunat eu în viaţa-mi plină de întâmplări! 

Regele îl privi pe fierar o clipă cu ochi scânteietori, după care grăi: 

— Într-adevăr, iscusite Regin, multe lucruri folositoare ar învăța Sigurd de la tine. Dar el are 
sufletul atât de curat și cinstit, şi tare aş vrea să rămână astfel. Tu eşti un pustnic, un singuratic şi nu 
iubeşti pe nimeni. Nici chiar eu, care-ţi sunt rege şi prieten, nu te cunosc prea bine. Învaţă-l pe 
Sigurd înțelepciunea ta, dar rogu-te să nu-i arăţi ce înseamnă ura şi invidia, care ajung să macine şi 
sufletele cele mai curate! 

Regin îşi plecă privirile în jos, căci vorbele regelui îl pătrunseră adânc, iar ochii săi nu puteau 
privi drept în cei ai bunului Alf. Într-un târziu, răspunse: 

— Nu te teme, mărite rege. Băiatul acesta va creşte mândru, cu inima plină de dragoste pentru 
adevăr. Multe fapte de vitejie va face el în viitor, şi lumea va rosti cu emoție numele lui Sigurd! 

De-acum înainte tânărul începu să petreacă multe ceasuri pe lângă fierarul Regin, iar acesta, 
după cum promisese, îl învăță multe lucruri care trebuie să le ştie un prinț adevărat. După ce 
termina ceasurile de învățătură, tânărul alerga în pădurea de lângă castel, unde-l aşteptau bunii săi 
prieteni de joacă şi codrul răsuna de strigătele şi veselia lor. În mijlocul lor, Sigurd devenea un copii 
fără grija bătăliilor şi a faptelor de vitejie. De multe ori Regin, stând în pragul fierăriei, auzea cum 
răsunau în pădure strigătele lor de joacă. Atunci, cu privirile ațintite departe, el murmura mai mult 
pentru sine: „Se apropie vremea să-mi împlinesc visul şi să-l fac pe Sigurd să-mi recapete comoara. 
Nu mai am vreme de pierdut. Acum e momentul când el nu se gândeşte la aur şi bogăţie. Teama mi- 
e că, dacă va afla valoarea aurului, o să-şi țină pentru sine comoara mea. De-o va cuceri acum, eu 
sunt sigur că mi-o va aduce fără şovăire!” 


Într-o bună zi, Regin îi cântă băiatului atât de frumos, încât ochii acestuia scânteiau ca văpaia 
focului. Era balade minunate despre bătăliile în care au luptat şi tatăl şi bunicul lui Sigurd, şi în el 
crescu şi mai mult dorinţa de a le urma faptele. 

Regin înțelese pe dată că s-a ivit clipa mult aşteptată şi-i zise cu glas mustrător: 

— Când o să faci şi tu fapte ca ale acestor viteji? Sau poate vrei să stai liniştit aici, printre aceşti 
oameni fără curaj, lângă un rege care nu se încumetă să lupte? 

Sigurd se miră foarte mult de aceste vorbe. Nu-i venea să creadă ce auzise din gura dascălului 
său, care nu-i vorbise niciodată astfel până acum. El zise: 

— Oamenii aceştia sunt cu toţii buni şi viteji, şi-l iubesc pe regele lor. Dar de ce să lupte când în 
regat domneşte liniştea şi niciun duşman nu-i calcă hotarele? 

Regin începu să râdă şi-i întoarse vorba: 

— Aşteaptă oare adevărații eroi să vină duşmanul după ei? Nu ei sunt aceia care se avântă în 
luptă, ca să cucerească mari victorii? Tare mă îndoiesc că vrei să fii un viteaz cavaler; mai degrabă 
cred că vei rămâne tot aici, la castel, lângă regele tău! 

— Dar ştii prea bine cât de mult doresc să fiu şi eu un erou ca tatăl meu! într-o bună zi voi pleca 
negreşit să lupt ca el! exclamă Sigurd cu hotărâre: 

Fierarul îl întrebă atunci: 

— De este aşa, de ce nu te duci la rege să-i ceri un cal, care să te ducă victorios prin vălmăşagul 
luptelor? 

— Am un cal, cu hăţuri şi şa. De ce să mai cer încă unul? 

— Pentru că nu ai un adevărat cal de luptă, dragul meu, răspunse Regin. Du-te la regele Alf şi 
roagă-l să te lase să-ți alegi un armăsar dintre cei ce pasc pe pajişte. Atunci poţi spune că ai un cal 
aşa cum se cuvine unui viteaz. 

Chiar în aceeaşi scară. Sigurd se duse la rege: 

— Slăvite rege, vin la tine cu o mare rugăminte. Lasă-mă să-mi aleg un cal care să mă poală 
duce acolo unde lupta e mai crâncenă! 

— Dar unde şi cu cine vrei să te baţi, voinicule? îl întrebă Alf zâmbind cu blândeţe. 

— Încă nu ştiu, măria ta. Dar simt că se apropie şi vremea când voi pleca, şi vreau să fiu gata 
oricând pentru ea. 

— Du-te atunci pe pajiştea de lângă codru şi alege-ţi orice cal doreşti, Sigurd, şi vino apoi în şa, 
să văd dacă ai făcut o alegere bună, grăi regele în timp ce tânărul îi săruta mâna cu recunoştinţă. 

Dis-de-dimineaţă, îndată ce au apărut armăsarii din grajdurile regelui pe pajişte, veni şi Sigurd 
să-şi aleagă armăsarul. Nici nu apucă să ajungă până la cai, că se pomeni că un bătrân cu părul alb 
şi straie ponosite îi iese în cale şi-l întreabă: 

— Cu ce gânduri ai venit pe aici, Sigurd? 

— Am venit să-mi aleg un cal, răspunse băiatul. Dar cine eşti şi de unde ştii cum mă cheamă? 

— L-am cunoscut pe tatăl tău, zise bătrânul. A fost un mare viteaz şi bun prieten cu mine. 

— Atunci dă-mi voie să fiu şi eu prietenul tău, bătrâne înţelept, spuse Sigurd. Acum, mă ajuţi să- 
mi aleg şi eu un cal de luptă dintre aceşti armăsari? 

— Negreşit, răspunse bătrânul. Hai să-i mânăm spre râu şi atunci o să vedem care va fi calul de 
care ai tu nevoie. 

Sigurd se miră foarte mult de spusele bătrânului, dar, împreună cu el, goniră caii spre râu şi în 
curând aceştia intrară în apă. Fără zăbavă, toți armăsarii se repeziră să iasă la mal, în afară de unul 
singur. Era un armăsar sirep, care nu veni cu ceilalți pe măi, ci înotând falnic trecu râul pe malul de 
dincolo, pornind în galop peste câmpie. Nu după multă vreme, se aruncă din nou în râu şi veni 
înapoi până la Sigurd. 

— Acesta este calul tău! îi zise bătrânul. Priveşte-l! E puternic şi iute şi te va ajuta să cucereşti 
mari victorii. Aminteşte-ţi de aceste cuvinte: niciodată să nu-ți fie teamă de moarte şi în tot ceea ce 
faci gândeşte-te la cei care au nevoie de tine! 

Până să apuce Sigurd să-i mulțumească, bătrânul cel ciudat dispărut. Doar mândrul armăsar veni 


lângă stăpânul său, aşteptând parcă să fie încălecat. Fericitul băiat nu mai stătu mult pe gânduri şi, 
aruncându-i-se pe spinare, goni spre castel. 

— Ţi-ai ales un cal minunat, dragul meu, grăi regele, când Sigurd i-l arătă. Nici nu ştiam că pe 
pajiştile mele creşte un armăsar atât de iute şi puternic. Tare mă mir cum de l-ai ales tocmai pe 
acesta dintre toţi? 

Tânărul îi povesti de-a fir a păr întâmplarea cu bătrânul întâlnit pe pajişte. Bunul rege îl privi cu 
ochii umeziţi de lacrimi şi-l întrebă: 

— Ţi-a spus, oare, bătrânul când va fi ziua în care vei pleca departe, la lupte? 

— Nu, măria-ta. Nu mi-a spus decât să nu mă tem de moarte şi să mă gândesc la ceilalți, dacă 
vreau să făptuiesc mari vitejii, răspunse băiatul. 

— Nu mă îndoiesc că aceste vorbe se vor adeveri, dragul meu Sigurd, grăi regele. Eşti încă tânăr 
şi mai ai multe de învăţat de la Regin şi trebuie să mai ai răbdare. 

Treceau zilele una după alta, iar tinărul nostru, când nu lucra la fierărie, îşi lua armăsarul şi 
colinda peste dealuri şi câmpii, bucurându-se de frumuseţea meleagurilor din jurul castelului. 

Într-o zi, pe când lucra în fierărie, Regin veni la el şi-i povesti despre eroi din ţinuturi 
îndepărtate, care au ajuns regi după ce au luptat în multe bătălii. Apoi îi spuse: 

— Eşti fiul unui luptător mare şi viteaz. Nu e oare un păcat să lâncezeşti pe aici, când sunt atâtea 
de făcut? 

— De ce îmi spui lucrurile acestea, o, Regin, răspunse Sigurd. Ştii doar că într-o zi voi arăta că 
sunt şi eu în stare de fapte mari, dar deocamdată sunt încă prea tânăr şi mai trebuie să învăţ. 

— Ți le spun, pentru că tocmai acum e nevoie de un viteaz care să împlinească o faptă de mare 
curaj, grăi fierarul cu tâlc. Dar nu spun mai multe, căci văd că ție îți place mai mult viaţa tihnită de 
aici de la castel. Un erou duce o viaţă grea. Tatăl tău a îndurat multe greutăţi şi suferinţe şi nu odată 
a înfruntat frigul şi foamea. Se vede treaba că fiul nu-i seamănă! 

Ochii lui Sigurd scânteiară, 

— Spune-mi acum, Regin, strigă el ridicându-se deodată în picioare de pe scaunul pe care stătea. 
Care-i fapta ce trebuie împlinită? Vreau să-mi spui, căci nu mi-e frică nici de frig, nici de foame, 
nici de durere! 

— Stai jos, Sigurd, şi-ţi voi spune, începu fierarul să povestească cu glas molcom. Strămoşii mei 
au fost un neam de oameni puternici, care au trăit cu veacuri în urmă. Tatăl meu avea un castel 
falnic, în care a agonisit multe bogății. Şi eu am trudit din greu la ridicarea castelului şi multă vreme 
am tânjit să-mi primesc partea mea din comoară, dar tatăl meu nu mi-a dat nimic din ce mi se 
cuvenea. 

Trecură ani grei de muncă şi aşteptare. Zi şi noapte mă gândeam numai la aurul din comoară. 
Veni şi ziua când tatăl meu închise ochii şi, după datină, ar fi trebuit să împart comoara cu fratele 
meu, dar acesta mă alungă, zicând că bogăţiile sunt doar ale lui. 

Şi aşa am ajuns la curtea regelui Alf. Din vorbă în vorbă am auzit că mult dorita comoară zace 
într-un castel ruinat. Nimeni nu se poate însă apropia de acele locuri, căci un balaur înfricoşător şi-a 
făcut sălaşul pe acolo şi ucide cu suflarea-i fierbinte pe oricine cutează să-i calce sălaşul, cu gândul 
să-i ia comoara. Mulţi luptători pieiră luptând cu balaurul, încât de spaimă toți locuitorii au părăsit 
acele locuri blestemate. 

Din clipa în care te-am văzut, o, Sigurd, am ştiut că tu vei fi cel care o să smulgi comoara din 
ghearele balaurului. Multă vreme am aşteptat clipa în care să te întreb dacă vrei să săvârşeşti această 
faptă vitejească, prin care vei câştiga o glorie nepieritoare. 

Sigurd îl privi pe Regin cu ochii săi limpezi şi-l spuse: 

— Prea bine, Regin. Voi pleca să lupt cu balaurul. Dar eu cred că aurul este ceva rău. Care aduce 
multă nefericire şi suferință. Din cauza lui tatăl tău a fost hain, iar fratele tău un om fără suflet. Din 
cauza aurului tu ţi-ai urât fratele şi tot de aceea balaurul a ucis mulţi oameni nevinovaţi. Mă voi 
duce să lupt cu el, nu pentru aur, ci ca să şterg de pe fața pământului un asemenea monstru. 

În ziua următoare, Sigurd veni la fierărie şi-i spuse lui Regin: 


— O mare faptă stă acum în fața mea. Aş vrea însă să-mi îndeplineşti şi tu o dorință. 

— Spune-mi ce doreşti, Sigurd, şi voi îndeplini orice-mi ceri! 

— Făureşte-mi un paloş cum n-a mai existat, din bucăţile vechiului paloş rămas de la tatăl meu. 
Fierul care nu l-a părăsit niciodată pe tatăl meu îmi va fi şi mie credincios în luptă, spuse tânărul. 

Un zâmbet înflori pe faţa aspră a fierarului: 

— Adu-mi de îndată bucăţile şi-ţi voi face un paloş fără pereche. 

Sigurd fugi într-un suflet la mama sa. Şi-i spuse: 

— Mamă, mamă, unde sunt bucăţile din paloşul tatălui meu, pe care le-ai păstrat de atâta amar 
de vreme? 

— Dragul meu Sigurd, răspunse ea, eşti încă prea mic pentru un aşa paloş. Mai aşteaptă câțiva 
ani şi o să-l primeşti. 

— Dă-mi-l acum, mamă, te rog mult, căci a venit timpul să împlinesc şi eu o faptă de vitejie. 

— Ce faptă trebuie să împlineşti, fiule? Nu eşti decât un copil şi cum crezi tu că o să poţi duce la 
bun sfârşit o faptă de bărbat? 

— Buna mea mamă, nu mai pot să aştept cină in lume există rău ce trebuie stârpit şi nedreptăți 
de adus pe calea cea bună! 

— Vino atunci cu mine, fiul meu, şi-ţi voi da paloşul. Vorbele tale mă fac să cred că-l vei folosi 
aşa cum se cuvine. 

Cu aceste cuvinte, ea descuie sipetul şi-i dădu băiatului bucăţile păstrate acolo. 

Când tânărul nerăbdător văzu paloşul, strigă bucuros: 

— Ce bine le-ai păstrat, mamă. Acum nu-mi rămâne decât să le duc lui Regin şi voi avea un 
paloş aşa cum mi l-am dorit. 

Ajungând la fierărie, viteazul i le dădu lui Regin, zicând: 

— lată bucăţile despre care ţi-am spus. Crezi că le poți oare lipi, ca să-mi faci paloşul promis? 

Fără niciun cuvânt, Regin luă bucăţile şi intră în fierărie. Trecură multe ceasuri, în care nu se 
auzeau decât loviturile barosului pe greaua nicovală, şi într-un târziu, murdar de funingine şi cu fața 
scăldată de sudoare, dar cu ochii sclipind de satisfacție, fierarul îi întinse paloşul zicându-i: 

— Acest oțel te va sluji în toate luptele tale. Luând paloşul, Sigurd privi cu admiraţie lama care 
strălucea ca para focului. Ridicându-l cu amândouă mâinile deasupra capului, lovi cu toată puterea 
nicovala, despicând-o în două, fără ca lama paloşului să se fi tocit câtuşi de puţin. O mare bucurie îi 
umplu inima, ştiind că acum nimic nu-i mai stă în cale spre a îndeplini fapta ce şi-o pase în gând. 

A doua zi dis-de-dimineaţă, viteazul se înfățişă la rege şi-i spuse că vrea să plece într-o lungă 
călătorie: 

— Plec să ucid un balaur fioros şi să scot la lumină comoara pe care o păzeşte. E un monstru 
care a ucis mulți oameni nevinovaţi şi a alungat pe toţi care trăiau prin împrejurimi. Vreau să-i ajut 
prin faptă mea să se întoarcă la casele lor. 

— Mergi cu bine, fiul meu, zise regele Alf. Eşti într-adevăr puternic şi neînfricat şi îți doresc din 
tot Sufletul să te întorci victorios. 

Când toate pregătirile fură gata, Sigurd încalecă pe cal şi porni nerăbdător pe drumul arătat de 
Regin. Străbătu câmpii întinse şi dealuri împădurite până când drum ui îl duse la poalele unor munţi 
semeţi. 

Porni pe o potecă ce urca şerpuind pe munte, până ce soarele se pierdu în asfințit şi întunericul 
puse stăpânire peste tot. Abia atunci cobori din şa şi se întinse să se odihnească, priponindu-şi calul 
alături. 

De îndată ce primele raze de soare îi luminară fața, viteazul se deşteptă şi plecă mai departe. 
Munţii erau acum ca nişte ziduri uriaşe, de o parte şi de alta a potecii, dar Sigurd mergea înainte cu 
gândul la marea luptă ce-l aștepta. Deodată, în faţa sa se deschisa un platou străjuit din toate părțile 
de piscuri înalte. Atunci şi-a dat seama că sfârşitul călătoriei sale este aproape şi că peste puțină, 
vreme va da ochii cu fiorosul balaur. 

Sări sprinten din şa şi, lăsându-și calul priponit, porni mai departe pe potecă, căutând vreo urmă 


a balaurului. 

Nu trecu mult până ce găsi ceea ce căuta: urme de labe uriaşe, care duceau spre vârful unei 
ridicături. Puțin mai la vale, la poalele ridicăturii lucea oglinda unui lac. 

Viteazul nostru înţelese că aceasta era poteca pe care o folosea balaurul, ca să se adape. Tot 
gândindu-se cât de mare trebuie să fie balaurul, judecând după urmele lăsate pe potecă, se auzi 
deodată un răcnet cumplit, iar pământul se zgudui sub picioarele sale. Venea balaurul! 

Un tablou înfricoşător apăru în Țaţa lui Sigurd. Din gura uriaşă a balaurului, străjuită do dinți 
ascuţiţi, ieşeau limbi de foc şi nori de fum, care întunecau cerul. Chiar dacă Sigurd nu se 
înspăimântă, pentru el nu era altă cale decât să primească lupta. Stătu nemişcat ținând strâns 
mânerul paloşului tatălui său, până ce balaurul aproape că îl atinse cu răsuflarea-i fierbinte. Atunci 
lovi cu toată puterea, la fel cum a lovit nicovala Lui Regin, iar balaurul căzu mort pc loc. 

Un sânge negru şi otrăvitor se scurse din trupul nemişcat al balaurului şi, în timp ce Sigurd îi 
privea triumfător, simţi că se petrece un lucru neobişnuit şi totodată minunat: mii de păsărele 
începură să cânte în copacii din jur şi cu uimire văzu că el le înţelege graiul. 

Una dintre păsărele zise: 

— Sigurd a răpus fiorosul balaur. Cu toţii îi vor fi recunoscători pentru fapta sa. 

Alta spuse: 

— Sălaşul balaurului este plin de aur. Sigurd îl poate lua acum pentru sine. 

A treia ciripi la rândul ei: 

— Aurul nu-i va aduce însă fericire. Mai bine Sigurd va lua coiful şi armura care se află lângă 
comoară, lăsând aurul acolo. 

A patra păsărea spuse şi ea: 

— O minunată prinţesă zace adormită într-un castel şi nu se va trezi decât atunci când va veni la 
ea Sigurd. 

Iar o a cincea zise: 

— Ca s-o salveze însă pe prinţesă, Sigurd va trebui să treacă prin zidul de foc. 

Pe dată, Sigurd îşi zise: „Voi lua coiful şi armura şi-o voi salva pe prinţesă. Nimic nu mă poate 
opri, chiar de va trebui să trec prin zidul de foc!” 

Porni fără să pregete pe poteca ce ducea la sălaşul balaurului şi, intrând, văzu peste tot grămezi 
de aur şi nenumărate odoare scumpe. Privind cu luare-aminte, găsi într-un târziu coiful şi armura 
despre care ciripeau păsărelele. Gândindu-se că va trebui să treacă printr-un zid de foc, îşi puse pe 
el armura şi coiful, care îi veneau ca turnate. 

Ajuns la locul unde şi-a lăsat calul, sări în şa şi porni să caute castelul prinţesei adormite. Sigurd 
se întreba: „Cum pot oare să aflu unde se află castelul prinţesei?” 

Încrezător că până la urmă o va găsi, merse şi merse, ceasuri şi ceasuri în şir, până când, deodată, 
zări o lumină în zare. „Ce poate fi asta? se întrebă Sigurd. Nu cumva este chiar focul despre care 
ciripeau păsărelele”? 

Îndemnându-şi calul la galop, viteazul porni în graba cea mai mare într-acolo. Era sigur că se 
află pe drumul cel bun. 

Trecu o zi şi o noapte. Lumina creştea tot mai strălucitoare, până ce Sigurd văzu că era sus pe 
munte. Înţelese pe dată că era aproape de prinţesă. Printre flăcările care se împleteau ca dansul unor 
şerpi de foc, văzu şi castelul". Ținându-se bine în şa, viteazul o porni pieptiş pe coasta muntelui 
până ce ajunse la zidul de foc, unde se opri şi îi zise calului: „În acest castel zace adormită o 
prințesă pe care trebuie să o salvez. Chiar dacă focul ne va arde, în niciun chip nu trebuie să ne 
întoarcem din drum, căci mi-am jurat că trebuie să fiu un erou şi să sufăr pentru alţii. Şi acum 
viteazul meu armăsar, la drum!" 

Auzind acestea, calul sări înainte prin foc spre poarta castelului. Cumplită era dogoarea 
flăcărilor, dar, cu privirile ațintite înainte, Sigurd şi calul său străbătură cu bine zidul de foc. Sărind 
din şa, viteazul împinse cu putere poarta şi intră în castel. 

Totul părea pustiu. Căutând din încăpere în încăpere prinţesa, tânărul ajunse într-un târziu într-o 


sală mare, în care, pe un pat dormea cineva îmbrăcat cu o armură şi având pe cap un coif. 

Sigurd se apropie cu emoție şi cu multă grijă ridică uşurel coiful. Pe dată, un minunat păr blond 
se revărsă peste armură. Atunci viteazul nostru a înțeles că a găsit-o pe prinţesa căutată. 

Dar ea stătea nemişcată, cu ochii închişi, părând scufundată într-un somn adânc. 

— Trezeşte-te, prințesă! Am venit să te salvez! îi şopti tânărul îngenunchind lângă pat. 

Dar frumoasa adormită nu dădea niciun semn de viaţă. „Pesemne că armura grea o apasă”, gândi 
tânărul cu multă grijă, Sigurd tăie armura cu paloşul său. Dar prinţesa tot nu se clinti. 

Privind mai atent, el mai văzu că mânecile armurii îi strângeau braţele. Folosind din nou paloşul, 
despică şi mânecile armurii. 

Prinţesa rămânea tot nemişcată. Cu inima strinsă de emoție, Sigurd se apropie de faţa ei şi o 
sărută uşor pe frunte. 

Încet, încet, ea deschise pleoapele, şi doi minunaţi ochi albaştri priviră cu uimire la Sigurd. 

— Cine eşti tu, care m-ai trezit din somnul adânc? întrebă ea. 

— Mă cheamă Sigurd şi sunt fiul unui viteaz luptător. Am ucis balaurul şi am venit să te salvez. 

— Dar cine ţi-a vorbit despre mine? întrebă prinţesa. 

— Am ascultat păsărelele ciripind în copaci, şi ele mi-au spus cum să ajung până la tine, 
răspunse tânărul. 

— Dar, Sigurd, cum ai putut să treci prin foc? 

— Pentru că nu era o altă cale să ajung până la tine, o, prinţesă. 

— Eşti un mare erou, Sigurd! Ştiam că un viteaz va veni să mă trezească din somnul meu şi iată 
că, în sfârşit, ai venit! 

— Spune-mi cum te cheamă, prințesă? 

— Mă cheamă Brunhilde şi sunt fiica unui mare rege. Mulţi ani am zăcut aici adormită, 
blestemată de o vrăjitoare rea şi nimeni nu a îndrăznit să străbată zidul de foc, să mă salveze. Tu 
însă eşti cel mai viteaz dintre toţi eroii, că nu ţi-e teamă de nimic. 

— lar tu eşti cea mai frumoasă prinţesă din lume, Brunhilde! rosti tânărul. 

Astfel, Sigurd o salvă pe prinţesa Brunhilde şi spre bucuria tuturor, în curând îi deveni soţie. 

În anii ce urmară, Sigurd a împlinit multe alte fapte de vitejie, iar numele său fu cunoscut în 
toate colturile lumii. Dar ori de câte ori se povesteau sau se cântau victoriile sale, cele mai iubite 
fapte erau răpunerea balaurului şi salvarea prinţesei Brunhilde. 


Fiul de rege 


poveste germană 


A fost odată un rege, care domnea peste o ţară minunată, şi din palatul său, aşezat pe un munte 
înalt, putea privi până departe, în depărtări. Îndărătul palatului, spre buna-i desfătare, se întindeau 
grădini frumoase, mărginite de râuri limpezi şi păduri dese, pline de sălbăticiuni. Lei şi tigri îşi 
aveau aici sălaşul; râşii stăteau în copaci; vulpile şi lupii săreau de colo până colo prin desişuri; urşi 
albi sau cu blană aurie veneau adesea în grădina regelui, trecând înot, perechi-perechi, peste ape. 
Sus, în creştetul copacilor, îşi făcuseră cuib vulturii, ulii şi şoimii. Erau pădurile acestea ca o 
împărăție la hotarul regesc, pe care animalele o ştiau drept a lor şi numai a lor. 

Regele îşi luă soţie atât pentru frumuseţea ei cât şi din dorinţa de a avea copii. Şi când regina fu 
binecuvântată, poporul, bucurânelu-se că va fi cine să moştenească tronul, o cinsti nespus de mult. 
Sorocul însă trecu fără ca regina să aducă pe lume un copil. Se mâhni atunci regele, crezând că soția 
e bolnavă şi că va muri curând; dar ea mânca şi bea ca o ființă zdravănă şi astfel umblă şapte ani cu 
pântecul rotund. Regele, bănuind că femeia păcătuise în faţa Domnului de-o pedepseşte atât de rău, 
se scârbi de înfăţişarea ei. Dădu poruncă şi o despărți de iatacul lui, izgonind-o în încăperile dosnice 
ale palatului. Aici regina îşi duse povara cea grea, într-o lungă amărăciune, rătăcind prin grădinile 
singuratice şi privind animalele care veneau dinspre pădure să se adape la malul celălalt al râului. Şi 


dacă timpul era de primăvară, când leii şi tigrii vin la adăpat cu puii lor, atunci, în greaua ei 
cumpănă, femeia îşi dorea să fie o sălbăticiune, să smulgă vieţii hrana, luptând abraş, numai să-şi 
poată îndestula pruncul. „Dar aşa, vorbea dânsa, trebuie să cutreier grădinile cu pas târşit şi în plâns 
amar. Mă uit la voi în fiecare an cum vă bucuraţi de rod, cum vă creşteti puişorii în mijlocul naturii 
celei aspre şi iuți; mie însă, fiică de prinţ şi regină, nu mi-e dat să cresc pe nimeni din nobila mea 
stirpe, ci să trăiesc nefericită şi urâtă de însuşi soţul meu, regele” 

Pe când şedea odată la loc singuratic, sub un palmier, simţi durerile facerii şi născu un băiat, care 
părea puternic ca unul de şapte ani; şi abia ce veni pe lume, văzând o ursoaică ce trecuse râul, se luă 
după ea, se agăţă de blana ei şi astfel ursoaica îl duse înot şi dispăru cu el în pădure. Atunci regina 
scoase un țipăt sfâsietor de mamă: 

— Băiatul meu, singurul meu copil e în pădure, îl rup fiarele! 

Cât ai clipi, străjile regelui se năpustiră peste ape către desişul pădurii, cu baltage, cu arcuri şi 
săgeți, ca să-l scape de primejdie pe băiatul măriei sale. 

Văzându-şi animalele meleagul cotropit, ieşiră toate din păduri la malul râului, gata de apărare... 
Urşii se ridicară şi îşi întinseră labele amenințător, leii îşi arătau colții rânjind şi fluturau din coadă, 
tigrii alergau cu priviri de foc, lupii urlau, elefanții răscoleau pământul şi răsturnau stâncile în apă, 
păsările zburau din cuiburi, îngreuind aerul şi făcând o larmă grozavă — încât niciunul dintre vitejii 
cavaleri nu îndrăzni să urce pe malul celălalt. Se întoarseră deci înot la regina părăsită, crezând că 
băiatul e pierdut. Cum ajunseră, însă, la regină, văzură cu mirare că năştea din nou. Şi astfel veniră 
pe lume încă şase copilaşi, care de care mai vioi şi mai voinic, iar doliul după fiul pierdut nu dură 
lungă vreme. Regina, dimpreună cu cei şase sugaci, fu dusă cu alai în faţa regelui, ca o mamă 
glorioasă, primită cu bucurie şi cinstiri. 

Copilaşii creşteau, regina îi îngrijea cu multă răbdare şi îi hrănea; dar seara, după ce adormeau, 
se ducea în spatele palatului, acolo unde şezuse când ursoaica 1-a luat pe cel dintâi născut. Fugea de- 
a lungul râului, cu nădejdea că doar-doar îşi va ispiti băiatul să iasă din desiş, căci prea puţin îi păsa 
de ceilalți copii şi numai la primul îi era gândul, neputând să creadă că a pierit — aidoma păstorului 
care se mâhneşte mai mult de mielul răznit decât de întreaga turmă, convins că tocmai mielul acesta 
e cel mai bun şi fără seamăn între toţi. Nici nu se mai temea de animalele pădurii când le auzea 
noaptea urlând, şi dacă vreunul se pripăşea în grădină, alerga după el şi întreba de copil. Acestea 
însă nu voiau s-o înțeleagă. Desperată, femeia îşi pierdea cumpătul, ameninţa şi se ruga şi îi trăgea 
pe urşi de blană, zicând: 

— Mi-aţi furat fiul! 

Urşii însă nu se sinchiseau şi îşi vedeau de treabă în felul lor; cunoscând femeia după chip, nu-i 
făceau niciun rău. Atunci, regina intra iarăşi în palat, îşi ştergea lacrimile şi se apleca peste copilaşii 
ei tulburați, neliniştiți. Ascunzându-şi durerea, spunea încet: 

— Bieţii de ei, li-e foame şi li-e frig; trebuie să-i încălzesc, să le dau de mâncare, până s-or 
potoli. 

Astfel, cât era ziua de lungă, îşi tăinuia tristețea dinaintea oamenilor şi nu-şi întorcea fața spre 
lumină; o apăsa ruşinea că ține mai mult la copilul pierdut decât la toţi ceilalţi. Îi creştea, nu-i vorbă, 
zi de zi, cu mare grijă şi înțelepciune; dar seara, după ce pruncii coborau în somn, ea umbla pe 
urmele primului născut. Grăia către păsările mari de pradă, ce pluteau în văzduh ba încolo, ba 
încoace, ducând hrană puilor. Le spunea deseori: 

— Ah, voi făpturi înaripate, să pot şi eu pluti în văzduh, peste păduri şi desişuri, să-mi caut 
odorul! Ah, spuneţi-mi dacă mai trăieşte sau l-aţi văzut mort! 

Şi când păsările îngânau ceva nelămurit din înalturi, ea socotea că ar fi ceva de înţeles şi îşi 
ridica părul căzut pe obraji, ca să audă mai bine. I se părea de multe ori, după glasul păsărilor, că 
băiatul e în viaţă şi se va întoarce curând. Se străduia să afle tâlcuri în tipetele lor, întreba chiar şi 
albinele şi cărăbuşii ce grăbeau zbârnâind peste ape, roiau în jurul ei, bâzâiau fiecare în graiul lui şi 
zburau mai departe. 

O, sărmană regină, niciun animal sălbatic, fără pricepere, nu-ți va da vreun sfat; ele nu ştiu ce-i 


tânga omului. Căci oamenii le hăituiesc, le urmăresc şi nu le cuprind în sufletul lor, ci caută să le 
omoare pentru blană sau pentru carnea bună de mâncat, dar niciun om nu le-a cerut vreodată 
mângâiere. În schimb, câte nobile sălbăticiuni nu şi-au plâns libertatea, pe care omul le-a răpit-o 
viclean, câte n-au ajuns în robia lui, puse la munci pentru care nu erau menite, căci nu le sta în fire! 
Trebuie să mănânce fân uscat pentru a-l sluji cu puterea lor, deşi ar fi putut să se îndestuleze cu 
frunziş proaspăt în pădure; trebuie să rabde zăbala şi şfichiul biciului. De aceea, nici nu au încredere 
în om şi îl ocolesc, iar când nu se pot ajuta altfel, îl prind şi îl sfâşie îngrozitor, numai să-şi apere 
libertatea sau puii primejduiţi. 

Copiii se făcuseră acum destul de mari şi erau bine crescuţi întru toate deprinderile, aveau 
gânduri drepte, chibzuite şi se purtau în bună cuviinţă. Regele nu ştia cui să-i lase coroana, căci nu 
se putea spune care din ei s-a născut mai întâi, nici care ar fi mai puțin destoinic pentru domnie. 
Când îi lăsa să se întreacă la jocuri, se întâmpla nu o dată ca toți să câştige sau ca fiecare în felul lui 
să se arate cel mai dibaci. Nici să iubească pe unul mai mult decât pe altul regele nu putea, căci toți 
erau frumoşi şi făpturile lor parcă semănau cu gâtul unei păsări măiastre când o bate soarele: stând 
pasărea într-un anume fel, roşul şi verdele scapără minunat; răsucindu-se un pic, răsare o altă 
culoare; iar când umblă şi mişcă din aripi, atunci culorile se schimbă, iute ca fulgerul, care de care 
mai frumoasă. Erau copiii ca un curcubeu, în care culorile stau frumos adunate şi boltite pe cer, 
ivindu-se mereu una din cealaltă. Regele nu avea dreptul să-şi împartă ţara sau să o dea pe mâna 
mai multor stăpâni; de aceea porunci să se facă o coroană din aur curat, care să cuprindă laolaltă 
capetele celor şase copii, şi le spuse: 

— Cât va rămâne gândul vostru curat precum aurul şi veți trăi uniţi precum capetele voastre stau 
cuprinse în inelul coroanei, cât o să vă sărutaţi iubitori, atâta vreme voi putea zice că ţara are un 
singur domn şi, cu toate că trupurile sunt mai multe, are un singur duh. 

Şi tatăl pregăti mari serbări, la care poporul să-i vadă pe noii regi. Toţi nobilii se adunară la 
Curte. Aici, sub cerul liber, se afla un tron încăpător, din aur, pe care şedeau feciorii regelui, iar 
dânsul le puse coroana pe capete. Stingheră şi tăcută, regina sta de față, purtând giuvaerele-i de preţ, 
mantie şi voaluri de aur. Spre ea căta poporul şi chiuia, numind-o mamă glorioasă şi cântându-i, pe 
toate strunele, vrăjite cântece de slavă. Ea îşi ascundea însă obrajii sub voal şi plângea lacrimi 
amare pentru copilul pierdut. Atunci, feciorii coborâră de pe tron, îngenuncheară şi cerură 
binecuvântarea mamei. Regina se ridică şi îi binecuvântă cu dreapta, dar cu stânga îşi apăsă pe 
inimă, gândind la fiul cel dus. 

Sălbăticiunile auziră veselia ce lărmuia prin țară şi, stârnite, trecură apa înot, în turme şi haite 
mari. Când paznicii aduseră cumplita veste, toți fugiră care încotro la casele lor, doar mama nu voia 
să plece şi nu-i era frică de nimic. Feciorii, văzând că la rugămințile lor mama nu se clinteşte din 
loc, nu voiră nici ei s-o părăsească, şi rămaseră să-i fie scut. Mulțimea de sălbăticiuni se apropia şi, 
în mijlocul lor, venea un chip frumos, privind mândru către cer. Părea că e om, doar mai luminos şi 
mai măreț. Călărea pe spatele leilor şi tigrilor, sărea sprinten de pe unul pe celălalt. Zărindu-l, mama 
rosti: 

— E fiul meu! Şi merse fără teamă în întâmpinarea lui. Se cuibări la pieptu-i falnic şi simţi cum i 
se prăvale o stâncă de pe inimă. 

Animalele ştiau femeia după înfăţişare şi nu se atinseră de ea. Băiatul însă nu cunoştea graiul 
omenesc; îşi arătă gândul prin semne. De aceea, luă coroana şi o roti de şapte ori în jurul capului, 
apoi smulse cu braţul său puternic un măslin cu rădăcini cu tot şi dădu fiecăruia dintre cei şase frați 
câte o creangă; el însă păstră pentru sine trunchiul, ceea ce vrea să zică: 

— Eu sunt stăpânul! Iar voi să trăiţi în pace cu mine! 

Şi se făcu rege peste animale şi oameni, întru spirit şi fără grai. 


Noul Paris - O poveste pentru băieți 
poveste germană 


Acum câtva timp, în noaptea dinspre duminica rusaliilor, visai că stau în fața unei oglinzi şi că 
mă străduiesc să îmbrac veşmintele primite în dar, cu prilejul sărbătorilor, de la dragii mei părinți. 
Îmi dăruiseră, cum ştiţi, o pereche de pantofi din piele netedă, cu catarame de argint, apoi ciorapi 
subțiri de bumbac, pantaloni negri de mătase şi o haină verde din lână fină, cu butoniere aurite. 
Vesta, din postav ţesut cu fir de aur, fusese croită pe măsura mea dintr-o jiletcă pe care tatăl meu o 
purtase ca tânăr însurăţel. Eram proaspăt frezat, pudrat şi cârlionții îmi împodobeau capul ca nişte 
aripioare. Doar că nu mai terminam cu îmbrăcatul, deoarece greşeam mereu şi încurcam lucrurile; 
cum dădeam să pun pe mine ceva, mă trezeam dezgolit în altă parte. Şi întru această grea 
nedumerire, iată că răsare în fața ochilor mei un bărbat tânăr şi frumos, care mă salută cu multă 
prietenie. 

— O, bine aţi venit! îl întâmpinai la rândul meu. Mă bucur să vă văd aici. 

— Aşadar, mă cunoasteti? întrebă el cu un surâs pe buze. 

— De ce nu? fu răspunsul meu, de asemeni zâmbitor. Sunteţi Mercur şi vă ştiu chipul zugrăvit 
adesea pe tablouri. 

— Într-adevăr, eu sunt acela. M-au trimis zeii la dumneata, cu o sarcină de mare însemnătate. 
Vezi aceste trei mere? 

Întinse mâna şi-mi arătă trei mere, pe care palma lui abia le putea cuprinde, toate mari şi minunat 
de frumoase, unul roşu, altul galben, altul verde. Ai fi zis că sunt nestemate cărora cineva le 
împrumutase înfăţişare de fruct. Dădui să le ating, dar el îşi trase mâna îndărăt. 

— Mai întâi să ştii că merele astea nu sunt pentru tine. Va trebui să le dai celor mai frumoşi tineri 
ai oraşului, trei la număr, care, pe urmă, fiecare după soarta lui, să-şi găsească nevasta dorită. Ia şi 
fă-ți treaba cumsecade! spuse Mercur, luându-şi rămas bun şi slobozind cele trei mere în palmele 
mele deschise. Îmi părea că merele crescuseră şi mai mari. Le ţinui spre lumină şi văzui că sunt cu 
totul şi cu totul străvezii; curând se alungiră şi se prefăcură în trei femeiuşti drăguţe foc, cam de 
mărimea unor păpuşi obişnuite, având fiecare ochii de culoarea mărului din care s-a ivit. Şi astfel se 
mlădiară şi lunecară pe degetele mele în sus; dar când să le prind pentru a păstra măcar una din ele, 
mă trezii că au şi zburat departe, plutind în văzduh. Nu-mi rămase decât să le urmăresc din priviri. 
Stăteam fermecat şi împietrit, cu mâinile încă ridicate, şi îmi cercetam degetele ca şi cum acolo ar fi 
fost ceva de văzut. Dar deodată zării o drăgălăşenie de fată jucându-mi pe vârfurile degetelor, mai 
mică decât celelalte, însă plină de grație şi vioiciune. Şi cum fata nu-şi luă zborul cu suratele ei, ci 
întârzia dansând şi sărind uşure ba pe un vârf de deget, ba pe altul, o privii câtva timp, uimit. Şi cum 
îmi plăcea nespus, crezui că pot pune mâna pe ea şi mă hotărâi s-o prind cu îndemânare; dar în 
aceeaşi clipă simţii o lovitură în cap, mă prăbuşii şi nu mă deşteptai din ameţeală decât la ora când 
trebuia să mă îmbrac şi să merg la biserică. 

Cât ținu slujba, ca şi în timpul prânzului, la bunici, îmi reveniră mereu în minte acele făpturi. 
După-masă, plecai să-mi văd câţiva prieteni, atât pentru a fi văzut la rândul meu în noile haine, cu 
pălăria sub braţ şi sabia la şold, cât şi pentru că le eram dator cu nişte vizite. Dar nu găsii pe nimeni 
acasă şi, aflând că au plecat la grădină, mă gândii să-i urmez şi să petrec o seară plăcută. 

Drumul mă duse printre cele două ziduri care înconjoară oraşul şi ajunsei curând în locul care 
poartă cu îndreptățire numele de Zidul cel rău, căci acolo nu te afli nicicând în deplină siguranță. 

Mergeam încet, gândind la cele trei divinităţi ale mele şi, în primul rând, la mica mea zână; 
uneori înălțăm degetele şi le țineam aşa, în nădejdea că va fi atât de bună să apară din nou jucând pe 
vârfurile lor. Mergând astfel, scufundat în gânduri, zării la stânga mea, în zid, o portiță, pe care nu- 
mi aminteam s-o mai fi văzut vreodată. Părea joasă, totuşi arcada ei ascuţită ar fi lăsat să treacă şi pe 
omul cel mai înalt. Pervazul, sus, ca şi pe margini, era cioplit şi împodobit cu fineţe de pietrar şi de 
sculptor; pe mine însă mă atrase îndeosebi uşa propriu-zisă. Era dintr-un lemn străvechi, cafeniu, 
incrustat numai pe-alocuri, şi bătută-n panglici late de fier, lucrate cu adânc meşteşug, închipuind 


frunzişuri din care se ițeau păsări parcă aievea şi pe care nu puteam să le admir îndeajuns. Ceea ce 
mi se păru însă cel mai ciudat era faptul că nu vedeam nici gaura cheii, nici clanţa, nici ciocănelul. 
Drept urmare, am bănuit că uşa se deschide numai pe dinlăuntru şi nu m-am înşelat, căci, 
apropiindu-mă ca să-i pipăi desenul atât de frumos, uşa se deschise într-adevăr şi în fata mea răsări 
un bărbat purtând veşminte cu totul neobişnuite, foarte largi şi lungi. O barbă mare îi înnora chipul. 

— Tinere domn, cum de-aţi venit şi ce căutaţi aici? rosti el cu voce şi cu gest prietenos. 

— Admir, răspunsei eu, încrestătura măiastră a porţii; lucru asemănător n-am văzut niciodată, cel 
mult dacă s-o fi găsind câte ceva prin colecțiile unor îndrăgostiți, de artă. 

— Mă bucură, zâmbi el, că vă plac înfloriturile acestea. Pe dinăuntru poarta e şi mai frumos 
lucrată. Intraţi dacă doriți. 

Nu eram într-o stare sufletească prea bună. Hainele ciudate ale portarului, singurătatea locului şi 
ceva nelămurit, care părea să plutească în aer, mă apăsau. De aceea nu mă grăbii, sub cuvânt că 
vreau să studiez, mai îndeaproape partea dinafară a porții, şi mă uitai totodată, pe furiş, în grădină; 
căci o grădină apăruse în fața ochilor mei. Chiar lipit de poartă, se deschidea, un spaţiu întins şi 
umbros; tei bătrâni, aşezaţi la aceeaşi, depărtare unul de altul, îl acopereau peste tot cu ramurile lor 
dese, îngemănate, încât o mulțime de oameni s-ar fi putut răcori sub ele. Pusei în sfârşit piciorul pe 
prag şi bătrânul se pricepu să mă îmbie pas cu pas. De' fapt, nici nu mă împotriveam, căci auzisem 
de atâtea ori vorbindu-se că, în astfel de împrejurări, un prinţ, sau un sultan n-ar trebui să întrebe 
niciodată dacă e vreun pericol sau ba. Unde mai pui că aveam sabie la şold! Nu-l birui eu pe bătrân, 
dacă se arată vrăjmaş? 

Intrai deci, sigur de mine, străinul împinse poarta, şi aceasta se închise atât de lin, încât abia o 
simţii. Acum îmi arătă lucrătura, într-adevăr şi mai măiastră de pe partea dinăuntru a porții, îmi 
lămuri amănuntele şi îmi arătă o deosebită bunăvoință. Astfel, liniştit pe deplin, mă lăsai condus 
mai departe, prin spațiul acela, umbros şi rotund de lângă zid. Firide, împodobite artistic cu corali, 
SCOICI şi scări metalice, vărsau apă din belşug în bazine de marmură, prin gura unor tritoni, între 
acestea se aflau colivii şi căsuțe zăbrelite, unde săltau veveriţe, alergau purceluşi de mare şi tot soiul 
de vietăţi din cele mai drăguţe. Păsările ne însoțeau paşii cu cântece şi strigări, mai ales graurii 
trăncăneau, vrute şi nevrute; unul zicea; „Paris! Paris!”, altul „Narcis! Narcis” atât de răspicat şi de 
limpede, încât ai fi crezut că declamă un şcolar. Bătrânul mă privea întruna cu atenţie, în vreme ce 
păsările strigau de zor. Eu însă mă prefăceam n-aude, n-a vede şi, la urma urmei, nici nu aveam 
timp să mă uit la el: îmi dădeam seama că mergeam în cerc şi că spațiul acesta mare, umbrit şi 
rotund, împrejmuia de fapt un alt cerc mult mai însemnat. Şi într-adevăr, ajunserăm din nou in 
preajma porții şi se părea că bătrânul vrea să mi-o deschidă, ca să plec; dar ochii mei rămaseră 
ațintiţi pe un grilaj de aur, care împrejmuia parcă mijlocul acelei frumoase grădini şi asupra căruia 
privirea-mi stăruise şi mai înainte, în timpul plimbării noastre, deşi bătrânul mă ţinuse mereu lângă 
zidul mărginaş, adică departe de centru. În vreme ce se îndrepta spre poartă, eu îi spusei înclinându- 
mă: 

— Aţi fost atât de binevoitor cu mine încât îmi iau curajul să vă fac o rugăminte până a ne 
despărți. N-aş putea să mă uit mai de aproape la grilajul acela de aur, care pare să închidă într-un 
cerc foarte larg partea de mijloc a grădinii? 

— Cu plăcere, făcu bătrânul, dar atunci trebuie să vă supuneţi unor condiţii. 

— Care anume? întrebai grăbit. 

— Trebuie să lăsați aici pălăria şi să nu vă scoateţi mâna din mâna mea în timp ce vă conduc. 

— Încântat, răspunsei eu şi îmi lepădai pălăria şi sabia pe prima bancă de piatră ce ne ieşi în 
drum. 

Bătrânul îmi prinse repede stânga în dreapta lui şi, ținându-mi-o strâns, mă trase cu destulă 
vigoare drept înainte. Ajunşi la grilaj, mirarea mea se schimbă în uimire: nu mai văzusem nicicând 
aşa ceva. Pe un soclu înalt de marmură stăteau rânduite o mulțime de lănci şi halebarde, ale căror 
vârfuri alăturate şi ciudat împodobite se împlineau într-un cerc. Privii printre ele şi văzui în spatele 
lor o apă curgând domol, străjuită de pereți de marmură; adânc, în limpezimea ei, zăreai mişcându- 


se, fie repede, fie încet, câte unul sau în roiuri, o sumedenie de peşti aurii şi argintii. Aş fi vrut să-mi 
arunc privirea peste apă, să văd cum arată de fapt inima grădinii; dar, spre marea mea dezamăgire, 
observai că de partea cealaltă apa era îngrădită cu acelaşi fel de grilaj, cu atâta dibăcie lucrat încât 
fiecărei deschideri aici îi răspundea dincolo câte o lance sau halebardă; astfel, punând la socoteală şi 
celelalte adaosuri, se înţelege că, de oriunde ai fi privit, nu puteai să vezi nimic. În afară de asta, mă 
stânjenea şi bătrânul, care mă ţinea strâns şi nu-mi lăsa mişcarea liberă. Curiozitatea mea însă 
creştea, după cele văzute, tot mai mult; îmi luai deci inima în dinți şi îl întrebai pe bătrân dacă nu s- 
ar putea trece dincolo. 

— Cum de nu! răspunse el, dar atunci mai sunt nişte condiţii. 

Voind să ştiu care anume, dânsul mă făcu să înţeleg că trebuie să-mi schimb hainele. Primii cu 
mulţumire şi mă lăsai condus înapoi la zid. Acolo, într-o sală nu prea mare, însă bogat împodobită, 
atârnau pe pereți veşminte de tot felul, care toate semănau cu portul oriental. Mă schimbai repede. 
După ce, spre desperarea mea, îmi scutură temeinic părul dat cu pudră, bătrânul luă o plasă pestriță 
şi mi-o aşeză pe cap. Privind în oglindă, găsii că arăt în deghizarea mea destul de drăguţ; îmi plăcea 
chiar mai mult decât în hainele mele ţepene de duminică. Făcui câteva plecăciuni şi sărituri, aşa 
cum văzusem că fac dansatorii la teatru. Între timp, tot uitându-mă în oglindă, zării din întâmplare, 
în spatele meu, imaginea unei firide. Pe fondul ei alb atârnau trei sforicele verzi, fiecare împletită 
aşa fel încât, din depărtarea la care mă aflam, nu prea puteam să le desluşesc. Mă răsucii deci în 
grabă şi îl întrebai pe bătrân despre firidă şi sfori. Acesta, foarte amabil, desprinse una din ele şi mi- 
o arătă. Era un şnur de mătase, verde, 

Abia atunci observai că jos, de-a curmezişul, se afla o bancă scundă, lunguţă, pe care sta o 
mandolină. Fata o luă de pe bancă, se aşeză şi mă trase cu drăgălăşenie alături de ea. Mă uitam 
acum Şi la cea de a doua fată, din dreapta. Purta rochie galbenă şi avea în mâini o țiteră; şi dacă 
harpista era de o statură impunătoare, cu trăsături şi purtări maiestuoase, în schimb cântăreaţa din 
țiteră arăta ca o ființă grațioasă şi veselă. Era o blondă zveltă, pe când cealaltă avea o poboabă de 
păr castaniu-închis. Varietatea şi armonia cântului lor nu mă puteau împiedica să-mi îndrept ochii 
asupra celei de a treia frumuseti, care purta veşminte verzi şi al cărei viers de lăută năştea în mine 
ceva tulburător, dar şi străin. Aceasta părea să-mi acorde cea mai mare atenţie şi să cânte anume 
pentru mine. Totuşi nu mă putui alege cu mare lucru în ce o privea. O vedeam ba gingaşă, ba 
ciudată, ba sinceră, deschisă, ba orgoloasă, după cum îşi schimba cântecul şi luminile feţii. Voia 
când să mă înduioşeze, când să mă stârnească. Dar putea să facă orice, nu era chip să mă câştige, 
căci mica mea vecină, cu care şedeam cot la cot, mă ţinea în mrejele ei şi apoi, recunoscând eu în 
cele trei fete pe zânele ce-mi apăruseră în vis, ca şi culoarea merelor, înțelesei foarte limpede că n- 
ar avea niciun rost să-mi aleg vreuna şi să o rețin. Aş fi ales-o pe micuța graţioasă, dacă lovitura pe 
care mi-o dăduse în vis nu mi-ar fi stăruit dureros în minte. Stătuse până acum liniştită cu 
mandolina ei, dar când celelalte două, stăpânele, încetară să cânte, îi porunciră să se producă cu 
câteva bucăţi vesele. Abia de ciupi din strune câteva melodii de dans, că şi sări în sus, iar eu făcui la 
fel... 

Ea cântă şi dansă, pe când eu îi urmai paşii mărunți, ispititori. Închipuirăm astfel un soi de balet 
cu care stăpânele păreau a fi mulțumite, căci, abia isprăvit dansul, ele îi porunciră micuţei sa mă 
învioreze cu ceva bun, până la vremea cinei. Uitasem fireşte că, în afară de acest paradis, mai există 
şi altceva pe lume. Alerte mă conduse imediat înapoi în gangul prin care intrasem. Pe o latură se 
aflau două odăi ale ei, frumos dichisite. Într-una din ele, unde locuia, micuța îmi servi portocale, 
smochine, piersici, struguri şi eu gusta cu mare poftă atât din fructele țărilor străine cât şi din altele 
care se coc de obicei abia în lunile următoare. Prăjituri erau din belşug; fata îmi turnă vin spumos 
într-o cupă de cristal şlefuit; dar nu simţeam nevoia să beau, căci mă răcorisem îndestul cu fructele. 

— Şi acum, hai să ne jucăm! spuse ea şi mă pofti în cealaltă odaie. 

Aici, totul arăta ca la târgul de crăciun, doar că lucruri atât de fine şi preţioase nu se văzuseră 
nicicând într-o prăvălie. Se aflau aici tot felul de păpuşi, veşminte şi unelte pe măsura lor, bucătării, 
camere de locuit şi magazine păpuşăreşti, precum şi o sumedenie de alte jucării. Fata mă conduse 


pe rând la dulapurile de sticlă care adăposteau aceste lucruri de preţ. Pe cele dintâi le închise repede 
la loc, zicând; 

— Ştiu bine că astea nu vă interesează. Dincoace, în schimb, am putea găsi materiale de 
construcție, ziduri şi turnuri, case, palate şi biserici, pentru a închipui un oraş. Numai că pe mine 
asemenea joc nu mă prea încântă. Să alegem altceva, care va fi pe placul dumneavoastră cât şi al 
meu. 

Scoase la iveală câteva lădiţe, în care se aflau o grămadă de oşteni micuţi, aşezaţi rânduri-rânduri 
unii peste alţii, privelişte care mă făcu să recunosc de îndată că nu mai văzusem ceva atât de 
frumos. Ea nu-mi dădu timp să mă uit mai de aproape, ci luă una din lădiţe sub braţ şi eu apucai 
încă una. 

— Mergem la podul de aur, spuse ea, acolo e cel mai potrivit loc pentru jocul de-a soldații: 
sulițele ne arată imediat cum trebuie rânduite cele două oştiri una împotriva celeilalte. 

Ajunserăm curând pe podul acela de aur, clătinător; în timp ce îngenuncheam pentru a-mi pregăti 
liniile de bătaie, auzeam sub mine apa susurând şi peştii plescăind. Amândouă oştirile, după cum 
observai acum, erau alcătuite din călăreți. Fata se lăudă că de partea ei, în fruntea oștirii femeiești, e 
însăşi regina Amazoanelor. Eu, în schimb, îl aveam pe Ahile, cu numeroasa lui cavalerie grecească. 
Armatele stăteau faţă în față şi nu se putea închipui ceva mai măreț. Ostaşii nu semănau cu figurile 
de plumb care se fac la noi, turtite pe o parte. Cal şi călăreț aveau corpurile rotunde, pline, lucrate 
cu de-amănuntul. Şi apoi, mă miram cum de-şi păstrează echilibrul stând fiecare drept, fără nicio 
tălpiță sub picioare. 

Trecurăm deci în control, amândoi, cu mare mândrie, armatele noastre, după care fata îmi anunţă 
trecerea la atac. Găsisem în lădiţe şi câteva tunuri, precum şi cutii pline cu obuze de agată, frumos 
şlefuite. Pe acestea urma să le folosim de la o anume depărtare, cu condiţia să nu bombardăm mai 
mult decât era necesar pentru a răsturna figurile, căci niciuna din ele nu trebuia stricată. Se porni în 
sfârşit canonada de amândouă părțile şi la început totul mergea, spre mulțumirea noastră. Dar când 
văzu că eu ținteam totuşi mai bine şi că eram pe cale s-o înving, deoarece victoria depindea de 
numărul soldaţilor rămaşi în picioare, Alerte se apropie sprintenă şi aruncările ei avură succesul 
dorit. Fata îmi culcă la pământ o sumedenie din cei mai buni ostaşi şi cu cât protestam mai mult, cu 
atât râvna ei creştea. Lucrul mă necăji până la urmă. O ameninţai că voi face la fel. Şi nu numai că 
mă apropiai, dar şi aruncările mele, supărat cum eram, se dovediră deosebit de puternice. Nu dură 
mult şi câteva centaure ale ei se făcură ţăndări. Prinsă în focul jocului, fata nu observă imediat; dar 
eu încremenii văzând cum figurile sparte, amazoane şi cai, se adună iarăşi, de la sine, într-un întreg 
şi, înviate de-a binelea, se depărtează în galop de la podul de aur până sub tei, apoi aleargă de colo 
până colo în goana mare şi se pierd, nu ştiu cum, prin preajma zidului! Când îşi dădu seama de cele 
întâmplate, frumoasa mea izbucni într-un plâns amar, strigând totodată că-i pricinuisem o pierdere 
fără leac şi cu mult mai grea decât se poate spune în cuvinte. Pe mine, în schimb, cuprins de furie, 
mă bucura să-i pot face un rău, şi apucând obuzele de agată ce-mi rămăseseră le aruncai orbeşte în 
trupa ei. Din păcate, nimerii regina, care până atunci nu intrase în jocul nostru. Se făcu şi ea țăndări, 
cu tot cu adjutanţii cei mai apropiaţi dar se prinseră repede la loc şi o luară la goană ca şi ceilalți, 
galopând veseli pe sub tei şi pierzându-se undeva lingă zid. 

Alerte, vrăjmaşa, mă certă şi mă dojeni; eu însă, odată pornit, dădui să mai ridic nişte ghiulele de 
agată rostogolite lângă suliţele ele aur. Dorinţa mea înverşunată era să-i zdrobesc întreaga oştire. 
Atunci fata, fără să stea pe gânduri, sări la mine şi îmi croi o palmă, de simţii că-mi bâzâie în cap. 
Eu, care auzisem din gura altora că palma primită de la o fată se plăteşte cu un sărut apăsat, o 
apucai frumuşel de urechi şi o sărutai de mai multe ori. Drept care ea scoase un strigăt atât de 
pătrunzător, încât mă speriai şi o lăsai în pace. Şi asta, spre norocul meu. Căci din clipa aceea nu 
mai ştiui ce se întimplă cu mine. Pământul dedesubt porni să se zguduie şi să huruie. Podul, după 
cum îmi dădui repede seama, începu să se destrame iar. Nu aveam vreme să judec, nici nu puteam 
să alerg. Mi-era teamă să nu fiu spintecat, căci halebardele şi sulițele, care se ridicau în sus, îmi şi 
agățaseră hainele. Destul că, nu ştiu cum, îmi pierdui pe dată văzul şi auzul, şi mă trezii din 


buimăceală, din sperietură, abia la rădăcina unui tei, spre care mă zvârliseră acele suliți mişcătoare. 
Deşteptându-mă astfel, se trezi în mine şi necazul, cu atât mai mult cu cât auzeam de dincolo 
vorbele de ocară, şi râsul vrăjmaşei mele care, pe cealaltă parte, va fi ajuns mai domol pe pământ. 
Sării deci în sus şi, când văzui mica mea armată şi pe Ahile, conducătorul, împrăștiați jur împrejur, 
aruncaţi laolaltă cu mine prin zvâcnirea podului, înşfăcai mai întâi pe bravul comandant şi îl aruncai 
într-un pom. Învierea şi fuga lui îmi plăcură acum îndoit; bucuria-mi răutăcioasă se însoțea cu cea 
mai atrăgătoare privelişte din lume. Eram tocmai pe cale să trimit după el pe toţi grecii, când 
deodată, jeturi de apă, fâşâind, şuierând, ţâşniră asupra mea din pietre şi ziduri, din pământ şi 
crengăriş. Oricum m-aş fi sucit, apa mă, biciuia din toate părțile. Cât ai clipi, haina mea uşoară, 
sfâşiată de suliți, se făcu leoarcă de apă şi nu pregetai să mi-o smulg de pe trup. Aruncai pantofii şi 
un veşmânt după altul. Găsii chiar, în acea zi călduroasă, că e foarte plăcut să te scalzi lăsându-te în 
voia jeturilor. 

Gol puşcă, mă plimbam țanţoş şi demn printre trâmbele de apă şi gândeam să mă desfăt aşa 
lungă vreme. Mânia se potoli şi nu-mi doream nimic mai mult decât o împăcare cu mica mea 
vrăjmaşă. Dar, deodată, jeturile se opriră şi rămăsei cum eram, gol şi ud, pe pământul mustind de 
apă. Prezenţa bătrânului, care răsărise pe neaşteptate în fața mea, nu mă bucură, deloc. Aş fi vrut să 
mă ascund undeva sau baremi să-mi acopăr goliciunea. Ruşinat, dârdâind de frig şi tot căutând să 
mă feresc măcar în parte de ochii lui, făceam o figură destul de jalnică. Bătrânul folosi acest 
moment pentru a mă dojeni cu toată asprimea: 

— Ce mă împiedică, se răsti dumnealui, să iau un şnur din cele verzi şi să-ți măsor cu el, dacă nu 
gâtul, cel puțin spinarea! 

Această ameninţare mă scoase din răbdări. 

— Păziţi-vă să-mi vorbiţi şi chiar să gândiţi astfel, îi strigai mânios, altminteri sunteți pierdut, 
laolaltă cu patroanele dumneavoastră! 

— Cine-mi eşti, la urma urmei, făcu el batjocoritor, de-ţi îngădui asemenea cuvinte? 

— Un favorit al zeilor, rostii apăsat, de care atârnă dacă femeiuştile astea îşi vor găsi bărbaţi 
vrednici şi vor trăi ani fericiţi, sau dacă le voi lăsa bătrâneții şi morţii în mănăstirea lor fermecată! 

Bătrânul se dădu înapoi cu câţiva paşi. 

— Cine ţi-a dezvăluit taina? întrebă el mirat şi îngândurat. 

— Trei mere, zisei eu, trei giuvaere. 

— ŞI ce-mi ceri plată? mai întrebă el. 

— Întâi şi întâi, să mi-o dai pe copila care m-a adus în starea asta blestemată! 

Bătrânul mi se aruncă la picioare, neținând seama de pământul încă umed şi cleios, apoi se 
ridică, fără să se fi udat niciun pic, mă luă prietenos de mână, mă duse în sala de veşminte, mă 
îmbrăcă repede şi în curând eram din nou frezat şi gătit ca de duminică. Portarul nu mai scoase 
niciun cuvânt dar, până să trec pragul, mă opri şi îmi atrase luarea-aminte asupra câtorva lucruri ce 
se vedeau la zidul de peste drum, arătând înapoi totodată spre poartă. Pricepui totul pe deplin: voia 
să-mi întipăresc în minte acele lucruri, pentru a nimeri la nevoie, mai sigur, poarta. După care, 
aceasta se închise numaidecât în spatele meu. 

Reţinui bine tot ce se afla pe partea cealaltă. Deasupra zidului înalt spânzurau crengile unor nuci 
foarte bătrâni, acoperind în parte şi pervazul cu care se încheia zidul. Crengile coborau până la o 
placă de piatră al cărei contur cioplit îl desluşisem limpede, fără să pot citi însă inscripția de pe ea. 
Placa se sprijinea de soclul unei nişe, în care o fintână artistic împodobită vărsa şuvoaie de apă 
dintr-un vas în altul şi de aici într-un mare bazin, închipuind parcă un lac micut ce se pierdea în 
pământ. Fântâna, placa, nucii, toate stăteau perpendicular una față de cealaltă. Aş fi vrut să pictez 
această privelişte aşa cum am văzut-o. Se poate lesne imagina cum îmi petrecui seara de-atunci şi 
încă multe zile următoare şi de câte ori îmi repetai acele întâmplări pe care eu însumi abia reuşeam 
să le cred. Cum găsii un prilej, cum mă dusei iarăşi la Zidul cel rău, ca să-mi împrospătez cel puţin 
amintirile şi să admir frumuseţea porții. Dar, spre marea mea uimire, găsii totul schimbat. Ce-i 
drept, nucii îşi mai trec rămurişul peste zid, dar nu mai stau unul lângă altul. Se vede pe zid şi o 


placă, însă departe de pomi, pe dreapta, fără înflorituri şi cu o inscripție uşor de citit. Mult spre 
stânga, iată şi o nişă cu fântână, care însă nu se poate asemui cu cea văzută atunci; încât îmi vine 
uneori să cred că aventurile mele nu au fost decât un vis. Nici din poartă nu se mai vede vreo urmă. 
Vizitând de repetate ori acel tărâm, am observat că nucii parcă se apropie încet; la fel placa şi 
fântâna. Când lucrurile se vor aduna, cum au fost, atunci s-ar putea ca şi poarta să-mi răsară din nou 
în faţa ochilor, iar eu, din parte-mi, voi face totul ca să reînnod aventura. Dacă voi primi îngăduința 
să istorisesc întâmplările ce ar urma, sau dacă va fi oprit cu desăvârşire, asta nu ştiu să vă spun. 


Zâna Onda 


poveste germană 


Acum o sută de ani, trăia la ţară un ţesător care avea un singur fiu, pe nume Leonhard. Acesta 
simţi din fragedă pruncie o chemare de neînvins pentru muzică. Singur învăţă să cânte la vioară şi 
țiteră; dacă auzea numai o dată un viers oarecare, putea să-l cânte apoi cu cele mai felurite 
întorsături. Astfel, ajunse că nicio sărbătoare şi niciun joc nu se mai ţineau în împrejurimi fără ca 
Leonhard să nu le cânte sătenilor. Număra vreo şaisprezece ani când, odată, într-o noapte de mai, 
întorcându-se din satul Wirschitz de la o nuntă, se rătăci în pădurea ce creştea între cele două sate. 
Cu ţitera pe umăr, prinsă-n cureluşă, el îşi urmă calea tot mai departe, mai adânc în pădure, fără a 
găsi o ieşire în larg. Tot mai înfricoşată îi bătea inima în piept, ca un ornic. În schimb, pădurea se 
scufunda din ce în ce într-o linişte ca din străfund. Doar în răstimpuri lungi i se părea că munţii 
răsuflă, undeva, cu line şi adânci tresăriri. Nicio creangă nu mişca, toate ascultau parcă o taină 
minunată, ţesute în razele lunii, care închipuiau un joc fantastic la umbra deasă a tufişurilor şi 
copacilor. Acum Leonhard ieşi într-un luminiş, o pajişte verde în mijlocul căreia se afla, neted ca 
oglinda, un lac întunecos. Obosit de moarte, Leonhard se aşeză şi căută zadarnic un gând mântuitor. 
Până la urmă, cel mai bun lucru i se păru să aştepte aici dimineaţa. Pentru a-şi goni teama, scoase 
țitera de pe umăr, o puse pe genunchi şi porni să cânte viersuri din cele mai frumoase. După un timp 
i se păru că un glob de ceaţă se tot învârte în mijlocul lacului şi că dansează după muzica lui, 
crescând mereu şi apropiindu-se. lar când privi mai bine, văzu că se iveşte din ceaţă un chip 
fermecător de fată, care se uită la el. Se sperie atât de rău, încât viersul amuţi de la sine. Dar 
frumoasa făptură se şi afla în preajma lui. 

— Nu te teme, îi spuse ea, căci îți vreau numai binele şi, drept răsplată pentru cântecul ce mi-ai 
dăruit, o să te învăţ cele mai frumoase melodii, cum nu le-a mai ascultat urechea omenească. 

Leonhard îşi ridică sfios privirea şi o înfiorare dulce îl străbătu, căci nu mai văzuse în viaţa lui o 
făptură atât de minunată. Nu-şi mai putea lua ochii de la ochii ei adânci, întunecaţi, de la gura ei 
zâmbitoare, de la toată fiinţa ei vrăjelnică. Părea că inima i s-a oprit în piept. Nu era în stare să 
scoată o vorbă. Nici nu-şi mai dădu seama de ce se întâmplă, când copila se aşeză lângă el, 
trecându-şi braţul rece şi alb ca neaua în jurul gâtului şi lpindu-şi obrajii de obrajii săi. 

— Tine bine minte ce-o să-ti cânt! 

Şi ea îi cântă melodii fermecătoare, de neasemuit, al căror fir se torcea din cele mai adânci 
tristeți şi lumini, cum rareori le va fi trăit vreo inimă omenească. 

— Ții minte totul, dragul meu? şopti fata în răstimp. 

Leonhard întări din cap şi cântecul porni din nou. O melodie se urma cu alta, până ce băiatul, 
simțind flăcări în sânge şi dogori mistuitoare, se dărui fetei într-un sărut prelung. 

Astfel începu să se crape de ziuă. 

— Acum trebuie să ne despărțim, spuse fata. 

— Când o să te mai văd? întrebă Leonhard. 

— Încă o singură dată în toată viaţa ta! răspunse străina. Şi numai într-un ceas de cea mai mare 
cumpănă. Atunci vei putea să mă chemi. Uite-aici un inel! Să-l porţi mereu la tine. Când vei dori să 
te lepezi de viaţă şi să vii la mine, învârte inelul, fă-l să se rotească şi strigă de trei ori: Onda! Mă 


voi înfățişa de îndată. 

Cu acestea, îi puse în deget un inel simplu de tot, dar încrustat cu un rubin focos închipuind o 
inimă. 

— Acum apucă la dreapta şi o să ajungi acasă, dar să nu pomeneşti orişiunde şi oricui de mine, 
nici de iubirea noastră, şi să-mi rămâi pururea credincios, altminteri va trebui să te dau pierzării! 

Vorbind astfel, copila stătu atât de măreaţă şi puternică în fața lui, încât Leonhard aproape că se 
îngrozi, fie din pricina cuvintelor ce rostise, fie de prea multa ei frumuseţe. Dar fata îi zâmbi iar şi 
din ochii ei întunecaţi se rostogoliră lacrimi grele, în timp ce buzele, tremurând de-o nobilă sfială, 
şoptiră lin: 

— Tu nici nu ştii că ne iubim încă de mult, mai demult decât ținerea de minte a oamenilor, iar eu 
te regăsesc de fiecare dată. 

Apoi, copila îşi împreuna braţele albe ca neaua şi grăi: 

— Gata, e vremea să pleci! 

Leonhard parcă plutea în vis. Mai privi o dată făptura ei, dar nu îndrăzni s-o atingă şi, ținându-şi 
apăsat mâna pe inimă, se depărtă şovăind pe drumul ce-i fusese arătat. 

Din noaptea aceea Leonhard se schimbă mult: nu mai era bun la treabă nici în casă, nici în 
meserie, abia de-şi lăsa timp pentru masă şi somn; încolo muzica îl răpea cu totul. De aceea, tatăl nu 
se împotrivi când fiul său, cunoscând o trupă de muzicanți ce treceau prin sat, pofti să plece cu ei la 
Praga. Şi nu stătu mult acolo, că şi aflară toţi de harul lui nemaipomenit. Acum cânta mai cu drag la 
vioară, căci pe strunele ei putea să joace fără oprelişti nesecata-i închipuire; dar nu picura în viers 
decât acele simțiri pe care Onda le strecurase în sufletul său. Astfel, după ce îşi câştigă un nume de 
faimă, hotărî să plece la Veneţia, la marele dascăl Porporino, ca să învețe şi deprinderile cele mai 
noi ale meşteşugului muzical. Acolo trăi aproape ca o slugă un an întreg şi se feri să-i cânte marelui 
dascăl din născocirile sale, în schimb se sili cu atât mai mult să-şi însuşească toate învățămintele şi 
pildele bătrânilor maeştri italieni. Doar în nopțile singuratice urca pe ţărmul Schiavoni, sărea într-o 
gondolă şi se lăsa dus departe înspre lagune. După ce se depărta hăt de țărm, îl ruga pe barcagiu să 
vâslească lin, apuca vioara şi mângâia văzduhul nopților italiene, întunecate şi dulci, cu fierbinte 
tragăn de dor. Atunci se făcea uneori ca şi cum Onda cea dragă, mireasa sufletului său, i-ar trece 
prin faţa ochilor, în lungi văluri tremurătoare, cu surâsu-i blând, întorcându-şi capul spre el sau 
ridicându-se în vârful picioarelor şi rotindu-se în jurul lui. Ba, câteodată, Leonhard striga la 
barcagiu: 

— Vâsleşte iute într-acolo! 

Şi barcagiul zorea, gondola zbura ca o pasăre, dar nu se apropia nicicum de chipul acela vrăjit, 
care se destrăma şi pierea în ceaţă. Atunci Leonard îşi săruta inelul, oftând, şi se întorcea în piața 
San-Marcus, pentru ca în noaptea următoare să se lase din nou purtat în larg, spre lagune. 

Dar, într-o noapte, nu izbuti să petreacă astfel, neştiut de nimeni. Tocmai se scufundase adânc în 
viersul său, când barcagiul îl vesti că o altă gondolă se află pe urmele lor. Leonhard îi porunci să-i 
lase pe urmăritori să se apropie; curând gondola se apropie şi Leonhard auzi vocea dascălului său: 

— Cine eşti, omule, îngere, care cânți cu atâta farmec răscolitor? Dă-mi mâinile să ţi le sărut, eu 
sunt Porporino! 

— lar eu, strigă băiatul, sunt Leonhard, credinciosul domniei tale învățăcel! 

— Ori, poate, diavolul! răspunse Porporino şi barca ţâşni din loc, parcă mânată de furie. 

A doua zi, când Leonhard păşi în casa dascălului său, acesta era gata pudrat, în mare ținută, cu 
pălărie şi cu spadă la şold. Domnia sa îi spuse: 

— M-ai înşelat, ce-i drept. Rămâi însă vrednicul meu şcolar. Lasă-te în genunchi! Întru acest 
semn cu spada vei fi liber. Pentru învățătura ce ţi-am dat, răspund eu. Pentru ceea ce vor face cu ea, 
fie duhul bun, fie cel rău, asta te priveşte. Uite-aici certificatul şi-o scrisoare către ministrul Brühl, 
din Dresda. Du-te acolo, unde se caută un viorist cu mare meșteșug. În Germania, n-ai teamă, nu te 
întrece nimeni. Şi te rog, fă-mi plăcerea s-o însoţeşti cu grijă frățească pe Maria Torelli, o elevă de-a 
mea, pe care au angajat-o acolo, la opera italiană! 


Multă vreme Leonhard nu izbuti să-şi adune gândurile față cu această nebănuită schimbare a 
sorții. Ca un lunatic, îşi luă rămas bun de la oraşul lagunelor şi abia de-i aruncă o privire frumoasei 
Maria care, alături de mama ei, căuta să-i atragă luarea-aminte în ceasurile lungi ale călătoriei. 
Străini plecaseră din Veneţia şi tot astfel puseră piciorul pe pământul Dresdei; aici abia le fu dat să 
se cunoască! Însăși căldura cu care ascultătorii întâmpinară arta lor îi apropie întreolaltă, fără a 
socoti şi schimbul de scrisori cu Porporino din Veneţia, care îi lega, la rândul lui, ducând treptat la 
obişnuința revederii, apoi la prietenie şi dragoste. Erau mândri unul de celălalt, şi pe bun temei. 

Leonhard ar fi fost de-a dreptul fericit, dacă nu l-ar fi bântuit întruna gândul la nerecunoştinţa sa, 
deşi în sinea lui hotărâse încă de mult că toate cele văzute şi auzite cândva, în liniştea nopţii de mai, 
nu fuseseră decât năluciri. Un singur lucru nu-l putea înțelege; cum de ajunsese inelul cu rubin în 
degetul său. 

El compuse o scurtă operă, Andromeda, în care Maria avea să joace rolul principal. Teatrul 
gemea de lume; spectacolul începu; încă de la uvertură ascultătorii fură cuceriţi; ropote de aplauze o 
salutară pe Andromeda; trebui să cânte încă o dată aproape toate ariile; la sfârşit, uralele nu mai 
conteneau, iar când, la chemarea miilor de voci, compozitorul şi solista ieşiră în scenă pentru a 
mulţumi, Leonhard îi şopti Mariei: 

— Să ne unim, draga mea, pe toată viaţa! 

Apoi, Leonhard o conduse acasă, unde mama ei le pregătise un adevărat festin. Nicicând Maria 
nu i se arătase mai răpitoare ca în seara aceea şi Leonhard parcă trăia copleşit de un vis fermecător; 
stătură până noaptea târziu împreună, depănând amintiri din frumoasa Veneţie şi legănându-se în 
speranţa unui viitor strălucit. Mama ei aţipise de mult într-un fotoliu când Leonhard îşi luă inima în 
dinți şi şopti: 

— Maria, poţi tu oare să mă iubeşti? 

Şovăind un pic, ea răspunse: 

— Mi-ai fost drag din prima clipă când ne-am cunoscut, doar că mereu simţeam ca şi cum între 
tine şi mine ar sta o făptură amenințătoare. Dacă mă iubeşti însă cu adevărat, sunt gata să fiu a ta pe 
vecie. 

Fericit de răspunsul ei, Leonhard vru să-i dea inel de logodnă şi, cum nu avea decât inelul pe 
care Onda i-l dăruise, încercă să şi-l scoată din deget. Dar abia îl atinse, că un junghi cumplit îl 
sfâşie de la inimă până-n vârful degetelor, atât de dureros încât se făcu alb ca varul şi căzu la 
pământ. În cădere, privirea-i se opri o clipă asupra unei oglinzi mari din perete şi parcă văzu într- 
însa nişte ochi adânci, mânioşi, care îl ţinteau, şi un braţ alb, ridicat ameninţător. În zadar se 
repeziră la el femeile plângând şi rugindu-l să le spună ce-a pățit; nu făcea decât să se caine mereu: 

— Ah, nefericitul de mine, ah, nefericitul de mine! 

Şi astfel, se năpusti pe uşă afară, pe când Maria rămase lângă mama ei, frângându-şi mâinile şi 
vărsând lacrimi şiroaie. 

Ajuns în odaia lui şi dând să se dezbrace, Leonhard simți că-i lunecă inelul din deget, 
rostogolindu-se, cu scapăr lung, pe duşumea. Căută zadarnic, mânat de un zor nebun, până la ivirea 
dimineţii când, spre groaza lui, îşi dădu seama că degetul inelar al mâinii stingi, unde stătuse inelul, 
era țeapăn, alb şi rece ca zăpada. Degeaba îl frecă ore întregi; viaţa fugise din el. În timpul zilei, 
primi un plic de la Maria, prin care aceasta îl anunţa că a plecat la Veneţia, în vacanţă. Cu slove 
îndurerate adăuga cum că n-or să se mai vadă nicicând şi îl ruga să-şi amintească baremi de făptura 
ei, care va purta de-acum încolo sfântul semn al suferinței. 

Astfel, cu inima rănită şi cu trupul bolind, rămase Leonhard singur în casa unde locuia, 
împrejmuită de grădini, lângă porțile oraşului. 

La începutul bolii, putea cel puţin să-şi aştearnă compoziţiile pe hârtie; mai târziu însă nici asta 
nu-i era îngăduit; fără grabă, dar sigur, trupul îi înțepenea bucată cu bucată. 

Firea lui îndeobşte atât de vioaie îl părăsea din ce în ce; dar când soarta i se înfățişă tristă ca un 
nor întunecat, el tăinuia în suflet, mai luminos ca oricând, chipul frumoasei şi cumplitei Onda; şi 
când ajunse cu totul neputincios la trup, avu parte de o nouă, neasemuită bucurie; căci la un miez al 


nopții desluşi, mai întâi de departe, din prea departe, abia ghicit, apoi din ce în ce mai tare, mai 
limpede, glasul Ondei, care părea că pluteşte roată, strângând mereu cercul deasupra casei sale; şi 
glasul ei cânta ştiutele cânturi, pe care Leonhard le auzise de mult, într-o noapte de mai, când o 
cunoscuse pe Onda în pădure. De câte ori nu-şi înălța sărmanul anevoie mâinile betege, zicând: 

— Onda, nu vii mai repede, să mă izbăveşti? 

Dar în zadar aştepta răspunsul. Uneori, în somn, şi-o visa la căpătâi, mângâindu-l încet, liniştitor 
pe frunte, cu mâna-i răcoroasă ca apa; şi adesea, la deşteptare, părea că năluca ei albă se strecoară şi 
îi lunecă din priviri. 

O porumbiţă din vecini se obişnui cu el atât de mult încât venea în odaia lui şi ciugulea fără 
teamă fărămiturile de pe jos. Într-o zi, pe când mâhnirea îl apăsa crunt şi sufletu-i, plângând amar, 
da să-l părăsească, iar porumbiţa, la picioarele lui, culegea boabele de lacrimi rostogolite pe 
duşumea, Leonhard văzu cum, plictisită în cele din urmă de acest joc, pasărea scoate la iveală din 
crăpătura unei scânduri ceva rotund şi luminos. El se uită cu mai multă băgare de seamă: era inelul 
pierdut. 

Izbutind să se lase în genunchi, Leonhard întinse mâna, care îndeobşte atârna atât de greu, apucă 
inelul cu toată uşurinţa şi, amintindu-și de sfatul Ondei, îl făcu să se rotească. Dornic de izbăvire, o 
strigă pe nume de trei ori. 

Inelul, în rotirea lui, arăta la început ca o mică bilă de aur, apoi se mări ca discul lunii, şi tot 
crescu şi crescu, până ajunse cât soarele strălucitor, pentru ca pe urmă, cât ai clipi, să se deschidă 
asemenea unei corole de cactus grandiflorus*. Leonhard privi înăuntru ca în străfundul unei păduri 
adânci, din care urca un freamăt neştiut, ca de ploaie îndepărtată. Din freamătul acela se lămuri, în 
sfârşit, un cântec de ţiteră, apropiindu-se încet-încet. Deodată, negurile verzi se despicară şi 
deasupra lui răsări Onda în veşmintele-i de argint, lungi, tremurătoare. Nebun de fericit, Leonhard 
privi în sus, la faţa ei înfiorată de un zâmbet trist. Ea se plecă asupra lui şi vorbi: 

— Dă-mi sufletul tău, căci vreau să te duc întru veşnică desfătare! 

— Ți-l dau! răspunse Leonhard. 

Atunci, Onda îi petrecu pe după gât albele-i braţe, răcoroase ca apa, şi îl sărută pe amândoi ochii. 
Simţurile îi pieriră şi se prăbuşi la picioarele ei. 

Un om care lucra în grădină auzi zgomotul acelei căderi şi alergă la faţa locului. El găsi în odaie 
un mort. 


Țăranul si fiul său 
poveste germană 


Într-o dimineaţă, la sculare, Peter îi spune nevestei sale, foarte speriat: 

— Ia te uită, Eva, ce de-a vânătăi am! Tot corpul mi-e negru-vânăt şi să nu crezi că-i de la vreo 
încăierare! 

— Omule, zise femeia, l-oi fi deşelat în bătăi pe Hansel, biet căluţul nostru. Or, mie, bunicul mi- 
a spus-o în sute de rânduri: când cineva îşi bate vita, fie taur, fie măgar sau cal, aceasta îi întoarce 
noaptea vânătăile. Aşa că, totul e limpede. 

Dar Peter mârâi: 

— Hm, dacă nu înseamnă şi altceva! 

Rămase tăcut şi se gândi că vânătăile astea pot fi semnul morţii. De aceea se purtă blând şi 
înțelegător, spre binele întregii case. Dar abia i se vindecă pielea, că se făcu iar Peter cel 
dintotdeauna, crunt, roşcovan, scuipând înjurăturile printre dinți. Mai ales Hansel, roibul său 
costeliv, petrecu vreme grea, veşnic înfometat. Şi când stătea în grajd şi îl dureau oasele de atâta 
trudă, gândea în sinea lui: „De s-ar găsi vreun hoţ să mă fure, m-aş duce cu el ca vântul!” 


38 cactus grandiflorus, în limba latină: o specie de cactus cu flori foarte mari 


Țăranul însă avea un băiat bun la inimă, pe care îl chema Frieder. Acesta îi arăta bietului căluț 
multă dragoste. Când uşa grajdului se deschidea mai lin ca de obicei, atunci Hansel întorcea de 
îndată capul ostenit, să vadă dacă nu e cumva Frieder, care îi aduce pe ascuns tainul de dimineață 
sau de seară. Dar într-o zi, deschizând băiatul uşa grajdului, se sperie grozav, căci văzu călare pe 
roib o preafrumoasă fetiță, cu rochie de argint luminos şi coroană din flori sălbatice în păru-i de aur. 
Mângâind cu mâna ei albă rănile şi bubele lui Hansel, fetiţa se uită la băiat şi rosti: 


Hansel cel vrednic se simte mai bine 
Când regina de coamă-l ține, 

Şi Frieder, sărman fecior, 

Va să fie la capre păstor, 

Dar o să-şi afle belşugul, 

Numai să scuture nucul, 

Numai să scuture nucul! 


Vorbind astfel, zâna se făcu nevăzută şi lăsă locul gol. Pe Frieder îl năpădiră fiori de bucurie; o 
şterse vesel din uşă. Dar când se mai gândi niţeluş la cele auzite, aproape că-l apucă tristețea. „Vai, 
îşi zise el, să fii păstor la capre, în sat — ce viaţă săracă! Nu mi-ar ajunge nici să-i cumpăr mamei 
un drob de sare pentru supă. Dar nucii? De unde să-i iau? în livada tatii nu e niciunul. Şi chiar dacă, 
vorba zânei, mi s-ar umple sacii cu nuci, din asta nu se satură nimeni. Lasă că ştiu eu ce-i de făcut, 
dacă tot trebuie să păzesc caprele: adun nuiele şi învăţ să leg mături. Mai pică un ban...” Aşa se tot 
gândi Frieder în ziua aceea, chiar şi la şcoală, petrecându-se adânc în visuri. 

— Cât e de şase ori şase? întrebă învățătorul la tabla înmulțirii. Ei, Frieder, ce-ţi umblă astăzi 
prin cap? Răspunde! 

Băiatul, speriat, nu ştia cum să zică: „treizeci şi şase” ori „nuiele frumoase”, căci la amândouă se 
gândea. El spuse: 

— Nuiele frumoase! 

Şi se porni un râs de zdrăngăniră ferestrele şi rămase încă multă vreme o zicală printre şcolari 
atunci când vreunul sta cu gândurile aiurea: 

— Ăsta-i cu nuiele în cap! 

Noaptea, Frieder nu putu dormi. I se păru într-un rând că umblă ceva în curte; se ridică şi se uită 
pe fereastra de deasupra patului. Şi iată, zări o lumină dinspre grajd şi pe Hansel ieşind cu fetița de- 
a călare. Aceasta îl scoase în curte şi roibul călca atât de uşor de parcă pământul ar fi fost aşternut 
cu bumbac. La început, Frieder vru să ţipe, dar se răzgândi pe loc. „Asta-i norocul lui Hansel”, îşi 
zise el şi se culcă din nou şi nu făcu decât să plângă tăcut în pernă, căci s-a dus căluţul şi n-o să se 
mai întoarcă nicicând. 

Ajungând cei doi afară, în uliţă, Hansel îşi văzu umbra la lumina scânteietoare a lunii şi cugetă în 
sinea lui: „Vai, ce slăbănog sunt! Nici că m-ar încăleca vreodată o regină!“ 

Iar zâna nu grăi nimic, doar cârmi şi îl mână peste câmp şi, străbătând astfel o bună bucată de 
drum, ajunseră curând la o poiană frumoasă. Era plină de flori aurii şi se numea Nevăzuta, căci nu 
se arăta oamenilor obişnuiţi, iar ziua se trăgea de fiecare dată într-o pădure megieşă, unde nimeni n- 
o putea zări. Dacă venea însă vreun copil de oameni sărmani, cu văcuţa sau cu iedul după el, atunci 
zâna îi arăta poiana. Creşteau acolo ierburi de soi, cât şi buruieni ciudate, care le priau de minune 
vitelor. Acolo zâna descălecă, zicând: 

— Paste, Hansel! 

Fugi apoi de-a lungul pârâului şi dispăru în văzduh, ca o steluţă nălucind pe cer. lar Hansel se 
puse pe păscut şi, când se sătură, îi păru rău că nu mai poate să mănânce, aşa de grasă şi lăptoasă 
era iarba aceea fragedă. În cele din urmă, i se făcu somn. Se culcă deci sub deal, la picioarele unor 
fagi rotunzi, şi se odihni preț de patru ore. ÎI trezi deodată un corn de vânătoare; era ziuă şi soarele 
râdea limpede pe cer. Hansel se ridică iute în picioare, îşi văzu iarăşi umbra pe pajiştea verde şi se 


miră: 

Ai, ce flăcău frumos m-am făcut! Neted şi curăţel! 

Şi aşa era: pielea îi strălucea ca scăldată în untdelemn. 

Se nimerise ca regele acelei țări să vâneze de câteva zile prin împrejurimi şi să iasă tocmai atunci 
din pădure cu oamenii săi. 

— Ah, uitați-vă! Uitaţi-vă ce bidiviu minunat! strigă el. Cum îşi încearcă mădularele, cum se 
saltă sprinteior! 

Şi vorbind astfel, se apropie împreună cu domnii de la Curte, care lăudară la rândul lor calul şi îl 
bătură mângâietor pe grumaz. Regele porunci unui vânător: 

— Du-te în sat şi întreabă dacă acest animal e de vânzare. Spune-le că n-o să încapă pe mâini 
rele! 

Vânătorul cu pricina călărea o iapă dereşă, care îi plăcu lui Hansel, aşa că se ținu după ea, şi în 
curând sătenii îşi scoaseră curioşi capetele la geamuri. 

— Hei, spuneţi, al cui e roibul? strigă vânătorul din uliţă. 

— Al meu nu-i! Nu-i de prin părțile astea! se auzea de peste tot. 

— Ia te uită, Frieder, uite colo, zise Peter, e un cal unguresc! Mi-ar plăcea să fie al meu! 

Până la urmă şi potcovarul satului se jură că un cal ca ăsta nu găseşti preţ de şase mile jur 
împrejur. Atunci vânătorul se întoarse cu Hansel la rege, anunțând cum că roibul e fără stăpân. 

— Să-l păstrăm, aşadar! hotărî regele şi alaiul îşi văzu de drum. 

Între timp, Peter îşi aminti că totuşi e vremea să dea de mâncare la vite şi împinse, căscând, uşa 
grajdului. „Hait!” făcu ochii mari găliganul, de cum văzu locul gol. Capul său roşcovan nu mai ştia 
ce să gândească. 

— La naiba, izbucni în sfârşit, te pomeneşti că roibul acela străin o fi fost Hansel al meu, şi 
numai o vrajă a făcut să nu-l recunoască nimeni! 

Mai să-şi smulgă părul de necaz. Dar ce putea să mai dreagă? Roibul era dus departe. N-a rămas 
decât să le plângi de milă celor doi bouleni, căci neomul îşi vărsă necazul pe ei şi în toate zilele îi 
sili să lucreze cât trei. Dar pe lângă buşeli, ghionturi şi foame, ceea ce le tăia de-a binelea pofta de 
viață era dorul după bravul lor Hansel. Jelindu-l, boii se încăpăţânau şi făceau totul împotrivă. Drept 
care Peter îi şopti într-o zi femeii sale: 

— Aşa-i cum îţi spun, acuma şi boii mi-s vrăjiți. 

Nu trecu mult şi se înțeleseră să-i vândă pe nimica toată măcelarului. Acesta îi duse şi îi tăie la 
oraş. Dar ce întâmplare ciudată! Într-o noapte, pe când dormeau cu toţii, aude Peter ciocănituri în 
oblon şi strigă mânios: 

— Cine-i afară? 

La care îi răspund două glasuri adânci de bas: 


— Roşcatul şi Înstelatul. 

Din pricina ta umblăm pribegi, 
Vrem să mâncăm, dă-ne fânaţul, 
NI-s burduhanele reci! 


Lui Peter i se încreți pielea. Îşi ciupi nevasta şoptind: 

— Scoală tu, Eva, n-auzi?! 

— Eu, nu! răspunse femeia. Boii îţi cer ţie tainul de fân. 

Aşa că se sculă găliganul tremurând, le aruncă boilor nutreţul şi, cum terminară de mâncat, 
plecară din nou. 

Acum nenorocirile se urmară lanţ. Peter cumpără la târg altă pereche de boi, dar se dovedi 
îndată, cu toată grija ce le-o purta, că niciun dobitoc nu mai poate răbda traiul în grajdul lui. Curând 
se îmbolnăviră şi boii, şi vaca. Peter trebui să-i vândă cu pierdere grea. Fugi atunci şi căută un vraci, 
adică un pungaş de viță, îi dădu smerit un taler de aur şi primi în schimb nişte pulbere cu care urma 


să-şi afume grajdul la ceasul amiezii. Şi se apucă de afumat cu atâta zel, încât se aprinseră paiele şi, 
cât ai clipi, cocoşul roşu sui pe acoperiş cu aripile întinse, adică grajdul şi şura luară foc şi arseră de 
parcă n-ar fi fost. Cu mare greu izbutiră pompierii să-i scape baremi casa de flăcări. Peter, ce-o să se 
mai întâmple cu tine? Noaptea următoare, aude iarăşi bătăi în oblon. 

— Cine-i? întreabă el. 


— Roşcatul şi înstelatul 

Umblăm pe vânt şi ploaie, pribegi, 
Vrem să mâncăm, dă-ne fânaţul, 
NI-s burduhanele reci. 


Atunci Peter, desperat, sare din aşternut, îşi loveşte mâinile deasupra capului şi strigă: 

— Vai mie, vai mie, să hrănesc morții, când n-o să mai am, mâine-poimâne, hrană pentru cei vii! 

Asta înduioşă vitele. Plecară şi nu se mai întoarseră la el. 

În loc să-l cuprindă remuşcarea şi să mai dreagă din ce-a stricat, Peter întâmpina mizeria la 
cârciumă, printre cheflii. Cu cât se tânguia şi îl certa nevastă-sa, cu atât i se scârbea lui de casă; pe 
deasupra, făcu şi datorii, cu care niciun ditamai general nu s-ar fi ruşinat; în curând ajunse atât de 
departe, încât i se scoaseră la mezat casa şi acareturile. Acum trebuia să lucreze cu ziua, iar sărmana 
femeie țesea pe la oameni străini. Frieder însă şedea frumuşel pe izlazul de la marginea satului şi 
ținea un băț în mână, păzind caprele, sau lega nuiele şi făcea târnuri de vânzare. 

Trecură astfel trei ani şi iată că regele se afla din nou la vânătoare de mistreți, având-o acum şi 
pe regină alături. Şi cum era vreme de iarnă cu ger vârtos, înălțimile lor nu voiră să mănânce în aer 
liber, ci bucătarii Curţii pregătiră masa la hanul Şoimul. Acolo, în sala de sus, se ospătau aceşti 
musafiri în voia cea bună, iar muzicanți le cântau la ureche. Poporul, însă, grămădit pe uliţă, sta şi 
asculta. Când, după ospăț, fură aduşi din nou caii şi un slujitor tocmai înşeua calul reginei, se ivi 
drept în faţa lui păstorul de capre şi îi spuse răspicat: 

— Calul ăsta e al tatălui meu, ca să ştii! 

Mulțimea izbucni într-un râs mare; roibul însă necheză de trei ori bucuros şi îşi frecă tâmpla de 
umărul lui Frieder. Toate acestea le văzu şi auzi regina de la fereastra de sus. Foarte mirată, se 
întoarse şi vorbi cu soţul ei. Regele puse să-l cheme pe micul păstor de capre; acesta intră 
cuviincios, dar vesel, în sală, cu obrajii ca trandafirul, căci era băieţel curat şi ochii îi râdeau 
şăgalnici, doar că umbla descult. 

Regele îi grăi: 

— Ziceai că bidiviul cel frumos ar fi al tatălui tău, nu? 

— Păi, am spus adevărat, domnule, raportez cu plecăciune. 

— Şi cum vrei s-o dovedeşti, băiete? 

— Fac şi dovada, numai să-mi îngăduiţi. L-am auzit pe rândaş lăudându-se că roibul cică n-ar 
lăsa pe nimeni să-l încalece, doar pe regină, stăpâna lui. Acum uitaţi-vă, vă rog, dacă n-o să-mi stea 
căluţul liniştit şi dacă n-o să mă asculte când îl strig pe nume: Hansel! Pe urmă judecaţi: am spus 
adevărul ori ba. 

Regele tăcu un răstimp, după care zise unuia dintre oamenii săi: 

— Aduceţi-mi trei bărbați destoinici din sat, să vedem ce mărturisesc în privinţa băiatului. 

Dar când veniră sătenii, întrebaţi fiind ce ştiu în legătură cu calul, mărturia lor nu fu prielnică lui 
Frieder. Atunci băiatul hotărî să vorbească singur. Povesti simplu, cinstit, despre zână, cum aceasta 
îl răpise pe Hansel, cum el, Frieder, îşi cunoscuse roibul, cum zâna îi arătase poiana nevăzută, unde 
lui Hansel îi priise atât de mult şi unde se făcuse atât de chipeş. Auzindu-l, cei de față fură tare 
miraţi. Unii îl priviră chiorâş, însă regina grăi: 

— Desigur, acesta e un băiat cinstit şi adevărul stă scris pe fruntea lui. 

Chiar şi regele păru binevoitor față de băiat şi, cum era şi în toane bune, rosti: 

— Însă de probă tot nu scapi! 


Cu aceasta, îl pofti pe Frieder în dreptul unei fereşti dosnice, care dădea spre un loc înierbat, larg 
şi neted, în mijlocul căruia se înălța un nuc bătrân, ca la vreo sută de paşi de casă. Totul zăcea însă 
acoperit cu o zeghe de zăpadă, căci era în luna sărbătorilor de iarnă. 

— Vezi poiana asta întinsă? făcu regele întrebător 

— Păi da, şi de ce nu? se băgă în vorbă unul dintre curteni, măscăriciul regelui, adăugând cu glas 
leţinut: Deşi asta-i din cele nevăzute, ha, ha! fiind ascunsă toată sub zăpadă. 

Curtenii râseră, dar regele grăi către băiat: 

— Nu te lăsa prostit de o gură spartă. Încalecă pe Hansel şi să mi-l porţi astfel în jurul nucului 
încât să iasă un cerc pe zăpadă, şi dacă izbuteşti, atunci tot pământul cuprins în cercul acela să fie al 
tău! 

Zâmbiră curtenii linguşitori, crezând că n-o să fie decât o glumă bună. Frieder însă se arătă atât 
de bucuros încât ziceai că dinţii lui albi nu-şi mai găsesc loc în dosul buzelor. I se aduse calul (după 
ce îi scoaseră şaua femeiască de aur). Acesta necheză vesel, încât tot poporul se bucură cu el şi, 
dintr-un salt, Frieder se şi afla călare. Mai întâi merse încet spre poiană, acolo se opri şi îşi roti ochii 
în toate părțile măsurând depărtarea până la pom; apoi îl porni pe Hansel la trap şi în sfârşit la 
galop. Mergea totul strună şi era o plăcere să vezi ce uşor şi sigur se ținea băiatul în şa. Nu era însă 
prost Frieder. Închipui cercul cât mai mare cu putinţă şi capetele se uniră atât de frumos de parcă 
cineva l-ar fi tras cu compasul. Întâmpinat cu urale, Frieder sări apoi din şa, îl sărută pe Hansel 
drept în bot, iar regele îi făcu semn de la fereastră, să urce sus, în sală. 

— Ai trecut cu bine proba, spuse acesta. Înseamnă că poiana va fi a ta. Cât priveşte însă pe 
Hansel, nu pot să ţi-l înapoiez: l-am dăruit reginei. Dar n-o să rămâi în pagubă. 

Zicând acestea, îi întinse o pungă de galbeni, plină ochi, întru care băiatul fu foarte mulțumit, 
mai ales că regina adăugă: 

— Să vină în fiecare an la oraş, la palat, să-l vadă pe Hansel! 

— Fi, da, strigă Frieder, şi atunci vă aduc de fiecare dată câte un săculeţ cu nucşoare verzi din 
pomul meu! 

— Aşa să fie! mai spuse regina, şi astfel se despărțiră. 

Tăindu-şi drum prin mulțimea lărmuitoare, Frieder alergă acasă, la părinți. Peter, tatăl său, 
privise de departe, pe furiş, toată întâmplarea cu cercul şi făcuse în inima lui un jurământ, al cărui 
tâlc fireşte că nu trebuie să vi-l mai spun. Destul că Frieder şi Hansel îl scoseseră din nou la liman. 
De-acum încolo trăi ca un bărbat cinstit, drept, chiar dacă bogat, lăsând în urma lui un fecior şi mai 
înstărit. Şi niciun sătean, de-atunci încoace, n-a mai păcătuit față de vita lui. 


Povestea domnului de ţepuşă 
poveste germană 


Într-o cinstită ţară domnea regele Pe-cuvânt, un stăpân foarte drept, dar cu atât mai aspru şi, la 
răstimpuri, foarte grosolan. Avea mult de lucru, căci obişnuia să se ţină de cuvânt, iar înaintaşii săi 
fuseseră atât de darnici în făgăduieli încât, voind regele să cinstească şi cuvântul lor, nu-şi mai 
vedea capul de treburi, mai ales că se întâmpla ca unul să fi făgăduit într-un fel şi altul taman pe 
dos. Cu toate astea, măria sa nu-şi pierdea cumpătul. Se ţinea cu dârzenie de cuvântul dat. Încolo 
nu-i păsa de nimic şi nici curios nu era. Se temea să nu afle de vreo nouă promisiune pe care ar fi 
trebuit s-o respecte, ceea ce i-ar fi fost mai mult decât neplăcut. Trăia foarte paşnic în ţara lui şi 
încheiase o înţelegere cu toţi monarhii lumii, care suna scurt: „Nu te atingi de mine, nu mă ating 
nici eu.” 

Acest rege bun avea o fiică tare curioasă de felul ei, care îşi vâra nasul peste tot. Dorise atât de 
mult să afle cum arată lumea, încât nici nu aşteptă să i se pregătească leagănul, că se şi scobori din 
cer, copăcel-copăcel, până la mama; drept care biata regină, care ţinea ca totul să se petreacă în 
ordine şi la timpul său, muri de spaimă, strângându-şi fetița la piept şi zicând: 


— Copila mea vrea să ştie cum arată lumea, deci va trebui să mă duc eu să văd cum arată cerul. 
Fie ca săptămâna cu care ai picat mai devreme să-ţi aducă mari foloase cândva. 

Vorbind astfel, regina muri, iar femeile din preajmă, după ce o aduseră în odaie, vestiră regelui 
Pe-cuvânt moartea reginei şi naşterea fiicei sale. 

Regele întrebă întâi şi întâi: 

— Care au fost ultimele vorbe ale soției mele ca să le pot împlini, dânsa fiind moartă? 

Atunci, cea mai în vârstă dintre doamnele de onoare lămuri cum că regina ar fi spus: „Copila 
mea vrea să ştie...” 

— Aşa, hotărî regele, să se cheme dar prinţesa Vreau- să-ştiu, cum i-a spus mama până a muri! 

Ceru el pe urmă să i se repete şi celelalte cuvinte ale moartei; dar nu găsi nimic de păstrat, afară 
de acelea privind săptămâna cu care ar fi picat mai devreme şi care ar fi trebuit să-i aducă prințesei 
foloase mari; aceste vorbe nu le prea înţelese şi îşi puse în gând să mai stăruie asupra lor. 

În sfârşit, porunci ca biata regină să fie culcată în mormânt, iar micuța Vreau-să-ştiu în leagăn. 

Acum, bravului monarh îi căzu în seamă o mare grijă, care îl muncea şi îl apăsa: făgăduise soţiei 
ca, în caz de va muri din naştere, să țină loc copilului de mamă. Cum să se descurce şi să nu-şi calce 
cuvântul dat, asta n-o mai pricepea defel, şi cugeta întruna şi iar cugeta. Când iată-l, după vreo 
jumătate de oră, pe gânditorul Curţii, care intră şi întrebă: 

— Maiestate, ați găsit ceva? 

Regele şi el: 

— Dar domnia ta ai găsit? 

Gânditorul zice: 

— Maiestate, n-am găsit nimic. 

Si regele, la rândul lui: 

— Nici eu n-am găsit. 

Atunci gânditorul trage încheierea: 

— Înseamnă că amândoi n-am găsit nimic. 

Şi se pun amândoi iarăşi pe gândit. Peste câteva ore se întâlnesc din nou şi se despart la fel. 

Doamnele de la Curte ar fi căutat desigur o doică pentru micuța Vreau-să-ştiu. Însă regele Pe- 
cuvânt nu îngădui, căci voia musai să-şi țină cuvântul şi să-i poarte de grijă în locul mamei. 

Spre marea uimire a tuturor, copila părea să nu aibă nevoie de mâncare, creştea sănătoasă şi 
grasă, încât regele crezu că trăieşte numai din gândurile lui. Până la urmă, culcat în patul regal, se 
gândi totuşi că nu i-ar strica şi o femeie, care să vadă uneori de prunc în timpul nopții; de astă dată 
nu mai stătu pe gânduri şi, sărind repede din pat, porni spre odaia vecină, unde se afla leagănul. 

Încet, încetişor, deschise uşa. Dar ce minune îi fu dat să vadă! O femeie cam bătrâioară sta lângă 
Vreau-să-ştiu şi o alăpta, pe când alţi şapte prunci de țâță, culcați pe duşumea, se înşirau înaintea ei, 
frumos înfăşați, ca nişte peştişori puşi la prăjit. 

... — Aida-de, strigă regele, nu-i cine ştie ce lucru că-mi hrăniți copilul, numai că asta, vorbind 
pe şleau, nu se poate! Am făgăduit să țin locul mamei, de aceea e oprit! Prin urmare, marş din casă! 
Băgaţi peştii ăştia şapte în şort şi să nu vă mai prind pe-aici! 

— Dacă-1 pe-aşa, daţi-mi simbria pe o săptămână, ceru femeia şi, schimbând micuţei Vreau-să- 
ştiu scutecele, o aşeză din nou în leagăn. 

Regele îi dădu „punga visurilor”, căci nu se culca niciodată fără un săculeţ plin cu galbeni, ca să 
se poată ţine de cuvânt în cazul când vreun supus, căruia îi făgăduise ziua o sumă de bani, i-ar fi 
răsărit în vis. 

În cele din urmă, femeia îi spuse regelui: 

— Ascultă, Pe-cuvânt, eu plec de lângă fetiţa ta, că e şi vremea dealtminteri, curând o să bată 
ceasul douăsprezece şi vine altă săptămână; dar fiindcă mi-ai plătit pe cinste simbria, vreau să-ți 
spun ce-i de făcut ca să poţi purta de grijă copilului în locul mamei. Numai că trebuie să-mi 
făgăduieşti ca primului ticălos care ar îndrăzni să te jignească, fie chiar să te înţepe până la sânge, 
să-i ierți purtarea şi să-l ospătezi pe deasupra cu cel mai bun frupt din câte ai la îndemână. 


— Să mă înţepe până la sânge, vorbi regele, asta nu-i glumă! Dar îți făgăduiesc, în numele 
dragostei de mamă. 

— Bine, sfârşi femeia. Deci hrăneşte-l pe ticălos şi o să-ţi hrăneşti copilul. 

Apoi dispăru. Regele însă simţi o înțepătură în braţ şi se trezi; atunci îşi dădu seama că nu fusese 
decât un vis, căci zăcea lung şi lat în aşternutul lui. Înţepătura de la braţul stâng, subţire şi rea, îl 
făcu să caute locul cu mâna, şi... ce să vezi? Prinse un purice al naibii de mare! Mânios, îl frecă 
între degete şi tocmai dădu să-l ucidă cu unghia când îşi aminti de făgăduiala ce-i făcuse femeii în 
somn: nu numai să-l ierte pe ticălos, dar să-l şi ospăteze cu tot ce are mai bun. Vâri deci puricele 
într-un borcănaş gol pentru hapuri şi grăi: 

— lertată fie-ţi fapta, şi vei bea din sângele meu! 

Asta o făcu mai ales pentru că nu găsi la el punga visurilor şi căzu la bănuială că o dăduse aievea 
acelei femei, ceea ce ar fi însemnat că nu fusese doar o stearpă nălucire. 

Gândi regele preț de câteva ore asupra întâmplării, tot uitându-se la nelegiuitul din borcan, care 
părea să doarmă. Scutură borcanul, puricele se trezi, iar în odaia de alături micuța Vreau-să-ştiu 
izbucni în plâns. Se apucă atunci să legene uşor borcanul şi auzi de dincolo mişcarea leagănului; 
purice şi copil adormiră pe loc; adormi şi regele. Dimineaţa, copilul începu din nou să plângă, iar 
puricele nu-şi mai găsea astâmpăr în borcan. Pe-cuvânt aşeză puricele pe braţ şi îl lăsă să tragă 
sânge. Atunci, Vreau-să-stiu se linişti neîntârziat. 

Pe scurt, regele găsi că tot ce-i făcea puricelui trecea şi asupra micii prințese; de aceea se îngrijea 
să nu-i lipsească nimic, iar copilul arăta mare şi durduliu. Pe de altă parte însă tâlharul se îngrăşa 
din ce în ce, încât nu-şi mai găsea loc în borcănaş. Regele Pe-cuvânt fu nevoit să-l mute într-o sticlă 
mare. Toate acestea le orânduia în taină. Niciun ochi străin nu văzuse până atunci puricele. Curând 
şi sticla se dovedi neîncăpătoare şi regele îi dădu adăpost într-o cizmă de-a lui. Peste puţin însă nu 
mai fu în stare să-l ospăteze: se îmbolnăvi el însuși din pricina gânganiei, slăbi şi se gălbeji. Începu 
deci s-o hrănească pe Vreau-să-ştiu cu păsat, iar puricelui îi dădu sânge de bou. 

Astfel, prințesa d puricele crescură mari fără a se fi întâlnit vreodată. Puricele era cât boul, iar 
Vreau-să-ştiu număra tocmai şaisprezece ani, când o întâmplare nefericită îi făcu să se cunoască. 

Vreau-să-ştiu era foarte curioasă şi se uita prin toate găurile cheilor. Mai ales, voia încă de mult 
să ştie ce anume va fi tăinuind regele în dormitorul său, căci niciodată nu-i îngăduia să intre şi totuşi 
se auzeau uneori nişte sforăieli şi bocănituri de parcă un tap ar fi tropăit prin odaie. Curiozitatea n-o 
mai lăsa în pace, încât fata se apucă într-o noapte să asculte la uşa regelui, care tocmai vorbea cu 
puricele, despre care dânsa încă nu ştia că-i purice. Spunea Pe-cuvânt: 

— Zi, nemernicule, ce să mă fac cu tine? Mi-ai crescut până peste cap, aproape că nu mai am loc 
în odaie! 

Puricele răspunse: 

— Mărite rege, nici eu nu mai pot aici de plictisit ce sunt. Gândesc să-mi dai o livrea frumoasă şi 
să mă numeşti paj pe lângă surioara mea Vreau-să-ştiu. 

— Surioară? Cum vine asta? se înfurie regele. Cum îndrăzneşti s-o faci pe prințesă surioara ta! 

— Oare nu mă trag şi eu din sânge regesc? i-o întoarse puricele. 

— Oarecum, îngădui regele, dar nu-ţi dau voie să vorbeşti despre asta. 

— Ce s-o mai lungim! zise celălalt. Să mi se dea dreptul meu, după lege! M-am săturat să tot 
dorm sub patul dumitale, printre papuci! Mai e şi o pungă acolo, din piele neargăsită, care miroase 
urât. Ți-o spun, rege, dacă nu mă muţi la Vreau-să-ştiu, bag țepuşa în mine şi mă omor. 

— Bine, rosti regele, fie precum zici! Acuma, dormi sănătos, domnule cavaler de Ţepuşă! 

— Mulţumesc pentru rang, răspunse puricele. Somn uşor, stimate rege Pe-cuvânt! 

În odaia regelui totul se linişti. Prinţesa Vreau-să-ştiu se duse la culcare. Dar de dormit nu putu 
să doarmă. Voia să ştie neapărat cine-i frățiorul ăsta oarecum, care urma să-i fie paj. Şi gândul o 
munci până-n zori. 

Dimineaţa, croitorul Curţii fu chemat la rege. Când ieşi, prinţesa strigă: 

— Hei, domnule Peticel, ce ţi-a poruncit regele? 


— Să-i fac o uniformă domnului cavaler de Țepuşă, răspunse meşterul. Un domn neastâmpărat, 
nu-i vorbă. A trebuit să sar după el peste pat, peste masă, ca să-i iau măsura. Dar mă zoreşte lucrul, 
alteță. Prea plecat servitor! 

Şi croitorul se depărtă grăbit. Pe urmă ieşi din odaia regelui meşterul cizmar. 

— Hei, domnule Papucel, îl strigă Vreau-să-ştiu, ce ţi-a poruncit regele? 

— Să-i croiesc pantofi de dans şi cizme de marochin domnului cavaler de Țepuşă, răspunse 
cizmarul. 

— Şi cine-i acest domn? întrebă ea. 

— O, e un domn tare sprinten de picior! A trebuit să sar după el peste masă, peste scaune, ca să-i 
iau măsura. Dar mă zoreşte lucrul, alteţă. Prea plecat servitor! vorbi cizmarul şi se depărtă grăbit. 

În sfârşit, ţâşni din odaia regelui şi meşterul perucar şi lucrurile se petrecură aidoma. După care 
se arătă şi regele, care o găsi pe prinţesa Vreau-să-ştiu şezând, tulburată foarte, într-un ungher al 
sălii. 

— Ce-ţi lipseşte, copila mea? întrebă regele. 

— Ah, am visat un vis ciudat şi visul acesta trebuie să mi-l împlineşti, răspunse Vreau-să-ştiu. 
Altminteri, o să cad bolnavă. 

— Dacă pot, ţi-l împlinesc, făgădui regele, şi copila îi povesti. 

Cică visase că ar fi avut pe lângă ea un paj frumos şi iute, care o desfăta nespus cu sprinteneala şi 
dibăcia lui. Dar n-a izbutit deloc să afle de unde-i pajul. Să-i spună deci regele cum şi de unde a 
răsărit. Regele grăi: 

— Un paj sprinten şi dibaci vei avea, însă de unde a răsărit, asta să ţi-o spună dumnealui, eu unul 
nu ştiu. Mâine dimineaţă o să te servească, pentru întâia oară, la dejun. 

Prinţesa trebui să mai rabde. A doua zi dimineaţă, când croitorul aduse regelui uniforma cu trese 
de aur, Vreau-să-ştiu o privi cu multă curiozitate, ca şi cizmele roşii de marochin pe care le aduse 
cizmarul, ca şi frumoasa perucă de culoarea castanei, precum şi celelalte lucruri. 

În cele din urmă, uşa se deschise, regele ieşi în prag şi lângă el sta un flăcău tare ciudat, puricele 
cel mare, domnul de Țepuşă, purtând dolman de husar, din catifea brună, cizme roşii, căciulă neagră 
de urs şi perucă lungă, buclată; ținea în mână o tavă aurită cu o ceaşcă de ciocolată şi părea să-şi 
frâneze cu mare greu puterea care îl trăgea în sus; era gata-gata să sară, ca şi cocoşul de la flintă 
când vânătorul ţine degetul pe trăgaci; stătea ca lipitoarea în preajma unei vâne de sânge. 

Prinţesa, care şedea la capătul celălalt al sălii, se ridică pentru a-i spune regelui bună dimineaţa. 
Acesta însă, fără să se apropie, rosti: 

— Dragă Vreau-să-ştiu, iată-l pe domnul de Țepuşă, noul tău paj, care îţi aduce o ceaşcă de 
ciocolată! Trag nădejde că dumnealui îşi va face bine datoria şi îţi va fi pe plac. 

Vreau-să-ştiu se înclină şi, de curiozitate, îi fugiră ochii înainte ca la melc 

— Voia maiestăţii voastre! zise ea supus. 

Atunci regele se întoarse către husarul cel brun: 

— Ei, Țepuşă, de-acum să ne arăţi în ce fel te pricepi să slujeşti pe o prințesă. 

Nu sfârşi bine că, dintr-un salt arcuit pe toată lungimea sălii, Țepuşă se şi afla în genunchi, la 
picioarele prinţesei, întinzându-i ceaşca de ciocolată. Vreau-să-stiu se sperie grozav, ţipă şi căzu în 
leşin. Domnul de Țepuşă ştia însă, la rândul lui, ce-i de făcut; nici n-apucă regele să ajungă până la 
el dinspre celălalt capăt al sălii, ca să-i ardă o pereche de palme, că prinţesa se şi găsea în grija 
pajului, care căuta s-o readucă în simțiri, trăgându-i sânge din braţ. 

Regele, văzând atâta grijă, se bucură nespus, iar când prinţesa deschise ochii mari, domnul de 
Țepuşă mestecă ciocolata cu o linguriţă, atât de repede încât alteța sa înghiți spumoasa băutură cu 
mult nesaţ şi se înzdrăveni. 

Toate astea le brodi cu o repeziciune de-ți stătea mintea în loc. Drept care, regele Pe-cuvânt 
hotărî să-l aşeze în rangul de Consilier al luţelii şi îl cinsti cu ordinul „Caterina cea iute”. Totodată, 
porunci să i se bată cizmele cu aur greu, ca să nu mai poată sări atât de năprasnic. Şi astfel, lucrurile 

merseră destul de bine un timp. 

Vreau-să-ştiu nu mai putea trăi fără Țepuşă; lui îi cădea în sarcină să tragă sânge tuturor 
doamnelor de onoare; tot lui să ducă la bun sfârşit orice treabă care nu răbda întârziere; iar la vânat 
de iepuri alerga totdeauna înaintea câinilor. Pe scurt, era un ins tare plăcut şi lăudat de toată lumea. 
Nu-i de mirare că, faţă de marea cinste ce-l înconjura, puricele căzu în trufie şi se obrăznici; mulți 
oameni cumsecade avură de suferit din pricina lui, încât toţi aceia care se simțeau umiliți şi 
nedreptățiți nu aşteptau decât prilejul nimerit ca să-l scoată din bunăvoința regelui şi chiar să-l 
piardă. 

Odată, când regele, fără a ţine seama de meritele multor ofițeri, îi dădu comanda unui regiment 
de husari, nemulțumirea se stârni şi mai rău, iar ofițerii năpăstuiţi făcură legământ împotriva lui. 
Unul dintre aceştia, căpitanul Cioc-cănit, se puse în fruntea tuturor ca să-l nenorocească. 
Linguşindu-l, acesta ajunse prietenul său de taină şi atât de mult îl ridică în slăvi, încât Țepuşă, de 
semeţ ce era, mai că se sminti. Până la urmă, Cioc-cănit îi băgă în cap să se ducă la rege şi să-i ceară 
prințesa de soție. Pe aceasta însă o făcu nemaipomenit de curioasă, dându-i a înțelege, prin gura 
unei cameriste, că n-ar strica să afle în sfârşit cine-i acest domn de Țepuşă. 

Pierzându-şi capul de înfumurare, puricele nu se sfii ca, după o paradă, să-l cheme pe rege 
deoparte şi să-i spună: 

— Maiestatea voastră e, desigur, atât de convins asupra meritelor mele, încât nu se va împotrivi 
s-o iau de soție pe prințesa Vreau-să-ştiu. 

Regele însă i-o întoarse mânios: 

— Domol, domol! Oare nu ştie domnul de Țepuşă adevărul în ce-l priveşte? Dacă nu-şi cunoaşte 
lungul nasului, atunci o să-l învăţ eu! 

Şi cu aceasta, îi întoarse spatele. Țepuşă se cutremură din tălpi până-n creştet; doar o singură 
dată se mai simţise atât de rău şi anume atunci când, fiind încă purice de rând, îl înțepase pe rege şi 
acesta îl frecase între degete. 

Întunecat şi bănuitor, îşi conduse regimentul pe sub fereastra prinţesei; dar nu mai porunci să i se 
sune din trompete cântecul ei şi nici căluțul nu-l mai struni în paşi de dans. Prinţesa Vreau-să-ştiu 
nu înțelegea cum de nu-i mai dă onorul obişnuit. „Ah, gândi ea, trebuie că se trage dintr-un neam 
foarte ales, dacă se poartă atât de mândru cu mine. O, de-aş afla cine-i cu adevărat!“ 

Căpitanul Cioc-Cănit văzuse cum regele, mânios, îl repezise pe Tepuşă; îl căută aşadar pe acesta 
ca să-l mângâie în ceasul greu şi îl găsi în manej unde, stârnit de furie şi necaz, sărea ca un 
deznădăjduit. Când se mai potoli niţel, Cioc-cănit îi spuse: 

— Scumpul meu prieten şi camarad, ai fost rănit la sânge; asta nu trebuie s-o rabzi. Ți-aş da un 
sfat, care te poate duce la răzbunare şi fericire. Ştii că dincolo, în ţara vecină, domneşte acum regele 
Totul-al-meu, care nu vrea pace şi e gata să calce înțelegerea „Nu te atingi de mine, nu mă ating nici 
eu“. A şi strâns la graniță jandarmi înfiretați, hotărât fiind să ne declare război. lar mie mi-a dat de 
veste că, dacă ai vrea să treci de partea lui cu regimentul de husari, dânsul te-ar numi guvernator al 
cinstitului regat, de îndată ce regele Pe-cuvânt va cădea prizonier. Ce-ar fi s-o urci pe Vreau-să-ştiu 
în şa, la spatele tău, şi s-o ştergi călare peste graniță, iar noi să te urmăm cu toţii? 

Domnului de Țepuşă, mânat de trufia şi scârba lui, îi surâse mult o asemenea trădare. De aceea, 
îi spuse lui Cioc-cănit: 

— De prinţesă am eu grijă, numai cată să mă urmezi cu husarii. 

După ce s-au înţeles astfel, Țepuşă se înfățişă prinţesei; aceasta îl întrebă nedumerită de ce nu 
dăduse ordin să i se cânte din trompete la paradă. Țepuşă vorbi: 

— Ah, alteţă, tocmai azi e ziua ce-mi aminteşte de moartea bravilor mei părinți; vă cer iertare că 
doliul nu mi-a îngăduit să sun din trompete. 

— Dar cine au fost părinţii voştri? întrebă prințesa. N-aţi vrea să mi-o spuneți şi mie? 

— Aici nu mi-e cu putință, răspunse el. O, nefericitul de mine. Dacă s-ar şti aici cine sunt, ar 
însemna să mor. 

— Asta-i nemaipomenit de ciudat, se miră Vreau- să-ştiu, dar eu una vreau totuşi să ştiu, dragă 


prietene. Oare nu e deloc cu putință să mi-o spui? 

— Ar fi un mijloc, scumpa mea prințesă: dacă aţi binevoi să vă plimbaţi deseară, sub raza lunii, 
tocmai la capătul grădinii regale; acolo, neauzit de nimeni, aş îndrăzni să vă şoptesc minunata mea 
taină. 

Prinţesa se învoi şi veni seara în fundul grădinii, unde o aştepta Țepuşă; numai că acesta nu-i 
spuse nimic, ci o săltă în spinare şi, sărind nebuneşte, nu se opri decât în țara regelui Totul-al-meu. 

După ce trecură hotarul, Țepuşa o aşeză pe prinţesa zguduită de plâns într-o pădure, pe iarbă, şi 
rosti: 

— Dragă Vreau-să-ştiu, plângi, uşurează-ţi inima, eu te-am răpit. Husarii mei vin din urmă şi, 
când regele Totul-al-meu mă va numi guvernator al cinstitei ţări, atunci te iau de soție şi îţi spun 
cine sunt. Acum însă trebuie să mă scald niţeluş în pârâu, să-mi curăț hainele, ca să pot apărea 
frumos şi gătit înaintea regelui Totul- al-meu. 

Acestea zise, Țepuşă se grăbi la scaldă, trecând dintr-un salt peste câteva tufe, în spatele cărora 
curgea pârâul. 

Vreau-să-ştiu era atât de răvăşită, ostenită şi tulburată, încât adormi. Ci deodată, auzi sunet de 
trompete şi, trezindu-se, văzu regimentul de husari gonind peste câmpie. Fata se sculă, căzu în 
genunchi şi ceru ajutor. Dar nu era nevoie: căpitanul Cioc-cănit îi spusese totul regelui Pe-cuvânt, 
iar husarii veneau de fapt să-l prindă pe răpitorul ei. Porniră în goană spre pârâu. Țepuşă, bănuind 
că fusese trădat, încercă să sară din faţa lor; dar nu izbuti, fiindcă era ud leoarcă. Husarii îl legară 
fedeleş, îl zvârliră de-a curmezişul pe un cal, o urcară pe Vreau-să-ştiu într-o trăsură şi se întoarseră 
astfel la reşedinţă. Acolo, regele pregătise din timp o spânzurătoare înaltă şi se sfătuia cu sfetnicii 
săi în ce fel să-l ucidă pe ticălos. În sfârşit, hotărî să i se scoată mai întâi uniforma şi pe urmă pielea. 
Aşa se şi petrecu. După ce îi smulseră uniforma, Vreau-să-ştiu rosti: 

— "Țepuşă, dacă-mi spui cine eşti, atunci îl rog pe tata să te ierte. 

Țepuşă dădu din cap că nu. Atunci îl jupuiră de piele, iar prințesa grăi din nou: 

— "Țepuşă, spune-mi cine eşti şi îl rog pe tata să te ierte. 

Acum, Ţepuşă nici nu mai dădu din cap, fiindcă... nu era nicăieri, parcă intrase în pământ. 
Nimeni nu ştia unde se află. 

Toată lumea se miră peste măsură. Dar ce să-i faci! Trebuiau să se mulţumească doar cu pielea. 
O atârnară sus, de spânzurătoare. Piaţa din jur era veşnic plină de oameni, care căscau ochii la 
ciudăţenia de piele a colonelului de husari, domnul de Țepuşă. Avea o mulțime de picioare, ţepi, 
mustăți şi un soi de coadă ascuțită, care te îngrozea; nimeni nu pricepea ce fel de făptură va fi fost. 
Prinţesa Vreau-să-ştiu murea de curiozitate, nu alta; voia cu orice preţ să ştie cine a fost şi îl chinuia 
pe tată-său, zi şi noapte, cu întrebări; dar Pe-cuvânt făgăduise să nu dezvăluie niciodată adevărul şi 
se ținea de cuvânt. 

Sosise timpul ca prinţesa Vreau-să-ştiu să se mărite; regele Pe-cuvânt îmbătrânise şi dorea 
moştenitor; o rugă deci pe fiică-sa să-şi aleagă un bărbat dintre numeroşii prinți care îi ceruseră 
mâna. Fata însă vorbi: 

— Nu iau pe nimeni până nu ştiu a cui e pielea! 

— Bine, draga mea, făcu în cele din urmă regele, dacă asta ţi-e voia, poftim, o să dau de ştire 
întregii lumi că, oricine ar ghici a cui e pielea, îl vei lua de bărbat. Eşti mulțumită? 

— Da, da, se bucură Vreau-să-ştiu, iar regele porunci să se anunţe peste tot: cine va recunoaşte 
ce fel de piele atârnă sus, de spânzurătoare, în capitala ţării, acela va lua de soţie pe alteța sa. 

Astfel, porniră buluc spre capitală o mulțime de inşi, fie în trăsuri, fie călări, fie pe apă, fie pe 
Jos. Veniră prinți şi cavaleri, pielari, curelari, şelari, pungari, tăbăcari, cizmari şi legători de cărți, 
blănari, cojocari, vânători şi negustori şi dascăli de istoria naturii; oricine avea de-a face în meseria 
lui cu piei şi pielicele, cunoscându-le cât de cât rostul, se grăbea să-şi arate marea ştiinţă şi să 
câştige mâna frumoasei prințese. 

Foind astfel într-un du-te-vino necontenit şi perin- dându-se cu sutele, ba şi cu miile, în fața 
regelui, pe care îl tot întrebau dacă au ghicit bine, acesta îşi ieşi din răbdări şi grăi: 


— Aici nu e cazul să ghiciţi, trebuie să ştiţi ce fel de piele atârnă sus! Să-şi spună dar fiecare 
părerea! 

Atunci zise unul că ar fi un bou de mare; altul că-i o caracatiţă de câmp; al treilea, că-i zmeu; al 
patrulea, rinocer; al cincilea, harap. 

— Mie îmi pare a fi o piele de jandarm, spuse un biet cizmar de la ţară, dar îi închiseră gura 
numaidecât. 

Până la urmă, un profesor găsi că ar fi pielea unui sălbatic din jungla africană. Pe scurt, nimeni 
nu ghicea şi toți plecau aşa cum veniseră. 

Asta ţinu câteva luni şi curiozitatea prinţesei crescu la culme. Dar în toată tara nu mai era om 
care să nu-şi fi încercat norocul. 

Într-o dimineaţă, pe când oraşul mai stătea închis, iată că răsare la poartă un găligan şi bate cu 
pumnul in ea, zdruncinând-o din ţâţâni. 

— Deschide-ţi! Deschideţi, nătărăilor! strigă el. 

Portarii sar năuci din aşternut şi întreabă prin gaura cheii cine bate. Le răspunde un glas ca de 
bivol: 

— Deschideţi! Eu sunt Val-vârtej! 

Tremurând, unul din paznici îi deschise şi văzu intrând o pocitanie de zdrahon lat şi lăţos ca un 
urs, care aproape că atingea pragul de sus al porții. 

— Îmi daţi voie să vă întreb cine sunteți, ca să vă trec la răboj! vorbi diacul de la poartă. 

— Mă numesc Val-vârtej şi sunt, în particular, mâncător de oameni! tună zdrahonul, încât bietul 
diac se muie şi căzu de frică în dosul gheretei. 

Val-vârtej porni, cu labele-i de urs, de-a lungul străzilor; oraşul mai dormea şi, cum zdrahonul 
era flămând, zărind el nişte calfe de brutar ce lucrau la cuptoare, îi prinse şi îi mâncă pe toți fără 
pâine, ca pe sturzi. Ajuns în piaţă, văzu spânzurătoarea, cu pielea fluturând şi răvaşul cu făgăduiala 
regelui: cine va dibui ce fel de piele atârnă sus, va primi de nevastă pe alteţa sa. Străinul clătină din 
cap, şi, râzând în hohote, strigă cu glasul său uriaş: 

— Hei, scularea, sus, rege Pe-cuvânt! Ţi-a sosit ginerele! Haide, sus, prinţesă Vreau-să-ştiu! Ţi-a 
venit soţul. 

Atunci toate obloanele se deschiseră şi mii de oameni îşi holbară ochii speriaţi, iar soarele suind 
pe cer şi aruncându-şi lumina drept în obrazul lui Val-vârtej. Acesta strănută atât de cumplit încât 
sparse ferestrele palatului şi cioburile zburară până în patul prințesei. Şi cum nimeni nu-i ură 
sănătate, se înfurie, smulse pietrele de caldarâm şi le zvârli asupra oamenilor! 

Până la urmă, regele se arătă la fereastră, gata să le tragă un perdaf pe cinste celor vinovaţi de 
scandal; dar când văzu pe namila de Val-vârtej, se domoli de frică şi întrebă mieros: 

— Cu ce vă pot servi, prietene? 

La care Val-vârtej răspunse: 

— Rege Pe-cuvânt, cheamă pe fiica dumitale Vreau- să-ştiu, căci am venit să spun ce fel e 
pielea! 

— Cam prea de dimineaţă, nu-i vorbă, făcu regele, dar fie şi aşa, că tot mi-ai alungat din aşternut 
întreg oraşul. 

Tocmai voia să se ducă, la prințesă, când aceasta răsări în faţa lui; larma din oras îi stârnise 
curiozitatea şi nu mai putea dormi; se arătă şi ea la fereastră; atunci, Val-vârtej bătu din palme şi 
râse atât de tare, încât moara oraşului se opri. 

— Ai, mii de draci! strigă el. Ce prințesă frumoasă pentru o piele de purice. 

Când desluşi cuvintele „piele de purice”, regele Pe-cuvânt se îngrozi şi fruntea i se acoperi de 
sudoare, iar vorba purice merse din gură-n gură prin tot oraşul; din toate foişoarele se auzea purice, 
toboşarii băteau purice, şcolarii cântau purice, parola husarilor suna purice, şi toate tunurile 
sloboziră tunete în văzduh; căci regele Pe-cuvânt fluturase din batistă şi acesta era semnul dinainte 
hotărât cum că s-a găsit răspuns la întrebarea ce fel de piele atârnă sus. 

Prinţesa leşină, pe când Val-vârtej urcă scările palatului. Ah, nu mai era domnul de Țepuşă, ca 


să-i tragă sânge! Val-vârtej îi vâri sub nas o legătură de ceapă şi fata se trezi. Aruncându-se în 
braţele regelui, ea întrebă printre lacrimi: 

— E adevărat? E adevărat? 

— E întocmai, răspunse Pe-cuvânt şi îi spuse toată povestea cu domnul de Țepuşă. Dragă Vreau- 
să-ştiu, adăogă el, curiozitatea te-a adus aici. Prin urmare, va trebui să pleci cu Val-vârtej, căci nu se 
poate să nu-mi ţin cuvântul. 

Să fi văzut atunci ce spaimă o cuprinse pe prințesă! Ea căzu în genunchi şi se agaţă de picioarele 
tatii şi se rugă de el cu atâta jale încât i-ar fi plâns de milă şi pietrele. Însă regele o ţinea mereu: 

— Copila mea, ţie-ți spune Vreau-să-ştiu, iar mie Pe-cuvânt, aşa că nu-i chip, trebuie să pleci cu 
Val-vârtej. 

Văzând că fata scânceşte întruna, Val-vârtej îşi pierdu răbdarea şi rosti: 

— Dragă soțioară, te sfătuiesc să taci şi să nu-mi mai împui urechile, că de nu, întorc foaia! 

Între timp, regele îl ispiti pe găligan cu tot felul de propuneri, doar-doar se va lipsi de fiică-sa. 
Zicea să-l facă arap la Curte, general peste generali, director de teatru, mare maestru de vânătoare; 
însă Val-Vârtej nu primea nimic. Regele îi prinse la gât toate decoraţiile care au fost, care sunt şi 
care vor fi să fie; dar Val- vârtej nu voia să se lipsească de fată. Regele îl numi duce de Val şi 
Vârtelniţă; dar acesta nu se da clintit. Până la urmă, regele rosti: 

— Văd că nu are într-însul pic de onoare. 

Iar Val-vârtej răspunse: 

— Onoare, nu, însă am în mine vreo două calfe de brutar! 

Şi zicând acestea, o înhăță pe Vreau-să-ştiu de un capăt al rochiei şi o trase după el în oraş. Dar 
cum fata se zbătea întruna, regele se supără şi pe ea, bombănind şi blestemând în urma lor. 
Mulțimea se adună de peste tot şi acelaşi cântec răsună din miile de guri: 


Hei, Val-vârtej, noroc, noroc, 
Ţi-ai şi găsit la noi un loc 

Şi umbli mândru, boca-boc; 
Ghicişi comoara, ce nesaţ! 
Acum ai prins mireasa-n laţ 
Sărut-o, bre, pe gură, ţuoc, 
Să sară foc! 


Hei, Vreau-să-ştiu, mireasă eşti, 
Voiai să ştii, să dibuieşti 

Cu pielea ce-i şi ce poveşti: 
Când te arăţi prea curios 
Cătând prin gaura cheii, Jos, 

Şi în husari nădăjduieşti, 

Aşa păţeşti! 


Hei, dom' Țepuşă, cum sărişi 
Din pielea ta şi, pe furiş, 

Scăpaşi de piele şi fugişi? 

Sta pielea-n ştreang şi mulți viteji 
S-au păcălit, doar Val-vârtej 

Şi-a prins mireasa-n laţ pe dat' 
Şi-a câştigat. 


Regele în schimb se retrase în odaie cu gânditorul Curţii şi amândoi gândiră adânc asupra celor 
întâmplate. 


La poarta oraşului, Val-vârtej săltă fata pe umăr şi porni cu ea peste câmp, peste coceni şi 
bolovani, peste ciulini şi scaieţi, trecând dealuri şi văi, până ajunse, seara, într-o pădure întunecoasă, 
unde şi lupii, cât sunt ei de lupi, îşi urează noapte bună. 

— i-o fi foame, cred, vorbi Val-vârtej. Aşteaptă, că-ți dau numaidecât nişte dulciuri. ÎI şi aud 
mormăind pe cofetarul meu. 

Vreau-să-ştiu se cutremură toată când, peste puţin, le tăie drumul un urs voinic, care ducea în 
braţe un stup din cei mari, îndreptându-se agale spre vizuina lui. Val-vârtej îl opri şi îi croi o palmă, 
încât ursul se dădu peste cap; scoase apoi un fagure din stup, încă plin cu albine şi ceară, îmbiind-o 
pe Vreau-să-ştiu să mănânce. Dar ea, fiindu-i scârbă, nu putu. 

— Lăcomoasa! pufni Val-vârtej. N-ai decât să rabzi de foame! 

Şi înfulecă el singur mierea din tot stupul. Vreau-să-ştiu se mulțumi cu câteva mure ce creşteau 
în preajmă. 

Zdrahonul o săltă iarăşi pe umăr şi vorbi: 

— În câteva ore ajungem la castelul meu Odihna oaselor. 

Era un nume înfricoşător. Luna scăpăra, vântul bătea şi în molizii cei înalți parcă se auzea 
clămpănit. 

— Asta-i grădina mea Clac-lac, lămuri Val-vârtej. Oasele morților, care clămpănesc în copaci, 
alungă ciorile. Doar i-am mâncat pe toţi singur-singurel, n-am nevoie de cioclii ăştia! 

Vreau-să-ştiu simţea cum i se face pielea de găină; tremura atât de tare, încât Val-vârtej o sfătui: 

— Nu mai clămpăni din picioare, că mă gâdili, şi dacă ajung să râd, atunci te mănânc de dragă 
ce-mi eşti! 

Ai, ce liniştită se ținu de atunci copila! 

După un timp, dădură de un luminiş, unde se afla o clădire înaltă, măreaţă, scânteind în lumina 
lunii. Clădirea încă nu era gata. Pe aripa stângă mai trebuia un turn, în schimb pe dreapta totul era 
terminat. Şi nu vădea lipsă de gust. Numai oase şi capete de morţi se înşirau deasupra clădirii şi, 
cum capetele mai aveau păr, se auzea vântul fremătând şi cântând prin ele destul de plăcut. N-ai fi 
zis că era clădită fără pricepere. Val-vârtej stătu un răstimp cu prințesa în spinare, privindu-şi cu 
nesaț castelul, apoi grăi: 

— Cum ţi se pare, scumpa mea? Vezi, toate oasele le-am curătat cu dinţii, eu şi înaintaşii mei. Si 
uite ce frumos le-am rânduit! Nu-i aşa că-i modern? Nu-i aşa că-i gotic?“ Dar acum, vraja mea, în 
ajunul nunţii noastre, voi face aşa fel încât să se înalțe os cu os şi turnul din aripa stângă. Ţi-ar 
plăcea, drăguță! 

— Oh, Doamne, ar fi cumplit de frumos, gemu Vreau- să-ştiu. 

După care Val-vârtej o pofti înăuntru. Acolo nu erau decât oase şi oase peste tot. 

— lată camera ta! zise Val-vârte). 

Vai, camera avea pereţii din oscioare de copiii 

— Dincoace, ai ceva de mâncare, zise Val-vârtej. 

Era o grămadă de raci vii. 

— Nu mi-e poftă, suspină Vreau-să-ştiu. 

— Las! că o să-ți fie, răspunse zdrahonul. 

Înghiţi toţi racii şi vorbi: 

— Când te ciupesc ăştia prin burtă cu cleştii lor, îți vine să tot mănânci. Dar, noapte bună, draga 
mea, şi visuri plăcute! Mă duc la vânătoare să mai fac rost de-ale gurii. Mâine îi chem pe verişorii 
mei, şi gata nunta. 

După care plecă, trântind uşa în urma lui, încât castelul din oase clămpăni preţ de o jumătate de 
oră. 

De atâta chin şi foame şi jale, Vreau-să-ştiu aproape că-şi ieşea din minţi; nu mai putea răbda 
traiul printre oase, şi pe urmă foamea o măcina fără milă. Se strecură deci pe uşă afară şi se aşeză 


40 e vorba de stilul gotic, care în secolul al 18-lea şi începutul secolului al 19-lea şi-a găsit noi întruchipări în 


arhitectură 


sub un copac în pădure. Rupea iarbă şi mânca, oftând mereu: „Ah, Doamne, de ce mă cheamă 
Vreau-să-ştiu? Ah, Doamne, de ce sunt aşa de curioasă? Ah, de m-aş vedea iarăşi la tata! Nu mai 
vreau să ştiu nimic cât oi trăi. Cine îmi ajută să scap de grozăvia asta?” 

În timp ce se tânguia astfel, răzbiră din pădure nişte glasuri; fata crezu că vine Val-vârtej cu 
fârtaţii lui; dădu să se întoarcă fuga la castelul Odihna oaselor dar, slăbită, se poticni şi căzu la 
pământ cu țipăt înfricoşat. 

Când se trezi, soarele lucea pe boltă şi asupra ei veghea o bătrână, ținând-o în brațe şi îmbiind-o 
cu vin şi prăjituri. Bătrâna vorbi. 

— Draga mea Vreau-să-ştiu, de câtă vreme nu te-am văzut şi în ce jalnică stare te regăsesc. 

Vreau-să-ştiu se miră grozav că femeia o cunoştea pe nume, dar n-o întrebă nimic, fiindcă-i 
pierise pentru totdeauna dorinţa de a şti. Bătrâna însă vorbi neîntrebată: 

— Copila mea Vreau-să-ştiu, îți cunosc nenorocirea şi am venit să, te ajut. Maică-ta, pe patul 
morții, te-a ţinut în braţe şi a spus: „Fie ca săptămână cu care ai picat mai devreme să-ți aducă mari 
foloase cândva.” Deci, iată-mă, eu sunt Săptămâna! Şapte nopți te-am alăptat la sân alături de cei 
şapte feciori ai mei, până ce tatăl tău m-a dibuit şi m-a gonit, iar eu i l-am trimis pe Tepuşă, puricele 
fermecat, a cărui piele te-a făcut să-nduri năpasta lui Val-vârtej. Dar de-acum s-a terminat. Du-te la 
castel şi fii liniştită, să nu bănuiască nimic când s-o întoarce. Mâine, la ora unu după miezul nopţii, 
vin iarăşi împreună cu cei şapte feciori ai mei, toți îndemânatici şi deştepţi, care o să te ducă acasă. 

Bătrâna îi dădu fetei nişte vin şi cozonac, sfătuind-o să nu mănânce decât pe ascuns. Apoi o 
sărută şi plecă. 

Vreau-să-ştiu se uită lung în urma ei, cu ochii plini de lacrimi, după care intră din nou în castelul 
vrăjmaş. Către prânz se întoarse şi Val-vârtej, ducând pe umăr un trunchi subțire de molid, în care 
sta vârât, ca într-o ţeapă, un porc mistreţ; aduse şi un cuib plin cu pisoi sălbatici. 

— Hei tu, Vreau-să-ştiu, strigă el, ţi-am adus de-ale gurii, să nu mai flămânzeşti. O să primeşti şi 
un musafir. Deseară te las, trebuie să mai pun mâna pe niscai ucenici buni de friptură, să avem ce 
mânca la nuntă, că brutăraşii ăia din oraşul lui taică-tău erau tare gustoşi; am poftit-o aici să-ţi țină 
de urât, la noapte, pe o doamnă de viță nobilă, doamna de Cucuvea. Poţi să-i aşezi dinainte cuibul 
cu pisoi sălbatici. Dar vezi să nu-mi înghiţi vreun pisoi până nu vine doamna. 

— Oh, bineînţeles, mi-e scârbă — şi încă de viu! răspunse fata. 

— Zău, zău, turuie-gură, vă cunosc eu, sclifositelor, rânji Val-vârtej, îi dați mereu cu scârba şi pe 
urmă vă lingeţi degetele. 

Între timp aprinse focul şi puse mistrețul la fript. Vreau-să-ştiu trebui să tot învârtească frigarea, 
iar zdrahonul rupea hartan după hartan şi îl înghițea dimpreună cu piele şi ţepi. Când să plece, îi 
spuse crunt: 

— S-o primeşti frumos pe doamna de Cucuvea, altminteri te bat! 

Acum, Vreau-să-ştiu stătea singură în castelul Odihna oaselor şi se frământa şi tremura din 
pricina doamnei de Cucuvea. La ce putea să se aştepte din partea unei doamne care mânca de vii 
pisoi sălbatici? Se uită cu milă la bietele făpturi şi grăi: 

— Vai, sărmani puiuţi, nici voi nu o duceți mai bine ca mine! 

Le dădu să mănânce rămăşiţe din carnea mistreţului şi adăugă: 

— Pe cât mi-e în putință, vreau să vă scap! 

Şi ascunse puişorii într-un loc dosnic al castelului. După ce se înnoptă, prinse cu urechea nişte 
țipete urâte; nu ştia de unde vin; dar deodată, coborî cineva prin hogeag, hârâind şi fluturând din 
aripi, să te bage în sperieţi, nu alta. Vreau-să-ştiu privi cu teamă în ungher de unde o ținteau doi 
ochi rotunzi, ca de foc, în timp ce pliscul clănțănea înfricoşător; era o matahală de pasăre, o cucuvea 
uriaşă, bătrână, care se apropia târşit de Vreau-să-ştiu; aceasta însă fugi cu țipăt lung şi se strecură 
prin uşa de ciolane, trântind-o în urma ei. 

— Frumoasă doamnă de Val-vârtej, strigă cucuveaua, tare mai sunteți fricoasă şi prostuţă! Oare 
domnul de Val-vârtej nu v-a dat de ştire că o să vin? Pesemne că v-am tulburat din niscai visuri 
dulci. Vă rog, intrați din nou în odaie! 


Fata răspunse: 

— Vreau numai să aprind lumina. 

— Asta nu-i lucru deştept, strigă cucuveaua. Mi-s ochii bolnavi şi nu îngădui nicio lumină. Gata, 
intrați înăuntru şi aduceţi-mi de mâncare. 

Vreau-să-ştiu turnă vin într-o strachină cu bucățele de pâine şi i-o întinse de după uşă, zicând: 

— Până una-alta serviţi, cinstită doamnă! 

Si tinu iarăşi uşa închisă. 

— Delicat, delicat, se auzi dinlăuntru glasul doamnei de Cucuvea, ciudată şi sălbatică persoană 
şi-a găsit Val-vârtej, trebuie că-i fată de la ţară. 

Apoi doamna de Cucuvea înghiți frumuşel strachina cu supă de vin şi adormi, beată. 

Vreau-să-ştiu se aşeză pe prag şi stătu aşa cu inima strânsă. 

Deodată auzi cântec în pădure, şi glasul se apropia din ce în ce. Văzu apoi pe doamna Săptămână 
cum vine încet, cu cei şapte feciori ai săi, dintre care primul purta o scurteică albastră şi mergea 
înaintea celorlalți, cântând în felul lucrătorilor de la oraş: 


— Vreau-să-ştiu, mândra mea dragă şi bună, 
Când o să fim din nou împreună? 

Luni! 

Atunci toate zilele „luni” să se cheme, 

Să fiu cu mândruța întreaga vreme! 


Când ajunseră, Săptămână vorbi astfel: 

— EI, feciori, iat-o şi pe prințesa noastră! Acum arătați-vă ştiinţa şi să mi-o duceţi fără greş 
acasă, la regele Pe-cuvânt. 

Apoi îi spuse prinţesei: 

— Ascultă aici, Vreau-să-ştiu! Eu sunt Săptămâna, iar băieţii mei sunt Luni, Marţi, Miercuri, Joi, 
Vineri, Sâmbătă şi Duminică. 

— Lasă, nu mai lungi vorba, spuse Luni, trebuie să plecăm de îndată. Ţi-ai pregătit bocceluţa, 
Vreau-să- ştiu? 

— Păi, nu-mi trebuie decât să duc pisoii în pădure, răspunse ea şi se grăbi să scoată cuibul din 
ascunzătoare. 

Luni însă trecu pragul odăii unde doamna de Cucuvea dormea pe jos, o săltă repede în spinare şi 
o scoase în fața castelului; aici o răstigni pe poartă, cu aripile răşchirate, şi îi strigă la ureche: 

— N-ai decât să te plângi lui Val-vârtej, că nouă nu ne pasă! 

Doamna de Cucuvea, trezindu-se în cele din urmă, țipa şi se zbătea cumplit. Dar Săptămâna, 
împreună cu Vreau-să-ştiu, însoțite de cei şapte feciori, în frunte cu Luni, se adânceau tot mai mult 
în pădure; iar când fata desluşi mieunat de pisică, îşi zise că e mama puilor şi vâri cuibul într-o 
scorbură de copac. 

Astfel umblară ei până spre miezul nopții următoare, când deodată Săptămâna se culcă la pământ 
şi ascultă. 

— Bagă de seamă, Luni, spuse ea, Val-vârtej s-a întors acasă şi doamna de Cucuvea i-a povestit 
totul. Dumnealui şi-a luat picioarele la spinare şi în curând va fi aici. 

Abia sfârşi cuvântul, că se şi auzi prin pădure pasul greu al lui Val-vârtej, bocănind şi vâjâind. 
Atunci, Luni sări în față, smulse pana ce o purta la ureche, o muie în călimara de la brâu şi, stropind 
o dată, făcu să răsară între ei şi Val-vârtej un lac de cerneală. Zdrahonul dădu să-l treacă înot, dar, 
simțind că-i prea adânc, răcni furios: 

— Aici n-o scot la capăt fără sugativă! 

Şi se întoarse în goana mare la castel. 

Drumeții se grăbeau. Acum păşea Marţi în fruntea lor, glăsuind acelaşi cântec pe care îl cântase 
Luni, doar că în loc de „luni” zicea „marţi”. La miezul nopții, doamna Săptămână îşi lipi din nou 


urechea de pământ. 

— Marţi, vorbi ea către feciorul de-al doilea, ia să-mi arăţi ce ştii! Val-vârtej tocmai şi-a întins 
sugativa lui cea mare peste lac şi în curând va fi aici. 

Nu sfârşi bine vorba, că-l şi auziră pe Val-vârtej cântând: 


— Sugativă, sugărel, 
Foaie verde pătrunjel. 


Atunci Marţi îşi scoase nisipelnița şi, golind-o în urma lor, făcu să răsară o mare adâncă de nisip, 
încât zdrahonul se scufundă până la genunchi. 

— Mă-ntore la castel să-mi aduc şoseaua! mârâi Val-vârtej şi fugi repede înapoi. 

Marţi trecu în coadă, iar Miercuri mergea în frunte şi cânta acelaşi cântec, doar că spunea 
„miercuri” în loc de „marți”. 

Noaptea, la ora douăsprezece, Săptămâna se puse din nou pe ascultat şi vorbi: 

— Repede, Miercuri, arată ce ştii! Val-vârtej a întins o şosea de piatră peste marea de nisip şi 
vine cu poştalionul tras de şase cai numai oase. 

Abia isprăvi bătrâna că se şi auzi cornul sunând, iar Val-vârtej cânta de zor: 


— Zboară cu poşta, zboară ca fumul! 
Nu întreba cât costă drumul! 

Să mi-o înhami pe Vreau-să-ştiu, 

Iar eu s-o mân ca vizitiu. 


Atunci aruncă Miercuri o riglă, şi ce să vezi! O rangă uriaşă se înălță de-a curmezişul drumului 
ŞI cei şase cai din oase, izbindu-se de ea, se făcură ţăndări şi cioburi. 

— [a te uită, strigă un vameş mustăcios, ițindu-se de după copaci, ăsta mână ca nebunul! Arătaţi- 
mi, vă rog, biletul de la ultima staţie! 

— N-am niciun bilet, răspunse Val-vârtej. 

— Dacă-i aşa, calea îndărăt şi vă scoateţi biletul! 

Val-vârtej spumega de furie şi, cum trăsura era sfărâmată, trebui să se întoarcă pe jos. După ce 
plecă, iată că vameşul veni la Vreau-să-ştiu, care îşi dădu seama de îndată că mustăciosul din faţa ei 
nu e altul decât motanul sălbatic căruia dânsa îi scăpase puii de la moarte. Motanul se bucură mult 
că i-a fost dat să-şi arate recunoştinţa, după care drumeţii porniră iar. 

Acum mergea în frunte Joi şi toate se petrecură ca şi rândul trecut. Noaptea, când Val-vârtej dădu 
din nou să-i ajungă din urmă, Joi înfipse în pământ pana lui de scris, din care izbucniră aripi de 
gâscă neasemuit de mari, închipuind o pădure cu ramurile zbuciumate, încât Val-vârtej nu putu să 
treacă prin desimea lor şi se întoarse la castel să-şi aducă securea. 

Noaptea următoare se aşeză Vineri în fruntea celorlalți. Doamna Săptămână auzi cum Val-vârtej 
taie de zor prin pădure. 

— Acuşi dă năvala peste noi, strigă ea. Dragă Vineri, e rândul tău să-ţi arăţi ştiinţa! 

Vineri luă creionul şi trase o linie lungă pe pământ, care se prefăcu de îndată într-un râu lat şi 
repede. Val-vârtej, pierzându-şi răbdarea, îşi smulse hainele de pe el şi trecu râul înot. Numai că 
apa, gonind sălbatic, îl scoase la mal tocmai departe, în vale. 

Cealaltă noapte, când Sâmbătă mergea în frunte, doamna Săptămână se opri şi strigă: 

— Vine! Vine! 

Atunci Sâmbătă trase de la brâu penarul de tablă şi-l înfipse în pământ. Deodată, ţâşni spre cer 
un turn uriaş, în care se urcară toţi, şi când sosi Val-vârtej, îşi râseră de el cu mare poftă. Zdrahonul 
însă nu se descumpăni şi o luă iarăşi îndărăt, să aducă de acasă o scară lungă. 

Noaptea următoare îi veni rândul lui Duminică să ţină fruntea. Doamna Săptămână strigă: 

— Aud pe Val-vârtej cum trage scara după el! 


Atunci Duminică porunci ca toată lumea să coboare din turn şi să se ascundă. Zis şi făcut. Val- 
vârtej răzimă scara şi se urcă până sus. Frățiorii însă luară scara şi îl închiseră acolo, iar Duminică 
se propti în turn, de-l răsturnă. Nu rămase din turn decât un paner uriaş în care sta închis Val-Vârtej. 

— Cinstită prinţesă, iubită mamă, dragii mei frați, rosti atunci Duminică, primejdie nu mai este, 
Val-vârtej e prins. 

Vreau-să-ştiu plânse de bucurie, căci erau atât de aproape de oraş încât se auzea dangătul 
clopotelor. 

Îşi urmară drumul şi... ce să vezi? Val-vârtej se rostogolea după ei, cu paner cu tot. Asta le plăcu 
într-un fel, căci puteau să-l aducă viu la reşedinţă. 

În sfârşit, intrară în oraş, cu panerul după ei. Regele, vărsând lacrimi de fericire, îşi strânse fiica 
la piept. Dar când acesta îi spuse că Val-vârtej se află în paner, bravul rege Pe-cuvânt rosti: 

— Of, of, copila mea, dacă Val-vârtej mai trăieşte, înseamnă că trebuie să mergi iarăşi cu el, că 
doar mi-am dat cuvântul. 

Vreau-să-ştiu scoase un țipăt de durere şi îl rugă să se mai gândească până a nu hotărî. lar regele 
făgădui. 

După-masă, tot oraşul era cuprins de voioşie şi toate breslele îi făcură prinţesei câte un dar. Între 
timp, regele porunci să se vestească tuturor: „Cine o va scăpa pe prinţesă de Val-vârtej, acela să-şi 
ceară răsplată după pofta inimii, şi se va împlini!” 

Crainicul dădu glas înaltei porunci tocmai când solii brutarilor puneau dinaintea prințesei darul 
lor, adică un cozonac mare şi frumos, înfăţişând un husar care semăna leit cu răposatul Țepuşă, 
încât toată lumea izbucni în râs. Vreau-să-ştiu privi cu tristeţe la husarul acela rumenit şi se tângui: 

— Ah, Țepuşă, mi-au copt brutarii un husar din aluat, dar pentru mine tu erai mai mult decât 
atât! O, dacă ai fi în viață, cum te-ai grăbi să mă ajuţi! Ah, Țepuşă, Ţepuşă, te-am iubit întotdeauna. 
Vino şi mă ajută, Țepuşă, suflet plecat dintre noi! 

La vorbele acestea, cozonacul sări în sus, ochii săi din boabe de ienupăr sclipiră ca focul, pe când 
gura-i de stafidă grăi tare şi desluşit: 

— Preaiubită prinţesă, preascumpule rege, Țepuşă e viu! Când m-au jupuit de piele, sufletul meu 
a trecut în zbor pe lângă brutarul Curţii şi cum acesta, ca să-şi râdă de mine, tocmai punea la copt 
cozonacul făcut după asemănarea mea, am găsit de cuviinţă să mă vâr în aluat. De aici am văzut cu 
groază cum a înghițit Val-vârtej dis-de-dimineaţă o pereche de ucenici, fără pâine. 

— Asta înseamnă că va pieri! zise regele cu glas mare. Victorie! Am scăpat de el! 

Val-vârtej urma să fie aruncat în apă, dar acesta se învârtea întruna cu panerul său, încât îl duseră 
la moara regelui, pe care avea s-o mâne, cu vârtej, mulţi ani de aci înainte. Şi ciudăţenia era că 
zdrahonul, cât se învârtea, tot mai credea că aleargă după prințesa Vreau-să-ştiu. 

Cum domnul 'Țepuşă din cozonac o salvase pe prinţesă prin mărturia lui, regele Pe-cuvânt vru să 
ştie ce răsplată şi-ar dori. 

— Să mă mănânce prinţesa! veni răspunsul. 

Aceasta se împotrivi un timp, dar cozonacul se rugă de ea şi stărui, încât prinţesa muşcă până la 
urmă o bucată. Şi ce să vezi? Un prinţ neasemuit de chipeş răsări în faţa ei. 

— Acum toate sunt bune! strigă Vreau-să-ştiu, îm- brățişând pe frumosul prinţ. 

Regele Pe-cuvânt era tare mulțumit şi îi dărui tânărului o jumătate de ţară. Apoi se cunună cu 
doamna Săptămână, cinstindu-i astfel faptele, iar cei şapte feciori primiră fiecare comanda unui 
regiment. 


Ielele 
poveste germană 


— Pe unde umblă Maria, fetiţa noastră? întrebă tatăl. 
— Se joacă afară, pe tăpşan, cu băiatul vecinului, răspunse mama. 
— Numai să n-o zbughească undeva, spuse tatăl îngrijorat. Ei nu prea ştiu multe. 


Mama se duse la copii şi le întinse o gustare de amiază. 

— E fierbinte! spuse băiatul, în timp ce fetiţa se repezi la cireşele roşii. 

— Fiţi cu băgare de seamă, copii, îi sfătui mama, nu cumva să vă depărtați de casă ori s-o 
ştergeţi în pădure, că eu şi tata mergem la câmp. 

Andres, băiatul, răspunse: 

— Nicio grijă, că doar nouă ni-e frică de pădure! Stăm aici, lângă casă, unde sunt oameni în 
preajma noastră. 

Mama se întoarse şi ieşi curând împreună cu tata. Încuiară uşa şi o luară spre câmp, să vadă cum 
lucrează argații şi cum arată fânul. Casa lor, aşezată pe o colină joasă şi verde, era împrejmuită cu 
un gărduleţ de şipci, care cuprindea totodată şi grădina cu poame şi flori. Satul se răsfira mai în 
vale, iar dincolo se înălța castelul domnului conte. 

Martin luase în arendă moşia de la stăpânul ei şi trăia mulțumit, alături de nevastă şi de singurul 
lor copil, căci izbutea în fiecare an să pună ceva la o parte şi trăgea nădejde ca, prin muncă şi 
stăruință, fiind şi pământul bun şi contele îngăduitor, să ajungă până la urmă om bogat. 

Umblând deci cu soția pe pământurile lui, Martin se uită roată şi spuse bucuros: 

— Vezi, Brigitte, ce deosebire între ţinutul ăsta şi celălalt, unde am locuit înainte! Aici totul 
freamătă de verdeață, satul e plin de livezi şi pământul de flori, casele sunt albe, zâmbitoare, şi 
țăranii înstăriți. Ba mi se pare că şi pădurile sunt mai frumoase aici şi cerul mai albastru şi, oriunde 
ţi-ai arunca ochii, te întâmpină voioşia darnică a firii. 

— Cum treci dincolo de apă, spuse la rândul ei Brigitte, parcă dai în altă lume, totul e mâhnit şi 
sterp. Dealt- minteri, călătorii spun că satul nostru e cel mai frumos din câte se află în lung şi lat. 

— Afară de văgăuna ceea cu brazi, rosti bărbatul. Uită-te îndărăt şi vezi ce negru şi trist arată 
locul în seninătatea din jur. După brazii mohorâți — coliba care fumegă, grajdurile pustii şi pârâul, 
care abia de se târăşte. 

— Adevărat, întări femeia oprindu-se lângă soţul ei. Cum te apropii de văgăună, cum simţi că te 
încearcă teama şi tristețea, fără să ştii de ce. Mă-ntreb cine-or fi oamenii de-acolo şi din ce pricină 
s-or fi aşezat departe de ceilalți săteni, ca şi când n-ar avea sufletul curat. 

— Bieţi sărăntoci! răspunse tânărul arendaş. La prima vedere s-ar părea că sunt niscai 
vagabonzi, care umblă aiurea cu înşelăciuni şi hoţii, iar aici şi-au întemeiat vizuina. Mă mir însă că- 
i rabdă nobilul stăpân. 

— S-ar putea, grăi cu duioşie femeia, s-ar putea totuşi să nu fie decât nişte oameni sărmani, 
cărora li-e ruşine de sărăcia lor, fiindcă, la urma urmei, nu ne-au căşunat niciun rău. Ce mă pune pe 
gânduri e faptul că nu se ştie din ce trăiesc. Peticul de grădină care, după cât se crede, mai şi zace, 
în paragină, nu-i poate hrăni, iar alte pământuri nu au. 

— Ştie bunul Dumnezeu ce-or fi trebăluind, zise Martin în timp ce porneau mai departe, doar nu 
calcă pe la ei picior de om, căci locul parcă-i blestemat şi vrăjit. Nici umblăreţii cei mai curioşi nu 
se încumetă până acolo. 

Mai vorbiră ei mult, în vreme ce tot cârmeau peste câmp. Locul înfricoşător, despre care venise 
vorba, se afla dincolo de marginea satului. Dintr-o văgăună străjuită de brazi se iţeau o colibă şi 
nişte acareturi năruite. Rareori zăreai fumul urcând şi încă mai rar vedeai ființe omeneşti. Cei care, 
la răstimpuri, se avântaseră până în preajma acelui loc, văzuseră şezând, pe o bancă din faţa colibei, 
câteva femei respingătoare, învelite cu zdrențe, în poala cărora se frământau copii la fel de urâţi şi 
murdari. Dulăi negri alergau în voie, iar serile un bărbat mătăhălos, de care nimeni nu ştia cine este, 
venea pe cărarea dinspre râu şi se cufunda în colibă. Apoi, se desluşeau prin întuneric o droaie de 
făpturi, mişcându-se ca nişte umbre în jurul unui foc. Văgăuna, brazii, coliba dărăpănată te izbeau 
într-adevăr neplăcut față de priveliştea încântătoare, plină de verdeață şi flori, cu casele albe ale 
ţăranilor şi cu noul castel al conților. 

Cei doi copii isprăviseră de mâncat poamele; gândiră deci să se întreacă la fugă şi micuța Maria, 
sprintenă de felul ei, o lua mereu înaintea lui Andres, care fugea mai încet. 

— Aşa nu-i mare lucru, spuse în sfârşit Andres, hai să fugim până departe şi să vedem atunci 


care câştigă! 

— Cum vrei, răspunse micuța Maria, dar spre râu nu-i voie. 

— Păi nu, hotărî băiatul, ne alegem părul ăla mare de pe colină, cam la un sfert de oră de aici! 
Eu o iau la stânga, pe lângă văgăuna cu brazi, iar tu fugi la dreapta, peste câmp. Ne întâlnim abia 
sus, lângă păr, şi vedem care din noi e mai bun. 

— Hai, se îndemnă Maria şi o luă la goană. Aşa nici nu ne împiedicăm unul de altul în drum, iar 
tata zice că-i la fel de departe până la colină fie că ţii dreapta, fie că ocoleşti văgăuna! 

Andres porni şi el, încât Maria, care apucase la dreapta, nici nu-l mai zări! „De fapt, e un prost, 
îşi zise ea. N-ar trebui decât să-mi iau inima în dinți, să trec puntea din faţa colibei, apoi fuga prin 
curte, şi ajung cu mult înaintea lui.” Cât ai clipi, se şi afla în faţa colibei, lângă râu. „Să intru în 
curte? Nu, că prea e înfricoşător!” gândi Maria. Un căţeluş alb stătea mai deoparte şi lătra din 
răsputeri. În teama ei, fetiţa crezu că-i o namilă şi sări îndărăt. „Oh, făcu ea, desigur că Andres mi-a 
şi luat-o înainte, iar eu stau aici şi mă frământ.” Căţelul lătra de zor, însă, privindu-l mai de-aproape, 
Maria nu-l mai găsi atât de primejdios, ba dimpotrivă, i se păru chiar foarte drăguţ. Purta o zgardă 
roşie în jurul gâtului, prevăzută cu un clopoțel lucios şi, de câte ori scutura capul şi lătra, clopoţelul 
scotea la rândul lui clinchete subțiri, plăcute. „Ai, îmi trebuie niţel curaj! îşi spuse Maria. O 
zbughesc cât pot de repede şi fug şi fug până trec de partea cealaltă, doar n-au să iasă din pământ să 
mă înghită!” Cu acestea, sprintenă, plină de curaj, se năpusti pe cărare şi, trecând în goană pe lângă 
cățeluşul cel alb, care amuţi şi încercă să se gudure, ajunse în văgăuna cu pricina. Jur împrejur, 
brazii negri închideau vederea, încât nu se zărea nici casa părintească, nici satul cu câmpurile lui. 

Dar ce mirare o cuprinse! Căci se afla în mijlocul unei grădini potopită de flori minunate, cu 
trandafiri şi crini şi lalele scânteind; fluturi roşii-aurii şi albaştri se legănau pe gura florilor; păsări 
jucăuşe, pestriţe cântau viersuri dulci în colivii de sârmă aurie; copilaşi îmbrăcaţi în fustiţe albe, cu 
părul galben, buclat, cu ochii limpezi, alergau de colo până colo, fie jucându-se cu mieluşei, fie 
hrănind păsări şi culegând flori, pe care le dăruiau unii altora, fie mâncând cireşe, struguri ori caise 
purpurii. Coliba nu se vedea nicăieri, în schimb, chiar la mijloc, se înălța un palat mare, frumos, cu 
uşa de bronz şi luminând preajma cu tot felul de sculpturi. Maria stătu câtva timp descumpănită; 
dar, cum nu era proastă, se apropie de primul copil, îi întinse mâna şi îi spuse bună ziua. 

— Ai venit totuşi să ne vezi? o întrebă copilul, drăgălaş foc. Eu te-am zărit cum alergai şi săreai 
pe-afară, dar te-ai speriat de căţeluşul nostru cel alb. 

— Prin urmare, nu sunteți tâlhari, cum îmi tot spune Andres? vorbi Maria. Ce mai nătărău, 
scoate pe gură vrute şi nevrute. 

— Rămâi la noi, că are să-ți placă, o îndemnă fetiţa cu chip fermecător. 

— Dar noi ne-am luat la întrecere, care ajunge mai iute. 

— Las! că ajungi chiar prea devreme. la şi mănâncă aici! Maria mâncă din fructe, găsindu-le mai 
dulci ca niciodată, şi uită pe loc de Andres, de întrecere şi de sfatul părinţilor. O femeie înaltă, cu 
veşmânt sclipitor, veni şi întrebă cine-i copilul necunoscut. 

— Frumoasă doamnă, răspunse Maria, s-a brodit că am intrat şi eu din fugă, iar copilaşii m-au 
poftit să rămân. 

— Tu ştii, Zerina, grăi doamna cea frumoasă, că nu poate sta cu voi decât scurtă vreme. 
Dealtminteri, s-ar fi cuvenit să mă întrebi mai întâi. 

— Credeam că, dacă tot a trecut încoace, pot s-o poftesc, spuse fetița cea minunată. Şi pe urmă 
doar am văzut-o adesea fugind pe câmp şi chiar tu ţin minte că te bucurai de firea ei zglobie. Totuşi, 
va trebui să plece în curând. 

— Ba nu! Vreau să rămân! se împotrivi Maria. Aici e tare frumos şi pe deasupra sunt cele mai 
bune jucării, cireşe şi fragi. Dincolo nu e atâta farmec. 

Femeia cu veşmânt sclipitor se depărtă zâmbind şi o mulțime de copii sprinţari o înconjurară pe 
Maria; unii o ispiteau şi o îndemnau la dans, alții îi aduceau miei sau jucării, alții îi cântau din 
instrumente şi din gură. Maria era fericită. Dar cel mai mult îi plăcea de fetiţa cu care intrase în 
vorbă la început, căci era mai lipicioasă şi mai gingaşă ca toate. Maria striga şi striga mereu: 


— Vreau să rămân aici pentru totdeauna, iar voi să-mi fiți surori! 

Şi de fiecare dată copiii săreau, râdeau şi o îmbrățişau. 

— Acum, hai să jucăm un joc plăcut! spuse Zerina. 

Intră repede în palat şi se întoarse cu o cutiuță de aur, în care se afla polen galben, strălucitor. 
Luă câteva firişoare între degetele ei mici şi le împrăştie pe pământul verde. Deodată, iarba începu 
să se înfioare ca un val mişcător şi, peste puţin, ţâşniră din adânc tufe de trandafiri, care creşteau şi 
se înfoiau văzând cu ochii, umplând văzduhul cu miresmele cele mai dulci. Maria luă şi ea câteva 
firişoare şi, răspândindu-le, făcu să răsară crini albi şi garoafe muiate în toate culorile curcubeului. 
La un semn al Zerinei, florile se ascunseră şi altele ţâşniră m locul lor. 

— De-acum pregăteşte-te să vezi ceva mai grozav, rosti Zerina. 

Ea îngropă două firişoare dintr-un anume polen din pin şi bătuci pământul cu picioarele. Cât ai 
clipi, doi lăstari verzi se înălţară de jos. 

— Ține-te strâns de mine, spuse Zerina, iar Maria îi cuprinse trupul firav cu amândouă mâinile, 
simțind pe dată că se ridică sus, mai sus, căci lăstarii creşteau sub picioarele lor cu o repeziciune de 
neînchipuit. Cei doi pini înalți se legănau în văzduh, iar fetiţele, plutind îmbrățişate, se sărutau 
printre norii stacojii. Ceilalți copii se cățărau cu multă dibăcie pe trunchiurile pinilor, în sus şi în Jos, 
bulucindu-se şi râzând cu poftă când se întâlneau. Dacă vreun copil cădea din grămadă, zbura uşurel 
prin aer şi cobora încet şi sigur pe pământ. Până la urmă, Maria se înfricoşă. Atunci, tovarăşa ei 
ciripi cu glas tare şi pinii se scufundară din nou în țărână, la fel cum se ridicaseră la nori. 

x 

Intrară pe uşa de bronz în palat. Aici, într-o sală rotundă, şedeau jur împrejur femei frumoase, 
unele tinere, altele mai în vârstă; se înfruptau cu poame din cele mai gustoase şi o muzică nevăzută 
suna în preajma lor. Bolţile tavanului erau zugrăvite cu palmieri, flori şi ramuri în care se căţărau şi 
se legănau o grămadă de copii cu cele mai năstruşnice mişcări; la sunetul muzicii, zugrăveala se 
schimba, se aprindea în culori diferite; acum apăreau verdele şi albastrul luminos, apoi acestea 
păleau şi răsăreau în schimb roşul de purpură, auriul scânteietor, copiii goi, agățați de ramuri, parcă 
erau vii, trăgeau ori scoteau aer pe gurile lor roşii ca rubinul, încât le vedeai când dinţişorii albi, 
când licărul azuriu al ochilor, 

Din sală Maria coborî pe nişte scări de bronz într-o încăpere subpământeană. Aici era o mulțime 
de aur şi argint, iar nestematele fulgerau culori arzătoare. Vase ciudate se înşirau pe pereți şi toate 
păreau pline cu giuvaere. Aurul era lucrat în fel şi chip, scăldând încăperea într-un luciu prietenos. 
Puzderie de pitici mărunţei adunau boabe de aur şi le puneau în vasele din jur; alţii, cocoşaţi, cu 
picioarele strâmbe vârâte în pantaloni lungi, roşii, cărau anevoie, frânți de mijloc, sacii burduşiţi cu 
boabe de aur şi îi vărsau pe duşumele gâfâind, cum fac morarii cu sacii de grâu; apoi se repezeau 
nătângi la stânga, la dreapta, ca să prindă boabele ce fugeau de-a rostogolul, şi nu o dată, lovindu-se 
unul de altul în graba lor, se răsturnau şi cădeau mototol pe spate. Când se întâmpla ca Maria să 
râdă de stângăcia şi urâţenia lor, piticii croiau nişte mutre acre şi o priveau chiorâş. În fundul sălii, 
şedea un omuleț mărunt, bătrân, chircit, pe care Zerina îl salută cu supunere. Drept mulțumită, 
bătrânul dădu scurt din cap. Purta în mâini sceptru şi pe creştet coroană. Se părea că ceilalți pitici îl 
recunosc de stăpân, căci ascultau cu toţii de orice semn al lui. 

— Ce mai vreți? făcu el mohorât când se apropiară copiii. 

Maria tăcu de frică! Dar prietena ei răspunse că n-au venit decât să vadă nițeluş încăperea. 

— Mereu aceleaşi zăpăceli! spuse bătrânul. N-o să terminaţi odată cu trândăvia? 

Şi cu aceasta, îşi văzu iar de treburile lui, supraveghind alesul şi cântăritul boabelor de aur. Pe 
unii dintre pitici îi trimise aiurea, pe alţii îi certa mânios. 

— Cine-i domnul? întrebă Maria. 

— Prințul metalelor, răspunse mica ei prietenă şi îşi urmară drumul. 

Acum părea că sunt din nou afară, căci stăteau la marginea unui lac întins, doar că nu zăreau 
soarele şi nici cerul deasupra. Se urcară într-o bărcuţă şi Zerina începu să vâslească de zor. Barca 
înainta repede. Când ajunseră la mijlocul apei, Maria văzu o sumedenie de ţevi, canale şi şuvoaie, 


care se răsfirau în toate părțile din matca lacului. 

— Astea din dreapta, lămuri Zerina, se scurg pe sub grădina voastră, de aceea înfloresc la voi 
toate aşa de bogat. Dincoace, se coboară la râul cel mare. 

Deodată, pe fața lacului şi din toate canalele răsăriră puzderie de copii, care veneau înot, fie 
purtând coroniţe din trestii şi nuferi, fie legănând ţepuşe din mărgean roşu, fie suflând şi sunând din 
scoici învârtejite; zvonuri de veselie zburau de-a valma şi se loveau de malul întunecos; printre 
copii înotau şi femei de o frumuseţe rară, şi câte unii săreau buluc, le sărutau şi se agățau de gâturile 
lor. Toţi o salutară pe străină, adică pe Maria, după care întreg vălmăşagul acesta cârmi din lac spre 
un pârâu mititel, care se îngusta tot mai mult. În cele din urmă, bărcuţa se opri. Toată lumea îşi 
luase bun rămas. Zerina bătu într-o stâncă, aceasta se crăpă ca o uşă şi o femeie, toată numai în 
roşu, le ajută să coboare. 

— Cum merg lucrurile, bine? o întrebă Zerina. 

— Sunt chiar în toiul veseliei, răspunse femeia, se bucură grozav. Dealtfel şi căldura e foarte 
plăcută. 

Suiră o scară rotită şi Maria se trezi într-o sală de o frumuseţe orbitoare, încât trebui la început 
să-şi închidă ochii de atâta lumină. 

Roşii ca focul erau pereţii de jur împrejur, tapetaţi cu purpură. Iar când ochii se obişnuiră cât de 
cât, Maria văzu cu uimire tot soiul de făpturi zglobii, dansând şi săltând în purpura pereţilor; erau 
atât de drăguţe şi durdulii, încât nu le-ai fi găsit pereche pe lume; trupurile lor, ca din cristal rozaliu, 
lăsau parcă să se vadă sângele dinlăuntru jucând şi curgând. O întâmpinară pe străină cu râsete dulci 
şi cu plecăciuni osebite. Dar când Maria vru să se apropie, Zerina o trase cu putere îndărăt: 

— Vrei să te frigi, Maria dragă? Totul e numai foc! 

Maria simți dogoarea focului şi întrebă: 

— De ce nu ies făpturile astea minunate să se joace cu noi? 

— Aşa cum îţi prieşte ție aerul, răspunse mica prietenă, aşa le trebuie lor focul, în care trăiesc 
necontenit. Dincoace ar muri. Vezi ce bine se simt, cum râd şi se hârjonesc! Cele de jos împing 
flăcările ca pe nişte râuri sub pământ şi din ele cresc flori şi fructe şi vin; râurile de foc trec pe lângă 
râuri de apă, de aceea făpturile astea mici se bucură şi lucrează cu atâta sârg. Dar pentru tine trebuie 
că-i prea cald aici, haide să mai ieşim în grădină! 

Afară, priveliştea se schimbase între timp. Luna se odihnea în toate florile, păsările tăceau şi 
copiii dormeau ciorchine sub bolțile de verdeață. Dar Maria şi prietena ei nu simțeau deloc nevoia 
odihnei şi se plimbară astfel în plăcuta boare a nopţii de vară, tăifăsuind întruna până-n zori. 

La răsăritul zilei, fetiţele se ospătară cu fructe şi cu lapte, iar Maria vorbi: 

— Haide să mai schimbăm puţin locul, să mergem până la brazii cei înalți, să vedem cum arată 
împrejurimea. 

— Fireşte, răspunse Zerina. Poţi să-i vezi acolo şi pe străjerii noştri. Sunt sigură că o să-ţi placă. 
Stau sus, pe întărituri, printre copaci. 

Merseră prin grădini înflorite, prin dumbrăvi pline de privighetori, pe dealuri cu podgorii şi, 
urmând lungă vreme albia şerpuitoare a râului, ajunseră în sfârşit lângă brazii cei negri care, urcați 
pe o înălțime, hotărniceau locul. 

— Cum se face, întrebă Maria, că aici, înlăuntru, a trebuit să mergem atâta, în timp ce afară 
ocolul e mult mai mic? 

— Nu ştiu cum se face, vorbi mica prietenă, dar asta-i aşa. 

Se apropiară de brazii cu pricina. Un vânt rece, venind de afară, le sufla în obraz. Părea că 
negura învăluie ținutul de jur împrejur. Pe înălțime stăteau nişte inşi ciudaţi, cu feţele prăfuite, 
alburii, de parcă s-ar fi dat cu făină; semănau oarecum la chip cu bufniţele albe, urâte foc; purtau 
cojoace lăţoase cu falduri largi şi, deasupra capetelor, ţineau umbrele din piei neobişnuite; fluturau 
şi băteau întruna din aripile lor de liliac ţâşnite, ca într-o vedenie de coşmar, din mânecile 
cojoacelor. 

— Aş râde, dar mi-e groază, şopti Maria. 


— Ăştia sunt bunii şi harnicii noştri străjeri, lămuri mica prietenă. Ei stau aici şi dau mereu din 
aripi, ca să-i îngheţe frica în oase cui ar vrea să se apropie de noi. Iar de îmbrăcaţi sunt îmbrăcaţi 
aşa, pentru că afară plouă şi e răcoare, ceea ce le face rău. Dincoace, jos, nu ajung niciodată zăpada, 
vântul ori frigul. Aici e veşnic vară şi primăvară, pe când sus, dacă n-ar fi schimbaţi la răstimpuri 
scurte, străjerii ar pieri. 

— Dar cine sunteţi voi, la urma urmei? întrebă Maria în timp ce coborau din nou printre 
straturile de flori înmiresmate. Sau poate nici nu aveţi un nume care să vă deosebească de ceilalți? 

— Suntem iele, răspunse fetiţa cea drăgălaşă. Am auzit dealtminteri că oamenii ştiu şi vorbesc de 
noi. 

În livezi se porni larmă mare. „A sosit pasărea măiastră!“ le strigară copiii. Toți se grăbeau să 
intre în sală. Copii, tineri, bătrâni se grămădeau în prag, râzând şi chiuind, iar dinlăuntru răzbăteau 
muzici de sărbătoare. Păşind în sală, Maria văzu ca e plină de făpturi din cele mai deosebite şi toată 
lumea privea la o pasăre mare ce rotea sus, în rotunjimile bolţii, încet şi lin, cu penajul ei aprins. 
Muzica suna şi mai voios ca înainte, culorile, luminile se schimbau şi mai des. Apoi muzica tăcu şi 
pasărea, fremătând din aripi, se lăsă pe o coroană ca de jar ce plutea sub fereastra înaltă a bolţii. 
Penele zburătoarei aveau luciri de purpură şi de verde blând, prin care scăpărau dungi de aur; pe 
creştet îi flutura o diademă din pene mici şi atât de luminoase încât fulgerau ca nestematele. Pliscul 
era roşu, picioarele — de un albastru viu. Când pasărea mişca, toate culorile se învălmăşeau într-un 
joc minunat, spre desfătarea privitorului. Era de mărimea unui vultur. Dar cum îşi deschise pliscul 
de foc, viersuri din cele mai dulci izbucniră din pieptul ei, mai limpezi chiar decât ale privighetorii. 
Cântul suna din ce în ce mai puternic, se răspândea ca razele soarelui, încât lumea din jur, până şi 
copiii cei mai mici, vărsară lacrimi de fericire. După ce viersul amuţi, se înclinară adânc în fața 
păsării, care se roti din nou în rotunjimile bolţii şi ţâşni apoi pe uşă afară, suind în văzduh, către cer. 
Curând nu se mai văzu decât un punct roşu, care pieri şi el în câteva clipe. 

— De ce vă bucuraţi aşa cu toţii? întrebă Maria aplecându-se către prietena ei, care i se părea 
mai mică decât în ajun. 

— Vine împăratul, spuse fetița. Mulţi dintre noi încă nu l-am văzut, şi pe unde calcă dânsul, 
acolo e numai fericire şi nesaţ. ÎI aşteptăm de lungă vreme, cu dor nespus, mai adânc şi decât dorul 
vostru când, după o iarnă lungă, aşteptaţi să vină primăvara. Şi iată că acum şi-a trimis crainicul 
înaripat să ne anunţe sosirea! Frumoasa şi înțeleapta pasăre, care zboară din porunca regelui, se 
cheamă Phoenix, îşi are sălaşul tocmai departe, în Arabia, într-un pom singur pe lume, aşa cum nici 
altă pasăre Phoenix nu se află nicăieri. Când simte că a îmbătrânit, îşi clădeşte cuib din balsamuri şi 
fum de tămâie, îi dă foc şi moare cântând în flăcările lui; iar din cenuşa parfumată se avântă apoi 
aceeaşi Phoenix, tânără şi frumoasă ca la început. Rareori se întâmplă să zboare în văzul lumii, iar 
când o face totuşi la răstimp de veacuri, atunci oamenii o scriu pe răboj şi se aşteaptă la minuni... 
Dar acum, draga mea, va trebui să ne despărțim, căci ție, ca străină, nu ţi-e îngăduit să-l vezi pe 
împărat. 

Atunci, femeia cu veşmânt de aur îşi croi drum prin mulțime, îi făcu Măriei semn s-o urmeze şi o 
duse într-un umbrar singuratic. 

— Trebuie să ne părăseşti, copila mea dragă, vorbi ea. Împăratul are de gând să-şi aşeze la noi 
Curtea pe vreo douăzeci de ani sau chiar mai mulți. Rodnicia şi binecuvântarea vor cuprinde 
întregul ținut, mai cu seamă aici în apropiere. Izvoarele şi fântânile vor fi mai darnice, câmpul şi 
grădinile mai bogate, vinul mai bun, imaşul mai gras, pădurea mai proaspătă şi mai verde; prielnic 
va fi timpul, nici tu grindină, nici tu puhoaie care să se reverse. Ţine inelul ăsta şi aminteşte-ţi de 
noi, însă fereşte-te să spui cuiva despre cele văzute! Altminteri, va trebui sa plecăm de aici şi toți 
oamenii ținutului şi chiar tu, fetiță dragă, veţi pierde norocul de a trăi în preajma noastră. Sărută-ţi 
prietena de joacă şi bun rămas. 

leşiră din umbrar. Zerina o aştepta afară, plângând. Maria se aplecă, o sărută şi se despărți de ea. 
Păşi pe puntea îngustă; aerul rece îi bătea în spate, dinspre brazi, cățeluşul lătra frământându-şi 
clopoţelul de la gât. Mai întoarse o dată capul, apoi o luă la fugă, pentru că negrul mohorât al 

brazilor, coliba dărăpănată şi umbrele din jur stârneau în ea fiori de groază. 

„Cât s-or fi zbuciumat părinții astă-noapte din pricina mea! îşi zise Maria după ce ajunse în 
câmp. Şi nici n-am voie să le povestesc unde am fost şi câte am văzut! Şi chiar dacă le-aş spune, nu 
m-ar crede!“ Doi bărbaţi trecură prin faţa ei şi o salutară. Maria îi auzi vorbind: „Frumoasă 
domnişoară! De unde-o fi?” Cu paşi grăbiţi se apropie de casa părintească. Dar iată că pomii care, 
cu o zi în urmă, se aplecau de rod, erau acum uscați, despuiați şi golaşi; casa era altfel văpsită şi o 
şură nouă se ivise lângă ea. Maria, cuprinsă de uimire, crezu că e prada unui vis. Buimacă, deschise 
uşa şi îl găsi pe tata stând la masă între o femeie străină şi un tânăr necunoscut. 

— Doamne, tată! strigă ea. Dar unde-i mama? 

— Mama! sări femeia străină în întâmpinarea ei, căci bănuia ceva. Oh, doar nu eşti... Ba da, ba 
da, eşti Maria, singurul şi dragul meu copil, care te-ai pierdut şi te-am crezut moartă! 

Mama o recunoscuse îndată după aluniţa de sub bărbie, după ochi şi după figură. Toţi o 
îmbrăţişară, toţi se bucurară nespus, iar părinţii vărsară şi lacrimi. Se mirau că-l ajunsese aproape pe 
tatăl ei la stat. Ea însă nu pricepea cum de se schimbase şi îmbătrânise atât de mult biata mamă. Pe 
urmă vru să ştie cum îi spune tânărului acela străin. 

— Păi, e Andres, băiatul vecinului, o lămuri Martin. Cum se face că te-arăţi ca din senin, după 
şapte ani lungi şi grei de aşteptare? Unde ai fost? De ce nu ne-ai dat nicio veste? 

— Şapte ani? zise Maria şi nu putu să-şi limpezească amintirile, închipuirile. Şapte ani încheiaţi? 

— Da, da, făcu Andres râzând şi strângându-i bucuros mâna. Am câştigat, Maria dragă! Sunt 
şapte ani de când am fugit până la părul de pe colină şi m-am întors înapoi, iar tu, leneşo, îmi vii 
abia azi! 

O întrebară iar şi iar, o descusură în fel şi chip, însă ea, gândindu-se la porunca primită, nu le 
dădu răspuns. Aproape că-i băgară în gură povestea ce o brodiseră ei: că s-a rătăcit, că a luat-o un 
căruţaş şi a dus-o într-o aşezare necunoscută, că acolo dânsa n-a ştiut să le spună oamenilor unde-i 
locuiesc părinţii; că pe urmă au mutat-o într-un oraş depărtat, unde nişte binefăcători au crescut-o 
cu dragoste; că mai apoi aceştia s-au săvârşit din viaţă, iar dânsa, izbutind să-şi amintească de locul 
unde s-a născut, a prins cel dintâi prilej şi s-a întors acasă. 

— Fi hai, ajunge, lăsaţi lucrurile cum sunt! rosti în sfârşit mama. Bine că te văd aici, copila mea, 
singurul meu odor, lumina vieţii mele! 

Andres rămase la cină. Maria încă nu reuşea să se adune. Casa i se părea scundă şi întunecoasă. 
O mirau veşmintele de pe ea, simple, curate, însă cu totul străine. Se uita la inelul din deget, cu o 
piatră roşie foc, prinsă cu meşteşug în scapărul aurului. lar când tata o întrebă de inel, ea minți că 
tot binefăcătorii aceia i-l dăduseră. 

Dornică de somn, Maria se grăbi la culcare. 

A doua zi dimineaţă, se simți cu mintea mai la locul ei. Îşi descâlcise oarecum închipuirile şi 
putu să răspundă cu mai multă chibzuinţă sătenilor care veniseră cu toţii să-i ureze bun sosit. Andres 
se înfățişă cel dintâi, vioi, bucuros şi gata să dea ajutor prin gospodărie. Copila de cincisprezece ani, 
proaspătă ca o floare, îi plăcuse atât de mult încât nu închisese ochii toată noaptea. Contele şi 
contesa o chemară pe Maria la castel, unde aceasta trebui să depene iarăşi povestea născocită în 
ajun, pe care o ştia acum pe dinafară; contele cel bătrân şi nobila doamnă se uimiră de purtarea ei 
frumoasă. Vorbea cuminte, fără a şovăi, răspundea curtenilor la toate întrebările şi într-un grai ales; 
îi pierise teama de rangul stăpânilor şi de locul unde se afla, căci, măsurându-i pe aceşti nobili şi 
odăile în care stăteau cu cele văzute în popasul ei tăinuit printre iele, cu vraja şi minunăţiile lor, i se 
părea că strălucirea de-aici e întunecoasă şi oamenii mărunți. Conţii cei tineri fură de-a dreptul 
cuceriți de frumuseţea Măriei. 

Era în luna lui februar. Pomii înfrunziră mai iute ca de obicei, privighetoarea veni mai devreme 
ca oricând, primăvara se arăta mai dulce decât toate primăverile rămase în amintirea moşnegilor. 
Peste tot izbucneau firicele de apă, hrănind ogoare şi lunci; colinele parcă se înălțau, butucii 
creşteau la rândul lor în podgorii, livezile înfloreau ca nicicând şi mireasma unei adânci 
binecuvântări învăluia ţinutul, ca o legănare de nori străvezii. Pretutindeni rod peste măsură, nicio zi 


aspră, niciun vânt rău care să dăuneze recoltei; în ciorchinii uriaşi boabele plesneau de must roşu, 
iar oamenii locului se minunau, trăind ca într-un vis fericit. 

În al doilea an, lucrurile se petrecură la fel, doar că lumea se mai obişnuise cu acest belşug 
neînchipuit. În toamnă, rugată fiind cu multă stăruinţă de Andres şi de părinţii săi, Maria se hotărî 
să-l ia de bărbat. Se logodiră deci şi se cununară apoi în timpul iernii. 

De multe ori, tânăra soţie se gândea cu dor la popasul ei dincolo de brazi; era tristă şi tăcută. 
Oricât de frumos ar fi arătat toate în jurul ei, îşi amintea totuşi că văzuse lucruri şi mai frumoase, 
încât umbra mâhnirii i se lăsă pe suflet şi pe chip. Cu durere auzea cum tatăl şi soțul vorbeau 
întreolaltă despre tâlharii care locuiesc în văgăună; de câte ori n-ar fi vrut să le ia apărarea, că doar 
îi ştia de binefăcători ai întregului ţinut, şi mai ales în faţa lui Andres, care parcă se desfăta 
suduindu-i întruna, însă de fiecare dată trebui să-şi zăvorască vorbele în piept. Astfel trecu anul şi, 
în cel următor, Maria născu o fetiță pe care, în amintirea ielelor, o boteză Ielina. 

Tinerii însurăţei trăiau în aceeaşi casă cu Martin şi cu Brigitte, unde aveau loc destul şi unde îşi 
ajutau părinţii la treburile întinsei lor gospodării. Micuța Ielina se dovedi nemaipomenit de vioaie şi 
înzestrată; începu să alerge foarte curând şi învăţă să vorbească orice ar fi vrut la mai puţin de un an 
de la naştere; iar peste alți câțiva ani, se arătă atât de isteaţă şi deşteaptă şi frumoasă la chip, încât 
toți se uitau la ea cu mirare, iar Maria nu-şi putea scoate din cap gândul că fetița ei seamănă cu 
îngeraşii fermecători din văgăuna cu brazi. lelina nu se prea băga între alți copii şi ocolea cu teamă 
jocurile lor zgomotoase. Cel mai bine se simţea singură. Atunci se retrăgea într-un colțişor al 
grădinii şi citea sau broda cu sârg. Adesea o vedeai dusă pe gânduri sau plimbându-se apăsat de 
colo până colo şi vorbind cu sine. Părinţii o lăsau în voia ei, căci era sănătoasă şi înflorea ca o 
floare. Doar că-i îngrijora câte o vorbă sau câte un răspuns neobişnuit de adânc. 

— Asemenea copii deştepţi, spunea de multe ori bunica Brigitte, nu ajung bătrâni. Sunt prea 
buni pentru lumea noastră. Unde mai pui că fata e frumoasă peste fire şi nu-şi va găsi rostul pe 
pământ. 

[elina nu suferea deloc să fie servită, dorea să facă totul cu mâinile ei. Se scula dimineața 
înaintea tuturor, se spăla, se îmbrăca, se gătea cu grijă, la fel şi seara, ținea cu tot dinadinsul să-şi 
împăturească singură hainele şi rufele; nu îngăduia nimănui, fie chiar mamei, să-i umble prin 
lucruri. Mama trecea cu înţelegere peste încăpăţânarea ei şi nu-şi făcea gânduri; dar ce mirare o 
cuprinse când, într-o zi de sărbătoare, trebuind să meargă împreună la castel şi schimbându-i cu de- 
a sila rochia — în ciuda împotrivirii şi a lacrimilor ce vărsa — zări la pieptul fetiţei, spânzurat de o 
aţă, un bob de aur foarte ciudat, pe care îl recunoscu de îndată că e dintre cele văzute cândva în 
lăcaşurile subpământene. Mica lelina se sperie şi povesti până la urmă că l-ar fi găsit în grădină şi, 
plăcându-i foarte mult, l-a ţinut ascuns în mare taină; ea o rugă pe Maria cu atâta patimă şi dor, 
încât aceasta îi prinse la loc bobul de aur şi se îndreptă spre castel bătută de gânduri. 

În rând cu locuinţa arendașului, mai deoparte, se aflau câteva hambare şi magazii pentru 
păstrarea recoltei şi a uneltelor, iar în spatele acestora un petic de iarbă şi un umbrar vechi, unde nu 
mai călca picior de om, căci, după noua orânduire a gospodăriei, se găsea prea departe de gradină. 
Singurătatea de acolo îi plăcea Ielinei şi nimănui nu-i trecea prin gând să-i strice liniştea, încât se 
întâmpla deseori ca părinţii să n-o vadă preţ de o jumătate de zi. Într-o după-amiază, mama 
cotrobăza prin acele clădiri lăturalnice, făcea curăţenie şi căuta nu ştiu ce lucru pierdut, când 
deodată văzu o rază de lumină strecurându-se printr-o crăpătură a zidului. Atunci îi veni în minte să 
se uite prin zid, să vadă ce mai face copila; desprinse o cărămidă care abia se mai ţinea în lăcaşul ei 
şi se nimeri ca privirea să-i cadă tocmai în umbrar. lelina şedea înlăuntru, pe un scăunel, şi alături 
de ea... binecunoscuta Zerina; fetiţele se jucau cu nesaţ şi în cea mai bună înțelegere. Zerina, cea 
din lumea ielelor, o îmbrățişa şi îi spunea mâhnită: 

— O, făptură dragă, aşa cum mă joc azi cu tine, aşa m-am jucat şi cu mama ta când era mică şi a 
venit printre noi! Dar voi, oamenii, creşteți prea repede, ajungeţi mari şi cu judecată. Asta-i foarte 
trist. Mai bine ai rămâne copil atâta vreme cât rămân şi eu! 


— Ți-aş face pe plac cu dragă inimă, răspunse lelina, dar toată lumea de-aici crede că voi fi 
curând coaptă la minte şi că o să mă las de joacă, fiindcă am nişte însuşiri de-o s-ajung deşteaptă ca 
un om bătrân. Ah, şi atunci n-o să te mai văd, scumpă Zerina! Uite-aşa păţim, ca şi florile! Ce 
frumos e mărul când îi crapă mugurii plini şi roşcați! E atât de mare şi rămuros, încât oamenii care 
trec pe sub el îşi spun că o să iasă ceva cu totul deosebit; pe urmă vine soarele şi floarea se deschide 
în toată lumina ei, dar dedesubt se şi află un grăunte urâcios, care o va despuia mai târziu de 
veşmintele pestrițe; fiindcă nici grăuntele nu poate sta pitit mereu, el creşte şi, la toamnă, trebuie să 
se facă fruct; desigur că şi un măr rotund, colorat, îți desfată ochii, dar nici pe departe ca floarea de 
primăvară... Aşa o ducem şi noi, oamenii; nu mă pot bucura la gândul că voi fi domnişoară. Ah, de- 
aş răzbi să trec măcar o dată pe la voi! 

— De când stă la noi împăratul, vorbi Zerina, nu se mai poate deloc. În schimbj vin eu, scumpa 
mea lelina, fără să mă vadă ori să mă simtă cineva aici, nici dincolo; trec nevăzută prin văzduh şi 
zbor încoace ca pasărea; ne vom întâlni încă de multe ori cât vei fi mică. Spune-mi, ce-ai vrea sa fac 
pentru plăcerea ta? 

— Să mă iubeşti, răspunse lelina. Să mă porţi în inimă cum te port eu. lar acum, să mai facem 
trandafiri! 

Zerina scoase de la sân cutiuţa ei fermecată, slobozi două fire de polen şi deodată se ivi înaintea 
lor o tufă verde cu doi trandafiri aprinşi, care parcă se înclinau unul spre celălalt, sarutându-se. 
Fetiţele rupseră, zâmbind, câte o floare şi tufa pieri. 

— O, de n-ar pieri atât de repede şi trandafirul din mâna mea, copilul ăsta roşu, minunea 
pământului! spuse lelina cu teamă în suflet. 

— Dă-l încoace niţeil ceru fetița din lumea ielelor. 

Suflă de trei ori asupra trandafirului abia dezbobocit, îl sărută de trei ori, după care i-l dădu 
înapoi lelinei. 

— Gata, vorbi ea, de-acum rămâne proaspăt şi roşu până-n iarnă. 

— O să-l păstrez ca pe icoana ta, făgădui lelina. O să-l ţin în odăița mea, o să-l sărut dimineaţa şi 
seara ca şi când te-aş săruta pe tine. 

— Apune soarele, rosti mica ei prietenă, e timpul să mă-ntorc la ai mei. 

Îşi luară rămas bun, apoi Zerina se făcu nevăzută. 

La ceasul serii, Maria îşi luă fetiţa în braţe cu oarecare frică şi sfială. Ea îi lăsă de atunci şi mai 
multă libertate, domolindu-şi în acelaşi timp bărbatul când acesta, îngrijorat de firea singuratică a 
copilei şi temându-se ca nu cumva să-şi piardă istețimea sau chiar să-şi iasă din minți, umbla din ce 
în ce mai mult pe urmele ei. În schimb, mama se uita în dese rânduri prin, crăpătura zidului şi 
aproape de fiecare dată o vedea lângă fetița ei pe Zerina cea minunată, venită din lumea ielelor. Se 
jucau ori stăteau de vorbă ca nişte oameni mari. 

— Ai vrea să deprinzi zborul? întrebă odată Zerina pe prietena ei. 

— Mult de tot! 

Cât ai clipi, fiica ielelor o cuprinse pe lelina cea muritoare şi o săltă de jos până la înălțimea 
umbrarului. Îngrijorată, mama uită să se mai ferească de ochii fetiţelor şi îşi scoase capul din 
ascunziş. Atunci Zerina zâmbi, amenințând-o de sus cu degetul, apoi cobori cu prietena ei în 
umbrar, o sărută şi dusă a fost. S-a mai întâmplat pe urmă adesea ca Zerina să o surprindă astfel pe 
Maria. Şi de fiecare dată, clătina din cap ameninţător, însă cu zâmbetul pe buze. 

De multe ori, când bărbatul avea iarăşi chef de harțag, Maria îi zicea supărată: 

— Îi năpăstuieşti pe nedrept, Andres, pe bieţii oameni din colibă! 

Iar când Andres se zbârlea şi stăruia să afle de ce, în pofida sătenilor şi chiar a domnilor conți, 
dânsa crede a şti mai bine lucrurile, Maria ocolea răspunsul şi tăcea. Într-o după-amiază, Andres se 
năpusti şi mai rău cu gura asupra celor din văgăună, spunând că ar trebui alungaţi cu toții ca nişte 
nelegiuiți ce sunt. Atunci Maria izbucni fără voie: 

— Taci, că sunt binefăcătorii tăi şi ai întregului ţinut. 

— Binefăcători? făcu Andres mirat. Binefăcători — aceşti tâlhari şi pierde-vară?! 


Luată de focul mâniei, Maria — după ce îi ceru cuvântul că nu va spune nimănuia nimic — 
porni să-i istorisească cele trăite când era copil şi cum Andres, după fiecare vorbă a ei, clătina din 
cap neîncrezător, pufnind a batjocură, ea îl prinse de mână şi îl duse la zidul prin care se vedea ce se 
petrece în umbrar. Şi nu mică i-a fost mirarea lui Andres când o zari pe copila din lumea ielelor 
jucându-se drăgăstos cu fetița lor. Graiul îi amuţi, doar un strigăt de uimire îi scăpă din gură, la care 
Zerina îşi întoarse ochii la el, păli, începu să tremure şi îl ameninţă cu degetul, dar nu prietenoasă ca 
de obicei, ci mânioasă. Apoi rosti către prietena ei: 

— N-ai ce le face, scumpa Ielina, oamenilor nu le vine niciodată mintea la cap, oricât s-ar crede 
de deştepţi! 

O îmbrăţişă în mare grabă şi, luându-şi chip de corb, cârmi în zbor deasupra grădinii către 
văgăuna cu brazi. 

Seara, micuța Ielina nu scoase niciun cuvânt, doar îşi săruta plângând trandafirul. Maria îşi 
simţea inima împovărată. Andres mai mult tăcea. Se lăsă noaptea. Deodată, pomii începură să 
freamăte, păsările zburau roată cu țipăt înfricoşat, tunete se dădeau de-a rostogolul, pământul se 
zguduia şi un vaier stăruia în văzduh. Maria şi Andres nu îndrăzniră să se scoale din aşternut; îşi 
trasera plapuma peste cap şi aşteptară tremurând să se crape de ziuă. Către dimineaţă, totul se linişti, 
după care soarele urcă deasupra pădurii. 

În timp ce Andres se îmbrăca, Maria văzu că piatra inelului, pe care îl purta în deget, îşi pierduse 
culoarea. Când deschiseră uşa, soarele îi întâmpină arzător, însă priveliştea din jur aproape că nu 
mai erau în stare s-o recunoască. Verdele proaspăt al pădurii fugise, colinele se plecaseră la pământ, 
apele curgeau anevoie, sleite, cerul părea sur, iar dacă-ţi aruncai privirea spre brazii din văgăună, 
ziceai că nu sunt mai negri sau mai trişti decât pomii ceilalți. Coliba şi acareturile vechi din spatele 
brazilor nu mai păreau atât de îngrozitoare şi câţiva săteni, vorbind despre întâmplările acelei nopți 
ciudate, povestiră cum că ar fi intrat în curtea unde locuiau tâlharii, dar aceştia pesemne că s-au 
mutat, căci coliba stătea goală şi înlăuntru nu era nimic mai deosebit ca în casele altor oameni 
sărmani, cică nu rămăseseră decât nişte scule gospodăreşti. 

lelina îi spuse în taină mamei: 

— Astă-noapte, când nu puteam să dorm de atâta zgomot şi mă rugam din adâncul inimii, s-a 
deschis uşa şi a intrat prietena mea de joacă, să-şi ia rămas bun. Avea o geantă pe umăr, pălărie pe 
cap şi un toiag mare în mână. Era tare supărată că, din pricina ta, care i-ai fost întotdeauna dragă, va 
trebui să îndure cea mai grea şi dureroasă pedeapsă. Căci toţi din neamul lor, spunea dânsa, pleacă 
din aceste locuri cu multă părere de rău. 

Maria îi porunci lelinei să nu mai vorbească. Dar între timp veni şi barcagiul de la râu, care 
înşiră tot felul de ciudăţenii. Cică la căderea nopţii îl căutase un bărbat străin şi mare de stat, care îi 
luă cu chirie barca până la ivirea zorilor, cerându-i să stea acasă liniştit, sa doarmă sau, cel puțin, să 
nu se arate în prag. 

— Mi-era frică, povestea bătrânul barcagiu, însă târgul neobişnuit pe care-l încheiasem nu-mi 
dădea pace să dorm. M-am apropiat pe furiş de fereastră şi m-am uitat înspre râu. Nori uriaşi se 
frământau pe cer; pădurea jelea în depărtare; părea că şi căsuţa mea se cutremură; suspine şi vaiete 
pluteau în jur. Deodată se văzu o lumină albă, ca un şuvoi ce creştea şi se lăţea, de parcă ar fi plouat 
cu puzderie de stele; sclipind şi vălurind, şuvoiul veni dinspre văgăuna cu brazi şi năvăli peste 
câmpuri, până la malul râului; atunci se auziră tropote, zăngăneli, şoapte, freamăte, din aproape în 
mai aproape, şi toți trecură spre barca mea, făpturi luminoase, mari şi mici, bărbaţi, femei, chiar şi 
copii, după cât îmi dădeam seama; şi după ce au coborât unii în barcă, străinul cel voinic îi duse la 
malul celălalt; dar în preajma bărcii mai înotau mulțime de alte făpturi strălucitoare, văzduhul 
scăpăra lumini, ceaţă albă se lăsa în jurul lor şi toți plângeau şi se tânguiau că trebuie să plece 
departe, hăt departe de meleagul pe care l-au îndrăgit. Pe urmă se mai auzea un timp bătaia vâslei şi 
clipocitul apei, după care totul se potolea. Barca trecu şi se întoarse de mai multe ori pentru alte 
încărcături; nişte pitici urâţi cărau şi slobozeau în ea vase grele; să fi fost draci ori spiriduşi, asta n-o 
mai ştiu. Apoi se arătă un alai strălucitor. Parcă era un bătrân călare pe un bidiviu jalb, micuţ şi, în 


jurul lui, mulțimea îngrămădită; n-am zărit însă decât capul bidiviului, căci era învelit în nişte 
prapuri scânteietoare de-ţi furau ochii; moşneagul purta coroană pe cap, încât, ajungând el pe malul 
celălalt, mi se păru că acolo răsare soarele şi că zorii îmi ard pe obraz. Astfel se scurse toată 
noaptea. Până la urmă am adormit, în parte bucuros, în parte muşcat de groază. Dimineaţa, totul era 
liniştit. Însă râul parcă fugise din loc şi o să-mi fie tare greu să mai mân barca... 

Chiar în acelaşi an fu secetă mare, pădurea se uscă, izvoarele secară şi ținutul, care până nu de 
mult îi încânta pe călători, ajunse în toamnă sterp, golaş, prăpădit. Abia de găseai, în marea de nisip, 
ici-colea un locşor cu iarbă palidă. Livezile se înnegriră, viile pieriră şi priveliştea se întunecă atât 
de mult încât familia conților se mută în anul următor, părăsindu-şi castelul care, după aceea, rămas 
în paragină, se nărul. 

lelina se uita zi şi noapte, cu dor, la trandafirul ei şi se gândea la prietena ei de joacă. Dar când 
floarea se înclină şi se ofili, atunci îşi lăsă şi lelina căpşorul în jos şi până-n primăvară plecă dintre 
cei vii. Maria sta de multe ori în faţa colibei dintre brazi, plângându-şi fericirea pierdută. Se ofili şi 
ea până ce, după câțiva ani, o urmă pe fetiță. Iar bătrânul Martin, luându-şi ginerele cu el, se 
întoarse în ținutul unde a trăit odinioară. 


Domnul de Brakel din Brakelheim 


poveste germană 


A fost cândva un nobil, pe care îl chema Thaddăus de Brakel şi care trăia în micul cătun 
Brakelheim moştenit de la tatăl său, bătrânul domn de Brakel, fiindu-i prin urmare stăpân. Cei patru 
țărani, care mai locuiau în acel sătuc, îi ziceau „nobilul domn”, deşi purta ca şi țăranii părul lins şi 
doar duminicile, când mergea în trăsură cu soţia şi cu cei doi copii, Felix şi Christlieb, la biserica 
din comuna învecinată, schimba surtucul de toate zilele, din postav grosolan, pe o haină verde, 
subţire şi o jiletcă roşie, ţesută cu fir de aur, care îl prindeau destul de bine. Şi dacă întrebai pe 
vreun ţăran: „Cum fac să ajung la domnul de Brakel?” — acesta îţi răspundea: „Mergi înainte, pe 
ulița satului, până sus, pe colină, unde cresc mestecenii. Acolo e castelul nobilului domn.” Mă rog, 
cine nu ştie că un castel înseamnă o clădire mare şi înaltă, cu o mulțime de ferestre şi usi, ba chiar şi 
cu turnuri, cu sfârleze scânteind! 

Pe când sus, la colina cu mesteceni, nu se vedea nimic din toate astea, doar o căscioară scundă cu 
câteva ferestruici, pe care abia din preajmă izbuteai s-o zăreşti. Dar dacă se întâmplă adesea ca, în 
fața porții unui mare castel, să te opreşti bătut de aerul rece dinlăuntru şi țintuit de ochii morți ai 
statuilor ce se reazimă de ziduri ca nişte străjeri cumpliți, încât îți piere pofta să intri şi mai bine te- 
ai întoarce din drum — cu totul altfel stăteau lucrurile când ajungeai la căscioara domnului 
Thaddâus de Brakel. Mai întâi, mestecenii cei înalți şi mlădii, cu ramurile încărcate de frunziş 
verde, parcă-şi tindeau braţele, bucuroşi de oaspeți, salutând cu freamăt şi cu şopot lin: „Bine ai 
venit printre noi! Bine ai venit!”. Pe urmă, ce primitoare era casa, de parcă voci îngereşti te chemau 
din ferestruicile curate ca oglinda şi de jur împrejur, din crengărişul de viță sălbatică, des şi umbros, 
care îmbrăca pereții până sub acoperiş! Parcă auzeai glasuri dulci de îmbiere: „Vino înlăuntru, intră, 
drumeţule ostenit, aici e plăcut şi prietenos!“ Dovadă şi rândunelele cu ciripitul lor voios, care 
zburau întruna fie din cuib, fie înapoi, pe când bătrâna barză se uita de pe horn, ştiutoare şi 
înțeleaptă, zicând: „Eu îmi petrec aici de multişor verile şi gazdă mai bună n-am găsit nicăieri pe 
pământ. Nici că m-aş muta în altă parte dacă n-ar fi dorul de călătorie moştenit de la străbuni şi dacă 
iernile n-ar fi atât de aspre, iar lemnele scumpe foc.” Iată dar ce ispititoare şi drăguță se vădea 
căscioara domnului de Brakel, chiar dacă nu era castel. 


O preacinstită vizită 
poveste germană 


Într-o zi, doamna de Brakel se sculă dis-de-dimineaţă şi coapse un cozonac, în care băgă mai 
multe stafide şi migdale decât chiar în copturile de Paşti, ceea ce îi dădu un gust neasemuit de bun. 
Între timp, domnul de Brakel îşi scutură şi îşi perie haina cea verde şi jiletca roşie, iar Felix şi 
Christlieb fura gătiți cu cele mai frumoase veşminte din câte aveau. 

— Astăzi să nu-mi alergaţi prin pădure ca de obicei, le porunci domnul de Brakel copiilor. Staţi 
cuminţi în odăița voastră, ca să fiți curaţi şi frumuşei când o veni nobilul vostru unchi! 

Soarele răsărise limpede şi vioi, poleind cu aur ferestrele; în pădurice, un vântuleţ zglobiu îşi 
susura viersul de dimineaţă şi cintezoii şi scatiii şi privighetorile se bucurau de-a valma, umplând 
văzduhul cu cele mai vesele cântări. Christlieb, fetiţa, şedea lângă masă, scufundată-n sinea ei; ba 
îşi potrivea panglicuţele stacojii de la rochie, ba se căznea cu iglița la împletit, căci astăzi lucrul îi 
mergea greu de tot. Felix, căruia tatăl îi pusese în mâini o carte cu poze, îşi luneca privirea peste 
pagini către pâlcurile de mesteceni, unde altminteri zburda în fiecare dimineaţă, după pofta inimii, 
preţ de câteva ore. „Ah, ce frumos e afară!” ofta el într-ascuns! Dar când Sultan, marele paznic al 
curţii, porni să salte în dreptul ferestrei, lătrând şi mârâind câineşte, alergând o bucată spre arborii 
cei înalți şi întorcându-se din nou, cu scâncet şi strănut, de parcă ar fi vrut să-l strige pe micul Felix: 
„Nu ieşi odată, să mergem la pădure? Ce tot faci între patru pereţi?” — atunci băiatul nu mai putu 
să rabde şi o rugă pe mamă-sa: 

— Ah, dragă mamă, lasă-mă să ies numai câțiva paşi la plimbare! 

Doamna de Brakel însă nu îngădui. 

— Stai frumuşel în odaie, vorbi ea. Ştiu eu ce faci când o ştergi afară, cu Christlieb după tine, şi 
pe urmă hop şi huşt prin tufe şi scaieţi şi sus, în copaci! Pe urmă vă-ntoarceţi acasă murdari şi 
năduşiţi, iar unchiul spune: „Cine mai sunt şi țărănuşii ăştia urâţi? Aşa nu trebuie să arate nimeni, 
fie om mare, fie copil, când se trage din neamul Brakel!” 

leşindu-şi din răbdări, Felix închise cartea cu poze şi rosti încet, pe când lacrimile îi dădeau în 
ochi. 

— Dacă nobilul unchi zice aşa de țărănuşii cei urâţi, atunci n-a văzut nici pe Peter al lui Vollrad, 
nici pe Annliese a lui Hentschel, nici pe ceilalți copii din satul nostru, care nu cred să se găsească 
alții mai frumoşi ca ei. 

— Chiar aşa! întări la rândul ei Christlieb, ca deşteptată dintr-un vis. Oare nu-i şi Grete a lui 
Schulze un copil frumos, deşi nu are nici pe departe panglicuţe atât de roşii ca mine? 

— Nu mai vorbiţi prostii! le strigă mama, oarecum supărată. Voi nu pricepeţi ce vrea sa zică 
nobilul unchi. 

Zadarnic se gândiră ei în fel şi chip la pădurice şi la minunata zi de azi. Toate astea nu-i ajutară la 
nimic. Felix şi Christlieb fură nevoiţi să stea în odaie şi asta le cădea cu atât mai greu cu cât 
cozonacul aşezat pe masă şi răspândind miresme din cele mai dulci nu trebuia nicicum atins până la 
sosirea unchiului. „Ah, de-ar veni odată, de-ar veni!” se rugau copiii şi aproape că plângeau de 
nerăbdare. În cele din urmă, se auzi tropot de cai şi o caleaşca opri în faţa casei. Era atât de lucioasă 
şi dată cu aur încât copiii, care nu mai văzuseră aşa ceva, fură uimiţi la culme. Un bărbat înalt şi 
uscăţiv lunecă din braţele vizitiului, care îi deschisese caleaşca, drept în braţele domnului de Brakel. 
Îşi lipi de două ori obrazul de obrazul acestuia, şoptind din vârful buzelor; 

— Bonjour, dragă vere, te rog, fără deranj! 

Între timp, vizitiul mai scoase din caleaşcă o doamnă scundă şi grasă, cu faţa roşie foc, împreună 
cu doi copii, un băieţaş şi o fetiță; lucra omul cu mare dibăcie, încât tustrei lunecară de sus drept în 
picioare. După ce toți musafirii se adunară astfel, Felix şi Christlieb, pe care tatăl şi mama îi 
muştruluiseră din timp, apucară fiecare mâna bărbatului acela înalt şi uscăţiv şi o sărutară, spunând: 

— Fiţi binevenit la noi, dragă domnule unchi nobil! 

Apoi făcură la fel cu mâna doamnei aceleia scunde şi grase, zicând: 

— Fiţi binevenită la noi, dragă doamnă mătuşă nobilă! 


Pe urmă se apropiară de copii, însă de data asta rămaseră cu gurile căscate, fiindcă nu mai 
văzuseră, asemenea copii. Băiatul purta pantaloni lungi, bufanţi, o jiletcă de postav roşu aprins, cu o 
mulțime de fireturi şi trese de aur, o săbiuţă lucitoare la şold, o căciuliță roşie, foarte ciudată şi cu 
pană albă-n vârf, de sub care se iţea chipul lui palid-gălbui, cu ochi tulburi, adormiţi şi tâmpi. Fata 
purta, ce-i drept, rochiţă albă ca şi Christlieb, dar cu o groază de panglici şi dantelării, iar părul îl 
avea strâns în nişte cosiţe aiurea, împreunate la creştet într-un coc ascuţit pe care scăpăra o coroniță. 
Christlieb îşi luă inima în dinţi şi dădu s-o prindă de mână, dar fata şi-o trase iute îndărăt şi faţa i se 
strâmbă, mai-mai să izbucnească în plâns, încât şi Christlieb se sperie şi o lăsă în pace. Felix, la 
rândul lui, nu voi decât să vadă mai de-aproape săbiuţa aceea frumoasă şi dădu s-o pipăie cu mâna, 
dar băiatul porni să strige avan: „Sabia mea, sabia! Vrea să-mi fure sabia!” 

Şi fugi de se ascunse repede în spatele domnului cel uscăţiv. Atunci Felix se îmbujoră la faţă şi 
vorbi mânios: 

— Nu vreau să-ţi iau nicio sabie, prostule! 

Ultimul cuvânt nu-l rosti decât printre dinți, totuşi domnul de Brakel îl auzi şi păru tare încurcat. 
Tot răsucind un nasture de la jiletcă, spuse: 

— Ah, Felix! 

În schimb, doamna cea grasă vorbi: 

— Adelgunda, Hermann, nu fiţi nătângi, doar copiii nu vă fac niciun rău! 

Iar nobilul unchi sâsâi din vârful buzelor: 

— Lăsaţi, că o să se cunoască ei în curând! 

Apoi o luă pe doamna de Brakel de braţ şi o conduse în casă. După ei veneau domnul de Brakel 
şi doamna cea grasă, de rochia căreia se agățaseră Adelgunda şi Hermann, pe când Christlieb şi 
Felix mergeau în coada tuturor. 

— Acum o să taie cozonacul, şopti Felix la urechea surorii lui. 

— Păi da, păi da! răspunse bucuroasă Christlieb. 

— Şi pe urmă o zbughim în pădure, adăugă Felix. 

— Şi n-o să ne mai învârtim pe lângă străinii ăştia proşti! adăugă Christlieb la rândul ei. 

Felix sări într-un picior şi astfel pătrunseră, amândoi în casă. Adelgunda şi Hermann nu aveau 
voie să mănânce cozonac, fiindcă nu le pria, după cum ziceau părinţii. De aceea căpătară nişte 
pesmeţi dulci, pe care vizitiul îi aduse într-o cutie. Felix şi Christlieb muşcară sănătos din câte o 
felie mare de cozonac, pe care le-o întinse mama, şi fură mulțumiți. 


Cum se petrecu mai încolo preacinstita vizită 
poveste germană 


Domnul cel uscățiv, pe care îl chema Cyprianus de Brakel, era, cum s-ar spune, văr drept cu 
domnul Thaddăus de Brakel, însă cu mult mai nobil decât acesta. Căci pe lângă titlul de conte, 
dumnealui mai avea câte o stea mare de argint pe fiecare haină, chiar şi pe manta. De aceea, cu 
prilejul unui scurt popas pe care îl făcuse anul trecut la vărul său, domnul Thaddăus de Brakel, 
singur, fără doamna cea grasă, care îi era soţie, şi fără ce doi copii, Felix îl întrebase mirat: 

— Ascultă, domnule nobil unchi, nu cumva eşti rege? 

Băiatul găsise în cartea cu poze un monarh, care avea la piept o stea la fel de mare, şi de aceea 
crezuse că şi unchiul trebuie să fi ajuns rege, de vreme ce poartă o asemenea stea. 

Râzând cu poftă, unchiul îi spusese atunci: 

— Nu, drăguță, nu sunt rege, dar sunt cel mai credincios dintre slujitorii şi miniştrii săi, 
cârmuind astfel o mulțime de supuşi. Dacă ai fi din ramura conților de Brakel, atunci pesemne că ai 
purta şi tu cândva o steluţă, ca mine, însă tu eşti numai un simplu de Brakel, din care nu se poate 
alege mare lucru. 


Felix nu pricepuse nimic din vorbele unchiului, iar domnul Thaddăus de Brakel fu de părere că 
nici nu e cazul să priceapă. Acum, nobilul unchi îi povesti grăsanei sale cum Felix îl luase drept 
rege, iar doamna izbucni: 

— Oh, scumpă, dulce nevinovăție! 

Şi din pricina asta, Felix şi Christlieb trebuiră să iasă din ungherul lor unde, râzând şi chicotind, 
se înfruptaseră cu feliile de cozonac. Mama îi şterse pe gură de fărâmituri şi stafide, apoi îi duse în 
faţa unchiului şi a nobilei mătuşi, care, sărutându-i şi punându-le în mâini nişte pungi mari de 
hârtie, zâmbeau, înduioşaţi: 

— Oh, dulce natură a satului, scumpă nevinovăție! 

Asupra bunătăţii acestor nobile neamuri, domnul Thaddăus de Brakel şi soţia lui prinseră a 
lăcrima. Între timp Felix deschise punga şi găsind în ea bomboane, începu să le ronțăie cu vitejie, 
iar Christlieb se luă după el. 

— Drăguţă, făcu nobilul unchi, asta nu-i bine, o să-ţi strici dinții! Trebuie să, sugi bomboana 
încet, până se topeşte în gură. 

Atunci Felix aproape că pufni în râs şi răspunse: 

— AJ, dragă nobile unchi, doar n-oi fi crezând că aş fi un copil de faşă, care trebuie să tot sugă 
fiindcă nu i-au crescut încă dinţii! 

Şi după ce spuse ce avea de spus, mai zvârli în gură o bomboană, muşcând şi ronțăind de zor. 

— Oh, dulce naivitate! rosti doamna cea grasă, şi nobilul ei soț încuviinţă din cap. Însă pe 
fruntea domnului Thaddăus răsăriră broboane de sudoare; era foarte ruşinat de purtarea băiatului. 
lar mama îi şuieră lui Felix la ureche: 

— Nu mai scârţâi aşa din dinţi, necuviinciosule! 

Asta îl stârni de-a binelea pe bietul Felix, care nu ştia ce necuviință va fi săvârşit; el scoase din 
gură rămăşiţa de bomboană, o puse la loc în pungă şi, întinzând-o nobilului unchi, vorbi: 

— [a-ți înapoi dulcele, dacă n-am voie să-l mănânc! 

Christlieb, care se lua în toate după pilda lui Felix, făcu aidoma cu punga ei. Drept care domnul 
Thaddâus, tulburat peste măsură, se grăbi la cuvânt: 

— Ah, multstimate şi preanobile văr, scuzaţi obrăznicia băiatului, dar aici, la ţară, unde 
împrejurările sunt vitrege... O, cine ar putea creşte copii atât de cuminţi cum sunt ai voştri! 

Contele Cyprianus zâmbi mândru şi plin de sine, ui- tându-se cu tâlc la Hermann şi Adelgunda. 
Aceştia îşi mâncaseră de mult pesmeţii şi acum şedeau muţi pe scaunele lor, fără să-şi clintească 
baremi o sprânceană, fără să mişte. Doamna grăsună zâmbi la rândul ei şi murmură lin: 

— Într-adevăr, dragă domnule vere, creşterea scumpilor noştri vlăstari ne stă la inimă mai mult 
ca orice. 

Ea îi făcu semn contelui Cyprianus, iar acesta se întoarse numaidecât spre Hermann şi 
Adelgunda, pu- nându-le tot soiul de întrebări, la care aceştia răspundeau cu o iuţeală uimitoare. Îi 
întrebă despre o mulțime de oraşe, râuri şi munţi, răspândiți la mii de leghe depărtare şi purtând 
nume din cele mai ciudate. Ştiau să descrie cu de-amănuntul animalele ce trăiesc în cele mai 
îndepărtate şi sălbatice regiuni. Apoi vorbiră despre copaci, arbuşti şi fructe rare, ca şi când le-ar fi 
văzut cu ochii lor sau ar fi gustat din acele fructe. Hermann istorisi de-a fir-a-păr desfăşurarea unei 
mari bătălii, cu trei veacuri în urmă, numindu-i pe toţi generalii care au luptat atunci. La sfârşit, 
Adelgunda vorbi chiar şi despre stele, susținând că pe bolta cerului ar şedea cele mai năstruşnice 
animale, ca şi alte făpturi. Auzindu-i, Felix simţi că-l trec fiorii, veni lângă doamna de Brakel şi îi 
şopti la ureche: 

— Of, mamă, ce tot macină ăştia din gură şi trăncănesc! 

— Taci, prostule, îl repezi ea, aici e vorba de felurite ştiinţe! 

Felix amuţi. „De mirare, nemaipomenit!... La vârsta lor fragedă!“ se minuna întruna domnul de 
Brakel, în timp ce doamna de Brakel ofta: „Ah, Dumnezeule sfânt, nişte îngeri, nu alta! Ce s-o mai 
alege şi din micuţii noştri în satul ăsta pustiu?!” Iar când domnul de Brakel îi ţinu isonul cu glas 
amar, contele Cyprianus îi mângâie pe amândoi, făgăduind să le trimită după o vreme un dascăl 


bine pregătit, care să-i înveţe pe copii toate cele de trebuinţă, fără a cere în schimb nicio plată. Între 
timp, vizitiul trase din nou caleaşca în faţa porții şi puse în braţele lui Hermann şi Adelgunda două 
cutii mari, pe care aceştia le înmânară lui Felix şi Chrisilieb. 

— Vă plac jucăriile, mon cher? zise Hermann, înclinându-se grațios. V-am adus şi 
dumneavoastră câteva din cele mai fine. 

Felix se întristă, se pleoşti, şi nu ştia de ce. Golit de gânduri, tot răsuci cutia în mâini şi murmură: 

— Pe mine nu mă cheamă Mon cher, ci Felix, şi nu Dumneavoastră, ci tu. 

Nici Christlieb nu era în apele ei, deşi cutia pe care i-o dăduse Adelgunda împrăştia cele mai 
plăcute miresme. Deodată, Sultan, câinele cel mare şi bunul prieten al lui Felix, începu să sară şi să 
latre lângă uşă, după obiceiul său, iar Hermann se sperie atât de tare încât fugi în odaie şi se apucă 
de plâns. 

— Doar nu-ţi face nimic, spuse Felix, nici nu se atinge de tine, de ce urli şi țipi aşa? Nu-i decât 
un câine, iar tu ai văzut cu ochii tăi cele mai sălbatice fiare! Şi chiar dacă ar vrea să te muşte, doar 
ai sabie, nu? 

Vorbele lui Felix nu ajutară la nimic. Hermann țipa ca în ceasul morții, încât vizitiul trebui să-l ia 
în braţe şi să-l urce în caleaşcă. Mişcată de spaima fratelui ori Dumnezeu ştie din ce pricină, 
Adelgunda se porni şi ea pe urlete şi plâns, drept care biata Christlieb, simţitoare cum era, începu să 
scâncească şi să plângă la rândul ei. Întru acest țipăt şi hohot al celor trei copii, domnul conte 
Cyprianus de Brakel părăsi în caleaşcă satul Brakelheim, încheindu-şi preacinstita vizită. 


Jucăriuile cele noi 
poveste germană 


De îndată ce caleaşca domnului conte Cyprianus de Brakel şi a familiei sale cârmi în jos, pe 
după colină, domnul Thaddăus se dezbrăcă de haina cea verde, îşi scoase jiletca roşie, îşi puse 
repede surtucul de postav gros şi, trecându-şi de vreo două-trei ori prin păr un pieptene lat cât 
palma, răsuflă din adânc, îşi întinse mădularele şi rosti: 

— Mulţumescu-ţi ție, Doamne! 

Copiii îşi lepădară iute veşmintele de duminică, sim- țindu-se vioi şi uşurați. 

— La pădure, la pădure! strigă Felix, izbutind salturi şi sărituri de zile mari. 

— N-aţi vrea să vedeți mai întâi ce v-au adus Hermann şi Adelgunda? zise mama. 

Christlieb, care în vreme ce-şi schimba rochiţa se uitase curioasă la cutiile primite în dar, găsi că 
n-ar strica să le cerceteze mai întâi, că pe urmă ar avea timp berechet să şi fugă la pădure. Felix însă 
era greu de convins. El spuse: 

— Ce mare lucru să ne fi a dus pantalonatul ăla bufant şi neghiob cu soră-sa aia şnuruită! Cât 
priveşte ştiinţele, mă rog, le turuie pe dinafară, dar acum cică ştie de leu şi de urs şi de vânătoarea 
elefanților, iar pe urmă se sperie de Sultan al meu! Poartă sabie la şold şi urlă şi ţipă şi se vâră sub 
masă! Grozav vânător, ce să zic! 

— Vai, dragă Felix, scumpule Felix, să deschidem măcar niţeluş cutiile, se rugă de el Christlieb 
şi, cum Felix obişnuia să-i facă totul pe plac, hotărî să mai amâne treaba cu pădurea şi se aşeză 
răbdător lângă soră-sa, la masa pe care se aflau cele două cutii. Mama le deschise cu mâinile ei şi... 
ce să vezi, dragilor cititori?! V-aţi bucurat şi voi desigur pe la târgurile cu moşi, când părinții şi 
prietenii vă aduceau tot soiul de minunăţii. Gândiţi-vă cum strigați de fericire când jur împrejurul 
vostru se înşirau soldăţeii lucioşi, bărbaţii cu flaşnetă, păpuşile nou-nouţe, mulțimea de scule şi 
unelte şi cărți colorate şi câte şi mai câte! Asemenea bucurie trăiau acum Felix şi Christlieb, căci din 
cutii se revărsa o lume de frumuseți, tot lucruri sclipitoare, care îţi furau ochii şi, pe lângă astea, mai 
erau şi de-ale gurii, dulciuri şi bunătăţi — încât frățiorii băteau mereu din palme şi strigau: „Ai, ce 
frumos, ce frumos!” Numai o pungă de bomboane Felix o dădu cu dispreţ la o parte, iar când soră- 
sa îl rugă să n-o arunce pe geam, cum tocmai avea de gând să facă, el se opri, ce-i drept, însă 


deschise punga şi îi dădu câteva bomboane lui Sultan, care se strecurase în odaie cu coada 
fluturând. Sultan mirosi, apoi întoarse botul a silă. 

— Vezi, Christlieb, strigă Felix biruitor, nici Sultan nu vrea să-nghită urâţeniile astea! 

Lui Felix îi plăcu de fapt cel mai mult, dintre toate jucăriile, un vânător semeţ care, atunci când 
prindeai de sfoara ce-i atârna la spate, sub veston, ducea pușca la ochi şi trăgea într-o țintă aşezată la 
trei şchioape în faţa lui. Încolo, îi mai plăcu şi un omule, care ştia să se încline frumos şi să pişte 
strunele harfei după ce îi răsuceai arcul. Îi plăcură de asemenea mult o armă şi un cuţit de 
vânătoare, amândouă din lemn argintat, o căciulă mare de husar şi o cartuşieră. Christlieb, în 
schimb, se bucură grozav de o păpuşă foarte frumos gătită şi cu o mulţime de lucruşoare pentru 
casă. Copiii uitară de pădure şi de câmp şi stătură până seara târziu, privindu-şi lumea lor de jucării. 
Pe urmă se duseră la culcare. 


Ce s-a petrecut în pădure cu jucăriile 
poveste germană 


A doua zi, o luară iar de la capăt, adică de unde rămăseseră cu o seară înainte; aduseră cele două 
cutii, scoaseră din ele toate jucăriile şi se desfătară. Soarele scăpăra la fereastră, vioi, prietenos, 
mestecenii fremătau lin, mângâiaţi de vântul dimineţii; cintezoii, scatiii, privighetorile dădeau glas 
celor mai vesele cântări. Şi atunci, Felix îşi simţi inima cam tristă şi strâmtorată lângă vânătoraşul 
acela semet, lângă omuleţul cu harfă, lângă arma şi cartuşiera lui. 

— Eh, strigă el deodată, afară e mai frumos! Vino Christlieb, să fugim în pădure! 

Christlieb tocmai îşi dezbrăcase păpuşa cea mare şi se pregătea s-o îmbrace din nou, ceea ce îi 
făcea multă plăcere. De aceea nu voia să plece şi îl rugă: 

— Felix, dragă, n-am putea să ne mai jucăm niţeluş. În casă? 

— Ştii ce, răspunse Felix, luăm cu noi jucăriile cele mai de soi şi mergem afară. Îmi pun cuțitul 
la brâu, arma pe umăr, şi să vezi cum arăt, ca un vânător sadea. Vânătoraşul şi omuleţul cu harfă pot 
veni şi ei ca însoțitori. Iar tu, Christlieb, ia-ţi păpuşa asta mare şi câteva unelte bune! Hai! 

Christlieb îşi îmbrăcă iute păpuşa şi, cât ai clipi, frățiorii se şi găseau afară, alergând spre pădure 
cu jucăriile lor. Acolo îşi găsiră loc pe un tăpşan verde. Se jucară cât se jucară şi Felix tocmai îl 
pregătea pe omuleţ să mai cânte un pic din harfă, când Christlieb grăi: 

— Ştii, Felix, harpistul tău nu prea cântă frumos. Auzi ce urât sună aici, în pădure, veşnicul lui 
ting-ting-ping-ping! Până şi păsările se uită chiorâş din tufişuri; parcă stau mirate de muzicantul 
nepriceput care se amestecă în cântecele lor. 

Felix suci şi răsuci arcul tare de tot şi, în cele din urmă, rosti: 

— Ai dreptate, Christlieb, cântă razna piticul ăsta, nu ştiu la ce mi-ar folosi plecăciunile lui, că 
mi-e şi ruşine de cintezoiul de colo, care se uită la mine cu ochi şireți. Dar îl fac eu să cânte mai 
bine, îl fac numaidecât! 

Şi Felix trase atât de tare arcul, încât maşinăria scrâşni crac-erac! plesnind într-o mie de bucăţi, 
iar omulețul se pomeni cu braţele sfărâmate. 

— Oh, oh, făcu Felix. 

Băiatul cercetă o clipă jucăria spartă, apoi vorbi: 

— A fost un nătâng şi un tâmpit, care cânta aiurea şi tăia la plecăciuni ca bufantul ăla de văru- 
meu. 

Şi îl aruncă pe muzicant cât colo într-un tufiş. 

— În schimb vânătoraşul merită toată lauda, glăsui Felix, ăsta trage glonț după glonţ, drept în 
țintă. 

Şi băiatul mi-l puse pe vânătoraş la treabă. După un timp însă, mormăi: 

— E şi asta o prostie, la urma urmei, să tot tragi la ţintă, ceea ce nu-i şade vânatorului, zice tata, 
căci vânătorul trebuie să stea în pădure şi să ochească cerbi, căprioare, iepuri, în plină goană. Dar 


las! că n-o să-mi mai tragă la țintă dumnealui! 

Şi Felix smulse plăcuţa din faţa micului vânător. 

— Acuma să-mi puşti în larg! porunci el. 

Dar în zadar zgâlțâi sfoara de la spate; omuleţul nu-şi mai ridica braţele, nu mai ducea pușca la 
ochi, nu mai trăgea. 

— Ha, ha, răcni Felix mânios, în odaie, la țintă, puteai să tragi, dar în pădure, unde-i patria 
vânătorului, nu-ţi merge! Pesemne că ţi-e frică şi de câini. Dacă ți-ar ieşi unul în cale, ai fugi cu 
puşcă cu tot, ca şi bufantul de văru-meu cu sabia! Ce mai trândav şi prostălan! 

Acestea zise, Felix aruncă vânătoraşul pe urmele harpistului, în tufiş. 

— Vino, să alergăm un pic! o îndemnă el pe Christlieb. 

— Da, da, dragă Felix, răspunse dânsa, facem să alerge şi păpuşa mea, să vezi ce haz o să fie! 

Prinseră păpuşa, fiecare de un braţ, şi o luară la goană, printre tufe, până la poalele colinei şi tot 
înainte spre lacul rațelor împrejmuit cu stuf, care se mai afla în stăpânirea domnului Thaddăus de 
Brakel şi unde domnia sa obişnuia din când în când să vâneze rațe sălbatice. Aici, copiii se opriră şi 
Felix vorbi: 

— Hai să vânăm niţel, doar am puşcă! Poate nimeresc şi eu, ca tata, vreo rață prin stufăriş. 

Dar, în clipa aceea, Christlieb strigă ascuţit: 

— Of, păpuşa, păpuşica mea frumoasă, ce s-a întâmplat cu ea! 

Într-adevăr, biata păpuşă arăta jalnic. Nici Christlieb, nici Felix nu-i purtaseră de grijă în goana 
lor, drept care rochița i se agăţase prin tufe şi se făcuse ferfeniță. Unde mai pui că-şi rupsese 
amândouă picioarele, iar din obrajii ei de ceară, atât de drăguţi, aproape că nu rămăsese urmă. Erau 
zgâriați şi pociţi. 

— Of, păpuşa, păpuşica mea frumoasă! se văita întruna Christlieb. 

— Păi vezi şi tu, rosti Felix, ce tâmpenii ne-au adus verişorii ăia străini. Păpuşica ta nu-i decât o 
proastă, o neîndemânatică, nici nu ştie să alerge în rând cu noi fără să-şi rupă toate cele. la dă-o- 
ncoa! 

Christlieb îi întinse cu tristețe păpuşa stâlcită şi nu putu să nu tipe de două ori „ah, ah 
fratele, fără să şovăie, zvârli păpuşa în lac. 

— Nu te amări, dădu s-o mângâie Felix, nu face să suferi pentru o toantă. Numai să-mpuşc rața 
şi îţi dau cele mai frumoase pene din aripa ei pestriță. 

Stuful se înfiora şi Felix îşi duse numaidecât la ochi puşca lui de lemn; dar în aceeaşi clipă o 
cobori iar, privind în gol, bătut de gânduri: 

— Oare n-oi fi şi eu sărit? vorbi el mai mult în sinea lui. Oare se poate trage fără pulbere şi alice, 
care îmi lipsesc? Şi cum să vâri pulbere într-o puşcă de lemn? Şi pe urmă, la ce-mi foloseşte mie 
puşcociul? Şi cuțitul ăsta de vânătoare? Lemn şi atât! Nu înţeapă, nu taie. Până şi sabia lui văru-meu 
trebuie să fi fost de lemn, de aceea nici n-a scos-o afară când s-a speriat de Sultan. Acuma l-am 
dibuit pe bufant; n-a făcut decât să mă înşele cu jucăriile lui, care pe deasupra cică sunt ceva, dar la 
o adică nu folosesc nimănui! 

Şi chibzuind astfel, una-două zvârli în lac şi puşca şi cuțitul şi cartuşiera. Christlieb era însă 
mâhnită de pierderea păpuşii şi nici Felix nu putea să-şi alunge un gust amar. Se furişară deci acasă 
ŞI, când mama întrebă: „Copii, unde vă sunt jucăriile?” — Felix îi spuse pe şleau că atât vânătorul, 
harpistul, puşca de vânătoare, cuțitul şi cartuşiera, cât şi păpuşa lui Christlieb nu au fost decât nişte 
crunte înşelătorii. 

— Ah, copii fără cap, îi certă mama cu năduf, habar nu aveţi cum se umblă cu lucrurile fine şi 
frumoase. 

În schimb, domnul Thaddăus de Brakel, după ce ascultă cu fățişă mulţumire povestea lui Felix, 
vorbi: 

— Lasă-i pe copii în voia lor! De fapt, ca să fiu drept, pe mine unul mă bucură că s-au 
descotorosit de nişte momâi, care nu făceau decât să-i sperie şi să-i ameţească. 

Nici doamna de Brakel, nici copiii nu înţeleseră ce anume vrea să zică domnul de Brakel cu 


1? 


când 


aceste vorbe ale lui. 


Un copil străin 
poveste germană 


Felix şi Christlieb fugiseră de dimineaţă la pădure. Mama le pusese în vedere să se întoarcă 
repede, căci trebuiau să stea în casă mult mai mult ca în alte rânduri, trebuiau să citească, să scrie, 
să-nveţe, ca nu cumva să se facă de ruşine în faţa marelui dascăl ce avea să vină curând. De aceea, 
Felix spuse către soră-sa: 

— Hai să țopăim şi să fugim vârtos în ceasul ăsta scurt care ne-a fost îngăduit! 

Şi porniră să se joace de-a câinele şi iepurele. Dar nici jocul acesta, nici altele, pe care le-au 
încercat, nu le stârniră decât scârbă şi plictiseală. Nu pricepeau în ruptul capului cum se face că 
tocmai azi li se întâmplă o mie de lucruri neplăcute. Ba îi zbura căciula lui Felix în tufăriş, mânată 
de vânt; ba se poticnea în plină fugă şi cădea în nas; ba se pomenea Christlieb într-un ciulin, 
spânzurată de rochiță, sau cu talpa sângerând din pricina unui ciob ascuţit, care o făcea să strige de 
durere. Aşa că, după câtva timp, frățiorii se lăsară de joacă şi luară calea îndărăt prin pădure, trişti şi 
abătuţi. 

— Trebuie să ne târâm din nou spre casă, vorbi Felix. 

Dar în loc să meargă mai departe, se trânti jos, la umbra unui copac. Christlieb îi urmă pilda. Şi 
stătură astfel, tăcuţi, bântuiţi de tristeţe, cu ochii în pământ. 

— Eh, suspină în sfârşit Christlieb, de-am avea măcar jucăriile acelea frumoase! 

— Nu ne-ar fi de niciun folos, mârâi Felix. Am fi siliți să le spargem şi să le aruncăm din nou. 
Află, Christlieb, că de fapt mama avea dreptate când spunea că jucăriile erau bune, dar n-am ştiut 
cum să umblăm cu ele, şi asta fiindcă ne lipsesc ştiinţele. 

— Da, Felix, bine zici, întări Christlieb. De-am şti şi noi ştiinţele pe de rost ca vărul cel lustruit 
şi verişoara cea gătită, atunci nu ti-ar lipsi acum nici vânătorul, nici harpistul, iar păpuşa mea n-ar 
zace în lacul rațelor. Ah, ce prostuți suntem dacă nu avem ştiinţele! 

Christlieb începu să plângă amar, cu sughițuri, încât se auzi în toată pădurea: 

— Bieţii de noi, ne lipsesc ştiinţele! 

Dar dintr-o dată se opriră din plâns şi tăcură mirați: 

— Tu vezi, Christlieb? 

— Tu auzi, Felix? 

Din umbra cea mai deasă, dinspre tufişul întunecos care se găsea drept în faţa lor, se ivi o lumină 
vrăjită, scăldând frunzele ca într-un dulce fior al Lunii şi un sunet lin se strecură prin pădurea în 
freamăt, de parcă vântul ar fi mângâiat strunele unor harfe, trezind în ele acorduri somnoroase. 
Copiii simțiră ceva cu totul ciudat, supărarea le trecu, în ochii lor plini de lacrimi se deşteptă o 
sfântă, neştiută duioşie. Cu cât lumina se revărsa mai multă şi mai multă din tufiş, cu cât viersul 
fermecat se auzea mai limpede şi mai limpede, cu atât le batea mai tare inima în piept. Se uitară 
țintă la strălucirea din faţa lor şi, deodată, ce să vezi! Era chipul unui copil fără seamăn de frumos, 
luminat de razele soarelui, zâmbind către ei şi fluturând din mâini. 

— Hai, vino la noi, vino mai repede, copil drăguţ! strigară frățiorii într-un glas. 

— Uite că vin, uite că vin, se auzi vocea lui ca un clopoțel de argint şi, legănat pe aripile 
vântului, copilul cel străin veni, plutind, către Felix şi Christlieb. 


Cum avea să se joace copilul cel străin cu Felix şi Christlieb 
poveste germană 


— Eu v-am auzit de departe oftând şi plângând şi mi s-a făcut milă de voi, grăi copilul cel străin. 
Care-i necazul, dragii mei? 

— Ah, nu prea ştiam nici noi care o fi, răspunse Felix, dar acum mi se pare că ne lipseai chiar tu. 

— Asta-i, se băgă în vorbă Christlieb, acum că eşti printre noi, suntem iarăşi veseli. De ce ai 
întârziat aşa de mult? 

În adevăr, cei doi frăţiori simțeau de parcă s-ar fi cunoscut şi s-ar fi jucat de multă vreme cu 
acest copil străin, iar necazul nu se datora decât întârzierii bunului lor fârtat. 

— Jucării nu mai avem, grăi Felix, pentru că alea frumoase, pe care ni le-a dat bufantul de văru- 
meu, le-am stricat şi le-am aruncat încă de ieri dimineaţă, ca un netrebnic ce sunt. Dar de jucat, tot o 
să ne jucăm. 

— AJ, Felix, cum de poţi vorbi aşa! spuse râzând copilul cel străin. Flecuşteţele pe care le-ai 
aruncat n-or fi prețuit mare lucru, în schimb tu şi Christlieb sunteţi înconjurați aici de cele mai 
frumoase jucării din câte se află pe pământ. 

— Cum aşa? Unde? întrebară amândoi. 

— Uitaţi-vă numai în Jur! zise copilul cel străin. 

Atunci Felix şi Christlieb văzură într-adevăr cum, din iarba grasă şi din muşchiul pufos, îşi iţeau 
ochii tot soiul de flori minunate şi, printre flori, scăpărau pietre şi scoici felurite, iar gândacii de aur 
dansau în zumzet lin. 

— Hai să ridicăm un castel, veniți de-mi ajutaţi la strâns pietre! îi îndemnă copilul cel străin şi se 
aplecă să culeagă pietre colorate. 

Christlieb şi Felix dădură ajutor, iar copilul cel străin aşeză pietrele cu atâta meşteşug încât, una- 
două se iviră nişte stâlpi înalți, lucind în soare ca metalul şlefuit, peste care se întinse un acoperiş 
subțire de aur. Apoi, micul meşter sărută florile ce creşteau din pământ şi acestea se săltara tot mai 
sus, şuşotind şi îmbrățişându-se cu drag, închipuind bolți înmiresmate, sub care frățiorii săreau şi se 
fugăreau în dulce desfătare. Pe urmă bătu din palme şi acoperişul de aur al castelului, alcătuit din 
licurici cu aripile desfăcute, se risipi într-un zumzet lung şi stâlpii se scurseră în lacul argintiu, de pe 
malul căruia florile de jur împrejur ba se uitau curioase la jocul apei, ba îşi răsuceau clopurile ca să 
audă murmurul ei. În sfârşit, copilul cel străin smulse firicele de iarbă, rupse câteva crenguţe din 
copaci şi le împrăştie înaintea lui Felix şi Christlieb. Firicelele se schimbară pe loc în păpuşi 
neasemuit de frumoase iar crenguţele în vânători micuţi, drăgălaşi. Păpuşile dansau în jurul fetei şi 
se lăsau culcate în poala ei, susurând cu glasuri mici: „Noi te iubim, te iubim, dragă Christlieb!” 
Vânătorii alergau, se foiau, cu puştile zăngănind, sunau din cornuri şi strigau: „Hei, hei, la 
vânătoare, la vânătoare!” lepurii săreau din tufişuri, cu câinii după ei, şi vânătorii trăgeau în urma 
lor. Ce mai privelişte! Însă toate se destrămară din nou, iar Felix şi Christlieb făcură miraţi: 

— Unde sunt păpuşile? Unde sunt vânătorii? 

Copilul cel străin răspunse: 

— Nicio grijă, stau cu toții la porunca voastră, numai să vreți şi gata, vin. Dar ce-aţi zice să mai 
fugim prin pădure? 

— Păi da, să fugim! întăriră Felix şi Christlieb. 

Atunci copilul cel străin îi apucă de mâini şi rosti: 

— Haideţi cu mine! 

Porniră tustrei. Dar asta nu mai era fugă. Nu! Parcă lunecau în zbor prin pădure, prin poieni. 
Păsări pestriţe roiau în jurul lor, cântând şi bucurându-se. Deodată copiii se ridicară sus, în văzduh. 

— Bună dimineaţa, copii! Bună dimineaţa, cumetre Felix! strigă o barză, care tocmai trecea pe 
lângă ei. 

— Nu vă atingeți de mine, zău, că doar nu vă mănânc hulubii! scrâşni un uliu, grăbindu-şi 
zborul, înfricoşat. 

Felix chiui lung, însă Christlieb dădu în spaimă. 

— Oh, îmi pierd suflarea, o să cad! se văită ea şi, cât ai clipi, copilul cel străin cobori dimpreună 
cu tovarăşii lui de joacă, după care spuse: 


— Acum, că ne despărțim pentru azi, o să vă cânt viersul pădurii. Mâine vin din nou. 

Scoase la iveală un corn micuţ, răsucit, cu rotunjimile aurite, să zici că-i cunună de flori 
scăpărând — şi începu să cânte atât de frumos încât pădurea toată se înfioră de drag. Şi întru aceasta 
mai cântau şi privighetori, venite în grabă la sunetul cornului; se aşezau ciorchine în preajma 
copilului şi cântau şi fluierau de minune. Dar pe urmă zvonul se potoli încet-încet. Numai un 
freamăt uşor trecu prin tufişuri, unde copilul cel străin se făcuse nevăzut. 

— Mâine, mâine vin iarăşi! se mai auzi glasul lui îndepărtat şi frățiorii nu ştiau ce se întâmplă cu 
ei, căci niciodată nu mai simţiseră în inima lor atâta voioşie. 

— Ah, de-ar fi chiar acum mâine! spuseră ei într-un glas şi o luară la goană spre casă, dornici să 
istorisească şi părinţilor cele trăite în pădure. 


Ce au spus domnul de Brakel şi doamna de Brakel despre copilul cel 


străin şi ce s-a mai întâmplat cu el 
poveste germană 


— Mai că-mi vine să cred că totul n-a fost decât un vis al copiilor. 

Astfel grăi domnul Thaddâus de Brakel către soția sa, pe când Felix şi Christlieb, vrăjiți de 
întâlnirea cu copilul cel străin, nu mai conteneau să-i laude făptura drăgălaşă, cântul neasemuit şi 
Jocurile lui sprinţare. 

— Dacă mă gândesc totuşi, adăugă domnul de Brakel, că nu e cu putință să fi visat amândoi 
deodată acelaşi vis, atunci nu mai ştiu, la urma urmelor, ce să cred despre toate astea! 

— Nu te mai frământa, omule! vorbi doamna de Brakel. Eu una pun rămăşag că n-a fost altul 
decât Gottlieb, băiatul învățătorului din satul vecin. Şi-a făcut drum încoace şi le-a împuiat capetele 
cu tot felul de prostii. Dar asta n-o să se mai întâmple! 

Domnul de Brakel nu împărtăşea părerea soției sale şi, pentru a pătrunde lucrurile în miezul lor, 
chemă pe Felix şi Christlieb cerându-le să spună cu de-amănuntul cum arăta copilul şi ce haine 
purta. Cât priveşte înfăţişarea, frățiorii erau gând la gând: pielea albă ca floarea de crin, obrajii ca 
trandafirul, buzele — cireşe, ochii senini, luminoşi, părul bălai, cârlionţat, şi în totul de tot mai 
frumos decât se poate spune. Cât priveşte hainele, ştiau doar atât; că nu purta jiletcă şi pantaloni cu 
dungi albastre, nici şapcă din piele neagră, cum le avea Gottlieb, băiatul învățătorului. lar ceea ce îşi 
mai aminteau cât de cât despre portul copilului suna mai mult a închipuire fără temei. Christlieb 
zicea că ar fi fost îmbrăcat într-o rochiță nemaipomenit de frumoasă, subţire, lucioasă, din petale de 
trandafir; Felix, în schimb, susținea că veşmântul copilului, de un verde-auriu, scăpăra la soare ca 
frunzişul primăverii. Că e băiatul vreunui învățător, mai spunea Felix, asta nici vorbă nu poate fi, 
căci prea e meşter la vânătoare. Se trage desigur din patria pădurilor şi o să ajungă cel mai mare 
vânător din câţi se cunosc pe lume. 

— Ei, Felix, cum poţi spune că fetiţa aceea dulce o să ajungă vânător! îl întrerupse Christlieb. S- 
o fi pricepând ea la vânătoare, nu zic, dar în primul rând trebuie să fie gospodină mare la casa ei, 
altminteri cum de mi-a adus păpuşi atât de îngrijite şi farfurii atât de curate? 

Deci, Felix o ținea pe-a lui, ca drăguţul de copil era băiat, iar Christlieb pe-a ei, că era fetiță. Şi 
întru aceasta nu se înțelegeau deloc. Atunci doamna de Brakel vorbi: 

— N-are niciun rost să-ți baţi capul cu aiureli copilăreşti. 

Domnul de Brakel însă gândea dimpotrivă: 

— Nu mi-ar trebui decât să merg prin pădure după ei şi m-aş lămuri ce fel e copilul acela grozav 
cu care se joacă, dar mă tem că le-aş strica bucuria şi de aceea n-am s-o fac. 

A doua zi, când Felix şi Christlieb se duseră la pădure, copilul cel străin îi aştepta. Şi dacă în 
ajun născocise jocuri neînchipuit de plăcute, de astă dată făcu cele mai năstruşnice minuni, încât 
Felix şi Christlieb strigau întruna de fericire. Curioase şi minunate totodată erau priceperea şi 
înțelepciunea cu care, în timpul jocului, le vorbea copacilor, tufelor, florilor ca şi pârâului ce trecea 


prin pădure. Şi toate îi răspundeau desluşit, încât Felix şi Christlieb înțelegeau cuvânt cu cuvânt. El 
vorbi, spre pildă, către o tufă de anin: 

— la spune-mi, neam fremătător, ce tot foşniţi şi şuşotiţi acolo? 

Atunci crenguțele începură să se legene mai tare şi să râdă: 

— Ha-ha-ha, tăcluim şi noi despre ce ne-a şoptit azi dimineaţă prietenul vânt, pe când cobora din 
munţii cei albaştri, fugind înaintea soarelui. Zicea că ne aduce multe salutări şi sărutări din partea 
regelui de aur şi cele mai dulci miresme câte au încăput sub aripa lui. 

— Tăceţi, voi de colo! se bă gară în vorbă florile. Nu mai trăncăniți de fluşturaticul acela, care se 
laudă cu parfumul ce ni l-a furat după ce ne-a mințit cu viclene alintări! Iar voi, copilaşi, lăsați 
tufele să şoptească şi mai bine uitaţi-vă la noi, ascultaţi-ne, căci vă iubim peste măsură şi zilnic ne 
scăldăm în cele mai frumoase culori, ca să vă fim pe plac! 

— Parcă noi nu vă iubim, fermecătoare, mândre flori? spuse copilul cel străin. 

Drept care Christlieb se lăsă în genunchi şi, întinzând mâinile amândouă, dădu să îmbrățişeze 
toate florile ce scânteiau în jurul ei. 

— Ah, vă iubesc, vă iubesc tare de tot! gânguri ea, in timp ce Felix grăi: 

— Vă iubesc şi eu, nu-i vorbă, cu straiele voastre lucitoare, totuşi ţin mai mult la verde, la tufiş, 
la copaci, la pădure, care dealtminteri vă şi ocrotesc, florilor, ţânci mititei! 

Deodată, brazii negri, înalți, prinseră a vâjâi: 

— Bine zici, tinere destoinic, şi să nu te sperii de noi când vine cumătră furtună şi o mai certăm, 
că-i mojică şi rea. 

— O, brazilor înalţi, răspunse Felix, n-aveţi decât să icniți, să oftați, să vâjâiţi sănătoşi, că tocmai 
atunci vânătorul simte că-i joacă inima în piept. 

— Aici ai rostit adevărul curat, ce-i drept e drept, clipoci pârâul, dar ce nevoie să tot alergi, prin 
vânt şi furtună, după vânat? Haideţi încoace, aşezaţi-vă pe muşchiul moale şi ascultati! Eu vin din 
străfunduri, din mari depărtări, şi pot să vă spun poveşti frumoase, mereu altele, val după val, fără 
contenire. Şi pot să vă arăt privelişti fără seamăn, doar să cătaţi în oglinda mea. Cerul albastru, 
străveziu, nouraşii de aur, pădurea, tufele, florile, chiar şi pe voi, copilaşi, vă sorb în adâncurile 
mele cu dragoste şi dor. 

— Felix şi Christlieb, spuse copilul cel străin, privind cu gingaşă mândrie în jurul său, auziți cum 
ne iubeşte întreaga fire? Dar uite că soarele coboară în munți şi privighetoarea mă cheamă acasă. 

— Măcar să mai zburăm puțin, îl rugă Felix. 

— Dar nu prea sus, adăugă Christlieb, că ameţesc rău. 

Atunci copilul cel străin, apucându-i de mâini ca şi cu o zi înainte, se săltă cu ei în văzduh, peste 
roşul auriu al amurgului, iar păsăretul pestriţ roia şi lărmuia în jurul lor, ca într-un alai sărbătoresc. 
Sus, printre norii scânteind ca nişte flăcări mişcătoare, Felix văzu palate neînchipuit de falnice, 
bătute în rubin şi în alte pietre scumpe. 

— Vezi, Christlieb? Uite, Christlieb! strigă el vrăjit. Ce de-a case frumoase! Ce minuni! Dacă 
zburăm sănătos, ajungem la ele. 

Christlieb văzu şi dânsa palatele şi teama îi pieri, căci nu mai privea în jos, ci departe în 
depărtări. 

— Astea sunt palatele mele de văzduh, spuse copilul cel străin, însă astăzi n-o să ajungem acolo. 

Felix şi Christlieb parcă pluteau în vis. Nici nu-şi dădură seama cum de-au nimerit până la urmă 
acasă, la tatăl şi la mama lor. 


Despre ţara de unde venea copilul cel străin 
poveste germană 


Copilul cel străin îşi ridicase pe un loc din cele mai atrăgătoare, în vatra pădurii, aproape de 
pârâu, printre tufe cu grai fremătător, un cort neobişnuit de drăguţ, din crini înalți şi mlădioşi, din 


trandafiri roşii ca focul şi din felurite soiuri de lalele. Aici, în cort, alături de tovarășul lor, şedeau 
Felix şi Christlieb, ascultând ciudatele poveşti pe care le mesteca întruna pârâul. 

— Nu prea înţeleg ce spune ăsta de jos, începu Felix. Dar mi se pare, nu ştiu de ce, că tu, dragă 
şi iubite prietene, mi-ai putea istorisi limpede şi pe înţeles toate câte le murmură dânsul cam de-a 
valma. De fapt, te-aş mai întreba un lucru: de unde răsai în fiecare zi şi unde te duci atât de iute 
încât nu vedem când şi cum? 

— Ştii fetiță, dragă, ciripi Christlieb, că mama te crede Gottlieb, băiatul învățătorului? 

— Taci, proastă! o repezi Felix. Mama nici nu l-a văzut la față pe Gottlieb, altminteri nu-l mai 
pomenea... Dar acum spune, băiete, unde locuieşti, ca să te putem găsi acasă, iarna, când ninge şi 
viscoleşte şi nu mai dai de nicio potecă prin pădure. 

— Păi da, întări Christlieb, acu' să ne spui frumos unde locuieşti, cine-ţi sunt părinţii şi mai ales 
cum te cheamă. 

Copilul cel străin privi undeva departe, cu ochii umbriţi, aproape trişti, şi oftă din adâncul fiinţei. 
După cât va timp de tăcere, începu: 

— O, dragilor, pentru ce mă întrebaţi de țara mea? Nu ajunge că vin zilnic şi mă joc cu voi? Aş 
putea să vă spun că stau dincolo de munții albaştri, care seamănă cu nişte nori zimţaţi şi încrețiți; 
dar dacă aţi fugi zi după zi, întruna, fără popas, urcând pe creste, aţi zări în depărtare alţi munţi şi ar 
trebui să-mi căutaţi iarăşi patria dincolo de culmile lor — şi dacă aţi răzbi până acolo, aţi vedea 
iarăşi alții, şi astfel aţi merge necontenit, fără oprire; dar în ţara mea n-aţi ajunge nicicând. 

— Vai, vai, se miră Christlieb cu glasul înecat în lacrimi, păi asta înseamnă că locuieşti la sute şi 
sute de leghe şi nu vii pe la noi decât în vizită?! 

— Vezi, Christlieb, răspunse copilul cel străin, când ti-e tare dor de mine, atunci vin numaidecât 
şi îţi aduc toate jucăriile şi minunăţiile din țara mea. Oare nu-i la fel de plăcut ca şi când am trăi şi 
ne-am juca tustrei acolo? 

— Asta nu prea, zise Felix, căci la tine acasă trebuie să fie un rai grozav, cu o grămadă de 
minuni. N-ai decât să mă sperii că-i drumul greu şi nesfârşit, că eu tot mă duc, numai să se ivească 
un prilej; să cutreieri pădurile, să baţi poteci neumblate, sălbatice, cățărându-te pe munți, să treci 
apele înot, să răzbeşti prin tufe ghimpoase şi grohotişuri — asta-i treaba vânătorului; ma descurc 
eu! 

— Te descurci, fireşte, spuse copilul cel străin, râzând bucuros. Însă dacă ţi le pui pe toate în 
gând şi crezi în ele, atunci e ca şi cum le-ai împlini aievea. Țara unde locuiesc e într-adevăr mai 
frumoasă şi mai fermecătoare decât aş putea să vă spun. Maică-mea domneşte acolo, în mare 
strălucire şi belşug, fiind regină. 

— Atunci eşti prinţ! Atunci eşti prinţesă! strigară Felix şi Christlieb în acelaşi timp, aproape 
speriați. 

— Cam aşa, spuse copilul cel străin. 

— Pesemne că locuieşti într-un palat mare? vru să ştie Felix. 

— Da, răspunse copilul cel străin. Maică-mea stă într-un palat încă şi mai frumos decât cele pe 
care le-ai văzut printre nori. Stâlpii lui de cleştar urcă până-n albastrul cerului, care se reazemă pe ei 
ca o boltă uriaşă. Dedesubt, se leagănă norii scânteietori, cu aripi de aur, suie ori coboară focul 
zorilor şi al amurgului, iar stelele joacă roată clinchetind şi scăpărând. Veţi fi auzit, dragii mei, 
despre zânele care fac minuni, cum niciun om nu poate să facă. Şi veți fi bănuind desigur că maică- 
mea e o zână. Da! E zâna cea mai puternică dintre toate zânele. Cu dragoste şi statornicie, ea ține la 
sânul ei tot ceea ce mişcă şi trăieşte pe lume, dar suferă, biata, pentru că mulţi oameni nu vor să ştie 
de ea. Dragostea mamei se apleacă cel mai mult asupra copiilor; sărbătorile pe care le închină celor 
MICI, în ţara mea, sunt cele mai bogate cu putinţă. Se întâmplă, de pildă, ca zmeişori înzorzonaţi să 
se avânte din Curtea reginei până sus, printre nori, şi să aştearnă peste întreg palatul, de la un capăt 
la celălalt, un curcubeu din cele mai alese culori. Totodată, ei înalță şi un tron pentru maică-mea, 
numai din diamante care, atât după chip cât şi după miros, seamănă leit cu garoafe, crini şi 
trandafiri. După ce mama se aşază pe tron, zmeii îşi frământă harfele de aur şi țambalele de cristal, 


iar cântăreții Curţii dau glas celor mai măiestre cântări, încât îți vine să mori de fericire. Cântăreții 
sunt de fapt nişte păsări frumoase, mai mari decât vulturii cei mari, cu pene de purpură, cum n-aţi 
văzut niciodată. Şi când porneşte muzica, întreg palatul, pădurea, grădina capătă viaţă şi zburdă. Mii 
de copilaşi, gătiți şi curaţi, saltă şi aleargă chiuind de bucurie. Ba se fugăresc prin tufişuri, bătându- 
se cu flori; ba se cațără sus, în copacii mlădioşi, unde vântul îi dă în leagăn; ba culeg poame de aur, 
dulci şi gustoase ca nicăieri; ba se joacă râzând cu căprioare domesticite sau cu animale de alt 
neam, care îi întâmpină sărind de prin desişuri; ba suie în goana mare curcubeul ori încalecă 
vitejeşte fazanii de aur, care îi duc până la norii cei învăpăiaţi. 

— Doamne, ce frumos trebuie să fie! strigară cu nesaț Felix şi Christlieb. Du-ne şi pe noi în ţara 
ta, să rămânem acolo pe vecie. 

Dar copilul cel străin vorbi: 

— Ca să vă duc în ţara mea nu-i cu putință, e prea departe. Ar trebui să cunoaşteţi şi voi, ca 
mine, zborul fără odihnă şi fără popas. 

Felix şi Christlieb se întristară până în adâncul ființei lor şi rămaseră tăcuţi, cu ochii în pământ. 


Despre ministrul cel rău de la Curtea zânei 
poveste germană 


— La urma urmei, vorbi iarăşi copilul cel străin, s-ar putea ca nici să nu vă simțiți atât de bine în 
ţara mea, cum vi se pare din cele povestite. S-ar putea chiar să vă găsiţi acolo pierzarea. Mulți copii 
nu se împacă defel cu glasul păsărilor de purpură, deşi e atât de frumos, căci le frânge inima şi mor 
numaidecât. Unii, care aleargă prea iute în susul curcubeului, alunecă şi se prăbuşesc, iar alţii, fără 
minte, se apucă de-l bat pe fazanul de aur, care îi duce în plin zbor peste vămile văzduhului. Atunci 
pasărea, dealtminteri foarte blândă, se mânie pe netot şi, cu pliscul ei ascuțit, îi despică pieptul. Iar 
copilul cade din nori sângerând. Maică-mea se mâhneşte grozav când copiii, desigur din vina lor, se 
nenorocesc astfel. Dânsa vrea ca toți copiii lumii să se bucure în țara ei, însă chiar dacă mulți învață 
să zboare bine, totuşi mai apoi, fie că se arată prea îndrăzneţi, fie că sunt fricoşi, iar mama nu se 
alege de pe urma lor decât cu griji şi cu temeri. Tocmai de aceea îmi îngăduie mie să zbor spre alte 
meleaguri şi să le duc fel de fel de jucării copiilor care merită, aşa cum am făcut şi cu voi. 

— Eh, în ce mă priveşte, vorbi Christlieb, nici nu m-ar lăsa inima să bat o pasăre drăguță, dar 
nici n-aş vrea să mă sui pe curcubeu şi să alerg. 

— Păi, deh, asta ar fi o treabă pentru mine, interveni Felix, aşa că, oricum, trebuie să ajung la 
maică-ta, regina. N-ai putea să tragi curcubeul până aici? 

— Nu, asta nu, răspunse copilul cel străin. Şi apoi află că atunci când zbor încoace, trebuie s-o 
fac pe ascuns. Până nu demult eram orişiunde în siguranță ca şi când aş fi stat lângă maică-mea şi, 
îndeobşte, ziceai că pretutindeni se întinde ţara ei cea frumoasă; acum însă, de când un duşman 
înrăit al mamei, pe care dânsa l-a alungat din ţară, umblă nebun din loc în loc, mă tem să nu-mi ia 
urma. 

— Dacă-i aşa, sări Felix, croind văzduhul cu un băț tăiat dintr-o tufă de mărăcine, dacă-i aşa, 
vreau să-l văd pe acela care ar îndrăzni să-ţi facă vreun rău aici! Întâi şi întâi ar avea de lucru cu 
mine, pe urmă l-aş chema pe tata, care ar pune să-l prindă şi l-ar închide în turn. 

— Ah, oftă copilul cel străin, pe cât de puţin poate nemernicul să-mi facă vreun rău în ţara mea, 
pe atât de primejdios e în alte părți. E tare. Nu-ţi ajută nici băţul, nici turnul. 

— Ce scârbos mai e şi ăsta, de te sperie aşa? întrebă Christlieb. 

— V-am spus că maică-mea e o regină puternică, lămuri copilul cel străin. Or, ştiţi că reginele şi 
regii au în preajma lor curteni şi miniştri. 

— Aşa-i, zise Felix, doar şi unchiul meu, contele, cică e ministru şi poartă o stea la piept. 
Miniştrii mamei tale au şi ei stele care lucesc? 


— Nu, n-au, răspunse copilul cel străin, pentru că cei mai mulți sunt ei înşişi stele lucitoare, iar 
alții nici nu poartă haine de care să prindă aşa ceva. Ca să vă spun drept, toți miniştrii mamei sunt 
duhuri tari, parte locuind în văzduh, parte în foc sau în apă, şi toți, acolo unde sunt, urmează 
poruncile ei. Acum lungă vreme se pripăşise la noi un duh străin. Îşi zicea Pepasilio şi spunea că ar 
fi mare învăţat, că s-ar pricepe la lucruri mai grozave decât toţi ceilalți. Mama îl rândui printre 
miniştri, dar în curând se vădi ce răutate zace în el. Afară că se căznea să dărâme tot ce clădeau 
miniştrii ceilalți, îşi puse în gând mai cu seamă să strice, ca un ticălos ce se afla, sărbătorile pline de 
voioşie ale copiilor. A minţit-o pe mama că vrea mai întâi să-i înveţe, să-i facă deştepţi şi voioşi, 
dar, in loc de asta, se agăța cu toată greutatea trupului său de coada fazanilor, ca să-i împiedice la 
zbor, sau pândea copilaşii cocoţaţi în tufele de trandafiri şi îi trăgea de picioare până cădeau şi îşi 
sângerau nasurile, ori îi silea pe alții, dornici de alergătură, să se târască pe patru labe, cu capul în 
Jos. Cântăreţilor le băga în plisc tot felul de gunoaie, ca să n-aibă glas, fiindcă nu suferea cântecul, 
iar pe gângăniile cele blânde şi mici, în loc să se joace cu ele, avea de gând să le înghită, spunând că 
doar pentru asta sunt făcute. Dar cea mai rea dintre fapte a fost aceea că, ajutat de nişte fârtați de-ai 
lui, s-a apucat să ungă nestematele ce împodobeau palatul cu strălucirea lor, cât şi florile albe de 
crin, tufele de trandafir, ba chiar şi curcubeul cel luminos, cu o scursoare neagră, urâtă, care 
acoperea toată minunea din jur, încât nu mai zăreai în preajmă decât tristețe şi moarte. lar după ce 
făcu ce făcu, scoase un hohot de râs şi răcni cu glas tunător cum că totul e în sfârşit aşa cum trebuie 
să fie după vrerea şi porunca lui. Pe urmă, când se grozăvi şi mai tare, strigând că nu o recunoaşte 
de regină pe maică-mea şi ca, lui i se cuvine regatul, după ce se prefăcu într-o muscă uriaşă cu ochii 
ca fulgerul şi cu acul întins, zburând şi bâzâind mai mare scârba şi dând să se aşeze pe tron — atât 
maică-mea cât şi ceilalți băgară de seamă că ministrul ticălos, care se strecurase printre ei sub 
frumosul nume de Pepasilio, nu e altul decât Pepser, regele crunt şi întunecat al spiriduşilor. 
Vrăjmaşul se încrezuse însă prea de tot în puterea şi vitejia fârtaților săi. Miniştrii aerului, 
înconjurând-o pe regina, răspândeau parfumuri dulci; miniştrii focului se înălţau şi coborau apoi în 
valuri scânteietoare; iar cântăreții, cu pliscurile curățate, dădeau glas minunat; încât regina nu-l 
vedea şi nu-l auzea pe urâtul de Pepser, nici nu-i simțea răsufletul otrăvitor. Totodată, prințul 
fazanilor îl apucă pe tâlhar cu pliscul său de foc şi îl strânse aşa de rău încât acesta ţipă de durere. 
Apoi, de la o înălțime de trei mii de leghe, îl lăsă să cadă la pământ. Pepser nu mai putea nici să 
mişte până ce, la urletul lui înfricoşat, veni târâş mătuşă-sa, testoasa cea mare şi vânătă, care îl 
aburcă pe spinare şi îl cără acasă. Cinci sute de copii vajnici, înarmaţi cu apărătoare de muşte, 
porniră apoi să-i omoare pe mişeii lui Pepser, care încă mai bâzâiau primprejur, încercând să 
pustiască frumuseţe de flori. 

Plecând Pepser, scursoarea cea neagră, cu care acoperise totul, se topi la rândul ei, încât preajma 
începu să scapere, să înflorească, să lumineze din nou ca o minune. Acum, scârnavul de Pepser cred 
că nu mai poate năpăstui țara mea; dar, cunoscându-mi obiceiul de a călători adesea prin alte părți, 
mă urmăreşte necontenit şi îşi schimbă mereu înfăţişarea. Uite-aşa, sărman de mine, nici nu mai ştiu 
câteodată unde să mă ascund şi de aceea, dragilor, se întâmplă să fug atât de repede încât nu vă daţi 
seama când şi cum. De fapt, aşa trebuie să şi rămână lucrurile, căci Pepser, v-o spun fără ocol — 
dacă aş îndrăzni să vă duc în ţara mea — ne-ar pândi şi ne-ar ucide pe toţi. 

Christlieb plânse amar din pricina primejdiei care îl ameninţa pe copilul cel străin. Felix însă 
gândi în felul lui: „Dacă urâtul de Pepser nu-i decât o muscă mare, atunci îl ating eu cu apărătoarea 
de muşte a tatii şi îi vin de hac. lar după ce l-am croit peste nas, poate să vină şi mătuşă-sa, ţestoasa, 
să-l care acasă”. 


Cum s-a înfățişat marele dascăl al Curţii şi cum se temeau copiii de el 
poveste germană 


Felix şi Christlieb o ţinură tot într-o fugă până acasă, strigând: 


— Copilul cel străin e un prinţ frumos! 

— Copilul cel străin e o prinţesă frumoasă! 

Voiau să le ducă şi părinților vestea şi chiuiau de bucurie. Dar ajungând la poartă, împietriră 
amândoi; căci domnul Thaddăus de Brakel ieşise în întâmpinarea lor, având alături o ciudăţenie de 
bărbat, care mormăi mai mult în sinea lui: 

— Ăştia-mi sunt ştrengarii! 

Domnul de Brakel îl apucă de braţ şi rosti: 

— lată-l pe domnul dascăl al Curţii, vi l-a trimis nobilul unchi. Salutaţi-l cum se cuvine! 

Dar copiii se uitau la el pieziş, cu coada ochiului, şi nu izbuteau să facă nicio mişcare, fiindcă nu 
văzuseră de când trăiau asemnea om anapoda. Să fi fost cu o jumătate de cap mai înalt decât Felix, 
dar în acelaşi timp părea mai scund, picioruşele subţiri, ca de păianjen, nu se potriveau defel cu 
pieptul său puternic şi lat; capul îi era în patru colțuri, aiurea; nasul, mult prea lung şi ascuţit, nu se 
împăca nici el cu fălcile groase, rumene-cafenii şi cu gura largă ca un bot; iar ochii mici, bulbucați, 
ca de sticlă, luceau atât de scârbos încât nu-ţi venea să te uiţi la el. Unde mai pui că purta o perucă 
neagră cum e catranul, îndesată pe cele patru colţuri ale capului; veşmintele, de la creştet până-n 
tălpi, erau negre; şi pe deasupra îl mai şi chema domnul maestru Cerneală. 

Cum copiii nu se mişcau din loc, doamna de Brakel strigă mânioasă: 

— La naiba, copii, ce înseamnă asta? Domnul maestru o să creadă că sunteţi nişte țărănoi 
necrescuți. Hai! Întindeţi frumos mâinile domnului maestru! 

Copiii se dădură învinşi şi ascultară de porunca mamei, dar, când maestrul le strânse mâna, săriră 
îndărăt ca din praştie, țipând: 

— Au! Au! 

Maestrul râse mulțumit şi scoase la vedere un ac, pe care îl ascunsese în palmă şi cu care îi 
înțepase pe copii când aceştia întinseră mâna. Christlieb izbucni în plâns, dar Felix scrâşni într-o 
parte: 

— Numai să încerci a doua oară, pitic burtos! 

— De ce i-aţi înţepat, dragă maestre Cerneală? întrebă domnul de Brakel, oarecum jignit. 
Maestrul răspunse: 

— Asta ţine, ca să zic aşa, de firea mea, nu pot altminteri. 

Şi vorbind astfel, sta cu mâinile în şold, scuturat de un râs lung, fără noimă, care suna ca o 
huruitoare stricată. 

— S-ar părea că sunteţi o fire glumeaţă, dragă maestre Cerneală, spuse domnul de Brakel, însă şi 
lui şi soţiei sale, cât mai ales copiilor, li se strecurase teama în suflet. 

— Bun, bun, grăi maestrul, dar cum stau crabii ăştia mici cu feluritele ştiinţe? Se descurcă? Ia să 
vedem! 

Şi începu să pună lui Felix şi Christlieb întrebări, la fel cum făcuse şi unchiul, contele, cu copiii 
săi. Dar când aceştia răspunseră într-un glas că n-au ajuns încă să ştie pe dinafară ştiinţele, atunci 
maestrul Cerneală răcni ca un nebun, plesnindu-şi mâinile deasupra capului: 

— Asta-i acum! N-aţi învăţat ştiinţele! Înseamnă că va fi de lucru. Dar o scot eu la capăt! 

Felix şi Christlieb ştiau să scrie curat, citeţ, ştiau să spună multe poveşti frumoase, buchisite cu 
sârg din cărțile cele vechi puse la îndemâna lor de domnul de Brakel. Dar toate astea maestrul nu le 
lua în seamă, zicea că-s prostii. Vai, nici vorbă nu mai putea fi să alerge prin pădure! Şedeau între 
patru pereţi şi, cât era ziua de lungă, mai că nu făceau decât să-l îngâne pe maestrul Cerneală, 
repetând întruna lucruri pe care nu le pricepeau. Să le plângi de milă, zău aşa! Cu ce jale şi dor 
priveau înspre pădure! Părea uneori că, din freamătul arborilor, din ciripitul voios al păsărilor, s-ar 
desprinde glasul copilului cel străin, care le striga dulci chemări: 

— Felix, Christlieb, dragii mei, unde întârziați? Nu mai vreţi să vă jucaţi cu mine? Haideţi, 
repede! V-am clădit o minune de castel din flori! Ne aşezăm în el şi vă dau pietricele colorate, cum 
nu s-au văzut! Şi pe urmă ne ridicăm la nori şi facem cu mâinile noastre palate de văzduh, 
scânteietoare! Hai, veniţi! Grăbiţi-vă! 


Atunci, copiii nu se mai gândeau decât la pădure şi nu mai auzeau ce zice maestrul. Drept care 
dumnealui se supăra foc, bătea cu pumnii în masă şi bâzâia şi ţiuia şi fornăia şi zumzăia: 

— Pim-Zim-Prr-Zarr-Frr! Ce-i asta?! Să-mi fiți atenţi! 

Felix însă nu putu răbda multă vreme. Într-o zi, sări de pe scaun şi strigă: 

— la slăbeşte-mă cu tâmpeniile, domnule Cerneală! Eu vreau la pădure! N-ai decât să-l cauţi pe 
bufantul de văru-meu, că lui i se potriveşte! Hai, Christlieb, ne aşteaptă copilul cel străin! 

Şi niciuna nici două, porniră. Dar maestrul țâşni din loc cu o iuţeală nemaipomenită şi îi prinse în 
pragul uşii. Felix se apără cu vitejie şi nu lipsi mult să-l doboare pe Cerneală, mai ales că-i sărise în 
ajutor Sultan, câinele lui credincios. Acesta era de altminteri un câine înţelept şi binecrescut, dar pe 
Cerneală nu-l putuse suferi din prima clipă şi, când acesta se apropia, începea să mârâie şi să-şi 
vânture coada mânios, încât maestrul, lovit cu dibăcie în picioruşele lui subțiri, mai că se da peste 
cap. Acum, Sultan sări la maestru tocmai când acesta îl ţinea pe Felix de umeri şi, fără a mai sta pe 
gânduri, îi prinse între dinți gulerul de la haină. Maestrul Cerneală scoase un țipăt jalnic şi domnul 
Thaddăus de Brakel veni iute la faţa locului. În sfârşit, maestrul îl lăsă în pace pe Felix, iar Sultan 
slobozi gulerul. 

— Ah, nu mai e rost să mergem la pădure, se văita Christlieb, plângând de zor. 

Însă domnul de Brakel, deşi îl certă zdravăn pe Felix, simți că i se face milă de copiii săi, care nu 
mai pot zburda pe câmp şi în pădure. Aşa că-l rugă pe Cerneală ca, vrând- nevrând, să-i însoţească 
zilnic la pădure şi să se plimbe cu ei. Asta nu-i conveni deloc maestrului. 

— Măcar de-aţi avea, domnule de Brakel, o grădină mai acătării, lângă casă, vorbi el, cu iasomie 
şi împrejmuită cu gard! Atunci i-am putea scoate la plimbare pe la ora prânzului. Dar ce naiba să 
căutăm într-o pădure sălbatică? 

Copiii erau şi ei tare nemulțumiți, încât îşi spuseră: Ce să caute maestrul Cerneală tocmai la noi, 
în pădurea cea dragă?“ 


Cum s-au plimbat copiii împreună cu domnul maestru Cerneală prin 
pădure şi ce întâmplări au trăit 
poveste germană 


— Fi, nu-ţi place pădurea noastră, domnule maestru? întrebă Felix pe maestrul Cerneală, în timp 
ce se plimbau printr-un desiş fremătător. Maestrul se strâmbă acru şi pufni: 

— Mare scofală! Nici tu drum, nici tu potecă, doar că-ți rupi ciorapii şi nu poţi scoate o vorbă ca 
lumea de atâta păsăret ce turuie şi cârâie întruna. 

— Ha, ha, domnule maestru, râse Felix, bag seama că nu te prea pricepi la viersul păsărilor, nici 
nu auzi şoapta vântului prin tufe sau poveştile ce le deapănă pârâul. 

— Şi pe urmă, spune-mi, domnule maestru, se băgă în vorbă Christlieb, spune-mi cinstit, oare 
nu-ți plac nici florile? 

Aici maestrul se rumeni şi mai tare la față, îşi aruncă mâinile în lături şi strigă furios: 

— Ce-mi tot veniţi cu bazaconii? Cine v-a umplut capul cu neghiobii? Asta mai lipsea, ca 
pădurile şi apele să aibă grai şi să se amestece în vorba bine gândită. Iar cu viersul păsărilor e la fel. 
Florile, mă rog, îmi plac în odaie, prin ghivece. Atunci miroase bine şi nu mai e nevoie să 
cheltuieşti banii pe parfum. Dar aici, în pădure, nici nu cresc flori. 

— Cum, domnule maestru, se miră Christlieb, nu vezi lăcrămioarele de colo, drăguţele, care te 
privesc cu ochişorii lor senini? 

— Lăcrămioare! Ochişori! izbucni maestrul. Ha, ha, ha, ochişori senini! Ochişori! Netrebnicele 
astea nici nu miros măcar! 

Şi, cât ai clipi, domnul maestru Cerneală se aplecă la pământ, smulse un mănunchi de 
lăcrămioare cu rădăcini cu tot, şi le aruncă departe, într-un tufiş. Copiilor li se păru în acea clipă că 
un vaier lung ar fi mişcat pădurea; Christlieb vărsă lacrimi grele, Felix scrâşni din dinți. Tocmai 


atunci un scatiu micuţ trecu sfârâind pe lângă nasul domnului maestru, se aşeză pe o crenguţă şi 
porni să fluiere un cântec voios. 

— Îmi vine să cred, mârâi maestrul, îmi vine să cred că dumnealui ăsta cântă-n bătaie de Joc. 

Luă de jos o piatră şi o zvârli în scatiu: biata pasăre, lovită de moarte, amuţi şi căzu de pe 
crenguța verde. Acum Felix nu se mai putu reţine. 

— Eh, tu, pocitule, maestre Cerneală, strigă el zbârlit, ce ţi-a făcut sărmana pasăre de-ai ucis-o 
aşa?... Unde eşti, copilule străin, vino, dragule, să zburăm departe, cât mai departe, că nu mai pot 
sta lângă urâtul ăsta, mă-nţelegi?! Vreau să mă duc în ţara ta! 

Printre lacrimi şi sughițuri, Christlieb întări: 

— O, copilaş drag, vino, vino cât mai iute, scapă-ne, că e vai de noi, domnul maestru Cerneală o 
să ne omoare laolaltă cu păsările şi florile! 

— Ce-i cu copilul ăla străin? răcni maestrul Cerneală. 

Dar, în aceeaşi clipă, tufişul tresări cu freamăt mare şi un glas duios, care îţi rupea inima, se auzi 
din depărtări, ca dintr-un clopot. Între norii străluminaţi, ce coborau din înalturi, răsări chipul 
vrăjelnic al copilului cel străin, vâslind parcă şi frământându-şi mânuţele, în timp ce lacrimi îi 
curgeau din ochi, ca mărgăritarele, şi lunecau în jos pe obrajii trandafirii. 

— Ah, se tângui el, ah, copiilor scumpi, prietenii mei de joacă, eu nu mai pot veni şi n-o să mă 
mai vedeţi nicicând — rămâneţi cu bine, rămâneţi cu bine — Pepser spiriduşul a pus mâna pe voi, 
sărmani copilaşi — cu bine, cu bine! 

Şi zicând acestea, se înălță în văzduh, pe când jos, în preajma copiilor, începu să zumzăie, să, 
bâzâie, să țiuie, să fornăie îngrozitor. Maestrul Cerneală se prefăcuse într-o muscă mare şi hâdă, cu 
atât mai înfricoşătoare cu cât mai păstra chip de om şi chiar o parte din veşminte. Se desprinse de 
pământ anevoie şi încet, pesemne ca să-l urmărească pe copilul cel străin. Cuprinşi de spaimă şi de 
groază, Felix şi Christlieb părăsiră în goană pădurea. Abia când ieşiră pe câmp prinseră curaj să se 
uite în sus. Un punct luminos ca o stea parcă se lăsa în scapăr, printre nori, la vale. 

— Ăsta-i copilul cel străin, Christlieb! 

Steaua creştea mereu şi, în acelaşi timp, se auzea un sunet ca de trompetă. Curând copiii se 
dumeriră că steaua e o pasăre de foc, îmbrăcată în penet de aur, care cobora spre pădure, cântând cu 
glas răzbătător şi tăindu-şi drum cu aripile-i mari. 

— Ha, se bucură Felix, ăsta e prințul fazanilor! O să mi-l rupă-n plisc pe domnul maestru 
Cerneală, o să-l omoare, ha, ha! Copilul străin a scăpat şi noi la fel! Hai, Christlieb, să fugim acasă 
şi să-i spunem tatii ce s-a întâmplat. 


Cum l-a alungat domnul de Brakel pe maestrul Cerneală 
poveste germană 


Domnul de Brakel şi doamna de Brakel şedeau în fața căscioarei lor, în dreptul uşii, privind 
purpura soarelui ce cobora pe după munții albaştri, scăpărând raze aurii. Dinaintea lor, pe o măsuță, 
sta pregătită cina, care nu se alcătuia decât dintr-o strachină mare plină cu lapte gustos şi un coşuleţ 
cu felii de pâine cu unt. 

— Nu pricep, vorbi domnul de Brakel, nu pricep unde întârzie atâta maestrul Cerneală cu copiii. 
Întâi s-a împotrivit şi n-a vrut defel să meargă la pădure, iar acum nu-l mai scoţi din ea. 
Dealtminteri, pare un ins foarte ciudat domnul ăsta Cerneală şi nu ştiu, zău, dacă n-ar fi fost mai 
bine să fi rămas departe de noi. Chiar din prima zi nu mi-a plăcut viclenia cu acul, când i-a înţepat 
pe copii, iar cât priveşte ştiinţele, nu cred să fie mare lucru de capul lui; macină cuvinte încâlcite, 
fără miez şi înţeles, de-ai zice că ştie şi ce fel de cioareci poartă marele mogul din India; dar când 
iese în curte, nu ştie deosebi un tei de un castan şi, îndeobşte, se arată a fi cam searbăd şi prost. Nici 
nu se poate să-l respecte copiii. 


— Gândesc şi eu aşa, dragul meu soţ, răspunse doamna de Brakel. Pe cât de mult m-a bucurat 
grija nobilului văr pentru copiii noştri, pe atât m-am convins între timp că ar fi putut alege alte căi 
mai bune, decât să ni-l agațe de gât pe domnul maestru Cerneală. Cum va fi stând cu ştiinţele nu mă 
pricep, însă trebuie să-ți spun că mă scârbeşte din ce în ce mai tare omuleţul ăsta negru şi burtos, cu 
picioruşe subțiri. În primul rând, e un lacom şi un mâncău neobrăzat. Nu poţi lăsa pe masă un pahar 
cu bere sau lapte fără ca dumnealui să nu soarbă din el; cum vede că deschid borcanul cu zahăr, se 
şi vâră şi linge şi molfăie până nu-i trântesc capacul în nas; iar atunci, îşi mai şi iese din sărite, 
bâzâie, zumzăie şi țiuie înfricoşător. 

Domnul de Brakel ar fi vrut să mai lungească vorba când, deodată, desluşi glasurile lui Felix şi 
Christlieb, care veneau fuga printre mesteceni. 

— Aida-de! Aida-de! striga Felix întruna. Prinţul fazanilor l-a omorât cu pliscul pe domnul 
maestru Cerneală! 

— Auzi, mamă, auzi! striga Christlieb cu sufletul la gură. Domnul Cerneală nu-i niciun fel de 
maestru! E Pepser, regele spiriduşilor, un muscoi mare şi urât, care şi-a pus perucă, ghete şi ciorapi! 

Părinţii stătură şi ascultară apoi cu mirare cele povestite de-a valma, cu foc şi of, de către Felix şi 
Christlieb: despre copilul cel străin, despre maică-sa, regina zânelor, despre Pepser, regele 
spiriduşilor, ca şi despre lupta ce a purtat-o prinţul fazanilor împotriva lui... 

— Cine v-a băgat în cap asemenea prostii, aţi visat, ori ce s-a petrecut cu voi? întrebă o dată şi 
încă o dată domnul de Brakel. 

Dar copiii o ţineau una şi bună, că n-au spus decât adevărul adevărat şi că urâtul de Pepser, care 
s-a dat drept maestrul Cerneală, trebuie că zace acum în pădure, ucis. Doamna de Brakel îşi lovi 
palmele una de alta şi spuse cu tristeţe: 

— Ah, copii, copii, ce-o să se-aleagă din voi dacă vă umblă prin minte asemenea năluciri şi nici 
nu vreţi să vi le scoateţi din cap! 

Domnul de Brakel însă scormoni o vreme prin gândurile lui şi vorbi în sfârşit: 

— Felix, ascultă Felix, doar eşti băiat mare şi destul de înţelegător ca să-ți pot spune că şi mie 
domnul maestru Cerneală mi s-a părut, încă din prima zi, foarte ciudat şi nelalocul lui. Îmi ziceam 
adesea că nici nu seamănă cu alți domni maeştri, că adică ar fi de un soi neobişnuit. Mai mult! Atât 
eu cât şi mama nu prea suntem mulțumiți cu el, şi în primul rând maică-ta, fiindcă e un mâncău 
scârbos, care umblă prin toate dulciurile şi pe deasupra bâzâie şi țiuie ca neomul. Aşa că, oricum, n- 
o să rămână multă vreme la noi. Dar gândeşte şi tu, băiete, gândeşte bine, chiar dacă ar fi pe pământ 
asemenea făpturi urâte cum se crede că ar fi spiriduşii, gândeşte totuşi: poate un domn maestru să 
fie muscă? 

Felix se uită gânditor, cu ochii lui albaştri, drept în ochii domnului de Brakel. Acesta îl întrebă 
iar: 

— Spune, băiatule, poate un domn maestru să fie muscă? 

Atunci Felix grăi: 

— Mie nu mi-a trecut prin minte vreodată şi n-aş fi crezut aşa ceva dacă nu mi-ar fi spus-o 
copilul cel străin şi dacă n-aş fi văzut cu ochii mei că Pepser e o muscă hâdă, care s-a dat drept 
maestrul Cerneală. Şi apoi, tată, adăugă Felix în timp ce domnul de Brakel clătina din cap, ca unul 
care nu mai ştie ce să zică de mirare — şi apoi, tată, spune drept, nu ţi-a mărturisit chiar ţie maestrul 
Cerneală că-i muscă? Parcă n-am auzit eu cum îţi zicea, nu de mult, în faţa uşii, că pe vremuri, când 
umbla la şcoală, era sprinten ca o muscă? Ei, şi dacă a fost ce-a fost, atunci trebuie să fi rămas, aşa 
gândesc! Şi pe urmă, dacă-i un mâncău, cum spune mama, de se vâră prin toate dulciurile, te întreb, 
tată, oare muştele nu fac la fel? Unde mai pui că bâzâie şi tiuie!... 

— Taci, îl opri domnul de Brakel, scos din răbdări. Fie ce-o fi acest domn Cerneală, dar un lucru 
e sigur şi anume că prinţul fazanilor nu l-a omorât, căci iată-l, tocmai se întoarce din pădure! 

Când auziră una ca asta, copiii scoaseră un țipăt grozav şi se ascunseră în casă. Domnul maestru 
Cerneală urca într-adevăr cărarea cu mesteceni, însă părea ca scos din minţi, cu ochii arzând ca 
fulgerele, cu peruca sfâşiată. Venea bâzâind şi țiuind nebuneşte, sărea ba într-o parte ba în alta şi se 


lovea cu capul de copaci, că se-auzea trosnind. Ajuns în faţa casei, se repezi în strachină, făcu să 
sară stropii din ea, şi sorbi laptele cu zgomot ciudat. 

— Pe toți sfinţii, domnule maestru Cerneală, ce v-a venit? strigă doamna de Brakel. 

— Aţi turbat, domnule maestru, ori vă bântuie diavolul? strigă la rândul lui domnul de Brakel. 
Dar, neținând seama de nimic, maestrul ţâşni din strachină, se aşeză pe feliile cu unt; îşi scutură 
mustățile şi, cu picioruşele lui subțiri, le mângâie şi le netezi cu socoteală. Apoi, bâzâind şi mai rău, 
se avântă spre uşă, dar nu nimeri în casă şi se învârti ca beat de colo până colo, izbindu-se de 
geamuri, care sunau şi zăngăneau. 

— Hei, dumneata, strigă domnul de Brakel, astea-s scrânteli fără rost, las! că o păţeşti până la 
urmă. 

El încercă să-l prindă, pe maestru de un capăt al jiletcii, dar acesta îl ocoli. Atunci veni repede 
Felix din casă şi îi dădu apărătoarea cea mare de muşte: 

— Ia, tată, ia, îl îndemnă el, striveşte-l pe urâtul de Pepser! 

Domnul de Brakel apucă unealta şi dă-i şi dă-i după domnul maestru. Felix, Christlieb, doamna 
de Brakel smulseră de pe masă şervețelele şi, fluturându-le prin aer, îl mânau şi îl ameţeau, în timp 
ce domnul de Brakel lovea necontenit, fără a-l nimeri, din păcate, căci tâlharul nu-şi îngăduia nicio 
clipă de răgaz. Astfel, vânătoarea se înteţi din ce în ce, cruntă, sălbatică. „Zum-zum-zim-zim-trr-trr““ 
— gonea maestrul în sus şi în jos. „Clip-clap“ — cădeau ca grindina loviturile domnului de Brakel. 
„Huş-huş” — îl sâcâiau Felix, Christlieb şi doamna de Brakel pe vrăjmaş. În sfârşit, domnul de 
Brakel izbuti să-l croiască peste poale şi maestrul căzu, icnind. Dar, când domnul de Brakel dădu 
să-l pocnească a doua oară, mişelul ţâşni în sus cu puteri îndoite, se repezi ca vântul, bâzâind şi 
țiuind, către mesteceni, făcându-se nevăzut. 

— Bine că am scăpat de acest domn Cerneală, năpastă curată! zise domnul de Brakel, biruitor. 
N-o să-mi mai treacă el pragul! 

— Fireşte că nu, întări doamna de Brakel. Dascălii Curţii, dacă au astfel de năravuri şi purtări, 
fac mai degrabă rău decât bine. Se laudă cu ştiinţele şi sare în strachina cu lapte! Frumos maestru, 
ce să spun! 

Copiii, la rândul lor, chiuiau de fericire, strigând: 

— Uite-aşa! Tata l-a plesnit pe maestrul Cerneală, peste nas, şi a trebuit să fugă! Uite-aşa! 


Ce s-a mai petrecut în pădure după alungarea maestrului Cerneală 
poveste germană 


Felix şi Christlieb se simțeau uşuraţi de parcă le-ar fi căzut un pietroi de pe inimă. Dar întâi de 
toate nădăjduiau că, acum, după ce urâtul de Pepser fusese alungat, se vor întâlni iarăşi cu copilul 
cel străin şi va porni din nou joaca. Plini de speranţă, se duseră la pădure, însă aici totul era pustiu şi 
tăcut, nu răsuna niciun glas voios de cintezoi ori scatiu şi, în locul şoaptelor dulci ale pârâului, nu 
auzeai decât un suspin mâhnit cutreierând văzduhul. Curând se buluciră nori negri pe cer şi începu 
să urle vântul; tunete rostogolite în zări mugeau înfricoşător, brazii înalți gemeau şi trosneau jur 
împrejur. Cuprinsă de teamă, Christlieb se lipi, tremurând, de fratele ei. Însă Felix vorbi: 

— Ce te sperii, Christlieb? Vine furtuna şi trebuie să ne întoarcem repede acasă, asta-i tot. 

O luară la picior dar, fără să-şi dea seama, în loc să iasă din pădure, se scufundară din ce în ce 
mai mult în adâncul ei. Întunericul se îngroşa mereu, picuri grei începură să cadă şi fulgere ţâşneau 
din toate părțile. Copiii stăteau lângă un tufiş mare şi des. 

— Christleb, spuse Felix, hai să ne pitulăm aici, doar n-o să ţină prea mult furtuna! 

Speriată, plângând de zor, Christlieb îi urmă sfatul. Dar abia se aşezară sub tufişul cel gros, că şi 
auziră în spatele lor nişte glasuri clănţănind: 

— Proştilor, neam de păcătoşi, v-aţi bătut joc de noi, n-aţi ştiut să ne folosiți! Acum staţi aşa, 
fără jucării, netrebnicilor! 


Felix întoarse capul şi se muie de-a binelea când văzu pe vânător şi pe harpist ridicându-se din 
tufişul în care îi aruncase odinioară, uitându-se la el cu ochi încremeniţi, bălăbănindu-şi braţele. 
Harpistul lovi coardele harfei, scoțând un zăngănit vrăjmaş, iar vânătorul îşi îndreptă chiar puşca 
spre Felix, în vreme ce scrâşneau amândoi: 

— Stai, băiețaş, stai, fetiță, că vă plătim noi pentru batjocură! Acuşi pică domnul maestru 
Cerneală, ai cărui şcolari destoinici suntem, şi o să vă iasă pe nas! 

Îngroziţi din pricina ploii care cădea cu găleata, a tunetelor şi a vântului care vâjâia surd printre 
brazi, copiii — fără a mai ţine seama de nimic — o luară la goană şi se pomeniră după un răstimp 
pe malul lacului de la marginea pădurii. Dar, cum ajunseră, cum se ridică din stufăriş păpuşa cea 
mare a lui Christlieb, pe care Felix o aruncase în lac. Păpuşa se răsti la ei, orăcăind: 

— Proştilor, neam de păcătoşi, v-aţi bătut joc de mine, n-aţi ştiut să mă folosiţi! Acuma staţi aşa, 
fără jucării, netrebnicilor! Las' că vă plătesc eu pentru batjocură! Acuşi pică domnul maestru 
Cerneală, a cărui şcolăriță destoinică sunt, şi o să vă iasă pe nas! 

Şi orăcăind astfel, după ce că-i făcuse ploaia ciuciulete, păpuşa le mai turnă şi ea în obraz 
şuvoaie de apă. Felix nu mai putea răbda atâtea sperietori, Christlieb abia mai răsufla. O luară iar la 
fugă. Dar curând, hăituiți şi osteniți de moarte, se lăsară la pământ în mijlocul pădurii. Când, 
deodată, porni să bâzâie şi să ţiuie îndărătul lor. 

— Vine maestrul Cerneală! mai strigă Felix, după care atât el cât şi Christlieb îşi pierdură 
cunoştinţa. 

Se treziră ca dintr-un somn adânc şi văzură că şed pe o moviliţă de muşchi moale. Furtuna 
pierise, soarele lucea limpede şi blând, iar stropii de ploaie atârnau prin tufe şi prin copaci ca nişte 
giuvaere. Spre mirarea lor, copiii simţiră că hainele le sunt uscate şi nici nu-i încerca frigul sau 
umezeala. 

— Ah, se bucură Felix, întinzându-şi mâinile deasupra capului, să ştii că ne-a venit în ajutor 
copilul cel străin. 

Şi se apucară să strige amândoi, Felix şi Christlieb, stârnind pădurea toată: 

— Copilule drag, haide, vino la noi, că ni-e dor din adâncul inimii şi nu mai putem trăi fără tine! 

Atunci, răsări parcă o rază de lumină din tufăriş şi, pe unde trecea scăpărând, acolo florile îşi 
înălțau clopul. Dar în van Felix şi Christlieb îl tot rugară şi-l chemară pe copilul cel străin; nimic 
alta nu se mai văzu. Mâhniţi, bătură calea îndărăt spre casă, unde părinții, îngrijorați din pricina 
furtunii, îi întâmpinară bucuroşi. Domnul de Brakel rosti: 

— Bine că aţi sosit, dragii mei, vă mărturisesc că mă temeam ca domnul maestru Cerneală să nu 
hălăduiască prin pădure şi să nu vă ia urma. 

Felix povesti cele petrecute acolo, de-a fir-a-păr. 

— Iarăşi aiureli, bombăni doamna de Brakel. Dacă pădurea face să visaţi prostii, atunci mai bine 
nu vă duceţi şi staţi acasă. 

Asta însă nu avea să se întâmple căci, la rugămintea copiilor — „Mamă, dă-ne voie niţeluş la 
pădure”, doamna de Brakel răspundea: „Duceţi-vă, copii, şi vă-ntoarceți cuminţei.“ 

Peste puţin le pieri totuşi cheful să mai cutreiere pădurea. Copilul cel străin nu se arăta, iar când 
Felix şi Christlieb se avântau cât de cât prin tufăriş ori se apropiau de lacul rațelor, îndată săreau 
vânătorul şi harpistul şi păpuşa cu gura la ei: 

— Proştilor — neam de păcătoşi, n-aţi ştiut ce să faceţi cu noi, care suntem învăţaţi şi cuminţi! 
Acuma staţi aşa, fără jucării, netrebnicilor! 

Toate astea erau greu de îndurat; de aceea copiii găseau că e mai bine să rămână acasă. 


Hotărârea 
poveste germană 


— Nu ştiu de ce, vorbi într-o bună zi domnul Thaddâus de Brakel către soția sa, nu ştiu de ce, 
dar nu mă prea simt de la un timp în apele mele. Îmi vine aproape să cred că mi-a plătit-o urâciosul 
de Cerneală căci, de când l-am croit cu apărătoarea de muşte şi l-am alungat dintre noi, mă apasă 
prin mădulare ca plumbul. 

Într-adevăr, domnul de Brakel slăbea şi pălea văzând cu ochii. Nu mai ieşea la plimbare, în 
câmp, nu mai trebăluia bocănind prin casă, ci şedea ore întregi scufundat în gânduri, apoi cerea lui 
Felix şi Christlieb să-i mai povestească o dată despre copilul cel străin. lar când aceştia îi vorbeau 
înflăcărați despre multele minuni ce le făcea, despre ţara lui fără seamăn de frumoasă şi 
strălucitoare, atunci domnul de Brakel zâmbea duios şi îi dădeau lacrimile. Dar Felix şi Christlieb 
nu se puteau împăca deloc cu gândul că tovarăşul lor drag s-a dus fără întoarcere şi că i-a lăsat de 
izbelişte, la voia unor jucării vrăjmaşe, care îi pândeau prin tufişuri şi lângă lacul rațelor, încât le era 
frică să mai intre în pădure. 

— Haideţi, copii, mergem împreună! Şcolarii ăia obraznici ai maestrului Cerneală n-o să vă 
poată face niciun rău! 

Astfel grăi domnul de Brakel către Felix şi Christlieb, într-o zi senină de-a mai mare dragul. Îi 
luă de mâini şi coboriră tustrei spre pădurea plină de miresme, de lumină şi viers. După ce se 
aşezară pe iarba moale, între flori, domnul de Brakel începu astfel: 

— Dragii mei dragi, nu mă mai lasă inima şi nu mai rabdă amânare, încât e timpul să mărturisesc 
că şi eu, asemenea vouă, l-am cunoscut pe copilul acesta neasemuit, care v-a făcut să trăiţi aici, în 
pădure, atâtea desfătări. Când eram de anii voştri, m-am pomenit tot aşa cu dânsul şi grozav ne-am 
mai jucat! Cum l-am pierdut pe urmă, asta nu-mi amintesc, nici nu mă duce mintea cum de l-am 
uitat cu desăvârşire, încât, povestindu-mi voi despre acest copilaş, nu vă dădeam crezare, deşi 
adesea bănuiam în sinea mea că-i adevărat. De câteva zile însă mă tot gândesc la copilăria mea, cum 
n-am făcut-o de mulți ani încoace. Şi iată că-mi răsare din nou în minte copilul acela drăgălaş, 
dulce, fermecător, aşa cum l-aţi văzut şi voi. Şi un dor ca şi al vostru mă bântuie în piept, care însă 
mie unul îmi va frânge inima. Simt că stau acum pentru cea din urmă oară aici, printre tufe şi arbori; 
căci în curând, scumpii mei copilaşi, va trebui să vă părăsesc. lar de-oi muri, să-l ţineţi în mare 
cinste şi dragoste pe copilul cel străin! 

Felix şi Christlieb, loviți de durere, izbucniră amândoi în hohote de plâns. 

— Nu, tată, nu, tăticule! strigară ei îngroziţi. Tu n-ai să mori, n-ai să mori! O să mai trăieşti 
lungă, lungă vreme şi o să ne jucăm tustrei cu copilul cel străin. 

Dar, după câteva zile, domnul de Brakel căzu bolnav la pat. Un bărbat slab, deşirat, se aplecă la 
căpătâiul lui şi îi luă pulsul, zicând: 

— Se va îndrepta! 

Îndreptarea totuşi nu veni şi, în cea de a treia zi, domnul de Brakel îşi dădu sufletul. Ah, ce-l mai 
jeli doamna de Brakel, ce-şi mai frământară copiii mânuţele, gemând şi oftând: 

— Tată, tăticule, tăticuţul nostru scump! 

De îndată ce țăranii din Brakelheim, patru la număr, îşi îngropară stăpânul, câțiva inşi urâţi, care 
aproape că, semănau cu domnul maestru Cerneală, trecură pragul casei îndoliate, spunând răspicat 
ca au venit să pună poprire pe moşioara şi pe toate lucrurile rămase de pe urma domnului Thaddăus 
de Brakel, având în vedere că acesta îi datora o sumă chiar şi mult mai mare domnului conte 
Cyprianus de Brakel, care îşi cere dreptul său. Astfel, doamna de Brakel se pomeni săracă lipită 
pământului şi trebui să plece din frumosul cătun Brakelheim. Gândi să se mute la o rudă, care locuia 
nu prea departe; strânse într-o legăturică puţinele haine şi albituri ce-i mai rămăseseră, iar Felix şi 
Christlieb făcură la fel; după care părăsiră casa, vărsând lacrimi grele. Dar când murmurul 
zbuciumat al pârâului din pădure le pătrunse în urechi şi când îşi grăbiră paşii ca sa ajungă la punte, 
doamna de Brakel leşină de durere şi se prăbuşi. Felix şi Christlieb căzură în genunchi, plângând şi 
jelind amar: 

— O, bieţii de noi, copii nefericiţi! Nu se găseşte nimeni să ne ajute la nevoie? 


Deodată, murmurul depărtat al pârâului parcă se prefăcu într-o muzică lină, frunzişul tresări ca 
într-o dulce aşteptare şi curând pădurea toată se înveli într-un foc scânteietor. Copilul cel străin ieşi 
dintre ramurile parfumate, plutind în atâtea lumini orbitoare, încât Felix şi Christlieb fură nevoiți să- 
şi închidă ochii. Atunci, simţiră o atingere uşoară şi copilul cel străin le vorbi cu glas de argint: 

— O, nu mai plângeţi, dragii mei prieteni! Credeţi că nu vă mai iubesc? Pot eu oare să vă las în 
părăsire? Nicidecum! Chiar dacă nu-mi vedeți chipul, eu totuşi plutesc mereu în preajma voastră şi 
vă ajut prin puterea mea ca să trăiţi de-a pururi voioşi şi fericiți. Păstraţi-mă numai în inimă, cu 
căldură, aşa cum ați făcut până acum. Astfel, nici Pepser urâtul, nici alt vrăjmaş nu va izbuti să vă 
răpună. lubiţi-mă statornic, atâta vă cer. 

— Păi asta şi vrem, asta vrem! răspunseră Felix şi Christlieb. Doar te iubim din toată inima! 

Când putură să deschidă din nou ochii, bunul lor prieten nu mai era de văzut, dar şi suferinţa lor 
pierise şi, în locul ei, simțeau ca o adâncă lumină a cerului. Doamna de Brakel se sculă încet de jos 
şi vorbi: 

— Copilaşii mei, v-am zărit în vis de parcă eraţi scăldaţi în aur şi priveliştea asta m-a bucurat, 
mângâindu-mă nespus. 

Fericirea juca în ochii copiilor şi pe obrajii lor îmbujoraţi. Îi povestiră mamei cum a venit la ei 
copilul cel străin şi cum i-a scos din restrişte. lar mama rosti: 

— Nu ştiu de ce, însă acuma simt că trebuie să cred în poveştile voastre şi nu înțeleg cum de mă 
părăsesc grijile şi suferinţa. Haideţi, curaj! Să mergem! 

Rudele îi primiră cu drag. Pe urmă, se împlini ceea ce spusese copilul cel străin. Orice lucru de 
care se apucau Felix şi Christlieb le izbutea de minune, încât trăiau fericiți, voioşi, alături de mama 
lor. Şi chiar după lungă vreme, încă se mai jucau în vis cu copilul cel străin, care nu contenea să le 
aducă din ţara lui cele mai râvnite frumuseți. 


Inimă rece 
poveste germană 
I 


Cine călătoreşte prin țara şvabilor, acela să nu scape prilejul de a-şi plimba ochii măcar nițeluş 
prin Pădurea Neagră; nu de dragul copacilor, deşi nu se găsesc oriunde atâţia brazi nemaipomenit de 
mulți şi ţâşnind, ca într-o vedenie, spre cer; însă de dragul oamenilor, care se deosebesc în chip 
ciudat de toată omenirea din jur. Ei sunt mai înalți decât oamenii obişnuiţi, au spete late, mădulare 
puternice şi, în totul de tot, se pare că aerul întremător, care lunecă dimineaţa printre brazi, îi dăruie 
încă din tinereţe cu plămâni mai slobozi, cu ochi mai ageri şi cu o fire mai deschisă, chiar dacă mai 
aspră, decât ale locuitorilor de prin şesuri şi văi. Dar nu numai prin statură şi prin felul de a fi, ci şi 
prin datini şi port aceşti oameni nu-şi găsesc pereche printre semenii lor din afara pădurii. Mai 
frumos decât toţi se îmbracă pădurenii din ținutul Baden; bărbaţii îşi lasă barba să crească în jurul 
feţei, aşa cum li-e dată ea de la natură; pieptarele negre, pantalonii uriaşi, strâns încrețiţi, ciorapii 
roşii, pălăriile țuguiate, cu marginile largi, le dau o înfăţişare aparte, în acelaşi timp serioasă, plină 
de greutate. Aici, cei mai mulţi sunt sticlari, însă fac şi ceasornice, cu care umblă o jumătate de 
lume, ca să le vândă. În cealaltă parte a pădurii trăieşte o spiţă din acelaşi neam; doar că munca şi 
îndeletnicirile lor au născut alte datini şi obiceiuri decât ale sticlarilor. Ei trăiesc de pe urma pădurii; 
doboară şi curăță brazii, îi mână cu plutele în jos pe Nagold până la Neckar şi de acolo pe apa 
Rinului, la vale, spre Olanda; chiar şi marea îi cunoaşte pe aceşti bărbați din Pădurea Neagră, care 
coboară de sus cu plutele lor lungi. Opresc pe rând în toate oraşele lipite de malul fluviului şi îşi 
aşteaptă semeţi cumpărătorii care ar avea nevoie de buştenii şi de scândurile lor; dar bârnele cele 
mai groase şi lungi ei le vând, pe bani grei, olandezilor, care le folosesc la construcția de vase. 
Astfel, oamenii aceştia duc o viaţă aspră, călătorind întruna. Bucuria lor e să zboare la vale pe pluta 
de lemn, necazul — să urce din nou pe mal. De aceea şi portul lor seamănă prea puțin cu portul 


sticlarilor, care locuiesc în partea cealaltă a pădurii. Pieptarul e din pânză închisă la culoare, de pe 
umerii largi coboară nişte bretele verzi de lățimea unei palme, iar din buzunarul pantalonilor de 
piele neagră se iţeşte întotdeauna, ca semn al nobleţii, parmacul de alamă; însă mândria lor sunt 
cizmele, poate cele mai mari din câte se poartă azi pe lume; căci le poţi trage cu vreo două palme 
mai sus de genunchi şi, umblând cu asemenea încălțări, nu ți se udă picioarele chiar dacă le scufunzi 
la trei şchioape în apă. 

Până nu de mult, aceşti pădurari încă mai credeau în duhurile pădurii şi abia de curând li s-a mai 
scos din cap deşertăciunea. Curios e însă că şi duhurile care, după credințele vechi, ar hălădui prin 
Pădurea Neagră, s-au împărțit în două, după cele două feluri de îmbrăcăminte. Spuneau de pildă 
unii că Omuleţul-de-sticlă, un duh blând, mititel, măsurând vreo trei şchioape şi jumătate, nu s-ar 
arăta niciodată altfel decât cu o pălărioară țuguiată, având marginile largi, cu pieptăraş, cu pantaloni 
încrețiţi şi cu ciorăpiori roşii. Altul, în schimb, căruia îi zicea Michel Olandezul şi care locuia în 
partea cealaltă a pădurii, era un găligan uriaş, spătos, îmbrăcat în portul plutaşilor, şi mulți dintre 
aceia care jurau că-l văzuseră dădeau a înțelege că n-ar vrea să plătească din punga lor atâția viței 
Câţi îi trebuie lui ca să-i ajungă pielea pentru o pereche de cizme. 

„Are nişte cizme, spuneau ei, încât un om ca toți oamenii ar intra în ele până la gât.“ 

Şi mai spuneau că din gura lor nu iese decât adevărul, nimic umflat. 

Cu aceste duhuri ale pădurii, un tânăr de prin partea locului cică ar fi pățit o istorie, pe care vreau 
să v-o povestesc. 

Trăia deci în Pădurea Neagră o văduvă, pe nume Barbara Munk; soţul ei fusese cărbunar şi, după 
ce acesta muri, văduva îl tot îndemna şi-l pregătea pe feciorul ei de şaisprezece ani pentru aceeaşi 
meserie. 

Tânărul Peter Munk, băiat chipeş, se lăsa în voia mamei, că doar nu învățase alta nici de la tatăl 
său — şi, cât era săptămâna de lungă „sta şi se afuma lângă cuptor sau, negru, plin de funingine, 
speriind oamenii, bătea străzile oraşelor în căutare de muşterii pentru cărbunii lui. Dar cărbunarul 
are îndeobşte destul timp să gândească şi la sine şi la ceilalți şi, când Peter Munk sta lângă cuptorul 
său, atunci arborii întunecoşi ai pădurii, liniştea din jur îi strecurau în suflet jale şi dor nelămurit. Îl 
mâhnea ceva, îl supăra ceva, nu ştia nici el ce anume. Până la urmă găsi pricina: îl nemulțumea 
starea lui. „Un cărbunar negru şi singuratic, gândea el. Asta înseamnă să trăieşti în ticăloşie. De câtă 
cinste se bucură sticlarii, ceasornicarii, chiar şi lăutarii în serile de duminică! Iar când eu, Peter 
Munk, spălat şi periat, mă înfățişez cu pieptarul de sărbătoare al tatii, cu nasturi de argint, cu 
ciorapii roşii nou-nouţi, şi când vine cineva în spate şi se întreabă cine-o fi domnişorul ăsta chipeş şi 
îi plac ciorapii şi mersul meu — atunci, numai ce mă ajunge din urmă şi mă vede la faţă, îşi spune 
în gând: „Ah, ăsta nu-i decât Peter, cărbunarul!” 

Dealtminteri, şi pe plutaşii de dincolo Peter îi jinduia din adâncul inimii. Când zdrahonii aceia 
veneau pe-aici în costumele lor arătoase, cu nasturi, catarămi şi lanţuri de o sută de ocale atârnate la 
piept, când măsurau din ochi perechile de dansatori, stând crăcănaţi şi mândri, înjurând şi trăgând 
fumul, asemenea celor mai nobili olandezi, din pipele lor de lut ars, lungi de-un cot — atunci Peter 
vedea în plutaşi adevăraţi idoli ai fericirii. lar când fericiţii aceştia, vârându-şi mâna în buzunar şi 
scoțând la iveală câte un pumn de taleri mascaţi, se apucau să arunce zarurile, cinci guldeni încolo, 
zece încoace — atunci Peter simţea că-şi iese din minţi şi se furişa tulburat până la coliba lui; căci 
nu o dată, seara, la sărbători, văzuse pe câte un „domn al lemnului” pierzând la joc mai mult decât 
agonisea bietul de taică-său într-un an. Erau mai cu seamă trei asemenea plutaşi dintre care Peter nu 
ştia pe care să-l admire mai mult. Primul, un bărbat înalt şi gros, cu obrajii rumeni, avea faima celui 
mai bogat om din împrejurimi. I se spunea Ezechiel-cel-gros. Acesta călătorea de câte două ori pe 
an la Amsterdam, cu lemn de construcție, şi găsea de fiecare dată prilejul să-l vândă cu atâta mai 
scump decât alţii încât se întorcea frumuşel cu vaporul, pe când ceilalţi veneau pe jos. Al doilea era 
cel mai înalt şi mai uscăţiv bărbat din toată pădurea. I se spunea Schlurker-cel-lung. Pe acesta Peter 
Munk îl jinduia pentru curajul său neobişnuit; se încontra cu oamenii cei mai de vază; la cârciumă, 
să fi fost înghesuiala cât de mare, Schlurker ăsta ocupa mai mult loc decât patru inşi din cei mai 


graşi, luaţi laolaltă; ba se proptea în coate pe toată lățimea mesei, ba îşi lungea câte un picior pe 
bancă, dar nimeni nu-i zicea un cuvinţel, căci era plin de bani. Al treilea, un bărbat tânăr şi frumos, 
dansa cel mai bine în tot lungul şi latul ținutului, de aceea i se spunea Regele dansului. Fusese om 
sărac, slujise ca argat la un lemnar şi, deodată, se înavuţi peste măsură; unii ziceau că ar fi găsit, la 
rădăcina unui brad bătrân, o oală plină cu galbeni; alţii, că ar fi dat, nu departe de Bingen, cu cangea 
în apele Rinului — cum fac uneori plutaşii ca să prindă peştele în cârlig — şi ar fi scos din adâncuri 
un sac burduşit cu aur, care cică ar fi fost o parte din comoara Nibelungilor, îngropată acolo; ce mai, 
ajunsese omul putred de bogat şi toţi, cu mic şi mare, îl priveau ca pe un prinț. 

La bărbaţii aceştia trei se tot gândea Peter cărbunarul pe când şedea singur-singurel în pădurea 
de brazi. Ce-i drept, aveau tustrei o anume hibă, care-i făcea nesuferiţi în ochii celorlalți: erau de o 
zgârcenie neomenească, nu arătau pic de milă faţă de datornici ori săraci — cu toate că băştinaşii 
Pădurii Negre sunt de felul lor oameni îngăduitori. Se ştie însă cum merg treburile: pe de o parte îi 
urau pentru zgârcenia lor, pe de alta îi cinsteau ca bogătaşi. Că doar nu mai era nimeni să arunce cu 
bănet cum aruncau ei, de parcă l-ar fi cules de pe jos scuturând brazii. 

„Aşa nu se mai poate, îşi spuse într-o zi Peter, foarte amărât. Ieri, de sărbătoare, toată lumea 
şedea în cârciumă! Dacă nu ies curând la liman, apoi îmi scurtez zilele. Ai, de-aş fi şi eu bogat, bine 
văzut ca Ezechiel-cel-gros, ori puternic, fără teamă, ca Schlurker-cel-lung, ori plin de faimă şi de 
bani ca Regele dansului, care, în loc de un sfanţ, le aruncă muzicanţilor taleri de aur! De unde naiba 
o fi având atâţia bani?“ 

Îi trecură prin cap câteşitoate, cum şi în ce fel ar putea să se căpătuiască, dar nimic nu-l mulțumi. 
Până la urmă se opri la vechile poveşti, cu oameni care s-ar fi umplut cândva de bani datorită lui 
Michel Olandezul şi Omuleţului-de-sticlă. Pe când mai trăia tatăl său, veneau adesea în casă 
prieteni nevoiaşi şi se întindeau taclale lungi despre tot soiul de bogătani şi despre felul cum au 
ajuns să prindă cheag. Atunci îl pomeneau nu o dată pe Omuleţul-de-sticlă. Gândindu-se adânc, 
Peter îşi aminti chiar şi poezia ce trebuia rostită pe Dâmbul cu brazi pentru ca duhul cu pricina să se 
arate. Începea aşa: 


Tu, în pădurea de brazi vistiernic, 
Tu, peste codri stăpânul puternic, 
De sute de ani te laşi văzut... 


Însă degeaba îşi trudi Peter capul ca să-și amintească şi cuvintele ce urmau. De multe ori era 
gata-gata să întrebe pe câte un bătrân cum sună mai departe versurile; însă de fiecare dată îl oprea 
teama, nu cumva să-şi dezvăluie gândurile; dealtfel, judeca dânsul, s-ar putea ca povestea cu 
Omuleţul-de-sticlă să nu prea fie răspândită şi prea puțini să fie oamenii care ştiu acele cuvinte, că 
doar nu erau mulți bogătaşii din Pădurea Neagră; şi apoi, de ce nici tatăl său, nici nevoiaşii ceilalți 
nu-şi încercaseră, la timpul lor, norocul? 

În sfârşit, Peter aduse vorba despre Omuleţul-de- sticlă în faţa mamei, care îi înşiră doar lucruri 
ştiute, îşi aminti doar primul din versurile ce trebuiau rostite şi, ca noutate, îi spuse că duhul acela 
pitic nu se arăta decât oamenilor născuţi duminica, între orele unsprezece şi două. El, Peter, cică se 
potrivea, numai de-ar afla cum sună poezia, căci s-a născut într-o duminică, la orele douăsprezece 
de prânz. 

Auzind Peter cărbunarul una ca asta, mai că-şi pierdu cumpătul de bucurie şi de dorul aventurii 
ce-l aştepta. I se păru de ajuns că ştie o parte din versuri şi că s-a născut duminica, pentru ca 
Omuleţul-de-sticlă să răsară înaintea lui. Astfel, într-un rând, după ce îşi vându cărbunii, nu mai 
aprinse focul în cuptor ci, punându-și pieptarul măreț al tatii, ciorapii noi, roşii şi pălăria de zile 
mari, apucă un ciomag negru, noduros, lung de cinci picioare, şi îşi luă rămas bun de la maică-sa: 

— Mă duc la cancelarie, în oraş. Curând se aleg feciorii pentru armată şi vreau să-i mai bag în 
cap funcţionarului că eşti văduvă şi că nu mă ai decât pe mine, singurul fiu. 


Mama îi lăudă gândul cel bun; el însă porni spre Dâmbul cu brazi. Acesta se afla cocoțat pe cea 
mai mare înălțime din Pădurea Neagră şi, jur împrejurul lui, preţ de vreo două ore de mers, nu se 
zărea pe-atunci nici colibă, darmite sat, căci oamenii superstițioşi ziceau că ar fi un loc nesigur. 
Dealtfel, nici nu se prea îndemna lumea să taie acolo brazi, deşi creşteau înalți şi frumoşi; şi asta 
pentru că nu o dată când lucrau prin acele părți, oamenii se pomeneau că le zboară securea din 
mâini ŞI cade în bulboanele râului; alteori, brazii, prăbuşindu-se prea repede, fie că-i betegeau fie 
că-i omorau pe tăietori; unde mai pui că lemnul, cât ar fi fost el de bun, nu-l puteai folosi decât 
pentru foc, deoarece plutaşii nu luau niciodată asemenea buşteni, urmând o veche credinţă care 
spunea că un singur buştean de la Dâmbul cu brazi, amestecat în plută, duce la pierzare şi lemnul, şi 
oamenii. Aşa se face că brazii de pe dâmbul cu pricina creşteau atât de înalți şi deşi, încât ziua ţi se 
părea noapte. Ajuns în preajmă, Peter Munk simţi că-l trec sudorile; nu se auzea niciun glas, niciun 
pas în afară de paşii lui, nicio izbitură de topor, chiar şi zburătoarele păreau să ocolească brădetul 
întunecat. 

Peter Munk urcă pe creasta dâmbului şi se opri în fața unui brad nemaipomenit de gros, pentru 
care orice negustor olandez ar fi plătit pe loc câteva sute de guldeni. „Aici, gândi Peter, trebuie că 
şade Omuleţul-de-sticlă.” Făcu o plecăciune adâncă, tuşi încet şi vorbi cu glasul tremurând: 

— Vă urez seara bună, domnule de sticlă! 

Dar nu veni niciun răspuns. Liniştea stăruia ca şi înainte. „Poate că ar trebui să spun totuşi 
poezioara”, gândi el. Şi începu, bolborosind: 


— Tu, în pădurea de brazi vistiernic, 
Tu, peste codri stăpânul puternic, 
De sute de ani te laşi văzut... 


Abia rosti aceste vorbe şi, spre marea lui spaimă, zări o făptură ciudată, mică de tot, ițindu-se de 
după bradul cel gros. Peter îşi zise că nu poate fi decât Omuleţul-de-sticlă, aşa cum îl înfățişau 
oamenii, cu pieptăraş negru, cu ciorăpiori roşii, cu pălăriuță, totul aidoma ca în poveştile lor, până şi 
fețişoara palidă, fină, isteață. Dar vai, cum se ivise de repede, la fel de repede se făcu nevăzut. 

— Domnule de sticlă, vorbi Peter Munk după o clipă de şovăială, fiți vă rog bun şi nu mă luaţi 
drept neghiob! Dacă vă închipuiţi, domnule, că nu v-am văzut, atunci greşiţi foarte. V-am zărit când 
trăgeați cu ochiul de după copac! 

Nici acum nu-i răspunse nimeni. I se păru doar că aude din spatele bradului, când şi când, un 
chicotit uşor, răguşit. În cele din urmă, nerăbdarea învinse teama. 

— [a stai, băiețaş, strigă el, că te prind eu îndată! 

Şi, dintr-un salt, Peter se şi afla de partea cealaltă a copacului; însă aici nu era niciun vistiernic al 
pădurilor de brad, ci doar o veveriță mică, drăgălaşă, care se căţăra sprintenă pe trunchi. 

Peter Munk clătină din cap, judecând în sinea lui că vrăjitoria i-a izbutit în parte şi că i-ar trebui 
poate încă un versuleţ pentru ca duhul să se lase înduplecat; dar, storcându-şi mintea în fel şi chip, 
nu găsi urmarea. Veverița sălta pe crenguţele de jos ale bradului şi părea să-l încurajeze ori să-şi 
râdă de el. Se ferchezuia, îşi răsucea frumuşel coada, îl ațintea cu ochii ei deştepţi, până ce lui Peter 
aproape că 1 se făcu teamă să mai stea singur cu această ființă; căci veverița când părea că are cap 
de om, când ziceai că poartă pălărie în trei colțuri, când jurai că e altă veveriță, care avea doar 
lăbuţele dinapoi încălţate în ciorapi roşii şi ghete negre, într-un cuvânt, era un animal zglobiu; totuşi 
tânărul cărbunar tremura în fața ei; bănuia că nu e lucru curat. 

Luă deci calea îndărăt, mai grăbit de cum venise. Întunericul pădurii se adâncea din ce în ce mai 
mult, copacii se îndeseau şi Peter, mânat de frică, o porni la trap şi nu se linişti decât atunci când 
prinse cu urechea lătratul câinilor şi când zări mai apoi, printre arbori, fumul unei colibe. Dar 
apropiindu-se şi văzând cum sunt îmbrăcaţi oamenii de aici, îşi dădu seama că, în loc să fugă spre 
casă, la sticlari, apucase în partea cealaltă, unde locuiesc plutaşii. Oamenii din colibă erau tăietori la 
pădure, un bătrân, fiul său, care o făcea pe gazda, nevasta acestuia şi câțiva nepoți măricei. Peter îi 


rugă să-l primească peste noapte şi aceştia îl primiră bine, fără să-l întrebe de nume şi de loc, îi 
dădură să bea cidru şi seara îi puseră dinainte un cocoş de munte fript, rumenit, cea mai aleasă 
mâncare din Pădurea Neagră. După cină, mama şi fetele se aşezară la tors în jurul focului, pe care 
băieții îl hrăneau cu cea mai bună răşină de brad, în timp ce bunicul, oaspetele şi stăpânul casei 
fumau şi se uitau la lucrul femeilor. O parte din băieți ciopleau linguri şi furculiţe de lemn. Afară, în 
pădure, urla vântul printre brazi; din când în când se auzeau lovituri năprasnice; părea că arbori 
uriaşi se frâng şi se prăbuşesc trosnind. Netemători, băieţii ar fi dorit să fugă în pădure, să guste 
priveliştea aceea grozavă. Dar bunicul îi opri, cătând şi vorbind aspru: 

— Nu-l sfătuiesc pe nimeni să iasă din casă! rosti el. Căci, pe Dumnezeu, acela nu s-ar mai 
întoarce! Michel Olandezul doboară acum copacii ca să-şi înnoiască pluta. 

Băieţii îl priviră mirați. Vor fi auzit ei pesemne de acest Olandez, dar acum îl rugară pe bunic să 
le spună din fir în păr povestea. La rândul său, Peter, care în partea cealaltă a pădurii nu aflase 
despre Michel Olandezul decât lucruri puţine şi încâlcite, îl rugă pe bătrân să-i spună cine şi cum e 
duhul cu pricina. 

— E stăpânul acestei păduri, lămuri moşul. Şi dacă dumneata, la vârsta ce o ai, încă n-ai ajuns 
să-l cunoşti, înseamnă că locuieşti dincolo de Dâmbul cu brazi ori chiar şi mai departe. Dar să vă 
spun câte ştiu şi câte arată povestea despre el. Cu vreo sută de ani în urmă — cel puţin aşa zicea 
bunicul meu — nu găseai în lungul şi latul pământului poporeni mai cinstiți ca în Pădurea Neagră. 
Azi, de când umblă atâția bani prin ţară, oamenii s-au viclenit şi s-au înrăit. Pe-atunci însă erau 
altfel şi chiar dacă dumnealui de afară mi s-ar uita acum pe geam, încă aş spune ce-am spus de 
atâtea ori, că numai Michel Olandezul ne-a dus la stricăciune. Trăia deci, cu mai bine de o sută de 
ani în urmă, un lemnar bogat, care ţinea multe slugi; călătorea până departe, pe Rin, ca să-şi vândă 
lemnul, şi afacerile îi mergeau de minune, căci era bărbat cinstit şi evlavios. Într-o seară, bate la uşa 
lui un străin, un zdrahon cum nu mai văzuse nicicând. Era îmbrăcat ca şi feciorii din Pădurea 
Neagră, dar la statură îi întrecea cu cel puţin un cap şi nimeni nu şi-ar fi închipuit vreodată că poate 
fi pe lume asemenea om uriaş. Vine şi îl roagă pe lemnar să-i dea de lucru. Acesta, văzând cât e de 
puternic şi bun de hamalâc, îi socoteşte simbria şi se învoiesc. Michel — căci aşa îi zicea pe nume 
— se arătă a fi un lucrător cum stăpânul său nu mai avusese în toată viaţa lui. La doborâtul brazilor 
ținea loc de trei; când şase inşi cărau buşteanul la un capăt, dânsul îl umfla singur de capătul 
celălalt. 

Dar într-o zi, după ce lucrase o jumătate de an la pădure, Michel se înfățişă stăpânului şi rosti: 

„Am tăiat destul aici, la copaci. De-acu' mi-ar prinde bine să mai văd şi încotro se duc buştenii 
mei. Ce-ar fi să mă luați plutaş măcar o singură dată?“ 

Stăpânul răspunse: 

„N-aş vrea, Michel, să-ţi stau în drum dacă ai poftă să umbli prin lume, deşi la tăiat de brazi îmi 
trebuie oameni vânjoşi ca tine, pe când la plută se cere mai mult îndemânare. Dar facă-se de astă 
dată pe voia ta!” 

Aşa se şi făcu. Pluta cu care urma să plece avea şase părți, iar ultima parte era din buştenii cei 
mai grei. Or, seara, în ajunul plecării, Michel mai aduse încă şase buşteni groşi şi lungi cum nu s-au 
pomenit; îi săltă câte unul, uşor, ca pe o cange, băgându-i în sperieți pe ceilalţi lucrători. Unde 
doborâse asemenea copaci, nu se ştie nici până în ziua de azi. Când văzu ce văzu, stăpânul simţi că-i 
râde inima în piept, căci făcu de îndată socoteala câți bani ar ieşi dacă ar vinde aceşti buşteni. 
Michel însă vorbi: 

„Aşa, ăştia o să mă ţină la drum, că pe surcelele alea nici nu pot să mă mişc.” 

Stăpânul vru să-i dea nişte cizme de plutaş, dar Michel le aruncă şi scoase la iveală o pereche de 
cizmoaie grozav de mari. Bunicul meu zicea că ar fi cântărit o sută de funturi şi că numărau cinci 
picioare lungime. 

Pluta porni şi Michel, pe câtă mirare stârnise între tăietori, pe atât îşi uimi acum plutaşii. În loc 
ca pluta, împovărată de buştenii aceia uriaşi, să lunece mai greu la vale, cum se aşteptaseră cu toţii, 
iată că țâşni ca o săgeată pe Neckar în jos. La coturi, unde plutaşii aveau de obicei mult de furcă 


pentru a ține pluta pe mijlocul râului şi a nu se împotmoli în nisip şi pietriş, Michel sărea 
numaidecât în apă şi, dintr-un brânci, muta pluta fie pe stânga, fie pe dreapta, încât îşi urma calea 
fără nicio primejdie, iar când drumul era drept, Michel sărea la cârmă, ridica toate prăjinile, trăgea 
un buştean din cei mari, îl proptea ca pe un drug în prundiş şi, dintr-o apăsare, făcea ca pluta să-şi ia 
zborul încât ziceai că pământ şi arbori şi sate fug pe dinaintea ochilor. Astfel, în numai jumătate de 
timp, ajunseră la Köln, pe malul Rinului, unde obişnuiau să-şi vândă încărcătura. Aici însă Michel 
vorbi: 

„Doar sunteţi negustori sadea şi vă cunoaşteţi interesul! Credeţi că ăstora din Köln le trebuie 
atâta lemnărie câtă le aducem noi din Pădurea Neagră? Nu! Ei cumpără lemnul cu jumătate din preţ 
şi îl vând pe urmă scump în Olanda. Haideţi să vindem aici buştenii mărunți, iar pe cei mari să-i 
ducem olandezilor. Cât va fi să scoatem peste preţul obişnuit, rămâne câştigul nostru.” 

Aşa grăi vicleanul de Michel, iar plutaşii se arătară mulțumiți; unii fiindcă doreau să vadă şi ei 
Olanda, să călătorească până acolo, alții fiindcă râvneau să facă bani. Doar unul singur, om cinstit, 
îi sfătui să nu pună în primejdie avutul stăpânului şi să nu-l înşele; dar ceilalți nici că-l ascultară, 
nici că-şi mai amintiră de vorbele lui; afară de Michel, care păstră totul în minte. 

Porniră deci cu pluta la vale, pe Rin. 

Michel sta la cârmă şi astfel ajunseră curând la Rot- terdam. Acolo li se plăti de patru ori prețul; 
mai cu seamă buştenii lui Michel aduseră o groază de bani. Când se văzură cu atâta bănet, plutaşii 
din Pădurea Neagră nu mai ştiau de bucurie. Michel împărţi câştigul: un sfert pentru stăpân, trei 
sferturi pentru ei. Şi pe urmă, dă-i prin crâşme, cu marinarii şi cu tot felul de lepădături! Băură şi 
risipiră la joc toţi banii. Iar pe plutaşul cinstit, care îi sfătuise la bine, Michel îl vându unui neguțător 
de carne vie şi nu se mai auzi de soarta lui. De atunci, pentru feciorii din Pădurea Neagră, Olanda 
cică era raiul pe pământ, iar Michel Olandezul ajunse un fel de rege al lor. Lungă vreme stăpânii 
lemnari nu aflară nimic despre târgul ce se făcea şi ținutul se tot umplea de bani, de înjurături, de 
năravuri proaste, de beţii şi jocuri de noroc, care veneau în sus dinspre Olanda. 

Mai târziu, când faptele ieşiră la lumină, Michel Olandezul parcă intrase în pământ; nu-l găsiră 
nicăieri, însă de murit n-a murit. De o sută de ani umblă în chip de strigoi prin pădure şi se zice că 
mulți s-au îmbogățit cu ajutorul lui, însă pe seama bietului lor suflet. Asta-i tot, încolo nu vă mai 
spun nimic. Un lucru e sigur: în nopțile cu lună, cum e asta de-acum, Michel Olandezul urcă pe 
Dâmbul cu brazi, unde nu-i voie de tăiat, şi doboară cei mai falnici copaci; l-a zărit chiar tatăl meu 
cum frângea, ca pe un pai, ditamai brad de vreo patru picioare grosime. Lemnul îl dăruieşte celor 
care se abat de la calea dreaptă şi se înhăitează cu el; pe la miezul nopții coboară buştenii la apă şi îi 
duce olandezilor. Dar, să fiu eu domn şi rege în Olanda, zău dacă n-aş pune tunurile să-l farme şi să- 
l bage în pământ | Căci toate vasele, care poartă în trupul lor fie şi o singură bârnă adusă de acest 
Michel, se scufundă. De aici, atâtea nenorociri care se întâmplă pe mare! Altminteri, cum ar putea 
să piară sub apă un vas minunat, puternic şi încăpător? Însă, de câte ori Michel Olandezul doboară 
noaptea, pe furtună, un copac în Pădurea Neagră, de atâtea ori se desprinde o bârnă veche din trupul 
unui vas; apa năvăleşte înlăuntru şi vasul se scufundă cu oameni, cu şoareci, cu tot. 

Asta-i povestea lui Michel Olandezul şi adevărul e că toate relele câte sunt în Pădurea Neagră de 
la dânsul se trag. Ei da, fireşte, poate să te facă bogat, însă eu unul n-aş lua nimic de la el! Nici în 
ruptul capului nu mi-aş dori să fiu în pielea unui Ezechiel-cel-gros sau a lui Schlurker-cel-lung. 
Chiar şi Regele dansului cică i-ar fi căzui în gheare... 

Aceste vorbe din urmă bătrânul le adăugase şoptit, ca în taină. Între timp, furtuna se domolise. 
Fetele aprinseră lampa şi ieşiră sfioase din odaie. Bărbaţii, însă, după ce umplură un sac cu frunziş, 
i-l aşezară lui Peter Munk drept pernă pe cuptor, apoi îi spuseră noapte bună. 

Peter cărbunarul nu mai visase nicicând asemenea visuri grele ca în noaptea cu pricina. Ba se 
făcea că Michel Olandezul, crunt, mătăhălos, smucea din loc fereastra, întinzându-i cu braţ uriaş o 
pungă de galbeni, pe care o scutura, încât banii sunau îmbietor şi plăcut; ba i se părea că odaia e un 
tăpşan verde, nesfârşit, pe care se tot învârte călare Omuleţul-de-sticlă, mic, prietenos şi chicotind 
răguşit ca pe Dâmbul cu brazi. Ba îi bâzâia la urechea stângă: 


În Olanda e aur cât vrei, 
Pui mâna şi iei! 

Fără multă treabă 

Vin banii degrabă! 


Ba îi picura în urechea dreaptă poezioara: Tu, în pădurea de brazi vistiernic, şi o voce subțire îi 
şoptea: 

„Peter Munk, prostule, cărbunarule, nu te pricepi să găseşti o rimă la „văzut”, cu toate că te-ai 
născut duminică, la orele douăsprezece. Haide, caută rima, prostule!" 

Peter ofta şi gemea în somn, trudindu-se să găsească o rimă. Dar, cum nu mai făcuse nicicând 
aşa ceva, cazna se dovedi deşartă. Deşteptându-se în zori, Peter găsi că visase un vis tare ciudat. Se 
aşeză, şi, proptindu-şi coatele pe masă, gândi adânc asupra şoaptelor ce-i stăruiau în ureche. „Haide, 
caută rima, prostule!” îşi spuse la rândul lui, bătând darabana pe frunte, cu degetele. Dar nicio rimă 
nu-i venea în cap. 

Stând el aşa încruntat, cu ochii tulburi, şi căutând zadarnic o rimă la „văzut”, trei flăcăi trecură 
prin faţa colibei, spre pădure, şi unul din ei cânta: 


— La vale cum coboară 
Din deal o am văzut 
Şi-n cea din urmă oară 
Durerea-mi s-a născut. 


Prin urechea lui Peter ţâşni ca un fulger luminos. Cărbunarul sări din loc şi o zbughi pe uşă afară, 
căci nu era sigur că auzise întocmai cuvântul. Alergă după cei trei flăcăi şi se repezi la cântăreţ, 
apucându-l cam tare de braţ: 

— Stai, frate! strigă el. Ce rimă ai pus la „văzut”? Fă-mi plăcerea şi spune-mi ce ai cântat 
adineaori! 

— Ce te vâri, băieţaş? răspunse flăcăul din Pădurea Neagră. Am dreptul să cânt ce vreau. Şi lasă, 
te rog, brațul, că altminteri... 

— Ba nu! stărui Peter şi îl strânse şi mai tare de braţ. Spune-mi ce ai cântat! 

Ceilalţi doi, văzând ce se petrece, nu stătură mult pe gânduri. Se năpustiră asupra lui Peter cu 
pumnii şi îl bătură măr, încât acesta slobozi braţul cântărețului şi căzu în genunchi. 

— Acum ţi-ai primit porția, râseră flăcăii. Şi ţine minte, cap sec, să nu te mai legi de oameni ca 
noi la drumul mare! 

— Ţin minte, cum să nu țin! răspunse Peter oftând. Dar, vă rog, după ce m-ați luat în pumni, fiți 
buni şi spuneţi răspicat ce-a cântat ăstălaltul. 

Flăcăii se porniră din nou pe râs şi batjocură; dar cântărețul îi spuse totuşi vorbele, după care 
plecară tustrei râzând şi cântând. 

— Prin urmare „văzut” cu „născut”, rosti sărmanul Peter în timp ce se îndrepta anevoie din şale. 
„Văzut” cu „născut”! De-acuma las! că mai vorbim o vorbuliță, domnule de sticlă! 

Se întoarse în casă, apucă pălăria şi ciomagul, îşi luă rămas bun de la gazde şi porni din nou spre 
Dâmbul cu brazi. Mergea încet, gânditor, căci trebuia să scornească şi un vers potrivit. În cele din 
urmă, când ajunse în preajma dâmbului, unde brazii creşteau din ce în ce mai mari şi mai deşi, Peter 
găsi versul căutat şi sări în sus de bucurie. Atunci, se ivi de după arbori o namilă de om, purtând 
haine de plutaş şi ţinând în mână o rangă de lemn, uriaşă, cât un catarg. Văzându-l cum vine agale, 
cu paşi rari, bietul Peter aproape că se lăsă în genunchi, fiindcă — după judecata lui — nu putea să 
fie altul decât Michel Olandezul. Namila încă mai tăcea, în vreme ce Peter se uita cu coada 
ochiului, îngrozit de o asemenea făptură. Era cu cel puțin un cap mai lung decât toți lunganii pe care 
îi văzuse Peter; nu arăta nici tânăr, nici bătrân, însă faţa o avea plină de brazde şi încreţituri; purta 


pieptar de pânză şi cizme cumplit de mari, trase peste pantalonii de piele — aşa cum ştia Peter din 
poveşti. 

— Peter Munk, ce cauţi la Dâmbul cu brazi? rosti înfricoşător regele pădurii, cu glas aprig şi 
adânc. 

— Bună dimineaţa, vecine! răspunse Peter, voind să se arate curajos, dar tremurând de frică. Dau 
să ajung acasă peste Dâmbul cu brazi. 

— Peter Munk! îl aținti celălalt cu nişte ochi crunți. Drumul tău nu trece pe-aici. 

— Ei da, nu chiar, se bâlbâi Peter, însă azi e cald şi mă gândeam că o fi mai răcoare prin părțile 
astea. 

— Nu minți, mă, cărbunarule, răcni Michel Olandezul cu glas tunător, că te pocnesc cu ranga şi 
te fac una cu pământul. Crezi că n-am văzut cum te rugai de pitic? adăugă el mai blând. Hai, du-te, 
a fost o prostie din partea ta. Bine măcar că n-ai ştiut versuleţul. Că doar piticul e un zgârcit şi 
jumătate, nu-ţi dă decât pe sponci, iar dacă-ţi dă ceva, tot degeaba — nu te bucuri de trai. Ascultă, 
Peter, eşti un biet calic şi mă doare sufletul. Un băiat ca tine, isteţ şi frumos, care ar putea să-şi facă 
un rost pe lume, stă şi arde la cărbuni! În timp ce altora le curg talerii şi ducaţii din mânecă, tu abia 
de poți cheltui nişte firfirici. Păcătoasă viaţă! 

— Adevărat, cum aţi zis, păcătoasă! 

— Dar n-o să ne speriem din asta, urmă namila de Michel. Am ajutat eu destui băieţi cumsecade 
şi n-o să fii tu cel dintâi. Ia spune: câte sute de taleri ţi-ar trebui la început? 

Vorbind astfel, îşi scutură taşca uriaşă, plină cu bani, şi Peter auzi iarăşi zornăitul plăcut de azi- 
noapte, din somn. Inima îi zvâcnea dureros, cu teamă; fiori reci şi calzi îl cutreierau, că doar Michel 
nu arăta ca unul care ţi-ar da banii din milă, fără să ceară nimic în schimb. Peter îşi aminti de 
cuvintele moşului, rostite în taină, despre bogătaşii acelui ţinut şi, mânat de o spaimă nelămurită, 
strigă: 

— Mulţumesc, domnule, dar nu vreau să am nimic de-a face cu dumneata! Te cunosc eu! 

Apoi o luă la picior şi fuga, şi fuga, de-i scăpărau căl- câiele. Însă duhul pădurii se ţinea lângă el 
cu paşi nemăsurat de lungi şi mormăia surd, ameninţător: 

— O să-ţi pară rău, Peter! În frunte ţi-e scris, în ochi ţi se citeşte că de mine nu scapi! Nu mai 
fugi aşa! Ascultă o vorbă înţeleaptă! Uite colo e hotarul meu! 

Însă Peter, când auzi de hotar şi zări în faţă un şănţuleţ, grăbi şi mai mult paşii ca să treacă 
dincolo, încât Michel Olandezul trebui să alerge la rândul lui, blestemând şi înjurând. Dintr-un salt 
deznădăjduit, Peter sări şanţul, căci văzuse cum duhul pădurii se pregătea să repeadă ranga în el. 
Ajunse deci cu bine de partea cealaltă; ranga se făcu țăndări, de parcă s-ar fi lovit în văzduh de un 
zid, şi o aşchie lungă căzu lângă Peter. Bucuros, acesta o ridică, voind s-o arunce înapoi găliganului 
de Michel. Dar, în aceeaşi clipă, simţi că bucata de lemn i se mişcă în palmă şi, spre groaza lui, găsi 
că e un şarpe uriaş, care porni de îndată să se caţăre pe el, sâsâind cu limba, fulgerând din ochi. 
Peter îl slobozi, dar şarpele se şi încolăcise pe braţ şi, legănându-şi capul, se înălța către fața lui. 
Deodată, un cocoş de munte mare de tot veni din zbor asupra şarpelui, îl înhăță cu pliscul de cap şi 
îl duse cu el în tării, drept care Michel Olandezul, stând pe marginea șanțului şi văzând cum cineva 
mai tare decât el îi umflă şarpele, începu să tipe, să răcnească şi să urle ca turbat. 

x 

Sfârşit de oboseală, tremurând, Peter îşi urmă drumul. Poteca suia tot mai sus, priveliştea se 
sălbăticea şi curând flăcăul ajunse la bradul cel mare. Se înclină ca şi în ajun dinaintea Omulețului- 
de-sticlă, care nu se vedea nicăieri, apoi rosti: 


— Tu, în pădurea de brazi vistiernic, 
Tu, peste codri stăpânul puternic, 
De sute de ani te laşi văzut 

De cei ce duminica s-au născut. 


— De fapt, n-ai nimerit întru totul, dar, pentru că eşti Peter cărbunarul, treacă de la mine! sună în 
preajmă un glăscior gingaş, plăcut. 

Mirat, Peter întoarse capul şi îl zări şezând lângă un brad frumos pe un omuleţ mititel, bătrân, cu 
pieptar negru, ciorapi roşii şi pălărie mare pe cap. Avea o fețişoară fină, prietenoasă şi o bărbuță 
subțire ca fuiorul. Trăgea fum dintr-o lulea de sticlă albastră, ceea ce îi dădea un aer tare ciudat; iar 
când Peter se apropie mai mult, văzu cu uimire că şi veşmintele, ghetele şi pălăria piticului erau din 
sticla colorată; se mlădiau însă pe trup la orice mişcare, de parcă sticla ar fi fost fierbinte. 

— L-ai întâlnit pe mojicul de Olandez? întrebă Omuleţul, tuşind uşurel după fiecare cuvânt. A 
vrut să te bage în sperieţi, dar i-am spulberat ranga vrăjită, n-are s-o mai capete în vecii vecilor. 

— Aşa-i, domnule vistiernic, răspunse Peter, încli- nându-se adânc. Mi-a fost într-adevăr teamă. 
N-oi fi chiar dumneata cocoşul de munte care a ucis şarpele? Dacă-i aşa, multam frumos! Însă eu 
unul am venit aici după sfat. Traiul mi-e strâmtorat şi greu; îndeobşte, un cărbunar nu ajunge 
departe; or eu, fiind încă tânăr, m-am cugetat că, poate, într-un fel oarecare, aş izbuti să-mi aflu un 
rost mai bun. Când mă uit mai ales la alții cum s-au îmbogăţit nitam-nisam, de-aş lua ca pildă 
numai pe Ezechiel sau pe Regele dansului, care întorc banii cu furca... 

— Peter, grăi piticul dojenitor şi suflând fumul până departe, nu-mi vorbi de asemenea inşi! Cu 
ce se aleg ăştia că par fericiți câțiva ani, ca pe urmă să fie cu atât mai nefericiți? Nu-ţi disprețui 
meseria! Tatăl şi bunicul tău au fost oameni de cinste, Peter Munk, tot cărbunari. N-aş vrea să cred 
că dorința de a trândăvi te-a adus la mine. 

Peter se sperie de aceste vorbe, se înroşi la faţă şi rosti: 

— Nu, domnule vistiernic al pădurii, doar ştiu şi eu că trândăvia, cum să zic, e începutul tuturor 
metehnelor. Dar să nu-mi luaţi în nume de rău dacă mi-ar plăcea să duc altă viață. Cărbunarul, 
oricum, e un biet cărbunar, un om mărunt, pe când sticlarii, plutaşii, ceasornicarii şi ceilalți sunt mai 
bine văzuţi. 

— Trufia calcă ades înaintea pierzării, grăi cu mai multă blândeţe micul stăpân al pădurii de 
brazi. Ciudată seminţie mai sunteți şi voi, oamenii! Rareori întâlneşti câte unul mulțumit de starea 
în care s-a născut şi a crescut. Şi uite aşa, dacă ai fi sticlar, ai râvni la lemnărit, şi dacă ai fi lemnar, 
ti-ar plăcea să fii domn pădurar ori să te muţi în locuinţa funcţionarului. Dar fie şi aşa. Dacă-mi 
făgăduieşti că vei lucra cu sârg, atunci îți dau ajutor să te salti. Am obiceiul ca fiecărui om, care s-a 
născut duminica, şi vine de mă caută, să-i împlinesc trei dorinţe. Primele două sunt slobode; pe cea 
de-a treia pot s-o resping, dacă văd că-i rea. Prin urmare, doreşte-ţi ceva, însă, Peter, ceva bun şi 
folositor. 

— Ira! Sunteţi un omuleț de sticlă pe cinste şi cu drept cuvânt vi se zice vistiernic; toate 
comorile vă stau la îndemână. Aşa, care va să zică, dacă pot să-mi doresc ceva pe placul inimii, 
atunci vreau întâi şi-ntâi să dansez mai bine decât Regele dansului şi să intru de fiecare dată la 
cârciumă cu tot atâția bani ca şi Ezechiel. 

— Nătângule, se mânie piticul, ce dorință ticăloasă-i asta să dansezi bine şi să ai bani de joc? Nu 
ti-e ruşine, Peter, să-ţi minți astfel norocul? La ce-ţi foloseşte ție şi maică-ti dacă ştii să dansezi? La 
ce-şi folosesc banii dacă-i duci la cârciumă şi îi laşi acolo ca şi păcătosul de Rege al dansului? Pe 
urmă rabzi iar toată săptămâna şi n-ai de nici unele. Îţi mai las încă o dorință slobodă! Dar vezi, 
gândeşte-te mai cu temei. 

Peter să scărpină la ceafă şi, după câteva clipe de cumpănă, rosti: 

— Păi atunci îmi doresc cea mai frumoasă şi mai bogată sticlărie din Pădurea Neagră, cu toate 
cele de trebuinţă şi cu banii ce se cer pentru întreţinerea ei. 

— ŞI altceva nimic? întrebă Omuleţul îngrijorat. Altceva nimic, Peter? 

— De, ați putea să-mi daţi şi un cal şi o trăsurică. 

— Oh, Peter, cărbunar fără minte! strigă mititelul şi, de mânie, aruncă luleaua aprinsă într-un 
brad gros, încât aceasta se sparse în sute de bucăţi. Cai? Trăsuri? Minte, ascultă ce-ţi spun, minte de 
om sănătos şi pricepere trebuia să-ţi doreşti, nu cal şi trăsurică. Dar nu te întrista. Fac eu să nu ieşi 
în pagubă, căci dorința asta de-a doua n-a fost chiar proastă de tot. O sticlărie bună poate hrăni pe 


stăpânul şi pe meşterul ei. Dacă ţi-ai fi dorit pe deasupra minte şi pricepere, atunci caii şi trăsurile ar 
fi venit de la sine. 

— Staţi, domnule vistiernic, zise Peter, doar mi-a rămas încă, o dorință şi aş putea să-mi doresc 
minte, nu-i aşa, dacă vi se pare că-mi trebuie chiar atât de mult. 

— Nu acum! O să mai treci prin destule încercări şi atunci vei fi bucuros că ţi-a mai rămas o 
dorință. Şi cu asta s-a isprăvit, întoarce-te acasă! vorbi micul duh al brazilor, scoțând o punguţă din 
buzunar. Aici sunt două mii de guldeni. Atât ajunge. Să nu vii la mine după parale, că va trebui să te 
spânzur de bradul cel mai înalt! Aşa obişnuiesc eu de când stau în pădure! Dar vezi că, acum trei 
zile, a murit bătrânul Winkfritz, care avea în josul pădurii o sticlărie. Mergi acolo mâine dimineață 
şi caută s-o cumperi pe bani cinstiţi. Fii sănătos şi harnic şi o să mai trec eu pe la tine din când în 
când, să te ajut cu sfatul şi cu fapta, că doar nu mi-ai cerut şi mintea care s-ar cuveni. Dar ţi-o spun 
deschis: prima ta dorință a fost rea. Lasă-te de cârciumi, Peter, că nu e om pe care să-l fi fericit 
multă vreme. 

Vorbind astfel, Omuleţul dădu la iveală o altă lulea dintr-o sticlă albă ca osul şi, îndesând-o cu 
muguri uscați de brad, şi-o puse în gura mică, fără dinţi. Scoase apoi o cogeamite lentilă, o ținu în 
dreptul soarelui şi îşi aprinse luleaua. După ce isprăvi, îi întinse prietenos mâna lui Peter, îi mai 
dădu câteva sfaturi la drum şi, trăgând din lulea şi suflând din ce în ce mai iute, se făcu nevăzut într- 
un nor de fum, ce mirosea de-adevăratelea a tutun fin olandez. Plutind încet, norul se pierdu în 
văzduh printre vârfurile brazilor. 

Întors acasă, Peter o găsi pe maică-sa foarte îngrijorată; biata femeie crezuse că i-au luat feciorul 
în armată. Peter însă era vesel, bucuros şi îi povesti că s-a întâlnit la pădure cu un prieten care l-a 
împrumutat cu bani, ca să-şi facă un rost mai bun decât cărbunăritul. Deşi maică-sa locuia de 
treizeci de ani într-o colibă de cărbunar şi se obişnuise cu feţele pline de funingine, ca şi o morăriță 
cu bărbatul ei albit de făină, era totuşi încă destul de trufaşă pentru ca, ascultând vorbele lui Peter 
despre viitorul lor strălucit, să-şi mărturisească şi ea disprețul pentru starea de până acum. 

— Fi da, grăi dânsa, ca mamă de fecior cu sticlărie o să arăt şi eu altcum decât vecina Grete sau 
Bete, iar la biserică o să şed în față, printre oamenii înstăriți. 

Pe de altă parte, Peter căzu repede la învoială cu moştenitorii sticlăriei. Îi păstră pe lucrătorii cei 
vechi şi, zi de zi, noapte de noapte, fabrica sticlă. La început, meseria îi plăcu. Cobora încet scara, 
se plimba de colo colo, cu paşi rari, cu mâinile în buzunar, se uita la una, la alta, mai arunca o vorbă 
de care lucrătorii făceau de obicei mult haz şi marea lui bucurie era să stea de față la suflatul sticlei; 
ba uneori se apuca şi el de lucru, închipuind din plămada moale tot felul de ciudăţenii. Peste puțin 
însă se plictisi, începu să vină în sticlărie doar câte un ceas pe zi, apoi o dată la două zile, apoi 
numai o dată pe săptămână, iar lucrătorii făceau ce le trecea prin cap. Şi toate astea, din pricina 
cârciumei. Căci duminica, după ce se întorsese de la Dâmbul cu brazi, Peter alergă degrabă la 
cârciumă, unde Regele dansului se şi legăna în dans, iar Ezechiel-cel-gros, cu bărdaca dinainte, 
arunca de-acum zarul, jucând pe taleri din cei mascaţi. Peter băgă iute mâna în buzunar, ca să vadă 
dacă Omuleţul-de-sticlă se ţine într-adevăr de cuvânt, şi, ce să vezi! Buzunarul era plin cu aur şi 
argint. Dealtfel şi picioarele îi zvâcneau, îi scăpărau, de parcă ar fi vrut să ţopăie, să intre în Joc, aşa 
că — după ce se sfârşi primul dans — Peter îşi săltă perechea şi se luă la întrecere cu Regele 
dansului; şi când acesta sărea în sus preţ de trei picioare, Peter sărea patru; şi când dădea în pas 
mărunt, alunecat, Peter se răsucea şi îşi mlădia picioarele, încât lumea din jur aproape că-şi pierdea 
cumpătul de uimire. lar când în sala de dans străbătu vestea că Peter şi-a cumpărat o sticlărie, când 
văzu lumea că, ori de câte ori zbura pe lângă muzicanți, Peter le arunca un ditamai gologan de şase, 
atunci uimirea nu se mai potoli defel. Unii ziceau că ar fi găsit o comoară în pădure, alții că ar fi 
moştenit averea cuiva, destul că toţi îl cinsteau şi îl socoteau acum bărbat cu greutate, doar pentru 
că avea bani. Deşi se uşură în acea seară de douăzeci de guldeni, totuşi buzunarul îi suna şi îi 
zornăia ca şi cum i-ar fi rămas încă vreo sută de taleri. 

Ştiindu-se în cinstea oamenilor, Peter nu-şi mai încăpea în piele de mândru şi bucuros. Arunca 
banii cu pumnul, dar îi ajuta şi pe nevoiaşi, căci ţinea minte cât de greu îl apăsase în trecut sărăcia. 


Regele dansului pierdu ruşinos în faţa noului dansator, care dovedea o dibăcie de neîntrecut; astfel 
că Peter fu poreclit împăratul dansului. Duminicile, până şi cei mai aprigi jucători nu cutezau ce 
cuteza Peter, dar nici nu pierdeau ca el. Totuşi, cât pierdea, tot atâta câştiga, fiindcă lucrurile se 
petreceau aidoma cum îi ceruse dânsul Omuleţului-de-sticlă. Dorise să aibă totdeauna în buzunar 
banii pe care îi avea şi Ezechiel-cel-gros; or, acuma pierdea tocmai la Ezechiel. Dar cum pierdea 
douăzeci, treizeci de guldeni şi Ezechiel îi umfla, cum se trezea din nou cu bani în buzunar. Încet- 
încet, ajunse însă mai trândav şi mai pătimaş decât cei mai înrăiți fârtați din Pădurea Neagră şi 
lumea începu să-i spună mai curând Peter-jucătorul decât împăratul dansului. Şedea la masa de joc 
mai în toate zilele de lucru. Sticlăria mergea din rău în mai rău, şi asta din lipsa de minte a lui Peter. 
Îi zorea pe lucrători să facă sticlă cât se poate de multă; dar, cumpărând sticlăria, el nu cumpărase şi 
taina unde anume ar putea vinde sticla la preţul cel mai bun. Până la urmă, nu se mai descurca în 
atâta sticlă şi o vindea cu jumătate de preţ negustorilor în trecere, numai ca să-i poată plăti pe 
lucrători. 

Într-o seară venea de la cârciumă şi, în ciuda vinului ce-l băuse ca să se înveselească, gândea cu 
jale şi groază la destrămarea avutului său. Deodată, simți pe cineva alături. Întoarse capul şi ce să 
vezi! Omuleţul-de-sticlă! Lui Peter îi sări pe loc ţandăra; încrezut şi ţâfnos, jură că numai piticul e 
vinovat de nenorocirea lui. 

— Ce mi-e calul, ce mi-e trăsurica! strigă el. La ce-mi foloseşte sticlăria cu sticlă cu tot? Chiar şi 
pe vremea când eram un biet cărbunar, încă o duceam mai bine şi fără bătaie de cap. Acuma nici nu 
ştiu când pică portărelul să-mi prețuiască avutul şi să mi-l scoată la mezat din pricina datoriilor. 

— Aşa? se încruntă Omuleţul-de-sticlă. Aşa? Eu port vina că te-ai nenorocit? Asta-i mulțumită 
pentru binefacerile mele? Cine te-a pus să doreşti ca un netot? Voiai să fii sticlar, fără să ştii unde o 
să vinzi sticla? Nu ţi-am spus eu să doreşti cu chibzuinţă? Dar ţi-a lipsit mintea, Peter. Mintea şi 
priceperea ți-au lipsit. 

— Ce minte şi pricepere! se răsti Peter. Sunt băiat deştept ca şi ceilalţi. Îţi arăt eu numai decât! 

Şi răcnind astfel, îl apucă pe Omuleţ de guler şi îl strânse vârtos. 

— De-acu' eşti în mâna mea, vistiernice! strigă el. O să-ţi spun şi a treia dorință, să mi-o 
îndeplineşti! Să-mi dai pe loc două sute de mii de taleri mascaţi, şi o casă şi... aoleu! ţipă el ca din 
gură de şarpe, scuturându-şi mâna. 

Căci Omuleţul se prefăcuse în sticlă topită, fierbinte, care îl fripse ca focul. Apoi, nu se mai văzu 
nicăieri. 

Câteva zile în şir, umblând cu mâna umflată, Peter se gândi la nerecunoştinţa şi la nebunia lui. Pe 
urmă îşi alungă părerile de rău, chibzuind: „Ei, şi dacă o să-mi scoată la mezat sticlăria şi toate cele, 
încă-mi mai rămâne Ezechiel-cel-gros. Câtă vreme o să aibă el bani, în toate duminicile, atâta 
vreme n-o să-mi lipsească nici mie.“ 

Da, Peter! Şi când n-o să mai aibă? Asta se şi petrecu într-o zi, drept pildă, grăitoare. Era 
duminică. Peter veni la circiumă cu trăsura, muşteriii îşi scoaseră capetele pe fereastră. Unul zise: 

— Ia te uită, Peter-jucătorul! 

— Da, împăratul dansului, sticlarul cel bogat! vorbi al doilea. 

Al treilea însă dădu din cap şi rosti: 

— Cu bogăţia las-o încurcată. Se pare că ar avea o mulţime de datorii şi un om de la oraş spunea 
deunăzi că portărelul n-o să mai aştepte mult până să-i scoată averea la mezat. 

Între timp, Peter-cel-bogat, salutându-i cu mândrie şi nobleţe pe muşteriii ce-şi ițeau capetele la 
fereşti, cobor? din trăsură şi strigă: 

— Bună seara, jupâne! A venit Ezechiel-cel-gros? 

La care un glas adânc îi răspunse dinlăuntru: 

— Hai, Peter, vino, că ţi-am păstrat locul. Stăm cu toţii aici şi jucăm. 

Peter Munk intră în cârciumă, băgă iute mâna în buzunar şi înțelese că Ezechiel trebuie să fie 
plin de bani, căci şi buzunarul lui era burduşit. Se aşeză la masă, lângă ceilalți, şi câştigă şi pierdu, 
ŞI iar, şi iarăşi, până se lăsă noaptea şi oamenii cinstiți goliră cârciuma, îndreptându-se spre casele 


lor. Apoi mai jucară şi la lumina lămpii până ce doi dintre fârtați spuseră: 

— Sus! Ne ducem acasă, la neveste şi copii! 

Dar Peter, care tocmai pierduse un rând, stărui pe lângă Ezechiel-cel-gros să mai rămână. Acesta 
se codi lungă vreme, după care grăi: 

— Bine, mai întâi să-mi număr banii, pe urmă jucăm, însă pe nu mai puţin de cinci guldeni jocul, 
altminteri ar fi o copilărie. 

Scoase punga şi găsi în ea o sută de guldeni, drept care Peter, ştiind că are şi el atâta, nici nu mai 
trebui să numere. 

Dacă până atunci Ezechiel câştigase frumuşel, acum pierdea întruna şi înjura de mama focului. 
Cum arunca zarul şi nimerea o „dublă”, cum nimerea şi Peter una, însă cu două punctişoare mai 
mult. Atunci, Ezechiel, furios, aruncă pe masă ultimii cinci guldeni şi spuse: 

— Încă o dată! Şi dacă pierd, tot nu mă las! Mă împrumuţi tu din câştigul tău, Peter! Un jucător 
cinstit îşi ajută tovarăşul. 

— Oricât, fie şi o sută de guldeni, se învoi împăratul dansului, bucuros de câştig. Ezechiel 
aruncă zarul şi nimeri cincisprezece. 

— Aşa! strigă el. Acum să te văd! 

Peter în schimb aruncă optsprezece, dar, în aceeaşi clipă, auzi un glas greu, răguşit, în spatele lui: 

— Gata, cu asta s-a terminat. 

Privi îndărăt şi îl recunoscu, stând ca o namilă, pe Michel Olandezul. Înfricoşat, scăpă din mână 
banii pe care tocmai îi câştigase. Dar Ezechiel nici măcar nu-l vedea pe duhul pădurii, ci îi cerea lui 
Peter să-l împrumute cu zece guldeni şi să joace mai departe. Ca stăpânit de un vis, acesta vâri 
mâna în buzunar, însă nu dădu de niciun ban, scotoci şi în celălalt buzunar, dar îl găsi gol, întoarse 
haina, o scutură, dar nu căzu nicio para chioară; atunci abia îşi aminti că prima lui dorință fusese ca 
să aibă mereu atâția bani câţi are şi Ezechiel- cel-gros. Totul pierise ca fumul. Cârciumarul şi 
Ezechiel se uitau la el miraţi cum tot caută şi nu-şi găseşte banii; întâi nici n-au vrut să creadă că nu 
mai are nimic; dar pe urmă, după ce-i scotociră şi ei buzunarele, se mâniară foc, jurând că Peter e 
un vrăjitor ticălos, care le-a făcut vânt banilor — atât alor săi cât şi celor câştigaţi — în tainiţa lui de 
acasă. Peter se apără cât putu, însă, privite pe deasupra, toate vorbeau împotriva lui. Ezechiel 
spunea că va face ca toţi ținutaşii din Pădurea Neagră să afle povestea asta cumplită, iar jupânul 
cârciumar făgădui să plece a doua zi în zori la oraş şi să-l dea în judecată pe Peter Munk pentru 
vrăjitorie, voind cu tot dinadinsul, zicea el, să fie de faţă când îl vor arde pe rug. Apoi se năpustiră 
ca turbaţi asupra lui, îi smulseră pieptarul şi îl zvârliră pe uşă afară. 

Nicio stea nu licărea pe cer când Peter se furişă amărât acasă. Totuşi, flăcăul izbuti să recunoască 
o umbră neagră, care mergea alături de el şi care, în cele din urmă, vorbi: 

— S-a isprăvit cu tine, Peter Munk, s-a dus cu strălucirea ta! Or, asta puteam să ţi-o prezic încă 
atunci când n-ai vrut să mă asculti şi ai fugit la piticul de sticlă. Acum vezi şi tu cu ce te alegi când 
nu-mi iei în seamă sfatul. Încearcă o dată cu mine, că mi-e milă de soarta ta. Nimeni nu s-a căit 
vreodată că mi-a cerut ajutor. Dacă nu te sperie drumul, poți să vii să-mi vorbeşti mâine, toată ziua, 
la Dâmbul cu brazi, doar să mă strigi. 

Peter înțelese cine-i umbra de lângă el şi îl cuprinse groaza. Nu răspunse nimic şi o ţinu într-o 
goană până acasă. 


II 


Luni dimineaţă, când Peter veni la sticlărie, îi găsi acolo nu numai pe lucrători, ci şi pe alți 
oameni, la care lumea nu se prea uită cu drag, adică portărelul şi trei aprozi de la judecătorie. 
Funcţionarul îi ură bună dimineaţa, vru să ştie cum a dormit, pe urmă scoase la vedere un catastif 
gros, în care se aflau înscrise toate datoriile lui Peter. 

— Puteţi să plătiţi, ori nu? întrebă funcţionarul privind aspru la el. Şi nu lungiţi vorba, că n-am 
timp de pierdut. Până la turn sunt trei ore bune de mers. 


Lui Peter îi pieri curajul. Mărturisi că nu mai are niciun sfant şi lăsă pe seama funcţionarului să 
prețuiască locuinţa, ograda, sticlăria, grajdul, trăsura şi caii; şi, în vreme ce portărelul cu aprozii 
umblau de colo-colo, măsurând şi prețuind, Peter chibzuia că, nu-i tocmai departe până la Dâmbul 
cu brazi: „Nu m-a ajutat ăla mic, îşi zicea el, atunci îmi încerc norocul cu namila.” Fără să se 
codească prea mult, porni spre Dâmbul cu brazi, în fuga mare, de parcă aprozii ar fi alergat pe 
urmele lui. Trecând în grabă pe lângă locul unde vorbise întâia oară cu Omuleţul-de-sticlă, i se păru 
că o mână nevăzută dă să-l oprească; dar Peter se smulse şi fugi într-un suflet până la hotarul de 
care îşi aminti numaidecât. Abia ce rosti gâfâind: „Michel Olandezul! Domnule Michel!” că şi 
răsări în faţa lui plutaşul cel uriaş, cu o rangă în mână. 

— Ai venit? rosti acesta zâmbind. Au vrut să scoată pielea de pe tine, să te vândă celor care ţi-au 
dat cu împrumut? Ei, fu liniştit! Toată năpasta ţi se trage de la piticul de sticlă, schismaşul şi 
fățarnicul! Când faci un dar, apoi dar să fie, nu cu ţârâita, ca zgârcitul ăla. Hai până acasă la mine, 
adăugă Michel îndreptându-se spre pădure, să vedem dacă facem târgul. 

„Târgul? gândi Peter. Ce-ar putea să-mi ceară, ce-aş putea să-i dau în schimb? Vrea să-i slujesc, 
ori ce alta?” 

Merseră cât merseră la deal, pe o potecă povârnită, când deodată Peter se trezi pe buza unei 
prăpăstii adânci, întunecate. Michel Olandezul coborî pe peretele stâncos, de parcă ar fi călcat 
uşurel pe o scară de marmură. Pe urmă, Peter fu cât pe-aci să leşine, căci — ajuns pe fundul 
prăpastiei — Michel crescu înalt cât o turlă de biserică şi îi întinse un braţ lung cât sulul de la 
războiul de țesut, având la capăt o mână lată ca masa de la cârciumă. 

— Şezi pe mâna mea, ţine-te de degete şi n-o să cazi! strigă Michel Olandezul cu o voce care 
suna de jos cum sună clopotul la morți. 

Tremurând, Peter ascultă porunca, se aşeză pe mâna uriaşului şi se ținu de degetul cel gros. 
Coborâşul era lung, din adânc în mai adânc, totuşi Peter, spre mirarea lui, văzu că nu se întunecă 
deloc; dimpotrivă, prăpastia parcă se umplea tot mai mult de lumina zilei, până ce ochiul n-o mai 
putu răbda. Pe măsură ce Peter cobora, Michel Olandezul scădea la statură, iar jos de tot avea din 
nou înfăţişarea de mai înainte şi stătea în faţa unei case nici mai bună nici mai rea decât casele 
țăranilor înstăriți din Pădurea Neagră. Odaia unde intrară nu se deosebea în niciun fel de odăile 
obişnuite, doar că părea singuratică. Ornicul de lemn agăţat în perete, soba de olane, laviţele late, 
sculăria înşirată pe polite — toate arătau ca şi în alte părți. Michel îl pofti să ia loc la masa cea 
lungă, ieşi apoi şi se întoarse curând cu un ulcior de vin şi cu pahare. Turnă vinul şi începu să 
vorbească despre bucuriile vieţii, despre ţări străine, despre oraşe minunate, despre râuri şi fluvii, 
încât Peter, simțind că-l încearcă dorul după atâtea frumuseți, i-o şi spuse deschis. Iar acesta vorbi: 

— Chiar dacă trupul ţi-a fost plin de putere şi îndrăzneală şi ai vrut să întreprinzi ceva, totuşi 
câteva bătăi ale inimii tale proaste te-au făcut să tremuri. Şi apoi, gândul la onoarea rănită, mâhnirea 
sufletului — de ce s-ar sinchisi un băiat isteț de asemenea fleacuri? Ai simţit cumva că te doare 
capul când ti-au spus deunăzi şarlatan şi ticălos? Te-a durut cumva burta când a venit portărelul să 
te arunce din casă? Spune, spune cinstit: ce te-a durut? 

— Inima, răspunse Peter ducându-şi mâna în dreptul inimii, căci i se părea că bate cu teamă şi 
nu-şi mai găseşte locul în piept. 

— Nu te supăra că-ţi spun, dar ai risipit multe sute de guldeni printre cerşetori şi alți netrebnici. 
Şi ce folos ai tras? Ei ți-au urat în schimb fericire şi sănătate. Mă rog, şi te-ai făcut mai sănătos din 
asta? Puteai să ţii un medic numai cu jumătate din banii aruncaţi în vânt. Fericire? Bună fericire, 
când te alungă din casă şi ţi-o scoate la mezat! Şi ce te îndemna să bagi iute mâna în buzunar când 
vreun cerşetor întindea pălăria lui zdrenţuită? Inima, iarăşi inima! Nicidecum ochii, limba, mâinile 
sau picioarele! Doar inima! Cum s-ar zice, ai pus prea mult la inimă. 

— Dar cum să fac altfel? Îmi dau chiar acum silinţa să o stăpânesc „totuşi bate şi mă doare. 

— Păi tu, biet nevolnic, fireşte că nu poţi face nimic, spuse Michel râzând. Dar ia dă-mi mie 
lucruşorul ăla care ticăie şi să vezi ce bine o să te simţi! 

— Să-ţi dau inima mea? strigă Peter îngrozit. Înseamnă să mor pe loc. Asta nu, niciodată! 


— Ai muri într-adevăr dacă te-ar tăia vreun chirurg de-ai voştri şi ți-ar scoate inima din piept. 
Dar cu mine-i altceva. Poftim, intră şi o să te convingi! 

Cu aceste cuvinte, Michel Olandezul se ridică, descuie usa unei cămări şi îl conduse pe Peter 
înăuntru. Când flăcăul trecu peste prag, inima 1 se strânse dureros, dar el n-o luă în seamă, căci o 
privelişte neaşteptată şi grozavă se deschise în faţa lui. Pe mai multe rafturi de lemn se înşirau 
borcane de sticlă, umplute cu o licoare străvezie, şi în fiecare borcan era câte o inimă; de asemenea, 
pe fiecare borcan era lipită o hârtie cu câte un nume; Peter citi din curiozitate; se aflau aici inima 
portărelului din F., inima lui Ezechiel-cel-gros, inima vestitului Rege al dansului, inima 
pădurarului-şef, se mai găseau aici şase inimi de cămătari, opt de ofițeri recrutori, trei de samsari — 
într-un cuvânt, o adevărată colecție a celor mai suspuse inimi din acel ţinut, pe o întindere de 
douăzeci de ore de mers. 

— Priveşte! vorbi Michel Olandezul, ăştia toți s-au lepădat de teama şi de grijile vieţii! Nicio 
inimă de-aici nu mai bate înfricoşată ori mâhnită, iar foştii lor stăpâni se simt tare bine că au scăpat 
de musafirul care le tulbura casa. 

— Şi ce poartă acum în piept? întrebă Peter, aproape năuc de câte i-a fost dat să vadă. 

— Asta! răspunse Michel Olandezul şi scoase dintr-un sertar o inimă de piatră. 

— Cum? O inimă de piatră? spuse cutremurat Peter şi pielea i se încreți. Ascultă, domnule 
Michel, asta trebuie că e rece în piept. 

— Desigur, însă e o răceală plăcută. Adică, de ce ar fi inima caldă? Iarna, căldura ei nu-ți ajută la 
nimic, mai degrabă te încălzeşte un rachiu bun de cireşe; iar vara, când totul e arşiţă şi foc, nu-ţi 
închipui cum te răcoreşte o asemenea inimă. Pe urmă, cum spuneam, nici tu frică, nici tu groază, 
nici tu milă neroadă, nici tu alte suferinţe şi zdruncinări. 

— ŞI asta-i tot ce ai să-mi dai? întrebă Peter mâhnit. Eu trăgeam nădejde la bani şi când colo vrei 
să mă procopseşti cu o piatră. 

— Mă rog, după socoteala mea, cred că te-ai mulțumi la început cu o sută de mii de guldeni. 
Dacă te arăţi dibaci, poţi să ajungi în curând milionar. 

— O sută de mii? strigă fericit sărmanul cărbunar. Păi atunci, nu mai zvâcni atât de iute ici în 
piept! Ne socotim noi îndată! Bine, Michel, dă-mi piatra şi banii şi ia-mi-o pe neastâmpărata asta de 
inimă. 

— Am bănuit eu că eşti băiat cu cap, vorbi Michel zâmbind prietenos. Haide să mai bem un rând 
şi pe urmă-ți număr banii. 

Astfel, intrară din nou în odaie şi se puseră pe băut şi băură până ce Peter căzu într-un somn 
adânc. 

x 

Peter cărbunarul se trezi la sunetul voios al poştalionului şi ce să vezi! Se afla într-o caleaşcă 
frumoasă, pe un drum larg şi, aplecându-se afară, zări îndărătul lui Pădurea Neagră, răspândită pe 
albastre depărtări. Mai întâi nu-i veni să creadă că el însuşi şade în caleaşcă, fiindcă nici hainele nu 
mai erau cele pe care le purtase în ajun. Dar în curând îşi aminti totul cu atâta limpezime încât orice 
îndoială pieri şi Peter îşi zise bucuros: „Ei da, sunt cărbunarul Peter Munk, asta-i limpede, nu-i 
nimeni altul.” 

Se mira că nu-l încearcă nicio tristeţe, acum, când părăsea întâia oară tihna patriei sale, a 
pădurilor, în care a trăit atâţia ani; chiar şi atunci când se gândea la maică-sa, rămasă în mizerie, 
fără ajutor, nu putea stoarce din el baremi o lacrimă ori un suspin; căci îl stăpânea nepăsarea întru 
toate. „Păi da, cugetă el, lacrima, suspinul, dorul de casă, duioşia, astea vin de la inimă, or eu, 
mulțumită lui Michel Olandezul, am o inimă rece, de piatră.” 

Îşi duse mâna la piept. Acolo era linişte, nimic nu mişca. „Dacă şi-a ţinut tot aşa cuvântul în ce 
priveşte suta de mii de guldeni, atunci ştiu că mi-ar prii“, îşi zise Peter şi începu să caute prin 
caleaşca. Găsi tot felul de veşminte, cum nici n-ar fi visat, însă banii nicăieri. Până la urmă, 
descoperi totuşi o geantă cu multe mii de taleri-aur şi înscrisuri pentru bănci din toate marile oraşe. 
„Aşadar, s-a făcut, mi s-a împlinit voia”, gândi el. Se tolăni într-un colţ al caleştii, şi mână şi dă-i în 


lumea largă. 

Călători doi ani, uitându-se din caleaşcă ba la dreapta, ba la stânga, în susul caselor; când se 
oprea, nu vedea decât tăblița de pe cârciumă; apoi umbla prin oraş, în lung, în lat, cerând să i se 
arate cele mai plăcute lucruri. Dar nimic nu-l mişca, nu-l bucura; niciun tablou, nicio clădire, nicio 
muzică, niciun dans; inima lui de piatră nu se înfiora, ochii şi urechile îşi pierduseră orice simţ al 
frumosului. Nu-i rămăsese din plăceri decât mâncarea, băutura şi somnul. Astfel îşi ducea viaţa, 
călătorind prin lume fără rost, trecându-şi timpul cu mâncarea şi dormind de plictiseală. Uneori, ce-i 
drept, îşi mai amintea de vremea când, băiat sărac, nevoit să-şi agonisească traiul prin muncă, 
fusese totuşi mai vesel şi mai fericit. Pe-atunci, priveliştea văii însorite, sunetul muzicii şi al 
glasului omenesc îl desfătau; pe-atunci, se bucura ore întregi la gândul că în curând trebuie să pice 
maică-sa, cu mâncarea aceea simplă, şi îi va aşterne masa lângă cuptorul de cărbuni. Amintindu-şi 
de trecut i se părea foarte curios că acum nici măcar să râdă nu putea, el care odinioară izbucnea în 
râs la cea mai mică glumă. Când alţii râdeau cu poftă, el abia de-şi desena un zâmbet şters, căci 
inima lui rece nu ştia de veselie. Într-adevăr, Peter se simţea tare liniştit; de mulţumire însă nici 
vorbă nu putea fi. Până la urmă nu dorul, nici suferința depărtării, ci pustietatea, scârba, viaţa fără 
bucurii îl îndemnară să se întoarcă acasă. Când trecu de Strassburg şi zări din nou pădurea 
umbroasă a patriei, când văzu iar staturile acelea vânjoase, feţele deschise, cinstite ale oamenilor 
din Pădurea Neagră, când auzi glasurile lor puternice, adânci, dar cu sunet plăcut — atunci Peter îşi 
duse repede mâna la inimă; căci se părea că sângele îi curge mai năvalnic în trup şi că va fi să se 
bucure şi să plângă totodată. Dar ce gând aiurea şi fără temei! Doar avea inimă de piatră şi pietrele 
sunt moarte, nu râd, nu plâng! 

Primul drum îl făcu la Michel Olandezul, care îl primi în felul lui politicos. 

— Michel, am călătorit şi le-am văzut pe toate, îi spuse Peter, însă toate sunt fleacuri şi m-am 
plictisit. Piatra pe care o port în piept mă apără de multe, nu-i vorbă. Nu mă zbucium, nu mă 
întristez; dar nici nu mă bucur şi o duc aşa de parcă aş trăi numai pe jumătate. Nu s-ar putea ca 
inima asta de piatră să simtă niţeluş? Ori mai bine dă-mi inima cea veche! M-am obişnuit cu ea 
timp de douăzeci şi cinci de ani şi, chiar dacă mai făcea câte o nâzbâtie, era totuşi o inimă voioasă şi 
sprintenă. 

Uriaşul pădurii se porni pe un râs greu şi răutăcios. Apoi răspunse: 

— Când vei muri, Peter Munk, atunci n-o să-ți lipsească. Atunci vei primi din nou inima ta 
moale, mişcătoare şi vei putea să simţi ce-o fi să simţi, bucurie sau durere. Dar aici, sus, n-o mai 
capeţi înapoi. Ascultă, Peter, de călătorit ai călătorit, numai că ţi-ai dus viaţa în aşa fel încât nu 
putea să-ți fie de folos. Aşază-te undeva în pădure, clădeşte-ţi casă, ia-ţi nevastă, sporeşte-ţi averea, 
că doar nimic alta decât munca ţi-a lipsit. Din lene ai dat în plictiseală şi acum îţi verşi necazul 
asupra unei inimi nevinovate. 

Peter găsi că Michel are dreptate în ce priveşte lenea şi îşi puse în gând să ajungă şi mai bogat, 
din ce în ce mai bogat. Michel îi mai dădu încă o sută de mii de guldeni şi se despărțiră ca buni 
prieteni. 

Curând se răspândi prin Pădurea Neagră zvonul că Peter Munk cărbunarul, sau Peter-jucătorul, 
s-ar fi întors şi că ar fi încă şi mai bogat decât fusese altădată Şi oamenii se purtară iarăşi cum se 
poartă. Când ajunsese la sapă de lemn, îl dăduseră pe uşă afară, în plină zi; acum, când îşi făcu 
intrarea într-o după-amiază de duminică, toată lumea veni să-i strângă mâna, să-i laude calul, să-l 
întrebe cum a călătorit; iar când se puse din nou la joc cu Ezechiel-cel-gros, jucând pe taleri din cei 
mascaţi, oamenii îl cinstiră mai mult ca oricând. Acum nu se mai ţinea de sticlărit, ci o făcea pe 
negustorul de lemne; dar asta, numai de ochii lumii; căci de fapt se îndeletnicea mai ales cu 
comerțul de grâne şi cu camăta. Jumătate din Pădurea Neagră ajunse cu timpul să-i fie datoare. Nu 
împrumuta bani decât cu dobândă grasă, ori vindea grâul cu preţ întreit nevoiaşilor care nu-l puteau 
plăti pe loc. Portărelul îi era acum prieten la cataramă; când cineva nu-i vărsa domnului Peter Munk 
banii la zi, pornea călare cu gealaţii săi, preţuia casa şi ograda bietului datornic, scotea totul la 
mezat, alunga tată, mamă şi copil în pădure. La început, bogătanul de Peter avu dintr-asta oarecare 


neplăceri. Sărmanii oameni, prădați de lucruşoarele lor, năvăleau grămadă la uşa lui; bărbații îi 
cereau îndurare; femeile dădeau să-i moaie inima de piatră; copiii plângeau după un coltuc de pâine. 
Dar după ce făcu rost de câțiva dulăi zdraveni, amuţi şi mieunatul ăsta de pisici, cum îi zicea el. 
Fluiera şi asmuţea câinii asupra liotei de cerşetori, care fugeau care încotro, ţipând. Cel mai mare 
necaz îl avea din partea „bătrânei”. Şi aceasta nu era alta decât doamna Munk, mama lui Peter. 
După ce îi vânduseră casa şi acareturile, femeia căzu în mare nevoie, iar fiul, întors în ţară bogat, nu 
se mai sinchisea de soarta ei. Aşa că venea din când în când la pragul casei lui, bătrână, slabă, 
bolnavă, rezemată într-un toiag. Nu îndrăznea să intre, căci o alungase într-un rând; dar o durea în 
suflet că trebuia să-şi ducă traiul din mila altor oameni, când propriul ei fiu ar fi putut să-i 
înlesnească o bătrânețe fără griji. La vederea chipului palid şi atât de cunoscut, a ochilor rugători, a 
mâinii ofilite, întinse după ajutor, a umerilor lăsaţi, inima rece a fiului nu se cutremura. Când 
bătrâna ciocănea sâmbătă seara la uşa lui, Peter se încrunta, scotea un gologan, îl înfăşura într-o 
hârtie şi poruncea unui slujitor să i-l dea pe fereastră. Auzea glasul tremurător, care îi mulțumea şi îi 
dorea fericire în viață; o auzea cum pleacă tuşind, cu paşii târşiți, dar nu se gândea decât la 
gologanul pe care îl cheltuise fără rost. 

În sfârşit, chibzui că e timpul să se însoare. Ştia că orice tată din Pădurea Neagră i-ar fi dat 
bucuros pe fiică-sa. Însă Peter alegea greu. Voia şi de astă dată ceva pe măsura norocului şi a minţii 
lui. De aceea, cutreieră călare toată Pădurea Neagră, privi aici, privi colea şi niciuna dintre 
frumoasele locului nu 1 se păru destul de frumoasă. Până la urmă, după ce căută zadarnic prin toate 
sălile de dans, auzi cum că cea mai frumoasă şi mai vrednică din Pădurea Neagră ar fi fata unui 
ţapinar. Trăieşte tăcută şi retrasă, se îngrijeşte cu hărnicie şi pricepere de casa părintească şi nu se 
arată la dans nici măcar de Florii sau în zilele de hram. Aflând de această minune a Pădurii Negre, 
Peter hotărî să se ducă la pețit şi porni călare spre coliba ce-i fusese arătată. Tatăl frumoasei Lisbeth 
îl primi pe nobilul domn cu uimire şi se uimi şi mai mult când auzi că-l are în față pe Peter-cel- 
bogat şi că acesta vrea să-i fie ginere. Nu cumpăni lungă vreme, căci îşi zise că va scăpa în acest fel 
de sărăcie şi necaz. Se învoi deci fără s-o mai întrebe şi pe frumoasa Lisbeth care, de cuminte ce 
era, nu se împotrivi şi în curând ajunse doamna Peter Munk. 

Dar nu avu parte sărmana de lumina ce o visa. Se ştia pricepută la gospodărie, ci nu izbutea să-i 
intre în voie domnului Peter Munk! Îi era milă de săraci şi, fiind nevastă de om bogat, credea că nu 
păcătuieşte dăruind câte un bănuţ cerşetoarelor sau întinzând câte un păhărel de rachiu bătrânilor 
nevoiaşi. Dar când domnul Peter o prinse într-o zi, strigă la ea cu mânie, sfredelind-o din ochi: 

— De ce îmi risipeşti averea pe golani şi pierde-vară? Mi-ai adus tu ceva în casă de te încumeţi 
la dărnicie? Toiagul de cerşetor al lui tată-tău nu e bun nici măcar să-mi încălzesc supa, iar tu arunci 
banii ca şi când ai fi prinţesă! Doar o dată să te mai prind, c-apoi îmi simţi tu mâna! 

Frumoasa Lisbeth plângea în odaia ei din pricina soțului atât de aspru şi de multe ori îşi zicea că 
mai bine ar trăi în coliba săracă a tatii decât în casa lui Peter cel bogat, zgârcit şi fără inimă. Ah, să 
fi ştiut că soţul ei are inimă de piatră, că nu e în stare să iubească pe nimeni, nici pe ea, nici pe 
ceilalți, atunci poate că nu s-ar fi mirat aşa de mult! Destul că, de câte ori şedea în prag şi zărea 
trecând un cerşetor, care se ruga de ea cu pălăria întinsă, Lisbeth închidea ochii să nu vadă mizeria 
şi strângea pumnii ca nu cumva, pe negândite, să vâre mâna în buzunar şi să scoată un bănuţ. Aşa se 
brodi că, până la urmă, îi ieşi buhul în toată Pădurea Neagră că ar fi mai zgârcită chiar şi decât Peter 
Munk. Dar într-o zi, frumoasa Lisbeth se aşeză din nou în faţa casei; torcea şi cânta un viers; se 
simţea veselă, pentru că afară timpul era frumos, iar domnul Peter ieşise călare în câmp. Deodată, 
zări pe cărare un omuleț, cărând un sac mare şi greu, încât se auzea de departe cum gâfâie. 
Privindu-l, Lisbeth îşi zise că un bătrânel atât de pirpiriu n-ar trebui să care asemenea poveri. Între 
timp, acesta se apropie icnind, poticnindu-se şi când ajunse în dreptul doamnei Lisbeth, mai că se 
prăbuşi sub greutatea sacului. 

— Ah, doamnă, rosti el, aveţi bunătatea şi dați-mi un strop de apă! Nu mai pot, simt că mă 
prăpădesc. 

— La anii dumneavoastră nici n-ar trebui să căraţi atâta, răspunse Lisbeth. 


— Ei da, oftă omuleţul, dacă nu m-ar sili nevoia să fiu slugă de povară, ca să-mi ţin zilele. O 
doamnă bogată ca dumneavoastră nici nu-şi închipuie ce dureroasă e sărăcia şi ce mult face o gură 
de apă rece în arşiţa asta. 

Când auzi ce auzi, Lisbeth intră iute în casă, luă un ulcior de pe poliţă şi îl umplu cu apă 
proaspătă; dar când ieşi şi îl văzu mai de aproape cum şade sfârşit, neputincios, pe sacul lui, atunci 
mila o pătrunse adânc în inimă; ştiind că soţul nu-i acasă, puse ulciorul cu apă deoparte, turnă vin 
într-un pahar, aşeză pe gura paharului o pâiniţă de secară şi le duse bătrânului. 

— Ah, un picuş de vin, la anii ce-i aveţi, o să vă prindă mai bine decât apa, vorbi ea. Dar nu beţi 
dintr-o dată şi mai mâncaţi din pâine! 

Omuleţul o privi cu mirare şi lacrimi mari se iviră în ochii lui bătrâni. Bău şi grăi: 

— Am trăit mult, dar n-am întâlnit decât puțini oameni atât de milostivi, care îţi întind darul cu 
atâta drăgălăşenie şi din toată inima, doamnă Lisbeth. Pentru asta veţi avea parte de fericire. O 
astfel de inimă nu rămâne fără răsplată. 

— Da! Şi răsplata o primeşti pe loc! se auzi un glas răstit şi, când întoarseră capetele, văzură că e 
domnul Peter, furios şi roşu la față. Până şi vinul meu din poamă aleasă îl dai la cerşetori? adăugă el 
răcnind. Şi paharul meu îl duci la buzele vagabonzilor!? Na! Poftim răsplata! 

Lisbeth îi căzu la picioare şi îl rugă s-o ierte; dar inima de piatră nu ştia de milă; Peter răsuci 
cravaşa pe care o ținea în mână şi, cu mânerul de abanos, o lovi pe nevastă-sa drept în frunte, aşa de 
rău, încât biata femeie se prăbuşi moartă în braţele bătrânului. Dându-şi seama de ce-a făcut, parcă-l 
încercă o clipă remuşcarea; se aplecă să vadă dacă mai zvâcneşte viaţa în trupul ei; dar omuleţul 
rosti cu vocea lui binecunoscută: 

— Nu te mai trudi, Peter, cărbunarule! A fost cea mai frumoasă şi mai gingaşă floare din Pădurea 
Neagră. Tu ai strivit-o şi nu va mai înflori nicicând. 

Lui Peter îi fugi sângele din obraz. El vorbi: 

— Va să zică dumneata eşti, domnule vistiernic? Acu' ce s-a întâmplat, s-a întâmplat, că aşa a 
fost să se întâmple. Nădăjduiesc însă că nu mă vei arăta la judecătorie drept ucigaş. 

— Ticălosule! răspunse Omuleţul-de-sticlă. La ce mi-ar folosi dacă ţi-aş duce la spânzurătoare 
învelişul muritor? Nu de judecata pământeană să te temi, ci de altele, mai aspre, căci ţi-ai vândut 
inima necuratului. 

— Şi dacă mi-am vândut-o, strigă Peter, atunci nu-i nimeni vinovat decât vistieria ta înşelătoare. 
Tu, spirit viclean, m-ai dus pe calea pierzării, m-ai silit să caut ajutorul altcuiva şi de aceea porți 
întreaga răspundere. 

Dar abia isprăvi, că Omuleţul începu să crească, să se umfle, se făcu mare şi lat, ochii ajunseră 
cât farfurule, gura părea un cuptor încins din care izbucneau flăcări. Peter căzu în genunchi şi, în 
ciuda inimii lui de piatră, tremura tot ca un plop tremurător. Cu gheare de uliu, duhul pădurii îl 
prinse de grumaz, îl răsuci ca într-un vârtej de frunze uscate şi îl zvârli apoi la pământ de-i trosniră 
coastele. 

— Râma pământului! răcni el cu glas de tunet. Numai să vreau şi te zdrobesc pe loc. Fiindcă te- 
ai purtat ca un nelegiuit față de stăpânul pădurii! Dar întru cinstea acestei femei moarte, care m-a 
hrănit şi mi-a dat de băut, îţi las un răgaz de opt zile. Dacă nu apuci pe calea cea bună, vin din nou 
şi îţi spulber mădularele, şi o să apui in bezna păcatului tău. 

x 

Era de acum seară când nişte bărbaţi în trecere găsiră pe bogătaşul Peter Munk lungit la pământ. 
ÎI întoarseră pe toate fețele, să vadă dacă mai răsuflă, dar mult timp încercările lor fură în zadar. 
Până la urmă, unul din ei intră în casă, aduse apă şi îl stropi. Peter trase adânc aer în plămâni, gemu, 
deschise ochii, se uită lung în jurul său şi întrebă de doamna Lisbeth; dar nimeni n-o zărise. Peter 
mulțumi oamenilor pentru ajutor, se târî până-n casă şi căută peste tot; Lisbeth nu era nici în pivniță, 
nici în pod şi, ceea ce dânsul ţinuse drept un vis urât, nu era decât tristul adevăr. Stând aşa, de unul 
singur, îi trecură prin cap o sumedenie de gânduri ciudate. 


Nu-i era teamă de nimic, că doar avea inimă de piatră. Totuşi, gândind la moartea soţiei, îi venea 
în minte propriul lui sfârşit, cât de împovărat va fi să plece din lume, tare împovărat de lacrimile 
săracilor, de blestemele lor, care nu izbutiseră să-i moaie inima, de jalea celor aflați la nevoie, 
asupra cărora asmuţise câinii, de tăcuta suferință a mamei, de sângele frumoasei şi blândei Lisbeth. 
Şi cum ar fi putut să dea socoteală bătrânului ei părinte, dacă ar fi venit şi l-ar fi întrebat: „Unde-i 
fiica mea, nevastă-ta?“ Şi cum l-ar fi putut scoate vinovat pe un altul, pe stăpânul pădurilor, al 
apelor, al munţilor şi al vieţii omeneşti? 

Toate astea îl chinuiau şi în somn. Şi un glas dulce parcă-l trezea mereu: „Peter, fă-ţi rost de o 
inimă mai caldă “ Şi când se deştepta, închidea iute ochii, fiindcă glasul părea să fie al bietei 
Lisbeth, care îl sfătuia într-acest fel. 

A doua zi, ca să mai scape de gânduri, se duse la cârciumă. Acolo îl găsi pe Ezechiel-cel-gros. Se 
aşeză la masa lui, vorbiră ba una, ba alta, despre timpul senin, despre război, despre biruri şi, în cele 
din urmă, despre moarte, despre cum au murit unul ici, altul colea, pe neaşteptate. Atunci, Peter îl 
întrebă pe Ezechiel ce crede el despre moarte şi ce se întâmplă apoi. Ezechiel îi răspunse că trupul e 
culcat în mormânt, sufletul însă zboară fie sus la cer, fie jos, în iad. 

— Înseamnă că şi inima o bagă în mormânt? întrebă Peter curios. 

— Bineînţeles, o îngroapă şi pe ea. 

— Dar când cineva nu mai are inimă? 

La aceste cuvinte, Ezecliiel îl privi cu nişte ochi cumpliți. 

— Ce vrei să spui? rânji el. Îţi baţi joc de mine? Crezi că nu am inimă? 

— Ba cum să nu, inima-i destulă, tare ca piatra, răspunse Peter. 

Ezechiel se uită la el fâstâcit, îşi plimbă ochii în Jur să vadă dacă n-a auzit nimeni, apoi vorbi: 

— De unde ştii? Ori poate nu-ți mai ticăie nici ţie inima? 

— Nu mai ticăie! Cel puțin nu aici, în pieptul meu, răspunse Peter Munk. Dar ia spune-mi, acum 
că m-ai înțeles, ce-o să se mai întâmple cu inimile noastre? 

— Ce-ţi pasă, frate? i-o întoarse Ezechiel râzând. Doar o să-ţi duci viaţa pe pământ, şi ajunge! 
Tocmai ăsta-i câştigul ce ni-l dau inimile reci. Ne scutesc de teama unor gânduri înfricoşătoare. 

— E drept. Totuşi, mai cuget. Şi chiar dacă nu mai cunosc teama, totuşi ţin minte cum mă speria 
iadul când eram un băiețel nevinovat. 

— De, chiar bine de tot n-o să ne fie, îngădui Ezechiel. L-am întrebat odată pe un învățător şi 
acela mi-a spus că, după moarte, inimile sunt cântărite, ca să se vadă cât atârnă păcatele. Cele 
uşoare se înalță, cele grele se scufundă. Aşa că pietrele noastre cred că o să tragă mult la cântar. 

— Desigur, întări Peter. Şi de multe ori nu mă prea simt la largul meu când judec toate astea, în 
timp ce inima nici nu tremură, nici nu-i pasă. 

Astfel vorbiră cei doi fârtaţi. Dar în noaptea ce urmă, Peter auzi de cinci sau de şase ori glasul 
binecunoscut, care îi şoptea la ureche: „Peter, fă-ţi rost de o inimă mai caldă!” Nu-l munceau 
părerile de rău pentru omorul săvârşit, însă de fiecare dată când le spunea slugilor că Lisbeth ar fi 
plecat într-o călătorie, gândea în sinea lui: „Încotro să fi plecat?“ Şase zile petrecu astfel şi noapte 
de noapte auzi glasul acela, care îi amintea de duhul pădurii şi de grelele lui ameninţări. Dar în 
dimineaţa celei de-a şaptea zi, Peter sări din aşternut şi strigă: 

— Fi bine, vreau să-ncere! N-oi putea să-mi fac rost de una mai caldă? Piatra asta din piept îmi 
face viaţa stearpă şi pustie. 

Îşi puse repede haina de sărbătoare, se săltă pe cal şi porni către Dâmbul cu brazi. 

La poalele dâmbului, acolo unde începea desişul, Peter descăleca, priponi calul şi urcă degrabă 
creasta. Şi când ajunse la bradul cel gros, spuse: 


— Tu, în pădurea de brazi vistiernic, 
Tu, peste codri stăpânul puternic, 
De sute de ani te laşi văzut 

De cei ce duminica s-au născut. 


Cum sfârşi, cum se arătă şi Omuleţul-de-sticlă. Dar nu prietenos, drăguţ ca de obicei, ci 
posomorât şi trist. Era îmbrăcat într-o hăinuţă din sticlă neagră şi o panglică de doliu îi atârna din 
pălărie. Peter ştia de ce poartă doliu. 

— Ce vrei, Peter Munk? întrebă cu glas surd Omuleţul. 

— Mai am o dorinţă, domnule vistiernic, făcu Peter cu ochii în pământ. 

— Oare mai poate dori o inimă de piatră? Cugetului tău întunecat nu-i lipseşte nimic şi mă 
îndoiesc că-ți voi împlini dorinţa. 

— Dar mi-ai făgăduit trei, din care mi-a mai rămas una. 

— Pe care însă o pot respinge, dacă-i rea! îi aminti duhul pădurii. Dar, mă rog, să auzim ce 
doreşti! 

— Scoate-mi piatra moartă din piept şi pune-mi în loc inima cea vie, se rugă Peter. 

— Am făcut eu târgul cu tine? răspunse Omuleţul-de- sticlă. Sunt eu Michel Olandezul, care îi 
pricopseşte pe oameni cu bogății şi cu inimi reci? Du-te la el de-ţi caută inima. 

— Ah, dânsul n-o mai dă înapoi în vecii vecilor, oftă Peter. 

— Mi-e milă, cu toate că eşti un rău, vorbi Omuleţul după câteva clipe de gândire. Dealtfel, nici 
dorinţa nu e proastă, ca să te lipsesc de ajutor. Ascultă aici: prin luptă n-o să-ţi redobândeşti inima, 
doar prin viclenie, şi s-ar putea chiar să nu-ţi vină prea greu. Michel nu e decât Michel, adică un 
nătâng, deşi se crede grozav de isteţ. Aşa că te duci la el şi faci cum te-oi învăţa eu! 

Şi Omuleţul îl învăţă totul de-a fir-a-păr şi îi dădu o cruciuliță de sticlă curată. 

— De viaţa ta n-o să se poată atinge, adăugă el. O să-ţi dea drumul de îndată ce-i vei arăta 
lucruşorul ăsta şi te vei ruga. Şi după ce scoţi de la el ceea ce-ţi trebuie, caută-mă aici, în acelaşi loc. 

Peter Munk luă cruciuliţa, îşi vâri bine în cap cele auzite şi porni mai departe, spre locuinţa lui 
Michel Olandezul. Ajuns acolo, îi strigă de trei ori numele şi uriaşul se înfățişă numaidecât. 

— Ţi-ai ucis nevasta? întrebă acesta slobozind hohote de râs. Aş fi făcut-o şi eu. Ţi-a împrăştiat 
averea printre cerşetori. Dar va trebui să pleci pentru câtva timp din țară, fiindcă o să iasă tărăboi 
când vor vedea că nu-i de găsit. Pesemne că ai nevoie de bani, de aceea mă cauţi? 

— Ai ghicit, răspunse Peter. Şi îmi trebuie chiar mulți de astă dată. Până la America e drum lung. 

Michel merse înainte şi îl pofti în casă; acolo deschise un scrin în care se aflau bani şi scoase la 
iveală nişte fişicuri mari de aur. Pe când număra banii pe masă, Peter îi spuse ca într-o doară: 

— Mare şugubăţ îmi eşti, Michel. M-ai minţit că aş avea în piept o piatră şi că inima mea e la 
tine. 

— Şi nu-i aşa? întrebă Michel mirat. Îţi simţi cumva inima? Nu e rece ca gheaţa? Suferi de 
teamă ori de tristețe? Eşti în stare de remuşcări? 

— Păi n-ai făcut decât să-mi opreşti inima, dar de purtat, o port în piept ca de obicei. Şi cu 
Ezechiel e la fel. Zice că ne-ai mințit pe amândoi. Nu eşti tu omul care să poţi smulge din piept o 
inimă, aşa, fără să se simtă şi fără nicio primejdie. Pentru asta, ar trebui să fii vrăjitor. 

— Dar ţi-o spun răspicat, i-o întoarse Michel mânios, că şi tu şi Ezechiel şi toţi bogătaşii care s- 
au învoit cu mine au asemenea inimi reci în piepturile lor, iar inimile adevărate sunt aici, în cămara 
mea. 

— Măi, cum îți joacă minciuna pe limbă! râse Peter. Astea să le spui altcuiva. Crezi că n-am 
văzut în călătoriile mele o grămadă de şmecherii! Inimile de-aici sunt făcute din ceară şi atâta tot. 
Oi fi tu bogat, nu zic ba, însă la vrăjitorie nu te pricepi. 

De data asta, uriaşul se înfurie de-a binelea şi dădu în lături uşa de la cămară, răcnind: 

— Vino încoace şi citeşte hârtiile de pe borcane! Uite, asta-i inima lui Peter Munk! Vezi cum 
zvâcneşte? Poţi face aşa ceva din ceară? 

— Totuşi, e din ceară, răspunse Peter într-adins. 

— Las' că simți tu îndată că-i a ta! 

Michel luă inima, îi desfăcu lui Peter pieptarul, îi smulse piatra şi i-o arătă. Apoi suflă asupra 
inimii celei adevărate şi i-o aşeză cu băgare de seamă în piept. Şi numaidecât Peter îi desluşi bătaia 


şi putu să se bucure din nou. 

— Fi, cum te simţi? întrebă Michel zâmbind. 

— Zău dacă n-ai avut dreptate, răspunse Peter în timp ce-şi scotea pe furiş cruciulița din 
buzunar. Nici n-aş fi crezut că se poate asemenea lucru! 

— Nu-i aşa? lar de vrăjit, ştiu să vrăjesc, ai văzut şi tu. Acuma, să-ți pun la loc piatra. 

— Domol, domnule Michel! strigă Peter. Se feri un pas îndărăt şi îi ţinu cruciuliţa sub ochi. Cu 
slănină se prind şoarecii, şi de astă dată eşti tu păcălitul. 

Şi, repede, începu a se ruga, bolborosind ce-i trecea prin minte. 

Atunci Michel se făcu mai mic, din ce în ce mai mic, până căzu, zvârcolindu-se ca un vierme, 
oftând şi gemând; şi toate inimile din jur porniră să bată, să ticăie, de suna în cămară ca într-o 
ceasornicărie. Peter se sperie şi se tulbură grozav. leşi fuga din cămară, din casă şi, mânat de frică, 
se cățără pe peretele stâncos al prăpastiei, căci auzea cum uriaşul, ridicându-se de jos, izbea cu 
picioarele în pământ, urla şi înjura ca din gura iadului. 

Ajungând sus, Peter fugi spre Dâmbul cu brazi; o furtună mare se porni; fulgere ţâşneau ba în 
stânga, ba în dreapta lui, trăsnind copacii; dar el pătrunse nevătămat până în preajma Omuleţului- 
de-sticlă. 

Inima îi bătea veselă; nu de alta, dar se bucura că bate. Pe urmă însă Peter se gândi cu spaimă la 
viața din trecut, ca şi la furtuna ce zdrobise atâţia copaci falnici îndărătul lui. Se gândi la Lisbeth, 
frumoasa şi buna lui soţie, pe care a ucis-o din zgârcenie; se gândi la el însuşi ca la o lepădătură şi 
începu să plângă amar pe când urca dâmbul spre Omuleţul-de-sticlă. 

Vistiernicul şedea de-acum sub bradul cel uriaş, fumând dintr-o lulea mititică. Arăta mai senin ca 
ultima oară. 

— De ce plângi, cărbunare Peter? întrebă el. Nu ţi-ai găsit inima? O mai porți pe cea rece în 
piept? 

— Eh, domnule, oftă Peter. Când aveam inimă de piatră, nu plângeam defel şi ochii îmi erau 
uscați ca țărâna în luna lui iulie; acum însă vechea inimă se frânge în mine pentru ce-am făcut. Pe 
oamenii care îmi datorau bani i-am nenorocit, am asmuţit câinii asupra săracilor şi bolnavilor; pe 
urmă, ştii şi dumneata cum a căzut cravaşa pe fruntea ei albă... 

— Peter, ai fost un mare păcătos! vorbi Omuleţul. 

Banii şi lenea te-au stricat până ți-au împietrit inima şi n-ai mai ştiut de prieteni, de suferință, de 
remuşcare ori milă. Dar părerea de rău împacă lucrurile şi, dacă aş fi convins că-ţi pare rău de viața 
ce ai dus, atunci m-aş strădui să mai fac ceva pentru tine. 

— Nu mai vreau nimic, se împotrivi Peter, plecându-şi cu amărăciune capul în pământ. Cu mine 
s-a terminat, n-o să mă mai bucur câte zile oi avea. Ce să mai încep singur pe lume? Mama n-o să- 
mi ierte niciodată purtarea ce-am avut, poate că am şi băgat-o în mormânt, ticălosul de mine! Şi 
Lisbeth, nevastă-mea! Mai bine m-ai omorî, domnule vistiernic. Atunci măcar s-ar isprăvi şi viața 
mea netrebnică. 

— Bine, răspunse Omuleţul, dacă nu vrei altfel, poţi s-o ai şi pe asta. Securea îmi stă la 
îndemână. 

El îşi scoase încet luleaua din gură, o scutură şi o vâri în buzunar. Apoi se ridică alene şi se duse 
în desiş. Peter se aşeză plângând în iarbă; pentru el viaţa nu mai preţuia nimic; îşi aştepta cu răbdare 
moartea. Peste puțin, auzi paşi în spatele său şi gândi: „Acum s-a sfârşit”. 

— Mai uită-te o dată îndărăt, Peter Munk, grăi Omuleţul-de-sticlă. 

Peter îşi şterse lacrimile, întoarse capul şi văzu pe... maică-sa şi pe Lisbeth, care îl priveau cu 
drag. Sărind în sus de bucurie, Peter strigă: 

— Adică n-ai murit, Lisbeth? Şi tu, măicuţă, eşti aici şi mă ierți? 

— Vor să te ierte amândouă fiindcă ţi-a părut rău cu adevărat, rosti Omuleţul-de-sticlă. De-acum 
totul cade în uitare. Întoarce-te la coliba părintească şi fii cărbunar cum ai fost dintru început. Ca 
om harnic şi de treabă, o să-ți cinsteşti meseria, iar vecinii o să te iubească şi o să te cinstească mai 
mult decât dacă ai avea zece care de aur. 


Aşa vorbi Omuleţul-de-sticlă, apoi îşi luă bun rămas. Peter şi cele două femei îl lăudară, îl 
binecuvântară şi plecară în drumul lor. 

Casa minunată, unde stătuse Peter-cel-bogat, nu se mai vedea; lovită de trăsnet, arsese din 
temelii cu tot cu comorile dintr-însa. Dar până la coliba părintească nu era mult; acolo îi duse 
drumul pe tustrei, iar de marea pagubă nici că le păsa. 

Dar ce mirare îi copleşi când ajunseră la faţa locului! Coliba se prefăcuse într-o frumoasă casă 
țărănească, înlăuntru totul era simplu şi curat. 

— Asta-i fapta Omuleţului cel bun, spuse Peter. 

— Ce frumos! se bucură Lisbeth. Aici o să mă simt mai bine decât în casa aceea mare, cu o 
mulțime de slugi în jurul meu. 

De atunci, Peter se dovedi un bărbat harnic şi cumsecade. Mulţumit cu ce avea, îşi vedea 
temeinic de meseria lui şi astfel, prin dreapta lui strădanie, ajunse om înstărit, bine văzut şi îndrăgit 
în toată pădurea. N-o mai certa niciodată pe Lisbeth, îşi cinstea mama şi îi ajuta pe săracii care 
bateau la uşa lui. Când, după un an şi o zi, doamna Lisbeth născu un băiețel drăguţ, Peter se duse la 
Dâmbul cu brazi şi rosti cele patru versuri. Dar Omuleţul-de-sticlă nu se arătă. 

— Domnule vistiernic! îl chemă Peter cu glas tare. Ascultă un pic! N-am venit pentru alta decât 
să-i fii naş băiețaşului meu! 

Dar Omuleţul nu dădu răspuns. Numai o pală de vânt trecu prin cetini şi scutură în iarbă câteva 
conuri de brad. 

— O să le iau drept amintire, grăi Peter, că singur n-ai vrut să te înfățişezi. 

Vâri conurile de brad în buzunar şi plecă acasă. Dar când îşi dezbrăcă pieptarul de duminică şi 
când mama, voind să-l aşeze în dulap, îi întoarse buzunarele, se rostogoliră pe jos patru fişicuri mari 
de bani. Peter le desfăcu şi găsi în ele numai taleri din cei adevăraţi, nou-nouţi, nici măcar unul rău. 
Acesta era darul naşului, al Omuleţului din pădurea de brazi, pentru micuțul Peter. 

Trăiră ei apoi în pace şi chibzuinţă şi, de multe ori, chiar şi după ce încărunţi, Peter obişnuia să 
spună: 

— Mai bine te mulțumeşti cu puțin decât putred de bogat, cu o grămadă de aur şi cu inima rece. 


Trude, stăpâna ploilor 
poveste germană 


Veri fierbinți ca acum o sută de ani nu s-au mai pomenit de atunci încoace. Aproape nu zăreai fir 
de iarbă verde; dobitoace şi sălbăticiuni zăceau vlăguite pe câmp. 

Era înainte de amiază. Uliţele păreau pustii; oamenii, care cum putea, şedeau vârâţi în fundul 
odăilor; chiar şi câinii se ghemuiseră cât mai departe, la umbră. Doar Wiesenbauer cel gras stătea 
crăcănat în poarta casei lui arătoase, fumând în sudoarea frunţii dintr-o cogeamite lulea din spumă 
de mare. Între timp se mai uita zâmbind la un car mare cu fân, pe care argaţii tocmai îl treceau peste 
podet. 

Cu ani în urmă, cumpărase ieftin de tot, în luncă, o fâşie lată de pământ mocirlos. Iar în ultimii 
ani, când seceta pârjolise câmpul şi iarba vecinilor, îşi umpluse şoproanele cu fân înmiresmat şi 
scrinul cu taleri de aur lucitor. 

Acum stătea şi socotea în sinea lui ce câştig o să scoată de pe urma recoltei, cumpănind şi 
preţurile ce creşteau necontenit. „N-o să aibă de nici unele, mormăi el, punându-și palma streaşină 
la ochi şi uitându-se, peste gospodăriile megieşe, până departe în zare. Nu mai vine ploaia cât e 
lume.“ Apoi, se apropie de carul cu fân, pe care argaţii îl şi descărcaseră. Luă un smoc de fân, îl 
duse la nasul lui cel gros şi zâmbi şiret de parcă ar fi putut să mai tragă pe nas câţiva taleri de aur. 

Tocmai atunci intră în curte o femeie de vreo cincizeci de ani. Avea fața palidă, bolnăvicioasă, şi 
broboada neagră, legată sub bărbie, îi scotea şi mai mult la iveală suferința. 

— Bună ziua, vecine, rosti ea, întinzându-i mâna. Ce dogoare! Simţi că-ţi arde şi părul de pe cap. 


— Las' să ardă, mătuşă Stine, las' să ardă, răspunse Wiesenbauer. Ia priveşte finul de colo! Mie 
nu-mi prea poate strica! 

— De, Wiesenbauer, dumitale îți vine să râzi, dar ce ne facem noi, ăştialalți, dacă o mai ţine aşa? 

Țăranul îndesă cu degetul mare scrumul în lulea şi slobozi în aer câțiva nori de fum. 

— Vezi, mătuşă, vorbi el, asta se întâmplă când eşti prea mintos. Doar i-am spus de atâtea ori, 
însă răposatul dumitale soț se credea totdeauna mai deştept. Pentru ce i-a trebuit lui să schimbe 
pământul din vale! Acuma staţi cu postata de pe deal, unde se usucă semănăturile şi se topesc din 
picioare vitele. 

Femeia oftă. Wiesenbauer se arătă dintr-o dată binevoitor. 

— Dar, mătuşă Stine, rosti el, gândesc că n-ai picat întâmplător. Dă-i drumul, spune ce ai pe 
inimă! 

Vădana se uită în pământ şi grăi: 

— Ştii doar că trebuie să-ți întorn de ziua sfântului loan cei cincizeci de taleri cu care m-ai 
împrumutat. Şi sorocul bate la uşă. 

Țăranul îi puse mâna cărnoasă pe umăr: 

— Nu-ţi face griji, femeie! N-am nevoie de bani, nu sunt omul care să trăiască ducând de la 
mână la gură. Lasă-mi drept zălog pământul. Nu-i dintre cele bune, însă de astă dată o să-mi ajungă, 
mă rog. Sâmbătă pot să te iau cu trăsura, să mergem la notar. 

Biata femeie răsuflă uşurată. 

— Asta o să mă mai coste, ce-i drept, răspunse ea. Totuşi, îţi mulțumesc şi pentru atât. 

Wiesenbauer nu-şi desprinse de pe ea ochii săi mici şi vicleni. 

— Şi dacă tot ne găsim aici, adăugă el, vreau să-ţi mai spun că Andrees, băiatul dumitale, se ține 
după fata mea! 

— Pe Dumnezeu, vecine, doar copiii noştri au crescut împreună de când erau mici! 

— O fi, nu zic ba, însă dacă băiatul crede că-mi va intra cu pețitul în gospodărie, atunci şi-a făcut 
socoteala fără mine. 

Slabă cum era, femeia se îndreptă niţel din şale, pri- vindu-l cu ochi aproape mânioşi: 

— Şi ce cusur îi găseşti dumneata lui Andrees al meu? 

— Eu lui Andrees, mătuşă Stine? Ferească Cel de sus! Dar — şi aici dumnealui îşi trecu palma 
peste nasturii de argint ai jileteii — fata mea e fata mea, şi fata lui Wiesenbauer poate să-şi aleagă 
ceva mai bun. 

— Nu te făli atât, Wiesenbauer, vorbi femeia cu blândeţe. Până a nu veni anii ăştia secetoşi... 

— Dar au venit! Şi încă mai sunt! Şi anul ăsta nu-i nicio nădejde să bagi ceva în hambar. 
Gospodăria îți merge din ce în ce mai prost. 

Femeia, scufundată în gândurile ei, parcă nici nu auzise ultimele cuvinte. 

— Fi da, din păcate o fi cum spui, rosti ea, se vede că Trude, Stăpâna ploilor, a adormit, însă 
poate fi trezită. 

— Stăpâna ploilor? repetă ţăranul, apăsat. Crezi şi dumneata în palavre din astea? 

— Nu sunt palavre, vecine! răspunse ea cu glas reținut. Străbunica mea, când era tânără, a trezit- 
o într-un rând. Ştia şi descântecul şi mi l-a spus nu o dată, dar l-am uitat de mult. 

Bărbatul gras râse, încât prinseră a-i juca pe burtă nasturii de argint: 

— Bun, mătuşă Stine, atunci aşază-te colea şi caută să-ţi aminteşti descântecul! Eu unul mă bizui 
pe barometru, care de opt săptămâni nu arată decât vreme senină. 

— Barometrul e un lucru mort, vecine, n-are cum să schimbe vremea. 

— lar Trude a dumitale e o stafie, o închipuire, un nimic! 

— De, Wiesenbauer, rosti femeia cu sfială, dumneata eşti dintre aceia care țin la credința nouă. 

Țăranul însă se înfierbântă şi mai tare. 

— Nouă ori veche, n-am treabă! strigă el. Du-te de ţi-o caută pe Trude şi zi-i descântecul, dacă 
ţi-l aminteşti! Şi dacă până-n douăzeci şi patru de ore faci să plouă, atunci... 

Wiesenbauer se opri şi mai aruncă nişte nori groşi de fum din luleaua lui. 


— Atunci, vecine? întrebă femeia. 

— Atunci... atunci, la dracu! Atunci s-o peţească Andrees al dumitale pe Maren a mea! 

În acea clipă, uşa locuinţei se deschise şi o fată frumoasă, mlădioasă, cu ochi castanii de 
căprioară, veni fuga la poartă. 

— E cuvântul tău, tată. Aşa să fie! vorbi ea. 

Şi, întorcându-se spre un om bătrâior, care tocmai cotea din uliţă ca să intre în curte, adăugă: 

— Ai auzit şi dumneata, moş Schulze! 

— Na, na, Maren, făcu Wiesenbauer, doar n-o să cauţi martori împotriva tatălui tău! Dacă am 
spus o dată un cuvânt, nu-ţi mai strică şoarecii nicio fărâmitură din el. 

Între timp, Schulze, sprijinit într-un baston lung, cercetă câteva clipe văzduhul acelei zile şi, fie 
că ochiul său ager descoperi în adâncul fierbinte al cerului un punctişor alb, legănător, fie că doar îşi 
dori să-l vadă şi crezu că-l vede aievea, destul că zâmbi cu oarecare tâlc şi spuse: 

— Să fie într-un ceas bun, vere Wiesenbauer! Oricum, Andrees e un băiat destoinic. 

Curând după asta, pe când Wiesenbauer şi Schulze şedeau în odaia celui dintâi, trudindu-se cu 
tot felui de socoteli, la celălalt capăt al uliţei Maren intră cu mătuşa Stine în căsuţa vădanei. 

— Dar, copilă dragă, vorbi aceasta din urmă, sco- țându-şi din ungher roata de tors, nu cumva 
ştii descântecul Trudei? 

— Eu? întrebă fata şi îşi săltă capul a mirare. 

— De, credeam aşa, fiindcă am văzut cum l-ai înfruntat pe tatăl tău. 

— Ba nu, mătuşă Stine, m-a îmboldit inima. Şi pe urmă, gândeam că o să ţi-l aminteşti chiar 
dumneata. Mai deretică-ţi nițeluş prin minte! Trebuie că zace ascuns pe undeva. 

Mătuşa Stine clătină din cap: 

— Străbunică-mea s-a prăpădit de tânără. Mai ştiu doar că, atunci când era secetă mare, ce lovea 
în semănături şi în vite, dânsa obişnuia să ne spună în taină: „lar ne joacă renghiul Cel-de-foc, 
pentru că am trezit-o cândva pe Trude”. 

— Cel-de-foc? întrebă fata. Cine mai e şi ăsta? 

Dar până să afle un răspuns, Maren sări la fereastră şi strigă: 

— Doamne, mătuşă Stine, uite că vine Andrees şi ce încruntat e la față! 

Vădana se sculă de lângă roata de tors. 

— Păi cum, fetiță, rosti ea cu năduf, nu vezi ce duce în spinare? Iar a pierit una din oile noastre. 

Peste puţin, flăcăul intră în casă şi aşeză oaia moartă pe duşumea, în faţa lor. 

— Poftim! făcu el supărat, ştergându-şi cu palma sudoarea de pe frunte. 

Femeile se uitau mai mult la chipul lui decât la biata mortăciune. 

— Nu-ţi mai pune chiar aşa la inimă, Andrees, rosti Maren. O s-o trezim pe Trude şi o să fie totul 
bine. 

— Trude, o îngână el surd. Ei, Maren, cine ar putea s-o trezească! Dar nu e numai asta. Mi s-a 
mai întâmplat ceva! 

Maică-sa îl prinse drăgăstos de mână. 

— Haide, scoate din tine ce ai de spus, îl îndemnă ea, nu cumva să dai în lingoare. 

— Atunci ascultați! răspunse Andrees. Mă dusei să văd ce fac oile noastre şi dacă apa ce le-am 
cărat-o aseară n-a secat. Dar cum ajung la imaş, cum bag de seamă că ceva nu-i în regulă. Ciubărul 
cu apă nu mai e la locul lui, nici oile nu sunt de văzut. Umblu eu după oi şi merg pe răzor în jos, 
până la movila cea mare. Trec de partea cealaltă a movilei şi le văd lungite pe pământ, cu gâturile 
întinse, gâfâind. Asta de-aici, baremi, nici nu mai trăia. În preajmă, găsesc ciubărul răsturnat şi apa 
secată. Or, dobitoacele n-ar fi putut să facă aşa ceva. Trebuie că e o mână vrăjmaşă la mijloc. 

— Băiete, băiete, îl întrerupse maică-sa, cine să-i pună gând rău unei sărmane văduve? 

— Ascultă, mamă, că mai sunt şi altele. Urc eu pe movilă şi mă uit în jos roată, dar nici urmă de 
om. Arşiţa zace tăcută ca în toate zilele, pe câmp. Doar lângă mine, pe unul din bolovanii aceia 
mari, între care se afundă sub movilă Borta piticilor, şade o salamandră grasă şi îşi prăjeşte la soare 
trupul scârbos. Ei, şi cum stau eu aşa, supărat, neştiind ce să cred, deodată aud în spatele meu, 


dinspre partea cealaltă a movilei, un fel de mormăit, de parcă ar vorbi cineva cu sine însuşi, întorc 
repede capul şi văd în vale un omuleţ cioturos, cu haină roşie foc şi căciulă cu ciucure, umblând 
apăsat printre buruieni. Mă şi speriai, căci de unde să fi răsărit aşa din senin? Şi apoi era grozav de 
urât şi anapoda. Mâinile mari, rumene, le ținea la spate şi degetele strâmbe jucau ca nişte fuse de 
tors. Mă dădui după un mărăcine, care creşte pe movilă alături de bolovani. De-acolo puteam să 
urmăresc totul fără să fiu zărit. Jos, pocitura încă mai umbla; se aplecă apoi şi smulse din rădăcini 
un mănunchi de iarbă uscată, încât crezui că-şi va izbi de pământ capul ca un dovleac; dar se 
îndreptă numai- decât; stând pe picioarele lui subțiri ca beţele, zdrobea în pumni firele de iarbă arsă; 
le făcea pulbere şi, totodată, porni să râdă aşa de cumplit, încât, de partea cealaltă a movilei, oile pe 
jumătate moarte zvâcniră de la locurile lor şi o zbughiră la vale de-a lungul răzorului. Omuleţul însă 
râse şi mai tare şi începu să ţopăie pe un picior şi pe celălalt, încât ziceam că acuşi-acuşi beţele alea 
subțiri o să se rupă sub greutatea trupului său noduros. Era de-a dreptul înfricoşător, căci mai şi 
scăpăra întruna din ochii lui negri şi mici. 

Mătuşa Stine prinse a mângâia uşurel mâna fetei şi o întrebă: 

— Acuma îţi dai seama ce făptură e Cel-de-foc? 

Maren încuviință din cap. 

— Dar mai înspăimântător decât toate, vorbi mai departe Andrees, era glasul lui. „Dacă ar şti, 
dacă ar şti mojicii, nătăfleţii de țărani!” striga el. Şi pe urmă se apucă să cânte cu glasul lui gâjâit. 
Parcă fornăia şi orăcăia un descântec ciudat. ÎI lua mereu de la capăt, ca şi cum nu s-ar mai fi săturat 
de el. Staţi un pic să mi-l amintesc! 

Şi după câteva clipe Andrees începu: 


— Valul e abur tulbure, 
Izvorul e pulbere! 


Deodată, mama lăsă deoparte roata de tors, pe care o învârtise de zor în timpul povestirii. Se uită 
cu ochii țintă la fecior. Acesta însă tăcea şi părea să nu-şi mai amintească urmarea. 

— Zi mai departe! îl îmboldi ea şoptit. 

— Nu mai ştiu, mamă, mi-a zburat din minte, cu toate că mi l-am spus pe drum de o sută de ori. 

Dar când maică-sa rosti cu glas şovăielnici 


— Tace pădurea sub obroc, 
Joacă pe câmpuri Cel-de-foc! 


Atunci Andrees adăugă dintr-o răsuflare: 


— la seama, ia seama! 
Până te scoli, 

Te duce mama 

Prin noapte, domol! 


— Asta-i descântecul Trudei! strigă mătuşa Stine. Hai, repede, încă o dată! Maren, tu bagă de 
seamă să nu-l pierdem iar! 
Mama şi fiul rostiră acum împreună, fără să se încurce: 


— Valul e abur tulbure, 
Izvorul e pulbere! 

Tace pădurea sub obroc, 
Joacă pe câmpuri Cel-de-foc! 
la seama, ia seama! 


Până te scoli, 
Te duce mama 
Prin noapte, domol! 


— De-acum am scăpat de toate necazurile! se bucură Maren. O trezim pe Trude, mâine tot 
câmpul va înverzi şi poimâine facem nunta! 

Voioasă, cu graiul înaripat, cu ochii strălucind, Maren îi povesti lui Andrees ce anume cuvânt îi 
smulsese tatii. 

— Copilă dragă, se amestecă din nou vădana, cunoşti tu şi drumul până la Trude? 

— Nu, mătuşă Stine, dar dumneata nu-l cunoşti? 

— Vai, Maren, doar străbunica singură a fost la dânsa şi, în ce priveşte drumul, nu mi-a spus 
NIMIC. 

— Ce zici, Andrees? şopti fata, prinzându-i de braț pe flăcăul care stătea cu fruntea încrețită şi cu 
ochii în gol. Spune tu, că doar ştii totdeauna un sfat. 

— Poate că ştiu şi acum, răspunse acesta gânditor. Pe la prânz trebuie să mai car nişte apă la oi. 
Ce-ar fi să mă ascund după tufa de mărăcini şi să mai trag cu urechea la ce spune Cel-de-foc? Odată 
ce-a trădat descântecul, s-ar putea să trădeze şi drumul, căci dovleacul lui cel gros parcă numai la 
asta se gândeşte. 

Şi aşa rămase. Oricât au mai vorbit şi s-au sfătuit, ceva mai bun n-au găsit. 

Curând, Andrees se şi afla sus, pe imaş, cu gălețile pline. Cum ajunse în preajma movilei celei 
mari, cum îl zări de departe pe spiriduş, care şedea pe un bolovan, lângă Borta piticilor. Îşi ţesăla cu 
cele cinci degete răşchirate barba roşie şi, când scotea mâna, slobozea de fiecare dată câte un smoc 
de păr aprins, care îşi lua zborul peste câmp, în lumina orbitoare a soarelui. 

„Trebuie că am venit prea târziu, îşi zise Andrees, azi n-o să aflu drumul”. Şi dădu să treacă pe- 
alături, ca şi când n-ar fi văzut nimic, luând-o spre ciubărul care încă mai stătea răsturnat în acelaşi 
loc. Dar se auzi strigat. 

— Credeam că ai vreo vorbă cu mine! orăcăi spiriduşul în spatele lui. 

Andrees se răsuci şi făcu câțiva paşi îndărăt. 

— Ce vorbă să am cu dumneata? răspunse flăcăul. Nici măcar nu te cunosc. 

— Dar vrei să afli drumul care duce la Trude. 

— Cine ţi-a spus? 

— Degetul meu cel mic. Şi ăsta-i mai deştept decât mulţi vlăjgani ca tine. 

Andrees îşi luă inima în dinți şi urcă niţel în susul movilei, apropiindu-se de spiriduş. 

— O fi el deştept, degetul dumitale mic, rosti flăcăul, însă drumul către Trude nu poate să-l ştie, 
că doar nu-l ştiu nici oamenii cei mai deştepţi! 

Arătarea se umflă ca o broască şi îşi trecu de câteva ori degetele prin barba de foc, încât Andrees, 
clătinându-se în fața dogoarei ce-l ameţea, trebui să faca un pas îndărăt. Dar dintr-o dată, ațintindu-l 
cu ochii săi mici, răutăcioşi, spiriduşul fornăi plin de sine şi în batjocură: 

— Eşti prea nătâng, Andrees! Chiar dacă o să-ţi spun că Stăpâna ploilor locuieşte dincolo de 
pădurea cea mare, încă n-o să ştii că în spatele pădurii e o salcie găunoasă! 

„Trebuie să joc pe prostul!” gândi Andrees care, deşi altminteri băiat cinstit, venise totuşi pe 
lume cu portia lui de şiretenie ţărănească. 

— Aici ai dreptate, spuse el căscând gura mare, asta chiar că n-am să ştiu! 

— Şi pe urmă, adăugă spiriduşul, dacă ţi-am spus că în spatele pădurii e o salcie găunoasă, tot n- 
ai să ştii că prin salcie duce o scară până jos în grădina Trudei. 

— Uite cum se încurcă omul în socoteli! zise Andrees. Şi eu credeam că e vorba de o plimbărică. 

— Şi chiar dacă ar fi vorba de o plimbărică, rosti celălalt, încă n-ai şti că Stăpâna ploilor nu 
poate fi trezită decât de o fată fecioară. 

— Ei da, înțeleg, se prefăcu Andrees. Înseamnă că nu-i de nasul meu. Mai bine mă întorc repede 
acasă. 


Un zâmbet viclean se aşternu pe gura lată a spiriduşul ui. 

— Nu vrei să-ţi deşerți mai întâi gălețile în ciubăr? întrebă el. Oile astea frumoase mai că-şi dau 
sufletul. 

— Aici ai dreptate pentru a patra oară! răspunse flăcăul şi coti cu gălețile pe după movilă. 

Dar când turnă apa în ciubărul fierbinte, aceasta ţâşni sâsâind şi se împrăştie prin văzduh în nori 
alburii. „Fie şi aşa! cugetă Andrees, mân oile acasă şi dimineaţa, la prima oră, o conduc pe Maren la 
Trude. Las' că o trezeşte ea!“ 

Pe partea cealaltă, a movilei însă spiriduşul sări de pe bolovan. Îşi zvârli căciula în aer şi se dădu 
de-a rostogolul, râzând cu hohot spart. Apoi se ridică din nou pe picioarele lui subțiri ca beţele, 
tropăi nebuneşte în jurul movilei, strigând mereu cu glasul lui de broască: „Cap sec, ţărănoiul! Zicea 
să mă păcălească şi nu ştie că Trude poate fi trezită doar când spui descântecul cel adevărat. Şi 
descântecul nu-l cunoaşte nimeni afară de Eckeneckepenn, şi Eckeneckepenn sunt eu!“ Spiriduşul 
cel rău nu ştia că trădase taina descântecului încă înainte de amiază. 

Floarea soarelui, care creştea în grădina din faţa odăii lui Maren, tocmai întâmpina primele raze 
ale dimineții, când fata deschise fereastra şi îşi scoase capul în aerul curat. Wiesenbauer, care 
dormea dincolo, în iatac, pesemne că se trezi din pricina asta, căci sforăitul lui zgomotos, ce 
pătrundea prin toţi pereții, se potoli numaidecât. 

— Ce te foieşti, Maren? strigă el cu vocea adormită. Cauţi ceva? 

Fata tresări şi îşi lipi degetul de buze, convinsă fiind că tatăl ei, dacă ar afla ce urmăreşte, nu i-ar 
da drumul din casă. Dar îşi veni repede în fire. 

— N-am putut să mai dorm, tată, răspunse ea. Vreau să ies cu oamenii în câmp. E o dimineaţă 
atât de frumoasă! 

— Nu-i nevoie, Maren, se împotrivi Wiesenbauer, fata mea nu-i slujnică. 

Si după câteva clipe adăugă: 

— Mă rog, dacă-ţi face plăcere! Dar să vii la timp, până se lasă căldura cea mare. Şi nu uita să- 
mi pui la fiert berea! 

Cu aceasta, țăranul se întoarse pe partea cealaltă de făcu să trosnească scândurile patului şi 
curând fata îl auzi din nou sforăind în porţii bine măsurate. 

Deschise încetişor uşa odăii. leşi pe poartă tocmai în clipa când argatul striga la cele două 
slujnice să se trezească din somn. „Păcat că a trebuit să-l mint, îşi zise ea, dar — şi aici oftă nițeluş 
— ce nu face o inimă pentru dragul ei!“ 

În uliţă o şi aştepta Andrees, îmbrăcat de sărbătoare. 

— Mai ţii minte descântecul? o întâmpină el. 

— Da, Andrees. Dar tu mai ştii drumul? 

El întări din cap. Apoi spuse hotărât: 

— Hai, mergem! 

Chiar atunci mătuşa Stine ieşi din casă şi îi băgă în buzunar o sticluţă plină cu mied: 

— Asta-i încă de la străbunică-mea, care îl păstra în taină şi zicea că-i de mare preţ. O să vă 
prindă bine pe căldură! 

Apoi, în limpezimea dimineţii, cei doi îndrăgostiți porniră pe uliţă în jos, iar mătuşa Stine se uită 
lungă vreme după făpturile lor tinere şi sănătoase, până ce le pierdu din ochi. 

Drumul lor ducea pe după hotarul satului, peste un maidan. De aici ajunseră în pădurea cea mare. 
Dar frunzişul pădurii căzuse în bună parte şi zăcea pe pământ, fără viaţă, astfel că soarele răzbătea 
pretutindeni. Aproape că-i orbeau jerbele de lumină ce țâşneau de peste tot. După ce merseră 
multişor printre trunchiurile înalte de stejari şi de fagi, Maren îl apucă de mână pe flăcău. 

— Ce ai, Maren? întrebă acesta. 

— Am auzit bătând ornicul satului, Andrees. 

— Da, mi s-a părut şi mie. 

— Trebuie să fie ora şase! vorbi ea. Cine o sa fiarbă berea tatii? Acum şi slujnicile sunt toate în 
câmp. 


— Nu ştiu nici eu, dar degeaba te mai frămânți! 

— Adevărat, rosti Maren, nu ajută la nimic. Da mai ţii minte descântecul? 

— Sigur că da, Maren! Şi flăcăul începu: 

Valul e abur tulbure, 

Izvorul e pulbere 

Şi când se opri un pic, şovăind, Maren adăugă repede: 

Tace pădurea sub obroc, 

Joacă pe câmpuri Cel-de-foc! 

— Oh, strigă ea deodată, ce tare m-a săgetat soarele! 

— Într-adevăr, spuse Andrees, frecându-şi obrajii. Mi-a vârât şi mie nişte ţepi pe cinste. 

În sfârşit, ieşiră din pădure şi deodată, doar la câţiva paşi, iată şi salcia cea bătrână. Trunchiul era 
mare, găunos, iar întunericul din scorbură parcă ducea până-n fundul pământului. Mai întâi cobori 
numai Andrees, în timp ce Maren se uită după el sprijinită de marginea scorburii. Dar curând nu-l 
mai zări deloc; numai zgomotul călcăturii îi ajungea la ureche. Fata începu să se teamă; totul era 
pustiu în jurul ei şi, până la urmă, nici măcar un foşnet nu se mai auzi de jos. Îşi vâri capul în 
scorbură şi strigă: 

— Andrees! Andrees! 

Dar liniştea stăruia netulburată. Fata mai strigă o dată tare: 

— Andrees! 

Abia după câtva timp 1 se păru că aude ceva din adânc şi recunoscu îndată glasul flăcăului, care o 
chema pe nume. Apoi îl apucă de mâna întinsă. 

— E aici o scară, care duce în jos, vorbi el. Dar povârnită şi putredă. Şi cine ştie cât de departe-i 
până-n străfunduri! 

Maren se cutremură de frică. 

— Nu te înspăimânta, rosti Andrees. Te iau eu în spinare, şi pasul mi-e sigur. 

O aburcă apoi, subțirică, pe spinarea-i lată şi, după ce fata îl cuprinse pe după gât, începu să 
coboare cu grijă. Bezna îl împresura, totuşi Maren răsuflă uşurată pe când Andrees o ducea treaptă 
cu treaptă, în mers de melc, pe scara răsucită — căci înlăuntrul pământului era răcoare. De sus, 
niciun zvon nu ajungea până la ei. Doar o singură dată răbufni din adânc mugetul apelor 
subpământene, care trudeau zadarnic să iasă la lumină. 

— Ce-a fost asta? şopti Maren. 

— Nu ştiu, răspunse flăcăul. 

— Dar nu mai dăm de un capăt? 

— Pare că nu. 

— Să te fi păcălit spiriduşul?! 

— Nu cred, Maren. 

Astfel se lăsară mereu mai în jos. În cele din urmă, ghiciră dedesubt licărul razelor de soare; cu 
fiecare pas, lumina pătrundea tot mai mult; dar în acelaşi timp năvălea până la ei o căldură 
înăbuşitoare. 

Când Andrees păşi de pe ultima treaptă în larg, o privelişte cu totul necunoscută li se înfățişă 
ochilor. Maren se uită mirată. 

— Totuşi, soarele parcă ar fi acelaşi! spuse ea în sfârşit. 

— Oricum, nu-i mai răcoros, îşi dădu cu părerea Andrees, ajutând fata să sară din spinarea lui. 

Dinspre locul unde se aflau, o alee străjuită de sălcii bătrâne luneca în depărtări pe-un stăvilar lat 
de piatră. Nu stătură mult pe gânduri, ci porniră printre copacii mărginaşi, ca şi cum cineva le-ar fi 
arătat drumul. De o parte şi de alta zăreai numai vale pustie, fără hotar, sfâşiată în fel şi chip de 
şanţuri şi adâncituri, de parcă n-ar fi fost decât un vălmăşag de albii şi vaduri părăsite. Dovadă era 
şi mirosul apăsător, ca de stuf pierit, care umplea văzduhul. Iar între umbrele pe care le aruncau 
copacii din loc în loc, stăruia o asemenea căldură încât tinerilor li se părea că văd flăcări mici, albe, 
zburând de-a lungul drumului prăfuit. Andrees se gândi, fără voie, la smocurile de păr aprins, pe 


care spiriduşul le scotea din barbă. Într-un rând, parcă zări chiar, în scapărul soarelui, o pereche de 
ochi întunecați, apoi i se năzări că aude tropăitul nebunesc al unor picioruşe subțiri, ba în stânga, ba 
în dreapta lui. Dar când se uita într-acolo, nu vedea nimic; doar aerul încins tremura şi flutura, 
orbindu-i ochii. 

„Ei da, gândi Andrees, prinzându-şi fata de mână şi păşind mai departe — ne faci tu viaţa amară, 
dar n-o sa iasă pe placul tău!” 

Merseră şi tot merseră, ascultând fiecare răsuflarea din ce în ce mai grea a celuilalt. Drumul, 
mereu acelaşi, părea să nu mai aibă sfârşit; pe margini, aceleaşi sălcii, aproape desfrunzite, cenuşii; 
dedesubt, oriunde ai fi privit, aceeaşi vale urâtă şi rău mirositoare. 

Deodată, Maren se opri şi, cu ochii închişi, se rezema, de trunchiul unei sălcii. 

— Nu mai pot, murmură ea, aerul e numai foc. 

Andrees îşi aminti atunci de sticluța cu mied, de care încă nu se atinseseră. Când scoase dopul, 
se răspândi un parfum minunat, de parcă miile de flori din care, poate cu peste un veac în urmă, 
albinele culesesera mierea acestei licori ar fi înviat şi ar fi înflorit din nou. 

Abia îşi lipi Maren buzele de gura sticlei, că şi deschise ochii. 

— O, pe ce pajişte frumoasă ne aflăm! strigă ea. 

— Nu-i nicio pajişte, Maren, dar bea, să te întăreşti. 

După ce bău, fata se îndreptă şi privi cu ochi limpezi în jurul ei. Apoi îl îndemnă pe fecior: 

— Bea şi tu, Andrees! Femeia tot slabă rămâne. 

— Dar asta-i o licoare pe cinste, făcu el după ce gustă un pic. Ştie Dumnezeu ce amestec o fi pus 
în ea străbunica. 

Peste puţin, porniră din nou, veseli şi întremaţi... Dar după un răstimp, fata se opri iar. 

— Nu ţi-e bine, Maren? întrebă flăcăul. 

— Oh, nu-i nimic, mă gândeam numai... 

— La ce, Maren? 

— Vezi tu, Andrees, jumătate din fânul tatii mai zace pe câmp, în luncă, iar eu umblu să aduc 
ploaia. 

— Tatăl tău, Maren, e un om bogat, dar noi ăştialalți ne-am vârât de mult grămăjoara de fân în 
şură, iar bobul se chirceşte în vârful paiului uscat. 

— Da, da, e drept, Andrees, trebuie să mă gândesc şi la ceilalți. 

În sinea ei însă adăugă, după câteva clipe: „Maren, Maren, nu mai umbla cu mofturi, doar le faci 
pe toate numai de dragul lui!” 

Mai merseră astfel un timp. Deodată, fata izbucni: 

— Ce-i aici? Unde suntem? Asta e o grădină uriaşă! 

Şi într-adevăr, din aleea plicticoasă tinerii intraseră, fără să-şi dea seama, într-un parc. Pe o 
întindere mare, acum fireşte pârjolită, creşteau peste tot pâlcuri de arbori minunaţi. O parte din 
frunzişul lor căzuse sau atârna uscat şi bolnav, însă ramurile mai tindeau cutezătoare spre cer şi 
rădăcinile vânjoase mai ţineau în îmbrăţişarea lor, până departe, țărâna. O puzderie de flori, cum cei 
doi tineri încă nu văzuseră, acopereau pe-alocuri pământul, numai că erau fără vlagă, fără 
mireasmă, ca lovite în plină strălucire de dogoarea focului ucigător. 

— Cred că am ajuns la locul cu pricina, rosti Andrees. 

După ce întări din cap, fata spuse: 

— Acum trebuie să stai aici până mă întorc. 

— Desigur! răspunse flăcăul în timp ce se lungea la umbra unei sălcii rămuroase. De-aici încolo 
e treaba ta! Numai să nu uiţi descântecul şi să nu te încurci când îl spui! 

x 

Se duse singură prin grădină, pe sub copacii înalți până la cer şi, curând, Andrees n-o mai văzu. 
Fata însă mergea înainte, tot înainte, prin marea singurătate. Peste puțin, pâlcurile de arbori 
rămaseră în urmă, iar pământul se adânci. Maren îşi dădu seama că merge pe fundul unui lac secat; 
pe nisip alb şi prundiş zăceau peşti morţi, cu solzii lor de argint scânteind în soare. La mijlocul 


albiei, Maren zări o pasăre sură, ciudată. Crezu că seamănă cu un bâtlan, însă era atât de mare, încât 
— dacă şi-ar fi ridicat capul — ar fi întrecut statura unui om; acum sta cu gâtul lung vârât sub aripi 
şi părea că doarme. Pe Maren o cuprinse frica. În afară de pasărea aceea străină, nemişcată, nicio 
făptură nu se vedea, nici măcar un bâzâit de muscă nu tulbura tăcerea; ca un duh al pierzării stăruia 
peste tot. O clipă, Maren se gândi să-l strige pe Andrees, dar nu îndrăzni, căci i se părea că, 
auzindu-şi propria voce în acest pustiu, s-ar îngrozi şi mai mult. 

Îşi aruncă deci privirea în zare, unde se înălțau parcă alte pilcuri de copaci, şi porni mai departe, 
fără să se uite la dreapta ori la stânga. Pasărea cea mare nici nu mişcă atunci când Maren se furişă 
tiptil pe lângă ea; doar un fulger negru zvâcni scurt prin pieliţa albă a ochilor. Fetii îi veni inima la 
loc. După ce străbătu încă o bună bucată de drum, văzu că fundul lacului se îngustează, luând 
înfăţişarea unui vad nu prea mare, care trecea pe sub perdeaua lată a unor tei. Ramurile acestor 
copaci semeţi erau atât de dese încât — în ciuda frunzişului sărac — nu răzbătea nicio rază de 
soare. Maren îşi urmă drumul prin vad. Răcoarea neaşteptată, bolta înaltă şi întunecoasă a 
crengărişului, ce atârna deasupra ei, o făcură aproape să creadă că păşea într-o biserică. Dar, dintr-o 
dată, o lumină orbitoare îi pătrunse în ochi, teii nu mai erau şi un perete de piatră, arzând sub para 
soarelui, se ivi în faţa ei. 

Maren stătea într-o adâncitură goală, nisipoasă, scobită pesemne cândva de apa unei cascade ce 
se revărsa de pe stânci, tăindu-şi vad şi scurgându-se apoi în lacul acum secat. Fata privi în sus, 
căutând cu ochii un drum peste muntele de piatră. Dar în aceeaşi clipă se îngrozi. Căci ceea ce 
vedea, cam pe la mijlocul peretelui, nu putea să facă parte din trupul stâncos. Chiar dacă părea la fel 
de împietrit şi cenuşiu, stând nemişcat în văzduhul limpede, totuşi fata înţelese că e vorba de un 
veşmânt care ascunde sub faldurile lui o făptură culcată. Cu sufletul la gură, Maren se apropie. 
Acum văzu desluşit: era corpul frumos, puternic al unei femei. Capul, aplecat îndărăt, sta răzimat de 
o piatră; părul bălai, care îi ajungea până la şold, era plin de praf şi de frunze veştede. Maren o privi 
cu băgare de seamă. „Trebuie să fi fost tare frumoasă, gândi ea, până i s-au ofilit obrajii şi i s-au 
scufundat ochii în cap. Ah, ce palide îi sunt buzele! Oare-i chiar Trude? Dar asta de-aici nu doarme, 
e moartă! Vai, şi ce singură sunt, îngrozitor de singură!“ 

Totuşi, Maren prinse repede curaj. Se apropie şi mai mult, se lăsă în genunchi, se aplecă asupra 
femeii şi îşi lipi buzele roşii de urechea ei albă ca marmora. Pe urmă, luându-și inima în dinţi, rosti 
tare şi răspicat: 


— Valul e abur tulbure, 
Izvorul e pulbere! 

Tace pădurea sub obroc, 
Joacă pe câmpuri Cel-de-foc! 


Deodată, gura palidă scoase un vaier adânc, dar Maren urmă şi mai tare, şi mai pătrunzător: 


— la seama, ia scama! 
Până te scoli, 

Te duce mama 

Prin noapte, domol! 


Atunci, un freamăt lin se auzi dinspre vârfurile copacilor şi un tunet se rostogoli uşor în 
depărtări, ca înaintea unei furtuni. Totodată, venind parcă dindărătul stâncilor, un răcnet ca de fiară 
turbată străbătu văzduhul. Când Maren îşi ridică ochii, Trude sta înaltă şi dreaptă în faţa ei. 

— Ce doreşti? întrebă ea. 

— Ah, doamnă Trude, răspunse fata rămânând în genunchi, ai dormit grozav de lungă vreme, 
încât toată verdeaţa şi animalele s-au vlăguit. 


Stăpâna ploilor o privi cu ochii mari, de parcă s-ar fi căznit să lepede povara unor visuri. În 
sfârşit, rosti cu voce leneşă: 

— Nu se mai prăvale izvorul de sus? 

— Nu, doamnă Trude, răspunse Maren. 

— Nu se mai roteşte pasărea mea deasupra lacului? 

— Stă în arşiţă şi doarme. 

— Vai! se tulbură Trude. Înseamnă că-i timpul încă de mult! Scoală şi urmează-mă, dar nu uita 
ulciorul care stă la picioarele tale. 

Maren făcu întocmai şi amândouă o luară în sus, pe lângă stânci. Copaci şi mai falnici creşteau 
aici pâlcuri-pâlcuri, flori şi mai frumoase izbucneau din pământ, dar totul era veştejit, ofilit, fără 
mireasmă. Merseră de-a lungul vadului, lăsând în urmă gropile cu pietriş adunat de curgerea apei. 
Încet, cu paşi nesiguri, Trude mergea înainte şi doar din când în când se uita cu tristeţe înapoi. 
Totuşi, Maren parcă zărea un licăr verde acoperind pământul la fiecare pas al ei, iar când veşmântu- 
i cenuşiu atingea iarba uscată, atunci se auzea un foşnet ciudat, la care fata îşi ciulea mereu urechile. 

— Oare să fi început ploaia, doamnă Trude? întrebă ea. 

— Încă nu, copila mea. Mai întâi trebuie să descui fântâna. 

— Fântâna? Unde se află? 

Trecuseră tocmai de un pâlc de copaci. 

— Acolo! rosti Trude şi, la câteva mii de paşi depărtare, Maren zări înălțându-se un castel uriaş, 
zidit din bolovani cenușii, colțuroşi, îngrămădiți fără noimă. „Ăsta ajunge până la cer“, cugetă 
Maren, căci partea de sus părea topită într-un amestec de parfum şi soare. În schimb jos, faţa 
clădirii, împodobită cu foişoare mari, ieşite în afară, avea peste tot spărturi înalte, cu chenar ascuțit, 
pentru uşi şi ferestre, care însă nu se vedeau. 

Merseră un timp drept înainte, până se opriră pe malul râpos al unui râu care părea să curgă jur 
împrejurul clădirii. Dar şi aici apa secase; doar un firicel se mai târa la mijlocul vadului. O luntre 
zăcea, crăpată, pe stratul de mâl uscat. 

— Treci de-a curmezişul! porunci Trude. Aici nimic nu are putere asupra ta. Dar nu uita să iei 
apă. Va trebui s-o foloseşti în curând. 

Când Maren, ascultând de porunca ei, cobori de pe mal, îşi trase piciorul îndărăt, căci stratul de 
mâl era fierbinte foc şi dogoarea îi pătrunse prin gheată. „Fie ce-o fi, las' să-mi ardă ghetele!” îşi 
spuse ea, păşind înainte, cu ulciorul în mână. Dar deodată încremeni. O spaimă cumplită i se citea în 
ochi. Alături, stratul de mâl crăpase şi o mână rumenă, mare, cu degetele strâmbe, ieşise din adânc, 
voind s-o apuce. 

— Curaj! răsună de pe mal vocea Trudei. 

Abia atunci Maren scoase un țipăt lung şi arătarea pieri. 

— Închide ochii! se auzi iarăşi glasul Trudei. 

Fata merse cu ochii închişi. lar când simți apă sub picior, se aplecă şi îşi umplu ulciorul. După un 
timp urcă sprinten şi nevătămată pe malul celălalt. 

Ajunse la castel şi, cu inima bătându-i amarnic în piept, intră pe una din porțile deschise. Dar se 
opri numaidecât, uimită, lângă poartă. Înlăuntru părea că nu e decât o singură, nesfârşită încăpere. 
Coloane din stalactite puternice sprijineau o boltă nemăsurat de înaltă şi neasemuită ca înfăţişare. 
Maren crezu aproape că ciudăţeniile care atârnau peste tot de marginile coloanelor, ca nişte horbote 
şi dantelării, n-ar fi decât uriaşe pânze de păianjen. Stătu multă vreme pe loc, uitându-se ba înainte, 
ba într-o parte sau în alta. În dreptul porţii, pe unde intrase Maren, spaţiul părea chiar nemărginit. 
Coloane după coloane se înşirau fără număr, încât — cu toată strădania ei — fata nu izbutea să le 
dea de capăt. Deodată, privirea îi căzu asupra unei adâncituri. Şi iată! Chiar în vecinătatea ei se afla 
fântâna! Şi o cheie de aur scăpăra pe capac! 

În timp ce păşea spre fântână, Maren simţi că pământul dedesubt nu e pardosit cu dale de piatră, 
ca în biserica din sat, ci acoperit peste tot cu trestie şi cu plante uscate de câmp. Dar acum nu mai 
stătu să se mire. 


Oprindu-se la fântână, vru să apuce cheia, dar îşi trase repede mâna înapoi. Căci îşi dădu pe loc 
seama că, deşi — în orbitoarea lumină dinlăuntru — cheia părea ca o rază a soarelui, totuşi nu aurul 
ci arşiţa îi împrumuta un luciu roşietic. Fără să şovăie, Maren turnă peste cheie apa din ulcior. 
Aburii țâşniră sâsâind, încât ecoul răsună până departe. Apoi fata descuie şi ridică iute capacul 
fântânii. 

O răcoare proaspătă urcă din adânc şi aerul se umplu de o pulbere umedă; nori gingaşi, străvezii, 
zburau printre coloane în sus. 

Maren porni să se plimbe încet, gânditoare, sorbind răcoarea din jur. Atunci, chiar la picioarele 
ei, se petrecu altă minune. Un licăr verde înfioră plantele uscate aşternute pe jos, firele se înălțară şi 
curând Maren călca într-o lume de flori şi frunze proaspete. La talpa coloanelor, florile de nu-mă- 
uita colorau totul în albastru; între acestea răsăreau irişi galbeni ori de un vânăt cafeniu, răspândind 
miresme dulci; pe vârfurile frunzelor se aşezau libelule, îşi încercau aripile şi zburau apoi 
tremurând, sclipind, peste cupele florilor, în timp ce răcoarea fântânii primenea mereu aerul, 
închipuind scântei argintii, care dănţuiau în raza soarelui. 

Pe când Maren încă nu se putea smulge din atâta vrajă şi încântare, auzi îndărătul ei un suspin 
drăgăstos şi dulce de femeie. Şi în adevăr, când privi spre fântână, zări pe un covor de muşchi 
verde, proaspăt ivit, trupul unei femei neasemuit de frumoase, care se odihnea. Capul şi-l răzimase 
de braţul alb, scânteietor, peste care părul se revărsa ca mătasea, vălurind şi lăsându-i privirea liberă 
să se plimbe sus, printre coloane, pe boltă. 

Maren privi şi dânsa, fără să vrea, în sus. Atunci se încredinţă că, ceea ce i se păruse a fi pânze 
de păianjen, erau de fapt vălurile străvezii ale norilor, pe care suflarea umedă a fântânii le umfla şi 
le îngreuna din ce în ce mai mult. Un asemenea nor se desprinse din mijlocul bolţii, plutind alene în 
Jos, încât Maren nu mai văzu chipul frumoasei femei de lângă fântână decât ca printr-o sită cenuşie. 
Femeia bătu o dată din palme şi norul lunecă repede spre cel mai apropiat ochi de fereastră, luându- 
şi zborul spre larg. 

— Fi, cum îți place? întrebă femeia cea frumoasă. 

Gura ei roşie zâmbea. Dinţii ei albi scânteiau. Făcu semn fetei să se apropie şi o pofiti să ia loc 
alături de ea, pe covorul de muşchi. Şi cum tocmai atunci un alt nouraş se lăsa în jos, femeia zise: 

— Hai, bate tu din palme! 

Şi când Maren făcu astfel, iar norul ieşi în larg ca şi primul, atunci femeia rosti: 

— Vezi ce uşor e? O faci mai bine decât mine. 

Maren se uită mirată la femeia asta strălucitoare şi veselă. Apoi întrebă: 

— Dar spune-mi, cine eşti? 

— Cine sunt? Ah, fetiță prostuţă! 

Descumpănită, Maren se mai uită la ea un rând, o măsură din ochi şi spuse şovăind: 

— Doar n-oi fi tot Trude? 

— Şi cine alta aş putea să fiu? 

— [artă că ţi-o spun, dar acum eşti atât de frumoasă şi veselă. 

Trude tăcu un timp, pe urmă grăi: 

— Da, trebuie să-ți port recunoştinţă. Dacă nu m-ai fi trezit, atunci Cel-de-foc şi-ar fi împlinit 
vrăjitoria, iar eu aş fi fost nevoită să cobor din nou la maică-mea, sub pământ. 

Apoi, strângându-şi umerii albi ca înfiorată de o spaimă lăuntrică, adăugă: 

— Şi când te gândeşti ce frumuseţe şi verdeață e aici, sus! 

După aceea, Maren trebui să-i povestească în ce fel a ajuns aici, iar Trude, lungită pe muşchiul 
verde, cu fața în sus, o asculta. Din când în când rupea câte o floare din preajmă, prinzând-o fie în 
părul ei, fie în al fetei. Când Maren istorisi despre drumul greu străbătut de ea pe stăvilarul cu sălcii, 
Trude oftă şi spuse: 

— Stăvilarul l-aţi ridicat chiar voi, oamenii, însă e mult, foarte mult de atunci. N-am văzut 
niciodată ca femeile lor să poarte veşminte cum sunt ale tale. Pe vremuri, mă căutau deseori; le 
dădeam lăstari şi seminţe pentru plante şi grâne noi, iar dânşii îmi aduceau, drept mulțămită, din 


roadele lor. Cum nu mă uitau pe mine, nu-i uitam nici eu şi ogoarele nu tânjeau nicicând după 
ploaie. De lungă vreme însă oamenii s-au înstrăinat de mine şi nimeni nu se mai arătă pe aici. 
Astfel, toropită de arşiţă şi plictiseală, am căzut în somn şi n-a lipsit mult ca vicleanul Cel-de-foc să 
iasă biruitor. 

Între timp, Maren se lungise şi ea pe spate, în mușchiul verde, şi asculta cu ochii închiși. Se 
înroura preajma susurând lin, iar glasul frumoasei Trude suna dulce şi iubitor. 

— Doar o singură dată, urmă ea, dar asta de mult, a mai venit la mine o copilă, care îţi semăna 
leit şi purta veşminte aproape la fel. I-am dat miere din flori de luncă, şi ăsta fu cel din urmă dar pe 
care vreun om l-a primit din mâna mea. 

— Ia te uită, rosti Maren, cum s-au potrivit lucrurile! Copila aceea trebuie să fi fost străbuna 
drăguțului meu şi băutura care m-a întărit astăzi, pe drum, trebuie să fi fost din mierea dumitale! 

Trude rămăsese însă cu gândul la prietena ei de odinioară şi întrebă: 

— Oare mai are părul acela frumos, castaniu, cu şuviţe pe frunte? 

— Cine, doamnă Trude? 

— Păi străbuna, cum o numești tu! 

— Ah, nu, doamnă Trude, făcu Maren, simțindu-se în acea clipă oarecum mai presus decât 
marea ei prietenă — doar străbunica a ajuns pe urmă bătrână cât veacul! 

— Bătrână? se miră frumoasa femeie, care nu înțelegea un asemenea cuvânt, fiindu-i străină 
bătrâneţea. 

Maren îşi trudi mintea cum s-o lămurească. Până la urmă, vorbi: 

— Uite în ce fel! Părul alb, ochii roşii, chip urât şi acrit, asta înseamnă la noi bătrân, doamnă 
Trude. 

— Acum pricep, răspunse aceasta. Îmi amintesc că, printre femeile care mă căutau odinioară, 
erau şi unele cum spui tu. Dar trimite-o pe străbunica la mine şi o fac din nou tânără şi frumoasă. 

Maren clătină din cap. 

— Asta nu se poate, doamnă Trude, zise ea. Străbunica e de mult în ţărână. Biata străbunică! mai 
adăugă ea oftând. 

Apoi tăcură amândouă, culcate încă pe muşchiul moale şi îmbietor. 

— Dar, draga mea! strigă dintr-o dată Trude. Ne-am dat la taifas şi am uitat să mai stârnim 
ploaia. Deschide ochii! Parcă zăcem îngropate între atâția nori. Nici faţa nu ţi-o mai văd! 

— Vai, ce-o să ne ude! Ca pe nişte pisici! făcu Maren după ce deschise ochii mari. 

Bătură amândouă din palme. Şi, cât ai clipi, începu o foială, o legănare, un zbor învălmăşit; norii 
grămădiţi la toate ieşirile lunecau şi se strecurau pe rând afară. Peste puţin, Maren văzu din nou 
fântâna din faţa ei, pământul verde, florile de iris galbene şi vineţii. Când se goliră de aburi şi 
deschizăturile ferestrelor, atunci fata zări hăt departe, deasupra grădinii, cum se bulucesc norii în 
văzduh, acoperind bolta cerului. Soarele se ascunse numaidecât. După câteva clipe, se auzi de afară 
ca un fior mişcând frunzele copacilor şi arbuştilor, apoi un freamăt puternic, neîntrerupt. 

Maren şedea acum ţinându-şi mâinile întinse. 

— Doamnă Trude, plouă! spuse ea încet. 

Aceasta nu făcu decât să dea uşurel din cap. Şedea visând parcă sub pletele ei bălaie. 

Deodată însă răzbătu până la ele un clocot şi un plesnet zgomotos, iar când Maren se uită afară, 
văzu cum din albia râului ce împrejmuia castelul şi prin care dânsa trecuse de curând, se înălțau 
valuri-valuri de nori albi, uriaşi, către cer. În aceeaşi clipă, frumoasa Trude o îmbrățişă şi se lipi 
tremurând de ea. 

— Acum îl sting pe Cel-de-foc, şopti dânsa. Auzi cum se împotriveşte! Dar nu-i mai ajută la 
NIMIC. 

Statură astfel câtva timp, îmbrățişate, până ce afară liniştea se aşternu peste tot şi nu se mai auzi 
decât susurul ploii. Atunci se ridicară şi Trude lăsă să cadă capacul pe gura fântânii, încuind-o din 
nou. Maren îi sărută mâna albă şi rosti: 


— Îţi mulţumesc, scumpă doamnă Trude, în numele meu şi al tuturor oamenilor din sat! Şi acum, 
adăugă ea cu oarecare sfială, acum aş dori s-o iau îndărăt spre casă. 

— Gata, vrei să şi pleci? întrebă Trude. 

— Ştii doar că mă aşteaptă drăguţul. Trebuie să-l fi murat ploaia de tot. 

— Oare nici mai târziu n-o să-l laşi să te aştepte vreodată? vorbi Trude cu degetul ridicat. 

— Fireşte că nu, doamnă Trude! 

— Atunci du-te, copila mea, şi când vei fi acasă, povesteşte oamenilor despre mine, ca să nu mă 
mai uite! Vino, te conduc! 

Afară, sub ploaia binefăcătoare, pământul înverzise pretutindeni, tufele şi copacii se încărcaseră 
de frunziş fraged. La râu, cele două prietene văzură albia umplută iarăşi cu apă, ca şi când le-ar fi 
aşteptat, luntrea — reparată de un meşter neştiut — se legăna lângă malul cu iarbă deasă. Coborâră 
şi lunecară lin până la malul celălalt, în timp ce ploaia juca şi cânta, picurând, pe faţa râului. Când 
puseră piciorul pe mal, privighetorile dădură glas mare dinspre desişul întunecos. 

— Oh, făcu Trude din adâncul inimii, e încă vremea privighetorilor! Înseamnă că nu-i prea 
târziu. 

Merseră apoi de-a lungul malului, care ducea la cascadă. Aceasta se prăvălea din nou, mugind, 
peste stânci şi îşi vărsa şuvoaiele în vadul de sub teii cei umbroşi. Trecând pe-aici, femeile fură 
nevoite să ocolească, mergând printre copaci. Când ieşiră din nou la larg, Maren zări pasărea cea 
uriaşă rotindu-se în cercuri mari deasupra unui lac, a cărui albie întinsă ajungea până la picioarele 
lor. Cotiră în jos şi ținură lungul malului, sorbind întruna miresmele cele mai dulci şi ascultând 
murmurul apei ce vălurea până peste prundişul strălucitor de pe margine. Risipă de flori era 
pretutindeni, viorele şi crini de mai şi altele al căror timp trecuse de mult, dar care nu se putuseră 
împlini din pricina secetei grozave. 

— Vezi, nici astea nu vor să rămână în urmă, zise Trude. De-acum înfloresc toate de-a valma. 

La răstimpuri, îşi scutura părul bălai şi picurii zburau în jurul ei ca scânteile, sau se prindea de 
amândouă mâinile, încât apa se scurgea de pe braţele-i albe şi pline ca într-o scoică. Apoi desfăcea 
repede mâinile şi, unde se nimerea ca stropii să atingă pământul, acolo închipuia miresme noi şi 
flori nemaivăzute ţâşneau în văzduh, potopite de lumină şi culoare. 

După ce înconjurară lacul, Maren mai privi o dată faţa lui întinsă, care, sub cernerea ploii, părea 
fără de sfârşit; aproape că se înfioră la gândul că, nu mai departe decât în acea dimineaţă, umblase 
pe fundul lacului de parcă ar fi fost drum uscat. Curând trebuiau să se apropie de locul unde Maren 
îl lăsase pe Andrees. Şi într-adevăr! Sprijinit pe un braţ, flăcăul stătea culcat sub arborii cei falnici. 
Părea că doarme. Dar când Maren se uită cu coada ochiului la frumoasa Trude, care păşea alături cu 
buzele-i roşii, mândră şi zâmbind minunat, i se păru deodată că ea, Maren, ar fi atât de urâtă şi 
bleagă în veşmintele-i ţărăneşti, încât chibzui: „Asta nu-i bine. Andrees nu trebuie s-o vadă şi pe ea“ 
Cu glas tare spuse însă: 

— Mulţumesc pentru însoţire, doamnă Trude! De-a- cum, mă descurc eu singură. 

— Dar ar trebui să-l văd şi pe drăguţul tău! 

— Nu te mai osteni, doamnă Trude, răspunse Maren, e un fecior ca şi ceilalţi, tocmai bun pentru 
o fată de la ţară. 

Trude o privi cu pătrundere, după care, spuse, ridicând un deget amenințător: 

— Eşti frumoasă, prostuţo! Dar mă-ntreb dacă eşti chiar cea mai frumoasă din satul tău! 

Fata se înroşi până-n albul ochilor. Trude însă era din nou cu zâmbetul pe buze. 

— Atunci, ţine minte! rosti ea. Cum apele au prins iarăşi vigoare, aţi putea să apucaţi pe un drum 
mai scurt. Jos, lângă salcia cea bătrână, pe stânga, e o luntre. Coborâţi în ea fără grijă, căci o să vă 
aducă repede şi nevătămaţi acasă... Şi cu asta, rămâi sănătoasă, copila mea! 

O strânse cu braţul pe după grumaz şi o sărută. 

Apoi se întoarse şi porni, mângâiată de ploaie, prin iarba umedă. Totodată, prinse a cânta. Viersul 
ei suna întruna, moale şi tărăgănat, până ce frumoasa femeie se pierdu printre copaci. Atunci Maren 
nu mai ştiu dacă ceea ce aude e cântecul ei depărtat sau numai şoapta înceată a ploii. 


O clipă doar fata stătu pe loc, nemişcată. Apoi, ca împinsă de un dor neaşteptat, desfăcu braţele 
şi strigă: 

— Cu bine, frumoasă, dragă Trude, cu bine! 

Dar niciun răspuns nu veni, drept care Maren înţelese limpede că nu se auzea decât susurul ploii. 
Pe urmă, apropiindu-se cu paşi înceți de grădină, îl văzu pe Andrees stând în vârful picioarelor, sub 
copaci. 

— După cine te uiţi aşa? întrebă fata când ajunse în dreptul lui. 

— Mii de draci, Maren! răspunse flăcăul. Cine să fi fost femeia aceea drăguță? 

Maren însă îl apucă de braţ şi, dintr-un ghiont, îl sili să-şi întoarcă faţa. 

— Nu te mai zgâi, spuse ea. Asta nu-i de nasul tău! E Stăpâna ploilor! 

— Tu, Maren, făcu Andrees râzând, ai trezit-o cu adevărat, asta s-a simțit până aici, fiindcă n-am 
mai văzut ploaie aşa de umedă, ca să zic aşa, nici n-am pomenit să înverzească totul sub ochii mei. 
Dar acum, haide! Mergem acasă, iar tatăl tău să-şi ţină cuvântul dat! 

Jos, lângă salcie, găsiră luntrea şi coborâră în ea. Toată valea zăcea sub apă. În văzduh, ca şi pe 
valurile line, zburda o mulţime de păsăret. Pescăruşii subțiri de baltă săgetau în sus, ţipând şi 
lăsându-se apoi din înalt, ca să-şi moaie în apă vârfurile aripilor; nagâţul argintiu înota semeț pe 
lângă luntre; pe insuliţele verzi, presărate ici-colo deasupra apei, cocoşei bătăioşi, cu gulere de aur, 
se întreceau în jocuri voiniceşti. 

Astfel, Maren şi Andrees lunecau repede în luntrea lor. Ploaia mai cădea, măruntă, fără răgaz,. 
Curând, însă, apele se îngustară treptat. Până la urmă se strânseră cât un pârâu obişnuit. 

Andrees cerceta încă de mult zarea, ţinându-şi mâna streaşină la ochi. Deodată, izbucni: 

— Ia vezi, Maren, nu cumva ăla e lanul meu de secară? 

— Sigur, Andrees! Şi ce verde, ce frumos s-a făcut! N-ai băgat de seamă că plutim de-o vreme 
pe pârâul nostru din sat? 

— Chiar aşa, Maren! Dar ce se întâmplă dincolo? Văd că totul e sub apă. 

— Doamne-Dumnezeule! se îngrijoră fata. Păi acolo e pământul din luncă al tatălui meu! Uită- 
te, Andrees, fânul cel minunat, îl poartă apa! 

Andrees o prinse de mână şi vorbi: 

— Lasă, Maren, n-o fi paguba chiar atât de mare. Şi-apoi, pământurile mele o să ne dea în 
schimb rod bogat. 

Luntrea se opri lângă teiul satului. Cei doi tineri urcară pe mal şi în curând lumea îi văzu 
coborând ulița, mână-n mână. Oamenii îi salutau cu drag din toate părțile, căci mătuşa Stine trebuie 
să fi trăncănit niţeluş în lipsa lor. 

— Plouă! strigau copiii, trecând uliţa în goană printre stropi. 

— Plouă! rosti moş Schulze, scoţându-şi capul pe fereastră şi strângându-le bucuros mâinile 
celor doi tineri. 

— Da, da, plouă! vorbi şi Wiesenbauer, care îşi fuma ca de obicei luleaua din spumă de mare, 
stând în poarta casei lui arătoase. Iar tu, Maren, m-ai mințit zdravăn azi-dimineață. Dar haideţi în 
casă, voi ăştia! Cum spunea vărul Schulze, cică Andrees ar fi băiat bun, mai şi scoate recoltă bună 
anul asta şi, dacă o să plouă trei ani la rând, apoi nu strică, la urma urmei, să se unească pământurile 
de sus cu cele de jos. Aşa că mergeţi la mătuşa Stine, să lămurim de îndată lucrurile! 

Trecură câteva săptămâni. Ploaia încetase de mult şi ultimele care stivuite cu rod, împodobite cu 
panglici şi cununi, îşi lepădaseră poverile în hambare. Atunci, în lumina prielnică a soarelui, un 
mare alai de nuntă se îndreptă spre biserică. Cei doi miri erau Maren şi Andrees; în spatele lor 
mergeau braţ la braţ mătuşa Stine şi Wiesenbauer. Când se apropiară de uşa bisericii, auzind de- 
acum cântarea pe care bătrânul organist o mlădia în cinstea lor, iată că se ivi pe cerul albastru un 
nouraş alb şi câțiva stropi de ploaie căzură uşurel în cununa miresei. 

— Asta înseamnă noroc! spuseră oamenii îngrămădiți în curtea bisericii. 

— Asta a fost Trude, Stăpâna ploilor! şoptiră mireasa şi mirele, strângându-se de mâini. 

Apoi alaiul păşi în biserică. Soarele luci din nou. Orga însă tăcu şi preotul îşi văzu de datoria lui. 


Zbârlinţişor 
poveste germană 


A fost odată un prințişor 

Ce se chema Zbârlințişor, 

Şi nu era rău altminteri, 

Avea numai două deprinderi, 
Două metehne, ca prinţ şi fiu: 
Întâi, că era scandalagiu, 

Şi a doua, că se credea cineva, 
Ca dinsul mai va! 

Pe dinafară plin, 

Pe dinlăuntru puţin - 

Încât şi părinţii, în dese rânduri, 
Cădeau pe gânduri. 

Când îi spunea mama-regină, 
Scoasă din răbdări: 

„Nu mai fi prost!“ (Din pricină 
Că-i punea mereu întrebări 
„De ce şi ce şi cum?” 
Întrebări duium. 

Pe loc se zbârlea în trufie 

Şi ochii-şi rotea de mânie. 

La masă şedea lat 

Ca un primar crăcănat, 
Şi-nfuleca pe alese 

Fără să-i pese; 

Lua ce-i mai bun pe tăviţe, 
Alţii primeau rămăşiţe, 

Iar domnii şi doamnele, când 
Îi urmau la rând, 

Se gudurau ditamai 

Cu dulce grai 

Şi îngânau: „Vai, 

Ne onorează oalele 

Şi farfurule, goalele, 

Numai de-ar fi sătul, 

De-ar fi mâncat destul 

Dragul nostru prințişor 
Zbârlinţişor!“ 

Si la vorbă şi la taifas 

Ținea întâiul glas, 

Vorbea cu câinele ca şi câinii. 
„Tăcerea-i de aur”, gândeau bătrânii, 
Şi dădeau tăcuţi din umăr... 
Într-o zi, tuspatru la număr, 
leşiră din palat la plimbare 
(Cobora tocmai soarele-n zare), 


Ieşiră cu bună-nţelegere 
Maiestăţile lor regina şi regele 
Şi prințişorul cel tehui 
Împreună cu câinele lui. 

Pe câine îl striga Milc, 

Avea picioare de cocostârc, 
Bătea la fugă toate grivele 

Şi chiar locomotivele. 

Aşa că porni-ncurmeziş, de iscoadă, 
Peste câmpii şi livadă 

Cu prinţişorul în coadă. 

Şi în curând, uşurel, uşure, 

Se treziră adânc în pădure. 
Prinţişorul gândea, 

Inima-i râdea: 

„Departe-s părinţii. Ce bine! 
Asta-mi convine! 

O să mă caute printre lăstari, 
Printre fagii cei mari, 

Prin mestecăniş, 

Prin desiş - 

Iar eu, pitit ca sub scufă, 
După o tufă! 

Tata va sta posomorât, 

Mama va plânge numaidecât 
Şi toţi slujitorii, slabii şi graşi. 
Ce-o să le sfârâie paşii!” 


Şi clipele curg şi curg, 

Şi el şade pitit în amurg, 

Şi întruna cată şi cată 
După câine, roată, 

Că i-ar trece frica prin os 
Fără soţul lui credincios, 
Care nu pleacă, doar cască, 
Şi din grija lui câineasca 
Se-ntinde şi plânge-n țărână, 
Şi îl linge pe mână, 

Şi-l îndeamnă, copăcel, 

Să se-ntoarne cu el. 

Face, muiat, prinţul: 

„Nici că-mi prieşte-aici! 

Şi străjerii ăia şi stolnicii 
Ce-or fi având, nevolnicii, 
Pe ziua de azi? 

Dorm de necaz? 

N-or să mai dea de noi 
Până-n ziua de-apoi. 

Gata cu jocul, m-am săturat, 
O iau spre palat, 


Ba mai bine fug ca vântul!" 

Şi fuge de rupe pământul, 
Aleargă fără popas şi-l apasă 
Dorul de-acasă; 

Şi de spaimă, în codrul ca fumul, 
Încurcă drumul! 

Şi cum fuge mereu, 

Dă din greu în mai greu. 

Iar în cele din urmă 

Vine foamea şi scurmă, 

De un ceas, cu vaiere, 

Le umblă prin baiere, 

Parcă-i roade în dinți 

Pe câine şi prinţ. 

Nu mai fug, se târăsc în parte, 
Osteniţi de moarte... 

Când iată, zăresc o şuvită 
Printre crengi: luminiţă! 

Şi prin beznă, blând, 
Ferestruici scăpărând, 

Şi sus, un hornuţ 

Mititel, micuţ, 

Care fumegă, fumegă... 
Prinţişorul adulmecă 

Şi îndată pricepe: aici miroase 
A bucate gustoase! 

Şi inima-i bate, tic-tac, 
Fiindcă - scuzaţi - ca un godac, 
Dumnealui o purta în stomac. 
Deci, prin desiş se strecoară de-a huştiul 
Şi se saltă puştiul, 

Soarbe mireasma şi hoţeste 

În cuhnia casei priveşte: 

Ai, ce frumos! De nedescris! 
Mai frumos ca-n vis! 
Gospodinele cele mai harnice 
S-ar mira de-aşa farmece! 
Bolţile se-ngeamănă 

Ca în castel, şi seamănă! 

Şi în cuptor văpăile 

Cu vâlvătăile, 

Şi late, rotunde, zvelte, 

Ce de-a mai unelte în toate formele, 
După toate normele, 
Agăţate-n pereți, 

Numai scule de pret, 

Câte vreţi, 

Şi de tot soiul - 

De aur li-e boiul, 

Tiparele-s de argint, 


Piuliţa de mărgărint, 

Şi în frigare, repede, 

Se învârte, ca fetele 

Când joacă pe tăpşan - 

O găinuşă de fazan, 

În apa ce clocotă, racii 
Coboară cu spatele, 

Se roşesc de plăcere ca macii, 
Culcați de-a-ndaratele. 

Un tortuleţ îşi pune în grabă 
Din zahăr ars, podoabă. 

O potârniche, cu o lingură 

Se găteşte singură. 

Trei somni pe-alții trei îi aşază 
De-i murează... 


Prinţişorul râde şi spune: 

„Mare minune! 

O zână darnică, negreşit, 

Pentru mine le-a pregătit 

Şi pentru tine, codatule, 

Ca să te sature 

Cu mâncăruri din cele fine — 
Aşadar, se cuvine 

Să-i facem pe plac” 

Dar Mâlc îl apucă de-un crac 

Şi latră: „Stai, nu intra, 

Bănuiesc altceva, 

Îmi miroase cumva 

Că ar fi o capcană 

Aici, vicleană!” 

El geme, scânceşte, coada şi-o strânge, 
Şi fuge-n ocol şi plânge, 

Şi ferestruica rău îl sperie, 

De parc-ar zări strigoi, puzderie. 
Prinţişorul, însă, tare viteaz, 

Îi strigă-n obraz: 
„Fricosule, 
Flendurosule, 
Voia ta, mă rog, 
Minte scurtă - 
Eu intru pe loc 
Să-mi caut de burtă 
Şi nu mai stă, şi nu-l crede, 
La cuptor se repede. 
Nu cunoaşte o iotă, 

La gătit e ciubotă, 
N-are habar, 

Dar se vrea bucătar, 

Şi, fără să pregete, 

Murdarele-i degete 

Şi le vâră prin cratiţe, 
Caracatiţe. 

Scoate pentru cină 
Ficatul din găină 

(Căci de mult, cu nesaţ, 
Trage la ficați). 

Şi gândeşte: „Asta friptură 
Şi dă să ducă la gură, 
Când deodată pârâie în vatră, şi hârâie, 
Şi sâsâie locul, 

Şi se stinge focul, 

Iar în cuptor, în cenuşă, 

Mi-ţi şade-o mătuşă 

Bătrână, băbiţă, 

Cu albă scufiță 

Şi cu şort albior - 

Ea se-ncruntă de zor: 

„Ce vrei, mârlane? 

Şterge-o, guzgane, 

Că te ard cu bățul!" 

Dar prinţul, dat cu învăţul 

Mândriei din el, subțire, 

Nu rabdă jignire, 

Şi îi sare țandura, 

Şi vorbeşte brambura, 

Suduie, ţipă, turuie, 

Iar bătrână se-nfurie 

Şi din vatră, hop, 

Pe pământ, ca un dop. 

Şi zice aspru: „N-am cunoştinţă 
Câte le-nveţi spre ştiinţă, 

Dar, din mult-puţinul, se cheamă 
Că-ţi lipseşte ce-i mai de seamă, 

Şi asta-i, bagă la cap, băieţaş, 
Băieţel drăgălaş, 

E să-ți pui frâul, să te sfieşti, 

Şi bătrâneţea să o cinsteşti.” 

Face a batjocură prințişorul, 
Zbârlințişorul: 

„Cum, va să zică? Cică 

Pe ea s-o cinstesc? Nici de frică! 
Cine-mi pică 

Hodoronc, din vatra cu scrum, 

Nu e vrednic de cinste! Oricum, 

E o persoană de rând, şi îi dau un sfat: 
Să-şi schimbe tonul apăsat, 
Căci eu sunt prinţ, fiu de rege, 
Sunt prinţ, în lege se-nţelege, 
Ajunge să-mi vezi urechile lungi 

Atunci, 

Bucătăreasa bătrână, 

(Desigur o zână) 

Strigă: „Ori una, ori alta, 

Prinţ ori calic, 

Copil eşti, copile, 

Şi alta nimic - 

Eşti zilnică trudă 

Pentru om şi animale, 

Ce lucrează şi asudă 

Slujind dumitale 

În casă, prin curte, oriunde - 
Dar tu? Ia răspunde, 
Ştrengarule, când 

Să-i slujeşti ai de gând? 

Ei ţi se-nchină, tu cui te închini? 
Ei te alină, pe cine alini? 

Ceea ce eşti şi ceea ce ai, 
S-o-nveţi de la mine încai, 

E lucrul iubirii ce te-a crescut - 
Şi dacă-o ucid, rămâi fără scut, 
Ca şi pierdut, 

Singur în larga privelişte, 
Rămâi de izbelişte.” 

Şi face bătrână un semn 

Cu băţul de lemn 

Şi zice: „Făcut! Afla-vei, dară, 
Că şi iubirea poate să moară! 
Voi începe întâi cu părinţii, să ştii, 
Pe urmă vin rudele grijulii, 
Fraţi şi mătuşi şi domniţe, 
Dascăli şi dăscăliţe, 

Voi stârpi în toţi gândul 

Cel presupus, ucigându-l, 

Şi frumoasă floarea 

Ce se cheamă răbdarea. 

Voi stârpi, voi stârpi şi-n argați 
Credinţa ce-ţi poartă, plecați... 
Şi-acum haide, puişor semet, 
Jos de pe tronuleţ, 

Unde toţi te urcară! Te du! 

E vremea să pici şi tu!" 

Şi mai face bătrână un semn 
Cu băţul de lemn, 

Se clatină lumea, tunete-o frâng, 
Şi piere casa-n adânc... 


Dar prinţişorul?... Slava Domnului, 
Zace în iarba somnului, 
Şi deasupra nasului, iacătă, 


O steluţă scapătă! 

Noapte să fie? Oare-a visat 
Sub geana pădurii, înfricoşat? 
S-a rătăcit în vis, aiurea, 

Şi-a tot bătut pădurea? 

Da, da, şi poteca-l aşteaptă, 
Duce spre casă, dreaptă! 

Hai, în picioare! Ce-or fi tânjind 
Ai săi la palat, ce-or fi jelind 
Şi n-or fi ştiind 

Ce să mai facă de dor 

Fără prințişorul lor 
Zbârlinţişor! 

El fuge ca o zvârlugă 

Şi câinele-şi strigă din fugă, 
Dar javra parcă-i hârcă, 
S-o duci în cârcă... 
„Mâlc, vino-ncoa, mişcă 
Ce are câinele? Zici că 
E altul, de groază! Nu-i glumă: 
Parcă-i ciumă, 

Hienă murdară, 

Rânjindu-şi colții de fiară; 

Se holbă la prinţ cu scârbă şi ură 
Peste măsură, 

De parcă-ar vrea să-l rupă-n bot, 
Să-l sfâşie tot. 

Rău tovarăş! Fălcile slute! 

De-ar ajunge mai iute, 

Că-aşa drumeţie cu momâia 

Nu-i de dorit nimănuia. 

Câinele său, credinciosul, cumintele, 
Îi arată dintele!... 

În sfârşit, bolnav de spaimă şi foame, 
Mulţumescu-ţi, Doamne, 
Ajunge la poarta cu lacăt şi herb, 
S-a topit şi momâia prin ierbi... 
Poarta-l întâmpină, mare, 

În sclipăt de felinare, 

Şi răcneşte prinţul erou, 

Stârnind prelung ecou: 

„Portare, ridică-te! 

Nu auzi strigăte? 

Trândavule, sus, 

Deschide, ţi-am spus! 

Nu mai sta, că-i de rău: 

Sunt prinţul tău!” 

„Din cei mulţi eşti vreunul 

Al meu nu-i niciunul!” 


„Ba da! — face prinţul, mai hotărât, 
Mai cu lacrimi în gât — 

Nu-mi spuneai tu din prag 
Prințişorul meu drag? 

Şi din mână-mi fluturai 

Şi ce bun erai, 

Cu mine, blajinule, 

Portare, bătrânule! 

Umblând prin pădure, am zăbovit, 
Nu mă ţine aici părăsit, 

Şi de foame, lihnit!" 

Răspunde moşul cu cheia: 

„Nu sufăr tânga, de-aceea 
Poftim, băiețaş, îţi dau voie!” 
Poarta se crapă anevoie 

Şi prin dunga strâmtă, lungă, 

Se strecoară prințul pe dungă. 
Mititel, vlăguit, sfios, 

Îşi scoate şapca frumos, 
Mulţumind peste poate 

Pentru bunătate. 

Murmură moşul în barbă: „Ehei, 
Nu-i prea stătea-n obicei!” 
Obicei, neobicei, destul că 
Bucuria-n obraji i se culcă 

Şi arde pe fața băiatului, 

La vederea palatului. 

Acasă! Acasă! Ce mângâiere! 
Sufletul parcă-i fagur de miere 
Şi strigă prinţul: „Salut, grăiesc, 
Ție, cămin părintesc, 

Vouă, tată şi mamă, şi neamuri 
Si cunoscuţi din alte ramuri, 

Şi, în tot cazul, salut şi mulțimea, 
Servitorimea!" 

Îi vede-nşiraţi pe scări 

Până sus, la intrări, 

Şi cameristei îi zice-n răsfăţ: 

„O fi supeu la curte, ospăț?” 
Dar femeia ţipă deodată, 

Slugile stau cu gura căscată, 
Apoi, ca un vaiet, ca un murmur, 
Se aude jur împrejur: 

„Vai nouă, văzurăm şi asta 

S-a întors acasă năpasta!” 


Ei, asta-i prea mult! N-ar permite 
Nici în glumă pasămite 
Asemenea batjocuri un prinţişor! 
De aceea răcneşte Zbârlinţişor: 


„Lepădături! Vorbesc eu cu tata. 
Vă luaţi voi răsplata! 

Repede, Johann, la muncă! 

Să mă cureţi lună! Poruncă! 
Doar se-nţelege cum că 

N-o să apar ca un birjar 

În faţa reginei, murdar. 

S-aducă perii fetele, 

Clara să-mi perie pletele, 
Croitorul hăinuţele, 

Cizmarul pingeluțele, 

Şi tu, lacheu, n-o face pe domnul, 
Lasă tihna şi somnul, 
Văcsuieşte-mi ghetele, Max!” 
Dar oamenii râd ca din butoi: 
„Dă-le singur, cu vax, 

Că de nu, te dăm noi!" 


Păleşte prinţul, îngălbeneşte, 
De ciudă, fireşte, 

Şi în neştire, sări şi sări 

În sus pe scări, 

Şi de-acolo în sala primirii 
Unde stau la ospăț musafirii. 
Regele tocmai înalță pocal 
Către un oaspete regal 

Şi le urează celor poftiți 

Mulţi ani fericiți. 

Iar regina (se miră prințul, mut) 
E voioasă cum nu s-a văzut, 

Îi şade alături un rege străin 
Care o-ntreabă zâmbind senin: 
„Parcă era şi un prinţişor... 

Nu cumva maiestăţile lor 

Vor fi avut un fecior?” 

„Da, da, mi se pare şi mie, 

S-a dus pe pustie!" — 
Răspunde mama, şi mai râde încă, 
Şi bea şi mănâncă. 

Oftează prințul: „Văd şi mă tem, 
Ăsta-i al babei blestem, 

De-l uită şi mama pe fiu! 

Mai bine mă rupea de viu 
Mâlc, să mă piarză — 

Ori să fi rămas la barză!" 

El plânge şi cade-n genunchi, 
Iar regele, îndoit din trunchi, 
Întreabă: „Ce-i comedia asta în casă? 
Nu mai e loc la masă! 

Dacă vrea copilul frupt, 


Niscai peşte sau fripturi, 
Atunci să se vâre dedesubt, 
Că de la multele guri 

Rămân sub masă fărâmituri!” 


Prinţul păleşte, se moaie, 
Lacrimi îi curg şiroaie 

De parc-ar fi vinovat 

De cel mai mare păcat, 

Şi se vâră sub masă, întins 
La picioarele mamei dinadins, 
Care îl vede, şi ochii îi lunecă, 
Şi nu se-ntunecă, 

De ai spune că 

Nu-i pasă de ce se petrece, 
Glumeşte cu sânge rece, 
Unge o trufă cu unt 

Şi o dă regelui cel cărunt. 
Prințişorul nici că mai vrea 
Să mănânce, să bea. 

I-a pierit pofta, lacrime grele 
Îi cad pe obraz, mărgele, 

Şi îi udă buzele, 

Mofluzele, 

Până-n gâtlej se preling, 
Foamea şi setea o sting, 

Iar inima, grea de-a dreptul, 
I-apasă ca piatra pieptul. 

Nu cutează prințul să mişte, 
Şi de jale şi de restrişte, 
Ostenit şi frânt, 

Aţipeşte curând. 


A doua zi, în zori, 

Altă pricopseală: 

Vin măturători 

Şi mătură-n sală 

Şi spun: „Poftim, 

Aferim, 

Cum doarme prințul, nene, 
Până-n ziuă, de lene, 

Iar noi musai să trudim, 
De cu noapte ne spetim 
Cu aste mături 

Să dăm gunoiul în lături — 
Chiar şi regele umblă 
Mâhnit ca o umbră, 
Doborât de milă 

Că-i boleşte Zorilă, 
Copoiul fără de care 


Dânsul nu poate la vânătoare”... 


Prințişorul ascultă de jos 

Şi sare mânios: 

„Nu poate fără un câine bleg? 
Dar eu ce sunt? Nimic? 

Ei, da, înţeleg, înţeleg, 

Sunt de prisos, vreau să zic, 
Nu simte adică nime 

Nevoie de mine! 

Dar asta se schimbă, nu ţine! 
Vă spun răspicat, vă Jur, 

Pe toată suflarea din jur 

Şi, după datina regească, 

Pe barba ce o să-mi crească!” 
El în genunchi, supus, 

Se roagă Celui de Sus, 

Apoi se scoală şi mână 

Iute, la fântână, 

Şi scoate singur apă, 

Se spală, se freacă, 

Şi singur se-mbracă, 

De ruşine obrazul îi crapă, 
Căci până azi, ca un sugar, 
Puiul mamii, pui, 

Nici nu mişca măcar 

Fără dădaca lui. 

Acuma însă-i sfârşitul, 

S-a dus cu dădăcitul: 

„Decât să te sprijini pe toți 
Mai bine-i ajuţi cât poţi!”... 
Şi cum rosti în gând 

Acest legământ, 

Nicio povară nu-i păru prea cruntă, 
Nicio muncă prea măruntă... 
Părăsi palatul, mândru şi demn, 
Locui într-o şură de lemn. 
Purta straie ponosite, 

Din bucăţi înnădite, 

Şi în spinare un coş de nuiele, 
Plin cu toate cele: 

Căra iarna cărbuni 

Pentru oamenii cei buni, 
Să-şi încălzească odăile — 
Vara, săpa în copăile 
Hrubelor, dis-dimineaţă, 

Şi căra gheaţă. 

Uneori, ducea prânzul 

Celor mai sărmani ca dânsul — 
Câte o îmbucătură 


Ruptă de la gură, 

Şi ce mai putea să-mpartă 

Din sărăcia-i deşartă. 

Şi astfel, schimbat, peticit, 

De nimeni bănuit, 

Argăţea pe spetitele. 

Răbda uneori ca vitele 

Fie pe arşiță, fie pe ger 

Ba, câte unul, mai boier, 

ÎI trăgea de urechi, dar nici unele 
Nu-i umbreau curajul şi numele. 
Şi oricât de lungă-i fu pătimirea, 
Nu-şi pierdu firea. 

După truda-i grea 

La dascăli mergea, 

Se ruga şi cerea 

Să-l înveţe câteşi multe. 

Întâi, n-au vrut să-l asculte: 
„Lecţii doreşti? Ce chin 

Să le-ndeşi, până-ncap 

Puțin câte puţin 
Copiilor, în cap 
Dar el stărui cu atât a tărie 

Încât îi răspunseră: „Fie!” 

Şi apoi învăţă cât doi, cât nouă, 
Cât nouăzeci şi nouă. 

„Mai bine mor, îşi zicea hotărât, 
Mai bine mor decât 

Să nu le fiu drag şi comoară 
Părinților, iară!” 

Şi într-o zi, soarele roşu 
Sui pe creste, 

Şi în ogradă cocoşul 
Dădu de veste: 
„Scularea! Scularea!” 
Prințul se trezeşte 

Şi-l apucă mirarea — 
Ce de-a raze inundă 
Odăiţa-1 scundă, 

Ce potop de lumină, 

Şi din preajmă, lină 
Răsuflare parcă 
Genele-i încearcă... 
Venea ca o icoană 

Fără de prihană 

Zâna, plutind, 

Şi dulce grăind: 
„Vremea-ncercării, timpul rău 
Le-a biruit curajul tău; 


Dragostea moartă a-nviat 

Cu nouă putere şi credință — 
Urmează-mă, dar, eşti dezlegat!” 
Prinţul sări şi în umilință 

Se închină la chipul ei, 

Apoi rosti cu temei: 

„Pricep şi văd, stăpână, 

Eşti cea mai mare zână, 

Şi îmi redai cel mai scump avut 
Din câte avui în trecut: 
Dragostea celor de-acasă 

(De altele nici nu-mi pasă)”. 

Iar zâna vorbi: „Nu am dat greş, 
Va să zică, suntem înţeleşi. 
Pune-ţi mantaua peticită, 

Ia-ţi coşul de răchită, 

Pleacă-ţi capul şi nu-ţi muta 
Ochii de la trena mea, 

Căci asemenea faptă niciodată 
Nu ți-ar fi iertată.” 


Astfel, porniră amândoi 

Spre palatul regal 

Însoţiţi de-al zânei convoi, 
Ca un sălbatic val. 

Erau călăreți-logofeți 

Pe păuni semeţi 

Cu gheare de aur — 

Şoimi şi balauri 

Ce suflau din gâtlejuri 
Trandafiri în vârtejuri, 

Şi fluturi ca soarele, 

Ce umpleau hotarele 

Cu parfum de brânduşe 

Din aripi jucăuşe... 

La picioare-i săreau 
Prinţişorului sau 

ÎL trăgeau, să cadă, 

Spiriduşi grămadă, 
Se-agăţau de haina cu petice, 
Dădeau să-l împiedice 
Năvăleau în coş şi cu sete 

ÎI trăgeau de plete... 

Dar prințul răbda tăcut, cuminte, 
Nu se uita decât înainte... 

Şi la palat slujitorii de față 
Stau înşiraţi ca pe aţă, 

Şi zâna trece prin dreptul lor, 
Şi după zână, Zbârlinţişor, 
Care se-ntreabă: „Cu ce ochi şi cum 


M-or fi privind acum?” 

Şi îşi simte tulbure sinea. 

Mai mare ruşinea — 

Ghetele îi sunt crăpate, 
Mâinile zgâriate 

Şi atâta de murdare 

Că le-ascunde-n buzunare 

Şi se roagă: „De nu m-ar ghici 
Când trec pe-aci, 

Şi mai ales mama 

Să nu-şi dea seama, 

Şi cei de-mi slăveau harul 

Să mă creadă hornarul!” 
Deodată, aude lătrat, 

Mâlc, bătrânul fârtat, 

Parcă latră, sare şi vine 
Tăindu-şi drum prin mulțime, 
Parcă-l miroase: „Lu? 

Eşti tu ori nu?” 

Ce n-ar da prințul ca baremi în pripă 
Să se uite îndărăt o clipă! 

Dar nu! Va sta cu ochii 
Numai la umbra frumoasei rochii, 
Cu ochii la trenă o s-aştepte, 


Care lunecă-n sus pe trepte, 

Şi în sfârşit (inima-i bate, ciocan, 
Sângele-i fierbe avan) 

Vede cum zâna, ca o statuie, 

În sala tronului suie. 


Aici, deşi dimineaţă, curtenii, 
Auzind foşnetul trenii, 

Şi aflând că e zâna într-adevăr, 
Se adunară cu toţii în păr 
Slobozind în aer 

Gemete şi vaier, 

Căci zi şi noapte, în ultimul timp, 
Stau maiestăţile lor ca pe ghimpi, 
Jeluind amarnic după fiu 

De-a cărui soartă nu ştiu. 

Iar sfetnicii şi dânşii, 

Amărâţii şi plânşii, 

Dau întruna cu spusa: 

„Ne roade grija că nu s-a 

Găsit, cu tot sârgul căutării, 

Un moştenitor acătării. 
Umblat-am zile şi nopți în şir, 
Dar nu am zărit nicăiri 

Pe unul vrednic a fi cocon 


Şi urmaş la tron, 
Ca să-l cinstim după lege 
Drept fiu de rege...” 


Maiestăţile lor, cu smerenie, 
Primiră sfânta vedenie 

Şi îndoiţi din şale 

Îi grăiră cu jale: 

„Tu, zână, ştii orişice, 

Şi cum şi de ce, 

Şi lacrima ţării şi oful nost' 
Le ştii pe de rost. 
Prințişorul, dragul, 

Nu ne mai calcă pragul, 
S-a pierdut! 

La început 

(Ne miră cum şi ce fel) 

Nu prea tânjeam după el — 
Acum însă jalea ne bântuie, 
Durerea ne mântuie, 

Ochii ne seacă de dor 
După Zbârlinţişor”. 


Măsurându-i de sus, 

Dar şi cu blândete, 

Zâna le-a spus 
Regeştilor feţe: 

„Bieţii de voi, ziua bună, 
Totul a mers strună! 

Fiţi dar pe pace, 

Şi priviţi încoace, 

La ăst omuleţ 

Ce cu mine-l purtai 

Aşa cum îl vedeți, 
Cerşetor după strai — 
Oare-l cunoaşteţi, v-aş întreba, 
Da, ori ba?“ 


Ce-a fost apoi, a fost minune 

Ce nu se uită cât e lume, 

Şi toți au păstrat-o-n ghiocul minţii. 
„Zbârlințişor!“ strigară părinții, 
„Ah, prinţişorul!“ strigară ceilalți, 
Rude şi curteni înalți... 

EI sta, sărmanul, cu faţa suptă, 

Cu haina ruptă, 

Dar, cătând la chipu-i, 

Nu puteai să-l închipui 

Decât prunc al luminii, al soarelui, 
Şi scria pe fruntea vlăstarului: 


„Eu am venit să vă iubesc, 
Să vă fiu sprijinul cel dintâi, 
Şi cu gând prietenesc 

Şi cu fapta să mângâi, 

Să-i slujesc cu plăcere 

Pe cei aflați în durere” 

Ai, ce chiot, ca de mânzoci, 
Porni dintr-o mie de voci! 
Şi-n ce desfătare inima caldă 
Părinţii şi-o scaldă! 

Şi câte lacrimi de bucurie, 
De parcă raiul a fost să fie! 
Mişcată şi ea, preabuna zână 
Duse băiatul până 

La părinți, de mână. 

Se trase-napoi un pas 

Şi rosti cu mândru glas: 
„Povara coroanei o s-o poarte 
Cândva, în anii ce vin, 
Fericind mulțimile foarte, 
Va fi stăpân deplin 

Şi slăvit cum sunt puţini! 
Scut şi nădejde celor mulți, 
Bogaţi ori desculți, 

În inima astei lumi betege 
Va fi peste inimi rege!” 


Şi întru acestea 

S-ar isprăvi povestea. 

Doar o vorbă-n scapăt 

Ţin să adaug la capăt, 

Şi anume că Mâlc, brav ipochimen, 
Nu-şi mai vărsă necazul pe nimeni, 
Şi când, lovit de ani şi de gută, 

Se culcă, ținându-şi răsufletul, 
Zâna cea bună şi pricepută 

Nu îngădui să-şi dea sufletul: 
Zdravăn şi tânăr ca ziua de mâine îl făcu pe câine. 
Iar părinţii (ştiu că vă miră) 

Nici nu îmbătrâniră măcar, 

Trăiră tineri până muriră - 

Şi acesta fu darul din dar, 

Din dragostea prințului - prinţişor, 
Ce se chema Zbârlinţişor. 


Mărul de aur 
poveste irlandeză 


A fost odată o femeie săracă lipită pământului, care avea un fecior. Feciorul a muncit un an la un 
ţăran înstărit şi s-a întors acasă cu o pereche de vaci. Şi acum mergea cu ele la păşune. Pe când era 
el cu vacile într-o dimineaţă la păscut, iată că în faţa cocioabei unde trăia el, alături de mama lui, se 
opri o bătrânică. 

— Ştiu prea bine, îi spuse ea femeii sărace, că nici tu şi nici fiul tău nu sunteţi oameni cu stare, 
dar eu sunt şi mai sărmană decât voi şi dacă ai vrea să-mi dai şi mie un codru de pâine, nu te voi 
uita niciodată. 

Femeia cea săracă nu aşteptă s-o roage încă o dată şi se duse de-ndată în casă, de unde luă o cană 
cu lapte proaspăt şi un boţ de mămăligă şi i le întinse bătrânei: 

— N-am altceva mai bun, că ţi-aş fi dat, dar ceea ce am îți ofer cu plăcere, îi spuse femeia. 

— Ai inima bună. Şi pentru asta te voi răsplăti. lată acest măr. E făcător de minuni. El are darul 
de a tămădui orice boală. Cu mărul ăsta veți fi bogaţi. Şi dacă voi mai trece pe aici, îmi vei da 
merinde bune şi gustoase, căci fiul tău, cu mărul acesta de aur, va vindeca pe oricine de orice boală 
şi lumea îi va fi recunoscătoare, fiecare după puterea lui. 

Femeia cea săracă rămase cu mărul în mână şi cu gura căscată. Nici nu apucă să-i mulţumească 
bătrânei, căci, după ultimul cuvânt rostit, ea se făcu nevăzută. 

De cum îşi văzu femeia feciorul că se apropie pe înserat, de la păşune, alergă să-l întâmpine şi 
să-i istorisească tot ce se petrecuse în dimineaţa aceea. Feciorul nu mai putea de bucurie când o auzi 
pe maică-sa vorbind. Şi mai ales când luă în mână mărul de aur. 

Şi, într-adevăr, o lună, două, nouă, toţi cei din sat veneau la el, la mărul de aur, tămăduitor al 
oricărei boli. Şi acum trăiau în belşug şi erau fericiți şi făceau numai bine celor ce veneau la ei doi. 

Dar despre mărul de aur fermecat se dusese vestea până la curtea regelui. Şi când auzi regele că 
un biet cioban are o asemenea comoară, nu se arătă tocmai fericit. Şi cum ştia că de bună voie el nu 
avea să-i dăruiască mărul, trimise omul lui de încredere să i-l fure. A doua zi chiar, mărul fermecat 
era în palatul regelui. Se tânguiră şi feciorul şi maică-sa când şi-au dat seama că cineva le furase 
mărul de aur, dar degeaba; nu era şi nu era nicăieri. Şi nici nu-şi închipuiau că tocmai omul de 
încredere al regelui fusese hoţul. 

Şi, cum fiica regelui era cam fără putere şi zăcea de mai multe zile în pat, regele încercă să-i 
redea puterile cu mărul fermecat. Dar lucru curios: puterea binelui, aşa cum mărul a avut-o în 
mâinile celor doi care fuseseră hărăziți să se bucure de binefacerile lui, se prefăcu în putere a răului. 
Sub ochii regelui, fetei lui îi apărură două coarne cu ramificații ca la cerb. N-a ştiut ce să creadă... 
Şi ca să se convingă că nenorocirea se datora mărului furat, încercă să tămăduiască cu el şi pe unul 
din curteni, care şchiopăta de la o vreme de un picior. Şi deodată văzu regele că şi curteanului îi 
apărură două coarne şi mai mari şi mai puternice decât fetei lui. Disperarea îi era mare. Trimise de 
îndată câţiva slujitori să i-l aducă pe cioban la palat. Şi-l aduseră. Abia astfel află şi bietul om cine îi 
luase mărul de aur. 

— Să-mi vindeci imediat fata şi curteanul. Uită-te la el în ce hal arată! Mărul tău e de vină! 

— Măria-ta, eu n-am nicio vină! se închină ciobanul în fața regelui. Nici nu ştiu cum de s-a putut 
întâmpla aşa nenorocire! Eu i-am vindecat pe oameni până acum, nicidecum nu i-am sluţit! Cu voia 
Măriei-tale aş vrea să mi se dea înapoi mărul meu. Poate că în mâna mea or să se petreacă altfel 
lucrurile! 

— Să i se dea mărul acestui om! tună glasul regelui înfuriat. 

Minune! De cum reveni mărul în mâna ciobanului şi ciobanul se apropie de fata regelui şi de 
curtean, le dispărură amândurora coarnele, ca prin farmec, adică aşa cum se treziseră cu ele, tot ca 
prin farmec. 

La vederea acestora, regele rămase convins că ciobanului nu-i putea lua darul cu forța, cât era el 
rege. Cu părere de rău, îl lăsă să plece liniştit cu mărul de aur. Şi de câte ori a mai avut de-atunci 
încotro nevoie de un vraci, l-a chemat pe cioban şi l-a răsplătit după cum i s-a cuvenit. 


Bătrânica şi spiriduşul 
poveste irlandeză 


Într-o bună zi o bătrânică se plimba pe afară când a auzit un zgomot uşor. 

Poc, poc, poc! Poc, poc, poc! 

„Mă-ntreb ce poate fi,” a zis bătrânica. 

S-a furişat în spatele unui copac şi de acolo, spre marea ei surpriză, a văzut un spiriduş îmbrăcat 
în haine verzi. Acesta lovea cu un ciocan micut, făcând pantofi pentru alți spiriduşi şi zâne mititele. 

Bătrânica l-a apucat pe spiriduş de gulerul hainei. 

„Te-am prins, Domnule Spiriduş!” a strigat ea. 

„Într-adevăr m-ai prins,” a spus calm spiriduşul. „Dar îţi mulțumesc dacă îmi dai drumul să mă 
pot întoarce la treaba mea.” 

„Ooo, nu,” a spus bătrânica. „Nu înainte să-mi spui unde-ţi este oala cu aur. Toată lumea ştie că 
atunci când prinzi un spiriduş el trebuie să-ți arate unde-i este îngropată oala cu aur.” 

Spiriduşul a râs. „Deci, vrei oala mea cu aur, nu-i aşa? Foarte bine. Urmează-mă atunci şi-ţi voi 
arăta unde se afla îngropată.” 

Spiriduşul a pornit-o înainte urmat de bătrânica care se ținea strâns de haina lui. 

Într-un final au ajuns într-un câmp unde creşteau sute de tufişuri. Spiriduşul a arătat spre unul 
dintre ele şi a spus, „Sapă sub acest tufiş şi vei găsi tot aurul pe care ţi-l doreşti.” 

Bătrânica s-a uitat la pământul tare. „Trebuie să mă-ntorc acasă şi să iau o lopata,” a spus ea. 
„Dar mai întâi am să leg de tufiş eşarfa mea cea roşie. Aşa voi şti unde să sap când mă-ntorc cu 
lopata.” 

„Bună idee,” a spus spiriduşul cu o sclipire în ochi. „Să te bucuri de aurul ce-l găseşti!” şi făcând 
semn cu mâna, spiriduşul a dispărut. 

Bătrânica a alergat spre casă şi a luat o lopata. Pe drumul înapoi s-a gândit cum să cheltuiască 
aurul ce-l va găsi. 

Dar când a ajuns din nou în câmp, ochii i s-au mărit de surpriză. În locul unei singure eşarfe 
roşii, a văzut sute la fel. Fiecare tufiş avea o eşarfă roşie legată de el! 

„Ooo, nu!” a strigat bătrânica. „Spiriduşul acela m-a păcălit! Nu pot săpa sub toate aceste 
tufişuri. Acum trebuie să mă-ntorc acasă fără oala mea cu aur.” 

Şi asta a făcut. 


Vulpea şi cei doi ursuleți 
poveste irlandeză 


În adâncul unei păduri întunecate, departe, departe, dincolo de munţi şi văi, trăia o ursoaică 
împreună cu cei doi ursuleți ai ei. Nicicând, picior de altă vietate nu îndrăznise să pătrundă în 
pădurea aceea. Când ursuleții crescură mari, se gândiră să-şi părăsească bârlogul şi să cutreiere 
lumea. Îşi luară rămas-bun de la maica lor, ursoaica, şi pe-aci ţi-e drumul! Şi merseră, şi merseră o 
zi, două, până ce în ziua a treia se pomeniră într-o frumoasă câmpie, unde se hotărâră să poposească 
şi să mănânce, până la ultima firimitură, merindele puse cu grijă de mama ursoaică pentru ca să le 
aibă pe drum. 

— Mie mi-e foame... parcă aş mai vrea ceva, începu să mormăie ursuleţul cel mai mic. 

— Ei, crezi că mie nu? îi răspunse cel mare. Merseră mai departe şi întâmplarea făcu să găsească 
în cale o bucată de brânză. Se hotărâră s-o împartă pe din două; nu ştiau însă cum. Tocmai când se 
frământau în ce chip s-o rupă în două părți egale, iată că apare o vulpe. 

— Ce tot vă sfădiți atâta? întrebă vulpea. 

— Am găsit bucata asta de brânză şi nu ne pricepere cum s-o împărțim în două bucăţi egale, îi 
răspunseră ursuleţii. 


— Dar nu-i deloc greu! le zise vulpea, rupând-o în două. 

— Vezi că ai greşit! săriră ursuleţii nemulțumiți. O bucată e mai mare ca cealaltă. 

Uitându-se cu atenţie, vulpea recunoscu: 

— Drept este, bucata asta e mai mare decât cealaltă, dar o fac eu îndată la fel. 

Şi, spunând acestea, muşcă cu poftă din bucata mai mare de brânză. 

— Ai muşcat prea mult; acum a rămas cealaltă mai mare, țipară ursuleţii cu nevinovăție. 

Atât aşteptă vulpea ca să muşte cu poftă şi din cealaltă bucată. Şi din nou rămase una mai mare, 
şi împărţeala vulpii nu se sfârşi decât odată cu ultima firimitură de brânză. 

— Frumos fel de a ne ajuta să împărțim brânza în două părți egale! mormăiră ursuleții. 

— ŞI, totuşi, pentru voi doi, părțile au rămas egale, deoarece niciunul din voi n-a avut o fărâmă 
mai mult şi nicio fărâmă mai puțin decât celălalt. 


O monedă câştigată cinstit 
poveste norvegiană 


A fost odată ca niciodată o femeie tare săracă. Locuia împreună cu băiatul său într-o căsuţă 
sărăcăcioasă tocmai la marginea satului. De mâncare n-aveau ce să mănânce, de făcut foc în sobă nu 
aveau cu ce, de aceea bătrâna îl trimise pe micul ei băiat în pădure după vreascuri. Afară era vreme 
rece de toamnă şi băiatul alerga şi ţopăia ca să se încălzească puţin. De fiecare dată, după ce punea 
în coş o rămurea sau o rădăcină, bătea din palme, pentru că din pricina frigului mâinile i se făceau 
roşii, întocmai ca merişorii de sub picioarele sale. 

După ce strânse coşul plin cu vreascuri şi numai ce voia să se întoarcă acasă, dădu peste un 
lăstăriş. Deodată zări acolo o piatră mare albă, roasă şi înnegrită de ploi şi vânturi. 

— Sărmană piatră! Ce albă şi palidă eşti! Trebuie să fi îngheţat de frig! spuse băiatul şi-şi 
dezbrăcă jacheta de pe sine şi-o înveli. 

Când sosi acasă, maică-sa îl întrebă cum de a mers în pădure, pe aşa vreme răcoroasă, numai în 
cămaşă. Băiatul îi povesti cum a găsit în pădure o piatră bătrână şi gârbovită şi palidă de frig şi cum 
el a acoperit-o cu haina sa. 

— Eşti un prostănac, îi spuse maică-sa. Cum poţi să crezi că unei pietre poate să-i fie frig? 
Hainele sunt astăzi atât de scumpe, iar tu te-ai apucat să înveleşti cu ele o piatră întâlnită în cale! 

Şi mama îl alungă în pădure să-şi aducă jacheta. 

Băiatul se întoarse la acelaşi loc unde găsise piatra şi observă că aceasta parcă se ridicase şi se 
făcuse mai mare. 

— Sărmana! Asta înseamnă că te-ai încălzit şi tu puțin, nu-i aşa? grăi băiatul. 

Dar când o privi cu mai multă băgare de seamă, zări sub ea o cutie plină cu monede strălucitoare 
de argint. „Pesemne că sunt bani furați, gândi copilul. Cine ascunde în pădure, sub piatră, banii 
câştigaţi cinstit?” 

Luă cutia, o duse la un râu, nu departe de lăstăriş, şi o deşertă toată în apă. O monedă însă căzu 
din cutie şi pluti pe deasupra apei. 

— lată, aceasta este câştigată cu muncă cinstită. O monedă dobândită astfel niciodată nu se 
îneacă, spuse băiețandrul, prinzând moneda cu mâna. 

Apoi luă jacheta şi se întoarse în sat. 

Când ajunse acasă, povesti maică-si cum piatra se încălzise şi se ridicase de la pământ şi cum el 
găsise o cutie plină cu monezi de argint şi cum le aruncase în lac, pentru că banii se vede că au fost 
furați. 

— Numai o singură monedă nu s-a înecat... Am luat-o cu mine pentru că e câştigată cinstit, 
încheie băiatul istorisirea. 

— Eşti un nătâng! se înfurie mamă-sa. Dacă din toate monedele numai ea ar fi fost dobândită cu 
cinste, înseamnă că pe lume nu există decât puţină cinste. Dar chiar dacă ele ar fi fost furate de zeci 


de ori, tu, doar le-ai găsit. Trebuia să le fi luat şi am fi trăit în îndestulare până la sfârşitul zilelor 
noastre. De azi înainte n-am să-mi mai rup spinarea, trudind pentru tine! Du-te în lumea mare şi 
câştigă-ţi singur pâinea! 

Şi băiatul porni încotro îl duseră ochii. Şi oriunde poposea, peste tot întreba de nu are nevoie 
cineva de vreo slugă. „E prea mic şi plăpând”, ziceau oamenii, măsurându-l, şi nu-l tocmeau. 

Mai bătu el cale lungă şi într-un târziu ajunse la curtea unui negustor. Acesta îl năimi la 
bucătărie, să ajute pe bătrâna bucătăreasă la căratul apei şi lemnelor. 

Astfel se aciui el pe lângă negustor şi rămase acolo. 

Într-o zi negustorul se pregăti de o lungă călătorie în altă ţară, departe, departe, tocmai dincolo 
de mare. Şi atunci întrebă, după obiceiul său, pe slujitori, ce-ar dori ei să le aducă din acea țară. 
Fiecare şi-a spus dorinţa. Când fu întrebat băiatul; acesta-i întinse negustorului moneda sa. 

— Ce să-ţi cumpăr? întrebă stăpânul. Că doar mare lucru nu pot să-ți aduc pentru o monedă. 

— Cumpără ce ţi-or da. E o monedă câştigată cinstit, răspunse băiatul. 

Negustorul îi promise că-i va îndeplini dorinţa şi porni la drum. 

Odată ajuns dincolo de mare, negustorul îşi descărcă marfa, apoi încărcă alta nouă, cumpără totul 
ce promisese slujitorilor şi se întoarse pe corabia sa. Când era gata să se îndepărteze de țărm, îşi 
aduse aminte că avea şi moneda băiatului, pentru care îi făgăduise să-i cumpere ceva. „Pentru o 
singură monedă să mă întorc din nou în oraş? se gândi negustorul. Fleacuri! Din asemenea nimicuri 
te alegi numai cu bătaie de cap”. 

Deodată, nu se ştie de unde, răsări o bătrânică cu un sac în spinare. 

— Ce-ai în sac, bunicuţo? o întrebă negustorul. 

— Iaca, o pisică. N-am cu ce s-o hrănesc. M-am gândit s-o arunc în mare, ăsta-i tot necazul meu, 
răspunse bătrâna. 

„Băiatul m-a rugat să-i cumpăr orice mi-or da pentru moneda lui”, se gândi negustorul şi o 
întrebă dacă nu-i dă pisica pentru o monedă. 

Bătrâna nu-l făcu s-o întrebe de mai multe ori şi vânzarea se făcu. 

Numai ce negustorul părăsi portul, că din senin se stârni pe mare o groaznică furtună. Vântul 
bătea sălbatic, azvârlind corabia când într-o parte, când într-alta, iar negustorul nu ştia încotro îl duc 
valurile înfuriate. 

După mai multe ceasuri, furtuna se linişti, iar ei se pomeniră lângă un țărm al unei ţări pe care 
negustorul încă n-o vizitase niciodată. Îndată el porni către oraş. Intră într-o cârciumă şi văzu pe 
fiecare masă aşezată câte o nuia. „De ce le trebuie atâtea nuiele? se miră negustorul. Vreau să văd ce 
au să facă cu ele”, hotărî negustorul şi se aşeză la masă. Când fu adusă mâncarea, el înţelese de ce 
zac nuielele pe fiecare masă: din toate crăpăturile cârciumii năvăliră mii de şoareci şi se năpustiră 
asupra bucatelor. Fiecare mesean trebuia să se apere de ei, lovind cu vergile în toate părţile. În 
cârciumă nu se auzea altceva decât şuierături şi trosnete de nuiele, care mai de care mai puternice. 
Din când în când, mesenii se atingeau unul pe altul, şi atunci se auzea şi câte un „scuzați”. 

— O duc greu oamenii în țara asta! cuvântă negustorul. De ce nu faceți rost de-o pisică? 

— Pisică? se mirară oamenii. 

Ei nici nu ştiau ce-i aceea pisică. 

Atunci, negustorul aduse de pe corabia sa pisica ce o cumpărase pentru băiat şi îndată toți 
şoarecii fugiră care încotro, iar oamenii, pentru prima dată, din cele mai vechi timpuri, putură să 
mănânce în linişte. Îi mulțumiră negustorului cu multă recunoştinţă. Apoi îl rugară să le vândă lor 
pisica. Nu se învoi de la început negustorul, dar la insistențele oamenilor, le promise să le-o vândă, 
cerând pentru ea trei sute de taleri. Ei îi plătiră cu multă bucurie şi-i mulțumiră de mii de ori. 

Negustorul purcese din nou la drum. Dar de-abia izbuti să se avânte în largul mării, când deodată 
văzu pisica lângă catargul principal! în curând se stârni din nou o furtună şi mai groaznică decât cea 
dintâi. Corabia devenise o jucărie pe valuri, care o duseră pe alt țărm, cu totul necunoscut de către 
negustor. Din nou, el se îndreptă spre cârciumă şi iarăşi văzu vergi pe masă. Însă de data aceasta ele 


erau mai lungi şi mai multe ca întâiaşi dată, deoarece aici erau mai mulți şoareci, şi mai mari ca cei 
pe care îi văzuse la prima cârciumă. 

Negustorul vându din nou pisica şi luă pe ea trei sute de taleri. 

Apoi plecă pe mare, mai departe. 

„Ce mulţi bani a câştigat băiatul cu moneda lui?! se gândi negustorul. O să fiu nevoit să-i dau şi 
lui ceva, bineînţeles, nu totul. Doar eu i-am cumpărat pisica.” 

Numai ce chibzui astfel, şi deodată marea se înfurie atât de tare, încât toţi credeau că corabia, de 
data aceasta, se va duce la fund. Negustorul înțelese îndată că nu-i rămâne altceva de făcut, decât să 
promită că-i va da băiatului toţi banii. Şi într-adevăr, făcând această promisiune, furtuna se domoli, 
şi corabia, cu toate pânzele sus, porni spre patrie. 

Întors acasă, negustorul îi dădu băiatului şase sute de taleri şi, afară de aceasta, pe fiică-sa de 
soţie. Deoarece acum băiatul devenise tot atât de bogat ca şi dânsul. 

Tinerii trăiră fericiți şi îndestulaţi, iar pe mamă-sa băiatul o luă la sine, să aibă şi ea parte de viață 
fericită. 

Ursul nerecunoscător 
poveste irlandeză 


Odată, un urs alb, leneş, stătea tolănit la soare şi privea în zare oceanul. În depărtare, pe un bloc 
plutitor, i se păru că desluşeşte un grup de pui de focă. 

— Departe mai sunt! Dacă ar fi fost mai aproape, ce m-aş mai fi înfruptat! oftă adânc ursul. 

În clipa următoare, vântul îi şuieră în urechi: 

— Ajută-mă să-mi recapăt forţele; suflă cu toată puterea ta şi mă vei dezmorți şi pe mine! Pe 
urmă, te voi răsplăti, suflând spre focile acelea în direcția ta! 

La asemenea răsplată, ursul nu mai stătu pe gânduri şi cu toată puterea lui ursească, suflă din 
adâncul plămânilor. Vântul se simţi şi el din nou puternic şi într-adevăr într-o clipă toţi puii de focă 
erau sub nasul ursului. Dintr-un salt ajunseră toate pe blocul său de gheaţă şi într-un fulger nu mai 
rămase decât el pe gheața sclipitoare. Sătul se tolăni din nou şi se lăsă cuprins de-o mare lenevie. 

Dar nu trecu mult şi vântul iar îşi pierdu puterile şi amintindu-și că-l mai ajutase o dată ursul, îi 
şuieră: 

— Ursule, mai ajută-mă o dată, şi-ţi voi fi iar recunoscător! 

— Nu vezi că sunt gata să adorm? Lasă-mă în pace! Acum nu mai am poftă de nimic, decât de 
un somn bun! răspunse ursul, nepăsător la rugămințile vântului. 

Şi vântul, ruşinat de refuzul ursului, se depărtă abătut şi fără vlagă, în larg... 

Dar de țărm se apropiau mai mulţi vânători. Ursul alb, de somnoros ce era, nici nu-i 
adulmecase... Visa pe gheaţa plutitoare şi de nimic nu-i păsa! De bucurie, unul dintre vânători, când 
zări ce urs frumos şi voinic plutea nu prea departe de țărm, strigă cât îl ţinu gura: 

— [a te uită, ce frumos moţăie ursul acela alb pe blocul de gheaţă! 

La strigătul lui de bucurie se trezi şi ursul, înspăimântat de ceea ce-l aştepta. Chemă disperat 
vântul în ajutor să-l ducă cât mai departe de puştile ucigătoare. Dar vântul şi dacă l-ar fi auzit, deşi 
acum era departe de ţărmul oceanului, tot nu s-ar mai fi întors din drum, pentru un urs 
nerecunoscător, cu atât mai mult, cu cât nici nu fusese în stare să-şi recapete singur forţele. 

Şi ursul... cât era el de frumos şi mai ales de voinic, a picat ca un urs de jucărie în mâinile 
vânătorilor. 


Băiatul şi vântul 
poveste irlandeză 


A fost odată ca niciodată o femeie bătrână care avea un fecior. Femeia era uscăţivă, lipsită de 
vlagă şi bolnavă, de aceea băiatul trebuia să meargă până la hambar după făină. Intr-o zi, ca de 


obicei, merse el după făină şi numai ce ieşi din hambar, nu se ştie cum şi de unde, se stârni vântul 
de miazănoapte, îi mătură făina şi zbură mai departe. Băiatul merse din nou la hambar şi numai ce 
se ridică de acolo, vântul iarăşi îi suflă făina. A treia oară, lucrurile se petrecură aidoma. Se mânie 
tare flăcăul şi chibzui el că vântul nu procedează bine. De aceea se hotărî să se ducă să-l caute şi să- 
l roage să-i dea făina îndărăt. 

Şi iată-l pornit la drum, care era lung, lung de tot. Merse el ce merse şi în cele din urmă se văzu 
în fața vântului de miazănoapte. 

— Bună ziua, vântule, spuse băiatul. 

— Bună ziua, răspunse vântul, cu glas supărat, din fundul pământului. Ei, cu ce treburi pe la 
mine? 

— Fii atât de bun, spuse băiatul, şi dă-mi îndărăt făina ce mi-ai suflat-o pe când am scos-o din 
hambar. Noi suntem oameni săraci şi dacă ai să ne iei şi ultima făină ce-o mai avem, nu ne rămâne 
decât să murim de foame. 

— N-am niciun fel de făină la mine, răspunse vântul. Dar dacă te afli într-o asemenea nevoie, 
atunci am să-ți dăruiesc o față de masă căreia îi e de ajuns să-i spui: „Faţă de masă, întinde-te şi 
ospătează-mă cu cele mai gustoase bucate”, şi vei avea de toate după pofta inimii tale. 

Băiatul se bucură mult de darul vântului, îşi luă faţa de masă şi făcu cale întoarsă către casă. 
Drumul la înapoiere însă, a fost lung şi anevoios, într-o singură zi nu-l puteai străbate, de aceea el se 
opri să înnopteze la un han. Când drumeţii începură să-şi scoată merindele şi să le aşeze pe masă, 
băiatul întinse şi el bucata de pânză primită de la vânt şi grăi: „Faţă de masă, întinde-te şi ospătează- 
mă cu cele mai gustoase bucate”. 

Nu sfârşi bine de spus aceste vorbe, când faţa de masă îndeplini întocmai dorinţa băiatului, iar 
cei din jur rămaseră înmărmuriți şi începură s-o laude care mai de care. Dar nici unuia dintre 
călători nu-i căzu cu tronc la inimă, atât cât îi căzu stăpânei hanului; nu trebuie să fierbi nimic, nu 
trebuie să prăjeşti nimic, să aşterni pe masă nimic, nici de pe masă să strângi, îşi zise ea. 

Când se înnoptă de-a-binelea şi toţi drumeții adormiră, stăpâna hanului se strecură tiptil şi luă 
fața de masă, iar în locul ei puse alta, care semăna întocmai cu ea, numai că aceasta nu putea să 
ospăteze pe nimeni, nici cu o bucată de pâine neagră. 

Dis-de-dimineaţă, băiatul trezindu-se, îşi luă faţa de masă şi porni spre casă. Seara târziu, ajunse 
la maică-sa. 

— Am fost la vântul de miazănoapte, spuse el. S-a purtat cinstit cu mine. Mi-a dat o față de 
masă, dar nu ca oricare alta. E de-ajuns să-i spui: „Faţă de masă, întinde-te şi ospătează-mă cu cele 
mai gustoase bucate”, şi îndată o să ai de toate ce-ţi doreşte inima. 

— Ce minunăţie! se miră maică-sa, însă eu nu cred până ce n-oi vedea cu ochii mei. 

Feciorul se apropie de masă, o desfăcu şi grăi: 

„Faţă de masă, întinde-te şi ospătează-mă cu cele mai gustoase bucate”. Dar faţa de masă stătea 
aşa cum o desfăşurase băiatul şi nu-l ospătă nici cu o fărâmă de pâine. 

— Ce-i de făcut? se întrebă el. O să trebuiască să merg din nou la vântul de miazănoapte, hotărî 
băiatul şi porni la drum. 

Merse ce merse şi ajunse la vântul de miazănoapte. 

— Bună ziua, spuse băiatul. 

— Bună ziua, răspunse vântul. 

— Înapoiază-mi făina ce mi-ai luat-o deoarece faţa de masă nu e bună de nimic. 

— Eu n-am făină la mine, răspunse vântul, dar, uite, ia-ţi mai bine ţapul acesta care o să-ți facă 
ducați de aur, atunci când ai să-i spui: „Tapule, fă-mi galbeni”. 

Băiatul nu avea nimic împotrivă să primească un asemenea țap. De aceea îl luă şi se îndreptă 
spre casă. Drumul fiind lung, se opri din nou la han. 

Înainte de a cere de-ale gurii, el încercă țapul să vadă dacă vântul a spus adevărul, lucru care se 
dovedi a fi întocmai. Când văzu această minune, stăpânul hanului cugetă în sinea sa că acest țap n- 


are prețuire şi când băiatul adormi, îi luă ţapul, iar în locul său aduse un altul, la fel, care însă nu 
putea să facă ducați de aur. 

A doua zi dimineaţa, când mijiră zorile, flăcăul nostru ieşi pe şleau şi o luă către casă. Cum sosi, 
spuse maică-si: 

— Află, mamă, că totuşi, vântul de miazănoapte este om de treabă. Mi-a dat un ţap, dar un țap 
căruia îi e de ajuns să-i spui: „[apule, fă-mi galbeni” şi el face îndată ducați de aur. 

— Ce de minune! se bucură maică-sa. Eu însă în niciun chip nu pot să cred aşa ceva, până n-oi 
vedea cu ochii mei. 

— Țapule, fă-mi galbeni, spuse feciorul. 

Țapul însă făcu altceva, în loc de bani. 

Şi iarăşi porni băiatul spre vântul de miazănoapte, spunându-i că țapul nu face nici doi bani şi-i 
ceru socoteală pentru făina ce i-a împrăştiat-o. 

— Flăcăule, mai mult n-am ce să-ți dau, cuvântă vântul, doar acea vargă veche şi uitată de mine 
la uşă. Poate că o să-ţi fie de trebuinţă la ceva. E de ajuns să-i spui numai atât „Bate, vărguţa mea!” 
şi ea o să înceapă să bată până n-o să-i spui: „Opreşte-te, vărguţa mea!” 

Drumul până acasă, ca şi alte dăţi, fusese lung. De aceea băiatul din nou trase la han. Numai că 
el prinsese de veste ce se întâmplase cu faţa de masă şi cu ţapul, de aceea cum intră în han se culcă 
pe o laviţă şi prinse a sforăi, ca şi cum ar dormi un somn adânc. 

Stăpâna hanului chibzui că şi varga îi va fi de folos la ceva. Găsi în curtea sa una la fel, o puse 
lângă băiețandru şi vru s-o ia pe cealaltă, dar tocmai în acea clipă băiatul strigă: „Bate, vărguța 
mea!”. Varga prinse a o snopi în bătaie, iar hangița fugea şi sărea peste mese şi laviţe strigând ca din 
gură de şarpe: „Doamne, ai milă de mine! Porunceşte acestei vergi să înceteze, astfel mă omoară! 
O, am să-i întorc îndărăt şi țapul şi faţa de masă!” După o vreme, băiatul cugetă că stăpâna hanului 
îşi primise răsplata pentru tot ce săvârşise şi spuse: „Opreşte-te, vărguța mea!” După asta îşi puse 
fața de masă în buzunar, luă varga în mână, legă ţapul de sfoară şi cu toată această bogăție purcese 
către casă. 

Bună răsplată primise pentru făină din partea vântului de miazănoapte! 


Bucle de aur - Nicolae Batzaria 
poveste irlandeză 


În îndepărtata şi recea țară a Norvegiei, a fost odată un oraş, al cărui nume era, pare-mi-se, Woro, 
un oraş trist, cum nu-i găseai nicăieri perechea. Cerul nu era mai niciodată albastru, fiind zi şi 
noapte acoperit de nori cenuşii. Şi totul era cenuşiu şi mohorât în oraşul Woro. În grădini nu răsărea 
nicio floare, în păduri nu se auzea niciun cântec de păsări. Şi ploua, ploua, aproape fără încetare. 

Nimeni nu râdea şi nu era vesel în oraşul acela. Până şi nunțile erau triste, fiindcă erau nunţi fără 
lăutari şi fără cântece. Doar — ceea ce se întâmpla doar o dată sau cel mult de două ori pe an — 
când soarele izbutea să străpungă perdeaua groasă de nori cenuşii şi să se ivească în strălucirea sa 
pe un colţ de cer albastru, era pentru locuitorii oraşului sărbătoarea cea mai mare. Atunci li se 
înseninau şi lor feţele şi mai vedeai câte un zâmbet fluturându-le pe buze. Numai că aşa cum am 
spus, astfel de zile erau foarte rare. Încolo, tot timpul, locuitorii din Woro erau trişti ca o zi ploioasă 
de toamnă. Trişti şi îmbrăcaţi în haine cenuşii, aşa cum era şi culoarea cerului cenușiu, ce apăsa 
asupra oraşului. 

Numai Cristina, o femeie tânără, se deosebea şi ca îmbrăcăminte şi ca purtare de toate femeile şi 
de toţi bărbaţii din oraşul Woro. Numai Cristina nu era tristă, ci pururi veselă şi zâmbitoare. În loc 
de haine cenuşii, ea se îmbrăca toamna în haine de culoare deschisă. Când ploua, mergea încet pe 
stradă, adăpostindu-se sub o umbreluţă roşie sau galbenă. 

Şi iată că într-o zi, Cristina născu o fetiță care i se părea că este copilul cel mai frumos din tot 
oraşul. Însă Cristina dorea ca fetiţa ei să fie pe întreg pământul cea mai frumoasă. Pentru aceasta, 


două zile şi două nopți nu se culcă şi nu mâncă. Stătu să se gândească. Se gândea ce să ceară berzei 
năzdrăvane. 

Barza aceasta era o barză bătrână, bătrână şi care aducea câte un dar fiecărui copil nou-născut. 
Aducea darul pe care îl cereau părinții copilului. Unii îi cereau pentru copiii lor sănătate, alţii noroc, 
alții viață lungă, alții bogăţie. 

„Nu vreau nimic din toate astea, îşi zise Cristina, vorbindu-şi singură. Dar ce să cer, pentru ca 
fetița mea să fie cea mai frumoasă de pe pământ? 

În sfârşit, după ce se frământă cu gândul două zile şi două nopţi, zise sărind de bucurie prin 
odaie: „Am găsit! Am găsit!” 

Şi aşa când veni barza, Cristina îi zise: „Doresc să dai fetiţei mele păr de aur adevărat şi care să 
fie tot atât de strălucitor ca aurul adevărat.” 

Barza fu nemulțumită de cererea Cristinei. Totuşi, îi făcu pe voie. Deasupra leagănului fetiţei 
desfăşură aripile sale mari, făcu de câteva ori cu ciocul nişte semne tainice în aer, apoi zise 
Cristinei: „Dorinţa ta s-a îndeplinit. Să ştii însă că ai fost nesocotită. Va veni ziua când te vei căi şi 
vei plânge că ai cerut pentru copilul tău păr de aur adevărat. Eu acum te las, dar mai ţine minte 
ceva. Să ştii că fetița va muri în clipa în care îi vei tăia sau îi vei smulge măcar un fir din părul ei.” 

Barza plecă, zburând pe fereastra deschisă, iar Cristina rămase câteva clipe zăpăcită şi uluită de 
cuvintele auzite. Când îşi veni din nou în fire şi se aplecă asupra leagănului fetiţei, dete un strigăt de 
bucurie. Şi capul fetiţei strălucea ca soarele, buclele de păr răspândeau raze de lumină, fiind de aur 
adevărat. Ca să se încredințeze şi mai bine, Cristina puse mâna pe păr şi văzu că era din aur 
adevărat. 

În bucuria sa uită de ameninţarea berzei şi ieşi din casă, mergând să ducă vestea la femeile din 
vecini. În curând, vestea aceasta se răspândi în tot orașul şi în celelalte sate şi oraşe. Cât era ziua de 
mare venea mulțime de oameni din toate colțurile țării, ca să vadă minunea nemaivăzută: o fetiță cu 
păr de aur adevărat. Fetiţei i s-a dat numele de Bucle de aur şi numele acesta i-a rămas. 

Anii au trecut, Bucle de aur a crescut, făcându-se din ce în ce mai frumoasă. Ajunsese să fie într- 
adevăr cea mai frumoasă de pe pământ. 

În acelaşi timp îi creştea şi părul, iar pe măsură ce creştea, se făcea, cum lesne se înţelege, mai 
greu, tot mai greu. Era doar păr de aur adevărat. Greutatea părului o silea pe Bucle de aur să meargă 
ținând capul aplecat în jos, ba chiar încovoiată. Din păcate aceasta se ferea să umble şi stătea mai 
toată ziua cu capul pe pernă. 

În loc să fie veselă şi mulţumită, era, dimpotrivă, tristă şi amărâtă şi plângea în ascuns pe mamă- 
sa. 

Nici mamă-sa nu era mulțumită. Îşi dădea seama de greşeala ce făcuse şi se căia amar, dar era o 
pocăință târzie şi fără de folos. Cât despre tăiat părul, nici nu putea fi vorba: ştia doar că în aceeaşi 
clipă Bucle de aur ar fi murit. 

Într-o dimineaţă, Cristina intră în camera în care dormea fata ei. Bucle de aur visa şi vorbea în 
somn, zicând: „O, cât sunt de mulțumită şi de fericită că nu mai am păr de aur adevărat şi că părul 
meu este acum uşor, aşa că pot să umblu, pot să sar şi să alerg în voie!” 

Auzind aceste vorbe, ochii Cristinei se umplură de lacrimi, care începură să cadă pe părul 
fetiţei... Dar, minune! îndată ce lacrimile atinseră părul frumoasei Bucle de aur, se formă în jurul 
capului un fel de nor auriu. Norul acesta se ridică în sus, ieşi pe fereastră şi se înălță în văzduh. 
Puțin după aceea, se trezi şi Bucle de aur şi pipăindu-şi părul simţi că nu mai este de aur, ci un păr 
uşor şi mătăsos. Mişcă de câteva ori capul şi văzu că nu simte nicio greutate. 

Nebună de bucurie, sări din pat şi se îmbrățişă cu mamă-sa, vărsând amândouă şiroaie de 
lacrimi, numai că lacrimile acestea erau lacrimi de fericire. 

Privind apoi spre fereastră, văzu cum barza luă în cioc norul de aur şi zbură lin cu el, pierind în 
înălțimile cele albastre ale văzduhului. 


Bună-credinţă şi rea-credinţă 
poveste irlandeză 


Au fost odată ca niciodată doi frați, pe unul îl chema Bună-Credinţă şi pe celălalt Rea-credinţă. 
Bună-Credinţă era cinstit şi un bun ajutor, dar Rea-credinţă era obraznic şi plin de minciuni, încât 
nu te puteai încrede în ce spunea. Mămuca era văduvă şi nu avea mare lucru din ce trăi, şi când 
feciorii s-au făcut mari, a trebuit să-i trimită de la ea, ca să-şi câştige fiecare pâinea. A dat fiecăruia 
o traistă cu mâncare, şi pe-aci le-a fost drumul. 

După ce au mers atât de mult încât se lăsase seara, s-au aşezat pe un trunchi de copac doborât de 
furtuni şi şi-au scos traistele, şi atât erau de înfometați după ce merseseră toată ziua, încât o 
îmbucătură de mâncare mergea de minune. 

„Vrei şi tu, ca şi mine, să mâncăm întâi din traista ta, câtă vreme mai e ceva în ea, şi apoi să o 
luăm pe-a mea?”, spuse Rea-credinţă. Da, Bună-Credinţă fu încântat de asta, aşa că s-au pus pe 
mâncat; dar aşa de bine s-a îndopat Rea-credinţă, încât lui Bună-Credinţă îi rămăseseră doar cojile 
şi bucăţile arse de lipie şi resturile. Dimineaţă au mâncat iară din mâncarea lui Bună-Credinţă, şi 
seara la fel; dar apoi nu mai rămăsese nimic în traista lui. 

După ce au mers până la lăsarea serii şi trebuiau din nou să mănânce, vru Bună-Credinţă să 
mănânce din traista fratelui; dar Rea-credinţă spuse nu, căci mâncarea era a lui, şi că nu îi ajungea 
decât pentru el. 

„Da, dar tu ai mâncat din traista mea cu mâncare câtă vreme a fost ceva în ea”, spuse Bună- 
Credinţă. 

„Da, dacă eşti aşa un prost şi îi laşi pe alţii să-ţi mănânce mâncarea, atunci să-ţi fie de bine”, 
spuse Rea-credinţă; „acum stai şi înghite în sec”. 

„O, da, Rea-credinţă te cheamă şi de rea-credinţă eşti, şi aşa ai fost tot timpul”, spuse Bună- 
Credinţă. 

Când Rea-credinţă auzi asta, fu lovit de furie, se repezi la fratele lui şi îi scoase ochii. „Acum o 
să poţi vedea dacă oamenii sunt de bună-credinţă sau de rea-credinţă, mama ta de orbete“!!, spuse 
îndepărtându-l astfel de lângă el. 

Bună-Credinţă, săracul, se porni şi el de-acum, dibuind drumul spre pădurea deasă; orb şi singur 
era, şi nu ştia de ce să se apuce. Dar dădu de un tei zdravăn, şi se gândi că s-ar putea cățăra în el şi 
să petreacă noaptea acolo, la adăpost de sălbăticiuni. „Când păsările or începe să cânte, atunci voi 
şti că e dimineaţă, şi atunci voi putea să am îndrăzneala să orbecăiesc mai departe”, se gândi el 
cățărându-se în copac. 

Stătu el ce stătu, când auzi că vine cineva şi începe să gătească şi să deretice sub copac, şi chiar 
pe urmă veniră mai mulți şi îşi dădură bineţe, şi auzi că erau ursul şi lupul, vulpea şi iepurele, care 
veniseră să sărbătorească noaptea de Sânziene. Începuseră să mănânce şi să se simtă bine, şi pe 
când au gătat, s-au apucat să povestească. 

Şi spuse vulpea: „N-aţi vrea să spunem fiecare câte o povestioară, cât stăm aici?” 

Ba da, suna chiar bine, ar fi nostim, spuseră ei, aşa că ursul îi dădu drumul — pentru că el era 
acum cel mai nobil —: 

„Împăratul Angliei are vederea aşa de proastă”, grăi ursulețul, „încât nu poate vedea nici la un 
cot” în zare; dar dacă s-ar urca în teiul ăsta dimineaţa, cât încă e rouă pe frunze, şi ar lua roua şi s-ar 
da cu ea pe la ochi, şi-ar recăpăta vederea, la fel de bună pe cât a avut-o cândva.” 

„Da”, spuse lupul, „şi regele Angliei mai are şi o fiică surdo-mută; dar dacă ar şti el ce ştiu eu, 
curând i-ar găsi leac. Mai an, când a mers la altar, a scuipat afară anafura, şi atunci a venit o broască 


41 în textul original, „Blindebukk”, al cărui echivalent românesc este jocul „baba-oarba”, făcând referire la 
protagonistul care stă în mijlocul celorlalți, legat la ochi, încercând să-i ghicească pe ceilalți 
42 unitate de măsură românească, pentru lungime, echivalentul aproximativ în metri (0.637m în Moldova sau 


0.664m în Muntenia) a unității de măsură norvegiene „alen” (0.6275m) 


mare şi a înghițit-o; doar dacă ar săpa sub podea, ar găsi broasca, stă în genunchi şi anafura i-a 
rămas în gâtlej. Dacă ar tăia broasca şi ar lua pâinea ca să i-o dea fetei împăratului, ar fi şi ea din 
nou ca toți oamenii, şi la auz şi la vorbă.” 

„Da, da”, spuse vulpea, „dacă împăratul Angliei ar şti ce ştiu eu, atunci nu şi-ar mai bate capul 
cu apa de la curtea sa; sub bolovanul cel mai mare din mijlocul curții se află cel mai curat izvor de 
apă pe care cineva şi l-ar dori, numai de-ar şti să sape acolo.” 

„Da”, spuse iepurele, „împăratul Angliei are cea mai minunată livadă din tot ţinutul, dar încă nu 
rodeşte mai mult de câteva mere necoapte; pentru că un lanţ uriaş de aur înconjoară de trei ori 
grădina. Dacă l-ar dezgropa, ar fi cea mai frumoasă grădină din toată împărăţia.” 

„Da, dar acum e târziu în noapte, şi trebuie să mergem iar acasă”, spuse vulpea, şi o porniră pe 
drumul lor împreună. 

După ce au plecat, Bună-Credinţă a adormit, acolo unde stătea el în tei; dar când păsările au 
pornit să cânte dimineaţa, s-a trezit din nou, şi a luat rouă de pe frunze şi s-a dat cu ea pe ochi; şi 
atunci a văzut la fel de bine cum vedea înainte ca Rea-Credinţă să-i scoată ochii. 

Apoi a pornit drept spre curtea împăratului Angliei şi a cerut să fie primit la muncă, şi a fost 
primit de îndată. 

Într-o zi a ieşit împăratul afară în curte, şi după ce a mers o vreme pe-afară, a cerut să bea din 
fântâna lui, pentru că era arşiţă şi el era însetat; dar când i-au adus linguroiul cu apă, era şi tulbure, 
şi nămoloasă şi rea. Atunci împăratul se ofuscă îngrozitor. 

„Nu cred că e vreun om în toată împărăţia care să aibă apă aşa de rea în curtea lui, şi, colac peste 
pupăză, pentru ea trebuie să bat cale lungă peste munţi şi văi!”, spuse împăratul. 

„Da, dar dacă mă vei lăsa să pun oamenii să spargă bolovanul cel mare care stă în mijlocul curții, 
o să ai parte de apă multă şi bună”, spuse Bună-Credință. 

Da, de bună seamă împăratul era gata să facă asta, şi nu mai înainte de a muta bolovanul şi de a 
săpa o vreme, ţâşnea izvorul clar la lumina zilei, limpede şi zdravăn ca şi cum ar fi venit dintr-un 
butoi; şi apă mai limpede nu se găsea în toată Anglia. 

După o vreme ieşi împăratul iarăşi în curte; şi veni zburând un şoim uriaş, după orătăniile sale, şi 
toţi băteau din palme şi strigau: „Uite-l cum zboară! Uite-l cum zboară!” Împăratul luă puşca şi 
ochi; dar nu putea să vadă departe. Şi atunci a lăsat-o baltă. „Numai de-ar da Domnul să aibă cineva 
leac pentru ochii mei! În curând o să orbesc de tot”, spuse împăratul. „Ţi-oi spune eu”, grăi Bună- 
Credinţă, şi îi povesti ce a făcut el; şi a mers împăratul până la tei, în aceeaşi seară, poţi să-ți dai 
seama, şi s-a făcut bine de îndată ce şi-a dat cu roua ce era pe frunze dimineaţa. 

De atunci la nimeni n-a mai ţinut împăratul aşa de mult ca la Bună-Credinţă; el trebuia să fie cu 
el peste tot unde mergea şi stătea, şi acasă şi la depărtare. 

Aşa se face că într-o zi mergeau împreună prin livadă. 

„Eu chiar nu pricep cum stă treaba”, spuse împăratul; „nu e om în toată Anglia care să 
cheltuiască atâta de mult ca mine pentru livada lui, şi încă nu pot face niciun singur pom să 
rodească mai mult decât corcoduşe. 

„Da, da”, spuse Bună-Credinţă, „dacă îmi vei da ceea ce înconjoară grădina ta de trei ori, şi 
oameni să dezgroape acel lucru, atunci grădina va rodi.” 

Da, regele voia de bună seamă; Bună-Credinţă a primit oameni şi cele de trebuinţă ca să sape, şi 
până la urma a scos afară tot lanţul de aur. Bună-Credinţă era acum un om putred de bogat, cu mult 
mai bogat decât însuşi împăratul, dar acesta din urmă era tare mulţumit, căci acum livada rodea aşa 
de mult încât pe deal ramurile atârnau de atâta greutate, iar mere şi pere aşa de dulci nicicând nu 
mai gustase. 

Într-o zi Bună-Credinţă şi împăratul se plimbau şi vorbeau împreună; atunci trecu fata 
împăratului pe lângă ei, şi atunci când o văzu, împăratul se făcu negru de supărare. 

„Nu e păcat ca o fată de împărat atâta de frumoasă cum e a mea, să nu prindă grai?” 

„Da, dar există leac pentru asta”, spuse Bună-Credinţă. 


Când împăratul o auzi şi pe-asta, fu atât de bucuros, încât îi promise fata şi jumătate din 
împărăție, dacă o s-o facă bine din nou. 

Bună-Credinţă luă o mână de oameni cu el la biserică şi dezgropă de acolo broasca ce stătea în 
genunchi la altar, o tăie şi scoase pâinea pe care o dădu fetei de împărat — şi ea fu de-acum ca toți 
ceilalți oameni, căci vorbi de îndată. 

Acum o primi Bună-Credinţă pe fata de împărat şi făcură aşa o nuntă încât să se audă şi să se 
vorbească de ea în toată împărăția. 

În timp ce lumea dănţuia la nuntă, veni un sărăntoc care ceru o fărâmă de mâncare, şi arăta aşa 
de zdrenţăros şi vai de capul lui, că lumea îşi făcea cruce când îl vedea; dar Bună-Credinţă l-a 
recunoscut de îndată, şi văzu că era fratele lui, Rea-Credinţă. 

„Mă recunoşti?”, spuse Bună-Credinţă. 

„O, unde să fi văzut eu un stăpân aşa de mare?”, spuse Rea-Credinţă. 

„ȘI totuşi m-ai mai văzut”, spuse Bună-Credinţă; „mie mi-ai scos ochii, chiar acum un an. Rea- 
Credinţă te numeşti, şi de rea-credinţă eşti, asta am spus şi asta spun încă; dar totuşi eşti fratele meu, 
şi de aceea vei primi un dram de mâncare, şi apoi poți merge la teiul unde am stat şi eu acum un an. 
De vei auzi ceva care să-ţi aducă noroc, atunci vei fi fericit.” 

Da, Rea-Credinţă nu a aşteptat să i se spună de două ori. „Dacă Bună-Credinţă a avut atâta folos 
că a stat în tei încât s-a făcut împărat peste jumătate din Anglia de anul trecut, atunci...”- se gândi 
el; se porni la drum şi ajunse la tei şi se căţără în el. 

Nu stătu mult, că veniră iară toate animalele şi mâncară şi băură şi petrecură noaptea de Sânziene 
sub tei. Şi după ce au mâncat, vulpea a vrut ca ei să spună iar povestioare, şi atunci de bună-seamă 
că ar fi auzit şi Rea-Credinţă, căci pentru asta îi erau urechile pregătite. Dar ursul era îmbufnat şi 
zise mormăind: „Cineva a purtat bârfa despre ce am povestit noi anul trecut, de aceea acum vom 
pune sub tăcere tot ce ştim.” Şi atunci animalele şi-au urat noapte bună şi s-au despărțit, şi Rea- 
Credință rămase la fel de înţelept ca şi înainte. 

Căci de aceea se numea Rea-Credinţă şi de rea-credinţă era. 


Vântul, soarele şi gerul 
poveste irlandeză 


Într-o bună zi, Soarele şi Gerul s-au certat aprig. De ce? Soarele avea pretenţia că el e cel mai 
puternic, iar Gerul susținea că el era cel mai grozav. 

— Să mergem să ne judece Vântul, prietenul nostru, spuse Soarele. 

— Mă încred în dreptatea lui, se arătă de aceeaşi părere fi Gerul. Şi o porniră împreună la 
judecată, spre reşedinţa Vântului. Ajunşi acolo, Soarele ceru voie să-şi spună primul păsul: 

— Vântule, am venit la tine să-ți cerem să judeci tu cu dreptate care din noi e mai puternic? Dacă 
vreau, eu înfierbânt tot... ard cu putere... şi... 

Şi Vântul nu-l lăsă să spună mai departe. Ci vorbi el: 

— ŞI... ŞI... dacă viu eu şi suflu un vânt rece, unde mai e puterea ta? Ia să-l ascultăm şi pe Ger. 

Puțin cam încurcat, Soarele se văzu nevoit să-l lase să vorbească pe prietenul său cu care se 
ciorovăise. 

— l-am spus eu că sunt mai puternic decât el. Dacă vreau îngheţ totul în calea mea. Şi nu mi-e 
teamă de nimic! spuse Gerul cu mândrie. 

— Nu stau lucrurile chiar aşa, spuse Vântul. Toată puterea ta se topeşte când apare Soarele. Iar 
dacă eu nu vin să-ţi ţin tovărăşie, puterea ta de asemeni scade, căci Ger liră vânt... nu mai este atât 
de puternic, atât de aspru... Mergeţi liniștiți la casele voastre şi fiți prieteni ca şi până acum, căci 
niciunul nu-i mai puternic decât altul. Să ne facem mai departe toți trei datoria fără să ne mai punem 
astfel de întrebări! 


Şi zicând acestea, Vântul suflă o briză caldă, prietenească asupra amândurora şi-şi luă rămas-bun 
de la ei. 


Poveste năstruşnică 
poveste irlandeză 


A fost odată un tată care avea trei feciori. Cât au fost ei mici, s-a ocupat singur de ei, căci mama 
lor pierise de la ultimul băiat născut. Dar când au mai crescut copiii, i-a lăsat pe fiecare să se ducă 
unde o vedea cu ochii, ca să-şi aleagă ce meserie ar fi vrut ei. Le-a dat un termen de trei ani. Şi după 
trei ani, la ziua hotărâtă de cei trei fii, împreună cu tatăl lor, aveau să se întâlnească în casa 
părintească şi acolo fiecare să spună ce reuşise să înveţe între timp. 

Plecară băieţii şi după trei ani sosiră acasă, la tatăl lor, şi tatăl lor începu să-i întrebe pe rând: 

— Bine ai venit, feciorul tatii! Ia spune tu, pe unde ai cutreierat, ce-ai învăţat să faci? 

Şi feciorul lui mai mare, Albert, se grăbi să-i răspundă: 

— Dragă tată, eu m-am oprit la un cioplitor de lemne care m-a învăţat să fac tot felul de lucruri 
minunate din orice bucăţică de lemn. 

— Bravo, bravo, feciorul tatii! Ai să lucrezi cinstit şi ai să-ți câştigi pâinea toată viaţa, îi spuse 
tatăl său. 

— Eu, tată, începu mijlociul, pe nume Anatol — sunt un ochitor neîntrecut. Am stat mult timp la 
un pădurar şi împreună cu el vânam toată ziua, de la distanțe nemăsurate, eu nimeream fără greş 
prada. 

— Tată, eu, încheie Prâslea, pe nume Astor, nici nu ştii ce daruri am! Am trăit în inima unei 
păduri îndepărtate foarte, în coliba unui vrăjitor. El ne-a învăţat cum să cunosc graiul păsăresc şi tot 
el ne-a învăţat să cunosc puterea fiecărei ierbi din pădure. Cum văd o iarbă, ştiu daca-i tămăduitoare 
sau nu, dacă-i dătătoare de viaţă sau dătătoare de moarte. 

— Mă bucur, feciorii tatii, că nu degeaba v-am trimis în lume. Acum, cu ce ştiţi voi şi ce ştiu cu, 
sper să putem trăi liniştiți şi fără griji, le vorbi tatăl lor. Dar în timp ce el le vorbea, cel mic ieşi 
tiptil-tiptil pe uşă afară. Tocmai se pregătea unul din frați să iasă după el, să vadă ce face când dădu 
nas în nas cu Astor, care voia să intre din nou în casă pentru a le destăinui tuturor ce auzise el de la 
o pasăre în zbor: 

— Nu ştiţi voi ce-am auzit de La pasărea care m-a chemat afară! Mi-a destăinuit că regele a dat 
sfoară în țară că fata lui cea mică a fost răpită de un balaur şi dusă nu ştiu pe ce stâncă şi cine i-o va 
aduce înapoi, va primi de la el zece saci cu galbeni şi, dacă va voi, îl va face şi sfetnicul lui. Ce 
spuneți, băieți? N-am putea fi noi trei, vitejii care să ne încumetăm să-i aducem înapoi fata regelui? 
îi întrebă Astor pe frații lui. 

— Ba da! sări Albert. Eu vă fac barca cu care să trecem marea, ea să ajungem la stânca iadului, 
căci acolo am auzit şi eu că se află un balaur înfiorător. Pesemne că el o fi furat-o. 

— Da, ne încumetăm la vitejia asta! spuse şi Anatol. De la orice distanţă l-oi vedea, îi voi putea 
ochi cu o mie de săgeți! Vom scăpa de el şi vom scăpa şi fata de sub vraja lui! 

Tatăl lor îi ascultă pe fiecare în parte, şi judecând el că nu le-ar strica deloc zece saci cu galbeni, 
le ură drum bun şi-i lăsă să se pregătească de ducă. Până a doua zi, barca era gala făcută. Anatol îşi 
umplu tolba cu săgeți şi-şi zvârli arcul pe umăr. Astor sări primul în barcă, după el şi frații lui şi 
luându-şi rămas-bun de la bătrân, o porniră în larg, la stânca balaurului cel fioros, din ghearele 
căruia aveau s-o smulgă pe biata copilă. 

Anatol, care avea cel mai ager ochi dintre ei trei, văzu de la mare distanţă stânca, ba chiar zări şi 
fata şi pe balaurul care o păzea. Niciuna, nici două, se apropiară de stâncă ocolind-o prin spate. 
Astor, cel mai mic şi mai vioi, se furişă pe stâncă şi o luă pe fată de lângă balaurul care dormea. Dar 
nu se îndepărtă prea mult cu barca pe apă, că balaurul se şi trezi şi, prefăcut într-o pasăre uriaşă, ca 
să poată, zbura mai iute spre ei, când voi să se repeadă asupra bărcii, Anatol, ochitorul vestit, îi 


înfipse săgețile, una după alta, în trup, de-l dobori imediat în adâncul apei. Fata, mai-mai să-şi dea 
duhul de atâta spaimă, zăcea mai mult moartă decât vie. Scăpați do furia balaurului, cei trei feciori 
erau îngrijoraţi de răul fetei. Dar o iarbă miraculoasă de-a lui Astor o readuse la viață. Voioşi, se 
îndreptară spre casa tatălui lor şi împreună cu el merseră la palatul regelui, să-i ducă fata vie şi 
nevătămată. Regele primi cu toate onorurile, ne venindu-i să-şi creadă ochilor, când o revăzu pe 
fată. Se grăbi să dea poruncă de masă mare şi totodată fură aduşi şi cei zece saci cu galbeni, 
făgăduiți ca răsplată. Aveau să-i împartă frățeşte între ei toţi. Dar întrebarea era, care din ei să 
primească slujba de sfetnic al regelui? 

— Eu am făcut barca! Altfel, cum am fi ajuns la stânca iadului? se grăbi Albert. 

— Dar eu am răpus balaurul, prefăcut în pasăre uriaşi, altfel ne nimicea pe toți! 

— Tot ce-aţi grăit voi, fraţii mei dragi, e adevărat. Dar dacă eu nu desluşeam graiul păsării, care 
m-a vestit de pățania fetei regelui, şi n-aveam la mine iarba de leac să-i tămăduiesc răul stârnit de 
spaima cea mare prin care trecuse, n-ara fi ştiut de nimic şi acum n-am fi avut de ce să ne aflăm aici 
la palat — încheie cel mic, Astor. 

Regele îi ascultă pe toţi, neştiind căruia să-i ofere slujba de seamă, de la palat Când îl frământa 
mai mult încurcătura în care se afla, tatăl baieţilor glăsui: 

— Cred că meritul e al meu că am făcut oameni adevărați din copiii mei; datorită mie ştiu ei tot 
ceea ce ştiu azi! 

Regele împărtăşi vorbele bătrânului înţelept şi-i dărui cu dreptate slujba de sfetnic al palatului. 
Băieții n-au mai avut nimic de adăugat, şi luând cei zece saci cu galbeni, după ce se ospătară regeşte 
la masa regelui, plecară mulțumiți şi nerăbdători să-şi împartă răsplata vitejiei lor. 


Zâna şi fata cea săracă 
poveste irlandeză 


Departe, departe, într-o pădure deasă. Locuiau odată, de mult, doi tineri frumoşi, dar tare săraci. 
Într-o bună zi femeia născu o mândreţe de copil, o fată cum alta nu mai era sub soare. Dar părinţii ei 
erau aşa de sărmani, încât nu credeau că vor găsi pe cineva care să-i fie naş copilului. 

S-au gândit ei ce s-au gândit şi cu mare tristeţe în suflet, tatăl fetiţei a hotărât să meargă chiar a 
doua zi să caute nişte naşi pentru copilul lor. 

Merse omul cât era pădurea de mare, dar nu găsi pe nimeni care să vrea să-i fie naş fetiţei lor. Pe 
când se întorcea, seara, acasă, abătut, îi apăru deodată în față o femeie frumoasă, aşa de bună şi de 
blândă, o zână, că omului parcă îi veni puţin inima la loc. Zâna îi spuse pe dată că se învoieşte să fie 
naşă fetiţei, dar cu o condiţie: copilul să rămână la ea pentru totdeauna. 

Omul, neştiind ce să facă, îi spuse că, mai întâi, trebuie să se sfătuiască cu nevasta lui. Dar când 
ajunse acasă şi îi povesti cele întâmplate, mama fetei nici nu a vrut să audă. Nu-şi va da fata nici în 
ruptul capului. 

Aşa că, a doua zi, omul nostru plecă iarăşi să-şi încerce norocul, dar nici de această dată nu găsi 
naşi pentru fetița lor. Tocmai când se întorcea acasă, gândindu-se la ce avea de făcut, apăru din nou 
zâna cea bună și îi spuse că ea nu s-a răzgândit şi că dacă nici ziua următoare nu vor găsi naşii 
căutaţi, ea va veni să ia fetiţa, şi plecând, zâmbi, aşa că omul mai prinse curaj gândindu-se că zâna 
cea frumoasă nu va fi o naşă rea pentru copilul lor. 

Totuşi omul se duse şi a treia zi prin pădure, tot sperând să găsească naşi şi să-şi păstreze copilul. 
Doar înspre seară zări pe cineva venind spre el prin desiş; nu era altcineva decât zâna cea frumoasă, 
care nu-şi uitase făgăduiala. 

Părinţii fetei i-o încredinţară cu lacrimi în ochi, iar zâna le promise că o va boteza. O luă la ea 
acasă şi micuța crescu în câțiva ani de nu o mai puteai recunoaşte. Mama ei vitregă era întotdeauna 
bună şi blândă cu ea şi ii vorbea frumos. 

Când fetiţa crescu destul de mare, încât să înțeleagă tot ce i se spune, zâna plecă într-o călătorie. 


— Ai voie să te plimbi pe unde vrei, îi spuse fetiţei. Doar la trei camere nu ai voie nici măcar să 
deschizi uşa. Acum vino să-ţi arăt care sunt acestea, spuse ea, şi plecă. 

Dar fata nu putu să reziste curiozităţii şi se duse doar să întredeschidă uşa. Cum băgă capul pe 
uşă însă, zări o stea strălucitoare ce-şi luă zborul de îndată. 

Când se întoarse zâna acasă şi văzu isprava fetei a fost tare necăjită. Astfel că îi spuse copilei că, 
de atunci înainte, nu mai avea ce căuta în casa ei, că o alungă. Dar fetița atât plânse şi se rugă, încât, 
până la urmă, zâna o iertă şi o lăsă să stea mai departe la ea. 

După un timp, zâna cea bună trebui din nou să plece şi îi atrase atenţia fetei că în celelalte două 
camere nu are voie să intre orice-ar fi. 

Copila a vrut să fie ascultătoare şi să-şi ţină promisiunea făcută, dar rămasă singură se plictisi şi 
începu să se tot întrebe: „Oare ce o fi ascuns în celelalte două camere”? şi nu se putu opri să nu 
deschidă puţin o uşă. 

Nici nu apucă gata să privească înăuntru, că luna şi zbură pe lângă chipul ei, şi dispăru. 

Când se întoarse zâna acasă şi nu mai găsi luna la locul ci, a fost nespus de tristă şi îi spuse fetei 
că de astă dată chiar nu mai poate locui sub acelaşi acoperiş cu ea. Să-l strângă deci lucrurile şi să 
plece. Dar fetiţa plângea de ţi se rupea inima şi o ruga atât de frumos să o ierte şi de această dată, 
aşa că, până la urmă, mama el vitregă, care era atât de bună, o lăsă iarăşi să stea în casa ei. 

Nu după mult timp zâna plecă din nou. Speriată de isprăvile sale, fata era hotărâtă ca acum să 
respecte dorința mamei ei. Ştia că nu trebuie cu niciun chip să încerce să intre în cea de a treia 
cameră dar, după ce zâna plecă şi rămase singură, copila se plictisi din nou: „Ce grozav trebuie să 
fie să vezi cea de-a treia cameră.” Dar parcă tot n-ar fi vrut să-şi încalce promisiunea şi să n-o mai 
supere pe zâna cea bună şi frumoasă dar, ca şi înainte, se trezi în faţa celei de-a treia uşi şi deodată 
simţi că trebuie să intre şi să vadă măcar puţin. 

Abia puse mâna pe clanţă, că soarele şi dispăru din faţa ei. Când se întoarse zâna şi văzu că 
dispăruse şi soarele, aproape că se îmbolnăvi de supărare şi îi spuse fetei că de atunci înainte să nu o 
mai vadă în faţa ochilor. 

Fata plânse şi mai tare, o rugă şi mai frumos pe zână să nu o gonească, dar de astă dată mama 
adoptivă rămase neînduplecată. 

— Nu, vei pleca acum, acum trebuie să te, pedepsesc pentru toate suferințele pe care mi le-ai 
pricinuit. Dar, ca să nu zici că sunt rea, am să te las să alegi. Ce vrei? să fii foarte frumoasă, dar să 
nu poţi vorbi, ori să fii urâtă, urâtă, însă să vorbeşti? Te vei duce departe de mine şi de casa mea 

— Vreau să fiu frumoasă! spuse fata printre lacrimi. Şi aşa se întâmplă, dar din clipa aceea 
copila amuţi. Cum plecă de la mama ei vitregă, merse ea ce merse şi se trezi într-o pădure aşa de 
mare şi de deasă că, oricât ar fi mers, tot nu ar fi ajuns la capăt. Şi, cum era seară şi noaptea se 
apropia, fata se urcă într-un copac ce creştea falnic lângă un izvor şi se hotărî să doarmă acolo. 

Într-un luminiş de pădure se înălța un castel fără pereche. De acolo, în zori, venea o slujitoare să 
ia apă pentru ceaiul prinţului, stăpânul castelului. A doua zi de dimineaţă când se aplecă cu ulciorul, 
la izvor, slujitoarea văzu în oglinda apei un chip neasemuit de frumos şi, crezând că e chipul ei, se 
întoarse minară la castel şi spuse: 

— Sunt atât de frumoasă, încât nu mai vreau să mai aduc apă pentru prinț. 

Aşa că prințul trebui să trimită o altă slujitoare. Dar şi aceasta se întoarse repede la castel şi-i 
spuse prințului să trimită pe altcineva. O frumuseţe ca ea nu avea ce să caute în pădure. 

Prinţul, mirat, trebui să se ducă singur să-şi ia apa, dornic totodată să afle ce s-a întâmplat cu cele 
două slujnice ale căror chipuri numai frumoase nu erau. 

De cum ajunse la izvor şi se aplecă după apă, zări şi el chipul frumos oglindit de izvor şi, când se 
uită în sus, zări fata stând cuminte între frunzele copacului. Era cea mai frumoasă fată pe care o 
zărise vreodată. O dădu jos din copac şi o luă cu el acasă şi se hotărî să o facă prinţesa lui. 

Auzind acestea, mama prințului se împotrivi. 

— Nici măcar nu ştii cine e, de unde vine, cine-i sunt părinții, poate fi chiar o vrăjitoare. 


Dar prințul nu o ascultă şi o luă pe fată de soţie. După un timp, prinţesa aduse pe lume un 
prinţişor dolofan şi frumuşel, de mai mare dragul. 

După ce născu, se ivi ca din pământ mama ei vitregă: crestă uşor degetul mic al bebeluşului, 
mânji cu sânge buzele, şi degetele prinţesei şi spuse: 

— Ai să fii tot atât de supărată cât am fost eu, când ai lăsat steaua cea strălucitoare să iasă din 
cameră! Şi plecă cu micuțul. 

De cum se iviră zorile, slujitorii îi spuseră îngroziți prințului că prințesa şi-a prăpădit copilul. 
Prințului nu i-a venit să creadă că soția lui cea gingaşă a putut să facă aşa ceva şi i-a luat apărarea 
față de toată lumea, scăpând-o de pedeapsa ce i se pregătea. 

Nu după mult timp prinţesa născu din nou un copilaş, de data aceasta de două ori mai voinic şi 
mai drăgălaş ca primul. Dar şi acum se întâmplă la fel ca şi prima dată, iar la plecare zâna spuse: 

— Ai să fii tot atât de necăjită cât am fost eu când a dispărut luna din cea de a doua cameră! 

Prinţesa plânse amar, dar nu reuşi să o înduplece pe zână şi rămase şi fără cel de-al doilea copil. 

De data aceasta împărăteasa mamă îşi sfătui fiul să o ardă pe prinţesă pe rug pentru cele 
întâmplate. Prinţul îi luă şi de această dată apărarea, dar cu greu reuşi să-şi scape soţia de pedeapsă. 

Peste puţin timp, prinţul se bucură, căci prinţesa aduse pe lume al treilea bebeluş, de trei ori mai 
frumos şi mai puternic decât cel dintâi. 

De cum se lăsă noaptea însă, mama vitregă se ivi din nou şi, după ce mânji iarăşi mâinile şi gura 
prințesei cu sângele micuţului, spuse: 

— Ai să fii tot atât de mâhnită cât am fost eu când a dispărut soarele. Şi de îndată se topi în zare. 
De data aceasta, oricât se strădui prinţul să-şi apere soția, totul a fost în zadar. Prinţesa trebuia 
arsă pe rug pentru faptele ei. Dar de îndată ce o aşezară pe rug, se ivi zâna ținând primii doi copii de 

mână şi pe cel de-al treilea în braţe. Se duse direct la prinţesă şi-i spuse: 

— Ți-am adus copiii înapoi. Ți-i poţi lua. Eu sunt zâna cea bună şi-ţi dau copiii, pentru că acum 
eşti tot atât de deznădăjduită cât am fost şi eu când am rămas fără stea, lună şi soare. Ai fost 
pedepsită pentru ceea ce ai făcut şi de acum înainte ai să poți vorbi din nou. 

Prinţul şi prinţesa au fost atât de fericiți, cât nu se poate spune. Şi au trăit împreună ani mulţi cu 
bucurie şi până la urmă, prinţesa-mamă a îndrăgit-o şi ea pe fata cea frumoasă crescută de zâna cea 
bună. 


Vulpea care a rămas singură 
poveste irlandeză 


A fost odată ca niciodată un vulpoi de toată frumuseţea şi o vulpiţă roşcovană, ce locuiau într-o 
căsuţă în pădure. Se înțelegeau de minune şi trăiau tare bine împreună. Dar se făcu aşa că într-o 
bună zi vulpoiul cel frumos se furişă în coteţul din curtea unui ţăran şi jumuli tot ce întâlni în cale: 
rațe, găini şi puişori. 

Se vede treaba că vulpoiul a fost tare lacom, căci, cum ajunse înapoi acasă, se îmbolnăvi şi muri. 
Ce mai jale e fost atunci în casa vulpoiului! Toate vulpile vecine plângeau şi jeleau — dar degeaba; 
vaietele şi lacrimile lor nu-l puteau învia pe bietul vulpoi. 

De abia îl îngropară pe vulpoi şi nici nu terminară bine praznicul, câț la uşa căsuţei, şi începură 
să apară pețitori pentru cumătră vulpe. 

În prima sâmbătă: cioc, cioc, cioc la uşă, de trei ori. 

— Du-te tu, Korse, să vezi cine bate, spuse cumătră vulpe. 

Trebuie să spunem că vulpita avea o pisică sălbatica ce o ajuta la treburile gospodăreşti, pe nume 
Korse. Când deschise uşa, Korse zări un urs în prag. 

— Bună seara! spuse ursul. 

— Bună să-ţi fie inima! răspunse Korse. 

— Acasă-i cumătră vulpe? întrebă el. 


— Acasă, înăuntru! spuse pisica. 

— Şi cum se simte vulpita în astă-seară? E bine dispusă, e veselă sau e supărată? întrebă iarăşi 
ursul. 

— Vai, vai sărăcuţa! îşi plânge bărbăţelul mort şi are nasul umflat şi roşu de atâta plâns şi nu are 
cui cere un sfat bun. 

— Roagă-o să iasă puţin din casă; am eu un sfat bun pentru ea. Auzind acestea, pisica intră în 
casă şi îi povesti totul stăpânei sale. 

— Cine a bătut la uşă şi mi-a tulburat liniştea? întrebă vulpita. 

— E un petitor, răspunse pisica, şi te roagă să ieşi puţin din casă şi să-ți dea un sfat bun. 

— Dar cum e la înfăţişare? întrebă vulpea curioasă. 

— E arătos, cumsecade şi maroniu, răspunse Korse, are o fire deschisă şi vitează. 

— Spune-i să plece, spune-i să plece! N-am nevoie de sfatul său! 

Korse se întoarse întredeschise „uşa și-i strigă ursului: 

— Stăpâna mea te roagă să pleci acasă. Nu are nevoie de sfatul tău. 

— Aşa? Ei, nu-i nimic, nu-i nicio supărare. Şi ursul plecă pe drumul pe care venise. 

Sâmbăta următoare bătu iarăşi cineva la uşă. De data asta, în pragul uşii, apăru un lup. 

— Bună seara! spuse lupul. 

— Bună să-ţi fie inima! răspunse Korse. 

— Acasă-i cumătră vulpe? întrebă el. 

— Da, i-acasă, înăuntru, spuse pisica. 

— Şi cum se simte vulpita în astă seară? E bine dispusă, e veselă sau e supărată? întrebă iarăşi 
lupul. 

— Vai, vai îşi plânge bărbăţelul mort şi are nasul umflat şi roşu de atâta plâns şi nu are cui cere 
un sfat bun. 

— Roagă-o să iasă puțin din casă, am eu un sfat bun pentru ea. 

— Cine este acela ce dă târcoale casei şi-mi tulbură liniştea? o întrebă vulpea pe Korse. 

— Ei, cine să fie? Un petitor, răspunse Korse, şi te roagă să ieşi puțin din casă să-ți dea un sfat 
bun. 

— Mai întii să-mi spui cum arată, zise vulpiţa. 

— Pare drept, cumsecade, destul de înalt şi cenuşiu. 

— Spune-i să plece, spune-i să plece! N-am nevoie de sfatul său, spuse vulpea şi de astă dată. 

Şi, auzind lupul acestea, făcu imediat calea-ntoarsă. 

A treia sâmbătă apăru la uşa cumetrii vulpi un iepuraş. 

— Bună seara! spuse el, când pisica Korse veni să deschidă. 

— Bună să-ţi fie inima! răspunsa Korse. Să ştii că au fost şi alți peţitori înaintea ta. 

— Ei, de! Fiecare îşi încearcă norocul! 

Şi întrebă şi el dacă cumătră vulpe e acasă şi cum se simte. 

— Vai de mine, vai de mine, se vaită pisica, îşi plânge bărbăţelul mort şi are nasul umflat şi roşu 
de atâta plâns şi nu are cui cere un sfat bun. 

— A, dacă-i aşa, roag-o să iasă doar puţin din casă şi am să-i dau eu un sfat bun. 

— Cine e acolo? Cine se tot învârteşte pe aici? Cine-mi tulbură liniştea? 

— Cine să fie? Un peţitor, răspunse Korse. Vulpiţa dori şi de astă dată să ştie cum arată pețitorul. 

— Pare cinstit, e frumuşel, zglobiu şi alb. 

— Spune-i să plece, spune-i să plece! N-am nevoie de sfatul său, răspunse iarăşi vulpea. 

Şi aşa veni şi a patra sâmbătă ca şi până acum un petitor se ivi la uşa vulpiţei. 

— Du-te şi vezi cine e! îi spuse cumătră vulpe lui Korse, după ce se auzi cea de-a treia bătaie în 
uşă. 

Pisica se duse la uşă! Când deschise ce să vadă? Un vulpoi de toată frumuseţea. 

— Bună seara! Ce mai faci tu, pisicuţo? 

— Mulţumesc de întrebare. Sunt bine, sănătoasă, vulpoiule! 


— Acasă-i cumătră vulpe? 

— Da, dar vai de ea, sărăcuţa! îşi plânge toată ziua bărbăţelul mort şi are nasul umflat şi roşu de 
atâta plâns şi nu are cu cine se sfătui. 

— Roagă-o să iasă puțin afară, că am eu un sfat bun pentru ea. 

Ca de obicei, Korse se duse să-i spună stăpânei sale dorinţa pețitorului. 

— Cine este cel ce face atâta gălăgie, de-mi tulbură liniştea? întrebă vulpea. 

— Ei, mai întrebi?! Este un peţitor şi te roagă şi el să ieşi puțin afară să-ți dea un sfat bun. 

— Dar acesta cura arată? întrebă vulpita curioasă. 

— E frumos, prietenos, cu o coadă mare şi roşie întocmai ca răposatul tău bărbat. 

— A, dacă-i aşa, Korse, pofteşte-l iute înăuntru. Adu-mi repede papucii şi podoabele şi ajută-mă 
să-mi îmbrac rochia. Parcă zbor de fericire! 

Se hotărâră să fie tovarăşi de viaţă şi stabiliră pe dată ziua căsătoriei. Din fericire vulpoiul acesta 
nu mai dădu târcoale coteţelor ţăranului din vecinătate, aşa ci vulpiţa şi vulpoiul trăiră mulți ani 
fericiţi şi or mat trăi şi azi dacă or mai avea zile. 


Al treisprezecelea purceluş 
poveste irlandeză 


Undeva, în ținuturile îndepărtate ale Norvegiei, era o fermă frumoasă şi bogată ce se numea 
Heia. 

Acolo trăia un băiețel, pe nume Ola-Ola, împreună cu tatăl său şi cu mama sa. Ola-Ola avea 
nouă ani. Deşi era mititel, era priceput la toate. Dar cel mai mult îi plăcea să se ocupe de animale. 
Avea grijă, cât era ziua de lungă, să nu le lipsească nici mâncarea, nici apa. Trebuie să mai spunem 
că la ferma Heia erau foarte multe viețuitoare şi Ola-Ola le iubea pe toate. Aşa că Ola-Ola avea 
toată ziua de lucru. 

Într-o bună zi, purcica cea mare aduse pe lume treisprezece purceluşi mici şi dolofani, de toată 
frumuseţea. Tare mult se bucură întreaga familie, dar tatăl spuse că numai doisprezece purceluşi vor 
putea fi hrăniți de mama lor. Pentru al treisprezecelea, laptele nu ajungea. Aşa că, cu toată mâhnirea, 
un purceluş va muri, în cele din urmă, de foame. 

— Nu, spuse Ola-Ola. Pe al treisprezecelea purceluş îl voi îngriji eu. O să aibă şi lapte şi tot ce-i 
mai trebuie 

— Bună idee, spuse tatăl său. De azi înainte cel de al treisprezecelea purceluş va fi al tău. 

Ola-Ola se duse bucuros să caute o cutie mare, în care să încapă purceluşul, şi o umplu cu paie şi 
fân. 

— Acesta va fi un culcuş grozav pentru purceluş, se gândi Ola-Ola. Cutia, bineînţeles, trebuie să 
stea în casă Asta ca să nu-i fie frig purceluşului. Ce frumos era! începuse chiar să şi guiţe puţin. 
Probabil ii era foame. Ola-Ola o zbughi în oraş şi intră într-un magazin. 

— Ce doreşti? îl întrebă vânzătoarea. 

— Vreau să cumpăr un biberon, spuse Ola-Ola. 

— Aveţi un bebeluş acasă? întrebă vânzătoarea. 

— A, nu! E pentru un purceluş, răspunse Ola-Ola, Şi toți oamenii din magazin, care-l auziră, 
începură să râdă în hohote. 

Ola-Ola mai cumpără apoi şi lapte. 

Când ajunse acasă chemă purceluşul să-i dea să mănânce. Dar purceluşul nu vroia nici măcar să 
încerce să sugă laptele din biberon. Ola-Ola nu se dădu bătut. 


— Hai, vino să mănânci, purceluşule! Şi încercă iarăşi şi iarăşi. Până la urmă, purceluşul 
înfometat a început să sugă. Şi când începu, nu se mai opri. 

Zilele treceau una după alta. Purceluşul se făcea din ce în ce mai voinic. lar Ola-Ola taie era 
mândru de el. Purceluşul avea acum voie să se plimbe chiar şi prin curte. Câteodată alerga după 
Ola-Ola şi guiţa şi grohăia. Asta însemna că-i era foame. 

Aşa deveni Ola-Ola proprietarul unui purceluş. Şi ştiţi ceva? La ferma, Heia, cel mai dolofan şi 
mai jucăuş purceluş era cel de-al treisprezecelea. 


Sperietoarea din Dovre 
poveste irlandeză 


A fost odată ca niciodată un bătrânel ce locuia în Norvegia. 

Într-o bună zi, când era la vânătoare prin pădure, prinse un gogeamite urs şi pe dată se hotărî să 
meargă la regele Danemarcei şi să i-l arate. 

Porni el la drum lung şi anevoios şi merse el ce merse până ce în ajunul Anului Nou, ajunse la 
poalele muntelui Dovre. Se uită el de jur împrejur cu luare-aminte şi în cele din urmă zări o colibă. 
Îngheţat şi înfometat, se îndreptă iute într-acolo. 

În căsuţă locuia un om pe nume Halvor. Bătrânelul ciocăni la uşă şi îl întrebă pe Halvor dacă n- 
ar putea să-i găzduiască pe ei şi pe ursul lui până a doua zi. 

— O, Doamne fereşte! spuse omul din colibă, nu te pot găzdui, om bun, pentru că întotdeauna, 
în ajunul Anului Nou, vin trolii şi precis vă vor da afară, de-o să rămâneți în toiul nopții fără 
acoperiş deasupra capului şi tu şi ursul tău. 

— A, fii pe pace Halvor, răspunse bătrânelul. În grija asta poţi să mă găzduieşti liniştit, ursul 
meu poate să se ascundă în cuptor, iar eu în cămară. 

Atât de mult îl ruga bătrânelul pe Halvor să-l găzduiască, măcar pentru o noapte, încât, mai de 
voie, mai de nevoie, omul din colibă îl primi. 

Intrară ei în căsuţa şi acolo ce să vezi? Totul era aranjat pentru trolli: masa era acoperită cu o 
pânză subțire şt alba ca neaua, brodată cu multă măiestrie, iar pe ea, numai bunătăţi — morun, 
cârnăciori şi vin din belşug — tot ce putea fi mai bun pentru un ospăț de zile mari. 

Dar de-abia apucă bătrânelul să privească în jur, când din depărtare se şi auziră troliui venind. 

Intrară pe rând pe uşă. Unii erau înalți şi voinici, alții mai mititei, unii aveau cozi lungi, alții doar 
un ciot, iar unii aveau nasuri lungi ca nişte trompe, cu care mâncau, beau şi adulmecau totul în jur. 

Un troll mititel şi cam neastâmpărat, tot învârtindu-se prin odaie, zări ursul ascuns în cuptor şi ce 
se gândi el? Luă o bucată de cârnat, mare şi aurie, o puse într-o frigăruie şi începu să o perpelească 
drept sub nasul ursului. 

— N-ai vrea şi tu o bucăţică? strigă trollul ursului, ca să-l necăjească niţel. 

Trezit din amorţeală, ursul se sculă şi ieşi din cuptor. La vederea lui, toţi trollii, cu mic cu mare, 
înspăimântați dădură buzna pe uşă afară. 

Un an mai târziu, tot în ajunul Anului Nou, Halvor merse pe la amiază în pădure. Şi mergând aşa 
se tot gândea că sărbătoarea de sfârşit de an îi va aduce din nou pe trolli musafiri nepoftiţi în căsuţa 
sa. 

Deodată se auziră strigăte din pădure: 

— Halvor, Halvor! Era un troll care îl întrebă de la distanţă: 

— Mai ai şi acum în casă sperietoarea aceea pe care ai avut-o şi anul trecut? 

— A, da, stă frumos în cuptor, spuse Halvor, şi e mai mare şi mai rotofeie. Ba-i chiar şi mai 
sprintenă. 

— Atunci nu mari venim, niciodată la tine, strigă trollul şi-o zbughi în pădure. 

De atunci, nici urmă de troll în cusuta lui Halvor, care putu, în sfârşit, să guste liniştit din 
bucatele sale în ajun de sărbătoarea. Anului Nou. 


Purceluşul nemulţumit 
poveste irlandeză 


A fost odată un purceluş ce taie se plictisise de fulul cum îşi ducea viaţa. Aşa că, ce se gândi el 
într-o bună zi? Că trebuie fără doar şi poate să meargă la judecător, ca să i se facă dreptate şi să i se 
dea o altfel de viață. 

Ce-o fi o fi, o să-şi încerce şi el norocul. Îşi promise că va asculta de judecată, fie ea mai bună 
pentru el, fie mai rea. 

— Ce nemulțumire ai tu, purceluşule? îl întrebă judecătorul. 

— O, sunt tare amărât şi plictisit că trebuie să trăiesc şi eu la fel ca tatăl meu, spuse purceluşul. 
Calul are ovăz, vaca are fân mult, stau la răcoare în grajd, au chiar şi îngrijitori. lar eu nu fac altceva 
decât să grohăi şi să mă bălăcesc în apă murdară. Cât e ziua de lungă mă tolănesc la soare, iar 
noaptea adorm în noroi, pe paie murdare. Oare merit eu toate acestea? E drept să trăiesc astfel? 

— Nu, cred că nu e drept, rămase pe gânduri judecătorul cu ochii aţintiți pe cărțile sale... Văd că 
într-adevăr ai avut o viaţă grea. Aşa că de acum înainte ţi se va da grâu şi lapte cu miere şi vei dormi 
într-un pai ca totul şi cu totul din mătase. Mai ai şi artă supărare, purceluşule? 

— Ei bine, nu-mi mai trebuie altceva, e minunai aşa, spuse mulțumit purceluşul şi plecă bucuros, 
visând la zilele şi nopțile fericite ce-l aşteptau de-acum înainte. Şi tot drumul până acasă țipa cât îl 
ținea gura: 

— Am să mănânc doar grâu şi lapte cu miere şi am să dorm într-un pat cu totul şi cu totul din 
mătase! Am să mănânc doar grâu şi lapte cu miere şi am să dorm într-un pat cu totul şi cu totul din 
mătase! 

Pe drum, într-o pădure, întâlni nişte urşi, iar într-un luminiş zări câteva vulpi ce tot şuşoteau între 
ele. De cum îl văzură şi-l auziră lăudându-se, începură să strige, batjocorindu-l: 

— Grohăi, grohăi, mănânci numai resturi şi te bălăceşti în noroi! 

Purceluşul trecu mai departe, fără să-i pese şi tot striga fericit: 

— Am să mănânc doar grâu şi lapte cu miere şi am să dorm într-un pat cu totul şi cu totul din 
mătase! Dar nici vulpile nu se lăsau şi țipau şi ele cât le ținea gura: 

— Grohăi, grohăi, mănânci numai resturi şi te bălăceşti în noroi! Şi atât îi împuiară urechile 
bietului purceluş, încât tot restul drumului ii tot răsunară în urechi vorbele vulpilor. 

Ajunse el, în sfârşit, acasă şi toţi, cei din ogradă, îl întrebară cum a fost la judecată. A reuşit să 
capete alt fel de viaţă? 

— Da, da, răspunse purceluşul. Dar de teamă să nu fie iar batjocorit, repetă şi el cuvintele 
vulpilor: 

— Grohăi, grohăi, mănânc numai resturi şi mă bălăcesc în noroi. 


Per, Pal şi Espen Askeladd 


poveste irlandeză 


A fost odată ca niciodată un bătrân care avea trei fii: Per, Pal şi Askeladd. Însă bătrânul nu-l prea 
iubea pe cel de-al treilea fiu, pentru că era aşa de slab de-i puteai număra coastele şi îi tot spunea că 
trebuie să plece în lume să-şi încerce norocul, să-şi câştige singur pâinea. Acasă erau şi aşa destul de 
săraci. 

Într-o bună zi aflară că departe de coliba bătrânului, la curţile domneşti, chiar lângă fereastra 
împăratului, crescuse un stejar aşa de mare şi stufos, încât nu lăsa nici măcar o rază de soare să 
pătrundă în palat. Împăratul, mâhnit, promise mulţi, mulți bani celui care va fi în stare să doboare 
stejarul, dar până atunci nimeni nu putuse să-i îndeplinească dorinţa, căci îndată ce se tăia o ramură 


sau numai o bucăţică din ea creşteau două în loc. 

De asemenea, împăratul mai avea o dorinţă şi anume să i se sape o fântână, care să aibă apă 
întreg anul, aşa cum aveau şi ceilalți împărați, vecinii lui. Aceluia care îi va săpa o asemenea 
fântână, împăratul promise că îi va da şi bani şi multe alte bogății. Dar până atunci nu putuse nimeni 
să-l mulțumească pe împărat, căci palatul era sus-sus pe colină, unde nimeni, niciodată, nu reuşise 
să sape cât de puţin, aşa de tare şi stâncos era pământul. 

Acum, împăratul mai supărat ca niciodată, hotărî să-şi dea fiica de soţie şi jumătate din bogăţiile 
sale aceluia care va reuşi să-i îndeplinească dorințele, să-l taie stejarul stufos ce-i umbrea palatul şi 
să-i sape o fântână care să aibă apă tot timpul anului. Dar nu se găsea nimeni care să vină să-şi 
măsoare puterile, căci toate încercările de până atunci nu ajutaseră la nimic: stejarul creştea din ce 
în ce mai gros. 

Auzind aşa, cei trei fraţi au pornit la drum, să-şi încerce şi ei norocul. Cu ei merse şi tatăl lor, 
care nu dorea altceva ca răsplată — dacă fiii lui vor reuşi să îndeplinească dorințele împăratului — 
decât un loc unde să-şi poată ridica o mândreţe de grădină. 

Merseră ei ce merseră şi ajunseră la poalele unui deal. 

— Mă întreb ce se aude sus pe deal? spuse Espen Askeladd. 

— Ce să fie? Vreun pădurar care taie copaci. Ce să fie? 

— Vreau să merg să văd ou ochii mei ce se întâmplă acolo sus, spuse Espen Askeladd, şi plecă. 

— N-ai decât să te duci, dacă te crezi aşa deştept, strigară frații după el. Dar Espen Askeladd îşi 
continuă drumul, căci auzea din ce în ce mai olar zgomotul pe care-l făcea un topor ce tăia ceva. 
Când ajunse, țari într-adevăr un topor ce tăia singur un brad. 

— Bună ziua, spuse Espen Askeladd, ce tot tai acolo? 

— Tai de multă vreme, şi le aştept pe tine, răspunse toporul. 

— Da? lată-mă-s! Şi spunând acestea, luă toporul în mână, îi scoase coada de lemn îl puse în 
traista sa. Apoi se întoarse la frații săi şi când se apropie, aceştia începură să râdă şi să-şi bată joc de 
el. 

— Ce-ai găsit aşa de nemaipomenit acolo sus? întrebară ei. 

— Ceea ce am auzit: nu era decât zgomotul făcut de un topor, le răspunse Espen Askeladd. 

Merseră ei ce merseră şi ajunseră la poalele unui munte. Auziră iarăşi nişte zgomote şi lovituri. 

— Mă întreb, ce se aude sus pe munte? spuse din nou Espen Askeladd. 

— lar faci pe deşteptul, spuseră Per şi Pal. N-ai mai auzit zgomote în pădure până acum? 

— Ba da, dar vreau să merg să văd cu ochii mei ce se întimplă acolo sus, spuse Espen Askeladd. 

Fraţii râseră din nou de bietul Espen Askeladd, dar el nu se supără nici de această dată. Urcă pe 
munte şi, acolo sus — ce să vadă: o cazma care tot Lovea si săpa n dreapta şi-n stânga. 

— Bună ziua! Ce tot sapi acolo de una singură? 

— Sap de multă vreme şi te aştept pe tine. 

— Da? lată-mă-s! Am sosit! Şi spunând acestea, scoase coada şi o puse împreună cu cazmaua în 
traistă. Apoi cobori la frații săi. 

— De data aceasta ce grozăvie ai mai găsit? îl necăjiră Per şi Pal. 

— A, nu era nimic de văzut, nu era decât o cazma care făcea zgomotul acela. 

Mai merseră ei ce merseră o bună bucată de drum, tustrei, până când ajunseră la un izvor. Le era 
tare sete, pentru că merseseră drum lung şi anevoios, aşa că se opriră să bea apă. 

— Mă întreb, spuse Espen Askeladd după puţin timp, de unde vine această apă limpede şi rece? 

— Cred că nu eşti în toate mințile, spuseră Per şi Pal. N-ai nimic mai bun de făcut decât să te 
gândeşti de unde vine această apă? N-ai mai văzut apă țâşnind din pământ? 

— Ba da, dar vreau să merg să văd cu ochii mei de unde izvorăşte, spuse Espen Askeladd şi o luă 
de-a lungul pârâiaşului în sus, în timp ce frații strigau după el. Dar auzindu-i, Espen Askeladd nu se 
descuraja, ci îşi vedea mai departe de drum. 

Cu cât mergea şi ajungea mai sus, pârâul se făcea tot mai îngust, iar când, în sfârşit, ajunse la 
capăt, văzu un fel de nucă mare, din care izvora, susurând, pârâiaşul. 


— Bună ziua, spuse Espen Askeladd. Ce tot faci acolo? Curgi la vale susurând toată ziua, Nu ţi-e 
urât singur? 

— Ba da, răspunse pârâiaşul. Curg la vale şi tot şuşotesc de multă vreme. Te aşteptam însă pe 
tine. 

— Da? lată-mă-s! Am sosit! spuse Espen Askeladd şi luă un pumn de apă şi de spumă cristalină 
şi îl îndesă în locul de unde izvora, aşa, să nu mai poată ieşi, apoi luă nuca plină, o vâri în traistă şi 
porni înapoi spre fraţii săi. 

— Ei, ai văzut de unde vine apa? Cred că acum ai găsit tu ceva grozav, râseră Per şi Pal. 

— Fi, nu era decât o gaură din care ţâşnea apa, spuse Espen Askeladd şi îi văzu din nou pe cei 
doi râzând şi bătându-şi joc de el dar lui nu-i păsa nici de data aceasta. 

— Mi-a plăcut mie să văd, şi gata, spuse el împăciuitor. 

Mai merseră ei cale lungă să le-ajungă şi deodată ajunseră la curtea împăratului şi aici, de îndată 
ce se apropiară, aflară că ar putea câştiga atât mâna prinţesei, cât şi jumătate din bogăţiile lui, cu 
condiţia să reuşească să doboare stejarul şi să sape o fântână. 

Veniseră mulți să-şi încerce norocul, aflară cei trei băieți, dar cu fiecare lovitură stejarul creştea 
de două oii mai puternic, pentru fiecare ramură tăiată creşteau alte două în loc, şi mai viguroase ca 
înainte. În cele din urmă. Împăratul se hotărî să-i pedepsească foarte pe cei cei încearcă, dar nu 
reuşesc să-i îndeplinească dorințele, 

Dar cei doi frați, Per şi Pal nu s-au înspăimântat. Nici nu se gândeau că ar putea da greş. Per, 
care era cel mai mare dintre fraţi, îşi încercă primul puterile. Dar păţi şi el ca cei mulți dinaintea lui. 
Cum tăia un ram, cum creşteau alte două în loc, şi mai frumoase şi mai viguroase ca înainte. Aşa că 
împăratul, mânios, porunci să i se taie urechile. 

Acum venise rândul lui Pal, dar şi el păţi ca fratele lui mai mare. Crengile crescute în locul celei 
tăiate de el, erau şi mai puternice. Şi astfel rămase şi Pal fără cele două urechi. 

Veni în sfârşit şi rândul lui Espen Askeladd: 

— Vreau şi eu să-mi încerc puterile, spuse el, şi împăratul, neavând încotro, încuviință spunând: 

— De te vei dovedi şi tu la fel de nepriceput ca fraţii tăi, vei rămâne — cât ai bate din palme — 
fără urechi, fără ochi, aşa că dă-ţi silința să duci treaba la bun sfârşit, îi spuse încruntat împăratul. 

Espen Askeladd îşi scoase toporişca din traistă şi îi înfipse bine coada. 

— Taie singură! spuse Espen Askeladd şi toporişca începu să taie începând din vârful copacului. 
Crengile zburau în dreapta şi-n stânga şi, nu peste mult timp, ajunse la rădăcina stejarului. 

Terminând cu copacul, îşi scoase din traistă cazmaua, ii puse coada de lemn şi îi spuse: 

— Sapă singură! Şi cazmaua începu să sape cu toată puterea şi încet, încet fântâna dorită începu 
să capete formă. După ce cazmaua săpă cât trebuie, scoase din traistă şi nuca, o puse în fântână şi 
scoase pumnul de apă pe care, nu cu mult timp înainte, îl vârâse în nucă. 

— Curgi liniştit! spuse Espen Askeladd şi apa începu să clipocească în fântână şi în scurt timp 
aceasta fu plină cu apă limpede şi proaspătă. 

Aşa reuşi Espen Askeladd să doboare stejarul de la fereastra împăratului şi să sape fântâna din 
curtea palatului şi astfel, obţinu mâna fiicei împăratului şi jumătate din bogăţiile lui. 

Totul e bine când se termină cu bine. Dar Per şi Pal rămaseră fără urechi în urma isprăvilor lor. 
De atunci înainte, spuneau la toată lumea că, până la urmă. Espen Askeladd nu s-a dovedit aşa prost 
prost şi nepriceput cum credeau ei. 

Aşa or mai spune şi astăzi dacă or mai trăi. 


Găina care a zbughit-o în munţi 
poveste irlandeză 


A fost odată ca niciodată, tare de mult, o bătrânică văduvă, care trăia într-o colibă la poalele unui 
deal, împreună cu cele trei fete ale ei. Bătrâna era tare săracă şi singura ci comoară era o... găină la 
care ținea ca la lumina ochilor. Dar găina nu făcea altceva decât să cotcodăcească dimineaţa şi 
seara. Într-o bună zi însă, găina dispăru. 

Biata femeie o căută de jur-Împrejurul colibei, sus pe deal, dar nici urmă de găină. 

— Trebuie să te duci să o cauţi! spuse femeia amărâtă fotei mai mari, trebuie să o găsim chiar 
dacă ar fi să răscolim până la muntele de colo după ea. 

— Bine, mamă, spuse fata şi plecă în căutarea găinii buclucaşe. Merse în dreapta, merse în 
stângă, o căută peste tot, dar nu găsi găina. 

Deodată, când îşi pierdu nădejdea, fata auzi dintr-o văgăună: 

— Găina a zbughit-o-n munți, găina a zbughit-o în munţi! Aşa că fata curioasă merse înainte. 
Ajunsă în văgăună, calcă pe nişte vreascuri uscate, ce trosniră, şi fata căzu într-o prăpastie adâncă, 
sub pământ. Era de bună seamă o capcană. 

Acolo jos, fata văzu o mulţime de camere frumoase, una mai minunată ca alta. În cea mai 
îndepărtată apăru dintr-o data un om mic şi urât. 

— Vrei să fii soția mea? întrebă el. 

— Nu, răspunse fata speriată, căci nu dorea defel să rămână sub pământ. Voia să ajungă iarăşi 
sus, să-şi caute găina. Dar piticul s-a supărat aşa de tare că fata l-a refuzat, încât cât ai clipi îi suci 
gâtul. 

În vremea aceasta, mama stătea acasă şi aştepta, dar făta nici măcar nu se zărea. Aşa că femeia o 
chemă pe fiica mijlocie şi-i spuse să plece în căutarea sorei mai mari şi totodată — adăugă mama — 
Poţi să te uiţi şi după găină. 

Pleca şi sora mijlocie şi merse întocmai pe drumul pe care-l urmase sora ei. Se uită şi ea în toate 
părțile căutându-şi sora. Nu uitase încă de găină. Când ajunse în dreptul văgăunii, auzi şi ea: 

— Găina a zbughit-o-n munți, găina a zbughit-o-n munţi! Fata se gândi că trebuie să fie ceva 
ciudat la mijloc şi se duse să vadă. Dar când ajunse în dreptul capcanei, căzu şi ea adânc, adânc în 
prăpastie. Ajunsă sub pământ, văzu camerele acelea multe şi frumoase şi când ajunse în cea mai 
îndepărtată, apăru iarăşi piticul. 

— Vrei să fii soția mea? întrebă acesta din nou. 

— Nu, răspunse şi sora mijlocie, îngrozită. Nici ea nu dorea să rămână sub pământ, trebuia să se 
întoarcă sus şi să-şi caute sora şi cu puţin noroc, poate găsea şi găina. 

Dar piticul se mânie şi de astă-dată, aşa că se repezi la ea şi-i suci gâtul. 

Acasă, mama tot aştepta să-şi vadă fetele venind şi poate să audă din nou găinuţa cotcodăcind. 
leşi afară, se uită înspre munți, dar fetele tot nu se zăreau. Aşa că mama îşi chemă fata cea mică şi-i 
spuse: 

— Du-te şi tu şi vezi de ce nu mai vin surorile tale Se vede treaba că găinuşa a ajuns taie departe. 
Şi, în timp ce-ţi cauţi surorile, te poți uita şi după găinuşă, nu-i aşa? 

— Da, mamă. 

Şi fata porni la drum. Merse ea ce merse, dar nici urmă de surori. În cele din urmă ajunse şi ea la 
văgăună şi auzi ca şi celelalte două fete: 

— Găina a zbughit-o-n munți; găina a zbughit-o-n munți! 

„Ce curios” gândi fata şi merse să vadă ce este. Neuitându-se pe unde calcă, alunecă şi ea în 
capcană fi în scurt timp se trezi în camerele frumoase. Tot minunându-se de bogăţia lor, fata, mai 
curajoasă decât surorile ei, nu se sperie. Se uită pe rând la toate şi ajunse într-o cameră unde 
deodată îşi recunoscu surorile. Auzind zgomote dădu să închidă repede uşița, dar îi apăru şi ei 
piticul înainte. 

— Vrei să fii soţia mea? o întrebă şi pe ea piticul. 

— Da, vreau, cu plăcere, răspunse fata care, cu isteţimea minţii sale înţelesese imediat cum se 
petrecuseră lucrurile cu surorile ei. 


Tare bucuros a fost piticul auzind că fata îl va lua de bărbat. Îi aduse, cât ai bate din palme, 
veşminte frumoase, cum nu se mai aflau pe lume şi cum fata nu mai văzuse niciodată. Erau cu totul 
şi cu totul din aur. În sfârşit, găsise şi el pe cineva care să vrea să-i fie soţie. 

Trecu un timp şi, într-o zi, fata stătea într-un colţ, tristă şi mâhnită cum nu mai fusese până 
atunci. Piticul o întrebă îngrijorat de ce e supărată. 

— Fi, sunt şi eu amărâtă că nu mă pot duce acasă la mama; trebuie că îi e tare sete şi foame şi nu 
e nimeni care să o ajute. 

— Tu ştii bine că nu mai ai voie să mai pleci de aici, dar pune nişte mâncare într-un sac, şi am să 
mă duc eu la mama ta să i-o duc. 

— Îţi mulţumesc frumos, spuse fata şi se duse să pregătească sacul: puse aur şi argint din cămara 
piticului, cât putu mai mult, iar deasupra puţină mâncare. Când sacul fu gata îl dădu piticului şi îi 
spuse că nu trebuie cu niciun preţ să-l deschidă şi să se uite în el. 

De cum plecă piticul, fata se duse lângă hornul prin care căzuse şi de unde putea să vadă ce se 
întâmplă sus pe pământ. 

„Am mers o bună bucată de drum, îşi spuse piticul, ia să văd eu ce e înăuntru”, şi lărgi puţin gura 
sacului. Dar atunci fata, văzându-l, strigă: 

— Te văd, te văd! 

„Trebuie să fie vrăjitoare”, gândi speriat piticul, aşa că nu mai îndrăzni să încerce a dezlega 
sacul. 

Merse el ce merse şi ajunse la căsuţa văduvei. Aruncă sacul prin uşa deschisă şi-i spuse: 

— "Ți-am adus nişte mâncare de la fiică-ta, dar să ştii că acasă n-ai s-o mai vezi niciodată. 

Zilele se scurgeau una după alta sub pământ, fără să se întâmple nimic. După un timp în capcană 
căzu un tap. 

— Cum o fi ajuns ţapul ăsta cu ditamai barba în capcană? strigă mânios piticul şi imediat îi 
răsuci şi lui gâtul. 

— O, de ce l-ai omorât? Cu ce ţi-a greşit bietul animal? 

— Fi, hai, nu te supăra aşa. Uite, pentru tine, am să-i redau viaţa. 

Şi imediat luă un ulcior care atârna lângă horn şi unse capul ţapului cu apă din el. Tapul învie pe 
dată. 

„Aha, se bucură fata, deci ulciorul acesta este lucrul cel mai de preţ de aici.” 

Şi aşa mai trecură câteva zile. Într-o zi, când piticul plecă dis-de-dimineaţă, o stropi pe sora cea 
mare cu apă fermecată, aşa cum făcuse piticul cu ţapul, şi deodată fata se trezi. Fata cea mică îşi 
vâri sora într-un sac şi puse puţină mâncare deasupra şi când se întoarse piticul, îi spuse: 

— Dragă bărbăţele, n-ai vrea să te mai duci pe la mama să-i duci ceva mâncare? I-o fi sete şi 
foame şi e singură în toată casa. la sacul ăsta, dar să nu te uiţi în ei! 

„Oare ce-o fi în sac? se întrebă piticul, trebuie să fie ceva deosebit, dacă nu am voie să mă uit în 
el.” 

Mai merse el ce merse şi se gândi că nu-l vede nimeni, aşa că poate să se uite măcar un pic în 
sac. Dar cum deschise sacul, auzi o voce: 

— Te văd, te văd! 

„Iarăşi vrăjitoarea!”, se sperie piticul şi închise repede gura sacului şi nu mai îndrăzni să încerce 
a doua oară. Ajunse la colibă, în sfârşit, azvârli sacul la uşă şi spuse: 

— Ți-am adus mâncare de la fiică-ta, dar să ştii că acasă n-ai s-o mai vezi niciodată. 

Mai trecură câteva luni şi fata tot sub pământ se afla. Într-o zi însă, când plecă piticul din nou, o 
învie şi pe sora mijlocie, ca şi pe sora cea mare, cu apă vrăjită din ulcior, şi o băgă şi pe ea în sac, 
dar de data aceasta îndesă şi aur şi argint cât de mult putu, iar deasupra puțină mâncare, doar cât să 
acopere bogăţiile. 

— Dragă bărbăţele, du-te, te rog, şi mai du-i mâncare mamei. lată sacul, dar să nu încerci să-l 
deschizi! 

Piticul atât aştepta: să îi facă pe plac fetei: aşa că se învoi şi plecă. Merse el peste munţi şi peste 
văi, dar sacul era tare greu şi tare ar fi vrut să ştie ce era înăuntru. De-atâta mers obosi şi se opri să- 
şi mai tragă o clipă sufletul. Dar nici de această dată nu rezistă şi deschise puţin sacul. 

— Te văd, te văd! se auzi imediat vocea. 

„Nici de astă dată n-am scăpat de vrăjitoare!””. Şi se ridică repede şi plecă mai departe, 
nemaiîndrăznind să încerce. Ajunse, în sfârşit, şi scăpă de sac la uşa colibei. 

— Ți-am adus mâncare de la fiică-ta, dar să ştii că acasă n-ai s-o mai vezi niciodată. 

După un răstimp, piticul se gândi să mai iasă puţin pe pământ. Fata se prefăcu bolnavă tare şi 
zăcu în pat până ce el plecă. Atunci îi spuse: 

— Să nu vii acasă mai devreme de ora douăsprezece. Sunt tare bolnavă, aşa că mâncarea nu va fi 
gata mai devreme. De cum plecă piticul, fata îşi scoase hainele şi le umplu cu paie. Făcu astfel o 
păpuşă şi o aşeză într-un colț al patului şi o înveli cu o pătură. Apoi se grăbi să plece acasă luând cu 
ea şi un arc şi cele câteva săgeți ce se aflau atârnate pe pereții camerei. Când bătu ora douăsprezece, 
piticul se înființă acasă. 

— Vino şi adu-mi mâncare! îi strigă păpuşii. Dar ea nu-i răspunse. 

— Vino şi adu-mi mâncarea, n-ai auzit? strigă piticul din nou. 

Dar păpuşa nici nu se mişca. 

— Vino odată cu mâncarea! strigă supărat piticul, sau vin eu să te trezesc! Dar nici acum păpuşa 
nu se clinti din loc. 

Piticul furios dădu să o tragă din pat, dar când ce să vezi? Abia o atinse şi camera se umplu de 
paie. 

Deodată piticul se gândi că precis se întâmplase ceva rău. Urcă pe pământ şi începu să caute fata, 
dar minune! De data aceasta căzu el însuşi în capcană şi ajunse unde puţin mai înainte fuseseră cele 
două surori. Dar nici urmă de fete. Deodată piticul înţelese că fusese păcălit. 

— Aaa, trebuie să mă răzbun şi ieşind prin horn pe pământ se grăbi spre coliba bătrânei. 

Dar nici nu ajunse bine lingă ogradă, că îl şi întâmpinară câteva săgeți. 

Piticul nu îndrăzni să meargă mai departe. Făcu cale întoarsă şi se grăbi spre coliba lui. Cum 
ajunse se duse glonț la cămară străfulgerat de o presimţire rai. Nici urmă de aur şi argint. 

Doar o cămăruță goală, alături de o cameră plină cu paie. 


Cele trei mătuşi 
poveste irlandeză 


A fost odată ca niciodată un biet bătrân sărac ce avea o mică coliba în inima unei păduri. Era un 
vânător iscusit Şi astfel aveau ce mânca el şi familia lui. Şi bătrânul acesta avea o frumuseţe de fată, 
cum rar mai puteai întâlni. Mama fetei însă se îmbolnăvise şi murise când fata era încă mică, o 
copilă. Crescând, fata se făcuse din ce în ce mai frumoasă, dar era tare singură şi tristă. Aşa, într-o 
bună zi, se hotărî să plece în lume şi să-şi încerce norocul. 

— Bine, fata mea. Îi spuse bătrânul ei tată, dar aici, acasă, nu ai învăţat să pregăteşti bucatele; nu 
ştii decât să jumuleşti păsări şi să le frigi. Ce-ai să faci în lumea largă? Dar... mergi sănătoasă şi 
întoarce-te, de-ţi va fi greu. 

Şi fata plecă. Merse ea ce merse, până ce ajunse la curțile împărăteşti. Pe când se tot minuna ea 
de frumuseţile ce o înconjurau, o zări împărăteasa, căreia îi plăcu atât de mult înfăţişarea ei. Încât o 
chemă şi o întrebă cum o cheamă şi de unde vine. 

Dar două prințese ce o însoțeau pe împărăteasă au început de-ndată să o pizmuiască pe fată. Aşa 
că. A doua zi, o minţiră pe împărăteasă spunându-l cu au auzit-o pe fată lăudându-se că poate să 
toarcă inul pentru o pânză mare într-o zi şi o noapte. Trebuie să spunem că împărăteasa preţuia cel 
mai mult la om îndemânarea. 

— Aşa! se bucură împărăteasa. De vreme ce a spus, trebuie să şi dovedească. 


Biata făptură nu îndrăzni să spună că nu a tors niciodată; ceru doar împărătesei să-i dea o cameră 
unde să stea singură. Împărăteasa încuviinţă şi fetei i se aduseră pe dată fusul, furca şi fuiorul de in. 

Când rămase singură, fata începu să plângă amar, căci nu ştia ce să facă cu cele aduse şi nu avea 
nici măcar cui să-i ceară un sfat. Nu mai văzuse până atunci un fuior şi nu ştia să lucreze. Cum 
stătea ea aşa supărată, apăru din văzduh o femeie bătrână, ce-i spuse: 

— Ce te necăjeşti, fata mea '? 

— EI, răspunse fata, chiar dacă ţi-aş spune, nu mi-ai folosi la nimic, tot nu mă poţi ajuta. 

— N-ai cum şti dacă te pot ajuta sau nu; poate-ţi dau un sfat bun. Haide, povesteşte-mi! spuse 
bătrâna. 

Şi fata îi povesti atunci cum împărăteasa o pusese să toarcă fire pentru o pânză de in şi că ea nu 
mai făcuse aşa ceva în viața ei, dar că promisese să termine totul într-o zi şi o noapte. 

— Aşa deci! Dacă te învoieşti să-mi spui „mătuşă”, când o fi să te măriţi, şi voi veni la nunta ta, 
am să torc eu în locul tău. Iar tu ai face bine să te duci la culcare până mâine dimineaţă. 

— Da, mă învoiesc, spuse fata înveselită şi merse la culcare. A doua zi dimineață, cum se sculă, 
zări firele de pânză de in întinse pe masă şi erau aşa de frumoase şi de gingaşe, cum nu mai văzuse 
ea vreodată. 

Când de-a văzut împărăteasa, a fost atât de bucuroasă; încât o îndrăgi şi mai mult pe fata cea 
frumoasă. 

Cele două prințese însă erau şi mai invidioase pe hărnicia şi priceperea fetei şi, de necaz, îi 
spuseră împărătesei că au auzit-o pe fată lăudându-se că poată să şi ţeasă o pânză mare într-o zi şi o 
noapte. 

Împărăteasa se bucură iarăşi de priceperea fetei şi o rugă să dovedească cele spuse. 

Fata, aproape îngrozită, ceru şi de data aceasta, o cameră unde să poată lucra singură. Se puse 
iarăşi pe plâns şi se tot întreba ce să facă. Când, la fel ca prima dată, apăru o bătrână care o întrebă: 

— De ce eşti tristă, fata mea? 

La început fata nu vru să-i spună, dar apoi începu să-i povestească despre răutatea celor două 
prințese şi de hotărârea împărătesei. 

— Fi, doar de atâta lucru e vorba? Dacă te învoieşti să-mi spui şi mie „mătuşă” în ziua nunţii, 
mă prind eu să-ți tes pânza. Tu, n-ai decât să dormi până mâine dimineaţă. 

Fata se învoi bucuroasă şi nu aşteptă să i se spună de două ori şi se duse la culcare. 

Când se sculă dimineaţa, zări pânza pe masă, ţesută cu atâta pricepere, că nu mai exista alta la 
fel. Aşa că o luă cu grijă şi i-o duse împărătesei, care admirând şi de această dată măiestria fetei, o 
îndrăgi şi mai mult. 

Îndată ce plecă fata în grădină, cele două prințese îi şoptiră împărătesei că au auzit-o pe fată 
lăudându-se că poate să şi brodeze pânza, într-o zi şi o noapte, nemaivăzut de frumos. 

Bucurându-se din nou, împărăteasa chemă fata şi-i spuse să se apuce de îndată de lucru. 

Fata se întoarse iarăşi în camera ei şi mai abătută ca înainte, dar nici nu închise bine uşa. Că o 
altă bătrânică apăru, şi, după ce ascultă povestea fetei, îi promise să-i brodeze toată pânza, cu 
condiția să-i spună şi ei „mătuşă” când va veni la nunta ei. 

Fata se învoi, apoi se duse să se culce. Dimineaţa, când se trezi, zări pânza brodată întinsă pe 
masă. Ceea ce văzu fata cu greu s-ar putea descrie; pânza nu avea pereche de frumoasă ce era. 

Împărăteasa o cercetă cu mare plăcere şi nu mai contenea să o laude pe fată. O îndrăgi ca pe 
propria ei fiică şi de aceea se gândi să i-o dea de soţie prinţului, fiul ei, întrebând-o pe fată, mai 
întâi, dacă se învoieşte. Fata, fericită să audă o asemenea veste. ÎL îndrăgi pe prinţ, iar prinţul la 
rândul lui, care preţuia şi el priceperea şi hărnicia ei, se învoi din toată inima. 

Şi aşa se pregăti o nuntă ca-n poveşti. Ziua mult aşteptată sosi. Veniră invitaţi de peste mări şi 
țări şi toţi se veseleau şi se bucurau şi admirau mândrețea fetei şi lucrul făcut de mâna ei. Dar în 
timp ce stăteau la masă şi vorbeau şi chiuiau, apăru o femeie bătrână şi utilă, urâtă, cu un nas lung, 
cât trei la un loc. De cum o zări, mireasa se ridică şi îi spuse: 

— Bună ziua, mătuşă! 


— Este acest monstru mătuşa miresei mele? întrebă mirat prințul. 

— Da! răspunse fata. 

— Dacă este aşa, să i se facă loc la masă, porunci prinţul. 

Dar toți cei de față se strâmbară văzând înfăţişarea ei. Şi de abia se mai obişnuiră nuntaşii să 
vadă acest chip urât, că îşi făcu apariția o altă bătrână, cocoşată. De cum o văzu, mireasa se ridică şi 
spuse: 

— Bună ziua, mătuşă! 

— Prinţul o întrebă din nou dacă femeia cea urâtă este mătuşa ei. Şi fata răspunse ca şi prima 
dată. Şi atunci prințul porunci din nou să i se facă loc şi acestei bătrâne la masă. Dar nici nu se aşeză 
bine cea de-a doua mătuşă, că pe uşă apăru o femeie şi mai hidoasă. Avea un singur ochi, în loc de 
doi, mare cât o farfurie, roşu şi lăcrimos, de ţi-era groază să-l priveşti. Mireasa se ridică şi de astă 
dată şi-şi salută mătuşa. 

Prinţul îşi întrebă din nou mireasa dacă într-adevăr femeia ciclop este mătuşa sa şi iarăşi porunci 
să 1 se facă loc la masă. Se aşeză şi ea, dar toți invitații nu-şi mai puteau lua ochii de la cele trei 
femei. Erau una mai hidoasă ca alta. În cele din urmă, prinţul, curios, întrebă: 

— Cum de sunteți voi mătuşile miresei mele? Mireasa mea este atât de gingaşă şi de frumoasă! 

— Am să-ţi spun eu, începu cea dintâi bătrână. Când eram şi eu tânără, eram la fel de frumoasă 
ca mireasa ta, dar apoi mi-a crescut nasul atât de lung, că nimeni nu se mai putea uita la mine. Şi 
asta, pentru că stăteam tot timpul şi torceam şi tot dând din cap când răsuceam aţa, nasul mi s-a tot 
lungit şi a ajuns ca acum. 

— ŞI eu am fost tare frumoasă în tinereţe, ca fata aceasta, spuse cea de-a doua bătrânică. Dar am 
tot ţesut ziua şi noaptea, stând pe scaun, aşa că spatele mi s-a încovoiat şi am ajuns ca acum. 

— Şi eu am fost frumoasă în tinereţe, continuă a treia bătrânică. Dar am tot brodat cât era ziua şi 
noaptea de lungă şi tot uitându-mă fix, ochii mi s-au împreunat şi acum arăt astfel. 

— A, deci aşa! spuse prințul uimit. De acum înainte n-am să-i mai cer soţiei să toarcă, să ţeasă 
sau să brodeze toată ziua şi toată noaptea, ci numai cât o vrea şi o putea ea pentru ca să rămână 
mereu frumoasă şi gingaşă ca acum. 


Pisica şi leagănul 
poveste olandeză 


Demult, tare demult, într-o vreme îndepărtată, pe când strămoşii noştri încă trăiau în păduri, 
mâncau ghinde, dormeau în peşteri şi hainele erau confecționate din piei de animale sălbatice 
singurul lor animal de casă, prieten şi ajutor de nădejde era câinele. Nu aveau nici cai, nici vaci, nici 
pisici. Însă omul şi câinele erau mult mai apropiaţi unul de altul faţă de cum sunt astăzi. Totuşi ei 
ştiau deja care este viaţa albinelor şi femeile adunau mierea din care făceau mied. Neavând zahăr, 
cea mai mare bucurie a copiilor era să guste din mierea culeasă, fiind singurul lucru dulce pe care îl 
aveau în casă. 

Cu timpul, olandezii au început să crească vaci pentru că pământul era roditor şi iarba creştea 
mare şi grasă. Vacile aveau din plin ce să mănânce, şi astfel ele s-au răspândit pe tot teritoriul 
Olandei, oamenii profitând de pe urma lor, deoarece aveau astfel lapte, apoi au învăţat să facă 
brânză şi unt. Şi aşa, copii creşteau mari, frumoşi şi sănătoşi. 

Boii erau şi eu puternici şi înhămaţi la jug trăgeau plugul pentru arăt sau cărau copacii tăiați din 
pădure înspre sat, copaci din care oamenii Şi-au făcut case. Uşor, uşor pădurile au fost tăiate şi în 
locul lor s-au ivit pajişti cu iarbă bună, pline de flori. Oamenii era înstăriți şi fericiţi pentru că aveau 
un adăpost şi aveau ce pune pe masă. 

Totuşi, nu toată lumea era bună. Se găseau încă suficient de mulți oameni răi şi cruzi. Când 
veneau inundațiile, lăsau în urmă loc prăpăd, distrugând gospodăria şi acoperind câmpurile cu apă 
sărată. În vremuri ca acestea mâncarea era pe sponci şi se întâmplă că nu toţi bebeluşii să poată trăi, 


nefiind suficient de multă mâncare pentru toată lumea. Mai ales pentru fetiţe era greu pentru că 
nimeni nu le dorea. Toţi vroiau să aibe băieți, care să devină oameni în putere şi buni luptători. 
Astfel devenise deja un obicei ca familiile să se sfătuiască şi să decidă dacă vor creşte acel copil sau 
nu. Dacă toţi se împotriveau atunci nu mai era cale de întoarcere, dar dacă măcar o persoană îi 
dădea copilului chiar şi o picătură de lapte sau puţină miere, atunci acesta avea să trăiască. Singura 
care nu avea dreptul să facă asta era evident mamă, tânăra femeie, odată venită în casa soţului ei, 
trebuind să asculte întocmai de soacra sa, pentru că de acum, era şi ea ca o fiică pentru mama 
băiatului. Toţi trăiau în aceeaşi casă şi bunica avea ultimul cuvânt de spus în chestiunile femeiești, 
toate celelalte femei şi fete dându-i ascultare. 

Tot pe atunci, strămoşii noştri credeau în alte forţe, decât în Dumnezeu. Astfel nu erau 
întotdeauna buni unii cu alții şi chiar cu copiii lor aşa cum se întâmplă acum. De multe ori bătrâna 
din casă era mânioasă dacă nora să năştea o fetiță şi femeia nu avea viață bună în casă dacă nu 
năştea bieţi. În vremurile acelea numele „Herman”, cuvintele „războinic” ŞI „german” erau unul şi 
acelaşi cuvânt. 

Când misionarii au ajuns şi în Friesland, una din primele familii creştinate se numea Altfird. 
Ambii soți au devenit creştini, iar bărbatul i-a ajutat pe misionari să construiască o biserică. Mai 
apoi, a venit pe lume şi o fetiță drăgălaşă şi tânăra familie trăia fericită. Ei îşi iubeau copila pe care 
le-a trimis-o Dumnezeu, aşa cum fac mamele şi taţii şi în ziua de azi. 

Dar cineva s-a dus şi i-a spus bătrânei ce asculta încă de vechii zei ca noul copil era o fetiță şi nu 
un băiat, iar aceasta mânioasă din cale afară a şi pornit de îndată spre casă tinerilor pentru a omorî 
copilul. Ea ura nouă religie, pentru că propovăduia bunătatea şi blândeţea şi nu îşi mai dorea şi alte 
femei în casă, având în vedere că deja erau destul de multe guri de hrănit, nu era uşor să faci rost de 
mâncare şi nici nu erau suficient de mulţi bărbaţi care să apere comunitatea. Totuşi bătrâneţea a 
făcut-o se se mişte cu greutate aşa că, mama ce tânără, care cunoştea temperamentul impulsiv al 
soacrei sale a ascuns din timp copilul la moaşa care a ajutat-o să îl aducă pe lume. Şi această femeie 
era bună şi dorea să salveze viaţa copilei căci învățase de la Dumnezeu să iubească la fel de mult şi 
băieţeii şi fetiţele. Aşa că pe când femeia cea rea se apropia de casă ca o furtună... sprijinindu-se în 
baston, moaşa a lăsat să curgă de pe degetul său câteva picături de miere pe limba bebeluşului, apoi 
a dat copilul pe fereastra unor prietene ce aşteptau afară. Cu toate ştiau regulă, că dacă un copil 
gusta miere sau lapte, acesta va avea dreptul să trăiască. 

Moaşa a crescut în continuare copilul, hrănindu-l cu grijă. A săpat o gaură la capătul grajdului şi 
a pus copilul acolo, astfel ca la muls, laptele proaspăt şi cald de la vaca, se prelingea picătură cu 
picătură în gura copilului. În câteva zile fetița a prins puteri şi putea să sugă singură, dacă o ţinea 
cineva. Copilă creştea pe zi ce trecea, rămânând însă în continuare ascunsă cu grijă, de bună femeie. 

Bineînţeles că bătrâna era absolut înnebunită pentru că nu reuşise să găsească fetița, şi aceasta în 
tot acest timp creştea mare şi puternică. Tatăl ei i-a construit în secret un leagăn şi venea deseori 
împreună cu mama copilei să o vadă. I-au pus numele „Guriţa de miere”. 

Tot cam pe acum, în viața olandezilor au apărut şi pisicile şi copii le-au adoptat imediat, 
transformându-le în micile lor jucării blănoase, astfel încât deja vacile ajunseseră să fie geloase 
având în vedere că toată atenţia era îndreptată spre mate şi spre puii acestora. Copii învățaseră chiar 
să spună chiar dacă era dimineaţă, prânz sau noapte, uitându-se doar în ochii pisicilor. Aceştia se 
deschideau sau se închideau în funcţie de lumină de afară, de parcă erau nişte mici uşi. 

Pisica cea grasă care a fost adusă în casa unde locuia Guriţa de miere, devenise foarte ataşată de 
micuța şi cele două se jucau mult timp împreună. Se spunea chiar că pisica ținea mai mult la acest 
pui de om decât ţinea la proprii ei motănei. Oricum pisica era de două ori mai afectuoasă cu cei din 
jurul său decât e o pisică obişnuită. Când micuţii ei blănoşi erau mititei, ea îi cără în bot dintr-un loc 
în altul, dar nu a făcut niciodată asta cu puiul de om. Era clar că sesizase diferenţa dintre unii şi alții. 
Totuşi, se întâmplă că de multe ori pisica să stea să se întrebe de ce bebeluşii se nasc aşa goi şi 
neajutorați pentru că, pe când motăneii ei deja mâncau singuri şi alergau jucându-se cu cozile lor, 
Guriţa de Miere, nici măcar nu putea să meargă de-a buşilea. 


Dar mereu alte pericole o pândeau pe mică fată. Într-o zi, pe când bărbaţii erau la vânătoare şi 
femeile erau în pădure pentru a culege nuci şi ghinde, a venit peste sat o mare inundație. Apele au 
luat cu ele totul: case, gospodarii, animale. Totul era purtat de puhoi spre mare. Când părinţii s-au 
întors înapoi de la muncă şi şi-au găsit casa sub apă, erau siguri că şi Guriţa de miere, şi pisica cu 
motăneii ei şi vacile — totul era pierdut. 

Totuşi, întâmplarea a făcut ca atunci când a venit inundația, copila să doarmă în leagăn. Aşa că 
pisica, lăsându-şi în urma puii care erau deja mari şi se descurcau singuri, a sărit în leagăn şi astfel 
viitura le-a luat pe amândouă. În curând s-au găsit singure în mijlocul râului, fără niciun loc familiar 
în jurul lor. Ele şi un pantof de lemn, în care un pui de găină de 4 zile, galben şi pufos intrase să se 
Joace şi a fost surprins înăuntru de apă cea mare şi luat de curent, fiind şi el astfel despărțit de găină 
şi de puii ce probabil se înecaseră deja. 

Copilul şi pisica au fost purtate de rău mereu la vale, până ce a căzut noaptea. Ore întregi au 
plutit în derivă până ce, în fața unui sat au fost prinse într-un vârtej care le rotea şi le rotea, urlând 
din ce în ce mai tare pe măsură ce nivelul apei creştea. 

Dar pisicile văd uneori mai bine în întuneric decât o fac la lumina zilei, deoarece cu cât este mai 
întuneric, cu atât ochii lor se deschid mai mult. Sub sorele strălucitor al amiezii, uşiţele din 
interiorul ochilor pisicii se închid aproape de tot, lăsând doar o mică fanta prin care mai pătrunde 
lumina. Aşa ştiau practic copii dacă e dimineață, amiază sau seara, chiar dacă nu existau încă 
ceasuri. Se uitau doar în ochii pisicilor pe care le numeau uneori „Ochi de ceas” sau „Ochi de 
clopot” pentru că în Olanda clopotele răsună la fiecare oră şi bat scurt din sfert în sfert de oră. 

Astfel pisica s-a uitat în sus şi a văzut turnul unei biserici ce se profila în întuneric. A început 
deci să miaune şi să miorlăie cu toate puterile ei. Spera de fapt că cineva din casele aflate pe malul 
apei să o audă. Dar se părea că totul era în zadar. Dar pe când pisica aproape că îşi pierduse şi 
ultimul strop de energie, mai mult moartă decât vie de la atâta mieunat, la una dintre ferestre a 
apărut o lumină şi apoi s-a văzut ceva mişcare. Era un băiat pe nume Dirck, numit aşa după sfântul 
Theodoric ce cu ani în urma construise o biserică în acel sat. Aşa că pisica şi-a adunat toate puterile, 
a mai deschis odată gura şi a început să miaune regulat. Asta i-a trezit pe toți din casă şi pe toți 
locuitorii satului şi fiecare motan sau pisica a răspuns, până când s-a transformat totul într-un cor de 
miorlăituri. 

Băieţelul, cu urechile ciulite, s-a grăbit pe scări, a deschis uşa şi a ascultat. Vântul a stins imediat 
lumânarea, dar curajosul copil a pornit înainte pe întuneric, fiind ghidat doar de sunetul pe care îl 
scotea pisica. Ajungând la mal, şi-a scos pantofii de lemn, s-a aruncat în apele învolburate şi văzând 
leagănul, l-a adus la țărm. Apoi i-a arătat mamei reuşită. Copilă era atât de drăgălaşă când gângurea, 
sugea laptele şi dădea din picioruşe, încât toată lumea era entuziasmată. Lângă vatră, în mijlocul 
podelei, i-au făcut culcuş şi pisicii şi după ce a lipăit fericită mâncarea oferită, a adormit împreună 
cu copilul. Atât pisica cât şi fetița a fost primite în familie cu braţele deschise, pentru că aceştia nu 
aveau decât un singur copil — pe Drick. 

Când Guriţa de miere a crescut, ea a devenit a tânăra din cale afară de frumoasă, de parcă era o 
prințesă şi s-a cununat în biserica cu Drick. Era în luna lui prier şi totul era plin de flori, iar aerul era 
aşa de dulce de la mirosul mugurilor abia pocniţi! 

Înainte de a sosi Anul Nou, tinerii părinţi au aşezat în acelaşi leagăn un băieţel pe care bunica sa 
l-a numit Luidiger. El a crescut şi a devenit un mare misionar, cunoscut în toată regiunea şi cuvântul 
lui era respectat în fiecare casă. El este cel are a alungat vrăjitorii şi bolile teribile şi spiritele rele 
care îi momeau pe oameni de la calea cea dreaptă. Asta a înlesnit calea spiritelor bune, care au venit 
să trăiască în inimile oamenilor şi să le înnobileze viaţa, ajutându-i să prospere şi să fie fericiţi. 
Lupii au fost alungaţi sau ucişi până s-au împuţinat, iar în acelaşi timp vacile şi oile s-au înmulțit, 
până ce fiecare a ajuns să aibă lana suficienta şi să fie câte o vacă pentru fiecare locuitor al ţării. 

Dar oamenii încă sufereau din cauza inundațiilor care din când în când luau cu ele vieţi 
omeneşti, animale şi toată avuția gospodarilor, ducându-le până departe, la mare. Aşa că bunul 
misionar i-a învăţat pe oameni cum să construiască diguri şi cum să nu se mai lase afectați de 


capriciile mării. Inundaţiile s-au împuţinat până ce au devenit ceva cu totul întâmplător. Apoi a venit 
Sfântul Nicolae pentru a-i ajuta pe oameni să păstreze mereu în inima dragostea, bunătatea şi 
fericirea. 

Până la urmă însă, după mai bine de 100 de ani, Guriţa de Miere, devenită acum o bătrână foarte 
iubita de toată lumea, ce era bună cu toți şi care i-a deschis drumul Sfântului Nicolae, a murit. 
Odată cu ea a murit şi pisica cu 9 vieţi ce a însoțit-o de-a lungul întregii sale existențe. 

Oamenii au îngropat-o pe bătrâna în cripta de sub biserica şi au împăiat pisică pe care toți copii 
şi toți adulţii o iubeau în egală măsură. Cu vremea, când coada i s-a dezintegrat, blana i-a căzut şi 
ochii de sticlă i s-au spart, un artist cu talent a făcut o statuie a pisicii ce se găseşte în fiecare 
biserică acum iar în fiecare an, de Sfântul Nicolae, pe 6 Decembrie, copii pun un guler nou în jurul 
gâtului pisicii povestind despre cum aceasta a salvat viața micului copil. 


Ciocănitoarea şi vulpea 
poveste olandeză 


O cioară îşi făcuse cuibul printre ramurile unui copac. În el îşi depusese trei ouă, din care ieşiseră 
trei puişori fără pene, cu trei ciocuri mititele. O vulpe din împrejurimi, prinzând de veste, se grăbi să 
ajungă acolo. 

— Fi, cucoană cioară! începu şireata, sunt trimisă aici de stăpânul acestei păduri, cu poruncă să 
tai lemne anume din acest copac. Ce zici? 

Speriată, biata cioară începu a se tângui: 

— Te rog, îngăduie-mi un răgaz! Să mai crească puţin cei trei pui ai mei, care abia au văzut 
lumina zilei, şi apoi mă voi duce în căutarea altui copac, unde să-mi fac alt cuib. 

— Eu, una, mă încred, în făgăduiala ta, dar cum sări fac pe stăpânul meu să mă creadă? Poate-mi 
dai un zălog, să-l conving că-ți vei ţine vorba. Ai trei pui; ce-ar fi să-mi dai unul din ei, să-l duc 
stăpânului? 

Cioara, nu prea isteaţă din fire, cârâi ea ce cârâi, dar, în cele din urmă, se lăsă in voia viclenei, şi- 
i dădu un pui. 

Dar după vreo două, trei zile, vulpea veni iar lângă, copacul cu pricina. 

— N-am ce-ţi face, coană cioară, stăpânul m-a trimis din nou să tai copacul ăsta şi chiar aici! 
strigă vulpea. 

Mai speriată, cioara cârâi şi mai tare, rugând-o fierbinte s-o mai păsuiască şi, iară ca vulpea să-i 
mai ceară alt pui, i-l dădu de bună voie. 

— Nu mă alunga de aici, şi drept mulțumire du-i stăpânului tău alt pui de-al meu. 

Vulpea făcu nazuri, c-o fi, c-o păţi, dar prefăcându-se înduioşată, la urmă primi târgul. Şi, luând 
puiul, îi îngădui bietei zburătoare să mai stea un timp în cuibul ei. 

La câteva zile după această întâmplare, iată că pe deasupra cuibului de cioară zbura o 
ciocănitoare. Văzând-o pe surata atât de amantă şi cu un singur pui alături de ea, îi strigă: 

— Fi, coană cioară, ce ţi s-a întâmplat de eşti atât de posomorâtă? 

Şi cioara îi povesti toate cele întâmplate cu vulpea; 

— Eu sunt sigură că toată povestea cu tăiatul copacului e numai o născocire de a vulpii, ca să-ți 
înghită puii. Dacă o mai veni, ia-o la goană şi spune-i că nu crezi o iotă din scornelile ei. Şi, mai 
ales, nu te mai lăsa păcălită să-i mai dai vreun pui! 

Nu trecu mult şi vulpea, învățată la ospăț de pui de cioară fără prea mare strădanie, apăru din 
nou, depănându-i aceiaşi poveste, amenințând că de data asta chiar avea să înceapă să taie copacul. 
Dar cioara îi răspunse precum o învățase ciocănitoarea. 

Înfuriată la culme de cutezanţa ciorii, devenită peste noapte îndrăzneață, vulpea îi strică 
înveninată: 

— Nu poate să fie din capul tău tot ce spui tu acum. Bănuiesc c-ar fi ciocănitoarea înțeleapta 


care ţi-a deschis ochii... dar lasă, c-o învăţ eu minte! Şi de nu m-oi răzbuna cu pe ea şi pe toți puii 
ei... 

Şi alergă în goana mare. 

Deodată se întinse pe iarbă şi se prefăcu moartă. Şi cine zbură tocmai atunci pe acolo? Chiar 
ciocănitoarea cu buclucul. Ca să se încredinţeze că vulpea era într-adevăr moartă, începu s-o 
pigulească. Dar când să ajungă la cap, vulpea căsca o gură cât toate zilele și.. Haţ! o prinse. Cu o 
ultimă speranță, ciocănitoarea o întrebă: 

— Ce rău ţi-am făcut eu ție, de mă ţii între fălci cu atâta străşnicie? 

— Mai întrebi ce rău mi-ai făcut? 

Dar n-apucă să-şi termine vorba, că, de cum deschise mai bine botul să vorbească, ciocănitoarea 
țâşni cât mai sus pe copacul cel mai apropiat. Vulpea, păcălită, încercă să sară după ciocănitoare, 
dar tot cățărându-se până pe la jumătatea copacului, alunecă şi muri de-a binelea. Părea să fi fost o 
răsplată binemeritată. 


Vulpea şi corbul 


poveste scoțiană 


Cândva, de mult de tot, o vulpe îşi avea vizuina lângă scorbura unui copac, în vârful căruia îşi 
făcuse cuibul un corb puternic şi isteţ. Câtăva vreme, fiecare şi-a văzut de propria-i viață, fără să-i 
pese de vecin. Corbului nu-i trecuse niciodată prin minte să afle cum o ducea vulpea şi cu ce se 
hrănea ea, iar cumătra vulpe, găsind destule de-ale gurii în pădurea în care trăia, nu avea timp să se 
gândească la corbul din vârful copacului. Când vulpea îşi îngrămădea proviziile în scorbură, 
aproape că şi uita de vecinul ei, corbul. Şi-au dus-o multă vreme aşa, până când, într-o bună zi, 
adică zi rea pentru cumătra vulpe, se întoarse acasă frântă de oboseală şi lihnită de foame, căci nu 
înhățase nicio pradă. Ajunsă în vizuina ei, toată noaptea nu făcu altceva decât să plănuiască în fel şi 
chip cum să-şi facă rost de hrană. Şi iată că o străfulgerare a minţii ei agere îi veni în ajutor. Corbul! 
Vecinul ei! Ce-i drept, lumea animalelor din jur îl ştia isteţ, dar ea, vulpea, oare nu era renumită 
pentru şiretenie? Deci, când puterea ei se dovedise cu o zi în urmă deşartă, era datoare să-şi încerce 
altă armă, viclenia. 

Strigă s-o audă corbul: 

— Cumetre corb, trăim de mult în vecinătate, şi totuşi nu ne-am împrietenit până acum; mă simt 
datoare să-ți ofer toată prietenia mea, cel puţin de-acum încolo, îi vorbi mieros vulpea. 

— Cumătră, tare ademenitor mai glăsuieşti, dar de când cu atâtea pățanii prin câte au trecut cei 
din neamul meu şi după cât s-au ciocnit cu cei dintr-al tău, parcă mă îndoiesc de sinceritatea ta. 
Suntem mult prea deosebiți pentru a putea lega o adevărată prietenie. Tu eşti obişnuită să vânezi, iar 
eu fac parte dintre cei vânați. Aşadar... 

— Nu înseamnă că dacă suntem două neamuri deosebite nu putem fi prieteni. Cine ar fi crezut că 
un purice ar putea fi vreodată prietenul unui şoricel? Şi totuşi îi cunosc eu bine pe amândoi şi ştiu ce 
bine trăiesc în casa unui bogătaş, ajutându-se unul pe altul. De câte ori are o bucată de caş în mână 
bogătaşul, puricele îl înțeapă, ca să-i cadă din mână şi când stăpânul caută puricele, şoricelul îi ia 
caşul, şi aşa mai departe. Deşi sânt atât de diferiţi, convieţuiesc de minune. 

— Nu mă îndoiesc că putinţa de a se ajuta o au toate vieţuitoarele, totul e să vrei să faci bine. 
Dar firea ta, cumătră vulpe, o cunoaşte toată lumea. Nicicând o vulpe n-a fost sinceră şi nici bună la 
suflet. Mai degrabă aş crede că nu mai dai de pradă şi atunci te gândeşti să înlocuieşti puterea care 
te părăseşte cu vreun şiretlic. 

— Crezi oare că numai viclenia m-a făcut să-ţi dau bineţe? mai încercă vulpea. Află că şi uliu 
de-ai fi fost, şi tot mi-ar fi făcut plăcere să ne împrietenim. 

— Şi-ai fi făcut rău, căci cine face treaba la întâmplare riscă să-şi sfârşească zilele ca şi pasărea 
aceea îngâmfată, îi răspunse corbul. 


— Care pasăre? întrebă uluită vulpea, care nu cunoştea povestea asta. 

— Odată o pasăre firavă, dar îngâmfată, zburând deasupra unei turme, văzu un uliu cum îşi 
înfige ghearele într-un miel şi zboară cu el mai departe în văzduh. Crezându-se la fel de puternică, 
încercă acelaşi lucru şi biata pasăre firavă; dar gheruţele îi rămaseră în încâlceala lânii de pe miel, 
încât păstorului nu i-a fost greu s-o prindă şi s-o mănânce friptă, chiar în aceeaşi seară. Şi de când 
strămoşii mei s-au lăsat păcăliți de cei din neamul tău, am aflat destule isprăvi, încât ştiu astăzi să 
mă feresc. Cu aceasta, cumătră vulpe, îți spun să-ți cauţi alți prieteni, care n-au avut timp să afle 
ceea ce ştiu eu azi, încheie corbul. 

Luându-şi coada la spinare, vulpea nu-şi putu stăpâni un scrâşnet, care o dădu de gol. 

— Îmi spui şi mie, cumătră vulpe, de ce scrâşneşti cu atâta îndârjire? Oare numai pentru că n-ai 
câştigat încrederea mea în prietenia pe care ai venit să mi-o dăruieşti? continuă corbul, mulțumit. 

— Scrâşnesc de obidă, că poți fi mai deştept şi mai viclean decât o vulpe. 

Şi urlând de durerea unei asemenea jigniri, mai mult decât de foamea care o rodea, se pierdu în 
desimea codrului. 


Şoarecele şi pisica 
poveste suedeză 


Cu ani şi ani în urmă, şoarecele şi pisica trăiau sub acelaşi acoperiş. Într-o zi, şoarecele vine 
vesel acasă, spunându-i pisicii că el găsise într-un loc o bucată mare de slănină şi să-l ajute s-o care. 
Au adus-o împreună acasă şi-au pus-o binişor în pivniţă, s-o aibă pentru iarna cea friguroasă, care 
bătea la uşă. 

Într-o zi, se găti pisica şi plecă de acasă, spunându-i şoarecelui că era poftită la o vecină de-a ei, 
la o petrecere. Cum şoarecelui nu-i prea era aminte de joacă şi glume în ziua aceea, o lăsă să plece 
singură. 

Dar ce făcu pisica? Sări pe ferăstruica de la pivniţă, înşfăcă bucata de slănină şi până nu termină 
un sfert din ea, nu plecă. Se linse pe botic, o porni pe urmă puţin la plimbare şi se întoarse fericită şi 
veselă acasă. 

— Ei, cum a fost? întrebă şoarecele. 

— Minunată! răspunse pisica. 

— Minunată, ce? întrebă şoarecele. 

— Masa. Petrecerea... nu se fâstâci pisica în răspunsuri. 

Şi tot aşa, după câtva timp, pisica se găti iar de plecare, şi iar se opri să mai mănânce o bucată de 
slănină. Şi altă dată, la fel, nu mai ieşi din pivniţă până n-o mistui toată. 

Veni şi timpul ca şoarecele să coboare în pivniţă să ia slănina, căci se răcise rău vremea afară, 
ningea cu fulgi mari şi nu mai găseau lesne de-ale gurii. Dar care nu-i fu uimirea, când, ia slănina 
de unde nu-i! Politicos, o întrebă pe pisică dacă ştie ea ceva, ori ba. 

Lingându-se pe bot, la amintirea gustului bun de slănină, ea îi răspunse înfiptă: 

— Ei bine, cum de n-ai ghicit oare ce erau petrecerile mele cu mâncărurile grozave de care-ţi 
povesteam? îndrăzneşte numai să mă cerți, că acum te înhaţ şi pe tine! 

Şoarecele abia avu timp să se furişeze iute pe lângă coada pisicii şi să o gonească prin nămeţi şi 
de atunci niciun şoarece de pe lume n-a mai trăit în pace sub acelaşi acoperiş cu vreo pisică. 


De ce ursul e ursuz 
poveste suedeză 


Cu ani şi ani în urmă, într-o iarnă geroasă de nu-i mai putea ține piept nicio vieţuitoare, nu 
aşteptau altceva cu toatele decât să vină vremea călduroasă. 


Dar iarna aceea grozav de friguroasă nici gând să treacă... Şi animalele, în jurul focului, 
începură să ţină sfat, ce să facă. Au ajuns la concluzia că cineva o fi ascuns vara pe undeva, departe, 
bucurându-se singur de ea, în timp ce celelalte animale aveau să îngheţe de frig. Şi toate animalele 
se hotărâră să plece în căutarea verii. 

Într-un ținut, departe, departe, trăia un urs negru şi, din câte aflară ele, ursul acela furase vara şi o 
ținea acuma numai pentru el. Trecură peste mări şi țări şi iată-le pe bietele animale ajunse pe 
meleagurile ursului celui negru şi uriaş, care vârâse vara într-un sac. Merseră drept la el, dar ursul 
nu era acasă, căci se dusese la vânătoare cu barca, de-a lungul apei. Atunci veverița îi spuse 
şoricelului: 

— Cât timp vânează ursul, tu aleargă la barcă şi roade-i vâslele; între timp, noi scotocim peste 
tot până dăm de sacul unde a pitit vara; şi el n-o să ne mai găsească aici, fiindcă n-o să mai aibă 
vâsle să conducă barca şi să ajungă la timp acasă. 

Şoricelul se duse într-un suflet să ronțăie vâslele, mândru că el le putea da un ajutor aşa de mare 
suratelor lui. Şi cât ai clipi, erau roase amândouă vâslele, încât de la prima izbitură în apă, aveau să 
se facă patru, din două câte erau. Şi între timp, animalele tot scotocind peste tot, prin tainiţele 
vizuinei ursului negru, dădură şi de sacul unde era ferecată vara. 

Terminând ursul cu vânatul, se întoarse la barcă; dar când să dea apa de o parte şi de alta, iată că 
i se frânseră amândouă vâslele. Cobori din nou în pădurice, să-şi făurească altele, dar în acelaşi 
timp, animalele, bucuroase, alergau ca vântul să ducă vara iute înapoi la ele acasă. 

Când sosi şi ursul în vizuina lui, ele erau hăt-departe; şi pe unde treceau, vara încălzea în calea ei 
toate viețuitoarele rebegite, rămase acasă şi aproape degerate de frig, căci veverița, grijulie, 
desfăcuse gura sacului. 

Numai în culcuşul ursului celui negru nu mai era cald. De cum se înapoiase, dihania îşi dădu 
seama că cineva îi furase vara, căci acum totul la el era rece ca gheaţa. Rămase zgribulit şi ursuz tot 
restul vieții. Şi, de asemenea, şi ursacii lui au rămas nişte ursuzi, care n-au prea legat mari prietenii 
cu alte animale, ba chiar şi oamenii l-au dat întotdeauna ca exemplu de singuratic şi posac. 


Sfoara de fum 
poveste suedeză 


Broasca țestoasă avea o fiică. Frumoasă, foarte frumoasă! 

Într-o zi, mama îi spuse: 

— Copila mea, a venit timpul să te mărit. Dar să ştii, n-am să te dau decât după un bărbat 
înțelept. Unuia care va şti, de pildă, să lege o grămadă de apă... 

— Vai, vai, vai! oftară celelalte animale. Cum e cu putință una ca asta? 

Ei, dar tânăra broască ţestoasă era foarte, foarte frumoasă. 

— Aş vrea să-i fiu soţ, spuseră pe rând: hipopotamul, puiul de maimuţă, şarpele boa, elefantul, 
zebra. Dar grămada de apă? Cum să legi grămada de apă? 

Lemurul nu zise nimic. Dar se vedea că se gândeşte adânc la ceva. 

Încercară: hipopotamul, puiul de maimuţă, şarpele boa, elefantul şi zebra. Dar niciunul n-a reuşit 
să lege în vreun fel o grămadă de apă. Fiecăruia broasca țestoasă îi spunea: 

— Nu vei fi soțul prea frumoasei mele fiice. 

Lemurul care până atunci a tot tăcut şi s-a tot gândit, zâmbi deodată şi o întrebă pe broasca 
țestoasă: 

— Îmi făgăduieşti că voi putea să ma însor cu fiica ta, dacă voi izbuti să leg o grămadă de apa? 

— Mai încape vorbă? Ai cuvântul meu! spuse broasca ţestoasă. 

— Uite ce e: am uitat să-mi aduc sfoara de acasă, vorbi agale lemurul. Mamă broască ţestoasă, 
poftim luleaua mea. Te rog să-mi faci o sfoară din fumul ei albastru. Atunci îţi voi aduce degrabă o 
grămadă de apă. Mă înţelegi, trebuie să am cu ce să o leg. 


Faţa broaştei țestoase se lumină. ÎI duse pe lemur la fiica sa şi-i spuse: 

— Acesta va fi soţul tau! 

Hipopotamul, elefantul, şarpele boa, puiul de maimuţă şi zebra strigară care mai de care: 

— Dar nu-i drept! Lemurul nici n-a încercat măcar să lege apa! 

— E adevărat că lemurul nici n-a încercat să lege apa, dar el şi-a dat seama, numai el a înţeles că 
nu se poate lega o grămadă de apă, după cum nu se poate face sfoară din fum. El s-a dovedit astfel a 
fi cel mai isteț dintre voi. 


Prinţul Hatt, din adâncul pământului 
poveste suedeză 


A fost odată, demult, un împărat care domnea peste o mare împărăție. El avea trei fiice şi toate 
trei erau nespus de frumoase. Dar dintre toate cea mai frumoasă era mezina. Era şi bună la inimă, 
gata oricând să dea. O mină de ajutor. De aceea toţi o îndrăgiseră, iar împăratului îi era dragă ca 
lumina ochilor. 

Se hotărî odată împăratul să se ducă la un târg mare, împreună cu slujitorii lui. Înainte de a pleca 
le întrebă pe fiecare din fiicele sale ce doreşte să îi aducă de la târg. Cea mare îşi dorea un pieptene 
de argint şi un colier de diamante; cea mijlocie voia un inel de aur şi o brățară din pietre preţioase. 
Şi cele două fete mai mari se porniră să înşire pe rând toate podoabele care le veneau în minte. 
Împăratul fu nevoit să repete dorinţele lor de mai multe ori ca să fie sigur că nu va uita nimic. 

— Da, spuse el, în cele din urmă, voi încerca să vă îndeplinesc toate rugămințile. Aş vrea însă să 
cunosc şi dorinţele fiicei mele mai mici. Tu n-ai scos niciun cuvânt, dar trebuie să ai şi tu o dorință. 

— Nu, răspunse prinţesa, eu am tot ce îmi place. 

— Mai gândeşte-te, spuse împăratul, poate totuşi există ceva după care tânjeşti. 

— Ei bine, ar fi ceva ce-mi doresc de mult, răspunsa mezina, dar nu îndrăznesc să te rog. 

— Trebuie să-mi spui, insistă împăratul. Voi face tot posibilul să-ţi aduc ceea ce-ţi doreşti. 

— lată, răspunse prinţesa, de când am auzit odată, demult, vorbindu-se de Cele trei frunze 
cântătoare, nu-mi mai găsesc liniştea. Când torc sau brodez nu mă gândesc decât la ele. Ce mult aş 
dori să le aud! 

— Bine, încuviință împăratul, o să-ți aduc cele trei frunze cântătoare, de-ar fi să mă coste şi o 
jumătate din împărăție! 

Acestea fiind spuse, îşi luă rămas bun de ia fiicele sale, dădu pinteni calului şi porni la drum 
însoțit de curtenii săi. 

La târg veniseră mulți negustori străini, care îşi înşirau mărfurile. Nu lipseau podoabele de aur, 
argint şi pietre prețioase. Împăratul cumpără tot ce îi ceruseră fiicele sale mai mari, precum şi multe 
alte odoare de preţ. În schimb nu găsi nicăieri cele trei frunze cântătoare, oricât îi întrebase pe toți 
negustorii de la Soare-Răsare şi Soare-Apune. Niciunul nu auzise de cele trei frunze cântătoare. La 
lăsarea serii împăratul se pregăti să se întoarcă acasă. Era însă trist şi abătut pentru că, deşi 
cumpărase o mulțime de lucruri scumpe, nu reuşise să găsească ceea ce-şi dorea fiica sa mai mică. 

Pe drum, împăratul se opri la un moment dat cu toată suita sa, pentru că se auzeau în depărtare 
acorduri de harpe şi viori, care umpleau văzduhul cu sunetele lor armonioase, împăratul dădu 
pinteni calului şi se pomeni în fața unei tufe de alun, în vârful căruia se aflau trei frunze aurii care 
scoteau nişte sunete minunate. Împăratul se însenină la față. 

— Dar acestea sunt chiar cele trei frunze cântătoare despre care îmi vorbise fiica mea cea mică! 
exclamă el. 

Şi împăratul întinse mâna ca să rupă creanga cu cele trei frunze, dar creanga nu se rupse şi reveni 
la loc. În momentul acela se auzi un glas puternic, care strigă: 

— Lasă-mi frunzele în pace şi nu mi le rupe! 


Vocea părea să vină dintr-o grotă aflată sub pământ şi împăratul rămase mut de uimire. Îşi luă 
însă inima în dinți şi întrebă: 

— Cine eşti tu? 

— Sunt prințul Hatt, din adâncul pământului, răspunse aceeaşi voce. 

— N-ai vrea să-mi dăruieşti cele trei frunze în semn de prietenie? Le vreau pentru fiica mea cea 
mică, fiindcă asta îşi doreşte cel mai mult. 

— Ştiu, răspunse vocea din adâncuri, dar eu nu pot să mă despart de o asemenea comoară. 

— Ți-aş da orice mi-ai cere în schimb, îl rugă împăratul. 

— Cele trei frunze nu sunt de vânzare, dar ţi le voi dărui, totuşi, cu o singură condiţie! 

— Ce condiție? întrebă împăratul, 

— Promite-mi, răspunse vocea, să-mi dăruieşti prima ființă care îţi va ieşi în cale când vei 
ajunge acasă. 

Împăratul rămase un moment pe gânduri. 

„Prima ființă pe care o voi întâlni... gândi el. Cred că va fi câinele meu credincios. De cum aude 
tropotul calului meu, îmi iese în întâmpinare. Îmi pare rău că trebuie să mă despart de el, dar mi-e 
mai uşor să-l pierd pe el decât să nu-i îndeplinesc dorinţa fiicei mele.” împăratul făcu un pas spre 
tufa de alun. 

— Primesc, spuse el. Prima fiinţă pe care o voi întâlni, când voi ajunge acasă, va fi a ta! 

— Atunci frunzele sunt ale tale răspunse vocea. Dar nu uita că un împărat nu-şi poate călca 
cuvântul dat. Altfel este dezonorat! 

Împăratul întinse mâna să apuce creanga cu cele trei frunze. De data aceasta reuşi să o rupă, iar 
frunzele se legănau uşor, scoțând nişte sunete melodioase. Împăratul nu mai putea de bucurie, până 
şi caii mergeau parcă în pas de dans. 

Între timp, prințesele şedeau în iatacul lor şi brodau. Cele două fete mai mari nu discutau decât 
de podoabele scumpe pe care le aşteptau de la tatăl lor. Mezina era însă tăcută şi aştepta cu 
nerăbdare întoarcerea tatălui lor, împăratul. 

Pe înserate, prinţesa cea mică le rugă pe surorile ei să se ducă împreună în întâmpinarea tatălui 
lor. 

— Eu nu am chef, răspunse cea mare, şi nu vreau să-mi ud ciorapii de mătase mergând prin 
iarbă. 

— Nici eu n-aş merge, răspunse cea mijlocie, pentru că mă strâng pantofii cei noi de mătase. 

Atunci mezina se duse singură în întâmpinarea împăratului. După ce merse o bucată de drum 
auzi tropotul cailor şi zăngănit de arme; şi în ciuda acestor zgomote reuşi să distingă nişte sunete 
nespus de melodioase, cum nu mai auzise niciodată, nici măcar în vis. Prinţesa era din cale-afară de 
fericită pentru că se apropia împăratul cu suita sa, iar sunetele minunate nu puteau fi decât ale celor 
trei frunze cântătoare. Alergă în întâmpinarea tatălui ei, sări în sus de bucurie şi îl îmbrăţişa cu drag, 
zicându-i: 

— Bun venit, tată dragă! 

Împăratul însă păli: prima fiinţă care venise în întâmpinarea lui nu era câinele său credincios, ci 
fiica lui cea mai dragă. Pe ea o promisese el acelei voci din adâncuri, în schimbul frunzelor 
cântătoare. 

Prinţesa nu-şi dădea seama de ce se întristase împăratul ei îl rugă să-i spună ce are pe suflet. La 
rugămințile fetei trebui să-i povestească totul de-a fir-a-păr, cum reuşise să capete cele trei frunze 
cântătoare şi care fusese preţul dobândirii lor. 

— Dar nici nu mă gândesc să te dau, fiica mea cea mai iubită, pe mâinile unui străin, spuse el. 
Mai bine să spună prințul Hatt că sunt un om fără cuvânt şi să facă ce o crede de cuviinţă! 

— Nu, spuse prinţesa cu hotărâre, un împărat nu poate să-şi calce cuvântul dat. Mai bine să 
mergem chiar acum la prinţul Hatt. Şi de fapt totul s-a întâmplat numai din vina mea! Ce-mi 
trebuiau mie cele trei frunze cântătoare? N-aş fi crezut că va trebui să mă despart de tine atât de 
curând. Dar nu am încotro şi îmi voi urma soarta. 


Împăratul o ridică în şa şi fără o vorbă se întoarse la pajiştea cu tufişul de alun. Prinţesa îşi 
îmbrățişa îndelung tatăl, apoi sări din şa, iar împăratul plecă spre casă, nefericit că îşi vânduse 
propria fiică şi nici măcar nu ştia cui. 

Prinţesa se aşeză pe iarbă şi începu să plângă. În jurul ei domnea o linişte deplină. 

Deodată se casca pământul sub picioarele prinţesei şi ea fu coborâtă încet în adâncul pământului. 
Se pomeni apoi într-o sală uriaşă, care nu semăna câtuşi de puţin cu sălile pe care le văzuse până 
atunci. Era mai mare şi mai frumoasă, bogat împodobită cu aur şi mătase. Luminări înalte ardeau în 
sfeşnice măiestrit lucrate. Focul ardea în șemineu. Dar nu se vedea picior de om. 

Prinţesa se uită pe rând la toate aceste minunăţii şi uita de supărare. La un moment dat se stinseră 
luminările din sfeşnice şi focul din cămin. În acelaşi timp se deschise o ușă şi se auzi un zgomot de 
paşi. Simţi cum cineva o ia de mână şi i-o strânge în semn de salut. 

— Bună seara, prinţesă, rosti un glas puternic şi prietenos. Nu-ţi fie teamă, eu sunt prinţul Hatt, 
din adâncul pământului şi nu-ți vreau decât binele. 

Prinţesa ascultă vocea aceea prietenoasă şi i se risipi orice urmă de teamă. 

— Ia loc, o invită prințul Hatt, şi îţi voi povesti viața mea. Eu domnesc peste o împărăție mare şi 
puternică şi am trei surori. Toate trei sunt împărătese şi au palate bogate şi frumoase. Dar o 
vrăjitoare rea şi-a pus în gând să mă ia de bărbat şi de aceea m-a vrăjit. Fiind sub puterea vrăjii nu 
mă pot arăta în fața nimănui. Un singur lucru m-ar putea scăpa de vrajă. Dacă vrei să devii soția 
mea şi îmi vei fi credincioasă, fără să vezi cum arăt, voi reuşi să mă eliberez de sub puterea 
farmecelor ei. Dar dacă refuzi sau dacă îţi calci cuvântul, atunci voi rămâne subjugat vrăjitoarei 
pentru totdeauna. Nu vreau să te oblig în niciun fel. Dacă nu vrei să fii soția mea, te poți întoarce 
oricând la palatul tatălui tău. 

În timp ce prinţul vorbea, prințesa se îndrăgosti de vocea lui, încât nu-şi mai dorea altceva decât 
să-l poată elibera de sub vraja cea rea. 

— Primesc cu dragă inimă să rămân aici, răspunse ea. Vreau să fiu a ta şi îţi voi rămâne 
credincioasă. După glas îmi dau seama cât eşti de bun. Nu ţin să ştiu cum arăţi — totul este să ţinem 
unul la celălalt, cu adevărat. 

Astfel prinţesa rămase să trăiască alături de prințul Hatt. Şi erau amândoi fericiți şi mulțumiți în 
căminul lor din adâncul pământului. Prinţul dispărea în zori, înainte să se stingă lumânările din 
sfeşnice. Prinţesa rămânea singură toată ziua până seara când se întorcea prințul. Atunci era 
întuneric beznă. În schimb prinţesa avea tot ce îşi dorea. Iar dacă vreodată se simţea singură şi 
obosită, nu avea decât să asculte melodia celor trei frunze cântătoare, care o înveseleau pe dată. 

Atât prinţesa cât şi prinţul au fost neînchipuit de fericiți când li s-a născut un băiețel. Prințesa îl 
mângâia tot timpul şi se juca cu el, în aşteptarea iubitului ei soț. 

Într-o seară, prinţul Hatt se întoarse mai târziu ca de obicei. Când prinţesa îl întrebă unde 
întârziase atât de mult, prinţul îi răspunse: 

— Astăzi am fost la palatul tatălui tău şi îţi aduc veşti bune. Tatăl tău, împăratul, urmează să se 
căsătorească şi nunta are loc mâine. Dacă vrei să te duci la petrecere poţi să-l iei şi pe fiul nostru cu 
tine. Dar promite-mi că nu mă părăseşti şi că te vei întoarce acasă. 

— Eşti tare bun la suflet, dar nu ai pic de minte, îi răspunse prinţesa. Cum o să-mi părăsesc eu 
căminul şi bărbatul? 

Prinţul se bucură auzind acestea. A doua zi, după ce prinţul plecă la treburile lui, prinţesa se 
îmbrăca cu rochia cea mai frumoasă pe care o avea şi îşi puse podoabele cele mai de preţ. Iar pe 
băiat îl îmbrăcă într-un costum tesut din fir de argint. 

Când erau amândoi gata de plecare, se căscă pământul şi fură amândoi ridicați la suprafață, pe 
pajiştea înverzită, în dreptul tufei de alun. În faţa lor apăru o caleașca de aur trasă de şase cai. 
Prinţesa se urcă în caleaşca şi îl luă pe băiețel în braţe. Străbătură astfel munți şi văi, dar nici n- 
apucară să numere până la zece că se şi aflau în faţa palatului tatălui ei, împăratul. După ce 
coborâră, caleaşca se făcu nevăzută. 

Intrară apoi în palat, unde oaspeţii erau deja adunaţi în sala de ospeţe. Împăratul se bucură peste 


măsură când o zări şi cobori de pe tron ca să o îmbrăţişeze, iar pe nepoţel îl luă în braţe. 

Soţia sa, noua împărăteasă, se arătă la fel de prietenoasă, ca şi cele două surori. De la bun 
început, împărăteasa — mama vitregă — a căutat să o iscodească pe prinţesă, Aceasta îi răspunse că 
o duce foarte bine în noul ei cămin şi că nu-şi mai doreşte nimic altceva. Dar împărăteasa nu se 
mulțumi numai cu atât, ea voia să ştie mai multe despre prințul Hatt. 

— Cum arată? întrebă ea. Cât de mare e împărăția lui? 

Prinţesa răspunse cât mai scurt cu putinţă şi ocolea cele mai multe întrebări. Împărăteasa era cu 
atât mai curioasă cu cât prinţesa îi spunea tot mai puţine lucruri. Pierzându-şi răbdarea, împăratul o 
luă deoparte: 

— Draga mea, asta nu e treaba noastră. Tot ce vreau e ca fiica mea să fie fericită. 

Atunci împărăteasa tăcu, deşi curiozitatea ei nu fusese împăcată. Dar nici nu apucă bine 
împăratul să se întoarcă spre ceilalți meseni, că noua împărăteasă porni din nou să o sâcâie cu 
întrebările pe prinţesă. 

La capătul celor trei zile cât dură nunta, prinţesei i se făcu dor de casă. Dar nici nu-şi isprăvi 
gândul că în faţa palatului se şi afla caleaşca de aur cu şase cai. Prinţesa îşi luă rămas bun de la tatăl 
ei şi de la mama ei vitregă, precum şi de la ceilalți oaspeţi. După aceea se urcă în caleaşca şi-şi luă 
băiatul în braţe. 

Străbătură munți şi văi şi cât ai zice peşte se şi aflau în dreptul tufei de alun. Prinţesa cobori, iar 
caleaşca dispăru. Din nou se căscă pământul sub picioarele ei şi în clipa următoare se pomeni acasă, 
împreună cu băiatul ei. Luminările ardeau în sfeşnice, focul dogorea în cămin şi cele trei frunze 
cântătoare se auzeau mai melodioase ca oricând. 

Prinţesa se simţea mai bine aici, în adâncul pământului, decât la curtea împărătească. Acum 
aştepta cu nerăbdare şi bucurie căderea serii. Atunci sosi prinţul Hatt, urându-i bun venit. 

— M-am gândit Ia tine zi şi noapte, îi mărturisi el. 

Mai trecu un an, iar prinţul Hatt şi prinţesa lui trăiau fericiți în casa lor din adâncul pământului. 
Dacă prinţesa avea vreo dorință, era destul să se gândească la ea că se şi îndeplinea imediat. lar 
dacă era vreodată abătută, sau i sa făcea urât singură, nu avea decât să asculte melodia fermecătoare 
a celor trei frunze, că îi revenea pe dată buna dispoziție. Altădată îi era de ajuns să-l plivească pe 
băieţelul ei şi se înveselea pe loc. 

Şi mai fericiți au fost prinţul şi prințesa când li s-a născut al doilea fiu. Prinţesa nu se mai sătura 
răsfăţându-i pe amândoi. Cât era ziua de mare se juca cu ei şi îi mingii a drăgăstos, în aşteptarea 
iubitului ei soţ. 

Într-o seară se întâmplă ca a doua oară prinţul Hatt să vină mai târziu ca de obicei. Când prinţesa 
ii auzi vocea, în cele din urmă, îl întrebă neliniştită unde întârziase atâta. 

— Astăzi am fost din nou l-a curtea împărătească şi îţi aduc veşti importante. Sora ta cea mai 
mare se căsătoreşte cu un fiu de împărat şi nunta are loc mâine. Dacă te duci şi tu, poți să iei şi 
copiii cu tine. Dar să-mi promiți că nu mă părăseşti şi că te vei întoarce acasă. 

— Eşti tare bun la suflet, răspunse prinţesa, dar nu ai minte deloc. Cum aş putea oare să-mi 
părăsesc bărbatul şi căminul? 

Prinţul se bucură nespus auzind acestea iar a doua zi dimineața, după ce prințul Hatt plecă la 
treburile lui, prinţesa se pregăti de plecare. Se îmbrăcă cu rochia cea mai frumoasă şi îşi puse 
bijuteriile cele mai de preţ, tar pe cei doi fii ai ei îi îmbrăcă în costume cusute cu fir de aur. 

Când erau gata, se căscă din nou pământul şi fură: oți trei ridicați la suprafaţă, pe pajiştea 
înverzită, în dreptul tufei de alun. Apăru de îndată o caleaşca de aur, trasă de şase cai. Prinţesa se 
urcă în caleaşca şi îi aşeză pe cei doi fii pe genunchi. Străbătură munţi şi văi, dar nici nu apucară să 
numere până la zece că se şi aflau în faţa palatului împărătesc. Prinţesa cobori cu cei doi fii ai ei şi 
caleaşca se făcu nevăzută. 

Intrară în palat, unde oaspeţii erau deja adunaţi în sala de ospeţe. Împăratul nu mai putea de 
bucurie că-şi vedea din nou fata. Îi luă pe rând în braţe pe cei doi nepoţei. Mama vitregă, 
împărăteasa, se arătă la fel de prietenoasă cu prinţesa, ca şi cele două surori mai mari, precum şi 


mirele surorii mari. 

Împărăteasa se apropie de prinţesă şi începu să o descoasă iar în legătură cu prințul Hatt. Prinţesa 
răspunse cât mai puţin cu putinţă. Dar împărăteasa nu mai contenea cu întrebările. Nemaiputând 
răbda interveni împăratul: 

— Draga mea, îi spuse el, asta nu este treaba noastră. Principalul e că fiica noastră e fericită şi 
asta se citeşte pe faţa ei. 

Atunci împărăteasa se văzu silită să tacă. Dar cum se îndepărtă împăratul ca să se întrețină cu 
ceilalți oaspeţi, continuă să o iscodească pe prinţesă cu alte şi alte întrebări. 

După trei zile, cât dură nunta, prinţesei începu să i se facă dor de casă. Nici nu apucă să-şi 
termine bine gândul, că şi apăru caleaşca de aur cu cei şase cai la porțile palatului. Prinţesa îşi luă 
rămas bun de la toţi şi se urcă în caleaşca împreună cu cei doi fii ai săi. 

Străbătură apoi munţi şi văi, dar cât ai zice peşte ajunseră în dreptul tufei de alun. De îndată ce 
cobori prinţesa, caleaşca se făcu nevăzută. Se căscă din nou pământul în faţa ei şi în clipa următoare 
se pomeni, împreună cu cei doi fii ai ei, în casa ei din adâncul pământului. Luminările ardeau în 
sfeşnice, focul dogorea în cămin şi întreaga încăpere răsuna de trilurile celor trei frunze cântătoare. 

Prinţesa se simţea mult mai bine aici, în casa ei din adâncul pământului, decât la curtea 
împărătească. Pe înserate sosi şi prințul Hatt, încântat că o găsea iar acasă. 

— M-am gândit la tine zi şi noapte, îi mărturisi el. 

Mai trecu un an, iar prinţul Hatt şi prințesa lui trăiau fericiţi în căminul subpământean şi orice 
dorință ar fi avut prinţesa, i se îndeplinea pe loc. Când se simţea istovită, sau îi era urât singură, 
asculta trilurile fermecate ale celor trei frunze cântătoare, sau îi privea pe cei doi fii ai săi care se 
jucau împreună, şi atunci se înveselea imediat. 

Atât prinţul cât şi prinţesa au fost şi mai fericiți în ziua când li s-a născut o fetiță. Prinţesa nu se 
mai sătura dezmierdând-o, şi îi urmărea bucuroasă pe copii jucându-se împreună. 

Într-o seară se întâmplă pentru a treia oară ca prinţul Hatt să se întoarcă acasă mai târziu ca de 
obicei. Când prinţesa îl auzi, în sfârşit, venind, îl întrebă neliniştită ce se întâmplase. 

— Astăzi am fost din nou la curtea împărătească şi îți aduc veşti bune. Sora ta mijlocie urmează 
să se mărite cu fiul unui prinţ din altă împărăție şi nunta are loc mâine. Dacă vrei să te duci şi tu, 
poţi să-i iei şi pe copiii noştri cu tine. Dar să-mi promiţi că nu mă părăseşti! 

— Eşti tare bun la suflet, răspunse prinţesa, dar nu ai minte deloc. Cum aş putea pare să-mi 
părăsesc căminul şi pe iubitul meu soţ? 

A doua zi dimineaţă, după ce prinţul Hatt plecase ca de obicei la treburile sale, prinţesa se pregăti 
de plecare. Îşi puse rochia cea mai frumoasă şi podoabele cele mai de preţ. Pe cei doi băieți îi 
îmbrăcă în costume cusute cu fir de argint şi brodate cu fir de aur, iar pe fetiţă o îmbrăcă numai în 
mătăsuri şi dantele. 

Când erau gata, se căscă pământul şi fură cu toţii urcați la suprafață, până ajunseră la tufa de 
alun. Apăru ca din senin o caleaşca de aur trasă de şase cai. Prinţesa se urcă luând-o în braţe pe 
fetiță, iar băieţii se aşezară în dreapta şi în stânga ei. Străbătură munți, şi văi şi nici nu apucară să 
numere până la zece că se şi aflau în faţa palatului împărătesc. Prinţesa şi copiii coborâră, iar 
caleaşca se făcu nevăzută. 

Când apăru în sala de ospeţe, prinţesa fu întâmpinată cu bucurie de toţi nuntaşii. Împăratul se 
ridică de pe tron şi se duse să-şi îmbrăţişeze fiica mult iubită. Apoi îi luă pe. Rând în braţe pe cei 
trei copii, iar în cele din urmă declară că fetița este cea mai drăguță dintre toţi trei. 

La fel de prietenoasă se arătară şi împărăteasa — mama vitregă — precum şi cele două surori şi 
soții lor. 

Ca de obicei, împărăteasa începu să o descoasă pe prințesă, interesându-se mai ales de prințul 
Hatt. Prinţesa răspundea cât mai puțin cu putinţă şi se vedea că întrebările o sâcâiau şi supărau. Dar 
cu cât ocolea prinţesa întrebările, cu atât devenea împărăteasa mai curioasă şi nu mai contenea cu 
întrebările. În cele din urmă, împăratul îşi ieşi din răbdări: 

— Draga mea, îi spuse el împărătesei, asta nu este treaba noastră. Principalul e că fiica mea este 


fericită şi asta se citeşte pe faţa ei. Fii bună şi las-o în pace! 

Împărăteasa tăcu pe loc. Dar cum se îndepărtă împăratul, începu din nou să o iscodească pe 
prințesă. Cu toate acestea, împărăteasa îşi dădea seama că în felul acesta nu va reuşi să afle 
niciodată nimic. De aceea recurse la un şiretlic. Se apucă să-i admire şi să-i laude pe copiii 
prințesei. 

— Eşti fericită că ai asemenea copii frumoşi, îi spuse ea Prinţesa se însenină la față. Îi făcea 
plăcere să discute despre copii, şi fără să se lase rugată începu să povestească despre poznele şi 
năzdrăvăniile lor. Mama vitregă părea interesată şi o asculta cu atenţie, ca şi cum nu ar fi preocupat- 
o nimic altceva. 

— Da, ai dreptate, dădu ea aprobator din cap. Dar un lucru mi se pare ciudat. Copiii tăi au toți 
ochi căprui, deşi tu ai ochi albaştri. Asta înseamnă că ei seamănă cu tatăl lor, nu-i aşa? 

— Da, aşa cred şi eu, răspunse prinţesa. 

— Crezi? repetă împărăteasa, făcând ochii mari. Păi tu nu ştii ce culoare au ochii soţului tău? 

Abia acum îşi dădea seama prinţesa în ce încurcătură se afla. Roşi toată şi apoi se făcu albă ca 
varul. 

— Draga mea copilă, îi şopti împărăteasa plină de prefăcută înţelegere şi compătimire, s oare cu 
putinţă să nu ştii cum arată soţul tău? 

Prinţesa nu ştia ce să răspundă. 

— Biata de tine! exclamă mama vitregă. M-am lămurit, în sfârşit. Să nu sufli un cuvânt faţă de 
ceilalți! Vino mai bine cu mine să stăm de vorbă în linişte. 

O conduse pe prinţesă în iatacul său. O luă în braţe şi îi vorbi de parcă prințesa ar fi fost ființa 
cea mai nefericită din lume: 

— Cât de greu trebuie să-ți fi fost, o mângâie ea. Z posibil ca soţul tău să nu aibă atâta încredere 
în tine ca să se arate în faţa ta? Cum l-o fi lăsat inima să se poarte astfel? 

Iar pe tine nu te înțeleg. Cum ai putut răbda să trăieşti alături de un om pe care nu l-ai văzut 
niciodată la faţă? Nici nu ştii dacă este om sau monstru! Nicio altă femeie nu s-ar fi împăcat cu o 
asemenea situație. Pesemne că nu-l mai iubeşti pe soțul tău! 

Prinţesa izbucni în plâns, văzând cât este de nefericită. 

— Cum să nu ţin la soțul meu? spuse ea. Şi eu aş fi vrut să ştiu cum arată, dar asta nu se poate. 

— Eşti o naivă şi o neştiutoare, îi spuse împărăteasa. Lucrurile se pot aranja fără ca soţul tău să 
prindă de veste. O să găsesc eu o cale. 

După cele trei zile de praznic, prinţesei i se făcu din nou dor de casă. Şi nici nu îşi sfârşi bine 
gândul, că şi apăru caleaşca de aur trasă de şase cai. Prinţesa îşi luă rămas bun de la toată lumea şi 
dădu să urce în caleaşca. Atunci mama vitregă o luă de mână şi o conduse către iatacul ei. Închise 
uşa cu grijă şi îi spuse prinţesei: 

— Draga mea copilă, mi-e aşa de milă de tine, încât m-am tot gândit cum să te ajut şi până la 
urmă am găsit eu o cale. Iată, îți dau trei lucruri: un inel, o cremene şi o lumânare. lar tu să faci 
întocmai cum te povăţuiesc eu. Diseară, după ce va adormi soțul tău, să freci cremenea de o bucată 
de oţel până va scapără, astfel ca scânteia să treacă prin inel şi să aprindă lumânarea. Dar fii atentă 
să nu-l trezeşti. 

Prinţesa îi mulțumi din inimă, luă cremenea, inelul şi luminarea şi le băgă în buzunar. Se grăbi 
apoi să se urce în caleaşca împreună cu cei trei copii ai săi. 

Străbătură iar munţi şi văi şi cât ai bate din palme se pomeniră în dreptul tufei de alun. Prinţesa 
cobori, iar caii şi caleaşca dispărură ca prin farmec. Se cască din nou pământul şi prinţesa împreună 
cu copiii fură coborâţi în locuinţa lor din adâncul pământului. Lumânările ardeau în sfeşnice, focul 
dogorea în cămin şi toată casa răsuna de trilurile celor trei frunze cântătoare. Copiii începură să se 
zbenguiască. Însă prinţesa nu-şi mai găsea liniştea şi se tot gândea la ce îi spusese mama vitregă. 

Spre seară prinţul Hatt sosi acasă ca de obicei. Se bucură nespus că o vede pe prințesă din nou 
acasă. 

— M-am gândit la tine zi şi noapte, îi mărturisi el. Seara târziu, după ce prințul adormise de 


mult, prinţesa coborî din pat şi aduse inelul, cremenea şi luminarea. Luă cremenea şi o scapără de o 
bucată de oţel. Ținu bucata de oţel în aşa fel, încât scânteia să treacă prin inel şi să aprindă 
lumânarea. 

Prinţesa acoperi luminarea cu mâna pentru ca să nu se stingă flacăra. Apoi se apropie de pat, dar 
şovăi un moment: 

— Ce-ar fi să descopăr acum că prinţul este de fapt o lighioană? se întrebă ea. Nu voi mai avea 
nicio clipă de fericire alături de el. Dar trebuie să aflu totuşi adevărul. 

Se apropie de el şi flacăra lumânării lumină faţa prințului. Era un tânăr chipeş cu plete castanii 
căzute pe frunte. Prinţesa rămase pironită locului, neputându-şi lua ochii de la el. Şi cu cât îl privea 
mai mult, cu atât simţea că-l îndrăgeşte mai tare, că uită de toate, de tată şi de copii, de cer şi 
pământ. 

Dar în timp ce ea stătea aplecată deasupra prințului care dormea, o scânteie sări şi căzu pe mâna 
prințului. Atunci prinţesa se sperie şi încercă să stingă luminarea. Dar era prea târziu. Prinţul se 
trezise deja şi-şi deschisese ochii săi mari, căprui. În clipa aceea el înţelese ce făcuse prinţesa, în 
acelaşi timp încetară trilurile celor trei frunze cântătoare, iar casa lor din adâncul pământului se 
prefăcu într-o grotă ascunsă în inima munţilor, unde mişunau şerpi şi broaşte țestoase. Prinţul şi 
prințesa se pomeniră singuri în miez de noapte, alături de cei trei copii ai lor. 

— Mai rămăseseră doar trei luni până la împlinirea sorocului, când puteam să fiu desfăcut de 
vrajă, spuse prințul. Aş fi fost liber după aceea. Dar acum sunt orb şi nu te voi mai putea vedea 
niciodată. Uite cum s-a isprăvit fericirea noastră... 

Prinţesa izbucni în plâns şi îl rugă pe prinţul Hatt să o ierte. 

— Sigur că te iert, îi răspunse prinţul. Încercarea a fost prea grea pentru tine. Însă nimic nu va 
mai fi ca înainte. Trebuie să mergem fiecare pe drumul lui. Eu sunt silit să-mi îndur soarta amară, 
iar tu va trebui să te întorci la tatăl tău cu copiii. Îţi mulțumesc din suflet pentru clipele fericite pe 
care le-am trăit împreună! 

Auzind aceste cuvinte, prințesa începu să plângă şi mai amarnic. 

— Nu mă cunoşti dacă îţi închipui că aş putea să te părăsesc vreodată! E adevărat că am greşit, 
dar eu sunt a ta şi voi rămâne a ta până la sfârşitul zilelor mele! Şi plecară împreună. 

După ce străbătură o câmpie înverzită, ajunseră într-o pădure deasă şi sălbatică. Era atât de 
întinsă că nu i se vedea capătul. De la marginea pădurii pornea o potecă, aşa că prințul şi prinţesa 
înaintară pe acea poteca. Şi după ce merseră ei o vreme, întrebă prințul Hatt: 

— Draga mea soție, nu vezi nimic în depărtare? 

— Nu, răspunse prinţesa, nu văd decât pădure şi copaci. Mai merseră ei ce mai merseră si prinţul 
Hatt întrebă din nou: 

— Iubita mea soție, nu se vede nimic în depărtare? 

— Nu, răspunse prinţesa, nu văd nimic altceva decât pădurea înverzită. Şi mai merseră ei cale 
lungă. 

— Draga mea soție, o întrebă prințul pentru a treia oară. Chiar nu se zăreşte nimic nici acum? 

— Ba da, îi răspunse prințesa. Se vede o casă mare în depărtare, iar acoperişul bate în roşu de 
parcă ar fi da aramă. 

— În sfârşit, exclamă prințul. Am ajuns la palatul surorii mele celei mai mari. Te rog să te duci tu 
la ea şi să-l transmiţi toate urările de bine din partea mea. Să o rogi apoi să aibă grijă de fiul nostru 
cel mai mare până te vel întoarce tu să-l iei înapoi. Eu nu am voie să te însoțesc şi nici ea nu trebuie 
să vină la mine, oricât de mult ar dori. Pentru că, dacă vine să mă vadă, noi doi va trebui să ne 
despărțim pentru totdeauna. 

Prinţesa promise să facă întocmai. ÎI luă de mână pe băiatul cel mare şi se duse la palatul cu 
acoperişul de aramă. Acolo o întâlni pe cumnata sa, căreia îi povesti tot ce se întâmplase. 

Împărăteasa o îmbrăţişa şi îi promise că va fi ca o mami pentru fiul lor. Prinţesa îşi sărută băiatul 
la plecare şi se pregăti să se întoarcă la soţul ei. Împărăteasa se oferi să o însoțească, pentru ca să-şi 
vadă fratele. 


— Draga mea cumnată, să nu faci una ca asta, o rugă prințesa. Dacă dai ochii cu prinţul, va 
trebui să mă despart de el pentru totdeauna. 

Împărăteasa înțelese. Îşi luă rămas bun de la prințesă fi le ură la amândoi mult noroc. 

După ce prinţesa se întoarse la soţul ei, îşi continuară amândoi drumul. ÎI ajuta pe soţul ei orb cu 
o mină, iar cu cealaltă îl ţinea pe fiul ei. Prinţul o ducea în braţe pe fetiță. Ajunseră curând într-o 
pădure întinsă şi sălbatică. Era atât de întinsă că nu i se vedea capătul. Doar o potecă părea să ducă 
la capătul celălalt al pădurii. Porniră deci pe poteca aceea. 

Merseră ei o bucată de vreme şi la un moment dat întrebă prinţul: 

— Draga mea soție, nu se vede nimic în depărtare? 

— Nu, răspunse prinţesa. Nu văd decât pădurea şi copacii. 

Mai merseră ei ce merseră şi la un moment dat întrebă prinţul: 

— Iubita mea soție, tot nu se vede nimic? 

— Nu, răspunse prinţesa, nu văd nimic altceva decât pădurea înverzită. Şi iar merseră ei cale 
lungă şi bătută. 

— Draga mea soție, o întrebă prințul pentru a treia oară. Nu se zăreşte chiar nimic nici acum? 

— Ba da, răspunse prințesa. Se întrezăreşte o casă mare în depărtare. lar acoperişul ei bate în alb, 
de parcă ar fi de argint. 

— În sfârşit, rosti prinţul. Am ajuns la palatul surorii mele mijlocii. Du-te şi dă-i bineţe din 
partea mea. Apoi să o rogi să aibă grijă de băiatul nostru mai mic, până te vei întoarce tu să-l iei 
înapoi. Eu nu trebuie să intru în spălat şi nici sora mea nu trebuie să vina la mine să mă vadă, oricât 
de mult ar dori. Pentru că dacă vine aici, noi doi va trebui să ne despărțim pentru totdeauna. 

Prinţesa îi promise să facă întocmai. Îşi lua băiatul de mână şi se duse la palatul cu acoperişul de 
argint. Acolo o întâlni pe cumnata ei şi îi povesti totul de-a fir-a-păr. Împărăteasa o îmbrăţişa şi îi 
promise că va fi ca o mamă pentru fiul ei. Prinţesa îşi sărută băiatul la despărţire şi se pregăti să 
plece. Dar împărăteasa dorea să o însoţească pentru a-l vedea pe fratele ei. 

— Draga mea cumnată, o imploră prinţesa, să nu faci asta. Dacă te duci la el şi îl vezi la faţă, eu 
şi prinţul va trebui să ne despărțim pentru totdeauna. 

Împărăteasa nu voia să le pricinuiască nicio amărăciune în plus. De aceea, îşi luă rămas bun de la 
prințesă, urându-le mult noroc la amândoi. 

După ce prinţesa se întoarse la soţul ei în pădure, porniră din nou la drum. ÎI ajuta pe soţul ei orb 
cu o mână, iar cu cealaltă o ținea pe fetiță de mână. Ajunseră pentru a treia oară la o pădure deasă, 
sălbatică. Era atât de întinsă, că nu i se vedea capătul. Dar descoperi o potecă ce ducea prin pădure. 
Merseră înainte pe potecă, pătrunzând tot mai adânc în pădure. 

După ce merseră ei o bucată de vreme, întrebă prinţul Hatt: 

— Draga mea soție, nu se vede nimic în depărtare? 

— Nu, răspunse prinţesa, nu văd decât pădurea şi copacii verzi. 

Mai merseră ei ce mai mers eră şi la un moment dat întrebă prinţul: 

— Iubita mea soție, cot nu se zăreşte nimic în depărtare? 

— Nu, răspunse prinţesa, nu se vede nimic altceva decât pădurea înverzită. 

Şi iar mai merseră ei cale lungă şi bătută. 

— Draga mea soție, o întrebă prințul pentru a treia oară. Chiar nu se vede nimic nici acum? 

— Ba da, îi răspunse prințesa. Zăresc în depărtare o casă mare. lar acoperişul bate în auriu, de 
parcă ar fi de aur. 

— În sfârşit, exclamă prințul. Am ajuns la palatul surorii mele mai mici. Du-te să o saluţi din 
partea mea. Apoi să o rogi să aibă grijă de fetița noastră până te vei întoarce să o iei înapoi. Eu nu 
trebuie să intru în palat şi nici ea nu trebuie să vină aici la mine să mă vadă, oricât de mult ar dori 
ea. Pentru că dacă face una ca asta, noi doi va trebui să ne despărțim pentru totdeauna. 

Prinţesa promise să facă întocmai cum o sfătuise el. Îşi luă fetiţa în braţe şi se duse la palatul cu 
acoperiş de aur. Acolo o întâlni pe cumnata ei şi îi povesti tot ce se întâmplase. 

Împărăteasa o îmbrăţişa şi îi promise prinţesei că va fi ca o mamă pentru fetiţa ei. Prinţesa îşi 


sărută fetiţa la plecare. Acum, când se despărțea şi de ultimul copil, simţea că i se frânge inima de 
durere. leşi din palat şi se îndreptă spre pădure, unde o aştepta prinţul Hatt. Era atât de tulburată şi 
muncită de gânduri, încât nu mai vedea nimic în jurul ei. Cumnata ei, împărăteasa, a luat-o pe 
urmele ei fără ca prințesa să bage de seamă.. Ea ara atât de nefericită încât nu mai contenea cu 
plânsul. 

Iar când ajunse la locul unde aştepta prinţul cel orb, sora lui îi sări de gât şi plânse eu lacrimi de 
bucuria. Când înţelese cine era, prințul păli. 

— Soția mea dragă, începu el, puteai să împiedici această faptă nesăbuită. De acum înainte noi 
doi nu ne vom mai vedea niciodată. 

Prinţesa se făcu albă ca varul şi căzu în genunchi în faţa lui. Dar chiar în momentul acela un nor 
uriaş îl învălui pe prinţ, ridicându-l în văzduh şi dispăru fără urmă. 

Prinţesa şi cumnata ei erau în culmea disperării. 

— Cel mai bine ar fi să vii cu mine la palat, o sfătui cumnata. Acum, că ţi-ai pierdut soțul şi 
căminul pentru totdeauna, rămâi la mine! 

Dar prinţesa nici nu vroia să audă aşa ceva. 

— Tu nu ştii că dragostea adevărată învinge toate greutăţile? De două ori am greşit până acum, 
dar nu mi-am pierdut pentru totdeauna bărbatul. O să-l găsesc eu pân? la urmă, de-ar fi să-l caut 
prin toată lumea. 

— Atunci îți dau un sfat. Urcă în vârful muntelui pe care îl vezi în față. Acolo locuieşte o 
cotoroanță bătrână, care se numeşte Berta. Este foarte pricepută şi cunoaşte o sumedenie de lucruri. 
Poate ştie ea unde se află fratele meu. 

Prinţesa îi mulțumi pentru sfat. După ce îşi luară rămas bun, porni la drum. Cutreieră munți şi 
văi până ajunse la poalele muntelui cu pricina. 

Merse ea ce merse, şi pe înserate, când se întuneca, de-a binelea, prințesa se opri. Era atât de 
istovită că nu mai putea să facă niciun pas. Dar tocmai atunci privi în sus şi văzu o lumină licărind 
ca o stea roşie în vârful muntelui. 

Dintr-o dată căpătă curaj şi uită de oboseală. Începu din nou să urce. Drumul era abrupt şi 
stâncos. Dar prinţesa nu se dădu bătută. În cele din urmă descoperi că lumina roşie venea dintr-o 
grotă din inima muntelui. 

Poarta de la intrarea în grotă era deschisă şi prinţesa putu să vadă ce se petrecea înăuntru. În 
mijloc ardea un foc puternic, iar în jurul focului mişunau o mulţime de spiriduşi cu cozi lungi. 

Drept în faţă şedea bătrâna cotoroanță, la a cărei vedere te cutremurai: era mică de statură şi 
gârbovită, cu pielea pământie şi fața plină de zbârcituri. Avea un nas lung, iar capul îi tremura tot 
timpul. 

Prinţesa înțelese pe dată că aceea era Berta. Îşi luă inima în dinţi şi se duse direct la bătrâna 
vidmă. Făcu o plecăciune şi zise: 

— Bună seara, măicuţă dragă, bine te-am găsit! Spiriduşii încremeniră cu toţii auzind această 
voce străină. Dar bătrâna ridică doar capul şi răspunse încântată: 

— Seara bună! Cine eşti tu de îmi dai bineţe şi mi te adresezi aşa de politicos? Am împlinit de 
curând cinci sute de ani, dar de când mă ştiu nu a venit nimeni să-mi spună vreodată „măicuță 
dragă”. De unde vii, copilă dragă? 

— Eu vin din lumea oamenilor, răspunse prinţesa. 

— Aşa va să zică! ŞI ce vânt te aduce la mine? 

— Sunt căsătorită cu prințul Hatt, din adâncul pământului, răspunse prinţesa. Dar el a fost vrăjit 
de o vrăjitoare rea şi am pornit la drum în căutarea lui. Am fost trimisă la tine pentru că eşti bătrâna 
şi înțeleaptă. Poate ştii ceva de soarta lui. 

Bătrâna nu scoase o vorbă şi căzu pe gânduri. 

— Nu, spuse ea, nu ştiu nimic. Nu sunt chiar atât de bătrână şi nici chiar atât de înţeleaptă. Dar 
pentru că mi-ai vorbit aşa de frumos şi mi-ai spus „măicuţă dragă”, te voi ajuta cum pot. Am o soră 
care este de două ori mai bătrână decât mine şi cunoaşte o mulțime de lucruri. Poate ştie ea unde se 


află bărbatul tău. 

— Îţi mulţumesc pentru sfatul cel bun, îi spuse prințesa. Îţi voi rămâne recunoscătoare cât voi 
trăi. 

— Nu te pripi cu mulţumirile, căută s-o potolească bătrâna. Nu e sigur că vei reuşi. Nu ţi-am 
promis că-ți găsesc soțul. Dar s-a făcut târziu şi va trebui să înnoptezi la noi. Mâine dimineaţă o să- 
ți arăt eu drumul către sora mea. 

A doua zi prinţesa îşi luă rămas bun, iar bătrâna vidmă îl trimise pe unul din fiii ei să îi arate 
drumul. Era un spiriduş pitic cu o tichie roşie pe cap şi cu o barbă lungă. 

— Noi două nu ne vom mai întâlni, spuse vidma. Şi pentru că m-ai respectat şi mi-ai spus 
„măicuţă dragă”, vreau să-ţi dau ca amintire o roată de tors. Atâta vreme cât o vei avea la tine nu vei 
duce lipsă de nimic, pentru că poţi toarce cu ea tot atâtea fire cât cu nouă roţi de tors. Dacă îţi vei 
găsi bărbatul vei avea cu siguranţă nevoie de darul meu. Îţi doresc mult noroc în viaţă! 

Prinţesa îi mulțumi pentru roata de tors, care era toată numai din aur. Porni la drum călăuzită de 
spiriduş. Şi traversă păduri şi câmpii, dealuri şi văi. 

Când se însera, prinţesa nu se mai ținea pe picioare de obosită ce era. Dar tocmai atunci, 
spiriduşul îi arătă un munte înalt care se ridica în faţa lor. În vârf licărea o lumină ca o stea roşie în 
noapte. 

Prinţesa căpătă parcă puteri noi şi uită de oboseală. Spiriduşul îşi luă rămas bun de la ea, 
spunându-i că acolo sus era casa mătuşii Marta. Se înclină până în pământ, scoţându-şi tichia roşie 
de pe cap şi plecă. 

Prinţesa începu să urce muntele, care era de două ori mai înalt şi mai abrupt decât cel dinainte. 
Cu toate astea, ea înainta curajos, fără să dea atenţie piedicilor care îi păreau în cale. Când ajunse în 
vârf, descoperi că lumina mea dintr-o grotă din inima muntelui. 

Poarta de la intrarea în grotă era deschisă, aşa că prinsa putu vedea ce se petrecea înăuntru. În 
mijloc ardea un foc, iar în jurul focului mişunau o puzderie de spiriduşi cu cozi lungi. Drept în față 
şedea o bătrână vidmă, care arăta înspăimântător. Era mică de statură, gârbovită, cu pielea pământie 
şi plină de zbârcituri. Avea un nas lung care îi acoperea gura, iar capul i se clătina tot timpul, înainte 
şi înapoi. 

Prinţesa îşi dădu seama că ea trebuie să fie Marta. De aceea îşi luă inima în dinți şi se duse direct 
la bătrână. Făcu o plecăciune adâncă şi spuse cât mai politicos: 

— Bună seara, măicuţă dragă! 

Spiriduşii tresăriră uimiţi când auziră o voce necunoscută. Bătrână se mulțumi doar să ridice 
capul, arătându-se încântată: 

— Seara bună, bolborosi ea. Dar cine eşti tu de te porți aşa de respectuos? Eu am împlinit nu de 
mult o mie de mi, dar nimeni nu mi-a spus vreodată aşa frumos „măicuţă dragă”. De unde vii, 
copilă dragă? 

— Aseară am înnoptat la sora ta, Berta, răspunse prinţesa. Ea m-a trimis la tine. 

— ŞI ce vânt te aduce la mine? a întrebă vidma. Prinţesa îi povesti totul de-a fir-a-păr. Bătrâna 
căzu pe gânduri, apoi zise: 

— Nu ştiu unde ar putea fi soţul tău. Nu sunt destul de bătrână şi nici destul de înţeleaptă ca să le 
ştiu pe toate. Dar pentru că te-ai purtat frumos cu mine şi mi-ai spus „măicuţă dragă”, o să încerc să 
te ajut cum pot, Eu mai am o soră care este de două ori mai bătrână decât mine. Sa este foarte 
pricepută şi înțeleaptă. Poate ştie ea unde se află soțul tău. 

— Îţi mulţumesc pentru sfatul cel bun, spuse prinţesa. Îţi voi rămâne recunoscătoare cât voi trăi. 

— Nu te pripi cu mulţumirile, o preveni bătrâna, pentru că nu este aşa de sigur că vei reuşi. Doar 
nu ţi-am promis că o să-ţi aduc soţul înapoi. Acum s-a făcut târziu şi va trebui să înnoptezi la mine. 
Mâine dimineaţă o să-ţi arăt drumul spre sora mea. 

A doua zi, la ivitul zorilor, prinţesa se pregăti de plecare, îi mulțumi mătuşii Marta şi îşi luă 
rămas bun de a ea. Bătrâna vidmă îl chemă pe unul dintre nepoţii ei să o însoţească pe prinţesă. 
Acesta era un spiriduş pitic, zbârcit la față, cu o tichie roşie pe cap şi cu o barbă lungă, albă. 


— Noi două nu ne vom mai întâlni niciodată, spuse vidma. Însă pentru că te-ai purtat frumos cu 
mine şi mi-ai spus „măicuţă dragă”, vreau să-ţi dau ca amintire o vârtelniță. Poate că îţi va fi de 
folos vreodată. E o vârtelniță fermecată: deapănă singură toate firele pe care le toarce roata de tors; 
după aceea se preface în război de ţesut şi țese toate firele într-o pânză foarte fină. Dacă îți vei găsi 
bărbatul, vârtelniţa o să-ți fie de mare ajutor. 

Prinţesa îi mulțumi din inimă pentru vârtelnița, care era toată numai de aur. Apoi o porni la 
drum, însoțită de spiriduş. Străbătură păduri şi câmpii, dealuri şi văi. 

Când se lăsă întunericul, prinţesa era atât de istovită, că nu mai putea face un pas mai departe. 
Dar tocmai atunci, spiriduşul pitic îi arătă un munte înalt, care se ridica în faţa lor. Ea privi într- 
acolo şi zări o lumină care licărea în întunericul nopții ca o stea roşie. 

Prinse din nou puteri şi uită de oboseală. Piticul îi spuse: 

— Eu te-am adus până aici şi de-acum vei merge singură. Acolo sus locuieşte mătuşa Herta. 
Apoi piticul îşi scoase tichia de pe cap, se înclină politicos şi se întoarse acasă. 

Prinţesa începu să urce muntele, care era de două ori mai înalt şi mai prăpăstios decât cel 
dinainte. Drumul era întortocheat şi plin de pietroaie, dar prințesa nici că le vedea. Ea urca pieptiş 
înainte, călăuzită de lumina roşie care licărea în depărtare. În cele din urmă ajunse în vârf şi 
descoperi că lumina cea roşie venea dintr-o grotă aflată în inima muntelui. 

Poarta de la intrarea în grotă era deschisă, aşa că prințesa văzu ce se petrece înăuntru. În mijloc 
ardea un foc mare, iar în jurul focului mişunau o puzderie de spiriduşi cu cozi lungi. 

Drept în față şedea o bătrână vidmă, cu o figură înspăimântătoare; era gârbovită si adusă de 
spate, cu fata pământie şi plină de zbârcituri. Avea un nas lung. Care îi ajungea până la bărbie, iar 
capul i se bălăbănea, încoace şi încolo, ca o morişcă de vânt. 

Prinţesa înțelese pe dată că ea trebuie să fie mătuşa Herta. Aşa că îşi luă inima în dinţi, se duse 
direct la bătrână şi se înclină cu o plecăciune adâncă: 

— Bună seara, măicuţă dragă, spuse ea respectuos. 

Spiriduşii rămaseră pironiţi locului, auzind o voce necunoscută. Bătrâna se mulțumi doar să 
ridice capul şi se arătă încântată de noua venită. 

— Seara bună, murmură ea. Cine eşti tu de mă saluţi aşa de prietenos? Am împlinit nu de mult 
două mii de ani, însă nimeni nu mi-a spus vreodată „măicuţă dragă”. De unde vii, copila mea, şi ce 
vânt te aduce la mine? 

— Aseară am înnoptat la mătuşa Marta, care sălăşluieşte pe muntele celălalt, răspunse prinţesa. 
Eu sunt căsătorită cu prințul Hatt, din adâncul pământului, care a fost vrăjit de o vrăjitoare rea, iar 
eu am pornit în căutarea lui. Sora ta Marta mi-a spus că m-ai putea ajuta să aflu unde l-a ascuns 
vrăjitoarea. 

Vidma muntelui rămase un moment pe gânduri, după care spuse cu o voce gravă: 

— Da, da. Am auzit vorbindu-se de prinţul Hatt şi ştiu şi unde se află. Dar nu ştiu dacă tu vei 
reuşi să îl aduci înapoi. El este încă sub puterea vrăjitoarei şi a uitat de toate, şi de tine şi de copii. 
Mă întreb cum l-am putea salva. Eu nu sunt nici aşa de bătrână şi nici aşa de înțeleaptă ca să le ştiu 
pe toate. Însă pentru că te-ai purtat frumos cu mine şi mi-ai spus „măicuţă dragă”, o să încerc să te 
ajut cum pot. 

— Ce bună eşti, îi mulţumi prinţesa. Îţi voi rămâne recunoscătoare cât voi trăi. 

— Nu te pripi cu mulțumirile, o preveni bătrâna vidmă, pentru că nu ştiu sigur dacă vei reuşi să-l 
aduci înapoi. Eu nu ţi-am promis să-ți găsesc bărbatul. Acum s-a făcut târziu, aşa că vei înnopta la 
mine în seara asta. Mâine îţi voi arăta drumul spre palatul vrăjitoarei. 

A doua zi dimineaţă prinţesa se pregăti de plecare, îi mulțumi mătuşii Herta, care îl chemă pe 
unul din strănepoţii ei ca s-o însoţească pe prinţesă. Era un spiriduş pitic cu o tichie mare roşie şi cu 
o barbă lungă albă. 

— Nu cred că noi două ne vom mai întâlni vreodată, îi spuse prințesei bătrâna vidmă. Şi pentru 
că te-ai purtat frumos cu mine şi mi-ai spus „măicuţă dragă”, vreau să-ţi dau ca amintire o pungă cu 
galbeni! Este o pungă fermecată: indiferent câți galbeni ai scoate din ea, punga va rămâne mereu 


plină. Atâta timp cât o vei avea la tine, nu vei duce lipsă de nimic. lar dacă ai norocul să-ți găseşti 
bărbatul, darul meu îți va fi de mare folos. După aceea, îi ură prinţesei drum bun şi noroc. 

Prinţesa îi mulțumi bătrânei vidme pentru punga de bani, care era toată numai din mătase şi fir 
de aur. Puse punga în buzunar şi făcu o plecăciune de rămas bun. O porni apoi la drum, însoțită de 
piticul spiriduş. Străbătu astfel munţi şi câmpii, dealuri şi văi. 

Când se întunecă de-a binelea, prinţesa se simți atât de istovită încât nu mai putea face niciun 
pas. Tocmai când era gata să cadă jos răpusă de oboseală, spiriduşul cel pitic îi făcu semn să se uite 
drept în față. Se uită prinţesa într-acolo şi dădu cu ochii de un palat mare, impunător, cu multe 
turnuri. Simţi în momentul aceLa cum prinde puteri ca să-şi continue drumul. Atunci spiriduşul îşi 
luă rămas bun, spunându-i: 

— Eu te-am însoţit până aici, aşa cum m-a rugat străbunica. În palatul acela locuieşte vrăjitoarea 
pe care o cauţi. 

Îşi ridică apoi tichia cea roşie, făcu o plecăciune respectuos şi plecă. 

Prinţesa se uită îndelung la palat, care avea ziduri înalte şi groase, turnuri puternice şi şiruri lungi 
de ferestre. 

Acolo înăuntru se afla deci ascuns bărbatul ei. O să facă tot ce-i va sta în putinţă ca să-l salveze 
pe prințul Hatt, o va înfrunta chiar şi pe vrăjitoare, de-ar fi s-o facă cu prețul vieții. 

Îşi luă inima în dinţi şi intră în curtea palatului. Acolo dădu cu ochii de o femeie trupeşă şi 
semeaţă, care veni spre ea. Prinţesa înţelese imediat că ea trebuie să fie vrăjitoarea; călca apăsat, 
avea un aer trufaş şi respingător şi era îmbrăcată într-o rochie roşie, ţipătoare, cu broderie de aur. 

— Cine eşti tu şi de unde vii? o întrebă vrăjitoarea, privind-o cu nişte ochi sfredelitori. 

— Sunt o biată drumeaţă, răspunse prinţesa. De zile întregi cutreier păduri şi câmpii, străbat 
dealuri şi văi, şi sunt frântă de oboseală. Nu pot merge mai departe. Trebuie să-mi trag sufletul 
oleacă. Aş putea găsi oare de lucru aici la palat? 

Vrăjitoarea o străfulgera cu privirea. 

— Doar nu-ţi închipui că o să-mi bat capul cu toate haimanalele care se abat pe aici, spuse ea 
țâfnoasă. Darmite să mai şi angajez o asemenea lepădătură! Vezi-ţi mai bine de drum şi să nu te mai 
prind că pui piciorul în curtea palatului meu! 

Prinţesa fu cuprinsă de disperare auzind aceste cuvinte. Dar cu gândul era numai la prințul Hatt 
şi de aceea nu se lăsă intimidată şi răspunse iar: 

— Nu voi trece peste voinţa ta şi îţi voi respecta dorinţa întocmai. Eu nu sunt de neam ales şi n- 
am ce căuta într-un asemenea palat. Dar poate se găseşte la curtea ta vreun cotlon pentru o biată 
pribeagă istovită. Nu voi rămâne decât câteva zile, până mă pun iar pe picioare. Mă mulțumesc cu 
un ungher cit de mic, dacă-mi îngădui să rămân. 

Vrăjitoarea era cât pe-aci s-o refuze, dar îi veni între timp o idee care i se păru nemaipomenit de 
amuzantă. 

— Dacă te mulțumeşti cu puţin, chicoti ea, atunci îți fac pe plac: vei dormi în... cotețul gâştelor. 
Este locul cel mai potrivit pentru o gâscă aşa ca tine. Odihnă plăcută şi somn uşor! 

După care vrăjitoarea se întoarse în palat. Rânjea în sinea ei, gândindu-se la ideea năstruşnică pe 
care o avusese. Parcă o şi vedea pe pribeagă ghemuindu-se în coteţul acela murdar. 

Dar n-ar mai fi râs atâta vrăjitoarea dacă ar fi ştiut ce se petrecea de fapt în coteţul gâştelor. De 
cum ajunse la coteţ, prințesa se puse pe treabă. Luă o mătură şi deretică în fiecare colțişor. Nu era o 
treabă uşoară, deoarece cotețul era mare, ca să încapă tot cârdul de gâşte. Iar pe lângă asta, nu mai 
fusese curățat de multă vreme. Noroc că prințesa era din cale-afară de harnică şi după ce isprăvi de 
măturat, începu să spele şi să frece scândurile. 

În scurt timp podeaua şi pereţii coteţului străluceau de curăţenie. Atunci prinţesa luă roata de tors 
şi roata începu să toarcă un fir foarte fin de mătase şi de aur. Apoi luă vârtelniţă şi depănă firele, 
după care vârtelniță se prefăcu în război de țesut şi ţesu nişte ştergare din fir de aur şi mătase. Cu 
aceste ştergare acoperi prințesa pereţii coteţului, şi pe dinăuntru şi pe dinafară, încât luceau acum 
de-ţi luau ochii. 


În cele din urmă o dobori oboseala şi se culcă prinţesa în culcuşul ei, din coteţul gâştelor. Dar 
acum el era demn de o prinţesă. Se trezi a doua zi dis-de-dimineaţă odihnită şi dornică să se apuce 
de treabă. Îşi luă punga cu galbeni şi plecă să cumpere mâncare şi băutură. Mai cumpără şi masă, 
scaune, farfurii şi cupe de argint. 

Din cele cumpărate prinţesa găti o mulțime de bunătăţi ca pentru un ospăț împărătesc. Când totul 
fu gata, se duse la palat şi ceru să o vadă pe împărăteasă. 

Vrăjitoarea veni la uşă, arătându-se binevoitoare, deoarece aflase de la slujnice despre minunea 
care se petrecuse, în cotețul gâştelor. Dar nu voise să se înjosească până într-atât, încât să se ducă ea 
însăşi acolo, cu toate că murea de curiozitate. 

Acum spera ca necunoscuta să o invite la petrecerea pe care auzise că o pregătise. Spre bucuria 
ei, chiar aşa se întâmplă. 

— Ai fost atât de bună cu mine şi mi-ai oferit un adăpost pentru noapte, îi spuse prinţesa. Aş 
vrea să-mi arăt recunoştinţa invitându-te pe tine şi pe prințul Hatt să fiți oaspeții mei diseară. 

— Îţi mulţumesc, rânji vrăjitoarea. Iubitul meu logodnic tocmai s-a întors zilele trecute din ţări 
străine, unde a trecut prin mai multe încercări grele şi nu şi-a revenit încă. Visează tot timpul frunze 
cântătoare şi încăperi din adâncul pământului, şi alte lucruri năstruşnice. Bineînţeles că îi dau în 
fiecare zi câte o licoare pentru uitare, dar mai durează o săptămână până va fi refăcut pe deplin. Şi 
atunci vom putea sărbători nunta. Deocamdată el trebuie să stea în casă. Dar voi veni cu fiica mea 
vitregă, aşa că vom fi tot trei la masă. 

Prinţesa se întrista auzind acestea. Dar făcu o plecăciune respectuoasă şi se întoarse în coteţul 
gâştelor. Trebuia să găsească un mijloc de a-l întâlni pe prințul Hatt. 

Îi veni între timp o idee şi aştepta cu nerăbdare să o vadă pe vrăjitoare. Seara îşi făcu apariţia 
vrăjitoarea însoțită de o fată palidă. 

Masa era plină cu bucate gustoase aşezate pe farfurii de argint, vin roşu în clondire de cristal şi 
trufandale pe tipsii de aur. Se aşezară la masă şi invitatele se ospătară pe săturate. Prinţesa era o 
gazdă foarte primitoare şi făcea tot ce-1 stătea în putință pentru ca oaspeții să se simtă bine. După ce 
mâncară şi băură după pofta inimii, prințesa aduse roata de tors din aur care începu să toarcă 
singură un fir de mătase foarte fin. Şi nu se opri din tors decât atunci când o opri prinţesa. 

Vrăjitoarea era uluită. Nu mai văzuse în viaţa ei aşa o minune. O întrebă imediat pe necunoscută 
dacă nu-i dă ei roata de tors. 

— Asta nu se poate, răspunse prinţesa. Este mult prea prețioasă ca să renunţ la ea. 

— Atunci, o rugă vrăjitoarea, n-aş putea să o cumpăr? Spune-mi cit costă, îţi dau oricât îmi ceri. 

— Nu, răspunse prinţesa, eu nu vând roți de tors. Dacă mă hotărăsc totuşi să mă despart de 
această comoară, atunci nu o fac pentru bani. 

— Ce-mi ceri în schimb? întrebă vrăjitoarea. 

— Am şi eu o dorință, răspunse prințesa, Dar o să te superi când o să auzi, aşa încât să nu mai 
vorbim despre asta. 

— De ce să mă supăr? strigă vrăjitoarea. Îţi voi îndeplini dorinţa fără să mă tocmesc. 

— Ei bine, spuse prințesa, pentru că eşti atât de nerăbdătoare să afli, iată care este dorința mea: 
îți dau roata de tors numai cu o condiție! Să mă laşi să vorbesc cu prinţul Hatt între patru ochi. 

Vrăjitoarea îi aruncă necunoscutei o privire plină de răutate. 

— Ştiam eu că nu o să-ţi fie pe plac propunerea mea, spuse prinţesa, prefăcându-se că nu-i pasă. 
Dar putem rămâne mai departe bune prietene. 

Vrăjitoarea se gândea însă cum să pună mâna pe roata de tors cea fermecată. O să-l adoarmă pe 
prinț cu o licoare vrăjită. Aşa că nu o va putea vedea şi nici auzi pe această necunoscută. 

— Ba da, sunt de acord, rânji vrăjitoarea cu dispreţ. Îţi voi îndeplini dorinţa şi asta chiar acum. 

În timp ce prinţesa aştepta în faţa palatului, vrăjitoarea luă o cupă şi o umplu cu vin. Turnă apoi o 
băutură adormitoare şi amestecă bine. Se duse în odaia prinţului şi îi întinse cupa s-o bea. O chemă 
şi pe fiica ei vitregă să ia cupa golită şi să o ducă în încăperea alăturată. 

— Să te ascunzi apoi în odaia prințului şi să tragi cu urechea la tot ce-i va spune necunoscuta, îi 


porunci vrăjitoarea fiicei sale vitrege. Mâine dimineaţă să-mi spui tot ce-ai aflat, cuvânt cu cuvânt. 

Fata promise să facă întocmai. 

— Uite, dragul meu prinț Hatt, zâmbi mieros vrăjitoarea când ajunse lângă prinţ, ţi-am pregătit o 
băutură care o să te liniştească şi o să-ţi alunge gândurile rele. O să scapi de închipuirile tale despre 
frunze cântătoare şi încăperi din adâncul pământului. 

Prinţul luă cupa şi o goli dintr-o singură înghițitură, îi dădu apoi cupa fetei care o duse în 
încăperea alăturată. Apoi se strecură înapoi în odaie şi se ascunse în ungherul cel mai întunecat. 
Prințul fu cuprins de un somn adânc şi nu mai ştiu ce se petrece în jur. 

Vrăjitoarea zâmbea în sinea ei. Se duse la prinţesă şi o invită să intre în odaie. 

— Aici se află prințul, zâmbi ea cu răutate. Poţi să rămâi să vorbeşti cu el cât doreşti. Eu nu o să 
vă deranjez câtuşi de puţin! 

Vrăjitoarea plecă, iar prinţesa gândea că rămâne singură cu bărbatul ei. Căzu în genunchi şi îl 
îmbrățişa, spunându-i cât este de fericită că l-a găsit, în sfârşit, după îndelungi căutări. 

Dar prințul nu-i răspundea nimic, iar când se uită mai bine prințesa la el în semiîntunericul din 
odaie, observă că el dormea dus. Atunci o cuprinse disperarea si începu să. Suspine: 

— Prințule Hatt, prințule Hatt, mă vei putea ierta vreodată? 

După care începu să-i înşire greşelile pe care le făcuse ea, mai întâi atunci când aprinsese 
lumânarea, noaptea, ca să-l vadă cum arată şi apoi atunci când nu reuşise s-o împiedice pe sora lui 
mai mică să vină după el în pădure. 

Dar cu toate rugămințile şi suspinele ei, prinţul nu răspundea nimic şi dormea mai departe. 
Atunci prinţesa începu să-şi frângă mâinile de deznădejde şi să povestească cu lacrimi în ochi cum 
cutreierase muntii în lung şi-n lat ca să-l găsească. 

— Am străbătut păduri şi câmpii, am urcat munți înalți, povesti ea printre lacrimi. M-am 
încumetat să intru şi în sălaşul vidmelor munţilor ca să aflu unde eşti. 

Dar totul era în zadar. Prinţul nu se trezea şi nu auzise nimic, aşa de puternică era băutura 
adormitoare pe care i-o dăduse vrăjitoarea. 

Între timp, fata vitregă stătuse nemişcată în ungherul ei şi auzise fiecare cuvânt, dar i se făcu 
milă de prinţesă. Se hotărî să nu o trădeze pe biata femeie. 

Când începu să se lumineze de ziuă, vrăjitoarea intră în odaia prințului. Şi când văzu că-i reuşise 
şiretlicul, nu mai putea de bucurie. Acum prinţesa îi datora roata de tors şi o şi aduse imediat. Apoi 
vrăjitoarea o luă deoparte pe fiica ei vitregă şi o întrebă ce spusese necunoscuta toată noaptea. Fata 
nu-i spuse însă decât că necunoscuta îngenunchease toată noaptea în fața prințului şi plânsese tot 
timpul, sporovăind vrute şi nevrute. 

Vrăjitoarea luă roata de tors rânjind satisfăcută. Se duse în iatacul ei ascuns şi începu să toarcă. 
Şi pe cât de repede se răsucea firul pe fus, cu atât mai repede 1 se răsuceau ei gândurile în cap. 

Singura nefericită era prințesa. Rămase toată dimineața singură şi plânse cu lacrimi grele. 

Dar după-amiază îşi şterse ochii şi încercă să pară veselă, îşi luă punga cu galbeni şi ieşi să 
cumpere mâncare şi vin. 

Când ajunse acasă, se apucă să pregătească o mulțime de bunătăţi, ca pentru un adevărat ospăț. 
După ce termină totul, se duse la palat şi ceru să vorbească cu împărăteasa. 

Vrăjitoarea apăru imediat, mulțumindu-i pentru petrecerea dată şi arătând foarte mulțumită. 
Aflase de la slujnice că se pregătea un nou praznic în cotețul gâştelor şi spera să fie din nou invitată 
de necunoscută. Poate mai avea şi alte lucruri de preţ. 

— Ai fost atât de bună şi ai apreciat umilele mele bucate, îi spuse prinţesa. De aceea voiam să te 
rog să-mi faci din nou onoarea să fii invitata mea şi diseară, împreună cu fiica ta vitregă. 

— Îţi mulţumesc pentru invitaţie, rânji vrăjitoarea, încântată. O să venim cu dragă inimă. 

Prinţesa făcu o plecăciune şi se întoarse în coteţul gâştelor. 

Nu peste multă vreme apăru şi vrăjitoarea urmată de fata cea palidă la față. Prinţesa le pofti 
înăuntru. 

În cotețul gâştelor masa era plină cu tot felul de bunătăţi, care de care mai gustoase, puse pe 


farfurii de argint, vinul roşu în clondire de cristal, iar trufandalele, pe tipsii de aur. Prinţesa era o 
gazdă deosebit de primitoare şi făcu tot ce-i stătu în putinţă ca invitatele să se simtă bine. 

După ce mâncară şi băură pe săturate, prințesa scoase vârtelnița de aur şi o puse să depene firele 
şi apoi să ţeasă cele mai alese țesături de mătase şi aur, Celor două invitate nu le venea să-şi creadă 
ochilor cit de repede se rotea vârtelniţa. Şi nu se opri din ţesut decât atunci când îi făcu semn 
prințesa. 

Vrăjitoarea rămase cu gura căscată. Roata de tors era ea bună, dar vârtelnița asta era şi mai 
grozavă, gândi ea. O întrebă imediat pe necunoscută dacă nu vrea să-i dea ei vârtelnița. 

— Asta nu se poate, răspunse prinţesa, Este mult prea de preţ ca să mă despart de ea. 

— Dar dacă ţi-o cumpăr? Spune-mi cât să-ți dau pe ea! 

— Nu, vârtelnița mea nu e de vânzare. Dacă ar fi să mă despart vreodată de o asemenea 
comoară, nu o voi face pentru bani. 

— Atunci ce-mi ceri în schimb? întrebă vrăjitoarea. 

— Am şi eu o dorință, mărturisi prinţesa. Dar o să te superi când o să auzi, aşa că să nu mai 
vorbim despre asta. 

Vrăjitoarea înţelese ce voia să spună necunoscuta şi o sfredeli cu privirea. 

— Ştiam eu că aşa se va întâmpla, spuse prinţesa şi se prefăcu că nu-i pasă. Nu-ţi surâde 
propunerea mea şi nu-i de mirare. Dar să nu mai vorbim despre asta şi să rămânem prietene ca până 
acum. 

Vrăjitoarea îşi făcuse însă o mică socoteală în minte şi se hotărî să-i îndeplinească necunoscutei 
dorinţa. Avea să procedeze la fel ca în ajun şi o să-i dea prinţului o băutură adormitoare. În felul 
acesta, el nu o va auzi şi nici nu o va vedea pe necunoscută. 

— Ba sunt de acord, spuse vrăjitoarea şi rânji cu dispreţ. Îţi voi îndeplini dorinţa şi asta chiar 
acum. 

În timp ce prinţesa aştepta în faţa palatului, vrăjitoarea intră în palat, luă o cupă şi o umplu cu 
vin. Turnă după aceea o fiertură de ierburi adormitoare şi amestecă bine. Se duse apoi în odaia 
prințului şi i-o dădu s-o bea. 

— Tu să te ascunzi în odaia prințului şi să tragi cu urechea la tot ce va spune necunoscuta, îi 
spuse vrăjitoarea fiicei vitrege. Mâine dimineaţă să-mi repeţi cuvânt cu cuvânt tot ce a spus. 

Fata promise să facă întocmai. 

— Uite, dragul meu prinț Hatt, zâmbi mieros vrăjitoarea când ajunse în camera lui, ţi-am adus o 
băutură care o să te liniştească şi o să-ţi alunge coşmarurile despre frunze cântătoare, încăperi din 
adâncul pământului şi alte asemenea grozăvii. 

Prinţul luă cupa şi o sorbi dintr-o singură înghițitură. Apoi i-o dădu fetei care o duse în încăperea 
alăturată. După aceea se strecură pe furiş în încăpere şi se ascunse în ungherul cel mai întunecat. 
Prinţul căzu toropit de somn. 

Vrăjitoarea se bucura în sinea ei. Se duse la prințesă şi o pofti să intre în cameră. 

— Te las din nou singură cu prinţul, spuse ea, zâmbind cu răutate. Acum poţi vorbi cu el cât 
doreşti, eu nu o să vă deranjez câtuşi de puțin. 

Vrăjitoarea ieşi din cameră, iar prinţesa crezu că a rămas singură cu bărbatul ei. Căzu în 
genunchi şi îl îmbrățişă, declarându-i cât e de fericită că l-a găsit, în sfârşit. 

Dar prințul nu spunea nimic, iar când se apropie de el în semiîntunericul care domnea în 
încăpere, observă că el era cufundat într-un somn adânc. Atunci prinţesa începu să plângă, 
deznădăjduită. 

— Prințule Hatt, prințule Hatt, mă vei putea ierta vreodată? suspină ea. 

Înşiră din nou greșelile pe care le făcuse, atunci când aprinsese luminarea ca să-l vadă cum arată 
şi când nu reuşise s-o împiedice pe sora lui mai mică să vină după el în pădure. 

Dar în ciuda rugăminților şi suspinelor ei, prinţul nu răspundea nimic şi dormea înainte. Prințesa 
începu să-şi frângă mâinile de disperare şi să povestească printre lacrimi cum bătuse drumurile ca 
să-l găsească. 


— Am cutreierat păduri şi câmpii, am urcat munţi înalți, spuse ea printre lacrimi. M-am 
încumetat să intru şi în sălaşul vidmelor munţilor ca să aflu unde eşti. 

Dar totul era în zadar. Prinţul nu se trezi şi deci nu auzi niciun cuvânt. Aşa de tare fusese băutura 
pregătită de vrăjitoare. 

Fata vitregă a vrăjitoarei stătuse tot timpul în ungherul cel mai întunecat al camerei. Auzise 
fiecare cuvânt şi îi era milă de prinţesă. De aceea hotărî să nu o trădeze. 

Când se crăpă de ziuă, vrăjitoarea intră în odaia prințului. Când văzu cum stau lucrurile se 
bucură în sinea ei. Acum prinţesa îi datora vârtelniţa şi se şi duse să i-o aducă. Între timp, 
vrăjitoarea o chemă la ea pe fata vitregă ca să afle ce spusese necunoscuta. Însă fata răspunse ca şi 
data trecută că străina nu făcuse altceva decât să îngenuncheze în fața prinţului Hatt şi plânsese 
toată noaptea. 

Vrăjitoarea era foarte mulțumită că pusese mâna şi pe vârtelniță. Şi pe cât de repede se învârteau 
firele de mătase şi de aur pe vârtelniță, cu atât mai repede i se învârteau ei gândurile cele rele. 

Singura nefericită era prințesa. Rămase toată dimineaţa în cotețul gâştelor şi plânse cu lacrimi 
grele. 

Dar după-amiază îşi şterse ochii şi încercă să pară veselă. Luă punga cu galbeni şi se duse din 
nou după mâncare şi băutură. Pregăti apoi o masă şi mai bogată decât în serile dinainte. Dacă nu va 
reuşi să vorbească cu prințul Hatt nici în seara aceasta, înseamnă că pierdea şi ultima speranță. 

Când totul fu pregătit, se duse la palat şi ceru să vorbească cu împărăteasa. 

Vrăjitoarea sosi imediat şi îi mulţumi pentru masa oferită în ajun. Se arătă foarte binevoitoare 
pentru că le auzise pe slujnice vorbind de praznicul pe care îl pregătise necunoscuta şi spera să fie şi 
ea invitată. Poate că străina mai avea lucruri de preţ, în afară de roata de tors şi de vârtelniță. 

— Ai fost atât de bună şi mi-ai făcut onoarea să guşti bucatele mele, spuse prinţesa. De aceea aş 
dori să te invit din nou la mine împreună cu fiica ta vitregă. 

— Îţi mulţumesc, rânji vrăjitoarea satisfăcută. O să venim negreşit. Prințesa făcu o plecăciune şi 
se întoarse în coteţul strălucitor al gâştelor. 

Nu peste mult timp vrăjitoarea şi fata cea palidă apărură la uşa necunoscutei. Prinţesa le pofti să 
intre înăuntru. 

Aici era masa pusă şi o sumedenie de bucate erau aşezate pe farfurii de argint, iar vinul roşu în 
clondire de cristal şi trufandalele pe tipsii de aur. Prinţesa era o gazdă foarte primitoare şi făcu tot 
ce-i stătea în putință pentru ca invitatele sale să se simtă bine. După ce mâncară şi băură pe săturate, 
ea luă punga cu galbeni si o întoarse cu gura în jos. Dintr-o dată începură să cadă o mulțime de 
galbeni de parcă punga era un izvor nesecat. Şi galbenii continuau să se rostogolească fără încetare, 
formând un morman din ce în ce mai mare pe podea. Atunci prințesa trebui să intervină pentru a 
opri ploaia de bani, pentru că altfel nu ar mai fi avut loc să treacă de atâta bănet. 

Vrăjitoarea rămase cu gura căscată. Era ea mulțumită de roata de tors şi de vârtelniță, dar punga 
de galbeni, aşa mică cum era, făcea cât amândouă laolaltă. O întrebă de îndată pe necunoscută dacă 
nu voia să-i dea ei punga cu galbeni. 

— Nu, este mult prea de preţ ca să mă despart de ea, răspunse prințesa. 

— Bine, atunci o cumpăr, insistă vrăjitoarea. Spune-mi cât costă. 

— Nu, răspunse prințesa, punga cu galbeni nu este de vânzare. lar dacă mă hotărăsc vreodată să 
mă despart de ea, nu o voi face pentru bani. 

— Atunci ce doreşti în schimb? întrebă nerăbdătoare vrăjitoarea. 

— Am şi eu o dorință, răspunse prinţesa. Dar o să te superi numai când o să auzi despre ce este 
vorba, aşa ca să nu mai vorbim despre asta. 

Dar de astă dată vrăjitoarea era mai nerăbdătoare ca oricând să capete punga cu galbeni. 

— Înţeleg ce vrei, spuse ea. Îţi voi îndeplini dorinţa chiar acum. 

În timp ce prinţesa o aştepta în faţa palatului, vrăjitoarea intră în palat. Luă o cupă cu vin şi turnă 
în ea o băutură din ierburi adormitoare şi amestecă totul bine. Se duse cu băutura astfel pregătită în 
camera prințului. Fiica vitregă urma să ia cupa golită şi să o ducă în camera alăturată. 


— După aceea să te ascunzi în camera prințului şi să tragi cu urechea la tot ce va spune 
necunoscuta, îi atrase vrăjitoarea atenţia fiicei sale vitrege. Mâine dimineață să-mi spui tot ce ai 
auzit, cuvânt cu cuvânt! 

Fata promise că va face întocmai. 

— Dragul meu prinț Hatt, zâmbi mieros vrăjitoarea, când ajunse la jilţul în care stătea prințul, ți- 
am adus o băutură care o să te liniştească şi o să-ți alunge coşmarurile despre frunze cântătoare, 
încăperi din adâncul pământului şi alte asemenea prostii. 

Prinţul luă cupa şi era gata s-o golească dintr-o singură înghițitură. Dar băgă de seamă că fata 
vitregă a vrăjitoarei îi făcea semn să nu bea. Înţelese pe dată că ea voia să-l prevină. Aşa că se 
prefăcu doar că bea. Cupa rămăsese tot plină când i-o dădu fetei îndărăt. 

Fata vitregă duse cupa în odaia alăturată şi se ascunse în colțul cel mai întunecat al încăperii. 

Între timp, prințul se lăsă încet pe speteaza scaunului, ca şi cum ar fi căzut toropit de somn. 

Vrăjitoarea se bucură în sinea ei. Se duse la necunoscută și o pofti înăuntru. 

— Te las din nou singură cu el, îi spuse ea. Poţi să vorbeşti cu el cât doreşti, eu nu o să vă 
deranjez! 

Şi plecă, iar prinţesa, crezându-se singură cu bărbatul ei, căzu în genunchi şi îl îmbrăţişa. Începu 
să-i vorbească, arătându-i cât de fericită era că îl găsise în sfârşit. 

Dar prințul nu răspundea nimic. Era atât de amețit de vrăjile şi băuturile vrăjitoarei, încât nu îşi 
dădea seama cine era prinţesa. 

„— Despre ce vorbeşte ea oare? se gândea el. Cine ar putea fi oare femeia aceasta care are un 
glas atât de plăcut?” 

Când văzu că prinţul Hatt nu scoate niciun cuvânt, prințesa fu cuprinsă de disperare. ÎL zgâlţâi 
puternic ca să-l trezească, bănuind că el doarme la fel de adânc ca şi în nopțile trecute. Era atât de 
amărâtă şi de deznădăjduită, încât zbucni în plâns: 

— Prințule Hatt, suspină ea, prinţule Hatt, o să mă poți ierta vreodată? 

Şi începu din nou să înşire greşelile pe care le făcuse, atunci când aprinsese lumânarea ca să-l 
vadă cum arată, şi atunci când nu reuşise s-o împiedice pe sora lui mai mică ă vină la el în pădure. 

Cu toate rugămințile şi suspinele ei, prințul nu spunea nimic. El ascultase tot ce povestise ea, dar 
nu înţelesese nimic. 

După un timp însă, începură să i se limpezească gândurile. Îşi aminti de nevasta lui şi de copii şi 
de toate câte se întâmplaseră şi de momentul despărțirii. Avea impresia că se trezeşte cu greu, după 
un vis lung şi dureros, dar nu era în stare să scoată niciun cuvânt. 

Prinţesa începu să-şi frângă mâinile, povestind printre lacrimi cum bătuse drumurile ca să-l 
găsească. 

— Am cutreierat păduri şi câmpii, am urcat munţi înalți, spuse ea plângând. M-am încumetat să 
intru şi în sălaşul vidmelor munţilor ca să aflu unde eşti. 

Când prinţul înţelese cât suferise ea, simţi cum i se înmoaie inima. Se ridică din jilţ şi o luă în 
braţe pe prinţesă şi o sărută. Şi erau amândoi atât de fericiți, încât uitară de toate suferinţele prin 
care trecuseră şi se lăsară în voia bucuriei de a fi din nou împreună. 

Dar tocmai atunci, când uitaseră de toată lumea, auziră nişte paşi în întuneric. Era fata vitregă a 
vrăjitoarei. Prinţesa se sperie, crezând că fata o să-i dea de gol. 

— Nu vă fie teamă, le spuse ea, n-am de gând să vă trădez. Dimpotrivă, vreau să vă ajut. Să nu 
credeți că eu fac parte din familia vrăjitoarei sau că semăn cu ea. Tatăl meu era prinţ ca şi tine, 
prințule Hatt. Vrăjitoarea l-a vrăjit şi pe el aşa cum te-a vrăjit şi pe tine. Dar el n-a mai îndurat şi s-a 
prăpădit de supărare. De atunci eu am fost silită să locuiesc în palatul vrăjitoare şi să-i ascult 
poruncile. Şi eu vreau să plec de aici. Dacă ne unim toți trei forţele, o să-i venim de hac cotoroanţei. 

Atât prinţul cât şi prinţesa se liniştiră auzind acestea. Se retraseră cu toţii într-un colţ, ca să pună 
la cale răpunerea vrăjitoarei. 

— Trebuie să ştiţi, îi povăţui fata, că singurul mijloc de a-i veni de hac unei asemenea scorpii 
este s-o opărim. Uitaţi cum o să facem: ne prefacem că nu s-a întâmplat nimic. Mâine dimineaţă o 


să vină vrăjitoarea să te întrebe, prinţule Hatt, dacă vrei să faceţi nunta curând, iar tu să-i spui că eşti 
de acord. Atunci ea o să-şi invite toate rubedeniile la nunta voastră. Şi pentru că ea mai ştie că tu, 
prințesă, găteşti ca nimeni alta din împărăţia ei, o să te roage cu siguranță să îi spui cum trebuie 
fiartă carnea ca să fie cât mai fragedă. 

— Dar la asta nu mă pricep, se sperie prinţesa. 

— N-are importanță, spuse fata cea palidă. Tu trebuie doar să-i răspunzi aşa cum te învăţ eu: „Eu 
ştiu că focul trebuie foarte bine încins, iar carnea lăsată să fiarbă în clocote până ce fundul cazanului 
devine albastru.” Dacă voi doi faceţi întocmai cum v-am sfătuit, de restul am eu grijă. 

Prinţul şi prinţesa îi mulțumiră din inimă fetei şi îi promiseră să-i urmeze sfatul întocmai. 

Când începu să se crape de ziuă, fata se strecură înapoi n ungherul ei întunecat, iar prințul Hatt 
se aşeză din nou în jilt, lăsându-se încet pe spate, ca toropit de acelaşi somn greu. Prinţesa se aşeză 
în genunchi în faţa lui, îi luă mâna într-a sa, părând că se jeluieşte, încercând să-l facă să o asculte. 

Tocmai atunci intră şi vrăjitoarea în odaie şi când văzu cum stau lucrurile, se bucură nespus. 
Acum prinţesa îi datora punga cu galbeni şi se duse imediat să o aducă. Vrăjitoarea îi făcu semn 
fiicei sale vitrege să-i spună ce vorbise necunoscuta. Fata răspunse ca şi până atunci că străina 
stătuse tot timpul îngenuncheată în faţa prinţului Hatt şi plânsese mult, vorbind de una singură vrute 
şi nevrute. 

Vrăjitoarea îşi frecă mâinile satisfăcută şi primi bucuroasă punga cu galbeni. Se duse în iatacul ei 
ascuns şi întoarse punga fermecată, din care începură să curgă galbenii care acoperiră odaia, în 
grămezi întregi. Şi pe cât de plină era încăperea de galbeni, pe atât de plin era capul vrăjitoarei de 
gânduri rele. 

Rămânând aşa dusă pe gânduri şi auzind zornăitul galbenilor, vrăjitoarea avu o idee strălucită. 
Acum că era atât de bogată îşi putea permite să pregătească o nuntă straşnică şi să-şi invite toate 
rudele, pitici şi uriaşi, zgripțuroaice şi zmei. Va avea pentru toți mâncare şi băutură din belşug. Iar 
atâta timp cât va avea punga fermecată era sigură că nu va sărăci niciodată, oricât de mult ar cheltui. 

Se duse degrabă în odaia prințului. Poate că se simţea destul de înzdrăvenit ca să se căsătorească. 

— Dragul meu prinț Hatt, îi spuse ea drăgăstos, ce-ai zice să facem nunta săptămâna asta? 

— Cum să nu? răspunse prinţul înviorat. Cu cât mai repede, cu atât mai bine. 

Vrăjitoarea nu-şi mai încăpea în piele de bucurie. „Am avut noroc din plin, chicoti ea. Alaltăieri 
am căpătat roata de tors. Ieri am obţinut vârtelniţa, iar astăzi punga cu galbeni. lată că am reuşit să 
pun mina şi pe iubitul meu logodnic, ba unde mai pui că şi cu consimțământul lui. Acum trebuie să 
dau sfoară-n țară şi să încep pregătirile de nuntă.” 

Trimise crainici în toate cele patru colturi ale lumii. La răsărit şi la apus, la miazăzi şi la 
miazănoapte, ca să invite toate rudele, mai apropiate sau mai depărtate: o sută de spiriduşi şi de 
zmei, două sute de vrăjitoare şi de zmeoaice şi trei sute de vârcolaci şi dragoni, Dădu porunci 
slujitorilor din palat să fie totul gata în cel mai scurt timp şi să se pregătească bucate din belşug. 

Scoase în curte cazanul cel mare în care intrau optsprezece boi. Cel mai important era ca toată 
carnea să fie bine fiartă, pentru că din ea se preparau toate celelalte bucate. 

După ce aprinse focul şi puse cazanul cu carne la fiert, vrăjitoarea îşi aminti cât de fragedă fusese 
carnea gătită de femeia aceea necunoscută. Trimise dar după ea şi o întrebă cum trebuie fiartă 
carnea ca să fie fragedă. 

— Tu ştii cu siguranță mai multe decât mine, răspunse prințesa. Dar eu ştiu din bătrâni că focul 
trebuie bine încins, iar carnea lăsată să fiarbă până ce fundul cazanului devine albastru. 

Vrăjitoarea găsi că e un sfat bun şi dădu poruncă să se înteţească focul. În scurt timp apa începu 
să clocotească şi să dea pe răscoale. 

După o vreme, vrăjitoarea propti o scară lângă uriaşul cazan şi o rugă pe necunoscută să urce ca 
să vadă dacă fundul cazanului devenise albastru. Fata vitregă a vrăjitoarei urma să ţină scara. 
Prinţesa urcă pe scară şi se aplecă să vadă cum arată cazanul. 

— Nu, spuse ea, fundul cazanului nu este încă albastru. 

— Înseamnă că trebuie să mai punem lemne pe foc, fu de părere vrăjitoarea. Tu dă-te jos de pe 


scară. 

Prinţesa cobori şi focul fu întețit. Apa fierbea în clocote. 

Mai trecu o vreme şi vrăjitoarea îl rugă pe prințul Hatt să se urce pe scară şi să se uite dacă nu 
cumva fundul cazanului nu devenise albastru. Fiica vitregă a vrăjitoarei urma să-i ţină scara şi lui, 
să nu cadă. 

Prinţul urcă şi se aplecă deasupra cazanului. 

— Nu, spuse el, fundul cazanului nu este încă albastru. 

— E de mirare totuşi, spuse nedumerită vrăjitoarea, doar fierbe de mult şi apa a dat în clocot de 
atâtea ori. Poate n-ai văzut tu bine. Coboară, scumpul meu prinţ Hatt şi lasă-mă pe mine să mă urc. 
Tu să ţii însă bine de scară! 

Prinţul cobori, iar Vrăjitoarea urcă îndârjită. Când ajunse sus, se aplecă nerăbdătoare peste cazan 
să vadă cum arăta fundul cazanului. Dar nu vedea decât apa clocotind, iar aburii o înecau. Se aplecă 
atunci şi mai mult peste marginea cazanului ca să vadă mai bine. 

Pe când se apleca vrăjitoarea, fiica ei vitregă ridică puțin scara iar vrăjitoarea îşi pierdu echilibrul 
şi căzu în apa clocotită. Se auzi atunci un urlet înfricoşător de cumplit, după care totul se linişti 
dintr-o dată şi nu se mai auzi nimic altceva decât apa clocotind ca mai înainte. 

Fiica vitregă a vrăjitoarei, prințul şi prințesa nu-i mai aşteptară pe nuntaşi. Luară în grabă roata 
de tors cea fermecată, vârtelnița fermecată şi punga cu galbeni, apoi părăsiră de îndată palatul 
vrăjitoarei. 

Merseră ei ce merseră, iar când se lumină de ziuă, văzură în faţa lor un palat mare de aur, care 
strălucea în zorii dimineții. După ce ajunseră în curtea palatului, zăriră în mijloc o tufă de alun, de 
unde se auzeau nişte sunete minunate, ca de harpă, Prințesei începu să-i bata inima tare, pentru că 
ea recunoscuse pe loc trilurile celor trei frunze cântătoare. Erau frunzele după care tânjise ea atât de 
mult şi care o alinaseră cu cântecul lor de atâtea ori în casa din adâncul pământului. Şi nu mică le-a 
fost bucuria când le-au văzut pe cele trei surori ale prințului în faţa tufei de alun. Alături de ele erau 
şi cei trei copii ai lor, fetiţa şi băieţii. Toţi curtenii şi slujitorii prințului se adunaseră în curtea 
palatului, întâmpinându-i pe cei doi, ca împărat şi împărăteasă. 

Şi aşa au trăit ei mulți ani fericiți. Tar povestea prințului Hatt şi a prinţesei sale a făcut înconjurul 
lumii. 

Dar la curtea împărătească a rămas de-a pururi tufa de alun cu cele trei frunze cântătoare care 
trimiteau în jur triluri fermecate. Copiii se jucau toată ziua sub alun, iar cei vârstnici se opreau şi ei 
bucuroşi, înainte de a se duce la treburile lor. 

Chiar şi astăzi, când eşti foarte obosit sau ai vreo supărare, e de ajuns să asculţi cântecul 
frunzelor cântătoare care sălăşluiesc pe crengile tufei de alun, pentru ca apoi să te simţi din nou 
vesel şi lipsit de griji. 


Păstorul şi hoţul 
poveste albaneză 


A fost odată un hoţ şi un păstor. Într-o noapte, pe când păstorul îşi păzea turma, i se păru că aude 
un zgomot neobişnuit. Şi într-adevăr, repezindu-se să vadă cine dăduse iama prin oile lui, nu mică-i 
fu uimirea dând nas în nas cu un om străin. Nu reuşi păstorul să-i desluşească bine faţa, căci luna 
stătea pitită în spatele unui nor. 

A doua seară, hoţul încercă din nou să pătrundă în gospodăria ciobanului şi să-i fure câteva 
mioare, dar zadarnică îi fu strădania, căci dacă ziua păstorul era cu ochii în patru după oile sale, 
noaptea le veghea cu o sută de ochi. 

Atunci, ce-i dădu prin minte hoţului? Cumpără o piele veche de lup, o umplu bine cu paie şi o 
duse cu el, iar seara, o aşeză în aşa fel, încât şi păstorul s-o vadă. 

Convins că înşelătoria lui îi va fi de folos, se duse ţintă la păstor şi-i spuse: 


— Seara bună, drag păstor. M-a trimis lupul care a trecut prin părțile astea să-ți cer în numele lui 
o pereche de oi pentru cină, dacă vrei să ai linişte din partea lui. 

Păstorul, înfricoşat de lupul împăiat ce părea aievea, se grăbi să-i dea de îndată două oi din cele 
mai grase, numai să scape de furia lupului. 

— Dă-i-le iute! Desigur că nu mă voi împotrivi dorinții lui, şi spune-i că-l salut cu toată 
supunerea. 

Nici nu aşteptă hoţul să-şi termine vorba păstorul şi o şi zbughi cu cele două oi după el, uitând de 
lupul împăiat. 

După asemenea izbândă, nu şovăi să repete păcăleala şi în seara următoare. Dar... la cele spuse 
de hoţ, răspunsul păstorului îi păru neaşteptat... Căci ciomegele de pe spinarea hoţului nu mai 
aveau număr. Nedumerit, îl întrebă abia răsuflând între o ciomăgeală şi alta: 

— Dar cum, nu te mai temi de furia lupului? Nu ţi-e frică de el? Ți-ar putea lua toate oile dacă ar 
vrea! 

— Ba poate mi-ar fi fost frică rău de el, dacă n-aş fi văzut cum un iepuraş trăgea, mai adineauri, 
paie din el, iar o cioară îl ciugulea de cap. În faţa unei atari lipse de respect din partea unor biete 
animale, de ce să 1-l mai port eu? 


Răsplata leneşului 
poveste albaneză 


Trăia odată, într-o ţară, un om căruia i se dusese vestea de leneş. Toţi din jurul lui roboteau care 
cum se pricepea, numai el aştepta să-i pice norocul din cer. 

Într-o bună zi, veni la el un prieten, care fusese plecat în lume, străbătând multe mări şi 
călătorind prin multe țări, şi tot povestindu-i câte văzuse şi întâlnise în călătoriile sale, aduse vorba 
şi despre o anume ţară, unde întâlnise oameni care aveau numai un ochi. Leneşul nu-l mai lăsă să-şi 
depene amintirile din călătoriile făcute, ci îl rugă să-l îndrume spre acea țară unde oamenii aveau un 
singur ochi. Acolo avea să se arate la iarmaroc, ca o ciudăţenie, câştigând bani în schimb, pentru că 
cine n-ar fi plătit să vadă un om cu doi ochi în frunte? 

Dar socoteala de acasă nu se potriveşte cu cea din târg. 

Ajuns în ţara de pomină, primul locuitor, de cum îl văzu pe leneşul cu doi ochi, îl străfulgeră un 
gând. Chemă iute pe un alt prieten şi-i spuse: 

— Prietene, ia te uită ce ciudăţenie! Să ştii că dacă-l legăm şi-l ducem apoi duminică la circul 
din piaţă luăm bani buni pe el. Fiecare va da oricât, să vadă un om cu doi ochi! 

Şi au făcut întocmai. L-au înhăţat, l-au legat fedeleş şi l-au arătat în piaţă tuturor curioşilor. Şi 
erau mulți care dădeau bani să vadă un asemenea fenomen. Aşa că cei pe care el trăsese nădejde să-i 
prostească se îmbogăţeau de pe urma lui, iar leneşul înghiţea în sec, luându-și adevărata răsplată a 
leneviei lui, căci socoteala lui de-acasă dăduse greş, nepotrivindu-se cu cea din piaţa circului. 


Aventurile lui Cuculili 
poveste albaneză 


Era odată un băiat poreclit Cuculili, deoarece de mic el spunea tuturor păsărilor din hârtie, pe 
care i le făcea taică-său, numai” cuc”. Se ruga de el:” Mai fă-mi, tată, un cuc”, în loc să-i fi spus:” 
Mai fă-mi, tată, o pasăre!” Bietul copil îşi pierdu într-o bună zi ambii părinți într-un naufragiu. Trist 
şi singur o porni pe malul mării, căci, am uitat să vă spun, locuia într-un port. Văzu o barcă părăsită 
şi dintr-un salt se pomeni în ea. Într-o clipă se trezi în larg. Se porni să sufle un vânt neaşteptat, 
încât Cuculili abia mai răzbătea să stăpânească barca. Se lupta zadarnic cu vântul şi zadarnic voia să 
tragă spre mal, căci se auzi un pocnet! Barca se frânse în două, căci se izbise de o stâncă, şi Cuculili 


se prinsese de ea, scăpând ca prin minune să nu fie înghiţit de valurile care se ridicau din ce în ce 
mai mari şi mai puternice. De groază, părea mai încremenit decât stânca de care se agăţase. Strigă 
el” ajutor”, dar degeaba. Până la mal era distanță mare, iar pe furtuna care se stârnise, nicio barcă nu 
se mai vedea pe mare. Frigul şi spaima îi făcuseră poftă de mâncare. Îşi aminti din şcoală că pe 
stânci stăteau lipite scoici. Se uită în jurul lui şi văzu lipite o mulțime. Cu grijă să nu alunece, 
întinse mâna spre câteva din ele şi reuşi să le desprindă; în vreo două, trei găsi perle. Neştiindu-le 
preţul, se lăsă încântat de strălucirea şi forma lor şi le băgă în buzunar. Tocmai când era mai atent să 
nu alunece, vrând să desprindă altă scoică de pe stâncă, se simți tras cu putere de picioare şi zdup! 
parcă o forță nevăzută îl cufundă în adâncul mării. 

Dar până să-şi vină în fire din călătoria aceea pe sub apă, se pomeni într-o sală mare, în fundul 
căreia, pe un tron de cristal încrustat în corali şi bătut în pietre preţioase, se afla o preafrumoasă şi 
încântătoare ființă, cu ochii ca smaraldul şi părul ca aurul. Cu o voce blândă, ea îl întrebă: 

— Ce pedeapsă crezi că ai merita din partea reginei mării pentru îndrăzneala de a-i fi devorat 
atâtea supuse, pe lângă faptul că ai luat fără îngăduință şi câteva din neprețuitele perle, menite să-mi 
împodobească coroana şi nicidecum să stea înăbuşite în buzunarele tale? 

— Dar n-am ştiut că fac rău mâncând câteva scoici, încercă băiatul să se dezvinovăţească. 
Dincolo, pe uscat, ăsta nu e un păcat! 

— Cunosc obiceiurile oamenilor, dar puterea mea se întinde numai în acest ținut al mării şi nu 
poate răzbi până acolo pe uscat. Totuşi, pe cine reuşesc să prind şi să-l cufund în regatul meu, nu-l 
las nepedepsit, încheie regina mării. 

— Şi cum mă vei pedepsi? întrebă speriat Cuculili. 

— Mai întâi bea din această licoare, ca să fii ferit de pericolul de a te îneca. Apoi, şapte zile în şir 
vei colinda pe fundul mării, şi tot ce ţi se va părea mai scump îmi vei aduce aici. Dacă ceea ce vei 
aduce tu în şapte zile va valora întocmai paguba făcută de tine, vei fi liber să te întorci pe uscat în 
lumea ta! spuse regina mării şi-l lăsă în seama uneia dintre supusele ei de încredere. 

Băiatul bău licoarea oferită şi trecu să împlinească cele cerute de regina mării. Din câte naufragii 
avuseseră loc pe mare, Cuculili era convins că avea să găsească destule lucruri de preţ ca s-o 
mulțumească pe regină şi să se poată întoarce curând liniştit acasă. Dar până una, alta, de cum ieşi 
din sala aceea şi se trezi în nemărginirea de pe fundul mării, ochii îi fură încântați de imensitatea de 
plante şi vietăţi curioase care îi apăreau în cale, în tot felul de forme şi culori. Şi ar fi rătăcit multă 
vreme admirându-le, dacă nu şi-ar fi amintit pricina pentru care se afla acolo. Uitându-se mai atent, 
descoperi o lădiţă. Voi s-o ridice; era grea. Încordându-se, o ridică şi o puse pe umăr. Era convins că 
în lădiță se aflau giuvaieruri de mare valoare şi că regina, când avea să le vadă, îl va lăsa să plece 
din prima zi. Nu mai putea de fericire şi nerăbdare să ajungă în sala tronului şi să i-o înmâneze. Dar 
când s-o desfacă regina, spre uimirea tuturor, convinşi ca şi Cuculili că acolo sunt pietre nestemate, 
în lădiță nu erau decât o sumedenie de cutii de tinichea, una lângă alta. 

— Ce mai e şi asta?! exclamă furioasă regina mării, căci nimeni nu-i mai adusese aşa ceva până 
atunci. 

Ruşinat, băiatul ceru voie să se întoarcă pe fundul mării să mai caute, doar-doar o să găsească 
ceva de preţ, căci şi el crezuse că acolo erau pietre scumpe şi, când colo... tinichea curată... 

— Sunt cutii de marmeladă, regină, îndrăzni să răspundă o supusă a ei. 

— Vreau să le desfaceți, dădu poruncă regina mării. 

Şi două din supusele ei se străduiră să le desfacă, dar nu reuşiră, căci nu mai văzuseră aşa ceva 
niciodată. Cuculili se grăbi el să le desfacă. Apoi, îi dădu reginei să guste, spunându-i că înăuntru 
era ceva dulce, de mâncare. Regina se arătă încântată de gust, dar mai ales de miresmele fructelor 
din care era făcută dulceaţa, miresme pe care nu le mai simţise niciodată. Le oferi şi celorlalte. Şi 
toate, în cor: 

— Ce gust dulce, minunat, ce miros! 

Şi, de unde Cuculili credea că nemulțumirea reginei i-ar fi putut înăspri pedeapsa, o văzu fericită 
şi nespus de bucuroasă de ceea ce găsise el pe fundul mării. 


— Bucuria pe care ne-ai făcut-o, spuse regina mării, e mai mare decât dacă-mi aduceai o lădiță 
cu giuvaieruri, căci lucruri de preț am găsit destule, dar asemenea bunătăţi n-am avut niciodată 
prilejul să gustăm. De aceea te iertăm şi te lăsăm să te duci înapoi pe pământ, în lumea ta. 

în culmea bucuriei, băiatul ieşi din sală şi, cum ştia să înoate, fiind născut şi crescut într-un oraş 
de lângă mare, străbătu mai bine de jumătate de drum către suprafață, când un peşte mare îl plesni 
cu coada. Speriat, nu ştiu ce să facă, deoarece peştele îi dădea târcoale. Dar, spaima lui nu dură 
mult, căci apăru un scafandru. ÎI ridică la suprafaţă aproape leşinat de frică, aducându-l pe vasul de 
pe care se scufundase în mare. Băiatul îi mulțumi când ajunse pe vapor şi se arătă încântat să afle că 
se întorceau toți dintr-o lungă călătorie pe mare, chiar în portul de unde era el. 

Întrebat de marinari cum de se afla la o adâncime atât de mare, el le povesti toate prin câte 
trecuse. Dacă ei l-au crezut sau nu, nu se ştie, dar e sigur că povestea lui le-a plăcut, şi nici nu şi-au 
dat seama cum a trecut timpul şi au ajuns în port. 


Frumoasă pământului 
poveste albaneză 


A fost şi n-a fost. A fost odată un rege care avea trei feciori. El mai avea, de asemenea, o grădină 
în care se afla un măr cu roadele de aur şi un put. Şi-n acest puț locuia o lamie — o femeie balaur 
— care în fiecare zi ieşea de acolo şi luă un măr de aur. Într-o zi, băiatul cel mare veni în faţa tatălui 
Său şi-i spuse: 

— Tată, însoară-mă! 

— Cu dragă inimă, îi răspunse regele, dacă eşti în stare să ucizi lamia, te însor! 

Flăcăul se duse îndată să cumpere un arc, se puse la pândă şi-n clipa când balaura ieşea din puț, o 
săgetă cu arcul, dar fără s-o poată răpune. 

Al doilea băiat ceru tatălui său acelaşi lucru şi, primind acelaşi răspuns, încerca, dar fără să 
izbutească, să omoare lamia. 

La rândul său, fiul cel mic se duse la taică-su, care îi răspunse ca şi celorlalți doi băieți. Fiul cel 
mic cumpăra un buzdugan, o măciucă numită de turci topuz şi care avea vârful mai gros, un fel de 
bila plină de cuie, se sculă de cu noapte şi se puse la pândă în grădină. Lamia, după cum îi era 
obiceiul, ieşi din puț ca să ia un măr. Cum o văzu, băiatul o lovi în cap cu buzduganul şi-o ameţi, 
dar lighioană, târându-se cu greu, ajunse la marginea puţului şi se cufundă în el. Mare fu necazul 
flăcăului, care, după ce se gândi ce să facă, îşi chema slujitorii şi le spuse: 

— Am să mă leg de frânghia ăsta şi-am să cobor în fântână, iar voi, când voi trage de frânghie, o 
să mă scoateţi afară. Şi, într-adevăr, după ce se lega şi cobori în fundul puţului, dădu peste lamie şi 
peste frumoasă pământului pe care acel balaur o răpise şi o ţinea acolo. El lega lămia, apoi pe 
frumoasa pământului; apoi se lega pe el însuşi şi scutură frânghia, iar servitorii traseră de ea şi, după 
ce scoaseră lămia şi pe frumoasa pământului, tăiară legătura şi feciorul cel mic al regelui căzu în 
fundul puţului. Acolo găsi o deschizătură sub pământ şi porni prin ea şi, tot umblând, dădu peste un 
munte şi se culcă la umbra unui copac. lată că pe când dormea, veni un şarpe care se urcă în copac 
să mănânce nişte pui de pasăre care se aflau într-un cuib. 

Zgomotul făcut de şarpe trezi pe flăcăul care, văzând târâtoarea, o ucise. Şi-atunci, iată că veni 
vulturul care locuia în acel cuib împreună cu micuţii lui şi, văzând şarpele ucis, se întrebă: — Cine 
l-o fi omorât? Fără îndoială, omul care doarme la poalele acestui copac! 

— ŞI, întinzându-şi aripile, îl adăposti la umbra lor. 

— Ce dulce somn am mai dormit! Strigă tânărul trezindu-se. 

— Tu ai omorât şarpele?, îl întrebă vulturul. 

— Eu, da! 

— Şi ce răsplată vrei pentru binele ce mi l-ai făcut? 

— Niciuna! Afară numai de rugămintea să mă duci la mine acasă! 


— Să mergem, răspunse vulturul. Dar când voi striga eu „ga!” să-mi dai o bucată de carne! 

Vulturul se lăsă încălecat de feciorul regelui şi, după ce zburară ei ce zburară, pasărea strigă 
„ga!” şi călăreţul îi dădu o bucată de carne şi, după o vreme, îi mai dădu una. Când se apropiară, 
mai strigă o dată „ga!” şi cum flăcăul nu mai avea carne, îşi tăie o bucată din pulpa şi-o vârî în 
ciocul zburătoarei. Dar vulturul n-o înghiţi, ci o păstra în cioc. Când coborâră pe pământ, 
zburătoarea întrebă: 

— Da de ce şchiopătezi? 

— Când ai strigat a treia oară „ga 
să ţi-o dau! 

Atunci vulturul îi dădu carnea omenească pe care o ţinea în cioc şi-o lipi la loc în pulpa, apoi îi 
zise: 

— la aceste trei pene, una roşie, una albă, a treia neagră. Când vei trece pe buze până roşie, ai să 
vezi ivindu-se un cal înaripat. Dacă vei trece pe cea albă, o să vezi ieşind din pământ un palat de 
toată frumuseţea. Când vei trece pe buze până cea neagră, o să te pomeneşti cu sclavi şi cu bani câți 
or să-ți fie voia! 

În vremea aceasta, regele, care nu mai trăgea nădejde să-şi vadă al treilea fecior, înecat în puţul 
lamiei, închisese pe frumoasa pământului într-un turn, înconjurase acel turn cu un sunt cu apă şi 
trimisese crainicii să strige pe toate ulițele că cel dintâi flăcău care va sări dintr-un singur salt şanţul 
ce înconjura turnul va lua de soţie pe frumoasa pământului. Mulţime de oameni veniseră să-şi 
încerce norocul, dar niciunul nu ieşi biruitor. Iată că sosi şi băiatul regelui. El îşi trecu pe gură până 
roşie şi pană roşie se prefăcu într-un cal înaripat. Încălecându-l, flăcăul sari șanțul şi mare fu 
bucuria stăpânitorului acelor ţinuturi când văzu că îndrăzneţul era însuşi copilul său. 

Îi dete de soţie pe frumoasa pământului. Tânărul soț îşi trecu pe buze până cea albă şi iată că un 
palat de-o nemaiasemuită frumuseţe, mai strălucitor decât însuşi palatul regelui, se ivi din pământ. 
Iar când mirele-şi mai trecu şi până neagră peste gură, mulțime de slujitori şi cufere pline de aur, 
pietre scumpe şi arginți umplură odăile palatului, iar regele porunci mari petreceri şi ospețe pentru 
supuşii săi, iar pe slujitorii necredincioşi, care tăiaseră frânghia ca să-l arunce în puț pe-al treilea şi 
cel mai vrednic băiat al său, puse să-i taie gâzii în bucăţi şi-n bucăţi îi tătară. 


1? 


„eu nu mai aveam carne şi mi-am tăiat o bucată din pulpa ca 


Leul dăruitor de aur 
poveste albaneză 


A fost şi n-a fost, a fost odată un muncitor care avea o nevastă şi un băiat. Ei trăiau într-o sărăcie 
cumplită, trăiau din ce câştigă bărbatul cărând pietre cu câțiva măgari pe care îi avea. Se ducea să 
caute acele pietre la un ceas depărtare de oraş şi nu se ducea niciodată mai departe. Într-o zi, văzu în 
cale un leu, care se încălzea la soare, întins pe o lespede. Văzând că acel leu se ridică, omul se 
înspăimântă foarte, rămase îngheţat de frică. Dar leul, dându-şi seama că acel muncitor nu-i voia 
răul, ba, dimpotrivă, îi era frică, se culca din nou pe lespedea caldă. La rândul său, muncitorul 
văzând ca leul se culcase iar, se apropie de el şi leul iar se ridică şi iar se culca. lar omul îşi zise: „la 
să mă apropii de el, să vedem ce-o să-mi facă. Dacă era vorba să mă mănânce, mă mânca de la 
început. Dar îmi trece prin cap că ar putea să-mi facă vreun bine”. 

Într-adevăr, văzând că acel om are gânduri paşnice cu el, leul se ridică şi casca o gură mare, 
lăsând să cadă din ea un ban de aur, care făcea o mie de piaştri. Pe urmă se culca iar. Omul, beat de 
bucurie, lua galbenul, îşi încarcă măgarii cu pietre şi se întoarse acasă vesel, strălucind de fericire. 
Îşi descărcă pietrele şi povesti nevesti-sii de ce era atât de bucuros. 

— [a te uită ce mi-a dat un leu pe care l-am întâlnit în cale! Dacă mi-ar da câte unul în fiecare zi, 
am ajunge bogaţi, nevasta! 

A doua zi, se duse iar, împreună cu măgarii, la locul unde se odihnea leul şi iar se alese cu un ban 
de aur. Câteva zile tinu povestea asta, până când femeia spuse cărăuşului: — Ştii ce-ar trebui să 


faci? Să închizi cu nişte gratii de fier locul de odihnă al leului, ca să nu poată nimeni să pătrundă 
până la el, să-l lase lumea în pace. Şi fiindcă ne face-n fiecare zi darul ăsta de preţ, se cuvine să-l 
răsplătim şi noi, ducându-i patru ocale de carne şi trei ocale de lapte. 

Omul îndeplini tot ce-l sfătuise soția. 

În fiecare zi ducea de mâncare leului de la care primea, tot în fiecare zi, acelaşi dar. În doi-trei 
ani îşi ridică o casă mare. Avea o mulțime de slujitori. 

Oamenii, care vedeau pe acest biet muncitor ajuns atât de avut, nu mai ştiau ce să spună de 
uimire. 

— Oricâţi bani ar fi câştigat el, cu zece sau chiar douăzeci de măgari, nu se poate să fi strâns 
atâta avuţie, să-şi fi ridicat o asemenea casă. Trebuie să fi găsit vreo comoară! 

Până la urma aflară povestea cu leul. 

Într-o bună zi, băiatul muncitorului pricopsit, jucându-se cu tovarășii lui, aceştia îi spuseră: — 
Nătărăule, fricosule, să nu mai vii în mijlocul nostru! Taică-tău a găsit undeva un leu care-i dă aur în 
fiecare zi, dar ţie părinţii nu ti-au spus nimic, fiindcă ştiu că eşti un dobitoc. Înfuriat pe tovarășii lui 
de joacă şi supărat pe părinţii săi, care nu-i spuseseră nimic de comoară lor, neluându-l în seamă, că 
pe un prost, se duse la maică-sa şi-i spuse: 

— Mamă, prietenii mei mi-au spus că noi eram săraci înainte, că tata era un biet truditor care 
trăia de pe urma câtorva măgari cu ajutorul cărora cara pietre. Astăzi văd că e bogat, are o casă mare 
cât un palat şi eu însumi sunt slujit de mai mulţi servitori. De unde are avuția asta? N-aţi închis 
cumva, între nişte gratii de fier, un leu pe care-l hrăneşte şi care l-a pus pe urmele unei comori? De 
ce mi-aţi ascuns lucrul acesta? Au nu sunt eu fiul vostru? 

— E drept, îi răspunse maică-sa, că am închis între ziduri un loc în care se afla un leu, care ne dă 
în fiecare zi câte un galben, dar tu nu trebuie să te apropii de el, fiindcă nu te cunoaşte şi te-ar face 
bucățele! 

— Aşa! Atunci am să iau o sabie şi am să-l omor, dacă s-o repezi la mine! Te rog, numai, să-mi 
dai o slugă şi un cal şi fii fără grijă, că n-are să-mi vie de hac! 

Mama se porni pe plâns şi pe bocete, încredinţată că leul abia îi va vedea băiatul şi se va repezi 
la el şi-l va sfâşia. Biata femeie blestemă pe tovarăşii flăcăului care-i vorbiseră aşa. Până la urmă îi 
spuse: 

— Mă duc să-i spun lui taică-tu şi, ce va hotărî el, va trebui să i te supui! 

Aflând gândurile fiului său, îl chema şi-i spuse: 

— Ce-ţi trecu prin minte să te duci la leu? Nu ştii că abia te va zări şi se va arunca asupra ta şi te 
va înghiți? De ce vrei să ne lipseşti de acel ban de aur pe care ni-l dă în fiecare zi? 

— Orice mi-ai spune dumneata, răspunse fiul, n-am să mă clintesc din hotărârea mea şi-am să 
mă duc să văd ce este acolo, fiindcă mi se pare că vă bateţi joc de mine! Daţi-mi cheia de bună voie, 
altminteri am s-o iau cu sila. 

Şi-şi ameninţa mama că o va ucide. 

Sărmana n-avu încotro şi-i dădu cheia de la cuşca leului. El luă un cal şi un slujitor şi plecă. 
Ajungând acolo, leul, când se deschise uşa, recunoscu pe feciorul omului care primea de la el un 
ban de aur în fiecare zi şi se culca iar. Dar, când îl văzu venind spre el cu sabia întinsă, se ridică iar 
în picioare. Flăcăul se repezi la el şi-l răni uşor la coadă. Dar nu i-a fost de-a bună, căci fiara-l 
prinse-n gheare şi-l făcu bucăţi-bucăţi. 

Servitorul îşi aştepta stăpânul, dar degeaba-l aştepta, căci tânărul său stăpân era pe lumea 
cealaltă... El luă calul şi se întoarse acasă. Mama băiatului îl întrebă unde-i este odrasla, de ce-a 
rămas acolo? 

— lată ce s-a întâmplat. L-a tăiat pe leu cu sabia şi leul l-a sfâşiat! 

Auzind aceste vorbe, sărmana femeie izbucni în lacrimi şi văicăreli. Bărbatul ei de asemenea, 
auzind de moartea feciorului său se puse şi el pe plânsete. 

După două săptămâni, el ridică un mormânt chiar pe locul unde acesta murise şi se duse la leu 
să-i ceară obişnuitul ban de aur, dar leul nu voi s-audă aşa ceva, crezând că însuşi părintele îşi 


pusese fiul la cale. 

A doua zi se duse iar şi începu să se roage de leu. 

— Îndură-te! îi spuse el plângând, dă-mi ca şi pân-acum galbenul că am sărăcit şi nu mai am nici 
pâine să mănânc. Mi-ai omorât copilul, dar nu mai sunt supărat pe tine! 

Leul îi răspunse: 

— Am să-ţi dau banul de aur, iar tu ai să-mi aduci obişnuitul tain, dar prieteni de azi încolo n-o 
să mai fim, căci văzând mormântul fiului tău ai să mă blestemi. Ura şi spaimă o să-ți umple inima, 
iar eu, la rândul meu, gândindu-mă la sângele care mi-a curs din coadă, nu vreau să te mai văd în 
ochii mei! Dar dacă mi-aduci tainul de mâncare, am să-ţi dau banul de aur. Şi, amândoi, omul şi 
leul, îmbătrâniră în bună pace şi fură mulțumiți. 


Fiul nerecunoscător 
poveste albaneză 


A fost şi n-a fost... A fost odată într-un oraş un negustor preacinstit, care avea legături de afaceri 
cu mai mulți prieteni din acel oraş. Temându-se ca nu cumva prietenii săi să risipească banii pe 
care-i adusese în comun, el se despărți de ei şi luă înțeleaptă hotărâre de a părăsi acel oraş, ducându- 
se să-şi facă treburile într-altul. 

Îşi luase, cu el, soţia şi băiatul. 

În acel nou oraş, el deschise o prăvălie care, încetul cu încetul, propăşi, dându-i mijloace să 
trăiască cu îmbelşugare. 

Trecură douăzeci de ani de când înjghebase treaba aceasta şi veni vremea să se lase de negoț, să 
se mai odihnească. 

lată însă că, dintr-o dată, nevasta lui muri. Trăiseră aproape treizeci de ani în bună înțelegere. 
Niciunul dintre ei nu dăduse celuilalt cel mai mic prilej de supărare. 

E uşor de înţeles câtă durere a fost pentru negustorul nostru moartea femeii. Totuşi, văzând că 
fiul său era, de asemenea, foarte îndurerat, el încercă să-şi potolească durerea, ca să-şi mângâie 
băiatul. 

— Maică-ta nu mai e, îi spuse el. E o pierdere care nu mai poate fi înlocuită. Tot ce putem face 
este să ne rugăm lui Dumnezeu pentru sufletul ei, întrucât lacrimile noastre nu i-ar putea da înapoi 
viața. Aici eu nu mai am pe nimeni, care să mă iubească în afară de tine, căci prietenii mei au rămas 
în oraşul unde am locuit la început. Dacă vrei să dai dovadă de înţelepciune, să te porți cum trebuie 
ŞI să-ți iei nevastă. 

Şi, într-adevăr, bătrânul porni să caute o mireasă pentru fiul său. 

În vecinătatea lor locuiau trei fraţi, dintre care cel mai mare avea o fată. Fuseseră bogaţi 
odinioară, acum însă erau scăpătaţi şi trăiau într-o stare vecină cu sărăcia. 

Bătrânul se gândise deseori la copila acelor vecini. 

Într-o zi se hotărî, îmbrăcă haine noi şi se duse să ceară pe fată pentru băiatul său. Se gândea că 
fiind săraci, ea trebuia să fie cinstită. 

Întâia întrebare a celor trei fraţi a fost aceasta: 

— Ce avere are băiatul tău? 

— Toată averea mea, răspunse bătrânul. Lucrurile din casă şi banii care s-ar putea ridica la o mie 
de lire. Eu le dau chiar de acum jumătate din avutul meu, iar restul, cealaltă jumătate, o să le rămână 
tot lor, după moartea mea. 

Se învoiră şi făcură nunta. 

După câtăva vreme, tinerii soţi aduseră pe lume un băiat, care se arăta foarte deştept şi cu multe 
daruri sufleteşti. 

Dar viaţa bătrânului a fost nefericită, noră-sa nu-l iubea. La început s-a purtat destul de bine cu 
el, dar curând pierdu orice măsură şi începu să-l nesocotească, să-i vorbească urât şi nu mai voia 


chiar să-i dea pâine să mănânce. 

Întristat, şi-ascundea durerea şi nu îndrăznea să se plângă nimănui. 

Într-o zi, auzi pe noră-sa, care-i spunea bărbatului ei: 

— Eu nu mai pot răbda să trăiesc sub acelaşi acoperiş cu omul ăsta. 

Şi într-o bună zi, feciorul bătrânului îl pofti să-şi caute altă locuinţă, spunându-i că-l va ajuta să 
trăiască. Auzind aceste cuvinte, bietul om îngălbeni şi începu să tremure din tot trupul. 

— Cum, fiule? îi spuse el. Tu vorbeşti aşa? Tot ce ai de la cine ai primit? Nu mă alunga! Dă-mi 
un adăpost aici, până când mi-o veni moartea. Gândeşte-te, dragul meu copil, cât am trudit eu, ca să 
te cresc! 

Aceste cuvinte ale bătrânului au mers drept la inima băiatului, dar nora nu voia să-l mai vadă. 

— Unde vrei să mă duc? mai zise bătrânul. Ce-aş putea aştepta eu de la străini, când însuşi fiul 
meu mă alungă? 

Şi vorbind aşa, lacrimile îi curgeau pe obraz. Totuşi el sfârşi prin a-şi lua toiagul şi se ridică 
rugându-se lui Dumnezeu să-i ierte pe fiul nerecunoscător. Apoi îi spuse: 

— Uite, vine iarna şi n-am nimic să m-acopăr. Dă-mi, rogu-te, ceva vechituri, ceva haine pe care 
tu nu le mai porți. 

Nora, care auzise această cerere, îi răspunse cu dârzenie că ei n-aveau haine de prisos. 

Atunci bătrânul se rugă să-i dea cel puțin o pătură de cal. 

Fiul său făcu semn tânărului său copil, nepotul bătrânului, să-i aducă una. Băiatul, care auzise 
toate cuvintele schimbate până atunci, se duse spre grajd, luă pătura cea mai bună, o tăie în două 
bucăţi şi aduse una bătrânului. 

— Toată lumea vrea să mor, strigă deznădăjduit bătrânul, dacă până şi copilul acesta mă urăşte 
şi-mi dă numai o jumătate de pătură! 

Fiul îşi certă băiatul că n-a împlinit întocmai porunca ce-i dăduse. 

— Am greşit, tăticule, zise copilul. Dar aveam altceva în cap: cealaltă jumătate voiam s-o păstrez 
pentru tine, când vei fi şi tu bătrân, la rândul tău. 

Răspunsul acesta tulbură mult pe fiul nerecunoscător, înțelese toată greutatea păcatului său 
înspăimântător. Cuprins de remuşcare, îşi certă nevasta şi, căzând la picioarele moşneagului, îl rugă 
să rămână cu el. 

Bătrânul rămase acasă şi nora se pocăi. Ei fură fericiţi cu toții şi noi vom fi mai fericiţi decât ei 
văzând că s-a făcut dreptate. 


Cocoşul şi găina 
poveste albaneză 


A fost şi n-a fost... A fost odată un moşneag oare avea un cocoş, şi o babă, care avea o găină; 
găina aceasta oua în fiecare zi un, ou. 

De asemenea, în fiecare zi, moşneagul venea la babă şi îi cerea un ou, dar ea nu voia să-i dea, 
până când bătrânul îi spuse: 

— Va veni vremea când îmi vei cere şi tu mie ceva. 

Apoi, adresându-se cocoşului: 

— De ce nu faci ouă şi tu? 

Cocoşul se duse în grădina unui împărat şi începu să strige: 

— Cucuriguuuuu!... 

Auzindu-l, împăratul porunci slugilor să pună mâna pe cocoş şi să-l închidă în haznaua cu 
galbeni. 

Acolo, cocoşul se puse pe înghiţit banii de aur până se umflă. Apoi făcu pe mortul. Oamenii 
împăratului, crezându-l într-adevăr mort, îl aruncară pe o movilită de gunoi din curte. 

Cocoşul, rămânând singur, privi în jurul său şi văzând că nu-l observă nimeni o luă la goană spre 


casa moşneagului. Când ajunse în ograda acestuia, îi spuse: 

— Cucuriguuu! Spânzură-mă de labe cu capul în jos. Pe urmă, scutură-mă şi bate-mă cu bâta! 

Bătrânul, la început nu înţelese de ce-i spusese cocoşul aceste cuvinte. Totuşi le făcu toate pe 
rând. 

Întâi îl spânzură, apoi îl luă la bătaie. 

Dar ce să vezi? Cocoşul vărsă prin ciocul lui o întreagă movilită de ţechini de aur şi astfel 
stăpânul lui se îmbogăţi. 

Când află baba că cocoşul oua bănuţi de aur, alergă la moşneag şi îi ceru să-i dea şi ei un ţechin. 

— Nu! îi răspunse moşul. Când îţi ceream un ou de la găina ta, adu-ţi aminte, mă trimiteai la 
plimbare. Uite, te trimit şi eu acuma la plimbare! 

Baba, supărată, se întoarse posomorâtă la coliba ei. Vorbi găinii: 

— De ce nu-mi faci şi tu ouă de aur? 

Găina se duse la cocoş şi-l întrebă cum a făcut el de se ouă galbeni. 

— Dacă vrei să faci şi tu bani de aur, mănâncă doar câţiva şerpi! 

Găina alergă la vânătoare de şerpi şi înghiți câțiva. Apoi se înapoie acasă şi îi spuse bătrânei s-o 
țină de labe şi s-o bată cu băţul. 

Bătrâna atâta aşteptă. 

Făcu întocmai cum îi spusese găina, dar n-apucă bine să-i tragă câteva bete, că șerpii înghițiţi de 
găină începură să iasă prin cioc şi, aruncându-se cu toţii asupra babei, o mâncară. 


Mireasa soarelui 
poveste albaneză 


A fost şi n-a fost. A fost odată o regină care n-avea odrasle şi se ruga toată ziua soarelui să-i dea 
un copil, fie măcar o fată. Când această copilă va împlini doisprezece ani, soarele n-avea decât să 
şi-o ia înapoi. 

Nu trecu mult şi regina născu o fată, care, crescând mare, începu să se ducă la şcoală în fiecare 
Zi, 

Odată, pe când se ducea la şcoală, soarele îi spuse: 

— Adu aminte mamei tale să-mi dea ce mi-a făgăduit! 

Fetiţa se duse să-i povestească maică-si ce-i spusese soarele. 

— Răspunde-i că eşti încă prea tânără! Şi fetița repetă soarelui aceste cuvinte. 

În ziua când împlini doisprezece ani, pe când se ducea ca de obicei la şcoală, soarele o răpi şi o 
duse la casa lui. 

Mama îşi aştepta fiica acasă, dar, văzând că nu se mai înapoiază, înţelese că o răpise soarele, aşa 
după cum le fusese învoiala. 

Regina îşi zugrăvi toată locuinţa în negru, puse lacăt la poartă şi nu o mai deschise niciodată, 
stând toată ziua să ofteze şi să se bocească. 

Soarele avea la el acasă, între alte jivine, o lamie (un fel de femeie-balaur). Această lamie, 
simțind în apropiere de ea copila, zise: 

— Îmi miroase a carne regească! 

— E fata mea, îi răspunse soarele, aşa că să nu te atingi de ea. 

Într-o zi, el trimise fata în grădină să ia o varză şi, în vreme ce copila tăia varza, spunea: 

— Aşa cum trosneşte varza asta, inima. Mea se rupe la gândul mamei! 

Şi izbucni în plâns. Văzând-o înlăcrimată, soarele o întrebă: 

— De ce plângi? Tânjeşti după maică-ta? 

— Îmi vine să mor de dor, îi răspunse ea. 


— Dacă vrei să te duci la tine acasă, cheamă vreun dobitoc să te poarte pân-acolo! 

Fetiţa căută câteva dobitoace s-o ducă-n spinare, în vreme ce soarele chemă lamia şi îi spuse: 

— Dacă tu porți pe fata asta spre casa ei şi flămânzeşti pe drum, cei ai să mănânci? 

— O mănânc pe ea. 

— Şi dacă ţi-e sete, ce ai să bei? 

— Am să beau sângele ei. 

Văzând că nu-i de făcut nimic cu balaura, soarele îi spuse fetei să caute alt animal. Ea chemă pe 
cerb. Soarele îl întrebă: 

— Vrei să duci pe fata asta acasă la ea? 

— Bucuros! 

— Şi dacă ţi-e foame, pe drum, de ai să mănânci? 

— larbă verde. 

— Şi dacă ţi-e sete, ce ai să bei? 

— Apă proaspătă de la izvoare. Atâta numai că atunci când voi ajunge acasă, maică-sa să-mi dea 
trei ocale de fân. 

— Bine! Aşa să fie! 

Cerbul luă copila şi o puse pe ramurile coarnelor lui. 

Pe drum îl apucă foamea şi spuse fetei: 

— Urcă-te în copacul acesta. Dacă trece cineva care-ţi spune să te cobori, tu să nu te dai jos până 
când nu mă voi întoarce eu. 

Şi fetiţa se urcă în copac. 

lată că o altă lamie, tare se tot uita de jur-împrejur, zări copila şi o pofti să se dea jos, să mai stea 
de vorbă amândouă. 

— Nu mă dau jos, spuse fetiţa, că mi-e frică să nu mă mănânci. 

— N-am să te mănânc. 

— Atunci du-te la tine acasă şi treci mai târziu. Lamia se depărta. Când văzu pe cerb sosind; fata 
îi spuse: 

— Grăbeşte-te că vine o balaură să mă mănânce! 

Fetiţa se urcă din nou între coarnele cerbului, care o luă la fugă. Ea spunea fiecărui cm eu care se 
întâlnea pe drum: 

— Dacă întâlneşti o femeie-balaur, să-i spui că cerbul şi cu fata au luat o altă cale. 

Ajungând la palatul reginei, ei începură să zgâlțâie poarta. Dar degeaba. Poarta tot închisă 
rămânea. Atunci, bătând cu pumnul în uşă, fata strigă: 

— Mamă, deschide! Eu sunt, fata ta, şi m-am întors! 

Mama îi deschise şi, văzându-şi copila şi presimţind o nenorocire, nu prea se bucură. Fetele din 
palat, aflând că domniţa se reîntorsese, se duseră la regină şi îi spuseră: 

— Las-o să vină cu noi, să ne plimbăm şi să ne jucăm! 

Şi regina îşi lăsă fata să se plimbe cu prietenele ei. Şi toate împreună se îndreptară spre o 
grădină, care avea o poartă mare, ce nu voia să se deschidă. Dar când o atinse fata reginei, poarta se 
deschise şi cum intră domniţa se închise în urma ei. 

Prieten de de joacă rămaseră acolo să aştepte, dar văzând că domniţa nu se întoarce, şi că poarta 
tot închisă rămâne, se duseră foarte întristate să povestească reginei ce se întâmplase. 

Şi regina căzu iar în tristețea ei veche. Tot rătăcind prin grădină, copila văzu oameni şi dobitoace 
care fuseseră schimbaţi în piatră. 

Printre aceste făpturi împietrite era şi un rege, care ținea în mână o hârtie pe oare scria aceste 
Cuvinte: „Femeia care va fi în stare să stea trei săptămâni, trei zile şi trei nopți fără să doarmă, mă 
va face să înviez şi am s-o iau de nevastă”. 

Prinţesa înţelese şi stătu trează, petrecându-şi vremea citind cărți. 

După ce trecură trei săptămâni, două zile şi două nopți, se abătu pe acolo un om, care vindea 
roabe. Domnita scoase capul pe fereastră şi întrebă pe drumeţ: 


— Cât ceri pentru o slujnică? 

— Cât vrei să-mi dai. 

Şi aruncând negustorului un pumn de gologani, ea lăsă în jos o funie de care se agăţă roaba. Fata 
reginei o trase până la ea. 

— Trebuie să veghezi, îi spuse, două sau trei nopţi, să pot dormi puţin, fiindcă n-am mai dormit 
de mult din pricina făgăduielii cuprinse în hârtia pe care o ţine regele. Şi când regele va învia, îţi 
poruncesc să mă trezeşti! 

Şi după ce povesti ce scria în acea hârtie, se culcă şi adormi. Dar servitoarea se grăbi să-i scoată 
hainele şi se îmbrăcă ea însăşi cu ele, ca s-o ia de nevastă regele când s-o trezi. 

După trei săptămâni, trei zile şi trei nopţi, Măria Sa învie şi o întrebă pe sclavă: 

— Cine eşti? 

— Sunt femeia care veghează, fără să doarmă, de trei săptămâni, trei zile şi trei nopți. 

Şi regele o luă de nevastă, în acelaşi timp o întrebă cine era femeia care dormea. 

— O sclavă pe care am cumpărat-o, pentru că mi-era frică să stau singură. 

Când fata reginei se trezi, regele îi spuse soției sale: 

— Ce să facem cu sclava asta? 

— Puneţi-mă să vă păzesc gâştele, spuse prinţesa, care auzise. 

Şi îi făcură o colibă, ca să locuiască în ea. În colibă, sărmana fată plângea toată ziua, gândindu-se 
la fiecare nenorocire prin care trecuse. 

Regele, auzind de două sau de trei ori cum se boceşte, se apropie de ea şi o întrebă: 

— De ce plângi? 

Şi fata reginei îi povesti tot ce se întâmplase. Atunci regele se căsători cu ea, iar pe roaba 
mincinoasă a tăiat-o într-o mie de bucăţi. 

Diavolii păcăliți 
poveste albaneză 


Un om îşi trimisese băiatul la diavoli, ca să înveţe drăcovenii. 

După un an învățase atâtea, încât îşi întrecuse dascălii. Taică-su se duse să-l caute şi să-l aducă 
acasă; Acolo, băiatul îi spuse: 

— Mâine am să mă prefac în cal, dar într-un cal cum nu s-a pomenit mai frumos. Dumneata o să 
mă vinzi, după cât preţuiesc, dar să nu dai, o dată cu mine, cureaua care mă ţine legat de grajd! 

A doua zi, într-adevăr, se prefăcu în cal. 

Tatăl său îl duse la târg şi-l vându pe nu ştiu câte mii de piaştri, având grijă să păstreze cureaua; 
Băiatul-cal fugi de la cumpărător şi se întoarse acasă. 

A doua zi, altă schimbare, de rândul acesta într-un catâr şi tatăl se duse-n târg să-l scoată la 
vânzare. Sosiră diavolii la care învățase flăcăul şi-l întrebară pe negustor cât cere pe catâr. Se 
înțeleseră de preț şi începură să-i numere banii. 

— Dar să ştiţi că nu vă dau cureaua! zise tatăl după ce puse mâna pe bani. 

— Ba trebuie să ne-o dai! 

Şi se luară la ceartă: catârul o luă la fugă şi dracii se luară în goană după el. 

Văzând că nu poate scăpa, catârul se preschimbă în iepure, iar diavolii în câini şi se luară după 
el. Iepurele era cât p-aci să fie prins şi se prefăcu în măr, care căzu în sorțul unei regine 

Câinii luară chipul a doi dervişi” şi spuseră reginei: 

— În numele lui Alah, dă-ne mărul care ţi-a căzut în şorţ, că umblăm după el de câteva zile de 
ne-au trecut năduşelile. 

— N-o să vă fac ruşinea să vă trimit la plimbare pentru atâta lucru! le răspunse regina. Pentru un 
biet măr vă căzniți atâta? Poftim, luaţi-l şi lăsaţi-mă-n pace! 

Şi le aruncă mărul. Mărul se prefăcu în bobi de mei, care se risipiră pe pământ. Cât ai clipi din 

ochi, dervişii se preschimbară în găini şi începură să ciugulească meiul. Meiul atunci se schimbă în 
vulpe, care mancă găinile. Atât de bine învățase flăcăul nostru diavoleasca meserie, încât veni de 
hac chiar celor care îl dăscăliseră. 


Un fiu iubitor 
poveste albaneză 


Cu ani şi ani în urmă trăia o biată văduvă care cu greu reuşise să-şi crească unicul ei fiu. Să tot fi 
avut fecioru-său vreo şaisprezece ani. Nu ieşea niciodată din cuvântul mamei lui, recunoscător cu ce 
sacrificii îl crescuse, domnind în casa lor cea mai perfectă armonie între mamă şi fiu. Ea robotea 
toată ziua prin casă, iar el muncea pe unde apuca şi tot ce agonisea îi înmâna mamei lui. 

Dar iată că într-o bună zi, ba chiar o zi fatală, mama lui căzu grav bolnavă. Şi nimeni n-a putut s- 
o vindece şi după trei zile şi trei nopţi de suferinţă se prăpădi. Fiul ei nu-şi mai venea în fire şi 
rămas singur pe lume, toată ziua nu făcea altceva decât să plângă la mormântul mamei lui. Se 
uscase de tot bietul băiat, căci nu mai mânca şi nu mai bea, ci uda mormântul maică-si cu şiroaie de 
lacrimi. Şi, într-o după-amiază, pe când asfinţea soarele, în fața băiatului iată că apare o zână, 
înveşmântată toată în alb şi care începe a-i vorbi: 

— Te urmăresc din prima zi când ai venit aici să-ţi plângi mama pierdută. Ştiu că eşti prea crud 
pentru asemenea suferință, dar cu timpul vei înţelege poate mersul firesc al vieții. Te voi ajuta eu! 

— Cine eşti tu? întrebă nedumerit băiatul cu ochii împăienjeniți de lacrimi. 

— Dacă tu vei fi în stare să-mi aduci tămâie pe care s-o arzi cu un foc luat de la o familie în care 
n-au mai existat morţi, îţi făgăduiesc viața mamei tale. Îi răspunse zâna. 

Şi tânărul alergă în căutarea tămâii. Găsi uşor. Şi fericit intră apoi în prima casă ce-i ieşi în cale 
să întrebe dacă nu cumva acolo n-a fost nimeni care să fi murit. Dar răspunsul îl nemulțumi: „Acum 
un an mi-a murit un frate” îi răspunse soția gospodarului la uşa căruia bătuse întâi. Şi băiatul se opri 
la casa altui vecin: 

— Spuneţi-mi, aici aţi avut vreodată pe cineva care să fi murit? 

— Afară de bunicul nu-mi amintesc să mai fi murit cineva din familie de curând. 

Şi băiatul colindă casă de casă, mereu mai deznădăjduit, căci foc să poată lua de la vreo familie 
în care să nu fi existat un singur mort, nu găsea. Degeaba se oprea la fiecare casă, căci peste tot 
primea aceiaşi răspuns. Se întoarse deznădăjduit la mormântul mamei lui, cu tămâia neaprinsă şi 
când apăru din nou zâna îi povesti cum nu găsise nicio familie în care să nu fi fost cineva mort. 

— Te-am lăsat să te convingi singur că fiecare om trece mai curând sau mai târziu prin această 
suferință şi că nu există împotrivire în fața ei. Mergi, aşadar, printre semenii tăi şi cu gândul la 
sfaturile mamei tale continuă-ți firul vieţii! Eu voi veghea asupra ta. Şi când vei avea nevoie de 
mine, va fi de-ajuns să mă chemi în gând şi voi fi alături de tine. 


Vulpea şi iepurele 
poveste maghiară 


Cândva, în negura vremurilor, cumătra vulpe trăia în bună pace cu cumătrul iepure. Într-atât erau 
ei de prieteni, încât şi-au ales o bucată de pământ, au arat-o împreună şi au semănat-o cu tot felul de 
legume: morcovi, fasole, varză, roşii, cartofi şi altele. Şi când au dat toate rod, iată că cumătra 
vulpe, care nu prea se pricepea la vândutul legumelor, îl rugă pe cumătrul iepure să se ocupe el de 
vânzarea lor şi ei să-i aducă partea de câştig cuvenită. Zis şi făcut. Numai că, întorcându-se de la 
târg, doldora de galbeni, iepurelui i-a venit greu să-i dea partea cuvenită cumetrei vulpi. Şi uitând de 
şiretenia ei renumită, a născocit o poveste de şi curcile ar fi pufnit în râs auzind-o. 

— Uite, cumătră vulpe, a început el să spună la întoarcere, n-au prea fost de soi legumele 


noastre. Erau la târg altele mai făţoase. N-am luat cine ştie ce pe ele; cu ce-am cheltuit cu drumul, 
cu altele pe acolo, cu masa, mi-au rămas bani prea puţini. 

A stat cumătra vulpe şi l-a ascultat cum minte. A primit puţinul ce i l-a dat, dar în sinea ei a jurat 
să se răzbune. 

A doua zi, vulpea i-a istorisit povestea vulturului, prietenul ei vechi, şi vulturul i-a spus: 

— Cumătră vulpe, lasă pe mine şi să vezi cum te-oi răzbuna eu. 

— Ce ai de gând? îl întrebă cumătra vulpe. 

— În primul rând, n-o să bănuiască nimic, fiindcă nu are de unde să ştie că mi-ai povestit cele 
întâmplate, în al doilea rând, am eu planul meu. Dacă-mi făgăduieşti o parte din câştig, dacă 
izbutesc să-l fac să mărturisească adevărul, te voi răzbuna. 

— Bine, aşa să fie. Din ce izbuteşti să-mi aduci de la el, o parte ţi-o dau ţie. 

Şi vulturul a zburat direct la casa iepurelui. Ştiindu-l avid de bani, a început să-i depene o 
poveste. 

— Bună, cumetre iepure! 

— Bună să-ţi fie inima, cumetre vultur. Ce vânt te aduce? 

— Am aflat de o mină de aur dincolo de râu. Poate e ceva de lucru acolo. Poate vrei să mă 
însoţeşti. Cum ştiu că ţi-a mers cam prost cu vânzarea legumelor, poate nu ţi-ar strica o mică 
comoară. Hai să mergem, să vedem, să vedem dacă n-om avea noroc. 

Când a auzit iepurele de comoară, a sărit în sus de bucurie. 

— Merg, de ce să nu merg?! Dar cum să trec apa? a întrebat iepurele. 

— Până acolo alergi singur, iar acolo te duc eu în spinare. Doar nu eşti atât de greu să nu te pot 
ține. 

— Ce să mai aşteptăm, eu sunt gata de drum! s-a înflăcărat iepurele. 

Şi într-un suflet a alergat la marginea râului, unde urma să-l întâlnească pe vultur care ajungea 
acolo în zbor. Zis şi făcut. Vulturul ajunsese înaintea lui şi, după cum îi făgăduise, s-a lăsat pe 
pământ, ca iepurele să poată sări pe spinarea lui. Şi împreună au ajuns de partea cealaltă a râului. Şi 
vulturul s-a oprit pe ramura cea mai înaltă a celui mai înalt copac şi a început o vorbire, puțin 
plăcută, cu iepurele care nu prea înțelegea popasul acela atât de nesigur pentru el. Cu o voce cam 
pierită, iepuraşul l-a întrebat sfios pe vultur: 

— Dar de ce trebuia să te opreşti chiar în vârful copacului ăstuia atât de înalt? 

— Uite ce e, istețule, nicio clipă nu te-ai gândit că marea comoară era o născocire? 

— O născocire? Şi de ce? 

— N-a fost o născocire şi ce i-ai spus tu cumetrei vulpi? Bănuieşti tu oare că ea a dat crezare 
vreunei singure vorbe din câte i-ai înşirat? Ia spune-mi mie chiar acum, unde e adevărata comoară, 
adică bănuţii pe care i-ai câştigat din vânzarea legumelor de la târg. 

— Ce tot spui? Ce tot spui? M-ai atras în cursă? Şi eu, care te-am crezut?! 

— Dar ce? Numai tu să-i înşeli pe alţii? Nu te gândeai că într-o bună zi şi altul te-ar putea înşela 
pe tine? 

— Şi dacă nu vreau să spun?! 

— În primul rând, dacă nu vrei să spui, rămâi aici pe cracă până vei putrezi, fiindcă eu îmi iau 
îndată zborul. Aşa că hotărăşte-te! Ori spui adevărul ori îmi iau zborul şi aici rămâi! 

Luat cam iute, bietul iepure nici nu mai ştia ce să răspundă. Buimăcit la culme, îşi dădea totuşi 
seama că nu era cale de ales. Aşa că s-a hotărât, cu durere în suflet. 

— Bine. Du-mă înapoi şi ai să vezi că lângă casa mea am ascuns o pungă cu galbeni. 

Vulturul şi-a luat zborul şi într-o clipă a lăsat iepurele pe pământ, lângă casa lui. Cu inima cât un 
purice, iepurele a început să scormonească unde ştia el că pitise punga cu galbeni, i-a dat iute 
jumătate vulturului care nu l-a mai cinstit cu nicio vorbă, ci a dispărut în văzduh. Acum îl interesa 
partea lui de galbeni din ce-i făgăduise vulpea. 


Şi vulturul, când a ajuns la vulpe, a pus banii toţi pe masă, şi au făcut dreaptă împărțeală aşa cum 
nu înţelesese să facă iepurele. Şi dacă n-a înţeles când a trebuit, o fi înțeles mai târziu. Şi parcă de 
atunci, mai mult ca oricând, casă bună nu mai face niciun iepure cu nicio vulpe... 


Boul, măgarul şi cocoşul 
poveste maghiară 


A fost odată ca niciodată un om căruia soarta îi hărăzise un dar cu totul neobişnuit: înțelegea 
graiul animalelor. 

Dar i s-a prezis la naştere că în ziua în care şi-ar fi destăinuit acest dar altcuiva, avea să moară. 
Nici propriei lui soţii nu avea voie să-i mărturisească. Amândoi trăiau într-o casă frumoasă la ţară, 
îndestulaţi cu de toate. În grajd, în apropierea casei, stăteau un bou şi un măgar. Într-o dimineață, pe 
când deretica prin grajd împreună cu soția lui, omul nostru îl auzi pe bou cum îi vorbea măgarului: 

— Prietene, dac-ai şti cât de mult invidiez traiul tău tihnit şi felul tău de muncă! 

— E adevărat că pe mine mă ia stăpânul numai din când în când să-i duc povara, pe când tu ieşi 
zilnic la câmp. Un animal, ca şi un om, are câteodată nevoie de un sfat. Prefă-te bolnav o zi, două şi 
poate te mai lasă aici în staul să te odihneşti. Fă-te că nici mâncarea nu te îmbie. 

Boul îi mulțumi; îl privi galeş şi făcu întocmai. A doua zi de dimineaţă, îngrijitorul văzu că 
mâncarea era aproape neatinsă, iar boul zăcea într-un colț. Atunci se gândi: 

„Animalul ăsta e bolnav!...” şi alergă să-i dea de ştire stăpânului său. Dar cum el ştia de vorbele 
grăite de bou măgarului, cu o zi în urmă, zâmbi. 

— Dacă bietul animal e aşa de rău bolnav, ia măgarul şi pune-l în jug în locul lui, dădu ideea 
stăpânul. 

Chiar aşa şi făcu. La întoarcere, de cum îl văzu boul pe măgar, se repezi să-i mulţumească pentru 
sfatul dat. Era odihnit, în timp ce măgarul venise gâfâind şi tuşind de la câmp, mai mult mort decât 
VIU. 

— Ce deştept ai fost tu, prietene, şi când te gândeşti că oamenii te au exemplu de cap tare! Am 
făcut aşa cum m-ai învăţat şi iată-mă acum odihnit şi cu chef de viaţă. 

— Eu, deştept? Nu vezi în ce hal sunt? Sfatul meu o fi fost bun pentru tine, dar pe mine m-a 
îmbolnăvit! răcni măgarul de se cutremură staulul. 

Tocmai când intră stăpânul în grajd auzi următoarea discuție: 

— Ce-ai de gând mâine dimineaţă? Eu fac iarăşi cum mi-ai spus tu. Mă tolănesc pe jos şi fac pe 
bolnavul cu ochii întredeschişi, mugea boul, cu o privire blajină. 

— Ar fi vai de tine, îi întoarse vorba măgarul, adineauri am auzit cum îi spunea stăpânul 
ţăranului: „Dacă nici mâine nu se înzdrăveneşte boul, e mai bine să-l tăiem!” 

— Vai de mine! trase un muget boul. 

— Aşa că, ascultă-mă şi de astă dată: Mănâncă tot şi arată-te vioi mâine, căci de nu... 

Stăpânul, auzind acestea, plecă şi intră în casă, râzând în hohote! 

— De ce râzi cu atâta poftă? îl întrebă soția lui. 

— Nu pot să-ţi spun. 

— Cum aşa, nu poţi? 

— Nu pot să-ţi repet ceea ce am auzit vorbindu-se în grajd. Eu înţeleg graiul animalelor. Dar 
dacă repet cuiva ceea ce tălmăcesc eu când le aud glasul, mor chiar în clipa aceea. 

— Prostii! Nu cred. Vreau să-mi spui imediat tot, strigă femeia. 

Plânse, ameninţă, se înfurie într-atâta, încât bietul om, la stăruinţele ei, se hotărî să-i destăinuie 
toate câte le auzise şi să-şi facă testamentul. 

Zadarnic interveniră rudele lor cu tot felul de rugăminți în faţa soției bietului om, căci nimic n-a 
înduplecat-o din încăpățânarea ei. 

În timp ce-şi conducea, spre poartă, rudele posomorâte, sărmanul osândit îl văzu în curte pe 


credinciosul lui câine şopăcăind cu cocoşul. Rămas singur, ascultă vorba lor. 

— Ai auzit ce-a pățit stăpânul nostru? Soția lui ţine morţiş să-i dezvăluie taina lui cea mare — el 
cunoaşte vorbirea noastră, dar dacă o dezvăluie cuiva, moare imediat — ea nu-l crede şi o ţine una 
şi bună, să-i spună ce-a auzit vorbindu-se în grajd. 

— Măi, ce stăpân caraghios avem! Cincizeci de neveste stăpânesc eu în curtea asta şi el nu e în 
stare să-şi ţină în frâu o singură nevastă? 

— Şi mă rog, ce-ar trebui să facă, după mintea ta de cocoş? 

— Nimic mai simplu: să-i dea o sfântă de bătaie şi să-i spună: „lată-mi secretul!” Şi să-i mai dea 
o altă bătaie, mai zdravănă, până ce-o face-o să spună că-i ajunge cât a aflat şi nimic altceva nu mai 
vrea să ştie. 

Cu o privire năucă, omul urmări cele două animale cum se îndepărtau... Sări ca ars de pe locul 
unde încremenise şi se grăbi să ajungă în odaia unde o lăsase pe soția lui. Şi fără să mai ţină seama 
de tipetele ei, se porni cu o ploaie de lovituri pe spinarea încăpățânatei lui soții. Şi nu se mai opri 
decât după ce o auzi cu un fir de glăscior cum îi cere iertare pentru răutatea şi neîncrederea ei, 
făgăduindu-i că de azi încolo nu va mai ieşi din cuvântul bunului ei soț. Aşadar, datorită minţii unui 
cocoş adevărat, îşi regăsi omul pacea în casă şi rămase în viaţă. 


1? 


De ce l-a îndrăgit câinele pe om 
poveste maghiară 


Cu sute şi sute de ani în urmă, un câine trăia în pădure alături de un urs. Ziua mergeau împreună 
la vânătoare şi se împăcau de minune, dar seara, când să meargă la culcare, pe câine îl apuca 
câteodată lătratul; şi azi aşa, mâine aşa, ursul îi spuse că nu-l mai poate suferi din cauza schelălăielii 
lui. În cele din urmă, câinele înţelese că nu mai era chip să trăiască sub acelaşi acoperiş cu ursul. 

Întâlni o vulpe, îi istorisi necazul cu ursul şi ea îl pofti să locuiască în vizuina ei. Ziua, totul 
mergea strună: şiretenia vulpii şi puterea câinelui îi făceau să vină acasă încărcaţi de vânat. Dar 
când să meargă la culcare însă, auzindu-l pe câine cum lătra, vulpea îi spuse: 

— Nu-i bine ce faci! Dacă te aude lupul sau tigrul, vin glonţ aici şi ne ucid pe amândoi! 

Sătul şi de cicăleala vulpii, câinele se gândi la un alt animal mai mic decât el, care să nu 
îndrăznească să-l bată la cap. Şi, din întâmplare, în pădure îi ieşi în cale un iepure. 

— Ce spui, iepuraş, ţi-ar plăcea să vânăm împreună? îl întrebă câinele cel voinic. 

Onorat, iepurele îi răspunse pe nerăsuflate că ar fi fericit de asemenea tovărăşie, ziua şi noaptea. 
Şi merseră a doua zi împreună la vânătoare. Lângă el, iepurele se simţea parcă alt animal. Toate 
bune. Se ospătară în doi şi petrecură clipe frumoase. Dar, la culcare, când iepurele auzi ce tare lătra 
câinele, o rupse la goană părăsindu-şi şi casă şi tot, de teamă ca lătratul să nu atragă toate fiarele 
într-acolo. 

Plictisit de toate animalele cu care încercase să-şi ducă zilele, se opri într-o bună zi la casa unui 
pădurar: 

— Mă primeşti, bunule pădurar? îl întrebă câinele şovăielnic, şi ca să nu mai aibă supărare, îl 
anunţă că el e obişnuit să latre de câte ori are el poftă, când e fericit şi când e trist şi mai ales de câte 
ori simte că se apropie vreo vietate de el. 

— Sunt tare bucuros că vrei să trăieşti pe lângă casa mea! Ziua vom vâna împreună, şi seara am 
să-ți pregătesc un culcuş minunat. Cât priveşte obiceiul tău de a lătra, e un bine pentru mine, căci 
mă vei anunţa de toți oaspeţii care vor să ne viziteze şi dacă-s buni îi vom primi cu bunătate şi dacă 
or fi răi, cu pușca. 

— Rămân tot restul vieţii cu tine, omule! Tu nu eşti nici fricos, nici mofturos cum au fost toţi pe 
lângă care am trăit până acum — încheie câinele şi se gudură fericit, de primirea pădurarului. 


Zgârcitul şi sluga isteață 
poveste maghiară 


Înainte de a pleca la câmp, un ţăran bogat şi zgârcit îi spuse slugii lui isteţe: 

— A sosit clipa să mergem la câmp, să secerăm grâul! Să luăm un codru de pâine sau un boț de 
mămăligă şi apoi să plecăm! 

— Eu aş spune, fu de părere sluga, să luăm acum şi masa de prânz, ca să nu zăbovim de la lucru 
cu drumul pe care trebuie să-l facem acasă, doar pentru mâncare — îndrăzni sluga, deoarece nici pe 
o măsea nu-i ajunsese, ca de obicei, ceea ce se îndurase să-i dea stăpânul dimineaţă. 

Crezând în sinceritatea vorbelor lui, stăpânul îi ceru soţiei sale şi masa de prânz; mai ales că se 
gândea că sluga va mânca mai puţin, deoarece luase mizilicul acela înainte. Şi ce-l duse mintea? 
Vrând să facă şi mai mare economie, văzând cu cât greu mai mesteca sluga ultimele îmbucături, 
zise: 

— Nevastă, ştii ceva? De ce să mai vii tu după-amiază cu de-ale gurii la câmp? N-ar fi mai bine 
să ne dai acum pâinea şi brânza pe care ni le-ai fi adus la câmp? întrebă el şiret şi mulțumit că sluga 
nu mai putea acum să ia nicio înghițitură măcar, rămânându-i tot lui. 

— Eu aş zice s-o pornim la drum, spuse sluga, acum că era sătulă şi cu poftă de muncă. 

Stăpânul, renumit pentru zgârcenia lui, parcă nici nu auzi vorbele slugii, căci el se bucura văzând 
mâncarea lăsată pe masă, şi ca să scape şi de cheltuiala cu cina, i-a cerut nevestii lui să aducă şi 
bucatele pregătite pentru cină, ca să-şi ia grija meselor pe ziua aceea şi să poată munci liniştit la 
câmp. 

— Nu-i aşa, îi vorbi el slugii cu viclenie, că dacă luăm şi cina, pe înserat, târziu, când ne vom 
întoarce morți de oboseală ne putem vâri direct în pat? 

Sluga, mai şireată decât stăpânul, găsi în ce fel să-i răspundă lăcomiei lui. Lăsă să i se aducă 
cina, fireşte că nu se putu atinge de nimic, dar în gând îi pregătea stăpânului o răsplată, căci ştia el 
bine că după întoarcerea de la câmp nu avea să-i mai dea nicio fărâmă de pâine. 

— Acum hai să mergem la câmp! tună cu vocea lui groasă zgârcitul, fericit de câtă mâncare 
rămăsese pe masă. 

— A, nu, stăpâne! Dacă aşa stau lucrurile, orice om după masa de seară are dreptul să-şi 
odihnească oasele. Noapte bună! 

Socoteala zgârcitului nu s-a mai potrivit de astă dată cu a slugii istețe. 


O fată fermecătoare şi un prinț fermecat 
poveste maghiară 


Odată, pe la asfințit, pe când se mai aflau încă la vânătoare, un rege împreună cu fiul lui, pe care 
fiu îl iubea ca pe lumina ochilor, pe neaşteptate, în pădurea aceea unde vânau ei, se lăsă o perdea de 
ceață din ce în ce mai deasă, încât prinţul se pierdu de taică-său. Degeaba se strigau unul pe altul, 
căci până în zorii zilei n-a mai fost chip să se găsească. 

A doua zi, când ajunse la palat, regele mâhnit foarte dădu sfoară în ţară că cine avea să-i aducă 
feciorul înapoi, avea să se bucure de o răsplată regească: dacă era fată avea să i-l dea pe prinţ de soț, 
iar dacă era bărbat, avea să-i dea atâția saci cu galbeni cât ar fi vrut salvatorul feciorului său drag. 

În ţinutul acela trăia şi o fată fermecătoare, dar tare săracă, şi ea îl iubea în taină pe prinţ, de când 
îl zărise odată de mult, la una din ferestrele palatului. Cum află de răsplată, nu mai pregetă mult şi o 
porni în căutarea prințului, în pădurea unde se rătăcise în ceaţă fiul craiului. Şi mergi, şi mergi, până 
ce văzu licărind în depărtare o lumină ciudată, într-adevăr, intră pe furiş în coliba aceea şi de cine 
dădu, întins pe un pat?... De prinţ. Încercă să-l trezească, dar degeaba, încercă să-l urnească, dar 
parcă era de plumb; nici nu-l putea clinti din pat. Ochii ei se pironiră pe speteaza patului pe care 
scria ceva ce nu se putea înțelege. Atunci îi trecu prin minte că prințul era vrăjit. Auzind zgomot ca 


de paşi care se apropiau, îşi găsi un ascunziş şi stătu acolo încremenită să vadă ce se petrecea. 
Intrară, după cum ghicise ea, două vrăjitoare: ce-i drept, una mai tânără şi alta mai vârstnică. Cea 
mai vârstnică începu să strige: 

— Prinţ frumos, te trezeşte şi ne înveseleşte! 

Şi prinţul se trezi. 

Cea mai tânără îl întrebă: 

— Vrei să mănânci? 

Şi el îi răspunse: 

— Nu. 

Şi ea: 

— Vrei să mă iei de soţie? 

— Nu. 

Atunci, vrăjitoarea, înfuriată, începu să strige şi ea: 

— Prinţ ursuz, s-adormi un somn adânc! Doar când oi vrea eu să te trezeşti! 

Şi ca două furii trântiră uşa şi se pierdură în bezna nopţii. Fata ieşi din ascunzişul ei, încercă să 
strige şi ea ca vrăjitoarea: 

— Prinţ frumos, te trezeşte! Şi ne înveseleşte! 

Şi prinţul se trezi. 

Rămase uluit de câtă strălucire răspândea frumuseţea tinerei îndrăgostită de prinţ, şi la întrebările 
ei, el îi spuse cum fusese vrăjit în seara în care se pierduse de taică-său şi cum îl ţineau de atunci 
prizonier al vrăjii lor. Fata cea tânără şi frumoasă îl sfătui ca el să primească să ia de soție pe tânăra 
vrăjitoare, dar cu învoiala ca ea să-i dezvăluie ce tâlc au semnele magice de pe speteaza patului său 
şi taina vrăjilor din timpul nopții, când rătăcesc amândouă prin bezna pădurii. 

Zis şi făcut. Fata se fofilă din nou în ascunzişul ei. Şi prinţul se prefăcu că doarme. Vrăjitoarele 
intrară pe uşă cu aceleaşi cuvinte: 

— Prinţ frumos, te trezeşte! Şi ne înveseleşte! 

Şi prinţul se trezi. 

Cea mai tânără îl întrebă: 

— Vrei să mănânci? 

Spre uimirea ei, prințul îi răspunse „da”. 

— Vrei să mă iei de soţie? 

— Dacă tu vrei să-mi spui ce scrie pe speteaza patului meu şi cu ce te îndeletniceşti noaptea, vei 
fi soția mea. 

De bucuria răspunsului neaşteptat, vrăjitoarea cea tânără îi vorbi pe nerăsuflate: 

— Pe pat sunt semnele unei tălmăciri magice care înseamnă: „Somn-adânc să nu mă fure, du-mă 
iute în pădure!” 

— Îţi mulţumesc, îi răspunse prinţul şi acum spune-mi şi ce faci noaptea în pădure? 

— În inima pădurii stăm pe rând de strajă, ca nu cumva cineva să spargă globul de cristal în care 
stă ferecată viaţa noastră, a vrăjitoarelor din această pădure, îi răspunse vrăjitoarea cea tânără. 

Şi apoi întinseră masă mare, de veselie că prinţul a primit s-o ia de soţie şi să rămână cu ea în 
pădure de bună voie. După ospăț, prinţul îi spuse că ar vrea să se odihnească, aşa că se aşeză din 
nou în pat. Vrăjitoarele o porniră împreună în pădure. Dar nici nu închiseră bine uşa, după ele, şi 
iată că fata cea săracă, îndrăgostită în taină de prinţ, care stătuse pitită până atunci în ascunzişul ei, 
veni iute pe marginea patului fermecat şi împreună cu prinţul strigă emoţionată: „Somn-adânc să nu 
ne fure, du-ne iute în pădure”. 

Şi într-o clipă ei ajunseră în preajma locului unde vrăjitoarele păzeau globul în care le stătea 
ferecată viața. Fata îl sfătui pe prinţ să se cațăre într-un pom, de unde să le vadă când s-or apropia 
de ei şi din vârful pomului, mai ales, să poată ochi bine globul acela, păzit de ele cu atâta sfințenie. 

Într-adevăr, vrăjitoarele sosiră şi scoaseră grijulii globul din adâncul scorburii unui copac şi în 
timp ce rosteau tot felul de vorbe magice, prințul, sfătuit de fata cea isteaţă, aruncă cu o piatră de 


sus din copac, de se făcu țăndări globul şi odată cu ele se prefăcură în cenuşă şi cele două vrăjitoare. 

Prinţul, scăpat astfel de sub puterea vrăjitoarelor, se lăsă de bună voie vrăjit de minunata fată 
care-l iubea cu adevărat şi care-şi pusese viaţa în primejdie pentru el. Şi cum regele şi-a păstrat 
cuvântul dat, făcură nuntă mare şi trăiră mulți ani fericiți. 


Vrăjitorul 
poveste rusească 


Pune-ţi încrederea în Dumnezeu! 


A fost odată un mujic, iar el avea trei fii, toţi însurați. El a trăit vreme îndelungată şi era privit de 
oamenii din sat ca un koldun, sau vrăjitor. Când era pe patul de moarte, le-a spus fiilor lui ca după 
ce el moare, nevestele fiilor lui să îl vegheze trei nopți, fiecare în câte o noapte, ca trupul lui să fie 
pus odaia cea mică şi ca ele să toarcă lână ca să îi facă un caftan. El le-a mai spus ca nicio cruce să 
nu fie pusă pe el şi ca niciuna să nu fie purtată de nurorile lui. 

Ei bine, în aceeaşi noapte nora cea mare şi-a ocupat locul lângă el cu nişte lână cenuşie şi a 
început să toarcă. Miezul nopții soseşte. Socrul zice din sicriul lui: 

— Noră, eşti aici? 

Ea a fost foarte îngrozită, dar a răspuns: 

— Sunt aici. 

— Eşti aşezată? 

— Da 

— Torei? 

— Torc. 

— Lână cenuşie? 

— Cenuşie. 

— Pentru caftan? 

— Pentru caftan. 

El s-a mişcat înspre ea. Apoi a întrebat încă o dată: 

— Noră, eşti aici? 

— Sunt aici. 

— Eşti aşezată? 

— Da. 

— Torei? 

— Torc. 

— Lână cenuşie? 

— Cenuşie. 

— Pentru caftan? 

— Pentru caftan. 

Ea s-a ghemuit într-un colț. El s-a mişcat din nou, a venit la doi paşi de ea. 

El s-a mişcat a treia oară. Ea nu a spus nicio rugăciune. El a sugrumat-o, apoi s-a întins la loc în 
sicriul lui. 

Fii lui au luat trupul femeii, iar în seara următoare, ascultând de cuvântul tatălui lor, au trimis 
altă noră să stea de veghe. Ei i s-a întâmplat acelaşi lucru: el a sugrumat-o aşa cum făcuse şi cu 
prima. 

Dar a treia era mai isteaţă decât celelalte două. Ea a spus că şi-a scos crucea, dar de fapt a 
păstrat-o. S-a aşezat şi a tors, dar şi-a spus în gând rugăciuni tot timpul. 

Miezul nopţii soseşte. Zice socrul din sicriul lui: 

— Noră, eşti aici? 


— Sunt aici, răspunde ea. 

— Eşti aşezată? 

— Da. 

— Torei? 

— Torc. 

— Lână cenuşie? 

— Cenuşie. 

— Pentru caftan? 

— Pentru caftan. 

La fel s-a întâmplat şi a doua oară. A treia oară, chiar când el voia să se năpustească asupra ei, ea 
a pus crucea pe el. Socrul a căzut jos şi a murit. Ea s-a uitat în sicriu; acolo erau atât de mulţi bani! 
Socrul voise să îi ia cu el, sau, din câte se vede, să îi ia numai cineva care l-ar fi putut întrece în 
viclenie. 


Ursul Kostolom şi Ivan, fiul de negustor 
poveste rusească 


De frica unui urs niciun țăran nu mai ieşea la câmp, dar asta până ce a apărut Ivan, fiul de 
negustor. 

În anii de demult, în zilele acelea care s-au şters din amintirea noastră, în timpul moşilor şi 
strămoşilor noştri, trăia în pădurile întunecate din preajma Muromului un urs fioros, pe nume 
Kostolom (Frânge-Oase). A băgat în oameni aşa o spaimă, că niciun suflet nu se încumeta să plece 
în pădure după lemne, iar copiii uitaseră de mult drumul după ciuperci şi zmeură. Dacă ursul 
vrăjmaş dădea peste un cal, o vacă sau un călător necugetat, îl strângea în labele sale grele de mijloc 
şi de cap, de se auzeau trosniturile prin toată pădurea şi prin împrejurimi. Îi crăpa capul, îi mânca 
creierii şi-i sugea sângele, iar oasele i le rodea până când rămâneau albe. De aceea a şi fost numit 
Kostolom, Frânge-Oase. Oamenii nu-şi puteau da seama ce era cu el. Unii spuneau că a fost trimis 
de Dumnezeu să-i pedepsească pe păcătoşi, alții credeau că e un vrăjitor prefăcut în urs, alţii erau de 
părere că era Leşcii, duhul pădurilor, care lua înfăţişare de urs, şi, în sfârşit, alții spuneau că e 
Necuratul însuşi, în piele de urs. Oricum ar fi fost, este sigur că nimeni dintre cei în viaţă nu îl 
văzuse, dar toți erau încredinţaţi că, atunci când Kostolom merge prin pădure, e cât pădurea de 
mare, iar când se târăşte prin iarbă, e cât iarba de jos. Sufereau bieţii țărani din satele învecinate şi 
le era greu şi lor, pentru că se temeau să iasă pe câmp la lucru sau să ducă vitele la păşune din cauza 
fricii de urs. Puternicii viteji Ilia Muromeţ şi Dobrinia Nikitici nu mai erau de mult pe lume, până şi 
oasele le putreziseră. Spadele fermecate, armurile şi lăncile lor ruginiseră, aşa că nu era nimeni care 
să-i scape pe țărani de necaz şi să curețe pădurea din Murom de ursul Kostolom. 

Au trecut ani nenumărați, dar ursul Kostolom tot îşi mai făcea de cap prin pădurile din Murom. 

lată că a nimerit odată într-un cătun din vecinătatea pădurii un tânăr înalt şi puternic, chipeş, 
bălai, cu bujori în obraji şi cu chipul luminos ca soarele. Toate fetele şi femeile tinere îl sorbeau din 
ochi, iar flăcăii îşi muşcau buzele de pizmă. Nou-venitul ţinea pe umăr o legătură uriaşă cu mărfuri, 
iar în mână avea o ghioagă grea, din fier, pe care o învârtea ca pe o pană de păun. 

— Bună vreme, bunule viteaz! a intrat în vorbă cu el Vavila, starostele satului. De unde vii şi 
încotro te îndrepți? 

— Nu prea departe, unchiule. Sunt de pe lângă oraşul Kovrov, din satul Hvorostov, şi ţin de 
biserica „Naşterea lui Hristos”. Mă îndrept spre târgul din Mokarievo. 

— Ce mărfuri ai? Să nu-ți fie cu supărare! 

— Tot felul de lucruri trebuitoare ţăranului şi fleacuri muiereşti: baticuri, cercei şi ineluşe. 

— Dar cum ţi se spune, negustorule? 

— Mă cheamă Ivan, fiul de negustor! 


— Şi nu ţi-e teamă să umbli singur cu marfa prin lumea largă? 

— De ce să-mi fie, unchiule? Împotriva fiarelor am ghioaga asta, iar cu omul rău mă descurc cu 
pumnii. 

— Animalele nu seamănă unele cu altele, bunule viteaz. Iată, şi noi avem aici, în coastă, un 
necaz care bântuie pădurea Muromului: ursul Kostolom. Nu iartă nimic, nici oamenii, nici 
animalele, fie ele mari sau mici. 

— Lăsaţi-l în seama mea! zise Ivan, fiul de negustor, răsucind mânecile frumoasei lui cămăși. Îl 
dovedesc eu, chiar de-ar fi cu stea în frunte! De mult timp aud tot felul de zvonuri despre acest urs 
şi aş vrea să văd cum arată! Am un chef nebun să dau ochii cu el... Ce vă holbaţi aşa la mine? se 
întoarse el către flăcăii care râdeau cu gura până la urechi, fiindcă îl socoteau lăudăros. Încercaţi-vă 
puterile cu mine! Nu câte unul, fiindcă nu văd printre voi pe vreunul care mi-ar sta împotrivă, ci cât 
mai mulți, prindeți-vă de braţele mele! 

I s-au prins câte patru oameni de fiecare mână şi se țineau din toate puterile. Ivan, fiul de 
negustor, s-a scuturat şi toți au căzut ca muştele. 

— Asta n-a fost decât o joacă! Dar cine vrea să se încredinţeze de puterea mea n-are decât să se 
măsoare cu arşinul meu! 

Cei care se apropiau de ghioagă nu reuşeau nici cu amândouă mâinile să o clintească de la 
pământ. 

— Nu mă miră! zise Ivan, fiul de negustor. Are pe puţin douăsprezece puduri. Acum, priviţi! 

A luat ghioaga, a învârtit-o niţel prin văzduh şi a zvârlit-o atât de sus, încât s-a făcut nevăzută, iar 
când s-a întors cu şuier ascuţit, s-a înfipt în pământ de o jumătate de stânjen. Ivan, fiul de negustor, 
s-a apropiat de locul unde căzuse ghioaga, a scos-o din pământ ca pe un morcov, s-a uitat la toți cu 
o privire aspră, făcându-i să li se usuce cerul gurii de spaimă, şi le-a spus: 

— Râdeţi, vitejilor! Sau voi numai cu gura mutaţi munţii din loc? Curaj! Nu-l iertaţi pe lăudăros! 

— Bravo, puternicule! au strigat toți într-un glas, cu mic, cu mare. Starostele Vavila l-a luat 
acasă la el pe Ivan, fiul de negustor, a încălzit baia pentru oaspetele cel drag, l-a ospătat şi l-a lăsat 
să se odihnească. 

A doua zi, când nici nu se luminase bine de ziuă, Ivan, fiul de negustor, s-a trezit, s-a spălat, şi-a 
făcut rugăciunea şi, lăsându-și legătura cu marfă la staroste, şi-a luat ghioaga şi a purces spre 
pădure. 

În ziua aceea niciun țăran nu a ieşit la muncă. S-au adunat cu toţii în faţa bisericii şi au început să 
se roage la Dumnezeu pentru ca Ivan să-i poată veni de hac ursului Kostolom. Au uitat şi de 
mâncat, şi de băut. Muierilor le-a dat ciorba în foc, mâncarea s-a prins de fundul oalelor şi pâinea 
le-a ars în cuptoare, dar nimănui nici prin cap nu i-a trecut să se ducă la masă. 

Au aşteptat vreme îndelungată, dar Ivan întârzia să apară. Soarele s-a dus către asfințit. Toţi 
țăranii şi-au luat inima-n dinţi, au ieşit din sat, s-au oprit lângă grădini şi şi-au aţintit privirile spre 
pădure. Le era milă de Ivan, fiul de negustor, fiind încredinţaţi că spre nenorocul lui a făcut-o pe 
viteazul. Iar frumoasele fete îşi ascundeau în taină suspinele în mânecile bluzelor de stambă. 

Deodată s-a auzit din pădure un răcnet atât de puternic, încât toţi s-au cutremurat. S-au uitat cu 
luare-aminte şi au văzut că dintre copaci o luase la fugă un urs negru uriaş, iar în spatele lui stătea 
călare Ivan, fiul de negustor, ținându-l cu mâinile de urechi şi îndemnându-l cu cizmele care aveau 
placheuri de fier. Ghioaga îi era prinsă la cingătoare şi, din galopul ursului, se bălăbănea şi se lovea 
de spinarea acestuia. 

După puțin timp, ursul, cu voinicul viteaz în spate, s-a apropiat de sat şi a căzut fără suflare, 
chiar în locul unde erau adunaţi sătenii. Ivan, fiul de negustor, a sărit din spatele ursului, a pus mâna 
pe ghioagă şi i-a crăpat capul. 

— lată, oameni buni! le spuse fiul negustorului. Priviţi şi vă bucuraţi! 

Kostolom zăcea cu oasele frânte. 

După aceea Ivan a intrat la staroste, a băut un pahar-două de vin alb, s-a ospătat cu ce a lăsat 
Dumnezeu, i-a mulțumit gazdei pentru ospitalitate, şi-a aruncat desaga pe umăr şi le-a urat sătenilor 


tot binele. 

— Cum să te răsplătim pentru binele pe care ni l-ai făcut? 

— Cu un cuvânt bun şi cu rugăciuni pentru sănătatea mea, le-a răspuns Ivan, fiul de negustor. 

— Şi blana ursului? au întrebat sătenii. E a ta! 

— Să rămână la voi. Păstraţi-o în sat şi amintiți-vă de Ivan, fiul de negustor. 

Spunând acestea, a făcut o plecăciune şi s-a dus în drumul lui. 

După plecarea lui Ivan, fiul de negustor, sătenii au chefuit trei zile şi trei nopţi de bucurie că au 
scăpat de ursul Kostolom. 

Şi eu pe-acolo am trecut, mied şi bere am băut, pe mustăți mi se prelingeau, dar în gură nu 
nimereau. 


Unde-s mulți puterea creşte 
poveste rusească 


Ajutând vei fi ajutat! 


Într-o pădure, odată, o căprioară se prinse în laţul pus de un vânător. Disperată, începu să se 
zbuciume, dar nu izbuti să se salveze. Din întâmplare, iată trecând chiar prin locul acela câțiva 
iepuraşi, prieteni de-ai căprioare. Şi unde n-au început iepuraşii să ronţăie şi să ronţăie, ca să-i 
poată găsi o ieşire prietenei lor, căprioara. Dar până ce să termine lucrul lor iepuraşii, parcă se auzi 
un foşnet îndepărtat, în pădure. Într-adevăr, se apropia chiar vânătorul care pusese capcana aceea. 

Înlemniseră şi căprioara şi iepuraşii, de spaimă, ca nu cumva să ajungă vânătorul acolo, înainte 
de a putea ei s-o elibereze pe prizonieră. Dar un cârd de păsări care zburau pe deasupra lor, privind 
cu încântare la hărnicia iepuraşilor, cu inima cât un purice, dar cu sufletul de aur, se grăbiră să-i 
scoată din impas pe prietenii lor. Şi zburând în întâmpinarea vânătorului, începură să-şi zbată aripile 
repede-repede, făcând mereu ocoluri pe deasupra capului său, ca să-l abată din drum, să-l facă să 
întârzie, ca să poată fi salvată căprioara şi bieții iepuraşi. 

Şi într-adevăr, păsările îi atraseră atenția; dar când era gata să ochească pe una din ele, iată că o 
viespe se grăbi şi ea sa le ajute pe bietele păsări miloase, să nu fie jertfite şi cu o clipă înainte de a o 
ochi, îl înțepă pe straşnicul vânător, de-l făcu să tragă cu puşca în aer. Plictisit de joaca fără de folos 
cu păsările care mai mult îl necăjiseră, se duse înfipt spre capcana lui, curios să vadă ce se prinsese 
în plasă. 

Cum însă iepuraşii nu stătuseră degeaba până atunci, au avut timp să roadă atât cât să salveze pe 
nevinovata căprioară. Şi astfel, unindu-şi puterile, toţi aceşti prieteni ai pădurii s-au ajutat unii pe 
alții în ziua aceea, încât vânătorul s-a întors acasă fără nicio pradă. 


Poveste despre Ukroma herghelegiul 


poveste rusească 
Buturuga mică răstoarnă carul mare. 


Se află oare cineva la noi în Rusia care să cuteze să-şi măsoare puterile cu mine în luptă şi să-şi 
încrucişeze paloşul cu al meu? strigă viteazul Baklan în fruntea oștirii poloveţe. Şi avea acest 
Baklan capul cât un butoi de bere, sprâncenele aspre ca părul de porc, iar barba ca stuful. Când sufla 
vântul în ea, scotea un şuier. Avea un paloş fermecat aşa de lat, că puteai prăji clătite pe el. lar 
armurile sale, când le scotea şi le punea în car, nu le puteau urnii din loc nici măcar trei perechi de 
boi. 


— Chiar nu se găseşte niciun luptător care să se măsoare cu mine? a strigat viteazul Baklan mai 
tare decât prima dată. 

Cneţii, voievozi şi vitejii au tăcut mâlc, ţinându-şi răsuflarea. Toţi cunoşteau puterea nemăsurată 
a lui Baklan şi auziseră că poate ucide un taur cu un singur deget. 

lată însă că s-a ivit Ukroma Herghelegiul, care a venit în faţa cnejilor şi a voievozilor şi le-a zis: 

— Înălțimile Voastre, cneji şi voievozi! Nu daţi poruncă să fiu osândit la moarte, ci ascultaţi-mi 
cuvântul! În anii dinainte aveam şi eu ceva putere: când se brodea să-mi iasă în cale un urs sau o 
altă fiară fioroasă, îi sfâşiam la fel de lesne cum te-ai scărpina după ureche. Îngăduiţi-mi, înălțimile 
Voastre, cneji şi voievozi, să ridic mâna şi asupra acestei fiare sălbatice! 

Cnejii, voievozii şi vitejii au ridicat din umeri şi i-au spus lui Ukroma Herghelegiul că, dacă i s-a 
urât cu viața şi s-a împăcat cu Dumnezeu, ei nu-l vor opri să meargă la o moarte sigură. Şi a plecat 
Ukroma Herghelegiul să-l înfrunte pe uriaş. 

De îndată ce l-a văzut, Baklan a izbucnit în hohote de râs atât de puternice, încât cnejilor şi 
voievozilor au început să le ţiuie urechile. 

— Ce luptător îmi trimiteţi? O jumătate de duzină de-alde el nu-s prea mulţi ca să-i strivesc sub 
un singur călcâi! 

— Nu te mai grozăvi atât, ciomag chel ce eşti! îi zise Ukroma Herghelegiul. Oamenii breji socot 
că nu trebuie să spui hop până ce n-ai sărit! N-ai vrea să ne măsurăm în luptă dreaptă? Dacă te 
învoieşti, zvârle satârul ăsta! Tatăl meu are multe fiare vechi ca ale tale, numai că la noi nu sunt 
folosite în luptă de vitejii voinici, ci se proptesc cu ele porțile peste noapte! 

— Fie pe-a ta! îi răspunse viteazul Baklan şi-şi aruncă paloşul fermecat în țărână. 

— Dar ce-i aceea pe cap la tine? l-a întrebat Ukroma Herghelegiul. Din aşa troace de tuci, tătuca 
le dă de mâncare câinilor! Noi nu-i trimitem la luptă pe vitejii noştri cu dintr-astea! 

— Am să-mi scot şi asta, dacă nu ţi-e pe plac! a spus râzând viteazul Baklan şi şi-a lepădat 
înaltul coif de oţel. 

— Dă Jos şi aceea! i-a spus din nou Ukroma. La noi cu asemenea plase copiii prind păsări 
mărunte. Vitejii noştri nu pun pe ei aşa ceva! 

— O dau jos şi pe asta, dacă te temi că ai să te prinzi în ea ca un pițigoi! i-a răspuns Baklan 
râzând şi şi-a scos cămaşa de zale. 

În acest fel, Ukroma Herghelegiul l-a făcut pe uriaş să-şi lepede toată armura, nelăsându-i nici 
coif, nici mănuşi, nici teacă, nici apărători de fier. După ce şi-a lepădat toată armura, viteazul 
Baklan a râs cu răutate şi i-a spus: 

— Şi fără astea am să te strivesc ca pe-o musculiță! 

Cei doi luptători s-au repezit unul la altul ca nişte fiare sălbatice. Uriaşul l-a prins pe Ukroma în 
braţe, l-a strâns, vrând să-l sugrume, numai că acesta era tare ca o piatră de moară. Oricât s-a 
străduit uriaşul, coastele lui Ukroma au rămas întregi. Ukroma pufnea şi îşi arcuia trupul. S-a înfipt 
în Baklan ca un păianjen. Agăţându-se de subsuori cu amândouă mâinile, şi-a încleştat degetele şi i- 
a smuls două bucăţi de carne. 

Uriaşul a urlat de durere şi şi-a lăsat braţele în jos, iar Ukroma s-a ridicat de parcă nimic nu s-ar 
fi întâmplat şi, nedându-i răgaz să-şi adune puterile, l-a apucat de picioare, l-a zgâlţâit şi l-a aruncat 
la pământ ca pe un snop de ovăz. 

Toată suflarea creştină a scos un chiot de bucurie, iar oştirea poloveţilor a oftat adânc de parcă i 
s-ar fi despărțit sufletul de trup. Ukroma şi-a dus până la capăt promisiunea făcută enejilor şi 
voievozilor: a pus mâna pe paloşul fermecat al uriaşului şi, dintr-o singură lovitură, i-a retezat 
capul. Atunci oştirea duşmană s-a clătinat şi a rupt-o la fugă de pe câmpul de luptă, făcând pământul 
să se cutremure. Cneţii şi voievozii ruşi au chefuit trei zile în şir pe locul unde s-a dat lupta. L-au 
cinstit şi l-au lăudat pe Ukroma Herghelegiul, i-au dat o armură de viteaz şi l-au numit Ukroma 
viteazul puternic şi neînfricat, mângâietorul inimilor ruşilor şi spaima poloveților. 


Un iepure inimos 
poveste rusească 


Dacă te ţii de cuvânt trăieşti mai mult! 


Odată un iepure s-a făcut vinovat în faţa lupului. Fugea el aproape de vizuina lupului, când 
acesta îl văzu şi-l strigă: 

— lepuraşule drăguţ, opreşte-te! 

Iar iepurele nu numai că nu s-a oprit, dar a fugit mai repede. 

Atunci lupul din trei sărituri l-a prins şi i-a spus: 

— Pentru că nu te-ai oprit de la primul meu cuvânt, iată-mi hotărârea: te condamn la moarte! 
Dar, deoarece sunt sătul acuma şi lupoaica mea e sătulă şi mai am rezerve pentru cinci zile, să stai 
sub tufişul ăsta şi să-ţi aştepţi rândul. Şi poate... ha, ha... te voi ierta. 

Stă iepurele pe labele dinapoi în tufiş şi nu se mişcă. Se gândeşte la acelaşi lucru: peste câteva 
zile sau poate câteva ore trebuie să-i vină moartea. Se uită el în partea unde se află vizuina lupului şi 
de acolo îl priveşte un ochi strălucitor. Dar altă dată a fost mai rău: iese lupul cu lupoaica şi încep să 
se plimbe în poiană, pe lângă el. Se uită la el şi lupul spune ceva lupoaicei, pe limba lor, şi amândoi: 
ha, ha, ha! Şi după ei vin, jucându-se, puii care se alintă. 

Iar inima lui de iepure bate, bate! 

Niciodată n-a iubit el viaţa ca acum. Era un iepure chibzuit, care tocmai găsise o iepuroaică şi 
voia să se însoare. La ea, la logodnica lui fugea în momentul când lupul l-a apucat de ceafă! 
Probabil că ea îl aşteaptă şi acum şi se gândeşte: m-a păcălit iepuraşul. Dar poate l-a aşteptat, l-a 
aşteptat şi apoi a plecat. Dar poate fi şi altfel: s-a jucat, sărăcuța, prin, tufişuri şi a înhăţat-o lupul! 
Se gândeşte bietul iepure şi-l îneacă lacrimile. 

Şi iată, şade el odată noaptea şi dormitează. Visează că parcă cineva îl împinge în coaste. Se uită 
înapoi, iată: fratele logodnicei sale, care-i spune: 

— Mireasa ta moare. A auzit ce nenorocire a căzut pe capul tău şi s-a ofilit într-o oră. Acuma are 
un singur gând:” Oare aşa voi muri, fără să-mi iau rămas bun de la scumpul meu?” 

Ascultând aceste vorbe, inima lui de iepure se rupea în bucăţi. Pentru ce a meritat soarta sa 
amară? A trăit liniştit, n-a supărat pe nimeni. Aşa ar fi zburat spre ea şi ar fi luat-o uşor de urechi, ar 
fi mângâiat-o. 

— Să fugim! îi spuse trimisul. 

Auzind acest îndemn, iepurele aproape că se transformă pentru un minut, se strânse ghem şi-şi 
puse urechile pe spinare. lată, iată, va sări... şi va scăpa! Nu trebuia însă în acea clipă să privească 
vizuina lupului. 

— Nu pot, spuse, nu mi-a dat voie lupul! 

Iar lupul, în acest timp, toate le vedea şi le auzea. 

— Să fugim! spuse din nou trimisul. 

— Nu pot! repetă iepuraşul. 

— Ce tot şoptiţi acolo, răufăcătorilor? Răcneşte lupul dintr-o dată. Amândoi iepurii au 
înmărmurit. L-a prins pe trimis! Ah logodnica va fi şi fără mine, şi fără frate, pe amândoi îi vor 
mânca lupul şi lupoaica! 

Şi-au revenit în fine iepurii, în timp ce în faţa lor amândoi lupii clănțăneau din dinți, iar ochii lor 
în întunericul nopţii luminau ca nişte felinare. 

— Nu, excelență, nimic, aşa între noi... consăteanul a venit să mă vadă! bolborosea 
condamnatul, murind de frică. 

— Nimic, nimic! Vă cunosc eu! Spuneţi, despre ce e vorba? 

— Aşa şi aşa, excelenţă, a zis fratele miresei. Soră-mea, mireasa lui, moare, şi vă roagă, nu s-ar 
putea să-i dați drumul să-şi ia rămas-bun de la ea? 

— Hm... e bine că mireasa îşi iubeşte mirele, spuse lupoaica. Asta înseamnă că vor avea mulți 


iepuraşi, care sunt pe plac lupilor. Şi noi ne iubim şi avem mulți pui. Câţiva umblă pe câmp, iar 
patru şi acuma trăiesc cu noi împreună. Lupule! Îl lăsăm pe mire să-și ia rămas-bun de la mireasă? 

— Dar el trebuia să fie mâncat poimâine... 

— Eu, excelența voastră, mă voi întoarce! s-a grăbit condamnatul. 

Şi, ca lupul să n-aibă îndoiala că se va întoarce, s-a prefăcut atât de bine, că însuşi lupul l-a privit 
cu admiraţie şi s-a gândit: „lată, dacă aş fi avut asemenea soldați!” 

Iar lupoaica s-a întristat şi a spus: 

— lată, uită-te! ce mult îşi iubeşte iepuroaica! Neavând ce face, lupul a hotărât plecarea iepurelui 
în permisie, dar cu condiţia să se întoarcă la timp. Iar fratele miresei rămânea ca ostatec. 

— Dacă nu te întorci peste două zile, la ora şase dimineaţa, a spus el; eu îl voi mânca pe el în 
locul tău, iar dacă te întorci, vă mănânc pe amândoi, dar poate... ha, ha, ha... vă iert! 

A pornit iepurele ca săgeata. Fugea de tremura pământul. Dacă se întâmpla în calea lui un munte, 
el îl trecea cu un „ura”, dacă era un râu, el numai căuta vadul, ci îl trecea înot. Trebuia să ajungă 
departe. Într-o altă împărăție, să facă baie şi să se însoare. 

— Mă voi însura neapărat, tot repeta el în fiecare minut, apoi voi veni îndărăt, ca să ajung la 
timp, hrană lupului la micul dejun. Chiar păsările se mirau de viteza urecheatului. 

În fine, a ajuns. Câtă bucurie a fost nu se poate spune nici în poveste. 

Cum l-a văzut tânăra iepuroaică pe scumpul ei, a uitat de boală, s-a ridicat pe lăbuţele dinapoi, 
şi-a agăţat o tobă de gât şi dă-i cu lăbuţele în ea! Au venit în fugă mătuşile din toate părțile, naşii şi 
surorile. Toţi voiau să-l vadă. 

Singur mirele stătea pierdut. N-a apucat bine să-şi mângâie mireasa, că trebuia să se 
călătorească. 

— De ce te grăbeşti atâta? glumeşte mama-iepuroaică. 

— Trebuie să mă întorc. Lupul m-a lăsat numai pentru o zi. Şi a povestit el toate cele petrecute. 
Povesteşte şi singur varsă lacrimi amare. Să se întoarcă nu vrea, iar ca să nu se întoarcă, nu se poate. 
Şi-a dat cuvântul, iar el e un iepure stăpân pe cuvântul lui. Mătuşile şi surorile au judecat cazul şi au 
spus: 

— Niciodată în neamul nostru iepuresc nu s-a întâmplat ca un iepure să înşele pe careva! 

Dimineaţa, iepurele era însurat, iar seara îşi lua rămas-bun de la tânăra-i soție. 

— Lupul mă va mânca fără doar şi poate, spuse el, iar tu să-mi păstrezi o amintire plăcută. Dar 
poate lupul... ha, ha... mă va ierta! 

Şi a dispărut! 

În timp ce iepurele făcea nunta, în locul cu pricina s-au petrecut mari nenorociri. Au căzut ploi 
mari şi râurile s-au revărsat şi au inundat zeci de kilometri. În alt loc s-au certat doi împărați şi au 
pornit cu război unul contra altuia. În al treilea loc a apărut holera. Iepurele a trebuit să ocolească 
sute de kilometri. Afară de aceasta, lupii, vulpile, bufniţele îl pândeau la fiecare pas. 

Era deştept iepurele, a socotit dinainte să-i rămână cam trei ceasuri, dar când începură opreliştile 
una după alta, inima îi îngheță de frică. Avea picioarele rănite de pietre, şoldurile zdrelite, blana pe 
el bucăţi, din cauza ramurilor cu ghimpi, ochii îi avea tulburi, iar lui îi rămăsese încă mult de 
alergat. 

Nu se uita la munţi, văi, mlaştini, păduri. De câte ori inima nu era gata să-i plesnească, dar el a 
pus stăpânire şi pe ea şi pe bătăile ei fără rost... 

lată că ziua se arată. Bufniţele, liliecii încep să se tragă la dormit, în aer miroase a răcoare şi 
dintr-odată orice zgomot încetează. 

Iar iepurele tot fugea şi avea acelaşi gând: „Oare va reuşi să-l scape pe prietenul său?” S-au 
înroşit zorii. Pe orizontul depărtat un foc a colorat norii mai tare şi mai tare, s-a aprins roua în iarbă, 
s-au trezit păsările de zi, au început să forfotească furnicile, să şoptească plantele din câmp, din ce 
în ce mai tare. 

În fine şi muntele, mlaştina şi vizuina lupului... „A întârziat iepurele, a întârziat!” Încordându-şi 
ultimele forțe, ajunge în vârful muntelui... A reuşit! Dar el nu mai poate fugi şi cade istovit. Oare va 


reuşi? Vizuina lupului este în faţa lui. Pe undeva, departe, bate ora şase, bate ca un ciocan în inima 
iepurelui istovit. 

La ultima bătaie, lupul s-a ridicat, s-a întins şi, de plăcere, a dat din coadă. Iată, s-a apropiat de 
ostatec, l-a apucat cu ghearele, i le-a înfipt în burtă, ca să-l rupă în două jumătăţi, una pentru el şi 
alta pentru lupoaică. Puii s-au aşezat în jurul lor. 

— Aici sunt! Aici! a strigat iepurele ca o sută de mii de iepuri laolaltă şi s-a rostogolit pe pantă 
spre mlaştină. 

Şi lupul l-a lăudat: 

— Văd, a spus el, că se poate avea încredere în iepuri. Şi iată hotărârea mea: Stați un timp 
amândoi sub acest tufiş, iar la urmă... ha, ha... vă scap de orice necaz. 


Fierarul şi diavolul 
poveste rusească 


Nu-ţi încerca forțele de unul singur cu diavolul. 


A fost odată ca niciodată un fierar, iar el avea un fiu, un băiat isteţ de vreo şase anişori. Într-o zi, 
bătrânul a mers la biserică şi, cum stătea înaintea unei picturi a Judecăţii de Apoi, a văzut un diavol 
pictat acolo — unul atât de îngrozitor! — negru, cu coarne şi coadă. 

— Vai de mine! îşi spune el. Ce-ar fi să pun să îmi picteze şi mie unul la fierărie! 

Aşa că a tocmit un zugrav şi i-a cerut să îi picteze pe uşa fierăriei un diavol exact precum cel pe 
care îl văzuse în biserică. Zugravul l-a pictat. De atunci înainte, bătrânul, de câte ori intra în fierărie, 
se uita la diavol şi spunea: 

— Bună dimineaţa, camarade! 

Apoi făcea focul în cuptor şi îşi începea munca. 

Ei bine, fierarul a trăit în bună înţelegere cu diavolul vreo zece ani. Apoi s-a îmbolnăvit şi a 
murit. Fiul lui 1-a luat locul drept cap al familiei şi a luat fierăria în mâinile lui. 

Dar nu îi acorda diavolului atenție aşa cum făcuse bătrânul. Când mergea dimineaţa la fierărie, 
nu îi spunea niciodată „bună dimineaţa”; în loc să îi spună vreun cuvânt amabil, el lua cel mai mare 
baros pe care îl avea la îndemână şi îl lovea pe diavol de trei ori drept în frunte, apoi se apuca de 
treabă. Iar când venea vreuna din sărbătorile Domnului, el mergea la biserică şi aprindea lumânări 
pentru fiecare sfânt, iar pe demon îl scuipa în faţă. 

Astfel au trecut trei ani, el dându-i în tot acest timp diavolului în fiecare dimineaţă câte un ciocan 
sau un scuipat. Diavolul a îndurat şi a îndurat, dar în cele din urmă s-a săturat. Era prea mult pentru 
el. 

„M-am săturat de neobrăzarea lui!” îşi spune el. „Ce-ar fi să folosesc un pic de amabilitate şi să 
îi trag o păcăleală!” 

Aşa că diavolul a luat înfăţişarea unui tânăr şi a mers la fierărie. 

— Ziua bună, unchiule! zice el. 

— Ziua bună! 

— Ce-ai zice, unchiule, dacă m-ai lua de ucenic? Măcar ți-aş putea căra cărbuni şi sufla în foaie. 

Fierarului 1-a surâs ideea. 

— De ce n-aş face-o? a răspuns el. Doi sunt mai buni ca unul. 

Diavolul a început să înveţe meserie; la sfârşitul unei luni, ştia mai mult despre fierărie decât 
stăpânul său, putea face tot ce stăpânul lui nu putea. Era o încântare să îl priveşti! Nu se poate 
descrie cât de mulțumit era stăpânul de el, cât de mult ținea la el. Uneori, stăpânul nu intra deloc în 
fierărie, ci lăsa toată treaba pe mâna ucenicului, care se ocupa de tot ce trebuia. 

Ei bine, s-a întâmplat într-o zi ca stăpânul să nu fie acasă, iar ucenicul a fost lăsat singur în 
fierărie. După o vreme a văzut o doamnă bătrână mergând pe uliţă în trăsura ei. Atunci a scos capul 


pe uşă şi a început să strige: 

— Hei, domnilor! Fiţi buni şi intraţi aici! Am deschis o nouă afacere; prefacem oamenii bătrâni 
în unii tineri. 

Doamna a sărit din trăsură într-o clipă şi a intrat în fierărie. 

— Cu ce te lauzi acolo? Vrei să spui că este adevărat? Chiar poți face aşa ceva? l-a întrebat ea pe 
tânăr. 

— Nu suntem aici ca să învăţăm ce să facem! a răspuns diavolul. Dacă nu aş fi putut s-o fac, nu 
aş fi chemat oamenii să încerce. 

— Şi cât costă? a întrebat doamna. 

— Cinci sute de ruble cu totul. 

— Ei bine, uite banii aici; fă-mă tânără. 

Diavolul a luat banii, apoi a trimis-o pe doamnă în sat. 

— Mergi, zice el, şi adu-mi două găleți pline cu lapte. După aceea a luat un cleşte, a prins-o pe 
doamnă de picioare, a aruncat-o în cuptor şi a ars-o; nu au mai rămas din ea decât oasele. 

Când au fost aduse gălețile cu lapte, el le-a golit într-o copaie mare, apoi a adunat toate oasele şi 
le-a pus în lapte. Şi ce să vezi! După vreo trei minute, doamna a ieşit din lapte — vie, tânără şi 
frumoasă! 

Ei bine, ea s-a urcat în trăsură şi a plecat acasă. Acolo a mers direct la bărbatul ei, iar el se uita 
lung la ea, dar nu ştia că era nevasta lui. 

— La ce te uiţi? zice doamna. Sunt tânără şi dichisită, vezi, şi nu vreau să am un bărbat bătrân! 
Du-te imediat la fierărie şi pune-i să te facă tânăr; dacă nu, nici nu vreau să te cunosc! 

Nu era cale de scăpare; a pornit boierul. Dar la vremea aceea, fierarul se întorsese acasă şi intrase 
în fierărie. S-a uitat împrejur; ucenicul nu era de găsit. A căutat şi a tot căutat, a întrebat şi a tot 
întrebat, nu a aflat nimic; nu era nici urmă de tânăr. S-a apucat de treabă şi ciocănea de zor, când, 
deodată, apare boierul şi intră direct în fierărie. 

— Fă-mă tânăr, zice el. 

— Eşti în toate minţile, boierule? Cum să te poată face tânăr cineva? 

— Fi, haide! Tu ştii totul despre asta. 

— Nu ştiu nimic. 

— Minţi, ticălosule! Cum mi-ai făcut tânără nevasta, aşa să mă faci şi pe mine; altfel, nu voi mai 
putea trăi cu ea. 

— Dar nici nu am văzut-o pe nevasta dumitale. 

— Ucenicul tău a văzut-o şi e totuna. Dacă el a ştiut cum se face, cu siguranță tu, meşter bătrân, 
trebuie să fi învăţat să o faci cu mult timp în urmă. Hai acum! Apucă-te de treabă imediat! Dacă nu, 
va fi vai de tine. Voi pune să fii frecat cu un ştergar din scoarță de mesteacăn. 

Fierarul s-a văzut obligat să îşi încerce mâna şi să îl prefacă pe boier. A discutat cu vizitiul despre 
cum începuse treaba ucenicul cu doamna şi ce îi făcuse, apoi s-a gândit: 

„Fie! Voi face la fel. Dacă reuşesc, bine; dacă nu... ei, atunci trebuie să trag ponoasele 

Aşa că s-a apucat imediat de treabă, l-a dezbrăcat pe boier, l-a apucat cu cleştele de picioare, l-a 
băgat în cuptor şi a început să sufle din foaie. După ce l-a făcut tăciuni, i-a adunat rămăşiţele, le-a 
pus în lapte şi a aşteptat să vadă cât de repede iese din el un boier tânăr. A aşteptat o oră, două ore. 
Dar nu a ieşit nimic. A căutat în copaie. În ea nu era nimic altceva decât oase, şi alea arse! 

Chiar atunci, doamna a trimis slugile la fierărie, să întrebe dacă boierul e gata. Bietul fierar a 
trebuit să răspundă că boierul nu mai era. 

Când doamna a auzit că fierarul îi prefăcuse bărbatul în tăciuni, în loc să îl facă tânăr, ea a fost 
foarte furioasă, şi-a adunat toate slugile şi le-a poruncit să îl ducă la spânzurătoare. Zis şi făcut! 
Slugile au dat fuga acasă la fierar, au pus mâna pe el, l-au legat şi l-au târât până la ştreang. Dintr- 
odată a apărut tânărul care trăise în casa fierarului ca ucenic al lui şi l-a întrebat: 

— Unde te duc, stăpâne? 

— Vor să mă spânzure, a răspuns fierarul şi i-a povestit tot ce i se întâmplase. 


1? 


— Fi bine, unchiule! a spus diavolul, jură că nu mă mai loveşti niciodată cu barosul, ci că mă vei 
respecta aşa cum a făcut tatăl tău, iar boierul va fi viu şi tânăr într-o clipă. 

Fierarul a început să tăgăduiască şi să jure că nu va ridica niciodată barosul înaintea diavolului şi 
că îl va respecta. La aceste vorbe, ucenicul a dat fuga la fierărie şi la scurt timp după aceea s-a 
întors, aducându-l pe boier cu el şi strigând la slugi: 

— Stati! Staţi! Nu îl spânzurați! Uitaţi-l pe stăpânul vostru! 

Atunci ei au dezlegat funiile şi l-au lăsat pe fierar liber. 

De atunci înainte, fierarul nu l-a mai scuipat şi nu l-a mai lovit cu ciocanul pe diavol. Ucenicul a 
dispărut şi nu a mai fost văzut. lar boierul şi doamna lui au dus o viaţă îmbelşugată şi dacă nu au 
murit, încă mai trăiesc. 


Şarpele de apă 


poveste rusească 
In viață pentru fiecare cuvânt dăm socoteală. 


A fost odată o femeie bătrână care avea o fiică, iar fiica ei a mers într-o zi la iaz să se scalde cu 
celelalte fete. Toate şi-au dat jos iile şi au intrat în apă. Atunci din apă a ieşit un şarpe şi s-a târât pe 
ia fetei. După o vreme, fetele au ieşit şi au început să se îmbrace, iar fiica bătrânei a vrut să îşi pună 
şi ea ia, dar şarpele stătea pe ea. Ea a încercat să îl gonească, dar el nu voia să se mişte. Atunci 
şarpele a spus: 

— Dacă te măriți cu mine, îţi dau ia înapoi. 

Ea nu voia deloc să se mărite cu şarpele, iar celelalte fete au spus: 

— De parcă ai putea să te măriți cu el! Zi că da! 

Aşa că ea a spus: 

— Foarte bine, mă mărit. 

Apoi şarpele s-a dat de pe ie şi a intrat drept în apă. Fata s-a îmbrăcat şi a mers acasă. Imediat ce 
a ajuns, i-a spus mamei sale: 

— Mămico, mămico, uite aşa şi-aşa... un şarpe s-a târât pe ia mea şi zice: „Mărită-te cu mine, 
sau nu te las să îți iei ia.”, iar eu i-am spus: „Mă mărit.”. 

— Ce vorbeşti acolo, prostuțo? De parcă cineva s-ar putea mărita cu un şarpe! 

Aşa că ele au rămas aşa cum erau şi au uitat de şarpe. A trecut o săptămână, iar într-o zi au văzut 
atât de mulți şerpi, o armată, târându-se spre bordeiul în care stăteau ele. 

— Ah, mămico, scapă-mă, scapă-mă! a strigat fata, iar mama ei a închis uşa şi a stăvilit intrarea 
şerpilor cât de repede a putut. Şerpii ar fi dat buzna pe uşă, dar uşa era închisă; ar fi intrat pe sală, 
dar sala era închisă. Atunci, într-o clipă, ei s-au înfăşurat ca o minge, s-au aruncat spre fereastră, au 
spart-o şi s-au târât într-un grup în casă. Fata s-a urcat pe sobă, dar ei au urmat-o, au tras-o jos şi au 
scos-o din încăpere şi au dus-o afară. Mama ei o însoțea, plângând în hohote. 

Au mers cu fata la iaz şi au intrat drept în apă cu ea. Şi pe loc toţi s-au prefăcut în bărbaţi şi 
femei. Mama a rămas o vreme pe dig, a aşteptat un pic, apoi s-a întors acasă. 

Au trecut trei ani. Fata a trăit acolo jos şi a avut doi copii, un băiat şi o fată. Acum ea îl ruga 
deseori pe soțul ei să o lase să meargă să îşi vadă mama. Aşa că, într-o zi, el a dus-o la suprafața 
apei şi apoi la mal. Ea l-a întrebat înainte de a pleca: 

— Cum să te strig când am nevoie de tine? 

— Strigă: „Osip (Iosif), Osip, vino aici!”, iar eu voi veni, a răspuns el. 

Apoi el a intrat din nou în apă, iar ea a plecat acasă la mama ei, ducând fetiţa pe un braţ şi 
băieţelul de mână. Mama i-a ieşit în întâmpinare — era atât de încântată să o vadă! 

— Ziua bună, mamă! a spus fiica. 

— Ţi-a fost bine cât ai trăit acolo jos? a întrebat mama. 


— Chiar foarte bine, mamă. Viaţa mea acolo este mai bună decât a ta aici. 

Au stat jos o vreme şi au vorbit. Mama a pregătit cina şi ea a mâncat. 

— Care este numele soţului tău? a întrebat mama. 

— Osip, a răspuns ea. 

— Şi cum ajungi acasă? 

— Merg la dig şi strig: „Osip, Osip, vino aici!”, iar el va veni. 

— Întinde-te, fata mea, şi odihneşte-te puţin, a spus mama. 

Aşa că fata s-a întins şi a adormit. Mama a luat imediat un topor şi l-a ascuţit, apoi a mers cu el 
la dig. Şi când a ajuns la dig, a început să strige: 

— Osip, Osip, vino aici! 

Nici bine nu îşi arătase Osip capul din apă, că bătrâna a ridicat toporul şi i l-a tăiat. lar apa din 
iaz s-a întunecat de sânge. 

Bătrâna a mers acasă, iar când a ajuns acolo, fata ei s-a trezit. 

— Ah, mamă, zice ea. Am stat destul aici; mă duc acasă. 

— Dormi aici în noaptea asta, fata mea; poate nu mai apuci să mai stai cu mine. 

Aşa că fata a stat şi a petrecut noaptea acolo. Dimineaţă s-a trezit, iar mama ei i-a pregătit masa; 
a mâncat, apoi şi-a luat rămas bun de la mama ei şi a plecat, ducând fetiţa în braţe, în vreme ce 
băieţelul mergea în urma ei. Ea a ajuns la dig şi a strigat: 

— Osip, Osip, vino aici! 

Ea a strigat şi a tot strigat, dar el nu a venit. Apoi s-a uitat în apă şi a văzut un cap plutind prin ea. 
Atunci şi-a dat seama ce se întâmplase. 

— Vai! Mama l-a omorât! a strigat ea. 

Acolo, pe mal, ea plângea şi se văita. Apoi i-a strigat fetiţei ei: 

— Zboară ca o pitulice, de acum şi pentru totdeauna! 

Iar băieţelului i-a strigat: 

— Zboară ca o privighetoare, băiatul meu, de acum şi pentru totdeauna! lar eu, a spus ea, voi 
zbura ca un cuc, strigând: „Cucu!”, de acum şi pentru totdeauna! 


Preotul cu ochi lacomi 
poveste rusească 


Omule nu te minţii singur, ochii lui Dumnezeu le știu pe toate. 


În parohia Sfântul Nicolae trăia un popă. Ochii acestui popă erau ca ai oricărui altul. EI l-a slujit 
pe Nicolae mai mulți ani; şi a continuat să îl slujească până când a rămas fără casă şi fără masă. 
Atunci popa al nostru a strâns toate cheile bisericii, s-a uitat la icoana lui Nicolae, l-a bătut, de 
ciudă, peste umeri cu cheile, apoi a plecat din parohie încotro a văzut cu ochii. Şi pe când mergea 
pe drum, a dat dintr-odată peste un necunoscut. 

— Salutare, om bun! i-a spus străinul popii. De unde vii şi unde te duci? la-mă cu tine! 

Ei bine, au mers mai departe împreună. Au mers şi au mers cale de câteva verste, apoi au obosit. 
Era vremea să caute loc de odihnă. Acum, popa avea câțiva biscuiţi în sutană, iar tovarășul pe care îl 
luase cu el avea două prescuri. 

— Să mâncăm prescurile tale mai întâi, zice popa, apoi mâncăm şi biscuiţi. 

— Bine! răspunde străinul. Vom mânca prescurile mele şi vom ţine biscuiţii pentru mai târziu. 

Ei bine, ei au tot mâncat din prescuri; s-a săturat fiecare, dar prescurile au rămas la fel de mari. 
Pe popă îl rodea invidia. „Ehei”, îşi spune el, „o să i le fur!” 

După masă, bătrânul s-a întins să tragă un pui de somn, dar popa s-a tot gândit cum să îi fure 
prescurile. Bătrânul a adormit popa i-a tras prescurile din buzunar şi a început să ronțăie la ele pe 
furiş. Bătrânul s-a trezit şi s-a pipăit după prescuri; nu mai erau! 


— Unde sunt prescurile mele? a întrebat el. Cine le-a mâncat? Tu ai fost, popă? 

— Nu, nu eu! Pe cuvântul meu! a răspuns popa. 

— Bine, aşa să fie, a spus bătrânul. 

S-au sculat şi au pornit din nou la drum. Au mers şi au mers; dintr-odată drumul se împărțea în 
două. Ei bine, au mers amândoi în aceeaşi direcţie şi în scurtă vreme au ajuns în cutare ţară. În ţara 
aceea, fiica regelui trăgea să moară, iar regele dăduse de veste că aceluia care îi va lecui fata îi va da 
jumătate din regat şi jumătate din averea lui; dar dacă cineva încerca şi dădea greş, aceluia i se tăia 
capul şi i se înfigea într-un par. 

Ei bine, ei au ajuns acolo, şi-au croit drum cu coatele printre oamenii dinaintea palatul regelui şi 
au dat de veste că ei sunt doctori. O slugă a ieşit din palat şi a început să îi întrebe: 

— Cine sunteţi? Din ce oraşe, din ce familii? Ce vreţi? 

— Suntem doctori, au răspuns ei. O putem lecui pe prințesă! 

— Aha! Dacă sunteţi doctori, veniţi în palat. 

Aşa că au mers în palat, au văzut-o pe prinţesă şi i-au cerut regelui să le dea o odaie numai a lor, 
o vană cu apă, o sabie ascuţită şi o masă mare. Regele le-a dat toate aceste lucruri. Apoi ei s-au 
închis în odaie, au culcat-o pe prinţesă pe masă, au tăiat-o bucățele cu sabia cea ascuțită, au aruncat 
bucăţelele în vana cu apă, le-au spălat şi le-au clătit. După aceea au început să pună bucăţelele la loc 
împreună; când bătrânul sufla peste ele, bucăţelele se lipeau una de alta. După ce el a pus toate 
bucăţelele la locul lor, a mai suflat o dată peste ele. Prinţesa a început să tremure, apoi s-a ridicat 
bine-sănătoasă! Regele a venit chiar el la uşa odăii şi a strigat: 

— În numele Tatălui, al Fiului şi al Sfântului Duh! 

— Amin! au răspuns ei. 

— Ati lecuit-o pe prințesă? a întrebat regele. 

— Am lecuit-o, zic doctorii. Iat-o! Prinţesa a ieşit din odaie vie şi sănătoasă. Zice regele către 
doctori: 

— Ce fel de comori vreţi? Vreţi aur sau argint? Luaţi ce vă place. 

Ei bine, ei au început să ia aur şi argint. Bătrânul apuca doar cu degetul mare şi alte două degete, 
dar popa lua cu pumnul şi tot căra în punga lui, îndesând în ea şi ridicând-o câte puţin să vadă dacă 
era destul de puternic să o care. 

În cele din urmă, şi-au luat rămas bun de la rege şi au plecat pe drumul lor. Bătrânul i-a spus 
popii: 

— Vom îngropa banii aceştia şi vom merge să mai lecuim pe cineva. 

Ei bine, ei au mers şi au mers şi după o vreme au ajuns în altă ţară. Şi în ţara aceea regele ei avea 
o fiică ce trăgea să moară; şi el dăduse de veste că oricine i-ar fi lecuit fata ar fi primit jumătate de 
regat şi din averea lui, dar dacă ar fi dat greş, i s-ar fi tăiat capul şi ar fi fost înfipt într-un par. 

Atunci cel rău l-a ademenit pe popa cel invidios, spunându-i „de ce să nu meargă el să o 
lecuiască singur, fără să-i sufle o vorbă bătrânului, şi astfel să ia tot aurul şi argintul doar pentru 
el?”. Aşa că popa a mers pe dinaintea porţilor palatului, i-a făcut pe oameni să îl ia în seamă şi a dat 
de veste că era doctor. La fel ca mai înainte, i-a cerut regelui o odaie numai a lui, o vană cu apă, o 
masă mare şi o sabie ascuţită. Închizându-se în odaie, a culcat-o pe prinţesă pe masă şi a început să 
o taie cu sabia; şi oricât de mult se văieta şi striga prințesa, popa, fără a lua în seamă vaietele şi 
strigătele ei, a tăiat şi a tăiat la ea de parcă era o viţică. 

lar după ce a făcut-o bucățele, le-a aruncat în vană, le-a spălat, le-a clătit, apoi le-a pus la loc una 
câte una, exact aşa cum făcuse bătrânul, aşteptându-se să vadă toate bucăţelele cum se lipesc una de 
alta. El suflă peste ele... dar nu se întâmplă nimic! Mai pufăie odată... mai rău! Vedeţi, popa aruncă 
bucăţelele iar în apă, spală şi tot spală, clăteşte şi tot clăteşte, apoi le pune din nou împreună una 
câte una. Din nou suflă peste ele... dar tot nimic. 

„Vai de mine”, se gândeşte popa; „ce nenorocire!” 

În dimineaţa următoare regele vine şi se uită... doctorul nu a izbutit... doar a murdărit peste tot 
cu noroi trupul lipsit de viață! 


Regele a poruncit ca doctorul să fie dus la spânzurătoare. Atunci popa al nostru s-a rugat de el, 
strigând: 

— O, mărite rege! Fie totul aşa cum porunceşti! Cruţă-mă încă puțin! Voi da fuga la bătrân, iar el 
o va lecui pe prinţesă. 

Popa a dat fuga să îl caute pe bătrân. L-a găsit şi i-a spus plângând: 

— Bătrâne! Sunt vinovat, ticălosul de mine! Diavolul a pus stăpânire pe mine. Voiam să o 
lecuiesc pe fata regelui de unul singur, dar nu am putut. Acum vor să mă spânzure. Ajută-mă! 

Bătrânul s-a întors la castel cu popa. Popa a fost dus la spânzurătoare. Zice bătrânul către popă: 

— Popă, cine mi-a mâncat prescurile? 

— Nu eu, pe cuvântul meu! Aşa să îmi ajute Dumnezeu, nu eu! 

Popa a fost ridicat pe a doua treaptă.. Zice bătrânul către popă: 

— Popă, cine mi-a mâncat prescurile? 

— Nu eu, pe cuvântul meu! Aşa să îmi ajute Dumnezeu, nu eu! 

A urcat treia treaptă şi din nou a spus „nu eu!”. Acum capul îi era în laţ, dar tot „nu eu!”. Ei bine, 
nu mai era nimic de făcut. Zice bătrânul către rege: 

— O, mărite rege! Fie totul aşa cum porunceşti! Lasă-mă să o lecuiesc pe prinţesă. Dacă nu 
izbutesc, porunceşte să se pregătească încă un lat. Un laţ pentru mine şi unul pentru popă! 

Ei bine, bătrânul a pus bucăţelele din trupul prinţesei împreună, una câte una, şi a suflat peste 
ele... iar prinţesa s-a ridicat bine-sănătoasă. Regele i-a răsplătit pe amândoi cu aur şi argint. 

— Să mergem să împărțim banii, popă, a spus bătrânul. Aşa că au mers. Au împărțit banii în trei 
grămezi. Popa s-a uitat la ele şi a spus: 

— Cum vine asta? Noi suntem numai doi. Pentru cine e a treia parte? 

— Aia, zice bătrânul, este pentru cel ce mi-a mâncat prescurile. 

— Eu le-am mâncat, bătrâne, strigă popa; chiar eu, aşa să-mi ajute Dumnezeu! 

— Atunci banii sunt ai tăi, zice bătrânul. Ia şi partea mea. lar acum mergi şi slujeşte cu credință 
în parohia ta; nu fii lacom şi nu îl mai lovi pe Sfântul Nicolae cu cheile peste umeri. 

Aşa a vorbit bătrânul şi a dispărut pe loc. 


Cocoşelul de aur 
poveste ucraineană 


Prietenii la nevoie se manifestă. 


Au fost odată un moş şi o babă, şi aveau ei un cocoş şi o găină. Într-o zi, baba s-a certat cu moşul 
ŞI i-a spus: 

— Tu a-ţi cocoşul, iar mie dă-mi găina. Moşul cu cocoşul lui era aproape să moară de foame, iar 
baba cu găina ei o ducea bine, fiindcă avea ouă din belşug. 

Îi zise moşul într-o zi cocoşului său: 

— Cocoşele, cocoşele! Deşi îmi vine greu să mă despart de tine, n-am încotro! Du-te în lumea 
largă, fiindcă nu am cu ce să te mai hrănesc. Poate că găseşti pe undeva de mâncare. 

A plecat cocoşul încotro a văzut cu ochii. Mergând prin pădure, s-a întâlnit cu vulpea. 

— Unde mergi? l-a întrebat ea. 

— Merg la ţar să-l cunosc şi să mă cunoască şi el pe mine, i-a răspuns cocoşul. 

— Pot să vin şi eu cu tine? 

— Fie! 

Au mers ei cât au mers şi vulpea a obosit. Cocoşul a luat-o sub o aripă şi au plecat mai departe. 
Le-a ieşit în cale lupul. 

— Încotro v-aţi pornit? 

— Mergem la ţar să-l cunoaştem şi să ne cunoască. 


— Atunci vin şi eu cu vol. 

Au plecat. După o bucată de drum a obosit şi lupul. Cocoşul l-a luat sub cealaltă aripă şi şi-a 
urmat drumul. Le ieşi în întâmpinare ursul: 

— Încotro ţineţi calea? 

— Mergem să-l cunoaştem pe ţar şi să ne cunoască şi el. Hai cu noi! 

Au pornit-o tuspatru. După un timp a obosit şi ursul. Cocoșul l-a aşezat în spate, sub penele de la 
coadă, şi a pornit mai departe. S-au întâlnit cu un roi de albine: 

— Unde mergeţi? 

— Să-l vedem pe ţar şi să ne vadă şi el. Haideţi şi voi cu noi! Albinele au luat-o în zbor în urma 
lor, dar, în curând, au obosit. 

Cocoşul le-a aşezat sub penele sale. În cele din urmă, au ajuns la ţar. Acesta dormea. Cocoşelul a 
sărit pe gard şi a cântat. Ţarul s-a trezit şi a început să strige: 

— Cine nu-mi dă pace? 

Slugile au prins cocoşul şi i l-au adus ţarului. Cum l-a văzut, ţarul a strigat: 

— Aruncaţi-l între găinile şi cocoşii mei! 

Cocoşul a fost aruncat în poiata de păsări a ţarului şi toate găinile şi cocoşii l-au năpădit şi au 
început să-l ciupească. Cocoşelul i-a dat drumul vulpii. Ea a sugrumat toate păsările şi le-a orânduit 
la un loc, cu capetele într-o parte şi cu picioarele în cealaltă. Atunci slugile l-au aruncat în țarc, între 
oi şi berbeci, ca să fie călcat în picioare. Dar cocoşelul i-a dat drumul lupului, care a sugrumat toate 
animalele şi le-a pus la un loc, cu capetele într-o parte şi cu picioarele în cealaltă. Atunci l-au 
aruncat la cai. Cocoşelul l-a slobozit pe urs, iar acesta a făcut cu ei ce a făcut vulpea cu găinile şi 
lupul cu berbecii. 

L-au dus pe neastâmpăratul cocoş înaintea țarului. Cocoşelul s-a scuturat şi de sub penele lui au 
ţâşnit albinele, care au început să-l înţepe pe tar. 

— Îţi dau ce vrei, numai scapă-mă de albinele astea! Cocoşelul a strâns albinele şi a cerut să i se 
dea atâţia galbeni câte pene avea. Țarul n-a avut încotro şi i-a dat. Cocoşelul s-a întors la moş şi i-a 
spus: 

— Aşterne-mi, moşule, o cergă! 

Moşul a întins cerga, iar cocoşul a scuturat pe ea tot aurul luat de la ţar. Moşneagul a încremenit 
de uimire. S-a dus la babă să împrumute banita, dar baba, şireată, a uns fundul baniţei cu miere. De 
el s-a lipit un galben. Văzându-l, baba şi-a trimis găina să-i aducă şi ei aur. 

Găina a ieşit din ogradă, s-a tăvălit prin praf, prinzându-şi în pene tot felul de cioburi, după care 
s-a întors acasă. 

— Babă! zise ea. Ia întinde-mi o cergă. 

Baba i-a aşternut cerga. Găina a păşit pe ea, s-a scuturat şi pe cergă au căzut numai cioburi şi 
praf. Atunci baba s-a dus la moş şi i-a spus: 

— Hai, moşule, să trăim împreună! 

S-au împăcat, au început să trăiască şi avutul să şi-l sporească. 


Trei urși 
poveste rusească 


Nu încălca teritoriul străin! 


O fetiţă s-a dus odată la pădure. În pădure s-a rătăcit. A căutat cât a căutat drumul înapoi spre 
acasă, dar nu l-a găsit, ci a ajuns la o căsuţă din pădure. 

Uşa nu era încuiată. Fetiţa s-a uitat prin uşă, a văzut că nu era nimeni în căsuță şi a intrat. În 
căsuţă trăiau trei urşi. Un urs era tatăl, se numea Mihailo Ivanâci. El era mare şi flocos. Altul era 
ursoaica. Ea era un pic mai mică şi se numea Nastasia Petrovna. Cel de-al treilea era un ursuleţ care 


se numea Mişutka. Urşii nu erau acasă — se duseseră la plimbare prin pădure. 

Căsuţa avea două camere: sufrageria şi dormitorul. Fetiţa a intrat în sufragerie şi a văzut pe masă 
trei farfurii cu ciorbă. Prima farfurie, foarte mare, era a lui Mihailo Ivanâci. A doua, un pic mai 
mică, a Nastasiei Petrovna. Cea de-a treia farfurie, micuță şi albastră, era a lui Mişutka. Lângă 
fiecare farfurie era câte o lingură: mare, mijlocie şi mică. 

Fetiţa a luat lingura cea mai mare şi a gustat din farfuria cea mai mare, apoi a luat lingura cea 
mijlocie şi a gustat din farfuria cea mijlocie; apoi a luat linguriţa şi a gustat din farfurioara cea 
albastră. Ciorba lui Mişutka i s-a părut cea mai bună. 

Fetiţa a vrut să se aşeze şi a văzut lângă masă trei scaune: unul mare, al lui Mihailo Ivanâci, altul 
mai mic, al Nastasiei Petrovna şi al treilea, mic de tot, cu o pernuţă albastră, al lui Mişutka. A 
încercat ea să urce pe scaunul cel mare, dar a căzut; apoi s-a aşezat pe cel mijlociu, dar nu-i era 
comod pe el; apoi s-a aşezat pe scăunelul cel mic şi a izbucnit în râs, atât de bine se simţea pe el. Şi- 
a pus pe genunchi farfurioara cea albastră şi a început a mânca. A mâncat toată ciorba şi a început a 
se legăna de scaun. 

Scăunelul s-a stricat şi fetiţa a căzut. S-a ridicat, a ridicat şi scăunelul şi s-a dus în cealaltă odaie. 

Acolo erau trei paturi: unul mare, al lui Mihailo Ivanâci, altul mijlociu, al Nastasiei Petrovna şi 
al treilea mic, al lui Mişutka. Fetiţa s-a culcat în patul cel mare şi îi era prea larg; s-a culcat în cel 
mijlociu — era prea înalt; s-a culcat în cel mic, care era tocmai potrivit pentru ea, şi a adormit. 

Urşii s-au întors acasă flămânzi şi au vrut să prânzească. 

Ursul cel mare şi-a luat farfuria, s-a uitat în ea şi a urlat cu glas înfricoşător: 

— Cine-a mâncat din farfuria mea? 

Nastasia Petrovna s-a uitat la farfuria ei şi a urlat, dar nu chiar aşa de tare: 

— Cine-a mâncat din farfuria mea? 

Mişutka, văzându-şi şi el farfuria goală, a scâncit cu glas subțire: 

— Cine-a mâncat din farfuria mea şi a mâncat totul? 

Mihalo Ivanâci s-a uitat la scaunul său şi a urlat iarăşi cu glas înfricoşător: 

— Cine-a stat pe scaunul meu și l-a mutat din loc? 

Nastasia Petrovna s-a uitat la scaunul ei şi a urlat, dar nu chiar așa de tare: 

— Cine-a stat pe scaunul meu și l-a mutat din loc? 

Mişutka s-a uitat şi el la scăunelul său stricat şi a scâncit cu glas subțire: 

— Cine-a stat pe scaunul meu și l-a stricat? 

Urşii s-au dus în cealaltă odaie. 

— Cine s-a culcat în aşternutul meu şi l-a boțit? a urlat din nou cu glas înfricoşător Mihailo 
Ivanâci. 

— Cine s-a culcat în aşternutul meu şi l-a boţit? a urlat Nastasia Petrovna, dar nu chiar aşa de 
tare. 

Iar Mişenka a apropiat scăunelul de pat, s-a urcat şi a scâncit cu glas subțirel: 

— Cine s-a culcat în aşternutul meu? 

Deodată a văzut-o pe fetiță-n patul său şi a început a țipa de parcă-l tăia cineva: 

— lată-o! Ține-o, ţine-o! lată-o! Iată-o! Vai-vai-vai! Ţine-o! 

Şi a vrut s-o muşte. 

Fetiţa de gălăgie a deschis ochii, 1-a văzut pe urşi şi s-a repezit la fereastră. Fereastra era deschisă 
şi ea a sărit peste pervaz şi a fugit. lar urşii n-au putut-o ajunge. 


Leul care s-a înecat în fântână 
poveste rusească 


E greu să câştigi atunci când te lupţi cu tine însuți. 


Cu mulți ani în urmă, într-o pădure mare, a apărut un leu. Era atât de mare şi de fioros, că dacă 
se întâmpla să răcnească, toate animalele din pădure tremurau ca frunzele plopului. 

Când leul pleca la vânătoare, rupea în bucăţi orice fiinţă ce-i ieşea în cale şi apoi o lăsa pe loc. 
Dacă se întâmpla să dea peste o turmă de mistreți, îi sfâşia pe toți, rar care fugea, iar pentru hrana 
lui oprea numai unul singur. 

Din cauza groazei stârnite, animalele pădurii nu ştiau ce să mai facă. Într-o zi, s-au strâns laolaltă 
şi au început să se sfătuiască. Ursul spuse: 

— În fiecare zi leul sfâşie cel puţin zece din noi, iar câteodată şi douăzeci. De mâncat mănâncă 
puţin, unul sau doi, cel mult, restul piere degeaba, căci el de fiecare dată caută carne proaspătă. 

— Hai să aranjăm în aşa fel, ca el să mănânce în fiecare zi numai câte unul din noi, ori câte doi, 
adică numai atât cât îi trebuie pentru hrană. Să nu ne mai distrugă şi din cruzime. 

— Du-te, încearcă să tratezi cu el! răspunse lupul. Va lua el în seamă spusele noastre? Pe trimişii 
noştri îi va rupe în bucăţi, şi cu asta treaba se va termina. 

— Să încercăm! răspunse ursul. 

— Dar pe cine să trimitem? 

— Du-te tu, ursule, a zis lupul. Tu eşti mai mare dintre toți şi mai puternic. 

— La ce ar servi puterea mea? Tot nu-l voi înfrânge. Dacă se aruncă asupra mea, forța mea nu 
contează. Mai bine tu, lupule, tu eşti parcă mai ager ca mine. 

— Şi ce dacă sunt mai ager, crezi că voi reuşi să scap, dacă va apuca să mă urmărească? 

A ieşit cerbul şi a spus: 

— Ştiţi ce? În cazul de faţă, trebuie să ştii cum să te apropii de leu, cu ce să începi a-i vorbi, ca 
să nu se înfurie. 

— Dacă eşti atât de deştept, du-te tu, cerbule! 

— Eu nu mă pricep la treaba asta, ci numai spun că nu poţi vorbi simplu cu împăratul, doar nu e 
fratele tău. Trebuie să te pricepi cum să te apropii de el. 

— Atunci pe cine am putea trimite după părerea ta? 

— După mine, să trimitem vulpea. Ea este meşteră în şiretlicuri şi poate că ea se va pricepe să-l 
linguşească, şi-i va spune cum stau lucrurile. 

— Bine ai gândit, au exclamat fiarele, ea s-ar pricepe cum să se apropie de leu. 

Au chemat-o. Ursul spuse: 

— Vulpeo, e rândul tău să mergi la împărat, să vorbeşti cu el, dacă nu e de acord ca noi să-i 
aducem mâncarea, altfel, vezi singură, că el ne va distruge. 

— De ce eu? Să meargă altcineva. Dacă nimeni nu vrea, atunci, hai să tragem la sorți! Cui îi va 
cade să meargă, acela trebuie să se ducă fără nicio împotrivire. 

— Nu, vulpişoară, aşa nu merge treaba. Dacă iese unul care nu ştie să scoată o vorbă, ce va fi de 
noi atunci? Din cauza sperieturii, va spune altceva şi, în loc de bunăvoință, leul se va înfuria mai 
tare pe noi. Am hotărât să te trimitem pe tine, vulpişoară, iar dacă nu vrei, atunci te silim îndată. 

Vulpea a rămas pe gânduri, nu ştia ce să facă. Să nu meargă, rău de ea, să meargă, la fel. S-a 
gândit ce s-a gândit şi a zis: 

— Bine, mă duc să-mi încerc șansa: se pare că aşa e soarta mea. Numai că nu sunt de părere să 
merg cu mâna goală. Trebuie să duc ceva împăratului. 

— lată, ia trei iepuri. 

A plecat vulpea cu iepurii după ea. Pe drum şi-a înşirat în gând toate vicleniile, să vadă care din 
ele se vor potrivi mai bine. 

Era tare speriată, dar de mers trebuia să meargă. Când s-a apropiat de palatul leului, acesta a 
ieşit, şi-a zbârlit coama, a rânjit şi a dat din coadă. S-a mirat că animalele atât de mărunte vin la el 
cu atâta curaj. Nu a sărit la ele, aşteptând să vadă ce va fi mai departe. 

Vulpea s-a apropiat cam la zece metri, s-a înclinat până la pământ şi a zis: 

— Măria ta! Nu porunci să mi se ia capul, porunceşte să spun o vorbă. 

— Vorbeşte, te voi asculta. 


— Adunarea animalelor mi-a poruncit să ofer Măriei tale pâine şi sare. lată, v-au trimis trei 
iepuri şi vă roagă cu toţii, dacă binevoiţi, să nu vă supărat pe noi. Începând de azi, vrem să vă 
aprovizionăm singuri cu hrană. Cât veți binevoi să porunciţi, atâta vom aduce. Adunarea fiarelor 
respectându-vă a găsit mai folositor să stabilească această ordine, căci ne mustră conştiinţa când ne 
gândim că regele singur a fost nevoit să-şi procure hrana. Din această cauză am hotărât să asigurăm 
linişte picioruşelor domniei-voastre. 

— Bine v-aţi gândit, bravo! Aşa va fi mai bine pentru mine şi pentru voi, altfel, ştiţi că natura 
mea e de aşa fel că, dacă plec la vânătoare, nu mănânc atât cât omor. 

— Dar câte animale porunciți să vă aducem în fiecare zi, şi în ce timp al zilei binevoiţi a lua 
masa? 

— Să-mi trimiteţi animalele o dată pe zi, la amiază. Nu-mi trebuie multă hrană. În fiecare zi 
mănânc cel mult doi iepuri, iar un lup sau un mistreţ mi-ajunge pentru două zile. Dacă voi pofti să 
mănânc mai mult, vă voi spune. 

Vulpea îi făcu leului o plecăciune adâncă şi fugi la soborul animalelor, căci fiecare voia să afle 
mai repede, cu ce s-a terminat solia ei. Vulpea a spus: 

— Ei bine, treaba s-a făcut! Leul s-a învoit ca noi să-i aducem singuri mâncarea. 

Toţi se luminară, crezând că aşa va fi mai uşor de trăit. 

Totuşi, mâhnirea lor nu s-a risipit de tot, căci fiecare se gândea că, dacă nu azi, mâine îi va veni 
rândul să meargă în labele leului. 

Acum trebuia luată hotărârea cine să plece mâine la rege. Ursul spuse: 

— Hai, să ne măsurăm cu băţul. La cine cade vârful, acela trebuie să plece la leu. 

Dar lupul se împotrivi: 

— Nu, aşa nu mai merge. Poate ne cade nouă rândul şi va trebui să ne sacrificăm, iar nişte 
animale neînsemnate, care se sperie unul de altul, vor trăi. Aşa nu e drept. Mai bine să stabilim să 
meargă la leu aceia care n-au coadă. lar dacă leul îi va termina pe toți cei fără coadă, atunci, pe 
rând, vor merge şi cei cu coada lungă. 

— EI, lupule, aşa nu, îi răspunse ursul, eu am coada scurtă şi cerbul la fel, deci noi vom fi contra. 
Mai bine să se ducă mai întâi cei cu coada lungă şi apoi cei cu coada scurtă. 

Vulpea a răspuns: 

— Uite ce: ca să nu fie supăraţi nici unii, nici alții, hai să hotărâm aşa: să meargă la leu cei care 
nu sunt apți de lucru, bătrânii care au trăit destul pe lume, pentru care e timpul să crape: aceia care 
n-au coadă, nu de la natură, ci dintr-o cauză oarecare, orbi, chiori, fără picioare, ori cei care au fost 
răniți de vânători. 

— Aşa are să fie bine! a răspuns ursul. Cei sănătoşi, tineri şi teferi să trăiască, iar cei bătrâni şi 
invalizi, tot trebuie să moară, dacă nu azi, mâine. 

Aşa au şi stabilit. În fiecare zi alegeau animale jalnice şi le trimiteau împăratului. 

A trecut o zi, a trecut alta, s-au terminat toți betegii, au rămas numai cei sănătoşi şi tineri. Ce era 
de făcut? După dorinţa sa, nimeni nu voia să meargă la moarte sigură, fiecare voia să trăiască şi 
fiecare tremura pentru pielea lui. S-au strâns iar toate animalele şi au început să se sfătuiască. 

— Ce vom face acum? Pe cei betegi i-am terminat, hai să tragem la sorți cui îi cade să meargă la 
împărat. 

Iar vulpea a spus: 

— Mai este vreme până va trebui să tragem la sorți, acum hai să-i terminăm pe ologi.. 

— Care sunt? întrebară alte fiare. 

— Oare nu vedeţi că la iepuri picioarele dinapoi sunt de două ori mai lungi ca cele dinainte, de 
nu pot merge aşa cum merg toate animalele, ei le trag şi le aruncă apoi zvâcnit în spate. Oare, după 
voi, ei nu sunt ologi? 

— Asta e adevărat, au răspuns ceilalți. Ei trebuie să plece la împărat. 

Iepurii s-au împotrivit, spunând că picioarele lor sunt aşa de la natură. Aş, de unde? Fiarele nici 
nu voiau să audă. l-au ameninţat: 


— Dacă nu mergeţi, totuna, vă sfâşiem. 

lepurii, deşi nu voiau să plece la moarte sigură, au plecat. N-aveau unde să se ascundă, trebuiau 
să piară, ori aşa, ori altfel. 

A trecut o lună, ori două, leul termină toți iepurii. Nu mai era nimeni care să poată fi trimis 
împăratului pentru hrană. Din nou s-au adunat animalele şi au început să se tocmească care din ele 
să meargă la împărat drept hrană. 

Până la urmă au hotărât să meargă aceia care au urechile cele mai lungi. Au început să se uite 
cine are urechile cele mai lungi. Au hotărât să le măsoare cu beţişorul, când şi-au adus aminte de 
măgar. 

— De ce să pierdem timpul? El are cele mai lungi urechi dintre toate animalele, e rândul lui să 
plece la împărat. 

— Unde este? Să fie adus aici îndată! 

L-au găsit şi l-au adus la adunare. Ursul zise: 

— Măgarule, adunarea a hotărât să meargă la împărat aceia care au urechile cele mai lungi şi 
pentru că nimeni nu are urechi mai lungi ca ale tale, vei pleca tu. 

Măgarul, de frică, începu să plângă, iar pe urmă spuse: 

— Cum de v-a dat prin gând, oare e posibil aşa ceva? Mai bine hai să aruncăm sorții, şi dacă îmi 
cade rândul să merg, atunci voi merge, altfel nu merg. 

— Tu, măgarule, nu te opune. Cum am hotărât, aşa trebuie să fie. 

— De ce nu judecați după dreptate? Terminaţi întâi pe toţi betegii şi pe urmă să vină rândul meu. 

— Unde vezi tu betegi? 

— Oare nu vedeţi că vulpea are coada julită? Toţi s-au aruncat asupra vulpii, să-i vadă coada. În 
vârful cozii sale ea avea o chelie, ca de mărimea unui ou de găină. Ursul spuse: 

— Fi bine, vulpişoară, acum du-te tu la leu. 

— Cum vine asta? Aţi hotărât să meargă măgarul şi acuma schimbaţi vorba şi vreți să mă 
mâncaţi pe mine? 

— Păi nu te vezi ce schiloadă eşti? 

— Dar de ce sunt schiloadă? 

— Ai coada zdrențuită. 

— Asta e din naştere, e o aluniță. 

— Fi, e totuna ce este, vorba e că ceva nu e în ordine. Ţi-a venit rândul să mergi la leu. 

— Nu e păcat să mă trimiteţi pe mine? Eu am stăruit în fața leului ca să nu ne mai căsăpească şi 
voi, uite, mă împingeți la pieire. 

— Ei, ce să facem acuma? au răspuns fiarele, cândva şi nouă ne vine rândul să pierim. Du-te, 
vulpe, tot trebuie să mori o dată, dacă nu azi, mâine. 

Nu voia vulpea să meargă la moarte sigură, dar nu avea încotro, altfel o sfâşiau fiarele pentru 
nesupunere. A plecat vulpea cu capul în jos, gândindu-se: De ce, proasta de mine, am plecat atunci 
să vorbesc leului, spre paguba mea? Aş fi putut să trăiesc în aşa fel, ca leul să nu mă întâlnească. 
Vulpea abia mergea, ca o rață, şi se tot gândea cum să scape de moarte. A umblat ea mult în pădure, 
temându-se să nu dea de leu, căci moartea o înfricoşa. Tot mergând, văzu o fântână. Aici se gândi 
ea: 

„Mai bine mă înec, decât să mă predau vie. Mă înec dintr-odată şi pier fără durere, altfel voi 
îndura chinul, până mă va sfâşia.” 

S-a apropiat vulpea de fântână, a înconjurat-o, a mirosit-o, s-a uitat în ea, iar acolo apa era 
departe-departe. S-a uitat mai atent şi din adânc tot o vulpe se uita la ea. La început n-a ghicit cine 
ar fi. A dat din cap, şi cealaltă a dat, a scos limba, şi cealaltă a scos limba. 

— Fi, ia stai, asta sunt chiar eu! Nu degeaba se spune că „dacă te uiţi în apă, îţi vezi chipul”. 

Ce-ar fi să-l prostesc pe leu? EI nu ştie asta. ÎI prind eu în cursă! 

De la fântână, vulpea s-a dus direct la leu. A înveselit-o gândul şi a prins viteză. Era spre seară. 
Când a început să se apropie de palatul regelui, leul a răcnit fioros: 


— Ce, râdeţi de mine, vreţi să mă faceţi să mor de foame? Mi-a fost milă de voi, nu v-am mai 
sfâşiat fără rost, iar voi v-aţi luat nasul la purtare! 

Vulpea s-a înclinat adânc şi a zis: 

— Măria ta, nu eu sunt vinovată şi nici fiarele n-au nicio vină. Aveţi puţină răbdare şi vă voi 
spune de ce am întârziat: 

Fiarele ne-au trimis pe toți trei, doi iepuri şi cu mine, încă de dimineață. Am mers la Măria ta 
repejor, dar ne-a tăiat calea o fiară care semăna cu Măria ta, şi ne-a întrebat: „Unde mergeţi?” Eu îi 
spun: „Mergem la rege, suntem trimişi să ne mănânce.” Iar fiara aceea a strigat la noi: „Ce fel de 
rege poate fi acolo? Eu sunt împărat, toţi trebuie să mi se supună mie. Nu vă las, sunteţi ai mei”. lar 
eu am început să-l rog: „Cum se poate? El ne aşteaptă, azi e ziua lui onomastică, nu poate fi lăsat 
flămând. Se va înfuria şi ne va omori pe toţi.” 

El a răspuns: 

„Ce treabă am eu că e ziua lui? Dacă vreau, îl mănânc”. L-am rugat să mă lase să plec şi abia mi- 
a dat drumul. 

Leul se înfurie, uită că era flămând şi întrebă fioros: 

— Unde se află fiara aceea? 

— Ea se află într-un palat de piatră. 

Leul a sărit şi a scos un răcnet că şi luna s-a speriat. S-a auzit cum în celălalt capăt al pădurii un 
alt leu a răcnit. Vulpea spuse: 

— Măria ta, auzi cum răcneşte? Prin asta te provoacă la luptă! 

Leul se înfurie şi mai mult. 

— Cum îndrăzneşte? Îl rup în bucăţi! Este pădurea mea. Să mergem mai repede acolo, să-mi 
arăţi unde locuieşte. 

Vulpea îl conduse până la acea fântână. Când se apropie de fântână, leul o întrebă: 

— Unde e? Arată-mi-l! Vulpea spuse: 

— lată, se află aici, în palatul ăsta de piatră. Mi-e frică să mă apropii, căci mă va mânca. Uită-te 
singur. 

Leul s-a apropiat, s-a uitat în fântână, şi acolo un alt leu se uita la el. El a rânjit şi leul din fântână 
a rânjit. Atunci leul a răcnit tare şi a sărit în fântână. Acum nu mai putea să iasă din ea, căci pereții 
erau drepți, departe unul de altul, şi nu se putea agăța de nimic. Leul s-a bălăcit acolo până s-a 
înecat. 

Vulpea a aşteptat până când leul s-a înecat, apoi a fugit în lume. 


Ivan şi grăsimea de iepure 
poveste ucraineană 


Lăudărosul se ruşinează de adevăr. 


Odată Ivan s-a tocmit ca vizitiu la un boier. Într-o zi au pornit ei, cu trăsură, la un drum lung. 
Mergeau şi tăceau amândoi. Dar tăcerea-i plictisitoare. Boierul simţea nevoia să mai stea de vorbă 
cu cineva. În acel moment, de lângă ei, zbughi un iepure. Boierul, văzându-l, începu să vorbească 
despre iepuri. 

— Să vezi, Ivane, iepuri la mine. În crescătoria mea din pădure, mari de tot, nu ca prizăritul ăsta. 
I-am adus din străinătate. Odată m-am dus la vânătoare, am luat şi vreo zece oameni. Ei au gonit 
iepurii spre mine, iar eu numai poc! poc! Am ucis atunci vreo treizeci de bucăţi. Unul dintre ei era 
mare cât un berbec. Când l-am jupuit de piele, avea vreo douăzeci de kilograme de grăsime. Aşa 
iepuri am eu. 

Ivan îl ascultă ce-l ascultă, apoi spuse: 

— Hu! căluţilor, mai avem puțin şi-o să trecem peste podul care se rupe când trec mincinoşii 


peste el. 

Boierul, auzindu-l, îi grăi: 

— Ai auzit, Ivane? asemenea soi de iepuri am eu. E adevărat că nu au chiar douăzeci de 
kilograme de grăsime, dar vreo zece tot au. 

— lepurele-i tot iepure, răspunse Ivan. 

Mai merseră ei o bucată de drum, şi boierul îl întrebă pe Ivan: 

— Mai este mult până la podul acela despre care vorbeai? 

— Îndată, boierule, răspunse Ivan. 

— Să ştii, Ivane, continuă boierul, că iepurele acela nu avea nici zece kilograme de grăsime, 
poate să fi avut vreo trei-patru, nu mai mult. 

— Pentru mine e totuna, poate să fie şi aşa, zise Ivan. După ce mai străbătură încă o bucată de 
drum, boierul, care se zvârcolea şi nu-şi putea găsi astâmpăr, întrebă din nou pe Ivan: 

— Mai e mult. Ivane, până la pod? 

— Acum, acum, coborâm în vale şi gata. 

— Hm, făcu boierul, ştii, Ivane, că iepurele acela despre care îţi povesteam n-avea deloc 
grăsime, doar tu ştii că niciun iepure n-are grăsime. 

— E adevărat, iepurele-i tot iepure, răspunse Ivan. 

Când trăsura ajunse în vale, boierul îl întrebă iar pe Ivan: 

— Dar unde-i podul cu pricina? 

— S-a topit, boierule, răspunse Ivan. Întocmai cum s-a topit şi grăsimea iepurelui despre care 
mi-aţi povestit. 


Bâlină despre Ilia Muromeţ 
poveste rusească 


Trăia odată, pe lângă cetatea Muromului, un țăran, pe nume Ivan Timofeevici, cu nevasta lui 
Efrosinia lakovlevna. Ajunseseră aproape la vârsta bătrânețţii, dar nu aveau niciun copil. 

Deseori, bătrânii vărsau lacrimi amare la gândul că mâine-poimâine vor fi moşnegi fără putere şi 
n-o să aibă cine să-i îngrijească, să-i hrănească, să le dea o ulcea cu apă. Dar iată că până la urmă 
fură dăruiți cu un fecior, pe care-l botezară Ilia. Erau tare mulțumiți şi bucuria lor nu mai avea 
margini. 

Trecu un an, trecură doi, şi băiatul creştea văzând cu ochii. Curând însă bucuria părinților se duse 
pe apa sâmbetei. Venise vremea ca feciorul lor să umble în picioare, dar el nu dădea niciun semn, 
stătea de lemn. Picioarele lui erau moi ca vrejurile. Cu mâinile putea face orice, dar picioarele nici 
să le mişte nu era în stare. 

Când a împlinit trei ani, cu nimic nu era mai bine. Picioarele erau tot ca vrejurile, nu le putea 
mişca defel. 

Bătrânii lui părinți plângeau şi se căinau şi mai amarnic decât înainte: norocul de-a avea un copil 
le surâsese, dar, iaca, are beteşug, nu-i bun de nimic şi o să fie nevoie să-l îngrijească şi să-l 
hrănească tot ei pe el mereu. 

Şi a trăit Ilia multă vreme în starea asta, ca de lemn, fără să se clintească. Oricât s-ar fi căznit, nu 
izbutea în niciun chip să-şi miște picioarele. Împlinise de-acum treizeci de ani. 

Într-o bună zi, tatăl lui, Ivan Timofeevici, se gândi să meargă să scoată buturugile, cioturile şi 
rădăcinile de pe o pârloagă de pământ, s-o poată pe urmă ara şi semăna cu grâu. Bătrânii plecară, iar 
pe Ilia îl lăsară singur acasă, căci era deprins să stea singur şi să păzească gospodăria. 


Era o zi cu arşiță. Soarele dogora necruţător. De atâta căldură pe Ilia îl trecuseră toate apele, 
asuda necontenit. Deodată simţi că cineva se apropie de fereastră şi bate în geam. Cum necum Ilia 
se târî, deschise fereastra şi văzu că erau doi drumeţi tare bătrâni. 

Se uită îndelung la ei şi-i întrebă: 

— Care vă e dorința, cinstiți drumețţi pribegi? 

— Milostiveşte-te, Ilia, ziseră ei, şi dă-ne să bem nişte bere rece, de hamei, că tare suntem 
însetați. Noi ştim că aveţi în beci bere rece, de hamei. Cată să ne aduci o cofă de o vadră şi 
jumătate, plină. 

— Bucuros v-aş aduce bere rece din beci, dar eu nu mă pot mişca, mi-s picioarele betege. 

— Sfârşeşte, Ilia, cu minciunile! răspunseră străinii. Mai întâi încearcă şi pe urmă să vorbeşti. 

Atunci Ilia mişcă dintr-un picior şi văzu că se mişcă. Mişcă şi pe celălalt la fel! Sări de pe laviţă, 
înhăță o cofă de o vadră şi jumătate şi o luă la fugă de parcă înainte nu făcuse alta decât să coboare 
toată ziua-bună-ziua în beciul adânc al casei. Slobozi bere din butoiaş până umplu cofa, o aduse 
bătrânilor şi rosti: 

— Luaţi, drumeților, şi beți sănătoşi! Tare bucuros mai sânt că m-aţi învăţat să merg. 

— Întâi bea tu, Ilia, răspunseră ei. 

Ilia Muromeţ nu se împotrivi, luă cofa de o vadră şi jumătate, o duse la gură şi o goli pe 
nerăsuflate. 

— la să ne spui acum, voinice isteţ, Ilia Muromeţ, cât de puternic te simţi? 

— Mă simt tare puternic, răspunse Ilia. Am destulă putere. 

Bătrânii se sfătuiră între ei, apoi grăiră: 

— Nu, n-ai destulă. E încă mică puterea ta. Dă fuga, băiete, şi mai adu o cofă! 

Ilia înhăţă cofa de o vadră şi jumătate şi alergă degrabă în beci. O umplu şi o aduse drumeților, 
îmbiindu-i să bea. 

— Întâi să bei tu, voinice! 

Ilia Muromeţ nu se împotrivi, luă cofa, o duse la gură şi o bău dintr-o răsuflare. 

— la spune, Ilia, viteaz cutezător, multă putere simţi în tine? 

— Ehei, simt că am tare multă putere! răspunse el drumeților. 

— Dar cum ai putea să-ți masori puterea asta? 

— Păi, dacă din cer până-n pământ ar fi înfipt un stâlp, şi de stâlpul ăsta ar atârna un brâu, m-aş 
prinde de el şi aş răsturna întreg pământul rusesc. 

Drumeții se sfătuiră iarăşi, apoi cuvântară: 

— Nu, nu! l-am dat prea multă putere. N-ar strica dacă i-am mai scădea puţin din ea. Ilia! Dă 
fuga în beci şi mai adu o cofă cu bere! 

Ilia nu zise nimic, alergă de îndată în beci după bere. Când reveni aducând cofa plină, bătrânii 
drumeți îi ziseră: 

— Hei, Ilia Muromeţ, mai întâi să bei tu! 

Nici acum Ilia nu se împotrivi şi bău singur toată cofa. După ce o bău, drumeţii începură iarăşi 
să-l iscodească: 

— Acum să ne spui, voinice, cât de multă putere simţi în tine? 

— Simt că puterea mea dinainte a scăzut la jumătate. 

Drumetii cugetară, apoi chibzuiră între ei şi rostiră: 

— Ți-e de-ajuns, Ilia, puterea care-o ai! 

Nu-l mai trimiseră după băutură, ci îi vorbiră astfel: 

— Ascultă, voinice isteţ, Ilia Muromeţ! Ți-am dat picioare, ţi-am dat putere de uriaş, de-acum 
nimic nu te mai opreşte să pleci în lume, să colinzi întreg pământul rusesc. Dar ia aminte: să nu 
năpăstuieşti pe cei făr' de apărare, şi să fii necruţător cu hoţii şi tâlharii. Bagă de seamă, nu cumva 
să te lupți cu neamul lui Mikula, căci pământul e mama lor şi-i iubeşte. La fel, să nu te lupți cu 
viteazul Sviatogor, fiindcă mama lui, pământul, deşi abia îl mai poartă, îl iubeşte şi-l păzeşte. Acum, 


Ilia Muromeţ, îţi mai trebuie un cal năzdrăvan. Dar asemenea cal trebuie să-ţi cauţi singur, căci caii 
de rând nu sânt în stare să te poarte. 

— Da' unde o să găsesc eu un cal care să mă poată duce? întrebă Ilia Muromeţ. 

— O să-ţi spunem noi unde. Într-o bună zi, pe lângă casa voastră o să treacă un om cu un mânz 
răpănos, numai oasele şi pielea de el. ÎI duce să-l omoare. Ai grijă să nu-l scapi din vedere: când îl 
vei Zări, cere-i să-ţi dea ție mânzul. Tu să-l duci în grajd şi să-l hrăneşti cu grăunţe de grâu, iar în 
fiece dimineaţă să-i dai drumul la iarbă înrourată. Când va împlini trei ani, scoate-l în câmp şi 
învaţă-l călăritul, să sară peste şanţuri şi peste garduri. 

Ilia Muromeţ ascultă totul cu luare-aminte, vrând să nu-i scape niciun cuvânt. 

— Aşa! ziseră drumeţii. Ce-am ştiut aia ţi-am spus. Nu uita: să nu-i năpăstuieşti pe cei bătuţi de 
soartă, iar hoţii şi tâlharii să nu-ţi scape. Şi mai ia aminte: ție nu ţi-e ursit să fii ucis, o să mori de 
moarte bună! 

Ilia Muromeţ le mulţumi, îi pofti să prânzească, dar ei nu primiră şi îşi văzură de drum. 

Rămas singur, dori să meargă să vadă ce fac bătrânii lui, să le ajute la treabă. Când ajunse îi găsi 
pe toţi dormind, obosiţi după munca istovitoare. Vrând să-şi încerce puterile, se apucă să taie o 
buturugă. Izbi o dată, şi toporul intră cu muchie cu tot. Puterea lui era uriaşă. Ilia Muromeţ tăie 
astfel multe buturugi; după care îşi înfipse toporul într-una din ele. Luă apoi toate topoarele şi le 
înfipse în buturugi, iar el se ascunse după un copac. Când bătrânii şi ajutoarele lor se întoarseră, 
după odihnă, la lucru, vrură să smulgă topoarele, dar oricât se căzniră nu le putură scoate. 

Văzând Ilia că nu se descurcă nicicum, ieşi din ascunziş şi se apropie de părinții lui. Aceştia nu- 
şi puteau crede ochilor: îl ştiau pe Muromeţ schilod, iar acum îl vedeau zdravăn. 

Ilia scoase topoarele şi se apucă să lucreze alături de ceilalți. Părintele său îl privea cum 
munceşte şi bucuria lui nu cunoştea margini. 

Sfârşiră treaba şi se întoarseră acasă. 

După aceea, zi de zi, Ilia Muromeţ stătea de veghe să vadă când va trece ţăranul cu mânzul cel 
răpănos. Şi iată că într-o bună zi îl zări venind. Dădu fuga la poartă şi întrebă: 

— Hei, omule, unde duci mânzuleţul? 

— E prăpădit rău, din născare. Trebuie să-i fac de petrecanie, îi răspunse ţăranul. 

Atunci Ilia începu să-l roage, să-l înduplece să-i dea lui mânzul, să nu-l omoare. 

— Dar ce-o să faci cu el? întrebă țăranul. Căci nu poate fi de vreun folos nici unui om de rând, 
darămite ţie, coşcogea voinicul! 

Dar Ilia Muromeţ o ţinea una şi bună: 

— Vinde-mi, rogu-te, mânzulețul! 

Țăranul se învoi şi îi lăsă mânzul fără nicio plată. 

Ilia Muromeţ îl duse în grajd şi începu să-l hrănească şi să-l adape după cum îl sfătuiseră 
drumeții. 

Curând roadele trudei sale prinseră a se vedea: mânzul cel pricăjit creştea văzând cu ochii. Când 
împlini vârsta de trei ani, se făcuse un armăsar puternic, de toată frumuseţea. Voinicul îl scoase în 
câmpul larg să-l deprindă călăria, să-l înveţe să galopeze, să sară peste şanţuri şi peste movile înalte. 
Şi încântarea voinicului nu cunoştea margini văzând cât de grozav era armăsarul lui. 

Pe urmă purcese a-şi căuta platoşă, tolbă de săgeți, un arc fără cusur şi paloş de oţel. Găsi de 
toate după puterea şi măsura lui. Când totul fu gata, se înfățişă dinaintea părinților săi şi cu glas 
duios şi plin de smerenie le zise: 

— Scumpul meu tată, Ivan Timofeevici, scumpa mea măicuţă, Efrosinia lakovlevna! Demult m- 
a apucat dorul să plec în lumea largă. Binecuvântaţi-mă că eu mă duc. 

— Încotro vrei să pleci, dragul tatei, îl întrebă părintele său. 

— În cetatea de scaun a Kievului, să slujesc marelui cneaz Vladimir, cel mândru ca un soare. 

Mare fu mâhnirea celor doi bătrâni. 


— Vai, dragul nostru fecior! rostiră ei lăcrimând. Credeam că te-am crescut pentru bucuria 
noastră, pentru alinarea bătrâneților noastre. Dar dacă asta ţi-e voia, du-te la cneazul Vladimir. 
Acum ascultă sfatul nostru: să fii sprijin celor slabi şi fără apărare, să nu-i cruți pe hoți şi pe tâlhari. 

Ilia Muromeţ îşi puse platoşa de cavaler viteaz, coiful cu pene şi îşi prinse paloşul la cingătoare. 
Apoi puse şaua pe armăsar şi plecă. 

Merse ce merse şi ajunse la cetatea Cernigovului. Deodată se opri locului. Privea şi nu-şi putea 
crede ochilor: de jur împrejurul cetăţii — oştime câtă frunză, câtă iarbă! Asupra Cernigovului 
năvăliseră păgâneşte trei prinți, şi oastea fiecăruia număra ca la trei mii de oameni. 

Ilia Muromeţ privea la cetatea asediată şi înfometată de ei şi îl cuprinse mila de locuitorii 
Cernigovului. Strânse şaua cât putu de tare, scoase paloşul de oţel şi se năpusti ca un vifor asupra 
liftelor duşmane. Începu să lovească şi păgânii cădeau în faţa lui ca iarba sub coasă. Când vrăjmaşii 
văzură că nu se pot măsura cu el, o luară la sănătoasa care încotro. 

Din cetate, locuitorii Cernigovului priveau plini de speranţă la viteazul care le venise în ajutor. 
Dar Ilia sfârşise lupta, nu mai avea cu cine se bate. Aruncându-şi ochii roată, zări mai într-o parte 
trei corturi albe. Dinaintea lor, cei trei prinți morți de spaimă se făcuseră la obraz mai dihai ca varul 
de albi şi tremurau ca frunza plopului de munte. Când ajunse lângă ei, căzură în genunchi, cerând 
îndurare. Ilia Muromeţ îi mustră cu asprime: 

— De ce năpăstuiţi oamenii! De-aţi fi mai vârstnici v-aş reteza capetele astea fără minte. Dar 
sunteţi încă nişte copii. Întoarceţi-vă degrabă acasă şi spuneți părinţilor voştri că Rusia are bărbaţi 
care s-o apere de duşmani! 

Apoi îi puse să jure că n-o să le mai calce piciorul pe pământul rusesc. Cei trei prinți, bucuroşi că 
scăpaseră cu viaţă, încălecară şi o luară degrabă la galop pe urmele războinicilor lor. 

Locuitorii Cernigovului fură martori la toate astea, privind de pe zidurile cetăţii. Pricepură că de 
acum sânt liberi şi nu-i mai paşte nicio primejdie. Deschiseră larg porțile şi aduseră viteazului 
cheile oraşului, pe o tipsie da aur. Apoi drept răsplată îl copleşiră cu daruri felurite şi bogate. Dar 
Ilia Muromeţ nu era lacom după comori şi nu se învoi să primească nimic. 

Bărbaţii Cernigovului îl poftiră cu cinste să fie oaspetele oraşului, să stea de vorbă. Dar Ilia 
Muromeţ nu primi nici de data asta, căci sufletul lui tânjea după lărgime şi voinicie. 

Atunci cernigovenii îl întrebară: 

— Încotro voieşti s-o apuci, voinice cavaler? 

— Merg în cetatea de scaun a Kievului, la marele cneaz Vladimir, cel mândru ca soarele, fu 
răspunsul lui Muromeţ. 

— la seama, să nu mergi cumva pe drumul cel drept, îl sfătuiră ei. 

— Da' de ce nu se poate merge pe drumul cel drept? întrebă curios voinicul. 

— Fiindcă, demult, pe-acolo s-a cuibărit Solovei Tâlharul, care nu ucide cu puterea trupului ori 
cu paloşul, ci cu glasul lui urieşesc. Când urlă precum fiarele cele sălbatice ori şuieră precum 
balaurii, toți oamenii cad răpuşi la pământ. 

Ilia Muromeţ îşi luă rămas bun de la locuitorii Cernigovului şi porni pe drumul cel drept, fără a 
lua aminte la sfatul lor. 

Merge el, merge şi se tot uită să vadă cam pe unde ar fi culcuşul lui Solovei Tâlharul. Deodată 
zări în depărtare doisprezece stejari înalți, cu vârfurile îngemănate într-unul singur. Rădăcinile lor 
erau ferecate cu lanţuri groase de fier. De-abia străbătuse cale de câteva poşte, când, ca din senin, 
răsună viers nemaiauzit de privighetoare“, urlet de fiară prădalnică şi pe deasupra lor şuier ascuţit 
de balaur. Şi viersul de privighetoare, urletul de fiară şi şuierul de balaur făcură armăsarul lui Ilia 
Muromeţ să se poticnească, îngenunchind pe picioarele dinainte. 

Atunci viteazul rosti către calul său: 

— Hei, armăsar focos, ce-i cu tine? Oare n-ai mai trecut prin codri întunecoşi? N-ai mai auzit 
urlet de fiară? N-ai mai auzit şuier de balaur? N-ai mai ascultat viers de privighetoare? 


44 solovei înseamnă în limba rusă privighetoare 


Ruşinat, calul se ridică în picioare. Ilia Muromeţ îşi scoase arcul de pe umăr, întinse coarda şi 
slobozi săgeata cu vârf de oţel spre Solovei Tâlharul. Săgeata zbârnâi şi se înfige chiar în ochiul 
drept al dihaniei. Solovei Tâlharul căzu din cuibul său ca un snop de ovăz. 

Ilia Muromeţ se apropie de el, îl înhăță de chică, îl legă la oblâncul şeii şi porni mai departe. 

Drumul lui trecea pe lângă moşiile şi casele lui Solovei Tâlharul, unde trăiau fetele lui cu 
bărbaţii lor. leşiră cu toţii în pridvor să vadă cine trece. 

— Priviţi, surioare! zise fata cea mare. Tatăl nostru vine călare, ducând un voinic legat la oblânc. 

Se uită şi fata cea mică şi îndată izbucni în lacrimi. 

— Vai, surioarelor, nu-i adevărat! Călărețul e un voinic, iar tatăl nostru e legat de oblânc. 

Fetele se puseră pe jelit. Bărbaţii coborâră din pridvor, îşi luară armele şi dădură fuga să vină în 
ajutorul socrului. 

Când îşi văzu ginerii, Solovei Tâlharul strigă: 

— Vă mulțumesc, gineri dragi, că vreți să mă ajutați! Dar mai bine cătaţi-vă de treabă şi nu-l 
mâniaţi pe voinic, că nu sunteți în stare să-l biruiți. Mai bine poftiți-l în casă, ospătaţi-l cu bucate 
alese, cinstiţi-l cu vin de soi şi iscodiţi-l, poate se înduplecă şi în schimbul galbenilor mă lasă 
slobod. 

Auzindu-i vorbele, Ilia Muromeţ cugetă: „Vrea să mă ademenească”. Nu se învoi să primească 
nimic, întoarse calul spre stânga şi luă drumul Kievului. 

Când ajunse îşi făcu intrarea în palaturile cu ziduri albe. Cneazul Vladimir, cel mândru ca un 
soare, şi Doamna lui încinseseră ospăț cu boierii şi vitejii cetăţii. 

Ilia Muromeţ făcu marelui cneaz închinăciune plină de smerenie. Atunci Doamna rosti: 

— Bag de seamă că mai avem un oaspete. 

Se întoarseră cu toții şi îl zăriră pe viteazul cel puternic. 

— Cine eşti tu, om bun? întrebă cneazul Vladimir. De unde vii şi încotro ţi-e drumul? 

Ilia Muromeţ răspunse: 

— Sunt din ţinutul Muromului, şi am venit în cetatea de scaun a Kievului la marele cneaz 
Vladimir, cel mândru ca soarele. 

— Dar pe unde ai venit? Lungă ţi-a fost călătoria? 

— Utrenia am ascultat-o în satul meu, iar liturghia la Kiev, fu răspunsul voinicului. 

— Şi pe ce drum ai mers? 

— Pe drumul cel drept. 

Auzind acestea, toți vitejii glăsuiră către cneaz: 

— Să nu-l crezi, măria ta! Minte de îngheață apele. Oare poate cineva trece pe drumul ăsta? Căci 
toată lumea ştie că de treizeci de ani pe-acolo s-a cuibărit Solovei Tâlharul, şi de el nu scapă 
nimeni, nici călare, nici pe jos, nici fiară sălbatică, nici pasăre în zbor. Cum de-a putut trece de 
Solovei Tâlharul? 

Marele cneaz cuvântă iarăşi: 

— Ehei, nu te pot crede, voinice! De treizeci de ani pe drumul ăsta s-a cuibărit Solovei Tâlharul 
şi de el nu poate scăpa nimeni, nici călare, nici pe jos. Se vede cât de colo că minţi de îngheaţă 
apele! 

Fără să mai lungească vorba, Ilia Muromeţ spuse numai atât: 

— Dar nu pofteşte măria ta să-l vadă pe Solovei Tâlharul? Căci l-am adus aici, la curte, atârnă 
legat de şaua armăsarului meu. 

Când auziră aşa ceva, toți vitejii şi boierii se înspăimântară peste măsură. Dar tot nu le venea să 
creadă că Viteazul acesta a fost în stare să-i vină de hac tâlharului. 

Cneazul Vladimir îl întrebă iarăşi pe voinic: 

— [a spune, viteazule, care ţi-e numele? 

— Pe mine mă cheamă Ilia Muromeţ. 

— Am putea să-l vedem şi noi pe Solovei Tâlharul? 


— Cum porunceşte măria ta! se învoi Ilia Muromeţ şi îi conduse pe toți în ograda largă a 
palatului, unde păştea armăsarul său focos. 

Viteazul ieşi afară cu întreg alaiul de oşteni, desfăcu desaga de la oblânc şi-l scoase de chică pe 
Solovei Tâlharul. Întregul alai amuţi cuprins de spaimă şi de mirare. 

Şi zise atunci cneazul Vladimir: 

— Hei, Solovei Tâlharul, hoţomane! Ia fluieră ca privighetoarea să te-auzim şi noi! 

Dar Solovei Tâlharul rosti: 

— Ție nu-ţi slujesc, cneaz Vladimir. Stăpânul meu este viteazul Muromeţ şi de nimeni altul eu n- 
ascult! 

Cneazul se întoarse către Ilia Muromeţ şi-i zise: 

— Hai, voinice, porunceşte ăstui tâlhar să fluiere ca privighetoarea s-auzim şi să ne minunăm cu 
toții, şi eu, şi soața mea, şi vitejii mei cavaleri şi războinici. 

Ilia Muromeţ dădu poruncă lui Solovei Tâlharul să fluiere ca privighetoarea, să urle ca fiarele 
sălbatice, să şuiere ca balaurii, dar numai cu jumătate din tărie. Apoi apucă pe cneaz şi pe Doamna 
lui de mâini. 

Solovei Tâlharul îşi umflă foalele şi fluieră, dar nu pe jumătate, ci cât putu de tare. Din pricina 
acestui fluier de privighetoare, toți fură trântiți la pământ, iar cupolele aurite ale palatelor albe se 
rostogoliră în jos. Şi de nu i-ar fi ţinut Ilia bine de mâini, cneazul şi Doamna lui ar fi avut aceeaşi 
soartă. Mânios, marele cneaz Vladimir strigă: 

— Hei, Ilia Muromeţ, potoleşte lighioana asta! S-a întrecut cu gluma. 

Voinicul îl înhăță pe Solovei Tâlharul şi-l azvârli cu braţul său puternic până aproape de nori. 
Căzând pe lespezile albe din curtea palatului, dihania îşi dădu duhul. 

Ilia Muromeţ porunci apoi să se aprindă focul şi Solovei Tâlharul să fie ars, iar cenuşa lui 
împrăştiată în cele patru vânturi. 

Pe urmă intrară cu toții în sala ospeţelor şi se aşezară la mesele lungi, încărcate cu tot felul de 
bunătăți. 

Ilia Muromeţ se aşeză pe un colţ de laviţă. Vrând să-şi facă loc, împinse uşurel cu umărul şi toţi 
mesenii de pe laviţă se treziră pe duşumea, iar voinicul ajunse la mijlocul mesei. Şi iarăşi văzură cât 
de mare îi era puterea şi nimeni nu crâcni şi nu spuse nicio vorbă de împotrivire. 

Amețiţi de băutură, vitejii şi curtenii începură să se laude care mai de care, fiecare cu ce putea. 
Nici asta nu fu pe placul viteazului. Şi cugetă el că ar fi mai bine să plece în lumea albă. Îşi zise că 
n-ar fi rău să meargă să-l caute şi să-l întâlnească pe vestitul viteaz Sviatogor. 

Ilia îşi luă rămas bun de la cneazul Vladimir şi de la vitejii lui, apoi plecă în lumea largă pe 
urmele lui Sviatogor viteazul. 

Merse el cale lungă, şi mergând cerceta locurile pentru a-l găsi pe Sviatogor. Şi iată că după un 
timp zări un armăsar murg neobişnuit de mare care păştea pe o pajişte. Când veni mai aproape văzu 
un voinic dormind. Era Sviatogor viteazul. Ilia sări jos de pe cal, se apropie de Sviatogor şi se opri 
la capul lui. Pe lângă el Ilia părea ca un copilaş. 

Viteazul dormea somn adânc. Ilia n-avu răbdare să aştepte până se trezeşte şi-l lovi uşurel. 
Voinicul deschise ochii şi zise: 

— Oare cine azvârle cu pietricele în mine? 

Ilia se dădu şi mai aproape şi rosti: 

— Sunt Ilia Muromeţ din ținutul Muromului. Am venit să te văd şi să-ți vorbesc. Neputând 
aştepta, te-am trezit din somn. 

— Da' ce treabă ai cu mine? întrebă Sviatogor viteazul. 

— Auzind de puterea-ţi uriaşă, am vrut să te văd cum arăţi, răspunse Ilia. 

— Poate doreşti să ne măsurăm puterile? spuse Sviatogor. 

— Nu, răspunse Ilia, ştiu prea bine că nu mă pot măsura cu tine. 

— Dacă-1 aşa, haidem atunci să cutreierăm împreună prin munţii cei falnici. 


Apoi fluieră tare şi calul i se înfățişă dinainte. Ilia îşi chemă şi el calul, încălecară şi porniră 
împreună. 

Ilia îi povesti întâmplările sale în cetatea de scaun a Kievului şi Sviatogor asculta cu atenţie. Pe 
urmă Ilia Muromeţ vorbi către Sviatogor: 

— Am străbătut pământul rusesc în lung şi-n lat, dar nu ţi-am dat de urmă. Spune-mi de ce nu te- 
am aflat nicăieri? 

— Fiindcă, răspunse Sviatogor, n-am mai călcat pământul Rusiei de când am coborât întâiaşi 
dată din munții înalți. Am băgat de seamă că pământul se încovoia sub povara mea, iar oamenii se 
fereau din drumul meu de parcă eram o lighioană sălbatică. Nu pricepeam din care pricină se fereau 
de mine. Şi cum mergeam aşa, îmi zic: „Ehei, multă putere mai am în mine. Dacă ar fi undeva un 
stâlp şi de el agăţat un brâu, aş apuca acel brâu şi aş răsturna întreg pământul acesta!” Nici n-am 
apucat să sfârşesc bine acest gând, când bag de seamă că armăsarul meu se oprise locului. Mă uit şi 
zăresc dinaintea mea o desagă mică. Cobor de pe cal vrând să ridic acea desagă. O apuc cu mâna 
dreaptă, trag, dar ea nu se clinteşte. Apuc cu stânga, trag, dar nimic! Am apucat cu amândouă 
mâinile, am tras şi m-am afundat în pământ până la genunchi. Atunci am priceput că maica mea, 
pământul, nu-mi poate ține povara. De-asta nu mai cutreier câmpia, ci hoinăresc doar prin munţi. 

Şi au pornit Ilia cu Sviatogor să colinde prin munţi. Merseră ei, merseră până când, într-o zi, 
zăriră în vârful unui munte un sicriu uriaş. Când se apropiară de el, Sviatogor zise: 

— Hei, Ilia Muromeţ, ia măsoară coşciugul ăsta. Poate-i făcut pentru tine? 

Ilia Muromeţ se întinse în sicriu şi părea în el ca o musculiță. Atunci Sviatogor zise: 

— Nu, Ilia. Pesemne nu pentru tine a fost croit coşciugul ăsta. 

Sviatogor descălecă şi se duse să încerce şi el sicriul. Se întinse în sicriu şi văzu că-i venea ca 
turnat, parcă fusese făcut pe măsura lui. Sviatogor vru să se ridice şi să iasă din sicriu, dar, aşa dintr- 
o dată, simți că-l părăsesc puterile. Atunci îl strigă pe Ilia Muromeţ: 

— Hei, Ilia Muromeţ, frate mai mic şi isteţ, ajută-mă să ies din coşciug. Simt că m-au lăsat 
puterile. 

Ilia Muronjeţ sări degrabă, dar când să-l ridice pe Sviatogor viteazul, capacul sicriului se trânti 
cu putere. Ilia prinse capacul şi vru să-l dea la o parte cu puterea lui cea mare. Dar oricât se căzni, 
capacul nu se clintea din loc. De ciudă, voinicul luă paloşul, vrând să sfarme sicriul în bucăţi. Lovi 
cu sete, dar numaidecât apăru un cerc de fier, care cuprinse sicriul de jur împrejur. Lovi a doua oară, 
dar apăru al doilea cerc de fier. Şi de câte ori izbi cu paloşul, tot atâtea cercuri de fier apărură. Din 
sicriu se auzi glasul stins al lui Sviatogor: 

— Rămâi cu bine, Ilia Muromeţ! Se vede că aşa ne-a fost scris să colindăm pentru cea din urmă 
oară munții cei semeți. 

Ilia pricepu că nu poate veni cu niciun chip în ajutorul fratelui mai mare şi îl cuprinse jalea după 
Sviatogor. Şi auzi cum Sviatogor scoase un oftat firav, după care aşternu tăcerea. 

Ânlăcrimat, Ilia Muromeţ părăsi munţii cei semeți şi se îndreptă spre cetatea de scaun a 
Kievului. Nu trecuseră multe zile de când sosise în oraş, şi iată că într-o zi se anunţă un sol cu un 
răvaş, pe care îl înmână cneazului Vladimir. Cneazul presimţi că solia asta nu-i aduce nimic bun. 
Rupse pecetea şi începu să citească. În răvaş scria: „Batu-han vine cu oştile sale cele mari, cu toată 
Hoarda de Aur şi îl însoţeşte Idol-Spurcat, cel mai mare viteaz”. 

Vitejilor aflați la ospăţul cneazului le pieri pe loc toată ameţeala. Nu ştiau ce să zică, ce să facă. 
Vor fi oare în stare să întâmpine uriaşa oştire a vrăjmaşului? 

— Hei, voinicilor puternici! Sunteţi fricoşi ca nişte iepuri! rosti către ei Ilia Muromeţ. Sunteţi 
buni numai de chefuri şi ospeţe, dar cum se abat peste țară hoardele neprietenilor tremuraţi ca 
varga. Haideţi cu mine să dăm piept cu puhoaiele tătărăşti. 

Vitejii cavaleri ai cneazului erau grozav de speriați, dar nu aveau ce face: de voie, de nevoie 
porniră după Ilia Muromeţ. Merseră ei, merseră până ajunseră la hotarul țării. Hotarul era păzit de 
străjeri. Mai-marele lor era Samson Samsonovici, ajutorul lui — Dobrânea Nikitici, iar al treilea — 
Alioşa Popovici. 


Ilia Muromeţ se apropie de cortul alb unde-i găsi pe cei trei străjeri. Viteazul Samson, văzându-l 
pe Ilia, îi spuse bun venit, cu plecăciune. 

— Să trăieşti, Ilia Muromeţ! Câtă vreme s-a scurs de când nu ne-am mai văzut! Dar ce vânt te 
aduce pe meleagurile astea? 

Ilia Muromeţ răspunse: 

— Hei, străjerilor, da' voi n-aţi auzit nimic de oştirea străină ce stă să se abată asupra cneazului 
nostru Vladimir? 

La auzul acestor vorbe, cei trei străjeri voinici se înspăimântară peste măsură. 

Ilia Muromeţ vorbi mai departe: 

— Da' bine, Samson Samsonovici, n-aţi văzut şi n-aţi simţit când a trecut pe lângă voi solul 
ducând răvaşul în cetatea de scaun a Kievului? 

— Iertare, Ilia Muromeţ! Pesemne că ne-a furat somnul şi astfel a trecut hotarul solul păgânilor. 

— Trebuie să aşteptăm aici oştirea cea mare a tătarilor, să apărăm cu toată puterea noastră 
pământul rusesc. Mânaţi pe cineva înainte să stea la pândă şi să ne dea de ştire când se apropie 
vrăjmaşul. 

Voinicii ținură sfat, chibzuind pe cine să trimită la pândă. Samson Samsonovici îl numi pe Alioşa 
Popovici, dar Ilia Muromeţ se împotrivi zicând: 

— Nu, Samson Samsonovici, nu-i bine să meargă Alioşa Popovici, n-are destulă pricepere. 
Trebuie să plece Dobrânea Nikitici. 

Dobrânea Nikitici plecă şi se aşeză la pândă în locul pe unde urmau să treacă oştile păgâne. 

Aşteptară aşa o zi, aşteptară două, dar hoardele vrăjmaşe nu se arătau de nicăieri. 

A treia zi, când soarele de-abia răsărise, zăriră la orizont oştirile fără număr. În urma lor se 
ridicau nori de praf de se întuneca lumina soarelui. Când se uită, Dobrânea Nikitici văzu că în frunte 
venea un viteaz puternic. Calul lui avea şaua şi frâul de aur, iar el era cât un stog de mare. Când se 
apropie, Dobrânea Nikitici se pierdu cu firea, neștiind ce să facă. Păgânul ridică sulița cea lungă şi o 
azvârli până aproape de nori, o prinse cu mâna cealaltă, zicând: 

— Pe cât de lesne arunc cu sulița, tot aşa o să-l birui pe Dobrânea Nichitici. 

Dobrânea Nikitici fu cuprins de spaimă la vederea viteazului păgân şi o luă la goană spre locul 
unde aşteptau Samson Samsonovici cu Ilia Muromeţ. 

— Iartă-mă, Samson Samsonovici, că n-am adus niciun cap de păgân. În fruntea lor călăreşte un 
voinic ce aruncă sulița până la nori şi zice întruna: „Pe cât de lesne arunc cu sulița, tot aşa o să-l 
birui pe Dobrânea Nikitici”. Şi astfel m-am întors la voi cu mâinile goale. 

Ilia Muromeţ se sfătui iarăşi cu vitejii: pe cine să trimită în întâmpinarea năvălitorului. Se 
gândiră, chibzuiră, dar pe oricine alegeau, Ilia Muromeţ se împotrivea. ÎI numiră din nou pe Alioşa 
Popovici, însă Ilia nici de data asta nu se învoi. 

— Nu putem să-l trimitem pe Alioşa Popovici, căci îi vor lua ochii podoabele de aur ale calului 
şi atunci vrăjmaşii îl vor dobori şi-l vor trimite pe lumea cealaltă. 

Se mai sfătuiră, se mai tocmiră şi cineva zise că ar fi bine să plece Samson Samsonovici. Dar şi 
acum Ilia Muromeţ se puse împotrivă: 

— Nu, Samson Samsonovici e prea bătrân. Trebuie să alegem pe altcineva. 

Dar oricum o suciră, oricum o învârtiră, n-o putură scoate la cale. Atunci hotărâră să tragă la 
sorți. 

Traseră şi sorții căzură asupra lui Ilia Muromeţ. Voinicul puse şaua pe cal, încălecă, îşi luă rămas 
bun de la ceilalți viteji şi porni să-l întâlnească pe vrăjmaş. 

Mai avea până la viteazul cel păgân cale de o poştă, când acesta, zărindu-l, azvârli sulița în sus şi 
începu să se laude: 

— Pe cât de lesne arunc sulița asta, tot aşa îl voi birui pe Ilia Muromeţ! 

Ilia nu stătu mult pe gânduri, dădu pinteni calului ţi se năpusti asupra tătarului. 

Lupta lor începu în zorii zilei şi se luptară aşa multă vreme. Caii obosiseră, paloşele se tociseră, 
dar ei se ţineau tare, nici măcar nu se clătinau. 


Soarele se urcase la nămiază, când caii se poticniră şi cei doi luptători se prăvăliră jos. Suliţele 
cele lungi se frânseră, se frânseră şi paloşele de oţel. Nu mai aveau cu ce să se bată. Atunci se luară 
la luptă dreaptă. Se luptau cu atâta îndârjire, că de sub picioarele lor se înălțau nori de praf. 

Sta să asfinţească soarele când Ilia Muromeţ alunecă şi căzu pe spate. Duşmanul cel păgân sări 
asupra lui, îşi scoase pumnalul de la brâu, vrând să-i reteze beregata. În acea clipă, Ilia îşi aduse 
aminte de bătrânii drumeţi şi cugetă: „Pesemne au greşit drumeţii când au zis că nu mi-e scris să fiu 
răpus în luptă. Va trebui să mor de mâna spurcatului.” 

Nici nu-şi sfârşi bine gândul, că numaidecât simţi în el o putere urieşească, la fel ca atunci când a 
băut cele trei cofe cu bere. Îşi slobozi mâna din strânsoarea tătarului şi-l izbi cu sete în piept. 
Tătarul zbură până aproape de nori, iar când căzu, intră în pământ până la umeri. Ilia Muromeţ sări, 
smulse pumnalul de oţel al păgânului şi-i reteză capul. Apoi îl înfipse într-un cotor de suliță şi porni 
la locul de pază, unde îl aşteptau fârtaţii. 

Când ajunse, toți se minunară de isprava lui. Şi se puseră să aştepte, gândind că în curând se va 
ivi oştirea duşmană. Dar aşteptarea le fu zadarnică — hoardele păgânilor nu se mai arătară. 

Vitejii ridicară tabăra şi porniră înapoi la cneazul Vladimir, cel mândru ca soarele. La hotar 
rămaseră doar străjerii. 

Ilia Muromeţ aduse în dar cneazului Vladimir în cetatea de scaun a Kievului capul celui răpus. 

Cneazul Vladimir chemă pe toţi vitejii să-i ospăteze şi să-i cinstească. Îi cinsti pe toţi şi îi dărui 
cu daruri scumpe, numai pe Ilia Muromeţ, cel mai de seamă, îl dădu uitării. 

Voinicul se mânie cumplit. Alergă în curtea aşternută cu lespezi albe, chemă la el gloata de 
cheflii a oraşului şi le zise: 

— Eu, viteaz de spiță ţărănească, n-am avut parte să iau loc la masa cneazului. Mi-a fost dat să 
chefuiesc la un loc cu voi! 

Zicând acestea, apucă arcul său voinicesc, puse o săgeată oţelită şi o slobozi spre palatul cu 
turnurile aurite. Săgeata izbi în cupolele de aur de se făcură țăndări şi se prăbuşiră la pământ. Ilia 
Muromeţ porunci gloatei sale să adune cioburile de aur risipite în curtea aşternută cu lespezi albe şi 
să cumpere cu ele cel mai straşnic vin. 

Lovitura săgeții făcu palatul lui Vladimir să se cutremure din temelii, iar musafirilor, de frică, li 
se făcu inima cât un purice. Cneazul Vladimir, la rândul său, se mânie cumplit pe Ilia, dar voinicul i 
se înfățişă cu asemenea cuvinte: 

— Măria ta, ai chibzuit cu greşeală. Pe toți vitejii i-ai cinstit şi i-ai dăruit, numai pe Ilia Muromeţ 
l-ai lăsat fără de răsplată! 

Cneazul Vladimir înţelese că n-a chibzuit cu socoteală, îşi scoase veşmântul de sobol, ieşi afară 
şi i-l dărui lui Ilha Muromeţ, zicând: 

— Nu te supăra, Ilia Muromeţ, că nu te-am răsplătit. Iaca, îţi dăruiesc veşmântul meu de sobol. 

Ilia Muromeţ se mânie şi mai abitir. Apucă veşmântul de sobol, trase de o mânecă, trase de a 
doua şi îl rupse în bucățele. Rupea şi striga întruna: 

— Cum i-am sfâşiat pe duşmanii spurcaţi, tot aşa sfâşii şi veşmântul tău de sobol, eneazule 
Vladimir! 

Cneazul nu mai cuteză să-i stea împotrivă. De-acum îi cunoştea puterea uriaşă. 

Voinicul merse la noii săi tovarăşi, cumpără pe aurul cupolelor vin de soi şi se apucă să 
chefuiască alături cu gloata. Dar curând i se făcu lehamite. Puse şaua pe cal şi părăsi oraşul 
Kievului fără a-şi lua rămas bun nici de la viteji, nici de la cneaz. Porni să cutreiere pământul 
rusesc. 

Îndată după plecarea lui Ilia Muromeţ asupra Kievului năvăli hanul Liftă Spurcată cu hoardele 
lui, alungă pe toţi vitejii, cuceri toată ţara cneazului Vladimir, iar pe cneaz îl făcu robul şi slujitorul 
său. 

Greu îi venea marelui cneaz să îndure toate nelegiuirile hanului, dar n-avea ce face. Se gândea 
adesea Ia Ilia Muromeţ: „De-ar fi fost aici Ilia Muromeţ nu s-ar fi întâmplat toate nenorocirile astea, 
iar eu n-aş fi devenit robul Liftei Spurcate”. 


Şi multă vreme cneazul a fost silit să slujească hanului celui păgân, căci Ilia Muromeţ nu avea 
ştiinţă de cele întâmplate. 

Într-o zi, întâlni în calea sa un drumeţ. Drumeţul ăsta avea o căciulă de zece ocale şi un toiag de 
patruzeci de ocale. Când ajunse în dreptul lui, bătrânul îi dădu binețe, zicând: 

— Vai, Ilia Muromeţ, viteaz mândru şi isteţ, ce tot rătăceşti pe pământul rusesc şi nu mergi în 
cetatea de scaun a Kievului? Căci la Kiev s-a întâmplat nenorocire mare şi mare năpastă s-a abătut 
asupra lui. Hanul a năvălit cu hoardele lui, risipind toţi vitejii, a cucerit toată ţara lui Vladimir, iar 
pe cneaz l-a făcut sluga lui. 

— Dar care ţi-e numele, moşule? întrebă Ilia Muromeţ. 

— Pe mine mă cheamă Ivanişce. Căciula mi-e de zece ocale şi toiagul de patruzeci. 

— Dă-mi mie toiagul tău, moşule, zise Ilia. Mă duc la Kiev să-i zic ziua bună Liftei Spurcate. 

Ivanişce îi dărui toiagul din toată inima. 

Ilia luă toiagul şi porni spre Kiev. Când ajunse în curtea palatului, mai întâi se întâlni cu cneazul 
Vladimir. Zărindu-l, cneazul sări în sus de bucurie şi-i zise: 

— Demult n-ai mai dat pe la noi, Ilia Muromeţ. Priveşte ce năpastă a căzut peste noi. Pe tronul 
nostru stă acum Lifta cea Spurcată, iar eu sânt robul lui. 

— Aşteaptă, cneze, şi nu te mânia pe mine. Până-n seară, Lifta Spurcată n-o să mai stea pe tronul 
tău. 

Ilia Muromeţ intră în palatul de marmură albă, unde hălăduia acum Lifta Spurcată. Când ajunse 
în faţa lui începu să-i ceară de pomană. 

— Miluieşte, luminăţia ta, pe bietul de mine cu ceva, că sânt sărac lipit pământului. 

— Du-te la bucătărie, zice Lifta, acolo sânt ospătaţi cerşetorii. 

Dar Ilia nu se învoi. 

— Eu vreau să-mi dai de pomană aici. 

Atunci hanul zise: 

— Tu, moşule, ai umblat mult prin lume, nu l-ai văzut cumva pe Ilia Muromeţ? 

— Cum să nu-l văd? Căci doar mă întâlnesc adesea cu el. 

— Da' cum arată Ilia Muromeţ? întrebă Lifta Spurcata. 

— Dacă doreşti să ştii cum arată, uită-te la mine, că suntem făcuţi după acelaşi calapod. 

— Da' mănâncă mult Ilia Muromeţ? 

— Mănâncă doar un colăcel şi bea doar o carafă de vin. 

Hanul prinse a râde, apoi zise: 

— De ce e atât de vestit Ilia Muromeţ ăsta al vostru? Că eu mănânc mult mai mult: trei colaci cât 
roata carului, un berbec întreg şi beau trei cofe mari de vin. 

Atunci Ilia Muromeţ îi răspunse: 

— Ehei, moşul meu avea o vacă şi vaca asta mânca mult şi bea mult. Într-o zi s-a îndopat într- 
atâta că a crăpat. la seama să nu păţeşti şi tu asemenea tărăşenie! 

Lifta Spurcată se înfurie, înhăță paloşul său de oţel şi-l azvârli cu toată tăria spre Ilia. Ilia 
Muromeţ se feri, paloşul străpunse peretele şi zbură prin el afară. La rândul lui, apucă toiagul cel de 
patruzeci de ocale şi-l trăsni pe han drept în creştet de se aleseră țăndările de căpăţâna lui. 

Ilia ieşi afară, în curte, şi-i zise cneazului Vladimir: 

— Haide, măria ta, scoate Lifta afară şi aşează-ţi domnia după rânduiala dinainte. 

Cneazul Vladimir urcă iarăşi pe tronul ţării sale, continuând să domnească. Apoi dădu un ospăț 
de pomină. 

În vremea asta se gătea să intre în slujba cneazului un boier tânăr, pe nume Diuk Stepanovici. Îşi 
luă rămas bun de la maica lui şi plecă la cneazul Vladimir. Cneazul îl întâmpină după datină şi-l 
aşeză la masă spre a benchetui alături de ceilalți viteji. Diuk Stepanovici bea o cupă, pe următoarea 
o vărsa sub masă, mânca un colăcel, pe celălalt îl arunca sub masă. 

Cneazul băgă de seamă şi-l întrebă: 


— De ce, tinere boier, o cupă o bei, alta o verşi sub masă, un colac îl mănânci, altul îl arunci sub 
masă? Oare nu-ţi sânt pe plac bucatele şi băuturile noastre? 

— Aşa e, măria ta, răspunse Diuk Stepanovici. Colacii tăi s-au cam învechit, iar băutura e trezită 
şi acră. La mama acasă, colacii se fac cu miere. De mănânci unu, mâna se întinde singură după al 
doilea, mănânci şi pe al doilea, al treilea îţi face cu ochiul. Băutura, la noi, stă în butoaie atârnate cu 
lanţuri. Vântul îi ţine răcoare şi astfel e bună şi proaspătă. Bei o cupă, după a doua mâna singură se 
întinde, bei pe a doua, a treia nu-ți dă pace până n-o goleşti şi pe ea. Pesemne că nu păstraţi băutura 
aşa cum se cuvine. Dar şi cuptorul tău, mărite cneaz, e tare prăpădit. La noi acasă toate sobele sânt 
smălțuite. Da' şi veşmintele voastre sânt cam murdare şi ponosite. Acasă la noi, în fiecare zi purtăm 
veşminte nou-nouţe. 

La ospăț lua parte şi un viteaz pe nume Ciurila Plenkovici. Auzind cele spuse de Diuk, se mânie 
cumplit şi rosti către cneazul Vladimir: 

— Măria ta! încuviinţează să facem legământ că vom apărea în fiece zi la curte cu veşminte noi. 
Să vedem dacă-i vor ajunge lui Diuk Stepanovici straiele pentru un an întreg! 

Cneazul ţinu sfat cu boierii şi dregătorii şi încuviință legământul. Şi se jurară cei doi boieri să 
poarte în fiece zi alte veşminte, iar celui ce nu-i vor ajunge pentru tot anul să i se taie capul. 

Diuk Stepanovici zise că trebuie să meargă acasă să-şi aducă straiele pentru tot anul, dar Ciurila 
Plenkovici se împotrivi: 

— Nu mă învoiesc ca Diuk Stepanovici să plece acasă. Căci poate să-şi ia straiele nu de la 
maică-sa, ci să facă rost din altă parte. Mai bine să scrie un răvaş mamei lui şi să-i trimită ea 
veşmintele încoace. 

Neavând ce face, Diuk Stepanovici se aşeză la masă, luă pană şi cerneluri şi se apucă să scrie. 
Puse apoi răvaşul într-o desagă, şi o legă de şaua calului său Murg înţelept, căruia îi dădu în grijă: 

— Aleargă, Murg înțelept şi du răvaşul mamei. Să-mi trimită cuferele pline cu veşminte pentru 
un an întreg. 

Apoi îl scoase din oraş, arătându-i drumul spre casă. 

Murg înţelept alergă iute, ca o săgeată slobozită dintr-un arc voinicesc. Curând intră în ograda 
cea mare a conacului părintesc. 

Când zări calul singur, iar fiul ei nicăieri, mama voinicului se înspăimântă grozav. Luă desaga, 
căută în ea şi găsi răvaşul. Cum îl citi, ghici că feciorul ei făcuse vreo năzbâtie. Strânse degrabă 
toate straiele, le socoti şi văzu că ajung pentru un an întreg. Le puse în saci, sacii îi legă de şaua lui 
Murg înțelept, pe care-l trimise îndărăt la Diuk Stepanovici. 

Murg înţelept se întoarse cu iuțeala gândului la stăpânul său. În ziua sorocită, cei doi voinici 
începură întrecerea. Şi aşa, un an întreg, au apărut la curte în fiecare zi cu straie noi. 

În ultima zi intrară amândoi la palat cu veșmintele cele mai scumpe. Ciurila Plenkovici avea 
straie neasemuit de frumoase, dar ale lui Diuk Stepanovici nu aveau seamăn în lume. Pe caftan erau 
brodaţi un flăcău şi o fecioară. Când îşi încheia caftanul, flăcăul şi fata se îmbrăţişau, când îl 
descheia, se sărutau. 

Ciurila Plenkovici ceru să se țină sfat: 

— Judecaţi, voi, oameni buni, care dintre noi a pierdut şi trebuie să i se taie capul? 

Se sfătuiră cu toţii, se socotiră şi hotărâră că Ciurila a pierdut prinsoarea, şi odată cu ea şi-a 
pierdut şi capul. Cătară să-l ducă la locul de pedeapsă, dar îi opri Ilia Muromeţ: 

— De ce să se verse degeaba sânge de creştin? Mai bine să-i facem lui Ciurila o mustrare aspră. 

Dar Ciurila Plenkovici nici gând să se potolească, începu să umble cu vorbe, zicând că vrea să 
facă altă prinsoare cu legământ. Vitejii ținură din nou sfat şi se învoiră ca Ciurila şi Diuk să se mai 
întreacă o dată. 

— Hai să vedem, zise Ciurila Plenkovici, care dintre noi doi e în stare a sări cu calul peste râul 
Nipru? Celui ce nu va izbuti, să i se taie capul! 

Dar şi de astă dată, cu toată tinereţea lui, Diuk Stepanovici se arătă cutezător şi nu se împotrivi. 

Şi porniră ei călare pe caii lor să sară peste Nipru. 


— Sări tu întâi, Diuk Stepanovici, zise Ciurila. 

Dar Ilia Muromeţ se împotrivi: 

— Ai pierdut o dată prinsoarea, Ciurila. Se cuvine ca tu să sari primul. 

Ciurila Plenkovici nu mai avea ce face. Începu deci să-şi îndemne armăsarul focos, să-i dea 
ghionturi cu pintenii. Calul se avântă, ţâşni în sus şi căzu drept în mijlocul Niprului. 

Când îi veni rândul, Diuk Stepanovici dădu pinteni calului, şi Murg înțelept se aruncă în partea 
cealaltă. Din zbor, voinicul îl prinse de plete pe Ciurila şi îl scoase din valuri, pe mal. 

Toţi cei de față strigară într-un glas: 

— Taie-i capul, Diuk Stepanovici, a pierdut de două ori legământul! 

Dar Diuk Stepanovici nu dorea să-l omoare şi îi cruţă viaţa. 

Se întoarseră cu toţii la palatul cneazului Vladimir şi se aşezară iarăşi la ospăț, desfătându-se cu 
bucate gustoase şi băuturi de soi. 

La Kiev era acum pace şi tihnă. Niciun vrăjmaş păgân nu mai cuteza să se abată asupra oraşului. 
Ilia Muromeţ chibzui şi socoti că n-ar fi rău să plece să mai cutreiere prin țara rusească. 

Merse el, merse cale lungă până ajunse la o răscruce de drumuri. Acolo zări o lespede de piatră 
albă pe care erau săpate trei inscripții: 

„Cine va merge pe drumul din dreapta va fi ucis, cine va merge pe drumul din stânga va fi bogat, 
cine va merge drept înainte se va însura!” 

Ilia Muromeţ căzu pe gânduri. 

„Sânt prea bătrân pentru însurătoare, iar de bogăţie n-am nevoie. Am s-o iau pe drumul din 
dreapta, căci mie nu mi-e ursit să mor”. 

Dădu pinteni calului său puternic şi porni pe drumul din dreapta. 

Curând ieşi într-o poiană întinsă, şi în poiana asta era un gorun uriaş. Sub gorunul acela şedeau 
patruzeci de tâlhari. Când îl văzură pe Ilia Muromeţ, puseră la cale să-l cuprindă din toate părțile şi 
să-l omoare. 

Dar Ilia Muromeţ le zise: 

— De ce vreți sa mă omorâţi, tâlharilor? Căci n-am cu mine niciun fel de comori. Calul meu 
prețuieşte cinci sute de galbeni, iar şaua şi căpăstrul o sută. 

Zicând acestea, îşi scoase arcul de pe umăr, luă din tolbă o săgeată cu vârf de oţel, o puse în 
coardă şi o slobozi în gorunul cel verde. Sub lovitura ei, gorunul se făcu țăndări mărunte şi se 
prăvăli peste tâlhari. Mulţi dintre ei pieriră, iar ceilalți o luară la sănătoasa, care încotro, astfel că 
Ilia nu mai avu cu cine să se bată. 

Voinicul luă calea-întoarsă spre lespedea cea albă de la răscruce. Ajuns acolo, şterse vechea 
inscripție şi scrise una nouă: „Ilia Muromeţ a mers pe drumul din dreapta şi nu a fost ucis”. 

Când sfârşi, Ilia îşi zise: „Trebuie s-o apuc pe drumul ce făgăduieşte însurătoare, căci de bogăţie 
n-am nevoie”. Şi o porni pe drumul ce mergea drept înainte. 

Nu trecu mult şi ajunse la un castel mare, şi în castelul ăsta trăia o prinţesă, şi prințesa ademenea 
logodnici, doritori de însurătoare, fără contenire. Îi poftea în iatacul ei şi-i aşeza pe patul moale, de 
puf. 

De cum intră Ilia Muromeţ în castel, prinţesa îl luă de mână şi îl pofti să se aşeze pe pat. Dar 
viteazul o luă în braţe şi o puse pe ea în pat. Şi cum o puse, patul se prăvăli cu prinţesă cu tot. Ilia 
Muromeţ privi în jos şi văzu nişte beciuri adânci, iar în ele mulțime de bărbaţi. Alergă degrabă în 
curte, căută uşa care dădea în beciuri, o smulse din țâţâni şi slobozi oamenii din temnița 
întunecoasă. Cu toţii căzură în genunchi, mulțumindu-i: 

— Să trăieşti, Ilia Muromeţ, izbăvitorul nostru! Ne-ai scăpat de la o moarte cumplită! 

Pe urmă, Ilia Muromeţ o apucă pe prinţesă de păr, o scoase afară, în curte, porunci să se aprindă 
rugurile şi să fie arsă fecioara asta haină. 

Voinicul se întoarse iarăşi la lespedea cea albă. Şterse inscripția veche şi scrise una nouă: „Ilia 
Muromeţ a fost pe drumul ce merge drept înainte, dar de-nsurat nu s-a-nsurat” 


Acum Ilia îşi zise: „Ce-ar fi să merg şi pe cel de al treilea drum? Nu cumva şi ăsta e cu vreo 
înşelătorie?” 

Şi porni pe cel de al treilea drum. 

Merse o vreme până ce ajunse în faţa unor hrube uriaşe. Lângă ele erau nişte clopote. Cine voia 
bogăţie trebuia să tragă clopotul de funie. Ilia Muromeţ bătu şi el dintr-un clopot. Ca din pământ, în 
faţa lui se ivi un moş cu o cheie de aur. Moşul descuie hrubele cele adânci şi zise: 

— Intră, voinice, şi ia-ţi câte comori vrei! 

Ilia intră în hrubele adânci, se uită şi se minună grozav: pretutindeni numai aur aruncat în 
neorânduială. Dar voinicul n-a fost niciodată lacom de aur, aşa că nu luă nicio fărâmă şi porni 
îndărăt spre lespedea cea albă. Şterse vechea inscripție şi scrise una nouă: „Ilia Muromeţ a mers pe 
drumul din stânga, dar nu s-a îmbogățit”. 

Cu aceasta faptele de vitejie ale lui Ilia Muromeţ au luat sfârşit. 

Şi a trăit voinicul viaţă lungă, o sută cincizeci de ani! 


Cămila și vulpea 
poveste turcă 


Într-o zi, pe un drum o cămilă se-ntâlni cu o vulpe. Vulpea râse de starea cămilei și, luând-o în 
zeflemea, zise: 

— Până la urmă tot te mănânc! 

Cămila își continuă drumul, zâmbind la vorbele roșcatei. După un timp, cămila își zise de una 
singură: 

— la să mă duc în faţa casei vulpii și să mă prefac moartă! Să văd ce-o să facă! 

Cămila se duse în fața culcuşului vulpii şi se lungi la pământ, prefăcându-se fără viaţă. Când 
privi pe fereastră, vulpea văzu cămila întinsă pe jos. Şi încă într-un loc foarte aproape de casa ei. 
Îndată se duse lângă ea și începu s-o muște din loc în loc, să-ncerce dacă e moartă cu adevărat. Cum 
cămila nu scotea un sunet, nu dădea semne de viață, vulpea se bucură de moartea ei și zise: 

— E moartă, dar dacă o las aici, toate jivinele vor veni să se ospăteze din carnea ei. Mie nu-mi 
va rămâne nicio bucăţică. Cel mai bine ar fi să-i leg coada de coada mea și s-o aduc în casă. 

Vulpea îşi legă cât mai strâns coada de coada cămilei. Tocmai când dădea să pornească, cămila, 
care până atunci zăcuse nemișcată, se ridică pe neașteptate cât era de înaltă, iar vulpea rămase 
aninată de coada ei. Pe când înainta spre pădure cu vulpea legată de coada ei, cămila se întâlni cu un 
lup. Veselindu-se de starea în care se afla vulpea, lupul zise râzând: 

— Bravo, cumătră vulpe! La ce zaiafet mergi așa de gătită? 

Buimacă de păţanie, vulpea zise: 

— Nici eu nu ştiu. M-am prins de coada cămilei, să vedem unde m-o duce! 


Păcatul bunicului 
poveste turcă 


Odată un paşă şi-a schimbat hainele şi a pornit să se plimbe necunoscut prin cetate, ca să poată 
prinde singur pe hoţi şi pe făcătorii de rele. La o răspântie văzu doi inşi care se certau pentru o oaie 
şi nu se înțelegeau. Paşa s-a apropiat să vadă ce este. Unul din ei, vânzătorul, cerea cam mult, dar 
celălalt, care era măcelar, dădea mai putin, spunându-i: 

— De ce ceri tu atât, fiindcă oaia nu are mai mult decât douăzeci, de kilograme de carne şi patru 
de seu? 

Când auzi aşa, paşa se amestecă în vorbă şi-l întrebă pe măcelar de unde ştie el că oaia are 
tocmai douăzeci de kilograme de carne şi patru de seu. Măcelarul îi răspunse: 


— De unde ştiu eu, nu-ți pasă; dar pot să fac prinsoare pe orişicât, că aşa este! 

Făcură prinsoare şi se duseră să cântărească oaia; dar acolo găsiră tocmai cum spusese 
măcelarul. Minunat, paşa îl întrebă dacă cunoaşte legea şi coranul şi, fiindcă măcelarul răspunse că 
nu, puse să-l închidă, sub cuvânt că este un ghiaur“” şi un fermecător. Pe urmă paşa se duse la palat 
şi strânse divanul judecății. Îl aduseră acolo pe măcelar şi, fiindcă la întrebările judecătorilor el 
răspunse iarăşi că nu cunoaşte legea şi coranul, fu osândit la spânzurătoare. 

A doua zi, cu alaiul şi soldați după el, măcelarul era dus spre locul spânzurătorii. Pe drum se 
întâlniră cu o ceată de copii, cari veneau dela şcoală. Între ei era şi băiatul măcelarului. Când văzu 
copilul pe tatăl său între soldați, se repezi plângând la el şi întrebă pe cei din jurul lui unde-l duc, iar 
aceia îi răspunseră că la spânzurătoare. Copilul începu să plângă mai cu hohot şi se rugă de soldați 
şi de cei din jurul tatălui său să mai stea puţin, iar pe el să-l ducă înaintea paşei să-i vorbească. 
Aceia îl ascultară. Când ajunse copilul la palat, îl întrebă Paşa: 

— Ce vrei? 

Iar el răspunse plângând: 

— Vreau să ştiu de ce-l spânzurați pe tatăl meu! 

— Pentru că este un ghiaur şi nu cunoaşte legea! 

Copilul zise atunci: 

— Mărite Paşă, puternic eşti, dar nu-i cu dreptate. Nu tatăl meu este ghiaur, ci bunicul meu, care 
nu l-a dat la şcoală să înveţe să cunoască legea. Tatăl meu nu este ghiaur, fiindcă pe mine m-a dat la 
şcoala şi eu am învăţat să cunosc legea. Ca să va încredințaţi, puteţi să ma întrebaţi orice şi vă voi 
răspunde la toate! 

— Bravo, zise Paşa, aşa este şi iertat să fie tatăl tău! 

Şi astfel a scăpat măcelarul de spânzurătoare. 


Povestea tăietorului de lemne 
poveste turcă 


În vremuri tare, tare îndepărtate, pe când caii albi erau brutari, câinii-dulgheri, cămilele- 
negustori de văluri străvezii pentru cadâne, ţapii-muezini, ce chemau din minarete credincioşii la 
geamie, pe când străbunicii mei erau prunci în leagăn, iar eu abia de pridideam cu dădăcitul lor, în 
acele vremi zic, vieţuia un padişah care avea obiceiul ca uneori să îmbrace straie ponosite şi să 
cutreiere singur prin împărăție, să vadă cu ochii lui cum merg treburile. 

Şi iată că într-o bună zi, pe când străbătea o pădure, auzi lovituri de secure. Îşi îndreptă paşii într- 
acolo şi dădu peste un bărbat în puterea vârstei, care dobora un copac. 

— Pacea fie cu tine, omule! îl salută padişahul. 

— Şi cu tine la fel, drumeţule! îi răspunse tăietorul de lemne. 

— Ia zi, eşti mulţumit cu viaţa ta? 

— Mulţumit. În fiecare zi muncesc aici, în inima pădurii, din zori până-n amurg. Atunci vând 
lemnele tăiate şi cu gologanii căpătați pe ele cumpăr câte ceva de-ale gurii, mănânc atât cât am şi 
dorm buştean până a doua zi, când o iau din nou de la capăt. lacă, asta mi-e viața. De mi-e bună ori 
rea, judecă tu singur, străine. Şi dacă tu te-ai socoti mulţumit dac-ai fi în locul meu, să ştii că sunt şi 
eu. 

Padişahul socoti plin de miez răspunsul ocolit al tăietorului de lemne şi vrând să-i încerce mai 
departe istețimea, îi spuse: 

— Sunt câteva cimilituri, care-mi tot dau târcoale, fără să fiu în stare să le dezleg. Te pomeneşti 
că norocul m-a mânat la tine ca să mă ajuţi. 


45 "necredincios" şi nu "creştin", după cum ne-am deprins noi să credem, "ghiaur" este chiar şi turcul care şi-a 


călcat religia sau a nesocotit prescriptiile Coranului 


— ZA, străine, să vedem! Om face ce-om putea! 
— lată prima din ele: 


Acul nu străpunge albastra mătase. 
Foarfeca n-o taie, croitor n-o coase. 
Ce-o fi? 


— Ce altceva decât cerul senin poate să fie? 
— Ai dreptate. Cum de nu m-am gândit şi eu?! Dar asta: 


Am un copac 

Înalt, 

Cu frunza deasă 

Şi groasă, 

Pe-o parte tăciune, 
Pe alta alb-minune. 


— A! Copacul ăsta-i timpul. Partea albă a frunzelor înseamnă zilele, iar partea neagră, nopțile. 

— Ce se poate asemui cu luna, stelele, nopțile şi zilele? 

— Eu ştiu ce-ar trebui să semene cu ele, drumeţule. De se aseamănă ori ba, asta-i altă poveste. 
Întocmai cum luna şi stelele de pe cer luminează noaptea, aşa padişahul şi sfetnicii lui au datoria să 
lumineze viaţa norodului cârmuit de ei. Zilele ar fi, după mine, supuşii lor cei buni, iar nopțile, 
supuşii cei răi, cu sufletul răscolit de gânduri întunecate. 

— După câte văd eu, omule, mintea ţi-e la fel de ageră pe cât mâna de vrednică. Îți multumesc 
pentru vorbele tale şi, în schimb, te sfătuiesc ca mâine să nu mai vii în pădure, ci să aştepţi frumuşel 
acasă c-or să se petreacă lucruri mari cu tine. 

Şi padişahul plecă, lăsându-l pe tăietorul de lemne să-şi vadă de ale lui. 

A doua zi, dis-de-dimineaţă, la uşa bordeiului se opriră mai mulți oşteni călări, cu poruncă de la 
padişah ca tăietorul de lemne să vină degrabă la serai, unde este aşteptat. Omul nostru îi urmă şi nu 
mică-i fu mirarea când îşi dete seama că drumețul din ziua trecută nu fusese altcineva decât însuşi 
padişahul. Slăvitul stăpân îl arătă întregii curți ca pe un om cu însuşirile cele mai alese şi totodată 
făcu cunoscut tuturor că are de gând să-i ceară sfatul la împărţirea dreptăţii. Până una alta îi dărui un 
iatagan de preţ şi-i spuse să plece acasă unde să aştepte noi porunci. Se îngâna ziua cu noaptea când 
tăietorul de lemne ajunse la coliba sa. 

— lată-te şi dregător! se minună nevasta, când el îi povesti ce i se întâmplase. Da' vorba e, bani 
ţi-a dat padişahul? Că uite, e seară şi n-am băgat în gură fărâmă de mâncare. 

— Mi-a dăruit doar iataganul ăsta. Şi foame, să ştii că mi-e şi mie. Dar dacă azi n-am tăiat 
lemne, cu ce vrei să fi făcut rost de bani? 

— Ştii ce zic eu? Fugi la negustor şi arată-i iataganul. Să-ţi dea pe el bucate. Şi cu padişahul te- 
oi descurca tu. 

Zis şi făcut. Luă omul iataganul, merse la negustor şi îi povesti păţania, dar, prevăzător, nu vându 
decât tăişul. După ce mâncară şi el şi nevasta pe săturate, tăietorul de lemne se aşeză de meşteri un 
tăiş de lemn pe care-l vâri în teacă şi numai după ce-şi isprăvi lucrul se culcă. 

Abia se crăpă de ziuă, când aceiaşi călăreţi din ajun se opriră iar în faţa colibei sale şi-l luară cu 
ei pe sus la serai. Ce se întâmplase? Negustorul, pizmaş pe norocul neaşteptat al tăietorului de 
lemne, îl şi pârâse padişahului. 

Acum stăpânul îi poruncea, în fața întregului divan, să taie capul unui bărbat pe care tocmai îl 
judecase. 


„Cum să retez capul unui om cu un iatagan de lemn? Iar pe de altă parte, cum să mărturisesc c- 
am vândut pe câteva merinde prăpădite un dar împărătesc?” se frământa, la mare strâmtoare, 
tăietorul de lemne. 

— Preaînălţate — îşi luă el inima-n dinți — nu mai departe decât ieri îmi făgăduiseşi c-o să te 
foloseşti şi de mine la împărțirea dreptății. Acum ai prilejul să te ţii de vorbă. 

— EI?! îl încurajă padişahul, nerăbdător. 

— După mine, viața omului nu-i un fleac, ca s-o curmi cum ai strivi o gâză. Îngăduie-mi să-l mai 
supunem pe omul acesta la o încercare, înainte de a-l da morții. 

— Fie cum zici tu! încuviință padişahul. 

— Dacă în clipa în care-mi voi scoate iataganul din teacă, i se va preface tăişul în lemn, omul e 
nevinovat şi atunci, lăsaţi-l în viaţă. Dacă, dimpotrivă, nu se întâmplă minunea şi tăişul rămâne de 
oţel, înseamnă că omul e cu adevărat vinovat şi merită să-şi ia pedeapsa. 

Şi zicând aceasta, tăietorul de lemne îşi trase cutezător din teacă iataganul, arătând curţii 
înmărmurite tăişul de lemn. 

— Cu adevărat că eşti vrednic să-mi fii mâna dreaptă, grăi padişahul, zâmbind cu îngăduință. Pe 
lângă celelalte însuşiri dovedite până azi, ai mai adăogat acum şi altele: curajul şi sângele rece. 

Şi padişahul îl copleşi cu daruri, făcându-l mare vizir şi îl tinu mereu în preajma sa, sfătuindu-se 
cu el până în cele mai vitrege treburi ale împărăției. Iar vorbelor de rău, pe care le scorneau întruna 
dregătorii de neam pe seama fostului tăietor de lemne, nu le dădu niciodată crezare, căci, vorba 
bătrânească: „În pomul cu rod bogat se aruncă multe pietre”. 


Mireasa cea bătrână 
poveste turcă 


Cu mulți, mulţi ani în urmă — când broaștele țestoase îşi lipiseră de carapace aripi, prinzând 
gustul zborului, iar peştii din necuprinsele mări închiriaseră cu bani grei toți plopii lumii, ca să ia 
aer pe crengile lor înalte, când podurile de peste cele mai mari şi mai adânci fluvii se clătinau, 
înăbuşite de sete, iar cele mai înalte turnuri şi minarete băteau mătănii drept mulțumire pământului 
că le ţine — la marginea unei cetăţi din Anatolia îşi duceau traiul, tihnite, în cea mai deplină 
înțelegere, o mamă cu fiica ei. Mama avea numai nouăzeci de anişori, iar fata ei, şaptezeci, bob 
numărat. 

Într-o bună zi, cum fata îşi plimba printre straturile de flori din curticică statura-i gheboşată de 
ani, bătrâna, ca să-i facă plăcere, îi strigă din cerdac, grijulie: 

— Nu mai sta în soare, c-ai să te înnegreşti, fata mea atât de gingaşă, încât te răneşte până şi 
atingerea celei mai uşoare adieri ori a celei mai fragede viorele. 

Tocmai atunci, prin dreptul zidului înalt, care împrejmuia mica gospodărie, se întâmplă să treacă 
feciorul padişahului, călare. Cum prinsese din zbor vorbele bătrânei, îşi struni într-un suflet calul 
spre serai, unde îi povesti sultanei-mame cele auzite şi, zugrăvindu-i cu de-amănuntul unde se 
găseşte casa cu pricina, încheie: 

— Mamă, trimite acolo, cu toată iuţeala, pețitori şi cereți-o pe fată pentru mine, să-mi unesc cu 
ea viaţa. Nu-mi doresc altă fericire decât să-i ocrotesc făptura plăpândă împotriva oricărui lucru 
care i-ar putea face rău. Şi dacă de la căsătoria aceasta voi fi împiedicat de cine ştie ce, hotărârea 
mea e luată: voi rămâne aşa, pom uscat, până la sfârşitul zilelor mele. O altă mireasă nu-mi trebuie. 

Ce altceva putea să facă sultana-mamă? Mulţumirea fiului stătea şi pentru ea, ca pentru orice 
mamă, mai presus de orice. În fruntea unui alai de strălucitoare doamne de la curte, sosi ea însăşi la 
poarta căsuţei unde se afla giuvaerul fiului ei. Le deschise mama fetei. Când auzi despre ce e vorba, 
biata de ea îngheță. 

— Da' eu n-am nicio fată! Eu n-am nicio fată! se bâlbâia ea. 


Dar cum sultana-mamă îi repetă atunci, întocmai, ceea ce auzise slăvitul său fiu, când trecuse 
călare prin fața căsuţei, bătrâna, nemaiavând încotro, mărturisi: 

— E-adevărat, am o fată. O singură fată, în toată lumea asta mare. Ea mi-e şi avut, şi alinare. 
Fără ea n-aş putea trăi o clipă, darmite zile, luni sau ani. Nu pot să mă despart de ea! 

— Femeie, nu ştii ce vorbeşti. Cine cutează să țină piept dorințelor padişahului? Şi-apoi, la 
fericirea de a te încuscri cu el, neam de neamul neamului tău n-a visat, o mustrară peţitoarele. 

Ce să mai zică biata bătrână? Primejdia se abătuse asupra fiicei ei, din senin. 

— Fata mea nu-i învățată cu oameni străini. E peste măsură de sfioasă. Mă tem să v-o arăt, să nu 
se sperie. Mergeţi la preaslăvitul stăpân şi spuneţi-i aşa: „Dacă se învoieşte, fără a o vedea, să-i 
pună inelul de logodnă în degetul pe care ea îl va scoate prin gaura cheii, îi dau copila mea, altfel, 
nu!” 

Fiul padişahului se învoi, fireşte, numaidecât. Ba chiar nici nu se miră prea mult de condiția pusă 
de bătrână: dacă până şi atingerea unei flori fragede ca vioreaua o poate răni, cum să nu-i facă rău 
vederea atâtor străini, aşa, deodată?! De ce-ar supune-o suferinței, fără niciun rost? 

Mama fetei nu-şi pierdea vremea în zadar. Îngriji inelarul logodnicei cum se pricepu mai bine: îl 
spălă de mai multe ori pe zi numai cu lapte crud şi apă de flori, îl unse cu fel de fel de alifii şi 
sulimanuri, îl obloji cu fel de fel de licori, încât, până la urmă, degetul uscat şi încrețit al babei de 
şaptezeci de ani se făcu mai proaspăt, mai alb şi mai catifelat decât al unei fete de cincisprezece ani. 

La ziua sorocită logodnei, fiul padişahului veni şi puse pe inelarul logodnicei sale un preafrumos 
inel de logodnă, bătut tot numai cu nestemate. Inima tânărului zvâcni de bucurie, văzând frăgezimea 
degetului: „Dacă degetul e atât de frumos, de neîntinat, darmite chipul, făptura ei?! Ce mare noroc 
am avut!” Şi fiul padişahului zi şi noapte nu mai ştia altceva decât să viseze la frumuseţea 
neasemuită a logodnicei sale. Ochi cu vâlvătăi ca focul, ori galeşi şi visători ca lacurile în asfințit. 
Sprâncenele-i — arc, genele — săgeți ce nu-şi greşesc ținta niciodată... Gura — boboc de floare, 
dinţii — dalbe mărgăritare... Şi câte şi mai câte asemenea lucruri nu-şi închipuia fiul padişahului 
despre logodnica sa! Şi nerăbdarea de a o vedea aievea îi sporea cu fiecare clipă. 

În sfârşit, sosi şi ziua nunţii. Cu o săptămână înainte, surlele şi tobele vestiră pretutindeni, în țară, 
nunta vlăstarului crăiesc. În timpul acesta, mama miresei plângea şi se văita, singură cu spaimele ei. 
„Totul, totul o să fie dat în vileag! Şi atunci? Ce-o să se întâmple atunci cu fata mea?!...” se 
frământa ea. Alaiul de nuntă sosi. Ce de culori, ce de mătăsuri, ce de văluri străvezii, de pene şi de 
giuvaeruri! Şi ce cai minunati, ce caleşti, ce forfotă pe străzi! N-aveai unde să arunci un ac. După 
învoială, nimeni nu izbuti să se apropie de mireasă, în afară de bătrâna ei mamă. Totul, găteala şi 
podoabele miresei fuseseră pregătite numai şi numai de mâna bătrânei, stropite de lacrimile ei. 
Mireasa se sui în caleaşca închisă, cu mama ei alături, şi alaiul o porni spre serai. Ca nu cumva 
totuşi, dintre vălurile care, după datina musulmană, îi acopereau fața, un ochi mai ager să nu-i 
întrevadă obrajii zbârciți şi supți din pricina lipsei dinţilor, bătrâna o sili pe fiică-sa să țină în gură 
tot timpul, câte o acadea mare şi rotundă de-o parte şi de alta a fălcilor. 

Mireasa intră în sarai, unde o aştepta mirele. Când acesta se apropie şi ridică vălul de pe chipul 
sortitei sale multaşteptate, încremeni: nu frumoasa frumoaselor de-o seamă cu luna şi cu soarele îi 
stătea înainte, ci o babă coclită, zbârcită, cu ochii ieşiţi din orbite, de frică, cu obrajii umflați de 
parc-ar fi suflat într-un foc ca să-l aprindă... 

Tânărul văzu negru în faţa ochilor. Apucă mireasa în braţe, ca spre a o îmbrățişa şi o aruncă, cu 
toată puterea mâniei, pe fereastră. 

Ca o pasăre de noapte, cobitoare de rele, aşa țâşni mireasa prin văzduh, cu vălurile despletite, ca 
nişte ciudate rânduri de aripi. În cădere, veșmintele i se încurcară de crengile unui copac bătrân, ce 
se afla nu departe de fereastră, şi ea rămase aninată acolo. 

Întâmplarea făcu ca, chiar sub copacul acela, zânele să aducă pe fiul padişahului lor care, 
mâncând prea lacom, se înecase cu un os şi sta să se înăbuşe. Toată truda zânelor de a-l scăpa fusese 
zadarnică: osul nu putea fi scos cu niciun chip. Când însă văzu o babă de şaptezeci de ani, 
sulemenită foc şi gătită ca o mireasă plutind prin aer, cu chipul sluțit de frică şi rămânând apoi 


agățată de crengi, fiul padişahului zânelor fu zguduit de un hohot de râs aşa de cumplit, că osul din 
gât îi zbură cât colo şi astfel băiatul îşi recăpătă sănătatea. 

În bucuria lor, zânele nu ştiură cum s-o răsplătească pe bătrână. O aşezară între ele, pe iarbă şi se 
întrecură care mai de care cu darurile: „Frumuseţe şi tinerețe să-i fie hărăzite miresei bătrâne!” zise 
o zână, cea mai tânără dintre toate. „Chipul meu să fie chipul ei!” zise o altă zână, cu chipul cel mai 
minunat dintre toate. „Mâinile mele să fie şi ale ei!”, „Gâtul meu şi statura mea să fie ale ei!”, 
„Firea mea veselă, şăgalnică şi blândă, să fie firea ei!”... Şi uite aşa, fiecare zână dărui miresei 
noastre ce avea ea mai desăvârşit. 

Dimineaţa următoare mânia mirelui se mai potolise. Şi cum nu era om rău din fire, îl cuprinse 
chiar mila gândindu-se ce-o fi păţit biata bătrână când fusese aruncată pe fereastră. Coborî în 
grădină şi căutându-şi aşa-zisa mireasă, îşi aruncă privirile spre copacul de lângă fereastră şi nu-i 
veni să-şi creadă ochilor: pe crengi se legăna, în bătaia domoală a vântului, o tânără frumoasă, 
frumoasă. Numai veşmintele ei mai aminteau de mireasa cea din ajun, atâta... 

Pradă uimirii şi încântării, tânărul îşi cobori mireasa din copac şi cu ea de mână intră în sarai, 
spre desfătarea şi bucuria tuturor... 

Şi nunta lor tinu, ca în vremurile acelea de demult, patruzeci de zile şi patruzeci de nopți 
încheiate... 


Țăranul şi sultanul Mahmut 
poveste turcă 


Taica avea nouă albine. Ţinea la ele ca la ochii din cap. Cum mijea de ziuă, le număra şi mi le 
dădea în grijă, să le duc să zbârnâie pe plaiuri, cum se însera, le număra iar şi le băga în casă... 

Într-o zi, la numărătoare, albina şchioapă nu-i şi nu-i. Caut-o prin bătătură, caut-o prin casă, caut- 
o prin grajd, albina şchioapă, nicăieri. Atunci, am scos din coteţ cocoşul pintenat, i-am pus la gât, 
drept frâu, un fir de păr, am încălecat şi am pornit să caut albina cea şchioapă. Mai iute ca apa 
torenților am străbătut văile, mai iute ca vântul în vijelie, munții... 

M-am dus, m-am tot dus... Şi iată că dau de albina noastră: ara de zor, înjugată alături de un 
bivol, la un ditai plugul. Grumazul ei, ros de jug, sângera. 

— Cum de-ai făcut una ca asta? mă reped eu la țăran. 

Dar el, liniştit: 

— Freacă-i gâtul cu frunză verde de smochin şi îi trece... 

Am lăsat albina unde era şi am alergat să caut frunză de smochin. M-am dus întins în podul casei 
noastre, să caut frunză verde de smochin acolo. 

Smochin n-am găsit în pod — se vede treaba că în podul casei noastre nu creşteau copaci — dar 
în schimb am găsit o ladă veche şi prăpădită. 

Am deschis-o: înăuntru, un galben prăpădit. N-am avut de gând să-l iau, dar l-am luat, că prea 
era de tot galben şi, într-un suflet, drept la Istanbul m-am oprit. Acolo am târguit cu galbenul meu 
un castron cu iaurt — unde să găseşti un iaurt mai bun dacă nu la Istanbul?! L-am amestecat cu 999 
ulcioare cu apă — mi se păruse a fi prea gros. Şi după ce l-am mâncat pe tot, aşa, însutit cu apă, am 
smuls minaretele de la geamia cea mare ca pe nişte fire de iarbă şi mi le-am prins la cingătoare, în 
loc de chei. Mi-am umplut buzunarele cu ghiulele, drept bile. Am luat un topor şi am dat buzna în 
piaţa cea mare — mi s-a părut a fi un codru — am intrat în apa mării şi am început să mă preumblu 
prin ea — am luat-o drept bulevard, am tras un pumn muntelui veşniciei, ca să se dea mai încolo — 
mă stânjenea — oamenii m-au prins şi m-au băgat la balamuc — că-s, adică, nebun— eu am scăpat, 
am făcut balamucul sul şi hop! l-am săltat în cârcă, întocmai ca pe un covor, dar, zărind un măgar, 
am uitat de balamuc şi am alergat după dobitoc- părea leit albina cea şchioapă — măgarul mi-a dat 
o copită, zicându-mi să-l las în pace... 


Mulţi mincinoşi mai ține Allah pe lume, dar unul aşa ca mine, prea des n-ai să-ntâlneşti. Hai să-ți 
fac un ilic din nuieluşe, să ţi-l tivesc cu coajă de pepene galben şi să-i prind la el nasturi din ridichi 
roşii. 

A fost odată ca niciodată... A fost odată un padişah cu numele de Mahmut, mulțumit de sine cum 
nu se mai poate, căci i se părea a fi conducător vrednic şi mai ales drept. De-asta îi şi plăcea să 
cutreiere prin împrejurimile cetăţii sale de unul singur, pe jos, să se încredințeze el însuşi cum îi 
trăiesc supușii. 

Într-o zi, pe când se înturna dintr-o astfel de plimbare, padişahul Mahmut, încălzit de dogoarea 
soarelui, se aşeză la umbra unui pom, să se odihnească. O pară galbenă ca aurul îi căzu drept în 
turbanul pe care şi-l pusese lângă el. Padişahul o mâncă şi îşi domoli astfel setea. Apoi intră în 
coliba ţăranului, care era stăpânul părului, ca să-i aducă mulțumiri. 

— Eu sunt sultanul Mahmut, zis şi cel Drept. Am mâncat o pară din pomul tău, fără să-ţi cer 
învoirea. Mi-am astâmpărat setea şi m-am răcorit. Socot nimerit şi drept să te răsplătesc. Dacă ți se 
va întâmpla să ai nevoie, vreodată, de sfatul ori de ocrotirea mea, vino la Istanbul, nu sta pe gânduri. 
Caută-mă fără nicio sfială. Întreabă numai de sultanul Mahmut şi calea spre sarai îţi va fi deschisă. 

Sultanul plecă. Trecură zile după zile şi luni după luni. Veni primăvara. Unul din vecinii 
ţăranului nostru, nesăţios după avere, intră cu plugul în sforicica de pământ a acestuia, vrând să i-o 
înhaţe cu orice preţ. Păgubitul se duse la cadiu, după dreptate, dar ca prea adeseori, plocoanele fură 
mai tari decât adevărul. Se zbătu omul, alergă în dreapta şi în stânga cerând ascultare şi judecată 
dreaptă, dar totul fu zadarnic. Atunci, ce-i trecu prin cap femeii lui? 

— Bărbate, ia frumuşel un coş cu pere şi du-te la Istanbul, la sultanul Mahmut. Povesteşte-i toate 
câte ai păţit. O să te asculte pe îndelete şi o să-ți facă dreptate, doar nu degeaba şi-a zis el „Cel 
Drept”. 

Zis şi făcut. A luat omul un coş nou-nouţ, împletit din răchită chiar de mâna lui, l-a umplut cu 
pere într-ales şi a plecat la Istanbul. Aici, tot întrebând din om în om, s-a trezit la sarai. Dar, străjile 
nu numai că l-au împiedicat să intre pe poartă, ci, ascultându-i povestea, l-au luat drept un măscărici 
născocitor de minciuni, ori drept o iscoadă, care urmăreşte să se strecoare în sarai, să se apropie de 
padişah şi să-i dea doamne fereşte, pere otrăvite! Spre o mai mare siguranţă, l-au burduşit în bătăi şi 
l-au aruncat în temniţă, să stea acolo până i-or rugini oasele şi i-o pieri cheful de glume şi scorneli. 
Bineînţeles, padişahului nu i-au suflat o vorbă din cele petrecute. La ce bun să tulbure liniştea 
înălțimii sale?! 

Trei ani încheiaţi a zăcut țăranul în beciurile saraiului, uitat de toți şi toate, când, tot într-o zi de 
vară, padişahul, trecând iar pe lângă părul cu pricina, îşi aminti de țăran şi vru să-l vadă. Aşa află cu 
uimire că de trei ani de zile țăranul plecase spre sarai cu jalbă şi de atunci parcă-l înghițise 
pământul. 

Cum ajunse în sarai, padişahul Mahmut întrebă pe fiecare slujitor — de la viziri până la ostaşul 
de rând despre ţăran şi descoperi, fireşte, urâta pățanie a acestuia. Supărat, porunci pe dată ca omul 
să fie adus numaidecât în sarai, unde îl aşteptau o baie caldă, straie scumpe, masă îmbelşugată şi... 
un padişah prietenos. 

— Cere-mi orice, omule, şi dorinţa ta se va îndeplini aievea. Numai aşa padişahul va putea să 
plătească amarnica greşeală la care ai căzut jertfă, de altfel, fără voia lui. 

— Să-mi dai numai atât, padişahe: o frânghie din cele groase şi trainice, un topor cu tăişul cât 
mai ascuţit şi un Coran, îi răspunse țăranul în deplină linişte. 

Mirat că-i cere numai atâta, padişahul îl întrebă ce are de gând să facă cu aceste trei lucruri. 

— Cu toporul vreau să dobor părul, care mi-a adus atâta nenoroc, cu frânghia să-mi spânzur 
nevasta, că ea m-a împins să vin la tine ca să-mi caut dreptate, iar pe Coran, nu-ţi fie cu supărare, 
dar voi jura să nu mai pomenesc vreodată în viață de Mahmut şi să nu mai stau de vorbă, niciodată, 
cu oricine va purta acest nume... 

Răspunsul fără ocolişuri al ţăranului plăcu padişahului care, după poveste îl opri pe ţăran la sarai 
şi-l făcu sfetnic. ŞI, tot după poveste, se pare că aşa, cu ajutorul judecății limpezi a ţăranului, 


padişahul izbuti să-şi merite cu adevărat numele de „Cel Drept”. 


Keloglan şi fata de padişah 


poveste turcă 


Odată, cam de multişor, ce-i drept, mă aflam printre grădinile de rodii singur-singurel şi îmi 
făceam de joacă cu praştia, când iată că pe un rodiu poposeşte o pasăre. Dar ce pasăre! Nu mai îmi 
fusese dat să văd vreodată o asemenea pasăre, măcar că crescusem la poalele munţilor Taurus, unde 
întâlneşti tot felul de minunăţii. Avea penele ca şi flăcările focului, şi ca spuma apelor învolburate, 
şi ca ierburile câmpului, şi ca cerul senin al verii, şi ca luna în miez de noapte. Dau s-o lovesc cu 
praştia într-o aripă, ca să cadă, s-o prind şi să fie a mea, dar n-o nimeresc. Când isprăvesc pietrele, 
scot din buzunar câteva nuci şi arunc cu ele. Nici nucile n-au nimerit-o şi pasărea a zburat, s-a dus! 
Dar, pe locul unde-au căzut nucile, au răsărit, cât ai clipi, nişte pomi. Au crescut, au crescut sub 
ochii mei, până ce s-au făcut mari-mari, cu crengile gemând de nuci. Am alergat pe sub copaci, 
după pietricele, să lovesc nucile, ca să cadă jos şi să le mănânc. N-a căzut niciuna. Când mi s-au 
isprăvit pietrele, am aruncat cu bulgări de pământ. Şi ce să vezi? Sus de tot, pe crengile cele mai 
înalte, s-a înfiripat pe loc un ogor de toată mândreţea. Acu-i acu': ce să semăn pe ogorul meu?... 
„Seamănă grâu” — m-au sfătuit unii. „Seamănă pepeni”, m-au sfătuit alții. Eu am semănat pepeni, 
că-mi plăceau mai mult. Cât ai bate din palme, în grădina mea cocoţată pe crengi au răsărit nişte 
pepeni, nişte pepeni atât de mari, atât de mari, cum nici nu se poate închipui: nicio cămilă nu-i putea 
căra, iar de cântărit, niciun cântar din lume nu era în stare să-i cântărească. A venit un muşteriu şi 
mi-a cumpărat unul. A mâncat din el o oştire întreagă şi tot a mai rămas, neatinsă, mai mult de 
jumătate. 

„La să-mi tai şi eu unul — mi-am zis — doar eu i-am muncit, nu? Am luat un iatagan şi o secure. 
Abia am crestat cu ele pepenele, şi au şi pierit înăuntrul lui. Mi-am vârât brațul după ele până la 
subsuoară, dar nu le-am putut găsi. Mi-am lipit ochii de coaja pepenelui, în despicătura făcută, dar 
nu le-am putut vedea. Atunci m-am opintit o dată şi am intrat eu în pepene, să-mi caut securea şi 
iataganul — le aveam de la străstrăbunicul meu. Şapte ani am cutreierat prin pepene după ele, dar 
nu le-am găsit. M-am hotărât să ies la lumina zilei, dar ce credeţi? Alţi şapte ani mi-au trebuit până 
să găsesc locul prin care să mă strecor iar afară, printre oameni. Şi încă am avut noroc: aş fi putut eu 
mult şi bine să mai rătăcesc prin pepenele ăsta, tot căutând o ieşire din el, şi atunci, ia să stăm şi să 
chibzuim, cine v-ar mai fi spus vouă povestea lui Keloglan şi a fetei de padişah? 

Odinioară, în vremi de mult apuse, într-o ţară dinspre soare-răsare, trăiau, într-o căsuță ca vai de 
ea, o mamă bătrână cu fiul ei. Dar dacă zic „trăiau” zic o vorbă cam nepotrivită, căci numai a trăi nu 
semăna viața pe care o duceau cei din căsuță. Mama se spetea muncind pe la uşi străine, de nu-şi 
mai dădea seama că-i noapte ori zi, vară ori iarnă, în timp ce fiul ei, un flăcău voinic ca un munte, 
cât e ziulica de mare şi noaptea de lungă şedea tolănit pe o saltea lângă vatră. Era cumva bolnav 
flăcăul? Da' de unde! Se născuse fără un pic de păr în cap şi aşa rămăsese. Din pricina asta şi fusese 
numit Keloglan, adică Chelul. Beteşugul cheliei îl rodea pe flăcău mai tare ca orice boală. De teamă 
că va fi luat peste picior când va ieşi din casă şi oamenii îi vor vedea capul chel ca în palmă, 
Keloglan nu se arăta prin lume. Aşa hotărâse el şi aşa făcea. 

Veni însă şi clipa în care răbdarea bătrânei se sfârşi. Îmbătrânise, cu greu îşi mai găsea de lucru, 
iar suferințele venite o dată cu bătrâneţea o încolțeau din ce în ce mai rău. 

— Cu cine vei fi semănând aşa de leneş şi de molatec, fiule? îşi vărsă ea focul într-o bună zi. Că 
taică-tău, săracul, scotea pâine şi din piatra seacă. Cât despre maică-ta, iat-o. A cunoscut ea vreodată 
ce-i aia odihna? Iar tu? „Întinde-te masă, vino somn, hai văicăreală”, boleşti de inimă rea, altceva 
nu ştii. Că mâine închid ochii şi atunci câinii or să întindă de tine. Şi ce dacă eşti chel? Să te 
ferească Allah de alte belele, cu mult mai rele. Eşti întreg la trup, ai mâini şi picioare zdravene. Cu 
mintea, e-adevărat, o duci cam prost: ce cunoşti tu din lume? Nici harul, nici amarul ei. Aştepţi totul 


de la maică-ta, de-i mai mare ruşinea. Fă bine de te dă jos din culcuş, ia năvodul rămas de la taică- 
tău şi du-te de munceşte! Dacă mă asculți, mai ai loc în coliba asta, dacă nu, n-ai ce mai căuta aici! 

Aşa sunară dojenirile bătrânei. Şi încă ce i-o mai fi zis ea, nu ştiu, doar că, până la urmă, îşi 
înduplecă fiul să iasă din casă. 

Când se trezi singur-singurel, față în față cu lumea largă şi necunoscută, Keloglan se simţi tare 
ne-la-ndemână. Dar ce să facă? îşi vârî şi mai adânc capul între umeri, îşi săltă năvodul pe spinare 
şi-o porni spre râu, pe prima potecă ce-i ieşi în cale. Cum aruncă năvodul, şi prinse câţiva peşti şi 
glonţ cu ei spre casă. Bătrâna lăcrimă de bucurie şi sprintenă cum nu mai fusese din tinereţe — îi 
dădea ghes inima, că îşi vedea feciorul pornit pe calea cea bună — găti cât ai clipi nişte mâncăruri 
gustoase de se linseră amândoi pe degete. 

A doua zi, în zori, când îşi porni din nou feciorul la pescuit, mama îl îndemnă să stea mai mult la 
râu şi să vândă în piaţă peştele prins. 

Keloglan făcu întocmai. Stătu pe malul apei până amurgi. Apoi, se duse în piață, vându peştele şi 
se întoarse acasă cu pâine caldă, cu brânză şi halva. Şi iarăşi mama şi fiul mâncară pe săturate din 
munca lui Keloglan. 

Zilele se scurgeau mai toate la fel, până ce Keloglan avu norocul să-i intre în năvod un peşte aşa 
de mare şi aşa de greu, încât, când îl trase la mal, frânghiile năvodului scrâşniră a împotrivire, iar 
braţele lui vânjoase abia de putură să dovedească. Keloglan îl luă la spinare şi vesel, hai cu el la 
târg. Pe drum însă îi pieri veselia: la una din ferestrele seraiului văzu o fată atât de frumoasă, atât de 
frumoasă că, privind-o, îşi uită de toate şi rămase țintuit locului, ca năuc. Ea însă, arătându-l cu 
degetul, se porni pe râs şi, în batjocură, îi aruncă în capul chel, una câte una, zaharicalele pe care le 
avea lângă ea într-o punguţă. 

Fâstâcit cu totul, cu inima grea de obidă, Keloglan o luă înapoi spre casă, blestemând, în gând, 
clipa în care se născuse. 

— Ce-i cu tine, fiule? îl întrebă bătrâna de cum îl văzu. Ce te-ai posomorât aşa? ŞI, după ce se 
minună de frumuseţea peştelui, îi mai zise: Cum de nu l-ai vândut? Ai fi primit bani buni pe el, nu 
glumă. 

Keloglan se încruntă mai tare şi tăcu. Cum să spună că pentru o fată frumoasă care-şi bătuse joc 
de el cu atâta cruzime uitase de tot şi de toate? 

— Nu te mai necăji, încercă să-l împace mama, bănuind ceva la mijloc. O să mâncăm noi peştele 
şi gata. Ia-l şi du-l la râu, spintecă-l, spală-l bine şi adu-l să-l gătesc. Abia c-o să mâncăm şi noi o 
mâncare mai acătării. 

Cu gândurile aiurea, numai şi numai la frumoasa fată, Keloglan luă peştele şi se duse la râu. 
Când se apucă să-l spintece, rămase cu gura căscată: în pântecul peştelui găsi o sinie mică, acoperită 
cu muşchi verde. O şterse bine cu smocuri de iarbă şi înmărmuri: siniuța strălucea de îţi lua ochii, 
nu alta! Pesemne că era de aur, ba poate nici de aur, ci din cine ştie ce altceva şi mai scump decât 
aurul, din ceva nemaiauzit şi nemaipomenit! Keloglan o vâri în apa râului, cu gândul să soarbă un 
pic de apă — de uimire îşi simţea gura şi gâtul iască, dar, bea apă dacă poți! Apa din siniuță se 
prefăcuse toată în aur curat, sunător, înveselit, Keloglan răsturnă galbenii lângă el, pe iarbă, mai vâri 
o dată siniuţa în apă, o scoase iar plină cu aur, pe care-l răsturnă din nou lângă el şi aşa, mereu, 
câteva ceasuri în şir. Era ca vrăjit: nu mai auzea şi nu mai vedea nimic în jurul său, în afară de 
grămăjoara de galbeni care creştea, creştea, creştea întruna. Nici nu băgă de seamă flăcăul că, din 
spate, cineva îi pândea orice mişcare. Când primele umbre ale înserării începură să pogoare peste 
apă, Keloglan se pregăti, în sfârşit, să plece acasă cu galbenii, siniuța şi peştele, când, tresări 
puternic: simţise pe umăr atingerea unei mâini uşoare ca un fulg de pasăre. Îşi înălță capul şi... mai- 
mai să nu-şi creadă ochilor: lângă el, aproape de tot, se afla însăşi fata padişahului, acea frumoasă 
între frumoase, care mai adineauri îi orbise şi vederea, şi cugetul. Numai că acum frumoasa nu mai 
râdea de el, ci îi surâdea dulce, dulce, îmbiindu-l: 

— Hai, Keloglan, fă-mi plăcerea asta şi dăruieşte-mi mie siniuţa. 

Keloglan, ar fi vrut să-şi descarce sufletul, să-i mărturisească cât de mult îl duruse râsetele ei, cât 


de mult îl uluise frumuseţea ei fără seamăn, dar nici glasul, nici buzele nu-l ascultau. Gângăveli 
nătânge îi jeşeau din gâtlej şi atât. 

— Hai, Keloglan, nu fi rău, se alinta fata. Dă-mi mie siniuța. Cere-mi pe ea oricât. Fac tot ce vrei 
tu, merg unde vrei tu, numai dă-mi mie siniuţa. 

În mintea lui Keloglan gândurile se învălmăşeau: „Ciudată mai e lumea, şi cât de puţin o cunosc 
cu! Acum câteva ceasuri numai, aceeaşi fată arunca în chelia mea cu cofeturi, scotea limba la mine 
şi râdea de cusurul meu şi acum, dintr-o dată, iat-o la picioarele mele, blândă şi rugătoare...” 

— Fac tot ce zici tu, merg unde porunceşti tu... răsuna întruna glasul melodios al fetei. 

„O siniuță fermecată, care aduce mult aur, m-a preschimbat în ochii ei în cine ştie ce Făt 
Frumos” şi atât de hazlie, de amar hazlie i se păru lui Keloglan toată rânduiala lumii, încât izbucni 
într-un râs neaşteptat şi, cu sclipiri de glumă în ochi, îi spuse fetei: 

— Vino după mine! 

Şi se porni pe fugă, după ce, mai întâi, îşi vâri siniuţa în chimir. Şi fugi, şi fugi! Fata, după el. 
Trecură aşa în goană pe străzile oraşului care acum, în asfințit, gemeau de lume. Toţi trecătorii, toți 
cei care se aflau pe la ferestre şi balcoane rămaseră cu degetul în gură: o fată de padişah, şi pe 
deasupra şi frumoasă foc, să fugă, supusă ca un căţeluş, după un flăcău chel şi jerpelit! 

Cei doi ieşiră din oraş. Fata îşi închipui că Keloglan vrea s-o ducă într-alt oraş, îndepărtat, unde, 
necunoscuţi, să se căsătorească şi, în sinea ei, se şi învoise la asta, numai să-i rămână ei siniuţa. Ce 
vreţi, era doar fată de padişah, prețuia bogăţia mai presus de orice, aşa fusese învățată! Când colo, 
ce să vezi?! Ajuns în dreptul unui copac mare, Keloglan se opri, se întinse pe iarbă şi zise: 

— Fă tumbe aicea, în fața mea, până ţi-oi zice eu să stai, Dac-ai să le faci bine, îți dau siniuţa. 
Altceva nu-ţi cer. 

Fata se codi o clipă, dar numai o clipă, cât se uită la veşmintele ei scumpe: nu era mai mare 
păcatul să le tăvălească în colb? Dar, la gândul că la capătul acestei toane zănatece o aşteaptă 
siniuţa, se aplecă, mlădioasă, îşi propti mâinile de pământ şi începu tumbele, de parcă de când 
lumea n-ar fi făcut altceva decât tumbe. Praful ridicat de săriturile ei se amesteca cu sudoarea, 
lăsând dâre-dâre de noroi pe frumosu-i chip şi pe straiele-i bogate, dar ei nici că-i păsa. 

Cât despre Keloglan, culcat pe spate, hohotea de se cutremura văzduhul. Când osteni de-atâta 
râs, zise fetei: 

— Gata, ajunge! Ține siniuța! şi i-o aruncă. 

Fata o prinse din zbor şi fericită, se înturnă la sarai. Pe drum însă, gândul îi fugea mereu la 
Keloglan. 

Į se părea neobişnuită purtarea lui, atât de neobişnuită! Un om aşa de sărac— un pescar prăpădit, 
din cei cu miile — şi să lase din mână un izvor de avuţie nesecată, numai pe-o toană copilărească. 

Şi Keloglan se întoarse acasă, în căsuţa cea părăginită, încolțit de gândurile cele mai felurite: ba 
îi părea rău după siniuţă, ba îi era ciudă pe fată, ba îşi blestema chelia... Dar cel mai adesea îi venea 
în minte chipul fetei şi, împotriva vrerii lui, îşi dădea seama c-o ierta pentru toate şi că-i era dragă. 
Şi după ce ceru binecuvântarea maicii sale, îşi luă cu el năvodul şi o porni pribeag prin lume, să 
caute uitarea... 

La sarai, pe fată o aştepta mare necaz: padişahul-tată era foc şi pară. Fel de fel de oameni 
veniseră la sarai şi îi povestiseră că îi văzuseră fiica alergând pe străzi, bezmetică, după un pescar 
amărât, şi-apoi, făcând tumbe la porunca lui... Şi câte şi mai câte mai adăogară oamenii, fiecare 
după cum îl ducea capul, după cum era mai bun ori mai rău şi avea mai mult sau mai puţin darul 
născocirii. 

La auzul unor asemenea lucruri, padişahul îşi ieşi din fire. Sparse două ferestre, cincizeci de 
farfurii, şaptezeci de pahare, tăie capetele tuturor vizirilor, câtorva paşi, la cinci mii de ostaşi, dar 
mânia tot nu 1 se potolise. Când dădu cu ochii de fată, răcni înfricoşător: 

— Pe mâna călăului, pe mâna călăului! Să i se taie capul! Ilicul ei însângerat, să mi se aducă 
mie! Am zis! 

Călăul înşfăcă fata şi o duse departe de sarai, într-un creştet de munte. Pentru el, a tăia capul unui 


om era o nimica toată, un fleac, ceva mai uşor cum ar fi, să zicem, băutul unei ceşcuţe de cafea tare 
şi aromată! Dar de data aceasta nu ştiu ce avea călăul, că parcă nu-l lăsa inima să dea pradă morții o 
fiinţă atât de frumoasă şi atât de tânără pe care o cunoştea de când era de-o şchioapă! 

— Mică sultană, îi zise el, n-am să-mi mânjesc mâinile cu sângele tău. Dă-mi ilicul, şi restul e 
treaba mea. Tu făgăduieşte-mi doar că n-ai să mai pui vreodată piciorul pe meleagurile părinteşti şi 
Allah să te aibă în paza lui! 

Rămasă singură, fata merse mult şi bine, până ce zări un orăşel. Mâncare îi fură fructele şi 
rădăcinile pădurii, băutură — apa rece de izvor, culcuş — muşchiul moale şi primitor, velință — 
păru-i lung şi bogat, iar singura nădejde, siniuţa de la Keloglan. 

Se opri lângă un fir de apă şi, cu ajutorul siniuţei, îşi umplu buzunarele şalvarilor cu galbeni. 
Apoi cobori în oraş şi îşi târgui un rând de straie bărbătești. În numai câteva zile, lângă pârâul care 
intra în orăşel se înălța un sarai fără pereche, cu totul şi cu totul de aur. 

Bogăția tânărului venit pe neaşteptate din alte ţinuturi, întrecea orice închipuire, ca şi dărnicia 
lui. Oamenii dădeau năvală să vadă minunea de sarai şi nu era ins în straie mai ponosite care, la 
porunca stăpânului saraiului, să nu fie îmbrăcat din creştet până în tălpi, să nu fie ospătat pe săturate 
şi să nu plece măcar cu un pumn de galbeni. 

Vestea despre saraiul cel frumos — izvor de alinare a suferințelor — răzbi până hăt, departe, 
străbătu munți şi văi. Veneau padişahii în cârd să-l peţească pe tânăr pentru fiicele lor. Dar cum 
veneau, aşa plecau. Şi nimeni nu înțelegea cum de chipeşul flăcău nu se învoia să se însoţească cu 
nicio fată de padişah. De unde să ştie ei că stăpânul saraiului era o fiică de padişah, izgonită din 
casa părintească?! 

Într-o zi veniră soli care să vestească sosirea unui padişah de dincolo de munți: era vorba chiar 
de padişahul-tată. 

Cum păşi în sarai, padişahul-tată, cât era el de padişah, îşi pierdu capul de atâta bogăţie câtă văzu 
în jurul său. Fără voie, se aplecă la urechea slujitorului străin, care-l călăuzea, şi îi şopti, arătând pe 
tânărul care aştepta în picioare, la capul treptelor poleite cu aur: 

— El e bogatul tânăr de care vuieşte lumea? 

— Oh, nu! E doar mai-marele slugilor de la catul de jos, fu răspunsul. 

Urcară treptele. La capul scării iar îl aştepta, în picioare, un tânăr şi mai frumos, şi mai scump 
înveşmântat ca cel dintâi. 

— EI e bogatul tânăr de care vuieşte lumea? întrebă iar padişahul pe călăuza sa. 

— Nu! E doar mai-marele slugilor de la catul întâi, fu răspunsul. 

În sfârşit, abia la catul următor le ieşi înainte gazda, care-l primi pe bătrânul oaspete cum nu se 
putea mai bine. 

Se ospătară în sunetele dulci de alăută şi, despre ce nu vorbiră! Padişahul-tată, într-un târziu, îşi 
iscodi gazda de unde are atâta belşug. Fără o vorbă, acesta scoase de la sân siniuţa, o umplu cu apă 
şi o deşertă pe masă. Clinchetul galbenilor, care se rostogoleau, vesel în toate părțile, acoperi toate 
celelalte sunete. 

— Aş face orice mi s-ar cere, ca să pot avea şi eu o siniuţă ca asta, spuse padişahul-tată către 
gazdă. N-aş pregeta nimica, nimica! 

— De-i aşa, o poţi dobândi, padişahe! Fă tumbe în fața mea până ţi-oi porunci eu să stai şi 
siniuţa va fi a ta. 

Abia îşi sfârşi gazda cuvintele şi padişahul, bătrân şi burduhănos, îngreuiat şi mai tare de prea 
multă mâncare şi băutură, încercă să facă tumbe, dar, pace să izbutească! Şi era aşa de caraghios, 
aşa de caraghios să-i vezi trupul greoi şi umflat, chipul buhăit şi roşu ca racul, schimonosit de 
încercările nereuşite de a se da peste cap, încât toți câţi erau de faţă râdeau de se prăpădeau. 

Un singur om nu râdea: gazda. Ea se furişă pe nesimţite afară din încăpere şi se întoarse iute. 
Acum, părul cădea valuri-valuri pe spate, atingând aproape podeaua; era înveşmântată în straie 
femeieşti, iar în mâini ţinea straiele cele vechi, cu care fusese îmbrăcată când bătrânul o dăduse pe 
mâna călăului. 


— Ajunge, tată! Nu te mai face de râs, țopăind fără rost. Tot n-ai să fii în stare să faci tumbe. 
Precum văd, pentru siniuţa mea n-ai sta în cumpănă să-ţi dai şi duhul. Şi pe mine cât de crunt ai vrut 
să mă pedepseşti, îți aminteşti?! 

Abia la aceste vorbe padişahul-tată îşi recunoscu fiica şi îşi înţelese cu adevărat greşeala față de 
ea. Doar el o învățase să se lăcomească după avuţie! Când se rugă fierbinte de iertare, fata grăi: 

— Te-am iertat de mult, tată. Datorită lui Keloglan, pescarul prăpădit de la care o clipă nu mi-am 
luat gândul, am înţeles că viaţa e făcută şi din altceva, nu numai din bogăţie şi trufie. Dar, dacă vrei 
să trăim din nou sub acelaşi acoperiş, tu şi cu mine, găseşte-mi-l mai întâi pe Keloglan şi adu-mi-l 
aici, să-mi unesc viaţa cu a lui. Numai aşa, uitate vor fi toate, altfel nu voi să mai ştiu de tine... 

Se înțelege că padişahul-tată se făcu luntre şi punte până îl găsi pe Keloglan, rătăcind pe cărările 
lumii după un leac pe care nu-l afla: leac de dorul după fata care-şi bătuse joc de el, care se arătase 
vicleană şi hrăpăreaţă, dar pe care nu şi-o putea scoate din inimă... 

Şi se încinse o nuntă mare, cu veselie şi belşug, rar întâlnite chiar şi în poveşti şi nu fu vietate 
care să nu petreacă, care să nu se bucure de norocul lui Keloglan şi al frumoasei fete de padişah. Iar 
eu, care mă aflam bineînţeles acolo, am scris numaidecât povestea lor noaptea, la lumina 
lumânărilor purtate de broaştele țestoase, pe carapace, prin desişul ierburilor şi al florilor... 


Mărul care râde şi mărul care plânge 
poveste turcă 


Odinioară, pe când purecii erau ciobani, cocoşul-vătăşel, vulpea-samsar şi coțofana bărbier, 
viețuia un padişah care avea doi feciori. Şi, cu toate că erau ei fraţi buni, din aceeaşi mamă şi 
acelaşi tată, nu se asemuiau deloc unul cu altul. Cel mare întuneca până şi soarele la amiază, atât de 
ursuz şi de cumplit era. Doar că-l priveai şi-ţi pierea cheful de viaţă. Cel mic revărsa în jur o lumină 
blândă, de-o seamă cu stelele. Vesel şi cu inima deschisă, alina orice durere. În preajma sa până şi 
orfanul îşi uita de ursita-i amară. Toţi cei care îi cunoşteau pe cei doi prinți — întunecatul şi 
Luceafărul, căci aşa îi poreclise norodul — oftau îngândurați: „Acum, treacă meargă, dar o să vină 
vremea când padişahul-tată o să închidă ochii. Atunci, dacă după datină, locul o să-i fie luat de fiul 
mai mare, vai de traiul supuşilor. O vor duce mai rău ca în iad. Dacă însă nu întunecatul, ci 
Luceafărul ar primi sceptrul împărătesc, totul s-ar întoarce în bine.” 

Gândurile astea îl zbuciumau şi pe padişah. Îşi iubea feciorii deopotrivă, că doar le era tată la 
amândoi, dar, pe de altă parte, avea şi grija ocârmuirii. Şi azi aşa, mâine aşa, tot în gânduri şi 
gânduri, îi pieri somnul, îi pieri pofta de mâncare, se îmbolnăvi şi căzu la pat. Câţi vraci destoinici 
nu veniră să-l cerceteze, ca să găsească leacul bolii, câţi oameni înţelepţi nu-şi dădură sfatul, dar 
totul în zadar! Padişahul, chinuit de gândurile lui, slăbea văzând cu ochii. Într-o zi, un cerşetor 
străin se opri la porțile seraiului, cerând demâncare. Şi cum Luceafărul se afla pe aproape şi-l văzu, 
îi dărui chiar el cu mâna lui o mulţime de merinde şi, pe deasupra, şi un pumn cu galbeni şi unul cu 
arginți. Şi, din vorbă în vorbă, cerşetorul află de boala padişahului. Ceru să vadă şi el pe slăvitul 
stăpân şi înainte de a părăsi seraiul, spuse, clătinând din cap: 

— Numai mărul care râde şi mărul care plânge i-ar putea ajuta padişahului, altceva nu! 

De unde să iei mărul care râde şi mărul care plânge, când, cu o clipă mai înainte, nici nu ştiai că 
se află pe lume minunăţiile astea? Dar Luceafărul, care de mult nu mai putea răbda să se uite cu 
braţele încrucişate cum i se stinge părintele, ceru învoirea să se ducă în lume ca să găsească leacul 
spus de cerşetor. Mai cu voie, mai fără voie, de silă, de milă, întunecatul i se alătură mezinului şi 
iată-i pe amândoi frații pornind la drum prin lume. Merseră ei ce merseră, până ce dădură de-o 
fântână pe ale cărei ghizduri se desluşeau, scrijelate, nişte litere. Se uitară mai bine şi citiră: „Cine 
merge pe poteca din dreapta se duce şi vine, cine merge pe poteca din stânga se duce, dar nu se mai 
întoarce.” 

Sosise ceasul despărțirii pentru cei doi fraţi. Şi, ca să ştie, la înapoiere, unul de soarta celuilalt, 


îşi scoase fiecare din deget inelul şi îl puse sub un bolovan de lângă fântână. Care cum se întorcea 
trebuia să dea piatra la o parte şi să-şi ia inelul. 

Şi fraţii îşi văzură mai departe de drum, aşa cum se învoiseră: întunecatul o apucă pe poteca din 
dreapta, Luceafărul pe cea din stânga, a drumului fără întoarcere. Şi umblă, şi umblă el zile lungi de 
vară, din zori şi până-n seară, fără să întâlnească nicio vietate. 

În a patruzecea zi de colindat, dădu peste o poiană întinsă, în care păştea o turmă de oi. Se 
apropie de ciobanul turmei şi-i dădu bineţe: 

— Pacea fie cu tine, unchiaşule! 

— Şi cu tine, fătul meu! Da', ia zi, ce vânt te mână prin locurile astea? Că eu, de atâta amar de 
ani, de când trăiesc, n-am văzut pe-aici picior de om. 

Atâta aştepta Luceafărul, să-şi descarce sufletul cuiva! începu dar să-şi spună păsul. Şi vorbi 
despre boala padişahului-tată cu atâta durere, încât până şi ochii ciobanului se umeziră. 

— Tare aş vrea să te ajut să-ți vindeci părintele, dar nu ştiu cum aş face. Mărul care râde şi mărul 
care plânge se află chiar în iatacul domniţei din seraiul padişahului meu. Te-aş duce până acolo, da', 
vorba e, cum să intri înăuntru, că la poartă, în fiece seară, mă opreşte şi-mi numără mioarele... 

Chibzui şi chibzui ciobanul şi, până la urmă, înnodă iar firul vorbei: 

— [a stai nițeluş! Vezi burduful ăsta mare? Când ne apropiem de serai, te vâr în el şi intri cu 
turma o dată. Eu îți spun cu de-amănuntul unde-i iatacul domniţei şi raftul pe care îşi ține merele. 
Mai departe-i treaba ta. Dac-ai să izbuteşti să iei merele, o să fie bine, dac-ai să fii prins, îţi pierzi 
viața. Hai s-o şi pornim la drum, că mai avem cale, nu glumă, de străbătut. 

Se petrecu totul după spusele ciobanului. Către dimineaţă, atunci când somnul e mai dulce, 
Luceafărul ieşi din burduf şi, binişor-binişor, se strecură până în iatacul domniţei, care dormea dusă. 
Şi era atât de frumoasă domniţa, atât de frumoasă, că pe lângă ea pălea până şi farmecul unei nopți 
senine de vară. Oricine o vedea înmărmurea, parcă lovit în inimă. Dar Luceafărul se gândi la 
suferința padişahului-tată şi scăpă de sub vraja frumuseţii fetei. Întinse mâna să ia cele două mere, 
dar unul începu să râdă cu hohote, altul să plângă cu sughiţuri. Iute, Luceafărul alergă în vârful 
picioarelor şi se ascunse în burduf. Domnița se trezi şi chemă străjile, care răscoliră peste tot, dar nu 
dădură de nimeni. 

— Vă bateţi joc de mine? dojeni ea merele. Dacă mă mai treziți din somn, fără rost, să ştiţi că vă 
bat! 

Culcându-se din nou, fata adormi. Atunci Luceafărul veni iarăşi şi, uşurel uşurel, se furişă până 
la mere. Dar, când să le ia, unde mi se porniră merele să facă un tărăboi! Hăuia seraiul de hohotele 
lor de râs şi de sughiţurile de plâns! Noroc că Luceafărul apucase să se bage în burduf, că ungher 
din serai nu rămase nescotocit. Cum însă iarăşi nu fu găsită nicio urmă de hoţ, domniţa luă merele şi 
aşa le lovi, aşa le lovi unul de altul, că, de i-ar fi stat în putinţă, nu ştiu zău dacă şi mărul care râde 
n-ar fi vărsat lacrimi! 

— Dacă vă mai prind că mă sculați din somn, vă tai în bucăţi şi vă mănânc! 

Aşa se făcu că, după ce se linişti tot seraiul, şi Luceafărul, tiptil-tiptil, fu pentru a treia oară lângă 
mere, ele, de frică, tăcură chitic. Băiatul le luă frumuşel de pe raft şi le ascunse în sân. Cum tocmai 
se crăpa de ziuă şi ciobanul se pregătea să iasă cu turma la păscut, îl vâri pe prinţ în burduf şi-l 
scoase teafăr afară din serai. Şi dus a fost Luceafărul! Nu se opri decât la fântână. Aici, când dădu 
bolovanul la o parte, să-şi ia inelul, găsi şi inelul întunecatului. 

„Pesemne c-a păţit el ceva, de nu s-a întors încă. Mă duc să-l caut ca, la întoarcerea acasă, 
bucuria tatii să fie deplină! îşi zise Luceafărul.” 

Dar abia o apucă pe poteca din dreapta şi fu silit să se oprească; de-a curmezişul drumului zăcea 
un om sfârşit, gata-gata să-şi dea duhul. Luceafărul nu aşteptă să i se ceară ajutorul. Îngenunche iute 
lângă el, îi luă capul pe genunchi şi îi dădu să bea câteva înghiţituri de apă proaspătă. Într-o clipită 
omul se învioră, deschise ochii şi grăi: 

— Tinere, tinere, nu-i nevoie să-mi spui cine eşti şi ce cauţi, că eu le ştiu pe toate. Nu mai zăbovi 
şi zoreşte spre padişahul-tată, să-l mai prinzi în viaţă! Cât despre fratele tău, întunecatul, degeaba-l 


mai cauţi. Când a trecut pe-aici şi eu zăceam în praful drumului, i-am cerut ajutor. În loc de asta, a 
ridicat biciul asupră-mi, ca prin lovituri să mă silească să mă dau la o parte. Atât l-am rugat, atât 1- 
am rugat să mă cruţe, să-i fie milă, dar în zadar! „N-ai inimă de om, ci de piatră! i-am zis eu atunci. 
În piatră să te prefaci!” Şi să vezi minune: la fiecare lovitură de bici pe care mi-o dădea, se 
preschimba puţin câte puţin în stană de piatră. Acum, piatră ca toate pietrele e fratele tău mai mare, 
întunecatul. Tu aleargă la părintele tău, să nu-ţi fie zadarnică truda! 

Şi după ce vorbi astfel, omul din drum se făcu nevăzut. Luceafărul înţelese că n-are încotro. Se 
întoarse la fântână, luă şi inelul întunecatului de sub bolovan şi se îndreptă spre casă. 

Ajuns lângă patul de zăcere al padişahului-tată, scoase din sân merele. Cum le atinse, acestea 
începură să facă ce ştiau: unul, adică, să râdă, iar celălalt, să plângă; şi pe loc puterea prinse să se 
înfiripe în trupul bolnavului. 

— Dar întunecatul? fură primele cuvinte rostite de padişah după atâtea zile de suferință. 

Drept răspuns, Luceafărul îi arătă inelul, iar tatăl pricepu pe dată că nu mai are în viaţă decât un 
singur fiu. Şi tare îl mai duru inima, dar dragostea nemăsurată a Luceafărului şi tovărăşia celor două 
mere năzdrăvane îl ajutară să biruie şi cumpăna asta. 

Într-o zi, un călăreț străin, plin de colb din creştet până-n tălpi, bătu la porţile seraiului. Spunea 
că vine de departe, trimis de o domniţă să străbată lumea cu un şirag de mătănii, până va da de omul 
care, povestindu-şi viaţa, are de spus atâtea păţanii câte boabe au mătăniile ei. Înseamnă că acela — 
zicea domniţa — e hoţul mărului care râde şi al mărului care plânge, fără de care ea nu poate să 
trăiască... 

Vorbele lui stârniră în sufletul Luceafărului o mare tulburare, căci frumuseţea neasemuită a 
domniţei nu-i ieşise o clipă din cuget. Cu voia padişahului-tată plecă iar la drum, însoțind pe călăreț 
până la palatul domniţei, unde povesti peripeţiile vieţii sale, care se potriviră la număr cu boabele 
şiragului de mătănii. 

— Ar mai fi trebuit încă o boabă la mătănii, încheie el cu un zâmbet. 

— Pentru ce? îl întrebă domniţa, cu inima bătând mai repede, căci prinsese drag de prinţ. 

— Pentru sfârşitul poveştii mele, care încă nu e spus, domniţă! adăugă Luceafărul şi întorcându- 
se spre tatăl fetei, o ceru de soție. 

Se făcu nuntă mare, mare, cum arareori s-a mai pomenit vreodată. lar dimpreună cu tinerii, se 
bucurară nespus şi padişahii-socri. Patruzeci de zile şi patruzeci de nopți a ţinut petrecerea. Şi ce nu 
s-a dat la ospăț! Din toate bunătăţile, un bob de orez mi-a rămas şi mie. Îndată ce l-am mâncat, m-a 
îmboldit un chef de vorbă cum n-am mai avut niciodată. Şi aşa s-a făcut că m-am pomenit 
spunându-vă povestea mărului care râde şi a mărului care plânge. 


Povestea babei şi a cocoșului 
poveste turcă 


Trăia odată o babă singură pe lume. Adică, la drept vorbind, nu era de tot singură. Avea pe 
cineva: un cocoş. Unul roş. Cu el vorbea, cu el se sfătuia, cu el îşi împărțea şi pâinea, şi grijile 
gospodăriei. Şi o ajuta cocoşul la treburi mai abitir ca un om. Până şi vreascuri din pădure tot el îi 
aducea. Nu ştiu cum făcea, dar izbutea în toate. 

Într-o zi băbuţa scotoci prin tot bordeiul, doar-doar o mai găsi vreun lucru de vândut, să-și facă 
rost de ceva bani, că iarna bătea la uşă şi ei n-aveau de nici unele. Şi tot căutând şi căutând, găsi 
într-un ungher o şa scâlciată şi crăpată ca vai de ea. O luă şi o scoase afară, în curticică, şi atât o 
şterse de praf, atât o unse şi o lustrui, că nici nu-şi dădu seama când se făcu noapte. Atunci se grăbi 
să se ducă la culcare, căci a doua zi era târg şi voia să meargă şi ea, cu şaua. 

Dis-de-dimineaţă, când se trezi, îngheță în aşternut: nu auzise cântatul cocoșului, ca de obicei. 
Alergă năucă la coteţ, cotețul, pustiu. Răscoli curticica, răscoli bordeiul, nici urmă de cocoș. Ba, ca 
necazul să-i fie mai mare, şi şaua pierise. Găsi doar opaițul — pe care, pesemne, de oboseală, îl 


uitase afară — şi atâta tot. 

Încredinţată că un om hain îi furase peste noapte şi cocoşul şi şaua, mătuşa începu să bocească. 
Şi boci, şi boci până nu mai avu nici lacrimi, nici glas. Se târî cum putu în bordei şi boli de inimă 
rea. 

În vremea asta, oare ce se petrecuse cu cocoşul? 

Când mijiră zorile, se sculă, dar aruncându-şi ochii în curticică, îi pieri pofta de cântat: opaițul 
era răsturnat, iar şaua, nădejdea băbuţei pentru iarnă, era făcută scrum. Ca să-şi ferească stăpâna de 
supărare, cocoşul, niciuna, nici două, trase cu ciocul un sac, vâri şaua arsă în el şi, după ce îndreptă 
opaițul, pe-aici ţi-e drumul! Tocmai la târg se mai opri. 

Aici aşteptă, aşteptă printre ceilalți negustori până ce un bogătan prinse să-l iscodească: 

— Ai ceva de vânzare în sac? 

— Am! se grăbi să răspundă cocoşul. 

— Ce? 

— Dacă te uiţi, e cărbune. Dacă nu te uiţi, e aurul cel mai curat. 

— ŞI cât vrei pe marfa ta? 

— Sacul ăsta plin cu bani. 

Crezând că-i vorba de cine ştie ce lucru fermecat, care-o să-i sporească şi mai mult avutul, 
bogatul nu stătu o clipă pe gânduri. Se duse într-un suflet acasă, puse bine şaua şi, umplând la loc 
cu bani sacul, îl dădu cocoșului, care-şi luă pe dată tălpăşița. Când se dumiri omul c-a fost tras pe 
sfoară, pe cocoş ia-l de unde nu-i! Ce, doar un cocoş roş există pe lume?! 

Iar babei nu-i veni să creadă, când îşi văzu cocoşul din nou acasă, ba încă şi c-un sac plin cu 
bani. 

De-atunci bordeiul li se umplu de bunăstare. Căci banii i-au închis frumuşel într-un sipet şi când 
îi îmbulzeau nevoile, deschideau sipetul şi treceau hopul. 

Şi aşa trăiră ei deasupra necazurilor, câte zile mai avură: multe, ori puţine, asta numai ei ar fi 
putut să vă spună. 

Din cer căzură trei mere: unul e al meu, unul e al tău, unul e al celui care spune povestea mai 
departe. 


Povestea lui Atoglu şi a lui Gulhanâm 
poveste turcă 


De mult de tot, în vremi îndepărtate, trăia un padişah. În ziua în care îi aduse pe lume un fiu, 
împărăteasa muri. Şi cum în aceeaşi clipă cu feciorul de padişah, se născu, în grajduri, un mânz, 
băiatul fu hrănit cu lapte de iapă până ajunse la vârsta să mănânce de toate. Astfel se făcu că prințul 
se simţea legat de mânz cu o dragoste de frate. lar oamenii, ştiindu-i povestea, îi dădură porecla de 
Atoglu— Fiul Calului — şi aşa îi rămase numele până astăzi. 

Trecură zilele. Atoglu deveni un flăcău voinic şi neînfricat. Mânzul de odinioară era acum un cal 
iute şi puternic. Padişahul îşi luă o nouă soție, care pizmuia tot ce-ar fi putut să-i aducă aminte de 
prima împărăteasă. E lesne de înţeles că Atoglu îi stătea ca un ghimpe în inimă. 

Într-o bună dimineaţă, când mai înainte de-a pleca la medrese, Atoglu trecu, ca de obicei, să-şi 
vadă calul, acesta îl întâmpină cu un nechezat de bucurie, în timp ce din ochi îi picurau lacrimi. 

— O, frate, ce-i cu tine? se miră Atoglu. Pentru ce şi te bucuri şi plângi? 

— Astăzi împărăteasa, printr-o slugă credincioasă ei, a pus la cale moartea ta. M-am bucurat că 
te-am văzut, dar, amintindu-mi ce te aşteaptă am plâns. 

— N-ai grijă, îl linişti prințul. N-am să mă dezlipesc toată ziulica de lângă padişahul-tată şi răul 
n-o să mă atingă. 

Văzându-şi planul zădărnicit, împărăteasa se dădea de ceasul morţii. Atunci sluga ei îi spuse: 

— Degeaba te mai frămânți, stăpână. Cât trăieşte calul lui Atoglu, n-o să izbutim. Isprăveşte întâi 


cu calul şi apoi uşor îi venim de hac şi prinţului. 

Peste câteva zile, ducându-se la medrese, Atoglu trecu iar să-şi vadă calul, care îl primi din nou 
plângând şi bucurându-se în acelaşi timp. 

— Ce ai, căluțul meu? îl mângâie Atoglu. De data asta ce supărare te paşte? 

— EFi, bunul meu stăpân! De bucurat, mă bucur ca ori de câte ori dau ochii cu tine. Dar teamă 
mi-e că mai mult n-am să te mai văd, şi de-asta plâng. 

— Cum aşa? 

— Împărăteasa a hotărât moartea mea, ca să-i fie mai uşor să lovească în tine. Când ai să-mi auzi 
nechezatul, să ştii, stăpâne şi frate, că îmi iau rămas bun de la tine pentru totdeauna! 

— Om vedea noi de-i chiar aşa! spuse Atoglu şi plecă la şcoală. 

Dar tocmai când hogea îi puse să citească din Coran, se auzi un nechezat atât de puternic, încât 
zăngăniră geamurile medresei. Amintindu-şi de spusele calului, Atoglu se ridică şi dădu să fugă 
afară. Şi cum hogea îi stătea în drum, prinţul îl păli cu hangerul de la şold şi, trecând peste trupul 
lui, goni spre grajduri. Aici, ce să vadă? O mulțime de feţe crunte şi iataganele ridicate se îmbulzeau 
în jurul calului său trântit la pământ şi legat fedeleş. 

— Aşteptaţi! le strigă Atoglu. Lăsaţi-mă să-l mai încalec o dată, şi-apoi faceți ce vreți şi cu el, şi 
cu mine! 

Când îşi simți stăpânul în spinare, calul parcă prinse aripi. Se smuci zdravăn, de rupse legăturile 
de la picioare şi, avântându-se în înaltul cerului, dispăru în nori. 

... Se opriră departe, pe o poiană întinsă, numai iarbă şi flori. 

— lată-ne scăpaţi de urgia împărătesei, stăpâne şi frate! Tu însă, dragul meu, ai o vină grea de 
ispăşit: ai luat viața unui om nevinovat, a hogei. O vreme va trebui să rătăceşti singur prin lume, 
supus la fel de fel de încercări. În tot acest răstimp al pribegiei tale, ajutor nu pot să-ți mai dau. 
Totuşi, ia căpăstrul ăsta. Poate că odată şi odată o să-ți prindă bine. Şi-acum ne despărțim! 

Şi calul se făcu nevăzut. 

Singur, îngândurat, Atoglu o luă pe jos, prin meleaguri necunoscute. Şi colindă, şi colindă până 
ajunse pe malul unei mări necuprinse. Ostenit, se cuibări pe nisip şi adormi. La miezul nopții un 
vuiet surd îl trezi din somn. Îşi aruncă ochii spre mare şi rămase înlemnit: din valuri ieşea o 
herghelie de cai. Toţi erau albi, albi de tot, ca fulgul de omăt, în afară de unul singur. Acesta, negru 
ca pana corbului, avea în frunte o stea argintie, care strălucea în lumina lunii de te orbea. Sărind 
uşor peste ape, caii veniră la țărm şi împrăştiindu-se printre ierburi şi tufişuri, păscură până în 
apropierea zorilor, când se întoarseră şi fură înghițiți de valuri. 

Prins ca într-o vrajă, Atoglu aşteptă înfrigurat să vină din nou noaptea. Când caii, iviţi iarăşi din 
valuri, atinseră țărmul, el se ridică în picioare şi iute ca fulgerul zvârli căpăstrul pe grumazul 
armăsarului negru. Acesta, cu fruntea plecată, păşi supus în fața prințului, urmat îndeaproape de 
întreaga herghelie. 

— De-acum încolo suntem ai tăi, stăpâne. Poţi face cu noi ce vrei. Te-om urma pretutindeni, dar 
nu de bună voie. Căci dragi ne sunt grajdurile noastre de mărgean din fundul mării, dragi, tăinuitele 
noastre ţinuturi. Mai bine, rogu-te, dăruieşte-ne libertatea şi noi, la orice chemare a ta, îţi sărim în 
ajutor. E destul să ţii în mână un fir de păr din fruntea mea, că eu, cu toată herghelia, îţi împlinim 
orice poruncă. 

— Să fie după voia voastră, hotărî Atoglu, şi luând un fir de păr argintiu din fruntea calului, îl 
ascunse cu grijă, în timp ce caii se aruncară în mare, mistuiți de ape. 

Dimineaţa, Atoglu porni să pribegească mai departe. Merse ce merse până ce dădu de o pădure. 
Aşezat la umbră să se odihnească, auzi un fâşâit: era un şarpe, care se strecura tiptil spre cuibul unei 
păsări, să-i mănânce puii. Atoglu nu stătu o clipă pe gânduri. Luă o săgeată din tolbă, îşi încordă 
arcul, ochi şi trase în capul şarpelui, care rămase mort pe loc. 

— Să trăieşti, Atoglu, că mult bine mi-ai făcut, îi grăi pasărea-mamă. De nouă ani de zile n-am 
apucat să-mi văd un pui mare, din pricina tâlharului ucis de tine. De-acum încolo, datorită ţie, toți 
puii mei or să trăiască. Ţine pana asta. De câte ori ai să fii la strâmtoare, ia-o şi gândeşte-te la mine, 


şi toată păsărimea, de aici şi aiurea, o să alerge să te ajute. 

Atoglu mai zăbovi în pădure, de se odihni, şi plecă iarăşi mai departe. După zile de umblat, 
ajunse într-o cetate. O luă agale pe străzi, să cunoască locurile şi oamenii. 

Când trecu prin faţa seraiului împărătesc, văzu adunată acolo o mulţime de bărbaţi. 
Amestecându-se printre ei, întrebă pe unul: 

— Ce s-a întâmplat? 

— Fetele padişahului nostru — trei la număr — îşi aleg azi soții. Toţi bărbaţii neînsuraţi din țară 
au venit buluc să-şi încerce norocul. Vorba aceea: „Ştie ea musca ce e dulce”. 

Nici nu-şi sfârşi omul bine spusele, şi străjerii deschiseră porțile din piatră albă, dăltuită, ale 
seraiului, lăsând să treacă afară mai întâi pe padişah, apoi pe cele trei fete, frumoase între frumoase. 
Ele veniră spre mulțimea de bărbați, în mână cu vase de aur pline cu apă de trandafir. Una din fete, 
apropiindu-se de un fecior chipeş şi, după cum îl arăta îmbrăcămintea, şi de neam, îl stropi cu apă 
de trandafiri. 

„Ura!” izbucniră sutele de voci. Iar crainicii vestiră: 

— Cea mai mare fiică a padişahului nostru va lua de soţ pe fiul mai-marelui vizir, primul sfetnic 
al țării! 

A doua fată se îndreptă spre alt flăcău, la fel de bogat înveşmântat ca prințul, şi îl stropi cu apa 
de trandafiri din vasul său. 

„Ura!” strigară iarăşi oamenii. lar crainicii vestiră din nou: 

— Fiica mijlocie a padişahului nostru şi-a ales de soț pe fiul marelui nostru vistiernic! 

Mai rămăsese mezina. Ea păşi până în dreptul lui Atoglu şi-l stropi cu apă de trandafiri. 

— Ce ruşine! se ridicară din mulțime glasuri mânioase. Gulhanâm să se înjosească într-atât, încât 
să vrea de soţ un cerşetor pribeag! 

Căci oamenii îl judecau după straie; ori veşmintele şi încălțările lui Atoglu erau numai zdrențe 
colbuite. 

— Mai gândeşte-te, fiica mea! o îmbie padişahul. Recunoaşte c-ai greşit şi te voi ierta. Alege-ţi 
un alt mire, vrednic de tine, şi cu cerşetorul o scoatem noi la capăt. Îi dăm câţiva bănuţi şi ne mai 
sărută şi mâna. 

— Pe el îl vreau de bărbat, tată. N-am greşit deloc, aşa-mi spune mie inima. 

La un semn al padişahului, străjile vestiră peste capetele încremenite ale adunării: 

— Mezina padişahului nostru se va însoţi cu un străin pripăşit nu se ştie de unde. Mâine se va 
săvârşi nunta întreită a domniţelor noastre! 

La nuntă, mezina şi Atoglu fură aşezaţi la coada mesei, printre lăutari şi slugi, în timp ce 
celelalte două perechi erau ţinute la locul de cinste, de-a dreapta şi de-a stânga padişahului. 

Spre sfârşitul petrecerii, padişahul încunoştință mesenii că dăruieşte celor două fiice mai mari şi 
soților lor câte un palat, la alegere, şi atâtea avuţii, încât să poată trăi în belşug împărătesc neam de 
neamul lor. 

Iar lui Gulhanâm şi Atoglu, le porunci să stea în grajd, laolaltă cu vitele. 

Şi câte umilinţe nu îndurară Atoglu cu prințesa lui! Nu era zi în care să nu fie ținta batjocurilor 
cumnaților şi a padişahului, ba şi a curtenilor! Ei însă răbdau totul cu seninătate şi amarul îi lega şi 
mai strâns unul de altul. 

Aşa trecea timpul. Şi se părea că nimic n-ar putea schimba urgisita soartă a celor doi tineri, când, 
pe neaşteptate, zile grele se abătură asupra împărăției. Un padişah vecin, care de mult râvnea la țara 
socrului lui Atoglu, porni în fruntea unei oşti mai numeroase ca firele de iarbă. Zdrobind orice 
încercare de împotrivire din drumul său, se îndrepta, cumplită amenințare, chiar asupra cetății. 
Padişahul-socru îşi adună în grabă curtea şi armata şi ieşi să-l întâmpine pe vrăjmaş. Când trecură 
prin dreptul grajdului, cei doi gineri mai mari ai padişahului, care-şi întovărăşeau socru, strigară în 
batjocură: 

— EI, grăjdare şi ginere de padişah, tu nu vii la luptă? Cum o s-o scoatem la capăt fără un voinic 
ca tine?! 


— Vin, vin! le răspunse Atoglu şi o luă pe jos în urma armatei, în râsetele curții. 

Când ultimul om din oaste pieri din faţa ochilor săi, Atoglu se opri şi, după ce, uitându-se în 
toate părțile, se încredinţă că e singur, scoase din sân pana dată de pasăre şi firul argintiu de păr dat 
de padişahul cailor. 

— Porunceşte, stăpâne! grăiră laolaltă pasărea şi armăsarul iviți ca din pământ. 

— Tu, pasăre, cheamă-ţi toate suratele, iar tu, adună-ţi caii cei mai curajoşi, cu călăreți cu tot şi 
alergați dimpreună la locul bătăliei. La un semn al meu, năpustiți-vă ca o vijelie asupra duşmanului 
şi zdrobiţi-l! Apoi plecaţi la rostul vostru. 

— Dar tu, stăpâne? îndrăzni să întrebe armăsarul. 

— Lupt şi eu! 

— Atunci, îmbracă veşmintele astea — şi îi întinse un rând de straie scumpe, stropite cu aur şi 
perle — încalecă pe mine şi-ţi făgăduiesc cea mai strălucită izbândă din câte a cunoscut vreodată 
țara asta! 

Când Atoglu ajunse pe câmpul de luptă, soarta bătăliei părea pierdută şi însăşi viața padişahului- 
socru era în primejdie. 

— Înainte! strigă Atoglu şi, rotindu-și înfricoşător sabia pe deasupra capetelor vrăjmașului, se 
aruncă în mijlocul vâltoarei, urmat de sute de călăreţi pe armăsari albi, în timp ce un nor de păsări 
de pradă tăbări asupra duşmanului, luându-i vederea şi năucindu-l. 

Şi zvonul bătăliei se ridică cumplit ceasuri întregi, cutremurând şi cerul, şi pământul. 

Spre seară, zarva se potoli. Vrăjmaşul, gonit, fugea spre ţara sa, fără să se mai uite înapoi. 
Padişahul-socru se uită după flăcăul care-i scăpase şi viaţa, şi împărăţia. Când îl găsi, rănit la braţul 
drept, luă batista sa şi-i legă el însuşi rana. 

— Cere-mi orice, străine, pentru ajutorul tău. Nicio răsplată nu e prea mare. 

— Vreau numai dragostea ta părintească, padişahule, spuse Atoglu şi dând pinteni calului, se 
îndreptă spre casă. 

Mai înainte de-a ajunge la grajduri, descălecă şi îşi îmbrăcă iar straiele sale ponosite de om sărac. 
Frânt de oboseală şi de durerea pricinuită de rană, adormi îndată, fără să apuce să schimbe o vorbă 
cu Gulhanâm. 

A doua zi de dimineaţă, când aceasta se duse la cişmea, în rând cu slugile, ca să spele legăturile 
însângerate ale lui Atoglu, auzi pristavii împărăteşti strigând: 

— Cine cunoaşte unde se află voinicul care ne-a scăpat ţara de duşman, ori măcar ştie unde e 
batista cu care padişahul nostru i-a legat rana, să dea îndată de veste măritului nostru stăpân! 

Tulburată, prinţesa mezină căută printre rufele din coş şi cu batista tatălui său în mână alergă 
într-un suflet la serai. 

— Batista ta, tată... 

— Chiar ea e! De unde-o ai? grăi padişahul nerăbdător. 

— Era la bărbatul meu, pe rană... 

Dar Gulhanâm nu-şi sfârşi vorbele, că padişahul, în marea-i grabă, o şi luase spre grajduri. Din 
uşă îi zâmbea Atoglu, în straiele strălucitoare din ajun. 

— Tu?! zise uluit padişahul, recunoscându-l. 

— Eu, tată. 

— Putea-vei oare să mă ierți? mai zise padişahul. Şi adăugă: Nu numai dragostea mea 
părintească, ci şi împărăţia mea ţi-o dăruiesc, că ştiu că va fi în mâini vrednice! 

... Aşa luară sfârşit zilele mohorâte din viaţa viteazului Fiu al Calului. Lor le urmară multe, 
multe altele, mai toate însorite, căci lui Atoglu îi fu hărăzit un trai îndelungat şi lin, alături de 
Gulhanâm, soţia-i dragă, şi vegheat de calu-frate care, când trecu sorocul încercărilor, se întoarse la 
el pentru totdeauna. 


Zâna din portocală 


poveste turcă 


Povestea ce urmează s-a petrecut de mult, de mult. Pe atunci sita cernea paie, cioara vindea 
cărbuni şi măgarul, sare. Vezi bine, câte nu se puteau întâmpla atunci! De unde ştiu eu toate astea? 
Mi le-a povestit o bătrână care, şi ea, le ştia de copiliță de la o bătrână coclită. Şi aceasta, cine mai 
ştie de la cine le auzise!... Dar mai bine să lăsăm vorba şi să ascultăm povestea. 

A fost odată ca niciodată. A fost odată un padişah care avea trei feciori. Când le veni sorocul, îi 
însură pe rând. Băiatul mai mare luă fiica unui alt padişah şi plecă în țara acestuia, să împărătească 
în locul socrului său, bătrân. Mijlociul, o dată cu nevasta, primi în dar şi o ţară pe care s-o 
cârmuiască. Rămase acasă numai mezinul; el trebuia să stăpânească moşia străbună, când tatăl său 
se va sfârşi. 

Într-o zi, pe când prinţul se afla la vânătoare, prin faţă îi trecu, iute ca o săgeată, o căprioară. Se 
luă după ea în goana calului, dar la o cotitură căprioara întoarse o clipă capul şi-l privi în ochi, apoi 
se mistui în codru. Prinţul simţi deodată cum îl năpădeşte o căldură în inimă şi şopti fără voie: „Ah! 
De-aş putea întâlni o fată cu ochii umezi şi blânzi ca ai căprioarei, aş purta-o în suflet, statornic, 
toată viaţa!” 

Mai rătăci el încoace şi încolo, în mreaja unui dor nedesluşit şi, până la urmă, hotărî să se 
întoarcă acasă. Dădu pinteni calului şi cum tocmai trecea pe sub nişte copaci mai Joşi, o creangă îl 
şfichiui peste obraz şi o picătură de sânge căzu peste omătul neatins. Din nou suspină prințul: „Ah! 
De mi-ar fi dat să văd o fată cu faţa albă ca neaua şi buzele roşii ca picătura de sânge cald, aş 
îndrăgi-o pe ea şi numai pe ea, câte zile aş trăi!” 

Din clipa aceea prințul nu-şi mai află linişte: Tânjea după fata pe care o plăsmuise închipuirea lui 
înfierbântată. Ce n-a făcut padişahul-tată să-i întoarcă gândul! Zadarnic însă; băiatul se topea pe 
picioare. Dându-şi seama că nimic nu e în stare să-i stăvilească dorul, tatăl îi dădu învoire să se 
ducă în lumea largă să-şi caute mireasă după imboldul inimii. 

Şi mezinul plecă. Merse el mult, mult, cutreieră meleaguri care mai de care mai străine, întâlni în 
calea sa sute şi mii de fete, dar niciuna nu se potrivea cu cea din gândul său. După zile şi zile de 
colindat fără răgaz, se opri istovit în faţa unei cişmele. O bătrână mică, mică, stafidită şi cocârjată, 
se trudea să ia apă într-un ulcior. Cu toată osteneala lui, prințul sări s-o ajute. Umplu ulciorul într-o 
clipită şi-i spuse: 

— Lasă-mă să ţi-l duc eu acasă, mătuşico. Eu tot sunt în drumeţie, fără niciun rost. Te petrec pe 
tine şi-apoi îmi văd de drum. 

Ajunşi la coliba ei, bătrâna îl ospătă cu ce avea şi ea mai bun şi îl îmbie să-şi spună aleanul care-l 
face să rătăcească prin lume. Când băiatul sfârşi de povestit, ea îi zise: 

— Uite ce-i, fătul meu, eu îs săracă şi mare lucru n-am a-ţi da. Dar cum nu vreau cu niciun chip 
să pleci de la mine cu mâna goală, ia toiagul ăsta al meu şi treci în curticica din spatele bordeiului. 
Acolo e un portocal. Aruncă toiagul în crengile lui şi câte poame or cădea sunt ale tale. 

Prinţul o ascultă şi peste puţin veni înapoi cu trei portocale. 

— De-acum încolo, mai grăi bătrâna, numai de tine atârnă să fii fericit ori ba. Întoarce-te liniştit 
acasă şi ţine bine minte: să nu cojeşti portocalele, decât în preajma unei ape, altminteri nu. Dacă ai 
să faci aşa, o să-ţi fie tare bine. Dacă n-ai să faci aşa, o să te căieşti amarnic. Şi-acum, drum bun! 

Prinţul o luă spre casă, dar cum calea era lungă şi soarele năprasnic, uită de spusele bătrânei şi 
scoase din sân o portocală, să-şi astâmpere setea. Abia apucă s-o curețe de coajă şi rămase 
înmărmurit: din portocală ieşi o zână frumoasă ca însuşi visul său. 

„Apă!” şopti ea stins, dar cum jur împrejur nu erau decât coline sterpe şi pustii şi nicio picătură 
de apă, zâna închise ochii şi, cu un oftat, pieri. 

Abătut, prinţul plecă mai departe, însă nerăbdarea îi dădea mereu târcoale. „Oare şi dintr-a doua 
portocală va ieşi o zână?” se tot gândea el. Nemaiputându-se înfrâna, coji încă o portocală. Se arătă 
o altă zână, aidoma primei, dar şi ea pieri, pentru că prinţul nu avu strop de apă să-i dea. 


Învăţând, în sfârşit, ce înseamnă puterea stăpânirii, prinţul îşi struni simţămintele; aşteptă să fie 
în preajma unei ape şi numai atunci se încumetă să încerce dacă şi în cea de a treia portocală se afla 
o zână. 

Când ajunse lângă un izvor se opri şi desfăcu cu grijă coaja ultimei portocale. Dintre feliile ei se 
ivi o zână parcă mai frumoasă ca celelalte două. 

„Apă”, ceru ea şi feciorul de padişah îi dădu să soarbă apă proaspătă. Pe dată zâna se însufleți, 
iar prinţul nu ştia ce să mai facă de fericire că-şi atinsese visul. Cu dragoste, prinse zâna de mână şi 
o săltă în şa. Astfel călăriră alături tot restul drumului şi fiecare clipă ce trecea îi apropia şi mai mult 
unul de altul. 

Nici nu-şi dădură seama cum şi când se pomeniră la hotarul împărăției padişahului-tată. O 
fântână, umbrită de un pin stufos, despărţea țara sa de ţara vecină. Prinţul, care voia să-şi aducă 
iubita în seraiul părintesc cu toată strălucirea cuvenită, o sui pe zână în pin, să stea până s-o înturna 
el cu alaiul de nuntă cerut de datină. 

Abia dispăru feciorul de padişah şi la fântână se ivi o fată urâtă, cum nici nu se poate închipui. 
Era din împărăția vecină şi venise cu ulciorul după apă. Aplecându-se deasupra fântânei, văzu 
chipul minunat al zânei oglindit alături de al său şi se învineți de ciudă. Pizma îi crescu când îşi 
aruncă privirea spre copac şi dădu cu ochii aievea de făptura minunată. Cu glas prefăcut cât mai 
dulce, întrebă pe zână ce caută în copac. Cum aceasta îi povesti totul, fără niciun ascunziş, pe loc în 
mintea urâtei încolţi un plan. 

— Oh! ce viaţă fericită te aşteaptă! zise ea. Şi ce frumoasă eşti! Aş da orice ca să te pot vedea 
mai de aproape. Rogu-te, dă-te puţin jos din pin, să stăm niţel de vorbă. Vrei? 

Lipsită de orice bănuială, zâna coborî din copac şi se aplecă deasupra fântânei, să-şi răcorească 
fața cu apă. Atât aşteptă urâta! O îmbrânci în fântână cu toată puterea şi se urcă ea în pin, în locul 
zânei. 

Acolo unde zâna pieri, înghițită de apă, răsări o floricică albă, cristalină ca lacrima şi tare 
înmiresmată. 

Nu trecu mult şi tropote de cai se auziră din ce în ce mai desluşit: era prințul, urmat de curteni. 
Venea să-şi ia mireasa şi s-o înfăţişeze padişahului-tată. Când din pin se dădu jos fata cea slută, 
încremeniră cu toții. „Oare pentru o pocitanie ca asta a colindat atâta?” murmurară oamenii. Mai 
uimit decât toți era însă prinţul însuşi. Totuşi nu zise nimic şi urcă urâta pe cal. Dar, când să plece, 
privirea-i fu atrasă de floricica cea albă. O luă şi şi-o puse lângă inimă, înduioşat fără să ştie nici el 
pentru ce anume. 

La îmbelşugata masă împărătească, urâta, pricepând că chiar zâna, preschimbată în floare, se 
odihnea lângă inima prințului, îl rugă cu viclenie: 

— Dragul meu logodnic, fă-mi hatârul şi dă-mi mie floarea pe care ai luat-o de la fântână! 

Cum nu se cuvenea să se împotrivească dorinţei logodnicei sale, prințul îi întinse floarea pe care 
urâta o strivi între degete, cu ură, şi o aruncă pe fereastră. Pe locul unde căzu se ivi ca din pământ o 
pasăre, cu penele strălucitoare ca cele mai curate nestemate. Lovind de câteva ori văzduhul cu 
aripile, păsărica îşi luă zborul şi se făcu nevăzută. 

A doua zi, dis-de-dimineaţă, când grădinarul ieşi să ude florile din jurul palatului, păsărica îl 
urmări ca o umbră, ciripind întruna. 

— Ce tot te ţii după mine? Vrei ceva? mormăi ursuz omul. 

— Ce face prinţul? întrebă păsărica. 

— E bine, sănătos. 

— Dar logodnica? 

— Stă închisă în iatacul ei şi aşteaptă. Zice că dacă n-o s-o mai vadă soarele, din tuciurie o să se 
facă iar albă ca omătul, cum a fost mai înainte. Nunta s-a amânat până atuncea. 

Păsărica fâlfâi din aripi şi, aşezându-se pe un trandafir, cântă de câteva ori cu jale, apoi îşi luă 
zborul şi dispăru. În urma ei, trandafirul pe care stătuse se veşteji până la rădăcină. 

Şi astfel, rând pe rând, se uscară mai toate florile din grădină. Căci în fiecare zori de zi păsărica 


venea în grădină, îl întreba pe grădinar despre prinţ şi logodnica lui, poposea pe câte o floare, îşi 
cânta cântecul ei de amar şi pleca. Şi era destul să atingă cu aripa o floare, că pe dată aceasta se 
veştejea ca arsă, şi orice i-ar fi făcut grădinarul, nu-şi mai revenea. 

Toate merseră aşa până în clipa în care prințul băgă de seamă urgia din grădină. Foc de supărat, 
chemă la el pe grădinar, hotărât să-l pedepsească straşnic pentru lipsa lui de grijă. Când însă află 
adevărul, porunci să se ungă cu clei puţinele tufe cu flori, care mai rămăseseră şi, înainte de 
revărsatul zorilor, se puse el însuşi la pândă. 

Păsărica veni, ca de obicei, dar când se aşeză pe-o floare, nu se mai putu desprinde să zboare. 
Prinţul izbuti cu uşurinţă s-o prindă şi s-o ducă în serai. 

Auzind cele întâmplate, logodnica lui, pricepând că păsărica prinsă este zâna, începu să se 
vaiete: 

— Vai, printe, prințe! Dacă vrei să mă vezi mai degrabă cea care-am fost când m-ai cunoscut, 
porunceşte să se taie pasărea asta, s-o mănânc friptă! Simt că aşa s-or dezlega vrăjile care mi-au 
preschimbat chipul! 

Plin de nădejde, prinţul îi făcu pe voie şi dădu păsărica pe mâna bucătarului. În vreme ce acesta 
o jumulea, o pană fu luată de vânt şi dusă, şi dusă până la coliba pădurarului de la marginea pădurii. 
Văzând pe pervazul ferăstruicii sale pana care strălucea ca stropită cu aur, pădurarului nu-i veni s-o 
arunce. O luă şi o puse bine pe măsuţa scundă din odăiță şi numai după aceea plecă la lucru. 

Când se întoarse seara acasă, trudit ca vai de el, ce-i văzură ochii? Căsuţa îi strălucea de 
curăţenie, în vatra pe care-o lăsase rece jucau vesele flăcările, în timp ce pe plită ulcele cu bucate 
sfârâiau de-ți era mai mare dragul. 

— Măi, măi, cine să fi făcut toate astea? se întrebă nedumerit omul, dar oricât îşi căzni mintea, 
oricât scormoni prin căsuță, nu găsi nimic care să-l ajute să înțeleagă ceva. 

Zilele următoare se întâmplă la fel. Atunci, ce-i trecu prin cap moşneagului? Se prefăcu că pleacă 
în pădure, ca de obicei, dar se piti afară, în dreptul uşii. Şi cum auzi mişcare în căsuţă, buzna şi el 
înăuntru. Se trezi față în față cu o fată frumoasă, frumoasă, care tocmai se pregătea să-i deretice prin 
casă. 

— Nu mă alunga, dragă bătrâne, grăi fata. Sunt pribeagă, o străină fără adăpost. Lasă-mă în casa 
ta şi eu, în schimb, am să te îngrijesc cum m-oi pricepe mai bine! 

Pădurarul, fireşte, se învoi: cine se împotriveşte când e vorba să-şi schimbe traiul rău pentru unul 
mai bun? 

„.. Timpul se scurgea tihnit în căsuţa de la marginea pădurii, până într-o zi, când prințul, sătul să 
tot stea ferecat în serai, aşteptând fericirea pierdută, ieşi să se plimbe. Se lăsa înserarea; prin 
ferăstruica căsuţei pădurarului, opaițul lumina blând, ca o chemare. Prinţul se îndreptă agale într- 
acolo. 

Abia păşi pragul şi rămase ca trăsnit: înaintea sa stătea însăşi zâna din portocală, frumoasă 
aidoma visului său, cea pentru care rătăcise prin lume şi pe care o pierduse atât de repede! 

O vreme îi pieri glasul, atât de tulburat era. Apoi, venindu-şi în fire, o prinse de mână cu aceeaşi 
dragoste năvalnică de altădată şi o rugă să-i dezvăluie ce sau cine i-a despărțit atâta vreme. 

Când află din gura ei cum s-au petrecut lucrurile, prinţul alergă mai întâi de-o izgoni înapoi în 
ţara ei pe urâta care se furişase tâlhăreşte în seraiul său şi apoi se întoarse în căsuţa pădurarului şi îşi 
luă adevărata mireasă. Şi zâna din portocală avu parte de o viaţă lungă şi fericită, alături de soţul ei, 
care o iubi credincios până la moarte. 

În amintirea zilelor tinereţii, prințul, devenit padişah, puse de se ridică, pe locul fântânii urgisite 
de la hotarul împărăției, o alta, frumoasă, toată numai şi numai din marmură albă. Pe ghizdurile ei, 
un vestit cioplitor în piatră dăltui povestea pe care aţi auzit-o, încheind-o cu o zicală din bătrâni: 
„Omul, dacă iubeşte trandafirul, trebuie să-i iubească şi spinii, căci din tufişul plin de ghimpi creşte 
floarea care îl încântă”. 


Sahim şi Mingo 


poveste turcă 


Povestea asta s-a întâmplat demult, tare demult. Sus în munţi, unde zboară vulturii, trăia odată un 
băiețandru cu numele de Sahim. Era orfan de tată despre care se spune că fusese un iscusit vânător. 
Chiar în ziua în care s-a născut Sahim, tatăl său plecase la vânătoare şi nu s-a mai întors acasă: 
murise undeva departe în munţi. Mama şi băiatul rămaseră singuri pe lume, nu aveau niciun fel de 
rude şi nici avere nu aveau. Numai în vechea căsuţă, deasupra patului de lemn, stătea atârnată o 
armă de vânătoare ruginită, care rămăsese încă de la bunicul lui Sahim. După moartea tatălui, în 
casa lor se instalaseră foametea şi nevoia ca oaspeți nelipsiți. 

Trecură câţiva ani. Sahim creştea şi prindea puteri, iar maică-sa îmbătrânea şi se usca. Trăiau din 
ce în ce mai rău. Într-o zi băiatul îşi îmbrăţişă mama şi-i spuse: 

— Mamă! Eu m-am făcut mare, iar dumneata ai îmbătrânit. A venit vremea să-mi câştig singur 
pâinea, iar dumneata trebuie să te odihneşti. Dă-mi, te rog, arma tatălui meu, voi pleca la vânătoare 
ca el odinioară. 

Mama simţi o durere în inimă când îşi aduse aminte de soarta nenorocită a soţului ei, dar tăcu. 
Luă încet arma şi i-o dădu fiului. 

După vechiul obicei turcesc, Sahim sărută arma, o curăţi şi din acel moment nu se mai despărți 
de ea. Se ducea în fiecare zi în munţi şi acolo învăţa să tragă la țintă. După o vreme, el deveni un 
bun țintaş, încât niciun iepure, nicio gazelă şi nicio pasăre din înaltul cerului nu puteau să scape de 
arma lui. 

Odată, întorcându-se de la vânătoare, auzi în pădure urletul lupilor şi se îndreptă în acea parte. 
Dar ce-i văzură ochii? în desişul pădurii se ascundea un mânz sur, iar în jurul lui stăteau lupii 
flămânzi şi fioroşi, gata să-l sfâşie cu colții lor. Totuşi nu îndrăzneau să se apropie de mânz, 
gândindu-se ca nu cumva mânzul să fie mai tare decât ei. Lui Sahim i se făcu milă de căluţ şi, fără 
să stea pe gânduri, puse arma la ochi şi dobori lupul cel mai mare din haită. În clipa următoare 
ceilalți o luară la fugă. 

Atunci vânătorul intră în desiş şi scoase mânzul de acolo. Iar acesta îndată îi spuse în grai 
omenesc: 

— M-ai salvat de la moarte. Pentru aceasta îţi voi fi de folos şi te voi sluji cu dragă inimă. Însă 
cu o condiţie: să nu spui nimănui şi nicăieri că eu pot vorbi. Dacă vei spune, n-o să te creadă 
nimeni. Vor râde de tine şi te vor numi mincinos, iar mie o să-mi facă numai rău. Oamenii mă vor 
închide într-o cuşcă şi mă vor duce peste tot, arătându-mă drept o minune. 

Sahim se învoi şi duse repede mânzul acasă. Se gândi multă vreme ce nume să-i dea calului său 
şi în cele din urmă îi găsi un nume frumos: Mingo. Îi făcu un grajd nou, îl îngriji şi-l hrăni cu 
tragere de inimă, încât în scurtă vreme părul armăsarului deveni lucios ca aurul. 

Pe neobservate, Mingo crescu, se făcu mare şi Sahim începu să-l călărească şi să meargă cu el la 
vânătoare în pădure. 

Vorbeau împreună numai în pădure, unde nu putea să-i audă nimeni. Mingo nu avea nevoie de 
niciun fel de căpăstru, deoarece el înțelegea foarte bine tot ce-i spunea Sahim. Era de ajuns ca 
Sahim să-i spuie: „Mingo, la galop!” şi Mingo o zbughea din loc şi zbura, nu altceva. 

Într-o zi, ca de obicei, plecară la vânătoare. Deodată Sahim zări o pietricică ciudată. Nu semăna 
deloc cu alte pietre. La întuneric pietricica strălucea ca cea mai frumoasă stea. Sahim o luă cu grijă 
şi o aduse acasă. 

În curând, o noapte întunecoasă învălui tot pământul. Era beznă, de nu vedeai nici la un pas. În 
odaia lui Sahim însă, de la lumina pietricelei, se vedea ca ziua. 

Plecând multă vreme la vânătoare, Sahim nici nu ştia că în acea zi murise padişahul, 
conducătorul țării, şi că din această pricină era doliu peste tot: timp de trei zile şi trei nopți se 
poruncise tuturor locuitorilor ţării să nu aprindă lămpi sau lumânări. Pe toate ulițele circulau 
străjerii padişahului şi pe cine îl prindeau că a călcat porunca dată, aprinzând lumina, acela era 


pedepsit cu moartea. 

În acea noapte, slujitorii padişahului cercetară şi ulița pe care locuia Sahim şi deodată zăriră în 
odaia lui strălucind ceva. Îl înşfăcară de îndată şi-l duseră la vizir. 

Acesta era un om gras, rotofei, cu fesul roşu şi cu o barbă neagră. Era rău la suflet. Cum îl văzu, 
îl întrebă supărat: 

— Cum ai îndrăznit să aprinzi lumina? Nu ştii că pentru asta te aşteaptă moartea? 

Sahim însă nu se sperie de ameninţarea vizirului. 

— Eu sunt un vânător sărac, răspunse el, atât de sărac, încât în casa mea nu există nicio lampă, 
nici lumânare. Cum se întunecă, eu mă culc şi dorm până mijeşte de ziuă. Nu aprind în odaie niciun 
fel de lumină. 

Vizirul nu dădu crezare spuselor lui Sahim şi porunci să i se cerceteze casa. Oamenii vizirului 
scotociră toate ungherele casei săracului, dar nu găsiră nici lampă, nici lumânare, ci doar o mică 
piatră care strălucea. Luară piatra şi o duseră vizirului. Lacomul vizir căscă gura de uimire la 
vederea unei asemenea minuni şi deodată îşi dădu seama că de aici poate să tragă foloase. „O să iau 
piatra — se gândi el — şi o s-o dăruiesc noului padişah, pentru asta o să fiu bine răsplătit”. Bucuros 
de aşa socoteală, porunci slujitorilor să-l elibereze pe Sahim din arest şi să-l alunge de la palat. 

Peste câteva zile, nesăţiosul vizir se înfățişă la padişah şi-i arătă piatra minune, care strălucea ca 
un bob de rouă la soare. 

Padişahul o privi îndelung, radiind de bucurie, apoi spuse: 

— De azi înainte te numesc mai mare peste toți vizirii mei, însă această singură piatră e puțin 
pentru mine. Trebuie să-mi aduci multe pietre, atâtea încât să-mi ajungă să-mi împodobesc tot 
palatul. Dacă le vei aduce, te vei învrednici de mare răsplată, iar de nu, va fi rău de tine. Îţi dau 
răgaz trei zile. 

Stătu mult pe gânduri vizirul, dar în cele din urmă se hotărî, deoarece dorea tare mult să obțină 
răsplată. Vizirul ştia cum va trebui să ducă la îndeplinire porunca padişahului. Nu degeaba a ieşit 
zicala: „Cu mâini străine nu-i greu de ținut nici şarpele”. Porunci îndată să fie adus Sahim. Cum 
apăru tânărul, vizirul îi repetă porunca padişahului şi adăugă de la dânsul: 

— Dacă vei îndrăzni să fugi, o să-ți ard casa pe care ai moştenit-o de la bunici, iar pe tine şi pe 
bătrâna ta mamă o să vă spânzur. 

Sahim se întoarse acasă mâhnit foarte. Încălecă pe Mingo şi, îngândurat, porni spre pădure să 
caute pietre strălucitoare, rătăci multă vreme prin pădure căutându-le, dar în zadar, nu erau nicăieri. 

Trecu o zi, trecură două, iar a treia zi a trebuit să se întoarcă acasă cu mâinile goale. 

Niciodată, înainte vreme, Sahim nu plânsese, dar acum n-a mai putut răbda şi-l podidiră 
lacrimile. O lacrimă fierbinte se rostogoli şi căzu pe gâtul calului. Simţind-o, Mingo se opri, 
întoarse capul şi-l întrebă: 

— De ce plângi, prietene? 

Sahim îi povesti atunci tot necazul lui. Calul îi ascultă cuvintele amare, apoi îi spuse vesel: 

— Oare ăsta-i necazul atât de mare? Prinde-mă de gât şi îndată te voi duce în alte împărății, unde 
vei găsi atâtea pietre strălucitoare câte vei dori. 

Spunând acestea, credinciosul său cal porni în zbor. Se opriră într-o vale, deasupra căreia îi 
zâmbeau mii de curcubeie. Mingo îi spuse lui Sahim: 

— Aici vom găsi pietrele preţioase pe care le căutăm. Însă ele sunt păzite cu străşnicie de un asin 
cu un singur ochi, pe care-l cheamă Kucealaş. Nimeni dintre oameni nu-l poate omorî. Toată 
puterea-i stă în ochiul lui. lar ochiul se poate scoate numai cu o copită de cal. Tu urcă-te în acest 
copac şi să n-ai grijă de mine. Eu voi termina repede cu asinul. 

Nu izbuti Sahim să se caţere bine în copac, când din vale apăru un asin uriaş negru-roşcat. Din 
gură îi ieşea un fum gros, iar din unicul său ochi îi săreau scântei. Mingo începu să se apropie încet 
de asin. Şi iată două animale furioase se opriră unul în fața celuilalt şi se auzea până departe 
scrâşnitul dinților şi tropotul copitelor. Mingo, într-o clipită, îl lovi cu copita şi-l muşcă tare de 
burtă. Kucealaş zbieră de se răspândi un ecou prelung în toată valea şi se ridică pe picioarele din 


spate. Mingo însă, mic de statură, nu putea să ajungă până la ochiul său. Atunci se gândi la un 
şiretlic. Începu să-l năpădească când dintr-o parte, când dintr-alta. Asinul se căzni să stea mereu pe 
picioarele din spate. De nouăzeci şi nouă de ori îl făcu Mingo pe duşmanul său să se ridice pe 
picioarele dindărăt, şi când încercă pentru a suta oară, puterile îl părăsiră şi asinul căzu în genunchi. 
Atâta a aşteptat Mingo. În acea clipă, cu copita din faţă îi scoase ochiul. În sfârşit, acum se puteau 
lua în voie pietrele. Sahim, de bucurie, îşi îmbrățişă prietenul drag. 

A doua zi, vizirul încărcă cinci sute de căruţe de pietre prețioase şi zidi din ele, pentru tânărul 
padişah, un palat minune. Noul palat strălucea atât de puternic, încât în oraş nu mai era nevoie de 
lămpi şi lumânări. Padişahul îl răsplăti cu dărnicie pe vizir, iar lui Sahim nu-i dădu nimeni nimic. 

Din acea vreme mai marele peste viziri începu să trăiască putred de bogat, iar Sahim a rămas tot 
sărac, aşa cum a fost mai înainte. 

De atunci trecu, dinspre munte spre vale, multă sau puţină apă — nimeni nu ştie. Într-o zi, Sahim 
merse din nou în pădure la vânătoare. De data aceasta reuşi să vâneze un râs. Jupui prada, iar pielea, 
după un vechi obicei, o întinse deasupra uşii casei sale. Trecătorii se opreau, privind pielea şi-şi 
spuneau pentru sine: „Fără îndoială, aici locuieşte un iscusit vânător”. Despre cei mai buni vânători 
vestea se răspândea în toată împărăția. 

Din nefericire trecu pe acolo şi lacomul vizir. Văzând pielea, porunci slujitorilor s-o ia, iar lui 
Sahim îi zvârli un galben. Tânărul nostru însă n-a fost dintre aceia care să-şi plece spinarea în fața 
bogatului vizir şi să ia din mâna lui prăpăditul de galben. 

Între timp, vizirul duse padişahului pielea, ca să se mai căpătuiască cu vreo răsplată. 

După câteva ceasuri se întoarse la Sahim cu o nouă poruncă. 

— Sahim, spuse el, prealuminatul nostru padişah, stăpânul împărăției vulturilor, vrea să aibă în 
noul său palat un covor făcut numai din piei de râs. De aceea tu trebuie să vânezi o sută de râşi, ca 
cel pe care l-ai vânat săptămâna trecută. Dacă nu, te voi spânzura de primul copac întâlnit în cale. 

Din nou se întristă Sahim, pentru că nicicând şi nicăieri nu întâlnise atât de mulți râşi. Iar sorocul 
era prea scurt — trei zile. 

Cu mare mâhnire povesti tânărul vânător prietenului său credincios, Mingo, marea nenorocire ce 
se abătuse peste el. Se gândi mult calul cum să-şi ajute prietenul mai bine şi, în sfârşit, spuse: 

— Cunosc un loc tainic, unde se adună râşii să bea apă. Însă ei sunt foarte prevăzători şi au un 
auz foarte fin. De aceea e tare greu să-i vânezi. Dar să nu fii trist, o să-ți spun eu ce trebuie făcut. 
Departe, dincolo de împărăţia vulturilor, dincolo de codrul des, se află nişte munţi fermecaţi. Acolo 
trăieşte un pitic cu numele de Dik. O să mergem la dânsul şi el o să ne ajute. 

Mai repede decât berzele care vin din țările îndepărtate, zbură Mingo spre munții fermecați. La 
poalele munţilor se opriră puţin, să aştepte, pentru că la amiază munţii se deschid şi din ei apare 
piticul Dik, ca să-şi încălzească oasele sale bătrâne la soare. Iată de ce aceşti munţi fermecaţi se 
numesc vii. 

Numai ce soarele trecu de amiază, se auzi un trăsnet puternic. Se deschideau munţii fermecați. 
Când totul se linişti, Sahim şi Mingo văzură în vârful muntelui pe bătrânul pitic. Ca statură, de-abia 
ajungea până la genunchii lui Sahim, iar barba îi era de trei ori mai lungă decât el. 

Bătrânul pitic îl ascultă pe Sahim cu atenţie, se gândi o clipă, apoi îi răspunse: 

— Dacă vei turna în valea aceea unde se adună râşii douăzeci de burdufuri cu vin vechi de trei 
ani, toţi se vor îmbăta şi se vor culca la pământ. Atunci te vei apropia şi-i vei lua cu mâinile goale. 

Numai ce piticul spuse ultimul cuvânt, se auzi din nou o bubuitură şi munţii se închiseră şi-l 
ascunseră în văgăuna lor pe pitic. 

Îndată, Mingo îl duse pe Sahim mai iute ca vântul, până la locul tainic unde se adunau râşii. 

Sahim făcu totul cum îl sfătui piticul. 

Cu grijă, ca să nu sperie râşii, se întoarse la vizir, îi ceru douăzeci de boi, pe care îi încarcă cu 
douăzeci de burdufuri cu vin, iar a doua zi îi aduse, cu aceiaşi boi, o sută de râşi. 

Din piei, meşterii făcuseră padişahului un covor minune. Padişahul îl răsplăti din nou cu daruri 
bogate pe vizir, iar de Sahim nu pomeni nimeni, ca şi de data trecută. 


Dar adevărul nu se poate ascunde. Oamenii ştiau cine a adus pietrele scumpe padişahului şi cine 
a vânat pentru el o sută de râşi. În toată împărăţia vulturilor nu se vorbea de altceva decât de Sahim 
şi de prietenul său, credinciosul Mingo. 

Când faima lui Sahim şi a prietenului său ajunse până la urechile vizirului, acesta tare se mânie 
şi-şi puse în gând să-l piardă pe tânărul vânător, iar calul să şi-l ia pentru sine. Pentru aceasta, 
născoci o treabă pe care Sahim să nu o poată duce până la capăt. 

Astfel, într-o zi îl chemă pe Sahim la palat şi se adresă padişahului în aşa fel încât să audă şi 
băiatul: 

— O, mărite padişah, eşti puternic şi vestit, înțelepciunea ta a umbrit pe toți craii pământului. 
Bunătatea şi slava ta sunt fără de margini, palatul tău e cel mai măreț şi cel mai frumos din toată 
lumea, iar covoarele tale sunt şi mai strălucitoare decât palatul. Însă despre toate acestea nu are ştire 
părintele tău, fostul nostru stăpân. Porunceşte să i se scrie o scrisoare. ŞI acela care va duce această 
scrisoare răposatului padişah să-ţi aducă neapărat răspuns. 

Spusele mai marelui vizir îi plăcură mult tânărului padişah, care în realitate nu prea strălucea în 
ale minţii. 

— E o idee minunată, spuse padişahul. Dar cine va duce scrisoarea pe lumea cealaltă şi-mi va 
aduce răspunsul de la iubitul meu tată? 

La aceasta se gândise, mai înainte, vulpoiul şi nesăţiosul vizir. 

— Aceasta o poate face numai vânătorul Sahim, zise el, aplecându-se până la pământ. 

Padişahul se învoi şi porunci lui Sahim să ducă scrisoarea pe „lumea cealaltă”. 

— Dacă nu vei duce la îndeplinire această poruncă, spuse vizirul, am să te îngrop în pământ 
până-n gât şi am să te las acolo. Păsările îți vor scoate ochii, iar animalele răpitoare te vor sfâşia în 
bucăţi. Oricum tot pe lumea cealaltă va trebui să pleci. Îți dau răgaz trei zile. Şi acum dispari din 
ochii mei. Eu mă duc să scriu scrisoarea răposatului stăpân. 

Ce putea să facă sărmanul Sahim? Încălecă pe credinciosul Mingo şi purcese din nou la bătrânul 
Dik, piticul din munte. 

Milosul pitic închise ochii câteva clipe, se gândi o ţâră, apoi grăi: 

— La această treabă poate să te ajute numai o fată pe care oamenii o numesc „Frumoasa lumii”. 
Numai că ea acum se află în stăpânirea unui spirit fioros, care locuieşte în băltoacele şerpilor care n- 
o lasă să iasă de acolo. Şi ca fata să nu fugă, a prefăcut-o într-un nufăr alb. Dacă vei birui pe acest 
spirit, floarea se va preface din nou în fată fără seamăn şi ea te va salva din nevoie. 

Drumul până la băltoacele şerpilor se dovedise a fi lung şi greu, însă Mingo era năzdrăvan. 

El birui cu uşurinţă toate obstacolele şi în curând ajunse cu Sahim la băltoacele şerpilor, care se 
găseau în desişul unei păduri uriaşe. Tocmai la acel ceas, spiritul cel mâncător de oameni se întorcea 
de la vânătoare. Era mai înalt decât toţi copacii. Scrâşnind din dinţi, se năpusti asupra lui Sahim. 
Tânărul însă nu-şi pierdu firea, scoase repede din cizmă cuțitul şi cu o lovitură puternică îi tăie 
mâna dreaptă. De durere, acesta urlă şi se puse pe fugă. Dar oare putea scăpa de arma iscusitului 
vânător? O împuşcătură de a lui Sahim dobori namila la pământ. Numai ce se prăvăli, că din 
adâncul băltoacei se ivi un nufăr alb, care pe dată se prefăcu într-o fată de o rară frumuseţe. Tare 
mult se bucură ea că poate din nou să vadă cerul albastru şi soarele strălucitor şi cald, iar noaptea să 
privească stelele îndepărtate. Dar mai mult decât toate îi plăcea libertatea — şi această libertate i-a 
adus-o Sahim. 

Încălecară amândoi şi, ca vântul, Mingo îi duse în împărăţia vulturilor, la casa lui Sahim. 

Dar Sahim, putea el oare să se liniştească? Ziua a treia era pe sfârşite. Ce va spune mâine 
lacomul vizir? 

Acum el era vrăjit de fermecătoarea fată, care aflând de necazul lui îi spuse liniştit: 

— Nu te întrista, salvatorul meu. Mergi la vizir, ia scrisoarea padişahului şi adu-o acasă. Numai 
fii cu băgare de seamă să nu te întâlnească nimeni în cale. 

Sahim făcu întocmai precum îl sfătuise fata. Luă scrisoarea de la vizir, merse în pădure, 
aşteptând până la miezul nopții, apoi, pe o cărare pustie, se întoarse acasă. Credinciosul Mingo 


mergea prin pădure fără să-l simtă cineva, sub copitele sale nu foşnea nicio frunză. 

Frumoasa fată luă de la Sahim scrisoarea padişahului şi fără s-o citească o aruncă în foc, apoi 
începu să scrie scrisoarea-răspuns de la padişahul de pe „lumea cealaltă”. A doua zi, cum mijiră 
zorile, Sahim şi Mingo se îndreptară spre pădure şi pe cărări tainice ajunseră la palatul padişahului. 

Padişahul luă plicul, rupse pecetea şi începu să citească scrisoarea de pe „cealaltă lume”. Citind, 
din când în când, zâmbea. Terminând de citit, padişahul se posomort adânc. 

Vizirul, îngrijorat, îl întrebă: 

— Ce anume a făcut pe prealuminatul meu stăpân să zâmbească, apoi să se întristeze? 

Padişahul îi răspunse: 

— Am zâmbit pentru că părintele meu a rămas foarte bucuros de slava şi măreţia noastră. M-am 
întristat pentru că el mi-a poruncit să te trimit neapărat la dânsul. Nu poate să se descurce deloc fără 
tine. N-aş vrea să mă despart de un vizir atât de înţelept ca tine. Dar ce pot să fac? Porunca 
răposatului meu părinte este lege pentru mine. De aceea încă astăzi va trebui să pleci pe acea lume, 
deoarece părintele meu are mare nevoie de sfaturile tale înțelepte. 

Înfricoşat, vizirul începu să se văicărească: 

— Nu vreau, nu vreau... 

Trebuie să spunem însă că vizirul nici nu ştia bine ce-i aceea „lumea cealaltă” şi pe ce cale se 
poate ajunge acolo. 

— Eu nu cunosc drumul până acolo, se văită jalnic vizirul. 

Padişahul îl linişti: 

— Răposatul meu părinte s-a gândit şi la acest lucru. A poruncit să-ţi tăiem capul şi după aceea 
tu ai să-ți găseşti, singur drumul! 

În aceeași zi, vizirului i s-a tăiat capul. 

Iar Sahim s-a întors acasă. Se spune că n-a trecut niciun an şi tânărul vânător s-a căsătorit cu 
frumoasa şi înțeleapta fată şi au început să ducă un trai fericit şi îmbelşugat. Unii spun că ar trăi şi 
astăzi! 


Povestea chelului 
poveste turcă 


Demult, tare demult, pe când sitele se făceau din paie, trăia odată un bătrân, care avea un fecior. 
Din nenorocire, flăcăul era chel. De aceea toţi îl porecliseră băiatul cel chel. Nimeni nu ştia numele 
cel adevărat, nici noi nu ştim şi nici nu ne e de folos. 

Într-o zi, bătrânul căzu grav bolnav la pat, încât nu mai credea să scape cu zile. Îi păru tare rău să 
lase pe feciorul său fără povață părintească. De aceea îl chemă lângă sine şi-i spuse cu glas stins: 

— Dragul meu băiat, sunt foarte bolnav. S-ar putea să nu mă mai înzdrăvenesc. Ascultă ce-ţi voi 
spune: să te fereşti în viaţă de oamenii spâni şi să nu te tocmeşti la ei. 

Şi bătrânul, zicându-i acestea, îşi dădu suflarea. 

Băiatul rămase orfan. Numai acum îşi dădu seama că trebuie să aibă grijă de sine. Dar cum? 
Stătu el în casă o zi, două, iar a treia zi, de cum miji soarele de după munte şi încălzi pământul, se 
sculă şi purcese în lume să-şi caute de lucru. 

Bătu multă cale prin lume, dar nimeni nu-l năimi la muncă: „Un chel poate fi el bun la ceva?” 
spuneau oamenii. Şi băiatul merse mai departe, de-abia târându-şi picioarele după el. 

Într-o dimineaţă minunată de vară, întâlni un bătrân fără un fir de păr în barbă. ÎI privi multă 
vreme şi în cele din urmă îşi dădu seama că este un om spân, de care taică-său îl sfătuise să se 
ferească. Dar spânul îl întrebă: 

— Fi, chelule, încotro? 

— Caut de lucru, spuse mâhnit băiatul. 

— ŞI, ai găsit? 


— Nimic. Şi foamea m-a răzbit. 

— La mine-i berechet de lucru. Pot să te tocmesc slugă. Vrei să vii? 

Bietul băiețandru nu ştia ce să mai răspundă. Stătu mult în cumpănă, dar foamea îi dădu ghes. Se 
năimi. Dar îşi zise în sinea lui: „N-am să mă las înşelat de spânul acesta”. 

Omul spân îşi lovi genunchii cu palmele de mulţumire şi-i spuse: 

— Să ştii, chelule, că eu am o vorbă. 

— Ce fel de vorbă? întrebă flăcăul. 

— Noi nu trebuie să ne supărăm niciodată unul pe celălalt. Acel care se va supăra va trebui să-i 
dea celuilalt un sac de aur. 

Băiatul rămase pe gânduri; de unde va lua el un sac de aur, dacă se va supăra, într-o zi, pe omul 
cel spân? Dar îşi spuse: „Eu n-am să mă supăr, însă îl voi face pe spân să-şi iasă din sărite. Şi am să 
câştig un sac de aur. Să mai spună atunci cineva că un om chel moare de foame”. Şi băiatul căzu la 
învoială cu noul său stăpân. 

Se îndreptară apoi amândoi către casa spânului. A doua zi, dis-de-dimineaţă, stăpânul îşi chemă 
noua sa slugă şi-i porunci: 

— Chelule, să scoţi gâştele la păscut. 

După ce gâştele păscură toată ziua, seara, flăcăul nostru le mână spre casă. Încercă să le ducă în 
curte, dar ele nu voiau să intre cu niciun chip. Ce n-a făcut sărmanul băiat, a alergat mereu de ici- 
colo, dar în zadar. În cele din urmă se mânie, puse mâna pe un cuţit, tăie toate gâştele şi le puse 
grămadă în curte. Singur, mâncă ceva şi se duse la culcare. 

Tocmai atunci se întoarse acasă şi spânul. Se uită în curte şi nu-i venea a crede ochilor. Se 
înfurie, însă pe dată îşi înăbuşi supărarea şi-l întrebă pe băiat cu glas mieros şi liniştit: 

— Chelule, ce s-a întâmplat cu gâştele mele? 

Flăcăul răspunse: 

— Nimic deosebit. Numai că le-am tăiat, deoarece nu voiau să intre cu niciun preţ în curte. Te-ai 
supărat cumva pentru asta? 

Spânul scrâşni din dinți, dar se stăpâni: 

— Nu, nu m-am supărat. 

A doua zi stăpânul îl chemă din nou şi-i porunci: 

— Dragă fiule, scoate oile şi du-le la imaş, iar seara să le aduci îndărăt. 

Chelul făcu întocmai. Pe înserate, aduse oile acasă şi începu să le mâne în ogradă. Dar ele nu se 
dădeau duse deloc. Păstorul se înfurie pe animalele îndărătnice, scoase cuțitul, le tăie şi le puse în 
mijlocul ogrăzii. 

Tot atunci ajunse acasă şi spânul. Văzând că şi astăzi n-a scăpat de necaz, se mânie şi mai tare. 
Se frământă toată noaptea, gândindu-se cum să scape de asemenea slugă. „Dacă am să-l alung — 
chibzui el — o să-mi spună că m-am supărat pe el.” îşi puse în gând să-l înşele. Încetişor, să nu-l 
audă nimeni, începu a destăinui neveste-sii planul său: 

— Vezi ce năpastă a dat peste noi? Nu pot în ruptul capului să scap de el. Pune-mi ceva în traistă 
pentru drum. Am să mă duc într-un alt sat, iar chelului să-i spui că am plecat în pădure şi m-am 
rătăcit. Să vină să mă caute. Are să intre în desişul codrului, o să se rătăcească şi n-are să mai vină 
acasă. lar eu am să mă întorc îndărăt şi astfel o să scăpăm de nevoie şi nici aur n-o să-i dăm. 

Ziua întreagă nevasta spânului făcu pregătiri de drum: îi coapse turte, îi făcu plăcinte, le puse în 
traistă şi numai după aceea se duse să se odihnească puţin. 

Băiatul în ziua aceea nu avea nimic de lucru. El înţelese îndată despre ce este vorba. De aceea, 
noaptea târziu, când toţi dormeau, scoase din sac merindele şi se băgă el înăuntru. Şi începu să 
aştepte. 

De cum mijiră zorile, spânul luă sacul în spinare, îl scoase din casă, îl puse în căruță şi purcese, 
în linişte, la drum. 

Când soarele era sus pe cer, el se opri din mers şi spuse către sine: 

— Bine am mai ticluit-o. S-a mântuit. Chelul nu mă mai poate găsi. N-are decât să mă caute! 


Dar chelul scoase capul din sac şi spuse: 

— Sunt aici, stăpâne! Ce porunceşti să fac? 

Văzând lângă el capul chel al slugii, spânul era cât pe ce să cadă din căruță, de spaimă. De furie i 
se opri răsuflarea în gât. Şi porni înainte, ca şi cum nu s-ar fi întâmplat nimic. Dar continuă să-şi 
frământe capul ce ar mai putea să născocească. În sfârşit, ajunseră la o răscruce de drumuri. Spânul 
îi spuse băiatului: 

— Chelule, tu să mergi pe drumul ăsta, iar eu pe ăstălalt, şi-i arătă cu mâna drumurile care se 
despărţeau. O să vedem cine dintre noi va ajunge mai repede în sat. 

Băieţandrul se învoi şi se despărțiră. Spânul făcu cale întoarsă în sat, iar chelul porni pe drumul 
opus. În sat, intră într-o cafenea şi prinse a se văita: 

— Pace vouă, oameni buni! Ajutaţi-mă. Chelul o să-mi mănânce zilele, dacă nu-l voi înşela. 
Săpaţi-mi îndată o groapă, ca şi când m-aţi înmormânta, numai să-mi lăsaţi o răsuflătoare. Când o 
să vină chelul să-i spuneți că stăpânul său a murit şi să plece unde l-or duce ochii. 

Oamenii care se găseau atunci în cafenea, făcură întocmai precum îi rugase consăteanul lor. A 
doua zi sosi în sat şi chelul. Când oamenii îi spuseră că stăpânul său murise, el plânse amar, apoi se 
întoarse către cei de față şi le spuse: 

— Dragii mei vecini! Port multă recunoştinţă stăpânului meu. O să mă duc la cimitir să-mi plec 
genunchii lângă proaspătul său mormânt. 

Şi plecă. Privind îndelung pământul jilav, zări o mică răsuflătoare şi pricepu îndată că stăpânul 
său a recurs la un nou şiretlic. Fără să stea mult pe gânduri, merse în sat, luă un clopot şi se întoarse 
cu el la mormânt. Aici, îşi legă clopotul de gât şi începu a scormoni pământul, răgând din când în 
când ca buhaiul. 

Spânul crezu că într-adevăr un buhai se apucase să-i năruie „mormântul”, se sperie şi începu să 
strige: 

— Huo, buhaiule, cară-te de aici! 

În vremea asta chelul dădu pământul la o parte şi scoase de acolo pe stăpânul său mort de 
spaimă. 

— Te-ai supărat cumva pe mine, stăpâne? îl întrebă liniştit chelul, ca şi cum nu s-ar fi întâmplat 
NIMIC. 

— Cum să nu mă supăr, netrebnicule! spuse spânul înfuriat peste măsură. 

Chelul tocmai asta aştepta. Se bucură mult, apoi îi spuse: 

— EI, să terminăm cu gluma! Să mergem acasă şi să-mi dai sacul cu aur. 

Spânul n-a avut încotro, a trebuit să se ţină de cuvânt. El însuşi a căzut în groapa pe care o 
săpase altuia. 


Frumosul pescar 
poveste turcă 


Se spune că, odinioară, trăia un pescar care avea un fecior frumos ca o fată dintre cele mai 
mândre. Tare Şi-ar fi dorit pescarul ca fiul său să înveţe carte şi să se alte din traiul greu pe care îl 
moşteneau din tată în fiu. De aceea îl şi dădu la învățătură, dar băiatul nu se împăca Cu şcoala 
pentru nimica în lume. „Ei, o să fie şi el un pescar trudnic şi bicisnic ca mine”, îşi făcu părintele 
curaj. Îi rostui un rând de veşminte împodobite cu fir auriu şi argintiu şi îi luă o tipsie frumoasă, pe 
care să-şi pună peştele de vânzare. Să tot fi avut vreo cincisprezece-şaisprezece ani băiatul; glasul îi 
suna tot atât de frumos precum frumoase îi erau şi chipul, şi boiul. Zi de zi îşi lua tipsia cu peşte, şi- 
o punea pe creştet, şi ieşea pe străzi. Când se pornea el să strige: „Peşte, peşte proaspăt!'” părea o 
dezmierdare şi nu era om care să-l audă şi să nu dorească să-l şi vadă iar după aceea să nu cumpere, 
de hatârul lui, cât mai mult-peşte. 

Aşa trecu o bună bucată de vreme până într-o zi, când trecu prin faţa seraiului padişahului, 


încercând, ca de obicei, să vândă peştele de pe tipsie. Sultana cea mică, fiica padişahului, alergă la 
fereastră, atrasă de glasul dezmierdător al flăcăului. 

— Mergeţi de târguiţi-i tot peştele de pe tipsie, strigă ea roabelor, după ce îl văzu, şi daţi-i 
pescarului, în schimb, un pumn de galbeni! 

Roabele dau fuga şi fac aşa cum le poruncise sultana. Nespus de bucuros, flăcăul vine glonț 
acasă şi pune toți galbenii cât căpătase în mâna părintelui său, spunându-i şi de unde îi dobândise. 
Dar, spre marea sa nedumerire, faţa bătrânului se brazdă a îngrijorare: 

— Asta nu-i semn bun, fiule. Dar, în faţa soartei, n-ai cum să te împotriveşti. 

Se scurseră aşa o zi, două. Ori de câte ori se nimerea ca tânărul pescar să treacă prin faţa 
seraiului, sultana cea mică poruncea să i se cumpere tot peştele şi, în schimb, să i se lase pe tipsia 
goală un pumn de galbeni. 

În cele din urmă, tot prin roabe, îl chemă înăuntru. Şi cum nu mai voia să se despartă de flăcău, îl 
îmbrăcă în straie de fată, îi acoperi capul cu turban de mătase, amăgind pe părinți şi pe curteni că şi- 
a luat o roabă nouă, mai frumoasă şi mai plăcută decât toate celelalte de până acum. Mai mult, 
dorind ca să şi-l facă egal cu ea însăşi, îl învăţă pe flăcău să scrie şi să citească şi să cânte cu toată 
măiestria la alăută. 

Într-un ceas de taină, când se aflau în grădina seraiului numai ei doi, sultana îi grăieşte: 

— Eu voi face din tine soțul meu legiuit. 

— Ştiu şi eu dacă ţi-ai chibzuit bine hotărârea, preafrumoasă sultană! Îndrăzneşte să-i zică 
pescarul. Teamă mi-e că într-o bună zi, la vreme de necaz ori supărare, ai să-ţi aduci şi să-mi aduci 
aminte c-am fost un biet fiu de pescar pe care, prin voinţa ta, l-ai ridicat până la tine. Şi, vezi tu, 
sultană, eu nu-s în stare să îndur o umilire ca asta. Doar mi-e că atunci să mă ferec în tăcere şi să 
rămân uşa până mă voi săvârşi din viață. 

— Niciodată n-am să-ţi pot face una ca asta, căci te iubesc din toată inima, făgădui sultana. 

— De-i adevărat ce spui, mă învoiesc bucuros să ne unim viețile, că şi tu, de mult mi-eşti dragă, 
dar prea erau multe stavile între noi ca să mă încumet să ţi-o mărturisesc. 

Flăcăul pleacă acasă, la coliba lui pescărească şi tocmeşte peţitori care s-o ceară pe sultană de 
soață. Padişahul-tată încearcă să se împotrivească, căci, vezi bine, nu-i venea deloc uşor să-şi dea 
singura odraslă după un flăcău fără de sânge de soi şi fără avere, dar atâta stărui sultana, atâta stărui, 
încât, până la urmă, încuviinţează nunta. 

Trec zilele, trec anii în zborul zorit pe care numai fericirea îl cunoaşte. Căci atât frumosul pescar, 
cât şi tânăra sultană se iubeau nespus, din adâncul sufletului şi ceasurile petrecute mereu împreună 
se goneau unele după altele fără niciun nor. Odată, pe când se hârjoneau, senini, pe aleile cu crini şi 
iasomie din grădina seraiului, nu ştiu cum se făcu şi flăcăul o apucă prea strâns de mână pe sultană. 
Chipul acesteia se strâmbă, străfulgerat de durere şi, într-o clipă de mânie îşi uită de toate 
făgăduielile şi izbucni: 

— Ah! Cât de grosolan te porţi! Crezi, cumva, că mâna mea e o tipsie de pescar de o răsuceşti 
cum îţi vine? 

Abia a rostit sultana aceste vorbe şi flăcăul îşi şi pierdu graiul. Tare s-a căit sultana pentru 
cuvintele-i nesăbuite, dar, cum zice şi proverbul, „Săgeata odată slobozită din arc nu se mai întoarce 
înapoi”. Ce-a fost spus, rămâne spus. Zadarnic cade în genunchi în faţa soțului ei, rugându-se cu 
lacrimi fierbinți de iertare; acesta o priveşte numai lung, cu o mâhnire copleşitoare, dar o frântură 
de cuvânt nu-i scapă de pe buze. 

A doua zi, la mijirea zorilor, pescarul se scoală binişor, îşi lasă pe pat veşmintele cele bogate, şi 
numai cu o cămaşă şi pantaloni din țesătură grosolană, pescărească, se strecoară pe poarta seraiului, 
luând drumul mării. Şi cum în depărtare, în larg, tocmai trecea o corabie, el face semn cu mâna 
chemând-o la țărm. Şi atât de rugător se uita flăcăul cu ochii săi mari şi trişti, şi atât de grăitor arăta 
prin semne că doreşte cu disperare să fie primit printre ceilalți marinari, numai în schimbul 
mâncării, atât de strălucitor de frumos şi atât de nenorocit părea în muţenia sa, încât maimarii 
corăbiei, cu inimile îmblânzite, se hotărâră să-l primească. 


În clipele de răgaz, când corabia aluneca liniştită peste ape, pescarul cânta din alăută cu atâta dor 
şi jale, încât fermeca nu numai toată suflarea de pe punte, ci şi pescăruşii şi alte zburătoare care 
dădeau târcoale corăbiei, ca şi vietăţile care mişunau în adâncurile tăinuite ale mării şi se apropiau 
să-l asculte. Şi astfel, într-o înţelegere deplină cu toți oamenii de pe corabie, el colindă țară după 
țară, cunoscând îndeaproape lumea, cât e ea de necuprinsă şi de felurită. 

În vremea aceasta, la serai, sultana, care-şi iubea soţul cu toată puterea inimii şi se caia amarnic 
de greşeala ei, căzu la pat de durere. În suferinţa ei îşi chemă părintele aproape şi îi grăi astfel: 

— Tată dragă, eu mi-am supărat adânc bărbatu-mi preaiubit, călcând făgăduiala pe care i-am 
făcut-o când te-am luat. N-am să-mi pot afla liniştea până nu-l găsesc în rătăcirea lui prin lume. 
Îngăduie-mi, părinte scump, să plec la drum lung şi anevoios, căci altfel mă voi prăpădi de 
amărăciune. 

Padişahul-tată porunceşte de se durează grabnic o corabie cum nu se mai văzuse: pânzele îi erau 
din atlasul cel mai strălucitor, şi catargele, din aur. Iar fata îşi ia patruzeci de roabe, le îmbracă, ca 
pe ea însăşi, în straie bărbăteşti şi părăseşte ţărmul. Şi corabia cu catarge de aur colindă 
pretutindeni, cercetând țărmurile, iar cele patruzeci şi una de femei se dovediră agere şi dârze în 
treburile mării, mai abitir ca cei mai destoinici marinari. Şi nu era loc de popas, şi nu era om întâlnit 
în cale, ca şeful corăbiei — însăşi sultana — să nu întrebe cu sufletul din ce în ce mai apăsat de dor 
şi de căinţă: 

— Nu cumva a trecut pe-aici un tânăr chipeş, înalt şi zvelt precum chiparosul, mlădiu ca trestia, 
meşter neîntrecut în mânuirea alăutei, dar fără de glas? 

După multe zile de căutări, într-o zi i se răspunse, în sfârşit: 

— Da, într-o corabie se afla un marinar mut, cu chipul scris şi trupul zvelt şi mlădiu cum spui. 
Cânta ne asemuit din alăută. Corabia pe care se afla s-a îndreptai de aici hăt, departe, tocmai spre 
Eghipet. 

Însuflețită de nădejde, sultana nu mai zăbovi o clipă. Ridică ancora şi după nu ştiu câte şi câte 
zile de navigare fără oprire, atinse în sfârşit coastele țării în care nădăjduia să i se împlinească mult 
aşteptata sa întâlnire cu cel care-i fusese soț preaiubit. Uluit de minunăția corăbiei migăli la din 
material preţios ca un giuvaer, norodul se îmbulzeşte ca s-o privească îndeaproape. Vestea despre 
corabia nemaivăzută, care-i împodobeşte ca nicio alta țărmurile împărăției, răzbate până la 
padişahul Eghipetului însuşi, care, fără preget, se ridică de pe tronul său şi vine, înconjurat de 
curteni, să vadă cu proprii-i ochi minunea de care se vorbeşte atâta. Şi, copleșit de cinstea pe care i- 
au arătat-o corăbierii cei străini, la plecare, îi pofteşte şi el la un ospăț în serai, fără să-i treacă prin 
cap că are în faţa sa femei şi nu bărbaţi. 

În toiul petrecerii, pentru desfătarea deplină a mesenilor, la un semn al padişahului gazdă, apare 
în sala cea mare pardosită numai şi numai cu marmură, un tacâm de cântăreţi vestiți în meleagurile 
acelea prin măiestria lor. 

Sultana se uită cu luare-aminte la fiecare în parte şi, deodată, inima îi sare din loc recunoscându- 
şi, în cântăreţul la alăută, soţul. Se stăpâneşte însă cât poate de bine zice padişahului: 

— Frumos mai cântă tânărul acesta! 

— Aşa este, întări padişahul, când îl ascult îmi pare că aud pasărea rotindu-se slobodă în înaltul 
cerului, ori că aud vântul care face fiecare frunză să sune cu alt glas... păcat însă că e fără de grai... 
mai suspină el. 

— Eu nu cred că un om atât de frumos şi de înzestrat e să fie mut. Ar fi prea nedrept... 

— De şase luni de când se află în seraiul meu, n-a scos o vorbă cu nimenea. Nu încape îndoială, 
flăcăul e, din păcate, fără de glas. 

— Padişahul meu, se rugă fata, lasă-l pe cântăreţ să rămână noaptea asta pe corabia mea şi mă 
prind în schimbul celor patruzeci de corăbieri ai mei că mâine, când soarele va lumina omenirea cu 
razele-i binefăcătoare, flăcăul va vorbi. 

Padişahul se învoieşte, sigur că va câştiga prinsoarea, astfel sultana se află, după atâtea zile de 
rătăciri, din nou faţă în faţă cu frumosul pescar. Îi înconjură picioarele şi braţele şi cerându-i iertare 


pentru cuvintele nesocotite scăpate fără voie de pe buze, îl roagă să-i vorbească. Aşa cu noaptea 
hărăzită prinsorii. Şi soarele răsări, smulgând întinderii nesfârşite de ape curcubeie mişcătoare. 

— Ai câştigat prinsoarea, preabunule padişah, şi, odată ea, şi pe cei patruzeci de corăbieri ai mei, 
se dădu bătută sultana. Mai am însă o rugăminte la tine: lasă-mă încă o noapte pe cântăreț şi dacă în 
zori n-o vorbi, îți dăruiesc şi corabia mea cu pânze din atlaz şi catarge de aur. 

Şi iarăşi, rămânând singură cu soţul ei, îi aminteşte de zilele fericite petrecute împreună, îi 
povesteşte încercările prin care a trecut ca să-l reîntâlnească şi îl roagă cu lacrimi fierbinţi să 
rostească o vorbă. Zadarnic însă. Când soarele răsări, smulgând întinderii nesfârşite de ape 
curcubeie mişcătoare, sultana se înfățişă padişahului, grăind: 

— Am pierdut şi de astă dată, slăvite padişah. Corabia cu tot ce se află pe ea este de-acum a ta, ţi 
se cuvine după înțelegere. Dar mai am o rugăminte: mai lasă-l pe cântăreţ şi în noaptea aceasta pe 
corabie, cu mine. Ca zălog al prinsorii pun chiar viaţa mea, căci altceva nu mi-a mai rămas. Dacă 
nici de data asta flăcăul nu va vorbi, la revărsat de zori să vie gâdele să-mi curme zilele. 

Fu rândul padişahului s-o roage pe sultană să nu-şi pună chezaş viaţa când sfârşitul prinsorii este 
dinainte cunoscut. Dar oricâte îi spuse el, încercând să-i arate nebunia prinsorii, sultana nu se 
întoarse din hotărârea ei: 

— Dacă stăruința mea se dovedeşte a fi întemeiată, atunci, padişahul meu, să-mi dai înapoi, 
rogu-te, atât corabia cât şi corăbierii mei. Dacă, dimpotrivă, totul se dovedeşte a fi o închipuire de-a 
mea, capul meu este al călăului. 

În ceasurile târzii ale nopţii, când toată suflarea de pe ape, cer şi uscat se odihnea în tihnă, 
sultana, prăbuşită la picioarele frumosului pescar, îl ruga fierbinte: 

— Mâine, în zori, am să-mi dau viaţa dacă tu nu mă ierţi şi nu-mi vorbeşti. Te va răbda inima să 
fii ucigaşul meu? 

Dar toate vorbele şi toate lacrimile ei sunt de prisos. Dimineaţa bate voios în geamuri, cu 
degetele-i de lumină. Cu temerile adeverite, padişahul Eghipetului porunceşte să se înalțe 
spânzurătoarea, în piaţa cea mare. Este adusă sultana, mândră ca cel mai mândru flăcău în straiele ei 
bărbăteşti. Neînfricată, urcă singură treptele de lemn care o duceau spre brațul ameninţător de care 
atârna ştreangul. Dar, chiar în clipa când funia îi cuprinse gâtul, cântăreţul, amestecat prin mulțimea 
de gură-cască, strigă cu toată puterea: 

— Opriiiți! Nu aveţi în față o tipsie de pescar, ci un cap de sultană! 

Când, la un semn al padișahului, gealatul îndepărtează funia din jurul fragedului grumaz al 
sultanei şi părul ei se revărsă peste umeri, lucind ca cel mai curat aur în bătaia razelor de soare, toţi 
rămân înmărmuriți. lar cântărețul îngenunchează înaintea padișahului, mărturisind: 

— Sunt soțul ei. Mă juruisem să nu-i vorbesc până la moarte... 

Şi aşa se făcu că sultana, care nu precupeţise nimic, nici chiar viața, pentru ca să-şi recapete soțul 
pierdut prin vina ei, căpătă înapoi de la padişahul Eghipetului, uşurat că nu-şi încărcase sufletul cu 
un omor fără rost, roabele, corabia şi soţul. Şi ei se întorc împreună în țara lor, unde au trăit în 
fericirea cea mai deplină până la moarte. Iar sultana, o dată măcar nu a mai greşit cu vreo vorbă ori 
vreun gând faţă de soţul ei, frumosul pescar de altădată... Ei şi-au împlinit visul lor cel mare, fie să- 
l împlinim şi noi pe-al nostru... 

Crăticioara 
poveste turcă 


A fost odată ca niciodată. Demult, demult, în vremi apuse, trăiau laolaltă, într-o colibă, două 
femei sărace — mamă şi fiică. Cit erau ziua şi noaptea de lungi, mama torcea, iar fata, în fiecare 
dimineaţă, pleca cu firele la târg, să le vândă, şi aşa, târâş-grăpiş, îşi înnodau traiul de la o zi la ai ta. 

Odată, ca de obicei, după o zi şi o noapte de tors fără odihnă, femeia îi încredința iar fetei truda 
mâinilor ei. Ajunsă la târg, fata vându firele, dar când să târguiască de-ale gurii, privirea îi fu atrasă 
de o crăticioara care strălucea de-ţi lua ochii, îmbiind cumpărătorii. Dorinţa de a avea ea crăticioara 


fu atât de puternică, încât fata nu se putu abţine şi, uitându-şi de toate, cumpără crăticioara, dând în 
schimb puţinii gologani primiţi pentru firele toarse. 

Când ajunse acasă, maică-sa mai-mai să-şi iasă din minţi: în mină fata ținea o crățicioară, ce-i 
drept, frumoasă foc, dar de-ale gurii, nimic... Zvârli femeia crăţicioară cât mai departe, în uliţă, iar 
pe fiica sa o bătu, o bătu cât putu de zdravăn, ca să-i piară pofta de a mai fi şi altădată la fel de 
nechibzuită. Iar în ziua aceea au ținut post negru, căci nu se afla în casă nicio îmbucătură. 

A doua zi, pe uliţă, trecea o moaşă, care tocmai se întorcea spre casă de la treburile ei. Văzând 
ceva lucitor pe jos, se aplecă: era crăticioara. O luă şi o duse acasă, unde după ce o spălă bine, găti 
în ea sărmăluţe în foi de viță. Când să se aşeze la masă, cineva bătu la poartă, chemând-o de grabă 
la o naştere. „Am să mănânc când mă întorc”, îşi zise moaşa, şi plecă. Abia închise uşa în urma ei şi 
crăticioara „ţuşt!” s-a ridicat de la loc şi hopa, hopa, topa, topa, glonţ, acasă la fată. „Cioc, cioc” s-a 
auzit o bătaie în uşa colibei. 

— Cine-1? întrebă fata care alergase în grabă. 

— Crăticioara. 

— Ce-ai înăuntru? 

— Sărmăluţe. 

Iute fata deschide uşa, deşartă sarmalele într-o strachină şi, de frica maică-si, ca nu cumva, 
văzând crăticioara, să-şi aducă iarăşi aminte de necazul de ieri şi iarăşi s-o ia la bătaie, aruncă, 
împotriva inimii, vasul cât mai departe, pe uliţă. În ziua aceea mama şi fiica mâncară cu poftă 
bucate gustoase cum de mult nu mai avuseseră parte. 

Mai trecu o zi când sultana, soața padişahului, se îndrepta spre hamam, de departe, pe uliţă, văzu 
ceva care strălucea, strălucea de te orbea: era craticioara cea frumoasă. 

— [a craticioara, dădacă dragă, porunceşte ea însoțitoarei sale, ar fi o dovadă de nesocotinţă să-ți 
laşi norocul în drum, oricât de neînsemnat ţi s-ar părea! 

Slujitoarea ascultă, ia craticioara şi merg mai departe. La hamam, sultana, când se dezbracă, îşi 
pune toate nestematele în craticioara, o dă însoţitoarei ei s-o țină şi ea intră în baie. Dar, abia îşi 
aşeză în poală craticioara, şi un somn viclean şi pune stăpânire pe dădacă. Când aceasta începe să 
moţăie, craticioara țuşt! sare din poală şi hopa, hopa, topa, topa, numai la coliba fetei se mai 
opreşte. 

„Cioc, cioc” se auzi o bătaie în uşă. 

— Cine-i acolo? întrebă fata. 

— Craticioara. 

— Ce-ai înăuntru? 

— Mărgăritare, puzderie, şi alte zorzoane femeieşti care vă încântă pe voi atâta. 

Fata deschide, ia toate câte se aflau în craticioara — şiraguri de mărgăritare şi nestemate multe, 
precum şi lanţuri grele de aur — se împodobește cu ele şi, de frica maică-si, iarăşi aruncă 
craticioara cât colo, pe uliţă. 

Ziua următoare se îndrepta spre hamam însuşi şehzade — prințul, fiul padişahului. Cum zăreşte 
pe uliţă crăticioara scânteind atât de vesel, îi spune însoțitorului său: 

— [a te uită, lala dragă, ce crăticioară drăguță! Hai i-o luăm, e norocul nostru! 

Iar lala, dascălul nedespărțit de şehzade, îl ascultă şi ia crăticioară. Ajungând la baie, şehzade se 
spală, se bărbiereşte şi când tocmai termină cu îmbrăcatul şi dă să o încingă cu şalul cel subțire, de 
India, crăticioară ţuşt! Sare din mâinile lalei, i-a şalul cel de preţ şi hopa, hopa, topa, topa, o 
porneşte pe uliţă, drept spre coliba fetei. Prinţul, după ea. 

„Cioc, cioc” se aud bătăi zorite în uşă. 

— Cine-i acolo? 

— Crăticioară. 

— Ce-mi aduci? 

— Un soţior. 


Fata deschide uşa, crăticioară, tuşt! intră în colibă, cu prinţul care da s-o prindă. Şi şehzade era 
atât de frumos, atât de frumos, cum nici nu se poate povesti. Dar nici fată nu era mai prejos: până şi 
şiragurile de mărgăritare şi nestemate, şi lanţurile grele de aur care-o împodobeau păleau față de 
neasemuita-i frumusețe. Cum se privesc, cei doi tineri sunt străfulgerați în inimă de dragoste. Şi 
prințul, uitând cu totul de şalul după care venise, şopteşte, ca vrăjit: 

— Mi-eşti dragă, fată frumoasă, atât de dragă că n-aş mai vrea să stau departe de tine nici măcar 
o clipă. Te învoieşti să-mi fii soaţă dreaptă, nedespărțită la bine şi la rău? 

— Mă învoiesc, răspunde fata cu un zâmbet. 

Şi aşa au făcut ei nuntă mare, împărătească, care a ținut patruzeci de zile şi patruzeci de nopți. 
Tot timpul nunții crăticioara nu s-a despărțit de lângă miri. lar după nuntă, aceştia au ținut-o la serai, 
în loc de cinste, păstrând-o ca pe ochii din cap, întrucât prin ea îşi aflaseră fericirea de-o viaţă. 

Aşa au avut ei parte de ceea ce şi-au dorit. Fie ca să avem şi noi, de asemenea, parte de 
împlinirea dorințelor noastre! 


Keloglan şi Hasan cel rău 
poveste turcă 


A fost odată ca niciodată. În vremi îndepărtate tare, când robi de-ai lui Allah se aflau pe pământ, 
puzderie, şi a mânca mult şi a vorbi mult se socotea a fi un păcat, trăia o biată văduvă, fără de 
nimeni pe lume în afară de un fecior chel. Cât era ziulica de lungă Kelogan mâna turmele de vite pe 
munți şi costişe, ciobănea pe la țăranii înstăriți şi aşa câştiga pentru el şi maică-sa un blid de 
mâncare bună ori proastă, multă ori puţină, după cum se nimerea. 

Într-o bună zi, bătrâna îşi chemă lângă ea băiatul, şi, mângâindu-l cu mare dragoste, vorbi aşa: 

— Fecioraşul meu chel, fecioraşul meu chipeș. lacă, ai ajuns la vârsta de douăzeci de ani. În sat, 
toți cei de o seamă cu tine s-au aşezat pe la casele lor. Iar cei de-o seamă cu mine se bucură de 
nepoți şi trăiesc în tihnă, mulţumiţi şi cinstiţi ca nişte bătrâni ce sunt. De când crezi că tot stau şi 
chibzuiesc la treaba asta, dar nu-i chip să-i dau de capăt. Hai să zicem că-mi aduci noră în casă. Cu 
ce să facem nunta, ce daruri să-i dăm miresei, după datină, când îşi scoate vălul de pe față şi-şi arată 
chipul, şi mai ales ce să punem la foc, ce bucate să întindem pe masă, zi de zi? La noi în gospodărie 
fluieră vântul. Te-am crescut în văduvie, fără sprijinul unui bărbat. Noi amândoi şi numai noi ne-am 
ştiut amarul şi acum, tot amândoi, şi numai amândoi stăm aici, ca două bufniţe singuratice... Şi 
bătrâna oftă adânc, cu mare obidă. Din ochii-i prinşi în creţuri mărunte începură a-i picura lacrimi. 
Vorbele şi mai ales zbuciumul ei îl puseră pe Keloglan pe gânduri. După o vreme flăcăul spuse: 

— Maica mea, măicuţa mea, bătrânică dragă cu părul cărunt, cu fruntea brăzdată de griji şi 
necazuri, nu mai suspina, nu-ți mai face atâta sânge rău din pricina mea. Uite, fără zăbavă, mâine 
chiar, îmi iau traista de merinde pe umăr şi pornesc în pribegie. Mă duc la oraş. Acolo am să trudesc 
din greu şi am să agonisesc gologani. Pe orice meleaguri, în orice ungher mi-ar fi norocul hărăzit 
mie de soartă, am să mă duc să-l culeg şi am să-l aduc acasă, ca să-ți împlinesc dorința, să fii 
bunică, să ai un trai tihnit, în cinste şi în dragoste... Hai, fii cu inima uşoară, c-o să se limpezească 
totul! 

Şi Keloglan îi sărută bătrânei mâna tremurătoare şi ochii scăldaţi în lacrimi. 

A doua zi, dis-de-dimineaţă, în timp ce maica sa îi umplea traista cu ce bruma de merinde se 
aflau prin casă, Keloglan îşi îmbrăcă veştmintele sale ponosite, îşi legă opincile, îşi săltă traista la 
spinare şi, luându-şi rămas bun, o porni cu bâta în mână, la drum. Şi cum, încă din primii ani ai 
copilăriei, avea un prieten bun cu care ciobănea împreună, nedespărțiți, Keloglan se abătu pe la casa 
acestuia, ca să-i spună şi lui ceea ce hotărâse: 

— Hasane, noi doi, tu şi cu mine, împreună am mânat oile altora prin munți şi printre stânci, 
împreună am împărțit, frățeşte, bruma de câştig dobândit. Şi aşa, pe nesimţite, iată-ne pe amândoi la 
vârsta bărbăţiei. A venit vremea să ne însurăm, frățioare, dar suntem săraci lipiţi. Hai, scoală şi vino 


cu mine în pribegie. Vom trudi şi ne-om întoarce cu gologani la chimir. Ne-om însura şi noi ca tot 
omul, şi gospodăriile noastre or răsuna şi ele de voie bună, iar chipul bătrânelor noastre s-o lumina 
de bucurie... 

— Ai dreptate, încuviință Hasan. 

O zori pe maica sa să-i pregătească şi lui o traistă cu merinde şi porniră amândoi să străbată 
pulberea drumurilor. 

Şi merseră, merseră iute, în pas tineresc, până în miezul zilei când soarele, înfipt sus pe boltă, îşi 
trimetea asupra pământului dogoarea-i de foc. Istoviţi şi de umblet şi de arşiță, se aşezară pe malul 
unui pârâiaş, la umbră, să îmbuce ceva. 

— Uite ce-i, Keloglan, flăcăule chipeş, spuse Hasan, până la oraş mai avem cale, nu jucărie. Să 
fim chibzuiţi şi să nu dăm iama prin amândouă traistele cu merinde deodată. Mai întâi să mâncăm 
din traista ta şi, când om termina-o, o deschidem pe a mea şi aşa, împărțind totul frăţeşte, pe din 
două, om ajunge cu bine acolo unde voim. 

Keloglan îşi scărpină scăfârlia cheală şi, socotind dreaptă judecata lui Hasan, se învoi. Îşi 
deschise traista şi mâncară amândoi pe săturate, băură apă rece din pârâiaş şi iarăşi se aşternură la 
drum. Noaptea se cuibăriră cum putură mai bine, pe aşternutul moale al ierburilor, iar a doua zi, 
zorile îi găsiră pe potecile pustii, zorind către oraş. Aşa trecu o săptămână încheiată. În cea de a 
şaptea zi de mers, Keloglan dădu de fundul traistei sale. O scutură, împărți şi ultimele fărâmituri, 
frățeşte, cu Hasan, apoi îşi împături traista şi o vâri la brâu. 

— Acum, Hasane frățioare, a venit vremea merindelor tale. Hai, deschide-ţi traista, să îmbucăm 
ceva şi să ne vedem de drum. 

La început, Hasan se prefăcu a nu fi auzit. Dar cum Keloglan îşi mai repetă o dată vorbele, îi 
răspunse: 

— la stai, mă, că nu aşa ne-a fost vorba. Doar nu-s nerod să-ți dau ție merindele mele şi eu să 
rămân flămând, în creier de munte, pradă fiarelor şi păsărilor răpitoare! Pune-ţi pofta-n cui, istețule! 
Descurcă-te cum ştii, că eu te las, Keloglan! Ia-ti ziua bună de la mine, că n-ai să mă mai vezi! 

Şi Hasan porni cu toată iuțeala, dispărând pe poteca şerpuită. 

Keloglan rămase înlemnit. Nu-i venea să-şi creadă ochilor şi urechilor. Mai apoi, când se 
dezmetici, încercă să-l readucă pe Hasan lângă sine, strigând după el: 

— Stai, frățioare, opreşte-te! Nu mă lăsa în pustietățile astea singur cuc şi fără fărâmă de 
mâncare. Doar n-ai inima să-ţi îngropi de viu singurul tău prieten... 

— Ba bine că nu! râse Hasan şi îşi văzu de drum, fără măcar să privească înapoi. 

Abătut, îngândurat mai rămase Keloglan! în grea cumpănă se afla! După câteva clipe de 
chibzuire plecă şi el, cu gândul să caute vreun sat prin apropiere. Străbătu munţi şi văi, trecu râuri, 
colindă şi colindă până ajunse în dreptul unor ziduri prăbuşite. Pasămite acolo fusese cândva un 
hamam. Dar firul de apă secase de mult şi baia, părăsită, se surpase sub ploi şi vânt. Cum era 
întuneric beznă şi se simţea foarte istovit, Keloglan se gândi să mâie peste noapte acolo. 

„N-am încotro, un loc mai bun de popas pentru noapte n-am unde să-mi găsesc. Şi-apoi, pe- 
aproape, trebuie să fie şi vreun sat, de vreme ce e baia. Mâine, pe lumină, am să-l caut şi am să-l 
găsesc”, îşi făcu el curaj. Se ghemui într-un ungher mai ferit, îşi apăsă pântecul, care începuse să-l 
doară de foame, şi adormi. Într-un târziu, în noapte, fu trezit de nişte zgomote ciudate, care 
cutremurau pământul, ca nişte tunete dezlănţuite: 


Bu bu bu, bu bu buuu, 
Tu tu tu, tuu tuu tuuu! 
Hai hai, şi hai hai, 
Vai vai, şi vai vai! 


Se băteau tobe, se loveau tamburine, surle țipau ascuțit. Ecoul lor se izbea de pereții dărăpănați, 
ca şi cum locul pustiu avea să se prăvălească cu totul dintr-o clipă într-alta. O vreme, Keloglan, 


buimac de somn, nu deosebi nimic; treptat însă, se dezmetici şi începu să desluşească totul în jur, 
din ungherul unde se ascunsese. În mijlocul hamamului se întinseseră feţe de masă. Mai la o parte, 
în cazane pântecoase de aramă, fierbea mâncarea. Omuleţi de o şchioapă, cu scufii ascuţite pe cap şi 
hangere la brâu, forfoteau de colo-colo, amestecau de zor în cazanele aburind, cărau vedre de apă şi 
bliduri cu mâncare ori învârteau deasupra jeratecului şişurile cu chebap. Unii băteau laptele în 
putini, alții roiau în jurul meselor, împodobindu-le care mai de care; unii cântau la tamburine, tobe 
şi clarinete, în timp ce alţii țopăiau, pocnind din degete... Până la urmă, s-au aşezat cu toţii în jurul 
meselor încărcate cu bunătăți şi se apucară să înfulece cu atâta poftă, încât, o bună bucată de vreme, 
nu se mai auzi altceva decât plescăitul lacom al buzelor şi zgomotul sec al lingurilor. Cei care 
osteniră de mâncat şi de băut, de cântat şi dănţuit, se traseră într-un colţ, şi cu cafelele şi 
narghilelele în față, se încinseră la taifas. Fiecare începu a povesti, cu rândul, întâmplări citite, 
auzite ori văzute. Unul dintre ei, mai bătrân, cu capul mare şi sprâncenele stufoase încărunțite, grăi 
aşa: 

— [a ascultați la mine, fraţilor! Fiecare din voi a povestit ce a citit, a auzit ori a văzut. Eu, de 
când mă ştiu, am o patimă, una singură: comorile. Am dat de urmele tuturor comorilor tăinuite şi 
ferecate în farmece, de pe meleagurile astea ale noastre. Cea mai apropiată de aici se află sub 
platanul bătrân de pe muntele din spatele nostru. Sub platan e o lespede mare, mare, în patru colțuri. 
Dedesubtul ei, numai aur, diamante şi smaragde. Ca să ridici lespedea şi să poţi lua bogăţia de aur şi 
nestemate, trebuie ca să aştepţi vremea chindiei, când umbra platanului acoperă în întregime piatra. 
Asta-i vraja şi taina comorii, şi nu alta. 

Şi mai departe, piticul spuse cu de-amănuntul cum se ajunge la munte, descrise copacul şi 
lespedea atât de bine, că parcă le şi aveai în fața ochilor. Apoi, şi ceilalți omuleţi numai despre 
comori vorbiră. Câte chiupuri cu aur zac neştiute de nimeni la temelia cutărei mori prăbuşite, câte 
sub cişmelele secate, câte sub treptele nu ştiu cărei giamii... Se întreceau care mai de care să dea în 
vileag nenumăratele bogății ascunse în pământ, cât mai ferite de muritori... 

Din ungherul său dosnic, adăpostit de întuneric, Keloglan era tot numai ochi şi urechi, să nu 
cumva să piardă o vorbuliţă ori vreun gest de-al piticilor, dar, în acelaşi timp, bolborosea la litanii şi 
dârdâia, cuprins de o cumplită frică la gândul că omuleţii cei cu iminei în picioare şi scufii ascuţite 
pe cap — duhuri ori cine ştie ce alte făpturi din altă lume — să nu-i afle ascunzătoarea şi să nu-l 
măcelărească, pentru că le-a descoperit taina comorilor vrăjite... 

Mai înainte ca zorile să mijească şi lumina soarelui să se reverse peste zidurile prăbuşite ale 
hamamului, piticii pieriră, unul câte unul... Keloglan a mai adăstat un pic, apoi a ieşit din 
ascunzătoarea sa şi s-a apucat să adune resturile de mâncare pe care omuleții le lăsaseră risipite 
peste tot. După ce s-a săturat bine, îşi umplu şi traista, o săltă în cârcă şi, odată cu răsăritul soarelui, 
se aşternu la drum, spre muntele dindărătul băii părăsită. Se cațără până pe creasta lui, unde găsi cu 
uşurinţă platanul cel bătrân, cu lespedea în patru colţuri, de la poalele lui. Când, la chindie, umbra 
copacului acoperi lespedea în întregime, răsturnă piatra cu ajutorul unei crengi lungi şi groase şi 
scoase afară din gropniță un chiup plin cu aur şi giuvaere. Îşi umplu cu ele buzunarele, traista, ba 
mai băgă şi în sân, sub cămaşă şi, după ce trecu, pe rând, şi pe la locurile celorlalte comori, de se 
încredinţă că sunt într-adevăr acolo unde spuseseră piticii, luă liniştit drumul satului şi al casei sale. 

În timpul acesta, ce se întâmplase oare cu Hasan cel rău şi hain? Ajuns cu bine în oraş, Hasan 
munci pe la uşi străine, dar, ceea ce câştiga într-o parte, cheltuia în altă parte. Pe băutură şi jocuri de 
noroc îşi topi toţi gologanii, ba pe deasupra îi mai ieşi şi nume rău, încât, până la urmă, cum nimeni 
nu se mai încumetă să-i dea de lucru, se văzu silit să se întoarcă şi el în satul lui. Când sosi sărac 
lipit pământului, istovit ca vai de el, slab, prăpădit, surle spintecau văzduhul cu gâlgâiturile lor 
vesele, în timp ce tobele băteau cu străşnicie a voie bună şi petrecere. Întrebând pe primul țăran ce 
se petrece în sat, acesta îi răspunse: 

— Prilej de bucurie mare: Ahmet Aga, reîntors nu de mult în satul nostru, ca proaspăt gospodar, 
cuprins ce este, se însoară cu fiica bătrânului nostru agă. Pentru nunta lor răsună tobele şi surlele. 

— Cine să fie Ahmet Aga, că eu nu-l cunosc, măcar că sunt din partea locului de când am văzut 


lumina zilei? întrebă Hasan cel rău, nedumerit. 

Şi aşa află că cel numit acum Ahmet Aga nu era altcineva decât fostul său prieten de odinioară, 
Keloglan... Se luă atunci după glasul surlelor şi al tobelor şi se trezi în plină nuntă. Văzu în ogradă 
cazanele cu mâncare, văzu puzderie de slujitori care întindeau mesele, alergând de colo-colo şi 
îngrijind de oaspeţi. Mulţime de oameni mânca, juca, fuma din ciubucuri ori narghilele, dănțuia 
țărăneşte, ca în Anatolia, lovindu-şi palmele una de alta sau de genunchii îndoiţi. Hasan se preumblă 
prin ogradă, se preumblă prin odăi, până ce se găsi față în față cu Ahmet Aga. Şi cum în halul în 
care se afla, prăpădit, zdrențăros şi murdar, cu barba şi părul încâlcite şi crescute sălbatic, era de 
nerecunoscut, spuse singur cine este şi îşi ceru iertare de la vechiul său prieten pentru purtarea lui 
haină. Mărinimos, Keloglan îl trase într-un ungher mai singuratic, porunci să i se aştearnă dinainte o 
masă bogată şi, pe când Hasan se ospăta, el povesti, fără niciun ascunziş, cum dobândise toate câte 
le avea. 

Hasan cel rău nu se mulțumi cu ceea ce îi spunea Keloglan; înfulecând de zor, îl descusu pe 
acesta atât de bine despre taina comorilor, încât nu rămase un amănunt uitat. După ce află totul şi se 
satură de mâncare şi băutură, se duse acasă la maică-sa, de se culcă. 

A doua zi, dis-de-dimineaţă, îşi luă o traistă cu merinde şi o porni iar de acasă, drept spre 
hamamul de care-i vorbise Keloglan. Se ascunse în ungherul în care se pitise şi acesta şi, adăstând, 
îl cuprinse somnul. Trecuse de miezul nopţii când, deodată, totul în jur fu zguduit de zgomote 
cumplite: 


Bu bu bu, bu bu buuu, 
Tu tu tu, tu tu tuuu! 
Hai hai, şi hai hai, 
Vai vai, şi vai vai! 


Se băteau tobe, se loveau tamburine, surle țipau ascuțit. Ecoul lor se izbea de pereții dărăpănați, 
ca şi cum locul pustiu avea să se prăvălească cu totul, dintr-o clipă într-alta. O vreme, Hasan cel rău, 
buimac de somn, nu deosebi nimic; treptat-treptat, se dezmetici şi, din ungherul unde stătea ascuns, 
începu să desluşească toate câte se întâmplau în hamam. În mijloc se întinseseră feţe de masă. Mai 
de o parte, în cazane pântecoase de aramă, fierbea mâncarea. Omuleţi de-o şchioapă, cu scufii 
ascuţite pe cap şi hangere la brâu, forfoteau de colo-colo, amestecau de zor în cazanele aburind, 
cărau vedre de apă şi bliduri cu mâncare ori învârteau deasupra jeraticului şişurile cu chebap. Unii 
băteau laptele în putini, alții roiau în jurul meselor, împodobindu-le care mai de care; unii cântau la 
tamburine, tobe şi clarinete, în timp ce alții ţopăiau, pocnind din degete... Până la urmă, s-au aşezat 
cu toții în jurul meselor încărcate cu bunătăţi şi, după ce osteniră de mâncat şi de băut, de cântat şi 
dănțuit, se traseră într-un colţ, unde, cu cafelele şi narghilelele în faţă se încinseră la taifas. Unul 
dintre ei, mai bătrân, cu capul mare şi sprâncenele stufoase încărunțite, grăi aşa: 

— [a ascultați la mine, fraţilor! Deschideţi-vă bine urechile, prieteni! Cineva isteţ a umblat la 
comorile vrăjite pe care le ştiam de atâta vreme şi despre care v-am povestit şi vouă. Le-a deschis 
rând pe rând, cu atâta dibăcie, de parcă el cu mâinile lui le-ar fi îngropat acolo. E limpede, un om 
ne-a auzit când am vorbit despre ele şi astfel le-a aflat taina. Trebuie să dăm de el mai înainte ca tot 
aurul şi toate giuvaericalele să i se scurgă în buzunare... 

Cum auziră vestea, piticii începură să fiarbă: 

— Iute la treabă, fârtaţilor, să-l dibuim pe cel care, ascuns prin cine ştie ce ungher, tace chitic şi 
ne aude tainele! strigară ei. 

— Stați niţeluş, fraţilor, şi nu faceţi atâta zarvă! mai zise bătrânul păzitor de comori, ridicându-şi 
mâinile şi făcându-i pe toţi să amuţească. Eu simt aici miros de om. Adulmecaţi şi voi! Miroase a 
om! Să ne luăm după miros şi să scormonim peste tot. Să nu rămână niciun ungher, nicio 
ascunzătoare, cât de mică, necercetate! 

Abia sfârşi de vorbit piticul cel bătrân şi cu toții, buluc, cu torţe aprinse de la focul din vetre, 


împânziră hamamul, răscolind totul. Hasan cel rău mai-mai că-şi pierduse cunoştinţa de spaimă. 
Încercă să fugă, dar nu-l ţineau picioarele. Iar piticii, printre dărâmături, alergau zoriți, şi cu 
glasurile lor ascuţite, care făceau să vuiască depărtările, țipau un cântec sălbatic, apropiindu-se din 
ce în ce de locul unde sta ghemuit şi cu sufletul la gură, Hasan cel rău: 

„La zi, om viclean, ce-ai dori ca avere? 

Să mă legăn în ştreang, să fiu ciopârțit cu hangere!” 

Aşa dădură peste Hasan cel rău, mai mult mort decât viu, de groază. Au tăbărât peste el şi l-au 
bătut, l-au bătut până şi-a dat sufletul. Apoi, în furia lor, l-au făcut fărâme şi i-au aruncat trupul, 
bucată cu bucată, în cele patru colţuri ale lumii... 

Iar Keloglan, în satul lui, şi-a durat o viaţă frumoasă, în tihnă şi respect, cinstindu-şi, după 
făgăduială, mama, şi înconjurând-o cu un cârd de nepoţei... Ei şi-au atins visurile, au cunoscut ce-i 
bucuria vieţii împlinite şi mi-au trimis şi mie veşti de la ei şi daruri, iar pentru voi, urări de sănătate 
şi voie bună... 


Cei doi padişahi şi Keloglan 


poveste turcă 


De mult de tot, pe când erau atâtea făpturi omeneşti pe fața pământului, cât nisipul mărilor, încât 
se socotea mare păcat să vorbeşti mult şi să mănânci mult, trăia un fecior chel — Keloglan 1 se 
zicea — singur pe lume. Înnopta pe unde se nimerea, mânca pâine uscată, când o avea şi pe-asta, iar 
de n-o avea, se culca pe piatră şi pe iarbă şi privea cu nesaţ bolta cerească, încercând să iscodească 
ce mai e nou pe ea. Scormonea cu ochii puzderia de stele, mari şi mici, rânduirea lor în constelații, 
ori îşi făcea socoteala cam pe unde s-o afla cel mai înalt cat al cerurilor, al şaptelea. Tată n-avea, 
mamă n-avea, pe nimeni care să-i cârpească o zdreanță pe spinare ori să-i pună în mână măcar un 
dumicat de pâine. Învăţase Keloglan ăsta al nostru, de la cea mai fragedă vârstă, să-şi dobândească 
hrana prin trudă, să-şi scoată îmbucătura şi din piatră seacă. Pe când cei de-o seamă cu el se 
hârjoneau, se dădeau de-a rostogolul şi săreau pe uliţi fără habar, el se deprinsese ca la fiecare pas 
să care în spinare poveri din cele grele, să muncească cu sudoarea frunții, să chibzuiască bine 
lucrurile şi, de şi-ar fi pus mintea, ar fi fost în stare să găsească şi o furnică neagră de sub lespezile 
negre, în bezna cea mai adâncă... 

Într-una din zile, paşii îl purtară pe Keloglan pe dinaintea seraiului. Îşi aruncă ochii, din 
întâmplare, spre ferestre, şi rămase țintuit locului: la una din ele stătea, după un grilaj, o fată. Dar ce 
fată! Ruptă din lună, nu alta. Atât de strălucitoare în frumuseţea ei desăvârşită că, dacă în locul lunii 
s-ar fi arătat ea pe boltă, ar fi luminat pământul cu mult mai bine decât astrul nopţii. Şi, privind-o, 
cu Keloglan se petrecu ceva ciudat. Prin vine nu-i mai alerga sânge, ci foc, iar picioarele, năuce, 
refuzau să-i mai dea ascultare: se înfipseseră lângă zidul seraiului şi pace să se mai urnească de- 
acolo! A încercat Keloglan s-o ia la dreapta, dar picioarele, încăpățânate, îl aduceau de la sine sub 
ferestre; a încercat el s-o ia la stânga, dar picioarele, ca nebune, îl aduceau iarăşi lângă serai. Şi aşa, 
până spre seară, în orice parte s-ar fi dus, se trezea iarăşi în faţa grilajului ferestrei, ca fermecat. Era 
cu neputinţă să facă altfel, voinţa sa îşi pierduse orice putere. Un foc cuibărit adânc în inimă îi 
mistuia mintea care, cu fiecare oftat de dor, se tulbura şi mai tare. 

Aşa se făcu că sub seară, când padişahul se înturnă de la vânătoare, îl găsi pe Keloglan pironit în 
fața seraiului său, într-o tulburare de nedescris. 

— Ce cauţi, flăcăule, în dreptul ferestrelor mele? se răsti el, cu gândul să-l sperie pe Keloglan. 

Dar, ţi-ai găsit! Keloglan să se sperie! El n-avea frică de nimeni, căci în toată lumea asta, în afară 
de o zdreanţă în spinare, nişte buzunare rupte şi goale şi un cap pribeag, dar neplecat, el nu avea 
nimic. Să-i fie frică lui că pierde? Aşa că, la întrebarea padişahului, Keloglan îi răspunse drept, fără 
ocolişuri: 

— Allah să-ţi hărăzească zile îndelungate şi să-ți sporească din plin împărăţia, ca şi viaţa, o, 


padişah al meu! Eu ţi-am zărit fata la fereastră şi pe loc am fost străfulgerat de dragoste şi din clipa 
aceea tot colind pe aici, ca un bezmetic... Şi aşa flăcăul nostru îşi mărturisi, deschis, tot ceea ce 
simţea. Tare uluit rămase padişahul că un zdrențăros ca Keloglan nu cunoaşte sfiala şi-şi arată, 
neînfricat, fără ascunzişuri, taina inimii şi tocmai în faţa cui? în fața ditai padişahului, şi, pe 
deasupra şi tatăl fetei! Se mânie peste măsură, îl numi pe Keloglan calic neobrăzat şi câte şi mai 
câte vorbe de ocară îi aruncă în față bietului flăcău... Apoi strigă la străji şi sărmanul Keloglan fu 
aruncat în beciurile cele cumplite ale seraiului. Aşa erau vremurile acelea! Lege, ioc, judecată, ioc. 
Padişahii, mulţi la număr, nu dădeau nimănui socoteală de nimic; tăiau şi spânzurau după cum le era 
vrerea. Dacă ei aveau chef, ţi se hărăzea o viaţă de huzur, ori erai dat pieirii. Se încumeta cineva să 
cârtească sau să-ţi ia partea? Da' de unde! Şi mai cu seamă pe Keloglan, pe el cine să-l caute, cine 
să-l cerceteze, că doar era lipsit de orice şi de oricine pe lume! Şi padişahul, furat de plăcerile vieţii, 
uită cu totul de Keloglan, care petrecu în hruba cea neagră şi umedă şapte ani încheiaţi, singur şi 
cătrănit cum nu se mai poate. 

Într-o zi padişahul primi o scrisoare de la padişahul Indiei. În ea spunea aşa: „Iată, frate padişah, 
îti trimit prin solul meu un toiag şi te întreb: care din capetele lui e mai gros? Dac-ai să ştii a-mi 
răspunde, e foarte bine. Dacă n-ai să ştii, pregăteşte-te din vreme, că-ţi voi cotropi împărăţia cu 
atâția ostaşi, încât abia-abia de-i poate ţine pământul”. Padişahul a citit scrisoarea, şi-a plimbat ochii 
peste toiagul de care atârna soarta ţării sale, iarăşi a citit scrisoarea, iarăşi a cântărit toiagul... Şi 
vizirii şi ceilalți curteni, câți se aflau în jurul tronului, l-au cercetat unul după altul, cu nedumerire, 
căci în faţa lor se afla un toiag cu desăvârşire neted, cu amândouă capetele la fel, ca gemene. Au 
adus dulgheri de au măsurat toiagul, giuvaergii de l-au cântărit, l-au arătat sfetnicilor celor mai 
înţelepţi. Nimeni însă n-a izbutit să-şi dea seama care din capetele lui e mai gros. Îngrijorat foarte, 
padişahul, nemaiştiind încotro să se mai îndrepte, ceru şi sfatul fiicei sale. 

— O, tată-padişahule, îi spuse ea, în temniţele noastre zace de mult Keloglan, să ne sfătuim şi cu 
el, poate c-o găsi un mijloc să ne scape de necaz. 

Şi numaidecât fata a coborât ea însăşi în temniță, a poruncit să se deschidă porțile şi, găsindu-l 
pe Keloglan, i-a povestit dintr-o răsuflare totul. Keloglan nu era un flăcău oarecare. Câte ciomege 
nu a mâncat el altădată, când cutreiera pământul fără habar, câte ciomege nu s-au rupt pe spinarea 
lui şi de câte altele nu a scăpat! A ascultat cu luare-aminte spusele fetei şi s-a pornit să râdă pe 
săturate: 

— Ce poate să fie mai uşor decât asta, fiică a padişahului! Du-te la tatăl tău şi spune-i să arunce 
în apă toiagul. Partea cea mai grea se va scufunda în apă. Şi-apoi, mai zi-i să nu uite un lucru: oricât 
ar fi el de padişah, nu se cade să ferece în închisoare pe oricine îi iese în cale, fără vreo pricină 
anume. 

Bucuroasă că a aflat dezlegare la încâlcita întrebare a padişahului Indiei, fata a alergat într-un 
suflet la tatăl său de i-a spus cele zise de Keloglan. Pe dată au aruncat toiagul într-un havuz, au pus 
de grabă un semn la partea care s-a scufundat, cum că ea este mai groasă decât cealaltă şi au trimis 
toiagul înapoi, la padişahul Indiei. 

Nu mică fu mirarea acestuia când văzu că semnul pus era după adevăr. 

— Fie, de data asta s-au descurcat. Dar încercările sunt trei. Mai au încă două la care trebuie să 
facă față, altminteri va fi război. 

Aşa a grăit padişahul Indiei şi, fără zăbavă, a trimis celuilalt padişah trei cai: tustrei de acelaşi 
soi, tustrei de aceeaşi statură, tustrei cu aceleaşi podoabe. Cu neputinţă să fie deosebiți unul de altul. 
„Care dintre aceşti trei cai e mama, care e mânza ei şi care e mânza mânzei”?” lată întrebarea la care 
trebuia să răspundă padişahul, de nu voia să-i fie ţara trecută prin foc şi sabie. S-a uitat el la cai o 
dată, s-a uitat de două ori, iar s-a uitat şi iar a chibzuit, şi-a dus mâna la barbă, netezind-o în neştire. 
Au fost chemaţi toţi vracii pricepuţi la îngrijirea dobitoacelor, toţi geambaşii şi mai marii peste 
grajdurile împărăteşti. Niciunul însă nu a putut să dea de rost la întrebare. Şi iarăşi, într-un târziu, 
padişahul şi-a făcut fiica părtaşă la îngrijorarea sa. Iar fata, fuga a coborât în temniţă, a pus iar de s- 
au desferecat porţile grele, ruginite, şi iarăşi a cerut de la Keloglan sfat care să le aducă izbăvirea: 


— Vai, Keloglan, acum e vorba de trei cai. Seamănă între ei ca trei picături de apă. Cu neputinţă 
de desluşit care e mama, care e mânza şi care e mânza mânzei... şi îşi plecă adânc capul a umilință. 

Keloglan cugetă o clipă, apoi grăi: 

— Prea bine, fiică a padişahului. Nimic mai lesne: întrebaţi, iar eu răspund. Voi rămâneţi muţi de 
mirare, iar eu caut şi dibuiesc adevărul. Voi vă culcaţi pe saltele de puf, iar mie îmi putrezesc oasele 
în temniţă. Voi vă ghiftuiți cu miere şi cu unt, iar eu abia de-mi amăgesc foamea cu pâine uscată şi 
amară şi apă sălcie. Eu iarăşi vă viu în ajutor şi vă scap din nevoi şi iarăşi zac în beciurile voastre, 
lipsite de orice rază de lumină... Spune-i aşa padişahului-tată din partea mea, sultană: el să mă 
scoată din temniţă, iar eu din strâmtoarea în care se află... 

Fata a alergat la taică-său şi 1-a spus întocmai vorbele flăcăului. Iar padişahul a dat poruncă 
cuvenită şi Keloglan a fost scos din temniţă şi, îmbrăcat în veşminte noi şi frumoase, a fost adus 
dinaintea stăpânitorului: 

— Încercarea de acum e şi mai uşoară decât cea de rândul trecut, înălţimea ta. Porunceşte să se 
închidă caii în grajd. În faţa porţii grajdului, pune să se sape un şanţ care să fie umplut cu apă. Ca să 
deosebeşti apoi mama de mânză şi mânza de mânza ei nu mai este nicio greutate. 

Pe dată dădu poruncă padişahul de se înfăptuiră toate după cum ceruse Keloglan. Curtenii, 
îmboldiţi de curiozitate, s-au adunat cu toții în curtea seraiului. Keloglan, cu un bici în mână, intră 
în grajd, deschise larg porțile şi începu a biciui caii. Aceştia dau buluc spre porți. Unul dintre ei se 
opri, îşi roii capul când la dreapta, când la stânga şi, aruncându-şi stângaci picioarele din față, de 
parc-ar fi fost rupte, trecu șanțul. 

— Calul care a trecut e bătrâna! strigă Keloglan. 

Din nou lovi cu biciul până ce al doilea cal răsări în poartă şi sări şi el şanţul. 

— Calul care a trecut, e mânza ei! strigă din nou Keloglan. 

Din nou se auzi şfichiuitul biciului; ultimul cal ţâşni peste şanţ, ca o nălucă: 

— lată şi mânza mânzei! strigă iarăşi Keloglan. 

Toţi cei de față rămaseră uluiți. 

— Aferim, aferim! se auzi, ca dintr-o singură gură, cuvânt prin care curtenii lăudau destoinicia 
lui Keloglan. 

La un semn al padişahului, rândaşii săriră de însemnară fiecare cal în parte, după cum zisese 
Keloglan, şi aşa fură trimişi înapoi, la padişahul Indiei. Acesta fu silit să recunoască şi de data 
aceasta răspunsul primit ca fiind cel bun. Atunci, se apucă să scrie o altă scrisoare, a treia, în care 
spunea: „Trimite la curtea mea pe cei mai bărboşi sfetnici şi mai mari înţelepţi din țara ta, ca eu să 
le pun câteva întrebări. De vor şti să răspundă, slavă lor, de nu, pornesc cu război împotrivă-ţi”. 

Crainici împânziră împărăția, vestind pretutindeni să se adune la serai înțelepții înțelepților. Din 
toate colţurile soseau cărturari de soi, dervişi pribegi care răscoliseră, cu pasul lor neostenit, lumea, 
cugetători cunoscuţi peste mări şi ţări, dar niciunul nu voi să-şi ia o asemenea povară. Văzând 
padişahul că rămâne iarăşi singur şi în cumpăna asta, îşi aduse aminte de Keloglan. 

— Eu mă duc, mărite padişah, şi voi da răspunsuri care-ţi vor păstra numele nepătat. Şi, pe 
deasupra, voi aduce cu mine, în robie, pe însuşi padişahul Indiei cel trufaş. Ca răsplată însă pentru 
slujirea mea neclintită, va trebui să mi-o dai pe fiica ta. Numai aşa mă prind să te ajut. 

Padişahul chibzui în sinea lui: „Să mă prefac că mă învoiesc la toate, ca să apuce Keloglan să se 
ducă. De răspuns la întrebări va răspunde el, negreşit, dar de adus în robie pe un padişah atât de 
puternic şi de semeţ, cum să izbutească?! El n-o să-şi poată ține făgăduiala în întregime şi atunci, 
nici eu nu trebuie să-mi dau fata. Şi totul se va rândui de la sine, în folosul meu şi numai al meu”. 
Aşa chibzui padişahul în sinea sa. Dar nu-şi dădu pe faţă gândurile şi glăsui mieros către Keloglan: 

— Prea bine, fiule. Să fie după cum ai spus tu. 

Keloglan ceru o cămilă, un ţap, banii trebuincioşi pentru o călătorie atât de anevoioasă şi porni la 
drum. Un sol, înaintea lui, îi vestea trecerea strigând: „Vine cel mai bărbos, cel mai mare şi cel mai 
înțelept om al ţării”. 

După luni şi luni de zile, Keloglan ajunse, în sfârşit, în împărăţia Indiei. În semn de mare 


preţuire, ostaşi rânduiți de-o parte şi de alta a drumului îl întâmpinau cu surle şi cu tobe, iar paşii i 
se afundau în covoare moi, care-l conduseră de la sine până la serai. Iar el, de parcă de când e lumea 
şi pământul n-ar fi avut parte decât de o astfel de cinstire, păşea nepăsător, într-o mână cu căpăstrul 
cămilei, în cealaltă cu funia ţapului, făcând semne de prietenie norodului adunat să-l vadă. 

Padișahul Indiei, care se aşteptase să vadă un alai de oameni care mai de care mai mândri, nu ştiu 
ce să creadă când îl văzu pe Keloglan singur, trăgând după el un tap şi o cămilă. 

— Fiule, spuse el cu grijă, padişahul tău trebuia să trimită pe cei mai bărboşi, mai mari şi mai 
înţelepţi bărbaţi din împărăția lui. S-a întâmplat ceva cu ei pe drum? Unde e floarea înțelepciunii 
voastre? 

Netulburat, Keloglan arătă spre cămilă: 

— lată pe cel mai mare dintre noi, Luminăţia Ta. 

Arătă apoi spre tap: 

— Şi iată şi pe bărbosul nostru, slăvite. 

După aceste vorbe, se arătă pe sine: 

— Cât despre cel mai mintos om din împărăție, luminate, zice-se că acela sunt eu. Pofteşte de 
întreabă-mă ce vei vrea! 

Şi îl privi neînfricat, drept în ochi. 

— Aşaaa?! se minună padişahul. Ia zi atunci, câte stele sunt pe cer? 

— Taman cât păr are țapul meu, Luminăţia Ta. 

— Cum se poate adeveri că e aşa? 

— Înălțimea Ta pune întrebări, înălțimea Ta se cuvine să cerceteze dacă răspunsul meu e drept au 
ba. Număraţi pe îndelete firele de păr ale ţapului, că eu adăst aici, nu mă zoresc. 

Se priviră ce se priviră între ei, cu înțeles, curtenii adunaţi în divan, apoi vestiră că socotesc ca 
drept răspunsul lui Keloglan. 

— Dar mijlocul lumii, unde e? întrebă din nou padişahul Indiei. 

— Taman acolo unde se află acuma piciorul drept, din spate, al cămilei, slăvite. 

— Cum se poate adeveri că e aşa? 

— Măsuraţi, măsuraţi pe îndelete, padişahe, că eu nu mă zoresc. Înălţimea Ta pune întrebări, 
înălțimea Ta se cuvine să cerceteze dacă răspunsul primit este drept au ba. 

Iarăşi schimbară între ei priviri curtenii strânşi în divan, şuşotiră cât şuşotiră şi încuviințară 
răspunsul lui Keloglan. 

— Prea bine, fiule, prea bine, mormăi padişahul, înciudat. Ai răspuns şi la întrebarea a doua şi 
ultima. Acuma, vino să-ţi iei răsplata cuvenită pentru înțelepciunea ta fără pereche. Şi, vârându-şi 
mâna într-unul din buzunarele adânci ale giubelei, grăi: 

— Desfă-ţi batista, fiule. 

Keloglan îşi despături batista şi padişahul se prefăcu a număra monezi grele de aur, zicând: „tac, 
tac, tac!”. Apoi vâri mâna în celalalt buzunar al giubelei şi se prefăcu a număra arginţi cu sunet 
sprinţar, zicând „clinc, clinc, clinc!”... Nici în mâna padişahului, nici în batista lui Keloglan nu se 
zări nici urmă de gologani. Keloglan aşteptă niţeluş apoi, pricepând jocul, îşi înnodă fără şovăire 
batista, şi ca şi cum ar fi fost o boccea de mare preţ, o vâri la sân: 

— Să ai parte de sănătate şi belşug, padişahe, şi ceea ce dăruieşti cu mâna ta să-ți însoțească 
paşii oriunde, ca să-ţi sporească gloria, cinstea şi mărinimia. 

„De data asta i s-a înfundat flăcăului cel isteţ, îşi zise padişahul, înveselit... A tăcut mâlc la 
bătaia mea de joc...” 

Plin de bunăcuviinţă şi respect, Keloglan sărută, cu adâncă supunere, poala veşmintelor 
împărăteşti şi părăsi seraiul. Se îndreptă spre piaţă, intră în cea mai arătoasă prăvălie, unde alese 
topuri topuri din cele mai de preț ţesături, pe care le trimise la hanul în care trăsese. Când veni 
rândul socoteli, neguțătorii se căzniră ceasuri îndelungate, într-atât de multe şi de scumpe erau 
lucrurile târguite de Keloglan. Iar acesta, în tot acest răstimp, o dată măcar nu s-a uitat să vadă dacă 
s-a socotit bine sau nu. Când i s-a spus cât are de plătit, şi-a scos tacticos batista de la sân, a 


deznodat-o şi, pe îndelete, se prefăcu a număra monezi grele de aur, zicând: „tac, tac, tac!” apoi 
arginți cu sunet sprinţar, zicând: „clinc, clinc, clinc!” într-un târziu, ostenit de atâta numărat, grăi: 

— V-am lăsat ceva mai mulți gologani decât aţi cerut. Ce trece peste socoteală vă las vouă, 
pentru osteneala voastră, drept mărunţiş pentru hamam şi cafenea. Rămâneți cu bine, vă încredinţez 
lui Allah! le mai zise el şi ieşi din prăvălie. 

În primul moment neguțătorii rămaseră năuci: în afară de „tac, tac”, şi „clinc, clinc” spuse, ce-i 
drept, atât de serios de Keloglan, nu primiseră nimic. Iute însă se dumiriră şi alergând după flăcău, 
îl înşfăcară de guler şi cu strigăte şi ocări îl îmbrânciră până la cadiu, căruia îi povestiră păţania. 
Cadiul s-a întors spre Keloglan şi l-a întrebat dacă lucrurile s-au petrecut aşa cum îi fuseseră 
înfăţişate. 

— Pe legea mea, cadiu efendi, de n-am rămas trăsnit cât de răzvrătit e norodul în ţara asta a 
voastră. Să nesocotească până şi galbenii şi argintii înmânați mie, ia, mai adineaori, de însuşi 
preacinstitul şi strălucitul vostru padişah! Căci gologanii cu care i-am plătit eu pe negustorii aici de 
față au fost numărați uite colea, în batista asta, de padişahul vostru, ca răsplată pentru înţelepciunea 
mea. Zău de pricep ce vină port eu ca să mă văd târât la judecată?! Supuşii padişahului să nu 
primească banii daţi de acesta unui străin, ca cinstire? 

Auzindu-l, cadiul şi-a trecut palma peste barbă, a închis cartea mare, cu scoarţe negre, unde se 
afla dezlegarea tuturor jalbelor şi zise: 

— Pricina asta nu poate fi judecată decât de padişahul însuşi! 

Şi cu toţii o porniră la serai. Cum ajunse aici, Keloglan şi începu să vorbească: 

— Vai, înălțimea ta, ce mi-a fost dat să pătimesc! leşind din seraiul tău m-am dus la neguţătorii 
ăştia, ca să târguiesc câte ceva. După ce am ales marfa după trebuință, am plătit-o frumuşel cu 
părăluţele pe care mi le-ai dat cu propria-ți mână, îți aminteşti doar, nu? „Tac, tac, tac! Clinc, clinc, 
clinc!” Ba mai le-am lăsat şi un bacşiş pentru osteneala lor. Ei însă se arătară tare nemulțumiți de 
gologanii mei — de fapt, ai tăi — mă acoperiră cu batjocuri şi iată-mă târât şi la judecată. 

Padişahul s-a uitat cercetător la vizirii săi: aceştia, cu capetele adânc plecate peste piept, abia îşi 
ascundeau zâmbetele, pe sub bărbile lungi şi mustăţile stufoase, dovedind, astfel, că şi de astă dată, 
Keloglan ieşise învingător. 

— Sloboziţi-l numaidecât pe flăcău, căci e nevinovat, iar datoria făcută de el vă va fi plătită de 
vistiernicul meu! 

S-au împrăştiat cu toţii. A doua zi, Keloglan şi-a deschis chiar în faţa seraiului o dugheană de 
dărăcit lână şi bumbac. La miezul nopţii, când pe uliţe nu mai era țipenie de om, a strecurat înăuntru 
o ladă. Apoi s-a dezbrăcat până la piele, s-a uns cu clei pe tot trupul, s-a dat de-a dura peste 
maldărul de lână şi bumbac şi aşa s-a dus drept la serai. Văzând arătarea asta, străjile, de frică, se 
tupilară cum putură, încercând să se facă una cu pământul. Astfel Keloglan urcă nestingherit până la 
iatacul padişahului care, în patul său, tremura ca varga. „Vai mie, îşi zise el, a venit neîndurătorul 
gâde, cel de pe urmă, vai mie!" Se ghemui în învelitoarele lui împărăteşti, înfricoşat atât de tare, 
încât îi pieri până şi graiul. 

— Eu sunt gâdele care ia sufletul muritorilor. Eşti aşteptat în ceruri. Trebuie să vii cu mine. Dacă 
scoţi o vorbă, s-a zis cu tine, nu mai ai scăpare. 

Keloglan apucă de braţ pe padişahul îngrozit şi îl luă cu el, târându-l pe scări mai mult mort 
decât viu. Pe unde treceau, străjile îi salutau, încremenite. Keloglan îl duse pe padişah în dugheana 
sa şi îl băgă în lada pe care o ferecă cu străşnicie. Se duse pe urmă la han, îşi încărcă pe catâri 
țesăturile târguite, luă şi lada cu padişahul şi încă noaptea o porni la drum. După luni şi luni ajunse, 
într-o zi, în propria-i ţară, oprindu-se drept la serai. În faţa tronului, îşi desfăşură topurile cu ţesături, 
care mai de care mai scumpe şi mai frumoase. 

— lată, slăvite, darurile mele pentru fiica ta, pentru tine şi pentru vizirii tăi, ca amintire din 
călătoria mea prin îndepărtatele meleaguri ale Indiei. Iar acesta, spuse el deschizând ultima ladă, 
este padişahul Indiei cel trufaş şi pus pe batjocură şi războaie. 

La vorbele lui se ivi din ladă, suspinând şi văicărindu-se, îmbrăcat anapoda cu două rânduri de 


haine, de noapte şi de zi, un biet om, pe care nu-l ţineau picioarele. Nenorocitul căzu pe treptele 
tronului, cerşind milă, căci se credea în faţa lui Azrail, îngerul morţii... Keloglan îşi depănă în faţa 
divanului toate peripeţiile prin care trecuse de când plecase din ţara sa. lar padişahul îşi uită de 
gândurile sale tulburi cu care îl însoţise pe Keloglan la plecare şi încuviinţă căsătoria flăcăului cu 
fiica sa. Bubuiră tobele, răsunară surlele, crainici vestiră marea bucurie. Şi patruzeci de zile şi 
patruzeci de nopți încheiate tinu nunta la care petrecură oaspeți din cele patru colţuri ale împărăției, 
precum şi din ţări vecine. Şi tot norodul se veseli, mâncă şi bău pe săturate, de până şi azi bătrânii 
mai povestesc de belşugul şi veselia de atunci. Padişahul Indiei fu lăsat să meargă înapoi, în ţara sa, 
să împărătească mai departe, cu mai multă chibzuinţă, iar Keloglan ajunse mai mare vizir şi niciun 
pai nu se mişca în serai, fără ştirea şi încuviințarea sa. 

Toţi, în poveste, şi-au atins fericirea, fie ca şi noi să avem parte de visele noastre împlinite. 


Frumoasa lumii 
poveste turcă 


A fost odată ca niciodată... în vremi îndepărtate tare, trăia un padişah. Avea un dor neostenit 
padişahul acela: să vadă cu ochii lui toate pământurile lumii, de care auzise prin viu grai sau citise 
din slovele îngălbenite ale cărților... De aceea şi avea, ca una din bucuriile sale cele mai de preţ, 
încredințarea că nu rămăsese loc pe lume, oricât de sălbatic şi de anevoios, pe unde să nu-l fi purtat 
calul, cetate în care să nu fi colindat, apă pe care să nu o fi străbătut... 

Dar iată că într-o zi acest neobosit călător pe drumurile lumii cade bolnav; ochii i se înceţoşează, 
de nu mai poate desluşi nimic cu privirea-i altădată atât de ageră, de lacomă de cunoaştere. Vraci şi 
doftori cu faimă i s-au perindat la căpătâi, cercând să-i redea vederea pierdută, dar leac la suferința 
lui nu s-a putut afla. Pecetluiţi în beznă i-au rămas mai departe ochii... într-un târziu, după multe şi 
multe zile de suferință, a poposit în sarai un derviş pribeag care, înfățişându-se dinaintea 
padişahului, i-a grăit aşa: 

— Tămăduirea ochilor tăi, slăvite sultan, stă în țărâna pe care încă nu a atins-o copita 
armăsarului tău... 

La auzul acestor cuvinte, îşi clatină capul cu mâhnire padişahul şi oftează: 

— Anevole e de găsit un asemenea loc! 

Vorbele dervişului zboară prin odăile cele multe ale saraiului, străbat zidurile şi se răspândesc 
mai departe în cetate, cu iuțeala vântului. Oamenii încep să se frământe, voind să-şi ajute padişahul 
care, în zilele lui, fusese un ocârmuitor drept şi bun. Îmboldit de şoaptele din jur, cel mai mare 
dintre cei trei feciori ai padişahului vine la părintele său şi îi spune: 

— Tată, m-am hotărât să purced la drum ca să-ţi aduc țărâna care să-ți dea vindecarea. 

Îşi îmbrăţişează părintele, încalecă pe armăsar şi, însoţit de oameni de nădejde, porneşte în lumea 
largă. Colindă el ce colindă şi după multe zile iată că se întoarce la sarai şi înmânează padişahului 
un pumn de țărână păstrată cu sfinţenie la sân, într-o batistă. 

— Pari ostenit după suflare, fiule. De unde ai luat pământul acesta? 

— Din creasta Piscului Anevoios ce se află în spatele celor şapte lanţuri de munţi, tată. 

— EI, fiule, fiule, în tinereţile mele pe-acolo vânam eu potârnichi, oftă padişahul, încredinţat că 
îi e dat să rămână mai departe lipsit de lumină. 

Auzind cele întâmplate, feciorul mijlociu crezu de datoria sa să-şi încerce şi el norocul. 

— Tată, vorbi el padişahului, mă duc şi eu după leacul care să-ţi redea vederea. 

Îşi ia şi el rămas bun, îşi încalecă armăsarul şi, însoţit de oameni de nădejde, porneşte în lumea 
largă. Răscoleşte cele mai tăinuite unghere şi, după zile şi zile, intră şi el pe poarta saraiului, 
acoperit de colb din creştet până în tălpi. Întinzând padişahului un pumn de ţărână păstrată cu 
sfinţenie la sân, într-o batistă, îi spune încrezător: 

— Veste bună, tată! Ți-am găsit leacul. L-am adus hăt, de departe, tocmai din străfundul 


prăpăstiei care se cască, întunecată, în spatele Celor şapte piscuri... 

— Fiule, oftează iar padişahul, în tinerețile mele, pe-acolo mă duceam să vânez rațe sălbatice... 

Şi în ochii stinşi ai padişahului adoarme şi ultimul licăr de nădejde. 

Dar iată că tocmai atunci uşa iatacului se deschide şi la prag apare mezinul. 

— Tată, grăieşte el, dă-mi binecuvântarea ca să mă duc şi eu să caut leac suferinţei tale! 

— Lasă-te păgubaş, fiule, îi spune padişahul. Fraţii tăi mai mari nu au trudit zadarnic? Nu se află 
loc pe lumea asta pe care să nu-l fi atins copita calului meu. 

Dar, oricâte vorbe a spus padişahul ca să-i întoarne gândul, au fost de prisos. Fiul se duce la 
grajd şi cercetează cu luare-aminte fiecare cal în parte până ce dă de un mânzat singuratec, care 1 se 
pare a fi cu totul aparte față de ceilalți cai. 

— Acesta fi-va armăsarul care mă va întovărăşi în lume! hotărăşte el şi, scoțându-l din grajd, îl 
hrăneşte cu mâna lui patruzeci de zile încheiate, numai cu ovăz fiert în lapte şi cu struguri proaspeţi. 
Pe de altă parte, porunceşte ca o bucată de pământ aleasă de el anume să fie udată din belşug, 
necontenit, vreme de patruzeci de zile. Într-a patruzeci şi una zi, mezinul încalecă pe mânzocul care, 
ca un leu-paraleu, nechează năprasnic şi pătrunde cu el în pământul udat patruzeci de zile. Şi aşa de 

iute aleargă fugarul, că din pământul mocirlos iese praf şi scântei. 

— Tu eşti armăsarul care-mi trebuie mie, îi spune fiul cel mic al padişahului, lovind mulțumit, a 
mângâiere, grumazul mânzului. Cu tine alături voi izbuti să aduc părintelui meu izbăvirea. 

Îşi îmbrăţişează părintele şi singur-singurel porneşte şi el în lumea largă. 

Şi merge, şi merge... Nopți se aştern peste zile şi zile peste nopţi... Odată, când parcă plutea pe 
fața unei câmpii nesfârşite, privirea îi e atrasă de o scânteiere atât de orbitoare, mai-mai să-i vină a 
crede că o fărâmă din soare căzuse pe pământ în locul acela. 

— Ce-o fi oare? se întreabă nedumerit mezinul şi fără să stea pe gânduri îşi mână calul într- 
acolo. 

Se apleacă şi vede o pană de pasăre. Ea strălucea aşa în mii de focuri. Pune mâna pe ea, o 
suceşte, o răsuceşte şi murmură: 

— S-o iau cu mine. Poate că o să-mi prindă bine la ceva. 

Dar numaidecât aude un glas necunoscut care îl povăţuieşte: 

— Nu o lua, voinice. Pana asta de pasăre îți va aduce multe necazuri. 

Se miră prinţul: de unde o voce străină în acea pustietate grozavă? Dar, zicându-şi că i s-a nălucit 
din pricina oboselii prea mari, nu stăruie asupra poveței. Pune pana în buzunar, dă pinteni calului şi 
porneşte mai departe. 

Şi iarăşi merge şi merge până ce ajunge într-o cetate mare. Primul gând al prințului a fost să 
tragă la un han, ca să-şi lepede niţel din istovirea cumplită a drumului. Găseşte hanul, dă un pumn 
de galbeni hangiţei ca să îngrijească bine de cal şi de el însuşi, se bagă în aşternut, aşează pana de 
pasăre lângă cap şi se culcă. 

Pasămite cetatea aceea era cârmuită de un padişah bătrân, pizmaş şi tare fălos, care nu mai ştia 
ce să născocească pentru a-şi dovedi puterea. Astfel, chiar în ziua în care mase la han prinţul nostru, 
pristavii crăieşti vestiseră o poruncă a padişahului, ca în noaptea cu pricina nimeni să nu cuteze să 
aprindă vreo lumină. Peste noapte, ostaşi împărăteşti, care împânziseră cetatea pentru a iscodi dacă 
toanele stăpânului sunt ascultate de supuşi, au trecut, fireşte, şi pe la hanul în care prinţul dormea 
zdrobit de oboseală. Dis-de-dimineaţă, acesta este trezit din somn de câţiva ostaşi, luat pe sus şi dus 
la padişah. 

— Pentru ce mi-ai nesocotit porunca şi ai ținut lumină aprinsă în odaie? se răsteşte acesta. 

— Eu sunt străin de meleagurile astea, mărite padişah. Abia sosit de pe drumuri am adormit 
buştean. N-am apucat să aprind nicio lumină... 

— Era sau nu lumină la han, la fereastra odăii lui? ţipă padişahul la oşteni. 

— Mai abitir ca ziua cea mai însorită, stăpâne milostiv? răspund aceştia într-un glas. 

— Auzi? răcneşte padişahul. La ce bun să încerci să mă înşeli? 

Atunci prinţul, care înţelesese, în sfârşit, ce se întâmplase, îi spune: 


— ŞI totuşi, n-am aprins nicio lumină, mărite padişah. O pană de pasăre găsită de mine în drum 
lumina aşa. 

Se aprind de poftă ochii padişahului: 

— Ad-o s-o văd şi eu! porunceşte el. 

Prinţul se duce la han, ia pana de pasăre şi o înmânează padişahului. Acesta nu mai conteneşte să 
se mire de scânteierea orbitoare pe care o împrăştia pana, ca un izvor de lumină mereu viu... 
Padişahul străbate cu ea în mână cămările saraiului, coridoarele cele mai întunecate, hrubele cele 
mai adânci, şi peste tot pe unde trecea pogora lumina... 

Dar fălosului padişah nu-i era de ajuns că are o asemenea minune. Ţinea cu tot dinadinsul să se 
împăuneze, să fie încredințat că nimeni pe lume nu mai este ca el. De aceea îl şi întreabă pe vizir: 

— Aşa-i că nu poate exista pe lume cineva mai fericit ca mine? 

Iar vizirul, amestec de linguşire şi venin, îi răspunde, cu gândul ca nu cumva bunăvoința 
padişahului să pogoare asupra prințului străin: 

— De bună seamă, cum să se afle pe lume cineva care să se potrivească cu slăvitul meu padişah, 
fie şi la fericire?... Numai că mereu îmi dă târcoale un gând: cât de minunată o fi pasărea aceea, 
dacă numai o pană de-a ei răspândeşte atâta lumină! Fericit cu adevărat ai fi dacă ai avea-o şi pe ea, 
în întregime! 

— Fi, de s-ar putea una ca asta! suspină padişahul. 

— Cine ţi-a dat pana, slăvitul meu padişah, poate, neîndoielnic, să-ți dea şi pasărea! 

— Aşa-i! spune craiul şi trimite din nou oşteni la han. 

Prinţul este adus iarăşi la sarai, valvârtej. 

— Să găseşti pasărea care are pene ca aceasta şi să mi-o aduci degrabă, altminteri îţi pierzi 
capul! 

Peste măsură de abătut se întoarse prinţul la han. Aicea, ce să facă? Se gândi să se pregătească de 
drum, dar încotro s-o apuce nu ştia. Se duse în grajd şi, năpăstuit, cu gândurile încâlcite, porni să-şi 
țesale calul. Pe neaşteptate, acesta prinse a-i vorbi cu glas omenesc: 

— Ei, stăpâne, stăpâne. Eu te-am povăţuit să nu iei pana că multe necazuri te vor paşte de pe 
urma ei, dar n-ai fost de înţeles. Acum nu mai poți da înapoi din fața padişahului. Trebuie să găsim 
pasărea cu orice preţ. Du-te înapoi la sarai şi cere să ţi se dea, pentru călătorie, un catâr gras şi în loc 
de desagă de atârnat la ciochină, un zimbil trainic lucrat. Apoi om purcede la drum şi numai la 
Muntele Kaf ne vom mai opri. Pasărea cu pricina este nici mai mult, nici mai puţin decât padişahul 
tuturor zburătoarelor câte se află pe lumea asta întinsă. O dată pe an se adună păsărimea pământului 
la poalele muntelui Kaf, Muntele Munţilor. Dacă ne grăbim, ajungem acolo tocmai la timp, adică 
puțintel mai înainte de vremea când are loc soborul păsărilor. Tu, fără zăbavă, tai catârul şi după ce 
îi împrăştii bucăţile de carne peste tot, pui una deasupra zimbilului, după ce te vâri în el şi aşa, 
ascuns privirilor, adăşti, cu ochii închişi, sosirea păsărilor. Ele se vor lăsa stoluri-stoluri pe crengile 
Copacului Slăvit. Ultima care va sosi va fi însuşi padişahul lor. Şi vor începe zburătoarele să 
vorbească, îşi vor împărtăşi tainele, necazurile şi bucuriile, vor ţine sfat mare până vor limpezi între 
ele toate câte le privesc. Atuncea abia le va da voie padişahul să se atingă de carnea răspândită de 
tine, iar el însuşi se va aşeza deasupra zimbilului şi va lovi cu ciocul în bucata de carne. Tu, din 
zimbil, vei întinde mâna, vei prinde pasărea şi iute, până nu apucă ea să tipe, îi vâri capul sub aripă 
şi o pui în zimbil. leşi din zimbil, îl anini de ciochină, te avânţi în şa şi pornim înapoi. 

Prinţul face întocmai cum l-a povăţuit calul. Ia de la padişah un catâr gras şi un zimbil încăpător 
şi trainic şi porneşte la drum, călare pe armăsarul său. Ajuns la Muntele Kaf, Muntele Munţilor, îşi 
ascunde calul într-un tufiş, taie catârul, îi îmbucătăţeşte carnea şi o răspândeşte peste tot. Apoi se 
ascunde în zimbil şi după ce pune o bucată de carne chiar pe acesta, stă şi aşteaptă. Nu trece mult şi 
păsările lumii încep să se adune stoluri-stoluri şi să ciripească şi să cânte. Apoi deodată, ca la un 
semn, zarva grozavă încetează. În încremenirea înfricoşătoare se aude un fâlfâit de aripi care creşte, 
creşte, mai aproape, tot mai aproape... Prinţul, din ascunzătoarea lui, încearcă să cuprindă nițeluş 
cu privirea cerul şi rămâne înmărmurit; suliți de lumină orbitoare străpungeau văzduhul, înfigându- 


se în pământ. Amintindu-şi de povaţa calului, îşi închide cu străşnicie ochii, ca să nu-şi piardă 
vederea. După fâlfâitul de aripi, e limpede că pasărea de lumină coboară agale, spre celelalte. Se 
iscă atunci o larmă şi o învolburare! Toate zburătoarele o întâmpină, îi vorbesc, cântă în trilurile 
cele mai felurite După un răstimp se aude o poruncă şi iarăşi se reped cu toatele la bucăţelele de 
carne. lar padişahul lor se aşează pe gura zimbilului şi îşi înfige ciocul în carnea de acolo. Atâta 
aştepta prințul: întinde grabnic mâna, prinde pasărea, îi bagă capul sub aripă, o vâră în zimbil în 
locul său, anină zimbilul de ciochină şi se saltă în şa. Şi calul îl poartă în goană năprasnică până la 
cetatea padişahului cel bătrân, fălos şi pizmaş. 

Când vede pasărea, acesta nu mai ştie ce sa facă de bucurie. Lumina care pusese stăpânire pe 
saraiul său prin venirea păsării întrecea cu mult pe aceea adusă de însuşi soarele. Numaidecât se 
întoarce spre vizir şi îl întreabă cu mulţumire: 

— Aşa-i că nu poate exista pe lume cineva mai fericit ca mine? 

Iar vizirul, amestec de linguşire şi venin, temător foarte ca nu cumva bunăvoința padişahului său 
să pogoare asupra prinţului străin, îi răspunde: 

— De bună seamă, cum să se afle pe lume cineva care să se potrivească cu slăvitul meu padişah, 
fie şi la fericire?!... Numai că mereu îmi dă târcoale un gând: acum saraiul nostru pare, sub lumina 
răspândită de pasăre, un lăcaş vechi, îmbătrânit, nici pe departe mulțumitor pentru gloria ta, 
slăvite... Un sarai cu totul şi cu totul de fildeş ar fi nimerit şi cu fala ta şi cu pasărea de lumină... 

— Un sarai de fildeş? murmură padişahul, cu un ghimpe în inimă. Cum să se poată dura un sarai 
numai din fildeş? De unde să iei atâta fildeş? 

— Eh, cine a fost în stare să găsească şi să aducă pasărea de lumină, negreşit că va putea aduce şi 
fildeşul pentru sarai... 

„Săgeata, odată slobozită din arc, nu se mai întoarce înapoi” grăieşte un vechi proverb turcesc. 
Aşa şi vorba vizirului: odată spusă, cine s-o mai uite? Padişahul cel dornic de fală?! Da de unde! 
Nici nu apucase bine prinţul nostru să ajungă la han, că un oştean în fuga mare şi veni să-l aducă 
înapoi, la sarai. 

— Să-mi găseşti şi să-mi aduci aici degrabă atâta fildeş cât trebuie la ridicarea unui sarai 
încăpător şi înalt cum nu s-a mai văzut, altminteri îți pierzi capul! îi poruncește padişahul. 

Mut de uimire, prințul se întoarce la han şi hărțuit de gânduri negre pătrunde în grajd şi se apucă 
într-o doară să-şi țesale calul. Acesta prinde îndată a-i vorbi cu grai omenesc: 

— Lasă supărarea, stăpâne, că nu îți e de niciun folos! Odată ce-ai apucat să te prinzi în horă, 
trebuie să joci, altfel n-ai încotro, îl îmbărbătează calul. Haide, fii gata să înfruntăm încă o dată 
stavilele, şi vom birui până la urmă! Te du pe dată la padişah şi cere-i să-ţi dea oşteni mulţi şi butii 
pline cu rachiu din cel mai tare. Vom merge la Pădurea Elefanţilor. În ea se află un lac. Când e 
căldura în toi, elefanții dau năvală la lacul acela, să-şi astâmpere setea. Tu ai să pui oştenii să verse 
tot rachiul în lac, apoi, împreună cu ei, te vei ascunde prin preajmă. Elefanții, înfierbântaţi, vor sorbi 
cu lăcomie din apă, vor ameţi şi vor cădea, beţi morți. Atunci tu şi oştenii veți ieşi din ascunzătorile 
voastre, le veţi smulge colții şi gata! Ne vom întoarce la sarai cu porunca padişahului îndeplinită. 

Prinţul ascultă cuvânt cu cuvânt povaţa calului. Se urcă pe calul său şi, urmat de puhoiul de 
oşteni care cărau butiile de rachiu, se îndreaptă spre Pădurea Elefanților. Dau de lac, varsă în apă 
rachiul şi se ascund. Când dogoarea amiezii năpădeşte totul, pădurea începe să trosnească, pământul 
să se cutremure cumplit sub călcătura grea a elefanților care dau buzna la lac. Însetaţi, sorb din apă, 
dar numaidecât se trag înapoi. Cum însă pârjolul creşte, elefanții nu mai pot răbda, vin din nou şi 
beau din lac pe săturate. Pe dată îşi pierd cunoştinţa şi cad ca morţi. La un semn al prinţului, oştenii 
tabără asupra lor, le scot colții şi se întorc la sarai. 

Când vede padişahul atâta fildeş, mai să nu-şi creadă ochilor. Bucuros foarte, dă porunci peste 
porunci şi saraiul din fildeş prinde a se înălța ca din pământ. Între timp, aurari vestiți împletesc o 
colivie din aur bătut cu nestemate, pentru pasărea de lumină. Padişahul pune colivia în sala tronului, 
iar el însuşi se aşază trufaş pe tronul din fildeş din saraiul din fildeş şi, fălos, îşi întreabă vizirul: 

— Aşa-i că acum nu poate exista pe lume cineva mai fericit decât mine? 


Iar vizirul, amestec de linguşire şi venin, temător foarte ca nu cumva bunăvoința padişahului său 
să pogoare asupra prinţului străin, îi răspunde: 

— De bună seamă, cum să se afle pe lume cineva care să se potrivească cu slăvitul meu padişah 
fie şi la fericire?!... Dar dacă stau şi chibzuiesc mai bine, într-un sarai de fildeş ca acesta, lăcaş al 
păsării de lumină, ar fi nimerit ca prin cămări să-şi poarte trupu-i mlădios, unduindu-se, însăşi 
Frumoasa Lumii, care să-ți fie sultană. Atunci, într-adevăr, slăvitul meu padişah, că nu ar putea fi 
cineva mai fericit ca tine... 

— Să am de sultană pe Frumoasa Lumii?! 

Şi ochii bătrânului padişah prind să lucească pofticioşi. 

— Fi da, aş dori eu foarte mult, dar câţi prinți şi padişahi n-au încercat să şi-o facă soaţă şi nu au 
izbutit decât să-şi piardă viaţa?! 

— Cine a fost în stare să găsească şi să-ți aducă pasărea de lumină, fildeşul trebuitor unui sarai 
ca acesta, negreşit că va putea să-ți dăruiască şi pe Frumoasa Lumii... 

Abia sfârşeşte vizirul cuvintele acestea că padişahul şi dă poruncă să i se aducă îndată prinţul de 
la han: 

— Să găseşti şi să mi-o aduci degrabă pe Frumoasa Lumii, ca să mi-o fac sultană, altminteri îţi 
pierzi capul? 

„Câte năpaste se abat asupra capului meu!” se căină prinţul în sinea sa şi, cu gândul dus la 
părintele său care negreșşit că îi aştepta sosirea cu sufletul la gură, se îndreptă spre han. Îngrijorat şi 
mâhnit începu să-ți ţesale calul care, cât ai clipi, prinse să vorbească: 

— N-avem încotro, stăpâne, vom trece şi prin încercarea asta. O vom dibui noi şi pe Frumoasa 
Lumii şi pe urmă ne vom înturna acasă. Şi ca să ai şi o bucurie printre atâtea greutăți şi stavile pe 
care le-ai petrecut de când ai ieşit pe poarta saraiului părintesc, află, stăpâne că singurul locşor pe 
lumea asta pe care nu a călcat copita armăsarului părintelui tău este bucățica de pământ de sub 
ghergheful Frumoasei Lumii. Aşa că, de vom izbuti, vom aduce cu noi, odată cu aceasta, şi leac 
pentru suferinţa padişuhului-tată. 

Un licăr de nădejde luci în ochii până atunci plini de obidă ai prințului mezin. Cu puteri sporite, 
se aruncă în şa şi goni şi goni pe armăsarul său zile şi nopţi, necurmat, fără să ştie ce-i popasul. Şi 
într-o bună zi, când, odată cu mijirea zorilor, îl împresură o mireasmă de flori tare şi dulce, ca o 
băutură vrăjită, înţelese că se apropiau de grădina Frumoasei Lumii. 

— Descalecă şi ascultă-mă cu luare-aminte, stăpâne, grăieşte calul. De felul cum ai să-mi 
împlineşti spusele atârnă izbânda încercării de acum. Intră binişor în grădină şi taie pe nesimţite o 
creangă de trandafir cu şapte rămurele pe ea. Până nu răsare soarele, Frumoasa Lumii lucrează la 
gherghef în grădina de trandafiri. Tu, fără să faci vreo mişcare sau vreun zgomot care să te dea în 
vileag, strecoară-te lângă ea pe la spate şi pe neaşteptate apuc-o zdravăn de plete şi începe s-o 
loveşti cu creanga de trandafir plină de ţepi. O loveşti, o loveşti până ce ea însăşi îţi va spune că e 
destul. Atunci o iei cu tine, o urci în şa, sali şi tu alături şi restul e treaba mea! 

Prinţul nostru nu pierdu un cuvințel din spusele calului său. Făcu totul întocmai. Se furişă în 
grădină, tăie un ram de trandafir cu şapte rămurele pe el, şi tupilându-se printre flori, păşi tot mai 
adânc în grădină. Deodată, încremeni: o fată cu părul bălai, mătăsos şi lung, frumoasă ca bucăţică 
ruptă din lună, şedea la un gherghef de aur presărat cu nestemate şi lucra. Mezinul îşi vine însă iute 
în fire din uluirea sa, se apropie uşurel de fată, o înşfacă de păr şi începe s-o lovească cu ramul de 
trandafir. Şi o loveşte, o loveşte până ce Frumoasa Lumii prinde a-i vorbi: 

— Destul, flăcăule! De multă vreme aşteptam un voinic neînfricat ca tine! De-acum încolo, viața 
mea este strâns împletită cu a ta. la-mă eu tine şi du-mă unde vrei tu! 

Prinţul se apleacă, ia un pumn de țărână de sub gherghef, o suie pe Frumoasa Lumii pe cal, saltă 
şi el alături şi tot într-un galop ajung la saraiul de fildeş. Aici, Frumoasa Lumii este condusă de 
roabe în odăile pregătite pentru ea anume, unde este lăsată să se odihnească după drumul cel lung şi 
istovitor. 

Seara, padişahul cel bătrân vine s-o vadă şi gudurându-se pe lângă ea mai abitir decât un căţel o 


vesteşte că va să-i fie soaţă. 

— Te înşeli, bătrâne, îi răspunde răspicat Frumoasa Lumii, care fusese încredințată că se va 
însoți cu prințul cel tânăr. Aşa cum eşti acum n-ai să-mi fii niciodată soţ şi stăpân. Există o singură 
cale să-ţi atingi dorinţa asta. La o depărtare de şapte mări de aici, într-un ostrov tăinuit, se află 
iepele mele. Vor fi aduse aici şi mulse. Te vei îmbăia în laptele lor şi vei dobândi de îndată tinerețea 
de mult pierdută. Atunci abia vei putea cuteza să te gândeşti la mine! 

— E anevoie de adus iepele? se milogeşte padişahul. 

— Cum nu se poate mai anevoie. Ştiu un singur om care ar putea încerca s-o facă: voinicul care 
m-a adus aici! 

— Minunat, minunat! se bucură padişahul, frecându-şi mâinile. Flăcăul va izbuti şi isprava asta. 
Voi fi iar tânăr, voi lua-o pe Frumoasa Lumii şi voi trăi fericit în saraiul meu de fildeş, râvnit de 
toată suflarea pământului... 

Iute îl chemă la el pe prinţ şi îi porunci cu străşnicie: 

— Fă bine şi adu-mi aici, degrabă, iepele Frumoasei Lumii... Altminteri, îţi pierzi capul! 

Năucit, prinţul alergă la han, se duse la grajd şi începu să-şi ţesale calul, pregătindu-l iar de 
drum. 

— Nu te necăji într-atâta, stăpâne, auzi iar glasul calului. Scăpăm noi teferi şi din impasul ăsta. 
Numai ascultă-mă bine. Cere de la padişah patruzeci de bivoli. Îi luăm cu noi şi pornim la drum. 
Când vom ajunge la a şaptea mare unde se află Ostrovul Tăinuit, tu descalecă, taie bivolii, jupoaie-i, 
iar pieile lor aşează-le una peste alta pe spinarea mea. Apoi ascunde-te după vreo tufă. Eu voi 
slobozi un nechezat cumplit. Îndată apele se vor despica făcând loc Armăsarului Mării. Dintr-un 
salt, acesta va fi lângă mine, gata de luptă. Se va năpusti asupră-mi şi va muşca neîndurător din 
pieile de bivoli de pe spinarea mea. Fărâme le va face. Dar, când va ajunge la a patruzecea piele, va 
fi istovit. Tu, atunci, ţâşneşti de la locul unde şedeai tupilat, arunci şaua pe el, încaleci şi te ţii bine 
de grumazul lui. El se va arunca în apă şi te va duce la Ostrovul Tăinuit. lei iapa murgă şi pe cea 
roaibă şi, călare pe una din ele, le aduci la mal... 

Mezinul nu stătu o clipă în cumpănă. Se apucă iute de treabă şi îndeplini totul, după spusele 
calului său. Aşa ajunse cu bine la țărmul celei de a şaptea mări. Aici descalecă, taie bivolii, îi 
jupoaie, iar pieile le aşează una peste alta pe spinarea calului său. Acesta, fără zăbavă, scoate un 
nechezat cumplit. Ca tăiat de lama unui uriaş cuțit nevăzut, apele se despică în două, din ele răsare 
un armăsar mândru care se şi aruncă asupra calului de pe țărm. Când pe acesta mai rămâne o 
singură piele de bivol, Armăsarul Mărilor se dă învins. Prinţul iese din tufişul în care se ascunsese, 
aruncă pe el şaua, încalecă şi aşa ajunge Ostrovul Tăinuit. Găseşte numaidecât iapa murgă şi pe cea 
roaibă, le ia şi ajunge cu bine la țărm unde îl aştepta calul său şi aşa se întoarce nevătămat la saraiul 
de fildeş. 

Văzându-l, padişahul se trece cu firea. Aleargă într-un suflet la Frumoasa Lumii, de îi aduce 
vestea cea mare: 

— Au sosit iepele, sultana mea. Ard de nerăbdare să mă îmbăiez ca să mă fac iar tânăr. Numai că 
nu ştiu cine-o să le mulgă. Sunt atât de sălbatece! 

— Un singur muritor e în stare s-o facă: voinicul care m-a adus pe mine. Să-şi acopere capul cu 
năframa mea, să-şi toarne pe vestminte parfumul meu din şipul ăsta tăiat într-un rubin şi aşa să le 
mulgă! 

Spre nedumerirea sa, iarăşi este chemat prințul la padişah, care poruncește să facă precum 
spusese Frumoasa Lumii. Acela, n-are încotro şi mulge iepele: laptele iepei roaibe în covata de aur, 
laptele iepei murge în covata de argint. Amândouă coveţile sunt duse de roabe dinaintea Frumoasei 
Lumii. Ea porunceşte ca cea de argint să-i fie dusă padişahului, spre îmbăiere, iar cea de aur, 
prinţului, şi ce să vezi? Abia intrat în baie padişahul şi carnea de pe el se topeşte văzând cu ochii, 
până ce din trupul lui mătăhălos nu rămâne decât un morman de oase. 

— Luaţi oasele astea netrebnice de bătrân lacom, pizmaş şi fălos cu truda altuia şi îngropaţi-le! 
porunceşte ea slugilor. 


Iar prinţul care, prin îmbăierea cu laptele iepei roaibe, dobândise, întocmai ca Frumoasa Lumii, o 
tinereţe veşnică, fără de bătrâneţe, se uneşte cu Frumoasa Lumii şi este ales de norod, pentru curajul 
şi cinstea lua, să împărăţească în locul padişahului mort. Nunta crăiască a ținut nici mai mult, nici 
mai puţin de patruzeci de zile şi patruzeci de nopți. Patruzeci de zile de veselie, de belşug, de 
cântece şi jocuri pentru toată suflarea țării. Numai o singură ființă, nu era cu totul şi cu totul fericită 
în acest răstimp: mirele. Nu că nu s-ar fi bucurat, doar o îndrăgise pe Frumoasa Lumii de cum o 
zărise, dar amintirea tatălui său îi umbrea şi inima şi chipul. 

— Ce-ţi apasă sufletul, voinicul meu, de când şi când ţi se aşterne pe faţă un nor de întristare? îl 
întrebă Frumoasa Lumii. 

— Ah, răspunse tânărul padişah, când îmi aduc aminte de suferința tatălui meu mi se strânge 
inima... 

Şi îşi depănă tot firul vieţii sale, de la plecarea din saraiul părintesc. 

— Să nu mai zăbovim o clipă! hotărî Frumoasa Lumii. Să pornim îndată la tatăl tău! 

Şi calul, credinciosul prieten al prinţului mezin de odinioară, îi poartă în galop nebun până la 
saraiul părintesc. Străjile aleargă de duc vestea cea mare bătrânului padişah orb care, crezând că i-a 
pierit de mult fiul cel mic, purta numai vestminte cernite. În sfârşit, în uşa iatacului iată-l pe însuşi 
mezinul, cu Frumoasa Lumii alăturea. 

— Am adus leacul suferinţei tale, tată dragă, spune mezinul, după ce îşi îmbrățișează părintele. 

— De unde l-ai luat, fiule? 

— De sub ghergheful nurorii tale, tată. 

— Cine mi-e noră, fiule? 

— Frumoasa Lumii, tată! 

Uluit mai rămâne padişahul, căci pasămite, nu ajunsese niciodată în grădina cu trandafiri a 
Frumoasei Lumii. Cu mâna tremurătoare de bătrâneţe şi tulburare laolaltă, ia țărâna din batista 
întinsă de fiul său şi şi-o trece peste ochi. Şi pe loc îi revine vederea, făcând din el cel mai fericit om 
şi părinte din câți s-au aflat vreodată pe lume. Şi se încinge o veselie, se încinge o veselie cum nu s- 
a mai pomenit vreodată. După multele încercări, s-a cuibărit şi în inimile lor fericirea deplină, căci 
nu degeaba glăsuieşte proverbul din bătrâni: „Fiecare noapte îşi are negreşit ziua ei”. 


Mezina şi mărul de aur 
poveste turcă 


Ascultă povestea unei preafrumoase fete. Nu va fi tristă povestea ei, căci celor frumoşi, şi mai 
ales buni, nu le e rea ursita... Amarul şi plânsul să fie hărăzite celor urâţi şi răi... De pătimit, 
pătimeşte multe omul, că aşa-i şartul vieţii... Uite, şi eu, câte n-am mai petrecut în zilele mele! M- 
am făcut spoitor, am spoit tingiri şi-am rămas cu toate mânerele lor în mână... M-am făcut doftor, 
am ticluit nişte hapuri tămăduitoare, şi dintre bolnavii care le-au înghiţit, unii au rămas fără suflare 
pentru totdeauna, alții s-au pierdut pe sine pentru timp îndelungat... Mi-au zis oamenii din preajma 
mea: „La ce bun să fii pribeag şi singuratic, ca un derviş? Să-ţi căutăm drept soaţă o frumoasă ca 
luna de pe cer, cu zulufi aurii, cu benghi ca stelele şi dinţii ca perlele”... M-am învoit pe dată, dar 
când am ridicat vălul miresei mele, am încremenit: mă însoţiseră, oamenii buni, cu o femeie care 
avea nici mai mult, nici mai puţin, decât de trei ori câte treizeci de ani, cu fața spoită cu sulimanuri 
şi atât de urâtă, atât de urâtă, încât înghețai când o privea... M-am dus la pețitori: „Cu ce v-am 
greşit eu de mi-aţi făcut una ca asta? “ Noroc că aveam la mine fesul fermecat. Mi l-am pus pe cap 
şi pe loc m-am făcut nevăzut. Şi dus am fost. O dată măcar nu mi-a mai călcat piciorul pe 
meleagurile acelea... 

A fost odată ca niciodată. A fost odată, într-un colț uitat de lume, un bărbat care avea şase fete. 
Nu-i era defel uşor să-şi ducă gospodăria fără niciun flăcău, dar nu se plângea omul nostru. Cum 
necum, mai uşor ori mai greu, o scoteau ei la capăt şi vieţuiau laolaltă în bună înţelegere. 


Într-o zi, spre asfinţit, intră şi omul nostru la cafeneaua din sat, unde se adunau, după sfârşitul 
muncilor de peste zi, bărbaţi, ca să mai schimbe între ei câteva vorbe. Nici nu apucă el să dea 
bineţele cuvenite, că un țăran avut îl şi luă în râs: 

— Ia te uită, fârtate, cine-a venit printre noi! Hai, povesteşte-ne minunea cum de izbuteşti să-ţi 
înnozi zilele, prea netrebnic tată a şase netrebnice muieri? 

Hohote de râs se auziră din toate părțile. Şi aşa se ruşină omul nostru, aşa se simţi de umilit, că 
nu ştiu cum să părăsească mai degrabă cafeneaua. Sosi acasă abătut, fără niciun chef. 

— Ce-ai păţit, tată, de stai aşa pe gânduri? îl întrebă fiica cea mare. 

La început, părintele nu voi să-şi necăjească fata povestindu-i vorbele de batjocură cu care fusese 
întâmpinat la intrarea în cafenea. Cum însă fata stărui, îi spuse în cele din urmă. 

— Asta era?! se miră fiica. Şi eu care crezusem că m-a cerut cineva de nevastă şi tu te frămânți 
că nu ştii cum să-mi faci rost de zestre! îi răspunse ea şi plecă, lăsându-l singur. 

Iar tatăl se cătrăni şi mai mult, amintindu-și iarăşi că are la casă şase fete mari pe care nu le poate 
nicicum căpătui, din pricina sărăciei... 

A doua seară, când iarăşi intră în cafenea, fu din nou primit cu aceleaşi cuvinte umilitoare, la 
care iarăşi nu fu în stare să găsească vreun răspuns. Şi iarăşi se înturnă acasă, mai amărât decât 
plecase. Văzându-l aşa de copleşit de gânduri, a doua fiică se apropie de el şi îl iscodi şi ea să-i 
spună ce necazuri are. Când, după multe stăruinţe, omul îşi deschise inima, şi cea de a doua fiică a 
sa îi răspunse întocmai ca sora ei mai mare: 

— Asta era?! Şi eu care crezusem că m-a cerut cineva de nevastă şi tu nu ştii cum să-mi faci rost 
de zestre! şi plecă, lăsându-l mai departe singur. 

Şi amărăciunea, şi neputinţa îl împresurară şi mai tare pe omul nostru. 

Zi după zi, se petrecură întocmai aceleaşi lucruri şi la cafenea, şi acasă, până ce, într-a şasea 
seară, fu rândul mezinei să-l întrebe pentru ce stă aşa trist şi îngândurat. 

— Ce să fie, fata mea, îi mărturisi omul. Greu, tare greu îmi vine când sunt luat peste picior 
numai pentru că am şase fete şi niciun flăcău şi pentru că, neavând cine să alerge încolo şi încoace 
ca să mai câştige niscai prăpădiți de gologani, o ducem în sărăcie, la cheremul oricui... 

— Asta era, tată drag?! se miră şi mezina. Nu-i nicio pricină de întristare, tăicuţule. Mâine seară, 
te du din nou în cafenea, şi îndată ce ţi s-o spune „Bine-ai venit netrebnic tată a şase netrebnice 
muieri”, tu să răspunzi: „Bine te-am găsit, netrebnic tată a şase netrebnici flăcăi!”. 

Zis şi făcut. Seara următoare, când a intrat în cafenea şi țăranul cel avut îl întâmpină cu aceleaşi 
bineţe zeflemitoare, omul nostru nu mai părăsi cafeneaua ruşinat, ci îi înfruntă: 

— Bine te-am găsit, netrebnic tată a şase netrebnici flăcăi! 

— Aşaaa?! Ai prins grai?! Or fi flăcăii mei netrebnici, fârtate, îi întoarse vorba bogătanul, dar 
unul dintre ei are să izbutească să ia mărul de aur pe care fiul Beiului îl ţine mereu la el, în 
buzunarul caftanului. Aud? Mai ai ceva de zis? Este în stare vreuna din nepricopsitele fiice ale tale 
să săvârşească o asemenea ispravă? 

N-a mai ştiut ce să răspundă omul nostru şi iarăşi s-a în turnat acasă dus pe gânduri. 

— Fi, cum a fost, tată drag? De ce eşti tot trist? îl întâmpină mezina. 

— Uite, fata mea, oftă omul, eu i-am răspuns aşa cum m-ai învăţat tu. Iar el m-a umilit şi mai 
tare, lăudându-se că unul dintre feciorii lui v-a lua mărul de aur de la fiul Beiului, în timp ce niciuna 
dintre voi nu e în stare să facă o asemenea faptă, ceea ce, din păcate, e prea adevărat. 

— Nu te necăji pentru atâta lucru, tată. Mâine te du din nou la cafenea. Şi dacă iarăşi te-o încolți 
bogătanul cu vorbele lui înfumurate, tu răspunde-i răspicat că nu unul dintre feciorii lui se va 
învrednici să ia mărul de aur, ci una din fiicele tale. Şi ai grijă, tăicuţule, de pune rămăşag cu el pe 
cât mai mulți bani şi îți făgăduiesc că nu tu vei fi acela care va pierde. 

Seara următoare, când, păşind în cafenea, bogătanul îl întâmpină cu aceleaşi vorbe de batjocură 
despre netrebnicia fiicelor sale, tatăl acestora răspunse: 

— Laudă multă şi faptă puțină. De faţă cu toți oamenii de aici, eu mă prind cu tine că nu un 
fecior falnic de-al tău, ci o fată „netrebnică” de-a mea va izbuti să ia în stăpânire mărul de aur de la 


fiul Beiului. Şi mai mult decât atâta, sunt gata să pun rămăşag cu tine, fiecare dintre noi punându-și 
la bătaie tot avutul său, că aşa cum zic eu se vor petrece lucrurile, şi nu altfel. 

— Aşa ceva nu se va întâmpla în veci! tipa bogătanul. 

— Ba se va întâmpla cum te văd şi cum mă vezi! îi răspundea neclintit tatăl fetelor. 

— Banu! 

— Ba da! 

Şi se încinse o zarvă nemaipomenită. Se întretăiau glasurile, tot mai aprinse: 

— Eu ţin cu tatăl flăcăilor! 

— Eu cu cel al fetelor! 

— Tatăl fetelor o să aibă dreptate! 

— Ba cel al flăcăilor! 

Şi aşa se sfădiră bărbaţii din cafenea până târziu în noapte. Dimineaţa, cum se crăpă de ziuă, 
osteniți de atâtea strigăte, se aflau cu toţii dinaintea casei cadiului, ca să le întărească acesta 
rămăşagul. 

După ce îi ascultă şi pe unul, şi pe altul, cadiul chibzui aşa: 

— Vor pleca îndată să ia mărul de aur un flăcău din cei şase şi o fată din cele şase, la alegerea 
părinților lor. Fetei i se va da un nume de bărbat, Ali, iar băiatul se va purta cu ea cuviincios precum 
un frate. Altminteri, de va greşi cu ceva, va fi închis în temniţă zile îndelungate. Va îmbrăca fata 
straie bărbăteşti şi va porni şi ea călare, întocmai ca un flăcău... 

Aşa au purces la drum mezina, Ali, şi mezinul bogătaşului. Au mers ei o bună bucată de vreme, 
poposind când ca să culeagă lalele şi zambile, după dorinţa fetei, când ca să bea cafele şi tutun, 
după dorinţa flăcăului, până ce li s-a întins dinainte o apă mare şi înfricoşător de tulburată. Ca să 
răzbească mai departe trebuiau să treacă pe malul celălalt, pe o punte îngustă şi tare şubredă. Şi-au 
strunit armăsarii amândoi tinerii, îmboldindu-i să păşească pe punte, dar caii numai ce s-au opintit 
deodată şi n-au mai vrut, doamne fereşte, să înainteze. Ce n-au încercat călăreții noştri! I-au 
îmbărbătat cu vorba, i-au atins cu biciul, au încercat să-i mâne ţinându-i de căpăstru, dar în zadar. 
Niciunul din cai nu s-a urnit din loc. 

— N-avem încotro, Ali, a spus atunci flăcăul. De mers mai departe, nu mai putem merge. 
Trebuie să ne întoarcem acasă, că până la seraiul Beiului avem de străbătut drum lung şi greu, iar 
numai cu piciorul nu vom putea ajunge niciodată... 

— Poate că ai dreptate, răspunse mezina. Tu ia-o înainte, că te ajung şi eu din urmă. 

Flăcăul îşi şi înturnă armăsarul şi se depărtă agale, răsucindu-şi tacticos o țigară. 

În acest răstimp, ce se gândeşte fata? „I se năluceşte ceva calului ăstuia al meu, de nu vrea el cu 
niciun chip să pună piciorul pe punte. Ia să-l leg eu la ochi şi să mai încerc o dată înainte de a mă 
întoarce!” 

Îşi scoate iute brâul ce-i încingea mijlocelul şi îl legă la ochii armăsarului. Apoi îi dă un bici uşor 
şi calul trece puntea în galop. Ajunsă pe malul celălalt, îl dezleagă la ochi şi aşteaptă. 

Flăcăul, când şi-a isprăvit de fumat ţigara, se uită înapoi, să vadă ce-i cu Ali de nu mai vine. 
Când colo, de partea cealaltă a apei, făcându-i semn cu mâna, a chemare, cine era? Ali. Se întoarce 
înciudat flăcăul, dă iarăşi să treacă puntea, dar calul lui nechează năprasnic, şi, trăgându-se înapoi, 
ca speriat, se ridică în două picioare, mai-mai să-şi răstoarne călărețul. Înfuriat, acesta îl loveşte cu 
gârbaciul, dar calul nu dă semne de ascultare. Şi atât de necruţător îl biciuieşte flăcăul, atâta îl 
biciuieşte, încât bietul animal se prăvăleşte în genunchi şi-apoi se lungeşte pe malul apei fără 
suflare. Mânios foarte, flăcăul se ridică de pe pământ, ia şaua, o saltă la spinare şi aşa, împovărat şi 
ruşinat, se întoarce la ai săi... 

Iar fata, aşa-zisul Ali, merge şi merge călare, mereu înainte, fără niciun popas. Sub seară, numai 
ce îi mijeşte dinaintea ochilor silueta câtorva căsuțe. 

— Du! Voinicule! îşi îndeamnă ea calul ostenit. Să ne grăbim să ajungem acolo mai înainte de a 
se întuneca de-a binelea. O să găsim noi vreun locşor unde să ne odihnim peste noapte! 

Când intră în cătun, pe uliţă nu se vedea țipenie de om, în afara unei bătrâne care, ghemuită în 


pragul unei colibe, şedea pierdută în gândurile ei. 

— Seară bună, bunicuţo, îi grăi fata, oprind calul. Sunt un biet drumeţ istovit de drum, fără alt 
adăpost decât patul primitor al pământului. Pot să mân şi eu, nopticica asta, în căsuţa dumitale? 

— Cu toată inima, flăcăule! se învoi pe dată bătrâna, căreia i se urâse foarte de singurătate, căci 
se afla de multă vreme fără nimenea pe lume. 

Şi ceasuri în şir, gazdă şi oaspete, au tot tors firul fără de sfârşit al vorbei. Şi aşa fata i-a 
mărturisit bătrânei că a pornit în lume ca să ia mărul de aur de la fiul Beiului. 

— Nu-i lucru uşor, a clătinat din cap bătrâna. E cale lungă şi grea până la seraiul Beiului. Eu însă 
vreau să te ajut pe tine. Ţine maiaua asta. După ce are să-ţi iasă înainte o mare nesfârşită, tu ia 
îndată jumătate din maia şi arunc-o în mare. S-or despica în două apele, lăsând între ele o potecă, pe 
unde să poți trece. Aşa ai să ajungi la saraiul Beiului. Dar fii cu băgare de seamă, să nu care cumva 
să rătăceşti cealaltă jumătate de maia, că fără de ea nu-ţi va fi cu putință întoarcerea. Şi tot ca să-ţi 
netezesc ție drumul, am să-ţi dau, drept însoțitor nedespărţit de tine, pe Lăţosul, credinciosul meu 
câine. E năzdrăvan, Lăţosul, şi o să-ți prindă şi el tare bine. 

A doua zi, dis-de-dimineaţă, Ali încălecă şi porni mai departe, petrecut de binecuvântările 
bătrânei şi întovărăşit de Lăţosul. 

Merse ea şi merse, bătu drumuri umblate şi neumblate, până ce i se aşternu dinainte o mare 
necuprinsă. Îndată a scos din sân maiaua, a împărțit-o în două şi a aruncat o jumătate în mare. Şi pe 
loc apele s-au despicat şi fata a trecut, cu cal şi cu câine cu tot, pe o potecă bătătorită între ape. Cum 
s-a aflat pe malul celălalt, apele s-au unit iarăşi, de parcă nicicând nu fuseseră despărțite. 

Abia şi-a ridicat fata privirile, ca să se uite încotro s-o apuce, că s-a şi pomenit dinaintea unui 
sarai cu ziduri înalte şi semeţe, durate din piatră albă. În faţa lui, pe o fâşie îngustă de uscat, se 
preumbla agale un tânăr. 

— Bine te-am găsit, străine, îi vorbi călărețul. 

— Bine-ai venit, drumeţe, îi răspunse tânărul, cu o tresărire, smuls din gândurile lui pe 
neaşteptate de glasul blând al lui Ali. Parc-ai fi răsărit din ape de nu te-am văzut şi nu te-am auzit 
apropiindu-te. 

— Poate că-i chiar aşa, zâmbi drumeţul. Vrei oare să-mi spui, străine, dacă saraiul ăsta este 
cumva cel al Beiului? 

— AI lui este, întări tânărul. Iar eu sunt fiul Beiului. Dar tu cine eşti? 

— Sunt Ali. De departe, de foarte departe am auzit de faima saraiului vostru şi m-am încumetat 
să iau pieptiş drum lung şi anevoios numai ca să îl văd. 

— Vino cu mine, oaspete drag! se însufleți tânărul. N-are să-ţi pară rău de truda ta! Am să-ți arăt 
eu însumi toate comorile vechi şi străvechi ale saraiului nostru! 

Lăsându-şi musafirul într-o cămară cu vederea spre marea cea albastră şi mişcătoare, fiul Beiului 
alergă la maica sa într-un suflet: 

— Mamă, m-am trezit la porțile saraiului, ca răsărit din apele mării, cu un flăcău mlădiu ca 
creanga, cu priviri galeşe, cu surâs dulce şi glas blajin de fată. L-am poftit să ne fie oaspete, căci, nu 
ştiu de ce, măicuţă, de cum l-am văzut, m-a cuprins o înfiorare ciudată. Un glas lăuntric îmi şopteşte 
că alături de mine se află nu un flăcău, ci o prea frumoasă fată îmbrăcată în straie bărbăteşti. Ajută- 
mă, mamă, să-mi dau seama dacă mă înşel sau nu. 

— Nimic mai lesne, fiule. Seara, înainte de a se culca musafirul nostru, presară-i sub cearceaf 
câteva petale de trandafir. Trupul de fată e mai fierbinte noaptea decât cel de băiat. De e fată şi nu 
flăcău oaspetele nostru, petalele or păli până dimineaţa. Aşa vom şti fără greş adevărul. 

Lăţosul, care-l însoţise pe fiul Beiului, auzi totul şi, îndată ce rămase singur cu fata, îi povesti 
cum stau lucrurile. Căci, pasămite, el nu numai că înțelegea prea bine graiul omenesc, dar, când 
voia, putea chiar să şi vorbească, întocmai ca oamenii. 

Seara, fiul Beiului şi oaspetele său cinară împreună, ca doi prieteni. După ce jucară şah, gazda 
spuse: 

— Eşti, pesemne, ostenit de drum, oaspete drag! Te conduc eu însumi la iatacul tău, spre a mă 


încredința cu propriii mei ochi dacă slujitoarele noastre ți l-au pregătit cum se cuvine. 

Şi prefăcându-se a cerceta el însuşi, grijuliu, aşternuturile, fiul Beiului strecură sub cearceaf 
petalele unui trandafir, pe care şi-l pusese dinainte în buzunar. 

— Să ai parte de o noapte tihnită, cu somn binefăcător, oaspete drag! 

— La fel şi ţie îţi urez, gazdă preaiubită! 

Rămasă singură, mezina s-a aşezat între perini în fața ferestrelor cu vederea spre mare şi până 
dimineaţa nu s-a mişcat de acolo. În zori, s-a ridicat, a răvăşit niţeluş aşternutul, ca şi cum ar fi fost 
culcată în el peste noapte, s-a îmbrăcat şi a adăstat ceasul când să poată cobori la masă. 

Îndată ce s-a luminat de ziuă, fiul Beiului a şi bătut la uşa iatacului, nerăbdător. Văzându-şi 
oaspetele gata îmbrăcat, a poruncit roabelor să strângă aşternutul şi să înceapă a dereteca cu grijă 
încăperea. 

Când îşi reîntâlni mama, era şi mai îngândurat, şi mai nedumerit fiul Beiului. 

— Mamă, mamă dragă, cu fiecare clipă mă simt tot mai legat de musafirul nostru. O voce 
lăuntrică îmi şopteşte mereu şi mereu că este fată şi nu băiat. Trebuie neapărat să ştiu adevărul, 
măicuţă. Căci, de e fată, voi să mă însoțesc cu ea pe vecie! 

— Nu te necăji, fiule! îl linişti mama. la-ţi oaspetele şi plimbă-l prin bazar, pe la neguţătorii de 
giuvaeruri. De e fată, cu greu ai s-o mai poți dezlipi din fața nestematelor. O să vrea să-şi ia cât mai 
multe podoabe. Dar, ca să fii şi mai sigur, pe drum, găseşte un prilej şi loveşte-ţi musafirul o dată, 
zdravăn, cu cotul. De e fată, durerea o să-i umezească ochii, de e bărbat, o să îndure lovitura fără a 
clipi. 

Şi iarăşi Lăţosul, care îl urmărea pe fiul Beiului ca o umbră, cum auzi cele puse la cale, se dădu 
pe lângă mezină şi îi şopti totul. 

În drum spre bazar, când vizitiul a fost silit să strunească pe neaşteptate fugarii, fiul Beiului, ca 
din întâmplare, şi-a lovit oaspetele peste obraz cu cotul. De tăria loviturii, unul din dinții din faţă ai 
lui Ali căzu. 

— Oh, n-am vrut, iartă-mă! se rugă fiul Beiului. 

— Nu-i nimica! S-a întâmplat şi gata! răspunse nepăsător mezina şi scoțând din buzunar o perlă, 
o înfipse în locul sângerând al dintelui. 

Ajunşi în faţa giuvaergeriilor, unde mormane de pietre preţioase îşi aruncau văpăile printre 
ochiuri de aur scânteietor, ca nişte mici sori răsăriți de pretutindeni, îmbiind trecătorii, Ali se 
întoarse spre gazdă şi îi grăi, mirat: 

— Ce căutăm noi aicea, printre atâtea găteli muiereşti, preaiubită gazdă?! Venind spre saraiul 
vostru, mi-am rătăcit pe undeva hangerul. Hai mai bine să dăm o raită pe la neguțătorii de hangere, 
cuțite şi iatagane, ca să-mi aleg ceva vrednic de mine! 

Uluit mai era fiul Beiului! Toate încercările dovediseră fără putere de tăgadă că Ali ar fi băiat. Şi 
totuşi, inima îi spunea întruna că nu este aşa. 

— Mamă, se plânse el, în pofida a tot ce ne-au arătat încercările tale, oaspetele nostru mi-e tot 
mai aproape de suflet, ca o fată dragă. Spune-mi, mamă, nu mai ştii niciun şiretlic care să ne 
încredințeze dacă Ali e fată sau băiat? 

— Un singur mijloc ar mai exista, fiule. Dacă şi el dă greş, nu mai am ce face. Ispiteşte-ţi 
oaspetele la o baie, în hamam, şi atuncea, totul se va limpezi de la sine. 

A doua zi de dimineaţa, din vorbă în vorbă, fiul Beiului zise: 

— Ia spune-mi, Ali, n-ai vrea să vii cu mine la hamam? Tare-aş mai avea chef de o baie şi bine- 
ar fi dacă ai veni cu mine. 

— Chiar asta aveam şi eu de gând să te rog, gazdă preaiubită, răspunse mezina, pe care Lăţosul o 
şi înştiinţase de gândurile mamei. Am străbătut atâta cale până aici, la voi, şi pulberea drumurilor nu 
m-a cruțat defel. 

— Să ne grăbim aşadar spre hamam! lute să ni se înşeueze caii! porunci către slujitori fiul 
Beiului şi porniră pe dată, călări, spre hamam, baia de aburi, însoțiți de Lăţosul care le alerga în 
urmă. 


La hamam, băieşii şi băieşiţele le ieşiră înainte, poftindu-i într-o încăpere anume pregătită pentru 
familia Beiului, stăpân atotputernic al acelor meleaguri. 

Pe când fiul Beiului îşi lepăda grabnic vestmintele, Ali se prefăcea a nu izbuti nici măcar să-şi 
scoată ilicul. 

— Croitorul meu ar fi bun de biciuit în piața publică! se arăta el înciudat. Aşa de strâmte mi-a 
făcut butonierele astea, că abia-abia am fost în stare să mă deschei la doi nasturi, în timp ce tu, iată- 
te gata de baie. N-are rost să mă aştepţi. Du-te în sala cea mare, că vin şi eu îndată. 

În timp ce fiul Beiului se afla laolaltă cu alţi bărbaţi, în sala cea mare, mezina a scos iute din 
buzunarul caftanului mărul de aur, punând în locul lui un răvaş. Apoi s-a strecurat pe nesimţite afară 
din hamam, s-a aburcat pe cal, l-a săltat în şa şi pe Lăţosul şi dusă a fost. 

La malul mării, aruncă la repezeală restul din maiaua dată de bătrână şi apele mişcătoare s-au 
despicat, încremenind pentru o clipă, de i-au lăsat liberă trecerea, după care s-au unit din nou. Şi, 
după ceasuri şi ceasuri de gonit călare, fără contenire, fata ajunse la cătunul unde o întâlnise pe 
bătrâna ce o ajutase atâta. Rămase o noapte la ea, povestindu-i cu de-amănuntul toate prin câte 
trecuse, îi mulțămi din inimă pentru binele făcut, şi dimineaţa o porni singură spre casă. 

Vestea întoarcerii ei a umblat ca o nălucă prin tot satul. S-au strâns oamenii cu toții în faţa 
locului de judecată, aşteptând acolo sosirea cadiului, a fetei şi a celor doi împricinați — tatăl celor 
şase fete şi tatăl celor şase feciori. 

Urcată în şa pe armăsarul în spume, mezina scoase din sân mărul de aur şi îl arătă mulţimii. 
Părea că toate razele soarelui s-au potopit asupra lui, smulgându-i străluciri ce ardeau privirile, 
orbindu-le pentru o clipă. A izbucnit norodul în urale, cerând apoi cadiului să facă dreptate. Şi 
acesta o făcu, dând tatălui celor şase fete toate bunurile ce i se cuveneau în urma prinsorii cu tatăl 
celor şase feciori. Astfel, bunătatea şi tihna se cuibări în casa până nu de mult destul de urgisită a 
mezinei şi a surorilor ei. 

În tot răstimpul acesta, ce se petrecuse oare cu fiul Beiului? Aşteptă el în sală ivirea lui Ali, 
aşteptă, până ce căzu la bănuială. Atunci purcese să-l caute pe Ali prin tot hamamul. Întrebă de el pe 
toate băieşițele şi pe toții băieşii, dar nimeni nu-i putu spune o vorbă despre Ali. Parcă intrase în 
pământ. Pălit de gândul că a fost păcălit, fiul Beiului dădu să se îmbrace la repezeală, să poată lua 
urma fugarului. Atunci băgă de seamă că mărul de aur nu se mai află în buzunarul caftanului său. 
Scotoci înfrigurat prin buzunar şi găsi răvaşul aşa-zisului Ali: 

„Ali de mi s-a spus, n-a fost adevărat; 

Vara-am venit şi-n toamnă am plecat; 

Fecioară în sărai am poposit şi tot fecioară în satul meu m-am înturnat...” 

Şi mâniat, şi ruşinat, şi încă, lovit de dor după fata pe care-o îndrăgise, fiul Beiului alergă într-un 
suflet la mama sa, cu răvaşul în mână. Se sfătuiră amândoi îndelung cum să facă pentru a o găsi pe 
fată şi a o lua de soție. Fu chemată în grabă Geadi, bătrâna vrăjitoare a toate făcătoare şi 
desfăcătoare. Aceasta, când află cum stau lucrurile, luă de la marginea havuzului din grădina 
saraiului două turturele fermecate, şi cu câte una în fiecare mână, încălecă pe chiup şi vâjjj! 
despicând văzduhul, ajunse cât ai clipi în satul fetei, chiar în faţa casei acesteia, tocmai când cele 
cinci surori mai mari tocmai se pregăteau să iasă pe uliţă. 

— Vai, bunicuţo dragă, ce turturele frumoase ai! spuseră ele într-un glas. N-ai vrea să ni le vinzi 
nouă, să ne înfrumusețeze grădina? Că bani avem de-acuma berechet! 

— Nuss de vânzare, fetele mele, răspunse bătrâna vrăjitoare. Le dăruiesc de bunăvoie aceleia al 
cărei râs mă va bucura cel mai mult! 

Se apucară să râdă, ca la poruncă, toate cele cinci fete. Dar ochiul ager al vrăjitoarei băgă îndată 
de seamă că niciuna dintre ele nu are în loc de dinte o perlă. La hohotele lor dezlănțuite se trezi şi 
mezina, încă istovită foarte de drumul lung pe care abia îl străbătuse. Cobori iute la poartă, să vadă 
ce le veseleşte într-atâta pe surorile ei. Aici dădu cu ochii de Geadi cu cele două turturele. 

— Ce turturele frumoase! spuse şi ea. Şi chipul frumos i se înnoură: Seamănă leit cu turturelele 
din grădina Beiului. Mi-ar place să le am lângă mine, când mă împresoară dragi aduceri aminte. Le 


ai de vânzare, bunicuţo? 

— Nu-s de vânzare, fata mea. Dacă râsul tău o să-mi meargă la inimă, ţi le dăruiesc ție! 

— Cum aşa?! râse neprefăcut mezina. 

Dar vrăjitoarea, zărindu-i îndată perla din gură, îi grăi: 

— la-le, ale tale să fie turturelele, fata mea. Dar de vrei să nu le pierzi, aibi grijă, frumoaso: să nu 
le saturi pe amândouă deodată, ci numai cu rândul. Altminteri, au să te părăsească! 

Şi plecă vrăjitoarea. 

Seara, mezina dădu de mâncare numai uneia dintre turturele. Noaptea, turturica sătulă vorbi către 
cealaltă: 

— Haide să fugim acasă, la saraiul Beiului nostru, surioară. 

— Cum să zbor atâta cale dacă sunt nehrănită? Tu ai izbuti să ajungi, dar eu aş pieri pe drum. 

Aşa rămaseră mai departe, în casa mezinei, amândouă turturelele fermecate. 

Patruzeci de zile încheiate, mezina ţinu cu străşnicie cele spuse ei de Geadi: Nu sătură, doamne 
fereşte, pe amândouă turturelele deodată. În cea de a patruzeci şi una seară, ce s-a petrecut cu ea, nu 
ştiu, ori că se luă cu alte lucruri şi uită de spusele bătrânei, ori că turturelele i-au părut suferinde, ori 
că îşi zise că s-au deprins cu ea într-atâta încât nu ar mai părăsi-o, de ce de nece, le dădu de mâncare 
la amândouă păsările deodată. 

Pe la miezul nopţii, când toți ai casei dormeau duşi, turturelele au intrat uşurel în iatacul mezinei 
şi prinzând fiecare cu ciocul de câte un capăt al aşternutului acesteia, s-au înălţat în văzduh pornind 
drept spre saraiul Beiului. La poarta dinspre mare adăsta însuşi fiul Beiului care, de la plecarea 
fetei, aținea ochii numai în zare, doar-doar o vedea cu o clipă mai devreme pe cea care-i încălzise 
într-atâta inima. ŞI turturelele fermecate alunecară lin spre pământ, lăsând dulcea povară în braţele 
larg deschise ale tânărului. Acesta o purtă cu grijă pe mezină până în iatacul ei de altădată, unde o 
lăsă uşurel pe pat, să doarmă tihnit mai departe. 

Spre dimineaţă, turturelele din grădină începură să-şi îngâne cântările. 

— Oh, murmură încă somnoroasă mezina, cum gânguresc turturelele mele, aidoma celor din 
grădina Beiului pe al cărui fiu l-am amăgit împotriva vrerii mele... 

Şi fiul Beiului, care-i veghease somnul, o îmbie în şoaptă: 

— [a deschide-ți ochii şi vezi unde te afli, frumoasa mea? 

Când îl zări pe fiul Beiului surâzător, alături, mezina nu ştiu ce să creadă. El îşi întinse dornic 
braţele către ea şi o întrebă cu duioşie: 

— Vrei să-mi fii mireasă, unită cu mine pe vecie, la bine şi la rău? 

Şi cum mezina îi răspunse printr-un surâs scăldat în fericire, nuntirea lor se săvârşi chiar în acea 
zi. Şi patruzeci de zile şi patruzeci de nopți inu petrecerea la care se înveseli tot norodul din sarai. 
Ba sosiră valuri-valuri de oaspeţi din cele mai mari depărtări, dornici să-şi însenineze şi ei sufletele 
din preaplina bucurie a celor doi tineri. 

Aceştia au trăit în dragoste şi înțelegere vreme îndelungată. Şi mai trăiesc încă şi astăzi în inimile 
noastre, prin povestea lor, la fel de proaspătă şi de vie, ca atunci când s-a desfăşurat aievea... 


Keloglan şi fratele său 
poveste turcă 


A fost odată ca niciodată. Pe când robi ai lui Alah erau mulți, iar a vorbi mult şi a mânca mult se 
socotea a fi un păcat, trăia o femeie bătrână care avea doi feciori. Numele unuia era Hasan şi al 
celuilalt Keloglan, pentru că era pleşuv. 

Într-una din zile, bătrâna îi chemă la ea pe băieţi şi le spuse: 


— Eu, de-acuma, am îmbătrânit, dragii mamei. Povara anilor mă apasă tare greu. Pasul mi s-a 
scurtat, iar de muncit, nu mai sunt în stare. Plecaţi amândoi în lume, căutați-vă de lucru, zbateţi-vă, 
agonisiți şi vă înturnaţi acasă, căci e rândul vostru acum ca să mă ocrotiţi. 

Le puse la fiecare, într-o boccea, drept merinde de drum câte o pâine neagră şi un boț de brânză, 
şi, luându-și rămas bun din pragul casei, îi petrecu cu ochii până pieriră pe drumul de ţară... 

Colindară mult şi bine cei doi fraţi, străbătură văi şi munţi, fără să țină socoteală zilelor, de-s 
multe ori puţine. Aşa ajunseră într-un târguşor. Bătură din poartă în poartă, în căutare de lucru. Până 
la urmă, un om îi opri la el, ca ciobani la capre. 

A doua zi, dis-de-dimineaţă, Keloglan şi Hasan, fratele său mai mare, îşi luară traistele cu 
merinde, bâtele şi cojoacele miţoase şi porniră cu turma la păscut. Când ajunseră într-un loc cu 
iarbă îmbelşugată, lăsară caprele să pască în voie. Cum pe Hasan îl îmbia un somn bun pe iarba 
mătăsoasă, la umbră, dar nici nu voia să păţească cine ştie ce caprele, îl sperie pe mezin: 

— Vai de mine şi de mine, Keloglan, flăcăule! Să nu care cumva să te-mpingă inima să te uiţi în 
sus! în văzduh sunt atât de multe muşte, c-au să-ți intre-n ochi şi-ai să-ți pierzi vederea! 

Încredinţat că Keloglan n-o să piardă din ochi turma privind numai înaintea lui, Hasan se trase 
sub un pom, se răsturnă pe-o rână şi adormi. 

Stătu cât stătu Keloglan urmărind cu privirile caprele, până ce i se uri. „Cât doarme frate-meu, ia 
să-mi fac eu mâna streaşină la ochi şi să mă uit nițeluş în sus, fie ce-o fi!” 

Zis şi făcut. Îşi ridică Keloglan capul şi ce văzu? în văzduh, nici urmă de muşte. În schimb, lângă 
pomul sub care se tolănise Hasan era un măr încărcat cu poame care mai de care mai îmbietoare. 
Cât ai clipi, Keloglan sări de la locul său şi se caţără pe crengi. Culegea mere, muşca o dată din ele 
şi le arunca jos. Unde nu mai ajungea să culeagă cu mâna, sărea pe crengi, scuturându-le până ce 
merele toate căzură ca o grindină la poalele pomului... 

— Păzea! striga Keloglan caprelor! Luaţi seama, să nu mâncaţi toate merele! Puneţi-mi şi mie 
deoparte niscaiva! 

Când se dădu jos din copac, mai să nu-i vină a crede lui Keloglan că ceea ce vedea era adevărat. 
Caprele făcuseră toate merele harcea-parcea şi-acum păşteau alene ceva mai departe. Una singură 
avea înfipt într-unul din coarne un măr. 

Aşa se înfurie Keloglan pe capre, aşa se înfurie... Chelia i se făcu roşie ca para focului. Scoase 
iute cuțitul de la brâu şi cât ai clipi înjunghie toate caprele care-i nesocotiseră cuvântul, în afară de 
cea care păstrase un măr în corn, chipurile pentru a i-l da lui... 

Apoi îl trezi pe Hasan şi îi arătă isprava. 

Acesta rămase încremenit: 

— Vai de mine şi de mine, ce-ai făcut, Keloglan? Cum o să mai dăm ochi cu stăpânul? Hai să 
fugim degrabă cât mai departe! 

Îşi săltară traistele pe umăr, îşi luară bâtele şi cojoacele miţoase şi fugiră de le sfârâiau călcâiele, 
nu alta. Străbătură văi şi munți tot gonind şi gonind, fără oprire, până ce, la gura unui râuleţ, dădură 
de o moară părăsită. Cum se lăsase înserarea şi alt adăpost mai bun nu părea să fie pe aproape, 
merseră acolo. 

A doua zi, în zori, tocmai se pregăteau să purceadă din nou la drum, când Keloglan dădu cu ochii 
de piatra morii: 

— [a te uită, frate-meu! De unde până unde a răsărit aici piatra de piuă a mamei! Noroc c-am 
văzut-o, ca s-o luăm cu noi şi să i-o ducem înapoi! 

Şi fără ca Hasan să aibă timp să zică o vorbă, Keloglan şi săltă la spinare ditai piatră de moară şi 
îndoit sub povara ei, o porni la drum, în urma lui Hasan. 

Merg ei ce merg, străbat văi şi munţi, şi, ba la pas, ba mai repejor, trec râuri şi drumuri... Şi, 
iarăşi se făcu seară fără ca, de data asta, să se afle prin preajmă alt loc de mas, afară de un platan 
uriaş. Neavând încotro, se hotărâră să se caţere în el ca să doarmă ocrotiţi de frunzişul des. 

Zis şi făcut. Hasan se cațără cât ai clipi în platan, dar Keloglan mai va. Încerca din răsputeri 
flăcăul să se salte în platan cu ditai piatra de moară în spinare, dar de urcat, nu izbutea să se urce. 


— Lasă jos piatra, şi dimineaţa, la plecare, o iei din nou cu tine! îi strigă Hasan. 

Dar Keloglan parcă nici nu-l auzea. Gemând şi tânguindu-se, se opintea din greu până ce, în 
sfârşit, izbuti să se caţăre şi el în copac, cu piatra de moară cu tot. 

Trecu o vreme. Se făcu noapte, o noapte aşa de întunecoasă că nu se vedea nici la doi paşi. 
Deodată, de undeva din apropiere răzbătură glasuri de om, în timp ce un fum gros se înălța drept 
spre ei, mai-mai să-i înăbușe. 

Dădură cei doi frați binişor frunzişul la o parte, ca să poată desluşi ce se petrece. La poalele 
copacului, patruzeci de tâlhari, unul mai voinic decât altul, ațâţaseră un foc năprasnic. Aşezaţi 
turceşte în jurul lui, cu mâncare şi băutură alături, deşertau pe pământ, dintr-o puzderii de pungi, 
grămezi de galbeni. Pasămite sub acest platan în care se suiseră cei doi frați pribegi îşi aveau locul 
de taină tâlhari. 

Mai de spaimă, mai de altceva, Keloglan şopteşte lui Hasan: 

— Ascultă, frate-meu, eu nu mă mai pot abţine! Trebuie neapărat să mă uşurez, că mor! 

Şi, fără ca Hasan să apuce să spună ceva, Keloglan îşi şi dădu drumul. 

Când simțiră picăturile, tâlharii, care zornăiau cu lăcomie galbenii, împărțindu-şi prada, începură 
să strige: 

— Daţi zor, fârtaţilor, că a început ploaia! 

Unul mai isteţ se uită în jur, dar, cum nu văzu nici urmă de ploaie, le spuse celorlalți: 

— Copacul ăsta-i sfânt, fraţilor! în el sălăşluieşte un duh care şi-a pogorât asupra noastră mana-i 
cerească! 

O clipă tâlharii îşi uitară de galbeni, pentru a se ruga, cu palmele deschise spre frunzişul 
platanului. Apoi se apucară iar de socotit. 

Nu trecu mult şi Keloglan iar îi şopti fratelui său mai mare: 

— Vai de mine şi de mine! Nu mai pot să mai ţin piatra de piuă a maică-mi. O las să cadă, n-am 
ce face... 

Şi fără ca fratele său să fi avut vreme să-l împiedice, Keloglan, din creştetul copacului, dădu 
drumul la ditai piatră. 

Aceasta se prăvăli la pământ ca un trăsnet, rupând, cu troznete cumplite, crengi întregi şi 
împrăştiind, cu foşnet năprasnic, frunzele... 

Într-o clipă tâlharii erau în picioare: 

— Vai nouă! țipau ei înspăimântați. Duhul copacului a aflat de blestemăţiile noastre şi vrea să ne 
piardă. Nu mană cerească, ci semnul pieirii a fost ploaia de adineaori. Să fugim, iute! 

Şi tâlharii, lăsând sub platan toată băutura, toată mâncarea şi toată prada cea bogată, se 
împrăştiară ca puii de potârniche. 

Hasan şi Keloglan îngheţaseră de spaimă, neîndrăznind să mai facă nicio mişcare. Aşa îi găsiră 
zorile. Încet, încet, odată cu lumina zilei, căpătară nițeluş curaj şi îndrăzniră să dea uşurel la o parte 
crengile şi să se uite în jos. Când văzură atâta bogăţie şi nici picior de tâlhari, nu le-a venit să 
creadă. Tot cu băgare de seamă, s-au înălțat mai sus, pe coama copacului, cuprinzând cu ochii 
depărtările. Când s-au încredinţat că nu se vede niciun tâlhar la pândă şi că nu-i ameninţă nicio 
primejdie, au coborât frumuşel din copac, s-au ospătat zdravăn, au încărcat, pe catârii tâlharilor care 
păşteau paşnic pe aproape, toate pungile cu galbeni şi, pe-aici ţi-e drumul! Acasă s-au mai oprit, şi- 
atât! 

Când i-a văzut teferi şi zâmbitori, bătrâna nu mai ştia ce să facă de bucurie. Aci îi îmbrățişa, aci 
lăcrima. Şi când a auzit şi cele petrecute şi a văzut şi grămezile de galbeni, se buimăci de-a binelea. 

De-atunci şi până azi, Keloglan şi Hasan, dimpreună cu bătrâna lor mamă, trăiesc în belşug şi în 
tihnă, fără ca neînţelegerea să le tulbure o clipă viața. Dorinţele lor s-au împlinit. Fie-ne dat şi nouă 
să cunoaştem această fericire! 


Keloglan cumpără „nimic” 


poveste turcă 


A fost odată ca niciodată. Pe când erau mulţi robi de-ai lui Alah pe pământul ăsta mare, iar a 
vorbi mult şi a mânca mult era socotit un păcat, trăia, laolaltă cu bătrâna sa mamă, un băiat chel, 
Keloglan. 

Într-o bună zi, bătrâna îi puse în palmă zece părăluţe şi îi spuse: 

— Haide, Keloglan, flăcăule chipeş, du-te până la băcănie, ia de zece parale „nimic” şi vino iute 
acasă! 

Pe-atunci, la sarea cea obişnuită, care se pune în bucate, i se spunea hic, adică „nimic”. 

Pentru a nu uita ce i-a spus mamă-sa, Keloglan mergea pe drum tot repetând: „nimic”, „nimic”. 
Ajunse astfel la ţărmul mării. Aici pescarii, care aruncaseră de cu noapte năvoadele, le trăgeau 
acuma, împreună, strigând la fiecare opintire: „Dă, doamne, dă, doamne!” Keloglan, mai la o parte, 
îi privea şi tot spunea, pentru sine: „Nimic, nimic!” Cum în năvoade, ca niciodată, nu se zbătea 
niciun peşte, oricât de mic, iar Keloglan, proțăpit prin preajmă, tot da înainte cu „nimic, nimic”, 
pescarii îşi pierdură cumpătul. Tăbărâră asupra lui Keloglan şi atâta îl ciomăgiră, atâta îl ciomăgiră 
urlând că le-a cobit, încât din biata tărtăcuţă cheală a băiatului zbură ceea ce îi spusese maică-sa. 

— Şi-acum, cinstiți pescari — grăi el printre lacrimi — eu ce să spun, cum să zic, învățați-mă 
voi, ca să-mi fie bine... 

— A şi ieşit unul, n-aveţi grijă, or să mai vină şi alţii, negreşit. Aşa trebuie să spui, şi o să-ți fie 
bine... 

Scăpat din mâinile lor, Keloglan porni pe drum, tot spunând întruna: „A şi ieşit unul, n-aveţi 
grijă, or să mai vină şi alții, negreşit... A şi ieşit unul, n-aveţi grijă, or să mai vină şi alții, 
negreşit...” 

Aşa se apropie de o casă unde, văzând îmbulzeală mare, se opri să vadă ce s-a întâmplat. Pe uşă 
tocmai se scotea tabut-ul, în timp ce el, de colo, repeta de zor: „A şi ieşit unul, n-aveţi grijă, or să 
mai vină şi alţii, negreşit... A şi ieşit unul, or să mai vină şi alţii, negreşit...” Aşa se înfuriară la 
auzul acestor vorbe bărbaţii care duceau mortul la groapă, aşa se înfuriară, că lăsară Jos tabut-ul şi 
prinseră să dea în Keloglan care unde nimerea. Printre vaiete şi suspine, Keloglan uită ceea ce îl 
învățaseră pescarii. Aşa că atunci când, în sfârşit, putu să se smulgă din mâinile lor, se rugă de 
oamenii care-l bătuseră: 

— Şi-acum, cinstiţi bei, eu ce să spun, cum să zic ca să fie bine? 

— Alah să-i hărăzească răposatului iertarea sa, iar celor rămaşi în viaţă, să le dea răbdare ca să 
îndure durerea... îi răspunse imamul. 

Porni Keloglan mai departe tot zicând în gura mare, ca să nu uite: „Alah să-i hărăzească 
răposatului iertarea sa, iar celor rămaşi în viață, să le dea răbdare ca să îndure durerea”... Aşa trecu 
pe lângă leşul unui câine care zăcea la margine de drum. Când auziră trecătorii vorbele lui 
Keloglan, se năpustiră asupra lui cu pumni şi cu ocări, strigând că lua în deşert numele lui Alah... 

Nedumerirea şi durerea îi şterseră din capul chel tot ceea ce îl învățase mai înainte imamul. 

Buimac, când să se despartă de ei, îi întrebă pe drumeții care-l bătuseră măr: 

— Şi-acum, cinstiți drumeţi, eu ce să spun, ce să zic ca să fie bine? 

— Să-ţi acoperi nasul cu palma şi să spui: „Pfui, ce duhoare! Pfui, ce duhoare 

Şi Keloglan merse mai departe pe drum, tot zicând, ca să nu uite: „Pfui, ce duhoare! Pfui, ce 
duhoare!” Aşa trecu pe lângă un cârd de femei care, cu boccele în mână, tocmai ieşeau din hamam. 
Când îl văzură pe Keloglan ţinându-se de nas şi mai ales când auziră ce zice, femeile, toate ca una, 
îşi lăsară într-o clipită pe pământ boccelele şi tăbărâră asupra băiatului, ba cu palme, ba cu pumni, 
ba cu ciupituri, de îl năuciră cu totul. 

— Şi-acum, cinstite tuşici şi surori mai mari, le grăi Keloglan când furia lor se potoli, eu ce să 
spun, ce să zic ca să fie bine? 

— Oh, ce frumos, ce bine, ce curat şi înmiresmat! Aşa trebuie să spui, îl învăţară ele răstit. 


1? 


Keloglan oftă şi plecă mai departe. Pe drum, de teamă ca nu cumva să se încurce şi iarăşi să fie 
burduşit de cine ştie cine, repeta de zor „Oh, ce frumos, ce bine, ce curat şi înmiresmat!” Aşa trecu 
pe lângă doi inşi care, în mijlocul drumului, se certau cu răcnete cumplite. Când îi auziră vorbele 
atât de nepotrivite, cei doi îşi uitară cearta şi tăbărâră asupra băiatului, ocărându-l că-şi bate joc de 
ei. Keloglan mâncă şi papara asta; văicărelile lui păreau acum mai degrabă un jalnic mieunat de 
pisică, într-atât era de stors şi de vlăguit de atâtea rânduri de bătăi. Când bătăuşii osteniră şi-l lăsară 
în pace, băiatul abia de izbuti să-i întrebe, printre suspine: 

— Şi-acum, cinstiţi bei, eu ce să spun, ce să zic ca să fie bine? 

— Nu faceți asta, frați ai mei întru credinţă! Lăsaţi-vă păgubaşi, binecredincioşi musulmani! 

Şi Keloglan plecă mai departe, tot repetând „Nu faceţi asta, fraţi ai mei întru credință! Lăsaţi-vă 
păgubaşi, binecredincioşi musulmani!” Aşa trecu pe drumul mare, unde doi câini se muşcau între ei 
ca zănatecii. Auzindu-i vorbele, trecătorii se năpustiră asupra lui, ocărându-l şi lovindu-l care mai 
de care pentru că îşi râdea de cele sfinte. 

Din nou buimac, fără altceva în tărtăcuţa-i cheală în afară de spaimă, Keloglan se tângui: 

— Şi-acum, cinstiţi bei, eu ce să spun, ce să zic ca să fie bine? 

— Ho! Huideo! Aşa trebuie să spui. 

Şi Keloglan merse mai departe, rostind fără răgaz: „Ho! Huideo! Ho! Huideo!” Aşa trecu prin 
dreptul unei dughene în care un papugiu cu ciracii lui făceau târlici, cusând cu sfoară cernită feţele 
de tălpi, după care îi prindeau de găicile de la spate şi de vârful ascuţit, trăgându-i cât mai tare, ca să 
întindă cusăturile şi să-i făţuiască. Când auziră huiduielile lui Keloglan, lăsară deoparte lucrul şi, ca 
la comandă, tăbărâră cu toții asupra băiatului. Când scăpă din mâinile lor, acesta suspină, năucit cu 
totul: 

— Şi-acum, cinstiţi bei, eu ce să spun, ce să zic ca să fie bine? 

— Trage, trage, lungeşte-le cât mai mult! 

Şi Keloglan plecă mai departe, tot repetând, ca să nu uite: „Trage, trage, lungeşte-le cât mai 
mult!” Aşa trecu el pe lângă un om care îşi dojenea aspru fiul, trăgându-l de urechi. Însufleţit de 
cuvintele lui Keloglan, pe care le luă drept îndemnuri, tatăl trase atât de tare de urechea fiului, încât 
rămase cu ea în mână. Plin de năduf, se aruncă asupra lui Keloglan, mai-mai să-l facă fărâme. Când, 
în sfârşit, se mai răcori şi îşi încetă loviturile, Keloglan bâigui: 

— Şi eu acum, cinstite bei, eu ce să spun, ce să zic, ca să fie bine? 

— Nimic! se răsti omul necăjit. 

Când auzi „nimic”, Keloglan se lumină. Îşi aminti, deodată, pentru ce plecase de acasă. Alergă la 
băcan, îl puse să-i cântărească de zece parale „nimic”, adică sare, şi tot într-o fugă se întoarse acasă. 
Aici maică-sa îl aştepta mânioasă: 

— Pe unde mi-ai zăbovit atâta, neghiobule? Pe unde mi-ai umblat, zănatecule, de-ai ajuns în 
halul ăsta? 

Şi, după ce îl bătu şi ea zdravăn, îl mai puse şi la colț, drept pedeapsă. 

Vremea din poveste a trecut, s-au tot perindat de-atunci alți şi alți oameni, dar isprăvile lui 
Keloglan au stăruit până azi în amintirea tuturor... 

Din cer căzură trei mere: unul e-al meu, unul e-al celui care povesteşte, iar ultimul va sta la 
mine, în păstrare, pentru urmaşii lui Keloglan, dacă ei vor mai fi vreodată... 


Nerecunoscător e omul... 
poveste turcă 


A fost odată ca niciodată... A fost odată un om de neam. Pe lângă avuţii nenumărate, mai fusese 
înzestrat de Alah şi cu un suflet de aur: conacul său era deschis oricui. Oricine poposea la el, găsea 
miluire... 


Dar, de la o vreme, omul ăsta bun şi milos a fost atins de o boală neîndurătoare. Atunci şi-a 
pierdut încrederea în bine. Când a simţit aripa morții, şi-a chemat lângă el pe singurul său fiu şi i-a 
glăsuit aşa: 

— Eu mă duc, fiule. Te părăsesc. Dar ține minte sfatul meu: fă bine tuturor creaturilor de pe 
pământ şi din văzduh, numai omului nu. 

Şi după ce a repetat de trei ori povaţa sa, şi fiul i-a făgăduit de trei ori ascultare, omul a închis 
ochii şi şi-a dat sfârşitul. 

Băiatul l-a jelit din suflet, că-şi iubea părintele. După ce l-a îngropat după datina musulmană, s-a 
trezit în fruntea negoţului început de tatăl său. Aşa s-a făcut că într-o zi şi-a încărcat calul cu mărfuri 
într-ales şi, împreună cu un slujitor credincios, a purces la drum lung. 

Tot umblând ei singuratici, pe poteci pustii, văd o pisică pândind un şarpe. Încolţit, acesta 
încearcă să scape strecurându-se printr-o gaură în pământ, dar gheara pisicii îl ajunge din urmă. 
Degeaba se zbate şarpele, că pisica nu-l slăbeşte. Iute neguţătorul se dă jos de pe cal şi atinge cu 
vârful biciului pisica. Luată pe neaşteptate, aceasta fuge şi astfel şarpele izbuteşte să se izbăvească, 
intrând în casa-i de sub pământ. 

Tânărul se urcă iar pe cal şi merge mai departe. După un timp, când să treacă pe sub un copac 
umbros, aude în frunzişul des un clempănit. Ridică ochii şi, printre crengi, vede un cuib de barză cu 
câțiva pui neajutoraţi în el. Ei clempăneau aşa, din pliscurile lor lungi, a groază, căci simțeau 
apropierea unei mari primejdii: un şarpe aluneca pe crengi, venind drept spre ei... Numaidecât 
tânărul se ridică în scară şi, cu biciul, goneşte şarpele, înlăturând primejdia de moarte. Adusă în 
goană de clempănitul puilor, barza-mamă urmărise cu sufletul la gură cele întâmplate, dar nu apucă 
să-i mulțumească flăcăului pentru fapta lui de bine, că acesta se şi depărtase, văzându-şi mai departe 
de drum. 

Mai merg ce merg neguțătorul şi slujitorul său şi ajung într-o ţară străină. Pe o arie, nişte copii se 
joacă năpăstuind un băiețel. Unul îi trage o palmă, altul îi dă un picior, unul îl îmbrânceşte, altul îl 
trânteşte jos... Şi băiatul rabdă, că n-are încotro: e singur împotriva tuturor. „Mi-a zis el taica să nu 
fac bine omului, dar parcă nu mă lasă inima... Prea e încolţit băiatul...”. Descalecă şi se apropie de 
copiii care, cum îl văd, o iau la fugă, uitându-şi de băiat. 

— Pentru ce te bat, fiule? îl întreabă el milos, ajutându-i să se ridice din colb. N-are cine să te 
apere? 

— N-am nici tată, nici mamă. N-am pe nimeni pe lume. 

Iar îi dă târcoale povaţa tatălui său, dar o alungă: 

— la spune-mi, copile, dacă te-aş face feciorul meu, ai veni cu mine?! 

— Aş veni. 

Tânărul saltă băiatul în şa, încalecă apoi şi el şi aşa porneşte mai departe. Ajunge la un han şi, 
după ce se odihnesc tustrei, grăieşte către slujitorul său: 

— Du-te acasă cu băiatul şi spune-i nevestei mele că am hotărât să facem din el fiul nostru. Eu 
mai rămân ca să-mi închei socotelile pentru care am străbătut atâta cale şi pe urmă mă întorn acasă. 

Zis şi făcut. Nu trece mult timp şi tânărul neguțător grăbeşte spre casă. Cum ajunge, dă băiatul la 
şcoală, să înveţe carte, ca să şi-l poată face mâna lui dreaptă. Dar, ca şi tatăl său, ţine neclintit 
obiceiul ca, oricând, conacul să-i fie deschis, gata să primească pe orice drumet. Şi se întâmpla un 
lucru tare ciudat. La masa întinsă, seară de seară, pentru orice pribeag doritor de adăpost, un şarpe 
se strecura şi lăsa o liră de aur, iar o barză aducea în cioc o găină friptă şi o aşeza în mijlocul 
mesei... 

Tare-ar fi vrut copilul de suflet, acum flăcău, să pătrundă taina asta. „De unde până unde lira de 
aur şi găina friptă? Te pomeneşti că taică-meu o fi vreun vrăjitor şi eu habar n-am! Cine ştie cu ce 
duhuri necurate umblă şi ce zile mă mai aşteaptă! Mai bine să-i fac de petrecanie şi să-mi rămână 
mie averea lui.” Toată ziua, ba şi noaptea, numai la asta se gândea: ce să facă, ce să dreagă ca să-l 
înlăture pentru totdeauna pe neguţător. Până la urmă ticlui către padişah o scrisoare care glăsuia aşa: 


„Preaînălțate, taică-meu e-un negustor vestit. Are avere multă dar şi ambiţii mari. Conacul îi e 
deschis oricând, pentru orice calic. Şi asta pentru ce? Din bunătate? Da' de unde! Nutreşte gânduri 
ascunse tatăl meu: să i se ducă vestea de bun şi de bogat, ca să ajungă el în fruntea țării, în locul 
luminăţiei tale...” 

Citeşte padişahul scrisoarea şi adună degrabă divanul, să se sfătuiască. 

— Ar trebui ca numaidecât să-i venim de hac ticălosului care râvneşte la puterea mea! le spune 
el, tulburat, sfetnicilor. 

— Slăvite, grăieşte atunci unul din viziri, poate că n-ar fi rău să ne încredințăm dacă scrisoarea 
glăsuieşte sau nu adevărat. Să mergem amândoi la neguţător, ca nişte bieți pribegi fără adăpost. El o 
să ne primească în conac şi aşa o să putem dibui ce gânduri nutreşte cu adevărat. 

— Bine chibzuit! spune padişahul. 

Îmbracă amândoi straie roase şi albite de vreme şi ajung la conacul neguțătorului. Bat la poartă şi 
le deschide chiar fiul cel de suflet. 

— Suntem istoviţi de drum. Nu s-ar putea să găsim aici vreun locşor ca să ne odihnim peste 
noapte? 

— Să-l întreb pe taica, spune flăcăul. 

Cum aude de călători, neguțătorul le iese el însuşi în întâmpinare. Îi pofteşte înăuntru şi 
porunceşte să li se aducă apă să se spele, şerbeturi să se răcorească şi cafele să le mai alunge din 
oboseală. Apoi îi chemă pe cei doi la masa de cină, în odaia de oaspeți. Se face miezul nopţii. 
Atunci un şarpe unduieşte spre masă şi lasă pe ea o liră de aur; nu trece mult şi se aude un fâlfâit de 
aripi: o barză intră prin fereastra deschisă şi lasă în mijlocul mesei o găină friptă. Padişahul şi 
vizirul sunt numai ochi. 

„Bucatele sunt pe sfârşite. Oaspeți şi gazde îşi spală faţa şi mâinile în ligheane de aur cu apă din 
ibrice de argint. Apoi se aduc iar cafele şi oamenii mai rămân niţeluş să stea de vorbă. 
Neguţătorului, care avea o bănuială că, după purtarea lor, oaspeții sunt oameni de soi, i se dezleagă 
limba şi începe să-şi depene o parte din viaţă: 

— De bună seamă, străinilor, că vă veți fi mirat că o jivină ca şarpele pune o liră de aur pe masa 
mea, iar o zburătoare îmi aduce în plisc o găină gata rumenită. Şi asta se petrece noapte de noapte, 
fără nicio sminteală... Am să vă spun istoria acestor puţin obişnuite fapte, dragii mei. Ascultaţi. Am 
avut un tată bun ca pâinea cea caldă. Zi şi noapte casa asta, care era a lui, sta deschisă oricui, drept 
mulțumire soartei care-i hărăzise o îmbelşugare mai mare decât altora. Pe patul morţii, după o 
suferință cumplită, m-a chemat la el şi m-a jurat să fac bine oricărei creaturi din ceruri şi de pe 
pământ, numai omului nu. După ce s-a stins din viață taica, toate treburile lui au trecut asupra mea. 
Odată, pe când colindam drumurile pentru negustoria mea, am văzut cum un şarpe era gata-gata să 
fie înhăţat de o pisică ce-l pândea, şi i-am scăpat viaţa; am mai văzut cum un şarpe se pregătea să 
înşface nişte bieţi pui de barză, care n-aveau cum să se apere, şi i-am scăpat şi pe ei de la moarte 
sigură. lată, şarpele pe care l-aţi văzut este acela care-mi aduce, drept răsplată, un galben în fiece 
noapte, iar barza care-mi dăruieşte noapte de noapte o găină nu este alta decât mama puişorilor de 
care v-am pomenit. Am mai mers un pic şi am văzut un biet micuţ — de astă dată pui de om — pe 
care-l batjocoreau şi îl băteau alți copii. L-am scăpat din mâinile lor şi am făcut din el fiul meu — el 
este, iată, flăcăul pe care l-aţi văzut în casa mea şi la masa mea: nu mi-a înşelat aşteptările, căci e 
mai apropiat mie decât un fiu adevărat. 

— [a spune-mi gazdă dragă, pot îndrăzni să-ţi mai cer ceva? întrebă padişahul. 

— Da' se poate, drumeţule, să te sfieşti de mine? Spune, despre ce e vorba? 

— Când am venit încoace am găsit o scrisoare. Noi nu ştim carte ca s-o putem citi. Vrei să ne-o 
citeşti şi să aflăm ce stă scris în ea? Poate că ea ne-o fi norocul, cine ştie! 

Ia neguţătorul scrisoarea şi o citeşte. Plin de tulburare se aruncă la picioarele padişahului: 

— Văd că viaţa mea atârnă de un fir de păr, slăvite. Deşi sunt departe de învinuirile mârşave care 
mi se aduc, sunt gata să primesc orice pedeapsă, căci, ca un fiu nevrednic ce am fost, mi-am 
nesocotit făgăduiala față de tatăl meu. 


— Nu-i deloc aşa, îi spune padişahul, ridicându-l de jos. lartă-ne pe noi că te-am bănuit cu atâta 
uşurinţă. lar dacă e cineva de pedepsit, acela e băiatul care a pătat numele de om, necinstind tot 
binele pe care l-ai făcut pentru el. Pe el voi să-l pedepsesc fără cruţare. Călăii mei îi vor reteza 
capul, uşurând pământul de nerecunoştinţa omenească... 

Aşa s-a săvârşit povestea despre omul mai nerecunoscător decât ființele necuvântătoare. Oameni 
feluriți s-au perindat pe faţa pământului, au mâncat, au băut, s-au bucurat, s-au întristat şi şi-au 
spulberat trupurile în țărână, de n-a mai rămas din ei decât istoria faptelor lor. Să mâncăm şi noi şi 
să bem, şi să ne bucurăm că vieţuim şi, până una, alta, să ne strecurăm în aşternutul nostru unde ne 
aşteaptă somnul cel dulce... 


Fluieraşul fermecat 
poveste turcă 


Odată, în vremi foarte îndepărtate, trăia un mare padişah. Acest padişah cică avea numai două 
fete. Dar iată că pe când ele erau încă la o vârstă foarte fragedă, mama lor se îmbolnăvi pe 
neaşteptate şi în scurt timp muri, lăsându-le orfane. 

Marele padişah, care îşi iubea fetele mai mult decât lumina ochilor, mai mult decât soarele şi 
apa, mai mult decât aerul pe care-l respira, era foarte îngrijorat că Yaprak şi Fidan vor creşte, 
necunoscând dragostea maternă. Se hotărî, până la urmă, să aducă la palat o mamă vitregă. Într- 
adevăr, noua mamă avea multă grijă de fetele padişahului, le vorbea şi le mângâia, ca propria lor 
mamă. 

Cu trecerea timpului, cele două prințese crescură: Yaprak împlini opt ani, iar Fidan, şapte ani. 
Dar, din păcate, spre durerea tatălui lor, ele se urâţeau, pe zi ce trecea, de parcă fuseseră vrăjite de 
un duh rău. Că ar fi fost urâte la față, n-ar fi fost nimic, căci sunt destui oameni pe lume care nu sunt 
frumoşi, dar au caractere frumoase şi de aceea sunt îngăduiți şi iubiți de semenii lor, dar, vai, 
lucrurile nu stăteau deloc aşa în privinţa celor două fete. Ele aveau un caracter urât, fiind foarte 
invidioase, îndărătnice şi bârfitoare. Într-un cuvânt, erau două ființe rele. 

Cu toate că erau iubite de amândoi părinții şi li se împlineau, cât ai bate din palme, orice dorință, 
ele nu erau deloc ascultătoare. Tot timpul făceau nazuri la masă, seara refuzau să se culce la ora 
potrivită şi, mai rău, tot timpul se certau între ele. 

În scurt timp se născu şi al treilea copil al padişahului, tot o fetiţă. O mare bucurie cuprinse 
întreg seraiul. Numai Yaprak şi Fidan nu se bucurau. De îndată ce aflară această veste, ele se 
bosumflară mult şi se încuiară în camerele lor. 

Trecură anii şi Dal (Crenguța) — aşa o chema pe mezina padişahului — crescu şi ea, devenind o 
fată frumoasă, frumoasă. Dar mai important decât toate, spre deosebire de surorile ei mai mari, ea 
avea un caracter frumos. Şi de aceea toată lumea o iubea nu numai pentru frumuseţea ei desăvârşită, 
ci şi pentru bunătatea şi sinceritatea ei. 

Şi padişahul şi împărăteasa îşi iubeau fiicele la fel şi aveau grijă să nu facă vreo deosebire între 
ele; când cumpărau un lucru oarecare pentru una din ele, nu uitau să ia acelaşi lucru şi pentru 
celelalte două. Numai că Yaprak şi Fidan erau împotriva acestui lucru, ele nu doreau ca surioara lor 
cea mică să fie iubită la fel ca şi ele. 

Într-o bună zi, padişahul primi invitaţie la nunta fiicei padişahului indian. Înainte de a purcede la 
drum spre îndepărtata Indie, el se hotărî să le cheme la el pe toate trei fiicele şi să le întrebe ce dar 
să le aducă din călătoria sa. 

— Tată, mie să-mi aduci o bucată din cea mai fină stofă indiană, zise fata cea mare, Yaprak. 

— Tată, mie să-mi aduci o brățară de aur, din India! zise Fidan. 

— Tată, te rog crede-mă că eu nu am o anume preferință, ia-mi ce crezi dumneata de cuviință! 
zise Dal cu modestie. 


— Se poate aşa ceva, fata mea? zise padişahul. Cere şi tu ceva anume, ca surorile tale. Hai, 
spune, ce vrei să-ţi aduc? 

Văzând că tatăl insistă, Dal spuse: 

— Tată, dacă ţii atât de mult să-mi cumperi şi mie un dar, atunci, rogu-te, adă-mi şi mie o cupă 
de argint. Şi îți mulțumesc de pe acum pentru acest dar! 

Yaprak şi Fidan s-au ruşinat tare mult când şi-au dat seama că uitaseră să-i mulțumească tatălui 
pentru darurile promise. Şi tare mult au pizmuit-o, în momentul acela, pe Dal care, şi cu această 
ocazie, le dăduse o bună lecţie de purtare. 

Iaca sosi şi ziua când padişahul, împreună cu suita sa, porni la drum spre atât de îndepărtata 
Indie. Merseră ei zile şi nopţi, ba merseră luni întregi, străbătură coline verzi, câmpii întinse, 
rătăciră prin munţi stâncoşi, păduri întunecoase şi ajunseră, în sfârşit, pe ţărmul unei mări, unde îi 
aştepta corabia padişahului indian. Mai merseră ei pe mare o zi, mai merseră încă o săptămână şi-n 
cele din urmă ajunseră în India. 

Nunta fiicei padişahului se-ntinse patruzeci de zile şi patruzeci de nopți, patruzeci de zile şi 
patruzeci de nopți mâncară şi se veseliră cu toții. 

După nuntă, padişahul cumpără darurile promise pentru Yaprak şi Fidan, dar uită să ia cupa de 
argint promisă lui Dal. 

Chiar în prima noapte de călătorie, în drum spre casă, pe mare, padişahul visă că s-a dezlănţuit o 
groaznică furtună, din care cauză corabia s-a clătinat straşnic, fiind gata-gata să se scufunde, dar 
tocmai atunci din apă s-a arătat capul neobişnuit de mare al unui peşte, care îi spuse: 

— Padişahule, padişahule, n-ai uitat să iei darurile promise pentru fiicele tale mai mari, dar cum 
de ai putut să uiţi să iei acea modestă cupă de argint promisă mezinei tale?! 

Padişahul vru să spună ceva, să se justifice într-un fel, dar imediat îşi dete seama că nu mai are 
grai. 

— N-ai de gând să te ţii de cuvânt faţă de fiica ta cea mică? zise peştele amenințător. Văd că ai 
uitat că ea este cel mai cuminte copil al tău şi că doar ea ţi-a mulțumit de la început pentru darul 
promis! Ascultă-mă cu atenţie, padişahule, dacă nu te întorci, chiar acum, înapoi în India şi nu iei 
ceea ce ai promis şi pentru fiica ta cea mică, atunci să ştii că îţi scufund fără milă corabia! 

Apoi făcu un salt şi despică apa în două, dispărând în apele învolburate ale mării. 

În acest moment, padişahul se trezi ud leoarcă de chinul visului. Porunci căpitanului să întoarcă 
imediat corabia spre India. Astfel, numai după ce îndeplini şi dorinţa fiicei sale mai mici, porni din 
nou la drum spre ţara sa. 

Şi aşa merseră ei un an întreg pe mare, apoi continuară drumul pe uscat, străbătură câmpii, 
rătăciră prin munţi, păduri întunecoase şi ajunseră în sfârşit acasă. 

Fetele aşteptau cu cea mai mare nerăbdare întoarcerea tatălui lor. Când padişahul intră, pe calul 
său roib, pe poarta seraiului, Dal fu prima care alergă în întâmpinarea lui, îl îmbrățişă, bucuroasă că 
tatăl s-a întors sănătos acasă. Şi celelalte fiice alergară în întâmpinarea lui, dar cu dorința 
nestăpânită de a afla cât mai repede dacă tatăl lor le-a adus cadourile promise. 

— Unde îmi e stofa? întrebă Yaprak. 

— Unde mi-e brățara? zise şi Fidan. 

Padişahul împărți darurile, fiind deosebit de mulțumit că reuşise să-şi bucure toate fiicele. 

Yaprak se duse imediat la croitorul seraiului şi îşi făcu o rochie splendidă din stofa adusă de tatăl 
ei, pe care o şi îmbrăcă. Fidan îşi puse imediat brățara la mână şi, gătite astfel, ele se plimbau, 
dinadins, în fața lui Dal cu dorinţa de a-i face în necaz, pentru că nu are şi ea asemenea lucruri 
frumoase. Dar micuţei Dal nici prin gând nu-i trecea să le invidieze pe surorile ei, ba din contră, se 
bucura din toată inima că ele se simțeau atât de bine. 

— Ah, surioară Yaprak, cât de bine îţi vine această rochie, s-o porți sănătoasă, dacă ai şti cât de 
mult mă bucur pentru tine! zise ea. 

Aceleaşi vorbe pline de bunătate şi sinceritate le rosti şi la adresa surorii mijlocii. 


Numai că, aşa cum am mai spus, cele două surori, în răutatea lor, o invidiau pe Dal din te miri 
ce. Acum invidia lor era pricinuită de această cupă de argint, pe care, deşi era un obiect mai puțin 
preţios decât ceea ce primiseră ele, nu suportau s-o vadă la micuța Dal. 

Gingaşa Dal îşi lua, în fiecare zi, cupa de argint şi se ducea să se joace pe malul lacului de lângă 
serai. De fiecare dată cele două surori mai mari o urmăreau în taină şi aşteptau cu nerăbdare clipa 
când Dal va scăpa din neatenție cupa de argint, în lac. 

Aşteptarea lor nu dură prea mult, căci Dal, într-una din zilele următoare, într-adevăr scăpă cupa 
de argint în apă, care se şi făcu nevăzută. 

Atunci ea se întinse s-o prindă, dar în clipa aceea îi alunecă piciorul şi cât ai clipi din ochi se 
pierdu în adâncurile întunecoase ale lacului. 

În timp ce Yaprak şi Fidan, care fuseseră martore la această nenorocire, se întorceau liniştite la 
serai, ca şi cum nimic nu s-ar fi întâmplat, valurile stârnite de căderea lui Dal în apă loveau cu şi 
mai multă putere țărmul şi-n locul unde valurile loveau mai cu furie țărmul răsări, ca prin minune, o 
salcie plângătoare. 

Dispariţia misterioasă a micuţei Dal îi întristă nespus de mult pe părinţii ei. Aceştia nu puteau să- 
şi dea seama ce se putuse întâmpla cu fiica lor cea mică, întrucât surorile ei, care o văzuseră cum se 
înecase, continuau să tacă. Durerea bătrânului padişah creştea pe zi ce trecea — vărsa fără încetare 
lacrimi amare, nu mai mânca şi nu mai bea nimic. Curtenii vedeau cum bietul padişah se prăpădeşte 
văzând cu ochii, de supărare. 

Şi iată că, într-o zi, ciobanul seraiului îşi mână turma spre lac şi acolo se aşeză chiar la umbra 
sălciei plângătoare. Tăie o creangă, meşterindu-şi din ea un fluier cum un altul nu-i şi apoi începu să 
cânte la el. 

Dar minune! Acesta nu era ca alte fluiere: cânta nespus de frumos, sunetele duioase se auzeau 
până hăt departe şi ceea ce era cu totul neobişnuit şi minunat era că acest fluier parcă avea grai 
omenesc... Cu cât ciobanul nostru cânta la acest fluier, cu atât se convingea mai mult că acesta nu-i 
unul obişnuit, ci era de parcă ar fi vorbit cu cineva. 

— Duuu, duuu, eu sunt micuța Dal! Duuu, duuu, eu sunt micuța Dal! cânta fluieraşul duios. 

Ciobanul, care cunoştea nenorocirea ce se abătuse pe capul padişahului, se gândi să meargă 
imediat la serai. Se întâmplă ca padişahul să se afle în grădina seraiului, când ciobanul se apropie de 
serai, cântând fără încetare din fluieraş. Atunci padişahul auzi sunetele neobişnuite ale fluieraşului 
şi porunci ca imediat ciobanul să fie adus la el. Luă fluierul din mâna ciobanului şi începu să cânte 
din fluieraşul acesta de-a dreptul fermecat. 

— Duwy, duuu, eu sunt micuța Dal! Duuu, duuu, eu sunt micuța Dal! cântă din nou fluieraşul, 
parcă şi mai trist. 

Padişahul recunoscu imediat vocea mezinei şi de atâta bucurie şi emoție scăpă Jos fluieraşul din 
mână, care se rupse în două. Exact în locul unde căzuse fluieraşul se întrupă Dal în carne şi oase! 

Padişahul, care se trezi aşa, pe neaşteptate, față-n faţă cu fiica sa cea mai mică, nici nu mai ştiu 
ce să facă de fericire. O îmbrățişă, îi sărută mâinile, fruntea, ochii. Atunci Dal povesti padişahului 
păţania ei, aşa cum se întâmplase la marginea lacului. 

După ce isprăviră cu povestirile, cu lacrimile şi cu plânsetele, padişahul se gândi şi înțelese că 
cele două surori nu-şi salvaseră înadins sora de la înec, stăpânite numai de invidia care le întunecase 
mintea. 

— Cum de nu v-a fost milă de surioara voastră şi aţi lăsat-o să se înece, copile rele ce sunteți! 
strigă padişahul la Yaprak şi Fidan, azvârlindu-le bucăţile fluierului în față. 

Să vezi şi să nu crezi ochilor! Pe loc ele se urâțiră atât de mult, încât nici nu puteai să le priveşti, 
fără să tresari. Tot fără să vrei îţi întorceai capul în altă parte. 

Văzându-se atât de urâte, atât de schimonosite, ele au fost nevoite să părăsească seraiul şi să 
plece în lumea largă. De atunci nimeni n-a mai auzit de ele şi nu s-au mai întors nicicând la seraiul 
părintesc. 


Ahmed leneşul 


poveste turcă 


În lume sunt destui oameni leneşi, dar niciunul dintre ei nu seamănă cu Ahmed din povestea 
aceasta. Ahmed era cel mai leneş om din lume, nimeni nu putea să-l întreacă în lene. Unde se aşeza, 
acolo rămânea nemişcat ore în şir şi nu avea niciodată chef de ceva. 

Avea doar o mamă, tatăl şi frații îi muriseră mai de mult. Sărmana mamă îi făcea toate poftele şi 
mofturile şi tot ea avea grijă de el, nu cumva să păţească ceva. Ahmed leneşul zi şi noapte moțăia 
lângă sobă. Dacă dorea să iasă afară, sau să meargă dintr-o cameră în alta începea să-şi legene 
corpul într-o parte şi în alta, aşteptând ajutor. Atunci mama lui se apropia imediat de el şi-l întreba 
ce anume doreşte. Lui Ahmed îi era lene să şi răspundă, continuând să se legene fără încetare. 
Atunci buna sa mamă trebuia să ghicească ce anume doreşte fiul ei şi asta nu era un lucru atât de 
uşor. Mama îi punea întrebare după întrebare, până când Ahmed leneşul, printr-un „da” abia auzit, 
putea să-i ghicească gândul. Numai după un chinuitor joc de-a ghicitul el înceta de a se mai legăna 
şi tângui, de-a răspunde în silă printr-un da sau nu la multele întrebări ale mamei sale. 

Sărmana mamă îşi hrănea fiul cu lingura, iar când i se năzărea să se plimbe, tot ea, biata de ea, îl 
lua în spinare şi-l ducea acolo unde dorea el. Şi aşa făcea în fiecare zi. 

Poate că şi până astăzi lucrurile ar fi continuat să rămână aşa, dar întotdeauna se întâmplă ceva la 
care nici nu te aştepţi. 

Padişahul ţării în care trăia Ahmed leneşul avea trei fiice. Mai avea acest padişah şi un fiu, dar pe 
acesta de mult nu-l mai văzuse nimeni. Unii credeau că rătăceşte prin ținuturi străine, iar alții 
presupuneau că şi-a pierdut minţile şi de aceea padişahul nu vrea să-l mai scoată în lume. 

Dar iată că timpul trecu şi fiicele padişahului ajunseră la vârsta măritişului. Ba chiar mulți erau 
de părere că fiica cea mare începuse să-şi piardă frăgezimea şi vioiciunea tinereţii. Dar nimeni nu 
îndrăznea să spună asta cu voce tare, căci toţi supușii din împărăție se temeau grozav de mult de 
atotputernicul lor padişah. 

Într-o bună zi, padişahul se hotărî brusc să-şi mărite toate fiicele deodată. Fără să le întrebe ce fel 
de soț îşi doresc, porunci doar să aducă fiecare câte un pepene. Cum va fi pepenele la tăiere, aşa va 
fi şi soțul ales. 

Fiica cea mare, tot căutând şi alegând, aduse un pepene care se dovedi răscopt, cea mijlocie, care 
era în floarea tinereţii, aduse un pepene bine copt. Mezina însă aduse un pepene crud, crud de-a 
binelea. 

Văzând pepenele adus de către fiica sa cea mare, padişahul hotărî s-o mărite cu fiul marelui vizir, 
care era un tânăr înţelept, harnic şi deosebit de arătos. Pe cea mijlocie o mărită cu fiul altui vizir, 
care era un voinic viteaz, încercat în atâtea războaie pentru apărarea granițelor împărăției. 

Când padişahul tăie pepenele adus de fiica sa cea mică, nu-i veni să-şi creadă ochilor. Pepenele 
era atât de crud, încât nici nu făcuse sâmburi. Tatăl ştia că această fiică a lui nu putea să se înşele în 
alegerea ei, pentru că era şi înțeleaptă— cea mai înțeleaptă dintre fiicele lui şi niciodată nu săvârşise 
vreo faptă necugetată, dar de ce, totuşi, alesese ea un pepene crud? Poate doar ca să-l înfrunte pe 
padişah? 

Atunci padişahul se înfurie atât de tare, încât se gândi chiar s-o pedepsească, dând-o pe mâna 
călăului. Renunţă însă la această cumplită intenţie, jurându-se, în schimb, să o mărite cu cel mai 
prăpădit om din toată împărăția sa. 

Trimise dar crainici în toate colţurile întinsei sale împărăţii şi porunci să caute pe cel mai leneş, 
pe cel mai netot şi cel mai nătâng om ce a trăit vreodată şi să-l aducă la palat. 

Aflând această veste de necrezut, toți leneşii vicleni se bucurară nespus de mult. Toţi nutreau 
speranţa să devină ginerele padișahului. Îşi îmbrăcară hainele cele mai frumoase şi rând pe rând se 
înfățişară în faţa suveranului, întrecându-se în a se preface că sunt cei mai leneşi şi cei mai 
neîndemânatici oameni din toată împărăţia. Unii dintre aceştia se prefăceau cu atâta măiestrie, încât 


slujitorii padişahului erau gata-gata să fie păcăliți. Numai că ieşind pe poarta palatului, toți aceşti 
şarlatani îşi închipuiau că l-au şi dus de nas pe padişah, uitând de măsurile de precauţie. Ei încetau 
de a se mai preface imediat ce păşeau pe poartă, rămânând aşa cum erau ei în realitate. Niciunul 
dintre ei nu-şi putea imagina că padişahul era mult mai inteligent decât ei şi că îi urmărea şi după ce 
părăseau palatul. Aşa se face că mezina nu căzu pe mâna nici unui şarlatan. Toţi aceşti prefăcuţi au 
fost prinşi unul câte unul şi biciuiţi fără nicio milă. 

Între timp, crainicii continuau să caute pe ginerele dorit de padişah, cutreierând cele mai 
îndepărtate cătune. Glasul lor ajunse până la urechile lui Ahmed leneşul, care, simțindu-se foarte 
ostenit, începu să se legene iar, aşa cum îi era obiceiul. 

— Mamă, mamă! zise el într-un târziu cu o voce stinsă. Astupă-mi urechile, aud nişte glasuri 
care mă supără cumplit! 

De data aceasta — pentru prima oară de altfel — mama refuză să-i mai facă pe plac, rugându-l 
să ciulească bine urechile la ceea ce anunțau crainicii padişahului. 

— Ah, fiule, fiule! se rugă ea. Te implor, du-te şi tu de te înfăţişează în faţa padişahului nostru. 
Poate că tu eşti omul căutat de el. Odată şi odată eu tot voi muri şi atunci cine va mai avea grijă de 
tine? Fie ca Allah să te ajute şi să te însori cu fiica padişahului! Atunci vei trăi fără griji, până la 
sfârşitul vieţii! 

Aşa îl rugă sărmana mamă pe fiul ei, dar cine s-o asculte!? Când văzu că Ahmed leneşul nu are 
de gând să-i dea ascultare, îl săltă cu forța în spinare şi-l duse la palat, lăsându-l să cadă precum un 
sac, în fața temutului padişah. El se miră tare mult de această privelişte. Cum de o mamă putea să 
care în spinare ditamai flăcăul!? 

La început, padişahul se gândi că şi acesta vrea să-l păcălească, de aceea porni să-l descoasă pe 
Ahmed leneşul, care părea că nici nu-l ascultă. 

— Mamă, ce spune acest om? Nu pot să înțeleg vorbele lui atât de lungi. Ştii doar că eu obosesc 
repede; spune-i, te rog, să tacă odată din gură! se milogi el. 

În acele clipe, Ahmed leneșul arăta atât de somnoros, încât această stare a lui îl supără nespus de 
mult pe padişah, care porunci: 

— leşi afară! Daţi-l afară! strigă, pierzându-şi stăpânirea de sine. 

Padişahul tuna şi fulgera, ameninţându-l că-l striveşte în picioare, dacă nu iese mai iute, dar 
Ahmed leneşul nici nu se urni din loc. Se uita năuc, cu ochi rugători la maică-sa, vrând să-i spună 
parcă maică-si să-l scoată cât mai repede de-acolo. 

— leşi, ieşi imediat afară, arătare ce eşti! strigă padişahul încă o dată. 

Biata mamă îl luă deci din nou în cârcă şi, încovoiată sub greutatea unui fiu atât de leneş, plecă 
din palat. Padişahul, care se mai domolise niţel, îi urmări îndelung cu privirea. Sărmana femeie de- 
abia îşi târa picioarele. Trecătorii îi urmăreau foarte mirați, dar lui Ahmed leneşul nici că-i păsa ce 
se întâmplă în jur. 

Atunci padişahul înţelese că omul căutat de el se afla aici aproape. Mai înţelese că nicăieri în 
lume n-ar putea găsi un mai mare leneş decât acest tânăr în floarea vieții. Porunci pe loc să se 
înceapă pregătirile de nuntă. Se făcură trei nunți deodată şi patruzeci de zile şi patruzeci de nopţi se 
mâncă şi se bău pe săturate şi se petrecu în mare veselie. 

Imediat după nuntă, fata cea mică a padişahului se mută în casa lui Ahmed leneşul şi aduse cu 
sine o zestre bogată, care cu greu încăpu în casa soţului ei leneş. 

Ahmed stătea nemişcat lângă cuptor şi o privea buimac pe această fiică de padişah, care acum 
era soția lui. 

În acest timp, fata tăcea; nu părea disperată, ba din contră părea că îşi dă foarte bine seama cu 
cine o măritase tatăl ei, la mânie. 

Ahmed leneşul, însurându-se cu fiica unui mare padişah, devenise în curând un ginere invidiat 
de foarte multă lume, dar viaţa lui nu suferise nici cea mai mică schimbare. De-acuma, când avea 
nevoie de ceva, începea să se legene, şi se legăna până când maică-sa, după obicei, alerga la el şi 
afla ce mai doreşte. Tot ea, maică-sa, continua să-l răsfeţe ca pe un copil mic, făcându-i toate 


capriciile, în timp ce fiica padişahului, soţia lui, stătea deoparte şi-l privea, de-abia stăpânindu-şi 
mânia. Până într-o zi când Ahmed leneşul întrecu orice măsură. 

— Vrei cumva să mergi afară? îl întrebă maică-sa, când el începu să se legene din nou. 

— Da, răspunse el cu o voce abia auzită. 

Atunci fiica padişahului se sculă repede şi, cu un zâmbet rece pe buze, tăie hotărâtă calea mamei- 
soacre. 

— Nu te osteni, mamă, zise ea. În calitate de soţie, eu trebuie să am grijă de acum de soțul meu; 
lasă-mă pe mine să-l duc afară! 

— Vai, fata mea, să nu faci asta! se rugă mama-soacră, tulburându-se foarte tare. Tu eşti fiică de 
padişah, tu eşti gingaşă, nu se cade ca tu să-l cari în spinare, te rog, lasă-mă tot pe mine. 

Dar fiica padişahului nu renunţă la intenţia ei sub niciun chip. 

— El este soţul meu şi de aceea, de acum încolo, eu trebuie să am grijă de el, zise ea cu hotărâre. 

Şi cu mişcări energice îl luă pe Ahmed leneşul în spinare şi-l duse în bucătărie. Mai întâi închise 
uşa şi apoi îl trânti atât de puternic pe podea, încât Ahmed începu să urle şi să plângă de durere. 
Fiica padişahului nu-i dădu nicio atenție. Se duse repede la cuptor, luă vătraiul şi începu să-l 
lovească unde-l nimerea. 

Să vezi şi să nu crezi ochilor! Şi-n această situaţie, lui Ahmed îi era lene să se mişte, să se apere 
cât de cât! 

Dar nici aşa, sub loviturile nemiloase ale vătraiului, nu putea să rămână prea mult timp. Îşi adună 
atunci toate puterile şi reuşi singur să se scoale în picioare. Se repezi la uşă, dar uşa era încuiată. 
Lovea atât de tare şi cu atâta disperare în uşă, încât era gata s-o spargă, dar tot nu reuşi s-o deschidă. 
Atunci se repezi la fereastră. O deschise şi fără să stea pe gânduri, sări în grădină, căzu pe spate şi 
rămase aşa întins, fără suflare, de parcă amuţise pentru totdeauna. Stătu el cât mai stătu aşa întins, 
apoi îşi mai reveni puțin. Când îşi ridică puțin capul, o zări pe soţia lui stând la fereastră şi 
amenințându-l cu vătraiul. 

— E de-ajuns cât ai lenevit până acuma! strigă ea. Să nu te mai văd în faţa ochilor, pleacă de 
aici, du-te de munceşte şi fii om! Şi nu uita, cât timp nu te îndrepți, n-ai ce căuta în casa asta! 

Spunând acestea, fiica padişahului se retrase închizând fereastra. 

Mama lui Ahmed leneşul auzise loviturile şi apoi gemetele fiului ei, dar de frica nurorii nu 
îndrăznise să încerce să-i ia apărarea. 

Fiica padişahului se întoarse lângă soacră, prefăcându-se că nu ştie ce-i cu Ahmed. Prinse apoi să 
deretice prin casă şi să cânte de parcă nimic nu s-ar fi întâmplat. 

Ahmed leneşul se văită cât se mai văită şi apoi ațipi pe nesimţite. Când se trezi din somn simţi 
durerea în tot corpul şi foamea în stomac. Unde să meargă, încotro s-o apuce? Ocoli de câteva ori 
casa, dar, vai, îi era frică să intre înăuntru. Nici maică-sa nu îndrăznea să iasă afară şi să-i ducă ceva 
de-ale gurii. 

Abia atunci Ahmed leneşul înțelese că singur trebuia să-şi procure hrana. Pentru prima oară în 
viața lui porni spre bazar şi făcu ceea ce nu făcuse niciodată până atunci: începu să muncească. 

În ziua aceea lucră el ca hamal până seara târziu şi câştigă cinci kuruși“. De un kuruş îşi 
cumpără pâine şi brânză, cu care îşi potoli foamea, iar restul de patru kuruşi îi puse în buzunar şi 
porni spre casă. Bătu la uşă. Veni maică-sa să-i deschidă. 

— Cine-i acolo? întrebă ea. 

— Sunt eu, mamă! răspunse Ahmed leneşul. 

Mama îi deschise imediat uşa. 

— Ahmed, fiule! Intră, dragul mamii, intră! Intră în casa ta! se bucură ea, văzându-l. 

Dar Ahmed leneşul parcă nici nu auzea ce spunea maică-sa. 

— Hanâm e acasă? întrebă el. 

— E acasă. 

— Mai ţine în mână vătraiul? 

— ÎL mai ţine, dragule! 

Când auzi că nevastă-sa mai ține în mână vătraiul, se cutremură şi, dând mamei cei patru kuruși, 
spuse în grabă: 

— Te rog, mamă, dă-i banii aceştia lui Hanâm şi spune-i că mă întorc mâine! 

Zicând acestea, el se întoarse şi plecă fără să ţină seama de rugămințile mamei de a rămâne. 
Îndurerata mamă nu putu să nu observe iuţeala pașilor lui, şi chiar o teamă în mișcările sale, 
depărtându-se. Cât de mult se schimbase! Sărmana mamă nici nu-şi putea lua ochii de la el! Apoi se 
duse la noră-sa şi-i înmână banii lăsaţi de Ahmed. 

— Ahmed m-a rugat să-ţi dau aceşti bani, zise ea, cu durere. 

Fiica padişahului privi lung la cei patru kuruşi, apoi îi puse într-o casetă frumoasă. 

„la să te vedem, Ahmed! Arată-ne ce poţi, dragule!” zise fiica padişahului, strângând caseta la 
piept, cu duioşie. 

Dacă ar fi văzut-o cineva în acele momente, s-ar fi gândit, negreşit, că ea iubeşte mai mult banii, 
decât pe Ahmed leneşul. 

Seara următoare el se întoarse din nou acasă. Toată ziua muncise pe lângă un spoitor, ajutându-l 
în munca sa. Câştigase unsprezece kuruşi. Cu un kuruş mâncase pe săturate, iar restul de zece 
kuruşi îi aducea acum acasă. Şi de data aceasta tot maică-sa veni să-i deschidă uşa, îmbiindu-l să 
intre. 

— Hanâm e acasă? întrebă el ca şi în ziua trecută. 

— E acasă, răspunse maică-sa. 

— Mai ţine în mână vătraiul? 

— Mai ţine... 

— Atunci dă-i, te rog, aceşti zece kuruşi şi spune-i că mă întorc mâine seară. 

Zicând acestea se răsuci în loc şi plecă fără să mai întoarcă o dată capul. Maică-sa nici de data 
aceasta nu reuşi să-l înduplece; el tot plecă de-acasă. 

Ce putea să facă sărmana mamă în faţa unei asemenea situații? Se duse la noră-sa şi-i întinse 
banii lăsaţi de soțul ei. 

— Ah, Ahmed, Ahmed! suspină fiica padişahului în timp ce aşeza banii în caseta frumoasă. 

Dacă ar fi auzit-o cineva pronunţând numele soțului ei cu atâta duioşie, ar fi crezut că este tare 
îndrăgostită de el. 

Aşa treceau zilele şi lunile. În fiecare seară, Ahmed se întorcea acasă, bătea la ușă şi, cum 
deschidea maică-sa, punea aceleaşi întrebări. Auzind de la ea că Hanâm încă nu lăsase vătraiul din 
mână, pleca. Ajunsese să câştige pe zi douăzeci de kuruşi, muncind în fel de fel de locuri. 

Într-o bună zi, Ahmed se întoarse mai devreme acasă, înainte de apusul soarelui. După ce lăsă 
banii câştigaţi pe ziua aceea, îi spuse maică-si că a doua zi el pleacă, cu caravana, într-o lungă 
călătorie, peste țări şi mări. Ahmed leneşul îi sărută mâna, o rugă să-i transmită soției urările lui de 
bine, după care se răsuci în loc şi se îndepărtă fără să-şi mai întoarcă măcar o dată capul. 

Zburau zilele, zburau lunile, dar veşti de la Ahmed leneşul nu veneau. Începuseră să circule fel 
de fel de zvonuri: ba că a murit, ba că a căzut prizonier în cine ştie ce țară îndepărtată. Nimeni nu 
mai spera în întoarcerea lui. Doar soţia lui nu încetă o clipă să-l aştepte şi să spere că va veni. În 
fiecare seară, la aceeaşi oră, îl aştepta, cu toate că mulți o sfătuiau să nu-l mai aştepte. Seară de 
seară, la aceeaşi oră, lua în mână caseta, o strângea la piept şi spunea: 

— Ah, Ahmed, Ahmed! întoarce-te la mine! Te aştept zi şi noapte, dragul meu! Cel puţin trimite- 
mi o cât de mică veste despre tine! 

Şi Ahmed leneşul fără încetare se gândea la soţia sa şi la maică-sa. Maică-sa îl crescuse leneş, iar 
soția lui îl bătuse cu vătraiul, dar tot le iubea din adâncul sufletului său. Dorea nespus de mult să le 
trimită veşti, dar nu avea cum. Se afla departe de oameni, se afla cu caravana în mijlocul deşertului 
neîndurător. Nu oricine se încumeta să ajungă acolo, căci nicăieri nu se găsea un strop de apă sau o 
umbră de copac. Doar norii răzleți mai aruncau uneori câte o umbră peste întinderea nisipului încins 


la culme, dar nu reuşeau să aducă răcoarea atât de mult dorită. Spre ghinionul lor, li se isprăvise şi 
apa. Oamenii şi cămilele începură să moară pe capete. 

Tocmai atunci când disperarea lor era mai mare, dădură peste o fântână părăsită. De bucurie, 
oamenii îşi pierdură şi graiul. 

Dar, vai, bucuria lor nu a fost de lungă durată, căci fântâna era prea adâncă şi nici nu se vedea 
dacă are apă sau nu. Aruncară în ea un pietroi şi într-un târziu auziră dinăuntru un zgomot slab. 
Atunci speranţa de salvare se întoarse în sufletele oamenilor. Ei au făcut imediat rost de o funie 
groasă, pe care o legară de mijlocul unuia dintre ei şi-l coborâră în fântână. 

— Ard! Ard! Ajutor! Scoateţi-mă, mor! începu să strige acesta înspăimântat. 

Oamenii îl traseră afară iute şi omul căzu cu faţa la pământ, ca secerat de moarte. 

Mai mult s-a speriat, ce altceva putea să se întâmple acolo? îşi dădeau cu părerea ceilalți. 

În această situaţie, altcineva se oferi să fie coborât în fântână. Dar şi acesta, nu peste mult timp, 
începu să strige, ca din gură de şarpe, să-l tragă sus. De cum îl scoaseră afară, căzu şi el ca secerat 
de moarte. 

Când oamenii văzură că li se năruie şi această ultimă speranță de salvare, se pregătiră să-şi dea 
obştescul sfârşit, rugându-se la Allah. Dintre toți, numai Ahmed leneşul nu-şi pierdu speranţa de 
salvare. 

— Coborâţi-mă pe mine! se adresă el celor cu care călătorea, legându-şi funia de brâu. Am o 
singură rugăminte: în orice condiţii, chiar atunci când voi striga să mă trageţi sus, voi continuaţi să 
mă coborâţi. 

Aşa şi făcură, dar Ahmed leneşul nici n-a strigat, nici n-a cerut ajutor. 

Tare mult se minună el când ajunse pe fundul acelei fântâni: în faţa lui se întindea o imensă, 
nesfârşită grădină de rodii. Chiar în mijlocul ei era un splendid havuz. La marginea acestui havuz 
stătea gânditoare o preafrumoasă fată. Ea nu simţi prezenţa lui Ahmed leneşul în preajma ei şi el 
nici nu vru s-o trezească din visare, căci salvarea celor rămaşi deasupra depindea numai şi numai de 
iscusinţa lui. 

Dezlegă repede frânghia de la brâu, umplu o găleată cu apă şi dădu semnalul s-o tragă sus. Apoi, 
umplu a doua găleată şi la acelaşi semnal al lui o traseră şi pe aceasta sus. Aşa procedă el până când 
oamenii de sus şi cămilele lor îşi astâmpărară setea. 

Tocmai atunci fata se trezi şi-l văzu pe Ahmed leneşul, care se pregătea să fie tras în sus. La 
început ea nu putu să scoată o vorbă de uimită ce era, dar nici uimirea lui Ahmed leneşul nu era mai 
mică, pentru că această preafrumoasă fată semăna nespus de mult cu soția lui. 

— Cine eşti, omule?! Cum ai reuşit să ajungi aici? spuse, în cele din urmă fata. Nimeni, dar 
absolut nimeni nu poate să ajungă până aici, nici pe aripile păsărilor şi nici în pântecele zmeilor. 
Spune-mi şi mie cum, în ce fel ai reuşit? 

Ahmed leneşul povesti fetei toată viaţa lui, tot ce se întâmplase cu el, de la început până la 
sfârşit. 

— Spune-mi şi tu ce cauţi în fântâna asta? Cine te-a adus aici? o întrebă Ahmed leneşul, la 
sfârşit, pe fată. 

Ochii fetei se umplură de lacrimi. 

— Nu mă întreba! îmi vine greu să-ți povestesc ce-i cu mine aici. Mai bine pleacă tu cât poți de 
repede de-aici, salvează-te! Orice clipă de întârziere te poate costa viaţa! zise ea, ştergându-şi ochii 
înlăcrimați. 

Văzând că Ahmed leneşul mai ezită, legă repede funia de mijlocul lui, apoi rupse câteva rodii de 
la pomii din jur şi le puse în mâna lui. 

— la-le! Se poate întâmpla să ai nevoie cândva de ele! mai zise ea. 

La un semnal, oamenii începură să-l tragă sus, dar iată că, tocmai atunci când era foarte aproape 
de ieşire, funia se rupse pe neaşteptate şi Ahmed leneşul căzu la picioarele preafrumoasei fete, de la 
care, nu de mult, îşi luase rămas bun! 


Ce se întâmplase în realitate? De fapt funia nu se rupsese aşa de la sine, ci fusese tăiată. Unii 
dintre însoțitorii lui începuseră deja să-l invidieze pentru isprava lui, gândindu-se că Ahmed leneşul 
va spune, în stânga şi în dreapta, că ei nu au fost în stare de această faptă, pentru că sunt nişte fricoşi 
şi laşi. Şi atunci unul dintre ei tăiase funia. Întâmplarea a făcut ca Ahmed să cadă pe pământ moale 
şi să scape cu viaţă. 

— N-am ce face, sunt nevoit să rămân aici cu tine, zise el, revenindu-şi din spaima căzăturii. 
Preafrumoasa fată găsi momentul prielnic şi cu lacrimi în ochi îi povesti durerea ei. lată că de 
şapte ani încheiați ea trăia lângă un zmeu însetat de sânge omenesc. Tot ce se vedea acolo aparținea 
acestui zmeu şi nu lăsa pe nimeni să intre acolo. De îndată ce careva îşi punea piciorul acolo, 

nemilosul zmeu îl omora pe loc, carnea o mânca el, iar oasele le dădea corbilor. 

— Rogu-te, spune-mi şi mie, cum ai ajuns aici? De ce zmeul nu te-a mâncat şi pe tine? o întrebă 
încă o dată Ahmed leneşul. 

Sângerosul zmeu era blând cu fata şi se purta deosebit de frumos cu ea. Dar de o mie de ori era 
mai bine dacă o mânca şi pe ea! De fapt, această fată era o prințesă, fiind unica fiică a unui mare 
padişah. Ea fusese logodită cu fiul unui alt padişah şi cu şapte ani în urmă fusese răpită de acest 
zmeu, pentru a o lua de soție. Tot atunci îl vrăjise pe logodnicul ei, luându-i mințile. 

În curând zmeul trebuia să se culce pentru a-şi face somnul său obişnuit de patruzeci de zile, 
după care urma să facă nunta cu această fată. Aşa hotărâse el! Şi să fugă din ghearele lui era cu 
neputinţă! 

— Oare nu se poate face ceva? Eu nu te pot ajuta cu nimic? se interesă Ahmed leneşul. 

Pe fată o mişcă mult grija pe care i-o arăta Ahmed leneşul. Două lacrimi mari se rostogoliră pe 
obrajii ei. Salvarea putea fi posibilă numai după moartea zmeului şi acest zmeu putea fi omorât 
numai în somn şi numai cu o lovitură de paloş, între ochi. Dar cine putea face asta? Unde să găseşti 
un asemenea om neînfricat? 

— Fac eu asta, zise Ahmed, cu modestie. Pe mine m-au poreclit leneşul, dar acest lucru nu are 
nicio legătură acum cu mine. Am căpătat şi puterea braţelor şi a minţii acum. Eu te voi salva! 

Fata începu să plângă amarnic. Zmeul nu se culcase încă. El putea să simtă, de la distanță, după 
miros, prezenţa oricărui pământean. În asemenea situaţii el dezlănţuia un adevărat uragan, când îşi 
răpunea fără milă victima. lată că acum era rândul lui Ahmed leneşul să fie hrană pentru acest zmeu 
năprasnic. 

— Lasă-mă cu soarta mea şi fugi! îl rugă fata cu durere în suflet. 

— Sunt gata să te salvez, chiar cu riscul propriei mele vieţi şi de aceea te rog nu mă mai îndemna 
să fug, zise Ahmed. 

— Tu eşti cel mai brav şi viteaz om pe care l-am întâlnit vreodată. Dacă vei mai sta mult aici vei 
pieri, zise prințesa. Pleacă şi întoarce-te peste cinci zile, când zmeul va dormi dus! 

Apoi ea aproape îl împinse spre ieşirea din fântână şi-i puse în mână o desagă plină cu rodii. 

Ah, cât de greu i-a fost să iasă din fântână! Se agăța cu mâinile şi picioarele de bolta fântânii, 
ridicându-se, fiind ameninţat cu prăbuşirea în orice clipă. Când, în sfârşit, reuşi să iasă deasupra, 
Ahmed era sleit de puteri şi pe tot corpul avea numai răni adânci. 

După ce-şi mai reveni, îşi înălță capul şi zări, în depărtări, un imens nor de praf: „Probabil o altă 
caravană însetată”, se gândi el, urmărindu-i cum se apropiau. 

În curând caravana ajunse la fântână. La vederea lui, călătorii începură, care mai de care, să-l 
întrebe pe Ahmed de unde vine şi încotro se duce. El află că această caravană avea drum chiar către 
oraşul lui, oraşul unde el îşi lăsase mama şi soția şi tare mult se bucură. 

— De cum intraţi în oraş, întrebaţi unde este casa lui Ahmed leneşul, zise el, înmânând desaga 
plină cu rodii, căpeteniei caravanei. Toată lumea ştie unde se află casa lui. Desaga cu rodiile daţi-o 
celor două femei care locuiesc în această casă şi spuneți-le că le-a trimis Ahmed leneşul şi că şi el se 
va întoarce curând. Fie ca Allah să vă răsplătească pentru bunătatea voastră! 

Călătorii îl asigurară că îi vor îndeplini rugămintea şi, după ce-i lăsară ceva merinde, porniră la 
drum. Ahmed leneşul rămase la fântână, aşteptând scurgerea celor cinci zile. 


La sfârşitul celei de-a cincea zi, Ahmed începu să coboare în fântână. După eforturi 
supraomeneşti, în cea de-a şasea zi, la prânz, el atinse fundul fântânii. Fata stătea tot lângă havuz și- 
l aştepta. Ţinea în mână un paloş uriaş. De cum îl zări pe Ahmed leneşul, alergă în întâmpinarea lui, 
îl luă de mână şi-l duse la havuz unde îi spălă rănile. 

— Sunt aproape sigură că nu există pe lume un alt voinic mai viteaz decât tine, zise fata, 
punându-i paloşul în mână. 

Apoi, îl însoți pe Ahmed spre culcuşul zmeului. Merseră ei pe splendidele cărări ale minunatei 
grădini, până când ajunseră la culcuşul zmeului. Acesta era neînchipuit de mare, dar şi de o urâţenie 
şi de o hidoşenie nemaivăzute. Dar Ahmed leneşul nu se sperie deloc. Se apropie tiptil de zmeu şi-i 
înfipse paloşul între ochi, aşa cum îl sfătuise fata. Îndată începu să ţâşnească un sânge gros, apoi 
zmeul ţâşni afară din culcuşul său şi începu să geamă. 

Fiorosul zmeu îşi dădu seama că este rănit de moarte şi tocmai de aceea îl îndemna pe Ahmed 
să-l lovească încă o dată, pentru a pune capăt, cât mai repede, unor chinuri îngrozitoare. În acelaşi 
timp, şi Ahmed leneşul îşi dădea foarte bine seama că nu trebuie să şovăie, că trebuie să izbăvească 
oamenii de acest cumplit rău, care era acest zmeu. Atunci îl lovi încă o dată, cu toată puterea, cu 
paloşul şi zmeul se prăbuşi la pământ, ca o uriaşă stâncă. 

— Acum logodnicul meu trebuie să fi scăpat de vraja zmeului, trebuie să-şi fi recăpătat mintea şi 
puterea dinainte, trebuie! zise fata, plângând de bucurie. 

În clipele acelea Ahmed leneşul îşi aduse aminte de mama şi soţia sa şi-l cuprinse un dor 
puternic de casă. Ardea de nerăbdare să se întoarcă la ele, cu o clipă mai devreme, şi să le 
povestească toate prin câte trecuse. Înainte de a purcede la drum spre locurile dragi, Ahmed leneşul 
se duse la palatul zmeului şi-i eliberă pe toţi prizonierii, care îşi aşteptau rândul să fie mâncaţi. 
Apoi, fiecare din ei luă cât putu din palatul zmeului şi toţi se îndreptară spre ieşirea din fântână. 
Chiar atunci, această fântână adâncă deveni un drum neted, şi pe acest drum ei toţi, împreună, 
merseră o zi şi o noapte, şi mai merseră încă pe atâta şi, în cele din urmă, ajunseră în oraşul lui 
Ahmed leneşul. 

De cum puse piciorul în oraş, Ahmed alergă într-un suflet la căsuţa lui, unde, spre mirarea lui, îi 
deschise uşa o bătrână, care îl înştiință că ai lui s-au mutat într-un palat şi că această cocioabă i-au 
dăruit-o ei. 

— De ce te miri atâta? zise bătrâna, citind nedumerirea de pe faţa lui Ahmed. Nu ştiai că rodiile 
pe care le-ai trimis acasă erau de fapt rubine şi safire?! 

Nici nu vă închipuiți cât de mare a fost bucuria mamei şi a soţiei când au dat ochii cu Ahmed 
leneşul! Femeile se aruncară în braţele lui Ahmed, îl îmbrăţişară, îl sărutară până ce obosiră. Apoi 
povestiră cum au trăit, cum s-au descurcat în lipsa lui şi cât de mult dor le-a fost de el! 

Cu acest prilej preafrumoasa fată salvată află de la ele că nimerise chiar în oraşul în care locuia şi 
logodnicul ei şi că după şapte ani de suferinţă, când nu putuse să iasă din palat, se însănătoşise şi 
începuse să se arate oamenilor. 

Padişahul dorea acum să-l cunoască pe voinicul care o salvase pe logodnica fiului său şi ţinea, cu 
tot dinadinsul, să dea un ospăț mare în cinstea acestuia. 

Tare mult se bucurară padişahul şi prinţul când o văzură pe preafrumoasa fată intrând în salon 
însoţită de salvatorul ei! Pur şi simplu nu-şi puteau ţine lacrimile de bucurie! 

Padişahul porunci atunci să înceapă imediat ospăţul şi veselia. 

— Ne-a fost dat să trăim aceste zile de bucurie şi fericire! ziceau oamenii. 

În clipele acelea de bucurie nestăpânită, padişahul îşi aduse aminte de fiica lui cea mică: „Nu 
mai ştiu nimic de ea. Unde o fi acum? Mai trăieşte oare? Cum s-o fi descurcat ea cu acel om atât de 
caraghios, după care am dat-o de soţie?!” El se întrista tare mult şi simţi o greutate de plumb pe 
suflet. 

Se întâmplă ca tocmai atunci el să scape lingura din mână şi tot atunci observă că pe masă se 
aflau tacâmurile pe care le dăduse mezinei ca zestre. Padişahul tresări şi imediat sări în sus de 
bucurie. 


— Mi-am regăsit fiica! Mi-am regăsit fiica! strigă el, cu lacrimi în ochi. Unde eşti, fiica mea cea 
bună? 

Atunci mezina ieşi de după perdeaua unde stătea ascunsă şi se aruncă în braţele tatălui său, care 
cândva fusese nedrept cu ea, copleşindu-l cu sărutări. 

Padişahul se miră şi se minună şi mai mult când află că voinicul, în cinstea căruia se dădea acest 
măreț ospăț, era chiar soțul mezinei, Ahmed, cunoscut de toată lumea ca mare leneş. 

Padişahul era deja foarte bătrân, iar pe fiul lui oamenii îl considerau încă bolnav, de aceea el 
hotărî să lase tronul în seama lui Ahmed leneşul, care cu modestia-i cunoscută acceptă această mare 
favoare. 

Mulţi ani la rând cârmui el cu înțelepciune; îşi apără cu patimă ţara de duşmani şi făcu în aşa fel 
încât supuşii lui să trăiască între ei ca frații, ridicându-l în slavă pe Ahmed. 


Negustorul necinstit 
poveste turcă 


De mult de tot viețuia în Istanbul un negustor care, pentru că fusese cândva în pelerinaj la Mecca 
şi devenise astfel hagiu, izbutise să-şi facă faimă de om bun şi drept, dobândind astfel încrederea 
tuturora. Un biet ţăran necăjit, care se smulsese dintr-ai lui şi venise la Istanbul cu gândul să 
muncească din răsputeri pe unde s-o nimeri, numai ca să adune câţiva gologani cu care să se 
întoarcă în satul său de baştină şi să se mai salte din mizerie, auzind de bunul renume al hagiului 
negustor, veni la acesta şi îi zise: 

— Bun găsit, hagiule. Ţi s-a dus faima în lume de drept şi de cinstit. De-aia am ajuns şi eu la 
tine. Ia, ţine gologanii ăştia ai mei, că pe-aici mişună hoţii şi teamă mi-e să nu-mi fure plata pentru 
amara-mi trudă. Şi când mi-or trebui banii, n-am decât să vin la tine şi să-i iau. 

— Bine-ai chibzuit, om înțelept, răspunse hagiul. Un loc mai sigur decât ăsta pentru banii tăi nici 
c-ai fi putut găsi în altă parte. Lasă-ţi aici mica ta avuţie şi te du fară de grijă. 

După o vreme, țăranul luă hotărârea să se întoarcă acasă. Se duse la hagiu: 

— lată-mă-s, am venit să-mi dai bănuţii lăsaţi ție spre păstrare, preabunule hagiu. Şi drept 
răsplată pentru fapta-ţi de bine, ţi-am adus în dar năframa asta cusută de nevastă-mea... 

— Ce bani? De unde bani?! se aprinse hagiul tăindu-i vorba. Vino-ţi în fire, fârtate! Acum te văd 
pentru prima oară în viață! 

Mai încercă țăranul să-i aducă aminte de învoiala lor, dar negustorul-hagiu, cu chipul înăsprit şi 
vecea răstită, o ţinea întruna că nu-l cunoaşte şi, ca atare, n-a avui cum să primească de la el vreun 
ban ca să i-l dea acuma... Descumpănit foarte, bietul ţăran plecă şi rătăci năuc, în neştire, pe străzile 
marelui oraş. Avea. Ochii în lacrimi că îşi vedea zădărnicită toată truda şi spulberate toate gândurile 
sale de mai bine. Aşa îl întâlni soaţa beyului la care slujise ultima oară, când le tăiase lemne pentru 
bucătărie. Îl întrebă de ce este atât de necăjit şi omul îşi descarcă inima. 

— Nu-ţi fă griji, îi zise femeia. Mâine chiar, tot pe la vremea asta, am să mă duc la prăvălia 
hagiului. Tu ține-te pe-aproape şi la puţină vreme după ce-am intrat eu, arată-te şi tu. 

A doua zi, femeia păşi în dugheana hagiului. 

— Tăicuţule, îi grăi ea cu blândeţe. Bărbatul meu, beyul, a urmat framosu-ţi exemplu, a plecat în 
hagialâc. Cum avem acasă un chiup plin doldora cu galbeni, mă tem pentru soarta lor — să nu care 
cumva să mă, prade hoţii, doar ştii cum se vâră, blestemaţii, pretutindeni... 

— Ştiu, cum să nu ştiu, încuviinţă hagiul şi ochii îi luciră lacom. 

— În tot oraşul ăsta mare de-i zice Istanbul, adică „Oameni din belşug”, grăi mai departe femeia, 
un om mal drept şi mai cinstit decât tine cu greu e de găsit. Aşa gândeşte toată lumea. Şi-aşa 
gândesc şi eu. Am chibzuit deci că ar fi mai bine să-ţi încredințez ţie chiupul nostru cu galbeni. Şi 
când s-o înapoia bărbatul meu acasă, o să trimitem un slujitor cu un răvaş de la noi şi o să-l ia 
înapoi, nu iară să-ţi primeşti răsplata cuvenită. 


— Parcă de răsplată-i vorba, cucoană dragă? se grăbi să răspundă hagiul, care cu greu îşi mai 
putea ascunde licărul de bucurie din ochi. Ce, pentru răsplată faci bine unui semen de-al tău aflat la 
nevoie?! Să-ţi ajuţi aproapele e una din cele mai însemnate porunci ale credinţei noastre. Pune de-ţi 
adu galbenii aicea, cât mai degrabă, şi când vei vrea să ţi-i iei, îi găseşti la mine-n prăvălie, neatinşi. 

Mai înainte de a-şi termina vorba hagiul, uşa prăvăliei se deschise şi se ivi ţăranul din ajun. 

— lată-mă-s şi pe mine, tăicuțule, spuse el cu nevinovăție. Am venit să-mi iau înapoi banii pe 
care ţi-l lăsasem în păstrare acum câtva timp. Mi-am pus în gând să mă-ntorc în satul meu de 
baştină. 

— Prea bine, dragul meu, îi răspunse mieros hagiul. Uite, ține aici banii! 

Şi fără să clipească numără în palma omului toţi banii. 

— Eu, acum, mă duc. Rămâi cu bine şi foarte mulțumesc pentru fapta-ți bună. Spuse țăranul şi 
plecă. 

Chiar în clipa aceea se năpusti înăuntru dădaca soaţei beyului. 

— Într-un suflet am alergat până aicea, buna mea stăpână! Ţi-aduc o veste bună, Soţiorul tău s-a 
întors chiar acum din hagialâc şi doreşte să te vadă cât mai repede. 

— Ei, atunci nu mai e nicio pricină să las galbenii noştri în păstrare la tine, prea cinstite hagiu. 
Oricum, n-am să uit bunăvoința arătată mie, zise femeia cu un zâmbet uşor şi părăsi de îndată 
prăvălia, urmată de dădacă, lăsând în urmă pe negustorul-hagiu căruia, de supărare, îi pierise cu 
totul graiul. 


Mărturia vulpii 
poveste turcă 


A fost odată ca niciodată. Odinioară, hăt, în vremi departe tare, trăia un agă. Cum venea 
primăvara, îşi aduna toate mioarele şi mieii şi îi pornea la păscut. Aşa făcu şi de data asta, dar un 
măgar bătrân, o oaie beteagă şi un câine râios nu fură în stare să țină pas cu turma şi rămaseră de 
izbelişte, în urmă. 

Treceau pe lângă ei, într-un du-te-vino neîntrerupt, tot alte şi alte animale, minate încoace şi 
încolo de chemările vieţii pe care primăvara le picurase în sânge. Şi tot vorbind cu ele, cei trei aflară 
că nu foarte departe se află câteva pajişti mai mici cu iarbă grasă şi mătăsoasă, iar în apropierea lor, 
o câmpie unde toate cornutele pier una după alta, atinse de-o molimă necunoscută, aşa că acolo se 
găseşte carne din belşug, de care însă nimeni nu se atinge. 

— Uite ce zic eu, prieteni, grăi atunci câinele. Să mergem împreună până la acele locuri. Eu am 
să mănânc carne, voi o să paşteți pe pajişti şi aşa o să ne meargă bine la tustrei. 

Zis şi făcut. Cum au dat de iarbă bună şi apă răcoroasă de izvor, oaia şi măgarul s-au înfiripat, 
parcă întinerind. Pe de altă parte, şi câinele, mâncând mereu, pe săturate, carne, s-a înzdrăvenit, a. 
Prins puteri, ajungând de nerecunoscut. 

Într-o zi, când câinele, ca de obicei, plecase prin apropiere să mănânce să se sature, măgarul a 
venit lângă oaia care păştea şi i-a spus: 

— Ştii ce, surată oaie? Mă simt atât de bine, cum nu m-am mai simţit de mult. Îmi vine chef aşa, 
ca în tinereţe, să trag o cântare de-aia, zdravănă! 

— Abţine-te, frate măgar, îl rugă oaia. Te aude cineva şi pățim după aia cine ştie ce. 

Să asculte măgarul, încăpățânat cum îl ştim cu toţii, de sfaturile oii? Da' de unde! Se porni să 
ragă din toate puterile lui. Hi ha! hi ha! Numai aşa o tinu o bună bucată de vreme. 

Atât i-a trebuit lupului ce-şi avea vizuina prin preajmă. Dădu fuga încotro se auzeau răgetele şi, 
văzându-i pe cei doi pe pajişte, se năpusti spre ei, 

— Cum de cutezați să paşteţi nestingheriți pe pajiştile mele, moştenite de mine din moşi- 
strămoşi? Pe locurile astea, cât cuprinzi cu ochiul, eu îs stăpân. Aţi încălcat legea pământului, aşa că 
pregătiți-vă de moarte! 


— Noi suntem, după cum vezi, străini de meleagurile astea, vorbi cu împăciuire oaia. Aşa că n- 
am avut de unde să ştim că venind aici încălcăm dreptul cuiva. Am greşit, firesc e să plătim vina. 
De vrei să ne iei viaţa, nu ne putem împotrivi. Adu numai un martor cum că pajiştile-s ale tale şi pe 
urmă fă ce vrei cu noi! 

— Prea bine, grăi lupul, mulțumit că-şi atinge ținta fără prea mare trudă. Mâine îmi aduc 
martorul şi după aia, ai mei sunteți! 

Cum plecă lupul, măgarul şi oaia se dădură cu capul de ceasul morţii ca să găsească un mijloc de 
a scăpa cu viaţă, fără să izbutească însă. Aşa, duşi pe gânduri şi întristaţi foarte, îi găsi dinele care, 
seara, veni, ca de obicei, să-i întâlnească. 

— Ce-aţi pățit de staţi aşa de plouaţi? îşi întrebă el prietenii. 

Şi oaia prinse a-i povesti 

— Uite ce s-a întâmplat. Fratelui măgar, 1-a venit aşa, din senin, cheful să cânte ca altădată, în 
tinereţile lui. Degeaba l-am rugat eu să-şi mute gândul, că n-am avut cu cine să mă înţeleg. Atras de 
răgetele lui, a venit un lup care ne-a învinuit că i-am încălcat pământurile şi că; după obiceiul 
locului, se cade să ne ispăşim cutezanţa cu prețul vieții. Ca să câştigăm niţeluş timp, eu m-am arătat 
gata să îi ascultăm vrerea, dacă se adevereşte, prin martor, că grăieşte adevărul. Şi-acum, lupul o să 
vină mâine dimineaţă cu martorul lui, şi din măgar şi din mine n-o să mai rămână decât o 
grămăjoară de oase, dac-o mai rămâne şi atâta! 

Şi oaia se porni să plângă jalnic soarta ei şi a măgarului. 

— Liniştiţi-vă, fraților! Țineţi-vă firea, c-o să găsesc eu o cale de scăpare! îi încuraja dinele. 
Recăpătaţi-vă voia bună din ultima vreme! Am să am eu grijă de toate. 

După câteva clipe de chibzuire, câinele se apucă să sape, împreună cu cei doi prieteni ai săi, o 
groapă adâncă; când dădură de o vână de apă, acoperiră gura gropii cu vreascuri. 

— Mâine, când vine lupul cu martorul său, ca să capete dezlegarea de a vă mânca, voi vă aşezaţi 
de cealaltă parte a gropii ăştia şi îi spuneți că, dacă vrea să vă mănânce, să treacă peste puțul ăsta 
orb, rămas moştenire de Ia părinţii voştri. Restul, lăsaţi-i pe seama mea. 

A doua zi, dis-de-dimineaţă, nerăbdător să-şi ia cit mai degrabă prada picată ca din senin, lupul 
veni pe pajişte cu o vulpe drept martor. 

— Lupul grăieşte adevăr curat, vorbi vulpea cu ifos. Aceste păşuni sunt ale sale, de Ia părinţii 
săi, care, la rândul lor, le-au primit de la părinți hăt, de multă, multă vreme. Cum voi aţi păscut fără 
învoirea stăpânului de drept a pajiştei, e dreptul lui să vă mănânce. 

— Să ne ia viaţa lupul, că am greşit, nu zicem nu, cuvântă oaia. Numai că uite ce e: avem şi noi 
pe-aicea un bun, rămas de la părinții noştri, ia, puțul ăsta vechi şi părăsit. Legea pământului nostru 
cere ca cel care ne-o uşura de viaţă, să treacă peste puț ca să ne ia. După aia, facă-se voia lupului! 

— Bine, bine, vin îndată! mormăi lupul. Fără să mai aştepte, se avântă voiniceşte peste groapa 
acoperită cu vreascuri, umplută ochi cu apă. Şi pac! Vreascurile se surpară sub greutatea lui şi ditai 
lupul se prăvăli în groapă. Aici îl aştepta altă bucurie: câinele, cu puteri sporite de hrană bună, dar şi 
de mânie, îl înşfacă cu colții şi îl trase la fund, sub apă, până îl înecă. 

Când ieşi afară pe pajişte, câinele strigă în urma vulpii care fugea de-i sfârâiau călcâiele: 

— Stai pe loc, surată vulpe! Zi-ne mai întâi ale cui sunt cu adevărat aceste păşuni, ca să ştim şi 
noi ce avem de făcut. 

— Ce-ţi trebuie să ştii ale cui sunt, frățioare?! îi răspunde vulpea din fugă. Şi păşunile, ca tot ce 
se, află pe pământ, sunt ale tuturora, spre desfătarea cui s-o înfrupta din ele. Tu vezi-ţi de treaba ta şi 
lasă animalele să pască în voie! 

Şi vulpea pieri fără să se uite în urmă. lar cei trei prieteni trăiră în belşug şi bună pace toată vara, 
iar spre toamnă, când turma se înturnă la iernat şi trecu prin locurile acelea, i se alăturară şi ei, ca 
renăscuţi. 


Vânătorul cu noroc la vânat 


poveste turcă 


A fost odată ca niciodată. Multe sunt zilele norocoase în viața omului! Uită-te la mine. Ce om cu 
noroc mi-s cu: într-o zi, m-am dus la baia de aburi, şi-acolo, nici urmă de apă caldă sau măcar de tas 
cu care să-mi torn apă pe mine, ca să mă spăl... într-altă zi, găsesc un inel pe uliţă. Dau să-l pun pe 
deget, să mă fălesc şi eu, când colo, piatra din mijloc, ioc, şi tot inelul, turtit, ca o bară dublă... Sau 
deunăzi, în piaţă, zăresc o tobă îngropată în colb, o ridic iute, cu gândul să câştig cu ea, pe la nunți 
ori alte petreceri, vreun gologan, dar toba n-avea decât cercul de pe margini... Şi nu mai departe 
decât azi, când intru în pădure, mă trezesc faţă în faţă cu un om. Îşi înjghebase o colibă şi, cum mă 
vede, piere in ea, şi, la un ochi de geam, se aşază la pândă, cu flinta gala de tras. Vai, ce mai mi-a 
bătut inima, de teamă ca nu cumva norocul meu cel găunos să-l îndemne să-şi descarce plumbii în 
mine!... 

Dar, de fapt, nu voiam să vă vorbesc de toate astea, ci să vă spun o poveste de-a noastră. Şi 
începusem cum se cuvine, nu? Cu „a fost odată ca niciodată”... Aşadar, odinioară, la marginea unei 
păduri dese şi întinse, trăia un vânător. Singur-singurel şi tare chipeş mai era vânătorul nostru. În 
fiece zi bătea pădurea neumblată în lung şi-n lat şi abia-abia de izbutea să doboare vreo pasăre ori 
vreun iepure. Atunci se înturna în bordeiul lui, aprindea frumuşel focul în vatră, îşi frigea vânatul şi 
aşa îşi potolea inima cu hrana trebuincioasă vieţuirii. 

Într-o bună zi, însă, cum calcă în pădure, îi ieşi în bătaia puștii un stol de potârnichi. Ochi iute şi, 
dintr-un singur foc, şi căzură la picioare două potârnichi deodată. Se minună omul: 

— Ce-o mai fi cu asta? Până acum nu prea m-a îmbulzit norocul. 

Îşi puse vânatul în tolbă şi plecă spre casă. Când ajunse în colibă, dădu să aducă dintr-un ungher 
al ei găteje uscate, bune pentru aprins focul în ogeac, se împiedică de o vulpe care, în loc să se 
ferească de apropierea lui, îl ţintuia cu ochii ei de chihlimbar, fără nicio sfială. Chipeşul vânător se 
prefăcu că n-o vede, îşi agăţă tacticos flinta pe perete, curăță de fulgi cele două potârnichi, le 
spintecă şi le fripse, după care, pe una o mâncă el, iar pe cealaltă o puse binişor dinaintea vulpii. 

— la de te înfruptă şi tu din norocul meu neaşteptat de pe ziua de azi, îi zise Pesemne că eşti tare 
înfometată, de vii de bună voie în cuibul vânătorului, fără sfială de flinta lui. 

Vulpea mâncă potârnichea cu oase cu tot, după care plecă într-ale ei. 

A doua zi, iarăşi la vânătoare, omul nostru abia păşi în pădure, când, dintr-un tufiş, îi şi zbughi 
pe dinainte un cârd de iepuri. Puse flinta la ochi şi mâna pe trăgaci şi (trase... Doi iepuri se 
prăbuşiră deodată, rostogolindu-i-se la picioare. 

— Mare ţi-e minunea! mormăi bucuros singuratecul vânător, în timp ce-şi ridica de jos 
frumuseţea de vânat. Te pomeneşti că s-a schimbat şi pentru mine roata norocului. 

Se îndreptă ca de obicei spre colibă, dar, când dădu să intre, un lup, în faţa uşii! în loc să fugă la 
apropierea vânătorului, el se apropie de bărbat şi, ca un câine credincios, păşi după acesta în colibă, 
unde se întinse în fața ogeacului, parcă adăstând. 

Vânătorul se prefăcu a nu-l vedea. Îşi văzu liniştit de treabă, jupui şi curăţă iepurii, îi găti, după 
care unul şi-l opri pentru sine, de-l mâncă, iar pe celălalt îl puse în faţa lupului: 

— la de mănâncă, îi zise el, bucuros că are cu cine mai schimba o vorbă. Pesemne că eşti tare 
înfometat, de nu te sfieşti de omul cu puşcă. 

Lupul n-aşteptă să fie poftit de două ori. Se ospăta cu nădejde, de nu mai rămase un oscior din 
bietul iepure, apoi se ridică şi se mistui în pădure, după treburile lui. 

Ziua următoare, când se trezi odată cu zorile, pe prag, în locul lupului, sta tolănit un urs. Îi puse 
şi lui dinainte resturile de la iepurele pe care îl mâncase în ajun, îşi săltă flinta pe umăr şi apucă iar 
drumul pădurii. Se pregăti să dea o raită prin locurile ştiute de el a fi mai prielnice pentru vânat, 
când, pe neaşteptate, auzi bătăi zorite de aripi: un cârd întreg de rațe sălbatece se ridicase din aluniş, 
zburând spre înaltul cerului. Iute îşi luă omul flinta de pe umăr şi ochi. Poc! Se descărcară plumbii 
şi, dintr-o dată, două rațe se rotiră niţeluş ca bete, apoi căzură la pământ, aproape de picioarele lui. 
Le ridică, nevenindu-i să creadă în norocul care cu încăpățânare i se alătura repetat, şi o luă agale 


spre casă. Aici, pe creştetul colibei, poposise un vultur uriaş. La apropierea omului, nici gând să 
zboare. Parcă adăstându-l, se lăsă lin pe umărul acestuia şi pătrunse odată cu el înăuntru. 

— Şi azi am avut mare noroc la vânat, îşi spuse vânătorul. Cum am mâncare berechet, am să-i 
fac parte din ea, ca unui musafir de-al meu, şi vulturului, căci, pesemne că e tare înfometat, de nu dă 
semne de sfială la apropierea omului cu puşcă... 

Pregăti pentru gătit amândouă rațele, una o opri pentru sine, iar pe cealaltă o puse dinaintea 
vulturului, care, după ce se satură, zbură pe uşă, după treburile lui... 

Şi vreme de câteva zile, tot aşa se petrecură lucrurile: abia punea piciorul vânătorul în pădure şi 
vânatul i se arăta în faţă şi, dintr-o descărcare de pușca, nimerea câte două vietăţi deodată. Iar la 
intrarea în colibă îl aşteptau, ca o obişnuinţă, ba o zburătoare sălbatecă, ba o fiară, care, fără să se 
ferească de el, se hrăneau din prisosul hărăzit de noroc. Şi, după ce se ospătau, plecau precum 
veniseră. 

Într-o bună zi însă, lupul ce! de la început intră iar după vânător, înăuntrul colibei, dar de astă 
dată îi gr ăi cu glas omenesc: 

— Prietene, tu nu numai că nu ne-ai ucis, deşi îţi stătea la îndemână, dar ne-ai îndestulat cu 
mâncare pe noi, viețuitoarele pădurii, în cele mai grele zile ale noastre. Ne-am tot sfătuit între noi 
cum să-ţi mult urnim pentru fapta ta bună. Şi iată ce-am chibzuit. Ne întristăm să te tot vedem cât 
de singur trăieşti în pustietățile pădurii şi vrem să te însoţeşti cu fiica padişahului din țara asta. 
Numai atâta voim să ştim: tu încuviinţezi asta ori ba? 

Râse cu poftă vânătorul. 

— Ce întrebare, fârtate lup! Se cunoaşte că nu trăieşti printre oameni! Păi cum să se poată, 
frățioare? Eu sunt un om sărac, cum prea bine ați văzut. Cum să râvnească la mine o ditai fiică de 
padişah?! Hai, lăsaţi vorbele de clacă şi să ne vedem fiecare de treabă... 

— Ba deloc, îi tăie vorba lupul. Eu sunt craiul tuturor lupilor pădurii. Toţi se supun poruncilor 
mele fără să cârtească. Şi vulpea, care-a venit prima la tine, la fel, e mai mare peste toată suflarea 
vulpilor pădurii şi vulturul, de asemenea, împărăteşte peste toți vulturii din pădure şi de pe piscurile 
de la noi, iar ursul îşi întinde şi el stăpânirea peste toți urşii trăitori pe meleagurile noastre. Tu n-ai 
grijă de nimica, numai să-ți dai încuviințarea, restul, lasă-l în seama noastră, că ştim ce avem de 
făcut. 

Şi vânătorul, deşi nu avea nicio nădejde că prietenii săi vor izbuti să-şi aducă la îndeplinire 
dorința, nu se împotrivi lor, ca să nu-i întristeze. 

Lupul urlă o dată prelung şi toți lupii se adunară degrabă în juru-i. Vulpea scheună o dată prelung 
şi toate vulpile se îmbulziră de-a valma în jurul ei. Vulturul ţipă o dată prelung şi toți vulturii, mari 
şi miei, într-un fâlfâit asurzitor de aripi, întunecară cerul şi se lăsară pe pământ în jurul craiului lor. 
Ursul numai ce mormăi o dată tare, ca un bubuit de tunet, şi peste puţin se buluciră spre el, trosnind 
sub paşii lor vreascurile şi crengile pădurii, puzderie de urşi, mari şi mici, negri sau cenușii... Şi 
armata asta greu de închipuit, alcătuită din fiarele şi zburătoarele pădurii, porni la drum, 
îndreptându-se fără ocol spre saraiul padişahului. 

Ajunseră acolo pe la chindie. Se uitară în jur, pustiu peste tot. În grădină, nici țipenie de om. 
Grădinarii îşi lăsaseră uneltele la o parte şi plecaseră la odihnă. 

— Împărați ai lupilor şi urşilor, cuvântă atunci vulpea. Voi veniţi cu mine în grădină. Eu am să 
fiu grădinarul, iar voi doi, vă veți înhăma la plugul de colo, în locul boilor. Când fiica padişahului se 
va ivi în grădină, craiul vulturilor o va prinde cu grijă, de umăr, şi va zbura cu ea până la coliba 
chipeşului nostru vânător. Sunteţi gata? 

— Gata! spuseră într-un glas toate viețuitoarele adunate în fața saraiului. 

Atunci lupul şi ursul îşi băgată capetele sub jug, vulpea apucă coarnele plugului, şi ca un 
grădinar iscusit, începu a ara grădina, de la un capăt la altul, îndemnându-şi, cu strigăte ascuțite, 
„boii, pentru ca brazda trasă să fie cât mai adâncă şi mai dreaptă... 

La auzul tărăboiului stârnit, toată suflarea saraiului, de la mai marii dregători şi până la slujbaşul cel 
mai neînsemnat, se îmbulzi pe la ferestre, să vadă ce se întâmplă, şi-apoi, în hohote de râs nestăvilit, 


cobori în grădină nemaiîncetând să se mire: 

— Ha, ha, ha! Ia te uită! Vulpea, ha, ha, ha. A ajuns grădinar... Ha, ha ha! A înjugat la plug 
cogeamite ursul greoi şi pe fiorosul lup şi... ha ha ha, ară cu străşnicie grădina padişahului nostru, 
parcă, ha ha ha, ar fi tocmită pentru aceasta cu bani grei! Ha ha ha! 

Auzind vălmăşagul de glasuri, însăşi fiica padişahului ieşi zorită în balconul saraiului şi, cum 
dădu cu ochii de animalele noastre ce-şi vedeau temeinic de treabă ca şi cum numai asta făcuseră 
toată viaţa, se înveseli şi ea, râzând din toată inima. 

Deodată însă, vulturul-crai zbură de pe creştetul unui pom unde se ghemuise nemişcat şi o înhaţă 
pe fată în ghearele sale. 

— Ajutor! Daţi fuga! Scăpaţi-mă! începu să strige aceasta, zbătându-se. 

Degeaba însă! Vulturul, de-acuma dincolo de grădină, se avântase cu povara-i prețioasă spre 
tării. O vreme pe boltă se văzu un punct ce se tot micşora, până pieri cu totul. 

Cum văzu că vulturul s-a ridicat în slăvi cu fata, vulpea a lăsat în grabă plugul şi s-a făcut 
nevăzută. La fel şi lupul, a ieşit din jug şi s-a mistuit printre flori şi copaci, în timp ce ursul, greoi, 
neputând să iasă iute din jug, fugea cu mare iuţeală, trăgând după sine plugul... 

Când se dezmeticiră, cei din sărai pricepură vicleşugul vulpii, dar, prea târziu!... Padişahul 
înjghebă degrabă o oaste mare de călăreți înarmată până în dinţi, care porni în direcția în care se 
spunea c-ar fi zburat vulturul.. 

Cât despre vultur, el zbură, cu prada sa vie, până la coliba chipeşului vânător. Ajuns aici cobori 
lin până în prag, unde o lăsă uşurel pe fata de padişah, speriată foarte de cele petrecute. 

— Nu-ţi fie teamă, fată frumoasă, încercă s-o liniştească vânătorul. Nu-s duh, ori altă arătare, 
sunt om ca şi tine. Biet vânător în prieteşug cu vietățile pădurii, şi atât. Din partea mea să nu te- 
aştepţi la niciun rău. De vrei, rămâi să te însoțeşti cu mine, de nu, vulturul, la rugămintea mea, te va 
duce îndărăt la ai tăi. 

Fetei îi plăcu felul deschis de-a vorbi al voinicului. Înfăţişarea lui şi ciudata însingurare în 
pustietăţi rac străbătute de picior de om o atrăgea. 

— Tatăl meu, padişahul, porni-va oaste mare, ca să mă ia înapoi, rosti ea. Spune-mi, atunci ce se 
va întâmpla cu noi amândoi? 

— Toate vietățile pădurii ne vor apăra până la ultima lor suflare, o încredința vânătorul. Un 
singur lucru are pentru mine însemnătate: să vrei să rămâi alături de mine cu toată inima, şi atât. 

— Mă învoiesc să-ți fiu soață dreaptă, până la sfârşitul zilelor mele, răspunse fata de padişah. 

În vremea aceasta, vulpea, lupul şi ursul, urmaţi de cetele lor de supuşi, străbăteau pădurea. Cum 
armata de urmăritori călare se tot apropia, craiul vulpilor vorbi către ceilalți: 

— Când, la noapte, oştenii vor mânea în pădure, eu am să-mi pun supușii să le facă harcea- 
parcea şeile şi frâurile... 

Zis şi făcut. Dimineaţa, când călăreţii dădură să se urce pe cai şi să pornească mai departe, găsiră 
şei şi hamuri ca vai de ele. În timp ce ei încercau, ocărind, să mai dreagă ce se putea drege, vulturii 
aruncau ploaie de pietre peste cai şi călăreț.!. Urşii nu se lăsară nici ei mai prejos: înarmaţi cu crengi 
groase şi trunchiuri mai tinere de copaci, dădură năvală peste ostaşi, stâlcindu-i în lovituri. 

Înfricoşaţi de atâta urgie abătută asupră-le pe neaşteptate, ostaşii făcură calea-întoarsă la sărai, 
unde povestiră padişahului. La început, acestuia nu-i venea să creadă. Dar, când văzu cu ochii lui 
starea jalnică în care ajunsese falnica sa oştire, rămase pe gânduri. 

— Cu oamenii, m-aş lupta până în ziua de apoi, dar cu fiarele şi zburătoarele pădurii, cum poţi să 
dovedeşti? Viclenia, forţa şi unirea fac din ei, după cum s-a văzut, vrăjmaşi de nebiruit, ale căror 
gânduri greu le poate pătrunde o minte omenească. Teamă mi-e că va trebui să-mi las fata unde a 
purtat-o răpitorul ei, altminteri aş putea duce la pierzanie o ţară întreagă. 

Aşa grăi padişahul către dregătorii săi. Îndată porunci să se alcătuiască nu armată pedepsitoare, 
ci alai de nuntă împărătească ce, cu el în frunte, porni să străbată pădurea cea deasă şi întinsă. 
Deasupra lor, mereu, se rotea un vultur, care, parcă, voia să le arate drumul cel mai scurt spre țintă. 
Aşa dădură de coliba chipeşului vânător, care îi adăsta în prag, de mână cu frumoasa fată a 


padişahului. Acesta le dădu binecuvântarea părintească şi patruzeci de zile şi patruzeci de nopți 
încheiate nu se mai ostoiră petrecerile. Iar vietățile pădurii durară, în acest răstimp, ca dar de nuntă 
tinerei perechi, un măreț castel în inima pădurii, unde vânătorul şi soaţa lui trăiră în bucurie şi bună 
înțelegere tot restul zilelor... 


Imamul şi mâncarea de dovlecei 
poveste turcă 


Într-un sat se statornicise, odată, un imam care, nici mai mult nici mai puţin, cerea de la. 
Binecredincioşii musulmani să-l hrănească cu rândul. Într-o zi de vineri, urcat la amvonul geamiei, 
imamul, în predica sa, îi povăţui aşa: 

— Trebuie să ne stăvilim pornirile noastre prea pământeşti spre lăcomie, fraților. Să nu 
nesocotim prin disprețul nostru nimic din câte se află în lumea asta pentru a ne îndestula foamea. Ia, 
de pildă, dovlecelul. Şi el e o legumă ce se trage direct din rai. A-l mânca nescârbit e-o faptă de 
bună credinţă... 

Atât le-a trebuit sătenilor, sătui să-l tot hrănească cu bunătăți pe imam. Fiecare dintre ei, cum le 
venea rândul, îi duceau acestuia pe tipsie mâncare de dovlecei. 

Azi aşa, mâine aşa, imamul se satură până peste cap să tot înghită acelaşi şi acelaşi fel de legumă 
şi le grai: 

— Fi, binecredincioşilor, care-mi aduceţi în fiecare zi o mâncare de dovlecei. Vă spuneam eu 
mai zilele trecute că dovlecelul e o legumă a raiului, că a-l mânca e o faptă de bună credinţă... Da, 
dar luaţi aminte: tocmai pentru că-i o legumă ce se trage direct din rai, a te înfrupta din ca fără rost, 
zi de zi, ajunge să fie un păcat Căci ce e venit din rai pe pământ, nu se cade a fi folosit ca un lucru 
obişnuit. Chiar eu, de pildă, mă mulțumesc şi cu o mâncare mai puţin sfântă, cum ar fi să zicem, o 
biată găină de prin preapământeana voastră ogradă. 

— Noi nu vrem să nesocotim o față cinstita ca a ta, om al raiului, strigară în cor ţăranii. La un 
om sfânt se potriveşte o mâncare la fel de sfântă. Iar dovlecelul, precum spuseseşi mai deunăzi, e-o 
astfel de legumă. Dac-ar mânca-o zilnic nişte oameni păcătoşi ca noi, atuncea da, ar fi un păcat. Dar 
pentru un sfânt ca tine, e taman mâncarea care trebuieşte... 

Să mai zică ceva imamul? După alte câteva zile, când văzu că numai de dovlecel are parte, îşi luă 
frumuşel tălpăşiţa şi se strămută într-alt sat, spre multumirea ţăranilor noştri, bucuroşi c-au scăpat 
de un trândav şi un făţarnic. 


Judecata „Dreaptă” 
poveste turcă 


Doi ţărani se odihneau niţel într-o zi de vara, după trudnica muncă a câmpului, când, deodată, se 
auziră neasemuitele triluri ale unei privighetori poposite chiar pe creştetul copacului sub care 
şedeau. 

— Auzi ce frumos cântă pasărea asia minunată! De unde-o fi ştiut ca cit de mult îmi place s-o 
ascult? spuse unul dintre ei. 

— Parcă pentru tine cântă! grăi celălalt. Dacă-i vorba de ştiut, apoi de bună seamă c-a ştiut ce 
mult îmi place mie cântecul ei! 

— Doar nu-ţi închipui că pentru tine cântă! Pentru mine şi numai pentru mine, pentru bucuria 
mea se căzneşte ea, sărăcuţa. Vrea să mă uşureze de istovirea unei zile de trudă prin harul ci. 

— Ba e vorbă! Pentru sufletul meu cântă ea! Şi tot aşa, cei doi prieteni se sfădiră până ajunseră 
la cadiu. Şi cum fiecare îi cunoştea acestuia năravul de a înclina balanța dreptății de partea celui 


care-i duce daruri, se înfățişară la judecată aşa, ca din întâmplare, unul sub braț cu o gâscă de toată 
frumuseţea, celălalt, cu un curcan falnic. 

Luciră cu lăcomie ochii cadiului văzând plocoanele ce-l aşteptau. Pentru care din ele să se 
hotărască? 

— Degeaba v-aţi sfădit între voi! le vorbi el împricinaţilor, după ce le ascultă păsul. 
Privighetoarea aceea nu cânta nici pentru tine, nici pentru tine, mai zise el, arătând când spre unul, 
când spre celălalt. Pentru mine cânta ea, binecuvântata. Eu obişnuiesc să poposesc sub copacul 
acela, ca să mă desfăt cu cântecele ei preaminunate. 

Şi zicând aşa, întinse mâinile spre darurile ce-l aşteptau, drept răsplată pentru judecata sa... 
nepărtinitoare. 


Cămila şi şarpele 


poveste turcă 


Se spune ca un şarpe întâlni odată o cămilă. Se uită la ea, se uită, apoi îi spuse: 

— Ce soi de animal mai eşti şi tu! Mai mare ruşinea să ai un gât atât de lung şi de încovoiat! 

Cămila nu-şi pierdu cumpătul. 

— Sărăcuţul de tine, frate dragă! Oricât te-aş privi, nu găsesc măcar o bucăţică dreaptă, cât de 
mică, în trupul tău! îi răspunse ea şi plecă tacticos mai departe. 


O poveste cu tâlc 
poveste turcă 


De mult de tot trăia într-un ținut îndepărtat, spre soare-răsare, un împletitor de nuiele. Trudea cu 
tragere de inimă la meşteşugul său şi izbutind să facă lucruri pe cât de frumoase, pe atât de trainice, 
dobândise faimă şi trăia mulțumit, alături de nevasta şi de fiica sa. 

Într-o zi, un paşă, trecând călare, cu suita, pe lângă o cişmea din drum, văzu o preafrumoasă fată 
umplându-şi ulciorul cu apă. Şi atât îi plăcu chipu-i ca scris, statura-i mlădie şi gingăşia mişcărilor 
ei, încât, cum era neînsurat, se gândi să şi-o ia de soție. 

Puse oameni de aflară unde locuieşte fiinţa râvnită şi îşi trimise acolo, degrabă, pețitoare. 

— Paşa îți face nemărginita cinste să-şi uite de rangul său în faţa frumuseţii fiicei tale şi să ţi-o 
ceară de soaţă, spuseră ele împletitorului de nuiele. 

— Cinstea e mare, într-adevăr, răspunse acesta netulburat, iar despre paşă norodul vorbeşte 
numai de bine. Dar, mai înainte de a-mi da fata, vreau să ştiu: cel carp vrea să-mi fie ginere 
cunoaşte vreo meserie? Ar putea oare, la nevoie, să-şi câştige, aşa ca mine, traiul prin truda mâinilor 
sale? 

Se mirară pețitoarele. 

— Ce gânduri îţi vin în minte, omule! El e un paşă, nu pricepi? Un ditai dregătorul. Ce-i trebuie 
lui o meserie? E-un om bogat, de cuvântul lui atârna viaţa unei mulțimi de oameni. 

— Eu nu zic că nu-i aşa, întări vorba iarăşi tatăl fetei. Numai că eu nu dau doi bani pe-un bărbat 
ale cărui mâini nu-s bune de niciun meşteşug. Ginerele meu va trebui să ştie o meserie trudnică, 
cinstită. 

Peţitoarele plecară, nu fără să ocărască pe încăpăţânatul părinte, şi spuseră totul pașei. 

Cum acesta dorea mult s-o ia de soţie pe fata pe care o peţise, se îmbrăcă în straie de om nevoiaş 
şi colindă pe la fel de fel de meşteşugari, cu gândul să le înveţe meseria. Până la urmă chibzuind că 
cel mai uşor lucru, ce se poate deprinde cel mai uite, este împletitul de nuiele şi rogojini. Intră cirac 
la un astfel de meşter şi se apucă de lucru cu sârg. În scurt timp izbuti să devină el însuşi meşter şi 
atunci trimise din nou pețitoarele la împletitorul de nuiele, cu rugămintea să-i dea fata drept soață. 


Aflând cum stau lucrurile cu cel ce voia a-i fi ginere, acesta îşi dădu încuviințarea şi nunta se 
făcu spre mulțumirea tuturora, deşi paşa nu putea uita, cu una cu doua, jignirea adusă lui, unui 
dregător, de către un om de rând. 

Nu trecu mult şi prin intrigi de sărai, tânărul paşă pierdu bunăvoința padişahului. Scos din înalta 
sa slujbă, bătu pe la multe uşi, încercând să dobândească orice slujbă, cât de neînsemnată ar fi fost, 
dar nimeni nu îl asculta, de teamă să nu-şi atragă prin aceasta, asupra sa, mânia padişahului. Cum 
odată cu slujba îşi pierduse şi întreaga avere, paşa ajunsese aproape muritor de foame. Atunci îşi 
aduse aminte că ştie o meserie şi se apucă să muncească alături de socrul său, lăudând acum, în 
sinea sa, bunul simţ şi dreapta judecată a acestuia. Astfel el îşi câştigă traiul de fiece zi pentru el şi 
familia lui şi vieţui mai departe, în tihnă, cu femeia pe care o iubea, bucurându-se de cinstirea celor 
din Jur. 


Fiul tăietorului de lemne 
poveste turcă 


A fost odată un tăietor de lemne. În fiecare zi pleca la pădure, aduna vreascuri sau tăia crengi mai 
groase de copac, mergea, la târg cu o sarcină de lemne, o vindea şi cu gologanii luaţi îşi ducea cu ai 
săi traiul sărac de azi pe mâine. Într-o zi, întâlni pe drum, strânşi lângă o grămadă de pietre, mai 
mulți băieți cu bețe groase în mâini. 

— Ce-i cu voi aici? îi întrebă el. 

— Vrem să omorâm un şarpe care-şi are aici culcuşul, răspunseră ei. 

— Daţi-mi-l mai bine mie, că-i vin eu de hac mai ceva decât voi, le spuse omul, cu gândul să 
scape şarpele de la moartea ce-l aştepta negreşit. 

Luă şarpele, îl închise într-un zimbil şi plecă mai departe, la târg. De ani şi ani, întotdeauna, nu 
se pomenise să primească mai mult de un bănuţ pe sarcina de lemne. Acuma însă, un cumpărător 
răsărit ca din pământ, de cum intră în prima uliţă a târguşorului, îi cumpără lemnele, plătindu-i, fără 
nicio tocmeală, de patru ori mai mult ca de obicei. 

— Din banii primiţi, îşi zise omul, trei pătrimi sunt de drept ale şarpelui. El mi-a schimbat 
norocul. Se cuvine, deci, să-i cumpăr lapte proaspăt şi să-l hrănesc, căci mi-a fost de ajutor. 

Întors acasă, satură bine şarpele cu lapte călduţ, după care îl aşeză cu grijă în cea mai arătoasă 
ladă pe care o avea. Înainte de a pleca iar în pădure, le spuse alor săi: 

— Să nu cumva să vă purtaţi mit cu şarpele ăsta. El ne-a adus norocul în casă. E cu adevărat cel 
mai preţios prieten al nostru. Să nu-i lipsească în nicio zi laptele cald! 

De-atunci, cum se întorcea de la târg, unde-şi vindea ca prin minune sarcina de lemne, omul îi 
întreba pe ai lui dacă au îngrijit „musafirul” cum se cuvine, apoi se aşeza lângă ladă şi îi spunea 
şarpelui vorbe de alintare. 

Într-o seară însă, când veni acasă, fiul său îl întâmpină în prag: 

— Nu ştim ce are şarpele nostru, tată, că astăzi n-a pus gura pe lapte. 

Tăietorul de lemne se apropie de şarpe şi îl întrebă, grijuliu: 

— Ce-i cu tine, dragule? De ce n-ai mâncat? 

Spre mirarea sa, auzi că şarpele îi răspunde cu glas omenesc: 

— Zi de zi am văzut aicea, la voi, ce frumos trăiţi tu, nevasta şi fiul tău. Asta mi-a amintit de 
traiul meu debarasa, cu tatăl şi cu mama mea şi deodată m-a năpădit, aprig, dorul de ai mei. De- 
aceea mi-a pierit cheful de mâncare. 

— Ai dreptate, dragule, grăi cu blândeţe tăietorul de lemne. E prea de înţeles tristeţea ta. Mâine 
chiar, am să te duc la ai tăi. 

A doua zi, dis-de-dimineaţă, omul o porni de acasă cu şarpele în zimbil, îndreptându-se spre 
locul de unde-l salvase din mâna copiilor. Mai înainte de a pieri printre pietre, şarpele îşi sfătui aşa 
prietenul: 


— Aşteaptă niţeluş aici, că ai să fii adus în casa noastră. Când taica o să-ți zică „Cere-mi ce vrei, 
că-s gata să-ți împlinesc orice dorință, tu să-i ceri desaga noastră, altceva nimic.” 

Nu trecu mult şi tăietorul de lemne se trezi — cum; nu ştia nici el — într-o încăpătoare sală şi 
tare frumoasă, boltită adânc sub pământ. Un şarpe mare, încolăcit pe un tron bătut în pietre scumpe 
şi cu o coroană pe cap, îi mulțumi că-i scăpase fiul de la pieire, după care îl îmbie: 

— Drept răsplată pentru fapta ta bună, cere-mi ce vrei, că-s gata să-ți îndeplinesc orice dorință. 

— N-am nevoie de nicio răsplată, răspunse cu bunăvoință tăietorul de lemne. Bucuria voastră e 
şi bucuria mea. Nu doresc altceva decât să vă fie hărăzite zile îndelungate şi bune împreună, la toţi 
ai tăi. 

— Mulţumim de urare, om bun, dar rugămintea mea e să-mi spui o dorință pe care să ţi-o 
îndeplinesc! 

— De-i aşa, dați-mi desaga voastră şi gata! 

— Ce să faci tu cu desaga noastră?! Nici măcar fățoasă nu-i! Cere-mi altceva, mai de preț, nu 
pierde un prilej ca ăsta, încercă să-l îndepărteze de la cererea lui şarpele-tată. 

— Altceva nu-mi trebuie, stărui omul. De vreţi să-mi daţi ceva, dați-mi desaga. 

Şi cum şarpele-tată se tot codea să-i împlinească dorinţa şi încerca mereu să-i mute gândul către 
altceva, bătrânul se ridică să plece. Odată cu el. O porni şi şarpele cel tânăr. 

— Ce faci, fiule? Unde vrei să pleci? Abia le-ai întors printre noi! 

— Bărbatul ăsta, tată, nu numai că m-a scăpat de la moarte sigură, dar m-a dus la el acasă, unde 
m-a îngrijit ca pe un prieten drag. Dacă familia mea nu-i poate dărui ce cere, eu plec cu el, să-l 
slujesc mai departe prin norocul pe care 1-l aduc! 

— Rămâi cu noi, fiule, să ne înveseleşti inimile noastre singuratice şi bătrâne! se rugă şarpele- 
tată. Iar către tăietorul de lemne: Uite, ține desaga asta şi te du cu bine! 

Omul se întoarse acasă, deschise desaga, găsi în ea o pungă pentru bani, un fluier şi un fes, o 
închise La loc şi o puse în dulap. 

După o vreme, tăietorul de lemne se prăpădi, lăsându-şi nevasta şi fiul lipsiți de stâlpul casei. 
Cum feciorul era vrednic ca şi tatăl său, îşi găsi iute de lucru la o prăvălie, unde se vindeau fel de fel 
de țesături, şi în scurt timp izbuti să dobândească deplina încredere a celor din jur. 

— Mamă, spuse el într-o zi, coase-mi şi mie o pungă pentru bani, ca să am unde-mi ţine câştigul. 

— N-am din ce să-ţi cos una nouă, băiatule, însă în traista pe care-o adusese taică-tău se află, 
pare-mi-se, şi o pungă pentru bani. De vrei, ţi-o dau ţie. 

Feciorul luă punga şi puse în ea cei zece bănuţi, pe care-i avea în buzunar. Când, nu mult după 
aceea, deschise punga să-i dea mamei sale cu ce să facă față trebuinţelor casei, rămase înmărmurit: 
în loc de zece bănuţi, în pungă se aflau, cu vii luciri, zece lire de aur, nou-nouţe! înţelese atunci că a 
scăpat de grija zilei de mâine. Nu spuse însă nimic, nimănui, şi îşi văzu mai departe de treburi. 

Cam peste vreo săptămână, negustorul la care lucra se pregătea să plece la Istanbul după marfă. 
Chemă la el pe băiat, îi spuse preţurile la toate ţesăturile câte se aflau în prăvălie şi îl lăsă pe el să le 
vândă. 

Văzând că vânzarea mergea greu, băiatul ieşi în pragul dughenei şi începu să strige în stânga, şi 
în dreapta: 

— Veniţi de luaţi marfă de la noi! Marfă ieftină şi bună cum nu s-a mai pomenit! Cu preţul unui 
cot se poate lua un balot întreg! 

Cumpărătorii dădură buluc şi în numai câteva ceasuri prăvălia aproape se goli de mărfuri. 

Vestea despre isprava tânărului cirac ajunse, cu repeziciunea fulgerului, până la Istanbul, la 
negustorul cu pricina. Şi acesta, cât mai grabnic cu putință, îşi încarcă marfa cumpărată şi se 
întoarse glonț la prăvălie. Aici, cele auzite i se adeveriră de cum păşi înăuntru: pe rafturi nu se mai 
afla niciun singur balot cu stofe. 

— Ce-ai făcut, nenorocitule? strigă el. Ţi-ai bătut joc de încrederea pe care eu, ca un neghiob ce 
sunt, m-am zorit să ţi-o dau! O viaţă întreagă nici cu o muncă de rob, şi n-ai să fii în stare să-mi 
înapoiezi ce-ai prăpădit prin nechibzuinţa ta! 


— Greşeşti, greşeşti nespus, stăpâne, îi luă vorba netulburat băiatul. Nu mă simt vinovat cu 
nimica față de tine. Dimpotrivă. Mai înainte de a te necăji atâta şi de a mă ocări, deschide sertarul 
unde se ţin banii şi vezi ce-i înăuntru. 

Spre uluirea negustorului, în sertar se înghesuiau nu bănuţi de aramă, ci lire de aur nou-nouţe. Ce 
se întâmplase? Băiatul vânduse într-adevăr neînchipuit de ieftin toată marfa, dar pusese fiecare 
bănuț primit în punga sa fermecată şi numai după aceea băgase aur curat, în sertarul cu pricina. 
Negustorul nu mai contenea cu mulțumirile, iscodind în acelaşi timp cum de se putuseră petrece 
toate acestea. 

Băiatul însă îşi tinu gura ferecată. După ce îşi îndestulă mama cu tot ce-i trebuia pentru o vreme 
mai îndelungată, el părăsi nu numai dugheana, ci şi satul său, dornic a pitea în lume ca să cunoască 
şi să înveţe toate câte sunt în. Ea. 

În colindările lui ajunse într-o ţară vestită prin frumuseţea fetei de padişah. Se zvonea că tânăra 
prințesă e, pe cât de frumoasă, pe atât de trufaşă. Numai ca să-i vadă cineva un deget trebuia să 
verse mai întâi, în vistierie, pe numele ei, nu mai puţin de o liră de aur! 

— Oare o fi într-adevăr prinţesa frumoasă precum se vorbeşte?! se întrebă tânărul nostru. 

Se duse la sărai şi vorbi cu mai marele străjilor: 

— Dacă eu vreau s-o văd pe fiica padişahului şi să stau; chiar un piculeţ de vorbă cu ea, câți 
galbeni ar trebui să dau? 

— O sută de lire de aur! sună răspunsul. 

Feciorul nu stătu pe gânduri. Scoase din pungă galbenii ceruți şi intră în sărai. Frumusețea fetei 
de padişah întrecea chiar cea mai avântată închipuire. În apropierea ei, tânărul rămase uluit, cu 
mintea înceţoşată. Frumoasa fată îl descusu cu meşteşug, ca să afle cărei minuni îi datorează el 
uşurinţa de a arunca cu galbeni în stânga şi în dreapta. Bătu apoi de trei ori din palmele-i micuţe şi 
parfumate şi roabe tăcute lunecară în încăpere, purtând pe tipsii de aur băuturi reci şi aromate. Cum 
le bău, musafirul simți că îl cuprinde o dulce toropeală. Se lăsă în voia ei şi... se trezi spre asfințit 
zvârlit ca o zdreanţă, în afara oraşului, pe câmp. Scotoci înfrigurat în buzunar: punga dispăruse! 

Neavând încotro, se întoarse acasă, furios pe el însuşi. Şi cum auzi că tocmai atunci e nevoie de 
un cioban pentru oile satului, se tocmi să le ciobănească el. Mânând oile pe păşune, îi veni poftă să 
cânte din fluier. 

— N-ai, cumva, rătăcit cine ştie pe unde vreun fluier? îşi întrebă el mama, seara, întors acasă. 

— În traista rămasă de la tatăl tău era, pare-mi-se, şi un fluier. Ţi-l aduc să-l iei. 

A doua zi, dis-de-dimineaţă, băiatul îşi prinse fluierul la brâu şi se duse cu oile la păscut. Când 
dădu de o poiană cu iarbă grasă, se trase la umbra unui copac, puse fluierul la gură şi cum suflă o 
dată, se trezi dinainte cu un harap: 

— Porunceşte, stăpâne! 

— Ce să-ţi poruncesc?! se miră băiatul, luat pe neaşteptate. 

— Porunceşte ce vrei, că asta mi-e treaba: să-ți împlinesc ție poruncile, oricare ar fi ele. 

— De-i aşa, porneşte degrabă şi adu-mi pe frumoasa fată a padişahului. 

Harapul se făcu nevăzut. Şi după numai două clipe — una pentru dus şi alta pentru întors — se 
întoarse cu fata cerută. 

Când văzu de aproape atâta frumuseţe, țintea băiatului se înceţoşa din nou. Cum fata se arăta 
dornică să cunoască felul în care ajunsese la el, tânărul prinse a i se destăinui: 

— Eu n-am avut numai un singur lucru fermecat. Pa lângă pungă, mai am şi un fluier. lată-l! 

Atâta aştepta fata de padişah. Luă în mână fluierul, zicând că vrea să-l vadă mai bine şi 
numaidecât suflă în el. Harapul, ivit ca din pământ, îi zise, supus 

— Porunceşte, stăpână! 

— Du-mă înapoi în saraiul tatălui meu şi lasă-l pe credulul ăsta aicea unde i-e locul! 

Şi până să se dezmeticească feciorul, fata şi pierise, cu fluierul fermecat cu tot, iar el rămas să 
ciobănească mai departe, în sărăcie şi obidă. 

Venise toamna şi vremea se răcise binişor. 


— Mamă, spuse el într-o seară mamei sale, caută ceva să-mi pun pe cap, că a început să-mi fie 
frig pe câmpuri. 

— Ține fesul ăsta din traista lui taică-tău, îi zise femeia. 

Vrând să-l încerce, băiatul şi-l puse pe cap. 

— Unde-ai dispărut, fiule? se auzi glasul înspăimântat al mamei. 

— Aici sunt, mamă, nu mă vezi? 

Numai când îşi scoase fesul, mama răsuflă uşurată: 

— Bine că te văd din nou, fiule, că tare mă mai speriasem. 

Aşa pricepu băiatul că fesu-i fermecat. De-l pui pe cap, te faci nevăzut şi poţi zbura, ca gândul, 
oriunde, iar de-l iei de pe cap, eşti din nou un om în carne şi oase. 

Tare bucuros, el îşi puse iarăşi fesul pe cap şi ajunse într-o clipită la sărai, lângă frumoasa fiică a 
padişahului. Când îşi scoase fesul, fata scoase un țipăt: 

— Cum de-ai pătruns aici, printre atâtea străji? 

— Nimic nu-i greu pentru mine când doresc să-ți fiu pe-aproape, îi răspunse băiatul. Vezi fesul 
ăsta? Cu ajutorul lui fac minuni. 

— Mărturisesc că nu-i chip să mă împotrivesc ţie, îl linguşi fata. Am să te iau de soţ şi gata. Dar, 
până una alta, dă-mi puțin fesul, să-l văd şi eu mai bine. 

Cum luă fesul în mână, fata începu să strige: 

— Săriți! Un străin în iatacul meu! Străjile dădură năvală, îl prinseră pe nepofiit, îl ciomăgiră 
zdravăn şi îl aruncară afară, în colbul drumului, mai mult mort decât viu. 

„Sunt un nerod, un om de nimic care-şi merită soarta, îşi zise băiatul. Mai bine mă arunc în apă 
şi isprăvesc cu mine, că tot degeaba fac umbră pământului.” 

Cum în apropiere se afla, la picioarele unei stânci, un râu, feciorul se aruncă de sus în apele 
învolburate, cu gândul să-şi curme aşa zilele. Se pomeni, însă, fără a fi păţit ceva, nu în apă, ci pe 
crengile unui cireş care-şi înălța tulpina pe malul râului. Când întinse mâna căutând să se ridice, 
atinse nişte cireşe; atunci abia îşi dădu seama că-i este sete. Culese câteva şi cum le mâncă, simţi o 
mâncărime cumplită în creştetul capului. Vrând să se scarpine, se trezi cu două coarne de toată 
mândreţea! Cu greu izbuti să coboare din pom, căci coarnele, rămuroase, se încurcau mereu în 
rețeaua deasă de crengi. Mergând în neştire pe firul apei, văzu un alt pom încărcat cu mere. Culese 
unul şi cum muşcă din el, auzi un trosnet sec: la picioare îi căzuseră amândouă coarnele, deodată. 

— Aşa, care vasăzică, îşi zise el. De mănânci poame din cireşul ăla, îţi cresc coarne, de mănânci 
din mărul ăsta, îţi cad. Soarta m-a ajutat să mă pot răzbuna pe frumoasa şi isteaţa, dar nu mai puţin 
trufaşa şi vicleana fată de padişah. 

Se mânji pe față şi pe mâini cu noroi, îşi răscoli părul, îşi sfâşie straiele, culese câteva cireşe şi se 
întoarse la saraiul abia părăsit. 

— Cireşe, cireşe proaspete! începu el să strige. 

Cum anotimpul cireşelor trecuse de mult, fata de padişah trimise o slujnică să-i cumpere degrabă 
toate cireşele. La masă, când se aduseră, pe o mică tipsie de aur, cireşele mari şi lucioase, tustrei 
mesenii — padişahul, soaţa şi fiica lui — le mâncară cu plăcere, bucuroşi că târziu, spre toamnă, s- 
au putut găsi asemenea trufandale. Când se priviră unii pe alţii, rămaseră îngroziți; pe creştete aveau 
coarne din cele mari, rămuroase. Câţi doftori, vraci şi babe cu faimă în tainele tămăduirii au existat 
în împărăție, au fost aduşi în grabă să scape saraiul de ruşinea nemaipomenită abătută asupra 
capetelor crăieşti. Zadarnic însă! Măreţe, rămuroasele coarne nu puteau fi clintite de pe cap. 

Şi iată, când tot saraiul era în fierbere, când pe porțile lui înalte, altădată ferecate cu străşnicie, 
era un du-te-vino cum nu se mai pomenise vreodată, când sfatul dregătorilor se aduna şi se 
împrăştia, neputincios, de câteva ori pe zi, un tânăr zdrenţăros, negru la față ca un harap, îşi făcu 
apariția sub zidurile înalte, strigând cât îl ţinea gura că el e în stare să scape feţele împărăteşti de 
urgie. Luat aproape pe sus de străji şi dus în sala divanului, unde-l aşteptau toți cu înfrigurare, 
flăcăul scoase din sân un măr: 

— Acesta e leacul meu pentru slăvitul padişah! 


Padişahul mâncă iute mărul şi coarnele căzură pe lespezi, cu trosnet sec, ca retezate de o mână 
nevăzută. 

— Acesta e leacul meu pentru prea vrednica soaţă a slăvitului padişah! zise tânărul, scoțând din 
sin un alt măr. 

Sultana muşcă din măr cu nădejde şi coarnele ei căzură pe lespezi, cu trosnet sec, ca retezate de o 
mână nevăzută. 

— Acesta e leacul meu pentru frumoasa fiică a slăvitului padişah! mai grăi tânărul întinzând alt 
măr. Fata isprăvi de mâncat mărul, dar niciun zgomot nu tulbură liniştea încordată a aşteptări. 

Plânsete, văicăreli izbucniră deodată în sărai. 

— Cum de pentru fiica mea leacul miraculos adus de tine n-are nicio putere? 

— Înseamnă, slăvite padişah, că prinţesa are în stăpânirea ei un lucru care nu-i aparţine de drept. 

— Aşa e, fiica mea? Ai tu asupra ta un astfel de lucru? Dacă ai, adu-l degrabă, să poți scăpa şi tu 
de pacostea care ne-a lovit. 

— Am o pungă pentru bani! grăi prinţesa şi aruncă ciudoasă punga la picioarele flăcăului. 

Acesta o ridică de Jos şi scoase din sân un alt măr pe care i-l întinse prințesei. Dar zadarnic îl 
mâncă ea cu înghițituri mari, căci coarnele de pe creştet se încăpăţânau să-i schimonosească 
preafrumosul chip. 

— Ce înseamnă asta? Fiica mea va trebui să rămână sluțită pe veci?! se văicărea padişahul. 

— Înseamnă, prea slăvite, că prinţesa mai are încă în stăpânire lucruri care nu-i aparțin de drept. 
Zorită să-şi recapete înfăţișarea-i de altă dată, fiica padişahului aruncă la picioarele băiatului 
fluierul şi fesul, deodată. Ei le luă fără grabă şi tot aşa mai scoase din sun un măr pe care i-l întinse 
iarăşi. În liniştea încordată a aşteptării, coarnele căzură pe lespezi eu im trosnet sec, ca retezate de-o 
mână nevăzută. Căci, ca să-şi atingă ținta, flăcăul băgase în mijlocul primelor două mere, bucățele 
din cireşele culese de pe malul râului, bănuind că aşa merele nu vor mai avea putere. În schimb, la 

cel de-al treilea măr, nu mai umblase şi de aceea el o tămăduise pe prinţesă; 

În marea bucurie care urmă vindecării tuturor capetelor crăieşti, cei din sărai uitară cu totul de 
binefăcătorul lor. Acesta atâta aştepta; îşi puse fesul pe cap şi se făcu nevăzut. În pragul casei sale, 
îşi scoase fesul şi, după ce sărută mâna mamei, duse la gură fluierul şi suflă o dată în el. 

— Porunceşte, stăpâne! grăi harapul. 

— Du-te la sărai şi adu-mi-o pe trufaşa fiică a padişahului! 

Cât ai clipi de două ori — o dată pentru dus şi o dată pentru întors — prințesa fu lângă băiat. 

— Ce spui după toate cele petrecute, frumoasă fată? Ţi-ai dat seama, în sfârşit, de stăruința 
dragostei mele față de tine şi de înfumurarea ta ce poate fi înfrântă de un om obişnuit ca mine? 
Acuma te îndupleci să mă vrei de soţ? 

— Din toată inima! sună limpede răspunsul fetei. Multe am învăţat despre viață de când ai ieşit 
în calea mea. Îţi făgăduiesc să-ţi fiu soţie de nădejde toate zilele ce le am de trăit. 

La auzul acestor verbe, bucuria băiatului nu mai avu margini. 

Se povesteşte prin bătrâni că, după nunta împărătească de patruzeci de zile şi patruzeci de nopți, 
fiul tăietorului de lemne şi fiica de padişah avură parte de viaţă îndelungată, netulburată de nicio 
neînțelegere. 


Fiul ursului 
poveste turcă 


A fost odată ca niciodată, că de n-ar fi nu s-ar povesti... Pe vremea când plopul făcea pere şi 
răchita micşunele, peste un ţinut întins stăpânea un împărat, care era foarte temut. Vestit foarte era 
padişahul pentru străşnicia pedepselor pe care le dădea. Avea acest împărat o fală tare frumoasă. 
Roabele o duceau în fiecare zi în grădina de trandafiri a seraiului, unde o îmbăiau în lapte de 
măgăriță, apoi îi pieptănau cosiţele cu un pieptene de aur. Într-una din zile, roabele au uitat 


pieptănul la palat. În vreme ce una din roabe dădea fuga să-l aducă, fiica padişahului se plimba 
printre trandafirii cu miros îmbătător, când, cât ai zice peşte, apăru nu se ştie de unde un urs care o 
răpi pe fata preafrumoasă. Nimeni nu ştia unde a dus-o. Padişahul dădu sfoară-n ţară, promise mari 
daruri aceluia care ar fi găsit-o pe singura sa copilă, îi vesti şi pe ceilalți împărați, vecinii împărăției, 
dar nici urmă de fată. 

Ursul o închisese pe fata de împărat într-o peşteră. Trecu vremea şi fiica împăratului avu un 
copil: era un băieţel tare istet şi frumuşel foc, numai că avea urechile de urs. Asta era singura 
asemănare cu tatăl său. Era om, om întregi dar cu urechi de urs. Din această pricină, mama sa l-a 
numit Ureche-de-urs. Tare s-a mai ruşinat ea din această pricină, dar ce era să facă?! Nici măcar nu 
putea ieşi din peşteră. 

Ursul venea în fiecare zi, le aducea celor doi de mâncare şi apoi închidea gura peşterii cu un 
bolovan uriaş. Hrană aveau din belşug cei doi, pentru că peştera era plină cu poame uscate, cu mere, 
pere şi gutui. 

Trecu vremea şi Ureche-de-urs ajunse la vârsta de şase ani. Atunci fata padişahului îi povesti 
toate câte erau: 

— Puiul meu, să ştii că eu sunt fiică de împărat. Țara unde stăpâneşte tatăl meu este foarte 
întinsă. Împăratul, bunicul tău, are palate multe şi pline de bogății. Eu am crescut mângâiată de 
mireasma trandafirilor ţi mi-am spălat trupul în lapte. Am sorbit sucuri de fructe aromitoare din 
potire de aur, am mâncat alese mâncăruri din tipsii de aur, dar într-o zi m-a răpit ursul, tatăl tău, şi 
nu m-am mai putut întoarce vreodată în țara unde m-am născut. Puiul meu mic, lumea de dincolo de 
peşteră e aşa de minunată, dar nu ştiu dacă vom ajunge până la sfârşitul zilelor s-o vedem. 

Ureche-de-urs ascultă, apoi răspunse; 

— Aşteaptă, măicuţă, să mai cresc eu puţin şi o să te scap de aici. 

Dar fiica de împărat nu avea nicio nădejde. De-acum credea că n-o să mai vadă lumina zilei şi pe 
oamenii pe care atât îi îndrăgea. 

Ureche-de-urs se străduia să-i aducă mângâiere măicuţei sale, încercând în fiecare zi să mişte din 
loc bolovanul ce le acoperea ieşirea din peşteră. Au trecut zile lungi până ce băiatul a putut să-l 
clintească puțin. Pe zi ce trecea, locul se mărea. După o vreme, când ursul le aduse de-ale gurii, 
după obicei, băiatul aşteptă să plece, apoi rostogoli bolovanul şi ieşi împreună cu draga lui măicuţa 
la lumină. 

Au fugit cât au putut de repede, au mers cale de multe, multe zile, şi, când au ajuns într-un sat, i- 
a găzduit un țăran, care i-a şi ospătat cum se cuvine, le-a potolit setea şi le-a dat şi ceva de îmbrăcat. 
S-au mai liniştit mama şi fiul ei, văzând ce suflet bun are ţăranul. Îi spuse atunci fiica de împărat: 

— Om bun, eu sunt fiica padişahului, care domneşte în ținuturile acestea. 

Şi-i povesti toate câte îndurase, rugându-l pe săteanul cel omenos să-i dea de ştire împăratului 
despre cele aflate. 

Țăranul auzise cu mulți ani înainte povestea fetei răpite de urs, aşa că nu-i fu cu mirare. 
Gândindu-se apoi la darurile bogate pe care le-ar fi primit de la padişah, plecă degrabă la drum. Nici 
nu ajunse bine, că începu să strige: 

— Duceţi-mă în fața Luminăţiei sale, am o veste bună: i-am găsit fata cea pierdută! 

Împăratului nu-i venea a crede: 

— Spusele tale sunt fără temei, omule: mi-am pierdut fiica acum şapte-opt ani— ori a murit, ori 
e prin locuri în care nu a ajuns picior de om. 

Săteanul cel bun începu să-l roage: 

— Dar, Mărite, fiica Măriei tale se află la mine acasă. 

— Să ştii că dacă nu ai grăit adevărul, unde-ţi stau picioarele îți va sta şi capul! 

— Aşa să fie, slăvite! 

Trimişii împăratului o luară pe fiica sa şi îi dădură bogate daruri ţăranului. Ajunsă în fața tatălui 
său, tânăra mamă îi spuse: 

— Tată, eu mai am şi un fiu, Ureche-de-urs, îl primeşti şi pe el, rogu-te? 


— Cum ai putea crede aşa ceva?! Eu, padişahul cel vestit, care nu am decât o unică fiică, pe tine, 
cum aş putea să îndur umilinţa de a fi numit bunicul lui Ureche-de-urs! Mai bine l-ai fi ucis înainte 
de a îndrăzni să-mi spui acestea. Sau, şi mai bine, ați fi murit amândoi, decât să-l mai aduci aici! 

Dar împăratul nu avea decât un copil, aşa că, în cele din urmă, la rugămințile fiicei sale se 
îmbuna şi-l primi şi pe nepotul său la curte. 

Lui Ureche-de-urs i se dădu voie să iasă din palat, dar înainte de asta, mama sa îi împleti o 
căciuliță care să-i ascundă urechile. Ce era el chipeş, dar aşa, cu urechile acoperite, era şi mai 
arătos. Şi era şi foarte puternic. Ca un urs. Şi nu ştia deloc să mintă. Începu să-şi facă prieteni cu 
care se juca, dar lor le părea rău şi îl pizmuiau pentru forța lui, aşa că se duseră la împărat cu pire 
mincinoase. Padişahul o chemă pe fiica sa: 

— Aşa nu se mai poate, toată lumea se plânge de el. Învaţă-l să se poarte cum se cuvine, că de 
nu, o să-l izgonesc de aici. 

Fata plânse cu lacrimi amare, dar padişahul îşi tinu cuvântul, Şi, cum pe vremea aceea nu existau 
maşini sau avioane, drumurile se făceau cu cămilele, caii şi asinii. Caravana se pregătea pentru o 
călătorie care putea să ţină şi câteva luni. Padişahul îl chemă la el pe căpetenia caravanei: 

— Fi, când o porneşti spre Egipt? 

— Mărite stăpâne, vineri e ziua hotărâtă. Toate mărfurile sunt pregătite şi aşezate în samare. 

Ei luau mărfuri care nu se găseau pe aiurea, le vindeau şi cumpărau de acolo rarităţi. Padişahul îi 
spuse în şoaptă: 

— [a-l şi pe nepotul meu. Dar nu care cumva să te mai întorci cu el! Ai înțeles? Destul m-a făcut 
de râs. 

— Am înţeles, voi face precum ţi-e voia, Măria ta! Aşa s-a întâmplat că l-au luat şi pe Ureche- 
de-urs. Au străbătut deşertul, au mers calc tare lungă, au trecut prin furtuni de nisip. După câteva 
luni, apa se isprăvise, erau aproape morţi de sete cu toţii. Cu ultimele puteri au găsit o fântână. 
Pereții îi erau pietruiți şi înăuntru se vedeau nişte trepte, pe care puteai cobori, dar nu te mai puteai 
întoarce decât dacă aveai o frânghie cu care cei de afară să te tragă. 

Zise căpetenia caravanei: 

— Cine coboară? 

Toţi însoțitorii animalelor refuzară să coboare. Dar Ureche-de-urs sări: 

— Cobor eu. 

În sinea lui căpetenia îşi spuse: „Asta-i cel mai bun prilej! Odată coborât, am scăpat de el!” Ştia 
de cit ajutor fusese pe drum Ureche-de-urs, dar se gândea că. Dacă se întoarce cu el, padişahul îi va 
tăia capul. 

— Bine, Ureche-de-urs, coboară! 

S-a coborât în puț. Cum ajunse, umplu cofa cu apă şi le strigă să tragă de sfoară. Băură cu toții, 
şi animale, şi oameni, pe săturate, apoi umplură şi burdufurile. 

— Acum aşteptaţi-mă şi pe mine. 

Se uită el în jur şi ce văzu? O uşă. O deschise şi intră. Acolo, mare minune: trei fete frumoase 
care lucrau pe gherghef la lumina unei lumânări. 

— Cine eşti tu, flăcăule, spiriduş sau ce? Cum de-ai pătruns până aici? 

— Nu sunt spiriduş, sunt fiu de om. Am venit să iau apă. Caravana aşteaptă sus. Tot căutând, am 
dat de voi. Dar ce faceţi aici? 

Îi răspunse coa mai mare dintre fete: 

— Noi suntem fiicele împăratului Egiptului. Un zmeu ne-a răpit şi ne-a închis aici. Părinţii noştri 
nu au nicio ştire despre noi. 

Ochii 1 se umplură ele lacrimi. 

— Dacă ieși din fântână, pui de om, du-te şi dă-le de veste. Spune-le că ne-ai văzut. Şi mai 
spune-le că ne e dor de ei, dar nu avem cum să scăpăm. Poate vin ei şi ne scot. 

— De ce să-i spun tatălui vostru să vă salveze? Pot chiar eu s-o fac. 

— Dar asta nu e cu putinţă, n-ai cum să reuşeşti. Dacă vine zmeul, ne face bucățele pe toți. 


— Ba nu. Dacă veniţi cu mine, am să vă scot la lumină. O să găsim pentru fiecare o cămilă şi 
vom ajunge cu toţii în Egipt, căci noi tocmai într-acolo ne îndreptăm. Ducem mătăsuri fine şi stofe 
alese. 

Au ieşit din încăperea de sub pământ. Ureche-de-urs legă frânghia de mijlocul celei mai mari 
dintre fete, apoi strigă: 

— Heeeei! Vă trimit un dar prețios, trageţi! 

Au tras. Apăru o fată, dar ce fată... La soare te puteai uita, da la dânsa ba, aşa era de chipeşă. 

— Heeei, mai am un dar! 

Au scos-o şi pe a doua. Cea de a treia, care le întrecea pe surorile ei în frumusețe, îi zise lui 
Ureche-de-urs: 

— Dacă mă trimiţi sus pe mine, aici ai să putrezeşti, n-or să te mai scoată. 

— Nu, nici vorbă, doar căpetenia caravanei mă îndrăgeşte. 

— Nu te încrede! Ascultă-mă bine: ieşi tu primul, după aceea mă tragi şi pe mine. 

— Nu cred să-mi facă mie una ca asta. leşi tu prima, apoi ies eu. Zmeul poate veni din clipă în 
clipă. 

— Dacă-1 aşa, ține inelul ăsta. Dacă ei te vor înşela, să-ți pui inelul pe degetul mare. O să vină 
doi țapi, unul alb, altul negru. Numai să ai grijă să nu-l încaleci pe cel negru, pentru că el o să te 
ducă în fundul pământului, de unde nu se mai întoarce nimeni. De-l încaleci pe cel alb, ajungi 
numaidecât la suprafață. 

Ureche-de-urs ascultă spusele fetei şi primi inelul. 

— Trageti! 

Au tras-o pe fată. Tare s-au mai minunat văzându-i frumuseţea chipului. Chiar atunci, căpetenia 
caravanei tăie frânghia. 

— Dar aţi uitat binele ce vi I-a făcut? zise fata. Fetele, şi ele, tustrele, îl rugară să nu-l lase acolo 
pe Ureche-de-urs, dar caravana se aşternu la drum. 

„Avea dreptate fata cea mică”, zise Ureche-de-urs în sinea lui. Dar, amintindu-și de inel, şi-l puse 
pe degetul mare. Nu mult după aceea, veniră cei doi țapi. Dar nu ştiu cum făcu şi Ureche-de-urs se 
urcă pe spinarea celui negru. Merseră ce merseră şi ajunseră în străfundurile pământului. Era o lume 
a întunericului. Erau cu toții încruntaţi, nimeni nu vorbea nimic. Duceau o viață tare grea. Flăcăul 
nostru era în căutarea unui adăpost. Când, iată că vede o colibă sărmană. Bate la uşă. O măicuță 
bătrână, cu faţa încrețită de vreme şi cu părul nins, îi deschise: 

— Bine te-am găsit, măicuţă! 

— Bine ai venit, flăcăule! 

— Mă primeşti şi pe mine? 

— Da, fiule, cu bucurie. Uşa colibei mele e deschisă. Şi înăuntru, ca şi pe dinafară, coliba era 
tare sărmană. 

Îşi găsi culcuş pe o velință roasă. 

— Sărut mâna, măicuţă. De ce oamenii de pe aici sunt aşa de posomorâţi? 

— De nimic, fiule. Dar tu cine eşti? De unde vii, unde te duci? 

— Sunt un oaspete din lumea largă. 

— Ți-e foame? 

— Da, sunt tare înfometat. 

Măicuţa îi pregăti ceva de-ale gurii, ia, acolo, un prânz sărman. După masă, Ureche-de-urs se 
trânti pe velința cea veche şi rupt de oboseală cum era, adormi numaidecât. Timpul trecu fără veste. 
Se trezi însetat: 

— Măicuţă, dacă nu ţi-e cu supărare, îmi dai puţină apă? 

După o vreme, măicuţa bătrână veni cu apă. Flăcăul simţi un miros tare greu. Se făcu că bea, dar 
nu bău. Se gândi că e vreun tâlc ascuns în povestea cu apa. 

— Măicuţă, de ce e apa aşa? Nu aveţi apă? Nu aveţi fântâni? 

— Nu pot să-ţi spun, puiule. 


— Dar nu te teme, măicuţă. N-am să dezvălui nimănui taina. Poate am să fiu de ajutor. 

— Vai, fiule, vai! Nici n-ai să poți asculta cele ce-ţi spun. 

— Spune, măicuţă, poate vă izbăvesc de necaz. 

— Până şi padişahul nostru î fost învins, dar un flăcău ca tine, ce poate face?! Amar de vreme s-a 
scurs de când un zmeu ne mănâncă zilele. El păzeşte fântâna şi nu ne lasă să luăm apă decât dacă-i 
dăm în dar o fecioară. 

O ia şi pleacă cu ea. În timpul ăsta, ne umplem ulcioarele. Apoi se întoarce şi se aşează, iar la 
ghizdul fântânii. Apa-şi schimbă gustul, nimeni nu mai poate bea. Aşa şi acum: a venit de două zile, 
iar noi n-avem strop de apă. Să ştii că nici padişahul nu are apă in acest fund de lume. 

Se auziră tobele. Ureche-de-urs întrebă din care pricină. 

— Tobele bat de câte ori zmeului urmează să-i dăm birul: fecioara. Astăzi e rândul fecioarei 
padişahului, 

— Mă duci şi pe mine acolo, măicuţă? 

— Dar tu eşti străin de meleagurile astea, flăcăule. Dacă ai să vezi toate răutățile astea, la ce-o 
să-ți folosească? 

— Lasă-mă să merg, te rog, măicuţă, arată-mi fântâna. 

— Fi, atunci hai. 

— Îţi mulţumesc, măicuţă. 

Înainte de a ieşi pe uşa colibei, îşi vârî repede sub suman satirul pe care îl zărise într-un colţ. 
Plecară şi ajunseră la locul unde toți oamenii din ţinutul subpământean se adunaseră. Erau tare 
necăjiţi. O aduseseră şi pe fata de împărat. Era o mândreţe de fată, nu alta, dar ochii îi erau plini de 
lacrimi. Zmeul le tăiase firul apei. Era o matahală de zece stânjeni înălțime, cu o falcă în cer şi una 
în pământ, iar mâinile le avea ca pe nişte menghine. Ureche-de-urs vedea pentru prima oară în viață 
un zmeu. Ce-i drept, se temea puţin. Privea când la oamenii de sub pământ, împietriți de spaimă, 
când la zmeu. „E adevărat, zmeul e uriaş, dar dacă oamenii ar fi uniți, ar deveni mai puternici şi l-ar 
doborî. Oare ei nu s-au gândit la asta? Le-a pierit curajul? îşi zicea Ureche-de-urs în sinea lui. Se 
încuraja în gând:” Hai, băiete, nu te teme! Doboară-l! Se urcă pe ghizdul fântânii, iar zmeul nu simți 
nimic. Le făcu un semn celor din jur, care erau şi mai înspăimântați şi priveau la cele ce se întâmplă 
cu suflarea la gură. Câte unul, mai curajos, veni mai aproape de Ureche-de-urs, aşa că flăcăul mai 
prinse ceva curaj. Scoase şi satirul. Lovi cu sete, dar zmeul încercă să se tragă, apoi mai lovi o dată. 
Zmeul îl luă pe Ureche-de-urs în palmă şi vru să-i zdrobească oasele. Atunci oamenii începură să 
arunce cu pietre în capul dihaniei. Acesta începu să-şi piardă puterea şi căzu. Îi tăiară capul, dar 
parcă tot cu teamă. Sângele murdări apa. De bucurie, fata padişahului din ţinutul subpământean veni 
repede şi, pe nevăzute, îi făcu un semn flăcăului nostru, pe piept, ca o floare sângerie. Apoi fugi din 
răsputeri la palatul tatălui său. Împăratul îi strigă de departe: 

— De ce ai venit? Ce, nu eşti ca celelalte fete? Toate s-au jertfit, tu de ce n-ai făcut-o? O să se 
spună despre mine că sunt un padişah nedrept. 

— Stai, tată, domoleşte-te! 

— Oare nu te ruşinezi de cele ce-ai făcut? 

— Tată, zmeul a fost omorât. 

— Asta e cu neputinţă! Cine 1-a doborât? Nici cei mai viteji bărbaţi ai noştri n-au putut, pentru 
că pe toți i-a înghițit zmeul. 

— A fost omorât, cu adevărat. 

— Cine l-a omorât? 

— Nu ştiu. 

— Să fie găsit numaidecât cel care 1-a ucis pe zmeu. În vremea asta, Ureche-de-urs se uita la 
oamenii subpământeni cum se bucurau, cum îşi umpleau gălețile cu apă şi băteau tobele. Apoi se 
întoarse la sărmana colibă a măicuţei cele bătrâne. „Să trag un pui de somn”, îşi zise. Se trânti pe 
laviţă, dar somnul nu i se lipea de gene. Îi jucau în ochi sărăcia şi necazurile prin care treceau 
oamenii subpământeni. Se ridică din aşternut şi plecă. Merse ce merse şi osteni. Se aşeză la poalele 


unui copac şi ațipi, când auzi un strigă deasupra lui. Deschise cu greu ochii şi văzu un şarpe uriaş 
care se îndrepta încet către frunzişul din vârful copacului, unde se afla un cuib, iar în cuib, puii 
înfricoşaţi. Scoase de îndată satirul de la brâu şi tăie şarpele în două. Apoi aţipi din nou. Nu ştiu cât 
a dormit, dar când se trezi, simţi o umbră uriaşă deasupră-i. Punându-şi mâna streaşină la ochi, zări 
pasărea-liliac. Îşi întinsese aripile pentru ca Ureche-de-urs să se poată odihni cum se cuvine. 

— Ce eşti, om sau zmeu, spiriduş sau ce? 

— Sunt pui de om. 

— Dar cum de-ai nimerit pe tărâmul acesta? 

Ureche-de-urs îi povesti cu de-amănuntul toată tărăşenia. 

— Dacă ai vreo dorință, spune-o şi ţi-o voi îndeplini, zise pasărea. 

— Dorinţa mea cea mai mare este să ies deasupra pământului. 

— Vai, zise pasărea. Ce păcat că e cam târziu pentru mine! Am îmbătrânit, iar şarpele ăsta m-a 
secătuit de puteri. În fiecare, an scoteam pui, iar el mi-i mânca. Mulțumită ție, stirpea noastră nu va 
pieri. Aşa că nu te pot lăsa fără ajutor: pregăteşte-te de drum. Fii gata, am să te iau între aripile 
mele. 

— Îţi mulțumesc, dragă pasăre-liliac. 

De bucurie, Ureche-de-urs nu mai ştia ce să facă. Se întoarse la coliba bunei sale măicuţe. În 
vremea ăsta, împăratul dădu sfoară în ţară că cel care I-a omorât pe zmeu o va primi pe fată de 
soție. Se înfiinţară mulţi care ziseră că ei l-au omorât. Dar fata, după ce-i privea bine, le spunea că 
sunt nişte mincinoşi. Apoi zise: 

— Tată, dă poruncă să treacă toți tinerii ținutului pe sub balconul meu. 

Padişahul porunci întocmai şi începură să se perinde cu toţii prin fața balconului împărătesc. 

— Nu e ăsta, nici ăsta nu e. Niciunul nu era. 

Au mai întrebat în stânga, în dreapta. Nimic. Atunci padişahul a dat sfoară-n ţară că cine nu trece 
pe sub balcon va fi pedepsit. Îşi amintiră că măicuţa cea bătrână avea un oaspete. El nu trecuse pe 
sub balcon. 

— Să fie adus la palat! 

Doi oşteni îl luară pe sus pe Ureche-de-urs. Cum îl văzu, fiica padişahului exclamă: 

— Ele, tată, el e! 

— De unde ştii? 

— Eu cu mâna mea i-am făcut semnul. lată-l! Uită-te, tată, cit de bine se vede! 

Se uitară cu toții — aşa era. ÎI chemară pe Ureche-de-urs şi padişahul îi zise: 

— Orice dorință vei avea, eu ţi-o voi îndeplini, fiule. 

— N-am altă dorință decât să vă las cu sănătate. Bani şi aur nu vreau pentru mine, daţi-le 
oamenilor sărmani. Eu plec din ținutul vostru subpământean. 

— Nu, flăcăule. Eu vreau să ţi-o dau pe fiica mea de nevastă şi să-ți fac un palat de aur. Tu vei 
domni în ținutul acesta, când m-oi prăpădi. 

— Îţi doresc sănătate, mărite padişah! Dar eu îmi iubesc foarte mult ţara, nu pot rămâne prin 
străini. Țineţi pentru voi palatele de aur, poporul vostru e sărac. Dar dacă-mi dai fata, pe ea o iau. 
Dacă şi ea va vrea... 

Se uită padişahul la Ureche-de-urs şi văzu că băiatul era tare hotărât. 

— Da, să se pregătească alaiul! 

Începură să cânte clarinetele, să răsune tobele. Au construit şi o căsuţă tinerei perechi. 

Vineri, pasărea-liliac veni la uşă şi, deschizându-şi aripile zise: 

— Gata de drum, Ureche-de-urs? 

Toţi locuitorii ținutului subpământean veniră să-i petrecea pe tinerii însurăței. 

Porniră: trecură prin gropi uscate şi negre, apoi prin gropi pline cu apă. Merseră zile de-a rândul. 
Se mai odihneau când şi când, pe câte o stâncă. Şi apoi iar zburau, zburau. Într-o bună zi, ieşiră la 
suprafață. Lumina îi izbi în ochi, mai ales pe fata padişahului, care nu era obişnuită cu lumina 
soarelui. Zburară ce zburară, apoi Ureche-de-urs întrebă: 


— Mătuşă pasăre, încotro? 

— Vă urc puţin în ținutul stelelor, ca să puteţi privi pământul de acolo, de sus. Să-mi spuneți 
când vedeţi pământul de acolo, de sus. Să-mi spuneți când vedeţi pământul doar cât o farfurie. 

Se înălțară, se înălțară... 

— Tuşică, să ştii că acum pământul e ca o tipsie de aur. E tare frumos. 

Ajunşi în ținutul stelelor, văzură păsări uriaşe, vulturi de culoarea chihlimbarului, care purtau 
oamenii de la o stea la alta. Cerul întreg era împânzit cu păsări gălbui. Toţi oamenii se salutau 
zâmbitori şi-şi trimiteau nişte flori mici, aşa cum sunt zorelele. Oaspeţii lor, Ureche-de-urs şi tânăra 
lui soțioară, le fură tare pe plac. 

— Ce bine ar fi dacă locuitorii din ținutul subpământean ar putea trăi aici, unde e atâta lumină, 
zise fata. 

— Dă, e păcat că trăiesc sub pământ, zise Ureche-de-urs. Dar să vezi cit de frumoasă e lumea 
noastră, a pământenilor. 

Pasărea-liliac le spuse: 

— Țineţi-vă strâns, că acum coborâm. 

Au început să coboare. Pasărea-liliac îi purta lin, iar tânăra pereche privea plină de nesaț în jur. 
Ce frumos era pământul, ce frumos! Uite, acolo o mare albastră, iar dincolo o câmpie verde. În alte 
părți se vedea un fir subțire de lavă, care țâşnea din vulcani. 

— Acum spune-mi unde să cobor, Ureche-de-urs! 

— Drept în grădina împăratului Egiptului. 

Zburară şi numai ce aterizară în grădina padişahului, chiar lângă Nil. Localnicii tare s-au mai 
mirat văzându-i cum coborau din cer: unii chiar s-au temut. 

— Veniţi, veniţi, ceva ciudat s-a pogorât din cer. 

Cu mic cu mare s-au adunat în jurul seraiului. I-au dat de veste padişahului: 

— Luminăţia ta, nişte arătări au picat din ceruri. Oameni sunt, cu veşti bune sunt sau sunt 
aducători de neguroase vremi? Noi nu putem şti. 

Tare s-a mai minunat la rândul său şi împăratul Egiptului. Şi-a trimis pe dată ostaşi să vadă, să 
cerceteze. 

— Mărite, e ceva de neasemuită strălucire. 

De data asta, însuşi padişahul porunci să fie dus împreună cu cele trei fiice ale sale în lectica de 
aur la locul cu pricina. Când acolo, ce să vadă? O minunată căsuţă de aur, la fereastra căreia se 
zăreau un fecior mândru şi o preafrumoasă fată. 

— Bine aţi venit pe pământurile mele. 

Cei dinăuntru au deschis ferestruica. Ureche-de-urs zise: 

— Bine v-am găsit! 

— De unde aţi venit, drumeţilor? Sunteţi trimişii vreunui padişah? 

— Nu, Preamărite, nu ne-a trimis nimeni. Am făcut tot drumul ăsta ca să văd dacă fetele 
Luminăţiei tale au ajuns tefere la palat. 

— Dar cine eşti, flăcăule? Şi cum de îndrăzneşti să vii aici, ca să mă întrebi de fetele mele? Eşti 
om sau arătare? 

Fiica mezină, auzind acestea, numaidecât îi spuse tatălui său: 

— Tată, flăcăul din faţa ta ne-a scăpat din împărăţia zmeului. Conducătorul caravanei te-a mințit. 
Adevăratul nostru salvator este flăcăul acesta. Cine ştie prin câte a mai trecut până a ajuns aici... 

Şi celelalte două fete îi spuseră padişahului cum a fost întâmplarea de la fântână. Padişahul 
porunci să fie ci: ştii cum se cuvine un asemenea oaspete şi soțioara lui. Apoi Ureche-de-urs îşi luă 
rămas-bun: 

— Trebuie să ajung la măicuţa mea, care multe a mai pătimit de când m-a adus pe lume. Vă 
mulțumim pentru daruri şi vă rugăm să le trimiteţi în ținutul meu. Noi vă lăsăm cu bine. 

Curând ajunseră în ţinutul unde padişah era bunicul lui Ureche-de-urs. Pe dată se duse vestea 
despre sosirea lor: 


— Mărite stăpâne, vino numaidecât, în grădina palatului a coborât ceva: soare e, lună e, noi nu 
ştim... 

Vine padişahul şi ce îi e dat să vadă? O căsuţă de aur şi înăuntru pe nepotul lui, Ureche-de-urs. 
Trecuseră câţiva ani buni de când nu se văzuseră, era tare chipeş flăcăul acum, dar pe cap avea tot 
căciuliță țesută de mâna mamei, asta ca să-i ascundă urechile de urs. Padişahul îmbătrânise în 
răstimpul acesta, şi acum era mult mai bun şi mai îndurător. 

— Bunicule, eu sunt, Ureche-de-urs. 

— Bine ai venit, nepoate, că n-aveam cui lăsa tronul şi împărăția. 

Măicuţa cea plină de dor veni şi ea cu ochii plini de lacrimi. Ureche-de-urs îi sărută mâna, aşa 
făcu şi nora cea tânără. Erau tare bucuroşi cu toții. 

Flăcăul nostru mulțumi din adâncul sufletului păsării-lliac, iar aceasta plecă în ţinutul unde o 
aşteptau puii ei. Ureche-de-urs rămase lângă măicuţa şi soţioara lui, să domnească fericit câte zile 
aveau de viețuit. 


Şiretenia lui Keloglan 


poveste turcă 


A fost odată ca niciodată. Peste o împărăție domnea un padişah care avea un fiu şi un nepot. 
Nepotul era tare înțelept şi la locul lui, iar fiul tare pus pe rele. Când îmbătrâni, padişahul zise: 

— Când va veni vremea, nepotul va fi cel care-mi va urma la tron. 

După puţin, se stinse. Fiul îl ucise numaidecât pe nepotul padişahului şi urmă la tron. Tare mai 
era hain la suflet: nici n-a luat bine împărăţia în stăpânire, că s-a pus cu răul peste bieţii supuşi. 
Închisorile erau pline-ochi, iar pedepsele curgeau cu sutele, poruncea călăilor săi cele mai 
neînchipuite cazne. Dar şi vizirii erau deopotrivă lui. Şi el tare îi mai îndrăgea. Dealtfel, nici nu 
avea alți prieteni. 

Într-una din zile, marele vizir doar ce-l vede pus pe gânduri şi-i zice: 

— Măria-ta, oare ce te-a înnegurat aşa? 

— Of, of, of, aşa de tare mă plictisesc, că nu ştiu ce-i de făcut. 

— Dar, slăvite, doar despre asta-i vorba? 

— De ce, ştii cum mi-aş putea alunga plictiseala? 

— Dă sfoară-n ţară să se adune mincinoşii din împărăție. Vei făgădui o răsplată celui mai mare 
mincinos Ai să vezi cum se vor înființa degrabă mii de mincinoşi care îţi vor alunga plictiseala. 

— Ai dreptate. Să trăieşti pentru sfat. 

Numaidecât se dădu veste în împărăție: „Cine va ticlui cea mai năstruşnică minciună va primi un 
chiup plin cu galbeni”. 

Încă de a doua zi începură să se strângă la porţile seraiului mii de mincinoșşi de prin oraşe, de 
prin sate, de prin aşezări de tot felul. Începură să curgă minciunile: 

— Am văzut şerpii zburând în cârduri. 

— ŞI ce-i cu asta? Ia daţi-i patruzeci de nuiele la talpă. 

Padişahul tare se mai veselea văzând cum gealaţii îl bat pe mincinos. Râse cu poftă, apoi un altul 
se înfățişă privirii sale. 

— Măritei padişah, am văzut berze care şi-au făcut cuibul în nori, au clocit acolo ouăle şi apoi au 
ieşit din ele frumoasele cerului care s-au îndreptat spre alte ţinuturi. 

— Să iasă si să se ducă! Nu-i o minciună cu tâlc. Scoateţi-i un ochi! 

Un altul fu poftit. 

— Fi, ia spune! 

— Slăvite padişah, ce crezi, mă uit într-o zi şi nu mai văd muntele pe care l-am pomenit de când 
lumea i în satul nostru. Tare m-am minunat şi m-am gândit să aflu ce s-a întâmplat. Când colo, ce să 
văd?! Armăsarul nostru nu-şi mai încăpea în piele. Înghiţise muntele. 


— Să-l înghită, şi ce-i cu asta?! Ia tăiaţi-i urechile! Veni un altul care era tare sigur pe el, începu 
să povestească: 

— Împărate slăvit al. Meu, pe vremuri, demult, demult, era un padişah. Nu-şi iubea deloc 
supuşii, îi asuprea. De aceea, copiii care i se născuseră erau care şarpe, care şoarece, care broască. 

— Ia isprăveşte cu braşoavele astea! Tăiaţi-i şi lui picioarele, să se târască tot restul zilelor! 

Multe zile trecură de la întâmplare. Dar de răsplata făgăduită auzise şi Keloglan. Era un 
flăcăiandru chel, tare sărman şi-şi ducea zilele împreună cu măicuţa lui la marginea unui sat. Zise 
într-o zi: 

— Măicuţă, lasă-mă şi pe mine să merg la padişah. Îi voi spune cea mai trăsnită minciună, şi aşa 
am să iau galbenii! Vom scăpa de sărăcie. 

— Nu, puiul meu cel chel, cum am să te las? Să te sluțească cei de la palat aşa ca pe ceilalți? 

— Nu, dragă măicuţă, căci îi voi spune o minciună aşa de trăsnită, că o să rămână cu gura 
căscată. 

— Ce-ai de gând să-i spui? 

— Nu-ţi pot spune acum. Să mergem acolo şi vei auzi. 

Până la urmă, măicuţa se lăsă înduplecată. Keloglan sărută mâna măicuţei sale şi plecă la drum. 
Îşi luă o bocceluţă cu un codru de pâine uscată şi un ulcior cu apă. Merse ce merse, trecu dealuri, 
trecu văi şi ajunse şi la porțile palatului. Doar ce-l văzură, şi gărzile îl opriră: 

— Ei, încotro, măi cheliuță? 

— Am venit la întrecerea mincinoşilor. la vezi-ţi de cale! Au venit ei oameni în toată firea şi nu 
i-au fost pe plac Măriei sale, şi ai să-i fii tu?! 

— Lăsaţi-mă să încerc măcar. 

— Nu, nu, nu se poate. Pleacă de îndată! Şi păzeşte-ţi capul tău cel chel... 

Keloglan se rugă ce se rugă de străji, dar fără folos, îşi zise atunci: „N-am ce face, trebuie să mă 
folosesc de vreun şiretlic, ceva”. Plecă din faţa palatului. Se aşeză pe un bolovan şi începu să 
chibzuiască. Pe nesimţite se făcu noapte. „Măi, dar străjile nu-şi vor lăsa locul. Mai bine ia du-te în 
spatele zidurilor cetăţii, poate te strecori pe acolo cumva.” Plimbându-se, dădu peste o crăpătură în 
zid, pe unde ieşea un firicel de apă. Smulse un pai cu care privi în partea cealaltă, şi începu să se 
târască; prin pai respira. Ud leoarcă, dar teafăr, se strecură dincolo. Dădu peste o grădină uriaşă. 
Flori minunate îşi desfăceau petalele pentru a-ţi desfăta privirea: lalele, narcise, trandafiri. 
Privighetorile îți mângâiau auzul cu trilurile lor. Dar deodată i se năzări că vede o arătare şi i se făcu 
aşa de frică, încât începu să strige. ŞI strigă, şi strigă, de se treziră din somn vizirii şi până şi slăvitul 
padişah. Sosiră degrabă străjile. Luminile se aprinseră în palat. Keloglan se temu acum şi mai tare. 
„Dacă mă omoară, ce mă fac?” Luă hotărârea să spună adevărul vizirului care veni să-l vadă: 

— Nu m-au lăsat să mă înfățişez padişahului. Şi le spuse cum a pătruns în grădina palatului. 

— Dar de ce vrei să-l vezi pe măritul nostru stăpân? 

— Pentru că eu am ticluit cea mai trăsnită minciună. 

— Tu care eşti abia un flăcăiandru, cum ai să poţi? 

— Am să pot. 

— Spune-mi mai întâi mie. 

— Asta nu se poate. Doar împăratul, o. Poate auzi. 

Padişahul aştepta veşti, care sosiră: 

— Mărite, a venit unul cam neterminat care mai e şi chel. Zice că a ticluit cea mai trăsnită 
minciună. 

— Bine, fie. Daţi-i un colț unde să pună capul şi mâine dimineaţă să mi-l aduceți. 

Keloglan se ghemui între covoarele pufoase şi adormi pe dată. Visă tare frumos. Toţi cei de la 
palat aşteptau cu sufletul la gură minciuna chelului. Cum se făcu ziuă, veniră să-l ia. Flăcăul se trezi 
cu greu. Uitându-se în jur, văzu bogăţiile neasemuite dinăuntrul seraiului, îşi scarpină scăfârlia cea 
pleşuvă şi rămase cu gura căscată a mirare: peste tot covoare groase şi moi, atlazuri, flori, 
podoabe... 


— Închide-ţi gura, flăcăule, şi înfăţişează-te numaidecât măriei sale. 

— Vin, vin, dar mai chibzuiesc. 

— La ce? 

— Păi, socotesc ce o să fac cu galbenii pe care o să-i iau... 

— Ha, ha, ha, râseră gărzile şi-l luară de ceafă. Keloglan se aşeză turceşte şi-şi scoase bocceluţa. 

— Dar ce ai de gând? tună vocea padişahului. 

— Slăvite, dar ce grabă avem? Mai întâi să îmbuc şi eu câte ceva, că m-au luat pe nepusă masă. 

Tare s-a mai minunat împăratul de îndrăzneala băiatului chel. Cine mai cutezase aşa ceva?! 

— Bine, mănâncă! 

Keloglan scoase codrul de pâine tare ca piatra şi începu să ronţăie cu nădejde. Din când în când, 
trăgea câte o înghițitură din ulciorul cu apă. 

Privi ce privi împăratul cam nedumerit: 

— Dar ce mănânci? 

— Pâine. 

— Asta e pâine? 

— Asta e pâinea pe care o mănâncă supuşii tăi. Padişahul rabdă, zicându-şi în sinea lui: „Să 
vedem ce obrăznicie mai urmează”. Mâncă Keloglan ce mâncă, de-i mâncă şi răbdarea împăratului: 

— Hai odată, isprăveşte! Spune ce ai de spus! 

— Dar, mărite, nu pot vorbi dacă nu m-am săturat. 

— Dar satură-te odată! 

Mai ronţăi ce mai ronțăi Keloglan din pâinea uscată, apoi se şterse binişor la gură şi grăi: 

— Fi, acum ascultă-mă, împărate. 

— Spune! 

— Bunicul bunicului străbunicului străbunicului bunicului bunicului... 

— Gata, gata! 

— Aşteaptă, aşteaptă! 

— Scurtează povestea! 

— Da: bunicul bunicului străbunicului tău a... 

— Mai pe scurt! 

— Bunicul bunicului străbunicului tău a luat cu împrumut de la bunicul bunicului străbunicului 
meu un ulcior plin cu galbeni. Acum am venit să iau înapoi datoria cea veche. 

Padişahul îşi pierdu de tot răbdarea şi strigă: 

— Minciună! 

— Ai văzut, te-am prins! Trebuie să-mi dai galbenii promişi. 

Dar împăratul nu prea voia să-i dea răsplata şi asta îi citi numaidecât băiatul nostru în ochi. De 
frică, îl zori: 

— Mărite, trebuie să plec. Măicuţa mă aşteaptă. Porunceşte să-mi dea galbenii. 

— Ce-ai să faci cu ei? 

— Eu?! 

— Da, tu! 

— Nu spun. 

— De ce? 

— O să fac un asemenea lucru că toţi se vor minuna. Ba chiar vor veni şi alții de peste mări şi 
țări ca să vadă. Ni se va duce vestea. 

Padişahul porunci cu obidă: 

— Daţi-i chelului galbenii, să vedem ce face cu ei?! Umplură un cogeamite chiup cu galbeni, 
Keloglan îl luă şi, pe aci ţi-e drumul, spre măicuţa lui, pe care a scăpat-o de sărăcie până la sfârşitul 
zilelor. 


Visul lui Keloglan 


poveste turcă 


A fost odată ca niciodată, pe vremea când plopul făcea pere şi răchita micşunele, trăia şi 
Keloglan, adică Feciorul cel chel. Trăia împreună cu tatăl său într-un sat, în care-şi duceau zilele 
sărmane ca văcari. Ţăranii toţi îl cunoşteau pe Keloglan ca pe unul ce-şi făcea cu sârg datoria şi tare 
mai ţineau la el. 

Într-una din zile, pe când mânau vitele satului spre păşune, vin doi săteni: 

— Ce ai de gând bre, Keloglan, de nu mai vii deloc la geamie? Azi e vineri, ia pofteşte. 

— Dar lăsați-mă acum, oameni buni, nu vedeţi că vacile au luat-o hăis şi viţeii cea? De geamie 
îmi arde mie acum?! 

— Care va să zică aşa, hai?! înseamnă că te-ai nărăvit rău. De n-ai să vii. O să te luăm cu forţa. 

Se uită şi tătâne-său şi se gândi: „Dacă s-or prăpădi vitele, n-or să ne mai dea ce ni se cuvine”, 
aşa că-i spuse băiatului: 

— Băiete, merg eu la geamie, du-te tu cu vitele. Zis şi făcut. Dar feciorul doar ce avea vreo 
nouă-zece ani. Vitele se răspândiră care încotro. El se întinse la umbra unui bolovan şi adormi. Visă 
un vis nemaipomenit de frumos. Se trezi aşa, cuprins de nelinişte. Îşi trecu mâinile pe faţă de-şi veni 
în fire, se uită încoace, se uită încolo, vitele erau tare împrăştiate. Le adună cu greu şi se întoarse în 
sat. După ce îşi termină treburile pe care le avea, ajunse acasă. Se aşeză gânditor într-un colț. 
Tătâne-său, văzându-l, îl întrebă: 

— La ce te gândeşti, băiete? 

— Tată, am avut un vis... 

— Povesteşte-mi-l. 

— Nu ţi-l povestesc, 

— Spune, fiule. 

— Nu spun. 

— Spune. 

— Nu spun. 

S-a înfuriat tatăl lui Keloglan şi odată se ridică de la locul său şi-l bătu zdravăn pe băiat, apoi îl 
alungă de acasă. 

Merse ce merse feciorul cel chel şi ajunse într-o pădure. Rămase să-şi petreacă noaptea acolo. 
Dar îi era teamă de lupi şi urşi. Adormi la poalele unui copac. Când se trezi din somn, în faţa lui 
stătea o capră. Soarele răsărise, iar florile surâdeau cu fața curată, scăldată de rouă. „Pe aici trebuie 
să fie un cioban. Să-l găsesc, poate-mi dă puţin lapte” îşi zise. O luă pe urmele caprei, merse ce 
merse şi găsi ciobanul. Turma păştea, iar el zicea tare frumos din caval. Cum îl zări, ciobanul îi grăi: 

— Ce-i cu tine, flăcăule, de unde ai răsărit? Eşti om sau spiriduş? 

— Nu sunt spiriduş, eu sunt Keloglan. Tatăl meu m-a alungat de acasă. Sunt tare înfometat. Ai 
vreun codru de pâine? 

Ciobanul scoase traista, îl îmbie cu lapte proaspăt şi cu azimă. După ce se ospăta cum se cuvine, 
Keloglan zise: 

— Nene ciobanule, eu am avut aşa un vis... 

— Spune, băiete. 

— Nu spun. 

— Dar spune. 

— Nu spun. 

Ciobanul s-a înfuriat şi l-a alungat şi el pe băiat. 

„Nici ăsta n-a înţeles nimic”, îşi zise Keloglan, şi se aşternu la drum. Merse ce merse şi ajunse 
într-un sat. Dădu peste cel mai de frunte gospodar şi rămase să-i slujească. Aşa de destoinic muncea 
băiatul, aşa de cinstit era, că stăpânul său tare îl mai îndrăgea. Timpul se scurse şi Keloglan avea 
acum vreo 12-13 ani. Stăpânul avea o fată frumoasă coz. Şi ea îl îndrăgea pe băiat. Dar acesta 


începu să chibzuiască la toate acestea în felul următor:” Dacă stăpânul simte într-o zi ceva despre 
dragostea noastră, o să mă omoare. Cel mai bine ar fi să-i vorbesc şi lui despre vis — dacă va 
pricepe ceva, toate bune şi frumoase, dacă nu, pe aci ţi-e drumul”. Veni vremea mesei de seară. 
După ce mâncară şi băură cu toţii, Keloglan zise: 

— Stăpâne, stăpâne, am avut un vis... 

— Spune, fiule. 

— Nu spun. 

— Spune, fiule. 

— Nu spun. 

— Spune. 

— Nu spun. 

— [a pleacă numaidecât din casa mea. Nu te supui stăpânului tău?! 

Flăcăul o porni din nou la drum. Mergea şi se gândea: „Ce mă fac, cui povestesc eu visul ăsta al 
meu până la urmă?” Merse mult, peste văi, peste dealuri, deodată îi veni în minte padişahul acelor 
ținuturi: 1 se dusese vestea de bun şi de paşnic ce era, îi iubea pe toţi sărmanii, îndrăgea copiii. 
„Cred că cel mai bine ar fi să-i povestesc măriei-sale visul meu”, îşi zise. Tot mergând, ajunse şi la 
seraiul împărătesc. Dar străjile, cum îl văzură, îl şi opriră: 

— [a vezi-ţi de treabă, ce, crezi că luminăţia sa nu are alte treburi decât să stea la taifas cu tine? 

Dar nici Keloglan nu se lăsă mai prejos şi, chiar dacă fu izgonit, nu se mişcă din faţa porților. 
Aşa că, în cele din urmă, străjile merseră la împărat de-i spuseră: 

— Luminate stăpâne, a venit un flăcău chel care tot spune şi spune că, el nu pleacă până nu 
vorbeşte cu măria ta. L-am alungat cum ne-am priceput, dar n-a vrut cu niciun chip să plece. De zile 
şi zile întregi stă şi aşteaptă. Ce e de făcut? 

Padişahul locurilor acelora tare s-a mai înfuriat: 

— Dar cum este cu putinţă ca cineva să vină să mă vadă şi voi să nu-l lăsați să mi se înfăţişeze?! 

Străjile îi spuseră atunci stăpânului lor: 

— Îţi dorim viaţă îndelungată, luminăţia ta, dar nu este vorba de. Vreun trimis al unei alte ţări 
sau de vreun paşă sau alt rang mai acătării. 

— Să se înfăţişeze numaidecât privirii mele! 

ÎI aduseră pe Keloglan, care îl salută pe împărat: 

— Mărite stăpân al nostru, am avut un vis. 

— Spune, fiule. 

— Nu spun. 

— Spune, fiule! 

— Nu spun. 

— Spune! 

— Nu spun! 

Bunul şi blândul padişah s-a înfuriat şi a poruncit ca flăcăul să fie aruncat pe dată în închisoare. 
L-au pus în lanţuri, l-au lăsat fără hrană şi fără o picătură de apă. Zile amarnice au trecut. Dar 
padişahul avea o prea frumoasă fată căreia i se rupea inima de cele întâmplate lui Keloglan. Începu 
să-i aducă pe ascuns de-ale gurii. Şi aşa, încet-încet, îl îndrăgi pe băiat, care era acum chipeş foarte, 
doar că era chel, chel ca în palmă. Trecură zile şi zile de-a rândul, când, prea bunul şi blândul tată al 
fetei şi padişah al locurilor se trezi cu o chemare la război din partea unui padişah vecin. 

— Dar cum, de ce să ne luptăm, ce au supuşii mei cu ai tăi? 

Dar nu avea cu cine să se înțeleagă, căci celălalt padişah era o fire aprigă, o fire războinică. Din 
orice, sărea la luptă. Iar când oştenii îi mureau, punea stăpânire şi pe avuţia lor. Răspunsul lui era nu 
şi nu: 

— Să curgă sângele, să văd leşurile zăcând pe câmpul de luptă! 

Dar padişahul cel iubitor de pace nu căuta nimănui pricină, aşa că nici nu voia să deschidă vreun 
război, vreo sfadă cu cineva. Celălalt, văzând împotrivirea temeinică a lui, găsi cu calc să se 


folosească de un şiretlic. Spuse trimişilor padişahului celui paşnic următoarele: 

— Nu facem război cu o condiție: eu vă dau pentru împăratul vostru un diamant, este o piatră 
foarte prețioasă, care are multe găurele. Împăratul vostru va număra toate găurelele, apoi va lua un 
şnur pe care-l va trece prin toate aceste orificii şi va scoate amândouă capetele şnurului printr-o 
singură gaură. Dacă izbândeşte, e pace, dacă nu, e război! 

Încă de când au luat diamantul, trimişii padişahului celui blând tare s-au mai minunat: avea 
atâtea găurele piatra, că nu izbuteau să le numere. Şi dacă asta ar fi fost cu putinţă, cum să treci 
şnurul?! Şi dacă şi acest lucru ar fi fost cu putință, cum s-ar mai fi putut oare să treci amândouă 
capetele printr-o gaură?! Tot chibzuind îşi ziceau că va fi război. Tare erau necăjiţi. Porniră la drum, 
către ținutul în care viețuiau. După multă, multă cale, ajunseră. Se înfățişară grabnic împăratului şi-i 
povestiră ce şi cum. 

Împăratul îşi tot mângâia barba gândindu-se ce să facă, unde să găsească ieşirea din necaz. Îi 
chemă pe toți sfetnicii, vizirii, ghicitorii în stele, dar niciunul dintre aceşti vestiți gânditori nu putu 
să-i dea vreun răspuns. Veni lângă padişah fata lui preafrumoasă, pe care toți supuşii o cunoşteau şi 
ca tare înțeleaptă. După ce ascultă cu luare-aminte cele ce-i spuse tatăl său, zise: 

— Tată, îți aduci aminte de flăcăul care venise parcă să-ţi povestească visul său? Părea un flăcău 
cu mintea ageră; ce-ar fi să-i arătăm şi lui diamantul, poate izbuteşte el? 

Dar padişahul îi tăie vorba: 

— Cum, atâţia înţelepţi nu au găsit mijlocul de a înlătura primejdia războiului şi crezi că-l va 
găsi el?! 

— Să facem o încercare, tată, te rog! 

Padişahul se învoi: 

— Ei bine, fie! Chemaţi-l! 

ÎI aduseră pe Keloglan. Îi arătară diamantul găurit: 

— Fi, ce spui, băiete, poţi face ceva? 

Privi Keloglan diamantul pe toate părțile, apoi spuse, aproape pe nerăsuflate: 

— Da, slăvite stăpân. Doar că aş vrea să mă trimiteţi înapoi în celula mea. Acolo am să izbutesc 
ceea ce vă cere padişahul cel rău. 

Ce se gândea flăcăul nostru: că o să se vadă mai rar cu fata de împărat, pe care şi el o îndrăgea 
tare. Dar acum avea alte treburi... I se dădu şi un şnur lung şi subţire. Ajuns înapoi în celula sa, 
Keloglan se gândea că nu ar fi putut spune nu padişahului, tocmai acum. Cum stătea el aşa pe 
gânduri, vede o furnică. 

— Furnică-furnicuţă, cu trupşorul tău drăguță mă poți ajuta. Hărnicuţă-furnicuță, nu mă lăsa 
taman acum, la greu! 

Legă şnurul de trupul subțirel al furnicii şi o vâri în prima găurea a diamantului... Furnica a 
lucrat zile de-a rândul. În cele din urmă, au izbutit să scoată cele două capete ale şnurului printr-o 
singură gaură. Cum era să-l uite furnica pe flăcăul nostru care o hrănea zi de zi cu firimituri din 
bucatele pe care i le aducea fiica împăratului? De-acuma şi ea ştia cui 1 se datorează izbânda, ea 
care în toate aceste zile de trudă le adusese fructe zemoase, sucuri aromitoare, mâncăruri 
ademenitoare. Şi în toată vremea ce trecuse de la încercarea la care îi pusese padişahul cel rău, ei 
mai tare se îndrăgiră. Chemară străjile, semn că erau gata cu treburile. Se înfățişă băiatul cel chel 
padişahului: 

— Poftim, slăvile! 

De bucurie, padişahul cel iubitor de pace îl sărută pe Keloglan. Şi-i chemă degrabă pe trimişii 
care plecară de îndată către padişahul care îi pusese la acea grea încercare. Ajunseră la împăratul cel 
războinic. Acesta, de cum văzu că şiretenia lui nu a folosit la nimic, se supără foarte şi puse o altă 
condiţie, pentru ca războiul să poată începe, în zadar se rugau trimişii din celălalt ţinut... 

— Doresc, ca împăratul vostru să-mi trimită pe unul care să-mi ghicească gândurile. De nu va 
izbuti, va fi război! Am zis! 

Şi iar se aşternură la drum îngânduraţi trimişii iubitorului de pace împărat. „Cine poate citi 


gândurile?” Trecură zile de-a rândul.; ajunseră în împărăția lor. Povestiră ce şi cum padişahului lor. 
Şi iar rămase acesta pe gânduri, cu mâna mângâindu-şi barba. „Cine poate şti ce se ascunde în 
mintea iubitorului de gâlceavă?” Chemă din nou pe toți înțelepții împărăției: sfetnici, viziri, mari 
dregători, cititori în stele. Întrebă în dreapta, întrebă în stânga, nimeni, nimeni nu ştia răspunsul. Şi 
iar îi veni în minte Keloglan. Trimise pe dată străjile de-l chemară: 

— Flăcăule drag, iată-mă din nou la ananghie. lar vrea război vecinul meu, dar eu nu pot să 
frâng viaţa atâtor oşteni. Ce sa fac? Poate ne ajuţi şi de astă-dată. 

— Mărite stăpân, trimite-mă pe mine acolo la înfruntarea cu padişahul cel rău! 

Răsuflară cu toții uşurați. 

— Singura mea dorinţă este să-mi dai patruzeci de cămile, patruzeci de catâri, patruzeci de 
măgăruşi. Pe lângă asta, îmi vei mai da şi o armată de bravi soldați. 

— Asta e tot ce dorești? 

— Da! 

— Să se pregătească în dată îndată tot ce doreşte flăcăul! 

Îşi suflecară cu toţii mânecile şi se puseră pe treabă: dregători, căpetenii de oști, slujitori. 
Convoiul fu pregătit cât ai bate din palme. Căpetenia era Keloglan. Merseră zile, săptămâni în şir, 
trecură peste dealuri, peste văi, peste râuri, peste pustiuri. Pieiră mulţi dintre soldaţi și multe 
animale. După patruzeci de zile, ajunseră în împărăția aprigului padişah. Ca vântul şi ca gândul se 
duseră să-i vestească sosirea convoiului. Împăratul cel aprig, înfuriat peste de întârzierea de 
patruzeci de zile, îi ceru socoteală lui Keloglan, care răspunse fără să se codească: 

— Slăvite padişah, să ne ierți de zăbavnica noastră sosire, dar am pornit-o spre împărăția măriei 
tale pe Calea Laptelui, cea care se vede acolo, pe cer. Iar zăpăcitele astea de cămile s-au răspândit 
care încotro când au văzut pentru prima oară stelele. Am pierdut o mulțime de vreme până ce le-am 
strâns la un loc. 

Mai tare s-a înfuriat padişahul: 

— Dar cu cine crezi că stai de vorbă măi, chelule? Cine a mai pomenit călătorie pe Calea 
Laptelui? Şi, mai mult, călătorie cu cămilele?! De cine crezi că-ţi baţi joc? 

Keloglan îi răspunse neînfricat: 

— Dar ce, parcă poţi număra stelele de pe cer? De cine crezi că-ţi poţi bate Joc, împărate? Ştiu la 
ce te-ai gândit: să-mi porunceşti să număr stelele. Dar noi am fost acolo sus, am vrut să le numărăm, 
dar n-am izbutit. Du-te măria ta şi numără-le, să vedem... Dacă nu crezi că se poate face o călătorie 
prin cer, atunci cum ar fi cu putinţă să fie numărate stelele?! Ia spune! 

— Dar cum de mi-ai citit gândurile? 

Şi pe dată fu cuprins de o frică neînţeleasă: „Ce mă fac, ăştia îmi citesc gândurile. Am să pierd şi 
împărăția din pricina lor”, îşi zise în sinea lui şi îi spuse trimisului: 

— Du-te şi spune padişahului tău că am făcut pace. Gata, s-a isprăvit cu războiul. 

Keloglan îşi strânse cămilele, catârii, măgăruşii, oştenii şi se porni la drum. Dar trimise înaintea 
lui un călăreț care să vestească împăratului lor pacea, pacea atât de mult aşteptată. După o cale 
lungă, prin văi şi dealuri, peste râuri şi prin pustiuri, ajunseră în ținutul lor. Dar aici, ce să vezi? 
Tobele băteau, clarinetele şi cavalurile cântau, lăutele le însoțeau în bucuria întreagă a supuşilor. 

— Dar ce se întâmplă aici? 

— Am pregătit nunta fiicei mele cu tine, Keloglan, răspunse padişahul cei iubitor de pace. 

— Cu multă bucurie primesc, împărate. Dar să-mi dai voie să-ţi povestesc visul pe care l-am 
avut. 

— Să trăieşti, băiete, te ascult! 

— Am să-ţi povestesc: pe când mânam vitele, am adormit. Am avut aşa un vis — se făcea că 
într-o mână ţineam luna, iar în cealaltă soarele. Şi pe când încercau să se unească în palmele mele, 
m-am trezit. 

Padişahul îi tălmăci visul: 

— Soarele din vis este împărăția mea, iar luna padişahul cel rău. Iar tu le-ai cuprins pe amândouă 


în palmele tale. Ai izbutit, cu mintea ta cea ageră, să înlături primejdia războiului dintre mine şi 
padişahul cel războinic; ne-ai ajutat să ne păstrăm neatinse viețile, nepârjolite pământurile. Dar 
atunci când ai venit întâi în împărăția mea, de ce nu ai vrut să-mi spui visul? Pentru asta te-am 
trimis după gratii. 

— Astăzi, slăvite stăpân, mi-aţi spus: „Să trăieşti, băiete, te ascult!” Dar atunci, prima oară, mi- 
ați poruncit: „Spune!” Din această pricină nu v-am povestit visul. Şi până atunci, toți cei cărora le 
spuneam de visul meu, tot aşa ziceau: „Spune!” Nici măcar tatălui meu nu i l-am putut povesti. Pe 
când eu aş fi vrut să-l audă toată lumea, măcar de mi-ar fi zis cineva „Să trăieşti, băiete, te ascult!” 
Eu nu pot face ceva din poruncă, ci cu toată inima. Totul pe lume se îndeplineşte când există o 
inimă deschisă şi bunăvoință. 

Trimiseră îndată olăcari până la tatăl lui Keloglan, care nu-şi mai încăpea în piele de bucurie 
pentru feciorul lui. Tot atunci sosiră veşti din împărăția padişahului aprig şi iubitor de război. 
Supuşii lui nu mai puteau îndura foametea, lipsurile şi nu-l mai voiau în fruntea lor. Padişahul îi 
trimitea vorbă lui Keloglan să-i vină în ajutor. Răspunse flăcăul nostru trimişilor: 

— De ce să vin, când eu nu sunt de partea padişahului? 

Keloglan rămase să trăiască alături de soțioara lui dragă, de padişah şi de tatăl său până la 
sfârşitul zilelor. Ce au mai făcut ei vom afla poate din altă poveste. Acum, însă, să mâncăm câte un 
măr, căci, iată, au căzut cinci mere din cer: unul pentru Keloglan, unul pentru cel care v-a povestit şi 
a scris, iar trei pentru cei care citesc povestea... 


Povestea unui COCOŞ 
poveste turcă 


Trăia odată o bătrână singură pe lume. Adică, la drept vorbind, nu era de tot singură. Avea şi ea 
un cocoş. Unul roş. Cu el vorbea, cu el se sfătuia, cu el îşi împărțea şi pâinea, şi grijile gospodăriei. 
Şi o ajuta cocoşul la treburi mai abitir ca un om. Până şi vreascuri din pădure tot el îi aducea. Nu 
ştiu cum făcea, dar izbutea în toate. 

Într-o zi, băbuţa scotoci prin tot bordeiul, doar-doar o mai găsi vreun lucru de vândut, să-şi facă 
rost de ceva bani, că iama bătea la uşă şi ei n-aveau de nici unele. Şi tot căutând şi căutând, găsi 
într-un ungher o şa scâlciată şi crăpată ca vai de ea. O luă şi o scoase afară, în curticică, şi atât o 
şterse de praf, atât o unse şi o lustrui, că nici nu-şi dădu seama când se făcu noapte. Atunci se grăbi 
să se ducă la culcare, căci a doua zi era târg şi voia să meargă şi ea, cu şaua. 

Dis-de-dimineaţă, când se trezi, îngheță în aşternut: nu auzise cântatul cocoșului, ca de obicei. 
Alergă năucă la coteţ, cotețţul — pustiu. Răscoli curticica, răscoli bordeiul, nici urmă de cocoş. Ba, 
ca necazul să-i fie mai mare, şi şaua pierise. Găsi doar opaițul — pe care, pesemne, de oboseală, îl 
uitase afară — şi atâta tot. 

Încredinţată că un om hain îi furase peste noapte şi cocoşul şi şaua, bătrâna începu să bocească. 
Şi boci, şi boci până nu mai avu nici lacrimi, nici glas. Se târî cum putu în bordei şi boli de inimă 
rea. 

În vremea asta, oare ce se petrecuse cu cocoşul? 

Când mijiseră zorile, se sculase, dar, aruncându-şi ochii în curticica, îi pierise pofta de cântat: 
opaițul era răsturnat, iar şaua, nădejdea bătrânei pentru iarnă, era făcută scrum. Ca să-şi ferească 
stăpâna de supărare, cocoşul, niciuna, nici două, trase cu ciocul un sac, vâri şaua arsă în el şi, după 
ce îndreptă opaițul, pe-aci ţi-e drumul! Tocmai la târg se mai opri. Aici aşteptă, aşteptă printre 
ceilalți negustori până ce un bogătan prinse să-l iscodească: 

— Ai ceva de vânzare în sac? 

— Am! se grăbi să răspundă cocoşul. 

— Ce? 

— Dacă te uiţi, e cărbune. Dacă nu te uiţi, e aurul cel mai curat. 


— ŞI cât vrei pe marfa ta? 

— Sacul ăsta plin cu bani. 

Crezând că-i vorba de cine ştie ce lucru fermecat, care-o să-i sporească şi mai mult avutul, 
bogatul nu stătu o clipă pe gânduri. Se duse într-un suflet acasă, puse bine şaua şi, umplând la loc 
cu bani sacul, îl dădu cocoşului, care-şi luă pe dată tălpăşița. Când se dumiri omul c-a fost tras pe 
sfoară, pe cocoş ia-l de unde nu-i! Ce, doar un cocoş roş există pe lume?! 

Iar bătrânei nu-i veni să creadă, când îşi văzu cocoşul din nou acasă, ba încă şi c-un sac plin cu 
bani. De-atunci bordeiul li se umplu de bunăstare. Căci banii i-au închis frumuşel într-un sipet şi 
când îi îmbulzeau nevoile, deschideau sipetul şi luau de acolo cât aveau nevoie. 

Şi aşa trăiră ei deasupra necazurilor, câte zile mai avură: multe, ori puţine, asta numai ei ar fi 
putut să vă spună. 


Brăţara de aur 
poveste turcă 


Demult, demult, pe vremea când plopul făcea pere şi răchita micşunele, când timpul curgea ca 
apa, sub albastrul cerului — pe suprafața pământului trăia o familie de țărani: bărbatul, nevasta şi 
fata lor. 

Erau tare sărmani şi îşi duceau zilele lucrând pământul unui agă hapsân. Într-o zi, femeia căzu 
bolnavă la pat. Puterile îi slăbiră de tot, rămase numai piele şi os şi niciun leac nu-i era de folos. 
Într-o altă zi, îl chemă la căpătâiul ei pe bărbat şi îi zise: 

— Noi nu prea am dus-o uşor, bărbate. Măcar fata noastră de ar trăi mai bine. Vinde tot ce ai şi 
ia-1 fetii o brățară de aur. lar de nu vei putea, să-şi aleagă de soţ un flăcău care să-i dăruiască o 
brățară de aur. 

Nu zise bine acestea, că şi închise ochii. 

Dar cei rămaşi nu aveau alt bun pe lume decât să trudească spre a-şi duce zilele. Veni vremea 
strânsului recoltei: bietul om puse de-o parte cele cuvenite pentru el şi fata lui, ca să le ajungă până 
în primăvară şi mai puse şi un sac pentru femeia lui, care nu mai era pe lumea asta. Ce rămase duse 
la conacul agăi, zicându-şi că este partea ce i se cuvenea ca zeciuială. Dădu bineţe smerit şi înşiră în 
faţa stăpânului sacii cu grâu, orz, secară şi ovăz. Dar numărul lor nu-l mulţumi pe agă. Hapsânul 
strigă la țăran: 

— Atât e partea mea? 

— Atât, stăpâne, spuse țăranul. 

— Crezi că nu ştiu câtă recoltă ai strâns? 

— Din cit am strâns, am pus de-o parte pentru iernatul nostru, al meu şi al fetii, iar restul l-am 
adus în faţa domniei-tale. 

— Ce-mi pasă mie de iernatul vostru! Să dai numaidecât socoteală ce ai făcut cu sacul ascuns în 
hambar! tună aga. 

Țăranul se temu că a fost prins cu minciuna. Răspunse cu fereală: 

— Sacul este pentru femeia mea. 

— Pentru femeia ta care a murit?! Unde s-a mai auzit aşa ceva, spune! De când au început morții 
să mănânce pline?! 

— Stăpâne, nevastă-mea a lăsat cu limbă de moarte să vând ce se poate vinde şi să-i iau fetei 
noastre o brățară de aur. Cer iertare. 

— Să piei din ochii mei! tună aga. Afară! Te alung de pe pământurile mele, pentru că nu-mi dai 
ascultare. Să nu te mai prind pe aici de mâine, ai înțeles? 

Când săteanul ajunse acasă, fata pricepu că s-a întâmplat ceva cu tatăl ei. 

— De ce eşti îngrijorat, tată? 

— Dacă eu nu sunt, cine să mai fie? Stăpânul ne-a alungat de pe pământurile lui. 


— Ne-a alungat? 

— Da. 

— De ce? 

— Ține morțiş să-i dau sacul pe care l-am pus la păstrare, aşa cum a fost voinţa bietei maică-ta. 

— Nu i-l da, tată: 

— Şi dacă nu i-l dau, ce ne facem? Nu ne mai îngăduie pe pământurile lui. 

— Să plecăm pe alte pământuri. 

— Crezi că acolo nu este un agă? Nu există sat fără stăpân. 

— Poate că alţii n-or fi aşa de nemiloşi ca al nostru. Hai să plecăm! 

— Nu se poate, fata mea frumoasă! Dacă un stăpân nu te rabdă, cum ai vrea să te rabde altul? 
Corb la corb nu-şi scoale ochii. 

— Să mergem încotrova, unde nu există stăpâni. 

— Dar unde s-a mai pomenit aşa ceva? 

— La oraş, tată. Să ne luăm ce avem aici şi să plecăm în lume. 

— Că bine zici; aşa putem să ne ţinem făgăduiala faţă de maică-ta şi o să-ţi iau brăţara de aur. 

Îşi strânseră putinul avut, sacul răposatei şi hrana lor pentru iarnă, încărcară totul pe samarul de 
pe spinarea măgarului lor fără urechi şi cu ochii negri şi o porniră spre oraş. Merseră drum de vară 
până-n seară, cale lungă să le-ajungă şi poposiră la oraş, dar, numaidecât îi cuprinse mirarea: case, 
înşirate una lângă alta, pieţe, iar în pieţe, dughene, tot una lângă alta şi ateliere de meseriaşi. 
Ditamai hanurile, băile, conacele, seraiurile; în conace stăteau beii, în seraiuri, paşalele. După ce Ie 
trecu mirarea, îi cuprinse grija: unde or să doarmă? Bani n-aveau să tragă la han, nici rude sau vreun 
cunoscut, ca să le dea adăpost. Oraşul nu semăna câtuşi de puţin cu sătucul lor. În casă încăpeau 
numai stăpânii ei, aşa că se întristară şi mai tare. 

Dar aşa cum lumina zilei împrăştie negura nopții, speranţa răsări şi în sufletul lor. Pentru că pe 
lume mai sunt şi oameni buni; astfel, o fată, care-i văzuse rătăcind pe străzile oraşului, îi întrebă: 

— De ca bâjbâiţi ca pasărea care s-a rătăcit de cuib? 

— Ah, fată dragă, bine mai zici: cuib nu mai avem, printre străini ne aflăm şi unde să punem 
capul, nici vorbă. 

— Veniţi şi împărțiți sărăcia cu mine. Am învăţat de la ai mei că trebuie să-l ajuţi pe omul în 
suferință. 

— Care ţi-e numele, fată bună? 

— Gülpembe. 

— Eşti o făptură cu suflet tare bun, dar mi-e teamă ca vecinii tăi să nu vadă asta cu ochi răi. 

— Dumneata vei ține locul părintelui meu şi o să-ți spun tată, iar fata dumitale va fi sora mea. 

Omul nostru se întoarse spre fata lui: 

— Ce spui, Giilizar, ce să facem? 

— Spusele lui Giilpembe îmi merg drept la inimă. Dacă aş fi avut o soră, mi-aş fi dorit-o pe 
Giilpembe. 

— Atunci spuneţi-vă una alteia soră. 

Acasă la Giilpembe, fetele se împăcau tare bine şi se îndrăgeau ca nişte adevărate surori. 

Într-o zi, Gülizar, fata săteanului, îi spuse celeilalte: 

— Surioară Gülpembe, n-o să uit binele ce mi-ai făcut. Ne-ai ajutat când ne era cel mai greu. Îţi 
dau un fir de păr din cosiţele mele: ascunde-l bine. Când ţi-o fi mai greu, dă-i foc. Oriunde-aş fi 
atunci, simțind mirosul, am să alerg ca pasărea în zbor în ajutorul tău. 

— Îţi mulţumesc, surioară Gülizar. Şi eu îţi dau un fir din cosiţele mele. Când ţi-o fi cel mai bine 
şi cel mai bine, dă-i foc. De unde o să fiu atunci, o să zbor ca să-ţi împărtăşesc fericirea. 

În timp ce fetele puneau la loc sigur firele de păr pe care şi le dăruiseră una alteia, tatăl lor îşi 
vedea de necazuri. Mai întâi, căută ceva de lucru, dar nu găsi. Apoi căută de-ale gurii şi nu găsi nici 
asta. Deznădăjduit, vându măgarul cel fără urechi şi cu ochi negri. Apoi, înstrăina şi hrana pe care o 
pusese de-o parte pentru iernat, iar la sfârşit vându şi sacul ce fusese lăsat cu limbă de moarte de 


răposata lui soţie. Venind acasă, zări fața înnegurată a fetei sale, Gülizar, şi o întrebă: 

— Ce ţi s-a întâmplat? 

— Ce să mi se întâmple, nimic, zise fata şi-i puse în faţă vasul cu fiertura de fiecare zi. 

— Dar voi de ce nu mâncaţi? îşi întrebă omul fetele. 

— Nu mi-e poftă, răspunse Giilizar, iar Giilpembe sări şi ea: 

— Dacă surorii mele nu i-e foame, nici mie nu mi-e. 

— [a veniți mai bine să mâncăm tustrel. 

Fetele îi dădură ascultare tatălui lor şi se aşezară la masă. Doar o lingură înghiți Giilizar, a doua 
nu mai merse. Atunci tatăl o îndemnă: 

— la de mănâncă! 

— Nu pot să înghit. 

— Pentru că nu ne-am ținut făgăduiala făcută mamei. 

— Ai dreptate, răspunse omul, şi i se tăie pe dată şi lui pofta. Ai dreptate, fata mea frumoasă şi 
cu gânduri luminoase. Ca să ne ţinem făgăduiala faţă de măicuţa ta, ne-am împotrivit agăi şi el ne-a 
alungat din sat. Acum, să ne ţinem măcar pe jumătate cuvântul dat. 

A doua zi, omul nostru se duse drept la atelierele bijutierilor şi se opri la unul din ei: 

— Aşa cum a fost voia răposatei mele femei, vreau să-i prind la încheietură fetei melc o brățară 
de aur. 

Bijutierul cumpăni spusele lui şi-i răspunse: 

— N-ai nimerit bine, prietene. Noi vindem şi încercăm aurul, dar nu facem brățări de aur. Du-te 
in piața meşteşugarilor. 

Săteanul se duse drept în piaţa meşteşugarilor. Era o cogeamite piața, unde meşteşugarii, de-o 
parte şi de alta, unul bătea arama, altul bătea fierul, unul făcea încălțări, altul făcea samare. Era o 
vânzoleală... Şi meşterii toți, muncind din greu, nu-i aruncară o privire măcar omului nostru, aşa 
erau de cufundați în lucrul lor. 

Săteanul îl găsi pe starostele meşteşugarilor, care avea barba albă, iar în preajma lui lucrau 
meşterii şi calfele. Săteanul dădu bineţe, iar starostele meşteşugarilor răspunse fără a-şi întrerupe 
lucrul. Apoi îl întrebă ce-l adusese acolo. Săteanul îi spuse durerea lui şi ultima dorinţă a nevestei 
sale. 

— Cum, întrebă starostele, atâta doar? Ce este copilul căruia trebuie să-i pun brățara, fală sau 
băiat? 

— Fată e şi nemăritată. 

— Fi, dacă e aşa, să ştii că n-ai nimerit bine. Noi facem aici numai brățări, de aur pentru 
încheieturile bărbaților viteji. Tu, ca să izbândeşti, du-te de-ţi tocmeşte mai întâi nişte încălțări. 

Săteanul se îndreptă acum spre prăvălia pantofarului. Îi povesti acestuia cele ce-i spusese 
starostele. Pantofarul zise: 

— Vino peste trei zile, să-ți iei încălțările. Omul nostru tare se mai minună: 

— Ce încălțări?! Eu vreau brățară de aur. 

— Ascultă, omule, îi răspunse pantofarul, starostele a poruncit să-ţi fac încălțări. Se vede treaba 
că nu ştii ce înseamnă cuvântul starostelui. O să-ţi fac o pereche de încălțări pe cinste, care îţi vor 
purta noroc. Cui i se vor potrivi încălțările, aceea îţi va fi soție. Du-te şi să-ți fie drumul luminat. 

Săteanul se întoarse după trei zile, luă încălțările, le duse acasă după care plecă la treburi. O 
vecină le sfătui pe cele două surori: 

— Fetele mele, starostele 1-a îndrumat greşit pe tatăl vostru. Mai mare peste acest staroste este 
starostele fierarilor: ce a făcut starostele pantofarilor nu poate desface decât starostele fierarilor. 
Mergeţi de-l găsiți. 

— Noi suntem două fete fără mamă, nu cunoaştem pe nimeni, cum să facem să-l aflăm pe 
starostele fierarilor? 

Femeia le sfătui ce şi cum, iar cele două fete merseră la starostele fierarilor şi primiră de la el o 
colivie şi nişte opinci de fier, pe care le făurise acesta. 


Într-o zi, pe când fata săteanului, Gülizar, plecase să aducă apă de la. Cişmea, Gülpembe găsi 
prilejul cel mai bun să încerce opincile de fier, care, se vede treaba, erau fermecate, că îndată ce le-a 
încălţat dusă a fost. 

Când Giilizar se întoarse de la cişmea, văzu că uşa era dată de perete, iar in casă nu se simţea 
nicio suflare. 

— Surioata, unde eşti, Gülpembe? 

Dar nu primi niciun răspuns. Văzu apoi că dispăruseră opincile de fier şi înțelese crudul adevăr. 
O cuprinse tristețea: era ziua cea mai nenorocită de când se prăpădise măicuţa ei. „Ce-ar fi dacă, îşi 
zise, în loc s-o chem pe Giilpembe in cea mai fericită zi, aş chema-o în cea mai tristă? Ce mult aş 
vrea să fie acum lângă mine.” 

Plângea şi se ruga de colivia de fier: 

— Ajută-mă, numai tu mă poți ajuta! 

Stătu aşa ore în şir, mângâind colivia. Când, ce să vezi, se deschise o uşiță care da într-o mică 
ascunzătoare. Gülizar încălță condurii aduşi de tatăl său, se strecură in ascunzătoare şi încuie uşita. 
Pasămite, aşa făcuse meşterul coliviei să nu se poată încuia decât pe dinăuntru, jar pe din afară să 
nu se deschidă cu niciun chip. 

Când se făcu seară, omul nostru veni acasă. Căută în dreapta, căută în stânga, nimic; căută prin 
toată casa, nimic. Întrebă vecinii, nimeni nu văzuse şi nu auzise nimic.” Dacă fetele nu mai sunt mie 
nu-mi mai trebuie nimic. La ce bun să mai ţin în casă colivia? Ia s-o arunc!" Zicând acestea, o luă şi 
o lăsă la poalele unui munte. 

Locul acela era plin de vietăți: iepuri, potârnichi, prepeliţe. În ziua aceea, doi feciori de agă, ai 
căror taţi stăpâneau peste două sate învecinate, ieşiseră la vânătoare. Feciorii aceştia se înțelegeau 
bine, erau buni prieteni. Ga de fiecare dată, ieşiseră la vânătoare cu calul, când, deodată, văzură că 
ceva străluceşte puternic în depărtare. Unul dintre cei doi flăcăi era însurat, iar celălalt, nu. Cel 
însurat zise: 

— Prietene, ce se vede în depărtare? Dacă e însufleţit, al meu să fie! 

Celălalt zise şi el: 

— lar dacă e neînsuflețit, al meu să fie! 

Mânară caii în galop; câştigă cel neînsurat, care duse colivia la conac. Aici slujeau două fete 
foarte frumoase, care aveau grijă în fiecare zi de curăţenia conacului: rânduiau cele de trebuinţă şi, 
când venea vremea de culcare, pregăteau şi patul stăpânului. Când feciorul de agă intra în aşternut, 
stingeau lumânările şi ieşeau fără o vorbă din încăpere. La fel şi în seara aceea... După ce plecară 
slujnicele, când feciorul fu cuprins de un somn adânc, Giilizar deschise încuietoarea şi ieşi din 
ascunzătoare; schimbă locul luminărilor şi se încuie din nou în colivie. 

Dimineaţa, stăpânul — Beyoglu se numea — văzu că luminările erau puse altminteri. Se înfurie, 
chemă slujnicele, le ceru socoteală, dar ele răspunseră cu sfială: 

— Stăpâne, noi am făcut totul după rostul, dintotdeauna. 

În seara următoare, se întâmplă întocmai ca în seara dinainte. Din nou se făcu dimineaţă, dar 
acum luminările erau pe colivia de fier. Beyoglu le certă din nou pe slujnice, dar hotărî să dezlege 
singur taina luminărilor. În cea de a treia noapte, Beyoglu începu să aştepte, prefăcându-se că 
doarme. La miezul nopţii, Gülizar ieşi din ascunzătoare, şi, tocmai când se pregătea să schimbe din 
nou locul luminărilor, Beyoglu o apucă de mână. 

— Ce eşti tu, spiriduş sau ființă omenească? 

— Nu sunt spiriduş, sunt ființă omenească. 

— Tu schimbi locul luminărilor? 

— Da, eu. 

— De ce le schimbi? 

— Am vrut să te pun la încercare. Beyoglu înţelese pe dată că fata era foarte înţeleaptă. 

Cât despre frumuseţe, era mai strălucitoare ca luna. Simţi cum sufletul i se aprinde de dragul lui 
Gülizar şi îi zise: 


— Am o amintite scumpă de ia mama mea: e un inel cu briliante; vrei să-l primeşti ca semn al 
logodnei noastre? 

— Cum să nu, de primit l-aş primi, dar să ştii că mie mama mi-a lăsat cu limbă de moarte să-mi 
fie sortit să am un logodnic care să-mi dăruiască o brățară de aur 

— Primeşte mai întâi inelul, iar restul va fi mult mai uşor. 

— Până nu-mi dăruieşti brățara de aur, de la mine să nu speri nimic, Beyoglu. 

— Ştiu să aştept, dar, până atunci, primeşte inelul, în vremea asta, ce-şi spuseră cele două 
slujnice? 

„Ce-ar fi să scăpăm de colivie? Ea e pricina necazurilor noastre, să-i dăm foc! Aşa îl scăpăm pe 
Beyoglu, dar şi pe noi”. Zis şi făcut: când stăpânul plecă la vânătoare, încercară, dar colivia nu luă 
foc. Mai trebuie spus că Giilizar acum rămăsese de tot înăuntru, din pricină că încuietoarea se 
stricase. Văzând că nu arde, slujnicele o duseră cât mai departe de conac, într-un loc pustiu. 

La căderea serii, Beyoglu se întoarse de la vânătoare dar, văzând că a dispărut colivia, de parcă o 
înghițise pământul, începu s-o caute cu înfrigurare. Beyoglu nu mai mâncă şi nu mai bău, căzu tare 
bolnav. Câte leacuri nu fură încercate, în zadar! Beyoglu slăbea văzând cu ochii. 

A doua zi, la ivirea zorilor, un flăcău, care-şi mâna turma la păscut, bucuros că găsise un loc cu 
iarbă grasa auzi deodată un geamăt. „Ce poate să fie?” îşi spuse şi zări pe dată colivia fermecată. 
Dinăuntru se auzi un glas care zicea rugător: „Scapă-mă, scapă-mă!” Flăcăul nostru se opinti ce se 
opinti, apoi, cu mult meşteşug, numai el ştie cum, deschise încuietoarea: dinăuntru țâşni o fată 
frumoasă ca luna. 

— Ce cauţi aici, fată frumoasă? 

— Nu mă întreba, ciobănaşule. 

— Se vede treaba că ai tras multe, dar eu, un biet cioban, cum să-ți fiu de vreun folos? Socot că 
nu se cuvine să te las aici, la poale de munte, aşa că te poftesc să vii cu mine. 

— Dacă vrei să mă iei, vin bucuroasă. 

Mama ciobănaşului, mirată foarte de întoarcerea feciorului aşa degrabă, se linişti numaidecât, iar 
fata, Gülizar, le era de mare folos la treburile gospodăriei. O duceau tare bine împreună. Într-o zi, 
ciobănaşul se întoarse supărat de la păscutul turmelor. Pricina supărării era îmbolnăvirea stăpânului 
celui tânăr, care îi era şi prieten. 

— E departe Beyoglu ăsta, de care spui că a căzut bolnav? 

— În satul vecin; în mijlocul satului e un conac fălos, care se vede tocmai de departe, aşa de tare 
străluceşte. Prin conac forfotesc slujitorii. Beyoglu, feciorul de bei, stă el acolo, dar e stăpân şi peste 
satul ăsta. 

— Dar ce s-a întâmplat cu feciorul de bei? 

— A căzut bolnav din pricină că are un foc la inimă. Se zice că şi-a dăruit inima unei fete 
frumoase, dar cine e acea fată, nimeni nu poate spune. A fost văzută o singură dată şi atât! Fata a 
fugit din conac în mare taină, iar din ziua aceea Beyoglu este bolnav fără leac. 

Gülizar înțelese: cea care dispăruse în mare taină era chiar ea, iar Beyoglu era cel care-i dăruise 
inelul. 

— De ce te macini atât, doar nu eşti tu cel bolnav? 

— Păi, dacă-şi cheltuieşte pentru aflarea leacului averea, înseamnă că pământurile noastre vor fi 
înstrăinate. 

Fata chibzui la spusele flăcăului Mehmet, căci aşa îl chema. Îşi puse în minte să dea o mină de 
ajutor acestei familii care-o primise în mijlocul ei. 

— Măicuţă, se obişnuieşte ca un bolnav să fie vizitat. la să pregătim noi o ciorbă şi să i-o ducem 
lui Beyoglu. 

— Ştiu eu, fata mea, se cuvine oare să ducem noi ciorbă unui ditamai bei? O să mănânce el din 
ciorba noastră? 

— Sigur că o să mănânce. O să pregătesc chiar eu ciorba, măicuţă. 

— Bine, fetiţo, iar eu o să i-o duc. 


Fata pregăti ciorba, o turnă într-un vas şi apoi, fără ca măicuţa lui Mehmet ciobanul să bage de 
seamă, puse înăuntru inelul primit de la Beyoglu; la sfârşit, potrivi bine capacul. 

— Gata, măicuţă. 

Măicuţa luă drumul spre conac. Slujitorii de la conac n-o lăsară să intre, dar ea stărui: 

— Am auzit că beiul nostru e bolnav. Mi-am zis să vin şi eu să-l văd. 

— Cum îndrăzneşti? Cine eşti tu?! Ia vezi-ţi de drum, că înăuntru nu te lăsăm! 

— Poate că i-aş putea fi de vreun folos beiului. 

— Haide, bătrânico, vezi-ți de drum! N-au găsit ei cogeamite doctorii leac pentru beiul nostru, şi 
îl găseşti tu! 

— Am venit cale lungă, aşa că nu mă mişc de aici până nu-l văd pe beiul nostru. 

— Vezi-ţi de cale, ţi-am mai spus o dată! 

Gălăgia şi forfota au ajuns la urechile bolnavului. „Ce se întâmplă acolo, afară?” a dorit el să 
afle. Slujitorii i-au dat de ştire: 

— E afară o bătrânică tare încăpăţânată, care vrea să-ți tulbure odihna, stăpâne. N-am putut s-o 
mişcăm cu niciun chip din faţa uşii. 

— Lăsaţi-o să intre! 

Măicuţa intră. Beyoglu o întrebă: 

— Ce-i, măicuţă, ce s-a întâmplat? 

— Am auzit, cum că eşti bolnav şi am venit să-ţi urez sănătate, dar pentru că sunt o femeie 
sărmană, nu m-au lăsat înăuntru. lacă, ţi-am adus o ciorbă din puţinul meu. Să guşti, puiule. 

— Mulţumesc. 

Feciorul de bei nu vru s-o supere pe măicuţă, aşa că luă o lingură şi-i plăcu. Mai luă una, iar la a 
treia, apăru inelul. Se uită el, se uită, era chiar inelul lui, cel pe care-l dăruise fetei îndrăgite, inelul 
pe care-l avea de la mama lui. 

— Cine a gătit ciorba? 

— Avem acasă o fată, e a nimănui, am primit-o să-mi fie ca o fiică. Şi ne e de mare ajutor. Ea a 
pregătit ciorba. 

Beyoglu îşi veni pe dată în fire. Faţa i se însenină şi, însănătoşindu-se, dădu poruncă: 

— Mergeţi pe dată la măicuţa şi aduceţi-mi fata care se află acolo. Pe cel care va veni cu ea, cu 
aleasa inimii mele, am să-l răsplătesc cu daruri bogate. 

Oamenii beiului încălecară şi ajunseră ca vântul şi ca gândul la casa măicuţei, îndeplinind 
întocmai porunca stăpânului. La vederea iubitei, feciorul de bei, de bucurie, vru s-o îmbrățişeze, dar 
fata îl opri: 

— Vin de departe şi sunt ostenită. Nu am uitat dorinţa mamei mele: să am o brățară de aur. 

— Nimic mai uşor, răspunse Beyoglu. 

Se aruncă în şaua calului şi plecă glonţ la oraş. Colindă ce colindă pe la bijutieri, dar nu găsi ce 
căuta. După ce trecu şi pe la ultimul bijutier, zise: 

— Ce fel de bijutieri mai sunt şi ăştia care nu vând brățări de aur! 

Bijutierul îi răspunse: 

— Se vede că vii de la ţară şi nu ştii rostul lucrurilor. Du-te la piața breslaşilor, ei să-ţi dea 
brăţara de aur! 

— Bună ziua, meşteri mari, le dădu bineţe Beyoglu. 

— Bună, feciorule. 

— Mă tot învârt pe aici după o brățară de aur, am auzit că ar fi la domniile voastre. 

După ce-l cercetară din cap până-n picioare, un meşter ii zise: 

— Ai venit prea târziu pentru brăţara de aur. Du-te de-ţi caută norocul pe la alte porți. 

Apoi îşi văzu de treburile lui. Beyoglu îl rugă cu cerul şi cu pământul să-i asculte păsul. Dar 
meşterul lucia în continuare la samarele lui. Beyoglu se îndreptă apoi spre piaţa pantofarilor. Aici, 
dughene pe două rânduri. În prăvălii, meşteri mari, calfe, ucenici. Beyoglu dădu binele şi îşi spuse 
păsul. Meşterul pantofarilor îi răspunse, după ce-l măsură din cap până-n picioare: 


— E prea târziu pentru brățara de aur; du-te de-ți potriveşte norocul pe la alte porți. 

Din nou se înfurie Beyoglu, dar acelaşi răspuns primit îl puse pe gânduri. „Să ştii că c un tâlc 
aici”, îşi zise. Apoi paşii îl duseră la piaţa fierarilor. 

Aici, fierarii pe două rânduri; fiecare cu rostul lui, cu uneltele lui: nicovale, foaie, ciocane, iar în 
mijlocul fierăriei o vatră înroşită. Meşteri mari, calfe şi fierari băteau fierul pe care-l scoteau din 
foc, îl tăiau, apoi îl căleau. 

Beyoglu dădu bineţe şi îşi spuse păsul. Meşterul fierar îl măsură din cap până-n picioare, dar, 
când să-i răspundă, feciorul de bei îi luă vorba din gură: 

— Ştiu, am venit prea târziu pentru brăţara de aur. Dar eu vreau cu orice preţ s-o obțin. 

Meşterul râse: 

— Se vede că ai colindat prin multe locuri, dacă ai ştiut dinainte ce voiam să-ți spun. Pari un om 
hotărât, aşa că du-te la starostele nostru, spune-i ce te doare şi om vedea. 

Starostele meşterea o bucată de fier înroşit, pe care-l bătea direct cu pumnul. După ce-i răspunse 
lui Beyoglu la urările de bine, află de la acesta rostul venirii lui şi îi răspunse: 

— E tare greu să fii stăpânul unei brățări de aur. 

— Doar sunt fecior de bei, pentru mine nu e greu. 

— Aici, la noi, fiu de boier sau fiu de ţăran e totuna. Pentru brăţara de aur e nevoie doar de trudă 
îndelungată, de minte, de iscusință; şi mai trebuie o măiestrie deosebită. 

— Staroste al fierarilor, nu-mi lua speranţa. 

— Pentru câţi ani te-nvoieşti să munceşti? 

— Voința mea e mare, răbdarea pe măsură, iar dragostea mai mare decât amândouă. Las 
numărătoarea anilor pe seama ta. 

— Trebuie cel puţin trei ani; dacă nu, cinci; dacă nici cinci ani nu sunt de ajuns, trebuie şapte; 
dacă nici şapte ani nu ajung, trebuie nouă. Dacă nici în nouă ani nu ajungi s-o capeţi, trebuie să te 
laşi păgubaş. Ei, şi acum du-te şi fă precum ţi-am spus. 

Beyoglu plecă spre conacul lui. Vându toate câte le avea, ce nu vându dărui. Nu-i rămase nimic- 
nimic. Doar sufletul îl mai avea, iar în suflet iubirea. În ziua despărțirii, îşi chemă oamenii care-l 
slujiseră, le spuse că cine vrea poate să-l urmeze, dar nu vru nimeni. Îşi luă rămas-bun de la toţi cei 
care-l slujiseră şi plecă fără să se uite în urmă. Numai că fata mergea în spatele lui, dar cu jumătate 
de inimă. Cealaltă jumătate îi rămăsese la băiatul măicuţei. Pe când păşea ea în spatele beiului, cu 
suflet temător, auzi un glas: era chiar Mehmet, ciobănaşul, feciorul măicuţei. Fata mergea, flăcăul în 
urma ei. Beyoglu auzi şi el zgomotul. Privi în spate, iubita îl urma, dar mai era şi un flăcău 
necunoscut alături de ea. 

Beyoglu nu ştia ce să facă: să se bucure sau să se întristeze. Tare mirat, îl întrebă pe flăcău: 

— Cine eşti? 

— Ia, un cioban sărman. 

— De ce mă urmezi tocmai tu, când atâta suflare de slujitori n-a vrut să vină? 

— Sunt unul din cei care v-au lucrat pământurile. 

— Şi pentru asta vii după mine? 

— Ani de zile mi-ai luai jumătate din rodul muncii, iar acum îmi iei jumătate din inimă, asta e 
pricina. 

Beyoglu înţelese că şi flăcăul ardea de acelaşi foc. 

Se îndreptară toţi trei în tăcere spre oraş. Starostele fierarilor îi întâmpină chiar la intrarea în 
oraş, le arătă locul unde puteau să tragă, le dădu ceva de-ale gurii. 

Flăcăul Mehmet nu scoase nicio vorbă, dar Beyoglu nu mai rabdă şi îl întrebă: 

— Bine, staroste, dar eu când voi obţine brățara de aur? 

— Cine întreabă în grabă nu află nimic! Ascultă-mă cu băgare de seamă: mergeţi amândoi drept 
la piaţa fierarilor şi intraţi în prima fierărie care vă iese în cale; acolo vă veți începe ucenicia. Veţi 
afla cum se bate fierul, apoi cum se căleşte. În ziua în care aţi deprins meşteşugul, veţi încerca 
săbiile pe care le veţi face voi, cu mâinile voastre, cu săbiile pe care vi le-am aşezat aici pe pat. Cel 


care va reuşi să facă o sabie mai tare decât săbiile mele, să vină la mine. Am să-i dau pe dată brățara 
de aur; vă las cu îndemânarea şi cu priceperea voastră. 

Nici nu şi-a terminat bine spusele, că s-a şi făcut nevăzut. Beyoglu şi Mehmet au muncit un an. 
Apoi au mai muncit unul. Au încercat săbiile care, încă de la prima atingere cu celelalte lăsate de 
starostele fierarilor, s-au făcut bucăți-bucăţele. Cu toate că au muncit şi al treilea an, nu au putut 
face o sabie mai de ispravă: toate se făceau fărâme. Ce s-a gândit atunci Mehmet? „De ce-ţi trebuie 
ție spadă, când tu eşti un flăcău sărman şi muncitor? la mai bine fă un fier de plug” îşi zise. 

Şi aşa şi făcu. Avu grijă să călească oţelul. Duse fierul de plug, care strălucea de mama focului, 
scoase sabia de la staroste şi o încercă: la prima atingere, fierul de plug fu doar puţin ştirbit. Dar la a 
treia încercare, sabia starostelui fierarilor se făcu bucățele, iar fierul de plug rămase neatins. 

Feciorul de bei pricepu toate câte se întâmplaseră şi mai înțelese că a pierdut întrecerea. 

Mehmet-ciobanul duse pe dată fierul de plug starostelui. Acesta cercetă tăişul de oţel, apoi, 
mângâindu-şi îndelung barba colilie, glăsui astfel: 

— Te-ai făcut un meşter pe cinste! Acum n-ai decât să te-ntâlneşti cu aleasa inimii. Gülizar va fi 
soția ta. Starostele le mai spuse: 

— Brăţara de aur este meşteşugul, meseria. Pământurile, turmele, cirezile şi toată avuţia au 
rămas departe, în urmă. Acum tu nu mai eşti Beyoglu, fecior de bei, eşti doar o calfă de fierar. lar 
tu, flăcăule, nu mai eşti doar un flăcău sărman, ci eşti un fierar în toată puterea cuvântului. Fierăria, 
meşteşugul pe care l-ai deprins, este brăţara ta de aur. Oriunde te-ai duce, ea îți va aduce pâinea cea 
de toate zilele. Dorinţa din urmă a mamei fetei a fost ca ea să ia de bărbat pe acela care-i va dărui o 
brățară de aur. 

În toată vremea asta, starostelui fierarilor nu-i scăpă întristarea lui Giilizar, aşa că o întrebă: 

— De ce eşti necăjită? Tocmai astăzi, în cea mai fericită zi a vieţii tale? 

— Supărarea mea se trage, mărite staroste, din aceea că tocmai astăzi, în cea mai fericită zi a 
vieții mele, sora mea Giilpembe nu se află aici. 

Starostele o îndemnă: 

— De ce nu o inviţi la nuntă, aşa cum se obişnuieşte? Nici nu termină starostele de spus ultimul 
cuvânt, că Gülizar îşi aminti de firul de păr dăruit de Gülpembe, fata care-i găzduise când plecaseră 
din sătucul lor, ea şi tatăl ei. Scoase bucuroasă firul de păr şi-l aruncă în focul din vatră. Apăru pe 
dată o fată tare sfioasă. Starostele o întrebă: 

— Ce e, fetiţo, îți cauţi drumul ca un porumbel rătăcit? 

— Am auzit că are loc o nuntă aici, nunta unei fete numită Giilizar. 

— Aşa este. Dar de ce întrebi? 

— Pentru că am un dar pentru mireasă. 

— Dacă vezi mireasa, o cunoşti? 

— Sigur că o cunosc. 

Starostele i-o arătă fetei pe Gülizar. 

— Seamănă oare cu Gülizar, cea pe care o cunoşti? Gülpembe o văzu şi o recunoscu pe dată pe 
Gülizar. 

De bucurie şi de mirare, de dor, fetele începură să plângă. După ce-şi mai veniră în fire, 
Gülpembe îi dădu ca dar de nuntă prietenei sale Gülizar perechea de opinci de fier, iar Gülizar, 
mireasa lui Mehmet-ciobanul, îi dădu lui Giilpembe o pereche de conduri făcuţi de mult la 
starostele pantofarilor, urându-i să-i poarte noroc. Giilpembe îl privi cu multă duioşie pe Beyoglu, 
care şi el nu-şi mai lua ochii de la fata cea sfioasă. 

Atunci starostele fierarilor îl prinse de mână pe Beyoglu, care acum era calfă de fierar, iar cu 
stânga o luă de mină pe Giilpembe: 

— Fata mea, acest voinic este calfă de fierar. Îți va face in curând o brățară de aur. Şi, de acum 
încolo, va avea grijă de tine. Este norocul tău, îl vrei de soţ? 

— Mărite staroste, răspunse Gülpembe, primesc, dacă şi el doreşte să-i fiu soție. 

Nu fu uitat nici tatăl fetelor. Petrecerea celor două nunţi ţinu șapte zile şi şapte nopţi încheiate. 


Şi, chiar dacă fostul Beyoglu nu o cunoscuse mai înainte pe Giilpembe, a avut tot timpul să o 
îndrăgească după nuntă. Numele lor au rămas pentru totdeauna alături în povestea noastră, 
împreună cu cel al lui Gülizar şi al lui Mehmet-ciobanul. 

Din pom au căzut trei mere: unul pentru mine, altul pentru tine, iar ultimul pentru cei care 
ascultă. 


Or fi având oare dreptate să spună că-s prost?! 
poveste turcă 


— Nastratin! 

— Nas-tra-tin!! 

— Mucosule, pe unde umbli? 

În faţa porții unei căsuțe mici, Sidika, nevasta preotului Abdulah, din satul Horto, striga cât o 
ținea gura. În sfârşit, îi răspunse o voce de copil, din fundul curții: 

— Sunt aici, mamă! 

Sidika, încruntându-şi sprâncenele, îl certă: 

— Te strig de-un sfert de oră; nu m-ai auzit? 

— Ba te-auzeam bine. 

— Atunci de ce nu-mi răspundeai? 

— Pentru că eram ocupat în grădină: îmi căutam sfârleaza. 

Sidika respiră adânc, cu un aer resemnat, căci niciodată nu avea timp de discuţii cu fiul ei şi, 
dealtfel, el avea totdeauna ultimul cuvânt. 

— Eu mă duc să spăl rufele la râu, îi spuse ea. Ţine aici nişte caise uscate, mănâncă-le şi să nu te 
mişti de-aici până la întoarcerea mea. Să ai grijă de casă, să nu treci de pragul porţii! 

— Fii liniştită, mamă! N-o să părăsesc poarta. 

Nastratin se aşeză liniştit în poartă, mâncându-şi caisele. Deodată auzi o voce care îi păru 
cunoscută: 

— Nastratin! 

Era cumnatul său. 

— Spune-i, te rog, mamei că astă-seară vom cina la voi şi o rugăm să ne pregătească şi halva! 

Omul plecă grăbit, fără să întrebe dacă mama era sau nu acasă. 

Rămas singur, copilul se frământa: „Mama e plecată; sora şi cumnatul meu, care locuiesc la 
Sivri-Hisar, vor petrece noaptea la noi; ba, mai mult, vor să mănânce şi halva. Cum s-o previn oare 
pe mama?” 

Deodată se lumină de bucurie: 

— Am găsit! Or fi având oare dreptate să spună că sunt eu prost? Cum de nu m-am gândit mai 
devreme? l-am promis mamei să nu părăsesc poarta, dar dacă mă duc s-o anunţ, părăsesc poarta; 
dacă nu părăsesc poarta, nu pot s-o anunţ; aşa că voi lua poarta cu mine! 

Şi făcu precum spuse: îşi săltă poarta în spate şi alergă la râu, unde Sidika spăla, pălăvrăgind cu 
vecinele. 

— Mamă! strigă el hotărât. 

— Culmea! Fiul meu a sosit cu poarta-n spinare până aici! 

— Mamă, doar atât am venit să-ţi spun: cumnatul m-a anunţat că vor cina cu noi şi te roagă să le 
prepari şi halva pentru diseară, 

— Derbedeule, ce ţi-am spus eu la plecare? 

— Păi nu vezi, mamă, că te-am ascultat? N-am părăsit o clipă poarta! 


Din acest copil nu va ieşi nimic bun 
poveste turcă 


Sidika, împietrită de uimire şi ruşine, îşi îmbrânci fiul cu furie: 

— Haide, dă-i drumul acasă! 

Şi se întoarseră numaidecăt spre casă. 

Nastratin nu-şi putea explica această furie a mamei şi se tot întreba: „Ascult întotdeauna de 
mama, dar ea nu-i niciodată mulțumită. Mi-a cerut să nu părăsesc poarta şi n-am părăsit-o. Mi s-a 
poruncit s-o previn şi-am prevenit-o. Atunci care-i vina mea? Poate-ar fi mai bine să fac invers de 
cum mi se cere”. 

Sidika se apucă să prepare cina şi la un moment dat, dându-şi seama că nu mai are apă, îl trimise 
pe Nastratin cu urciorul la fântână. 

Copilul, pe măsură ce umplea urciorul şi acesta devenea din ce în ce mai greu, în braţele lui 
micuţe de copil, îl scăpă cu mare zgomot în jgheabul adăpătorii de lângă fântână. Nastratin nu se 
clinti din loc, se lăsă pe vine şi aşteptă. 

După o vreme, la capătul răbdării, Sidika alergă la fântână. 

— Ce-aştepţi aici? Ce ţi-am spus eu s-aduci? 

— Să aduc apă... 

— Şi unde-i apa? 

— În urcior. L-am umplut. 

— Şi urciorul unde este? 

— Fii liniştită! O să iasă în curând deasupra. 

— De unde să iasă? 

— Din adăpătoarea unde a căzut. Aştept să iasă la suprafaţă; atunci îl voi apuca bine de margini, 
ca să nu-l mai scap. 

Sidika îşi trase fiul de urechi până acasă, mustrându-l. Spre seară sosiră fiica şi ginerele lor. 
Toată familia se strânsese la masă. 

Sidika pregătise pilaf, halva şi supă din lapte prins; începură cu supa. 

Nastratin, aşezat între sora şi cumnatul său, se pregăti şi el să mănânce, dar îndată ce duse prima 
lingură de supă la gură, prinse să urle: 

— Mi-a luat gura foc! Şi ieşi dintr-o săritură afară. Toată lumea lăsă mâncarea şi-l urmă, 
îngrijorată. Îi dădură să bea apă proaspătă şi-l aduseră înapoi la masă. 

La sfârşitul mesei, d-na Sidika servi şi desertul. Micul Nastratin, care adora halvaua, îşi vâri 
toată mâna în vasul plin. 

— Ce-nseamnă felul ăsta de a mânca cu cinci degete? îl mustră mama. 

— Mănânc cu cinci degete pentru că nu am mai multe! 

„Cu siguranță, n-o să iasă nimic din copilul ăsta”, gândi, pentru a câta oară? doamna Sidika, cu 
multă amărăciune. 


... Să nu-ţi vină nimic în minte?! 
poveste turcă 


A doua zi, vineri, ştiind că soțul ei trebuia să ţină o cuvântare pentru amiază, doamna Sidika îl 
rugă: 

— [a-l şi pe Nastratin cu tine. Eu trebuie să mă ocup de fată şi de ginere. 

— Bine, răspunse domnul Abdulah şi ieşi cu Nastratin. 

Aşteptară, plimbându-se, ora întâlnirii cu enoriaşii. 

În fiecare vineri, domnul Abdulah vorbea sătenilor despre alte şi alte precepte. El urcă şi în ziua 
aceea, ca de fiecare dată, la pupitru, tuşi, se gândi, dar începu să se bâlbâie, se mai gândi o vreme, 


dar nu găsea nimic de spus oamenilor. 

Cum, însă, era un om cinstit, el le mărturisi: 

— Vreau să vă spun adevărul: am uitat ce aveam de spus azi. Mă tot gândesc, dar în zadar, nu-mi 
vine nimic in gând... Şi bietul om, încurcat, rămăsese la pupitru, în faţa credincioşilor săi. 

Nastratin, care era culcat la piciorul pupitrului, înălță capul şi se adresă şoptit tatălui său: 

— Să nu-ţi vină în minte predica mai înțeleg; dar să nu-ţi vină în minte nici să cobori de la 
pupitru, asta n-o mai înțeleg... 


lată când şi-a găsit să moară! 
poveste turcă 


La internat, Nastratin stătea într-o cămăruţă mică. În fiecare zi, înainte de a se apuca de învăţat, 
trecea pe la grajd pentru a-şi îngriji măgarul care-l purta prin toate locurile şi a-i pregăti hrana 
necesară pentru ziua respectivă. 

Într-o zi, Nastratin îşi zise: „Nu încalec aproape niciodată pe măgarul ăsta, dar nu face nimic, am 
să-i micşorez rația zilnică, fără nicio ezitare”. Şi făcu precum îşi propuse. 

În dimineaţa următoare, puţin îngrijorat, alergă la grajd. 

„Dacă a murit bietul măgar de foame”!? 

Animalul aştepta, însă, răbdător. 

— Bravo, măgarul meu! strigă Nastratin, pot prin urmare să-ţi mai micşorez porția! 

Şi văzând că raţia putea fi scăzută, fără ca animalul să pară a suferi mult, îi dădea în fiecare zi tot 
mai puţină mâncare. 

Totuşi, într-o bună dimineaţa, găsi măgarul mort — mort de foame, iar stăpânul strigă surprins: 

— lată fatalitatea: măgarul meu şi-a găsit să moară tocmai când începuse să se obişnuiască să 
trăiască fără hrană!... 


Mi-era milă de bietul măgar... 
poveste turcă 


După dejun, Abdulah îşi chemă fiul: 

— Mergem la moară. Vino să pui şeile pe măgari. 

Domnul Abdulah avea doi măgari. El urcă pe unul şi îşi aşeză fiul pe celălalt. 

Când ajunseră în apropierea morii, Abdulah se întoarse şi-şi căută fiul din priviri. Cu uimire îl 
văzu călărind în picioare. 

— De ce nu te-aşezi în şa? îl întrebă el. 

— M-am gândit că măgarul ăsta e tare obosit şi-am rămas în picioare ca să mai micşorez ceva 
din greutatea pe care o poartă bietul dobitoc. 

Domnul Abdulah nu-şi putu reține râsul; apoi încercă să-i explice că animalul poartă aceeaşi 
greutate, indiferent de poziția călăreţului din spinarea lui. Copilul, însă, nu pricepu explicația şi 
remarcă, cu amărăciune, că orice ar face şi oricum s-ar comporta e veşnic certat. Şi, de data aceasta, 
Nastratin îi mărturisi tatălui său că era hotărât să facă invers decât i se va cere, pe viitor. 

Odată terminată munca la moară, încărcară câte doi saci pe fiecare măgar şi porniră spre casă. 

În timp ce traversau râul, unul dintre sacii aşezaţi pe măgarul lui Nastratin era ameninţat să cadă. 

— Nastratin, strigă Abdulah, amintindu-şi de hotărârea pe care părea s-o fi luat fiul său — sacul 
din stânga e gata să cadă; ridică-l repede pe cel din dreapta, ca să-l împiedici pe celălalt să alunece! 

Copilului însă îi mai trecuse supărarea. „Jurasem să fac invers de cum mi se ceruse dar, de data 
aceasta, îl voi asculta pe tata”, îşi spuse el şi îndeplini ceea ce-i ceruse domnul Abdulah: ridică sacul 
din dreapta. Sigur că aceasta a făcut ca ambii saci să alunece pe latura stângă a măgarului şi să cadă 


în râu. 
Bietul Abdulah îşi dădu seama că nu avea de ce să-şi certe fiul; trase adânc aer în piept şi nu-i 
spuse nimic. Hotărî, însă, în sinea sa, că era timpul să-şi dea băiatul la şcoală. 


Fiecare are dreptul să-şi aleagă singur mâncarea 
poveste turcă 


Întorşi acasă, tatăl şi fiul o găsiră pe doamna Sidika singură cu nepotul ei. Fiica şi ginerele 
plecaseră pentru o bucată de vreme. 

După ce descărcară făina, domnul Abdulah se pregăti şi el de plecare şi, din prag, îi spuse lui 
Nastratin: 

— Du-te pe câmp cu unul din măgari şi adună ceva mâncare! 

Nastratin se duse şi începu să taie iarba. Curând, însă, observă că măgarul se oprea în fața 
fiecărei grămăjoare de bălegar şi o mirosea cu lăcomie. Atunci copilul se apucă să adune balegă în 
loc de iarbă şi, când umplu bine coşul de pe şaua măgarului, se întoarse acasă. 

— Nastratin, îl întrebă tatăl său mai apoi, ai adunat mâncare pentru animale? 

— Da, tată. Am pus-o în grajd. 

Domnul Abdulah se duse să verifice. Mare îi fu mirarea când găsi ieslea plină de bălegar. 

— Ce-ai făcut, nefericitule? ţipă furios la fiul său. 

— Păi am lăsat animalul să-şi aleagă singur hrana pentru azi. Ce poate fi rău în asta!? 


Era oare Nastratin un prostănac? 
poveste turcă 


Domnul Abdulah îl dădu pe Nastratin la şcoală. 

Învățătorul le arăta adesea bastonul destinat copiilor care nu-s cuminţi. Uneori, încerca să-i 
atragă în discuţii libere. 

— Care astru este mai folositor, luna sau soarele? îi întrebă el odată, când erau aşezaţi în jurul 
său. 

Unii afirmară că luna era mai folositoare, alţii susțineau, din contră, că soarele ar fi mai util. Dar 
niciunul dintre copii nu putea explica din ce cauză. 

Nastratin afirmă cu siguranță: 

— Luna este mai folositoare, pentru că luminează întreaga lume atunci când afară este întuneric; 
soarele, în schimb, nu se arată decât atunci când este lumină. 


Pedeapsă binemeritată... 
poveste turcă 


Deşi nu prea era cuminte. Nastratin muncea cu pricepere şi cu asiduitate şi se arăta interesat de o 
mulțime de lucruri. 

— Ce este raiul? îl întrebă într-o zi pe învățător. 

— Este o vale frumoasă — răspunse acesta — cu trandafiri, unde locuiesc cei ce fac fapte bune. 

— Dar iadul? continuă copilul. 

— [adul este o groapă de flăcări şi foc, în care sunt aruncaţi cei ce fac rele. Locul celor 
îndepărtați din rai este iadul. 

Nastratin nu mai spuse nimic, dar explicațiile îi rămăseseră în minte. 


Se apropia iarna, era frig. Sala de clasă avea un cămin unde şcolarii aveau obligaţia să aprindă, 
cu rândul, focul, după ce aduceau lemne şi rămurele uscate. 

Într-o zi, în timp ce copiii se încălzeau, intră şi Nastratin cu un aer nefericit. Ştia că va fi bătut cu 
bastonul, deoarece învățătorul aflase de la colegii lui că omora, prin sat, găinile cu pietre. Acum, 
înainte de a se aşeza în mijlocul colegilor, Nastratin luă bastonul din cui şi-l aruncă în foc. 

Când sosi, învățătorul observă lipsa băţului şi întrebă unde a dispărut. Nastratin replică: 

— Bastonul e-n iad. 

— Cum, în iad? 

— Păi n-aţi spus d-voastră că toţi cei care fac rău merită să ajungă în iad, în groapa de flăcări? 
Bastonul şi-a găsit locul meritat! 

Amuzat, învățătorul îl iertă de data aceasta. 


Unde nu-i cap, vai de picioare... 
poveste turcă 


Nastratin le juca diverse farse colegilor săi, cu atât mai mult cu cât aceştia se luptau să-l pună 
mereu în încurcătură. 

Într-una din zile, copiii stăteau pe malul râului, cu picioarele în apă. Unul dintre ei, dorind să-l 
tachineze, spuse: 

— Nastratine, ne-am pierdut picioarele în râu, nu mai ştim cum să ni le recunoaştem. Ce-i de 
făcut? 

— Aşteptaţi, răspunse Nastratin, o să vi le găsesc eu imediat. 

Şi, sărind în râu, începu să-i lovească cu un băț peste picioare. 

E de la sine înţeles că toți şi-au tras repede picioarele din apă, țipând de durere. 

— lată, strigă Nastratin, acoperind tipetele lor, v-am găsit picioarele; dar vă sfătuiesc să nu le 
mai pierdeţi vreodată. 


Nu găseşti nici nordul în întuneric! 
poveste turcă 


La întoarcerea de la şcoală, Nastratin trebuia să-şi ajute mama la cumpărături, să măture curtea şi 
grajdul, să aducă apă de la fântână şi să facă focul. 

Într-o zi, mama observă că Nastratin, după ce folosise foalele ca să aprindă focul în cămin, 
astupă orificiul de ieşire al aerului cu un tampon. Intrigată, îl întrebă de ce face asta. 

— E o măsură de economie, mamă, răspunse băiatul. 

— Ce tot îndrugi acolo? îl apostrofă tatăl, care era de faţă. 

— Învățătorul ne spune mereu că risipa este un păcat şi că trebuie să facem economie. Astupând 
foalele, fac o mare economie de aer; acesta rămâne în burduf şi poate fi folosit data viitoare. 

Tatăl zâmbi, iar după un timp îi spuse altceva: 

— Pune şaua pe măgar. Ai să te duci la moară, unde-l vei găsi pe domnul Hatib. El îţi va da 50 
de scuzi să mi-i aduci. 

— Bine, tată, răspunse Nastratin. 

— Nu te sfătuiesc să te abaţi din drum şi să-ţi pierzi timpul cu cine ştie ce fleacuri. 

— Fii fără grijă, îl asigură copilul. 

Fugi la grajd să pregătească măgarul. Cum, însă, în grajd era întuneric, nu găsea şaua şi trebui 
să-l strige pe tatăl său. 

— E în dreapta, îi răspunse acesta. 

Câteva minute mai târziu, Nastratin scoase măgarul din grajd, însă tot fără şa. 


— N-am găsit-o, îi explică tatălui, care se arăta tare mirat. 

— Da' ţi-am spus că e în partea dreaptă! 

— Dispare şi nordul în întunericul de-acolo, replică băiatul, cum vrei oare să găsesc eu dreapta? 

— Copile, tu eşti lovit de boala prostiei, care nu se vindecă niciodată, spuse tatăl cu amărăciune. 

Aceste cuvinte îl întristară pe Nastratin şi, apăsat de ele, dar măi ales neatent la ceea ce făcea, el 
urcă pe măgar de-a-ndăratelea. Văzând una ca asta, tatăl îi strigă enervat: 

— Prostule, călăreşti invers măgarul? 

Nastratin ridică din umeri şi, cu ochii plini de lacrimi, răspunse: 

— Oare-i numai vina mea, tată? Măgarul n-are nicio vină? El a stat pe partea proastă, ce puteam 
eu să fac? Pe el de ce nu-l cerţi? 

Şi copilul plecă tare abătut la drum. 

La moară luă de la domnul Hatib cei 50 de scuzi pe care acesta îi datora pentru făina ce i-o 
vânduse domnul Abdulah şi porni apoi spre casă. 

Deodată întâlni un grup de cerşetori orbi. Văzându-i neajutoraţi şi amintindu-şi cum fusese el 
certat, copilul, încă supărat, simţi nevoia să se răzbune pe cineva. Opri măgarul, scoase săculeţul cu 
bani şi-l scutură, spunând: 

— lată bani pentru voi! 

Dar nu lăsă banii din mână. La clinchetul monezilor, bieţii orbi se învălmăşiră, împingându-se 
unii pe alții. 

Copilul, impresionat de această scenă şi regretând imediat propria sa cruzime, plecă repede, 
promițănd în gând să nu-şi mai bată joc niciodată de cei loviți de soartă. 


Mare noroc cu orăcăitul broaşlelor... 
poveste turcă 


Nastratin se gândea încă la cele întâmplate când, trecând pe lângă un sat, văzu nişte copii care se 
jucau de zor. Se opri să privească; jocul îl interesa atât de mult încât, aplecându-se în dreapta şi-n 
stânga pentru a-i vedea mai bine, îşi pierdu echilibrul şi căzu. 

Copiii se opriră din joacă şi-l înconjurară, râzând batjocoritor. Nastratin, ascunzându-şi durerea 
şi încercând să iasă cât mai onorabil din această situaţie, îi apostrofă: 

— Ce-aveţi de râs, proştilor? N-aţi mai văzut un om coborând din şa? 

Dar cum măgarul o luase la goană, trebui să plece repede după el. Animalului îi era sete şi se 
îndrepta spre râul din preajmă. 

Ajuns la râu, măgarul se aplecă spre apă în zadar: malul era prea înalt şi abrupt. Totuşi, continuă 
să se aplece, amenințând să cadă în râu. 

Din fericire, tocmai atunci începură să orăcăie nişte broaşte şi, speriat de „cântarea” lor 
formidabilă, bietul măgar se dădu înapoi, fiind astfel salvat de la înec. 

Bucuros să vadă măgarul teafăr, Nastratin scoase banii din săculeţ şi-i aruncă broaştelor, 
strigând: 

— Fiţi binecuvântate, păsări ale apelor! Iată o mulțime de bani drept mulţumire pentru ceea ce 
ați făcut! 

Nu mai e nevoie să spunem că, la întoarcerea acasă, Nastratin a primit o bătaie de neuitat de la 
tatăl său. 

— Mă loveşti pentru cincizeci de scuzi — îi spuse el domnului Abdulah — când broaștele au 
salvat viața unui măgar, care valorează pe puțin două sute!... 


Când ai o imaginație bogată 
poveste turcă 


Într-o dimineaţă, la câteva zile de la întâmplarea cu broaştele, domnul Abdulah îşi chemă fiul: 

— la cazmaua asta, îi spuse, şi sapă o groapă la poalele zidului, în grădină. 

Nastratin se puse pe săpat, cântând cât îl ținea gura. Fără să-şi dea seama, străpunse zidul 
grajdului vecinului, lipit de-al lor. Băiatul se minună: ce putea fi această deschizătură? Îşi vârî capul 
prin ea şi văzu, spre marea sa uimire, câțiva boi! Atunci, nebun de bucurie, alergă la bucătărie 
strigând: 

— Mamă! Mamă! 

— Şi? 

— Ce se-ntâmplă? 

— Îmi povesteai, nu demult, că un om din Akşehir, tot săpând pământul, a găsit un urcior plin cu 
aur, din vremea lui Noe!? 

— Şi? 


— Ei bine, eu, săpând pământul, am găsit zece boi vii! Cred că-s tot din timpul lui Noe! 


Mănâncă cu gândul!... 
poveste turcă 


Într-o după-amiază, când învățătorul le dăduse drumul mai devreme decât de obicei, ajuns acasă, 
Nastratin îi spuse mamei sale că-i e foame. Ea îi dădu două plăcinţele şi-l îndemnă: 

— Ia şi nu te mai învârti în jurul meu. Du-te şi le mănâncă afară, unde vrei! 

Băiatul plecă cu plăcintele în mână, spre grădinile şi livezile satului, pe care nu le proteja niciun 
zid. Ajunse, după o vreme, la o grădină de zarzavaturi în care se răsfăţau la soare şi nişte pepeni 
minunaţi, cărnoşi şi durdulii, după placul lui. 

„O să-mi iau un pepene”, îşi zise. De-abia se aplecase, însă, să-l culeagă, că-şi şi făcu apariția 
proprietarul, să-l alunge. 

Nastratin se duse atunci la râu. Nişte rațe se zbenguiau pe apă; văzându-le, băiatul saltă de 
bucurie. 

„lată o masă bună pentru mine”, îşi spuse el. Şi, în- muindu-şi plăcinţelele în apa râului, se apucă 
să le înfulece. 

— Ce faci acolo? îl întrebară nişte ţărani, uimiți. 

— Mănânc supă de rață, răspunse Nastratin cu seriozitate. 


Dacă omul ar avea un pic de minte... 
poveste turcă 


După o lungă perioadă de secetă, văzându-şi hambarele goale, oamenii din Horto începură să 
mănânce păsările şi să taie animalele mari din curte. 

Domnul Abdulah se pregăti să plece la Sivri-Hisar, la ginerele său. 

— E un băiat descurcăreţ;, trebuie să găsească el ceva păsări pentru mâncare. 

Sidika se bucura de ideea soțului ei, însă îl rugă să-l ia şi pe Nastratin cu el: 

— Sunt prea ostenită şi nu mai pot ține piept la toate năzdrăvăniile lui. 

Cei doi porniră împreună la drum. 

Când intrară în Sivri-Hisar, văzură cu uimire o mulțime de oameni petrecând pe străzi. 

— [a te uită cât belşug! exclamă Abdulah. Iar noi suntem gata să murim de foame... 


— Astăzi e sărbătoare la noi, explică ginerele său. Vezi, bucuria şi veselia sunt răspândite pe 
feţele tuturor oamenilor. Fii sigur, însă, că acest oraş nu este mai îndestulat decât al vostru. 

— Se vede că oamenii sunt tare proşti pe-aici! 

— De ce? 

— Dacă ar avea puțină minte ar petrece întruna, ar face sărbătoare din toate zilele vieții lor şi nu 
le-ar mai lipsi nimic, dacă ar chibzui bine. 

Ajuns acasă, la sora sa, Nastratin se duse să vadă grajdul. Printre animale se afla un bou mare, cu 
o pereche de coarne falnice, care stătea culcat şi mugea. 

„Ah, dacă m-aş putea aşeza între coarnele lui”, se gândi Nastratin, şi chiar se aşeză cu precauţie, 
ținând coarnele în mâini cu mândrie. 

Speriat, boul se ridică dintr-o săritură şi Nastratin se rostogoli la pământ, lovindu-se rău. Țipetele 
sale atraseră atenția celor din familie, care se repeziră înspăimântați, să vadă ce se întâmplase. 

— Nu-i nimic, îi linişti el. E-adevărat că mă doare, dar asta nu-nseamnă mare lucru pe lângă 
bucuria de-a mă fi aşezat între coarnele lui. 


Doamne, bine că am salvat luna! 
poveste turcă 


Într-o seară, după cină, părinţii îl rugară pe Nastratin să se ducă la puţul din grădină ca să aducă 
apă proaspăt. Băiatul, plin de zel, plecă în goană până acolo. 

Era o seară minunată, scăldată în lumina lunii pline. Nastratin cobori găleata în fântână şi se 
aplecă peste margine să vadă cum se umple. Mare minune! În fundul fântânii văzu luna plutind pe 
apă şi tremurând agitată. 

„Doamne! — îşi spuse el înspăimântat, luna a căzut în fântână. Trebuie s-o salvez!”. 

Se strădui s-o apuce în găleată, însă luna nu se lăsa prinsă. Dar Nastratin, care credea nestrămutat 
în dorinţa lui de a salva luna, nu se dădea bătut: mişcând găleata pe suprafaţa apei cu ajutorul 
frânghiei, încerca mereu să scoată luna din apă. 

Deodată găleata se agăţă de peretele fântânii. 

„Victorie! Am prins luna! E cumplit de grea, dar o voi scoate până la urmă”. 

Şi trase de sfoară, şi trase, până ce sfoara se rupse şi el căzu pe spate. Atunci văzu luna sus, pe 
cer. 

„Domnul fie lăudat! A fost greu, dar am salvat luna 

Reveni la ai săi fără apă, atrăgând asupra sa ploaie de mustrări. 

În zadar explică Nastratin cum a salvat el luna. Bietul băiat nu reușea şi pace să înţeleagă de ce 
era dojenit întruna. 


p> 


Of, animalele astea nu-nţeleg nimic! 
poveste turcă 


Mulțumită ginerelui său, domnul Abdulah reuşi să facă rost de câteva păsări: pui, curci, gâşte, 
nişte găini şi un cocoş. Pe lângă acestea, fiica sa îi făcu un cadou neaşteptat, un sac de orez şi unul 
de linte. 

Dorind ca soţia sa să intre cât mai repede în posesia acestor bunătăţi şi deoarece el mai avea 
treburi de rezolvat în Sivri-Hisar, domnul Abdulah hotărî să-l trimită pe Nastratin înainte, după ce-l 
dădăci şi-l făcu să promită că nu se va abate din drum şi că va avea grijă de toată încărcătura. 
Aşezară totul pe spinarea măgarului: păsăretul într-o cuşcă, apoi sacii, dincolo. 

— Du-le acasă pe toate, îl mai îndemnă o dată tatăl pe fiul său, şi spune-i mamei că mă voi 
întoarce şi eu spre seară sau mâine dimineaţă. la şi amnarul ăsta! Să-l dai D-lui Hafiz, care m-a 


rugat să i-l cumpăr. 

Nastratin plecă, împingând măgarul înaintea lui. 

După o vreme, 1 se păru că bietele păsări, închise în cuşcă, erau tare chinuite şi se plictiseau 
cumplit. Inima i se înmuie de milă, văzându-le cum băteau din aripi moleşite; opri măgarul, 
deschise uşiţa cuştii şi dădu drumul păsărilor care, imediat ce se văzură jos pe pământ, fugiră care 
încotro. 

Încurcat, Nastratin începu să strige: 

— Ei, aţi luat-o greşit... Ăsta e drumul către sat! 

Dar ele nu ascultau. Nastratin le fugări, dar nu putu prinde decât cocoşul. 

— Şi se mai zice că tu eşti bărbatul! îi reproşă acestuia. N-ai fost în stare nici măcar să aduni 
găinile şi să le-arăţi drumul! 

Şi, de furie, îi suci gâtul. Apoi, necăjit, se întoarse în locul unde se afla măgarul. Observând că 
sacii, lipsiţi de contragreutatea păsăretului din cuşcă, îşi pierduseră echilibrul şi atârnau pe o parte a 
măgarului, amenințând să cadă, umplu cuşca cu iarbă, şi porni din nou la drum. 

La un moment dat, ca să mai înveselească monotonia drumului, începu să se joace cu amnarul. 

„Vreau să văd dacă poate să aprindă paiele”, şi făcu precum spuse. 

Iarba îndesată în cuşca luă foc; o coloană de flăcări se înălță de pe spatele măgarului care, 
înspăimăntat, o luă la goană. Nastratin, înciudat, îi strigă: 

— Dacă ai avea şi tu puţină minte, te-ai opri direct în baltă! 


La Akşehir o palmă costa doar un scud 
poveste turcă 


Nastratin împlinise paisprezece ani. Fiindcă terminase şcoala primară din sat, tatăl său hotărî să-l 
trimită la Konya, pentru desăvârşirea studiilor. 

Într-o dimineaţă, Nastratin îşi luă rămas bun de la părinţi şi de la învățător şi plecă fără prea mari 
regrete. Era bucuros că putea să vadă ţara, lumea. 

În drum spre Konya, trebuia să se oprească pentru câteva zile la Akşehir. 

Nişte oameni din satul său, în trecere prin acest oraş, îi răspândiră nişte vorbe rele: că-i 
prostănac. Aşa se face că un localnic îl opri într-o zi în stradă şi, fără o vorbă, îi trase o palmă peste 
ceafă, râzând în hohote. Nastratin, dându-și seama că nu trebuia să provoace scandal într-un oraş 
străin, îi spuse doar: 

— De bună seamă că şi în acest ţinut există un tribunal! 

Şi se duse cu o plângere la cadiu. Cum, însă, cadiul era rudă cu cel care-l pălmuise, îi spuse lui 
Nastratin: 

— Lovitura pe care ai primit-o aduce după sine o amendă de un scud. Acest om îţi va da de 
îndată banii şi puteţi pleca amândoi liniștiți. 

Dar Nastratin nu era de acord cu o sentinţă atât de uşoară şi protestă: 

— Cum, în acest ţinut te costă doar un scud să dai o palmă cuiva? 

— Da, răspunse cadiul spre a-şi favoriza ruda. 

Atunci Nastratin se apropie de cadiu şi-i dădu o palmă răsunătoare: 

— Deoarece în ținutul dumneavoastră o palmă costă numai un scud — îi spuse el nesăbuitului 
cadiu — luaţi scudul pe care mi-l datorează omul acesta! Cât despre mine, nu-mi mai trebuie nimic. 
În ziua următoare, trebuind să părăsească Akșehirul, Nastratin se pregătea de plecare. Verii săi, 

voind să-i joace o festă, îi ascunseră însă sacul. Furios că nu-şi găsea lucrurile, el îi ameninţă: 

— Să-mi găsiți sacul imediat! Altminteri ştiu eu ce vă fac. 

Această ameninţare îi sperie puţin şi scoaseră sacul din ascunzătoare. 

— lată-l! A fost o glumă, nu te supăra! Da' ia spune, ce-ai fi făcut dacă nu ţi-l aduceam? 

— Nimic. Aş fi plecat fără el... 


Şi părăsi Akşehirul. 


La Konya, somnul aleargă pe străzi 
poveste turcă 


Sosind în Konya, Nastratin fu uimit de întinderea acestui oraş, de perfecta comportare a 
locuitorilor, de tot ceea ce vedea. Dar ceea ce-l uimi peste măsură erau fesurile deosebit de înalte pe 
care le purtau aici oamenii. 

Nastratin se despărțise de tovarăşii de drum şi urma să tragă la un prieten al tatălui său, domnul 
Feizula, care avea să-l instaleze la şcoală. Se duse, însă, mai întâi la frizer, ca să se tundă, şi la baie 
şi abia după ce-şi termină toate treburile se prezentă în fața domnului Feizula, care îl primi cu multă 
amabilitate şi promise să-l înscrie la seminar cât mai curând posibil. Până atunci urma să locuiască 
chiar în casa acestui om. 

A doua seară de la sosire îi veni ideea să facă un tur prin oraş, neştiind că era interzisă circulația 
pe străzi după stingerea felinarelor. Fu, bine-nţeles, arestat de ienicerii care-şi făceau rondul de 
noapte. 

— Ce cauţi pe străzi? îl întrebară ei. Intimidat, la început, Nastratin bâigui: 

— Am văzut cum ieşea somnul pe poarta deschisă şi-am plecat să-l caut. 

Crezându-l nebun, ienicerii îl lăsară să plece. 


Mai poţi să-l crezi prost!? 
poveste turcă 


După câteva zile, Nastratin fu admis la seminar şi se instală la internat. 

Pe toată durata studiilor, s-a dovedit un bun şcolar şi şi-a făcut numeroşi, prieteni, pe care-i 
cucerea cu buna sa dispoziţie, deşi uneori îi necăjea cu farsele sale. 

Nastratin umbla cu un cuţit mare la el; nu pentru c-ar fi fost certăreţ, ci pentru că era un cadou de 
la tatăl său. lenicerii, găsindu-l astfel înarmat, îl arestară din nou. 

— Sunt instalat la seminar de-abia de câteva zile, explică el, şi am neapărată nevoie de acest 
obiect ca să şterg greşelile de ortografie. 

— Pentru aceasta ti-ar fi necesară o gumă, i se răspunse. 

— Pe onoarea mea, fac nişte greşeli atât de mari, încât numai un cuţit le poate şterge. 


Prea multă credință poate fi dăunătoare 
poveste turcă 


Nastratin aştepta cu nerăbdare luna ramazanului, când urma să întreprindă pentru prima dată 
turneul tradițional de hoge. Acesta consta în a merge din sat în sat spre a se ruga în moschei pentru 
binele sătenilor şi a aduna bani, veşminte şi tot felul de daruri. În tot acest timp, Nastratin era hrănit 
şi adăpostit de săteni. 

Nastratin îşi termină pregătirile de plecare cu opt zile înainte de ramazan. Trebuia să plece din 
timp ca să-şi poată alege un sat mai bogat, în care să se oprească, dacă era cazul. Era cu atât mai 
grăbit, cu cât, nemaiavând măgar, era obligat să facă drumul acesta pe jos. 

În seara primei zile, se opri la un han. 

La scurt timp după ce se culcase, auzi zgomote ciudate în cameră. Ascultând cu atenție, îşi dădu 
seama că era tavanul, ale cărui scânduri, foarte putrede, trosneau fără-ncetare. 


Îngrijorat, se sculă şi alergă să-l găsească pe hangiu. 

— Fi, jupâne, hanul dumitale e gata să se prăbuşească, îi spuse. Trosneşte din toate încheieturile. 

— A, fu liniştit, fiule! îl asigură hangiul. Această clădire nu se va dărâma niciodată. Cât despre 
trosnituri, tu, care eşti un molla, ar trebui să ştii că toate lucrurile care alcătuiesc universul, 
însuflețite sau nu, îl divinizează pe Dumnezeu în felul lor. Ei bine, trosniturile reprezintă felul în 
care această clădire îl adoră pe Dumnezeu! 

— Domnul meu, răspunse Nastratin, mie mi-e teamă de aceste clădiri prea credincioase. Dacă, în 
extazul rugăciunii, hanul tău şi-ar pierde cunoştinţa, gândeşte-te ce soartă m-ar aştepta! 

Şi plecă să-şi petreacă noaptea sub cerul liber, pe câmp. 

Când se trezi, a doua zi, constată că era ora rugăciunii de dimineaţă. În timp ce se ruga, un păstor 
îl salută. 

— Bună ziua, îi răspunse Nastratin, apoi continuă să vorbească enoriaşilor. 

— Molla, reluă păstorul la sfârşitul rugăciunii, tu eşti un om învăţat şi cred că-mi vei putea 
răspunde: când vine ziua, oamenii ies din case; unii se duc într-o parte, alții, în partea opusă. Oare 
de ce nu se duc toţi pe acelaşi drum? 

Nastratin nu-i răspunse direct, ci îl întrebă: 

— Dacă ai încărca ambele samare pe aceeaşi parte a măgarului, ştii ce-ar fi? 

— Ei, nu? Ar cădea! 

— Întocmai. Dacă toţi oamenii care ies dimineaţa din casă ar pleca în aceeaşi direcţie, lumea și- 
ar pierde echilibrul. 

— Văd că ai răspuns la toate, spuse cu admiraţie păstorul. Aş vrea să te mai întreb ceva: mă 
doare un ochi; ce crezi c-aş putea face? 

— Nu cunosc nimic din arta lecuirii, răspunse Nastratin. Pot, însă, să-ţi spun că atunci când mă 
durea un dinte, niciun leac n-a ajutat; a trebuit să-l scot. Poţi să faci şi tu la fel... 

Şi tânărul hoge îşi reluă drumul. 

Spre prânz, ajunse într-un cătun unde oamenii nu-l primiră, deoarece un hoge se instalase deja la 
ei cu o seară înainte. Două leghe mai departe, dădu de un alt sat, unde fu tratat în acelaşi fel. 

La căderea nopţii, Nastratin intră într-un al treilea sat, unde toți locuitorii erau adunaţi în piață. 

— Ce se întâmplă? întrebă Nastratin. 

— Un vulpoi ne prăda ogrăzile furând găini şi gâşte şi intrând chiar în case să ne fure sandalele 
şi papucii. Astăzi, în sfârşit, l-am capturat şi ne întrebăm ce pedeapsă să-i dăm. Am vrea să-l 
pedepsim cât mai sever pe acest vulpoi nemernic. 

Nastratin îşi făcu loc prin mulțime, strigând: 

— Daţi-vă la o parte şi Lăsaţi-mă să-l pedepsesc eu! 

Îşi scoase sutana şi-l înveşmântă pe vulpoi în ea, îi puse, apoi turbanul său pe cap şi-i dădu 
drumul. În timp ce vulpoiul o lua la sănătoasa, sătenii strigau: 

— O, Molla, ce-ai făcut? De ce l-ai lăsat să plece pe ticălosul ăsta? 

— Fiţi liniştiţi, prieteni! le răspunse el. I-am jucat o festă din care n-o să-şi revină uşor. 
Înveşmântat în sutana şi turbanul meu, va fi gonit cu pietre din toate satele în care va încerca să 
intre, aşa cum am fost şi eu izgonit. 

Aceste cuvinte îi plăcură unui fermier care se afla în mulțime şi care i se adresă: 

— Hogea, iartă-ne, îţi ofer eu adăpost pentru la noapte. Mâine vom vedea ce-i de făcut... 


La o predică 
poveste turcă 


Nastratin se stabili într-un sat. Ținea predici în fiecare zi şi sătenii, bărbaţi, femei şi copii, se 
grăbeau să se strângă în jurul lui, să-l asculte. Dar nimănui nu-i păsa dacă şi cu ce se hrănea bietul 
hoge, care sta acum în camera de oaspeţi a satului, aproape flămând. 


Într-o zi, după ce le vorbise ca de obicei, tocmai ieşea din moschee când, una dintre 
ascultătoarele sale se apropie şi-l întrebă: 

— Hogea, ne-aţi spus azi că Isus se găseşte în al patrulea cer. Ştiţi şi ce mănâncă acest bărbat 
sfânt acolo? 

Nastratin o privi îndelung, apoi răspunse: 

— O, femeie rea! Sunt aici de şase zile, dar nicio clipă n-ai căutat să afli cu ce se hrăneşte un biet 
hoge aflat în satul vostru. Iar acum vorbeşti unui înfometat despre minunatele mâncăruri din care te 
poți înfrupta la masa domnului! 

Orice hoge care, ca şi Nastratin, se oprea într-un sat pe toată durata ramazanului accepta adesea 
să facă mici servicii sătenilor. 

Astfel, bogatul fermier, care-l adăpostise în prima seară, îi spuse lui Nastratin: 

— Mi-am pierdut măgarul. N-ai vrea să-ncerci tu să-l cauţi? Cine ştie, poate-ai să-l găseşti! 

Nastratin acceptă. Şi în timp ce-l căuta pe câmpurile, din jurul satului, cânta cât îl ținea gura. Un 
țăran îl întrebă: 

— Ce faci, Hoge? 

— Caut măgarul fermierului. 

— Ciudat fel de a căuta un măgar! se miră omul. 

— Eşti un nătăfleț. Numai cântând trebuie căutat bunul altuia. 


Decât murdar de noroi, mai bine lipsă 
poveste turcă 


La sfârşitul ramazanului, Nastratin încălecă pe catârul dăruit de săteni şi plecă urmat de un alt 
măgar pe care-l închiriase pentru transportul alimentelor primite de la săteni. 

Pe drum însă, catârul, care era cam năbădăios şi-i făcuse lui Nastratin destule necazuri, continua 
să-l necăjească mai mult. Nastratin hotărî să-l vândă în primul sat pe care-l va întâlni. 

Deodată observă că animalul avea coada murdară de noroi. ÎL opri, cobori şi-i tăie coada: 

— Mai bine să nu ai coadă, i se adresă el catârului, decât o coadă înecată în noroi. 

Apoi, punând coada în coş, îşi reluă drumul. 

Ajuns în următorul sat, căută un geambaş şi-i încredinţă catârul pentru vânzare. Când apăru 
cumpărătorul cu care se înțeleseseră asupra preţului şi târgul era ca şi încheiat, omul observă că 
animalul avea coada tăiată şi se plânse de acest neajuns. 

— A, nu-ți face griji, prietene! îl linişti Nastratin. Coada e aici, iat-o! 

Şi o scoase iute din coş. 


Unde e logica? 
poveste turcă 


Intrând în oraş, Nastratin fu întâmpinat de mulți prieteni. 

— Fii binevenit! îi urară ei. Ce daruri ne-aduci? Nastratin avea, printre bunurile primite de la 
săteni, şi o cantitate de struguri. 

— O să vă dau struguri, îi anunţă el. 

Prietenii se apropiară; erau mai bine de douăzeci. „Dacă-i dau fiecăruia câte un ciorchine, mie n- 
or să-mi mai rămână”, se gândea bietul hoge. Luă, deci, un ciorchine şi dădu fiecăruia câte un bob. 

— Ce zgârcit eşti! spuseră ei. 

— Prieteni, răspunse Nastratin, toate boabele sunt la fel; aşa că-i tot una dacă mâncaţi un bob sau 
o mie. 

Şi se îndreptă spre internat, unde-şi regăsi cu plăcere chilioara. 


La câteva zile după întoarcerea sa din călătorie. Nastratin se afla într-un birt din Konya. Voia să 
mănânce şi-i comandă cârciumarului: 

— Adu-mi o supă foarte caldă! 

Pe când acesta revenea cu supa, Nastratin, văzându-l, îi strigă de la distanță: 

— Da' ţi-am cerut o supă foarte caldă. 

— Şi de unde ştii că nu-i aşa cum mi-ai cerut-o? se supără cârciumarul. 

— Dacă era caldă, îi spuse Nastratin, ai fi simţit că ai degetul în supă! 


Uneori pierzi, alteori câştigi 
poveste turcă 


Mai toţi seminariştii întorşi după luna ramazanului vindeau la piaţă alimentele primite drept 
răsplată pentru osteneala lor. Nastratin hotărî să facă şi el la fel dar, în loc să însărcineze cu 
vânzarea un intermediar, după cum se obişnuia, se gândi să-şi vândă singur marfa. 

Duse, mai întâi, la piață un sac cu măsline, se instală şi aşteptă clienţii. Dar, cum nu ştia nimic 
despre preţul măslinelor, le răspundea celor care se opreau să se intereseze; 

— Spuneti-mi dumneavoastră ce preţ îmi oferiţi! 

Atunci oamenii îl priveau cu neîncredere şi se depărtau. 

„Trebuie să cred că nu ştiu să vând”, medită Nastratin, văzând că nimeni nu cumpăra de la el. 

Tocmai atunci veni să se instaleze în apropiere un om care vindea orz. 

— O jumătate de kilogram, un scud, striga el spre a-şi chema cumpărătorii. 

Şi, sub ochii lui Nastratin, îşi vându marfa într-un timp record. 

Atunci, Nastratin începu şi el să strige: 

— Măsline bune! Pentru jumătate de kilogram, un scud! 

Mulțimea se năpusti şi, într-o jumătate de oră, sacul se goli pentru că, de fapt, preţul măslinelor 
era de trei ori mai mare. Clienţii se împingeau şi-şi smulgeau unul altuia marfa, felicitându-l că 
vinde cu preţ atât de mic. 

Rămăseseră câteva kilograme şi o bătrână voi să le cumpere. 

— Nu, anunță Nastratin, măslinele astea se vând la un preţ atât de bun, încât profit de ocazie şi 
cumpăr eu cele câteva kilograme care mi-au mai rămas... 


Socoteala exactă 
poveste turcă 


Nastratin era în ultimul an de şcoală la seminarul din Konya. 

În această perioadă muri tatăl său, imamul Abdulah, şi oamenii din Horto îi cerură lui Nastratin 
să ocupe funcția de imam în locul tatălui său. Tânărul hoge nu putea accepta, deoarece mai avea 
câteva luni până la încheierea studiilor. Rugă doar să i se trimită nişte acte pe care trebuia să le 
prezinte cadiului pentru a rezolva problemele legate de moştenire. 

Încurcăturile cu succesiunea au durat însă, cu mult mai mult decât se aştepta el. Între timp, 
Nastratin începuse să fie strâmtorat în privinţa banilor. 

În aşteptarea unor zile mai bune, cumpără pe credit, de la un băcan pe care-l cunoştea, cele de 
trebuință. 

Dar, într-o zi, băcanul hotărî să-şi ceară banii în ziua în care Nastratin va fi însoţit de prieteni, 
crezând că astfel îl va umili şi-l va obliga să se achite imediat. Şi aşa şi făcu, de îndată ce se ivi 
prilejul. 

— Păi cât îţi datorez, băcanule? întrebă Nastratin. 

— Cincizeci de scuzi. 


— Bine! Luna viitoare îți dau douăzeci şi cinci de scuzi. Cât îţi voi mai datora atunci? 

— Douăzeci şi cinci de scuzi. 

— După încă o lună îţi mai dau douăzeci. Cu cât îți voi mai rămâne dator? 

— Cu cinci scuzi. 

— Şi pentru cinci scuzi nenorociți — izbucni Nastratin — vii să mă deranjezi fără ruşine!? 

Neînţelegând nimic din acest calcul fantastic, bietul băcan nu mai suflă o vorbă şi se îndepărtă 
ruşinat şi confuz. 


După muncă şi răsplată 
poveste turcă 


După ce Nastratin îşi trecu toate examenele, prietenii îl îndemnară: 

— Nastratin, tu eşti podoaba oraşului nostru. Toţi de stimăm, te iubim, te vom susţine; du-te dar 
la noul cadiu şi cere-i un post. 

Nastratin, încântat de propunerea prietenilor, se duse să-l caute pe cadiu şi-şi exprimă cererea. 

— Mi-ar face mare plăcere să-ți fac acest serviciu, răspunse judecătorul, dar nu am niciun loc 
liber. 

— Domnule judecător, îmi arătaţi atâta bunăvoință, încât vreau să vă propun ceva: daţi-mi o 
sarcină care să nu fie neapărat plătită. 

— Ce-ar putea fi asta? întrebă, nedumerit, judecătorul. 

— Permiteți-mi să devin cadiul din umbră. 

— Nu ştiu dacă există un asemenea post în lume, dar... 

— Nu există, cu siguranță, dar o să-l creați dumneavoastră acum. Mi-aţi putea da toate cazurile 
care vă încurcă, uneori. 

Judecătorul se gândi, apoi îi răspunse: 

— De acord, vei fi cadiul meu din umbră. Te vei instala în camera din faţă, iar eu îţi voi trimite 
să judeci cazurile mai neobişnuite. 

Nastratin, în culmea bucuriei, porni imediat la lucru. 

Într-o zi, magistratul primi pe un om care trăgea pe un altul de guler şi-i explica cu mânie: 

— Domnule cadiu, omul ăsta refuză să-mi dea ceea ce mi se cuvine! 

— Despre ce-i vorba, omule? 

— lată, domnule judecător: Eram la lucru într-o pădure. El tăia copacii aparținând domnului 
Seradjeddin. Eu m-am aşezat alături şi, de câte ori dădea el câte o lovitură de topor, eu scoteam un 
icnit. Se cheamă, deci, că l-am ajutat în muncă? El refuză acum să-mi dea o parte din banii primiţi. 

— Ienea, într-adevăr, în timp ce tăiai tu lemne? îl întrebă cadiul pe celălalt. 

— Da, răspunse tăietorul, simplu. Cadiul, uluit, se gândi la Nastratin. 

— Duceţi-vă la ajutorul meu, li se adresă împricinaților, el se ocupă de astfel de plângeri. 

Cei doi se prezentară în faţa lui Nastratin care, după ce-i interogă şi el pe amândoi, îi spuse 
reclamantului: 

— Ai dreptate. 

Apoi se adresă tăietorului: 

— Scoate banii pe care i-ai primit pentru munca ta! 

Bietul om îi dădu banii. Nastratin luă monezile şi le numără una câte una, azvârlindu-le pe 
podea, în aşa fel încât să scoată un clinchet deosebit. Apoi îl întrebă pe reclamant: 

— Fi, ai auzit clinchetul banilor? 

— Da, am auzit. 

— Ei bine, acest clinchet deosebit este plata pe care o meriți pentru că ai icnit în timp ce el 
muncea. 

Şi-i înapote tăietorului toţi banii. 


Aceasta dreaptă judecată făcu să crească faima lui Nastratin în ochii judecătorului său. 

Într-o altă zi se prezentară alţi doi inşi în faţa cadiului; unul dintre ei îşi spuse păsul, revoltat: 

— Pe omul acesta l-am întâlnit ieri pe stradă. Ducea o încărcătură de lemne, care se răsturnă 
când am trecut pe lângă el. M-a rugat să-l ajut să-şi ridice încărcătura pe umeri. Când l-am întrebat 
ce-o să-mi dea în schimbul ajutorului, mi-a răspuns: „Nimic!” După ce i-am pus sarcina de lemne 
pe spate, i-am cerut „nimicul” pe care mi-l promisese, însă el a începu să râdă. lată de ce mă aflu în 
fața dumneavoastră, cerându-mi drepturile. 

„lată un caz pentru Nastratin”, îşi spuse judecătorul şi-i trimise pe cei doi în faţa cadiului din 
umbră. 

Nastratin ascultă plângerea, iar când reclamantul termină de povestit, îi spuse: 

— Ai dreptate! Vino aici şi ridică colţul acestei rogojini. 

Omul ridică rogojina, cu interes. 

— Ce se află dedesubt? 

— Nimic. 

— EI, ia acest nimic şi te sfătuiesc pe viitor să nu mai plictiseşti oamenii cu prostiile tale. 

Astfel Nastratin deveni din ce în ce mai renumit în întreaga regiune, pentru spiritul său de 
dreptate, pentru umorul şi fineţea judecății sale. 

Oamenii veneau la dânsul să-i ceară sfatul în probleme mai grele şi chiar conducătorii oraşului îl 
consultau adesea. 


De-ale lui Nastratin Hogea 
poveşti turce 


Copil, Nastratin s-a lăudat aşa în faţa prietenilor săi de joacă: 

— Vedeţi chiparosul ăla înalt din cimitir? 

— S-ar putea să nu-l vedem? E cel mai falnic dintre toți copacii din satul nostru! răspunse un 
băiat. 

— Ba şi din satele vecine! mai adăugă un altul. 

— Ce ziceţi dac-am să mă urc în vârful lui? 

— Nu zicem nimic, pentru că n-ai să poţi! 

— Ba am să pot! Hai să facem prinsoare! stărui micul Nastratin. Puneti la bătaie fiecare din voi 
câte douăzeci de parale. Dac-am să câştig prinsoarea, toți banii or să fie ai mei. Dacă n-am s-o 
câştig, am să vă dau eu la fiecare câte douăzeci de parale... 

— S-a făcut! se învoiră băieții, 

— Alerg să aduc o scară lungă! strigă Nastratin. 

— Nicidecum! în prinsoare n-a fost vorba să te urci pe scară! se împotriviră băieţii. 

— Dar să mă urc fără scară a fost vorba?! le răspunse fără să stea pe gânduri Nastratin. 

Şi astfel mulţi gologani mărunţei au intrat frumuşel în buzunarele ilicului lui Nastratin, spre 
marea bucurie a acestuia. 

x 

Într-o zi Nastratin Hogea porni de acasă la târg ca să vândă o găină neagră. Stătu cu ea în brațe 
ore în şir, dar deşi pasărea era mare şi grasă, nimeni nu o cumpără. La spartul târgului, un târgoveț 
se opri în fața Hogei, cântări în mâini găina, apoi i-o puse din nou în brațe, spunând şovăielnic: 

— Dac-ar fi fost albă, ți-aş fi cumpărat-o, că de bună, nu mai are cum! 

— Vino un pic cu mine! îl îmbie Nastratin şi se îndreptă spre o cişmea din apropiere, cu 
muşteriul după el. 

Aici, scoase iute din buzunar o bucăţică de săpun şi începu de zor să spele găina. O săpuni, o 
frecă, dar culoarea penelor rămase, fireşte, tot neagră. 

— Aferim ție, bre, boiangiule, strigă Nastratin cu ochii spre cer, că bună vopsea ai mai folosit la 


găina mea! Oricât aş spăla-o, cu neputinţă s-o albesc! 
Înveselit de vorbele cu duh ale Hogei, muşteriul se răzgândi şi cumpără găina. 
x 

Odată, vițelul lui Nastratin Hogea scăpă din grajd şi se duse glonț în grădină, făcând harcea- 
parcea toate florile şi zarzavaturile, Hogea, care văzuse prăpădul, înşfăcă un ciomag şi alergând în 
grajd, începu să lovească straşnic în biata vacă ce rumega, paşnic, tolănită pe paie. 

— Opreşte-te, bărbate! îi strigă nevasta. Viţelul ţi-a nenorocit grădina şi tu iți verşi focul pe 
vacă?! 

— Nu te amesteca în treburile mele, femeie! Cred şi eu că bat vaca! Căci dacă şi-ar fi crescut 
copilul cum s-ar fi cuvenit, nu s-ar fi apucat el acuma de năzdrăvăniile astea! 

x 

Mereu strâmtorat, Nastratin Hogea se gândi într-o vreme să vândă în târg măsline. 

O văduvă, pe al cărui soț îl cunoscuse, se apropie de el, şi îl întrebă de preţ. Cum femeia se 
codea să cumpere, Nastratin, crezând că i se pare prețul prea mare, o îmbie: 

— [a de gustă o măslină, să vezi ce bune sunt! 

— Chiar de mi-ar place, tot n-aş putea lua decât pe datorie. 

— Fie! spuse Nastratin. Doar nu degeaba am fost prieten cu răposatul tău bărbat. Ai să-mi 
plăteşti când ai să poți, gustă numai, să vezi dacă îți place marfa! 

— Azi nu bag nimic în gură, că ţin post negru. Cu patru ani în urmă, bărbatu-meu s-a îmbolnăvit 
taman de ramazan şi necăjită cum eram, n-am luat seama la post Acum sunt hotărâtă însă să plătesc 
datoria de atunci. 

O privi pieziş Hogea: 

— Du-te la treburile tale, femeie! Dacă abia după patru ani îți plăteşti tu datoria față de cer, de 
care ţi-e frică, cine ştie după câţi ani ai să ţi-o plăteşti față de mine, un semen de-al tău... 

x 

Un cunoscut l-a oprit pe Nastratin pe stradă cu cuvintele: 

— Nevastă-ta colindă din casă în casă cât e ziulica de lungă. Ai grijă şi mai struneşte-o niţeluş! 

— Bine, bine, se grăbi Hogea cu răspunsul. Dac-am s-o întâlnesc, am să-i spun. 

x 

L-au întrebat pe Nastratin ce vârstă are. 

— Patruzeci de ani bătuți pe muche! a răspuns el. 

După un an şi mai bine, iarăşi l-au întrebat de vârstă. 

— Patruzeci de ani bătuți pe muche! sună iar răspunsul. 

— Dar bine, Hogea, şi anul trecut ne-ai spus tot atâta! Treabă-i asta?! 

— Fh, cuvântul e sfânt, dragii mei! E unul singur. Voi credeți ce vreți, dar eu nu mă întorc din 
vorba mea! 

x 

Într-o seară, în casa lui Nastratin intră un hoț. Scotoci el ce scotoci şi cum nu găsi nimic de furat, 
dădu să plece. În prag însă, şovăi: nu-şi mai găsea papucii căci Hogea, care îl zărise din grădină, se 
strecurase tiptil şi îi ascunsese. Până la urmă, hoţul se hotărî totuşi s-o şteargă nu numai cu mâna 
goală, ci şi cu picioarele goale. 

— Săriți! Ajutor! Hoţii! strigă atunci din răsputeri Nastratin Hogea. 

Încolţit de vecinii strânşi în grabă, hoţul se dezvinovăţi, arătând spre Nastratin: 

— Îndurare, musulmani! E-adevărat că eu sunt cel care am intrat cu gânduri necurate în casă, dar 
el este cel care mi-a furat încălțările! 

x 

Un bogătaş veni la Nastratin şi îi dădu cinci galbeni: 

— Roagă-te pentru mine la cele cinci namaz-uri zilnice! 

Hogea luă galbenii, îşi opri trei din ei şi pe ceilalți doi îi întinse înapoi bogătaşului nedumerit: 

— Dimineaţa nu mă rog, pentru că nu am vreme. Nici ruga de noapte n-o fac, pentru că nu mă 


scol din somn. Aşa că doar pe celelalte trei namaz-uri le țin. Eu sunt cinstit, nu iau bani degeaba! 
x 

Se povesteşte că odată Hogea se dusese cu nişte treburi din Akşehir în Sivrihisar. Îi era foame, 
iar în buzunare, bani ioc... Când ajunse în dreptul unei brutării, mirosul de pâine caldă îl ameti. 

— Bună ziua, frățioare! încercă el să intre în vorbă cu brutarul. 

— Bună ziua, răspunse acesta, 

— Al tău e cuptorul? 

— Al meu. 

— Coci pâine? 

— Da... 

— Hai, spune drept, cuptorul ăsta şi pâinile astea toate sunt ale tale? 

— Da... 

— Păi bine, omule, nu se mai putu abţine Nastratin, dacă-i aşa, la ce stai şi nu mănânci? 

x 

În câteva rânduri Nastratin târguise ficat cu gândul ca să i-l gătească nevasta, dar, ca un făcut, 
când se aşeza la masă, i se aducea mereu altă mâncare. Nici pomeneală de ficat! Într-o zi se 
întâmplă iarăşi acelaşi lucru: adusese de dimineaţă o frumuseţe de ficat şi când, în sfârşit, veni 
vremea prânzului, 1 se puseră pe masă alte bucate. 

— Femeie, îşi pierdu Hogea răbdarea. De atâtea ori am adus acasă ficat şi nici măcar o dată n-am 
izbutit să gust din el. Lămureşte-mă şi pe mine cum de se întâmplă minunea asta? 

— N-am îndrăznit să-ţi spun niciodată, ca să nu te necăjeşti, soțiorul meu, grăi nevasta lui 
Nastratin, cu glasul neobişnuit de blând. Pacostea de pisică pândeşte şi nu se lasă până nu înhaţă şi 
mănâncă ficatul pe care-l aduci tu! 

Cum aude răspunsul, Nastratin ţâşneşte de la masă, înşfacă toporul aflat într-un ungher, îl pune 
într-o ladă, încuie lada cu grijă, iar cheia şi-o vâră în buzunar. 

— De cine ascunzi toporul, bărbate? îl întreabă nevasta uimită. 

— De pisică, vezi bine! 

— Glumeşti! Doar n-ai să crezi că pisica râvneşte la topor! 

— Ba bine că nu, femeie! Va să zică, pune laba pe ficat de doi aspri şi să nu o pună pe un topor 
de patruzeci de aspri?! 

x 

Aflat într-un sat străin, Nastratin fu poftit de un țăran ca să petreacă noaptea la el acasă. Hogea 
sosi de cu seară, gazda se încinse numaidecât la vorbă, ceasurile treceau, dar de cină, nici gând. În 
schimb, peste sărmanul oaspete, obosit de atâta umblet şi chinuit de foame, ploua cu întrebările. 
Veni şi rândul întrebării: 

— Hogea, ce crezi, de ce cască omul? 

— Negreşit, sau de foame, sau de lipsă de somn. 

Şi, după un căscat grozav, musafirul îşi încheie astfel răspunsul: 

— Mie însă, acum, nu mi-e deloc somn! 

x 

Tare ciudați sau mai bine-zis, anevoie de mulțumit sunt oamenii, Nastratine! îi spuse într-o zi un 
prieten. Iarna se vaită de frig, vara, de cald. 

— Taci, bre, că n-ai deloc dreptate. Ia zi, există cineva care să cârtească împotriva primăverii? 

x 

Într-o zi, cum acasă se isprăvise făina, Hogea fu nevoit să meargă la moară ca să macine un pic 
de grâu. Morarul începu să-şi facă meseria. Când el stătea aplecat asupra ulucului, Nastratin lua pe 
furiş cu pumnul făină din sacul altuia şi îl deşerta într-al său... Până la urmă băgă de seamă şi 
morarul: 

— Ce faci, Hogea? 

— Sunt tare aiurit, se dezvinovăţi Nastratin, spăşit. 


— Dacă din aiureală o faci, se răsti iar morarul, mânios, cum de nu ţi se întâmplă niciodată să 
deşerți făina ta în sacul altuia? 

— Ei, acum sunt aiurit, dar atunci aş fi nerod de-a binelea, răspunse nelulburat Nastratin. 

x 

Un vecin îi ceru Hogei, într-o dimineață, să-i împrumute măgarul. 

— Stai un pic, fiindcă e vorba de măgar trebuie să mă sfătuiesc mai întâi cu el dacă să-l dau ori 
nu, îi răspunse Nastratin. 

Şi mai înainte ca vecinul să apuce să spună ceva, dispăru în grajd. Nu după mult timp se întoarse 
şi spuse: 

— Nu te supăra, vecine, dar nu-i dă ghes inima măgarului meu să fie împrumutat. „Mă 
împrumuțţi la toţi, ori de câte ori mă cer, m-a dojenit el, iar ei în schimb vorbesc despre tine ce le 
vine la gură, ba te mai şi înjură pe deasupra şi mie, când îi aud, nu-mi vine deloc la socoteală!” 

x 

Într-o zi lui Nastratin îi era tare foame. În casă proviziile se isprăviseră, bani de cumpărat altele 
nu avea, iar pe datorie nu-i mai da nimeni. Văzându-l necăjit rău, un cunoscut palavragiu încercă să- 
| mângâie: 

— Nu pune la inimă, mare e Alah! Cum îți închipui că cel care a făcut bolta cerului fără niciun 
stâlp de sprijin, o să te lase pe tine să flămânzeşti?! 

Hogea îl măsură pe vorbitor cu o privire cruntă: 

— Ce tot îndrugi, omule! Mai bine-ar fi creat Alah cerul sprijinit pe stâlpi, dar mi-ar fi făcut şi 
mie parte, zilnic, de o porţie de mâncare! 

x 

Plecat din Akşehir într-un alt oraş. Hogea trase peste noapte la un prieten. Acesta, închipuindu-şi 
că oaspetele său cinase, nu-i dădu nimic de mâncare. Vorbiră când de una, când de alta, apoi gazda 
îl conduse pe Nastratin într-o odaie în care să doarmă, îi ură noapte bună şi plecă. Hogea însă nu era 
deprins să se culce nemâncat. Se răsuci în aşternut mai vârtos decât peştele pe uscat. Când văzu şi 
văzu că nu este chip să adoarmă, se sculă şi bătu la uşa gazdei. 

— Nu-ţi fie cu supărare, prietene, mi-ai pregătit un aşternut ca de puf, dar eu, om învăţat cu 
greul, nu-s în stare să mă împac cu atâta tihnă. De vrei să-mi faci un bine, dă-mi, rogu-te, o lipie, 
din jumătate din ea să-mi fac saltea, din cealaltă jumătate, plapumă, ca să pot şi eu, în sfârşit, să 
dorm adânc şi lin! 

x 

Într-o dimineață, un vecin bătu la poarta lui Nastratin: 

— Preacinstite Hogea, nu cumva se găseşte pe la tine oțet vechi de tot? 

— Cum de nu? Se găseşte, se găseşte. 

— Îmi dai un pic şi mie? 

— Nu pot să-ţi dau, vecine. Spune şi tu: dac-aş da fiecăruia care-mi cere, s-ar mai găsi la mine 
oţet vechi de tot?! răspunse fără să clipească Nastratin. 

x 

La una din predicele de vineri pe care le ținea într-un sat străin, fiind anume chemat pentru 
aceasta, Nastratin Hogea spuse, printre altele, că unii dintre prooroci se află într-al patrulea cer. 
Îndată după predică, o localnică se apropie de el şi îl întrebă: 

— Preacinstite hoge, te-aş ruga să mă dumireşti: oare ce-or fi mâncând şi ce-or fi bând proorocii 
aflați, după vorbele tale, într-al patrulea cer? 

Nastratin, tare supărat de nepăsarea pe care i-o arătaseră sătenii de la venirea sa, deşi ei erau 
aceia care-l chemaseră să slujească la geamie, o dojeni cu aprindere: 

— Bine, bre, femeie, de când am venit aicea, la chemarea voastră, a trecut mai bine de o lună. În 
tot ăst răstimp unul dintre voi n-a binevoit măcar o dată să mă întrebe ce mănânc şi ce beau. Cu ce 


obraz vii tu acuma şi mă întrebi cum se descurcă proorocii, într-al patrulea cer?! 
x 


Pe o vreme vântoasă, Hogea, încălecat pe cămilă, încerca să mănânce niţel zahăr, fără a izbuti 
însă, căci vântul i-l spulbera mai înainte de a-l băga în gură. 

Un trecător îl întrebă: 

— Ce mănânci, Nastratine? 

— Nimic! Dac-o să meargă tot aşa, cred că am să mănânc vânt! 

x 

Cineva cu care Hogea nu se împăca deloc i se plânse acestuia: 

— Cumplit mă mai doare capul. Tu care ştii de toate, ce mă sfătuieşti să fac? 

— Mai zilele trecute, şi pe mine mă durea tare un dinte şi l-am scos, alt leac nu a existat! îi 
răspunse Nastratin. 

x 

Un om bogat, dar cunoscut deopotrivă ca flecar şi zgârcit, i se adresă odată lui Nastratin, tam- 
nesam: 

— Aşa, care va să zică, preacinstite Nastratin Hogea, nu te dai în lături să-ți placă banii. De ce 
oare? 

— Ca să nu am nevoie de oameni ca tine, pentru împrumut! răsună pe loc răspunsul Hogei. 

x 

Cum-necum, într-o zi, casa lui Nastratin luă foc. Vecinii dădură fuga după el, prin târg: 

— Hogea, vino iute că îţi arde casa! 

— Nu-i treaba mea, prieteni! le răspunse el fără să-şi piardă cumpătul. Găsiți-o pe nevastă-mea 
şi spuneţi-i ei, fiindcă noi am împărțit pe din două grijile gospodăriei eu am grijă de tot ceea ce 
priveşte treburile din afara casei, iar ea, de treburile casei! 

x 

Într-o zi, Nastratin îşi rătăcise inelul prin casă. După ce scotoci prin toate ungherele, fără de 
folos, ieşi în uliţă şi începu să-l caute acolo. Care cum îl vedea, îl întreba: 

— Ce-ai păţit, preacinstite Hogea? 

— Mi-am pierdut inelul în casă, pe el îl caut. 

— De-i aşa, pentru ce nu-l cauţi în casă?! se mirau oamenii. 

— Acasă-i întuneric beznă, nu-i chip să desluşeşti ceva. De-aia şi eu îl caut aici! 

x 

Mult le mai plăcea oamenilor să stea de vorbă cu Nastratin! Într-o zi, când, adunați iarăşi în jurul 
său, îl îmboldeau cu întrebările, el le grăi: 

— Fi, prieteni, prieteni dragi, habar nu aveţi că eu, ăsta pe care îl vedeți acuma, mă număr 
printre cei aleşi, de-o seamă cu dervişii plini de har! 

— De-i aşa, preasfântule Hogea, îl ațâță un ins mai îndrăzneţ, fă o minune, ca să vedem şi noi. 
De pildă, vorbeşte-i muntelui din față şi porunceşte-i să vină numaidecât la tine! 

Fără să se tulbure, Nastratin strigă de trei ori, cu convingere: 

— Ei, munte, munte binecuvântat, vino la mine îndată! 

— Cum, bineînţeles, muntele nu s-a umil din loc, omul se prefăcu mirat: 

— Ce s-a întâmplat, preasfântule Hogea? Muntele ţi-a nesocotit porunca?! 

Ridicându-se de la locul său şi păşind cu hotărâre către munte, Nastratin răspunse: 

— Eu nu-s din cei mândri, frățioare. Dacă nu merge muntele la derviş, merge dervişul la munte! 

x 

Pe când era copil, Nastratin a fost dat de părinți la un croitor, ca ucenic. După ce, vreme de doi 
ani, a mers zi de zi ca să învețe, chipurile, meseria, mama sa îl întrebă: 

— la spune, băiatule, ce-ai învăţat de la croitor? 

— Mulțumită rugăciunilor tale fierbinţi către Alah, mamă dragă, mi-am însuşit jumătate din 
meserie. Acum sunt în stare să descos cât se poate de frumos tot ceea ce e cusut. A mai rămas să-mi 


însuşesc şi cealaltă jumătate. Nu-mi duce grija! Dac-o să-mi ajungă zilele, am să învăţ şi să cos! 
x 


Aflat într-o casă în care trăsese ca oaspete, gazdele, grijulii, îl întrebară pe Nastratin: 

— Spune drept, Hogea, nu cumva îţi este somn ori îţi este sete? 

— Niciuna, nici alta, se auzi, fără întârziere, răspunsul lui Nastratin. Venind încoace am dormit 
pe săturate lângă un izvor! 

x 

Într-o zi, la masă, Hogea îi spuse nevestei, pe neaşteptate: 

— Scoate-ți legătura de pe cap, femeie! Lasă-ţi fața descoperită! 

Nevasta îl ascultă, dar îl întrebă, mirată: 

— lată că te-am ascultat, dar zău de pricep ceva, bărbate Ce-ți veni să-mi ceri să stau cu capul 
descoperit? se miră ea. 

— Dacă nu eşti legată la cap şi ţi se vede bine chipul, îngerii or să fugă negreşit din preajma 
noastră. Eu zic acolo câteva rugăciuni şi or să fugă şi dracii. Aşa vom rămâne numai noi doi la masă 
ca să mâncăm din bucate. Doar ştii că eu nu mă împac cu multă lume, mai cu seamă la mine la 
masă! 

x 

Când o cunoştinţă îi ceru lui Nastratin să-i împrumute bani cu dobânda pe care s-o fixeze el 
însuşi, Nastratin îi răspunse: 

— Bani cu împrumut nu pot să-ți dau, că n-am, dar dobândă pot să-ți fixez cât vrei! 

% 

Hogea cumpără nişte curmale pe care le înghițea fără să dea la o parte sâmburii. 

— Ai să te îmbolnăveşti! De ce mănânci curmalele cu sâmburi cu tot? îl mustră nevasta. 

— Vezi tu, femeie. Când le-am luat, cu sâmburi cu tot mi le-a cântărit vânzătorul! 

x 

Odată Hogea se văzu nevoit să încalece un catâr cunoscut ca foarte nărăvaş şi zurliu. 

— Încotro? îl întrebară câțiva prieteni care-l văzură încălecând. 

— Habar n-am! le răspunse Nastratin. Unde-o vrea catârul, acolo mă duc şi eu! 

x 

Arareori se întâmpla ca Nastratin să fie în stare să-şi ospăteze musafirii cu bucate mai de soi. 
Într-o zi, cum făcuse rost de ceva bani, cumpără câteva potârnichi, le aduse nevestei ca să gătească 
din ele o friptură cu pilaf alături şi pofti la cină vreo câțiva prieteni, fălindu-se cu mâncarea grozavă 
cu care îi va ospăta. 

Ca să necăjească nițeluş pe gazdă, unul dintre oaspeţi, mai şugubeţ, se furişă la bucătărie pe când 
vorba era în toi, scoase din tingire potârnichile gătite şi în locul lor puse altele, vii. Acoperi apoi 
tingirea cu capacul şi se întoarse tot pe furiş, nesimţit de nimeni. 

În sfârşit, sosi şi clipa cea mare. Stăpâna casei aduse cratiţa cu friptură şi Hogea însuşi, frecându- 
şi mâinle de plăcere, grăi fericit: 

— la să vedeţi cu ce bucate nemaipomenite vă cinstesc eu acum! 

Ridică iute capacul şi rămase uluit: câteva potârnichi se înălţară în aer, bezmetic, lovind cu 
aripile mesenii şi lucrurile din odaie. În urma lor, Nastratin striga, supărat foc: 

— Prea bine, Alah! Ţi-a plăcut să învii potârnichile cumpărate pe gologanii mei, fie! Dar ce 
drept ai să-mi iei uleiul, sarea, piperul şi lemnele mele şi să le faci şi pe ele să zboare?! 

x 

Cineva l-a întrebat pe Nastratin, în glumă: 

— La vorbe eşti neîntrecut, Nastratine, dar ia mărturiseşte, de când eşti pe lume ai inventat ceva? 

S-a gândit Hogea câteva clipe apoi, ca şi cum şi-ar fi adus aminte deodată, spuse: 

— Da, da, am inventat şi eu un fel de mâncare de iarnă destul de uşor de gătit: pâine cu zăpadă. 
Dar, ca să fiu drept, deşi sunt silit să mă înfrupt din ea destul de des, nu mă prea împac nici eu cu 
invenţia mea! 

x 


Era într-o iarnă când nevasta Hogei nu mai contenea să-l cicălească: 


— Nu-i de ajuns că abia avem cu ce ne ţine zilele, bărbate. Mai suntem blagosloviţi şi cu o 
singură plapumă şi pe deasupra şi aceea scurtă. Când o tragem spre bărbie, ne rămân picioarele 
afară, când încercăm să ne învelim într-o parte, cealaltă parte rămâne descoperită şi îngheaţă în 
frigul din odaie. Ce fel de hoge eşti tu de nu poți face rost măcar de o plapumă ca lumea?! 

Nastratin, care zile în şir nu auzise alte vorbe în casă decât acestea, sări de la locul său, luă 
găleata, o lopată şi țâşni afară pe uşă. După câteva clipe se întoarse cu găleata plină cu zăpadă. 

— "Ține bumbacul ăsta frumos şi trainic şi ţese din el fața pentru o nouă plapumă pe care ai s-o 
umpli tot cu bumbac din ăsta. Eu am să-ți aduc cât ţi-o trebui... 

— Ţi-ai pierdut minţile, bărbate, ori îți baţi joc de mine? se răsti femeia. Cum se poate să faci 
plapumă din zăpadă? 

— Se poate, chiar foarte bine se poate, femeie! îi întoarse vorba Nastratin. Altfel, iarna, ar dormi 
strămoşii noştri, sub zăpadă, un somn atât de adânc?! 

x 

Odată, Nastratin a fost întrebat: 

— În ce zodie eşti născut? 

— A ţapului. 

— Glumeşti, Hogea, nu există nicio stea, necum o zodie cu numele ăsta! 

— Există, cum să nu, se împotrivi Nastratin. Când m-am născut eu, mama a întrebat un astrolog 
despre zodia mea. „Fiul tău e în zodia capricornului”, aşa i s-a răspuns. 

— Bine, dar capricorn nu-i tot una cu ţap... 

— Slăbeşte-mă cu neştiinţa ta, omule. Ce-i altceva capricornul decât un fel de ied? Ei, de când 
m-am născut şi până acum a fost timp berechet ca iedul să ajungă tap, nu găseşti?! 

x 

Nevasta lui Nastratin găsise alt prilej ca să-şi cicălească bărbatul. Când o căutai, se plângea că, în 
timp ce cu străinii nu mai conteneşte cu glumele, cu ea nu scoate nicio vorbă. Ca să scape de gura 
ei, Hogea îi spuse: 

— Bre, femeie, oare cum se numeşte vecinul nostru, Mehmed Aga, opincarul? 

— Dar bine, bărbate, tu singur ai spus că se numeşte Mehmed Aga. 

— Am greşit, voiam să te întreb ce meserie are. 

— lar ai dat-o cu oiştea-n gard, omule! Păi n-ai spus tu singur că e opincar? 

— Of, voiam să te întreb unde stă! 

— Tu singur ai spus că e vecin cu noi! se răsti nevasta Hogei, pierzându-şi răbdarea. 

— Bine zice cine zice că nu-i chip să schimbi două vorbe cu femeile, într-atât sunt de 
cusurgioaice! se văită prefăcut Nastratin. 

x 

Când temutul Timur cu oştirea lui s-a apropiat de Akşehir, oamenii de vază ai orăşelului, printre 
care şi Nastratin Hogea, i-au ieşit în întâmpinare, încercând să mai domolească, prin acest semn de 
bunăvoință şi cinstire, cruzimea binecunoscută a cuceritorului tătar. Unul dintre cei mai bătrâni turci 
din sfatul oraşului i-a întins acestuia, după datină, o bardacă plină cu şerbet — băutură dulce din 
zeamă de fructe — dar, cuprins de tulburare, căci nu ştia ce gânduri nutreşte față de orăşel 
nemilosul Timur, în loc să-i ureze acestuia „Poftă mare!” îi spuse „Bună ziua!” Cum Timur se uită 
chiorâş la bătrân, Nastratin Hogea, care cunoştea din auzite cât de iute la mânie era Timur, se grăbi 
să-i vină în ajutor greşitorului, spunând: 


— Ştiţi, preaslăvite, în orăşelul nostru, „Bună ziua” e pe gustate! 
x 


1? 


O furtună cumplită îl prinse pe Nastratin seara târziu pe ulițele unui oraş străin. Nemaiavând 
vreme să caute casa vreunui cunoscut unde să tragă, se adăposti la nimereală în hanul cel mai 
apropiat, care se nimeri a fi tare vechi şi părăginit. Peste noapte, troznete şi scârțâituri grozave îl 
treziră pe Nastratin din somn: părea că hanul tot stă să se prăbuşească sub biciuirea vijeliei. 
Nastratin alergă într-un suflet la hangiu şi îi spuse temerile sale. 


— Şi unde mai pui că eşti hoge! îl luă în râs hangiul, fără să se sinchisească. Trebuie să-ţi spun 
eu că toate lucrurile de pe pământ, prin urmare şi cele din hanul nostru, sunt create de Alah şi că, pe 
o vreme tare ca asta, înalță şi ele rugăciuni, pe limba lor, către cel care le-a creat... 

— Ştiu, ştiu, îi întrerupse Nastratin vorbăria. Tocmai de-aia mă tem eu. Dacă rugăciunile se 
însuflețesc prea tare şi lucrurile prind să bată mătănii?! 

x 

Într-o iarnă grea, un lup mânat de foame se încumetă să coboare în sat, şi după ce sfâşie măgarul 
lui Nastratin, porni să suie înapoi spre pădurile de pe dealuri. 

Când lupul se îndepărtă binişor, un vecin care fusese de faţă la măcel dar, încremenit de frică, nu 
suflase o vorbă, începu să strige: 

— Hogea! leşi repede afară de prinde lupul, că altfel fuge după ce ţi-a mâncat măgarul. 

— Nu mai striga, omule, îl linişti Nastratin, care nu avea deloc de gând să se ia după lup. 
Măgarul s-a dus oricum. De înviat, nu-l mai înviem. Cel puţin să nu stricăm cheful lupului care şi 
aşa urcă dealul cu burta plină! 

x 

Aşa cum am mai spus şi altădată, lui Nastratin îi plăcea să aibă casa plină cu musafiri, dar prea 
adesea era nevoit să-şi înfrâneze această dorință, întrucât nu avea cu ce să-i cinstească. Într-o zi, 
gândind că până spre seară va izbuti să facă rost de ceva bani, măcar cu împrumut, pentru niscaiva 
bucate, apucă de chemă la cină câţiva prieteni. Aceştia sosiră cu bucurie, se aşezară la taifas cu 
gazda, ceasurile treceau dar semn că s-ar aşterne masa nu se vedea. 

Într-un târziu, Hogea se ridică, luă din bucătărie un castron mare, gol, şi cu el în mână, trecea din 
musafir în musafir spunând: 

— Să nu mă judecaţi greşit, prieteni. Dacă aş fi avut parte să pun mâna pe nişte ulei, orez şi 
lemne, baremi o ciorbă v-aş fi gătit şi castronul ăsta, plin-ochi cu ea, vi l-aş fi pus vouă dinainte, cu 
tot dragul! 


Fata din golful Covarstva 
poveste nord-americana 


În vremurile de demult, un trib de indieni samiş trăia în apropierea unui golf îngust, care astăzi 
poartă numele de Covarstva. Cea mai mare parte a mâncării, ei şi-o procurau din apele mării, unde 
erau puzderie de scoici, crabi, moluşte şi somoni. 

Şi iată că într-o zi un grup de fete se duse la cules de scoici. Printre ele se afla una neasemuit de 
frumoasă. Când scoica găsită de ea deodată îi scăpă din mână, fata intră în apă şi se duse s-o prindă. 
Scoica însă îi cădea mereu din mână, iar ea se ducea tot mai departe în apă s-o prindă, până-i ajunse 
apa la brâu. 

Deodată fata simţi că cineva o prinse cu mâna de mâna ei. Ea scoase un țipăt de frică, dar un glas 
din apă îi spuse cu sfială: 

— Nu te teme. N-am să-ţi fac niciun rău. Vreau numai să-ţi admir frumuseţea. 

După aceea îi slobozi mâinile şi fata se întoarse acasă. Din acea zi ea se simţea mereu atrasă 
către mare, iar când intra în apă, mâna nevăzută o prindea din nou de mână şi glasul din ocean îi 
vorbea cuvinte de dragoste. Îi povestea despre frumuseţea lumii din fundul mării, despre minunatele 
plante şi peşti multicolori pe care niciodată nu-i poți vedea de pe țărm. Şi de fiecare dată mâna din 
ocean îi ținea tot mai mult mâna şi tot mai mult răsunau vorbele sale drăgăstoase. 

Într-una din zile, însă, apăru din apă un tânăr. El se îndreptă împreună cu fata la părinţii ei şi le 
ceru voie să se căsătorească cu ea. 

— O, nu, spuse tatăl fetei, fiica mea nu poate să trăiască în mare. 

Tânărul îi istorisi cât de frumoasă este lumea pe fundul mării, dar tatăl fetei nu se învoi să i-o dea 
de soție. 


— O să regreți mult, spuse tânărul. Dacă ea nu poate să devină soția mea, am să fac ca poporul 
vostru să nu mai poată dobândi hrană din ocean. Şi atunci veți îndura foametea. 

Tatăl însă nu se înduplecă să-şi dea fata după tânăr. 

În curând scoicile începură să dispară. Se împuţinară somonii, iar râurile ce curgeau către marea 
sărată începură a se usca. Oamenii nu mai puteau prinde peşti de apă dulce. După puţină vreme 
râurile secară complet, iar locuitorii nu mai aveau apă de băut. 

Atunci fata se îndreptă către țărmul oceanului şi intră în apă. Apoi începu să-l cheme pe tânăr. 

— Dă-i poporului meu hrană! îi ceru ea. Dă-i apă de băut! 

— Nu! Până ce părintele tău nu se va învoi să te dea după mine, răspunse tânărul din adâncul 
mării, apa nu va avea destulă hrană. 

Ca să salveze tribul care murea de foame şi de sete, tatăl, în cele din urmă, se înduplecă să-şi 
mărite fata după tânărul din împărăția apelor. Dar îi ceru tânărului un singur lucru: 

— S-o laşi pe fiica mea, îi spuse el, să vină la noi o dată pe an. Ca s-o vedem dacă este fericită 
cu tine. 

Tânărul primi cu bucurie rugămintea tatălui şi fata plecă împreună cu el către apele golfului. 
Oamenii de pe țărm o urmăriră cu privirile până ce ea dispăru în apă. Ultimul lucru pe care-l zăriră 
a fost părul ei lung care plutea deasupra apei. 

Nu după multă vreme se reîntoarseră apele în râuri. Şi scoicile şi somonii reveniră în apele 
oceanului. Norodul samiş îşi recăpătă hrana cea de toate zilele. Credincios cuvântului dat, tânărul 
mării îi dădu voie soţiei să vină o dată pe an în mijlocul tribului său. În patru ani, de patru ori se 
reîntorsese ea către ai săi. De fiecare dată, în preajma venirii sale, ei prindeau mai mult peşte ca de 
obicei. 

De fiecare dată însă, oamenii observau la fată o schimbare. Mai întâi de toate văzură pe mâinile 
ei crescând scoici, apoi şi pe spate. Ultima dată, când veni, zăriră scoici şi pe frumoasa ei faţă şi mai 
văzură că ea nu este mulțumită că a trebuit să vină din mare. Şi un vânt rece sufla dinspre ea când 
trecea printre ei. 

Oamenii se sfătuiră între ei, apoi îi spuseră cu sfială: 

— Noi îl dezlegăm pe soțul tău de cuvântul dat. Şi dacă nu vrei să mai ieşi din mare, atunci nu 
trebuie să ne vizitezi în fiecare an. Nu veni, până nu-ţi va fi dor să ne vezi. 

Şi fata n-a mai ieşit niciodată din ocean. Însă, ca totdeauna, a avut grijă de poporul său. Marea 
avea mereu puzderii de peşti, iar pârâurile şi râurile erau pline cu apă. Tribul ştia că toate acestea 
existau datorită ei. lar când apele fluviului şi refluxului se revărsau peste golful Covarstva, oamenii 
vedeau cum părul ei lung pluteşte deasupra apei. Şi atunci ei ştiau că zânei îi este tare dor de ai săi. 


Demonul cascadei Niagara 
poveste irocheză“ (America De Nord) 


Faima frumuseţii Anuthei trecuse de mult graniţele tribului ei. De aceea Moşar, viteazul 
războinic al tribului vecin, aşezat dincolo de fluviu, se apropie pe furiş de wigwamul“ fetei, ca s-o 
poată vedea cu ochii lui. Fermecat de chipul ei, o pândi într-o seară în locul unde Anutha obişnuia 
să ia apă. Moşar o ceru de soţie, cu toate că triburile lor se vrăjmăşeau. După ce se întâlniră mai 
multe seri la rând, Anutha se învoi să-şi părăsească wigwamul fără ştirea părinților ei şi să-şi 
urmeze logodnicul dincolo de apa care slujea drept hotar între cele două triburi. 

Stelele licărind deasupra pădurilor şi piscurilor ţepene călăuziră paşii celor doi fugari până la 
malul fluviului. Văzându-şi logodnica obosită de atâta drum, Moşar îi spuse: 

— Odihneşte-te aici, Anutha, până voi afla luntrea pe care am ascuns-o prin apropiere. Dacă se 

întâmplă ceva, suflă în fluierul acesta şi eu voi răsări lângă tine cât ai bate din palme! 

Inima fetei era plină de presimţiri ciudate. 

— Nu mă lăsa singură, Moşar! stărui ea. 

— Eşti prea trudită ca să te mai târăsc printre tufişurile fluviului. Închide ochii şi umbrele 
codrului nu te vor mai înspăimânta. Nu-i deschide decât atunci când vei auzi paşii mei! 

Astfel îi vorbi Moşar; după care, întinzându-i un fluier, se făcu nevăzut. 

Anutha îşi vâri în sân fluierul încrustat de mâinile iubitului ei şi închise ochii. Nu auzea decât 
foşnetul frunzelor şi murmurul fluviului. Se temea de cumplitul stăpân al marei cascade: vuietul ei 
răzbătea până aici! Mâinile fetei tremurau ca două frunze la gândul că se afla în apropierea peşterii 
unde demonul Niagarei ademeneşte orice ființă vie, fără să-i îngăduie să mai revadă nici lumina 
zilei, nici pe cei dragi. Puţini dintre cei care l-au zărit pe stăpânul cascadei, sub unul din 
nenumăratele înfățişări pe care le poate lua, s-au putut întoarce să povestească semenilor lor cele 
văzute. Toţi s-au întors cu părul albit dintr-o dată şi au murit, urmăriţi şi în somn de blestematul 
chip al duhului rău. 

De s-ar întoarce odată Moşar! Dar stai — se aud chiar paşii lui apăsaţi şi sprinteni! Anutha 
deschise ochii şi sări în sus, alergând în întâmpinarea celui drag: 

— lată-mă înapoi! spuse Moşar. Luntrea ne aşteaptă lângă mal. Să ne urcăm în ea şi să trecem 
fluviul neîntârziat. Poate ne urmăresc părinţii tăi! 

— Ce repede te-ai întors! şopti Anutha sărind în luntrea care începu să lunece în josul fluviului. 
Şi ce mână rece ai! 

În loc să vâslească spre malul din faţă, tânărul lăsă luntrea să plutească la vale. 

— Încotro mă duci, Moşar? Nu bagi de seamă cum ne fură curentul? 

— Nu fi îngrijorată, ştiu eu locul unde va trebui să ne apropiem de malul celălalt! 

Pe măsură ce fluviul împingea luntrea spre mijlocul lui, iuţeala ei creştea. Fata tresări auzind în 
depărtare un tunet prelung şi privi spre înaltul văzduhului: nici urmă de nori! 

— Ce-a fost tunetul ăsta? întrebă iarăşi Anutha. 

— Nimic, ţi s-a părut ție aşa! Decât sa te mai osteneşti mergând pe jos, mai bine opresc chiar în 
apropierea wigwamului meu. Noaptea e senină şi plimbarea în luntre, alături de tine, aş vrea să nu 
mai ia sfârşit! 

Stelele începură să zboare cu o iuțeală ameţitoare pe deasupra creştetului lor. 

— Ce înseamnă larma şi mugetul acesta care se apropie într-una? întrebă Anutha tot mai 
neliniştită. 

— Este şuierul vântului care scutură vârfurile copacilor înalți! 

Cu toate acestea, crengile de jos păreau nemişcate! Anutha înțelese că ceea ce luase ea drept 
furtună era vuietul cascadei, al cărui bubuit se apropia necontenit. 

— Moşar, ne vom prăvăli în Niagara, spuse fata galbenă de spaimă. 

— Chiar acum ne apropiem de vadul nostru! răspunse flăcăul netulburat. 

Anutha parcă avea alături de ea un străin. Trecură cu iuțeala săgeții pe lângă o stâncă înălţată 
deasupra torentului. Lipită de ea, pândea un om. Când se apropiară de el, fata desluşi la lumina lunii 
chipul iubitului ei. Întinse braţele deznădăjduită spre el şi-i strigă numele, gata-gata să se 
prăbuşească în apă. Dar însoţitorul ei o trase înapoi. 

— Cine eşti tu, cel care ai furat înfăţişarea logodnicului meu? Unde mă duci? Ce vrei de la 
mine? strigă Anutha cu faţa scăldată în lacrimi. 

Străinul rămase tăcut. Ochii lui, verzi şi reci ca adâncul apelor, aveau o licărire neomenească. 
Chiar dacă ar fi spus ceva, vuietul apelor i-ar fi acoperit cuvintele. Luntrea începu să se rotească 
amețţitor, apoi se prăbuşi în vârtejul asurzitor al cascadei... 

Moşar văzu înmărmurit cum Anutha dispăru în abisul înspumat. Cel care îşi însuşise chipul lui 
nu putea fi altul decât temutul demon al Niagarei. Înţelese că nu-şi va mai revedea niciodată 
logodnica. Ea îi fusese furată de duhul rău al prăpastiei albe. Cum va putea descoperi peştera unde 
îşi ține demonul ostatecii? Cine îl va putea ajuta? 


Îşi aruncă privirile spre soarele care răsărea la orizont. Dintr-un norişor argintiu se cobori un 
vultur uriaş. Se roti de vreo trei ori deasupra creştetului lui Moşar, apoi se cobori pe umărul drept al 
flăcăului. 

— Şi tu eşti vrăjmaşul sălbaticului stăpân al cascadei, rege al văzduhului! Poate ştii unde se află 
intrarea palatului subpământean! Ajută-mă s-o găsesc pe Anutha şi te voi răsplăti cu prăzi bogate cât 
voi trăi eu! 

Vulturul îi grăi cu glas omenesc: 


Fii mut şi dârz ca stânca şi iute de picior 
Şi peştera cumplită o vom afla uşor! 


Pasărea îşi desfăcu aripile ei aurite de razele soarelui şi zbură în josul fluviului. Moşar o urmă în 
tăcere, fără să rămână în urmă nicio clipă. Se cațără pe stânci abrupte, asemenea unei veverițe pe 
crengile unui copac cu trunchi de piatră. 

Vulturul se opri în faţa unui tufiş sub care se ascundea singura poartă care ducea spre inima 
muntelui. Moşar înlătură crengile pline de spini şi, călăuzit de pasăre, se strecură în tunel. 

Aici domnea o beznă adâncă şi o ceaţă înăbuşitoare. Vulturul nu se zărea. Se auzea doar fâlfâitul 
aripilor lui, care fâşâiau din când în când, frecându-se de pereţii de stâncă. Moşar se auzi strigat de 
câteva ori pe nume de un glas care părea al logodnicei sale, dar nu răspunse nimic. 

Cu toate că răsuflarea i se tăia la fiecare pas, indianul nu rămânea în urmă. Apele se prăvăleau 
bubuind chiar deasupra creştetului său, dar războinicul nu ştia ce-i aceea frica. Orbecăia de ceasuri 
întregi, având în fața ochilor privirea tristă a Anuthei. 

Fata se trezise în mijlocul unei peşteri feerice, cu pereţi de cleştar. Patul ei de aur era acoperit cu 
o mătase verde ca muşchiul de munte. Privi uimită în jurul ei: stalactitele şi stalagmitele de smarald 
păreau colții unui balaur uriaş, care împietrise cu gura larg deschisă. În firidele din pereţii peşterii se 
zăreau hârcile oamenilor răpiți de stăpânul Niagarei. Ochii lor fuseseră înlocuiți cu diamante mari. 
Grămezi de aur şi pietre scumpe zăceau revărsate din belşug pe pardoseala de argint a peşterii. 

Anutha scoase un geamăt şi cineva îl repetă întocmai; era ecoul. Auzi nişte paşi care se apropiau 
de patul ei şi scoase un țipăt: în faţa ei era stăpânul cascadei, sub adevărata lui înfăţişare. Ochii lui 
păreau mai verzi şi mai reci decât cei ai străinului din luntre. Avea însă o faţă tuciurie şi două urechi 
mari şi clăpăuge. Limbi de flăcări jucau deasupra creştetului său acoperit cu licheni. Glasul lui 
parcă venea dintr-un abis fără fund: 

— Anutha, cea mai frumoasă dintre fecioarele irocheze, toate comorile care zac ascunse în 
peştera mea vor fi ale tale, dacă te învoieşti să fii soția mea! 

— Niciodată! răspunse hotărâtă fata. 

— Te vei căi, făptură îndărătnică! îi zise demonul. Zilnic mă voi arăta sub o altă înfăţişare, până 
voi înfrânge încăpăţânarea ta zadarnică! 

Apoi cumplita ființă dispăru printr-una din intrările peşterii, care se închise de îndată la loc. 
Ochii de diamant din găvanele hârcilor îi urmăreau fiecare mişcare. 

Spre a-şi îndulci singurătatea, fata începu să cânte din fluierul dăruit de logodnicul ei. Dintr-o 
dată, pereţii stâncii se crăpară şi se ivi un vultur urmat de Moşar. 

Flăcăul scoase un strigăt de bucurie, strângându-şi în braţe iubita. Mâinile lui calde dovediră 
Anuthei că nu era o nouă capcană a demonului viclean. 

— Grăbiţi-vă! le strigă vulturul şi zbură spre o ieşire a peşterii ascunsă în perete. 

Moşar o luă pe Anutha în braţe şi alergă în urma vulturului, cât îl ţineau picioarele. În tribul său 
nimeni nu alerga mai repede decât el! 

Războinicul simţea răsuflarea de gheaţă a demonului tot mai aproape de spinarea lui. După 
gemetele Anuthei îşi dădea seama că duhul cascadei se apropie, vrând să-şi redobândească prada 
smulsă cu atâta trudă. 

Bezna începu să se destrame şi curând ei se întâlniră cu lumina soarelui care apunea. 


— Trebuie să ajungem la marginea pădurii, căci acolo este hotarul puterii demonului! 

Erau foarte aproape de ţintă, când duhul îi ajunse din urmă. Moşar o aşeză pe Anutha pe iarbă şi 
o îndemnă să fugă spre pădure. Dar fata nu-i ascultă sfatul. Războinicul se aruncă cu îndârjire 
asupra vrăjmaşului. Dar în hotarul împărăției sale el era de neînvins. Vulturul ştia aceasta. Se 
năpusti, aşadar, asupra demonului şi, înşfăcându-l cu ghearele lui ascuţite, îl duse în codru. 

Acum lupta era de la egal la egal şi biruinţa fu de partea lui Moşar. El se întoarse la wigwamul 
său însoţit de Anutha care ajunse soția lui. Comorile din peştera demonului, ca şi căsătoria lor, 
înlesniră împăcarea celor două triburi vrăjmaşe. Vulturul rămase tovarăşul de vânătoare nedespărțit 
al lui Moşar, prada fiind totdeauna împărțită frăţeşte... 


Fapta corbului 
poveste a pieilor-roşii” 


De mult de tot, în vremuri îndepărtate, pe când lumea trăia în întuneric, era un Uriaş, îmbrăcat în 
pielea lui de corb, care zbura de ici colo, să risipească icrele de păstrăvi prin ape şi seminţele 
roadelor pe pământ. Adesea el se gândea: „De-ar fi în fiecare apă şi pârâu feluri şi feluri de peşti... 
De-ar avea fiecare munte, deal, vale, câmpie, întregul pământ tot felul de roade!” Da' asta era fără 
niciun folos. Nu exista lumină cu ajutorul căreia să găseşti hrană. Chiar şi noaptea, când răsăreau 
stelele, dăruiau prea puţine raze. 

Uriaşul îşi aminti de cerurile din care coborâse şi de lumina puternică ce dăinuia peste ele şi se 
hotărî să aducă lumina şi să o dea lumii. 

Înveşmântat în pielea-i de corb, zbură într-o bună dimineaţă drept în sus şi, în cele din urmă, 
descoperi o gaură în cer. 

Îşi scoase pielea de corb şi numaidecât ajunse la un izvor din apropierea casei în care trăia mai- 
marele cerurilor. Se aşeză şi aşteptă. 

Nu peste mult, fiica acestuia ieşi purtând în mână o găleată pe care se pregătea să o umple. 
Cobori la izvorul din faţa casei. Când Uriaşul o văzu venind singură, se preschimbă într-o frunză de 
cedru şi pluti pe apă. Fata cobori găleata în apă, luă frunza cu apa în găleată şi, până să bage de 
seamă, o sorbi. Îndată căzu grea şi născu un băiat. Atunci părinţii fetei se bucurară. Cât ai clipi din 
ochi, băiatul începu să crească şi să cotrobăie pe unde ce apuca. Mai-marele cerurilor curăța 
podelele casei şi le netezea să nu i se rănească nepotul. 

Dar într-o zi băiatul începu să strige: „Hama, hama!” Striga într-una, şi marea căpetenie era 
necăjită şi chemă câţiva robi să plimbe copilul. Robii îl plimbară toată noaptea, dar el nu voia să 
doarmă şi striga: „Hama, hama!” La care, bătrânul chemă pe toți înţelepţi şi le ceru să-l ajute, 
deoarece nu ştia ce vrea băiatul şi de ce plânge. Băiatul plângea după o cutie ce atârna pe un perete 
din casa căpeteniei. Aceasta era cutia în care se păstra lumina zilei şi numele ei era Ma. Băiatul nu 
era altul decât Uriaşul renăscut şi ştiuse despre „Ma” înainte de a fi coborât pe pământ prima oară. 

În cele din urmă, unul dintre înţelepţi înţelese cum trebuie ce înseamnă strigătul băiatului, 
„Hama, hama!”, şi îi spuse căpeteniei: „Strigă după cutie. De ce nu i-o dai?” 

Prin urmare, căpetenia ceru ca să fie coborâtă cutia. Fu pusă lângă foc, şi băiatul se aşeză alături 
de ea şi încetă să plângă. Apoi rostogoli cutia prin casă. Se jucă timp de patru zile. Câteodată o căra 
până la uşă. Marea căpetenie se obişnui atât de mult să vadă băiatul jucându-se cu cutia, încât 
aproape că nu îl mai lua în seamă. 

Apoi băiatul luă cutia cu lumină, şi-o puse pe umeri, şi fugi cu ea din casă. Cineva îl văzu şi 
strigă: „Uriaşul fuge cu cutia!”, şi toţi cei din ceruri îl urmară. Dar nu-l putură prinde pe Uriaş care, 
când ajunse la gaura din cer, se înveşmântă cu pielea de corb şi zbură în jos, aducând lumina şi 
căldura lumii noastre. 

Manabozho cel istet 
poveste a pieilor-roşii 


Cândva, pe când Manabozho mergea de-a lungul țărmului unui lac, ostenit şi înfometat, văzu un 
banc îngust şi lung de nisip, înțesat de sute de păsări de apă. Hotărî să mănânce împărăteşte. 
Pătrunzând în adâncul desişului, îşi atârnă sacul de vraci într-un pom şi culese bucăţi de scoarță de 
copac, pe care le îndesă într-o legătură. Se întoarse pe mal şi merse de-a lungul lui, în aşa fel încât 
să fie văzut de păsări. Câteva dintre lebede şi rațe îl recunoscură şi zburară înfricoşate. 

Una dintre lebede strigă: 

— Hei, Manabozho, unde mergi? 

Manabozho răspunse: 

— Mă duc să cânt. După cum vezi, îmi duc cântecele cu mine. 

Apoi chemă păsările: 

— Veniţi cu mine, fraților, şi hai să cântăm şi să dansăm! 

Păsările se întoarseră pe pământ şi se depărtară puţin de lac până unde găsiră un loc mai deschis 
pentru a putea dănţui. Manabozho puse legătura Jos, îşi scoase beţele de bătut toba şi spuse 
păsărilor: 

— Acum dansati în jurul meu, în timp ce eu bat toba. Cântaţi cu ochii închişi cât vă ţin puterile 
şi ficaţii. Dacă se întâmplă ca vreuna să-i deschidă, se vor înroşi pentru tot restul vieţii şi o vor 
durea. 

Porni să bată tactul în legătura cu bucăţi de scoarță de copac, pe când păsările, cu ochii închişi, îi 
dădeau ocol, cântând cât le ținea gura. Bătând măsura cu o mână, cu cealaltă Manabozho apucă, pe 
neaşteptate, gâtul unei lebede şi-l suci, nu înainte ca ea să apuce să tipe. 

— Aşa, frate, spuse Manabozho, cântă cât poți de tare! 

Curând altă lebădă căzu în mâna lui Manabozho, apoi o gâscă, şi aşa mai departe, până ce 
numărul păsărilor se micşoră simţitor. Atunci un cufundac îşi deschise ochii, să vadă de ce cântă tot 
mai puţine păsări, şi îl zări pe Manabozho şi grămada de pasări ucise lângă el. 

— Manabozho ne ucide! strigă el. Manabozho ne omoară! şi pe dată fugi spre apă, urmat de 
restul păsărilor. 

Cufundacul fugea greoi, şi Manabozho îl ajunse curând din urmă. 

— N-o să te omor, îi spuse Manabozho, dar, pentru că ai deschis ochii, o să-i ai întotdeauna roşii 
şi vei fi bătaia de joc a tuturor păsărilor. 

Şi spunând aceasta, îl lovi în ochi, azvârlindu-l departe, în mijlocul lacului şi îi smulse coada. 

De aceea cufundacul are ochii roşii şi e lipsit de coadă. 


Cheag-De-Sânge 


poveste a pieilor-roşii 


A fost cândva un tânăr care se purta cu multă cruzime cu socrul şi cu soacra sa, care aveau trei 
fiice. Nu le dădea nimic să mănânce bătrânilor. Nici măcar după o vânătoare prielnică, la care îl 
punea pe bătrân să-l ajute la tăiatul animalelor, tot nu le dădea niciun pic de carne. Bătrânul şi soția 
lui nu primeau decât oasele. 

Într-o zi, tânărul ucise un bizon. Murind, bizonul lăsă să-i scape pe gură un cheag de sânge. 
Bătrânul îl ascunse în tolba de săgeți. 

— Ce-ai luat de jos? îl întrebă tânărul. 

— Mi-am smuls un spin din picior, răspunse bătrânul. 

Tânărul, ca de obicei, luă toată carnea, iar bătrânul duse soţiei sale cheagul de sânge. Îi spuse să 
facă supă de sânge şi ea zvârli cheagul într-o oală cu apă ce fierbea. Deodată, auziră țipete de sugaci 
venind din oală şi bătrânul spuse: 


— Scoate copilul din apă. Va fi fiul nostru. 

Aşa făcu soția lui, şi pruncul se adeveri să fie băiat. 

Din cortul său de alături, ginerele auzi scâncetele copilului şi îşi trimise una dintre cumnate să-l 
vadă. 

— Dacă e băiat, îl omor, spuse el. 

Fata trimisă era cea mai tânără dintre fiicele celor doi bătrâni şi, spre deosebire de celelalte, 
întotdeauna s-a purtat frumos cu părinţii săi. Îi întrebă pe părinţi ce era copilul. Tatăl ei îi spuse: 

— E băiat, dar tu să spui că e fată. 

Aşa şi făcu. Când ginerele auzi aceasta, trimise câteva oase şi puţină zeamă bătrânei, ca să aibă 
lapte să hrănească copilul. 

Bătrânul ştia că copilul nu venise de pe meleaguri pământene, aşa că îl ridică în mâini şi îl duse 
în cele patru colțuri ale cortului: răsărit, miazănoapte, miazăzi şi apus. De fiecare dată, copilul 
creştea tot mai mare. Şi nu trecu mult şi se făcu un flăcău de toată frumuseţea. 

Îi cuvântă bătrânului: 

— Eu sunt Stea-Fumegândă. Am coborât să te ajut. După ce voi face aceasta, mă voi întoarce iar 
în cer. 

Dar bătrânul îl numea tot Cheag-de-Sânge. 

În ziua următoare, Cheag-de-Sânge îl luă pe bătrân, cu care se purta precum cu un tată, la 
vânătoare, şi uciseră un bizon de parte femeiască. Când ginerele ieşi să-l caute pe bătrân, se înfurie 
aflând că bătrânul nu e acasă. Cheag-de-Sânge îi dădu bătrânului rinichii bizonului. 

— Fă în aşa fel ca să te vadă mâncând rinichii, îi spuse, pe când se apropia ginerele. 

Iar el se ascunse în spatele bizonului ucis. 

Ginerele veni, cu o falcă-n cer şi alta-n pământ, vrând să afle ce mânca bătrânul. Bătrânului 
aproape că îi scăpară rinichii din mână, dar Cheag-de-Sânge îi strigă: 

— Ține-i bine şi mănâncă-i. 

Şi el ieşi dindărătul bizonului. 

— Aşadar, iată-mi cumnatul, spuse sfidător celălalt tânăr, şi Cheag-de-Sânge îi răspunse: 

— Da, am aşteptat mult până să te întâlnesc, şi îşi potrivi o săgeată în arc. 

Ținti pe ginere într-o parte, apoi în cealaltă. Rănitul încercă să-şi scoată săgețile din trup, dar nu 
izbuti, deoarece ele creşteau pe măsură ce trăgea de ele. 

Ginerele cel rău îşi dădu duhul, în cele din urmă. 

Apoi, Cheag-de-Sânge plecă de la tatăl său, pentru călătorii şi pe la alte triburi şi trecu prin multe 
peripeții. Făcu dreptate, omorând mulți asupritori ai poporului. 

Altă dată, pe când mergea la un sat de piei-roşii, simţi pe neaşteptate un vânt puternic, care părea 
să-l atragă. Vântul, de fapt, era respirația unui mare peşte de pradă, care-l înghiți pe Cheag-de- 
Sânge în pântecul său. Acolo mai zăceau o mulțime de oameni. Cheag-de-Sânge le spuse cu 
înțelepciune: 

— Să dansăm. Trebuie să fie pe undeva în peştele ăsta şi vreo inimă. 

Gătindu-se de dans, Cheag-de-Sânge îşi vopsi faţa în alb şi îşi făcu în jurul ochilor şi gurii 
cercuri mari, negre. Îşi legă, de asemeni, în creștetul capului, un cuţit din piatră albă, cu vârful drept 
în sus. Astfel, cuțitul pătrundea într-una în peşte. În cele din urmă, Cheag-de-Sânge îl izbi chiar în 
inimă şi o despică. Apoi tăie o deschizătură între coastele peştelui şi ieşiră afară cu toţii. 

— Am scăpat lumea de monştri, spuse Cheag-de-Sânge. Mă întorc la bătrânii mei părinți. 

Se întoarse, într-adevăr, la coliba bătrânilor, dar, după ce stătu acolo câtăva vreme, le spuse: 

— O să urc în locul de unde am venit. Dacă aflaţi vreodată că am fost ucis, nu vă necăjiţi, pentru 
că eu redevin Stea-Fumegândă. 

Cheag-de-Sânge îi părăsi încă o dată şi călători până ce fu ucis de mai mulți indieni războinici 
din neamul Corbilor. Dar trupul lui dispăru pe dată, pe când Steaua-Fumegândă apăru pe cer, unde 
mai poate fi văzută şi astăzi. 


Hiawatha 
poveste a pieilor-roşii 


Deganawidah s-a născut pe malul de miazănoapte al lacului Ontario. Înainte de naştere, un trimis 
al Marelui Duh i se înfăţişă bunicii sale într-un vis şi îi spuse că voia Stăpânului Vieţii, Stăpânitorul 
Cerurilor, era ca fiica ei să aibă un copil. Copilul se va numi Deganawidah şi menirea lui era să 
aducă pace şi viaţă oamenilor. 

Când Deganawidah crescu, spuse mamei şi bunicii sale că sosise vremea să-şi ducă menirea la 
îndeplinire şi-şi făcu un canoe — acea barcă a pieilor-roşii — din piatră albă. Bunica sa îi spuse că 
acest canoe nu va pluti. 

— Va pluti, răspunse Deganawidah. Acesta va fi semnul că vorbele mele sunt adevărate. 

Urcă în canoe şi înaintă uşor spre malul celălalt. Vânătorii, atraşi de sclipirea luminii pe piatra 
albă a vasului neobişnuit, se îndreptară spre el. Îi spuseră că aşezările lor erau ascunse în munţii 
înalți şi că cele cinci triburi irocheze trăiau zile grele. Se luptau între ele devenind pe rând pradă 
uşoară pentru fioroşii lor duşmani ce-i atacau dinspre răsărit. 

Deganawidah îi îndemnă să se întoarcă la vetrele lor şi să-i spună căpeteniei că a venit vremea 
păcii şi că nu va mai fi război. Apoi intră la o femeie ce locuia lângă cărarea luptătorilor ce treceau 
între răsărit şi apus şi îi spuse: 

— Cuvântul adus de mine e ca toți să se iubească şi să trăiască în pace. Şi pentru aceasta trebuie 
să aveţi: Dreptate, Sănătate şi Putere. Sănătate înseamnă sănătatea trupului şi a cugetului; de 
asemeni, înseamnă pace, pentru că pacea coboară atunci când cugetele sunt sănătoase şi trupurile 
îngrijite. 

Putere înseamnă stăpânirea legii drepte şi a obiceiurilor strămoşeşti, sprijinite de forţa de care e 
nevoie pentru ca dreptatea să învingă. 

Deganawidah îi arătă că aceasta seamănă cu Casa cea Lungă în care ard mai multe focuri, câte 
unul pentru fiecare familie, deşi fiecare om de acolo trăieşte ca membru al unei singure familii. 
Deoarece femeia îi spuse că în drum spre soare-răsare va întâlni casa unui om ce mănâncă oameni, 
el îi cuvântă: 

— Aceasta şi caut, să pun capăt la astfel de rele, în aşa fel ca oamenii să poată merge din loc în 
loc fără a se teme. 

Când ajunse la casa omului care mânca oameni, Deganawidah urcă pe acoperiş şi se întinse 
lângă gura hornului. Aşteaptă până ce omul se întoarse acasă, cărând, cu sine un trup omenesc. 
Deganawidah privi în jos prin gaura hornului la omul ce se aplecă peste un ibric cu apă. Bărbatul 
văzu chipul lui Deganawidah oglindit în apă, dar crezu că e propriul său chip. Se întrebă cum de nu 
băgase de seamă că pe faţa lui stă întipărită atâta înţelepciune şi dreptate. Gândi că nu poate fi 
chipul unui om care mănâncă oameni şi duse ibricul afară din casă să-l deşerte. Apoi Deganawidah 
intră în vorbă cu omul acesta. 

Deganawidah îi spuse că îşi poate însănătoşi sufletul de relele săvârşite străduindu-se să facă în 
aşa fel încât să făptuiască binele. După care, Deganawidah merse în pădure şi se întoarse cu un cerb 
care avea coarne bogate. Îi lămuri bărbatului cum oamenii trebuie să se hrănească cu carne de cerb, 
iar cât despre coarne, ele pot împodobi capetele conducătorilor, în semn de putere. 

Omul îl întrebă pe Deganawidah ce are de făcut. Deganawidah răspunse că nu departe de acolo 
sălăşluieşte un vrăjitor rău, Atotarho, care era atât de crud, încât mânca pe toţi cei ce se apropiau de 
el nechemaţi şi al cărui meşteşug vrăjitoresc era atât de temut, încât păsărelele ce zburau peste 
coliba sa îi cădeau moarte la picioare, deândată ce îşi flutura el mâinile. Avea trupul răsucit şi 
mintea cu ascunzişuri şi părul îi era un nod de şerpi împletiţi. Glasul său umplea ţara de groază şi 
puterea sa era nemărginită. Nicio pace nu putea fi încheiată fără ca el să nu fie de faţă. lar 
Deganawidah îşi botezase noul prieten Hiawatha, ceea ce însemna „Cel care piaptănă”, deoarece îi 
mai spuse: „Iu eşti cel care vei pieptăna șerpii din părul lui Atotarho.” 


Pentru a pregăti sufletul lui Atotarho pentru primirea lui Hiawatha, Deganawidah merse la 
vrăjitor şi îi spuse că atunci când oamenii vor primi legea bună a prieteniei, ei nu vor mai ucide şi 
nu va mai fi vărsare de sânge în ţară. Dar Atotarho cel puternic strigă batjocoritor: 

— Când va fi aceasta? 

Netulburat, Deganawidah înaintă spre Țara Mohawkilor. Mohawkii găsiră spusele lui drepte, dar 
căpeteniile lor erau cu băgare de seamă. Doreau un semn şi cerură lui Deganawidah să se caţere în 
cel mai înalt copac de lângă cascade şi să-l taie. Dacă trăia până la răsăritul soarelui, vor primi legea 
sa. Aşa fu. A doua zi dimineaţă Deganawidah îi aştepta lângă foc. Legea lui fu primită iar mohawkii 
fură primii ce se alăturară păcii celei mărețe şi prieteniei. Dar Hiawatha nu-l putea înfrânge pe 
Atotarho. În trei rânduri adună sfatul bătrânilor, dar, de fiecare dată, puterile vrăjitorului îl copleşiră. 
Într-o zi auzi glasul lui Atotarho strigând: 

— Hiawatha-a-a-a-a-a-a! 

Semn că vrăjitorul punea la cale altă fără-de-lege. Îndată cele trei fiice ale lui Hiawatha se 
îmbolnăviră şi muriră. 

Abătut, Hiawatha părăsi ţara aceea şi răbdă de unul singur. Adună scoici de pe un fund de lac 
uscat, le înşiră pe trei vrejuri de papură îmbinate şi le aşeză pe nişte crăcane făcute din crengi, în 
fața sa, în fiecare seară, în semn de durere. 

Ştia că de va veni cineva să-i ia şirurile de scoici, aceasta îi va da linişte. Deganawidah sosi în 
dreptul focului său în cea de-a douăzeci şi treia zi, luă crengile şi rosti cuvintele de îmbărbătare, de 
atunci folosite în ceremonia morţilor irochezi: „Şterg lacrimile de pe chip cu o piele a milei, din 
şoim ales... preschimb totul în lumină de zi pentru tine... înfrumuseţez cerul. De acum înainte, 
cugetă în pace, odihnindu-ţi ochii pe cer.” Astfel sufletul lui Hiawatha se însenină. 

Nu peste mult Deganawidah şi Hiawatha convinseră toate căpeteniile neamurilor dimprejur să 
pună capăt duşmăniei dintre ele. 

Numai Atotarho mai rămăsese deoparte. Deganawidah şi Hiawatha vâsliră peste lacul Onondago, 
pentru a-l întâlni pe vrăjitorul cel rău şi a-i întoarce puterile asupra binelui. Când se apropiară de 
mijlocul lacului, îi auziră vocea batjocoritoare şi vânturile începură să bată de pretutindeni şi 
valurile loviră furioase în canoe. Dar Deganawidah vâsli din toată puterea şi în câteva clipe ajunseră 
la malul răsăritean al lacului şi se înfăţişară lui Atotarho. 

— lată! spuse Deganawidah. Puterea noastră a neamurilor unite, este mai mare ca puterea ta. 

Atotarho privi dincolo de râu şi văzu mulțimea aceea înfrățită. 

Mintea lui Atotarho se lumină şi Hiawatha, după cum spunea numele său, îi pieptănă şerpii 
părului. Apoi îi aşeză coarnele de cerb pe cap, ca semn al puterii, şi astfel a început o nouă viață. 


Insula morților 
poveste a pieilor-roşii 


Cândva, demult, a murit o femeie. Soţul ei nu se obişnuia cu gândul că e moartă. Ştia că foarte 
curând ea urma să plece spre Insula Morților. Dar el voia s-o păstreze. 

În cea de-a doua noapte o văzu pe soţia lui ridicându-se din pământ, scuturând glodul de pe sine 
şi pornind spre Insula Morților. Încercă să pună mâna pe ea, dar nu o putu atinge. Îi alunecă printre 
mâini ŞI se strecură mai departe. El o urmă şi se strădui în mai multe rânduri să o oprească, dar ea se 
elibera într-una. 

Odată, când o ajunse din urmă, lunecându-i iar printre degete, ea se întoarse spre el şi-i spuse: 

— De ce mă urmăreşti? Nu mai sunt nimic acum. Crezi că ai putea să-mi duci trupul înapoi? 

— Cred că da. 

— Eu nu cred. Acum merg spre alt tărâm. 

Apoi femeia porni mai departe, fără a-i mai vorbi soţului ei care-i călca pe urme. Ajunseră în 
curând la un pod. Insula Morților era de cealaltă parte a podului Morții, pentru a ajunge acolo, 


trebuia să străbată podul. Câteodată, când în insulă erau peste măsură de multe suflete, căpetenia 
obişnuia să trimită o păsărică spre pod. De îndată ce păşeau morții pe pod, pasărea pornea pe 
neaşteptate să-şi bată aripile în preajma lor, ceea ce-i speria şi-i făcea să cadă în apă. Acolo se 
preschimbau în peşti. Soția moartă trecu peste pod şi coborî pe insulă. Căpetenia insulei se apropie 
de ea. 

— Ai vreun tovarăş? o întrebă. 

— Da, soțul meu. 

— Vine aici? 

— Nu ştiu, răspunse ea. Trăieşte. 

Atunci căpetenia îşi trimise oamenii în întâmpinarea lui de cealaltă parte a podului. 

— Vrei să intri în această ţară? îl întrebară ei. 

— Da, spuse el. 

Ei răspunseră: 

— Aşteaptă. Să vorbim cu căpetenia. 

Aşa că oamenii se întoarseră la căpetenie. 

— Spune că vrea să vină pe acest tărâm, îşi încunoştiințară căpetenia. Credem că minte. Vrea să- 
şi ia nevasta înapoi. 

— Atunci, lăsaţi-l să străbată podul, răspunse căpetenia. 

Îşi pusese în gând să trimită pasărea să-l înspăimânte pe când era încă pe pod şi să-l împingă în 
râu. 

Dar pasărea nu fu în stare să-l sperie, aşa că, nu peste mult, ajunse pe celălalt mal şi călcă pe 
Insula Morților. 

Căpetenia nu-i îngădui să stea acolo. Îi spuse: 

— E o ţară păcătoasă. Nu trebuia să vii aici. Pe soția ta nu ţi-o putem da înapoi. 

Omul însă rămase şase zile pe insulă şi privi cum dănţuiau într-una morții. 

Căpetenia îl trimise în cele din urmă acasă, spunând: 

— Când ajungi acasă, ascunde-te. Abia după şase zile ieşi la lumină şi dănțuieşte. 

Aşadar, bărbatul, văzând că nu e chip să-şi recapete soţia, se întoarse acasă la părinţii lui. 

— Clădiţi-mi o căsuță. Mă întorc peste şase zile şi voi dansa, le spuse. 

Dar bărbatul era atât de nerăbdător să iasă şi să povestească oamenilor ce văzuse pe Insula 
Morților, încât apăru în cea de-a cincea zi. Dănţui întreaga noapte, povestind oamenilor despre 
insulă. Le spuse că în ciuda păsării trimise pe pod, care făcea tot ce-i sta în putință pentru a 
împiedica pe oameni să pătrundă prea mulți pe insulă, din două zile, în două zile, insula se umplea. 
Atunci căpetenia le spune morţilor: 

— A venit vremea să înotați. 

Şi ei încetau dansul şi se scăldau. Pe când se scăldau, apărea pasărea şi îi înfricoşa, 
preschimbându-i pe unii în peşti, iar pe alții în rațe. 

Astfel făcea căpetenia loc pentru sufletele ce soseau necontenit peste pod. 

Dis-de-dimineaţă omul încetă dansul şi merse să se scalde. Pe când se scălda, îl muşcă un şarpe 
cu clopoței şi muri. 

Aşa că se întoarse în Insula Morților şi acolo e şi acum. Datorită lui ştim tot ceea ce ştim despre 
această insulă în care merg morții. 


Steaua căzătoare 
poveste a pieilor-roşii 


Cu mult, cu mult timp în urmă, înainte ca malurile rodnice ale râului Genesse din statul New- 
York să fi fost locuite, o fetiță de trei ani trăia cu mama ei într-o îndepărtată colibă de pionier. Aşa 


se numeau puţinii albi ce vieţuiau prin apropiere. În jur erau multe piei-roşii şi, iubind-o pe fetiţa 
bălaie, atât de deosebită de propriii lor copii, pieile-roşii o botezară Kayuta sau Stea-căzătoare. 

Într-o bună zi, Stea-căzătoare ieşi să culeagă nuferi din Genesee şi nu se mai întoarse. 

Mama ei o căută pretutindeni, se înspăimântă cumplit şi nu osteni cu cercetările. În cele din 
urmă, aproape înnebunită de durere, nu mai căută, spunându-şi că fetița se înecase în râu pe când 
culegea nuferi. 

Trecură câţiva ani şi, treptat, apărură noi colonişti. Casa de altădată a Stelei-căzătoare nu mai era 
singură printre piei-roşii. Şi iată că într-o zi mohorâtă, bătu la uşa casei un vânător cu o vorbă 
trimisă de căpetenia de piei-roşii Skenandoh. 

— L-am văzut pe „Skenandoh”, spuse el, şi mi-a cerut să-ți spun acestea: „Gheaţa s-a topit şi el 
ştie un munte de nea unde creşte un fruct roşu ce e al tău, dacă îl ceri.” 

Mama Stelei-căzătoare privi uimită la purtătorul ciudatului mesaj. Deodată înțelesul i se lumină 
în minte şi fu zbuciumată de nădejde şi neîncredere. ÎI rugă pe nepotul său să meargă la Skenandoh, 
să vadă ce ar putea afla. Flăcăul plecă şi ea-şi petrecu noaptea rugându-se. 

Tânărul nepot călări din greu întreaga noapte, urmând cărări tot mai şterse. În zori ajunse într-un 
loc înfiorător, unde de crengile copacilor înalți atârnau multe capete sângerânde. Călări mai departe, 
fără popas, de-a lungul malurilor unui lac, se adânci în pădure şi, în cele din urmă, găsi un cort, 
lângă un lac mai mic. De îndată ce descălecă de pe cal, băgă de seamă că în apropiere era un 
mormânt proaspăt săpat şi îi tresări inima. 

O piele-roşie, tot numai zbârcituri, ieşi din cort. 

— Unde e fructul? întrebă tânărul liniştit, fructul ce creşte din muntele de nea? 

— Nu în mormânt, spuse bătrânul piele-roşie şi inima tânărului tresări de fericire. „Copila mea e 
înmormântată aici. Ea şi cu Stea-căzătoare au fost ca două surori şi fiica mea m-a rugat, înainte de a 
muri, s-o înapoiez pe Stea-căzătoare mamei ei. 

Intră în wigwan — cum se numeşte în limba pieilor-roşii cortul — şi ieşi aducând cu sine o 
tânără albă de optsprezece ani. Spuse: 

— Acum mă duc în soare-apune. 

Înaintă spre țărm, ducând cu sine o pungă cu pietre, păşi în canoe şi vâsli în larg, cântând un 
cântec de moarte. În mijlocul lacului, lovi fundul bărcii cu securea şi se scufundă. 

Stea-Căzătoare fu înapoiată mamei sale de către vărul său, iar lacul pe al cărui mal a trăit atât de 
mult mai păstrează încă numele de „Stea-Căzătoare-Kayuta”. 


Băiatul cel destoinic şi flamura fermecată 
poveste canadiană 


A fost odată demult o văduvă care avea un singur fiu. Înainte de a închide ochii, tatăl i-a cerut 
băiatului s-o asculte întotdeauna pe mama lui. Fiind foarte săraci, băiatul străbătea toată ziua 
străzile târgului natal, cerşind. Dar oamenii s-au plictisit de la o vreme să le tot dea de pomană. 
Drept care, într-o bună zi, băiatul i-a spus mamei sale: 

— Trebuie să plecăm de aici, să ne mutăm în altă parte, într-un loc unde nu ne cunoaşte nimeni. 
Am putea să mai cerşim un timp, până când voi fi destul de mare ca să-mi câştig singur pâinea. 

Odată hotărârea luată, au pornit la drum. Au mers pe os o zi întreagă şi seara au ajuns la un 
castel. L-au întrebat pe castelan dacă pot rămâne acolo peste noapte şi acesta s-a învoit, iar a doua zi 
dimineaţă i-a poftit la micul dejun. El le-a spus că aveau de mers toată ziua nainte de a ajunge la 
pădure, unde urmau s-o apuce pe rumul mare. 

— Veţi merge toată ziua, le-a spus castelanul. O să vă ia o zi întreagă, ca să ajungeţi la drumul de 
lângă pădure, dar să nu intrați în pădure, pentru că acolo se află ot felul de animale sălbatice şi 
uriaşi care pot să vă mănânce. 

Ei i-au mulţumit castelanului pentru tot şi au pornit-o a drum. Înainte de ajunge la pădure, au 


trecut pe lângă n catarg înalt cu o flamură în vârf. Băiatului i-a plăcut mult steagul de îndată ce 1-a 
văzut. În cele din urmă au ajuns la pădure — care nu se afla prea departe de catargul cu flamura şi 
au făcut un foc în jurul căruia să înnopteze. Băiatul i-a spus mamei sale: 

— Tu te vei odihni, iar eu o să stau de veghe şi apoi te trezesc şi mă culc eu până dimineaţă. 

— E bine aşa, i-a răspuns mama. 

După aceea, el a făcut un foc bun, pentru ca mama lui să doarmă bine. Femeia era foarte obosită 
după două zile de mers şi a adormit imediat. Îndată ce a văzut-o dormind buştean, băiatul a pornit-o 
înapoi către ci unde, odată ajuns, s-a căţărat şi a luat flamura din vârf. Apoi s-a dat jos, a înfăşurat 
flamura în jurul trupului şi a prins-o cu un ac mare. Când a terminat, se simțea cu totul altul. Avea 
atâta putere, că putea dobori orice i-ar fi ieşit în cale! 

După aceea s-a întors la mama lui. Ea dormise ceva mai mult de o oră, aşa că a trezit-o. 

— Mamă, mai eşti obosită? a întrebat-o el. 

— Ei, m-am odihnit bine şi acum mă simt în toate puterile, i-a răspuns ea. 

— Atunci, să mergem mai departe. 

Şi au pornit la drum. Au ajuns într-o zonă frumoasă de dealuri şi, deodată, după un dâmb au 
văzut un uriaş venind spre ei. 

— Vezi cine vine spre noi? a întrebat mama. 

— Da, dar nu-ţi face griji. Uriaşul ajunge repede în dreptul lor. 

— Ah, năpârcă mică, îi spuse el flăcăului. Mâine dimineaţă te mănânc la micul dejun. 

— Ha, ha, nu sunt uşor de mâncat, îi spuse băiatul. Deodată, uriaşul încercă să-l înşface, dar 
băiatul îl loveşte în frunte şi-l aruncă cât colo, între nişte butuci. Apoi îl apucă din nou de brâu şi-l 
aruncă în drum. 

Ei bine, uriaşul, aflându-se într-un asemenea hal, şi-a spus: „Mai bine mă las păgubaş. Ăsta e-n 
stare să mă omoare.” 

— EI, fie, îi spune el băiatului, tu şi mama ta veniţi cu mine. Eu am un castel şi vom sta toți trei 
acolo. Ne-om simţi bine împreună. 

Aşa că uriaşul i-a luat la castelul său. Fiind obosiţi, seara s-au culcat repede. Dimineaţa, uriaşul 
le-a dai de mâncare carne de ren. Băiatul n-a mâncat mult. 

Uriaşul se ocupa cu desţelenirea pământului. 

— Eu mă duc să desțelenesc pământul, le-a spus el. Vreau să mă fac fermier. 

Ei îl numeau acum pe uriaş bunic. 

— Bunicule, îi spuse băiatul, vrei să te însoțesc? 

— Bine, i-a răspuns uriaşul, poţi să vii cu mine să vezi cum muncesc. 

Uriaşul scotea cireşii şi arţarii din rădăcini şi îi aşeza într-o grămadă mare. Băiatul se uita la el 
cum muncea. De îndată ce arunca un copac în grămadă, el scotea altul, a si cum ar fi fost uşor ca un 
pai. Dar, încet-încet, începea să dea semne de oboseală. 

— Bunicule, treaba ar merge mai repede dacă ţi-aş da o mână de ajutor. 

— Eşti prea mic pentru aşa ceva, i-a spus uriaşul. Dar poți să apuci copacul de vârf şi eu îl apuc 
de trunchi. 

De fiecare dată când băiatul apuca un copac, îl ridica pe uriaş o dată cu el! Şi aşa a trecut toată 
ziua. Seara, când s-a întors acasă, uriaşul 1-a spus bătrânei: 

— Trebuie să fie mulți oameni puternici prin porţile voastre. 

— Ah, nu-i chiar aşa, a spus ea. 

Lucrul acesta a început să-l supere din ce în ce mai are pe uriaş. Ca urmare, după un timp i-a 
spus bătrâna: 

— Vreau să te prefaci că eşti bolnavă, după aceea ţi spun eu ce-o mai fi. ŞI bătrâna s-a învoit să-i 
facă pe plac uriaşului, dar ea nu ştia ce i se pregăteşte băiatului. 

Aşadar, a doua zi dimineață bătrâna s-a plâns că îi este rău. Când s-a sculat, băiatul a întrebat-o 
pe mama lui a 

— Ce-i cu tine, mamă? 


— Mi-e tare rău. Du-te la bunicul şi te sfătuieşte el ce să faci. 

Aşa că merge la uriaş şi-i spune: 

— Mama este bolnavă. Ce să fac? 

— Păi numai un măr de aur o poate salva, spune uriaşul. 

— Măr de aur? Cum aşa? 

— Ascultă. Vino aici. Vezi drumul de colo? Mergi pe el şi vei ajunge la castelul unde se află 
mărul de aur. 

Băiatul porneşte la drum şi merge toată ziua şi o parte din noapte. Chiar înainte de a ajunge la 
castel, dă peste o mică aşezare, unde se opreşte pentru a-şi trage sufletul. Acolo întâlneşte un om 
bătrân de peste o sută de ani. 

Când îl vede pe băiat intrând în casă, îi spune: 

— Băiete, încotro mergi? 

— Merg să iau mărul de aur pentru mama care e bolnavă, răspunde băiatul. 

— Da, mărul de aur. E tare greu să-l capeți. Mulți au trecut pe aici, dar nimeni nu s-a sfătuit cu 
mine. S-au dus şi au încercat, dar tot atâţia au murit. Nimeni n-a reuşit să-l aibă. Ei, ai face bine să 
te odihneşti un pic şi mâine dimineaţă îţi voi. Spune ce să faci. 

Băiatul a ascultat povaţa şi s-a dus la culcare. La crăpatul zorilor, bătrânul l-a trezit. 

— Dacă ajungi la castel când se îmbăiază prințesa şi dacă te stropeşte cu apa aruncată de ea în 
afara zidurilor castelului, poţi obține mărul imediat; dacă nu, vei avea multe încercări de trecut. 

— Ei bine, voi încerca, a spus băiatul. 

A alergat deci cât a putut de repede, dar când a ajuns la castel, prințesa tocmai aruncase apa şi el 
n-a mai apucat niciun strop. 

A intrat în castel şi a dat peste o prinţesă minunată. 

— Bună ziua, băiete. Cu ce treburi ai venit? l-a întrebat ea. 

— Am venit să iau mărul de aur pentru mama, care este foarte bolnavă, a răspuns băiatul. 

— Da, mărul de aur se află aici, dar va trebui să treci prin mai multe încercări înainte de a-l 
căpăta. 

— Ce trebuie să fac? a întrebat băiatul. 

— Îţi voi spune deseară ce va trebui să faci mâine dimineaţă pentru a căpăta mărul de aur. 

Băiatul şi-a petrecut ziua la castel, iar seara, la ora șase, ea i-a dat cheile castelului şi i-a spus: 

— Mâine dimineaţă la şase trebuie să-mi dai cheile castelului înapoi. 

El a luat cheile şi le-a pus în buzunar, iar prinţesa a plecat. 

Ceva mai târziu a venit şi Bătrânul la castel. El purta pe cap o pălărie care îl făcea nevăzut. Când 
a intrat, băiatul şedea într-un fotoliu. 

— EI, ce ţi-a dat de făcut prințesa? a întrebat bătrânul. 

— Mi-a dat cheile castelului, pe care trebuie să i le înapoiez mâine dimineaţă, la ora şase, a spus 
băiatul. 

— Şi o să poţi să i le dai? 

— O să încerc. 

Toropit de somn, băiatul a adormit. La şase fără un sfert se iscă zarvă mare şi cine intră? 
Balaurul însuşi. Venise să ia cheile castelului de la băiat, dar bătrânul, mai iute decât el, şi pusese 
mâna pe chei. 

Când bătu ora şase, bătrânul îl trezeşte pe băiat şi îi spune: 

— Ai cheile castelului ca să i le înapoiezi prinţesei? Băiatul se caută în buzunar, dar nu mai are 
cheile. 

Ah, şi ce trist devine, de nu mai scoate un cuvânt. Dar bătrânul bagă mâna în buzunar şi scoate 
cheile. 

— Uite-le. Dă-i-le înapoi. 

Când soseşte prinţesa, îl întreabă cu asprime pe băiat: 

— Ai cheile castelului? 


— Da, spune el, dându-i-le înapoi. 

— Bine, te-ai descurcat de data asta, dar mai ai de trecut două probe. 

Ei îşi petrec ziua stând la taifas. Seara, la ora şapte, ea îi dă băiatului o farfurioară de aur. 

— Mâine dimineaţă, la şapte, să-mi dai farfurioara înapoi, i-a spus ea. 

El a luat farfurioara şi a pus-o în sân. După plecarea prinţesei, apare din nou bătrânul, care îl 
întreabă pe băiat ce i-a cerut de astă dată prinţesa. Băiatul îi spune toată povestea, după care 
adoarme. Bătrânul rămâne de veghe toată noaptea. La şapte fără un sfert dimineaţa, balaurul vine 
din nou cu zarvă mare, pentru a pune mâna pe farfurioara de aur. 

Bătrânul îl trezeşte pe băiat şi îl întreabă dacă mai are farfurioara. Acesta îşi bagă mâna în sân şi 
nu mai găseşte farfurioara. Văzând asta, este cuprins de o mare mâhnire. Dar bătrânul scoate 
farfurioara din buzunar şi i-o dă băiatului. 

— Uite, dă-1-o prinţesei. Până acum te-ai descurcat destul de bine, dar proba cea mare abia acum 
vine. 

Ziua trece repede şi la ora opt seara prinţesa vine şi-i spune băiatului: 

— Mă duc la casa balaurului. Mâine dimineaţă la opt vreau să-mi pui capul balaurului în poală. 
După care se duce să se pregătească de drum. 

Îndată apare bătrânul care îl întreabă pe băiat ce i-a cerut prinţesa să facă. Când află despre ce 
este vorba, îi spune băiatului: 

— Da, e o treabă grea. Crezi c-ai s-o poţi face? 

— Nu ştiu, răspunde băiatul. 

— Voi face tot ce îmi stă în puteri ca să te ajut, îl încurajează bătrânul. 

Nu mult după aceea, prinţesa deschide uşa şi îi spune: 

— Eu plec de-acum. 

Bătrânul se ia după ea, care se uită în spate, dar nu vede nimic. 

Străbate o pădure şi în cele din urmă ajunge la o căsuţă. „Eu intru aici”, spune ea. „Eu stau 
afară”, îşi spune el, postându-se lângă uşă. 

Era o noapte frumoasă, cu lună. 

După miezul nopţii, prinţesa iese afară. Balaurul, care se ascundea în casă, scoate şi el capul pe 
uşă. Bătrânul, aflat după uşă, pune mâna pe capul lui şi i-l răsuceşte până când i-l ia de pe umeri. 

„Eu plec acum”, spune ea. „Plec şi eu, cu capul balaurului”, îşi spune bătrânul. Ea se întoarce şi 
spune: „Sunt singură”. „Nu, suntem doi” îşi spune el. 

La şapte şi jumătate dimineaţa ajung înapoi la palat. Bătrânul se duce la băiat şi-l trezeşte. 

Ai capul balaurului ca să-l dai prinţesei? 

— Nu-l am, spune trist băiatul. 

— Ah, atunci eşti pierdut. Dar mai ai o jumătate de oră. Du-te şi te spală. 

După ce băiatul termină cu spălatul, bătrânul ia capul balaurului şi i-l dă. 

— Uite, ține-l tu, că eşti mai puternic. Ea o să vină cu un şorţ de pânză galben, dar să nu i-l dai. 
O să se întoarcă cu un gort de aur, şi atunci poţi să arunci capul în el. 

Totul se întâmplă întocmai. Prinţesa vine cu şorţul galben, dar băiatul nu vrea să-i dea capul 
balaurului. Ea se duce şi-şi pune şorţul de aur. Când se întoarce, băiatul pune capul balaurului în 
şorţ. Acesta se zvârcoleşte un timp, după care cade mort la pământ. 

— Ah, spune fata, ai câştigat. Voi fi soția ta pentru totdeauna. 

Ei au petrecut câteva luni la castel, dar băiatul se gândea tot timpul la mama lui. 

— Mama este bolnavă. Trebuie să plec şi să-i duc mărul de aur. 

Auzind acestea, prinţesa îi dă mărul, îşi scoate inelul de pe deget, pe care îl rupe în două părți 
egale, şi îi dă băiatului o jumătate. 

— Când cele două jumătăţi vor fi alăturate, înseamnă că m-ai găsit şi vom fi din nou împreună. 

Băiatul merge acasă şi o găseşte pe mama lui încă la pat. Îi dă mărul de aur şi ea se face repede 
bine. 


Când uriaşul vede că băiatul a reuşit să facă rost de mărul de aur, îşi dă seama unde stă puterea 
lui. Aşa că-i spune bătrânei: 

— Bănuiesc că băiatul are flamura fermecată asupra lui. Încearcă să-l faci să ţi-o dea. Spune că 
vrei să o speli. Apoi o întinzi la uscat, la soare. Dacă aş pune mâna pe ea, aş fi din nou puternic. 

Bătrânul uriaş plecă să taie nişte copaci. Băiatul se simţea obosit şi vrea să se odihnească puţin. 
Atunci mama lui îi spune: 

— Bunicul tău este plecat, aşa că dă-mi flamura să o spăl. Apoi o pun la uscat şi când este gata 
poţi s-o iei la loc. 

Băiatul ascultă de sfatul mamei, neştiind că ea este pe cale să-l piardă fără voie. Spală ea flamura 
şi-o întinde afară pe frânghie. Uriaşul, care se afla prin apropiere, înşfacă flamura şi o înfăşoară în 
jurul mijlocului. Acum el era cel mai puternic. 

Aşa că se duce la băiat şi-l trezeşte. Acum băiatul era uşor ca o furnică în palma uriaşului. „Aha, 
ştiam eu că-i din cauza flamurii. la vino afară!” Uriaşul îl duce pe băiat în pădure şi-i scoate ochii, 
după care îl lasă singur. 

Băiatul merge de la un copac la altul şi ajunge, într-un târziu, la ţărmul mării. 

Căpitanul unui vapor ce naviga în apropiere privea țărmul printr-un ochean. Văzându-l pe băiat, 
ordonă marinarilor să plece cu o barcă la mal, ca să-l aducă pe băiatul cel orb. Marinarii se duc la 
țărm şi-l aduc pe băiat pe vapor. 

Apoi căpitanul spune echipajului: 

— Nu suntem departe de casă, aşa că ne întoarcem. Cei de acasă vor avea grijă de băiatul acesta. 

Zis şi făcut. Căpitanul, care era un prinţ, îl ia pe băiat acasă la el şi le spune servitorilor să-l 
îngrijească până se întoarce. 

Şi astfel băiatul a rămas la castel în seama servitorilor. În fiecare zi avea grijă de el alt servitor, 
după rang. În cele din urmă a venit rândul majordomului casei, care era chiar soţia băiatului. 
Aceasta, după plecarea lui, venise şi se angajase la curtea prințului. Cei doi soţi stau toată ziua de 
vorbă. Fetei îi vine deodată o idee îşi scoate jumătatea de inel şi i-o pune în farfuria cu supă. La 
masă el găseşte în lingura de supă jumătatea de inel. Atunci scoate şi el jumătatea de inel şi o 
împreună cu cealaltă. 

Astfel ea a fost sigură. 

— Tu eşti soțul meu. Cele două jumătăți ale inelului s-au potrivit. 

— Ei bine, nu trebuie să mai rămânem aici, chiar dacă sunt orb. 

— Avem tot ce ne trebuie, aşa că putem să plecăm, a spus ea. Odată luată hotărârea, s-a dus la 
soția prințului să-i vorbească de plecarea de la castel, lucru care a întristat-o mult pe aceasta. 

În drum spre casa lor, au mers pe un drum care trecea pe lângă un izvor a cărui apă vindeca orice 
boală. 

Ajunşi la izvor, ea l-a rugat pe băiat să se spele pe ochi cu apa tămăduitoare. El i-a ascultat sfatul 
şi, după ce şi-a spălat bine ochii, i-a revenit imediat vederea. 

— Văd din nou bine, a strigat băiatul. 

— Mergem acasă şi o să trăim în bună pace împreună. Şi au mers acasă şi au dus o viaţă plină de 
bucurii. 

Au avut şi trei copii, iar mai târziu o mulțime de nepoți împreună cu care au trăit fericiți mulți 
anl. 


Broasca ţestoasă de deşert şi coiotul 
poveste mexicană 


Intr-o zi, în luna august, în timpul în care se culeg fructele cactusului pitaya şi căldura toropeşte, 
o broască ţestoasă de deşert, se plimba sub ramurile unui mare cactus pitaya. Dând peste fructele 
acestuia, roşii şi suculente şi atât de la îndemână — tocmai ce căzuseră pe Jos, le-a înghiţit cu mare 


poftă. Apoi s-a plimbat împrejur, cu gura toată roşie de la sucul pitaya, fiind foarte mulțumită și 
fericită. 

În timp ce se plimba, a întâlnit un coiot flămând. Coiotul a salutat-o curtenitor, sperând ca 
broasca ţestoasă să-i servească drept masă și a întrebat-o: 

— Ce ai mâncat de ţi-ai înroșit gura? 

— Tocmai am mâncat un om și dacă mă superi, o să te mănânc şi pe tine, i-a răspuns broasca 
ţestoasă, deschizându-și gura și arătându-și dinții mici. 

Coiotul a început să se teamă de broasca ţestoasă și după puţin timp a spus: 

— Broască ţestoasă, prietenă dragă, spune-mi unde aş putea găsi ceva de mâncare? 

— Vino cu mine. Am nişte prieteni la o crescătorie mare de vite. Ei îmi dau de mâncare 
întotdeauna și o sa împart mâncarea cu tine. 

Şi uite aşa, au luat-o încet la drum, pălăvrăgind vrute şi nevrute în timp ce mergeau. După o 
perioadă de timp, coiotul, mort de foame, a spus: 

— Când o să ajungem la crescătoria de vite? Cât de departe este aceasta? 

— Crescătoria de vite nu este departe. Trebuie să continuăm să mergem şi vom ajunge în curând 
acolo, a spus broasca. Dar acesta nu era adevărul. Nu exista nicio crescătorie de vite și dacă broasca 
țestoasă i-ar fi dat vreo şansă coiotului, acesta ar fi mâncat-o toată. Aşa încât, şi-au continuat 
drumul. 

Coiotul a întrebat din nou: 

— Cât de departe este crescătoria de vite, și broasca ţestoasă i-a răspuns din nou: 

— Crescătoria de vite nu este departe. Trebuie să continuăm să mergem şi vom ajunge încurând 
acolo. Mergând ei aşa încet, coiotul, gata să leşine de foame, a întrebat-o cu glas mieros: 

— Broască ţestoasă, prietenă dragă, nu ai putea măcar merge mai repede? 

— Coiotule, prietene, nici nu ştii ce-mi ceri. Dacă aş merge mai repede, ar apărea un fum negru 
de sub picioarele mele. Aşa că, asigură-te, te rog, că acest lucru nu se va întâmpla, căci altfel nu 
vom putea niciodată ajunge la crescătoria de vite. 

Astfel, coiotul a continuat să meargă în urma broaştei țestoase, cu nasul aproape de picioarele ei, 
până când în cele din urmă nu a putut să mai meargă. În cele din urmă, coiotul a leșinat și a căzut pe 
Jos, iar broasca ţestoasă și-a continuat drumul, până la următorul loc unde putea găsi delicioasele 
fructe pitaya. 

Aşa a reușit broasca ţestoasă de deşert să păcălească coiotul şi acest lucru s-a întâmplat cu mulţi 
ani în urmă. 


Cei doi puişori 
poveste mexicană 


O găină, pe nume Cotcodac, şi un cocoş, pe nume Cucurigu, aveau un puişor mic şi galben, ca 
aurul, pe nume Piupiu. Trăiră toţi trei fericiți, până când se întâmplă ca tocmai pe acolo să treacă un 
uliu uriaş şi s-o fure pe găina Cotcodac. Rămas văduv, cocoşul îşi luă altă găină şi aceasta făcu un 
alt pui, negru, căruia îi dădu un nume lung, de răsfăţ, încât nimeni din ogradă nu izbutea să-l 
rostească: Puiunostrucelnegruşidrăguț. Aşa fusese voinţa mamei lui. 

Şi cum tuturor le era mai uşor să-l cheme pe Piupiu, numai el robotea pe acolo. 

Piupiu, fă una, Piupiu, fă alta! Toată lumea din ogradă mai degrabă îl ruga pe el să facă vreo 
treabă, decât pe frățiorul lui, căci până să-i strige numele acela lung, trecea ziua toată. 

O vulpe, care dădea de mult târcoale pe-acolo, iată că-l prinde pe Piupiu şi vrea să fugă cu el. 
Dar deodată sar cu toții şi aleargă pe urmele ei, strigând cât îi ținea gura că Piupiu era în primejdie. 
De groaza atâtor orătănii, vulpea fugi înfricoşată, de scăpă şi puiul din gură. 


A doua zi, venindu-şi în fire, vulpea se întoarse şi mai flămândă, ca să-şi încerce încă o dată 
norocul. În cale îi ieşi puiul cel negru. Îl înşfăcă şi până strigă biata maică-sa că vulpea l-a prins pe 
Puiulnostrucelnegruşidrăguţ, vulpea îl şi înghițise. 

Numele cel lung al puiului l-o fi scutit, ce-i drept, de muncă, dar i-a scurtat şi firul vieții. 


Floarea podişurilor pustii 
poveste aztecă” 


Când soarele apune în spatele pietrosului platou mexican, deasupra unui cactus aidoma unei torţe 
țepoase înfipte în pământ, se deschide potirul imaculat al unei flori cu o corolă mare şi deosebit de 
frumoasă. Flacăra albă sfidează bezna podişurilor de o pustietate întristătoare, aducând culoarea şi 
viaţa în mijlocul pietrelor şi țepilor duşmănoşi ca nişte arici întărâtaţi. În jurul neadormitei „prințese 
a nopții”, vechii azteci au țesut vălul nemuritor al legendei... 

Tutui, fiul regelui din Mihoacan, nu îndrăgea decât numai şi numai florile. Slujitorii lui 
credincioşi, de altfel nişte grădinari foarte pricepuţi, colindaseră pământul în lung şi în lat, în 
căutarea celor mai frumoase şi mai rare flori. Curtea palatului lui Tutui era o grădină în care aflai 
toate corolele lumii adunate la un loc. 

Când o floare se deschidea pe o tulpină adusă de cine ştie unde şi plătită cu aur, Tutui se bucura 
ca şi cum i-ar fi venit din meleaguri îndepărtate o logodnică neasemuit de frumoasă. 

Tutui era singurul copil al regelui. Ori de câte ori se veştejea o floare, el era trist de parcă şi-ar fi 
pierdut o soră... 

Slujitorii prințului iubeau şi ei grădina, îngrijind-o cu mult nesaț. Orice greşeală era aspru 
pedepsită. Orice floare nouă însemna o nouă răsplată. 

Când ajunse la vârsta însurătorii, regele ceru fiului său s-o aleagă pe viitoarea crăiasă a 
Mihoacanului. 

Tutui se împotrivi cu îndârjire. Dar, la stăruința părintelui şi a sfetnicilor țării, se învoi spunând: 

— Mireasa mea trebuie să iubească florile aşa cum le iubesc şi eu. De aceea nu mă voi însura 
decât cu fata care îmi va aduce o floare cum nu s-a mai văzut nicăieri! 

A doua zi, crainicii începură să colinde oraşele şi satele regatului purtând următoarea solie: 

— Din porunca regelui, cârmaciul oamenilor, toate fetele sunt poftite la palat, pentru a lua parte 
la un concurs al florilor. Oricare dintre ele, fie bogată sau săracă, fie frumoasă sau slută, dacă va 
aduce, într-un răstimp de o lună de zile, cea mai rară floare din lume, cu o corolă şi o culoare cum 
nu s-a mai văzut nicăieri, va deveni neîntârziat soţia prinţului Tutui! 

Din terasele locuinţei lor, fecioarele aztece ascultară uluite spusele crainicilor. Toate auziseră de 
renumita grădină a prinţului, din care nu lipsea niciuna din florile pământului. Şi cine va mai găsi o 
nouă floare pe aceste coline bolovănoase şi arse de soare, unde doar cactuşii îşi înalţă braţele lor 
strâmbe spre cerul albastru? 

Bătrânele clătinau şi ele din cap, neîncrezătoare: 

— Din prea mare dragoste pentru flori, tare mi-e teamă că prinţul nostru va muri holtei! 

Doar o singură fată nu-şi pierduse speranţa. Era frumoasă şi bogată, se numea Stea-roşie şi ținea 
morțiş să ajungă soția prințului. Nu-l iubea pe Tutui şi puţin îi păsa de florile lui! Dar ea visa de 
mult să fie regina Mihoacanului. De cum auzi cuvintele crainicilor, nu mai avu o clipă de linişte. Se 
plimba de dimineața până noaptea târziu prin palatul ei, căutând o cale de ieşire din impas. Dintr-o 
dată ochii ei se ațintiră asupra Razei-de-lună, o roabă credincioasă, care întrecea în frumuseţe chiar 
şi pe stăpâna ei. Din această pricină, Stea-roşie o şi ura pe ascuns. 

Această fată colindase în copilăria ei oropsită podişurile pustii. Ea îndrăgea şi cunoştea ca 
nimeni alta toate florile sălbatice. Stea-roşie o chemă în iatacul ei şi-i spuse: 


50 uniune de triburi amerindiene care au trăit în Mexic 


— De atâta timp mi-ai împuiat urechile, mărturisindu-mi credinţa şi dragostea pe care mi-o porți. 
A sosit ziua când trebuie să-mi adevereşti spusele tale. Colindă podişurile pietroase în lung şi în lat 
şi află-mi cea mai rară floare din lume. Dacă mi-o vei aduce până într-o lună, te voi răsplăti ca pe o 
soră, dându-ţi libertatea. Dar dacă te vei întoarce cu mâna goală, voi fi fără pic de milă: te voi da pe 
mâna călăului! 

Căţărându-se pe podişul înalt şi stâncos, Rază-de-lună rătăci zile în şir sub soarele dogoritor. 
Tălpile sfâşiate de colții stâncilor şi pline cu ţepi de cactus sângerau la fiecare pas, căci stăpâna ei o 
trimisese de acasă desculță. Pe frunte, stropi de sudoare şiroiau neîncetat, amestecându-se cu 
lacrimile de durere şi jale care-i scăldau ochii. Căuta cu îndârjire, răscolea orice tufiş, dădea în lături 
fiecare cactus. Pletele îi fluturau pe umăr, jilave de rouă şi ceață. Dar, de fiecare dată, nu găsea 
nimic! Ici-colo întâlnea câte o floare prizărită, dintre cele care se găseau pe toate drumurile. 

Rază-de-lună ştia ce urmărea stăpâna ei. Auzise şi ea cuvintele crainicilor, dar nu se omora 
pentru asta. Voia să trăiască, să fie liberă, să se întoarcă la sărmanii ei părinţi, de care fusese 
înstrăinată din fragedă copilărie! Doar puţine zile o despărțeau de sorocul hotărât: libertatea sau 
securea călăului! Nu-şi pierdu speranţa, deşi abia se mai putea târî, istovită de atâta alergătură, de 
foame, dar mai ales de sete. 

Deşi soarele cobora spre orizont, arşița se arăta la fel de nemiloasă ca şi în amiaza-mare. Rază- 
de-lună se prăbuşi lângă un cactus înalt, asemenea coloanei unui palat locuit de regele aricilor. 
Gândul acesta o înveseli puţin. 

Curând îşi dădu seama că nu e singură: un biet colibri“! se prăbuşi istovit de sete la picioarele 
fetei. 

Rază-de-lună ridică pasărea în palmele ei. Aceasta deschise ciocul fără să mai poată scoate 
niciun sunet. Dacă nu va afla de îndată un strop de apă, sărmanul colibri va muri în mâinile ei. 

Rază-de-lună se uită disperată în jurul ei. Doar tulpina ţepoasă îi putea fi de folos. Trebuia să se 
lupte şi să-i stoarcă un strop de apă cu prețul durerii şi al sângelui. Puse pasărea la umbra unei 
pietre. Se caţără pe o muchie de stâncă. Izbuti să apuce tulpina care se înălța țeapănă ca o spadă în 
mijlocul tufişului spinos. Ţepii i se înfipseră în talpă şi în genunchi, zgâriind-o fără cruţare. Îndoi 
creştetul arbustului, lăsându-se cu toată greutatea asupra lui şi reuşi să-l frângă, însă acesta îşi 
înfipse acele nenumărate în pieptul şi în obrajii fetei. Din tulpina frântă se prelinse un strop de apă. 
Rază-de-lună îl culese în palmă şi îl duse păsării, călcând peste spinii tufişului ce înconjurau 
cactusul. 

Însetatul colibri sorbi preţioasa picătură şi deschise ochişorii săi care îşi recăpătaseră vioiciunea. 
Se roti de trei ori deasupra capului fetei, în semn de mulțumire: părea un ciob de curcubeu! Apoi îşi 
luă zborul şi pieri în zare. Fără să-şi mai scoată ţepii de cactus din talpă, Rază-de-lună se trânti pe 
spate, singura parte a trupului ei care rămăsese nerănită, şi adormi buştean. 

A doua zi, roaba se trezi fără să mai simtă sfârşeala care o cuprinsese în ajun. Rămase uimită 
văzând că zgârieturile de pe picioare, mâini, piept şi față pieriseră fără urmă. Chiar în dreptul unde 
frânsese în ajun cactusul, se ivise o corolă albă de o mărime şi o formă cu totul şi cu totul 
nemaivăzută. 

— Ce floare minunată! strigă Rază-de-lună, frecându-şi ochii. 

Credea că visează... Ba nu! Era trează! Şi iată comoara mult căutată! Mai avea doar două zile 
până la încheierea sorocului. O porni fără zăbavă spre palatul stăpânei sale, spre libertate, ducând în 
coşulețul ci cea mai rară floare din lume... 

Ajunse în aceeaşi seară acasă fără să fie defel obosită. Stea-roşie se minună când o văzu atât de 
veselă şi parcă şi mai frumoasă decât la plecare. 

— lată floarea cerută! spuse ea, deschizându-şi coşuleţul. Mâine, ultima zi a lunii, vei putea 
ajunge mireasa lui Tutui. Eu mi-am ţinut cuvântul de roabă. Rămâne să-ţi ţii şi tu cuvântul de 
stăpână! 


51 pasăre foarte mică, cu pene viu colorate, care trăieşte în America tropicală şi care zboară foarte repede 


Şi, într-adevăr, Stea-roşie, îşi tinu cuvântul în felul ei în locul libertăţii şi al darurilor promise, o 
înzestra cu lanţuri, zvârlind-o în temniţă! În seara zilei în care urma să aibă loc căsătoria, călăul 
trebuia să taie capul roabei: să piară în pământ taina florii! 

Când Tutui văzu minunata floare, porunci ca a doua zi să aibă loc nunta. Nu era deloc încântat de 
logodnica lui, de privirile ei viclene şi mieroase, dar n-avu încotro. Nimeni nu aflase o floare atât de 
minunată ca Stea-roşie! Mâhnit, se întoarse în palatul său pentru a alege giuvaerurile care urmau să- 
i împodobească a doua zi mireasa. Deschizând scrinul în care îşi ținea diamantele, dădu peste un 
colibri, cu pene felurit colorate. 

— Cum de-ai ajuns aici, micuţule colibri? întrebă prințul mirat. 

— M-a trimis Macuilxohitl, ocrotitorul florilor şi al dansului! răspunse solul înaripat. El a dăruit 
minunata corolă Razei-de-lună, drept răsplată pentru faptul că mi-a salvat viaţa. Ea este sclava 
logodnicei tale. Rază-de-lună a cules cea mai rară floare din lume şi ea este soţia credincioasă pe 
care o meriți şi care te va face mai fericit decât toate florile tale! 

— Şi unde se află această fată? 

— În temnita palatului aceleia care ţi-a adus floarea. 

A doua zi, Rază-de-lună ajunse mireasa lui Tutui şi apoi regină a Mihoacanului. lubi florile la fel 
de mult ca şi prințul. Tutui o îndrăgi ca pe cea mai rară floare din lume, care nu se veştejeşte o viață 
întreagă. 


Floarea de lirolay 
Poveste din Santa Fe Argentina 


La hotarul de apa al întinderii fără de capăt a pampasului, îşi ducea zilele un indian nevoia nume 
Pedro. 

Era un suflet blajin, darnic chiar din puţinul pe care îl putea şi el să-l adune, ducând călătorii cu 
pluta de pe un mal al apelor pe celălalt. Se împăca uşor cu soarta lui, căci era mulțumit dacă putea 
să-i hrănească şi să le dea straie celor trei feciori ai săi: Delfin, Crespin şi Magin. Încălziţi de 
dragostea părintească, băieţii creşteau voinici şi plini de bărbăţie. Împreună se avântau cutezători pe 
fluviu, împreună pătrundeau în adâncul codrilor aflaţi ia depărtare de o zi de-a lor. 

Într-o zi, însă, peste viaţa lor umilă, care se scurgea lin, se abătu furtuna. Tot privind întruna 
valurile fluviului, în bătaia nemiloasă a arşiţei, bătrânul luntraş începu să-şi dea seama că vederea 
nu-l mai slujeşte cum se cuvine. Se gândi că este o slăbiciune trecătoare, şi mai întâi nici nu pomeni 
de ea, ca nu cumva să-şi îngrijoreze degeaba feciorii. Dar trecu o săptămână, trecu încă una, şi 
vederea 1 se întuneca din ce în ce mai mult. Curând, luntraşul ajunse să deosebească lumea 
înconjurătoare ca printr-o cetită. Până şi lucrurile apropiate i se înfățişau unduitoare, iar culoarea 
arămie a palmelor sale bătătorite de muncă i se înfățișa şi ea tulbure. Pedro pricepu că nu mai poate 
sta cu brațele încrucişate, așteptând ce-i va hărăzi viitorul. Se duse, pe înnoptat, dibuind cu toiagul 
cărarea, până la coliba din marginea satului, unde locuia înțeleptul Cheto, căruia îi cereau sfat cu 
toții. 

Acesta ascultă cu luare-aminte, clătină din cap îngândurat şi-i dădu luntraşului o seamă de 
leacuri: alifii în care era amestecat şi un strop de sânge de jaguar — ca să-i dea vederea la fel de 
ageră ca şi cea a noptatecei fiare: fierturi în care pusese şi un bob de mărgean, pentru ca ochii să fie 
iarăşi teferi şi sclipitori ca mărgeanul. 

Apoi plecă cu inima întărită şi plină de nădejdi. Dar, deşi se supuse cu sârguinţă tuturor 
îndrumărilor primite de la iscusitul vraci, niciunul din leacuri nu-i folosii. Lumea pierea cu 
desăvârşire din faţa sa, ochii îl trădau fără putinţă de scăpare. 

Ca să nu-şi îndurereze nici acum fiii, luntraşul porni pe ascuns până hăt, la minunea lumii, 
cascada Igazu. Auzise că acolo ar hălădui un manitu de-o vârstă cu pampasul, cunoscător al tuturor 
tainelor firii şi având în puterea lui mai felurite leacuri, unul mai fără de greş decât celălalt. 


Poposind peste noapte în hanuri, unde i se dădea găzduire, că îi mersese vestea de om inimos şi 
luntraş îndrăzneţ, apoi urcându-se în câte o plută, ce se îndrepta pe râu în sus, Pedro călători astfel 
preţ de două săptămâni. Când tovarăşii lui de drumeţie începură să-şi vestească minunaţi, unul 
altuia, că se iveşte în zare fumul nepieritor înălţat de măreața cădere a apelor, luntraşul socoti că a 
dat de capătul încercărilor sale. Paşi pe mal şi, călăuzit de un copilaş, se caţără cu bine până la 
adăpostul îmbinat din frunze şi tulpini, în care se afla manitu, uitat de moarte. Auzind lpăitul 
tălpilor ce se apropiau, vraciul fără seamăn îşi ridică încet cu o cârje genele stufoase ca un fuior, îşi 
trecu degetele ca fildeşul prin barba care se răsucea de trei ori în jurul adăpostului său, şi grăi cu 
glas venit din adâncul vremilor: 

— Ştiu cine eşti, pribeag ostenit. Ştiu şi pentru ce mă cauţi. 

După ce aşteptă să se mai domolească tunetul cumplit al apelor, ce cădeau cu încrâncenare 
nepotolită la Igazu, Pedro se închină până la pământ dinaintea mai-marelui peste toți vracii şi 
întrebă sfios: 

— De vreme ce tu eşti atât de ştiutor, o, bunule, pesemne că cunoşti şi răspunsul potrivit pentru 
durerea ce m-a lovit. 

Manitu păstră îndelung tăcerea. În cele din urmă, arătând spre pulberea străvezie ce se înălța, 
încununând cumplita învolburare a apelor, zise iară: 

— Cunosc răspunsul, părinte al celor trei mândri flăcăi. Dar nu-ți pot spune dacă se va învrednici 
cineva să aducă la îndeplinire cele ce te povăţuiesc eu... 

— Înţelept fără prihană, spune cele de cuviință, şi mă voi strădui, laolaltă cu întreg neamul meu, 
să-ți urmăm sfatul. 

— Atunci, întipăreşte-ţi bine în minte cuvintele mele: negura ce ţi se aşterne peste ochi o poate 
înlătura numai binefăcătoarea licoare dobândită din petalele albe ca sufletul de fecioară ale floarei 
de lirolay. La căderea nopţii, petalele acestea lăcrimează, şi dacă aduni degrabă picăturile acelea ca 
nestematele, capeţi un suc înzestrat cu puteri nebănuite. Cel care se unge cu sucul floarei de lirolay 
nu mai are să se teamă nicicând de vreo vătămare a vederii. 

Numai că până la floarea de lirolay trebuie să înfrunţi mii de primejdii. 

Pedro îi mulţumi, în cuvinte alese, mărinimosului manitu, şi făcu cale întoarsă. 

ÎI bătea gândul să nu pomenească nimănui de taina ce-i fusese dezvăluită, ca nu cumva feciorii 
săi, fără a ține seama de toate capcanele întinse în calea lor, să plece, punându-și viața în joc. 

Dar până să ajungă luntraşul în satul lui de baştină, vestea călătoriei sale dăduse ocol ținutului 
Santa Fe. 

Cei trei feciori Ñ întâmpinară chiar în marginea satului, cu inima mâhnită că aflaseră din gura 
străinilor despre năpasta care-l lovise pe cel ce le dăduse viață. 

După ce-l mustrară cu duioşie pe Pedro, fiindcă nu se încrezuse într-înşii de la bun început, 
feciorii îl întrebară spre ce ţel îl îndreptase manitu. 

Luntraşul se codi ce se mai codi, apoi, neavând încotro, le mărturisi adevărul adevărat. 

Nici nu apucase a rosti ultima vorbă, că cei trei feciori se întrecură care mai de care să pornească 
pe dată la drum. Erau hotărâți să nu precupeţească nicio jertfă şi, morți sau vii, să nu se întoarcă fără 
floarea tămăduitoare. 

— Nu vă pripiţi, dragii tatii, gândiți-vă că nicio clipă n-aş putea să viețuiesc liniştit până la 
întoarcerea voastră. Căci vraciul vracilor mi-a amintit de miile de primejdii peste care sunt meniţi să 
treacă vitejii porniţi în căutarea floarei de lirolay, cu petale albe ca sufletul de fecioară. 

— Vom şti noi să răzbim, strigară într-un glas cei trei voinici, nemairăbdând să rămână locului, 
de vreme ce beznele amenințau să-l împresoare pentru totdeauna pe tatăl lor drag. 

— Dar trebuie să faceți jurământ că orice s-ar întâmpla veţi păstra legătura între voi şi nu vă veți 
înapoia în sat câtă vreme unul din voi va lipsi. Ar fi de ajuns să i se întâmple o nenorocire unuia, 
pentru ca, oricâtă putere ar avea licoarea de lirolay, să-mi pierd iarăşi vederea, înecată de şuvoiul 
lacrimilor amare. 


Feciorii se legară să facă precum le ceruse bătrânul. Își luară câte o boccea de merinde, arme 
bine ascuţite, şi la cea dintâi răspântie se despărțiră, urându-şi izbândă. Delfin, cel mai mare şi mai 
cutezător, apucă pieptiş prin bungetul nestrăbătut. Îşi croia cu cuţitoiul lui lat cât o secure şi cu, tăiş 
oțelit potecă prin desişul unde nu mai călcase picior de om. 

Când poposea, la căderea nopţii, focul aprins de el era înconjurat de o roată de tăciuni sclipitori 
— ochii fiarelor care aşteptau să se stingă paznicul de jar al omului, ca să se năpustească şi să-l facă 
mii de fărâme. Dacă scutura crengile vreunui copac cu coroana pierdută într-o aureolă verzuie, 
printre care abia se întrezăreau, ca dintr-o altă lume, razele soarelui — pe loc se stârnea un vaier şi 
un şir de croncănituri amarnice. Pasările morții îi dădeau târcoale, încredințate că, la prima poticnire 
a voinicului, vor roi peste trupul lui şi îşi vor face ospăț ales din trupul său. 

Se hrănea cu rădăcini, cu poame încă neîntâlnite. Ba chiar, când era mai lihnit şi nu se mai găsea 
nimic altceva bun de îmbucat, nu se dădea în lături să fiarbă coajă de copac şi să-şi ţină zilele cu 
fiertura aceea sălcie. Negreşit, Delfin avu de dat lupte nu nemiluita, Dihănii cu un soi de armură 
cornoasă pe spinare îi aţineau calea. Sălbăticiuni cu o duzină de ochi sângerii i se înălțau în față 
asemeni unor stânci mişcătoare, stând gata să-l strivească. Delfin îşi rotea neobosit spada, ridicând 
un munte de leşuri în urma lui. Codrii şi jungla şiroiau de sângele monştrilor răpuşi. Îşi trăgea puţin 
sufletul, apoi cerceta în dreapta, cerceta în stânga, caia pe sus, scurma pământul cu spada sa, doar- 
doar o da peste floarea multcăutată. Dar, deşi trăgea brazde sângeroase şi mistuia fâşii întregi de 
codri pârjoliți de facla lui ca să-şi facă drum slobod, nu-i era dat să întâlnească floarea de lirolay. 

Mici feciorul mijlociu al vrednicului luntraş nu-şi pierdea vremea. Înainta printre tancuri 
încremenite de veacuri, printre uriaşi de granit, ce străjuiau ameninţători firul de cărare abia 
strecurat la marginea hăurilor. Nopțile nu putea să închidă ochii, acoperit de un ucigător veşmânt ele 
turturi. Dimineaţa bâjbâia prin ceţurile ca o mare lăptoasă, încetinindu-i fiecare mişcare. Privirea se 
pierdea peste vălmăşagul de prăpăstii căscate la dreapta şi ia stânga lui. Colţuri mai ascuțite decât 
cele mai vajnice spade, pinteni de piatră cu gheţuri în vârful lor îl întâmpinau la tot pasul. Vietăţi 
sfioase îl cercetau cu ochi în care încă nu avusese a sălăşlui spaima de om. 

Crespin mergea şi mergea, şi pribegirea lui părea că nu va mai avea sfârşit până la scurgerea 
ultimului fir de nisip al zilelor lumii. 

Răscolea printre pietre, dibuia pe la gura peșterilor. Oriunde dădea peste un petec de pământ, 
care ar fi putut adăposti micuța floare atât de râvnită, zăbovea ceasuri în şir. Nu pregeta să se 
coboare, legat de brâu cu frânghii zdravene, până în fundul cel mai negru al văgăunilor, unde la cea 
mai mică adiere de vânt s-ar fi putut prăvăli peste dânsul bolovani tăioşi. Strădania feciorului 
mijlociu se vădea şi ea a fi irosită. Nu răsărea dinaintea ochilor săi măcar o petală de lirolay. 

După săptămâni de colindare a munţilor ce te duceau cu gândul la alte tărâmuri, după ce-şi 
secătuise puterile şi făcuse ferfeniță şapte perechi de încălțări din piele de puma, văzând şi văzând 
că nu răzbeşte nicăierea, Crespin se înapoie cu jalea în suflet până la răspântia de uncie se 
despărțise de frații iui. Mezinul apucase către alte depărtări. 

Pe el ii chemaseră, în căutarea aceea a florii tămăduitoare pentru părintele mult îndrăgit, cărările 
pustiurilor. Peste nisipuri arzătoare, care rănesc tălpile şi ard pielea războinicilor celor mai căliți 
chiar, îl purtau paşii, tot mai încet. 

Merindele i se isprăviră curând, şi apă nu se găsea. Cât zăreai cu ochii, numai cer oțeiiu şi 
oceanul gălbui al pustiului. Drumetii întâlniți la mari răstimpuri, când atingea hotarele pustiului, îl 
priveau ciudat. Pasămite, judecau drept o încercare smintită şi fără cel mai mic sort de izbândă, 
aceea de a umbla după o floare gingaşă în inima deserturilor. 

Dar Magin nu se clintea pentru nimic în lume din hotărârea sa. Primea câte un strop de apă de la 
cei mai darnici, câte un colţ de azimă uscată, şi pornea mai departe, adâncindu-se iarăşi în mijlocul 
oceanului de nisip. În a treia săptămână de pribegie îndărătnică, doar chipul săpat de necazuri, cu 
ochii umbriţi, al bătrânului său părinte, ce i se ivea în amintire, îl mai îndemna să nu se aşeze şi să 
zacă aşteptându-şi moartea. 


Şi începură să-i picure lacrimi de dor pe obraji. Una după alta şiroiau tăcute, prelingându-se de-a 
lungul brațelor mezinului, lunecând pe nisip. 

Cum stătea aşa, sleit de puteri, Magin văzu deodată, cu mare mirare, că lacrimile sale se uneau, 
dădeau naştere unui pârâiaş pe care soarele nimicitor nu-l putea usca. lar pârâiaşul acela trăgea o 
brazdă subțire-subțire, printre munţii de nisip prăfoşi. Magin se ridică, ca tras de o forță nevăzută, şi 
urmă, clătinându-se, linia trasă de lacrimile sale, printre dune. Sleit de osteneală, strângând din dinţi 
ca să-şi învingă slăbiciunea, mai făcu încă un pas, încă unul. 

Şi stătu locului, cu privirea luminată de o privelişte la care nici nu mai nădăjduia; într-o vâlcea 
jucau razele orbitoare ale soarelui, de ziceai că este o alcătuire părelnică, iscată din închipuirea 
cuiva îmbolnăvit de prea mult soare. Totuşi, vederea nu-l înşela. Udată de pârâiaşul lacrimilor sale, 
tocmai în colţul acela de pustietate necruțătoare, creştea sub ochii flăcăului minunata floare de 
lirolay. Când se rotunjiră şase petale dalbe ca neaua, cu toate că mai-mai nu se îndura să rupă lujerul 
plăpând, Magin îşi calcă pe inimă, se aplecă şi scoase cu grijă floarea tămăduitoare din nisipuri. O 
puse în sân şi, încordându-şi trupul vlăguit, adunându-şi cu greu ultimele puteri, luă drumul spre 
casă. Nu trecuse nimeni pe urma lui, nu se stârnise nici cea mai slabă adiere, astfel că nu se rătăci 
fiindu-i călăuză chiar urmele paşilor săi. Îi dădea aripi gândul înălțător că acum cu licoarea scoasă 
din floarea fermecată, după povaţa vraciului vracilor, putea să păstreze lumina scumpă a ochilor 
părinteşti. Fraţii săi, care se mai întremaseră, chibzuiau dacă să ţină până la capăt legământul făcut 
în fața bătrânului lor tată n să-l mai aştepte pe mezin. 

— Ce socoti tu, oare, grăi Delfin, frățioare, prâslea al nostru s-a învrednicit el a găsi floarea de 
leac, dacă doi viteji ca noi nu au izbutit? Numai mintea lui necoaptă putea să-l îndrume spre pustiu, 
pentru asemenca cercetare. 

— ŞI eu cuget ca şi tine, încuviință Crespin. După ce va trece soarele în marea cea mare de la 
apus şi va scapără pe boltă crucea sudului, eu zic că putem să pornim cu inima împăcată către satul 
nostru de baştină. Cine ştie ce vulturi s-au înfruptat din carnea lui Magin cel nemintos... 

În clipa aceea, un fel de văpaie albă strălumina amurgul. Amândoi fraţii se ridicară ca la un 
semn. De departe mezinul le flutura voios floarea vrăjită care împrăştia o aură albă în juru-i. 

În puţine cuvinte îşi povestiră toate împrejurările prin care trecuseră, prilejurile în care gândiseră 
că nu vor mai vedea niciodată casa şi pe cei dragi. 

— Nu are nicio însemnătate că norocul m-a ajutat mai mult pe mine — spuse, cu inima deschisă, 
mezinul. Vom spune tatălui nostru că am găsit împreună floarea de leac. 

— Tu ai găsit-o, ție ți se cuvine cinstirea de seamă, îi răspunse Delfin, bătându-l pe umăr. 

— Acum, adăugă şi mijlociul, tu întinde-te aici şi odihneşte-ţi câteva ceasuri oasele potopite de 
osteneală. Noi îți vom veghea somnul. 

Mezinul le dădu ascultare, în vreme ce fraţii săi schimbau pe deasupra lui priviri de înțelegere. 
Fiindcă în inima lor îi rodea pizma înveninată. Cum adică? străbătuseră zile şi nopţi, cele mai 
primejdioase meleaguri, fără să închidă ochii, înfruntaseră fiare şi monştri, care îţi trezeau fiorii 
morții — şi toate acestea pentru ca, în ceasul din urmă, doar mezinul să aibă parte de slavă? 

Lăsară deoparte orice omenie şi ruşine, ticluiră o minciună menită să amăgească bănuielile 
bătrânului luntraş, care îi iubea pe toţi trei deopotrivă, şi purceseră să sape o fântâna. După ce 
fântâna fu gata, îl scuturară pe mezin. Magin se trezi, îşi întinse braţele — dar n-apucă să se 
dezmorțească sau să rostească vreo întrebare. Frații îi puseră pe dată vârful spadei în gâtlej şi-l siliră 
să coboare în fântâna pe care i-o hotărâseră a-i fi mormânt. Nu ascultară cuvintele lui de iertare, 
care ar fi înduplecat şi pe un căpcăun; nu-i mai aruncară nicio privire, ci-l împinaseră în fundul 
fântânii şi-l îngropară de viu, după ce îi luaseră floarea de lirolay şi o puseseră în desaga lor. 

La cea dinții geană alburie a zorilor, încredințaţi că nimeni nu fusese martor la mârşăvia 
săvârşită, se îndreptară spre satul lor de baştină. Mergeau fără grijă, ca şi cum nu i-ar fi apăsat defel 
povara vieţii răpite mezinului. 

De la un timp, băgară de seamă că pe petalele gingaşe ale floarei de leac, păzită ca ochii din cap, 
apare un fir subțire 


— Subţire, roşiatec. Începu să se strecoare teama în cugetul lor. 

Nu cumva fermecata lirolay avea şi puterea, neştiută, de a trăda fărădelegea? 

Îşi împietriră însă inimile şi, intrând în sat, fură întâmpinați cu mari strigăte de izbândă de 
întreaga omenire de prin împrejurimi. De multe zile erau socotiți morți şi se pregăteau şi daruri 
pentru îmbunarea duhurilor care s-ar fi putut să le dea târcoale, în calea lor, spre judecata marelui 
manitu. 

Bătrânul Pedro îi cuprinse în braţe şi îi strânse la pieptul lui. 

— Vai mie, că mult ați mai lipsit, dragii tatei! oftă luntraşul. Vino să te dezmierd, viteazul meu 
Delfin, şi tu, Crespin, şi tu, Magin, dragul meu fecioraş netemător... 

Dar când deschise şi pentru mezin braţele, îi rămaseră pustii. 

Cei doi frați îi înşirară povestea ticluită de ei pe drum. Cică mezinul s-ar fi prăpădit la marginea 
deşertului, cu puţin înainte de a ajunge ei acolo ca să-l salveze, după ce găsiseră floarea 
tămăduitoare. 

Unde anume, nu erau ui stare sa spună, deoarece se pornise chiar atunci o vijelie de nisip, 
înfricoşătoare, care încurcase toate urmele şi-i abătuse pe alte meleaguri. Stărui şi stărui părintele, 
cu inima cernită, dar fără să capete de la ei alt răspuns. 

Nici n-ar mai fi fost dornic să-şi ungă ochii cu licoarea dobândită la capătul atâtor nenorociri 
care costaseră viața neprihănită a mezinului, dacă nu s-ar fi gândit că era singura cale de a mai căuta 
urmele lui. Vederea 1 se întări. Când fu iarăşi limpezită, ca în vremea tinereţelor sale, Pedro se 
aşternu drumului. 

Întrebă din om în om, fără a-şi pierde nădejdea. Ceva îi şoptea că nu era cu putinţă să se fi stins 
pe veci viaţa unui fecior atât de bun şi drept. Şi nu se înşela. 

Din pletele negre ca noaptea adâncă ale lui Magin, crescuseră trestii mlădii. leşiseră la lumina 
soarelui şi se legănau în vânt. Un păstor, trecând pe-acolo, fu ispitit de trestiile acelea. Reteză câteva 
şi îşi făcu un fluier. Apoi, plimbându-şi degetele peste borte, voi să îngâne un cântec duios. Nu 
mică-i fu uimirea, când din fluier un glas de jale se auzi îngânând: 


„Nu mă căuta, părinte, dar de mine să nu uiţi! 
Frații mei să iei aminte, pentru floare m-au ucis” 


Păstorul, cu acel singur cântec în fluierul lui, colinda din loc în loc. Mulţi oameni se adunau în 
jurul său, lăcrimând la auzul acelor stihuri, ce păreau legate de taine întunecate. Într-o seară, prin 
mulțimea celor ce-l ascultau se afla şi luntraşul bătrân. Tresări numaidecât şi, la sfârşitul cântării, se 
rugă cu aprindere de păstor să-i spună de unde-şi luase fluierul cel ciudat. 

Păstorul îl duse la fântâna ce-i slujise de grabnică îngropăciune lui Magin. Părintele său scoase 
de la piept floarea de lirolay, tăinuită acolo cu gândul că-i va mai sluji, cine ştie, la ceas de 
cumpănă. Şi ce să vezi? Trupul adormit al mezinului căpătă iarăşi suflare. Se ridică înaintea tatălui 
şi îi sărută cu evlavie dreapta. 

— Îţi mulţumesc din suflet, părinte drag, fiindcă acum m-am născut a doua oară, mulțumită ţie... 
Pedro îi smulse cu greu mărturisirea faptelor. Aprins de mânie aprigă, era gata să pornească într-o 
clipită spre satul de baştină, să ceară adunarea sfatului bătrânilor şi aceştia să hotărască pedeapsa 
meritată de frații mai mari, pentru mişelia lor. 

Dar mezinul, în cuvinte pline de simţire adâncă, izbuti să domolească mânia luntraşului. ÎL 
îndemnă să se gândească la chipul în care şi ei nu precupețiseră nimica, numai să-i ajute la 
redobândirea vederii. Atâta se ruga, încât inima de tată i se muie. Mai bine cu trei feciori, regăsiți şi 
uniți, decât cu unul răsplătit şi doi osândiţi. 

Şi avu dreptate. Delfin şi Crespin, văzându-se iertați, după ce-şi împliniseră gândul păcătos, cu 
inima zdrobită jurară, de astă dată în faţa satului întreg, că-şi vor îndrepta firea. 

Buruiana rea a pizmei fu smulsă din sufletul lor. Cei trei feciori rămaseră legaţi până la adânci 
bătrâneți, şi toți călătorii, ajunşi pe malul apelor Parana, le pomeneau cu recunoştinţă numele, 


fiindcă fără luntrea lor nu ar fi putut să cunoască lumea largă. 


Măgarul şi tigrul 


poveste argentinienă 


Un măgar pe care stăpânii săi îl lăsaseră în voia soartei, după ce se folosiseră mulți ani de el, 
mergea supărat, gândindu-se, cât de trist îi era traiul. Bătrân şi bolnav, îşi amintea de vremea când 
era lânar, când, viguros şi pliu de forță, căra cele mai grele poveri, ducând pe spinarea lui puternică 
norme, baloturi cu iarbă, străbătând cărările pădurii cu uşurinţa pe care i-o dădea strălucitoarea sa 
tinereţe. 

” Cât de nedrepţi şi netrebnici "sunt oamenii!" îşi spunea... Dar am avut noroc că nu m-au 
omorât, cum fac cu animalele de care nu mai au nevoie. Cu siguranță m-a salvat hărnicia mea; la 
muncă am fost un adevărat.. Măgar. Da!... Aşa trebuie să fi fost, căci l-am auzii pe stăpân spunând: 

«Mi-e milă să-l tai, căci mi-a fost atât de folositor şi pe deasupra, a fost şi primul măgar pe care 
l-am avut... Cel mai bun lucru pe care îl pot face e să-l las în pădure, pentru ca vreun tigru să mă 
scape de această povară. Încă mai simt urmele de bici pe care mi le-a făcut, ca să mă alerge spre 
pădure!" 

Cu gândul aiurea, aproape că se împiedică de cadavrul unei pume mari. Care murise cu câteva 
clipe înainte. În acest loc îndepărtat al pădurii, victima, unui glonţ bine ţintit al vreunui vânător. Atât 
se sperie de tare măgarul nostru, încât, în ciuda bătrâneţii, cu ultimele forțe ale sărmanelor sale 
oase, o luă la goană ca vântul şi nu se opri decât într-o poiană cu păşune fragedă şi cu un râu 
tumultuos, care îi oferea apele sale limpezi pentru a-şi potoli setea după atâta alergătură. 

„Voi rămâne aici”, gândi măgarul şi, după ce bău pe săturate, se puse pe mâncat în linişte, uitând 
de puma moartă şi de oamenii care îl lăsaseră în voia soartei. 

Se vede treaba că nu putea trăi multă vreme în pace. Un tigru flămând dădu peste măgarul ce 
păştea în poiană şi, cum acest tigru era un adevărat măgar perfect — căci, după cum veţi vedea, sunt 
tigri măgari şi măgari tigri — rămase uimit în faţa unei asemenea arătări, pe care n-o mai văzuse 
niciodată şi despre care nu ştia nici măcar că există. Spionându-l din spatele unor ferigi uriaşe şi al 
unor bambuşi care înconjurau luminişul, privea spre strania lighioană, atrăgându-i atenția mai ales 
urechile sale lungi şi micul său corp negru ca tăciunele. Măgarul păştea mai departe, neştiind de 
prezenţa vecinului său periculos, care îl adulmeca. 

Tigrul, pe care îl îmboldea foamea, dar se temea de adversarul necunoscut, se hotărî să se 
apropie de măgar, să intre în vorbă cu el. Pentru a-i cunoaşte astfel armele şi puterea. Aşa şi făcu, 
prezentându-se cu un prietenesc: „Bună ziua, amice!..” 

Un fior de moarte îl străbătu pe măgar din creştet până în tălpi, când se văzu salutat de fiara cea 
mai periculoasă a pădurii. Era un măgar foarte inteligent şi ştia că viața lui atârna de un fir de păr. 
Se gândi că dacă o lua la fugă sau se arăta fricos, tigrul, văzându-l fără apărare şi înspăimântat, l-ar 
fi înhăţat într-o clipă. Drept pentru care se hotărî să se arate viteaz, înfruntându-şi soarta, deşi 
spaima îi rodea măruntaiele. 

— Bună ziua, răspunse şi continuă să pască. 

— Ce faceți, domnule...? 

— Măgar mă numesc. Pasc iarba asta fragedă, pentru că fiind cam bătrân, nu pot mesteca bine 
orice buruiană. 

Felina surâse, gândindu-se că dacă măgarul recunoaşte că e bătrân înseamnă că ar putea să-l 
înfrângă cu uşurinţă. 

— Adică vă simțiți slăbit, reluă tigrul, care se şi lingea pe bot de plăcere, la gândul că-l va mânca 
imediat, dar care voia să se asigure de neputința măgarului. 

— Nici vorbă!... răspunse măgarul ghicindu-i intenţiile. Sunt voinic şi am arme puternice. 
Foarte puternice!... Dar iarba fragedă conține multe vitamine, e mai uşor de digerat şi capăt forţe 


noi. 

Asta nu-i plăcu tigrului — după cum se vede, era un tigru laş — şi privind spre năvalnicul râu, îi 
trecu prin minte că dacă ar reuşi să-l facă pe măgar să se înece ar putea să-l mănânce liniştit, fără să- 
şi rişte pielea. 

— Ce-ai zice dacă am trece pe malul celălalt al râului?... i se adresă el măgarului. Acolo iarba e 
foarte grasă şi poți mânca pe săturate. 

Măgarul simți un nou fior, care îi zbârli tot părul. Nu ştia să înoate, dar nevrând să-şi arate 
neputința şi temându-se că tigrul îi va ghici spaima, acceptă fără prea mult entuziasm. Se apropiară 
amândoi de mal şi se aruncară în apă Tigrul, rapid ca o săgeată, trecu râul cât ai clipi. Dar măgarul, 
ajungând la mijlocul apei, se scufundă de nenumărate ori, înghițind apă din belşug, şi numai un 
noroc făcu să ajungă la celălalt mal, unde îl aştepta tigrul, dispus, de data asta, după privirile 
cumplite pe care i le arunca, să isprăvească odată cu el. Dar înainte ca acesta să spună ceva, măgarul 
sări cu gura: 

— Ce peşte delicios e în râul ăsta!... Ce bine am pescuit!... Am mâncat până n-am mai putut... 
Uită-te la burta mea!... Şi într-adevăr, burta măgarului era umflată, dar nu de peşte, ci de apa pe 
care o înghițise cu toptanuL 

— Ce? Ai pescuit?!?... exclamă uluit tigrul. 

— Bineînţeles, amice! M-am scufundat de multe ori, căci râul este plin de peşte. N-am mai văzut 
niciodată aşa ceva!... 

Tigrul, pescar vestit, care putea să piardă ore în şir pentru; a prinde un singur peşte, se minună de 
îndemânarea măgarului şi crezu că era înzestrat cu puteri supranaturale şi arme necunoscute. Se 
hotărî să cerceteze. 

— Spuneti-mi, domnule măgar, care sunt armele dumneavoastră? 

Măgarul îl privi cam cu milă şi îi răspunse: 

— Nu mă întreba despre asta!.. Armele mele sini atât de periculoase, încât nu ţi le pot arăta căci 
dacă aş face-o aş omori toate vietăţile pe o rază de cinci kilometri. Închipuie-ţi că aici, şi arătă spre 
burtă, am un tun înspăimântător. Scot un strigăt şi ies gloanţe la fel ca din puşcă, omorând pe 
oricine întâlnesc în cale. În timp ce vorbea astfel, îşi aduse aminte de puma moartă şi-i veni pe dată 
o idee salvatoare. Cum dumneata îmi eşti simpatic, continuă, îţi voi face o demonstraţie a 
puternicelor mele arme. Nu vreau să pun în funcţiune tunul, căci te-aş omori, dar voi folosi arma 
mea cu surdină. Privi în jur cu ochii săi miopi — măgarul nu vedea clar mai departe de un metru — 
ŞI, arătând în direcția în care se afla puma moartă, spuse: 

— Uite-te, dragul meu tigru, vezi la patru kilometri de aici o pumă ce se plimbă într-un luminiş? 


— Cum, puteţi vedea în spatele muntelui? întrebă tigrul, înspăimântat. Eu nu reuşesc să văd la o 
asemenea distanţă şi mai ales în pădure!... 

Măgarul îl privi cu milă şi-i spuse: 

— E clar! Eşti un biet animal, uitasem!... în schimb, eu am puteri supranaturale. Dar nu 
contează că nu vezi până acolo. Cum acea pumă nu m-a salutat de dimineaţă, o s-o omor. 

Şi spunând acestea, se prefăcu că se uită fix în direcția pumei moarte. 

— Gata, exclamă. Du-te s-o vezi dacă vrei, şi începu să pască liniştit. 

Tigrul, nu foarte convins. Şi gândindu-se să se întoarcă să-l mănânce pe măgar, dacă acesta îl 
minţise, trecu din nou râul şi în câteva minute ajunse la locul unde se afla cadavrul pumei. Numai 
ce-l văzu şi o şi rupse la fugă, ca din puşcă. 

Alerga de rupea pământul, mort de frică, când se întâlni cu tigroaica, tovarăşa sa de viață. Se opri 
gâfâind, privind în urmă cu spaimă. 

— Bună, bărbăţele! Unde te duci aşa grăbit? 

— Taci, draga mea soţie!... Fug de o arătare urecheată, numită măgar, care are nişte arme atât de 
puternice, încât a omorât o pumă de la patru kilometri depărtare. Să plecăm de aici, căci arătarea 
asta urecheată se supără şi e capabilă să ne omoare şi pe noi Tigroaica, fiind curioasă, vru să vadă 


cu orice risc pe fiinţa periculoasa ce apăruse în pădure, şi îi ceru în mii de feluri fricosului ei soț s-o 
ducă în locul unde măgarul păştea liniştit. 

— Să ştii, spuse tigrul, că am plecat fără să-mi iau rămas-bun de la el şi azi a omorât o pumă, 
tocmai pentru că nu l-a salutat. 

— Ce dacă! zise răsfăţată tigroaica. Du-mă să-l cunosc! 

— Dar tu nu alergi atât de repede ca mine, şi dacă arătarea se supără şi foloseşte tunul, te poate 
omori. 

— Asta vedem noi, spuse tigroaica şi, tăind o liană, se legă de tigru cu un laţ pe care şi-l puse de 
gât. 

— Uite, explică, dacă tu o iei la fugă, fiind legaţi, vom fugi amândoi la fel de repede. 

Încă se mai îndoia tigrul, dar alintările şi câteva lacrimi ale scumpei sale tigroaice îl convinseră 
să se învoiască, deşi era mort de spaimă. Se apropiară cu prudenţă de locul unde se afla măgarul. 
Ascunşi în spatele ferigilor, tigrul, tremurând, murmură: 

— Acolo... 

— Unde, că nu-l văd?... 

— Acolo... acolo! 

Măgarul simți apropierea felinelor şi le auzi murmurând, îşi ridică privirea şi, scoțând un răget 
puternic, lovi cu copitele în pământ. Tigrul, auzind răgetul, o rupse la fugă, spunând: 

— Fugi, draga mea, că acum scoate tunul şi ne omoară! 

Dar biata tigroaică, la primul salt al tigrului, se împiedică de un trunchi de copac căzut şi târâtă 
de fricosul ei soț, îşi sfâşie pielea şi carnea, murind în chinuri groaznice. Când tigrul se opri, obosit 
de fuga lui nebună, îşi plânse nenorocirea, convins că măgarul o omorâse pe scumpa sa soţie cu 
arma lui puternică şi necunoscută şi că el se salvase ca prin minune. La priveghi, se adunară toate 
felinele şi hotărâră să nu mai treacă niciodată prin locul în care măgarul îşi făcuse sălaş. 


Maimuţa, broasca şi vulpoiul 
poveste argentinienă 


Maimuţa cea neagră scurma ca o nebună în trunchiul putred al palmierului şi în fiece clipă 
descoperea cu un mormăit de plăcere grămezi de larve. Le devora numaidecât, în timp ce se uita în 
toate părțile, temătoare, ca nu cumva vreun semen de-al ei să râvnească la comoara de curând 
descoperită. 

Ocupată cu ospățul său, maimuța nu auzi strigătele îndepărtate: 

— Ajutor!... Ajutor!... 

Se satură şi, grăbită începu sa acopere trunchiul cu ramuri şi frunze, când i se păru că aude o 
voce care strigă după ajutor. Ciuli urechile, scărpinându-se în cap, şi privi spre locul de unde venea 
firicelul de voce şi din nou acel „ajutor, ajutor” ajunse clar până la ea. Un nou strigăt o orientă, şi 
curioasă ca orice animal din specia sa, se apropie de un copac căzut, de unde venea vocea 
necunoscută. 

Sub copac se afla o broască. Maimuţa se scarpină din nou în cap, gest pe care îl fac toate 
semnele ei când îşi adună gândurile, şi îşi dădu seama că trebuia s-o elibereze pe sărmana broască. 
Cum era o maimuţă cu sentimente nobile, se opinti din răsputeri şi ridică trunchiul, iar broasca ieşi 
de acolo deşelată ca vai de ea. Masându-şi vânătăile, broasca îi mulțumi: „Muito obrigada!...” 

Maimuţa rămase uimită, dar cum era o maimuţă care trăia în pădurile de la frontiera Argentinei 
cu Brazilia, înțelese că broasca îi spusese mulțumesc în limba portugheză. 

— După cum văd, dumneata eşti o broască străină, i spuse maimuța. 

— Da!... răspunse broasca, sunt braziliană. Dusă de apele vijelioase ale râului Uruguay, am 
ajuns în Misiones şi locuiesc într-o scorbură, foarte aproape de aici. Ieri, m-a prins furtuna şi am 
căzut prizonieră sub această pacoste de copac şi, dacă nu veneai dumneata, acum aş fi fost moartă!.. 


Maimuţa, care cunoştea portugheza, înțelese perfect prin ce necazuri trecuse sărmana broască. 

Amândouă discutară îndelung despre mii şi mii de lucruri şi între ele se născu o strânsă prietenie. 
Maimuţa o vizita foarte des pe broască în căsuţa ei, situată pe malul râului şi în care abia puteai 
intra. Primea de la broscuţă multe cadouri, căci aşa sunt şi oamenii din Brazilia, primitori şi darnici, 
de aceea nu ne mai miră că şi animalele pădurii sunt la fel. Mânca împreună cu broasca viermişori, 
gândăcei şi gâze păstrate de gazdă pentru musafirul său. Maimuţa o învăţa pe broască să vorbească 
o spaniolă corectă, deşi, câteodată, aceasta, care prindea foarte repede, obişnuia să intercaleze în 
conversaţie cuvinte străine. 

Într-o zi, în timp ce maimuța noastră îşi completa masa cu patru înghiţituri de apă proaspătă din 
râu, un vulpoi fu cât pe ce să-i curme viaţa. Dar strigătul de avertizare al broaştei o salvă. Din două 
salturi, maimuța se prinse cu agilitate de o creangă, şi de acolo îşi bătu joc de vulpoiul periculos pe 
care îl lăsă cu buzele umflate, aruncând în el cu crengi şi fructe stricate. 

Vulpoiul se dădu bătut în faţa batjocurii şi a atacului maimuţei şi plecă furios, în timp ce broasca 
sărbătorea, orăcăind de bucurie, neobişnuita victorie. 

Ah!... Se zice că viclenii au noroc, căci vulpoiul nostru întâlni o altă maimuţă, pe care o luă prin 
surprindere şi o devoră, răzbunându-se astfel pentru zeflemelele curajoasei noastre maimuțe, 

Când aceasta se întoarse la suratele ei, îşi găsi părinția şi frații plângând în hohote. Frățiorul cel 
mai mic era victima ce căzuse în ghearele vulpoiului. Maimuta se întrista foarte tare şi-şi puse pe 
cap o coroană de scaieţi, semnul de doliu la maimuțe, şi se îndreptă spre broască, să-i povestească 
nenorocirea sa, plângând în hohote. 

Aceasta încercă să-i aline durerea, spunându-i în portugheză: „Nu plânge, fetiţo, nu plânge!... 
Ca de obicei, în cazuri ca. Acestea, vorbea în limba sa maternă. Când se mai linişti, maimuța începu 
să se gândească la răzbunare şi, venindu-i o idee, îi ceru ajutor broaştei, care acceptă bucuroasă. 

Vulpoiul ieşi la vânătoare şi. Spionând din spatele unor bambuşi, crezu că o găseşte nepregătită 
pe maimuța noastră. Cum o văzu, şi sări în graba mare spre ea. Aceasta. Începu să strige ca din gură 
de şarpe şi o luă la fugă cu toată viteza, intrând în căsuţa broaştei. Văzându-şi aproape pierdută 
prada, vulpoiul îşi vâri capul în gaură şi, deschizând bine ochii săi mari — căci acolo era întuneric, 
ca în orice încăpere de sub pământ — încercă s-o vadă pe blestemata de maimuţă. 

Asta şi aştepta broasca; ea îl împroşcă iute cu un lichid otrăvitor, lăsându-l orb şi pradă unor 
dureri groaznice. 

— Vai!... Vai!... Vai!... urla vulpoiul, m-a orbit!.. În timp ce se freca la ochi şi se tăvălea de 
durere. 

— Eu am făcut asta!.. Eu am făcut asta!.. Râdea broasca, sărind în jurul lui. 

Vulpoiul, deşi orb, dorea să se răzbune, să pună laba pe cel ce îşi bătea joc de el. Dar broasca 
sărea întruna, râzând în hohote şi atrăgându-l spre malul năvalnicului râu, în care vulpoiul sfârşi 
prin a se îneca. 

Şi aşa s-a întâmplat ca o broască braziliană împrietenindu-se cu o maimuţă argentiniană să pună 
capăt fărădelegilor vulpoiului. 

Nu ne mai rămâne decât să adăugăm că broasca şi maimuța au rămas prietene toată viaţa. 

Maimuţa care a domesticit un tigru 
poveste argentinienă 


Într-un loc îndepărtat al pădurii amazoane, trăia zbenguindu-se o familie de maimuțe, cățărate 
prin copacii stufoşi şi pe lianele de care atârnau gigantici şerpi boa, ca cei mai vechi locuitori ai 
pădurii, şerpi care se încolăceau şi formau mii de arabescuri şi leagăne de diferite forme Acea 
familie era fericită, foarte fericită. Fructele de pădure le potoleau foamea din plin. Bananii le 
ofereau maimutelor gustoasele lor banane, iar râul cristalin, apa sa proaspătă. 


Dar, într-o zi, liniştea maimutelor a fost întreruptă de un periculos şi fioros animal: un tigru 
puternic, care îşi făcuse bârlog aproape de paradisul maimutelor. Teroarea se răspândi printre ele şi 
începură o viaţă plină de tristețe pierzându-şi plăcerea de a se juca şi retrăgându-se printre crengile 
mai stufoase, mâhnite şi înfricoşate. 

Între toate maimuţele de aici era un maimuţoi mai maimuţoi decât toţi maimuţoii şi o maimuţă 
foarte maimuţă, adică o adevărată frumuseţe maimuţească. 

Monin, căci aşa se numea viteazul acestei poveşti, râvnea, ca toţi ceilalți, la dragostea Monuchei, 
minunata şi fermecătoarea maimuţă. Dar Monucha era o maimuţă răsfăţată şi zadarnic o peţeau 
pentru că ea nu accepta pe niciunul dintre pretendenți. 

Tigrul, din ce în ce mai lacom, ucisese multe maimuțe. De aceea, maimuţicile curajoase hotărâră 
să înceapă războiul împotriva duşmanului lor. Căţărate în copaci, aruncau în el crengi, fructe 
stricate, nuci de cocos şi orice proiectil le cădea în mână. Asta îl înfuria pe tigru, fără să-i 
pricinuiască însă cel mai mic neajuns, dimpotrivă, vâna în continuare maimuțe şi, într-o zi, îl luă 
prin surprindere pe bunul rege Monon, pe care îl devoră într-o clipă la micul dejun. 

Această nenorocire îi descurajă şi pe cei mai viteji. Nu mai îndrăzneau să coboare şi trăiau 
înfricoşaţi, agățaţi în copacii cei mai înalți, blestemându-l pe crudul lor vecin şi rugându-se la Zâna 
Pădurii să-i scape de acesta, dar ea rămânea parcă surdă la rugăminţile lor. 

Doar Monin se gândea şi căuta un mijloc de a scăpa de tigru. ÎI urmărea când se ducea la 
vânătoare şi-i spiona cele mai neînsemnate mişcări. Astfel, descoperi că tigrul dorea să mănânce un 
tapir gras şi voinic, pe care tot încercase să-l vâneze fără să reuşească însă, căci tapirul îşi bătea joc 
de el, ghicindu-i perfidia şi luând-o la fugă atunci când îl simțea. 

Într-o zi, pe când tigrul se întorcea obosit şi prost dispus, căci dăduse greş încă o dată, încercând 
să vâneze tapirul, Monin, cățărat într-un copac, îi vorbi astfel: 

— Bună ziua, domnule tigru! 

Tigrul privi în sus şi îl văzu pe Monin legănându-se pe o liană. 

— Ce vrei de la mine? îngână indispus tigrul, supărat de vânătoarea lui nereuşită. 

— Vreau să vânezi tapirul. 

— Ce-ai zis?... 

— Că pot să te ajut să vânezi tapirul pe care îl urmăreşti de atâta vreme şi că există un singur 
mijloc ca să reuşeşti. Ştii, desigur, că tapirul ăsta e fermecat. 

— Fermecat? zise uluit tigrul. 

— Da, domnule!... E fermecat!... E fermecat!... spuse Monin, căci trebuie să ştiţi că maimuţele 
au obiceiul să repete de două, trei ori aceleaşi cuvinte, pentru a da mai multă importanță spuselor 
lor. 

— Şi de unde ştii că e fermecat? 

— Odată, un pitic făcea baie în râu şi avu un cârcel. Tapirul pe care îl urmăreşti îl salvă, 
aruncându-se în apă. Pentru a-l răsplăti, piticul i-a hărăzit să nu poată fi vânat de niciun tigru, în 
afară de unul înşeuat. L-am auzit eu!... L-am auzit eu!... L-am auzit eu!... repeta Monin care, după 
cum aţi ghicit, minţea de înghețau apele. Acum am plecat, mai spuse Monin, care făcu un salt, 
prefăcându-se că se îndepărtează. 

— Hei!... Stai!... Nu pleca! N-ai spus că m-ajuţi să-l vânez?... Aşteaptă, vino! îl chemă grăbit 
tigrul care, după cum vedem, a fost păcălit prosteşte de abilul maimuţoi. 

Monin se întoarse şi-i spuse tigrului: 

— Trebuie să plec, căci, dacă mă gândesc bine, eşti în stare să mă mănânci, cum ai făcut şi cu 
alți frați de-ai mei. 

— Nu, Jur că n-o să-ţi fac nimic, dacă mă ajuţi să vânez tapirul. 

— Juri pe Zâna Pădurii, jurământ care nu trebuie încălcat niciodată, căci legea îl pedepseşte cu 
moartea pe cel care jură strâmb? 

— Jur pe Zâna Pădurii, spuse tigrul, ridicând laba dreaptă, că te voi lăsa în viaţă dacă mă ajuţi să 
vânez tapirul! 


— Foarte bine, zise Monin, coborând dintr-o săritură lângă tigru. O să te ajut să vânezi tapirul. 
Dar pentru asta trebuie să te înşeuez. Dacă mă aştepţi, mă duc să fur o şa de la oameni. Vezi ce 
sacrificiu fac ca să te ajut? (Minciună sfruntată, căci nu există în toată pădurea animal mai şmecher 
şi mai viclean decât maimuța.) Şi spunând acestea, se cațără într-un copac şi, sărind din creangă in 
creangă, parcurse cele două leghe care îl despărțeau de locuinţa unui țăran de la poalele muntelui şi 
căruia nu întârzie să-i ia din grajd şaua, frâul, pintenii şi un harapnic. Se întoarse apoi cu prada sa la 
tigru. 

— Avem de toate acum, îi spuse, şi o să vânăm tapirul. 

Numaidecât tigrul fu înşeuat. 

— Acum, spuse Monin, trebuie să aştepţi o jumătate de oră, căci trebuie să fac nişte vrăji. Mai 
trebuie să aduc şi nişte cârpe ca să-ţi învelesc labele pentru ca tapirul să nu te simtă şi să-l poţi vina 
cu uşurinţă. Şi spunând acestea, se îndepărtă, mai mult zburând decât sărind din copac în copac, în 
direcţia unde locuia tapirul, care era prietenul său, şi căruia îi spusese că va veni călare pe un tigru 
înşeuat şi cu labele înfăşurate în cârpe, invitându-l să profite de ocazie şi să sfârşească odată cu 
duşmanul său. Stabiliră locul întâlnirii, şi Monin se întoarse în grabă cu nişte cârpe, legă cu 
îndemânare picioarele tigrului, îşi puse pintenii, sări în şa, luă hăţurile şi, arzându-i tigrului de bici 
pe spinare, strigă: 

— Să vină tapirul! 

— Au!... ţipă tigrul, de ce mă loveşti?.. 

— Face parte din vrajă — îi răspunse râzând Monin; în timp ce îi mai arse două lovituri de bici 
— şi trebuia să suporţi, dacă vrei să vânezi tapirul. 

Astfel, călare pe tigru, străbătu Monin pădurea, uluindu-şi semenii şi mai ales pe Monucha, pe 
care o salută mândru, în timp ce-l pedepsea fără milă pe tip înfigându-şi pintenii în coastele lui, 
îndemnându-l spre locul unde se afla tapirul. 

Acesta îşi ascuţea dinții de un copac, când Monin apăru călare pe tigru, acum o victimă fără 
apărare, datorită şiretlicului viclenei maimute. 

Când felina înțelese că se află în pericol, era deja prea târziu. Încercă s-o ia la fugă, dar strunit în 
hăţuri cu pintenii înfipţi bine în coaste, nu reuşi s-o facă. Tapirul, fără pic de teamă, se aruncă 
asupra tigrului și cât ai zice peşte, îl şi omori. 

Monin se întoarse mulțumit la ai săi, unde fu primit cu o ploaie de flori, iar spre încununarea 
fericirii, Monucha îşi frecă nasul de al lui, adică îl sărută, căci astfel se sărută maimuţele. 

La puţin timp după aceea, Monin fu numit rege. Chiar în ziua căsătoriei sale, şi se spune că a fost 
unul dintre regii cei mai înţelepţi ai pădurii, cunoscut sub numele de Maimuţa Călăreaţă, în 
amintirea isprăvii sale vitejeşti. 


Corbul cel rău 
poveste argentinienă 


S-a născut frumos ca un zeu al pădurii, sub ocrotirea ferigilor gigantice care, undeva în munții 
Mártires, în Misiones, formau un mic paradis al plantelor de un verde smarald. După câteva zile, era 
deja un pui de cerb zvelt, acoperit de o piele cenuşie, stropită cu alb, cu picioare lungi şi puternice. 
Se zbenguia mulțumit lângă mândra sa mamă, alergând în stânga şi în dreapta, dar întorcându-se din 
trei salturi lungi, să se pună sub protecţia acesteia, care îi lingea căpşorul, dovadă a iubirii 
nemăsurate pe care i-o purta. 

Cum îl mai admirau ceilalți pui de cerb! Ce frumos e! Ce superb! Ce minune!... Ce... 

În sfârşit, laudele au fost atât de numeroase, încât Petei, căci aşa se numea puiul de cerb, se 
împăuna ca un curcan şi, încet, încet începu să-i disprețuiască pe semenii lui. 

De multe ori, mama ii spunea: „Petei, nu trebuie să fii orgolios. Trebuie să-ți iubeşti fraţii. Dacă 
Zâna Pădurii află de purtarea ta, te poate pedepsi, şi atunci... ar fi vai de tine, Petei!” Dar Petei nu 


asculta sfaturile mamei sale şi nemăsuratului său orgoliu îi adăugă şi egoismul său. Când întâlnea 
puţină iarbă fragedă, nu numai că nu-şi chema fraţii, cum era obiceiul printre cerbi, dar, sătul fiind, 
călca în picioare tot ce rămânea, pentru ca ceilalți să nu mai mănânce nimic. Când se duceau să se 
adape, Petei mergea înainte, bea apa atât de binefăcătoare, apoi o murdărea, tăvălindu-se în ea. 

Azi aşa, mâine aşa, Petei începu să fie privit cu alți ochi de către ceilalți cerbi şi, pentru purtările 
sale urâte, mama lui îl pedepsi dându-i douăzeci de lovituri de coarne, căci aşa îşi bat cerbii copiii. 

Petei, ruşinat de pedeapsa pe care credea că o primise pe nedrept şi rănit adânc în orgoliul său, se 
hotărî să fugă. Şi, într-o noapte, în timp ce mama lui dormea, părăsi culcuşul şi, alergând ca vântul, 
ajunse la poalele muntelui Monje. În zadar îl striga cerboaica îndurerată, căindu-se, că îl pedepsise, 
fiindcă mamele sunt pe atât de bune, pe cât de răi sunt unii copii. Petei, surd la chemările ei, îşi 
văzu de drum, fără să-i pese de durerea mamei sale, care căzu bolnavă de tristeţe, 

Într-o zi, Petei întâlni un cerb care căzuse într-o capcană pusă de indieni pe o potecă. 

— Petei!... Petei!... îl strigă cerbul. Vino şi scapă-mă! Altfel, voi muri de mâna oamenilor. 
Ajută-mă, Petei, şi o să-ţi arăt un loc unde creşte cea mai fragedă iarbă din pădure. 

— Dacă îmi spui mai întâi unde e locul acela, o să te ajut, îi răspunse Petei. Cerbul îi spuse unde 
întâlnise minunea aceea de păşune, dar, după ce află, puiul se îndepărtă dintr-o săritură în căutarea 
poieniţei cu iarbă. 

— Nu mă ajuţi?... Nu mă ajuţi?... striga bietul cerb. 

— Să te ajute Zâna Pădurii, îi răspunse râzând Petei, lăsându-şi semenul în voia soartei. 

După câtva timp, întâlni un furnicar foarte bolnav, căzut sub un cocotier. 

— Petei, Petei, spune-i mamei şi fraților mei că sunt bolnav, şi ei mă vor salva. Dacă faci asta, 
Zâna Pădurii te va ajuta. 

— Ce-mi pasă mie de Zâna Pădurii, îi răspunse Petei. N-o să te ajut!... N-o să te ajut!... 

— Petei, Petei, strigă furnicarul, văzând că pleacă cel de la care ar fi putut să-i vină salvarea. 
Spune-le mamei şi fraților mei, te rog... 

— N-o să le spun!... N-o să le spun!... îi răspunse răutăcios şi-şi văzu de drum. 

În altă zi, când se adăpa în râul Itacaruare, văzu în apele vijelioase un porumbel ce dădea eu 
disperare din aripi, zbătându-se să nu se înece. 

— Petei!... Petei!... strigă porumbelul, întinde-mi o rămurică, să mă agăţ de ea... Dacă faci asta, 
Zâna Pădurii o să te ajute! 

— Ce rămurică vrei? îl întrebă râzând Petei. 

— Aia de lângă tine, îi răspunse porumbelul. 

— Prinde-o, zise Petei, aruncând rămurică mult mai departe de porumbel şi râzând, văzând 
eforturile disperate ale păsării, care nu putea să se agaţe de ea. 

— Scapă-mă. Scapă-mă... striga porumbelul din ce în ce mai stins, pe măsură ce apele îl târau 
spre râul Uruguay. 

— Să te scape Zâna Pădurii, îi spuse, mândru de isprava sa, fără să-i pese câtuşi de puţin de 
soarta porumbelului. 

În acest timp, cerboaica-mamă, plângând îndurerată, îl căuta pe Petei, prin toate colţurile pădurii. 
Licuricii, mesagerii codrului, transmiteau în fiecare noapte, prin clipiri verzi, chemarea sărmanei 
mame, dar totodată şi vestea despre faptele rele ale lui Petei, despre egoismul şi răutatea lui, încât, 
într-o zi, cerboaica muri de durere şi ruşine. 

Din nou licuricii străbătură potecile, iar noaptea duse, cu ajutorul, luminiţelor verzi, vestea 
jalnicei întâmplări. Întreaga pădure se întristă, iar oac-oac-ul broaştelor, poetele pădurii, răsuna fără 
încetare: 


— Mama lui Petei a murit, 
Oac, oac! 

Căci fiul ei a părăsit-o 
Oac, oac! 


Egoistul pui de drac, 
Oac, oac! 
Pe nimeni n-a ajutat, 
Oac, oac! 


Amenințări cumplite străbăteau noaptea. Petei asculta într-una sunetele de neînțeles pentru 
oameni a mir şi mii de glasuri ciudate, dar despre care el ştia că-i condamnau şi cereau moartea sa. 

Toate animalele alergară la Zâna Pădurii, care asculta vestea despre faptele rele ale lui Petei. E 
ştiut că Zâna Pădurii şi a Animalelor ii pedepseşte pe supuşi atunci ciad încalcă legile pădurii sau 
jurămintele făcute în numele ei sau când adunarea animalelor o cere. 

Petei a fost condamnat de această adunare, fapt pentru care Zâna Pădurii trimise doi dihori în 
căutarea vinovatului, 

Hotărârea s-a răspândit cu ajutorul licuricilor şi prin cântecul broaştelor care glăsuiau: 


— Zâna Pădurii l-a condamnat, 
Oac, oac! 

La moarte pe Petei, 

Oac, oac Dihorii îl vor vâna, 
Oac, oac! 

Pe blestematul pui de drac, 
Oac, oac! 


Ascultându-şi condamnarea, Petei se cutremură de spaimă. Ascuns într-o scorbură, mort de frică, 
aştepta să apară din clipă în clipă fioroşii dihori. Trei zile a stat ascuns, dar a patra, foamea şi setea 
îl obligară să-şi părăsească ascunzătoarea. Nici nu ieşi bine din ea, că un porumbel şi duse grabnic 
în zbor vestea altui porumbel, iar acesta, la rândul său, altuia, şi aşa mai departe, până când ajunse 
la urechile dihorilor, paznicii pădurii. Ei şi porniră in urmărirea cerbului, ştiut fiind că o dată 
descoperite urmele, nu se mai putea scăpa din ghearele lor. 

Petei începu să alerge disperat, urmat îndeaproape de dihori. Din când în când, frânt de oboseală, 
se oprea să-şi mai tragă sufletul, dar şi atunci parcă auzea tropăitul ritmic al urmăritorilor, atât îi era 
de frică, aşa că a lua din nou la fugă. 

Alergând cu toată viteza, se îndrepta spre Campo Viera şi Campo Grande şi într-o noapte, când 
se credea deja scăpat de tenacii săi urmăritori, aflându-se în Aristobulo del Valle, broaştele începură 
un cântec trist: 


— Dihorii vor veni,. 

Oac, oac! 

Eşti mort, Petei, 

Oac, oac! 

Pentru tine nu există iertare! 
Oac, oac! 

Pentru blestematul pui de drac, 
Oac, oac! 


Înnebunit de groază, începu iar să alerge, străbătând pădurea şi, dorind să-i deruteze pe cei doi 
dihori, intră în apele unui râu, lăsându-se dus la vale. Apa începu să crească din ce în ce mai mult şi, 
la un moment dat, Petei crezu că vede pe fiecare mal câte un dihor, şi chiar aşa şi era. Nu se mai 
putea întoarce, încât se lăsă dus în direcția unui zgomot înfiorător, care se auzea din ce în ce mai 
aproape. Dihorii, siguri pe ei, îi urmăreau toate mişcările de pe malurile râului. Deodată, Petei îşi 
pierdu controlul şi se simți azvârlit în gol. I se perindară prin minte cu repeziciune întâmplările cu 


cerbul prins în capcană, cu furnicarul bolnav, cu porumbelul care se îneca în râul Itacaruare şi cu 
mama sa, pe care o părăsise. Aceasta a fost ultima lui imagine, apoi nu mai ştiu nimic. 

După ce parcursese cei şaptezeci de metri ai Cascadei Fermecate, căzuse în abisul morții. A doua 
zi, localnicii găsiră corpul cerbului de nerecunoscut, strivit sub forţa căderii apelor de la mare 
înălțime. Era tot ce mai rămăsese din frumosul pui de cerb cenuşiu, pe nume Petei. Nimeni n-a aflat 
de această poveste doar cântecul broaştelor, care a răsunat în noaptea următoare, spunea: 


— Zâna Pădurii l-a condamnat, 
Oac, oac! 

Pe râul Petei, 

Oac, oac! 

A fost egoist şi a murit, 

Oac, oac! 

Blestematul pui de drac, 

Oac, oac! 


Legenda lui Choui Choui 


poveste argentinienă 


Sub bolta cerului de un albastru sidefat, pădurea îşi înalță verdele aprins al plantelor. Un soare de 
foc pătrunde printre frunze, iar razele sale strălucitoare poleiesc poienile sau se sparg în mii de 
culori pe vreun vârf de stâncă ce se iveşte din pământul roşu, aproape acoperit de mantaua frunzelor 
uscate. 

Viorile greierilor scot sunete monotone, Fluieratul păsării Yasiyatere — ornic al bunicilor care îşi 
potolesc nepoţii neastâmpăraţi, potrivind după el orele de odihnă — răsună în toate colţurile pădurii 
cu ecoul său caracteristic. Pâraiele cristaline şi proaspete murmură, mângâind sălciile şi bambuşii, 
care se adapă de pe malurile lor sau, brusc supărate, se grăbesc şi lovesc pietrele, care încearcă să le 
împiedice cursul, în timp ce bulbucii de apă îşi spun neliniştea. 

Muntele răspândeşte o suflare călduţă, iar bătrânii copaci, cu frunzele căzute, moţăie în lenea lor 
somnoroasă. 

Veveriţele zboară în salturi miraculoase din copac în copac, din liană în lană, scotocind prin 
scorburi, în căutarea delicioasei mieri de Yete'i”? sau rozând lacome nuci de cocos. Doar aceste mici 
viețuitoare, neobosite şi zburdalnice, tulbură liniştea pădurii învăluită într-un gigantic şi vaporos 
abur. 

Deodată, notele suave ale unui flaut se revarsă în sunete melodioase, gonind toropeala, care fuge 
urmărită de dulceaţa sunetelor. Trilurile a mii de păsări răspund flautului fermecat şi sosesc în 
zboruri grăbite la întâlnirea cu micul prieten indian. Pădurea, acum trezită la viață, este străbătută de 
o briza proaspătă, ce clatină copacii şi le agită frunzele într-un salut cordial adresai lui Choui, 
prietenul păsărilor. 

Choui e un mic indian care umblă gol pe cărările pădurii. Ochii lui negri, migdalați, adânci, 
străbat frunzişul ca nişte săgeți, căutându-şi prietenii, iar când îi descoperă îşi duce flautul la gură şi 
trilul său plăcut, care imită glasul păsărilor, desfată pădurea cu dulcea mângâiere a sunetelor. 

Încet, încet, în trilul flautului, sute de păsări îl urmează pe copil şi zarva mulțimii înaripate se 
împleteşte cu sunetele fermecate, întreaga pădure renăscând. Poteca se deschide într-o poiană largă, 
care îl primeşte bucuroasă pe micul indian înconjurat de prietenii săi. Aşezat pe un muşuroi de 
termite — furnici uriaşe — copilul le oferă păsărelelor, cu dărnicie, seminţele preferate. Păsările 
ciripesc bucuroase, ciugulindu-i din palmă hrana delicioasă. 


52 albină fără ac, care produce o miere foarte gustoasă 


Choui este prietenul păsărilor, vorbeşte cu ele, a învăţat de foarte mic să le înțeleagă limba şi să 
le răspundă cu ajutorul flautului. Le cunoaşte secretele şi le vizitează cuiburile, care au mii şi mii de 
forme, fiind construite în cele mai ascunse locuri ale pădurii. De multe ori s-a urcat până în cel mai 
înalt pin, să pună în cuib un pui de porumbel căzut din nebăgarea de seamă a iubiţilor săi părinți. 

Câteodată, îi urmează din umbră pe vânătorii tribului său, distrugându-le capcanele puse pentru 
a-i prinde pe micii lui prieteni. Şi nu de puţine ori a fost pedepsit aspru de cacique”. Plin de rănile 
pricinuite de loviturile de bici, legat de stâlpul unde îşi primea pedeapsa, doar păsările îi veneau în 
ajutor, aducând în cioc apa care să-i potolească setea şi balsamuri extrase din plante necunoscute, cu 
care să-şi oblojească rănile. 

Choui păstra pentru păsări grunte şi în fiecare zi le dădea porţia cuvenită. Prietenii săi îl 
răsplăteau pentru dar, ducându-l în locurile în care creşteau portocalii sălbatici sau unde albina 
Yete'i pregătea fermecata miere Chouf era pofticios, foarte pofticios! Portocalele şi mierea erau 
hrana lui preferată şi îi era uşor, ajutat de prieteni, să găsească aceste comori prețioase. Cit de fericit 
hălăduia prin pădure, unde era primit cu cea mai curată dragoste de blândele păsărele! 

Odată, Choui cânta cea mai dulce melodie în cinstea lui Tupa“. Visa cu ochii deschişi şi îl ruga 
pe zeu să-l transforme prin cântecul său în pasăre, pentru a rămâne mereu printre prieteni. Păsările 
tăceau şi-i ascultau dulcea rugăminte, care plutea legănată de minunata curgere a notelor ce urcau 
spre cer. Când frumoasa muzică înceta, corul a mii de păsări continua rugămintea micului indian. 

Deodată, o pasăre se aşeză pe umărul lui Choui şi-şi ţipă în triluri disperarea de mamă. Năpasta 
se abătuse asupra copacului în care îşi făcuse cuibul. Puişorii îi erau în pericol. Numai Choui îi 
putea salva. Acesta alergă sprinten prin pădure, cerând păsărilor să-l urmeze şi să vină degrabă în 
ajutorul cuibului aflat în pericol, atacat de cumplitele furnici. Copacul era acoperit aproape în 
întregime de ele, dar Choui se caţără, încercând să ajungă la cuib să salveze păsărelele care, 
îngrozite piuiau disperate. Furnicile se năpustiră cu miile pe Choui, care era dezbrăcat, tăindu-i 
furioase carnea, cu mandibulele lor ascuțite. Băiatul ajunse la cuib în dureri groaznice; îl luă şi-l 
aruncă la distanță cu puişorii lui, care căzură uşor pe iarba moale. După ce salvă cuibul, băiatul 
căută cu disperare să scape de crudele furnici, care tăbărâseră pe el cu lăcomie. Deodată, îi alunecă 
piciorul şi căzu fulgerător, lovindu-se de ramurile care se rupeau sub el şi rămase nemişcat la 
pământ. 

Mii de ciripituri de groază şi de plâns tulburară pădurea. Păsărelele se năpustiră asupra corpului 
neînsuflețiți al micului indian; dar degeaba încercară să-l readucă la viață stropindu-l cu apă. Choui 
închisese ochii pentru totdeauna, iar când au înţeles asta, au tăcut cufundate în durere. 

Soarele începea să coboare la orizont. Ca un imens glob de foc se destrăma dispărând după 
munţii verzi, în timp ce pădurea tăcea învăluită în umbrele înserării. 

Deodată, glasurile păsărelelor răsunară la unison, cântându-i lui Tupa, în minunate triluri, 
sublimul imn pe care îl intona cu flautul său. Choui înaintea morții sale. Păsările îndurerate îl 
implorau, pe zeu să le ajute. 

— Choui!... Choui!... Choui!... suspinau păsările. 

— Choui!... Choui!... Choiii!... repeta ecoul care alerga pe potecile şi prin poienele pădurii. 

— Choui... Choui!... Choui!... striga cu disperare mama lui, care aştepta zadarnic întoarcerea 
fiului. 

Legenda spune că indienii au găsit într-o văgăună a muntelui un morman de flori; albastre şi, 
când scotociră prin el, o păsărică albastră se înălță năvalnic spre ceruri strigând: Choui!... Choui!... 
Choui!... Sute de păsări, ciripindu-şi bucuria, o însoţiră în zborul său şi, de atunci, au ştiut că Tupa 
îl transformase pe copil într-o pasăre care trăieşte azi în pădurea Misiones şi în Paraguay, mai ales 
în portocalii sălbatici. În minunatul său cântec îşi repetă numele: Choui, Choui. 


53 şeful de trib 
54 zeul bun al tribului Guarani, trib de indieni ditt America de Sud 


Broasca 
poveste chiliană 


La poalele munţilor Anzi, într-un loc uitat de lume, trăia un pădurar care avea trei feciori. Într-o 
bună zi, la sfatul tatălui, fiii plecară în căutare de lucru. Cel mai mare se urcă pe o colină smălțuită 
de flori, iar ceilalți urmară drumuri diferite. Şi cum stătea el şi privea minunat, neștiind încotro s-o 
apuce, auzi un cântec pe care nu-l mai auzise niciodată. Vocea cântăreței îi mergea la suflet, aşa era 
de frumoasă. Pornind spre locul de unde venea melodia, se trezi în faţa unei căsuțe cu acoperiş roşu. 
Bătu la poartă. Îi deschise o bătrânică şi-l întrebă: 

— De unde vii, tinere, de pe tărâmul ăsta sau de pe celălalt? 

— De pe ăsta, măicuţă, răspunse. Am auzit o voce, nespus de frumoasă care m-a adus până aici. 
Aş putea s-o cunosc pe cea care a cântat? 

— Cum să nu, zise bătrâna. Este fata mea care vrea să se mărite şi cântă. 

— Dacă mi-o arăţi, mătuşica, mă însor cu ea. 

— Îndată. Rosita, Rosita, vino că te caută un tânăr care vrea să se însoare cu tine! 

Deodată, apăru sărind o broască şi, când ajunse în mijlocul casei, bătrâna o prezentă: 

— Ea este fata mea. 

— Ooo! Cu broasca asta să mă însor? se răţoi, supărat băiatul. 

Şi plecă spre alte meleaguri. 

Între timp, după ce umblă mult şi bine, fratele mijlociu apucă pe același drum cu fratele său mai 
mare şi ajunse în partea cea mai înaltă a dealului şi văzu căsuţa cu acoperiş roşu, înconjurată de 
copaci. Auzi şi el cântecul care îl atrăgea ca într-o vrajă. Când ajunse la căsuţă îi deschise tot 
bătrânica şi-l întrebă: 

— De unde vii, băiete, de pe tărâmul ăsta sau de pe celălalt? 

— Vin de pe tărâmul ăsta, bătrânico, şi m-a adus până aici vocea care mi-a fermecat inima. 
Vreau s-o cunosc pe fata care are un glas atât de minunat: 

— Este fiica mea, Rosita, răspunse femeia, şi cântă ca să se mărite. 

— Mătuşică, dacă vrei, eu mă însor cu fata dumitale. Trebuie s-o văd numaidecât. 

— Îndată o chem. Rosita, Rosita, vine încoace! Şi broasca veni sărind. 

Tânărul clipi nedumerit, apoi bâigui: 

— Aaa! Eu nu mă pot însura cu o broască... M-ai păcălit. 

A doua zi, ajunse în acelaşi loc cel mai mic dintre frați şi de pe deal, auzi cântecul care venea 
dintr-o căsuță de pe colina apropiată. Melodia îl călăuzi până în poarta casei, unde îi ieşi în 
întâmpinare aceeaşi bătrânică. Tânărul o întrebă numaidecât despre ființa care cânta atât de frumos. 
Femeia îi răspunse şi lui ca şi celorlalți frați: 

— Este fata mea, Rosita, şi cântă ca să se mărite. Dacă e aşa, mătuşico, cheam-o pe fata 
dumitale, pentru că eu vreau să mă însor cu ea. Bătrâna o chemă degrabă pe fiica ei. 

— Rosita, Rosita, vino încoa, pentru că un tânăr vrea să te cunoască şi să se însoare cu tine. 

Şi broasca intră. Înainte ca băiatul să spună ceva, bătrâna îi atrase atenţia: 

— Doi tineri au venit să se însoare cu ea, dar când au văzut-o s-au supărat şi au plecat. 

Cel mai mic dintre frați rămase un timp pe gânduri, apoi spuse: 

— Măicuţă, asta mi-e soarta! O să mă însor cu fata dumitale. 

Broscuţa sări în sus de bucurie şi, a doua zi, se şi căsătoriră. 

Trecuse un an de la această întâmplare. Într-o bună zi, la căsuţa cu acoperiş roşu sosiră fraţii 
băiatului să-i spună că, săptămâna viitoare, trebuiau să meargă cu toţii să-şi viziteze tatăl, împreună 
cu soțiile şi cu cei mai buni cai pe care îi aveau. 

„Cum o să apară fratele nostru cu broasca lui!?” râdeau între ei cei doi frați mai mari. 

Mezinul, în fața unei astfel de ruşini, se întrista. Broscuţa îl mângâie duios: 

— De ce eşti supărat, dragul meu? 

— Cum să nu fiu, dacă peste o săptămână trebuie să mergem la tatăl nostru cu soțiile şi cu cei 


mai buni cai! Eu cum o să merg cu tine? Fraţii mei o să râdă şi o să-şi bată joc de noi. 

Broscuţa îl linişti: 

— Nu fii trist! Eu zic să mergem, totuşi, la întâlnire. Aşa şi făcură. Când veni sorocul, plecară 
spre casa părintească. Când au ajuns, cei doi fraţi mai mari împreună cu soțiile lor, care erau foarte 
frumoase, se aflau deja acolo. Veni şi ora cinei. În timp ce mâncau, broscuţa strânse toate oasele 
într-un buzunar. Apoi urmă dansul. Tatăl se ridică şi o invită la dans pe soția fiului său mai mare 
care, la fiecare învârtitură pe care o făcea, îl călca şi de mult ce se încinsese răspândea un miros 
îngrozitor. O lăsă şi o invită pe soția fiului său mijlociu. Aceasta, ca şi prima, se împiedica mereu şi 
împrăştia un miros foarte urât. Tatăl, supărat, se duse şi la broscuţă să o poftească la dans. Pe dată 
aceasta se prefăcu în fata cea mai frumoasă şi mai elegantă de pe pământ, al cărei parfum îmbăta pe 
cei prezenți Şi, la fiecare învârtitură pe care o făcea, îi cădeau în cascadă bani de aur din buzunar. 
Pesemne oasele se prefăcuseră în aur o dată cu ruperea vrăjii. Fata era, de fapt, o prinţesă pe care o 
blestemase o bătrână vrăjitoare să se prefacă în broască până când ar fi poftit-o cineva la dans. Şi 
cum acest lucru se petrecuse tocmai acum, cei doi frați mai mari rămaseră uluiți şi, înainte de 
sfârşitul cântecului, plecară ruşinați de lecţia pe care o primiseră. 

Mezinul rămase să locuiască împreună cu tatăl său şi cu frumoasa sa soţie care continuă să le 
încânte auzul cu glasul ei fermecător. 


Adevărul şi dreptatea 


poveste chiliană 


Era odată un cavaler bogat care făcuse un jură mint să se însoare cu cea mai săracă fată din ținut. 
Întâlni multe fete, dar niciuna nu îndeplinea condiţiile cerute de cavaler. Ajunse, în sfârşit, într-un 
sătuc în care trăia o familie de bătrâni foarte săraci şi îi întrebă dacă nu aveau vreo fată de măritat. 
Bătrâna îi răspunse că nu aveau. Cavalerul, necăjit, ieşi în curte. Uitându-se din întâmplare pe o 
fereastră a căsuţei zări în odaie o fetişcană foarte frumoasă, care stătea ghemuită într-un colț, Atunci 
o rugă pe bătrânică să-i dea voie să vorbească fetei. I se răspunse că fata nu putea să iasă din casă, 
pentru că nu avea cu ce să se îmbrace. 

— Luaţi mantia mea şi acoperiți-o! spuse cavalerul. 

Zis şi făcut. Cum fata era de o frumuseţe deosebită, tânărul o ceru în căsătorie. Primind 
încuviințarea părinţilor, cavalerul o duse la castelul său. Aici observă că fata avea in păr trei fire 
verzi strălucitoare, iar pe piciorul drept o aluniţă în formă de inimioară. În ziua nunții, ginerele îi 
dădui miresei sale un mar de aur şi o puşcă. Odată cavalerul porni la drum pe alte meleaguri. La 
despărțire, îi spuse: 

— Eu o să plec pe mare. Când mă întorc, o să te anunţ trăgând o salvă de tun şi tu o să-mi 
răspunzi cu un foc de puşcă. 

O îmbrățişa şi pleca. 

După ce naviga el câtva timp, într-o zi ajunse în alt oraş, la casa unui prieten, şi-i povesti 
acestuia că se însurase cu o fată săracă, dar foarte frumoasă şi credincioasă. 

— Fac prinsoare pe un galben că nu e aşa cum spui. Te învoieşti să o punem la încercare? 

— Mă învoiesc, răspunse tânărul cavaler. Prietenul veni cu un circ tocmai în oraşul în care locuia 
fata. O invită la prima reprezentaţie, dar ea nu acceptă invitația. Necăjit, se întoarse spre casă când, 
pe drum, se întâlni cu o bătrânică. 

— Unde te duci, băiete? 

— Nici eu nu mai ştiu. Am pierdut o prinsoare pe care am făcut-o cu un prieten. Am crezut că o 
să-i cuceresc nevasta, dar nu am reuşit. 

Atunci bătrâna, care era vrăjitoare, îi spuse: 

— Eu te pot ajuta, dacă plăteşti bine. 

— Plătesc, răspunse tânărul. 


— Vino mâine lângă copacul acesta, ca să-ți spun semnele pe care le are fata şi astfel ai să-l 
convingi pe soţul ei ca, într-adevăr, ai cucerit-o. 

Când veni a doua zi, baba îi dădu cele trei fire verzi şi mărul de aur pe care le furase cu o noapte 
în urmă de la tânăra soţie şi îi spuse unde era aluniţa. După ce îi dădu punga cu arginți promisă, 
prietenul se îndreptă mulțumit spre casă. La sosirea cavalerului, îi ieşi înainte, vesel: 

— Am câştigat pariul, frățioare! Ai aici cele trei fire verzi strălucitoare, uite şi mărul pe care mi 
l-a dăruit, de dragul meu, iar cât priveşte alunita, o are pe piciorul drept. 

Cavalerul, în faţa atâtor mărturii pierdu prinsoarea. 

Când veni vremea să se întoarcă acasă, nu trase salva de tun promisă, ci merge glonț la soția sa. 
Nici nu vru s-o mai asculte, ci o duse într-o barcă şi porunci să fie înecată în mare. Fata îl încredința 
pe însoțitorul ei că era nevinovată şi acesta, în loc s-o arunce în apă, o lăsă pe o stâncă, în mijlocul 
mării, îmbrăcată bărbăteşte. Acolo o găsiră nişte pescari. Întrebând-o cum o cheamă, ea le spuse că 
se numeşte Juan şi că s-a salvat de la un naufragiu. Pescarilor li se făcu milă şi o luară în satul lor. 

Într-o bună zi, când fiica regelui trecea prin sat. Îl văzu pe Juan şi se îndrăgosti de el. Îi spuse 
unui servitor să i-l aducă, pentru că vrea să-l cunoască şi, aşa, Juan ajunse la palat. I se încredința o 
înaltă dregătorie şi prinţesa îi ceru voie tatălui ei să se mărite cu el. 

În noaptea nunţii, tânărul îi povesti prinţesei viaţa sa şi îi spuse că nu era bărbat, ci femeie. Un 
paj trăsese cu urechea şi, cum era îndrăgostit de prințesă, se duse şi îi spuse Regelui că ginerele său 
este femeie. Regele nu crezu, dar, ca să se convingă pe deplin, îi porunci lui Juan să meargă la târg 
după cumpărături. Regele gândi: „Dacă e femeie, o să cumpere fleacuri femeieşti; dacă e bărbat, o 
să cumpere altfel de lucruri”. 

Juan cumpără o puşcă şi câteva cutii de cartuşe. Văzând cele cumpătate, regele îi zise pajului: 

— M-ai mințit! E bărbat, pentru că a cumpărat lucruri ce plac bărbaţilor. 

Cum pajul nu se dădu bătut, regele îl trimise pe Juan la câmp şi ii spuse să încalece catul cel mai 
nărăvaş. 

Nimeni nu încercase nici măcar să-l înşeueze. Juan îl încalecă şi-l îmblânzi, în schimb, când 
pajul încalecă pe cal, fu azvârlit cât colo. Acum regele îl crezu şi mai puțin. 

Fata, care continua să umble îmbrăcata bărbăteşte sub numele de Juan, ceru să fie numită 
judecător în alt ţinut şi chiar aşa se şi întâmplă. Împreună cu prinţesa, care-i era prietenă, ajunseră 
pe meleagurile unde locuise înainte, cu soţul ci, cavalerul. 

Trecuse o săptămână de la venirea lor, când primi o plângere de la o bătrâna care se plângea că 
un cavaler, care se căsătorise cu fiica ei. Cu siguranță că a dat-o pieirii, pentru că fata nu mai era de 
găsit nicăieri. 

Judecătorul ceru să fie chemat soţul. Cavalerul se înfăţişă şi ascultând învinuirea ce îi era adusă, 
mărturisi: 

— Da, m-am căsătorit cu fata acestei bătrâne şi ea nu mi-a fost credincioasă. De aceea am 
poruncit să fie aruncată în mare. 

— Şi dacă soţia ta ar trăi şi ar dovedi că ţi-a fost credincioasă, ai ierta-o întrebă judecătorul. 

— Fără doar şi poate. 

— Atunci aşteaptă şi ai să vezi. 

Judecătorul intră în camera sa şi se întoarse îmbrăcat în femeie. Cavalerul rămase fermecat de 
eleganța şi frumuseţea acesteia. 

— Eu sunt soţia ta. Ara plătit scump înşelătoria pusă la cale de prietenul tău. 

Trimiseră îndată după cotoroanţa care, la judecată, fu nevoită să spună adevărul. 

Cavalerul îşi îmbrățişa soţia cu duioşie, apoi degrabă se întoarseră la palatul regelui şi îi spuseră 
cele întâmplate. Uluit de cele auzite, acesta le dădu voie să rămână în regatul său. Si aşa, cavalerul 
şi fata trăiră fericiți până la adânci bătrâneți. 


Corbul 


poveste chiliană 


Trăia odată, de mult, într-un orăşel uitat de lume, un văduv care avea un fiu. Într-o zi, bărbatul 
hotărî să se căsătorească şi luă de nevastă o femeie atât de rea, încât soarele când da cu ochii de ea, 
se ascundea după nori. De băiat nici nu vru să audă. Începu să-l persecute ba, mai mult, îl convinse 
pe bărbat că e atât de rău încât nu se mai poate trăi. Potrivi aşa fel să fie aruncat în prăpastia care da 
spre mare. Dar băiatul avu noroc. Căzu unde apa era mai adâncă şi începu să înoate spre o stâncă 
din apropiere. Când ajunse pe ea, zări în depărtare o corabie. Făcu semne disperate şi corabia, deşi 
plutea cu repeziciune, se apropie de el, îi luă, apoi porni mai departe. 

Câteva zile mai târziu, corabia se opri lângă o insulă pentru a-şi umple butoaiele cu apă de băut. 
Băiatul săli într-o barcă şi mei se până la mal unde şi rămase. Străbătu insula în lung şi-n lat şi fu 
uimit că nu era locuită de oameni. Întâlni doar o colonie de corbi, care îl înconjurară cu prietenie și- 
l conduseră la cuiburile lor. Aici băiatul trăi mulți ani fericiţi. Corbii îl învăţară limba lor, cum să 
zboare şi să pescuiască. 

Într-una din zile, când corbii ieşiră în căutare de hrană, băiatul văzu trecând prin apropiere un 
vapor. Se sui pe o stâncă, de unde făcu semne şi vaporul se apropie de mal, iar băiatul urcă hotărât 
să ajungă în orăşelul unde trăia tatăl său. În orăşelul acela trăia un rege care se afla în mare 
încurcătură. În fiecare zi veneau la el doi corbi pentru a le face dreptate dar. Cum pricina era foarte 
grea, regele nu putea lua o hotărâre. Când auzi că în orăşel a sosit un tânăr oare cunoaşte limba 
păsărilor, porunci să fie chemat pentru a se sfătui cu el. Băiatul veni la curte, iar regele îi spuse că, 
de va reuşi să facă lumina în acea pricină, îi va dărui palatul său şi pe fiica sa de soție. 

Tânărul trebuia să dea dreptate unuia dintre corbi. Corbul mamă ouase şi numaidecât după 
aceasta părăsise cuibul, plecând haihui. Corbul tată venise şi clocise ouăle. Acum se aflau în fața 
regelui susținând fiecare că el este părintele puilor. 

Băiatul îi chemă pe cei doi corbi şi le porunci să-şi aducă puii. Când sosiră şi puii, spuse 
părinţilor să zboare. După care dintre ei vor zbura puii acela va rămâne părintele lor. 

Puii de corb se luară după tată, căci el clocise ouăle şi îi îngrijise. 

Regele rămase uimit de înţelepciunea băiatului şi se ţinu de cuvânt dându-i palatul şi pe fiica sa 
de nevastă. 

În seara nunții, tânărul trimise după tatăl său. Corbii din insulă veniră la sărbătoare îmbrăcaţi în 
negru. Până atunci toţi fuseseră albi. Din seara aceea corbii sunt negri, de parcă mereu ar merge la o 
ceremonie. 


Bobiţă 


poveste chiliană 


În urmă cu mulți ani, într-un sat uitat de lume, trăia o familie de bătrâni care n-avea copii. Într-o 
noapte, pe o furtună cumplită, auziră un plânset de copil la uşa bordeiului. Deschiseră şi dădură cu 
ochii de un copilaş mic cât un bob de fasole. Bătrânii îl botezară Bobiţă, pentru că era foarte mititel. 

Când Bobiţă începu să vorbească, le spuse într-una din zile părinților săi: 

— Daţi-mi binecuvântarea, pentru că vreau să plec în lume. 

— Dar bine, fiule, spuseră bătrânii, cum o să pleci tu când eşti aşa de mic? 

— O să plec, mămico şi tăticule. Să-mi daţi ieduțul pe care îl aveți în bătătură ca să încalec pe el. 

Şi Bobiţă plecă. Merse şi morse, zile şi nopți, până ajunse în fața palatului regelui. Regele tocmai 
îşi bea ceaiul. Bobiţă intră călare pe ied. 

— lartă-mă, măria ta, că te deranjez, îi spuse el, dar ieduţul meu a dat buzna aici. 

Regele îi priviri, când îl văzu atât de mic, îi zise: 

— Nu-i nimic. Vino să bei un ceai cu mine. Slujitorii, invidioşi, îi spuseră regelui că Bobiţă se 
lăudase că poale să aducă la palat taurul sălbatic care trăia în munţi şi pe care nimeni până atunci nu 


reuşise să-l îmblânzească. 

Regele trimise să-l cheme pe Bobiţă din camera unde fusese găzduit la palat. 

— AI zis că poți să-mi aduci taurul sălbatic? 

— N-am zis eu asta, măria ta! spuse uimit Bobiță. 

— Ai spus-o şi trebuie să te ţii de cuvânt că, dacă nu, îți tai capul! 

Bobiţă se duse plângând în camera sa. În timp ce-şi jelea soarta, o voce subțirică îl strigă: 

— Hei, Bobiţă, nu fi necăjit! Spune regelui să-ți facă un ţare de fier cu două porți. Apoi o să te 
duci în munţi să cauţi taurul. Când o să te vadă, taurul o să se ia după tine. O să intri în ţare pe 
prima poartă. Taurul o să intre şi el, iar tu o să ieşi repede pe a doua poartă, care o să se închidă 
repede, în timp ce taurul va rămâne închis acolo. 

Aşa şi făcu Bobiţă şi îşi îndeplini promisiunea față de rege. Mulţumit, regele îl invită din nou la 
ceai, dar slujitorii, invidioşi, îi spuseră că Bobiţă se lăudase că poate să prindă calul cu şapte culori 
pe care îi avea Uriaşul, în munţi. 

Auzind acestea, rebele îi spuse: 

— Bobiţă, mi s-a spus că tu eşti în stare să prinzi şi să-mi aduci calul cu şapte culori. Trebuie s-o 
faci că, de nu, îţi tai capul. 

Bobiţă se întrista foarte tare şi plecă suspinând în camera lui. Şi, deodată, vocea îi vorbi din nou: 

— Ascultă-mă bine, Bobiţă! Uriaşul din munţi are un papagal ghicitor. Spune-i regelui să-ţi dea 
o sticlă de vin şi pâine. Când o să ajungi la casa Uriaşului, papagalul o să-şi vestească stăpânul, 
strigând: „Bobiţă a venit să ia calul cu şapte culori”. Atunci. Uriaşul o să iasă şi o să te amenințe cu 
paloşul. Tu o să te ascunzi sub o piatră. Uriaşul o să te caute, dar n-o să te găsească şi se va întoarce 
în casă. Atunci, tu o să ieşi din ascunzătoare şi o să te apropii cu grijă de colivie şi o să-i dai 
papagalului să mănânce pâine înmuiată în vin. Papagalul va înghiţi cu lăcomie şi, ameţit din cauza 
vinului, n-o să mai poată striga decât foarte încet: „Stăpâne, stăpâne, a venit Bobiţă să-ți fure calul 
cu şapte culori după care va adormi. Tu vei intra uşurel în grajd, vei lua calul cu şapte culori şi-l vei 
aduce înaintea regelui. Chiar aşa se şi întâmplă. 

De data aceasta slujitorii fură şi mai invidioşi pe Bobiţă şi-i spuseră regelui că acesta se lăudase 
că poate să aducă papagalul ghicitor al Uriaşului cu colivia lui cu clopoțel. 

Regele trimise iar după Bobiţă. 

— Trebuie să-mi aduci papagalul Uriaşului în colivia lui cu clopoței, pentru că altfel îţi tai capul! 

Bobiţă începu să plângă şi plecă deznădăjduit în camera sa. I se părea imposibil să aducă 
papagalul şi colivia cu clopoței. Vocea îl ajută însă din nou.. 

— Cere regelui o pâine, o sticlă cu vin şi, în plus, un cearşaf. Îmbată papagalul şi înveleşte-l ca 
colivie cu tot în cearşaf. Încalecă pe ied şi întoarce-te la palat. 

Bobiță urmă întocmai sfatul primit, dar înainte ca regele să-l felicite pentru noua lui ispravă, 
slujitorii îi spuseră că micuțul musafir se lăudase că îl va aduce la palat chiar pe Uriașul din munți. 

Regelui nu-i veni să-şi creadă urechilor, pentru că Uriaşul era duşmanul său de moarte şi 
prezenţa sa la palat ar fi însemnat înfrângerea definitivă a acestuia. 

Trimise după Bobiţă. 

— Te-ai lăudat că poţi să mi-l aduci pe Uriaş. 

— N-am spus asta, măria ta! zise îngrozit băiatul. 

— Ai spus-o şi trebuie să te ţii de cuvânt, că altfel îți tai capul! 

Bobiţă izbucni în hohote de plâns, de ţi se rupea inima de mila lui. Când ajunse în cameră, auzi 
din nou vocea salvatoare: 

— Nu te necăji, Bobiţă! Spune-i regelui să-ţi dea un ţarc de fier tot cu două uşi, dar mult mai 
înalte decât prima oară. lei țarcul şi-l duci până la poalele muntelui. Apoi urci pe munte. Când 
ajungi în vârf, Uriaşul o să te primească cu sabia scoasă, ca să te moare pentru că i-ai luat taurul, 
calul cu şapte, culori şi papagalul cu colivia cu clopoței. Atunci încaleci pe ied şi cobori muntele. 
Uriaşul, orb de furie, o să te urmărească. Când ajungi la ţarcul de fier, faci la fel ca şi cu taurul şi 
Uriaşul va rămâne închis în ţarc. 


Bobiţă făcu întocmai cum îl învățase vocea. 

Slujitorii regelui, în fața acestui nou triumf al lui Bobiţă, se dădură bătuți. 

Regele îl acoperi cu aur şi argint şi-l rugă să rămână la palat pentru totdeauna. 

— Mulţumesc pentru bunătate, dar eu, zise Bobiţă, trebuie să mă întorc la părinţii mei, care sunt 
foarte bătrâni şi săraci. 

Se despărți de rege, încalecă pe ieduţ şi porni spre casa părintească. Când ajunse, bătrânii îl 
îmbrăţişară şi îl sărutară cu dragoste. Bobiţă le dărui toţi banii pe care îi primise de la rege, pentru a 
trăi restul zilelor în belşug şi mulțumire. 

Într-o noapte furtunoasă, cu tunete şi fulgere, Bobiţă plecă pe neaşteptate, precum venise. 


Greierele 
poveste chiliană 


Era odată un om sărac pe care îl chema Greiere. Într-o zi se dădu, din nefericire, drept ghicitor şi 
începu să câştige bani. Pentru a putea scăpa de sărăcia în care trăia, fura animale, pe care le 
ascundea în diferite locuri şi apoi ghicea unde sunt cu ajutorul unui lighean cu apă şi al unei oglinzi. 
Şi făcea asta doar când ieşea soarele. Îşi chema clienţii, unul câte unul, întrebându-i: 

— Vezi unde se află cireada ta de boi? 

— Nu văd, răspundea clientul. 

— Ba eu o văd. Spunea ghicitorul; cireada ta se află în cutare loc. 

Şi după ce-i plătea, plecau să caute animalele şi le găseau chiar în locul unde spusese ghicitorul. 
Câştigă mulți bani, deveni bogat şi faima i se duse în întreaga țară. 

Când regele află că există un ghicitor atât de bun în regatul său, trimise după el căci pierduse trei 
bani de aur şi trebuia să-i ghicească unde sunt. 

Greiere se sperie; dacă nu va ghici unde se afla aurul, regele îl va omori. Întristat, îşi luă rămas- 
bun de la soție şi de la copii şi pleca. Când ajunse: în faţa regelui acesta porunci să-l închidă în 
temniță. Gândindu-se la ceea ce-l aştepta, Greiere nu închise un ochi toată noaptea. 

Hoţul, care nu era altul decât sfătuitorul regelui, se sperie, crezând că ghicitorul îl va descoperi: 
De aceea, în plină noapte se duse în temniţă la Greiere şi-i oferi trei bani de argint ca să nu-l spună. 

— Păi bine, eu am fost adus aici să ghicesc unde este aurul pierdut, nu să-l dibuiesc pe hoţ. 
Spune-mi, unde at ascuns galbenii şi sănătate. 

— Unul este îngropat la rădăcina portocalului, altul la rădăcina lămâiului, iar al treilea la 
rădăcina măslinului. 

Sfătuitorul regelui dormi restul nopţii mult mai liniştit; înainte de a se ivi zorile, regele porunci 
să-l aducă pe ghicitor şi-l întrebă: 

— Ghicitorule, unde sunt banii de aur? Ghicitorul ceru un lighean cu apă şi o oglindă şi privind 
în ea, spuse: 

— Măria ta, primul este îngropat la rădăcina portocalului, al doilea la rădăcina lămâiului, iar al 
treilea la rădăcina măslinului. 

— la săpaţi acolo, porunci regele. 

Şi slujitorii începură să caute şi în fiecare loc pomenit găsiră aurul pierdut. Când scoaseră 
ultimul ban, regele văzu în iarbă un greiere şi, fără ca nimeni şa bage de seamă. ÎI luă şi-l închise în 
palmă. Îi spuse apoi ghicitorului: 

— Până aici ai ghicit, dar vreau să-mi spui acum ce am eu în mână. Dacă ghiceşti, te voi răsplăti 
cum cuvine, iar de nu, îți voi tăia capul. 

Necăjit, ghicitorul se luă cu mâinile de cap. Cum să ghicească dacă nu era un ghicitor adevărat?! 
în mijlocul disperării exclamă: 

— Sărmane, Greiere, la ce strâmtoare te afli!!! 

Iar regele zise, deschizând palma: 

— Dar nu e la nicio strâmtoare, nu vezi că e viu şi stă foarte bine? 

Omul se sperie şi când îşi mai reveni în simţire regele îi zise: 


— Eşti cel mai mare ghicitor pe care l-am cunoscut vreodată. Te voi răsplăti cu cinci bani de 
argint. 

După ce luă argintii, plecă spre satul său şi îşi cumpără din ei altă casă şi multe animale, iar 
restul zilelor trăi fericit împreună cu familia, fără să mai facă pe ghicitorul. 


Capul de catâr 
poveste chiliană 


Era odată o femeie, sărmana, care trăia singură. Într-o zi, ducându-se în pădure după lemne, găsi 
un cap de catâr. Cum nu avea copii şi îşi dorea foarte mult unul. Luă capul, îl spălă bine, îl duse 
acasă şi îl puse pe masă. Deodată, capul de catâr vorbi: 

— Caută-mi lână de toate culorile, ca să tes. 

Femeia se sperie însă în cele din urmă ascultă de sfatul căpăţânii şi se duse să cumpere lână. 
Când i-o aduse, capul de catâr începu să ţeasă covoare şi cuverturi minunate. 

Femeia vându ţesăturile şi deveni în scurt timp foarte bogată. 

Când se duse să vândă covoare la palatul regelui, prinţesa rămase uimită de calitatea şi 
frumuseţea țesături. Niciodată nu mai văzuse o lucrătură atât de aleasă. 

— Spune-mi, măicuţă, cine a țesut atât de frumos? întrebă prinţesa. 

— Fiul meu.. 

— Va fi bărbatul meu! 

Şi faţa regelui o invită la palat pe femeie cu feciorul ei. 

În ziua următoare, femeia veni însoţită de astă dată de băiatul ei, capul de catâr, înfăşurat într-o 
basma de culoare albastră. Prinţesa se întrista foarte mult văzând că cel care ţesea atât de minunat 
nu era un băiat, ci un cap de catâr. 

— Oricum, spuse, o să mă mărit cu el. 

După ce prinţesa se duse la culcare, capul de catâr se prefăcu într-un prinț tânăr şi chipeș. 
Dimineaţa, prințul dispăru. Când prinţesa se trezi, nu mai era nici urmă de prinţ şi nici de căpăţână. 

Prinţesa rămase foarte mâhnită. 

În apropierea palatului era o lagună, unde mereu făceau baie trei corbi; dar acum apăruse unul 
nou. 

Nedumerită de acest lucru, fata regelui întrebă o bătrână doftoroaie, iar aceasta îi spuse. 

— Soţul tău este unul dintre corbii din lagună. Este fermecat de o vrăjitoare, ce 1-a prefăcut în 
corb, pentru că nu a vrut să se însoare cu ea. Tu trebuie să rupi această vrajă. 

— Şi ce trebuie să fac pentru asta? 

— Ai avut puțin noroc. Pentru că la început a fost blestemat să fie cap de catâr şi să se 
transforme în prinț doar pentru o noapte, dacă l-ar fi luat vreo fată de bărbat. Acum nu mai ai de 
înfruntat decât vraja prin care el s-a prefăcut în corb. Trebuie să te duci să te ascunzi, în pădurea de 
lângă lagună. Ai să vezi pe corb: ieşind, prefăcându-se în oameni şi mâncând. Trei o să mănânce cu 
adevărat, dar unul nu, pentru că se gândeşte la tine. Acela este soțul tău. Tu să te arăţi şi să-l 
îmbrățişezi, că atunci se va rupe vraja. Dacă o să întârzii, oamenii or să se prefacă iar în păsări. 

Prinţesa urmă sfaturile bătrânei. Se duse şi se ascunse în pădurea de lângă lagună şi aşteptă să 
apară corbii. Aceştia veniră şi se prefăcură în oameni. Trei dintre ei începură să mănânce, iar al 
patrulea nu. 

Prinţesa alergă să-l îmbrățişeze pe cel care nu mânca, dezlegându-l astfel de vrajă. Apoi, prinţul 
şi prinţesa plecară împreună la palatul regelui, unde trăiră fericiți până la sfârşitul zilelor. 


Prichindel 


poveste chiliană 


A fost odată o familie care avea un băieţel şi căruia îi pusese numele de Prichindel. Îl botezaseră 
astfel pentru că era foarte mic. Tatăl său lucra de partea cealaltă a râului, care străbătea satul în care 
locuiau. Prichindel trebui să se ducă în fiecare zi cu mâncare la tatăl său rare, de asemenea, era 
foarte mic. Ca să ajungă la el, băieţelul trebuia să străbată o bună parte din râu. Mama lui îi umplea 
o farfurie cu mâncare şi Prichindel se suia pe marginea ei şi începea să plutească, vâslind eu lingura, 
până ajungea la tatăl său. Făcuse lucrul acesta toată vara. Spre iarnă, într-una din zile, începu o 
furtună năpraznică, furtună care smulse în calea ei copacii, gardurile caselor, animalele mai mici, 
până şi pietrele drumului. Vă daţi seama ce pradă uşoară a fost farfurioara-vaporaş a lui Prichindel! 
Fu dusă cu repeziciune de valurile înfuriate şi abia-abia de se salvă „căpitanul” ei. De teamă ea 
mămica lui să nu-l certe, pentru că nu i-a dus tatălui mâncare în ziua aceea, Prichindel se ascunse 
într-o varză în grădina lor de zarzavat. Curând după această ispravă, o vacă înfometată ajunse cu 
botul la varza cu pricina şi o înfulecă din câteva înghițituri. Cinci se trezi în burta rumegătoarei, 
Prichindel începu s-o zgârie şi să țipe cât îl ţinea gura: 

— Scoate-mă de aici, văcuţo, scoate-mă de-aici! 

După atâta țipat şi zgâriat, vaca tuşi şi-l scoase pe Prichindel murdar, ciufulit şi amețit, dar viu. 
Aşa îl descoperi bunica lui, care îl spălă repede, îl pieptănă şi-l duse plocon mamei, spunându-i 
unde îl găsise. 

A doua zi, drept pedeapsă, mama lui îl trimise la bunică-sa cu o pulpă de porc. Când trecu pe 
lângă o ogradă, o haită de câini se repezi la bucata de carne şi cal ai clipi din ochi lăsară doar osul să 
strălucească în soare. Aşa ajunse el la bunica lui, care se supără foarte tare şi numaidecât porni la 
fiică-sa să-i ceară socoteală pentru batjocura adusă. Ajungând acolo, mama lui Prichindel îi spuse că 
îl trimisese pe băieţel cu o bucată de carne şi nicidecum cu un os gol şi că, deşi era foarte târziu, nici 
până acum nu se întorsese acasă. Carnea cu siguranță că 1-a luat-o cineva. 

leşiră amândouă să-l caute şi îl găsiră într-un ghiveci cu fiori plângând cu sughiţuri, de necaz că 
îi mâncaseră câinii carnea. 

Atât mama cât şi bunica îl iertară pentru ceea ce se întâmplase. 

Când veni vremea treieratului, mama lui Prichindel îl trimise la bunica lui cu o traistă de boabe, 
foarte grea, pe care abia o târa după el. Obosind. Prichindel chemă în ajutor câteva gâște, rațe şi 
găini, care ciuguleau iarbă şi gângănii pe marginea drumului. Orătăniile îl „ajutară”, dar băieţelul 
ajunse la bunica lui doar cu câteva boabe de grâu. Bunica se supără din nou şi plecă imediat la fiica 
ei. Pe drum, bunica bombănea: „Ce-o crede şi neisprăvita asta de fiică-mea!? Prima dată îmi trimite 
doar un os, fără pic de carne, şi dă vina pe copil. Pe urmă îmi trimite câteva boabe de grâu și mai 
mult ca sigur o să spună că tot Prichindel e de vină”. 

Când bunica ajunse la casa fiicei sale, această se dezvinovăţi zicând că ea îi trimisese carne şi 
grâu, dar dacă nu le primise, doar Prichindel era de vină. 

— Lasă că vine el acasă şi am să-i trag o mamă de bătaie, să-l învăţ minte! 

Prichindel, care stătea după uşă, auzind ce-l aştepta, se ascunse într-o salată. După puţin timp, 
veni o capra si mâncă salata cu Prichindel cu tot. Văzându-se închis în burta caprei, se sperie şi 
începu să strige: 

— Scoate-mă de aici, căpriţo, scoate-mă de-aici! Când auzi țipetele, capra se sperie atât de tare, 
încât începu să alerge şi în fuga ei nebună căzu într-o prăpastie şi muri. Prichindel, în ciuda 
zdruncinăturii, continua să strige. Chiar atunci trecu pe acolo un vânător. Auzind țipetele disperate 
ale băiețelului, țipete care veneau dm burta caprei, vânătorul luă un cuțit, tăie capra şi îl scoase pe 
Prichindel viu şi nevătămat. Salvat şi de data aceasta, băieţelul promise că nu se va mai ascunde 
niciodată, că va fi mai înțelept şi va asculta de sfatul părinţilor săi. 


Comoara 
poveste chiliană 


Trăia odată într-un sat o familie de bătrâni foarte săraci. Moşul era prost de da în gropi, iar baba, 
dimpotrivă; era foarte isteaţă. În fiecare dimineaţă baba trebuia să-l scoale pe moş din pat ca să-l 
trimită la pădure după lemne, pe care să le vândă apoi în sat şi cu banii luaţi să cumpere de-ale 
gurii. 

Moşul după ce că era prost şi leneş, mai era şi foarte vorbăreţ. Într-o zi, supărat, plecă la pădure 
după lemne când... găsi o ulcică plină cu bani de aur. Bucuros, luă comoara şi se întoarse cu ea 
acasă într-un suflet. 

— Uite, băbuţe, ce-am găsit eu. 

Baba făcu ochii cât cepele văzând ulcica cu bani, dar cum era foarte deşteaptă, se grăbi să-i 
spună moşului: 

— Ăsta nu e aur, moşule. 

— Ba e aur, nu vezi? 

— Nu, nu, spuse baba. Hai, moşule, du-te şi te culcă. Nu vezi că pe zi ce trece eşti tot mai tont? 

Bombănind, moşul se duse la culcare, gândindu-se mereu la auriii său. După ce adormi, baba luă 
ulcica cu bani fi o îngropa. Apoi se apucă să facă, turte dulci. A doua zi, se sculă dis-de-dimineaţă şi 
presără turtiţele prin bătătură, după care se duse şi îl trezi pe moş. 

— Scoală-te, moşule, şi vino să vezi că azi-noapte a plouat eu turte dulci! 

Moşul se scală şi ieşi în curte. Văzând turtele, se sperie foarte tare şi spuse: 

— Nu se poate! 

— De ce, tu nu vezi? 

— Asta e sfârşitul lumii sau vreo minune! 

Baba îl tinu închis toată ziua, ca să nu se ducă în sat şi să dezvăluie secretul comorii. Apoi îl 
trimise la culcare devreme. Dimineaţa îl trezi: 

— Hai, moşule, scoală-te, că azi-noapte am visat că o să faci un ou. 

— Cum, babo, o să fac im ou?! 

— Aşa cum auzi. Vino-ncoa. Aşează-te în coşul ăsta plin cu paie. 

Aşa şi făcu. Baba strecură pe furiş un ou în coş, apoi îl luă şi i-l arătă. 

— Gata, moşule, uite că ai şi făcut oul. 

— Cum aşa?! zise moşul neîncrezător. 

— Eu de unde vrei să ştiu? 

Şi moşul o crezu. A doua zi, baba îi spuse moşului: 

— Scoală-te repede că trebuie să te duci la şcoală. 

Moşul rămase uimit. 

— Cum o să mă mai duc la şcoală, babo, dacă sunt aşa bătrân? 

— Ce dacă eşti bătrân? Uite, ai aici şi un abecedar. 

Moşul plecă bombănind spre şcoală. Mergea cu abecedarul sub braţ şi, când trecu peste un podet, 
vântul îi smulse cartea şi i-o aruncă în apă. 

Moşul se întoarse acasă plângând. Când ajunse, baba îl întrebă: 

— Ce s-a întâmplat. Moşule? 

— Vântul mi-a luat abecedarul. 

— Nu-i nimic, ai să te duci altădată la şcoală. Acum trebuie să te duci după lemne. 

Moşul sări în sus de bucurie, pentru că se gândea că o să ajungă în sat şi o să povestească toată 
lumea că el găsise o ulcică cu bani. Chiar aşa se şi întâmplase. 

După-amiaza se întoarse acasă fără să-i zică nimic babei, nici că-i spusese jandarmului de 
norocul care dăduse peste el. 


Mai pe seară, sosi jandarmul să-i întrebe dacă era adevărat că moşul găsise o ulcică cu bani. Şi 
dacă era aşa, trebuia să i-o predea pe loc. 

Moşul care era cinstit, îi răspunse că era adevărat. Atunci baba îl contrazise: 

— Când a fost asta, moşule? Minte, domnule jandarm, moşul ăsta. 

— Cum, babo! Nu-ţi aminteşti când a plouat cu turtă dulce? 

— Nu vedeţi, domnule, că moşul meu e într-o ureche? 

— Ce spui, babo? Nu-ţi aduci aminte când am făcut un ou? 

Jandarmul rămase uluit. 

— Nu v-am spus, domnule jandarm, că mogul ăsta e prost de-a binelea? 

— Cum aşa, babo! Şi că am fost alaltăieri la şcoală, nici asta nu-ţi mai aminteşti? 

— Acum câţi ani a fost moşul ăsta la şcoală? se interesă jandarmul. 

— Ei, moşul meu nu a mai fost la şcoală de vreo 70 de ani. 

— Ai dreptate, babo. Soţul dumitale e prost, nu glumă. 

— Păi sigur că da, zise baba. Jandarmul încalecă şi plecă. Şi bătrânii rămaseră cu galbenii şi 
trăiră fericiți până la sfârşitul vieții, datorită istețimii babei. 


Vrăjitorul fără oase 
poveste peruviană 


Sciun era ajutorul vrăjitorului din satul de pescari de pe malul oceanului. Foarte ambițios şi cu o 
minte ageră, el învăţă pe de rost toate descântecele bătrânului pe care îl slujea, ba chiar şi pe cele ale 
vrăjitorilor din satele vecine. Curând ucenicul întrecu pe toți meşterii lui. 

Când se văzu cel mai puternic vrăjitor al ţării, Sciun începu să se ţină de blestemăţii. Setea de 
putere îl făcu să-şi piardă capul de-a binelea. Dorea nici mai mult, nici mai puţin, ca toată lumea să 
asculte de poruncile lui. Râvnea să culeagă neîntârziat roadele ştiinţei sale neîntrecute. 

Ridică ochii spre cer şi văzu că toţi oamenii se închină soarelui. 

— la să dovedesc eu acestui astru încrezut că vrăjile mele sunt mai puternice decât el şi că 
semenii mei sunt nişte proşti îngenunchind în faţa lui! Să mi se închine mie cu toții şi să-mi asculte 
poruncile: dacă nu de bune voie, atunci de nevoie! 

Soarele râse auzind aceste cuvinte smintite. Deodată simţi că puterile îi scad şi că strălucirea lui 
începe să pălească din ce în ce mai mult. Oamenii începură să se văicărească atunci când, în locul 
astrului atotputernic, zăriră o arătare gălbejită, care abia mai răspândea o părere de lumină şi 
căldură. Nori de pulbere neagră înconjurau o față îmbătrânită peste noapte. Razele lui aveau acum o 
culoare verzuie, bolnavă. 

— Eu am vrăjit soarele! Eu i-am răpit puterea! Supuneţi-vă mie! începu să strige cât îl ţinea gura 
Sciun. 

Oamenii priveau la el cu milă, ca la un nebun. 

Dar Sciun se bucurase însă prea devreme. Descântecul său nu izbuti să răpească toată vlaga 
astrului şi să-l biruie pentru totdeauna. Soarele se răzbună şi, cu ultimele sale puteri, topi oasele 
vrăjitorului. 

Sciun simţi cum i se înmoaie picioarele, apoi şira spinării, braţele şi, în cele din urmă, capul. Se 
prăbuşi la pământ, fără să se mai poată ridica, asemenea unei sperietori căreia 1 s-au smuls cele două 
bețe încrucişate, slujindu-i drept sprijin. 

Trupul lui se preschimbă într-un aluat, gata să ia orice înfăţişare. Dintr-un om în toată firea, 
vrăjitorul ajunsese o târâtoare, care stârnea doar silă şi groază. Femeile şi copiii țipau şi o rupeau la 
fugă ori de câte ori se întâlneau cu el. Adunarea tuturor bărbaţilor şi bătrânilor satului hotărî 
alungarea neîntârziată a vrăjitorului care, prin faptele şi înfăţişarea sa, ieşise din rândul oamenilor. 

— Să se târască printre şerpii deşertului sau printre stâncile sterpe ale munților. 

Aceste cuvinte ajunseră la urechile lui Sciun, care se târî afară din sat, clocotind de ură şi mânie: 


— Chiar dacă mi-am pierdut oasele, nu mi-am pierdut şi puterea. Veţi plăti scump pentru 
neghiobia voastră, muritori fricoşi şi nevolnici! Vă voi arăta că sunt mai tare decât cel la care vă 
închinaţi. Vrăjile mele mă fac atotputernic! 

— De aceea ai rămas şi fără oase! strigă batjocoritor un tucan” cocoţat pe o creangă. 

— Pune un zăvor clonțului tău uriaş, flecarule! 

— Du-te şi ia-ti în primire sceptrul pe care nici nu eşti în stare să-l ţii în mână, tu, rege al 
nisipului fierbinte şi al bolovanilor reci! 

Nu numai oamenii, ci şi păsările văzduhului îl alungau fără milă. Fiarele îl izgoneau din bârlogul 
lor, iar șerpii n-au vrut nici ei să-l găzduiască. Ura lui Sciun faţă de orice făptură vie devenea tot 
mai sălbatică. 

Flămând şi însetat, se apropie apoi de un sat, zicându-şi: „Aici oamenii nu mă cunosc. Cu 
ajutorul vrăjilor voi face din ei robii mei. E de-ajuns să înfăptuiesc câteva minuni care să le ia 
ochii!” 

Rosti un descântec şi, cât ai bate din palme, muntele dinspre miazăzi se făcu nevăzut. Apoi îşi 
lungi trupul şi înconjură satul, întocmai ca un şarpe ce se încolăceşte în jurul unui buştean năpădit 
de vlăstare. 

Înspăimântaţi de cele văzute, toţi locuitorii se adunară în mijlocul satului. Pierzând speranţa să 
scape cu fuga, trăgeau nădejdea să se mântuiască prin rugăminți. 

Deodată se auzi un glas înspăimântător: 

— Eu sunt atotputernicul Sciun! Toţi oamenii trebuie să mi se supună şi să mă slujească întocmai 
ca pe un zeu, care cere jertfe zilnice. În fiecare dimineaţă trebuie să-mi aduceţi în peştera din 
creierul munților mâncare îmbelşugată şi băuturile cele mai bune! Dacă vă veți împotrivi, va fi vai 
de voi: veți pieri de foame şi de sete! Acuma vă despresor satul, dar mâine voi veni iar, dacă mă veți 
nemulțumi. 

Apoi făptura ciudată îşi strânse trupul şi se târî spre muntele dinspre miazănoapte. Când oamenii 
se dezmeticiră, vorbele începură să se încrucişeze în văzduh: 

— Nu poate fi un zeu! Are chip de om şi se târăşte ca un şarpe!... E atât de hâd şi de fioros!... 
Dacă ne năpustim asupra lui cu armele, îl biruim uşor!... Să-l luăm prin surprindere, când 
doarme... 

Dar cine ştie care îi este faţa şi care spatele... 

Cu toate că se îndepărtase, Sciun auzea fiecare cuvânt: nu degeaba era el vrăjitor. Mormăi 
înciudat: 

— Aşa va să zică — sunt hâd şi fioros! Ba vreți să mă şi încolțiți! Ca să vă învăţ minte, o să fiți 
cu toţii la fel ca mine: oameni fără oase, robii unui stăpân târâtor! 

Sciun rosti câteva descântece încâlcite şi se opri pe o stâncă, să vadă ce se petrece în sat; părea 
un cătun şerpesc, nu unul omenesc! Colibele se măriseră parcă, iar intrările păreau neobişnuit de 
înalte pentru cei ce gemeau îngroziţi, căznindu-se să le treacă pragul. Vrăjitorul chicoti încântat de 
noua lui ispravă. Totuşi, nu era mulțumit: supușii săi se puteau răscula, răpunându-şi stăpânul 
doborât de somn. Trebuia să se înconjoare de paznici credincioşi, care să-l asculte orbeşte! 

Adună în mijlocul platoului pietros câţiva bolovani zdraveni. Îi înşirui în faţa lui şi suflă asupra 
fiecăruia, bolborosind acelaşi descântec. 

Pietroaiele începură să crească şi luară înfăţişarea unor balauri acoperiţi cu solzi strălucitor. 
Aveau şiruri de aripi împodobite cu pene pestriţe şi înzestrate cu gheare ascuţite. Vrăjitorul porunci 
balaurilor să stea de veghe zi şi noapte la intrarea peşterii lui. 

Astfel începu crâncena domnie a lui Sciun asupra întregului țărm peruvian. Preschimbaţi în 
târâtoare, oamenii trebuiau să-l hrănească pe el şi pe balaurii lui cu tucani şi fiare bine fripte, cu 
munți de mâncare şi cu poloboace pline de băuturi întăritoare. Deznădejdea, sărăcia şi foamea erau 
oaspeții zilnici ai fiecărei colibe de pescar sau de țăran. 

viu colorat 


Soarele nu putea să privească nepăsător la cele ce se desfăşurau pe pământ, sub ochii lui. În zori 
nu-l mai întâmpinau oamenii sărind în picioare şi ridicându-şi frunțile lor spre a fi încununate de 
laurii luminii. Întâlnea pretutindeni aceleaşi făpturi de aluat viu, târându-se spre câmp sau spre 
bărci, spre a aduna cu multă trudă hrana pentru ei şi pentru stăpânul lor, din ce în ce mai lacom şi 
mai năzuros. 

Într-o dimineaţă, astrul se trezi mai zdravăn şi mai vioi decât în alte daţi. Timpul trecea, puterea 
descântecului scădea şi el era hotărât să pornească împotriva lui Sciun. Avea puterea înjumătățită şi 
nu putea părăsi văzduhul pentru a-i lipsi pe oameni până şi de fărâma de lumină şi căldură ce-i mai 
rămăsese. 

Frământat de aceste gânduri, soarele ajunse deasupra muntelui în care hornurile vulcanilor 
fumegau zi şi noapte. Din ele se revărsa focul pământului, gata oricând să pârjolească tot ce întâlnea 
în cale. Aici locuia fiul său mezin, Pachacamac, stăpânul împărăției de flăcări şi lavă. Se supăra 
dintr-o nimica toată şi făcea să se cutremure munții. Dar era bun la suflet, săritor şi nu se temea de 
nimeni. Puterea lui rămăsese neciuntită de vrajă. „Numai el mă poate ajuta!” spuse soarele părăsind 
o clipă bolta şi coborând pe cel mai înalt vulcan. Din pricina norilor deşi, nici Sciun şi nici oamenii 
nu băgară de seamă lipsa lui din slava cerului. Se aplecă deasupra craterului şi-l zări pe feciorul său 
sforăind de se clătina întregul pisc. Nu se îndura să-l scoale aşa de dimineaţă, dar n-avea încotro. 

— Hei, Pachacamac! Scoală-te! 

— Hm! Cine mă caută? răspunse morocănos cel chemat, înălțându-şi din străfundul vulcanului 
fruntea uriaşă, mânjită de funingine. 

— Eu sunt, răspunse soarele. Bucuros de oaspeţi? 

— Bucuros! Ce vânt te aduce pe la mine, de mă trezeşti cu noaptea în cap? 

Astrul îl luă cu binişorul şi până la urmă îi spuse tot adevărul. Îl rugă să scape pe oameni de 
Sciun, redându-i şi lui vlaga de mai înainte. Mezinul ridică din umeri: 

— Ştii prea bine că puterea mea e mult mai mică decât a ta. Ea dispare aproape cu desăvârşire de 
îndată ce am părăsit craterul vulcanilor. 

— Cum să nu ştiu? încuviință soarele. Dar dacă vei izbândi, îţi făgăduiesc că te voi face la fel de 
puternic ca mine. Oamenii te vor cinsti ca pe un fiu demn de părintele lui! 

— Până azi nu prea ţi-ai amintit de mine... Dar spune-mi mai întâi unde zace puterea lui Sciun? 
Orice vrăjitor are un talisman în care îşi ascunde atotputernicia. Până nu i-l smulgi, nu-l poţi birui. 

— Puterea lui Sciun este închisă într-un tăciune verde, care nu se stinge decât dacă îl cobori în 
străfundul mării. El l-a găsit în muntele său natal, unde căzuse din vatra mea. Datorită lui a devenit 
vrăjitor atotputernic. Dar să ştii că e tare greu să pui mâna pe acest talisman: ziua îl ascunde în 
pieptul lui, aproape de inimă. Când doarme, îşi scoate talismanul şi îl piteşte în jăratecul vetrei. 
Tăciunele verde nu se mistuie niciodată şi rămâne în spuză până în zori. La porțile peşterii lui Sciun 
stau de veghe nişte balauri care nu ştiu ce este somnul. 

— Îţi mulţumesc pentru lămuririle tale, tată! De acum încolo mă voi descurca şi singur, încheie 
Pachacamac. 

Din nebăgare de seamă, soarele, aşezat pe marginea craterului, era cât pe ce să se prăvălească în 
lavă, de bucuros ce era. Sărută fruntea mezinului, furişându-se înapoi în cer. 

Pachacamac se întoarse îmbufnat în culcuşul său. Flăcările îl întrebară, şuierând: 

— De ce eşti posomorât, stăpâne? 

— Mă gândesc la bieţii oameni oropsiți de Sciun. 

— Ajută-i să scape de pacoste! 

— Nu-i chiar aşa uşor. Voi ştiţi prea bine că de îndată ce am părăsit pâlnia vulcanului, nu mă 
deosebesc cu nimic de orice muritor de rând. 

— Nu te mai văicări atâta! Chiar dacă îţi vei pierde o bună parte din putere şi va trebui să suferi 
ca orice pământean, Sciun nu te poate răpune. Spune mai bine că ţi-e frică! 

— Frică, mie? De o târâtoare fără oase? Vă voi arăta de îndată ce poate Pachacamac, când vrea 
să-şi ajute tatăl! 


Sări mânios din gura vulcanului şi se rostogoli de-a lungul povârnişului ca un bolovan încins, 
zvârlit din cuptorul craterului. La capătul pantei, bolovanul se preschimbă într-un flăcău voinic, cu 
o față roşiatică şi cu ochii ca doi tăciuni neastâmpărați. Pletele lui negre ca funinginea erau prinse 
într-un nod în creștetul capului. În picioare avea sandale de piele şi un şorţ de pânză îi acoperea 
coapsele. Pieptul său gol, strălucind în bătaia soarelui, părea cioplit în bazalt“. 

Pachacamac ajunse curând la malul oceanului. Se aşeză pe o stâncă. Era nerăbdător să cunoască 
mai îndeaproape oamenii, să vadă dacă merită să se sacrifice pentru ei ori ba. Curând auzi un cântec 
pescăresc de o tristeţe sfâşietoare. Întoarse capul şi zări doi băiețaşi care târau un coş plin cu peşte. 

Păreau doi şerpi împingând un bolovan. Se chinuiau sărmanii copii de-ţi era milă să te uiţi la ei! 
Când îl zăriră pe străin, se dădură înapoi, înspăimântați. 

— De ce vă temeţi de mine? Doar nu vă vreau răul! întrebă nedumerit Pachacamac. 

— Nu ne temem, răspunseră băieţii, dar n-am mai văzut de când suntem un om care umblă. Taţii 
noştri povestesc că în copilăria lor puteau şi ei să umble pe picioare, până s-a ivit Sciun cel cumplit, 
care ne-a înrobit. Se vede că ai venit de pe alte meleaguri. Ori eşti un zeu? 

— Sunt un om ca şi voi. Talazurile mi-au împins barca spre acest țărm şi mi-au sfărâmat-o de 
stâncă... 

— Poate că eşti flămând, însetat şi nedormit. Vino acasă la noi să te găzduim! 

— Vă mulțumesc! spuse străinul. Lăsaţi-mă pe mine să duc coşul, ca să ajungem mai repede. 

Pachacamac ridică pe umerii săi coşul cu peşte şi toți trei o porniră spre sat. Aici fu sărbătorit 
regeşte. Mulțimea se ţâra neliniştită, strigând: 

— Un om în carne şi oase! Un om adevărat, aşa cum am fost şi noi până la sosirea vrăjitorului 
blestemat! 

Pachacamac fu mişcat până la lacrimi de vorbele lor: merita să se lupte şi să sufere ca să le redea 
statura lor mândră de altădată! 

Străinul fu ospătat întocmai ca un prieten venit de departe. Localnicii îi zugrăviră viaţa lor 
chinuită. Pachacamac întrebă unde se află palatul lui Sciun. Gazdele i-l arătară, sfătuindu-l ca nu 
cumva să se ducă acolo, dacă îi este dragă viaţa. 

— Mă voi duce chiar în noaptea asta. Pachacamac — căci aşa mă cheamă — îşi va măsura 
puterile cu vrăjitorul care v-a răpit bucuria de a privi cerul cu fruntea sus şi cu mândria de a fi 
oameni! 

Ghiftuit de mâncare şi băutură, Sciun sforăia în peştera lui. Cu cât se apropia Pachacamac de 
platou, cu atât se zăreau mai mari şi mai fioroase siluetele balaurilor care îşi păzeau stăpânul. El se 
apropie tiptil, în speranţa că paznicii nu-l vor simţi. Dar se înşela; vrăjitorul îşi înzestrase balaurii cu 
urechi care prindeau şi fâsâitul şopârlei pe stânci. 

Când flăcăul ajunse la mijlocul platoului, se trezi înconjurat de o ceată de fiare mai cumplite 
decât păreau din depărtare. Pachacamac le înfruntă vitejeşte. Aripile lor îl orbiră, ghearele lor îi 
sfâşiară pieptul şi loviturile cozilor solzoase îl năuciră. Se prăbuşi la pământ, în nesimţire. 

Balaurii se pregăteau să-l strivească sub tălpile lor de stâncă, dar un glas îi opri: 

— Stați! Trebuie să-l arătăm stăpânului nostru! 

Era căpetenia lor, cel mai mare şi mai voinic dintre paznicii vrăjitorului. 

Fiarele se împotriviră într-un glas: 

— Ştii doar că stăpânul nea poruncit să facem praf şi pulbere pe oricine se apropie de peştera lui! 

— O ştiu prea bine! Dar nu vă daţi seama că nu avem de-a face cu un om de rând? E un vrăjmaş 
mult mai primejdios. Sciun trebuie să-l vadă cu ochii săi! 

Balaurii se supuseră. Ei nu erau înzestrați cu niciun fel de minte, deoarece fuseseră făuriți din 
pietre de rând. Căpetenia lor fusese cândva o frântură de stea, care se rotea prin văzduh şi căzuse 
din întâmplare pe podişul acela. Vrăjitorul făcuse o mare greşeală dintâia-1 viață, deoarece îşi 
făurise singur un duşman care îi dorea pieirea. Căpetenia îşi ascundea cât putea mai bine 
deşteptăciunea, dar şi ura pe care o purta stăpânului său. Aştepta clipa când se va scutura de jugul 

lui Sciun, curmând chinurile pe care le îndurau oamenii. Când 1-a văzut pe Pachacamac, a priceput 
că bătuse ceasul înfăptuirii planului său. 

Balaurii se supuseră şi-l târâră pe străin până la gura peşterii lui Sciun; Grota era luminată de un 
foc uriaş, în apropierea căruia se zărea un morman de piele şi grăsime revărsată pe blănuri scumpe. 
Vătaful îşi trezi stăpânul atingându-l cu coada lui lungă şi păroasă, 

— Ce este? Cum de îndrăzneşti să-mi tulburi somnul? strigă Sciun mânios. 

— Am pus mâna pe un străin care a încercat să se strecoare în peştera ta! 

— Şi de ce nu l-aţi omorât, nătângilor? 

— Pentru că nu este muritor de rând. L-am lăsat la intrarea în grotă, ca să-l vezi şi tu şi să ne 
spui ce să facem cu el! 

Sciun se târî bombănind până la locul unde zăcea prizonierul. Solzii balaurilor căpătaseră o 
licărire argintie în lumina lunii, iar aripile lor neclintite proiectau nişte umbre uriaşe. Când îşi 
văzură stăpânul, îl treziră pe străin, zgâlțâindu-l zdravăn. 

— Unde sunt? spuse flăcăul dezmeticindu-se. 

— În casa şi în regatul meu. Te-am recunoscut de îndată! Pot să ştiu cărui fapt îi datoresc cinstea 
de a te vedea ca oaspete nepoftit? 

— Am nimerit din întâmplare în aceste locuri străine mie! 

— Aşa să fie? Când soarele te-a născut, n-a ştiut să te înzestreze şi cu un dram de viclenie. Nu 
mă păcăleşti tu pe mine, sărmane Pachacamac! 

Vrăjitorul îi înşfacă dintr-o dată mâna şi o strânse cu tentaculele lui lipicioase până ce flăcăul 
scoase un geamăt. Apoi zise mulțumit: 

— Aşadar, puterea ta a rămas în craterul vulcanilor. Pe un nevolnic ca tine s-a găsit soarele să-l 
trimită să se măsoare cu mine? Şi-a cam greşit socotelile! Tu vei rămâne ostatecul meu, pentru că de 
ucis nu te pot ucide. Zvârliți-l în peştera cea mai adâncă şi zăvorâți-l acolo. 

Prizonierul se supuse fără să crâcnească. Orice împotrivire era acum zadarnică. Se trezi aruncat 
într-o cavernă umedă şi îngustă. Intrarea ei era astupată cu un bolovan uriaş. 

Pachacamac străbătu mânios temnita, izbind pereţii cu pumnii şi strigându-şi sieşi: 

— Eu, stăpânul vulcanilor şi al cutremurelor, să ajung ostatecul unui vrăjitor fără oase? 

În cele din urmă, el pricepu că se zbuciumă copilăreşte şi se potoli. Frânt de oboseală, adormi în 
patu-i umed şi rece, visându-se în culcuşul său cald de-acasă. 

Nu trecu mult şi se auzi chemat în şoaptă. Se trezi nedumerit şi întrebă cine îl strigă. 

— Eu sunt, căpetenia balaurilor! Dacă ai venit să-l răpui pe Sciun, te voi ajuta să scapi de aici, 
arătându-ţi ce ai de făcut, căci şi eu îl urăsc pe vrăjitor. 

Cuvintele căpeteniei îi reînviară nădejdea în izbândă. Răspunse tot în şoaptă: 

— Soarele m-a trimis aici ca să curm tirania vrăjitorului fără oase. Învaţă-mă ce am de făcut! 

Şopârla uriaşă înlătură bolovanul de la intrare şi ostatecul se strecură afară. După ce peştera fu 
din nou astupată, căpetenia spuse încet lui Pachacamac: 

— Furişează-te în peştera lui Sciun şi scoate tăciunele mare şi aruncă-te în fundul oceanului. 

Doar aşa se va stinge tăciunele blestemat şi puterea lui Sciun va lua sfârşit pentru totdeauna. În 
vremea asta eu voi căuta să-i împiedic pe frații mei să sară în ajutorul stăpânului lor. 

Pachacamac se târî până la peştera lui Sciun, ca să nu fie văzut de ceilalți paznici. Pentru o 
făptură nedeprinsă cu durerea, zgârieturile provocate de colții tăioşi ai stâncilor au însemnat un chin 
greu de îndurat. 

Dintr-o săritură, care nu stârni nici cel mai mic zgomot, Pachacamac ajunse chiar lângă foc. Dar 
se simți înşfăcat de Sciun, care poate că nici nu dormea, presimţind apropierea vrăjmaşului. 
Geamătul flăcăului fu acoperit de urlete care veneau din afara peşterii. Pachacamac prinse curaj şi 
pricepu că trebuie să termine cât mai repede cu vrăjitorul. Îşi strânse în braţe vrăjmașul, până ce 
acesta începu să gâfâie, descleştându-şi tentaculele. Atunci tânărul se opinti şi-l izbi pe Sciun cu 
toată puterea de pereții peşterii, strigându-i: 

— Ţi-a sunat ceasul! 


Apoi dintr-un salt se pomeni în mijlocul mormanului de jăratec. O dată cu puterea, stăpânul 
vulcanilor şi al cutremurelor îşi pierduse şi invulnerabilitatea. Scoase un țipăt înspăimântător 
simțind cum focul îi pârjolea tălpile şi palmele. Flăcările începură să mistuie până şi frumoasele lui 
plete negre. Tocmai când Sciun se apropia de foc, Pachacamac găsi tăciunele verde şi se năpusti 
spre ieşirea din peşteră. Strigătul lui de triumf dădu puteri noi căpeteniei, care fusese încolțit de 
ceilalți balauri, gata-gata să fie răpus. 

Zadarnic îşi striga vrăjitorul slugile, căci lupta era în toi şi nimeni nu-l auzea. Căpetenia îşi 
mătura potrivnicii, izbindu-i năprasnic cu coada şi sfârtecându-i cu dinţii. Pachacamac o rupse la 
fugă spre mare. Vrăjitorul venea rostogol în urma lui. Strângând în palmele arse tăciunele verde, 
stăpânul vulcanilor se aruncă din vârful stâncii în apele mării, tocmai în clipa când Sciun era gata 
să-l ajungă din urmă. 

Răcnetul lui Sciun făcu să se clatine munţii, trezind din somnul lor trudit pe toţi supuşii lui. Dar 
domnia vrăjitorului fără oase se terminase. Apele oceanului stinseseră tăciunele verde. Trupul lui 
Sciun, aidoma unor rufe mototolite, se rostogoli în mare şi acolo se preschimbă într-o caracatiță. 
Acum nu mai putea pricinui niciun rău oamenilor. 

Înotând spre mal, Pachacamac auzi, strigătele de bucurie ale pescarilor. Toţi îşi recăpătaseră 
înfăţişarea şi statura omenească. 

Primejdia nu era înlăturată. Prietenul lui Pachacamac fusese biruit şi era în agonie. Dar ceata 
balaurilor nu pierise o dată cu înfrângerea lui Sciun. Cu ultimele lor puteri, dihăniile se năpusteau 
asupra satelor din vale, spre a le nimici. 

Pachacamac smulse o stâncă din munte şi cu această ghioagă începu să izbească în dreapta şi-n 
stânga. Balaurii făuriți de Sciun îşi pierdură rând pe rând vlaga şi fură biruiți până la unul. 

Stăpânul vulcanilor răsuflă uşurat când părintele lui se ivi în zare. Dar bucuria victoriei fu 
întunecată de suferinţa celui fără de care Sciun ar fi rămas nebiruit. ÎI află la gura peşterii, zăcând 
într-o băltoacă de sânge, mişcându-şi neputincios coada păroasă. Pachacamac strigă atunci tatălui 
său: 

— O, soare, tu care ţi-ai recăpătat puterea mulțumită jertfei lui, arată-ţi mărinimia şi nu-l lăsa să 
piară: fă-l să slujească oamenilor şi de acum încolo! 

— Fie! răspunse astrul, coborând toată strălucirea razelor lui asupra trupului însângerat. 

Lumina orbitoare îl sili pe Pachacamac să închidă ochii. Când şi-i deschise zări un animal 
minunat, cu o blană roşcată, moale, şi cu o privire nespus de blândă. Soarele strigă: 

— Această făptură se va numi lama şi va fi prietenul nedespărțit al oamenilor pentru care s-a 
jertfit. Va trăi întotdeauna în creierul munţilor. Nici pe tine nu te vor uita muritorii. Pe aceste locuri 
se va ivi o stirpe nouă cu numele de nazca. Ea va ridica în cinstea ta un oraş care îți va purta 
numele... 


Povestea dantelei 
poveste din America Latina 


S-a întâmplat de mult, de mult, în selva Paraguayului. Căzuse o ploaie foarte puternică. Cupele 
arborilor străluceau proaspăt spălate, iar printre ierburi susurau pârâiaşe vesele. Furnicile selvei, 
care sunt nişte furnici foarte mari, cărau cu spor provizii de apă şi de hrană. Arafitas, păianjenii, 
priveau liniştiţi firele argintii pe care le ţesuseră în timpul nopţii între ramurile înflorite ale unui 
santal, pe care ploaia îl acoperise de tremurătoare bobite strălucitoare. 

Şi se spune că micuța Arañita, frumoasă, cu chipul de culoarea scorțişoarei şi cu picioruşe fine 
de catifea era pe cât de drăgălaşă, pe atât de neastâmpărată. Şi pe când se zbânţuia pe crengile 
santalului, între minusculele floricele albe ale acestuia, alunecă şi căzu, căzu fără să se mai poată 
agăța de nimic. 


Când se dezmetici se trezi într-o mlaştină urâtă, neagră şi adâncă, pe care Arañita şi-o închipui 
cât un ocean. Nu se mai vedeau nici cerul, nici arborii, iar vântul sufla fără încetare, mişcând-o de 
colo-colo, fără să poată ajunge să se prindă de ceva. 

Biata Arañita plângea cu lacrimi amare, lacrimi ce curgeau în apa urâtă a mlaştinei. Când îşi 
pierduse orice speranță, simţi cum cineva o ridică uşor din apele tulburi ale smârcului şi o aşează 
între floricelele albe ale santalului. 

— Îţi mulţumesc, Guazu, se auzi vocea suavă a Aranitei. 

— Guazu... Guazuu... Cine mă strigă pe nume? întreba curios tânărul indian care o salvase. 

— Sunt cu Arafita. 

— Dar de când păianjenii grăiesc? 

— Toate vietățile pământului grăiesc, numai că voi, oamenii, nu vă străduiţi să le înţelegeți. Eu 
îți datorez viaţa, Guazu. Spune-mi cu ce-ţi pot fi de folos? 

— Nu ai cu ce! Nu ai cu ce! răspunse surâzând indianul, care nu putea crede că există vreo 
legătură între el, un tânăr puternic şi mândru, şi un biet păianjen salvat de la înec. 

Dar timpul trecea şi tânărul Guazu se făcuse un flăcău chipeş. Multe fele ar fi vrut să-l aibă de 
bărbat, dar el o iubea doar pe frumoasa Picazu. 

Aceasta era fiica unei vestite căpetenii de trib; tatăl fetei era viteaz şi crud; de el se temeau chiar 
şi fiarele selvei. Căpetenia indiană dorea pentru fiica sa un soţ care să-i aducă în dar un lucru atât de 
deosebit, încât el să nu-l fi văzut niciodată. 

Bietul Guazu se gândea, se gândea mereu ce i-ar putea dărui fetei. Şi cum era atât de preocupat şi 
de trist se rezemă, într-una din zile, de trunchiul unui santal înflorit. Deodată se auzi strigat de o 
voce care venea de undeva dintre ramurile santalului. 

— Hola, Guazu! 

— Cine mă strigă? 

— Sunt eu, Araâita. 

— Unde eşti? Nu te văd nicăieri. 

— Sunt aici între florile albe de santal. Te-am văzut împovărat de griji. Cum pot să te ajut, 
Guazu? Vreau să te răsplătesc pentru că mi-ai salvat cândva viața. 

— Nimeni nu mă poate ajuta. O iubesc pe frumoasa Picazu şi tatăl ei nu vrea s-o dea de soție 
decât celui care-i va aduce în dar un lucru cu totul deosebit, pe care el să nu-l fi văzut niciodată. 
Vezi, deci, Araâita, că nu-mi poţi fi de folos cu nimic. 

— Oferă-i un colier de aur. 

— Ştie el bine cum arată aurul. 

— Atunci unul din colți de puma! 

— A vânat de multe ori acest animal. 

— Atunci lasă-mă să mă gândesc. Şi Arañita se ascunse printre florile santalului. 

A doua zi, când Guazu se plimba prin hățişurile selvei privind gânditor zborul fluturilor şi 
ascultând cântecul păsărelelor, îl îmboldi curiozitatea şi se duse la arborele cunoscut. 

Acolo, printre crengile santalului, ţesută parcă din raze de soare, de argint şi de aur strălucea cea 
mai minunată dantelă pe care o minte omenească şi-ar fi putut-o imagina. 

— lată, Guazu, ce am ţesut pentru tine, zise Arañita. Du-te şi du-i-o tinerei Picazu. Tatăl ei nu a 
văzut nicăieri aşa ceva. 

Guazu mulțumi cum se cuvine harnicei Araâita şi cu mâinile tremurânde luă minunata dantelă şi 
plecă să i-o arate temutei căpetenii de trib. 

Acesta, uluit de frumuseţea şi fineţea țesăturii, consimţi, în sfârşit, la căsătoria tinerilor. 

Legenda spune că de atunci Picazu a învăţat de la Arañita meşteşugul lucrării dantelei, meşteşug 
pe care la rândul ei l-a transmis fiilor şi nepoților ei, încât minunata artă să dureze de-a lungul 
generațiilor. 


De ce broscoii au pete pe spinare 
poveste din America Latina 


Cu mult, mult timp în urmă, păsările s-au hotărât să se adune în înaltul cerului şi să dea o mare, 
mare petrecere. 

Vestea aceasta a purtat-o Libelula pe aripile ei smălțuite spre pampasul cel nesfârşit, spre inima 
umbroasei selve, spre culmile înalte şi spre piscurile înzăpezite ale Anzilor. 

Toate păsările s-au împodobit cu cele mai strălucitoare pene pentru marea sărbătoare: don 
Bienteveo etala un pieptar frumos abia adus de la magazin, doamna Bufniță, serioasă şi severă ca de 
obicei era îmbrăcată foarte cuviincios în gri perlat; Ciocârlia avea văluri străvezii, iar Acvila şi 
Condorul, cele mai mândre dintre păsări, purtau gulere albe bine apretate. 

Dar în mijlocul unei atât de mari veselii exista o inimă tristă, a Broscoiului. Nu se putea el 
obişnui cu ideea că nu va participa la această sărbătoare. Ce tristă soartă avea! Şi începu să se 
gândească, şi să se gândească în toate chipurile cum să facă să poată merge şi el. Pe neaşteptate îi 
veni în ajutor următorul dialog: 

— Ce zici, frate, de petrecerea de azi? 

— Ce să zic? Va fi minunată! 

— Am auzit că va fi şi muzică. 

— Da. Da. Vine Condorul cu chitara lui. 

— Aşa se pare. Şi se mai zice că... 

Dar Broscoiul n-a stat mai mult să asculte. Ceea ce auzise îi era de ajuns: cuvântul chitară avea 
pentru el un efect magic. Fără să mai stea pe gânduri, se porni în căutarea casei Condorului. Dar 
asta nu era chiar atât de simplu, pentru că, după cum ştiţi, Condorul trăieşte sus, în vârf de munte şi 
până acolo era cale grea şi lungă pentru micul broscoi. 

Top... top... top... lăpăia pe pietrele strălucitoare ale stâncilor şi, mai mult mort decât viu, 
ajunse, în sfârşit, la casa Condorului. Din fericire, acesta nu plecase, pentru că mai avea de făcut 
nodul la cravată, care-i cam dăduse de lucru. Chitara aştepta afară, la intrare. 

Broscoiul nici nu-şi dori mai mult şi dintr-un salt se băgă în pântecul chitarei. 

Când ieşi Condorul, cu pasul lui măsurat şi solemn, şi-şi luă chitara sub aripă simţi că era ceva 
mai grea ca de obicei, dar cum se afla în întârziere nu dădu importanţă acestui lucru, luându-și 
zborul. 

Din interiorul chitarei Broscoiul se gândea cât de frumoasă va fi la petrecere: păsări în veşminte 
strălucitoare, lumini, muzică, dans, mâncăruri alese, băuturi fine şi câtă, câtă veselie. 

Dar Condorul, imediat, cum ajunse fu întâmpinat de Mietenii lui şi dus în locul unde băutura 
curgea gârlă. Bine dispus, luă un pahar, două, trei până se întrecu cu gluma şi amețit de tot a uitat de 
chitară şi de celelalte. 

Când veni vremea să plece îşi înhaţă şi el chitara şi porni înapoi spre casă, într-un zbor clătinat, 
obosit şi şovăielnic, gata-gata să adoarmă în înaltul cerului. Iar chitara se bălăbănea încolo şi 
încoace, încât bietul Broscoi ameţi de lovituri mai tare decât Condorul de băutură. 

Cum mişca el aşa agale din aripi şerpuind pe deasupra stâncilor colțuroase, simți chitara atât de 
grea şi de incomodă, încât fără să şovăie îi dădu drumul. Aceasta începu să coboare vertiginos din 
înaltul cerului spre abisurile prăpăstiilor învârtindu-se ca un titirez. 

Bietul Broscoi se simţi pierdut, dar nu apucă bine să se gândească la soarta sa că, temniţa 
zburătoare, în care se închisese de bunăvoie, se izbi de stânci şi se prăbuşi sfărâmându-se. 

Nimeni n-ar fi putut crede şi nu şi-ar fi putut închipui că dintre aşchiile şi dintre corzile rupte ale 
chitarei putea să iasă şchiopătând şi plin de răni, încă viu, Broscoiul nostru. 

Dureri cumplite îl săgetau în tot trupul, peste tot avea numai răni, iar ochii se căscaseră mari de 
spaima prin care trecuse. 

Şi se spune ca de atunci toate broaştele au rămas cu pete mari pe spinare, urme ale rănilor 
primite în cădere, şi cu ochii bulbucaţi de atâta spaimă. 


Furnicuţa juanita 
poveste din America Latina 


Cu mulţi ani în urma furnicuţa Juanita îşi construise o căsuţă la rădăcina unui arbore stufos. Îi 
plăcea să trăiască acolo ferită de celelalte vietăți ale pădurii şi chiar de suratele ei, furnicile. 

Într-o dimineaţă, pe când era în căutare de provizii pentru camarile sale, găsi o cireaşă mare şi 
frumoasă, coaptă şi dulce ca nectarul. 

„Cu cireaşă asta minunată, îşi zise, nu va mai trebui să caut de mâncare mult timp. O voi duce 
acasă şi o voi mânca numai eu singură.” 

Începu să învârtească cireaşă când pe o parte, când pe alta, să o ia când de jos, când de sus, până 
se hotărî să o apuce de codita. 

— Ce grea e! exclamă; dar n-am să cer nimănui să mă ajute să nu trebuiască s-o împart. 

Aştepta astfel mult timp. Îşi mişcă picioruşele, îşi agită lăbuţele, o împinse cu căpuşorul, dar 
cireaşă nici gând nu avea să se urnească. 

— Dacă nu reuşesc să car cireaşă asta nu mă mai numesc Juanita! 

Veni miezul zilei; soarele ardea roşu ca focul. O ciocănitoare care zbura tocmai pe acolo auzind 
bombăneala obosită a Juanitei o întrebă: 

— Ai nevoie de ajutor, furnicuţa Juanita? îi spuse ciocănitoarea cocoţată pe ramura cireşului. 

— Ha! Ha! râse Juanita. Eu nu am nevoie să mă ajute o cioară! 

— Eu nu sunt cioară, exclamă ciocănitoarea. Am vrut doar să te ajut cu ciocul meu lung să 
împingi cireaşă. 

— Nu am nevoie de niciun cioc lung, zise furnică. Cireaşă asta am s-o car singură şi singură am 
s-o mănânc! 

— Foarte bine. Eu am vrut doar să te ajut, zise ciocănitoarea luându-şi zborul. 

Se făcuse aproape noapte când răţoiul Torcuato, în drum spre casă, văzând cum se chinuia 
Juanita să urnească cireaşă îi spuse şi el: 

— Vrei să te ajut, furnicuţa Juanita? Cu ciocul meu lat pot să-ți împing cireaşă până aproape de 
muşuroi. 

— Eu nu am nevoie de niciun cioc lung nici de un cioc lat! Nici de rațe pararațe. Eu nu am 
nevoie decât de mine. 

— Cum doreşti, zise rata, îndreptându-se spre rău. 

Tocmai atunci trecu pe acolo şi elefantul Eleganta care cu vocea lui groasă îi spuse: 

— Vrei să te ajut, furnicuța Juanita? Imediat cu trompa mea puternică îți pot duce cireaşă direct 
în hambarul tău. 

— Nu am nevoie de niciun cioc lung, de niciun cioc lat, nici de rațe pararaţe, nici de trompe 
puternice. Cireaşă asta frumoasă am s-o mănânc singură. 

— Cum doreşti. Eu vroiam doar să-ţi fiu de folos, zise elefantul Elegante şi plecă agitându-şi 
trompa. 

Sosi şi noaptea: luna galbenă şi mare strălucea pe cer. Toată suflarea pădurii adormise, numai 
furnicuţa Juanita rămăsese tot acolo trează. Tocmai când s-o cuprindă somnul îi veni ideea să 
lovească cireaşă cu piciorul, ca pe o minge, poate astfel o va putea urni din loc. 

Zis şi făcut. Îşi luă avânt ca un fotbalist, ridică piciorul şi izbi cu putere. Cireaşă zbură cât colo, 
făcu câteva piruete în aer şi-i căzu apoi în spatele furnicuței. 

— Ah acum ştiu c-am păţit-o! ţipă ea de sub cireaşă. N-am să mai pot ieşi singură de aici. Toate 
animalele din pădure dorm şi nimeni nu mă poate ajuta. 

La nimic nu folosea efortul ei de a se smulge de dedesubt; toată noaptea şi-o petrecu plângând. 

— Ah! dacă ar veni ciocănitoarea să mă ajute! Ah, dacă rața mi-ar auzi plânsul! Ah, dacă 
elefantul Elegante ar trece pe aici! 


Imediat cum se iviră zorile se auzi ticăitul vesel al ciocănitoare. 

— Bună dimineaţa prietenă ciocănitoare, zise Juanita de sub cireaşă. 

— Bună dimineaţa furnicuţa Juanita! Dar unde eşti? şi ciocănitoarea începu s-o caute prin iarbă. 

— Sunt aici, sub cireaşă! se auzi o voce înnăbuşita. I-am dat cu piciorul ca s-o mişc din loc şi a 
căzut peste mine. Dacă tu nu mă ajuţi nu voi mai ieşi niciodată de aici. 

— Ha! Ha! Ha! râse ciocănitoarea. Ieri mi-ai spus că sunt cioară, că nu ai nevoie de niciun 
ajutor, şi că n-ai să mănânci decât tu singură cireaşă. 

— Da, da... Însă am învăţat că nu e bine să rămâi singur şi să fii egoist... Uite ce mi s-a 
întâmplat. 

— Asta pentru că ai fost lacomă şi rea. Fructele pădurii trebuie să le împărțim între noi toate, nu 
sunt numai ale tale. 

— Da, acum ştiu. Dar ajută-mă să ies de aici şi după aceea invita dacă vrei, toate păsările pădurii 
la ospăț. 

Şi furnicuţa Juanita după ce învață aceasta aspră lecție, se ținu de cuvânt, şi de atunci, tot ce avea 
împărțea şi cu ceilalți. 


Prietenul fățarnic 
poveste din America Latina 


Pe vremuri, broasca ţestoasă avea copite ca multe alte animale ale pădurii. Tocmai se oprise la 
marginea unui luminiş să-şi curețe de mâl splendoarea de copite, când a apărut ca din pământ 
căprioara. 

— Unde te pregăteşti să pleci? întrebă fățarnic căprioara, deşi prea bine o ştia. 

— La ospăţul tapirului, răspunse voioasă broasca, lustruindu-şi copitele cu un smoc de iarbă 
mătăsoasă. 

— Bună treabă! aprobă linguşitor căprioara. Arăţi grozav. Dar cele mai frumoase îți sunt 
sandalele! Ce minunăţie! 

Pe atunci căprioara avea încă gheare. 

Trăgându-se mai aproape, fățarnicul prieten al broaştei țestoase a mai adăugat: 

— Aşa frumuseţe de încălțăminte n-am văzut în întreaga pădure! 

— Îţi plac? întrebă naivă broasca şi îşi roti neîncrezătoare copitele în lumina soarelui. 

— Vreau să le încerc! zise căprioara, făcând încă un pas spre broască. Spune, prietene, n-ai vrea 
să mi le împrumuţi, să fac măcar doi paşi cu ele?... Bănuiesc că nici nu le simți, de uşoare ce sunt! 
împrumută-mi-le! 

— Hai, fie! Dă-te mai aproape! se învoi broasca țestoasă şi-i întinse pe rând copitele, luând în 
schimb ghearele căprioarei. 

Văzând căprioara cât de bine îi vin copitele, a luat-o la goană pe unde a văzut cu ochii. 

Degeaba a țipat, degeaba a plâns sărmana broască ţestoasă! N-a mai ajuns la ospăţul tapirului, 
nici în seara aceea, nici mai târziu. Se spune că, încrezătoare cum este, broasca țestoasă aşteaptă şi 
astăzi reîntoarcerea prietenului fățarnic. 


Jaguarul şi ploaia 
poveste sud-americană 


Într-o noapte, în colibă s-a făcut atâta fum încât nu se mai putea respira. Cei dinăuntru, 
desprinzându-şi hamacurile din grinzi şi căpriori, le-au întins în faţa colibei, gândind să doarmă sub 
cerul liber. Departe de ei trăia un jaguar, care avea o părere grozavă despre forța şi îndemânarea lui. 
Animalul, colindând prin pădure, a dat peste ploaie. Aceasta l-a întrebat: 


— Ce faci, cumetre? Cu ce treabă? 

— Vreau să-i sperii pe oameni, să-i reîntorc în colibă, a răspuns înțepat jaguarul. 

— Hei, hei, cumetre! Tu nu ştii că oamenilor nu le pasă de tine? Lor nu le este frică de jaguar! 

Jaguarul nu s-a dat însă bătut: 

— Ba le este! Vrei să-ți dovedesc? Mă apropii şi am să cânt. Ca să te convingi, apropie-te şi 
ascultă! 

Ploaia s-a strecurat nevăzută printre locuitorii colibei, să-i audă ce vor zice. 

Jaguarul şi-a dat drumul la voce: 

— Ho! Ho-ho-ho-hauu! 

— Auzi-l!? Ce tolbă de vânătoare mi-aş face din blana lui! 

— Hooo! Ho-ho-houuuuu! 

Ploaia s-a dat mai aproape şi-a ciulit urechea. Oamenii nici n-au clintit. Unul a aruncat un butuc 
pe foc şi-a zis: 

— Mâine îl vom săgeta! I s-a făcut lehamite de viaţă! 

Ploaia s-a reîntors să-l caute pe jaguar. L-a găsit puţin mai încolo. 

— Opreşte-te! Ajunge! 

— Spune-mi! Ce-au spus oamenii? 

— Nimic. N-am auzit niciun cuvânt! a minţit ploaia. 

— Nu cred! Prea le este teamă de mine! s-a umflat în pene jaguarul. 

— Nici vorbă de frică, dacă vrei să afli adevărul, i-a întors vorba ploaia. Ştii ce-au spus? De vrei 
să afli neapărat: „... Ce geantă de vânătoare mi-aş face din pielea lui!” Au şi hotărât să te săgeteze 
mâine. Deci, nu le este teamă de tine. În schimb de mine le este de-a dreptul groază! 

Jaguarul a privit neîncrezător la ploaie. Apoi a zis: 

— Fugi de-aici! Nici vorbă de-aşa ceva! 

— Nu crezi? Ei, bine! Uite, mă înarmez cu cele de trebuinţă, a răspuns ploaia şi a mai adăugat: 
Acum, cumetre, du-te printre oameni şi ascultă-le cuvântul! 

Animalul s-a târât până la marginea luminişului şi s-a ascuns cât a putut mai bine. Imediat, cerul 
s-a întunecat. Apoi, a pornit un vânt puternic. Oamenii au strigat: 

— Se apropie furtuna! Strângeți repede hamacurile! 

Cerul devenise ameninţător şi curând a început să toarne cu găleata. Locuitorii colibei şi-au luat 
aşternuturile în grabă şi s-au refugiat în colibă. Picăturile de apă l-au atins şi pe jaguar. 

— Vezi, cumetre? i-a zis ploaia. De mine le este cu adevărat frică oamenilor, nu de tine! 

De atunci treburile au rămas neschimbate. De ploaie ne speriem, de jaguar ba. 


Legenda unui cerb alb 
poveste sud-americană 


Se povesteşte că în vremurile de demult, se ivise printre locuitorii unui trib de indieni o boală 
nemiloasă. Multe vieţi secerase această molimă. Foarte puţini dintre cei cuprinşi de boală au scăpat 
cu viaţă. Zile în şir, în colibele oamenilor se auzeau vaiete şi plânsete îndurerate la căpătâiul celor 
morți. Şi astfel, multe sute de indieni — bătrâni şi tineri — îşi găsiră liniştea în somnul cel din 
urmă. 

Înspăimântaţi de urgia bolii, locuitorii tribului se înfăţișară unui bătrân înțelept şi-i cerută sfat ce 
să facă. 

Înțeleptul se închise în coliba lui o zi şi o noapte, cugetă, iar a doua zi dădu răspuns norodului: 

— Trebuie să părăsim îndată satul acesta şi să ne mutăm cu toții pe vârful Muntelui cel Mare. 
Acolo vom fi mai aproape de Marele Cerb şi el ne va auzi plânsetul şi rugăciunile noastre. 

Şi oamenii îşi strânseră colibele şi purceseră să se caţere către vârful Muntelui cel Mare. După 
zile şi nopți grele de urcuş şi după ce mai lăsară alți morți în cale, tribul ajunse pe culmile muntelui. 


Dincolo, în zare, se întindea fără sfârşit Apa cea Mare. Aici, pe platourile muntelui, ei îşi aşezară 
colibele. Însă molima morții venea în urma lor. Şi se părea că ea va secera întregul trib. 

În scurtă vreme, după popasul lor pe Muntele cel Mare, moartea cea nemiloasă o cuprinse şi pe 
Teola, fiica căpeteniei tribului. Tot poporul o iubea pe Teola. Era o fată înaltă şi zveltă ca o trestie. 
Şi frumoasă ca o salcie plângătoare. Indienii o numeau mama cea mică a tribului. Toţi locuitorii 
plângeau când urgia morţii puse stăpânire pe trupşorul ei plăpând. 

Şi iată că într-o noapte întunecoasă toți credeau că Teola va muri. Bărbaţii din seminția 
căpeteniei şedeau în jurul focului din coliba ei, cu capetele plecate şi cu mâinile strânse în fața 
pieptului. Femeile jeleau şi cântau cântecele morţii făcând horă în jurul patului fetei muribunde. 

Dar deodată se întâmplă un lucru neaşteptat. Un cerb alb ca zăpada ieşi din ceața pădurii. Trecu 
poiana fără frică şi se apropie de oamenii care stăteau în faţa colibei Teolei. Tăcând, indienii se 
uitau uimiți cum cerbul înconjoară coliba de trei ori. Şi de fiecare dată îşi arunca privirea spre fata 
de pe patul morţii. 

La al treilea înconjur, cerbul intră în coliba Teolei, iar fata îi întinse drăgăstos şi moale, zâmbind, 
mâna-i galbenă ca de ceară. Cerbul, sfios, cu ochii negri şi umezi, îi atinse mâna tremurândă şi rece, 
cu buzele sale calde. Apoi ieşi din colibă şi dispăru în ceață. 

Şi numai ce plecă, Teola se sculă din pat şi se îndreptă către norodul său. 

— Sunt sănătoasă! Sunt sănătoasă! strigă ea. Marele Cerb Alb mi-a luat boala prin sărutul cald al 
său. 

Din acea vreme, indienii nu vânează niciodată cerbul alb. El este protejat şi iubit. 


Sărbătoarea animalelor 
poveste tembă” 
(Tribul vorbeşte limba upignarani) 


Pe vremuri animalele aveau o sărbătoare a lor care dura zile întregi. Toată lumea era invitată: 
căprioarele, tapirii, mistreți, jaguarii, crocodilii, şerpii şi tot felul de păsări. O dată se strânseseră o 
mulţime de dobitoace dar oaspeţii nu conteneau să vie. 

Glasul ca de trompetă al şoimului Virohmeta se auzea de la distanţă: 

— Bu-bu-bu! Bu-bu-bu! 

Auzindu-l, animalele şi păsările s-au bucurat nespus: 

— Vine marele şoim! Va dansa cu noi!! 

Mândra pasăre însă întârzia. Îşi dichisea măiestru penele, vrând să strălucească din plin la 
serbare. Lipseau încă şi maimuţele. 

Cei prezenţi au obosit dansând. Ținând pauză, l-au rugat pe fiul bătrânului jaguar să le cânte 
ceva. Jaguarul vârstnic i-a arătat tânărului ce are de făcut. Pădurea răsuna voioasă, iar melodia era 
reluată de toți oaspeții. Bătrânul jaguar a fost rugat să-şi arate şi el măiestria. Nevastă-sa, 
cunoscându-i meteahna, l-a rugat să nu-i batjocorească pe cei prezenţi. Jaguarul n-a rezistat însă 
ispitei: 

— Blana mistreţului e plină de bărzăuni! 

Mistreţul s-a mâniat. Jaguarul cel bătrân nu s-a potolit însă: 

— Bărzăunii forfotesc pe ceafa căprioarelor... 

Acum s-au bosumflat cerbii şi femeile lor. Nevasta jaguarului şi-a apostrofat soţul: 

— Se poate? Cântă ca lumea! De ce-i jigneşti pe ceilalți? 

Glasul marelui şoim s-a auzit din nou. Până a ajuns însă el acolo, petrecerea s-a spart. Între timp 
zeița căprioarelor, Arnuha-Tupana, ca să răzbune ofensa, s-a ridicat să cânte. Glasul ei era deosebit 
de limpede. Nimeni n-a îndrăznit să-i ţină isonul. Îndrăzneţul pica mort pe loc, numai să fi deschis 

gura. Arnuha şi-a încheiat cântul printr-un sunet înalt şi ascuţit. Apoi a dispărut. Sunetul s-a 
răspândit cu iuţeală, transformându-i pe toți în animale, aşa cum îi ştim noi astăzi. 

Dacă jaguarul era respectuos, animalele rămâneau oameni şi ştiau să cânte şi să danseze chiar în 
zilele noastre. 


De ce-i supărat jaguarul cel negru 
poveste a indienilor varrau 


Tobe-Horoanna, jaguarul cel negru, a întâlnit un tânăr în pădure. Fără multă vorbă l-a prins şi l-a 
adus acasă. Acolo l-a îndesat într-o oală mare, zicându-i: 

— Nu te teme. Nu te omor! Nici n-o să te fierb, nici n-o să te mănânc. Vei rămâne în viaţă! 

Curând s-au reîntors acasă fratele şi sora cea mică a jaguarului cel negru. Aceştia au întrebat: 

— Se zvoneşte c-ai prins un tânăr. Unde-i? Vrem să-l vedem! 

— L-am îndesat în oală, răspunse Tobe-Horoanna. 

— l-ai dat de mâncare? s-a interesat sora cea mică. 

Jaguarul cel negru a clătinat din cap. 

— Dă-i un porc mistreţ, a zis fratele. Dacă nu-l poate da gata îl mâncăm noi pe el. 

Tânărul, auzind cele spuse, s-a speriat de moarte. N-a avut însă încotro. S-a apucat de mâncat 
porcul mistreţ. De-abia a reuşit să înfulece pulpele că se şi săturase până-n gât de-atâta carne. 
Văzându-l abătut, Tobe-Horoanna i-a întins un vas cu vin de fructe şi i-a poruncit să bea. Sărmanul 
tânăr nu voia însă, nici în ruptul capului. Cei trei erau însă neînduplecaţi: ori bea şi mănâncă tot ce i 
se dă, ori plăteşte cu viaţa. 

Apucând vasul cu pricina, tânărul a încercat să dea de duşcă măcar câteva înghițituri. Zadarnic. 

— Ce faci? s-a răstit la el jaguarul cel negru. Nu ştii să bei? 

Crezând că nu ştie cum să facă, cei doi jaguari-bărbaţi i-au descleştat fălcile, turnându-i tot vinul 
care se afla în vas. 

Văzându-l neajutorat şi mai ales speriat, surioarei jaguarului cel negru i s-a făcut milă de tânăr şi 
l-a cerut de bărbat. Tobe-Horoanna n-a avut nimic împotrivă. Proaspătul mire trebuia însă să-şi arate 
bărbăția, găsind carne proaspătă pentru tânăra nevastă. Şi-a luat arcul şi a plecat în pădure. N-au 
trecut decât puţine zile şi s-a reîntors cu zece porci sălbatici afumati. 

Jaguarul cel negru l-a bătut pe umăr: 

— Eşti bun vânător, deci bun soţ. Sora mea să-ți fie soție! 

Tinerii au trăit în bună înțelegere vreme îndelungată, ba chiar au avut doi copii. Când cei mici au 
mai crescut şi se mişcau pe brânci prin colibă, tatăl lor îi veghea cu drag. O dată fiind iarăşi singur 
cu Copiii, căci soția îngrijea plantaţia, s-a speriat foarte tare: cei doi copii au răcnit ca Naharani, 
fulgerul cel luminos. Nevasta l-a liniştit însă spunându-i că toți membrii tribului jaguarului negru 
scot astfel de sunete, mai ales când străbat pădurea. 

Apucându-l dorul de casă, tânărul i-a spus soţiei că pleacă să-şi vadă mama şi sora. Acasă a fost 
primit cu bucurie căci toţi îl credeau mort de mult. Maică-sa a aflat că este căsătorit. Vrând să-i vadă 
cei doi copii, l-a rugat să-i aducă. După ce au trecut ploile cele mari, tânărul şi-a luat soţia şi cei doi 
copii şi a plecat la ai săi. Pe aceştia i-a găsit chefuind, amețiţi de-a binelea. L-au şi dojenit: 

— Cum poţi veni cu o astfel de femeie? Nu vezi că nu este om adevărat? E jaguar şi într-o zi are 
să te ucidă! 

I-au spus încă multe alte lucruri dojenitoare. Vorba s-a făcut ceartă şi s-a încheiat cu bătaie. 
Tânărul a fost ucis. Nevasta jaguar n-a putut să-şi apere soțul, împărtăşindu-i soarta. Copiii s-au 
strecurat printre picioarele chefliilor şi-au dispărut în pădure. 

De atunci jaguarul negru vânează din nou oamenii, nemaicrezând în sinceritatea lor, pentru a-şi 
răzbuna sora şi pe soţul ei drag. 


Pasărea nefericită 
poveste a tribului ciriguana (care vorbeşte indiana tupi) 


Într-o seară, două fecioare s-au dus cu ulcioarele la izvor. Prin apropiere o pasăre colibri 
începuse un tril atât de frumos încât inima celor două fete era cât pe-aci să încremenească de 
plăcere. Au ascultat-o o vreme îndelungată. Uitaseră până şi de ce veniseră. Una din fete, cea mai 
tânără şi desigur mai neştiutoare, a grăit: 

— Îmi place atât de mult, încât vreau să-i fiu nevastă! 

Pasărea i-a auzit vorbele dar şi-a luat zborul nevăzută. Fata cea tânără nu-şi mai găsea locul. A 
doua zi, în zori, a cântat iarăşi pasărea. A găsit-o tocmai unde era pădurea mai deasă. Fără să şovăie, 
fata cea tânără a repetat cuvintele din ajun. 

— Bine, a spus pasărea colibri. Vino să-mi vezi casa! 

Au mers încă o bucată de vreme până au dat de casa colibriului. Cuibul era atât de mic încât fetei 
nu-i încăpea înăuntru niciun picior măcar. Văzând una ca asta, fecioarei îi pierise şi graiul. Pasărea 
se tot învârtea în jurul fetei, a ademenit-o să rămâie, dar aceasta a plecat supărată. 

Seara, nefericita pasăre a cântat din nou, parcă şi mai frumos ca altă dată, doar, doar s-o înmuia 
inima iubitei. Degeaba a aşteptat-o pasărea colibri pe fecioară la fântână. Fecioara auzi pasărea 
cântând şi zise: 

— Auziţi! E colibriul! îşi cheamă iubita! 

Mama fetei a privit mirată fecioara. Niciodată n-o auzise vorbind astfel, până atunci. Nu i-a zis 
însă nimic. Fata n-a părăsit coliba pentru nimic în lume. Nu i-a mai călcat piciorul pe la izvor când 
cânta pe-acolo pasărea colibri. Celeilalte fete 1-a spus aşa: 

— Să mă mărit cu el? Nu vezi ce leneş este? Toată ziua cântă, dar colibă nu ştie să-şi facă! Auzi? 
Şi cică mă mai vrea şi de nevastă, neruşinatul! 


Broasca ţestoasă şi uriaşul 
poveste tupis* 


Într-o după amiază, broasca ţestoasă se plimba prin pădure. Ajungând ea la un copac mare şi 
putrezit, s-a aşezat pe-o rădăcină şi a început să cânte la fluier. A auzit-o atunci şi Kahipora, uriaşul 
ce-şi făcuse culcuş într-o scorbură. 

— Aceasta nu poate fi decât testoasa, a zis el. 

Cum, plictisit, vorbea de unul singur, a continuat tot cu voce tare: 

— Am s-o prind. E bună de mâncat! 

Broasca habar n-avea de gândurile uriaşului şi îşi vedea liniştită de cântece: 

— Fin, fin, fan, fan, fan, fin, fin... 

Kahipora a scos capul afară din scorbură spunându-i: 

— Ascultă, ţestoaso! 

— Ce-iiii! se întrerupse broasca tocmai când zicea mai cu foc. 

— Hai să ne măsurăm forţele! Vrei? 

Broasca n-a stat mult pe gânduri. Ştia că uriaşul nu-i prea isteţ din fire. 

— Bine, fie, s-a învoit testoasa. Cum facem? 

Kahipora a intrat în pădure şi s-a întors cu o liană puternică. Aşezând-o pe malul râului a zis: 

— Uite, aşa ne vom întrece. Tu din apă, eu de pe uscat. Primeşti? 

Broasca s-a prefăcut că judecă îndelung. Apoi a răspuns: 

— Bine, Kahipora! Fie cum zici tu! 

Țestoasa a sărit în apă şi a legat capătul lianei de coada unui peşte cât un crocodil. Nebăgată în 
seamă, s-a pitit apoi într-un tufiş. 

Kahipora a început să tragă, dar nici peştele nu se lăsa. Uriaşul se opintea, nu jucărie, dar, cu 
toate acestea, peştele l-a smucit o dată mai să-l tragă în apă. Kahipora tot mai gândea să scoată 
broasca pe mal. Peştele s-a încordat însă încă o dată şi uriaşul a căzut în apă. 

Broasca țestoasă, pitită în tufiş, a râs în sinea ei. 

Kahipora, cu apa până la bărbie, n-a mai rezistat: 

— 'Țestoaso, ajunge! Opreşte! 

Broasca a sărit repede în apă şi a dezlegat liana de coada peştelui. Kahipora a ajuns cu chiu, cu 
vai, pe mal. Trăgând înciudat de liană a scos, de data aceasta, broasca pe mal. 

Încruntat, a întrebat-o: 

— Al obosit? 

— Nici n-am transpirat măcar, a râs broasca, de el. 

Kahipora şi-a scărpinat, necăjit, creştetul. Într-un târziu a zis: 

— Ascultă, ţestoaso! Eşti mai puternică decât bănuiam. Nu mai mă prind cu tine. Noroc! Am 
plecat! 

Şi dus a fost! Nimeni nu l-a mai văzut de-atunci. 


In căutarea nopții 
poveste a indienilor tembe” 


Pe vremuri cerul era mult mai aproape de pământ, nu ca-n zilele noastre. Păsările, neavând loc să 
zboare în voie, au hotărât să-l mute mai sus. Era însă o muncă istovitoare. Văzând că nu răzbesc, 
păsările au chemat şi liliacul, să le dea o mână de ajutor. Zburătoarea aceasta s-a dovedit o leneşă 
fără pereche: n-a clintit nicio aripă măcar. Drept pedeapsă de-atunci doarme cu capul în jos, iar de 
ruşine nu zboară decât după apusul soarelui. Dar liliacul nu zboară noaptea decât de puţină vreme. 
Pe vremea aceea nu era nici zi nici noapte cum ne-am învăţat noi. Era lumină tot timpul. Oamenii şi 
animalele dormeau chiar la amiază. Fiecare dorea un strop de întuneric, nu de alta, dar măcar să 
tragă un somn zdravăn. Şi-au bătut capul multă vreme oamenii, dar habar n-aveau cu ce să înceapă. 
I-a ajutat un înţelept împovărat de ani. „Demonul Azang păzeşte două vase de lut negru. Înăuntrul 
lor se află întunericul”. Indienii tembe au înțeles că acolo se află noaptea după care oftau ei cu atâta 
năduf. S-au strâns cei mai curajoşi şi au purces la drum. Calea străbătută părea fără de sfârşit. 
Apropiindu-se de nişte colţi de stâncă, au zărit vasele cu pricina. Târându-se tot mai aproape, 
deodată s-au speriat. Din vase se auzeau glasuri vorbind în şoaptă: bufnița, maimuța nopții şi 
numeroase alte jivine ale întunericului. Arcurile s-au încordat. Săgeţile bine ţintite au spart vasul cel 
mic. Îndată au rupt-o la fugă. Noaptea le era în călcâie, şi-i urmărea nemiloasă. Ajunşi acasă 
deodată cu întunericul, somnul li s-a părut prea scurt. 

Trebuia spart vasul cel mare. Atunci noaptea va ajunge pentru toţi. S-au strâns din nou. L-au luat 
cu el şi pe Uruvava, care era încă om pe atunci. Îi ziceau cumetre în sus, cumetre în jos, şi-l 
încurajau zicându-i că-i cel mai potrivit să pocnească ultimul vas cu întuneric. Au mers cale 
îndelungată. La stânci numai Uruvava s-a târât mai departe. Ajuns lângă vas, el a ridicat un bolovan 
mare izbindu-l în vasul de lut. N-a apucat să-şi ia picioarele la spinare, cum a fost povăţuit. 
Împiedicându-se de o liană, noaptea l-a ajuns din urmă. Uruvava a devenit pasăre a nopții, dar 
oamenii de atunci se odihnesc după pofta inimii. 


Cum s-a născut fluierul 

poveste a indienilor yohuna 


E mult de-atunci! Din îndepărtata ţară a soarelui, din marea lui colibă de apă, a sosit un băieţaş. 
Era mic şi drăgălaş. Se numea Milomaki. Ştia să cânte atât de frumos încât se strângeau cu toţii în 
jurul lui, imediat ce apărea la marginea satelor. Oamenii l-au ascultat vreme îndelungată. Avea un 
glas aşa de clar şi de cald. Apoi, sătenii s-au împrăştiat care încotro. Cei ce s-au dus acasă au 
mâncat peşte. Acei care au ascultat cântecul lui Milomaki şi au mâncat peşte s-au prăbuşit, fără 
suflare, la pământ. Rudele celor morţi l-au înhăţat pe băiețaş, care devenise, între timp, un flăcău 
chipeş şi l-au judecat. Găsindu-l vinovat de moartea rudelor, l-au condamnat la moarte, prin ardere 
pe rug. 

Milomaki a fost urcat pe vraful de vreascuri. Flacăra creştea. Prin fum se auzea vocea lui 
minunată: 

— Am să mor nevinovat! Părăsesc nevinovat această lume nerecunoscătoare! 

Flăcările îl înconjurau, pielea îi plesnea de căldură, dar el cânta mai departe: 

— Trupu-mi arde, acuma mor! 

Zicând asta şi-a dat duhul. Din Milomaki n-a rămas decât un pumn de cenuşă, iar sufletul i-a 
ajuns deasupra norilor. 

Chiar în ziua aceea, pe locul unde a murit nevinovat chipeşul flăcău, a ţâşnit din pământ un 
palmier. Era întâiul palmier Pahşiuba. Niciun om nu-l ştiuse şi nu-l văzuse până atunci. Oamenii i- 
au găsit diferite întrebuinţări. Din lemnul lui se fac şi fluiere care însă au un sunet tot atât de 
minunat ca şi glasul lui Milomaki. În amintirea chipeşului tânăr, atunci când se coc fructele pădurii, 
indienii cântă în fluierele de palmier, dansează şi povestesc despre Milomaki. Femeile şi copiii n-au 
voie să atingă fluierele. Aceasta este numai o treabă bărbătească. 


Allepantepo 


poveste caraibă 


Când bunicul bunicului asculta, lângă focul de seară al tribului, pe bunicul său povestind despre 
vremurile scurse, atunci a auzit întâiaşi dată acest basm. Indienii nu auziseră încă de rădăcinile 
manioca. Oamenii trăiau într-o sărăcie cumplită şi nu de puține ori chiar mureau de foame. 
Animalele şi păsările pădurii n-o duceau nici ele prea bine. Zile întregi nu puneau nimic în gură. 
Tapirul însă, dacă pleca în zori de-acasă, venea în amurg plesnind de sătul ce era. Celelalte animale 
au băgat de seamă curând acest fapt. Stând la sfat, cineva a zis: 

— Tapirul a descoperit un loc unde abundă bogăţiile în ale gurii. Hai să-l urmărim! 

Cine se putea strecura nebăgat în seamă? A plecat şobolanul. Trebuia să ia urma tapirului şi să-i 
afle taina până în cele mai mici amănunte. Urmăritorul s-a dovedit îndemânatic. L-a urmat pe tapir 
fără să mişte vreo liană, fără să clatine vreo frunză. După un drum lung, obositor şi plin de ocolişuri 
au dat de un pom uriaş. Tapirul s-a oprit şi-a ascultat cu atenție. Nici țipenie prin împrejurimi, nici 
umbra vreunei răpitoare cu aripi. Tapirul s-a înfruptat hulpav din fructele căzute. Pomul nu era un 
copac oarecare, era un pom-minune. Pe crengile lui creşteau tot felul de fructe şi plante: banane, 
manioca, prune, ananas şi nenumărate alte bunătăți. Săturându-se, tapirul a plecat legănându-şi 
pântecul rotund ca un dovleac. Atât aşteptase şobolanul. Hait! Drept în copac. Dând de porumb, l-a 
ronțăit lacom, astâmpărându-şi foamea, la iuţeală. La plecare a luat un ştiulete, drept dovadă a celor 
găsite. 

Animalele, după ce l-au ascultat pe şobolan, l-au crezut un mare mincinos. Acesta ca să se apere 
a scos ştiuletele de porumb. O parte a animalelor a înclinat să-i dea dreptate, dar cele mai multe îl 
priveau încă neîncrezător. Unde se poate afla un astfel de pom, doldora de bunătăţi, când pădurea e 
pustiită de hrană? Au hotărât să plece într-acolo împreună cu indienii. Descoperind copacul-minune 
s-au bucurat cu toții. Mai întâi s-au repezit asupra fructelor căzute la pământ. Apoi, indienii au 


încercat să se caţere pe copac. Scoarța acestuia era însă alunecoasă, iar trunchiul foarte gros. Ce s- 
au gândit ei? Copacul-minune trebuia doborât. Urcaţi pe o schelă, oamenii şi animalele loveau cu 
topoarele de piatră copacul. Pădurea vuia de zgomot. După zece zile de lucru neîntrerupt scoarţa 
abia era zgâriată. Allepantepo, pomul-minune, se dovedea foarte tare. Topoarele au izbit alte zece 
zile, de data aceasta rădăcina copacului, dar Allepantepo nici nu s-a clintit. 

Oamenii şi animalele au simțit deodată o sete nemaipomenită. Fiecare a primit câte o coajă de 
dovleac ca să bea apă. Numai tapirului i-au dat o sită. Ajunşi la fluviu, au băut cu toţii pe săturate, 
numai tapirului îi ardea gâtlejul: toată apa i se scurgea prin sită. Aceasta a fost prima pedeapsă 
primită de tapir pentru tăinuirea copacului-minune. 

Cu forțe sporite, oamenii şi animalele s-au apropiat din nou de scoarța lui Allepantepo. S-au 
scurs încă zece zile. Deodată pomul-minune s-a înclinat, a pârâit năprasnic şi-a căzut la pământ. 
Indienii şi-au luat partea: imasuri, manioca, trestia de zahăr, bananele, cartofii, dovleacul şi 
pepenele. Aguti şi celelalte animale s-au împrăştiat printre crengi după hrană. Când împărțeala era 
aproape terminată, s-a reîntors de la fluviu şi tapirul. Lui nu i-au mai rămas decât prunele, pe care le 
mănâncă şi astăzi. 

Indienii au semănat tot ce-au adus acasă. De atunci oamenii şi animalele nu mai flămânzesc, iar 
fructele şi plantele s-au împrăştiat în lung şi-n lat, pe tot pământul. 


De ce plâng copiii? 
poveste caraibă 


O dată un om a plecat în pădure, ca să vâneze căprioare. Ca să poată pândi nevăzut, a clădit într- 
un copac bătrân colibă de vreascuri şi frunze. S-a aşezat la pândă cu arcul şi săgețile pregătite. Sub 
el era poteca pe care veneau animalele pădurii ca să guste din fructele căzute la pământ. 

Nu peste mult timp a apărut soţia unui demon al pădurii. În braţe purta un copilaş iar coşul îl 
purta cu panglica petrecută peste frunte. Văzând fructele zemoase, împrăştiate în jurul copacului, 
femeia a aşezat copilul chiar sub craca unde se ascunsese vânătorul. Apoi soţia demonului a început 
să strângă în coş bunătatea de fructe. Omul a tras o săgeată în copil. Acesta a izbucnit imediat în 
plâns. Femeia a aruncat coşul cât colo şi s-a repezit la copil. Nu reuşea să ghicească de ce plânge 
acesta. A bănuit că cineva a tras în el o săgeată dar nu găsea nicio urmă. Luând copilul s-a dus cu el 
drept la vraciul tribului. Acesta a dibuit repede săgeata vânătorului. I-a tras-o afară şi i-a arătat-o 
mamei... 

— Bine! a spus supărată femeia demonului pădurii. Aşa cum omul a tras în copilul meu 
nevinovat, tot aşa va trage şi soțul meu, demonul pădurii, în copiii oamenilor. Vor plânge din senin 
şi nimeni nu va şti şi nu va afla niciodată că copiii oamenilor plâng pentru că săgețile noastre nu pot 
fi văzute. 


De ce a devenit mierea rară? 
poveste arnacă“ 


Cu foarte multă vreme în urmă, stupii albinelor din pădure musteau de-atâta miere. Tot pe-atunci 
trăia şi un om, căruia i se dusese vestea cale de şase zile şi şase nopţi, că este cel mai bun culegător 
de miere. El dibuia stupul chiar şi acolo unde alţii se întorceau cu buzele umflate şi cu vasele goale. 
Într-o zi, tocmai când se pregătea să-şi înfigă cangea într-un copac putrezit a auzit o voce cristalină: 

— Bagă de seamă, omule! Nu lovi, că ai să mă spinteci. 


60 băştinaşii locuiesc în nordul Americii de sud şi-n unele din insulele Antile 


Bărbatul a privit mirat împrejur. Vocea venea din scorbura copacului. A desfăcut încetişor scoarța 
bătrânului copac şi-a găsit înăuntru o femeie nespus de frumoasă. 

— Nu te speria: sunt Maba, zâna mierii de albine. Apropie-te! 

Maba, cea cu părul lung şi frumos, stătea goală puşcă în fața omului uluit de-o asemenea arătare. 
Bărbatul s-a apucat şi i-a făcut straie din fibrele scoarței de copac. De-abia atunci a îndrăznit s-o 
privească. Fără să stea pe gânduri, a cerut-o de nevastă. Femeia s-a învoit cu o singură condiţie, ca 
bărbatul, în nicio împrejurare, să nu-i spună pe nume. Bărbatul i-a promis întocmai. 

Ani de-a rândul au trăit în fericire. Renumele de bun culegător de miere al bărbatului a crescut o 
dată cu scurgerea timpului. Nici femeia nu se lăsa mai prejos. Ştia să pregătească, ca nimeni alta, 
vinul din fructele de caşir. Umplea o ulcică de pământ cu o astfel de băutură şi servea oaspeţii oricât 
de mulți ar fi fost. Ba şi mai mult: dintr-o singură ulcică se îmbătau toți. 

Într-o zi, pe când beţia era în toi, iar bărbatul veghea ca toți să aibă băutură în pahare, acesta şi-a 
rugat oaspeţii să bea până la ultimul strop. Le-a promis că, la prima revedere, dacă le vor fi din nou 
oaspeţi, atunci Maba... Da! Fără să-şi dea seama şi-a călcat jurământul, acela de a nu pronunța 
niciodată numele soţiei sale. În clipa când a zis: „Maba!” soţia lui a dispărut ca prin farmec. 
Bărbatul a întins braţele s-o prindă dar era prea târziu. Maba se reîntorsese la stupul de albine. 

Femeia a răpit atunci şi norocul bărbatului. Aşa se face că este aşa de rară mierea în pădure. 


De ce iepuraşul are urechile lungi 
poveste cubaneză 


A fost odată un iepuraş frumos, rotund şi alb ca un ghem de vată; şi avea nişte urechiuşe, ca nişte 
petale mătăsoase. Dar faptul că era atât de mic şi de pufos nu-i era deloc pe plac iepuraşului şi când 
întâlni o zână bună plutind pe un nouraş, o întrebă cu mâhnire în glas: 

— Zână bună, de ce sunt atât de mic? Vreau să fiu şi eu mare, cel puţin cât leul sau cât tigrul. 
Zâna era gata să-l certe pe nemulţumit dar, văzându-i ochişorii rotunzi şi trişti, se înduplecă şi-i 
spuse: 

— Bine, bine. Ia să te vedem cât eşti de viteaz şi după aceea mai stăm de vorbă. Vreau să-mi 
aduci o pană de erete, un ou de şarpe şi un dinte de crocodil. 

lepuraşul, care dorea cu orice preţ să fie şi el mare ca un leu sau ca un tigru, nu aşteptă să-i spună 
de două ori şi se făcu nevăzut. Îndreptându-se spre locul unde creşteau trestii înalte, tăie o bucată 
din tulpina unei trestii, meşteri un pic la ea şi reuşi să facă un fluier. „Acum ştiu ce am de făcut”, îşi 
zise iepuraşul în sinea lui, frecându-şi lăbuţele cu bucurie. 

Din salt în salt părăsi câmpia şi urcă pe nişte dealuri mai înalte. Acolo, între nişte stânci pe 
Jumătate ascunde, trăia eretele, spaima tuturor păsărilor. La o oarecare distanţă de el, iepuraşul 
începu să fluiere: 

— Tu... Tu-u... tu-tu-ru... 

Eretele, care îşi făcea siesta după o masă bună, se trezi şi, tare supărat, părăsi hamacul plecând în 
căutarea celui care-l deranjase. 

— Ce faci, obraznicule? 

— Ah, domnule erete, doar am atins fluierul meu de păr fermecat. lertaţi-mă că v-am deranjat, 
dar îmi era sete şi chemam apa să vină la mine. 

— Aha! exclamă eretele, deci părul tău sună ca un fluier fermecat? 

— Da, domnule erete, doar cât sufli şi face să apară orice mâncare îţi doreşti. 

— Ia te uită! Aş vrea şi eu un fir de păr ca al tău, ca să nu mă mai obosesc căutând de mâncare. 

lepuraşul zâmbi de naivitatea eretelui şi, cu ton indiferent îi spuse: 

— Dacă vă place, pot să vi-l dau, dar cu o condiţie, să primesc şi eu în schimb o pană din aripa 
măriei-voastre. 

— Desigur, desigur, nimic mai simplu. 


Şi zicând aceasta, îi dădu o pană din aripa sa. 

lepuraşul o luă fericit şi, înainte ca eretele să-şi dea seama de înşelătorie, dispăru ca prin farmec. 
Cobori colina şi, mergând el aşa gânditor, se trezi în dreptul unui boschet din care, cine credeți că 
tocmai ieşea? Şarpele! 

lepuraşul, fără să ezite câtuşi de puţin, scoase repede fluierul şi începu iar: 

— Tu... Tu-u... tu-tu-ru... 

Şarpele se întoarse furios şi-i strigă: 

— Hei, băiete, nu ţi-ai găsit alt loc unde să faci tărăboi? 

— Ah, dacă aţi ştii ce foame îmi este! 

— Şi, dacă ţi-e foame, trebuie să fluieri ca un disperat? 

— Fluierul meu nu-i ca oricare altul, ci este un fir de păr fermecat. 

— Fermecat? Fii serios băiete, eu sunt prea bătrân ca să mai cred aşa ceva. 

lepuraşul mai fluieră odată. Şarpele se încolăci, se descolăci, se târî spre el, ca să audă mai bine. 

— ŞI ce faci tu cu firul tău de păr fermecat? 

— Ah, îl fac să-mi aducă în faţă tot felul de mâncăruri. 

— Dovedeşte-mi! 

Pentru astăzi nu-i mai pot cere nimic. Dar aţi văzut vreodată un fir de păr care să cânte aşa? 

Şarpele reflectă un moment şi până la urmă se lăsă convins. 

Aş dori să am un astfel de fir de păr. Nu vrei să mi-l vinzi? 

— Nu se poate... Dar aş putea să vi-l dau pe un ou de şarpe. 

— N-am auzit ceva mai caraghios. Dar dacă asta vrei, am să-ţi fac voia. 

Şi după ce se ondulă de câteva ori, intră în scorbură şi într-o clipă ieşi cu oul promis. lepuraşul îl 
luă şi se făcu nevăzut. 

Nu-i mai trebuia decât un dinte de crocodil. 

Acum lucrurile, într-adevăr se complicau. Cum să obţină el un dinte al crocodilului? Tot 
gândindu-se aşa porni pe drumul spre râu. Când începu să se audă şopotul apei, cineva îl strigă: 

— Hei, ce mai faci? 

— A, dumneata erai, domnule pelican! Ce plăcere îmi face să te văd, răspunse politicos 
iepuraşul. 

— Ce cauţi pe aici? 

— Trebuie să-l văd pe crocodil. 

— Aici este, răspunse pelicanul, şi cu ciocul lui greoi făcu semn spre o insuliță plutitoare, care 
lăsa în urma ei o dâră de spumă. 

Mulţumindu-i pelicanului pentru ajutorul său, iepuraşul porni spre insuliţa arătată. 

— Tu... Tu-u... tu-tu-ru... se auzi apoi fluierul iepuraşului. 

— Cine îndrăzneşte să facă atâta zgomot? 

— Ah, eu, domnule crocodil. Vă cer scuze că nu v-am văzut! 

— Dar ce faci cu fluierul acela? 

— Fluier? Nu este fluier. Este un fir din părul meu fermecat, care cântă odată pe zi, ca să atragă 
tot felul de animale, să le mănânc. Dar la ce-mi trebuie mie, dacă eu mă hrănesc numai cu iarbă? 

— Un fir de păr fermecat, care cântă ca un fluier? Şi care aduce animalele la el? Interesant, 
foarte interesant. 

— Este adevărat, este bun doar pentru aceia care se hrănesc cu păsări, cu peşte, dar mie nu îmi 
este de niciun folos. 

— Aşa e! Aşa e! Cred că mie mi-ar trebui... 

— Cu siguranţă, domnule crocodil! Aţi putea dormi toată ziua şi, când vi s-ar face foame, n-aţi 
face decât să fluieraţi din firul de păr fermecat şi mâncarea v-ar prisosi. 

— Bine, bine, băiete! Îmi poţi da mie firul tău de păr fermecat? 

— Să vi-l dau? 

— Adică să mi-l vinzi, am vrut să spun. 


— De vândut, nu-l vând, poate să-l schimb, spuse iepuraşul. 

— Să-l schimbi? Cu ce să-l schimbi? 

— Cu un dinte de-al domniei voastre, să zicem. 

— Un dinte? Eşti nebun? strigă crocodilul. 

— Este singurul lucru pe care mi-l doresc, domnule crocodil. 

Şi deodată pelicanul, care asistase la această discuţie, întrebă o altă pasăre, un pescăruş, care 
tocmai zbura pe acolo: 

— Ascultă, prietene, ce zici tu de povestea iepuraşului? 

— Cred că de data asta crocodilul va pierde negreşit, răspunse pescăruşul fără a se opri din 
zborul său. 

— Da, da, aşa cred şi eu, răspunse pelicanul gânditor. 

Între timp, crocodilul, văzând că iepuraşul dă să plece, îl strigă: 

— Hei, băiete, unde pleci aşa grăbit? 

— Acasă, unde să mă duc? 

— Stai o clipă. Eu aş vrea să am firul tău de păr fermecat, că mi-ar fi de folos, dar... fără dintele 
meu, ce mă fac? 

— Asta nu mai ştiu. Ceea ce pot să vă asigur este că mâncarea vă va veni la nas. 

— Ia stai! Ia stai! Ce să mai chibzuiesc!... Cui nu-i place să-i vină mâncarea la nas? 

Şi zicând acestea, îşi zmulse dintr-o smucitură dintele şi îl întinse iepuraşului. 

Acesta, fericit, o luă la fugă şi nu se mai opri decât în locul unde o întâlnise pe zâna cea bună, 
aşezată pe nouraş. 

— Zână bună, am adus ce mi-ai poruncit: pana de erete, oul de şarpe şi dintele de crocodil. 

— Şi ce vrei acum, iepuraşule? 

— Să-ţi ţii făgăduiala, atâta doar! 

— Făgăduiala? Află că totul e bine alcătuit pe pământ. Dacă tu, aşa mic cum eşti ai reuşit să-l 
înşeli pe erete, pe şarpe şi pe crocodil, ce năzdrăvănii ai mai face dacă ai fii mare cât un leu? Rămâi 
aşa cum eşti. Să nu-ţi doreşti niciodată să fii în pielea altcuiva. 

Zicând acestea, îl trase uşor de urechiuşe, şi dintr-o dată urechile începură să i se lungească şi se 
făcură aşa cum le ştiţi şi voi. 


Ultimul rege-maimuţă 
poveste africană 


Jinko, regele-maimuţă, domnea peste supușii săi departe în pădurea cea întinsă. 

În împărăţia lui Jinko trăia un şoarece, o pisică, un câine, un băț, care alerga de colo colo şi se 
juca cu animalele, un foc, care nu se stingea niciodată, un eleşteu cu apă, un elefant, o furnică şi 
primul sfetnic al regelui: Tancat Şacalul. Tancat era trist când ceilalți erau veseli. Era nefericit 
pentru că nu putea găsi pe nimeni cu care să se certe. Niciodată nu se întâmplase nimic care să 
tulbure pacea în timpul domniei regelui Jinko. 

Pisica şi şoarecele erau prieteni la cataramă. Băţului, fiind jucăuş, îi plăcea să ţopăie şi să 
danseze în jurul pădurii, şi îl îndrăgise tare mult pe Câine. Eleşteului cu apă nu-i plăcea nimic mai 
mult pe lume decât o mică pălăvrăgeală cu vecinul său, Focul. Elefantului îi era aşa de dragă 
Furnica, încât deseori o purta în spinare zile întregi. 

Lui Tancat nu-i plăcea de nimeni; şi nimeni nu-l plăcea pe Tancat. Visa întotdeauna să stârnească 
o ceartă în împărăție. Dar toate strădaniile lui fură în van, până în ziua când Kiki, croitoraşul din 
satul cu căsuțe de lut, veni într-un suflet la regele Jinko, arătându-i supărat haina lui lungă şi 
galbenă. 

— Priveşte, Măria ta! strigă Kiki, punându-i sub nas o gaură mare din tivul hainei galbene. Unul 
dintre supuşii tăi a făcut asta! 


— Îmi pare foarte rău, spuse regele Jinko, dar nu prea-mi vine mie să cred că vreunul dintre 
supuşii mei să fi putut să se poarte atât de nesăbuit. 

— Ba da, Măria ta, spuse croitoraşul, unul dintre supuşii tăi a făcut gaura asta în haina mea 
galbenă şi frumoasă. M-am dus în pădure să trag un pui de somn. Când m-am sculat, haina era 
ruptă. 

— Kiki-croitorul spune adevărul! rosti Tancat. Trebuie să aflăm cine a făcut gaura şi ticălosul 
trebuie pedepsit. 

— Foarte bine, cuvântă regele Jinko. Adună oamenii şi eu îi voi întreba. 

Tancat, primul sfetnic, ieşi pe uşă în culmea fericirii, în sfârşit, era o pricină de tulburare în 
împărăție. Tancat adună pe toți supuşii regelui şi le porunci să meargă de îndată la Curtea cea Mare. 
Pe drum le spuse că avea să se întâmple ceva atât de îngrozitor, încât toți fură înfricoşați de moarte 
şi ar fi zbughit-o la fugă dacă Şacalul nu i-ar fi păzit bine. Când ajunseră la Curtea cea Mare, se 
aşezară cu toţii în şir în fața regelui. Kiki-croitorul stătea lângă rege, scuturând furios o haină lungă 
şi galbenă. Tancat şedea la o măsuţă. Îşi încrucişase braţele şi-şi ţinea semet capul pe spate. Era 
singura ființă fericită de acolo. 

— Fi, spuse regele, trebuie să aflăm cine a făcut această gaură în haina cea galbenă şi frumoasă a 
lui Kiki. Furnico, ştii ceva despre asta? 

— Da, Măria ta, Elefantul a făcut-o. 

— Elefantule, spuse regele, de ce-ai făcut asta? 

— Să am iertare, Măria ta, n-am făcut-o eu. Apa a făcut-o. 

— Apă, de ce-ai făcut asta? 

— Să am iertare, Măria ta, n-am făcut-o eu. Focul a făcut-o. 

— Focule, de ce-ai făcut asta? 

— Să am iertare, Măria ta, n-am făcut-o eu. Băţul a făcut-o. 

— Băţule, de ce-ai făcut asta? 

— Să am iertare, Măria ta, n-am făcut-o eu. Câinele a făcut-o. 

— Câine, de ce-ai făcut asta? 

— Să am iertare, Măria ta, n-am făcut-o eu. Pisica a făcut-o. 

— Pisico, de ce-ai făcut asta? 

— Să am iertare, Măria ta, n-am făcut-o eu. Şoarecele a făcut-o. 

— Să am iertare, Măria ta, strigă tremurând Şoarecele, fără să mai aştepte să fie întrebat. Nu-i 
vina mea! Nu e vina mea! Nu e vina mea! 

— Ce-o să ne facem? spuse nefericitul rege, dând din cap cu atâta amărăciune, încât coronița lui 
aurită îi căzu pe o ureche. 

— Supuşii noştri trebuie să se descurce singuri, spuse Şacalul. Este un păcat îngrozitor să faci o 
ruptură în haina cea frumoasă a lui Kiki. Aşa că eu cred că fiecare dintre supuşii noştri trebuie să-l 
pedepsească pe cel care-l socoteşte vinovat. 

— Foarte bine, spuse regele, aşa să fie. 

Atunci Câinele muşcă Pisica, Băţul bătu Câinele, Focul arse Băţul, Apa stinse Focul, Elefantul 
bău Apa, Furnica înţepă Elefantul, şi Pisica alergă după micuțul Şoricel, care se strecura printre 
copaci chițcăind tare: „Nu e vina mea! Nu e vina mea! Nu e vina mea!” 

Şi ăsta a fost sfârşitul împărăției celei liniştite, pentru că prietenii fericiți de odinioară deveniră 
duşmani neîmpăcaţi. Jinko-regele îşi aruncă coroniţa aurită şi duse o viaţă sălbatică prin copacii 
pădurii. Tancat Şacalul plecă de-acolo în goană şi din ziua aceea n-a mai fost niciodată văzut. 

Oricât de dureros ar fi, trebuie să spunem că nimeni n-a aflat vreodată cum că Tancat rupsese 
frumoasa haină galbenă a croitorului. 


Intrecerea mincinoşilor 
poveste africană 


Odată, au plecat la vânătoare împreună: fluturele, țânțarul şi musca, urmărind prin pădure 
păianjenul Enenzi, pe care-l fugăreau. Dar păianjenul a fost mai tare decât şi-au închipuit cei trei 
vânători; când obosiseră atât de tare, încât abia se puteau mişca, păianjenul îi întrebă: 

— De ce tocmai pe mine v-aţi găsit să mă fugăriți? 

— Suntem flămânzi, iar tu eşti mai puțin puternic, spuseră cei trei vânători. 

— Sunt sigur că n-o să mă dovediţi. Hai mai bine să ne luăm la întrecere, să povestim diferite 
întâmplări şi cel care va spune „asta nu-i adevărat”, pe acela o să-l mâncăm, propuse păianjenul 
Enenzi. 

Țânţarul, fluturele şi musca se învoiră şi atunci fluturele începu să povestească: 

— Cu câteva zile înainte de naşterea mea, tata şi-a scrântit piciorul pe câmp şi nu putea să 
lucreze. Am sărit atunci de pe cracă, am început să ar câmpul, am strâns recolta şi am depozitat-o în 
hambare, iar când, după vreo două zile m-am născut, tatăl meu era acum bogat. 

Fluturele, musca şi țânţarul se uitau cu încordare la păianjen. Aşteptau să spuie: „Asta nu-i 
adevărat”. Dar păianjenul făcu numai un gest cu capul şi zise: 

— Interesant, interesant. 

După fluture, începu să povestească țânţarul: 

— Când aveam patru ani, am omorât un elefant în pădure şi am mers apoi pe el. Dar deodată am 
observat în apropiere un leopard. Am vrut să-l prind, dar el şi-a deschis gura şi s-a repezit să mă 
sfâşie. Asta însă nu m-a făcut să-mi pierd cumpătul. l-am băgat în gură pumnul, l-am apucat de 
coadă şi l-am întors pe dos. S-a constatat că mai înainte mâncase o oaie, care acum a ieşit din burta 
leopardului, mi-a mulțumit şi a început să pască liniştită. 

Iarăşi toți aşteptau să vadă ce va spune păianjenul Enenzi. Dar acesta din nou făcu numai un gest 
cu capul şi zise: 

— Asta se mai întâmplă. 

Veni rândul muştei, care începu: 

— Într-o zi m-am dus în pădure la vânătoare şi am văzut o antilopă. Am scos puşca, am tras şi 
am alergat la antilopă. Am apucat-o şi am jupuit-o. În acea clipă a ajuns acolo glontele, pe care l-am 
tras eu cu puşca. Am prins glontele şi l-am băgat înapoi în armă. Apoi m-am urcat într-un copac 
înalt, am aprins focul, am fript antilopa şi am mâncat-o pe toată. 

Păianjenul ascultă şi făcu un gest cu capul: 

— ŞI asta se poate, cui nu i se poate întâmpla aşa ceva? spuse el în cele din urmă. 

Acum veni rândul păianjenului: 

— Anul trecut am plantat un cocos, începu el. După o lună, nucile de cocos erau coapte. Am rupt 
trei nuci. Am deschis prima nucă şi din ea a ieşit o muscă. Din a doua nucă a ieşit un ţânţar, iar din a 
treia un fluture. Copacul l-am plantat singur, deci se înțelege că şi fructele sale erau ale mele. lată 
de ce țânțarul, fluturele şi musca îmi aparțineau. Dar, când am vrut să-i prind, ca să-i mănânc, au 
zburat. Multă vreme m-am uitat să-i văd, dar iată că în sfârşit i-am găsit. Se află doar în fața mea, 
țânțarul meu, fluturele meu şi musca mea. 

Vânătorii au amuţit. Ce puteau să răspundă? Dacă ar fi spus că-i adevărat, păianjenul i-ar fi 
mâncat; iar dacă ar fi spus că nu-i adevărat, de asemeni i-ar fi mâncat. O clipă stătură tăcuţi, dar 
deodată — sfrrr — fluturele, musca şi țânţarul au zburat. 

De atunci musca, ţânţarul şi fluturele fug de păianjen. 


Mica antilopă 
poveste africană 


La marginea junglei rătăcea o turmă de animale. Nu găseau apă nicăieri şi mureau de sete. 
Alergau, cercetau locurile, dar nu găseau niciun râu, şi nici măcar un izvor. În cele din urmă au 
hotărât să sape o fântână. 

Leul se opri în mijlocul nisipului şi începu să scormonească pământul cu puternicele sale labe. 
Dar, în scurtă vreme, obosi şi dădu locul elefantului. Tot atât de repede se plictisi şi elefantul. 
Atunci veni la rând girafa, după ea rinocerul, dar şi ele degrabă osteniră. 

Şi iată că începu să lucreze mica antilopă. Cu picioarele sale subțiri arunca nisipul şi deodată 
țâşni apa. Tocmai întinsese gura să bea, când se repeziră asupra ei celelalte animale. O împinseră 
departe de izvor. Animalele băură toată apa, iar pentru mica antilopă nu rămase nicio picătură. 

Aşa se întâmplă uneori între animale: nimeni nu dă ajutor celui fără apărare, dimpotrivă — 1 se 
ia totul. 


Păstorul şi bufnița 
poveste africană 


Pe malul unui lac trăia un păstor mărunțţel, care dorea să crească mare şi voinic. Când s-a plictisit 
de atâta aşteptare, s-a dus la cal, să se sfătuiască: 

— Cumetre cal, sfătuieşte-mă ce trebuie să fac ca să fiu tot atât de mare ca şi tine? 

Calul îl sfătui: 

— Mănâncă ovăz şi aleargă toată ziua. Ai să vezi ce repede ai să creşti! 

Păstorul se duse acasă şi făcu ce-i spuse calul. Mâncă ovăz şi alergă de dimineaţă până seara, dar 
nu crescu nici cu o şchioapă. Atunci se duse să se sfătuiască cu taurul: 

— Cumetre taure, sfătuieşte-mă ce am de făcut ca să fiu tot atât de puternic ca şi tine? 

Taurul îl sfătui: 

— Paşte iarbă şi rumegă neîncetat. Ai să vezi ce puternic ai să te faci! 

Păstorul se duse acasă şi o lună de zile întreagă păscu iarbă şi rumegă de cu seară şi până 
dimineaţa. Dar nu crescu şi nici nu deveni mai puternic. Atunci se duse după sfat la înțeleapta 
bufniță: 

— Cumătră bufniţă, tu eşti o mare înțeleaptă. Sfătuieşte-mă ce trebuie să fac ca să nu fiu atât de 
mic şi atât de slab?! 

— De ce vrei să fii mai mare şi mai puternic? îl întrebă bufnița. 

— Ca să văd mai departe, răspunse păstorul. 

Atunci bufnița clipi din ochi şi spuse: 

— Dacă vrei să vezi mai departe, urcă-te în copac! 

— Uite, la asta nu m-am gândit, răspunse păstorul. 

Şi, într-adevăr, aşa este! Omul nu are nevoie să fie un uriaş, ci puternic şi sănătos la minte. 


Struţul ingenios 
poveste africană 


Cu sute şi sute de ani în urmă, în timpul unei războieli cumplite între păsări şi animale, când 
totul părea pierdut pentru bietele înaripate, mult prea slabe față de puterea celorlalte, struțul, pe 
vremea aceea comandantul suprem al păsărilor, se gândi la un şiretlic. Adună iute sfat mare. În 
mijloc erau trei ouă mari de struț. 

— lată aici trei ouă pe care să le jertfim. Vulturul să încerce să spargă unul în capul elefantului, 
şoimul, în capul leului, iar uliul, în capul tigrului. Ele vor lăsa o urmă galben-roşietică, ce va părea 
sânge, din depărtare. Văzându-şi comandanții răniți, n-ar fi cu neputinţă ca şi ceilalți, speriați şi 


descurajaţi, să părăsească în goană câmpul de luptă. 

Struțul a fost ascultat. Cei trei supuşi au făcut întocmai cum li s-a cerut. 

Viespile şi albinele în roi s-au repezit să-i înţepe pe duşmani, de i-au pus pe fugă. S-a iscat mare 
învălmăşeală şi victoria a fost de partea păsărilor, deşi nimeni nu se mai aştepta la asemenea 
minune. 

— Acolo unde nu ajunge puterea, numai şiretenia i-ar putea lua locul — încheie vicleanul strut, 
când primi felicitări de la oştenii săi viteji, cât şi de la prietenii credincioşi: viespile şi albinele. 


Elefantul, hipopotamul şi iepurele-frânghier 
povte din Guineea-Bissau 


Trăia odată un lepure-frânghier. Împletea frânghii, le vindea şi trăia din ce agonisea. 

O dată, Iepurele a împletit o funie lungă-lungă şi a târât-o în pădure. În întâmpinare îi iese 
Elefantul. 

— Elefantule, hai să ne măsurăm puterile să vedem care e mai tare, zise Iepurele. 

— Cum aşa? se miră Elefantul. 

— Uite-aşa: tu apuci de un capăt, eu de celălalt şi fiecare o să tragă înspre el, îl lămuri Iepurele. 
Cine-l trage pe celălalt primeşte o sută de escudos. 

Elefantul nu-şi credea urechilor. 

— Cu mine ţi-ai găsit tu să-ți încerci puterile? 

— Aha! îl zădări Iepurele. 

— Vasăzică tu crezi că o să mă dai gata?! se miră Elefantul mai departe. 

— Da, da! repetă Iepurele. Ține de funie, iar eu alerg să apuc de celălalt capăt. Când voi zvâcni, 
să tragi! 

Iepurele îi dădu Elefantului un capăt al funiei, iar el alergă prin pădure spre fluviu. Acolo îl găsi 
pe Hipopotam. 

— Prietene Hipopotam! îl strigă Iepurele. Ia vino încoace, am să-ţi spun ceva. 

— Ce ai cu mine? întrebă Hipopotamul. 

— Vezi funia asta? Hai să ne încercăm puterile. Dacă mă tragi în apă, eu îţi dau o sută de 
escudos, iar dacă te trag eu pe tine pe mal, ai să-mi dai tu mie. 

— Ascultă, Iepure! zise Hipopotamul. Tu eşti în toate minţile? Tu să mă tragi pe mine din apă pe 
mal? 

— Da, da! îi aruncă Iepurele vorbele. 

— Bine, fie. Dă-mi funia. 

— Ține-o! Eu alerg la capătul celălalt. Când voi zvâcni, să tragi. 

Iepurele dădu fuga în pădure, apucă cu amândouă lăbuţele de mijlocul funiei şi zvâcni. 

Elefantul şi Hipopotamul începură să tragă de funie, fiecare înspre el. Mult timp niciunul nu 
izbuti să-l întreacă pe celălalt. Ba-l trăgea Elefantul pe Hipopotam pe mal, ba Hipopotamul îl trăgea 
pe Elefant înspre fluviu. Iar Iepurele şedea în pădure lângă funie şi urmărea întrecerea. Când văzu 
că funia s-a întins, trase cu cuțitul şi o tăie pe din două. 

Luaţi pe neaşteptate, Elefantul se dete peste cap, iar Hipopotamul plescăi zgomotos apa. Bietul 
Elefant se lovi atât de tare cu capul de un copac, încât îşi pierdu cunoştinţa. Iar Hipopotamul, 
prăvălindu-se de pe mal, ridică asemenea talazuri pe fluviu, că toţi crocodilii aflați pe aproape fură 
azvârliți pe uscat. 

A doua zi, şi Elefantul şi Hipopotamul porniră iavaş-iavaş la vraci să-şi oploşească rănile. Acolo 
se întâlniră. 

— Oh, niciodată n-aş fi crezut că Iepurele e atât de puternic! se jelui Hipopotamul. Ieri însă ne- 
am măsurat puterile şi cât pe ce să mă dea gata. 

— Stai oleacă! zise Elefantul. Pe mine la fel! Da' Iepurele să fi fost oare? 


Mai vorbind, mai iscodind, dintr-una într-alta, Elefantul şi Hipopotamul pricepură că Iepurele i-a 
tras pe sfoară şi se juruiră să se răzbune. 

— Numai să se arate el în pădure! zise Elefantul. Am să-l prind şi n-o să-mi scape viu. 

— Să-ncerce numai să se apropie de fluviu, zise Hipopotamul. Cum îl văd, îl înec! 

În timpul acesta, lepurele-frânghier, ascuns în tufiş, auzi toată tărăşenia. Dete fuga acasă şi 
prinse să se gândească ce să facă, ce să dreagă. Nici vorbă, bani n-o să mai vadă nici de la Elefant, 
nici de la Hipopotam. Atâta pagubă! Numai de-ar scăpa cu viaţă! 

Se gândi ce se gândi şi plecă în pădure. Acolo găsi o capră moartă pe care o jupui. Pielea caprei 
era bătrână, roasă de viermi şi furnici. lepurele se vâri în ea şi se făcu dintr-o dată aidoma unei 
capre bătrâne, atât de îngălată, că-ți era silă să te şi uiţi la ea. 

Iepurele se apropie de fluviu, iar Hipopotamul, de cum îl zări, îl întrebă plin de mirare: 

— Ei, Capră, ce-ai pățit? 

— Din pricina vrăjilor lepurelui, răspunse acesta. Ştie un descântec înfricoşător Iepurele ăsta. 
Cum îl supără cineva, pune viermii şi furnicile să-l roadă. Vezi cum a ajuns pielea mea?! 

— Ascultă, zise Hipopotamul speriat. Dacă-l întâlneşti cumva pe lepure să-i spui că nu-i port 
nicio supărare. N-are decât să vină la fluviu când i-o plăcea. Eu am să fiu tare bucuros. 

— Bine, am să-i spun! răspunse Iepurele de sub pielea de capră. 

Şi plecă în pădure. Acolo dete peste Elefant. 

— Ascultă, Capră! Ce e cu tine? Nu ţi-a rămas niciun locşor nevătămat, se minună Elefantul. 

— Numai lepurele e de vină. L-am supărat puțin nu de mult şi uite ce blestemăţie a aruncat pe 
mine. A rostit un descântec înfricoşător şi de atunci viermii şi furnicile îmi rod pielea... 

— Ştii ceva, Capră? zise Elefantul speriat. Dacă-l vezi pe Iepure, spune-i că nu sunt supărat 
deloc pe el. N-are decât să zburde prin pădure cât i-o plăcea. 

— Bine, bine! răspunse Iepurele de sub pielea de capră. 

După aceea alergă acasă, azvârli pielea găurită şi porni spre malul fluviului. 

Văzându-l, Hipopotamul se tulbură. 

— Ah, iată-l pe viteazul nostru, bălmăji acesta. Ţi-a spus bătrâna Capră că mă bucur ori de câte 
ori te văd? 

— Dacă te bucuri, plăteşte o sută de escudos, răspunse Iepurele. Doar te-am învins, nu-i aşa? 

— Mai încape vorbă? se grăbi Hipopotamul să-i facă pe plac. 

Şi vrând-nevrând, îi plăti lepurelui o sută de escudos. 

De la Hipopotam, Iepurele plecă în pădure să-l găsească pe Elefant. 

— O, prietenul meu Iepurele! Ţi-a spus bătrâna Capră cuvintele mele? zise Elefantul. 

— Care cuvinte? 

— Că mă bucur să te văd mereu şi nu-ţi port deloc pică. 

— Vasăzică recunoşti că te-am învins? Da, sau nu? Dacă recunoşti, dă banii! 

— Da, da! zise Elefantul în grabă. Iar în gândul său: „Mai bine-i dau o sută de escudos decât să 
mă încure cu un asemenea Iepure!” 

Şi-i dete. 

De atunci, iepurii zburdă pe unde vor, şi prin pădure, şi pe lângă fluviu şi nici hipopotamii, nici 
elefanții nu-l ating niciodată. 


Şacalul păcălit de capră 
poveste africană 


Într-o zi, Capra plecă să prindă peşte cu năvodul. Băgă năvodul şi ici, şi colo, dar nu prinse 
nimic. Capra căzu pe gânduri: „Ce e de făcut? Ce-o să le dau de mâncare iezilor flămânzi?” 

Deodată, îl vede pe Şacal târând pe mal un sac plin cu peşte proaspăt. Cumătrul avusese noroc, 
se vede. 


„Acu' e acu"! îşi zise Capra. Ori mă mănâncă pe mine Şacalul, ori îl păcălesc eu şi-i iau peştele!” 

— Hei, vecinico, ce mai faci? strigă Şacalul de departe. 

Capra însă şedea dusă pe gânduri ca şi când n-ar fi auzit nimic. Şacalul o mai strigă o dată, dar 
Capra nu-i răspunse nici acum. Atunci, Şacalul aruncă supărat sacul cu peşte, zvârli năvodul, se 
apropie de Capră şi strigă: 

— Hei, Capră, trezeşte-te! Te-am întrebat: ce mai faci? 

— Ha? Ce-ai zis, domnule Şacal? tresări Capra. 

— Ascultă, vecinico, la ce te gândeşti aşa de adânc încât nici nu auzi ce te întreb? se miră 
Şacalul. Se vede că nu prea ţii la blana ta! 

— Oh, iertare, domnule Şacal, răspunse Capra speriată. Mă tot gândesc şi mă gândesc întruna ce 
să fac cu carnea. Am acasă coşarul plin cu carne şi pe o asemenea arşiţă o să se strice repede. De-aia 
îmi bat capul şi nu ştiu ce să fac, cum s-o pun la păstrat. 

— De unde ai tu atâta carne? făcu neîncrezător Şacalul. 

— Ah, domnule, am fost de curând la un vrăjitor nemaipomenit care mi-a pus asemenea putere 
în coarne, încât e de ajuns să le îndrept spre o fiară ca aceasta să moară pe loc. Multe jivine n-au 
vrut să creadă, deşi eu le prevenisem. Numai ce m-am făcut cu coarnele înspre ele şi au căzut polog, 
iar eu le-am târât hălcile în coşarul care este acuma plin. Şi carnea se strică. Ce, nici domnia ta nu 
mă crezi, domnule Şacal? 

— Te cred, te cred! strigă Şacalul. 

Privi la coarnele Caprei şi închise ochii de spaimă. Astfel, cu ochii închişi, se trase de-a 
îndăratelea în tufiş. Ajuns acolo, se-ntoarse cu spatele şi o luă la sănătoasa cât mai departe de 
coarnele înspăimântătoare ale Caprei. 

Capra înşfăcă sacul cu peşte şi năvodul Şacalului şi plecă liniştită acasă. În seara aceea, în casa 
Caprei toți au mâncat pe săturate, iar Şacalul a dat târcoale satului, urlând de foame. 


De unde s-au ivit măgarii 
poveste africană 


Cândva, trăiau pe lume numai cai, iar de măgari nici nu se pomenea. lată că printre telegari se 
găsi un Cal nemaipomenit de uituc. O dată, acesta se duse la Zeu şi-i zise: 

— Domnule Zeu! Fii bun, te rog, şi spune-mi cum mă cheamă pe mine? 

— Pe tine te cheamă Cal! 

Nu trecură nici două zile şi Calul îşi uită din nou numele. Se înfățişă Zeului şi-l rugă să-i mai 
amintească o dată numele. Zeul era în toane bune. Zâmbi şi-i zise: 

— Pe tine te cheamă Cal. Dar nu mai fi atât de împrăştiat, nu-ţi mai uita numele şi nu mai veni 
să mă plictiseşti cu fleacuri. Şi aşa am atâtea treburi! 

Calul îşi clătină capul în semn de mulţumire şi plecă. 

Trecură alte câteva zile. Iată că într-o noapte Calul se trezi şi nu fu chip să-şi aducă aminte cum îl 
cheamă! Se gândi mult şi bine, dar degeaba. Tulburat peste măsură, Calul se hotărî să mai meargă o 
dată la Zeu şi să-l întrebe cum îl cheamă. 

De data aceasta, Zeul era în toane rele. Când află pentru ce a venit Calul, îşi pierdu cumpătul de 
tot. 

— Măgar, asta eşti! strigă Zeul la el. Ai priceput? Eşti Măgar şi ai să rămâi Măgar! 

Şi Zeul îi lungi Calului urechile ca să poată auzi mai bine ce i se spune. 

De atunci s-au ivit pe lume măgarii urecheaţi. 


Câinele şi găina 
poveste africană 


Au fost odată doi prieteni pe nume Găina şi Câinele. Amândoi dormeau în aceeaşi casă: Câinele 
pe prag, iar Găina în casă, într-o cuşcă. O dată, la lăsarea nopţii, pe Găină o apucase lenea, aşa că-l 
rugă pe Câine să închidă uşa. Câinele însă îi răspunse: 

— Dacă ţii atât de mult, n-ai decât s-o închizi tu. Mie mi-e totuna dacă dorm pe prag sau afară. 
Eu, ştii bine, duc viață de câine. 

Pe Găină o cuprinsese toropeala în cuşcă şi nu catadicsi să se scoale să-nchidă uşa. 

— La urma urmei eu trăiesc în cuşcă şi n-am de ce mă teme, zise Găina. 

În noaptea aceea însă pe la casa lor trecu Vulpea. Aceasta se strecură nesimțită pe lângă Câinele 
adormit, deschise cuşca, înşfăcă Găina şi — întinde-o! Pe drum, ca prin minune, Găina izbuti să 
scape din labele Vulpii şi să fugă acasă. 

— Pe unde mi-ai umblat atâta? o întrebă Câinele pe Găină. 

Găina nu-i răspunse nimic şi se culcă pe tăcute. 

A doua zi seara, Câinele-i zise Găinii: 

— Închide uşa bine că poate să te fure Vulpea. N-am s-o închid eu că mie nu mi-e frică de Vulpe. 

Găina-şi aminti cum o târâse Vulpea prin pădure, se ridică şi închise uşa cu zăvorul. 

De atunci, toate găinile dorm cu uşa încuiată. 


Pasărea fady 
poveste africană 


Trăia odată în Madagascar un om pe nume Rafimini. Era fericit, căci avea o nevastă tânără, patru 
fii şi o gospodărie îmbelşugată. La strânsul recoltei, sătenii trebuiau să ducă argintul la vistieria 
regelui; când i-a venit rândul lui Rafimini să ducă dările, el a părăsit satul de cum s-a ivit o geană de 
lumină şi a mers o zi întreagă până la oraş. Acolo a depus argintul, a dormit puțin şi la cântatul 
cocoşilor a pornit înapoi către casă. Soarele îl urmărea, înălțându-se tot mai sus: încingea văzduhul, 
înfierbânta nisipul, îi usca gâtlejul de călător prin deşert. Pe bietul Rafimini îl chinuia o sete 
cumplită. Deşi îi era teamă să nu se rătăcească, zărind un tufiş, el părăsi cărarea. În umbra tufişului 
era, într-adevăr, un ochi de apă; însă alături, într-o adâncitură în mâl, stătea la pândă un crocodil. 
Rafimini se aplecă spre ochiul de apă, sorbi cu nesaţ, dar nu mai apucă să se ridice şi să pornească 
mai departe: crocodilul îşi înfipsese dinţii în pulpa omului. În zadar încercă Rafimini să scape din 
strânsoare: crocodilul reuşi să-l tragă în adâncuri. 

Un singur martor urmărise lupta: o pasăre micuță, care îşi face cuibul între liane; penajul ei o 
face nevăzută multora, în timp ce ea vede tot ce se întâmplă. Pasărea urmări crocodilul uriaş, îl văzu 
mai târziu ieşind din apă purtând în bot corpul omului acoperit de mâl. Crocodilul are obiceiul să-şi 
lase pe mal prada omorâtă; abia după câteva zile, când nu mai poate răbda de foame, el sfâşie 
victima. 

De îndată ce crocodilul se retrase în culcuşul lui, pasărea zbură pe deasupra ramurilor, se aşeză 
chiar pe cadavru şi ascultă, aşa cum fac păsările la trunchiurile copacilor; inima omului încă nu 
încetase să bată. Rafimini nu era decât adormit, fără simţire. Atunci micuța pasăre, fără a pierde 
nicio clipă, începu să cânte la urechea înecatului ca să-l trezească; vroia să-l salveze de fălcile 
crocodilului, pentru că vieţuitoarele înaripate le disprețuiesc pe cele care se târăsc; iar pe omul 
malgaş ele îl iubesc, căci trudeşte cu sârg pentru ai lui. Păsărica prinse a fluiera. Fluieră de la 
amiază până la asfințitul soarelui. Trilurile ei urcau parcă din ce în ce mai sus, pe măsură ce soarele 
cobora şi nu mai pârjolea văzduhul. Omul însă rămânea neclintit, cufundat în mâl. „Rafimini! 
Rafimini! — tipa tot mai ascuțit micuța pasăre — trezeşte-te şi fugi! Burta crocodilului nu este 
pentru tine!” — tipa întruna, până când reuşi să sfâşie somnul şi pleoapele omului se ridicară cu 
greu. În sfârşit, Rafimini şi-a venit în fire; se uită în jur, mirat de larma pe care o făcea micuța 


pasăre. Ea nu vroia ca uriaşul crocodil să-l simtă pe Rafimini că fugea, şi de aceea cânta în neştire, 
aproape să-şi piardă respirația. Omul rănit se depărta tot mai mult... 

Rafimini a ajuns acasă înaintea zorilor. Nevasta şi fiii lui îl aşteptau îngrijoraţi. După ce le 
povesti întâmplarea, adăugă: 

— Cât timp vor trăi urmaşii mei şi vor fi în stare să se bucure de viaţă, nimeni din familia mea 
nu se va atinge de această pasăre, care m-a salvat de crocodil. Cu trilurile ei m-a smuls din moarte, 
de aceea viaţa acestei păsărele să fie sacră. 

Şi din noaptea aceea, micuţei păsărele i se spune „Fady” — ceea ce înseamnă „sacru”. 

În lăstărişul de pe malul apelor, Fady este ca o căpetenie a păsărilor, căci— deşi este cea mai 
micuță — trilurile ei sunt atât de pătrunzătoare, încât amintesc că străbunul ei a salvat un om. 


Pietrele preţioase 
poveste africană 


A fost odată un flăcău, care tare ar fi vrut să se îmbogăţească. Auzise de la oamenii bătrâni că în 
adâncul muntelui ar fi pietre sclipitoare, care se vând apoi pe bani mulţi. Într-o bună zi plecă din 
satul lui şi abia la asfinţit ajunse la poalele acelui munte. Pe când îşi aşternea pat de frunze, lângă el 
apăru ca din pământ un moşneag îmbrăcat sărăcăcios. Înainte de a se aşeza în culcușul flăcăului, 
bătrânul spuse: 

— Mulţumesc, băiete, că te-ai gândit la mine, că nu am unde să-mi odihnesc oasele; nu mai am 
putere să-mi aştern de culcat; n-am copii, n-am nepoți, nu am pe nimeni să-mi poarte de grijă; nu 
am Şi eu un rost la care să mă întorc. Acum sunt bogat, dar ce folos! am plecat de acasă, să mă 
pricopsesc, când eram ca tine... 

Auzindu-l vorbind de bogății, flăcăul se hotărî pe dată: 

— Eu ţi-oi da culcuşul pregătit, dar nu din milă, ci vreau în schimb multe pietre preţioase. 

Bătrânul însă nu se învoi şi-i zise: 

— N-am ce să-ți dau, băiete. De-or trece în mâna ta rubinele, safirele şi smaragdele s-or preface 
în pietre şi pietricele de râu; adevăratele pietre prețioase nu ţi le pot da, cu ele trăiesc. 

Flăcăul îi făcu loc pe patul de frunze. De îndată ce-l auzi pe bătrân sforăind, el îi înhaţă punga cu 
pietre preţioase de la cingătoare şi o rupse la fugă, spre sat. 

Ajunse în zori, tocmai când oamenii plecau la muncă, în cale îi ieşi o fată frumoasă şi flăcăul îi 
dădu trei pietre sclipitoare. Fata a râs, l-a întrebat de are chef să o necăjească şi adăugă: 

— Pietre din astea îți dau eu câte vrei, de pe malul râului. 

Flăcăul îi dădu mamei lui două pietre strălucitoare, să-şi facă cercei, însă femeia le puse pe masă, 
zicând: 

— Păcat că sclipesc atât de frumos şi nu au nicio valoare. 

Obidit, flăcăul povesti cum luase pietricelele de la moşneagul căutător de comori şi că ştia sigur 
că sunt pietre preţioase. 

— Moşneagului aceluia pietrele i-or fi preţioase... Lasă-i truda agonisită, căci lui îi este scumpă 
— 1] sfătui mama. 

Băiatul s-a înapoiat în poiană; bătrânul încă mai dormea, aşa că îi puse punga la loc şi se culcă 
lângă el. 

Când soarele ajunse către amiază, moşneagul se trezi, îl deşteptă pe flăcău şi-i zise: 

— Băiete, alege trei pietricele de aici, care ți-or plăcea ție mai mult: una să o dai fetei pe care o 
iubeşti să o păstreze până te întorci din inima muntelui cu bogății pentru amândoi; cealaltă piatră 
nestemată dă-o părinților tăi, ca semn că nu vei renunţa la ce ţi-ai pus în gând; iar pe a treia — ia-o 


cu tine, să-ţi aminteşti mereu că dacă un om a fost în stare să o smulgă din munte şi tu trebuie să 
reuşeşti. Să iei numai câte avuţii ai nevoie, ca să ai timp să te bucuri de strălucirea lor. 

Flăcăul nu se hotăra dacă să primească sau nu pietricelele, căci credea că strălucirea lor este 
amăgitoare. Moşneagul alese câteva şi i le puse în pumn: 

— Ştiu că tu ai pietre prețioase pe care nimeni nu ţi le poate lua: braţele tale tinere, dornice de 
muncă, privirea ta ageră. Foloseşte-ţi voinţa ca să le poţi şlefui şi vei vedea cât sunt de strălucitoare. 
Mulţi nu ştiu la tinereţe ce pietre preţioase poartă cu ei; timpul le acoperă cu pulberea lui 
neiertătoare şi astfel strălucirea piere, pe când ei caută norocul aiurea. Pietrele pe care ţi le dau sunt 
pietricele din poveste, la început de drum... 


Un prieten adevărat 
poveste africană 


A fost odată un bătrân, care avea un băiat. Simțind el că i se apropie sfârşitul, îl întrebă pe fiul 
său: 

— Fiule, ştii tu câţi prieteni ai? 

Fiul răspunse: 

— Tată, cred că am peste o sută de prieteni! 

Tatăl îl întrerupse, zicându-i: 

— Înţelepţii spun: „Nu numi pe cineva prieten înainte de a-l fi pus la încercare”. Eu, deşi sunt cu 
mult mai în vârstă decât tine, nu am cunoscut în întreaga mea viaţă decât un prieten pe jumătate. 
Cum ai putea avea tu o sută?! Pune-i pe toți te încercare şi atunci vei afla dacă printre ei ai măcar un 
singur prieten adevărat. 

— Dar cum aş putea recunoaşte pe adevăratul prieten? zise fiul cu mâhnire în glas. 

— Eu am auzit vorbindu-se de un om, ce a ştiut să fie prieten desăvârşit; despre el îţi voi povesti 
acum. 

Erau odată doi neguțători, care locuiau în oraşe foarte depărtate şi nici măcar nu se văzuseră prea 
adesea, dar erau prieteni buni cu-adevărat. Într-o zi, unul din neguţători se hotărî să se ducă în 
oraşul unde locuia celălalt neguţător. Prietenul îi ieşi în cale, îl îmbrăţişă şi îl duse acasă la el, unde 
dădu în cinstea lui o mare petrecere. Petrecerea dură opt zile, timp în care invitatului îi fură arătate 
toate bogăţiile neguțătorului: grădinile, slujitorii şi instrumentele muzicale. În a opta zi oaspetele se 
îmbolnăvi. Medicii, vracii şi înţelepții chemaţi la căpătâiul lui sfârşiră prin a spune că e bolnav de 
tristețe şi singurătate. Aşa că prietenul lui se gândi că ar trebui să-l însoare. Neguţătorul chemă toate 
fetele şi femeile din familie, pentru ca bolnavul să hotărască cu care ar vrea să se căsătorească. 
Acesta o alese chiar pe logodnica prietenului său. Gazda acceptă să i-o dea de soţie pe aleasa lui; îi 
dădu tinerei zestre — aşa cum se obişnuia, şi astfel prietenul plecă acasă însănătoşit şi cu nevastă. 

Au trecut mulţi ani. Neguţătorul care fusese atât de darnic cu prietenul său şi-a pierdut între timp 
toată averea. Văzându-se în situație disperată, îşi spuse: „Mă duc să-l găsesc pe prietenul meu, 
căruia i-am oferit găzduire, l-am însănătoşit şi l-am făcut fericit cândva. Lui îi va fi milă de mine şi 
mă va ajuta”. 

Şi neguțătorul porni la drum. Merse timp îndelungat, zile şi săptămâni în şir şi ajunse la capătul 
călătoriei sale în miez de noapte. Se hotărî, să aştepte ziua spre a-şi întâlni prietenul şi rămase să 
doarmă la intrarea în oraş, pe nişte trepte. Nici nu apucă să se aşeze că se pomeni înconjurat de o 
ceată de orăşeni. Aceştia urmăriseră un ucigaş şi, pierzându-i urma, au crezut că străinul cu chip 
obosit şi speriat este chiar vinovatul căutat. Îl duseră în temniță, nedându-i putinţa să se apere, iar a 
doua zi tribunalul hotărî să fie spânzurat. Execuţia urma să aibă loc în piaţa oraşului, unde mulțimea 
se şi adunase. Acolo se afla şi prietenul neguţătorului condamnat; recunoscându-l pe binefăcătorul 
său din tinerețe, el strigă înspăimântat către judecători: 

— De ce vreţi să-l spânzurați pe acest om? Nu el este ucigaşul, ci eu! 


Judecătorii au fost obligaţi să-l elibereze pe nevinovat şi să-l aresteze pe cel care îşi mărturisise 
fapta. 

În mulţimea de-acolo se afla însă şi adevăratul ucigaş, pe care nimeni nu-l cunoştea. Uluit că un 
nevinovat vrea să moară în locul altui nevinovat, jertfindu-se pentru un prieten, el se prezentă în 
fața judecătorilor să fie spânzurat. Şi aşa neguţătorul eliberat îşi conduse prietenul în casa lui, îi 
oferi bogății, veşminte, hrană şi îi încredinţă întreaga lui avere. 

Bătrânul tată tăcu. Într-un târziu mai adăugă: 

— Aceasta este, fiule, povestea despre un prieten devotat. Îţi este cu adevărat prieten cel care te 
ajută la nevoie, jertfindu-se chiar pe el însuşi. 


Găinuşa sălbatică şi broasca țestoasă 
poveste africană 


Găinuşa sălbatică se întâlni într-o zi cu broasca ţestoasă şi începu să se laude: 

— Eu sunt mai înzestrată decât tine: nu numai că merg foarte repede, dar pot chiar să zbor. 

— Ce fericită, trebuie, să fii! exclamă broasca ţestoasă. Eu de-abia mă târăsc, de bine de rău, cu 
greu. 

Nu mult timp după aceea, un vânător a dat foc la iarba din savană. Flăcările strângeau tot mai 
mult cercul în jurul celor două vieţuitoare aflate în primejdie. Broasca ţestoasă, s-a ascuns sub 
carapacea ei, în adâncitura lăsată de laba unui elefant. Găinuşa a încercat să-şi ia zborul, dar a căzut 
înăbuşită de fumul des, şi a pierit. 

Întâmplarea s-a aflat, căci de atunci se ştie că: cine se laudă prea tare cade la prima încercare. 


Vulpea şi hiena 


poveste africană 


Vulpea a prins într-o zi mult peşte. A mâncat până s-a săturat, însă tot i-a mai rămas destul peşte. 
Tocmai atunci o văzu apropiindu-se, pe cărare, pe hienă, şi o îmbie să-i ţină tovărăşie: 

— la de aici peşte, dacă vrei, şi mănâncă oricât pofteşti! 

Auzind aceste vorbe, hiena mâncă tot peştele, iar vulpea, care nu o crezuse atât de lacomă, se 
înfurie cumplit. 

După câtva timp, pe lângă ele trecu grăbită găinuşa sălbatică. Cum o zări hiena prinse a-i lăuda 
penajul frumos colorat: 

— Cât mi-aş dori şi eu să am asemenea vestmânt... Cine mi-ar face şi mie desene atât de 
frumoase ca ale găinuşei?! 

— Eu sunt în stare să fac tatuaje atât de frumoase, îi spuse vulpea. 

Biata hienă, neştiind că vulpea îi poartă pică de când îi mâncase tot peştele, o rugă: 

— N-ai vrea să-mi faci şi mie pe spate nişte desene atât de frumoase? 

Vulpea atât aşteptase — să se poată răzbuna — şi-i promise imediat: 

— Dacă le vrei, la fel de frumoase, aşa vor fi. Adu-mi iute un cuţit şi lut. 

Fără să bănuiască ceva, Hiena îi aduse cuțit şi lutul cerut, apoi se aşeză răbdătoare, gata să îndure 
orice suferință. Vulpea apucă cuțitul şi începu să zgârie adânc pielea hienei, în timp ce cânta. De 
durere, hiena nici nu desluşea măcar vorbele rostite de vulpe: 

„Tu mi-ai mâncat peştele cu nesaţ, 

lar eu mă răzbun pe spinarea-ți”. 

Îi cresta adânc cu cuțitul şi tot cânta, şi iar cânta. 

Când vulpea termină tatuajul, hiena de-abia se mai putea ţine pe picioare... Se depărtă cu pielea 
sfâşiată, iar semnele acelea i-au rămas pentru totdeauna, de s-a aflat în lume de răzbunarea vulpii. 


Câinele şi găina 
poveste africană 


Într-o zi însorită, câinele şi găina se plimbau agale pe ulițele unui sat; era amiază şi locuitorii se 
odihneau la umbra foişoarelor acoperite cu foi de palmier. În faţa unei colibe văzură un ceaun din 
lut ars pus pe nişte tăciuni care abia mai mocneau. Împins de curiozitate, câinele se apropie şi dădu 
la o parte capacul cu laba, să vadă ce este înăuntru. Adulmecă mirosul îmbietor de orez — căci în 
vasul de pe foc era pus la fiert orez, cu bobul mare şi gustos — şi zise: 

— Azi ne vom ospăta pe cinste! 

Nici nu-şi termină bine vorba că nestăpânita găină deja ciugulea de zor din ceaun, fără a-şi ridica 
măcar privirea către tovarăşul ei de drum. Mâncă cu poftă, pe nerăsuflate, cu toate că orezul era 
încă fierbinte. Curând conteni, simțind că nu mai poate înghiți nici măcar un singur bob — aşa că îl 
lăsă şi pe câine să se apropie de ceaun. 

Câinele mâncă pe îndelete, cu grijă, luând tot orezul de pe fundul ceaunului şi după fiecare 
îmbucătură parcă se bucura de gustul mâncării răcorite. Linse tacticos marginea vasului până ce 
acesta începu să strălucească; se întoarse apoi către găinuşă şi zise: 

— Tu îmi eşti poate cea mai bună prietenă, dar păcat că nu eşti isteaţă... 

— Ce te face să spui asta? întrebă, surprinsă, găina. 

— N-ai minte să te gândeşti deloc la ce faci, continuă mustrător câinele. 

— Explică-mi ce vrei să zici, se supără de data asta găina. 

— Nu te înfuria şi mai întâi ascultă-mă. Adineauri, când ai văzut orezul în vas, te-ai repezit să 
mănânci prima, fără să gândeşti ce-ai putea păţi. De bună seamă că erai flămândă, dar şi eu eram 
lihnit de foame şi totuşi ţi-am cedat locul. Nu te-ai mirat de ce am făcut asta? 

— Nu! mărturisi găina puțin încurcată şi neînţelegând nimic din „morala” câinelui. 

— Sigur, atunci erai prea ocupată ca să te mai gândeşti, dar acum, cel puțin, bănuieşti de ce te- 
am lăsat pe tine să înfuleci atâta orez fierbinte? 

— Nu ştiu, ezită găina. 

— La suprafaţă orezul era nefiert. Tu l-ai hăpăit aşa uscat şi tare. Am preferat să aştept niţel ca 
apoi mâncarea să se răcească şi să mănânc orezul bine pătruns şi ceapa rumenită de pe fundul 
ceaunului. Acum ai priceput de ce râd de tine? 

Aşa a învăţat găina de la câine că lăcomia este păguboasă. 

Poate că de atunci găinile, au devenit mai cumpătate şi s-au deprins să ciugulească, alegând cu 
grijă hrana şi să scormonească pe îndelete țărâna. 

Şi poate că, tot de atunci, a rămas şi zicala că are minte de găină cel care nu se gândeşte înainte 
de a face ceva. 


Hiena şi luna 
poveste africană 


Se spune că odată hiena a găsit un ciolan, pe care l-a luat să-l ducă la vizuina ei. Trecând pe 
lângă lac, hiena văzu luna oglindită în apa liniştită şi crezu că este o bucată de slănină. Aruncă osul 
şi cu grabă îşi cufundă capul până peste urechi în apă; dar nu găsi nimic, atâta doar că apa se 
tulbură. 

Când hiena se întoarse pe mal, apele lacului erau din nou neclintite şi limpezi. Hiena sări din nou 
în unde şi de data aceea crezu că apucase bucata de carne; dar nu înşfăcase nimic; doar apa 
tulburată i se scurgea miloasă pe bot. Într-un târziu s-a retras pe mal, pândind de acolo luciul apei. 


În timpul acesta o altă hienă veni pe mal, înhaţă osul lăsat acolo şi o luă la fugă, dispărând 
printre copaci. 

Când se crăpă de ziuă, luna păli, pierind şi din apa lacului. Hiena nu s-a lăsat amăgită, a 
continuat să creadă că undele îi ascund bucata de carne jinduită. A hotărât să revină spre scară şi, 
aşa mereu, noapte de noapte, până când locul în care aştepta să înhaţe slănina s-a bătătorit de urmele 
paşilor ei. 

De atunci „cei ce ştiu întâmplarea îşi bat joc de hienă, căci ea aleargă întruna cu botul prin apă, 
tot vrând să apuce ceva, dar fără să reuşească vreodată. La fel se spune şi de omul lacom, care 
renunță la ce are, pentru a căpăta altceva ce şi-ar dori. Despre un asemenea om se zice că este ca 
hiena, care şi-a aruncat osul când a văzut luna ca pe o bucată de slănină în oglinda apei şi astfel nu a 
mai avut nimic. 


Fiica soarelui şi a lunii 
poveste africană 


A fost odată un rege care avea un fiu. Când acesta ajunse la vârsta însurătorii, regele îl întrebă ce 
are de gând să facă. 

— Nu vreau să mă căsătoresc cu o fată de pe Pământ. Dacă trebuie să mă însor, o voi lua de soție 
pe fiica Soarelui şi a Lunii! 

Toţi au râs de el şi i-au spus: 

— Cine s-ar putea duce până la cer, omule? 

Tânărul, hotărât, nu ascultă pe nimeni şi susţinea că nu va lua de soţie decât pe fiica Soarelui şi a 
Lunii. Făcu o cerere în căsătorie şi o rugă pe antilopă să i-o ducă. Dar antilopa îi răspunse uimită: 

— Dar eu nu pot sări până la cer! 

Tânărul dădu vulturului cererea sa, însă vulturul îi răspunse: 

— Nu pot să ajung până la cer! Aş ajunge doar până la jumătatea drumului... 

„„Ce-aş putea să mai fac?” se întrebă fiul regelui, punând cererea lui în călătorie într-o cutiuță şi 
aşteptă liniştit mai departe. 

Pe atunci slujitoarele Soarelui şi ale Lunii aveau obiceiul să coboare pe Pământ să ia apă de 
izvor. O broscuţă, care le zărea de fiecare dată, se duse la fiul regelui şi îi spuse: 

— Dă-mi mesajul, eu voi face să ajungă la cer dorinţa ta. 

— Du-te de-aici, spuse tânărul, şi dă-mi pace. Dacă nişte fiinţe înaripate nu pot ajunge până la 
cer, cum ai putea tu să reuşeşti?! 

Dar broscuţa insistă şi-n cele din urmă tânărul îi încredința mesajul, spunându-i: 

— Dacă nu vei reuşi, am să te pedepsesc! 

Broscuţa, care era o năzdrăvană, se întoarse la izvorul unde slujitoarele Soarelui şi ale Lunii 
veneau să ia apă, iar când sosiră cu ulcioare şi vase de tot felul, broscuţa sări într-unul din ele. 
Slujitoarele nu observară nimic şi se întoarseră sus. Ajunsă acolo, broscuţa ieşi din vas, puse 
mesajul pe masă şi se ascunse într-un colţ. Luna intră în cameră, zări hârtia trimisă de fiul regelui şi 
întrebă, cine a adus-o. Slujitoarele răspunseră că ele nu ştiu nimic. Luna descifră mesajul: „Eu, fiul 
regelui țării Tumba Ndala, de pe Pământ, vreau să iau în căsătorie pe fiica Lunii şi a Soarelui”. 

Luna stătu o clipă şi se gândi: 

— Tânărul acesta locuieşte pe Pământ, iar noi suntem atât de sus, în ceruri. Cine ar fi putut oare 
aduce mesajul ăsta? 

Şi Luna îl închise la ea în cutie. 


Imediat ce Luna se depărtă, broscuţa se ascunse într-unul din ulcioare şi astfel cobori pe Pământ, 
împreună cu slujitoarele. Când fetele ajunseră la izvor şi cufundară ulcioarele în apă, broscuța sări 
afară şi se ascunse în tufişuri. Apoi se înfățişă fiului de rege, care o întrebă: 

— Fi, ai dat mesajul meu? 

— Da, răspunse broscuţa, însă nu am încă răspunsul. 

Tânărul nu-i dădu crezare şi o socoti mincinoasă. 

— Aşteaptă şi vei afla că am spus adevărul! promise broscuţa. 

Trecură şase zile şi şapte nopți. Fiul regelui încredință broscuţei alt mesaj către Lună şi către 
Soare, în care îi întreba dacă i-au acceptat propunerea sau i-au respins-o. 

Şi ca şi prima dată, broscuţa sări într-unul din ulcioarele cu care fetele slujitoare duceau apa, 
urcară împreună până la cer pe o pânză de păianjen; acolo sus ele lăsară vasele în cameră şi plecară 
care încotro. 

Broscuţa puse mesajul tânărului pe masă şi se ascunse iar într-un colţ al camerei. De data aceasta 
Luna răspunse fiului de rege aşa: „Tu, care îmi ceri în căsătorie fiica, poți să o iei de şoție numai 
dacă tu însuţi vei veni aici cu daruri, să te vedem la chip”. 

Broscuţa se ascunse din nou într-unul din ulcioare şi fetele o aduseră iute pe Pământ. Seara, 
broscuţă se duse la fiul regelui şi-i bătu la uşă: 

— Cine e acolo? întrebă fiul regelui. 

— Sunt eu, broscuta. Îţi aduc mesajul Lunii. 

— Aşadar tot ce ai spus era adevărat, broscuţo! se bucură tânărul şi îi încredinţă un sac plin cu 
aur, să-l ducă la Lună drept cadou de nuntă. 

Când Luna găsi sacul cu aur, zise: 

— Asta-i de-a dreptul foarte bine! 

Broscuţa coborî pe Pământ la fel ca în alte dăţi se duse iute-iute la fiul regelui: 

— Am dus darul tău de nuntă Lunii şi Soarelui. Acum e rândul tău să hotărăşti ziua când vei vrea 
să mergi să-ţi cauţi logodnica. 

Tânărul era atât de fericit, încât spuse: 

— Aşa e bine, foarte bine! 

Trecură zece zile şi alte două zile, când fiul regelui îşi spuse: „Acum am nevoie de cineva care să 
se ducă să-mi caute logodnica. Ştiu că toată lumea îmi va răspunde: «Nu pot. Nu am cum ajunge 
până la cer». Ce să fac oare?” 

— Fii liniştit, tinere, mă voi du-te tot eu să o caut pe logodnica ta, îi şopti broscuţa. 

— Nu poți tu, broscuţo! 

— Ai încredere în mine, continuă broscuţa. Eu pot într-adevăr să merg să o găsesc. 

Fiul regelui spuse: 

— Poţi încerca oricând. 

Îi dădu broscuţei provizii, iar ea plecă sus pe aceeași cale, ca de obicei. Se ascunse până la 
asfințitul Soarelui, apoi se duse să o caute pe fata Lunii şi a Soarelui; o găsi adormită şi-i fură 
vederea. 

A doua zi dimineaţă fiica Lunii şi a Soarelui nu se putu scula căci îi dispăruseră ochii. Soarele 
trimise după marele vraci să vină să o vindece; iar acesta, scoțând zarurile vrăjite, le aruncă şi 
dezlegă taina: 

— Este aici un mesaj de la logodnicul ei, care zice astfel: „Faceţi aşa fel ca să vină soția mea! 
Dacă ea nu vine, va muri.” 

Toţi repetară cuvintele vraciului în faţa Soarelui. Într-un târziu Soarele spuse: 

— Fie! să dormim noaptea asta, iar mâine fiica mea va cobori pe Pământ. 

Din colţul ei broscuţa auzise totul. Se ascunse într-un ulcior şi cobori odată cu slujitoarele pe 
Pământ. 

A doua zi Soarele îl chemă la el pe păianjen şi-i zise: 


— Te rog să ţeşi o pânză mare de la pământ până la ceruri, căci astăzi fiica mea va cobori pe 
Pământ. 

Păianjenul nu conteni lucrul până când nu isprăvi plasa. Atunci broscuţa îl anunţă pe fiul regelui: 

— Astăzi va veni logodnica ta! 

— Eşti o mincinoasă! o dojeni tânărul neîncrezător. 

— Astă-seară o voi aduce aici! spuse broscuţa. 

Când Soarele asfinţi, fiica Soarelui şi a Lunii coborî pe Pământ şi ajunse lângă izvor. Broscuţa 
ieşi din tufişul unde se ascunsese şi-i vorbi: 

— Eu te voi conduce la logodnicul tău. Şi-i dădu puterea ochilor înapoi. Apoi bătu la uşa 
tânărului fiu de rege şi zise: 

— Iat-o pe logodnica ta! 

— Fii binevenită, fiică a Soarelui şi a Lunii! 

Astfel, cu ajutorul broscuţei năzdrăvane, fiul regelui se căsători cu fiica Soarelui şi a Lunii, aşa 
cum îi fusese dorinţa. 


Pescarul cel isteţ 
poveste africană 


Se spune că Hassen, stăpânul cetății Algerului, era înţelept şi darnic şi că se înconjurase de 
oameni isteţi, care îl ajutau să conducă ţara. Într-o seară umedă de februarie, el văzu de pe terasa 
palatului său o barcă singuratică ce se lupta cu valurile, să poată trage la țărm. Recunoscându-l pe 
pescarul Ali îi trimise vorbă să urce la palat şi îl întrebă: 

— la spune-mi, pescarule, ce te-a făcut să te avânți pe mare pe o asemenea furtună, curajul sau 
nevoia? 

— Cel care se avântă în primejdie fără să fie nevoie să o facă nu este un om curajos, ci un 
necugetat. Eu m-am dus de nevoie, căci şase copii mă aşteaptă acasă să mănânce. 

— Şi ce ai în coş, Ali? 

— Un singur peşte, Luminăţia Ta, un ghigorţ, frumos de cel puţin două livre, dar este rodul unei 
zile grele pe mare. 

— Adu-l încoace şi-ţi dau pe el 50 de dinari. 

Auzind ce darnic se arăta soţul ei, frumoasa Zmorda — a cărei fire nu era asemeni chipului — 
interveni de îndată: 

— Cum de risipeşti astfel averea şi dai atâta pe un peşte? 

— Noi avem destul. Pe bietul om îl aşteaptă acasă şase copii, încercă Hassen să o îmbuneze pe 
Zmorda. Dacă avea cu ce să-i hrănească, nu s-ar fi dus departe în larg pe o astfel de vreme. 

— Dar nu vreau să-i cumperi peştele, nu se lăsa Zmorda convinsa defel. 

Însă nici Hassen nu vroia să-şi calce cuvântul, aşa că îl chemă înapoi pe pescar, să-l pună la 
încercare: 

— Ascultă, Ali, eu trebuie să ştiu dacă peştele tău este parte bărbătească sau femeiască. 

Simţind şiretlicul, Ali îi răspunse: 

— O, preamărite, marea este atotputernică şi a trimis pentru tine un peşte deosebit: este şi de 
parte bărbătească dar şi de parte femeiască! 

Surprins de istețimea pescarului, Hassen îl răsplăti cu o pungă cu dinari, zicându-i: 

— Asta-i pentru mintea ta. Întoarce-te la ai tăi şi bucuraţi-vă împreună. 

Ali nu mai contenea să facă plecăciuni de mulţumire, şi astfel un ban din pungă se rostogoli pe 
pietrişul aleii. Când pescarul porni să-l caute, Zmorda îi şi spuse soţului ei: 


— Priveşte cu cine eşti darnic. Uite cât este de lacom, ba chiar zgârcit, încât ar merita să-i iei 
răsplata înapoi. 

S-a mirat Hassen şi a poruncit să fie chemat Ali, din nou, să-l certe: 

— Nu ţi-e de-ajuns cât ţi-am dat? Ai nevoie de o monedă, când ţi-a rămas punga plină de bani?! 
De ce nu te gândeşti cât s-ar bucura vreun sărac care ar găsi-0? 

— Stăpâne, eu nu caut o monedă. Banul este de la tine şi nu vreau să fie călcat în picioare nimic 
din ce merită cinstire. Voi continua să caut şi nu mă voi lăsa până nu voi găsi această monedă. 

Hassen zâmbi mulțumit că nu se înşelase asupra lui Ali şi făcu în aşa fel, încât acesta deveni un 
slujitor al palatului: stăpânul totdeauna ţinea seama de sfaturile pescarului, căci Hassen preţuia 
istețimea supuşilor săi. 


Iepurele şi luna 
poveste africană 


De mii de ani luna apare pe cer la căderea nopții şi dispare în zori. Odată, ea îi spuse iepurelui: 

— Du-te şi spune-le oamenilor din partea mea: „Asemeni mie, care pier în zori şi apoi revin, de 
fiecare dată, însuflețită, la fel să muriţi şi voi, iar apoi să înviaţi”. 

Iepurele se duse în calea oamenilor şi le strigă: 

— Aşa cum eu pier şi nu revin la viaţă, aşa trebuie să muriţi şi voi şi să nu mai înviaţi! 

De cum îl văzu din nou, luna îl întrebă dacă le-a transmis oamenilor mesajul ei. 

— Le-am spus întocmai: „Aşa cum mor eu şi nu mai pot învia, la fel şi voi să pieriți, fără a mai 
învia” — se lăudă iepurele în faţa ei. 

Atunci luna apucă un băț şi-l lovi peste bot cât putu de tare, nestăpânindu-şi mânia: 

— Aşa ai spus?! 

Dar nu mai avea cine să-i răspundă, căci iepurele o zbughise de mult din loc. 

Iepurele de atunci are botul turtit, iar noaptea doarme cu ochii deschişi, de teamă ca nu cumva 
luna să-l găsească şi să-l lovească din nou peste bot. 


Elefantul alb 


poveste africană 


Se spune că în oraşul Pataliputra trăia un vopsitor priceput. Avea mulţi clienți, căci aici fiind 
foarte cald se purtau vestminte de culoare albă şi toți veneau la el cu hainele spre a le reda albul 
strălucitor. Curând el se îmbogăţi şi afacerile prosperau, ajutat fiind de întreaga familie. 

Vecinul lui era şi el un om priceput, însă pizmaş din fire. Olar vestit, el făcea din argilă tot felul 
de vase, fie pentru gospodărie, fie pentru împodobirea locuinţelor — de la ulcioare care păstrau apa 
rece de izvor, până la platouri întinse pentru ierburi frumos mirositoare. 

Apropiindu-se sărbătorile anotimpului ploios toţi meşteşugarii pregăteau daruri pentru împărat, 
dovadă a măiestrie lor. Atunci îşi alese olarul momentul să scape de vecinul său: merse la palat şi 
anunță că vopsitorul a promis să facă elefantul împăratului să devină alb. Împăratul nu-i dădu 
crezare, însă tare îl ispiti gândul de a avea un elefant alb, cum nu se mai pomenise până atunci: 
„Oare nu s-ar cuveni să-l las pe vopsitor să-şi țină promisiunea?” 

Vopsitorul fu chemat la palat şi i se ceru să făurească — cum o şti — elefantul împărătesc alb. 
Iscusitul meşter înţelese cine a țesut această intrigă, aşa că se hotărî să răspundă în acelaşi fel: 

— Voi îndeplini dorinţa stăpânului nostru, însă am nevoie de o cadă uriaşă în care să pot cufunda 
elefantul. 

Olarul a fost chemat la palat şi i se porunci să facă o cadă uriaşă din argilă arsă. Neamurile, 
vecinii şi prietenii lui au cărat argilă cu roaba, zi şi noapte, de pe malul Gangelui, pentru ca la 


capătul celor şapte zile — cât îi dăduse împăratul timp de lucru — cada să fie gata. Cincizeci de 
oameni voinici au purtat pe umeri vasul până la palat, în uralele tuturor celor ce vedeau cada uriaşă, 
iar împăratul a fost foarte mulțumit. Când au aprins focul să încălzească apa din vas, lutul crăpă. S- 
au apucat din nou de lucru şi peste încă o săptămână cada uriaşă a fost purtată pe braţe de la casa 
olarului până la palat de cincizeci de oameni voinici. De data aceasta au turnat apa fierbinte 
înăuntru şi vasul rezistă. Au mânat elefantul să intre în cadă, însă când acesta păşi, baia se sparse în 
şapte bucăţi. Toţi îl huliră pe olar, căci ar fi vrut să vadă cât mai curând elefantul alb. De ruşine, de 
ciudă, sau poate de teama mâniei împăratului, olarul a fugit din oraş; cum nimeni altcineva nu a 
putut să dea un vas uriaş pentru baia elefantului, împăratul nu mai ceru să aibă un elefant alb la 
curte. Şi până în zilele noastre nimeni nu ştie dacă vopsitorul ar fi fost sau nu în stare să facă aşa, 
încât, elefantul împăratului să fie un elefant alb. 


De ce bâzâie ţânţarii în urechile oamenilor 
poveste africană 


Dacă locuieşti în climatul pădurilor tropicale ale Africii de Vest, te obişnuieşti cu bâzâitul 
ţânţarilor în serile fierbinți şi umede. Chiar dacă este numai un singur țânţar şi o singură persoană 
pe o suprafață de mărimea unui stadion de fotbal, țânţarul va găsi întotdeauna urechea persoanei 
respective şi va bâzâi în interiorul acesteia. Dacă ţi-ai dat vreodată o palmă peste obraz din cauza 
unui ţânțar, știi despre ce vorbesc. Iată povestea care explică de ce ţânţarul este atras de ureche. 

Odată demult, pe vremea când Urechea era o femeie frumoasă, ajunsă la vârsta măritişului, erau 
mulți pretendenți care îi făceau curte. Unii erau vietăți mai mari şi unii erau vietăți mici. Unele 
vietăţi erau vioaie și lingușitoare și altele erau mai molcome. Dar toate își arătau dragostea față de 
Ureche și îşi puneau în valoare calitățile; iar Urechii nu-i venea uşor să se hotărască. Atunci a venit 
la ea un ţânţar: 

— Aş dori sa fii soția mea, i-a propus el. 

Urechea s-a simţit jignită de aceasta îndrăzneală. 

— Priveşte în jurul tău, i-a spus ea. Dintre toţi oamenii și toate vietățile din lume, ce te face sa 
crezi ca aş putea sa accept tocmai propunerea ta? 

Urechea era indignată. 

— Să mă căsătoresc cu tine?!! a continuat. Tu o să mori înainte de sfârşitul acestei săptămâni! 
Nu ești puternic, ești slab și nu mă voi căsători niciodată cu tine. 

Obosită de toată aceasta cuvântare, Urechea s-a prăbușit pe scaun, făcându-şi vânt cu toată forța 
şi încercând să-şi scoată Țânţarul din minte. Cât despre Țânţar, el s-a simţit rănit sufletește de cele 
spuse de Ureche. Era foarte jenant să ţi se spună astfel de vorbe în prezenţa tuturor celorlalte vietăți 
care șușoteau între ele și chicoteau. De fapt, toate erau de acord cu Urechea. 

„Mort înainte de sfârşitul săptămânii”, îşi spunea Țânţarul în gând și s-a îndepărtat zicând: 

— Vom vedea noi dacă va fi chiar aşa. 

Şi de atunci, ori de câte ori 'Țânţarul vede Urechea, zboară către ea şi îi spune: 

— Bâz! Bâz! Bâz! 

Ceea ce înseamnă: „lată-mă, sunt aici, nu am murit”. 


De ce bâzâie ţânţarul 
poveste africană 


Odată, un țânțar s-a lăudat unei iguane că a văzut un fermier care dezgropa igname de mărimea 
unui ţânțar. Iguana a început să râdă când a auzit asa ceva și n-a mai vrut să asculte în continuare 
asemenea prostii. Bodogănind, şi-a pus beţişoare în urechi și apoi a luat-o la fugă prin păpuriş. 


Alergând, iguana a enervat un piton prietenos care s-a strecurat într-o vizuină Şi a speriat un iepure. 
Văzând cum iepurele a ţâşnit speriat din propria lui vizuină, o cioară care stătea pe o cracă de 
deasupra a dat alarma că pericolul se apropie. Maimuţa a reacționat la alarmă ciupind un pui de 
bufniţă şi atunci bufniţa-mamă a început să protesteze atât de tare, încât din cauza țipetelor ei 
Soarelui i-a fost frică să mai răsară. 

Nopțile au devenit mai lungi şi când Regele-Leu a convocat o adunare pentru a vedea ce s-a 
întâmplat, a aflat că totul a pornit de la țânţarul cel pisălog. Găsirea vinovatului a satisfăcut-o pe 
bufniță, care a reuşit să convingă Soarele să răsară din nou. Dar, vai, ţânțarul a rămas cu conștiința 
încărcată şi a devenit astfel o pacoste pentru toți. 


Monstrul înspăimântător din casa iepurelui 
poveste din Kenya şi Tanzania 


Într-o dimineaţă, în vreme ce iepurele se apropia de peştera în care era ascunsă căsuţa lui, a auzit 
un zgomot straniu. A strigat speriat: 

— Cine e în casa mea? 

Din interiorul peşterii a bubuit o voce: 

— Sunt un monstru, un monstru înspăimântător, o bestie nemaipomenită! Pot mânca lei la prânz 
şi rinoceri la cină! Vino să te lupţi cu mine dacă ai curaj! 

Iepurele a tremurat de frică. Cum ar putea el vreodată să se lupte cu aşa un animal feroce? S-a 
uitat în jur după ajutor şi l-a văzut pe şacal venind pe potecă, aşa că l-a rugat: 

— Şacalule, eşti mai mare şi mai puternic decât mine. Te rog, ajută-mă să scot o creatură 
groaznică din casa mea. 

Şacalul s-a dus la peşteră şi a strigat: 

— Cine îl supără pe prietenul meu iepurele? 

Vocea a răcnit din nou: 

— Sunt un monstru, un monstru înspăimântător, o bestie nemaipomenită! Pot mânca lei la prânz 
şi rinoceri la cină! Vino să te lupţi cu mine dacă ai curaj! 

Când şacalul a auzit vocea tunătoare, a luat-o la goană aşa de repede, că era să-l dărâme pe 
iepure. 

După o vreme, pe acolo a trecut şi leopardul. Când iepurele i-a povestit despre intrus, leopardul 
nu s-a speriat deloc. A păşit încrezător către peşteră şi a mârâit: 

— Cine îndrăzneşte să pună stăpânire pe casa iepurelui? 

Vocea a urlat: 

— Sunt un monstru, un monstru înspăimântător, o bestie nemaipomenită! Pot mânca lei la prânz 
şi rinoceri la cină! Vino să te lupţi cu mine dacă ai curaj! 

Leopardul a luat-o la goană aşa de repede că era să-şi uite petele. Iepurele începuse să se 
descurajeze, dar mai avea o speranță. Poate că leul, regele junglei, l-ar putea ajuta. 

Când leul a auzit povestea iepurelui, s-a lăudat: 

— Îi voi da o lecţie acestei creaturi impertinente. 

Apoi s-a dus şi a scos un răget chiar în gura peşterii: 

— Cine e în casa iepurelui? 

Neînfricată, creatura a bubuit: 

— Sunt un monstru, un monstru înspăimântător, o bestie nemaipomenită! Pot mânca lei la prânz 
şi rinoceri la cină! Vino să te lupţi cu mine dacă ai curaj! 

Când Leul a auzit vocea feroce, s-a îngrozit. Nu vroia să fie mâncat la prânz! A luat-o la goană, 
nelăsându-i iepurelui o altă alegere în afară de a-şi găsi o nouă casă. 

Chiar în clipa aceea, a trecut țopăind pe acolo şi broasca. Ea a întrebat: 

— Iepure, arăţi aşa trist. Te pot ajuta cu ceva? 


— Mi-e teamă că nu, broscuţo, a răspuns iepurele. O bestie sălbatică a pus stăpânire pe casa 
mea. Niciunul dintre animalele mari nu a reuşit s-o gonească, aşa că sunt sigur că nici tu nu poţi. 

— Nu strică să încerc, a spus Broasca. A țopăit până la peşteră şi a orăcăit: 

— Cine e în casa lepurelui? 

Creatura a tunat: 

— Sunt un monstru, un monstru înspăimântător, o bestie nemaipomenită! Pot mânca lei la prânz 
şi rinoceri la cină! Vino să te lupţi cu mine dacă ai curaj! 

Broasca a examinat urmele care duceau în peştera iepurelui. Arătau familiar. Broasca şi-a pus 
capul în gura peşterii şi cu vocea ei cea mai puternică şi mai amenințătoare a orăcăit: 

— Războinic măreț, ţi-ai găsit naşul! Eu, marea broască verde, mănânc monştri la micul dejun! 

Spre marea mirare a lepurelui, o omidă tremurândă s-a târât afară din peşteră, rugându-se: 

— Broască, te rog nu mă mânca. Doar mă distram puțin. Ecoul din peşteră face ca până şi vocea 
mea să sune tare şi înspăimântător. Sper că nu eşti foarte supărat, iepure. 

Apoi s-a grăbit să dispară în junglă. 

Iepurele i-a mulțumit broaştei şi apoi a ţopăit în peşteră, bucuros că avea încă o dată casa numai 
pentru el. 


De ce Anansi păianjenul are o talie mică 
poveste din Africa De Vest 


De ce Anansi păianjenul are o talie mică. Anansi păianjenul este un personaj din folclorul african 
care apare în multe poveşti. Uneori păcăleşte, alteori este el însuşi păcălit. 

Dacă vă uitaţi atent la un păianjen, veţi vedea că are un cap mare și un corp şi mai mare, dar o 
talie mică. Dar nu a fost întotdeauna aşa — cu mult timp în urmă, păienjenii nu aveau deloc talia 
mică. Haideţi să vă povestesc cum au ajuns să aibă o asemenea talie. 

Lui Anansi, păianjenul, îi plăcea, mai mult decât orice altceva, să mănânce. Și putea simţi 
mirosul unei mâncări bune de la o depărtare de peste 2 kilometri. Într-o zi, pe când se afla în 
pădure, a simţit un miros delicios în jur şi şi-a spus: 

— Hm! Hm! Oare de unde vine acest miros minunat? 

Chiar atunci, Anansi şi-a amintit că în aceea zi era sărbătoarea recoltei. Cele două sate din 
apropiere, unul în partea de răsărit, iar celălalt în partea de apus, vor organiza fiecare câte o 
petrecere. Gura lui Anansi a început să-i lase apă şi s-a gândit: 

— O să fie atât de multă mâncare! O să mănânc cât o să vreau. Mă întreb care care dintre sate o 
să servească cea mai bună mâncare, cel de la răsărit, sau cel de la apus? 

S-a mai gândit puţin şi a hotărât: 

— O să mă duc la ambele petreceri. O să aflu cine va servi întâi mâncarea, o să merg acolo și o 
să-mi fac plinul, iar apoi o să mă duc şi la celălalt sat. 

Dar când Anansi s-a dus la fiecare dintre cele două sate şi a întrebat când încep petrecerile, 
nimeni nu 1-a dat vreun răspuns. 

Oamenii din ambele sate știau ca Anansi nu făcea niciodată nimic ca să merite să fie invitat la 
ospăț, dar își făcea mereu apariția când era vorba de mâncare. 

Anansi ştia însă că dacă ajungea la petrecere, putea să mănânce după pofta inimii, căci conform 
obiceiului, sătenii nu ar fi refuzat pe cineva flămând care ar fi venit la uşa lor. 

Aşa că, imediat Anansi şi-a făcut un plan foarte bun. Cel puţin aşa credea el. Întâi şi-a chemat 
fiul cel mai mare. Apoi, Anansi Şi-a legat o frânghie foarte lungă de talie şi i-a spus fiului său: 

— Trage celălalt capăt al frânghiei până la satul din răsărit. Când mâncarea e gata să fie servită, 
trage tare de frânghie ca să ştiu că e timpul să vin şi să mănânc. 


Apoi și-a chemat fiul cel mic. Anansi a luat o altă frânghie lungă și şi-a legat-o de talie şi i-a spus 
fiului celui mic să întindă celălalt capăt al frânghiei pană la satul din apus şi să tragă tare de ea când 
mâncarea este gata să fie servită. 

Apoi, Anansi a aşteptat să înceapă petrecerile. Deodată a simţit cum este tras tare înspre răsărit. 
Anansi era foarte bucuros. 

Dar chiar în același moment a simţit că este tras tare și spre apus. 

Anansi şi-a dat seama că cele două sate trebuie să fi început petrecerile în același timp. 

Cei doi fii ai săi trăgeau atât de tare, fiecare de frânghia sa, încât Anansi era prins la mijloc. 

Nu putea merge nici spre răsărit, nici spre apus. Cei doi fii au continuat să tragă cât de tare au 
putut de frânghiile lor pană când petrecerile s-au încheiat şi toată mâncarea s-a terminat. 

Când s-au dus să-şi vadă tatăl și să afle de ce nu a venit când au tras de frânghii, au văzut că avea 
acum o talie mică în jurul căreia erau strânse frânghiile. 

Şi uite cum aţi aflat care este motivul pentru care păianjenii au acum un cap mare şi un corp 
mare, dar o talie mică. 


Furt de cămile noaptea - deşertul nubiei 
poveste africană 


Un bisşarin, care era un mare harami (hoţ), străbătea o dată deșertul. Era o noapte neagră. După 
miezul nopții, auzi în depărtare paşii unei cămile. Harami plecă în direcția zgomotului şi se ascunse 
la marginea drumului. Văzu un djaliin urcat pe o cămilă mult prea încărcată şi care se îndrepta către 
răsărit. Bisşarinul îl lăsă pe om să treacă, pe urmă ieşi din ascunzătoarea sa şi îl urmări, spunându- 
şi: „Vreau să-i fur cămila. Dar cum?” 

Bisșarinul îl urmări pe omul urcat pe cămilă. Se ținea destul de departe, pentru ca omul să nu-l 
poată vedea. ÎI urmări aşa până dimineaţă. Îl urmări apoi și ziua, ascunzându-se ca să nu fie zărit. 
Dialiinul își urmă astfel drumul timp de două zile. În timpul acestor două zile, bisșarinul nu avu 
prilejul să facă nicio încercare. Dar se gândea mereu: „Vreau să-i fur cămila. Cum 1-aş putea-o 
fura?” 

Când veni din nou după-amiaza și când soarele se culcă, djaliinul se opri. Îi era foame și voia să- 
şi pregătească masa. Cămila era obosită. Djaliinul descălecă. Duse cămila la adăpostul unei coline, 
la marginea unui chor (albie secată a unui râu) şi o legă. Despovără animalul și puse greutatea pe 
pământ. Pe urmă făcu un foc mai la o parte de cămilă. Nu avea decât făină. O amestecă cu apă din 
girba (burduf) şi o frământă, apoi luă cenuşa fierbinte şi acoperi coca frământată. Bisşarinul îşi zise: 
„Vreau să fur cămila. lată, prilejul a sosit.” 

Bisşarinul se furişă aproape de tot de cămilă. Când ajunse lângă ea, un suflu de vânt îi aduse 
mirosul pâinii proaspăt frământate de djaliin. Bisșarinul nu mâncase nimic de două zile. 
Adulmecând mirosul pâinii, bisșarinul îşi spuse: „Nu vreau să-i fur numai cămila, vreau să-i iau și 
pâinea.” 

Bisşarinul se strecură pe lângă botul cămilei şi trase puţin de sfoara cu care era legată. Cămila 
zbieră. Bisșarinul se ascunse printre pietrele chorului. Djaliinul se ridică iute şi alergă spre cămilă 
pentru a vedea ce se întâmplase. Sosi lângă cămilă, dar nu văzu nimic. Se uită primprejur și se 
întoarse la coca lui, așezându-se din nou pe rogojină. 

După un timp oarecare, bisşarinul părăsi ascunzătoarea, se strecură şi trase din nou de sfoara 
cămilei. Cămila ţipă mai tare ca înainte. Djaliinul se ridică iute, alergă la animal şi privi cu atenţie 
în jurul lui pentru a descoperi cauza ţipetelor repetate. În acest timp, bisșarinul se furișă, făcând un 
ocol, către tabăra djaliinului, desfăcu vatra, luă pâinea şi o puse în haină. După aceea refăcu vatra şi 
se srtecură din nou în chor. 


Djaliinul cercetă câtva timp împrejurimile. Pe urmă, se întoarse la locul lui. Desfăcu vatra să 
vadă dacă se copsese pâinea. Dar când se uită în vatră, ia pâinea de unde nu-i. Djaliinul gândi: „Ce 
s-o fi întâmplat?” 

În acest timp, bisşarinul se strecură din nou lângă cămilă. O făcu să se ridice. Cămila se ridică 
gemând. Djaliinul îşi spuse:” De două ori a ţipat cămila. Şi de două ori n-a fost nimic. Am deci tot 
timpul să mă duc să văd ce este. Dar ce s-a putut întâmpla cu pâinea?” djaliinul se uită împrejur, pe 
urmă se întoarse la cocă. Zise în sfârşit: 

— Acuma cămila mea stă liniștită. 

Se duse către locul de lângă chor unde era legat animalul. 

Dar când ajunse, ia cămila de unde nu-i: bisşarinul plecase de mult cu ea. 

Djaliinul îşi aşeză bagajele într-o scobitură în piatră, lângă chor. Le acoperi cu nisip, se culcă 
lângă ele şi adormi. A doua zi porni la drum şi merse până când ajunse la o tabără cu corturi. Ceru 
de mâncare. Pe urmă, împrumută o cămilă și se întoarse la locul unde petrecuse noaptea. Își scoase 
bagajele din scorbură, încărcă animalul și îşi urmă călătoria. 


Mila 


poveste din Ghana 


Ablavi, mica orfană dezmoştenită, mereu în zdrenţe, umbla pe ulițele satului. Într-o zi, rușinată, 
se hotărî să împrumute un ac de la cea mai bună prietenă a ei, Alele, să-și cârpească șorţul. 

Aceasta se învoi să i-l împrumute, cu condiţia ca, o dată cu ultima înţepătură făcută, prețiosul 
vârf strălucitor să-i fie înapoiat. 

Ablavi făgădui solemn, dar rătăci obiectul cel minunat. Ea fu foarte mâhnită când tovarășa ei i-l 
ceru stăruitor înapoi. 

Orfana, neștiind cum să plătească nerăbdătoarei creditoare, neavând de altfel niciun cauris, 
plânse mult, dar nu întrevăzu altă scăpare decât să cerşească. Aşezată la răspântia a trei drumuri, 
rugă pe prima trecătoare: 

— Doamnă! dați-mi un ac. 

— Micuţo! n-am un astfel de obiect în îmbrăcămintea mea. 

Acesta fu răspunsul. Ablavi se uită cu tristeţe cum se îndepărta necunoscuta și aşteptă cu răbdare. 
O siluetă, altădată bine cunoscută, apăru. 

— Mama! strigă în culmea bucuriei copila. 

— Bună ziua, copilul meu, răspunse cu blândeţe mama. Ce cauţi la această răscruce, în plină 
amiază? 

— Mamă! mi s-a împrumutat un ac pe care l-am pierdut... Prietena mea e supărată şi-mi cere să 
i-l înapoiez... Mamă! de ce m-ai părăsit?... Sunt grozav de nenorocită! 

— Fata mea! Am venit tocmai pentru ca tristeţea ta să înceteze. Ia acest băț. Cere-i tot ce-ţi 
doreşti să ai şi el îți va da! 

Năluca dispăru, lăsând în mâinile orfanei o nuia pe care, aceasta, buimăcită, o învârtea și o 
răsucea între degete. După ce-și reveni din mirare, Ablavi se gândi repede să folosească puterea 
miraculoasă a talismanului. Nu se îndoia, de altfel, de loc de efectul lui. 

— Bastonule! porunci ea, dă-mi un ac. 

Acul cerut apăru îndată în palma neagră a copilului fericit, care alergă, prin soare, să-şi plătească 
datoria, apoi se îndreptă spre locuinţa mătușii sale. 

Primită rău de îngrozitoarea scorpie, care îi vorbi, ca de obicei, despre inutilitatea ei, lipsită de 
akasa (mălai copt) drept pedeapsă pentru lunga ei întârziere, Ablavi, cu lacrimile în ochi se duse sub 
copacul apropiat de vechea colibă a mamei sale să se gândească la starea tristă pe care o au în 
Dahomey aproape toţi orfanii. 


Chinuită de foame, îi veni gândul să-şi încerce bagheta, care pe loc făcu să iasă din pământ opt 
pâini de akasa și două tigve pline, una cu un copios calalu (mâncare indigenă), cealaltă cu apă 
proaspătă, minunată la gust. 

Sătulă, fetiţa îşi aruncă ochii asupra îmbrăcămintei sale rupte şi dori să-și schimbe zdrenţele cu 
șorţuri noi: la picioarele ei se aşternură veşminte, pe care se grăbi să le îmbrace. 

Lipseau bijuteriile: băţul magic le făcu să răsară din pământ. Astfel îmbrăcată, în timp ce se 
plimba, Ablavi o întâlni pe Alele, căreia, după ce se aşezară lângă apă, îi povesti în amănunt 
întâmplarea; pe urmă adormi cu inima plină de bucurie. 

Geloasă, tovarășa, profitând de somnul prietenei, îi luă bagheta. Ea rugă, mai întâi, să-i facă rost 
de o brățară. Neprimind obiectul mult dorit, ceru după aceea, în zadar, o mie de alte daruri diferite; 
porunci, rugăminţi, amenințări se arătară fără putere. Alele, înciudată, aruncă cu furie nuiaua cea rea 
în apă și fugi pe furiș. 

Când se trezi Ablavi şi văzu plutind pe apă purtătorul darurilor sale, se aruncă cu mult curaj în 
mijlocul valurilor şi-şi reluă în stăpânire bastonul care, din fericire, nu-şi pierduse niciuna din 
puteri. 

Morala: „Trebuie să fii întotdeauna milos cu orfanii, pentru că pot deveni mai bogaţi şi mai 
puternici decât tine.” 


Originea morţii 
poveste hotentotă (Africa de Sud) 


Luna moare şi înviază. Ea i-a spus odată iepurelui: 

— Du-te, caută-i pe oameni și spune-le: „Tot aşa cum eu mor și înviez, la fel şi voi veţi muri și 
veţi învia.” 

Iepurele s-a dus să-i caute pe oameni și le-a spus: 

— Tot așa cum eu mor și nu mă mai întorc la viaţă, la fel şi voi veți muri și nu veți mai învia. 

Când s-a întors, Luna l-a întrebat: 

— Ce le-ai spus oamenilor? 

— Le-am spus: „Lot așa cum eu mor și nu mă mai întorc la viaţă, la fel și voi veţi muri şi nu veţi 
mai învia.” 

— Ce! a strigat Luna, le-ai spus așa ceva? și furioasă a apucat un băț și l-a izbit peste buză, care 
i-a crăpat. 

Iepurele a fugit şi mai aleargă încă... 


De ce zboară liliecii noaptea 
poneste din Nigeria răsăriteană 


Odată, demult, liliacul şi şobolanul de savană erau foarte buni prieteni. Vânau împreună în 
savană cât era ziua de lungă, ascuzându-se în iarba înaltă sau printre copacii piperniciţi găsind 
lucruri bune de mâncat. Când cădea seara, se întorceau să prepare cina, gătind pe rând şi împărțind 
mâncarea împreună. 

Dar în ciuda aparenţei lor prietenii, liliacul nu-l putea suferi pe şobolanul de savană; de fapt îl 
ura. 

Într-o seară, pe când își mâncau cina, șobolanul întrebă: 

— De ce supa ta e totdeauna mai bună decât a mea? Vrei să-mi arăţi și mie cum faci? 

— Am să-ți arăt mâine, răspunse liliacul, având un plan răutăcios în minte. 

În seara următoare, liliacul prepară supa ca de obicei. Era delicioasă, pentru că și el era un 
bucătar foarte priceput. Apoi, ascunse oala şi găsi una exact la fel pe care o umplu cu apă caldă. 


Câteva momente mai târziu apăru şi șobolanul și-l salută vesel pe liliac. 

— Bună seara. Îmi arăţi şi mie cum faci supa? 

— Uită-te la mine, spuse păcătosul de liliac, și am să-ţi arăt cum se face. Vezi, totdeauna mă 
fierb pe mine în oala de supă chiar înainte ca supa să fie servită şi din cauza cărnii mele așa de 
gustoase și supa capătă un gust deosebit. 

Șobolanul se hotărî să încerce, deoarece în seara următoare era rândul lui să gătească și-și trimise 
nevasta departe de foc când supa era aproape gata spunându-i că o va termina el de gătit aşa cum l-a 
învăţat liliacul. 

Şobolanul sări în oală şi muri aproape imediat. Sărmana lui nevastă îl găsi când se întoarse și 
plângându-l şi văitându-se se duse la şef spunându-i că era numai vina liliacului. 

Şeful se înfurie foarte tare când auzi cum îl păcălise liliacul pe prostănacul de şobolan de savană 
şi dădu ordin ca liliacul să fie imediat arestat. Dar deşi îl căutară în lung și în lat, nu-l găsiră, el 
zbură deasupra casei șefului și auzise tot, aşa că se ascunsese repede în savană. 

În ziua următoare și în toate cele ce urmară de atunci, liliacul fu căutat pentru a fi arestat, dar el 
rămânea nemişcat în scorbura unui copac înalt unde nu putea fi găsit de nimeni. Totuşi, din când în 
când, trebuia să iasă să vâneze şi de aceea zboară în fiecare noapte din ascunzătoarea lui. Nimeni 
nu-l vede ziua pe liliac. 


De ce nu are crabul cap sau cum s-a făcut primul râu 
poveste nigeriană 


Cu mult timp în urmă, pe când Dumnezeu a făcut acest pământ, El l-a ales pe puternicul elefant 
să fie regele lumii. Elefantul şi supuşii lui colindau prin pădurile verzi şi pentru că pe vremea aceea 
nu existau râuri, Dumnezeu a făcut un lac din care să poată bea toți apă. 

Într-o zi, elefantul răcni chemându-i pe prietenii lui, şoimul şi crabul. 

— Mâine, îi anunţă el, mă duc să vânez în pădure şi voi veţi veni cu mine. 

Şoimul nu-şi mai încăpea în pene de bucurie şi zbură să-şi ia arcul şi săgețile, dar sărmanul crab 
abia se mişca, nu putea să care niciun fel de arme de vânătoare. Dar nu vroia să fie lăsat deoparte, 
aşa că se târî acasă şi începu să cugete la această problemă. 

A doua zi de dimineaţă, se întâlniră toți trei la marginea pădurii şi, în timp ce şoimul şi elefantul 
o porniră cu arcul şi săgețile spre un loc din pădure, unde ştiau că vor avea ce vâna, crabul trase 
după el o plasă lungă, pe care o aşeză într-un loc ales de el şi aşteptă. 

La un moment dat, un animal rănit, care fugea de elefant şi şoim, nimeri drept în plasa crabului. 
Acesta, apucând o bucată mare de lemn îl lovi pe animal în cap omorându-l pe loc. 

Povestea se repeta mereu şi mereu. Dacă elefantul sau şoimul omorau animalul pe loc, atunci îl 
luau pentru ei, dar dacă îl răneau numai, sărmana creatură fugea de ei nimerind drept în plasa 
crabului. Odată prins acolo, crabul îi venea de hac cu bâta, îl trăgea deoparte, scotea săgeata cu care 
îl omorâse, o ascundea şi punea leşul în grămada lui. 

Până după-amiază, elefantul omorâse cinci antilope, iar şoimul trei şi fiecare era de părere că s-a 
descurcat foarte bine. 

— Hai să mergem să-l vedem pe crab, propuse elefantul. Nu cred că sărmanul a reuşit să prindă 
ceva. 

Ce mirați fură să-l găsească pe crab şezând mândru lângă leşurile a zece animale, toate mai mari 
decât el însuşi. Șoimul începu să-l felicite, dar elefantul, furios că acesta omorâse mai multe 
animale decât el, strigă: 

— Şoimule! Omoară-l pe netrebnicul ăla de crab. Eu, regele tău, îţi ordon asta. Taie-i imediat 
capul! 

— Majestate! îl implorară crabul. Te rog nu mă omori. Am să-ţi dau ţie tot vânatul şi nu-ți mai 
ies în cale dacă mă laşi în viață. 


În cele din urmă elefantul acceptă şi confiscând prada crabului, răcni: 

— Pleacă! Pleacă! Să nu te mai văd niciodată. 

Crabul plecă stângaci şi ascunzându-se în tufişurile pădurii, se gândi cum s-ar putea răzbuna pe 
elefant. 

O luă spre casa elefantului şi se târî în faţa nevestei acestuia. 

— Prea bună doamnă, îngăimă el, am un mesaj de la măritul nostru rege, soţul dumneavoastră. 
Spune că în locul în care a vânat toată ziua e foarte frig. Trebuie să-i faceţi o supă bună plină de 
piper ca să-l încălzească. Nu uitaţi! Cu foarte mult piper! repetă el şi o întinse cât putu de repede. 

Nevasta elefantului făcu aşa cum i se spusese şi puse în supă foarte mult piper. Nu termină bine 
de gătit, că elefantul şi şoimul veniră acasă din expediţia lor de vânătoare. Erau amândoi hămesiți 
de foame şi începură imediat să mănânce supa. 

Între timp, crabul cel şiret îşi făcu drum spre lac şi începu să-l umple cu pământ. Lucră aşa de 
bine că la sfârşit în lac nu mai rămăsese apă de loc. Foarte mulțumit de treaba din acea seară, el 
săpă o gaură în mijlocul locului unde fusese lacul şi se ascunse în ea. 

N-a avut mult de aşteptat. Șoimul şi elefantul terminaseră supa piperată şi bineînţeles că le era 
foarte sete. 

— Să mergem la lac, propuse elefantul prietenului său. Mi-e atât de sete că aş putea să-l beau pe 
tot. 

Dar, când ajunseră la lac, acesta era aproape secat şi cele două animale rămaseră uimite şi se 
înfuriară. 

— Ce lucru extraordinar, spuse elefantul. Trebuie să mă ajuţi să sap până când dăm iar de apă. 

Cele două animale săpară, setea şi furia lor crescând în fiecare clipă. Deodată, elefantul ajunse la 
gaura în care se ascunse crabul şi cum îl văzu înţelese cine a umplut lacul cu pământ. 

— Aha! tună el cu o voce furioasă. De data asta rugile n-or să-ți mai folosească la nimic! 

ÎI apucă pe bietul crab, îi tăie capul şi il aruncă înapoi în noroi. Imediat apa începu să 
bolborosească şi curând lacul se umplu iar. Elefantul şi şoimul erau încântați. Băură pe săturate şi se 
spălară, mugind şi cârâind de plăcere. Se hotărâră să lase trupul crabului în lac deoarece asta părea 
să fie cauza reapariţiei apei. În timp ce stăteau pe mal privind apa cum umple repede lacul, elefantul 
ordona: 

— Sapă o deschizătură în locul cel mai de jos al lacului, astfel ca apa să se poată scurge. Începe 
să dea pe dinafară. 

Șoimul făcu precum i s-a spus şi apa începu să se scurgă din lac. Foarte curând se formă un mic 
curs de apă. Acesta se făcu din ce în ce mai lat până deveni un râu mare care curgea în jos. 

Crabul nu murise şi-şi dădu seama că, luând-o în josul râului ar putea să scape din lac. Dar bietul 
de el, nu mai avea ochi pentru că i se tăiase capul. Se duse la peştele din nămol să vadă dacă acesta 
nu l-ar putea ajuta cumva. 

— Am să fac tot ce pot, îi răspunse blajinul peşte. Dar nu pot să-ți dau ochi. Dacă te duci la 
prietenul meu, crevetele, cred că el te-ar putea ajuta. 

Crevetele îl ajută. Luă nişte ochi şi-i fixă de umerii crabului pentru că nu mai avea cap pe care 
să-i pună. 

Mulţumit că poate să vadă iar, crabul o porni în josul râului, fugind din lac şi lăsându-i în urmă 
pe elefant şi pe şoim. 

Acum ştiţi cum s-a format primul râu şi de ce crabul nu are cap. 


De ce este câinele prietenul omului 
poveste congoleză 


De mult, de mult de tot, şacalul şi câinele erau frați şi trăiau amândoi în savana sălbatică. In 
fiecare zi vânau împreună iar la căderea serii se întorceau în valea care era singurul lor cămin şi-şi 
împărțeau prada. 


Într-o noapte se întorseseră amândoi cu mâinile goale şi cumplit de flămânzi. Iar ca lucrurile să 
fie şi mai rele, un vânt rece bătea în savana în care animalele nu găseau niciun adăpost în fața 
furtunii. 

— Vai! spuse câinele. Rău e să fii flămând, dar şi mai rău e să fii şi flămând şi îngheţat. 

— Întinde-te şi culcă-te, îi propuse şacalul. Apoi, mâine dimineaţă o să plecăm iar la vânătoare şi 
poate că prindem cerbul care ne-a scăpat astăzi. 

Dar câinele nu putea să doarmă. Maţele îi ghiorăiau şi dinții îi clănțăneau. Blana lui era mai 
subțire decât cea a şacalului. Cum stătea el aşa, pe pământ, văzu strălucind la distanţă o luminiţă 
roşie. 

— Şacalule! strigă el. Ce e lumina aia? 

— Acolo e un sat şi lumina roşie e focul omului, îi explică şacalul. 

— Focul e cald, se tângui câinele nerăbdător. Nu te duci tu să-mi aduci şi mie nişte foc, şacalule? 
Eşti mai curajos decât mine. 

— Categoric nu! mormăi şacalul. N-ai decât să te duci să ţi-l iei singur. Doar a fost ideea ta. 

Câinelui îi era frică de om şi se ghemui şi mai strâns pe pământul gol încercând să se 
încălzească. Cum stătea aşa, se gândi că poate oamenii din sat mâncau şi se întrebă dacă n-or lăsa 
nişte oase, pe care el ar putea să se furişeze, şi să le fure. Gândul îi spori foamea, aşa că-şi uită frica 
şi-i spuse cu curaj şacalului. 

— Nu mai pot să stau aici în frig. Mă voi duce în sat şi voi încerca să iau un pic de foc. Poate o 
să mă întorc şi cu nişte oase pentru tine. Dacă nu mă întorc repede, cheamă-mă în caz că nu găsesc 
drumul înapoi. Şi câinele alergă spre luminiţa roşie din sat, iar când ajunse aproape, se lăsă pe burtă 
cu speranţa că nu-l va auzi nimeni. Apropiindu-se de foc, simți aroma cinei care tocmai se 
terminase, dăinuind în aer. Când ajunse lângă jarul rămas la uşa unei colibe, câteva bufniţe aşezate 
pe crengile unor copaci din apropiere dădură alarma. Un bărbat ieşi în fugă din colibă şi-l prinse. 
Ridicându-şi sulița spuse: 

— Ce cauţi lângă sălaşul meu, câine hoţ ce eşti? 

— Te rog nu mă omori, se tângui câinele. N-am venit să fac niciun rău, numai să ma încălzesc 
puţin lângă focul tău. Lasă-mă, te rog, să stau lângă el şi să mă odihnesc. Mai târziu o să mă întorc 
în savană şi n-ai să mai auzi niciodată de mine. 

Câinele arăta aşa de îngheţat şi de jalnic încât omului, care era bun la suflet, i se făcu milă de el. 
Lăsă jos sulița şi spuse: 

— Bine. Dacă promiţi să nu faci niciun rău nimănui din satul ăsta, poți să stai lângă foc. Dar 
după ce te încălzeşti, trebuie să te întorci la savană. 

Câinele îi mulțumi recunoscător şi se aşeză lângă focul, pe care omul mai pusese nişte lemne şi-l 
înteți. Acum câinele era cu adevărat fericit. Chiar sub nasul său era un os pe care cineva îl aruncase 
la sfârşitul mesei. Îl roase bucuros, în timp ce focul îi încălzea labele îngheţate. Nu se mai simţise 
niciodată atât de tihnit şi mulţumit. 

Deodată omul îi strigă din colibă: 

— Nu te-ai încălzit încă? 

— Nu, răspunse câinele, care tocmai văzuse alt os pe care ar fi vrut să-l roadă. 

— Bine, îți mai las puţin timp, spuse omul şi se făcu o linişte, tulburată doar de zgomotul oaselor 
sfărâmate de colții tari ai câinelui. 

— Tot nu te-ai încălzit? întrebă omul după o vreme. 

Câinele se gândi necăjit la vântul rece care sufla în savană, se dădu mai aproape de foc şi-l rugă 
pe om: 

— Mai lasă-mă să stau puţin. 

Mai trecu un timp până ce omul îl strigă iar pentru că şi el şi câinele adormiseră fiecare la locul 
său. 

— De acum trebuie să te fi încălzit, spuse omul, ridicându-se în picioare şi ieşind din colibă. 

Câinele, hotărându-se că cel mai bun lucru era să fie cinstit, se uită în ochii omului şi-i spuse: 


— Da, acum m-am încălzit, dar nu vreau să mă întorc în savană unde îmi va fi iar frig şi foame. 
Nu mă laşi să stau în sat cu tine? Am să te ajut să vânezi păsările care zboară în pădure. Am să te 
învăţ şireteniile fiarelor sălbatice ca să poţi să le omori pentru hrană şi-ţi promit că spre deosebire 
de fratele meu şacalul, n-am să-ți fur niciodată caprele şi găinile. Tot ce-ţi cer în schimb e doar să 
mă laşi să stau lângă foc şi să-mi dai resturile de la masa ta. 

Omul se uită mai atent în ochii câinelui şi văzu că acesta spunea adevărul. 

— Foarte bine, zise el. Dacă promiţi să mă serveşti şi să mă asculti îți voi da căldură şi hrană. 

Din ziua aceea câinele a rămas cu omul. Dar când auziți noaptea şacalul urlând „Bo-aa! Bo-aa” 
să ştiţi că-l cheamă pe fratele său câinele să se întoarcă la el cu focul şi cu oasele pe care s-a dus să 
le aducă. Însă câinele nu-i răspunde iar şacalul rătăceşte singur prin savană. 


De ce trăiesc soarele şi luna în ceruri 
poveste nigeriană 


De mult de tot, soarele şi apa trăiau amândoi pe pământ şi erau buni prieteni. 

Soarele venea deseori în vizită la casa în care trăia apa şi stăteau de vorbă împreună ore întregi. 
Dar apa nu se ducea niciodată la casa soarelui, aşa că într-o zi soarele o întrebă pe prietena sa: 

— De ce tu şi rudele tale nu veniţi în vizită la mine? Nevasta mea şi cu mine am fi încântați să 
vă primim în gospodăria noastră. 

Apa izbucni în râs. 

— Îmi pare rău că nu te-am vizitat până acum, spuse ea, dar casa ta e prea mică. Dacă aş veni cu 
toți ai mei mă tem că tu şi nevasta ta ar trebui să staţi pe afară. 

— O să construim curând altă casă, răspunse soarele. 

Dacă e destul de mare, atunci veți veni să ne vizitaţi? 

— Ar trebui să fie foarte mare ca să putem veni, îi explică apa. Ai mei şi cu mine ocupăm atâta 
loc, încât mă tem că ţi-am distruge locuinţa. 

Dar soarele păru atât de trist că prietena lui nu-l va vizita, încât apa spuse că va veni atunci când 
va fi gata noua locuință, cu condiţia să fie destul de mare. 

Soarele şi nevasta lui se puseră pe lucru şi cu ajutorul prietenilor lui construiră o casă magnifică. 

— Atunci vino la mine în vizită, o imploră soarele. Suntem siguri că locuința noastră e destul de 
mare pentru a cuprinde orice număr de vizitatori. 

Apa era încă sceptică, dar soarele o rugă atât de mult încât veni. Ea curse prin uşă în locuință, 
aducând cu ea sute de peşti, câţiva şobolani de apă şi chiar şi câțiva şerpi de apă. 

Când apa ajunsese până la genunchi îl întrebă pe soare: 

— Mai vrei să mai vin cu ai mei la tine acasă? 

— Da, strigă nesăbuitul de soare. Veniţi cu toții. 

Aşa că apa continuă să curgă în casă şi în cele din urmă soarele şi luna trebuiră să se urce pe 
acoperişul colibei pentru a rămâne uscați. 

— Tot mai vrei să vin cu ai mei la tine în casă? întrebă iar apa. 

Soarelui nu-i plăcea să-şi ia cuvântul înapoi, aşa că răspunse: 

— Da. Ți-am spus că vreau să veniţi cu toții. Să vină şi ceilalți. 

Curând apa ajunse la vârful acoperişului, iar soarele şi luna trebuiră să se refugieze în cer, unde 
mai stau şi acum. 


Tunetul şi trăsnetul 
povete din Nigeria răsăriteană 


De mult de tot, Tunetul şi Trăsnetul trăiau împreună pe acest pământ, printre oameni. Tunetul era 
o oaie bătrână iar Trăsnetul era fiul ei, un berbec frumos. Niciunul dintre ei nu era prea iubit de cei 
din Jur. 

Când cineva îl supăra pe Trăsnet, acesta se înfuria rău şi începea să dea foc colibelor şi 
hambarelor de grâne, ba chiar cobora şi copaci mari. Uneori, cu focul său, strica recoltele de pe 
câmpuri şi omora oamenii care îi jeşeau în cale. 

Imediat ce mama sa, Tunetul, afla că fiul ei făcuse un rău, ridica glasul şi striga cât putea de tare. 

Bineînţeles că vecinii se supărau, mai întâi din cauza pagubelor provocate de Trăsnet şi apoi de 
zgomotul insuportabil care urma totdeauna după izbucnirile sale. Sătenii se plângeau adesea regelui 
până când acesta, în cele din urmă, îi trimisese pe cei doi să locuiască la marginea satului şi le 
interzise să vină şi să se mai amestece printre oameni. 

Dar, aceste măsuri nu folosiră prea mult, deoarece Trăsnetul îi mai putea vedea încă pe oameni 
plimbându-se pe ulițele satului şi-i era foarte uşor să continue să se certe cu ei. În cele din urmă, 
regele îi chemă din nou. 

— V-am dat ocazia să duceţi o viață mai bună, spuse el, dar văd că e în van. De acum trebuie să 
plecaţi din sat şi să trăiţi în savana sălbatică. Nu vreau să vă mai văd niciodată. 

Tunetul şi Trăsnetul trebuiră să se supună regelui şi plecară furioşi din sat, blestemându-i pe 
locuitorii acestuia. 

Dar vai! Sătenii mai aveau multe de suferit. Trăsnetul era atât de furios că a fost alungat încât a 
dat foc întregii savane, ceea ce în sezonul uscat era o adevărată nenorocire. Flăcările se răspândeau 
spre micile ogoare cultivate de săteni şi uneori şi spre colibele lor, astfel că oamenii erau din nou 
disperaţi. O auzeau de multe ori pe mama Tunet mustrându-şi fiul, dar nu le era de niciun folos. 

Regele îşi chemă sfetnicii şi le ceru sfatul. În cele din urmă, încropiră un plan. Unul dintre 
bătrâni spuse: 

— De ce nu-i gonim pe Tunet şi pe Trăsnet de pe întreg pământul? Oriunde se duc provoacă 
numai necazuri. Dacă îi trimitem în cer, scăpăm de ei. 

Astfel că Tunetul şi Trăsnetul fură trimişi în ceruri, de unde oamenii trăgeau nădejde că îi vor 
lăsa în pace. 

Însă lucrurile nu au mers aşa cum au sperat. Trăsnetul se mai înfurie câteodată şi nu poate să 
rabde să nu trimită focul pe pământ. Apoi se aude mama sa dojenindu-l cu vocea ei bubuitoare. 

Din când în când nici mama lui nu mai rabdă să stea cu el şi se duce ceva mai departe. Puteţi şti 
când se întâmplă asta pentru că uneori trăsnetul îşi trimite focul pe pământ, dar mama lui e atât de 
departe încât nu vede şi vocea ei nu se mai aude. 


Furt de cămile noaptea - Deşertul Nubiei 
poveste africană 


Un bisşarin, care era un mare harami (hoţ), străbătea o dată deșertul. Era o noapte neagră. După 
miezul nopții, auzi în depărtare paşii unei cămile. Harami plecă în direcția zgomotului şi se ascunse 
la marginea drumului. Văzu un djaliin urcat pe o cămilă mult prea încărcată şi care se îndrepta către 
răsărit. Bisşarinul îl lăsă pe om să treacă, pe urmă ieşi din ascunzătoarea sa şi îl urmări, spunându- 
ŞI: „Vreau să-i fur cămila. Dar cum?” 

Bisșarinul îl urmări pe omul urcat pe cămilă. Se ținea destul de departe, pentru ca omul să nu-l 
poată vedea. ÎI urmări aşa până dimineaţă. Îl urmări apoi și ziua, ascunzându-se ca să nu fie zărit. 
Dijaliinul își urmă astfel drumul timp de două zile. În timpul acestor două zile, bisșarinul nu avu 
prilejul să facă nicio încercare. Dar se gândea mereu: „Vreau să-i fur cămila. Cum 1-aş putea-o 
fura?” 

Când veni din nou după-amiaza și când soarele se culcă, djaliinul se opri. Îi era foame și voia să- 
şi pregătească masa. Cămila era obosită. Djaliinul descălecă. Duse cămila la adăpostul unei coline, 


la marginea unui chor (albie secată a unui râu) şi o legă. Despovără animalul și puse greutatea pe 
pământ. Pe urmă făcu un foc mai la o parte de cămilă. Nu avea decât făină. O amestecă cu apă din 
girba (burduf) şi o frământă, apoi luă cenușa fierbinte şi acoperi coca frământată. Bisșarinul își zise: 
„Vreau să fur cămila. lată, prilejul a sosit.” 

Bisşarinul se furişă aproape de tot de cămilă. Când ajunse lângă ea, un suflu de vânt îi aduse 
mirosul pâinii proaspăt frământate de djaliin. Bisșarinul nu mâncase nimic de două zile. 
Adulmecând mirosul pâinii, bisșarinul îşi spuse: „Nu vreau să-i fur numai cămila, vreau să-i iau și 
pâinea.” 

Bisşarinul se strecură pe lângă botul cămilei şi trase puţin de sfoara cu care era legată. Cămila 
zbieră. Bisșarinul se ascunse printre pietrele chorului. Djaliinul se ridică iute şi alergă spre cămilă 
pentru a vedea ce se întâmplase. Sosi lângă cămilă, dar nu văzu nimic. Se uită primprejur și se 
întoarse la coca lui, aşezându-se din nou pe rogojină. 

După un timp oarecare, bisşarinul părăsi ascunzătoarea, se strecură şi trase din nou de sfoara 
cămilei. Cămila ţipă mai tare ca înainte. Djaliinul se ridică iute, alergă la animal şi privi cu atenţie 
în jurul lui pentru a descoperi cauza ţipetelor repetate. În acest timp, bisșarinul se furișă, făcând un 
ocol, către tabăra djaliinului, desfăcu vatra, luă pâinea şi o puse în haină. După aceea refăcu vatra şi 
se strecură din nou în chor. 

Djaliinul cercetă câtva timp împrejurimile. Pe urmă, se întoarse la locul lui. Desfăcu vatra să 
vadă dacă se copsese pâinea. Dar când se uită în vatră, ia pâinea de unde nu-i. Djaliinul gândi: „Ce 
s-o fi întâmplat?” 

În acest timp, bisşarinul se strecură din nou lângă cămilă. O făcu să se ridice. Cămila se ridică 
gemând. Djaliinul îşi spuse:” De două ori a ţipat cămila. Şi de două ori n-a fost nimic. Am deci tot 
timpul să mă duc să văd ce este. Dar ce s-a putut întâmpla cu pâinea?” djaliinul se uită împrejur, pe 
urmă se întoarse la cocă. Zise în sfârşit: 

— Acuma cămila mea stă liniștită. 

Se duse către locul de lângă chor unde era legat animalul. 

Dar când ajunse, ia cămila de unde nu-i: bisşarinul plecase de mult cu ea. 

Djaliinul îşi aşeză bagajele într-o scobitură în piatră, lângă chor. Le acoperi cu nisip, se culcă 
lângă ele şi adormi. A doua zi porni la drum şi merse până când ajunse la o tabără cu corturi. Ceru 
de mâncare. Pe urmă, împrumută o cămilă și se întoarse la locul unde petrecuse noaptea. Își scoase 
bagajele din scorbură, încărcă animalul și îşi urmă călătoria. 


Bărbatul care voia să-și încerce soția 
snoavă betsileo (Madagascar) 


A fost odată, un bărbat care se întorcea de la câmp cu un coş sub braţ. Ajuns acasă, îi spuse 
femeii sale: 

— O, femeie, nu spune nimănui că am ouat un ou, care se află în acest coș. 

— E într-adevăr cu totul neobişnuit să fi ouat un ou, răspunse aceasta. Dar nu-ţi fie teamă, nu voi 
spune nimănui nimic. 

După câteva clipe, ea se duse să povestească întâmplarea fiicei sale, pe urmă socrului şi soacrei. 
Aceștia din urmă împânziră tot satul. Soţul află iute că nevasta lui nu putuse să păstreze taina. Îi 
făcu mustrări: 

— Acum nu mai am nicio încredere în tine, îi spuse el, pentru că nu te-ai ținut de cuvânt. 

I-a dezvăluit pe urmă că nu ouase ouă, dar că scornise această poveste pentru a vedea cât putea 
să se bizuie pe tăcerea ei. Şi îi arătă coşul gol. Femeia lui fu foarte ruşinată că nu se ţinuse de 
cuvânt. 

Întâmplarea a dat naștere următorului proverb: „Luaţi seama ca vorbele voastre să nu facă 
asemenea oului care, când se sparge, are aripi”. 


Păianjenul şi veverița 
poveste din Ghana 


Odată, de mult, trăia o veveriţă care era un foarte bun fermier. În zilele acelea, fiecare animal 
avea un lot mare de pământ pe care îşi creştea propria recoltă, iar în timpul când începe povestea 
noastră veverița avea un ogor mare și frumos de cereale. 

Deoarece veverița avea obiceiul de a se cățăra în pomi și a sări din creangă în creangă, nu-şi 
făcuse nicio potecă spre ogorul ei. Ea alegea o porțiune potrivită de savană și indiferent cât de 
departe ar fi fost de drum, putea ajunge totdeauna la ogor sărind prin vârfurile copacilor. 

Veveriţa era încântată de acest ogor deosebit. Pământul era aşa de bogat încât recolta ei de 
cereale promitea să fie cea mai bună din tot ţinutul şi era foarte mândră de rezultatele muncii sale. 

Într-o zi, pe când cerealele veveriţei erau aproape gata de recoltat, păianjenul ieși la vânătoare 
prin partea aceea a țării şi ajunse la câmpul plin de cele mai frumoase cereale pe care le văzuse 
vreodată. 

— Mă întreb al cui o fi, îşi spuse păianjenul în timp ce dădea târcoale câmpului căutând o potecă 
ce spera să-l ducă spre casa stăpânului acelor locuri. Dar, desigur, nu găsi niciuna. 

— Ciudat lucru. Cum poate avea cineva un câmp fără nicio potecă spre el? Trebuie să examinez 
problema asta și să văd dacă nu pot trage vreun folos de pe urma ei. 

Tot drumul înapoi spre casă, păianjenul se gândi cum ar putea să-i convingă pe ceilalți că acel 
ogor îi aparținea. Seara după cină îi veni o idee. 

— Mâine, spuse el familiei sale strânse în jurul lui, trebuie să veniţi cu toţii cu mine spre un loc 
pe care l-am descoperit. Veţi lucra din greu o zi, dar după aceea veţi fi răsplătiți cu un câmp de 
cereale pentru care oricine altcineva ar trebui să lucreze luni de zile. 

El explică familiei sale ce vroia să facă. A doua zi de dimineaţă, păianjenul și copiii lui erau la 
lucru cu uneltele făcând prin savană o potecă spre câmpul veveriţei. Când terminară de făcut asta, 
viclenii păianjeni sparseră oale de lut și le împrăştiară de-a lungul potecii astfel încât să pară că erau 
acolo de săptămâni de zile în timp ce ei se duceau zilnic la plivit şi prăşit. 

Fără să-i spună o vorbă bietei veveriţe, familia păianjenului începu să taie cerealele și să le care 
acasă. În fiecare dimineaţă se întorceau după alte cereale și petreceau restul zilei mâncând și 
odihnindu-se. 

Veveriţa descoperi repede că era furată şi într-o dimineaţă se ascunse în copaci pentru a vedea 
cine e hoţul. Apăru păianjenul cu familia sa, şi imediat ce începură să taie cerealele, veverița sări 
din ascunzătoarea ei. 

— De ce îmi furi cerealele? întrebă ea. 

— Sunt cerealele mele, răspunse păianjenul. De ce treci peste câmpul meu? 

— E câmpul meu, spuse furioasă veverița. 

Păianjenul izbucni în râs. 

— Nu, spuse el. Nu poate să fie câmpul tău, pentru că nu e nicio potecă ce duce la el, în afară de 
cea făcută de mine şi de familia mea. 

— Eu nu am nevoie de nicio potecă, explică veverița. Eu vin totdeauna prin vârfurile copacilor. 

Păianjenul continuă să râdă, în timp ce familia sa tăia mai departe recolta veveriţei, aşa că 
veverița strigă: 

— O să mă duc la tribunal pentru asta, hoților! Eu am săpat acest câmp, l-am plantat și l-am 
plivit şi n-o să stau să mă uit cum îmi furaţi munca mea. 

Aşa că veverița se duse la tribunal și păianjenul fu citat pentru a fi judecat cazul. 

— Acest pământ e al meu, spuse păianjenul judecătorului. Aţi văzut vreodată un câmp spre care 
nu duce nicio potecă prin savană? 


Judecătorul recunoscu că toate câmpurile pe care le văzuse aveau poteci care duceau la ele. Când 
păianjenul îi arătă poteca pe care o făcuse, iar veverița admise că nu era a ei, judecătorul hotărî că 
ogorul aparținea păianjenului şi copiilor lui. 

Păianjenii strigară şi cântară cu mare bucurie și se hotărâră ca a doua zi să muncească din greu 
pentru a tăia tot restul recoltei care mai rămăsese, s-o aducă acasă la ei şi s-o pună la păstrare. Așa 
că dimineața următoare, sărmana veveriță trebui să se uite cum familia păianjenului culegea recolta 
pe care ea o îngrijise atâta amar de timp. Ei legară cerealele în snopi mari şi când totul fu tăiat, 
porniră spre casă clătinându-se sub povara încărcăturii. 

Deodată se stârni o furtună mare. Cerul era negru și ploaia bătea atât de tare încât păianjenul și 
familia sa trebuiră să lase snopii de cereale pe marginea drumului şi alergară să se adăpostească 
într-o colibă părăsită. Era cea mai mare furtună pe care o văzuseră de multă vreme. Când cerul se 
limpezi și soarele începu să strălucească din nou, păianjenul și ai lui se îndreptară înapoi peste 
terenul aburind spre poteca pe care lăsaseră snopii. Încremeniră de uimire văzând o cioară neagră, 
uriaşă ce se aşezase cu aripile întinse peste cerealele strânse. 

Cioara era aşa de mare încât acoperise cu aripile sale întreaga recoltă şi o ferise de ploaie, astfel 
încât recolta rămăsese aproape uscată. 

Păianjenul era bucuros. 

— Mulţumesc, cioară! Mulţumesc! spuse el fericit. Mi-ai ferit recolta de ploaie şi acum nu mai 
trebuie să o întind la soare iar. 

— Recolta ta? protestă cioara. Acum e recolta mea. Cine a mai auzit vreodată de cineva care să- 
şi lase recolta nepăzită la marginea drumului? Plecaţi! Recolta asta e a mea. 

Apoi cioara strânse toată recolta în ghiarele sale uriaşe şi zbură dincolo de zare. Nu mai 
rămăsese nimic altceva pentru păianjen şi familia lui decât să se întoarcă acasă supăraţi şi cu 
mâinile goale. 

S-ar putea să credeţi că păianjenul a învăţat o lecţie din toate acestea și s-a lecuit de obiceiurile 
lui hoţești, dar îmi pare rău că trebuie să vă spun că a uitat imediat totul și şi-a reînceput hoțiile. 


Pânza păianjenului 
poveste din Nigeria centrală 


Animalele erau singure. Ele stăteau discutând în pădure, întrebându-se cum ar putea să-şi ia 
fiecare o nevastă care să le țină de urât și să le gătească mâncarea. 

Când iepurele s-a alăturat acestui grup, el a fost repede în stare să le spună ce să facă. 

— Am auzit că sunt o grămadă de neveste, acolo sus, în ceruri, în spatele norilor, le spuse el. 

— Dar cum să ajungem acolo? întrebară ei. 

— O să împletesc o plasă groasă, o fixăm de un nor, spuse păianjenul, şi pe urmă veți putea să vă 
urcați toţi și să vă găsiţi neveste. 

Aşa că păianjenul se apucă să toarcă și se pierdu repede în înalturi lăsând în urma lui numai o 
scară din fire de argint care să le arate drumul pe care dispăruse. În curând, iepurele declară că totul 
era gata și pornind în frunte, începu să urce în ceruri urmat de celelalte animale. 

Cum mai tremura firul de argint când elefantul, bivolul, leul și maimuța urcau tot mai sus, în 
timp ce iepurele se întorcea spre el zorindu-i. 

În cele din urmă ajunseră în ţara de deasupra norilor şi începură să se târguiască pentru neveste 
cu cei de acolo. Iepurele avusese perfectă dreptate când spusese că cerul era plin de neveste și 
curând fiecare animal îţi alesese o nevastă şi plăti dota cuvenită. 

Toţi în afară de iepure, El își alesese nevasta şi se scuză faţă de mama ei că n-o să plătească 
preţul imediat. 

Apoi, dădu târcoale prin spatele colibei viitoarei sale soacre pentru a vedea ce ar putea să 
găsească de mâncare. Găsi acolo o grămadă de seminţe din care își alcătui un prânz pe cinste în 


timp ce toți ceilalți erau ocupați să discute despre noile lor neveste. Chiar și iepurele fu surprins 
puţin mai târziu să vadă ce mică devenise grămada de seminţe şi începu să se teamă de ce va spune 
proprietara când o va vedea. 

Desigur, se gândi imediat la un mijloc de a se dezvinovăţi. Luând un pumn de semințe, se 
strecură printre celelalte animale care discutau însuflețit și frecă spatele păianjenului prefăcându-se 
că îl şterge de praf. 

Tocmai atunci o femeie se înfipse în faţa grupului de animale strigând: 

— Cine mi-a furat seminţele? Totdeauna se întâmplă aceleași lucruri. Când veniţi voi ăştia de pe 
pământ, dispare câte ceva. Acum, de data asta cine a făcut-o? 

Sigur că animalele protestară şi spuseră că sunt nevinovate. Vicleanul iepure se ridică, veni spre 
soacra sa și spuse cu glas liniștit: 

— Avem o singură cale să-l găsim pe cel care a furat seminţele. Să perchiziţionăm fiecare animal 
căutând urme de frunze sau de seminţe agăţate de blana hoțului. 

Femeia fu de acord şi împreună cu iepurele începu să percheziționeze animalele, niciunul dintre 
ele neprotestând deoarece se ştia nevinovat. 

Brusc, iepurele scoase un strigăt. 

— O, nu, exclamă el. Nu tu, păianjenule! Cum ai putut să faci aşa ceva? 

— Ce tot spui? întrebă păianjenul, pe când celelalte animale se strângeau în jurul lui și femeia îl 
apucase pentru a îl examina mai îndeaproape. 

— Da, spuse ea furioasă. Ai seminţe agățate de trup. Tu trebuie să fii hoțul. Nu încerca să negi. 

Celelalte animale erau și ele furioase spunându-i păianjenului ce prostie făcuse furând seminţele 
soacrei iepurelui şi că nu-l vor asculta când se va jura că nu făcuse aşa ceva. 

În cele din urmă, acesta reuși să scape de ei și strigă dezgustat: 

— Eu v-am adus aici, dar înapoi puteţi să coborâţi și singuri. Și începu să coboare spre pământ 
înfăşurându-şi la loc şi pânza pe măsură ce cobora. 

Acum animalele erau la ananghie, pentru că nu mai aveau scară și până la pământ era cale lungă. 
ÎI strigară pe păianjen și-l implorară să se întoarcă și să țeasă altă pânză pentru ei, dar nu primiră 
niciun răspuns şi în cele din urmă îl pierdură din vedere printre copacii care se zăreau la distanță pe 
pământ. 

— Acum ce ar trebui să facem? se întrebau animalele unele pe altele pentru că nu aveau niciun 
chef să rămână în nori pentru tot restul vieţii lor. 

— Eu o să sar, spuse maimuța și cu un salt puternic căzu ca o piatră spre pământ. 

— Aşa am să fac şi eu spuse antilopa și sări după maimuţă, urmată de un mare număr de alte 
animale încurajate de iepure. 

— E perfect! E splendid! spunea el într-una în timp ce animal după animal sărea de pe nori. Dar 
el nu le spunea că săreau ca să moară pentru că fiecare cum ajungea la pământ murea pe loc. 

Toate, cu excepţia iepurelui, desigur. El rămase şi aşteptă în spatele elefantului spunându-i 
acestuia că dacă o creatură aşa mare şi greoaie va cădea peste vreunul dintre fraţii săi mai mici, îl va 
strivi. Când în cele din urmă toate animalele plecaseră, iepurele îi spuse elefantului să sară pentru că 
acum era în siguranță. 

— O să vin şi eu cu tine, spuse iepurele, sărind pe capul elefantului și agățându-se strâns de el în 
timp ce coborau prin aer. Bietul elefant ateriză așa brutal că fu ucis pe loc, dar trupul său imens îl 
împiedică pe iepure să lovească pământul, așa că acesta rămase nevătămat. 

Astfel șiretul iepure o şterse în savană ca să-l caute pe păianjen încercând să se împrietenească 
din nou cu el, numai din cauză că nădăjduia ca acesta să-i mai fie de folos vreodată. 

Din ziua aceea nimeni nu a mai fost în stare să urce în ceruri şi cei ce au auzit povestea asta n-au 
niciun chef să mai încerce. 


Ce a văzut veverița 


poveste congoleză 


Într-o zi foarte fierbinte, un şarpe verde mic, de iarbă, mâncase bine şi-și căuta un culcuş 
confortabil. Găsi o iarbă înaltă și moale sub un copac și încolăcindu-se adormi. 

Dar în copac era o veveriţă care a văzut razele soarelui strălucind pe pielea lucioasă a șarpelui, 
aruncând mici fulgere și scânteieri după cum lumina se strecura printre frunzele din bătaia vântului. 
Veveriţa începu să sporovăiască şi să bolborosească, aşa cum fac totdeauna veveriţele când ceva 
strălucitor sau neobișnuit, atrăgând în felul acesta atenţia unui vânător care se plimba pe poteca 
apropiată din savană. 

— [a uite, îşi spuse vânătorul, de ce o face atâta tărăboi veverița? 

Vânătorul veni cu grijă până la picioarele copacului şi văzu șarpele încolăcit, cu pielea strălucind 
în bătaia soarelui. 

— Deci asta era! Exclamă el dezamăgit. Un șarpe de iarbă care nu e nici periculos, nici bun de 
mâncat. Şi lăsându-l în pace își văzu de drum. 

După câtva timp, alt om trecu pe potecă şi auzi şi el sporovăiala veveriţei. 

— O să mă duc să văd despre ce tot vorbeşte veverița aia, își spuse el şi ținându-și sulița 
pregătită, se apropie de trunchiul copacului. 

Imediat ce văzu șarpele exclamă cu dezgust: 

— Nevastă-mea nu mi-ar mulțumi dacă i-aş aduce așa ceva pentru cină. Nici nu merită să-mi bat 
capul cu el pentru că e inofensiv. 

Aşa că se întoarse pe potecă şi-şi continuă drumul. 

Numai că în tot acest timp o cobră scuipătoare se ascundea prin apropiere în iarba înaltă. Ea 
avusese o dimineaţă foarte agitată fiind vânată de trei vânători diferiți care nu numai că nu se 
temeau de veninul cobrei scuipătoare, dar și apreciau gustul cărnii ei gătite. Ea reușise până acum să 
scape, dar avea senzaţia că nu va mai dura mult şi unul dintre oameni o va pândi şi o va ucide. 

Când văzu cum cei doi vânători se uitaseră la șarpele cel verde și nu încercaseră în niciun fel să-l 
omoare, crezu că acela este un loc magic în care șerpii scăpau neatinși. Așa că se descolăci şi ea și 
ridicându-și sus capul, sâsâi și scuipă spre micuțul șarpe de iarbă care se trezi şi o șterse speriat în 
tufișuri. 

— Psss! îşi spuse cobra scuipătoare, în timp ce se încolăcea chiar pe locul pe care îl părăsise aşa 
de grăbit șarpele de iarbă. Acum o să trag un somn bun, căci nimeni n-o să se atingă de mine. 

Veveriţa văzuse ce s-a întâmplat și-și continuă sporovăiala şi mai tare ca mai înainte, dar cobra 
nu se trezi din cauza zgomotului. Era obişnuită cu el. 

Pe potecă venea acum al treilea om dezamăgit după o zi întreagă de vânătoare lipsită de succes. 

— Ce se aude? se întrebă omul. Veveriţele nu fac zgomotul ăsta decât atunci când au văzut ceva 
interesant. Poate găsesc ceva pentru cină dacă mă iau după chemarea ei. 

Cu paşi furişați şi cu bâta ridicată, omul îşi croi drum spre copacul în ramurile căruia veverița 
sporovăia încă zgomotos. Cu un oftat, văzu cobra adormită și lipsită de apărare în iarbă și ridicând 
măciuca o omori dintr-o singură lovitură puternică. O ridică şi o îndesă în sacul lui de piele râzând 
de bucurie la gândul cinei delicioase ce-l aștepta. 

— Mulţumesc, micuță veveriţă, îi spuse el. N-aș fi știut că şarpele ăsta e acolo dacă nu mi-ai fi 
spus şi se grăbi spre casă la nevasta lui. 

Dar veverița care văzuse și auzise totul, sporovăi și râse chiar mai tare ca înainte și-și spuse: 

— Acum îmi dau seama că ce e sigur pentru o creatură, nu e sigur pentru alta. Trebuie să am 
grijă să nu cad niciodată într-o cursă ca asta. 

Apoi sări în crengile unui copac din apropiere şi se grăbi să-și caute şi ea ceva pentru cină. 


Peştele nemulțumit 
poveste senegaleză 


Odată ca niciodată, trăia o colonie de peștişori într-un lăcușor, izolaţi de restul peştilor din râu. 
Era un lac liniştit, cu apa cenușie, punctat de pietre și smocuri de iarbă şi înconjurat de tufişuri de 
mărăcini și de câțiva palmieri. 

Cei mai mulţi dintre peşti erau fericiți şi prietenoși pe cât puteau să fie. Dar era printre ei un 
peşte, mult mai mare și mai puternic decât toţi ceilalți, care se ţinea la distanţă și se purta 
dispreţuitor cu toţi cei care veneau la el. 

— Prietene, spunea el, deschizându-şi ochii cât putea de mult și legănându-se drept pe coada sa 
frumoasă, nu mai face atâtea valuri lângă mine. Nu vezi că-mi fac siesta de după-masă? Pleacă! şi ia 
şi gloata asta cu tine, adăuga el făcând semn cu aripioara spre un banc de peştişori care săgetau prin 
umbrele apei. 

Lucrul acesta se întâmpla atât de des, încât, într-o zi, unul dintre peștii mai bătrâni spuse: 

— Mă întreb de ce nu pleci tu din lăcușorul ăsta în largul râului. Un pește așa de mare și 
important ca tine şi-ar găsi desigur un loc printre cei de o seamă cu el. 

Peștele cel mare se gândi câteva zile la cele spuse şi-şi dădu și mai mare importanţă când în cele 
din urmă se hotărî să plece din casa sa și să-și caute alta mai bună. 

— Prietenul meu are dreptate îşi spuse el. Aş fi mai fericit dacă aş trăi printre peşti de mărimea 
mea. Cât de tare mă obosesc creaturile astea micuţe și proaste! Cu toată ploaia care a curs în ultima 
vreme, râul cel mare trebuie să fie gata să se reverse şi să ajungă și la lacul nostru. Când va sosi, o 
să mă las dus de valurile lui și o să plec de aici. 

Le spuse celorlalți ce avea de gând. Peştele mai bătrân, cu o figură solemnă, îl felicită pentru 
curajul său, dar cei mai tineri nu-și puteau ascunde încântarea la gândul că vor scăpa în sfârșit de 
criticile peștelui cel mare şi înotau încoace și încolo vorbind între ei. 

După câteva zile de potop, râul se umflă. Apele acoperiră micuțul lac şi peştele cel mare se lăsă 
dus de val în josul râului. O dată ajuns în adâncurile râului, băgă de seamă că apa avea un alt gust și 
că pietrele şi ierburile erau mult mai mari aici. Apoi oftă cu uşurare şi cu speranţă, gândindu-se la 
viața frumoasă ce-l aştepta înainte. 

Se odihni câteva momente lângă o piatră mare, simțind apa învolburându-se în jurul lui. Brusc, 
patru sau cinci peşti, mult mai mari decât el trecură peste capul său. Unul dintre ei privind în jos 
spuse răstit: 

— Dă-te la o parte din drumul nostru, peștişorule! Nu știi că ăsta e terenul nostru de vânătoare? 

Ceilalţi se întoarseră spre el şi-l goniră. 

Bietul peşte se ascunse sub o tufă de ierburi şi privi neliniștit din timp în timp. Apoi doi pești 
mari, unul alb și unul negru veniră iute spre el cu fălci înfiorătoare, larg căscate. L-ar fi mâncat cu 
siguranță dacă n-ar fi reușit să se bage într-o crăpătură din mâl ca să scape de ei. 

— Vai de mine! suspină el, când cei doi monștri obosiră să-l mai aștepte să iasă. Sper să nu mai 
fie mulţi pești ca ăștia în râu. Cum o să trăiesc dacă trebuie să mă ascund tot timpul și nu pot să-mi 
caut hrana? 

Cât fu ziua de lungă stătu în ascunzătoarea lui, dar când veni noaptea se strecură afară şi începu 
să înoate liber în apa cea neagră căutând ceva de mâncare. 

Deodată, simţi o mușcătură ascuţită în codă și întorcându-se iute se trezi față în faţă cu un peşte- 
tigru uriaş. Era gata să se creadă pierdut, când un obiect întunecat uriaș trecu pe deasupra. Era o 
pirogă, ce tulburase apa atât de mult încât reuşi să fugă de peştele-tigru să să se ascundă în mâl. 

— Vai! îşi spuse el. De ce oi fi venit eu în locul ăsta îngrozitor? Dacă aș putea să mă întorc în 
lăcușorul meu, nu aş mai cârti niciodată. 

În cele din urmă se hotărî să găsească locul prin care intrase în râu şi apoi să intre înapoi în lac 
înainte ca apele mari să se retragă. 

Se strecură încet de-a lungul fundului mâlos până recunoscu punctul prin care venise. Apoi sări 
din râu în apa cea mare care venea peste el. 


Cum se mai luptă să-şi facă drum în contra apelor ce-l împingeau, până când în cele din urmă, 
când forţele îi sleiseră aproape de tot, se trezi înapoi în lac. 

Zăcu acolo pe fundul apei, prea obosit să mai facă vreo mişcare şi când întoarse privirea şi văzu 
peisajul binecunoscut, îşi zise: 

— Dacă aș fi știut ce înseamnă cu adevărat râul, n-aș fi părăsit niciodată siguranţa lacului nostru. 

După aceasta, peștişorii cei mici se jucară netulburaţi oriunde aveau chef și niciodată peştele cel 
mare nu le-a mai spus că el era prea mare ca să stea printre ei, chiar dacă uneori mai gândea așa! 

Astfel înțelegem că oricine trebuie să se mulțumească cu ce are. 


Dilema fierarului 
poveste ugandeză 


Trăia odată un fierar pe care îl chema Walukaga. Era foarte priceput în meșteșugul său. În fiecare 
zi la fierăria sa se strângea lume să-l vadă făcând potcoave pentru cai, cuțite şi sulițe pentru vânători 
sau brățări pentru tineri și tinere. 

Într-o dimineaţă, devreme, când Walukaga și-a început lucrul pompând din foalele lui din piele 
de oaie pentru a ațâța mai bine focul, sosi un sol de la curtea împăratului. 

— Majestatea Sa spune să te duci imediat la El. Are ceva să-ți dea de făcut, spuse solul. 

Walukaga era încântat și punându-și cele mai frumoase haine albe ale sale, se grăbi spre palat 
întrebându-se ce voia regele. Trecu pe lângă mulți dintre prietenii lui ocupați cu muncile lor și le 
strigă bucuros din mers: 

— Regele a trimis după mine! Are să-mi dea ceva de făcut. Uraţi-mi noroc! 

Walukaga ajunse la palat și fu condus pe uşa unei mici camere unde aşteptă ceva timp până când 
regele fu gata să-l primească. Apoi fu dus în curtea interioară unde stătea regele pe un scaun 
sculptat dintr-un singur trunchi de copac. 

Fierarul se înclină până la pământ și când se ridică, regele spuse: 

— Am trimis după tine, cel mai dibaci fierar din ținut, pentru că am să-ţi dau o sarcină deosebită. 
El bătu din palme şi apărură câţiva servitori cu brațele pline de tot felul de piese ciudate din fier pe 
care le așezară la picioarele regelui. 

— Trebuie să iei aceste fiare şi să faci din ele un om, spuse regele. Nu o simplă statuie, ci un om 
viu care să umble, să vorbească, să gândească și care să aibă sânge în vine. 

Walukaga fu uluit. Se uită la fața regelui să vadă dacă nu era cumva o glumă, dar ochii 
întunecaţi, gravi ai regelui îi arătară că acesta vorbea serios, aşa că Walukaga se hotărî să se ducă 
acasă şi să se gândească. 

— Bine, Majestatea Voastră, răspunse el, aplecându-se adânc încă o dată, şi audiența se termină. 

Servitorii regelui îl ajutară pe fierar să ducă fiarele la atelierul său, iar Walukaga îi urmă tăcut, de 
abia răspunzând la saluturile prietenilor săi din oraș, care începură să se întrebe ce nu era în regulă. 
Mai târziu, veniră să-l vadă și când el le spuse ce comandase regele rămaseră toţi tăcuţi. 

Toată lumea ştia că regele avea putere de viaţă şi de moarte asupra supușilor săi şi dacă cineva 
nu-i îndeplinea un ordin, era condamnat la moarte, așa că sărmanul Walukaga începu să se 
gândească că zilele îi erau numărate. Toată ziua și toată noaptea stătu cu capul în mâini întrebându- 
se cum să găsească o rezolvare a problemei. Sigur că mulți veniră cu propuneri. N-ar putea să facă o 
carcasă de om şi să convingă pe cineva să intre în ea, apoi să umble şi să vorbească? N-ar putea fugi 
într-o ţară străină unde nu era cunoscut și să ia viaţa de la început? Cineva sugeră chiar să-l 
mituiască pe bucătarul curţii care să toarne otravă în mâncarea regelui pentru ca Walukaga va muri 
cu siguranță peste câteva zile dacă nu murea mai întâi regele. 

Bietul Walukaga! Se îmbolnăvi, slăbi pentru că nu putea nici să mănânce nici să doarmă şi 
începu să rătăcească singur prin savană, rostindu-şi gândurile cu voce tare în timp ce încerca să 
croiască un plan pentru a se salva de la moarte. 


Într-o seară, cum umbla printr-un loc pustiu din savană, auzi un cântec ciudat şi apropiindu-se 
pentru a vedea despre ce e vorba descoperi pe un prieten din copilărie care acum era, vai, nebun, și 
trăia singur în pustiu, în afara oraşului. 

— Bună, Walukaga, îi strigă nebunul, care își amintea de fierar, chiar dacă mintea sa era plină de 
alte lucruri. Ce drăguţ din partea ta că ai venit la mine. Hai, stai Jos și să luăm împreună cina. 

Nebunul era inofensiv şi oricum, Walukaga nu avea altceva mai bun de făcut, aşa că se aşeză pe 
o piatră lângă el şi mâncară împreună nişte zmeură şi nişte miere pe care nebunul o adunase din 
cuibul unor albine sălbatice. Walukaga îşi dădu deodată seama că aceasta era prima mâncare pe care 
o pune în gură de câteva zile și simțindu-se mai bine se decise să-l mai înveselească pe prietenul său 
povestindu-i despre cererea regelui. Spre marea sa surpriză, nebunul ascultă cu atenție până la 
sfârşit fără să-l întrerupă. 

— Fi, spuse Walukaga, asta e povestea mea; dacă poţi să-mi spui ce să fac, o să-ți fiu cel mai 
bun prieten dintre toți pentru că niciunul dintre ceilalți n-au putut să-mi fie de vreun folos. 

Nebunul îi dădu aproape imediat răspunsul. 

— Ştiu ce trebuie să faci, spuse el. Du-te la rege și spune-i că poţi să faci omul pe care ţi l-a 
cerut, dar asta numai dacă ai un anume fel de cărbune și apă. Cere-i să le spună tuturor supușilor să 
se radă în cap şi părul lor să fie ars şi transformat în cărbune și că atunci când vei avea vreo mie de 
încărcături de cărbune de ăsta, va fi deajuns. Apoi spune-i că îţi trebuie vreo sută de oale de apă 
făcută din lacrimile supușilor regelui, deoarece numai apa asta poate face focul să nu ardă prea tare. 

După ce nebunul spuse acestea izbucni într-un râs nestăvilit preţ de câteva minute, în timp ce 
fierarul încerca în van să-i mulțumească pentru sfatul lui atât de bun, apoi o luă la fugă spre palatul 
regelui în ciuda orei atât de înaintate. 

Se înclină adânc în faţa regelui şi-i explică de ce are nevoie înainte de a începe să lucreze la 
omul de fier. Regele fu de acord şi trimise în dimineaţa următoare soli la toți supușii lui, ordonându- 
le să se radă în cap și să plângă în oale. 

Oamenii făcură tot ce putură, mirându-se de această cerere stranie, neîndrăznind să se 
împotrivească atotputernicului rege. Însă oricât încercară, nu reușiră să strângă mai mult de două 
oale de lacrimi şi de abia o încărcătură de cărbune. 

Când 1 se comunică acest rezultat regelui, acesta oftă. 

— Văd că nu vom fi niciodată în stare să culegem tot cărbunele și toată apa de care are nevoie 
Walukaga. Spuneţi-i să vină imediat aici. 

Cu picioarele tremurânde, Walukaga se apropie de rege și când privi în sus oftă uşurat observând 
pe faţa acestuia un zâmbet. 

— Walukaga, spuse regele, mi-ai cerut ceva imposibil. Ştiu că supușii mei nu vor fi niciodată 
destul de mulți ca să poată strânge o mie de încărcături de cărbune, nici nu vor putea să plângă 
destul ca să umple o sută de oale de apă. De aceea te scutesc de sarcina ta. 

— Majestatea Voastră, răspunse Walukaga, vă sunt recunoscător pentru aceasta deoarece şi 
Dumneavoastră mi-ați cerut imposibilul. N-aş fi putut să fac niciodată un om viu din fier, oricât de 
tare m-aș fi străduit. 

Atunci toți oamenii râseră când au înţeles cât de istet fusese Walukaga ca să scape de corvoada 
lui, iar regele îi permise să plece acasă şi să-şi continue lucrul în fierărie. Dar fierarul nu uită 
niciodată că fusese salvat de sfatul unui prieten și avu grijă ca nebunul să nu sufere niciodată de 
foame sau sete câte zile avu acesta. 


Orezăria 
poveste betsimisarakă (Madagascar) 


Se spune că o dată câțiva oameni au plecat către miazăzi. După mai multe ore de mers, găsiră un 
loc minunat, bun pentru semănat orez. Unul dintre ei strigă: 


— lată un loc care nu-i al nimănui; vreau să-l sap. 

Şi lucră pământul cu un angady (săpăligă). Când termină, el îşi urmă tovarășii care o porniseră 
din nou la drum. 

Trecu un om care, văzând ogorul proaspăt săpat, spuse: 

— Cred că stăpânul acestei orezării este nebun: a pregătit pământul fără să-l însămânţeze. 

Cumpără deci un coş de orez, îl semănă, după care plecă la treburile lui. 

Un al treilea veni și plivi orezul spunând: 

— Stăpânul acestei orezării trebuie să fie mort. O voi plivi eu deci! 

Când termină, plecă şi el. După cincisprezece zile, spicele se pârguiră. Trecu cineva care, văzând 
orezul copt şi părăsit, îl seceră. Făcu apoi o groapă în pământ şi îl aşeză înăuntru. Pe urmă omul se 
duse la vânătoare. 

După scurtă vreme, toţi oamenii care lucraseră astfel pământul se întoarseră la orezărie și fură 
tare miraţi întâlnindu-se. Spunându-şi bună ziua, se întrebară unii pe alţii de ce veniseră în acel loc; 
îndată ce aflară, începură să se certe, fiecare dintre ei pretinzând că are drept la recolta de orez; 
după mult timp, sfârşiră prin a hotărî să le aparțină tuturor; 

Iată de ce Betsimisaraka și astăzi, de fiecare dată când se văd, se întreabă de motivul venirii lor și 
le place să ducă lungi kabara (discuţii); dacă la ei vreun om nu știe să vorbească cu ușurință, foarte 
greu capătă dreptate. 


Minciuna şi adevărul 
poveste swabo (Africa De Sud) 


Într-o zi Minciuna și Adevărul au pornit împreună într-o călătorie. 

Minciuna i-a spus prietenos tovarăşului ei: 

— Peste tot pe unde ne vom duce tu vei vorbi, deoarece dacă mă vor recunoaște pe mine, nimeni 
nu va mai vrea să ne primească. 

În cea dintâi casă în care au intrat i-a întâmpinat soţia stăpânului; stăpânul a sosit la căderea 
nopții și a cerut îndată de mâncare: 

— N-am pregătit încă nimic, îi spuse soţia. 

Însă la prânz ea pregătise masa pentru doi și ascunsese jumătate. Cu toate că soţul nu ştia, se 
supără, fiindcă sosise de la câmp foarte flămând. Întorcându-se spre străini, soțul întrebă: 

— Credeţi că așa trebuie să se poarte o bună gospodină? 

Minciuna păstră cu prudenţă tăcerea; dar Adevărul, silit să răspundă, spuse cu sinceritate că o 
bună gospodină ar trebui să pregătească totul până la întoarcerea soţului ei. Nevasta gazdei însă, 
mâniată tare împotriva acestor străini cere-şi îngăduiau să se amestece în treburile căsniciei sale, i-a 
aruncat afară pe poartă. 

În al doilea sat în care au ajuns, Minciuna și Adevărul au găsit copiii ocupați să împartă o vacă 
foarte grasă, care fusese tăiată. 

Când călătorii au intrat la căpetenia satului, au întâlnit copiii care veneau să-i aducă acestuia 
capul şi picioarele vacii, spunându-i: 

— lată-ţi partea. 

Dar oricine știe că întotdeauna căpetenia este cel care face împărțeala într-o astfel de 
împrejurare. 

Căpetenia, întrebându-i pe străinii noștri, care fuseseră de față la toate acestea, spuse: 

— Cine credeţi că poruncește aici? 

— După cum se vede, copiii, spuse Adevărul. 

La aceste vorbe căpetenia, cuprinsă de o furie fără margini, îi izgoni îndată pe străinii cei atât de 
obraznici. 

Îndată după asta, Minciuna îi spuse Adevărului: 


— Nu pot să-ţi las mai mult grija treburilor noastre, fiindcă vom ajunge să murim de foame. 
Aşadar, de aici înainte, de masă şi casă eu voi purta de grijă. 

În satul în care ajunseseră, puţin după aceea, se așezară sub un copac în apropierea unui put. 
Țipete ascuţite se auzeau dinspre sat; aflară îndată că favorita regelui murise. 

Foarte mâhnită, o servitoare veni să scoată apă. Minciuna, apropiindu-se de ea, îi spuse: 

— Ce nenorocire s-a întâmplat de jeleşte astfel tot satul? 

— A murit buna noastră stăpână, favorita regelui, răspunse slujnica. 

— Cum? Atâta zgomot pentru atât de puţin lucru? spuse Minciuna. Du-te şi spune-i regelui să nu 
se mai amărască atâta, căci eu sunt în stare să readuc la viață persoane care au murit chiar de mai 
mulți ani. 

Regele dărui un miel frumos călătorilor, spre a le ura bun venit, şi-i trimise vorba Minciunii să 
aibă răbdare, căci se va folosi de priceperea ei când va socoti el de cuviință. 

A doua și a treia zi, regele le mai trimise iarăși câte un miel frumos și aceleași vorbe Minciunii. 
Aceasta se prefăcu că-și pierde răbdarea şi îl anunţă pe rege că era hotărâtă să plece dacă a doua zi 
n-o va chema. Atunci regele o pofti a doua zi pe Minciună. 

La ora stabilită, Minciuna se afla la rege. Aceasta se interesă la început despre preţul serviciilor 
sale şi-i oferi, în sfârşit, o sutime din fiecare din lucrurile pe care le avea. Minciuna nu primi, 
spunând: 

— Vreau jumătate din tot ceea ce ai! 

De față cu martorii, regele, neavând încotro, primi. 

Atunci Minciuna porunci să se clădească o colibă chiar deasupra locului unde fusese 
înmormântată favorita. Când coliba a fost ridicată și acoperită, Minciuna intră înăuntru singură, cu 
unelte de săpători şi se asigură că toate crăpăturile colibei erau bine astupate. 

După un timp îndelungat de muncă, pe care ceilalți o bănuiau crâncenă, o auziră pe Minciună 
vorbind cu voce ridicată, ca şi când s-ar fi certat cu mai multe persoane; apoi ieşi din colibă şi-i 
spuse regelui: 

— lată că treaba devine foarte grea, pentru că îndată ce soţia ta a înviat, tatăl tău a pucat-o de 
picioare şi mi-a spus: „Las-o aici pe femeia asta. La ce-i va folosi să se întoarcă pe pământ? Ce va 
face pentru tine? Dacă dimpotrivă mă faci pe mine să văd lumina, nu numai jumătate, dar mai mult 
de trei părți din bunurile fiului meu ți le voi da ţie, fiindcă eu eram mult mai bogat decât el.” Îndată 
ce termină, a venit taică-său, l-a îmbrâncit şi, la rândul său, mi-a oferit de asemenea tot ceea ce-ţi 
aparţine; pe urmă, la rândul său, a fost înlăturat de tatăl lui care mi-a oferit şi mai mult. În așa fel s- 
au petrecut lucrurile, că toți strămoșii tăi se află acum acolo şi nu mai știu ce pare să-l ascult... Dar, 
ca să nu-ți fac încurcături şi mai mari, spune-mi numai atât: între soţia şi tatăl tău, pe care trebuie 
să-l aleg ca să-l înviez? 

Regele nu şovăie nicio clipă și răspunse: 

— Soţia mea! Fiindcă el tremura doar la gândul de a-l revedea venind pe grozavul bătrân care îl 
ținuse atâta vreme sub tutelă. 

— Fără îndoială, răspunse Minciuna, dar tatăl tău îmi dă mult mai mult decât mi-ai făgăduit tu și 
eu nu voi lăsa să-mi scape un prilej atât de bun să mă îmbogăţesc... Numai dacă, spuse ea văzându- 
| pe rege înspăimântat, numai dacă îmi vei da, ca să-l fac să piară, ceea ce mi-ai făgăduit să-mi dai 
pentru învierea femeii tale. 

— Fără îndoială este cel mai bun lucru, ziseră în cor sarabuţii (sfetnicii) care luaseră parte la 
asasinarea regelui. 

— Ei bine, răspunse regele, scoțând un suspin adânc, tatăl meu să rămână acolo unde este, la fel 
şi nevastă-mea. 

Așa se făcu, și Minciuna a primit, fără să învieze pe nimeni, jumătate din bogăţiile regelui, care 
de altfel s-a recăsătorit pentru a o uita pe moartă. 


Şoarecele şi pisica 
poveste betsileo (Madagascar) 


Pisica şi şoarecele erau prieteni. Şi-au întărit prietenia făcând legământ de frăție. Legăturile 
dintre ei, o dată mai calde, deveniră mai încrezători unul în celălalt. Pisica însă mânca pe ascuns din 
puii şoarecelui. Acesta băgă de seamă şi întrebă: 

— Cine vă ucide, copiii mei? În fiecare zi sunteți mai puţini! 

— Pisica de mănâncă, răspunseră ei. 

Şoarecele se îngrozi auzind aceste vorbe: 

— Ce înşelătorie! spuse el. Pisica e sora mea de sânge şi vine pe ascuns să-mi mănânce copiii! Şi 
furios se duse s-o caute pe pisică: 

— Hai să ne întrecem în şiretenie, îi spuse el. 

— În ce fel? întrebă pisica. 

— Să trecem prin foc! reluă şoarecele. 

— Vreau, să mergem! 

— Cine va trece primul? întrebă şoarecele încântat de acest răspuns. 

— Tu însuţi, care ai făcut propunerea, răspunse pisica. 

— Pregăteşte un rug, zise şoarecele. 

Pisica ascultă, aşeză lemnele în aşa fel încât flacăra să formeze o capcană. Şoarecele intră între 
lemne. 

— Stai bine cumetre? întrebă pisica, pot să aprind? 

— Lasă-mă să mă aşez pe o rână, răspunse şoarecele; văd că voi muri. 

În loc să se culce, șoarecele începu să scobească în pământ o gaură. Pisica, gata să aprindă 
lemnele, încercă să-l vadă pe şoarece: 

— Pot pune focul acuma? întrebă ea. 

— Mă culc pe o parte, răspunse şoarecele; simt că voi muri. Dar continuă să-şi scobească gaura. 

— Aprind, cumetre? repetă pisica. 

— Lasă-mă să mă ridic puţin, răspunse şoarecele. 

După ce gaura fu gata, el spuse: 

— Poţi da foc la lemne. 

Pisica aprinse lemnele care începură să ardă. Şoarecele se aruncă în gaura pe care o scobise şi 
flacăra nu-l putu atinge. Când focul se stinse, pisica dădu cenuşa la o parte să caute cadavrul 
şoarecelui. La început nu văzu nimic; pe urmă şoarecele ieşi teafăr şi sănătos din gaura lui, ţopăind, 
ŞI îl spuse: 

— Este rândul meu acuma să trec la foc, aşa cum ne-a fost învoiala. 

Pisica se aşeză în gaura unde stătuse şoarecele, în timp ce acesta aducea lemne de foc şi le aşeză 
în formă de rug. 

— Să pun focul? întrebă şoarecele. 

Făcând ca el, pisica răspunse: 

— Aşteaptă puțin să mă aşez pe o parte, pentru că simt că voi muri. 

Se aşeză pe o parte, dar nu ştia să scobească o gaură în pământ ca prietenul ei. 

— Pun focul? zise şoarecele pentru a doua oară. 

— Aşteaptă să mă culc. 

— Pot aprinde? întrebă şoarecele pentru a treia oară. 

— Lasă-mă să mă spăl puţin. Şi se spălă. 

— Aprind? întrebă şoarecele pentru ultima dată. 

— Da! 1 se răspunse. 

Şoarecele aprinse lemnele care începură să ardă, cu gândul că pisica, care voise să-l înşele, va 
muri. Ceea ce se şi întâmplă. 

Nişte pisici care aflară cum se purtase şoarecele cu surata lor se supărară. Se întruniră şi jurară că 


vor mânca şoareci peste tot pe unde îi vor întâlni, pentru că unul dintre ei a omorât o pisică prin 
şiretenie. 


Pentru a-şi împlini acest legământ, pisicile mănâncă şoareci. 


Legenda elefantului 
legendă fan (Congo) 


Cândva, foarte de demult, nici n-am putea gândi cât de demult, oamenii locuiau cu toți împreună 
într-un sat mare şi animalele la fel, fiecare în satul său, fiecare potrivit neamului; antilopele locuiau 
cu antilopele, mistreții cu mistreţii, leoparzii cu leoparzii, maimuţele cu maimuţele. 

În fiecare sat însă conducător era un elefant şi astfel elefanții erau răspândiți, fiecare familie de 
elefanţi stăpânind câte un sat; şeful tuturor, tatăl-elefant, locuia singur în pădure, dar când se 
întâmplau certuri, toți se duceau în faţa lui şi el îi judeca cu dreptate. Când tatăl-elefant socotea că i- 
a sosit ceasul din urmă, îi trecea urmaşului harul său şi dispărea. Niciodată, niciodată nu-l mai 
vedeau, dar harul său rămânea viu. 

Oamenii locuiau de-o parte, în pădure, şi niciun animal nu stătea cu ei, niciunul, nici măcar 
câinele. Despre găini nu ştiu nimic, dar cred că găinile locuiau şi ele cu celelalte păsări. 

Oamenii trăiau deci de o parte; mâncau fructe din pădure, însă adeseori omorau animale ca să le 
mănânce carnea şi aveau astfel certuri care nu se mai sfârşeau niciodată. Animalele veneau la 
elefant să se plângă; acesta poruncea oamenilor să se înfăţişeze în faţa lui, dar ei nu-l ascultau şi 
continuau să ucidă animalele. 

Se strânseseră atâtea plângeri împotriva oamenilor, încât elefantul spuse în cele din urmă: 

— Fiindcă ei nu vor să vină la mine, mă voi duce eu în satul lor. 

Îşi făcu provizii de călătorie şi porni spre satul oamenilor. Dar mai întâi trebuia să găsească acest 
sat, fiindcă oamenii îl ascunseseră bine şi era tare greu de găsit. Elefantul porni deci la drum; 
mergând, întâlni mai întâi satul leoparzilor. 

— Unde te duci tată-elefant? 

— Mă duc în satul oamenilor să le judec certurile cu voi ceştilalți. 

— E o idee foarte bună. Venim şi noi cu tine. 

— Nu, fiindcă se vor speria tare. Mai bine mă duc singur. 

Elefantul le spuse aşa fiindcă ştia bine că Nzame (Dumnezeu) îi făcuse pe oameni şi căpetenia 
oamenilor era fiul lui Nzame. 

— Bine, te vei duce singur, tată-elefant, dar odihneşte-te o zi în satul nostru. 

Elefantul primi şi, fiindcă fu bine găzduit rămase două zile întregi în satul leoparzilor. Ar fi 
rămas el şi trei, ba chiar şi mai mult, dar nu mai avea ce să mănânce. Şi-a urmat deci drumul şi a 
sosit în satul antilopelor. Acolo, iarăşi, i-au făcut o primire sărbătorească. 

— Unde mergi aşa, tată-elefant? 

— Mă duc în satul oamenilor să le judec faptele, fiindcă am ostenit de când mă tot cert cu ei. 

— E o idee foarte bună. Mergem şi noi cu tine. 

— Nu, vreau să merg singur, fiindcă s-ar putea ca peste noapte să vă omoare. 

Şi antilopele răspunseră: 

— Bine, dar cel puţin odihneşte-te două zile la noi. 

Şi tatăl-elefant primi bucuros, căci antilopele erau foarte bune cu el, şi rămase şi în satul 
antilopelor două zile încheiate. Ar fi rămas el chiar trei zile, ba şi mai mult, dar nu mai găsea nimic 
de mâncare şi îi era foame. 

Tatăl-elefant se îndreptă aşadar spre satul mistreţilor. Şi astfel din sat în sat, elefantul îşi urmă 
calea... 

În acest timp, căpetenia oamenilor îşi cerceta mereu fetişul (un corn de antilopă cu o oglindă 


prinsă înăuntru), aflase de călătoria elefantului şi ştia şi pentru ce voia să vină acesta în satul 
oamenilor, ceea ce lui nu-i plăcea câtuşi de puţin. Aşa că pe toate cărările care duceau spre satul lui 
puse toți bărbaţii şi toate femeile ca să care pământ şi să sape gropi mari cu țepuşe ascuţite în fundul 
lor: trei, patru, cinci curse se înlănțuiau la distanţă de o oră, de două ore, de trei ore de mers. Şi când 
cea mai îndepărtată groapă a fost terminată, le-a spus oamenilor săi: 

— Duceţi-vă să-mi tăiaţi fire de manioc. 

Şi oamenii au plecat să taie fire de manioc. 

— Aruncaţi firele ca să acoperiţi bine gropile. 

Şi oamenii le aşezară bine, şi după câteva zile ele crescuseră de nici nu se mai vedeau lemnele. 
Şi la o oră de mers de satul lor, căpetenia oamenilor puse să se sape o altă groapă, spunându-le 
oamenilor săi: 

— Duceţi-vă să căutaţi fire de patate. 

Şi ei se duseră şi se întoarseră cu o mulţime de vrejuri de patate, şi căpetenia lor le spuse: 

— Aşezaţi vrejurile deasupra gropii! 

Şi ei le aşezară în aşa fel, încât să nu se vadă nimic din groapă. 

Şi astfel el puse să se sape pe cărare cinci gropi, fiecare acoperită cu altă plantă. Pe fiecare cărare 
care ducea spre satul puse să se sape câte cinci gropi. Şi nu făcu numai atât: căpetenia oamenilor era 
tare isteț! 

— Dacă elefantul, îşi zise el, o să vadă o singură grămadă de manioc pe drum, o să se ferească, 
fiindcă este destul de şiret! Aşa că puse, în patru cinci locuri diferite, să se arunce manioc, fără ca 
dedesubt să fie vreo groapă; apoi mai departe, după cea dintâi groapă, puse să se arunce iarăşi 
manioc, apoi patate, şi după aceea alte legume. Şi tot aşa mereu, în tot lungul drumului. 

Tatăl-elefant se afla aşadar în drum spre satul oamenilor. Şi iată că întâlni în cale o grămadă de 
manioc; o întoarse cu trompa, o mai întoarse o dată, dar nu găsi nimic care să-i dea de bănuit. 

— Este, spuse el, un dar din partea copiilor mei; au vrut să-mi pregătească de mâncare pe drum. 
Sunt foarte buni. 

Şi, cum se temea încă, el mâncă doar o parte mică de manioc. ÎI găsi tare gustos; a mai mâncat 
pe urmă încă o parte, apoi toată grămada; nu era prea mult pentru tatăl-elefant care era foarte mare, 
mult mai mare decât elefanții de astăzi. Puțin mai departe, iată o nouă grămadă de manioc... Tatăl- 
elefant se apropie cu grijă şi ronțăi o parte din ea; nimic care să-i dea de bănuit. 

— Ah! spuse el, copii minunati! şi mâncă toată grămada, fiindcă tatăl-elefant era mare şi 
grămada mică. Şi tatăl-elefant mersese mult, mult! Se lăsa seara pe cărare, când văzu o nouă 
grămadă de manioc; cum îi era tare foame, el se aruncă asupra ei fără nicio grijă! 

Kah! Era tocmai gura gropii! Şi cum tatăl-elefant alerga foarte repede, căzu cu capul înainte în 
țepuşa ascuţită. Şi ăsta a fost norocul lui! Căci astfel țepuşa i-ar fi străpuns burta şi l-ar fi omorât pe 
loc, dar capul fiind tare, rupse ţepuşa şi toată noaptea tatăl-elefant rămase în fundul gropii strigând 
şi gemând: 

— Sunt mort, sunt mort! 

Dimineaţa, căpetenia oamenilor care se afla foarte aproape cu războinicii săi, veni la marginea 
gropii. 

— Ia te uită, ce-i aici, spuse el. Cum? E chiar tatăl-elefant? Oh! Cine l-o fi făcut să cadă aici? 

Şi aruncă îndată pământ şi crengi în groapă; dar când văzu că groapa e aproape plină şi că 
elefantul e gata să iasă, se ascunse cu cea mai mare iuţeală, împreună cu toți oamenii săi. Tatăl- 
elefant, în acest timp, ieşi din groapă şi, lovit, zdrobit şi jupuit, îşi continuă drumul; capul îl durea 
îngrozitor, ochii îi erau plini cu ţărână, şi abia se mai târa! În sfârşit, după numeroase peripeții, tatăl- 
elefant, cerând în acelaşi timp ajutorul marilor lui fetişi şi al tuturor celorlalți elefanţi, răsturnară 
piedicile şi sosi în satul oamenilor. Ajunse în piaţa cea mare, dar în sat nu era nimeni; la porunca sa 
însă, toate celelalte animale porniră în cercetare cu însărcinarea să-i aducă pe oameni înapoi. 
Maimuţele îi urmăreau în arbori, mistreții şi leoparzii în pădure, păsările le dezvăluiau 
ascunzătorile, şerpii îi muşcau în iarbă, aşa că oamenii, neavând încotro, trebuiră să se întoarcă spre 


a fi judecaţi. 

Oamenii se aflau aşadar în faţa tatălui-elefant, şi căpetenia oamenilor era înfricoşată până în 
fundul inimii, fiindcă vedea moartea cu ochii. Îi era frică, căci cine a văzut dincolo de moarte? 
Moartea este asemenea lunii. Cine 1-a văzut partea cealaltă? 

Căpeteniei oamenilor îi era frică! Dar tatăl-elefant zise: 

— Îţi mărturiseşti deci păcatul? 

Şi căpetenia oamenilor răspunse: 

— Mărturisesc! 

— Vezi deci moartea cu ochii. 

— Oh, tată-elefant, eu sunt mărunt şi tu eşti puternic. Iertare! Oh! 

Tatăl-elefant răspunse: 

— E adevărat, eu sunt puternic şi tu eşti slab, dar Nzame te-a făcut căpetenie. Te voi ierta deci. 

Căpetenia oamenilor răspunse: 

— Mulţumesc. Şi îşi simți inima bucurându-se. 

Dar căpetenia leoparzilor înaintă furios: 

— Tată-elefant, nu vorbeşti cum se cuvine. Oamenii l-au omorât pe fratele meu; vreau 
răzbunare! 

Şi omul a plătit cu daruri leopardului. Atunci elefantul zise: 

— Acum trebuie să vă faceți frați, şi cearta se va sfârşi. 

Căpetenia oamenilor îl chemă pe fratele său şi-i spuse: 

Fă schimb de sânge cu leopardul. 

Şi căpetenia leoparzilor îi spuse fratelui său: 

— Fă schimb de sânge cu omul. 

Omul a făcut schimb de sânge şi leopardul a făcut schimb de sânge, şi ei au rămas să locuiască, 
ca frații, în acelaşi sat. 

Dar căpetenia vulturilor înaintă la rândul său şi făcu aceeaşi plângere, şi căpetenia mistreţilor şi a 
gorilelor şi multe alte căpetenii făcură schimbul de sânge şi cearta fu stinsă. 

Şi când toate neînțelegerile fură astfel limpezite, căpetenia elefanților zise la rândul său: 

— Vreau să mă fac frate cu căpetenia oamenilor. Au omorât un cabri, fiindcă acela nu voia să se 
facă frate: era sclavul omului; au omorât un mascul mare cabri şi tatăl-elefant şi tatăl oamenilor s-au 
făcut fraţi. Tatăl-elefant cunoscu fetişele tatălui oamenilor şi tatăl oamenilor cunoscu fetişele tatălui- 
elefant. Şi din acele timpuri tatăl-elefant a devenit ototore al oamenilor şi de aceea este foarte 
onorat. Cei care n-o fac sunt „sălbatici”. 

Amana. Acesta este sfârşitul... 


Povestea vraciului 
legendă a poporului mande (Guinea) 


Kenimbleni, tatăl Tunkilor (strămoşi asemănători zeilor) îi spuse fiicei sale Tunko: 

— la seama la ce se petrece în pădure. Mai ales ia seama la Korongo, şarpele. Dacă observi ceva, 
spune-mi. Tunko întâlni în pădure pe unul dintre Korongi. Tunko, văzând că Korongo îşi scotea 
pielea se grăbi să se întoarcă la tatăl ei, Kenimbleni, şi să-i spună: 

— Tată, l-am văzut pe Korongo în pădure; Stă lângă nevastă-sa şi-şi scoate îmbrăcămintea 

Kenimbleni spuse: 

— Întoarce-te repede şi ţine minte tot ce face şi ce spune Korongo! 

Tunko zise: 

— Însoţeşte-mă! 

Kenimbleni zise: 

— Bine, vin şi eu cu tine! 


Ei merseră amândoi în pădure şi se ascunseră în apropierea colibei lui Korongo, în aşa fel încât 
să poată vedea totul. 

Korongo îşi scoase pielea. Apoi se duse la nevasta lui cu două prafuri fermecate şi-i spuse: 

— Presară-ţi mai întâi unul din prafuri pe față; vei putea atunci să-ți scoţi şi tu pielea cum mi-am 
scos-o şi eu. Dar să nu vorbeşti niciodată cu oamenii despre aceasta, pentru că, dacă ar afla, ei ar 
dobândi o putere foarte mare. la pe urmă al doilea praf, răspândeşte-ți-l pe cap şi pe sub braţe: te vei 
face pasăre şi vei putea zbura! 

Tunko şi Kenimbleni auziră totul. Pe urmă Korongo îi spuse nevestei sale: 

— Dar chiar dacă ai chip de pasăre, tot nu vei putea vorbi în limba păsărilor. Pentru aceasta 
trebuie să ai şi tigva sfântă“; atunci vei putea să imiţi vocea păsărilor. 

Pe urmă Korongo îi arătă un praf nevestei sale, şi acest praf era alb ca viermii de Guiana. El 
spuse: 

— Trebuie să ţii în mână acest leac magic; când vei zbura în întuneric, el va lumina ca o lampă. 

Korongo luă încă un obiect magic şi spuse: 

— Când acest obiect magic este ţinut în dreptul feţei te face nevăzut. 

În timp ce Korongo vorbea astfel, ţinând în dreptul feţei obiectul magic, Kenimbleni ieşi din 
mărăciniş, îi smulse toate instrumentele de vrăjitorie şi fugi către sat cât putu mai repede. Korongo 
îl urmări, dar fără să-l poată ajunge. De atunci Korongo a rămas un şarpe mai altfel decât ceilalți. 
Câteodată are tot gâtul roşu, alteori este negru. Este mare şi se ascunde în pădure. 

Kenimbleni s-a întors mai târziu la Korongo şi i-a spus: 

— Să uităm şi să fim prieteni! 

Dar Korongo zise: 

— Nu-ţi mai spun nimic, chiar dacă în mine păstrez tăinuite lucruri prețioase. 

Kenimbleni îl înşfăcă pe Korongo. Korongo spuse: 

— Nu-mi face rău, altfel urmaşii tăi nu vor mai avea pe nimeni să-i ajute când vor fi bolnavi. 

Dar Kenimbleni nu luă seama la aceste vorbe şi-l omori, îi spintecă trupul şi-i luă pielea. 

După asta, Kenimbleni se duse la o femeie bătrână cu numele Kanimba, dibace în tot felul de 
lucruri misterioase. Kenimbleni îi povesti Kanimbei ceea ce surprinsese din taina lui Korongo, cum 
i-a văzut gesturile magice şi cum a dobândit instrumentele lui de vrăjitorie. Kanimba zise: 

— Ştii multe, dar nu ştii totul; ascultă cu atenţie ceea ce-ţi voi spune. la seama ca aceste taine să 
nu se răspândească prea mult; dacă este bine ca unii oameni să fie iniţiaţi, altora au le foloseşte la 
nimic. Unii doresc să fie iniţiate, alţii se sperie. Înainte de toate să ştii că subaşii (vrăjitori canibali) 
au o tana (tabu) pentru vinete. Dacă în vreun fel de mâncare găsesc leguma pusă din nebăgare de 
seamă, cum zăresc o sămânță cât de mică sau chiar atunci când simt numai mirosul încetează să 
mănânce. În afară de asta, să ştii ca subaşii înainte de a-şi scoate pielea răspândesc cenușă pe 
pământ. Pe această cenuşă mai aruncă un praf. Ei se tăvălesc apoi pe acest strat de cenuşă şi de praf 
şi atunci pot să-şi scoată pielea şi să se transforme în felurite animale. După aceea, Kanimba îi dădu 
lui Kenimbieni un fir vechi de bumbac şi-i spuse: 

— Subaşul trebuie să agate în casa lui acest fir de un stâlp. Trebuie să bage bine de seamă de 
unde bate vântul şi încotro se duce; o poate şti după acest steag fluturător. Când a aflat, trebuie să 
întoarcă spatele în direcţia în care bate vântul. Trebuie să se încline o dată şi atunci abia poate 
zbura. Vraja trebuie s-o cunoască toţi subaşii-nindie. Kenimbieni îşi întipări aceste vorbe în minte, 
şi plecă. 

Altădată, Kenimbieni se duse să viziteze o femeie bătrână, vestită pentru cunoaşterea unui mare 
număr de lucruri misterioase. Se numea Niagale. Kenimbieni îi povesti Niagalei cum îl surprinsese 
pe Korongo, cum îi pândise vorbele şi gesturile şi cum îi răpise obiectele magice. Niagale spuse: 

— Tu ştii multe, dar nu ştii totul. Se poate face un farmec foarte primejdios pentru subaşii- 
nindie, pe care-l poți făptui astfel: dacă mângâi de trei ori cu mâna capul unui câine, îl vei vedea 
preschimbat în nama (hienă). Acest nama îi urăşte pe subaşii-nindie. Nama este marele duşman al 

subaşilor-nindie şi deseori le pricinuieşte moartea. Fereşte-te de el! Nama este mai rău pentru 
subaşii-nindie decât tana al lor. Acest nama iese din capul câinelui. Pentru a-i omori pe subașii- 
mâncători de oameni, el foloseşte ţepi de arici şi doi copăcei de mărăcini, care îi dau putere; el ia 
nişte crăci, le leagă la un loc şi înţepeneşte pe ele ţepii ariciului, într-o luni sau într-o vineri, omul 
care a iscat nama trebuie să pornească la drum spre răsărit. Dacă ameninţă atunci, în momentul în 
care răsare soarele, către locul unde se găsesc subaşii-mâncători de carne de om, puterea, magică a 
crengilor celor doi copăcei de care ţi-am vorbit şi ţepii ariciului îi omoară pe subaşii-nindie. 

Pe urmă bătrâna Niagale îi mai dădu lui Kenimbleni o bucată de cauciuc, care se numeşte astăzi 
altfel decât în timpurile de demult, şi-i zise: 

— [a cauciucul şi înfăşoară-l în jurul degetului tău. După aceea aprinde-l la focul din vatră. 
Astfel va servi niagualilor drept făclie. Această făclie nu este aşa de strălucitoare la lumina de raze a 
lui Korongo (adică a şarpelui vrăjitor), dar îţi va ajunge. Şi Niagale îi mai dădu încă multe alte 
îndrumări. 

Kenimbieni aflase deci de la Korongo măiestria de a deveni subaş şi de a practica magia, de la 
bătrâna Kanimba trăsăturile caracteristice şi felul de a se purta al subaşilor-nindie şi de la bătrâna 
Niagale caracteristicile şi felul de a acționa al niaguailor şi al lui nama. De altfel, el nu era un om 
obişnuit, pentru că nu era născut dintr-o femeie, ci dintr-o piuă de măcinat. Prin Kenimbleni tainele 
subaşilor ajunseră cunoscute oamenilor. Niagale era prima regină a niaguailor, iar Kanimba a 
subaşilor-nindie. 


Pasărea de pradă şi soarele 
legendă a poporului peuhl (Africa De Vest) 


Soarele împrumutase de la vultur o sută de mii de cauris (scoici mici care servesc drept monezi). 
În fiecare zi creditorul se ducea la debitorul său pentru a-şi cere datoria, dar de fiecare dată îl găsea 
pe Soare gata de plecare: 

— Vino mâine, îi spunea acesta; iată-mă pornit, nu mă mai pot întoarce! 

— Bine! răspundea vulturul. 

Se întorcea, pentru a reveni a doua zi, fără să-l poată găsi acasă pe platnicul cel rău. 

— Vulture, îl întrebă într-o zi cocoșul, ce cauţi tu în fiecare zi la Soare? 

— l-am împrumutat o sută de mii de scoici și nu vrea să mi le mai dea înapoi, răspunse vulturul. 

— Stai aici, îl sfătui cocoşul. Mâine te voi deştepta atât de devreme, încât îl vei afla pe datornic 
acasă, înainte de a se fi deşteptat. 

— Bine! zise vulturul. 

Se culcă și dormi până când cocoșul veni să-i spună: 

— Vulture, du-te acum. Soarele nu s-a sculat încă. 

Şi vulturul s-a dus la Soare. Soarele dormea încă: 

— Fii binecuvântat! î zise el intrând. 

— Alah să te binecuvânteze! î răspunse Soarele. Dar cine te-a sfătuit, de-ai izbutit să fii aici 
înaintea deşteptării mele? 

— Cineva! i-a răspuns vulturul cu un aer misterios. 

— Dacă nu-mi spui cine, nu-ți mai dau înapoi ceea ce-ţi datorez! 

— Fi bine! mărturisi vulturul, cocoşul m-a sfătuit! Datorită lui am putut veni astăzi atât de 
devreme. 

— Bine! zise Soarele, pentru că așa stau lucrurile, îți dau drept plată puii, fiii cocoșului. 

— Ne-am înţeles! răspunse vulturul. 

Și iată de ce vulturul se hrănește cu pui. 


De ce trăiesc soarele şi luna în ceruri 
poveste nigeriană 


De mult de tot, soarele şi apa trăiau amândoi pe pământ şi erau buni prieteni. 

Soarele venea deseori în vizită la casa în care trăia apa şi stăteau de vorbă împreună ore întregi. 
Dar apa nu se ducea niciodată la casa soarelui, aşa că într-o zi soarele o întrebă pe prietena sa: 

— De ce tu şi rudele tale nu veniţi în vizită la mine? Nevasta mea şi cu mine am fi încântați să 
vă primim în gospodăria noastră. 

Apa izbucni în râs. 

— Îmi pare rău că nu te-am vizitat până acum, spuse ea, dar casa ta e prea mică. Dacă aş veni cu 
toți ai mei mă tem că tu şi nevasta ta ar trebui să staţi pe afară. 

— O să construim curând altă casă, răspunse soarele. 

Dacă e destul de mare, atunci veți veni să ne vizitaţi? 

— Ar trebui să fie foarte mare ca să putem veni, îi explică apa. Ai mei şi cu mine ocupăm atâta 
loc, încât mă tem că ţi-am distruge locuinţa. 

Dar soarele păru atât de trist că prietena lui nu-l va vizita, încât apa spuse că va veni atunci când 
va fi gata noua locuință, cu condiţia să fie destul de mare. 

Soarele şi nevasta lui se puseră pe lucru şi cu ajutorul prietenilor lui construiră o casă magnifică. 

— Atunci vino la mine în vizită, o imploră soarele. Suntem siguri că locuinţa noastră e destul de 
mare pentru a cuprinde orice număr de vizitatori. 

Apa era încă sceptică, dar soarele o rugă atât de mult încât veni. Ea curse prin uşă în locuință, 
aducând cu ea sute de peşti, câţiva şobolani de apă şi chiar şi câțiva şerpi de apă. 

Când apa ajunsese până la genunchi îl întrebă pe soare: 

— Mai vrei să mai vin cu ai mei la tine acasă? 

— Da, strigă nesăbuitul de soare. Veniţi cu toții. 

Aşa că apa continuă să curgă în casă şi în cele din urmă soarele şi luna trebuiră să se urce pe 
acoperişul colibei pentru a rămâne uscați. 

— Tot mai vrei să vin cu ai mei la tine în casă? întrebă iar apa. 

Soarelui nu-i plăcea să-şi ia cuvântul înapoi, aşa că răspunse: 

— Da. Ți-am spus că vreau să veniţi cu toții. Să vină şi ceilalți. 

Curând apa ajunse la vârful acoperişului, iar soarele şi luna trebuiră să se refugieze în cer, unde 
mai stau şi acum. 


Povestea lui Kombe 
poveste africană 


Odată țara Maoschami rămăsese fără căpetenie. 

Atunci trăia acolo un om. Care se numea Kombe. El avea multe fiice, dar niciun fiu. Mai avea 
vite multe, că era vrednic nevoie mare. De invidie, ceilalți râdeau de el şi-i ziceau: 

— Cine o să te moștenească? 

Şi adăugau: 

— Halal fericire, numai cu fiice! 

Mai târziu însă i se născu un fiu, care fu numit Muro. El îi făcu un brâu împodobit ca brâul 
fetelor, iar pizmuitorii săi crezură că e tot fată, aşa că nu încetau să râdă de el şi să-l batjocorească. 

Când copilul fu înțărcat, tatăl său îl luă şi-l ascunse în tribul vecin. Acolo rămase el până crescu 
mare. 

Într-o zi, pe înnoptat, fiul veni să-şi vadă tatăl. Acesta îşi privi fiul şi văzu că devenise un tânăr 
puternic. De aceea, îi porunci să se întoarcă la tribul vecin, chiar în timpul nopţii, să nu fie 
recunoscut de duşmanii săi. Apoi, tatăl culese banane multe, o grămadă să facă o băutură pentru 


cine ştia el. Cu bananele coapte omul nostru pregăti o tărie straşnică. 

După ce pregăti băutura, îl duse pe fiul său şi-l ascunse noaptea în casă. Mai apoi, cugetând bine, 
încheie prietenie cu Kasenge, căpetenia unui trib puternic, iar acela, la rugămintea lui, îi dădu o 
lance. În vremurile de demult, oamenii nu aveau lănci, se luptau numai cu ciomege. 

După ce aduse lancea o ascunse în casă. În următoarele zile, tăie o mulţime de vite şi pofti pe toţi 
pizmuitorii şi vrăjmaşii ținutului la el. 

La vremea prânzului, când soarele era la zenit, după ce împărți mesenilor carne şi băutură şi toți 
erau sătui şi beţi turtă, el se rugă de ei: 

— Veniţi să mă ajutați să scot vitele din staul! Ei însă se codiră, râseră de el şi-i ziseră: 

— Spune-le fiicelor tale să meargă să-ţi strunească boii. Noi nu mai plecăm de aici până nu-ţi 
mâncăm toate vitele. 

Toţi râdeau de el şi nu se învoiră să-l ajute. El se rugă mai departe de alți oameni şi aceştia îl 
ajutară să scoată vitele din staul. 

Pe urmă veni şi-i numără pe vrăjmaşii care-şi bătuseră joc de el şi când ajunse la cel din urmă, 
înfipse în locul acela un băț. 

Apoi se duse în casă, vorbi cu fiul lui şi-i spuse: 

— Când ajungi la locul unde am înfipt băţul, începi să-i străpungi pe toți cu lancea; dar de restul 
oamenilor să nu te atingi! 

Când boii fură scoşi din staul, oamenii îi înconjurară şi jucară în jurul lor. 

În acest timp, fiul lui Kombe merse cu lancea în mână, împresură pe cei din casă şi-i ucise pe toți 
cei care-şi bătuseră joc de tatăl lui. 

După ce-i omorî pe toţi, oamenii ceilalți întrebară în cor: 

— Al cui fiu eşti tu? 

— Sunt fiul lui Kombe. 

Şi lumea care era acolo se mira şi nu credea că e fiul lui Kombe, căci ei ştiau că nu are niciun fiu. 

După ce fiul lui Kombe isprăvi de omorât pe cei răi, el se făcu stăpânul întregului ținut şi ajunse 
o mare căpetenie. 


Femeia fără copii 
poveste africană 


A fost o dată o femeie care n-avea copii. Într-o zi se hotărî să se ducă la Imana şi-i zise: 

— Te rog să mă asculți. 

Imana o întrebă: 

— Ce vrei tu, femeie? 

— Aş vrea să am şi eu un copil! 

Imana îi spuse atunci: 

— Mergi şi când vei întâlni un animal mic, apucă-l cu mâinile tale şi ridică-l în sus, fără nicio 
frică. 

Femeia tocmai plecă spre sora ei. Acolo copiii acesteia se jucau în țarină, copii mici şi neştiutori. 

Unul din ei veni şi se apropie de femeie, care-l ameninţă cu cuvintele: 

— Pleacă de-aici, că mă umpli de noroi! 

Mama lui însă luă copilul şi-l curăță. Femeia aştepta zadarnic tot anul să aibă un copil, după cum 
dorea. Atunci se duse la Imana şi-l întrebă iar: 

— De ce n-am căpătat nici până acuma şi eu copilul dorit? 

Imana îi răspunse: 

— N-ai văzut micuțul animal despre care ţi-am vorbit? 

— Nu, răspunse femeia. 

Dar Imana zise: 


— Ba l-ai văzut, dar n-ai pus mâna pe el. 

Femeia se împotrivi: 

— N-am văzut niciunul! 

Imana îi aminti atunci: 

— Ascultă, tu te-ai dus la sora ta. Tocmai in vremea când copiii ei se jucau în curte. Tu n-ai vrut 
să ştii de ei şi pe unul l-ai gonit. Mama lui l-a ridicat, aşa murdar cum era. Ţine minte, numai 
femeile iubitoare de copii pot să fie mame. 

Atunci femeia plecă ruşinată de purtarea ei. 


Sora cea pierdută 
poveste africană 


A fost odată un frate şi o soră, care locuiau împreună într-o colibă. 

Fratele era frumos şi mai ales avea un păr foarte lung şi sora lui îl iubea mult. 

Când pleca de-acasă să-şi viziteze prietenii, fata rămânea singură. Într-o zi îi spuse că n-ar trebui 
s-o lase atâta vreme singură, că în timpul nopții trecute veniseră trei bărbați cu trei lănci şi trei 
ghioage şi că se temea ca cei trei să nu se înţeleagă şi s-o fure. 

Dar el râse de toate acestea şi iarăşi plecă. Şi în timpul nopţii apărură din nou cei trei bărbaţi, 
înşfăcară fata şi o duseră cu ei. 

Când fratele se întoarse acasă, găsi coliba goală şi auzi numai din depărtare vocea surorii sale, 
care striga după ajutor. 

El răspunse la strigătele ei, tânguindu-se: 

— Cine o să-mi mai tundă părul la spate, dacă tu eşti departe? Şi se repezi prin iarba înaltă să-şi 
urmeze sora, dar n-o putea ajunge. După ce alergă astfel o lună întreagă, i se făcu foame. 

Cum purta o pălărie mare, făcută dintr-o bucată de piele de crocodil, începu s-o mănânce. Astfel 
merse el luni întregi pe urmele surorii sale şi când pălăria i se termină, îşi mâncă şi hainele, care 
erau tot din piele. Dar pe sora sa n-o găsi. 

Atunci ajunse la o fermă mare. Intră şi văzu o femeie pregătind de mâncare. El o rugă să-i dea să 
mănânce. Ea-i dădu ceva într-un ciob vechi. 

Dimineaţa următoare se duse afară la câmp cu fiul cel mare al femeii, ca să sperie păsările de pe 
câmpul cu grâne, căci griul tocmai se copsese. 

Şi el luă pietre şi aruncă după păsări. De fiecare dată când arunca o piatră zicea: 

— Zboară departe, zboară departe, pasărea mea, cum a zburat soră-mea şi nu s-a mai întors! 

Un băiețel auzi aceasta şi când ajunse acasă îi spuse în taină mamei sale ce auzise. 

Dar ea nu-l luă în seamă. 

În ziua următoare se întâmplă la fel. 

A treia zi merse chiar mama cu ei şi auzi cele spuse. 

Femeia se uimi şi-l întrebă pe băiat pentru ce spunea cuvintele acelea. El îi răspunse: 

— Am avut o soră pe care o caut de ani şi ani, dar n-am mai văzut-o niciodată. 

Femeia îşi duse mâinile la ochi şi plânse, căci ea era sora lui şi-i zise: 

— Eşti tu într-adevăr fratele meu? căci ea nu-l recunoscuse după anii de rătăciri. 

Apoi ea adăugă: 

— Părul tău e neîngrijit şi hainele tale nu mai sunt cum erau, de aceea nu te-am recunoscut! Dar 
tu trebuie să fii îmbrăcat cum erai odată şi atunci voi vedea dacă eşti fratele meu. 

Apoi merse la bărbatul ei, acela care o răpise, şi primi de la el patru oi şi trei capre. Oile fură 
tăiate și băiatul se hrăni cu carnea şi se făcu din nou mare şi voinic, iar sora lui luă grăsime şi-i unse 
părul, lăsându-l să-i cadă pe umeri. Tăie şi caprele, erau două negre şi una albă, şi din blana lor îi 
făcu o haină. 

Apoi luă o lance şi i-o dădu, lancea era aceea pe care o purta bărbatul ei când o răpise! 


Ea îi mai dădu apoi podoabe pentru picioare şi un colan pentru gât şi-i zise: 

— Acum văd că într-adevăr eşti fratele meu! 

Iar soțul ei îl iubi într-adevăr pe fratele soției sale şi-i dădu douăzeci de capre şi opt boi. Acestea 
cu mult mai mult decât ar fi fost prețul pentru sora lui, căci aşa era obiceiul, ca fata să fie cumpărată 
de la familie. 

Dar el i le dădu din dragoste şi-i clădi şi o colibă alături de a lui şi-i mai dădu treizeci de capre, 
ca să-şi poată cumpăra şi el soție. 

Şi tânărul îşi luă o soţie, o duse în coliba sa, iar caprele se înmulțiră puzderie. 

Aşa că el nu se mai întoarse în locul de baştină, ci rămase acolo cu cumnatul şi cu sora sa cea 
pierdută. 


O soție înţeleaptă 
poveste africană 


Au fost odată un bărbat şi o femeie. Ei trăiră multă vreme în înţelegere şi avură un fiu. Averea lor 
se compunea dintr-o sută de vite, nici măcar un vițel mai mult. Iar copilul creştea şi se făcea băiat 
mare. Dar muri tatăl său şi peste câţiva ani muri şi mama sa. Aşa că tânărul îi moşteni pe amândoi 
părinţii, adică cele o sută de vite pe care le lăsaseră. 

EI purtă doliu tot timpul cuvenit şi, când se termină, se gândi sa caute o fată cu care să se 
însoare. De aceea vorbi astfel către vecinii săi: 

— Tare aş dori să mă însor, căci părinţii mei au murit şi eu am rămas singur de tot. Nu mai vreau 
să stau aşa şi doresc să găsesc o fată să mă însor. 

Vecinii lui îi răspunseră: 

— Desigur, însoară-te, căci acum eşti într-adevăr singur de tot şi noi o să căutăm pentru tine o 
soție. 

Atunci unul din vecini plecă să-i caute o nevastă pe care o şi găsi. Apoi se întoarse şi grăi către 
tânăr: 

— Am găsit o fată cum vrei tu, dar ea nu este din ţinutul nostru. 

El întrebă: 

— Şi unde este ea? 

— Cam departe, răspunse omul. Cred la vreo opt ceasuri de drum de aici de la noi. 

— A cui fiică este? 

— E fiica lui Abdulah şi tatăl ei este foarte bogat. 

Această fată stăpâneşte şase mii de vite şi tatăl ei n-o are decât pe ea! 

Când tânărul auzi aceasta, fu foarte dornic s-o ia de soţie şi zise către vecinul său: 

— Du-te mâine acolo şi du-le răspunsul din partea mea, că suntem cu totul întelegi! 

Atunci vecinul spuse: 

— Mâine voi merge acolo. 

Când mijea de ziuă, pețitorul se sculă şi merse cale lungă, până ajunse la bătrânul Abdulah şi-i 
ceru fata. La sfârşit, bătrânul îi spuse: 

— Am auzit cuvintele tale, dar vreau ca acela care se va însura cu fiica mea să-mi dea de zestre o 
sută de vite. Dacă. Dă zestrea aceasta, i-o dau pe fiica mea de soție. 

Peţitorul răspunse: 

— Voi merge şi voi duce răspunsul. 

— Bineînţeles, aşa să faci. 

Atunci pețitorul se sculă şi plecă înapoi să povestească tânărului despre toată tocmeala. Dar 
tânărul răspunse: 

— Dacă dau toate cele o sută de vite din ce o să trăiască soția mea cinci va veni la mine? Căci eu 
nu mai am altă avere decât aceste o sută de vile, pe care le-am moştenit de la tatăl meu. 


În cele din urmă, vecinul îi zise: 

— Fi, dacă n-o vrei, spune-mi să mă duc să-i dau răspunsul, iar dacă o vrei, hotărăşte-te odată! 

Flăcăul îşi plecă în jos capul şi se gândi, iar când îl ridică, spuse: 

— Du-te şi spune-i că mă învoiesc, îi voi da vitele. Peţitorul se duse la bătrân şi-i spuse: 

— Tânărul se învoieşte să dea cele o sută de vite. 

— Bine, răspunse bătrânul, atunci sunt şi eu mulțumit că o ia pe fiica mea. 

Apoi trimiseră pe cineva să-l cheme pe băiat. Acesta veni, fu primit cu bucurie şi vorbiră despre 
nuntă. 

Tinerii se logodiră, băiatul dădu cele o sută de vite şi se făcu nunta. Apoi el îşi luă soția şi porni 
spre casă. Statură liniştiţi zece zile, dar când merindele aduse se sfârşiră, tânărul nu mai avu ce să-i 
dea să mănânce soției sale. Atunci vorbi către ea: 

— Iubită soţie, acum n-avem ce să mai mâncăm. Înainte aveam vitele mele pe care le mulgeam 
şi mă hrăneam, dar acum le-am dat pe toate pentru tine, nu le mai am. Mă duc la vecinii mei să 
mulg puţin de la vitele lor, cât s-o putea, ca. Să avem şi noi ceva de mâncare. 

— Bine zici, dragă bărbate, răspunse femeia. 

Atunci el se sculă şi plecă. De-aici încolo singura lui ocupaţie era. Să meargă să mulgă câte puțin 
lapte de la vitele vecinilor lui, ca să aibă şi el şi soţia lui ce să mănânce. 

După trei luni, tatăl fetei se gândi: „la să merg să-mi văd fata la bărbatul ei!” 

Porni la drum şi merse până ajunse la ginerele său şi bătu la uşă. Fata se sculă şi răspunse: 

— Cine-i acolo? 

— Eu sunt, tatăl tău. 

Atunci fiica sa zise: 

— Intră! 

El intră, îşi salută fiica şi ea îl duse în camera de oaspeţi şi-l pofti să se aşeze. El o întrebă cum îi 
merge. 

— Foarte bine, tată! 

Apoi se sculă, se îndepărtă de tatăl ei, se duse în camera din fund, se gândi şi plânse, căci în toată 
casa n-avea nimic ca să gătească pentru tatăl ei. 

Atunci ieşi pe poarta din dos şi se duse la o vecină care cu greu îi dădu ceva carne cu împrumut. 

Femeia, după ce intră în casă, luă carnea, o tăie şi o puse în oală. Dar de-abia o pusese, că sosi şi 
soțul ei şi-şi găsi socrul stând în odaia de oaspeți. 

Când îl văzu i se urcă sângele la cap. Nu ştia nici ce să spună, nici ce să facă. Totuşi, se apropie 
de locul unde şedea bătrânul, îl salută după obiceiul locului şi-l întrebă cum îi merge. 

Apoi se duse la soţia lui şi o găsi gătind carnea. 

Atunci o întrebă: 

— Dragă soție, ce pregăteşti tu acolo? 

— Pregătesc carne, răspunse ea. 

— Dar de unde ai căpătat carnea? 

— Am căpătat-o de la o vecină. 

Când soţul ei auzi aceste cuvinte tăcu şi fu foarte tulburat că n-aveau de niciunele. În sfârşit, zise 
către soţia sa: 

— Scumpa mea, ce să facem noi acum când avem şi un musafir? 

Soția lui răspunse: 

— Nu ştiu ce trebuie să facem! 

Atunci bărbatul zise: 

— Am să mă duc la vecinii bogaţi, de unde mulg laptele şi am să le spun: „Mi-a venit un oaspe 
şi vă rog să-mi dați orice puteți, să-i fac de mâncare.” 

Apoi se sculă şi plecă pe la oamenii bogaţi pe unde lucra acum, să le povestească toată 
întâmplarea. Şi oamenii nu se supărară şi-i dădură puţină carne şi puţin lapte, pe care el le luă şi 
plecă acasă. 


Acolo, soţia lui tocmai terminase de gătit carnea pe care i-o împrumutase vecina. Acum veni şi 
soțul ei cu ceva carne. 

Bărbatul ei se spălă pe mâini, apoi merse repede în odaia de oaspeți. Iar femeia scoase carnea din 
oală, o puse pe farfurie şi o aduse la masă. 

Femeia, după ce puse carnea pe masă, zise: 

— Acum mâncaţi, voi, cei doi nebuni! Tatăl se sculă şi zise supărat: 

— Care e nebunia mea? Fiica sa îi răspunse: 

— Te rog, tată, mai întâi să mănânci şi pe urmă o să-ți vorbesc despre nebunia ta. 

Dar tatăl ei îi zise: 

— Nu, nu mănânc, întâi să-mi spui care-i nebunia mea şi pe urmă voi mânca. 

Atunci fiica lui îi spuse: 

— Tată, tu ai vândut ceva scump pe ceva mai ieftin, Tatăl ei îi răspunse: 

— Dar ce-am vândut prea ieftin? Ea-i răspunse: 

— Pe mine, tată, m-ai vândut prea ieftin! 

— Cum aşa? 

— Tată, tu n-ai altă fucă şi alt fiu decât pe mine singură şi tu m-ai vândut pe o sută de vite. ŞI tu, 
tată, ai şase mii de vite. Cu toate acestea ai socotit vitele mai de preţ decât mine. De aceea ţi-am 
spus că ai vândut ceva scump pe ceva mai ieftin! 

Tatăl atunci spuse: 

— E adevărat, copila mea, am fost un nebun, pe urmă sări şi bărbatul ei şi-i zise: 

— Te rog, spune-mi şi mie care-i nebunia mea? 

— Tu eşti un nebun mult mai mare! 

— Pentru ce? 

— Tu ai moştenit o sută de vite de la părinții tăi şi niciun vițel mai mult! Dar le-ai dat pe toate şi 
m-ai luat pe mine în schimbul tuturor vitelor tale; şi erau doar în satul tău destule fete pentru care ai 
fi putut da numai zece sau douăzeci de vite. Dar tu nu le-ai luat seamă, ci ai venit să dai pe mine 
toate vitele tale. Acum nu mai ai nimic, nici măcar de mâncare pentru mine și pentru tine. Ai ajuns 
slugă la oameni străini şi când le mulgi vacile, numai atunci capeți ceva de mâncare. Dacă ţi-ai fi 
oprit jumătate din vite şi cu jumătatea cealaltă ţi-ai fi luat soție, atunci ai fi avut de mâncare. Așa că 
asta e nebunia ta, iubitul meu soţ! 

Tatăl fetei rămase două zile la ei. A treia zi se hotărî să plece şi porni acasă. Iar când sosi, dădu 
drumul vitelor primite de la ginerele său şi i le trimise înapoi şi-i mai trimise încă două sute pe 
deasupra. 

Astfel, fiica şi soţul ei putură să trăiască multe zile în bună pace şi fericire. 


Băiatul rătăcit 
poveste africană 


Un om avea trei fii. Cel mai mare se duse o dată cu mama lui să dezgroape nişte bulbi. În 
apropiere găsi un bulb şi zise: 

— Vai, aici e un bulb atât de frumos, ca fratele meu cel mic. 

— Cum poate un bulb să fie atât de frumos ca un pui de om? îl certă mama sa. 

El ascunse bulbul, iar mama sa strânse la un loc tot ce adunase şi plecă acasă. 

Băiatul puse bulbul într-o scorbură de copac şi-i şopti ceva numai de el ştiut. Din bulb crescu un 
lujer, iar lujerul se preschimbă în copil. 

Când mama pregătea mâncare, fiul cel mare o lua şi pleca nu se ştie unde. 

Aşa făcu o zi, două, nouă şi cu vremea începu să slăbească. 

Mama şi tatăl său vedeau cum se topeşte şi-l întrebară: 

— Fiule, ce faci tu de slăbeşti aşa tare? Unde merge mâncarea pe care ţi-o dăm noi? 


Fraţii lui mai mici. Într-o zi, se uitau cum le pregăteşte mama mâncarea. Cel mare primi partea 
lui, dar n-o mitică şi plecă iar cu ea. Fraţii îl urmăriră de departe şi în timp ce-l pândeau văzură cum 
o pune într-o scorbură de copac. 

Atunci se întoarseră acasă şi-i spuseră mamei lor: 

— Noi am văzut cum a dus mâncarea în scorbura unui copac şi a dat-o unui copil care se află 
acolo. 

Dar ea le răspunse: 

— Ce copil să fie acolo care obişnuieşte să locuiască într-o scorbură de copac? 

— Fi bine — ziseră ei — o să te ducem acolo să te încredinţezi singură. 

Şi ei o conduseră pe mama lor acolo şi-i arătară locul. 

— Ia te uită, un copil mic! 

Şi femeia nu ştiu cum se repezi să-l ia şi ucise copilul din greşeală. 

Când băiatul cel mare văzu pruncul fără viață se întoarse acasă şi se puse pe plâns. Atunci ei îl 
întrebară: 

— De ce plângi? El răspunse: 

— Din pricina fumului. Atunci cei din casă îi ziseră: 

— Aşează-te acolo, mai spre fundul colibei. 

Dar el se puse din nou pe plâns. Ei iar îl întrebară: 

— De ce plângi întruna? 

— De nimic, decât de fum! 

— Atunci ia scaunul tatălui tău şi aşează-te pe el în curte. 

EI luă scaunul tatălui, se aşeză pe el în curte, dar iar se puse pe plâns, apoi zise: 

— Scaune, ridică-mă în înălțimi, ca frânghia cu care tatăl meu atârnă butoiaşul cu miere în 
pădure. 

Atunci scaunul se înălță şi el rămase agăţat de un copac. 

Atunci fraţii lui mai mici ieşiră în curte şi văzură cum el se înalță în văzduh. Intrară şi spuseră 
mamei lor: 

— Fratele nostru a plecat în cer! 

Dar ea le răspunse: 

— Cum să plece fratele vostru mai mare în cer? Se află oare vreun drum care să urce acolo, sus? 

Iar ei îi răspunseră: 

— Vino să vezi! 

Atunci mama veni şi văzându-l urcând în cer strigă: 

— Întoarce-te, copilul meu drag, întoarce-te! 

— Nu mă mai întorc, îi răspunse băiatul cel mare. 

Atunci fraţii lui mai mici strigară: 

— Fratele nostru, vino acasă, vino! 

Iar el le răspunse: 

— Eu nu mă mai întorc, fraţii mei! 

Atunci tatăl lui veni şi strigă: 

— Băiete, aici este hrana ta! 

Dar el îi răspunse: 

— Nu o mai vreau, tată! 

Veniră toți din familie şi-i ziseră: 

— Vino, vino acasă, te rugăm! 

Unchiul lui veni şi, el şi începu să-i cânte: 

— Vino, vino acasă! Unde noi am rămas! 

— lar eu nu mă mai întorc, unchiul meu! îi răspunse băiatul. 

Apoi dispăru şi nimeni nu-l mai văzu. Acolo în înălțimea norilor întâlni. Nişte oameni cara 
adunau lemne şi-i salută: 


— Bună ziua, culegătorilor de vreascuri! Arătaţi-mi drumul către regele lunii! 

Ei răspunseră: 

— Adună ceva lemne, apoi îţi vom arăta drumul. El le cără lemne pentru foc şi ei îi spuseră: 

— Du-te mai departe până ce vei întâlni pe cel ce coseşte iarba. 

El merse mai departe şi întâlni acolo o lume care se hrănea cu mâncare nefiartă. Îi întrebă pe 
oameni: 

— De ce nu gătiți mâncarea la foc? 

Dar ei îi răspunseră: 

— Ce înseamnă asta foc? 

EI le spuse: 

— Cu el se fierbe mâncarea pe care voi o mâncaţi cruda. 

Dar ei îi ziseră: 

— Noi nu ştim nimic despre foc, omule! 

El răspunse: 

— Dacă eu vă voi pregăti bucate gustoase la foc, voi ce-mi veți da în schimb? 

Regele lunii vorbi: 

— Îţi vom da ca plată vite şi viței. 

Atunci băiatul le spuse: 

— Adunaţi-mi multe lemne şi eu vă voi aduce focul! 

Ei adunară lemne şi le duseră în dosul casei, să nu fie văzuţi de lume. Iar băiatul, cu o cremene şi 
o iască, aprinse focul acolo, în dosul casei. 

Lemnele luară foc, iar el puse banane verzi la copt, apoi spuse către regele lunii: 

— Încearcă să mănânci bananele astea pe care le-am copt la foc. 

Regele lunii mâncă bananele şi văzu ce gust bun au. Apoi băiatul puse la fript carnea şi zise 
regelui: 

— Mănâncă şi carne friptă! 

Şi regele văzu cât era de gustoasă. Atunci el fripse din toate bucatele ce le aveau. 

Regele lunii porunci să se adune toată lumea şi hotărî să i se dea o răsplată şi să cumpere foc de 
la el. Lumea îl întrebă pe rege: 

— Şi ce trebuie să i se dea? Regele răspunse: 

— Unul să-i aducă un bou, altul o capră, altul ţesături din bumbac. 

Ei aduseră toate aceste lucruri, iar băiatul le împărți tuturor focul, iar ei plecară să-şi pregătească 
mâncarea. Atunci el spuse: 

— Cum aş putea să mai ajung acasă dacă nu trimit veşti? 

Şi dădu poruncă tuturor păsărilor să vină la locul unde se găsea el. 

Atunci el îl întrebă pe sturz: 

— Dacă te-aş trimite ca vestitor în țara mea, ce-ai spune tu acolo? 

— Am să spun că băiatul lor cel mare va veni poimâine, adică ziua după mâine. Puneţi-i grăsime 
în lingură. 

— E bine, poţi pleca! 

Sturzul plecă şi ajunse la gospodăria tatălui lui. Unde spuse: 

— Băiatul vostru cel mare vă trimite vorbă că va veni poimâine, adică ziua care vine după 
mâine. Pune-ţi-i grăsime în lingură! 

Şi tatăl se ridică, merse în curte şi spuse: 

— Ce fel de fiinţă e asta care strigă aci în curte că fiul meu va veni poimâine. El este de mult 
pierdut! Şi alungă pasărea care ajunse înapoi şi-i spuse băiatului: 

— Am fost acolo! 

— Nu, nu cred c-ai fost acolo 1 Dacă ai fost spune-mi ce se întâmplă acasă la mine! Du-te încă o 
dată şi, când te întorci, ia bastonul tatălui meu şi vino cu el înapoi, ca să recunosc că ai fost acolo. 

Sturzul se duse a doua oară, răpi bastonul şi veni cu el. 


Copiii din casă îl văzură cum răpeşte bastonul, dar nu-l putură ajunge, aşa că el i-l aduse 
băiatului, care cunoscu că într-adevăr sturzul fusese acolo. 

Acum îi spuse: 

— Mă voi pregăti şi eu de drum. 

Fu lăsat să plece cu toate vitele lui. Pe drum se simţi obosit şi vru să se odihnească. În turmă 
avea un taur care îi zise: 

— De vreme ce eşti atât de obosit, ce-mi dai dacă încaleci pe mine? Dacă te iau pe spinarea mea 
când eşti atât de obosit, ai să mai mănânci din carnea mea? 

El răspunse: 

— Eu n-am să mănânc din carnea ta! Apoi se urcă în spinarea taurului şi merse cântând: 


„Nu-mi lipseşte nicio avere, 
Vitele sunt ale mele, 
Boii sunt ai mei!" 


Astfel se întoarse el acasă, la mama şi tatăl lui. Îi spuse mamei sale ce înţelegere avea cu taurul. 
Când taurul îmbătrâni, tatăl său îl tăie, iar mama sa zise: 

— Trebuie oaie ca taurul acesta, cu care fiul meu s-a trudit atâta, să fie mâncat fără ca şi el să-i 
guste carnea? Şi ascunse carnea în chiupul cu miere. 

Apoi frământă făină, luă carnea, o puse la mijloc încetişor. După ce coapse o turtă o aduse fiului 
ei şi el o gustă. Pe când mânca, turta zise către el: 

— Îndrăzneşti să mănânci din mine care te-am purtat în spate? Să fii şi tu mistuit, după cum tu 
mă mistui pe mine acum. 

Atunci băiatul cântă: 


„Mama mea, nu te-am rugat adânc 
Să nu-mi dai carnea taurului s-o mănânc?" 


Şi când gustă a doua oară, parcă 1 se tăiară picioarele. Dar el tot cânta: 


„Mama mea, nu te-am rugat adânc 
Să nu-mi dai carnea taurului s-o mănânc?" 


În acelaşi timp el înghiți toată turta. Şi deodată se prăbuşi şi se sfârşi cu totul. 


Lămpile de viaţă ale terielelor 
poveste africană 


Un vânător a vânat multă vreme, împreună cu fraţii şi rudele sale, într-o anumită regiune. El şi ai 
săi stârpiră toate animalele clin acea parte, până nu mai rămase niciunul. Atunci, vânătorul îşi aduna 
iudele şi le spuse: 

— Am omorât toate animalele de vânat din acest Unul. Acum trebuie să mergem în altă parte. 
Pregătiţi-vă de plecare. 

Şi vânătorul plecă cu cele şapte femei ale sale, cu fraţii şi cu părinții săi. 

Vânătorul se aşeză într-un Unul locuit de o terielă (un fel de zmeoaică), ce avea obiceiul să se 
transforme în cămilă şi să se plimbe prin pădure şi prin câmpie sub această înfăţişare. Dacă întâlnea 
un om singur, cămila se arunca asupra lui şi-l mânca cu cal cu tot. Dacă întâlnea mai multe 
persoane, nu le ataca, ci păştea liniştită iarbă. În acest fel, vânătorul îşi pierdu fraţii şi părinţii unul 
câte tuiul, pentru că niciun vânător care pleca singur nu se mai întorcea. 


La sfârşit, rămase numai cu un frate al său. 

Vânătorul îşi spuse: 

— De fiecare dată când unul dintre ai mei a plecat singur la vânătoare nu s-a mai întors. Vreau să 
văd despre ce-i vorba şi cui datorez pierderea pe care-am suferit-o. 

ÎI chemă deci pe ultimul său frate şi-i spuse: 

— Du-ţi calul la izvor dincolo de sat şi adapă-l. 

Frate-său încalecă şi porni, dar, pilit în mărăciniş, vânătorul îl urmări pe ascuns. 

Şi vânătorul îşi văzu fratele ducându-se călare spre izvor şi pe cămila care păştea acolo 
înghițindu-l cu cal cu tot. Vânătorul fu atât de înspăimântat, încât o luă la goană, pentru a ajunge cât 
mai iute în satul cel mai apropiat. Cămila băgă de seamă lucrul acesta. Vânătorul fugea către sat. 
Teriela, preschimbată în cămilă, îl urmărea tot aşa de repede pe cât fugea şi el. 

Vânătorul ajunse în sat şi se grăbi spre piața unde oamenii, adunaţi, erau aşezaţi în cerc pe bănci 
de piatră. Vânătorul se aşeză pe una dintre băncile de piatră, printre ceilalți oameni. 

Îndată după asta, zmeoaica sosi în sat. Părăsindu-şi înfăţişarea de cămilă, intră în sat sub chipul 
unei tinere fete foarte frumoase şi îmbrăcată minunat. Străbătu satul şi se duse de îndată în piața 
unde erau aşezaţi oamenii. Toţi o priviră cu uimire, pentru că era deosebit de frumoasă. Vânătorul 
se sperie însă, căci recunoscuse în ea pe teriela care, sub forma unei cămile, îi înghiţise pe toţi ai lui. 

Frumoasa fată se aşeză pe o bancă de piatră, între vânător şi un alt om. Cei de față erau atât de 
uimiți de frumuseţea ei, încât niciunul nu îndrăznea să scoată o vorbă. Dar străina le spuse 
oamenilor: 

— Sunt o fată tânără şi am venit aici să-mi caut un bărbat. Vreau să mă mărit cu un bărbat care 
să fie mai puternic decât mine. ÎI voi lua pe acela dintre voi care, luptându-se cu mine, mă va pune 
la pământ. Nu mă voi mărita însă cu niciunul dintre cei pe care îi voi dobori eu! 

Toţi oamenii, în afară de vânător, se ridicară şi fiecare vru să lupte primul, pentru că fiecare 
credea că va putea s-o învingă pe frumoasa fată. Dar ea îi dobori unul după altul, aşa că nu mai 
rămase să se lupte decât cu vânătorul. Frumoasa fală se apropie de vânător şi-i spuse: 

— Nu vrei să te lupţi şi tu cu mine? Eşti singurul care nu m-ai vrut de soţie, şi tocmai cu tine mi- 
ar plăcea să lupt! 

Vânătorul băgă de seamă că e într-adevăr foarte faimoasă. Dar mai ştia şi că ea e terieta care, sub 
înfăţişarea cămilei, îi înghiţise fraţii şi părinţii. Deşi se temea, atunci când frumoasa îi ceru să lupte, 
vânătorul se ridică încet de pe bancă. Se apropie de ea, pentru că îi era ruşine să se arate fricos 
înaintea celorlalți oameni. 

Vânătorul se apropie cu teamă de fata cea frumoasă. Dar abia o atinse că aceasta se şi trânti la 
pământ, spunându-i: 

— M-ai învins! Eşti singurul dintre toți cei cu care m-am luptat şi pe care nu l-am putut învinge, 
de aceea voi fi nevasta ta! 

Văzând cât de frumoasă era tânăra fată şi dându-şi seama că nu va putea scăpa de ea, se însura 
deci cu zmeoaica. La câteva zile după nuntă, el îi spuse soției sale: 

— Mă voi duce la locul meu de vânătoare. Tu rămâi aici. Voi veni din când în când să te văd, 
pentru a mă îngriji de tine! 

Zmeoaica zise: 

— la-mă şi pe mine la locul tău de vânătoare! Dar vânătorul îi răspunse: 

— N-o pot face, pentru că pe acest teren de vânătoare se află familia mea. Sunt acolo toate 
rudele mele, fiii fraţilor mei, verii mei şi cele şapte neveste ale mele. Şi tu, tu eşti o teriela şi i-ai 
înghiţi pe toţi! 

Zmeoaica zise: 

— Îţi jur că nu voi face rău nici uneia dintre rudele tale, pentru că acum sunt nevasta ta. 
Îndepărtează-le numai pe cele şapte femei ale tale, pentru că nu voi putea trăi în pace cu ele: le voi 
înghiți pe toate şapte şi pe copiii pe care i-ai avut de Ia ele! 


Vânătorul îşi dădu seama că nu va putea să-şi ocrotească femeile de zmeoaica dacă nu le va 
ascunde foarte bine. Înţelese de asemenea că teriela voia cu orice preţ să-l însoţească la locul său de 
vânătoare. El îi spuse deci frumoasei sale femei: 

— Aşteaptă-mă aici; le voi alunga pe cele şapte femei, pentru că nu vreau să le mănânci, pe ele 
şi pe copiii pe care-i aşteaptă. Când le voi fi îndepărtat, mă voi întoarce şi te voi duce la locul meu 
de vânătoare! 

Vânătorul se întoarse îndată la ai lui. Aproape de satul în care locuia cu rudele sale, săpa în 
pământ o groapă mare. Orândui încăperi şi le înzestra cu toate cele trebuincioase. Aduse îndeosebi o 
marc cantitate de mâncare, încât cele şapte femei să aibă clin destul, timp de mai mtdte luni. Pe 
urmă îşi cobori în groapă cele şapte neveste, care erau toate însărcinate, dar care-şi aşteptau copiii la 
soroace diferite, le linişti cu vorba, le arătă locuinţa pe care le-o pregătise şi acoperi lotul cu un 
acoperiş drept, pe urmă cu pământ, în aşa fel încât nimeni să nu poată descoperi casa 
subpământeană. 

Treaba terminată, se întoarse în satul unde se însurase cu teriela şi o aduse pe frumoasa femeie în 
satul său, la rudele sale. Teriela îşi ţinu făgăduiala şi nu mai înghiți pe nimeni din familia 
vânătorului. 

În acest timp, sub pământ, cea mai în vârstă dintre cele şapte femei aduse pe lume un copil. 
Femeile se văitau, şi cele şase mai în vârstă spuseră: 

— Ce-o să se aleagă de acest copil, ce-o să se aleagă de cei şase copii ai noştri? Aici nu putem 
nici măcar să ne hrănim cum trebuie. Cum să ne mai creştem şi copiii? 

Singură, cea mai tânără dintre cele şapte femei nu se plângea şi nu se văita, cu toate că şi ea era 
însărcinată. Celelalte şase femei se hotărâră atunci să-şi omoare copiii pe care urmau să-i nască în 
locuința subpământeană, să-i împartă în şapte părți şi să-i mănânce. Şi aşa au şi făcut; primul copil, 
o dată născut, a fost ucis şi fiecare îşi primi partea sa, pe care o mâncă. Singură, cea mai tânără îşi 
puse de o parte porţia. După o lună, a doua femeie aduse pe lume un copil. Din nou cele şase femei 
mai în vârstă plânseră şi se văitară. Din nou ele hotărâră să omoare copilul. Din nou împărțiră 
copilul omorât şi fiecare îşi mâncă partea, în afară de cea mai tânără, care păstră bucata ce-i fusese 
dată. 

În fiecare lună, alta femeie aducea pe lume un copil. După şase luni, cele şase femei mai în 
vârstă aduseseră pe lume, omorâseră, îşi împărțiseră şi-şi mâncaseră copiii. Singură, cea de a şaptea 
şi cea mai tânără îşi păstra porțile şi nu le mânca. A şaptea lună născu şi ea şi abia adusese pe lume 
un băiat că cele şase femei mai în vârstă veniră şi-i cerură, cu plânsete şi vaiete, să facă întocmai ca 
ele: să-şi omoare băiatul şi să-l împartă cu celelalte. 

Cea mai tânără dintre cele şapte femei, care adusese pe lume băiatul, le ascultă şi spuse: 

— Nu voi face ca voi! 

Cele şase femei se supărară şi spuseră: 

— Ţi-ai mâncat partea din fiecare din copiii noştri, acum îţi cerem să faci şi tu la fel! 

Cea mai tânără le răspunse: 

— Vă înşelați. N-am mâncat nimic şi ca dovadă iată, vă dau înapoi ceea ce mi-aţi dat! 

Şi ea înapoie mamelor bucăţile primilor născuţi. Pe urmă zise: 

— Eu nu-mi voi omori copilul. Îi voi da tot ceea ce voi putea să-i dau şi cred că va creşte mare şi 
puternic, fără ca voi să vă lipsiţi de ceva! 

Cele şase mame mai în vârstă nu spuseră nimic. Mâncară resturile copiilor pe care cea mai tânără 
le dăduse înapoi şi o lăsară în pace pe mamă şi pe fiul ei. 

Copilul celei mai tinere femei se născuse mare şi puternic. 

Crescu repede și, învățând să alerge, începu să se joace cu bețe şi cu pietre. Într-o zi, băiatul 
găuri o piatră, o aşeză în vârful unui băț şi începu să zgârie cu ea tavanul camerei de sub pământ. 
Băiatul zgârie, zgârie şi nu avu astâmpăr până ce nu străpunse tavanul pe care vânătorul îl aşezase 
deasupra locuinţei; lumina zilei pătrunse prin el. Băiatul alergă la mama lui şi-i spuse: 

— Ce-i asta, mamă? 


Mama îi răspunse: 

— Lumina soarelui. Ceilalţi oameni nu trăiesc, ca noi, sub pământ, ci deasupra pământului, sub 
cerul limpede! 

Băiatul întrebă: 

— Mamă, noi de ce trăim în întuneric, sub pământ, când ceilalți oameni trăiesc pe pământ, în 
lumină? 

Mama zise: 

— Tatăl tău, care este un mare vânător, a fost silit de o terielă să se însoare cu ea; atunci, pentru 
ca zmeoaica să nu ne mănânce pe noi şi pe celelalte femei ale sale, tatăl tău ne-a făcut această 
locuinţă sub pământ şi de aceea trăim în întuneric! 

Băiatul asculta cele spuse de mama lui. Când îl lăsă singur, el mări gaura din tavan. În fiecare zi 
lărgea spărtura. 

După câteva zile, băiatul fu destul de puternic pentru a se cățăra pe stâlpul de susținere până Ia 
acoperiş. Apoi ieşi afară prin gaura din tavan. Văzu cerul deasupra lui. Văzu cerul, văzu copacii şi 
ferigile. Văzu satul tatălui său. Numai că el nu ştia acest lucru. La intrarea în sat, un plăcintar 
pusese lângă el o scândură mare acoperită cu sfenşi (prăjituri), pe care le vindea trecătorilor. Băiatul 
se aşeză lângă el şi îl privi în tăcere cum lucrează. Din când în când, el îi întindea omului câte un 
obiect de care avea nevoie sau ridica de pe jos câte un lucru care cădea. Toată ziua îi ajută pe 
plăcintar, seara se ridică şi vru să plece. În ziua aceea, omul îşi vânduse toată marfa. Nu-i mai 
rămăsese decât o prăjitură. Când băiatul vru să plece, el îi spuse: 

— la asta! 

Băiatul îi mulţumi, apoi îl rugă: 

— Împrumută-mi puţin cuțitul! 

Omul i-l dădu, şi băiatul tăie prăjitura în opt bucăţi, înapoie cuțitul omului, mâncă una din cele 
opt bucăţi, apoi alergă spre locuinţa celor şapte femei. 

Băiatul cobori pe gaura din tavan, se duse la mama lui şi îi dădu o bucată de prăjitură. Se duse 
apoi la cele şase femei mai în vârstă şi le dădu şi lor câte o bucată de prăjitură. Mama, fericită de 
ceea ce făcuse fiul ei, îi mulțumi şi-i zise: 

— Pentru tine am îndurat suferințe, tu îmi plăteşti cu bucurii! 

Cele şase femei mai în vârstă începură să plângă şi sa se vaiete, strigând: 

— Ah! De ce ne-am omorât copiii? Dacă nu l-am fi omorât şi mâncat pe copiii noştri, s-ar fi dus 
şi ei acum să ne caute prăjituri! 

Cele şase femei mai în vârstă erau foarte amărâte. 

A doua zi dimineaţa, băiatul se urcă din nou pe pământ. 

prin gaura din tavan, şi alergă din nou ia omul care vindea sfenşi, aşezat la intrarea în sat. ÎI ajută 
să-şi vândă prăjiturile, iar seara îşi primi porția, o împărți în opt şi o aduse acasă. Făcu la fel trei zile 
în şir. 

În cea de a patra zi, marele vânător — tatăl băiatului şi bărbatul zmeoaicei şi al celor şapte femei 
închise — trecu pe acolo. Văzându-l pe băiat, vânătorul îl întrebă pe omul care vindea prăjituri: 

— Cine este acest ajutor pe care li l-ai luat? Omul răspunse: 

— Acest băiat, care vine aici în fiecare dimineaţă, iese de colo, din gaura aia, mă ajută toată ziua, 
iar seara îi dau o prăjitură. Împarte prăjitura în opt bucăţi, din care mănâncă una, iar celelalte şapte 
le duce cu el. 

Vânătorul se uită la băiat şi-l întrebă: 

— Cui duci tu cele şapte bucăţi de prăjitură? 

— Duc o bucată mamei mele — răspunse băiatul —, iar pe celelalte le dau celor şase femei mai 
în vârstă ale tatălui meu, care locuiesc jos, cu mama mea. 

Când vânătorul auzi acestea, fu sigur că băiatul era fiul său şi că mama băiatului era nevasta lui. 
Dar vânătorul nu-i spuse băiatului nimic. Se întoarse către omul care vindea prăjituri şi-i zise: 

— De azi înainte, în fiecare zi, să-i dai acestui băiat nu una, ci opt prăjituri. Le voi plăti cu! 


După aceasta vânătorul plecă. 

De atunci, băiatul aducea în fiecare scară mamei şi celor şase femei mai vârstnice câte o 
prăjitură, şi bucuria lor fu mare. Acum vânătorul venea adesea să vadă ce face băiatul, li cumpără 
haine şi alte lucruri de care avea trebuinţă. Trimitea prin el toate cele necesare în casa 
subpământeană, dar nu-i spuse niciodată că el era tatăl lui, aşa că băiatul nu ştia nimic. Vânătorul nu 
voia ca frumoasa lui femeie, zmeoaica, să descopere că băiatul îi era fecior. 

Când veni toamna şi când fructele începură să se coacă, vânătorul se duse să-şi găsească băiatul 
în locul unde vindea prăjituri şi, arătându-i smochinii, îi spuse: 

— Priveşte, aceşti smochini îmi aparțin; îţi dau voie să vii aici în fiecare noapte şi să iei pentru 
mama ta câte smochine vrei. Du şi celor şase femei, dar bagă bine de seamă: s-ar putea ca într-o zi o 
femeie să vină aici; e foarte frumoasă, dar să ştii că e teriela. Dacă această femeie te întâlneşte şi te 
întreabă cine este mama ta sau cine este tatăl tău, tu nu trebuie să-i spui ce ştii, nici să arăţi că ai o 
mamă sub pământ. Zmeoaica te-ar înghiți îndată, s-ar coborî la mama ta şi la cele şase femei şi le-ar 
muica. Daca te va întreba cine sunt părinţii tăi, răspunde-i: „Mama mea este un smochin”. 

Băiatul făgădui tatălui său să ţină minte cele spuse de el. 

În fiecare noapte, băiatul se urca în smochin şi culegea fructe, pe care le aducea apoi mamei sale 
şi celor şase femei din casa subpământeană. Mamă-sa era foarte bucuroasă. Cele şase femei mai 
vârstnice mâncau smochinele, apoi plângeau şi se văicăreau, zicând: 

— Dacă nu ne-am fi omorât şi mâncat copiii, s-ar urca şi ci acum pe pământ şi ne-ar aduce 
smochine. 

Într-o noapte, băiatul se urcă din nou pe pământ şi se duse la smochinit de la ferma tatălui său. 
Se urcă într-un smochin şi culese fructe. Dar tot în acea noapte, teriela se îndreptă şi ea spre ferma 
solului ei, vânătorul, pentru a culege câteva smochine. Când ajunse lângă cel mai mare smochin, 
văzu suit în arbore un băiat pe care nu-l cunoştea. Apropiindu-se încet de pom şi înşfăcându-l pe 
băiat de un picior, zmeoaica îl întrebă: 

— Spune-mi, cine este tatăl tău? Băiatul îi răspunse: 

— Tatăl meu e un smochin! Zmeoaica mai întrebă: 

— Spune-mi, cine este mama ta? Băiatul zise: 

— Mama mea este un smochin! 

— Dacă-i aşa, spuse teriela, coboară fără nicio teamă, nu-ţi voi face niciun rău! 

Băiatul cobori cu smochinele şi plecă în grabă. 

Noaptea următoare, băiatul părăsi iar locuinţa subterană prin spărtura din tavan, se urcă pe 
pământ şi se caţără din nou în smochin pentru a culege fructe. După puţin timp, teriela reveni, îl 
apucă de picior şi-l întrebă: 

— Spune-mi, cine este tatăl tău? 

Băiatul zise: 

— Tată-meu este un smochin! 

Zmeoaica mai întrebă: 

— Spune-mi, cine este mama ta? 

Băiatul zise: 

— Mama este un smochin! 

Cu acestea, zmeoaica, liniştită, îl lăsă să fugă, fără să-i facă niciun rău. Ea îl întrebă pe băiat la 
fel şi-n cea de-a treia noapte, după ce-l găsise în smochin şi după ce-l apucase de un picior. Băiatul 
îi răspunse din nou: 

— Tatăl meu este un smochin, mama mea este un smochin! 

Şi cu asta, zmeoaica, pentru a treia oară, îl lăsă în pace. 

Noaptea a patra, băiatul se urcă din nou pe pământ prin spărtura din acoperiş, pentru a se duce la 
ferma vânătorului ca să culeagă fructe. Se cațără în marele smochin; dar abia apucă să se urce, că 
teriela sosi, îl apucă de picior şi-i zise: 

— Spune-mi, cine e tatăl tău? 


Băiatul răspunse: 

— Tatăl meu este un smochin! 

Teriela zise: 

— Spune-mi, cine este mama ta? 

Băiatul răspunse: 

— Mama mea este un smochin! 

— Ascultă ce-am să-ţi spun, zise zmeoaica. Sunt femeie măritată şi n-am copii. Am să te înfiez 
şi de aici înainte eu voi fi mama ta. Bărbatul meu, care este un mare vânător, va fi tatăl tău. Îţi vom 
face o viaţă plăcută. 

Băiatul zise: 

— Mi-e frică sa nu mă mănânci, pentru că n-am drept tată şi mamă decât un smochin care nu mă 
poate ocroti! 

Zmeoaica făcu jurământ şi zise: 

— Nu, nu-ţi voi face niciun rău. Te voi păzi ca pe copilul meu! 

Când teriela jură, băiatul cobori din smochin. Zmeoaica îl luă în spinare şi-l duse în sat. Se opriră 
la casa vânătorului. Zmeoaica intră în casă şi-l chemă pe soțul ei. Când vânătorul sosi, ea îi spuse: 

— L-am găsii pe acest băiat la ferma ta, într-un smochin. Părinții lui sunt un smochin. Nu am 
copii, aşa că am hotărât să-l înfiez. Tu şi cu mine o să fim de-acum încolo părinții lui. l-am făgăduit 
că nu-l voi mânca! 

Vânătorul recunoscu în băiat pe fiul său. Bucuros, el lăudă hotărârea frumoasei sale femei. 

Teriela îl ocrotea pe băiat, îl hrănea şi îl îngrijea foarte bine, spre marea bucurie a vânătorului. 
Dar el nu-i spuse încă băiatului că era tatăl lui. 

În acest timp, mama aştepta sub pământ întoarcerea fiului, ca de obicei, cu smochinele. Băiatul 
nu se întoarse în noaptea aceea. Nu se întoarse nici a doua zi şi nici în noaptea următoare. Maica-sa 
plângea. Cele şase femei mai vârstnice plângeau şi spuneau: 

— Acum băiatul nu ne mai aduce nici pâine, nici smochine! Aşa se întâmplă când creşti un fiu. 
Cum se face mare, cum îl pierzi. Şi-atunci durerea este cu atât mai năprasnică. Am făcut bine că i- 
am omorât şi i-am mâncat pe copiii noştri chiar de la naştere! 

Plângând întruna, mama îşi spuse: 

— De bună seamă că de data asta băiatul meu a fost înghițit de teriela, frumoasa femeie a soţului 
meu! 

Băiatul, bine îngrijit, se făcu repede mare şi puternic. Zmeoaica îl privea în fiecare zi, de 
dimineaţă până seara, şi văzându-l cât de frumos creşte, începu să-i pară rău de jurământul ei: 

— Nu pot să-l mănânc eu însămi pe băiat fără să-mi calc făgăduiala. Dar, pentru că s-a făcut aşa 
de mare şi de voinic, îl voi trimite surorii mele, care va şti ce să facă cu el! 

Ea îl chemă într-o zi pe băiat şi îi spuse: 

— Eu nu mă simt bine şi am nevoie de un leac puternic. Du-te deci la sora mea şi cere-i ficatul 
cămilei care munceşte pentru ea. Dacă te întorci fără ficatul cămilei, te voi mânca! 

Şi zmeoaica îi poamei băiatului să pornească la drum. 

Băiatul porni, spunându-şi: „Ori vrea să mă mănânce ea, ori vrea să mă dea pe mâna soră-sii. Mă 
voi duce să cer un sfat”. Şi se duse să-l caute pe Amrar Asemeni (bătrânul sfătuitor), căruia îi spuse: 

— Teriela, care s-a însurat cu vânătorul, m-a înfiat. Ea a jurat să nu-mi facă niciun rău. Dar 
astăzi m-a trimis la sora ei, teriela din pădure, şi mi-a cerut să-i aduc ficatul cămilei acesteia. Spune 
că mă înghite dacă nu voi izbuti! 

Amrar Asemeni zise: 

— Poţi scăpa de zmeoaica. Dacă ajungi la ea în timpul zilei, ascunde-te. Teriela nu se întoarce 
decât seara. Se va aşeza în fața râşniţei şi va măcina făină. Pentru a-i fi mai uşor, îşi va arunca sânii 
ei mari peste umăr şi se va apuca de lucru. Strecoară-te lingă ea, pe la spate, apucă-i deodată unul 
dintre sânii care-i atârnă şi începi a suge. De cum vei fi supt din sânul zmeoaicei, te va privi ca pe 
propriul ei copil şi nu-ţi va mai face niciun rău. Încearcă alunei să dobândeşti ficatul cămilei prin 


propria ta deşteptăciune şi pe urmă întoarce-te acasă! Băiatul mulțumi şi plecă. 

După ce merse o bună bucată de vreme, ajunse la zmeoaica. Cum aceasta nu sosise încă, băiatul 
se ascunse. Făcându-se seară, veni şi teriela. Lepădându-şi bluza, turnă boabe în pâlnia râşniţei, apoi 
îşi aruncă sânii peste umeri şi începu să macine. Băiatul ieşi din ascunzătoare cu băgare de seamă, 
se strecură în spatele zmeoaicei care învârtea piatra şi începu să sugă. 

Aceasta se întoarse şi zise: 

— Cine e acolo? Băiatul răspunse: 

— Sunt ruda ta, fiul surorii tale, femeia frumoasă care s-a măritat cu vânătorul, şi tu eşti mătuşa 
mea. Sora ta m-a trimis la tine să-ţi cunoşti nepotul! 

Auzind acestea, teriela fu foarte mulțumită. Privindu-l pe băiat, îl întrebă: 

— Cum îi merge mamei tale, sora mea? 

Băiatul zise: 

— Mama mea, sora ta, o duce bine şi m-a trimis să ţi-o spun! 

Teriela zise: 

— Asta îmi face plăcere! Asta îmi face plăcere! Aşteaptă, nepoate, am să-ți pregătesc o masă 
bună. Pofteşte în cealaltă cameră! 

În acest timp, veni şi cămila care se culcă într-un colţ. Băiatul întrebă: 

— Asta este cămila care munceşte pentru tine şi de care mi-a vorbit mama? 

Teriela zise: 

— Da, asia este! Stai aici până voi sfârşi de măcinat făina şi pe urmă îţi voi pregăti masa. 

leşi din cameră, se întoarse la râşniță şi continuă să macine. 

Băiatul se ridică, se asigură că animalul de povară al zmeoaicei doarme, îşi scoase cuțitul, îi tăie 
gâtul, îi despică buna şi-i scoase ficatul. Ascunse ficatul în haină, se strecură afară fără să fie văzut 
de teriela ocupată cu măcinatul şi alergă cât putu de repede spre satul tatălui său, marele vânător. 

Zmeoaica, după ce macină făina, se întoarse în camera unde îl lăsase pe băiat. Nevăzându-l, îl 
strigă. Ajungând în dreptul cămilei omorâte înţelese ce se întâmplase. Alergă furioasă prin pădure 
ca să-l ajungă pe fugar, să-l înşface şi să-l înghită. Cum alergase foarte departe fără a putea să-l 
prindă, în cele din urmă se lăsă păgubaşă. Încet, se întoarse la colibă. 

Băiatul îşi continuă drumul până ce ajunse în sat. Intră în casă. Acolo, o găsi pe frumoasa femeie 
a tatălui său, teriela, care îl întrebă: 

— Cum, te-ai şi întors? Pentru ce n-ai fost la sora mea, teriela? 

Băiatul îi răspunse: 

— Am fost la sora ta, teriela. Sora ta o duce foarte bine, îți trimite multe urări de sănătate şi îţi 
doreşte toată fericirea cu putinţă! 

Zmeoaica zise: 

— De ce nu mi-ai adus ficatul cel negru al cămilei surorii mele? 

— Ba ţi-am adus şi ficatul cămilei surorii tale. lată-l! îi răspunse băiatul. Şi aşeză ficatul negru al 
cămilei în fața zmeoaicei, care-l recunoscu pe loc. 

Ea îşi spuse: „Este cu neputinţă ca sora mea să fi omorât această cămilă care făcea pentru ea 
toată treaba. Se vede că o fi omorât-o băiatul singur!”. 

— Cum ai îndrăznit, zise ea tare, să omori cămila care lucra în locul surorii mele? 

Iar băiatul îi răspunse: 

— Mi-ai spus că dacă nu-ţi aduc ficatul cămilei mă vei mânca. Dacă i-aş fi cerut surorii tale 
ficatul cămilei, s-ar fi supărat şi m-ar fi înghițit ea. Cum nu voiam să fiu mâncat nici de ea, nici de 
tine, am luai ficatul negru al cămilei fără să-i mai cer voie surorii tale şi ţi l-am adus, cum mi-ai 
poruncit, ca să-ţi îndrepți sănătatea! 

— Bine! spuse cu voce tare zmeoaica. 

Dar în sinea ei îşi zise: „Nu e bine!” şi începu să se plimbe îngrijorată de ici-colo. Bărbatul ei, 
marele vânător, o întrebă: 

— Ce ai? Nu ţi-e bine? 


— Ba da, mă simt foarte bine! îi răspunse teriela, continuând să se plimbe îngrijorată de colo- 
colo şi să-şi spună: „Nu e bine! Băiatul pe care l-am luat să-l cresc este o mare primejdie pentru 
mine. De ce-am jurat să nu-l mănânc? Ce pot face ca să scap de el?”. Şi se tot plimba de colo-colo. 

Într-o zi, teriela îl chemă pe băiat şi-i spuse: 

— Mai am opt surori. Sunt opt bătrâne torcătoare care, în marea lor bunătate, ne gospodăresc 
comorile. Te vei simţi bine la ele. Du-te de le găseşte, salută-le şi întreabă-le ce ştiu despre sănătatea 
mea. Spune-le că le salut şi ele vor şti să-ţi dovedească prietenia lor! 

Băiatul plecă, spunându-şi în gând: „Dacă prima soră era o făptură atât de primejdioasă, apoi 
celelalte opt trebuie să fie şi mai rele. Ar fi bine să cer un sfat”. 

Băiatul se duse din nou să-l caute pa Amrar Asemeni: 

— Vin încă o dată — zise el — să-ţi cer sfatul. Teriela, care s-a măritat cu marele vânător, mă 
trimite la cele opt surori ale ei. Mi-a spus să le salut pe cele opt surori şi să le întreb ce ştiu despre 
sănătatea ei. Trebuie să le mai spun ca vor şti ele să-mi dovedească prietenia lor. 

Amrar Asemeni zise: 

— Băiatul meu, treaba cu care teriela te-a însărcinat e de aşa fel, că niciodată nu te vei mai 
întoarce viu dacă o îndeplineşti. Aceste opt zmeoaice sunt cele mai rele făpturi care se află pe 
pământ. Îi mănâncă pe toţi cei care se apropie de ele. Dacă teriela le întreabă, prin mijlocirea ta, ce 
ştiu despre sănătatea ci, adăugind că ele vor şti să-ţi arate prietenia lor, cele opt zmeoaice torcătoare, 
care sunt păzitoarele şi păstrătoarele vieţii celor zece surori, vor înțelege îndată că sora lor se teme 
să nu-i vatămi sănătatea şi că ea aşteaptă de la cele opt surori ale sale să te nimicească. Deci tu nu 
trebuie în niciun caz să duci la capăt însărcinarea dală de zmeoaica. Totuşi, poți merge la cele opt 
surori ale ei fără să fii în prea mare primejdie. Ascultă sfatul meu! Aceste opt surori au obiceiul să 
se aşeze pe o bancă de piatră şi să toarcă lână. Dar în loc de furci obişnuite, ele folosesc coapse de 
măgar. Aceste furci grele le obosesc din cale-afară. Du-le opt furci de lemn, din cele care se 
întrebuințează pe aici. Pune-le pe locul fiecăreia, când se vor retrage, obosite, de lucru. Mulţumite 
de acest dar, te vor primi prieteneşte. Fă în aşa fel ca ele să-ți arate comorile lor. După aceea, 
lucrurile se vor desfăşura în aşa fel că nu va mai depinde decât de propria ta deşteptăciune să duci 
cu bine la capăt treaba asta grea! 

Băiatul adună opt furci de tors şi plecă la drum. După ce merse foarte, foarte mult, ajunse la 
ferma celor opt teriele. Urcându-se pe o stâncă mai înaltă, privi în jurul său. Văzu banca de piatră pe 
care cele opt surori aveau obiceiul să se aşeze ca să toarcă, văzu că cele opt surori, obosite de tors, 
plecaseră şi că banca de piatră era goală. Strecurându-se cu băgare de seamă, puse pc locul fiecăreia 
dintre cele opt surori câte una din furcile de tors pe care le adusese; apoi se ascunse sub bancă. 

După o vreme, cele opt zmeoaice se întoarseră. Duceau fiecare câte o coapsa de măgar, 
plângându-se şi gemând sub povara lor, văitându-se la gândul de a reîncepe lucrul cu asemenea 
furci grele. Ajungând în faţa băncii de piatră, văzură furcile de lemn; cele opt teriele, scoțând 
strigăte de bucurie, aruncară grelele coapse de măgar şi apucară furcile cele noi. Râzând de plăcere, 
spuneau: 

— Ce frumos dar! Ce sculă desăvârşită! Jurăm celui care ni le-a adus să-l socotim prieten şi să-l 
ocrotim. Nu-i vom face decât bine celui care ne-a făcut acest dar. Jurăm! 

Când cele opt zmeoaice jurară, băiatul ieşi de sub banca de piatră şi zise: 

— Eu sunt acela care v-a adus furcile. Vă salul ca pe mătuşile mele, pentru că sora voastră, care 
s-a măritat cu marele vânător, este mama mea. Mi-a spus să vă fac o vizită şi să vă aduc ceva care 
să vă facă plăcere, pentru a vă mulțumi că vegheaţi atât de bine asupra sănătăţii ei. Mama mea mi-a 
vorbit de furcile voastre grele din coapse de măgar, şi m-am gândit că nu vă pot aduce nimic bun 
decât aceste furci uşoare din lemn, atât de lesne de folosit. 

Zmeoaicele, foarte bucuroase de sosirea şi de cuvintele nepotului lor, se străduiră îndată să-l facă 
să se simtă bine, să-l hrănească şi să-l îngrijească. Băiatul fu dus într-o cameră frumoasă, unde găsi 
pregătit un aşternut minunat. Cele opt îi spuseră: 

— Fireşte, vei rămâne peste noapte aici şi ne vei vorbi despre scumpa noastră soră, mama ta. 


Când te vei trezi mâine dimineaţă, şapte dintre noi vom fi plecate la câmp. Cea mai tânără va 
rămâne acasă, îţi va pregăti de mâncare pentru drum, îţi va arăta ferma la lumina zilei şi te va 
îndruma pe unde s-o apuci... 

Băiatul fu ospătat copios. El le vorbi multă vreme celor opt teriele despre mama sa şi le spuse, de 
asemenea, că fusese s-o vadă pe cea dintâi dintre cele zece surori. Era târziu când se culcă în 
aşternutul său. 

A doua zi de dimineaţă, când ieşi din cameră, n-o mai văzu în casă decât pe cea mai tânără dintre 
surori. Celelalte plecaseră la câmp. Cea mai tânără dintre cele opt veni în întâmpinarea lui şi îi dădu 
bineţe. Băiatul o întrebă: 

— Mi-ai pregătit puțină hrană pentru drumul de întoarcere? 

Teriela îi zise: 

— Totul este pregătit, dar mănâncă mai întâi ceva aici; pe urmă îţi voi arăta ferma noastră ca, 
odată întors acasă, să-i poți povesti mamei tale — sora noastră — cum arată acum casa tatălui ei. 

— După ce voi mânca ceva — îi zise băiatul — îmi vei arăta şi ferma! 

Apoi intră în camera unde dormise şi, după ce mâncă pâine şi miere, se duse cu zmeoaica să-i 
arate ferma. Aceasta îi arătă mai întâi camerele celor opt surori. Îi arătă vitele, îi arătă lâna pe care o 
torseseră şi care umplea toată casa; îi arătă tot ce se găsea în curte şi în preajmă. După ce văzu totul, 
băiatul îi spuse: 

— Acum, mătuşă, arată-mi şi comorile familiei voastre, ale căror păstrătoare şi paznice sunteți. 
Mama mi-a vorbit atâtea despre ele, că sunt, fireşte, curios să le văd, mai ales că sigur mă va întreba 
în ce stare am găsit cutare sau cutare lucru! 

Terieia îi răspunse: 

— De fapt, nu ştiu dacă trebuie să-ţi arăt aceste comori, pentru ca sunt încredințate pazei celei 
mai mari dintre surorile mele, care este foarte mândră de această însărcinare a ei! 

— Numai că acum — îi spuse băiatul — sora ta mai mare este la câmp. Eu n-am vreme s-o 
aştept până diseară. Trebuie să plec chiar în dimineaţa asta la diurn. Şi pe urmă, nu uita că am adus 
câte o furcă de tors nu numai celei mai în vârstă, ci fiecăreia dintre voi, şi de altfel sunt tot atât de 
apropiat ca rudă de tine, cât sunt şi de mătuşa cea mai în vârstă! 

— Asta-i adevărat! zise ea. Te voi lăsa deci, înainte de a pleca, să-ţi arunci o privire asupra 
comorilor familiei noastre. Urmează-mă! 

Păşind înainte, zmeoaica îl purtă pe băiat de-a lungul curții şi sui înaintea lui scara care ducea 
spre o încăpere separată. Intrând după ea în despărțitură, băiatul văzu pe podea tot felul de comori: 
saci plini cu aur şi cu argint, mătăsuri fine şi alte țesături, pietre preţioase şi un mare număr de 
bijuterii. Pe perete erau atârnate zece lămpi de argilă, în care ardeau zece lumini limpezi; una dintre 
ele era mai strălucitoare decât toate celelalte. Lângă lămpi erau agăţate, pe perete, două tobe. 

Băiatul privi cu mirare toate aceste bogății, după care o întrebă pe zmeoaica: 

— La ce folosesc aceste două tobe vechi? 

— Dacă baţi într-una din tobe, îi răspunse ea, ferma se pune în mişcare în direcţia în care doreşti. 
Dacă baţi în cealaltă, ferma se opreşte pe loc şi nu mai face nicio mişcare. Dar acum vino, trebuie sa 
pleci acasă. 

Băiatul îi zise: 

— Aşteaptă, te rog, să te mai întreb ceva. La întoarcere o să merg mai repede, ca să câştig din 
întârziere. Spune-mi deci, mătuşă, de ce ard, aici, aceste zece lămpi, deşi afară e zi şi e soare? 

Zmeoaica îi spuse: 

— Aceste zece lămpi sunt cele zece suflete ale celor zece surori, adică noi opt, care locuim în 
casa tatălui nostru, apoi teriela, pe care-ai văzut-o de curând şi pentru care munceşte cămila, şi, în 
sfârşit, mama ta. Dar vino acum, trebuie să te întorci acasă! 

— Încă o întrebare — îi zise băiatul. Am să alerg o bucată de drum ca să nu întârzii. Spune-mi 
deci, mătuşă, de ce una dintre aceste zece lămpi arde cu o flacără mai luminoasă şi mai înalta decât 
celelalte şi al cui suflet este? 


— Această flacără — îi răspunse zmeoaica — este sufletul mamei tale. Flacăra este mai 
luminoasă şi mai înaltă decât celelalte pentru că mama ta va trăi mai mult decât noi, în timp ce eu 
voi muri prima, după cum poţi vedea şi după flacăra care înfăţişează sufletul meu şi care este puţin 
mai joasă şi mai ştearsă decât celelalte, cu toate că eu sunt cea mai tânără. Dar vino, trebuie să te 
întorci acasă! 

— Numai o întrebare mai am de pus — zise băiatul — şi pe urmă voi fugi ca vântul! Spune-mi 
dar, mătuşă, ce s-ar întâmpla dacă lămpile s-ar stinge? 

Teriela, supărată, spuse: 

— Atunci am muri! Dar acum vino repede, curios mic ce eşti, că şi aşa ţi-am spus prea multe. 
Încă o întrebare şi le voi mânca, cu toată furca pe care mi-ai adus-o şi cu tot jurământul pe care l-am 
făcut! 

Băiatul zise: 

— lartă-mă, mătuşă! Treci înaintea mea să-mi arăţi calea, să mă întorc, în sfârşit, repede acasă! 

Când băiatul o văzu că începe să coboare scara, se întoarse şi suflă în flăcăruia cel mai puțin 
luminoasă. În acea clipă, cea mai tânără dintre cele opt zmeoaice căzu de pe scară într-un akufin 
(oală pentru provizii). Era moartă şi nu mai mişca. Băiatul cobori, privi leşul, apoi zise: 

— E moartă cu adevărat. Nu va mai putea mânca de-acum încolo niciun om. Pentru că lucrurile 
au mers atât de uşor, acum n-am decât să-mi desăvârşesc planul! 

Băiatul se apropie din nou de lămpi. Suflând cu putere, le stinse pe toate, în afară de cea care 
reprezenta sufletul mamei sale adoptive. În aceeași clipă, cele şapte surori ale terielei care murise, 
cele care lucrau la câmp, căzură moarte, şi în aceeaşi clipă muri, de asemenea, la ferma ei, sora 
căreia băiatul îi omorâse cămila. „Acum — gândi el — e rândul frumoasei femei care I-a silit pe 
tatăl meu să se însoare cu ea şi care a băgat-o sub pământ pe biata mea mamă şi pe cele şase femei 
mai vârstnice ale tatălui meu. Aş avea o asemenea bucurie s-o văd murind pe această teriela, încât 
voi porni îndată la drum ca s-o întâlnesc.” 

Băiatul luă una dintre tobele agăţate pe perete lângă cele zece lămpi, se aşeză la fereastră şi 
începu să bată. Abia îi atinse pielea cu degetele că ferma şi începu să se mişte. Băiatul lovi mai tare 
în tobă cântând: „Casa mea, mergi spre satul tatălui meu! Casa mea, mergi spre satul tatălui meu! 
Casa mea, mergi spre satul tatălui meu!”. Casa se ridică şi alunecă fără zgomot în direcţia arătată. 
Băiatul lovea şi cânta din ce în ce mai repede, din ce în ce mai tare. Casa zbura, zbura din ce în ce 
mai repede. Băiatul lovea şi cânta din toate puterile, iar casa sălta prin aer. 

Teriela, frumoasa femeie care se măritase cu vânătorul, stătea acasă faţă în față cu bărbatul ei. 
Ciulind urechea, zise deodată: 

— Aud toba tatălui meu. Vine tatăl meu. Fug să-i ies în întâmpinare! 

Se ridică repede, ieşi, alergând din casă, din fermă, din sat. Bărbatul ei, vânătorul, alergă după 
ea. Când teriela, urmată de bărbatul ei, ajunse la marginea satului, văzu casa tatălui ci apropiindu-se 
de ea. Dar când îl văzu pe băiat aşezai la fereastra şi-şi dădu seama că el e acela care bătea toba. 
Îngălbeni de groază. 

Băiatul, văzând că locuinţa a ajuns în dreptul satului tatălui său şi că teriela şi soţul ei, vânătorul, 
îi ieşiseră în întâmpinare, încetă să mai bală toba. Atârnând-o în perete, luă din cui cealaltă loba, o 
lovi cu degetele şi cântă: „Casa mea, opreşte-te!!” îndată, casa se opri. Se opri în fața zmeoaicei şi a 
soțului ei, care fugise după ea. Înfuriată, teriela strigă: 

— Acum te voi mânca! 

Se năpusti în interiorul fermei, străbătu curtea, trecu prin cameră şi urcă scara care ducea la 
încăperea unde se găseau comorile şi unde mai ardea încă ultima lampă. Vânătorul alergă după ea, 
pentru a o despărți de fiul său. Dar când teriela ajunse în vârful scării, băiatul luă lampa şi o izbi cu 
atâta putere de perete, că o sparse într-o sută de bucăţi, iar flacăra 1 se stinse dintr-odată. 

Teriela căzu moartă clin susul scării, chiar la picioarele bărbatului ei care o urmărise. Băiatul 
cobori scara. Marele vânător îl primi în braţe şi-i spuse: 

— Tu eşti fiul meu! 


— Ştiam! îi zise băiatul. Tută, vino s-o eliberăm pe mama şi pe cele şase femei ale tale din casa 
de sub pământ! 

Vânătorul şi fiul lui desfăcură tavanul casei subterane. Femeile ieşiră la lumină. Mama băiatului 
plângea de fericire văzând că fiul ei nu fusese omorât de teriela. Cele şase femei mai vârstnice ale 
vână torului se duseră să viziteze ferma zmeoaicei. Văzând bogăţiile care erau acum ale fiului 
marelui vânător, începură să plângă şi să se vaiete spunând: 

— Dacă nu ne-am fi omorât şi mâncat copiii, ar fi fost şi ei acum oameni cu vază şi bogaţi, care 
ne-ar fi eliberat din casa subpământeană! 


Samba Gueladio Diegui 
poveste africană 


Samba Gueladio Diegui era fiul lui Gueladio, rege în Fouta. Când Samba ajunse la adolescenţă, 
tatăl său muri. Fratele regelui răposat, Konkobo Mu sa, lua conducerea țării. Konkobo avea opt 
băieți. Când se făcură mari, el le făgădui să le împartă Fouta, aşa că fiecare îşi primi partea sa. 


Samba rămăsese cu mama lui, cu griotul său, numit Sevi Malalaya, şi cu un rob, pe care-l chema 
Dunguru. 


Griotul Sevi veni la Samba. Plângea. 

— De ce plângi? îl întreba Samba. 

— lată de ce! răspunse griotul. Unchiul tău Konkobo a împărțit Fouta între băieţii lui şi, cum 
tatăl lau nu mai e aici, Konkobo nu ţi-a păstrat partea. 

Samba se ridică numaidecât. Se duse la unchiul lui şi-i zise: 

— Fi bine, tată, unde este partea mea? 

— Îţi voi da şi ţie ceva, răspunse Konkobo. Primul cal pe care îl vei întâlni în Fouta, ia-l! Să fie 
al tău! 

Samba s-a întors, s-a dus la griot şi i-a spus: 

— Tatăl meu mi-a dat şi mie partea mea! 

— ŞI ce ţi-a dat? 

— Mi-a dat îngăduinţa să iau primul cal bun pe care-l voi întâlni. 

Şi griotul: 

— Dar ceea ce ţi-a dat nu înseamnă nimic! Se poarcă foarte urât cu tine! 

Samba se întoarse din nou la unchiul său, Konkobo: 

— Tată, îi spuse el, nu-mi trebuie darul tău. Nu de asta am eu nevoie. Dă-mi ceea ce mi se 
cuvine, nu-ți cer altceva. 

— Am văzut în Fouta, îi răspunse Konkobo, un taur minunat. Am văzut de asemenea şi o femeie 
nespus de frumoasă. Ia-ţi şi taurul, şi femeia. Ți le dăruiesc! 

Samba se duse din nou la Sevi: 

— Ei bine, îi spuse el, tala mi-a dăruit o femeie frumoasă şi un taur. Dacă vreau, amândouă pot fi 
ale mele! 

— Asta nu înseamnă nimic! i-a răspuns griotul. E tot atât de puțin cât ţi-a dat si mai înainte. Dară 
întâlneşti o femeie frumoasă care-ţi place, dar care este măritată, soțul ei te va omori. Nu eşti decât 
un copil şi nu ştii încă nimic! 

Samba se întoarse din nou la rege. 

— Fi bine, tată, spuse el, n-am nevoie de ceea ce mi-ai dat. Eu vreau partea mea din Fouta. 

— Dacă-ţi trebuie, răspunse Konkobo, fă în aşa fel şi ia-o; dacă nu poţi s-o iei, paguba ta! 

Samba plecă. Îşi înşeuă iapa, Umulatoma, şi porni la drum cu griotul lui, Sevi Malalaya, cu robul 
Dunguru, cu mama lui şi cu robii destinaţi soţiei lui. Atunci nu era încă însurat. 

— Plec din Fouta, zise el. 

Merse până la un sat numit Tiabo, foarte aproape de Bakel. ÎI chemă pe tunka (regele) acestui 


ținut: 

— Tunka, ti zise el, îţi încredinţez pe mama mea şi pe mama griotului meu. Va trebui să ai grijă 
atât de ele, cât şi de oamenii mei până ce mă voi întoarce. Dă-le de mâncare şi îmbrăcăminte. 
Găzduieşte-i bine, dă-le colibe bune. Dacă atunci când mă voi întoarce voi afla că le-a lipsit 
îmbrăcămintea sau hrana, îţi voi tăia capul! 

După asta, Samba şi griotul trecură fără întârziere fluviul şi se îndreptară către ţara al cărei rege 
se numea Elel Bildikry, pentru a-i cere războinici ca să-l atace pe Konkobo Musa, unchiul său. 

Au mers timp de patruzeci şi cinci de zile prin desişuri, până au ajuns în ţara Peuhl. Am uitat 
numele regelui acestui ţinut, care, cum îl văzu pe Samba, îşi zise:.. Iată un băiat de treabă, care sigur 
este fiu de rege. 

Dădu poruncă să se taie nişte boi, gâtui câțiva miei şi-i dărui lui Samba, zicându-i: 

— Totul este pentru line! 

Îşi chemă apoi fetele şi le zise: 

— Duceţi-vă să-l găsiți pe Samba, care trebuie să plece mâine. Duceţi-vă sa vorbiţi cu el şi 
distraţi-l! 

Tinerele peuhle au stat cu Samba, s-au veselit cu el, pe urmă l-au părăsit: 

— Este prea cald, spuseră ele. Mergem să ne scăldăm! După ce-au plecat, Samba s-a întins pe 
pat să doarmă. Una dintre fete îşi scosese colanul de aur şi, la plecare, uitase să-l ia. În timp ce 
Samba dormea, o struțoaică intră în colibă şi înghiți colanul de aur. 

Tinerele fete se întoarseră şi-l treziră pe Samba: 

— Mi-am uitat adineauri aici colanul de aur, zise una dimie ele. Unde să fie? 

L-au căutat, dar n-au găsit nimic. 

— O, zise Samba, gândeşti cumva că ţi-am furat ou colanul? 

— Nu, răspunse tânăra fată. Dar eu am plecat ultima, aşa ca în această colibă n-am fost decât noi 
doi! 

— Bine! şopti Samba. 

Tânăra fată se duse să-şi caute tatăl: 

— Mi-am lăsat colanul de aur la acest om caro a venit aici, îi zise ea, şi acum nu-i chip să-l mai 
capăt îndărăt. 

— Crezi că ţi l-a luat el? întrebă regele. 

— Nu ştiu nimic. Ştiu doar că în coliba nu eram decât noi doi! 

Regele, fără să spună ce gândea despre asta, o pofti pe fiica lui să se întoarcă lângă Samba. 

În acest timp Samba, cercetând cu atenţie pământul, zări urmele struțului. Se duse repede să-l 
găsească pe rege, lăsând-o pe tânăra fată în colibă: 

— Îţi voi da o tigvă mare plină cu aur, îi spuse el regelui, dacă-mi vinzi struţul tău! 

Poţi să-l iei, răspunse regele. Ne-am înţeles! Samba chemă numaidecât oamenii şi le dădu 
poruncă sa omoare struțul. 

— După ce-l veţi omori, le spuse el, goliți-l şi aduceţi-mi ceea ce veți găsi în trupul lui! 

Oamenii ascultând, i-au adus lui Samba, de faţă fiind şi fiica regelui, stomacul pasării în care se 
afla colanul de aur. 

— M-ai învinuit de furtul colanului, îi zise Samba tinerei fete. Drept pedeapsă te voi lega! 

Regele îi îngădui să facă ce va crede de cuviinţă. Dar Sevi, griotul, interveni: 

— Greşeşti dacă faci aşa, Samba. Ne-am părăsit ţara ca să venim aici şi nu suntem decât cinci. 
Dacă vei face după capul tău, n-o s-o sfârşim bine! Las-o pe fiica regelui şi fereşte-te s-o legi! 

Samba ascultă sfatul griotului său şi a doua zi o porniră iar la drum, către regatul lui Elel 
Bildikry. 

Au mers cincisprezece zile prin hăţişuri şi apa începea să le lipsească. 

— Samba, zise griotul, nu mai pot merge; voi muri! Samba l-a dus pe Sevi la umbra unui copac 
şi le-a spus lui şi lui Dunguru, robul: 

— Aşteptaţi-mă aici! 


Şi-a plecat călare pe Umulatoma, iapa sa. După vreo două ceasuri a ajuns, în sfârşi, la o baltă, 
unde a văzut un guinar (un fel de zmeu) foarte înalt, care se scălda. 

Zmeul se întoarse către el şi din toate părțile trupului său îi țâşniră flăcări. Samba nu se sperie, îl 
privi drept în fața. 

Atunci zmeul crescu, până ce atinse cerul cu capul. 

— Ce faci acolo? îl întrebă liniştit Samba. Vrei să vezi dacă mi-e frică de tine? 

Zmeul se făcu din nou mic: 

— Niciodată, zise el, n-am văzut un om atât de curajos ca tine. Pentru asta îţi voi dărui ceva! 

Şi îi întinse o puşcă. 

— Samba, întrebă el, cunoşti numele acestei puşti? 

— Nu, răspunse Samba, nu-l cunosc! 

— Numele ei este Busularbi, reluă zmeul. E de-ajuns s-o scoţi din îmbrăcămintea ei, pentru ca 
duşmanul tău sa pice mort! 

Samba îşi lua burduful de țap de pe umeri, intra în balta pentru a lua apă şi când plosca fu plină o 
aşeză pe iapă. 

— Bine, îşi zise el, am să văd îndată dacă ce mi-a spus zmeul este sau nu adevărat! 

Scoase puşca din îmbrăcămintea ei şi zmeul căzu mort. 

Samba se întoarse la locul unde-şi lăsase oamenii. Când ajunse, îl găsi pe omul său, griotul, 
cântând cântece de slavă lui Samba, li dădu să bea apă şi lui, şi sclavului. Griotul îl întrebă: 

— Ei bine, Samba, cine a tras acel foc de puşcă pe care l-am auzit în depanare? 

— Eu l-am tras! răspunse Samba, şi îi povesti întâmplarea cu zmeul. 

— Rău, spuse griotul, de făcut cum nu se poate mai rău! Omul îţi face un asemenea dar şi tu să-l 
omori. Ai făcui o mare nedreptate! 

— Am făcu! bine, răspunse Samba. Cum am trecut eu pe aici, ar mai putea trece şi alții. Nu 
numai eu sunt fiu de rege; Fouta numără mulți fit de regi, şi printre ei sunt destui flăcăi, la fel de 
curajoşi ca şi mine. Aşa cum mi-a dăruit mie astăzi puşca, zmeul putea face mâine un dar 
asemănător altcuiva. Acum a isprăvit-o cu darurile... Nimeni n-o să mai aibă o puşcă aşa cum e asta 
a mea! Sunt singurul care are o astfel de comoară! 

Hotărâră să meargă mai departe. După câteva zile ajunseră în capitala țării lui Elel Bildikty. Era 
un oraş mai mare decât Saim-Touis. De mai bine de un an, în acest oraş nu se mai băuse apă 
proaspătă. Un caiman mare se vârâse în fluviu şi-i împiedica pe locuitori să ia apă. În fiecare an i se 
dădea drept bir câte o fată tânără, frumos îmbrăcată, cu cercei de aur în urechi, cu brățări la mâini şi 
la picioare, într-un cuvânt, gătită ca o fiică de rege. Caimanul era foarte mofturos şi, dacă socotea că 
fata nu e destul de bine îmbrăcată, nu primea darul şi le interzicea oamenilor să-şi reîmprospăteze 
provizia de apă. 

Samba sosi în acest oraş în ultima zi a anului, dud locuitorii tocmai împodobeau o tânăra fată ca 
s-o duca plocon caimanului Niabardi Delo. 

Samba se opri, către miezul nopții, în faţa colibei robilor, care era mai departe de sat, şi, 
chemând afară o roabă, îi spuse: 

— Dă-mi apă, căci mi-e sete! 

Roaba se întoarse în casă. În donita ei mai avea doar atâta apă cât sa umpli un pahar şi aceasta 
stătută. F.a i-o aduse totuşi lui Samba. 

Călătorul luă apa şi, găsind că are miros urât, ti trase femeii o palmă de-o dădu grămadă la 
pământ. 

— Cum, strigă el, îți cer apă să-mi potolesc setea şi tu mi-aduci o asemenea murdărie? 

— O, stăpâne! răspunse femeia, nu mai este apă în ţara. Ca să avem apă proaspătă trebuie s-o 
sacrificăm pe fiica regelui! 

— Fă bine, porunci Samba, porneşte şi arată-mi drumul către fluviu. Merg să-mi adăp iapa! 

Roaba se sperie: 

— Mi-e frica să merg la fluviu, zise ea. Mâine regele ar vedea urma paşilor mei şi m-ar întreba: 


„De ce-ai fost la apă când am dat poruncă să nu meargă nimeni?”. 

Samba se supără: 

— Dacă nu vrei să mă conduci, o ameninţă el, vei pieri de mâna mea! la căpăstrul, Dunguni. Şi 
pune-l la gâtul lui Umulatoma. Şi tu, femeie, ia-o înaintea mea! 

Robul mergea ducând iapa după el. Femeia le arătă: 

— lată, drumul ăsta duce drept la fluviu! 

Samba, căruia îi fu milă de femeie, îi mulţumi şi o lăsă să se întoarcă. 

Ajungând la fluviu, îi porunci robului său să se dezbrace şi să intre în apa cu iapa s-o scalde. 
Robul îşi scoase îmbrăcămintea şi intră în apă. Îndată, din mijlocul fluviului se ivi Niabardi Delo, 
caimanul, care întrebă: Cine e acolo? 

— Eu sfiit, un nou venit! i-a răspuns Samba. 

— Ei bine, noule venit, ce faci aici? 

— Am venit să beau apă! 

— Dacă vrei să bei, bea singur, nu-ţi adăpa şi iapa! 

— Ba am să-mi adăp şi iapa! răspunse Samba. Şi nu numai iapa, ci şi robul. Intră în apa, 
Dunguru! 

Robul se supuse. Dar când iapa atinse apa cu piciorul, caimanul zise: 

— Să ştii, noule venit, că mă superi! 

Niabardi se aşeza în mijlocul fluviului şi apa scânteie ca focul. 

— Dacă ţi-e frică de ceea ce vezi, îi strigă Samba lui Dunguru, şi dacă-mi scapi iapa, te omor 
odată cu caimanul! 

Robul ținu zdravăn iapa. Caimanul se năpusti cu fălcile larg deschise, vărsând foc pe gura. Dar 
când fu la doi paşi de Dunguru, Samba trase, caimanul căzu mort şi fluviul căpătă culoarea 
sângelui. 

Acum, că fusese omorât caimanul. Samba luă apa în plosca din piele de ţap, puse plosca pe 
spinarea calului şi se întoarse la colibă să se culce; i-a dat apă şi roabei la care se oprise. 

— Cum de-ai putut face rost de atâta apă? se miră roaba. 

— Ai limba cam lungă, îi răspunse Samba. Dacă ţi-am dat apă, bea-o şi nu mai întreba de unde 
vine! 

După ce-l omorâse pe caiman. Samba tăiase o bucată din el şi-o luase cu sine. Îşi lăsase, de 
asemenea, la locul luptei brățările şi o sanda, pentru că ştia sigur că nimeni nu era în stare nici să-i 
încalţe sandaua, nici să-şi împodobească gleznele şi mâinile cu brățările sale, căci avea mâini şi 
picioare foarte mici. 

A doua zi, regele Elel Bildikry şi-a adunat toţi grioții ca s-o scoată pe fată din sat şi s-o duca 
jertfă caimanului, pentru ca supuşii lui să se poată aproviziona cu apă. 

Urcară fecioara pe un cai. Grioţii o urmară cântând: 

— Ah, tânără fată, ziceau ei, eşti plină de curaj. Caimanul a mâncat-o pe sora ta mai mare. A 
mâncat-o şi pe cealaltă soră a ta, dar ţie nu ţi-e frică de el. Vom avea apă! 

Grioţii cântau. Le pomeneau în cântecele lor pe cele o sulă de fete pe care le sfâşiase caimanul. 
Ajunseră aproape de fluviu; o puseră pe fecioară jos, pe mal. Altă dată. Fata nici n-apuca sa intre 
bine în apă, şi caimanul şi venea s-o înghită. Acum însă, fata intră în fluviu până când apa îi ajunse 
la piept, se urcă apoi pe capul caimanului mort şi se ridică în picioare: 

— Caimanul e aici, zise ea, şi eu m-am urcat pe capul lui. Atunci oamenii au zis: 

— Caimanul este supărat. Nu mai eşti fecioară! Ai avut legături cu un bărbat. O! Ce nenorocire! 
Ziua de azi e o zi blestemată pentru noi! Eşti o fată nedemnă! 

Şi îndată s-au şi dus să caute o altă fală. Dar prima fată scapără zicând: 

— Nu este adevărat... De când m-am născut, niciun bărbat nu m-a atins! Niciodată n-am 
împărțit patul cu vreun bărbat! 

Venind cealaltă tânără, care primise să fie sacrificată caimanului, se urcă şi ea alături de prima pe 
capul monstrului. Atunci tatăl acesteia strigă: 


— Caimanul este mort! 

— Toată lumea să intre în fluviu! îngădui regele. Vom vedea dacă e adevărat sau nu! 

Toată lumea a intrat în apă şi toți şi-au dat seama că animalul era într-adevăr mort. 

— Fi bine, zise regele, cel care va dovedi că a omorât caimanul va avea de la mine tot ce-mi va 
cere! 

De faţă se aflau o grămadă de mincinoşi care începură să strige; 

— Eu l-am omorât! 

— Eu am venit ieri-seară aici! 

— Caimanul a vrut sa mă mănânce, dar eu l-am ucis! Fiecare se străduia să-l convingă pe rege că 
el este învingătorul caimanului şi să câştige răsplata. 

Un rob, care era acolo, ridică brățările şi sandaua lui Samba. 

— lată — spuse el — brățări le şi sandaua învingătorului. 

— Bine, hotărî regele, cel căruia îi vor veni bine aceste brățări şi va putea încălța această sanda, 
a omorât caimanul şi acela va primi răsplata! 

Mulţi încercară brățările şi sandaua lui Samba, dar ele nu veniră nimănui. Arunci ieşi la iveală 
roaba şi spuse: 

— La coliba mea s-a oprit ieri-seară un străin. La sosire, mi-a cerut apă. l-am dat apă stătută, 
singura pe care o aveam, dar el m-a lovit. După aceea a plecat; a întârziat vreo trei ceasuri, iar când 
s-a întors mi-a dat să beau apă proaspătă. Nu aveţi decât să-l chemaţi şi să-l cercetaţi. În ce mă 
priveşte, sunt sigură că el l-a omorât pe caiman! 

Atunci regele a trimis oameni să-l caute pe noul venit: 

— Să mi se aducă acest străin, zise el. Îl veţi încunoştinţa că-l cheamă regele! 

Trimişii alamyului (căpetenia) se duseră la coliba roabei, unde-l găsiră pe Samba dormind. Ii 
dădură o palmă, pentru a-l trezi. Furios că fusese tulburat din somn, Samba le trase câte un picior. 

Atunci regele trimise un alt om pentru a încerca să-l trezească: 

— Lasă-mă să dorm până ce termin, îi strigă Samba. Dacă mai vine careva să mă trezească, îl 
omor! 

Au aşteptat timp de două ore. În sfârşit. Samba se trezi. Veni la fluviu. 

ÎI salută pe rege şi regele îi răspunse la salut. Pe urmă îi făcu loc lângă el şi îl pofti să se aşeze. 
Luând brățările şi sandaua i le arătă: 

— Sunt ale tale? îl întrebă el. 

Samba scoase atunci din buzunar cealaltă sanda şi se încălță cu amândouă. 

— Fi bine, zise regele, de acum încolo ai să locuieşti la mine. 

Şi îi dărui o colibă mare şi foarte înaltă, un adevărat palat. 

Regele trimise oameni să caute bagajele lui Samba, să-i aducă robii şi iapa. Toţi s-au aşezat în 
ograda regelui. S-au tăiat o mulțime de miei, Samba a stat două luni pe lângă Elel Bildikry, şi în tot 
acest timp petrecea mereu oi fete tinere. La sfârşitul acestui timp, regele îşi chemă oaspetele: 

— În ce scop ai venit în această țară? Ce nevoi te-au adus aici? 

Şi Samba a răspuns: 

— Nu am nevoie decât de războinici! 

Elel Bildikry şi-a chemat sfetnicii şi le-a spus: 

— Învingătorul caimanului ne cere să-i dăm oști! 

— Să meargă la Fouta!? au protestat sfetnicii. Cum o sa meargă osiile noastre până acolo? 

— Dar acest om, a reluat regele, cum a putut veni de la Fouta până aici? Nu uitaţi că timp de un 
an de zile n-am putut lua niciun strop de apă din fluviu şi că el l-a omorât pe acela care ne împiedica 
să ne potolim setea; drept răsplată, nu ne cere decât nişte războinici, aşa că nu-i chip să-l refuzăm! 

— Fi bine! au spus sfetnicii, iată ce vom face. Există un rege pe care-l cheamă Birama Negurori. 
Să-l trimitem la el pe Samba să-i ture turmele şi să ni le dăruiască nouă. În schimbul acestor turme, 
noi îi vom încredința oastea şi vom merge cu el în tara lui să ne războim! 

Sfetnicii nu urmăreau altceva decât să scape de Samba printr-o simpla făgăduială. Erau siguri că- 


şi va pierde viaţa în lupta împotriva lui Birama Ngurori, pentru că acest rege. Ştii, era foarte 
puternic. 

Pentru a ajunge acolo, până-n ţara lui Birama Ngurori, Samba trebuia să străbată cel puțin 
optsprezece mlaştini, şi între fiecare din aceste mlaştini este cale de opt zile, ba chiar si mai mult. 
Fu mia lui Birama era păzită de trei sute ciobani îmbrăcaţi cu bluze şi pantaloni roşii, pe cap cu 
tichii roşii, încălțați de asemenea cu roşu, şi călare pe cai albi, cai de căpetenii. 

După ce trecu mlaştinile. Samba se duse la ciobani: 

— Vă voi lua boii! le spuse el. 

— Eşti nebun, i-au răspuns ei. Înainte de a lua aceşti boi va trebui să ne omori pe toţi! 

— Haide! porunci Samba, mergeţi în fața mea şi minaţi boii încotro vă voi conduce eu! 

Ciobanii n-au vrut să-i dea ascultare. Se aruncară pe loc asupra lui Samba, cu suliţele în mână. I- 
au dat numeroase lovituri, dar lăncile nu l-au străpuns, deoarece avea un grigri (talisman) foarte 
bun. În schimb. Samba i-a omorât pe toți, în afară de unul singur, căruia, după ce-i tăie urechile, îi 
spuse: 

— Du-te la Birama Ngurori şi povesteşte-i că i-am luat boii! 

Omul plecă. Ajunse în coliba cea mare a lui Birama. Cel dinții căruia îi ceru să meargă la rege şi 
să-i dea de ştire despre moartea ciobanilor şi despre furtul boilor îi răspunse: Nu! Nu vreau să mă 
duc! 

Birama dormea încă. Una dintre soliile sale îşi aranja părul după moda peuhl. 

— Cum vei cuteza să-i dai o asemenea ştire lui Birama? i-a întrebat ea. 

Apoi s-au sfătuit să-i cheme pe toţi grioţii cu rihalmele (viorile) lor. 

Femeile, împreună cu această soţie a lui Birama şi cu sora ei, au pregătit un mafelalo® cu frunze 
de copaci. Odată mâncarea terminală, au mers să-l putut binişor lângă Birama, care dormea. Pe 
urmă au cules hamond“ şi ngotote (arbust al desişurilor). Aroma l-a învăluit pe Birama, iar el s-a 
trezit, îşi văzu grioții cântând cu viorile. 

— Ce s-a întâmplat? Ce înseamnă asta? au fost primele sale cuvinte la deşteptare. 

Un om înainta tremurând: 

— Un peuhl — zise el — a venit la ciobanii tai. A vrut să-ți ia boii... 

N-a terminal vorba că Birama l-a şi omorât. 

— Allah în persoană, strigă el mânios, şi nici Allah nu mi i-ar putea fura! 

Un alt om se apropie şi povesti ce se întâmplase. Birama îl omori şi pe acesta. A omorât în acest 
fel trei. Ceilalţi au fugit toți. 

Intră atunci sora lui Birama, aducând mafelalo. Îl aşezu în faţa lui, spunându-i: 

— lată ce ai să mănânci de acum înainte, deoarece un peuhl ţi-a furat boii. Nu ţi se mai poate da 
altceva! 

Regele Birama încalecă pe calul Colo (adică alezanul). Călări plin de mânie şi, dincolo de sal, îl 
ajunse pe Samba Gueladio. Acesta opri turma şi-l aşteptă liniştit pe Birama. 

— Tu eşti acela care a venit să-mi fure boii? 

— Da, eu sunt. Dar îţi voi lăsa câţiva şi ţie, dacă asta îţi face plăcere. În ce priveşte restul, îi 
păstrez pentru mine! 

— Ai putea face asta, zise Birama, dacă mai înainte m-ai omor: pe mine! 

Samba îşi scoase pipa, bătu amnarul, o aprinse şi trase câteva fumuri. După asta zise: 

— Facă-se după voia ta. Alege ce vrei! în acest fel i-a vorbit Samba regelui. 

Birama împinse cu hotărâre sulița împotriva lui Samba. Suliţa s-a rupt pe loc în două bucăţi. Luă 
în grabă o altă suliță şi lovi din nou. A lovit cu toate sulițele lui, până ce nu i-a mai rămas niciuna 
întreagă. Samba lovi la rândul lui. Dar sulița acestuia se sfărâmă şi ea. 

Atunci Samba a sărit pe iapă şi amândoi se luptară de-a călare şi sub ei, caii se sfâşiau unul pe 
altul şi se loveau cu furie. În sfârşit. Samba învinse, şi Birama fugi. 

lată-i la tataua (ogradă împrejmuită) lui Birama. Această ogradă avea mai multe îngrădituri, 
fiecare cu câte o poartă. Când Birama ajunse Ia cea dintâi, oamenii săi îl lăsară să intre şi deschiseră 
focul asupra lui Samba. Atâta timp cât fumul împuşcăturilor încă nu se împrăştiase, oamenii au 
crezut că Samba căzuse. Dar lui Samba nu i se întâmplase nimic, ci-l văzură urmărindu-l pe rege în 
continuare; şi la fiecare poartă lucrurile se petrecură la fel, până ce Birama şi Samba au ajuns în 
mijlocul colibelor. Aici Samba încetă urmărirea: 

— Dacă n-ar fi soția ta care te ocroteşte, te-aş omori! îi spuse el căpeteniei, dar sunt un naoule al 
ei (de acelaşi neam) şi nu-i pot respinge cererea, căci ea nu m-a jignit. 

S-a întors la turmă, a luat 300 de vite şi i le-a trimis regelui zicând: 

— Este un dar pe care i-l fac lui Birama Ngurori! Eşti un peuhl ca şi mine, îi zise el regelui, de 
aceea nu vreau să fii silit sa te hrăneşti cu mafelalo. 

Şi a plecat cu ceea ce păstrase din turmă. Sosind la Elel Bildikry zise: 

— Fata boii lui Birama Ngurori! 

— Bine! zise regele. 

Dar sfetnicii veniră din nou la rege: 

— Acest om a venit aici, îi spuseră ei, l-a omorât pe Niabardi Dalo şi, mai mult decât atât, a 
izbutit să ia turmele lui Birama. Bunicile noastre spuneau că nimeni n-a izbutit vreodată să pună 
mâna pe ele, dar el le-a luat! Dacă plecăm cu el la război, ne va omori pe toți! 

— Acum sunteți nevoiți să-mi daţi ostile! le spuse Samba. Iar femeile, care se aflau de faţă, 
strigară: 

— Pentru că soţilor noştri le este frică să-l întovărăşească pe Samba, vom merge noi cu el! 

Elel Bildikry îl chemă pe Samba şi îi făgădui ca peste câteva zile să-i dea ostile. 

Salul avea patru intrări. Elel Bildikry porunci să se laie copaci mari. 

— Să fie aşezaţi ca nişte Drepte de scară. Când lemnul va fi tocat de picioarele cailor, numărul 
călăreților va fi socotit îndestulător. 

De la fiecare intrare Samba a putut, timp de câteva zile, să vadă defilând caii şi călăreţii. În 
sfârşit, se declară mulțumit. 

— E rândul infanteriştilor sa iasă acum! zise el, şi timp de câteva zile luă parte la trecerea 
infanteriştilor. Ajunge! Nu ne mai rămâne decât să plecăm! 

Şi Samba o porni la drum spre Fouta. Când fu aproape de hotar, porunci coloanelor să se 
îndrepte spre Nguiguilone, urmând malul fluviului. F.1 se duse să-şi vadă mama încredințată lui 
tunka. 

Coloana număra mulţi cai. În ziua în care Samba a părăsit-o, pentru a merge la Tiyabo, în Fouta, 
tunka îşi zise: „Samba s-a pierdut, desigur, în desiş”. Şi nemaitemându-se de el, a gonit-o din sat pe 
mania lui Samba şi pe robii acesteia. 

Robii au luat un pendal (veşmânt larg de pânză) şi au făcut din el un fel de acoperiş ca la 
corturile maurilor, şi mama lui Samba s-a aşezat sub acest acoperiş, pentru a se feri de soare. Pe 
urmă s-au risipit prin desiş, pentru a căuta puţin mei, şi de fiecare dată când vedeau un om cărându- 
şi recolta îl urmăreau şi culegeau ce cădea pe jos. S-au întors cu puţinul pe care l-au putut strânge: 
au făcut un cuşcuş prost, în care au adăugat frunze fierte de copaci, şi au hrănit-o pe mama 
stăpânului lor. 

Era ceasul aproape două. Câţiva robi rămăseseră lângă mama lui Samba. Deodată, au auzit un 
bambado (griot peuhl) strigând: 

— Uldu Gueladio Diegui! — ceea ce înseamnă: „Mi-e fiică de Samba, îl respect ca pe stăpânul 
meu!”. 

Glasul puternic şi limpede era glasul lui Sevi. Dădea de veste, desigur, că Samba venea. 

— Se aude un bambado, strigară robii. Fără îndoială că soseşte Samba! 

Mama lui Sevi zise: 

— Chiar aşa, mi se pare că asia e glasul fiului meu! Dar mama lui Samba îi răspunse cu tristeţe: 

— Griului e nebun de cânta astfel, căci fiul meu a pierit. Niciodată nu-mi voi mai vedea băiatul! 


Dar Umulatoma, iapa lui Samba, ajungând la fluviu. Samba şi trecu apa călare. 

Îngrozit, tunka le spuse oamenilor săi: 

— Când Samba mă va căuta, spuneţi-i că sunt mort de multă vreme! 

Căutându-şi mama, Samba o găsi în afara satului. 

— Ce înseamnă asta? o întrebă el. Şi mama lui îi răspunse: 

— lată, băiatul meu, cum s-a purtat tunka de la plecarea ta! 

— Bine! spuse Samba şi se duse la casa regelui, îi întrebă pe oamenii lui: 

— Unde este tunka? Duceţi-vă de mi-l căutaţi! 

— Tunka a murit de mult! 

— Duceţi-mă la groapa lui. Chiar dacă-i mort, voi aprinde un foc şi-l voi arde. 

L-au dus puţin mai departe: 

— lată unde este înmormântat tunka! 

Samba chemă câţiva oameni, le porunci să sape în locul arătat, dar nu găsi nimic. 

— Scoate-ţi-l din colibă, porunci el. Vreau să-l vad! 

L-au târât pe tunka până în mijlocul satului. Samba, care rămăsese călare pe iapa sa, luă o 
creangă şi, întinzând braţul, spuse: 

— Îngrămădeşte bijuterii, aur, pandale şi guinee (monede) până când grămada va ajunge la 
înălțimea mâinii mele! 

Tunka începu să îngrămădească aurul, pandalele şi monedele în locul arătat. Când grămada 
ajunse la înălțimea de un metru, Sevi sări de pe calul sau drept deasupra. Strivi pandalele şi zise: 

— Grămada nu este destul de înaltă! Mai puneţi încă! 

Se mai aduse un rând de aur şi Sevi reîncepu să teşească grămada, până ce Samba spuse: 

— Ajunge! 

După aceea. Samba i se adresă regelui: 

— Altă dată, dacă ţi-o mai las pe scumpa mea mamă în grijă, adu-ţi aminte de ceea ce am făcut 
acum şi aşteaptă-le să păţeşti la fel! 

Luă nişte pagnesuri (şorţuri), le umplu cu aur şi le dete mamei sale şi oamenilor lui. După aceea 
plecă la drum. 

Merse până la Uakulde, în Fouta. Nu-i departe de aici. (Adică de Yang-Yang.) Merse încoace şi 
încolo, până ce coloanele lui ajunseră la Nguiguilone. De aici, trimise un sol unchiului său, pentru 
a-i spune să se pregătească, fiindcă se vor lupta la Bilbaci. 

În acest timp, unchiul său era la Sadei, lângă Kayaedi. Samba se duse să-l caute şi văzu că 
Konkobo îl aştepta cu armata sa. Pe atunci, aici, înaintea luptei se făcea un mare tam-tam, şi tama 
(toba mică) de război a grioților se numea alamari, iar jocul pe care-l dansau nu era îngăduit decât 
celor viteji. Jocul se numea de asemenea alamari şi se dansa cu lancea în mână. 

Tama, despre care vorbesc, era acoperită cu pielea unei fete tinere. Din locul unde se afla. Samba 
auzi zgomotul tam-tamului: „Ei bine, îşi zise el. Vreau sa mă duc şi eu acolo! Vreau să joc 
alamaril”. 

Griotul lui, Sevi Malalaya, îi spuse: 

— Eşti nebun? Tu trebuie să rămâi aici până mâine! Dar Samba îi răspunse: 

— Spune ce vrei, nu-mi pasa! Eu iot mă voi duce! 

Şi trecu fluviul. S-au dus până la tam-tamul acela şi Samba a intrat în cercul celor care jucau. 
Acoperindu-şi capul cu şorţul şi ascunzându-şi faţa, veni să joace cu lancea în mână. 

Dar oamenii, recunoscându-l, spuseră: 

— Acesta este Samba Gueladio Diegui! 

Fără să scoată o vorbă, intră în tam-tam. Îşi chemă apoi verii, fiii lui Konkobo Musa, şi le zise: 

— Veniti să intrăm în coliba tatălui vostru. Avem de vorbit împreună. 

Acolo se afla un prins de război, cu numele de Mahunde Gale, pe care-l durea ochiul. Fiul lui îl 
întrebă: 

— Tată, cum vrei să lupți mâine în starea asta? 


— Adu-mi un kilogram de ardei, îi răspunse tatăl. Îşi puse apoi ardeiul pe ochiul bolnav, pe care 
şi-l prinse cu un bandaj. Pe urmă rămase culcat şi când îşi scoase bandajul, ochiul lui era roşu ca 
focul. 

— Când oastea lui Samba va vedea un om cu un ochi atât de îngrozitor de roşu — zise el — o va 
lua la goană de teamă. 

La ora şase dimineaţa, coloanele lui Samba şi cele ale lui Konkobo începură lupta. Samba, care 
rămăsese culcat în coliba lui Konkobo Musa, petrecu noaptea glumind cu verii lui, până ce soarele 
se ridică. Atunci el le spuse, de faţă cu roți cei care se aflau în preajmă: 

— Aduceţi-mi apă să mă spăl! 

Pe urmă îşi luă sulița şi ieşi din sat. Străbătând rândurile soldaţilor lui Konkobo Musa, se 
îndreptă spre coloanele sale. 

Îşi găsi iapa unde o lăsase, legată de un țăruş. Porunci să fie înşeuată şi robul o înşeua. Apoi 
încalecă şi pătrunse în galop în coloanele lui Konkobo, îşi scoase puşca sa, Busalarbi, din teacă, şi 
cu o singură împuşcătură omori cel puţin cincizeci de războinici. 

— Cum! îşi spuneau soldaţii lui Konkobo, noi am crezut că încă de la începutul bătăliei ostile lui 
Samba o vor lua la fugă şi ele iată că nici nu se gândesc! Ba dimpotrivă! 

Şi, descurajaţi, îşi părăsiră căpetenia. Merita să fie văzuţi cum fugeau. Dar Konkobo nu era din 
aceia care fug. Când calul său căzu mort, luă pământ şi-şi umplu sertesala (pantalonii), aşa încât 
chiar dacă ar fi vrut să fugă n-ar fi puiuţ, fiindcă pantalonii îi atârnau prea greu. 

Ucigându-i pe toţi cei din jurul lui. Samba se pomeni în faţa lui Konkobo, care sta în picioare 
lângă calul mort: 

— Ei bine, tată, îl întrebă Samba, ce s-a întâmplat? Iată, răspunse Konkobo, mi-a fost ucis calul! 

Samba alergă după un călăreț al lui Konkobo. ÎI omori şi-i aduse calul: 

— Tată, îi zise el, urcă-te pe calul ăsta şi continuă lupta! Konkobo se aşeză din nou în şa. Se 
aruncă asupra coloanelor lui Samba. Însă şi cel de-al doilea cal al său căzu mort la pământ. 

Samba din nou se duse la el: 

— Ei bine, tată, întrebă el, iar ţi-a fost ucis calul? 

Se duse, omori un alt călăreț de-al lui Konkobo, şi din nou îi aduse acestuia un cal. 

Samba a înlocuit astfel cel puţin de opt ori caii ucişi sub unchiul său. Îi omori pe toţi feciorii lui 
Konkobo. lată-l stăpân pe Fouta. 

ÎI duse apoi pe unchiul său, Konkobo, afară din sat şi-i spuse: 

— De acum încolo vei rămâne aici. Vei cere de pomană! Când Samba muri şi când fu pus în 
pământ, un peuhl, trecând pe lângă moimântul său, văzu capul fostului rege din Fouta ieşind din 
groapă: 

— Ah! zise el, iată un cap de porc care îşi închipuie că n-a murit încă! 

Şi cu bastonul lovi cu putere țeasta. Băţul se rupse şi o țandăra intră în ochiul peuhlului, care 
muri. Bambado (locuitorii) din Fouta au zis atunci: 

— Samba nu poate muri; el este acela care l-a ucis pe peuhl. 


Poveste Kiri 
poveste din Camerunul De Nord 


Un vânător se duse odaia în junglă. Alergă multă vreme. Ajunse la marginea unei ape. Auzind 
zgomote, se ascunse. De-abia se ascunse, că sosiră nişte bivoli. Bivolii îşi lepădată pieile şi se 
transformară în oameni. După ce-şi scoaseră pieile, bivolii începură să lingă sarea care se depusese 
pc lângă mal. Vânătorul văzu totul, se apropie tiptil, de-a buşilea, şi apucă una din pieile oamenilor 
care se aflau lângă apă. Luă pielea şi se ascunse. Peste un timp, oamenii se întoarseră. Începură saşi 
pună pieile. Fiecare, cum îşi punea pielea, cum se transforma în bivol. Numai o femeie îşi căuta 
zadarnic pielea ei de bivol. Nu o găsea. Alerga de colo-colo, fără să-i poată urma pe ceilalți bivoli, 


care erau acum departe, pentru că ea nu avea piele. Femeia se aşeză pe pământ şi începu să plângă. 
Vânătorul ieşi din ascunzătoare şi-i spuse: 

— Vino cu mine, te voi duce acasă şi-ţi voi da o rochie să te îmbraci. 

Femeia se duse cu vânătorul, care se însura cu ea. Femeia îi dărui vânătorului un băiat. Băiatul 
crescu. Într-o zi, vânătorul îi spuse fiului său: 

— Ştii cum am dobândit-o eu pe mama ta? 

Băiatul îi răspunse: 

— Nu, nu ştiu. Atunci vânătorul îi zise: 

— Eram o dată la marginea unei ape, când sosiră nişte bivoli care-şi scoaseră îmbrăcămintea lor 
de bivoli şi se preschimbară în oameni. Am furat uneia dintre femei pielea ei de bivol; femeia nu 
mai putu să plece cu ceilalți. Atunci, am luat-o în casa mea şi m-am căsătorit cu ea. Ea este mama 
ta. Pielea de bivol am păstrat-o. Băiatul întrebă: 

— Unde ai ascuns pielea de bivol? Vânătorul îi arătă fiului său locul, şi-i spuse: 

— Aici am ascuns-o. 

— Păzeşte-o bine, zise băiatul. 

— O voi păzi, îi răspunse tatăl, apoi plecă la vânătoare. Băiatul se duse la mama lui şi-i spuse: 

— Tata mi-a istorisit că într-o zi a văzut o mulțime de bivoli la marginea unei ape. Ei şi-au scos 
îmbrăcămintea lor de bivoli şi au devenii oameni. Tala 1-a şterpelii pielea de bivol unei femei, care 
n-a mai puiul să plece cu ceilalți. Atunci tata o aduse pe femeie la el acasă şi se însura cu ea. Tu eşti 
femeia aceea, mamă! Tata ţi-a păstrat pielea de bivol! 

Mama zise: 

— Îţi mulţumesc! Unde a ascuns tatăl tău pielea mea de bivol? 

Băi anii îi spuse: 

— Vino cu mine şi am să ţi-o arăt! 

Băiatul îi arătă femeii unde ascunsese tatăl său pielea de bivol. Femeia şi-a luat pielea de bivol, 
şi-a luat copilul şi au fugit în junglă. 

Falsa logodnică 
poveste africană 


Un fama (rege) ceru unui alt fama să-i dea pe fiica sa, Dede, în căsătorie şi acesta consimți. 

În momentul plecării logodnicei, care se ducea la casa soţului ei, tatăl acesteia îi dădu o griota 
(supusă) ca tovarăşă de călătorie. Cele două femei plecară la drum. 

Fiind în plină secetă, căldura devenise înăbuşitoare. Cum satele erau din ce în ce mai rare, în cea 
din urmă zi a călătoriei ele avură de străbătut o distanță foarte lunga, într-un ținut cu totul pustiu. În 
ziua aceea se terminase provizia de apă. Doar griota mai păstrase puțină într-un burduf pe care-l 
purta cu ea. 

Dede, căreia îi era foarte sete. Îi ceru un pic de apă tovarăşei de drum. 

Dacă nu-mi dai jumătate din bijuteriile tale, îi răspunse aceasta, nu-ți voi da din apa mea! 

Prinţesa îi dădu griotei un rând de bijuterii pentru brațe şi altul pentru picioare, în schimbul 
cărora aceasta îi turnă puţină apă într-o scoică de stridie, pentru a-şi mai potoli setea. 

Mergmd mai departe, Dede simţi din nou nevoia nestăvilită să bea. Griota îi ceru şi restul 
bijuteriilor cu care era împodobita şi îi umplu din nou cu apă o scoică de stridie. 

Nu erau prea departe de satul logodnicului, când prinţesa, cuprinsa de o sete arzătoare, o rugă pe 
griota să-i mai dea un pic de apă. 

— Dă-mi veşmintele tale şi toate podoabele care dovedesc neamul tău regesc sa mă împodobesc 
cu ele, în aşa fel încât să se creadă că eu sunt adevărata logodnică a lui fama. 

Dede, învinsă de sete, primi schimbul. Griota îi scoase atunci pagnesul (un fel de şorţ) şi bubuul 
(veşmânt de pânză alba) şi-i dete în schimb îmbrăcămintea roşie a castei sale cu care se îmbrăcă 
prințesa. 

În felul acesta se înfăţişară înaintea lui fama. 


Acesta, văzând-o pe griota în veşmintele prinţesei, o luă drept logodnica sa şi o pofti în colibă. 

Dede rămase pe lângă ea ca servitoare. Nu destăinui nimic din ceea ce se petrecuse, pentru că îi 
era ruşine să-şi mărturisească slăbiciunea de care dăduse dovadă pe drum. 

Anul următor, griota îi dărui lui fama un copil, şi micuțul fu încredinţat lui Dede pentru a-l 
îngriji. În fiecare dimineaţă ea îl lua în spinare şi mergea să gonească păsările şi papagalii care 
veneau să mănânce recolta. Dede se aşeza pe o movilă mare de termite şi, săltându-l în braţe pe 
băiețel pentru a-i ostoi țipetele, îi cânta: 


„Taci, copil de griotă, taci... 
In ziua când tatăl meu m-a dat unui masa (rege) 
M-a dat ca să-i fiu soţie. 


În ziua în care mama m-a dat unui masa 
M-a dat ca să-i fiu solie. 
Taci, copil de griotă, taci!”. 


În fiecare zi ea repeta acelaşi cântec. 

Se întâmplă ca o dată o bătrâna, care căuta ciuperci pe marginea luganului (ogorului), s-o audă 
pe Dede cântând. Se duse la rege şi îi spuse: 

— Mare masa, dacă mă saturi cu carne fără oase“, îţi voi da o veste însemnată! 

Regele o ospăta cu ouă fierte lari atâtea câte dori ea. Atunci, bătrâna îi spuse: 

— Femeia care stă la tine ca nevasta ta nu este fiică de rege. Este numai o griota. Dacă ţii să ştii 
adevărul, cheamă-le aici pe toate fetele din sat şi porunceşte-le să repete cântecul pe care-l cântă 
dimineaţa când sperie păsările prădătoare de pe ogor. 

Maso adună toate fetele din sat, fiecare purtând în spate copilul de care trebuia să aibă grija. Le 
pofiti să repete cântecul pe care-l cântau dimineaţa; şi ele ascultară. Când veni rândul lui Dede, care 
era cea din urmă, aceasta cântă cu totul alt cântec decât acela pe care-l auzise bătrâna. Atunci 
femeia care era lângă ea zise: 

— Nu este acesta cântecul pe care l-am auzit! 

Masa îşi scoase sabia din teacă şi o ameninţă pe falsa griota că o omoară pe loc dacă nu-i cântă 
adevăratul cântec. 

Îngrozită, Dede aşeză pe pământ copilul şi pe urmă, săltându-l în braţe, îi cântă: 


„Taci, copil de griota, taci...”. 


Când termină cântecul, maso înţelese că fusese înşelat. O chemă pe adevărata griota şi îi tăie 
capul. 
Dede îşi spălă mâinile în sângele cutezătoarei“ şi îşi luă locul la care avea dreptul. 


Njinkona 


poveste africană 


În timpul foametei, un crescător de pui mergea în fiecare zi să descopere movile de furnici 
pentru hrana păsărilor sale, şi locul unde se ducea era mereu acelaşi. De fiecare dată când mergea 
găsea o njinkona (gogoaşă din faină de mei), care niciodată nu uita să-i spună: 

— Crescătoruile, fugi după mine şi, dacă mă ajungi, mănâncă-mă! 


64 adică ouă, formulă în poveştile negre 
65 gest simbolic 


Omul, ascultând de acest îndemn, o urmarea; dar era în zadar: gogoaşa se rostogolea cu toată 
iuțeala până la o gaura în pământ şi dispărea înainte ca el să o poată ajunge. 

Într-o zi, crescătorul îşi schimbă drumul şi, trecând pe lângă gaura unde dispărea gogoaşa, o 
astupă cu frunze. Se întoarse după aceea pe vechiul său drum, pe unde avea obiceiul să i se arate 
gogoaşa. 

Când fu aproape de gogoaşă, aceasta îşi reînnoi propunerea sfidătoare. Alergă după ea şi gogoaşa 
nu mai putu să se strecoare în gaura pe care el o astupase cu frunze, aşa că o prinse fără greutate. 

Era gata să muşte din ea, când gogoaşa îi zise: 

— Nu mă mânca! îți voi arăta mijlocul de a avea cu ce să te hrăneşti întreaga ta viață. 

— În cazul ăsta, răspunse crescătorul, grăbeşte-te să-mi arăţi acest mijloc. 

— lată: îţi voi da un vas şi un maligolo (bici din piele de hipopotam). De fiecare dată când te va 
apuca foamea, nu vei avea decât să-i spui vasului: „Vas, umple-te!”, şi el se va umple cu bucate de 
tot felul. În ce priveşte biciul, îţi voi spune mai târziu la ce-i bun. 

Crescătorul primi biciul şi vasul şi se întoarse la familia lui. Îşi chemă nevasta şi copiii: 

— Astăzi, le spuse el, vom avea o masă bună — şi, luând vasul, porunci: Vasule, umple-te! 

Vasul se umplu până la vârf cu un delicios sahabo (plăcinta de mei), din care au mâncat toţi pe 
săturate. 

Crescătorul îşi hrăni astfel familia timp de o lună întreagă. Badoul (căpetenia) ținutului, auzind 
despre această întâmplare, îl chemă să vadă şi el vasul, şi i-l luă cu de-a sila. 

Crescătorul merse de îndată să se întâlnească cu gogoaşa, căreia îi povesti cum se purtase regele 
cu el. 

— Acum, îi spuse cocoloşul de cocă. Îţi va fi de folos biciul. Ia-l şi du-te la bado. Când vei fi în 
faţa lui, spune: „Bici, loveşte-l pe bado!” — şi când vei crede că acesta şi-a primit pedeapsa, nu vei 
avea decât să porunceşti biciului să-l lase în pace. 

Crescătorul făcu tot ceea ce-i spusese gogoaşa. Ajuns în faţa badoului îi ordonă biciului să-l 
lovească. Atunci biciul intră în joc. Începu să-l bată pe rege care, de durere şi de furie, urla ca din 
gură de şarpe. Şi toţi cei din jur urlau odată cu el. 

— Opreşte biciul! îi strigă crescătorului femeia favorită a regelui. Opreşte-l şi-ţi vom da înapoi 
vasul! 

— Daţi-mi mai întâi vasul, răspunse crescătorul, şi după aceea îmi potolesc şi eu biciul. Se 
grăbiră să i-l aducă. 

— Biciule! porunci el atunci, lasă-l în pace pe bado! Şi biciul căzu la pământ. 

Crescătorul îl ridică şi plecă, luându-și cu sine vasul. 


Djinul peşte 


poveste africană 


Un pescar sărman a plecai la pescuit cu fiul său, în vârstă de doisprezece ani. Era foarte sărac, şi 
în ziua aceea era mai trist şi mai îngrijorat ca niciodată, pentru că femeia lui adusese pe lume o fată 
pe care cu greu ar fi putut s-o crească. 

Când aruncă prima oară plasa, aduse la suprafață stârvul umflat, rău mirositor şi pe jumătate 
putrezit al unui măgar. Blestemându-şi ghinionul, aruncă din nou plasa, dar nu fu mai norocos nici 
de data asta, pentru că nu scoase decât o piatră foarte grea, care-i pricinui multă oboseală şi care era 
să-i rupă mai multe ochiuri: o piatră mare şi nici urmă de peşte! 

— Nu există milă şi îndurare decât la Allah cel atotputernic! gemu el, aruncându-şi plasa pentru 
a treia oară. Allah cel atotputernic, prevăzătorul, generosul, fie preamărit, n-a făcut să se nască 
astăzi acest copil pentru a-l lăsa să moară de foame. 

Plasa se făcu din nou foarte grea, numai că de astă dată se prinsese sigur în ea o ființă vie, 
fiindcă se simțeau dese şi puternice scuturături. În adevăr, iui peşte uriaş se zbătea înăuntru. 


După ce-l scoase pe mal, pescarul, spunându-i fiului său să-l aştepte, plecă să caute un topor să 
despice peştele. De-abia plecă pescarul că peştele începu să plângă, privindu-l pe băiat rugător; 
lacrimi mari curgeau din ochii lui monstruoşi. 

Plin de milă, tânărul luă peştele în brațe şi-l aruncă înapoi în apă. Pe urmă se gândi ce tăcuse şi 
cât de înfuriat va fi tatăl său când se va întoarce şi nu va mai găsi prada pe a cărui carne se bizuia 
să-şi hrănească familia. Cuprins de frică şi neştiind ce să facă, o luă la fugă la întâmplare. 

Seara se apropia repede. După câteva minute de goană în lungul malului, văzu ieşind de după o 
stânca şi îndreptându-se către el un bărbat frumos şi tânăr. 

— Pacea fie cu tine, spuse acesta. De ce eşti supărat? Eu mi-am pierdui părinții şi par mai puţin 
trist decât line. Vrei să vii cu mine? Vom locui împreună. 

— Din toată inima, spuse celălalt, şi dacă vrea Allah. 

Au continuat deci să meargă amândoi, până au ajuns într-un oraş prin care au început să se 
plimbe, străbătând piaţa şi admirând prăvăliile şi mărfurile de tot felul. 

Trecură astfel pe strada negustorilor de mătăsuri, minunându-se de frumuseţea culorilor cu care 
măiestria lucrătorilor împodobiseră stofele lucitoare şi moi. 

— O, ce prăvălie frumoasă! Priveşte, fratele meu, ce prăvălie frumoasă! strigă fiul pescarului, 
care nu mai văzuse niciodată un oraş mare, adresându-se tovarăşului său. De ce nu-i scris în soarta 
mea să am una asemănătoare? 

— Această dorinţă e uşor de împlinit, frate, zise celălalt. 

Şi a doua zi închirie pentru prietenul sau o prăvălie şi mai mare, pe care o umplu cu stofele cele 
mai frumoase şi mai rare. Toţi trecătorii zăboveau vreme lungă, cu gura căscata, în faţa acestor 
lucruri minunate, oferite de cei doi negustori la fel de frumoşi ca şi stofele lor. 

Cele mai minunate mătăsuri din toate țările Orientului şi Occidentului erau adunate în prăvălia 
lor. Se găseau acolo brocarturi şi catifele, pânze pictate şi broderii vechi şi noi, stofe venite din Indii 
şi mătăsuri chinezeşti atât de fine. Încât o rochie de femeie putea să treacă printr-un inel. Se mai 
găseau de asemenea cordoane de diferite culori, centuri de piele împodobite cu migală, mătănii din 
chihlimbar roşcat, coliere din grăunţe de dum (palmier) şi lanţuri din pietre preţioase. 

Prăvălia lor deveni în curând atât de cunoscută, încât aproape că erau stânjeniți de numărul 
clienților. Atâţia admiratori zăboveau în fața ei din simplă curiozitate, că se oprea până şi circulația 
pe strada aceea. Aşa că paşa nu mai dădu voie nimănui care nu venea pentru afaceri să se apropie de 
prăvălie şi să se oprească la intrarea ei. 

Această faimă îi făcu pofta sultanului să-l vadă pe tânărul negustor, pe care-l pofii la el la masă. 
Cum îl văzu pe fiul pescarului în toată frumuseţea lui (fruntea îi era albă ca ziua şi părul negru ca 
noaptea, obrajii îi erau ca doi trandafiri, iar pe unul avea o aluniţă ca o picătură de chihlimbar 
negru), sultanul îl şi îndrăgi, li ceru să vină mai des, şi în curând nu se mai putu lipsi de el. Îi dete 
învoirea să intre în apartamentele sale oricând ar fi vrut, chiar fără să mai aştepte ca femeile să se 
ascundă. Îi dădea voie chiar să bea ceaiul cu propria lui fiică. Nu se mai sătura privindu-i 
frumuseţea feţei şi grația mersului, îi făcea de asemenea plăcere să-l asculte recitind emoţionantele 
versuri ale poeților. 

Într-o zi, fiul pescarului se întoarse acasă trist şi îngrijorat. 

— Ce ai, fratele meu? îl întrebă prietenul lui. 

Fiul pescarului sfârşi prin a-i mărturisi că era îndrăgostit de fiica sultanului. 

— O poţi lua de nevastă, spuse prietenul. 

— E cu neputinţă, ştiu prea bine, şi tu însuţi o ştii, reluă el descurajat. Eu nu sunt decât fiul unui 
biet pescar! 

— Dimpotrivă, e foarte uşor. N-ai decât să-i ceri mâna şi vei vedea că tatăl ei ţi-o va da fără 
întârziere. 

Întării de aceste vorbe şi căpătând siguranţă, datorită felului în care fuseseră rostite, tânărul 
bărbat se duse îndată la palatul sultanului şi i-o ceru pe fiica sa în căsătorie. 

Sultanul, când auzi, aplecă capul şi stăm o oră să se gândească în linişte. Pe urmă spuse: 


— Mâine îţi voi da răspunsul! Şi-i ceru sfatul nevestei sale. 

— Doamne, stăpânul meu, spuse aceasta, care nu voia să-şi dea fiica unui necunoscut, iată o 
perlă luată din bijuteriile mele. Arată-i-o tânărului bărbat şi cere-i să aducă una asemănătoare. Cum 
în mod sigur nu va găsi una la fel, vei avea un motiv cinstit să-i refuzi amabil mâna fiicei noastre. 
Dată. Dimpotrivă, ceea ce pare cu neputinţă, ţinând seama de mărimea uriaşă a acestei perle, va 
aduce una la fel, înseamnă că acest necunoscut nu este un om de nimic, ci fără îndoială vreun fiu de 
rege! 

Sultanul îi arătă deci a doua zi perla fiului de pescar şi-i spuse: 

— Ți-o voi da pe fiica mea, dacă vrea Allah, cu condiţia ca tu să-mi aduci o perlă în totul 
asemănătoare cu aceasta! Tânărul bărbat luă bijuteria şi se întoarse acasă. 

— Sultanul nu mi-a refuzat mâna fiicei sale, îi spuse el prietenului său, dar pune o condiţie de 
neîmplinit! 

— Numai atât? zise prietenul lui. Cum ţi-am spus. Sultanul te primeşte deci de ginere. Cât 
priveşte această condiţie, ne va fi uşor s-o îndeplinim. lată o batistă plină cu perle. Uită-te tu însuți 
dacă nu sunt tot aşa de mari ca şi aceea a regelui. 

Cu încântare, tânărul bărbat constată că toate acele perle îndeplineau cu prisosință condițiile 
cerute. Şi în loc de una singură se duse să-i dăruiască o grămadă de pietre prețioase sultanului, care 
nu mai putu anim să-i refuze mâna prinţesei. 

Două săptămâni mai târziu, se desfăşurară sărbătorile căsătoriei, care ținură o săptămână 
întreagă. 

Tânărul tovarăş îi spusese fiului de pescar să se întoarcă să-l vadă după două săptămână. Dar 
acesta, plin de fericirea lui, nemaigândindu-se decât la scumpa lui soție şi la onorurile regale, noi 
pentru el, cu care era copleşit, lăsă să treacă această dată, uitându-şi de binefăcătorul său prieten. 

După trei luni îşi aminti totuşi de el şi zise: 

Mă duc să-l văd. Fără îndoială că mă mai aşteaptă. 

Dar lăsa pe a doua zi îndeplinirea acestui plan, nu se mai gândi din nou timp de trei luni şi, 
anotimp după anotimp, trecu un an întreg în plăceri fără să-şi țină făgăduiala. 

Într-o zi se hotărî, în sfârşit, şi plecă la întâlnire. 

Prietenul îl mai aştepta încă. Nemulțumirea lui fu mare. Dar mai mare încă fu plăcerea pe care o 
simţi revăzându-l pe nerecunoscător. 

— Nu m-ai uitat de tot? spuse el. Cum ai putut sta un an întreg fără să le gândeşti deloc la mine, 
care n-am încetat o clipa să mă gândesc la tine şi care ţi-am pândit fără încetare venirea? Tresăream 
la speranța mereu neîmplinita de fiecare dată când cineva bătea la uşă, şi nicio zi nu se scurgea fără 
să mă rog lui Dumnezeu cu cele mai fierbinți rugăciuni să fim din nou împreună! Ai putut trăi atât 
de mult timp fără să-ți aduci aminte de scumpa noastră prietenie şi de zilele în care am stai 
împreună, fără să te gândeşti să-mi faci cinstea prezenţei tale, fără să suferi tu însuţi de despărțirea 
noastră? Dar acum eşti aici. Înseamnă că încă mă mai iubeşti. Sa nu mai vorbim despre trecut şi să 
ne veselim de clipele pe care Dumnezeu ni le dăruieşte... 

Ginerele sultanului, mişcat de aceste blânde dojeni, începu să plângi şi-l sărută cu duioşie pe 
prietenul lui, care îl iertă cu bunăvoință şi îl acoperi de mângâ:ieri. 

Curând după asta, ginerele sultanului hotărî să meargă să-şi caute tatăl. Făcu pregătiri de 
călătorie şi se duse cu un alai numeros în satul părintesc. 

Djinul sosise înaintea lui şi pregătise mai multe case bine rânduite, pentru timpul cât va sta acolo 
el şi servitorii săi. 

— În adevăr, spuse tânărul bărbat, este o fericire să ai un asemenea prieten; este un lucru negrăit 
de dulce să ştii că există o ființă mereu gata să le iubească, să te ajute şi să le mângâie. 

Şi el recită aceste versuri: 


„Dacă unul dintre compatrioţii tăi are inima curată ca tine, 
Leagă-te de el şi viețuieşte alături de acest şi pentru acest 


Unul unic!”. 


Djinul se făcu atunci recunoscut. 

— Nu sunt, îi spuse el fiului de pescar, cel pe care-l crezi, ci un djin al apelor. Mi-ai dăruit într-o 
zi viaţa. Sunt peştele pe care tatăl tău îl pescuise şi pe care tu l-ai aruncat, din milă, înapoi în mare. 
Am vrut să te răsplătesc pentru fapta ta bună şi de aceea am luat această înfăţişare, te-am îndrumat 
în viață şi am făcut să-ți izbutească toate treburile. Dar nu te crede obligatul meu. Sunt destul de 
răsplătit pentru binefacerile mele, trăind fericit lângă tine. Îmi ajunge că te-am făcut fericit... Şi 
acum, fiarele meu, trebuie să ne spunem adio. Eu trebuie să plec. Dar mai vreau, când se va ivi 
prilejul, să-ți pot veni în ajutor. lată un praf. Ia-l, şi dacă într-o zi ai să ai nevoie de mine, aruncă 
puţin din el chiar în locul unde mi-ai dăruit altădată viaţa; voi veni de îndată, cu voia lui Dumnezeu, 
în ajutorul tău! 

Cu aceste vorbe, djinul îşi părăsi prietenul. 

Acesta îşi regăsi tatăl, pescarul, zdrobit de vârstă şi de muncă. I se făcu cunoscut. O luă în 
capitala sultanului, socrul său, şi-i dărui haine demne de un fiu de rege. La fel făcu cu mama şi cu 
sora sa. 


Ntiy, învingătorul şarpelui boa 
poveste africană 


În ținutul Bana era un boa care le răpea pe toate noile căsătorite chiar din prima noapte de nuntă, 
şi după şapte zile le mânca. Nimeni nu-i putea veni de hac. Pentru că de fiecare dată când i se tăia 
capul îi creştea altul nou. 

Într-o zi, boa o răpi pe femeia unui om numit Ntiy. A doua zi, soţul plecă să se lupte cu şarpele. 
Ajuns în vizuina, o auzi pe nevasta sa vorbind astfel: 

— Frumosul meu boa, moartea care mă amenință nu mă poate împiedica să am o dorinţă; aş vrea 
să ştiu cum s-ar putea să ți se ia viaţa? 

— Femeie, răspunse boa, în pădurea care se află în partea de miazăzi a satului trăieşte un taur 
sălbatic. În burta acestui taur se află o căprioară vie şi în căprioară o bibilică; la rândul ei, bibilica 
are în trup o turturică, iar în burta turturicii se găseşte un ou. Pentru a mă putea omori, ar trebui 
spart oul. După asta, ar trebui ca o muscă să-şi mânjească picioarele în oul spart şi să vină să se 
aşeze pe mine. Cum m-ar atinge, aş muri pe loc. 

Ntiy înţelese, auzind aceste cuvinte, că în zadar ar folosi împotriva şarpelui boa arme sau 
mijloace obişnuite de luptă. Se retrase deci şi se îndreptă spre pădure. Cum trecu de sat se întâlni cu 
un leu foarte mare, care îi tăie calea răgind şi arătându-i ghearele şi colții. Ntiy îşi urmă drumul fără 
să arate nici cea mai mică teamă. 

— Omule, îi spuse leul mirat, eşti cel dintâi pe care răgetele şi colții mei nu l-au îngrozit! De 
unde vine asta? 

Ntiy răspunse: 

— Asta se datoreşte faptului că în curând voi avea de-a face cu un animal mai cumplit decât 
line! 

— Vrei să-ți țin tovărăşie? zise leul. 

Şi după ce căpătă învoirea lui Ntiy îl urmă. 

La câţiva paşi de acolo, o panteră se repezi asupra lui Ntiy şi îl zgârie cu o lovitură de gheara. 
Ntiy o împinse cu colul şi-şi urmă drumul. Pantera, mirată, îl întrebă atunci: 

— Cum se face, omule, că nu ţi-e frică? 

— Pentru că am lăsat în vizuina lui un animal mult mai rău decât tine şi fiindcă mă duc să caut 
mijlocul să-l înving. 

— Vrei să merg cu line? 


— Sigur! Şi Ntiy îşi urmă drumul, întovărăşit de leu şi de panteră. 

Ajuns pe o pajişte cu iarbă, un vultur îi rupse lui Ntiy urechea dreaptă cu ghearele. 

— Poţi chiar să mă şi omori! îi zise el răpitorului. Puțin îmi pasă, căci am de luptat cu un 
duşman mult mai de temui decât tine! 

Vulturul îi ceru de asemenea voie să-l întovărăşească. La oarecare depărtare, un uliu îi rupse 
urechea stânga lui Ntiy, care însă îi zise: 

— Vulturul este mai puternic decât tine şi nu mi-a fost frică de el. 

Atunci uliul îi ceru şi primi învoirea de a se alătura cetei. 

Mergând, Ntiy se împiedică de un pietroi mare, care făcu să-i sară unghia degetului cel mare de 
la picior. Nu se opri pentru asta şi-şi urmă calea fără măcar să-şi privească piciorul. Şi piatra îi zise: 

— Ntiy, eşti cel dintâi pe care l-am rănit şi care n-a luat în seamă rana! Dă-mi voie, deci, să merg 
cu tine oriunde vei merge! 

Ntiy îi dădu voie. 

La câţiva paşi de acolo, o muscă îi intră în nară şi îi ieşi prin gură fără ca el să strănute. 

— Cum! exclamă musca, nu strănuți? 

— Nu, pentru că am de-a face cu alții mai grozavi decât tine! 

Ea îi ceru de asemenea să-l întovărăşească şi el primi. Toţi împreună se îndreptară către pădure. 
Când au ajuns, Ntiy le spuse tovarăşilor lui: 

— Bunii mei prieteni, ştiţi că în satul meu se află un boa care fură toate tinerele mirese? Noaptea 
trecută a furat-o şi pe soția mea. Mă pregătisem să mă lupt cu el, şi m-aş fi luptat, fără sorți de 
izbândă, la fel ca toţi cei care l-au atacat. Dar când am ajuns aproape de vizuina lui, l-am auzit 
mărturisindu-i soției mele că pentru a-l omori trebuie ca o muscă să vină să se aşeze pe el după ce s- 
a mânjit cu gălbenuşul unui ou spart. Acest ou se află în burta unei turturele, turturica este închisă 
într-o bibilică, iar bibilica într-o căprioară. În sfârşit, căprioara trăieşte în trupul unui taur mare şi 
sălbatic din această pădure. Fiecare dintre voi va putea să-mi fie de un prețios ajutor în lupta mea! 

Se aflau în acest moment chiar în inima pădurii. Taurul fu repede descoperii şi leu! îl sugrumă. 
Când 1 se despică burta, ieşi la lumină căprioara; cu omorârea ei se însărcina pantera. 

Când şi căprioara fu despicată, bibilica îşi luă zborul. Dar vulturul se aruncă asupra ei şi 1-0 
aduse lui Ntiy. O spintecară şi din burta ei ţâşni turturica. Nu apucă să zboare prea departe, căci 
uliul o şi înhaţă. Când ieşi la iveală oul, piatra îl sparse şi musca se mânji pe picioare în zeama lui, 
apoi zbură şi se aşeză pe boa. Monstrul făcu mare gălăgie, încolăcindu-se în gaura lui, dar în curând 
nu se mai auzi nimic: murise. 

După ce mulțumi călduros tovarăşilor săi. Ntiy se îndreptă spre vizuină, unde-l găsi pe boa mort 
şi pe femeia lui teafără şi sănătoasa. O aduse în sat; pe urmă îi spuse lui fama (căpetenia) că-i venise 
de hac şarpelui. 

Fama îl trimise pe primul său griot să se încredințeze dacă Ntiy a spus adevărul. Griotul se 
întoarse, aducând vestea că boa era într-adevăr mort de-a binelea. 

Atunci fama îi dărui lui Ntiy o sută de lucruri din fiecare fel, aşa că acesta deveni foarte bogat. 


Cele trei femei ale lui Sarty 
poveste africană 


Faptul s-a petrecut într-un sat unde îşi avea reşedinţa un sarty (rege). Trei femei vorbeau 
îndreptându-se către un iaz: 

— Ah! spunea prima, dacă regele m-ar lua de soție, i-aş dărui doi gemeni al căror buric ar fi de 
aur curat! 

— Eu, spune a doua, dacă aş fi nevasta lui, un singur fir de pai mi-ar ajunge pentru a-i mătura 
toate încăperile! 

Cea de a treia zise la rândul ei: 


— Dacă regele m-ar alege de soţie, cu un singur bob de orez aş face atâta mâncare, încât toți 
oamenii regelui n-ar dovedi s-o mănânce! 

O femeie bătrână, auzind ce vorbeau cele trei femei, se duse la rege şi-i făgădui să-i spună ceva 
care-l va interesa, cu condiţia ca acesta să-i dea să mănânce carne fără os (ouă). 

După ce-şi îndestulă pântecele, bătrâna repetă regelui discuţia celor trei femei. 

Regele le luă de neveste pe toate trei şi toate îşi ținură făgăduiala pe care o făcuseră; cea de-a 
treia, cu un singur bob de orez, îl îndestulă îndată pe bărbatul ei, care mâncă pe săturate, fără să 
poată goli vasul; cea de-a doua ştiu, cu un singur fir de pai, sa mature curtea şi locuinţa regelui. În 
sfârşit, cea dintâi aduse pe lume doi gemeni cu buricul de aur curat. 

În ziua când cea din urmă născu, femeia favorită a regelui îi fură pe cei doi copii şi îi aruncă 
afară din tata (ograda împrejmuită). Puse în locul lor două şopârle, pe urmă alergă la rege să-l 
anunţe ca nevasta lui adusese pe lume două animate respingătoare. 

Regele furios o izgoni pe sărmana lehuză, luându-i până şi pagnesurile (şorțuri) de pânză pe care 
i le dăruise. 

O femeie bătrână, care cama pe lângă zidul de lângă ograda ierburi ca să-şi facă o mâncare, văzu 
copiii, îi luă. Îi aşeză sub ierburi în tigva pe care o avea cu ea şi se întoarse acasă. Gemenii crescură 
pe lângă ea. 

Când copiii ajunseră mari, se duceau în fiecare zi la iaz şi le băteau pe femeile sartyului pe care 
le găseau scăldându-se: 

— Voi sunteţi soțiile cele rele, tovarăşele mamei noastre, voi sunteți, le spuneau ei, acelea care 
ne-aţi aruncat afară din ogradă! Şi le spărgeau toate tigvele. 

Într-o zi, un griot văzu o astfel de bătălie între gemeni şi femeile regelui. Se duse să-şi găsească 
stăpânul, căruia îi spuse: 

— În sat sunt doi copii care-ţi seamănă leit. În toate zilele vin la baltă şi-ţi necăjesc femeile, 
susținând că acestea i-au furat de la mama lor din gelozie. 

Regele, curios la auzul acestei ştiri, îi chemă pe cei doi gemeni în fața Iui şi, când văzu cât de 
mult semănau cu el, îşi spuse: „Desigur, aceşti copii sunt ai mei! Dar cine poate fi mama lor?”. 

După ce chibzui îndelung, le porunci soțiilor sale să pregătească mâncarea ce-i plăcea cel mai 
mult fiecăreia dintre ele, neuitând să dea aceeaşi poruncă şi mamei celor doi gemeni, care trăia din 
mila oamenilor din sat. 

Nevestele regelui începură să pregătească diferite feluri: unele făceau mâncăruri cu orez; altele 
mâncăruri cu carne; altele cu fasole etc. Cerşetoarea, mama gemenilor, pregăti o mâncare din tărâţe 
de mei. 

Când toate felurile fură gata. Regele le spuse gemenilor: 

— Duceţi-vă şi mâncaţi din mâncarea mamei voastre! 

Copiii rugiră de îndată la tigva cu tărâţe şi o mâncară pe toată. 

Regele îşi dele seama atunci de partea cui era adevărul. Pe intriganta care o ponegrise pe mama 
celor doi gemeni o ucise, iar capul i-l trimise cerşetoarei care. Luând locul aceleia ce fusese cauza 
nenorocirilor ei, îl folosi drept scăunaş pe care se aşeză. 

De atunci au femeile scăunaşe în locuinţa lor. 


Coada de ybumbuni 


poveste africană 


Trei zile după naşterea Iui, micul Diandia îi spuse tatălui său, Tangari: 

— Dă-mi un arc cu coarda toane rezistentă! 

Tatăl lui îi dădu unul a cărui coardă era împletită din piele de căprioară. Copilul îl încercă. ÎL 
întinse şi coarda se rupse pe loc. Tatăl îi aduse pe rând un arc cu coarda clin piele de koba 
(antilopă), pe urmă altul cu coarda din piele de bou sălbatic şi, în sfârşit, unul cu coardă din piele de 


elefant. Şi acesta se rupse ca şi cele dinainte. 

Diandia îi spuse atunci tatălui său: 

— Trebuie să-ți smulgi o vâna de la picior şi să-mi faci o coarda pentru arc; nicio alta coardă nu 
va fi destul de rezistentă. 

Tangari îi împlini dorinţa fiului său. Când arcul fu gătit cu coarda cerută, Diandia plecă să 
vâneze. Când să plece, tatăl îi zise: 

— Când vei vrea să mă cinsteşti cu coada unui animal omorât de tine, nu-mi da alta decât una de 
ybumbuni. 

Ybumbuni este un animal mai frumos decât oricare altul şi foarte înalt. Este destul de puternic 
pentru a duce o suta de elefanți. Coada lui este lungă şi stufoasă, ca aceea de cal, împodobită de 
cauris (scoici) foarte albe şi cu perle de aur. Se slujeşte de această coadă pentru a paraliza mişcările 
animalelor pe care le vânează. Când urmăreşte şi este aproape să ajungă un animal, se întoarce 
deodată şi perii cozii sale se încolăcesc în jurul picioarelor prăzii, pe care o mobilizează. 

Micul Diandia merse 700 de ani spre Levant, căci din această pane vin lucrurile extraordinare şi, 
prin urmare, într-acolo ar fi putut întâlni un ybumbuni. Ajunse în sfârşit în pădurea unde locuiau 
aceştia. 

Găsind-o singură pe mama ybumhunilor, îi spuse ce doreşte. Tinerii erau plecaţi la vânătoare. 

— Vei avea ce doreşti! îi făgădui bălrâna. Te voi ascunde în vasul în care țin carnea uscată. Să nu 
faci nici cel mai mic zgomot, de nu, micuţii mei te vor descoperi şi te vor mânca repede. 

La miezul nopţii, când toți ybumbunii dormeau, mama lor se duse să taie coada celui mai tânăr şi 
veni să i-o dea lui Diandia. Micuţul ieşi din vas şi mama ybumbunilor îl îndreptă pe drumul cel bun. 

În toate dimineţile, tinerii ybumbuni, trezindu-se, îşi cântau pe rând cântecul. La deşteptare, cel 
mai mare începu să cânte: 


„Să mă uit să văd dacă coada mea cea ucigătoare de boi se află tot acolo. 
Dacă coada mea ucigătoare de elefanţi e acolo, întreagă. 
Flip! Flop! A mea este!” 


Fiecare repeta acest cântec, până la cel din urmă care, negăsindu-şi coada, termină astfel: 
„Flip! Flop! A mea nu este!”. 


Atunci, cu toţii o porniră pe urmele lui Diandia, mirosind pământul. Când să-l ajungă pe copil, 
acesta se întoarse şi-i văzu. Incepu să cânte: 


„O tată! O tată! 

Ybumbunii mă vor mânca! 

Pentru că tu nu mi-ai cerul 

O coadă de bou sălbatic, nu! nu! nu! 
Nici pe aceea a lui koba, nu! nu! nu! 
Sau pe cea a elefantului, nu! nu! nu!”. 


Acest cântec le plăcu foarte mult ybumbunilor, 

— O vom chema pe mama noastră, spuseră ei, ca să asculte şi ea cântecul unei ființe omeneşti. 

În timp ce se întorceau pe acelaşi drum, Diandia alergă cu toată iuţeala picioarelor lui. 

Ajunşi la mama lor, ybumbunii îi povestiră ce-au auzit: Duceţi-vă şi căutați această făptură, le 
spuse mama lor, şi aduceţi-o aici. 

Ybumbunii reîncepură urmărirea. Erau aproape de Diandia, care ajunsese în preajma satului lui. 
Când acesta îi văzu venind, îşi reîncepu cântecul: 


„O tată! O tată! Ybumbunii mă vor mânca!”. 


Ybumbunii s-au întors încă o dată înapoi să povestească mamei lor ce auziseră, dar când ea îi 
trimise iarăşi în urmărirea lui Diandia, nucului se afla în siguranță în casa tatălui său, căruia îi dărui 
în semn de cinste coada de ybumbuni. 

Tangari îşi atinse atunci cu ea rana de la picior, pe care timpul nu i-o cicatrizase încă, şi se 
vindecă pe loc. Coada o păstră apoi ca pe un talisman preţios. 

De atunci, bătrânii au luat obiceiul să păstreze cozile animalelor vânate şi se slujesc de ele ca 
apărătoare de muşte. 


Amadu Kekediuru, salvatorul alor săi 
poveste africană 


Doi frați plecau în călătorie. Sora lor, care era însărcinată, dorea să-i însoțească. Fi însă se 
împotriviră. 

După ce fraţii plecară, copilul, care se afla încă în burta mamei, îi spuse acesteia: 

— Mamă! Naşte-mă! Şi mama îi răspunse: 

Un copil care vorbeşte în burta maniei sale trebuie să se şi nască singur. 

Atunci copilul veni pe lume fără ajutorul nimănui. După asta, mai spuse: 

— Mamă, spală-mă! 

— Tu, care le-ai născut singur, poți să te speli tu însuți! răspunse mama. 

Copilul, ridicându-se. O întrebă pe mama lui: 

— Unde este tatăl meu? 

— A murit! îi răspunse ea. 

— ŞI ție, întrebă el din nou, ti-au mai rămas rude? 

— Am doi frați, dar au plecat în călătorie spre satul cutare. Mă duc să-i ajung! spuse copilul, 
pentru că vor întâmpina multe greutăți în drumul lor. 

Se sculă, luă o seceră şi o plasă de pescuit, după care plecă pe drumul pe care porniseră şi unchii 
săi. 

Aceştia tocmai se îndreptau către un sat plin de vrăjitori care aveau drept căpetenie o vrăjitoare. 
Drumul spre acest sat era păzit de câini şi de tauri, care omorau pe oricine nu avea ce să le dea de 
mâncare. 

Copilul — se numea Amadu Kekcdiuru, adică „Amadu care nu se teme de vrăjitori” — luase cu 
el o grămadă de nutreţ. Pescui cu plasa câţiva peşti şi puse totul într-un sac. Zbura ca vântul în urma 
unchilor lui, cu toată greutatea pe care-o purta în sac. 

Îi ajunse chiar în clipa în care erau gata să fie sfâşiaţi de lauri şi de câini: 

— Unchii mei! le striga el, nu vă temeți de nimic! Vin în ajutorul vostru! 

În același timp scoase din sac grămada de nutreţ, pe care o aruncă taurilor, şi peştii, pe care îi 
aruncă câinilor. Atunci jivinele fioroase nu mai făcură altceva decât să mănânce şi îi lăsară în pace 
pe cei doi oameni şi pe nepotul lor. 

— Să mergem mai departe, zise acesta. Sunt nepotul vostru şi vă voi întovărăşi. 

— Copile! îi răspunseră unchii, ne-ai scăpat de tauri şi de câini, dar pentru tot ce-ai făcut nu-ţi 
putem da voie să ne însoţeşti; nu eşti nepotul nostru! Sora noastră nu născuse când noi am părăsit 
coliba. Nu se poale deci ca tu să ne fii nepot. 

Îşi continuară drumul, lăsând copilul acolo. 

Amadu se preschimba atunci într-o pălărie de paie (pălărie conică) şi se aşeză la marginea 
drumului, în calea unchilor săi. Cel mai mare dintre unchi o zări şi zise: 

— lată o pălărie care-mi va fi de folos, pentru că va împiedica ploaia sa mă ude. 

Lua pălăria şi şi-o puse pe cap. Pălăria îi spuse atunci: 


— Unchiule, eu sunt! Nu sunt o pălărie, ci Amadu, nepotul tău. 

Auzind acestea, unchiul aruncă la pământ pălăria, care dispăru cât ai clipi. 

Copilul se preschimbă într-un inel şi merse să se aşeze pe drum într-un alt loc, pe unde trebuiau 
să treacă unchii săi. 

De dala asta, cel mai tânăr dintre cei doi fraţi fu acela care-l zări. ÎL ridică şi şi-l puse pe deget. 
Alunei inelul îi zise: 

— Sunt Amadu, nepotul tău, şi nu un inel! 

Cel mai mic dintre unchi scoase inelul şi-l aruncă. Inelul îşi reluă forma omenească şi zise: 

— Dacă nu vreţi să vă însoțesc, vă va părea rău de moarte! Nu v-am scăpai eu de tauri şi de 
câini? 

Cel mai mare dintre unchi răspunse: 

— Pentru că stărui în a spune că eşti nepotul nostru, însoțeşte-ne! 

Au ajuns în satul cu vrăjitori. Regina îi primi foarte bine. 

La căderea serii, ea le trimise trei tigve mari cu to (cuşcuş). Meiul din prima tigvă era acoperii cu 
carne de bou; meiul dintr-a doua, cu came de dine; şi cel dintr-a treia, cu carne de om. 

După ce robii se retraseră, Amadu le spuse unchilor săi: 

— Nu vă atingeţi de to mai înainte de a vă spune eu! 

Se apropie de tigve şi-şi băgă degetul mic în prima, fără ca nimic deosebit să se întâmple. Când 
ajunse la tigva cu came de câine şi vru să-şi tragă degetul, to-ul se lipise atât de tare, încât Amadu 
ridică şi tigva în acelaşi timp cu degetul. 

Făcu la fel şi cu cea de-a treia tigvă şi 1 se întâmplă aidoma ca mai înainte. 

— Mâncaţi din prima tigva, îşi sfătui el unchii, pentru ca celelalte două au came proastă! Unchii 
îi urmară sfatul. 

În acest timp, regina-vrăjitoare poruncise sclavilor ei să fiarbă apă multă, deoarece avea de gând, 
după ce i-ar fi omorât pe noii veniți, să le pună măruntaiele în apă caldă ca să le curețe. 

Către miezul nopții, se duse la coliba oaspeților înarmată cu o lance foarte veche, acoperită cu 
rugină de sânge. Când ajunse în faţa uşii, Amadu o auzi şi-i strigă: 

— Nu intra! N-am adormit încă! De ce nu dormi? întreba ea. 

— Pentru că nu mi-ai dat ceea ce-mi dă sa mănânc în fiecare seara tatăl meu. 

— Şi ce-ţi dă tatăl tău în fiecare seară ca să te adoarmă? 

— Mă hrăneşte cu stele! 

— Mă duc să-ţi culeg câteva! spuse vrăjitoarea. 

Şi ea îşi petrecu noaptea întreagă să facă semn stelelor să-i vină la îndemână. 

Încă patru nopţi la rând, între Amadu şi regina-vrăjitoare se petrecu acelaşi lucru. A şasea noapte, 
micuțul îi zise bătrânei: 

— Dacă vrei să dorm noaptea viitoare, adu pe două dintre fiicele tale să se culce cu unchii mei şi 
voi adormi. 

A doua zi seara, regina nu uită să le aducă pe cele doua fete. Fiecare dintre unchi primi una în 
aşternut. 

Către miezul nopții, vrăjitoarea reveni. Bătu pământul de trei ori cu lemnul suliței, dar Amadu 
rămase mut. Auzind-o pe bătrână venind, se agăță cu mâinile şi cu picioarele de lemnăria 
acoperişului. 

De cu seară, el tăiase părul fiecărei fete şi-l aşezase ca o perucă pe capul fiecărui unchi al său. 
Când intră regina, pipăi capetele celor adormiti şi, luându-le pe cele două fiice ale sale drept 
tovarăşii lor de aşternut, le ucise. După care plecă. 

Înainte ca soarele să se fi ridicat, Amadu îşi deşteptă unchii şi porniră cu toată graba spre sand 
lor. În acest timp, vrăjitoarea trimise pe una dintre roabele sale ca să-i deştepte fetele şi să le spele 
de sângele amanților lor de o noapte. 

Dar roaba se întoarse să-i dea de ştire că fetele ei, şi nu oaspeţii, fuseseră omorâte. 

— Ce spui? strigă regina. Vrei să zici că eşti destul de grasă ca să te mănânc? 


— Nu! răspunse roaba, îți spun că ţi-ai omorât propriile tale fiice în locul străinilor. 

Atunci regina-vrăjitoare o străpunse cu lancea. După aceea, trimise o altă sclavă să-i deştepte 
fiicele. Aceasta, când se întoarse, îi spuse pe şleau: 

— Stăpână, du-te şi vezi singură! 

Regina se duse la colibă şi-şi văzu fiicele moarte. 

Fără o lacrimă, fără măcar să se întoarcă acasă, se aruncă pe urmele fugarilor. „Amadu 
Kekediuru este vinovat că mi-am omorât fiicele! Mă voi răzbuna!” Dar, înainte ca ea să-i prindă, 
Amadu şi unchii lui sosiseră în satul lor. 

Când ajunse în faţa satului, vrăjitoarea se preschimbă într-un jujubar (arbore spinos) încărcat cu 
fructe. Spera astfel să-i atragă pe copii şi printre ei şi pe Amadu. 

Aşa cum se aşteptase, copiii se urcară în frunziş, dar Amadu se abţinu. FI îşi dăduse seama ce fel 
de copac era acela şi-i stârnise pe tovarăşii săi să nu se urce în el, spunându-le că arborele era o 
vrăjitoare. 

Jujubarul se aşternu pe mers către satul vrăjitorilor, ducând copiii între ramurile sale. Dar Amadu 
sosise acolo înaintea vrăjitoarei, transformai în turturică. 

Ajunsă în sar, vrăjitoarea îşi reluă faţa obişnuită. Chemându-şi văcarul, îi spuse: 

— Vaca mea cea neagră trebuie să fete astăzi un vițel pe care vreau să-l dau în paza acestor copii, 
care n-au nimic de făcut. Daca nu fata astăzi, poți fi sigur că te voi mânca! 

Văcarul ieşi plângând din colibă. 

ÎI întâlni pe Amadu, care-şi reluase înfăţişarea omenească şi care-l întrebă: 

— De ce plângi? 

Pentru că, răspunse el, stăpâna mea vrea ca vaca ei sa se umfle şi să nască chiar azi, altfel îmi va 
tăia capul. 

— Nu mai plânge! Du-te şi leagă vaca în desiş şi întoarce-te în sal. Restul mă priveşte. Înaintea 
întoarcerii tale, vaca se va umfla si va naşte! 

Văcarul făcu întocmai. Amadu intră atunci în corpul animalului şi văcarul, la întoarcerea lui, o 
găsi cu buna mare. Fugi să dea de ştire reginei-vrăjitoare. 

Seara, vaca fată. Bătrâna veni ea însăşi să vadă viţelul. După ce-l privi cu atenție, zise: 

— Acest vițel are figură omenească. Una dintre însoțitoare protestă: 

— Priveşte mai bine, stăpână! Are patru picioare şi două urechi, ca animalele din neamul lui. 

A doua zi, vițelul fu dat copiilor să-l păzească. Jumătate dintre micuţi îl însoțiră în hățiş. Viţelul 
începu atunci să alerge înaintea lor şi îi duse astfel destul de departe de sal. După aceea, apărându-le 
sub chipul lui Amadu Kekediuru. Le spuse: 

— Eu sunt, Amadu, tovarăşul vostru! Am venit aici ca să vă aduc înapoi acasă. Unul dintre voi 
să se întoarcă în sat şi să-i spună vrăjitoarei că n-aţi putut aduce viţelul şi că trebuie să-i trimită şi pe 
ceilalți tovarăşi ai voştri în ajutor. 

Unul dintre copii se duse la bătrâna regină şi-şi îndeplini sarcina. Vrăjitoarea trimise atunci şi 
restul micuţilor pentru a aduce îndărăt viţelul îndărătnic. 

După ce toți copiii fură adunaţi, Amadu îi conduse în satul lor. 

Aflând că Amadu îi răpise pe tinerii prizonieri, regina se duse din nou în satul acestuia unde, 
preschimbându-se într-o piroga frumoasă, se aşeză de-a lungul malului mlăştinos al fluviului. 

Copiii, tot în tovărăşia lui Amadu Kekediuru, veniră la apă sa se scalde. 

Piroga se apropie de ei: 

— Nu intrați! le strigă Amadu, această pirogă o sa va fure, aşa cum a făcut-o şi arborele! 

Nu-l ascultară, se suiră în barcă şi fură duşi în satul vrăjitorilor. 

Amadu se schimbă atunci într-un pui de cerb. Trecu sub această înfăţişare prin faţa micuţilor care 
se jucau. Aceştia îl urmăriră cu atâta înverşunare şi atât de departe, încât în curând pierdură satul din 
vedere. 

În acest moment, Amadu, reluându-şi adevărata lui înfăţişare, îi aduse încă o dată în satul 
părinţilor lor. 


Regina-vrăjitoare, deznădăjduită că nu-şi putea ajunge ţinta, se preschimbă într-o fată foarte 
frumoasă. Veni iar în satul lui Amadu Kekediuru, unde spuse că nu-l va lua de soţ decât pe cel mai 
tânăr dintre unchii acestuia. 

— Nu le însura cu această fală! îl sfătui micuțul. Fiindcă nu-i alta decât bătrâna vrăjitoare care 
dorea să te omoare atunci când am fost la ea! 

Unchiul însă, fără să rină seamă de acest stat. Îi spuse băiatului că se va însura cu fata cea 
frumoasă chiar în seara aceea. După care începu să construiască o colibă pentru mireasă. Tot timpul 
cât unchiul său lucră, Amadu mormăi cuvinte magice deasupra fiecărui material folosit la lucrare: 
seko (împletitură de nuiele), lemn şi liane. Mai mult, pe arie presărase un praf anumit. 

La căderea serii, unchiul se însura cu vrăjitoarea. 

Către miezul nopţii, soția se sculă, pentru a-şi strânge de gât mai întâi soiul. După aceea ar ti 
venit rândul lui Amadu, apoi al celuilalt unchi. 

Sekoul care ţinea loc de uşă începu să vorbească: 

— Pe unde vrei să treci? o întrebă el. Rogojina vorbi la rândul ei şi-i spuse sekoului-uşă: 

— Nu eşti decât tui palavragiu! Este aşezată încă cu picioarele pe mine. De ce te grăbeşti s-o 
întrebi? 

— Să încerce să iasă, o certară legăturile de lemn (liane care fixează sekoul), şi o vom ucide 
răsucindu-ne în jurul gâtului ei! 

Bătătura colibei luă, în sfârşit, cuvântul: 

— Dacă vrea să iasă, o voi împotmoli! Vrăjitoarea, înspăimântată, se culcă din nou. A doua zi, ea 
îi spuse soțului ei: 

— Această colibă nu-mi place! Trebuie să-mi faci alta! Şi nu vreau ca nepotul tău să fie de faţă 
când o vei construi! 

Unchiul se înduplecă şi, pentru a-l sili pe Amadu să stea liniştit, îl legă în timpul cât înălță noua 
colibă. 

Către miezul nopţii, vrăjitoarea se sculă, rosti câteva vorbe deasupra pumnilor ei, scuipă, pe 
urmă îşi frecă mâinile una de alta. 

După ce făcu astfel, veni să se aşeze la căpătâiul soţului ei spunându-i: 

— Ochii tăi să vină în palmele mele! în aceeaşi clipă porunca îi fu împlinită. 

Apoi ieşi făcând la fel şi cu ochii celuilalt unchi mai vârstnic; dar în zadar îl căută pe Amadu. 

Neputând să-l găsească, se întoarse în satul ei. Luând cu sine ochii unchilor. 

A doua zi dimineață. Amadu le spuse celor doi orbi: 

— M-aţi împiedicat să iau parte la construirea celei de-a doua colibe, dar nu vă fie teamă! Vă voi 
aduce îndărăt ochii! 

Pleca din nou către satul vrăjitorilor. Acolo luă chipul uneia dintre fetele bătrânei regine, care 
lipsea de multă vreme de acasă, şi se înfăţişa acesteia: 

— Mamă, îi spuse el, am auzit că un ştrengar numit Amadu Kekediuru ţi-a pricinuit multe 
supărări şi oboseli... 

— Adevărat, răspunse vrăjitoarea, dar i-am făcut şi eu una să mă pomenească. l-am furat ochii 
unchilor lui. 

— Atunci le va fi cu neputinţă să mai vadă de-aci înainte? 

— Cu neputinţă... afară de cazul că voi vrea eu. Am în karabara (tigvă sferică) un săculeţ în care 
se află un anumit praf... Dacă cineva udă cu apă puţin praf din ăsta şi-l freacă între palme, şi dacă 
îşi arată după aceea dorinţa de a avea în palmă ochii acestor doi oameni, îi va avea într-o clipă! 
Nimic mai uşor atunci decât să-i pui la locul lor. 

Vă închipuiți cât de bucuros a fost Amadu Kekediuru când a aflat acest lucru. Aşteptă ca 
vrăjitoarea să iasă la miezul nopţii pentru treburile ei, după care îi şi fură sacul. 

Când ajunse la coliba lui. Făcu după spusele bătrânei şi puse la locul lor ochii celor două rude ale 
sale. 

A doua zi, bătrâna regină nemaigăsind ochii la locul lor, se schimbă într-un cal foarte frumos şi 


veni încă o dată în satul lui Amadu. 

Acesta o recunoscu îndată. O prinse de coama şi-o aduse acasă la el, după aceea o înşeuă şi-o 
încalecă. 

— Te recunosc, bătrână vrăjitoare, îi spuse el; acum nu-ţi voi mai da drumul decât moartă! 

Îndată începu să-i sfâşie coapsele cu pintenii. Calul o porni atunci într-un galop turbat, de-a 
lungul desişurilor, munţilor şi pădurilor. 

Amadu, ținându-se bine in şa, îl făcu să alerge atâta, încât animalul crăpă de oboseală. 

Astfel Amadu Kekediuru îi scăpă pentru totdeauna pe ai lui de reaua regină vrăjitoare. 


Magia şarpelui 


poveste africană 


Un tăietor de lemne şi nevasta lui aveau doi copii, un băiat şi o fată, dar în vreme ce fata era 
frumoasă şi bună, băiatul era sălbatic şi egoist şi refuza să-şi asculte părinți. Locuiau cu toții într-un 
sat înstărit şi în câțiva ani, tatăl reuşi să strângă un profit suficient din tăiatul lemnelor pentru a trăi 
în îndestulare. 

Timpul trecea şi tatăl îmbătrânea. Într-o zi, după ce s-a întors din pădure, se întinse pe patul său 
din colibă, refuză orice mâncare şi în câteva ceasuri familia sa îşi dădu seama că era pe moarte. 

— Veniţi aici, copiii mei, îi chemă el cu o voce şovăitoare. 

Fratele şi sora, care acum crescuseră, se apropiară şi îngenuncheară lângă pat, în timp ce bătrânul 
îi spuse fiului său: 

— Sunt pe moarte. Ce preferi să ai după ce eu nu voi mai fi: bunurile mele sau binecuvântarea 
mea? Pentru că nu le poți avea pe amândouă. 

Fără nicio ezitare, tânărul răspunse: 

— Vreau bunurile tale. 

Apoi tatăl o întrebă pe fiică acelaşi lucru şi ea răspunse: 

— Eu aş vrea binecuvântarea ta, tată. 

Astfel că tatăl îşi puse mâinile pe capul ei, îi dădu binecuvântarea sa şi căzu mort pe pernă. 

Familia îl jeli câteva zile şi după parastas, mama se îmbolnăvi şi ea şi muri în câteva ore. Fratele 
şi sora rămaseră singuri pe lume. 

După câteva zile, fratele veni în coliba în care stătea sora lui şi o anunţă: 

— Tot ce a aparținut tatălui şi mamei mele e acum al meu. Trebuie să strângi toate lucrurile lor 
într-o grămadă în afara colibei ca eu să le pot lua şi duce la casa mea de cealaltă parte a satului. 

Fata făcu aşa cum i se spusese şi fratele ei veni cu cărăuşi care luară tot— paturi, scaune, haine, 
arme, oale de apă. Nu au lăsat nimic. Cum stăteau aşa, sătenii care priveau cum era golită coliba, îl 
admonestară pe frate spunându-i: 

— O să-i laşi şi surorii tale ceva, desigur! Cum o să poată trăi într-o colibă complet goală? 

Oamenii care-l cunoşteau pe băiat din copilărie au început să-l blesteme pentru lăcomia sa, 
obligându-l să-i dea surorii sale o oală de gătit, o piatră de măcinat şi o piuă. Văzându-i domoliţi, le 
spuse mormăind: 

— Ea a cerut numai binecuvântarea. Eu am cerut bunurile. Deci ea nu are dreptul la niciunul 
dintre bunurile părinților mei. Dar îi dau aceste trei lucruri ca să nu moară de foame şi asta numai 
de gura voastră. 

Apoi se luă după cărăuşi spre casa lui, lăsând-o pe... fără mâncare, fără mobilă, fără să-i pese de 
felul în în care ea va supravieţui. 

Vecinilor le păru rău de fată, dar cum cei mai mulţi dintre ei erau săraci, n-o puteau ajuta prea 
mult. Veneau să împrumute de la ea piatra şi piua şi-i dădeau în schimb puţin grâu, atât cât să nu 
moară de foame. Dar de cele mai multe ori fetei îi era foarte foame. Cercetă cu atenție podeaua şi 
rafturile să vadă dacă nu cumva fratele ei uitase vreun lucru pe care l-ar putea vinde, dar tot ce găsi 


fu o sămânță mare de dovleac. Se hotărî s-o planteze în spatele casei, unde sămânţa crescu repede la 
dimensiuni enorme promițând o recoltă bogată. 

În acest timp, fratele ei întrebă în dreapta şi în stânga şi i se spuse că sora lui reuşea să 
supraviețuiască din ce-i dădeau vecinii pentru piatră, piuă şi oala de gătit pe care el i le lăsase fără 
multă plăcere. 

— Nu i-aş fi dat nimic dacă aş fi ştiut că o să profite de pe urma lor, exclamă el. Când veni seara, 
se duse drept la coliba ei, luă piatra, piua şi oala de gătit şi plecă cu ele fără să scoată un cuvânt. 

Biata tânără era disperată. Se frământă toată noaptea, întrebându-se cum va reuşi să trăiască şi 
apoi îşi aduse aminte de dovleacul sădit de ea. La primele raze ale zorilor, ieşi din colibă şi se duse 
la locul unde plantase sămânţa. Fu încântată să vadă că planta rodise dovleci mari, verzi. 

— Ce norocoasă sunt! exclamă ea şi tăind câţiva dintre cei mai mari îi duse la piaţă şi-i vându pe 
un preţ bun. 

Când oamenii au mâncat dovlecii au fost surprinşi de aroma lor dulce şi s-au întors curând să-i 
mai ceară fetei și alţii. În fiecare zi ea lua o grămadă mare de dovleci pentru a-i vinde şi în 
dimineaţa următoare găsea în loc alții mai copți şi numai buni de mâncat. 

În câteva săptămâni, fata câştigă binişor şi fu în stare să-şi cumpere un pat, să-şi mobileze 
confortabil casa şi umple cămara cu cereale pentru a le consuma în sezonul uscat. 

Dar într-o zi, nevasta fratelui său îşi trimise servitorul să cumpere unul dintre dovlecii care erau 
de acum binecunoscuţi în tot ţinutul. Când sora îşi dădu seama al cui servitor era, îi dădu un dovleac 
gratis pentru că nu voia să primească niciun fel de plată de la fratele ei. Sigur că servitorul a fost 
încântat şi curând vestea că sora sa obținea un venit atât de bun încât să-şi permită să-i dea un 
dovleac gratis ajunse şi la urechile fratelui celui egoist şi ale nevestei acestuia. 

Fratele era furios şi-i spuse nevestei sale: 

— Mâine dimineaţă am să mă duc în curtea surorii mele şi am să smulg din pământ dovleacul ei. 
De ce să vândă dovleci şi să se îmbogăţească? Ea a cerut doar binecuvântarea, nu avuţia şi sunt 
hotărât să am grijă ca numai de binecuvântare să aibă parte. 

A doua zi, dis-de-dimineaţă, se duse întins la coliba surorii sale şi strigă tare la uşă: 

— Surioară, arată-mi şi mie unde creşte dovleacul tău. 

— De ce vrei să ştii asta? răspunse ea. E în spatele casei lângă fântână. Apoi, temându-se ca nu 
cumva fratele ei să facă vreun rău plantei, cum de altfel acesta şi făcuse, alergă în curte şi se aşeză 
în faţa vrejurilor acoperite cu frunze verzi şi fructe delicioase. 

Scoţând cuțitul de la brâu, fratele ei îi spuse: 

— O să tai dovleacul ăsta şi o să-i smulg rădăcinile. Nu trebuie să ai o plantă aşa prosperă în 
curtea ta. 

— N-o să faci aşa ceva, ţipă femeia apucând tulpina plantei în mâna ei dreaptă. Dacă vrei să 
distrugi planta, o să trebuiască să-mi tai şi mie mâna pentru că eu refuz să mă dau la o parte. 

Cu ochii strălucind, omul se îndreptă spre sora sa şi înainte ca ea să se poată da deoparte, nu 
numai că tăie planta, dar taie şi mâna fetei de la încheietură. 

Fata ţipă îngrozită pentru că nu crezuse niciodată că fratele ei va face una ca asta, dar el se 
întoarse şi plecă acasă fără să se mai uite înapoi. 

Vecinii îi alergară în ajutor, îi legară încheietura şi încercară s-o liniştească, dar fata spuse că nu 
mai poate să stea în sat pentru că se temea de ce i-ar putea face fratele ei şi fugi în pădure. 

Câteva zile dormi în copaci şi se hrăni cu fructe de pădure. Când în cele din urmă, mâna i se 
vindecă, văzu în depărtare un oraş mare şi se urcă într-un pom pentru a se odihni în siguranță, 
gândindu-se la ce ar putea face pentru a-şi câştiga existența având o singură mână. Cu cât se gândea 
mai mult, cu atât mai disperată i se părea situaţia, începu să plângă nefericită întrebându-se dacă n- 
ar fi mai bine să moară decât să trăiască. 

Deodată auzi nişte voci şi din tufişuri se arătă un grup de oameni care vânau păsări. Unul dintre 
aceştia era un prinţ, fiul unui rege care domnea peste oraşul din apropiere, dar desigur, fata n-avea 
de unde să ştie asta. 


El se aruncă la pământ sub copac şi chemându-şi suita, închise ochii şi spuse: 

— Să ne odihnim puţin. Apoi cu forțe proaspete vom vâna mai departe. 

Fata din copac încremenise ca o stană de piatră, dar nu-şi putea stăpâni lacrimile care cădeau mai 
departe. Simţindu-le, prinţul se trezi şi deschizând ochii, exclamă: 

— Începe să plouă! Ce ciudat, chiar în mijlocul sezonului secetos! 

Unul dintre servitorii lui răspunse: 

— Nu plouă sire, şi ceilalți se uitară în sus la cerul albastru fără nori care se vedea printre 
frunzele copacului şi spuseră: 

— Nu e niciun nor. De unde ar putea să vină ploaia asta care cade pe prinţ? 

— Urcă-te în pom şi caută! îi spuse prințul celui mai tânăr servitor, care începu imediat să se 
caţere. Curând acesta se trezi față în faţă cu tânăra care plângea şi fu atât de uimit încât nu mai putu 
spune nimic. Apoi cobori şi oprindu-se în fața prinţului nu scoase nicio vorbă. 

— Ei? îl întrebă prinţul. Ce ai găsit? De ce ai amuţit deodată? 

În cele din urmă, servitorul reuşi să vorbească: 

— Am văzut cea mai frumoasă fată sus pe crengile copacului. Dar plângea atât de tare încât 
trebuie să fi fost lacrimile ei cele ce te-au deranjat. 

Auzind acestea, prințul sări în picioare şi se urcă el însuşi în copac unde o găsi pe tânără şi fu 
încântat să vadă că era într-adevăr frumoasă. 

— De ce plângi? o întrebă prinţul cu blândeţe. 

— Viaţa mea e atât de tristă, răspunse ea, că nu pot să nu plâng. Dar e o poveste atât de lungă 
încât mi-e teamă că n-o să ai timp s-o asculți. 

Prințul, acum mai curios decât înainte, se hotărî să asculte povestea fetei. Aşa că răspunse: 

— Coboară din copac şi te voi duce la casa mea. Nimeni nu va îndrăzni să-ți facă vreun rău atât 
timp cât sunt cu tine. 

— Fratele meu mi-ar face rău dacă m-ar vedea, spuse fata. Mai bine stau aici unde sunt. 

Dar prinţul nici nu vru să audă de una ca asta. Îşi chemă servitorul care ducea pânza scumpă 
ţesută cu alb şi albastru, o ajută pe fată să se acopere din cap până în picioare, apoi o conduse spre 
oraş. 

O dată ajunsă la palat, fata se spălă şi-şi schimbă hainele, astfel că acum părea mai frumoasă 
decât înainte, iar prințul se hotărî s-o ia de soţie. El ascultă povestea ei şi-i spuse apoi să nu se mai 
teamă de nimic pentru că se afla acum în palatul tatălui său, regele. 

— Acum, că te-am găsit, nu vreau să te mai pierd niciodată, spuse el. Stai aici şi odihneşte-te, iar 
eu mă duc la tatăl meu să-i spun că mă voi însura cu tine. Când prinţul le spuse părinților săi că a 
adus acasă femeia cu care vroia să se însoare, aceştia nu fură prea încântați să audă că o găsise 
plângând în pădure. 

— Dar cine e? întrebară ei. Cine sunt părinții ei şi de unde ştii că e o femeie bună şi o nevastă 
potrivită pentru tine? 

— Nu trebuie decât să te uiţi la chipul ei frumos ca să ştii că e bună, răspunse prinţul, şi-i duse 
pe părinţii săi în camera unde se odihnea fata. 

Ea se ridică în picioare şi zâmbi la apropierea lor, iar din clipa aceea, regele şi regina o îndrăgiră. 

Făcură un ospăț de nuntă cum nu mai fusese niciodată văzut în acel ținut şi toți oamenii fură 
uimiți de frumuseţea miresei. Dar, printre oameni circulau şi bârfele referitoare la faptul că prinţul 
se căsătorise cu o femeie care avea o singură mână şi despre care nimeni nu ştia de unde vine. 

Timpul a trecut şi prințul şi prinţesa trăiau fericiți în palat, iar bucuria lor a fost şi mai mare când 
li s-a născut un fiu. Dar prințul era un bărbat energic şi întreprinzător, astfel că, atunci când tatăl său 
i-a cerut să plece într-o lungă călătorie ca să viziteze locurile de la marginea regatului, tânărul îşi luă 
rămas bun de la nevastă şi copil şi plecă. 

În tot acest timp, fratele cel rău îşi cheltuia banii şi-şi vindea proprietăţile, astfel încât ajunsese 
aproape un cerşetor. Se hotărî să plece din satul său pentru a vedea dacă nu poate face cumva rost 
mai uşor de bani, înşelându-i pe proşti şi pe femeile neajutorate. Se întâmplă că fără să ştie ajunse în 


oraşul în care sora sa stătea în palat şi când salută un trecător cu „Ce mai e nou prietene?” acesta îi 
povesti despre prinţul care a plecat într-o călătorie şi şi-a lăsat frumoasa sa soţie fără o mână, acasă 
în palat. 

— Ce noroc! se gândi fratele. Trebuie să fie sora mea! 

Acum sunt un om făcut. 

După câteva zile, fratele obţinu o audienţă la rege. 

— Am venit să-ţi spun ceva care s-ar putea să salveze viaţa fiului tău, spuse el. Am înţeles că a 
găsit o femeie în pădure, o femeie cu o singură mână şi că a luat-o de nevastă. Prinţul nu ştie faptul 
că această femeie a fost alungată din multe sate şi oraşe pentru că este o vrăjitoare. A mai fost 
căsătorită de şase ori mai înainte şi de şase ori şi-a omorât soții prin vrăjitorie şi a fost gonită din 
oraş. O dată i s-a tăiat mâna drept pedeapsă. Vrei să 1 se întâmple acelaşi lucru şi fiului tău când se 
va întoarce din călătorie? Omoar-o acum pe femeie, înainte de a fi prea târziu. 

— Vai! oftă regele. Este aşa de frumoasă şi de blândă, că nu pot crede ce spui. Şi totuşi... 

— E adevărat! strigă omul. Nu ai auzit că vrăjitoarele se pot face singure cât vor ele de frumoase 
sau de urâte? Te implor, omoar-o pe femeie şi salvează-ți fiul. 

Regele era foarte îngrijorat şi nu ştia ce să facă. Aşa că o chemă pe soţia sa şi se sfătuiră 
împreună. Regina îl credea pe fratele cel rău pentru că se temea de vrăji mai mult decât soțul ei şi 
era deseori geloasă când se uita la frumoasa nevastă a fiului ei; astfel că în cele din urmă, îl 
convinse pe rege să scape de prințesă şi de copilaşul ei. 

— Nu pot să-i omor, spuse trist regele, dar am să-i scot afară din oraş. Le ordonă soldaţilor să-i 
scoată imediat. Apoi îl răsplăti din belşug pe fratele cel rău şi ordonă ca în afara oraşului să se facă 
două movile ca nişte morminte, astfel ca atunci când fiul său se va întoarce, el să poată să-i spună: 

— Fiul şi nevasta ta au murit. Am să-ţi arăt unde sunt îngropați. 

Ducându-şi la bun sfârşit fapta cea rea, fratele îşi cheltui cea mai mare parte a recompensei sale 
cumpărându-şi o casă lângă palat şi cu restul banilor se apucă iar de comerț astfel încât curând după 
aceea deveni un om bogat şi bine văzut de rege şi regină. 

Dar unde erau frumoasa femeie şi copilaşul său? Fuseseră duşi în pădure atât de neaşteptat încât 
nu aveau nimic cu ei, în afară de o mică oală de gătit pe care ca o luase când soldații îşi 
îndepliniseră ordinele şi din care îşi hrănea copilul. Biata femeie habar n-avea de ce fusese tratată în 
halul acesta pentru că tot ce 1-a putut spune căpitanul ce-i comanda pe soldaţi a fost: „Regele a dat 
ordin să pleci imediat din palat. Dacă te mai întorci, tu şi copilul tău veţi fi omorâţi. Pleacă! Femeia 
fugise urmărită de strigătele soldaților, care agitau bâte şi se afundase adânc în pădure împreună cu 
pruncul, căzând moartă de oboseală la rădăcina unui copac atunci când se lăsase întunericul. A zăcut 
acolo toată noaptea, înspăimântată de zgomotele din tufişuri şi de țipetele ascuţite ale bufniţelor şi 
ale altor păsări de pradă cocoţate pe crengile de deasupra ei. Când veni dimineaţa, fu surprinsă să se 
trezească nevătămată împreună cu copilul care stătea şi se uita atent în jurul său. 

— Ce să fac acum? se întrebă ea cu voce tare. N-am nici bani pentru mâncare şi nici nu ştiu în ce 
parte a pădurii mă aflu. 

Chiar în momentul acela, copilaşul întinse un degețel durduliu spre iarbă şi de acolo ieşi un şarpe 
venind drept spre el. Femeia deschise gura să țipe, dar înainte să scoată vreun sunet, şarpele rosti: 

— Salvează-mă, femeie! Salvează-mă!, strigă el. Ascunde-mă în oala ta pentru că sunt urmărit 
de un duşman. 

Femeia fu surprinsă să audă creatura vorbind, dar se aplecă iute şi răsturnă oala astfel încât 
şarpele să se poată strecura în ea. Apoi acesta se încolăci pe fundul oalei şi şuieră încet: 

— Salvează-mă de soare şi eu te voi scăpa de ploaie. 

Femeia nu avu timp să întrebe ce însemna asta, pentru că un alt şarpe apăru repede din iarba 
înaltă. Ridicându-şi capul ca pentru o lovitură, el o întrebă: 

— Nu l-ai văzut pe fratele meu trecând pe aici? 

— Ba da, răspunse ea, arătând spre adâncurile pădurii. A luat-o într-acolo. Aşa că al doilea şarpe 
se strecură printre copaci și se pierdu în pădure. 


— A plecat? se auzi o voce din oală. 

— Da, răspunse femeia, iar şarpele ieşi din oală şi se întinse la picioarele ei. 

— Nu ai de ce te teme. N-am să-ţi fac niciun rău, nici ţie, nici copilului tău, spuse el. Dar spune- 
mi de ce eşti singură aici, în pădure? 

— M-au dat afară din casă, în lipsa bărbatului meu care ar fi putut să mă apere, răspunse ea. Şi 
nu am unde să mă duc şi nici ce să mănânc. 

— Vino după mine, spuse şarpele. O să te duc acasă la mine şi o să am grijă să nu ţi se întâmple 
nimic. E un drum lung, dar ţi-am promis că o să te feresc de ploaie dacă tu m-ai salvat de soare şi o 
să te pot ajuta şi eu cum m-ai ajutat tu. 

Femeia ştia că vor muri şi ea şi fiul ei dacă vor mai rămâne în pădure mult timp, aşa că se ridică 
în picioare, îşi legă copilul în spinare şi o luă pe urma şarpelui care se strecura pe drumul lui prin 
pădure. În cele din urmă ajunseră la un lac mare. 

— Trebuie să stai aici un timp, spuse şarpele. Eu o să dorm în timp ce tu şi copilul vă veți scălda 
şi odihni. 

Apa era limpede şi rece şi femeia se spălă pe ea şi pe copil. Acesta era atât de neastâmpărat încât 
vroia să lovească apa şi să se zbenguie, aşa că alunecă din braţele mamei sale. Neavând decât o 
mână îi fu imposibil să-l prindă în lacul adânc. Ea ţipă, se afundă în apă până la brâu, dar nu-l putu 
găsi pe copil şi de unde, la început, apa era limpede şi albastră, acum părea neagră şi tulbure. 

— Vai! Vai! hohoti ea în timp ce se urca înapoi pe malul râului spre locul unde dormea şarpele. 
Copilul meu a căzut în lac şi nu-l mai pot găsi. Ce mă să fac? 

— Cu ce mână l-ai căutat, întrebă şarpele. 

— Cu mâna cea bună, desigur, spuse ea nerăbdătoare. Ştii că fratele meu mi-a tăiat mâna 
dreaptă. Cum aş putea să-l simt pe copil cu un ciot? 

— Bagă mâna dreaptă, spuse şarpele, şi ai să-l găseşti pe copil. 

— Eşti crud că-ţi baţi joc de mine. Parcă n-aş suferi destul din cauza pierderii fiului meu, fără să- 
ți mai baţi și tu joc de faptul că nu am decât o mână? Spuse ea. 

— Nu-mi bat joc de tine, răspunse şarpele. Te rog, bagă amândouă mâinile în apă şi îți vei găsi 
fiul. 

Văzând că nu avea ce face altceva, femeia se duse pe malul lacului şi-şi afundă ambele mâini în 
apă. 

Simţi imediat trupul copilului plutind între braţele sale şi ridicându-l cu un strigăt de bucurie, 
văzu că era complet nevătămat. Îl luă la pieptul ei fericită, râzând şi plângând în același timp, apoi 
se uită la mâna ei dreaptă şi observă cu uimire că se vindecase complet. 

— Doamne! Doamne! strigă ea. Am iar amândouă mâinile întregi şi fiul meu e nevătămat. 

— Acum să mergem la mine acasă, spuse şarpele, desfășurându-se şi începând să se mişte pe 
potecă. Vreau să te întâlneşti cu mai marii mei ca ei să-ți poată mulțumi pentru faptul că m-ai salvat 
adăpostindu-mă în oala ta. 

— Dar această răsplată e suficientă, spuse femeia, ridicând mâinile astfel încât şarpele să le 
poată vedea. Nu-mi trebuie mulțumirile mai marilor tăi. Am făcut prea puțin pentru tine, iar tu ai 
făcut în schimb atât de mult pentru mine. 

— Ti-am promis că dacă mă vei salva de soare, te voi scăpa de ploaie şi încă nu mi-am îndeplinit 
promisiunea, spuse șarpele. 

Aşa că femeia îl urmă pe şarpe, pentru că tot n-avea unde să se ducă şi pentru că ştia acum că 
acesta nu-i putea aduce decât noroc. Merseră ei ce merseră până când ajunseră la Regatul Şerpilor, 
adânc în străfundurile pădurii, unde nu călcase vreodată picior de om. A fost tratată cu o deosebită 
politeţe şi în fiecare zi li s-au dat ei şi copilului o mâncare deosebită. Tot timpul petrecut aici, niciun 
şarpe nu i-a dat motive de teamă, în timp ce mai marii şerpilor îi tot mulțumeau pentru faptul că l-a 
salvat pe unul din tribul lor. 

În cele din urmă, femeia hotărî că e timpul ca ea şi fiul ei să se întoarcă în lumea oamenilor, şi-i 
spuse şarpelui că trebuie să plece. 


— O să ne pară rău că pleci, spuse acesta. Dar vino mai întâi şi ia-ţi rămas bun de la mama şi 
tatăl meu. Ei îţi vor oferi multe daruri preţioase, dar să nu le iei. Cere inelul tatălui meu şi caseta 
mamei mele şi n-o să-ți mai trebuiască nimic tot restul zilelor tale. 

Când femeia s-a dus să-şi ia rămas bun de la părinţii şarpelui, aceştia i-au oferit daruri splendide, 
stofe, aur şi pietre prețioase pe care le puseră grămadă în faţa ei. 

— Cum o să pot să iau eu toate acestea cu mine? îi întrebă ea. Păstraţi-vă bogăţiile. Tot ce vă cer 
este inelul tău, tată şi caseta ta, mamă. 

— De unde ştii de ele? Fiul nostru trebuie să-ţi fi spus, ziseră cei doi şerpi. Dar o să-ţi dăm ceea 
ce ai cerut, deoarece tu ne-ai salvat fiul de la moarte. 

Apoi oferindu-i inelul, tatăl grăi: 

— Când ţi-e foame, cere de mâncare inelului şi vei primi. 

Mama aduse o casetă mică, sculptată şi spuse: 

— Când ai nevoie de haine sau de o casă, spune-i casetei, deschide capacul şi vei primi ceea ce 
ai cerut. 

— Vă mulțumesc! Vă mulţumesc! spuse femeia, ascunzând cu grijă caseta sub hainele ei şi 
punându-și inelul pe deget. Apoi, luându-şi copilul, le spuse adio tuturor şerpilor şi părăsi regatul 
lor pentru totdeauna. Acum se simțea mai curajoasă, cu mâna dreaptă crescută la loc. Cu inelul şi 
caseta la ea îşi începu călătoria spre oraşul în care trăia prințul, soţul ei, sperând că s-a întors din 
călătoria lui. 

Prinţul, într-adevăr, se întorsese şi mare i-a fost mâhnirea când a ajuns călare la porțile palatului 
şi părinţii lui i-au spus că nevasta şi copilul îi muriseră. S-a dus trist acolo unde fuseseră făcute 
grămezile de pământ care arătau ca nişte morminte, i-a jelit şi n-a putut fi cu nimic alinat. A rămas 
multe zile în camera lui fără să vadă pe nimeni şi abia atingându-se de mâncare, până când părinții 
au început să se teamă că va muri de supărare. Dar nu îndrăzniră să-i spună ce se întâmplase cu 
adevărat cu nevasta lui şi nici aceia dintre servitorii palatului care ştiau ceva, n-au suflat nicio 
vorbă. 

— O, frumoasa mea nevastă, suspină el. Şi frumosul meu băiat! O, dacă nu v-aş fi părăsit 
niciodată. Poate că atunci n-aţi fi murit. 

Într-o dimineaţă, devreme, prinţul stătea la fereastra sa încercând să-şi răcorească trupul cuprins 
de febră în aerul proaspăt al dimineții. Brusc, zări la orizont o casă frumoasă pe care n-o mai văzuse 
niciodată mai înainte, se întoarse spre servitorul care îi adusese micul dejun şi-l întrebă: 

— Cine a construit casa aceea? N-a fost aici când am plecat eu şi după mărime, trebuie să 
aparțină unui om foarte bogat. 

— Nu pot să-ţi spun când a fost construită, răspunse servitorul, pentru că nici eu n-am observat-o 
până ieri. Oamenii mi-au spus la piaţă că aparţine unei femei frumoase care trăieşte acolo cu fiul 
său şi cu nenumărați servitori printre bogății imense. 

— Trebuie să merg s-o vizitez astăzi, spuse prinţul, trezit din tristeţea lui de o dorință bruscă şi 
stranie de a vedea această casă minunată. Aşa că servitorul se duse repede la rege şi la regină şi le 
spuse că fiul lor se pare că a ieşit din starea lui de mâhnire şi că arăta interes pentru casă nouă şi 
frumoasă care se vedea de la ferestrele palatului. 

În seara aceea, imediat ce soarele coborâse destul de jos pentru a se putea face o plimbare 
plăcută, un mare număr de oameni ieşiră pe porțile palatului şi se îndreptară spre casa cea nouă. 
Prinţul îi conducea, urmat de rege şi de regină şi de o mulțime de bătrâni şi de sfetnici, toţi 
nerăbdători să vadă casa ce părea să fi crescut peste noapte. 

Era desigur casa femeii a cărei mână se refăcuse în apele lacului. Ea ajunsese la marginea 
oraşului cu două zile mai înainte şi ceruse casetei o casă minunată, mobilă frumoasă, servitori şi 
bijuterii. Apoi vorbise inelului care îi oferise mâncare rafinată şi delicioasă, nu numai pentru ea şi 
pentru fiul ei, ci şi pentru toți servitorii din casă. 

Acum fata auzi zgomotul a numeroase voci şi a numeroşi paşi care veneau şi fugind repede spre 
uşă îl văzu pe dragul ei prinț, urmat de părinții lui şi de o mulțime entuziastă de lume venind spre 


casa ei. Ceru repede inelului mâncare pentru un mare ospăț şi imediat masa i se umplu de bunătăți 
în timp ce se îndrepta spre uşă pentru a-şi întâmpina oaspeții. 

Cu un strigăt prințul fugi spre ea şi o îmbrăţişa strâns. Apoi îl luă în braţe pe fiul său, care era 
acum un băiețel voinic şi râseră toți fericiți. 

— De ce mi-au spus părinții mei că aţi murit? întrebă el. 

— Vino înăuntru şi-ţi voi spune toată povestea, în timp ce mănânci, răspunse ea, invitându-i şi pe 
cei din jur. 

Mulțimii nu-i trebui o a doua invitație, deşi regele şi regina se traseră temători mai în spate. 

— Am crezut că eşti o vrăjitoare, spuseră ei şi-i povestiră repede prințului cum i-a înşelat fratele 
cel rău. 

Fu rândul femeii să le spună oaspeţilor tot ce i se întâmplase de când ea şi fiul ei fuseseră goniți 
din palat. 

— Nu sunt vrăjitoare! exclamă ea. Omul care i-a spus aceste minciuni regelui trebuie să fi fost 
fratele meu. Şi le povesti cum el a dat-o afară din casă şi i-a tăiat mâna cu mult timp în urmă. 

Oaspeţii se ridicară de la masă ca un singur om. 

— Să-l omoram! strigară ei. Locuieşte în oraş lângă palat. Hai! Să-l găsim şi să-l omorâm. 

— Nu, suspină femeia. Cruţaţi-i viaţa, vă implor. 

— Atunci o să-l dăm afară din oraş, spuseră ei în timp ce se grăbeau spre casa fratelui. 

Prinţul, soţia şi fiul lui se întoarseră la palat unde au trăit multă vreme fericiți. Ea nu l-a mai 
revăzut pe fratele ei cel rău şi prinţul a dat ordin ca nimeni din locul acela să nu omoare un şarpe 
niciodată, pentru că mulțumită şerpilor îi fusese redată soția. 


Sfoara de fum 
poveste sudaneză 


Se povesteşte că o broască ţestoasă avea o fiică nemaivăzut de frumoasă. Într-o zi, maică-sa îi 
spuse: 

— Copila mea, a venit timpul să te mărit. Dar, să ştii, n-am să te dau decât după un bărbat 
înțelept. Unuia care va şti, de pildă, să lege o grămadă de apă... 

— Vai! Vai! Vai! oftară pretendenţii la mâna fetei. Cum e cu putință una ca asta? 

Lemurul nu zise nimic, dar se vedea că se gândeşte adânc la ceva. 

Ei, dar tânăra broască ţestoasă era foarte, foarte frumoasă şi toţi o doreau de soție. 

Încercă: hipopotamul, puiul de maimuţă, şarpele boa şi elefantul. Dar niciunul n-a reuşit să lege 
în vreun fel o grămadă de apă. Fiecăruia broasca țestoasă îi răspundea: 

— Nu vei fi soțul preafrumoasei mele fiice! 

Hipopotamul, elefantul, şarpele boa şi puiul de maimuţă rămaseră foarte mâhniţi. 

Dar lemurul, care până atunci a tot tăcut şi s-a tot gândit, zâmbi deodată şi o întrebă pe broasca 
țestoasă: 

— Îmi făgăduieşti, aşadar, că voi putea să mă însor cu fiica ta, dacă voi izbuti să leg o grămadă 
de apă? 

— Mai încape vorbă?! Ai cuvântul meu! spuse broasca ţestoasă. 

— Uite ce e... Am uitat să-mi aduc sfoara de acasă, vorbi agale lemurul. Bună broască țestoasă, 
poftim luleaua mea. Te rog să-mi faci o sfoară din fumul ei albastru. Atunci îţi voi aduce degrabă o 
grămadă de apă. Mă înţelegi, trebuie s-o leg cu sfoara asta de fum. 

Faţa broaştei țestoase se lumină. Îl duse pe lemur la fiica sa şi-i spuse: 

— Acesta va fi soțul tău. 


Hipopotamul, elefantul, şarpele boa şi puiul de maimuţă strigară care mai de care: 

— Dar nu-i drept! Lemurul nici n-a încercat măcar să lege apa! 

Atunci broasca ţestoasă spuse: 

— E adevărat că lemurul nici n-a încercat să facă una ca asta, dar el şi-a dat seama, numai el a 
înțeles că nu se poate lega o grămadă de apă, după cum nu se poate face sfoară din fum. El s-a 
dovedit astfel a fi cel mai isteţ dintre voi. Lui îi dau pe fiică-mea de nevastă. 


Fata cea şireată 
poveste africană 


A fost odată un om care avea o fată frumoasă, şi vedea cum toţi băieţii erau fermecaţi de 
frumuşel ea ei. Într-o zi veniră doi băieţi care erau rivali, se prezentară fetii şi-i spuseră: „Am venit 
la tine”. Ea îi întrebă: „Ce doriţi voi? „lar ei răspunseră; „Ie iubim şi am venit pentru tine”. Tânăra 
fată se scoală şi se duce la tatăl său şi-i spune: „lată, doi tineri au venit la mine”. 

Tatăl îi vede pe cei doi băieți şi-i întreabă: „Ce doriţi voi, fiilor, de aţi venit aici?” 

„Suntem rivali şi am venit la fata ta, dorind s-o luăm în căsătorie.” Tatăl ascultă şi răspunse 
astfel; „Mergeţi să dormiţi la voi acasă, în astă-noapte şi întoarceţi-vă mâine; veţi vedea care din voi 
va avea pe fiica mea ca soţie”. Băieţii ascultară de aceste cuvinte şi se înapoiară să doarmă la ei 
acasă. Dar dis-de-dimineaţă, a doua zi, se scoală, revin la tatăl tinerei şi-i spun: „lată-ne! Şi, precum 
ne-ai spus ieri, am venit acum la tine”. Tatăl îi ascultă şi le spune: „Staţi aici şi aşteptați-mă, că mă 
duc să cumpăr o bucată de stofă la târg.” Cei doi tineri ascultară cuvintele tatălui şi-l aşteptară, iar 
acesta se ridică, luă banii şi se duse la târg. 

Soseşte în locul unde se vindeau stofele şi cumpără o bucată, apoi se întoarce acasă. Îşi cheamă 
fata şi spune tinerilor: „Fiilor, voi sunteţi doi şi eu nu am decât o singură fată. Căruia dintre voi 
trebuie s-o dau? Şi pe care dintre voi trebuie să-l înlătur? 

Iată aici o stofă, o voi rupe în două şi voi da câte o bucată fiecăruia. Acela care va termina primul 
o haină din această stofă, va fi soţul fiicei mele." 

Tinerii croiesc haina, se grăbesc s-o coasă, în timp ce tatăl fetei îi privea lucrând. Atunci el 
cheamă pe fiica sa la locul unde se aflau pețitorii, şi-i dă aţă, spunându-i: „lată aţă, înnoad-o şi dă-o 
acestor tineri”. Ea ascultă pe tatăl său, ia aţa şi se aşează lângă ei. Dar fata era şireată, lucru pe care 
nu-l ştia nici tatăl său, nici tinerii. Ea singură ştia pe care dintre tineri îl iubea. Tatăl se duse în casa 
lui şi aşteptă ca tinerii să coasă hainele, zicându-şi: „Cel ce termină primul va fi soţul fiicei melc”. 

Fata începu să facă nod la aţă şi pețitorii îşi luară acele şi începură să coasă. Dar fata era tare 
şireată. Ea înnoda fire foarte scurte pentru acela pe care-l iubea, şi fire lungi din cale-afară pentru 
cel pe care nu-l iubea. lată însă că până la amiază tinerii n-au terminat de cusut. Ea continua să facă 
nod la aţă şi ei să lucreze de zor, iar pe înserate, tânărul care avea firul mai scurt termină cusutul, iar 
celălalt tânăr abia prididise să însăileze haina. 

Când tatăl fetei veni, spuse tinerilor: „Aţi cusut până acum şi n-aţi terminat hainele?” 

Primul din ei se ridică şi-i spuse: „Taică, iată, lucrul meu a fost terminat.” 

Celălalt lăsă capul în jos, necăjit. 

Tatăl îi privi şi le spuse: „Dragi băieți, când aţi venit amândoi să mi-o cereţi pe singura mea fiică; 
eu nu ştiam pe care să-l aleg; de aceea am adus bucate de stofă, am dat-o în două şi am chemat-o pe 
fiica mea să vă facă nod la aţă, iar vouă spunându-vă: Faceţi aceste haine! Şi aţi început să lucraţi. 
V-am mai spus: Acela care va termina primul va fi soțul fiicei mele”. 

Tatăl însă habar n-avea că fiica sa, când înnoda aţa, alegea fire scurte pentru tânărul pe care-l 
iubea şi fire lungi pentru cel pe care nu-l voia. Nu ştia deci că fiica sa îşi alesese de fapt singură 
bărbatul. 

Tatăl gândise în felul următor; „Dacă tânărul care a terminat mai repede de cusut va lua pe fiica 
mea, va lucra mai cu spor şi va putea s-o hrănească. Iar cel care nu va termina lucrul, înseamnă că 


nu va munci cu hărnicie şi deci nu va putea s-o hrănească pe nevasta lui”. Cei doi tineri se ridicară. 
Unul rămase cu fata, iar altul plecă de unde venise, fără să bănuiască şiretenia tinerei. 


Leopardul şi câinele 
poveste africană 


Într-o buna zi leopardul îşi încredinţează cei trei pui ai săi câinelui, făgăduindu-i în schimb să-i 
procure o cantitate atât de marc de carne, încât să nu mai aibă nevoie să roadă oase. Merg lucrurile 
bine câtăva vreme, dar câinele s-apucă o dată să fărâme un os cu dinţii şi o bucată din el loveşte pe 
unul din puii leopardului şi-l omoară. Nu-i fu greu s-o înşele pe mama puilor; dându-i cei doi pui 
rămaşi să-i alăpteze pe rând şi numărând: unu, doi, trei... 

Dar iată că aceeaşi pacoste i se întâmplă a doua oară, şi acum câinele o luă la sănătoasa şi se 
duse la om să-i ceară ajutorul. 

Omul consimțţi să-l ocrotească, dar cu condiția să nu-şi părăsească niciodată adăpostul. 

Câinele primi târgul, dar puțin timp după aceasta, zări o grămadă de oase la câţiva paşi de 
locuinţă şi se repezi la ele călcând cuvântul dat. Leopardul, care-l căuta pretutindeni, ca să-şi 
răzbune moartea puilor lui, îl văzu, se repezi asupra lui şi-l sfâşie. Și de atunci leopardul n-are răgaz 
să-i hăituiască pe câini şi să-i mănânce. 


Legenda maimutelor 
poveste marocană 


Este mult de atunci, foarte mult de când maimuţele locuiau într-un sat, ca oamenii. Şi vorbeau ca 
ci. lată însă ce s-a întâmplat: într-o zi oamenii făcuseră o mare sărbătoare. Se auzise „, tam-tam” — 
ul, ziua, iar noaptea se dansă şi se bău cu nemiluita. Vinul de palmier era din belşug, mai marele 
satului orânduise să-l puie într-o sută de ulcioare, ba chiar în mai multe, aşezate în mijlocul satului 
şi toată lumea băuse, dar lui, ca mai mare, i-a stat bine să bea mai mult ca toţi ceilalți. Şi, de aceea, 
de dimineaţă, la răsăritul soarelui, picioarele-i tremurau ca nişte tineri palmieri, ochii vedeau „pe 
dinăuntru” şi inima-i era înveselită. Nevestele lui îl conduseră la coliba sa, dar el nu voia să meargă 
acolo şi o porni razna până ajunse în satul maimutelor. Şi atunci fu o mare veselie. În jurul său toţi 
se înghesuiau, râdeau, țopăiau care mai de care. O maimuţă îi trăgea brâul, alta tichia, alta îi arăta 
limba, alta spatele şi toate se tăvăleau de râs. Şi bătrânul plecă acasă foarte supărat. 

Întors în satul său, după ce dormi bine, iată ce făcu, să se răzbune pe maimuțe: La următoarea 
sărbătoare puse oamenii să aşeze, în mijlocul satului, numeroase ulcioare cu vin de palmier, în care 
mai pusese şi o fiertură din iarbă de somnoroasă şi porunci tuturor să nu bea decât din ulcioarele cu 
un semn deosebit pe ele. Pofti pe maimuțe să vină la băutură. Acestea nu puteau să refuze o astfel 
de cinste şi deci veniră şi băură din ulcioare. De abia apucară să bea, că li se făcu somn pe loc. 

Acu să te ţii! Bătrânul şef dădu ordin să fie legate vinovatele şi începu jocul biciului. Ehei! Şi să 
fi văzut hip! şi hop! În cele din urmă, maimuţele se treziră iute şi-şi luară la repezeală picioarele la 
spinare, alergând de mama focului. 


De ce hiena are spinarea dungată 
poveste marocană 


Odată, vulpea a pornit-o împreună cu hiena la pescuit. Pe înserat s-au săturat de câți peşti 
prinseseră şi s-au gândit să-i frigă. 


— Facem fiecare câte un foc bun, şi ne prăjim peştii, spuse hiena vulpii. 

— Şi, ca să ne priască, hai să rămânem aici, pe malul apei, şi să ne îndestulăm, încheie vulpea, 
ostenită de cit pescuise. 

Fiecare aprinse câte un foc şi amândouă îşi prăjiră peştii pescuiţi. 

Îşi potoliră apoi setea şi fiecare adormi lângă focul ei. Era o noapte de vară, plăcută şi cu lună 
plină. Vulpea, care; ştia multe, cu un ochi era la lună, dar cu altul îşi veghea, neîncrezătoare, peştii 
care-i mai rămăseseră. Vicleană cum era, răsufla tare, ca să pară că doarme adânc, deşi era la pândă, 
bănuind-o de hrăpăreaţă pe vestita hienă. Noapte... întuneric... nu se ştie niciodată... gândea 
cumătră vulpe. Şi, ca să fie şi mai sigură, fierul de la frigarea încinsă îl ţinea lângă ea. Şi presimțirea 
ei s-a dovedit a fi întocmai. Hiena, ascultând cu grijă răsuflarea vulpii, se mai apropie puţin de ea şi, 
deşi credea că dormea dusă, ca s-o prade în voie, o întrebă: 

— Ai şi adormit, cumătră vulpe? 

Şi vulpea nu-i răspunse, curioasă de ce avea să urmeze. 

În vârful labelor, hiena înhaţă vreo zece peşti din sacul vulpii: hap! hap! 

Dar, când s-o ia la goană, vulpea sprintenă jap! jap! cu fierul încins pe spinarea hienei, de-o arse 
toată. Numai dungi rămaseră pe spinarea ei. Şi prefăcându-se că n-ar şti pe cine arde cu fierul roşu, 
strigă spre culcuşul hienei: 

— Păzeşte-te, prietenă, că ne pradă hoţii! 

Cu spinarea numai dungi, hiena o luă la sănătoasa urlând şi tot urlând. 


Dinţi de crocodil 
poveste malgaşă“ 


Sărăcia nu face pe oameni mai buni, ci dimpotrivă, îi nenoroceşte, ba uneori chiar îi duce la 
pierzanie. 

Se povesteşte că, odată, o bătrână săracă şi necăjită se sfătui cu feciorul său cum să scape de 
sărăcie şi să se îmbogăţească. Erau nevoiaşi, lipiţi pământului. 

Într-o zi bătrâna îi spuse fiului său: 

— Du-te, băiatul meu, până-n piaţă şi află care anume mărfuri sunt mai scumpe şi mai căutate de 
cumpărători. 

Feciorul plecă până-n piaţă şi văzu că nu există alte lucruri mai scumpe decât dinţii de crocodil. 
Şi era cea mai căutată marfă. Când se întoarse, maică-sa îl întrebă: 

— Ei, care sunt mărfurile cele mai de preţ şi mai căutate? 

— Multe lucruri sunt scumpe în piață, răspunse fiul. Dar cei mai scumpi sunt dinţii de crocodil. 

Se bucură mult bătrâna. „Nu-i mare lucru să faci rost de dinţi de crocodil, se gândi ea, e un 
fleac.” 

— Şi cât se plăteşte un dinte de crocodil? întrebă bătrâna. 

Fiul răspunse: 

— Trei-patru ariari”, iar pentru colţi, chiar şapte-opt ariari. Cei mai frumoşi se vând şi mai 
scump, cu nouă ariari. 

Într-adevăr, dinţii de crocodil sunt o podoabă foarte căutată şi prețuită. 

După o clipă de tăcere, mama îi spuse fiului: 

— Hai, fecioraşul mamei, să terminăm cu sărăcia. Să mergem până la râu după dinţi de crocodil, 
dacă ei se plătesc atât de scump. 


66 din Madagasca 


67 monedă unitară, egală cu 5 franci 


A doua zi o porniră împreună către râu. Tocmai atunci stătea întins pe țărm un uriaş crocodil, 
încălzindu-se la soare, căscând, arătându-şi toţi dinţii. De bucurie, bătrâna se lumină toată la față, 
văzând două rânduri de dinţi din cale afară de frumoşi. Şi prinse a face socoteli în sinea sa. 

— lată-i, aceia desigur costă câte cinci ariari, iar pe ceilalți n-o să-i dau pe mai puţin de şapte! 
Acum am să-l omor! 

Apoi îi spuse băiatului: 

— Pregăteşte-mi sacul, să pun dinţii crocodilului în el. 

Şi, aplecându-se, începu să se furişeze, încet, către crocodil. Iat-o că se apropie chiar lângă el. 
Crocodilul n-o observă deloc. Deodată bătrâna îl prinse de laba din faţă. Pe uscat, crocodilul nu 
poate să se lupte, e uşor să-l învingi. Dar ea n-a avut putere să-l țină şi crocodilul o târî spre apă; 
bătrâna intră în apă până-n genunchi. Băiatul văzând-o, se sperie şi începu a striga: 

— Dă-i drumul, mamă, dacă nu poţi să-l ţii. 

Bătrâna îi răspunse: 

— Cum să-i dau drumul, fiule, încă nu i-am scos niciun dinte?! 

Iar crocodilul o ducea după sine tot mai departe în apă. Apa îi ajunse până la brâu. Şi din nou, 
băiatul îngrijorat de soarta mamei sale îi strigă: 

— Lasă-mă să te ajut, mamă. 

Bătrâna îi răspunse: 

— Nu, dragul meu, nu trebuie! Lasă să mă ducă în apă, am să-i scot barem doi colți, dintre cei 
mai lungi! 

Şi apucă cu mâinile colții crocodilului. Dar nu putu să-i smulgă, iar animalul o ducea după el, tot 
mai departe în apă. lat-o pe bătrână intrată în râu până la gât. 

Băieţandrul, speriindu-se şi mai tare, o întrebă: 

— Să chem oameni într-ajutor? 

Bătrâna se supără: 

— Nătărău mai eşti! Am găsit bogăția şi tu vrei să aduni oameni. Pesemne ai căpiat, fiule! 

Şi se apucă din nou să se războiască cu crocodilul. Dar nu putu să-l învingă. I se vedea numai 
capul din apă. Băiatul se sperie rău şi începu să se roage de maică-sa: 

— Nu te mai împotrivi, mamă, hai, să chem oamenii! 

Bătrâna stătu în cumpănă o clipă, apoi răspunse: 

— Mai aşteaptă puţin. 

Crocodilul însă ajunse la apa adâncă, târându-şi duşmanul după el. Bătrâna când se ducea la 
fundul apei, când apărea la suprafață, lăsând în urma ei băşici de apă. 

Băiatul izbucni în plâns, strigând: 

— Ajunge, mamă, lasă-l în pace, salvează-ţi viaţa! 

Obosită peste măsură, bătrâna se rugă cu glasul stins: 

— Cheamă oamenii mai repede, altfel crocodilul o să mă omoare! 

— Ajutor, oameni buni! Crocodilul mi-a răpit-o pe maică-mea. Cine o salvează, acela mă va lua 
de rob! 

Oamenii din jur alergară în grabă către țărm, dar sosiră prea târziu, bătrâna nu se mai vedea din 
apă; crocodilul o târâse cu el la fund. 


Intrecerea între un crap şi o vulpe 
poveste liberiană 


Într-o zi, o vulpe, mergând de-a lungul unei ape, văzu pe nisip un crap; stătea nemișcat acolo. 

— Te salut, crăpceanule! i se adresă vulpea. Se spune că tu eşti cel mai leneş dintre toți peştii şi 
că nu eşti în stare să fugi. O fi, oare, adevărat? 

— Flecăreli, cumătră vulpe! Alerg la fel de iute ca şi tine, îi răspunse crapul. 


— Nu te cred, spuse din nou vulpea, decât dacă vrei să ne luăm la întrecere. 

— Pun rămăşag că voi fi mai iute ca tine, îşi dădu cu părerea crapul. 

Îşi fixară mai întâi un loc unde aveau să se oprească şi, după aceea, s-a hotărât ca vulpea să fugă 
de-a lungul apei, iar crapul prin apă. Crapul era renumit de leneş, dar nu şi de prost. El a găsit timp 
să-i şoptească de întrecere altui crap, care se afla întâmplător lângă el, şi tot aşa mai departe, acesta, 
prietenului său din apropiere, de se duse vestea de rămăşagul pus de cei doi. Astfel, în câteva clipe, 
toți crapii din apă ştiau de această cursă. 

Gâfâind, după ce alergase o bună bucată de drum, vulpea strigă înspre apă: 

— Crapule, m-ai ajuns? 

— lată-mă, aici sunt! îi dădu răspunsul crapul din dreptul ei. 

Vulpea încercă să fugă şi mai iute, şi, după câtva timp, iar întrebă: 

— Crapule, m-ai ajuns? 

— lată-mă! îi răspunse alt crap, care se afla în locul cel mai apropiat de ea. 

Şi tot aşa, până ce ajunse la locul hotărât, când vulpea întrebă pentru ultima oară: 

— Crapule, unde eşti? 

Şi crapul de lângă ea răspunse leneş, tăvălindu-se pe nisipul de pe marginea apei: 

— De când te aştept, cumătră vulpe! Dar a cam trecut vreme până să mă ajungi!... 

Abia atunci şi-a dat seama şireata vulpe că de data asta a fost ea cea păcălită, şi răzbunarea ei a 
fost că, de atunci încolo, n-a mai stat de vorbă cu peştii şi dacă a deschis gura în faţa lor, a făcut-o 
numai ca să-i înghită. 


Lăudărosul 
poveste etiopiană 


Se povesteşte că odată trăia într-un sat un băiat tare mincinos şi lăudăros. Într-o zi, tatăl său îl 
trimise până în satul vecin cu nişte treburi. Când se întoarse de acolo, băiatul începu să povestească 
prietenilor săi: 

— Nici eu nu ştiu cum de-am mai scăpat cu viaţă. 

— Dar ce s-a întâmplat, ce-ai pățit? îl întrebară curioşi prietenii. 

— Închipuiţi-vă, începu el să istorisească, pe când mă întorceam din satul vecin, am observat că 
aleargă după mine şi mă urmăreşte o haită furioasă de hiene! Norocul meu că am avut un ciomag 
solid, altfel nu scăpam teafăr de ele. Dacă în locul meu ar fi fost un altul, nu atât de viteaz şi curajos 
ca mine, n-ar fi rămas din el nici urmă de oscior. Trebuie să ştiţi că era o haită de vreo cincizeci de 
hiene, dacă nu mai mult. 

— Ce tot născoceşti! îi spuseră băieţii. Cum puteau să fie cincizeci de hiene! Oricât de curajos ai 
fi fost, cincizeci de hiene te-ar fi mâncat şi pe tine, până la ultimul oscior. 

— Vă asigur, că n-au fost mai puțin de cincizeci de hiene, spuse din nou lăudărosul. Dar s-ar 
putea ca, în pripă, eu să fi greşit, poate că nu erau chiar cincizeci ci numai patruzeci. 

— Patruzeci de hiene! Cine o să te creadă? râseră băieții. 

— Dacă n-au fost patruzeci, dar treizeci precis că au fost, spuse lăudărosul. 

— Poveşti! N-au fost nici trei hiene! râseră ceilalți. 

— EI, dacă vreţi să ştiţi, aflați că au fost exact zece hiene. 

— Dar cum poţi să te lupţi cu zece hiene! strigară prietenii săi din toate părțile. 

— Degeaba vorbiți aşa, răspunse lăudărosul. Dacă-i vorba de adevăr, atunci trebuie să vă spun că 
au fost trei de toate. Însă să ştiţi că nimeni dintre voi n-a văzut încă asemenea hiene uriaşe. Fiecare 
dintre ele era mare cât o colibă. Şi, să mă credeţi, aceste trei hiene erau cât zece din cele obişnuite. 

— Lasă-te de păcăleli! Adevărul este că n-ai văzut niciun fel de hienă! izbucniră în râs băieții. 

Lăudărosul se simţi jignit. 

— Bine, trei nu, dar una tot a fost. 


În clipa aceea se apropie de ceata lor un flăcău venind tocmai dinspre satul vecin, de unde se 
întorsese lăudărosul. 

— Să nu-l credeţi! N-a fost nicio hienă, le spuse tânărul după ce află pricina gâlcevii. 

— Cum, n-a fost niciuna? strigă indignat lăudărosul. Doar nu sunt surd! Am auzit cu urechile 
mele cum hiena alerga în urma mea! 

Dar flăcăul răspunse zâmbind: 

— Eu am fost acela care am alergat în urma ta! Te-am şi strigat că vroiam să venim împreună 
spre casă. Numai că tu fugeai atât de tare, încât n-am fost în stare să te ajung. 


Călugărul 
poveste etiopiană 


Pe cărarea din munţi mergea un călugăr. Muntele pe care trebuia să-l treacă era înalt, în pantă 
mare, iar călugărul n-avea putere. Începu deci să-l roage pe Dumnezeu şi să-i ceară: 

— Doamne, te slujesc de atâţia ani! Fă-mi şi tu o favoare: trimite-mi, te rog, un cal, ca să pot 
trece peste acest munte. 

Se rugă fierbinte şi apoi se aşeză pe o piatră din marginea drumului. Stătea şi aştepta mila lui 
Dumnezeu. 

În acest timp, pe potecă trecea un ţăran, ţinând de căpăstru un cal, iar în braţe avea un mânz de 
curând fătat. „Îţi mulţumesc, ţie, Doamne! Mi-ai ascultat rugăciunea!” spuse în sinea sa călugărul. 
Se ridică în picioare şi se adresă ţăranului: 

— Fiule, ajută-mă să mă urc pe cal; tocmai pe acesta îl aşteptam, ca să pot trece muntele. 

Țăranul se supără foc. 

— Eh, tu, leneşule! Nu vezi că eu merg pe jos, să nu-mi istovesc iapa?! Stai puţin, că am să te 
învăţ eu cum trebuie să te porți! 

Şi-i puse în braţe mânzul. 

— Du-l! porunci el călugărului. Şi fii atent, dacă îl scapi, ai s-o păţeşti! Hai, porneşte! 

Şi ţăranul pocni din bici, arătând călugărului drumul înainte spre vârful muntelui. 

Călugărul nu scoase niciun cuvânt, mut de mirare. Mergea smerit înainte, ținând strâns la piept 
mânzul. 

— Ah, doamne! mormăia călugărul, în timp ce se cățăra pe panta abruptă. Nu mi-ai înțeles ruga! 
Eu te-am rugat să-mi trimiţi un cal de călărit, ca să mă ajute să trec muntele, iar tu mi-ai adus un cal 
ca să-l car în braţe. Şi dacă tu, Doamne, înţelegi atât de greu, atunci ce să mai zicem de noi, 
păcătoşii? 


Intâmplare cu o oaie şchioapă 
poveste etiopiană 


O femeie surdă prăşea odată la câmp, ținându-şi copilul într-o legătură în spinare, când se 
apropie de ea un bărbat şi el cam tare de ureche, care-şi pierduse oile. Ajungând lângă ea, omul îi 
dădu binețe şi-i zise: 

— Ascultă, n-ai văzut cumva trecând pe-aici nişte oi? Dacă mi-arăţi încotro au apucat-o, am să-ți 
dau oaia mea cea şchioapă. 

Femeia crezu că omul vrea să ştie pe unde trece hatul ogorului ei şi-i răspunse binevoitoare, 
arătând cu degetul: 

— Ogorul nostru se întinde până la locul acela. De acolo începe ogorul altui om. 

Omul înţelese că femeia i-a arătat încotro au luat-o oile. Porni şi el într-acolo şi într-adevăr îşi 
găsi oile. Bucuros că femeia îl îndreptase bine, omul luă oaia cea şchioapă şi i-o aduse: 


— Dumnezeu să te binecuvânteze, zise omul întinzându-i oaia. Când m-am dus acolo unde mi-ai 
arătat, mi-am şi găsit oile. Şi acum, fiindcă ţi-am făgăduit, îți dăruiesc această oaie şchioapă. 

Dar femeia, neauzind ce spune, crezu că omul o învinuieşte de a fi frânt piciorul oii şi-i strigă 
supărată: 

— Cum aş fi putut să-i frâng eu piciorul, când nici măcar n-am zărit-o? 

Văzând cum s-a supărat femeia, omul înţelese că aceasta vrea să-l ducă la judecător şi-i răspunse 
oțărât: 

— Bine, haidem, dacă ţii atât de mult! Şi porniră amândoi la judecător. 

— Ei, care vă e pricina? îi întrebă judecătorul. 

— Pierdusem oile şi am plecat să le caut, începu omul să-i povestească. Pe un ogor văzui pe 
această femeie. M-am apropiat de ea şi i-am zis: „Dacă ai văzut oile mele şi-mi arăţi încotro au luat- 
O, îți dau o oaie şchioapă”. Ea mi-a arătat cu degetul încotro mi s-au dus oile, iar eu am plecat într- 
acofo şi le-am găsit. M-am ţinut de făgăduială şi i-am adus oaia cu piciorul frânt. Dar ea s-a supărat 
şi mi-a zis: „Ne înţelesesem că o să-mi dai o oaie sănătoasă. Ce să fac eu acum cu una şchioapă? 
Hai la judecător! 

Şi iată că am venit la domnia, —ta ca să ne faci dreptate. 

Judecătorul se întoarse apoi către femeie: 

— Să ascultăm acum ce poți răspunde la toate acestea? 

— Eu prăşeam la câmp. M-am pomenit cu omul acesta că vine la mine şi spune: „Iu ai frânt 
piciorul oii mele! Hai la judecător!” Cum aş fi putut să-i frâng piciorul oii, când nici măcar n-o 
văzusem? 

În timp ce femeia spunea acestea, judecătorul, care era şi el surd, văzu copilul. Atunci el înțelese 
că femeia a venit aici să se judece cu bărbatul ei, care nu-i dă bani pentru hrana copilului. Se 
întoarse deci către bărbat şi-i zise: 

— Ce s-o mai lungim atâta! E copilul tău, îţi seamănă leit. De aceea eşti dator să-l hrăneşti şi să-l 
creşti. 

Povestea nu mai spune ce au înţeles cei doi, dar au trebuit să plece, nedumeriţi de tot ceea ce li se 
întâmplase în acea zi şi neştiind căruia dintre ei judecătorul îi dăduse dreptate. 


Insula şarpelui proroc 
poveste egipteană din vremea vechilor faraoni 


Ulise, Sindbad şi Robinson Crusoe au ca străbun îndepărtat pe un oştean necunoscut al faraonilor 
Egiptului de odinioară. Cea mai veche poveste marinărească, aşternută pe un papirus de scribii de 
acum patru mii de ani, ne duce pe ţărmul Mării Roşii, în portul Tebei... 

La apropierea corăbiei de țărm, după ce lunga călătorie spre meleagurile de miazăzi ia sfârşit, cei 
care îşi revăd patria după o lipsă îndelungată se îmbrățişează. Toţi îşi reamintesc nenumăratele 
primejdii înfruntate luni de-a rândul. 

Un om îmbrăcat în straie de înalt dregător priveşte țărmul cu mâhnire şi teamă, fără a auzi urările 
de bun-venit ale celor de pe mal. 

Cunoştea mânia cumplită a faraonului, care îl trimisese spre o ţară îndepărtată cu o poruncă pe 
care din nefericire n-o îndeplinise. Nenorocul îl pândise pretutindeni şi, cu toate strădaniile sale, se 
întorcea cu mâinile goale. Vedea privirea încruntată a stăpânului şi se întreba ce soartă îl aşteaptă: 
surghiunul sau moartea. Înţelegându-i zbuciumul, se apropie de el unul dintre slujitorii săi mai 
vârstnici, care îi spuse următoarele vorbe înțelepte: 

— Linişteşte-te, stăpâne, de vreme ce am ajuns cu bine aproape de locul unde se înalță palatul 
slăvitului nostru rege. Spală-ţi fața şi mâinile, pune-ţi straiele cele mai frumoase, apoi înfățişează-te 
regelui. Vorbeşte-i deschis atunci când vei fi poftit să-i spui prin câte am trecut. Răspunde fără să-ți 
pierzi cumpătul şi drămuieşte bine fiecare cuvânt pe care-l vei rosti. Căci limba omului este şi 


mântuitorul, dar şi osânditorul lui. Caută vorbele blânde, care potolesc mânia regească, fereşte-te de 
vorbele îndrăzneţe, în stare să ducă pe oricine la moarte. 

Şi fiindcă acel dregător îl asculta, fără să-l întrerupă, slujitorul nu se sfii să-i depene o păţanie de- 
a sa, care se sfârşise până la urmă cu bine Câţiva dintre cei mai puţin grăbiţi să coboare din corabia 
care se mai clătina încă pe valuri se adunară în juru-i, dornici să nu scape niciunul din cuvintele 
rostite de povestitor... 

— Văzut-aţi voi vreo corabie lungă de o sută douăzeci de coți şi lată de patruzeci? Rar mai 
întâlneşti azi asemenea minunăţie. O sută douăzeci de năieri“, floarea întregului Egipt, aţâţi am fost 
la începutul călătoriei. Priveam marea aşa cum priveşti pământul. Ne uitam la cer aşa cum te uiţi la 
acoperişul unui templu nespus de înalt. Inima noastră era mai neînfricată decât inima leilor care 
înfruntă pustiul. Presimţeam orice furtună cu mult înainte de izbucnirea ei, preziceam orice 
dezlănţuire a vânturilor mai înainte de a porni cea dintâi adiere. Călătoream spre miazănoapte, către 
minele de aramă ale regelui din peninsula Sinai. Tocmai când eram în largul mării, vânturile ne-au 
împins corabia departe, spre ținuturile de miazăzi, şi asupra capetelor noastre se abătu o furtună 
cumplită. Un val înalt de opt coți ne spulberă corabia şi toți pieriră până la unul. Singur eu m-am 
pomenit aruncat pe-o scândură şi marea m-a lăsat într-un târziu pe țărmul unei insule necunoscute. 

Am petrecut două-trei zile într-o singurătate deplină, plângându-i pe cei înghițiți de noian. 
Noaptea dormeam în scorbura copacilor, ziua mă tupilam în umbra lor. Nu duceam lipsa de nimic. 
Am aflat prin împrejurimi smochine, struguri, pere minunate la gust, fructe de sicomor“” şi pepeni 
sălbatici. Pescuiam peşti şi prindeam păsări cu mâna, nicio vieţuitoare nu fugea din calea mea. De 
fiecare dată mă întorceam încărcat ca o albină. Mi-am adunat toate proviziile şi am săpat o groapă. 
Apoi am aprins focul cu ajutorul unui lemn uscat pe care l-am frecat până a început să fumege. Mă 
pregăteam să aduc o jertfă de mulţumire zeilor, fără să bănuiesc ce mă mai aşteaptă. Deodată am 
auzit o detunătură şi am crezut că era un val puternic sfărâmat de stânci. Dar marea era liniştită. 
Arborii au început să trosnească. Întregul țărm se zguduia ca sub o povară neobişnuită. M-am târât 
la pământ şi mi-am acoperit faţa cu mâinile. Când am îndrăznit să privesc, am zărit cu groază în 
iarbă un şarpe lung de treizeci de coţi, dintre care doi coți măsurau numai alba-i barbă. Dihania avea 
solzi de aur şi sprâncene de lazulit” şi se ţâra spre mine încet. Având în spate marea nesfârşită, nu 
întrezăream nicio scăpare. Am rămas trântit pe burtă, întinzând mâinile înainte, cerşind îndurare 
acelei arătări. Dar şarpele se opri în faţă-mi şi cu grai omenesc îmi grăi: 

— Cine te-a adus aici, străine, Pe această insulă, la mine? Dacă simt cumva că ai minţit, Vei pieri 
în flăcări, negreşit! 

Când am aflat că voi muri pe rug, n-am putut să mai scot o vorbă. Atunci şarpele m-a înhăţat şi, 
legănându-mă în botul lui, mai mult mort decât viu m-a dus în peştera-i cu pragul argintiu. Când m- 
a lăsat pe podeaua pardosită cu peruzele, întreg şi nevătămat, am prins puţin curaj. M-am trântit ca 
un sclav în faţa stăpânului său şi, când mi-a pus aceeaşi întrebare, i-am povestit trista mea păţanie. 
După ce mi-am depănat toate peripeţiile, şarpele mi-a zis cu blândețe: 


— O, nu te teme, omule sărman! 
De vreme ce scăpat-ai de noian, 
În peşteră la mine ajungând, 
Acasă ai să te întorci curând. 


Apoi îmi prevesti că voi petrece patru luni încheiate pe insulă, după care va veni o corabie 
egipteană cu năieri cunoscuţi de mine şi ei mă vor duce acasă, unde îmi voi îmbrăţişa iar soţia şi 
copiii, ŞI că voi muri la adânci bătrâneți, pe meleagurile strămoşilor mei. 


68 luntraş, corăbier 
69 copac exotic uriaş, cu fructe asemănătoare cu smochinele 


70 fosfat natural hidratat de aluminiu, de magneziu, de fier sau de calciu, de culoare albăstrie 


Ferice-i cel ce poate să-şi povestească chinurile îndurate când toate câte a suferit au luat sfârşit! 
Spre a-mi mai mângâia durerea pierderii celor cu care plecasem în călătorie, primitorul şarpe îmi 
zugrăvi împrejurarea tristă în care a rămas fără cei şaptezeci de frați, surori, veri şi copii ai săi. 

Într-o noapte, în timp ce el era plecat, pe insulă se prăbuşise o stea în flăcări şi toţi semenii lui 
arseseră până la unul. Când s-a întors acasă, n-a găsit decât şaptezeci de trupuri înnegrite de văpăi. 
Din sfărâmăturile stelei prăbuşite s-a înfiripat o fată de o rară frumuseţe, care a rămas pe insulă, 
îngrijindu-l până ce jarul suferinţei lui pricinuite de pierderea îndurată s-a stins cu desăvârşire. Într- 
un miez de noapte a trecut pe deasupra peşterii o stea cu coadă şi fata l-a părăsit pentru a putea lua 
locul stelei care se prăbuşise prin puterea unui vrăjitor. Dacă n-ar fi fost fata cea mărinimoasă, poate 
că s-ar fi stins şi el! Dar a rămas în viaţă spre a face bine celor care au avut de îndurat, asemenea 
lui... 

Nicio corabie nu poposise încă pe această insulă. Prima urma să sosească tocmai peste patru luni. 
De aceea s-a arătat şarpele atât de nedumerit, întâlnindu-mă pe mal. 

N-am ştiut cum să-mi mai arăt recunoştinţa. M-am înclinat înaintea lui până la pământ şi i-am 
promis că, de îndată ce voi ajunge la Teba, voi înfățişa faraonului însuşi mărinimia gazdei mele. I- 
am spus că îi voi aduce acasă tauri şi păsări drept jertfă şi că mă voi întoarce cu o corabie încărcată 
cu daruri scumpe: mirodenii, balsamuri, smirnă”! şi tămâie. ÎI voi cinsti ca pe un zeu care sare în 
ajutorul oamenilor sărmani într-un ţinut cu totul şi cu totul necunoscut. Şarpele însă mi-a zis: 


— Nu-s zeu — sub chipul meu atât de crunt 
Se-ascunde însuşi regele din Punt.” 

Ce daruri să-mi aducă egiptenii 

Când ţara mea-i bogată-n mirodenii?! 


Şi, într-adevăr, de pe insulă nu lipsea nimici Erau numeroşi arbori cu răşină plăcut mirositoare. 
Peştera gazdei mele era ticsită cu comori: saci cu tot felul de mirodenii, grămezi de aur şi argint. 
Stâlpii peşterii erau acoperiţi cu peruzele. 

În ziua când împlinisem patru luni de când mă aflam pe insula şarpelui proroc, am ieşit dis-de- 
dimineaţă din peşteră şi m-am cățărat în pomul cel mai înalt de pe mal. Am văzut pe la prânz o 
corabie. Punându-mi mâna streaşină la ochi, am desluşit curând că erau corăbieri veniţi din Egipt. 
Pe unii dintre ei îi cunoşteam. Când oamenii s-au apropiat de mal, am ieşit în întâmpinarea lor, 
strigându-i pe câțiva pe nume. Toți s-au bucurat văzându-mă, căci mă credeau mort de multă vreme. 

M-am întors apoi la peşteră, să-i aduc vestea şarpelui, dar el mi-a luat-o înainte, urându-mi drum 
bun şi dăruindu-mi saci cu smirnă, tămâie şi piper. Am mai primit colți de elefant, ogari şi maimuțe 
la fel de mari ca şi oamenii. 

Am dus toate aceste preţioase daruri pe țărm şi cunoscuţii mei le încărcară pe corabie. M-am 
întors din nou la peşteră să-mi iau rămas bun de la gazda mea, care nu se arătase, pentru a nu-mi 
speria prietenii. M-am înclinat din nou până la pământ, mulțumindu-i pentru toate cele făcute pentru 
mine, iar şarpele îmi zise: 


— Acasă să te-ntorci fără zăbavă 
Şi în oraşul tău tu adu-mi slavă! 
Doar după-a doua lună de plutire 
Voi veţi trăi şi clipa de sosire. 
Corabia cum s-a desprins de maluri 
Şi insula îmi va pieri în valuri... 


71 răşină extrasă din scoarța unui arbore exotic, care arde răspândind un miros caracteristic 
72 țară menționată de izvoarele antice, situată, probabil, pe litoralul Somaliei şi Eritreei, cu care vechii egipteni 


au avut legături întâmplătoare 


Prezicerile şarpelui se îndepliniră şi de data asta. Nici nu ne-am îndepărtat bine de ea şi insula 
începu să se scufunde în apele mării, fapt care 1-a uimit pe prietenii mei. Le-am spus că vom sosi 
acasă după două luni şi ei au râs de mine. Dar după aceea mi-au dat dreptate. Am plutit, aşadar, spre 
miazănoapte şi la ziua prorocită ne aflam în portul Tebei. Am fost adus înaintea faraonului, căruia i- 
am înmânat darurile şarpelui şi am ajuns oştean în garda slăvitului stăpân. Precum vezi, încheie 
povestitorul, un rău poate fi spre bine. Învață din necazurile mele şi povesteşte-i faraonului 
întâmplarea mea, poate îți va sluji! 

Dar înaltul dregător dădu din cap neîncrezător: 

— Zadarnic, prietene! Cine mai dă apă-n zori vreodată unei păsări ce va fi tăiată? 

El ştia că nu avusese norocul să întâlnească şarpele mărinimos, şi nici nu adusese daruri care să 
înduplece inima faraonului. Totuşi, după cele auzite, înţelese să înfrunte primejdia cu fruntea sus, 
aşa cum făcuse înțeleptul oştean care-l însoţise cu credință, povestindu-i pățania lui minunată. 


Ursita fiului de faraon 
poveste egipteană 


A fost odată, în ţara piramidelor, un faraon din cale-afară de mâhnit că nu avea niciun urmaş. Şi 
s-a ploconit acest faraon pe la templele tuturor zeilor până ce, în sfârşit, soția lui i-a născut feciorul 
multdorit. 

Numai că, de îndată ce şi-a văzut visul cu ochii, marea lui bucurie i-a fost întunecată de o 
prevestire rea. La creştetul copilului s-au înființat şapte femei tinere şi frumoase, cu fața rumenă şi 
cu urechi de juncă. Erau cele şapte Hathor, ursitoarele, care, chipurile, hotărau soarta fiecărui copil 
egiptean din vremurile străvechi. Fie că meneau noului-născut bogăţia şi fericirea, fie că, 
dimpotrivă, îi hărăzeau sărăcia sau cine ştie ce nenorocire de neînlăturat, zeițele erau pururi 
zâmbitoare şi nepărtinitoare. 

Ele se adunară în jurul leagănului în care se afla puiul de faraon, fără să bage de seamă că doica 
se preface că doarme, nerăbdătoare să afle soarta vlăstarului regesc, ocrotit de ea. Ceea ce îi fu dat 
să audă umplu de amărăciune atât inima dădacei, cât şi inima tatălui nenorocos. lată ce meniră cele 
şapte ursitoare: 

— S-a născut într-o zi rea copilul 

Şi o să-l răpună crocodilul; 

Dacă nu, un şarpe târâtor; 

Dacă nu, un câine lătrător... 


Când vorbele acestea au ajuns la urechea faraonului, acesta s-a gândit să-şi ferească unicul copil 
de ursita lui tristă. Zis şi făcut. 

O armată de robi ridică în inima deşertului un turn de piatră, încoronat cu o terasă împrejmuită, 
de unde, adăpostit de dogoarea soarelui, la umbra unui chioşc, puteai cuprinde cu ochii 
împrejurimile. Turnul era păzit cu străşnicie de o ceată de oşteni din garda faraonului şi încăperile 
lui se asemănau cu cele ale unui palat. Cel ce locuia aici nu ducea lipsă de nimic, pivniţa fortăreței 
fiind înţesată cu provizii. Crocodilii se aflau la o mare depărtare, şerpii nu colindau prin locurile 
acelea, din lipsă de hrană, iar câinilor nu li se îngăduia să se apropie. 

Anii trecură repede şi fiul faraonului ajunse un băieţandru care, în afară de nisip, tura şi oşteni, 
nu mai văzuse nimic. Ziua îi plăcea să se suie pe terasă şi să măsoare depărtările, doar-doar se va ivi 
ceva nou. ŞI iată că într-o după-amiază zări în depărtare un om însoțit de un animal ciudat. 

Fiul de faraon întrebă pe servitorul de lângă el: 

— Ce aleargă în urma omului de acolo? 

Servitorul se codi să răspundă, dar neavând încotro, spuse: 

— E un ogar. Omul se slujeşte de el la prinderea vânatului. 


Atunci prinţul ceru nerăbdător: 

— Să mi se aducă şi mie unul asemănător! 

Când faraonul află dorinţa arzătoare a fiului său, spuse servitorului care îi adusese vestea: 

— Duceţi-i un pui de ogar, ca să nu se mâhnească prea mult inima lui! 

Fiul de faraon îngriji el însuşi cățelandrul pe care îl primise în dar, până ce acesta se făcu un ogar 
sprinten şi voinic. 

Sosi şi ziua când prinţul, ajuns un flăcău înalt şi puternic, se satură să stea toată ziua cu braţele 
încrucişate în turnul din pustietate. Aflând în cele din urmă cine este şi de ce a fost închis în turn, 
tânărul ceru să stea de vorbă cu tatăl său şi astfel ajunse pentru prima dată în mijlocul unui furnicar 
de oameni, care intrau şi ieşeau din casele lor mai mult sau mai puţin arătoase. În palatul faraonului 
văzu crocodili şi şerpi împăiați, dar inima lui nu se înspăimântă de înfăţişarea lor fioroasă. 

Când rămase între patru ochi cu tatăl său, prinţul îi spuse: 

— Îţi mulțumesc, tată, că m-ai păzit cu mare străşnicie de cele trei nenorociri care mă pasc, atâta 
timp cât am fost un copil neştiutor. Dar acum sunt destul de mare ca să mă pot apăra şi singur de 
ele. Nu pot trăi ca un trântor până la adânci bătrâneţi, fără sa cunosc lumea cu toate frumusețile şi 
primejdiile ei. Fiindcă tot nu voi scăpa de ceea ce îmi este scris, pentru ce să mă mai ascund în 
pustie? Nisipul sterp va naşte crocodili, şerpi şi dulăi care mă vor răpune oricând. Îngăduie-mi să 
mă duc unde voi vedea cu ochii şi, după ce voi fi învins pe cei trei vrăjmaşi ai mei, mă voi întoarce 
la tine pentru a-ţi moşteni sceptrul, palatul şi rodnica țară pe care o cârmuieşti! 

Faraonul rămase uimit de vorbele înțelepte ale fiului său şi se învoi să-l lase să plece singur, fără 
nicio escortă şi fără bogaţii care stârnesc lăcomia oamenilor. ÎI înzestra cu un car de luptă, cu cai 
pentru drum, cu straie de schimb, cu merinde şi cu arme ca să-l pună la adăpost de primejdii. Prințul 
nu se îndură să se despartă de ogarul său, care putea să-i fie de folos la vânătoare, ocrotindu-l de 
fiare. 

O corabie regească îl lăsă pe țărmul Siriei, unde nu mişună nici crocodili, nici şerpi. Apoi i se 
spuse: 

— Du-te unde te cheamă ursita ta! 

Şi corabia ridică pânzele, îndreptându-se înspre gurile Nilului. Prinţul o urmări multă vreme cu 
privirea întristată. A doua zi îşi mână caii spre adâncul ţării necunoscute care se aşternea înaintea 
lui, în căutarea locurilor bogate în păşuni şi vânat. Ogarul nu-şi părăsea niciodată stăpânul, ziua 
hăituind împreună cu el sălbăticiunile şi noaptea păzindu-l cu credinţă. 

Țara în care ajunse prințul se numea Naharin şi era aşezată în apropierea Eufratului. Regele din 
Naharin avea şi el un singur copil, o fată. Faima frumuseţii ei se răspândise peste mări şi ţări. 
Aşteptându-se la mulți peţitori şi, pentru a nu se învrăjbi cu niciunul, regele se gândi să-i pună la 
grea încercare, spre a dobândi un ginere vrednic să-i fie urmaş. Îşi închise, aşadar, copila într-un 
turn înzestrat cu şaptezeci de ferestre aşezate la şaptezeci de coţi deasupra pământului. 

Când fata ajunse la vârsta măritişului, regele trimise următoarea veste tuturor prinților din țările 
învecinate: 

— Cel ce va să sară până la fereastră, Unde zăvorâtă stă copila noastră, 

Poate s-o primească grabnic de nevastă! 

Numai din ţara Kharon sosiră şapte prinți palestinieni. Şapte corturi arătoase se ridicau în 
preajma cetăţii şi în fiecare dimineaţă şapte flăcăi gătiți regeşte porneau spre turn să-şi încerce 
norocul. Seara se întorceau neîncununaţi de izbândă. 

Soarele tocmai asfințise când fiul faraonului sosi la corturile celor şapte pețitori. Ei fu găzduit de 
cei din ţara Kharon. ÎI îmbăiară şi îi unseră trupul cu alifii parfumate. ÎL aşezară apoi la masă, 
împărțind cu el pâinea ospeției. Caii lui fură ţesălaţi şi hrăniţi, întocmai ca şi armăsarii prinților. 

În cele din urmă, fiul de faraon fu întrebat de unde vine. Se codi să spună adevărul, aşa că 
născoci o poveste care înduioşa inima gazdelor lui: 


— Sunt fiul unuia dintre cei mai viteji războinici de pe carele de luptă ale faraonului. Când am 
rămas orfan de mamă, tata şi-a luat altă soție. Ținând mult la copiii ei, maştera începu să mă urască 
de moarte. Ca să scap cu viață, m-am urcat pe carul de luptă al părintelui meu şi am fugit în lume! 

La rândul lui, fiul de faraon îi întrebă de ce zăbovesc în preajma oraşului. Gazdele îi zugrăviră în 
cuvinte înflăcărate frumuseţea fetei regelui din Naharin, dar când înfăţişară turnul în care era 
închisă fecioara, faţa lor se posomorî. Oaspetele pricepu de îndată că ei nu izbuteau să sară până la 
vreuna din cele şaptezeci de ferestre la care adăsta prinţesa. Ceru îngăduinţa să-i însoţească a doua 
zi. Peţitorii din țara Kharon se învoiră bucuroşi. Ei nu bănuiau că musafirul lor era un săritor 
neîntrecut. Căci faraonul ştiuse să-şi călească feciorul pentru a birui toate piedicile întâlnite în calea 
lui. 

Oaspetele însoți trei zile la rând pe prinții palestinieni, ascunzându-şi bucuria că încercările lor se 
dovedeau zadarnice. Fata regelui din Naharin îl măsura cu privirea galeşă din fereastra turnului, iar 
voinicul se îndrăgosti de ea de-a binelea... 

A patra zi ceru să facă şi el o încercare şi sfetnicii regelui, crezând că este tot un prinţ, cum şi 
arăta de altfel, nu-l împiedicară. Se dădu înapoi cale i de şaptezeci de paşi şi dintr-un salt ajunse 
tocmai la fereastra unde îl aştepta frumoasa frumoaselor. Pasămite dragostea îi dăduse aripi. 
Prinţesa îşi trecu braţele după gâtul lui şi-l sărută ca pe un logodnic multaşteptat, sub privirile uluite 
ale celor de jos. 

Un sol veni de îndată la rege şi, spre a înveseli inima lui de tată, îl vesti: 

— Un tânăr a atins fereastra fiicei tale! 

Neîndoindu-se că este vorba de unul din cei şapte prinți palestinieni, regele întrebă liniştit: 

— Cine este cel care a izbândit? 

Când auzi însă că este vorba doar de fiul unui războinic viteaz de pe carele de luptă ale 
faraonului, fugit de acasă pentru a scăpa de ura maşterii, care avea şi ea copii, regele se mânie şi 
zise: 

— Nu-mi dau eu fata după un flăcău de pripas, fugit din Egipt în căutarea norocului. Întoarcă-se 
în ţara lui de baştină! 

Solul veni într-un suflet până la fiul faraonului şi-i zise: 

— Înapoiază-te în ţara ta de baştină, dacă vrei să scapi cu viaţă! 

Vorbele solului ajunseră la urechile prinţesei şi din vârful turnului răsunară aceste cuvinte: 


— Alungând pe cel ce mi-e menit, 
Veţi vedea şi tristul meu sfârşit: 
N-am să gust din carne, apă, poame, 
Voi pieri de sete şi de foame! 


Ameninţările fiicei ajunseră la urechile tatălui ei. Clocotind de mânie, regele porunci oamenilor 
săi să-l ucidă pe tânărul egiptean, care pătrunsese în iatacul fetei pentru a o îmbrăţişa. De la 
fereastra turnului, ea văzu oamenii regelui apropiindu-se înarmați până în dinți şi, ghicindu-le 
gândul, strigă: 


— Dacă astăzi omul drag îmi moare, 
Pier şi eu până-n apus de soare! 
Pieptul meu de n-o să-i fie scut, 
Amândoi vom cobori în lut... 


Oamenii se codiră atunci să ducă la îndeplinire nedreapta poruncă regească, temându-se că 
prințesa îşi va curma singură zilele. De data aceasta părintele se înspăimântă de-a binelea şi mânia 
lui fu înfrântă. Ceru să i se înfățişeze perechea de îndrăgostiți. Tânărul îi plăcu, întrucât nu avea 
înfăţişarea unui om de rând. 


Când se văzu în faţă cu regele din Naharin, fiul de faraon se temu. Dar, după ce acesta îl strânse 
la piept şi-l sărută ca pe un viitor ginere, numindu-i chiar fiul lui, prințul răsuflă uşurat. 

Regele sirian îi dădu de soţie de fiica lui şi-l înzestra cu o casă arătoasă, cu turme de vite şi cu 
ogoare şi mai ales le dărui robi numeroşi, astfel ca tinerii soţi să nu ducă lipsă de nimic. 

După câtăva vreme, fiul de faraon destăinui soţiei sale prevestirea celor şapte ursitoare, fără să-i 
spună însă cine sunt adevărații lui părinți. lar ea se arătă tare îngrijorată şi primul lucru pe care i-l 
ceru, fu să-şi ucidă ogarul. Prinţul se împotrivi, spunând că l-a crescut de mic şi că nu se poate 
despărți de el în ruptul capului. 

Din ziua aceea, prințesa n-a încetat să tremure pentru viaţa soțului ei, fiindu-i frică să-l mai lase 
singur. Când prinţul se arătă dornic să călătorească şi chiar să vâneze, ea se hotărî să-l însoțească 
pretutindeni, pentru a-l păzi de cele trei pieze-rele. 

Merseră ei tocmai spre țara Egiptului şi poposiră într-un sat din apropierea Nilului. Oamenii din 
partea locului erau tare mâhniţi din pricina unui crocodil uriaş, care ieşea din apele fluviului şi 
cuteza să vină până în mijlocul satului, unde tânăra pereche îşi găsise o locuinţă. Această dihanie 
era una din ursitele rele ale prinţului. Dar crocodilul avea un duşman neîmpăcat, care îl împiedica să 
iasă din fluviu şi să pustiască împrejurimile. La rândul lui, crocodilul nu-i dădea răgaz vrăjmaşului 
său, Ocrotitorul apelor, să colinde în tihnă malurile Nilului. În fiecare dimineaţă se încăierau cei doi 
uriaşi, dar niciunul nu putea să-l biruie pe celălalt. Şi se războiau ei aşa de vreo două luni. 

Crocodilul ştia că el nu-şi va putea răpune potrivnicul decât cu ajutorul unui muritor. Or, oamenii 
fugeau de cum se apropia fiara de satul lor. Ştiindu-se prietenul sătenilor, Ocrotitorul apelor nu se 
temea de braţele lor, deprinse cu truda câmpului şi nu cu mânuirea armelor. 

Prinţul nici nu bănuia că tot în acel sat se aciuase şi cea de a doua ursită a sa, un şarpe veninos, 
care ieşea noaptea din scorbura lui şi muşca pe bieţii oameni doborâți de munca istovitoare din 
timpul zilei. Niciunul din cei muşcați nu se mai deştepta vreodată. Aceeaşi soartă ar fi avut-o şi fiul 
faraonului într-o noapte, dacă... 

Cu o zi mai înainte, prințul se întâlni cu Ocrotitorul apelor. Acesta îi spuse să se păzească de 
crocodilul pe care soarta lui potrivnică îl trimisese acolo, spre a aduce la îndeplinire prezicerile 
ursitoarelor. Fiul faraonului îl răsplăti pentru sfatul prietenesc şi a doua zi rămase acasă. Încercă să 
uite de piezele-rele care îl pândeau, ospătându-se şi bând vin şi bere din blide de lut ars. La 
coborârea serii fu cuprins de un somn de plumb. Soţia umplu două blide, unul cu bere şi altul cu 
vin, gândind că poate, în toiul nopţii, bărbatul se va trezi însetat şi va căuta ceva de băut. Propti apoi 
de peretele încăperii sulița prințului şi se întinse în aşternutul ei, rămânând însă trează. 

Pe la miezul nopții, şarpele se strecură în încăpere printr-o crăpătură a peretelui şi se târî spre 
locul unde prințul dormea dus. Dar cum mirosul aţâțător al blidelor cu băutură îl ispiti, el se opri să 
le guste conţinutul. Unul dintre blide se vărsă şi băutura ameti şarpele care rămase țeapăn. Soția 
fiului de faraon sări din aşternut şi, văzând duşmanul temut lângă aşternutul soţului ei, înmărmuri. 
Îşi luă inima în dinţi şi se apropie tiptil de musafirul nepoftit. Îi străpunse capul cu sulița şi 
târâtoarea se zbătu ce se zbătu până ce îşi dădu duhul. Prinţul se trezi buimăcit de somn şi, când 
pricepu tot ce se întâmplase, nu ştiu cum să-i mulțumească soţiei sale. Ea îi zise încrezătoare: 

— lată că te-am scăpat de una din ursitele tale rele. Cu voia zeilor te voi scăpa şi de celelalte 
două! 


Peste câtăva vreme, prințul se duse să vâneze pe malul Nilului, însoţit de ogarul său. Se păzea 
însă de apele fluviului, unde crocodilul sortit să-l piardă îl pândea necontenit. 
Insoţitorul său căpătă însă grai omenesc şi-i zise: 


— De nu fugi din calea mea, stăpâne, 
Te va pierde propriul tău câine! 


Speriat de cuvintele ogarului său, care se îndrepta spre el urlând, prinţul îşi căută scăpare în 
apele Nilului. Acolo îl înşfacă crocodilul care, târându-l spre un ostrov ascuns în păpuriş, îi spuse: 


— Zadarnic fugi de mine, sortitul crocodil, 

Ce mi te urmăreşte de când erai copil. 

De vrei să scapi cu viață, să juri că, până-n seară, 
Ocrotitorul apei prin tine o să piară! 


Prinţul îi răspunse însă fără şovăire: 


— De mi-e sortit, sunt gata să pier, răpus de tine, 
Dar nu-l ucid pe duhul sfătuitor de bine! 


Crocodilul îi dădu răgaz de gândire până la asfinţitul soarelui, apoi se afundă în apele fluviului. 
Când dihania îi răpise stăpânul, câinele se întoarse până la ostrov, ascunzându-se în păpuriş. După 
ce auzi spusele crocodilului, o ţinu într-o fugă până acasă. 

Văzând că ogarul s-a întors fără stăpânul său de care nu se despărţea niciodată, prinţesa începu 
să-şi smulgă pletele din cap, sigură că bărbatul ei fusese sfâşiat de crocodil. Dar credinciosul animal 
căpătă din nou grai omenesc şi povesti stăpânei sale cele întâmplate. Deoarece soarele cobora spre 
apus, prinţesa luă sulița cu care răpusese şarpele şi se îndreptă spre locul unde fiul faraonului 
rămăsese ca ostatec al dihaniei. 

Tocmai aici îşi petrecea noaptea Ocrotitorul apelor. De aceea îl adusese crocodilul pe fiul 
faraonului în ostrov, gândind că acesta se va lăsa înduplecat să-l răpună pe duşmanul lui chiar în 
seara aceea. 

La apusul soarelui, crocodilul se ivi şi ceru din nou prinţului să-l ucidă pe Ocrotitorul apelor, că, 
de nu, îl va sfâşia pe loc cu colții lui, aşa cum îi meniseră ursitoarele. Cum nici de data asta 
ostatecul nu se învoi să-i facă pe plac, crocodilul ieşi din apă şi îl târî pe prinţ în păpuriş, ca să-l 
sfâşie: căci se temea ca între timp să nu sosească Ocrotitorul apelor şi să-i tulbure ospăţul. Numai că 
acolo pândea soția prințului care, văzându-şi bărbatul în primejdie, înfipse sulița în gâtlejul fiarei 
lacome. Se încinse o luptă aprigă, care putea să sfârşească rău, dacă n-ar fi venit şi Ocrotitorul 
apelor, grăbind astfel sfârşitul crocodilului. 

Apoi femeia îşi îmbrățişa bărbatul şi-i zise: 

— lată că te-am scăpat şi de a doua ursită a ta! Rămâne să te mai scap şi de ultima piază-rea care 
te mai amenință. 

În lipsa lor de acasă, cei şapte prinți din ţara Kharon, mânioşi că regele din Naharin îşi alesese 
drept ginere un egiptean de pripas, îşi adunaseră ostaşii, biruind armata siriană. 

Ajuns prizonier, regele fu întrebat: 

— Unde este fiica ta cu netrebnicul pe care ţi l-ai ales urmaş la tron? 

Regele răspunse: 

— S-a dus să hăituiască fiarele din ţară. Pot să ştiu eu pe unde umblă ei? 

Atunci cei şapte prinți se sfătuiră să-şi împartă oastea în cete mai mici, care să răscolească toate 
ținuturile învecinate în căutarea fugarilor. Cel care îi va descoperi să-l ucidă pe egiptean, iar cu 
nevasta lui să facă ce-o pofti, urmând ca după aceea să-şi împartă ţara regelui învins. 

Aşadar, unii plecară spre miazăzi, alții spre miazănoapte, o parte spre răsărit şi alta spre apus. 

Cei care plecară spre miazăzi ajunseră în cele din urmă şi în satul unde hălăduia fiul faraonului. 
Simţind apropierea duşmanilor, Ocrotitorul apelor ceru prințului şi soției sale să fugă în munți şi să 
se ascundă într-o peşteră până ce va trece primejdia. Îi sfătui însă să nu ia cu ei şi ogarul. Cei doi 
făcură întocmai, numai că prințul nu se îndură să-şi părăsească ogarul, iar acesta îi însoți până în 
ascunzătoarea lor. 


Două zile şi două nopţi petrecură ei în adăpostul de vreme rea. Şi numai iată că în ziua a treia, 
prin dreptul peşterii lor trecură trei dintre prinții palestinieni, însoțiți de oastea lor. Fiindcă nici 
unuia din ei nu-i dete prin minte să răscolească peşterile din munții pustii, trecură prin dreptul 
ascunzătorii fără să-i dibuiască. Dar în clipa când ultimul oştean trecu de peşteră, ogarul se repezi 
după el şi începu să-l latre. Vrăjmaşii recunoscură de îndată pe însoţitorul fiului de faraon şi 
năvăliră în peşteră. 

Femeia se aruncă în faţa bărbatului ei şi o suliță o străpunse, doborând-o la pământ. Egipteanul 
răpuse pe unul dintre duşmani cu sabia lui, iar ogarul sfâşie pe cel de al doilea. Însă sulița celui de- 
al treilea prinț pătrunse în pieptul fiului de faraon, care se prăvăli alături de câinele său, rănit şi el de 
o săgeată. 

Cei doi prinți au fost aşezaţi pe o targa de frunze. Fiul de faraon cu soția şi ogarul lui fură 
părăsiți înaintea peşterii, pentru a fi sfâşiați de vulturii înălțimilor. 

După ce vrăjmaşii se îndepărtară, prinţul egiptean deschise ochii. Soția şi ogarul zăceau alături 
de el cu piepturile pline de răni. Muribundul spuse, căinându-şi soarta: 

— S-a adeverit întocmai ceea ce ursitoarele mi-au menit din leagăn: am scăpat de şarpe şi de 
crocodil şi acum pier din pricina ogarului de care nu m-am îndurat să mă despart, cu toate 
stăruințele soţiei mele şi ale Ocrotitorului apelor! 

Apoi îşi ridică ochii spre cer şi strigă: 

— Zei ai patriei mele, eu nu v-am greşit niciodată cu nimic şi totuşi voi m-aţi urmărit cu ura 
voastră pretutindeni. Viaţa nu mai are niciun rost pentru mine fără soţia credincioasă şi fără câinele 
meu; nu din vina lui pier eu acum, ci pentru a îndeplini hotărârile soartei. Barem aveţi grijă ca atât 
eu, cât şi fiica regelui din Naharin să avem parte de o îngropăciune demnă de noi şi să nu fim 
sfâşiaţi de fiarele flămânde sau să putrezim sub cerul liber! 

Şi zeii Egiptului auziră cuvintele fiului de faraon şi se înduioşară. Marele Ra spuse soției sale: 


— Soarta s-a îndeplinit! 
De aceea eu sunt dornic 
Săre-nvie, negreşit 

Cei ce s-au iubit statornic! 


Mama zeilor încuviință cuvintele lui, adăugând: 


— Viaţa lor pilduitoare 
Dă-le-o înapoi, Zeu-soare! 


Hotărârea lor fiind îndeplinită, cele şapte Hathor se arătară binevoitoare: 


— Dragostea ce ei şi-o poartă 
Biruie vrăjmaşa soartă! 


Şi iată că, în timp ce zeii Egiptului îşi vorbeau astfel, de peştera înaintea căreia zăceau cele trei 
trupuri însângerate se apropie Ocrotitorul apelor. În mână el avea nişte leacuri culese de pe malurile 
Nilului, care puteau vindeca orice rană pricinuită de o armă. Nu trecu mult timp şi fiul faraonului se 
trezi ca dintr-un somn adânc. Se aplecă asupra soției lui şi o găsi vie şi nevătămată. Ogarul începu 
să se gudure la picioarele lor, parcă cerându-şi iertare pentru suferințele pricinuite stăpânului său. 

Ocrotitorul apelor le spuse apoi că regele din Naharin este prizonier şi-i sfătui pe tineri să se 
ducă la palatul faraonului. Abia acum află prinţesa cine este părintele soțului ei. 

Nu mică fu bucuria faraonului, revăzându-şi feciorul scăpat de cele trei pieze-rele, care îl 
pândiseră. Auzind de nelegiuirea prinților din ţara Kharon, trimise oastea egipteană în Siria pentru a 
elibera pe tatăl nurorii sale. În fruntea oştenilor se afla însuşi fiul faraonului, care se răzbună 


doborând în luptă dreaptă pe toți ceilalți cinci prinți palestinieni. Oastea lor fu împrăştiată repede, ca 
nisipul deşertului de pe creştetul unei piramide. 

Regele Siriei îşi recapătă tronul, iar fiul faraonului se întoarse în Egipt, încărcat de prăzi bogate. 
După stingerea din viață a tatălui, faraon fu ales fiul său, care îşi biruise cele trei ursite cu ajutorul 
soţiei sale credincioase. Cei doi avură la rândul lor un fiu, căruia ursitele îi meniră o domnie paşnică 
şi îndelungată. 

Când ajunse la adânci bătrâneţe, tatăl lăsă tronul fiului său, iar el se retrase cu soția şi ogarul lui 
gârbovit în turnul în care îşi petrecuse copilăria. Şi din vârful acelui turn priviră cum se perindă 
mileniile, deoarece zeii uitară să-i mai cheme în lumea umbrelor, mistuindu-se ei înşişi în negura 
uitării... 


Frații învrăjbiți 
poveste egipteană străveche 


Cică au fost odată doi fraţi: cel mare se numea Anup, iar cel mic, Bata. Când s-au văzut ei orfani, 
Anup era însurăţel, în vreme ce Bata rămăsese un copilandru. Mezinul crescu, aşadar, în casa 
fratelui mai mare, de parcă ar fi fost fiul lui. 

Nevasta lui Anup avea un păr lung şi tare mult îi plăcea să stea ore întregi în faţa oglinzii spre a 
şi-l împleti în zeci de codițe strâns lipite una de alta: pasămite, aşa se pieptănau femeile din vremea 
lui. Cu treaba nu se prea omora, ştiind că are un soţ harnic şi că fratele mai mic nu numai că-i 
semăna, ba chiar îl şi întrecea. 

În câţiva ani, mezinul ajunse cu un cap mai înalt decât Anup. El ducea pe umerii săi vânjoşi tot 
greul gospodăriei. Smulgea inul din pământ, îl usca la soare şi îl curăța cu ajutorul unui pieptene de 
lemn. Țesea întâi straie pentru Anup, şi apoi pentru el. Mâinile lui dibace făceau minuni la războiul 
de ţesut. Tot el ara ogorul şi-l semăna cu grâu, orz şi secară. 

Prin aprilie-mai începea secerişul. Bata apuca cu stânga un mănunchi de spice, fără să se aplece 
prea mult, căci grânele crescuseră cât un stat de om, şi îl reteza, repezind secera de lemn cu dinţişori 
de cremene, pe care o ţinea în mâna dreaptă. Când coşurile se umpleau, el le ducea la arie şi, la 
terminarea secerişului, treiera recolta cu ajutorul asinilor şi vitelor pe care le îndemna necontenit. 

După ce pleava era îndepărtată, el îşi împovăra umerii cu câte doi saci de grâne deodată şi primul 
rămânea în magaziile faraonului, iar celălalt în hambarul fratelui. Tot el stropea grădina mânuind 
sub arşiţă cumpăna de ridicat apa, ba se îngrijea şi de livada cu pomi fructiferi şi de viţa de vie. Din 
ciorchinii de struguri terciuiți sub picioare, el dobândea vinul tămâios, pentru beciul cel răcoros al 
gospodăriei. Asculta supus poruncile lui Anup, deşi era un flăcău voinic, cum nu găseai în tot 
ținutul un altul să-i semene, căci avea o putere fără margini, aidoma zeilor. 

Din zori şi până-n asfințit trebăluia neobosit. El se trezea primul şi cocea pâinile pe care le aşeza 
în faţa fratelui său mai mare, când acesta se trezea din somn. Anup îi dădea tainul pentru întreaga zi, 
după care Bata mâna vacile ia păşune. Stând zile întregi cu vitele pe câmp, învățase limba lor, 
neînţeleasă de ceilalți oameni. Pe când mergea în urma vacilor, le auzea adesea spunându-şi una 
alteia: „Iarba cea mai bună este în locul cutare!” 

Asculta tot ce-şi grăiau ele, apoi le îndrepta chiar spre locul de care fusese vorba. Astfel că vacile 
lui erau cele mai grase şi mai darnice în lapte, având şi viţeii cei mai arătoşi. Seara se întorcea 
acasă, ducând în spinare o legătură mare cu toate roadele câmpului şi cu iarba adunată pentru hrana 
de seară a vitelor. El punea totdeauna legătura în fața fratelui mai mare, aşezat alături de femeia sa: 
mânca şi bea zdravăn, iar după aceea se ducea în staul, lângă vitele care rumegau mulțumite, şi 
adormea buştean... 

De bună seamă că nici Anup nu stătea cu mâinile în sân. Inima îi râdea de bucurie când vedea ce 
frate harnic şi falnic are, dar nu vroia să-i arate dragostea pe care i-o purta: un frate încrezut el nu-şi 
dorea! 


Într-o zi de octombrie, când Nilul se retrăsese în albia iui, Anup îl chemă pe Bata şi-i spuse: 

— E timpul să ieşim la câmp, să ne apucăm de arat, căci pământul s-a ivit de sub ape şi trebuie 
să-l afânăm neîntârziat cu săpăliga de lemn, mai înainte de a se învârtoşa. Vezi să duci la câmp 
plugul şi să pregăteşti sacii cu sămânță, ca să ne apucăm de lucru de cum se vor ivi zorile! 

A doua zi dis-de-dimineaţă, Anup găsi sacii cu sămânță legaţi de spinările vacilor şi amândoi o 
porniră la drum. De îndată ce începură să lucreze pe ogorul lor rodnic, munca le umplu inima de o 
mare mulțumire. Anup înhamă vacile la plugul de lemn, care avea în partea de sus două coarne 
prevăzute cu găuri, unde-şi vâri mâinile. Bata venea în urma plugului şi sfărâma bulgării de pământ, 
când cu săpăliga, când cu ajutorul unui ciocan cu mâner lung. 

Turnară grăunțele în coşuleţe şi începură să le împrăştie cu mâna: boabele închipuiau un evantai, 
când în stânga, când în dreapta fiecăruia. Mânară apoi peste semănătură turme de oi şi de grăsuni, 
pentru ca sămânţa să fie îngropată de copitele lor. 

După câteva ceasuri li se isprăviră sacii cu seminţe. Anup îl chemă atunci pe Bata şi-i spuse: 

— Du-te acasă neîntârziat şi adă grăunțe, ca să isprăvim semănatul! 

Bata o porni grăbit spre sat şi o găsi pe femeia fratelui său în faţa oglinzii, pieptănându-se. 

— Vino şi dă-mi seminţe degrabă, bărbatul tău mă aşteaptă pe câmp stând degeaba! spuse Bata. 

Neîngrijorându-se nicicum de graba lui, femeia îi răspunse: 

— Mergi singur, ia ce-ţi trebuie din hambar, altfel îmi stric întreaga pieptănătură! 

Bata o porni spre şură şi alese chiupul cel mai pântecos. Apoi duse chiupul în hambarul cu 
pământ bătătorit pe Jos, şi, ca să nu mai facă încă un drum, umplu vasul până la bază, cărându-l apoi 
în ogradă. 

Chiar atunci femeia scoase capul pe uşă şi îl întrebă mirată: 

— Câtă sămânță ai încărcat pe umăr? 

— Trei saci de orz, doi de grâu, cu totul cinci la număr, răspunse Bata. 

Femeia rămase mută de uimire: halal de aşa flăcău! Văzu că era mai puternic decât Anup. 

Nu-şi putu ascunde părerea de rău, şi-i spuse fără ocol: 

— Eşti mai voinic şi mai vrednic decât fratele tău! Cu tine trebuia să mă mărit eu, zău! 

Bata se înroşi, mâniindu-se ca pardosul” de miazăzi când auzi cum îşi ponegrea ea bărbatul. 

— Cum poţi să fii atât de nechibzuită? Anup mi-a fost ca şi un tată! Să nu mai spui niciodată 
astfel de vorbe! Am de gând să dau uitării totul şi să nu suflu nimănui niciun cuvânt din cele ce mi- 
ai spus! 

Apoi îşi puse chiupul pe umăr, fără a se opinti deloc şi o porni zorit spre câmp. Când ajunse la 
capătul ogorului, puse povara jos şi se apucă de treabă ca şi cum nu s-ar fi întâmplat nimic. 

Femeia rămase multă vreme ca năucă. De ciudă îi tremura şi pieptănul în mână. Cu o furie 
neaşteptată îşi despleti codiţele şi îşi ciufuli părul, ca să pară cât mai neîngrijită. O să găsească ea ac 
de cojocul mezinului, care a cutezat s-o înfrunte! Decât să afle bărbatul ei cele ce spusese şi s-o 
omoare, mai bine să piară Bata! Şi plănui totul pe-ndelete... 

Se duse în cămară, înmuie un petic într-o ulcică cu seu, apoi se mânji pe obraji şi pe umeri, încât 
ai fi jurat că o învinețise cineva în bătăi. Ca de obicei, Bata rămase în urmă cu vilele şi cu legătura 
lui de iarbă proaspătă, iar Anup ajunse cu mult înaintea lui acasă. O găsi pe femeia sa zăcând în pat 
şi prefăcându-se bolnavă; ea nu-i lumină calea şi nici nu-i turnă apă pe mâini, aşa cum făcea 
întotdeauna când bărbatul i se întorcea seara de la câmp. Opaiţul rămăsese neaprins şi întreaga casă 
era cufundată în întuneric. Când îşi află nevasta culcată şi tânguindu-se, Anup o întrebă: 

— Ce-i cu tine? Cine te-a bruftuit”* aşa de rău? 

— Nimeni nu m-a bruftuit, răspunse femeia, în afară de fratele tău. Când a venit să ia seminţe 
din porunca ta, m-a găsit singură şi mi-a zis: „Sunt mai voinic şi mai vrednic decât fratele meu. Cu 
mine trebuia să te măriţi tu, zău!” Auzind cum îmi ponegreşte bărbatul, m-am mâniat şi i-am strigat: 
„Cum poți fi atât de nelegiuit? Au nu ţi-am fost eu ca o mamă?” Mustrările mele l-au speriat şi, de 

teamă să nu-ţi spun ţie nimic, m-a bătut. Şi cum are mână grea, m-a acoperit de vânătăi. Dacă tu îl 
mai laşi să trăiască şi nu-l pedepseşti pentru neruşinarea lui, eu îmi curm singură zilele! Să nu crezi 
nimic din cele ce-ţi va înşira: e în stare să spună că sunt o soţie necredincioasă, de cum s-o întoarce 
acasă cu vitele! 

Anup se îngălbeni, mâniindu-se ca pardosul de miazăzi. Îşi ascuţi cuțitul şi, ținându-l strâns în 
mână, se ascunse după uşa staulului, cu gândul să-l omoare pe mezin când va intra să umple cu 
iarbă ieslele. 

Soarele cobora spre asfințit când Bata ajunse în ogradă cu legătura în spinare. Cum intră în staul, 
vaca aflată în fruntea celeilalte îi grăi: 

— la seama, fratele tău mai mare te pândeşte după uşă, cu cuțitul în mână, şi vrea să te 
înjunghie. Dacă vrei să scapi cu viaţă, aruncă-ţi legătura din spinare şi fugi în lume! 

Mezinul ghici de îndată ce se întâmplase şi se opri nehotărât. Trecând pragul staulului, a doua 
vacă îi vorbi la fel. Bata se lăsă în genunchi şi se uită pe sub uşa grajdului: recunoscu picioarele 
fratelui său şi printr-o crăpătură întrezări licărirea cuțitului. Zvârli din spinare legătura şi o luă la 
fugă cât îl ţineau picioarele. Anup îl urmări cu cuțitul în mână, fără să-l poată ajunge. 

În vreme ce fugea, Bata zări chiar în faţa lui Soarele, care tocmai călca pragul serii. Căzându-i în 
genunchi, se rugă astfel: 

— Bunul meu stăpân, tu deosebeşti mereu pe omul drept de cel strâmb! Păzeşte-mă de mânia 
nedreaptă a fratelui meu! 

Soarele îi ascultă ruga şi iscă între el şi fratele lui o apă întinsă, în care mişunau crocodilii. Bata 
se afla pe malul drept, iar Anup, pe cel stâng. Fratele cel mare îşi frângea mâinile de ciudă că nu-l 
putea omorî pe mezin. Se aruncă de câteva ori în apă, dar de fiecare dată fălcile căscate ale 
crocodililor îl făcură să se reîntoarcă pe uscat. Bata îi strigă de pe malul din faţă: 

— Rămâi pe loc până se va face din nou lumină. Când Soarele va răsări, eu voi fi judecat de el 
şi, dacă mă va găsi vinovat, mă va da pe mâna celui față de care am greşit. Alături de tine nu voi 
mai trăi niciodată; nu mă voi mai afla niciodată în locul în care te afli şi tu! 

Când o nouă zi lumină pământul şi Soarele se înălță în slavă, cei doi fraţi se zăriră unul pe altul. 
Şi mezinul spuse fratelui mai mare: 

— De ce mă hăituieşti şi vrei să mă ucizi ca pe un mişel mai înainte de a asculta şi ceea ce am 
să-ți spun? Femeia ta ţi-a povestit lucrurile pe dos. Mă jur pe Soarele din cer că tu mă prigoneşti pe 
nedrept, îmboldit de o neruşinată! 

După ce înfățişă fratelui său adevărul gol-goluț, adăugă întristat: 

— Nu te-ai gândit la niciuna din faptele sau lucrurile bune pe care le-am săvârşit pentru tine! 
Apoi întoarce-te, frate, acasă şi îngrijeşte-ți singur vitele şi gospodăria. Că eu mă voi duce în Valea 
Cedrului singuratic. lată ce va trebui să faci tu, totuşi, pentru mine: când vei crede că am păţit ceva, 
vei porni degrabă să mă îngrijeşti. Prin descântece şi vrăji eu îmi voi smulge inima şi o voi închide 
în conul din vârful cedrului. Nimeni nu mă va putea ucide cât timp conul va sta la locul lui. Când 
însă cedrul va fi tăiat şi inima mea va cădea la pământ, eu mă voi prăbuşi în nesimţire, ca şi cum aş 
fi murit. Dacă tu vei veni să-mi cauţi inima, chiar de ar fi să treacă şi şapte ani încheiaţi, şi o vei 
pune într-o ceaşcă cu apă proaspătă, eu voi învia, ca să mă răzbun pe cel care mi-a vrut răul. Când 
berea din ulciorul care va fi pus în faţa ta se va revărsa fără să fi fost atinsă, iar vinul care va fi adus 
în locul berii se va tulbura, prefăcându-se într-o drojdie amară, să pui mâna de îndată pe toiag şi să 
vii să-mi cauţi inima! 

Apoi Bata îşi luă rămas bun de la fratele său mai mare şi plecă spre Liban. Anup se întoarse 
acasă cu capul între palme şi cu fruntea mânjită de tină, în semn de adâncă mâhnire. Odată ajuns, îşi 
dete soția pe mâna călăului, care îi tăie limba mincinoasă, apoi o alungă de acasă. El rămase singur 
să-şi jeluiască fratele cu care fusese învrăjbit de o nevastă necredincioasă. 

Bata ajunse în Valea Cedrului singuratic. Aici îşi petrecea ziua vânând fiarele pustiei, iar seara se 
întorcea să doarmă sub copacul în vârful căruia îşi urcase inima. 


După o vreme îşi înjghebă o colibă din lemn chiar în preajma cedrului, chipurile, să aibă şi el 
deasupra capului un acoperiş pentru vreme rea. Şi într-o bună zi se întâlni la vânătoare cu zeul 
Soare şi cu Hnum, cel care-i făurise pe roata sa de olar pe primii faraoni. Văzându-l pe vârful unui 
munte, Soarele strigă:. 

— Află, Bata, că fratele tău te-a răzbunat şi şi-a scurtat de limbă nevasta mincinoasă, după care a 
alungat-o de-acasă. Păcat că trăieşti atâta de singur întocmai ca şi cedrul în vârful căruia ţi-ai ascuns 
inima! 

Şi zeul Soare, milostivindu-se din nou de Bata, spuse prietenului său Hnum: 

— Făureşte pe iscusita-ți roată de olar o soaţă pentru Bata, să nu mai trăiască aşa de singur, 
bietul om, alungat din casa părintească din pricina unei învinuiri nedrepte! 

Femeia ieşită din mâinile lui Hnum era de o frumuseţe care întrecea cu mult pe cea a 
pământencelor. Cele şapte ursitoare se iviră la creştetul ei şi toate într-un glas meniră: 

— Ea va muri de sabie! 

Bata nu ştia cum să-i mulţumească Soarelui şi lui Hnum când văzu în coliba-i sărăcăcioasă o 
nevastă atât de frumoasă. Dacă ar fi ştiut câte avea să pătimească din pricina firii ei uşuratice, poate 
că n-ar fi iubit-o atât şi i-ar fi ascuns taina vieții sale: inima pitită într-un con de cedru, care îl făcea 
să fie de nebiruit atâta timp cât copacul stătea în picioare. Şi pentru că o lăsa mai toată ziua singură, 
în vreme ce el hălăduia prin munţi şi prin deşert vânând fiare sălbatice, Bata o sfătui: 

— Nu ieşi în timpul zilei din colibă, căci s-ar putea să te vadă zeul mării şi să te răpească: la 
urma urmei nu eşti decât o femeie şi nu ştii să te aperi singură! 

Pasămite, Bata ştia că zeul mării îl pizmuieşte pentru că Hnum dăruise unui muritor o nevastă 
atât de frumoasă şi nu lui. Dar femeia lui Bata nu ţinu seamă de sfatul soțului ei şi într-o zi ieşi să se 
plimbe pe sub cedrul din preajma colibei. Deodată auzi în depărtare vuietul talazurilor. Zeul mării o 
Zări şi-i strigă cedrului: 

— Prinde-o! 

Cedrul se aplecă s-o înşface cu crengile lui, dar nu putu să-i răpească decât o şuviţă de păr, pe 
care o pală de vânt o aduse în palma vrăjmaşului lui Bata. Apoi zeul mării se duse cu şuviţa de păr 
tocmai în Egipt şi o lăsă să cadă în apa în care slugile spălau albiturile faraonului. 

A doua zi, vătaful spălătorilor fu chemat de faraon, care îl certă, învinuindu-l că rufele lui au un 
parfum de păr femeiesc. Azi aşa, mâine aşa, vătaful vru chiar să-şi ia lumea-n cap, deoarece 
mustrările curgeau lanț. Neştiind ce să mai facă, bietul slujitor se apropie de locul unde oamenii lui 
spălau rufele regelui şi zări în fundul apei limpezi o şuviţă de păr. Trimise un rob să i-o scoată şi, 
cum şuvița avea tocmai parfumul de care se umpluseră albiturile stăpânului său, o duse faraonului. 
Au fost întrebaţi toți scribii şi învățații: al cui este minunatul păr? 

Faraonul află că această şuviță a fost smulsă din părul femeii făurite de însăşi mâna lui Hnum, 
olarul zeiesc, şi că ea s-ar afla într-o ţară din apropierea Egiptului. După sfaturile lor, tânărul faraon, 
dornic să ia de soţie o făptură ieşită din mâinile unui zeu, îşi trimise solii în toate ţările vecine. Cel 
care plecă spre Valea Cedrului era însoțit de o ceată de oameni înarmaţi cu suliți şi arcuri. 

Toţi solii se înturnară aşa cum plecară, numai cel trimis în Valea Cedrului nu se mai întoarse, 
căci Bata îl răpuse şi pe el şi pe slujitorii lui, în afară de unul, care să-i ducă faraonului ştirea despre 
cele petrecute. Atunci cârmuitorul Egiptului trimise pe cel mai destoinic căpitan de oști al său, 
însoțit de soldaţi care mânuiau atât arcul, cât şi sulița, împreună cu ei plecă şi o femeie iscusită, 
încărcată de podoabe femeieşti. Ea pătrunse în colibă în timp ce Bata era la vânătoare şi-i ademeni 
nevasta cu frumoasele-i daruri. Mare fu bucuria întregii ţări când află că tânărul faraon a luat-o de 
soţie pe fiica zeului Hnum. 

Când se văzu soție de faraon, fiica zeului încercă să scape cât mai curând de Bata. Un pâlc de 
ostaşi sosi pe ascuns în Valea Cedrului şi dobori falnicul copac, tăindu-l în mii de bucăţi şi 
punându-l pe foc până la ultima surcică, după sfaturile necredincioasei soţii. În clipa în care floarea 
din vârful cedrului fu tăiată, Bata căzu fără suflare la pământ. 


În aceeași zi, Anup intră în casă şi se aşeză la masă. O slugă îi aduse un ulcior cu bere, dar 
băutura se revărsă în spume, fără să fi fost atinsă. Când şi vinul care i-a fost adus după aceea într-o 
ulcică se tulbură, prefăcându-se într-o drojdie amară, Anup înțelese că mezinul se afla la ananghie. 
Îşi luă arme, straie, o pereche de sandale de schimb, şi, cu toiagul în mână, o porni spre Valea 
Cedrului. 

Ajunse la coliba fratelui său şi-l află întins pe pat, fără viaţă. Din cedrul falnic nu mai rămăsese 
decât un ciot. Plânse o zi întreagă la căpătâiul lui Bata cel lipsit de noroc, apoi începu să-i caute 
inima. Trecu un an, trecu al doilea, trecu şi al treilea, şi Anup nu află nicio fărâmă din cedrul 
doborât. În al patrulea an de căutare neobosită, el hotărî să se întoarcă în Egipt, pentru a-şi vedea de 
gospodăria lui rămasă în voia soartei, şi-şi spuse: „Poimâine voi pleca acasă!” 

A doua zi se duse pentru ultima oară în jurul ciotului de cedru. Deşi se înserase, el tot mai căuta, 
doar-doar o găsi ceva. Se împiedică de-o piatră şi căzu. Desprinzându-se din locul ei, piatra dădu la 
iveală o fărâmă de cedru: era chiar inima multcăutată! Luă preţioasa comoară şi, în clipa când apa 
proaspătă începu să umfle frântura de cedru, Bata tresări, deschise ochii şi privi țintă la fratele său. 
Anup îi dădu apoi să bea apa din ceaşcă şi de îndată ce inima ajunse la locul ei, mezinul redeveni 
ceea ce fusese mai înainte. Fraţii se îmbrăţişară şi statură la sfat până la miezul nopții. Într-un târziu, 
Bata îi spuse lui Anup: 

— Eu mă voi preschimba într-un taur de culoare neagră, cu o pată albă pe frunte şi cu un vultur 
cu aripile desfăcute desenate pe spinare. Pe limba mea vei vedea chipul unui scarabeu”. Suie-te 
călare şi du-mă la palatul faraonului. După ce regele te va răsplăti cu aur şi argint, te vei întoarce 
acasă bogat. Eu voi deveni bucuria țării întregi şi mă voi răzbuna pe soția mea necredincioasă! 

A doua zi, Bata ieşi în fața colibei sale, se închină în fața Soarelui care răsărea şi dintr-o dată se 
preschimbă într-un taur sacru. Anup încalecă pe spinarea lui şi-l duse Ia intrarea palatului regesc. 
Faraonul tocmai se întorcea de la vânătoare, însoțit de alaiul lui de curteni şi tare mult s-a bucurat 
văzând acel taur sacru. 

— Semn bun! S-a întâmplat o mare minune! strigă mulțimea adunată şi întreaga ţară se înveseli 
aducând jertfe taurului, aidoma unui zeu. 

Împovărat cu aur şi argint, Anup se întoarse la gospodăria lui putred de bogat. 

Taurul rămase la palat, înconjurat de o armată de slugi şi de bogății nenumărate, căci faraonul îl 
iubea foarte mult. Fiind animal sfânt, avea voie să colinde nestingherit prin toate încăperile 
palatului, având o iesle din lemn de abanos. 

Într-o zi, taurul intră în iatacul soţiei faraonului şi grăi astfel: 

— Uite că totuşi trăiesc! 

— Dar cine eşti tu? îl întrebă uimită stăpâna palatului. 

— Eu sunt Bata. Ştiu că la îndemnul tău oamenii faraonului au doborât cedrul în vârful căruia 
mi-am pus inima. Ei bine, uite că n-am murit şi am venit să mă răzbun pe tine! 

Soţia faraonului îngălbeni la auzul acestor cuvinte. Când regele veni în iatac, ea îi turnă vin într- 
o cupă de aur şi îi zise: 

— Jură-mi că tot ce îți voi cere, vei îndeplini pentru mine cu plăcere. 

Ameţit de băutură, faraonul jură, dar apoi se căi amarnic când soţia lui îi spuse că doreşte să 
mănânce ficatul taurului sacru. 

Ziua jertfirii a fost proclamată drept o mare sărbătoare în întreaga ţară. Cel mai priceput casap'* 
al regelui înjunghie animalul, care fu adus cu mare alai, pentru a fi ars pe un altar, în faţa palatului, 
după ce mai întâi îi fusese trimis soţiei faraonului ficatul lui. 

Când oamenii au scos taurul din curtea palatului, două picături de sânge căzură, una în stânga şi 
alta în dreapta intrării. 

Peste noapte, însă, răsăriră din picăturile de sânge doi chitii” de toată frumuseţea, plini de fructe 
deosebit de gustoase. Faraonul fu înștiințat de ivirea neaşteptată a celor doi arbori şi întreaga ţară se 
bucură, socotind minunea asta drept un semn care prevestea un an deosebit de rodnic. Arborilor li s- 
au adus jertfe pretutindeni. 

Şi iată că, într-o zi, faraonul se împodobi cu o diademă de lazulit şi, urcându-se în carul său de 
argint aurit, se duse el însuşi să vadă pomii minunati. Soția lui îl urma într-un car, aproape la fel de 
strălucitor. 

Faraonul se aşeză sub un copac, iar soția lui sub celălalt. Copacul sub care se afla ea prinse a grăi 
în şoaptă aidoma unui om: 

— Trădătoareo, eu sunt Bata şi trăiesc, deşi tu ai încercat de două ori să mă dai gata: întâi când ai 
pus să fie doborât cedrul, şi a doua oară când i-ai cerut faraonului să înjunghie taurul sacru! 

Iar se înspăimântă soţia regelui, şi iarăşi îşi puse soțul să jure pe Soarele din cer că îi va îndeplini 
noua dorință. Faraonul se pripi din nou şi tare rău îi păru după aceea, când soţia lui îi ceru să taie 
Chitrii şi să-i facă din ei un scrin pentru giuvaeruri şi alte lucruri de preţ. 

Dorinţa îi fu adusă la îndeplinire fără zăbavă. Doi tâmplari neîntrecuţi în meseria lor se apucară 
să doboare chitrii. Soţia faraonului ţinu să fie de faţă şi ea şi nimeni n-o putu împiedica. O fărâmă 
de aşchie sări dintr-un arbore şi nimeri drept în gura reginei, care o înghiți fără să bage de seamă. 

La mai puţin de un an după aceea, soția faraonului născu un băiat. Mult s-a bucurat regele aflând 
că are acum un urmaş. Porunci să i se aducă o doică; ba chiar se duse el însuşi să-şi vadă odrasla. 
Câţiva curteni fură însărcinaţi să aibă grijă zi şi noapte de prunc, să-l legene şi să-l alinte pe viitorul 
lor stăpân. Copilul stârni bucuria întregului Egipt. Faraonul chefui zile în şir împreună cu dregătorii 
săi; condamnaţii la moarte fură iertaţi, iar cei ce zăceau în lanţuri se văzură liberi, slăvindu-l din 
toată inima pe moştenitorul tronului. 

Trecură ani mulți şi copilul ajunse un flăcău, care semăna ca două picături de apă cu năpăstuitul 
Bata. În cele din urmă, bătrânul faraon se stinse şi urmaşul său ajunse rege în locul lui. 

După încoronarea sa, noul faraon chemă la el pe toți înalții dregători ai săi. A fost adusă şi soția 
fostului faraon. 

Toţi au ascultat înmărmuriți trista păţanie a lui Bata. Pe măsură ce povestea se depăna mai 
departe, soţia faraonului se făcea tot mai pământie. Mânia curtenilor sporea şi ea necontenit. 

La sfârşit, privirile tuturor dregătorilor se ațintiră zadarnic spre locul unde trebuia să se afle 
femeia cea necredincioasă şi vicleană: jilţul era gol! 

Roasă de remuşcare şi ruşinându-se de cele înfăptuite, ea îşi curmase zilele cu o sabie pe care o 
aflase în iatac. Astfel se înfăptui prezicerea ursitoarelor. 

Ce s-a mai întâmplat după aceea, scribul n-a mai putut să ne spună, căci i s-a terminat papirusul. 
Şi după trei mii de ani este greu să mai înnozi firul rupt al poveştilor fără de moarte... 


Invăţatul Satni şi fiul său Senosiris 
poveste egipteană din vremea ultimilor faraoni 


A fost odată un faraon numit Usinares. Dintre numeroșii săi copii, cel mai drag îi era Satni. În 
vreme ce ceilalți se întreceau în mânuirea arcului şi a suliţei, Satni era neîntrecut în acoperirea 
sulurilor de papirus cu hieroglife”, sau în citirea ciudatelor cărți rămase din veacuri îndepărtate. Nu 
aflai în lumea întreagă un om mai învăţat decât el. 

În vremurile acelea, regii nu se războiau numai cu ostile, ci şi cu vorbele: căutau să-şi înfrunte 
potrivnicii prin scrisori dibace, cuprinzând fie o sfidare, fie o cimilitură încâlcită. De răspunsul care 

se dădea la aceste scrisori atârna faima regelui şi a ţării întregi. Şi în această privință, Satni era de 
neînlocuit, dezlegând cu repeziciune orice enigmă. 

Astfel, într-o zi sosi un sol al regelui Etiopiei” care, nici mai mult, nici mai puţin pofti pe faraon 
să înghită toată apa mării. Satni răspunse că tatăl său se va dovedi în stare de această faptă doar 
dacă marea va conține atâta apă câtă avea în clipa când a fost trimisă provocarea. Cu alte cuvinte, 
regele Etiopiei trebuia să zăgăduiască Nilul şi toate fluviile care se vărsau în noianul de ape. 
Neavând încotro, solul plecă fără să mai sufle o vorbă. 

Cu toate că era atât de înţelept şi de învăţat, bucurându-se de dragostea tatălui său, Satni era cel 
mai nefericit om din lume pentru că nu avea niciun copil. Nu mai puțin îndurerată era şi Mahi, soția 
lui, tot din aceeaşi pricină. Nu-şi precupeţea osteneala, colindând din templu în templu, în căutarea 
unui leac care să o ajute să nască un prunc. 

Într-o zi, Mahi se duse la templul lui Phtah şi, cum era trudită de atâta alergătură, o fură somnul. 
În vis auzi un glas care o sfătui să meargă la fântâna unde se îmbăiază zilnic Satni. Lângă această 
fântână, aşezată în curtea casei lor, va găsi un vrej de pepene pe care îl va smulge din rădăcină şi-l 
va pune la fiert. Fiertura o va da bărbatului ei, după care îşi va vedea visul cu ochii. Femeia făcu 
întocmai cum o învățase glasul din vis şi după câtăva vreme pricepu că dorinţa ei de a avea un copil 
se va îndeplini în curând. 

Şi Satni avu un vis prevestitor: un glas îl înştiința că va avea un fiu care va săvârşi o minune cum 
nu s-a mai văzut pe pământul Egiptului. 

Mare a fost bucuria lui Satni când a aflat că Mahi i-a născut un băiat, grăbindu-se să-i dea 
numele de Senosiris, aşa cum îl îndemnase glasul din vis. Faraonul însuşi se înveseli când se văzu 
bunic. 

Pruncul fu alăptat chiar de Mahi, care nu se îndură să-l încredinţeze unei doici. Când copilul 
împlini un an, toţi spuseră: „Are doi ani”. lar când el împlini doi ani, oricine i-ar fi dat de două ori 
pe atât. Satni nu putea răbda să treacă un ceas întreg fără să-şi vadă odrasla, atât de mult o îndrăgea. 

Fiind mai voinic şi mai isteţ decât copiii de vârsta lui, Senosiris a fost dat mai devreme la şcoală. 
În scurt timp el ştia mai mult decât scribul care era învățătorul lui. Începu să citească toate cărţile 
din casa tatălui său, uimindu-l pe acesta cu deşteptăciunea lui neobişnuită. 

Senosiris fu încredinţat scribilor din templul lui Phtah, cei mai învăţaţi din întregul Egipt, şi nu 
trecu mult timp până ce îi întrecu şi pe aceştia. Citea cu voce tare şi fără a se poticni cele mai 
întortocheate pagini ale cărților vechi de mii de ani, de rămâneau uluiţi toți învățații cărunți. Ştia pe 
dinafară cărțile cu stihuri sau pe cele cu descântece şi vrăji. 

Când împlini doisprezece ani, Senosiris fu înfățișat faraonului şi întregii sale curți, uimindu-i pe 
toți cu răspunsurile lui înțelepte. Cei mai pricepuți scribi-vrăjitori ai Egiptului nu-l putură dovedi, 
cu toată ştiinţa lor. 

Într-o zi, faraonul Usinares se afla în marea sală a palatului, înconjurat de toţi sfetnicii şi 
dregătorii săi. Sosise de curând un sol al regelui Etiopiei cu o scrisoare pecetluită. Usinares se grăbi 
să-l primească. 

Solul se plecă în faţa faraonului şi, când fu poftit să arate ce vânt îl aduce, el cuvântă astfel: 

— Este de față vreun om în stare să citească această scrisoare, fără a-i rupe peceţile? Dacă nu se 
va afla niciun scrib sau învăţat în măsură să descifreze sulul de papirus, fără să-l desfăşoare în faţa 
ochilor lui, o dată întors în ţara mea, eu voi spune tuturor negrilor că Egiptul nu merită faima de țară 
a celor mai învățați oameni! 

Toţi sfetnicii în frunte cu faraonul rămaseră muţi de uimire la auzul acestei provocări 
nemaipomenite. Fiecare murmura în sinea lui: „Ce scrib sau vrăjitor, fie el cât de dibaci, ar putea 
descifra un sul de papirus pecetluit? Aşa ceva întrece toate puterile omeneşti! Dar ce te faci cu 
neştirbita fală a Egiptului întreg?” 

Primul care îşi reveni din uimire fu faraonul. El trimise de îndată după Satni. Când i se repetară 

cuvintele solului, Satni se fâstâci cu totul. În cele din urmă, răspunse: 

— Este greu să ghiceşti cuprinsul unei scrisori pe care n-ai citit-o. Totuşi, îngăduie-mă timp de 
zece zile spre a chibzui ce pot face pentru ca Egiptul să nu fie înjosit de etiopieni. 

Faraonul îi dădu răgazul cerut, iar solul fu găzduit într-o încăpere a palatului, primind hrana pe 
care o mânca în ţara lui de baştină. 

Satni ajunsese acasă fără să vadă pe unde calcă şi fără să mai ştie unde îi este capul. Se înfăşură 
în straiele lui şi, strângându-şi capul între coate, se culcă asemenea unui om bolnav. Dar nu putea să 
doarmă de mâhnit ce era! 

Când Mahi află de purtarea ciudată a bărbatului ei, veni de îndată la patul acestuia şi spuse: 

— Satni nu are fierbințeală, braţele nu-i sunt vlăguite. Boala se ascunde în inima lui! 

Bărbatul îi vorbi morocănos: 

— Lasă-mă în pace, Mahi, te rog! Grija care-mi frământă mintea nu-i treabă femeiască! 

Mahi se duse în iatacul ei îngrijorată. Curând se ivi însă Senosiris, care începu să-l descoasă pe 
tatăl său. Satni îi spuse şi lui: 

— Dă-mi pace acum, Senosiris! Eşti prea mic pentru treburile care mă frământă pe mine! 

Dar băiatul nu se dădu bătut până nu dibui pricina supărării tatălui său. Când o află, izbucni într- 
un hohot de râs nestăvilit. 

— De ce râzi? întrebă Satni mânios. 

— Râd că văd cât te frămânţi pentru un fleac ca acesta. Scoală-te, tată, căci eu voi citi mâine în 
fața întregii curți scrisoarea adusă de harapul etiopian, fără să-i rup pecețţile! 

Satni dădu neîncrezător din cap. 

— Cum îmi poţi dovedi că eşti în stare de aşa ceva? 

Senosiris răspunse fără să şovăie: 

— Du-te şi ia oricare din cărțile pe care le ţii în vasele din lut ars din odaia ta de scris şi eu îţi voi 
spune tot ce cuprinde ea, cuvânt cu cuvânt, stând cu spatele la tine! 

Satni făcu ce-i ceruse Senosiris şi, spre marea lui surprindere, îşi întări convingerea că feciorul 
său nu-i înşiră verzi şi uscate. 

Din cale-afară de vesel, Satni se duse la faraon, povestindu-i ce este în stare să facă Senosiris şi 
îl vesti că a doua zi acesta va descifra scrisoarea pecetluită a etiopianului. 

Faraonul şi fiul său Satni petrecură restul zilei mâncând şi bând, ca nişte scăpaţi de o grijă 
apăsătoare. 

A doua zi, marea sală a palatului gemea de lume. Erau de faţă toți sfetnicii, comandanții de oști, 
preoții şi o mulțime de supuşi mai de rând, veniţi să ia parte la înfruntarea dintre Senosiris şi solul 
etiopian. Când intră faraonul, însoţit de fiul şi nepotul lui, în sală se lăsă o linişte adâncă. În cele din 
urmă se înfățişă şi solul care ţinea ascunsă scrisoarea cu pricina. 

Senosiris se aşeză în faţa lui cuvântându-i astfel: 

— Aşadar, tu eşti cel care ai venit în Egipt, livada scumpă lui Osiris, lăcaş al marelui zeu Ra, cu 
gândul să-i înjoseşti faima neştirbită! în faţa faraonului şi a mulțimii care umple marea sală a 
palatului din Memfis, voi arăta tot ce se află în scrisoarea regelui tău tuciuriu din Meroe*, cel care 
se închină zeului Amon. Fereşte-te să rosteşti ceva neadevărat! 

Uluit de îndrăzneala cu care vorbea copilul de lângă el, solul îngenunche, jurând că va spune 
numai şi numai adevărul. Şi întrucât învățase pe dinafară tot ce sta scris în pecetluitul papirus, el nu 
va interveni decât dacă va băga de seamă vreo abatere de la cele scrise. 

Papirusul etiopianului descria o ciudată întâmplare petrecută în timpul domniei străvechiului 
faraon Siamanu, de care nu-şi mai amintea nimeni, încă din vremurile acelea regii etiopieni îi urau 
pe egipteni şi nu ştiau ce lucruri să mai scornească, pentru a-i înjosi sau pentru a le pricinui un rău. 

Îndată Senosiris începu să depene tot ceea ce cuprindea scrisoarea, cuvânt cu cuvânt, de parcă în 
fața ochilor lui s-ar fi desfăşurat un sul nevăzut: 

Într-o zi, regele etiopian se afla într-un chioșc din grădina palatului său. Era o după-amiază în 

care soarele dogorea ca un cuptor, aşa că somnul nu vru să-l fure nici măcar pentru o clipă. Deodată 
auzi cum se lăudau trei vrăjitori cu puterea farmecelor lor. Astfel primul spunea că poate să cufunde 
vreme de trei zile întregul Egipt într-o beznă desăvârşită. Al doilea se fălea că poate lăsa sterpe 
ogoarele țării piramidelor timp de trei ani încheiați. Al treilea se mândrea ca prin vrăjile lui poate 
să-l răpească pe faraon din patul său şi să-l aducă în timpul nopţii în Etiopia, unde va fi biciuit în 
fața regelui lor, după care, până în zorii zilei, stăpânul Egiptului urma să se trezească tot în palatul 
său din Memfis. 

Regele sări din aşternut şi chemă la el pe cei trei vrăjitori. Întrebă cum îi cheamă pe primii doi, 
apoi se opri la cel de-al treilea: 

— Eu sunt Naşi, fiul negresei! răspunse ultimul. 

— Ei bine, Naşi, îndeplineşte la noapte ce spuneai mai adineauri, despre faraon şi, pe zeul 
Amon, te voi copleşi cu daruri şi cu semne de preţuire! făgădui regele. 

Naşi ceru să 1 se aducă multă ceară şi se puse pe treabă. Făuri mai întâi o targa şi, după aceea, 
patru vlăjgani care s-o ducă în spinare. Suflă asupra oamenilor de ceară şi după ce îi însufleți cu 
vrăjile lui, le spuse următoarele: 

— Porniţi acum spre Egipt, răpiți-l pe faraon din palatul lui şi purtați-l pe targa până în faţa 
regelui nostru. Aici va primi cinci sute de gârbace, după care îl veţi duce înapoi la Memfis. Totul să 
nu dureze mai mult de şase ceasuri! 

— Am înţeles şi nu vom uita nimic! răspunseră oamenii de ceară. 

Apoi se făcură nevăzuţi cu targa cu tot... 

A doua zi, faraonul se trezi mai mult mort decât viu. Abia mai mergea şi se văita de parcă i-ar fi 
înmuiat cineva toate încheieturile. Pânza care îi acoperea regeasca spinare părea o povară 
copleşitoare. Când ajunse în mijlocul curtenilor, spuse: 

— Ce s-a petrecut azi-noapte cu mine de a trebuit să părăsesc Egiptul? 

Curtenii se uitară uimiţi unul la altul, temându-se că faraonul lor s-a smintit. Încercară să-l 
convingă că l-au lăsat noaptea în patul lui şi că a doua zi l-au găsit tot acolo. Invocară pe zei, 
cerându-le să redea sănătatea suveranului lor. 

Atunci faraonul se întoarse cu spatele la ei şi-şi dezveli spinarea acoperită de vânătăi: 

— Pe viaţa lui Phtah, marele zeu, am fost purtat în ţara negrilor în timpul nopţii şi acolo am 
primit cinci sute de gârbace în faţa regelui şi a mulțimii adunate! După aceea, cei patru oameni de 
ceară care m-au cărat pe targa lor m-au adus înapoi în patul meu, înainte de revărsarea zorilor. Apoi 
s-au făcut nevăzuţi, căci se temeau de razele soarelui, care puteau să-i topească! 

Văzând spinarea învrâstată de gârbace a faraonului lor, sfetnicii scoaseră țipete de spaimă. 
Printre ei se afla şi Horus, fiul lui Panişi, cel mai învăţat scrib şi cel mai priceput vrăjitor din 
vremea sa. El îi spuse faraonului: 

— Stăpâne, acestea sunt vrăjile etiopienilor. Dar n-ai nicio teamă, că voi şti nu numai să te apăr 
de ele, dar să te şi răzbun cu vârf şi îndesat. 

Horus, fiul lui Panişi, cercetă toate cărțile sale de vrăji şi puse să se facă un foc mare la intrarea 
în camera de dormit a faraonului. La miezul nopţii oamenii de ceară ai lui Nasi nu mai izbutiră să 
ajungă până la patul regelui şi se întoarseră cu targa goală. 

În schimb, trei nopţi în şir, regele din Meroe fu adus de vrăjile lui Horus, fiul lui Panişi, în 
Memfis şi biciuit mai abitir decât fusese faraonul. Mâniat de cele întâmplate, craiul etiopian chemă 
la el pe Nasi şi vru să-i taie capul, deoarece numai el era pricina umilinţelor şi suferințelor lui. 
Neputându-şi apăra stăpânul de vrăjile egiptenilor, Nasi ceru îngăduință să meargă el însuşi la 
Memfis pentru a-şi înfrunta potrivnicul. 

Nasi se duse să-şi ia rămas bun de la mama lui, care era tot vrăjitoare. Ea îi spuse: 

— Nu te du în Egipt, căci acolo vei da peste Horus, fiul lui Panişi, pe care nu-l vei putea birui. El 
nu-ți va îngădui să te mai întorci înapoi. 

— Sunt nevoit să mă duc la Memfis, pentru ca să-l apăr pe regele meu cu tăria vrăjilor mele şi 
să-mi dovedesc potrivnicul chiar la el acasă! 


— Dacă vei fi învins, vesteşte-mă şi de îndată voi veni în ajutorul tău! adăugă bătrâna vrăjitoare. 

— Când apa pe care o bei se va înroşi, când mâncarea de care te vei atinge va căpăta culoarea 
sângelui şi când cerul pe care-l priveşti va fi şi el sângeriu, să ştii că sunt în mare primejdie! 

Nasi îşi înghiți cartea de vrăji şi, odată ajuns la Memfis, se strecură în marea sală a tronului, unde 
cuvântă astfel: 

— Cine se ia la întrecere cu vrăjile pe care le voi săvârşi aici, înaintea faraonului şi a mulțimii 
adunate în cea mai mare încăpere a palatului? Îl chem să se măsoare cu mine pe cel care a adus aici 
pe regele meu etiopian, în pofida voinţei lui şi a farmecelor mele! 

— Nu eşti tu Naşi, fiul negresei, cel care l-a răpit pe faraonul nostru din palatul lui, ducându-l în 
Etiopia pentru a fi biciuit de faţă cu regele vostru? Şi mai cutezi să mi te înfăţişezi în palatul din 
Memfis şi să mă înfrunți, chiar pe mine, cu vrăjile tale blestemate? Află că nu vei mai ieşi întreg de 
aici! 

Fără să mai zăbovească o clipă, Naşi rosti unul din descântecele ştiute numai de el şi o flacăra 
mare țâşni în mijlocul sălii tronului, amenințând să mistuie întreg palatul şi pe cei de faţă. Sfetnicii 
scoaseră țipete de groază şi strigară: 

— Vino, fiul lui Panişi! Scapă-ne de foc! 

Cel chemat rosti şi el un descântec şi numai iată că se dezlănţui o ploaie năprasnică: flacăra pieri 
fără urmă! 

Naşi bolborosi un alt descântec în limba lui neînţeleasă de nimeni şi toată sala tronului fu 
învăluită de o pâclă deasă, de nu se mai vedea om cu om! Dar Panişi nu se lăsă mai prejos şi un vânt 
puternic, stârnit de vrăjile lui, înlătură pâcla cât ai clipi din ochi. 

Naşi nu-i dădu răgaz, ci mai şopti un descântec. Deasupra faraonului şi a curtenilor înspăimântați 
se ivi o boltă de piatră lungă de două sute de coți, gata-gata să-i strivească pe toți sau să-i ţină 
închişi asemeni unei piramide. 

Fiul lui Panişi plăsmui la rândul lui o corabie uriaşă în care încăpu toată bolta de piatră. Apoi 
corabia se îndreptă spre întinsul lac Moeris, unde pluti ce pluti, până pieri în depărtare. Etiopianul 
trebui să se dea bătut, dar se făcu pe dată nevăzut. Egipteanul îl făcu să reapară sub forma unui 
boboc de gâscă sălbatică, spre gâtul căruia se apropia cuțitul vânătorului care l-a prins. 

După semnele pe care i le spusese Naşi, vrăjitoarea etiopiana înţelese că fiul ei este în primejdie 
de moarte şi, preschimbată într-o gâscă sălbatică, zbură deasupra palatului din Memfis şi îşi chemă 
feciorul. Fiul lui Panişi o recunoscu şi o dobori chiar în mijlocul sălii tronului, de părea aidoma unei 
păsări prinse în laţ. Dar etiopianca îşi reluă înfăţişarea omenească şi se milogi de Horus să-i ierte şi 
să le îngăduie să se întoarcă cu o corabie până la ţara negrilor, făgăduind să nu vor mai călca 
niciodată pe meleagurile faraonului. 

Fiul lui Panişi se arătă mărinimos şi le dădu o corabie după ce îi puse să jure că nu se vor mai 
întoarce niciodată în Egipt. Şi vicleanul Naşi cuvântă astfel: 

— Jur că nu mă voi mai ivi în Egipt sub niciun chip! Apoi adăugă repede: Mai înainte de o mie 
cinci sute de ani! 

Cu toate că auzi cuvintele lui Naşi, fiul lui Panişi îşi tinu făgăduiala şi cei doi etiopieni se 
întoarseră cu bine în țara negrilor. 

Aici Senosiris încheie depanarea celor cuprinse în scrisoarea pecetluită a solului din Meroe. 
Acesta rămase tot timpul ca o stană de piatră, fără să întrerupă sau să dezică vreuna din spusele 
copilului-minune. 

Solul recunoscu că Senosiris nu ştirbise nici cu o iotă povestea scrisă pe sulul de papirus ascuns 
sub straiele lui. Apoi dete să plece, încercând să scape cu fața curată. Dar Senosiris îl opri cu un gest 
şi vorbi faraonului astfel: 

— Solul pe care îl vedeţi atât de grăbit să se întoarcă în ţara lui este însuşi Naşi, care după o mie 
cinci sute de ani a pus iarăşi piciorul pe pământul Egiptului, spre a ne înjosi şi chinui fără milă. Eu 
însumi nu sunt decât Horus, fiul lui Panişi! Auzind ameninţarea etiopianului, prin puterea vrăjilor 
mele mi-am prelungit viața atât amar de vreme şi am luat înfăţişarea lui Senosiris pentru a 


preîntâmpina întinarea faimei Egiptului de către un vrăjmaş puternic şi viclean! 

La auzul acestor cuvinte, solul etiopian se prăbuşi la pământ ca lovit de un fulger. Începu să 
bolborosească nişte descântece, care să-l facă iarăşi nevăzut, dar Horus, fiul lui Panişi, sub 
înfăţişarea lui Senosiris, fiul lui Satni, i-o luă înainte şi stârni un foc care-l mistui pe etiopian, 
preschimbându-l într-o grămăjoară de cenuşă. 

Mai înainte ca toți cei aflați în sala tronului să-şi revină din uluiala care îi cuprinsese, Senosiris 
însuşi dispăru pentru totdeauna. 

Într-un târziu, Satni scoase un geamăt de disperare, dându-şi seama de faptul că rămăsese fără 
copilul pe care îl iubise atât de mult. Socotind anii care trecuseră de la sosirea vrăjitorului în palatul 
lui Siamanu, Satni văzu că se împlinise sorocul de care vorbise Senosiris. 

Faraonul însuşi şi curtenii lui se minunară mult de cele văzute şi auzite de ei. Toţi îi dădură 
dreptate lui Satni, care spuse: 

— N-a fost niciun scrib mai învăţat şi niciun om mai priceput în săvârşirea vrăjilor decât Horus, 
fiul lui Panişi, şi nici că se va mai naşte un altul, aidoma lui! 

În cinstea celui dispărut, a fost ridicat un monument de piatră şi cât timp a trăit Satni şi soţia lui, 
Mahi, ei n-au încetat să aducă slavă amintirii fiului lor, cel care scăpase Egiptul de o înjosire 
nemeritată, săvârşind o minune cum nu se mai văzuse până atunci... 


Ochii adevărului 
poveste egipteană antica 


Odinioară, când zeii înşişi judecau pricinile ivite pe pământ, Minciună se înfățişă înaintea 
dregătorilor dreptăţii pentru a-l pâri pe fratele său, Adevărul. 

Cu greu ai fi putut afla pe lume fiinţe mai deosebite decât ei. Adevărul era un bărbat fără cusur: 
înalt, voinic, cu o fire deschisă şi cu nişte ochi totdeauna plini de blândeţe şi înțelepciune. În 
schimb, Minciună era mic de statură, pus pe harță şi cu o căutătură care ascundea numai viclenie şi 
ură. Ochii fratelui mai mare citeau fără greş în inima întunecată, a mezinului, ferindu-se să-l 
stârnească cu ceva şi căutând să-l facă mai bun şi mai blând. Cu toate acestea, Minciună se hotărî 
într-o zi să se descotorosească de el, cu atât mai mult cu cât Adevărul era cel ce urma să 
moştenească averea părintească. 

Dădu, aşadar, fratelui său în păstrare un cuţit mare. Pândi ziua când el era dus de acasă şi, furând 
cuțitul, îl ascunse undeva. Când ceru Adevărului lucrul încredințat — ia-l de unde nu-i! 

Pârâtul recunoscu că primise cuțitul, dar că nu ştie nici el cum de-a dispărut din locul în care 1-a 
pus. Se lăsă târât în faţa judecății celor nouă zei mari ai Egiptului, hotărât să-l împace pe fratele său 
după cum se cuvine. Nu ştia sărmanul ce-l aşteaptă... 

Iată cum suna pâra ticluită de Minciună: 


— Un straşnic cuţit am avut 
Şi fratele meu l-a pierdut, 
Deşi i l-am dat în păstrare. 
Era cât o stâncă de mare; 
Mânerul întins ca o punte — 
Putea să despice un munte. 
Iar teacă-i pusesem o peşteră — 
Nu ştiu lucrătură mai meşteră! 
Vădiţi-vă astăzi puterea 

Voi, zei, şi răpiţi-i vederea, 

Să bâjbâie-n orice ungher, 
Să-mi fie la casă uşier! 


Când Adevărul ridică ochii spre judecătorii săi, cerând îndulcirea pedepsei, se trezi învăluit de 
bezna orbirii. Şi astfel, în loc de stăpân, ajunsese uşierul casei părintești. 

În fiecare zi, Minciună întâlnea la intrare pe fratele său: ochii lui, lipsiţi de vedere, îl sfredeleau 
parcă mai puternic! Chemă atunci la el pe cele două slugi credincioase ale Adevărului şi le porunci: 


— Duceţi-vă stăpânul în pustie, 
Ca leul sau leoaica să-l sfâşie! 


Adevărul fu înşfăcat şi dus spre podişul unde colindau cele mai temute fiare ale deşertului. Cu 
toate că nu vedea locurile pe unde trecea, orbul zise slugilor sale: 


— De ce mă duceţi voi înspre podiş? 
Lăsaţi-mă aici şi, pe furiş, 

Jertfească unu-n locul meu un câine, 
Iar altul să-mi aducă zilnic pâine! 


Prima slugă prinse atunci un câine şi-l jertfi la marginea podişului pustiu, unde colindă leul 
fioros. Apoi se duse la Minciună şi-i spuse: 


— Dorinţa ta o ascultară zeii: 
Pe Adevăr îl sfâşiară leii! 


Crezându-l pe cuvânt, Minciună nici gând să-şi ascundă bucuria pe care i-o pricinuia solia! 

Cea de a doua slugă se duse la bucătar şi, cum îşi primi mâncarea, duse pe ascuns Adevărului 
bucata de pâine cerută. Câteva zile îşi hrăni astfel stăpânul părăsit la poalele unei coline din 
marginea oraşului. 

Prin apropiere se afla casa unei femei de neam mare, al cărei bărbat murise demult într-o luptă cu 
vrăjmaşii faraonului. Slujnicele ei trecură pe lângă colină şi îl văzură pe chipeşul orb părăsit în voia 
soartei. Stârnită de vorbele lor, stăpâna se duse să-l vadă pe cel năpăstuit. La porunca ei, slugile îl 
călăuziră la palat. Acolo sărmanul fu îmbăiat şi îmbrăcat în straie curate, recăpătându-şi înfăţişarea 
de mai înainte. Pasămite, acea femeie bogată se îndrăgosti de Adevăr şi vru să şi-l aleagă de soț. Dar 
ştiindu-l şi fără avere şi fără vedere, îşi tăinui iubirea față de rudele sale îngâmfate. Pentru a nu trezi 
bănuiala nimănui, Adevărul deveni uşierul casei. 

După câtăva vreme, femeia de neam mare născu un băiat neasemuit de frumos. ÎL trimise de 
timpuriu la şcoală şi el se arătă foarte destoinic la învățătură, pe lângă că era şi cel mai isteț dintre 
toți. Scria fără greşeală şi în toate întrecerile cu colegii săi era întotdeauna primul. De aceea toți 
prinseră pică pe el şi începură să-i strige batjocoritor: 


— Tărtăcuţă învățată, 
Are mamă, n-are tată! 


Mâhnit de aceste cuvinte de ocară, băiatul se duse la maică-sa şi o întrebă cine este tatăl lui. 
Aceasta îi spuse: 


— Tatăl tău e orbul care 
Sade colo la intrare! 


Atunci băiatul se duse.la uşierul palatului, îl aşeză pe scaun şi-l ospăta din belşug, dându-i să bea 
vin după pofta inimii lui. Apoi îl întrebă: 


— Cine te-a orbit, doresc să ştiu, 
Vreau să te răzbun, fiindcă ţi-s fiu! 


Adevărul îi spuse fără ocol: 


— Pricina e frate-meu, Minciună, 
M-a orbit şi-a vrut să mă răpună! 


Apoi îi povesti amănunţit cât de viclean şi hain s-a arătat mezinul la judecata zeilor. Băiatul 
învăţă pe dinafară pâra ticluită de Minciună şi a doua zi se puse pe treabă. 

Luă cu el zece pâini, un toiag, o pereche de sandale, un burduf cu vin şi o sabie. Alese din turma 
mamei sale taurul cel mai falnic şi mai arătos. Puse desaga la spinare şi mână taurul spre imaşul 
unde păşteau vitele pricăjite ale lui Minciună. Află pe păstorul acestuia şi-i lăsă în seamă toată 
averea sa, spunând că a venit de departe şi că are o treabă cu un negustor din oraş. Păstorul se învoi 
să-i îngrijească frumosul taur în schimbul pâinilor şi al sandalelor nou-nouţe. 

Taurul rămase două luni în grija păstorului lui Minciună. Dar se întâmplă că, într-o zi, Minciună 
însuşi veni să-şi vadă cireada. Taurul băiatului făcea de ruşine întreaga turmă, atât de gras şi de 
mare era. Stăpânul bău vin din burduful străinului şi, luând sabia, se duse să înjunghie buhaiul. 
Zadarnic se împotrivi păstorul, spunând că vita îi fusese lăsată în păstrare de un drumeţ şi că acesta 
se va întoarce negreşit după ea. Minciună îl linişti: 


— Taurul acesta nu-i zeiesc, 
Doi în locul lui îi dăruiesc! 


Dobori apoi frumosul animal, îl prăji pe jăratec şi în câteva zile isprăvi şi carnea, şi vinul din 
burduf. După care se întoarse ghiftuit la casa lui. 

Fapta lui Minciună ajunse repede la urechile băiatului, care de îndată se înfățişă la păstorul 
acestuia, cerându-şi înapoi taurul! Mare-i fu mirarea neaflându-l pe imaş. Sluga încercă să-l 
îmbuneze: 


— Tauru-l mâncă stăpânul turmei — 
Doi îți dă în schimb, la urma urmei! 


Băiatul se răsti la păstor, spunându-i: 


— Taurul pe care voi l-ați fript 
Nu-i găseşti pereche în Egipt. 
Trupul său se înălța cât munţii, 
Norii îi treceau prin dreptul frunții; 
Coarnele ca două piramide 
Răscoleau nisipurile-aride; 

Când căsca un bot de crocodil 

El făcea să scadă-ntregul Nil! 


Păstorul se minună auzindu-l şi-i răspunse: 


— Unde ai văzut, drumeț poznaş, 
Taur ca al tău de uriaş? 


Dar băiatul îl înşfacă şi, după ce îl află şi pe Minciună, de îndată îi duse pe-amândoi la judecată. 
Zeii spuseră păgubaşului: 


— De când această lume am făcut, 
Un taur ca al tău noi n-am văzut! 


Atunci băiatul îi întâmpină cu aceste cuvinte: 
— Dar unde ați văzut cuțitul care 

Avea tăişul cât o stâncă mare, 

Mânerul lui întocmai ca o punte — 

În stare să despice şi un munte? 


Apoi adăugă cu hotărâre: 


— Sunt fiul Adevărului orbit 
Şi pentru răzbunare am venit! 


Ştiindu-l pe fratele său sfâşiat de lei, Minciună se grăbi să facă următorul jurământ: 


— De-l veți afla pe Adevăr în viață, 
Să fie ochii mei cuprinşi de ceață, 

Să bâjbâi pururi prin orice ungher, 

La casa lui s-ajung eu uşier, 

Iar cel ce mi-l aduce azi încoace 

Să-mi dea pe loc cinci sute de gârbace! 


Băiatul aduse de-acasă şi înfățişă judecătorilor pe vârstnicul său tată. Aceştia îl recunoscură şi, 
dovedindu-se netemeinicia pârei ticluită cândva de Minciună, redară Adevărului vederea. Fratele 
hain şi viclean primi pedeapsa pe care singur şi-o alesese: cele cinci sute de gârbace cu care îl 
răsplăti fiul Adevărului şi orbirea, darul judecătorilor înşelaţi de el. 

Şi de atunci ochii Adevărului licăresc la fel de sfredelitori, ca acum câteva mii de ani... 


Şeihul“ şi hoţul 


poveste afganaă 


Se povesteşte că odată printre supuşii şeihului Cili, căpetenia tribului, se pripăşise un renumit hoț 
care purta numele de Saitan. Şi, pentru că el jefuia pe mulţi oameni, şeihul se hotărî să-l caute, să-l 
omoare şi astfel să scape poporul de o năpastă. 

Într-o zi, pe când şeihul călătorea prin stepă, în căutarea lui Saitan, întâlni un drumeţ. Se salutară 
între ei, iar drumeţul îl întrebă: 

— Încotro călătoreşti? 

— ÎL caut pe Saitan! răspunse şeihul. 

— Pentru ce îl cauţi? se interesă străinul. 

— Vreau să-l omor şi să scap tribul de el, răspunse şeihul Cili. 

Atunci drumeţul spuse: 

— Eu sunt Saitan. 


81 căpetenie a unui trib arab 


Şeihul se aruncă asupra lui şi îndată se încinse o luptă crâncenă. În cele din urmă, Cili îl birui şi-l 
trânti la pământ. Scoase cuțitul şi vru să-l omoare. Dar Saitan îl opri. 

— O clipă, şeih! Ştiu, tu poţi să mă ucizi, însă mai întâi ascultă-mă ce-ţi voi spune. 

— Vorbeşte, porunci şeihul. 

— Nu vei câştiga nimic, omorându-mă. Dar dacă mă vei cruța, te vei alege cu folos. 

— Ce fel de folos? întrebă curios şeihul Cili. 

— Dacă mă vei lăsa în viaţă, mă oblig să-ți pun în fiecare zi, sub pernă, douăzeci de rupii de 
argint. Şi voi face acest lucru până la sfârşitul zilelor tale, spuse Saitan. 

Auzind acestea, şeihul şovăi, apoi se gândi: „Într-adevăr ce folos voi avea omorându-l? Doar nu- 
i singurul hoţ în lumea asta. Există atâția. Dar dacă îl voi cruța, el îmi va aduce în fiecare zi câte 
douăzeci de rupii de argint”. Şi, încheind alianţă cu Saitan, îl lăsă să plece în voia sa. 

A doua zi dimineaţa, şeihul ridică perna şi, într-adevăr, găsi sub ea douăzeci de rupii. 

Astfel se petrecură lucrurile o săptămână întreagă. Şeihul nu suflă nimănui o vorbă despre asta. 
„Curios, gândi el, cum am ajuns, fără nicio muncă, să fiu părtaş la averea lui Saitan.” 

Într-una din dimineţi, şeihul trezindu-se, băgă mâna sub pernă, ca de obicei, dar nu găsi nicio 
rupie, şi se gândi că Saitan pesemne uitase să-i aducă rupiile şi că mâine, în mod sigur, i le va aduce 
pentru două zile. Dar nici a doua zi banii nu apărură sub pernă. Şeihul Cili mai aşteptă încă o zi, 
acelaşi rezultat. Se mânie foarte şi porni în căutarea hoțului. 

În aceeaşi stepă şi în acelaşi loc, se întâlniră din nou. 

— Eşti un mincinos! strigă şeihul către Saitan. M-ai înşelat! 

— Cum te-am înşelat? întrebă Saitan. 

— Ai promis doar că-mi vei aduce în fiecare zi câte douăzeci de rupii, pe care eu trebuia să le 
găsesc sub pernă. Dar iată, de câteva zile, nu văd niciun ban. 

— O, şeihule, răspunse Saitan, aceasta doar nu e o datorie pe care trebuie s-o plătesc cu orice 
preţ. Câteva zile ţi-am adus banii, însă pe urmă am încetat să fac acest lucru. Dacă eşti nemulţumit, 
hai să ne batem. 

Şeihul Cili îşi pusese toată încrederea în puterile sale, deoarece îl mai biruise o dată pe Saitan. 
Duşmanii se încăierară din nou. De data aceasta însă hoţul îl ridică în sus pe şeih, îl trânti la pământ, 
i se aşeză pe piept, scoase cuțitul şi vru să-i ia zilele. 

Atunci şeihul îi spuse: 

— O, Saitan văd că eşti gata să mă pierzi, dar, înainte de aceasta, dă-mi voie să-ţi pun o 
întrebare. 

— Vorbeşte, se lăsă înduplecat Saitan. 

— Când ne-am întâlnit acum o săptămână şi ne-am măsurat puterile te învinsesem. De ce dar, 
acum, când niciunul dintre noi nu s-a schimbat, tu m-ai biruit? 

— Pricina, răspunse Saitan, stă în aceea că la prima noastră luptă tu m-ai biruit datorită cauzei 
tale drepte. Însă acum tu ai pornit în căutarea mea, din răzbunare, pentru bani; de-aceea te-am 
doborât eu de data aceasta. 

Şeihul înţelese de ce pierduse lupta şi-i păru rău că, la prima lor întâlnire, nu-şi dusese hotărârea 
până la capăt. 

Basmele arabe ne poartă prin palate de cleștar și mărgean, grădini fermecate, cu havuzuri și bolți 
de trandafiri, prin bazaruri orientale şi prin deșert, unde ne întâlnim cu animale vorbitoare, sultani, 
califi şi viziri, prințese frumoase ca luna plină, ginni şi ifriți, vrăjitoare şi viteji neîntrecuți. Aici ne 
putem desfăta privirile cu copaci din raze de argint şi săbii bătute cu pietre scumpe, cu cele mai 
alese mătăsuri și giuvaiere fără seamăn. Vă invităm într-o călătorie fascinantă, purtaţi de covorul 
fermecat în atmosfera vrajită care amintește de cele O mie şi una de nopți. 


Pâinea şi aurul 
poveste arabă 


Abbas era un țăran sărac. Muncea din zori şi până în noapte ca să-şi câştige o fărâmă de pâine 
pentru sine şi pentru familia sa, iar în timpul liber îşi frământa mereu mintea cum să găsească o 
comoară care să-l izbăvească de sărăcie. 

Într-o zi de vară foarte călduroasă, Abbas, ca de obicei, muncea pe câmp. Simţindu-se tare 
obosit, se aşeză la umbra unui copac şi începu să se gândească: „Dacă Allah mi-ar da o putere 
miraculoasă să pot preface tot ce aş atinge cu mâna în aur, atunci, de bună seamă, aş scăpa de 
munca grea, aş trăi în îndestulare şi aş sta toată ziua degeaba.” 

În acea clipă se auzi un glas: 

— O, Abbas! Chiar acum vei primi ceea ce doreşti! Pune mâna pe ce vrei şi îndată se va preface 
în aur. 

Lui Abbas nu-i venea să creadă urechilor. Totuşi se aplecă spre pământ şi puse mâna pe-o 
pietricică, iar ea, pe loc, se prefăcu în aur curat. Pe urmă Abbas mai atinse o altă piatră şi asta de 
asemenea se prefăcu în aur. 

Abbas se bucură mult şi se gândi: „Acum o să mă duc în oraş şi o să prefac pulberea şi pietrele în 
aur... Apoi am să cumpăr pământ mult şi am să construiesc un palat pe malul râului şi o să-l 
împrejmuiesc cu o grădină mare... O să cumpăr cai frumoşi şi o să mă îmbrac numai în straie 
bogate...” 

Vru să se ridice de jos, dar se simți tare istovit, şi, cuprins de o foame grozavă şi de sete, 
picioarele nu-l mai ajutară la mers. 

„O să îmbuc mâncarea ce mi-am adus-o azi dimineață de acasă”, hotărî el şi întinse mâna spre 
merindele care zăceau într-o traistă mică lângă un copac. 

Abbas apucă turta şi o duse la gură, dar simți ceva tare între dinţi, ca un metal. Pâinea se 
prefăcuse în aur! în traistă mai rămăsese o căpăţână de ceapă. Abbas se repezi şi o apucă cu mâna. 
Mare i-a fost însă mirarea când văzu că şi ceapa se prefăcuse într-o bucată de aur, pe care nu putea 
s-o mănânce! 

Abbas se sperie tare mult. Cum o să mai mănânce şi o să mai bea acum? Cum o să trăiască în 
lumea asta, în mijlocul bucăţilor de aur? Desigur că vă muri foarte repede de foame şi sete şi nu-i va 
fi de niciun folos atâta aur, care i-a venit fără muncă. 

Astfel cugetă Abbas, închipuindu-şi cum va muri de foame şi de sete în chinuri, o dată ce totul 
pe ce punea mâna se prefăcea în aur. 

Dar deodată, deschizându-şi ochii, se văzu întins la umbra unui copac, şi atunci înţelese că a 
visat. 

Un oftat adânc de uşurare i se slobozi din piept; parcă i s-a luat un munte de pe umeri. 

— Slavă lui Allah, că totul a fost numai un vis! spuse Abbas. 


Cum iepurele a învins balena şi elefantul 
poveste arabă 


Se povesteşte că într-o seară iepurele se opri pe malul mării. Începuse să miroasă algele şi, 
satisfăcut, mâncă frunzele verzi gingaşe. Deodată zări în apropiere elefantul şi balena, care discutau 
ceva foarte serios. Iepurele se ascunse după o piatră mare şi ascultă convorbirea lor. 

— Dragă frate, elefantule, spuse grav balena, tu eşti cel mai puternic dintre toate animalele pe 
pământ, iar eu sunt cea mai mare şi mai puternică peste toate viețuitoarele mării. Hai să ne unim şi 
să devenim stăpâni peste toți locuitorii uscatului şi ai mării! Atunci nimeni n-o să îndrăznească să 
ne atace şi să se împotrivească voinţei noastre! 

Elefantului tare mult îi plăceau cuvintele balenei. El se şi vedea cel mai puternic stăpân, de care 
toţi se tem şi voinţei căruia toți i se supun. 

— E o idee minunată, spuse el. Aşa să fie. 


Elefantul şi balena se despărțiră, iar iepurele rămas singur se gândi: „Aceşti doi uriaşi vor cu 
forța să se facă stăpâni peste toate viețuitoarele. Asta nu se va întâmpla. Eu voi dovedi că ei nu sunt 
chiar atât de puternici, precum se pretind a fi şi că noi iepurii nu ne vom lăsa niciodată conduşi de 
ei”. 

Îngrijorat, iepurele se întoarse în pădure. El găsi mijlocul cum să zădărnicească înțelegerea dintre 
cei doi uriaşi şi să păstreze libertatea pentru toate viețuitoarele. Adunând prietenii săi, iepurele le 
povesti tot ce auzise şi le ceru ajutor: să-i facă rost de-o sfoară lungă şi puternică şi atunci o să vadă 
cu toţii ce va face el. 

lepurii împletiră sfoara, şi-i dădură toată împuternicirea să procedeze aşa cum va crede de 
cuviință. 

Iepurele se îndreptă spre balenă şi-i spuse sfios şi supus: 

— O, stăpână, cea mai puternică peste toate viețuitoarele mării, ajută o ființă slabă. 

— Vorbeşte, micule şi slăbuţule, spuse cu bunătate balena. 

— Vaca mea a intrat în mlaştină şi eu nu pot s-o scot, sunt mic şi slab. Dă-mi voie să leg sfoara 
de coada ta puternică. 

— Bine. Leagă. 

Iepurele legă capătul sforii de coada balenei şi spuse: 

— Acum, stăpâna mea, am să mă duc şi am să leg capătul celălalt al sforii de gâtul vacii. Când ai 
să auzi semnalul meu, să tragi din toată puterea ta. 

După aceea iepurele alergă la elefant, se opri în faţa lui şi se plecă cu respect. El povesti şi 
elefantului întâmplarea cu vaca, şi-l rugă: 

— Fii bun şi ajută unei ființe firave, care stă în faţa ta, să-şi salveze vaca de la pieire. Afară de ea 
eu n-am altă avere. 

— Ce trebuie să fac pentru asta, micuţule? întrebă elefantul. 

— Dă-mi voie să leg capătul sforii de puternica ta trompă, se rugă iepurele. Ţie îţi e de ajuns să 
smuceşti o dată ca să-mi scoţi vaca din mlaştină. 

Elefantul fu de acord şi se pregăti să tragă sfoara la primul semnal. 

Iepurele alergă, îşi adună tovarăşii, se urcă pe un deal, la o distanță egală între elefant şi balenă, 
şi sună dintr-un corn. 

În acel moment el şi tovarășii săi văzură ceva nemaipomenit: elefantul începu să tragă într-o 
parte, iar balena — într-alta. Sfoara se întinse la culme trosnind şi niciunul dintre ei nu putură să se 
mişte din loc. Amândoi uriaşii căzură pe gânduri. 

— Ce vacă grea, spuse elefantul. Parcă aş scoate un copac cu rădăcini cu tot. 

El se propti cu spinarea de trunchiul unui palmier, scoase un răcnet puternic şi trase sfoara şi mai 
tare. lar balena, simțind smucitura, se gândi: „Vaca asta blestemată vrea să intre sub pământ. Dar n- 
o să-mi scape”. 

Ea se scufundă mai mult în apă şi trase sfoara brusc şi puternic. 

Astfel trăgea fiecare, cu îndârjire, în partea lui, iar iepurii râdeau de se prăpădeau, urmărind cum 
uriaşii se istovesc de mânie şi turbare. 

Dar iată, elefantul înfăşurând sfoara de câteva ori pe trompa lui, o trase puternic şi scoase balena 
din apă. Atunci balena se opinti şi se scufundă din nou în mare. 

Aşa făcură de mai multe ori şi de fiecare dată sforțările lor deveniră mai îndârjite. În cele din 
urmă se întâlniră pe mal şi se ciocniră unul de altul, fiecare privind cu mirare pe celălalt, nevrând să 
creadă ochilor. 

— Va să zică tu m-ai tras? răcni elefantul. 

Iar balena răcni şi ea revoltată: 

— Îţi închipui că eşti mai puternic decât mine? O să-ți dovedesc că sunt alţii mai puternici decât 
tine. 

Furioşi, începură din nou să tragă de sfoară. Dar asta nu dură mult. lepurii auziră deodată o 
puternică trosnitură; sfoara se rupse în două. Balena se prăvăli în mare ca o piatră uriaşă din 


înălțime, iar elefantul se rostogoli şi se învârti ca o minge lovită cu piciorul. Aşa se despărțiră 
elefantul şi balena furioşi unul pe celălalt şi ruşinaţi de cele întâmplate. 

lepurii se despărțiră mulţumiţi că au luat parte la un asemenea neobişnuit spectacol: ruşinoasa 
înfrângere a celor doi uriaşi care se pregăteau să pună stăpânire peste toate viețuitoarele de pe uscat 
şi din apă. 


Beduinul cel înțelept 
poveste arabă 


Se povesteşte că, odată, un arab străbătând deşertul împreună cu un prieten de-al său, se rătăcise 
de el şi nu-l mai putu găsi cu niciun chip. 

După o zi de umblet şi căutare, istovit, seara se întâlni cu un beduin. Arabul, bucurându-se mult 
de întâlnirea beduinului, începu în grabă a-l întreba dacă nu cumva a întâlnit pe tovarăşul său de 
drum cu o cămilă. 

— Prietenul tău e gras şi şchiop? întrebă beduinul. 

— Da, întocmai. L-ai întâlnit? exclamă arabul bucuros. 

— Nu, nu l-am întâlnit. Dar spune-mi, avea în mână un baston? Cămila lui nu avea cumva un 
singur ochi şi ducea în spate curmale? 

Omul se bucură şi mai mult şi strigă repede: 

— Da, da! Ăsta e prietenul meu şi cămila lui. Dar acum sunt foarte obosit. Cum o să-l caut pe-o 
asemenea căldură?! 

Beduinul îi răspunse: 

— Eu nu i-am văzut, şi află de la mine că de ieri n-am întâlnit pe nimeni în deşert, afară de tine. 

— Cum adică, îţi baţi joc de mine?! îl întrerupse supărat arabul. Desigur vrei să mă înşeli, o dată 
ce numai adineaori mi-ai povestit amănunțit atât despre tovarăşul meu, cât şi despre cămila lui? 

— Da, acesta-i adevărul, eu nu l-am văzut, repetă liniştit beduinul. Şi totuşi ştiu că el multă 
vreme s-a hodinit sub acest palmier, apoi s-a îndreptat către Siria. Toate acestea s-au întâmplat acum 
trei ceasuri. 

— De unde ştii toate acestea, dacă nu l-ai văzut?! exclamă arabul uimit. 

— Nu l-am văzut, răspunse beduinul. Însă cele ce ţi-am povestit, le-am aflat după urmele lăsate 
de el. 

Apoi îl luă de mână pe arab, îl duse spre urmele ce se vedeau pe nisip şi-i spuse: 

— Uită-te la aceste semne. Aici sunt paşii omului, dincoace urmele copitelor cămilei, iar aici, 
urma bastonului. Priveşte urmele lăsate de om. Vezi, semnul piciorului stâng este mai adânc decât 
cel al dreptului? Nu spune asta, oare, că omul care a trecut pe aici este şchiop? Acum compară 
urmele paşilor lui cu ai mei, el a lăsat urme mai adânci decât mine. Asta nu înseamnă oare că el este 
mai gras decât mine? 

Arabul se minună şi spuse: 

— Toate acestea sunt foarte bune. Dar spune-mi cum ai aflat că prietenul meu are o cămilă cu un 
singur ochi? Doar ea nu s-a atins cu ochii de nisip. 

— E adevărat, începu să râdă beduinul. Ochii ei nu s-au atins de pământ. Şi totuşi cămila a lăsat 
urme pe nisip. Nu vezi oare că ea a muşcat iarba numai din partea dreaptă? Şi aceasta numai din 
pricină că ea are un singur ochi şi, desigur, vede numai într-o singură parte. 

Şi mai mare fu mirarea arabului. 

— Dar ce urme au lăsat curmalele? întrebă el din nou. 

Beduinul făcu vreo douăzeci de paşi înainte şi spuse: 

— Uită-te la aceste furnici care s-au adunat aici. Oare nu vezi cât de mult le place sucul de 
curmale? 

Arabul tăcu multă vreme, pe urmă întrebă: 


— Dar vremea? Cum ai putut socoti vremea? 

Beduinul întinse mâna către palmier şi-i spuse: 

— Priveşte! într-adevăr, nu vezi că tovarăşul tău de drum s-a odihnit aici cu cămila lui? 

— Dar cum ai aflat că toate acestea s-au petrecut acum trei ceasuri? 

Beduinul râse din nou şi continuă să-i explice. 

— Priveşte umbra palmierului. Doar n-ai să crezi că omul renunţă să se odihnească la umbră şi 
se aşază la soare? Desigur, prietenul tău s-a odihnit la umbră. Eu duc o viaţă nomadă, de aceea ştiu 
câtă vreme îi trebuie unei umbre să se mişte dintr-un loc într-altul. 


Olarul şi zugravul 
poveste arabă 


De mult, într-o ţară îndepărtată, pe vremea lui Verde împărat, un olar îşi avea casa alături de un 
zugrav. Câtă vreme o duceau greu amândoi, ai fi zis că erau foarte buni prieteni. Nimic nu umbrea 
înțelegerea dintre ei; dar, într-o bună zi, zugravul a fost chemat la castelul unui vestit cavaler, unde i 
s-a încredinţat o lucrare de o sută de galbeni, altă dată, la alt nobil, a mai căpătat altă pungă cu aur şi 
de unde era un om sărac şi nimeni nu-l cunoştea, ajunsese un zugrav de vază, ba chiar un om 
înstărit. 

În schimb, nu tot atât de bine îi mergea şi olarului. Pe ici pe colo, găsea câte ceva de lucru, dar 
nu izbutise câtuşi de puțin să-şi îmbunătățească traiul. 

Şi mereu cu ochii la sporul din gospodăria vecinului, privirea olarului nu mai era prietenoasă, ci 
se încărca din ce în ce mai mult de invidie. 

Mai mult decât atât, nimicindu-se ultimul grăunte al armoniei trecute, în mintea lui începu să 
încolțească răzbunarea. După o noapte albă, în care meşteşugise tot felul de planuri, dis-de- 
dimineaţă o porni ca vântul şi ca gândul şi nu se opri decât la curtea împăratului: 

— Slăvite stăpâne, începu el, cunosc pe cineva în stare să-ți facă elefantul cel negru, alb ca 
spuma laptelui. Ştiu că asta ţi-a fost dorinţa de când l-ai primit în dar. ŢI-l va face aidoma 
elefantului sfânt din India. 

— Să fie răsplătit acest om, porunci împăratul, şi chiar acum să-mi aduceţi la Curte pe cel ce se 
încumetă să-mi facă elefantul alb ca spuma laptelui. 

Olarul luă punga cu galbeni, răsplata dezvăluiri unei taine atât de scumpe pentru împărat, şi pe- 
aici ţi-e drumul, în culmea fericirii că găsise cel mai iscusit mijloc de a-l pierde pe vecinul lui pe 
care-l ura, deşi până mai deunăzi fusese bunul său prieten. Senin, ajunse acasă, tocmai când solia 
împăratului îl invita pe zugrav la palat. 

— Iubite zugrav, îi vorbi blând împăratul, am aflat de la vecinul tău că ştii taina vopsitului, ca 
nimeni altul, ba chiar din vorbele lui am înţeles că eşti gata să-mi împlineşti visul, de când am 
primit în dar elefantul cel negru. Mi-a spus că în cel mai scurt timp îl vei face alb ca spuma laptelui. 
Apucă-te de lucru chiar mâine! încheie el. 

Înspăimântat de ceea ce auzise din gura împăratului şi mai înspăimântat de ura vecinului, pe care 
n-o înțelegea, nici nu ştiu ce să-i răspundă. Ceru răgaz de gândire până a doua zi şi plecă de la palat 
mai mult mort decât viu. Cu o noapte în urmă, olarul se frământase cum să-l nenorocească pe 
zugrav; în noaptea asta zugravul se frământa cum să scape teafăr. Se trezi buimac şi fără a şti 
întocmai ce avea să-i spună împăratului, o porni spre palat, fiindcă aşa-i făgăduise împăratului. La 
întrebarea acestuia: „Când începi lucrul?” deodată se lumină şi-i răspunse cu cea mai mare linişte: 

— Luminate împărate, drept e că ştiu să ţi-l fac alb, precum îl voieşti. Dă însă poruncă, de 
îndată, olarului, vecinul meu priceput, să facă iute, cât o putea el, un vas mare în care să-mi 
potrivesc culoarea şi în care să stea apoi elefantul; se ştie doar că orice ai vopsi, trebuie ţinut în vas 
un timp, ca să prindă bine culoarea. 


Pe cât de firească i s-a părut împăratului dorința zugravului, pe atât de nefirească i s-a părut 
olarului, care n-a mai văzut scăpare, când a auzit cum şi ce fel era porunca împăratului. 

Neavând încotro, s-a apucat de lucru, deşi ştia că nimeni pe lume n-a izbutit şi nu va izbuti 
vreodată să facă un vas de pământ în care să se poată lăfăi un elefant. De atunci şi până azi el mereu 
încearcă, dar cum pune un picior elefantul, vasul se sparge... Şi astfel, olarul nostru n-a dezmințit 
zicala că „Cine sapă groapa altuia, cade el în ea”. 


O copilă bună şi o lume rea 
poveste arabă 


Se povesteşte că odată, de mult, în vreme îndepărtată, îşi trăia ultimele clipe un om sărac, bătrân- 
bătrân. Şi înainte de a-şi da sufletul, îi vorbi fetei lui bune, care-l îngrijise toată viaţa, cum putuse 
mai bine, căci ea, de mică, rămăsese orfană de mamă. 

— Fata moşului, nu am nicio avere să-ţi las, decât această pâine. Am eu credinţă că, dacă tu vei 
fi şi de acum încolo tot atât de harnică şi cinstită, pâinea asta te va îndestula. Cu banii câştigaţi apoi 
pe ţesăturile pe care le faci, o să poţi să te găteşti şi să te împodobeşti, că destul ai îndurat sărăcia 
numai ca să mă îngrijeşti pe mine. 

Şi nu termină bine ultimul cuvânt, că o lăsă pe biata fată singură pe lume. Şi într-adevăr, după 
câteva zile, cu banii câştigaţi pentru ceea ce lucrase, fata reuşi să-şi cumpere o rochie. Şi pe urmă o 
haină groasă. Şi tot aşa îşi lua mereu câte ceva nou. Dar vecinii, invidioşi de câte şi mai câte vedeau 
frumos la ea şi în casa ei, mereu îndestulată, începură să scornească tot felul de vorbe urâte pe 
socoteala fetei. Şi toate aceste scorneli ajunseră până la urechile Marelui Judecător. Neliniştit de ce 
auzise, o chemă la judecată: 

— Cum de până acum, copila mea, începu el, nu ai avut nici după ce bea apă, şi alături de tatăl 
tău eraţi cei mai sărmani oameni de aici, iar acum tu izbuteşti să te îmbraci atât de frumos şi nu-ţi 
mai lipseşte nimica în casă? 

— Preamărite Judecător, îi răspunse orfana, în clipa în care a murit tata, mi-a lăsat un codru de 
pâine şi mi-a spus următoarele: „Pâinea asta te va îndestula, cu banii câştigaţi din ţesăturile pe care 
le faci o să te găteşti şi o să te împodobeşti şi tu, că destul ai îndurat sărăcia, numai ca să poți să mă 
îngrijeşti pe mine”. Aşa mi-a spus tata şi pâinea asta este tot ce mi-a lăsat. 

Neîncrezător, judecătorul îi ceru codrul acela de pâine. Şi într-adevăr, deşi gustă o bună bucată, 
el văzu că din pâine nu părea că ar lipsi deloc, iar gustul ei era tare ciudat. 

Convins că bunătatea fără seamăn a fetei fermeca pâinea aceea dăruită de tatăl ei în ceasul din 
urmă, o mângâie pe nevinovata copilă, trimiţând-o la casa ei, iar pe cei ce-o ponegriseră, numai 
pentru că erau roşi de invidie, fără niciun fel de temei, în afara răutăţii lor, îi ameninţă cu temnita, 
dacă vreunul ar mai cuteza să spună vreo necuviinţă pe seama copilei nevinovate. 

Şi cum fata aceea, pe lângă că era cinstită şi harnică mai era şi frumoasă, judecătorul îi hotăr ca 
mire pe fiul lui. Şi lumea aceea rea plecă de acolo cu capul plecat; judecătorul, încântat de judecata 
lui dreaptă, trăi mai departe liniştit, iar cei doi tineri căsătoriți trăiră fericiți până la adânci bătrâneți. 


Farizada cu zâmbetul de trandafir 
poveste arabă 


Am auzit, o, rege norocos, dăruit cu alese purtări, că în zilele de altădată — e foarte mult de 
atunci — trăia un rege al Persiei numit Khosru Şah, căruia firea îi hărăzise putere, tinereţe şi 
frumuseţe, iar în inimă îi pusese asemenea cumpăt încât, sub domnia lui, tigrul şi căpriorul mergeau 
umăr la umăr şi se adăpau la acelaşi pârâu. Şi acest rege, căruia totdeauna îi plăcea să vadă cu ochii 


lui tot ce se petrecea în cetatea de scaun, avea obiceiul să se preumble noaptea, în strai de neguțător 
străin, întovărăşit de vizirul său ori de vreunul dintre dregătorii palatului. 

Pasămite, într-o noapte, pe când se afla în cercetare printr-o mahala de oameni sărmani, trecând 
pe-o ulicioară, auzi glasuri tinere ce răzbăteau din fund de tot. Şi, împreună cu soțul său, el se 
apropie de umilul sălaş de unde veneau glasurile şi, lipindu-şi ochiul de o crăpătură a uşii, privi 
înlăuntru. Şi zări, aşezate pe o rogojină, în jurul unei făclii, trei fete ce stăteau la taifas, după cină. 
Aceste trei fete semănau cum se aseamănă trei surori şi erau desăvârşit de frumoase. Dar mezina 
era, vădit şi cu mult, cea mai frumoasă. 

Cea dintâi grăia: 

— Surioare, dorința mea, devreme ce-i vorba să ne spunem o dorință, ar fi să mă ia de nevastă 
plăcintarul sultanului. Ştiţi doar cât de mult îmi plac plăcintele, îndeosebi acele minunate şi gingaşe 
şi preagustoase plăcinţele înfoiate ce se cheamă „plăcinţelele sultanului”. Şi numai starostele 
plăcintarilor sultanului izbuteşte să le potrivească la țanc! Ah! surioare, cum mă veţi mai pizmui în 
inima voastră când veţi vedea cât de mult îmi va rotunji trupul şi-mi va spori nurii, şi-mi va odihni 
obrazul, traiul ăsta cu plăcinte alese! 

Şi cea de-a doua zicea: 

— Eu, surioare, nu țintesc chiar aşa de departe. M-aş mulțumi să mă ia de nevastă bucătarul 
sultanului. Ah! cât de mult doresc! Mi-aş îndestula şi eu pofta, că de-atâta amar de vreme o 
strunesc, râvnind să gust din bucatele nemaipomenite ce se mănâncă la palat! între alte lucruri, sunt 
mai cu seamă acele tipsii cu castraveți împănați şi rumeniţi la cuptor: când le văd purtate de slujitori 
în zilele ospeţelor date de sultan, inima mi se umple, toată, de tulburare! O! Ce-aş mai mânca din 
ele! Totuşi, n-aş uita să vă poftesc, din când în când, dacă soţul meu, bucătarul, îmi va îngădui; dar 
bănuiesc că nu-mi va îngădui! 

Şi după ce amândouă surorile îşi rostiră astfel dorinţele, se întoarseră spre mezină, care tăcea, şi 
o întrebară, luând-o în răspăr: 

— ŞI tu, mititico, ce doreşti? Şi de ce laşi ochii în jos şi nu spui nimic? Dar n-ai grijă! îţi 
făgăduim, că, după ce-om avea bărbații pe care ni i-am ales, vom căuta să te mărităm ori după vreun 
grăjdar de-al sultanului ori după alt dregător de acelaşi cin, ca să fii mereu pe lângă noi! Grăieşte, ce 
crezi despre asta? 

Şi mezina, tulburată şi îmbujorată, răspunse cu glas dulce ca apa de izvor: 

— O, surioare! 

Şi nu izbuti să spună mai mult. Şi cele două fete, râzând de sfiiciunea ei, o îmbulziră cu întrebări 
şi glume, într-atât, că o hotărâră să vorbească. Şi fără a-şi ridica ochii, ea zise: O! surioare, aş dori 
să ajung soția stăpânului nostru, sultanul! Şi-i voi dărui moştenitori binecuvântaţi. Şi feciorii ce se 
vor naşte din însoțirea noastră vor fi vrednici de tatăl lor. Şi fiica pe care mi-ar fi drag s-o am 
înaintea ochilor, ar fi un zâmbet al cerului; părul ei ar fi de aur într-o parte şi de argint în cealaltă; 
lacrimile ei, când ar plânge, ar fi tot atâtea mărgăritare căzătoare; râsetele ei, când ar râde, ar fi 
dinari de aur sunători; iar zâmbetele sale, ar fi tot atâţia boboci de trandafir înfloriți pe buzele sale! 

Toate astea! 

Şi sultanul Khosru Şah şi vizirul său vedeau şi auzeau. Dar temându-se să nu fie băgaţi în seamă, 
hotărâră să se depărteze, fără a afla mai mult. Şi Khosru Şah, cât se poate de înveselit, simți 
născându-i în suflet pofta de a îndeplini cele trei dorinţi; şi, fără să mărturisească tovarăşului nimic 
din gândul său, îi dădu poruncă să chitească bine casa, spre a veni a doua zi să le ieie pe cele trei 
fete şi să 1 le aducă la palat. Şi vizirul răspunse cu ascultare şi supunere şi, a doua zi, se grăbi să 
ducă la bun sfârşit porunca sultanului, aducând pe cele trei surori dinaintea lui. 

Şi sultanul, care era aşezat pe tronul său, le făcu semn din cap şi din ochi să se apropie. Şi ele se 
apropiară, tremurând toate şi împiedicându-se în sărăcăcioasele lor straie de pânză; şi sultanul le 
zise, cu un zâmbet blând: „Pacea coboare asupră-vă, o, fecioare! Astăzi e ziua ursitei voastre, ziua 
când vi se va împlini dorința! Şi dorinţa asta, o, fecioare, o cunosc; căci nimic nu rămâne ascuns 
regilor! Şi mai întâi tu, cea mai mare, dorinţa ta va fi auzită şi starostele plăcintarilor mei va fi, chiar 


azi, soţul tău. Şi tu, cea de a doua, vei avea drept soț pe marele meu bucătar!” Şi regele, după ce 
grăi astfel, se opri şi se înturnă spre cea mai tânără care, cât se poate de tulburată, simţea că inima 
nu-i mai bate şi era gata, gata să se prăvălească pe covor. Şi el se ridică în picioare şi luând-o de 
mână o aşeză lângă sine, zicându-i: 

— Tu eşti regina! Şi palatul acesta este palatul tău, iar eu sunt soţul tău! 

Şi, în adevăr, nunțile celor trei surori se făcură în aceeaşi zi, a sultanei cu o strălucire fără 
seamăn, iar a soției bucătarului şi a soției plăcintarului potrivit datinilor obişnuite la căsătoriile de 
rând. Pentru asta, pizma pătrunse în inima celor două mai mari şi, chiar din clipa aceea, ele urziră 
pierzania surorii lor mezine. Totuşi se păziră bine să-şi lase slobode simțirile şi primiră cu prefăcută 
mulțumire necontenitele dovezi de dragoste ale sultanei, sora lor, care, împotriva pravililor regeşti, 
le îngăduia în apropierea sa, cu tot cinul lor neînsemnat. Şi departe dea fi mulţumite de norocul pe 
care li-l hărăzea soarta, încercau, față de norocul mezinei, cele mai crunte chinuri ale urii şi pizmei. 

Şi nouă luni trecură astfel, la capătul cărora sultana aduse pe lume un făt regesc, frumos cum îi 
cornul lunii noi. Şi cele două surori mai mari care, la rugămintea sultanei, o ajutau la naştere şi 
împlineau rostul de moaşe, departe de a fi înduioşate de bunătatea mezinei în privinţă-le, şi de 
frumuseţea pruncului, găsiră, în sfârşit, prilejul căutat, ca să frigă inima tinerei mame. Ele luară deci 
copilul, pe când mama era încă în dureri, îl puseră într-un coşuleț de os pe care deocamdată-l 
ascunseră, şi schimbară pruncul cu un căţel mort; şi-l purtară ele dinaintea tuturor femeilor 
palatului, dându-l drept rodul naşterii. Şi sultanul Khosru Şah, la vestea asta, văzu lumea 
întunecându-se dinaintea feţei sale; şi, la limanul amărăciunii, merse să se închidă în odăile lui, 
nevoind să audă de treburile domniei. Şi sultana se prăbuşi în întristare, şi sufletul ei fu umilit şi 
inima sa fu strivită. 

Cât despre noul-născut, el fu lepădat de mătuşe, cu coş cu tot, în şuvoiul de apă din iruga ce 
trecea pe sub zidul palatului. Şi soarta voi ca vechilul grădinilor sultanului, care se preumbla de-a 
lungul irugii, să zărească coşul ce plutea pe firul apei. Şi el trase coşul la mal, cu ajutorul unui băț, îl 
cercetă şi dădu de pruncul cel frumos; şi fu el în mare mirare şi mulţumire. 

Pasămite, trecuseră ani îndelungaţi de când vechilul grădinilor era însurat şi tânjea să aibă un 
copil ori doi, ori trei, care i-ar fi binecuvântat viaţa. Dar zadarnic. Şi mult sufereau, el şi soția lui, de 
stearpa însingurare în care viețuiau. De aceea, când vechilul grădinilor găsi copilul, a cărui 
mândreţe era fără seamăn, îl luă în coş şi, la limanul bucuriei, alergă până la capătul grădinii, unde 
se afla casa lui, şi intră în odăile femeii sale şi, cu glas tulburat, îi zise: 

— Pacea deasupra ta, o, soţie a mea! lată darul acestei zile binecuvântate! Copilul pe care ţi-l 
aduc să fie copilul nostru aşa cum este copilul triştei. 

Şi-i povesti cum îl găsise în coş, plutind pe apa irugii. Şi soția vechilului grădinilor luă pruncul 
şi-l iubi. Slavă dar, femeilor sterpe în inima cărora firea a aşezat simţire de mamă... 

Pasămite, anul următor, biata mamă, atât de nemilos păgubită de rodul pântecelui său, născu alt 
fecior, mai frumos decât cel dintâi. Dar cele două surori vegheau facerea cu ochi plini de luare- 
aminte pe dinafară şi de ură pe dinlăuntru; şi, fără a avea mai multă milă ca întâiaşi dată de sora lor 
şi de pruncul său, luară în taină copilul, şi, aşa cum făcuseră cu cel mai mare, îl aruncară într-un 
coş, pe apa irugii. Şi ele purtară dinaintea întregului palat o pisicuţă, strigând că sultana o născuse 
chiar atunci. Şi încremenirea puse stăpânire pe toate inimile. Şi sultanul, la limanul ruşinii, s-ar fi 
lăsat, de bună seamă, dus de supărare şi mânie, dacă sufletul său n-ar fi fost deprins cu virtutea 
smereniei dinaintea hotărârilor nepătrunsei dreptăți. Şi sultana căzu în amărăciune şi pustiire, iar 
inima sa plânse toate lacrimile durerilor. 

Cât despre partea copilului, soarta îl puse sub privirile vechilului ce se preumbla pe irugă. Şi, ca 
şi întâiaşi dată, vechilul îl izbăvi de ape şi-l duse nevesti-si care-l iubi ca pe copilul său şi-l crescu 
cu aceleaşi îngrijiri ca şi pe cel dintâi. 

Şi sultana născu a treia oară. Dar de astă dată o prinţesă. Şi cele două surori, a căror ură, departe 
de a se domoli, le împinsese să urzească pierzania fără întoarcere a mezinei lor, hărăziră fetiţei 
aceeaşi soartă. Dar ea fu culeasă de vechilul cel cu inimă milostivă, ca şi cei doi prinți, frații ei, 


împreună cu care fu îngrijită, hrănită şi îndrăgită. 

De astă dată însă, când cele două surori, odată fapta lor împlinită, purtară, în locul pruncului 
nou-născut, un şoricel chior, sultanul, cu toată mărinimia sa, nu se putu stăpâni şi strigă: 

— Mi-e spita blestemată din pricina femeii cu care m-am însurat. Am luat o fiară ca să fie mama 
urmaşilor mei! Numai moartea îmi poate descotorosi sălaşul de dânsa! 

Şi rosti împotriva sultanei hotărârea de moarte şi porunci spătarului să-şi facă slujba. Dar când o 
văzu dinaintea lui, prăbuşită în lacrimi şi durere fără margini, pe aceea pe care inima sa o iubise, 
sultanul simţi că scoboară în el o mare milă. ŞI, întorcându-şi capul, porunci s-o depărteze şi s-o 
întemniţeze, pe toată viaţa, într-o chilioară, în străfundul palatului. Şi sărmana mamă cunoscu toate 
durerile pământului. 

Şi cele două surori cunoscură toate bucuriile urii potolite şi, de atunci încolo, putură gusta, fără 
tulburare, bucatele şi plăcintele pe care le pregăteau soţii lor. 

Şi zilele şi anii trecură, cu aceeaşi iuţeală, peste capul neprihăniţilor şi peste capul vinovaţilor, 
aducându-le şi unora şi celorlalţi urmarea ursitei lor. 

Pasămite, când cei trei copii de suflet ai vechilului grădinilor ajunseră la feciorie, fură orbitori 
pentru priviri. Şi ei se numeau: cel mai mare, Farid; cel de al doilea, Faruz: şi fata, Farizada. 

Şi Farizada era un surâs al cerului însuşi. Părul ei era de aur într-o parte şi de argint în cealaltă; 
lacrimile-i, când plângea, erau mărgăritare ce cădeau; râsetele-i, când râdea, erau dinari de aur 
sunători; şi zâmbetele-i, boboci de trandafir înfloriți pe buzele sale rumene. 

De aceea toţi cei ce se apropiau de dânsa, ca şi taică-său, maică-sa şi frații săi, nu se puteau opri, 
când o chemau pe nume, zicând: „Farizada!”, să nu adauge: „Cu zâmbetul trandafiriu!”; dar cel mai 
adesea o chemau doar: „Zâmbet de trandafir”. 

Şi toți se minunau de frumuseţea sa, de cumințenia sa, de blândeţea sa, de dibăcia sa când 
încăleca pe cal ca să-şi întovărăşească fraţii la vânătoare, la tras cu arcul şi la aruncat cu băţul ori cu 
sulița; de mândreţea purtărilor sale, de iscusinţa la stihuri, de priceperea în ştiinţele tainice şi de 
strălucirea cosiţei sale care era de aur într-o parte şi de argint în cealaltă. Şi văzând-o atât de 
frumoasă şi, totodată, atât de desăvârşită, prietenele mamei sale plângeau de înduioşare. 

Şi, ia aşa, crescură mari pruncii vechilului grădinilor regeşti. Şi el însuşi, împrejmuit de 
dragostea şi cinstea lor, şi cu ochii răcoriți de frumuseţea lor, nu zăbovi să ajungă la adânci 
bătrâneţe. Şi soția sa, după ce-şi trăi traiul, i-o luă curând înainte în moarte. Şi moartea asta fu 
pentru ei toţi pricina atâtor păreri de rău şi mâhniri, că vechilul nu se putu hotărî a mai locui multă 
vreme în casa unde săvârşita fusese izvorul seninătăţii şi fericirii lor. Şi merse să se arunce la 
picioarele sultanului şi-l rugă fierbinte să-i fie plăcută slobozirea lui de sarcinile pe care le împlinea 
de ani îndelungați. Şi sultanul, foarte necăjit de depărtarea unui slujitor atât de credincios, nu-i făcu 
hatârul decât cu multă părere de rău. Şi nu-l lăsă să plece decât după ce-i dărui o moşie măreaţă, în 
apropierea oraşului, cu mari heiuri de ogoare, păduri, şi pajişti, cu un palat plin de lucruri scumpe, 
cu o grădină plănuită cu meşteşug desăvârşit, închis între ziduri înalte şi găzduind păsări de toate 
culorile şi fiare sălbatice şi îmblânzite. 

Şi acolo merse să locuiască, departe de lume, acest om de bună voie, cu copiii săi de suflet. Şi 
acolo, împrejmuit de îngrijirile lor fireşti, îşi dădu el sfârşitul în pace. Şi fu el plâns de copiii săi de 
suflet, cum nu fu plâns, nicicând, tată adevărat. Şi duse cu sine, sub lespedea ce nu se deschide, 
taina naşterii lor, pe care de altfel, în viață, n-o cunoscuse decât în parte. 

Şi pe acea moşie minunată urmară să trăiască cei doi feciori, în tovărăşia tinerei lor surori. ŞI, 
întrucât fuseseră crescuţi în duhul înțelepciunii şi al cumpătării, n-aveau alt vis şi altă râvnă decât să 
urmeze a trăi, toată viaţa lor, în însoţirea ceea desăvârşită şi în fericirea ceea tihnită. 

Pasămite, Farid şi Faruz mergeau adesea la vânătoare în pădurile şi pajiştile ce împrejmuiau 
moşiile lor. Şi Farizadei cu zâmbetul trandafiriu îi plăcea, îndeosebi, să străbată grădinile sale. Şi, 
într-o zi, când, potrivit obiceiului, tocmai se pregătea să se ducă într-acolo, robii veniră să-i spună 
că o bătrânică cu chip pecetluit de binecuvântare cerea hatârul să hodinească un ceas ori două la 
umbra acelor frumoase grădini. Şi Farizada, a cărei inimă era săritoare la nevoile altuia, după cum 


frumos îi era sufletul şi mândru chipul, voi s-o primească chiar dânsa pe bătrânică. Şi-i dădu de 
mâncat şi de băut şi-i aduse o tipsie de porțelan gătită cu poame frumoase, cu plăcinte, cu dulcețuri 
uscate şi cu dulcețuri în zeama lor. După care, o petrecu prin grădinile sale, ştiind că-i totdeauna 
prielnic să ţii tovărăşie oamenilor deprinşi cu ale vieții şi să asculţi vorbele înţelepciunii. 

Şi se preumblară ele laolaltă prin grădini. Şi Farizada cu surâs trandafiriu o sprijinea pe bătrână 
în mersul ei. Şi, odată ajunse amândouă sub cel mai frumos copac din grădină, Farizada o pofii să se 
aşeze la umbra acelui mândru copac. Şi, din vorbă în vorbă, într-un sfârşit o întrebă pe bătrână ce 
credea despre locul unde se afla şi dacă-i era pe plac. 

Atunci bătrâna, după ce cugetă un ceas de vreme, înălță capul şi răspunse: 

— Ce-i drept, stăpână, mi-am petrecut viața străbătând pământurile în lung şi-n larg şi nu m-am 
odihnit niciodată într-un loc mai plăcut. Dar, o, stăpână, după cum tu eşti fără seamăn pe pământ, 
iar luna şi soarele pe cer, tot aşa voi să ai în această frumoasă grădină, pentru ca să fie şi ea fără 
seamăn în felul ei, cele trei lucruri de neasemuit care-i lipsesc! 

Şi Farizada cu zâmbetul trandafiriu fu cât se poate de mirată, aflând că grădinii sale îi lipsesc trei 
lucruri de neasemuit, şi-i spuse bătrânei: 

— Rogu-te, măicuţă, grăbeşte-te să-mi spui, ca să ştiu, care-s cele trei lucruri de neasemuit pe 
care nu le cunosc? 

Şi bătrâna răspunse: 

— O, stăpână, ca să-ţi arăt mulțumita pentru ospeţia pe care, cu inimă atât de milostivă, ai 
dovedit-o unei biete bătrâne, ţi-oi da în vileag ființa celor trei lucruri. 

Şi ea mai tăcu o clipă; apoi zise: 

— Află dar, stăpână, că cel dintâi dintre cele trei lucruri de neasemuit, dacă s-ar afla în aceste 
grădini, toate păsările acestor grădini ar veni să-l privească şi, după ce l-ar vedea, ar cânta laolaltă. 
Căci, o, stăpână, privighetorile şi cintezoii, ciocârlule şi pitulicile, stigleții şi turturelele, şi toate 
neamurile fără de număr ale păsărilor se închină dinaintea frumuseţii sale, mai presus de toate. Şi-i, 
o, stăpână, Bülbül el-Hazar, Pasărea Grăitoare! 

Cel de al doilea dintre acele lucruri de neasemuit, o, stăpână, de-ar fi în aceste grădini, boarea ce 
deşteaptă cântul copacilor din aceste grădini s-ar opri să-l asculte; şi alăutele şi harpele şi ghitarele 
acestui sălaş şi-ar vedea corzile sfărâmându-se. Căci boarea ce trezeşte cântul copacilor grădinii, 
alăutele şi harpele şi ghitarele, o, stăpână, se închină frumuseţii sale, mai presus de toate. Şi-i 
Copacul Cântător! Căci nici boarea în copaci, o, stăpână, nici alăutele, nici harpele, nici ghitarele nu 
dau o armonie asemenea viersului miilor de guri nevăzute ce sunt în foile Copacului Cântător. 

Şi cel de al treilea dintre acele lucruri de neasemuit, o, stăpână, de s-ar afla în, aceste grădini, 
toate apele acestor grădini s-ar opri din murmurul rostogolirii lor şi l-ar privi. Căci toate apele, cele 
ale pământului şi ale mării, cele ale izvoarelor şi ale fluviilor, cele ale oraşelor şi ale grădinilor se 
închină dinaintea frumuseţii sale, mai presus de toate. Şi-i Apa de Aur la Culoare! Căci, o, stăpână, 
o picătură doar din această apă, dacă-i turnată într-un havuz gol, se umflă şi se înalță îmbelşugându- 
se în buchete de aur, şi nu conteneşte a țâşni şi a cădea iar, fără ca havuzul să se reverse vreodată. Şi 
din această apă, toată de aur, şi străvezie ca un topaz străveziu, îi place lui Biilbiil el-Hazar, Pasărea 
Grăitoare, să se adape; şi din apa asta, toată de aur şi răcoroasă ca topazul răcoros, le place să se 
adape miilor de guri nevăzute ale Copacului cu foi cântătoare!... 

Şi, după ce grăi astfel, bătrâna adăugă: 

— O, jupâniţă, o, prinţesă, dacă acele lucruri minunate s-ar afla în aceste grădini, cât ar fi de 
slăvită frumusețea ta, o, stăpână a unei cosiţe de strălucire! 

Cind Farizada cu zâmbetul trandafiriu auzi aceste vorbe ale bătrânei, strigă: 

— O, chip binecuvântat, măicuţă, cât de minunate-s toate acestea! Dar nu mi-ai spus, în ce loc se 
găsesc trei lucruri de neasemuit? 

Şi bătrâna răspunse, ridicându-se să plece: 

— Stăpână, aceste minuni vrednice de ochii tăi se află într-un loc aşezat către hotarele Indiei. Şi 
calea ce duce într-acolo trece taman prin spatele palatului în care stai. Dacă, dar, voieşti să trimiţi pe 


careva să ţi le caute, nu vei avea decât să-i spui să urmeze această cale vreme de douăzeci de zile şi, 
a douăzecea zi, să-l întrebe pe cel dintâi trecător pe care-l va întâlni: 

— Unde-s Pasărea Grăitoare, Copacul Cântător şi Apa de Aur la Culoare? 

Şi acel trecător nu va pregeta să-l îndrepte. Răsplătit fie sufletul tău darnic cu stăpânirea acelor 
lucruri făcute pentru frumuseţea ta. Uasalam“, o, binefăcătoare, o, binecuvântată! 

Şi, după ce grăi astfel, bătrâna isprăvi de înfăşurat în juru-i mahramele şi se trase înapoi, 
murmurând blagoslovenii. 

Pasămite, ea se şi făcuse nevăzută când Farizadei, trezite din visarea în care o cufundase aflarea 
unor lucruri atât de nemaipomenite, îi dădu în gând s-o cheme înapoi ori să alerge după dânsa, ca 
să-i ceară desluşiri mai exacte asupra locului ce le ascundea şi asupra mijloacelor de a ajunge la ele. 
Dar, văzând că era prea târziu, se apucă să-şi amintească, cuvânt cu cuvânt, ca să nu uite nimic, cele 
câteva îndreptări pe care le auzise. Şi simţea aşa, că-n suflet îi sporeşte dorul năvalnic de a stăpâni 
ori măcar de a vedea asemenea minuni, deşi se căznea să nu se gândească la ele. Şi atunci prinse a 
străbate cărările grădinilor sale şi colțurile obişnuite care-i erau atât de dragi; dar îi părură fără 
farmec şi pline de urât; şi găsi stingheritoare glasurile păsărilor sale, care-i dădeau binețe când 
trecea. 

Şi Farizada cu zâmbetul de trandafir se întristă cu totul şi plânse pe cărări. Şi, mergând aşa, cu 
lacrimile sale ce cădeau, lăsa ea în urmă-i, pe nisip, picăturile ochilor săi, închegate în mărgăritare. 

Între acestea, Farid şi Faruz, fraţii săi, se înapoiară de la vânătoare şi, negăsind-o pe sora lor 
Farizada sub umbrarul de iasomii unde aştepta de obicei întoarcerea lor, fură necăjiţi de lipsa ei de 
grijă şi se apucară s-o caute. Şi văzură pe nisipul cărărilor mărgăritarele închegate ale ochilor săi şi- 
şi spuseră: 

— O, ce tristă-i surioara noastră! Şi ce pricină de mâhnire i-a pătruns în suflet, ca s-o facă să 
plângă aşa? 

Şi-i urmară paşii, după mărgăritarele cărărilor şi o aflară, toată în lacrimi, în fundul tufişurilor. Şi 
alergară spre dânsa şi o îmbrăţişară şi-o dezmierdară, ca să ogoiască scumpu-i suflet. Şi-i grăiră: 

— O, Farizada, surioară, unde-s trandafirii bucuriei tale şi aurul veselici tale? O, surioară, 
răspunde-ne! 

Şi Farizada le zâmbi, căci îi iubea; şi un boboc de trandafir, micuţ de tot, se născu deodată, 
rumen, pe buzele sale; şi le zise: 

— O, fraţii mei! şi ruşinată cu totul de întâia-i dorință, nu cuteză să spuie mai mult. 

Şi ei îi grăiră: 

— O, Farizada cu zâmbetul trandafiriu, o, surioară, ce tulburări neştiute îţi înnegurează astfel 
sufletul? Povesteşte-ne grijile tale, dacă nu te îndoieşti de dragostea noastră! 

Şi Farizada, hotărându-se, în sfârşit, să vorbească, le spuse: 

— O, fraţii mei, nu-mi mai iubesc grădinile! şi izbucni în lacrimi şi mărgăritarele şiroiră din 
ochii săi. 

Şi, întrucât ei tăceau, îngrijoraţi şi întristați de o veste atât de grea, ea le spuse: 

— O, nu-mi mai iubesc grădinile! Le lipseşte Pasărea Grăitoare, Copacul Cântător şi Apa de Aur 
la Culoare! 

Şi Farizada, lăsându-se deodată cuprinsă de focul dorinţei sale, povesti dintr-o răsuflare, fraților 
ei, cum venise bătrânica, şi le desluşi cu glas cât se poate de aţâţat, în ce stătea bunătatea desăvârşită 
a Păsării Grăitoare, a Copacului Cântător şi a Apei de Aur la Culoare. 

Şi fraţii săi, după ce-o ascultară, fură la limanul mirării, şi-i ziseră: 

— O, surioară preaiubită, potoleşte-ţi sufletul şi răcoreşte-ți ochii. Căci fi-vor aceste lucruri pe 
vârful de neajuns al muntelui Kaf, şi tot vom merge să le cucerim. Dar, ca să ne înlesneşti căutările, 
eşti tu în stare să ne spui măcar în ce loc pot fi găsite? 

Şi Farizada, îmbujorată toată, pentru că-şi rostise astfel dorinţa-i dintâi, le lămuri ceea ce ştia 
despre locul unde trebuiau să se afle cele trei lucruri. Şi adăugă: 

— Asta-i tot ce ştiu şi nimic mai mult! 

Şi ei strigară, amândoi odată: 

— O, surioară, vom pleca în căutarea lor! 

Dar ea le strigă, spăimântată: 

— Oh, nu! oh, nu! Nu plecaţi! 

Şi Farid, cel mai mare, zise: 

— Farizada, dorința ta îi deasupra capului nostru şi pe ochii noştri. Dar mie, vârstnicului, mi se 
cuvine s-o împlinesc. Calul mi-e încă înşeuat şi mă va purta fără preget spre hotarele Indiei, acolo 
unde se află cele trei minuni pe care ţi le-oi aduce! 

Şi se întoarse spre frate-său şi-i zise: 

— Tu, frate, vei rămâne aici, ca s-o veghezi pe sora noastră, cât voi lipsi eu. Căci nu se cade s-o 
lăsăm singură acasă! 

Şi, chiar în ceasul acela alergă spre cal, sări în spinarea lui şi, plecându-se, îmbrățişă pe Faruz, 
frate-său, şi pe soră-sa, Farizada, care-i spuse, scăldată toată în lacrimi: 

— O, vârstnicul nostru, ai milă! las-o încolo, călătoria asta plină de primejdii şi scoboară de pe 
cal. Decât să sufăr de lipsa ta, mai bine să nu văd niciodată Pasărea Grăitoare, Copacul Cântător şi 
Apa de Aur la Culoare! 

Dar Farid îi zise, îmbrăţişând-o încă o dată: 

— O, surioară, alungă-ţi temerile, căci lipsa mea nu va dura mult şi nu mi se va întâmpla nimic 
rău, nici supărător în timpul acestei călătorii. Şi, de altfel, ca neliniştea să nu te chinuie de-a lungul 
lipsei mele, iată jungherul acesta pe care ţi-l încredinţez! 

Şi trase de la cingătoare un jungher, al cărui mâner era bătut cu cele dintâi mărgăritare căzute din 
ochii Farizadei când era copiliță, şi i-l dădu, zicând: 

— Farizada, acest jungher îţi va da de ştire asupra stării mele. Din când în când îl vei scoate din 
teacă şi-i vei cerceta tăişul. Dacă-l vei vedea deopotrivă de neted şi lucitor cum e în clipa asta, va fi 
semn că-s mereu în viață şi plin de sănătate; dar de-l vei vedea tulbure şi ruginit, vei şti că mi s-a 
întâmplat un necaz mare ori că am căzut în robie; şi de vei vedea că picură sânge din el, vei avea 
încredințarea că nu mă mai număr printre trăitori! 

Spuse şi fără a mai voi să audă nimic, porni în galopul calului pe calea ce ducea către India. 

Şi călători el vreme de douăzeci de zile şi douăzeci de nopţi, prin singurătăţii unde nu se afla 
decât iarba verde. Şi în cea de a douăzecea zi a călătoriei sale, sosi pe o pajişte, la poala unui munte. 
Şi pe pajiştea ceea era un copac. Şi sub copac şedea un foarte bătrân şeik. Şi faţa acelui preabătrân 
şeik se ascundea pe de-a întregul sub părul său lung, sub tufele sprâncenelor sale şi sub perii unei 
bărbi care era nemaipomenită, şi albă ca lâna proaspăt scărmănată. Braţele şi picioarele sale erau cât 
se poate de subțiri iar degetele mâinilor şi picioarele sale se isprăveau cu nişte unghii de o lungime 
nemaivăzută. Şi învârtea el în mâna stângă un şirag de mătănii, în vreme ce mâna dreaptă o ţinea 
neclintită, la înălțimea frunții, cu arătătorul ridicat. Şi era, neîndoielnic, un bătrân sihastru plecat din 
lume, cine ştie din ce vremi neştiute? 

Şi întrucât acesta era cel dintâi om pe care-l întâlnea, în cea de a douăzecea zi a călătoriei sale, 
prințul Farid puse piciorul în pământ şi, ţinând calul de dârlog, înaintă până la şeik şi-i zise: 

— Pacea deasupra ta, sfinte omule! 

Şi bătrânul îi înapoie salamlâcul, dar cu glas aşa de înăbuşit de desimea mustăţilor sale şi a bărbii 
sale, că prinţul Farid nu putu desluşi decât vorbe de neînțeles. 

Atunci prinţul Farid, care nu se oprise decât ca să afle lămuriri despre ceea ce venea să caute atât 
de departe de ţara sa, îşi spuse: 

— Trebuie negreşit să-l fac să se audă! 

Şi scoase din desagă nişte foarfeci şi-i spuse şeikului: 

— O preacinstite uncheşule, îngăduieşte-mi să-ţi dau câteva îngrijiri cu care n-ai vreme să te 
îndeletniceşti tu însuţi, cufundat cum eşti, fără contenire, în gândurile sfințeniei! 

Şi, întrucât bătrânul şeik nu arăta împotrivire, nici nevoinţă, Farid se apucă să reteze, să taie şi să 


scurteze totodată barba, mustăţile, sprâncenele şi unghiile, atât şi atât, că şeikul ieşi întinerit cu 
douăzeci de ani, pe puţin. Şi, după ce-i făcu bătrânului această slujbă, îi zise, potrivit obiceiului 
bărbierilor: 

— Să-ţi fie asta o împrospătare şi o desfătare! 

Când bătrânul şeik se simţi uşurat în chipul acesta de tot ce-i apăsase trupul, se arătă mulțumit 
cât se poate şi-i zâmbi călătorului. Apoi, cu glas ce se făcuse mai limpede decât al unui copil, îi 
zise: 

— Scoboare-se asupra ta toate binecuvântările, fiule, pentru binefacerea pe care ţi-o datorează 
bătrânul străvechi care sunt. Dar de asemeni, cinstite călătorule, oricine-ai fi, sunt gata să te ajut cu 
sfaturile mele şi cu deprinderea mea! 

Şi Farid se grăbi să-i răspundă! 

— Vin de foarte departe în căutarea Păsării Grăitoare, Copacului Cântător şi a Apei de Aur la 
Culoare. Îmi poţi spune, dar, în ce loc le-aş putea găsi? Ori n-ai nimic la ştiinţă în privinţa lor? 

Auzind aceste vorbe ale tânărului călător, şeikul conteni să-şi învârtească mătăniile, într-atâta se 
află de tulburat. Şi nu răspunse. Şi Farid îl întrebă: 

— Uncheşule, de ce nu grăieşti? Grăbeşte-te a-mi spune, ca să nu-mi las calul să se răcească aici, 
de ştii ceea ce te întreb, ori de nu ştii! 

Şi şeikul, într-un sfârşit, îi zise: 

— De bună seamă, fiule, cunosc şi locul unde se găsesc cele trei lucruri şi calea ce duce acolo. 
Dar slujba pe care mi-ai făcut-o este atât de mare în ochii mei, că nu mă pot hotărî să te las, în 
schimb, pradă cumplitelor primejdii ale acestei încercări! 

Apoi adăugă: 

— Ah! fiule, grăbeşte-te mai curând să faci cale întoarsă şi să te înapoiezi în țara ta! Câţi feciori, 
înaintea ta, au trecut pe aici şi nu i-am mai văzut nicicând întorcându-se! 

Dar Farid, plin de bărbăţie, grăi: 

— Uncheşule, arată-mi numai calea de urmat şi nu te îngriji de celelalte. Căci braţele mele ştiu 
să-şi apere stăpânul! 

Şi şeikul, cătinel, întrebă: 

— Dar cum te-oi apăra împotriva nevăzutului, copile, îndeosebi când cei din Nevăzut sunt mii şi 
mii? 

Şi Farid scutură din cap şi răspunse: 

— O, preacinstite şeikule! Soarta mi-i aninată de gât şi de-oi ocoli-o ea mă va urmări! Spune-mi 
dar, de vreme ce ştii, ce-mi rămâne de făcut! Şi în chipul acesta mă vei îndatora! 

„.. Când Bătrânul Copacului văzu că nu poate izbuti să-l strămute pe tărâmul călător din 
hotărârea lui, băgă mâna într-o traistă pe care o avea la cingătoare şi scoase dintr-însa o minge de 
piatră roşie. Şi-i întinse călătorului mingea ceea, zicându-i: 

— Te va călăuzi, unde trebuie să te călăuzească. Tu, suie pe cal şi arunc-o înaintea ta. Şi ea se va 
rostogoli şi tu o vei urma, până în locul unde se va opri. Atunci vei descăleca şi vei lega calul cu 
frâul de această minge, şi el va rămâne locului, aşteptându-ți întoarcerea. Şi vei urca pe muntele 
cela al cărui vârf îl zăreşti de aici. Şi în toate părțile, pe cale, vei vedea mari bolovani negri, şi vei 
auzi glasuri care nu vor fi nici glasurile puhoaielor, nici ale vânturilor în adâncuri, ci vor fi glasurile 
celor Nevăzut. Şi ele vor urla vorbe ce îngheaţă sângele pământenilor. Dar tu să nu le asculți. Căci 
de cumva, speriat, vei întoarce capul ca să te uiţi în urma ta, în vreme ce ele te-or chema, când de 
aproape, când de departe, vei fi preschimbat, chiar în clipa aceea, într-o stană de piatră neagră, 
asemănătoare pietrelor negre ale muntelui; dar dacă, împotrivindu-te acestei chemări, vei ajunge în 
vârf, vei găsi acolo o colivie şi în colivie Pasărea Grăitoare. Şi-i vei spune: „Pacea deasupra ta, o, 
Bulbul el-Hazar! Unde-i Copacul Cântător? Unde-i Apa de Aur la Culoare?” Şi Pasărea Grăitoare 
ţi-a răspunde: „Uassalam!” 

Şi după ce grăi astfel, bătrânul şeik scoase un oftat mare. Şi nimic mai mult. 

Atunci Farid se grăbi să sară pe cal; şi, din toate puterile, aruncă mingea înaintea lui. Şi mingea 


de piatră roşie se rostogoli, se rostogoli, se rostogoli. Şi calul lui Farid, un fulger printre alergători, 
cu greu o urma peste tufişurile pe care le trecea, peste gropile pe care le sărea şi peste piedicile pe 
care le ocolea. Şi urmă ea să se rostogolească astfel, cu o iuţeală deloc ostenită, până ce se lovi de 
cele dintâi stânci ale muntelui. Atunci se opri. 

Şi prinţul Farid scobori de pe cal şi înfăşură frâul în jurul mingii de piatră. Şi calul rămase 
neclintit pe cele patru picioare ale sale şi nu se urni, mai dihai decât dacă ar fi fost țintuit. 

Şi, pe dată, prințul Farid începu a urca muntele. Şi mai întâi nu auzi nimic. Dar, pe măsură ce 
suia, vedea că pământul se acopere de steiuri negre care întruchipau oameni împietriți. Şi el nu ştia 
că erau trupurile tinerilor domni care i-o luaseră înainte prin acele locuri de pustiire. Şi deodată, 
dintre stânci, se făcu auzit un țipăt, cum nu auzise el de când era, şi care fu curând urmat, în dreapta 
şi-n stânga, de alte țipete ce n-aveau nimic omenesc. Şi nu erau nici vuietele vânturilor sălbatice în 
singurătăți, nici mugetele puhoaielor, nici urletele apelor ce se prăvălesc în hăuri, căci erau glasurile 
celor din Nevăzut. Şi unele spuneau: „Ce vrei? Ce vrei?” Şi altele spuneau: „Puneţi mâna pe el! 
Omorâţi-l!” Şi altele ziceau: „Împingeţi-l! Rostogoliţi-l!” Şi altele râdeau de el, strigând: „Ho! Ho! 
Micuţul! Micuţul! Ho! Ho! Vino! Vino!” 

Dar prințul Farid, fără să se lase abătut din cale de acele glasuri, urmă să urce cu statornicie şi 
hotărâre. Şi glasurile se făcură curând aşa de multe şi aşa de cumplite, şi, uneori, suflarea lor trecea 
aşa de aproape de faţa lui, şi atât de grozavă ajunsese larma lor, la dreapta ca şi la stânga, înainte ca 
ŞI înapoi, şi atât de amenințătoare erau, şi atât de grabnică se făcea chemarea lor, că prințul Farid fu 
apucat, fără să vrea, de tremur. ŞI, uitând povaţa dată de Bătrânul Copacului, întoarse capul sub 
suflarea mai puternică a unuia din glasuri. Şi, în aceeaşi clipă, un urlet fioros, scos de mii de glasuri, 
fu urmat de o mare linişte. Şi prințul Farid se prefăcu în stană de piatră neagră. 

Şi, la poala muntelui, acelaşi lucru se petrecu cu calul care fu schimbat într-un bolovan fără chip. 
Şi mingea de roşie apucă iarăşi, de-a rostogolul, calea spre Bătrânul Copacului. 

Pasămite, în ziua aceea, prinţesa Farizada scoase, ca de obicei, jungherul din teaca pe care o 
ținea mereu la cingătoare. Şi pală şi tremurătoare fu ea, văzând tăişul, în ajun atât de neted şi lucitor, 
întunecat cu totul şi ruginit. Şi, prăbuşită în brațele prințului Faruz, care alergase la chemarea ei, 
strigă: 

— Ah, frate, unde eşti? De ce te-am lăsat să pleci? 

Ce-ai ajuns în acele țări străine? Nefericită ce sunt! O, vinovată Farizada, nu te mai iubesc! 

Şi suspinele o înăbuşeau şi-i scuturau pieptul. Şi prințul Faruz, nu mai puţin zdrobit decât soră- 
sa, începu s-o ogoiască; apoi îi grăi: 

— Ce s-a întâmplat, s-a întâmplat, Farizada, de vreme ce tot ce-i scris trebuie să se-mplinească. 
Dar acuma-i rândul meu să mă duc în căutarea fratelui nostru, şi totodată, să aduc cele trei lucruri 
care au pricinuit prinderea lui în clipa asta. 

Şi Farizada, rugătoare, strigă: 

— Nu, nu! ai milă, nu pleca, dacă-i vorba să te duci în căutarea lucrurilor pe care le-a poftit 
inima-mi lacomă. O, frate, de ţi se va întâmpla vreo nenorocire, voi muri! 

Dar tânguirile şi lacrimile ei nu-l clintiră pe prinţul Faruz din hotărârea lui. Şi el încălecă şi, după 
ce-şi luă rămas bun de la soră-sa, îi întinse nişte mătănii de mărgăritare — lacrimile de-al doilea 
plânse de Farizada când era copiliță, şi-i grăi: 

— Surioară, când aceste mărgăritare vor conteni să curgă sub degetele tale, unele după altele, de 
parcă s-ar lipi, va fi semn că am îndurat aceeaşi soartă ca şi fratele nostru! 

Şi Farizada, foarte tristă, zise, îmbrățişându-l: 

— Fie, o, preaiubitul meu, să nu se întâmple nimic şi să te poți întoarce acasă cu vârstnicul 
nostru! 

Şi, la rându-i, prinţul Faruz apucă pe calea ce ducea spre India. 

Şi, în cea de a douăzecea zi a călătoriei sale, îl găsi pe Bătrânul Copacului, care şedea, aşa cum îl 
văzuse şi prinţul Farid, cu arătătorul mâinii drepte ridicat la înălțimea frunții. Şi, după salamlâcuri, 
bătrânul, întrebat, îi dădu de ştire prinţului despre soarta fratelui său şi se strădui din toate puterile 


să-l întoarcă din hotărârea lui. Dar, văzând că nu ajunge la niciun capăt cu stăruinţele sale, îi dădu 
mingea de piatră roşie. Şi ea îl călăuzi la poala muntelui celui fără întoarcere. 

Şi prinţul Faruz porni hotărât pe munte, şi glasurile se înălțară pe urmele sale. Dar el nu le 
asculta. Şi la ocări, amenințări şi chemări nu răspundea. Şi ajunsese la mijlocul urcuşului, când, 
deodată, auzi un strigăt îndărătul lui: 

— Frate, frate! nu fugi dinaintea mea! 

Şi Faruz, uitând orice chibzuială, se întoarse la glasul acela şi fu prefăcut, într-o clipă, în stană de 
piatră neagră. 

Şi, în palatul său, Farizada, care nu părăsea mătăniile de mărgăritare nici zi, nici noapte, şi le 
învârtea grăunţii între degete, băgă de seamă, dintr-o dată, că ele nu mai ascultau de dânsa şi că se 
lipiseră unele de altele. Şi strigă: 

— O, sărmanii mei fraţi, credincioşi toanelor mele, voi merge după voi! 

Şi înăbuşi toată durerea în sinea ei şi, fără a pierde vremea în tânguiri zadarnice, se îmbrăcă în 
vestminte de cavaler, se armă, şi porni călare, apucând aceeaşi cale ca şi fraţii săi. 

Şi în cea de a douăzecea zi, îl întâlni pe bătrânul şeik, aşezat sub copac, la marginea drumului. 
Şi-i dădu bineţe, cu cinstire, şi-i zise: 

— O, sfinte bătrâne, tăicuţule, n-ai văzut trecând, la douăzeci de zile depărtare, doi domni tineri 
şi frumoşi care căutau Pasărea Grăitoare, Copacul Cântător şi Apa de Aur la Culoare? 

Şi bătrânul răspunse: 

— O, stăpâna mea, Farizada cu zâmbetul trandafiriu, i-am văzut şi i-am povăţuit. Şi vai, ca atâția 
alţii înainte, au fost şi ei opriți în încercarea lor, de cei din Nevăzut! 

Şi Farizada, văzând că omul cel sfânt o numea cu numele ei, fu la limanul înmărmuririi, iar 
bătrânul îi zise: 

— O, stăpână a strălucirii, nu te-au amăgit cei ce ți-au vorbit de cele trei lucruri fără seamăn, în 
căutarea cărora au pornit atâția prinți şi domni. Dar ei nu ti-au arătat primejdiile pe care le poartă o 
încercare atât de ciudată ca aceea pe care o urmăreşti! 

Şi-i aduse la cunoştinţă Farizadei tot ce i se poate întâmpla dacă merge în căutarea fraților săi şi a 
celor trei minuni. Şi Farizada îi spuse: 

— O, sfinte omule, sufletul meu lăuntric este tulburat tot de vorbele tale, căci îi aşa de lesne să-l 
înfricoşezi! Dar cum să dau înapoi când îi vorba să-mi găsesc fraţii? O, sfinte omule, ascultă 
rugămintea unei surori iubitoare şi arată-mi mijloacele ca să-i slobozesc de vrajă! 

Şi bătrânul şeik răspunse: 

— Farizada, fiică de rege, iată mingea de piatră care te va călăuzi pe urmele lor. Dar nu-i vei 
putea slobozi decât după ce vei fi stăpână pe cele trei minuni. Şi pentru că nu-ţi pui sufletul în 
primejdie decât din pricina iubirii tale de fraţi, şi nu pentru că eşti mânată de dorinţa de a cuceri 
necuprinsul, necuprinsul va fi robul tău. Află dar că nimeni printre fiii pământenilor nu se poate 
împotrivi chemării Nevăzutului. De aceea, spre a birui Nevăzutul, trebuie să te armezi împotriva lui 
cu dibăcie, căci El stăpâneşte puterea. Şi dibăcia fiilor omului va birui toate puterile Nevăzutului! 

Şi, după ce grăi aşa, Bătrânul Copacului dădu Farizadei mingea de piatră roşie, apoi scoase de la 
cingătoare un buc de lână şi spuse: 

— Cu acest uşor buc de lână, o, Farizada, îi vei birui pe cei din Nevăzut! 

Şi adăugă: 

— Apleacă spre mine slava capului tău, Farizada! 

Şi ea îşi plecă spre Bătrân capul, ea al cărui păr era de aur într-o parte şi de argint în cealaltă. 

Şi bătrânul grăi: 

— Fie ca fiica oamenilor, cu acest buc uşor, să izbândească împotriva puterilor celor din văzduh 
şi a tuturor capcanelor Nevăzutului! 

Şi despărțind bucul în două părți, îi puse Farizadei în urechi fiecare parte şi, cu mâna, îi făcu 
semn să pornească. 

Şi Farizada îl lăsă pe Bătrân şi, plină de cutezanţă, aruncă mingea către munte. 


Şi când ajunse la cele dintâi stânci şi după ce, descălecând, înaintă spre înălțimi, glasurile se 
ridicară pe urmele sale, dintre bolovanii de piatră neagră, cu un tărăboi înfricoşător. Dar ea n-auzea 
decât un bâzâit nedesluşit, nu prindea nicio vorbă, nu oblicea nicio chemare şi, prin urmare, nu 
simţea nicio teamă. Şi urcă ea fără oprire, deşi era gingaşă şi cu toate că picioarele sale nu călcaseră 
până atunci decât nisipul mărunt al cărărilor. Şi ajunse, fără şovăială, în vârful muntelui şi zări, în 
mijlocul podişului din acel vârf, o colivie de aur dinaintea ei, pe o temelie de aur. Şi în colivie văzu 
Pasărea Grăitoare. 

Şi Farizada alergă şi puse mâna pe colivie, strigând: 

— Pasăre! Pasăre! te-am prins! Te-am prins! Şi n-ai să-mi scapi! Şi, totodată, scoase, aruncând-o 
departe, lâna, de-atunci încolo zadarnică ce o ajutase să fie surdă la chemările şi amenințările 
Nevăzutului. Căci acum amuţiseră toate glasurile Nevăzutului şi o mare tăcere domnea deasupra 
muntelui. 

... ŞI din sânul acelei mari tăceri, în răsunătoarea străvezime, se înălță glasul Păsării Grăitoare. 
Şi spunea, cu toate armoniile însoţite într-însa, spunea, cântând în graiul său de pasăre: 


„Dar cum dar cum, 
O, Farizada, Farizada, 
Cu trandafiriu surâs, 
Ah, ah! 

— Ah, ah! 


Cum aş putea, 
Ya leili, ya eini? 


Să mă gândesc 

Să-ţi scap? 

Ah, ah! 

— Ya leili! 

Ah, ah! 

— Ya eini! 

Ştiu, da, ştiu: 

Decât tine mai bine 
Cine eşti, cine eşti, 
Farizada, Farizada! 
Ah, ah! 

— Ah, ah! 

Ya leini! leili! Ya eini! 
Ştiu decât tine mai bine 
Cine eşti, cine eşti 
Farizada, Farizada! 
Eini! Eini! Eini! 
Farizada, Farizada! 
Sunt robul tău, 
Robul tău credincios, 
Farizada, Farizada!” 


Astfel cântă, o, alăute! Pasărea Grăitoare. Şi Farizada, răpită, la limanul răpirii, uită necazurile şi 
ostenelile; şi, luând de bune spusele minunatei Păsări care tocmai se socotise robul său, se grăbi să-i 


83 Ya leili, ya eini înseamnă „0, noapte, o, ochilor !” Aceste cuvinte însoțesc de obicei, ca un refren, versurile şi 


cântecele arăbeşti 


zică: 
— O, Bülbül el-Hazar, o, minune a văzduhului, dacă eşti robul meu, dovedeşte-o, dovedeşte-o! 
Şi Bülbül, drept răspuns, cântă: 


„Farizada, Farizada, 

Dă-ți porunca, porunca! 
Farizada, porunca! 

Când te-aud, te-aud, te-aud, 
Mă supun, mă supun, mă supun!” 

Atunci Farizada îi zise că avea mai multe lucruri de cerut şi, la început, îl rugă să-i arate mai 
întâi unde se afla Copacul Cântător. Şi Bülbül, cu viersul său, îi spuse să se întoarcă spre celălalt 
povârniş al muntelui. Şi Farizada se întoarse spre povârnişul dimpotrivă celui pe care-l urcase şi 
privi. Şi în mijlocul acelui povârniş văzu un copac atât de uriaş, că la umbra lui s-ar fi putut 
adăposti o oaste întreagă. Şi se miră în sufletul său şi nu ştiu cum ar putea face să dezrădăcineze şi 
să ia cu sine asemenea copac. Şi Bülbül, care-i vedea încremenirea, îi grăi, cântând, că nu era deloc 
nevoie să dezrădăcineze copacul cel bătrân, ci că era de ajuns să-i rupă o ramură, cât de mică, şi s-o 
răsădească oriunde-i va plăcea, ca s-o vadă pe dată cum prinde rădăcini şi se face un copac tot aşa 
de frumos cât cel pe care-l privea. Farizada se îndreptă spre copac şi auzi cântul ce răsufla din el. 
Şi-şi dete seama că se afla în fața Copacului Cântător! Căci nici boarea în grădinile Persiei, nici 
alăutele indiene, nici harpele Siriei, nici ghitarele Egiptului nu dăduseră vreodată o armonie 
asemănătoare cu cântecul miilor de guri nevăzute ce erau în foile acelui Copac muzicant. 

Şi după ce Farizada, trezindu-se din răpirea în care o cufundase acel cânt, culese o ramură din 
Copacul Cântător, se întoarse spre Bülbül şi-l rugă să-i arate unde se găseşte Apa de Aur la Culoare. 
Şi Pasărea Grăitoare îi spuse să se întoarne către asfințit şi să meargă să se uite după stânca albastră 
pe care o va vedea într-acolo. Şi Farizada se înturnă către asfințit şi văzu o stâncă ce era de peruzea 
fragedă. Şi se îndreptă către locul acela şi, îndărătul stâncii de peruzea fragedă, văzu țâşnind un 
pârâiaş subţire, asemenea aurului topit. Şi apa ceea, toată de aur, a pârâiaşului zămislit din stânca de 
peruzea, era încă şi mai minunată, aflându-se străvezie şi proaspătă ca apa însăşi a topazelor. 

Şi pe stâncă, într-o crăpătură, era pus un ulcior de cleştar. Şi Farizada luă ulciorul şi-l umplu cu 
apa ceea strălucitoare. Şi se înapoie la Bülbül, cu ulciorul de cleştar pe umăr şi cu creanga 
cântătoare în mână. 

Şi iaca aşa stăpâni Farizada cu surâs trandafiriu cele trei lucruri de neasemuit. 

Şi-i spuse ea lui Bülbül: 

— O, tu, cel mai frumos, îmi mai rămâne să-ți rostesc o rugăminte. Şi ca s-o văd împlinită am 
venit de la aşa depărtare, în căutarea ta! 

Şi, cum Pasărea o pofti să vorbească, ea zise cu glas tremurător: 

— Frații mei, o, Bülbül, fraţii mei! 

Când auzi Biilbiil aceste vorbe, păru foarte stingherit. Căci ştia că nu era în puterea sa să lupte 
împotriva celor din Nevăzut şi a vrăjilor lor şi că el însuşi le era supus dintotdeauna. Dar îşi spuse 
îndată că, de vreme ce soarta i-a adus izbândă prinţesei, el o putea sluji, de atunci înainte, fără 
teamă, nemaiţinând seama de vechii săi stăpâni. Şi, drept răspuns, cântă: 


„Cu picături, picături, picături, 

Din Apa Ulciorului de cleştar, 

O, Farizada, Farizada! 

Cu picături, picături, picături, 
Stropeşte, o, trandafirie, trandafirie, 
Stropeşte pietrele muntelui, 

Cu picături, picături, picături, 


O, Farizada, Farizada!” 


Şi Farizada luă într-o mână ulciorul de cleştar şi în cealaltă colivia de aur a lui Bülbül şi ramura 
cântătoare, şi scobori iar poteca. Şi de fiece dată când întâlnea un bolovan de piatră neagră, îl 
stropea cu câteva picături din Apa de Aur la Culoare. Şi piatra prindea viață şi se schimba în om. Şi 
Farizada, neuitând niciuna, îşi găsi în chipul acesta frații. 

Şi Farid şi Faruz, astfel sloboziți, alergară să-şi îmbrățişeze sora. Şi toţi domnii pe care-i 
dezlegase de somnul lor de piatră, veniră să-i sărute mâna. Şi se socotiră robii ei. Şi toţi laolaltă 
scoborâră spre câmpie şi încălecară pe cai, după ce Farizada îi slobozi, deopotrivă, de farmec. Şi 
apucară spre Copacul Bătrânului. 

Dar Bătrânul nu mai era pe pajişte, şi Copacul nu mai era nici el pe pajişte. Şi Biilbiil, deoarece 
Farizada îi întrebă, îi răspunse cu glas ce se făcu deodată plin de cumpăt: 

— De ce voieşti să-l mai vezi pe Bătrân, Farizada? El i-a dat fiicei oamenilor învățătura bucului 
de lână care biruieşte glasurile rele, glasurile pizmaşe, glasurile stingheritoare şi toate glasurile ce 
tulbură sufletul lăuntric şi-l împiedică să ajungă pe creste. Şi, după cum măiestrul se şterge 
dinaintea învățăturii sale, tot aşa, o, Farizada, Bătrânul Copacului s-a făcut nevăzut, după ce ţi-a 
trecut înţelepciunea lui! Şi de acum înainte relele care-i mâhnesc pe cei mai mulți dintre oameni nu 
vor avea nicio putere asupra sufletului tău. 

Astfel se rosti Pasărea Grăitoare, pe locul unde odinioară se înălța Copacul Bătrânului. Şi toţi se 
minunară de frumuseţea graiului său şi de adâncimea cugetelor sale. 

Şi ceata care o însoțea pe Farizada îşi urmă calea. Dar curând ea începu să se împuţineze, căci, 
pe măsură ce se găseau iarăşi pe drumul pe care sosiseră, domnii sloboziţi de vrajă de Farizada 
veneau, unul după altul, să-i înnoiască rostirea mulţumitei lor şi, sărutându-i mâna, se despărțeau de 
ea şi de frații ei. Şi în seara celei de a douăzecea zile, prințesa Farizada şi prinții Farid şi Faruz 
sosiră, fără primejdii, în sălaşul lor. 

Pasămite, cum puse piciorul în pământ, Farizada se grăbi să agaţe colivia în grădina sa, sub un 
umbrar. ŞI îndată ce Bülbül aruncă cel dintâi sunet al viersului său, toate păsările alergară să-l 
privească şi, după ce-l văzură, îi dădură cu toatele bineţe. Căci privighetorile şi cintezoii, ciocârliile 
şi pitulicile, stigleții şi turturelele şi toate soiurile fără de număr ale păsărilor care locuiesc în grădini 
recunoscură, într-o clipă, înălțimea de netrecut a frumuseţii sale. Şi cu glas ascuţit şi cu glas gros, ca 
nişte almee, însoţiră cu ciripitul lor cântul său singuratic. 

Şi Farizada se apropie de un mare havuz de alabastru, unde avea obicei să-şi oglindească cosița 
care era de aur, într-o parte şi de argint în cealaltă, şi turnă în el o picătură din apa cuprinsă în 
ulciorul de cleştar. Şi picătura de aur se umflă şi se înălță şi se îmbelşugă în buchete scânteietoare, 
şi nu conteni să ţâşnească şi să cadă iar, dând aerului înfocat o răcoare de peşteră de mare. 

Şi Farizada răsădi, cu mâinile ei, ramura din Copacul Cântător. Şi ramura prinse, pe dată, 
rădăcini şi se făcu, în câteva clipe, un copac deopotrivă de frumos cu acela din care se trăgea. Şi un 
cânt răsuflă din el, atât de minunat, că nici boarea în grădinile Persiei, nici alăutele indiene, nici 
harpele Siriei, nici ghitarele Egiptului nu i-ar fi putut rosti cereasca armonie. Şi, ca să asculte miile 
de guri nevăzute ale foilor muzicante, râurile se opriră din mersul lor şopotitor, păsările înşile îşi 
stăpâniră glasurile, iar hoinara boare a cărărilor îşi strânse mătăsurile. 

Şi, în palat, viaţa îşi depănă iar firul zilelor sale de fericită neschimbare. Şi Farizada îşi urmă 
preumblările prin grădini, oprindu-se ceasuri lungi să steie de vorbă cu Pasărea Grăitoare, să asculte 
Copacul Cântător şi să se uite la Apa de Aur la Culoare. Şi Farid şi Faruz se dedară iar vânătorilor şi 
alergărilor de cai. 

... Pasămite, într-o zi, pe un hogaş al pădurii, aşa de strâmt, că nu se putură da din vreme la o 
parte, cei doi fraţi se întâlniră cu sultanul care vâna. Şi ei scoborâră în pripă de pe cai şi i se 
închinară cu fruntea la pământ. Şi sultanul, la Limanul mirării, văzând în acea pădure doi cavaleri 
neştiuţi de dânsul, înveşmântați aşa de bogat, de parcă ar fi fost din alaiul său, voi să le vadă chipul 
şi le zise să se ridice. Şi cei doi fraţi se sculară cu o înfăţişare în care mândrețea se însoțea minunat 


cu cinstirea şi cumpătul. Şi sultanul fu izbit de frumuseţea lor, şi-i privi încântat câtăva vreme, fără 
vorbă, măsurându-i din cap până-n picioare. Apoi îi întrebă cine erau şi unde locuiau. Căci inima-i 
era îmboldită către dânşii şi se tulburase. Şi ei răspunseră: 

— O, rege al vremii, suntem fiii săvârşitului robului tău, fostul vechil al grădinilor. Şi locuim nu 
departe de aici, în casa pe care o datorăm mărinimiei tale! 

Şi sultanul se bucură foarte să cunoască pe feciorii credinciosului său slujitor; dar se miră că nu 
se înfățişaseră la palat până în ziua aceea, ca să facă parte din alaiul său. Şi-i întrebă de ce se 
ținuseră deoparte? Şi ei răspunseră: 

— O, rege al vremii, iartă-ne dacă ne-am ținut deoparte până azi şi nu ne-am înfățișat între 
darnicele tale mâini; dar avem o soră, mezina noastră, care-i pentru noi cea de pe urmă povaţă a 
tatălui nostru şi asupra căreia veghem cu asemenea iubire, că nu ne putem gândi s-o părăsim! 

Şi sultanul fu înduioşat cât se poate de această însoţire frățească, şi se firitisi din ce în ce mai 
mult că-i întâlnise, zicându-şi: 

— N-aş fi crezut niciodată că se află în regatul meu doi tineri atât de desăvârşiţi şi totodată atât 
de lipsiți de râvnă deşartă! 

Şi-l apucă o dorință nestăvilită să-i privească în sălaşul lor, ca să-şi răcorească ochii cu vederea 
lor. Şi se destăinui pe dată celor doi fraţi care răspunseră cu ascultare şi supunere, şi se grăbiră să-i 
facă strajă. Şi prinţul Farid le-o luă înainte, ca să se ducă s-o înştiințeze pe soră-sa, Farizada, de 
sosirea sultanului. 

Şi Farizada, care nu era deloc deprinsă a primi musafiri, nu ştiu de ce să se apuce, spre a da 
sultanului, cu vrednicie, cinstirea cuvenită. Şi, în această înmărmurire, nu găsi altceva mai bun 
decât să meargă să se sfătuiască cu prietenul său Biilbiil, Pasărea Grăitoare. Şi-i spuse: 

— O, Bülbül, sultanul ne face cinstea să vină să ne vadă casa şi trebuie să-l ospătăm. Grăbeşte-te 
dar să mă înveţi cum ne vom putea împlini rostul, aşa ca să plece de la noi mulţumit! 

Şi Bülbül răspunse: 

— O, stăpână, nu-i de trebuinţă s-o pui pe bucătăreasă să gătească tipsii şi tipsii de bucate. Căci 
numai un fel i se potriveşte sultanului şi trebuie să i-l aşezi dinainte. Şi-i o mâncare de castraveți 
împănaţi cu mărgăritare! 

Şi Farizada fu mirată şi crezând că Pasărea grăise în dodii, se împotrivi zicând: 

— Pasăre! Pasăre! nu te gândeşti? Castraveți împănaţi cu mărgăritare? Dar îi o mâncare 
nemaiauzită! Dacă regele ne face cinstea să steie la noi la masă, apoi de bună seamă el vrea să 
mănânce, nu să înghită mărgăritare! Voieşti, poate, să spui „o mâncare de castraveți cu orez”, o, 
Bülbül! 

Dar, pierzându-și răbdarea, Pasărea Grăitoare strigă: 

— Deloc! Deloc! Deloc!... O împănătură de mărgăritare, de mărgăritare! Şi nu de orez! nu de 
orez! nu de orez! 

Şi Farizada, care avea toată încrederea în minunata Pasăre, se grăbi să deie poruncă bătrânei 
bucătărese să gătească mâncarea de castraveți cu mărgăritare. Şi, cum mărgăritarele nu lipseau din 
casă, nu-i fu deloc greu să le găsească într-o câtime destul de mare, spre a potrivi mâncarea. 

Între acestea, sultanul, însoțit de prințul Faruz, intră în grădină. Şi Farid, care-l aştepta în prag, îi 
tinu scara şi-l ajută să descalece. Şi Farizada cu zâmbetul trandafiriu, învăluită întâiaşi dată (căci 
Bülbül o povăţuise), veni să-i sărute mâna. Şi sultanul fu înduioşat cât se poate de harul ei, de 
curăția de iasomie ce se răspândea din ea, întreagă, şi, cugetând la bătrâneţea sa fără urmaşi, plânse. 
Apoi zise, binecuvântând-o: 

— Cel ce lasă urmaşi nu moare! 

Apoi adăugă, scoborându-şi iar privirile asupra Farizadei înclinate: 

— lar tu, fiică a slujitorului meu, o, tulpină înmiresmată, călăuzeşte-ne către vreun preaplăcut 
umbrar, unde să ne adăpostim de arşiţă! 

Şi sultanul, având înainte pe tremurătoarea Farizada şi urmat de cei doi frați, porni spre răcoare. 

Cel dintâi lucru care izbi privirile sultanului Khosru Şah fu buchetul de apă de culoarea aurului. 


Şi se opri el o clipă să-l privească cu minunare, şi strigă: 

— Apă încântătoare, ce trezeşti atâta desfătare vederii! 

Şi înaintă ca s-o cerceteze mai de aproape şi, deodată, auzi viersul Copacului Cântător. ŞI-şi 
plecă urechea, răpit, la acea cântare ce pogora din cer şi-o ascultă îndelung. Apoi strigă: 

— O, cântare pe care n-am auzit-o niciodată! Şi, întrucât, ca s-o vadă mai bine se duse spre locul 
unde credea că o află, iată că ea conteni şi o mare tăcere adormi toată grădina. 

Şi din sânul acelei mari tăceri, se înălță glasul Păsării Grăitoare, într-un cânt singuratic, 
strălucitor şi pierdut. Şi spunea: 

— Fie binevenit sultanul Khosru Şah! Binevenit! binevenit! binevenit! 

Şi cu cel din urmă sunet trimis de acest glas care fermeca văzduhul, toată suflarea păsărilor 
răspunse, în graiul său: „Binevenit! binevenit! binevenit!” 

Şi sultanul Khosru Şah fu vrăjit de toate acestea şi sufletul său, aşa de tulburat de tot ce simţise 
într-un răstimp atât de scurt, fu la înduioşarea cea de pe urmă. Şi strigă: 

— Aici îi casa fericirii. Oh! Mi-aş da puterea şi tronul ca să locuiesc cu voi, fii ai grădinarului 
meu! 

Apoi, cum se pregătea să-i întrebe pe Farizada şi pe frații ei de unde veneau acele trei minuni de 
care nu izbutise să-şi deie seama apriat, ei îi arătară Copacul Cântător şi Pasărea Grăitoare. Şi 
Farizada îi zise: 

— Cât despre obârşia acestor minuni, e o istorie pe care o voi povesti stăpânului nostru, sultanul, 
după ce se va fi odihnit. 

Şi-l pofti pe sultan să se aşeze chiar sub umbrarul ce slujea de adăpost lui Bülbül şi unde 
bucatele tocmai fuseseră aduse pe o mare tipsie. Şi sultanul se aşeză sub umbrar, la locul de cinste. 
Şi i se dădură castraveţii cu mărgăritare, pe un taler de aur. 

Şi sultanul, căruia îi plăceau, ce-i drept, castraveţii împănaţi, când îi văzu pe talerul întins de 
Farizada însăşi, fu simţitor la această grijă pe care nu şi-o putea desluşi. Dar curând fu la limanul 
mirării, când văzu că, în loc să fie împănaţi, ca de obicei, cu orez şi cu fisticuri, castraveţii erau 
potriviți cu mărgăritare. Şi-i zise Farizadei şi fraților ei: 

— Pe viați mea! ce noutate la potrivirea castraveților! Şi de când, mă rog, mărgăritarele țin loc 
de orez şi de fisticuri? 

Şi Farizada era cât pe ce să lase talerul şi să fugă de ruşine, când Pasărea Grăitoare, înălţând 
glasul, chemă pe sultan pe nume, zicând: 

— O, stăpâne Khosru Şah! 

Şi sultanul ridică fruntea spre Pasăre, care urmă cu glas plin de cumpăt: 

— O, stăpânul nostru Khosru Şah! Şi de când copiii unei sultane a Persiei pot fi schimbaţi în 
jivine la naşterea lor? Dacă deci, o, rege al vremii, ai crezut odinioară un lucru atât de ciudat, n-ai 
dreptul să te miri de un lucru aşa de lămurit ca acela de astăzi! 

Apoi adăugă: 

— Aminteşte-ti, stăpânul nostru, vorbele pe care, acum douăzeci de ani, le-ai auzit într-o seară, 
într-un sălaş umil! De cumva le-ai uitat, stăpâne, îngăduie robului Farizadei să ți le rostească încă o 
dată! 

Şi Pasărea, cu glas asemeni dulcelui viers al fecioarelor, grăi: 

— O, surioare! când voi fi soţia sultanului, îi voi dărui o moştenire binecuvântată! Căci feciorii 
pe care soarta mă va face să-i nasc din însoţirea noastră vor fi întru totul vrednici de tatăl lor; şi fata 
ce ne va răcori ochii, va fi un zâmbet al cerului! Părul său va fi de aur într-o parte şi de argint în 
cealaltă, lacrimile sale, de va plânge, vor fi mărgăritare, râsetele sale, dinari de aur şi zâmbetele 
sale, boboci de trandafir! 

Şi sultanul, la vorbele acestea, îşi ascunse faţa în mâini şi suspină. Şi vechea-i durere se făcu şi 
mai vie decât în zilele amare ale trecutului. Şi toate gândurile înăbuşite în fundul sufletului său 
deznădăjduit puhoiră deodată din inima sa şi-o sfâşiară! 

Dar curând glasul lui Bülbül se înălță iarăşi, cântător, de veselie. Şi zicea: 


— Dă-ţi vălurile la o parte, o, Farizada, dinaintea părintelui tău! 

Şi Farizada, care nu putea să nu asculte glasul prietenului său, ridică vălurile. Şi, cu ele, căzu 
diadema ce-i ţinea părul. Şi sultanul văzu asta şi, cu braţele întinse se sculă, scoțând strigăt mare. Şi 
glasul lui Biilbiil îi cuvântă: 

— Fiica ta, rege! 

Căci de aur într-o parte era perişorul fecioarei şi de argint în cealaltă parte; şi două mărgăritare 
de bucurie erau pe pleoapele sale, şi un boboc de trandafir pe buzele sale. 

Şi regele, în aceeaşi clipă, se uită la cei doi fraţi care erau frumoşi. Şi se cunoscu într-ânşii. Şi 
glasul lui Bülbül îi strigă 

— Feciorii tăi, rege! 

Şi, pe când sultanul Khosru Şah era încă încremenit de tulburare, Pasărea Grăitoare îi povesti 
iute, ca şi copiilor săi, adevărata lor istorie, de la început până la sfârşit, fără să uite niciun amănunt. 
Dar nu-i de folos s-o mai spunem o dată. 

Şi nici nu isprăvise bine istorisirea, că sultanul şi copiii săi, uniţi unii în braţele celorlalți, îşi 
amestecau lacrimile şi sărutările. 

Şi când îşi veniră o leacă în fire din tulburarea lor, sultanul zise: 

— O, copiii mei, să mergem în pripă s-o găsim pe mama voastră! 

Dar, o, ascultătorii mei, nu mai voim să zugrăvim ceea ce se petrecu când sărmana mamă, care 
trăia singuratică în fundul chiliei sale, îi văzu iar pe sultan, soţul său, şi când se cunoscu mama 
Farizadei cu surâs trandafiriu şi a celor doi strălucitori feciori, fraţii ei. În ziua izbânzii, cele două 
surori zăcaşe muriră de ciudă în vreme ce regelui Khosru Şah, sultanei, soția lui, mândrului prinț, 
Farid, chipeşului prinț Faruz şi frumoasei prințese Farizada le fu hărăzită viața cea mai plină de 
desfătări până la sosirea Despărţitoarei prietenilor şi Nimicitoarei însoțirilor. 

Aceasta-i minunata istorie a Farizadei cu surâs de trandafir. 


Povestea corbului şi a vulpoiului 
poveste arabă 


Se povesteşte că un vulpoi bătrân, al cărui cuget era încărcat de multe rele şi de multe 
prădăciuni, se aciuase în fundul unei trecători bogate în vânat, aducându-și cu sine şi soaţa. Şi dădu 
el acolo, mai departe, iama, în rândurile vânatului mic, în aşa măsură, că pustii cu totul întregul 
munte şi, ca să nu moară de foame, într-un sfârşit îşi mâncă mai întâi puii, care erau tocmai la ţanc 
de grăsuni, iar într-o noapte îşi gâtui mişeleşte soaţa, halind-o cât ai clipi. Odată împlinită şi 
trebuşoara asta, nu-i mai rămase nimic pentru măsele. 

Dar se făcuse el prea bătrân ca să mai poată schimba locul şi nici nu mai era atât de sprinten 
încât să vâneze iepurele ori să prindă potârnichea din zbor. În vreme ce era adâncit în aceste gânduri 
care-i întunecau lumea dinaintea ochilor, văzu un corb aşezându-se, ostenit, pe vârful unui copac. Şi 
îndată cugetă în sufletul lui: „Dacă l-aş putea îndupleca pe corbul ăsta să lege prieteşug cu mine, ce 
chilipir ar fi! Cu aripile lui bune ar face toată treaba de care bătrânele-mi picioare oloage nu mai 
sunt în stare. Mi-ar aduce hrana şi, başca, mi-ar ţine şi tovărăşie, în singurătatea asta care-ncepe să 
mă apese.” Şi, cum gândi, aşa făcu; înaintă până la poalele copacului pe care stătea corbul, ca să fie 
auzit mai bine, şi, după salamâcurile cele mai adânc simţite, îi spuse: 

— O, vecine, ştii, de bună seamă, că orice musulman vrednic are două merite dinaintea vecinului 
său musulman: meritul de a fi musulman şi meritul de a fi vecin. Iar eu îţi recunosc fără şovăială 
aceste două merite faţă de mine şi, peste asta, simţesc aici, în pieptu-mi întreg, că sunt cuprins de 
farmecul neînvins al drăgălăşeniei tale şi-mi aflu înclinări nesilite de prietenie frățească pentru tine! 
Şi tu, corbule, ce simţeşti în privinţa mea? 

La aceste vorbe, corbul izbucni în râs, şi încă aşa de tare, că era cât pe ce să se rostogolească din 
copac Apoi îi spuse vulpoiului: 


— Într-adevăr, uimirea mi-i nemăsurată! De când, mă rog, vulpoiule, prietenia asta deşănțată? 
De când, mă rog, ţi-a pătruns cinstea în inimă, că până acum ţi-a stat mereu numai pe vârful limbii! 
De când, seminţii aşa de osebite ca ale noastre— tu din seminția animalelor şi eu din cea a păsărilor 
— se pot înfrăţi în chip desăvârşit? Şi, mai cu seamă, vulpoiule, mi-ai putea spune, pentru că 
grăieşti atât de frumos, de când cei din neamul tău nu mai sunt mâncătorii iar cei din neamul meu 
mâncaţii? Te miri? N-ai niciun temei, într-adevăr! Hai, vulpoiule, bătrâne pehlivan, lasă-le-n traistă 
toate cugetările tale frumoase şi scuteşte-mă de această prietenie care n-a ţinut la încercare! 

Atunci vulpoiul îi spuse: 

— Corbule plin de gânduri drepte, judecata ţi-i fără greş, dar să ştii că nimic nu-i cu neputinţă 
firii ce a întocmit inimile făpturilor şi care a iscat într-a mea această simțire față de tine. Ca să-ți 
dovedesc că inşi din neamuri osebite se pot înțelege de minune şi să-ți aduc încredințările pe care 
mi le ceri pe bună dreptate, nu găsesc ceva mai potrivit decât să-ți istorisesc povestea puricelui şi a 
şoarecelui, aflată de mine de la alţii, dacă bineînţeles, voieşti s-o asculți! 

Şi corbul zise: 

— Deoarece vorbeşti de dovezi, sunt gata să ascult această istorie a puricelui şi şoarecelui, pe 
care n-am auzit-o niciodată! 

Şi vulpoiul spuse: 

— O, drăgălaşule prieten, învățații pricepuţi în cărțile de demult şi de azi povestesc că un purice 
şi un şoarece îşi aleseseră sălaşul în casa unui neguțător bogat, fiecare în locul ce i se potrivea mai 
bine. 

Într-o noapte, puricele, lehămeţit să tot sugă sângele acru al pisicii din casă, sări pe patul unde 
stătea întinsă soţia neguțătorului, se strecură printre straiele ei şi de acolo alunecă sub cămaşă, 
taman în locul cel mai gingaş, pe pântec. Şi-ntr-adevăr, el găsi că locul acela era tare gingaş şi dulce 
şi alb, după pofta inimii: nicio zbârcitură, dimpotrivă, o, corbule, dimpotrivă! Pe scurt, puricele se 
stăvi cu temei acolo şi se aşternu pe supt sângele gustos al soției, până la îmbuibare! Dar el puse în 
ospăţul său atât de puţină măsură, încât, de usturimea pişcăturii, tânără femeie se trezi şi-şi repezi 
mâna la locul pişcat şi, de bună seamă, ar fi strivit puricele, daca acesta n-ar fi şters-o cu dibăcie din 
şalvar, de-a curmezişul nenumăratelor cute ale acestei îmbrăcăminți femeieşti şi de acolo n-ar fi 
sărit pe pământ şi n-ar fi fugit să se ascundă în cea dintâi gaură ce-i ieşi în cale! Asta fu cu puricele! 

Dar cât despre tânăra femeie, ea scoase un urlet de durere, la auzul căruia toate roabele alergară 
Şi, înțelegând pricina durerii stăpânei lor, se grăbiră să-şi suflece mânecile şi să se pună îndată pe 
treabă, spre a găsi puricele în veşminte; două se însărcinară cu straiele, una cu cămaşa şi alte două 
cu largul şalvar căruia se apucară să-i întindă cu grijă toate cutele, una după alta, în vreme ce tânăra 
femeie îşi cerceta, la lumina făcliilor, faţa trupului iar roaba de credință îi căuta cu de-amănuntul 
spatele. Îţi dai însă bine seama, corbule, că nu găsiră nimica nimicuţa! Şi asta fu cu femeia! 

Şi corbul strigă: 

— Dar unde-s, în toate astea, dovezile de care-mi vorbeai? 

Şi vulpoiul spuse: 

— Ajungem taman acolo! 

Şi urmă: 

— Într-adevăr, gaura în care fugise puricele, era chiar sălaşul şoarecelui. De aceea, văzându-l pe 
purice că intră la dânsul, aşa cu nepus în masă, şoarecele fu cât se poate de jignit şi-i strigă: 

— Ce cauţi la mine, purice? Doar nu eşti nici din neamul meu, nici de-o seamă cu mine; de la 
tine nu se poate nimeni aştepta decât la neplăceri; dalcauc ce eşti! 

Dar puricele răspunse: 

— O, şoarece primitor, să ştii că dacă am năvălit fără cuviinţă în locuinţa ta, am făcut-o nu cu 
voia mea, ci ca să scap de moartea cu care sunt ameninţat de stăpâna casei! Şi toate astea pentru 
oleacă de sânge pe care i l-am stors! Drept îi că sângele era din cel mai bun: molcuţ şi cald, de te 
răpea, nu alta, şi minunat la mistuire! Am venit doar să-ți cer sprijin, încrezător în bunătatea ta, şi să 
te rog să mă primeşti la tine, până ce va fi trecut primejdia. Departe de mine gândul să te necăjesc 


ori să te silesc a-ți părăsi sălaşul; dimpotrivă, ți-oi păstra o recunoştinţă aşa de mare, încât vei 
mulţumi sorții că a îngăduit întâlnirea noastră! 

Atunci şoarecele, încredinţat de glasul cinstit al puricelui, îi grăi: 

— Dacă-1 într-adevăr aşa, purice, poți împărţi cu mine, fără teamă, culcuşul şi trăi aici în linişte; 
şi ai să-mi fii tovarăş în vremile bune, ca şi în cele potrivnice! Cât despre sângele băut, hai, nu te 
tulbura! Mistuieşte-l cu desfătare, în pacea inimii, căci fiecare-şi găseşte hrana pe unde poate şi nu-i 
nimic nevrednic în asta. Firea ne-a dat viaţă nu ca să ne lăsăm muritori de foame ori de sete! 
Dealtfel, iată, în legătură cu asta, stihurile pe care le-am auzit rostite, într-o zi, pe uliţi, de un ascet: 

— „N-am pe pământ nimic care să m-apese ori să mă înlănţuie; n-am nici avuţii, nici soție 
ursuză, nici casă! Inima mea, tu eşti uşoară! Un codru de pâine, o duşcă de apă şi un dram de sare 
ajung să mă hrănească, fiindcă-s singur! O haină roasă mi-i veşmântul şi încă-i prea mult! 

Pâinea o iau de unde o găsesc şi soarta aşa cum vine! Nu mi se poate răpi nimic! Şi ceea ce iau 
de la alții, ca să trăiesc, îi prisosul lor! Inima mea, tu eşti uşoară!” 

Când auzi această cuvântare a şoarecelui, puricele fu peste măsură de înduioşat şi-i grăi: 

— O, şoarece, frățioare, cât de plăcut va curge viața noastră, trăind împreună de acum înainte! 
De-ar veni mai repede clipa când ţi-oi putea mulţumi pentru bunătate! 

Pasămite, clipa nu întârzie să sosească. Într-adevăr, chiar în seara aceea, şoarecele, care se dusese 
să dea târcoale prin odaia neguţătorului, auzi un clinchet şi-ntr-un sfârşit îl văzu pe neguțător cum 
numără, unul câte unul, dinarii mulţi dintr-un săculeţ; şi după ce-i cercetă pe toți, îi ascunse sub 
pernă, se aşeză în pat şi adormi. 

Atunci şoarecele alergă să-l găsească pe purice şi, după ce-i istorisi cele văzute, îi grăi: 

— lată, în sfârşit, prilejul să-mi vii în ajutor şi anume, cărând cu mine dinarii de aur, din patul 
neguțătorului în ascunzişul meu! 

La aste vorbe, puricele fu cât pe ce să leşine de tulburare, atât i se păru lucrul de nemăsurat, şi-i 
spuse, cu tristeţe, şoarecelui: 

— Dar nu te gândeşti, şoarece? Nu vezi cât îs de mare? Cum să car în spate un dinar, când o mie 
de purici laolaltă nu l-ar putea nici măcar urni din loc? Totuşi îți pot fi, cu adevărat, de mare folos 
de data asta, fiindcă eu, puricele, aşa cum mă vezi, iau asupra mea sarcina de a-l muta pe neguţător 
din odaia şi chiar din casa lui; şi atunci, tu vei fi stăpânul locului şi vei putea căra dinarii în 
ascunziş, în largul tău şi fără grabă! 

Atunci şoarecele strigă: 

— Drept îi, purice viteaz, şi-ntr-adevăr nici nu m-am gândit la asta! Cât despre ascunzişul meu, 
îi destul de larg ca să poală cuprinde tot aurul acela; şi pe deasupra i-am făcut şaptezeci de uşi de 
ieşire pentru vremuri când ar voi careva să mă-nchidă ori să mă zidească înlăuntru! Grăbeşte-te dar 
să potriveşti lucrurile, aşa cum mi-ai făgăduit! 

Atunci puricele, din câteva sărituri, fu pe patul pe care dormea neguțătorul şi se îndreptă taman 
spre dosul lui şi-l pişcă de acolo, cum niciodată purice nu mai pişcase. Din pricina acestei pişcături 
şi a zvâcnirilor de durere ce-i urmară, neguţătorul se deşteptă, ducându-şi mâna cu repeziciune la 
preacinstitul loc, de unde însă puricele se grăbise s-o tulească, şi se puse pe aruncat mii de blesteme 
care răsunară în gol, prin casa adormită. Apoi, după ce se mai întoarse şi se foi, încercă să adoarmă 
iarăşi. Dar îşi făcea socoteala fără duşman. Într-adevăr, văzând că neguţătorul se încăpăţânează să 
rămâie în pat, puricele, furios peste măsură, înnoi năvala, ducându-se, de data asta, să pişte din toate 
puterile lui, acel loc atât de simţitor... 

Atunci neguţătorul sări ca ars, în urlete, aruncă cât colo de pe dânsul cergile şi straiele şi alergă 
afară, la fântână unde se udă cu apă rece şi nu mai voi să se întoarcă în odaia lui, ci se întinse pe 
laviţa din curte, ca să petreacă acolo ce mai rămăsese din noapte. 

Aşa că şoarecele putu, cu cea mai mare uşurinţă, să care în ascunzişul lui tot aurul neguţătorului; 
şi când sosi dimineaţa, în sac nu mai rămăsese nici măcar un dinar. 

Astfel ştiu puricele să răsplătească găzduirea şoarecelui şi să-l despăgubească însutit! Iar tu, 
corbule, urmă vulpoiul, nădăjduiesc că vei vedea curând măsura credinței mele față de tine, în 


schimbul înțelegerii prieteneşti pe care-ţi cer s-o pecetluieşti intre noi! 

Dar corbul îi spuse: 

— Într-adevăr, jupâne vulpoi, istoria ta îi cam greu să mă încredinţeze. Şi apoi, pe lângă toate, 
fiecare-i slobod să facă ori să nu facă binele, mai ales când binele acela poate fi pricină de năpastă. 
Ia, aşa se întâmplă şi cu noi. De mult ţi s-a dus vestea pentru vicleniile tale şi încălcările săvârşite 
asupra cuvântului dat, cum m-aş putea încrede într-unul a cărui rea credință îi răscunoscută şi care, 
chiar în vremea din urmă, a găsit mijlocul să-l vândă şi să-l ducă la pierzare pe văru-său, lupul? 
Căci, o, mişelule, am aflat de această fărădelege care a făcut vâlvă în rândurile întregii seminţii a 
animalelor! Dacă n-ai stat la gânduri să jertfeşti pe unul din seminţia ta, dacă nu chiar din neamul 
tău, după ce atâta vreme te-ai ţinut de coada lui şi l-ai linguşit şi l-ai lins în toate felurite, apoi mai 
este îndoială că n-ai să faci decât un joc ucigaş cu cel care-i dintr-o seminție duşmană ție şi atât de 
osebită de a ta?! Vezi tu, toate astea îmi aduc aminte de o poveste ce se potriveşte de minune cu 
întâmplarea noastră de acum! 

Vulpoiul strigă: 

— Ce poveste? 

Corbul spuse: 

— Aceea a vulturului! 

Dar vulpoiul grăi: 

— Nu cunosc deloc această istorie a vulturului! Ia să văd oleacă ce-i cu ea! 

Şi corbul povesti: 

— Era odată un vultur atât de tiran, că întrecea toate hotarele cunoscute ale tiraniei; nicio pasăre, 
mare ori mică, nu rămăsese păgubaşă de jignirile lui; şi semănase el groaza printre toți lupii 
văzduhului şi printre toți lupii pământului, până-ntr-atât, încât, la apropierea lui, fiarele de pradă 
cele mai sălbatice lăsau baltă tot ce aveau şi fugeau înspăimântate de clonţul lui înfiorător şi de 
penele lui zbârlite. Dar iată că veni şi vremea când, anii adunați pe ţeasta lui o pleşuviră cu totul, îi 
slăbiră ghearele, îi sfărâmară în bucăţi fălcile amenințătoare şi, împreună cu vremuielile, îi lăsară un 
trup beteag şi aripi care nu trag! Atunci fu el atât de mişelnic, că vechii săi duşmani nici nu 
catadicseau măcar să-i plătească pe măsura tiraniilor lui şi se purtară cu dânsul plini de dispreţ. Şi, 
ca să se hrănească, era el nevoit a se mulțumi cu rămăşiţele pe care le lăsau, după ospeţele lor, 
păsările şi animalele! 

— ŞI tu, vulpoiule, dacă ţi-ai pierdut puterile, văd pe de altă parte că nu ţi-ai pierdut încă 
şiretenia! Căci tu, neputinciosul, vrei să te uneşti cu mine care îmi păstrez încă neatinse puterea 
aripii, ascuțimea vederii şi luciul ciocului. Crede-mă, nu încerca să faci ca vrabia. 

Şi vulpoiul, foarte mirat, îl întrebă: 

— Despre ce vrabie vorbeşti? 

Corbul spuse: 

— Asculţi! Am aflat de la alții că o vrabie se găsea pe o pajişte de-a lungul căreia trecea o turmă 
de oi; şi se îndeletnicea ea să scormonească pământul cu ciocul, urmând oile, când, deodată, văzu 
un vultur uriaş năpustindu-se asupra unui mieluşel, rupându-l în ghearele sale şi făcându-se nevăzut 
cu el, în depărtări. Cum văzu asta, vrabia se privi cu nemăsurată trufie, îşi întinse aripile plină de 
sine şi-şi spuse: „Dar şi eu ştiu să zbor şi pot să răpesc chiar o oaie mare!” Şi, grabnic, îşi alese oaia 
cea mai mare pe care o putu găsi, aceea care avea o lână aşa de stufoasă şi aşa de veche, că, sub 
pântece, nu mai era decât o îngrămădire putredă! Şi vrabia se năpusti peste spinarea oii şi, nici mai 
mult, nici mai puţin, voi s-o ridice. Dar, de la cea dintâi mişcare, ghearele ei se prinseră în flocii de 
lână şi ea însăşi rămase zălog oii. Atunci păstorul alergă, o luă, îi smulse penele de pe aripi şi, după 
ce-i legă picioarele cu o sfoară, o dădu copiilor săi să se joace cu ea şi le spuse: „Uitaţi-vă bine la 
pasărea asta! Spre nenorocirea ei, a voit să se asemene cu unul mult mai puternic decât dânsa. De 
aceea a fost pedepsită cu robia!” 

— Şi tu, vulpoiule beteag, vrei acum să te asemeni cu mine, întrucât ai îndrăzneala să poftoreşti 
unirea noastră. Hai, bătrâne viclean, crede-mă, întoarce-te iute de unde ai venit! 


Atunci vulpoiul pricepu că de acolo încoace era de prisos a mai încerca să tragă pe sfoară un ins 
atât de cunoscător cum era corbul. Şi în turbarea sa, începu să scrâşnească aşa de tare din fălci, că-şi 
sfărâmă un dinte mare. Şi corbul, pişicher, îi spuse: 

— Sunt într-adevăr mâhnit că ţi-ai sfărâmat un dinte din pricină că nu ţi-am făcut pe voie! 

Dar vulpoiul îl privi cu o cinstire fără margini şi-i grăi: 

— Mi-am spart dintele nu din pricină că n-ai voit să ne împrietenim, ci de ruşine că am găsit 
unul mai şiret decât mine! 

Şi, odată rostite aceste vorbe, vulpoiul se grăbi s-o şteargă, ca să se ascundă! 


Povestea şoarecelui şi a nevăstuicii 
poveste arabă 


Era odată o femeie ce se îndeletnicea cu dezghiocarea susanului. Într-o zi, cineva i-a adus o 
măsură de susan din cel mai bun, zicându-i: 

— Doftorul a poruncit unui bolnav să se hrănească numai cu susan! Ți l-am adus pe acesta, să-l 
cureţi cu grijă şi să-l cojeşti! 

Femeia îl luă şi se puse, îndată, pe treabă, aşa că, la capătul zilei, fu gata curăţat şi dezghiocat. Şi 
ce plăcut era să priveşti susanul acela alb, lucios, dătător de gânduri! Iată de ce, unei nevăstuici ce 
dădea târcoale pe acolo nu-i trebui mult ca să fie ispitită straşnic, iar când se lăsă noaptea, să 
purceadă la mutarea lui de pe tipsia pe care era, în ascunzişul ei. Şi lucră ea aşa de bine, că 
dimineaţă nu rămăsese pe tipsie decât o câtime de susan neînsemnată. 

După asta, stând la pândă în gaura ei, nevăstuica putu să judece mirarea şi mânia femeii, când 
dădu cu ochii de înfăţişarea acelei tipsii, aproape rase de cuprinsul ei şi o auzi strigând: 

— Ah! de l-aş afla pe hoţ! Numai afurisiții de şoareci, care-mi spurcă sălaşul de când mi-a murit 
pisica, au putut săvârşi blestemăţia asta! De unul să dau cu ochii şi-l voi face să ispăşească răutățile 
tuturor semenilor lui! 

Când nevăstuica auzi aceste vorbe, îşi spuse: „Ca să mă pun cu totul la adăpost de supărarea 
acestei femei, trebuie negreşit să-i îndreptăţesc bănuielile în privinţa şoarecelui! De nu, se poate 
prea bine întâmpla să se ia de mine şi să-mi rupă spinarea!” Şi îndată plecă să-l caute pe şoarece şi-i 
spuse: 

— Frate, vecinul îi îndatorat vecinului! Nimic nu-i mai urât decât un vecin care se gândeşte 
numai la sine şi n-arată nicio curtenie celor ce locuiesc alături de dânsul iar, la prilejuri de bucurii, 
nu le trimite nimic din bucatele gătite de femeile casei, nici din dulcețile şi bunătăţile pregătite la 
marile sărbători! 

Şi şoarecele răspunse: 

— Cât îi de drept ce spui, prietenă! De aceea nu mă pot decât lăuda că-mi eşti vecină, deşi te afli 
aici doar de câteva zile, şi că nutreşti în privinţa mea gânduri pline de bunăvoință! De-ar fi toți 
vecinii cinstiţi şi grijulii cum eşti tu! 

Nevăstuica spuse: 

— Cumătra ceea care-i colo, în casă, a primit o măsură de susan proaspăt şi cât se poate de 
ispititor. lar ea l-a mâncat cu copiii, pe săturate, nelăsând decât un pumn-două. Am venit, de aceea, 
să-ți dau de veste, căci aş fi de o mie de ori mai bucuroasă să tragi foloase tu de pe urma susanului, 
decât hămesiţii ei de copii! 

La aste vorbe, şoarecele fu cuprins de o veselie aşa de mare, că-ncepu a se foi fără astâmpăr şi a- 
şi flutura coada. Fără a mai cugeta, fără a deosebi înfăţişarea prefăcută a nevăstuicii, fără să bage de 
seamă că femeia îl pândea în tăcere, şi chiar fără să se mai întrebe care putea fi dedesubtul acestei 
mărinimii a nevăstuicii, alergă cu toată iuţeala şi se năpusti în mijlocul tipsiei unde scânteia 
strălucitor, dezghiocat, susanul! Şi-şi umplu cu lăcomie gura. Dar în clipa aceea, femeia ieşi de 
după uşă şi, cu o lovitură de jordie, crăpă capul şoarecelui! 


Şi aşa, datorită încrederii sale nechibzuite; bietul şoarece plăti cu viaţa relele săvârşite de altul! 


Povestea broaştei țestoase şi a pescăruşului 
poveste arabă 


Într-o carte dintre cărţile de demult, se povesteşte că un pescăruş stătea, odată, pe malul unui râu 
mare şi veghea cu gâtul întins la curgerea apei. Căci acesta-i era meşteşugul care-i îngăduia să-şi 
țină zilele şi să-şi hrănească puii; şi el îl făcea cu hărnicie, îndeplinind cât se poate de cinstit 
sarcinile stării sale. 

Pe când urmărea cu băgare de seamă cea mai mică clipocire şi cea mai uşoară unduire a râului, 
văzu trecând prin faţa lui şi oprindu-se de stânca pe care-şi făcea el veghea, un hoit mare de neam 
omenesc. Atunci, îl cercetă îndelung şi văzu că era plin de răni adânci şi de urmele unor lovituri de 
sabie şi de lance; şi se gândi în sinea lui: „O fi vreun tâlhar de drumul mare care şi-a ispăşit 
fărădelegile!” Apoi, îşi întinse aripile spunând: „Slăvită fie legea firii! Datorită ei, răii slujesc după 
moarte bunei stări a celor vrednici!” ŞI se pregăti să se arunce asupra stârvului şi să rupă dintr-însul 
bucăţi, ca să le ducă puilor şi să le mănânce împreună cu ei. Dar, curând, văzu că deasupra sa 
întunecă cerul un nor negru de mari păsări de pradă, cum ar fi vulturi şi ulii, care începură să se 
rotească, în roate largi, apropiindu-se tot mai mult de locul acela. 

La vederea lor, pescăruşul fu cuprins de teamă că lupii văzduhului îl vor sfâşia şi pe dânsul, şi se 
grăbi s-o ia la sănătoasa spre depărtări, bătând tare din aripi. Şi la capătul câtorva ceasuri de zbor, se 
opri pe creasta unui copac ce crescuse în mijlocul râului, chiar spre gura lui, şi aşteptă, în nădejdea 
că apa va duce într-acolo hoitul plutitor. Şi foarte necăjit, prinse a se gândi la potrivniciile sorții şi la 
nestatornicia ei; şi-şi spunea: „lată că-s nevoit să-mi las ţara şi ţărmul unde am văzut lumina zilei şi 
unde se află soaţa şi puişorii mei. Of, câtă deşertăciune-i pe lumea asta! Şi cu cât mai găunos, cel ce 
se lasă înşelat de înfăţişarea ei şi, încrezător în norocul său, trăieşte de azi pe mâine, fără a purta 
grija zilelor negre! De-aş fi fost mai chibzuit, aş fi adunat merinde pentru o vreme de foamete, ca 
asta; şi de-ar fi venit lupii văzduhului să-mi ia cu anasâna câştigul, prea puţin m-ar fi stingherit! Dar 
înțeleptul ne sfătuieşte să fim răbdători în vremi de încercări. Aşadar, să răbdăm!” 

Pe când cugeta el în chipul acesta, văzu că de copacul pe care era cocoţat se apropie, ieşind din 
apă şi înotând agale, o broască ţestoasă. Şi această broască ţestoasă îşi înălță capul şi-l zări pe copac 
şi-ndată îi ură pace, zicându-1: 

— Cum se face, pescăruşule, că ai părăsit ţărmul pe care te întâlneam de obicei? 

El răspunse: 

— Dacă sub cortul ce te adăposteşte şi-n locul pe care-l stăpâneşti vine să locuiască o față 
neplăcută, numai un lucru îţi rămâne: lasă-i cortul şi locul şi grăbeşte-te să-ți iei tălpăşița! 

Iar eu, prea bună broască ţestoasă, am văzut țărmul meu gata să fie cotropit de lupii văzduhului 
ŞI, ca să nu fiu atins de înfăţişarea lor neplăcută, am zis că-i mai bine să las tot şi să plec, până ce 
soarta va binevoi să se milostivească de mine! 

După ce broasca țestoasă ascultă aceste vorbe, îi spuse pescăruşului: 

— Întrucât lucrurile stau aşa, iată-mă între mâinile tale, gata să te slujesc cu toată credinţa şi să-ţi 
țin tovărăşie în părăsirea şi necazul tău, căci ştiu cât îi de nefericit străinul departe de ţara lui şi de ai 
săi şi cât îi este de dulce să afle, la necunoscuţi, căldura simțirii şi îngrijire prietenească. Eu care nu 
te cunosc decât din vedere, ţi-oi fi o tovarăşă grijulie şi cu inimă bună! 

Atunci pescăruşul îi spuse: 

— Broască țestoasă inimoasă, o, tu ce eşti pe dinafară pietroasă, dar pe dinlăuntrul atât de 
gingaşă, simţesc că-mi dau lacrimile de înduioşare, dinaintea dărniciei tale nesilite. Cum îți 
mulțumesc! Şi câtă dreptate ai când grăieşti cum grăieşti despre găzduirea ce trebuie dată străinilor 
şi despre prietenia cu care trebuie întâmpinați cei ce sunt în nenorocire, în măsura în care nu-s nişte 
găunoşi! Căci, cu adevărat, ce-ar fi viaţa fără prieteni şi fără taifasul cu prietenii şi fără veselia şi 


cântul cu prietenii? înțelept cel ce ştie să-şi găsească prieteni pe măsura firii sale, căci nu poți spune 
că ţi-s prietene ființele pe care eşti nevoit să le cercetezi din pricină că au aceeaşi îndeletnicire cu 
tine; cum eu, de pildă, mă întâlneam cu pescăruşii din neamul meu, care mă urau şi mă pizmuiau 
pentru pescuitul şi descoperirile mele! Ce mulțumiți trebuie să fie acuma, că am plecat departe, 
tovarăşii aceia mici la suflet, mărginiţi, care nu ştiu să vorbească decât de pescuitul lor şi nu 
tăifăsuiesc decât de nevoile lor mărunte; dar nu se gândesc niciodată să-şi înalțe sufletul! Ciocul lor 
este întors mereu spre pământ şi au aripi ca să nu se slujească de ele! De asemenea, cei mai mulți 
dintre dânşii nici n-ar mai putea să zboare, de-ar voi: nu-s în stare decât să se scufunde şi, de cele 
mai multe ori, rămân la fundul apei! 

La aste vorbe, broasca ţestoasă, care asculta în tăcere, strigă: 

— Pescăruşule, coboară să te îmbrăţişez! 

Şi pescăruşul se dădu jos din copac, iar broasca ţestoasă îl sărută între sprâncene şi-i spuse: 

— Adevărat grăieşti, frăţioare. Rămâi dar cu mine şi viaţa noastră va fi uşoară în colțişorul 
acesta pierdut între ape, la umbra copacului, lângă murmurul undelor! 

Iar pescăruşul spuse: 

— Îţi mulţumesc, broască țestoasă, surioară! Dar copiii şi soaţa? ce să fac cu ei? 

Ea răspunse: 

— Mare-i Alah şi milostiv! Ne-a ajuta el să-i aducem aici! Şi-om mai petrece zile de pace, la 
adăpost de orice grijă! 


Chemare la obşteasca pace 
poveste arabă 


Se povesteşte că un preacinstit şeic dintr-un sat avea în gospodăria lui o curte mare cu multe 
orătănii pe care le îngrijea îndeosebi şi de la care avea nenumărate ouă frumoase şi mulți puicani 
mândri, buni de mâncat. Printre păsările de parte bărbătească se afla un cocoş mare şi minunat, cu 
glas limpede, cu penetul strălucitor şi auriu şi care, pe lângă toate însuşirile acestea, era dăruit cu 
multă putere de veghe, înțelepciune şi deprindere în treburile lumii, în schimbările vremurilor şi 
potrivniciile vieții. Şi era el plin de dreptate şi grijă față de găinile sale şi-şi împlinea datoriile cu 
tragere de inimă şi nepărtinire, fapt pentru care era dat de toate păsările din curte drept pildă de 
putere şi bunătate. lar stăpânul său îl botezase Glasul Zorilor. 

Într-una din zile, pe când găinile trebăluiau îngrijind puişorii sau îşi curățau penele, Glasul 
Zorilor ieşi să vadă pământurile gospodăriei. Şi tot minunându-se de ce vedea, ciugulea ici şi colo, 
pe măsură ce întâlnea în drumul lui, boabe de grâu, de orz, de susan, de hrişcă sau de mei. Şi dus 
mai departe decât ar fi dorit de descoperirile şi căutările lui, se trezi deodată în afară de sat şi de 
gospodărie, într-un loc pustiu şi sălbatic pe care nu-l văzuse niciodată. Privi el în dreapta, privi în 
stânga, dar degeaba, că nu zări nici faţă prietenoasă şi nici vietate cunoscută. Şi începu a fi tare 
nedumerit şi de nelinişte scoase câteva strigăte scurte. Dar iată că, tocmai când se pregătea a face 
cale întoarsă, dădu cu ochii de o vulpe, care venea spre el cu paşi mari din depărtare. Văzând asta, 
cocoşul tremură pentru viața lui şi, întorcând spatele duşmanului, îşi luă avânt din toate puterile 
aripilor întinse şi se înălță pe vârful unui zid năruit, unde nu se afla decât un loc strâmt ca să se 
cocoaţe şi unde vulpea nu l-ar fi putut ajunge în niciun fel. Iar când vulpea sosi, cu limba scoasă, la 
picioarele zidului, smiorcăindu-se şi chelălăind, văzu că nu era cu putinţă să se caţere până la 
zburătorul poftit. Atunci, îşi înălţă capul spre el şi spuse: 

— Pace ție, față vestitoare de bine, frate al meu, fermecător tovarăş! 

Dar Glasul Zorilor nu-i dădu bineţe şi nici măcar n-o privi. Văzând asta, vulpea spuse: 

— Prietene plin de frăgezime, frumosule, de ce nu vrei deloc să-mi faci hatârul de a-mi răspunde 
la bineţe sau de a mă privi, când sunt atât de dornică să-ţi dau veste mare? 

Întrucât cocoşul, prin tăcerea-i, tăgăduia orice bunăvoință, vulpea urmă: 


— Ah, frate, dacă ai şti măcar ce veste sunt însărcinată să-ţi aduc, îndată ai cobori să mă 
îmbrăţişezi şi să mă săruţi! 

Dar cocoşul se arătă mai departe nepăsător şi, dus pe gânduri şi mut, privea în depărtare cu ochi 
rotunzi şi neclintiți. 

Şi vulpea urmă: 

— Să ştii, frate-meu, că sultanul dobitoacelor, Măria Sa Leul, şi sultanul păsărilor, Măria Sa 
Vulturul, s-au întâlnit chiar acum pe o pajişte verde, smălțuită de flori şi udată de râuri şi au adunat 
în jurul lor aleşii tuturor fiarelor creațiunii: tigrii, hienele, leoparzii, lincşii, panterele, şacalii, 
antilopele, lupii, iepurii, animalele de casă, vulturii, ulii, corbii, hulubii, turturelele, prepeliţele, 
potârnichile, orătăniile şi toate celelalte zburătoare. Şi când aleşii tuturor supuşilor lor se strânseră 
în sobor, cei doi stăpâni ai noştri vestiră prin împărătesc ucaz că, de acum înainte, liniştea, frăția şi 
pacea vor fi stăpâne pe toată întinderea locuită a pământului; că drăgălăşenia, buna învoire, 
tovărăşia şi dragostea vor trebui să fie singurele simțăminte îngăduite între seminţiile de fiare, de 
animale domestice şi de păsări; că uitarea va trebui să şteargă vechile duşmănii şi ura dintre ele şi că 
spre fericire se vor îndrepta toate strădaniile. Şi hotărâră că oarecine va încălca această stare de 
lucruri va fi adus fără întârziere dinaintea înaltei judecăți şi osândit fără întoarcere. Şi mă numiră 
crainicul acestui ucaz şi mă însărcinară să fac cunoscută, pe toată întinderea pământului, hotărârea 
adunării, cu straşnică poruncă să dau seamă de numele neascultătorilor, pentru a fi pedepsiţi după 
greutatea răscoalei lor. De aceea, frate cocoş, mă vezi acum la picioarele acestui zid pe care te-ai 
cocoţat, căci eu şi numai eu, nu altcineva, eu cu ochiul meu sunt cu adevărat solul, trimisul, 
crainicul şi împuternicitul domnilor şi stăpânilor noştri. Şi, de aceea, când am venit, ţi-am făcut 
urări de pace şi ţi-am vorbit cu vorbe de prietenie, frate al meu! 

Toate astea! Dar cocoşul, fără a-şi pleca urechea la vorba mieroasă a vulpii, ca şi cum nici n-ar fi 
auzit-o, privea mereu în depărtare, nepăsător, cu ochi rotunzi şi goi pe care din când în când îi 
închidea, legănându-şi capul. Iar vulpea, a cărei inimă ardea de dorul de a mesteca plăcuta pradă, 
urmă: 

— Frate, de ce nu vrei să mă cinsteşti cu un răspuns şi nu catadicseşti să-mi spui o vorbă măcar 
ori să-ți pleci privirea spre mine care sunt vestitorul sultanului nostru, Leul, împăratul dobitoacelor 
şi al sultanului Vostru, Vulturul, împăratul zburătoarelor? Dar îngăduie-mi să-ţi amintesc că, dacă 
stărui mai departe în tăcerea ta, voi fi silită să aduc fapta la cunoştinţa obştescului sfat: şi mi-i tare 
teamă să nu cazi sub lovitura noii legiuiri care este neclintită în dorinţa de a aşeza domnia păcii 
obşteşti, chiar dacă pentru asta trebuie gâtuite jumătate din viețuitoare. Rogu-te aşadar, pentru cea 
din urmă oară, spune-mi măcar de ce nu-mi răspunzi! 

Atunci cocoşul, care până în clipa aceea se-nchisese în semeața-i nepăsare, întinse gâtul şi 
înclinându-şi capul, scobori privirea ochiului drept spre vulpe şi-i spuse: „Soră, vorbele tale sunt cu 
adevărat deasupra capului şi ochilor mei şi te cinstesc în inimă ca pe trimisul, ispravnicul, 
vestitorul, împuternicitul şi solul Vulturului, sultanul nostru. Dar dacă nu ţi-am răspuns, să nu crezi 
cumva că am făcut-o din semeţie ori neascultare sau din vreun alt simțământ vrednic de mustrare! 
Nu! Pe viaţa ta, nu! Ci pentru că eram foarte tulburat de ceea ce vedeam şi văd şi acuma colo, în 
depărtare! Şi vulpea întrebă: 

— Pacea deasupra ta, frate, şi ce vedeai şi mai vezi? îndepărtat fie cel rău! Nădăjduiesc că nu-i 
nimic neliniştitor, nici vreo năpastă? 

Şi cocoşul îşi întinse şi mai tare gâtul şi spuse: 

— Cum, frate, tu nu zăreşti ce zăresc eu? Doar ţi-au fost puşi deasupra cinstitului tău bot doi 
ochi pătrunzători, cu toate că, fie spus fără supărare, îs cam chiorchioşeţi! 

Şi vulpea întrebă, neliniştită: 

— În sfârşit, spune-mi, rogu-te, ce zăreşti? Fiindcă pe mine mă cam dor ochii astăzi, cu toate că, 
fie zis fără potrivnicie, nu mă ştiu deloc chiorchioşetă. 

Atunci cocoşul Glasul Zorilor spuse: 

— Văd, cu-adevărat, cum se ridică un nor de praf şi cum se roteşte în văzduh un stol de şoimi de 


vânătoare! 

Şi vulpea, la vorbele acestea, începu să tremure şi, ajunsă la capătul neliniştii, întrebă: 

— Asta-i tot ce zăreşti? Dar pe pământ nu vezi nimic alergând? 

Cocoşul privi îndelung zarea, mişcându-şi capul când la dreapta, când la stânga, şi într-un sfârşit 
spuse: 

— Da! văd ceva care aleargă pe pământ, cu patru picioare, lung, subțire, cu cap gingaş şi bot 
ascuţit şi cu urechile lungi şi clăpăuge. Şi acest ceva se apropie repede de locul nostru! Şi vulpea, 
tremurând din toate încheieturile, întrebă: 

— Ce vezi tu, nu-i cumva un ogar, frate? Alah să ne păzească! 

Şi cocoşul spuse: 

— Nu ştiu dacă-i ogar, fiindcă n-am mai văzut câini de soiul acesta. Cred însă oricum, frate, că-i 
câine! 

Când auzi vulpea aceste vorbe, strigă: 

— Frate, sunt nevoită să te părăsesc! 

Şi nu termină bine, că-i şi întoarse spatele şi o luă la sănătoasa. 

Şi cocoşul strigă: 

— Hei, de ce nu mă aştepţi? 

Şi vulpea răspunse: 

— Fiindcă, vezi tu, am o mare potrivnicie pentru ogar care nu-i dintre prietenii şi nici dintre 
vecinii mei! 

Şi cocoşul urmă: 

— Faţă binecuvântată, nu mi-ai spus tu, chiar acum, că ai venit ca ispravnic şi crainic din partea 
împăraților noştri, spre a face cunoscut ucazul păcii obşteşti, hotărâte în soborul aleşilor trimişi de 
toate seminţiile noastre? 

Şi vulpea răspunse de foarte departe: 

— Da, aşa-i, da, aşa-i, frate cocoş, numai că codoşul ăsta de ogar, blestemat fie, n-a vrut să 
meargă la sfat şi neamul lui n-a trimis pe nimeni, şi numele lui n-a fost rostit când s-a făcut strigarea 
neamurilor alipite la pacea obştească. Şi, de aceea, cocoşule plin de frăgezime, este întotdeauna 
duşmănie între neamul meu şi al lui şi ură între insul meu şi al lui! Alah să te păstreze sănătos până 
la întoarcerea mea! 

Şi vulpea, după ce vorbi astfel, se pierdu în depărtări. Şi în felul acesta scăpă cocoşul de dinţii 
duşmanului său, datorită istețimii şi înțelepciunii. Şi se grăbi să coboare de pe zid şi să ajungă mai 
repede la gospodărie, slăvind clipa care îi îngăduia să se întoarcă fără primejdii în curtea păsărilor. 
Şi se grăbi să istorisească găinilor şi vecinilor renghiul pe care-l jucase duşmanului lor din tată în 
fiu. Şi atunci toţi cocoşii din curte trimiseră în văzduh chemarea răsunătoare a bucuriei lor, spre a 
sărbători marea izbândă a cocoşului celui falnic — Glasul Zorilor. 


Măgarul 


poveste arabă 


Într-o zi, un om de treabă dintre oamenii care-s de obicei duşi de nas de alții mergea prin târg 
trăgând după el un măgar legat de o frânghioară ce slujea vitei drept căpăstru. Un hoţoman foarte 
deprins la furturi îl zări şi se hotărî să-i şterpelească măgarul. El încredinţă gândul unui tovarăş de- 
al lui care-l întrebă: 

— Dar cum ai să faci ca omul să nu bage de seamă? 

El răspunse: 

— Urmează-mă şi-ai să vezi! 

Atunci se apropie de om pe la spate şi, încetişor, desfăcu căpăstrul măgarului şi şi-l trecu sieşi, 
fără ca omul să simtă schimbarea, şi merse aşa ca o vită de haram, în vreme ce tovarăşul său se 


depărta cu măgarul slobozit. 

Când hoţul se încredinţă că măgarul era departe, se opri deodată din mers; şi omul, fără a se 
întoarce, încercă, trăgând de căpăstru, să-l silească să meargă. Dar simțind împotrivire, se întoarse 
ca să ocărască măgarul şi, când colo, dădu cu ochii de hoţ care era prins de căpăstru în locul vitei, şi 
avea o înfăţişare foarte umilă şi nişte ochi care cereau îndurare. Omul se minună atunci aşa de tare, 
că rămase stană dinaintea hoţului; şi, după un răstimp, putu în sfârşit scoate câteva vorbe şi întrebă: 

— Ce eşti tu? 

Hoţul strigă cu glas plângăreţ: 

— Sunt măgarul tău, stăpâne! Iar istoria mea îi de-a mirare! Află, cu adevărat, că în tinereţe eram 
un pierde-vară, dedat la tot soiul de păcătoşenii ruşinoase. Într-o zi, venii acasă beat mort şi într-o 
stare dezgustătoare, iar mama, care la vederea mea nu-şi mai putu stăpâni furia, mă copleşi de ocări 
şi voi să mă alunge. Dar eu o împinsei şi, întunecat fiind de beție, chiar o lovii. Atunci, şi mai 
mâniată de purtarea mea, mă afurisi, şi urmarea blestemului fu că îmi schimbai pe dată înfăţişarea şi 
mă prefăcui în măgar. Atunci tu, stăpâne, m-ai cumpărat la târgul de măgari pe cinci dinari şi m-ai 
ținut toată vremea asta şi te-ai slujit de mine la cărat şi îmi împungeai dosul când, spetit fiind, nu 
mai voiam să merg, şi îmi aruncai mii de sudălmi pe care nu îndrăznesc să ţi le mai aduc aminte. 
Toate astea! Şi eu nu mă puteam plânge defel, pentru că n-aveam grai. În sfârşit, se vede treaba că, 
astăzi, mama, săraca, s-a fi gândit la mine cu blândeţe, şi mila i-a fi intrat în inimă şi a fi îndemnat-o 
să ceară pentru mine milosârdia cerului. Fiindcă sunt încredinţat că datorită acestei milosârdii mă 
vezi acum întors la întâia-mi înfăţişare omenească, stăpâne! 

La aceste vorbe, bietul om strigă: 

— O, semenul meu, iartă-mi greşelile! şi uită relele purtări pe care te-am silit să le-nduri, fără să- 
mi dau seama! 

Şi se grăbi să dezlege căpăstrul cu care hoţul era legat, şi se duse foarte mâhnit acasă, unde toată 
noaptea nu putu închide ochii, într-atâta îl mustra cugetul şi se amărâse. 

Câteva zile după asta, bietul om se duse la târgul de măgari, ca să-şi cumpere alt măgar. Şi nu 
mică îi fu mirarea când dădu cu ochii de întâiul lui măgar, sub înfăţişarea pe care o avusese înainte 
de a se schimba. Şi se gândi în sinea lui: 

— De bună seamă că nemernicul a săvârşit altă nelegiuire! 

Şi se apropie de măgar care, recunoscându-l, se pusese pe zbierat, se aplecă la urechea lui şi-i 
strigă din toate puterile: 

— O, nemernice de neîndreptat! negreşit că iar ţi-ai ocărât şi lovit mama, dacă te-ai prefăcut încă 
o dată în măgar. Dar de data asta n-oi fi eu prostul care te-a cumpăra! 

Şi, furios, îl scuipă şi plecă să caute alt măgar, cunoscut îndeobşte că se trage din tată şi mamă de 
neam măgăresc. 


Ce afacere bună! 
poveste arabă 


Au fost odată un soţ şi o soţie care erau foarte săraci. Căsuţa în care trăiau era așa dărăpănată, că 
într-o dimineaţă era să le cadă o bucată din acoperiș în cap. Soţul a spus: 

— Casa noastră se face bucăţi. Trebuie s-o renovăm. Dar cum să facem rost de bani? 

— Foarte simplu! a răspuns soția lui. Du-te la târg și vinde vaca. Valorează cel puţin treizeci de 
drahme. lar eu o să vând nişte fire de lână pe care le-am tors. O să vezi, o să facem amândoi nişte 
afaceri foarte bune. 

Aşa că soțul a plecat cu vaca la târg. Acolo, a predat vaca omului care organiza vânzarea 
animalelor. Pentru a atrage clienţi, acesta exagera calitățile tuturor animalelor pe care trebuia să le 
vândă. Când a venit rândul vacii, vânzătorul a început să strige: 

— Priviţi ce vacă grozavă, de rasă pură! Dă un lapte extraordinar de gustos şi mănâncă foarte 


puţin! Altă vacă ca ea nu mai găsiți nicăieri! Cine oferă treizeci de drahme pentru ea? 

Când a auzit cum e lăudată vaca lui, soţul s-a gândit în sinea lui: „Păi dacă e o vacă aşa grozavă, 
mai bine o cumpăr chiar eu”. 

— Plătesc eu preţul! a strigat şi a scos treizeci de drahme din buzunar. 

— Vândut! a strigat vânzătorul. Iar soţul a plătit banii şi şi-a luat vaca. Apoi s-a grăbit să se 
întoarcă acasă şi i-a spus soției: 

— Draga mea, n-o să crezi cât sunt de isteţ. Lasă-mă să-ţi spun ce afacere grozavă am făcut! 

— Mai întâi, trebuie să-ţi spun eu ce afacere nemaipomenită am făcut a răspuns soția. Am găsit 
repede în sat o femeie care avea nevoie de fire de lână. Eu i-am cerut cinci drahme pe ea, iar ea mi-a 
zis că-mi plăteşte lâna în funcţie de greutate. Aşa că am pus-o pe cântar. Nu cântărea aşa mult cum 
se aşteptase ea, aşa că femeia mi-a oferit doar patru drahme şi jumătate. Dar mie pe loc mi-a venit o 
idee genială! Am rugat-o să mai cântărim odată lâna. Și când ea s-a uitat pentru o clipă în altă parte, 
mi-am scos rapid brăţara de aur de la mână şi am ascuns-o în lână! Sigur că acum lâna a tras mai 
mult la cântar, aşa că femeia a fost de acord să-mi dea cinci drahme. Apoi a plecat cu lâna, fără să-şi 
dea seama nicio clipă că luase și brăţara mea cu ea. Îţi dai seama cât de tare am păcălit-o şi ce 
afacere bună am făcut? 

— Uimitor! a răspuns soţul ei. Eşti extraordinar de deşteaptă! Dă-mi voie să-ţi povestesc și eu ce 
afacere grozavă am făcut. Apoi i-a povestit şi el cum îşi cumpărase propria vacă. 

Ea i-a lăudat istețimea şi a spus: 

— Ce noroc că suntem amândoi așa înţelepţi şi iscusiţi! Cum altfel am fi putut face rost de bani 
să ne reparăm casa? Cred că de acum înainte nu mai trebuie să ne facem nicio grijă cu privire la 
viitor. E clar că dacă ne punem amândoi capetele la contribuţie, împreună găsim soluții geniale 
pentru orice problemă. 


Tăietorul de lemne 
poveste arabă 


Se povesteşte că demult un om sărman se ducea în fiecare zi la pădure să taie lemne ca să le 
vândă. Cu puţinii bani luaţi pe ele cumpăra de-ale gurii pentru ai lui. În timp ce tăia crengile unui 
copac, acesta prinse să-i vorbească: 

— Hei, omule sărman, de ce vii în fiecare zi în pădure să ne ciopârțeşti pe noi, copacii, când o 
peşteră de pe aproape e plină de aur şi giuvaiere? 

Se minună tăietorul de lemne de ce-i spusese copacul şi îl întrebă: 

— Care peşteră? 

— Cea care are la gură un bolovan, îi răspunse. Acolo stau cei patruzeci şi patru de draci. 
Aşteaptă până pleacă ei apoi apropie-te şi spune: „Salsala, deschide-te!” Bolovanul se va da la o 
parte, uşa peşterii se va deschide de la sine şi vei putea lua cât aur pofteşti. Nu este aşa cu mult mai 
bine decât să tot tai la lemne, ca să-ţi duci zilele de azi pe mâine? 

La gândul că, în sfârşit, ar putea scăpa de griji, omul se bucură. Se ghemui, ascunzându-se după 
copac vreme de un ceas. Când bolovanul se dădu la o parte, cei patruzeci şi patru de draci ieşiră din 
peşteră. După plecarea lor, bolovanul se aşeză la loc. 

Atunci tăietorul de lemne se ridică iute din. Ascunzişul lui, se apropie de peşteră şi spuse: 

„Salsala, deschide-te!” 

Şi bolovanul se dădu la o parte. Pătrunse într-o peşteră minunată, cu grămezi de aur şi 
giuvaieruri, cât cuprindeai cu ochii. Îşi burduşi traista cu aur şi nestemate, ieşi din peşteră şi după ce 
spuse: „Salsala, închide-te!” bolovanul se mută la locul lui, iar omul se grăbi spre casă. Cum ajunse 
la nevastă îi povesti, vesel şi fericit, ce i se întâmplase. Femeia, văzând în căsuţa lor dărăpănată 
atâta aur şi giuvaeruri, mai-mai să-şi piardă minţile de fericire. Cum tăietorul de lemne avea un 
frate, se gândi să-l facă şi pe acesta părtaş la un noroc atât de mare, deşi era mult mai înstărit. A 


doua zi, amândoi frații plecară la pădure, dis-de-dimineaţă, cu saci pântecoşi, pe care îi burduşiră 
din comoara ce părea nesecată. De acum, omul nostru se mulţumi cu ceea ce luase. Dar fratele cel 
bogat nu se mai sătura. Zi de zi se ducea la peşteră, întorcându-se încărcat cu aur şi giuvaiere. 
Dracii, băgând de seamă că tezaurul lor se micşora văzând cu ochii, intră la bănuieli. Ca să 
descopere adevărul, folosiră un şiretlic. Lăsară în peşteră o bucată de friptură ademenitoare, 
presărată cu toate mirodeniile pământului, iar ei plecară ca de obicei. Când lacomul de bogății intră 
în peşteră, mirosul fripturii îl îmbie atât de tare, încât se puse pe înfulecat până nu mai rămase 
nimic. Îngreunat de atâta mâncare, abia mai fu în stare să-şi umple sacul cu aur şi cu pietre scumpe. 
Când totuşi, cu chiu cu vai isprăvi şi vru să iasă din peşteră, cuprins de toropeală, se pomeni că nu 
mai ştie ce cuvinte trebuie să spună ca bolovanul de la intrare să se dea la o parte. 

Se chinui multă vreme să-şi aducă aminte, dar fără niciun folos. Rămase zăvorit înăuntru. Aşa 
dădură peste el. 

— Până aici ţi-a fost, tâlharule, i-au zis ei, legându-l fedeleş. Ia zi-ne, cum vrei să mori? 

Degeaba se rugă omul, degeaba le ceru să aibă îndurare, făgăduind sub greu jurământ că le va da 
înapoi tot ceea ce furase. Dracii erau nestrămutaţi în hotărârea de a-l osândi. 

— Să-l spânzurăm! îşi dădu cu părerea unul dintre ei. 

— Ba să-l lăsăm să aducă înapoi tot ce-a furat, a zis altul. 

— Mai bine să-i punem un bolovan pe piept şi să-l lăsăm să putrezească de viu în peşteră, mai 
spuse un al treilea. 

Dintre toate părerile, ultima plăcu cel mai mult tuturora. L-au pus pe hoţ în lanţuri şi după ce l-au 
culcat la pământ, i-au trântit deasupra un bolovan mare. L-au lăsat aşa, fără hrană şi fără apă, apăsat 
de greutatea grozavă a bolovanului. Au trecut zile în şir şi fratele cel bogat şi lacom nu se mai 
întorcea acasă. Nevasta lui, care se perpelea de nelinişte, presimţind o mare nenorocire, se duse la 
tăietorul de lemne şi îl rugă să-i caute bărbatul care, plecând la peşteră ca sa siringă mai multă 
avuţie, nu mai venise de câteva zile. 

Speriat pentru soarta fratelui său, tăietorul de lemne se duse la peşteră. La cuvintele: „Salsala, 
deschide-te!”, bolovanul se dădu la o parte. Intrând în peşteră îşi văzu fratele întins la pământ cu un 
bolovan apăsându-i pieptul. Se chinui mult până izbuti să-l hbereze de povară, şi să-i desfacă 
lanţurile. Apoi, cu el în cârcă, se întoarse acasă. Mânioşi au mai fost dracii când. Întorşi la peşteră, 
nu mai găsiră pe cel care-i păgubise atâta. Şi. Cum voiau cu tot dinadinsul să dea de el şi să-i ia 
viaţa, hotărâră ca unul dintre ei să se îmbrace în haine de tămăduitor de boli şi să colinde prin lume 
cu o caravană de cămile, până va da de vinovat. Pe spinarea fiecărei cămile avea să fie câte o ladă. 
În care să şadă ascuns câte un drac. Când vor da de locuinţa celui mult căutat, aveau să-l omoare şi 
să-şi ia avuţiile înapoi. lar dacă li s-ar împotrivi cineva, trebuia să o sfârşească şi cu acela fără nicio 
îndurare. 

A doua zi, caravana de cămile a şi pornit la drum, încărcată cu lăzi mari, iar în fruntea ei, un 
vraci striga neobosit: 

— Tămăduitor iscusit la toate bolile. De aveţi vreun bolnav acasă, ori dacă vreunul dintre ai 
voştri are vreo vătămatură, chemaţi-mă, că mi-e în putere să-l vindec de suferință. 

Când caravana trecu pe lângă casa omului cel înstărit, fata lui cea mică o opri. Atâta aşteptau 
dracii. 

— Unde se află bolnavul? o întrebă nerăbdător Fata îl conduse înăuntru, lăsând convoiul de 
cămile în urmă. În întâmpinare îi ieşi o femeie. 

— Unde e cel vătămat? o întrebă el pe cea care-i se în întâmpinare. 

— Noi nu avem pe nimeni bolnav, răspunse ea temătoare. 

— Nu ascunde adevărul, stărui vraciul. Ştiu prea bine că aveţi un om suferind la voi, mi-a spus-o 
chiar fata ta. 

Femeia se uită spre poartă şi văzu cămilele încărcate cu lăzile acelea mari. Le numără iute şi 
când văzu că erau patruzeci şi trei de cămile, pricepu pe dată că în acele lăzi se ascundeau patruzeci 
şi trei de draci, al patruzeci şi patrulea fiind însuşi vraciul ce se afla în faţa ei. ÎI pofti pe acesta să se 


aşeze şi ea se duse ia bucătărie, chipurile să-şi pregătească bărbatul. Aici luă nişte vergele mari de 
fier, în care se înfigeau berbecii întregi pentru fript, le încinse la foc puternic pină se înroşiră şi cu 
ele începu! să găurească lăzile de pe spinările cămilelor. Țipetele şi vaietele deznădăjduite ale 
dracilor se înălțau de pretutindeni. La strigătele lor alergară oamenii din sat. Femeia le spuse dintr-o 
răsuflare toată povestea şi oamenii s-au năpustit asupra dracilor, ca să-i ucidă. De frica morții, 
necuraţii au teşit din lăzi si au luat-o la sănătoasa, urmăriţi de oamenii care îi băteau cu pietre şi îi 
ocărau. O dată cu ei fugi şi cel ce se dăduse drept tămăduitor, pierindu-le la toți cheful de a se mai 
întoarce vreodată în locul acela. 

Şi astfel, omul stăpânit de patima de a aduna avuţii peste avuţii a scăpat cu viaţă datorită fratelui 
său şi nevestei sale isteţe. Din ziua aceea însă el s-a vindecat pentru totdeauna de lăcomia-i fără 
seamăn care era să-l piardă. 


Sayd şi Salma 


poveste arabă 


A fost odată în Alep, un negustor pe care Alah îl binecuvântase cu avere mare. Pentru ca fericirea 
să-i fie deplină, nevasta îi dărui un fiu preaiubit, pe nume Sayd. Tatăl se îngriji ca Sayd să 
primească o creştere aleasă, păzindu-l ca pe cea mai de preţ avuţie a sa. Cu anii, flăcăul deveni un 
viteaz căruia nu-i era teamă de moarte, îi plăcea să colinde lumea în lung şi-n lat şi o dată îl rugă pe 
tatăl său să-i dea voie să plece la Damasc. Negustorul se împotrivi, căci erau mari primejdiile ce-l 
puteau pândi pe un astfel de drum. Într-una din zile, prietenii lui Sayd veniră să-i spună că pornesc 
spre Damasc, țintă atât de râvnită de Sayd. Acesta îi rugă să încerce ei a-i îndupleca tatăl pentru a-şi 
da încuviințarea să-i însoţească. Până la urmă, tatăl, biruit de rugămințile băieților, îşi dădu învoirea. 

În dimineaţa zilei următoare, caravana cu tineri se îndrepta spre Damasc. Merseră fără oprire 
până la asfințit, când aşezară tabăra să se odihnească. Odată cu noaptea ce învălui deşertul, flăcăii 
căzură, pradă somnului, în timp ce câte unul dintre ei stătea de veghe cu rândul. Pe neaşteptate, se 
auzi un zgomot grozav. Până să se scoale cu toţii şi să vadă ce se întâmplă, o ceată de balauri năvăli 
asupra caravanei, ucigând şi jefuind. În viaţă rămase doar Sayd, pe care cei patruzeci de dihănii îl 
luară cu ele. ÎI duseră într-un palat plin de comori, unde începură să-l supună la cele mai grozave 
cazne, cu gândul să afle de la el locul în care tatăl său negustorul cel bogat îşi ținea avuţia. Cum, în 
ciuda chinurilor îndurate, nu izbutiră să afle nimic de la Sayd, ei îşi înăspriră pedeapsa. După ce îl 
sleiră de puteri îi spuseră: 

— Acum vom lipsi câteva ceasuri. Plecăm să ne vedem nişte rude. Când ne vom întoarce, îţi 
vom zdrobi oasele. 

Şi numaidecât se ridicară în văzduh şi zburară departe, rotindu-se prin întuneric. Rămas singur, 
Sayd se ridică cu greu şi privi pe una dintre ferestre. Palatul, foarte înalt, era aşezat pe muchea unei 
stânci înfricoşător de prăpăstioase. Putință de scăpare nu exista. 

Tot chibzuind ce era de făcut, începu să colinde prin palat. Intră, rând pe rând, în patruzeci de 
odăi. Văzu aici neasemuite comori, ce-ţi orbeau privirile. Pe cea de-a patruzecea încăpere o găsi 
ferecată. Apucă zdravăn uşa cu amândouă mâinile, împingând-o cu putere, o deschise, în loc de 
comori, în ea se afla o fată negrăit de frumoasă, cu mâinile încătuşate. Când îşi reveni din uimire, o 
întrebă cum o cheamă. 

— Eu sunt Salma, fiica regelui din Alep, îi răspunse ea. Ştiu că tu eşti Sayd fiul vestitului 
negustor. 

— Mă minunează în egală măsură şi frumuseţea şi darul tău de a cunoaşte adevăruri care scapă 
muritorilor de rând, îi spuse Sayd. Eu am să încerc cu orice preţ să scap de aici. Vrei să vii cu mine? 

— Cum de nu, grăi fata. Ştiu că în acest palat se află un covor fermecat cu care poţi zbura prin 
tării. Dacă l-am găsi, am putea fugi fără să ne primejduim vieţile. Să-l căutăm împreună. 


După ce scotociră prin toate ungherele palatului, dădură, în sfârşit, de covorul fermecat. Sayd luă 
mai întâi cu sine un cuţit, un arc şi câteva săgeți, întinse pe jos covorul şi păşiră amândoi pe el. Lovi 
apoi cu piciorul colțul drept al covorului şi, cât ai clipi, se ridicară în văzduh. Vântul îi însoțea în 
zborul lor, le răvăşea părul bogat. Când Salma îşi îndreptă privirile spre cer, văzu un balaur ce se 
rotea deasupra lor, purtând un şarpe uriaş. Într-o clipă balaurul fu lângă covor, lăsă şarpele pe el, o 
înşfacă pe Salma şi zbură cu ea înapoi, spre palatul abia părăsit. Sayd îl urmări, izbuti să-l ajungă şi- 
l străpunse cu cuțitul. Sângerând, balaurul începu să coboare cu iuţeală spre pământ. Se lăsă mai jos 
şi slobozind în el o săgeată, îl nimeri în gheara cu care o ținea pe Salma. De durere, balaurul îşi 
slăbi strânsoarea, Salma se prăbuşi în gol, dar Sayd o prinse pe covorul fermecat. Apoi flăcăul mai 
trase o săgeată şi nimeri monstrul drept în inimă, făcându-l să se rostogolească până hăt, departe, pe 
pământ, unde se făcu zob. 

După câteva ceasuri, covorul se rotea pe cerul senin al Alepului. Sayd lovi cu putere în colţul 
stâng al covorului, şi acesta se lăsă tot mai aproape de pământ. Ajunşi cu bine în Alep, Sayd îşi luă 
rămas-bun de la frumoasa Salma şi plecă în mare grabă acasă, unde părinții săi, care auziseră că toți 
cei din caravană fuseseră măcelăriți într-o noapte, plângeau soarta unicului lor fiu, bolnavi de 
durere. Când îl văzură dinaintea lor, viu şi nevătămat, nu le veni să-şi creadă ochilor. Aruncară cât 
colo hainele de doliu şi îşi îmbrățişară fiul reîntors, cuprinşi de o nesperată bucurie. 

La rugămintea lui Sayd, tatăl se duse chiar a doua zi la regele Alepului şi o ceru pe fiica acestuia, 
Salma, ca soaţă pentru neînfricatul tânăr. Iar regele îşi dădu cu bucurie încuviințarea, căci aflase 
cum Sayd îi salvase fiica de urgia balaurilor, întorcând-o la viață adevărată. 

Şi făcu nuntă mare cu alaiuri împărăteşti şi nemaipomenit belşug de bunătăţi, iar Salma şi Sayd 
avură parte de o viaţă lungă şi fericită. 


Cele trei fire de aur 
poveste arabă 


Un împărat avea o fată nespus de frumoasă, pe care o iubea un tânăr pe nume Saladin, şi el tot 
fiu de împărat. Când o ceru de la tatăl său, acesta nu se învoi să i-o dea de nevastă decât dacă va 
aduce trei fire de păr de aur din capul marelui căpcăun, altfel nu. Saladin hotărî să îndeplinească 
vrerea tatălui fetei, cu prețul oricăror primejdii. Se îndreptă fără întârziere spre tărâmul căpcăunilor, 
mergând zile în şir, până dădu de un uriaş. 

— Bun găsit, uriaşule! îi zise el. 

— Bun venit, omule! De nu mi-ai fi dat bineţe, ți-aş fi zdrobit mădularele şi te-aş fi mâncat. Ce 
vrei? Spune ce te mână încoace, de ce te-ai vârât de bunăvoie în primejdii atât de mari? 

— Vreau să ştiu unde sălăşluieşte marele căpcăun, răspunse Saladin. 

— Eu îți voi arăta drumul, dar cu o condiţie: să afli de la el pentru ce s-a uscat mărul de aur din 
livada mea, îi spuse uriașul. 

— Am să-ţi dau negreşit răspunsul, când mă voi întoarce, îi făgădui Saladin, şi uriaşul îi arătă 
drumul. 

După o vreme, Saladin ajunse la un alt uriaş. Îi spuse şi acestuia: 

— Bun găsit, unchiaşule! 

— Bun venit, omule! De nu-mi dădeai bineţe, ți-aş fi zdrobit mădularele şi te-aş fi mâncat. 
Spune ce te mână pe tărâmurile astea unde n-a păşit picior de pământean? 

Saladin îl întrebă şi pe el de căpcăunul cel mare, iar uriaşul îi răspunse: 

— Eu am un râu în care nu curge apă. Îţi voi arăta drumul, dacă, în schimb, vei afla de la 
căpcăun pentru ce îmi e secat râul. 

— Bine, răspunse Saladin, îţi voi aduce răspunsul la întoarcere. 

Uriaşul îi arătă drumul şi flăcăul îşi urmă calea. Mai înainte de a ajunge la căpcăun. Saladin 
întâlni un bărbat care şedea într-o barcă în mijlocul râului. Când îl rugă să îi arate drumul mai 


departe, omul acela îi zise: 

— De arătat ţi-l arăt, dar numai cu o condiţie: să afli de la căpcăun cum să scap de aici, căci 
barca mea nu se clinteşte nicicum din mijlocul lacului. 

Saladin îi făgădui şi lui că-i va aduce, la întoarcere, răspunsul dorit, iar omul îl îndrumă pe dată 
pe unde s-o ia ca să ajungă la căpcăun. Saladin îşi văzu de drum până dădu de o casă în pragul 
căreia şedea o bătrână. O întrebă şi pe ea de căpcăun. 

— Pentru ce te vâri singur în furca morții? îi grăi bătrâna. 

Flăcăul îşi depănă cu de-amănuntul povestea. Îi spuse că trebuie cu orice preţ să aibă trei fire de 
păr din capul căpcăunului cel mare şi, totodată, să afle şi răspunsul la cele trei întrebări atât de grele. 

— Nu-i deloc uşor ce vrei tu, flăcăule, îi zise bătrâna. N-o să treacă mult şi căpcăunul cel mare 
se va întoarce aici. De te va vedea, te va mânca negreşit. Trebuie neapărat să te ascund, altminteri îți 
va curma viața. 

Suflă peste el odată, şi pe loc Saladin se prefăcu într-un ac cu gămălie, pe care ea şi-l înfipse în 
rochie. Chiar în clipa aceea se întoarse acasă şi căpcăunul. 

— Îmi miroase a carne de om! mormăi el. 

— Om între dinţii tăi, iar sabia îți va reteza capul! Căpcăunul se lungi pe jos şi îşi puse capul în 
poala bătrânei, care începu să-l dezmierde. Când îi mângâie părul de aur, smulse un fir iscodindu-l: 

— Am visat că un bărbat avea un pom cu mere de aur, pe care-l atinsese uscăciunea. Care să fi 
fost oare pricina? 

— Sobolii 1-au ros rădăcina, sună răspunsul căpcăunului. 

Tot mângâindu-l pe cap, bătrâna mai smulse şi un al doilea fir de păr, iscodindu-l din nou: 

— Am visat că un bărbat avea un râu în care nu curgea apă. Care să fi fost, oare, pricina? 

— La izvorul râului e o broască mare, mare, care soarbe toată apa, fu răspunsul căpcăunului. 

Tot alintându-l, bătrâna mai smulse şi un al treilea fir, întrebându-l din nou: 

— Am mai visat că un om stătea într-o barcă şi nu putea să se urnească nicăiri cu ea. Care să fi 
fost, oare, pricina? 

— Dacă cineva îl va ajuta să-şi mişte barca, omul va putea scăpa de acolo, răspunse căpcăunul. 

Mulțumită de izbânda sa, bătrâna ascunse cele trei fire de aur pe care, cum plecă fiu-său, le dădu 
lui Saladin, după ce, mai întâi, suflă peste el, ca flăcăul să-şi recapete înfăţişarea lui firească. Apoi îi 
spuse lui Saladin şi răspunsurile date de căpcăun la întrebările sale. Tânărul nu mai conteni cu 
mulțţumirile. Făgădui să nu uite niciodată binele pe care i-l făcuse. Saladin o porni înapoi, spre 
palatul celei îndrăgite. În drum trecu pe la cei trei uriași, dădu fiecăruia mult aşteptatul răspuns la 
întrebările lor. Drept mulțumire, uriaşii îi dădură câte o pungă cu galbeni. Ajuns la palat, el ceru să 
fie dus de îndată la tatăl iubitei sale, căreia îi înmână cele trei fire de aur. Împăratul se minună de 
curajul şi puterea prinţului şi mărturisi că nici nu putea exista un mai vrednic soț pentru prea 
frumoasa lui fiică. După o nuntă ca-n poveşti, mirii au plecat în ţara prințului Saladin, unde au trăit 
în unire şi dragoste până la sfârşitul zilelor. 


Cei trei frați 
poveste arabă 


Se spune că, în vremurile de demult, un om bogat, cu slujitori şi suită numeroasă, avea trei 
feciori, pe care îi crescu în ascultare şi supunere. Ei se numeau Hasan. Muhammad şi Saladin. Se 
întâmplă ca tustrei băieții să se îndrăgostească de aceeaşi fată, dorind-o de soţie Văzând că nu e cu 
putinţă să se înţeleagă între ei, se duseră tustrei la tatăl lor, ca să le facă dreptate. Acesta le spuse: 

— Plecaţi în lume şi încercaţi fiecare în parte să găsiți cel mai nemaipomenit şi mai de preţ 
lucru. Acela dintre voi care se va înapoia cu cel mai minunat lucru o va lua de soţie pe fată. 

Cei trei fraţi se răspândiră pe drumurile lumii, după ce, mai înainte, hotărâseră să se întâlnească 
cu toții într-unui din oraşe, după un anume timp. 


Fiecare dintre ei începu să caute cel mai neasemuit lucru de pe pământ. Când veni ziua întâlnirii, 
cei trei frați se adunară la locul hotărât. Fiecare din ei arătă celorlalți ceea ce dobândise în călătorie. 
Hasan, cel mai mare scoase o bilă fermecată în care puteai vedea orice punct de pe faţa pământului. 
Muhammad, cel mijlociu, dobândise un covor fermecat, iar Saladin, un măr care, mâncat pe patul 
de moarte reda viața şi sănătatea. 

Fratele cel mare spuse plin de sine: 

— E de la sine înțeles că bila mea va avea întâietate înfaţa tatii, căci, cu ajutorul ei pot vedea 
orice lucru. Uite, hai chiar acum să vedem ce face fata pe care o îndrăgim. 

Când priviră cu toţii în bilă, o văzură pe fată bolnavă la pat, iar la căpătâiul ei, un doctor ce 
clătina din cap a amărăciune şi neputinţă. 

Mâhniţi cum nu se mai poate, frații se urcară pe covorul fermecat grăbind spre oraşul lor. Ajunşi 
aici, se duseră în casa fetei, pe care o găsiră, într-adevăr, zăcând în grea suferinţă. Saladin îi dădu 
numaidecât mărul său cu puteri vrăjite. Nici nu muşcă bine din el, că fata, însuflețită dintr-odată, se 
ridică sprintenă din pat, ca şi cum nu fusese vreodată bolnavă. Cei trei frați se bucurară că izbutiseră 
să-i dea viaţă iubitei lor. 

— Neîndoielnic că mie mi se cuvine să mă însoțesc cu preaiubita noastră, spuse Hasan, căci, 
dacă n-ar fi fost bila mea fermecată, habar n-am fi avut de boala ei. 

— Ba, datorită covorului meu fermecat este ea astăzi printre cei vii, i-o. Reteză Muhammad, căci 
dacă n-ar fi fost covorul meu fermecat, n-am fi izbutit să ajungem înainte de-a fi prea târziu. 

— Nu uitaţi însă că ea s-a vindecat datorită mărului vrăjit, spuse Saladin. Căci dacă n-ar fi fost 
mărul cu puteri miraculoase, la ce-ar mai fi folosit bila sau covorul? 

Ca să pună capăt gâlcevei, tatăl fetei le spuse: 

— Fiecare dintre voi să tragă cu arcul câte o săgeată. Cel care va ţinti cel mai departe se va 
însura cu fiica mea. 

Hasan trase o săgeată care se duse hăt, dincolo de oraş, de se înfipse în trunchiul unui copac 
bătrân. Trase şi Muhammad. Săgeata lui căzu şi mai departe. La urmă îşi încorda arcul şi Saladin. 
Săgeata lui despică norii de pe cer până dispăru din fața ochilor, fără să mai apară vreodată. Saladin 
îşi închipui că lui i se cuvine fata, dar tatăl ei se împotrivi: 

— Nu te vei căsători cu fata mea până nu-mi aduci săgeata pe care ai tras-o. 

În mare încurcătură se afla Saladin. De unde avea să aducă săgeata când nu ştia defel unde 
căzuse? Se hotărî totuşi s-o caute. Plecă încotro trăsese săgeata. Şi merse, şi merse, merse până 
osteni. Văzând pe marginea drumului o piatră, se aşeză pe ea, ca să se odihnească un pic, dar cum 
se aşeză, piatra începu să se mişte sub el. Se ridică şi o dădu la o parte, să vadă ce e sub ea. De sub 
piatră răsări o scară care cobora în pământ. Cobori treptele şi la capătul lor se află în fața unei chilii 
întunecate. O străbătu din ce în ce mai curios şi se trezi într-o sală mare, acoperită cu covoare de 
rugăciune; pereții erau de marmură, iar tavanul, din smarald, în mijlocul sălii, pe un tron maiestuos 
din aur, şedea un djin cu înfăţişarea măreaţă. În jurul său, de o parte şi de alta, stăteau zeci de djini, 
dintre cei mai mari, care mai de care cu chipuri înfricoşător de slute. La vederea lor îl apucă teama. 
Pe neaşteptate, djinul cu înfăţişarea măreaţă îi grăi cu vocea sa ca un tunet: 

— Nu te teme, Saladirt! Eu te cunosc pe tine şi povestea ta şi te voi ajuta să dobândeşti ceea ce 
doreşti. 

Apoi se întoarse spre unul din supuşii săi: 

— Hei, Samuhur, du-te şi caută săgeata rătăcită şi ad-o grabnic aici! 

Nu trecură decât câteva clipe, că Samuhur se şi întoarse cu săgeata pe o tipsie de argint. Saladin 
o luă şi îi mulțumi cu recunoştinţă sultanului djinilor. 

— Să nu te sfieşti să vii la noi ori de câte ori ai nevoie, curajosule tânăr! 

După ce îşi luă rămas-bun, Saladin se duse la tatăl fetei. Când îi aduse săgeata, acesta, în loc să-i 
dea fata după cum îi fusese făgăduiala, zise: 

— Hotărârea mea neclintită e asta: nu-mi voi mărita fata decât cu acela care îmi va aduce un 
omuleţ nu mai lung decât două degete, dar care poate, în schimb, să scoată din pământ un pom cu 


rădăcină cu tot. 

Saladin care nu înţelegea să renunţe la cine-i era drag se duse la sultanul djinilor cerându-i 
sprijinul. Râse sultanul şi porunci să i se aducă numaidecât o fiinţă înzestrată după vinerea tatălui 
fetei. Pe dată veni un slujitor, aducând pe palmă un omuleț. Saladin îl luă cu grijă şi se întoarse la 
casa fetei. 

— lată omuleţul cerut. 

— Nu e chiar aşa de uşor, se codi tatăl fetei. Mai înainte de a lua o hotărâre, să-mi arate omuleţul 
ce poate. 

Piticul se duse la cel mai frumos copac din mijlocul grădinii, întinse spre el o singură mână, şi 
fără nicio sforţare îl smulse din pământ cu rădăcini cu tot. 

— Ata e fiica mea, Saladin, ție ţi se cuvine pe drept, grăi, în sfârşit, tatăl fetei, uimit. 

Şi astfel Saladin luă de soţie pe aleasa inimii sale. 


Copiii şi mătuşa cea haină 
poveste arabă 


A fost o dată un împărat care avea doi feciori şi o fiică. Fiecare dintre cei trei avea în frunte câte 
o stea ce le sporea frumusețea şi strălucirea. Cum împărăteasa muri, împăratul, care îşi iubea nespus 
de mult copilaşii, îşi chemă la palat sora, cu gândul ca ea să le ţină loc acestora de mamă. Sora 
împăratului însă era plină de pizmă faţă de odraslele împărăteşti, căci voia ca numai ea să aibă 
trecere pe lângă fratele ei, împăratul. Îşi bătu capul mătuşa, zi şi noapte, ce plan să urzească pentru a 
scăpa de nepoţii ei. 

În vreme ce împăratul lipsea de a palat, îi îndemnă pe copii să meargă cu ea la plimbare prin 
pădure. Când ajunseră în mijlocul unui desiş, mătuşa spuse copiilor: 

— Voi odihniţi-vă puţin aici, fără nicio frică, căci eu vă voi păzi. 

Pe copii îi toropi îndată somnul. Atunci femeia plecă tiptil de lângă ei şi se întoarse la palat. 
Venit acasă, împăratul nu-şi mai găsi copiii. 

— Nu ştiu pe unde or fi dispărut, se prefăcu mirată sora lui. Nu i-am mai văzut de azi-dimineaţă. 

Pradă neliniştii, împăratul începu să-i caute pretutindeni, dar în zadar. Trimise chiar oşteni, 
puzderie. În căutarea lor, dar copiii nu erau de găsit nicăieri Palatul se învălui în doliu greu, iar 
împăratul îşi purta durerea nepotolită prin odăile pustiite acum de glasuri cristaline de copii. Ce se 
întâmplase cu adevărat cu micuţii părăsiţi în inima pădurii? Înainte de a se trezi, în preajma lor 
poposiseră trei zâne Când ii văzură dormind lihniţi. Fără bănuiala primejdiilor care îi aşteptau, 
zânelor li se făcu milă de ei. Prima dintre ele spuse: 

— Eu le voi dărui o gazelă care noaptea să-i păzească, iar ziua să-i hrănească. 

— Eu le voi dărui o pungă cu aur, care să nu se isprăvească nicicând. Glăsui cea de a doua zână. 

La rândul ei, cea de a treia vorbi aşa: 

— Eu le voi dărui un inel care să alunge animalele de pradă. 

Trecură zilele, trecură anii şi copiii, ocrotiți şi ajutaţi de darurile celor trei zâne, se făcură mari. 
Gazela era nedespărțită de lângă ei, inelul îi apăra de lighioanele pădurii, tar punga cu aur le 
înlesnea viaţa, într-o bună zi, gazela le spuse: 

— Aţi crescut mari, dragii mei. De acum puteţi să vă duceți zilele singuri, fără sprijinul meu. 
Cumpăraţi-vă o casă la oraş, căci eu socot că mi-am sfârşit menirea. 

După ce îşi luară bun-rămas, nu fără mare amărăciune, de la gazelă, cei trei frați plecară în oraş, 
cumpărară o casă mare, peste drum de palatul împărătesc, fără să aibă? însă habar că urmau să 
locuiască chiar în faţa palatului în care copilăriseră o vreme şi unde se afla părintele lor. Cea mai 
mare parte a timpului şi-o petreceau pe terasa mare, care dădea chiar spre palatul împărătesc. 

O dată mătuşa lor, aflată pe unul din balcoanele palatului, îşi opri privirea asupra celor trei frați. 
Chipurile lor nu i se părură cu totul străine. Se uită la ei mai îndelung, cercetându-i cu atenţie. Când 


întrezări steaua pe care fiecare dintre ei o avea în frunte, fu sigură că sunt f nepoţii ei. Inima începu 
să-i bată cu repeziciune. Din nou se căzni să găsească un mijloc pentru a scăpa de ei pe vecie. 
Bănuind că şi fata locuieşte cu frații ei, aşteptă până ne se încredința că aceştia plecaseră de acasă. 
Şi numaidecât se duse la casa cea de peste drum. 

— Am venit să-ți mărturisesc bucuria mea că o tânără atât de frumoasă ca tine locuieşte într-o 
casă atât de minunată, şi totodată să te poftesc la petrecerea care se va ţine la palatul împărătesc, 
peste câteva zile. Te-aş povăţui însă să ceri fraților tăi să-ţi aducă apa vieţii, şi mai înainte de a veni 
la palat, să sorbi din ea, ca să devii cea mai frumoasă dintre cele aflate la petrecerea împărătească. 

Şi numai după ce fata îi făgădui că va face întocmai, 

Când frații fetei se întoarseră acasă, ea le ceru să-i aducă apa vieţii, care s-o facă cea mai 
frumoasă fată de la balul împărătesc. Nespus de mult o iubeau fraţii pe surioara lor. Nu se puteau 
nicicum împotrivi dorințelor ei. Aşa că purceseră îndată în căutarea apei. Pe drum, întâlnind un 
pustnic la gura unei peşteri, îl întrebară care era drumul care, duce spre apa-vieţii. 

— Cel de colo, le răspunse pustnicul, şi le arătă unul dintre drumuri. 

Mai merseră flăcăii drum lung şi greu, până ce dădură de alt pustnic. ÎI întrebară şi pe el de 
drumul ce duce la apa vieţii. Pustnicul le arătă drumul ce duce la apa vieții, apoi le zise: 

— Fiţi cu băgare de seamă, voinicilor. Păziţi-vă de balaurul cel negru, din grădina căruia aveți să 
luaţi apa vieţii. La intrarea grădinii veți vedea o foarfecă. De-o veţi găsi deschisă, intrați în grădină 
şi luaţi apa vieţii din iazul ce se află chiar în mijlocul ei. Dacă însă foarfecă e închisă, să nu care 
cumva să intrați, că va fi vai de voi. Nu veţi mai scăpa teferi. 

Merseră şi merseră fraţii până ce ajunseră, în sfârşit, la grădina mult căutată. 

Găsind foarfecă deschisă, intrară fără grijă şi se apropiară de iazul din mijloc, îşi umplură 
ulcioarele cu apa vieţii, grăbindu-se să plece apoi la sora lor, căreia îi dădură, cu dragoste, două 
ulcioare pline cu apa fermecată. Cum bău din ele, tânăra se făcu neîntrecut de frumoasă, iar la 
petrecerea de la palat străluci, mai minunată decât toate fetele la un loc. În schimb, mătuşa cea 
pizmaşă, la gândul că planul urzit de ea nu izbutise, se umplu de venin. Neagră de supărare, purcese 
numaidecât să uneltească altceva, pentru ca să se descotorosească de nepoţii atât de urgisiţi de ea. 

În ziua următoare se duse iar la fată, tot după ce plecaseră fraţii ei de acasă. 

— Ieri seară, la palatul împărătesc, ai fost cea mai frumoasă, fata mea. Ai văzut acum că te 
sfătuiesc numai de bine, aşa-i? lată ce m-am mai gândit. Vrei să ai cel mai dulce glas din lume? o 
ademeni ea. 

— Cum nu, sigur că vreau, se grăbi fata să-i răspundă. Cum aş putea oare să dobândesc un 
asemenea glas? 

— Nimic mai uşor. Cere fraților tăi să-ți aducă mărul câtecului din grădina fermecată, mănâncă-l 
şi vei deveni întrecuta cântăreaţă a lumii. 

Când se întoarseră fraţii ei, fata le ceru să-i aducă mărul cântecului din grădina fermecată. 
Fratele mai mare, care o îndrăgea cel mai mult, plecă de îndată în căutarea lucrului râvnit de 
surioara lui. În drumul său dădu peste un pustnic, pe care îl întrebă cum putea ajunge la grădina 
fermecată. Pustnicul îi spuse pe unde să apuce, adăugând apoi: 

— Al grijă, fiule, când intri în grădină, să nu scoţi vorbă, orice ți s-ar întâmpla. 

Flăcăul îi mulțumi din inimă şi îşi văzu mai departe drum. După ce merse cale lungă, ajunse la 
un al doilea pustnic. ÎI întrebă şi pe el cât mai e de mers până la grădina fermecată, pe unde trebuia 
s-o ia, ca să ajungă mai repede. Pustnicul îi răspunse plin de bunăvoință, nu fără adăuga: 

— Ai grijă, fiule când intri în grădină, să nu scoţi vorbă, orice ţi s-ar întâmpla. 

Îi mulțumi şi lui flăcăul, din toată inima, şi merse ai departe. Şi merse, şi merse, până ce se trezi 
în fața grădinii fermecate. Intră în ea cu sfială şi se îndreptă spre mărul care parcă îl îmbia. Culese 
câteva mere, când pasăre se aşeză pe unul din meri şi-i grăi: 

— Împăratul o va omori acum pe sora ta. 

— Eşti o mincinoasă, se aprinse flăcăul. 

Nici nu rosti bine cuvintele acestea, că flăcăul se şi prefăcu în stană de piatră. 


La casa lor, sora şi fratele mai mic îi aşteptau cu înfrigurare întoarcerea. Trecură mai multe zile 
pline de îngrijorări şi bănuieli cumplite. Până la urmă, cel de-al doilea frate nu mai avu răbdare să 
adaste cu mâinile în sân, deşi îi venea greu să-şi lase sora singură, porni în căutarea grădinii 
fermecate, ca să-şi găsească fratele şi aducă mărul cântecului. Dădu şi el de primul pustnic, care u 
arătă drumul, nu fără a-i da în grijă ca nu cumva să scoată vreo vorbă în grădina fermecată. 

Merse mai departe flăcăul şi ajunse la cel de-al doilea pustnic. Acesta îl îndrumă pe unde s-o ia şi 
îi spuse ca şi primul să nu grăiască o vorbă în grădina fermecată, orice s-o întâmpla. Flăcăul îi 
mulţumi, merse mai departe, merse şi merse, până ajunse, în sfârşit, la grădina mult căutată. Cum 
intră şi dădu de pomul care parcă-l îmbia, se duse să culeagă câteva mere, când o pasăre de pe o 
creangă — aceeaşi care-i vorbise şi fratelui mai mare — prinse a-i grăi: 

— Pe sora ta o va ucide împăratul. 

— Minti! îi răspunse şi al doilea frate, dar nici nu rosti bine cuvintele acestea, că se şi prefăcu în 
stană de piatră. 

Rămasă singură în casa cea mare, fata aşteptă în zadar; zile în şir, întoarcerea celor doi fraţi ai 
săi. Înspăimântată pentru soarta lor, hotărî să meargă ea însăşi să-i caute, să încerce, la nevoie, să-i 
izbăvească de relele abătute asupra lor. În calea sa dădu, ca şi fraţii ei, de cei doi pustnici. Amândoi 
o sfătuiră şi pe ea ca, odată aflată în grădină, să nu scoată un cuvânt, orice s-ar întâmpla. 

Fata le mulţumi şi merse mai departe, pe drumul arătat de ei, până ce ajunse la grădina 
fermecată. Păşi în ea şi începu să-şi caute cu înfrigurare frații în fiecare colțişor, fără însă să le poată 
da de urmă. Întristată peste măsură, nu ştia ce să mai facă. Încotro s-o mai apuce. Deodată, înaintea 
ei căzu o pană, colorată în toate culorile ce se pot întâlni pe pământul ăsta. Fata o ridică îngândurată 
şi mai rătăci prin grădină, grozav de neajutorată. Zări o stană de piatră, se sprijini de ea, cu gândul 
să mai chibzuiască şi puse pana deasupra. Cât ai clipi. În locul stanei de piatră se ivi fratele cel 
mare. Fata îl îmbrăţişa cu nespusă dragoste. 

— Pune pana deasupra stanei de colo, o îndemnă el. 

Şi fata, făcând întocmai, putu să-şi îmbrăţişeze şi pe cel de-al doilea frate, ivit la fel de 
neaşteptat, în locul pietrei. Mare le fu bucuria celor trei frați! Culeseră mere şi le mâncară. Apoi 
ieşiră din grădină și se întoarseră în ținutul lor, cântând cu inima veselă, tot drumul. În apropierea 
casei lor, se întâmplă ca însuşi împăratul să treacă pe lângă ei. Auzindu-le vocile atât de frumoase, îi 
opri, vrând să le vorbească. Aşa desluşi pe fruntea lor stelele — însemnul propriilor săi copii, pe 
care-i credea pierduţi pentru totdeauna. Cobori de pe căi, îi sărută şi îi îmbrățişă. 

— Voi sunteţi copii mei, slăvit fie cerul care v-a dus din nou la mine! 

Copiii erau şi ei copleșiți de fericire. Nu se mai simțeau singuri pe lume, aveau şi ei să se 
încălzească la dragostea părintească. Întrebaţi cum de se pierduseră în acea zi urgisită, ei povestiră 
împăratului tot răul pe care i-l făcuse mătuşa lor. La auzul nelegiuitei fapte, împăratul nu mai 
cunoscu îndurare. Purcese degrabă la palat, unde porunci câtorva oşteni ca femeia haină să fie dusă 
ea de astă dată şi părăsită în desişul întunecat al unei păduri încă neumblate de picior de om. Aşa se 
făcu dreptatea. lar împăratul cu tustrei copiii lui trăiră laolaltă în fericire şi mulțumire. 


Cele trei trepte 
poveste arabă 


De mult de tot, într-un ţinut îndepărtat. Îşi duceau zilele în lipsuri şi nevoi un bărbat, o femeie şi 
fetiţa lor. Mama muri pe neaşteptate şi sărăcia se cuibări şi mai avan în căsuţa lor. Începu, luna 
ramadanului, când, după obicei, nu mâncau carne, dar în fiecare casă se pregăteau mâncăruri mai 
alese pentru masa de seară. Fata veni la tatăl ei şi îi spuse: 

— Uite, tătucă, vecinii noştri gătesc fiertură, pe când noi tot pâine şi două feliuţe de brânză avem 
pe masă. 

— Lasă, fata mea, o linişti omul, şi noi vom avea o mâncare caldă. 


A doua zi însă, cina lor fu tot aceeaşi: două feliuţe de brânză şi două de pâine. În altă zi fata îi 
zise tatălui ei: 

— Uite, tătucă, vecinii noştri gătesc bucate calde, rumenite în cuptor, pe când noi... 

Aşa trecură zilele până în apropierea bairamului. Oamenii începură să se pregătească de 
sărbătoare. Fata din nou veni la tatăl ei şi-i spuse cu mâhnire în glas: 

— Uite, tătucă, vecinii noştri aduc alune şi covrigi cu susan, unt şi zahăr, iar la noi, nici nu se 
simte că se încheie postul şi vine bairamul. 

— Nu te necăji, fata mea, îi răspunse tatăl, vom avea şi noi parte de bunătăți. 

— Aşa îmi spui mereu, îl dojeni de data asta fata, dar până acum nu te-ai învrednicit să aduci 
altceva decât atâta cât să ne ținem zilele. 

Plin de amărăciune, omul se ghemui într-un ungher, unde-şi plânse cu lacrimi de sânge neputinta 
de a-şi hrăni singurul copil, deşi trudea pe la uşi străine de dimineaţă până seara. După multă 
chibzuială, plecă mai departe de satul său, cu gândul că va găsi ceva mai acătării de lucru şi se va 
întoarce acasă cu merinde mai îmbelşugate. Ce s-o fi întâmplat cu el pe drum, nu se ştie. Atâta doar 
că fata îl aşteptă în zadar, căci tatăl ei nu se mai arătă niciodată. 

Îngrijorată şi tristă îl adastă zi după zi pe cele trei trepte ale căsuţei, cu ochii aţintiţi asupra 
drumului, într-un târziu, doborâtă de plânset şi nelinişti, adormi. Când se trezi din somn era în plin 
bairam. De pe drum se auzeau tobe şi surle, copiii de seama ei se veseleau şi se jucau bucurându-se 
fericiți de sărbătoare. Din nou se aşternu pe plâns fata rămasă singură pe lume; vărsă lacrimi multe, 
multe, până adormi din nou. La fel se petrecură lucrurile şi a doua zi de bairam. Într-a treia zi de 
sărbătoare, o încolți o foame grozavă. 

— Nu-mi rămâne nimic altceva decât să mor de foame, îşi zise ea. Văd că de la oameni n-am 
nicio milă, n-am altceva de făcut decât să mă întind pe treptele astea — singurele mele prietene — 
şi să-mi aştept moartea. Dac-aţi avea vreo putere, ştiu că vouă, trepte de lemn, v-ar fi milă de mine 
şi mi-aţi da să mănânc, chit că sunteți de lemn. 

Atunci, prin păienjenişul de lacrimi, desluşi înaintea ei o masă plină cu tot, felul de mâncăruri 
gustoase. Fata se frecă la ochi, nevenindu-i să creadă că ceea ce vedea era aievea. Masa încărcată cu 
bunătăți continua s-o îmbie. Gustă dintr-o mâncare şi spuse mulțumită: 

— Oh! Tare mai e bună! Apoi gustă şi dintr-alta. Asta e şi mai bună! zise ea, bucuroasă. Şi tot 
gustând, vorbea cu treptele din faţa căsuţei, de parcă i-ar fi fost prietenii ei cei mai scumpi. Le cerea 
de mâncare ori de câte ori flămânzea, iar ele se grăbeau să-i îndeplinească dorința. Astfel trecură 
zilele lipsite de grija mâncării. Hainele de pe ea, şi înainte destul de ponosite, i se rupseseră de tot. 
Ce se gândi fata, văzând cum curg zdrenţele de pe ea? Se duse lă trepte şi le grăi: 

— Vă mulțumesc, treptelor, suratelor, pentru tot ce mi-aţi dat până acum, dar aş mai avea nevoie 
şi de câteva straie noi. 

Aşteptă puţin, şi-apoi, când se întoarse în camera ei, găsi un cufăr nou-nouţ, îl desfăcu şi ce să 
vezi? Era plin doldora cu tot felul de veşminte frumoase, toate tocmai pe măsura ei. Căută o sfoară 
ca s-o întindă în odaie şi să-şi atârne pe ea hainele. „Ah, de-aş avea un dulap pentru haine, ar fi tare 
bine! gândi ea. „Oare cele trei trepte ale mele n-ar putea să-mi dăruiască şi un dulap?" Cât ai clipi, 
un dulap, şi el nou-nouţ, se ivi lângă ea. Aşa mai trecură zilele. Căsuţa părintească, fără o mână de 
bărbat care s-o repare, se dărăpănă cu totul. Încercă fata s-o mai dreagă, pe ici pe colo, dar n-avea 
nici forța, nici priceperea trebuitoare. Pe când se necăjea de neputinţa ei, pe neaşteptate îi apăru 
înainte un bătrân. 

— Du-te de-aici, mergi la palatul tău, fata mea, că e gata pregătit pentru a te primi. El întrece în 
splendoare pe cel împărătesc. 

Uluită, fata se ridică şi, cum n-o lăsă inima să lase în părăsire cele trei trepte din scândură ale 
căsuţei, le desfăcu cu mâna ei şi le cără pe rând acolo unde o conduse moşneagul, care apoi se făcu 
nevăzut. Palatul întrecea orice închipuire. Nimic nu lipsea din el. Slujitori în straie strălucitoare o 
aşteptau cuviincios la fiecare uşă. Fata cercetă noul ei lăcaş în toate ungherele lui şi nu se mai sătura 
privindu-i frumuseţea. 


Chiar lângă palatul acesta prea minunat se afla casa cadiului. Într-o zi, la stăpâna casei se 
adunaseră, flecărind, cele mai alese femei din ţinut. Printre preafrumoasele musafire se afla însăşi 
împărăteasa, precum şi soţia vizirului. Femeile începură să vorbească despre noua vecină şi despre 
averea ei nemăsurată care parcă picase din senin. Se întrebau una pe alta care o fi adevărul adevărat 
despre fată şi minunatul ei palat, fără însă să-şi poată da un răspuns mulțumitor. Atunci hotărâră ca 
una dintre ele să meargă la palatul vecin, să afle din gura stăpânei acestuia taina avuției ei. Sorții 
căzură pe nevasta muftiului, Cum ajunse la uşa palatului, aceasta fu oprită de un rob negru care o 
întrebă ce dorea. Cum noua venită îi răspunse că doreşte să vorbească cu însăşi stăpâna, robul 
chemă un slujitor, care s-o vestească pe stăpână că i-au sosit oaspeți. 

Nu trecu mult şi slujitorul se întoarse, poftind musafira să-l urmeze. Până să străbată ei mulțimea 
de cămări tale palatului, în faţa fetei se ivi din nou moşneagul, căruia îi datora aşezarea ei în 
mândrul palat. El îi grăi aşa: 

— Ai grijă, fata mea, va veni acum soţia muftiului să te întrebe care este taina bogăției tale. Tu 
să nu-i spui altceva decât că o ai prin îndurarea cerului. De te iscodeşte mai straşnic spune-i aşa: 
„Nu-ţi voi dezvălui taina până nu baţi în toba asta.” 

Apoi bătrânul pieri. Când, condusă de slujitor, intră în încăpere soția muftiului, fata o întâmpină 
cu căldură, urându-i bun venit şi cinstind-o cu zaharicalele cele mai alese. 

— Eşti căsătorită, tânără stăpână a palatului? o întrebă musafira. 

— Nu. 

— Te-a cerut cineva de nevastă şi ca să te înduplece ţi-a ridicat palatul în care stai? 

— Nicidecum. 

— Ai dat cumva peste o comoară? 

— Nu. 

— Dar atunci, îşi pierdu răbdarea soția muftiului, de unde ţi-a picat o bogăție atât de 
nemaipomenită? 

— Din cer. 

— Dar orice lucru pământesc are şi un temei pământesc. Spune-mi care-i temeiul bogăției tale? 
Nu se poate să nu-l ştii. 

— ÎI ştiu, dar nu ţi-l voi împărtăşi decât dacă iei toba asta şi baţi puţin în ca. 

Musafira râse stingherită. 

— Mi-e cam ruşine să bat toba, nu e o îndeletnicire vrednică pentru o femeie ca mine, şi apoi, 
nici nu mă prea pricep s-o fac cum trebuie. Dar de hatârul tău n-am să mă împotrivesc, voi cânta 
puţin. 

Cum luă toba şi începu să bată în ea, şi porni spre uşă, părăsind palatul fără nicio vorbă, fără 
măcar să-şi ia rămas-bun. Intră în casa cadiului şi pătrunse în salonul de oaspeţi, bătând întruna din 
tobă. Aici prietenele, care o aşteptaseră cu nerăbdare, încercară să afle ce se întâmplase, dar ea 
părea că nu aude nimic din ceea ce se spune continuând să bată neobosit în tobă. 

Atunci femeile se gândiră să trimită pe soția cadiului ca să afle adevărul. Nu trecu mult şi aceasta 
se întoarse în mână cu un flaut la care cânta cu străşnicie. 

Încercară prietenele ei să afle ce se petrecuse, dar femeia cânta întruna, de parcă nici nu le auzea, 
ca Şi nevasta muftiului care, şi ea, bătea fără oprire în tobă Soţia vizirului îşi pierdu răbdarea: 

— Eu sunt soţie de vizir şi este cu neputinţă ca fata să îndrăznească a face cu mine ce-a făcut cu 
soția muftiului şi cu cea a cadiului. Dar, spre mirarea tuturor, şi soția vizirului se întoarse după puțin 
timp ținând in mână o tamburină pe care o mişca necontenit, cu toată forţa de care era în stare. 

Mânioasă de atâta îndrăzneală, împărăteasa însăşi luă hotărârea să se ducă chiar ea, de astă dată 
sigură că fata nu va cuteza să se poarte cu ea cum se purtase cu celelalte. Dar curând se întoarse şi 
ea chiuind fără întrerupere. Ca la un semn nevăzut, toate femeile prinseră să chiuie, să cânte la flaut 
şi să bată toba şi tamburina, fără o clipă de răgaz. Lumea se strânse buluc în juru-le. Clar lor nici că 
le păsa, cântau vesele, cu inima uşoară. Aşa o ţinură până căzu noaptea. La ora cinci, împăratul află 
ce se petrece. Foc de mânios, se arătă neînduplecat, gata să taie capul aceluia care a făcut una ca 


asta împărătesei şi prietenelor ei. În palatul fetei, bătrânul răsări din nou lângă ea şi o vesti: 

— Împăratul va trimite după tine. Vrea să-ţi taie capul. Tu să n-ai frică, să spui împăiatului 
povestea ta de-a fir-a-păr, fără să uiţi nimic şi fără să adaugi nimic, căci el te va ierta. Eu. De-acum 
mă duc pentru totdeauna Nu mai am la ce să te ajut. Dar înainte de a mă despărți de tine pentru 
totdeauna, ține paharul ăsta cu apă. Dacă împăratul îți va cere să le redai celor patru femei starea lor 
firească, tu stropeşte-le pe rând cu apa din acest pahar, dar, bagă bine de seamă, numai după ce 
împăratul îţi va făgădui deplina sa iertare. 

Abia sfârşi de vorbit bătrânul şi la palat sosi trimisul împăratului. El îi ceru fetei să se înfățişeze 
degrabă înaintea măriei sale. Ascultătoare, fata se îmbrăcă şi o la împărat. Îl găsi amarnic de 
încruntat şi cu o căutătură întunecată, ce nu prevestea nimica bun. Fata se aşeză netulburată şi 
aşteptă. Împăratul o întrebă pentru ce săvârşise atâta necuviință cu soția lui, împărăteasa, şi cu 
bunele ei prietene. Atunci ea îşi depănă povestea vieții, de când tatăl îi plecase fără a se mai toarce 
vreodată şi până dobândise palatul. Îi vorbi cum apăruse bătrânul ei sprijinitor, cum o povăţuise el 
să se poarte cu femeile venite s-o iscodească. Îi mai spuse despre paharul pe care i-l dăduse bătrânul 
şi despre sfatul uia de a-i povesti împăratului tot ceea ce trăise de când venise pe lume, fără nicio 
înfloritură şi fără a trece cu vederea nici cel mai mic amănunt. 

— Eu ar fi trebuit să-ţi tai capul pentru purtarea ta fără seamăn de nechibzuită, dar acum te iert şi 
te las în iată. Redă însă femeilor firea lor obişnuită, scapă-le de o asemenea ruşine! 

Se făcuse noapte târziu. Întors acasă, cadiul nu putu să intre de atâta lume adunată în jurul 
femeilor ce cântau şi chiuiau de mama focului. Cu greu străbătu şi fata prin mulțime, pătrunse în 
casa cadiului, unde stropi femeile cu apă din paharul dăruit de moşneag. Pe dată, ca trezite din 
somn, ele aruncară pline de nedumerire toba, flautul şi tamburina. 

Împărăteasa încetă să mai chiuie şi să mai joace, se întoarseră acasă şi-şi reluară viaţa lor 
obişnuită. Când, după o vreme, se întâmplă de muri soția cadiului, acesta se căsători cu vecina sa, 
fata săracă de altădată. Ei trăiri în bogăţie, fericire şi pace. 


Cămila și furnica 
poveste arabă 


Odată, o cămilă rămase cu ochii ațintiți pe o furnică. Se minuna cum de putea să care, fără răgaz, 
poveri de nu ştiu câte ori mai mari decât micimea ei. O privi şi o privi şi, la urmă, nu se putu abţine 
să n-o întrebe: 

— Cum de izbuteşti să cari întruna atâta povară şi să nu te mai opreşti? 

— Ce te miri? Aşa e totdeauna. ŞI tu cari saci grei pe spinarea ta. 

— Fi, bine, eu când simt sacii pe spinare, parcă mi se îndoaie genunchii şi simt că mă cocoşez şi 
mai rău decât sunt. Tu, în schimb, pari tare vioaie, de parcă nici nu ţi-ar păsa de atâta greutate câtă 
tragi după tine, fără încetare, şi cu atâta uşurinţă. Care-i pricina? se arătă nedumerită cămila. 

Furnica o lămuri: 

— Este simplu de înţeles. Muncind pentru mine, orice muncă îmi pare uşoară, pe când ţie îți pare 
o corvoadă îngrozitoare, fiindcă tu slugăreşti un stăpân, mai mult sau mai puțin hain! 

Cămila rămase şi mai rău pe gânduri, în timp ce furnica îşi văzu sprintenă de treaba ei, şi ar fi 
rămas astfel multă vreme, dacă beduinul nu i-ar fi trântit bietei cămile nişte saci grei, de simțea că 
nu se mai poate urni din loc. 


Prieten devotat 
poveste arabă 


Se povesteşte că odată trăia într-o ţară îndepărtată un om care avea un cal voinic şi frumos de nu 
se mai vedea altul ca el. Câştiga orice întrecere, la vânătoare era primul, la tot felul de plimbări 
lungi, în fine, nu se arăta niciodată obosit, lăsându-se călărit zi şi noapte. Dar fiindcă stăpânul lui nu 


prea avea grijă să-l hrănească, să-l perie, să-l îngrijească după cum s-ar fi cuvenit, încet-încet, calul 
începu să simtă că-l părăsesc puterile. Izbucnind războiul, stăpân şi cal o porniră la luptă. Din 
nefericire, duşmanul se dovedi mai puternic şi, cu o clipă înainte de a fi încercuiți, stăpânul încercă 
să scape, dând pinteni calului, dar calul, nimic. 

— Stăpâne, dacă mă îngrijeai la timp, acum te-aş fi dus ca vântul până la noi acasă şi te-aş fi 
salvat. 

Până să-i mai răspundă stăpânul. Se văzu prizonier şi din stăpân deveni într-o clipă sclav. Una 
din muncile lui era şi aceea de a îngriji câțiva cai, printre care chiar pe al lui. Acum se văzu nevoit 
să perie frumos calul, să-i dea de mâncare ca lumea, de băut, şi aşa mai departe. Dacă nu şi-ar fi 
îndeplinit datoria, l-ar fi aşteptat pe el câteva bice bune. În tot acest timp, calul se lăsa îngrijit fără a- 
i spune nimic. Azi aşa, mâine aşa, calul redevenise armăsarul mândru şi voinic, de-ţi era mai mare 
dragul. Şi într-o bună zi, pe când îl peria stăpânul lui de odinioară, necheză încet, ca să nu-l audă 
ceilalți din jur: 

— Făgăduieşte-mi că tot aşa de bine mă vei îngriji şi dacă nu te vei mai teme de biciul 
duşmanului şi, mâine, în zori, te duc în cea mai mare goană acasă la noi. 

Înmărmurit de bunătatea calului, mai mult decât de graiul lui, omul îi făgădui că se va îngriji de 
el tot restul vieţii, numai să-l scape din robie. 

Şi a doua zi, pe când se crăpă de ziuă, calul îi spuse: 

— Suie-te pe spinarea mea şi ţine-te bine, că nu ne vom mai opri decât la noi acasă! 

Zadarnic încercară zeci de călăreți să-l ajungă din urmă, nimeni nu izbuti să alerge cum alerga 
armăsarul nostru. Ajunseră teferi acasă şi calul îi aminti stăpânului făgăduiala făcută. 

— Stăpâne, dacă mă îngrijeai la timp, nu cădeai în robie la duşman. Ai grijă de mine de azi 
încolo, că şi eu voi fi alături de tine. 

Şi la asemenea dovadă de devotament, stăpânul îşi ţinu cuvântul dat. 


Tiddalik, broasca cea însetată 
poveste australiană 


Australia este un ținut plin de culori, aşezat în cealaltă parte a lumii. 

Primii locuitori ai Australiei, aborigenii, povestesc că pe vremuri, țara lor era o insulă minunată. 
Era ţara unde râurile și lacurile străluceau în nenumărate nuanţe de albastru. Era şi un ţinut verde 
unde creşteau mulți pomi. 

Legenda povestește că în Australia trăia o broască care se numea Tiddalik. Broaştei îi era tot 
timpul sete. Într-o dimineață, Tiddalik s-a sculat și s-a simţit atât de însetată, încât a început să bea 
şi a băut şi a băut până când a secat toate râurile şi toate lacurile. A băut atât de mult, încât a lăsat 
pământul fără niciun strop de apă proaspătă. După cum vă puteți imagina, pământul s-a uscat din ce 
în ce mai tare, până când a devenit un deşert. 

Pomii şi-au pierdut frunzele. Ce dezastru! Şi fiindcă nu era niciun pic de apă, toate animalele au 
devenit extrem de însetate. Tiddalik părea că o să fie singura fiinţă care va supravieţui secetei. Burta 
ei avea atâta apă câtă ar fi fost de ajuns pentru 3 ani! 

Într-o zi, liliacul cel bătrân şi înţelept a spus că a găsit soluţia pentru această problemă. 

— Haideţi s-o facem pe broasca Tiddalik să râdă atât de tare încât sa dea afară toată apa pe care a 
înghiţit-o. Atunci, toate râurile şi lacurile se vor umple din nou cu apă, a propus el. 

— E o idee foarte bună! au spus animalele. 

Kiwi — o pasăre foarte hotărâtă — a fost prima care a încercat să facă broasca să râdă. 

Kiwi a început să povestească întâmplări caraghioase de pe vremea când era pui. Astfel, într-o zi 
a căzut de pe o rămurică și și-a prins ciocul într-un cuib de furnici, aşa încât fraţii ei au trebuit s-o 
scoată trăgând-o de picioare. 

Toată lumea a început să râdă, în afară de broasca Tiddalik. 


Apoi a urmat Cangurul. 

Cangurul a început să sară împrejur ca o minge de cauciuc. Bing! Bang! 

El a sărit sus în aer și a făcut nişte salturi ca un acrobat de circ. 

Imediat toate animalele au început să aplaude şi să se veselească de giumbușlucurile Cangurului. 
„Bravo! Bravo!” strigau ele. 

Dar Tiddalik nici măcar nu a clipit din ochi. 

Epuizat de atâta sărit, Cangurul a lăsat pasărea Emu — o pasăre mare cu pene, să-și încerce 
norocul. 

Emu a început să facă pe clovnul. Ea a făcut câteva figuri amuzante şi apoi şi-a răsucit gâtul 
lung, astfel încât aproape că s-a legat într-un nod. 

Animalele au început să râdă prosteşte de răsucirile şi rotirile păsării Emu. 

Dar toate aceste fapte n-au dus la niciun rezultat. Broasca Tiddalik a rămas la fel de acră și 
plictisită ca totdeauna. Nici urmă de râs pe buzele broaştei. Animalele erau disperate. Nu vedeau 
nicio soluție la această problemă. Știau numai că fără apă niciuna nu avea să mai reziste mult timp. 
Au început imediat să se certe între ele în legătură cu cea mai bună metodă de a o face pe Tiddalik 
să râdă. 

A venit apoi şi rândul țiparului să încerce. Ţiparul era un peşte subțire şi lung, cu un corp ca al 
unui șarpe, care nu părea să stea niciodată liniștit. 

Tiparul a început să danseze ca un şarpe. Era un dansator minunat! Un balerin nu ar fi putut 
dansa mai frumos. Își unduia tot corpul din cap până în picioare. Se întindea și se contracta ca o 
serpentină. 

Broasca Tiddalik se holba atentă la el. Dar n-a scos decât un chicotit. 

Chiar atunci, Țiparul a început să danseze obișnuitul dans al șarpelui și a ajuns atât de aproape 
de broască, încât i-a gâdilat burta cu vârful cozii. 

— Ha, ha, ha! a chicotit Tiddalik. Ha, ha, ha! Încetează! Încetează! Mă gâdili! 

În cele din urmă, broasca Tiddalik a izbucnit într-un râs puternic. A râs atât de tare, încât apa a 
început să-i curgă din gură. În scurt timp, apa s-a transformat într-un torent. Şi aşa, râurile și lacurile 
din acel ținut s-au umplut din nou cu apă. Pomii au început să aibă din nou sevă și nu după mult 
timp, le-au crescut frunze verzi. Australia a redevenit la fel de frumoasă cum fusese întotdeauna. 

Iar Broasca Tiddalik, pe măsură ce apa îi ieşea ca un șuvoi din gură, a devenit din ce în ce mai 
mică. În cele din urmă, a ajuns la fel de mică cum este şi astăzi. 

De aceea, aborigenii cred că ori de câte ori apare vreo inundație, aceasta se datorează broaştei 
Tiddalik, care a râs din nou din toate puterile. 


Basmele bengaleze ne duc într-o lume plină de culori, o lume în care tigrii vorbesc, iar elefanții 
poartă în spinare regi și prințese împodobite în tradiționalele sariuri. Acolo fata moșneagului 
îngrijeşte un bananier şi se închină la picioarele înţeleptului care meditează în coliba sa sărmană. 
Cine n-ar vrea să-l cunoască pe Mojontali, un motan sărman şi flămând care, prin viclenie, ajunge 
regele pădurii? Sau să se apropie de blândul crocodil Kaku? Ori să plutească pe barca vrăjită printre 
rubine scânteietoare, alături de prinţul alungat de acasă? Nu ne rămâne decit să deschidem cartea şi 
să pornim la drum... 


Judecata vulpoiului 
poveste bengaleză 


Odată, tare demult, un ditamai tigru era ţinut într-o cuşcă de fier în faţa palatului unui rege. Mulţi 
oameni treceau prin fața palatului acela şi pe toți îi ruga tigrul: 
— Rogu-vă, oameni buni, înduraţi-vă şi mă sloboziţi din blestemata asta de cuşcă! 


Dar oamenii, cunoscându-i felul, îi răspundeau: 

— Cum să nu! Noi să-ţi dăm drumul, şi tu după aceea să ne sari în gât, nu? Mai aşteaptă! 

Şi plecau mai departe. 

Fi, dar iată că într-o zi regele dădu un ospăț mare, la care invită, printre alții, şi pe nişte 
brahmani. Unul dintre ei părea mai neajutorat şi... cam prostuţ. De cum îl văzu, tigrul i se închină 
cu prefăcută smerenie, dându-i bineţe. Mirat, brahmanul se opri zicând: 

— Ţi-ai dori ceva, fiule? 

Împreunându-şi labele, în chip de rugăminte, tigrul îi spuse: 

— Preasfinte părinte! înduraţi-vă de un biet tigru şi deschideți-i cuşca asta afurisită! 

Încrezător şi neştiutor în ale răutăţii, înțeleptul brahman îşi plecă urechea la ruga tigrului şi se 
grăbi să-i dea drumul. 

Văzându-se liber, tigrul râse cu răutate şi spuse: 

— Acuma, părinţele, vino să te mănânc! 

Dacă ar fi fost un altul, pe loc şi-ar fi luat tălpăşiţa, dar brahmanul ăsta, vezi că habar n-avea de 
fugă. El îi spuse necăjit tigrului: 

— Niciodată n-am mai auzit una ca asta! Eu ţi-am dat drumul şi tu vrei acuma să mă omori: una 
ca asta nu se face! 

— Se face, părinţele, se face, răspunse tigrul: aşa se face în toată lumea! 

— Nu se poate! Nu te cred, zise brahmanul. 

Şi adăugă: 

— Hai să găsim trei martori, să vedem: ei cui dau dreptate? 

— Bine, aşa să facem, răspunse tigrul, sigur de izbânda lui; dacă martorii spun la fel cu tine, te 
las; dar dacă îmi vor da mie dreptate, te mănânc! 

Şi porniră ei amândoi spre câmp, să caute martori. Ajungând în vecinătatea unui câmp, văzură o 
mejdină din cele pe care le lasă țăranii să aibă pe unde să treacă la ogoarele lor, fără să calce 
holdele. 

Brahmanul se opreşte şi zice, arătând spre mejdină: 

— lată, acesta-i unul din martorii mei. 

Şi apoi, către mejdină: 

— Spune-mi, te rog. Dragă potecuţă, acela căruia i-ai făcut un bine se cade oare să-ţi facă după 
aceea un rău? 

Răspunde cărarea: 

— Din păcate, înţeleptule, chiar aşa se face în lume, Uitaţi-vă la mine: eu stau între două ogoare, 
ca țăranii să poată merge pe câmp fără să calce holdele, ca apa să se scurgă fără să înece recolta şi, 
în sfârşit, pentru ca fiecare să ştie exact cât ogor are şi să nu se întindă peste al altuia; dar toamna, 
după ce strâng bucatele, ţăranii mă taie şi pe mine cu plugul, nimicindu-mă. 

— Fi, ce mai zice sfinţia-ta, părinte? Ai auzit ce spune martorul? rânji tigrul. 

— Am auzit, dar mai avem încă doi martori de cercetat, i-o întoarse brahmanul. Să mergem mai 
departe! 

— Să mergem! fu de acord tigrul. 

Mergând încă puţin, zăriră pe câmp un banian. Preotul arătă cu degetul copacul uriaş, care cu 
ramurile sale acoperea întreg satul: 

— lată pe cel de-al doilea martor al meu! 

— Bine, făcu tigrul: întreabă-l, să-l auzim şi pe el! 

Brahmanul, privindu-l, îl întrebă: 

— Copacule, eşti bătrân; de bună seamă, ai văzut şi ai auzit multe lucruri. Spune-mi, te rog, 
poate face cineva rău aceluia care 1-a făcut bine? 

Zise copacul: 


— Da, înţeleptule, din păcate chiar aşa se face pe lumea asta. Uită-te la mine: oamenii vin de 
departe şi caută adăpost sub frunzişul meu de arşiţa soarelui şi de truda drumului; dar după ce se 
odihnesc, nu pleacă până ce nu-mi rup crengile din care-şi fac bâte. 

Râse tigrul în hohote şi-i spuse brahmanului: 

— Fi, părintele, ce mai zici şi de răspunsul martorului acestuia? 

Simţindu-se în primejdie, învățatul nu ştia ce să mai zică. Îngândurat, porni înainte, când, 
deodată, zăreşte în cale un vulpoi. Atunci brahmanul, ştiindu-l pe vulpoi ca unul din cele mai istețe 
animale, se bucură şi zise: 

— Uite, ăsta-i ultimul meu martor! Să-l auzim şi pe el! Hei, stai puţin, înțeleptule vulpoi; eşti 
martorul meu! 

Vulpoiul, auzindu-se strigat, se opri puțin din mers; dar fără să se apropie, zise: 

— De unde până unde?! Nu ştiu nimic despre pricina voastră, iar voi mă numiți martor. 

Brahmanul luă atunci cuvânt şi zise: 

— Stai să-ți explic, dragul meu: am vrea să ne spui de are dreptul să facă rău cineva aceluia care 
i-a făcut un mare bine. 

— Pot să vă spun părerea mea numai după ce ştiu cine l-a ajutat şi pe cine, cu ce l-a ajutat şi apoi 
cine vrea să facă rău şi cui vrea să-i facă şi ce fel de rău. 

Preotul se oferi să-l lămurească: 

— Uite, fiule, acest tigru era într-o cuşcă şi eu treceam pe drum... 

Vulpoiul însă îl întrerupse: 

— E o problemă grea. Nu pot să vă spun nimic până când nu văd cuşca aceea şi drumul acela de 
care este vorba. 

Deci, au venit din nou cu toţii lângă poarta palatului, unde se afla cuşca tigrului. Vulpoiul îi luă 
bine seama, se învârti cu băgare de seamă împrejurul cuştii şi zise apoi: 

— Da, ştiu acum despre ce fel de cuşcă este vorba şi despre ce fel de drum este vorba. Spuneti- 
mi, aşadar, acum ce s-a mai întâmplat mai departe. 

Atunci, brahmanul începu să dea din nou lămuriri: 

— Şi, cum spuneam, fiule, tigrul era în cuşcă şi eu, brahmanul, treceam pe drum... 

Dar vulpoiul întrerupse din nou: 

— Stai, preasfinte, nu te pripi. Mai întâi fă-mă să înţeleg treaba asta. Cum spuneai? Tigrul a fost 
preotul tău şi drumul trecea prin cuşcă? 

Tigrul se tăvăli de râs auzindu-l şi zise: 

— Nu, prostănacule! Tigrul era în cuşcă şi preotul trecea pe drum. 

— Stai, stai mai încet, reluă vulpoiul: va să zică, preotul era în cuşcă şi tigrul trecea pe drum? 

— Nu, nătărău ce eşti, nici aşa! Tigrul era în cuşcă şi preotul trecea pe drum! 

Dar vulpoiul, pasămite, era cam fudul de o ureche: 

— Ce problemă complicată: nu pot să înțeleg nimic. la spune-mi, rogu-te, încă o dată: tigrul era 
în preot şi cuşca trecea pe drum... 

Tigrul se plictisi: 

— Mai mare tontălău unde s-a mai văzut? la aminte, încă o dată, nătărăule: tigrul era în cușcă şi 
preotul trecea pe drum! Ai înțeles? 

Vulpoiul se scarpină în cap: 

— Deloc. Nu înţeleg nimic din ce îmi spuneți voi. 

Tigrul se răsti înfuriat: 

— Cum de nu înţelegi? E cât se poate de simplu: Trebuie să înţelegi. Eu, tigrul, eram în cuşcă, 
uite aşa — zise, şi se vâri înăuntru. 

— Zdronc! vulpoiul închise brusc uşa cuştii, punându-i bine zăvorul. Apoi, către brahman: 

— Înţeleptule, acum am înţeles tot. Dacă vrei să-mi dai ascultare, te sfătuiesc să nu mai faci 
niciodată bine unuia care nu înțelege decât legea răului şi a nedreptăţii! Şi acum, poate nu-i încă 
târziu, du-te la masa regelui. 


După care, vulpoiul se îndepărtă, plecând în treburile sale. 
Povestea mea a luat sfârşit. 
Spanacul din grădină a murit. 
— Spanacule, de ce-ai murit? 
— De ce vaca m-a mâncat? 
— De ce, vacă, l-ai mâncat? 
— Văcarul hrană nu mi-a dat! 
— De ce hrană nu i-ai dat? 
— Văcăriţa n-a gătit! 

— De ce nevastă n-ai gătit? 
Zice nevasta: „Pas!” 


Pasărea-croitor şi bărbierul 
poveste bengaleză 


Era odată o pasăre-croitor, căreia îi plăcea tare mult să danseze. Într-o zi, însă, tot dansând peste 
nişte frunze de vinete, se înțepă într-un ghimpe. Până-n seară, înțepătura se umflă şi se înroşi; nu 
mai putea biata pasăre de durere! 

— Vai, ce să mă fac eu acuma? se jeluia ea; cum să scap de afurisita asta de umflătură? 

Începu să cutreiere pădurea, doar-doar o va putea ajuta vreunul din animalele pădurii. Dar 
niciunul nu-i fu de vreun folos, ci o îndemnau cu toatele: 

— Du-te la bărbierul regelui şi roagă-l să-ţi taie umflătura! 

Auzind aşa, micuța Tuntuni, pasărea-croitor, porni degrabă spre casa aceluia şi, ajungând, începu 
să-l roage: 

— Nene bărbierule, fii bun, rogu-te, taie-mi umflătura asta! 

Bărbierul o privi cu dispreţ, şi smârcindu-şi nasul şi ținându-şi limba între dinţi, dădu din cap 
zicând: 

— Phui! Eu, care-l bărbieresc cu mâinile mele pe rege, să-ți tai ție o umflătură?! Ei, la una ca 
asta chiar nu m-aş fi aşteptat! 

Supărată, pasărea rosti: 

— Prea bine, bărbier înfumurat, ai să vezi că, până la urmă, ai să faci tot aşa cum îţi spun eu! 

Şi plecă. 

Tuntuni se duse atunci la rege: 

— Preaslăvite rege, am rugat pe bărbierul tău să-mi lecuiască umflătura asta şi el m-a refuzat. 
Pedepseşte-l, te rog! 

Regele, auzind ce i se cere, se porni pe un râs aşa de năvalnic, încât se prăvăli pe pat, cutremurat 
de hohote. Pasărea fu izgonită de acolo, iar bărbierului nu i se spuse nimic. 

Cu lacrimi de durere şi furie în ochi, micuța Tuntuni îşi puse în gând să-l pedepsească pe 
nemilostivul rege pentru jignirea ce-i adusese. După câteva clipe de chibzuire, zbură iute către casa 
şobolanului: 

— Ei, frățioare, frățioare şobolan, acasă eşti? 

Mirat, şobolanul strigă: 

— Care-i acolo? A, micuța Tuni?! Vino, surioară! Intră în casă. Să-ţi întind masa, să-ți aştern 
patul, nu-i aşa că ai să poposeşti la mine? 

— Dacă ai să mă ajuţi, bucuroasă ți-oi primi ospeția! 

— Cu ce să te ajut? 

— M-am plâns măriei-sale, regelui, de răutatea bărbierului său, care n-a vrut să-mi vindece rana 
asta. Dar măria-sa a râs şi nici nu m-a luat în seamă. Mergi, dar, tu şi-i găureşte burta spre a-l 
pedepsi astfel pe nemilostiv. 


Auzind una ca asta, şobolanul se înspăimântă. Crestându-şi limba cu dinţii şi prinzându-şi 
tâmplele în lăbuţe, abia îngăimă: 

— Oh, vai de zilele mele! Cum să mă încumet eu la una ca asta?! Nu pot! 

Pasărea, cuprinsă de furie, țâşni drept spre casa motanului: 

— Nene motane, nene motane, eşti acasă? 

— Miauuu!... cine mă strigă?!... A, Tuntuni! Vino surioară! Pofteşte înăuntru! Am să-ţi pun 
masa, am să-ți aştern patul... O să mâi la mine, nu-i aşa? 

— Bucuroasă ţi-oi primi ospeția, dacă ai să-mi asculți rugămintea. 

— Să-l mănânci îndată pe ticălosul de şobolan! 

— Oh, asta nu pot! Sunt sătul şi obosit, acum am nevoie să mă odihnesc. Îmi pare rău!... 

Biata Tuntuni, mai că nu plesni de supărare. Într-o fugă alergă atunci la baston şi: 

— Unchiule Baston, unchiule Baston, acasă eşti? 

— EI, dar cine mă tulbură oare cu strigătele lui?! A, micuța Tuntuni! Hai, pofteşte degrabă 
înăuntru. Să-ţi pregătesc de-ale gurii, o să-ți aştern şi patul. Ai să rămâi la mine, nu-i aşa? 

— Da, am să mă aşez la masa ta, dacă ai să-mi împlineşti o dorinţă. 

— Să-i tragi o bumbăceală straşnică nemernicului de motan! 

— Dar ce mi-a făcut mie motanul, ca să-l ciomăgesc?! Nu pot face una ca asta. 

Într-o lipită, Tuntuni se afla dinaintea locuinţei focului: 

— Mărite focule, unde eşti? 

— Cine să fie oare? se miră focul. A, Tuni, gingaşa surioară, tu erai? Intră, intră degrabă în casa 
mea şi eu îndată ți-oi întinde masa, ţi-oi aşterne patul... Rămâi la mine, nu-i aşa? 

— Bucuroasă m-oi aşeza la masa şi pe patul tău, de-i merge să arzi îndată pe ticălosul de baston! 

— Of, surioară, azi am ars aşa de mult, încât mă simt tare obosit. Nu mai pot arde nimic! 

Cu sufletul înecat de mânie, Tuntuni zbură în căutarea mării celei mari. Acolo: 

— Măicuţă mare, măicuță mare, mă auzi? 

Mirată, marea vui: 

— Cine mă cheamă? Ei, tu eşti, micuță Tuni? Vino, hai intră degrabă! Te-oi ospăta şi ți-oi 
aşterne să te odihneşti. 

— M-oi aşeza la masa ta de-i stinge focul! spuse necăjită pasărea. 

— Nu pot face asta! îi răspunse marea. 

Atunci, Tuntuni, ducându-se la elefant, îl strigă: 

— Ei, taică elefantule, taică elefantule, acasă eşti? 

— Ha! Cine-mi strigă numele? Ei, ia te uită, tu erai, Tuni? Intră, draga moşului, intră în casa 
mea, să te odihneşti şi să iei ceva de-ale gurii! 

— Îţi mulţumesc, dar nu ţi-oi gusta din bucate, până ce n-ai să înghiți toată apa mării! 

— Văleleu!! Păi de-oi înghiţi eu atâta-amar de ape, burta mi-o plesni. Nu-mi stă în putere una ca 
asta! 

La asemenea vorbe, Tuntuni zbură, la capătul puterilor, fără să ştie prea bine încotro; în cele din 
urmă, merse la țânţar. Văzând-o de departe, căpetenia ţânţarilor se miră: 

— Bzzz! Cine să fie oare? A, iat-o pe surioara noastră, pe Tuntuni! Apropie-te, surioară! Hai să 
mănânci şi să te odihneşti la noi! 

— Mănânc cu tine la masă, dacă ai să înțepi pe blestematul de elefant, să mă răzbuni! 

— Nicio vorbă mai mult! rosti ţânțarul. Chiar în clipa asta mă duc. Să vedem şi noi ce fel de 
piele mai are şi netrebnicul ăsta! 

Şi chemându-şi apoi toate rudele, toți prietenii şi toţi supușii: 

— Haideţi, fraţilor, să vedem cât este de tare pielea ticălosului de elefant! 

— Ping-ping-ping!!! 

Într-o clipită plecară cu toţii, noroade multe de țânțari, să-l pedepsească pe elefant. Erau aşa de 
mulți, încât acoperiră ca un nor tot cerul, întunecând soarele şi stârnind cu aripile o furtună grozavă. 

— Pin-ping-ping-bzzz!... 


Norul împânzise tot cerul înspăimântând dobitoace şi oameni. 

Cât ce-l văzu, elefantul răcni: 

— Cruţaţi-mă, am să înghit marea! 

Marea vui: 

— Îndură-te, voi stinge focul! 

Focul pâlpâi înfricoşat: 

— Nu mă nimici, voi arde bastonul! 

Bastonul țâşni în picioare, gata de fugă: 

— Eu pe motan l-oi omori! 

— Miaauuu! ţipă jalnic motanul, îl înghit acum pe şobolan! 

— Chit, chit, chit! Fie-vă milă, mă duc chiar în clipa asta să găuresc burta regelui! 

— Ba să nu faci una ca asta! se sperie şi regele; dau poruncă să fie tăiat capul ticălosului de 
bărbier! 

Pierit de spaimă, bărbierul prinse a se târî în genunchi înaintea lui Tuntuni: 

— Îndură-te, pasăre dragă! Lartă-mă şi roagă-l pe rege să nu-mi taie capul, că eu îndată ţi-oi lecui 
umflătura. Fie-ţi milă! 

Tuntuni se înduplecă. Bărbierul îi vindecă rana şi ea, nemaiputând de bucurie, se-ntoarse acasă, 
dansând şi triluind cristalin: 

— Tun-tuna! Tun-tun-tun-dhei-dhei! Tun-tun-tun! 

Cred că voi, dragi copii, înțelegeţi de bună seamă ce spunea în cântecul ei prietena noastră, 
Tuntuni. 


Povestea celor două surori 
poveste bengaleză 


A fost odată un moşneag care avea două fete. Una mai mare de la soția dintâi, care murise când 
fetița era mică. A doua fată, de la cea de-a doua nevastă, pe care omul o luase ca să aibă cine-i 
îngriji de gospodărie. 

Mama vitregă o chinuia cât putea de mult pe fata cea mare. O punea să facă toate treburile casei, 
în vreme ce fata ei şedea în pat ca o cloşcă. De aceea lumea îi spunea fetei dintâi „Ducu” sau 
nefericita şi celeilalte „Sucu” sau cea fericită. 

Când moşneagul era plecat de acasă, mama şi sora vitregă o certau pe Ducu, ba o şi băteau, iar 
când tatăl ei se întorcea, o pârâu că nu le ajută cu nimic. Ba, pe deasupra, pretindeau că ea o ceartă 
şi o bate pe Sucu. Deşi bătrânul îşi dădea prea bine seama că tot ce spuneau ele nu era adevărat, de 
frica nevestei, care era foarte rea de gură, nu le zicea nimic. Ducu era o fată cuminte; oricât de greu 
îi treceau zilele, niciodată nu se plângea de nimic tatălui său. 

Într-o zi, pe când moşneagul plecase după treburi mama vitregă o bătu atât de rău pe Ducu, că-i 
smulse aproape tot părul din cap. Apoi, de teamă ca nu cumva s-o vadă bărbatul şi să-şi dea seama 
ce făcuse, o îmbrânci pe uşă afară şi o alungă, ameninţând-o că dacă mai calcă pragul casei, are s-o 
omoare. Unde să se ducă sărmana fată? Nu-l avea pe lume decât pe taică-său. Se gândi ce se gândi 
şi hotărî să plece în lume. Aşadar pomi spre pădure, fără să-i pese că putea muri de foame ori o vor 
mânca fiarele sălbatice. 

După ce trecu de marginea satului, fata moşului văzu un arbore de bumbac. Culese nişte crengi 
uscate care erau împrăştiate ici şi colo şi-şi făcu o mătură. Apoi mătură pământul de jur împrejurul 
copacului, îl curăță de ramuri şi de frunze uscate. Copacul fu mulţumit şi o binecuvântă. 

Merse Ducu mai departe pe câmp şi dădu de un bananier. Mătură şi în jurul bananierului, îl 
curăţă de frunzele uscate. Bananierul fu mulțumit şi o binecuvântă. 

Mai merse încă o bucată de drum, când zări un grajd neîngrijit. Intră în grajd, îl curăţă şi îl spălă. 

În grajdul acela se afla o singură vacă. O țesălă şi-i aduse iarbă proaspătă. Vaca fu mulţumită şi o 


binecuvântă. 

Merse ce merse şi văzu o tufă de tulsi“*, plantă pe care oamenii o iubesc şi o cresc pe lângă casă. 
Mătură în jurul ei, o curăţă şi o udă. Tufa de tulsi fu mulţumită şi o binecuvântă. Ducu se închină în 
fața plantei după obiceiul pământului, rugându-se pentru sănătatea tatălui ei, şi plecă mai departe. 

Ajunse la marginea pădurii, unde văzu o colibă din frunze de palmier. Îşi închipui că acolo 
trebuie să locuiască vreun înţelept şi porni spre ea. Într-adevăr, întâlni acolo un bătrân cu barbă 
lungă şi părul încâlcit, care stătea cu ochii închişi, meditând. Ducu ştia că nu e îngăduit să tulburi un 
înțelept care meditează; deci se aşeză sub un copac şi aşteptă până ce bătrânul îşi isprăvi caierul de 
gânduri. Când deschise ochii, înțeleptul o zări şi se miră. 

— Cine eşti tu, fată? o întrebă pe Ducu. Ce vânt te-a adus aici, în pădure? 

Glasul domol şi ochii blânzi ai bătrânului o liniştiră şi o încurajară pe Ducu. Veni lângă el, făcu o 
plecăciune şi îi povesti pe îndelete tot ce pătimea de la mama ei vitregă. Înţeleptului i se făcu milă 
de ea. O mângâie pe cap şi-i vorbi cu multă duioşie: 

— Nu te necăji, fata mea! Linişteşte-te! Du-te să te scalzi în izvorul acela şi apoi vino la mine. 
Dar ai grijă, să nu-ți uzi părul decât o singură dată, altfel mare pacoste are să cadă pe capul tău. 

Ducu se linişti. Îşi şterse ochii. Se duse la izvor şi se spălă, iar după ce se udă o dată pe cap, văzu 
în apă că părul îi crescuse la loc. Şi ce păr! Lung până la călcâie, des ca norii din cer şi negru ca 
pana corbului. Pieriseră zgârieturile şi umflăturile de pe corp, semnele bătăii pe care o suferise de la 
mama vitregă. Acum pielea ei se făcuse mai netedă decât înainte, iar chipul, o!, mult, mult mai 
frumos decât odinioară. 

Cu sufletul plin de bucurie şi recunoştinţă, Ducu se grăbi să-i mulțumească înțeleptului. Căzu la 
picioarele lui şi-i spuse: 

— N-am cum să te răsplătesc şi de aceea îţi cer voie să mă laşi să stau lângă tine şi să te îngrijesc 
ca pe tatăl meu. 

— Fată dragă, îi răspunse bătrânul, eu sunt un om singur, mă hrănesc cu puţin şi n-am nevoie de 
îngrijire. Iar tu n-ai ce căuta în pădure. O fată tânără ca tine nu trebuie să trăiască aici. Fă cum îţi 
spun eu. Intră în colibă şi vezi că într-un colţ se află nişte cutii. Alege-ţi una şi du-te acasă cu ea. 
Până vei ajunge, are să treacă şi supărarea mamei tale vitrege. 

Deşi Ducu nu prea avea curaj să se ducă înapoi la femeia aceea rea, ascultă de sfatul înțeleptului. 
Aşa că intră în colibă şi-şi alese o cutie. Alese însă cutia cea mai mică şi mai simplă dintre toate. 
Înțeleptul îi spuse să deschidă cutia numai noaptea şi să fie singură în odaie, cu uşile închise. 

Ducu făcu încă o plecăciune la picioarele înţeleptului, îşi luă rămas-bun şi plecă. În drum spre 
casă trecu pe lângă tufa de tulsi, care o chemă şi-i spuse să meargă liniştită, căci o aşteaptă o mare 
fericire. Ducu îi mulțumi şi plecă mai departe. 

Trecu apoi pe lângă grajd şi vaca o chemă să-i dea lapte dulce şi gras să bea. Apoi îi dădu o 
pereche de brățări făcute din cornul său şi-i zise că, oricând va dori ceva, să le poarte şi să-şi spună 
dorința. Ducu îi mulțumi, îi dădu bineţe şi plecă mai departe. 

Trecu pe lângă bananier, care o chemă şi o îmbie să mănânce banane mari şi coapte. Îi dădu o 
frunză, spunându-i să o scuture atunci când va vrea să mănânce orice fel de fructe. Ducu îi mulțumi, 
îi dădu binețe şi plecă mai departe. 

Sosi la arborele de bumbac, care o pofti să-i dea un sari% frumos şi roşu, asemenea celor pe care 
le poartă miresele. Îi spuse că, oricând îl va purta şi-şi va dori un alt sari, va avea orice va gândi. 
Ducu îi mulțumi, îi dădu bineţe şi plecă mai departe. 

Pe drum îmbrăcă sariul acela frumos şi roşu şi-şi puse brățările pe care i le dăduse vaca. Şi aşa, 
cu frunza de bananier în mână şi cutia din casa sihastrului la subsuoară, ajunse acasă. Îl găsi pe 
bătrânul său tată doborât de mâhnire. Dar fata era atât de frumoasă şi aşa de bine îi veneau gătelile, 


84 busuioc indian; plantă sacră, protectoarea spiritului casei 
85 Obiect de îmbrăcăminte indiană pentru femei, constând dintr-o fâşie lungă de țesătură; unul dintre capete se 


înfăşoară în jurul corpului, iar celălalt, lăsat liber, se aruncă peste umăr 


încât, de îndată ce intră în casă, bătrânul se însenină. Fata îi povesti tot ce i se întâmplase pe drum şi 
în pădure, iar tatăl se bucură mult. 

Sucu şi mama sa nu mai puteau de supărare. Crezuseră că au scăpat de Ducu, care le stătea ca un 
ghimpe-n coastă, dar iată că fata nu murise, ci venise înapoi de două ori mai frumoasă şi încărcată 
de daruri. 

Ducu intră în odăița ei şi se închise acolo. După ce se înnoptă, se apucă să deschidă cutia. Ridică 
încet capacul şi iată că din cutie se înălță un tânăr frumos şi încărcat cu podoabe din cap până în 
picioare. Îi puse fetei o coroană de aur pe cap, coliere de perle la gât, brățări cu diamante pe braţe, 
inele cu tot felul de pietre scumpe pe degete, un cordon cu paftale de aur peste mijloc, iar la glezne 
îi puse lănţişoare de argint cu o mulţime de clopoței. 

Apoi tânărul se duse la tatăl ei, mărturisi că e un mare prinț şi-i ceru mâna fetei. Ducu arăta ca o 
adevărată prinţesă. Fireşte că moşneagul se bucură peste măsură şi-i cunună pe cei doi tineri. Ducu 
îşi luă rămas-bun de la tată, de la mama vitregă şi de la soră şi plecă împreună cu soţul în ţara lui ca 
să-şi serbeze nunta. 

Sucu şi mama se făcuseră negre de mânie. Abia aşteptară să treacă noaptea. În zori de zi, plecă şi 
Sucu din casă ca să-l caute pe înțeleptul din pădure. În drumul său trecu şi ea pe lângă arborele de 
bumbac, pe lângă bananier, pe lângă grajdul cel neîngrijit şi pe lângă tufa de tulsi. Dar era atât de 
grăbită, încât nu le aruncă nici măcar o privire. O ţinu tot într-o fugă până ajunse la coliba 
sihastrului. 

Acesta se afla tocmai în clipele de meditaţie şi nu se cădea să fie tulburat. Dar Sucu nu ţinu 
seama de asta. Fără să-i dea bineţe, îl strigă şi-i ceru să-i dea şi ei tot ce-i dăduse surorii sale. 

Înțeleptul, trezit din meditaţie, îşi stăpâni supărarea, aşa cum se cuvine unui om desăvârşit. Îi 
spuse lui Sucu să se ducă mai întâi la izvor ca să facă baie şi apoi să vină la el. Îi atrase atenţia să 
nu-şi ude capul decât o singură dată, altfel poate să i se întâmple ceva rău. 

Fata se grăbi să ajungă la izvor şi se scăldă. După ce-şi udă capul o dată, văzu că-i crescuse părul 
la fel de frumos ca al surioarei ei Ducu. Închipuindu-şi că părul va creşte şi mai frumos dacă se va 
spăla de mai multe ori şi că bătrânul îi spusese să nu se spele pe cap decât o dată pentru că nu voise 
ca ea să fie mai frumoasă decât Ducu, îşi vâri capul încă o dată în apă. Dar pe loc îi căzu tot părul 
de pe cap. Rămase cheală. Şi chipul ei se făcu de două ori mai urât decât era. 

Supărată foc, ieşi din apă, se duse la înțelept şi începu să-l certe. Acesta, la rândul său, se supără 
şi o mustră: 

— Ce-ai făcut, nenorocito? Nu ţi-am spus să-ți uzi capul numai o dată? Te-ai lăcomit să fii mai 
frumoasă şi n-ai vrut să mă asculți. Acum n-am ce să-ți fac. Pleacă şi lasă-mă în pace! 

— Nu mă mişc de aici până nu-mi dai şi mie o cutie cu un prinț. 

— Du-te în colibă şi alege-ți una. 

Sucu intră în colibă şi, după ce măsură cu privirea toate cutiile, îşi alese cutia cea mai mare şi 
mai arătoasă. O arătă înţeleptului, care îi spuse şi ei să n-o deschidă decât noaptea, când va fi 
singură în cameră. 

Sucu săltă pe umeri cutia aceea grea şi fugi fără să facă vreo plecăciune de mulțumire şi bun- 
rămas. Pe drum o chemă tufa de tulsi: 

— De două ori ai trecut pe lângă mine, dar nu m-ai îngrijit. Maica ta nu te-a învăţat nimic. Ai 
grijă... 

Sucu însă nu avu răbdare să asculte ce-i spune: 

— Lasă-mă în pace, zise ea, mă grăbesc să ajung acasă să-mi văd norocul. 

— Dacă te duci acasă, du-te sănătoasă, fato. Dar n-ai pentru ce să te grăbeşti, căci acasă nu te 
aşteaptă nicio fericire. 

Fără să se gândească la aceste vorbe, Sucu alergă spre casă. Trecu pe lângă bananier şi pe lângă 
grajdul vacii. Dar nu primi nici de mâncare, nici de băut, pentru că nu le slujise cu nimic. Nici 
arborele de bumbac nu-i dădu sariul nădăjduit. Nemâncată întreaga zi, istovită de drum şi de 
greutatea cufărului, ajunse acasă spre seară. Maică-sa o aştepta cu mare nerăbdare, dar când o văzu 


atât de obosită şi încă şi mai urâtă decât înainte, se necăji de moarte. 

Curioasă, o încuie pe Sucu într-o cameră şi-i spuse să deschidă cutia. Ea se lipi de uşă, ciulindu- 
şi urechile ca să audă ce se petrece înăuntru. 

Sucu ridică degrabă capacul, dar... vai şi amar de ea! Din cutie, în loc de prinț, apăru un şarpe 
mare care 1 se încolăci pe picioare. 

— Mamă, deschide uşa! ţipă fata. Vai, picioarele mele! 

— Stai cuminte, fată, încercă mama s-o liniştească, aşa te doare când pui lanţuri grele de argint 
la picioare. 

Nici nu-şi terminase vorba şi auzi din nou un țipăt: 

— Deschide uşa, mamă, vai, mijlocul! 

— Îmi închipui că ginerele te-a încins cu un cordon mare plin de paftale grele. Stai cuminte, 
poartă-ți liniştită bijuteriile. Nu-i nimic dacă te doare. 

Peste o clipă, fata strigă iar dinăuntru: 

— Deschide uşa, mamă, mi-a prins şi mâinile. 

— Lasă-l pe prinţul tău să-ţi pună toate brăţările şi toate inelele. 

— Mamă, mă nenoroceşti! Deschide uşa şi dă-ne drumul! îmi arde gâtul... 

— De bună seamă că ţi-a pus la gât nişte coliere frumoase. Ai răbdare să-ţi pună şi coroana de 
mireasă pe cap. 

— Mi s-a dus şi capul, mamă! strigă Sucu. Mama era convinsă că ginerele ei o împodobise pe 
Sucu din cap până în picioare. Curioasă, deschise uşa şi intră în cameră. Dar în loc de un prinţ 
frumos, mama găsi în casă un şarpe mare cât camera, care acum se repezi şi la ea. 

A doua zi de dimineaţă veniră Ducu şi soțul ei cu o trăsură şi îl luară pe moşneag acasă la ei. 
Acolo moşneagul trăi fericit o sută de ani şi muri înconjurat de mulți, mulți nepoți drăguți şi voinici. 
Povestea mea a luat sfârşit. 

Spanacul în grădină s-a ofilit. 

— De ce te-ai ofilit, spanacule? 

— Vacile de ce m-au mâncat? 

— Vacilor, de ce l-aţi mâncat? 

— Păstorul de mâncare de ce nu ne-a dat? 

— Păstorule, de ce nu le-ai dat de mâncare? 

— Dar nevasta de ce nu-mi găteşte oare? 

— Păstoriţo, de ce nu-i găteşti omului tău? 

— Dar de ce plânge copilul meu? 

— De ce plângi tu, copil de păstor? 

— Furnicuţa de ce mă pişcă de zor? 

— Fumicuţo, de ce-l pişti pe copil? 

— Tac, tac, tac. 

Şi furnica îl înţepă şi mai tare pe copil. 


Șoricelul veșnic nemulțumit 
poveste bengaleză 


A fost odată un înțelept care trăia singur pe malul Gangelui. Locuia într-o colibă din crengi, 
acoperită cu frunze de palmier. Se hrănea cu fructele pe care le găsea în pomi. Stătea toată ziua sub 
un copac cu frunzişul des ca să se apere de soare şi de ploi şi se gândea. Doar noaptea se retrăgea în 
colibă pentru odihnă. 

Cine ştie cum, trecu pe acolo un şoricel şi se adăposti în chilia înțeleptului, căruia îi fu milă de 
bietul animal. ÎI primi să locuiască acolo şi să mănânce din fructele pe care le aduna el. Uneori 
înțeleptul se juca cu şoricelul. 


Într-o zi, omul se plictisi de singurătate şi, ca să aibă cu cine să schimbe două vorbe, îi dărui 
şoricelului puterea de a vorbi. 

Într-o seară, când înțeleptul se întoarse acasă şoricelul îşi împreună lăbuţele şi-i spuse: 

— Dacă ţi-a fost atât de milă de mine că mi-ai dat puterea de a vorbi, dă-mi voie să-ţi cer un 
hatâr. 

— Ce anume? îl întrebă înțeleptul, curios să afle ce-i trecuse şoricelului prin minte. 

— Datorită ţie am mâncare şi casă. Stau foarte bine aici. Dar să ştii că am şi eu un duşman. În 
fiecare zi, când pleci din colibă, vine un motan gras şi mă ameninţă că mă omoară. Dacă nu ar şti că 
eşti ocrotitorul meu, până acum m-ar fi mâncat. Deci, rogu-te, fă-mă pisoi. 

Înţeleptului i se făcu milă de el şi-i spuse: 

— Bine, şoricelule, dacă aşa vrei, aşa să fie! 

ÎI stropi cu apă din Gange, spuse nişte descântece şi hop! — şoricelul se făcu un motan alb şi 
gras. 

Trecură câteva zile. Într-o seară, pustnicul îl întrebă pe pisoi: 

— Ce faci, motanule? Cum ţi-e viața? Cotoiul cel gras te mai supără? 

— Nici vorbă. M-ai făcut un motan aşa de mare şi voinic, încât pot să mă lupt cu toate neamurile 
pisiceşti din lume. Dar acum am un alt duşman. 

— Cine anume? întrebă înțeleptul. 

— E un dulău răutăcios. Când pleci, el vine aici şi mă trage de coadă. Mă tem ca nu cumva să 
mă omoare. 

— Şi ce vrei să fac? 

— Dacă ai avut atâta milă de mine că m-ai făcut pisoi, acum te rog să mă faci câine. 

— Bine, pisoiule. Câine am să te fac, zise înțeleptul şi-l preschimbă într-un câine. 

Trecură câteva zile. Într-o seară, pustnicul veni acasă şi-l găsi foarte supărat. 

— Ce te mai necăjeşte acuma, măi căţeluş? Cine te mai bate? 

— Nimeni nu mă bate, lătră câinele. M-ai făcut un câine aşa de mare şi voinic, încât pot să mă 
bat cu toate neamurile de câini din lume. 

— Atunci ce-i cu tine? 

— Mor de foame. Pe când eram şoricel, mâncam din fructele tale. M-ai făcut pisoi, şi tot mă 
descurcam cu laptele şi brânza pe care ţi le aduceau sătenii. Dar acum sunt câine şi-mi trebuie came. 
Cum tu nu mănânci came, n-am cu ce să mă hrănesc în casa ta. 

— Te înţeleg, cățelule. Dar ce vrei să fac? 

— Dacă ţi-e atât de milă de mine că m-ai preschimbat din şoarece în pisoi şi apoi din pisoi în 
câine, fă-mă, te rog, un maimuţoi, ca să umblu şi eu din pom în pom şi să-mi agonisesc singur 
hrana. 

Te-ai gândit bine, cățelule! Maimuţoi am să te fac, zise înțeleptul şi-l prefăcu într-un maimuţoi. 

Maimuţoiul nu mai putea de bucurie. Acum sărea toată ziua din pom în pom şi gusta tot felul de 
fructe ce creşteau prin împrejurimi. 

Trecură câteva săptămâni şi veni vara. Maimuţoiul ar fi vrut să se răcorească în Gange, dar de 
frica bivolilor, care stăteau toată ziua în apă, nu putea să coboare. 

Într-o seară se duse la căsuţa înţeleptului şi-i spuse: 

— Preamilostive, datorită bunătăţii tale nu duc lipsă de mâncare. În schimb mor de căldură. Fă- 
mă, te rog, bivol, ca să pot şi eu să mă scald în apă. 

— Te fac bivol dacă vrei, zise înțeleptul şi-l preschimbă într-un bivol. 

A doua zi, când soarele se înălțase sus pe cer, bivolul nostru cobori ia râu, se scăldă, înotă şi se 
jucă împreună cu ceilalți bivoli care erau acolo. Era tare fericit, dar fericirea aceasta nu dură mult 
vreme. 

Într-o zi, când stătea în albia râului, văzu un elefant venit să se adape. Acela era elefantul regelui 
Era împodobit şi îl purta în spate pe rege. 

„Ce viaţă fericită are această ființă! îl duce pe rege în spate şi, oriunde trece, oamenii 1 se 


închină. Trăiesc în zadar dacă nu pot să fiu şi eu elefant al regelui.” 

leşi din apă şi merse la înțelept. Când acesta veni acasă, îl găsi pe bivol îngenuncheat în fața uşii. 

— Te-ai săturat de viaţa de bivol, îmi închipui. Acum ce vrei să fii? 

— Vreau să fiu elefantul regelui. Dacă ţi-e milă de mine, fă-mă elefant, te rog. 

Se săturase şi înțeleptul de nesocotinţa acestui animal care niciodată nu ştiuse să fie mulțumit cu 
starea sa. Ca să scape de el, îl făcu elefant şi-i spuse: 

— Acum du-te în pădure şi lasă-mă în pace! 

Elefantul intră în pădure şi aşteptă să vină regele la vânătoare. Într-o zi, regele veni în pădure să 
vâneze. Îi plăcu de el şi le dădu poruncă oamenilor să-l prindă şi să-l aducă la curtea sa. Însoţitorii 
regelui nu trebuiră să alerge prea mult după el, căci elefantul însuşi dorea să fie prins. Ei îl aduseră 
în cetatea regelui şi începură să-l dreseze. Când îmblânzitorii spuseră că elefantul s-a dat pe brazdă, 
regele le porunci să-l gătească frumos şi să-l aducă la palat. 

Slujitorii aşternură un acoperământ de catifea pe spatele elefantului, îi puseră o coroană pe cap şi 
îi înfăşurară un colier de perle în jurul trompei Mândru şi fericit, elefantul se duse la scară, se aşeză 
în genunchi, aşa cum fusese învăţat, şi aşteptă să vină regele. 

Regele însă voia ca soţia sa, căreia îi dăruise elefantul, să se plimbe prin oraş. Supărat că nu pe 
rege va trebui să-l poarte în spinare, ci o femeie, elefantul se scutură şi o aruncă în țărână pe regina 
care tocmai voia să se aşeze pe pernele anume legate de brocartul cu care fusese îmbrăcat. Regina 
căzu şi se lovi foarte tare, încât trebui să fie purtată pe braţe în palat. 

Regele se supără şi porunci să fie omorât elefantul neascultător. 

Înspăimântat, acesta fugi la coliba înţeleptului. 

— Scapă-mă, stăpâne, se rugă el. Iată, slujitorii regelui vin să mă omoare! 

Atunci înțeleptul îl stropi cu apă din Gange şi-l prefăcu din nou în şoarece, cum fusese la 
început. 

Aşa s-a sfârşit povestea şoarecelui cel veşnic nemulțumit. 


De ce stă barza într-un picior 
poveste bengaleză 


În vremurile străvechi oamenii nu ucideau niciodată păsările. Nici nu le trecea prin minte că 
păsările ar putea fi mâncate. De aceea pasările nu se temeau de oameni, ba chiar le ciuguleau 
seminţe din palmă. 

Dar un neguţător ambulant se rătăci odată într-o pădure și multe zile-n șir nu putu găsi drumul 
către niciun sat. Şi, când era gata-gata să piară de foame, prinse o găinușă sălbatică şi o mâncă. 

Dacă ajunse totuși în satul lui, povesti neguţătorul cui voia să-l asculte că cea mai gustoasă carne 
de pe lume e cea de pasăre. Şi oamenii începură atunci a vâna păsări şi prinseră a le mânca. 

Aflând una ca asta, barza hotărî să se arate mai deşteaptă decât oamenii. Dacă vedea un vânător, 
îndată își ascundea un picior sub aripă Omul ştia bine că toate păsările au câte două picioare. Dar 
făptura aceea neobișnuită avea doar unul. Şi, chibzuind atunci că n-are în față o pasăre, ci cine știe 
ce altă viețuitoare neştiută, omul nu se atingea de berze. 

Dar, într-un rând o barză a fost atât de prinsă de vânătoarea ei de broscuţe, încât n-a băgat de 
seamă că un om se ivise în depărtare. Omul însă, văzând că barza fugea după broaşte pe două 
picioare, a prins pasărea lipsită de luare-aminte. 

Şi nemairăbdând să ştie de ce culoare-i pielea păsării prinse, s-a apucat să jumulească barza. 
Atunci barza şi-a adunat puterile din urmă şi-a început să cânte: 


Eu sunt cea înaltă 
Care stau într-un picior 
De mă iei cumva din baltă 


Până-n seară ai să mori! 


S-a speriat omul și s-a gândit: mai ştii, poate mi s-a părut numai că fugea pe două picioare! Poți 
să știi? Mai bine să-i dau drumul! 

Şi-a slobozit barza. 

Atunci a zburat barza cât a zburat, s-a pus pe cele două picioare, a jucat şi a cântat veselă: 


Eu sunt barza-ntr-un picior, 
Însă am două picioare 
Omule, din mine-ușor 
Două zile ai mâncare! 


Cântând așa, barza s-a ridicat în văzduh, sub ochii omului uluit, și şi-a luat zborul. 

De atunci au trecut mii şi mii de ani. Dar şi-n zilele noastre, numai ce-l văd pe om, că îndată 
berzele prind a juca, necăjindu-l și bucurându-se că o strămoașă de-a lor l-a păcălit cândva cu atâta 
iscusinţă pe u n vânător. 


Iepurele cel înţelept 
poveste bengaleză 


Acu' o mie de ani, ursul, maimuța și iepurele trăiau alături, într-un codru. Cum dădeau de iepure, 
ursul și maimuța îndată prindeau a se lăuda. Ursul spunea: 

— Sunt o fiară mare şi tare; numai să vreau, și te strivesc cu o singura labă! 

Maimuţa trăncănea: 

— Eu sunt dihania cea mai şireată. Sar dintr-un copac într-altul, pe când tu, iepurașule, sari doar 
de pe un muşuroi pe altul. De dimineață şi până seara mă pot legăna spânzurată de coadă, pe când 
tu, iepurașule, nici măcar coadă n-ai! 

Şi odată, când ursul şi maimuța tocmai se lăudau faţă de iepure cu puterea, mintea, isteţimea și 
şiretenia lor, cumplitul leu se ivi la marginea codrului. Regele animalelor era flămând, aşa că, 
văzând ursul, maimuța și iepurele, hotărî să-i mănânce pe loc. Şi iaca, apropiindu-se de urs, leul 
întreba: 

— la zi ursule, a ce-mi miroase gura? 

Şi grăind aşa, îşi căscă botul. 

Ursul a tras aerul pe nări şi-a grăit: 

— Stăpâne, de vreme ce mănânci numai carne, gura îți miroase cam neplăcut. 

— Tii, neghiobule! a răcnit leul. Ţi-ai îngăduit să-ţi jigneşti stăpânul? Pentru asta te osândesc la 
moarte! 

Şi, dintr-o singura lovitura de labă, l-a ucis pe loc. S-a întors apoi leul către maimuța și a 
întrebat-o: 

— la zi, maimuţă, a ce-mi miroase gura? 

Şi, grăind aşa, leul şi-a căscat botul. 

A privit maimuța către ursul ucis şi-a clămpănit: 

— O, stăpâne, într-adevăr, gura-ţi miroase ca cele mai înmiresmate flori! Oh, cât de aromată, cât 
de minunată ţi-e răsuflarea! Rogu-te, stăpâne, suflă-mi încă o dată în față... 

— Tii, mincinoaso, făptură linguşitoare! a răcnit leul. Ai cutezat să rosteşti neadevăruri înaintea 
împăratului tău? De unde mireasmă de flori, dacă mănânc numai carne! Pentru minciuna, te 
osândesc la moarte! 

Şi, dintr-o singura lovitură a uriaşei lui labe, ucise maimuța. 

Se apropie apoi de iepure și-i porunci: 


— la spune tu acu', bine sau rău îmi miroase gura? 

înspăimântat, a privit iepuraşul la dreapta, către ursul mort. 

a privit la stânga, către maimuța moartă, a strănutat de trei ori Şi a zis: 

— Nu te mânia, o, stăpân al dreptăţii! Dar am azi un guturai atât de afurisit, încât nu simt nimic. 
Îngăduie-mi să-ți răspund abia mâine la întrebare. 

Şi din nou a strănutat de trei ori: Hapciu, hapciu, hapciu! Atunci, posac, leul a mormăit: 

— Bine, lasă, ai să vii tu și-ai să-mi spui dacă-mi miroase bine sau rău gura. Şi acu' șterge-o și 
nu mă stânjeni la masă! 

Fără a mai privi îndărăt a rupt-o iepuraşul la fugă. A gonit neştiind, de frică, pe ce lume se află şi, 
dacă și-a venit în fire, a văzut că se şi găsea într-un alt codru. 

— [aca bui — și-a spus mulțumit iepurașul. Las' s-aştepte leul mult şi bine! N-o să-mi treacă mie 
guturaiul până ce dreptul nostru stăpân nu şi-o da duhul! 


De ce e vulturul pleşuv 
poveste bengaleză 


Cică vulturul a fost, în vremurile tare vechi, o pasăre paşnică și de treabă. Penele-i erau dese, 
aspre, dar pe cap nu-i creştea măcar un singur fulg. Avea vulturul creştetul golaș. Și dacă și-a văzut 
el chipul în oglinda liniştită a unui lac, tare s-a mai amărât. Zile de-a rândul a murmurat împotriva 
zeilor, plângându-se că-i lăsaseră creştetul pleşuv. N-a mai mâncat, n-a mai băut, şi ceas de ceas 
slăbea văzând cu ochii. 

Atunci păsărilor din pădure li s-a făcut milă de vultur şi fiecare și-a smuls câte o pană şi i-au 
adus-o vulturului. Atâtea pene s-au adunat până la urmă, că trupul și capul vulturului fură curând 
acoperite. A ajuns vulturul cea mai mândră pasăre a pădurii. Pe niciuna nu se aflau atâtea culori. Şi 
şi-a privit vulturul noul chip în apa lacului liniştit şi s-a fudulit. A început a zbura dintr-o pădure 
într-alta, pretutindeni se lauda cu frumuseţea lui și prindea a râde de toate celelalte păsări: 

— Da' urâte mai sunteți! Şi ce puţine pene aveţi! Pliu, pocitaniilor, mi-e şi silă să mă uit la voi! 

Pe zi ce trecea, se făcea vulturul tot trai rău şi mai îngâmfat. Şi-a venit în sfârşit și dimineaţa în 
care s-a vestit rege peste păsări. 

— De azi încolo — a grăit el — luate păsările au a-mi fi supuse și, sub pedeapsă cu moartea, a- 
mi împlini orice dorință. 

S-au burzuluit atunci păsările, s-au năpustit cu toatele asupra-i și i-au smuls vulturului penele pe 
care i le dăruiseră. Dar totodată i-au smuls nu puţine pene şi dintr-ale lui. Şi din clipa aceea a ajuns 
vulturul și mai pocit decât fusese. Nu numai creştetul i-a rămas golaş, ci și gâtul. 

Şi-aşa trăieşte vulturul de atunci: pleşuv şi rău. Şi-i de ajuns să zărească o pasăre, că se și 
năpustește asupră-i. Se răzbună pentru trecut Pentru că i-au s-au smuls penele. 


Fata pescarului 
poveste birmaneză 


Demult, demult trăiau pe o insulă un pescar şi femeia lui. Şi aveau o preafrumoasă fată, pe nume 
Cin. Mama o iubea mai mult decât îşi iubea viaţa, iar tatăl — un om rău — nici măcar nu-şi amintea 
de ea. 

Odată, pescarul şi femeia lui s-au dus în larg, să prindă peşte. De trei ori au azvârlit năvodul şi de 
trei ori l-au scos gol. lar de fiece dată pescarul a grăit în duşmănie: 

— Peşti blestemaţi! Pierire-aţi cu toții! 

Dar altfel vorbea femeia: 

— Barem un peştişor de-am prinde, să-i țină fetiţei de prânz! 


Şi iacă, trăgând la amiază năvodul, au văzut în năvod licărind un singur peşte. 

— N-om vinde peştişorul ăsta, i-l lăsăm fetiţei, a spus mulțumită femeia pescarului. 

— [aca na, s-a mâniat pescarul. Am să-l mănânc chiar eu. 

Din nou au aruncat năvodul şi, dacă l-au scos, au prins tot un peştişor. 

— Pe ăsta i-l păstrăm negreşit fetiţei, a spus femeia. 

— Nici gând, a grăit pescarul. Las' să-şi facă zeamă de frunze. Şi pe ăsta am să-l mănânc tot eu! 

Încă o dată a zvârlit pescarul năvodul şi din nou tot un peştişor a scos. 

— Ei, pe ăsta, fără doar şi poate, i-l fierb fetiţei! a spus femeia şi s-a întins după peştişor. 

— Nu cuteza să pui mâna pe el! a răcnit pescarul, şi-atât de aprig şi-a împins femeia, că ea nu s-a 
mai putut ține, a căzut în mare şi s-a dus la fund. 

Dar n-a murit, sărmana, ci s-a preschimbat într-o uriaşă broască ţestoasă. Pescarul însă, dacă s-a- 
napoiat în sat, a spus că femeia i se înecase. 

Zile şi nopți în şir a plâns biata Cin, cu gândul la buna ei mamă. 

Aşa a trecut un an, iar pescarul s-a căsătorit pentru a doua oară cu o vecină. Nici prin minte nu i- 
a dat că vecina era cea mai haină femeie de pe pământ. 

Noua nevastă a pescarului avea o fată, dar atât de pocită şi de ciupită de vărsat, încât până şi 
maimuțele pădurii se-nspăimântau, văzând-o. 

Şi, chiar de la bun început, maştera şi fiica ei n-au putut-o suferi pe frumoasa şi harnica Cin. Au 
rânduit-o să muncească pentru ele, toată vremea o certau, ba o mai şi băteau. 

Şi, iacă, într-un rând, cum maştera o bătuse pe Cin, s-a dus biata fată la malul mării, s-a aşezat 
acolo pe un bolovan şi a prins a plânge cu negrăită jale. 

Deodată, ce să vadă? La picioarele ei se ivise o broască ţestoasă. Şi se uita țestoasa la fata care 
plângea şi lacrimi grele-i picurau din ochi. 

Atunci şi-a dat seama Cin că broasca era maică-sa, s-a pus în genunchi şi strângând-o în braţe, a 
început să o sărute. 

Din ziua aceea, seară de seară, înaintea asfinţitului, a prins Cin a veni la malul mării, de se 
întâlnea cu broasca ţestoasă. 

Tare s-a mirat maştera, întrebându-se unde tot pierea zilnic fata. S-a apucat să o urmărească pe 
Cin. lar dacă şi-a văzut fiica vitregă mângâind broasca ţestoasă, şi şi-a mai dat seama şi cu câtă 
gingăşie o privea ţestoasa, a priceput femeia cam cine era broasca. 

Şi-a hotărât atunci maştera s-o facă pe mult nesuferita-i fiică vitregă să-şi ia lumea în cap. 

A copt maştera nişte lipii tare uscate, le-a pus sub saltea şi s-a culcat. Şi, numai ce-a intrat 
pescarul în colibă, că femeia a prins a se suci pe o parte şi pe alta. 

Au început lipiile uscate să trosnească sub saltea şi vicleana maşteră a început să geamă: 


Pe stânga mă-ntore — oscioarele-mi pârâie! 
Pe dreapta mă-ntore — oscioarele trosnesc! 
Of, of, curând o să mă ia moartea! 

Of, of, curând, curând o să mă ia moartea! 


— Ce să fac să te pun pe picioare? întrebă pescarul. 

Răspunde femeia: 

— O lingură de supă de broască ţestoasă să sorb şi mă pun pe picioare. Du-te la malul mării, 
acolo foiesc întruna ţestoasele. 

Şi s-a dus pescarul la malul mării, s-a uitat pe nisip — pe nisip şedea Cin şi, lângă ea, o uriaşă 
broască țestoasă. 

S-a furişat pescarul către țestoasă; a izbit-o cu vâsla şi a ucis-o. Amar a plâns fata, s-a zvârlit 
peste broasca ucisă, a prins s-o îmbrăţişeze şi s-o sărute... 

Dar tatăl a îmbrâncit-o cât colo, a săltat broasca în spinare şi s-a şi îndreptat către casă. 


Dacă şi-a văzut femeia bărbatul venind cu broasca moartă în spinare, odată a sărit de pe rogojină 
şi-a zis: 

— Hai, că m-am făcut bine; zvârle ţestoasa câinilor flămânzi! 

Şi omul chiar aşa a făcut — a aşteptat seara şi-a lepădat broasca la marginea satului. Dar câinii 
nu s-au putut apropia de ţestoasă, că Cin şi ajunsese lângă ea. Şi cu nespusă băgare de seamă a adus 
Cin broasca țestoasă acasă, a săpat o groapă lângă poartă, şi şi-a înmormântat mama. 

Cât a fost noaptea de lungă, amar a plâns Cin. lar dimineaţa, numai ce s-a ridicat soarele un pic, 
că fata a auzit deodată clinchet de zurgălăi. 

A dat fuga din colibă şi a văzut că pe mormântul maică-si crescuse un minunat manghier*. 
Roadele-i erau toate de aur şi de argint. Adierea vântului mişca crengile şi manghele se apropiau 
unele de altele, clinchetind peste seamă de frumos. 

Tot satul s-a repezit către coliba pescarului şi se uita la pomul minunat. 

În ăst timp s-a auzit sunet de corn vânătoresc şi hămăit de câini. Pleca împăratul în junglă să 
vâneze elefanți sălbatici. Drumul trecea pe lângă coliba pescarului. 

Când ajunse în dreptul neobişnuitului copac, întrebă împăratul: 

— Ale cui îs manghele astea minunate? 

— Copacu-i al fiicei mele, milostive împărate, a strigat maştera. Ea l-a crescut! 

— [a arată-mi-o, rogu-te, pe fiica ta! a poruncit împăratul. E vrednică de răsplată... 

Zorită, fiica maşterei i-a ieşit înainte şi s-a plecat până la pământ. 

— Al tău e copacul? a întrebat împăratul. 

— Al meu, preabunule stăpân, al meu... 

— Rupe-mi atunci zece manghe de aur şi zece manghe de argint, că te voi răsplăti din belşug. 

S-a îndreptat fata maşterei către copacul minunat şi-a prins a-l scutura. Dar, cât s-a străduit, 
niciun rod n-a picat de pe crengi. Ba, mai mult, încetară să şi clinchetească. Atunci fiica femeii 
haine s-a grăbit să se urce în copac şi a încercat să rupă manghele de pe crengi. Dar, numai ce le 
atingea, că roadele îndată păleau, se veştejeau şi se boţeau. 

S-a posomorât împăratul şi-a grăit cu mânie: 

— Coboară, mincinoase, pe pământ! Nu-i al tău copacul. Vreau să ştiu totuşi ale cui sunt 
manghele astea de argint şi de aur. 

Atunci i-a ieşit înainte Cin, şi-a dat cuvânt: 

— O, copacul meu! Dă-mi, rogu-te, zece manghe de aur şi zece de argint. 

Şi bine nici n-a început a grăi, că i-au şi căzut la picioare zece manghe de aur şi zece de argint. 

— lată adevărata stăpână a copacului! a spus împăratul, şi a poruncit slugilor s-o urce pe Cin pe 
elefantul său. Pornim acum la palat — a vestit împăratul. Şi peste trei zile vom face nunta. 

Îndată după plecarea împăratului şi a alaiului său, maştera a pus mâna pe un topor şi-a prins a 
reteza copacul cu manghe de argint şi de aur. Când a căzut copacul, un cuc şi-a luat zborul dintr-o 
scorbură săpată-n trunchiul său şi a pornit pe urmele alaiului împărătesc. 

Împăratul s-a ţinut de cuvânt. După trei zile, fiica pescarului îi era soţie. 

Auzind una ca asta, maştera a hotărât sa sfârşească o dată cu fiica ei vitregă, să se scape de ea. 
Îndată i-a poruncit fiicei sale bune să sape în mijlocul colibei o groapă tare adâncă, iar ea s-a dus la 
Cin. A venit la palat, şi-a îmbrăţişat fiica vitregă şi, cu vorbe dulci, i-a grăit cam aşa: 

— Atât ni-i de urât, că nu putem trăi fără tine. Vino să stai la noi barem trei zile! 

Fata vitregă a dat crezare cuvintelor maşterei şi-a plecat spre satul ei de baştină. Împreună au 
venit acasă; maştera a prins a aşterne tot felul de bunătăţi pe masă. Au mâncat ele ce-au mâncat, 
când, deodată, maştera şi-a scăpat lingura în groapă. 

— Stai c-o scot îndată! a spus fata pescarului, şi-a sărit în groapă după lingură. 

Cât ai clipi, maştera a luat ceaunul cu apă clocotită şi l-a deşertat în groapă. Dar, încă înainte de a 
atinge haina ceaunul, cucul a cântat de trei ori afară, în curte. Apa clocotită s-a preschimbat pe loc 
în apă obişnuită, iar Cin s-a făcut nevăzută. În locul ei, un pescăruş şi-a luat zborul din groapă. 


86 arbore ale cărui fructe, manghe, sunt comestibile 


Au trecut apoi cinci zile, iar împăratul şi-a trimis slugile după soția lui. Văzând trimişii 
împăratului, maştera a spus: 

— Stăpâna a poruncit s-o aşteptaţi la răscrucea celor patru drumuri. 

Auzind aşa, au plecat slugile către răscruce. Iar în vremea asta, maştera şi-a îmbrăcat fiica în 
rochia bietei Cin, i-a înfăşurat faţa cu o năframă de mătase şi a înfățişat-o trimişilor împărăteşti. 

Slugile împăratului au urcat fata hainei cu nespusă luare-aminte şi sfială pe elefantul împodobit 
cu aur, şi în mare grabă au făcut cale întoarsă. 

Împăratul îşi aştepta tare nerăbdător soţia. A dat poruncă slugilor să se urce în cel mai înalt 
palmier şi să pândească de acolo drumul. Iar când elefantul, purtând în spinare fiica maşterei, s-a 
ivit la mare depărtare, slugile s-au îndreptat către împărat şi, cu nespusă bucurie au dat glas: 

— O, stăpâne, bucură-te şi te veseleşte! Doamna noastră păşeşte în clipa asta peste pragul 
palatului. 

Fericit peste poate, împăratul s-a grăbit să iasă în întâmpinarea soției. Când a înlăturat năframa 
ce-i acoperea faţa, o dată a răcnit cu aprigă mânie: 

— Cine eşti tu, femeie? 

— Oare nu mă cunoşti, stăpâne? Sunt plecata ta soție — a răspuns fiica maşterei. 

— Minti, femeie! a strigat din nou împăratul. Minunatul chip al soţiei mele este asemenea 
lalelei, iar faţa ta e ca drumul bătut de tălpile elefanților! 

— O, stăpâne — a spus fiica maşterei — cât am fost la mine-n sat m-a păscut un mare necaz! M- 
am îmbolnăvit de vărsat, chipul mi s-a stricat şi urâțit... Dacă mă alungi, am să mor de 
amărăciune... 

— Nu, nu semeni cu soția mea! a grăit împăratul. Soția mea are ochii limpezi, mari şi liniștiți, 
întocmai ca un lac în zorii zilei. Ochii tăi sunt tulburi şi neliniştiți. 

— O, stăpâne, mi-era teamă că nu mă vei mai iubi, şi-atât am plâns, de mi s-au tulburat ochii. 

— Bine, a mai zis împăratul. Soţia mea-i o straşnică ţesătoare. Dacă tu eşti Cin, ţese-mi până-n 
zori pânză pentru un veşmânt. 

A intrat fata maşterei în încăperea războaielor, s-a apropiat de fus şi a început a plânge. 
Niciodată-n viaţă nu muncise şi aştepta acu' înspăimântată ca minciuna să-i fie dată-n vileag. 

Şi, iată, odată se iveşte un pescăruş la fereastră! Se aşază înaintea furcii şi, cu ciocul şi 
picioruşele, prinde a toarce cu iscusință. Pasărea aceea era Cin. Auzise dorinţa bunului ei soț şi, 
pentru a-i bucura inima, hotărâse să toarcă ea caierul şi să-i ţeasă un veşmânt. 

Ca vrăjită urmări fata cea rea a maşterei munca păsăruicii. Dar când sfârşi, mincinoasa luă fusul, 
izbi cu prâsnelul păsărica şi o ucise. Apoi, chemându-l pe bucătar, spuse: 

— Frige păsărica asta şi du-i-o împăratului la cină! 

Aşa spunând, a apucat veşmântul făcut de Cin pentru împărat, a dat o fugă la acesta şi i-a grăit: 

— Stăpâne, ţi-am îndeplinit dorinţa! Ia priveşte ce îmbrăcăminte ţi-am țesut şi cusut. 

A privit împăratul şi s-a mirat: aşa țesea doar Cin. 

Când s-a aşezat la cină, sluga i-a adus pe o tavă de aur friptura de pasăre. 

Fiica maşterei a grăit: 

— Pasărea asta neruşinată a vrut să mă-mpiedice să-ţi ţes veşmântul, aşa că am ucis-o şi-am 
poruncit să-ți fie înfăţişată la cină. 

În clipa aceea împăratul auzi de la mare depărtare cântecul sfâşietor al unui cuc şi i se făcu milă 
de păsărică, şi n-o mâncă, şi-i porunci slugii să ducă tava. 

— Zvârle-o pisicilor din curte! a strigat fiica maşterei, în urma slugi. 

Când a luat tava, sluga a auzit şi ea jalnicul cântec al cucului. Şi atât de milă i s-a făcut de 
păsărică, încât n-a zvârlit-o pisicilor, ci a îngropat-o în apropierea palatului. 

În zorii zilei, slugile din curte zăriră lângă palat un gutui rotat. Cu toate s-au întrebat cum de-a 
putut creşte gutuiul atât de mare şi de frumos într-o singură noapte. Doar o singură slugă ştia că 
pescăruşul fusese îngropat acolo. 

O biată bătrână a trecut după o vreme pe lângă palat. Şi dacă s-a aşezat la umbra gutuiului, o 


poamă mare i-a căzut la picioare. 

„Zeii mi-au trimis o cină gustoasă” — şi-a spus băbuţa. 

Dar uitându-se ea la coroana gutuiului, a văzut că poamele sunt cu desăvârşire verzi. Am s-o pun 
într-o oală, şi-acolo s-o coace, a hotărât bătrâna. 

Zis şi făcut. 

În zorii zilei următoare, devreme tare, s-a dus băbuţa după vreascuri în pădure. 

Şi tare mirată a rămas când s-a întors. În sărăcăcioasa-i colibă toate se aflau rânduite, era măturat 
şi găsi până şi vatra încinsă. Ce minune mai era şi asta? 

Hotărî băbuţa să afle cine o ajută. 

A doua zi la răsăritul soarelui, se prefăcu din nou că pleacă în pădure, dar se piti după uşă, să 
privească printr-o crăpătură la ce se petrecea în colibă. 

Şi numai ce-au prins razele soarelui a lumina pământul, că îndată băbuţa a văzut cum din oală s- 
a înălțat o fată micuță. Fetiţa a început apoi a creşte şi-ntr-o clipă s-a prefăcut într-o femeie tânără, 
de o nemaivăzută frumuseţe. 

„Dar asta-i stăpâna noastră, soția împăratului!” şi-a zis băbuţa şi-a dat o fugă până la palatul 
împărătesc. Cel dintâi pe care l-a văzut la palat a fost bucătarul. 

— Domnule bucătar — a strigat băbuța — rogu-te tare să vii degrabă până la coliba mea! 

Când s-a apropiat de coliba băbuţei şi-a privit prin crăpătura uşii, bucătarul nu şi-a crezut 
ochilor: soția împăratului mătura coliba. 

Multă vreme au sfătuit-o pe Cin şi bucătarul, şi băbuţa să se întoarcă la palat. Iar când s-a întors, 
împăratul a strigat cu bucurie: 

— O, soţia mea, te-ai făcut frumoasă la loc! 

Dar în clipa aceea s-a ivit şi fiica maşterei. A îmbrâncit-o pe Cin şi-a strigat: 

— Nu tu, eu sunt soția împăratului! Eşti o vrăjitoare şi mi-ai furat chipul! O, soţul meu, 
porunceşte ca vrăjitoarea să fie azvârlită-n cuşca leoparzilor! 

Atunci a grăit Cin: 

— Să se facă dreptate după obiceiul străbun! Daţi-ne două spade să ne luptăm! Cel ce are 
dreptate învinge întotdeauna. 

Împăratul n-a mai stat pe gânduri şi-ndată a poruncit să se aducă două spade: una de lemn şi alta 
de oțel. Fata maşterei s-a năpustit şi-a apucat spada de oțel. Iar fata pescarului, sprijinită-n spada de 
lemn, a grăit: 

— Mai puternic decât spada-i adevărul. În mâinile celui ce ţine adevărul, spada de lemn se 
dovedeşte mai tare decât cel mai tare oţel. 

Fata maşterei a învârtit spada şi-a izbit cu toată puterea în soția împăratului. Dar spada nu i-a 
făcut niciun rău frumoasei Cin. Îndată ce-a atins-o, spada de oţel s-a muiat mai abitir decât fulgul de 
lebădă. Şi toţi cei de față au strigat cu bucurie: 

— Iat-o pe adevărata noastră stăpână! lată soția împăratului! 

Fiica maşterei a văzut că adevărul fusese dat în vileag şi a rupt-o la fugă. 

Atunci Cin a aruncat în urma ei spada de lemn. Şi numai ce-a atins-o spada, că mincinoasa 
răuvoitoare a căzut pe loc, despicată în două. 

Aşa s-a săvârşit dreapta judecată. 

Iar împăratul şi fiica pescarului au trăit de atunci în iubire şi fericire. În grădina lor s-a aşezat şi 
cucul. Cum o vedea pe soţia împăratului, cum începea cucul să cânte vesel. Şi într-atât l-au îndrăgit 
şi împăratul şi Cin, încât au poruncit slugilor să-l hrănească de pe o tavă de aur cu seminţe alese şi 
să-l adape, dintr-o cupă de argint, cu apă de izvor. 


Cei patru surzi 
poveste birmaneză 


Starețul unei mănăstiri i-a grăit odată slugii sale: 

— Şoarecii gospodăresc prin hambarele noastre. Du-te până-n sat şi adu o pisică! 

Sluga era cam tare de ureche. De aceea, văzând în sat o fetiţă care legăna un prunc, i-a spus: 

— Starețul mi-a poruncit, nu ştiu de ce, să-i aduc la mănăstire o bibilică. 

Dar fetiţa, şi ea cam fudulă de urechi, a țipat: 

— Fetică? Ce fetică?... Pentru nimic în lume nu-mi dau surioara! 

Şi, tare mânioasă, a ridicat mâna să-l lovească. Atunci s-a burzuluit sluga şi-a răcnit: 

— Păcătoaso! Cutezi să-nfrunţi un slujitor al domnului? 

Şi, îmbrâncind fetiţa, a făcut cale-ntoarsă. 

Îndată fetiţa a dat fuga până la maică-sa, care era şi ea surdă ca o ciubotă, şi i-a spus: 

— Starețul a poruncit, nu ştiu de ce, să-i ducem fetica la mănăstire. 

Mama cea surdă s-a năpustit în grădină. Lungit pe-o rogojină, la umbra unui tamarin“, bărbatul 
ei — tot fudul de ureche — se juca acolo cu pisica. 

— Găteşte-te de drum! i-a spus femeia. Starețul a poruncit, nu ştiu de ce, să-i ducem la mănăstire 
vițica. 

— Bine, i-a răspuns surdul. Pisica? Fie şi pisica! Dacă-i vorba de slujitorii domnului, nimic nu- 
mi pare prea scump. 

Şi vorbind aşa, a luat pisica şi-a pornit către mănăstire. Starețul a văzut ţăranul venind cu pisica 
şi atunci le-a spus călugărilor: 

— Ştiţi, nimeni nu-mi împlineşte poruncile mai bine decât sluga noastră cea surdă! 


Adevăratul prieten 


poveste birmaneză 


Au fost o dată doi prieteni. Un pescar şi un tăietor de lemne. Dacă se întâmpla vreodată ca 
pescarul să fi venit acasă fără să fi prins măcar un peşte, atunci tăietorul de lemne îşi împărțea 
câştigul său cu pescarul. Pescarul făcea şi el la fel, îşi ajuta prietenul la vreme de nevoie. 

În fiecare dimineaţă pescarul şi tăietorul de lemne plecau la pădure. Aici tăietorul de lemne îşi 
căuta lemne bune de tăiat, iar pescarul se ducea la un râu unde îşi arunca undița. 

Seara se întâlneau amândoi, mergeau în oraş şi-şi vindeau marfa. 

Într-o zi tăietorul de lemne văzu un copac gros. Îl lovi o singură dată şi copacul se prăvăli. Se 
vede că era putred înăuntru. Pe dată, în jur, se risipiră diamante, rubine, safire şi alte pietre 
prețioase. 

Tăietorul de lemne înmărmuri de uimire. Nu văzuse niciodată în viaţa lui atâtea bogății. Vru să-şi 
cheme îndată prietenul, dar se gândi: „Dacă îi voi arăta comoara va trebui s-o împart cu el. Aşa 
făceam întotdeauna. Nu, mai bine o iau cu mine şi voi deveni un om bogat”. 

Îşi strânse giuvaerurile şi se grăbi către oraş. Vându o parte din pietre preţioase şi-şi cumpără o 
casă mare şi o sumedenie de veșminte frumoase. Îşi năimi slugi şi străjeri, lăutari, cântăreţi ca să-l 
slujească şi să-l înveselească. 

În vremea asta pescarul termină de undit şi se gândi că e timpul să se întoarcă acasă. Pescuise 
mai mult ca de obicei şi se gândi: O să câştig atâţia bani pentru peştele de astăzi, încât îmi va ajunge 
să (fragm lipsa in-orpinal)... ss ceea nice na a tdi aia a cae De lemne”. Dar în pădure, la locul 
obişnuit, tăietorul de lemne nu mai era de găsit. Pescarul crezu că s-a întâmplat vreo nenorocire cu 
prietenul său, şi-l căută în toată pădurea. Se întristă. „Pesemne că s-a dus singur acasă”, îşi spuse el. 


87 copac ce ajunge până la 25 m înălțime 


Tăietorul de lemne însă, la acel ceas, petrecea ca un prinţ. Se îmbrăcase în odăjdii de mătase şi 
brocart şi se ospăta cu cele mai scumpe bucate. Îşi făcuse noi prieteni, cărora le dădea de băut şi de 
mâncat din belşug. Aceştia îl lăudau şi-l ridicau în slavă. 

Pescarul nu ştia că prietenul său devenise bogat. Punându-şi peştele în cobiliță purcese către oraş 
să-l vândă. Lângă o casă mai acătării se auziră glasuri vesele şi zarvă de zaiafet. Vreo câţiva 
bucătari ieşiră să-i cumpere peştele. 

— A cui e casa asta? îi întrebă pescarul. 

— E casa stăpânului nostru, răspunseră bucătarii. Mai înainte era un biet tăietor de lemne, dar 
acum e mai bogat decât şapte regi. 

Pescarul se bucură mult că prietenul său e viu şi sănătos. 

— Conduceţi-mă la stăpânul vostru, le zise el. Eu sunt prietenul său. Se va bucura mult când mă 
va vedea. 

Bucătarii îl conduseră într-o sală unde fostul tăietor de lemne petrecea cu noii săi prieteni. ÎL 
recunoscu îndată pe pescar, însă acesta era îmbrăcat sărăcăcios şi tăietorul de lemne se ruşină să-l 
prezinte oaspeţilor bogaţi ca fiind prieten al său. 

Dar pescarul bucuros că şi-a regăsit prietenul îi spuse: 

— Ce bine îmi pare că iar ne întâlnim! 

— Nu-l cunosc pe omul acesta! răspunse tăietorul de lemne. Alungaţi-l îndată din casă. 

Oaspeţii izbucniră în hohote de râs, iar pescarul mâhnit se întoarse acasă. 

Într-un rând, proaspătul bogătaş îşi invită prietenii la o vânătoare. În pădure se întâlniră însă cu o 
bandă de hoţi. Prietenii săi se dovediră a fi fricoşi şi o luară la fugă, lăsându-l singur în mijlocul 
pădurii. 

Tăietorul de lemne fu greu rănit, totuşi izbuti, până la urmă, să scape de hoţi. Se întoarse acasă, 
însă cu mâna dreaptă ruptă. 

De-abia ajunse în oraş şi văzu că-l aşteaptă o altă nenorocire. Casa îi arsese din temelie. 

Şi astfel tăietorul de lemne deveni din nou sărac. „Mă voi duce şi voi locui la prietenii mei” — 
îşi făcu el socoteala. „Ei vor fi bucuroşi să mă primească.” 

Dar cât de mult se înşelase! Niciunul dintre prietenii săi nu voiră să-l primească. 

Atunci îşi luă toporul şi plecă în pădure. Venind aici, ridică toporul cu mâna stângă şi lovi 
trunchiul. 

— Ei, prietene! auzi el glasul pescarului care pescuia nu departe. Îți vine greu să tai cu mâna 
stângă. Pentru pescuit nu-i nevoie de amândouă mâinile. Ia undiţa şi du-te la râu, iar eu voi tăia 
lemne în locul tău. Să nu te necăjeşti dacă vei pescui puţin peşte. O să împărțim munca noastră pe 
din două ca şi până acum. 

Tăietorul de lemne îşi înăbuşi plânsul de ruşine şi fericire, luă undiţa şi plecă spre râu. Acum el a 
aflat cine este adevăratul său prieten. 


Piticul cel urât 
poveste birmaneză 


De mult, tare de mult, într-o ţară îndepărtată, trăia un crai înțelept care avea doi feciori. Cel mare 
era frumos şi viteaz, cel mic era pitic, urât, şi cu o cocoaşă pe spate. Tatăl, însă, îi iubea deopotrivă 
pe amândoi. 

Într-o bună zi, craiul plecă la vânătoare. Zări un cerb, se luă după el, dar, prin hăţişurile pădurii, 
calul se poticni şi-l trânti la pământ. Vru să se ridice, dar nu mai avu putere. Se apropiară curtenii, îl 
ridicară şi-l duseră la palat. Toţi vracii împărăției se adunară la căpătâiul său, încercară toate 
leacurile, dar craiul se simţea din ce în ce mai rău. 

Atunci, el porunci să fie chemați alături toți înțelepții împărăției. 

— Poate cineva dintre voi să mă tămăduiască, sau a sosit sorocul să mor? îi întrebă el. 


— Poţi să fii lecuit, măria ta, îi răspunseră cu smerenie înţelepții. La trei luni cale de-aici, într-un 
codru des, se află un lac. Pe fundul lui creşte un crin fermecat. E de-ajuns să-l miroşi şi pe dată te 
înzdrăveneşti. 

Craiul îşi chemă feciorii şi le spuse: 

— Sunt bătrân. Chiar dacă crinul mă va lecui, eu, totuna, nu mai am mult de trăit. Unul dintre 
voi va trebui să cârmuiască țara. Dar eu nu ştiu cui s-o încredințez; de aceea vreau să vă pun la 
încercare. Acela care îmi va aduce cel dintâi crinul va deveni împărat după moartea mea. 

Tare mult se bucură prințul cel mare. Era încredinţat că izbânda nu putea fi decât de partea lui. 
Doar fratele mezin era atât de pipernicit, încât nu era în stare să încalece niciun cal. Îşi alese deci 
roibul cel mai iute din grajdurile împărăției şi se avântă către codrul cel des. 

Mezinul încălecă şi el un măgăruş şi porni pe urma fratelui. 

Şapte zile şi şapte nopți galopă feciorul cel mare prin pădurea întunecoasă. Deodată copacii se 
răriră şi el se pomeni într-o livadă fără seamăn de frumoasă. O mulţime de flori albastre, galbene şi 
albe înmiresmau văzduhul. Pomii se îndoiau sub povara piersicilor, portocalelor şi caiselor. Fructele 
erau atât de coapte încât stăteau gata să cadă de pe crengi. Într-o parte a livezii curgea un râu de 
lapte, în alta unul de miere. lar în mijloc se afla un palat din sticlă şi din fildeş. Niciodată încă 
prințul nu văzuse o asemenea minunăție. 

Din palat ieşi o fată frumoasă ca-n poveşti, se apropie de el şi-i zâmbi: 

— Eu sunt stăpâna acestor locuri, spuse ea duios. Pofteşte-n palat de te odihneşte. Eşti atât de 
ostenit de drum. 

„Fratele meu va trebui să meargă încă multe zile până să ajungă aici”, îşi spuse în sinea lui 
prințul. Şi păşi în urma prințesei. După ce se ospătă la o masă plină de bunătăţi, fu poftit să se 
odihnească pe un pat moale. 

Trecură alte zile şi fratele cel mare nu se îndura să părăsească palatul minunat. Se simţea fericit, 
lenevea ziua-ntreagă şi nu se grăbea s-o pornească iarăşi la drum. Se gândea că fratele său oricum 
nu i-o va lua înainte, chiar dacă va ajunge şi el cândva în această livadă fără seamăn. Dar piticul cel 
urât, tot mergând prin codru, zări grădina. Descălecă de pe măgăruş şi-l lăsă să pască iarba verde. 
Bău şi el lapte şi miere din râurile livezii. Când fu gata să-şi încalece din nou măgăruşul, se apropie 
şi de dânsul prinţesa. 

— Pofteşte la mine-n ospeţie, îi spuse ea. 

— Nu, mulţumesc, zise piticul. Părintele meu e bolnav şi trebuie să mă grăbesc. 

Fratele cel mare îl văzu printr-o fereastră, dar nu se sinchisi defel. 

„Lasă-l să zorească, gândi el. Calul meu e de 20 de ori mai iute ca măgăruşul lui. Eu oricând îl 
voi putea ajunge din urmă.” 

Prinţul cel mezin, după ce bătu cale lungă multe zile-n şir, ajunse în sfârşit la lacul pe care-l 
căuta. Sări de pe măgăruş şi, fără să piardă vremea, se azvârli în apă. Pe fundul cel mai adânc al 
lacului, găsi floarea. O rupse şi o aduse pe țărm. Deodată văzu pe mal, chiar lângă măgăruşul său, o 
fată de o frumuseţe nemaivăzută. 

— Eu sunt stăpâna acestui lac, spuse ea. Aştept de multă vreme să vină prinţul cel curajos şi 
frumos să mă ia de aici. Nu poţi să-ţi închipui cât de mult te-am aşteptat. Mă bucur că în sfârşit ai 
venit. 

— Dar eu, după cum vezi, nu sunt defel frumos, murmură piticul. Şi nici curajos nu sunt. 

Stăpâna lacului râse: 

— Crezi că numai oamenii voinici sunt curajoşi? Nu. Oamenii slabi, firavi, pot fi de asemenea 
curajoşi. Iar pe cei urâţi faptele lor bune îi pot face frumoşi. 

Fata luă apoi crinul din mâna piticului şi-l atinse pe măgăruș. Într-o clipă acesta se prefăcu într- 
un cal alb, minunat. După aceea atinse cu floarea şi umărul piticului. Şi, dacă vreţi credeţi, dacă nu, 
nu credeți, piticul cel urât se prefăcu într-un tânăr înalt şi tare-tare chipeş. 

Atunci, fratele cel mic o luă pe stăpâna lacului alături de el pe cal şi amândoi porniră îndărăt la 
craiul cel bolnav. Crinul îl lecui pe împărat şi voia bună se făcu iar stăpână în încăperile palatului. 


Feciorul cel mare al craiului nu s-a mai întors acasă. 

Se povesteşte că, într-un rând, un vânător se abătu pe la livada cea îmbelşugată şi stătu de vorbă 
chiar cu prințesa cea frumoasă. Ea îi spuse că prințul a dormit şi s-a ospătat zile în şir, pe urmă a 
luat calul şi a plecat. Dar unde? Nu ştie nimeni. 


Logodnicii micuţei şoricioaice 
poveste birmaneză 


Se povesteşte că odată, într-o familie de şoareci, s-a născut o mică şoricioaică. Odrasla era atât 
de frumoasă, încât părinţii îşi puseră în gând s-o mărite, însă nu cu orişicine, ci cu cel mai puternic 
din lume. Pentru aceasta, o porniră la drum în căutarea logodnicului. 

Mai întâi se duseră la soare. 

— O, soare! spuseră tatăl şi mama micuţei şoricioaice, ia-o de nevastă pe frumoasa noastră fiică. 

Când soarele le spuse că primeşte să fie logodnicul tinerei, în sufletul lor se strecură o îndoială şi 
de aceea îl întrebară: 

— Oare tu eşti cel mai puternic din lume? 

— Nu, desigur că nu, răspunse soarele. Ploaia e cu mult mai puternică decât mine. E de ajuns 
numai să se ivească şi eu sunt silit îndată să intru în nori. 

— Atunci, te rugăm să ne ierți!... spuse familia Roade-mult, ploconindu-se până la pământ. Noi 
vrem să mărităm pe fata noastră numai după cineva care este cel mai puternic din lume. 

Merseră la ploaie. Ploaia le răspunse că mai puternic decât ea este vântul, deoarece, cum se 
stârneşte îi împrăştie toți norii. 

Îşi îndreptară paşii apoi spre vânt. Cum vântul nu voia să se însoare cu frumoasa şoricioaică, a 
preferat să recunoască că el nu este cel mai puternic din lume. 

— Oricât m-am căznit să dobor muntele, spuse el, n-am izbutit niciodată. 

Atunci familia Roade-mult luă drumul către munte. Acesta le răspunse foarte mâhnit: 

— Sunt un nimic, în faţa puternicului bivol care vine în fiecare seară să-şi ascute coarnele de 
mine şi încetul cu încetul mă dărâmă. 

Plecară mai departe, în căutarea bivolului. Acesta le spuse că, din păcate, nu este el cel mai 
puternic din lume, pentru că el trebuie să se lase legat cu un curmei de către văcarul satului. 

Părinţii preafrumoasei şoricioaice merseră apoi la curmei. Acesta se bucură tare mult că poate 
deveni logodnicul micuţei şi drăgălaşei şoricioaice, dar fu nevoit să recunoască că există o ființă 
mai puternică decât el. Un şoricel, care trăieşte în grajdul vacilor. Vine în fiecare seară şi roade 
curmeiul fără nicio greutate. 

În cele din urmă şoricelul din grajdul vacilor a fost ales logodnic pentru micuța şoricioaică. 
Familia Roade-mult a găsit că el este cel mai puternic din lume, cel mai frumos şi cel mai vrednic 
să devină bărbatul preafrumoasei lor odrasle. 


Cleştele fermecat din pagan 
poveste birmaneză 


Se povesteşte din bătrâni că la una din pagodele oraşului Pagan, în vremurile de demult, era 
aşezat, drept podoabă, un cleşte uriaş. Judecătorii craiului acelei împărății aduceau întotdeauna pe 
împricinaţi la această pagodă şi puneau pe fiecare dintre părți să-şi spună păsul ţinând mâinile în 
deschizătura cleştelui. 

De fiecare dată, când cineva spunea un neadevăr, cleştele îndată se închidea şi-i strângea cu 
putere mâinile. Datorită acestui fapt, dispărură din împărăție hoţii şi netrebnicii, iar judecătorii 
rămaseră fără slujbe, neavând pe cine să mai judece. 


Dar iată că într-o bună zi un bogat negustor plecă într-o îndepărtată călătorie şi lăsă în păstrare 
unui călugăr, care era şi economul mânăstirii, o pungă de aur. 

Monahul, luând punga în păstrare, îşi puse în gând să nu se mai despartă de ea şi multă vreme îşi 
frământă mintea cum să înşele pe negustor, dar mai ales pe cleştele pagodei. 

În cele din urmă, îi veni în cap o straşnică idee. Topi aurul şi-l turnă într-un baston de bambus 
care, după cum ştiţi, este gol pe dinăuntru. 

După o vreme, când negustorul se întoarse din lunga-i călătorie şi ceru monahului să-i restituie 
aurul, acesta îi răspunse, fără a clipi din ochi, că i l-a dat îndărăt. Păgubaşul se mânie foarte şi-l 
chemă în faţa judecății. Atunci judecătorul îi pofti pe împricinaţi la cleştele pagodei. Punând 
mâinile în gura cleştelui, negustorul declară: 

— Mărturisesc că am încredinţat acestui monah o pungă de aur; de asemenea, mărturisesc că el 
nu mi-a înapoiat-o aşa cum ne-a fost învoiala. 

Mulțimea de oameni care se afla de față privea curioasă şi nerăbdătoare spre cleşte. Dar acesta 
stătea nemişcat. Atunci monahul, care se sprijinea pe bastonul său, se apropie de cleşte şi spuse 
către bogătaş: 

— Rogu-te, ţine-mi, pentru câteva clipe, bastonul meu, până ce eu voi pune mâinile mele în 
deschizătura cleştelui. 

Negustorul, fără să bănuiască şiretlicul, luă bastonul în mână, iar monahul rosti: 

— Mărturisesc că într-adevăr am luat aur în păstrare de la acest negustor, dar totodată declar că i 
l-am dat înapoi aşa cum ne-a fost înțelegerea şi că în acest moment aurul se află în mâinile 
proprietarului. 

Toţi se uitară nerăbdători către cleştele fermecat, dar acesta, ca şi mai înainte, nici gând să se 
mişte. Judecătorul rămase încurcat, iar norodul adunat începu să murmure şi să strige: 

— Cleştele fermecat nu este bun la nimic!... Unul dintre ei, de bună seamă, este hoţ!... De ce 
atunci el nu arată adevărul? 

Şi oamenii începură să ia în derâdere cleştele. 

Povestea spune că până la urmă judecătorul a dibuit şiretlicul monahului. Negustorul a primit 
aurul îndărăt, iar monahul a fost aspru pedepsit. Dar după această întâmplare, povestea mai spune 
că renumitul cleşte fermecat din Pagan s-a supărat pe oameni şi a încetat să mai ajute pe judecători 
în aflarea adevărului. De atunci niciodată n-a mai strâns mâinile împricinaţilor, chiar dacă aceştia 
minţeau de îngheţau apele. 


O viespe, un păianjen sau chiar și un prostănac pot fi uneori de folos 
poveste birmaneză 


Odată, un băiat se uita cum o viespe încerca să destrame pânza unui păianjen, după ce se 
încâlcise în ea. Un prostănac, care trecea şi el pe acolo, se apucă să tragă viespea din plasă, de mila 
muncii păianjenului care-şi vedea casa distrusă. Drept mulțumire, viespea îl înțepă pe prostănac, 
prostindu-l și mai rău de nedumerire şi durere. 

Băiatul zâmbi în sinea lui, gândindu-se că şi viespea şi păianjenul şi mai ales prostănacul ţin 
umbră degeaba pământului. Trecu de atunci câtva timp şi într-o bună zi, băiatul se văzu fugărit de 
alți băieți, mai voinici și mai bătăuși ca el, vrând să-l pedepsească pentru nu știu ce poznă făcuse. 
Tot alergând așa, văzu o peșteră și se piti acolo. Tocmai atunci un păianjen mare îşi țesea pânza în 
faţa intrării în peșteră. Trecând pe acolo băieţii bătăuși și văzând pânza de păianjen neatinsă, nici nu 
le trecură prin minte că cel fugărit s-ar fi putut ascunde în peştera aceea. 

Amintindu-ţi băiatul de ce văzuse cu câtva timp în urmă, îşi schimbă deodată părerea: 

— Nu spun nimic de ceilalți doi, dar până una alta, trebuie să recunosc că păianjenul m-a salvat, 
aşa că poate fi și el uneori folositor omului. Și se strecură afara din peşteră, cam stânjenit că trebui 
să rupă pânza păianjenului care îl scăpase de o bătaie zdravănă. Și cum era un poznaș și el ca alți 


băieţi, iată că se văzu din nou fugărit de stăpânul unei livezi din care furase și el vreo trei piersici. În 
clipa când să-l înhaţe omul păgubit, o viespe îl înțepă atât de tare, că bietul om îşi trase braţul înapoi 
și, văicărindu-se de durere, îi dădu răgaz băiatului s-o ia la sănătoasa. 

— Văd că şi o viespe poate fi uneori de folos! Își spuse în gând băiatul. 

Şi mai trecu o vreme şi băiatul se făcu mare, numai bun de însurătoare. Și tatăl băiatului îi găsise 
o fată bogată, dar cam hâdă. Băiatul era îndrăgostit de alta, nu prea bogată, dar frumoasă ca o zână. 
Şi deodată îi scăpară un gând: 

— Tată, mă duc la mireasa pe care mi-ai ales-o dumneata, îi spuse el bătrânului. 

Și tatăl se arătă fericit de această hotărâre a băiatului său. Nici prin gând nu-i trecea de ce plănuia 
fiu-său. Ce-i drept, fiul se duse acasă la viitorii socrii. Dar cum se purtă el oare? Făcuse pe 
prostănacul. La toate întrebările lor şi ale fetei el dădu nişte răspunsuri, care mai de care mai 
prosteşti. Într-atât încât socrii nu se mai arătară bucuroşi de asemenea înrudire. Cât despre fată, 
urâtă, dar deşteaptă, nu căzu deloc la învoială să-și împartă viaţa cu un prostănac. Așadar, scăpă cu 
faţa curată. La întoarcere îi spuse că fata nu l-a vrut și nici părinţii ei şi nu minţea defel, în fața lui 
taică-său care nemaiavând încotro, primi alegerea fiului său. Şi băiatul îşi alese ca soţie pe fata 
frumoasă ca o zână, convins că, la urma urmelor și un prostănac poate fi uneori de folos. 


Pescarul şi tăietorul de lemne 
poveste birmaneză 


Au fost odată doi prieteni, un pescar şi un tăietor de lemne! Dacă se întâmpla vreodată ca 
pescarul să fi venit acasă fără să fi prins măcar un peşte, atunci tăietorul de lemne îşi împărțea 
câştigul său cu pescarul. Pescarul făcea şi el la fel, îşi ajuta prietenul la vreme de nevoie. 

În fiecare dimineaţă, pescarul şi tăietorul de lemne plecau la pădure. Aici tăietorul de lemne își 
căuta lemne bune de tăiat, iar pescarul se ducea la un râu din apropiere, unde îşi încerca norocul la 
pescuit. 

Seara se întâlneau amândoi, mergeau în oraş şi-şi vindeau marfa. 

Într-o zi, tăietorul de lemne văzu un copac gros. Îl lovi o singură dată şi copacul se prăvăli. Se 
vede că era putred înăuntru. Pe dată, în jur, se risipiră diamante, rubine, safire şi alte pietre 
prețioase. 

Tăietorul de lemne rămase înmărmurit de uimire. Nu văzuse niciodată în viaţa lui atâtea bogății. 
Vru să-şi cheme îndată prietenul, dar se gândi: „Dacă îi voi arăta comoara, va trebui s-o împart cu 
el. Aşa făceam întotdeauna. Nu, mai bine o iau cu mine şi voi deveni un om bogat”. Îşi strânse 
giuvaerurile şi se grăbi către oraş. Vându o parte din pietrele preţioase şi-şi cumpăra o casă mare şi 
o sumedenie de veşminte frumoase. Îşi tocmi pe dată slugi şi străjeri, lăutari, cântăreți, ca să-l 
slujească şi să-l înveselească. 

În vremea asta, pescarul termină de pescuit şi se gândi că e timpul să se întoarcă acasă. Pescuise 
mai mult ca de obicei si se gândi: „O să câştig atâția bani pentru peştele de astăzi, încât îmi va 
ajunge să cumpăr şi o cămaşă pentru prietenul meu, tăietorul de lemne”. Dar în pădure, la locul 
obişnuit, tăietorul de lemne nu mai era de găsit. Pescarul crezu că s-a întâmplat vreo nenorocire cu 
prietenul său, şi-l căută în toată pădurea. „Pesemne că s-a dus singur acasă”, îşi spuse el, întristat. 

Tăietorul de lemne însă, la acel ceas, petrecea ca un prinţ. Se îmbrăcase în veşmintele mătase şi 
brocart şi se ospăta cu cele mai scumpe bucate. Îşi făcuse în grabă noi prieteni, cărora le dădea 
acum de băut şi de mâncat din belşug. Aceştia îl lăudau şi-l ridicau în slavă. Pescarul nu ştia că 
prietenul său devenise bogat. Punându-şi peştele în cobiliță, purcese către oraş să-l vândă. Lângă o 
casă mai acătării auzi glasuri vesele şi zarvă de zaiafet*”. Se opri acolo. Vreo câţiva bucătari ieşiră 

să-i cumpere peştele. 

— A cui e casa asta? îi întrebă pescarul. 

— E casa stăpânului nostru, răspunse un bucătar. Mai înainte era un biet tăietor de lemne, dar 
acum e mai bogat decât şapte regi. 

Pescarul se bucură mult că prietenul său e viu şi sănătos şi, mai ales, că dăduse norocul peste el. 

— Conduceţi-mă la stăpânul vostru, le zise el. Eu sunt prietenul său. Se va bucura mult când mă 
va vedea. 

Bucătarii îl conduseră într-o sală unde fostul tăietor de lemne petrecea cu noii săi prieteni, îl 
recunoscu îndată pe pescar, însă acesta era îmbrăcat sărăcăcios şi tăietorul de lemne se ruşina să-l 
prezinte oaspeţilor bogaţi ca fiind unul din prietenii săi. Dar pescarul îi spuse: 

— Ce bine îmi pare că ne întâlnim iarăşi! 

— Nu-l cunosc pe omul acesta! răspunse tăietorul de lemne. Alungaţi-l îndată de aici! 

Oaspeţii izbucniră în hohote de râs, iar pescarul, mâhnit, se întoarse acasă. 

Într-un rând, proaspătul bogătaş îşi invită prietenii la o vânătoare. În pădure se întâlniră, însă cu 
o bandă de hoți. Prietenii săi se dovediră a fi fricoşi şi o luară la fugă, lăsându-l singur în mijlocul 
pădurii. Tăietorul de lemne fu greu rănit, dar totuşi izbuti, până la urmă, să scape de hoţi. Se 
întoarse acasă, însă cu mâna dreaptă ruptă. De-abia ajunse în oraş şi văzu că-l aşteaptă o altă 
nenorocire. Casa îi arsese din temelie. Şi astfel tăietorul de lemne deveni din nou sărac. „Mă voi 
duce şi voi locui Ia prietenii mei, îşi făcu el socoteala. Ei vor fi bucuroşi să mă primească”. 

Dar cât de mult se înşelase! Niciunul dintre prietenii săi nu voiră să-l primească, acum, că era din 
nou sărac. Atunci îşi luă toporul şi plecă la pădure. Venind aci, ridică toporul cu mâna stângă şi lovi 
un trunchi de copac. 

— Ei, prietene! auzi el glasul pescarului care pescuia nu departe de acel loc. Îţi vine greu să tai 
cu mâna stângă. Pentru pescuit nu-i nevoie de amândouă mâinile, la undiţa şi du-te la râu, iar eu voi 
tăia lemne în locul tău. Să nu te necăjeşti dacă vei pescui puțin peşte. O să împărțim munca noastră 
pe din două ca şi până acum. 

Tăietorul de lemne îşi înăbuşi plânsul de ruşine şi fericire, luă undiţa şi plecă spre râu. Acum el a 
aflat cine este adevăratul său prieten, şi se căia amarnic că-l alungase din casa sa. 


Povestea regelui Vikramaditya și a celor șapte chipuri de aur 


poveste din Cașmir” 


Se spune că trăia odată, în rotirea vremilor şi în necurmata scurgere a kalpelor, în strălucitoarea 
Pataliputra, un rege miluit cu toate darurile vitejiei şi iscusinţei. 

Şi regele acesta se numea Vikramaditya şi avea doi prieteni, regi ca şi el, cărora le arătase 
întotdeauna o față plină de semnele celei mai gingaşe preţuiri; iar purtarea lui față de regii aceştia, 
tovarăși ai lui, era fără cusur. 

Şi unul dintre ei era regele Hayapati, iar celălalt, regele 

Gajapati; şi amândoi erau stăpâni peste cete fără număr de călăreți şi peste multe turme de 
straşnici elefanţi de luptă, iar puterea lor era neînchipuită. Dar toate aceste milostiviri ale sorții nu 
erau în stare a aduce pace în sufletul tulburat al regelui Vikramaditya, nefiindu-i mai mult spre 
alinare decât apa într-un ulcior fără fund. Iar pricina netihnei şi izvorul supărărilor sale era 
vrăjmaşul său de moarte, regele Narasinha, stăpânul Pratişthanei. 

Or, într-o bună zi, cum amărăciunea şi sila de acel rege vrăjmaş îl năpădiseră mai avan ca de 
obicei, regele Vikramaditya făcu legământ să-l aducă învins în fața uşii sale spre a cere îndurare. Și 
hotărând aceasta, trimise fără a mai sta pe gânduri soli prietenilor săi, regii Hayapali şi Gajapati, să 
stea gata de luptă. Iar de partea lui adună o oaste fără număr. Şi sub povara oştilor celor trei regi se 

zguduia pământul şi se clătina oceanul în matca sa. Auzind de toate acestea, regele Narasinha se 
mulțumi să zâmbească. Și strângându-şi şi el oastea, ieși în întâmpinarea puhoiului acela al 
pustiirilor. Ci toate fură spre norocul său şi spre ruşinarea trufiei regelui Vikramaditya şi a 
tovarășilor săi, care pierdură în bătălia aceea mare prăpăd de oameni. Și fugiră cu toții înfricoșaţi în 
cetăţile lor. Și regele Narasinha, nevrând a ispiti mai mult soarta, intră cu fală în Pratişthana, cetatea 
lui de scaun. Iar barzii, curtenii și oamenii de toată mâna îi proslăviră înţelepciunea şi puterea. 

Ci laudele acelea erau ca tot atâţia stropi de venin în urechile şi inima vrăjmașului său, regele 
Vikramaditya. 

Or, deși cu gura plină de cocleala umilinţei și cu sufletul împovărat de pizmă, regele nu-şi pierdu 
cumpătul şi dreapta judecată. Şi ghidi în sine: „Duşmanul acesta al meu este viteaz şi nu poate fi 
învins prin luptă; de aceea îl voi dobori prin viclenie. Doar se spune: vicleşugul retează mai multe 
capete decât sabia și ucide mai iute decât otrava”. 

Şi chibzuind astfel, regele încredință regatul pe mâna miniştrilor săi și plecă întovărăşit de un 
sfetnic de credință spre Pratişthana, cetatea biruitorului său, regele Narasinha. Ci ajungând acolo, se 
minună peste poate de frumuseţea palatelor, de bunăcuviinţa locuitorilor ca şi de rânduiala ce 
domnea în cetate. lar mai mult decât toate îi plăcu un palat ce întrecea în măreție și frumuseţe tot ce 
văzuse până atunci. Şi întrebând un trecător, află că era locuit de o cântăreață dansatoare, o 
preafrumoasă ganika, pe nume Madanamala. Ci palatul acesta avea şapte săli de o mărime 
neobişnuită. Iar în prima se găseau herghelii de cai de toate soiurile, cu tot tacâmul de şei şi frâie şi 
cu puzderie de războinici gata la primul semn să încalece de luptă spre nimicirea vrăjmaşului 
stăpânei lor. 

În a doua, trecerea părea cu neputinţă, din pricina elefanților fără număr ce mişunau pe acolo. Și 
nu mică fu tulburarea regelui la gândul unei pățanii ca aceea de a fi frământat între tăvălugii 
cumpliți ai picioarelor lor. 

Dar tulburarea aceasta nu fu nimic pe lângă spaima care-l cuprinse intrând în a treia sală, ce era 
plină din podea până-n tavan de arme de toate soiurile și de toate mărimile, aşa cum nu găsești nici 
în cetățile Rakshașilor. 

Ci intrând în a patra sală, spaima-i fu copleșită de minunare. Și stătu țintuit multă vreme pentru 
a-şi bucura ochii cu toate minunăţiile acelea. Căci întreaga încăpere ce părea să fi ieşit din manile 
lui Visvakarman era tapisată cu giuvaeruri ce închipuiau cele mai desfătătoare privelişti. 

A cincea sală era plină de cântăreți și barzi de tot felul, ce proslăveau farmecele stăpânei lor, 
Madanamala; şi intrând acolo, regele se găsi ca sub puterea unui descântec, atât de desăvârşit 
alcătuite erau cântecele şi versurile acelea. 

După un timp o părăsi şi pe aceasta și intră în cea de a șasea sală. Or tulburarea lui spori peste 
măsură când văzu că era înţesată cu niște fecioare în fața frumuseţii cărora cele mai strălucitoare 
Apsaras preţuiau doar cât niște biete maimuțe. Ci acestea nu erau decât slujitoarele stăpânei lor, 
minunata Madanamala. lar regele, dornic să cunoască pe aceea a cărei frumuseţe nu se sfia să se 
înconjoare de atâta desăvârşire, nu zăbovi prea mult acolo. 

Și intrând în a şaptea sală, văzu un havuz cu o apă limpede şi parfumată. Iar în mijloc, într-un jet 
de abanos ce se sprijinea pe un piedestal de marmură albă, sta tolănită Madanamala. 

La vederea regelui, ea se ridică în grabă şi trecând peste o punte de argint îl primi cu toată 
cinstea. Şi luându-l de mână, îl conduse spre un tron de aur aflat lângă jeţul de abanos și-l pofti să 
şadă. Iar regele, ce o privea pierdut, se lăsă cu totul în voia ei. Ci Madanamala, fără a mai pierde 
timpul, dădu poruncile de cuviință, de fură aduse tablalele cu mâncare, cu băuturi și cu dulciuri de 
tot felul. Iar regele Vikramaditya. Găsind răgazul în preajma preafrumoasei Madanamala nespus de 
desfătător, își amină cum putu plecarea, uitându-și și de tron, și de sine, și de neâmpăcatul său 
vrăjmaş, regele Narasinha. 

Ci după un timp, mai venindu-și în fire și aflându-se din întâmplare într-un loc ferit privirilor, cu 
credinciosul său sfetnic Buddhivara, îi spuse: 

— Grea neliniște mă apasă, o, prietene al meu. Și nu știu dacă e bine să-mi mai pierd vremea în 


tovărășia acestei ganika, lăsând în părăsire trebile domniei și neluând seama la faptele dușmanului 
aceluia al meu, regele 

Pratișthanei. Căci doar se spune: „Regele ce nu ia seamă la nevoile poporului său, lăsându-l în 
voia sorții, păţeşte asemeni unui om ce şi-ar încredința tot avutul pe mâna neprietenului: îl pierde”. 

— Cele ce spui sunt adevărate, o, rege. Însă femeia aceasta, deși o ganika, s-a purtat cu multă 
gingăşie. Or, nu este în firea regilor să lase binele nerăsplătit. Dăruieşte-i dar câteva din giuvaerurile 
acelea pe care le-a dat cerșetorul Prapanciabuddhi. 

— Chiar de i le-aş dărui pe toate, n-ar fi decât o prea neînsemnată răsplată pentru dânsa. Îi voi 
dărui însă altceva, ce se leagă tot de povestea cerșetorului aceluia. 

— O, rege, ard de nerăbdare să aud povestea lui Prapanciabuddhi și a darului ce ai să-i faci 


frumoasei Madanamala. Spune-mi-o dar. 


Povestea regelui Vikramaditya și a cerşetorului prapanciabuddhi 
poveste din Caşmir 


Cu multă vreme în urmă, im cerşetor pe nume Prapanciabuddhi obişnuia să se amestece în 
mulțimea jălbaşilor ce se adună la palatul meu. Iar eu, socotind după înfățișarea lui cumpănită că 
omul avea să-mi ceară ceva de seamă, sfârşii prin a-l chema la mine. Și cerșetorul, în locul oricărei 
jalbe, se mulțumi a-mi întinde o cutie pecetluită și se-ndepărtă fără a scoate un cuvânt. Or eu, 
departe de a simţi cea mai mică ispită de a afla ce se găsea în cutia aceea, i-o încredința 
vistiernicului, uitând pe dată toată întâmplarea. Ci a doua zi, văzându-l din nou pe cerşetorul acela 
ciudat, îl mai chemai odată, gândind că acum aveam să-l fac să-mi vorbească. Ci el, tot ca rândul 
trecut, îmi întinse o cutie pecetluită şi se depărtă fără un cuvânt. lar eu o dădui în seama 
vistiernicului, s-o pună alături de geamăna ei. Şi povestea asta continuă vreme de un an. Şi de 
fiecare dată cerşetorul îmi aducea o cutie, pe care o încredințam tot aşa cum o primisem 
vistiernicului meu. 

Ci într-o zi, fie din stângăcie, fie cu dinadinsul, scăpă cutia pe jos, şi aceasta se deschise de tăria 
izbiturii. lar dinăuntru se rostogoli un gogoloi uriaș, roșu ca focul. 

Era un rubin din cele nepreţuite, și era de parcă cerșetorul mi-ar fi dăruit chiar inima lui. Ci eu 
rămăsei cam buimăcit şi-i porunci degrabă vistiernicului să aducă și celelalte cutii. Şi deschizându- 
le, văzui că în fiecare se găsea câte un rubin geamăn cu acesta. lar lumina ce ţâșnea din movila 
pietrelor acelora fără preţ adunate la picioarele mele mă orbise de-a binelea. 

Ci după ce statui aşa nemișcat un răstimp bunicel, adunându-mi gândurile mă-ntorsei spre 
cerşetor. Şi-l întrebai: 

— Spune-mi, o, taică al meu, care-i pricina neobișnuitei tale dărnicii? Și ce vrei să fac pentru 
tine? 

Iar el îmi răspunse: 

— Nu departe de aici se află un loc din cele înfricoşate, cuibar vetalelor şi duhurilor de tot soiul. 
Iar gândul meu este să împlinesc mâine acolo o jertfă la care aş vrea să iei şi tu parte. Căci reuşita 
este la-ndemână, iar piedicile se înlătură de la sine cinci fapta e sprijinită de puterea unui erou. 

Şi cum eu primii pe dată să fac tot ce-mi cerea, cerşetorul se îndepărtă în grabă. Or, de cum se 
lăsă noaptea şi adormii, avui un vis cum nu se poate mai ciudat. Se făcea că mi se arată venerabilul 
Vasudeva stând pe spatele lui Caruda, înaripatul, și având pe piept un lotus. Şi îmi spuse: 

— Fiul meu, acest Prapanciabuddhi este pe drept numit Vicleanul, iar împlinirea dorințelor lui 
trece prin nimicirea ta. Ține dar seama de sfatul meu şi nu-l asculta, orice ţi-ar cere să faci. Ci. La 
toate fă pe niznaiul şi cere-i să-ţi arate mai întâi el ce şi cum. Și-apoi, când ţi-o veni mai bine la- 
ndemână, mântuie-l de zile, căci făptură mai ticăloşită ca cerşetorul acesta cu greu mai poți găsi. 

Și la vorbele acestea, vedenia pieri, iar eu mă trezii în patul meu. Și mă găseam cum nu se poate 
mai zguduit ele cele ce văzusem şi auzisem. 


La timpul potrivit pornii spre locul cu pricina, nu înainte de a-mi fi pitit un hanger în veşminte. 
Şi ajungând acolo, văzui pe cerșetor ce tocmai își începuse jertfa. Ci văzându-mă, faţa i se lumină 
de plăcere şi-mi spuse: 

— O, rege, închide ochii şi întinde-te cu fața în Jos în mijloci?! cercului acestuia roșu, pentru ca 
astfel să ne atingem amândoi ţinta. 

Ci cum eu mă prefăceam a fi tare nepriceput, lungindu-mă ba pe-o parte, ba pe alta, şi-i arătam o 
față mirată fără a-l părăsi din ochi nicio clipă, cerșetorul începu să-și piardă răbdarea. Şi socotindu- 
mă pesemne vreun neghiob din neamul neghiobilor, şi fript de dorinţa de a-și vedea cât mai repede 
împlinite dorurile, se lungi cât era de lung drept în mijlocul cercului, cu fața-n jos şi cu ochii 
închişi. 

Iar eu, plecându-mă ca spre a lua seama la ce făcea el acolo, scosei la iuţeală hangerul şi dintr-o 
singură lovitură îi zburai în pulbere ţeasta ticăloasă. 

Or, nici nu isprăvisem eu bine treaba aceea, că auzii o voce care-mi spuse: 

— O, fiule, sunt mulțumit de faptele tale. Şi prin dârzenia ta, ai căpătat ceea ce voia să 
dobândească netrebnicul de colo. Căci e nici mai mult nici mai puţin decât putinţa de-a zbura prin 
aer. lar eu mai vreau să-ţi fac un dar; alege dar o răsplată pe măsura dorințelor tale. 

Auzind acestea şi chibzuindu-mă în mine, văzui că n-aveam nicio trebuință și că răsplata mi-era 
fără folos. 

Căpătând îngăduința de a-mi spune dorinţa oricând aş fi avut nevoie, iată-mă stăpânul unei puteri 
nemăsurate, prin care voi putea să-mi plătesc datoria faţă de această gingașă ganika. 

Ci isprăvind de povestit credinciosului său Buddhivara nemaipomenita lui întâmplare, cu 
cerşetorul Prapanciabuddhi, regele Vikramaditya îi porunci să se-ntoarcă pe dată la Pataliputra. Și 
retrăgându-se într-un loc ferit din palatul frumoasei Madanamala, și închinându-se după cuviință, 
ceru slăvitului Vasudeva ca răsplată a faptei aceleia şapte chipuri de aur de mărimea unor oameni 
obișnuiți. Or chipurile acestea, potrivit dorinței regelui, erau vrăjite astfel încât chiar tăiate ele 
creşteau la loc, de parcă n-ar fi fost niciodată atinse. Şi nemaiavând de ce să zăbovească acolo, 
regele Vikramaditya îşi luă zborul spre cetatea lui Pataliputra, în virtutea puterii ce-o căpătase prin 
uciderea cerşetorului Prapanciabuddhi. Şi fu de parcă n-ar fi fost. 

Iar a doua zi, nemaigăsindu-l, slujitorii se puseră să-l caute prin toate ungherele palatului. Și în 
cele din urmă dădură peste cele șapte chipuri de aur, pe care le cărară cu mare trudă dinaintea 
stăpânei lor. Și în fața frumuseţii nepământene a lucrăturii, rămaseră cu toţii cum nu se poate mai 
uimiți şi mai minunaţi. Ci numai Madanamala arăta o faţă rece şi nepăsătoare. Căci se gândea: „La 
ce bun chipuri de aur, chiar desăvârşit lucrate, dacă lipseşte chipul celui drag? Şi ce să fac eu cu 
momâile astea în lipsa iubitului meu?” 

Şi chibzuind la stearpa nebunie a păstrării chipurilor acelora și la foloasele pe care atâta prisos de 
aur l-ar fi putut aduce unora mai puţin avuţi, puse de se tăiară câteva din mădularele acelea fără preţ 
şi chemând la sine un brahman învăţat, îl dărui după învățătura lui. Şi cum acesta era cunoscător 
doar în două din cele patru Vede, aceste vechi scrieri de învăţătură, primi două. lar vestea 
răspândindu-se cu iuţeala fulgerului, începură a veni din toate părțile și din toate colțurile regatului 
puhoi de învăţaţi dornici de a se înfrupta şi ei din roadele unei atât de nemaiîntâlnite dărnicii. Ci 
fiecare primea după știința lui: căci de stăpânea trei Vede, primea trei bucăţi de aur, de ajuns ca să-l 
hrănească pe el şi pe urmașii lui, ba şi pe urinași! urmașilor lui până-ntr-a suta spiță; iar de stăpânea 
patru, primea patru. Şi-aşa! Iar izvorul acesta al miluirilor se arăta nesecat prin puterea dorinței 
regelui Vikramaditya, iubitul preafrumoasei Madanamala; iar chipurile arătau tot atât de noi şi de 
întregi, de parcă atunci ar fi fost făcute, 

Or, amestecat printre cei veniţi să se răsfeţe în lumina mărinimiei, se afla și un preaînvăţat 
brahman pe nume Songramadatta, de fel din Pataliputra. Ci găsindu-se el bogat răsplătit pentru 
cărturăria și desăvârșita lui cunoaştere în cele patru Vede, şi văzând că Madanamala, deși stăpână a 
unui palat minunat și a unor bogății fără istov, arăta mereu o față copleșită de amărăciune şi netihnă, 
se miră mult în sufletul său. Și luându-și rămas bun de la ea, se întoarse în cetatea lui de baştină. Ci 


ajungând acolo, fu cuprins de neliniște. Și se gândi: „Ce să fac eu acum cu aurul ăsta? Și unde să-l 
ascund? Căci prăbușirea mea e aproape şi moartea neîndoielnică. Să merg să încredințez, dar, aurul 
acesta regelui nostru, spre păstrare, căci ce înseamnă bogăţia fără puterea care s-o apere?” 

Şi chibzuind astfel, se duse întins la rege. Și spunându-i păsul, nu uită să pomenească de măreaţa 
purtare a mărinimoasei Madanamala și de ciudata ei tristeţe. Ci auzind acestea, inima regelui se- 
nfioră de bucurie. lar dragostea pentru Madanamala i se aprinse şi mai puternic în suflet. Și 
împlinind dorinţa brahmanului aceluia aducător de vești bune și mai umplându-l de daruri, îl trimise 
în drumul lui, după firitiselile cuvenite. Ci el aşteptă un ceas când toată lumea dormea și luându-și 
zborul ajunse într-o clipă în Pratișthana, orașul preaiubitei lui Madanamala. 

Şi pătrunzând în palat, o află acolo slăbită şi cu o înfățișare de tot jalnică, ce stârnea mila. Și 
îmbrăţișându-se, aflară amândoi alinarea sufletelor lor fripte de durerea despărțirii. Ci, după un 
răstimp, când îşi mai veniră în fire, regele îi spuse cine era şi de ce venise în cetate. 

Or aflând ea de duşmănia regelui Vikramaditya pentru regele Narasinha și de legământul ce-l 
făcuse iubitul ei, îl întrebă surâzătoare: 

— Asta să fie oare pricina frământărilor tale, o, Stăpâne al meu? Alungă-ţi dar supărarea și eu îţi 
chezășuiesc împlinirea grabnică a dorințelor tale. 

Și mai lăsând să treacă o zi, trimise un sol la regele 

Narasinha, spre a-l pofti cu toate cinstirile la palat. Ci acela, căruia, de când cu venirea regelui 
Vikramaditya i se cam încinseseră porțile spre inima frumoasei ganika, fu peste măsură de bucuros 
de această chemare. Și simţindu-și sufletul nespus de ușor și vesel, se grăbi, fiindu-și singur sol, 
spre palatul minunatei Madanamala. 

Ci ajungând acolo şi pătrunzând în cea dintâi sală, nu mică îi fu uimirea când auzi pe paznicii ce 
făceau de strajă strigând: „O, rege, prinţul Narasinha, robul tău credincios, ţi se închină cu 
supunere!” Şi trecând în cea de-a doua sală, lucrurile se petrecură aidoma, și la fel şi în celelalte. Iar 
regele Narasinha, văzând acestea, nu ştia ce să facă mai întâi: să se mire sau să se mânie. 

Ci ajungând în pragul ultimei săli, gândi: „Mai bine să mă prefac că nu iau în seamă toate 
acestea. Și vom vedea mai apoi de trebuie să pedepsim și pe cine.” 

Or intrând înăuntru și văzându-l pe regele Vikramaditya stând zâmbitor în picioare alături de 
frumoasa Madanamala, pricepu totul dintr-odată. Și își spuse: „Regele acesta, deși înfrânt, și-a atins 
ținta şi deși neputincios și-a împlinit dorinţa, numai prin puterea iscusinţei sale. Ar fi dar semn de 
mare neînțelepciune să dau frâu liber mâniei. Căci ce înseamnă puterea celor puternici în faţa 
puterii celor înţelepţi?” 

Şi gândind astfel, se îmbrățișă cu regele Vikramaditya și aflând de la el toată povestea, ca și de 
minunatul lui dar de a zbura prin văzduh, se simţi cum nu se poate mai fericit că legase prieteșug, 
cu un om atât de înzestrat. 

Ci regele Vikramaditya, după ce mai stătu un timp în Pratişthana, în ospeţie la regele Narasinha, 
se întoarse cu draga lui Madanamala în Pataliputra, trăind de atunci o viaţă de necurmată fericire și 
bucurându-se, datorită iscusinţei sale, de roadele unei domnii tihnite și îmbelşugate. 


Ciudatele pățanii ale lui Kesata şi ale prietenului său, Kandarpa 
poveste din Caşmir 


Kesata era un tânăr brahman ce văzuse lumina zilei în strălucitoarea Pataliputra. Părinții îi 
muriseră încă pe când era copil, așa că rămăsese mai mult de capul lui, petrecându-şi vremea în 
cârdășii îndoielnice și prietenii deşucheate. Și cum n-avea altă avere decât adăpostul unui acoperiș 
şi un pat pe care să-şi întindă mădularele, se văzuse nevoit încă de mic să-și câștige traiul în toate 
chipurile și pe toate căile, slujind de măscărici și călăuză altor derbedei mai avuţi, ţinând un ochi 
mereu treaz la câştig și o ureche aţintită la zornăitul îmbietor al aurului. Şi fiind dăruit cu un boi 
frumos Și cu o fire petrecăreaţă, izbuti repede să se facă plăcut celor de care atârna bunăstarea sa. 


Iar faima de poznaș bun la petreceri i se răspândi în tot orașul. 

Or, trezindu-se într-o bună dimineață cu capul îngreunat de aburii vinului ce băuse la un chef cu 
o seară înainte şi înclinând spre acea aprigă căință a oamenilor mahmuri, îşi zise: „Cât o să te mai ţii 
de potlogării și necuviinţe, o, Kesata? Și până când vei mai fi tartorul şi călăuzul tuturor 
desfrânaților din cetate? Ci a sosit cred vremea să-ţi iei nevastă şi să pășeșşti și tu în rândul 
oamenilor de treabă din oraș.” 

Şi scuturându-se din amorţeala ce-l cuprinsese, pregăti cele de trebuinţă pentru un drum lung. lar 
a doua zi, înainte să se crape de ziuă, îşi părăsi pe furiş casa şi cetatea de baștină, pentru a merge să 
găsească o soție potrivită lui. Căci despre peţirea vreuneia dintre fetele din cetatea sa nu putea fi 
vorba, într-atât se lățise faima pehlivăniilor lui cele nemăsurate. 

Ci după un răstimp, ajunse în dreptul unui râu adânc. 

Şi cum era obosit, se-ntinse pe țărm, cu gând să ațipească. 

Or nici nu închisese bine ochii, că auzi venind de undeva zvon de muzică şi glasuri. Şi 
întredeschizând mai întâi ochii, văzu apropiindu-se o mare mulțime de oameni măreț înveșmântaţi. 
Şi dintru început crezu că era alaiul vreunui rege. Dar deschizând ochii mai bine, pricepu că erau 
doar niște nuntaşi plecați în peţit. Și cum nu mai mâncase de multă vreme și-și simţea pântecele 
ghiorăind, se îndreptă, luându-și o înfățișare umilă, spre alaiul acela. 

Or nici nu apucase el să deschidă gura, când văzu desprinzându-se din mulțime un bătrân 
brahman cu înfăţişare preacinstită. Deasupra bărbii şi nasului său străluceau doi ochi tare 
pătrunzători, care-l scormoniră pe Kesata până-n adâncul inimii. Şi pricepând de-ndată cu cine avea 
de-a face, porunci să se-aducă toate cele de trebuinţă îndestulării oaspetelui. Și când acesta își mai 
potoli foamea şi-şi mai veni în fire, bătrânul îl luă deoparte şi-l spuse cu blândeţe: 

— Asupra mea apasă o grea nenorocire, o, oaspete al meu. Iar dezlegarea ei atârnă numai de 
tine. Căci iată: nevrednicul din faţa ta are un fecior bătut cu toate hidoșeniile, tot așa cum tu ești 
dăruit cu frumuseţe. 

Căci are părul rar, ochii urduroși, privirea crucişă. 

Nasul turtit şi urechile ca nişte vânturătoare. lar pântecul, ce este mai larg și mai încăpător decât 
un burduf din cele mari, i se sprijină doar pe nişte piciorușe scălâmbe și subțirele de-a mirările. Eu, 
în dragostea mea de tată, am chibzuit să-i găsesc vreo soață, măcar că e atât de pocit, şi m-am 
gândit la Rupavati, fiica unui prieten de-ai meu, brahmanul Ratnadatta, și la el merg eu acuma. Or 
Ratnadatta nu știe nimic despre bazarul acela de urâţenii care e fiul meu. Iar eu nici nu îndrăznesc 
să i-l arăt. Drept care „dată: ține. Tu, care ești frumos, locul fiului meu până ce se face nunta; iar 
pentru facerea asta de bine, eu şi familia mea îţi vom fi datori toată viaţa. Și pentru bunătatea ta o să 
fu răsplătit din belşug. 

Parte înduioșat de vorbele bătrânului, parte cu gândul la răsplata ce-l aștepta, Kesata se învoi pe 
dată. Și alăturându-se alaiului, ajunse în scurtă vreme la porțile cetății în care trăia Ratnadatta, tatăl 
frumoasei Rupavati, 

Și cum se lăsase întunericul, hotărâră cu toții să poposească acolo peste noapte. 

Ci cum Kesata se dusese la râu să-şi clătească gura potrivit datinii, văzu răsărind din apă un duh 
înfricoșat din neamul Rakșasa. Și șiroind tot de apa râului acela, duhul se năpusti pe dată la Kesata, 
cu gând să-l înghită. 

Iar acesta, verde de spaimă şi tremurând din toate încheieturile, se aruncă la picioarele duhului. 
Şi povestindu-i întâlnirea sa cu bătrânul brahman, ca și făgăduiala ce-o avea de împlinit, se legă cu 
jurământ ca, odată treaba isprăvită, să se-ntoarcă spre a sluji de hrană duhului. 

Ci a doua zi, bătrânul brahman îl aduse pe Kesata, împodobit cu toate podoabele unui mire, la 
casa socrului său Ratnadatta. Şi Kesata fu căsătorit după obicei cu frumoasa Rupavati, mireasa sa. 
Şi chiar că fu o joacă de copii pentru el să sucească minţile unei fetişcane ca aceea. Ameţită de 
iubire, Rupavati se arăta cum nu se poate mai supusă stăpânului ei. 

Or, cum de la o vreme Kesata se arăta mereu îngândurat şi fără chef, Rupavati se frământa 
întruna, neputând pricepe pricina posomorelii aceleia ciudate. ŞI cum nu îndrăznea să-şi tulbure 


soţul cu întrebări de prisos, hotărî să nu-l scape din ochi, oriunde s-ar duce și orice-ar face, fără a 
arăta că băgase ceva de seamă. 

Ci într-o noapte, crezând-o adormită, Kesata ieşi pe furiș, spre a-şi ţine făgăduiala ce făcuse 
duhului. lar 

Rupavati, care numai nu dormea, se strecură după el, cu inima plină de grijă. Şi când ajunseră la 
malul râului acela, valurile pe dată se tulburară și din ele ieși o dihanie cumplită, ce șşiroia pe toate 
părțile de apă. Iar dihania nu era decât duhul acela mâncător de oameni din neamul Rakşasa. Ci 
zărindu-l pe tânăr, duhul îi spuse: 

— Lăudat fii, o, Kesata, tu a cărui vorbă e una cu fapta, căci multă cinste aduci prin purtarea ta 
Pataliputrei, slăvită cetate. 

Şi zicând acestea, tocmai se pregătea să-l înghită pe nefericitul Kesata, când auzi o voce subțirică 
strigând: 

— O, duhule milostiv, gândește-te din ce am să trăiesc eu dacă-l mănânci pe omul acesta, soţul 
meu! Mai bine mănâncă-mă pe mine, ca să termin odată cu viaţa asta amară. 

Ci înduioșat, duhul îi răspunse: 

— Fii pe pace, fiică a unor părinţi de două ori născuți. 

Căci moartea omului de colo nu te va lăsa muritoare de foame. Iar tu vei trăi din pomeni. 

Or auzindu-l, vicleana nevestică-i răspunse: 

— Dar cum să cerşesc eu, o femeie? Și-apoi, cine să dea de pomană uneia ca mine? 

— Aceluia care n-o vrea să-ţi dea, să-i sară capul ţăndări într-o sută de bucăţi, răspunse duhul. 

— Atunci fie să-mi înapoiezi soțul drept pomană, strigă fata. 

Şi cum duhul şovăia, nepreavoind a-i face pe voie, căpăţâna începu să i se umfle şi se umflă atât, 
incit se sparse într-o sută de bucăţi. Și duhul muri pe loc. 

A doua zi alaiul de nuntă și mireasa plecară din cetate. Iar după un timp, ajungând pe malul 
râului Narmada, se urcară în trei bărci. Or moșneagul acela viclean, conducătorul alaiului, chibzuise 
astfel lucrurile încât Rupavati și o parte din nuntaşi să se urce în prima barcă, iar el împreună cu cei 
rămași se urcară în cea de-a doua. 

Cât despre Kesata, acesta rămase singur cu barcagiul în cea de-a treia, barcă. Ci toate se făceau 
spre nimicirea lui Kesata, ce devenise cam stânjenitor împlinirii socotelilor sacului aceluia al 
vicleniilor, bătrânul brahman. Căci departe de a-și opri barca alături de celelalte două, barcagiul, ce 
fusese cumpărat dinainte, vâsli fără șovăire drept spre mijlocul apei. Şi ajungând în 'dreptul unui loc 
pustiu, îl azvârli pe Kesata în apă şi se depărtă în grabă. Dar, spre norocul său, Kesata ştia să înoate 
şi ajunse fără primejdie la țărm. Şi de cum puse piciorul pe uscat, se trânti la pământ şi adormi pe 
dată. 

De trezit se trezi târziu, după apusul soarelui. Şi cum în întunericul acela se desluşeau ba 
luminiţe înșelătoare, ba zgomote ciudate, Kesata fu cuprins de frică. Și în spaima lui, vedea tot felul 
de făpturi nemaivăzute ce zburau rătăcind de colo-colo prin noaptea aceea a beznelor. 

Ci el nu bănuia că acestea nu erau decât nişte vrăjitoare, iar pustia în care nimerise era sălaşul 
lor. 

Dar, pe când sta el așa, hoibându-se în întunecimea de iad, deosebi ceva ca un vâjâit de săgeată și 
înainte de-a se dezmetici bine, văzu şuierând pe lângă el şi apoi bufnind de pământ un orice părea 
căzut din cer. lar căderea omului acela stârni o zarvă înfricoșată printre vrăjitoarele cele zburătoare. 
Ci omul, ce era un tânăr cu înfățișare din cele mai plăcute, se scutură, fără a-și pierde cumpătul, de 
colbul căzăturii şi, ca și când nimic nu s-ar fi întâmplat, se înclină în fața lui Kesata, dându-i bineţe 
într-un grai ales. 

Și intrând în vorbă unul cu altul, Kesata îi povesti străinului toate prin câte trecuse. Iar acesta, 
după ce-l ascultă, păru tare înduioșat şi-i zise: 

— Află, prietene, că dacă nenorocirile tale se datoresc mai degrabă nechibzuinţei decât unei 
soarte potrivnice, ale mele au ca singură pricină întâmplarea. 

Sunt brahman, iar casa părinților mei se află în Ratnapura, o cetate de pe malul râului Vena. lar 


numele meu e Kandarpa, și mă trag dintr-un neam de oameni vestiți prin bogăţia şi cinstea lor. Și 
una din plăcerile mele cele mai mari era să mă scald în râul ce trece pe lângă orașul nostru. Or, într- 
o dimineaţă mai călduroasă şi mai însorită decât altele, simţii că dacă nu-mi răcoresc trupul în 
undele acelea limpezi și îmbietoare, mor pe loc. 

Și fără a mai sta pe gânduri, mă îndreptai spre apă. 

Ci intrând înăuntru și zbenguindu-mă în voie, mă simţii deodată cuprins de un cârcel. Și 
nemaiputându-mă împotrivi, mă lăsai târât de apă. Dar soarta mea milostivă nu vru să pier în apele 
acelea. lar râul, după ce mă purtă cale îndelungată, mă zvârli într-un sfârşit pe. Un țărm pustiu şi 
neumblat. 

Chiar la malul apei se înălța un templu închinat zeiţei Durga. Și văzându-l, mă prosternai pe dată 
şi mă rugai astfel: „Ai milă, o, zeiță, de un nefericit pe care soarta lui nenorocoasă l-a aruncat 
departe de ai săi. Şi nu mă lăsa să pier prin locurile astea necălcate de picior de om, o, 
preamilostive!” 

Nu-mi terminasem eu bine rugarea, că cerul se întunecă, soarele păru a se stinge, iar în jurul meu 
se stârni un vârtej de aripi ameţitor. Şi în mai puţin de o clipă mă pomenii trântit la pământ de tăria 
vântoasei aceleia. Şi de frică leşinai. lar după un timp, cinci îmi mai venii în fire, auzii ca un 
murmur. Și ferindu-mă să arăt în vreun fel că mă trezisem, deschisei binişor un ochi, Or ce văzui mă 
umplu de uimire. Căci în jurul unui foc stau trei făpturi înaripate, de o mărime peste fire. Şi 
privindu-le mai bine, fui uimit de frumuseţea lor neînchipuită, lar una spunea: 

— Ce să facem acum cu tânărul acesta? Căci iată, noi trebuie să mergem la marele sabat al 
vrăjitoarelor. 

Iar locul acesta e plin de animale şi de fiare de tot soiul; şi de l-am lăsa aici, ar fi ca și cum l-am 
omori cu mâna noastră. Sări ducem mai bine într-un loc unde să fie la adăpost; iar după aceea îl 
vom aduce înapoi. Căci nu se Cade să lași în părăsire pe unul ce se roagă după ajutor. 

Şi fără a mai pierde timpul, făpturile acelea mă înşfăcară ca pe-un prunc adormit. Și trebuie să 
spun că umblară cu mare blândeţe. Și pe dată se stârni un vârtej ca acela de la venirea lor, dar mai 
molcom parcă. Or nici nu apucasem să răsuflu, că şi coborâră și mă lăsară în fața unei case măreţe 
şi bogat împodobite. Şi uitându-mă să văd cum arăt, băgai de seamă că aveam pe mine toate 
veşmintele şi podoabele unui mire. Ci eu la început fusesem cu totul golaş şi neînveşmântat, afară 
poate de-un ștergar ce miri înfășurasem în. Jurul coapselor. Și cum mă minunam eu așa, ușa casei se 
deschise deodată și auzii un glas ce striga: 

— Bucuraţi-vă, a venit mirele, a venit mirele! 

Auzind acestea, vrui să văd și eu cum arăta mirele acela. Și întorcând capul în toate părțile şi 
văzând că nu venea nimeni, rămăsei tare nedumerit. Dar deodată mă pomenii înșfăcat și târât în 
casa aceea de o mulțime de braţe voinice. Or eu, deși nu mă ştiam mirele nimănui, nu îndrăznii să 
mă împotrivesc unei cinstiri ce se arăta așa de înflăcărată ca aceea. Şi mă pomenii pe dată în fața 
unui altar de cununie. Iar la dreapta mea se afla o fetişcană de o frumuseţe tare ispititoare. Ci cum 
pricepui că aceea trebuie să fie mireasa, încetai să mă mai împotrivesc și mă împăcai cu totul cu 
noua mea soartă. 

Și înainte să mă dezmeticesc bine, eram gata cununat; 

Iar după ce furăm petrecuţi până-n odaia noastră, rămăsei singur cu nevasta mea. Și cum între 
timp îi aflasem numele, o chemai cu duioșie. lar Sumanas, coborând privirile, rămase încremenită, 
neîndrăznind să facă nici cea mai mică mişcare. Ci încetul cu încetul îi alungai rușinea cu mingi ieri 
gingaşe. Şi-n scurtă vreme ne simţirăm de parcă ne-am fi cunoscut dintotdeauna. 

Or nu ne bucurasem noi bine unul de altul, când mă pomenii înşfăcat şi, fără a avea răgazul de a 
mă împotrivi, înălțat în văzduh de mâinile vrăjitoarelor celora nemăsurate, ocrotitoarele mele. Iar 
zborul acela neașteptat nu-mi făcu nici pe departe la fel de multă plăcere ca prima oară. Şi nevăzând 
chip de împotrivire şi aflându-mă cu totul în voia lor, trebuii să mă împac cu pierderea iubitei mele 
Sumanas. Apoi, prietenele mele se întâlniră cu alte vrăjitoare, tot pe-atât de frumoase, dușmance lor. 
Şi între ele se încinse pe dată o luptă tare înverşunată și necruțătoare. lar eu mă minunai cum era cu 


putință asemenea ură între făpturi atât de desăvârșite. 

Şi ghidul acesta mă aruncă într-o tristeţe ciudată, ce ma făcu să uit şi de luptă, şi de primejdia în 
care mă aflam, într-atât mă căinam de-a mă fi născut în niște timpuri în care nici prieteșugul, nici 
buna tovărășie nu mai sunt cu putință. 

Dar cum în focul luptei vrăjitoarea care mă ţinea îşi mai slăbise strânsoarea, mă trezii deodată 
bătând aerul cu toate mâinile şi picioarele mele şi rostogolindu-mă în fel și chip, pentru a mă 
pomeni în sfârşit în faţa ta, în praful acestui țărm uitat, o, tovarăș al meu. 

Isprăvindu-şi istorisirea, Kandarpa stătu să se mai odihnească. lar după ce își arătă uimirea, 
Kesata spuse: 

— Alungate fie-ți gândurile negre şi teama, o, Kandarpa. Ci de acum, vrăjitoarele vor fi fără 
putere asupra ta şi nu vei mai avea să te aștepți la nimic din partea lor. Căci iată: pe când mă mai 
găseam în mreaja unor prieteşuguri nepotrivite rangului şi firii mele, întâlnii odată un înțelept între 
înţelepţi. Iar înțeleptul acela, în bunătatea lui, îmi încredința taina unor cuvinte de a căror putere se 
tem îndeosebi vrăjitoarele. Așa că hai să ne întovărășim şi să plecăm din locurile acestea pustii. Şi 
cine ştie, poate în felul acesta le vom găsi și pe iubitele noastre. 

Ci a doua zi dimineață, Kesata și Kandarpa porniră la drum. Şi într-un târziu, ajunseră în dreptul 
unei cetăți măreţe, aşezată pe malul râului Ratnanadi. lar numele cetăţii era Bhimapura. 

Or, abia ajunşi acolo, fură întâmpinați de o zarvă nemaipomenită. lar femeile şi copiii alergau de 
colo-colo, tot ducând și aducând niște vase pântecoase pline cu bălei de carne, în vreme ce bărbații 
îşi făceau de lucru cu niște cuţitoaie cât toate zilele. Ci uitându-se mai bine, văzură că hărmălaia 
aceea nu fusese stârnită decât de un peşte aruncat de furtună în apele râului. Or, din pricina 
trupeşeniei lui fără măsură, peştele se înțepenise cu totul între malurile altminteri destul de largi ale 
râului. Și văzând matahala aceea neputincioasă, oamenii, dând frica pe lăcomie, se năpustiseră să-şi 
taie care de-o plachie, care de-o saramură sau vreo altă mâncărică la fel de ispititoare. 

Ci tot tăind aşa, nu mică le fu mirarea când văzură strecurându-se din burta sfârtecată a peştelui 
o fată ce s-ar fi putut pe drept numi frumoasă. Iar la vederea ei, 

Kandarpa se încleștă de braţul lui Kesata și-i şopti tulburat la ureche: 

— De nu mă înșală ochii, femeia asta nu-i alta decât 

Sumanas, soția mea. Dar nu pricep cu niciun chip în ce fel a putut ea ajunge în pântecele peştelui 
acesta. Să rămânem deci deoparte până se vor lămuri lucrurile. 

Apoi, venindu-şi în fire, toţi acei gură-cască se grăbiră să-i dea ajutor. Mai venindu-și în fire, 
Sumanas povesti: 

— Sunt brahmană, iar tatăl meu este unul din locuitorii de vază ai cetăţii noastre, Ratnakara. 
Numele meu este Sumanas şi sunt măritată cu un tânăr brahman pe nume Kandarpa. Ci nunta mea 
fu ciudată şi aducătoare de nenorociri. Căci chiar în noaptea nunţii, soţul meu, Kandarpa, se făcu 
nevăzut, fără ca de atunci să mai fi auzit ceva de el, cu toate că l-am căutat neîncetat. În 
deznădejdea mea, socotii că nimic nu mi-ar mai fi putut aduce alinarea. Și fără a mai ţine seama de 
rugămințile şi dojenile părinților, hotărâi să mă lipsesc de o viață atât de nenorocoasă. Şi aruncându- 
mă în apă cu gând să mă-nec, mă pomenii în pântecele peştelui acestuia. Or nici nu fusesem bine 
înghițită, că mă simţii zgâlțâită ca de un cutremur. Și neavând de ce să m-agăţ, eram hâţânată când 
sus când jos de tăria smuciturilor. Ci cum pricepui că pricina zgâlțâielilor acelora trebuie să fie vreo 
furtună, nu mă neliniştii prea mult. Dar deodată mă simţii zvârlită de o pălitură mult mai năprasnică 
decât celelalte, care era să pună capăt dănțuielii mele fără voie în burta peştelui. Și rămânând fără 
simţire, nu mă trezii decât când simţii pe obraz ceva ca o boare, iar pe ochi jucându-mi razele 
soarelui. Deschizând ochii și văzând borta ce se căscase în burta peştelui, mă grăbii să ies din locul 
acela nesuferit. Și asta-i povestea mea. 

Abia-şi terminase Sumanas povestirea, când un brahman pe nume Yajnasvamin strigă, făcându-şi 
loc prin mulțime: 

— Vino la mine, fiica mea! Căci eu sunt Yajnasvamin, fratele marnei tale. 

Ci Sumanas, uitându-se la omul acela și recunoscându-l ca fiind unchiul ei, îl îmbrăţișă și 


plânseră împreună lacrimile bucuriei. Or, mai venindu-şi în fire şi amintindu-și de soţul ei, 
Kandarpa, Sumanas fu cuprinsă de jale şi zise: 

— La ce bun să-mi mai târăsc zilele fără stăpânul meu, Kandarpa? Căci mai prielnică îmi pare 
moartea decât durerea despărțirii de cel drag. Pregătiți dar un rug pentru mine şi aprindeți-l, pentru 
a-mi găsi alinarea în flăcările lui. 

Ci nu terminase ea bine de vorbit, când se auzi un glas: 

— Alungă întristarea, o, Sumanas. Căci iată-mă aici pe mine, soţul tău, Kandarpa, cel pierdut 
fără urmă. 

ŞI zicând acestea, Kandarpa ieşi din mulțime, trăgându-l după sine pe prietenul său, Kesata. Iar 
fericirea ce-o simți Sumanas la vederea celui pe care-l crezuse pierdut fără întoarcere nu încape în 
cuvinte. Şi în strigătele de bucurie ale tuturor celor de față, Yajnasvamin îi conduse pe tineri la casa 
lui. Şi ajunşi acolo, Kandarpa şi Kesata îşi povestiră întâmplările, spre minunarea ascultătorilor lor. 
Ci cum, dintre toţi, Kesata avea o faţă întristată, Yajnasvamin, ce pricepuse tâlcul posomorelii lui, îi 
zise: 

— Nu te pierde cu finea, o, Kesata. Căci nimic nu este cu neputinţă pentru un om, cât este în 
viață. Şi nu mă îndoiesc că în scurtă vreme o vei dobândi din nou pe frumoasa ta Rupavati, aşa cum 
Kusumayudha a dobândit-o după multe încercări pe Kamalalociana. 

Iar auzindu-l, Sumanas întrebă: 

— Ce poveste e aceasta, unchiule, şi de ce nu ne-o împărtășești şi nouă? 

Ci văzând dorinţa nepoatei lui, Yajnasvamin, fără a se mai lăsa rugat, începu: 

— Trăia odată, în cetatea Ciandrapurei, un brahman ce se chema Devasvamin. lar brahmanul 
acesta avea o preafrumoasă fiică pe nume Kamalalociana. În casa lui se aciuase un tânăr învățăcel, 
fiu de brahmani, numit Kusumayudha. Și tinerii se legaseră prin legăturile dragostei. Şi chiar că nu 
mai puteau trăi unui fără altul. 

Or, cum vremea trecea iar fata lui devenise coaptă de măritiş, Devasvamin se gândi să o dea 
după fiul unui brahman bogat din cetatea lor. Ci aflând de planurile ce cocea tatăl ei, Kamalalociana 
trimise în grabă după iubitul ei Kusumayudha, pentru a se putea sfătui împreună. ŞI-I zise: 

— Găseşte o cale pentru a mă scăpa de căsătoria asta nesuferită, o, stăpânul meu. Și grăbeşte-te 
să faci totul înainte ca tatăl meu să prindă de veste. 

Auzind acestea, Kusumayudha nu se pierdu cu firea. Și pe dată îi veni în minte chipul prin care 
şi-ar fi putut împlini dorinţele. Și împărtășindu-i și lui Kamalalociana gândul acela, ea fu cum nu se 
poate mai mulțumită de isteția tânărului. lar Kusumayudha plecă în grabă să pregătească cele de 
trebuinţă. Și luând deoparte un slujitor al tatălui lui, îi porunci să aştepte în preajma casei lui 
Devasvamin, cu un catâr încărcat cu de toate. 

Iar slujitorul îl ascultă întocmai. 

Ci la căderea nopţii, Kamalalociana se strecură, după cum se înţelesese cu iubitul ei, afară din 
casă. Şi dând cu ochii de slujitorul acela, fu nespus de bucuroasă. Și urcându-se pe spinarea 
catârului, porni spre locul unde se afla stăpânul ei, Kusumayudha. 

Ci tot uitându-se la ea, slujitorul începu s-o găsească tare plăcută și ispititoare. Și cum era un 
haidamac trecut prin toate ciururile şi uns cu toate unsorile, gândi: „La ce bun, s-o dau pe fetișcana 
asta nurlie! Şi cum să las asemenea podoabă pe mâini atât de nevrednice? N-ar fi mai bine s-o 
păstrez numai pentru mine? Și zicându-și astfel, mină catârul în eu totul altă parte decât se găsea 
Kusumayudha. 

Mergând în chipul acesta, ajunseră la revărsat de ziuă în dreptul unei cetăți măreț zidită. 
Kamalalociana, însă, nezărindu-l nicăieri pe preaiubitul ei Kusumayudha, căzu la bănuială. Şi 
întrebându-l pe netrebnic ce se alesese de stăpânul ei și de ce n-o duce la el, acesta, dându-și pe faţă 
înşelăciunea, îi spuse: 

— Uită-l pe nevolnicul acela, o, frumoaso, și priveşte mai degrabă spre mine. Căci de-acum mă 
voi purta cu tine ca un soţ cu soaţa sa. Ci toate părerile de rău chiar că nu mai au niciun rost; iar 
ceea ce s-a întâmplat nu mai poate fi schimbat. 


Cum nu era nătângă, Kamalalociana pricepu pe dată că orice împotrivire era zadarnică. Şi 
schimbând dojenile în vorbe dulci, îl îmbrobodi cu atâta dibăcie pe neisprăvitul acela, incit rămase 
cu încredințarea că fata nu-l iubea şi nu-l iubise niciodată decât pe el. Aşa că, fără a mai pierde 
vremea, o lăsă să-l aştepte într-o grădină de la marginea cetăţii, şi plecă bucuros nevoie mare să 
cumpere toate cele de trebuință unor tineri însurăţei. 

Or, nici nu se depărtase el bine, că fata o şi zbughi, din loc. Şi intrând în cetate pe alt drum decât 
prostovanul acela, nimeri la casa unui brahman preacinstit. Şi după ce îi ascultă povestea, 
brahmanul o găzdui la el, lăsând-o să rămână acolo cât i-ar fi plăcut. 

Ci întorcându-se în grădină şi negăsind-o acolo, slujitorul porni degrabă spre casa lui 
Kusumayudha, Or, nu făcu aceasta decât după ce-și zgârie fata şi-şi sfâşie veşmintele. Şi în felul 
acesta se înfățișă stăpânului său, arătându-i un chip tare răvășit şi jalnic. Și la întrebările acestuia 
răspunse: 

„O, stăpâne, adevărată e vorba care spune că cei drepți vor pătimi din pricina pehlivăniilor 
femeiești. Or tu ești cu totul neștiutor de tertipurile acestora și nici că bănuiești câtă dibăcie trebuie 
să dovedească un bărbat ca să le scape din mreje. Căci iată: de-abia ajunsesem la locul hotărât 
pentru a o aştepta pe tânăra stăpână, că mă și pomenii năpădit de nişte vlăjgani mai vânjoşi ca nişte 
draci, care mai că nu-mi rup, seră carnea de pe mine cu loviturile lor. Și plecară lăsându-mă ţeapăn, 
în nesimţire. Căci pesemne credeau că-s mort. Ci venindu-mi în fire, băgai de seamă că se luminase 
de ziuă. Și simţindu-mi oasele muiate și carnea stârcită, de ploaia izbiturilor acelora, statui să mă 
ogoiesc oleacă. Și-apoi venii încoace. Fără îndoială că totul se trage de la vicleana aceea, care s-o fi 
spovedit tatălui ei. Iar acesta, la rândul lui, a trimis asupră-mi năprasna mâniei sale. 

Ci ascultându-l, sufletul lui Kusumayudha fu cuprins de amărăciune. Şi posomorându-se, rămase 
tăcut, cufundat în gânduri. Or văzându-l în starea aceasta, tatăl lui chibzui că cel mai bun leac 
pentru fiul său ar fi căsătoria. 

Şi gândind astfel, îl trimise să cunoască pe fata unui prieten de-al său din cetatea vecină. lar 
brahmanul acela nu era altul decât cel care dăduse adăpost Kamalalocianei. 

Ci găsind-o în casa brahmanului aceluia pe iubita lui, și aflând din gura ei cum stăteau lucrurile, 
Kusumayudha se cutremură de bucurie și mânie. Aşa incit, căsătorindu-se cu frumoasa 
Kamalalociana, fără a mai pierde vremea, Kusumayudha se întoarse acasă. Iar întoarcerea sa fu spre 
nenorocul ticălosului său slujitor, care fu pedepsit fără zăbavă. Ci Kusumayudha avu parte de 
bogăţie și fericire alături de nevasta sa, bucurându-se de noroc fără seamăn. 

Astfel ni se trece viaţa în întâlniri şi despărțiri, ce nu sunt decât jocuri ale sorții, îşi încheie 
Yajnasvamin povestirea. Şi nu mă îndoiesc că în curând o vei găsi și tu pe iubita ta, Rupavati, tot 
aşa cum şi Kusumayudha a găsit-o pe Kamalalociana. 

Auzind acestea, Kesata își simţi inima mai uşoară. 

Iar după ce rămaseră câteva zile în casa primitorului Yajnasvamin, Kandarpa şi Sumanas, însoțiți 
de Kesata, porniră spre cetatea Ratnapurei. 

Or cum călătoreau ei printr-o pădure, dădură peste o turmă de elefanţi sălbatici. Și în zăpăceala 
ce urmă spaimei aceleia, se risipiră, ajungând să nu mai ştie nimic unul de altul. Și îndurerat de 
pierderea prietenilor săi, Kandarpa și Sumanas, Keisata rătăci o vreme singur. 

Şi ajungând în măreţul oraș Kasi, și hoinărind pe străzile lui cele numeroase, mare-i fu mirarea 
când dădu peste un om ce aducea grozav cu prietenul său Kandarpa. Iar omul acela arăta un chip 
trist și îndurerat, de parcă ar fi fost lovit de o mare nenorocire. Ci uitându-se mai bine la el, Kesata 
îşi alungă cea din urmă îndoială. Și cum și Kandarpa îl zărise, săriră să se-mbrăţișeze, bucurându-se 
din toată inima de neașteptata lor revedere. Și fără a mai șovăi, hotărâră să se-ndrepte spre cetatea 
lui 

Kesata, Pataliputra. 

În vremea asta, Sumanas, ce de la ivirea elefanților fugise fără răgaz, cu mintea înceţoșată de 
spaimă, dădu într-un hățiş des și încâlcit. Şi necunoscând defel locul, sfârși prin a se rătăci în 
rămurişul acela. Şi cum soarele sta să apună, iar ea se găsea sfârşită de puteri şi eu tot trupul o rană 


de zgârieturile crengilor acelora ţepoase, o cuprinse deznădejdea. Și chiar că-i venea să-şi curme 
zilele. 

Or cum sta ea așa amețită de durere și de oboseală, văzu deodată ramurile hăţișului dându-se la o 
parte și simţi pe tot trupul o adiere mângâietoare, ce părea să se înteţească din ce în ce. Şi ridicând 
ochii, fu orbită de un vârtej sclipitor ce pogora tot mai mult asupră-i. 

Ci uitându-se mai bine, văzu că toată lucoarea aceea învăluitoare venea de la niște făpturi uriaşe 
ale căror aripi de aur luceau în soare. Iar frumuseţea făpturilor acelora era atât de blândă, încât toată 
amărăciunea ce i se adunase ca un bulgăre în inimă i se topi pe dată, lăsând-o într-o moliciune tare 
plăcută şi alinătoare. Și nişte mâini nespus de mari o apucară cu gingășie şi înainte de a se dumiri 
bine, hățișul dispăruse, departe era pădurea, departe și vedeniile cu aripi de aur. Iar ea se găsea în 
Ratnapura, în faţa casei stăpânului ei, Kandarpa. 

Ci făpturile acelea ghizdave nu fuseseră altele decât vrăjitoarele, ocrotitoarele lui Kandarpa, ce, 
înfrângându-şi vrăjmașele şi aflând prin puterile lor toate cele întâmplate de atunci, hotărâseră, 
înduioșate foarte, să vină în ajutorul bietei Sumanas. 

Iar venirea ei în casa părinților lui Kandarpa îi găsi pe aceştia îndureraţi de moartea fiului lor. Ci 
povestindu-le încercările înfruntate alături de soțul ei, le mai risipi amărăciunea, aducând tihnă 
inimii lor ostenite. 

Or în vremea asta, Kandarpa iată: sătul de a mai sta fără niciun folos în casa prietenului său, 
asemenea urnii neputincios, hotărî să plece de îndată în căutarea soției sale Sumanas. Și pândind un 
ceas când toată lumea dormea, se strecură afară şi se cam duse. lar asta o făcu fără ştirea şi învoirea 
prietenului său Kesata. 

Ci a doua zi, nemaivăzându-l, Kesata pricepu iute pricina plecării lui grabnice. Şi ruşinat de 
amorțirea ce-l cuprinsese şi chinuit de dorul după frumoasa Rupăvati, gândi să pornească la rându-i 
în căutarea acesteia. 

În acest răstimp, Kandarpa, în cursul peregrinărilor sale, se nimeri să ajungă chiar în cetatea în 
care Kesata se căsătorise cu Rupavati. Şi cum era o zăpușeală neînchipuită, de simţea că se înăbușă, 
Kandarpa căută o ulicioară mai ferită de razele cele tăioase şi fierbinți ale soarelui. Ci cum mergea 
el așa, îi ajunse la urechi zvonul unei zarve tare supărătoare. Și vrând el totuși să vadă ce zarvă mai 
era ȘI aceea, dădu, în dreptul unei case măreţe, peste un rug înconjurat de o mare mulţime de 
oameni gălăgioși și nestăpâniţi. Și deşi cam scârbit de purtarea lor necuviincioasă, Kandarpa vru să 
ştie rostul unei vânzoleli atât de potrivnice bunelor purtări şi stăpânirii de sine. Şi întrebând un om 
ce sta mai deoparte, mulţumindu-se să privească, acesta-i răspunse cu mirare: 

— Se vede că eşti străin de locurile acestea, o, tinere. 

Căci altfel, cum ar fi cu putință să nu știi că aceasta este casa brahmanului Ratnadatta, stăpânul 
nostru? 

El e cel mai bogat om din cetate, şi de mult și-a uitat de măsura averilor. Ci cum bucuriile nu vin 
niciodată neînsoțite de dureri, iată: brahmanul acesta are o fată a cărei frumuseţe a uluit cele trei 
lumi, pe nume Rupăvati. Iar ea a fost cerută de un bătrân brahman, prieten cu Ratnadatta, ca soție 
pentru fiul său. Şi cum băiatul era într-adevăr tare frumos şi pe deplin potrivit fiicei sale, Ratnadatta 
s-a învoit. Și nu peste mult, Rupavati a plecat cu alaiul de nuntă spre casa bătrânului brahman, 
prietenul lui Ratnadatta. Dar deși atât de frumos, tânărul acela nu-i era nicidecum fiu brahmanului, 
socrul lui Rupavati, ci era numai un străin întâlnit în drum. Şi pricepând că fusese înşelată, Rupavati 
vru mai întâi să-l vadă pe soţul ei, fiul brahmanului. Or acela era o pocitanie tot atât de uimitoare 
prin urâţenie, pe cât era ea prin frumuseţe. Şi văzându-l, Rupavati mai că nu-l văduvi de lumina 
ochilor pe moşneagul acela al nenorocirilor, înșelătorul ei. Ci când își mai veni în fire, se-nchise 
într-o posomoreală plină de acreală, în vreme ce moşneagul își plângea barba jumulită, oblojindiu-şi 
juliturile lăsate de unghiile ei cele năprasnice. Și cum deatunci Rupavati îi arăta mereu o față 
scârbită, nemaivoind nici să mănânce, nici să bea de supărare, bătrânul începu să se teamă de 
urmările cele primejdioase ale neghiobiei sale. Și nemaiştiind cum să mai scape de nora cea 
buclucașă, o trimise îndărăt tatălui ei, odată cu multe daruri și vorbe de bine, socotindu-se norocit 


de a fi ieşit doar cu atâta. 

Ci ajungând în casa tatălui ei și istorisindu-i acestuia toată povestea, Rupavati îi ceru lui 
Ratnadatta să i-l afle cât mai grabnic pe tânărul cel fermecător căruia îi fusese dată de soţie. Şi cum 
Ratnadatta se arăta tare nedumerit asupra locului unde l-ar fi putut găsi pe tânăr, Rupavati îi spuse: 

— Numele lui e Kesata și locuieşte în slăvită cetate a Pataiiputrei. Iar toate acestea le ştiu de la 
un duh ce voia să-i ia viața. 

Ci văzând-o că vorbeşte de duhuri, Ratnadatta o privi cam ciudat, crezând-o cu mințile 
tulburate.. Or, pricepându-i neâncrederea, Rupavati îl duse la locul cu pricina. 

Şi nu mică fu spaima lui Ratnadatta când văzu acolo hoitul mătăhălos al unui duh din neamul 
Rakșasilor, ce-şi avea căpățâna zburată într-o sută de fărâme. Ci înțelegând dreptatea fiicei lui, 
porunci unor slujitori să plece degrabă la Pataliputra să întrebe de Kesata. 

Şi ajungând acolo și întrebând de casa lui Kesata, slujitorii văzură că era pustie și nelocuită. Şi 
vrând ei să se-ncredinţeze de se ştia ceva ori nu despre soarta acestuia, slujitorii întrebară pe. Unul 
și pe altul din vecini. Dar peste tot erau întâmpinați cu mânie și primeau acelaşi răspuns; căci. Toţi 
ziceau: „Îl cunoaștem cum nu se poate mai bine pe dezmăţatul acela. Și numai soarta noastră 
norocoasă a făcut să nu-şi mai arate pe-aici mutra aducătoare de belele. Ci nu putem decât să-i 
plângem pe cei ce au acum de suferit de pe urma potlogăriilor lui”. Or neputând afla altceva, 
slujitorii trebuiră să se-ntoarcă la casa stăpânului lor cu nasu-n pământ și cu mâna goală. 

Auzind spusele slujitorilor şi pierzând nădejdea de a-l mai găsi vreodată pe iubitul ei Kesata, 
Rupavati hotărî să-și ia zilele. Şi chiar că acum poţi spune că ai aflat pricina zarvei acesteia. Căci pe 
rugul ce-l vezi va fi dată morții Rupavati. 

Cum se termină istorisirea străinului, Kandarpa, carei sorbise cuvintele, îşi făcu grabnic loc prin 
mulțime. Şi strecurându-se în cele din urmă până la locul unde se găseau Rupavati şi tatăl ei, 
Ratnadatta, încercă să le vorbească. Ci văzându-se ascultat, le povesti tot ce știa despre prietenul 
său, Kesata. Iar cuvintele nu i se risipiră în vânt. Căci numai auzindu-l, faţa până atunci posomorâtă 
a fetei se lumină pe dată. Și trecând de la tristeţe la bucurie, de-abia sfârșea, că începea din nou cu 
întrebările. Ci văzând că oaspetele era ostenit, Ratnadatta îl smulse din mâinile fetei, încredințându- 
l slujitorilor săi şi având grijă să nu-i lipsească nimic. 

Se întâmplă ca în peregrinările sale, Kesata să ajungă chiar în Ratnapura, cetatea prietenului său, 
Kandarpa. lar soarta vru să treacă chiar prin faţa casei acestuia. Și zărindu-l, Sumanas i-l chemă 
înăuntru, ospeţindu-l după datină şi arătându-i multă preţuire. Căci socotea venirea lui ca semn al 
neîndoielnicei sosiri a soţului său. 

De barcagiul nenorocirii pe ţărmul acela pustiu, Kesata nu-și mai încăpu în piele de fericire. Și 
fără a mai pierde o clipă sau a mai asculta de sfaturile înțeleptei Sumanas, ce n-ar fi vrut să-l lase să 
plece așa în pripă, porni la drum spre orașul dragei lui Rupavati. 

Ci bucuria revederii le umplu şi le îmbăta inimile mai tare decât soma; iar Rupavati îşi simţi 
inima ca un ogor împrospătat de ploaie. 

Și cum Ratnadatta, ajuns de bătrâneţi, muri. La scurtă vreme după aceasta, lăsându-le toate 
bogăţiile sale, Kesata îşi aminti din nou de prietenul său Kandarpa. Iar fiindcă trecuseră nedespărțiți 
prin toate acele minunate întâmplări ale tinereţii lor nesăbuite şi cum simțeau că dobândiseră, după 
atâtea zbuciumări, aceeaşi tainică înțelepciune, Kesata şi Kandarpa hotărâră să-și petreacă împreună 
viaţa, alături de soțiile lor, în deplină fericire. 


Or, pe când stăteau ei așa, pălăvrăgind şi veselindu-se, iată că veni un sol trimis de Kandarpa 
spre a-şi vesti sosirea. Și aflând din gura solului toate câte i se întâmplaseră lui Rupavati, din clipa 
în care fusese el părăsit 


Povestea lui VIdushaka şi a preafrumoasei Bhadra 
poveste din Caşmir 


Era odată, în cursul nestrămutat al vremilor, o cetate strălucitoare, ce făcea desfătarea celor 
înţelepţi şi plăcerea celor dornici de plăceri. Şi era un loc minunat pentru toţi cei cu mintea bogată şi 
inima deschisă. Şi această podoabă a cetăților se numea Ujjayini, iar regele ei se chema Adityasena. 
Iar la umbra numelui său toți regii țărilor vecine îşi aflau ocrotirea şi adăpostul. Şi cum regele 
acesta plin de desăvârşiri avea mare şi osebită slăbiciune pentru lupte şi bătălii de tot felul, îşi 
petrecea mai tot timpul în războaie, spre jalea vrăjmaşilor. Şi era precum o sabie fără teacă. Or, pe 
când poposise el odată cu armata pe malurile Gangelui, odihnindu-şi ochii la curgerea măreaţă a 
fluviului, pătrunse în cort un preacinstit bătrân din tagma neguțătorilor, pe nume Gunavartman. lar 
în spatele lui se ițea sfioasă o fecioară nestemată, miruită cu toate harurile desăvârşirii. Şi în faţa 
acestei frumuseți de peste fire, regele rămase împietrit, iar putinţa graiului îl părăsi şi simțurile-i 
zburară, lăsându-l mut şi tâmp asemeni unei pietre. Şi parcă dintotdeauna n-ar fi fost altceva decât 
un bolovan din cei seci şi necuvântători. Ci venindu-şi în fire şi cerându-i lămuriri, negustorul, 
temenindu-se adânc, zise: 

— Această fată, o mărite, deşi cunună a celor trei lumi, s-a născut în ticăloasa mea casă. Și se 
numeşte Tejasvati. Ci ea, măcar că este fiica unuia ca mine, nu poate avea alt soţ decât pe tine, o 
stăpâne al meu. 

Şi regele primi cu bucurie cuvintele neguțătorului, dăruindu-l cu multe şi nenumărate daruri, şi-l 
puse deasupra tuturor sfetnicilor săi, dându-i ţara s-o cârmuiască după voie. Ci el, căsătorindu-se cu 
Tejasvati, se pierdu în cele mai dulci bucurii, uitându-şi de amărăciunile cele fără număr ale 
domniei. Iar la răstimpul cuvenit, regina Tejasvati îi născu o fată de o frumuseţe nemaipomenită. 

Şi trecând anii, regelui Adityasena i se întoarse patima cea atât de păgubitoare pentru războaie şi 
bătălii. Şi cum unul din regii vecini se răsculase împotrivă-i, se hotărî să-l aducă la supunere. Şi 
pregătindu-şi oştile, şi mai încălecând un cal cu inimă de foc şi ochi de jăratec, regele Adityasena 
porni la luptă. Nenorocirea făcu însă ca armăsarul acela, ce era mai aprig de felul său decât Zeul 
Furtunii, la o îmboldire mai stângace a regelui, s-o ia la goană, pierind cu iuţeala fulgerului din 
ochii uimiţi ai ostaşilor şi curtenilor, de parc-ar fi fost un duh din ceea lume. Şi calul blestemului îl 
purtă pe bietul rege cale de sute de yojana, fără a-i da măcar răgaz să răsufle. Ci într-un târziu, se 
îndură de se opri la poarta unei mânăstiri ce se găsea nu departe de Ujjayini. Şi cum locul era tare 
pustiu, regele se cam înfricoşa în inima lui şi bâţâind de frică bătu cu mâna tremurătoare în poarta 
aceea a mântuirii. Ci auzind zgomotul ce-l făceau loviturile regelui şi temându-se de vreun tâlhar la 
vremea aceea târzie de noapte, brahmanii dinăuntru nu-l lăsară să intre, adăugând la aceasta un 
mare puhoi de strigăte şi ocări dintre cele mai spurcate. Căci mânia răpeşte mințile chiar celor aleşi 
din născare, iar înțelepciunea fără dreaptă cumpănire îmbracă haina cea bălţată a nebuniei. 

Ci, spre norocul regelui, trăia în mânăstire un brahman tinerel, cu numele de Vidushaka. Şi era 
dăruit cu asemenea virtute nedrămuită, atâta tărie, iuțeală şi putere urieşească, încât era cel dintâi 
printre tinerii din vremea lui. Toată această bărbătească fire era cum nu se poate mai bine ascunsă 
de un trup tare subțirel şi mlădiu, şi de un boi atât de gingaş, încât văzându-l oricine rămânea cu 
mințile răpite şi inima tulburată. Şi chiar că era un om foarte plăcut. 

Or, auzind el toată acea zarvă deşucheată şi lipsită de cumpăt, veni în grabă şi, dându-şi seama 
dintr-o ochire despre ce era vorba şi cam buşindu-i pe neghiobii aceia îndărătnici, îl lăsă pe rege să 
intre, fără a uita a-i aduce cuvenitele cinstiri. lar apoi, neluând în seamă bombănelile şi 
bodogănelile zavistnice ale celorlalţi, nu se mulțumi doar să-l spele pe rege de praful drumului şi să- 
i aducă de mâncare, ci îi dădu chiar odaia şi patul lui. Ba încă făcu de pază în tot timpul nopţii, spre 
a-l cruța pe rege de orice necaz şi orice supărare. Şi doar din bunăvoința lui şi fără să-i fi spus 
nimeni, hrăni calul şi-l îngriji cum nu se poate mai bine. Într-atât bunacuviinţa stă pravilă purtării 
sufletelor alese. 

Aşa că, dis-de-dimineaţă, regele Adityasena găsi calul înşeuat şi proaspăt, gata să pornească la 


drum. Şi fără alte osteneli şi necazuri, ajunse în cetate la Ujjayini, spre bucuria poporului şi a 
curtenilor, dar mai cu seamă spre nespusa fericire a reginei Tejasvati şi a tinerei ei fiice. lar a doua 
zi, chemându-l pe neînfricatul Vidushaka, regele Adityasena îi dărui o mie de sate, şi îl ridică la 
rangul de sfetnic al curţii sale. Ci voitorul de bine Vidushaka nu păstră numai pentru sine avuţia 
aceea neaşteptată, ci o împărți cu ceilalți brahmani din mânăstire. Şi trăi o vreme pe lângă rege, 
ținându-i tovărăşie în toate şi bucurându-se de venitul satelor acelora împreună cu fraţii lui 
brahmani. 

Dar scurgerea vremii şi revărsarea de binefaceri ce se abătuse peste ei nu-i înţelepţi în niciun fel 
pe brahmanii aceia ai pierzaniei, căci totul nu fu decât spre sporirea şi mai nemăsurată a făloşeniei 
şi deşartei lor necumpătări. Şi răstimpul de belşug adăugă zavistniciei lor o lăcomie atât de 
flămândă şi pustiitoare, încât secătuiră şi sleiră tare repede pe acei oameni nefericiți, locuitorii celor 
o mie de sate. Şi fu de parcă s-ar fi abătut peste ei o secetă istovitoare, ori vreo molimă ori vreo altă 
năprasnă. lar brahmanii, ahotnici de bogății, arătau întocmai ca nişte lăcuste din cele grase şi 
ghiftuite. 

Or se găsea între ei unul ce, măcar că miluit cu toate hidoşeniile, închipuite şi neînchipuite, era 
dăruit cu harul unei minți agere şi înțelepte. Şi deşi chior, avea vederea mai ascuţită decât unii ce 
puteau vedea cu amândoi ochii, iar cocoaşa ce i se înălța falnică în spate cocârjându-i trupul îi 
lăsase cugetul drept şi neîmpovărat; căci mai bine cocoşat la trup decât la minte, ca unii din cei ce 
se țin măreți şi sunt lăcaş strâmbătăților celor multe şi relelor celor împovărătoare. Şi numele lui era 
Chakradhara. Ci văzând el nedestoinicia şi nesăţioasa poftă de averi a tovarăşilor săi, îi dojeni aspru 
şi le spuse: 

— Ascultaţi-mă, o, frații mei, şi aflați că bogăţia fără puterea care s-o apere nu este cu putință. 
Iar puterea are cinci duşmani: zavistia, necumpătul, mânia, dezbinarea şi ura. Ci voi sunteți mulţi şi 
fiecare vrea totul pentru sine. Şi în chipul acesta o să secătuiţi izvorul belşugului şi veți pieri. 
Alegeţi dară dintre voi pe unul care să vă fie mai mare. Şi pentru a înlătura fie şi umbra vreunei 
neînțelegeri, iată: nu prea departe de aici se află un câmp larg şi pustiu. Ci acolo au fost traşi în 
țeapă pentru mârşăviile şi hoțiile lor trei tâlhari înfricoşători. Aceluia dintre voi care va avea 
îndrăzneala să meargă acolo în miez de noapte să le taie nasurile şi să le aducă aici, îi veţi încredința 
averile şi viețile voastre. Căci căpeteniile se aleg dintre cei îndrăzneți. 

Şi ascultându-l, adunătura aceea de nevolnici fu cuprinsă de spaimă. Şi după un răstimp nu prea 
scurt răspunseră: 

— Au cum crezi că am putea noi, nişte preoți, să făptuim o nelegiuire ca aceea? Şi ce om, oricât 
de viteaz, ar îndrăzni s-o facă? 

Dai nici nu terminaseră ei bine de vorbit, când Vidushaka, ce stătuse mai deoparte, zise pe 
neaşteptate: 

— Liniştiţi-vă sufletele, o, fraţii mei! Ci de vă învoiţi am să împlinesc eu fapta aceasta. 

— Ne învoim, răspunseră netoții, crezând că lucrul era cu neputinţă. 

Şi spunând aceasta, se risipiră pe la treburile lor. Iar Vidushaka aşteptă căderea nopții. Şi când se 
întunecă de-a binelea, porni spre locul cu pricina pentru a tăia nasurile celor trei tâlhari. Ci câmpul 
acela era cum nu se poate mai înfricoşător. Şi numai vederea țepilor în care fuseseră traşi tâlharii ar 
fi ridicat părul oricărui viteaz. Iar foşnetul şi foşgăitul neîncetat ce-l făceau aripile vulturilor şi 
trupurile animalelor ce mişunau pe acolo, ca şi clănțănitul dinţilor şacalilor în bezna ceea a 
spaimelor, nu putea să nu cutremure un suflet oricât de învârtoşat. Ci Vidushaka nici nu clipi. Şi 
fără a se mai uita la dreapta sau la stânga, se duse drept la țepoaiele unde stăteau înfipți cei trei 
nelegiuiţi şi le reteză nasurile dintr-o lovitură. Le puse apoi bine între cutele veşmintelor sale şi voi 
să se îndepărteze fără de zăbavă, când zări la o depărtare nu tocmai mare o arătare ciucită peste un 
soi de moviliţă. Şi apropiindu-se el cu băgare de seamă, văzu că arătarea nu era altceva decât un 
călugăr dintr-aceia ce-şi țineau zilele din cerşit. Şi cerşetorul acesta era un om hâd şi pocit, cu 
privirea poncişă, trupul scălâmb şi gura băloasă. Şi hidoşeniile lui ar fi putut împodobi şi chipul 
celui mai spurcat dintre duhurile spurcate. Ci ca şi cum asta n-ar fi fost de ajuns, stătea chircit pe un 


hoit, bolborosind niscai descântece vrăjitoreşti. Căci de mic fusese dedat cu învățăturile 
farmazonice. Şi lovind mortul cu latul palmei, îl sili să se ridice în picioare şi, cățărându-i-se pe 
umeri, îl îndemnă întocmai ca un călăreț pe calul său. Iar uimitul Vidushaka se luă după el în tăcere. 
Or nu merseră ei prea mult când mortul se opri deodată ca tras de hăţuri, şi şovăind din picioare se 
aşternu la pământ, ca şi cum nici n-ar fi umblat vreodată. Şi nu se deosebea prin nimic de fraţii lui, 
morții. Ci cerşetorul îi sări cu iuțeală din spinare şi se îndreptă sprinten spre un altar ascuns 
vederilor. lar Vidushaka nu întârzie să-l urmeze. Şi găsindu-şi un loc mai ferit, începu a privi cu 
luare-aminte la cele ce făcea farmazonul acela blestemat. Şi ajungând la altar, ce era închinat unei 
idoliţe din cele înfricoşate, părintele acela al hidoşeniilor începu să bolborosească nişte descântece 
de-ale spurcate, însoțindu-le cu asemenea mişcări ciudate, încât Vidushaka din locul lui simţi carnea 
înfiorându-i-se ca unui pui de găină. 

Iar după un răstimp, sub puterea vrăjilor, idolița începu să vorbească. Şi spuse: 

— Eu sunt limanul dorurilor şi împlinitoarea năzuinţelor. Şi de vrei un sfârşit fericit dorințelor 
tale, adu-mi pe fata regelui Adityasena şi jertfeşte-o pe altarul jertfelor în chipul orânduit. Ci fără 
aceasta n-ai să înfăptuieşti nimic. 

Iar la auzul acestor cuvinte, cerşetorul se ridică şi, aplecându-se deasupra trupului cel 
neînsuflețit, îi arse o lovitură zdravănă, în stare să trezească morţii fără de altă vrajă. Şi urcându-i-se 
în spinare, se ridică în zbor şi se făcu nevăzut ca sorbit de puterile văzduhului. 

Iar Vidushaka, ce nu era surd, gândi în sine: „E vădit că ticălosul vrea să ucidă pe fiica regelui 
meu. Pot eu însă privi nepăsător la aceasta? Şi ar fi o firească răsplată facerii lui de bine?”. 

Şi chibzuind astfel, se puse pe aşteptat, hotărât ca, de cum mişelul acela s-ar fi întors, să-l 
mântuie de zile. Ci Vidushaka dobândise, prin priceperea şi zelul ce punea în îndeplinirea 
îndatoririlor sale, bunăvoința lui Agni, Zeul Focului. Şi acesta, mulțumit, i se arătase şi-i dăruise o 
sabie fermecată. Şi era de ajuns să se gândească la ea, că pe dată şi venea la dânsul. Şi cu sabia 
aceasta voia el să-l ucidă pe cerşetorul acela. 

Şi-aşa! Şi nu aşteptase el prea mult, că-l şi văzu pe cerşetorul cel păgubitor şi mişelnic. Şi venea 
în zbor, călare pe mortul lui fermecat. Iar alături de el, aproape fără simtire, stătea o fată de o 
frumuseţe mai presus de cuvinte. Şi coborând ei, cerşetorul se năpusti asupra fetei şi apucând-o de 
păr, vru s-o târască spre altar, cu gândul de a o ucide. Ci gândul acesta fu spre pierzania lui. Căci 
vrând s-o jertfească pe fată, se pomeni el însuşi jertfit. Căci nici nu ajunsese el bine la altar, că 
Vidushaka şi sări din ascunzătoare şi dintr-o lovitură a săbiei lui măiestre îi despărți căpățâna de 
trup. Şi-şi dădu sufletul într-o clipită. Şi starea lui nu se mai deosebea întru nimic de aceea a 
mortului pe care venise. 

Or cum Vidushaka nu ştia ce să mai facă cu fata aceea fără cunoştinţă, iată că auzi un glas ce 
părea a veni din idoliță. Şi glasul îi spuse: 

— Cerşetorul ce l-ai ucis, o, Vidushaka, nu era altceva decât un blestemat de necromant. Şi-şi 
pusese în gând ca, prin puterea mortului fermecat să stăpânească toate împărăţiile pământului. Ci tu 
astăzi i-ai retezat trufia şi l-ai amestecat cu ţărâna ce i-a dat naştere. Ia, dar, ca răsplată boabele 
astea de muştar şi fie ca prin puterea lor să călătoreşti prin văzduh. Ci puterea ce ţi-o dau este numai 
pentru o zi. Iar la sfârşitul lunii acesteia să te întorci tot aici. Şi vei vedea ce vei vedea. Şi acum du- 
te. 

Ci fericitul Vidushaka nu mai stătu pe gânduri. Şi înşfăcând boabele de muştar, se înălță în 
văzduh, luând cu sine pe fiica regelui Adityasena. Şi ajunse la palatul acestuia, în odaia fetei. Şi asta 
îi luase mai puţin timp decât să răsufle. 

Şi vrând el să plece, fata, ce-l recunoscuse ca pe unul ce stătea veşnic de-a dreapta tatălui ei, se 
agăță de el, plângând înspăimântată. Ci văzând-o atât de pierită, Vidushaka fu nevoit să rămână. Şi 
cum era ostenit, adormi pe dată. Ci fata, ce nu-şi uitase frica, nu dădu geană-n geană toată noaptea. 
Iar când slugile veniră în zori, îl găsiră acolo. Şi se grăbiră să-l vestească pe rege. Şi fiind întrebat 
de acesta, Vidushaka îi spuse toată povestea, fără ascunzişuri. Şi ca să dea temei vorbelor sale, 
scoase din cutele veşmintelor năsoaiele tâlharilor acelora, şi i le arătă regelui. Iar acesta, mai 


crezând, mai îndoindu-se, trimise oameni de cercetară locul cu pricina. Şi găsiră nasurile lipsă şi 
trupul cerşetorului descăpăţânat. Şi povestiră totul regelui. Când văzu acesta că Vidushaka îi 
scăpase fiica de la o moarte neîndoielnică, se bucură mult în sufletul său. Şi fără alte amânări, 1-0 
dădu de soție. Iar Vidushaka petrecu cu soția lui nişte răgazuri tare desfătătoare şi pline de dulceaţă. 

Dar, după o vreme, amintindu-și de făgăduiala ce făcuse idoliţei, şi cum luna era cam pe sfârşite, 
Vidushaka plecă la drum. Ci avu grijă să pornească noaptea, când tot palatul dormea şi soția-i era 
cufundată în somn. 

Şi ajungând la altarul cu pricina, abia apucă să zică: „Am sosit”, că pe dată se deschiseră nişte 
uşi tainice. Şi coborând un şir nesfârşit de trepte, se pomeni într-un târziu într-o încăpere cum nu se 
poate mai măreaţă. lar pe un tron de diamant, împodobit cu toate podoabele pământului, sta aşezată 
o fecioară a cărei frumuseţe îţi lua mințile. Căci ce era frumuseţea femeiască în faţa unei minunății 
nepământene ca aceea! 

Ci văzându-l atâta de pierdut şi voind poate a-l scoate din starea de muţenie în care căzuse, fata 
de pe tronul de diamant îi vorbi astfel: 

— Bun venit în palatul meu, iubitule Vidushaka. Ci află că sunt o zână fecioară din neamul 
Vidyadhara, şi numele meu este Bhadra. Şi zvonul despre harurile şi vitejia ta a ajuns până la mine. 
Şi am vrut să te cunosc. Ci eu am fost vocea pe care ai auzit-o în noaptea aceea. Şi eu te-am 
îndemnat să vii aici. Ci dacă am făcut asta, a fost numai din dorinţa de a te cunoaşte mai 
îndeaproape. Or tu-mi pari dăruit cu haruri cu mult mai presus decât se spune. Şi dacă vrei, ne vom 
căsători de-ndată. 

Ci la aceste cuvinte, inima lui Vidushaka se umflă de minunare şi de fericire. Şi o luă fără zăbavă 
de soţie. Ci totul se făcu după ritul gandharva. Şi cunoscu alături de ea desfătări neînchipuite, iar 
viața i se scurse într-un vis de bucurie. 

Ci în timp ce Vidushaka petrecea în felul acesta cu dulcea lui Bhadra, se întâmplă să vină într-o 
zi o rubedenie mai îndepărtată a acesteia. Şi după o pălăvrăgeală tare plăcută şi întru nimic 
vătămătoare, ruda aceasta, cum Vidushaka, ostenit, adormise, o luă pe Bhadra deoparte şi îi spuse: 

— Află, dar, o sora mea Bhadra, că n-am venit aici doar pentru a-mi trece vremea, ori pentru 
plăcerea tovărăşiei tale. Ci vin trimis de frații noştri Vidyadhara, care nu văd cu ochi buni însoţirea 
ta cu muritorul acesta. Ci ascultă sfatul meu şi părăseşte locul, şi îndreaptă-ţi paşii spre marea de 
răsărit. Pe ţărmul ei se află o cetate luminată, numită Karkotaka; iar dincolo de ea este o apă, Sitoka, 
şi un munte — Udaya. lar muntele acela se află în ţinutul Siddhasilor, unde niciun Vidyadhara nu 
te-ar putea ajunge. lar asta nu înseamnă nicidecum despărțirea de cel drag. Ci spune-i acestea, şi 
fără-ndoială că nu-i va fi greu să ajungă acolo, de vreme ce nu este decât un muritor. 

Astfel vorbi voitorul acela de bine. Şi pieri pe dată. Iar Bhadra, grăbindu-se să-l trezească pe 
Vidushaka, îi spuse toată povestea, şi îi dădu un inel ca semn de recunoaştere. Şi pieri şi ea. 

Ci sufletul lui Vidushaka fu înecat de oceanul durerii. Iar inima-i mustea de amărăciune. ŞI-şi 
zise: „O, sărmane Vidushaka! Iată-te pierdut. Căci cum ai s-o recapeți pe făptura aceea a tuturor 
desăvârşirilor, şi cum o să ajungi tu acolo unde zeii nu pot ajunge? Iar fuga ei e spre necinstea ta. 
Căci numai neputinţa şi neânverşunarea ta în a o apăra de duşmani au dus la acestea. Şi-apoi, cum 
mă va lăsa regele Adityasena să plec în căutarea ei? Ci în potopul nenorocirilor mele nu-i decât un 
liman, şi în hățişul năprasnelor o cale”. 

Şi chibzuind astfel, ieşi din tainița unde stase ascuns, îşi făcu rost de nișe haine bălțate şi şui, îşi 
rupse veşmintele şi-şi mânji fața cu cenuşă. Cumpără apoi o măgăriță bătrână, blagoslovită cu toate 
răpciugile şi miluită cu toate râiele şi, împodobind-o peste poate, ba mai trecându-i pe după gât şi 
ghirlanda cea înflorită a căsătoriei, începu să se tânguie, în timp ce-o trăgea de-un căpăstru măreț, 
tare nepotrivit la o lighioaie ca aceea, strigând din răsputeri: „Ah, Bhadra! Ah, Bhadra!” 

Iar norodul din toată cetatea, şi neguţătorii, şi nevestele, şi bătrânii ce se adunaseră la hărmălaia 
aceea neînchipuită râdeau şi ziceau: „lată-l pe ginerele regelui nostru! Ci el pesemne c-a înnebunit 
devreme ce-şi crede măgăriţa nevastă”. Ba, copiii, nemulțumindu-se doar să râdă, aruncau care cu 
pietre, care cu banane putrede, care cu ouă stricate sau alte necurăţenii. Şi-l umplură de o pată tare 


pestriță şi duhnitoare şi neplăcută. Iar la toate astea el nu făcea altceva decât să strige: „Ah, Bhadra! 
Ah, Bhadra!” 

Şi regele Adityasena, auzind zarva ceea deşucheată, crezu că era vreo răscoală. Şi neliniştit îşi 
trimise oştenii în piața cea mare. Or aceia se întoarseră degrabă, râzând pe sub mustăţi să nu-i vază 
regele. lar maimarele lor povesti regelui ce şi cum. Iar la vestea aceea de catran regele se amări 
peste poate. Şi porunci să-i fie adus ginerele dinainte. Or cum acela o ţinea tot una şi bună, nevrând 
să se lase despărțit de măgăriţa lui, ostaşii se văzură nevoiţi să-i aducă împreună în sala tronului. Şi 
era cum nu se poate mai falnic în veşmintele lui cele bălțate şi cu tot alaiul şugubeților acelora după 
el. Iar zeama tuturor lăturilor cu care-l împroşcaseră făcuse o crustă atât de minunată şi de vârtoasă, 
încât nici pielea elefanților nu se putea asemui cu ea. Şi la toate vorbele, întrebările şi imboldurile la 
înțelepciune ale regelui, zărghitul acela nu dădea niciun răspuns, ci numai țipa: „Ah, Bhadra! Ah, 
Bhadra!” 

Şi în faţa unei nebunii atât de necuviincioase şi de îndărătnice ca aceea, regele se scârbi de tot şi 
luându-şi mâna de pe capul lui îl lăsă în voia scrântelii sale. Şi văzând că putea merge oriunde voia 
şi că nimeni nu-l mai supăra în vreun fel, Vidushaka se cam duse, fără a uita s-o îmboldească din 
când în când pe draga lui soție, măgăriţa, gemând în acelaşi timp din adâncul rărunchilor: „Ah, 
Bhadra! Ah, Bhadra!” şi se depărtă în felul acesta, până când şi ultimul din alaiul hâhâitor şi vesel 
obosi să se mai ţină după el. Ci, de cum se văzu singur, se grăbi să îndepărteze cum putu 
necurăţeniile de duhoarea cărora fusese cât pe ce să-şi dea sufletul. Şi mai întâlnind şi un pârâu în 
cale, se curăţă în chip desăvârşit de toate spurcăciunile, ieşind vioi şi proaspăt ca un nou-născut. Şi 
se tot duse. 

Or cum mergea el aşa, ajunse la o cetate măreaţă, cu numele de Paundravardhana. Şi, cum era 
ostenit şi nu cunoştea pe nimeni, rătăcea pe ulițele cetăţii în neştire. Şi, după un timp, tocmai când, 
cu oasele muiate de căldura zilei şi cu picioarele ca nişte saci de plumb, simţea că-şi va da duhul 
negreşit, văzu o casă cernită. Ci apropiindu-se mai bine, zări o bătrână cu înfăţişare preacinstită, ce 
părea cufundată în cea mai neagră deznădejde. Şi era o brahmană, fiică de-a brahmanilor. lar după 
închinările cele de cuviinţă, băgând de seamă starea ei nenorocit milostivul Vidushaka îi spuse: 

— O, maică a mea! Sunt străin de oraşul acesta şi aş fi vrut, de era cu putinţă, să poposesc la 
casa ta. Însă văd acum că dorinţa mea era nechibzuită, căci cum ai putea să înduri grijile găzduirii 
unui necunoscut, când te afli sub povara durerii? 

— Intră fără sfială, fiule, răspunse buna bătrână, nu lua seama la mine. Iar nenorocirea mea să nu 
te tulbure. 

Şi, fără a mai pierde vremea, se sculă şi pregăti toate cele de cuviință pentru o ospeţie 
cuviincioasă, purtându-se cu Vidushaka, precum cu propriul ei fiu. Şi Vidushaka, văzând toate 
acestea, se simți peste măsură de fermecat. Şi a doua zi, nevrând să plece fără a răsplăti un bine, se 
apropie de bătrâna brahmană şi-i zise: 

— N-ai putea, acum înainte să plec, să-mi împărtăşeşti pricina supărării tale, o, maică a mea? 
Căci căile soartei sunt tainice şi poate tocmai prin mine îți va veni izbăvirea. 

Ci la vorbele acestea de miere bătrâna răspunse: 

— O, fiul meu Vidushaka, nu căuta să pătrunzi această taină şi fugi cât mai repede din cetate, ca 
nu cumva să ispiteşti nenorocirea asupra capului tău. 

Ci cum Vidushaka, departe de a se lăsa înspăimântat, voia să afle mai vârtos despre ce era vorba, 
bătrâna îi spuse: 

— Află, o, fiul meu, că pe regele acestei cetăţi îl cheamă Devasena. Şi regele acesta are o fiică ce 
nu-şi are pereche în cele trei lumi. Şi la timpul potrivit regele a dat-o în căsătorie regelui din 
Kachchhapa. Ci asta fu spre nenorocul acelui rege. Căci drumul spre patul miresei lui s-a dovedit a 
fi drumul întunecat al morții. Şi când au venit a doua zi l-au găsit pe rege mort şi pe mireasă în 
lacrimi. Ci nu au putut scoate nimic de la ea, dar, fără a-şi pierde nădejdea, tatăl ei, regele 
Devasena, o dădu în căsătorie altui rege. Ci şi acela fu găsit a doua zi în aceeaşi stare ca şi tovarăşul 
lui, regele din Kachchhapa. Iar şirul regilor ce au luat după aceea în căsătorie pe domnița 


Duhkhalabdhika, fiica regelui Devasena, e ca numărul anilor dintr-o zi a lui Brahma. Ci după un 
timp, n-a mai vrut niciun rege s-o ia de nevastă. Regele Devasena nu deznădăjdui însă nici de data 
aceasta. Şi porunci ca în odaia fiicei lui să fie adus în fiecare noapte un flăcău. Iar cel ce va izbuti să 
scape cu viaţă, o va lua pe domniţă de soţie. Or astăzi e rândul fiului meu. Iar moartea lui e 
neîndoielnică. Iată deci, fiule, pricina amărăciunii mele. 

Ci auzind-o vorbind astfel, Vidushaka îi zise: 

— Alungă-ţi supărarea şi bucură-ţi sufletul, o, maică a mea! Căci mă voi duce eu în locul fiului 
tău. Şi ce-o fi să se-ntâmple o să se întâmple. 

Astfel grăi Vidushaka şi, fără a mai lua în seamă rugămințile şi îndemnurile preacinstitei bătrâne, 
ce nu voia să-şi împovăreze cugetul cu moartea lui, se duse întins la palat. Şi ajungând în camera 
prințesei Duhkhalabdhika, Vidushaka se piti după uşă cu sabia Zeului Focului în mână, hotărât să 
curme pricina nenorocirii atâtor oameni. Şi nu avu el prea mult de aşteptat, că auzi un zgomot 
ciudat. lar uşa se deschise şi el putu vedea un duh uriaş, din neamul Rakshasa, strecurând un braţ 
cât un trunchi. Ci asta nu fu decât spre pierzania acelui duh. Căci fără a pierde o clipă, mâniosul 
Vidushaka şi sări din ascunzătoare şi dintr-o singură lovitură a sabiei sale reteză mânoiul acela al 
spaimelor. Ci duhul, îngrozit de o atât de neaşteptată primire, îşi luă zborul pe dată. Iar a doua zi 
dimineaţă, regele Devasena văzu braţul uriaş al duhului zăcând însângerat pe duşumea şi pe 
Vidushaka dormind fericit în pat. Şi la această privelişte regele se înfioră de bucurie şi de spaimă. Şi 
fără de zăbavă puse să se facă pregătirile pentru nuntă. Dar Vidushaka trăi în palatul acela doar 
câteva zile de o dulceaţă deasupra cuvintelor. 

Într-o noapte, pe când tot palatul dormea, se strecură afară şi porni din nou la drum s-o 
regăsească pe draga lui Bhadra. Şi după un timp ajunse la o cetate cu numele de Tamralipta, nu 
departe de Marea de Răsărit. lar acolo dădu peste un neguțător, pe nume Skandhadasa, care dorea să 
străbată marea. Şi urcându-se pe corabia acestuia, ce era plină cu bogății şi mărfuri de tot soiul, 
Vidushaka se lăsă purtat pe cărările albastre ale oceanului. Ci nu călătorise el prea mult, când 
corabia se înțepeni deodată în mijlocul mării, nelăsându-se urnită în vreun fel. Şi era chiar de parcă 
ar fi fost legată cu nişte odgoane de fundul oceanului. lar neguțătorul, cu inima plină de o amăreală 
negrăită, pierduse aproape orice nădejde. În descumpănirea lui, făgădui jumătate din averi şi mâna 
fiicei sale oricui ar fi putut clinti blestemata de corabie din înţepeneala aceea a morții. Şi averile lui 
chiar că erau nesfârşite, iar fata era o copilandră tare ispititoare şi plină de haruri. Ci de cum auzi 
acestea, neînfricatul Vidushaka se arătă gata să înfăptuiască fapta aceea peste fire. Şi legându-şi o 
frânghie la brâu, se cufundă în mare, luând cu sine sabia Zeului Focului. Dar nu merse el mult sub 
apă, când sufletul i se umplu de minunare. Şi ce îl uimise într-un chip atât de desăvârşit era 
priveliştea unui uriaş adormit pe fundul mării. Iar uriaşul acela era atât de falnic şi de trupeş şi de 
nemăsurat, că era de parcă tot oceanul s-ar fi sprijinit pe el. Şi ce ținea în loc corabia era unul din 
picioarele acelui fără măsură. Ci Vidushaka reteză piciorul dintr-o lovitură a săbiei lui vrăjite, 
slobozind în chipul acesta corabia. Nemaifiind în niciun fel stăvilită, ea începu să lunece lin pe faţa 
liniştită a mării. Or, văzând aceasta, neguțătorul, a cărui cinste se adunase toată în înfăţişare, 
lăsându-i sufletul negru şi găunos, şi-n inima căruia sălăşluia un adevărat ocean de matrapazlâcuri şi 
chițibuşerii, temându-se ca Vidushaka să nu-şi ceară răsplata cuvenită, puse de se tăie funia ce-l 
ținea pe acesta legat de corabie, părăsindu-l în mijlocul valurilor şi a sorții lui nenorocite. Căci era 
un zgârcit mai zgârcit decât toţi zgârciții de pe faţa pământului şi mai bucuros şi-ar fi dat tot 
sângele, picătură cu picătură, decât un galben din bogățiile lui nemăsurate. 

Ci văzând ticăloşia negustorului, Vidushaka nu-şi pierdu cumpătul. Şi înotând şapte zile şi şapte 
nopți, ajunse pe un țărm pustiu şi uitat de oameni. Şi mai mergând alte şapte, ajunse la o mănăstire 
locuită de nişte preacinstiți brahmani. Or mănăstirea aceea se afla chiar lângă cetatea Karkotaka şi 
acolo domnea un rege cu numele de Aryavarman. Şi aflând aceasta, Vidushaka se bucură, căci 
cetatea aceea era foarte aproape de locul unde se găsea mult iubita lui Bhadra. Ci pe când se bucura 
el astfel, văzu un alai mare de soldați. Iar călărețul ce se afla în frunte striga: „Oricine vrea să se 
căsătorească mâine dimineaţă cu fiica regelui nostru, trebuie să petreacă o noapte în odaia ei.” 


De cum auzi cuvintele acestea, Vidushaka şi voi să se-ndrepte spre palatul prinţesei pentru a o 
lua de soție. Şi văzându-i nechibzuința, unul din brahmanii ce-l prinsese drag îl luă de-o parte şi-i 
spuse: 

— Fiul meu, tu nu ştii ce ispravă primejdioasă e aceasta, căci eşti străin şi n-aveai de unde afla 
de blestemul ce apasă asupra fiicei regelui nostru. Cunoaşte dar că ce crezi tu că este o odaie de 
nuntă nu este altceva decât gura căscată a morţii. Căci oricine a petrecut o noapte în încăperea aceea 
a blestemului a fost găsit a doua zi mort ca toți morții. Şi vei păți şi tu ce au pățit şi ceilalți. 

Însă Vidushaka, departe de a fi mişcat sau măcar clintit de vorbele acelea înțelepte, se arătă chiar 
şi mai aţâțat de ele. Şi fără de altă zăbavă se duse la palatul regelui Aryavarman. Şi căpătând 
îngăduință, se puse la pândă în odaia de culcare a prințesei cu sabia Zeului Focului în mână. Ci nu 
avu mult de aşteptat, căci pe la miezul nopţii văzu uşa întredeschizându-se şi pătrunzând un duh 
cum nu se poate mai uriaş. Ci îi lipsea braţul drept. Şi văzându-l, Vidushaka îşi zise: „Duhul ăsta 
trebuie să fie cel ce-o chinuia pe fiica regelui Devasena. Şi după câte văd s-a învăţat numai cu fiice 
de regi. Ci eu atunci doar l-am betegit, dar acum îl voi ucide, să nu mai supere pe nimeni cu 
scârbăvniciile lui.” 

Şi gândind astfel, Vidushaka se năpusti afară din ascunzătoare şi apucându-l de păr se şi pregătea 
să-i zboare capul, când duhul strigă înspăimântat: 

— Nu mă ucide, nu mă ucide! Căci doar e în firea celor viteji să arate îndurare. lar eu voi fi de- 
acum robul şi slujitorul tău, şi-mi pun capul sub pavăza oblăduirii tale. 

Ci auzindu-l grăind cu atâta supunere, inima lui Vidushaka se muie cu totul. Şi vrând să alunge 
spaima ce părea că-l covârşise pe duhul acela, îl întrebă cu glas îmblânzit: 

— Dar cine eşti tu şi care-i pricina unei atât de ticăloase purtări? 

Ci duhul, mai prinzând inimă, îi răspunse: 

— Numele meu este Yamadanshtra şi sunt un duh din neamul Rakshasa. Ci faptele mele, oricât 
de mârşave, nu sunt decât rodul alcătuirii mele fireşti. Căci oamenii au fost dintotdeauna hrană celor 
din neamul meu. Ci acum văd şi eu nemernicia faptelor mele şi le cunosc gustul amar. Şi blândeţea 
ta îmi va trezi blândeţea, iar cruțarea ta va fi asupră-mi ca un jurământ de lepădare. Ci de vei avea 
vreodată nevoie de mine, cheamă-mă şi voi veni pe dată. 

Şi zicând acestea duhul se făcu nevăzut. Iar Vidushaka petrecu o noapte minunată în locul acela, 
până atunci al năprasnelor şi al morții. 

Iar a doua zi, venind în încăperea domniţei şi văzând ce era de văzut, inima regelui Aryavarman 
se umflă de vinul desfătării. Şi fără amânări şi zăbăvnicii de prisos, îi hărăzi fata de soție. Şi fu cum 
nu se poate mai mulțumit. lar Vidushaka, după ce mai petrecu câteva nopți tare plăcute, îşi aminti 
din nou de preafrumoasa lui Bhadra. Şi, cu inima tânjind de dragoste, părăsi palatul la un ceas când 
toată lumea dormea. Şi chemându-l în gând pe duhul Yamadanshtra, slujitorul lui, îi ceru să-l ducă 
în ţinutul Siddhasilor. Ci nici nu-şi terminase bine vorbele, că duhul îl şi înşfăcă, şi nici nu răsuflă 
bine o dată, că se şi pomeni în ținutul dorințelor sale. 

Şi părăsindu-l pe duhul acela mulțumitor lui, merse ce merse până ajunse pe malul unui lac. Şi 
era într-adevăr podoaba lacurilor, atât în privinţa frumuseții, cât şi a întinderii lui cea fără margini. 
Or, cum stătea el bucurându-se de priveliştea aceea peste fire, văzu venind nişte fecioare de o 
frumuseţe ce fura minţile şi înfiora şi un suflet din cele împietrite. Şi erau atât de multe, ca o 
puzderie de stele. Iar țărmul năpădit de puhoiul acela de frumuseţe părea în totul un nor strălucitor 
de lumină. Şi-aşa! Iar fiecare din fecioarele acelea purta în mână câte un ulcior alcătuit cu o 
gingăşie nespus de dulce. 

Şi mai venindu-şi în fire, Vidushaka le întrebă pe fecioarele desăvârşitei înfățişări, în cuvinte de 
o potriveală fără cusur, pentru cine voiau să ia apă din lacul acela. Iar ele îi răspunseră: 

— Pentru Bhadra, stăpâna noastră. lar ea e o zână din neamul Vidyadhari, ce şi-a purtat paşii în 
ținutul nostru. În faţa harurilor ei, frumuseţea noastră nu este chiar nimica. Iar apa i-o ducem pentru 
plăcerile îmbăierii. 

Ci auzind acestea, Vidushaka se bucură peste poate. Şi făcându-se a da ajutor uneia dintre 


minunile acelea să-şi pună ulciorul pe umăr, strecură înăuntru inelul ce i-l dăduse Bhadra la 
despărțire. lar fetele se porniră fără zăbavă spre palatul stăpânei lor. i-l lăsară pe Vidushaka pradă 
îndoielilor bucuriei. Căci doar nenorocirea e sigură şi neschimbătoare, pe când fericirea are mii de 
feţe. 

Ci pe când se îmbăia şi fetele turnau peste ea apa aceea desfătătoare şi rece, Bhadra se simți 
lovită de ceva. Şi aplecându-se, desluşi pe fundul havuzului tocmai inelul acela al împlinirilor. Şi 
dete un țipăt de bucurie, şi fu cât pe ce să-şi piardă cunoştinţa. Ci întorcându-se către însoțitoarele 
ei, se grăbi să le iscodească în toate chipurile. Şi nu-i fu greu să priceapă că tânărul ce-l întâlniseră 
pe malul lacului nu era altul decât multiubitul ei Vidushaka. Ci pe loc le porunci să-l aducă în faţa 
ei. Iar ele se grăbiră să-i îndeplinească porunca. Ci nu uitară mai întâi să-l îmbăieze şi să-l 
împodobească, alungând în chipul acesta urmele unui drum ostenitor. Şi fiind adus în faţa iubitei 
lui, Vidushaka îşi simţi minţile zburate, iar ea fu nu mai puţin înduioşată. Şi mai râzând, mai 
plângând, sub buimăceala bucuriei amestecau lacrimile cu zâmbetele şi zâmbetele cu suspinele, 
simțindu-şi inimile sfâşiate de dulceaţa revederii. lar după ce se mai potoliră, Vidushaka îi povesti 
stăpânei lui toate prin câte trecuse, aruncând-o în cea mai adâncă uimire. Şi topită de dragoste, 
frumoasa Bhadra îi spuse: 

— De-acum sunt numai a ta, o, stăpânul meu! Şi nu mai îmi pasă de ce ar putea spune 
rubedeniile sau prietenii mei. Şi voi trăi în umbra paşilor tăi şi sub binecuvântarea iubirii tale. Ci 
puterea mea magică să fie preţul unirii noastre. 

Astfel, căsătorindu-se cu Vidushaka, Bhadra îşi pierdu pe loc toată puterea. Şi numai frumuseţea 
o mai deosebea de muritoarele de rând. Ci nicio părere de rău nu veni s-o tulbure din pricina asta. 
Căci ce este greu sau cu neputinţă pentru femeia stăpânită de dragoste? 

Şi nu-ncetară a-şi da pricini de minunare unul altuia, în neînchipuite alintări. 

Ci, după un timp, Vidushaka simţi cum îl cuprinde dorul după Ujjayini. Şi chemându-l pe 
supusul lui, duhul Yamadanshtra, îi porunci să-l ducă împreună cu iubita lui Bhadra în cetatea 
Karkotaka. Ci ajuns acolo, nu zăbovi mult şi, luând-o cu sine pe soţia lui, fiica regelui Aryavarman, 
plecă mai departe pe spinarea duhului. Şi după un timp ajunseră la ţărmul Mării de Răsărit. Or nu 
desparte de acolo îl zări pe hapsânul dintr-un neam de hapsâni, neguțătorul Skandhadasa, datornicul 
său. Şi luându-i, odată cu fiica, toate bogăţiile, îl lăsă pe tătânele acela al matrapazlâcurilor şi 
chițibuşurilor spurcate gol, sărăcuţ şi amărât de mai mare mila. lar negura amărăciunii ce-l 
cuprinsese pe nelegiuit nu-şi găsea măsura decât în bezna cea de nepătruns a sufletului său 
întunecat. 

Ci Vidushaka nu mai zăbovi în preajma acelui fără lege. Şi-l părăsi în netrebnicia lui, şi 
încălecând din nou pe spinarea îndatoritoare a duhului Yamadanshtra, îşi luă zborul odată cu acesta 
spre cetatea Paundravardhana a regelui Devasena, socrul său. Şi după un popas nu prea lung, îl 
părăsi şi pe acesta, fără a uita să-i aducă cinstirile cuvenite, ca unuia ce-i era ca al doilea părinte. Ci 
plecând, o luă cu sine şi pe fiica regelui, Duhkhalabdhika, credincioasa lui soţie. Şi fără de altă 
întârziere porni spre Ujjayini, cetatea regelui Adityasena, binefăcătorul său dintâi. 

Or venirea sa nu se petrecu chiar aşa cum şi-ar fi dorit-o. Căci la vederea acelei spaime ce era 
duhul Yamadanshtra, neguțătorii îşi lăsară mărfurile şi meseriaşii uneltele. Se-nchiseră cu toții prin 
case, nemaiîndrăznind să ițească afară nici măcar umbra nasurilor lor. Iar totul se petrecu într-o 
zarvă neînchipuită, căci copiii şi ştrengarii de tot soiul voiau să mai întârzie pe ulițe pentru a se 
bucura de o privelişte atât de neobişnuită, pe când mamele căutau să-i tragă cât mai degrabă prin 
case. Ci tulburat de gălăgia aceea supărătoare, regele Adityasena vru să afle despre ce putea fi 
vorba. Şi ieşind pe terasa palatului văzu ce văzu. Ci sufletul i se află cutremurat până peste poate de 
vedenia aceea a spaimelor. Şi se pierdu cu totul. Ci coborând Vidushaka chiar pe terasa aceea şi 
grăindu-i cu blândeţe, regele se mai linişti; iar când duhul îşi luă zborul şi pieri vederii, liniştea 
regelui fu deplină. Şi se minună foarte văzând pe celelalte patru neveste ale ginerelui său, ca şi 
bogăţiile nemăsurate ce acesta ştiuse să le câştige. Şi fiind dornic să ştie cum fuseseră cu putință 
toate acestea, află chiar din gura lui Vidushaka povestea ceea fără seamăn. Pentru a-i dovedi 


prețuirea sa, regele îi dărui lui Vidushaka jumătate din împărăție. lar Vidushaka deveni rege, frate 
de regi. Şi dobândind la moartea regelui Adityasena toată împărăţia, trăi în pace, bucurie şi fericire 
alături de Bhadra şi celelalte soţii ale sale, temut de regii vecini, iubit de popor, şi venerat de 
nenumăraţii săi fii. 


Cei douăzeci şi cinci de netoți 
poveste din Ceylon”! 


Se afla odată, undeva, prin văile umbrite de copaci cu frunziş bogat ale Ceylonului, o aşezare cu 
oameni liniștiți şi buni la inimă. Pe lângă ei se mai aciuiaseră pe-acolo şi un soi de proşti, tare puțini 
la minte. 

La început, sătenii mai închideau ochii şi se arătau îngăduitori faţă de boroboaţele şi 
năzdrăvăniile pe care le făceau cârdul acela de prostovani. Dar, cum nu trecea zi fără să aibă din 
pricina lor vreo pagubă, vreun necaz, bătrânii sfatului se adunară şi, mângâindu-şi bărbile colilii şi 
bogat răsfirate, grăiră: 

— Flăcăilor, duceţi-vă încotro zăriți cu ochii, că noi nu putem să vă mai ţinem în obştea aceasta, 
şi-aşa de ajuns de săracă. Dar luaţi seama şi străduiți-vă, poate vă mai îndreptaţi şi voi cusurul şi vă 
mai taie capul la o treabă mai acătării. 

Numai că netoţii, în loc să ia aminte la vorbele pline de tâlc ale bătrânilor satului, îşi simțiră 
stârnită trufia, care e totdeauna soră bună cu prostia. Unul dintre ei chiar rosti: 

— Fraţilor întru prostie, să nu ne pierdem cu firea! Un dram de minte dacă avem fiecare, laolaltă 
tot se va aduna destulă pentru un om cu cap. Eu socot că e nimerit să pornim la drum împreună şi să 
nu ne despărțim nicio clipă. 

Nu zăboviră decât câteva ceasuri, şi în zorii zilei următoare se aflau departe de satul acela, 
bătând cărările însorite din străvechiul ţinut Lanka. Un om, care avea o gospodărie mai întinsă, 
văzând un şir întreg de tineri cu braţ vânjos şi unii chiar chipeşi la înfăţişare, nu stătu mult pe 
gânduri şi îi luă în slujba sa. După ce mâncară pe săturate, cei douăzeci şi cinci de netoți o porniră şi 
ei la muncă. Li se dădu de cules frunze de banan, din care femeile şi fetele din satul unde se 
opriseră ştiau să îmbine împletituri frumoase. 

Era o treabă lesne de împlinit. Pentru trândăvia lor, şi asemenea lucru părea prea mult. De aceea, 
cel mai căpos dintre ei, zise: 

— Fraţilor întru prostie, nu e mare scofală pentru voinici ca noi să strângem nişte frunze 
pricăjite. Unul singur poate prea bine să o ducă la capăt. 

— Ba chiar, poate să se facă singură treaba asta, mormăi alt fruntaş al nerozilor. 

— De vreme ce judecăm toți la fel, să se apuce de treaba aceasta un ins din mijlocul nostru. Şi, 
ca să nu lăsăm alegerea pe seama sorților, haideţi să ne întindem la pământ, nemişcaţi. Care îşi va 
clinti, primul, măcar vârful nasului sau colţul urechii, acela va trebui să culeagă frunzele de banan, 
privit cu grijă de noi toți ceilalți. 

În câteva clipe, cei douăzeci şi cinci de nerozi se risipiră, tolănindu-se care cum i se năzări mai 
alene. Trecu un ceas, trecură trei. În jurul lor se roteau gâze zburătoare, care li se aşezau pe obraz. 
Furnicile îi pişcau de zor, căci zăceau tocmai în drumul acestora spre muşuroi. Zadarnic. Niciunul 
nu se mişca, dornic să arate că poate răbda mai multe decât semenii lui. 

În cele din urmă se iviră alți pălmaşi de pe ogoarele din preajmă. Strigară la ei— nimic. Îi 
scuturară — niciun semn de viaţă. Îngroziţi de asemenea întâmplare, se gândiră că i-a răpus vreo 
molimă ciudată şi că ar fi bine să-i îngroape cât mai repede. Abia când, săpând cu cazmaua, ca să le 
facă o groapă, unul dintre pălmaşi îl atinse pe un nerod şi-l zgârie, acesta sări în picioare ca ars, 
zbierând cât îl ținea gura: 

— Fraţilor, ajutaţi-mă, vrea să mă omoare! 

Iar ceilalți strigară într-un glas: 

— Tu te-ai mişcat primul, tu să culegi toate frunzele! Când se dumiri acel gospodar peste ce 
pricopsiţi dăduse, totuşi vru să mai facă o încercare cu ei. Îi trimise să taie un baobab gros cât toate 
zilele şi rămuros. Dacă zăriră netoţii copacul încărcat de ani, îşi spuseră că nu-i de glumă. Unul 
dintre ei, care până atunci tăcuse mâlc, îşi revărsă înţelepciunea adunată în tigva lui, îndemnându-i 
pe ceilalți: 

— Fraților, eu am să retez din rădăcină copacul, în vreme ce voi să vegheaţi în jur, ca să-l 
prindeţi în braţe şi să nu cadă prea rău, să-şi strice frumusețea de ramuri... Chibzuinţă netotului îi 
încântă pe toți. ŞI, fireşte, după ce baobabul nu se mai ţinu decât într-un ciot de rădăcină, căzu drept 
peste ei şi-i betegi la brațe, la picioare, de ţi-era mai mare mila. 

Rămas singur, netotul se dumiri că se abătuseră prea multe nenorociri nemeritate asupra lor. 
Pesemne că, fără să ştie, păcătuiseră. Drept care se gândi că ar fi nimerit să se facă pustnic, ca să li 
se ierte păcatele şi să scape şi de prostia care se ţinea scai de ei. Se duse în inima junglei şi se apucă 
să-şi croiască un adăpost. Mai întâi se pregăti să-şi adune nişte crengi, ca să încropească o colibă. 
Cum stătea călare pe o cracă şi croia cu barda lemnul, un bătrân, care trecea prin pădure, îi strigă de 
Jos: 

— Dacă-ţi tai singur craca, ai să cazi în balta de sub copac! 

Nerodul nu-i dădu ascultare şi căzu, bâldâbâc! Se ridică mânjit tot, negru de noroi, şi fugi după 
bătrân, strigându-i: 

— O, prooroc mare ce eşti, tu ghiceşti viitorul! Dezvăluie-mi, rogu-te, şi care va fi pricina morții 
mele, ca să mă pot feri! 

Văzând câtă prostie întrupată stătea în faţa lui, bătrânul rosti, în bătaie de joc: 

— lată, dacă îți vor picura pe grumaz trei stropi de rouă, vei cădea la pământ fără suflare. 

În dimineaţa următoare, cum hoinărea prin pădure, netotul trecând sub un desiş, simţi cum i se 
preling pe gât doi stropi de rouă. 

— Bătrânul a avut dreptate, mă paşte moartea! răcni el, şi o luă la goană, de-i sfârâiau picioarele. 
Nici măcar maimuţele junglei nu se puteau lua la întrecere cu el. Oamenii din Ceylon nu l-au mai 
zărit niciodată. Pesemne că mai fuge şi azi. Dacă-l întâlneşte careva, oameni buni, spuneţi-i să se 
oprească, fiindcă nu rouă ucide, ci prostia răpune omul. 


Cum au ajuns pe cer soarele şi luna 
poveste din Ceylon 


O văduvă sărmană viețuia de mult într-un sătuleț din văile de miazăzi ale străvechiului ținut 
Lanka. Soţul ei, un plugar plin de râvnă, fusese răpus de ghearele şi colții unui tigru setos de sânge. 
De-atunci se scurseseră cincisprezece ani, semănaţi cu nevoi şi lipsuri. Singura bucurie care-i 
mai lumina viața necăjită erau cei trei feciori ai săi. Creşteau înalți şi sprinteni de ţi-era mai mare 

dragul să te uiţi la dânşii. Iar femeia îi sorbea din ochi şi nu mai ştia ce să facă pentru ei. 

Într-o zi, când ajunseseră şi ei flăcăi în toată legea, chipeşi, fură poftiți la o nuntă. 

Mama le pregăti cămăşi lungi, albe. Le spălă la râu, până ce țesătura părea aripă de fluture. 

Se lipsi de somn două nopți la rând, ca să le brodeze pe margini flori migălite cu farmec nespus. 
Iar când totul fu gata, îi petrecu până dincolo de marginea satului, amintindu-le o seamă de cântece 
pe care le ştia de la bunica ei, numai bune să înveselească pe nuntaşi. Trecu mult până ce fericita 
mamă izbuti să se culce, cu gândul dus la cei trei feciori plecaţi la voioasa serbare. 

Apoi puse capul pe perna ei şi adormi, legănată de vise luminoase. Se făcea că feciorii săi erau 
fruntea petrecerii. Toată lumea se minuna şi nu mai prididea cu laudele pentru chipul în care 
cântaseră şi jucaseră cei trei fraţi. La ceasul când, în celelalte zile, îşi luau bruma de merinde şi 
porneau către ogoarele de orez auzi pe poteca din faţa casei o larmă de glasuri tinereşti. Cei trei 


feciori, obosiţi de vânzoleala petrecerii şi iureşul jocurilor, glumeau între ei şi-şi povesteau cu ochi 
aprinşi cum se mai veseliseră. 

Dar mama, ieşită să-i întâmpine, se simţi năpădită de tristețe. 

Toţi trei se întorceau cu mâna goală... 

Şi totuşi, îl rugase pe fiecare în parte, ca măcar un dar umil, o amintire cât de măruntă, să-i aducă 
de la nunta aceea, pentru care se zbătuse atâta ca ei să strălucească. Femeia nu-şi pierdu însă de tot 
nădejdea. Îi îmbrăţişa pe toţi trei şi apoi îl întrebă mai întâi pe cel mai mare: 

— Fiule, tu ce te-ai gândit să-mi aduci, de la nunta unde ați fost ospătați? 

Cel mai mare fecior se încruntă. Dădu din umeri şi se stropşi: 

— Mamă, eu unul nu ţi-am adus nimic! 

Văduva lăsă capul în jos şi-şi stăpâni cu mare caznă lacrimile. O apăsa inima. Dar nu era abătută 
— poate ceilalți doi feciori ţinuseră minte mai bine rugămintea ei. 

— Tu, mijlociule, ce mi-ai adus de la ospăţul de nuntă unde aţi petrecut până la ziuă? 

Mijlociul se simţi mai ruşinat decât fratele său. 

Se scotoci prin toate cutele veşmântului. În cele din urmă, răsuflă uşurat şi strigă: 

— lată, mamă — fiindcă tu mi-eşti mai dragă decât lumina zilei, ţi-am adus o torță. Din păcate, 
pe drum s-a stins... 

Şi îi dădu bătrânei o torță acoperită de scrum. 

Bătrâna suspină încet şi puse deoparte torţa. Nu-i mai rămăsese decât o fărâmă de nădejde. 
Mezinul, negreşit că se gândise mai mult decât ceilalți la cea care-l ocrotise ca să crească atât de 
chipeş... 

— Tu, mezinule, de bună seamă că nu m-ai uitat de tot... Feciorul cel mic desfăcu pumnul drept 
şi zise, sfios: 

— Măicuţă, nu este ceea ce meriți tu. Dar totul a mers atât de repede, că n-am avut vreme să-ți 
opresc ce doream... Şi îi întinse zece boabe de orez, culese din prăjitura de nuntă. 

Mama îi zâmbi şi puse într-un blid boabele păstrate anume pentru dânsa. Şi— ce să vezi? 
Boabele prinseră a se înmulţi, se făcură grămadă, umplură tot blidul, se revărsară şi pe jos. În 
mai puţină vreme cât ne trebuie nouă ca să depanăm povestea, boabele de orez aduse în dar de către 

mezin umplură întreaga colibă. Văduva ridică atunci capul spre cer şi strigă: 

— O, voi, judecători cereşti, aţi văzut ce mi-a adus de la petrecerea de nuntă fiecare din cei trei 
feciori ai mei! Rogu-vă din suflet: dați fiecăruia răsplata cuvenită, după gândul ce l-a avut pentru 
mine... 

Răsună un bubuit înfundat şi minunea se împlini. Feciorul cel mare, nu adusese nimic vădanei, 
se prefăcu în Dragonul Rahu, stăpân peste vârcolacii ce caută să înghită luna şi stelele de pe cer. 

Mijlociul îşi văzu torța prefăcută într-o lumină veşnică, Soarele, şi i se încredința paza şi 
vegherea zilnică a acestei lumini, ca să fie împărțită după dreptate tuturor pământenilor. 

lar mezinul, care adusese o părticică din prăjitura de nuntă, fu înălțat stăpân peste lună şi boabele 
de orez fără număr se prefăcură în alaiul stelelor, care împânzesc bolta. Aşa s-au născut, spun 
bătrânii din străvechea Lanka, soarele, luna şi stelele. 


Povestea soarelui şi a lunii 
poveste coreeană 


Pe vremea când numai stelele existau, o vreme înainte ca soarele şi luna să răsară, trăia o țărancă 
săracă care vindea prăjituri de orez pentru a-şi câştiga traiul. 

Femeia avea doi copii: un fiu şi o fiică. Haesik, cel mai mare dintre frați, era un fiu înțelept şi 
responsabil, în timp ce fiica, Dalsun, avea o inimă inocentă şi generoasă. 

Copiii trăiau într-o vale depărtată de sat, iar în fiecare zi, mama lor mergea până în sat pentru a-şi 
vinde delicioasele prăjituri de orez. Într-o zi, în timp ce se întorcea din sat, mama a întâlnit un tigru 


în drum, în vârful unui deal. Tigrul i-a cerut o prăjitură de orez, iar în schimbul acesteia, el 1-a 
promis că nu o va ucide. Femeia era înspăimântată, aşa că 1-a dat cea mai bună prăjitură de orez din 
coşul ei, iar tigrul a lăsat-o să-şi continue drumul. La următorul deal, tigrul a reapărut în faţa săracii 
țărănci iar de data aceasta i-a cerut două prăjituri de orez, deoarece prima doar i-a trezit apetitul şi l- 
a făcut şi mai flămând. Fără tragere de inimă, aceasta i-a cedat prăjiturile iar în schimbul acestora, 
tigrul a lăsat-o în viață, să-şi continue drumul înapoi spre copiii săi. Cu toate acestea, tigrul a 
continuat să reapară, mai flămând ca niciodată, iar femeia a continuat să-l hrănească cu toate 
prăjiturile de orez pe care le făcuse, până când a rămas fără mâncare. 

Femeia a încercat să trateze cu tigrul flămând şi l-a implorat să îi cruţe viaţa de dragul celor doi 
copii care o aşteptau acasă. La gândul că va avea nu una, ci trei persoane de mâncat, tigrul a 
devorat-o pe sărmana mama, fără să lase nicio urmă din ea, în afara hainelor, pe care le-a păstrat. 

Tigrul cel flămând ştia că Haesik şi Dalsun erau acasă, aşteptând ca mama lor să se întoarcă din 
sat, aşa că s-a îmbrăcat în hainele ei şi a pornit spre casa lor. Pentru un timp, copiii au crezut că 
mama lor a rămas mai mult timp în sat, dar începuse deja să se întunece iar aceştia erau speriaţi, aşa 
că au încuiat uşa de la casă. 

O voce i-a strigat de partea cealaltă a uşii încuiate. Micuța Dalsun era atât de uşurată, încât a 
crezut din start că era mama ei, aşa că a fugit să descuie uşa, însă Haesik a oprit-o la timp, el putând 
recunoaşte diferenţa de voce dintre tigru şi mama lui şi a refuzat să deschidă uşa. 

Acest lucru l-a frustrat şi mai tare pe tigru şi a început să fie şi mai flămând. Şi-a acoperit laba în 
praf alb de la prăjiturile de orez şi şi-a strecurat-o printre crăpaturile de la uşa pentru a-i păcăli pe 
copii să creadă că are pielea albă şi fină, precum mamă lor. În cele din urmă, Haesik şi Dulsan l-au 
crezut, iar Dulsan a fugit voioasa să deschidă uşa. 

Când colo, ce să vezi?! Copiii au scos un țipăt ascuţit când au dat de tigru şi au luat-o la fugă, 
animalul alergându-i în jurul casei, până când s-au cățărat într-un copac imens. Tigrul, persistent 
fiind, a găsit un topor în casă şi a început să taie copacul pentru a-i prinde pe copii. 

În acel moment, Dalsun s-a rugat la ceruri să le dea o sfoară. S-a rugat ca în cazul în care inima 
ei şi a fratelui său era pură şi erau meniţi să fie salvaţi, sfoara să fi destul de rezistenta încât să îi 
salveze, dar dacă dacă nu aveau inima pură, sfoara va fi veche şi putrezita iar ei vor cădea. O sfoară 
lungă şi rezistenţa a apărut din cer, iar cei doi copii au început să se caţere până când au ajuns în 
Rai. 

Curios fiind după ce a văzut ce s-a întâmplat în copac, tigrul s-a rugat şi el la ceruri să îi trimită o 
sfoară pentru a-i putea urma pe copii şi pentru a-i devora. Câteva moment mai târziu, o sfoară 
groasă şi putrezita a apărut din cer, iar tigrul a început să se urce. Deşi mai avea puțin până să 
ajungă în ceruri, sfoara s-a rupt iar tigrul a plonjat în jos din cer şi a căzut într-un câmp de mei, 
vărsându-şi sângele şi colorând meiul în roşu. 


In Rai, Haesik a devenit soarele, iar Dalsun a devenit luna. Unele versiuni ale acestei poveşti 
spun că lui Dalsun, tânăra fiind, îi era frică de întuneric, aşa că fratele ei mai mare a decis să facă 
schimb de locuri cu ea şi să o lase să devină soarele. 


Morala povestii: când îţi doreşti ceva destul de mult, vei reuşi să găseşti o cale de a obţine acel 
ceva, atâta timp când intențiile tale sunt bune, mărinimoase şi pure. 


Cum a pierit bogătanul cel lacom 
poveste coreeană 


A fost odată un ţăran care avea un fiu. Şi era ţăranul acela atât de sărac, încât n-avea nici măcar 
orez pentru fiul său. Când băiatul a împlinit şapte ani, tatăl lui a fost silit să-l bage argat la un 
bogătan din vecini. Din zori şi până-n noapte muncea băiatul, dar stăpânul nu era niciodată 


mulțumit de el, îi tot căuta nod în papură şi-l ocăra într-una. 

Cu toate că o ducea foarte greu la curtea bogătanului, micul argat nu se văita niciodată şi uimea 
pe săteni cu istețţimea şi firea lui voioasă. 

Curând, după ce băiatul a împlinit doisprezece ani, asupra satului lor se abătu un mare necaz. 
Oamenii începură să se îmbolnăvească şi să moară înainte de vreme. În fiecare zi sătenii îngropau 
pe cineva drag şi nimeni nu ştia cum să stăvilească molimă. 

În satul acela trăia un moşneag înţelept. Era atât de bătrân moşneagul, încât pierduse şi el 
socoteala anilor trăiţi pe lume. Într-un rând, moşneagul chema la sine pe toţi sătenii şi le spuse: 

— În taiga (pădure, jungla) creşte o plantă pe nume «jen-shen». Căutaţi-o, dezgropaţi-i rădăcină 
şi fierbeţi-o. Cine va bea toată fiertura, va trăi o sută de ani. 

Auzind vorbele moşneagului, bogătanul la care argăţea băiatul porni de unul singur în pădure. În 
aceeași zi pleca în pădure şi băiatul. Amândoi aveau de gând să caute minunata rădăcină de jen- 
shen. 

Trei zile rătăci bogătanul prin taiga, în căutarea ierbii de leac, iar în a patra zi zări o floare cu 
cinci petale — floarea de jen-shen. Bogatul scoase un strigăt de bucurie şi izbucni într-un râs 
gălăgios: n-avea oricine norocul să găsească o rădăcină de jen-shen. El ştia că în târg, la Seul, va 
putea căpăta pe rădăcina aceea atâta bănet, cât nu va putea duce. 

Dar în loc să dezgroape rădăcina, hapsânul scoase cuțitul de la brâu şi începu să însemneze 
copacii din jur, ca mai târziu când o veni, să regăsească jen-shenul. 

Deodată îl zări pe argatul sau. Băiatul umbla necăjit, cu privirea aţintită în pământ. Bogatul 
înțelese că acesta nu găsise nimic. 

Băiatul îşi zări şi el stăpânul, se apropie şi-i spuse cu amărăciune în glas: 

— De trei zile caut rădăcina salvatoare. De trei zile n-am mai dormit şi n-am mâncat nimic. Dar 
norocul şi-a întors ochii de la mine şi n-am găsit nicăieri floarea de jen-shen. 

Bogatul râse: 

— Cum ai s-o găseşti tocmai tu! Nu ştii că dumnezeu ajuta întotdeauna numai pe oamenii cu 
stare? Ia te uita ce-am găsit eu colo, lângă feriga aceea! 

Băiatul se uita spre feriga şi zări floarea de jen-shen, cu cinci petale. 

— Stăpâne, striga fericit băiatul, ce bine că ai găsit rădăcina tămăduitoare! Acum oamenii din 
satul nostru vor scăpa de moarte! Hai să te ajut să dezgropi comoara pe care a-i găsit-o! 

Şi băiatul îşi scoase de la brâu lopăţică de os. Bogatul însă se se încruntă deodată, smulse 
lopăţica din mâinile băiatului şi o aruncă departe, într-un tufiş foarte des. 

— Nu te baga unde nu-ți fierbe oala! strigă el. Vreau să las rădăcina să mai crească. Atunci am să 
iau pe ea, la Seul, un sac de bani. Am să mă întorc aici peste un an şi am să găsesc rădăcina după 
semnele pe care le-am crestat pe copaci. 

Băiatul se porni pe plâns: 

— În fiecare zi mor oameni din satul nostru. La ce ne trebuie atâţia bani, dacă toţi se vor prăpădi 
cu zile? 

— Piei din ochii mei! urlă stăpânul. Eu am găsit rădăcina şi-i a mea! Nu priveşte pe nimeni ce- 
am să fac cu ea! 

Băiatul nu mai spuse nimic. Îi întoarse spatele şi se afundă din nou în taigaua cea deasă. 

Rămas singur, bogătanul îşi spuse în sinea lui: «Dacă am să mă îndepărtez de locul acesta, 
zdrențărosul de argat o să-mi fure rădăcina. Trebuie să-l omor».. 

Şi hapsânul se repezi să-l ajungă din urmă. Alerge el ce alerga, scotoci toate tufişurile din 
împrejurimi, dar băiatul pierise fără urma. 

Seara, bogătanul se întoarse la floarea de jen-sen şi se culca acolo. Iar în zori, se scula odată cu 
soarele şi începu să dezgroape rădăcina. O scoase din pământ, încinse un foc de găteje, puse la fiert 
un ceaun cu apa şi se aşeza să aştepte ca apa să dea în clocot. Şezând el aşa, îşi aminti de băiat şi 
începu să chicotească: 

— Spuneam eu că-i un prost fără pereche, zdrenţărosul ăsta! Ce-o fi crezut el, că am pornit să 


caut rădăcina ca să adap tot satul de milogi cu leacul făcător de minuni? Ce mă priveşte pe mine 
soarta lor? N-au decât să moară sau să-şi caute singuri ierburile de leac! Cât despre mine, am să 
beau singur toată fiertura şi-am să trăiesc o sută de ani! 

Când apa dădu în clocot, bogătanul arunca în ceaun rădăcina minunată. Apa fierbea şi spumegă, 
şi fiertura se îngroşa tot mai mult şi mai mult. Şi iată că în sfârşit leacul fu gata. Bogătanul îşi 
umplu o ceaşcă plină, dar când să o ducă la gură, de după un copac răsări băiatul. El căută drept în 
ochii bogătanului şi îi spuse gâfâind: 

— Pentru ce-ţi trebuie o viaţă lungă, dacă n-ai de gând să faci niciun bine nimănui, dacă nu vrei 
să-ți ajuţi vecinii? 

— M-am săturat de vorbăria ta! strigă hapsânul. Rădăcina-i a mea! Eu am găsit-o şi eu am să 
beau toată fiertura! 

Şi iarăşi 1-a întors băiatul spatele, nu i-a răspuns o vorbă şi s-a afundat în taiga. 

Cum s-a făcut nevăzut băiatul, bogătanul a dus din nou ceaşca la gură. Dar n-a apucat să soarbă 
nicio înghițitură, când de după o tufă a ţâşnit un tigru şi, dintr-o singură lovitură de laba, l-a ucis pe 
bogătanul cel fără suflet. Multă vreme au aşteptat sătenii să se întoarcă. Trăgeau nădejde că 
bogătanul le va aduce rădăcină de leac şi bolnavii se vor înzdrăveni şi vor prinde iarăşi putere. Dar 
zilele treceau şi bogătanul tot nu mai venea. 

În timpul acesta, băiatul continuă să colinde neostenit taigaua, în căutarea rădăcinii de jen-sen. 
Odată nimeri într-o sihlă atât de deasă, încât nici în miezul zilei lumina nu răzbătea acolo. 

În calea lui se înălțau stânci colţuroase; din toate părțile îl împresurau mărăcinişuri. Undeva, 
aproape de tot, răsunau răgete de tigru. Dar viteazul băiat nu dădu înapoi şi nu se întoarse acasă. 
Gândul lui era mereu la oamenii bolnavi; el nu uita nicio clipă că numai rădăcină de jen-shen poate 
scăpa oamenii din satul lui de la pierire. 

Şi băiatul începu să-şi croiască drum prin mărăciniş. Curând, hainele i se făcură ferfeniţa, şi 
obrajii i se umplură de sânge. Trecuseră câteva ceasuri şi el abia izbutise să înainteze câţiva paşi. 
Era frânt de oboseală. La fiecare pas i se părea că se va prăbuşi la pământ şi nu va mai izbuti să se 
ridice niciodată. 

Dar tocmai în clipa când ajunse la capătul puterilor, zări în apropiere o flacără pâlpâitoare. 
Strângându-şi ultimele forțe, băiatul paşi spre flăcăruia aceea, dar flăcăruia se urni din loc şi porni 
să plutească în faţa lui, de parcă l-ar ademeni încotrova. Băiatul mai făcu câţiva paşi şi... Să vezi 
minune: nu mai simţea înțepăturile mărăcinilor, nu mai aluneca pe mușchiul jilav, nu mai se 
prăbuşea în vizuinile părăsite. 

Cât timp a umblat aşa, nici el n-ar fi putut spune. Dar deodată flăcăruia se opri şi, căzând la 
pământ, lumina tot locul cu scânteieri strălucitoare. În aceeași clipă, băiatul zări cum răsare din 
iarba mult dorită floricica de jen-shen. Cele cinci petale ale florii se legănau pe tulpiniţa subțire, de 
parcă ar fi vrut să spună: „E aici rădăcina, e aici! I se cuvine aceluia care aceluia care nu-şi cruța 
viața, când în joc salvarea semenilor săi!” 

Nici nu mai trebuie spus cât s-a bucurat băiatul! A dezgropat cu nesfârşita grijă rădăcina 
nepreţuită, a învelit-o în năframa şi a pornit într-un suflet înapoi acasă. 

Acum la întoarcere, drumul i se părea uşor şi lipsit de orice primejdie. Copacii se trăgeau 

În lături din calea lui, poteci uscate i se aşterneau sub picioare de-a curmezişul mlaștinilor, 
râurile adânci secau sub paşii lui, tigrii fioroşi se ascundeau în văgăunile munţilor când trecea el. Şi 
toate acestea, pentru că nu-i nimeni mai puternic pe lume decât omul care lupta pentru binele 
semenilor săi, fără să aştepte vreo răsplată pentru strădania lui. 

La capătul nopţii, băiatul ajunse în satul său, iar la amiază, fiecare sătean putu să soarbă din 
leacul fermecat şi toți se înzdrăveniră. Din ziua aceea, în satul cu pricina nimeni nu s-a mai 
îmbolnăvit. 

Dar toate astea s-au întâmplat de mult de tot, pe vremea stră-străbunilor noştri. 


Băiatul cu ghiveciul fără flori 
poveste coreeană 


Se povesteşte că demult, tare demult, trăia într-o ţară îndepărtată un împărat. Şi era înţelept şi 
fericit împăratul. Un singur lucru însă îi umbrea bătrâneţea lui liniştită: nu avea copii. Într-o zi, ce 
se gândi împăratul? „Am să aleg din împărăția mea pe cel mai cinstit băiat, am să-l iau la palat şi 
am să-l înfiez”. Apoi dădu poruncă curtenilor să împartă tuturor copiilor din împărăție semințe de 
flori, spunând: 

— Cel care va creşte din aceste seminţe cele mai frumoase flori, acela va fi fiul sau fiica mea. 

Toţi copiii au semănat seminţele şi au început să le ude şi să le poarte de grijă în fiecare 
dimineaţă şi seară. 

Şi băiatul Son Ir, cu răbdare şi stăruinţă, a semănat seminţele, le-a udat şi le-a îngrijit cu multă 
dragoste. Dar trecură zece zile, două săptămâni, o lună şi seminţele din ghiveciul lui încă nu 
încolțiră. 

„Ciudat! De ce oare nu încolţesc seminţele mele?” se frământa Son Ir. În cele din urmă se duse la 
maică-sa şi-o întrebă: 

— Mamă, spune-mi, te rog, de ce nu vor să încolțească seminţele mele? 

Mama, tot aşa de îngrijorată, îi răspunse: 

— Răsădeşte-le în alt pământ, poate că acolo vor încolți. 

Son Ir puse seminţele în alt pământ, dar nici acolo nu răsăriră. 

Veni şi ziua când împăratul trebui să vadă florile. Mulţime de copii în haine de sărbătoare, 
însoțiți de părinții lor, au ieşit în stradă ținând în față ghivece cu flori. Fiecare voia să devină prințul 
moştenitor. Dar ce s-a întâmplat? De ce oare împăratul, privind florile, trecea prin faţa fiecărui copil 
şi chipul său nu arăta nicio umbră de bucurie? 

Deodată, în fața unei case, el văzu pe Son Ir plângând şi ținând în mâini ghiveciul fără flori. 
Împăratul porunci să fie adus băiatul în faţa lui. 

— De ce stai cu ghiveciul gol? întrebă împăratul. 

Son Ir, plângând, îi povesti cum a semănat semințele, cum le-a udat şi le-a îngrijit, dar ele nu 
încolțiseră, probabil drept pedeapsă pentru aceea că el, odată, în taină, a rupt un măr dintr-o grădină 
străină. 

Ascultând acest răspuns, împăratul îl luă în braţe pe Son Ir şi spuse: 

— lată, dânsul este fiul meu cel cinstit! El va fi prințul moştenitor. 

Oamenii din mulțime se întrebară nedumeriţi: 

— De ce împăratul a înfiat tocmai pe băiatul cu ghiveciul fără flori? 

Împăratul, auzind glasurile nedumerite ale oamenilor, răspunse: 

— Aflaţi, oameni buni, că semințele pe care le-am împărțit copiilor au fost fierte. 

Zicând acestea, împăratul se întoarse la palat împreună cu Son Ir şi suita sa. 

Toţi dădură din capete că au înţeles. Iar copiilor care stăteau cu flori frumoase în mâini li se 
înroşiră obrazurile de ruşine: pentru că ei au semănat alte seminţe în locul celor fierte, primite de la 
împărat. 


Ţol Se şi ursul 
poveste coreeană 


Într-o familie săracă dintr-un sat, trăia odată un băiat. Îl chema ol Se. El trebuia să meargă 
adesea în munţi să taie lemne şi să culeagă vreascuri pentru foc. 

Într-o zi, când Ţol Se tăia lemne departe în munţi, deodată auzi un zgomot. De spaimă, scăpă 
toporul, când văzu că drept în fața lui venea un urs. 

— Ei, netrebnicule! Cine ţi-a dat voie să tai lemne aici? urlă ursul. 


— Dar cine mă opreşte? Eu tai lemne de care nimeni n-are nevoie, răspunse Ţol Se. 

— Îndrăzneşti să mai răspunzi, mă înfrunți? Cum ţi-ai îngăduit să faci ce vrei aici, când pădurea 
are un stăpân?! răcni ursul din tot gâtlejul lui. 

Ţol Se înţelese că nu e bine să înfurii pe urs, se hotărî să cadă la învoială cu el, cu blândețe. 

— E adevărat, am greşit. Altă dată, când voi avea nevoie să tai lemne, am să-ți cer învoire. 

Ursul se linişti şi mormăi: 

— Aşa să faci! Aici, în munţi, nimeni n-are voie, fără voia mea, să rupă niciun fir de iarbă. 

Apoi arătă cu laba spre traista cu merinde a lui Țol Se, atârnată pe o cracă, şi spuse: 

— Ce-i acolo? E ceva de mâncare? Scoate-o! 

Ţol Se a trebuit să dea mâncarea lui ursului. Acesta mâncă totul, chiar şi ultimele firimituri de 
orez. 

— De acum înainte, de câte ori ai să vii după lemne să-mi aduci şi demâncare, mormăi ursul şi, 
răsturnându-se pe partea cealaltă, dispăru în adâncul pădurii. 

Ţol Se, flămând, îşi puse traista în spate şi se îndreptă spre casă. Ursul de atunci încolo lua masa 
cu el. 

Ţol Se continua să vină la pădure de fiecare dată când se terminau lemnele acasă. Odată, pe când 
urca un munte abrupt, văzu o căprioară. Ea, şchiopătând, alergă spre el, se aşeză pe pământ şi-l 
rugă: 

— Băiatule, fii bun, lecuieşte-mi piciorul. L-am întâlnit pe urs, şi iată cum m-a schilodit. 

Lui Ţol Se i se făcu milă de căprioară, îşi rupse o fâşie din cămaşă şi-i legă piciorul. 

— Acum îmi e mai bine, nu mă mai doare! îți mulțumesc din suflet... sunt necăjită. Ursul ăsta 
nu mă lasă să trăiesc. 

Şi căprioara îi povesti băiatului despre necazurile ei. 

— lan ascultă, de ce la urma urmelor noi trebuie să îndurăm toate astea?! spuse Ţol Se. 

— Am o idee, îl încuraţă căprioara. Ce crezi dacă... îi şopti lui Ţol Se la ureche. 

— Foarte bine! Foarte bine! Desigur! aprobă din cap băiatul. 

Despărţindu-se de căprioară, Ţol Se se înfundă în codru şi începu să taie lemne. „Poc! Poc 
răspândea ecoul loviturilor de topor prin pădure. În scurt timp, se auzi un mers greoi. 

— Fi! iar tai lemne fără învoirea mea? urlă ursul. 

— Nu te supăra, ţi-am adus orez, spuse Ţol Se. 

Şi repede luă traista de pe cracă şi-i dădu ursului o ceaşcă de orez. Ursul se prăvăli la pământ şi 
începu lacom să înfulece orezul. Dar din adâncul pădurii se auzi un zgomot. Ursul mirat întrebă: 

— Ce-i asta? 

— Nu de mult au trecut pe aici vânătorii. Probabil că acum se întorc, răspunse Țol Se. 

Ursul tresări. 

— Cum? Vânătorii? Au şi arme? 

— Desigur. Şi fiecare vânător are câte cinci copoi răi. 

Ursul se agită. 

— E adevărat? 

— Da, vin drept încoace, răspunse Ţol Se, uitându-se într-o parte. 

— Scapă-mă. N-o să-ţi mai fac niciun rău şi am să-ţi mulţumesc! începu să se roage ursul. 

— Bine, asta nu-i greu. Dar unde să te ascund? 

— Acoperă-mă cu haina ta, spuse ursul tremurând de frică. 

Tol Se aruncă haina peste el. Ursul se zgribuli şi vârî nasul în pământ. 

În vremea asta, dintre copaci se auzi un strigăt: 

— Ei, tăietorule de lemne, n-ai văzut cumva un urs? 

— Nu, n-am văzut, răspunse calm Ţol Se. 

— Dar acolo sub haină ce ai? se auzi din nou glasul. 

— Spune că sunt lemne. Repede! îi şopti ursul, 

— Sunt lemne, pe care le-am tăiat. 


1? 


se 


— Dacă sunt lemne, de ce le-ai acoperit cu haina? 

— Pune haina sub mine. Repede! se rugă ursul. 

Tol Se, cu mare greutate, puse haina sub urs. 

— Dacă sunt lemne, de ce nu le-ai legat? 

— Repede, leagă-mă! începu să tremure ursul speriat. 

Ţol Se îl legă strâns cu sfoară. Dar glasul dintre tufişuri continuă: 

— Fi, băiete! Aici e ceva în neregulă. Dacă sunt lemne pentru foc de ce nu le-ai despicat? 
Ursul, de frică, nemaiştiind ce să spună, răcni: 

— Despică-le cu toporul! Repede! 

Ţol Se îşi făcu vânt cu toporul şi după câteva lovituri, ursul rămase nemişcat. 

În acel moment, de după copaci ieşi căprioara. 

— Uf! Parcă mi-ai luat o piatră de pe inimă. 

— Ce bine am aranjat toate, căprioaro! spuse încântat Ţol Se. 

— Ne-a mers strună, pentru că ursul a fost prost, cuvântă căprioara. 

— Acum am să merg liniştit după lemne. 

— lar eu am să dorm fără nicio grijă, spuse căprioara şi dispăru în desişul pădurii. 


Omul de zăpadă 
poveste coreeană 


Într-o iarnă, când a început să ningă, trei frați s-au hotărât să facă cel mai mare om de zăpadă 
văzut vreodată în satul lor. Toţi trei au rostogolit câte un bulgăre de zăpadă până s-a făcut din ce în 
ce mai mare. Când bulgării de zăpadă au devenit prea mari ca să mai poată fi rostogoliți fiecare de 
un singur frate, au fost rostogoliţi de doi fraţi, şi apoi de toţi trei fraţii odată. În cele din urmă, când 
fraţii n-au mai putut rostogoli cel mai mare dintre bulgarii de zăpadă, s-au oprit. 

Ei au încercat să ridice şi să așeze cel de-al doilea bulgăre peste primul, dar n-au reuşit. Îi 
făcuseră atât de mari, încât era prea greu să-i mai ridice. Au început atunci să-i răzuiască ca să-i 
micşoreze și tocmai atunci a trecut şi bunicul pe acolo. 

— Nu faceţi lucrurile pe dos? i-a întrebat bunicul. 

Când frații au povestit ce li s-a întâmplat, bunicul le-a spus: 

— Nu trebuie sa faceţi bulgării mai mici. Trebuie să-i faceți mai mari. 

Şi le-a explicat cum anume să procedeze. 

Când a fost gata cina, băieţii terminaseră de făcut cel mai mare om de zăpadă văzut vreodată în 
sat. Era mare cât cei trei băieți cățărăți unul pe umerii celuilalt. 


Întrebare: Cum au reuşit? 


Răspuns: Bunicul le-a spus să construiască lângă cel mai mare bulgăre o pantă de zăpadă. 
Bulgării, fiind prea grei, nu puteau fi ridicaţi, dar puteau fi rostogoliți în sus pe pantă. După ce au 
urcat bulgărele mijlociu, au făcut panta şi mai înaltă și au rostogolit şi cel de-al treilea bulgăre 
deasupra celui de-al doilea. Apoi au dărâmat panta și aşa a rămas numai omul de zăpadă. 


Oglinda aducătoare de necazuri 
poveste coreeană 


Cu mult timp în urmă, un fermier pe nume Kim trăia cu familia sa la marginea unui sat. 
Intr-o zi Kim a plecat la Seul cu afaceri. Intr-un magazin, a luat în mână un obiect mic, rotund și 
strălucitor şi l-a privit. A fost surprins să vadă un om care se holba la el. Kim a zâmbit şi omul i-a 


zâmbit și el. Kim și-a încruntat fruntea și aşa a făcut şi omul. Nu şi-a data seama ca era o oglindă, 
pentru ca nu mai văzuse niciodată una, dar a fost aşa înveselit de obiect, că l-a cumpărat și s-a întors 
cu el acasă. 

A doua zi dimineaţa, când Kim era plecat să lucreze la câmp, soţia lui, Cho, a găsit oglinda. A 
luat-o în mână, a privit-o şi a început să plângă. Chiar în acea clipă, mama lui Kim a intrat în 
cameră. 

— Cho, ce s-a întâmplat? 

— Uită-te puţin, a spus Cho, dându-i oglinda soacrei ei. Kim a adus din Seul o femeie tânără și 
frumoasă ca să-mi ia locul. 

— Lasă-mă sa văd, a spus mama lui Kim. A privit în oglinda şi a început să râdă. 

— Cho, s-a întâmplat ceva cu ochii tăi! Asta nu e o femeie tânără. E bătrână şi nu arată prea 
bine! 

Cele doua femei îşi dădeau una alteia oglinda și fiecare spunea ca vede altceva. 

Tocmai atunci a intrat în cameră tatăl lui Kim. Le-a găsit pe nora sa plângând și pe soţia lui 
râzând şi le-a întrebat: 

— Ce s-a întâmplat? 

Fiecare şi-a spus părerea. 

Socrul şi a luat oglinda și s-a uitat și el în ea. 

— V-aţi pierdut amândouă mințile? Fiul meu nu a adus acasă nicio femeie, tânără sau bătrână. 
Este un bărbat bătrân cu capul chel. 

Şi s-au tot certat. Niciunul nu-l putea convinge pe celălalt că avea dreptate. În cele din urmă, au 
pus oglinda jos și au plecat să-și facă treburile. 

Kim şi Cho aveau un băieţel care se juca cu un dragon din hârtie. El a găsit oglinda şi s-a uitat în 
ea. A crezut ca a văzut un alt băiat ținând în mână dragonul său. 

— Hei, cine ţi-a dat voie sa te joci cu el? Dă-mi-l imediat înapoi! 

Tocmai atunci, Kim a intrat în casă și auzind asta, l-a întrebat pe băiețel: 

— Cine ţi-a luat dragonul? 

Băiatul i-a dat oglinda și Kim s-a uitat în ea. 

— Ce fel de om ești tu? Să furi de la copiii mici!! Te învăţ eu minte! 

Şi spunând acestea, Kim l-a lovit din toate puterile pe omul din oglindă, iar oglinda s-a sfărâmat 
şi cioburile i s-au împrăștiat pe podea. Aşa a sfârşit oglinda aducătoare de necazuri. 


Ginerele şoricelului 
poveste coreeană 


Povestea noastră s-a petrecut demult-demult, pe vremea când oamenii şi animalele trăiau 
laolaltă, în cea mai bună înţelegere, bucurându-se deopotrivă de darurile naturii şi agonisindu-şi 
hrana fără ca nimeni să supere sau să păgubească pe altul. 

În acele îndepărtate timpuri trăia în beciul unui han, printre saci, lăzi şi butoaie cu vin, o familie 
de şoricei. Stăteau acolo de câţiva ani buni şi câştigaseră simpatia oamenilor de la han. Ba chiar cu 
unii dintre ei se şi împrieteniseră. Fata hangiului, de pildă, o codană de vreo 16—17 ani, de o 
frumuseţe fără seamăn, era cea mai bună prietenă a şoriceilor. Venea în fiecare zi în pivniţă şi se 
juca cu ei, le aducea fărâmituri şi resturi de mâncare. 

Şoriceii se obişnuiseră atât de mult cu prezenţa fetei, încât în ziua când nu mai cobori în pivniță 
îi simțiră lipsa şi ieşiră s-o caute. 

La han era lume multă, care se ospăta şi petrecea. 

Strecurându-se printre oameni, şoriceii o găsiră în cele din urmă pe prietena lor. Dar era cât pe- 
aci să n-o mai recunoască. Fata era gătită cum n-o mai văzuseră niciodată până atunci. lar lângă ea, 
în capul mesei, stătea un tânăr îmbrăcat şi el în haine de mare sărbătoare. Amândoi erau atât de 


frumoşi, încât abia te puteai uita la ei. Şoriceii aflară că prietena lor se căsătoreşte şi că tânărul de 
lângă ea era mirele. 

Mireasa îi invită pe prietenii săi, şoriceii, să petreacă la nuntă şi ei se veseliră cu toţi mesenii. 
Dar nunta se sfârşi şi mireasa plecă împreună cu mirele. Şoriceii se întoarseră în pivniță, dar viața 
lor nu mai era la fel de veselă ca înainte. Nu se puteau obişnui cu lipsa fetei. Erau mereu trişti şi în 
cele din urmă ajunseseră să-şi dorească şi ei un pui, care să le înveselească viaţa, să le țină de urât. 

Într-un colţ al pivniţei erau două statuete de idoli, una din lemn şi una din lut. Şoriceii începuseră 
să le ducă ofrande, adică să le pună în preajmă fărâmituri şi alte bucate. 

În cele din urmă, în familia şoriceilor s-a născut o fetiţă. Bineînţeles, era o fetiţă şoricel. Dar era 
atât de frumoasă şi de inteligentă, încât toată lumea se minuna şi îi felicita pe fericiții părinți. Chiar 
şi pisica, singura ființă care, nu se ştie de ce, nu se uita cu ochi buni la șoareci, îi arăta fetiţei o 
simpatie deosebită. 

O fericire nespusă domnea în familia şoriceilor. Părinţii vorbeau peste tot de fetița lor, se 
mândreau nevoie mare şi începuseră să se gândească de pe acum să-i găsească un mire. 

— Mă voi duce în lume să-i caut un soţ vrednic de frumuseţea ei şi viteaz cum nu mai e altul, 
care să devină cârmuitorul întregului neam şoricesc, spuse tatăl. 

— Dacă ai de gând să faci aşa, eu cred că ar trebui să porneşti la drum de pe acum, îşi dădu cu 
părerea mama. O să ai de mers cale lungă până să găseşti un tânăr vrednic de fata noastră. 

Zis şi făcut, şoarecele îşi luă merinde de drum şi porni în lume. Merse mai multe zile până ce 
ajunse la o apă mare. Cum să trec dincolo? Umblând în sus şi în jos pe malul apei, găsi în cele din 
urmă un bătrân luntraş, care tocmai se pregătea să pornească. Şoricelul îl rugă să-l ia în barcă şi 
bătrânul se învoi. Porniră spre malul celălalt. Bătrânul vâslea din răsputeri, dar curând se stârni o 
furtună puternică şi înaintarea le era tot mai anevoioasă. Valuri din ce în ce mai mari loveau barca, 
aruncând-o de colo-colo, gata s-o răstoarne. Bătrânul, speriat de moarte, începu să se roage soarelui, 
implorându-l să apară din nou pe cer să gonească norii şi vântul, să-l scape de urgie. 

Şoricelul privea la toate astea din fundul luntrii, zicându-şi în sinea lui: 

„Credeam că omul e fiinţa cea mai puternică de pe pământ. Dar văd că şi omul se teme de ceva. 
Ce înspăimântat e bietul bătrân! Şi cum se mai roagă la soare! Înseamnă că soarele e cel mai 
puternic. Trebuie să ajung la zeul-soare. Pe el îl voi lua drept ginere. Doar el e vrednic de gingăşia 
şi frumuseţea fiicei mele.” 

Furtuna se potoli şi barca acostă la malul celălalt. Şoricelul mulțumi luntraşului, îl întrebă 
încotro să o apuce ca să ajungă la zeul-soare şi porni la drum. 

Merse şoricelul săptămâni şi luni în şir, trecu peste munţi, peste ape, îndură arşița cumplită a 
verii şi greul aspru al iernii. Pe măsură ce mergea, era tot mai convins în sinea lui că zeul-soare e 
vrednic de frumuseţea fiicei sale. Se gândea cum i-o va descrie pe fată, cum îi va vorbi soarelui 
despre gingăşia şi delicateţea ei. Când plecase el de-acasă, fata era încă mică. Acum, probabil, e şi 
mai frumoasă. 

„Până ajung eu la zeul-soare, până mă întorc înapoi, fiica mea va fi numai bine la vârsta 
măritişului.” 

După mai mulți ani de mers, şoricelul ajunse într-o dimineaţă la poalele muntelui pe care îşi avea 
lăcaş soarele. Deşi era frânt de oboseală, începu numai decât să urce. Razele puternice îi înţepau 
ochii, pietrele ascuțite îi răneau lăbuţele, dar şoricelul continua să urce. Mergând, îşi mai potrivi 
hăinuţele, se scutură de praf, străduindu-se să aibă o ţinută cât mai demnă. Doar nu era un fiecine. 
Era un şoarece onorabil, tatăl unei fete atât de frumoase. Şi dacă el însuşi venise să-şi peţească fiica, 
aceasta era un semn de mare consideraţie pentru viitorul ginere, pe care el nu se putea să nu-l 
aprecieze. 

Căldura devenea tot mai insuportabilă şi şoricelul înţelegea că într-adevăr aceasta e cea mai mare 
putere a lumii. Când nu mai putu să înainteze, şoricelul îşi acoperi ochii cu lăbuţa şi începu să strige 
cât îl ţineau puterile. 

— Hei, mărite soare! Închide un ochi, rogu-te. Vreau să vin la tine să-ţi vorbesc! 


— Acum nu se poate, răspunse zeul-soare. Aşteaptă-mă acolo. În curând voi cobori eu în vale. 

Şoricelul fu nevoit să îl aştepte. Era nerăbdător şi i se părea că niciodată ziua n-a fost atât de 
lungă. În sfârşit, odată cu lăsarea serii, soarele începu să coboare pe pantă. Şoricelul îl întâmpină cu 
pălăria în mână, făcând plecăciuni respectuoase. 

— Eu sunt şoricelul din pivnita hanului de la poalele muntelui Ţin, pe care binevoieşti să-l 
luminezi şi să-l încălzeşti cu razele tale. Am făcut până aici drum lung şi greu, mergând ani în şir, ca 
să te văd şi să-ți vorbesc. Tu eşti cel mai viteaz şi mai frumos din lume şi nimeni nu s-ar putea 
asemui cu tine. De aceea am venit să te rog să-mi faci cinstea de a-mi deveni ginere. Am o fată 
frumoasă ca o zeiţă, care în curând va fi de vârsta măritişului, Sunt convins că o vei îndrăgi îndată 
ce-o vei vedea. Ochişorii ei roşii sunt ca două rubine şi dințişorii ei sunt ca două şiruri de perle 
strălucitoare... 

— Stai, şoricelule, răspunse zeul-soare luându-i vorba. Cred că ai greşi venind atâta drum până 
aici. Eu sunt într-adevăr puternic, dar nu ştiu să fac altceva decât să dau lumină şi căldură 
pământului, ca să crească viețuitoarele şi plantele. Altceva eu nu ştiu să fac. Şi, în afară de asta, 
norii sunt mai puternici decât mine. Când vin mai mulți, doar ştii bine, lumina mea nici nu mai 
poate răzbate până la voi. Aşa că, dacă vrei să-ţi găseşti un ginere care să fie într-adevăr cel mai 
puternic, du-te la zeul norilor. Îl cheamă Nor Alb şi îşi are sălaşul tot pe munte, ceva mai la vale. El 
e mai puternic decât mine şi pe deasupra e şi atotştiutor. El poate să stropească pământul cu ploaie 
binefăcătoare, sau dacă vrea, să-l înece într-un potop de ape. 

Şoricelul înţelese că zeul-soare are dreptate. Mulţumi pentru bunăvoință şi începu să coboare. 
Curând văzu, undeva mai jos, un vârf de munte înconjurat de un nor mare, alb. Ajunse acolo nu fără 
greutate şi îi vorbi lui Nor Alb de minunata lui fiică. 

— Îmi pare rău că nu pot accepta propunerea ta, care îmi face cinste, îi răspunse Nor Alb. Dar 
trebuie să-ți spun de la început adevărul. Eu sunt puternic, e drept. Pot întuneca fața soarelui, 
împiedicându-i razele să ajungă până la pământ. Dar vântul e şi mai puternic decât mine. Când se 
înfurie şi se porneşte să sufle, mă împrăştie în patru zări cât ai bate din palme. Vântul e mult mai 
puternic decât mine. E vijelios şi cutezător. Pătrunde oriunde, iar când se înfurie poate chiar să 
ridice valurile uriaşe, să smulgă copacii din rădăcini, să dărâme casele... 

„Cum de nu m-am gândit, îşi zise în sinea lui şoricelul. Într-adevăr, vântul e şi mai puternic decât 
norii.” 

— Nu ştii, mărite Nor Alb, cum aş putea ajunge la lăcaşul zeului vânt? 

— În valea cea adâncă dintre munţi, acolo stă acum şi se odihneşte. 

Şoricelul, obosit, de abia-şi mai târa lăbuţele, începu să coboare. În fundul văii îl găsi într-adevăr 
pe zeul-vânt. 

După ce îl salută cu plecăciune, îi spuse pentru ce a venit, vorbindu-i despre neasemuita 
frumuseţe a fiicei, despre dorinţa lui de a avea un ginere puternic, cum nu mai e altul pe lume. 

Vântul îl ascultă cu atenţie, apoi îi grăi astfel: 

— Hei, biet şoricel mititel! E adevărat că eu sunt puternic. Dar eu sunt de-o vârstă cu lumea. 
Cum să mă însor cu fiica ta, care e o copilă? Ei îi trebuie un soţ tânăr. ŞI în afară de asta, sunt pe 
lume şi lucruri mai puternice decât mine. Uite, colo, la capătul văii, e un sat. O vreme am umblat 
prin satul din vale cum am vrut. Dar într-o zi, acum vreo câţiva zeci de ani, oamenii au ridicat la 
marginea satului un zid puternic. De-atunci ori de câte ori pornesc de-aici, din sălaşul meu, mă 
izbesc de zidul acela de mă dor toate oasele. Încerc mereu să-l dărâm, dar degeaba. Zidul e mai 
puternic decât mine. Îţi vei da seama singur de asta, dacă te vei duce până acolo. Vei vedea că în 
apropierea zidului suflarea mea nu mai are nicio putere. Aşa că du-te acolo şi vorbeşte cu zidul... 

Şoricelul înţelese că şi de data aceasta a greşit. Mulţumi vântului şi porni spre satul din capătul 
văii. Ajunse lângă zid şi îi vorbi despre scopul vizitei sale. 

— Cum îndrăzneşti, rozător nenorocit, să mă iei peste picior, zicând că eu sunt cel mai puternic? 
Vezi bine că semenii tăi şi-au săpat în mine atâtea găuri încât nu peste multă vreme mă voi prăbuşi 
din pricina asta! Sunteţi nişte monştri cărora nimic nu vă rezistă. Roadeţi tot ce întâlniți în cale. Şi 


pe deasupra vă mai şi bateţi joc de mine! 

Şoricelul nici măcar nu se supără pe zid pentru ocările ce i le aruncase. În mintea lui se făcu 
dintr-o dată lumină: şoriceii sunt mai puternici decât orice pe lume. Ei pot să dărâme case, ziduri şi 
diguri. Pot să scufunde corăbii. Dar ce nu pot să roadă şoarecii? Unde nu pot ei să pătrundă? Cum 
de nu se gândise până acum la asta? Cum de pierduse atâția ani pe drumuri, căutându-şi ginere în 
rândul zeilor, când ar fi trebuit să-şi caute de la bun început printre ai săi? 

— Tot am folosit ceva, îşi zise. Dacă nu făceam această lungă călătorie, n-aş fi aflat niciodată 
acest adevăr pe care numai eu îl ştiu dintre toţi şoarecii. 

Mă voi întoarce acasă şi voi căuta pe cel mai voinic şi mai frumos dintre şoareci. Cu el îmi voi 
mărita fiica. 

Şoricelul nostru se întoarse la han, unde le regăsi pe soția şi pe fiica lui, care era acum de vârsta 
măritişului. Şi o mărită într-adevăr cu cel mai vrednic dintre toți şoarecii. lar ginerele său deveni 
conducătorul întregului neam şoricesc. Întocmai cum visase bătrânul şoarece cu ani în urmă, când 
fiica lui era încă mică. 


Povestea câinelui credincios 
poveste coreeană 


Trăiau odată doi fraţi care se deosebeau atât de mult unul de altul, încât nici n-ai fi zis că se trag 
amândoi din aceiaşi părinți. Stăteau împreună în casa bătrânească, unde cel mare îşi adusese şi 
nevasta, dar nu semănau unul cu altul cum nu seamănă un om de-aici cu unul de la capătul 
pământului. Cel mare, lacom şi apucător, nu se gândea decât la el, iar nevastă-sa i se potrivea întru 
totul, ba era chiar şi mai câinoasă la suflet. Cel mic, în schimb, era bunătatea întruchipată. Nu se 
îngrijea de sine câtuşi de puțin şi nu-i păsa că roadele muncii sale numai frate-său şi cumnată-sa le 
culegeau. 

Într-o zi, fratele mai mare îl văzu pe celălalt pe-o uliţă a satului, stând de vorbă cu o fată. În 
mintea fratelui mai mare încolți teama că cel mic se va însura. Se duse întins acasă şi se sfătui cu 
nevastă-sa. 

— Dacă fratele ăsta al meu se însoară şi îşi găseşte o nevastă ageră la minte, zise el, cu siguranță 
că nu va mai munci pentru noi. L-am văzut chiar adineaori vorbind cu o fată. Cine ştie ce gânduri 
are. N-ar fi mai bine să împărțim de pe acum averea moştenită de la părinți? Să-i dăm şi lui te miri 
ee şi să-l despărțim cu gospodăria. 

— Ba, eu de mult mă gândeam să-i spun asta, răspunse nevasta, dar m-am tot codit, căci mi-a 
fost oarecum. Că, deh, e frate-tău şi mi-am zis că poate nu-i bine să mă amestec. Dar eu, drept să-ți 
spun, nu-l mai pot răbda, când îl văd cum mănâncă din munculiță noastră fără să facă nicio 
trebuşoară pe lângă casă, mai zise ea, deşi ştia foarte bine că cumnatul e băiat vrednic şi nu stă 
degeaba câtu-i ziulica de mare. 

La scurtă vreme de la aceste vorbe, fratele mai mare îi zise celuilalt: 

— Cred c-a venit vremea să ne despărțim cu gospodăriile. Mai bine să ştie fiecare ce-i al său. 

— Cum crezi tu, frate, răspunse cel mic. Tu eşti capul familiei şi, cum vei hotărî tu, aşa vom 
face. Dar eu gândeam că-i mai bine să stăm împreună. Tu, vezi bine, trebuie să lucrezi mai mult 
pentru boier, iar eu pot rămâne să văd de gospodărie, să lucrez pământul, după cum şi fac. 

— Lasă, lasă că mă descurc eu şi singur, i-o reteză fratele mai mare. Împărțim totul, şi bucatele, 
şi acoperişul şi pământul. 

Acuma, să vedeți cum a făcut împărțeala capul familiei. 

El şi-a luat casa cea mare, casă bună, din cărămidă cu acoperiş de țiglă. A mai luat tot pământul 
cel roditor de la poalele muntelui, vreo treizeci de mu”, precum şi bivolul cel voinic. 

Mezinul se alese cu hambarul cel de chirpici, acoperit cu paie, din fundul curţii. Mai primi vreo 
zece mu de pământ, dar neroditor, pe-o coastă, precum şi clinele cel bătrân. 

Veni primăvara şi oamenii începură să iasă pe ogoare. Dar mezinul n-avea animal de muncă şi se 
tot gândea în fel şi chip ce să facă. Până la urmă se hotărî să înhame câinele. 

— Tu eşti singurul meu sprijin, îi zise el câinelui. Rogu-te, scoate-mă din încurcătură, căci altfel 
vom muri de foame la anul. 

Înhamă câinele la plug şi se apucă de arat. Şi nu ara deloc mai rău sau mai încet decât cu un 
bivol. 

Pe la amiază, omul şi câinele se odihneau la capătul ogorului, când trecu pe acolo un porcar cu o 
turmă de porci. Erau vreo treizeci de râmători, scroafe, vieri şi purcei. 

— Dar ce faci, omule, cu câinele înhămat la plug? întrebă porcarul după ce dădu binețe. 

— Ce să fac? Nu vezi? îmi ar şi eu ogorul. Dacă n-am bivol, am pus câinele să are, că şi el 
mănâncă din bucatele pământului. 

— Ce prostie! exclamă celălalt. Doar n-ai vrea să zici că locul ăsta, cât l-ai arat, l-ai arat cu 
câinele?! Cine a mai pomenit una ca asta?! 

— Ba, chiar aşa, răspunse plugarul. Vezi bine că n-am alt animal. 

— Pe mine nu mă prosteşti cu una, cu două. Eu am umblat cu turma de porci prin tot ținutul, dar 
câine pus la plug n-am mai văzut. Mă prind că toată povestea asta nu-i decât o minciună gogonată. 
Şi pun zălog toată turma mea de grăsuni. 

— Vezi să nu rămâi fără turmă, râse celălalt. 

— Ba, chiar fac prinsoare şi-ţi las ție toți porcii, dacă văd cu ochii mei cum trage numai trei 
brazde, hotărî porcarul. Iar dacă nu, atunci îmi dai tu mie câinele, să m-ajute la adunatul godacilor. 
Te prinzi? 

— Mă prind, răspunse plugarul, sculându-se. 

Apoi îndemnă câinele, atingându-l uşor cu biciul pe spinare, şi îndată trase trei brazde de jur- 
împrejurul ogorului, fără să se oprească. 

Porcarul îşi ţinu vorba. Plecă, minunându-se, şi-i lăsă turma. Tânărul nu ştia ce să facă do. 
Bucurie. În viaţa lui nu văzuse atâţia porci. Găsi, nu departe de ogor, un loc mocirlos, şi-şi duse 
turma acolo. Porcii începură să se scalde, după cum li-i obiceiul, iar țăranul nostru se întoarse şi-şi 
văzu de treabă mai departe. Trase câteva brazde, apoi opri din nou la capătul ogorului, să mai 
răsufle şi el şi câinele. 

Tocmai atunci trecu pe-acolo un negustor de postavuri. Se uită cu mirare, lăsă cobiliţa de pe 
umeri Şi zise: 

— De mai bine de cincisprezece ani colind ţara în lung şi în lat, cu negoţul meu, dar câine 
înhămat la plug n-am văzut. Doar n-ai vrea să zici că ari ogorul cu câinele?! 

— Păi, ce să mai zic eu, că vezi şi dumneata singur, răspunse omul. 

— Eu văd, dar nu cred că-i lucru curat. Poate ţi-ai trimis bivolul la adăpat şi ai înhămat câinele 
ăsta bătrân numai aşa, în glumă. Mă prind pe toate postavurile mele că nu poţi ara cu el nici trei 
brazde, d-apoi un ogor întreg. 

Atunci tânărul se sculă, îndemnă iar câinele, trase trei brazde numaidecât şi câştigă prinsoarea. 
Negustorul plecă lăsându-şi marfa cu cobii iță cu tot. 

— Înseamnă că degeaba am trăit pe lume, zise el cu ciudă, că nimic n-am învăţat. 

Când soarele ajunse la scăpătat, plugarul nostru îşi luă toate şi porni spre casă. Câinele mergea 
înainte, apoi porcii, şi la urmă, mezinul, cu cobilița în spinare. Cumnată-sa, care trebăluia prin 
bătătură, îl văzu de departe şi sufletul i se făcu negru de ciudă. Ea şi bărbatul ei îşi făcuseră planul 
să pună mâna şi pe pământul mezinului, crezând că acesta nu-l va putea lucra. lar pe urmă, 
rămânând fără nicio avere, gândiseră să-l facă argatul lor, să le muncească pentru un blid de orez. 

— la du-te şi vezi ce-i cu nepricopsitul de frate-tău! Nu cumva o fi jefuit pe cineva? îi zise ea 
bărbatului. 

Cel mare îl întâmpină pe frate-său şi în timp ce băgau porcii în curte, mezinul îi spuse toată 


povestea de-a fir-a păr. 

— Ai mai auzit una ca asta? o întrebă fratele cel mare pe nevastă-sa. Mai bine luam eu câinele 
şi-i dădeam lui bivolul. 

— Du-te repede şi fă schimb. Dacă nu se învoieşte, spune-i să lase câinele la noi, mâine, să se 
odihnească. Iar eu am să-l hrănesc şi am să-i dau apă. Să se ducă el să are cu bivolul. Pe urmă, nu-i 
mai dăm înapoi javra, şi gata. 

Mezinul se învoi, bucurându-se pentru câine, că va avea o zi de odihnă şi va fi bine hrănit. Se 
învoi să plece a doua zi la câmp cu bivolul. 

În urma lui însă, fratele mai mare plecă şi el numaidecât spre lotul său, nerăbdător să vadă cum 
trage câinele la plug şi să câştige şi el rămăşagurile cu trecătorii. 

Ajunse, şi tocmai se pregătea să intre cu plugul în brazdă, când se apropie un porcar cu o turmă 
de porci, zicându-i: 

— Un prieten de-al meu mi-a povestit că a văzut dine trăgând la plug, şi că şi-a pierdut porcii în 
rămăşag. Eu zic mai degrabă că prietenul acesta al meu s-a scrântit la minte. Dar pentru că el s-a 
jurat şi s-a afurisit, am venit să văd cu ochii mei. 

Plugarul cu câinele trăgea cu coada ochiului la turmă, număra porcii şi socotea ce avere ar scoate 
dacă i-ar vinde. 

— Poate vrei şi dumneata să faci prinsoare? 

— Întocmai, răspunse porcarul. 

Lacomul, atâta aştepta. Îndemnă câinele, dar acesta nici nu se mişcă. ÎI lovi mai tare, tot degeaba. 
Începu să-l bată din răsputeri. Câinele scheuna, se întorcea şi încerca să-l muşte, dar de urnit plugul, 
nici pomeneală. 

Porcarul râdea în hohote. 

— Apoi, bine-am zis eu că prietenul meu, săracul, s-a scrântit la minte, zise el. Şi nici dumneata, 
omule, nu eşti mai sănătos, dacă omori în bătaie bietul animal, voind să-mi arăţi mie ce nu se poate 
arăta. 

Pe urmă, îşi mână turma mai departe, lăsându-l pe celălalt cu buza umflată, spumegând de furie. 

Spre amiază, veni un negustor, ducând pe umăr o cobiliță gata-gata să se rupă de greutatea 
postavurilor şi a mătăsurilor. 

— Uite, îi zise el ţăranului ce stătea la marginea drumului, cu câinele înhămat la plug. Un 
cunoscut de-al meu, tot negustor, mi-a povestit aşa şi-aşa. Eu n-am crezut şi am venit să văd cu 
ochii mei. 

„Poate măcar acum să am noroc, dacă la porci n-am avut”, gândi lacomul. Începu să lovească din 
răsputeri în bietul câine, dar fără niciun rezultat. Până la urmă îl lovi cu ciomagul în cap atât de tare, 
încât câinele scoase un schelălăit scurt şi căzu nemişcat. 

— Ce păcat de bietul animal, să nimerească un stăpân atât de nebun, zise negustorul ridicându-şi 
cobilița şi plecând în treaba lui. 

Mezinul se întoarse seara acasă şi întrebă unde e câinele. Aflând cele întâmplate, îl cuprinse o 
mare jale. Luă sapa, făcu o groapă şi îl îngropa, bocindu-l ca pe un frate. 

După trei zile, pe mormântul câinelui răsări un arbore. Dar nu era un arbore obişnuit. Creştea 
într-o zi ca într-un an, aşa că în puţin timp ajunse înalt şi viguros. 

Fratele mai mic nu uitase binele făcut de câine şi nici moartea lui jalnică. Venea deseori să se 
odihnească la umbra copacului, plângea şi-şi jelea câinele credincios. Odată, atingând o creangă 
fără să vrea, din copac se desprinseră câteva frunze, plutiră încet până la pământ, iar când atinseră 
pământul se transformară în mici bucățele de aur. Tânărul le adună în căuşul palmei şi nu-i venea 
să-şi creadă ochilor. Câinele său credincios îl ajuta şi după ce trecuse dincolo de viață. 

— De unde ai furat aurul? răcni fratele cel mare furios, apărut ca din pământ în preajmă. 

Mezinul, neştiind şi neputând să mintă, îi spuse. Lacomul se duse sub copac. Îşi acoperi faţa cu 
mâinile şi se prefăcu a boci şi el după câinele pe care singur îl omorâse. Dar bocetul îi era fals, nicio 
lacrimă nu-i uda obrazul. lar când apucă tulpina cu amândouă mâinile şi scutură din răsputeri, 


gândind să desfrunzească tot copacul, îi căzu în cap o ploaie de pietre, făcându-i nişte cucuie de 
toată frumuseţea. Turbat de mânie, înşfacă toporul şi tăie copacul. Când veni mezinul, văzu 
frumuseţe de copac doborât la pământ. Ce jale pe bietul tânăr! Trase copacul în faţa casei lui, adică 
în faţa hambarului în care locuia. lar a doua zi se apucă şi tăie câteva crengi, le curăţă şi le ciopli 
bine, meşterind din ele un coş, ca un mic coteţ de păsări. Agăţă coşul de un copac, în preajma uşii, 
cântând aşa: 


Voi, păsări ce brăzdaţi văzduhul 
Şi zburaţi în înaltul cerului, 
Voi, cocori, şi gâşte, şi rațe, 
Veniți şi lăsaţi-vă ouăle... 


În ziua următoare, spre seară, când se întoarse de la muncă, ostenit şi flămând, găsi coşul agăţat 
în pom plin cu ouă. Şi aşa şi în toate zilele următoare: nu era pasăre care să treacă în zbor pe 
deasupra satului şi să nu poposească acolo, să-şi lase oul. 

De unde are frate-tău ăsta atâtea ouă, de mănâncă mereu? îşi întrebă cumnata cea rea bărbatul. 
Nu cumva o fi născocit iar cine ştie ce blestemăție? 

Lacomul iscodi şi află toată povestea. Îi ceru celui mic să-i dea şi lui coşul, măcar pentru o zi. 
Bineînţeles, se gândea să nu-l mai înapoieze vreodată. 

Iar în ziua următoare, agată coşul în pom, în faţa casei. Şi nu se mai duse la muncă. Stătu toată 
ziua la pândă. Şi nu mâi putea de bucurie, văzând câte păsări coboară din văzduh, poposesc în coş, 
apoi îşi iau zborul din nou. 

Iar seara, după asfintit, se duse şi dezlegă cu grijă coşul, săltându-se în vârful picioarelor, ca nu 
cumva să verse ouăle şi să le spargă. Dar coşul se răsturnă şi lacomului îi căzu în obraz numai 
găinaț. De ouă, nici pomeneală. 

Lacomul credea că-şi pierde minţile de ciudă. Trânti coşul de pământ, îl calcă în picioare, până-l 
făcu numai țăndări. 

Mezinul o văzu şi pe asta, adună resturile coşului şi le duse la el, punându-le lângă sobă. Şi de 
câte ori se uita la aşchiile acelea de lemn, de atâtea ori îl apuca dorul de câinele lui cel credincios şi 
de atâtea ori îl jelea. 

Dar făcând el ceva de-ale gurii, băgă de seamă că mâncarea i-a ieşit neobişnuit de gustoasă şi 
aromată, de parcă cine ştie ce-ar fi pus în oală, când el ştia bine că nu pusese decât o mână de orez 
şi apă. Apoi mai băgă de seamă că mâncarea din oală nu se împuţina deloc. Oricât lua şi mânca, în 
oală creştea la loc. Îşi dădu seama că această minunăţie tot de la câinele cel credincios se trage. 

Într-o zi, fratele cel mare, trimis de nevastă să iscodească ce arome atât de îmbietoare vin dinspre 
hambarul unde locuia mezinul, află şi de minunea asta. 

Luă cu el rămăşiţele coliviei şi le duse acasă. 

Nu-i spuse nicio vorbă nevestei. Puse snopul acela de crenguţe în preajma plitei şi se apucă de 
făcut mâncare. Femeia murea de curiozitate, întrebându-se ce l-o fi apucat pe bărbatu-său de se 
amestecă în treburile bucătăriei. lar lacomul nu mai putea nici el de nerăbdare şi îi lăsa gura apă, 
gândindu-se ce bucate gustoase o să mănânce. 

În sfârşit, când crezu el că s-a fiert îndeajuns, vru să ia capacul şi să guste. Dar atunci, ce credeţi? 
Oala, Poc! sări în bucăţi, împroşcându-l cu fiertură şi cu cioburi, încât obrazul şi pieptul şi mâinile 
lacomului se acoperiră numai de răni. 

Poate aşa să se fi lecuit de lăcomie. 


Bogatul cel lacom 
poveste coreeană 


Trăia demult, într-un sat din nordul Coreei, un om care avea doi feciori. Aceştia se deosebeau 
atât de mult unul de altul, încât nici n-ai fi zis că sunt fraţi. Cel mare era zgârcit, stăpânit de patima 
înavuţirii şi apuca totul cu japca. Cel mai mic, în schimb, muncea mai mult de dragul muncii. 
Îndrăgea cântecele, poezia şi jocul, iar averea nu-l interesa câtuşi de puţin. 

Tatăl lor muri pe neaşteptate, cam înainte de vreme, lăsându-și treburile neorânduite. 

Feciorul mai mare apucă frâiele gospodăriei şi începu să facă totul după cum îl tăia capul. Nici 
gând n-avea să-i dea mezinului partea ce i se cuvenea din avere. Dar nici acesta nu cerea nimic. 

Curând însă, hapsânul îşi găsi o femeie la fel de zgârcită ca şi ei şi se căsători. 

Mezinul începu să trăiască zile negre. Cumnata i se uita în blid şi-i drămuia orezul ce-l mânca la 
fiecare masă, ca şi cum i-ar fi dat de pomană. Simţindu-se tot mai străin şi mai de prisos în casa 
care ar fi trebuit să fie pe jumătate a lui, fratele mai mic se gândea să-i lase în plata domnului şi să 
plece în lume. Îşi dădea seama că nu are altceva mai bun de făcut, dar nu-i venea deloc uşor să se 
despartă de casa în care se născuse şi în care copilărise. Dar iată că într-o zi cumnată-sa îi strigă în 
obraz că nu leagă nici două paie în gospodărie şi că ar fi mai bine să-şi caute rostul aiurea. 

Stârnit de răutatea ei, băiatul îndrăzni s-o înfrunte: 

— Am partea mea din averea lăsată de tata şi rostul meu e aici. Dacă vreți să plec, să-mi dați ce-i 
al meu. 

Seara, femeia se plânse bărbatului ei, zicându-i: 

— Noi muncim de ne spetim să adunăm ban lângă ban, iar sărăntocul de frate-tău trăieşte pe 
spinarea noastră ca cioara pe spinarea bivolului. Iar pe deasupra mai e şi neobrăzat. Ştii ce mi-a 
spus azi? Cică toată averea ar fi de fapt a lui şi dacă vrea ne goneşte pe amândoi. 

Fratele mai mare atâta aştepta. De mult îşi pusese în gând să facă cumva să scape de mezin şi să 
rămână el singurul stăpân, dar nu ştia cum să facă. 

— Dacă-1 aşa, las că-i vin eu de hac. Chiar mâine dimineaţă am să pun argații să-l gonească. 
Vedem noi cine-i stăpânul. 

A doua zi îşi puse planul în aplicare. Mezinul fu nevoit să apuce drumul pribegiei. Abia îl lăsară 
să-şi ia cu el un capăt de funie, un fierăstrău şi o toporişca. 

Şi aşa ajunse să trăiască asemeni celor mai sărmani oameni: colinda ziua-ntreagă pădurile, aduna 
o sarcină de vreascuri, cât putea să ducă, şi cobora să le vândă prin sate sau în oraşul din apropiere. 
Schimba munca lui de-o zi pe un castron de orez cu care abia-abia îşi astâmpăra foamea. Noaptea se 
adăpostea într-o colibă pe care şi-o înjghebase singur la marginea pădurii, pentru ca dis-de- 
dimineaţă să se poată apuca iar de lucru. 

În drumurile acestea zilnice, coborând cu sarcina de vreascuri în spinare, tânărul nostru se 
obişnuise să poposească de fiecare dată şi să-şi tragă sufletul într-un loc unde poteca făcea un ocol, 
înconjurând o stâncă uriaşă. In preajma stâncii se afla un bolovan mare şi băiatul îşi lăsa povara pe 
el, pentru ca la plecare s-o poată lua mai Uşor. Se obişnuise atât de mult cu acest popas, încât venea 
spre stânca cu pricina chiar în zilele când adunase vreascuri din locuri mai îndepărtate şi i-ar fi fost 
mai la îndemână s-o ia de-a dreptul spre sat. 

Într-o zi, abia-şi lăsase legătura de vreascuri pe bolovan şi se întinsese la umbra stâncii, când 
auzi în spatele lui un glas gros, răguşit: 

— Hei, băiete! De ce-ţi pui mereu povara pe spinarea frățiorului meu? 

Tânărul sări drept în picioare şi se uită speriat în toate părțile. Nu întâlnise niciodată picior de om 
pe-acolo şi nici de astă dată nu zărea pe nimeni. 

— Cine vorbeşte fără să se arate? întrebă el. 

— Sunt eu, stânca lângă care poposeşti în fiecare zi. Nu te teme. Nu-ţi fac niciun rău. Aş vrea 
doar să ştiu cum se face că un om în floarea vârstei ca tine nu are alt rost pe lume decât să care 
lemne cu spinarea. Cum de-ai ajuns atât de rău? 


Băiatului îi trecu spaima. Bucuros că are cui să-şi descarce sufletul, povesti stâncii toată păţania 
lui. După ce ascultă, stânca vorbi din nou! 

— Pentru că eşti un om vrednic şi muncitor şi pentru că ai un suflet curat, te voi ajuta eu să ieşi 
deasupra nevoii. Închide ochii şi intră prin poarta ce ţi-o deschid. 

Băiatul închise ochii. Auzi un pârâit puternic, de parcă peretele stâncii s-ar fi rupt în două. Simţi 
apoi în obraz o răcoare plăcută şi îşi dădu seama că în faţa lui s-a deschis o peşteră. 

— Intră, nu-ți fie teamă, îl îndemnă stânca. 

Făcu vreo câţiva paşi, fără să deschidă ochii, dibuind cu piciorul locul unde călca. 

— Întinde mâna. 

Abia apucă să împlinească porunca şi, simți în palmă un obiect rece, cam de mărimea unui ou de 
porumbel. 

— Acum poţi să ieşi. Dar nu cumva să deschizi ochii până n-ajungi afară. 

Băiatul făcu întocmai. Peştera se închise în urma lui cu acelaşi zgomot, iar el deschise ochii. 

Stânca îi dăruise o piatră prețioasă, atât de strălucitoare, încât nici n-o putea privi. O ţinea închisă 
în căuşul palmei. 

Mulţumi stâncii din tot sufletul, dar aceasta se cufundase din nou în tăcerea-i veşnică şi nu-i 
răspunse. 

Tânărul îşi luă sarcina în spinare şi porni mai departe, de astă dată voios şi uşor ca fulgul. Pe 
drum deschidea mereu pumnul încercând să privească piatra, dar numai cu greu ochii i se obişnuiră 
cu strălucirea ei. 

Ajunse în oraş, vându vreascurile primului întâlnit pe te miri ce, ca de obicei, apoi se duse la un 
bătrân bijutier. 

— Multe pietre preţioase mi-au trecut prin mină, dar niciodată n-am mai văzut una atât de mare 
şi de frumoasă, se miră meşterul. De unde o ai? 

— Am găsit-o în pădure, în cuibul unei păsări, minți tânărul. Aş vrea s-o vând şi am venit la 
dumneata ca nu cumva negustorii să mă tragă pe sfoară. 

— Nimeni nu va cumpăra o piatră atât de mare. Şi apoi s-ar putea şă afle oamenii stăpânirii şi să 
ti-o ia degeaba. Ba chiar ai putea să dai de bucluc. Eu zic s-o tăiem in bucăţi şi s-o vindem, aşa fel 
să nu pară lucru necurat. 

— Fă dumneata cum crezi că e mai bine şi o să te mulţumesc pentru asta. 

Meşterul a tăiat piatra în bucăţi, le-a şlefuit, apoi a chemat un negustor. Băiatul şi-a oprit o 
bucăţică mică-mică, s-o aibă ca amintire, iar pentru celelalte a primit o mulțime de bani. I-a plătit 
meşterului, apoi şi-a luat rămas-bun şi a plecat. 

Aşa a scăpat tânărul nostru de sărăcie. Şi-a cumpărat o bucată de pământ nici prea mare, nici 
prea mică, animale şi unelte de muncă. Apoi şi-a ridicat o căsuţă, modestă dar frumoasă şi aranjată 
ca o cutie. 

Cum îi plăcea să muncească, gospodăria lui înflorea ca văzând cu ochii. Curând tânărul nostru îşi 
găsi o fată potrivită, frumoasă, săracă şi muncitoare, şi hotărâră să se căsătorească. 

Fata era singură pe lume şi nici n-avea pe cine să cheme din partea ei la nuntă. Băiatul, de 
asemeni. Aşa că hotărâră să uite trecutul şi să-l cheme pe fratele mai mare la nunta lor, fiind singura 
rudă apropiată. 

Între timp, zgârcitul îşi sporise averea. Ridicase un han mare la o răscruce de drumuri şi avea o 
mulțime de slugi. Veni la nuntă nu din dragoste pentru frate-său, ci ca să-l iscodească, să vadă cum 
o duce şi dacă nu cumva are de gând să-şi ceară partea lui de moştenire. 

Văzând gospodăria înfloritoare a fratelui, bogătaşul nu-şi ascunse deloc mirarea. 

„Te pomeneşti că s-a procopsit jefuind oamenii la drumul mare, îşi zise în sinea lui. Auzisem eu 
că în ultima vreme cam umblă hoţii prin părțile astea. Nu mă las până nu aflu cum stau lucrurile, 
căci lucru curat nu poate fi. 

Bogatul se dădu bine pe lângă frate-său, tot îndemnându-l să bea şi trăgându-l de limbă. Şi astfel 
reuşi să afle toată povestea cu darul primit de la stânca cea uriaşă. 


Bogătaşul porni nerăbdător spre casă, urzind tot felul de planuri. 

A doua zi se sculă în zori, să nu-l vadă nimeni, îşi puse nişte straie zdrenţuite, luă cu el topor, 
ferăstrău şi un curmei, apoi plecă în pădure. Adună o sarcină de vreascuri cât putea duce şi veni 
până la stâncă. Îşi lăsă vreascurile pe bolovan, întocmai cum îi povestise frate-său, apoi se aşeză la 
umbra stâncii şi începu să se jeluie cât îl ținea gura. 

— Vai de capul meu, amară viață mi-a fost dat să trăiesc. Muncesc din zeri până-n noapte şi tot 
n-am cu ce-mi hrăni copilaşii. Bieţii de ei, se usucă pe picioare de foame. lar nevastă-mea nici nu 
mai are lapte pentru cel mic. O, cerule, cum să fac să scap de sărăcie? 

Apoi tăcu ascultând atent. Oare stânca va crede văicărelile lui mincinoase? 

— Hei, om sărman, vorbi stânca. Ridică-te şi închide ochii. Te voi ajuta eu să scapi de sărăcie şi 
să ai cu ce-ţi hrăni copiii dacă o duci atât de greu. 

Bogatul făcu întocmai cum îi spuse stânca: intră cu ochii închişi în peştera ce i se deschise în față 
şi întinse mâna. Dar când simți în palmă piatra rece, în loc să urmeze mai departe porunca şi să iasă, 
deschise ochii. 

Ceea ce văzu întrecea toate închipuirile sale. În peretele peşterii era o firidă, nu mai lată de-o 
palmă, prin care se vedea o grămadă de nestemate şi pietre scumpe, care de care mai strălucitoare şi 
mai frumoase. 

Bogatul se repezi ca nebun şi băgă mâna în firidă până la umăr apucând cu lăcomie un pumn de 
pietre. Dar firida se închise într-o clipă şi el nu-şi mai putu trage mâna afară. 

— Nenorocitule, îl mustră stânca. Nu-ţi ajunge că l-ai jefuit pe frate-tău şi l-ai aruncat pe 
drumuri?! Vrei acum să mă jefuieşti şi pe mine? Lăcomia te va ucide şi peştera mea îţi va fi 
mormântul. 

Bogatul începu să răcnească din răsputeri. Dar urletele îi erau acoperite de zgomotul peşterii care 
se închidea la loc şi în curând nu mai rămase decât o mică crăpătură prin care abia pătrundea o rază 
de lumină. Chiar dacă ar fi reuşit să-şi scoată brațul din capcană, tot ar fi rămas închis în peşteră. 

A doua zi, nevasta bogatului, văzând că bărbatul ei nu s-a întors acasă, porni să-l caute. După 
spusele cumnatului, se duse la stânca din pădure. Găsi acolo sarcina de vreascuri, toporul şi 
ferăstrăul, pe care le recunoscu. Începu să umble încoace şi încolo strigând şi, în cele din urmă, 
omul închis în peşteră îi răspunse: 

— Aici sunt. Am rămas închis în blestemata asta de peşteră. Fugi înapoi în sat şi adu oameni să 
sfărâme stânca şi să mă scoată afară. 

Femeia se duse în sat şi tocmi oameni. Veniră înarmaţi cu târnăcoape şi cu baroase şi începură să 
lovească din răsputeri în stâncă. Dar nicio pietricică nu se rupea. Stânca era tare ca oţelul. 

După multă trudă zadarnică, oamenii se lăsară păgubaşi unul după altul şi se întoarseră în sat. 
Nevasta bogătaşului lacom se întoarse şi ea la han, luă merinde, apoi veni din nou. Dădu drumul 
merindelor prin crăpătură, mai vorbi cu bărbatul ei, apoi plecă la oraş. Angaja meşteri pietrari 
iscusiţi, plătindu-i cu bani grei. Aceştia se străduiră mai multe zile, dar zadarnic. Nu izbutiră să rupă 
nicio pietricică din stâncă. 

Luni în şir, nevasta lacomului veni zi de zi la stâncă, aducându-i bărbatului captiv de mâncare. 
Lăsa bucatele să cadă prin mica deschizătură, apoi rămânea acolo bocind şi implorând stânca să-l 
elibereze. Dar stânca rămânea mută ca toate stâncile. 

Între timp, toată averea lor adunată cu japca se risipi şi ajunseră cei mai săraci oameni din sat. 

Într-o zi, venind ca de obicei cu merindele, îşi strigă bărbatul, dar acesta nu-i mai răspunse. 
Murise. Femeia îl boci cât îl boci, apoi se ridică şi porni spre casă. 

Oprindu-se în drum şi uitându-se în urmă, băgă de seamă că pe peretele stâncii apăruseră câteva 
hieroglife. Desluşi aceste cuvinte: „mormântul lăcomiei”. 

Se spune că inscripţia de pe stâncă ar exista şi azi, şi că oricine călătoreşte prin acele locuri o 
poate vedea. 

Şi se mai spune că orice om lacom ajunge pe-acolo şi priveşte stânca se lecuieşte pentru 
totdeauna de lăcomie. 


Păcat că nu se duc pe-acolo toți lacomii din lume! 


Muntele speranţei 
poveste coreeană 


Vă voi povesti acum o legendă veche-veche, o legendă pe care locuitorii ținutului de la gurile 
fluviului Mi o ştiau dintotdeauna şi o transmiteau din tată-n fiu. 

Se spune că dintr-un sătuc de pescari, un sătuc sărăcăcios, pitit sub o creastă de deal, ca toate 
satele de pe acolo, au plecat într-o dimineaţă la pescuit cinci bărci deodată. Erau câte patru pescari 
voinici la fiecare barcă, deci douăzeci cu toţii, şi hotărâră să meargă într-un loc mai departe. 

Vâsliră din răsputeri, căci vântul nu-i prea ajuta, şi curând în jurul lor nu se mai văzu decât 
albastrul mării. Țărmul dispăruse după orizont. Pescarii însă erau oameni neînfricaţi, deprinşi cu 
marea, aşa că nu se înspăimântau de asta. Vâsleau înainte, spre locurile pe unde ştiau ei că bântuie 
bancurile de peşte, gândindu-se la recolta bogată ce aveau s-o culeagă, ca răsplată a strădaniei lor. 

Furtuna cumplită căzu asupra nenorociților aproape ca un trăsnet. Nici nu avură timp să-şi dea 
seama cum s-a iscat, dincotro a venit. Valuri uriaşe prinseră să se zbuciume nebune, înălțându-se de 
parcă s-ar fi repezit să-nghită cerul negru. Când ridicate pe creasta unui talaz, încât bieților pescari 
li se părea că vor sparge bolta cerească cu creștetul, când prăbuşite în abis de parcă marea s-ar fi 
despicat ca să le-nghită, cele cinci bărci căzuseră în puterea stihiei dezlănțuite. Şi marea se juca cu 
ele şi cu viețile celor douăzeci de pescari cum îi plăcea, căci lupta şi împotrivirea lor nu mai serveau 
la nimic. Soarta pescarilor părea pecetluită, şi ei ştiau asta. Din moşi-strămoşi, mulți de-ai lor 
pieriseră înghițiţi de valuri, tot cam prin aceste locuri. În cătunul lor erau destule femei văduve şi 
copii orfani. Cei douăzeci îşi aşteptau sfârşitul, cu groaza morții în suflet, cu ultimul gând la 
nevestele şi copiii de-acasă, sau, cei ce n-aveau neveste, cu gândul la fetele îndrăgite. 

Deodată, deasupra lor, printre norii plumburii, parcă se auzi un glas de fată, limpede şi cristalin 
ca un clopoțel de argint. 

— Luaţi-o spre muntele Yi. El este Muntele Speranţei. Luaţi-o într-acolo şi veţi fi salvaţi. 

— Încotro s-o luăm ca să ajungem la acest munte, fată bună? întrebară pescarii. 

— Veniţi după mine. Vă voi călăuzi într-acolo, răspunse fata şi atunci ei toți o văzură, plutind ca 
o zână deasupra valurilor, fără să-i pese câtuşi de puţin de furtună. Fără să-i pese pentru că, de fapt, 
furtuna o ocolea. Şi o ocolea nu numai pe ea, ci şi pe ei, căci urmând drumul arătat de fată, bărcile 
pluteau pe o fâşie de apă liniştită şi calmă, ce se deschidea între valuri ca un drum neted şi drept 
printre munţi. 

Înaintaseră aşa, cât oare? Niciunul n-ar fi putut spune cât timp trecuse. Şi iată că se treziră la 
țărmul unei insule. Era de fapt un munte. Coasta împădurită începea să urce pieptiş, îndată după 
îngusta fâşie de nisip spălată de valuri. Pescarii îşi traseră anevoie bărcile, ajutându-se şi 
îndemnându-se unii pe alții. lar după ce bărcile fură în siguranță, legate între ele şi ancorate, 
oamenii se aşezară şi ei să-şi odihnească mădularele istovite şi să-şi liniştească sufletele. 

Atunci îşi amintiră de fata care-i salvase, călăuzindu-i şi netezindu-le calea. Unde era? De unde 
apăruse? Se uitară în toate părțile, strigară, dar nimeni nu răspunse. 

— Nu putem lăsa nerăsplătită asemenea fată, spuse un pescar mai bătrân, pe care toți îl 
recunoşteau căpetenie. Vom pleca de îndată în căutarea fetei, pentru a-i arăta recunoştinţa noastră. 
Acum, să ne odihnim şi să ne ospătăm. 

Făcură întocmai. Dar, după o căutare de aproape o zi şi o noapte, timp în care scotociseră fiecare 
colțişor de insulă, fiecare peşteră, povârniş sau viroagă, se întoarseră fără niciun rezultat. Fata sau 
zâna salvatoare, ce-o fi fost ea, dispăruse fără urmă, de parcă o înghițise marea sau pământul. 

Era în puterea nopții când se strânseră laolaltă, din nou, bărcile. Osteniţi, se culcară sub cerul 
liber, urmând ca dimineața următoare să hotărască ce vor face. Dar somnul nu se lipea de niciunul 
dintre cei douăzeci de pescari. Stăteau cu ochii la cerul înstelat, iar gândurile tuturor se îndreptau 


spre fata ce-i salvase. Cine o fi fost? Unde o fi acum? De ce nu li se arată? 

Atunci se petrecu minunea. Izvorând parcă de pretutindeni, venind când dinspre coasta 
împădurită, când dinspre mare şi când din cer, începu să se audă un cântec molcom, liniştitor. 
Pescarii recunoscură, înfiorați, glasul, fetei care-i călăuzise spre muntele Yi, unde şi găsiseră 
salvarea. 

Niciunul nu îndrăzni să tulbure clipa vrăjită. Ascultau toți, numai urechi, şi curând putură desluşi 
cuvintele cântecului. Fata pe care n-o vedeau îşi cânta povestea vieţii ei... 

Dintr-un cătun de pescari plecaseră pe mare un tată şi doi feciori. Erau tatăl şi frații fetei, pe care 
marea furioasă i-a înghițit, în acelaşi loc unde-i surprinsese şi pe cei douăzeci. Fata a aflat că 
furtuna cumplită ce se iscă pe negândite şi face atâtea jertfe e stârnită de un dragon negru, care 
trăieşte în adâncuri, nu departe de gurile fluviului Mi. 

Fata hotărî să se răzbune pe dragonul negru şi sări în mare, cu gând să-l înfrunte. De atunci 
trecuseră mulţi ani şi toate zilele şi nopțile acestor ani fuseseră zile şi nopți de luptă între fată şi 
dragon. Dacă nu reuşea să-l răpună, fata izbutea în schimb, ajutată fiind de zeitățile a căror 
bunăvoință o câştigase, să-i salveze de la pieire pe pescarii şi călătorii ce se abăteau printre acele 
locuri. Când dragonul negru stârnea furtuna, voind să-i înghită pe oameni, fata apărea deasupra 
valurilor, le potolea cu puterea ei magică şi îndrepta corăbiile spre muntele Yi... 

Cântecul se stinse treptat-treptat. Pescarii făcură plecăciuni adânci, arătându-şi recunoştinţa şi 
admiraţia lor nemărginită pentru faptele curajoase şi generoase ale fetei pe care n-o vedeau. 

Luna plină atârna ca o tipsie de aur agăţată de bolta semănată cu stele, iar razele ei se reflectau în 
mare ca într-o nesfârşită oglindă de argint. 

Atunci fata se arătă din nou. Apăru chiar în preajma bărcilor. 

— E timpul să porniţi, spuse ea. Dacă veți naviga spre sud-est, veţi da de bancuri de peşte şi vă 
veţi întoarce acasă cu bărcile pline. 

— Fată dragă şi bună şi curajoasă, care ţi-e numele? întrebară pescarii. 

Dar ea dispăru precum apăruse. 

Pescarii vâsliră încotro le spusese fata. Prinseră peşte din belşug, umplându-şi bărcile cât puteau 
să ducă. La întoarcere, se abătură pe la muntele Yi, să-i mulțumească fetei. Plănuiseră chiar să ridice 
acolo un altar al recunoştinţei, pentru ca fapta ei să fie pomenită în veci. Dar nu mai găsiră nici 
urmă de munte sau de insulă. Se tot învârtiră în larg mult şi bine, fără să vadă nicio palmă de uscat 
ieşind din mare. 

Se întoarseră în sat şi povestiră tuturor întâmplarea nemaiauzită. Plecară din nou, cu mai multe 
bărci, hotărâți să găsească muntele Yi, pe care-l botezaseră Muntele Speranţei. Făcură sute de 
drumuri. Căutară un an întreg. Căutară zeci de ani. Urmaşii lor şi apoi urmaşii urmaşilor lor căutară 
şi ei muntele Yi, sute de ani în şir, fără ca nimeni să-l găsească. 

Şi totuşi, ori de câte ori furtuna dezlănțuită surprindea prin acele locuri bărci de pescari sau 
corăbii ale negustorilor, fata. Apărea şi-i salva, întocmai cum v-am povestit. lar muntele Yi, 
Muntele Sperantei, era de fiecare dată la locul lui, înălțându-se din mare, puternic şi netemător în 
fața valurilor, şi îi adăpostea pe oameni până trecea furtuna. De fiecare dată, cei salvaţi se întorceau 
în acel loc, cu gând să-şi arate recunoştinţa, dar nu mai găseau nici urmă de insulă, de munte, sau de 
fată. 

Şi poate că tocmai de aceea oamenii au povestit mereu întâmplările acestea, de veacuri. Le-au 
transmis din generație în generație, până au ajuns la mine. Iar eu vi le-am povestit dumneavoastră. 


Dragostea de mamă 
poveste coreeană 


De mult, de mult trăia într-un sat, nu departe de Keson, o familie de ţărani săraci. Bărbatul 
muncea pe ogorul vecinului, care era putred de bogat, femeia cocea pâinişoare de orez şi le vindea. 


Aşa trăiau, înnodând cu greu capetele. 

Şi-aveau un băiat, Han Sek Bon, la care ţineau mai mult decât ţineau la viaţă. A trăit în pace 
familia până s-a abătut asupra-i o nenorocire: tatăl văzu greu bolnav şi a murit. 

Murind, i-a spus însă femeii: 

— Fă în aşa chip ca feciorul nostru să poată învăţa. Atunci îl va cinsti toată lumea. 

lar mama i-a făgăduit să-i împlinească cea din urmă dorința soțului ei. 

Când Han Sek Bon a împlinit şapte ani, mama i-a spus: 

— E timpul să-mplinim dorința tatălui tău; va trebui să înveţi zace ani de zile. Vei cunoaște-n 
vreme asta mii şi mii de hieroglife, vei învăţa cele mai frumoase stihuri, vei pătrunde ştiinţa vracilor 
şi vei citi cărţile filosofilor. După aceea vei putea da examen la Seul şi vei ajunge un învăţat, cum a 
dorit tatu' tău. 

A plecat Han Sek Bon la Keson să înveţe şi mama a rămas singură în căsuţa ei. Nimeni nu cocea 
în sat pâini de orez mai bune decât ea. Erau gustoase şi arătoase totodată, mereu netede şi pufoase. 
Şi toți vecinii-şi cumpărau de aceea pâinea de la ea. 

Nu era seara că mama să nu se gândească la fiul ei. I se ură fără el, se-ntrista şi plângea. Noaptea 
socotea câţi ani, câte luni şi câte zile aveau să mai treacă până să-şi vadă din nou feciorul drag. 

Dar multe zile rămăseseră până la întâlnirea dorită. 

Şi, iaca, auzi, într-o seară, zgomot de paşi pe lângă micuta-i cibi. Deschise uşa şi-şi cunoscu 
feciorul. 

A văzut mama că-i istovit de drumul lung şi-a vrut să-i sară de gât, să-l strângă la piept. Dar n-a 
făcut aşa. Nu i-a zâmbit măcar ci doar l-a întrebat: 

— De ce te-ai întors înainte de vreme? Ţi-ai însuşit oare tot ce trebuia să-ţi însuşeşti şi exti 
pregătit de examen? 

Han Sek Bon nu se aştepta la o atât deasupra primire. A plâns şi a spus: 

— Am străbătut pe jos un drum de zeci şi zeci de li şi n-am mâncat nimic de ieri dimineaţă. Dă- 
mi ceva de mâncare şi-ţi voi povesti totul. 

Vai, cum ar fi vrut să-l îmbrăţişeze mama, să-l sărute, să-i dea ce avea mai bun în casă şi să-l 
culce! Dar n-a făcut nimic din toate astea ci l-a întrebat din nou: 

— Ţi-ai însuşit oare toată învăţătura pe care trebuia să ţi-o însuşeşti în zece ani? 

Feciorul a răspuns: 

— Am învăţat tot ce aveam de învăţat în zece ani şi de aceea m-am întors mai devreme acasă. 

— Ia atunci pensula, tus, hârtie şi scrie cele dintâi zece hieroglife, i-a spus mama. 

Dacă a scos el tusul şi pensula din săculețul ce-i atârna la cingătoare, a stins mama flacăra 
opaițului şi-a grăit: 

— Ai să scrii pe întuneric, în timp ce eu am să coc nişte pâinişoare. 

După o vreme mama a spus: 

— Gata pâinişoarele! 

Şi, grăind aşa, a aprins iar opaițul. Han Sek Bon i-a arătat maică-si ceea ce scrisese. Hieroglifele 
ieşiseră, pe întuneric, urâte şi de mărimi felurite. 

Atunci mama a spus: 

— Priveşte-mi pâinişoarele! 

Le-a privit Han Sek Bon. Erau netede, curate şi arătoase, tot atât de curate de parcă mama le-ar fi 
copt pe lumină. 

lar mama i-a pus mâna pe umăr şi i-a spus: 

— Înapoiază-te la Keson şi nu veni acasă decât atunci când vei şti în chip desăvârşit tot ce se 
cuvine să ştii. 

S-a rugat Han Sek Bon: 

— O, îngăduie-mi să rămân barem până dimineaţa! Am venit încoace cale de multe zile şi de 
nopți fără a face niciun popas şi n-am puterea să-nfrunt din nou un drum atât de lung. 

— N-ai timp pentru odihnă! i-a răspuns mama cu asprime. Iaca nişte pâinişoare, ai merinde 


pentru drum, du-te cu bine! 

A plecat Han Sek Bon şi plângea amar. I se părea că maică-sa e nedreaptă şi crudă cu el, că nu-l 
mai iubeşte după anii pe care-i trăise la Keson. 

Dimineaţă a dezlegat năframa în care se aflau pâinişoarele şi din nou a văzut că pâinişoarele 
coapte pe întuneric erau desăvârşite, toate deopotrivă, toate deopotrivă! 

Şi atunci, pentru cea dintâi oară, Han Sek Bon, îşi spuse:” Mama şi-a putut face bine munca şi pe 
întuneric, iar eu nu. Înseamnă că pe toate le face mai bine decât mine!”. 

Gândind aşa, Han Sek Bon s-a grăbit către Keson... 

Şi-au mai trecut cinci ani şi într-o seară mama a auzit din nou zgomot de paşi pe lângă micuţa-i 
cibi. A deschis uşa şi din nou şi-a văzut feciorul. Han Sek Bon şi-a întins mâinile spre ea, dar mama 
l-a întrebat: 

— Ai învăţat tot de-ai venit acasă? 

— Tot, i-a răspuns el. 

Şi, scoțând din săculeţ hârtie, tus şi pensula, a stins opaițul. 

Peste zece minute a spus: 

— Poţi aprinde opaițul! 

Mama a făcut lumină şi s-a apropiat de feciorul ei. Avea înainte o coală de hârtie de hieroglife. 
Toate erau limpezi deopotrivă, frumoase deopotrivă. 

Atunci a spus mama: 

— Cum te-am mai aşteptat, băiete! Ce dor mi-a fost! Lasă-mă să te privesc, lasă-mă să te strâng 
la piept! 

... Au trecut anii şi Han Sek Bon a ajuns învăţat vestit. Dar când elevii îl întrebau cum de 
ajunsese atât de învăţat, Han Sek Bon răspundea: 

— Dragostea mamei m-a învăţat să nu mă crut, şi să fac bine şi cinstit ce fac. Iar cele ce face 
bine şi cinstit tot ce face poate ajunge tot ce doreşte. 


En - Hi 


poveste coreeană 


Bătrânii încă pomenesc, în poveştile lor, numele fetiţei En-Hi. Bună, veselă, harnică, săritoare, 
micuța era iubită de toți din satul unde locuia. Era pe vremea când moşierii, pentru fiecare măsură 
de orez împrumutată la semănat, luau la recoltă zece. Iar oamenii flămânzeau. 

Flămânzea şi măicuţa micuţei En-Hi. Ea îi cânta ca s-o mai mângâie. Numai că nici cântecul nu 
ține întotdeauna de foame. 

Ca să iasă din impas, fetița luă taurul de coarne. Se duse la moșier. 

— la-mă în slujbă, îl rugă. Ştiu să pregătesc cele mai gustoase bucate din peşte, legume, fructe şi 
să coc pâine fragedă şi pufoasă din făină de orez. M-a învăţat măicuţa mea, în vremea când domnia 
ta nu luasei încă în stăpânire aproape toate ogoarele ţăranilor. 

Fetiţa îi pregăti bucate moşierului, iar pentru măicuţa să coapse pe ascuns un fel de lipii foarte 
subțiri, la fel de late şi subțiri ca frunzele de bostan. Le-acoperi pe-o parte şi pe alta cu câte-o 
frunză. Şi ceru voie să le ia acasă, zicând că-i duce măicuţei sale numai frunzele de bostan care, 
obişnuit, se aruncau. 

— Frunze poți să-i duci câte vrei, bostanii însă îi dau la porci, rânji batjocoritor moşierul. 

En-Hi dărui din acea zi înainte asemenea „frunze de bostan” şi altor ţărani, îi învăţă şi pe ei să 
coacă. 

Oamenii nu-şi puteau mânca înainte pâinea pe faţă deoarece, cum îi vedea, străjerul îi pâra 
moşierului şi acesta venea şi le lua orezul, chipurile... pentru datorii. 

Acum mâncau fără grijă „frunze de bostan” fiindcă orez... n-aveau şi moşierul nu mai putea să 
le ia pâinea. 


Țăranii din alte sate aflară. Începură şi ei să mănânce „frunze de bostan” şi moşierii nu ştiau ce 
să mai creadă. Prea puţini mai erau aceia care veneau să împrumute orez, pe care să li-l înapoieze la 
recoltă, lăsându-se jupuiţi, de câte şapte piei. 

De-atunci s-a născut obiceiul în satele coreene ca să se coacă o pâine subțire şi lată ca foaia de 
bostan. Ţăranii au binecuvântat-o pe EN-HI. Iar numele ei, aşa cum aţi aflat, nu s-a uitat nici până 
astăzi. 


Hon Kil, Ton, apărătorul, celor sărmani 
poveste coreeană 


Am să vă povestesc ce s-a întâmplat cu mulți, mulţi ani în urmă. 

Roaba mai marelui peste oraşul Seul a născut un băiat şi i-a pus numele Hon Kil Ton. Când 
feciorul a împlinit un an, mama l-a luat de mână şi a pornit cu el la drum lung, departe-departe, 
tocmai în munţii unde se află preasfintele morminte ale strămoşilor. 

Pe la jumătatea drumului, la poalele munților, roaba s-a întâlnit cu un moşneag gârbov de ani. 
Zărindu-l şi-a amintit ce povesteau oamenii. Uite ce povesteau: 

«La poalele munților, în inima codrului, sălăşluieşte bătrânul înţelept Hen Bu. În codru şi-a trăit 
veacul, în codru a învăţat să tămăduiască bolile şi să aleagă ierburi de leac. Ştie să îmblânzească 
chiar şi pe fiorosul tigru-mâncător de oameni. Înțeleptul a vindecat mulţi sărmani de boli grele, pe 
mulți i-a scăpat din ghearele lupului flămând şi de colții otrăvitori ai şarpelui. Dar niciodată Hen Bu 
n-a ajutat pe bogătani, iar de la săraci niciodată n-a primit bani pentru ajutorul ce-l da. De aceea toți 
țăranii din împrejurimi îl respectă ca pe propriul lor tată». 

Iată de ce, întâlnindu-se cu Hen Bu, mama lui Hon Kil Ton i s-a închinat adânc şi l-a rugat: 

— Urseşte fericire primului meu născut! 

Bătrânul i-a zâmbit femeii, s-a uitat la chipul băiatului şi a grăit: 

— Să trăiască o mie de ani, fericit! Şi iarăşi îţi spun: copilul acesta nu e ca toți ceilalți. Va creşte 
mare şi viteaz, ca voinicii din poveşti, şi la patruzeci de ani va cunoaşte vorbele fermecate. Săracii îl 
vor iubi, iar slujbaşii regelui se vor teme de el şi-l vor urî. Şi iarăşi îţi spun: băiatul acesta va dobori 
pe mai marele oraşului nostru. 

Aşa a vorbit moşneagul şi s-a făcut nevăzut. Iar roaba a pornit cu copilul mai departe. 

Cuvintele bătrânului înţelept au ajuns curând la urechea mai marelui peste Seul. Şi a izbucnit în 
râs cârmuitorul: 

— Ei, cum o să mă piardă pe mine nevrednicul fecior al unei roabe?! Cine mă poate împiedica 
să-i tai capul înainte ca el să devină bărbat în putere? Băiatul e robul meu, şi-am să fac cu el ce mi-o 
pofti inima! 

A râs puternicul stăpân al Seulului de vorbele bătrânului înțelept şi a uitat de micul Hon Kil Ton. 
Iar băiatul creştea, creştea văzând cu ochii. 

Când a împlinit şapte ani a început să uimească pe toată lumea cu înțelepciunea şi puterea lui de 
voinic ca din poveste. La şapte ani, Hon Kil Ton ştia să citească cronicele înțelepților Chinei, se 
pricepea să îmblânzească tigrul şi izbutea să ghicească planurile duşmanilor săi. 

Iar când a împlinit paisprezece ani, vestea despre deşteptăciunea şi puterea lui a răzbit până la 
mai marele oraşului Seul, care a poruncit ca feciorul roabei să fie adus în faţa lui. 

Cum a dat cu ochii de tânărul viteaz, cârmuitorul şi-a amintit de vorbele moşneagului: «Băiatul 
acesta va dobori pe mai marele oraşului nostru». 

Cârmuitorul s-a speriat şi a hotărât ca în aceeaşi noapte, când Hon Kil Ton va adormi, să-l ucidă. 

Dar Hon Kil Ton ştia să ghicească gândurile rele ale vrăjmaşilor săi şi a înţeles că-l pândeşte 
moartea. 

Seara, băiatul 1-a spus maică-si: 

— Dacă am să lipsesc mai multă vreme, să nu te frămânţi. Plec să dobor fiara codrului. 


Maică-sa s-a speriat: 

— Cum te poţi duce la vânătoare cu mâna goală? N-ai nici arc şi nici săgeți! 

— Nu-i nimic, i-a răspuns Hon Kil Ton. Am în schimb destulă ură-n suflet şi putere-n braţe. 
Rămâi cu bine! Ai să auzi curând de fiul tău! 

Noaptea, târziu, când acasă se stingea ultimul tăciune din vatră, Hon Kil Ton era departe, în 
munți. A umblat el întreaga noapte, şi zorile l-au aflat sus de tot, tocmai pe piscul unui munte înalt. 

S-a uitat fiul roabei la miazănoapte şi a văzut lacuri albastre, şi pe faţa lacurilor — lebede 
mândre. 

S-a uitat el la miazăzi şi a văzut codrii deşi ca un zid gros de cetate proptit cu creştetul în înaltul 
cerului. 

Şi s-a uitat Hon Kil Ton la soare-răsare — acolo clocoteau râuri repezi. Apoi s-a întors către 
soare-apune şi nu şi-a mai putut lua ochii de la câmpiile întinse, unde vântul legăna holdele de 
ciumiză” şi tulpinile înalte ale porumbului. 

Hon Kil Ton îşi privea patria şi simţea că se face clipă de clipă tot mai puternic şi mai puternic. 

Lângă o prăpastie era un bolovan mare, atât de mare, încât o sută de oameni ar fi avut loc să stea 
pe el. Flăcăul i-a făcut vânt cu podul palmei, şi bolovanul s-a rostogolit în prăpastie. 

Şi a izbucnit în râs Hon Kil Ton; se bucura că-i atâta de puternic. Şi-a ridicat apoi ochii şi a văzut 
în zare un alt pisc, şi mai înalt, cu fruntea încununată de nori. 

— Acum pot orice! şi-a spus fiul roabei. Pot s-ajung şi norii cu mâna! 

Şi Hon Kil Ton a pornit să urce povârnişul celui mai înalt pisc al Coreei. Toată ziua a urcat el 
către nori, toată noaptea s-a căţărat pe povârnişuri şi costişe şi, în sfârşit, către ziuă, a ajuns în vârful 
piscului. 

Iar când a răsărit soarele şi a alungat cu razele sale cețurile nopţii, Hon Kil Ton a văzut în faţa lui 
un zid de piatră. În zidul acela era o poartă. O poartă atât de mare şi grea, încât nici cincizeci de 
oameni n-ar fi putut s-o deschidă. 

Hon Kil Ton s-a apropiat de poarta cea grea şi a împins-o cu umărul. Poarta a scârțâit din țâțâni 
şi s-a deschis uşurel. Hon Kil Ton s-a pomenit într-o poiană întinsă, smălţată de flori. 

Iar peste o clipă s-a trezit înconjurat de o mulţime de oameni. 

— Cine eşti? l-au întrebat mânioşi oamenii. Cum te-ai încumetat să pătrunzi aici? Vei muri! 

Dar Hon Kil Ton nu s-a speriat. S-a închinat oamenilor şi le-a spus: 

— Până ieri am fost fecior de roabă, rob al cârmuitorului peste Seul. Dar am vrut să devin om 
liber şi am plecat în munți. lată că ştiţi totul despre mine. Povestiţi-mi acum despre voi. 

— Noi suntem duşmanii slujbaşilor regești şi ai bonzilor”. Ne-am legat fraţi şi ne-am juruit să 
slujim tot restul vieții noastre pe cei sărmani Şi oropsiți. 

Hon Kil Ton le-a răspuns: 

— Vreau să viu alături de voi! 

— Dacă te legi cu jurământ să nu faci niciun rău celor sărmani şi să nu ierți nimic slugilor 
regeşti, te vom primi să ne fii frate bun. 

Hon Kil Ton s-a legat cu jurământ, şi cel mai vârstnic dintre fraţi i-a vorbit aşa: 

— Acum trebuie să treci prima încercare. Vrem să ştim dacă eşti puternic. Arată-ne care ţi-e 
puterea! 

Hon Kil Ton s-a uitat în jur şi a zărit în poiană un pin înalt. S-a apropiat de copac, l-a cuprins cu 
amândouă brațele, s-a opintit şi l-a smuls din pământ cu rădăcină cu tot. 

— Bine, l-a lăudat fratele cel mai vârstnic. Am văzut că eşti puternic. Acum trebuie să mai treci 
o încercare: arată-ne ce-ţi poate mintea. Ascultă! în munţii din vecinătate se înalță o mănăstire mare. 
Dincolo de zidurile ei înalte trăiesc nişte bonzi fără suflet, care jefuiesc pe oamenii sărmani şi-i 
silesc să muncească pentru ei şi pentru slujbaşii regelui. De multe ori am încercat noi să pătrundem 
în mănăstirea asta, dar pe creasta zidurilor înalte veghează străjile şi ne întâmpină întotdeauna cu o 

ploaie de săgeți. N-am izbutit niciodată să ne apropiem nevăzuţi de zidurile mănăstirii. Născoceşte 
tu ceva ca să-i păcălim pe bonzi şi vom preţui cu toţii înţelepciunea ta. 

— Daţi-mi răgaz să chibzuiesc până la amiază, i-a rugat Hon Kil Ton. 

Şi la prânz a destăinuit fratelui celui mai vârstnic planul pe care l-a ticluit, iar acesta a poruncit 
ca Hon Kil Ton să fie gătit cu straie roşii de mătase şi să i se aducă un măgăruş frumos înşeuat. 

Hon Kil Ton a încălecat pe măgăruş, şi-a luat rămas bun de la fraţii săi şi a pornit spre munţii din 
apropiere. 

Străjile care păzeau mănăstirea l-au zărit de departe pe Hon Kil Ton în veşmântul lui sărbătoresc. 

— Pesemne că vine la noi vreun slujbaş din cei mai de seamă, s-a bucurat bonzul cel mai gras. 

Hon Kil Ton a bătut la poarta mănăstirii, şi poarta s-a deschis în calea lui. 

— Sunt fiul primului sfetnic al regelui, şi-a început vorba Hon Kil Ton. Tatăl meu m-a trimis la 
voi, să învăţ de la bonzul cel mare toată înțelepciunea, smerenia şi bunătatea lui. 

Când bonzul cel mare a aflat că însuşi primul sfetnic al regelui îl cinsteşte cu încrederea lui, s-a 
repezit să-l întâmpine pe Hon Kil Ton. Acesta a descălecat de pe măgăruş şi a spus plin de respect: 
— Tatăl meu vă trimite în dar o sută de cai încărcaţi cu saci de orez. Până la apusul soarelui, 

caravana va ajunge la porțile mănăstirii. 

Plini de bucurie că vor căpăta atâta belşug de orez, bonzii s-au pregătit de ospăț. Hon Kil Ton a 
fost aşezat la loc de cinste, şi bonzii au început să se învârtească, care mai de care, în jurul lui, 
căutând să-i intre în voie. 

Când ospăţul era în toi, s-a înfăţişat unul dintre străjeri şi a adus vestea că darul primului sfetnic 
— caravana cu orez — e la porţile mănăstirii. 

— Daţi drumul caravanei să intre în curte şi închideţi îndată porţile! a poruncit mai marele 
bonzilor. 

— De ce ferecaţi porţile cu atâta străşnicie? l-a întrebat Hon Kil Ton. 

— O, cinstite oaspe, — i-a răspuns bonzul, — nu ştii pesemne că aici, aproape de noi, şi-au făcut 
sălaş nişte tâlhari. Ei vor să ne jefuiască mănăstirea. Dar nu vor izbuti! Mănăstirea noastră are porți 
grele şi străji neadormite. 

— Aşa e, aşa e, i-a cântat în strună Hon Kil Ton. Niciodată n-or să pătrundă ei în curțile voastre. 

Şi a cerut să i se dea un bol” de pilaf. Toţi bonzii mâncau cu lăcomie şi beau cât şapte. Deodată, 
Hon Kil Ton a scos un strigăt şi şi-a dus mâna la falcă. 

Bonzii au amuţit. 

— Ce-ai păţit, cinstite oaspe? s-a speriat mai marele bonzilor. 

În loc să-i răspundă, Hon Kil Ton şi-a scos din gură o pietricică, pe care o ascunsese acolo, 
neobservat de nimeni, şi s-a răstit mânios la călugări: 

— Pentru asta m-a trimis tata la voi? Ca să mă ospătați cu pietre? Cum v-aţi încumetat să-mi daţi 
asemenea orez, mie, fiul primului sfetnic al regelui? 

Speriați de moarte, toți bonzii şi-au plecat capetele rase. 

La un semn al lui Hon Kil Ton, douăzeci de tovarăşi de-ai lui, care veniseră cu caravana, au 
năvălit în sala ospăţului şi au pornit să-i lege pe bonzi cu funii groase. 

Aceştia au început să strige, şi în ajutorul lor au alergat străjile mănăstirii. 

Dar iată că au prins viaţă şi cei o sută de saci cu orez pe care-i adusese caravana. În fiecare sac 
era ascuns câte un om care nu aştepta decât semnalul ca să se răfuiască cu bonzii cei lacomi şi 
hrăpăreți. În scurtă vreme, toţi călugării au fost legaţi fedeleş. 

Înainte de a părăsi mănăstirea, hon kil ton a adunat toți țăranii săraci din împrejurimi, pe care 
bonzii îi sileau să muncească pe ogoarele mănăstirii. Fiecare dintre ei a căpătat din cămările 
călugărilor câte un sac cu orez, câte o traistă cu bănuți şi câte un măgăruş. Oamenii şi-au încărcat 
avutul pe măgăruşi şi au plecat, care cum putea mai iute, înspre pădurile din depărtare. Iar Hon Kil 
Ton şi tovarăşii săi au încălecat pe cai şi s-au întors pe meleagurile lor. 

Când au ajuns acasă, în vâlceaua lor înflorită, cel mai vârstnic dintre fraţi i-a spus lui Hon Kil 

Ton: 

— Ne-ai dovedit cât eşti de puternic, de înțelept şi de priceput. Ani văzut de asemenea că 
îndrăgeşti pe omul sărman. Te chemăm dară să fii mai mare peste noi toți. 

Hon Kil Ton i-a ascultat şi a primit să le fie căpetenie. 

Din ziua aceea, în Coreea, slujbaşii regelui n-au mai avut pace. Hon Kil Ton şi tovarăşii lui îi 
pândeau în tot locul. 

Nu trecea o zi fără ca Hon Kil Ton să nu facă vreo faptă de omenie: mireasa săracă era înzestrată 
cu o traistă de galbeni şi veşminte de mătase; omul flămând căpăta un sac de orez; țăranul sărac — 
un bivol; robul — libertate. Iar cruzilor slujbaşi ai regelui şi bonzilor, Hon Kil Ton le lua totul: şi 
banii, şi aurul, şi vitele. 

Şi iată că vestea despre isprăvile lui Hon Kil Ton a ajuns până la rege. S-a mâniat regele şi a 
chemat la el pe mai marele oraşului Seul: 

— Hon Kil Ton e feciorul roabei tale. Îţi poruncesc să-l prinzi şi să mi-l aduci legat la curte. 
Dacă nu izbuteşti să pui mâna pe el, am să-ţi tai capul. 

Atunci şi-a amintit cârmuitorul Seulului de vorbele bătrânului înțelept, care-i prorocise că va 
pieri de mâna lui Hon Kil Ton, şi s-a hotărât să se facă luntre şi punte ca să prindă pe fostul său rob. 

Vezi că mai marele Seulului nu ştia că nu poţi prinde pe acela pe care însăşi poporul îl ascunde. 

Nici n-a apucat cârmuitorul să ajungă înapoi la Seul, că Hon Kil Ton a şi aflat de porunca 
regelui. 

Cum s-a întors acasă, mai marele oraşului a poruncit să-i fie adusă roaba — mama lui Hon Kil 
Ton. Dar n-a trecut o clipă, că toate odăile s-au umplut de strigăte: 

— Nenorocire! Arde casa! Fugiţi! 

Mai marele oraşului a ieşit fuga în curte şi a văzut că într-adevăr casa lui se aprinsese din toate 
patru colţurile. Toată strădania slugilor de a scăpa casa de pârjol a fost zadarnică. Când pălălaia s-a 
stins şi s-a împrăştiat fumul, în locul casei celei mari nu mai era decât o grămăjoară de scrum şi 
cenuşă, iar pe o ulucă era scris cu litere mari: «L-am uşurat pe mai marele oraşului nostru de toate 
avuţiile dobândite de el pe căi necinstite. Hon Kil Ton». 

— Puneţi mâna pe el! urla cârmuitorul. Prindeți-l! Prindeţi-i pe toți! Nu pot fi departe, tâlhari! 

Dar degeaba. Poterele n-au putut pune mâna pe Hon Kil Ton. N-au putut prinde nici pe tovarăşii 
lui. Sus, pe piscul muntelui, dincolo de zidul de piatră, ei erau la adăpost de duşmani. 

Mai marele Seulului s-a mutat într-altă casă. Zi şi noapte păzeau străjile noul palat. Iar regele, 
dacă a aflat că Hon Kil Ton încă n-a fost prins, s-a mâniat foarte: 

— Să ştie cârmuitorul Seulului că, dacă nu-mi prinde tâlharul, îşi poate pregăti de pe acum un 
sac pentru capu-i fără minte! 

Şi pacea a pierit din palatul mai marelui peste Seul. A chibzuit el ce-a chibzuit, şi până la urmă a 
aflat un mijloc pentru a-l prinde pe Hon Kil Ton. 

Toate oraşele şi satele Coreei au fost împânzite de crainici cu trâmbiţe de alamă. Crainicii 
colindau ulițele, sunau din trâmbiţe, şi când oamenii se adunau în jurul lor, strigau: 

— Spuneţi tâlharului Hon Kil Ton să se înfăţişeze stăpânului nostru. Dacă până în zece zile nu se 
va înfățişa, mama lui va fi biciuită şi osândită la moarte. 

Hon Kil Ton a aflat de primejdia ce-o păştea pe mama lui. S-a dus la râu şi a retezat şapte 
tulpiniţe de trestie. Le-a retezat şi a suflat asupra lor, şoptind o vorbă de vrajă, şi câteşişapte s-au 
prefăcut în oameni vii; şi fiecare om semăna cu Hon Kil Ton ca două picături de apă. 

Într-a zecea zi, un om s-a apropiat de poarta palatului din Seul şi a spus străjerilor: 

— Eu sunt Hon Kil Ton. Mai marele oraşului vrea să mă vadă, iată că am venit. 

Străjile l-au înhăţat pe Hon Kil Ton şi l-au târât în faţa stăpânului lor. 

— Aha! s-a bucurat acesta. lată dar că mi-ai încăput pe mână! Acum eşti în puterea mea! Hei, 
voi, străjerilor, ia suciți-i mâinile la spate! 

Dar pe când slugile se osteneau să-l lege, altă strajă a intrat cu un al doilea om şi a spus: 

— Stăpâne, iată încă un om care pretinde că ar fi şi el tot Hon Kil Ton. 


Mai marele oraşului şi-a ridicat privirea şi s-a dat speriat înapoi: în fața lui stătea un al doilea 
Hon Kil Ton. Şi amândoi Hon Kil Ton-ii îl priveau cu acelaşi zâmbet batjocoritor. 

Nici n-a apucat el să întrebe ceva, când iată că-i este înfățișat un al treilea Hon Kil Ton. 

Şi tot aşa, până când în sala cea mare s-au strâns opt Hon Kil Ton-i. Tâlharul de cârmuitor s-a 
pierdut cu firea. Cum să se dumerească el care-i adevăratul Hon Kil Ton? Că doar n-o să se 
înfățişeze regelui cu opt Hon Kil Ton-i! 

S-a gândit el ce s-a gândit şi a născocit ceva. A poruncit să-i fie adusă roaba, mama lui Hon Kil 
Ton, şi a întrebat-o: 

— Care din oamenii aceştia este fiul tău? Dacă nu mi-l arăţi îndată, pun să li se taie capetele la 
toți. Dacă însă mi-l arăţi pe fiul tău, am să-l crut. 

Şi l-a crezut biata femeie pe înşelător şi şi-a aţintit ochii asupra celor opt Hon Kil Ton-i, dar nu i- 
a putut deosebi nici ea pe unul de altul. Atunci a rămas o clipă pe gânduri şi apoi a vorbit: 

— Fiul meu are pe piept o aluniță neagră. 

— Despuiaţi-i pe tâlhari! a strigat hapsânul. 

Dar de îndată ce străjile s-au repezit la oamenii legaţi, Hon Kil Ton şi-a rostit cuvântul de vrajă şi 
întreaga sală s-a umplut pe dată de o ceață deasă. Iar când ceața s-a risipit, în încăpere nu se mai 
găsea decât mai marele Seulului cu străjile sale. Doar într-un colţ zăceau nouă beţigaşe de trestie. 
Dar în zarva aceea, nimeni nu le-a luat în seamă. 

Noaptea, când toată lumea din palat a adormit, una dintre trestioare a tresărit fără veste şi a- 
nceput să crească. I-au crescut mâini, picioare, trunchi, cap de om şi a luat chipul lui Hon Kil Ton. 
Hon Kil Ton a ridicat «trestioara cea mai subţire, a aşteptat până când luna s-a ascuns printre nori şi 
a ieşit din palatul mai marelui peste Seul ca să se retragă iarăşi în munţi, la tovarășii săi. 

Acolo, în vârful muntelui, Hon Kil Ton a lăsat trestioara jos, a şoptit cuvântul de vrajă, şi 
trestioara s-a prefăcut din nou în mama voinicului. 

— Acum eşti liberă, i-a spus Hon Kil Ton. Te-am adus la frații mei. Şi ei te vor iubi şi respecta 
ca pe propria lor mamă. 

Multă vreme n-a mai îndrăznit mai marele peste Seul să se arate în ochii regelui; ştia el că regele 
nu va pregeta să-i taie capul dacă până în ziua hotărâtă Hon Kil Ton nu va fi prins şi adus la palat. 

Şi hapsânul s-a hotărât să prindă pe vrăjmaşul său prin viclenie. Şi-a pus haină de târgoveţ de 
rând şi a poruncit la doi din străjerii săi să se îmbrace la fel. Şi au pornit câteşitrei să colinde satele 
din jur. Cârmuitorul purta în sân un jungher ascuţit, iar străjerii lui, pe lângă cuțitoaie, nişte funii 
groase. Funiile le trebuiau, pasămite, ca să-l aducă legat pe Hon Kil Ton la curtea regelui. 

Dar vezi că Hon Kil Ton a aflat că-l caută hapsânul şi uite ce-a făcut: şi-a pus pe el straiele cele 
mai zdrenţăroase, s-a cocoşat de spinare, ca un moşneag, a pus mâna pe toiag şi a pornit spre un sat 
din apropiere. Umbla târându-şi picioarele, ca un bătrân adevărat. 

Şi iată că tocmai în satul acela a poposit şi cârmuitorul oraşului Seul. L-a văzut pe moşneagul cel 
sărman, sprijinit în toiag, şi i-a strigat să se apropie: 

— Hei, zdrențărosule, nu l-ai zărit pe undeva pe tâlharul de Hon Kil Ton? 

— Nu, milostive stăpân, nu l-am zărit, i-a răspuns moşneagul. Se zvoneşte că-i atât de fioros, 
încât oricine îl vede cade la pământ şi acolo rămâne, fără viaţă! 

Hapsânul a izbucnit în râs: 

— O, nerod bătrân! la să-mi iasă mie în cale, că aş şti eu să-i vin de hac! 

Atunci Hon Kil Ton i-a şoptit: 

— Spun oamenii că astăzi, în zorii zilei, tâlharul a plecat de unul singur să urce piscul muntelui 
de colo. 

La auzul acestor vorbe, străjerii şi-au scos cuţitoaiele şi şi le-au proptit cu vârful în pieptul 
moşneagului: 

— Du-ne acolo unde se ascunde tâlharul! 

— Haide-ţi cu mine! le-a răspuns Hon Kil Ton. Tare aş vrea să văd şi eu cum o să-l prindeţi pe 
tâlhar! 


Multă vreme i-a tot purtat Hon Kil Ton, pe mai marele Seulului şt pe străjerii lui, prin toate 
coclaurile. Noaptea i-a prins în munţi, unde au şi poposit, iar în zorii zilei, Hon Kil Ton i-a trezit şi 
au pornit mai departe, în sfârşit, iată că au trecut de ultimul urcuş, şi Hon Kil Ton s-a îndreptat spre 
poarta cea grea din zidul de piatră. Hapsânul şi străjerii se ţineau după el pas cu pas. 

Dar Hon Kil Ton a împins fără veste poarta. Poarta s-a deschis şi voinicul s-a făcut nevăzut în 
cetate. Hapsânul s-a strecurat ca o zvârlugă în urma moşneagului. 

— Stai, zdrenţărosule! a strigat el lui Hon Kil Ton. Stai, că altfel am să poruncesc să fii îngropat 
de viu! 

— Păi nici n-am de gând să fug! i-a răspuns liniştit moşneagul. 

Apoi şi-a îndreptat spinarea, a aruncat cât colo toiagul bătrâneții şi şi-a scuturat de pe umeri 
straiul flenduros. 

În faţa mai marelui peste Seul răsărise viteazul Hon Kil Ton în carne şi oase. 

Din toate părţile veneau spre el tovarășii săi. În fruntea lor grăbea maică-sa. 

Abia atunci a priceput cârmuitorul Seulului unde se afla. S-a aruncat la picioarele voinicului şi a 
început să se roage de el să-l cruţe. 

Istețul Hon Kil Ton i-a răspuns: 

— Bine, te vom cruța! Aduceţi mai marelui peste Seul pocalul cel mai mare, cu vin din cel mai 
tare. 

Bucuros, hapsânul a băut până la fund pocalul cel mare de vin şi a căzut pe dată într-un somn 
adânc. 

Hon Kil Ton a pus pe fraţii săi să radă capul hapsânului, dar numai pe jumătate, l-a îmbrăcat apoi 
în veşminte femeieşti, l-a legat strâns în spinarea unui măgăruş, ca nu cumva să cadă, şi gătit astfel 
l-a dus noaptea până la porţile oraşului Seul. 

Dimineaţa i s-a dat de ştire regelui că mai marele oraşului Seul doarme, beat mort, în spinarea 
unui măgăruş, chiar la porțile palatului. 

Regele a poruncit ca vinovatul să-i fie înfățișat de îndată. 

Iar când l-a văzut gătit în straie femeieşti, ba încă şi cu creştetul pe jumătate ras, regele s-a 
mâniat foarte şi a poruncit să 1 se reteze capul. 


Cum a scăpat un ţăran cetatea Ceciju 
poveste coreeană 


Toate astea s-au petrecut de mult de tot, atât de demult, încât pe atunci nici bunicii noştri nu 
veniseră încă pe lume. 

Japonezii cuceriseră oraşul coreean Ceciju. Îşi făceau de cap prin cetate şi se lăudau: 

— De-acum înainte aici vom rămâne în vecii vecilor! Nicicând nu vor mai izbuti coreenii să 
recucerească oraşul Ceciju! 

Văzând acestea, regele Coreei şi-a chemat generalii şi le-a poruncit să alunge pe vrăjmaşi. 

— [ară dacă nu mi-i alungați, — i-a ameninţat el, — am să fac din voi ţinte vii pentru arcaşii 
mei! Cel puţin în felul acesta să fiți de folos la ceva! 

Generalii s-au înclinat până la pământ în faţa regelui şi au plecat. Au plecat şi s-au dus pe la 
casele lor, să chibzuiască şi să răschibzuiască cum să alunge pe japonezi din Ceciju. Vezi că oraşul 
acela era socotit o cetate de neînfrânt: un brâu larg de mărăcini îi împresura zidurile, un brâu des ca 
o pădure, de nu-l putea străbate picior de om. 

Multe zile au stat generalii închişi în casă şi au tot chibzuit cum să îndeplinească porunca regelui 
şi să scape cu zile. Dar degeaba! 

Atunci unul din ei, generalul Te Ion Cil, se cocoță pe o movilă din apropierea cetăţii şi începu să 
cerceteze dacă nu se află vreo potecă sau vreo trecere prin zidul gros al pădurii de mărăcini. 

Nu departe de movila aceea, un țăran bătrân îşi ara ogorul, apăsând pe coarnele plugului la care 


era înjugat un bivol negru. 

Generalul nici nu-l băgă în seamă; deodată însă, îl auzi ocărându-şi bivolul: 

— Mult ai să mai baţi pasul pe loc? Că doar nu eşti Te Ion Cil, ca să trândăveşti când sunt atâtea 
de făcut! 

Generalul îşi ieşi din fire şi apropiindu-se de moşneag îl întrebă: 

— Cum îndrăzneşti să-l vorbeşti de rău pe Te Ion Cil? Nu este el cel mai înțelept şi cel mai 
viteaz dintre generalii regelui? 

Țăranul îi răspunse: 

— Dacă este într-adevăr atât de înţelept şi viteaz, de ce nu-i alungă pe duşmani din Ceciju? 

Generalul se mânie de-a binelea şi-i strigă: 

— Eşti orb, pesemne! Nu vezi că oraşul e înconjurat de mărăcini, ca de un zid? 

— ŞI ce l-ar împiedica pe un conducător de oşti să distrugă acest zid? întrebă ţăranul. 

— Palavragiule, — strigă generalul, — cetatea e străjuită zi şi noapte! 

Țăranul nu se sperie de mânia lui Te Ion Cil şi-şi urmă vorba: 

— Când omul îşi iubeşte ţara, e dator să ştie cum s-o apere de duşmani! 

— Înseamnă deci că tu ştii cum să-i alungi pe japonezi din cetate! făcu generalul, batjocoritor. 

— Ştiu! răspunse bătrânul. Trimite-mi peste cincisprezece luni o sută de ostaşi, şi Ceciju va fi 
din nou un oraş coreean! 

— Fără îndoială că tu ai uitat, moşnege, că-i mai lesne să-ntorci din drum săgeata slobozită din 
arc decât o vorbă ce ţi-a scăpat din gură. Am să-ți trimit la vremea arătată o sută de ostaşi, dar dacă 
n-ai să-l alungi pe japonezi, am să poruncesc oamenilor mei să-mi facă o tobă din pielea ta! 

Zicând aceste vorbe, Te Ion Cil părăsi ogorul ţăranului şi se duse întins la curtea regelui. Iar când 
povesti regelui despre lăudăroşenia bătrânului, acesta râse cu poftă şi-i spuse: 

— Trebuie să-l supraveghem pe acest lăudăros. Altfel cu siguranță că va fugi şi nu-i vom mai 
putea reteza capul. 

A doua zi, câteva iscoade de-ale regelui se tot învârtiră în jurul cibiei” ţăranului, iar seara 
povestiră stăpânului lor: 

— Cât a fost ziua de lungă, țăranul a lipit nişte punguţe mici de hârtie. 

În ziua următoare, iscoadele aduseră aceeaşi veste: 

— "Țăranul a lucrat iarăşi cât e ziulica de lungă la punguţele de hârtie. 

Zece zile de-a rândul, iscoadele povestiră mereu regelui că țăranul migăleşte punguţe de hârtie. 

Iar într-a unsprezecea zi îi aduseră ştirea că ţăranul meştereşte o sumedenie de zmeuri de hârtie. 

— Asta a-nnebunit! spuse regele. 

Peste o vreme, iscoadele vestiră stăpânului lor o nouă trăsnaie a moşneagului: 

— A adunat toţi băieţii din sat şi din zori până noapte, înalță cu ei nenumărate zmeuri de hârtie. 

Regele se mârâie de-a binelea şi vru să reteze de îndată capul bătrânului țăran. Dar Te Ion Cil i se 
închină până la pământ şi-l rugă: 

— Prea milostive stăpâne, am făgăduit lăudărosului ăstuia să aşteptăm vreme de cincisprezece 
luni; nu se va putea ascunde de noi — îi vom lua capul! 

— Bine, fie cum spui! încuviinţă regele. Vezi doar să nu ne scape, împielițatul! 

S-a sfârşit vara, a venit toamna şi s-ar fi spus că ţăranul a şi uitat de vorba lui cu generalul Te Ion 
Cil. Ca şi cum nimic nu s-ar fi petrecut, el îşi vedea de treburile lui ţărăneşti: strângea roadele 
câmpului, îşi dregea coliba, aduna vreascuri pentru foc, împletea plase de prins peşte şi nu se 
sinchisea de nimic. 

Trecu şi iarna pe furiş şi veni primăvara. Sorocul la care se legase ţăranul să cucerească cetatea 
se apropia. Iscoadele regelui începură să dea tot mai des şi mai des târcoale colibei moşneagului. El 
însă se prefăcea că nu le bagă în seamă şi-şi vedea de nevoile lui. 

Prin mai, țăranul se urcă pe colină, cercetă din ochi desişul de mărăcini carp înconjura Ceciju ca 
un zid de cetate si se întoarse mulțumit în sătucul lui. 

La uşa colibei zări o iscoadă de-a regelui, zâmbi pe sub mustață şi-i spuse: 

— Mergi de spune generalului Te Ion Cil că în preajma lunii a noua îl aştept cu oastea lui. 

Şi iată că veni, în sfârşit, şi prima seară a lunii a noua. Nesimţiţi de nimeni, o sută de ostaşi din 
cei mai destoinici, înarmaţi cu arcuri tari, săgeți ascuţite şi paloşe grele, ajunseră în preajma 
sătucului unde locuia bătrânul ţăran. Printre ostaşi se afla şi un călău. Regele îi poruncise să nu se 
întoarcă fără capul ţăranului, dacă acesta nu va izbuti să-i alunge pe duşmani din Ceciju. 

Moşneagul ieşi în întâmpinarea ostaşilor şi le spuse: 

— Veniţi târâş în urma mea, dar târâți-vă atât de încet, ca nici măcar popândăii câmpului să nu 
vă simtă; nici ei să n-audă vreun foşnet! 

Ostaşii porniră târâş în urma bătrânului. 

Când ajunseră la vreo jumătate de li de zidul de mărăcini, ţăranul le porunci în şoaptă să 
rămână locului, neclintiţi. Îşi alese apoi zece flăcăi — cei mai dibaci şi mai sprinteni dintre toți — şi 
le şopti ceva la ureche. 

Flăcăii porniră târâş mai departe. 

Şi fără veste, peste câteva clipe, în fața ostaşilor coreeni izbucniră din zece locuri de odată, zece 
limbi de flăcări. Vântul prielnic stârni flăcările şi le împinse spre pădurea de mărăcini. Focul 
cuprinse din toate părțile tufele dese şi se învolbură înălțându-se ca un stâlp purpuriu, până la cer. 

— Manşe! Manşe!* strigă țăranul. 

Şi ostaşii coreeni, în faţa cărora nu se mai înălța zidul de mărăcini, năvăliră în Ceciju. Bătălia se 
termină curând. 

Samuraii fuseseră viteji nevoie-mare numai câtă vreme se ştiau la adăpost. Când însă zidul de 
mărăcini fu mistuit de flăcări, japonezii se dădură prinşi ostaşilor coreeni. Şi erau atâţia, încât se 
lumină de ziuă până izbuti țăranul nostru să-i numere pe toți. Şi în oraşul eliberat îşi făcu intrarea 
regele, însoțit de toți generalii săi. 

Regele se apropie de moşneag şi-l întrebă: 

— Spune, cum a putut cuprinde focul desişurile de mărăcini? 

— Am poruncit celor zece flăcăi să dea foc ierbii din jurul brâului de mărăcini, iar vântul a 
împins flăcările mai departe. 

— Minţi! izbucni Te Ion Cil. În jurul cetăţii nu creştea niciun fir de iarbă. De mult aş fi poruncit 
eu să i se dea foc, ca să ardă şi mărăcinişul. 

— E drept că nu creştea, dar cine te-a oprit să semeni tu iarba, ca să crească? întrebă ţăranul. 

Generalul se mânie şi mai tare: 

— Oare nu ştii şi tu că japonezii ucideau pe oricine s-ar fi apropiat de zidul de mărăcini?! 

La care ţăranul răspunse: 

— Ca să lupţi, ai nevoie de arc, săgeată şi paloş. Dar ca să lupţi bine, mai trebuie să fii 1steţ şi 
viclean, mai isteţ şi mai viclean decât duşmanul. Ascultă dară cum l-am înfrânt pe vrăjmaş. Zece 
zile de-a rândul am megşterit punguţe de hârtie şi le-am umplut cu seminţe de ierburi pe alese. Alte 
zece zile am făcut zmee de hârtie. De coada zmeelor am prins punguţe cu seminţe şi le-am înălțat 
peste tufele de mărăcini. Zmeele se agăţau de tufişuri, punguţele se rupeau şi vântul împrăştia 
seminţele în tot locul. Primăvara semințele au încolţit, iar peste vară iarba a crescut înaltă şi deasă. 
lerbii ăsteia i-am dat eu foc astă-noapte, când vântul prielnic s-a pornit să sufle înspre cetate. 

Generalii regelui ascultară morocănoşi vorbele moşneagului, apoi strigară supăraţi: 

— Am fi născocit noi şi singuri lucrul acesta! 

Bătrânul se înclină în faţa lor şi spuse: 

— Lesne este să dobori un copac prăvălit, precum e lesne să născoceşti un lucru gata născocit. 

Şi, îndreptându-şi spinarea, ţăranul porni să-şi călăfătuiască barca de pe râu, lăsând în Ceciju pe 
regele şi generalii care se făcuseră de ocară. 

Robul - Oglindar 


poveste coreeană 


Nici azi, nici ieri nu s-au petrecut toate acestea, ci de mult de tot, în vremi de mult apuse. 

Odată, în casa unui țăran coreean s-a născut un băiat. S-a născut sub o stea cu noroc; creştea într- 
un ceas, cât alţii într-o zi. La şapte ani i s-a dus vestea în toată ţara, atât era de înzestrat. Până şi la 
împăratul Japoniei a ajuns vestea că în Coreea trăieşte un băieţel care ştie să citească, să scrie, să 
facă versuri şi să dezlege cele mai grele ghicitori. 

Împăratul Japoniei n-a vrut să creadă şi a trimis în Coreea câţiva înţelepţi de la curte, să afle 
adevărul. 

— Să mi-l găsiți pe băiatul acesta, — le-a poruncit împăratul, — şi să vă convingeţi cu ochii 
voştri dacă este cu adevărat atât de deştept precum se spune! 

Înţelepții s-au închinat în faţa împăratului, au părăsit curtea, s-au urcat într-o corabie şi-au pornit 
la drum. Pe mare un vânt prielnic a umflat pânzele şi în scurtă vreme corabia japoneză a ajuns, la 
țărmul Coreei. Abia s-au îndepărtat înțelepţii japonezi de țărm, că au şi dat cu ochii de un băiat care 
şedea pe o piatră şi citea versuri în gura mare. 

Cel mai bătrân dintre înţelepţi ascultă ce ascultă şi apoi se adresă băiatului: 

— Sunt frumoase versurile! Cine le-a făcut? 

— Eu le-am făcut, răspunse băiatul. Dar înţelepții nu l-au crezut. 

— Puteţi să vă încredinţaţi şi voi că ştiu să fac versuri, le spuse băiatul. Spuneţi-mi o frază 
oarecare. 

Unul dintre înţelepţi îi făcu pe voie şi spuse: 

— Priveşte, vezi, vâsla străpunge şi luna din valuri... 

— Şi-un cer înstelat se înalță-ntre maluri! se grăbi să continue băiatul. 

Japonezii au rămas uimiţi de răspunsul micului poet. Cel mai bătrân dintre ei vru să-l mai încerce 
o dată şi spuse: 

— Săgeata străbate oceanul în spume... 

— Dar vorba-nţeleaptă străbate o lume! încheie ideea băiatul. 

Dac-au văzut trimişii împăratului Japoniei că băiatul compune el însuşi versuri atât de frumoase, 
au hotărât să-i încerce şi istețimea. 

— [a spune, — întrebă unul dintre înţelepţi, — de ce strigă păsările şi şobolanii: cip-cirip, cip- 
cirip? 

Fără să stea mult pe gânduri, băiatul răspunse: 

— Din aceeaşi pricină pentru care porcii şi câinii latră: hau-hau! 

Japonezii izbucniră în râs: 

— Păi, tu eşti prost de-a binelea! Hau-hau! este lătratul câinelui; porcii nu latră niciodată. 

Acum fu rândul băiatului să râdă: 

— Porcii grohăie: hau-hau! ori de câte ori aud pe şobolani chițăind: cip-cirip — cip-cirip! 

Isteţimea băiatului plăcu foarte mult înţelepţilor. 

— Cum te cheamă şi câţi ani ai? îl întrebară ei. 

— Mă cheamă Cioi Ciun Kuan şi am zece ani. S-au tulburat înţelepţii japonezi şi şi-au spus în 
gândul lor: «Dacă aci, în Coreea, până şi copiii sunt atât de înţelepţi, apoi cum trebuie să fie 
vârstnicii în țara asta? Nu, mai bine să ne întoarcem cât mai curând în insulele noastre, decât să ne 
facem de râs pe meleagurile lor.» 

Şi trimişii împăratului Japoniei s-au urcat în corabia lor şi au pornit înapoi, spre Japonia. 

Multă vreme au legănat valurile corabia. Până la urmă, înţelepții au ajuns în ţara lor şi s-au grăbit 
să se înfățişeze împăratului. 

Văzându-şi trimişi, împăratul s-a încruntat şi i-a întrebat amenințător: 

— EI, ia spuneți-mi, ce fel de oameni trăiesc în Coreea? E adevărat că acolo şi copiii sunt mai 
deştepţi decât moşnegii noştri? 


Grozav s-au speriat trimişii, că doar nu văzuseră şi nici nu vorbiseră cu nimeni în Coreea, decât 
numai cu băiatul cel mic. Ce-ar fi putut povesti ei împăratului? 

Atunci, cel mai bătrân dintre ei căzu în genunchi la picioarele împăratului şi grăi aşa: 

— Prea-luminate fiu al soarelui! Amarnici şi nesupuşi oameni trăiesc în Coreea. Ei nu ştiu nici 
măcar de existența ta pe lume şi nici nu cad în genunchi, cu fruntea la pământ, când cineva 
pomeneşte de numele tău. 

Mânios foarte, împăratul izbucni: 

— Am să pornesc cu război împotriva lor! Şi întreaga curte îi tinu isonul: 

— Vom porni război împotriva lor! 

Apoi împăratul se mai potoli şi porunci slugilor: 

— Aduceţi-mi sipeţelul de chihlimbar din sala de argint! 

Slugile se întoarseră cu sipeţelul. Împăratul ridică mâna în sus şi-n aceeaşi clipă, ca la un semnal, 
toți cei de faţă căzură cu fruntea la pământ. Curtenii rămaseră multă vreme aşa, temându-se să 
ridice capul. Ştiau ei prea bine că stăpânul lor nu ridică mâna decât atunci când are de gând să 
osândească pe cineva la moarte. De data asta însă, puteau fi liniștiți: nu era vorba despre niciunul 
dintre ei. Cât timp statură curtenii cu fruntea lipită de pământ, împăratul înfăşură un lucruşor în 
vată, îl puse uşurel pe fundul sipeţelului şi pecetlui capacul din toate părțile, cu pecetea 
împărătească. Apoi porunci curtenilor să se ridice în picioare şi spuse primului sfetnic: 

— Ai să duci sipeţelul acesta regelui Coreei şi ai să-i spui că, dacă până la toamnă nu va ghici ce 
am ascuns într-însul, înseamnă că este cel mai prost din toţi regii de pe pământ. Îşi trase sufletul şi 
urmă iarăşi: Am să scriu o ghicitoare aici, pe capac, iar stăpânul Coreei să-mi scrie dedesubt 
răspunsul. 

Şi, punând mâna pe o pensulă, scrise cu tuş de aur pe capacul sipeţelului: 

«E alb-a lui coajă şi e străvezie, 

Iar miezul e galben, de aur curat. 

Ia spune, ce este aici în cutie, 

Ce dar îţi trimite slăvitu-mpărat?» 

Primul sfetnic împlini întocmai porunca stăpânului său. Se înfățişă regelui Coreei, îi înmână 
sipeţelul de chihlimbar şi-i făcu cunoscute vorbele împăratului Japoniei. 

Regele îşi strânse toți sfetnicii şi învățații de la curte şi le spuse: 

— Cine va ghici ce-i ascuns în cutia asta, va scăpa de ocară numele regelui şi cinstea țării sale. 

În van s-au străduit învățații de la curte; n-au putut ghici ce-i în sipeţel. S-au tot învârtit ei în 
jurul cutiei, au citit şi răscitit ghicitoarea împăratului, au cercetat cu lupa slovele de aur, ba au şi 
mirosit din toate părțile cutia de chihlimbar. De-a surda însă, căci niciunul dintre ei n-a putut ghici 
ce a ascuns împăratul Japoniei în sipeţel. 

În vremea asta, Cioi Ciun Kuan colinda Seulul, în căutare de lucru. Umbla din curte în curte şi 
striga: 

— Şlefuiesc oglinzi de aramă! Şlefuiesc oglinzi de aramă! 

Fiica primului sfetnic al regelui auzi strigătele lui şi porunci ca băiatul să fie chemat pentru a 
şlefui prețioasa ei oglindă de aramă. 

Cioi Ciun Kuan se aşternu pe lucru. Dar frecă şi frecă cu atâta sârg oglinda cea scumpă, încât 
până la urmă o crăpă. Tocmai atunci s-a întâmplat pe acolo primul sfetnic. Văzând că băiatul a 
stricat oglinda la care ținea atât fiica lui, primul sfetnic s-a înfuriat: 

— Tâlharule! Oglinda asta prețuieşte o mie de Hani”. Să mi-o plăteşti îndată! 

— Boierule, — spuse Cioi Ciun Kuan, — dacă aş avea eu atâţia bani, n-ar trebui să umblu din 
casă-n casă şi să lustruiesc oglinzi! 

— Foarte bine! se răsti la el primul sfetnic. Atunci ai să rămâi rob la casa mea, până când ai să 
te-nvredniceşti să răscumperi oglinda. Şi de azi înainte numele tău va rămâne: Robul-oglindar. 

Din ziua aceea, Cioi Ciun Kuan deveni rob. Odată, pe când slujea la masa stăpânilor săi, băiatul 

auzi pe primul sfetnic spunând soției sale: 

— Dacă până în zece zile regele nu va dezlega taina sipeţelului de chihlimbar, ţara noastră se va 
face de ocară. 

Auzind vorbele acestea, Robul-oglindar spuse: 

— Nu se află taină pe lume care să nu poată fi dezlegată. Să-mi arate mie regele sipeţelul cu 
pricina şi poate că voi izbuti eu să ghicesc ce se află într-însul. 

— Eh, fecior de câine! se-nfurie primul sfetnic. Nici măcar eu n-am putut spune ce-i ascuns în 
sipeţel şi te-ncumeţi tu, un rob, un coate goale, să te crezi mai înţelept ca sfetnicii regelui? Pentru 
neobrăzarea asta vei fi pedepsit cu o sută de vergi. 

Dar stăpânul casei n-a apucat să biciuiască băiatul. Nici n-a pus bine mâna pe vergi, că s-a 
deschis uşa şi-n odaie a intrat un slujitor de-al regelui, care s-a înclinat adâuc şi a spus: 

— Regele îţi trimite vorbă că primul său sfetnic trebuie să fie omul cel mai înțelept, cel mai isteț 
şi cel mai şiret dintre toți supuşii săi. Aşadar, dacă pâuă-n opt zile taina sipeţelului de chihlimbar nu 
va fi dezlegată, călăul curţii va tăia nasul şi urechile primului sfetnic şi le va arunca câinilor. 

Terminând ce avea de spus, slujitorul aşeză sipeţelul în mijlocul camerei şi se întoarse la curte. 

Plin de amărăciune şi de spaimă, primul sfetnic începu să alerge năuc prin odaie şi să-şi sfâşie 
veşmintele. Ştia el că singur nu va izbuti nicicând să dezlege taina cutiei de chihlimbar şi-l şi vedea 
pe călăul regelui ascuțindu-şi paloşul, ca să-i taie nasul şi urechile. 

Atunci, Robul-oglindar repetă ceea ce spusese şi mai înainte: 

— Nu se află taină pe lume, care să nu poată fi dezlegată! 

De data asta însă, primul sfetnic n-a mai țipat la el, ci i s-a aruncat la picioare, rugându-l cu 
lacrimi în ochi: 

— Nu mă lăsa! Dacă ai să ghiceşti ce se găseşte în sipeţel, am să-ţi dăruiesc un conac boieresc şi 
zece mii de liani. 

— N-am nevoie nici de conac, nici de bani. Făgăduieşte-mi doar un lucru: să ne slobozeşti din 
robie pe mine şi pe toți ceilalți robi ai tăi! 

— Aşa voi face! sări primul sfetnic. Ţi-o făgăduiesc! Robul-oglindar se apropie de cutie şi citi ce 
era scris pe capacul ei: 

«E alb-a lui coajă şi e străvezie, 

Iar miezul e galben, de aur curat. 

Ia spune, ce este aici în cutie, 

Ce dar îţi trimite slăvitu-mpărat?y» 

După ce sfârşi de citit, Robul-oglindar spuse: 

— Mai avem vreme. Să rămână sipețelul şase zile pe vatră. Peste şase zile am să spun ce-i 
ascuns într-însul. 

Cum a spus băiatul, aşa s-a făcut. Iar într-a şaptea zi s-a apropiat de cutie şi şi-a lipit urechea de 
ea. Apoi a luat o pensulă, a muiat-o în tuş şi a scris sub slovele împăratului: 

«Păi, orice copil coreean îți ghiceşte 

Că-n ladă-i făptura ce zorii vesteşte!» 

— lată răspunsul la ghicitoare, spuse Robul-oglindar. Puteţi trimite sipețelul înapoi, la împăratul 
Japoniei. 

— Dar, totuşi, ce-i ascuns acolo? întrebă primul sfetnic. Din slovele tale nu-nţeleg nimic! 

— Asta, vezi, nu mai este vina mea! răspunse băiatul. Mai mult decât atât nu-ţi pot spune. 

— Înseamnă deci că m-ai înşelat! Bine! N-am să te slobozesc din robie şi rob ai să-mi rămâi 
până la sfârşitul zilelor tale! 

Iar când primul sfetnic aduse cutia la curte, regele citi slovele băiatului şi strigă plin de mânie. 

— Unde-i răspunsul la ghicitoare?! Nu mi-ai împlinit porunca! Hei, călău! Ia retează nasul şi 
urechile nătărăului ăstuia! 

Primul sfetnic se aruncă la picioarele regelui şi-i mărturisi că n-a scris el slovele de pe capac, ci 
un rob netrebnic. 


Atunci regele spuse: 

— Am născocit o pedeapsă straşnică pentru robul tău: să ducă chiar el sipețelul cu răspunsul la 
împăratul Japoniei. Furia împăratului se va revărsa asupra capului său şi robul va rămâne fără cap. 

Şi cum a poruncit regele, aşa s-a făcut. 

Robul-oglindar a fost urcat în corabie şi trimis în Japonia. Da ceasul hotărât, băiatul s-a înfățișat 
cumplitului împărat şi i-a întins cutia de chihlimbar. 

Împăratul şi-a aruncat privirea pe capac, apoi şi-a ridicat-o asupra micului coreean şi, mânios 
foarte, a pus mâna pe paloş: 

— Unde-i răspunsul la ghicitoarea mea? De ce mi se înfăţişează un băietan nătâng şi nu însuşi 
primul sfetnic al regelui? Răspunde! 

Şi vârful paloşului împărătesc se propti în pieptul Robului-oglindar. 

Băiatul arătă slovele pe care le scrisese sub ghicitoarea împăratului: 

— lată răspunsul la întrebare, măria ta... împăratul citi răspunsul şi râse batjocoritor: 

— Regele Coreei n-a putut dezlega ghicitoarea mea! în sipeţel nu se află nicio făptură vie! Acum 
se va duce vestea în toată lumea că regele Coreei este cel mai prost rege din lume. 

Da un semn al împăratului, călăul se apropie de Robul-oglindar. Dar băiatul nu se tulbură nici de 
data asta, şi răspunse fără teamă şi sfială: 

— Ghicitoarea ta, o prea înţeleptule împărat între împărați, e atât de uşoară, încât am dezlegat-o 
până şi eu. 

— Minţi! strigă împăratul. În sipeţel nu se află nicio făptură vie! 

— Dac-ani greşit, porunceşte să mi se reteze capul, spuse Robul-oglindar. 

— Bine, fie! râse stăpânul Japoniei. Peste o clipă vei rămâne fără cap. lată, eu însumi am ascuns 
înăuntru un ou de găină. 

Şi, mulțumit de istețimea sa, împăratul porunci să se deschidă cutia. Slujitorii despecetluiră 
sipețelul, săltară capacul şi fură cât pe ce să-l scape la pământ, de mirare. În cutie era... era un 
puişor de găină, un cocoşel auriu. 

Robul-oglindar îl săltă în palmă, iar puişorul îşi întinse gâtşorul subțirel şi cântă: 

— «Cu-cu-ri-gu!» 

Abia acum pricepu împăratul ce înţeles aveau slovele scrise de Robul-oglindar pe capacul cutiei. 

Şi iac-aşa s-a dovedit un băiat coreean, fecior de țăran sărman, mai înţelept decât regele său, 
decât toți sfetnicii regelui şi decât împăratul Japoniei. 

De atunci, multă vreme împăratul Japoniei n-a îndrăznit nici să se gândească la un război cu 
Coreea. Şi cum altfel! Dacă-n Coreea până şi copiii sunt atât de isteți şi îndrăzneţi, apoi cât de 
înţelepţi şi viteji trebuie să fie bărbaţii în putere! 


Răsplata împăratului păsărilor 
poveste coreeană 


Au fost odată, de mult de tot, doi frați: Hon Bu şi Hal Bu. Hal Bu era tare bogat, iar Hon Bu, tare 
sărac. Fratele cel bogat n-avea copii, iar Hon Bu avea un fecior şi o fată. Nevasta săracului spunea 
adesea: 

— Nu-i nimic că n-avem bani; în schimb avem copii buni! 

Hon Bu era atât de sărac, încât n-avea nici măcar o cibi ca tot omul. Îşi făcuse bietul om un 
bordei din paie de orez şi se adăpostea acolo cu nevasta şi copiii lui. Ca să nu moară de foame, 
împleteau sandale de paie, pe care le vindeau la târg. Nu luau pe sandale decât câțiva bănuți de 
aramă, aşa că în fiecare seară se culcau mai mult flămânzi decât sătui. 

Dar iată că a venit o vară atât de săracă, încât orezul nici măcar n-a răsărit din pământ. Şi nu s-au 
mai găsit în satul lor paie de orez, din care să împletească sandale. 

Curând în bordeiul săracului n-a mai rămas niciun grăunte de orez. În zadar cereau copiii ceva de 


mâncare. În bordei nu mai era nimic; nici măcar vreascuri pentru focul din vatră nu mai erau! 

Văzând că i se sting copilaşii de foame, nevasta săracului izbucni în plâns. 

Nefericitul Hon Bu n-a mai putut răbda lacrimile nevestei şi ale copiilor. A doua zi în zori plecă 
la oraş să-şi caute ceva de lucru. 

Atunci, nevasta săracului îi spuse cu lacrimi în ochi micuţului ei fecior: 

— Du-te la fratele lui tătâne-tău, spune-i că ne prăpădim de foame şi cere-i cu împrumut o 
măsură de orez. Dacă ai să te întorci cu mâna goală, înseamnă că Hal Bu are o inimă de tigru. 

Şi s-a dus băiatul la Hal Bu. Abia a păşit el în prima curte şi a şi zărit acolo câţiva bivoli, purcei 
graşi, găini îndopate şi o sumedenie de rațe şi de gâşte. 

Nici n-a apucat să treacă într-a doua curte, că s-a pomenit încolțit de mai mulți câini de pază. 
Pesemne că bogătaşul avea multe avuții, dacă ținea atâția câini răi pe lâugă casă. 

Ba poartă se ivi o slujnică. 

— Cară-te de-aici! strigă ea la băiat. Ce cauţi la noi, zdrențărosule? 

— Sunt nepotul domnului Hal Bu, — spuse el, — şi trebuie să vorbesc neapărat cu unchiul meu. 

Slujnica îl însoţi până-n curtea interioară, unde băiatul zări îndată pe fratele tatălui său. 

Hal Bu şedea tolănit în pridvorul umbros şi fuma dintr-o pipă lungă. Când îşi zări nepotul 
zdrențăros şi flămând, bogătaşul îşi scoase pipa din gură şi-l întrebă răstit: 

— Cine eşti? Şi cum ai pătruns până aici? Băiatul îi răspunse: 

— Sunt fiul fratelui tău. Mama şi surioara mea se sting de foame. Împrumută-ne puţin orez! 

Auzind rugămintea băiatului, Hal Bu răspunse râzând: 

— Orezul e încuiat în cămară şi nu ştiu pe unde am rătăcit cheia. Carne iarăşi nu-ți pot da; te-ar 
simţi câinii mei şi te-ar sfâşia. Dacă ţi-aş da o turtă de cânepă, te-ar adulmeca porcii mei şi-ar 
începe să guiţe. Dacă ți-aş da o traistă de tărâţe, n-aş mai avea cu ce-mi hrăni vacile. Iar dacă-ți voi 
da un pumn de ciumiză, de furie găinile mele vor înceta să se mai ouă. Aşa că fă bine şi şterge-o cât 
mai repede din ograda mea şi să nu te mai văd niciodată pe aici! 

Greu îi era băiatului să se-ntoarcă acasă cu mâna goală. Umbla amărât şi se tot gândea cum să 
facă rost de câţiva gologani, ca să astâmpere foamea mamei şi a surioarei sale. Deodată zări un 
vânător. În tolba din spinare omul purta câţiva iepuri. 

Vânătorul se apropie de băiat şi-i spuse: 

— Vezi uliul acela? Ne-a furat toţi puii din sat. Am hotărât să-l dobor, dar vezi că zboară numai 
pe sus, pe sub nori, şi săgețile mele nu-l pot ajunge nicicum... 

Băiatul ridică ochii şi văzu că într-adevăr un uhu se rotea sus de tot, în albastrul cerului. 

— Ascunde-te în tufele acelea, — spuse băiatul, — şi când o coborî uliul, vezi de-l nimereşte în 
plin; de două ori n-o să-l putem păcăli. 

După ce vânătorul se piti într-un aluniş, băiatul se lungi pe pământ, prefăcându-se mort. Şi zăcu 
el aşa un minut, două, trei, iar uliul se tot rotea deasupra lui, fără a se încumeta să coboare. Pesemne 
că era bătrână pasărea şi foarte încercată. Multă vreme se roti aşa uliul, dar până la urmă nu se mai 
putu stăpâni şi începu să coboare lin. 

Şi-ndată ce uliul se aşeză pe pieptul băiatului, răsună un şuierat ascuţit şi uliul se prăbuşi cu 
aripile desfăcute, străpuns de săgeată. 

— Îţi mulţumesc, băiatule! spuse vânătorul. Eşti isteţ şi curajos. Fără ajutorul tău n-aş fi izbutit 
niciodată să-l dobor pe hoțomanul ăsta! Primeşte ca răsplată suta asta de Hani. 

Băiatul luă banii şi alergă fericit acasă. 

în bordei îl află şi pe tatăl său. Hon Bu nu găsise nimic de lucru la oraş şi şedea, flămând şi 
amărât, lângă vatra rece. Când însă fiul său îi puse în față banii câştigaţi, Hon Bu se învioră pe dată 
şi se duse la oraş, unde târgui paie de orez. Din paiele acelea se aşternu să împletească iarăşi sandale 
pentru toți vecinii. 

Se scurseră astfel zilele iernii, una câte una, şi pe nesimţite sosi primăvara. Veniră şi păsările 
călătoare şi începură să-şi facă cuiburile. Şi uite aşa, două rândunele îşi clădiră cuibul chiar 
deasupra intrării în bordeiul sărmanului Hon Bu. 


Vara, în cuibul rândunelelor apărură puişori. Puii de rândunică erau veşnic flămânzi. Când îl 
zăreau pe Hon Bu sau pe altcineva dintr-ai lui, puişorii îşi căscau larg pliscurile. Şi de fiecare dată 
căpătau câteva boabe de ciumiză, ba uneori se alegeau şi cu câte o râmă grasă. 

Curând, puii de rândunică începură să zboare. 

Odată, pe când se odihneau pe ramura unui copac, un şarpe mare se furişă până-n preajma lor. 
Zărind primejdia în care se aflau păsărelele, Hon Bu le strigă tare: 

— Păziţi-vă! Şarpele! Zburaţi! 

Puii de rândunică auziră strigătul omului şi-şi luară zborul până la un pin din apropiere. 

Dar unul dintre puişori era încă atât de firav, încât nu izbuti să ajungă până la pin şi se prăbuşi în 
iarbă. Hon Bu îl ridică şi văzu că puiul de rândunică îşi frânsese un picioruş. Săracul obloji 
picioruşul frânt şi le porunci copiilor să-i dea demâncare păsăruicii în fiecare zi. 

Până-n toamnă, rândunică se înzdrăveni şi începu să țopăie şi să zboare voioasă prin bordeiul 
săracului. Atunci Hon Bu o duse până-n crângul vecin şi-i dădu drumul. Rândunică se înălță repede, 
ciripind de fericire, şi curând se făcu nevăzută, pierind în albastrul cerului. Zburase în împărăția 
păsărilor, unde nu se lasă ger niciodată, unde nu sunt şerpi răi şi unde domneşte înțeleptul şi drept- 
cârmuitorul împărat al păsărilor. 

Zărind rândunică şchioapă, împăratul se minună foarte: 

— De trei sute de ani domnesc peste păsări, dar n-am mai pomenit rândunică şchioapă! 

Rândunică îi povesti ce i s-a întâmplat, cum a scăpat-o şi a tămăduit-o omul cel sărman. 

Auzind păţaniile rândunicii, împăratul păsărilor spuse: 

— Nimic nu-i mai ruşinos pe lume decât nerecunoştinţa. Ține aici o sămânță de dovleac. La 
primăvară s-o duci omului care te-a scăpat de la moarte. 

Şi când dinspre mare începu să adie vântul cald de primăvară, rândunică îşi luă zborul spre 
depărtatele țărmuri ale Coreei. Zbură o zi, zbură două, iar într-a treia zări bordeiul cunoscut; cobori 
pe acoperişul de paie şi se porni pe ciripit. 

Hon Bu fu trezit de ciripitul acela voios, ieşi din bordei şi recunoscu îndată păsăruica crescută de 
el. Iar rândunica se roti pe deasupra lui, i se lăsă pe umăr şi dădu drumul seminței de dovleac să 
cadă la picioarele săracului. 

Hon Bu o semăna în pământ şi peste numai trei zile sămânţa încolți. Ceas de ceas, lăstarul 
creştea şi se înălța tot mai sus şi mai sus. Într-o zi, pe vrejul verde apărură trei flori, iar peste alte 
câteva zile, florile se prefăcură în trei dovleci mici. Dovlecii creşteau repede, se umpleau de sevă, şi 
în curând se făcură buni de mâncat. 

Hon Bu vru să-i taie de pe vrej, dar nevasta lui îl opri: 

— Lasă-i să mai crească! Când or creşte mari de tot, o să facem din ei nişte vase frumoase, pe 
care să le vindem oamenilor cu stare. 

Hon Bu ascultă de vorba nevestei sale şi în scurtă vreme dovlecii deveniră atât de mari, încât nu 
mai era chip să-i despici cu cuțitul. 

Atunci săracul puse mâna pe ferăstrău şi tăie primul dovleac. În clipa în care cele două jumătăţi 
se desfăcură, ţâşni din dovleac un băiat năzdrăvan, care puse la picioarele săracului două ulcele: una 
de aur şi una de argint. Băiatul se înclină în faţa lui Hon Bu şi spuse: 

— Înțeleptul împărat al păsărilor îţi trimite un salut prietenesc şi aceste două ulcele. Cine va 
sorbi din cea de aur va fi întotdeauna sănătos, iar cine va sorbi din cea de argint va fi întotdeauna 
tânăr. 

Terminând ce avea de spus, băiatul cel năzdrăvan se făcu nevăzut. 

Hon Bu duse în bordei darul împăratului păsărilor şi se pomi să taie cel de-al doilea dovleac. De 
cum se desfăcu dovleacul în două, în faţa omului răsăriră şase meşteri mari. Fiecare din ei avea în 
mână câte o sculă: primul — o bardă, al doilea — un ferăstrău, al treilea — o daltă, al patrulea — o 
rindea, al cincilea — un hârleţ, al şaselea — o rangă. 

Meşterii se apucară îndată de lucru şi, cât ai clipi, înălţară o casă frumoasă, cu opt odăi, două 
terase şi trei curți largi. 


Terminându-şi munca, meşterii cei mari se înclinară în fața săracului şi se făcură nevăzuţi. 

După ce-şi veni în fire, Hon Bu spuse nevestei şi copiilor, care rămăseseră muţi de mirare: 

— Acum să vedem ce este în cel de-al treilea dovleac. Bine ar fi să găsim acolo măcar o mână de 
orez; e vremea prânzului şi n-avem niciun bob de orez. 

Şi se porni să taie cel de-al treilea dovleac. 

Când ultimul dovleac se desfăcu în două, începură să sară dintr-însul şi gâşte, şi rațe, şi fazani, şi 
găini, şi curci. La urmă de tot săriră afară trei măgăruşi. Câteşitrei purtau în spinare saci grei cu aur 
şi cu argint. 

Şi a început o viață bună şi fericită pentru Hon Bu, nevasta şi copiii lui. Bună şi fericită a devenit 
şi viaţa vecinilor lor, pentru că Hon Bu ajuta pe oricine era în nevoie. Şi cu cât împărțea mai mulți 
bani oamenilor sărmani, cu atât creştea comoara lui de aur şi argint. 

Vestea despre dărnicia lui Hon Bu ajunse şi până la Hal Bu. Bogătanul râdea şi nu voia să creadă 
spusa oamenilor: 

— De unde să aibă frate-meu atâta bănet? Nici paie pentru sandale nu are milogul acela! 

Şi s-a hotărât să vadă cu ochii lui dacă frate-său nu s-a prăpădit încă de foame. S-a dus la Hon 
Bu şi nu i-a venit să-şi creadă ochilor. În locul bordeiului se înălța o casă cu opt odăi, două terase şi 
trei curţi largi. În prima curte erau bivoli şi cai, într-a doua — găini şi gâște, fazani şi curci, iar într- 
a treia — o grădină minunată. Ce nu era aici! Şi meri, şi peri, şi piersici, şi caişi! Cât despre flori — 
mireasma lor parfuma tot satul, de la un cap la altul. 

S-a apropiat Hal Bu de casă. Pe terasa aşternută cu blăni de tigru şedea frate-său şi juca şah cu 
fiul lui. 

Mai că n-a murit de necaz bogătanul. Dar Hon Bu, văzându-şi fratele, 1-a ieşit în întâmpinare şi 
l-a poftit pe terasă. Hal Bu s-a stăpânit ce s-a stăpânit, dar până la urmă n-a mai putut răbda şi tot a 
întrebat cum a agonisit sărăcanul de frate-său atâta avuţie. 

Hon Bu nu mintea niciodată. Şi nici acum n-a mințit. N-a ascuns nimic şi i-a povestit lui frățâne- 
său tot ce s-a petrecut. 

De îndată ce s-a întors acasă, bogătanul a poruncit slujnicei să-i aducă un cuib cu pui de 
rândunică. Femeia i-a îndeplinit porunca şi i-a adus de sub streaşină casei un cuib de rândunică. În 
cuib erau trei puişori. 

A doua zi, în zori, pe când toţi ai casei dormeau, Hal Bu a scos puişorii din cuib, a ucis doi dintre 
ei, iar celui de al treilea i-a frânt un picioruş şi l-a luat în casă. 

Toată vara a îngrijit bogătanul puiul de rândunică până l-a tămăduit, iar toamna i-a dat drumul. 
Rândunică beteagă a zburat în împărăția păsărilor. 

Iar când a văzut-o împăratul păsărilor, a întrebat: 

— Spune păsăruică, cine te-a necăjit? De ce eşti şchioapă de un picioruş? 

Rândunică i-a povestit totul: cum a ucis bogătanul pe fratele şi pe surioara ei, cum i-a frânt 
picioruşul şi cum a tămăduit-o, pentru ca apoi să-i dea drumul să zboare în ţara ei. 

Împăratul păsărilor a ascultat povestea tristă a rândunicii şchioape, şi pe urmă i-a spus: 

— Ține o sămânță de dovleac. L, a primăvară s-o duci omului care ţi-a frânt picioruşul. 

S-au scurs lunile de iarnă şi a venit primăvara. 

Într-o zi, pe când bogătanul şedea pe terasă şi fuma din pipa lui cea lungă, a auzit deodată un 
ciripit de rândunică. Hal Bu deschise fereastra, recunoscu păsăruica schilodită de el şi ieşi repede în 
curte. 

Cum îl văzu, rândunică deschise ciocul şi lăsă să cadă la pământ sămânţa de dovleac. Bogătanul 
înhaţă sămânţa şi se porni să caute un locşor unde s-o semene. Se temea ca niscai hoţi să nu-i fure 
dovlecii, când vor da în pârg. Până la urmă s-a hotărât să semene sămânţa chiar lângă zidul casei, ca 
să fie mereu cu ochii pe planta năzdrăvană. 

Din ziua aceea, cât a fost vara de lungă, bogătanul n-a mai avut somn: îşi străjuia comoara. 
Afâna pământul, stropea locşorul cu apa cea mai limpede, ziua pe arşiţă îl umbrea, apărându-l de 
razele dogoritoare ale soarelui, şi-l acoperea cu rogojini în nopţile răcoroase. 


Sămânţa încolţi repede, crescu şi spre toamnă toată casa bogătanului fu învăluită de vrejuri. În 
loc de trei dovleci, Hal Bu avu parte de cinci. Toată ziulica umbla de colo-colo, fericit şi mândru de 
dovlecii lui. 

Cu fiecare ceas, dovlecii creşteau tot mai mari. Şi în scurtă vreme se făcură atât de mari, încât 
căpriorii casei începură să trosnească sub greutatea lor. Hal Bu şi nevastă-sa fură siliți să se mute în 
hambarul unde-şi ţineau orezul. 

Acum, bogătanul şi femeia lui nu se mai îndepărtau nicio clipă de dovlecii năzdrăvani. 
Bogătanul îi străjuia noaptea, iar nevastă-sa îi păzea ziua. De mult ar fi putut ei să culeagă dovlecii, 
dar Hal Bu socotea că cu cât se vor face mai mari, cu atât îi vor aduce mai multe comori. 

În sfârşit, dovlecii se făcură uriaşi şi atât de grei, încât sparseră acoperişul de ţiglă, străpunseră 
podul şi se prăvăliră pe duşumele. Hal Bu încercă să-i care în curte, dar nu izbuti, căci dovlecii 
uriaşi nu încăpeau pe uşă. Vrând-nevrând, ca să-i scoată afară, bogătanul fu nevoit să spargă un 
perete. 

Prea mult nu s-a sinchisit Hal Bu că a rămas fără casă. Ştia el bine ce comori găsise frate-său în 
dovlecii lui... 

Când, în sfârşit, dovlecii fură în curte, bogătanul zăvori bine porțile, ca să nu-l tulbure nimeni, şi 
începu să taie primul dovleac. Dar dovleacul era uriaş şi atât de tare, încât Hal Bu a trebuit să se 
odihnească în vreo trei rânduri până să-i vie de hac. Iar când dovleacul se desfăcu în două, ieşiră 
afară zece dansatori şi cântăreți, care se porniră pe loc să cânte şi să joace. L, a început, bogătanul şi 
nevastă-sa i-au privit cu plăcere. 

— Dansatorii au apărut ca să se bucure şi ei de norocul nostru, îi spus Hal Bu femeii. Dar vezi că 
m-au cam plictisit. Nu mai am răbdare; vreau să văd odată ce se ascunde în ceilalți dovleci! 

Şi întorcându-se spre dansatori le strigă: 

— Căraţi-vă de aici! 

Mai marele dansatorilor nu se supără; îl salută pe bogătan şi-i spuse: 

— Ţi-ai odihnit privirea uitându-te la jocul nostru; ţi-am încântat auzul cu cântecele noastre. 
Acum fă bine şi plăteşte-ne zece mii de Hani. Altfel nu plecăm! 

Tremurând de furie, bogătanul le umplu o traistă cu bani, şi dansatorii se făcură nevăzuți. 

Apoi Hal Bu porni să taie al doilea dovleac. Trăgea nădejde că într-însul vor răsări meşterii 
dulgheri şi-i vor înălța o casă nouă. Dar dintr-al doilea dovleac ieşiră zece călugări cu capetele rase 
şi cerură bogătanului o danie pentru mănăstire. 

În zadar a încercat Hal Bu să-i dea afară din curte. Cine nu ştie că preacuvioşii călugări sunt 
oamenii cei mai lacomi şi sâcâitori din lume! Şi măcar că bogătanul era zgârcit din cale-afară, a fost 
nevoit să le dea şi călugărilor zece mii de liani, ca să scape de ei. 

— Nu te necăji, femeie! îi spuse el neveste-si. Cu siguranță că într-al treilea dovleac o să găsim 
neapărat galbeni şi arginti. 

Dar când termină de tăiat şi al treilea dovleac, ieşi afară un şir nesfârşit de bocitoare pe bani. În 
urma lor veneau cioclii, care purtau pe umeri un sicriu. Bocitoarele plângeau cit le ţinea gura. 
Vecinii bogătanului se adunară la poartă, să afle ce s-a întâmplat. 

— Ştergeţi-o de aici! se răsti Hal Bu la bocitoare. Cine naiba v-a adus încoace? 

— N-o să plecăm până nu ne dai bani să îngropăm pe răposat şi să ne cumpărăm straie cernite, 
răspunseră bocitoarele şi se porniră să plângă şi mai tare. 

Hal Bu se sperie. Asta-i mai lipsea: să năvălească în curte toți vecinii stârniți de bocete! Că doar 
n-o să taie restul de dovleci în faţa vecinilor! Aşa că le dădu şi bocitoarelor zece mii de Hani. 

Dintr-al patrulea dovleac răsăriră cinci cântărețe. Fiecare avea cântecul ei. Prima povesti despre 
cele douăsprezece luni ale anului; a doua — despre cele treizeci de zile ale lunii; a treia — despre 
cele douăzeci şi patru de ore ale zilei; a patra — despre moartea anului vechi; a cincea — despre 
naşterea anului nou. Iar când sfârşiră de cântat, cerură bogătanului să le răsplătească cu tot orezul 
ce-l avea în hambare. 

— N-am să vă dau nimic! răcni Hal Bu. Banii mi i-am şi irosit! Acum vreți să mă lăsaţi şi fără 


orez? Căraţi-vă de aici! 

Dar cântăreţele nu se urniră din loc. 

— Las! c-ai să te îmbogăţeşti tu din nou, când ai să despici ultimul dovleac, spuseră ele. 
Porunceşte slugilor tale să-ncarce tot orezul care-l ai, în spinarea bivolilor şi cailor tăi, că de nu, o să 
cântăm într-una, până-n zori! 

De voie, de nevoie, bogătanul a trebuit să se despartă de tot orezul său. Argaţii încărcară fără 
zăbavă toți sacii în samare şi căruţe. Cât ai zice peşte, n-a mai rămas în hambare niciun grăunte de 
orez, şi în bătătură niciun cal, niciun bivol şi nicio vacă. 

Tremurând tot de nerăbdare şi lăcomie, Hal Bu începu să taie şi ultimul dovleac. Era dovleacul 
cel mai mare, cu coaja cea mai groasă. Soarele scăpată după deal, se lăsă noaptea, dar bogătanul tot 
nu dovedise de tăiat dovleacul. În sfârşit, iată că se desface şi ultimul dovleac în două. Şi deodată 
izbucneşte dinăuntru un vifor turbat şi o vâlvătaie cumplită. Vântul dobori şi ce mai rămăsese din 
casă, iar flăcările o prefăcură într-un rug uriaş. Zadarnic îşi chemă Hal Bu vecinii în ajutor. Nimeni 
nu sări să-l ajute, pentru că nici el nu făcuse nicicând vreun bine cuiva. 

Iar când bogătanul văzu că şi sipetul în care-şi păstra aurul e cuprins de flăcări, nu mai putu 
răbda şi se aruncă şi el în foc. 

Aşa e pierit Hal Bu, bogătanul cel hain. În tot satul, nimănui nu i-a părut rău după el. Şi nici noi 
n-o să-l plângem! 


Judecătorul cel isteț 
poveste coreeană 


Un negustoraş de mătăsuri din Phenian s-a gândit odată să plece la târg. Şi-a pregătit omul 
treizeci de suluri mici de mătase, le-a încărcat pe asin şi a pornit. Noaptea l-a prins pe drum. Nu era 
niciun sat prin apropiere, ba nici măcar vreo fanză părăsită. Nu departe de şosea se zărea doar un 
mormânt împrejmuit de un gard. De-a dreapta şi de-a stânga mormântului se înălțau două statui de 
piatră. 

Aici a hotărât negustorul să-şi petreacă noaptea. Şi-a strâns sulurile de mătase, le-a legat pe toate 
laolaltă, le-a pus sub cap, s-a culcat. Şi a dormit el aşa, somn greu, că era tare ostenit, iar când s-a 
deşteptat, ia mărfurile de unde nu-s. În locul legăturii cu mătăsuri a găsit sub cap un bolovan mare. 

Şi ţin-te plâns! Că rămăsese, bietul de el, şi fără bani şi fără mătase. Cu ce să mai cumpere de-ale 
gurii pentru ai săi? 

A chibzuit omul ce a chibzuit şi s-a hotărât să se ducă în satul cel mai apropiat, unde să facă o 
plângere către judecătorul de acolo. Dar vezi că judecătorul satului cu pricina era plecat la Seul 
după treburi. În locul lui, oamenii puseseră judecător pe un moşneag, un sătean ca toţi ceilalți. Doar 
că 1 se dusese vestea de om drept şi tare înțelept. Aşa că toţi oamenii din sat îl respectau foarte. 

Moşneagul a ascultat plângerea păgubaşului şi apoi l-a întrebat: 

— N-ai văzut pe nimeni în preajma mormântului? 

— Pe nimeni, răspunse acesta. Doar cele două statui de piatră ce se află de-a dreapta şi de-a 
stânga mormântului. 

— Atunci să-mi fie aduse la judecată cele două statui de piatră. Ele vor fi martore. 

Sătenii s-au minunat de asemenea hotărâre: te pomeneşti că s-a scrântit la cap judecătorul lor. 
Cine a mai pomenit ca nişte statui de piatră să depună mărturie la o judecată? Dar cum să n-asculți 
porunca unui judecător! Şi cum a poruncit moşneagul aşa s-a făcut. 

Seara, tot satul s-a adunat în faţa casei unde împărțea dreptate judecătorul cel drept şi necruţător. 
Toţi voiau să asculte cum vor răspunde la întrebări cele două statui de piatră. Dar moşneagul n-a 
primit în sala de judecată decât treizeci de oameni din sat. Înainte de a începe, bătrânul i-a numărat 
el însuşi pe cei de față. Şi văzând că nu sunt nici mai mulți nici mai puţini decât treizeci, a purces la 
judecată. 


Mai întâi şi-ntâi a citit câteva file din lucrările minunate ale scriitorilor chinezi, apoi a dat citire 
legilor Coreei, care pedepseau cu asprime hoţia, şi abia la sfârşit a dat cuvântul negustorului de 
mătase. 

Omul a povestit amănunţit cum s-au petrecut lucrurile. 

Atunci bătrânul s-a întors spre statuile de piatră şi le-a întrebat cu toată asprimea: 

— Răspundeţi! Pe cine aţi văzut în noaptea când a fost jefuit omul acesta? 

Statuile, bineînţeles, tăceau mâlc. Iar judecătorul le spuse din nou, tare, ca să audă toată lumea: 

— Pentru că nu vreţi să răspundeţi la întrebările mele, vă osândesc la douăzeci de lovituri, ca să 
vă învăţaţi minte! 

Şi bătrânul făcu un semn străjerilor să împlinească osânda. 

Străjerii înşfăcară vergile de stejar şi se porniră să croiască statuile. 

Văzând asta, toți oamenii care erau de față n-au mai putut răbda şi-au izbucnit în hohote. 

Mânios, moşneagul sări ca ars şi strigă: 

— Să râzi de hotărârea judecătorului este un mare păcat! Pentru asta iată cum vă pedepsesc: până 
la apusul soarelui, fiecare dintre voi îmi va aduce un sul de mătase. Cine se va întoarce cu mâna 
goală va fi bătut cu vergile de stejar. 

Plecaţi şi întoarceți-vă de grabă! 

Auzind această hotărâre, oamenii începură să se roage de moşneag: 

— Îndură-te, judecătorule, îndură-te! Ştii prea bine că în satul nostru nu se găseşte mătase de 
vânzare. De unde să cumpărăm noi atâtea suluri? 

Dar judecătorul nu se lăsă: 

— Cine se va întoarce fără mătase, va afla dacă ustură sau ba loviturile vergilor de stejar! 

Oamenii se împrăştiară în grabă; ştiau ei că moşneagul nu vorbeşte de-a surda şi că se va ţine de 
cuvânt. 

Lucrurile s-au desfăşurat întocmai aşa cum socotise judecătorul. Către apusul soarelui, cei 
treizeci de oameni s-au întors şi i-au pus la picioare treizeci de suluri de mătase. 

Văzând sulurile, negustorul strigă bucuros: 

— E mătasea mea! Sunt sulurile mele! 

lar moşneagul zâmbi: 

— Sigur că-s ale tale! 

Şi întorcându-se spre cei treizeci de oameni îi întrebă: 

— De la cine le-aţi cumpărat? 

— De la dughengiul din sat. La început n-a vrut să ni le vândă, dar noi i-am plătit prețul întreit, 
pentru că ne-am temut de bătaie. 

— Înseamnă că dughengiul nostru a furat mătasea! făcu moşneagul. Luaţi-vă banii înapoi şi 
aduceți hoţul la mine să-şi primească cele o sută de lovituri ce i se cuvin. 

Apoi, privind pe cei de faţă, adăugă: 

— Statuile de piatră ne-au ajutat să găsim hoțul. Dacă n-aş fi poruncit să fie bătute voi n-aţi fi 
râs. Dacă voi n-aţi fi râs eu nu v-aş fi pedepsit. Dacă eu nu v-aş fi pedepsit voi n-aţi fi căutat 
mătasea şi n-aţi fi plătit-o întreit. lată dar că statuile de piatră ne-au ajutat să descoperim hoțul! 


Cei doi frați 


poveste coreeană 


Într-un sat trăiau odată un ţăran şi nevasta lui. Şi aveau ei doi feciori. Cu vremea copiii creşteau, 
iar părinţii îmbătrâneau. Împlinind douăzeci de ani, Cian Mo — aşa se numea feciorul cel mare — 
se însura. 

Şi aşa cum se cuvine, fiind primul născut, el nu-şi părăsi părinţii bătrâni, ci rămase în casa lor 
pentru a-i cruța de orice griji şi nevoi. 


Curând se însura şi celălalt frate, pe nume Cian Su. Cian Su îşi înălță o fanză tocmai la celălalt 
capăt al satului şi începu să se gospodărească. Prea lesne nu i-a venit. Şi-a ridicat el casă, dar vezi 
că n-avea cu ce ara pământul. Şi-a găsit el plug, dar vezi că n-avea bani de vite. Şi-a făcut el rost de 
un bou, dar vezi că n-avea din ce plăti pământul moşierului. Şi colac peste pupăză, au început să 
curgă şi copiii. 

Dar Cian Su era harnic: ieşea la câmp înaintea vecinilor săi şi se întorcea în urma lor; pleca 
primul şi se-ntorcea ultimul. 

Nu-i venea uşor fratelui mai mic, dar nici cel mare n-o ducea prea bine. El n-avea numai grija 
nevestii şi copiilor săi, că trebuia să-şi ajute şi părinții bătrâni. 

Şi măcar că cei doi fraţi trăiau destul de greu şi erau împovăraţi de nevoi, se înțelegeau de 
minune şi nu uitau unul de altul. 

Uite-aşa într-un rând, pe toamnă, Cian Mo şi-a cântărit din ochi recolta de orez şi şi-a spus: «N- 
am nici eu prea multă pâine: să tot fie vreo zece saci. Dar frate-meu a cules parcă şi mai puţin. S-ar 
cuveni să-l ajut. Dar în aşa fel, ca el să nu bage de seamă». 

Şi seara, când s-a întunecat bine, Cian Mo şi-a săltat în spinare un sac plin cu orez din cel mai 
bun şi a pornit cu el spre casa fratelui său. Pe drum a întâlnit un om, dar n-a văzut cine este, că era 
întuneric. 

A ajuns şi la casa fratelui său, a lăsat sacul în tindă şi s-a grăbit să plece înapoi. Voia, vezi, să mai 
aducă încă un sac. 

Întors acasă, Cian Mo a rămas cam nedumerit: zece saci avusese şi tot zece avea; nu lipsea 
niciunul. 

Dar n-avea vreme să stea pe gânduri. A luat alt sac în spinare şi a pornit din nou spre frate-său. 

Da întoarcere s-a întâlnit iarăşi cu un om şi iarăşi n-a recunoscut cine este, că tot întuneric era. 

Acasă, aceeaşi poveste; zece saci a avut şi tot zece găsea. Ce minune o mai fi şi asta! 

„Dacă-i pe-aşa, — îşi spuse Cian Mo în sinea lui, — ia să-i mai duc mezinului încă un sac, doi.” 

Şi a pornit pentru a treia oară pe cărăruia bătută, cu un sac în spinare. În vremea asta a răsărit 
luna, s-a luminat cărarea şi a devenit mai uşor de umblat cu povara pe umeri, că era lumnă ca ziua. 

Pe la mijlocul drumului, Cian Mo a văzut că-i vine în întâmpinare un om împovărat şi el cu un 
sac. Iar când s-a apropiat Cian Mo a recunoscut în omul acela chiar pe frate-său. 

— Încotro ai pornit la ora asta târzie? întrebă Cian Mo. 

— Dar tu unde te duci în plină noapte? îi întoarse întrebarea Cian Su. 

Şi în aceeaşi clipă, amândoi fraţii înţeleseră totul şi izbucniră într-un râs voios. 

Pasămite, Cian Su socotise şi el că trebuie să-l ajute pe fratele lui mai mare şi să-i ducă pe 
nesimţite o parte din rodul muncii sale. Şi amândoi porniseră în acelaşi ceas să-şi care unul altuia 
sacii cu orez. 

lată de ce nu scădea orezul acasă la Cian Mo, măcar că luase doi saci! 

Au râs cei doi frați şi s-au îmbrăţişat. Şi cu toate că sacii cu orez erau grei, inimile celor doi frați 
erau uşoare ca fulgul. 

Şi cum ar putea fi altfel? Nu face oare prietenia şi dragostea de frate ca orice povară să fie mai 
uşoară? 


Vaca neagră 
poveste coreeană 


Me Fa îi spune fetiţei din poveste. 

Când Me Fa împlini nouă ani, mama ei se prăpădi. Şi fetița rămase singură cu tatăl ei. Me Fa 
pregătea de mâncare, curăța hainele, deretica prin casă şi era întotdeauna ascultătoare şi drăgăstoasă 
cu tatăl ei. 

În fiecare dimineaţă, fetița ieşea în bătătură cu un săculeț de mei în mână. Zărind-o, stoluri de 


porumbei şi rândunele coborau la picioarele ei. Me Fa le arunca boabele de mei şi în timp ce 
păsările ciuguleau, fetița le păzea de pisica din vecini, care, obişnuia să se repeadă la păsărele. 
Curând, porumbeii şi rândunelele se obişnuiseră să fie ocrotite şi se învăţară să-i ciugulească fetei 
din palmă. 

Aşa a trăit Me Fa până în ziua când tatăl ei a luat de nevastă o femeie rea şi leneşă. Maştera avea 
o fată la fel de rea şi leneşă ca şi mama ei. En Fa îi spunea fetei. 

Maştera şi fiica ei nu făceau nimic — nu le plăcea să muncească. Se învârteau ore întregi în fața 
oglinzii, se găteau în fel şi chip şi ocărau într-una pe biata Me Fa. 

Amândouă puneau fetița să muncească din zori până la răsăritul stelelor. Me Fa curăța orezul, ea 
se ducea în pădure după vreascuri, ea încingea focul în vatră, ea spăla rufele, ea le scrobea şi le 
storcea, ea săpa grădina, ea stropea florile, ea scutura rogojinile din casă. 

Odată, în oraşul lor urma să se țină o mare paradă. Crainici anume trimişi colindau toate străzile. 
La fiecare răscruce se oprea câte unul, ducea la buze o pâlnie uriaşă-şi striga cât îl ținea gura: 

— Ascultaţi, locuitori ai Seulului, ascultați! Peste zece zile regele nostru, însoțit de întreaga sa 
curte, va străbate tot Seulul de la Porțile de răsărit până la Porţile de apus, de la Porţile de apus până 
la Porţile de răsărit! întâmpinaţi-l pe regele nostru cât mai veseli şi gătiți sărbătoreşte, cât mai veseli 
şi gătiți sărbătoreşte! 

Din ziua aceea, biata Me Fa a fost obligată să muncească şi ziua şi noaptea. Fetiţa ştia să coasă 
foarte frumos, aşa că maştera îi porunci să-i pregătească ei şi leneşei En Fa rochii de sărbătoare. 

Şi iată că sosi şi ziua parăzii. 

Maştera şi cu En Fa s-au sculat cu noaptea în cap şi până la prânz n-au făcut altceva decât să se 
gătească în minunatele lor rochii de sărbătoare pentru a merge la paradă şi a vedea pe rege şi curtea 
sa. Dar ca nu cumva să i se năzară şi bietei Me Fa să vie şi ea la paradă, maştera îi porunci să curețe 
o baniţă întreagă de orez şi să umple cu apă un ciubăr dogit. 

— Uite aici, — spuse maştera, — să-mi cureți până seara tot orezul ăsta şi să-mi umpli ochi 
ciubărul cel mare. Dar bagă de seamă: niciun grăunte să nu rămână necurăţat şi nicio picătură de 
apă să nu lipsească din ciubăr. Apoi mama şi fiica au plecat la paradă. lar Me Fa rămase singură şi 
izbucni în plâns. Cine a mai pomenit ca o fetiță să poată alege într-o jumătate de zi o baniţă întreagă 
de orez, ba încă să mai şi umple cu apă un ciubăr dogit! 

Dar Me Fa n-avea vreme de pierdut cu plânsul! Se aşeză pe-o rogojină şi începu să aleagă 
orezul. Peste o clipă auzi deasupra capului un fâlfâit de aripi. Îşi ridică ochii spre cer şi zări un stol 
mare de porumbei. Porumbeii se rotiră în jurul ei de vreo două ori, apoi coborâră la picioarele fetiţei 
şi începură să dezghioace cu ciocurile fiecare boabă de orez. 

Nici n-a apucat Me Fa să se dezmeticească şi în faţa ei s-a şi înălțat o movilă de boabe curate, 
albe şi străvezii, de orez. Fetiţa se bucură atât de tare, încât era cât pe ce să uite că mai are de 
umplut cu apă un ciubăr dogit. Dar nu uită, dădu fuga la fântână, scoase o căldare cu apă, o vărsă în 
ciubăr şi alergă din nou să scoată altă căldare. Dar când se întoarse găsi ciubărul gol. Toată apa se 
scursese prin crăpăturile dintre doagele scorojite de uscăciune. 

Şi iarăşi izbucni în plâns fetița. Ştia ea că de nu-i va împlini porunca maştera o va mânca de vie. 
Dar cine-ar fi în stare să umple cu apă un ciubăr dogit? 

Deodată fetiţa auzi un ciripit vesel. Îşi şterse ochii de lacrimi şi zări pe acoperişul casei un stol de 
rândunele voioase. Fiecare rândunică avea în cioc un bulgăraş de lut moale. N-a trecut nicio oră şi 
toate crăpăturile ciubărului au fost astupate. Acum vasul nu mai curgea şi Me Fa l-a umplut ochi. 

După ce termină tot ce avea de făcut, fetiţa auzi un zvon de tobe. Începuse parada: trecea regele 
pe străzile Seulului. 

Me Fa îşi puse repede veşmintele ei simple, dar curate şi bine scrobite şi dădti fuga în oraş. 
Niciodată nu mai văzuse ea o privelişte atât de minunată. Treizeci şi doi de scutieri îmbrăcaţi în 
costume de un galben aprins în cap cu nişte coifuri nemăsurat de înalte făceau loc cortegiului. În 
fruntea parăzii mergeau trâmbiţaşii şi toboşarii. Trâmbiţaşii suflau în trâmbiţele lor de aur, iar 
toboşarii băteau în tobele împodobite cu panglici de toate culorile. În urma lecticei regelui venea 


garda palatului sunând clopoței de argint şi talgere de alamă, suflând în flaute şi vânturând evantaie 
mari. lar după gardă păşeau marii demnitari. În cap purtau pălării înalte, împodobite cu pompoane 
zmeurii şi pene de toate culorile. Hainele lor erau roşii, albastre sau portocalii. 

Da urmă de tot veneau slujitorii curții. Ei purtau» tăvi mari pline de băuturi minunate, fructe şi 
dulciuri de tot felul. Doar pe rege n-a izbutit să-l vadă fetița. Regele şedea în lectica închisă din 
toate părțile, cu perdele de mătase galbenă. 

Dar Me Fa era mulţumită şi cu atât. A văzut cortegiul cel frumos, a auzit muzica lină şi a admirat 
pe oştenii regelui. 

Până să se întoarcă acasă maştera şi En Fa, fetița se schimbă repede şi îşi puse rochia cea veche. 
Când maştera văzu că tot orezul e curăţat şi ciubărul plin cu apă, prinse şi mai mare pică pe fetiță şi 
începu s-o ocărască. lar En Fa se tot lăuda într-una: 

— O, să fi văzut tu ce frumos a fost! Cum au mai cântat muzicanţii regelui! Şi cum se uita toată 
lumea la rochia mea cea frumoasă! 

A doua zi, regele trebuia să treacă din nou pe străzile Sculului. Şi Me Fa şi-a petrecut iarăşi 
întreaga noapte cosind noi găteli sărbătoreşti pentru maşteră şi En Fa. 

Către prânz înainte de a pleca, maştera îi spuse fetiţei: 

— Până n-ai să termini de plivit toate buruienile din livadă şi din grădină, să nu-ndrăzneşti să 
intri în fanză. 

Şi Me Fa rămase iarăşi singură acasă. Se aşeză biata de ea, pe pământul gol şi plânse neştiind ce 
să facă: erau atâtea buruieni în grădină şi-n livadă, încât nici într-o săptămână n-ar fi dovedit să le 
plivească. 

Dar deodată, la celălalt capăt al gradinei se ivi o vacă neagră. Vaca privi pe Me Fa cu ochii ei 
mari şi blânzi, apoi începu să pască repede toate buruienile. N-a trecut nicio oră şi toate straturile şi 
răzoarele au fost plivite până la ultima buruiană. Atunci Me Fa spuse recunoscătoare către vaca 
neagră: 

— Îţi mulţumesc, îţi mulțumesc din suflet! Iar vaca neagră îi răspunse cu glas de om: 

— Aşa să fii şi tu, bună şi blândă cu toţi oamenii sărmani şi necăjiţi. Atunci vei fi fericită. Acum 
vino cu mine: în urma lăsată de fiecare copită de a mea vei găsi câte un bănuţ de argint... 

Terminând de vorbit, vaca neagră porni peste câmp, spre pădure. Me Fa umbla după ea şi 
culegea din fiecare urmă de copită câte un bănuţ de argint. Iar când vaca neagră ajunse la marginea 
pădurii, fetiţa se opri şi-i spuse: 

— Rămâi cu bine! Acum am destui bani, ca să pot ajuta pe toţi oamenii sărmani de pe ulița 
noastră. 

Vaca neagră nu i-a răspuns nimic, ci doar a clătinat blând din cap de parcă şi-ar fi luat rămas bun 
de la ea, apoi se făcu nevăzută în desişul pădurii. 

Când se întoarse acasă, fetiţa fu întâmpinată cu zbierete şi ocări. 

— Netrebnico! Unde mi-ai fost? A trebuit să aprind eu însumi focul în vatră! Ia uite cum m-am 
mânjit pe mâini, striga maştera. 

— lar eu am fost silită să spăl singură ceaunul de fiert orez. Ia uite ce bătături mi-am făcut la 
degete! se văieta En Fa. 

— Nu vă supăraţi, spuse Me Fa. Nu m-am încumetat să nu dau ascultare vacii negre. 

Şi povesti totul de-a fir-a-păr. 

Când maştera şi En Fa au văzut câţi bănuţi de argint a adunat fetiţa, li s-au aprins ochii de 
lăcomie. 

— Luaţi-vă bănuți câți vreți, spuse Me Fa. 

— N-avem nevoie de bănuţii tăi! şuieră cu glas de viperă maştera. O să ne găsim noi alții fără 
ajutorul tău. 

A doua zi, maştera şi En Fa s-au dus în grădină şi s-au prefăcut că plivesc buruiana. 

Şi cum au socotit ele, aşa s-a întâmplat: apăru vaca neagră şi se porni să smulgă buruienile 
răsărite peste noapte. 


După ce păscu toată buruiana din grădină, vaca neagră porni peste câmp, spre pădure. În urma ei 
veneau maştera şi En Fa cu saci mari în mână. În sacii aceia aruncau ele bănuţii de argint culeşi din 
urmele de copită lăsate de vaca neagră. 

Ajungând la marginea pădurii, vaca neagră se opri. Atunci maştera rupse dintr-o tufă de măcieş o 
joardă lungă, plină de spini, şi începu s-o mâne de la spate. 

— Mergi mai departe! strigă femeia cea rea. Fiecare pas de-al tău este pentru noi un nou bănuț. 
Să nu cumva să te mai opreşti, puturoaso! 

Vaca neagră îşi scutură coada şi fără să se întoarcă spre ele, porni mai departe, afundându-se în 
pădure. În urma ei alergau mașştera şi fiica ei cea lacomă. Pădurea devenea tot mai deasă şi mai 
deasă. Soarele asfinţi şi în desiş se făcu întuneric şi frig. Dar femeile cele hapsâne nu se opreau şi se 
țineau mereu pe urmele vacii negre. 

Deodată, însă, amândouă scoaseră un strigăt de spaimă. Abia acum văzură ele că vaca neagră le- 
a adus în mijlocul unei mlaştini uriaşe. Cu fiecare pas pe care-l făceau, picioarele li se afundau tot 
mai adine în clisa mocirloasă. Acum nu mai țipau la vaca neagră, ci plângeau şi se rugau de ea. 

— Scapă-ne! N-o să te mai batem niciodată, doar îndură-te de noi şi scapă-ne! 

Iar vaca neagră le răspunse cu glas de om: 

— De când sunteţi pe lume n-aţi făcut nimănui niciun bine. Nimeni n-a avut niciun folos de la 
voi în timpul vieții. Cel puţin după moarte să fiți de folos cuiva! 

Terminând de vorbit, vaca neagră izbi de două ori cu copita în pământ şi fără veste maştera şi En 
Fa, cufundate în mocirlă până-n gât, se prefăcură în două muşuroaie mari. 

Dimineaţa, când răsări soarele, pe muşuroaie poposiră păsările şi jivinele codrului. Erau 
bucuroase că au unde se odihni, că se pot încălzi la soare, că pot zări de departe pe vrăjmaşii lor: 
tigrul cel fioros şi vulpea cea lacomă. 

Iar Me Fa s-a măritat în scurtă vreme cu un toboşar de la curtea regelui şi a trăit cu el mulţi ani 
fericiţi, fără să ştie de griji şi de nevoi. 


Pietricica fermecată 
poveste coreeană 


Lucrurile s-au petrecut de mult de tot. Pe malul unui râu trăia odată un moşneag sărac. 
Moşneagul avea un câine şi un motan. Trăiau câteşitrei în aceeaşi colibă, mai totdeauna flămânzi, 
dar în bună înţelegere şi prietenie. 

Odată, moşneagul a adunat din pădure o legătură de găteje şi a vândut-o la târg. Iar din banii 
căpătaţi şi-a cumpărat o mână de orez şi puţin vin. În drum spre casă se bucura în sinea lui: «Astăzi 
am să mănânc pe săturate, n-am să mă mai culc flămând». S-a întors el acasă, a pus orezul să fiarbă 
într-un ceaun şi şi-a turnat vinul într-un ulcior vechi. 

Dar îndată ce orezul a dat în clocot, moşneagul auzi la uşa colibei gemetele cuiva. S-a uitat pe 
fereastră şi a văzut că în pragul colibei zace un drumeţ zdrenţăros. 

A ieşit afară, l-a ridicat pe drumeţ şi l-a cărat în colibă. 

— Foamea m-a adus în halul ăsta, spuse drumeţul. N-ai să-mi dai ceva de mâncare? 

Moşneagul îi dădu cu dragă inimă tot ceaunul cu orez. Iar când drumeţul termină de mâncat îi 
puse în față şi ulciorul cu vin. Oaspetele îşi turnă într-o cană tot vinul din ulcior şi-l bău până la 
fund. 

— Acum mă simt mult mai bine, spuse el. Văd că nu te-ai scumpit şi mi-ai dat cu dragă inimă 
ultimul pumn de orez şi singura cană de vin pe care ai avut-o în colibă. Aruncă pietricica asta în 
ulcior. 

Şi drumeţul întinse moşneagului o boabă de chihlimbar. 

— Aruncă chihlimbarul ăsta în ulcior şi vinul dintr-însul nu se va mai termina niciodată. Rămâi 
cu bine! 


Şi drumeţul se făcu nevăzut. 

Bătrânul aruncă pietricica în ulcior şi pe dată ulciorul se umplu până la gură cu vin. Şi-a turnat 
bătrânul o cană plină, dar vinul din ulcior n-a scăzut nici măcar cu o picătură. 

Şi de-atunci a început pentru moşneagul nostru o viaţă bună şi îndestulată. Vindea vin tuturor 
vecinilor săi. lar pe aceia care nu aveau bani îi cinstea fără să le ceară plată. 

S-au mirat vecinii: de unde are moşneagul atâta vin şi încă de cel bun?! 

Acum moşneagul o ducea bine, trăia fără griji şi necazuri. lar prietenii lui, câinele şi motanul 
erau întotdeauna sătui şi veseli. 

Totul a mers bine pân'ntr-o zi, când au dat de necaz, turnând unui trecător o cană de vin, bătrânul 
scăpă, fără să bage de seamă în vasul acestuia, boaba de chihlimbar. Iar dacă a rămas fără 
chihlimbar, a rămas şi fără vin. Şi iarăşi a-nceput pentru el o viaţă de lipsuri şi foame. Dar de 
prietenii săi, câinele şi motanul, moşneagul tot nu uita: împărțea cu ei ultima îmbucătură. 

Şi iaca-aşa, într-o zi, câinele îi spuse motanului: 

— Dacă m-aş găsi pe undeva, prin apropierea chihlimbarului, îndată i-aş simţi mirosul! Motanul 
se bucură şi-i răspunse: 

— [a hai să-l căutăm prin toate casele! 

Câinele s-a învoit şi amândoi au început să colinde curțile şi casele vecinilor. Au căutat ei o 
săptămână, au căutat două, au cercetat toate casele, dar nici urmă de chihlimbar. 

Atunci câinele spuse: 

— Înseamnă că omul la care se găseşte pietricica locuieşte pe celălalt mal al râului. Trebuie să 
trecem dincolo! 

Zis şi făcut. 

Când se lăsă gerul şi apa se acoperi cu gheaţă, câinele şi motanul trecură pe celălalt mal al râului. 

Aici, celor doi prieteni le era mult mai greu să caute chihlimbarul. Zărindu-i, câinii străini se 
porneau pe lătrat, iar motanii începeau să sforâie şi să scuipe. 

Numai noaptea târziu, când toţi dormeau duşi, cei doi prieteni se puteau strecura nesimţiţi în 
casele străine. 

Dar nici pe malul acesta n-au izbutit să găsească nimic. Nicăieri n-au adulmecat pietricica. 

Se apropia primăvara, gheaţa râului se întuneca la culoare şi începea să trosnească, iar boaba de 
chihlimbar nu era nicăieri. 

Atunci motanul spuse: 

— Trebuie să ne întoarcem pe malul nostru şi să ne căutăm un alt stăpân. Cu al nostru o să 
murim de foame! 

Câinele se mânie şi începu să mârâie la motan: 

— Nerecunoscătorule! Cum o să ne părăsim prietenul la nevoie! 

Când se lăsă întunericul, câinele şi motanul se apropiară de ultima fanză din marginea satului, 
ultima casă care rămăsese necercetată. Motanul se cațără pe acoperiş, iar câinele se furişă în 
pridvor. Şi deodată simți mirosul boabei de chihlimbar. Greu se putu stăpâni câinele să nu latre de 
bucurie. Adulmecă în dreapta şi-n stânga şi găsi într-un colţ o lădiţă plină, prăfuită. 

Pesemne că stăpânul lădiţei nici nu bănuia că boaba de chihlimbar era fermecată şi o lepădase în 
lădiţa aceea, unde uitată a rămas. 

Câinele hămăi o dată scurt şi motanul se şi arătă lângă el. 

— Acuma 1-acum, spuse câinele. Cum naiba să punem laba pe bobita de chihlimbar? 

Au chibzuit ei ce-au chibzuit, dar n-au găsit nicio ieşire. Deodată, câinele auzi sub duşumea un 
ronțăit de şobolan. 

— Dă fuga la regina şobolanilor, porunci câinele şi spune-i că dacă o să ne ajute să scoatem din 
ladă bobita, vreme de zece ani niciun câine şi nicio pisică n-or să mai vâneze şobolani. 

Şi n-a trecut niciun ceas, că motanul s-a întors cu regina şobolanilor. Regina cea mare şi albă s-a 
apropiat de lădiţă şi a început s-o roadă de zor, ca să-i facă o gaură. 

Iar când a răsărit luna, gaura era gata. Fără să stea pe gânduri, motanul şi-a vârât laba înăuntru. 


Dar lădița era mărişoară şi motanul n-a putut ajunge până la boaba de chihlimbar. 

— Trebuie să prindem un şoricel, îşi dădu părerea câinele. Şoricelul o să intre în ladă şi o să 
scoată afară chihlimbarul fermecat. 

Şi aşa au şi făcut. Şoricelul se strecură prin gaură şi se întoarse cu pietricica prețioasă. 

Fără să mai aştepte zorile, cei doi prieteni alergară fericiți spre râu. Dar când au ajuns la mal, au 
văzut că s-au pornit sloiurile. 

Motanul s-a speriat de moarte: 

— Cum o să ajungem pe malul celălalt? Ştii doar că eu nu mă pricep de loc la înot! 

Dar câinele l-a împăcat: 

— la boaba de chihlimbar în gură şi suie-te la mine-n spinare. Te trec eu dincolo; dar vezi de te 
ține bine de blana mea. 

Când se lumină de ziuă, motanul îi sări câinelui în cârcă şi porniră înot. Înota greu bietul câine. 
Apa rece îi îngheţa labele, sloiurile îl izbeau în piept, iar curentul îl târa într-o parte. Dar câinele îşi 
încorda toate forţele. Se grăbea din răsputeri să ajungă mai curând la stăpânul său, moşneagul cel 
flămând şi singuratic. 

În timpul acesta, pe mal se jucau câţiva copii. Zărind câinele care înota cu un motan în spinare s- 
au pornit pe râs. 

Motanul înţelese de ce râd copiii şi începu şi el să chicotească. 

Câinele s-a mâniat şi a mârâit la motan. 

— Încetează cu râsul! Las' că-i dau eu ţie râs când om ajunge la mal! 

Dar cu cât se uita mai mult la copii, cu atât îi era mai greu prostului de motan să nu râdă. Şi până 
la urmă, tot stăpânindu-se el aşa a strănutat o dată atât de tare, încât a scăpat din gură pietricica 
fermecată. Câinele s-a dat la fund şi într-o clipă a prins în gură bobita. Dar motanul, speriat de baia 
făcută fără veste, îşi înfipse în pielea câinelui ghearele lui ascuţite. Câinele urlă de durere şi scăpă 
din gură boaba de chihlimbar... 

Cum au ajuns la mal, motanul s-a cocoțat în vârful unui copac. Şi a rămas multă vreme acolo 
sus, până când a plecat câinele să caute iarăşi boaba de chihlimbar, în fundul râului. S-a tot cufundat 
câinele în apă şi iar s-a cufundat, dar n-a fost chip să găsească bobita. Iar seara, sleit de puteri şi 
flămând ca vai de lume, s-a întins chiar acolo pe mal să aştepte zorile pentru a se apuca din nou de 
treabă. 

Aproape de locul acela şedea un pescar cu undiţa şi prindea peşte. Şi când a tras o dată undiţa, 
hop că a scos din apă un peştişor. 

«Prea e mic!» şi-a spus pescarul şi l-a aruncat câinelui. 

Tare ar mai fi avut poftă câinele să mănânce peştişorul, dar şi-a amintit de stăpânul lui şi şi-a 
spus: «Pesemne că el, bietul, e şi mai flămând decât mine!» 

Şi luând peştişorul în gură, câinele dădu fuga la stăpânul său. 

Şi a venit tocmai la vreme. 

Moşneagul nu mai mâncase de două zile şi abia se mai ţinea pe picioare. 

Nici nu se poate descrie cât s-a bucurat stăpânul de întoarcerea câinelui. El socotise că l-a părăsit 
de tot şi şi-a găsit un alt stăpân mai avut. 

Dar bucuria cea mare abia acum îl aştepta. Oluri a despicat burta peştelui, ca să-l gătească, a 
găsit pietricica fermecată. 

Şi iarăşi a-nceput viaţa cea bună şi tihnită. În faţa casei moşneagului se afla întotdeauna câinele 
lui credincios. Cu toată lumea era blând câinele; pe motani însă nu-i lăsa nici măcar să se apropie de 
casa moşneagului. 


Oglinda buclucaşă 


poveste coreeană 


Cele ce vă povestesc s-au petrecut demult de tot. Pe atunci în satele coreene nimeni nu ştia că 
există pe lume oglinzi. La ţară nu erau oglinzi, dar la Seul erau. Odată, un negustor dintr-un sătuc 
depărtat a plecat după treburi la Seul şi şi-a cumpărat de acolo o oglindă. A ascuns oglinda în fundul 
unei lădiţe şi a adus-o acasă. Dar n-a povestit nimic despre ea nici nevestei, nici mamei, nici tatălui 
şi nici fiului său. 

Negustorul pândea clipele prielnice când nu era nimeni în odaie, deschidea lădiţa unde se afla 
oglinda şi se oglindea într-însa. Tare-i mai plăcea omului aceluia să se privească în oglindă! 

Nevasta negustorului a băgat de seamă că prea adesea şi prea în taină deschide bărbatul ei lădița 
cu pricina, şi s-a hotărât să afle ce ascunde el acolo. Şi, găsind o oră potrivită când negustorul era 
plecat, a săltat capacul lădiţei şi s-a aplecat să se uite ce-i înăuntru. Şi a văzut că din ladă o priveşte 
o femeie tânără şi frumoasă. Şi s-a pornit femeia pe plâns: 

— Bărbatul meu şi-a adus de la Seul o altă nevastă! Pe mine o să mă alunge în stradă. 

Mama negustorului a auzit-o plângând şi a venit fuga să vadă ce s-a întâmplat. Noră-sa a 
întâmpinat-o plângând amarnic. 

— Bărbatul meu a ascuns în ladă pe nevasta lui cea nouă. La mine nici n-o să se mai uite de- 
acum încolo! 

Mama negustorului s-a uitat şi ea în ladă şi a văzut că de acolo o priveşte o femeie bătrână. Şi s-a 
repezit atunci soacra la noră: 

— Pesemne că ţi-a luat dumnezeu minţile. Eu trebuie să plâng şi nu tu. Fiul meu şi-a adus de la 
Seul o altă mamă! De mine n-o să vrea să mai audă! 

Şi bătrâna a izbucnit şi ea în lacrimi. Şedeau amândouă jos şi plângeau amar. 

Tatăl negustorului le-a auzit vaietele şi a alergat să vadă ce s-a întâmplat. 

Amândouă femeile s-au pornit care mai de care să-i povestească nenorocirea lor. Una spunea că 
bărbatul ei şi-a adus de la Seul o altă nevastă, iar cealaltă o ținea morţiş că fiul ei şi-a adus de la 
Seul o altă mamă. Şi plângeau şi-i tot arătau cu degetul lada din odaie. 

Bătrânul s-a apropiat de ladă, i-a săltat capacul, s-a uitat înăuntru şi a-nceput să plângă şi el: 

— Amândouă aveţi orbul găinilor. Nu-i înăuntru nicio mamă şi nicio nevastă! Un alt tată şi-a 
adus fiul meu, de la Seul. 

Şi ține-te plâns! 

lac-aşa au stat ei câteşitrei, nevasta, mama şi tată, şi au urlat de răsuna casa de atâtea bocete. 

Fiul negustorului, care se juca prin curte, a auzit larma din casă. Împlinise de curând şapte ani, 
dar de mult era cel mai de seamă bătăuş şi cel mai neastâmpărat copil de pe uliţa lor. 

Băiatul a venit să vadă şi el cine plânge la ei în casă. Într-o mână strângea o bomboană, iar în 
cealaltă o piatră: fugărise pesemne vreun câine. 

A văzut băiatul că maică-sa plânge, bunică-sa la fel, moşu plânge şi el şi tot arată cu degetul spre 
ladă. Şi-a ascuns atunci mâna cu piatra la spate şi s-a apropiat să se uite în ladă. Şi ce să vadă? Era 
acolo un băiat cu o bomboană în mână! 

— O, hoţule! — strigă băiatul, — mi-ai furat bomboana! Na, să mă ţii minte! 

Şi jart, azvârli din toate puterile cu piatra în oglindă. Şi unde se face oglinda bucăţi-bucăţele! 

Uite aşa a rămas negustorul fără oglindă. Şi tot numai pentru că n-a vrut să spună nimănui ce a 
cumpărat el la Seul, numai pentru că a vrut să se bucure de oglindă doar el singur! 


Cum şi-au pierdut dracii toiegele de aur și de argint 
poveste coreeană 


Uite ce-am auzit că se povesteşte: 


Într-un sat trăia odată un ţăran bătrân şi sărac. Şi avea bătrânul pe obrazul sting o gâlcă mare. 
Toată lumea cam râdea de el din pricina gâlcii ăsteia, şi omul nu izbutea nicicum să scape de ea. 

Într-un rând, bătrânul s-a dus în pădure după vreascuri. Dar n-a prea avut noroc: cu chiu cu vai a 
cules o biată legăturică de uscături. Şi a trebuit, sărmanul, să se afunde mai departe în pădure. Dar 
NICI aici n-a aflat mai multe uscături: abia de a mai umflat puţin legăturica din spinare, măcar că de 
mult începuse să se întunece. 

Şi a pornit el înapoi spre casă. Dar n-a apucat să ajungă la jumătatea drumului, că a coborât 
noaptea. 

S-a cam speriat bătrânul: «Unde am să înnoptez? — se-întreba el, — că doar n-am să dorm sub 
cerul liber.» 

Şi cum se gândea el aşa, de unde, de neunde, drept în calea lui pe cărare a răsărit o fanză părăsită 
împrejmuită de un gard zdravăn, cu porți înalte. 

«Aici o să-nnoptezy, şi-a spus bătrânul şi a intrat în curte. Se uită el — curtea plină de iarbă. 
Semn că nu locuia nimeni acolo. A intrat în casă, a găsit într-o odaie o rogojină, s-a culcat pe ea şi a 
adormit. 

Noaptea, moşneagul a sărit din somn, deşteptat de o larmă grozavă. A tras el cu urechea, s-a uitat 
pe fereastră şi ce să vezi? Erau dracii de pădure. Se adunaseră cu toţii în curte şi se porniseră pe 
joacă. Fiecare drac avea câte un toiag în mână: unele erau de aur, altele — de argint. Cu toiegele 
astea stârneau ei larma aceea asurzitoare. Izbeau cu ele în ce se nimerea: în poartă, în gard, în 
copaci. 

S-a speriat grozav bătrânul: dac-or să-l vadă dracii? Praf or să-l facă cu toiegele lor. Şi s-a 
hotărât atunci bătrânul să-i sperie el pe draci. 

Omul nostru îndrăgea cântecul. Şi avea o voce atât de răsunătoare, încât plesnea hârtia'% de la 
ferestre când se aşternea el pe cântat. 

Şi s-a pornit el pe cântat, dar atât de tare, încât a stârnit până şi praful de pe grinzi şi toată odaia 
s-a umplut de pulbere. 

«Das! că-i sperii eu îndată pe dracii ăştia, cu vocea mea o să-i sperii», îşi spunea bătrânul cel 
sărac. 

Dar când colo, dracii s-au strâns cu toţii în jurul lui şi-l priveau fără să se clintească din loc. 
Pesemne că tare le mai plăcea cum cânta bătrânul. Şi a cântat el aşa până s-a luminat de ziuă. Iar 
când a văzut zorile i-a mai venit inima la loc, că dracii se pregăteau de plecare. 

Deodată, tartorul dracilor s-a înclinat respectuos în fața bătrânului şi l-a întrebat: 

— la spune, bunicule, de unde ai o voce atât de frumoasă? 

Bătrânul şi-a luat inima-n dinți şi a răspuns: 

— Vocea mea se ascunde în gâlca asta de pe obrazul stâng. 

Tartorul s-a sfătuit din ochi cu dracii ceilalți şi l-a rugat pe bătrân. 

— Vinde-ne nouă, slăvite moşule, gâlca ta. O să ţi-o plătim bine! 

— Duaţi-o, a răspuns hâtrul. Dar în schimb să-mi dăruiţi toiegele voastre. Tare-mi place sunetul 
lor. 

Tocmai atunci a răsărit soarele şi dracii au pierit fără veste. N-au rămas în prag decât toiegele lor 
de aur şi de argint. Şi-a dus moşneagul mâna la obraz şi ce să vezi? Nici urmă de gâlcă. Parcă nici 
n-ar fi fost vreodată! 

A lepădat bătrânul legătura cu vreascuri şi a pornit spre Seul împovărat cu toiege de aur şi de 
argint. Acolo le-a vândut bine şi a luat pe ele o mulțime de bani. Atâţia bani, încât a trebuit să-şi 
cumpere un cal care Vă poată duce acasă "sacii cu galbeni. 

Mergea călare bătrânul şi se bucura în sinea lui: «laca, am scăpat de gâlcă ba m-am ales şi cu 
bani din destul!» 

Aşa a intrat în satul lui. Toată lumea se minuna: De unde-o fi dobândit sărăcanul aşa mândreţe de 
cal? 


100 casele coreene au la ferestre hîrtie cerată în loc de geamuri 


Şi s-au pornit oamenii să-l descoasă. Bătrânul le-a povestit totul; nimic nu le-a ascuns. 

În același sat, gard în gard cu moşneagul cel sărac trăia un bătrân foarte bogat. Vecinul ăsta avea 
şi el o gâlcă mare pe față, doar că o avea pe obrazul drept. 

Auzind bogătanul de păţania săracului, n-a mai putut de necaz: 

«N-am să îngădui, — şi-a spus el, — ca zdrențărosul ăsta să aibă mai mulți bani ca mine! O să 
mă duc şi eu la dracii de pădure şi am să-i păcălesc şi eu! Ba o să mă descotorosesc şi eu de gâlcă!» 

Şi-n aceeaşi seară, bătrânul cel bogat s-a dus în pădure. A găsit acea fanza singuratică, a intrat în 
odaie şi a-nceput să aştepte căderea nopții. Şi s-a lăsat noaptea. 

Pe la miezul nopţii s-a umplut curtea de draci şi s-a încins o hărmălaie ca aceea. Dracii izbeau cu 
toiegele lor de aur şi de argint în tot ce le ieşea în cale. 

Bogatul mai să moară de spaimă. Dar lăcomia l-a ajutat să-şi vină în fire. 

Şi a început el să-şi zbiere cântările. Cânta cam anapoda, nu-i vorbă, dar atât de tare, încât au 
început să cadă ramurile uscate din copaci. 

Dracii au auzit îndată cântecul bătrânului. 

«Ei bravo, — şi-a spus tartorul dracilor, — bine că a venit din nou moşneagul cel pişicher». 

L-au împresurat dracii pe moşneag, i-au ascultat cântarea şi au început să râdă pe sub mustață. 
Iar bogătanul de bucurie c-o să-i înşele îndată, urla cât îl țineau bojocii. 

Dar când a stat o clipă să-şi tragă suflarea, tartorul l-a întrebat: 

— la spune, bunicule, de unde ai o voce atât de frumoasă? 

Bătrânul atât aştepta: 

— Vocea mea se ascunde în gâlca asta de pe obrazul drept! 

Auzindu-l, dracii s-au pus pe râs: 

— Ohoho, bătrâne mincinos! Ne-ai înşelat ieri şi ai venit din nou să ne-nşeli şi astăzi? 

Iar tartorul i-a spus: 

— Mi-am prins de obraz gâlca ta şi-am crezut că o să pot cânta şi eu. Am încercat aşa, am 
încercat altminteri, dar n-a fost chip să cânt. Nu s-ascunde în gâlca ta nicio voce. laţi-o înapoi! 

Şi spunând vorba asta, tartorul dracilor prinse şi gâlca cealaltă pe obrazul stâng al bătrânului 
bogătaş. 

Tocmai atunci a răsărit soarele, dracii s-au pornit să tipe, să urle, să zbiere şi s-au făcut nevăzuţi 
împreună cu toiegele lor de aur şi de argint. 

Iar bătrânul cel bogat a rămas până la sfârşitul zilelor lui cu două gâlci pe faţă: una pe obrazul 
drept şi una pe obrazul stâng. 


Săracul şi porumbiţa 


A fost odată un țăran. ŞI era sărac țăranul acela, atât de sărac, încât nu găseai în tot satul altul mai 
sărac decât el. Şi măcar că nu se dădea în lături de la nicio muncă, nu izbutea bietul om să astupe 
gura nevoii. Dac-a văzut țăranul că nu mai e chip de trăit, s-a hotărât să plece la oraş. Că poate 
acolo s-o descurca el într-un fel! 

Lungă era calea până la oraş. Zece zile-n şir trebuia să umbli prin codri deşi, prin văi largi, pe 
poteci stâncoase de munte. lar săracul n-avea niciun bob de orez, niciun fir de ceapă, niciun căţel de 
usturoi. Şi s-a hotărât săracul să-şi dobândească merinde pe drum doborând niscai vânat. Şi-a 
meşterit un arc, şi-a tăiat zece săgeți şi a pornit la drum. A mers el o zi, a mers două, a doborât ba un 
iepure de pădure, ba un vătui de câmp... Şi s-au scurs pe nesimţite şase zile bune. 

lar săgeți nu i-au mai rămas la brâu decât două. 

Era amărât ţăranul: până la oraş mai rămânea cale lungă de bătut şi nu mai avea decât două 
săgeți mari şi late. Cum să-şi mai agonisească de-ale gurii? 

Şi s-a culcat țăranul sub un copac umbros, să mai prindă putere şi să mai chibzuiască ce-i de 
făcut. Deodată, ce să vezi: sus, chiar deasupra capului său, se rotea înspăimântată o porumbiţă 


cenuşie. Un şarpe uriaş urca, încolăcindu-se, pe trunchi, spre cuibul din vârful copacului, ca să-i 
mănânce puişorii. 

Țăranul a sărit în picioare, a pus mâna pe săgeată, şi-a încordat arcul, a țintit cu grijă şi a slobozit 
săgeata drept în ochiul jivinei. Şi s-a prăvălit şarpele la poalele copacului, mort, fără viaţă. lar 
porumbiţa a-nceput să se rotească în jurul ţăranului, gângurind voios. Țăranul şi-a luat arcul la 
spinare şi a pornit mai departe. Nu-i mai rămăsese la brâu decât o singură săgeată. 

«Da, — îşi spunea el, — săgeata asta trebuie s-o păzesc ca pe ochii din cap. Câte nu mi se mai 
pot întâmpla în drum!» 

Seara s-a oprit să caute vreo văgăună, ceva, unde să se poată adăposti peste noapte, apărat de 
fiarele sălbatice. Deodată a apărut în depărtare o luminiţă. A pornit într-acolo şi a ajuns la porțile 
unei mănăstiri. 

Paznicul l-a lăsat să intre în curte şi i-a aşternut un braţ de paie sub un pom. Ţăranului nici nu i-a 
trebuit mai mult: s-a întins pe paie şi a adormit buştean. 

În somn se făcea că îl strânge cineva de gât. 

S-a trezit țăranul şi a văzut că nu-şi poate clinti nici mâinile, nici picioarele. Un şarpe uriaş se 
încolăcise în jurul lui şi sta să-l strivească. Iar într-un pom de lângă el gângurea a jale porumbiţa 
cenuşie. 

Țăranul şi-a strâns ultimele puteri şi a întrebat pe şarpele cel uriaş: 

— De ce vrei să mă omori cu zile? 

— Pentru că astăzi-dimineaţă ai ucis cu o săgeată pe soaţa mea, i-a răspuns şarpele. 

Dacă a văzut ţăranul că 1-a sunat ceasul cel din urmă, a început să se roage de şarpe: 

— Cruţă-mă, şarpe uriaş, şi am să-ţi îndeplinesc orice dorință. 

Iar şarpele i-a răspuns: 

— Am fost şi eu pe vremuri om, dar pentru răutatea mea, un vrăjitor m-a prefăcut în şarpe. Vraja 
îşi va pierde puterea numai dacă la miezul nopţii va răsuna dangătul clopotului celui mare din turnul 
mănăstirii. Fă ca dangătul clopotului să răsune astăzi, la miezul nopţii, şi am să te cruţ. Dacă însă n- 
ai să izbuteşti, poți să-ți iei rămas bun de la viaţă! 

Ce să facă bietul țăran? A primit să îndeplinească porunca şarpelui. S-a apropiat de turnul 
mănăstirii: era înalt turnul. Cum s-ajungi până-n clopotniţă? Uşile erau zăvorite toate cu lacăte 
grele, iar pe dinafară nu era chip să te cocoţi până sus, şi nici scări nu se aflau pe nicăieri. 

Şi a căzut pe gânduri țăranul cel sărac. Nu ştia ce să facă. Iar şarpele îl pândea mereu, nu-şi lua 
ochii de la el. Şi nu mai erau decât vreo două clipe până la miezul nopții. 

Atunci şi-a amintit țăranul că mai are în tolbă o săgeată cu vârful de fier. 

Şi s-a bucurat foarte. Cum să nu se bucure? Dacă săgeata cu vârful de fier va izbi clopotul, 
trebuie neapărat să răsune un dangăt! Cât de slab, dar de răsunat tot trebuie să răsune! 

Şi-a încordat el arcul, a ochit bine şi a slobozit ultima săgeată. 

Săgeata a vâjâit prin văzduh, s-a înălțat în beznă, dar de răsunat n-a răsunat niciun dangăt. Pe 
semne că, în bezna nopții, ţăranul n-a putut ochi cum trebuie. 

— Acum s-a sfârşit, vei muri! şuieră şarpele. 

Dar când să se repeadă şarpele la bietul țăran, din vârful turnului a răsunat deodată un dangăt 
slab, abia auzit. 

Auzind dangătul clopotului, şarpele se descolăci fulgerător şi, şuierând înfiorat, se strecură afară 
din curtea mănăstirii şi se prefăcu fără veste în om. 

Țăranul s-a minunat: cum de a putut să sune clopotul, neatins de nimeni? Multă vreme nici nu i-a 
venit să creadă că a scăpat cu viaţă. Curând însă s-a întins iarăşi pe paie şi a adormit. 

A doua zi când s-a trezit, soarele era de-o suliță pe cer. A mulţumit paznicului pentru adăpost şi a 
pornit spre poartă. Dar când a ajuns în dreptul turnului, a văzut pe pământ trupul neînsuflețit al 
porumbiţei cenuşii, cu pieptul zdrobit. 

Abia atunci a priceput țăranul cine l-a scăpat de la moarte. Ea, porumbiţa cenușie, s-a repezit cu 
pieptul în clopot, ca să işte dangătul salvator. 


Aşa a mulțumit biata porumbiţă ţăranului, pentru că el i-a scăpat puişorii de la moarte. 


Mazărea de aur 
poveste coreeană 


În ținutul frumoasei văi a râului Gor trăia în vechime o văduvă săracă. Văduva avea un fecior de 
doisprezece ani, anume Mun Sik. O ducea greu, sărmana! Muncea din zori şi până-n noapte pe 
ogorul unui vecin bogat. Dar vecinul era hapsân şi-i plătea atât de puţin văduvei, încât sărmana 
femeie umbla mai întotdeauna flămândă. 

Mun Sik vedea cât de greu o duce maică-sa, dar nu ştia cum s-o ajute; în fiecare zi văduva 
slăbea, se încovoia tot mai tare, şi Mun Sik înţelese că foarte curând mama lui va cade la pat din 
pricina muncii prea istovitoare şi a foamei. 

Atunci băiatul şi-a spus în sinea lui: «Dacă mama n-ar trebui să mă mai hrănească şi pe mine, i- 
ar rămâne ei mai mult şi n-ar mai flămânzi». 

Chibzuind astfel, Mun Sik se hotărî să plece la oraş şi să se vândă rob, pentru a uşura cât de cât 
povara cea grea a mamei sale. 

Şi uite-aşa, într-o bună dimineaţă, pe când văduva robotea pe ogorul vecinului celui bogat, Mun 
Sik şi-a pus scurteica, şi-a luat într-o legătură un pumn de mei fiert şi a pornit spre oraş. 

Drumul trecea printr-o pădure neagră. A mers el ce a mers, străbătând cărările codrului, 
strecurându-se prin tufişuri de netrecut, ocolind mlaştinile, căutând vaduri peste râurile vijelioase. 

Odată, ajungând într-o poieniţă, a zărit un cerb tânăr şi frumos. Cerbul nu s-a speriat la vederea 
băiatului şi nu s-a ascuns în desişul pădurii, ci a rămas neclintit, cu ochii ţintă la Mun Sik. 

Iar când băiatul a ajuns chiar lângă el, cerbul şi-a ridicat piciorul drept din față, de parcă i-ar fi 
fost greu să calce pe el. 

Mun Sik i-a văzut piciorul bolnav şi a înţeles îndată ce-i cere cerbul. O ţeapă ascuțită intrase 
adânc în piciorul sălbăticiunii şi-i pricinuia o nespusă durere. Cu o asemenea ţeapă în picior, cerbul 
nu numai că n-ar fi putut fugi din calea tigrului, dar nici măcar de un pui de lup n-ar fi putut să 
scape. 

Mun Sik se lăsă în genunchi în faţa cerbului şi, plin de grijă, îi scoase cu dinții țeapă din picior. 
Cerbul îşi săltă bucuros capul, scutură coarnele-i rămuroase şi se afundă în pădure. Mergea agale, 
întorcându-se mereu, de parcă ar fi vrut să se asigure că băiatul îl urmează. 

Şi într-adevăr, Mun Sik mergea — n-ar fi ştiut nici el să spună de ce — pe urmele cerbului. 

Se lăsase seara. Sus pe cer sclipea o lună mare şi galbenă, iar cerbul mergea mereu, fără să stea o 
clipă, dar fără să se grăbească. Mun Sik venea după el păşind cu mare grijă, pentru că pădurea se 
făcea tot mai deasă şi mai deasă, iar de potecă nici vorbă s-o mai găseşti. Şi deodată, ajungând la un 
desiş de ferigă, cerbul se avântă înainte şi se făcu nevăzut. 

Mun Sik s-a speriat; pierduse poteca şi nu ştia încotro s-o ia, ca să ajungă la oraş. 

Atunci s-a apropiat de tufişul unde pierise cerbul. Şi deodată zări o floare luminoasă. Mai făcu 
un pas şi nu-i veni să-şi creadă ochilor: era o floare de jen-şen, prețiosul jen-şen, a cărui rădăcină 
vindecă pe bolnavi, ba chiar înzdrăveneşte pe bătrâni şi-i face tineri şi voinici. 

Fără să mai stea pe gânduri, Mun Sik începu să dezgroape rădăcina minunatei ierbi de leac. Era 
fericit băiatul. Acum nu va mai trebui să se vândă rob. Doar câteva picături din fiertura de jen-şen, 
şi mama lui va fi iarăşi sănătoasă şi puternică. 

Cu rădăcina în mână, Mun Sik alergă înapoi spre satul lui. Văduva era acasă. Zăcea pe o rogojină 
veche şi gemea încetişor. Se părea că viaţa abia îi mai pâlpâie în piept. După ce sorbi însă câteva 
înghițituri din licoarea tămăduitoare, rumeneala îi reapăru în obraji, mersul i se făcu mai sprinten, 
iar mâinile — puternice şi repezi la orice muncă. 

Odată, în zori, pe când toţi oamenii din sat mai dormeau, Mun Sik auzi un ciocănit uşor la uşa 
casei. Trase zăvorul şi zări în prag cerbul cel tânăr şi frumos. 


— El este! El este! strigă băiatul şi se repezi să îmbrățişeze si să sărute cerbul. 

Mama băiatului ieşi şi ea în întâmpinarea cerbului. Nu ştia cum să-i mulțumească pentru binele 
pe care li-l făcuse. 

Când primele raze ale soarelui răsăriră de după munte, cerbul îşi ridică fruntea rămuroasă, se 
întoarse în loc şi din câteva salturi se făcu nevăzut. 

Fericiți de întâlnirea cu cerbul, Mun Sik şi mama lui tocmai voiau să se întoarcă în cibi, când 
băiatul zări pe toban'" cinci boabe mari de mazăre. Cum puse mâna pe ele, boabele de mazăre se 
prefăcură în boabe de aur. 

De atunci începu pentru Mun Sik şi pentru mama lui o viață mai bună. Cerbul venea la ei în 
fiecare an, şi, de fiecare dată, după plecarea lui, băiatul găsea pe toban cinci boabe de mazăre, cinci 
boabe ca toate boabele. Era destul însă ca Mun Sik să le atingă, pentru ca ele să se prefacă în boabe 
de aur. 

Vecinul cel bogat şi pizmaş a băgat îndată de seamă că văduva cea săracă nu mai flămânzeşte, că 
o duce mai bine nu numai ea, ci şi alţi vecini ai ei, pe care îi ajută. 

De atunci, bogătanul a început să-şi urmărească vecinii, iar într-o bună dimineaţă văzu totul: cum 
s-a apropiat un cerb de căsuţa văduvei, cum au apărut pe toban cinci boabe de mazăre şi cum s-au 
prefăcut în boabe de aur. 

Din clipa aceea, bogătașul şi-a pierdut liniştea. Într-o zi s-a hotărât să fure boabele de aur. A 
pândit până când văduva şi feciorul ei au plecat să-şi muncească ogorul, s-a strecurat în căsuţa lor şi 
s-a pornit să scotocească peste tot. Prea mult n-a trebuit să caute. Boabele de aur, acoperite cu o 
năframă de mătase, se găseau chiar pe măsuţa cea scundă de lângă vatră. Bogătanul le înhaţă, le 
ascunse-n sân şi fugi. Acasă la el scoase boabele din sân şi le apropie de ochi, ca să se bucure de 
strălucirea lor. Dar să vezi minune: la el în palmă se aflau nişte boabe obişnuite de mazăre, aşa cum 
cresc în grădinile oamenilor, cu miile. Bogătanul nu-şi putea crede ochilor; ţinea minte cât se poate 
de bine că boabele fuseseră de aur. 

Furios, hoțul zvârli boabele cât colo şi începu să urle: 

— De ce în palma lui Mun Sik boabele de mazăre se prefac în boabe de aur, iar în mâna mea 
boabele de aur se prefac în boabe obişnuite de mazăre? 

Deodată, fereastra se deschise şi bogătanul zări ochii cerbului. Cerbul îl privi mânios şi spuse: 

— Pentru că la atingerea unor mâini care ştiu să muncească, lucrurile cele mai obişnuite se 
prefac în lucruri de aur. Pe când mâinile care nu ştiu ce-i munca, prefac chiar şi aurul în cenuşă. 

Şi, terminând ce avea de spus, cerbul porni agale spre pădure. Bogătanul puse mâna pe arc şi pe 
săgeți, țâşni afară din casă şi se luă după el. Voia să descopere de unde ia cerbul mazărea fermecată. 

Cerbul intră în pădure şi întorcând capul îl zări pe bogătan. Văzându-se descoperit, acesta 
încorda arcul şi strigă: 

— Spune, unde ţii mazărea de aur? 

Dar răspunsul cerbului bogătanul nu-l mai putu auzi. Un tunet puternic străbătu pădurea. 
Trăsnetul smulse arcul din mâinile bogătanului şi-l trânti la pământ. Când se dezmetici, cerbul nu 
mai era nicăieri. O ceaţă deasă cobori de pe munte şi-l învălui din toate părțile. Zadarnic încercă el 
să găsească prin bezna aceea drumul spre sat. Şi a rătăcit aşa, până a auzit în preajmă urletul unui 
tigru. Ce s-a mai petrecut cu el nu se ştie, pentru că de atunci nu l-a mai văzut nimeni. Pesemne că 
l-a sfâşiat tigrul. Ei, şi? De-un asemenea om nu-i pare rău nimănui! 


Cum a fost păcălit tigrul de broască 
poveste coreeană 


In Munţii Strălucitori ai Kanvonului trăia odată un tigru. Era un tigru fioros din cale-afară: mare, 

puternic, viclean şi foarte lacom. Țăranii din împrejurimi l-au botezat Stăpânul-munţilor. 

Odată, tigrul şi-a spus în sinea lui: 

«Sunt mai puternic şi mai deştept decât toți; nu mai vreau să trăiesc în munți. M-am săturat!» 

Şi Stăpânul-munţilor a coborât potecile înguste până jos, în vale. În valea aceea era un sat mare. 
Tigrul a început să dea târcoale satului, după pradă. 

Noaptea, când toată lumea a adormit, Stăpânul-munțţilor a năvălit în curtea unui țăran, a înşfăcat 
un măgăruş şi l-a târât în vizuina lui. Dimineaţa, țăranul s-a sculat, a ieşit în bătătură şi nu şi-a mai 
găsit măgăruşul. Pe pământ, ţăranul a văzut urme de tigru şi a înţeles ce s-a întâmplat cu sărmanul 
său măgăruş. 

În noaptea următoare, Stăpânul-munților s-a furişat din nou în sat. Ochise încă din ajun în curtea 
unui țăran o turmă de porci. 

Îndată ce luna s-a ascuns după nori, tigrul a pătruns în cocina râmătorilor, a înhăţat purcelul cel 
mai gras şi l-a cărat la el în văgăună. 

Dimineaţa, femeia ţăranului s-a dus să adape porcii şi a băgat de seamă îndată că lipseşte 
purcelul cel mai gras. În jurul cocinii, iarăşi urme de tigru. 

S-au speriat țăranii şi au căzut amărâţi pe gânduri: «Stăpânul-munţilor o să ne fure toate vitele ş- 
apoi o să se dea la oameni!» 

În satul cu pricina trăia un vânător tânăr şi îndrăzneţ. Şi dac-a aflat el că-n sat la ei gospodăreşte 
un tigru lacom, şi-a pus în gând să-l doboare pe tâlharul cel vărgat. 

Şi-a luat vânătorul puşca şi s-a ascuns într-un desiş de la marginea satului. Şi cum s-a lăsat 
noaptea, hop c-a apărut pe cărare Stăpânul-munţilor! Vânătorul s-a tupilat la pământ şi nici de 
respirat nu mai respira, ca să nu-l simtă fiara. Dar tocmai atunci s-a stârnit o boare de vânt dinspre 
sat şi tigrul a simțit îndată că-l pândeşte un vânător. Nici n-a apucat omul să ia. Puşca la ochi, că 
fiara a şi tulit-o înapoi în munţi. 

Întins acolo, la el în vizuină, tigrul s-a bucurat şi a început să se semeţească: 

— Sunt mai şiret ca omul! Nu pune el mâna pe mine! 

A doua zi, pe seară, tigrul s-a arătat iarăşi pe cărarea ce cobora de la munte către sat. 

Dar când să ajungă în dreptul tufelor, s-a arătat luna dintre nori. Una din razele argintii a luminat 
tufele, şi tigrul a zărit licărind ţeava puștii. 

Nici n-a apucat vânătorul să țintească, că tigrul se şi afla hăt-departe, tocmai în vârful muntelui. 

În bârlogul lui, Stăpânul-munţilor a-nceput iarăşi să-şi râdă de vânător: 

— Mare nătâng mai este şi omul ăsta! I s-a năzărit să mă păcălească pe mine, Stăpânul-munților. 
Pesemne că încă nu ştie că eu sunt cel mai deştept şi mai viclean dintre toți! Data viitoare n-am să-l 
mai cruţ; îl mănânc, şi gata! 

A treia zi, tigrul nici n-a mai aşteptat să se întunece bine, şi a coborât în vale. Mai era lumină 
afară. Stăpânul-munţilor umbla cu ochii-n patru şi adulmeca văzduhul, să afle unde s-a ascuns 
vânătorul. Dar oricât a adulmecat, n-a simţit pe nicăieri urmă de om. 

Atunci s-a apropiat binişor de poiana din fața satului, a cercetat din ochi împrejurimile, a 
adulmecat încă o dată aerul, dar tot n-a simțit nimic îngrijorător. 

«Vezi — şi-a spus atunci tigrul — pesemne că fricosul de vânător a înţeles că am hotărât să-l 
mănânc, de aceea s-o fi ascuns.» 

Dar tocmai când se gândea să se întoarcă înapoi în vizuina lui, Stăpânul-munţilor a zărit în 
apropiere, lângă nişte copaci doborâţi, un iepuraş nemişcat. Pesemne că, de spaimă, se strânsese 
ghem şi nici să răsufle nu mai îndrăznea. 

Tigrul a mârâit încetişor, şi-a lovit cu coada coastele puternice, s-a repezit la iepuraş şi... s-a 
trezit în fundul unei gropi adânci. 

Până să se dezmeticească, până să priceapă el ce s-a întâmplat, deasupra gropii s-a prăvălit un 
grătar de trunchiuri grele. 

Abia atunci s-a dumerit lăudărosul Stăpân-al-munţilor că a nimerit într-o cursă întinsă de vânător 
anume pentru el. Omul i-a săpat o groapă adâncă, a acoperit-o cu vreascuri, iarbă şi frunziş, iar 


deasupra a aşezat o momâie de iepuraş, care să-l ademenească. Iar el, prostul, s-a repezit la iepuraş 
şi a nimerit în groapa cea adâncă. 

Zadarnice au fost toate încercările tigrului de a ieşi din groapă. Şi-a zdrelit labele până la os, şi-a 
irosit toate puterile, dar de scăpat n-a putut scăpa! 

Toată noaptea a zăcut tigrul în groapă. Dimineaţa a auzit în sfârşit un zgomot deasupra capului 
său. Şi-a ridicat ochii şi l-a zărit pe vânător. 

— O, cinstite vânător, — gemu tigrul, cu voce jalnică, — te rog nu mă ucide! Mă leg că n-am să 
mai fac nimănui niciun rău! Dă-mi drumul din groapă şi am să poruncesc tuturor tigrilor să uite 
până şi drumul ce duce la sălaşul omului! 

Vânătorul 1-a dat crezare. A ridicat grătarul şi a coborât în groapă un trunchi de copac. Tigrul a 
sărit pe trunchi şi a ieşit din groapă. Dar cum s-a pomenit alături de vânător, Stăpânul-munţilor şi-a 
învârtoşat coada şi a urlat: 

— Am zăcut o noapte întreagă în groapa asta şi m-a ajuns o foame turbată. N-am încotro, trebuie 
să te mănânc! 

— Ce tot spui, nerecunoscătorule! strigă vânătorul. Aşa se poartă fiarele cumsecade? 

— Aşa! urlă tigrul. 

— Uite, în pinul de colo se odihneşte o cioară, spuse vânătorul. S-o întrebăm pe ea dacă e drept 
ce vrei să faci. 

Şi s-au dus la cioara din pin: 

— la spune, îi e îngăduit unui tigru cumsecade să mănânce pe omul care i-a redat libertatea? 

Cioara îşi plecă privirea în Jos, şi-o roti în toate părțile şi croncăni către ei: 

— Nimeni nu se încumetă să vorbească de bine pe acela care plăteşte cu rău binele ce i s-a făcut. 

Auzind acest răspuns, tigrul urlă de mânie: 

— Eşti o pasăre toantă! Mare noroc ai că nu te pot ajunge acolo sus! Şi întorcându-se către 
vânător, îi propuse: Hai s-o întrebăm pe broască, şi cum o spune ea, asa să facem! 

Dar, în sinea lui, tigrul şi-a făcut următoarea socoteală: «Broasca nu-i cioară, n-o să se-ncumete 
să mă înfrunte! Ştie ea că o pot strivi cu o singură labă!» 

Şi s-au dus, tigrul şi vânătorul, la broasca de pe mlaştina cea mare. 

Broasca îşi terminase tocmai prânzul, aşa că era în toane foarte bune. 

A ascultat ea pe cei doi împricinaţi şi a rămas apoi multă vreme pe gânduri. 

În sfârşit, când tigrul începu să clănţăne din dinţi de foame, broasca spuse solemn: 

— Nu-i uşor să faci dreptate în pricina voastră. Trebuie să văd cu ochii mei cursa în care a căzut 
Stăpânul-munţilor. 

Şi au pornit câteşitrei spre groapa din pădure. Ajunşi acolo, broasca se aplecă să vadă fundul 
gropii şi spuse: 

— Trebuie să ştiu neapărat cât de adâncă este groapa asta. 

— Dau eu o fugă pân'acasă, — sări vânătorul, — aduc o frânghie şi-o să-i putem măsura 
adâncimea. 

— Sunt împotrivă! urlă tigrul. De unde ştiu eu că ai să te mai întorci? 

— Dacă nu se mai întoarce, ai să mă-nghiţi pe mine, răspunse broasca în locul vânătorului. 
Judecă şi tu: o să-mi pun eu viaţa în primejdie de dragul unui om necunoscut? 

— Bine, fie! mormăi tigrul. Dar să se-ntoarcă mai curând, că prea mi-e foame! 

Şi Stăpânul-munților se tolăni lângă un copac. Vânătorul n-a mai zăbovit. A dat fuga în sat şi s-a 
ascuns viu şi nevătămat în căsuţa lui. 

Trecu o oră, trecură două — vânătorul nicăieri. 

Atunci tigrul se înfurie: 

— M-ai înşelat, bulbucate»! Eu sunt totuşi cel mai puternic, cel mai viclean. Până una alta te 
mănânc pe tine, iar la noapte am să dau buzna în casa vânătorului şi-am să-l mănânc şi pe el. 

Broasca se prefăcu foarte speriată şi orăcăi în şoaptă: 

— Îngăduie-mi, mare Stăpân-al-munţilor, să mă cocoţ în spinarea ta. Vreau să văd dacă nu vine 


omul. 

— Bine, haide! mormăi tigrul. Saltă sus, dar tine minte: dacă-ntr-un pătrar de ceas vânătorul nu 
se întoarce, să-ți iei rămas bun de la viaţă! 

Tigrul se întinse pe iarbă, iar broasca îi sări pe cap şi spuse: 

— Fii bun, puternice Stăpân-al-munţilor, şi înalță-te pe picioarele dindărăt. Atunci am să pot 
vedea, socot, chiar şi căsuţa vânătorului. Ca să-ţi fie mai lesne de stat în două picioare, sprijină-ți 
labele din faţă de copacul de colo! 

Tigrul făcu întocmai. 

Dar în clipa când tigrul se ridică în două labe şi se apropie de copac, broasca sări de pe capul lui 
într-o scorbură înaltă a copacului. 

De acolo de sus, de la adăpost, broasca începu să-l batjocorească: 

— Lăudărosule! Prostovane! Nătângule! 

De mânie şi neputinţă, tigrul începu să roadă scoarța. Dar vezi că era bătrân de sute de ani 
copacul acela, şi era gros, de nu l-ar fi cuprins cu braţele nici trei oameni laolaltă. 

Şi dac-a văzut tigrul că nu-l poate dobori, şi-a luat avânt, a sărit în sus din toate puterile şi şi-a 
băgat capul în scorbură. 

Da început, broasca era cât pe ce să-şi dea drumul de spaimă. Apoi însă a văzut că n-are pricină 
să se teamă: măcar că botul tigrului era aproape de tot, pe ea însă tot nu putea s-o ajungă. 

Tigrul a încercat să se mai repeadă încă o dată, cu un avânt şi mai mare. Dar când să-şi tragă 
capul afară din scorbură, s-a trezit că nu mai e chip. 

Şi a înţepenit aşa, cu capul în scorbură şi trupul spânzurat afară. 

Cine ştie câtă vreme ar fi rămas acolo Stăpânul-munțţilor, dacă nu venea vânătorul cu puşca şi 
nu-l dobora. Aşa a pierit tigrul cel nerecunoscător! 

Şi cu asta s-a sfârşit şi povestea. 


Iepurele cel norocos 
poveste coreeană 


Vreţi să ştiţi cum a ajuns pe pământ broasca ţestoasă? Bine! Ascultaţi, să vă spun. 

Odată, în fundul oceanului celui adânc, s-a întâmplat o mare nenorocire. S-a îmbolnăvit de 
moarte marele dragon — Stăpânul-mărilor. Zadarnic i-a cercetat limba cea lungă-lungă doftorul 
curții — viţelul de mare, zadarnic l-a ciocănit pe pântece, tot n-a putut afla răul de moarte al 
marelui domnitor şi nu s-a priceput să-i aleagă nici picăturile, nici prafurile trebuitoare. Dragonul 
slăbea şi se ofilea văzând cu ochii. Leacurile viţelului de mare mai mult îi dăunau decât să-i ajute. 
Curtenii umblau în vârful picioarelor prin palat şi nu vorbeau decât în şoaptă. Râsul şi veselia se 
pedepseau cu moartea: osândiţii erau azvârliți pe uscat. 

Dar iată că într-o zi se înfățişă la palat o caracatiță retrasă de mult în pustnicie; de ani şi ani nu-şi 
mai părăsise ea sălaşul. Auzind însă de boala stăpânului mărilor, bătrâna caracatiță se înfățişă 
dragonului şi-i spuse: 

— Stăpâne! Nici vracii, nici curtenii, nici înțelepții şi nici învățații tăi, nimeni nu te poate uşura 
de patimile ce le-nduri şi, nu te poate lecui de boală. Numai eu te pot vindeca. Pe vremuri, demult 
de tot, a suferit şi bunicul meu de aceeaşi boală. Dar pe patul de moarte un înțelept i-a adus un ficat 
de iepure viu. Bunicul a gustat din ficatul de iepure şi s-a făcut sănătos. Porunceşte, stăpâne, să ţi se 
aducă ficatul unui iepure viu şi te vei face bine. Ştiu că iepurii nu trăiesc în mare, dar pe țărm, nu 
departe de aici, sunt iepuri cu duiumul. 

Marele dragon ascultă vorbele caracatiţei şi se posomori foarte. 

— Sunt împărat peste toate mările şi oceanele, la vorba mea tremură până şi balenele şi rechinii; 
eu scufund corăbiile cele mari, şi totuşi nu-mi stă în putere să pun mâna pe un prostănac de iepure! 

Şi s-a frământat dragonul o zi, s-a frământat două, iar într-a treia a poruncit să i se înfățişeze 


întreaga curte. 

Multă vreme au chibzuit curtenii împăratului mărilor, dar n-au aflat niciun mijloc de a prinde un 
iepure. Tăceau până şi cei mai vorbărețţi dintre sfetnicii dragonului. Tăceau de parcă ar fi luat aer în 
gură. Într-un târziu luă cuvântul uriaşa balenă. Şi uite ce-a spus: 

— Mărite stăpâne dragon! Trimite-mă pe mine să prind iepurele! Am să ţi-l aduc pe trântorul 
ăsta, cât ai zice peşte. 

Dragonul s-a minunat de aşa îndrăzneală: 

— Îţi mulţumesc, cinstită balenă! Dar spune-mi, rogu-te, prea-credincioasa mea slugă, cum 
socoti că o să pui mâna pe ticălos? 

— Păi, foarte bine, răspunse balena. Am să înot până la țărm, am să-l întâlnesc acolo, îl înghit la 
repezeală şi mă întorc fuguţa înapoi. 

— Of, balenă, balenă, — clătină din cap dragonul, — mare ţi-e capul, dar mică mintea! Şi cum 
am să scot, rogu-te, din burduhanul tău, un iepure viu? 

Balena tăcu ruşinată şi se ascunse în spatele străjerilor-rechini. 

— Înseamnă, deci, că niciunul dintre înţelepții mei curteni nu ştie cum să-mi aducă aici, în 
fundul oceanului, un prăpădit de iepuraş? urlă dragonul, şi balena se cutremură de spaimă. 

Atunci se apropie de dragon broasca țestoasă. Se înclină şi şopti: 

— Stăpâne, îngăduie-mi mie să prind iepurele. Eu am patru picioare şi ştiu nu numai să înot, ci şi 
să umblu ore întregi pe uscat. 

Am să pornesc chiar mâine în zori spre munţii de lângă țărm, am să-ți găsesc un iepure şi am să 
ti-l aduc încoace cu vreun vicleşug. 

Dragonul a chibzuit în sinea lui şi a hotărât să meargă broasca ţestoasă după iepure: «E şireată 
cumătră. Nu degeaba are ea un cap asemănător celui de şarpe!» 

— Îmi place planul tău! făcu el într-un târziu. Chiar astăzi să porneşti la drum. Du-te pe uscat şi 
ține minte că viața mea e în mâinile tale! 

Broasca ţestoasă se porni să alerge forfota de colo-colo, îşi luă în grabă rămas bun de la ai săi şi 
se ridică la suprafața mării. Țărmul era aproape. Broasca ţestoasă ieşi pe uscat şi porni târâş spre 
munți. Era foarte bucuroasa de însărcinarea primită. Mai e vorbă! Dacă va izbuti să-i aducă un 
iepure, dragonul o va chema neapărat să-i fie prima sfătuitoare. 

Dar deodată broasca ţestoasă îşi aminti că de când e pe lume încă n-a văzut niciun iepure. 

«Ce nenorocire! îşi spuse ea. M-am grăbit atât de tare, încât am şi uitat să întreb pe careva cum 
arată lighioana asta. Ce să-i faci, trebuie să mă-ntorc înapoi». 

Şi broasca ţestoasă se întoarse la țărm, sări în mare şi se lăsă la fund, la poarta palatului. Ca de 
obicei, aici se înghesuiau o mulțime de curteni. 

— Cinstite feţe, — le spuse broasca ţestoasă, oarecum stânjenită, — nu l-a întâlnit cumva 
vreunul din voi pe iepure? 

Îi răspunse un şuier batjocoritor — râdea un crab de mare cu ochii bulbucaţi. 

— De ce râzi? sări broasca țestoasă. Cum îndrăzneşti, mojicule! 

Crabul se apropie într-o rână şi spuse: 

— Râd de neştiinţa ta! 

— Înseamnă dară că tu ai văzut iepuri! 

— Mai încape îndoială? Să nu cunosc eu pe iepure? Oho, de câte ori nu l-am văzut 
preumblându-se la poalele munților! 

— O, păi atunci se brodeşte de minune! Ia povesteşte-mi, rogu-te, cum arată iepurele? 

— Ți-aş povesti bucuros, dar cine nu ştie că nu prea ai ţinere de minte. Socot c-ar fi mai bine să- 
ți zugrăvesc lighioana decât să ţi-o descriu. 

— O, cât îți sunt de recunoscătoare, dragul meu crab! Când voi ajunge prima sfătuitoare a 
împăratului nostru, n-am să-ți uit acest bine. 

Broasca ţestoasă ascunse desenul sub carapacea ei cea tare, ieşi iarăşi pe uscat şi porni târâş- 
grăpiş către munte, unde ştia că locuieşte iepurele. 


Întâmplarea făcu ca tocmai în ziua aceea iepurele să iasă la plimbare înainte de masă. Şi cum 
ajunse la țărm, se auzi chemat pe nume. 

— Cine mă strigă? întrebă el, oprindu-se. 

De după un bolovan răsări broasca țestoasă. Ea se apropie fără sfială de iepure, îl cercetă din cap 
până-n picioare şi abia apoi întrebă: 

— lan ascultă încoace! N-ăi fi fiind tu iepurele? 

— Ba chiar eu sunt iepurele! spuse fălos urecheatul. Dar tu ce lighioană-mi eşti? N-am văzut de 
când sunt una ca tine! De unde vii şi cu ce nevoi prin meleagurile noastre? 

— Numele meu este broasca ţestoasă şi locuiesc pe fundul oceanului. lată de ce nu m-ai văzut 
niciodată până acum. Astăzi însă am venit încoace cu treburi însemnate. 

— Dar cum de ai ştiut că sunt iepurele, de vreme ce nu m-ai mai văzut niciodată? 

— Păi iată cum: am aici portretul tău! 

Şi broasca țestoasă îi arătă iepurelui desenul crabului. 

— O, ce asemănare! se minună urecheatul. Leit eu! De unde-l ai? 

— Mi l-a dăruit un curtean de-al împăratului mărilor, crabul. 

Iepurele se arăta tot mai uimit: 

— Şi pentru ce ţi-a trebuit portretul meu, broască ţestoasă, şi de ce m-ai strigat? 

— Dragul meu iepure, am venit încoace ca să-ţi aduc salutul stăpânului meu. Împăratul mărilor 
te pofteşte să-i fii oaspete în palatul lui. 

— Îţi mulţumesc frumos pentru poftire, — se înclină iepurele, — dar nu te pot urma în fundul 
mării. Nu ştii oare că nu mă pricep să înot şi mă tem foarte tare de apă? 

— Fleacuri! făcu broasca ţestoasă. N-avea nicio grijă. Te duc eu viu şi nevătămat până-n fundul 
mării. 

Dar iepurele nu voia de loc să se despartă de câmpurile cu varză, de grădinile cu răzoare de 
ridichi dulci şi morcovi zemoşi, de vizuina lui călduroasă. Aşa că întrebă din nou: 

— Şi nu ştii, cumva, de ce i s-a năzărit aşa, deodată, stăpânului tău să mă vadă? 

— Cum nu, sigur că ştiu, se porni pe minciuni broasca ţestoasă. Totul se trage din aceea că 
împăratul mărilor este făptura cea mai bună şi mai dreaptă din lume. Dacă unul din supuşii lui se 
îmbolnăveşte, să-l vezi cum plânge şi se frământă. Şi iată că acest împărat mărinimos, cel mai blând 
din toți împărații, a aflat cit de greu o duci tu pe pământ. Să-l fi văzut cum a plâns cu lacrimi amare 
când 1-a povestit crabul că pe tine şi vulturul te poate sfâşia, şi tigrul te poate înghiţi, şi omul te 
poate împuşca. «Pofteşte-l la mine! mi-a poruncit el printre lacrimi. Aici, în fundul mării, n-o să 
îndrăznească nimeni să-i facă vreun rău. Aici nu-s nici vulturi, nici tigri, nici oameni!» lată de ce 
am venit după tine, îşi încheie vorba vicleana broască ţestoasă. 

Auzind-o, iepurele se întrista şi el: 

— Asta cam aşa e! Aici, pe pământ, toți mă fugăresc: şi păsările, şi fiarele, şi omul. Oho, de câte 
ori am fost la un pas de moarte! Nici măcar în propria-mi vizuină nu mă simt în deplină siguranță. 
M-am hotărât: plec în fundul mării, unde toți sunt atât de buni şi îndurători! 

— Foarte bine, se bucură broasca ţestoasă. Să nu mai zăbovim! Să pornim chiar acum! 

— Da, da! Chiar acum! 

Şi iepurele porni cu broasca țestoasă spre ţărmul mării. De bucurie, iepurele râdea într-una, îşi tot 
mişca urechile şi sărea în sus, ca apucat. Oricât se grăbea broasca ţestoasă, lui tot i se părea ca ea se 
târăşte ca melcul. Şi nemaiputându-se stăpâni, spuse: 

— la urcă la mine-n spinare, prea cinstită broască ţestoasă, şi ai să vezi că-ntr-o clipă vom fi la 
țărm. În schimb, mai departe ai să mă duci tu pe mine. Vrei? 

— Da, se-nţelege! Ştii prea bine că astăzi am ieşit pentru prima dată-n viaţă pe uscat şi văd că e 
un adevărat chin să umbli pe pământ. 

Broasca țestoasă urcă în spinarea iepurelui şi urecheatul o tuli spre țărm. Fugea de parcă-l gonea 
din urmă un lup turbat. Nici n-a apucat broasca ţestoasă să-şi ascundă bine capul sub carapace, că şi 
ajunseră în pădurea de pini de la țărmul mării. 


Iepurele nu mai văzuse marea. Şi i se păru foarte furioasă. Sufla vântul, şi valurile se spărgeau 
spumegând la poalele stâncilor. 

— Priveşte, cinstită broască ţestoasă, priveşte cât e de furioasă marea. Nu-i greu să te-neci pe aşa 
furtună! spuse iepurele speriat. 

— Ce tot vorbeşti! râse broasca ţestoasă. Se vede cât de colo că n-ai mai avut prilejul să vezi 
marea! Doar la suprafață este atât de neliniştită. Dar cum ne vom afunda în adânc, valurile se vor 
potoli. Ia suie la mine-n spinare şi nu te mai teme de nimic! 

Dar iepurele se codea. Îi era tare frică să se lase dus în prăpastia apelor. 

Tocmai atunci trecu pe-acolo un vechi prieten de-al iepurelui — bursucul. Acesta se miră că 
întâlni iepurele atât de departe de vizuina lui. 

— Ce faci tu pe-aici? întrebă bursucul. Iepurele îşi răsuci fălos mustata şi răspunse: 

— Preacinstita broască ţestoasă mi-a adus solie că împăratul mărilor doreşte să mă cunoască. Şi 
iată că m-am hotărât să plec în împărăția lui. 

Bursucul clătină furios din cap şi strigă: 

— Prostii! N-ai să scapi viu de-acolo! 

— Da' de unde! Cine se va încumeta să-mi facă vreun rău, dacă însuşi împăratul mărilor mă 
pofteşte să-i ţin tovărăşie? 

— Ai fost înşelat, nenorocitule! Pe fundul mării foiesc tot felul de jivine. Ai să mori cu zile. Şi 
ține bine minte: oricât vei striga şi vei cere ajutor, niciunul din prietenii tăi nu te va putea ajuta 
acolo. Ascultă vorba mea: fugi repede de lângă apă şi uită de broasca țestoasă! 

Bursucul vorbea atât de convingător, atât de fierbinte, încât iepurele îşi veni în fire şi-i spuse 
broaştei țestoase: 

— Vai, cinstită broască ţestoasă, am şi uitat că m-aşteaptă în vizuină o legătură frumoasă de 
morcovi proaspeţi. Aşa că deocamdată n-am să te pot însoţi la stăpânul tău. 

Terminând ce avea de spus, iepurele îl ajunse din trei salturi pe bursuc şi amândoi se afundară 
agale în adâncul pădurii. 

Atunci, broasca ţestoasă începu să se vaite cât o ținea gura: 

— Ce nenorocire! Cât de amărât va fi împăratul! O, proasta de mine, am uitat să spun iepurelui 
lucrul cel mai de seamă! E bătrân împăratul şi n-are urmaşi; abia aşteaptă venirea înțeleptului 
iepure, ca să-i lase lui tronul... 

Ştie oricine ce urechi lungi are iepurele şi e lesne de-nţeles că nu i-a scăpat nicio vorbă de-a 
viclenei broaşte țestoase. Cât despre bursucul cel tare de urechi, el n-a auzit nimic. 

— Ascultă, prietene bursuc, — spuse iepurele, — am să mă reped totuşi până la împăratul 
mărilor. Sunt curios, zău, cum e pe la ei, pe-acolo... 

Şi iepurele se-ntoarse fuga în locul unde-l aştepta broasca ţestoasă. 

— Am hotărât să nu-l amărăsc pe stăpânul tău şi să-i îndeplinesc dorinţa, spuse iepurele. Şi-apoi 
mă tem că împăratul se va mânia împotriva ta, dacă ai să i te înfățişezi fără mine... 

— Aşa te vreau! se înveseli broasca ţestoasă. Îi e necaz prostului de bursuc şi de aia ţi-a îndrugat 
verzi şi uscate. Hai să mergem! 

Şi luându-l în cârcă pe iepurele cel năuc de frică, broasca ţestoasă sări în apă. 

Pe uscat, broasca ţestoasă se târa anevoie; în schimb, în apă înota repede şi fără greutate. 
Ajungând în mijlocul mării, broasca începu să se afunde. Cunoştea atât de bine drumurile apelor, 
încât se lăsă chiar în preajma curții împărăteşti. 

Zărind broasca țestoasă cu iepurele în cârcă, străjile îl vestiră grabnic pe dragon de sosirea mult 
aşteptatului oaspete. Doi rechini deschiseră larg porțile palatului, şi broasca ţestoasă conduse pe 
iepure spre jilţul unde trona împăratul mărilor. 

— Atotputernice şi mărinimosule dragon, — se închină broasca ţestoasă, — porunca ta a fost 
îndeplinită! în faţa ta se află un iepure viu. Poţi să-i mănânci ficatul! 

Auzind aceste vorbe, iepurele era cât pe ce să cadă în nesimţire. Tare n-avea gust să moară, aşa 
că îşi luă inima-n dinţi şi spuse cuviincios şi tare, ca să-l audă toată lumea: 


— Păi atunci, prea buna mea broască ţestoasă, de ce nu mi-ai spus acolo sus, pe pământ, că 
milostivul împărat are nevoie de ficatul meu? 

Broasca țestoasă chicoti înfundat: 

— He-he, mai veneai tu cu mine, dacă-ți pomeneam despre asta? 

— Rău ai făcut, preacinstită broască țestoasă. Cu dragă inimă ți-aş fi dat ficatul meu pentru 
atotputernicul nostru stăpân, ba poate că ţi-aş fi dat chiar doi ficați. N-aş fi cruțat nimic pentru un 
împărat atât de milostiv. Dar vezi că eu nu-mi port niciodată ficatul cu mine. Îl păstrez cu grijă la 
mine-n vizuină. Aşa că acum vom fi siliți să ieşim iarăşi la suprafaţă şi să ne întoarcem apoi din nou 
în fundul mării. Uită-te şi tu câtă alergătură şi câte necazuri se trag din nechibzuinţa ta, preacinstită 
broască ţestoasă! 

Când a auzit dragonul că broasca țestoasă i-a adus un iepure fără ficat, s-a mâniat grozav: 
«întotdeauna uită proasta asta lucrurile cele mai de seamă!» 

Împăratul dragon strănută de trei ori în şir, ceea ce era un semn de mare mânie, şi urlă: 

— Cum ai îndrăznit, neghioabo, să nu-i spui iepurelui despre ficat? Pleacă îndată înapoi şi până- 
n seară să mi-l înfățişezi pe iepure cu ficatul la el! Altfel să ştii că voi porunci rechinilor să te- 
nghită! 

Iepurele se urcă din nou pe carapacea broaştei țestoase şi porniră înot spre țărm. Îndată ce 
broasca ţestoasă păşi pe uscat, iepurele sări jos de pe carapace şi o tuli spre pădure. 

— Rămâi cu bine, proasto! strigă el. Ai nevoie de ficatul meu? Uite-l colea! 

Şi săltându-se în două picioare se bătu cu lăbuţa peste burtă. 

Dar acum era atât de departe, că broască ţestoasă nici nu-l mai vedea. Pas de-l mai ajunge, dacă- 
ti dă mâna! 

Ştia ea, broasca ţestoasă, că nu-i de glumit cu dragonul, că dacă se va întoarce la palat fără iepure 
va nimeri neapărat în burta rechinului. Aşa că a chibzuit ea ce-a chibzuit şi până la urmă şi-a spus: 
«Dacă prostul de iepure poate să trăiască pe uscat, de ce n-aş putea şi eu să trăiesc?!» 

De atunci a rămas broasca ţestoasă pe pământ. 

Din ea se trag broaştele țestoase care trăiesc pe uscat până-n ziua de astăzi. 

Tot de atunci, iepurii nu se mai apropie pentru nimic în lume de țărmul mării şi nici de vorbit cu 
broaştele țestoase nu mai vorbesc. 


Urechelniţa cea cu o mie de picioare şi viermele de pământ 
poveste coreeană 


Povestea odată codobatura cum s-a întâmplat că urechelnița nu s-a măritat cu viermele, şi 
viermele nu s-a însurat cu urechelnița. 

Iată cum s-au petrecut lucrurile: 

Trăia odată, demult de tot, sub un bolovan acoperit de muşchi, o fermecătoare urechelnița. Era 
vestită urechelnița aceea în toată regiunea pentru frumuseţea şi gătelile ei. Nu se sătura niciodată să- 
şi tot admire picioruşele mititele. Şi pentru că avea nu mai puţin de o mie de picioare, dacă se apuca 
să le admire în zori, termina tocmai bine a doua zi către seară. lar dacă se întâmpla ca vreunul din 
vecinii ei s-o calce pe picior, de supărare urechelnița se strângea colac şi nu mai voia să stea de 
vorbă cu nimeni. 

Nu departe de bolovanul urechelniţei îşi avea sălaşul un vierme de pământ din familia rimelor. 
Era un vierme lung-lung şi foarte muncitor. Cit e ziulica de mare nu înceta să sfredelească 
pământul, să sape tuneluri lungi, cu meşteşugite intrări şi ieşiri. Aşa trăia viermele şi era cât se poate 
de mulțumit cu viaţa lui. 

Din pricina necontenitelor sale călătorii subpământene, viermele ajunsese uimitor de lucios, de 
lung şi de mlădiu. 

Într-un rând, după ploaie, viermele ieşi afară din casa lui de sub pământ, zări urechelnița şi se 


îndrăgosti fără veste de ea. Iar urechelnița văzu viermele şi-l îndrăgi şi ea. 

În aceeaşi zi, viermele îşi găsi o peţitoare, pe bătrâna şopârlă, şi o trimise în petit la părinții 
urechelniței. Şopârla lăudă aşa de mult frumuseţea şi înțelepciunea viermelui de pământ, trupul lui 
mlădios, casa lui subpământeană cu mai multe caturi, încât urechelnița primi fără zăbavă să-i fie 
soție. 

Ceilalţi viermi din familia rimelor nu-şi mai aflau locul de grijă: se tot foiau, oftau şi suspinau cu 
compătimire. 

— Vai, sărmanul de el! îl căinau ei pe viermele de pământ. Ţi se rupe inima! Auzi dumneata, 
logodnică cu o mie de picioare! Bietul vierme, cum o să poată plăti cizmarului pentru atâţia pantofi! 

Alții le cântau în strună: 

— Da, moare după găteli logodnica lui! Să vezi c-or să-i trebuiască cinci sute de perechi de 
papuci de toată ziua, cinci sute — de zile mari şi cinci sute de cizmulițe de marochin roşu! 

Prietenele urechelniţei erau nemulțumite şi ele: 

— Ce-o fi găsit ea la viermele ăsta? Halal logodnic fără picioare! Un nevolnic, ce mai! spuneau 
unele. 

— Gândiţi-vă şi voi, fetelor, — le ţineau isonul altele, — cât va trebui să trudească urechelnița 
ca să croiască, să coasă, să spele şi să scrobească veşminte pentru aşa un trup lung şi urât ca al lui! 
Şi iarăşi altele se plângeau: 

— Sărmana urechelnița! N-o să aibă nicio clipă de odihnă. Va fi obligată să spele, să scrobească, 
să calce cât e ziua de lungă. Viermele ăsta trebăluieşte numai pe sub pământ şi se mânjeşte atât de 
tare cu tină, încât trebuie să-l schimbi de zece ori pe zi. 

Auzind vorbele prietenelor ei, urechelnița căzu amărâtă pe gânduri. Şi în vreme ce mirele săpa 
sub pământ un nou rând de încăperi pentru viitoarea lui nevastă, urechelnița chibzuia la sarcinile 
grele care-o aşteptau. 

Se gândea la hainele lungi pe care va trebui să le coasă pentru viitorul ei bărbat, la spălatul 
necontenit şi la scrobitul acestor haine, la veşnicele griji în legătură cu dereticatul tunelelor, pentru 
ca în casa lor de sub pământ să fie întotdeauna plăcut, curat şi umed. 

Întinsă în iatacul ei de sub bolovan, urechelnița se frământa zi şi noapte de atâtea griji, şi până la 
uimă se amări într-atâta, încât hotărî să nu se mai mărite cu viermele de pământ. 

Dar cu mult înainte de a împărtăşi acest lucru logodnicului ei, vestea cea rea ajunse singură la 
vierme. 

Da început, mirele fu foarte mâhnit de hotărârea frumoasei urechelnițe. Însă mai apoi, 
amintindu-şi de toate câte i le spuseseră prietenii săi, viermele îşi spuse: «Şi de unde aş fi luat eu 
atâția bani, ca să-i fac încălțăminte urechelniţei pentru cele o mie de picioare?» 

Socotind în gând câţi bani i-ar trebui ca să plătească doar pentru papucii de toată ziua, viermele 
se strânse ghem de turburare. Iar când făcu socoteala banilor trebuitori pentru cinci sute de perechi 
de cizmuliţe de marochin, nu lipsi mult să-și dea şi duhul de spaimă. 

— Dar e cu neputinţă! sări speriat viermele. Unde o să ţină ea atâtea încălțări? Şi ce larmă se va 
isca, aoleu, când s-o porni urechelnița să alerge prin casă cu papucii tălpuiţi cu tălpi de lemn! Poţi 
să şi asurzeşti de atâta zgomot! 

Bietul vierme se şi vedea surd şi ruinat şi istovit! Se ascunse în chiliuţa cea mai dosnică a casei 
sale de sub pământ, puse mâna pe tuş, hârtie şi pensulă, şi scrise urechelniţei o scrisoare prin care 
rupea logodna. 

În aceeaşi clipă în care urechelniţei i se înmâna scrisoarea viermelui, viermele primea de la 
urechelnița o scrisoare cu acelaşi cuprins. Nunta nu s-a mai făcut şi viermele a rămas flăcău bătrân, 
iar urechelnița şi-a dus tot restul zilelor în singurătatea sălaşului ei de sub bolovanul cel acoperit de 
muşchi. Şi n-a aflat niciodată prostănacul de vierme că urechelnița cea cu o mie de picioare nu 
poartă niciun fel de încălțări şi umblă întotdeauna desculță, iar leneşa de urechelnița nici n-a bănuit 
vreodată că viermele de pământ poartă mereu una şi aceeaşi îmbrăcăminte, care nu se murdăreşte 
nicicând. 


Ca să vedeţi şi voi ce se întâmplă când dai ascultare vorbelor goale şi-ţi pleci urechea la şoapte 
deşarte! 


Cum a rămas lupul fără blană 
poveste coreeană 


Odată, tigrul — împărat peste fiare — a căzut bolnav de moarte. Zăcea în bârlogul lui şi gemea 
atât de tare, încât iepurele — care-şi avea sălaşul tocmai în celălalt capăt al pădurii — şi-a astupat 
urechile cu laba şi a început să Mârdâie de spaimă. 

Zadarnic au căutat sălbăticiunile codrului un leac pentru stăpânul lor. In fiecare zi, tigrului i se 
făcea tot mai rău şi mai rău. 

Într-o bună dimineaţă, primul sfetnic al împăratului — lupul — dădu sfoară-n ţară că toate 
fiarele trebuie să vină la palat, pentru a-şi lua rămas bun de la împăratul lor, stăpânul pădurii şi al 
munților. 

Din zori până-n noapte, toate fiarele codrului s-au perindat prin bârlogul tigrului. Îngenuncheau 
în fața stăpânului lor şi-i urau grabnică însănătoşire. 

Până la urmă s-a dovedit că toate sălbăticiunile se închinaseră în fața împăratului, afară de una 
singură: vulpea. Numai ea — roşcovana — nu se înfățişase la palat. 

De mult îi pusese lupul gând rău cumetrei. Prea îşi bătea ea joc de primul sfetnic, ba chiar se 
încumeta să zvonească pe toate cărările că el nici n-ar fi lup adevărat, ci doar un biet zăvod! 

Aşa că, aflând că vulpea lipsise de la căpătâiul împăratului, lupul se furişă în iatacul acestuia şi-i 
şopti la ureche: 

— Mărite şi atotputernice împărat! Toţi supuşii s-au închinat la căpătâiul tău, toţi ți-au urat 
fericire şi sănătate. O singură lighioană şi-a uitat datoria de credință şi nu ţi s-a înfățișat... 

— Cine-i ticăloasa? urlă tigrul. Spune-mi numele ei! Dupul rânji mulțumit şi răspunse: 

— E vorba de vulpe, milostive stăpâne! Pentru asemenea mârşăvie i se cuvine cea mai grea 
osândă! 

— Află-mi-o şi să mi-o faci bucăţi bucățele! urlă mânios tigrul. 

Turbat de bucurie, lupul o zbughi afară din bârlog şi porni în goana mare spre scorbura în care 
locuia vulpea. 

Dar şireata de vulpe, care în timpul ăsta stătuse tupilată într-un tufiş din apropiere şi auzise 
vorbele vicleanului, râdea pe sub mustață. Abia se mistui lupul în desiş, că vulpea intră în bârlogul 
tigrului şi se închină cu toată cuviința împăratului bolnav. 

— Cine ţi-a dat drumul înăuntru? strigă tigrul. Cum ai îndrăznit să nu te arăţi până acum, pentru 
a-mi dori sănătate şi ani mulţi de fericire? 

Vulpea îşi plecă fruntea până-n pământ, îşi înfoie coada roşcată şi grăi cu glas mieros: 

— Ascultă-mă, slăvite doamne, şi află de ce nu ți s-a înfățişat până astăzi prea plecata ta roabă. 
Toate sălbăticiunile ţi s-au închinat şi ți-au dorit sănătate. Dar nici-una din ele nu ţi-a adus un leac 
tămăduitor şi nu s-a gândit cum să-ţi aline suferința! 

— Asta cam aşa e! spuse tigrul. Nimeni nu m-a sfătuit ce să fac ca să fiu iarăşi zdravăn şi 
sănătos. 

Iar vulpea urmă: 

— Să-ntrebi de sănătate, nu-i lucru greu. Dar vezi că din întrebări nimeni încă nu s-a făcut bine. 
Eu însă n-am încetat să chibzuiesc zi şi noapte cum să-ţi prelungesc anii de viață. Am colindat toate 
țările ca să aflu un leac împotriva bolii. lată de ce mă înfățişez atât de târziu la picioarele măriei- 
tale. 

Auzind asemenea vorbe, tigrul se însenină şi strigă bucuros: 

— Ce bine că lupul n-a apucat să-mi îndeplinească porunca! Nu zăbovi, dă-mi mai curând leacul 
aflat, şi dacă-mi va prii, te fac de-ndată prim-sfetnic al împărăției mele. 


— Am străbătut zeci de ţări, — se făli vulpea, — şi până la urmă am dat de un vestit tămăduitor 
indian. D-am întrebat: «Ce trebuie să fac pentru ca stăpânul meu, spaima pădurii şi a muntelui, să se 
facă sănătos şi fericit?» Şi vestitul tămăduitor mi-a răspuns: «Fă totul ca tigrul să doarmă zece nopți 
în şir pe o blană de lup, şi stăpânul tău se va face iarăşi bine!» 

Terminând ce avea de spus, vulpea se plecă adânc de tot în faţa împăratului fiarelor şi ieşi de-a- 
ndaratelea din bârlogul împărătesc. 

Tigrul porunci îndată ca sfetnicul său să fie prins şi jupuit de piele. Apoi, întinzându-se pe blana 
lupului, începu să aştepte însănătoşirea. În vremea asta, vulpea şi-a strâns catrafusele şi s-a mutat 
într-altă pădure. 

Zece zile-ncheiate a zăcut tigrul pe blana de lup, dar tot nu s-a înzdrăvenit. Abia atunci a înțeles 
împăratul sălbăticiunilor că roşcovana de vulpe l-a tras pe sfoară. Dar era prea târziu: pas de-o mai 
găseşte pe cumătră vulpe! 

Iar lupul a murit; şi-a primit răsplata după faptă: cine vrea să jupoaie pe altul de piele, se 
întâmplă adesea să fie jupuit el însuşi. 


Cum a judecat vulpea pricina dintre bursuc şi jder 
poveste coreeană 


Odată, alergând împreună prin pădure, bursucul şi jderul au zărit o halcă de carne. Amândoi s-au 
repezit în aceeaşi clipă la comoara găsită. 

— Eu am găsit carnea! sări bursucul. 

— Ba nu, eu am găsit-o! strigă jderul, de răsună toată pădurea. 

Bursucul o ținea pe-a lui: 

— Eu am găsit carnea! Ce să mai discutăm! 

Jderul nu se lăsă nici el: 

— Ba eu am zărit-o întâi! 

Şi uite-aşa sau tot certat, mai-mai să se-ncaiere, dar de înţeles nu s-au putut înţelege. Atunci 
bursucul spuse: 

— Să mergem la judecată. Să ne facă dreptate judecătorul. 

în pădurea cu pricina, judecător era vulpea. Ea ascultă spusele celor doi împricinaţi, chibzui 
câteva clipe şi grăi: 

— Nu-i prea greu de făcut dreptate în pricina voastră. la daţi-mi încoace comoara pe care ați 
găsit-o. 

Cei doi întinseră vulpii halca de carne. Vulpea se mai gândi o clipă, şi apoi spuse: 

— Carnea vi se cuvine amândurora. Halca trebuie împărțită în două ciozvârte egale. Una s-o ia 
bursucul, cealaltă — jderul. 

Cu aceste cuvinte, vulpea rupse carnea în două. 

— Asta nu-i drept, sări furios bursucul. Bucata jderului e mai mare. 

— Las! că-ndreptăm noi îndată greşeala asta, râse vicleana de vulpe si muscă o bucată zdravănă 
din ciozvârta jderului. 

— Acum partea bursucului e mai mare, strigă jderul. Nici asta nu-i drept! 

— Nu-i nimic, îndreptăm noi îndată şi greşeala asta! Mie-mi place să fac totul pe dreptate. 

Şi vulpea nu zăbovi să înfulece nicio bucată de carne, de data asta însă, din partea cuvenită 
bursucului. 

Acuma ciozvârta jderului a rămas mai mare decât a bursucului. Dar vulpea nu s-a pierdut cu 
firea şi a muşcat iarăşi din bucata mai mare. 

Şi uita-aşa, potrivind mereu când o ciozvârtă, când alta, ca să fie deopotrivă de mari, vulpea 
gustă din amândouă până când din comoara bursucului şi jderului nu rămaseră decât oasele. 

Bine spun oamenii cei înţelepţi: «Lacomul şi certăreţul rămân întotdeauna cu buzele umflate». 


De ce ţopăie vrabia şi nu păşeşte 
poveste coreeană 


Pe vremuri, vrăbiile ştiau nu numai să zboare bine, ci şi să alerge repede pe pământ. Dar într-un 
rând, o vrabie nimeri întâmplător în palatul regelui. În ziua aceea, în palat era un mare ospăț. Regele 
şi curtenii lui şedeau în jurul unor mese lungi, încărcate cu tot soiul de bunătăţi. Vrabia se aşeză pe 
prichiciul ferestrei, îşi înclină căpşorul şi ciripi fermecată: 

— Ce adunare aleasă! Cip-cirip! Ce neasemuită cinste e să priveşti un asemenea ospăț! 

Deodată, vrabia zări pe masa regelui o albină. O albină de rând, care aduna fărâmiţe de zahăr. O, 
cum se mai înfurie vrabia de atâta îndrăzneală! Cum se mai porni pe strigăte şi fluierături mânioase! 

— O, tâlhăriţa de albină! Uite-o cum se-nfruptă din bucatele împărăteşti, chiar înainte ca regele 
să le fi gustat. Pentru aşa neobrăzare se cuvine ca albina să fie osândită la moarte! Cip-cirip! 

Auzind aceste ocări, albina răspunse: 

— Ba tâlhăriţa eşti tu! Tu furi boabele de orez, înainte de-a apuca țăranul să-şi culeagă rodul 
câmpului! 

— lar tu furi nectarul florilor! strigă vrabia. Eşti o hoaţă! Toată lumea te ştie cum eşti! 

— Eu muncesssc, eu muncesssc, — bâzâia albina, — pe când tu trăieşşşti din munca altora, 
trăieşşşti din munca altora! 

Şi iac-aşa s-au tot certat ele, fără să se poată înţelege, într-un târziu, albina propuse: 

— Să ne facă dreptate omul — el e ființa cea mai înţeleaptă de pe pământ. 

Şi zburară amândouă până-n satul vecin, unde, într-o colibă veche, aplecată pe-o rână, trăia un 
țăran sărac. Țăranul le ascultă pe amândouă şi grăi: 

— Albina are dreptate. Regii nu poartă niciodată grijă de hrana lor. Alţii fac totul pentru ei. Pe 
câtă vreme țăranul munceşte mult şi greu până să culeagă rodul. Înseamnă deci că toată recolta, 
toată, până la ultimul grăunte, trebuie să-i rămână numai lui, ţăranului. 

Vrabia s-a mâniat că n-a ieşit pe voia ei, s-a zbârlit toată şi s-a repezit s-o prindă-n plisc pe biata 
albină, mai mult moartă decât vie de teamă. 

— Ehei, stai că nu merge aşa! strigă țăranul. Văd eu că eşti o adevărată tâlhăriță! Văd eu că ai de 
gând să-nghiţi albina cea fără apărare. Dar stai, că am să fac eu în aşa fel ca, pe pământ cel puţin, 
harnica albină să nu se teamă de tine. 

Şi sfârşind ce-avea de spus, ţăranul puse mâna pe vrabie şi-i legă picioruşele cu o aţă. 

De atunci vrăbule nu umblă decât ţopăind şi de aceea pe pământ nu pot prinde niciodată vreo 
albină. 


Vânătorii de tigri 
poveste coreeană 


Acum vreo douăzeci de ani, în oraşul Kilciju, din provincia Hamghiongdo, era o întovărăşire a 
vânătorilor de tigri. Cei care făceau parte din întovărăşire erau cu toţii oameni foarte bogaţi. Un 
flăcău sărac din oraşul acela se străduia în zadar să intre şi el în întovărăşire. 

— Unde te bagi? îi răspundea preşedintele. Nu ştii că omul sărac nu e om? Vezi-ţi de treabă! 

Cu toate acestea, lipsindu-se de multe lucruri trebuincioase, flăcăul îşi făcu o minunată suliță de 
oțel, tot atât de bună ca a celorlalţi vânători, ba poate chiar mai bună. Şi odată, când aceştia porniră 
în munţi, la vânătoare de tigri, se luă după ei şi flăcăul cel sărac. 

Da primul popas se apropie de vânători şi-i mai rugă o dată să-l primească în rândul lor. 

Dar ei petreceau de zor şi n-aveau nevoie de un om sărac, aşa că-l luară din nou în zeflemea şi-l 
alungară. 

— Dacă-i pe-aşa, — spuse flăcăul, — n-aveţi decât să beţi şi să petreceți mai departe, că eu mă 
duc şi singur. 


— Du-te sănătos, zănaticule! râseră ei. Du-te, dacă vrei să fii sfâşiat de tigri. 

— Mort de colții tigrului şi tot e mai bine decât ocărit de purtarea voastră. 

Şi flăcăul porni de unul singur în codru. N-apucă să se-afunde bine în desiş, că se şi întâlni cu un 
tigru uriaş. Tărcatul începu să se joace cu el ca pisica cu şoarecele: ba se apropia dintr-un salt şi se 
îndepărta iarăşi, ba se întindea pe pământ şi, neluându-şi ochii de la vânător, bătea pământul cu 
coada-i lungă. 

Jocul acesta tinu tot aşa până-n clipa în care, potrivit obiceiului, vânătorul strigă plin de dispreț 
către fiară: 

— Da than podara! (Primeşte sulița mea!) 

În această clipă, tigrul se aruncă asupra lui şi-i prinse vârful suliţei între dinţi. Dar vânătorul nu- 
şi pierdu cumpătul, şi-i înfipse cu o putere neasemuită toată sulița în gâtlej. Fiara căzu moartă la 
pământ. 

Asta fusese soaţa tigrului şi, la răcnetul ei, tigrul venea în goană s-o ajute. 

Ăstuia nu mai trebuia să-i strigi: «Primeşte sulița mea!»; venea singur, în salturi uriaşe, şi 
zărindu-l pe vânător se năpusti fioros asupra-i. 

Flăcăul izbuti să-l întâmpine şi pe acesta cu sulița pregătită şi-l dobori ca şi pe primul, 
străpungându-i gâtlejul. 

Apoi târî tigrii într-un tufiş şi-i piti bine, lăsându-le pe potecă, la vedere, numai cozile. 

De acolo se întoarse înapoi la vânătorii care-şi urmau ospăţul. 

— Fi, câți tigri ai doborât? 

— Am întâlnit doi, dar n-am izbutit să-i încolţesc şi am venit să cer ajutorul vostru. 

— Aşa da! Hai să ne arăţi unde sunt tigrii. Vânătorii şi-au lăsat ospăţul şi au pornit în urma 
flăcăului. Pe drum îşi tot băteau joc de el: 

— He-he-he, n-ai vrut să-ţi ei rămas bun de la viaţă, te-ai temut! Tot ai venit după noi... 

— Lăsaţi gălăgia, — şopti poruncitor flăcăul, — tigrii sunt pe-aproape! 

N-au avut încotro lăudăroşii. Acum el era mai mare peste ei. 

— lată-i acolo, le arătă el cozile tigrilor. 

Atunci vânătorii se rânduiră cu sulițele pregătite şi strigară într-un glas: 

— Primeşte sulița mea! 

Dar tigrii ucişi nu se clintiră. lar vânătorul cel sărac grăi: 

— Au primit ei, mai demult, sulița mea! Nu rămâne decât să-i ducem în oraş. Ridicaţi-i şi luaţi-i 
pentru voi! 


«Ştim noi!» 
poveste coreeană 


Au fost odată doi oameni, bărbat şi nevastă. Erau ei oameni cumsecade, nu-i vorbă, atâta doar că 
nici n-apuca omul să le spună ce-avea de spus, că ei îl întrerupeau întotdeauna strigând: «Ştim noi, 
ştim noi!» 

Într-un rând le-a venit un oaspete şi le-a adus un halat. 

— Cine-l îmbracă şi se încheie la un nasture, — le povesti oaspetele, — se va sălta cu o şchioapă 
de la pământ; dacă se-ncheie la doi nasturi, se înalță până-n nori, iar dacă se-ncheie la toţi trei, piere 
cu totul dincolo de nori. 

Bărbatul, în loc să întrebe ce trebuie să facă pentru a se întoarce înapoi pe pământ, se grăbi să 
strige: 

— Ştim noi! 

Şi punându-și halatul, se încheie dintr-o dată la toţi nasturii şi porni să se înalțe către cer. 

Iar nevasta alerga pe pământ după el şi striga: 

— Priviţi! Priviţi! Omul meu zboară! 


Şi a tot alergat ea aşa, până a căzut într-o prăpastie: că tot umblând cu ochii pe sus, după bărbatu- 
său, nu văzuse primejdia care-o paşte. În fundul prăpastiei curgea un râu. Se spune că ea s-a 
prefăcut într-un peşte, iar el într-un vultur. 

Şi fără îndoială că soarta a fost încă prea blândă cu nişte gură-cască de seama celor doi soți! 


Limba păsărilor 
poveste coreeană 


A fost odată un om, anume Li Tha Ci, care înţelegea limba păsărilor. Într-o zi, cum umbla el aşa 
pe drum, trece pe-acolo o cioară şi-i strigă: 

— Kau, kau! (Asta-nseamnă: vino, vino!) 

Şi se ia omul după cioară şi merge, şi merge, până găseşte o bucată de carne. Ia el carnea şi-şi 
face o fiertură. 

În timpul ăsta s-apropie de el un alt om şi-ncepe să-l ocărască: 

— Tu mi-ai înjunghiat vaca pentru o bucată de carne! Cât nu s-a dezvinovăţit Li — nimic nu i-a 
ajutat; omul l-a dus în oraş, la judecată. 

Aici Li i-a povestit judecătorului totul aşa cum a fost. 

— Bine; spuse judecătorul. Dacă-nţelegi într-adevăr ce spun păsările, povesteşte-ne şi nouă ce 
strigă porumbiţa aceea din pom. 

— Se vaită că s-a încurcat într-un păienjeniş. 

S-au dus oamenii să vadă dacă-i aşa. Aşa era: porumbiţa se-ncurcase într-un păienjeniş. 

— Poate ai văzut de-aici păienjenişul! spuse judecătorul. Şi cum era aproape întuneric şi păsările 
se trăseseră în cuiburile lor, judecătorul porunci ca Li să fie zăvorit în temniță până a doua zi. 

Şi cum stătea el în temniţă, deodată i-a căzut în poală, pe fereastră, un puişor de rândunică, 
prăvălit din cuib. Li l-a hrănit din gură, pentru că era mic puişorul, şi fiindcă nu-l putea duce înapoi 
în cuib, l-a oploşit la el în sân. 

A doua zi dimineaţa, când a fost dus din nou la judecată, judecătorul l-a întrebat: 

— Uite de-asupra noastră se roteşte o rândunică. O vezi cum se frământă? Ce spune? 

— Mă roagă să-i dau înapoi puişorul ăsta, care a căzut aseară la mine-n temniță şi pe care trebuie 
să-l punem la locul lui, în cuib. 

Şi împreună cu judecătorul, Li se apropie de cuibul rândunicii. În clipa în care puişorul fu din 
nou în cuib, rândunică încetă să se mai frământe, cobori şi ea înăuntru şi, ciripind o ultimă 
mulţumire bunului Li, se potoli. 

Atunci judecătorul spuse: 

— Un om ca tine chiar că nu este în stare să facă nimic rău. 

Şi Li fu lăsat să-şi vadă de treabă. 


Trei frați 
poveste coreeană 


Au fost odată pe lume trei frați. Şi tare mult doreau ei să găsească o rădăcină de jen-şen, ca să se 
îmbogăţească, într-o zi le-a surâs norocul şi au găsit o rădăcină de jen-şen, care preţuia peste o sută 
de mii de keşi. 

Doi dintre frați s-au vorbit între ei: 

— Hai să-l omorâm pe fratele nostru cel mic şi să împărțim partea lui între noi. 

Şi aşa au făcut. 

În drum spre casă, fiecare din cei doi a început să chibzuiască în sinea lui cum să omoare pe 
celălalt. Da marginea satului primul frate spuse: 


— Du-te tu şi cumpără nişte rachiu. Eu te aştept aici. 

În timp ce unul dintre fraţi era plecat după rachiu, celălalt îşi făcea planul: «Dacă am să-l omor 
pe frate-meu când s-o întoarce, o să-mi rămână numai mie şi băutura şi rădăcina de jen-şen». 

Zis şi făcut. Când cel plecat s-a întors, primul frate l-a omorât, iar rachiul l-a băut până la fund. 
Dar băutura era otrăvită, căci şi fratele al doilea îşi făcuse planul să-l omoare pe primul. Şi uite-aşa 
s-au prăpădit câteşitrei frații, iar preţioasa rădăcină de jen-şen a putrezit fără să folosească nimănui. 

De atunci coreenii nu mai umblă după rădăcini de jen-şen şi după bani, ci fiecare se străduie să 


aibă cât mai mulţi fraţi'?. 


Luntraşul 
poveste coreeană 


Trăia odată pe malul unui râu un luntraş bătrân. 

Şi era bun cu toată lumea: pe oricine trecea apa. Dacă i se dădea vreo răsplată, o primea bucuros, 
dar de cerut, nu cerea niciodată să i se dea ceva pentru osteneală. 

Într-o zi, luntraşul zări un şarpe mare (Kurei — cum i se spune prin partea locului), care voia să 
treacă râul înot. 

A înotat Kureiul ce-a înotat şi a început să se scufunde. Atunci bătrânul a sărit să-l scape şi l-a 
trecut cu luntrea pe malul celălalt. 

Kureiul n-a spus nimic, ci doar a lăcrimat, şi unde-i pica o lacrimă răsărea o floare minunată, 
care-nfloreşte şi-n zilele noastre. Înflorește floarea aceea numai acolo unde. Pământul e stropit de 
lacrimi. 

Altă dată, pe când moşneagul se odihnea lângă mal, în preajma luntrei lui, zări în apă o căprioară 
tânără, care abia mai înota. 

Bătrânul porni cu luntrea s-o scape şi o scoase pe celălalt mal. 

Căprioara sări pe uscat, nu spuse nicio vorbă şi se făcu nevăzută în pădure. 

Într-o zi, moşneagul se duse în pădure să-şi culeagă salată pentru iarnă. Deodată sări în calea lui 
un cerb frumos şi-ncepu să sape cu copita pământul potecii. Tocmai atunci se ivi pe potecă un 
trecător cu o lopată pe umeri. Cerbul se sperie şi din două sărituri se pierdu în desiş. 

— Fii bun, trecătorule, şi sapă locul acesta! 

Nici n-a izbit trecătorul de trei ori în pământ, că hârlețul a lovit în ceva tare. Era o comoară. 

— Îţi mulţumesc, — spuse moşneagul, — şi pentru osteneala ta te rog să-ţi iei o jumătate din 
aur. 

— Ba tot aurul e al meu, că eu l-am dezgropat! spuse trecătorul. 

Şi a izbucnit între ei o ceartă şi nu s-au putut înţelege, şi au hotărât să plece amândoi la oraş, să 
se judece. 

Judecătorul dădu tot aurul trecătorului, iar pe moşneag, cu mâinile şi picioarele ferecate-n butuci, 
îl aruncă în temniţă pentru înşelăciune, ba îl mai osândi şi la o sută de vergi. 

Noaptea, în temnița moşneagului se strecură şarpele Ktrei şi-l muşcă de picior. 

VA doua zi, piciorul bătrânului era atât de umflat, încât temnicerii socotiră că nu mai are mult de 
trăit. 

Dar seara, şarpele veni din nou şi aduse moşneagului nişte ierburi de leac. Datorită ierburilor 
acelora, până dimineaţa umflătura dădu îndărăt şi rana se tămădui, de parcă nici n-ar fi fost. 

În aceeași noapte, şarpele se strecură la nevasta judecătorului şi o muşcă şi pe ea de picior. 

În zori, piciorul femeii era atât de umflat, încât toată lumea socotea că nu mai are mult de trăit. 

Atunci temnicerii povestiră judecătorului că moşneagul întemnițat a ştiut să-și lecuiască singur o 
umflătură la fel. 


102 exiştă un obicei coreean foarte răspîndit, după care oamenii se leagă frați 


Judecătorul chemă pe moşneag şi-l întrebă: 

— Cum ţi-ai vindecat piciorul? 

— Mi-a adus Kureiul ierburi de leac. 

— Şi unde-s ierburile? 

Moşneagul i-a arătat ierburile, a oblojit cu ele piciorul femeii şi umflătura a pierit. 

— Şi de ce ţi-a adus Kureiul ierburile de leac? Atunci moşneagul îi povesti cum a scăpat de la 
înec pe căprioară şi pe Kurei. 

— Dar căprioara ce ţi-a dăruit? 

— Căprioara mi-a dăruit comoara pe care tu ai dat-o trecătorului. 

Judecătorul se căi şi porunci străjerilor să-l ajungă din urmă pe trecător, să-i ia înapoi comoara şi 
să o înapoieze moşneagului. lar pe adevăratul vinovat îl aruncă în temniță, cu mâinile şi picioarele 
ferecate-n butuci. 


Răsplata neaşteptată 


poveste coreeană 


A fost odată un om. N-avea niciun petic de pământ, iar pe pământul bogatului oricât ai munci, tot 
nu agoniseşti nimic. Şi o ducea tare greu. Ar fi vrut omul să se însoare, dar îşi spunea: «Cine-o să ia 
de bărbat un sărăcan ca mine?» 

Şi a chibzuit el să meargă la înțelept, să-i ceară sfat şi povață cum să agonisească şi el ceva 
avere. Dar era până acolo cale lungă şi grea. Înțeleptul sihăstrea tocmai în vârful muntelui celui 
înalt. Trei luni şi trei zile trebuia să baţi cărările şi în fiecare zi să străbaţi câte o sută de li. 

Umbla săracul zi după zi şi noapte după noapte. 

Într-o seară, omul nostru zări în întuneric o luminiţă. S-a îndreptat într-acolo şi în mijlocul unei 
poieni a dat de o colibă singuratică. 

Din colibă 1-a ieşit în întâmpinare o fată. 

Săracul i-a dat bineţe şi i-a cerut găzduire peste noapte. 

Fata l-a primit în casă, l-a ospătat şi i-a aşternut un culcuş. 

Iar dimineaţa l-a întrebat: 

— Încotro ai pornit, drumețule? Săracul i-a povestit totul, de-a fir a păr. 

— Află, rogu-te, de la înțelept, cu cine mi-e sortit să-mi duc zilele. Iar la întoarcere te rog să-mi 
aduci răspunsul. 

Săracul i-a făgăduit să afle totul, i-a mulțumit pentru găzduire şi a pornit la drum. 

Multă vreme a mai umblat el prin codri deşi, pe cărări pierdute, doar de capre ştiute. Şi într-o zi a 
ajuns pe malul unui râu mare. Stătea omul pe mal şi se gândea cum să treacă apa. 

Pe când chibzuia el aşa, deodată s-au învolburat apele şi s-au înălțat valuri uriaşe, ca stârnite de 
furtună, iar din adânc a răsărit un dragon. 

— Spune-mi, om bun, încotro ai pornit? l-a întrebat balaurul. 

Săracul a povestit totul, de-a fir a păr. lar dragonul i-a vorbit aşa: 

— Dă-mi cuvântul tău de cinste că ai să-l întrebi pe înţelept când am să mă înapoiez în împărăția 
mea. Dacă-mi făgăduieşti, te trec dincolo. 

Omul s-a legat că aşa va face. 

Ca din senin s-a pornit un vifor năprasnic, au bubuit trăsnetele şi, într-o clipă, săracul s-a 
pomenit pe celălalt mal al râului. 

Cum s-a văzut dincolo, a şi pornit mai departe. A mai mers el ce-a mers şi a zărit într-o luncă o 
căscioară. S-a apropiat, şi-n pragul casei l-au întâmpinat un moşneag şi o băbuţă. 

Bătrânii l-au poftit înăuntru, l-au ospătat, l-au întrebat încotro a pornit şi apoi i-au povestit: 

— lată, am sădit doi meri în bătătură. De zece ani cresc şi înfloresc, dar rod nu leagă. Întreabă-l 
pe înţelept de ce nu rodesc merii noştri, iar când te vei întoarce, să ne spui şi nouă. 


Săracul le-a făgăduit că o să-l întrebe şi a pornit mai departe. 

Trecuseră cele trei luni, trecuseră şi două zile, ba şi a treia era pe sfârşite, dar săracul încă mai 
urca pe muntele cel înalt. 

Abia către seară a ajuns în vârful muntelui şi l-a găsit acolo pe înţelept. 

I s-a închinat până la pământ şi mai întâi i-a împărtăşit rugămintea fetei singuratice. 

— Sfătuieşte-o, — i-a răspuns înțeleptul, — să se mărite cu primul bărbat pe care-l va îndrăgi. 

După asta, săracul povesti ce-l rugase dragonul. 

— Sfătuieşte-l să se lepede de lăcomia lui de balaur; atunci se va putea întoarce în împărăția lui. 

Apoi săracul întrebă de necazul celor doi bătrâni. 

— Sfătuieşte-i să răsădească merii într-alt loc. Da urmă de tot, săracul spuse şi păsul său. 

— Ce să fac ca s-o duc mai bine? 

— Mergi întotdeauna pe calea cea dreaptă şi, pânâ ajungi acasă, ai să afli răspuns şi la întrebarea 
asta. 

Mai mult decât atât n-a spus înțeleptul, aşa că omul nostru n-a înţeles prea bine sfatul primit. Dar 
ce era să facă? Ostenit şi amărât a pornit înapoi. Da întoarcere a apucat pe acelaşi drum ca la venire. 

Şi iată că a ajuns la cei doi bătrâni şi le-a spus ce-l învățase înțeleptul. 

— Îţi mulțumim, om bun, i-au spus moşneagul şi băbuţa, şi s-au apucat să răsădească merii; dar 
la rădăcina fiecăruia au găsit câte un sipet de galbeni. 

— Fără tine n-am fi dat niciodată de aurul ăsta. Aşa că unul din sipet ţi se cuvine ţie, spuse 
moşneagul. 

Săracul şi-a luat sipetul cu galbeni în spinare şi a pornit mai departe. 

Peste o vreme a ajuns la râul în care sălăşluia dragonul şi i-a povestit vorbele înţeleptului. 

Dragonul şi-a căscat larg botul şi a scuipat la picioarele omului un rubin uriaş, după care s-a 
făcut nevăzut. 

Nu era un rubin obişnuit, ci unul fermecat. Ridicându-l de la pământ, săracul şi-a spus: «Bine-ar 
fi să pot lua pe el un cal». Dar nici nu şi-a sfârşit bine gândul, şi-n faţa lui a răsărit un telegar cu 
coama de aur, cu frâul şi şaua strălucitoare ca focul. 

A încălecat săracul pe cal şi a pornit spre fata cea singuratică. 

Iar fata, auzind sfatul înțeleptului, i-a vorbit aşa: 

— Păi chiar tu eşti primul om pe care l-am îndrăgit. Apoi cei doi s-au căsătorit, şi săracul s-a 
întors cu tânăra-i nevastă pe meleagurile lui şi s-a aşternut pe un trai fericit. 


Preţul a trei snoave 
poveste coreeană 


A fost odată un boier, care avea o fată nespus de frumoasă. 

Mulţi veniseră s-o peţească pe fata boierului. El însă a dat sfoară-n ţară că n-o va da decât 
aceluia care-i va povesti trei snoave năstruşnice, trei snoave fără niciun cuvânt adevărat. Era mare 
iubitor de snoave boierul acela! 

Din toate colțurile țării, din regiunile apropiate şi îndepărtate, din oraşele mari şi mici, de 
pretutindeni veneau la curtea boierului o sumedenie de oameni. 

Fiecare îşi spunea în sinea lui: «Cine ştie, poate că tocmai eu voi cuceri mâna frumoasei fete». 

Dar toate snoavele i se păreau boierului destul de adevărate, aşa că oamenii veneau şi plecau, 
veneau şi plecau... 

Într-un sat de departe trăia o văduvă. Şi avea văduva aceea un fecior, pe nume Pale Tor Se. 

Vestea despre frumoasa fiică de boier şi despre cele trei snoave ajunse şi până în satul cu pricina. 

Flăcăul începu să se roage de maică-sa: 

— Lasă-mă, mamă, să merg şi eu acolo unde se duc oamenii să povestească snoave! 

Atât a tot rugat-o, până când văduva s-a lăsat înduplecată şi, de bine, de rău, l-a gătit de drum. Şi 


Pak Tor Se plecă la drum. 

Cât o fi umblat — nu se ştie, dar până la urmă tot a ajuns unde trebuia şi s-a înfățişat tatălui prea 
frumoasei fete. 

— Sunt de fel din provincia Hanguka. Am venit să-ți povestesc trei snoave. 

— Fie. Dă-i drumul! 

— În părţile noastre, — îşi începu Pak Tor Se povestea, — cad iarna zăpezi mari. Totul este 
acoperit de o velinţă albă de nea. Se aşterne atunci domnia Gerului şi a Zăpezii. Pe asemenea 
vremuială, păsările flămânde nu-şi mai găsesc locul de foame. Atunci încep oamenii noştri să prindă 
păsări. Lucrul nu e prea greu: scoţi mâna pe fereastră, întinzi palma cu grăunțe şi-o ţii aşa câtva 
timp. Şi-ncep să vină la grăunțe mii şi mii de păsări de tot felul. Vin mereu: fazani şi potârnichi, 
vrăbiuţe mici şi rațe mari, gâşte, lebede şi câte şi mai câte alte păsări! Nu mai pridideşti înhățându- 
le. Abia de mai apuci să le numeri. Una, două, nouă... o sută... o mie... o sută de mii... Şi aduni 
munți întregi de vânat, de-ţi ajunge să tot mănânci păsări pe săturate, toată iarna. 

— Dar asta-i minciună curată! mormăi boierul. 

— Înseamnă deci că prima snoavă am brodit-o, spuse Pak Tor Se. Acum ascult-o pe-a doua... 
Ştii cum fac oamenii de la noi din sat ca să aibă o recoltă bogată de orez? Primăvara, de timpuriu, 
îşi ară ogoarele şi sapă şănțuleţe pentru apă. Apoi seamănă orezul şi dau drumul apei să acopere 
ogorul. Cu buruienile rele nu trebuie să ne ostenim: pier ele şi singure, de la rădăcină pier. 

— Cum asta? se minună boierul. 

— Păi uite cum — foarte lesne, îl lămuri Pak Tor Se. Împletim un fel de rogojini dese din nuiele 
de răchită şi acoperim cu ele tot câmpul. Firele de orez răsar înaintea tuturor celorlalte şi răzbat 
printre nuiele, iar când răsar buruienile, nu mai au pe unde răzbate şi pier înăbuşite. Aşa că nu mai 
trebuie să ieşim la plivit. Cât despre seceriş am şi uitat de când nu mai secerăm orezul. 

— Dar cum strângeţi recolta? întrebă uimit boierul. 

— Păi toamna ridicăm rogojinile prin care a crescut orezul; boabele se scutură şi rămân curate pe 
rogojini, fără să cadă prin ochiurile mici dintre nuiele, pentru că ochiurile sunt astupate de tulpinile 
orezului. Nu ne rămâne decât să strângem recolta cu târnul. Asta ni-i tot secerişul! 

Boierul a ascultat ce-a ascultat, dar până la urmă tot şi-a ieşit din fire: 

— Hai, c-ai întrecut măsura cu minciunile! 

— Să mă ierți, rogu-te, — răspunse cu toată cuviința Pak Tor Se, — dar înseamnă că şi cu a doua 
snoavă am izbutit să te mulțumesc. 

— Îm... Da, mormăi boierul, neavând încotro. Atunci Pak Tor Se scoase din sân o năframă ŞI o 
desfăcu în faţa boierului. 

În năframă era strâns un mic sul de hârtie, plin de hieroglife. Pak Tor Se îl înfăţișă tatălui fetei și- 
i spuse: 

— Te rog prea plecat să mă ierți că m-am încumetat să cotrobăiesc prin hrisoave vechi. Uite ce- 
am găsit acolo: un zapis iscălit de bunicul tău. Faptele s-au petrecut demult, pe vremea când 
străbunicul meu mai era în viaţă. 

De la el, prin moştenire din tată-n fiu, mi-a rămas zapisul acesta. Scrie într-însu' că bunicul tău a 
luat cu împrumut de la străbunicul meu trei sute de mii de galbeni. Se cuvine dară să-mi plăteşti pe 
dată această datorie! 

Boierul sări ca ars şi-şi holbă ochii la zapis. Nu mai ştia nici el ce să spună. Să ia de bun zapisul 
însemna să plătească trei sute de mii de galbeni. Să spună că toată povestea e o minciună gogonată, 
însemna că primeşte să-şi dea fata după pişicherul ăsta sărac lipit pământului. 

Până la urmă, cu durere-n suflet boierul a trebuit să se plece: 

— Şi snoava asta e mincinoasă! 

Pak Tor Se atât aştepta. ŞI iac-aşa a fost silit boierul să-şi mărite fata cea nespus de frumoasă cu 
flăcăul cel isteţ! 


Bogătaşul cel lacom 
poveste coreeană 


Demult sau ba, cu adevărat sau ba, dar de trăit au trăit odată doi frați. 

Cel mare era avut, iar cel mic — sărac lipit. 

Casele celor doi frați erau despărțite de nişte creste stâncoase acoperite de pădure. 

Într-o zi, săracul se duse la frate-său să ceară cu împrumut niscai făină. 

Bogatul şedea pe cerdac şi fuma dintr-o pipă lungă-lungă, pe care şi-o scutura din când în când 
într-un căuş. 

Auzind rugămintea fratelui său „el răspunse: 

— Să dai pe datorie făină unui sărac e tot aşa de cuminte, ca şi cum ai da tigrului o oaie: ţi-o 
mănâncă şi n-o mai vezi! 

Şi a plecat săracul cu mâna goală din casa fratelui său. Doar câinele bogatului l-a petrecut până 
la uşă, lătrând furios. 

Umbla omul amărât, cu sacul deşert în spinare. 

În drum trecu pe lângă o crâşmă. De obicei, săracul nu se îndulcea niciodată cu rachiu. De data 
asta însă, mai mult de necaz, i-a dat inima ghes să tragă o duşcă, şi dintr-una într-alta s-a îmbătat. 
Când a ieşit din crâşmă, abia de se mai ţinea pe picioare; se legăna în dreapta şi-n stânga şi umbla 
pe două cărări. 

Până la urmă se prăvăli sub un pin şi adormi. 

Mult-puţin, cât o fi dormit, n-am aflat. 

Dar trebuie să vă spun că pe meleagurile acelea îşi aveau sălaşul nişte drăcuşori. 

Şi au băgat de seamă drăcuşorii aceia că sub pin doarme cineva. S-au apropiat tiptil, au 
recunoscut pe sărac şi au strigat: 

— Hei, fraţilor! Sărăcanul acela, care şade dincolo de râpă, s-a prăpădilt. Greu a dus-o, bietul de 
el, cât a trăit! Hai să-l îngropăm colo, în movila fericită. 

Zis şi făcut. L-au săltat pe umeri şi l-au cărat sus, pe movilă. Aici au săpat o groapă şi au pogorât 
omul într-însa. 

Tocmai atunci săracul s-a trezit, şi când a urlat o dată, au răsunat stâncile. Drăcuşorii s-au speriat 
şi au fugit. 

Când şi-a mai venit săracul în fire, a băgat de seamă că în fundul gropii sclipeşte ceva. Erau nişte 
bulgări de aur. 

Şi-a umplut el sacul cu aur, a ieşit din groapă şi a plecat acasă. Din ziua aceea n-a mai ştiut ce-i 
nevoia. 

Frate-său cel mare a aflat de bunăstarea mezinului şi s-a dus la el de l-a întrebat: 

— la spune-mi şi mie, cum te-ai îmbogăţit? 

Săracul i-a povestit totul. Atunci bogatul cel lacom s-a hotărât să facă rost şi el de niscai aur. 

S-a dus deci la crâşmă şi s-a îmbătat criță. 

Clătinându-se pe picioare a urcat coasta spre pădure, s-a trântit sub primul pin şi a adormit 
îndată, somn greu ca de plumb. 

Da miezul nopţii s-au ivit drăcuşorii, l-au recunoscut pe hapsân şi s-au înţeles să-l înveţe minte: 
să-l ducă undeva departe, departe, într-o văgăună pierdută de lume. 

L-au luat în spinare şi au pornit cu el la deal, cățărându-se tot mai sus, pe marginea prăpastiei. 

Deodată bogatul s-a trezit, şi când s-a pornit să urle, au răsunat stâncile ca de trăsnet. 

Drăcuşorii s-au speriat, şi-au zvârlit cât colo povara şi au şters-o. Iar fratele săracului s-a 
rostogolit la vale şi, până-n fundul prăpastiei, nici urmă n-a mai rămas dintr-însul. 

Mie mi-a spus povestea asta un moşneag, iar eu v-am spus-o vouă, prieteni. 

Fie ca norocul să călăuzească întotdeauna pe omul sărman! 


Feciorul pescarului 
poveste coreeană 


Pe țărmul mării albastre trăiau odată un moş şi o babă. 

Toată viaţa au muncit pescuind din zor până-n noapte, dar avuţie tot n-au strâns. Toată averea lor 
era o barcă veche şi un năvod plin de rupturi. 

Aveau în schimb un fecior, o mândreţe de fecior — bucuria şi soarele vieţii lor. Alt flăcău ca al 
lor nu se mai afla în toată regiunea. 

Şi fiul pescarului se chema En Sen, adică Luceafărul-cel-înţelept. 

En Sen mergea la şcoală şi învăţa mai bine ca toţi. 

După ce a terminat şcoala, En Sen a hotărât să pornească la drum lung, tocmai în capitala țării, 
ca să dea examenul cel mare, pentru a se putea numi cărturar. 

Bătrânul pescar îl preveni: 

— Acolo, la examen, n-or să fie primite decât odraslele boierilor avuţi, iar tu nu eşti decât 
feciorul unui biet pescar sărac. Când or afla asta, n-or să te primească la examen. 

— O să-mi încerc şi eu norocul... Răspunse flăcăul. O să-mi măsor puterile cu odraslele 
oamenilor de vază şi ale bogătaşilor. 

— Dasă-l să meargă, spuse mama. Fiul nostru e cel mai deştept şi o să fie primul între cărturari. 

Şi femeia trebui să-şi vândă prima şi singura ei podoabă: coadele cele bogate. Vându părul, şi cu 
banii luaţi îşi pregăti feciorul de drum lung. 

En Sen întâlni în calea lui tot felul de oameni. Unii mergeau pe jos, alţii călări. Din regiuni 
îndepărtate şi din oraşe apropiate, toţi se îndreptau spre capitala țării, toţi voiau să se înfățişeze la 
examenul de cărturar. Veneau feciorii boierilor mândri şi ai curtenilor trufaşi. Veşmintele lor 
sclipeau sub aurul podoabelor. Ei se socoteau maeştri într-ale ştiinţelor şi poeziei. 

Aflând aceştia că En Sen merge şi el la examenul din capitala țării, s-au pornit să râdă de el: 

— Ia priviţi, oameni buni şi cinstiți curteni, priviţi la puiul ăsta de pescar! Numai el mai lipsea 
de la examenul de cărturar! 

Dar En Sen nu lua în seamă batjocura lor. 

Şi a umblat el aşa zi şi noapte; multe zile şi multe nopți a umblat, până a ajuns în sfârşit în 
capitala țării. Erau aici case multe şi mari, acoperite cu ţiglă. În târguri şi dughene — tot felul de 
bunătăți. Ochii se satură de belşug şi poame, dar stomacul, tot flămând, ghiorăie de foame. 

Tare mai era flămând En Sen, dar vezi că n-avea în buzunar nicio para chioară. Banii pe care 1-i 
dăduse maică-sa se topiseră de mult. 

Pe o uliţă, flăcăul văzu o casă boierească, înconjurată de o livadă mare, cu pomi grei de rod. 

«Ce-ar fi să sar gardul ăsta de piatră şi să culeg câteva poame? Barem să-mi potolesc foamea cât 
de cât!» îşi spuse flăcăul. 

Dar îndată ce sări dincolo şi culese primul măr, străjerii îl simţiră şi începură să strige: «Hoţii, 
hoţii, puneţi mâna pe hoţ!». 

Slugile puseră mâna pe En Sen şi-l duseră în faţa stăpânului. 

— Cine eşti? întrebă stăpânul, care era un mare dregător. 

«Nu-i a bună — şi-a zis flăcăul în sinea lui. Dac-o afla boierul ăsta că-s fiul unui simplu pescar, 
s-a zis cu mine!» 

Aşa că răspunse: 

— Sunt feciorul unui boier din depărtatul meleag al Vonsanului şi am venit să dau examenul de 
cărturar. 

— Şi cum de-ai îndrăznit să pătrunzi în grădina mea? 

— Prin părțile noastre n-am pomenit asemenea minunăție de grădină. N-am vrut decât să 
cercetez mai de-aproape merii voştri cei frumoşi. 

Şi zicând acestea, se înclină până la pământ în faţa dregătorului, de parcă şi-ar fi cerut iertare. 

Dregătorul dădu crezare vorbelor lui şi-l pofti să tragă la el. Ii plăcuse flăcăul cel sfios şi plin de 


cuviință. 

În ziua examenului, En Sen îşi dădu lucrarea şi căpătă pentru ea nota cea mai mare. Fiind primul 
între toți, flăcăul căpătă titlul de cărturar şi scriitor. 

Iar trufaşii feciori de boieri şi bogătaşii lăudăroşi trebuiră să se întoarcă la casele lor fără nicio 
ispravă. 

Văzând că En Sen a cucerit prețiosul titlu de cărturar, dregătorul cel mare îi spuse: 

— Am o fiică la care țin ca la ochii din cap, şi caut un om destoinic să i-o dau de nevastă. După 
cum chibzuiesc eu, tu ai merita să-i fii bărbat. Vrei să iei de soție pe fiica mea? 

En Sen primi propunerea şi se căsători cu frumoasa fiică a dregătorului. 

Şi la nunta lor se spune c-au poftit întreaga lume. Trei zile şi trei nopţi au tot ospătat, au băut şi 
au jucat. 

Flăcăul şi fata se-nţelegeau de minune: nu-şi tăinuiau nimic unul altuia. Şi într-o zi, En Sen îi 
povesti soţiei lui de unde e de fel şi cine-i sunt părinții. 

Şi a mai trecut o vreme, mult-puţin, cât o fi trecut, cine ştie: şi s-a aprins în sufletul feciorului de 
pescar un dor năprasnic după mamă-sa şi tată-său. 

Bătrânii se topeau şi ei de dor după feciorul plecat la oraş. Într-o bună zi, pescarul porni spre 
capitala țării să-şi caute feciorul. 

Multe lipsuri şi nevoi a îndurat el pe drum, dar până la urmă tot a ajuns la Seul. Mult şi-a căutat 
feciorul, dar până la urmă l-a găsit la curtea marelui dregător. 

En Sen şi nevasta lui l-au întâmpinat cu bucurie pe bătrânul pescar, dar l-au sfătuit în taină: 

— Să nu spui nimănui că eşti un pescar de rând. 

Apoi s-au cunoscut şi cuscrii între ei. Boierului nici prin cap nu-i trecea că bătrânul lui cuscru 
din Vonsan e un biet pescar sărac. Şi a pregătit în cinstea lui un mare ospăț. Au fost poftiți la ospăț 
cei mai de seamă boieri şi dregători. 

În părțile acelea era o datină din bătrâni: la masă, fiecare trebuie să cânte, când îi venea rândul, 
cântecul lui preferat. 

Într-un târziu veni şi rândul bătrânului pescar. Afumat cum era, moşneagul se încumetă şi-ncepu 
a zice cât putea de tare: 

«E-e-eghi, e-e-ecea! 

Haideţi, pescari, toți o dată-aşa! 
Sus pânza, flăcăi, şi-om zbura...» 

Şi nu s-a lăsat până n-a sfârşit cântarea. Dregătorul a sărit ca apucat. Cinstiţii oaspeți au 
îngălbenit. 

— Cum? Te-ai încuscrit cu un simplu pescar? 

— Ne-ai făcut de ocară! Noi curteni de seamă, să stăm la masă cu un pescar de rând!... 

Şi furioşi, toţi oaspeții au plecat la casele lor. 

Dregătorul s-a mâniat din cale-afară, s-a făcut mai negru la faţă ca norul cel aducător de furtună 
şi a început să strige: 

— Să nu văd picior de pescar în casa mea! Scoateţi afară tot neamul ăsta pescăresc şi zvârliți-l pe 
poartă! 

Cât ai zice peşte, pescarul, fiul lui şi nora-sa s-au trezit în uliţă. 

Ce să facă? Unde să se ducă? Şi au pornit înspre Vonsamul lor de baştină. Peste multe zile şi 
nopți au revăzut p însfârşit ţărmul mării, atât de drag sufletului lor. 

În coliba pescărească îi aştepta bătrâna mamă, singură-singurică. Ce s-a mai bucurat ea, sărmana, 
când şi-a revăzut feciorul; ce-a mai plâns, ce s-a mai bucurat şi cum şi-a mai îmbrăţişat nora cea 
frumoasă! 

Şi a-nceput pentru ei o viață tihnită şi fără nevoi. Bătrânul pescuia, bătrâna-l ajuta. lar En Sen a 
îndrăgit munca pământului. Ara, semăna, plivea şi făcea totul cu ştiinţă şi chibzuinţă; de aceea şi 
rodul cules era îmbelşugat. Iar credincioasa lui soție îi era în toate spijin şi ajutor. 

En Sen scria şi versuri multe. Avuţia cea mai de seamă e munca; muncind, omul devine mai 


bogat şi mai puternic — despre acestea toate povestea el în versurile sale. 
Timpul ca săgeata zboară, viața-i apă curgătoare. 
Iar povestea spune că tânărul cărturar a ajuns cu vremea cel mai iubit scriitor al țării sale. 


Norocul 
poveste coreeană 


Întâmplarea asta s-a petrecut demult, foarte demult, într-un sat trăia odată un moşneag de 
ispravă. 

Într-o noapte visă că i-a căzut norocul din cer. Şi era aşa de bucuros bietul moşneag! 

A doua zi, pe când îşi muncea ogorul, sapa lui lovi în ceva tare. Moşneagul răscoli pământul şi 
dezgropa nerăbdător un vas mare de porțelan vechi, împodobit cu dragoni şi păuni. În fundul 
vasului se afla un singur bănuţ de aur. Moşneagul se minună foarte. 

— Dacă-ar fi să socotesc după visul meu de azi-noapte, norocul trebuie să-mi pice din cer. 
Totuşi, uite că am scos vasul din pământ. Înseamnă că ăsta nu-i norocul din cer, ci din pământ. 
Pesemne că această comoară nu mi-a fost sorocită mie, am dat de ea întâmplător. 

Puse, dară, galbenul la loc şi se întoarse acasă. 

În vecinătatea moşneagului trăia un bogătaş lacom care, afund cele întâmplate, îşi spuse: 
«Nătărău mai e moşneagul ăsta! A dezgropat o comoară şi n-a luat-o. Ce, nu-i totuna dacă norocul e 
picat din cer sau scos din pământ? Dacă-i pe-aşa, hai să mă duc eu să iau galbenul!» 

Şi porni grăbit la câmp. Găseşte el locul şi într-adevăr era un vas acolo. Puse mâna să ridice 
vasul, dar... cu toate că bătrânul povestise de un singur galben, vasul era greu de nici nu-l puteai 
urni. 

— N-am încotro. Dacă nu-l pot lua cu totul, să iau barem ce-i în el! 

Se uită în vas. Dar ce să vezi: în loc de galbeni, găsi doar şerpi, broaşte şi râme! Lacomul 
bogătaş sări înapoi, speriat. 

— O! Moşneagul ăsta blestemat a scornit toată povestea doar ca să înşele oamenii cinstiți. 
Ticălosul, netrebnicul, cerşetorul! Das' că i-o fac eu, să mă ţină minte! 

Şi întorcându-se înapoi, ridică vasul cel greu — de unde-o fi avut atâta putere! — şi porni cu el 
spre coliba moşneagului. Ajuns acolo zvârli vasul drept în fereastra săracului. 

În timpul ăsta, moşneagul cel de ispravă dormea dus, fără să bănuiască nimic. Deodată sări în 
picioare, trezit de un zăngănit. Deschise ochii şi văzu un vas de porțelan zburând pe sus. 

— Fi, ăsta da, acuma zic şi eu că mi-a picat norocul din cer! zise moşneagul. 

Şi aplecându-se spre vasul de porțelan, îl găsi plin ochi cu galbeni sunători! 


Scribul cel înţelept 
poveste coreeană 


A fost odată, demult de tot, pe când oraşul Hamhân nu era decât un biet sătuc. 

Şi trăia în satul Hamhân un bogătaş, pe nume Li Dze Zun. Iar alături de el locuia Țoi Cian Su, un 
om aşa de sărac, că n-avea nici după ce bea apă. 

Țoi Cian Su avea o nevastă nespus de frumoasă, pe nume In Ok. Oricine-l vedea pe Țoi Cian Su 
alături de nevastă-sa uita că omul e un biet sărăcan. În preajma frumoasei In Ok, oamenii îşi uitau 
de griji şi de nevoi, şi pe feţele lor înfloreau zâmbete de fericire. Zărind-o, fiecare om — oricât de 
amărât ar fi fost — îşi spunea că de vreme ce trăieşte pe pământ fiinţă atât de frumoasă, asemeni 
unei flori, înseamnă că nu-i chiar atât de rău să fii pe lume... 

Țoi Cian Su era mândru şi fericit: nevasta lui era cea mai frumoasă şi mai bună femeie din lume. 

Li Dze Zun, bogătaşul, nu-şi afla pace gândindu-se la femeia săracului şi chibzuia într-una cum 


ar face să i-o ia. Şi uite ce-a făcut: 

L-a sfătuit pe vecinul lui cel sărac să se apuce şi el de negoţ. Şi a început să-l tot încânte să plece 
amândoi prin târguri şi oraşe, după treburi negustoreşti. 

— Bine, dar n-am bani! spunea Ţoi Cian Su. 

— Nu-i nimic, am eu şi pentru tine! 

Până la urmă, bogătaşul a izbutit să-l ademenească pe sărac cu negustoria. 

Şi au plecat. 

Trecu un an — nicio veste de la ei. 

Departe, printre străini, Li Dze Zun îl omorî pe săracul Țoi Cian Su. Apoi scrise o scrisoare 
acasă: „Nevastă, l-am trimis înapoi pe Ţoi Cian Su; nu ne ajung banii. El zăboveşte pesemne lângă 
frumoasa lui nevastă. Dă-i bani şi trimite-l repede încoace, la mine, ca să nu scap târgul”. 

... Au mai trecut trei ani... Bogătaşul Li Dze Zun se întoarse beat în satul lui şi, fără să dea pe 
acasă, se opri la poarta săracului şi începu să strige: 

— Hei, femeie, In Ok, acasă ţi-e bărbatul? 

In Ok avea o fiică. Fata deschise uşa îl zări pe bogătaş şi-i strigă maică-si: 

— S-a întors Li Dze Zun! Vino fuga! S-o fi întors şi tata cu el! Şi ieşind în prag, întrebă: S-a 
întors şi tata? 

Dar Li Dze Zun răspunse cu nevinovăție: 

— Cum, taică-tu nu s-a întors mai demult? De când l-am trimis după bani!... Mi i-o fi furat. E 
un hoţ, să ştii!... Vai, vai, vai, m-a jefuit, tâlharul!... Am să vă pun pe amândouă să munciţi pentru 
banii ăştia! 

Cu tot necazul ce-i căzuse pe cap, In Ok pricepu îndată ce se întâmplase: bogătaşul Li Dze Zun i- 
a ucis soțul şi acum, prin viclenie, vrea să le robească şi pe ele. Dar cum să dovedească adevărul, nu 
ştia. Toată noaptea s-a frământat. 

Iar în zori s-a dus să ceară dreaptă judecată împotriva vicleanului Li Dze Zun. 

Judecătorul nu era prost, era însă un" mare leneş. Avea obiceiul să nu spună niciodată mai mult 
de un singur cuvânt, ca să nu ostenească. Iar scribul lui, care-i scria hotărârile, trebuia să ghicească 
şi să scrie singur restul. Dacă însă nu-i intra în voie judecătorului şi scria altceva decât ar fi vrut 
acesta, judecătorul îl pedepsea crunt şi-l alungă. 

Ascultând plângerea văduvei In Ok, judecătorul spuse: „La poarta”... 

Dar scribul pe care-l avea atunci nu ghici ce-a vrut să spună judecătorul şi nu izbuti să termine 
de scris hotărârea. Pentru asta, scribul fu pedepsit şi alungat. Fu alungat apoi un al doilea scrib şi un 
al treilea; nimeni nu-i putea intra în voie judecătorului! 

Şi nimeni nu mai voia să se tocmească scrib la judecător. 

In Ok şi fiica ei nu mai aveau încotro — trebuiau să intre în robie la bogătaşul cel rău. 

În satul lor trăia un ţăran sărac, cinstit şi înţelept. El s-a înduioşat de soarta bietei văduve şi a 
fiicei ei, s-a dus la judecător şi i-a spus: 

— Primesc eu să-ți fiu scrib... 

Şi punând mâna pe hârtie şi pensulă, chibzui o clipă şi scrise: 

«La poarta casei stând, Li Dze Zun a strigat-o pe In Ok. Ştia el dinainte că soţul ei nu este acasă, 
căci îl omorâse. Dacă n-ar fi ştiut nu pe femeie ar fi strigat-o, ci pe Țoi Cian Su!» 

Datorită acestei chibzuieli înțelepte, toată lumea a înţeles cine-i vinovatul, şi bogătaşul şi-a 
primit pedeapsa: gâdele i-a tăiat capul. 

Şi aşa s-a făcut că în vremea veche s-a luat la Hamhân o hotărâre dreaptă, în folosul bietei In Ok. 


Despre cei trei frați învăţaţi 
poveste coreeană 


Un coreean bogat avea trei feciori. Oriunde se ducea, bogătaşul se fălea că-şi va trimite feciorii 


la şcolile cele mai înalte, ba chiar şi la şcolile cele vestite de peste hotare. 

Când feciorul cel mare ajunse la vârsta potrivită, tată-său îl trimise să înveţe într-un străvechi 
oraş chinezesc. 

Dar feciorul bogatului nu învăţa nimic şi o ducea tot într-o petrecere. 

Au trecut anii de şcoală şi leneşul nu izbutise să înveţe decât un singur cuvânt: «Vo min», adică 
«noi»... Orice-l întrebai, el o ținea una şi bună: «Vo min!» 

Apoi bătrânul trimise la învățătură pe cel de al doilea fecior. 

Acesta, la rândul lui, nu învăţă decât o singură propozițiune: «Bu-ji-dao-li», adică «Nu ştim de 
ce». 

În sfârşit plecă la învățătură şi cel de al treilea fecior. Dar nici el n-a fost mai vrednic ca frații lui 
şi a învăţat şi el doar o vorbă: «duila», adică «aşa e» sau «desigur». 

Şi iată că s-au adunat câteşitrei fraţii învăţaţi la casa tatălui lor. Bogătaşul nu-şi mai încăpea în 
piele de mândrie: «Feciorii mei sunt cărturari „nu glumă! Nici nu poţi pricepe ce spun, atâta-s de 
învățați!» 

Dar tinerii se obişnuiseră, să trândăvească şi să petreacă şi iar le-a venit chef să plece peste 
hotare, să mai «înveţe» un an-doi. 

Tatăl lor le-a dat bani şi cei trei frați au plecat iarăşi în străinătate. 

Într-un rând, trântorii se plimbau prin oraşul chinezesc în care era şcoala. Şi cum umblau ei aşa, 
fără treabă, iată că zăresc un stol de ciori croncănind şi rotindu-se deasupra unui tufiş. 

S-au uitat isteţi unul la altul şi şi-au spus: «Trebuie să fie ceva acolo, de dau târcoale ciorile. Hai 
să ne uităm...» 

Au pătruns în tufiş şi au găsit acolo un om înjunghiat. Proştii s-au oprit în preajma mortului şi au 
început să pălăvrăgească. Tocmai atunci trecu pe acolo un străjer şi întrebă: 

— Cine l-a ucis pe omul acesta? 

Fratele cel mare, vrând să arate că-i om învăţat, răspunse chinezeşte: 

— Vo min... (Noi...) 

— Şi de ce l-ați ucis? 

Era rândul celui de-al doilea să arate cât e de deştept: 

— Bu-ji-dao-li!... (Nu ştim de ce!...) răspunse el. 

— Sunt nevoit să vă bag la închisoare, spuse străjerul. 

Mezinul nu vru să rămână mai prejos decât fraţii săi şi strigă: 

— Duila, duila! (Desigur, desigur!) Aşa au nimerit cei trei trântori în temniță. Ca să vedeţi şi voi 
ce s-a-ntâmplat cu cei trei frați învăţaţi! 


Povestea înţeleptului cioplitor 
poveste coreeană 


Cioplitorul în piatră Hoan Cin Sen şi pictorul No Sam Bon erau vecini. În zilele de lucru 
munceau amândoi, fără odihnă, iar sărbătoarea se întâlneau când la unul, când la celălalt şi-şi 
încântau ochii admirând coloane de marmură şi jad, sau blocuri meşteşugit cioplite şi tablouri 
zugrăvite cu măiestrie, pe fâşii argintii de mătase. O mare prietenie îi lega pe cei doi maeştrii, 
cioplitorul şi pictorul. 

Oamenii din oraşul lor şi din satele dimprejur îi iubeau şi-i preţuiau pe cei doi artişti. Veneau să 
se minuneze în fața lucrărilor lor măiastre, se bucurau de vorbele lor de duh şi purtau din gură în 
gură, răspândind în toată ţara, glumele lor pe seama sfetnicilor regelui, ba — de ce n-am mărturisi- 
o! — chiar pe seama regelui însuşi. 

Sfetnicii şi curtenii aflară acest lucru şi-şi puseră în gând să piardă pe cioplitor şi pictor. 

Dar mai mult ca toți ceilalți le purta pică primul sfetnic al regelui, cel mai rău şi mai viclean 
dintre ei. Acesta ceru pictorului să-i zugrăvească un palat ca-n basme, iar când tabloul fu gata, îl luă 


şi se duse întins la rege. Se înclină până la pământ, desfăşură pânza de mătase şi spuse: 

— Slăvite stăpâne, în tabloul acesta este înfățişat palatul minunat pe care l-am vizitat azi-noapte 
în vis. Împăratul cerurilor îşi înalță un palat aidoma cu acesta şi are nevoie de un cioplitor iscusit. 
Or, cel mai vestit cioplitor trăieşte în ţara noastră, chiar în oraşul nostru. Împăratul ceresc mi-a 
poruncit să-l trimitem neîntârziat. lar pentru ca iscusitul cioplitor să ajungă cât mai curând în ceruri, 
trebuie să-l ardem pe rug, în preajma muntenii nostru celui înalt. Purtat de fum şi văpăi, el se va 
înălța drept la cer. 

Regele răspunse: 

— Nimănui nu-i este îngăduit să se îndoiască de supunerea mea în fața împăratului din ceruri! 
Chiar astăzi am să-i trimit pe cioplitorul nostru! 

Şi regele porunci ca dorinţa lui să fie adusă la cunoştinţa cioplitorului. lar primul sfetnic se 
întoarse acasă, frecându-şi mâinile de bucurie. 

Ce să facă bietul cioplitor? începu să se gătească de drumul cel fără de întoarcere. Îşi puse 
veşminte albe şi-şi strânse sculele într-o traistă deopotrivă de albă. Apoi îşi luă rămas bun de la 
copii şi de la nevastă şi se duse la cimitir, să se închine pentru ultima dată la mormântul 
strămoşilor... 

Când se întoarse acasă, străjile palatului îl aşteptau de mult. 

Şi iată că-l duseră la rugul pregătit pentru lunga-i călătorie. La poalele unei stânci înalte se 
rânduiau stive de lemne. Cioplitorul îşi înălță ochii asupra stâncii şi se însufleți deodată. Apoi se 
întoarse mânios către slugile regelui: 

— Mai multe lemne, aduceţi îndată mai multe lemne că dac-am să rămân atârnat în văzduh, la 
Jumătatea drumului către cer, n-o să fie bine de voi! 

Şi-ncepu o forfotă... Plesneau bicele, mugeau bivolii, scârțâiau carele... Grămezile de lemne 
creşteau mereu. În scurtă vreme, alături de stâncă se înălță o stivă uriaşă de lemne şi găteje. Atunci 
cioplitorul porni să urce pe rug. Şi urcă şi urcă tot mai sus şi mai sus, până ajunse în dreptul unei 
crăpături în stâncă, pe care de jos abia de-o puteai zări. 

Pe la apusul soarelui, lemnele stropite cu păcură fură aprinse. Un fum negru şi des îl învălui pe 
cioplitorul din vârful rugului. Atunci omul se strecură în crăpătura stâncii, scoase din traistă 
ciocanul şi dalta şi începu să lărgească îngusta crăpătură în care se adăpostise. 

Când vâlvătaia cuprinse întregul rug, cioplitorul era de mult la adăpost: şedea în văgăuna pe care 
şi-o săpase şi fuma liniştit. 

Focul arse ce arse, apoi se potoli; jarul se stinse, şi oamenii adunaţi în jurul rugului se 
împrăştiară. Atunci cioplitorul ieşi din văgăună şi se strecură în munţi, unde rămase ascuns o sută de 
zile. Iar într-a o suta una zi ieşi din ascunzătoare şi slab, alb la față ca varul, porni întins spre palat. 

— S-a întors cioplitorul de pe tărâmurile împăratului ceresc! se duse vestea prin palat. 

Curtenii alergară să-l înştiinţeze pe rege de întâmplarea asta nemaipomenită. 

Cioplitorul însă trecu nepăsător pe lângă ei şi mormăi într-o doară: 

— Cam puţine lemne, cam puţine erau — abia, abia de-am putut ajunge sus! 

— E gata palatul împăratului ceresc? întrebă regele, zărindu-l. 

— E gata... Atotputernicul îți mulţumeşte pentru ajutorul trimis. 

— Dar e zugrăvit palatul celui de sus sau nu-i la fel de frumos ca al meu? Pesemne că împăratul 
ceresc are nevoie şi de un pictor! 

— Ba, — răspunse cioplitorul, — el ar vrea să vadă pe... 

Regele însă nu-l mai asculta... Bucuros de gândul cel bun care-i venise, el porunci ca şi pictorul 
să fie trimis neîntârziat în cer. «Ce mulțumit va fi de mine atotputernicul» se bucura regele în sinea 
lui. 

Pictorul fu înştiințat de hotărârea regelui şi căzând la picioarele tronului se rugă cu lacrimile în 
ochi: 

— Cruţă-mă, slăvite stăpâne, fără mine toți ai mei se vor prăpădi de foame! 

Regele însă nici nu-i luă în seamă lacrimile şi-i porunci să se pregătească de drum. 


Se întoarse, deci, pictorul acasă, îşi strânse culorile, pensulele şi, mai mult mort decât viu, porni 
înconjurat de străji spre rugul care-l aştepta. 

Pe drum însă se întâlni cu cioplitorul. Acesta se apropie de el, de parcă ar fi vrut să-şi ia rămas 
bun de la prietenul său. De fapt însă îi şopti la ureche, ca să nu-l audă nimeni: 

— Nu fi amărât. În stâncă se află o crăpătură îngustă. Când te-o învălui fumul, strecoară-te într- 
însa. La început îţi va veni cam greu: mai în adânc însă am avut eu grijă să lărgesc crăpătura. La 
noapte am să te întâmpin la ieşirea din văgăună şi apoi, ascunşi în munţi, o să chibzuim noi ce-i de 
făcut... Dacă am scăpat eu, ai să scapi şi tu cu bine! 

Pictorul răsuflă uşurat şi se apropie mai cu inimă de rug. Se apropie şi se răsti la slugile regelui 
să aducă mai multe lemne. Cioplitorul se-nvârtea şi el pe-acolo şi striga cât îl ținea gura: «Nu vă 
scumpiţi la lemne! Daţi-i zor cu căratul!» Şi i s-a înălțat pictorului un rug înalt-înalt, ca să ajungă 
cât mai curând sus, la împăratul ceresc. 

La apusul soarelui, rugul fu aprins. Dar pictorul apucase să se ascundă la vreme în crăpătura 
stâncii. Noaptea veni cioplitorul şi-l conduse într-o peşteră tainică, unde avea pregătite de-ale gurii 
pentru prietenul său. 

O sută de zile şi o sută de nopţi rămase pictorul ascuns în munţi, iar într-a o suta una zi se 
întoarse în oraş şi se duse întins la rege. 

— Ai terminat de zugrăvit palatul? îl întrebă regele. 

— Am terminat, slăvite stăpâne! Dar împăratul ceresc nu vrea să facă sfeştania fără tine şi 
sfetnicii tăi. El te pofteşte să vii cu întreaga-ţi curte la marea sărbătoare, răspunse pictorul. 

Regele se bucură de marea cinste ce i se făcea şi porunci să se înceapă grabnic pregătirile de 
plecare. De asemenea porunci şi sfetnicilor săi să se pregătească de drum. Aceştia lăsară capul în 
piept. N-aveau încotro! 

Trei zile şi trei nopți s-au tot cărat lemne lângă stânca cea înaltă. Un munte întreg de lemne. 

Toţi muzicanţii din ţară au fost aduşi acolo. Bubuiau tobele, şuierau flautele. Regele se caţără cu 
tot alaiul sus, pe grămada de lemne. Apoi rugul fu stropit cu păcură şi i se dădu foc. 

Lemnele au ars şi o dată cu ele a ars şi regele împreună cu trufaşii lui sfetnici. Apoi s-a pornit 
vântul şi a spulberat cenuşa în cele patru zări. 

Au trecut o sută de zile, au trecut două sute, trei sute... o mie, şi nimeni nu l-a mai revăzut pe 
rege sau pe sfetnicii lui. Niciunul dintre ei nu s-a mai întors. 

Dar nimeni nu le ducea dorul, căci tare bine o duc oamenii de rând fără regi şi fără sfetnicii lor 
trufaşi! 


Meduza 


poveste coreeană 


Tocmai în fundul mării, într-o peşteră uriaşă, cu pereți de piatră colorată îmbrăcaţi în alge, trăia 
dragonul mărilor — împăratul lumii de sub ape. Dragonul avea o fată nespus de frumoasă, pe care o 
iubea şi o răsfăţa în fel şi chip. Toate vietățile mărilor se ațineau în jurul ei, ca să-i îndeplinească 
orice dorință. Căutau pentru ea perle strălucitoare, scoici frumoase de sidef, pietre nestemate, îi 
culegeau nuci de mare sau o distrau cu felurite jocuri şi dansuri. 

Odată, pe când fiica împăratului mărilor privea la dansul delfinilor şi balenelor şi rodea nuci de 
mare, înghiți din nebăgare de seamă o nucă necurăţată. lar nuca spinoasă şi colțuroasă cum era, îi 
rămase în gât. 

Dragonul trimise toți peştii mărilor să caute un doctor priceput pentru fiica lui. Toţi doctorii de 
sub ape se adunară la curtea lui, dar niciunul nu putu să scoată nuca din gâtlejul fetei. Atunci 
rechinul, primul sfetnic al împăratului, îşi aminti că barza este foarte pricepută în scoaterea nucilor 
din gâtlej. Dar vezi că barza trăieşte pe pământ. Aşa că rechinul sfătui pe dragon să trimită meduza 
după doftoroaia barză. Pe vremea aceea, meduza albastră era înaltă, sprintenă şi vicleană. Ştia nu 


numai să înoate prin apă, ci şi să alerge pe uscat. Şi avea şi ea oase în trup, ca toate vieţuitoarele. 

Dragonul trimise meduza după barză. Meduza ieşi la țărm şi porni în căutarea berzei. Până la 
urmă o găsi şi-i spuse: 

— Împăratul mărilor te cheamă să scoţi nuca din gâtlejul fiicei lui. Dacă ai să izbuteşti, vei fi 
răsplătită împărăteşte. 

Barza primi şi porni la drum cu meduza. Ajungând însă la mare, se sperie şi dădu să fugă. Dar 
meduza o apucă de-o aripă şi-ncepu s-o tragă în apă. 

— Stai, aşteaptă! strigă barza. Am uitat să-mi iau sculele. Cum am să scot nuca? Aşteaptă-mă 
aici, la țărm; mă întorc într-un suflet. 

Meduza îi dădu drumul şi se întinse pe nisip, să se odihnească la soare. Se încălzi ea ce se încălzi 
şi adormi. 

Când se trezi din somn, barza tot nu venise. Meduza porni s-o caute, dar n-o mai găsi nicăieri. 

Noaptea târziu, când stelele şi luna se oglindeau în apă, meduza se întoarse acasă. Coborî tiptil 
pe nişte stânci şi încercă să se facă nevăzută sub o rază albastră de lună, albastră ca trupul ei. 

Dar împăratul mărilor află că meduza se întorsese fără doftoroaie şi plin de mânie porunci să fie 
pedepsită. 

Osândita fu dată în seama balenelor şi rechinilor, care se porniră s-o scuture atât de amarnic încât 
îi săriră toate oasele din trup şi meduza se făcu moale şi lătăreaţă ca o turtă. 

Fiica dragonului văzu meduza fără oase şi unde mi se porni pe un râs, de-i sări nuca singură din 
gâtlej. De bucurie, împăratul mărilor porunci ca meduza să fie iertată. 

De atunci a rămas meduza fără oase. La țărm nici nu se gândeşte să mai iasă vreodată; nu-i prea 
place să-şi amintească de uscat şi de pățania cu barza. lar dacă vreo furtună sau refluxul o aruncă pe 
nisip, ea nu mai e în stare să se întoarcă în apă şi se usucă la soare. Se usucă toată, de nu mai 
rămâne nici urmă dintr-însa. 


Darul cel mai de preţ 
poveste coreeană 


Tocmai pe ţărmul mării Răsăritene, în Valea Trandafirilor, nu departe de oraşul Vonsan, trăia o 
fată nespus de frumoasă şi deşteaptă. Numele ei era An Ran Diu. Şi o iubeau pe fata aceea trei flăcăi 
— trei buni prieteni. 

An Ran Diu se tot gândea pe care din ei să-l ia de bărbat. Şi hotărî să se ducă la bătrânul înțelept 
atoateştiutor care sihăstrea pe stânca Dragonului Negru. Înțeleptul îi dărui trei galbeni de aur şi-i 
porunci să dea galbenii celor trei tineri — să-i cumpere flăcăii trei daruri, şi care-i va aduce darul 
cel mai de preț, pe acela să-l aleagă. 

An Ran Diu se întoarse acasă, chemă la ea pe cei trei flăcăi, le dădu câte un galben şi le spuse: 

— Cumpărați-mi fiecare câte un dar de nuntă. Mă voi mărita cu acela care-mi va aduce darul cel 
mai de preţ. Vă aştept vreme de un an. Să vă întoarceți toţi trei în aceeași zi. 

Şi au pornit la drum flăcăii şi s-au dus departe, departe, dincolo de marele zid chinezesc, dincolo 
de pustiurile şi stepele mongole. 

Unul dintre ei dobândi o oglindă fermecată. Când voia să vadă pe cineva, se uita în luciul ei, iar 
cel dorit îi apărea în oglindă ca aievea; îl putea vedea şi putea afla ce face omul iubit. «Am s-o văd 
întotdeauna pe An Ran Diu, iar când voi ajunge acasă şi 1-0 voi dărui ei, mă va putea vedea şi ea pe 
mine oricând şi oriunde m-aş găsi!» îşi spunea flăcăul. 

Cel de al doilea cumpără o cămilă fermecată. Era destul să încaleci pe ea, pentru a ajunge fără 
veste oriunde-ţi dorea inima. Flăcăul socoti că nu se află pe lume dar mai de preţ ca acela găsit de 
el. E destul să vrei, şi te şi pomeneşti alături de prea frumoasa An Ran Diu. 

Iar al treilea flăcău dobândi un măr fermecat. Dacă te îmbolnăveai, era destul să mănânci mărul 
acela şi te făceai bine într-o clipă. «Dacă An Ran Diu se va îmbolnăvi, — îşi spuse el, — darul meu 


îi va prinde bine!» 

În ziua hotărâtă, cei trei prieteni se întâlniră unde le-a fost vorba şi-şi povestiră despre darurile 
cumpărate pentru An Ran Diu. Tocmai se împlinea anul de când plecaseră din ţara lor. Şi cum le era 
tare dor de An Ran Diu, au hotărât să se uite în oglindă şi să vadă cum o mai duce aleasa inimii lor. 

Se uitară în oglindă şi înlemniră: An Ran Diu zăcea pe patul de moarte. 

Atunci încălecară câteşitrei pe cămila fermecată şi peste o clipă se găsiră la poarta iubitei. Intrară 
în casă şi se opriră la căpătâiul fetei. Lacrimi mari izvorâră din ochii bolnavei când îi văzu pe cei 
trei flăcăi. 

— Mi-aţi adus darurile, dar e prea târziu... Ce să mai fac cu ele? şopti ea. 

Auzind-o, cel de al treilea flăcău îi întinse mărul şi o rugă să-l mănânce cât mai repede. An Ran 
Diu mâncă mărul, se făcu bine şi ceru flăcăilor să povestească fiecare despre peripeţiile şi despre 
darurile lor. 

După ce-i ascultă pe toți, An Ran Diu îi întrebă: 

— Spuneţi şi voi... cu cine să mă mărit? Fiecare m-a ajutat deopotrivă cu darul lui. Hotărâţi voi 
înşivă! 

Trei zile şi trei nopți chibzuiră flăcăii. Dar nu putură lua nicio hotărâre. Fără mărul fermecat n-ar 
fi putut scăpa fata de la moarte. Dar dacă n-ar fi fost oglinda, ar fi aflat ei de boala care-i primejduia 
viața? Sau dacă n-ar fi fost cămila cea iute de picior, ar mai fi ajuns ei la vreme ca s-o scape de la 
moarte? 

Până la urmă, An Ran Diu hotărî singură. 

— Dacă alegerea mea va fi înțeleaptă, — spuse ea, — străvechiul clopot din care sunau 
strămoşii noştri când obştea trebuia să ia vreo hotărâre însemnată, va suna de la sine. Câteşitrei îmi 
sunteţi prieteni adevărați, aţi dovedit-o din plin cu darurile alese de voi şi numai datorită prieteniei 
dintre voi ați izbutit să-mi redați viața. Am să mă mărit cu acela care mi-a dăruit mărul, dar nu 
pentru că mărul m-a scăpat de la moarte. Voi doi, alegându-vă darurile, v-aţi gândit mai cu seamă la 
voi înşivă, pe când el, cumpărând mărul, nu s-a gândit decât la mine. Cu el am să mă mărit. 

În clipa aceea răsună ca din senin dangătul străvechiului clopot. Şi frumoasa An Ran Diu se 
mărită cu flăcăul care-i dăruise mărul. 

Şi bine a făcut! Numai el s-a gândit la sănătatea fetei La ea s-a gândit, şi nu la sine însuşi. 


Povestea viteazului Iun Ghir Su şi a preafrumoasei Ten Sun Ne 
poveste coreeană 


A fost odată un flăcău viteaz şi ager la minte, pe nume lun Ghir Su. De mic copil rămăsese fără 
mamă şi fără tată şi a crescut argăţind la un vecin bogat. 
Bogătanul şi nevasta lui nu făceau nimic toată ziua; lăsau totul în spinarea bietului lun Ghir Su. 
De mâncare nu-i dădeau mai nimic, dar de muncit îl sileau să muncească tot mai mult şi mai mult. 
Într-un rând, bogătanul îl trimise în taiga să adune vreascuri. lun Ghir Su adună două sarcini 
mari de lemne şi porni înapoi către casă. 

Drumul era tare greu: trebuia să străbată dealuri şi văi. lun Ghir Su osteni şi se lăsă la umbra 
unui copac, să se odihnească. Şi aşa cum era, cu sarcinile de vreascuri în spinare, ațipi. 

Deodată, cineva îl trezi din somn. Deschise ochii si văzu înaintea sa un moşneag. 

— Ce cauţi pe meleagurile mele? Viaţă sau moarte să-ţi dau pentru îndrăzneala ta? îl întrebă 
moşneagul. 

— Viaţă să-mi dai, că-s tânăr. Şi abia de acum încolo mă aşteaptă zile mai bune! răspunse lun 
Ghir Su. 

Moşneagul zâmbi: 

— Bine mi-ai răspuns. Oamenii sărmani se bucură de viaţă, oricât de grea li s-ar părea, nu ca 
bogătanii care se tânguie într-una. Ce-ai vrea să-ți dăruiesc pentru istețimea ta? Aur vrei oricât mi-i 


cere sau puteri de uriaş? 

— O, de nu glumeşti cu mine, dă-mi putere. Dar putere... de să-mi pară sarcinile astea mai 
uşoare ca un fulg. Cu asemenea putere îmi croiesc eu singur drum. 

— Fie, grăi moşneagul. Du-te acasă, dar vezi de nu-ntoarce capul înapoi. 

Şi moşneagul se făcu nevăzut. lun Ghir Su ridică sarcinile de lemne, şi ele i se părură mai uşoare 
ca fulgul. Şi se simţi flăcăul puternic, neasemuit de puternic şi cu spor la drum. 

Cărarea cobora ultimul deal şi ducea spre un râu repede şi adânc. Peste apă era un pod înalt. 

Pe pod stătea o fată într-o rochie albă ca neaua. Degetele ei subțiri despleteau părul strâns în 
coade lungi, iar pe obraji îi curgeau lacrimi amare. 

— De ce plângi? o întrebă Iun Ghir Su. 

— Bătrânii din satul nostru au hotărât să se supună străvechilor datini şi să mă dea de nevastă 
tigrului. Eu nu vreau, mai bine mă arunc în râu! răspunse fata plângând şi mai amar. 

— Cum te cheamă? 

— Ten Sun Ne. 

Iun Ghir Su o linişti: 

— Nu te arunca în râu, Ten Sun Ne! Vino cu mine. Şi fata porni după el. 

Curând intrară amândoi în sat. Când văzură bătrânii fata întorcându-se, încruntară din sprâncene. 

— De ce te-ai întors? N-ai curaj să mori singură şi vrei să ne prăpădim cu toţii? Fricoaso! De mii 
de ani toate fetele frumoase din satul nostru se mărită cu tigrul — asta ni-i legea! Tu ai călcat legea 
din strămoşi. Fii afurisită! Vrei să stârneşti mânia tigrului, vrei să piară tot satul? strigau ei. 

În locul fetei răspunse lun Ghir Su: 

— În fiecare an dăruiţi tigrului fetele noastre cele mai frumoase. De ce? Aţi spus că Ţen Sun Ne 
e fricoasă. Nu-i adevărat! Fricoşi sunteți voi! Țen Sun Ne vrea să trăiască. Ce poate fi mai josnic 
decât să piară fără noimă, înghițită de tigru? 

— Să mori pentru binele obştii e o cinste! strigară bătrânii. 

— Dacă-1 aşa, puneţi voi mâna pe paloşe, pe suliți şi ucideţi tigrul, pentru fetele noastre şi pentru 
binele obştii. Atunci fetele noastre vor trăi, şi viaţa tuturora va fi fericită. lar dacă cineva dintre noi 
va pieri în luptă cu tigrul, cinste viteazului! 

Bătrânii căzură pe gânduri. Chibzuiau; tăceau şi se scărpinau în barbă. Dar vânătorii cei tineri 
şuşoteau între ei, tulburaţi. 

Iun Ghir Su cătă către ei şi mai spuse: 

— Eu am să mă duc primul! 

— Eşti încă tânăr, bombăniră bătrânii. 

— E drept, sunt încă tânăr, dar am îndurat multe şi am destule puteri să mă lupt cu tigrul. 

Şi punând mâna pe suliță, lun Ghir Su se afundă în taiga, spre dealul cel înalt. 

Vânătorii tineri porniră după el. Pe drum însă unii dintre ei rămaseră în urmă, iar alții făcură 
cale-ntoarsă. Numai lun Ghir Su nu dădu înapoi. 

Merse ce merse, până desluşi în zare dealul cel mare, învăluit în lumini albăstrii. La poalele 
dealului sclipea un lac liniştit, iar pe mal şedea un moş gârbov, pleşuv, cu barbă albă. Flăcăul văzu 
de departe că îi tremura capul şi dădu să pornească spre el, ca să-l întrebe dacă nu l-a văzut pe 
vrăjmaşul de tigru. 

Pe marginea potecii creştea o floare. Iun Ghir Su o văzu şi-şi spuse: «Ia să culeg floarea şi s-o 
duc frumoasei Ten Sun Ne» — şi vru s-o rupă. 

Dar de sub floare ţâşni un iepuraş şi-l rugă: 

— Nu-mi rupe floarea, şi am să-ți plătesc binele cu un sfat bun. 

— Fie, spune! încuviință flăcăul. 

— Nu-i moşneag arătarea de pe malul lacului, ci e tigrul. Şi-a luat alt chip ca să nu-l cunoşti. Nu 
vezi cum îi tremură capul de furie?... 

Iun Ghir Su îşi ridică sulița şi chemă tigrul la luptă. 

Lacul se încreţi, valurile se stârniră ca din senin, vântul porni să şuiere, ploaia să bată, tunetele să 


bubuie, fulgerele să brăzdeze cerul: începea lupta viteazului cu tigrul. 

Multă vreme se luptară ei, până când tigrul, sleit de puteri, ceru îndurare. Dar flăcăul ştia una şi 
bună: să nu-ţi cruți duşmanul îngenuncheat! îşi avântă deci paloşul şi ucise tigrul. Apoi arse leşul 
vrăjmaşului şi-i spulberă cenuşa în vânt... 

Aşa îşi scăpă viteazul flăcău ţara de tigru. 

În drum spre casă, hop că-i ieşi în cale iepuraşul, cu floarea-n bot. 

— Ți-o dăruiesc drept răsplată pentru că ai doborât tigrul! Ia floarea, e fermecată! spuse 
iepuraşul. 

Iun Ghir Su se întoarse în sat. Toţi oamenii îi ieşiră în cale şi i se închinară până la pământ. 

— Cea mai frumoasă fată din satul nostru e Țen Sun Ne. Tu i-ai scăpat viaţa. Ea te iubeşte. Să-ţi 
fie mireasă! 

Iun Ghir Su dărui fetei floarea fermecată. 

— Mi-ai dăruit floarea libertății şi-ţi mulțumesc nespus! grăi Ten Sun Ne. 

Şi apropiindu-se de alesul inimii ei, porni cântând. Alături de el: 

«Ce luminoasă-i blinda lună! 

Spre ţara primăverii lin plutim, 

Şi-n apă cerul s-oglindeşte 

Şi luna s-oglindeşte-n cer. 

Iubite, prinde-mi alba lună 

Şi pune-o-n barcă, lângă noi, 

Să tot plutim pe râu, privind-o, 

Şi-n ţara noastră doar lumină să avem. 

En-don-ariran-ariran...» 

Şi au trăit fericiți amândoi până la adânci bătrâneţi. Poporul pomeneşte şi azi în cântecele sale pe 
viteazul Iun Ghir Su şi pe frumoasa Ten Sun Ne. 


Pak cel lacom 
poveste coreeană 


În vremea veche trăia în Munţii Strălucitori un om lacom, anume Pak. Orice vedea, voia să fie al 
lui, şi oricât avea, tot i se părea prea puțin. 

Într-o zi îi căzu în capcană un burunduc, dar nu unul obişnuit, ci un burunduc cu blăniță de 
argint. 

Bucuros, Pak se repezi să-l omoare, dar deodată burunducul vorbi cu grai omenesc: 

— Nu mă ucide, dă-mi drumul. Am să te răsplătesc cu oricât argint vrei. 

— Oricât vreau? Atunci fă ca toate lucrurile pe care voi pune mâna să se prefacă în argint şi ca 
nimeni afară de mine să nu poată lua argintul. Dacă faci să fie aşa, atunci te las cu viaţă, spuse Pak 
cel lacom. 

— Fie precum zici! răspunse burunducul. 

Pak cel lacom atinse capcana, şi fierul se prefăcu îndată în argint. Atunci Pak dădu drumul 
burunducului şi se întoarse acasă. Alerga năuc de bucurie. 

Atinse uşa casei, şi uşa se făcu de argint. Intră în casă, apucă un căuş pentru apă, şi căuşul se 
prefăcu în argint. Îşi scoase papucii să-i lase la ușă, şi hop! că şi papucii-s de argint! Până şi 
rogojina de pe duşumea se prefăcu într-o rogojină de argint, când o atinse mâna lacomului Pak. 
Aproape să-şi iasă din minţi de bucurie; alerga prin casă şi prin curte şi punea mâna pe tot ce-i ieşea 
în cale. Alergă aşa, fără odihnă, până osteni şi 1 se făcu foame. Dar să vezi nenorocire: toate 
bucatele pe care le atingea se prefăceau în argint. N-a pus bine mâna pe ceaşca de orez că, deodată, 
şi ceaşca, şi orezul, şi bețigaşele, toate s-au prefăcut în argint. Ar fi vrut Pak să mănânce, dar nu 
putea. «Las' că mă descurc eu şi fără mâncare, îşi spuse Pak cel lacom. Nu-i greu să rabzi de foame 


când ai dobândit atâtea bogății! Toţi oamenii au să mă pizmuiască!» 

Şi chiar aşa — s-au găsit şi dintr-aceia care să-l pizmuiască, dar numai la început. 

De la o vreme însă, vecinii hapsânului băgară de seamă că Pak cel gras s-a prefăcut în Pak cel 
slab. În fiecare zi se făcea tot mai subţire şi mai subţire. Şi foarte curând se subție de tot. Căzu la 
pat, în aşternutul lui cel tare şi rece, aşternut de argint, şi-n scurtă vreme muri de foame şi de frig. 


Micuța En Hi 


poveste coreeană 


Demult de tot, trăia într-un sat o văduvă cu fetița ei, En Hi. 

Toată lumea din sat o iubea, pentru că En Hi era întotdeauna veselă, prietenoasă şi pe deasupra 
ştia să cânte minunat de frumos! 

Şi fiindcă era micuță de stat, oamenii o alintau cu tot felul de nume gingaşe: rândunea, şoricel, 
fluturaş... 

În anii secetoşi, ţăranii săraci erau siliți să ceară moşierului cu împrumut orez de sămânță. Într- 
un rând mama fetiţei împrumută şi ea de la moşier o măsură de grăunțe. Toată vara, mama şi fiica 
munciră din zori până-n noapte sub soarele dogoritor, îngrijindu-şi ogorul. lar toamna culeseră două 
coşuri mari pline de orez. 

Atunci veni moşierul şi-şi luă pentru măsura împrumutată zece măsuri de orez. Ce mai rămase 
luară slujbaşii regelui. 

De atâta amărăciune şi nemâncare, marna fetiţei se îmbolnăvi şi căzu la pat. 

În fiecare zi, En Hi colinda împrejurimile şi țărmul mării, culegea rădăcini, ierburi de mare şi 
scoici bune de mâncat pentru mama ei. Din ierburile şi scoicile acestea, En Hi făcea tot felul de 
mâncăii gustoase şi se străduia să le gătească cât mai bine, pentru ca mama ei să nu rabde de foame. 

Dar iată că se porniră vânturile cele reci, gerurile învârtoşară pământul, şi zăpada îl acoperi cu 
velința-i albă. Marea spumega neagră de furie, şi valurile-i turbate acopereau țărmul. 

Cu toată strădania ei, En Hi nu mai putea găsi nimic de mâncare pentru mama ei, care se sfârşea 
cu zile. Nici măcar ierburi de mare nu mai era chip să găsească. 

Atunci En Hi îi spuse maică-si: 

— Nu fi necăjită, măicuţă, am să iau înapoi de la moşier orezul nostru! Să vezi că am să i-l iau! 
Că-i al nostru! Ni l-a luat cu japca... 

— Ce tot vorbeşti, fetița maniei, cum o să i-l iei? Nu ştii că oamenii n-au voie nici să intre măcar 
în curtea moşierului? 

— Las' că mă descurc eu! răspunse En Hi. S-a gândit ea ce s-a gândit şi a găsit. 

A doua zi dădu fuga la moşier şi se rugă de el s-o primească la curte ca slujnică. 

— Ce-ai să poți face tu mă rog! Nici nu te văd unde eşti şi nici nu desluşesc cum arăţi, bombăni 
boierul (pe care-l chema San, adică «grămadă»), auzind rugămintea fetiţei. 

Şi chiar că n-o putea vedea, pentru că era grozav de gras şi-avea o burtă uriaşă! Abia dacă putea 
pleca în jos capul, şi chiar dacă şi-l pleca, tot nu izbutea să vadă altceva decât uriaşa-i burtă. lar En 
Hi era subțirică şi slăbuţă, şi abia se înălța de-o şchioapă de la pământ. 

— Fi şi ce dacă-s mică! Dar vezi că ştiu să coc pâinişoare gustoase şi să gătesc mâncările cele 
mai de soi... Eu sunt En Hi... 

— «Eu sunt En Hi!» o îngână moşierul. Ia te uită ce persoană însemnată!... N-ai mâncat de când 
eşti decât iarbă goală, de unde să fi învăţat tu rostul bucatelor? 

Dar En Hi se porni să povestească cu atâta căldură despre tot felul de mâncări minunate pe care 
le va găti pentru el, încât moşierului îi lăsă gura apă şi începu să plescăie din buzele-i groase, ba i se 
făcu şi foame. ŞI tare-i mai plăcea lui să mănânce, asta o ştia tot satul! 

— Cine seamănă şi seceră, ştie şi plinea s-o coacă! De la mama mea am învăţat totul. la-mă 
slujnică la curte şi ai să vezi ce pâine ştiu eu să coc! se rugă fetița. Si mai ştiu să alerg repede, ca 


fulgerul prin nori, dacă trebuie să mă duc undeva; cât ai clipi m-am şi întors! 

— Bine, fie, te iau slujnică!... Dar vezi să nu cumva să te prind că-mi cari pâinea la maică-ta 
acasă! se înduplecă moşierul şi porunci celorlalte sluji să ducă fetiţa la bucătărie. 

En Hi se străduia din răsputeri să intre-n voia moşierului. 

Ce bucate meşteşugite nu-i gătea ea! Şi salate de tot felul, şi peşte, şi ridichi împănate, şi găluşti 
galbene ca aurul, şi mere coapte, şi pere zaharisite... Dar mai cu seamă cocea pâine... Atât de 
pufoase şi de frumos crescute erau pâinişoarele ei, că numai de la mireasma lor amețeau toți 
oamenii flămânzi din sat! 

Moşierul San înfuleca din bucatele gătite de En Hi şi-şi lingea pofticios degetele groase. «E mică 
fetiţa, dar se pricepe la bucate! se minuna el în sinea lui. Ce-ar fi s-o fac bucătăreasă? Aşa micuță 
cum este, prea mult n-o să poată mânca!» 

Aşa deveni En Hi bucătăreasa moşierului. A doua zi, pregătind prânzul, căzu pe gânduri: cum să- 
i ducă o pâiniță şi maică-si? Dacă ar tăia un codru din pâinea cea mare, moşierul ar băga îndată de 
seamă. Totuşi trebuia să ducă niscai pâine acasă: mama ei murea de foame. 

Şi uite ce făcu: întinse şi coapse câteva lipii subțiri în chip de frunze de habak-nib (adică bostan). 

Când se întunecă, En Hi înveli o lipie subțire în frunze de bostan şi alergă cu ea acasă. 

Maică-sa mâncă lipia şi se făcu mai bine. De atunci En Hi începu să-i aducă în fiecare seară o 
asemenea pâinişoară şi, încet-încet maică-sa se înzdrăveni. 

Mai apoi, En Hi îşi făcu obiceiul să treacă pragul tuturor colibelor sărace din sat şi să aducă 
vecinilor pâinişoare dintr-acelea subțiri ca frunza de bostan. 

Primăvara următoare, sătenii veniră din nou la moşier şi se împrumutară cu orez de sămânță 
pentru peticele lor de pământ. 

Veni şi vremea culesului. În anul acela recolta fu bogată, dar țăranii ştiau că, oricum ar fi, 
moşierul tot va izbuti să le ia tot orezul până la ultimul bob şi că la primăvară iar vor fi nevoiți să 
se-mprumute cu orez de sămânță, pe care să-l înapoieze înzecit la noua recoltă. Aşa că se vorbiră în 
taină să ascundă o parte din orez, ca să le ajungă peste iarnă, ba să aibă şi ce semăna la primăvară. 
Iar En Hi învăţă femeile să coacă pâinițe subțiri ca frunza de bostan, ca să nu simtă moşierul că şi 
săracii mănâncă pâine. 

San, moşierul cel hapsân, nu se dumerea de fel: «Cum naiba? De-am luat țăranilor tot orezul şi 
uite că niciunul nu vine să împrumute de la mine nici măcar un pumn de boabe. Înseamnă deci că 
nu rabdă de foame, ba încă le mai arde de cântece şi veselie...». 

Şi se hotărî în sinea lui să urmărească ce se întâmplă în colibele săracilor. Îşi adună slugile de 
credinţă şi le trimise să vadă ce mănâncă țăranii. Dar, oricât iscodiră oamenii lui, nu văzură nici 
urmă de pâine în colibele săracilor. 

Atunci moşierul îşi aminti de fetiţa En Hi şi de vorbele ei: «Ştiu să alerg repede-repede, ca 
fulgerul prin nori!». 

O chemă şi-i spuse: 

— Dă fuga în sat şi vezi ce mănâncă ţăranii. Află de ce nu vin ca de obicei, să se împrumute cu 
orez până la viitoarea recoltă. Eu sunt bun la suflet şi vreau să-i ajut pe toți. 

En Hi alergă până-n sat şi se întoarse repede înapoi la moşier. Prefăcându-se amărâtă, ea povesti: 

— Vai, stăpâne, oamenii nu mănâncă decât frunze de bostan! 

— Cum poate trăi cineva numai cu frunze? 

Nu-i venea să creadă, aşa că porni să vadă cu ochii lui. Se strecură seara până în sat şi iscodi casa 
fiecărui țăran, dar peste tot nu văzu decât frunze pe masă, frunze de habak-nib. 

Moşierul era furios, dar țăranii se bucurau. Trecură cu bine iarna cea grea şi ajunseră în 
primăvară cu destule boabe pentru semănat. 

De atunci, țăranii coreeni au început să coacă pâinea în lipii subțiri, ca frunza de bostan. Asta ca 
să nu-i simtă moşierii că mănâncă pâine şi să nu le mai ia tot orezul. Aşa-şi duceau zilele: semănau 
orezul, îl secerau, dar de mâncat la lumina zilei se temeau să-l mănânce. 

Dar vezi că toate astea au fost demult de tot, şi oamenii aproape că au uitat acele vremuri. Dar 


despre fetița En Hi se mai aminteşte şi astăzi în poveştile moşnegilor. 


Fluieraşul fermecat 
poveste coreeană 


Pe insula Broaştei Ţestoase creştea pe vremuri un bambus nemaivăzut. Noaptea era un bambus 
obişnuit, un bambus ca toți bambuşii, cum sunt atâţia în Țara Dimineţilor Liniştite, dar cum se 
iveau zorile, bambusul se despica în două. Mulţi oameni văzuseră acest bambus neobişnuit, dar 
niciunul nu înțelegea de ce la ivirea zorilor se despică în două tulpina lui. 

Numai un bătrân pescar, bătrân de-şi pierduse şi el socoteala anilor, care locuia chiar la ţărmul 
mării, în apropierea insulei Broaştei Ţestoase, ştia taina bambusului aceluia. Ştia taina, dar n-o 
mărturisea nimănui. 

Vestea despre bătrânul pescar ajunse tocmai la rege. Regele îl chemă la palat şi-i porunci să-i 
povestească tot ce ştie despre neobişnuitul bambus. 

Regele şedea pe saltele de atlas, în mijlocul unui covor gros din piei de leopard, iar în faţa lui, în 
picioare stătea bătrânul pescar şi povestea agale: 

— Cine are trebuinţă de un bambus despicat? Nimeni. Pe când unul întreg, dacă-i tânăr şi 
subțire, e bun pentru beţigaşe de mâncat; dacă-i mai bătrân, mai gros şi mai puternic, e bun de 
catarg pentru o barcă pescărească. Şi, uite, de aceea se despică el ziua: ca să nu-l taie nimeni; iar 
noaptea se lipește la loc, ca să poată creşte în voie. Bătrânii din vechime povesteau şi alte lucruri... 
Cică ar fi încolțit bambusul acela pe locul unde a fost îngropat un flăcău viteaz. Asta s-a petrecut 
demult de tot. În timpul unei bătălii cu năvălitorii de peste mare, din tabăra noastră nu mai rămăsese 
în picioare decât un singur oștean, un flăcău tânăr şi viteaz. Vrăjmaşii i-au făgăduit să-i cruţe viaţa 
dacă se va da prins. Dar flăcăul respinse mărinimia lor şi urmă să se lupte voiniceşte. Curând şi în 
tabăra vrăjmaşă nu mai rămase în picioare decât un singur oştean. Şi prinzând acest ultim vrăjmaş o 
clipă prielnică, îşi înălță paloşul să-l despice în două pe viteaz. Dar, înainte de a cădea despicat în 
două de paloş, flăcăul se învrednici să-şi avânte sulița cu toată puterea în vrăjmaş şi să-l doboare. 
Când femeile şi fetele noastre veniră pe câmpul de luptă, inima viteazului nu mai bătea. Ele 
îngropară cu cinste trupul flăcăului pe o movilă, la ţărmul insulei Broaştei Ţestoase. 

A doua zi, femeile şi fetele se întoarseră cu cioplitorii de piatră, ca să cioplească un mormânt 
vrednic de un asemenea viteaz. Dar mare le-a fost mirarea când nu mai găsiră nici urmă de movilă! 
în locul ei crescuse un bambus falnic, ce răsuna la fiecare suflare de vânt, asemenea unui fluier 
minunat! 

Bambusul crescuse chiar pe locul unde inima viteazului a bătut pentru ultima dată. Bătrânii din 
vechime spuneau că dacă ai reteza bambusul acela într-o noapte luminoasă, când e luna jumătate, 
chiar în clipa când tulpina lui se strânge la loc, şi dacă ai ciopli dintr-însul un fluier, apoi fluierul 
acela va fi un fluier năzdrăvan. Va putea potoli valurile cele mai furtunoase, va putea spulbera 
cețurile cele mai grele şi va putea aduce la mal corabia marinarului şi luntrea pescarului. De 
asemenea, fluieraşul acela va băga groază în vrăjmaşii țării şi va dărui cu puteri voiniceşti pe vitejii 
ei apărători. Dar vezi că fluieraşul nu va răsuna decât în mâna aceluia care prin faptă şi gând va sluji 
oamenilor de rând. 

Va fi destul însă ca fluieraşul să nimerească în afara hotarelor țării, pe pământ străin, pentru ca 
toate puterile lui năzdrăvane să piară ca prin farmec. 

... Regele ascultă cu luare-aminte povestirea pescarului şi hotărî în sinea lui să dobândească cu 
orice preţ fluieraşul cioplit din bambusul năzdrăvan. Mulţi oameni trimise el spre insula Broaştei 
Țestoase, dar de fiecare dată se stârnea o furtună năprasnică, şi trimişii regelui se întorceau 
întotdeauna cu mâna goală... 

Anii treceau şi bambusul de pe ostrov creştea nevătămat, se înălța tot mai falnic şi mai falnic. 

Şi iată că într-o zi, un tânăr pescar înfruntă vitejeşte valurile, ajunse cu bine pe insulă, se cațără 


pe stâncile de la mal şi porni să doboare bambusul, par nici n-apucă să-l reteze bine, că luna păli şi 
răsări soarele. Iar peste o clipă se stârni un taifun nemaivăzut. Nori negri acoperiră faţa soarelui şi o 
beznă neagră cobori pe pământ. 

Pescarul cel viteaz încercă de câteva ori să răzbată, cu bărcuţa lui, braţul de mare care-l despărțea 
de Țara Dimineților Liniştite, dar taifunul sfâşie pânzele bărcuţei i o zvârli înapoi, pe stâncile 
ostrovului. 

Abia într-un târziu se gândi voinicul să-şi cioplească un fluieraş din bambusul doborât. Şi cum 
răsunară primele sunete de fluier, valurile se potoliră şi marea începu să se liniştească. 

Pescarul cel tânăr se întoarse în oraş şt înmână regelui fluieraşul năzdrăvan. 

Regele îl ascunse într-un cufăr aş meşteşugit, lucrat de meşterii cei mai iscusiți dintr-o carapace 
de broască ţestoasă, împodobită cu aur şi scoici sidefii. 

Nu-i vorbă, ar fi vrut el, regele, să încerce pe loc puterea fluieraşului năzdrăvan, dar nu prea se 
încumeta; vezi că faptele şi gândurile lui, ca şi faptele şi gândurile tuturor regilor, nu erau prea 
curate. Şi uite aşa se făcu că fluieraşul rămase mulți ani ascuns în cufăraşul cel prețios, iar oamenii 
începură să uite de el. 

Dar iată că într-o bună zi se iviră la țărm corăbiile vrăjmaşului de peste mare, venite să 
cotropească Țara Dimineţilor Liniştite, să-i secătuiască comorile şi să-i robească oamenii slobozi. 

Pescarul care cioplise pe vremuri fluieraşul năzdrăvan era acum un moşneag gârbov şi fără 
putere. Totuşi, numai el îşi aminti de comoara ascunsă în cufăraşul preţios şi se înfățişă regelui, 
cerându-i fluieraşul năzdrăvan. 

Îndată ce sunetele fluieraşului ajunseră la urechea oștilor vrăjmaşe, duşmanii, îngroziți, dădură 
bir cu fugiţii... 

Vestea despre fluieraşul năzdrăvan ajunse curând la împăratul de peste mare, şi împăratul hotărî 
să pună mâna pe fluieraşul fermecat. 

Chemă, dară, pe un oştean de credinţă şi-i ceru să se facă luntre şi punte, dar să-i aducă fluieraşul 
năzdrăvan. 

Oşteanul împăratului era lacom şi viclean. El urcă pe puntea unei corăbii de neguţători şi porni 
spre coastele Țării Dimineţilor Liniştite. Aici dădu zvon în ţară că este cel mai priceput curățitor de 
covoare şi porni să colinde oraşul, intrând din casă în casă, curăţind covoarele şi iscodind să afle 
unde-i ascuns fluieraşul năzdrăvan, în acest chip ajunse şi la palatul regelui, află unde-i păstrat 
fluieraşul, îl fură din cufăraşul preţios şi, înfăşurându-l într-un covor greu, ieşi în grădină. Aici pofti 
pe slujitorii regelui, care-l păzeau, să fumeze dintr-un tutun minunat, în care avusese grijă să scuture 
o pulbere adormitoare, iar el se pomi să curețe covorul. 

Slujitorii îşi aprinseră pipele şi în scurtă vreme adormiră tun. Atunci străinul cel viclean puse 
mâna pe fluieraş, îl ascunse în sân şi fugi din grădina palatului regesc. 

Cu fluieraşul în sân, oşteanul cel viclean se întoarse la împăratul său, şi acesta rândui în cinstea 
oşteanului un mare ospăț. Şi a fost o larmă şi o veselie la ospăţul acela, de-ai fi zis că vreunul din 
meseni a făcut cine ştie ce faptă de seamă, nu o tâlhărie de rând. 

Mai mult decât toți se bucura împăratul. «Acum sunt mai puternic ca oricine pe lume; voi 
învinge pe oricare din vecinii mei!» îşi spunea el. 

Dar zadarnic se strădui el; nu izbuti să scoată din fluieraş decât o tânguire stinsă. Nu ştia 
împăratul că, într-o ţară străină şi în mâini nevrednice, fluieraşul îşi pierdea puterile năzdrăvane. 

Şi s-a mâniat împăratul, a ocărât oşteanul pentru înşelăciune şi a poruncit slugilor împărăteşti să- 
l cocoaţe pe o stâncă înaltă şi de acolo, de sus, să-l arunce în mare cu fluieraş cu tot! 

Oşteanul cel viclean s-a înecat, iar fluieraşul năzdrăvan a fost purtat de valuri până departe, în 
largul mării. 

Aşa au pierdut oamenii urma fluieraşului năzdrăvan. Mulţi ani au trecut de atunci, mulți 
îndrăzneţi au căutat fluieraşul, dar nu l-au mai găsit... 

Spun oamenii că valurile mării au adus fluieraşul înapoi, pe ţărmul Ţării Dimineţilor Liniştite. Şi 
mai spun că în zilele noastre l-a găsit Kim Ir Sen. Şi iarăşi şi-a recăpătat fluieraşul puterile 


năzdrăvane. Căci e lucru ştiut: inima lui Kim Ir Sen bate numai pentru poporul său. 


Povestea celor şapte frați eschimoşi 
poveste a eschimoşilor 


Opt frați eschimoşi locuiau pe o insulă în ţinuturile lor nordice, unde e veşnic zăpadă şi frig. Şase 
dintre ei se duceau cu caiacul pe mare, să vâneze balene pentru hrană. Ceilalţi doi, fratele cel mai 
mare şi mezinul nu plecau niciodată la vânătoare. Cel mai mare nu mergea, fiindcă era atât de 
mătăhălos, încât nu încăpea în niciun fel de barcă. Chiar dacă ar fi încăput, sub greutatea lui, barca 
s-ar fi cufundat. Dar vâna şi el diferite animale în tundra de pe insula în care locuiau. Mezinul nu 
vâna, pentru că era prea mic şi lipsit de putere. Voia însă să vâneze şi el. Într-o zi, uitându-se cu câtă 
veselie cei şase fraţi se pregătesc de vânătoare, n-a mai putut să rabde. S-a dus la fratele mai mare 
rugându-l să-l lase şi pe el să plece. 

— Bine, pleacă! a zis fratele mai mare, după ce a privit cu multă atenţie cerul şi s-a convins că e 
senin în toate părțile. 

Aşa, mezinul, împreună cu ceilalți şase frați, a plecat cu caiacul pe mare să vâneze balene pentru 
hrană. Cerul era limpede, timp tocmai potrivit pentru vânătoare. Balenele apăreau pe neaşteptate, 
dar se cufundau îndată ce unul dintre fraţi arunca harponul să le prindă. Apoi, balenele iarăşi 
apăreau şi iarăşi se cufundau. Şi aşa mereu. 

Cei şapte fraţi se îndepărtară atât de mult de țărm, încât, când se uitară în urmă, nu mai văzură 
deloc insula lor. Speriat, unul dintre fraţi strigă: 

— Sunt de părere să ne întoarcem! Dar repede, repede. Ia uitați-vă: vin nişte nori albi şi grei, 
aducători de zăpadă. 

— Să ştiţi că dau buzna încoace blocurile de gheaţă, scăpate din Strâmtoarea Bering. Hai, să 
mergem acasă. 

Nu mai avură timp să încarce balena pe care tocmai o prinseseră. Tăiară doar partea cea mai 
cărnoasă, de la piept, şi, aşezând-o în caiac, porniră înapoi spre mal. Vântul bătea din ce în ce mai 
tare. Totuşi, cei şapte fraţi izbutiră să se apropie de insula lor, unde îl şi zăriră pe fratele cel mai 
mare, aşteptându-i nerăbdător pe mal. Dar vântul se înverşuna dintr-o dată şi-i azvârli în largul 
mării. 

După trei zile şi trei nopţi de groază şi de zbucium, vânătorii de balene nu mai ştiau unde se află 
şi scrutau de jur împrejur întinderea nesfârşită a mării. 

— Staţi, nu mai vâsliți! zise deodată fratele cel mai mic. Uite, colo, la dreapta, se zăreşte ceva. 
Pare să fie o insulă. 

— E o insulă! Sigur că da! întăriră pe rând ceilalți frați şi începură să vâslească vârtos, 
îndreptând caiacul într-acolo. 

Când ajunseră în dreptul insulei, unul dintre fraţi căzu pe gânduri şi spuse cu voce scăzută: 

— Ar fi bine ca insula asta să fie pustie. Altminteri, cine ştie ce se poate întâmpla. Locuitorii ar 
putea să creadă că am venit să-i prădăm. 

— Eu zic, grăi misterios fratele cel mai mic, să ne-ascundem până vedem ce şi cum o să fie. 

— Du-te pe mal, porunci fratele cel mai mare dintre ei. Piteşte-te acolo pe undeva şi vezi dacă 
sini niscaiva oameni prin apropiere. 

Fratele cel mai mic se piti atât de bine, încât nici chiar fraţii săi nu-l mai zăreau. După un timp, 
se întoarse gâfâind şi le spuse în şoaptă celorlalți: 

— Nu-i nimeni în apropiere şi am dat de-o peşteră. E goală şi mare. Încăpem cu toţi! în ea. Ba, 
putem să vârim înăuntru chiar şi caiacul: 

— Hm, asta n-ar fi rău, zise fratele mai mare. Am putea să ne odihnim niţel acolo. 

Cei şapte frați vânători de balene, silindu-se să facă cât mai puțin zgomot, traseră caiacul pe mal 
şi-l vârâră în peştera goală. Apoi se adăpostiră şi ei. Cu toate că li se închideau ochii de oboseală, 


stăteau tot timpul încordaţi. Dar când se lăsă noaptea, somnul îi birui pe toți. 

A doua zi dimineaţa, pitiți la gura peşterii, văzură un bătrân, încotoşmănat într-un cojoc, trecând 
pe o cărare din apropiere. Apoi, mai târziu, apărură şi alți oameni. 

Vânătorii de balene, ajunşi pe insula necunoscută, hotărâră să stea, deocamdată, ascunşi şi se 
retraseră în adâncul peşterii. Cerul se întunecă iarăşi. Se vestea din nou furtună. Bucata aceea de 
carne de balenă se micşora mereu şi, după o săptămână, fraţii se treziră că n-a mai rămas nici măcar 
o fărâmă de carne. Foamea le scurma măruntaiele. Se uitau îngrijoraţi unul la altul. Fratele cel mai 
mic plângea. Şi cerea de mâncare tot timpul. Fratele cel mai mare chibzui îndelung, şi, în cele din 
urmă, hotărî să dea față cu oamenii de pe insulă. 

— N-avem altceva mai bun de făcut! le spuse el celorlalți fraţi. Altminteri, pierim cu toții de 
foame. Timpul, vedeţi şi voi, nu se îndreaptă. Dimpotrivă, se înrăutățește de la o zi la alta. 

A doua zi dis-de-dimineaţă ieşiră din peşteră. Ca de obicei, apăru curând cel dinţii, bătrânul 
încotoşmănat în cojoc. Fratele cel mai mare îi dădu bineţe şi-i spuse: 

— Suntem şapte frați vânători de balene. O furtună năprasnică ne-a adus, fără voia noastră, pe 
această insulă. Am vrea să ne întoarcem acasă, dar timpul ăsta neprielnic nu ne lasă. Apoi nu mai 
avem nicio fărâmiţară de mâncare. Ce sfat ne dai? 

Bătrânul, ca şi când s-ar fi temut să stea de vorbă, îşi continuă drumul şi zise, mergând grăbit: 

— Sunteţi într-o primejdie mare. Ascundeţi-vă bine în peşteră! La noapte viu la voi. Aşteptaţi- 
mă! 

Când se lăsă noaptea, bătrânul intră în peşteră. Le aduse de mâncare. Îi lăsă mai întâi să-şi 
potolească foamea. Vorbi apoi cu voce scăzută, ca şi când s-ar fi temut să nu-l audă cineva. 

— Stăpânul insulei noastre e un om rău şi duşmănos, îndată ce-i căşună ceva îi ucide pe toți care 
sunt mai frumoşi, mai voinici şi mai isteți decât el. De aceea vă ascund în bordeiul meu, până când 
se va îndrepta timpul şi veți putea pleca acasă. 

Cei şapte fraţi vânători de balene se aciuiră în bordeiul bătrânului, unde aveau şi mâncare, şi 
culcuş, şi linişte. Zilele treceau. Starea timpului se îmbunătăţea, încetul cu încetul, în sufletul lor se 
înfiripa nădejdea că în curând se vor întoarce acasă. Ziua dormeau ascunşi în cotloanele bordeiului, 
iar noaptea ieşeau afară, să tragă o gură de aer proaspăt. Adesea, tăifăsuind în şoaptă, rămâneau 
afară de la lăsarea nopții până la crăpatul zorilor. 

Întârziind prea mult afară, fratele mai mare zări, într-o zi dis-de-dimineaţă, o femeie pe o cărare 
lăturalnică. Se repezi numaidecât înăuntru, dar, prea târziu. Hârca îl văzuse şi, trecând pe acolo, se 
uită pe furiş pe fereastra bordeiului. 

Cei şapte fraţi nici nu se dezmeticiră bine, vorbind despre această întâmplare, şi, când colo, un 
vlăjgan intră val-vârtej înăuntru şi porunci cu voce aspră şi tăioasă: 

— Mergeţi cu mine! Stăpânul nostru vă pofteşte la dans. 

Fraţii vânători de balene se uitară speriați unul la altul şi, fără să spună un singur cuvânt, porniră 
spre bordeiul stăpânului. 

Bordeiul stăpânului era mare şi arătos, cu o prăjină lungă, înfiptă în mijlocul acoperişului. 
Înăuntru se afla o încăpere spațioasă, dreptunghiulară. În fiecare ungher, ardea câte un opaiț. De jur 
împrejur se aflau bănci de lut, iar stâlpul din mijlocul încăperii era stropit cu sânge. 

— Şedeţi! porunci stăpânul insulei. 

Cei şapte fraţi se aşezară sfioşi unul lângă altul. Când îl văzu pe mezin speriat şi cu ochii înecați 
în lacrimi, fratele mai mare îl luă în braţe, mângâindu-i obrajii. La un Semn al stăpânului insulei, 
oamenii înghesuiți pe băncile de lut începură să cânte o melodie de dans. Surâzând răutăcios, 
stăpânul arătă cu degetul spre fratele de la capătul rândului: 

— Ridică-te! Vreau să dansez cu tine. 

Dansară câtva timp, apoi opaițele din unghere se stinseră dintr-o dată. Se auzi numaidecât o 
zdruncinătură şi un geamăt scurt şi înăbuşit. Opaiţele se reaprinseră cât ai clipi din ochi. Îngroziți, 
frații vânători de balene îl văzură pe fratele lor mort pe podea. 

— Ajunge pentru astăzi! spuse îngâmfat stăpânul insulei. 


Oamenii, care cântaseră melodia dansului, se ridicară de pe băncile de lut şi ieşiră afară. 

— Voi rămâneţi aici! le porunci stăpânul insulei vânătorilor de balne, arătându-le uşa pivniţei. 

A doua zi, seara, se adunară din nou oamenii care ştiau să cânte melodii de dans. Vânătorii de 
balene se aşezară iarăşi, unul lângă altul, pe băncile de lut. 

— Ridică-te! În seara asta vreau să dansez cu tine, zise stăpânul insulei, încruntat, arătând spre 
fratele de la capătul rândului. 

Când începură să danseze, opaiţele se stinseră iarăşi dintr-o dală. Dar nu se mai auzi din 
întuneric nicio zdruncinătură şi niciun fel de geamăt. Când opaiţele se reaprinseră, vânătorii de 
balene rămaseră uluiți, nevenindu-le să creadă. Fratele lor era viu, ținându-se cu mâinile de stâlpul 
stropit cu sânge. 

— Ajunge pentru azi! spuse furios stăpânul insulei, privindu-l încruntat. Mâine seară dansăm alt 
dans! 

Oamenii de pe băncile de lut se ridicară în picioare, speriaţi, şi, ca şi când i-ar fi pândit o mare 
primejdie, se buluciră spre ieşire. 

Vânătorii de balene au intrat grăbiţi în pivniţă. Fratele scăpat cu viaţă oftă lung, apoi spuse cu 
voce abătută: 

— Când s-au stins opaiţele, stăpânul insulei s-a repezit fulgerător la mine. Dar, nu mai ştiu nici 
cu cum, am izbutit să mă prind cu mâinile de stâlpul din mijlocul încăperii. Eh, acum am scăpat, dar 
mâine seară, cine ştie ce mă aşteaptă! 

Cu toţii amuțiră şi căzură pe gânduri. Toată noaptea au rămas aşa. Fiecare îşi bătea capul ce şi 
cum să facă si scape de pacostea care a dat peste ei. 

În acest timp, fratele cel mai mare, vlăjganul, rămas singur pe acasă, nici nu bea, nici nu mânca. 
Umbla ca un năuc de la un capăt la altul al insulei. Îşi ducea palma streaşină la ochi şi privea lung în 
zare, să vadă dacă nu cumva vin frații săi. Era morocănos şi furios. Izbea cu piciorul în tot ce-i ieşea 
în cale. Într-o zi o vulpe se proțăpi în faţa lui, dojenindu-l: 

— Omoară! Omoară tot! De ce te opreşti? Ce-ţi pasă ţie de fraţii tăi! 

— Ce-i cu fraţii mei? 

— Hehe, zise vulpea. Fraţii tăi se găsesc în primejdie de moarte. 

— Spune-mi, te rog, ce ştii despre ei!? 

— Îţi spun tot ce ştiu, zise vulpea şi-i povesti tot necazul fraţilor săi, duşi de o furtună năprasnică 
pe o insulă necunoscută. Du-te numaidecât acolo şi ajută-ți frații! 

— Dar cum să mă dup cât mai repede? 

— [a o pereche de schiuri din os de balenă. Leagă-le bine de tălpi şi ia-ți avânt puternic, ca să 
aluneci cu iuțeală pe suprafaţa apei. Ajuns pe insulă, caută-l mai întâi pe bătrânul, care i-a ascuns şi 
a vrut să-i scape de; pacoste. E în cel dinţii bordei pe care-l întâlneşti în cale. 

— Bine, mulțumesc! spuse grăbit. 

Fratele cel mai mare, îndată ce atinse suprafața apei, alunecă pe valurile mării cu o iuțeală 
ameţitoare. Spre seară, sosi ca o furtună pe malul insulei necunoscute. 

— Ajută-mă să-mi scap frații! zise grăbit către bătrân. 

— Să mergem cât mai repede! În curând începea spectacolul. 

Când ajunseră, bătrânul spuse în şoaptă: 

— Stai aici niţel. Mă duc să mă uit pe furiş înăuntru. Mă întorc îndată. 

Fratele cel mai mare n-a putut să stea liniştit şi se trase lângă fereastră. Mezinul îl zări şi tresări. 
Faţa lui se învioră într-o clipă. ÎI înghionti pe fratele care-l ţinea în braţe şi arătă spre fereastră. 
Fratele se ridică repede în picioare şi se repezi în mijlocul încăperii, strigând, din toate puterile: 

— Eh, stăpâne, în seara asta vom dansa alt dans! 

Stăpânul insulei se încruntă şi se apropie de el furios. În clipa aceea însă uşa bordeiului, izbită 
puternic, se deschise fulgerător şi apăru fratele cel mai mare al vânătorului de balene. 

— EI, de ce ați amuţit, de ce nu cântaţi? se adresă el oamenilor înşiraţi pe băncile de lut de jur 
împrejurul încăperii. Cântaţi, ce mai aşteptaţi!? porunci uriașul nostru. 


Când oamenii înşirați pe băncile de lut începură să cânte fratele cel mai mare se apropie de 
stăpânul insulei: 

— Fi, stăpâne, iată am venit şi eu să dansăm împreună! 

Stăpânul insulei se dădu înspăimântat înapoi, dar fratele cel mai mare al vânătorilor de balene îl 
apucă de umeri şi-l izbi de câteva ori de stâlpul plin de sânge din mijlocul încăperii. ÎI trânti apoi 
atât de puternic la pământ, încât nu se mai sculă de jos. 

Când îl văzu pe stăpânul insulei mort, bătrânul, încotoşmănat în cojoc, ocrotitorul fraților 
vânători de balne, ieşi grăbit din bordei şi strigă în gura mare: 

— Oameni buni, stăpânul insulei a fost răpus! De-acum înainte, tineri şi bătrâni, vom trăi 
omeneşte în linişte şi pace. 

Când timpul s-a îndreptat de-a binelea, fraţii vânători de balene s-au întors pe insula lor. 


Broasca şi maimuța 
poveste filipineză 


Odată, o broască ţestoasă privea spre un banan, plantat pe marginea unei ape. I se păru că 
rădăcinile copacului se clătinau uşor, gata-gata de a fi luate de curentul apei. Singură, s-a gândit 
broasca ţestoasă, n-ar fi în stare să-l ducă până acasă la ea, ca să-l planteze acolo. Şi atunci îi veni în 
minte prietena ei, maimuța. De cum auzi despre ce era vorba, maimuța se grăbi să-i dea o mână de 
ajutor. 

Când ajunseră cu bananul acasă, maimuța ceru şi ea o jumătate de copac. Fără a mai aştepta 
învoiala broaştei, îşi alese partea de sus a pomului, fiindcă era plină de banane. Se duse ca vântul cu 
jumătatea de pom acasă şi după ce-i mâncă toate bananele, se grăbi să-l îngroape în pământ, 
convinsă că va prinde rădăcini şi în curând va avea alte banane de cules. Dar pomul se îngălbeni şi 
se vesteji destul de iute, căci nu putea prinde rădăcini. 

Între timp, broasca îngropase cu grijă rădăcinile de banan, pe care se îndurase maimuța 
hrăpăreaţă să i le lase. Trecu câtva timp şi acum iată că jumătatea de banan crescu şi dădu alte 
roade. Dar bananele erau prea sus pentru a le putea ajunge broasca ţestoasă. Şi atunci cui să-i ceară 
ajutor? Vecinei ei, maimuța, care veni într-un suflet. 

— Te ajut eu să le culegi. Mă urc în copac şi ţi le arunc una câte una, spuse maimuța. 

Încrezătoare, broasca țestoasă se învoi. Dar odată suită în copac, maimuța începu să le mănânce 
una câte una, fără să se gândească deloc să-i mai arunce şi broaştei. 

— N-ai fost cinstită cu mine. M-ai lăsat să iau jumătatea de copac care ştiai că o să putrezească, 
acum pune-ţi pofta în cui. Uite, ție ţi-arunc cojile, ca să te înveţi minte, îi strigă maimuța cu gura 
plină de banane. 

Ca să se răzbune, broasca se duse în pădure şi aduse cu ea mărăcini şi-i aşeză la poalele 
bananului. Când coborî maimuța, mestecând ultima banană din copac, nici nu observă mărăcinii de 
pe jos, când ce să vezi? Vaiete, înțepături, pe unde punea piciorul. 

— Lasă, o să vezi tu, broască afurisită, ce o să-ţi fac eu ţie! îi strigă maimuța înveninată. 

— Fă-mi orice, îi răspunse broasca. Recunosc că şi eu m-am purtat urât cu tine! Fă-mi orice, dar 
nu mă arunca în apă, mai adăugă ea, convinsă că răutatea maimuţii o va împinge să facă tocmai pe 
dos. 

Şi a avut dreptate. Maimuta a apucat-o de carapace şi a azvârlit-o furioasă în apă. Dar broasca, 
după ce făcu bâldâbâc în apă, îşi reveni şi începu să înoate liniştită. 


Uriaşul de piatră 


poveste hitită!% 


La răsărit de bogata cetate a Troiei, mult înainte de izbucnirea războiului cântat de nemuritorul 
Homer, se întindea puternicul regat al hitiților. Cărțile lor de lut, dezgropate în zilele noastre, ne-au 
păstrat ciudata poveste a unui uriaş făurit numai şi numai din piatră, care ar fi ameninţat să surpe 
palatele văzduhului... 

Anu a devenit stăpânul cerului numai după ce a detronat pe înaintaşul său, Alalu, alungându-l pe 
pământ. 

Vreme de nouă ani a huzurit, ascultat orbeşte de credinciosul său sfetnic, Cumarbi. Nemaiputând 
răbda toanele lui Anu, în al zecelea an, Cumarbi i s-a împotrivit şi l-a poftit îndată la luptă dreaptă 
pe asupritorul său stăpân. Sfetnicul a biruit, aşa că nevolnicul rege şi-a luat tălpăşița din cer, urmat 
doar de soția lui. Au trebuit să se mulțumească doar cu o peşteră pământeană. 

Fosta crăiasă a văzduhului născu aici pe Tesup, stăpânitorul furtunilor. El urma să fie 
răzbunătorul părinților săi. Copilul creştea într-o săptămână cât alţii într-un an. Curând se făcu un 
voinic în stare să se războiască singur cu o armată întreagă. Îşi făuri mai întâi o locuinţă falnică şi îi 
dădu numele de Cummi. Aici îşi mută el părinții. Apoi înhamă la carul său doi tauri, unul cu coarne 
şi copite de argint, numit Zorilă, altul cu coarne şi copite de aramă, numit Murgilă. 

Văzându-i că se temeau să pornească împotriva lui Cumarbi, Tesup îi lovi cu biciul său a cărui 
pleasna răsună ca un tunet. 

Când carul se puse în mişcare, voinicul îşi umflă pieptul şi începu să sufle din răsputeri. Stâncile 
şi copacii dezrădăcinaţi zburau ca nişte pietricele sau ca nişte crengi uscate. Urcau de-a lungul 
spinării munţilor înalți şi împroşcau văzduhul cu o furie neistovită. Vânturile vuiau sălbatic şi 
fulgerele spintecau norii de colb, care învăluiau palatul lui Cumarbi. Niciun locuitor al văzduhului 
nu cuteză să-şi părăsească lăcaşul şi să-l ajute pe Cumarbi. Plin de răni, cu pletele pârjolite de 
fulgere şi cu ochii orbiți de licărirea lor, Cumarbi bătu în retragere şi părăsi cerul. Astfel îşi 
redobândi Anii tronul, cu ajutorul fiului său. Tesup deveni mâna dreaptă şi urmaşul lui la domnie. 

Cumarbi colindă multă vreme pământul, lecuindu-şi singur rănile dobândite în luptă. Nu se 
socotea înfrânt. Îşi făurea tot felul de planuri, care de care mai cumplite. 

Într-o zi îl întâlni pe Impaluri, credinciosul sfetnic al craiului mărilor, şi-i zise: 

— Pofteşte-l de îndată pe stăpânul tău la mine, întrucât am să-i spun ceva! 

Cârmuitorul mărilor se sperie primind această solie nedorită. Lesne ar fi putut să creadă Cumarbi 
că a trecut de partea vrăjmaşilor lui. De aceea îi porunci lui Impaluri: 

— Du-te şi spune celui care m-a poftit că nu are de ce să-mi poarte duşmănie. l-am rămas la fel 
de bun prieten ca şi până acum. M-aş bucura ca el să fie oaspetele palatului meu. ÎI voi găzdui 
îmbiindu-l cu cele mai alese bucate şi cu cele mai inimoase cuvinte. 

Cumarbi se înfățişă de îndată la ospăţul craiului mărilor. Cei mai gustoşi peşti şi cele mai dulci 
fructe care se coc pe malurile împărăției apelor fuseseră adunate în stive pe masa lor. Vinul te îmbia 
din cupele uriaşe. Când petrecerea era în toi şi buna-înţelegere domnea între gazdă şi oaspete, 
ultimul îşi spuse păsul: 

— Dacă-mi eşti atât de prieten, precum m-ai încredinţat, învață-mă cum pot să-l birui pe Tesup, 
cel care l-a reîntronat pe Anu, gonindu-mă pe pământ! 

Craiul mării îşi mângâie barba, rămânând multă vreme tăcut şi gânditor. Ochii lui scăpărară 
dintr-o dată o licărire vicleană: 

— Du-te la craiul munților şi cere-i fata! Trupu-i este cioplit din stâncă, ochii ei par două lacuri 
adânci, pletele sale au asprimea ţurțurilor din peşteră. Un colan făcut din pietre prețioase îi 
împodobeşte gâtul. Va fi mamă doar o singură dată şi va avea un copil de piatră. De cum ţi se va 
naşte feciorul, du-l într-ascuns în străfundul apelor mele şi aşază-l pe umărul drept al lui Upelluri, 

namila care ține în spinare pământul şi cerul! Fiul tău va creşte întruna până ce creștetul lui de 
cremene va izbi temeliile cerului. Zeii se vor prăbuşi de pe tronurile lor şi vor veni să îngenuncheze 
înaintea ta, redându-ți sceptrul şi cerşindu-ți iertarea. Fulgerele lui Tesup se vor dovedi pentru prima 
oară nişte jucării neputincioase... 

Cumarbi mulțumi pentru sfatul primit şi a doua zi trimise îndată pe solul său, Mukisanu, la craiul 
munților, să-i ceară fiica de soţie. Îl încarcă cu daruri bogate. Părintele se învoi să-şi mărite fata, ba 
îi dădu şi o zestre bogată, cum se cuvine unei odrasle crăieşti. 

Nu trecu mult şi soția lui Cumarbi născu un copil dolofan şi zdravăn ca un bolovan. Avea 
înfăţişare omenească, dar făptura sa era numai şi numai din piatră. 

Ursitoarele luară copilul din leagăn şi, mai înainte de a-i hotărî soarta, îl duseră la Cumarbi, 
aşezându-l pe genunchii lui. 

Tatăl scoase un chiot de bucurie când îşi văzu feciorul şi îl ridică până în slava cerului. Apoi îl 
legănă în braţe, murmurându-i următorul cântec de leagăn: 


— Fiule, tu să-mi creşti mare! 
Urcă-ţi umerii spre zare, 
Sparge norii şi cu palma 

Zeii mătură-i de-a valma, 

Ca din cuiburi spulberate 
Păsările speriate! 


In vremea asta, copilul întinse mâna către un ulcior de pământ aşezat pe masa de alături şi, 
dându-i un brânci, îl trânti la pământ. Cumarbi se înveseli văzând prima ispravă a feciorului său: era 
un semn bun! De aceea îşi încheie cântecul astfel: 


— Împlinindu-mi vechiul gând, 
Tu îi vei zvârli pe rând 

Şi în ţăndări vei schimba 

Zeii care-i vei afla — 

Ca ulciorul pe podea! 


Apoi îl privi drăgăstos şi îi zise: 

— Fiul meu, trebuie să-ți dau un nume. Îţi voi spune Ullicummi. În viitor, când oamenii vor auzi 
numele tău, îşi vor aminti de Cummi, locuinţa pământeană a craiului furtunilor, povestindu-şi unul 
altuia cum ai spulberat-o tu ca pe un muşuroi de cârtiță. 

Ursitoarele încuviinţară soarta pe care Cumarbi i-o menise fiului său, dar numai în parte, şi se 
retraseră să se sfătuiască între ele, pentru ca să nu-l supere pe mâniosul părinte al neobişnuitului 
copil. 

Cumarbi trimise apoi pe Impaluri să cheme zânele care veghează la creştetul tuturor pruncilor, 
călăuzindu-le primii paşi în lume. Când acestea se arătară, fericitul părinte le spuse: 

— O, fecioarelor, duceți-mi copilul până în străfundul mării şi puneți-l pe umărul drept al lui 
Upelluri. Fie ca trupul să i se înalțe ca un stâlp de cremene care atinge pragul cerului! 

Zânele înmărmuriră văzând copilul de piatră: aşa ceva nu mai pomeniseră de când erau ele! Se 
temură să încalce porunca lui Cumarbi. Dar mai înainte de a-l cobori în străfundul noianului, ele 
arătară pruncul lui Enlil, cel ce domnea în Nippur. 

— Nu e un copil obişnuit, spuse acesta. E un monstru născut de soția lui Cumarbi pentru a-l 
înfrunta pe Tesup, craiul furtunilor! Coborâţi-l în bezna apelor adânci! 

Şi zânele aşezară pruncul de piatră pe umărul drept al namilei care sprijinea cerul şi pământul. 
Upelluri nu băgă de seamă nimic. 

Copilul de cremene începu să crească nespus de repede. În două săptămâni, talazurile îi 


mângâiau umerii, iar într-o lună tot ele îi spălau genunchii. 

După câteva zile, Soarele, care tocmai se urcase pe cel mai semeț pisc al munților Siriei, se opri 
o clipă să răsufle şi să privească nesfârşita întindere de ape de la poalele stâncilor. Deodată 1 se 
înfățişă ceva nemaivăzut: din mijlocul apelor se înălța un stâlp de piatră, care creştea şi creştea, 
apropiindu-se amenințător de bolta cerului. 

Fără să mai zăbovească o clipă, Soarele o porni în goană spre palatul lui Tesup. Ajunse la ţintă 
sleit de oboseală şi gâfâind. Craiul furtunilor porunci scutierului său, Tasminu, să-l îmbie cu 
mâncăruri şi băuturi alese. Dar Soarele nici nu vru să audă de aşa ceva. Cu răsuflarea tăiată povesti 
pe scurt ceea ce i-a fost dat să zărească. În palatul fratelui său Tesup se afla şi zeița frumuseții şi a 
iubirii, Iştar. Curioasă să vadă şi ea năzdrăvana arătare, ceru să-i însoţească până în vârful muntelui. 
Tesup şi Soarele se învoiră. 

La vederea uriaşului de piatră, dezlănţuitorul furtunilor păli şi strigă: 

— Vai nouă, suntem pierduţi! Cine se va putea măsura cu acest monstru? 

Lacrimi de deznădejde îi stropiră obrazul. Chipeşa lui soră rămase însă liniştită şi zise: 

— Nu te teme, frate, că-i vin eu de hac! Uriaşul acesta o fi el mare, dar puțină minte are. Şi apoi 
înțeleptul Eia ne-a învăţat: 


Dacă piatră naşte-n vatră, 
Face doar un prunc de piatră. 
Dar nu-i pricină de tângă, 
Stânca-i mută şi nătângă, 
Lesne va s-o dovedească 
Viclenia femeiască! 


Iştar se întoarse la palatul ei şi îşi puse straiele cele mai strălucitoare. Apoi cobori pe malul mării. 
Aici începu să cânte, izbind talerele unui chimva!*. 
Marea porni să clocotească de mânie şi un talaz se sfărâmă chiar la picioarele zeiţei. Din vuietul 


cumplit al apelor ea desluşi următoarele vorbe: 


— Nu-ţi irosi măiastră ta cântare, 
Căci piatra-i mută şi ureche n-are! 
Ascunde frumuseţea ta vicleană, 
Căci n-are ochi nepăsătoarea stană! 


Iştar înțelese că vraja glasului şi a frumuseţii de zeiţă nu pot înrobi Uriașul de piatră. Se întoarse 
dezamăgită la fraţii ei, care o aşteptau în vârful muntelui. De acolo tustrei porniră abătuţi spre 
palatele lor falnice, amenințate să ajungă nişte ruine jalnice. Frica puse stăpânire şi pe ceilalți 
locuitori ai văzduhului. Tesup îi află pe toţi adunaţi să se sfătuiască împreună ce este de făcut pentru 
a înlătura primejdia. Craiul furtunilor le strigă: 

— Lăsaţi vorbele şi puneţi mâna pe arme! Va fi un război cum încă nu s-a mai văzut nici în cer, 
nici pe pământ. Sloboziţi-mi vânturile din peşterile care le slujesc drept temniță! înjugaţi la carul 
meu pe Zorilă şi pe Murgilă! Dacă nu-l doborâm chiar acum pe Uriaşul de piatră, ne va surpa el pe 
noi! 

Când totul fu gata, Tesup pocni din biciul tunetelor şi oştirea porni într-un iureş nestăvilit. Haita 
vânturilor sfârtecă urlând paşnicele turme ale norilor. Apoi se năpusti vijelios asupra vrăjmaşului, 
căznindu-se să-l doboare. Dar în loc să-şi unească puterile şi să-l izbească dintr-o latură, vânturile 
împingeau din toate părțile deodată şi mai rău se încurcau. 

Atunci comandantul oştirii le porunci să sufle numai dinspre răsărit. Uriaşul de piatră nici nu s-a 
sinchisit. Apoi vânturile încercară să-l biruie, opintindu-se dinspre apus. Dar nici aşa nu l-au răpus. 

Hai să sufle şi dinspre miazăzi: un munte e mai lesne de clintit! Năvăliră cu toate şi dinspre 
miazănoapte, icnind amarnic. Zadarnic! Tesup le sări în ajutor, dezlănţuind fulgere şi ploi în 
creştetul uriaşului. Cremenea se înroşea, apa o spăla, iar vrăjmaşul se călea şi întruna creştea. 
Coarnele şi copitele taurilor se tociseră, izbind în piatra încăpăţânată. Suliţele şi săbiile lăsară 
duşmanului pe frunte sau pe gură o biată scrijelitură. 

În acest timp, Hebat, soţia lui Tesup, stătea dârdâind în palatul ei şi aştepta sfârşitul luptei. Dintr- 
o dată văzduhul începu să se clatine din temelii. Parcă cineva ar fi zgâlțâit pardoseala pe dedesubt, 
gata-gata să surpe totul. Crăiasa furtunilor înțelese că lupta e pierdută şi începu să-şi smulgă pletele, 
simțind c-o pândeşte şi pe ea surghiunul. 

Se urcă pe meterezele palatului şi-i strigă lui Takiti, sluga cea mai de nădejde pe care o avea: 

— Du-te la stăpânul tău şi află ce s-a mai întâmplat! 

Takiti se grăbi să îndeplinească porunca crăiesei, dar când să coboare din cer şi să-l afle pe 
Tesup, Uriaşul de piatră îi tăie şi lui calea, împiedicându-l să vadă ce se petrece dedesubt. 

Pe câmpul de luptă, vânturile gâfâiau sleite, trăsnetele erau vlăguite şi toate armele zăceau rupte 
sau tocite. Craiul furtunilor chemă h el pe scutierul său, Tasminu, şi-i spuse amărât: 

— Urcă-te în turnul cel mai înalt al văzduhului şi vesteşte-i pe toți că nu ne-a mai rămas altceva 
de făcut decât să ne supunem! 

Tasminu se cațără pe cel mai înalt turn al zidului care înconjura cetatea zeilor şi începu să 
răcnească din răsputeri: 


— Am fost înfrânți! Trebuie să ne predăm! 
Când pricepu cele strigate de Tasminu, sărmana 


Hebat îşi pierdu simțirea. De bună seamă că s-ar fi prăbuşit dincolo de meterezele cerului, dacă 
Takiti, care făcuse cale întoarsă, nu ar fi prins-o în braţele lui. 

Întunericul învăluise auritele palate ale zeilor îngrijoraţi de soarta care-i aştepta a doua zi, când 
Tesup se reîntoarse cu oastea lui înfrântă. 

Într-un târziu, Tasminu spuse lui Tesup, craiul furtunilor: 

— E drept că Uriaşul de piatră nu poate fi înfrânt în luptă dreaptă. Să ne slujim de răgazul pe 
care ni-l dă noaptea aceasta şi, mai înainte de a arunca armele în semn de supunere, să încercăm să-l 
doborâm pe căi ocolite. Hai să mergem chiar acum la palatul lui Eia, zeul înţelepciunii şi al 
vicleniei. Cercetând cărțile vechi, poate ne va da el un sfat mântuitor. 

Tesup găsi îndemnul acesta plin de înţelepciune. Cu noaptea în spinare o porniră amândoi spre 
Abzuva, oraşul peste care domnea Eia. 

Zeul se arătă primitor şi săritor, făgăduindu-le o mână de ajutor. Tesup şi Tasminu se întoarseră 
acasă, în vreme ce Fia se duse la Nippur, oraşul peste care domnea Enlil. Îi povesti despre Uriașul 
de piatră, cerându-i să pună şi el umărul la doborârea acestuia. Enlil îşi aminti de copilul de piatră 
pe care i-l arătaseră nu de mult zânele şi spuse: 

— Nu te supăra, dar eu nu mă pot măsura cu Ullicummi. Picioarele lui sunt scufundate în apele 
mării şi creştetul său zgâlțâie temeliile cerului. Ca stăpân al pământului, n-am ce-i face! 

Văzând că Enlil se codeşte, Eia cobori atunci voiniceşte în străfundurile mării. Se opri în dreptul 
urechii namilei aplecate sub povara pământului şi a văzduhului şi-i spuse cu glas tare: 

— Upelluri, tu nu ştii că vicleanul Cumarbi s-a răzvrătit împotriva locuitorilor cerului şi ţi-a pus 
pe umărul drept un stâlp de piatră care creşte întruna şi acum a început să zgâlţâie temeliile 
palatului lui Tesup? 

Namila clătină din cap şi răspunse: 

— Ce-mi pasă mie de certurile voastre, care nu se sfârşesc niciodată! Oricine ar veni stăpân în 
cer, nu s-ar gândi să-mi uşureze povara. Şi aşa mă socotiți un nătâng, bun numai să vă duc pe toți în 
spinare, ca să huzuriţi în voie. Nici n-am simțit când ați îngrămădit deasupra mea totul. Habar n-am 
avut când ați despărțit cerul de pământ cu ajutorul cuţitului vrăjit. E drept că umărul drept mă cam 


doare. Dar cum mă supără toate încheieturile, n-am nicio pricină cu Uriaşul de piatră de care-mi tot 
vorbeşti. Eu şi aşa nu-l văd! 

Zeul îi împinse capul spre dreapta, dar Upelluri era aproape orb, aşa că nu desluşi ceva. Văzând 
că nu e nimic de făcut, Eia porni de-a dreptul prin apele mării spre palatele văzduhului. 

Aici chemă la el pe toți cei care fuseseră de față atunci când cerul a fost despărțit de pământ şi 
află de ia ei că cuțitul vrăjit stă ascuns într-un templu străvechi. Porţile lui ruginiseră de mult şi doar 
cu ajutorul unui descântec puteau fi deschise. Cu chiu cu vai, cineva îşi aminti de cuvintele 
descântecului şi porțile se deschiseră scârțâind. Eia pătrunse în cea mai tainică încăpere şi acolo află 
ceea ce căuta. 

Zeul înţelepciunii cobori din nou până la Upelluri şi, adăpostindu-se sub umărul namilei, tăie cu 
ajutorul cuţitului vrăjit gleznele Uriaşului de piatră. 

Ullicummi se clătină pe umerii namilei, apoi se prăbuşi huruind în fundul abisului de ape. 
Pământul se cutremură, iar talazurile se învolburară, înălțându-se ca în răstimpul celei mai cumplite 
furtuni. O parte din Uriaşul de piatră s-a prăbuşit pe malul mării, în Cilicia, alcătuind un munte care 
a primit numele de Ullicummi. 

Dacă Cumarbi ar fi dăruit fiului său de piatră un strop de minte, zeii din cer ar fi fost înfrânți. 
Dar: 

— Pe-un uriaş de piatră îl poţi învinge lesne, Căci e sărac cu duhul şi are slabe glezne... 


Oala scufundată 
poveste indiană 


Trăia odată în India un brahman. Cică era cel mai leneş om de pe lume. Nu voia să muncească şi 
se hrănea doar cu ceea ce primea de pomană de la oamenii buni la inimă. 

Şi a fost odată o zi fericită, când brahmanul a putut strânge de prin fel de fel de case o oală mare, 
mare, plină cu orez. În drum spre casa lui, s-a oprit brahmanul cel leneş să-şi tragă sufletul pe malul 
unui râu adânc şi, punându-și dinainte oala cu orez, s-a întins la soare şi a prins a visa: 

„Bine-ar fi dacă ar da o secetă şi s-ar prăpădi toată recolta! Atunci s-ar lăţi foametea, şi, pentru o 
oală mare şi plină cu orez ca a mea, aş primi nu mai puțin de trei rupii. Cu trei rupii mi-aş lua o 
capră. Capra mi-ar face o turmă de iezi. Am să vând apoi iezii să-mi iau o bivoliță. Bivoliţa va face 
viței, vițeii or creşte bivoli. Iar de bivoli au nevoie cu toţii, de la zamindar'* şi până la ţăran. Cu 
banii pe care-i iau pe bivoli îmi cumpăr nişte cai. Caii mi-or face mânji. Când au să se facă mari, 
fireşte, am să-i vând şi am să-mi cumpăr o ditai casă, cu grădină umbroasă. În grădină sub fiecare 
pom, au să zburde sumedenie de papagali de toate culorile. Apoi am să mă-nsor cu o fată de 
brahman, care are să-mi aducă multă zestre. Şi vom avea un fecior vesel, un fecior frumos. Când va 
mai creşte, mă voi aşeza în grădină sub un palmier umbros şi-i voi striga: 

— O, copile, vin degrabă să te legăn pe genunchi! 

Feciorul va alerga către mine, se va împiedica, va cădea şi se va porni pe plâns. Atunci îi voi 
striga neveste-mi: 

— Femeie, ridică odată copilul! Oare nu vezi că s-a lovit? 

Numai că, vezi, femeia se va fi luat cu vreo treabă şi nu va auzi că am strigat-o. Atunci nu mă 
voi putea stăpâni, voi sări şi voi trage un picior: „Na, ține!” 

Şi, uitând de toate, brahmanul sări cât colo şi izbi cu piciorul în oală, din răsputeri. Oala, de bună 
seamă, se răsturnă în apă şi căzu la fund. Nici cioburi nu s-au ales din ea. 

De atunci se spune că visele leneşului nu fac nici cât o oală scufundată. 

Ceaşca fermecată 
poveste indiană 


Trăia cândva într-un sat un țăran sărac, pe care-l chema Somilak. Muncea zi şi noapte pentru 
zamindar, dar de mâncat mânca doar frunze tocate şi rădăcini. 

Şi-ntr-un rând, i-a spus femeia lui: 

— Du-te-n pădure şi caută niscai rădăcini bune de mâncat, că eu, de foame, nici pe picioare nu 
mă mai pot ţine. 

Şi s-a dus Somilak în pădure, s-a căţărat într-un smochin şi-a prins a culege smochine, când a 
văzut deodată două ceşti atârnând de crengi; una era de lemn, cealaltă de lut, şi amândouă erau 
acoperite cu nişte capace. 

„la să iau eu o ceaşcă, şi-a zis Somilak. A mea s-a hârbuit de tot.” 

A luat el ceaşca de lemn şi şi-a vorbit singur: 

— Dinspre ceaşcă, puțin s-o bucura femeia. Dacă i-aş aduce în ceaşcă şi o pâinişoară, atunci da, 
ar fi altceva. 

Şi bine nu şi-a sfârşit vorba, că odată s-a ridicat capacul şi Somilak a văzut în ceaşcă o lipie de 
orez. 

— Ăsta noroc! a strigat el, sărind din copac. Am să-i duc femeii lipia şi s-o mai înzdrăveni şi ea. 
Păcat doar că nu mai e încă o lipie în ceaşcă. Atunci ştiu că aş fi mâncat şi eu pe cinste! 

Şi bine nu şi-a sfârşit vorba, că odată s-a ridicat din nou capacul şi-a văzut în ceaşcă încă o lipie. 

„Într-adevăr, e o ceaşcă fermecată! pricepu atunci Somilak. Trebuia să nu-i fi cerut o pâinişoară, 
ci un picior de gâscă friptă.” 

Şi bine nu şi-a sfârşit vorba, că odată s-a ridicat capacul şi Somilak a şi văzut în ceaşcă piciorul 
de gâscă friptă. 

S-a ospătat Somilak cu pâinişoara, s-a ospătat cu piciorul de gâscă şi-a pornit-o spre casă. 
Mergea, se bucura şi cânta. 

Drumul trecea pe lângă casa zamindarului. Şi, auzindu-l zamindarul pe Somilak cântând cântece 
de voie bună, straşnic s-a mirat. Vezi că nicicând nu-ntâlnise țărani veseli în satul lui. 

— EI, tu, de colo! a strigat zamindarul. Vreau să-ți vorbesc! 

Şi dacă ţăranul i-a intrat în casă, l-a întrebat zamindarul: 

— Ce-ai de te veseleşti şi ce-ţi veni să cânți? 

— A dat fericirea peste mine: am găsit în pădure o ceaşcă fermecată! 

— Ia arată-mi-o şi mie! 

A aşezat Somilak ceaşca pe un covor şi-a zis: 

— Doresc o prepeliță friptă! 

A sărit capacul ceştii şi a văzut zamindarul în ceaşcă prepelita friptă. De lăcomie, au prins a-i 
tremura mâinile şi-un singur gând a pus stăpânire pe el: „Cum să fac să am o ceaşcă dintr-asta?” 

Atunci a luat prepelita şi-a grăit: 

— [a adu tu din cămară o cană cu vin, că vreau să mă pun la masă! 

Până să caute Somilak cana în cămară, a pitit zamindarul ceaşca fermecată şi-a aşezat în schimb, 
pe covor, una de rând, dar întru totul asemănătoare. 

A adus Somilak cana cu vin, a pus-o pe covor şi-a zis: 

— Cu voia ta, stăpâne, acum mă duc acasă. Mi-i femeia flămândă. 

A luat ceaşca şi tot într-o fugă a tinut-o până ce a ajuns la coliba lui. Acolo, lihnită, femeia de- 
abia mai avea putere să-l aştepte. 

— Bucură-te, nevastă! Vei mânca, în sfârşit, tot ce pofteşti. 

Şi, punând ceaşca jos, a rostit cu glas tare: 

— Vreau o prepeliță friptă! 

Dar capacul ceştii nici că s-a clintit. 

S-a mirat Somilak: 


„De ce oare nu mă mai ascultă? la să mai încerc o dată!” 

Şi din nou a poruncit: 

— Vreau o prepeliță friptă! 

Dar capacul tot nu s-a clintit. 

— Ce-i cu ceaşca mea? s-a supărat Somilak. Când eram la zamindar asculta de tot ce-i spuneam, 
şi-acu' nu mă mai ascultă de fel. 

— I-ai arătat-o zamindarului, va să zică? a întrebat femeia. 

— l-am arătat-o şi l-am şi cinstit cu o prepeliţă. 

Femeia a prins a plânge. 

— Zamindarul ţi-a furat ceaşca şi ţi-a strecurat în locul ei una de rând! 

Atunci Somilak a zis: 

— Nu plânge! Pe craca smochinului mai atârnă o ceaşcă şi, iacă, îndată mă reped după ea. 

Şi s-a repezit el în pădure, a luat din smochin ceaşca de lut şi-apoi, hai acasă. lar mergea vesel şi 
din nou cânta. 

Auzind zamindarul cântecele, a privit pe fereastră, şi când colo, iacă, acelaşi ţăran! Doar că nu 
mai ţinea-n mână o ceaşcă de lemn, ci una de lut, acoperită şi ea c-un capac. 

„Cum de are încă o ceaşcă fermecată? s-a întrebat hoţomanul de zamindar. Fermecată, fireşte, că 
altminteri nu i-ar arde de cântat.” 

Şi-a poftit zamindarul să pună mâna şi pe ceaşca asta. L-a chemat el, aşadar, pe Somilak şi i-a 
zis: 

— Ce fel de ceaşcă-i aia? Vinde-mi-o mic... 

I-a răspuns Somilak: 

— Nu pot, stăpâne. Ceaşca asta-i mai de preţ decât banii, mai scumpă decât mărgăritarele. 

S-a încruntat zamindarul: 

— Aşa, nu vrei s-o vinzi? Atunci ai să mi-o dai de pomană! 

Şi, grăind aşa, s-a năpustit şi-a ridicat capacul ceştii. Şi douăzeci de pumni zdraveni au zburat 
atunci îndată din ceaşcă şi s-au zvârlit asupra hoțului. L-au izbit pumnii pe zamindar în frunte, în 
ceafă, în spinare, în nas, în burtă, în piept. Cu chiu, cu vai a fugit zamindarul în curte, dar pumnii 
nu-l slăbeau şi, neobosiţi, izbeau într-una. 

— lartă-mă, Somilak! a bolborosit el, căzând. Rogu-te, porunceşte-le pumnilor să nu mă mai 
izbească! 

— Dă-mi înapoi ceaşca şi pumnii s-or duce. 

— Ți-o dau, ţi-o dau, numai strânge-ți pumnii ăştia cumpliți! 

— Pumni, la loc! a poruncit Somilak. 

Ascultători, pumnii au intrat în ceaşcă. Mai mult mort decât viu, s-a târât zamindarul până-n 
casă, a scos ceaşca din locul unde-o pitise şi i-a dat-o în silă lui Somilak. Fericit şi bucuros, s-a 
întors Somilak la nevastă. În seara aceea s-au culcat şi ei pentru întâia oară sătui. O ducea bine 
acum Somilak şi o duceau destul de bine şi vecinii lui. Când nevoiaşii cunoşteau zile de foamete, 
scotea Somilak ceaşca de lemn în uliţă şi da fiecărui flămând să mănânce pe săturate. 

Aşa a trecut vara. 

Când, s-a răspândit odată prin ţară vestea că padişahu 
repezit zamindarul la palat şi i-a spus padişahului: 

— O, stăpâne al lumii, porunceşte ca ţăranul Somilak să se înfățişeze la palat! Că are o ceaşcă 
fermecată. Şi ceaşca fermecată a lui Somilak îţi va aşterne pe masa de nuntă tot ce pofteşti. 

Dacă a auzit aşa, i-a poruncit padişahul lui Somilak să vină cu ceaşca fermecată la palat. 

— la arată-mi ceaşca! Drept e, cum se vorbeşte, că-i fermecată? 

— Lungă să-ți fie domnia, o, scut al lumii, da, e drept! 

— Atunci pune-o să-mi aştearnă pe masă cele mai alese bunătăți de pe pământ. 

Bine nu şi-a sfârşit vorba, că-ndată capacul ceştii s-a ridicat şi padişahul a văzut-o plină de 

bunătăţi. Gustând din ele, nu se mai putea padişahul dezlipi de ceaşcă. A mâncat şi-a tot mâncat, 
până ce-a golit ceaşca. 

— Asemenea bunătăţi alese n-a mai mâncat niciun muritor! a cuvântat el. Lasă-mi pentru trei 
zile ceaşca asta fermecată. Oaspeţii-mi pleacă peste trei zile şi atunci am să ţi-o dau înapoi. 

S-a plecat Somilak înaintea padişahului şi s-a întors la coliba lui. 

Trei zile s-a tot nuntit la palat. Vreme de trei zile s-au îndulcit oaspeţii cu bunătăţile fermecate şi 
n-a fost unul să nu grăiască: 

— Asemenea bunătăţi nici zeii n-au mâncat! 

Iar dacă s-au împrăştiat oaspeţii, a venit Somilak după ceaşcă. 

— Ce cauţi aici, mistreț murdar? a strigat la el padişahul. 

— Am venit să-mi iau ceaşca, o, stăpâne! 

— Tot ce se află în palatul ăsta e al meu! Cară-te, sau dau poruncă să fii zvârlit sub picioarele 
elefanților! 

— O, stăpâne, l-a rugat Somilak, ceaşca-i a mea... 

— Nenorocitule, te târguieşti cu mine? Hei, străjeri! Luaţi-l şi zvârliți-l sub picioarele 
elefanților! 

Dacă s-a năpustit straja asupra lui Somilak, a scos el din sân ceaşca de lut şi i-a ridicat capacul. 

Îndată au zburat din ceaşcă, unul după altul, cei douăzeci de pumni, care-au prins a-l izbi pe 
padişah. După cea dintâi lovitură, padişahul s-a pomenit trântit la pământ. Şi, fără a osteni, pumnii-l 
izbeau, îl tot izbeau. 

— Potoleşte-i, Somilak! l-a rugat padişahul. Potoleşte-i, rogu-te! 

— Au să se facă nevăzuţi doar dacă-mi înapoiezi ceaşca fermecată! 

— Aduceţi ceaşca fermecată! le-a strigat padişahul curtenilor. Grăbiţi, că altminteri pumnii ăştia 
mă omoară-n bătaie! 

Venind curtenii cu ceaşca, a poruncit Somilak: 

— Pumni, la loc! 

Apoi şi-a adunat mâinile la piept, s-a plecat şi-a spus: 

— Rămâi cu bine, o, cel mai drept dintre stăpâni! Mă-ntorc la coliba mea. De mult mă aşteaptă 
acolo flămânzii, cu ceaşca! 

O vorbă nu 1-a răspuns padişahul: unul dintre pumni îl lovise atât de zdravăn în frunte, încât 
bietul stăpân a rămas pentru toată viața fără grai. 


Gând-Bun şi Gând-Rău 


poveste indiană 


Se ştie de mult, că pe cel ce năzuieşte la moartea unui prieten, îl paşte nenorocirea. 

Într-un sat trăiau doi oameni, Dharmbudhi — ceea ce înseamnă Gând-bun — şi Papabudhi — 
Gând-rău. Şi iacă, Gând-rău i-a spus odată vecinului său Gând-bun: 

— Am citit eu în cărți că viața omului n-are rost dacă el nu cunoaşte obiceiuri străine, limbi 
străine, dacă a îmbătrânit fără a vedea oraşe şi aşezări străine... 

— Cam aşa am auzit şi eu ades, a dat cuvânt Gând-bun. 

— Dacă-1 aşa — s-a bucurat Gând-rău — hai să ne luăm chiar mâine rămas bun de la părinți şi 
să plecăm în ţări străine. Şi să-mpărțim pe din două tot ce vom câştiga printre străini. 

Zis şi făcut. În zorii zilei şi-au luat rămas bun de la cei ce le erau mai apropiaţi şi-au pornit-o 
către soare-apune, spre țări străine. 

Mult au rătăcit pe meleaguri necunoscute! Pe unde s-a dus, Gând-bun a găsit de lucru şi oamenii 
de inimă l-au hrănit şi i-au plătit pentru munca lui. Cât despre Gând-rău, acesta toată vremea se 
prefăcea bolnav, nu făcea nimic şi nimic n-a învăţat. 

Şi, iacă, dacă a adunat Gând-bun un sac cu bănet, a grăit Gând-rău: 


— Prietene, nu mai pot trăi departe de meleagurile mele. Să ne întoarcem la casele părinților 
noştri! 

— Mă-ntore cu bucurie, i-a răspuns Gând-bun. Mai bine-i acasă în nevoi, decât mulțumit printre 
străini. 

Şi, grăind aşa, s-au îndreptat către casă. 

Ajungând aproape de satul lor, a spus Gând-rău: 

— Dragă prietene, aş vrea să te rog ceva; dar tare mi-i ruşine să-ţi spun ce. 

— Dacă-mi eşti prieten, n-ai de ce te ruşina, i-a răspuns Gând-bun. Nutreşti oare gânduri rele 
împotriva cuiva? 

— O, nu! dădu Gând-rău cuvânt. lacă ce voiam să-ți spun: Mă ruşinez că mă întorc acasă fără 
bani, în vreme ce tu ai un sac cu arginți. Ascunde-ţi banii undeva, ca nimeni să nu ştie de ei. 

— Bine, a zis Gând-bun. lacă, ține o sută de rupii, uite că tot o sută de rupii îmi iau şi eu, iar pe 
celelalte ajută-mă să le-ngrop la rădăcina stejarului de colo. Om lua în fiece lună câte zece rupii şi 
banii ne-or ajunge pentru multă vreme... 

Şi Gând-bun şi-a îngropat averea la rădăcina copacului. 

În aceeaşi noapte s-a furişat Gând-rău în pădure, a găsit copacul şi-a furat banii. 

Au trecut câteva zile şi un cunoscut de-al lui Gând-bun a venit la el, spunându-i, tare mâhnit; 

— O, Gând-bun, mi s-au îmbolnăvit femeia şi copilul! Ajută-mă!... Dă-mi nişte bani să-l pot 
plăti pe vraci... 

Ducându-se Gând-bun în pădure, s-a îndreptat către stejarul cunoscut, dar niciun ban nu se mai 
afla acolo. A priceput Gând-bun cine-i furase banii, a dat o goană până la Gând-rău şi-a prins a-l 
mustra: 

— Oare nu ţi-e ruşine? Ai ajuns un hoţ vrednic de dispreț! 

Dar ticălosul de Gând-rău nu s-a arătat mişcat şi-a strigat aşa încât toți să-l poată auzi: 

— Tu, tu eşti cel ce mi-ai furat banii! Acu', pe loc, să-mi dai jumătate din ce era în sac! 

— Hoţule! a spus Gând-bun din nou. Oamenii te vor disprețui ca pe un necinstit! 

— Tu eşti hoţ! Dă-mi banii! a strigat Gând-rău. 

Certându-se astfel, s-au dat în judecată, fiecare învinuindu-l pe celălalt de hoție. 

Atunci judecătorul a spus: 

— Doar unul şi atotputernicul Brahma poate şti care-i vinovatul şi de partea cui e dreptatea. Va 
trebui să vă supunem încercării focului. Voi porunci să se pună în palma fiecăruia dintre voi câte un 
fier înroşit în foc şi cel care va țipa cel dintâi va fi hoţul. 

S-a înspăimântat Gând-rău şi-a grăit: 

— Am martor că Gând-bun a furat banii. Zeul ce locuieşte în stejar a văzut că Gând-bun a furat 
banii. 

Atunci judecătorul a zis: 

— E prea târziu să mergem acu'n pădure. Dar mâine-n zori de zi să vă aflați amândoi la poalele 
stejarului, că acolo voi lămuri cearta dintre voi. Şi, însoțit de oameni, judecătorul s-a îndreptat de 
dimineaţă către stejarul din pădure. Toţi erau acolo, numai Gând-rău nu. 

Atunci judecătorul a spus: 

— Aflăm noi adevărul şi fără el. 

Şi grăind aşa, şi-a îndreptat faţa către stejar şi a întrebat cu glas tare: 

— O, zeu al pădurii! Spune-ne cine a furat banii: Gând-bun sau Gând-rău e hoțul? 

Şi toți au auzit atunci cum copacul a răspuns, vorbind răspicat: 

— Gând-bun e hoțul. El a dezgropat banii! 

Auzind cum vorbeşte copacul, într-atât s-au mirat cu toţii, încât au şi uitat de Gând-bun. Iar 
Gând-bun a tras în vremea asta către stejar un vreasc, l-a vârât într-o scorbură şi i-a dat foc. Îndată 
s-a auzit un răcnet straşnic şi Gând-rău a sărit din stejar, cu hainele aprinse. 

Cu toţii au priceput atunci că se vârâse în scorbură şi se dăduse drept zeul pădurii. S-a încruntat 
judecătorul şi-a voit să-l zvârle pe Gând-rău în scorbura aprinsă, apoi s-a îndurat însă şi-a grăit: 


— Chiar azi, şi nu mai târziu de amiază, ai să aduci banii furaţi de la Gând-bun. Şi ţine minte: 
dacă până la asfințitul soarelui n-ai plecat pentru totdeauna din sat, am să poruncesc să fii spânzurat 
de stejarul ăsta. 

La amiază, ticălosul îi aduse lui Gând-bun toți banii. 

Când soarele prinse a scăpăta, se grăbi s-o şteargă, ca nu cumva judecătorul să dea ochii cu el. 
Gând-rău îşi pusese-n cap să plece din nou în ţări străine. Drumul trecea prin junglă şi, când 
mincinosul ajunse în dreptul unei păduri de bambus, un tigru se ivi din hățiş şi-l mâncă. 


Cămătarul nerecunoscător 
poveste indiană 


Aşa s-au potrivit odată lucrurile, ca un cămătar a ajuns sărac lipit. Ca să nu moară de foame, 
trebuia să facă şi el ceva. Dar, ştie toată lumea, cămătarii nu se prea au bine cu munca, aşa că nici 
cămătarul nostru nu se avea bine cu ea. 

A stat el şi-a flămânzit o zi, două, trei. Într-a patra, şi-a zis: „Mai bine să mor decât să muncesc 
şi-a pornit-o către rău să se înece. 

Dezbrăcându-se, s-a zvârlit cămătarul în apă, dar numai ce i-a trecut apă peste cap, că s-a 
înspăimântat de moarte, a sărit din apă şi, agăţându-se cu mâinile, s-a cățărat pe mal şi a ieşit afară. 

A stat ce-a stat, apoi iar s-a zvârlit în apă, din nou s-a înspăimântat şi a ieşit la mal. 

Şi-aşa, de nu ştiu câte ori: ba se zvârlea în apă, ba se cățără şi ieşea la mal, ba se zvârlea în apă, 
ba se cățără şi ieşea la mal. 

Dar nu departe de locul unde se chinuia aşa, se aflau, în stufăriş, cuiburile unor gâşte sălbatice. 
Gânsacul cel bătrân şi gaşca văzură ce tot făcea cămătarul. 

— Ce o ciudat! a spus gânsacul,. Înot pân' la el, să aflu ce a păţit. 

— Nu-i nevoie, nu-i nevoie! s-a speriat gâsca. Şi dacă-i un om rău? 

Dar gânsacul, inimos, nu i-a dat ascultare. Înotând până în dreptul cămătarului, l-a întrebat: 

— Spune, de ce te arunci în apă numai pentru o clipă şi ieşi îndată la mal? De ce faci una ca 
asta? 

I-a spus cămătarul: 

— Vreau să mă înec, că n-am ce mânca! 

— Pot să-ți alin sărăcia — a spus gânsacul, şi s-a cufundat în adânc. 

Iar când a ieşit de sub apă, un uriaş rubin îi strălucea în cioc. Gânsacul şi-a deschis ciocul şi 
rubinul i-a căzut cămătarului la picioare. 

Nemaiştiind pe ce lume să află de fericire, cămătarul a apucat piatră scumpă şi a luat-o la fugă 
către oraş. Acolo a vândut rubinul şi a ajuns bogat din nou. 

Multă vreme a trecut de atunci, iar cămătarul nu s-a mai gândit niciodată la gânsacul care îi 
dăruise piatră scumpă. Dar într-un rând se dădu sfoară-n ţară că fiica maharajahului se îmbolnăvise 
rău de tot. Mulţi vraci cercetaseră bolnavă, niciunul însă nu se pricepuse s-o scape de chinurile 
morţii. Când, ce să vezi, veni din Tibet un vraci vestiți, care spuse: 

— Fiica maharajahului se va însănătoşi dacă va maca inima unei gâşte sălbatice. Dar gâsca 
sălbatică să fie prinsă negreşit vie, altminteri inima îşi pierde puterea tămăduitoare. 

S-a bucurat maharajahul şi-a vestit: 

— Cel care-mi va aduce cel dintâi o gaşcă sălbatică vie va primi drept răsplată un palat şi o mie 
de robi. 

Aflând de una ca asta, a fugit cămătarul către râul unde întâlnise cândva o gaşcă sălbatică. Şi, 
ajungând la locul ştiut, cămătarul cel nerecunoscător s-a aşezat la mal şi a prins a răcni cu putere: 

— Unde eşti, ales mântuitor, unde eşti? Oare n-ai să-mi dai o mână de ajutor? Sunt la mare 
cumpănă, nefericitul de mine, la mare cumpănă! 

Gânsacul a auzit răcnetele, şi-a părăsit cuibul şi a înotat către cămătar. 


1? 


— Ce-ai pățit? l-a întrebat gânsacul. Cu ce te pot ajuta? 

— Of — a şoptit cămătarul cel viclean — de-ai şti cât sunt de nefericit! leşi la mal şi-am să-ţi 
povestesc tot! 

Gânsacul a venit la mal, şi-a scuturat apa de pe aripi şi a urcat pe uscat. În clipa aceea cămătarul 
l-a şi înșfăcat, l-a vârât subsuoara şi-a pornit grăbit către oraş. 

— Unde mă duci? a întrebat cu spaimă gânsacul. Dă-mi drumul şi am să-ţi mai găsesc un rubin! 

Dar cămătarul cel rău a pufnit în râs: 

— La ce mi-ar folosi rubinul tău? Când fiindcă maharajahului îţi va mânca inima, voi primi 
drept mulţumire un palat şi o mie de robi. 

A plâns gânsacul şi, căzând pe pământ, lacrimile i se schimbară în uriaşe mărgăritare. 

Cum a văzut mulțimea mărgăritarelor, cămătarul cel lacom s-a zvârlit la pământ, să le culeagă. 
Dar numai ce le-a atins, că mâna i se lipi de pământ. Uitând de gânsac, cămătarul cel lacom şi-a 
întins după mărgăritare şi cealaltă mână, care i s-a lipit şi ea de pământ. Acu' nu mai putea ține 
pasărea subsuoară şi gânsacul a zburat slobod dincolo de nori. Auzind paşii trecătorilor, a început a 
striga cămătarul: 

— Ajutor! Ajutor! 

Au auzit oamenii Şi-au încercat să-i desprinsă mâinile de pe pământ. Dar, din ce se străduiau mai 
tare, dintr-atât mâinile cămătarului cel lacom intrau mai adânc în pământ. 

Deodată se auzi în preajma o larmă cumplită: 

— Elefanţi! Vin elefanții sălbatici! au strigat oamenii înspăimântați şi au rupt-o la fugă. 

— Scăpaţi-vă! Scăpaţi-mă! le-a strigăt din urmă cămătarul. 

Dar nimeni nu se sinchisea de răcnetele lui. Eleganţii cei uriaşi se apropiau repede, tot mai 
repede, şi cel mai mare dintre ei a călcat peste cămătar şi l-a strivit. 

Aşa şi-a sfârşit viața omul ăsta nerecunoscător. 


Capra prefăcută în vârcolac 
poveste indiană 


O poveste cu un brahman şi patru oameni şireți: 

Sosind vremea ploilor, a sosit şi vremea jertfelor aduse zeilor. Şi, iaca, a cumpărat un brahman o 
căpriță albă, a luat-o pe umeri şi a pornit către un templu depărtat, în care credincioşii îi îmbunau cu 
jertfe pe zei. 

Şi, cum mergea el aşa către templu, l-au zărit patru sărăntoci flămânzi, şireti nevoie mare. Şi şi- 
au zis ei că n-ar fi rău să-l ia brahmanului căprița cea albă, s-o vândă şi să se aleagă cu un prânz 
îmbelşugat, în schimbul banilor luaţi de capră. 


Punându-şi deci una ca asta în minte, au luat-o cei patru şireti pe cărări cotite, l-au ajuns din 
urmă pe brahman, iar unul dintre ei i-a ieşit în întâmpinare. Dacă a ajuns în dreptul brahmanului, cel 
dintâi şiret s-a oprit şi l-a întrebat: 

O, cinstite părinte, încotro cu povara asta? 

I-a răspuns brahmanul, măreț: 

Către un templu depărtat, ca s-o închinat zeilor. 

Atunci şiretul s-a prefăcut mirat şi-a strigat: 

E cu putinţă oare să jertfeşti un câine bălțat? Vezi să nu stârneşti împotrivă-ți mânia zeului! 

„E nebun de-a binelea” — şi-a zis brahmanul şi a grăit cu blândeţe: 

Eşti bolnav, prietene, şi de-aia iei capra asta albă drept un câine bălțat. Du-te acasă şi cheamă 
vraciul. 

Şiretul i-a răspuns atunci cu zâmbetul pe buze: 

Eu, domnul meu, am spus ce văd. Du-te, şi mila zeului să-ţi ierte fărădelegea... 


Şi, despărțindu-se, a apucat fiecare pe un alt drum. 

Nici n-a avut brahmanul vreme să spună o rugăciune, ca al doilea şiret i-a şi ieşit în întâmpinare. 
Iar cad a ajuns în dreptul lui, s-a prefăcut înspăimântat şi a grăit: 

O, vai şi-amar de tine! Pentru ce duci pe umeri o vițică neagră, moartă? Ai uitat că zeii ne opresc 
să tulburăm liniştea trupurilor moarte?... Un an întreg va trebui să te rogi ca să te cureți de păcatul 
ăsta! 

De astă dată s-a mâniat brahmanul şi a zis: 

Pentru ce, o, prostănacule, numeşti vițea neagră, şi încă moartă, o capră albă? 

Liniştit, şiretul i-a răspuns: 

Nu te mânia, preacinstite! Dacă vrei să numeşti capra albă o vițică neagră, mă rog, fie. Gândeşte- 
te însă la mânia zeului, căruia vrei să-i jertfeşti o viţică moartă... 

La asta brahmanul n-a mai răspuns nimic, şi, îngândurat, a pornit înainte. Dar cel de-al treilea 
şiret 1-a tăiat curând drumul. Ridicând mâinile la cer, şiretul a întrebat: 

Ce te-a făcut să-l duci pe umeri pe măgarul ăsta sur? 

Auzind una ca asta, a lăsat brahmanul capra la pământ, s-a frecat bine-bine la ochi, apoi şi-a luat 
iarăşi povara pe umeri şi din nou a pornit înainte, fără a mai scoate o vorbă. 

Dar cel de-a patrulea şiret 1-a ieşit acum înainte şi-a strigat: 

Eşti oare în toate mințile? 

Cum să duci la templu o stârpitură de şacal roşcovan? oare nu te temi de mânia zeului? 

Şi, grăind aşa, s-a ascuns şiretul într-un crâng din apropiere. 

Dar de astă dată brahmanul nu s-a mai putut stăpâni. A zvârlit capra cât colo şi-a strigat: 

Asta nu mai e capra, ci vârcolac blestemat! Din clipă-n clipă se preface într-alta dihanie! 

Şi, lăsând capra în mijlocul drumului, cuprins de groază, brahmanul s-a grăbit s-o ia către casă. 

Dar capra n-a rămas multă vreme acolo. Cei patru şireti au vândut-o cât ai bate din palme şi, cu 
banii primiți au mâncat şi ei, pentru întâia oară după cine ştie câte zile, pe săturate. 


Vaca din lună şi brahmanii cei lacomi 
poveste indiană 


A trăit odată un brahman, şi oamenii i-au uitat numele. Şi-avea brahmanul o slugă, dar oamenii 
n-au uitat numele slugii. Îi zicea Nanavati. 

Brahmanul iubea banii mai presus de toate. Nanavati iubea florile şi copacii mai presus de toate. 
De dimineaţă până seara muncea în grădina brahmanului şi, curând, în jurul casei brahmanului 
înflori o asemenea gradina încât mulți oameni de seamă din întreaga Indie veneau să se desfete aici. 

Odată, venind de dimineaţă în grădină, Nanavati a văzut că iarba de sub pomi era tăvălita şi 
păscuta. Atunci şi-a pus gând să-l afle pe vinovat şi să-l pedepsească. Aşteptând seara s-a ascuns 
într-o tufă de sambalu (tufa cu fructe viu colorate) şi-a aşteptat. 

Şi, iaca, numai ce se ivi pe cer luna plină că Nanavati auzi nişte paşi. Privi cu luare-aminte din 
tufă în care se pitise şi zări în grădină a vaca mare, albă ca laptele. Calca fără să se grăbească şi 
păştea iarba înmiresmată şi zemoasa. 

Şi-atât de frumoasă era vaca încât Nanavati nu-şi putea lua ochii de la ea. Atunci, ca să n-o 
sperie, urma să stea pitit. 

Şi, nu trecu mult, că vaca odată îşi înălță capul ei mare, se uită la lună şi, sub ochi uluiţi ai lui 
Nanavati, prinse a se ridica binişor la cer. Se făcea tot mai mică şi-n cele din urmă pieri cu totul. 

În noapte următoare Nanavati se ascunse din nou în tufişul de sambalu. Şi, numai ce se ivi luna 
plină, vaca cea albă se arata din nou în grădină. Ca şi data trecută nu se grăbea şi păştea iarba dulce 
şi zemoasa. Curând se apropie de tufă de sambalu într-atât că, din ascunzătoarea lui, Nanavati ar fi 
putut pune mâna pe ea. 

Dar a trecut cât a trecut şi, tot ca în ajun, vaca şi-a ridicat capul şi-a privit la lună. 


„Acu' zboară în cer!” şi-a zis grădinarul şi-a ţâşnit din tufa lui. Era şi timpul! Încetişor vaca se 
ridică în văzduh. Sărind pe cât putea Nanavati izbuti să i se prindă de coadă. 

Mult a mai zburat Nanavati! Cu fiece clipă luna se apropia, se tot apropia de el. În cele din urmă, 
cu mare băgare de seamă, vaca îşi dădu drumul pe lună. 

Locuitorii lunii îl întâmpinară pe Nanavati cu nespusă cinste. Mai mult îi erau tare recunoscători. 
Vezi că celor din luna nici prin gând nu le dăduse ce straşnică mireasma împrăştie florile. Nanavati 
crescuse asemenea flori, încât mirosul lor îmbătător ajunsese până-n lună. Şi, trăgând pe nări 
mireasma aceea simţiseră cei din lună o fericire nemaiîncercată. 

Două zile a stat Nanavati în lună. Către seară celei de-a treia zi i-a grăit vacă: 

— La noapte cobor în grădina lui stăpâne-tu. Încăleca pe mine şi te vei pomeni iarăşi pe pământ. 

Dacă au aflat că Nanavati îi părăseşte i-au adus cei din luna fel de fel de bunătăți. Le-a mulţumit 
Nanavati noilor lui prieteni şi-a strâns bunătățile într-un sac şi-a încălecat pe vacă. 

Şi atât de repede a coborât vaca din luna încât Nanavati mai să nu-şi dea seama cum s-a trezit din 
nou în grădina lui. Era noapte. S-a culcat Nanavati în iarbă deasă şi-a adormit. 

Stăpânul lui, brahmanul cel lacom, a ieşit dimineaţa în grădină şi şi-a văzut sluga dormind; 
îndată a luat un băț şi i-a tras câteva pe spinare, strigând: 

— 'Trantore, leneş fără pereche! Unde mi-ai pierit trei zile? 

Nanavati a sărit că fript şi-a răspuns: 

— Ascultă, stăpâne, să-ţi spun despre nemaipomenita mea călătorie! 

Şi-a povestit tot ce 1 se întâmplase. 

Şi-a ascultat brahmanul slugă şi tare mânios a rostit: 

— Minti! Niciun brahman nu s-a dus pân-acum în lună. Dară-mi-te o slugă prăpădită... Nu te-ai 
putea apropia măcar de lună! 

— De ce nu mă crezi, stăpâne, gustă atunci, rogu-te, din bunătăţile astea. Mi le-au dăruit cei din 
lună. 

Dacă a gustat brahmanul din daruri, îndată a crezut cuvintele slugii. Pe pământ, din asemenea 
bunătăți, nici măcar maharajahul nu gustase. Şi brahmanul a spus: 

— Vreme de trei zile ţi-ai părăsit îndatoririle de slugă. Drept pedeapsă am să-ți iau sacul cu 
bunătăți. 

Şi, înşfăcând darul celor din lună, a intrat cu el în casă. 

Era acest brahman nu numai lacom ci şi lăudăros. Şi de aceea l-a chemat pe un vecin, brahman şi 
el, şi l-a ospătat cu bunătăţile aduse din lună. 

— Mănâncă, rogu-te, i-a vorbit gazda. lar mâine povesteşte-le tuturor ce bunătăți ai mâncat la 
mine. Nimeni pe pământ, afară de noi, n-a gustat din astfel de bucate! 

Atât de lacom s-au năpustit cei doi brahmani asupra darurilor din luna încât au golit curând 
sacul. lar oaspetele a prins a-l ocara atunci pe Nanavati: 

— Bine a zis cine a zis că până şi-n cer prostul tot prost rămâne! Oare sluga ta nu putea lua doi 
saci plini cu bunătăți? 

Stăpânul lui Nanavati a spus: 

— Vom zbura şi noi în lună. Să facem de pază în grădină şi numai ce va începe vaca a se înălța 
ca eu mă voi prinde de coada ei iar tu de picioarele mele. Şi amândoi vom merge în lună. 

— Lăudat fii, înţeleptule! a răspuns oaspetele, plecându-se adânc. 

Dacă s-a lăsat seara, s-au ascuns brahmanii în tufiş, şi-au aşteptat. Îndată ce luna a luminat 
pământul s-a ivit în grădină şi vaca cea albă. Păscând iarba şi frunze s-a apropiat domol de cei doi 
brahmani. În cele din urmă s-a oprit lângă tufă de sambalu şi a început să mănânce poamele coapte. 

Când s-a săturat a ridicat capul şi-a privit către lună. În clipa aceea stăpânul grădinii s-a ivit 
lângă ea. A prins-o de coadă şi-ndată a simţit că picioarele i se desprind de pământ. Nici al doilea 
brahman nu s-a lăsat mai prejos. S-a agăţat de picioarele celuilalt şi s-a pomenit şi el ridicat în 
văzduh. 

Aşa au pornit către lună, brahmanul cu grădina agăţat de coada vacii, brahmanul oaspete, de 


picioarele celui dintâi. Şi, ajungând pe la înălțimea himalaiei, a întrebat deodată brahmanul oaspete: 

— Cinstite prietene, n-au uitat cumva sacul pentru bunătăți? 

— N-am uitat, fireşte! a răspuns brahmanul cu grădină. 

— Dar e de ajuns de mare? a întrebat din nou brahmanul oaspete. 

— De ajuns, de ajuns! l-a liniştit brahmanul cu grădină. 

— ŞI, totuşi, cam ce mărime are? 

— lac-aşa! a strigat stăpânul grădinii şi, uitând că se ţine de coada vacii, şi-a desfăcut braţele. 

Iar, de bună seamă, îndată ce-a scăpat coada din mâini, atât stăpânul grădinii cât şi vecinul lui s- 
au prăvălit cu cea mai mare iuţeală. 

Din fericire nu s-au făcut bucăţi. Au căzut brahmanii într-o baltă murdară şi puturoasa şi-au 
rămas în baltă aceea, îngropaţi pân' la gât, cât a fost noaptea de lungă. Dimineaţa i-au văzut nişte 
oameni şi i-au scos din balta... 

Aşa că n-au avut brahmanii fericirea de a merge pe lună. 

Dar de atunci vaca nu s-a mai ivit niciodată în grădina brahmanului cel lacom. 


Sluga şi zamindarul 
poveste indiană 


Trăia, undeva, un zamindar zgârcit nevoie mare. Ori de câte ori îşi tocmea o nouă sluga 
zamindaru-i grăia: 

— De plătit am să-ţi plătesc mult, cinci rupii pe lună. Dar le vei primi când vei împlini, în cap, 
douăsprezece luni. Dacă-mi părăseşti casa înainte de-a împlini un an atunci nu mai primeşti nimic. 
Iară dacă eu te voi alunga înainte de a ți se împlini anul ai dreptul să-mi tai urechea dreaptă. 

Tocmindu-şi aşa fel slugă, zamindarul şi nevastă-sa îl sileau pe bietul băiat să le muncească din 
zorii zilei şi până se iveau stelele pe cer. Sluga trudea pe câmp, în grădina de zarzavat, în livadă, 
păştea vitele, gătea prânzul, făcea curat în casă, tundea oile şi adună vreascuri. lar la ceasul mesei i 
se dădea o lipie de târâte de orez şi o ceaşcă cu apă, în care fiersese orezul pentru stăpâni. 

Nicio slugă nu putea, fireşte, să ducă o asemenea viață vreme de un an de zile. Muncea două-trei 
luni şi plecă, neprimind niciun ana (monedă cu valoare foarte scăzută din India) pentru cât muncise. 
Iar zamindarul ăsta şi vroia. 

— Uite ce bine le-am potrivit! i se lauda el nevestei. Într-un an mi-au muncit, pe rând, şase slugi, 
şi nici uneia nu i-am plătit nimic. 

Şi, iaca, veni odată să se tocmească la zamindar un băieţandru de doisprezece ani, un fecior de 
țăran, pe nume Raj. 

— la seama, zise zamindarul, dacă-mi vei munci douăsprezece luni, îți voi plăti şaizeci de rupii. 
Dacă te voi alunga însă înainte de sfârşitul anului îmi poți tăia urechea. 

— Bine, spuse Raj. 

— Ei, atunci, înjuga bivolul şi du-te la arăt. 

A muncit băiatul la câmp ziua-ntreagă. Când s-a înserat, avenit acasă şi-a cerut de mâncare. 
Nevasta zamindarului i-a dat o păstaie de bob şi-o lipie din tărâţe de orez. 

— Mulţumescu-ţi, preabună stăpână, zise Raj, îmbucând. Dar altceva nu se mai află? 

— Măi, mâncăule! a țipat zgârcită. N-ai să mai primeşti nimic! 

Când s-au culcat cu toţii a pătruns Raj în cămara unde se păstrau bucățele şi-a mâncat pe 
săturate. 

Intrând, dimineaţa în cămară, nevasta zamindarului a dat peste o grămadă de oase de găină şi 
peste firimituri dintr-o lipie de grâu. 

— Priveşte! a strigat ea către zamindar. Flăcăuaşul ăsta ne-a înghiţit azi-noapte bucățele! Ai să 
păstrezi oare o slugă că asta? 

— Îndată să pleci din casa mea, nesătulule! a poruncit zamindarul. 


— Se cheamă că mă goniţi? a întrebat Raj cu blândeţe. Bine, am să plec. Dar îngăduie-mi, 
înainte, aşa cum ne-a fost învoială, să-ţi tai urechea dreaptă. 

Atunci, amintindu-și învoială, oftă din greu zamindarul, şi zise: 

— Păi, nu te gonesc! a mârâit el, posomorât. Dar n-ai voie să te atingi de bucate. Pentru prânz 
găteşte-ne azi fazanul cel mai gras. 

— Am înţeles, stăpâne! a grăit sluga şi-a plecat către coteţul în care se plimbau douăzeci de 
fazani. 

Fără a mai sta pe gânduri mult Raj a tăiat toţi fazanii, l-a ales pe cel mai gras şi i l-a dus plocon 
nevestei zamindarului. 

— Să n-ai nicio îndoială, stăpână, asta-i fazanul cel mai gras, a zis flăcăul. Ca să nu greşesc, am 
tăiat toate păsările, am cântărit-o pe fiecare în palma şi-am ales-o pe cea mai grea. 

— Ram, Ram! a gemut femeia. Pe loc se cuvine să ne descotorosim de el! 

Dar de astă dată zamindarul şi-a adus aminte de învoiala şi a spus: 

— Las! să ducă mâine caprele la păscut în pădure şi să nu vină acasă toată săptămâna. 

Aflând care-i pădurea, în care țăranii săraci aduna uscaturi, Raj a mânat într-acolo caprele 
stăpânului. Şi-a făcut o colibă, ascultă, de dimineaţă până seara, cântecele vesele ale păsărilor şi bea 
lapte de capră. Dacă un țăran sărac trecea pe lângă el băiatul îi dăruia câte o capră, uneori, şi câte 
două. Peste o săptămână, din toată turma rămăsese doar un ied. Cântând un cântecel vesel Raj îl 
mână spre casă. 

— Unde mi-s caprele, tâlharule? a strigat zamindarul, dând cu ochii de un singur ied. Am avut o 
sută de capre una şi una! Unde-s? 

— Pe toate, milostive stăpâne, le-a mâncat tigrul. Ai avut mare noroc c-am rămas viu eu şi cu 
iezişorul ăsta! 

Auzind de nenorocire şi-a zgâriat zamindarul fata cu unghiile iar nevastă-sa şi-a sfâşiat straiele 
de necaz. Dacă s-au mai potolit oleacă femeia i-a spus băiatului: 

— Mâine, cum se crapă de ziuă, culege din livadă, jumătate din banane, jumătate din portocale şi 
Jumătate din piersici. 

— Am înţeles, stăpâna! Totul va fi făcut întocmai cum ai poruncit, răspunse slugă, plecându-se 
înaintea ei. 

Şi, înarmându-se cu un cuţit bine ascuţit, Raj se urcă dimineaţa în bananier. A tăia câte o 
jumătate din fiecare banana şi-a zvârlit-o la pământ. Sfârşind, cu bananele, a rezemat scara de 
portocal şi-a tăiat câte o jumătate din fiece portocala. Apoi a făcut la fel cu piersicile. 

Când s-a ivit în livada zamindarul cel zgârcit a văzut că toată recolta-i era prăpădită. Pe pământ 
erau împrăştiate jumătăţi de banane, portocale şi de piersici, iar celelalte jumătăţi zăceau spânzurate 
în pomi. 

— Marş din casa mea! a răcnit zamindarul. Ai făcut pref o recoltă pe care mi s-au dat o sută de 
rupii! Şterge-o sau te strâng de gât! 

— V-am împlinit porunca şi nimic mai mult, a răspuns supusă slugă. Domniile voastre mi-aţi 
poruncit să tai jumate din poame şi-aşa am făcut. Dar dacă mă alungi cu tot dinadinsul eu plec. 
Numai, înainte de plecare, îngăduie-mi, să-ţi tai urechea dreaptă. 

— Of, ce tot spui! s-a înspăimântat zamindarul. Acu' n-am timp să stăm de vorbă. Ne-om 
înțelege mâine! 

Şi-a rupt-o la fugă spre casă. Acolo a dat de nevastă-sa şi-a zis: 

— Hai să ascundem tot ce-i de mâncare şi să fugim la noapte la oraş, la tatăl tău. Apoi ne vom 
întoarce şi vom trăi ca mai 'nainte! 

— Bine te-ai gândit! s-a bucurat femeia. Aşa vom face. Deseară ne pregătim, iar la noapte, când 
sluga doarme, o ştergem pe nesimţite. 

De cu seară şi-a pregătit zamindarul o ditai lada, a vârât într-însa pui fripți, prăjituri, tot felul de 
bunătăți şi-a aşteptat să se întunece bine. Dar Raj a prins de veste că zamindarul ascunde în lada d- 
ale gurii şi-a priceput totul. 


Pândindu-şi stăpânul, când s-a dus la culcare, căci trebuia să se odihnească pentru drumul lung, 
flăcăul a ridicat capacul şi s-a vârât în ladă. 

La miezul nopţii s-au sculat, încetişor, zamindarul şi nevastă-sa, s-au îmbrăcat şi-au pornit-o la 
drum. Zamindarul căra în spinare lada în care era băiatul, pufnea toată vremea şi-şi certa femeia: 

— De ce-ai luat atâta mâncare? Tare-i greu de duş! 

Iar flăcăul şedea cuminte-n lada, înfuleca într-una şi se simţea ca un domn pe care slugile îl 
poartă în palanchin. 

Curând hotăra zamindarul să facă popas, să se odihnească şi să îmbuce câte ceva. Ajungând pe 
un câmp, lângă o fântână, a lăsat jos ladă şi i-a ridicat capacul. Sluga a țâşnit din ladă şi, adunându- 
şi palmele la piept, a zis: 

— O, bunii mei stăpâni! Nu vă supăraţi pe mine! Atât îmi sunteți de dragi că nicio zi nu pot trăi 
fără voi! Uite, de-aia, ca să nu mă despart de voi, m-am vârât şi-n ladă. Iar, ca să nu va vină prea 
greu să mă purtați, am mâncat tot ce era înăuntru de mâncare. 

— Nu, aşa nu mai pot trăi! a strigat zamindarul. Taie-mi urechea şi piei pentru totdeauna din 
ochii mei! 

Băiatul scoase numaidecât cuțitul de la cingătoare, când nevasta zamindarului îl opri şi se aruncă 
asupra bărbatului ei: 

— Cum te vei înfățişa înaintea părinților mei, aşa, fără o ureche? Toate neamurile vor râde de 
tine şi-şi vor bate joc! 

— Ai dreptate! a oftat zamindarul şi i-a şoptit: Las' că-ntr-o oră scap eu de tancul ăsta!... Ei, 
slugă, a strigat apoi, e timpul să ne culcăm cu toții! Pregăteşte-ne, din frunze şi crengi, aşternuturile! 

Dacă a pregătit sluga aşternuturile a târât zamindarul un aşternut lângă fântâna şi a spus: 

— Tu te culci aici, iar noi, lângă tine. 

Numai ce-au adormit stăpânii că Raj a tras binişor lângă fântâna aşternutul nevestei zamindarului 
iar pe al său l-a târât într-o parte. 

În cel mai întunecos ceas dinaintea răsăritului s-a furişat zamindarul către fântână, a pipăit 
aşternutul şi, apucându-şi nevasta, a zvârlit-o în fântână. 

— În sfârşit, am scăpat de cel ce ne chinuia! a grăit el, plin de veselie. Şcoală, femeie, şi hai să 
ne întoarcem acasă! Nu mai am a mă teme că-mi pierd urechea! 

— Cine te chinuia şi de cine ai scăpat, milostive stăpâne? a auzit deodată lângă el glasul slugii. 

Înţelegând ce se întâmplase s-a luat zamindarul cu mâinile de cap şi a pornit-o în tăcere spre 
oraş. Trebuia acu' să-i vestească pe părinții nevestei de nenorocire. 

Dar Raj ştia care-i cel mai scurt drum pân' la oraş. Alergând într-un suflet la tatăl fostei lui 
stăpâne i-a spus: 

— Stăpâna m-a trimis. S-a întâmplat o nenorocire. Bărbatul ei a înnebunit şi vine-ncoace să vă 
ucidă. Stăpâna zice:” Roagă-i să-l lege pe bărbatu-meu şi să-i pună douăzeci de lipitori la ceafă. 
Asta-l face să-şi vină grabnic în fire!”. 

Grăind aşa, Raj o luă din nou la picior, în întâmpinarea zamindarului: 

— Stăpâne! i-a strigat el încă de depărtare. Am fost la tatăl stăpânei, care ţi-a pregătit o primire 
pe cinste. 

Abia a pus zamindarul piciorul în casa nevesti-si, că patru slugi vânjoase s-au şi năpustit asupra- 
i, l-au legat de mâini şi de picioare şi i-au aşezat pe ceafă douăzeci de lpitori. 

Văzând zamindarul cu câtă bucurie îi râdea sluga a priceput cine-i pregătise primirea. 

— Nemernicule! a răcnit el, cu glasul schimbat. la-mi urechea şi du-te unde ştii! Mai bine fără 
ureche decât să am de-a face cu un diavol ca tine! 

Raj asta aştepta. S-a repezit la zamindar, i-a tăiat urechea dreaptă şi duş a fost. 

Iar zamindarul cel zgârcit a stat cu lipitorile la ceafă până i-a venit nevasta: spre norocul ei, 
fântâna avea puțină apă şi trecătorii au putut s-o scoată dimineața. 

Iar zamindarul s-a întors acasă aşa, fără o ureche. 

De atunci, ori de câte ori încerca să însele un ţăran, acela zicea: 


— Mă duc să-l chem pe Raj! 
Şi zamindarul îndată fugea în casă şi, de frică, punea zăvoarele la poartă şi la toate uşile. 


Păsărarul cel isteț 
poveste indiană 


Un păsărar şi-a întins odată, pe o mirişte, plasa lui cea mare. Înainte de asfinţitul soarelui s-au 
lăsat pe câmp o mulțime de păsări de toate soiurile. Păsărarul a tras de frânghie şi tot stolul a rămas 
prins în plasă. Dar păsările erau tare multe şi, smucindu-se toate odată, s-au ridicat în văzduh cu 
plasa cu tot. 

Zburau încet pentru că trebuia să care şi plasa după ele. Văzând una ca asta păsărarul a prins a le 
urmări. Uitându-se în toată vremea asta către cer gonea îndârjit în urma păsărilor. 

Ajungând în sat se izbi de un trecător. 

— Unde fugi aşa, prietene? l-a întrebat trecătorul. 

— Să prind stolul care mi-a smuls plasa, a răspuns păsărarul. 

— EI, dar unde ţi-e mintea? s-a mirat trecătorul. Oare nu vezi cât de sus zboară toate la un loc? 
N-ai să le mai prinzi niciodată! 

— Om vedea, om vedea! a răspuns păsărarul, urmându-şi goană. 

Când soarele a coborât spre asfințit au prins a-şi căuta păsările loc de mas (popas). 

— Să zburăm către râu, acolo putem dormi, şi-au dat ratele cu părerea. Pe lângă râu cresc trestii 
minunate. 

— În crângul de bananieri se doarme mai bine că oriunde, au spus papagalii. 

— Vrem să dormim în baltă! au strigat ibişii. Acolo-s broaşte de-a minunea! 

— Vrem la rău! Vrem la rău! au strigat unele. 

— lar noi în crângul de bananieri! au spus celelalte. 

— Noi vrem în baltă! au amintit altele. 

Mult au dat din ciocuri dar la nicio încheiere n-au ajuns. 

Văzând, la dreapta răul, ratele au tras către apă; papagalii au luat-o atunci la stânga, către crângul 
de bananieri, iar ibişii au pornit înapoi, către baltă. 

Dar, numai ce au încetat a se înțelege şi n-au mai cărat plasa într-o singură latură, plasa a prins a 
cobora tot mai mult, mai mult şi păsările s-au pomenit, în cele din urmă, apăsate de greutatea ei, la 
pământ. Atunci păsărarul şi-a strâns degrabă plasa, a pus vânatul pe umăr şi-a vândut a doua zi la 
piaţa toate păsările. 


Cu ce seamănă elefantul 
poveste indiană 


Un om mergea pe un elefant către oraş. Pe drum a întâlnit cinci cerşetori, care veneau în 
întâmpinarea elefantului şi nu se abăteau din drum. 

— La o parte! le-a strigat omul. Oare nu vedeți că aveţi înainte un elefant? Îndată va călca în 
picioare! 

Cerşetorii s-au dat degrabă în lături şi unul dintre ei a spus: 

— De unde să ştim că avem în față un elefant? Cu toţii suntem ori din născare! 

Iar al doilea cerşetor a grăit: 

— Tare am vrea să ştim cu ce seamănă elefantul! 

— Apropiaţi-vă şi pipăiţi-l, i-a îndemnat stăpânul elefantului. Aşa o să vă puteți da seama cât de 
minunat e animalul ăsta. 

Zis şi făcut. Orbii s-au apropiat de elefant şi-au prins a-l pipăi. Unul i-a atins vârful cozii, altul 


un picior, al treilea o ureche, al patrulea trompa, al cincilea coastele. 

Orbul, care pipăise vârful cozii, a spus: 

— Iaca, niciodată nu mi-aş fi închipuit ca elefantul seamănă cu o mătură! 

— Ce vorbeşti?! s-a mirat al doilea, care pipăise piciorul elefantului. Seamănă cu un stâlp. 

Cel ce pipăise urechea elefantului a grăit atunci: 

— Amândoi spuneţi neadevăruri! Aduce a ditamai frunza de lotus! 

— Prostii! a strigăt al patrulea. Seamănă cu o frânghie groasă. 

Al cincilea orb, care pipăise coastele, a început să râdă: 

— Atât de straşnic v-aţi speriat de elefant, pare-mi-se, încât nici nu v-aţi apropiat de el! Aflaţi 
însă ca elefantul seamănă cu un zid de cetate. 

— Ei, aş! a strigat din nou cel dintâi. Elefantul seamănă cu o mătură! 

— Cu un stâlp! a spus al doilea. 

— Cu o frunză! i-a încredințat al treilea. 

— Cu o frânghie! a strigăt al patrulea. 

— Cu un zid de cetate! a dat cuvântul al cincilea. 

Omul cu elefantul plecase de mult şi orbii tot se mai ciorovăiau. S-a lăsat seara dar ei strigau 
înainte: 

— Elefantul seamănă cu o mătură! 

— Cu un stâlp! 

— Cu o frunză! 

— Cu o frânghie! 

— Cu un zid de cetate! 

Şi-a venit ziua a doua, dar, şezând în praful drumului, orbii se certau care mai de care: 

— Elefantul seamănă cu o mătură! 

— Cu un stâlp! 

— Cu o frunză! 

— Cu o frânghie! 

— Cu un zid de cătate! 

Se zice că până şi-n ziua de azi mai şed în praful drumului tot sfădindu-se cu ce seamănă 
elefantul. 


Tonţii învățați 
poveste indiană 


Au fost odată, într-un sat, trei brahmani tare învăţaţi. Citiseră mii de terfeloage, învățaseră 
sumedenie de ştiinţe felurite şi se socoteau, de aceea, mai deştepţi decât toată lumea. 

Întâlnindu-se ei între ei, într-un rând, au spus brahmanii unii către alţii: 

— Am învăţat toate ştiinţele, ne pricepem să săvârşim minuni, dar n-am umblat încă niciodată 
prin ţări străine. Nimeni nici nu bănuieşte pe-acolo că trăiesc pe lumea asta nişte învăţaţi de soi că 
noi. Oare să ne fie sortit să viețuim până la sfârşitul zilelor laolaltă cu țăranii ăştia prosti? 

Şi, grăind astfel, hotărâră brahmanii să-şi părăsească satul de baştină. 

Ieşind, deci, în zorii zilei din casele lor, au pornit-o către meleaguri depărtate şi, spre amiază, s- 
au întâlnit cu un ţăran. 

— Să-l rugăm pe necioplitul ăsta să ne conducă peste munţi, a zis unul dintre brahmani. 

Şi-ndată i-a şi grăit taranului: 

— Ai în faţa ta trei brahmani învățați. Îţi făgăduim să ne călăuzești peste munți... 

Cu multă sfială şi-a dus țăranul mâinile la frunte şi-a dat răspuns: 

— O, domni preaînvăţaţi, urmaţi-mă! 

Şi au pornit. 


Curând s-a ivit o potecă de munte şi brahmanii au prins a sui în urma taranului. Ajungând ei la 
marginea pădurii, deodată, țăranul s-a oprit şi a şoptit: 

— O, domni înţelepţi, s-o luăm printr-alta parte; priviţi, colo, sub tufă, doarme un leu! 

Un brahman, care mergea înainte, a zis râzând: 

— Necioplitul ăsta nu pricepe nici măcar ca leul nu doarme, ci-i mort de cine ştie când! 

Un alt brahman i-a spus atunci taranului: 

— Uite cât de mari ni-s cunoştinţele! Îndată o să-l înviem pe leul ăsta mort. 

— Dar de ce? De ce? a strigat țăranul. Doar e un leu! Ce nevoie aveţi să-l înviaţi? 

— NI-i şi silă să dăm ascultare cuvintelor bădăranului ăstuia! s-au sumețit brahmanii. De-aia am 
învăţat, ca să ne ținem cunoştinţele sub obroc? 

Atunci țăranul s-a urcat zorit într-un copac şi de acolo a început a holba ochii la minunile 
brahmanilor. 

Iar brahmanii cei învăţaţi l-au însuflețit, într-adevăr, pe leu. Deschizându-şi ochii leul s-a ridicat 
pe labele-i puternice, s-a întins şi i-a văzut deodată pe brahmani. 

Stăpânul munților a scos un urlet cumplit, a sărit la brahmanii cei învăţaţi şi, de bună seamă, i-a 
făcut fărâme. lar țăranul necioplit a aşteptat până ce leul a plecat la adăpătoare apoi şi-a văzut cu 
bine de drum. 

Şi, iaca, se adevereşte că ştiinţă, pentru prost, e că lumina lămpii pentru orb! 


Judecătorul cel isteț 
poveste indiană 


Unui om i-a pierit odată din casa punga cu bani. S-a dus omul la judecător şi i-a spus: 

— Domnule, azi-noapte mi s-au furat banii. În casa mea locuieşte multă lume şi nu ştiu care 
dintre vecini e vrednic de dispreţ. 

Judecătorul a grăit: 

— Toţi cei care locuiesc în casa ta să vină la mine la răsăritul soarelui şi am să-ţi arăt hoţul. 

Dacă, s-au adunat cu toţii la judecător, acesta a zis: 

— laca, îi dau fiecăruia dintre voi câte un beţişor de trestie de aceeaşi mărime. Mâine dimineaţă 
să mi le aduceţi înapoi. Dar să ştiţi, beţişorul, celui care a furat, va creşte peste noapte cu un deget. 

Înspăimântându-se, hoţul a prins a se gândi cum l-ar putea înşela pe judecător. S-a gândit el, s-a 
tot gândit şi şi-a spus:” Am să scurtez bețișorul tocmai cu un deget. Are să crească peste noapte şi-o 
să fie deopotrivă cu celelalte!”. 

De dimineaţă au venit cu toii la judecător. Toţi aveau bețişoarele la fel de lungi, unul singur avea 
băţul cu un deget mai scurt decât celelalte. 

— lată cine a furat banii! a zis judecătorul şi a poruncit că hoţul să fie vârât la închisoare. 


Două minuni 
poveste indiană 


Uite cum a fost: 
Într-un rând a căzut trăsnetul peste casa unui om de vază şi toate bogăţiile aceluia au ars dintr- 
odată. I-a rămas nefericitului doar un uriaş ceaun de tuci, pe care nici focul nu l-a putut vătăma. 

Şi, iaca, omul, pe care îl chema Nanduka, s-a hotărât să plece din locurile sale de baştină pentru 
a-şi uita nenorocirea. Înaintea plecării s-a dus Nanduka la vecinul lui, pe nume Laksmana şi i-a zis: 
— Rogu-te, prietene binevoitor, păstrează-mi până la înapoiere singură mea avere, ceaunul de 

tuci. 
Doi ani de zile a pribegit Nanduka pe meleaguri străine dar în al treilea i s-a făcut dor de locurile 


de baştină şi s-a întors în satul lui. 

Şi, iaca, înapoindu-se, s-a dus Nanduka la vecinul său. Văzându-l pe Naduka Laksmana a rostit 
cu prefăcută amărăciune: 

— Ce nenorocire, prietene! Ceaunul tău de tuci a fost mâncat de șoareci! 

Nanduka n-a arătat de fel că nu crede cuvintele vecinului. A spus cu glas tare: 

— Aş vrea să cobor până la rău să mă spăl de păcate după drumul cel lung. Roagă-l pe feciorul 
tău să vină să mă ajute. Şi să aducă la mal tot ce trebuie pentru spălarea de păcate. 

Grăind aşa, Nanduka s-a îndreptat către râu, iar după el mergea, ascultând porunca părintelui său, 
feciorul de şapte ani al lui Laksmana. 

Alegând un loc mai ferit, lângă o stâncă, s-a spălat Nanduka de păcate, apoi l-a apucat pe 
feciorul lui Laksmana şi l-a vârât într-o peşteră din apropiere, răsturnând la intrare şi un bolovan 
mare şi greu. După care, ca şi când nimic nu s-ar fi petrecut, s-a îndreptat spre casă. 

Către seară a venit în goană mare Laksmana şi-a strigat: 

— O, Nanduka, unde mi-e feciorul? De ce nu s-a întors acasă? 

— S-a întâmplat o mare nenorocire, prietene! Cât m-am spălat o rândunică l-a înhăţat pe 
drăguțul tău fecior de pe un bolovan care se afla la malul râului... 

— O, ce spui, ticălosule! a strigat Laksmana. Cine-ar putea crede că o rândunică poate căra un 
copil de şapte ani?... Hai chiar acu' la judecată! 

Dacă s-au înfățișat ei înaintea judecății, a ieşit Laksmana în față şi a zis: 

— Stăpâna înţelept şi preadrept! Mincinosul ăsta zice că o rândunică l-a răpit, de pe un bolovan 
de la marginea râului, pe feciorul meu de şapte ani. Porunceşte-i ticălosului să-mi înapoieze 
băiatul... 

Ascultându-l pe Laksmana s-a întors judecătorul către Nanduka: 

— Tare ne mai crezi prosti, într-adevăr! Pe dată să-i înapoiezi vecinului feciorul! 

— Dar cum i-l pot înapoi dacă i l-a răpit o rândunică?! 

Atunci toţi judecătorii, câți erau în încăpere, n-au mai putut răbda şi-au strigat într-un glas: 

— Ce tot vorbeşti? O rândunică poate ridica oare un copil în văzduh? 

Nanduka a prins a râde şi-a bolborosit printre hohote: 

— Acolo unde şoarecii pot mânca un ceaun de tuci rândunica poate ridica în văzduh un copil de 
şapte ani! 

Şi-a povestit cum îi lăsase în păstrare vecinului ceaunul de tuci şi ce s-a petrecut după aceea. 

Atunci au râs cu toţii şi-au prins a vorbi: 

— Nanduka şi Laksmana, de-i aşa, împăcaţi-vă şi nu va mai certaţi. Laksmana să-i înapoieze lui 
Nanduka ceaunul iar Nanduka, lui Laksmana, feciorul. 

Şi-aşa au făcut. lar amândoi s-au aflat mulțumiți. 

Dar oamenii din satul acela spun şi azi: 

— Acolo unde şoarecii pot mânca un ceaun de tuci rândunica poate ridica un copil de şapte ani 
în văzduh! 


Cămătarul pedepsit 
poveste indiană 


Într-un sat trăia un plugar. Moștenise de la taică-su o bucată de pământ, un bivol şi un plug. Un 
cămătar veni într-un rând la plugar şi-i grăi cam aşa: 

— Tatăl tău îmi datora o sută de rupii”. Plătește-mi datoria! 

— N-am bani acu' — i-a răspuns plugarul. Aşteaptă să strâng recolta. Oi vinde orezul la oraş și 


ți-oi întoarce datoria tatii. 

Nu s-a învoit cămătarul: 

— N-aștept de loc. N-ai bani. Îţi dau în schimb plugul şi bivolul! 

L-a rugat plugarul: 

— Cum să ar fără plug şi fără bivol? Aibi milă de mine, domnule! 

— Bine, sunt un om de treabă — a spui cămătarul. Îi las pentru trei zile plugul și bivolul, iar tu 
îmi vei da pentru asta doi manil La recoltă. 

Neavând bietul ce face, a trebuit să se învoiască. 

A semănat orezul și a aşteptat. Şi-a venit vremea culesului, dar plugarul era atât de sărac, că nici 
seceră n-avea. 

S-a dus la cămătar să-i ceară o seceră cu împrumut. A spus cămătarul: 

— Pentru tine fac orice şi nu-mi pare rău de nimic. lacă secera. Ai să-mi dai pentru ea încă un 
man de orez, din recoltă. 

Iar plugarul a trebuit să se-nvoiască şi cu asta. 

Din toată recolta, trei pumni de boabe i-au rămas plugarului, încolo cămătarul i-a luat tot orezul. 
Şi numai ce s-a apucat să-și coacă o pâine, că din nou a venit cămătarul, nemulțumit: 

— Am venit să-ți văd măsurile. Mi se pare mie că nu mi-ai dat toată datoria. 

— Vai, domnule — a spus plugarul — nu poți scoate apă din piatră seacă așa că nu-mi mai poți 
lua nimic. Mai bine învaţă-mă cum să trăiesc fără pâine. 

— Prietene — a răsuflat din greu cămătarul — şi bogăţia, și izbânzile în viaţă, toate ne vin de la 
zeul Rama. Încearcă să-l afli, și Rama te va ajuta. 

Şi-a copt plugarul trei lipii de orez, să le aibă la drum, și a pornit să-l caute pe Rama. 

În cea dintâi zi de pribegie a întâlnit un brahman. 

Mult s-a bucurat, bietul, zicându-şi: „Cred că ăsta ştie unde-l pot afla pe Rama 
brahmanului o lipie, l-a întrebat: 

— O, cinstite părinte, oare nu mi-ai putea spune cum aş putea da de Rama? 

În loc de răspuns, brahmanul a apucat lipia, a vârât-o în gură și, fără o vorbă, a plecat mai 
departe. 

Într-a doua zi, plugarul a întâlnit un alt brahman. 

„Poate că ăsta nu mai e atât de hulpav” — şi-a zis, şi a grăit: 

— O, cinstite părinte, fie-ţi milă de un om sărman! N-am nimic la sufletul meu decât lipia asta. 
Ia-o şi spune-mi cum pot să dau de Rama. 

Brahmanul s-a uitat la plugar, a vârât lipia în sân şi a plecat mai departe. 

În cea de-a treia zi, către scăpătatul soarelui, bietul plugar a zărit pe drum un cerșetor bătrân. 
Apropiindu-se de el, i-a întins cea din urmă lipie. 

— Bunătatea-i răsplătită întotdeauna — a grăit bătrânul. Încotro ți-i drumul, om de treabă, și de 
ce eşti îngândurat? 

A răspuns plugarul: 

— ÎL caut pe Rama, dar nimeni nu vrea să-mi arate drumul ce duce către el. 

— la spune-mi, prietene, de ce vrei să-l vezi pe Rama? 

— Un cămătar mi-a luat toată recolta. Vreau, deci, să-l întreb pe Rama ce să fac ca să nu mor de 
foame. 

— Afla că eu sunt vrăjitor — a spus atunci bătrânul. Nu ţi-ai cruțat pentru mine cea din urmă 
lipie, aşa că te voi ajuta. Ia scoica asta. Suflă în ea şi toate dorinţele ţi se vor împlini. Dar nu uita: 
înainte de a sufla în scoică, se cuvine să te închini către soare-răsare. 

Şi, punând scoica la picioarele plugarului, bătrânul s-a făcut nevăzut. 

Nevenindu-i să-ți creadă fericirea, a apucat sărmanul scoica, s-a închinat către soare-răsare şi a 
strigat: 

— Să se ivească înainte-mi un bivol înjugat la tongă'®. 

ŞI bine nici n-a dus scoica la buze, că înainte i s-a şi ivit un bivol tânăr şi arătos, înjugat la o 
tonga nouă. 

Dacă a trecut cu bivolul lui pe lângă casa cămătarului, un picuşor i-a lipsit bogatului să nu moară 
de mirare. Lăsându-şi toate treburile baltă, a dat fuga până la plugar. 

— De unde ai furat bivolul şi tonga? a strigat el supărat. Hoţule, la închisoare ţi-e locul! 

— Ram, Ram!!" s-a înspăimântat bietul om. M-a ajutat un vrăjitor. El mi-a dat scoica asta şi mi- 
a zis: „Suflă în ea și ţi se va împlini tot ce dorești!” Iaca de unde am bivolul şi tonga. 

În dimineaţa următoare l-a pândit cămătarul pe plugar când a pornit cu bivolul la câmp, s-a 
furişat în coliba lui şi i-a furat scoica fermecată. A fugit apoi până acasă şi, bucuros, a strigat: 

— Vreau o sută de bivoli și zece elefanți! 

Și, dorindu-și asta, a suflat în scoică. Dar nici bivolii și nici elefanții nu i-au umplut bătătura. 

„N-am suflat, pesemne, cum trebuie” — a chibzuit hoţomanul și a strigat: 

— Să se ivească înainte-mi un sac cu aur! 

De astă dată a suflat în partea cealaltă a scoicii, dar sacul cu aur tot nu s-ai ivit. 

Până seara a tot suflat cămătarul în scoica furată, un picuşor i-a lipsit să nu plesnească de 
încordare, dar nicio dorință nu i s-a împlinit, pentru ca plugarul nu-i spusese ca înainte de a sufla în 
scoică se cuvenea să te închini către soare-răsare. 

Cum s-a ridicat soarele pe cer, a venit iarăşi cămătarul la plugar. 

— Scoica ta e la mine — i-a spus el. Doar că n-o pot face să-mi împlinească dorințele. Ţi-o dau 
îndărăt, dar numai dacă-mi făgăduieşti că voi primi îndoit tot ce-ţi va da și ție. 

Din ziua aceea cămătarul începu să se îmbogăţească ceas de ceas. Își dorea plugarul o sută de 
rupii, cămătarul avea dintr-o dată două sute. Îi cerea plugarul scoicii un rând de dhoti!!! — 
cămătarul primea două rânduri. Îşi dorea plugarul o brățară — două brățări se iveau înaintea 
cămătarului. 

Dar cămătarul nu era mulțumit nici cu atât. De multe ori a încercat să fure scoica fermecată, 
pentru că acu' văzuse că, înainte de a sufla într-însa, se cuvenea să se închine către soare-răsare. De 
trei ori a intrat pe furiş în casa plugarului, când omul nu era acasă, dar n-a putut găsi scoica. 
Plugarul nu se mai despărțea de darul fermecat. 

Şi-aşa s-a scurs un an. La vremea când bumbacul și orezul trebuiau să se coacă, s-a lăsat o secetă 
cumplită, care-a lovit toate câmpiile cu orez. Dar plugarul nu se temea de atât. A intrat pe ogorul lui, 
s-a închinat către soare-răsare şi a grăit: 

— Fie ca un râu adânc și lat să curgă pe pământul meu! 

A suflat în scoica şi, îndată, pe pământul lui a curs un râu adânc și lat. Iar pe ogorul cămătarului, 
învecinat cu al lui, au prins a curge două râuri late şi adânci 

Aşezând scoica pe iarbă, plugarul s-a plecat peste apa cea limpede, să-și potolească setea. Atunci 
a băgat de seamă că, prin iarba înaltă, cămătarul se furişa să-i fure scoica. 

S-a înclinat plugarul către soare-răsare și-a şoptit: 

— Fie ca ochiul meu stâng să nu mai vadă până la apusul soarelui! 

Şi suflând în scoică, pe dată a încetat să mai vadă cu ochiul stâng. Iar în clipa aceea cămătarul a 
încetat a mai vedea cu amândoi ochii. Dar chiar așa orb, a urmat să se târască spre scoică, într-atât îl 
muncea lăcomia. Şi, nevăzând încotro se târa, a căzut în râu şi s-a înecat. 

De-atunci spune poporul:” În goana după avut străin, pierzi şi avere, și cămin. 


110 exclamaţie care corespunde cu „Dumnezeule” 
111 portul naţional al bărbaţilor din India 


Neguțătorii și motanul 
poveste indiană 


Trăiau într-un sat trei neguțători: Barbă-Căruntă, Spânul şi Chelbosul. Și aveau ei o magazie, în 
care-și ţineau mărfurile: covoare, saluri, mătăsuri, sari"? și dhoti. Neguţătorii se temeau mai cu 
seamă de hoţi. lacă de ce tocmiseră un om sărac, pe nume Ani, să le păzească magazia. 

Dar nu hoţii, ci altă năpastă dădu peste neguțători. În magazia lor se iviră niște şoareci, care- 
ncepură a le roade mărfurile. 

Atunci neguțătorii i-au poruncit paznicului să le cumpere o pisică. 

Ani le-a spus: 

— Am eu acasă un motan straşnic. Pot să vi-l dau. 

— Cât vrei pe el? au întrebat neguțătorii. 

Le-a răspuns paznicul: 

— Mai nimic câte un ban de fiece labă. 

Cel mai zgârcit şi mai viclean dintre neguțători. Barbă-Căruntă, a întrebat atunci: 

— Motanul tău are patru labe? 

— Patru — a răspuns paznicul. 

— Ehei, dar nouă ne ajung şi trei! Un motan bun poate prinde şoareci şi cu trei labe. La trei bani, 
pentru trei labe. 

— Se cheamă că a patra labă-mi rămâne mie? a întrebat paznicul. 

— Fie şi-aşa — s-au învoit neguţătorii cei lacomi. Și Ani a adus motanul în magazie. 

Dar chiar din cea dintâi noapte, motanul a păţit-o rău; alergând, bietul, după șoareci, a căzut de 
pe polița cea mai înaltă și ţi-a frânt o labă. 

Auzind de una ca asta, neguțătorii au grăit într-un glas: 

— Cheamă degrabă vraciul! 

— Am să vă-ndeplinesc porunca fără întârziere — le-a răspuns Ani. Dar care dintre domniile- 
voastre, cinstite fețe, va plăti munca vraciului? 

— În niciun chip eu — s-a grăbit să-l încredințeze Barbă-Căruntă. Am cumpărat laba stângă de 
la spate şi i s-a rupt cea dreaptă din față. 

— lar eu am plătit pentru laba dreaptă de la spate — a zis Spânul. 

— ŞI eu pentru laba stângă din față, a strigat Chelbosul. 

— Se cheamă că motanul şi-a rupt laba care-i rămăsese lui Ani — a grăit Barbă-Căruntă. Ani va 
trebui, aşadar, să-l plătească pe vraci. 

Ani n-a mai stat la tocmeală. A vârât motanul într-un sac şi a pornit-o către oraş. 

La oraș, vraciul a îngrijit laba motanului, i-a înfășat-o și a spus: 

— Într-o săptămână nu se mai cunoaște. Până atunci va sări în trei labe. 

I-a plătit Ani vraciului cei trei bani primiţi de la neguțători şi s-a grăbit să se întoarcă acasă. Când 
s-a lăsat seara, l-a vârât pe motan în magazie. 

În noaptea aceea s-au adunat în magazie mai mulți șoareci ca niciodată. Au tras ei cu urechea, au 
priceput că motanul are o labă ruptă și şi-au zis că nu mai au de ce se teme. Gonind într-una după 
şoareci, bietul motan a tot sărit de pe-o poliţă pe alta. Şi, iacă, tocmai când îl fugărea pe şoarecele 
cel mai nerușinat, ticălosul a dat cu coada în opaițul aprins şi l-a răsturnat. S-a întins focul şi n-a 
trecut mult că din magazie şi din mărfuri au rămas doar tăciuni şi cenușă. 

Aflând că sărăciseră, au prins a răcni neguțătorii, iar dacă s-au mai potolit, au grăit: 

— De toate astea-i vinovat motanul. Dar cum motanu-i al nostru, al celor patru, se cheamă că 
Ani are a ne plăti a patra parte din pagubă. 

— Toată averea mea-i acest dhoti peticit, aşa că de la mine n-aveţi să primiţi nimic, cinstite feţe! 
le-a răspuns Ani. 

A spus atunci Barbă-Căruntă: 

— Mărfurile noastre făceau o mie de rupii. Dacă nu ne plăteşti două sute cincizeci de rupii, 
judecata te va trimite-n robie și vei munci de pomană pentru noi, până la moarte! 

Şi apucându-l pe Ani, neguţătorii l-au târât la judecată. Când au ajuns înaintea judecății. Barbă- 
Căruntă a luat motanul cu lăbuţa înfăşată şi a grăit: 

— O, judecătorule prea drept! Molanul ăsta a alergat după şoareci, a dat cu coada în opaiţ și a 
pricinuit focul. Toate mărfurile noastre au căzut pradă focului. Spune dar, o, înțeleptule, dacă 
stăpânii motanului n-au împărțit între ei deopotrivă pagubele? 

— Au — a spus judecătorul. 

— Auzi, prostănacul?, ce spune preacinstitul judecător? au strigat neguţătorii. Plăteşte-ne două 
sute cincizeci de rupii, sau pieri în robie. 

În clipa aceea a întrebat judecătorul: 

— De ce-i înfăşată lăbuţa motanului? 

— Şi-a rupt-o alergând după şoareci — au dat neguțătorii răspuns — iar vraciul i-a legat-o. 

— [a spune, Barbă-Căruntă — a mai întrebat judecătorul — cât i-ai dat vraciului pentru 
vindecarea molanului? 

— O, domnule, motanul nu şi-a rupt laba pe care am cumpărat-o eu, aşa că n-am dat nimic 
pentru vindecarea lui. 

— Atunci să spună Chelbosul cât i-a plătit vraciului. 

— O, bunule domn, motanul nu şi-a rupt laba pe care o cumpărasem eu. De ce să fi cheltuit bani 
de pomană? 

— Înseamnă că tu l-ai plătit pe vraci, Spânule? 

Spânul a clătinat din cap: 

— O, nu! Motanul și-a rupt laba care-i rămăsese lui Ani. Așa că Ani l-a plătit pe vraci. 

— Laba ruptă a motanului e deci a paznicului? a întrebat judecătorul 

— A lui, a lui! au zbierat într-un glas neguțătorii. 

— lar celelalte trei labe sunt ale voastre? 

— Ale noastre, ale noastre! au strigat într-un glas neguțătorii. 

Atunci a căzut judecătorul pe gânduri și din nou a întrebat: 

— Se cheamă că motanul a răsturnat opaițul sărind după şoareci cu cele trei labe sănătoase? 

— Asta așa e — s-au învoit neguțătorii. 

— Atunci paznicul nu vă datorează nimic — a grăit judecătorul. Vedeţi voi, motanul a răsturnat 
opaițul alergând după şoareci. Dar a alergat cu labele pe care le stăpâneaţi voi. A patra labă era 
legată şi n-a mai luat parte la vânătoarea de şoareci. Aşa că vedeţi-vă de treabă şi nu mă mai 
tulburaţi! 

Auzind o asemenea hotărâre, Barbă-Caruntă a dat cu motanul de pământ, şi-a smuls de ciudă un 
smoc din barba-i sură şi-a luat-o din loc. După el au pornit şi Chelbosul, și Spânul. 

Iar Ani şi-a luat motanul şi, mulțumit de dreapta hotărâre, a plecat către coliba lui, fără a mai 
plăti nimic. 


Şacalul cel şiret 
poveste indiană 


Un tigru fioros a căzut odată într-o capcană. Zadarnic răcnea şi se zbătea cumplita fiară intre 
drugii de fier al capcanei. Atât de bine făcută era, încât tigrul nu izbuti să îndoaie niciun singur 
drug. 

Dar întâmplarea a făcut ca un om să treacă în vremea aceea prin apropiere. Dând cu ochii de el, 
tigrul a prins a se văicări spășit: 

— O, bunule părinte, îndură-te de mine și sloboade-mi! 


— Da, cum de nu! a răspuns drumeţul. Eu te slobozesc și tu ma sfâșii pe loc. 

— Da' de unde, stăpâne! Jur că nu voi mai supară nicicând o făptură însufleţită. De-acum și pana 
la sfârșitul zilelor mele vor fi o sluga supusa omului. 

— Dacă-i așa — s-a bucurat drumeţul — atunci te slobozesc. 

Şi, grăind astfel, a şi tras zăvorul care deschidea capcana și tigrul l-a văzut slobod. Dar n-a 
apucat omul să facă niciun pas, că tigrul l-a şi trântit, turtindu-l sub greutatea lui, şi a mârâit: 

— Prostule! Acu' voi prânzi din carnea ta! 

— Cum se poale? s-a rugat bietul om, te-am scăpat de la moarte și vrei să mă mănânci? Oare 
asta se cheamă dreptate? 

— Încetează cu pălăvrăgelile despre dreptate! a strigat tigrul. Nu-i niciun fel de dreptate pe 
pământ! 

— Ba da, este! întreabă pe cine pofteşti. Toţi îţi vor spune ca este. 

— Bine — s-a învoit tigrul. Îi vom întreba pe cei dintâi trei pe care-i vom întâlni și daca ei spun 
ca dreptatea dăinuieşte, te voi cruța. Dar dacă-i voi auzi zicând că nu-i dreptate pe pământ, te voi 
manca, fără doar și poate! 

Mult au rătăcit prin junglă omul și tigrul, când, în cele din urma, au dat peste un papagal 
posomorât, șezând pe o craca de bananier. 

— Ascultă, papagalule! i-a strigat tigrul. Ia zi, e dreptate pe pământ 

A răspuns papagalul: 

— De o sută de ani trăiesc pe lumea asta. În toată lunga mea viață n-am făcut nimănui vreun rău. 
Iar umflatul şarpe boa mi-a înghițit azi dimineaţă puişorii. Nu-i dreptate pe pământ! 

— Iaca, vezi? şi-a rânjit tigrul colții. Nu-i dreptate! 

— Sa mergem mai departe — a spus omul. Să-ntrebăm palmierul de colo. 

Au mers ei pana la palmier și tigrul întrebat: 

— la zi, palmierule, e dreptate pe pământ? 

A răspuns palmierul: 

— Ani şi ani de zile s-au adăpostit de arşiţă la umbra frunzelor mele oameni și fiare. Dar un 
mistreț s-a ivit azi dimineaţa și mi-a ramat rădăcinile. Şi-acu', iacă, sunt sortit pieirii. Nu-i dreptate 
pe pământ! 

— Asa-i, nu-i dreptate pe pământ! a mârâit tigrul şi, bătându-ţi coastele cu coada, s-a pregătit să 
sară asupra drumețului. 

— Aşteaptă! l-a rugat omul. Mi-ai făgăduit că vom întreba de trei ori, şi am întrebat doar de 
două ori, deocamdată. 

— Ei bine, fie, să-l întrebăm pe şacalul ăsta care ne aleargă-n întâmpinare— se-nvoi tigrul. 

Dacă şacalul a ajuns în dreptul lor, i-a grăit drumeţul! 

— Ascultă şi judecă pricina dintre noi. Tigrul ăsta a căzut în capcană, i-am auzit gemetele, mi-a 
fost milă de el, am tras zăvorul și l-am lăsat slobod, iar acu' vrea să mă înghită. Spune, asta se 
cheamă dreptate? 

— Stai, stai, n-am înţeles mai nimic din tot ce ai spus. la mai povesteşte-mi o dată întâmplarea! 

— Tigrul asta a căzut într-o capcană — a început iar drumețul. L-am auzit văicărindu-se, mi s-a 
făcut milă de el şi l-am slobozit. Acu', tigrul vrea să mă mănânce. Ei, spune, asta se cheamă cinste? 
Oare nu mai e dreptate pe lume? 

— De — a rostit gânditor şacalul — tare încurcată poveste! Nu-i de fel uşor s-o descurci. Spui, 
aşadar, ca tigrul trecea pe lângă capcană, ţi-a auzit strigătele ţi-a tras zăvorul... 

— Nu — i-a tăiat omul vorba — tocmai pe dos Tigrul se văieta în capcană şi eu l-am slobozit. 

— A, pricep — a dat din cap şacalul. Capcana urla în tigru și tu ai slobozit capcana... 

— Uf, ca greu mai pricepi! s-a supărat tigrul. Eu eram în capcană şi omul asta a trecut pe lângă 
capcană. Pricepi acu'? 

— Nu te mania, iubite stăpâne — a răspuns cam prosteşte şacalul. Vai, tare-i greu să te descurci 
în povestea asta... Dacă as fi văzut eu, cu ochii mei, cum sau petrecut toate, atunci ar fi fost altceva. 


— Să ne întoarcem la capcana, acolo ai să te lămureşti — a zis tigrul. lar de nu, am să te mănânc 
şi pe tine, cum am să-l mănânc pe el! 

Omul, tigrul şi şacalul au pornit către capcană. Acolo tigrul a spus: 

— Eu eram în capcană, pricepi, iar el a trecut pe lângă capcană. Am strigat, mi-a auzit strigătul, a 
tras de zăvor şi m-a slobozit. Pricepi? 

— Pricep, acu' pricep! s-a bucurat şacalul. Eu eram în capcană, omul a auzit, capcana era în 
capcană, iar el... Iaca, iar vorbesc anapoda, vai de capul meu! Cred ca pană la urmă tot n-am să 
pricep povestea asta încurcată... 

— Ba ai s-o pricepi! a răcnit, scos din pepeni, tigrul. Te voi face eu să pricepi, s-apoi te voi 
înghiţi! Asculta, dar! Uită-te la mine! Eu sunt tigrul. Ai priceput? 

— Priceput, stăpâne... 

— lar el e omul. Ai priceput? 

— Priceput, stăpâne... 

— lar asta-i capcana. Ai priceput? 

— Priceput, stăpâne... 

— lată deci că eu, tigrul, eram în cuşca asta, iar el, omul, trecea prin preajmă. Ai priceput? 

— Nu te supăra, stăpâne, dar n-am priceput... 

— Fi, prostule, neghiobule, ce nu poţi pricepe? Răspunde! 

— Nu pricep cum de-ai putut cădea în capcana asta. 

— Ce nu pricepi, nenorocitule! Răspunde pe loc! 

— Mi se pare ca nici în ruptul capului nu poţi încăpea într-o capcana atât de mică. Da, da, de 
buni seamă, nicicând n-ai putea intra într-o capcana ca asta. 

Atunci tigrul iți pierdu şi bruma de răbdare. 

— Priveşte, dacă nu crezi! s-a răstit el şi, cat ai clipi, a zburat în capcana. Ai priceput cum vine 
treaba? 

— Priceput! a strigat şacalul, încuind uşa cu zăvorul. 

— laca vezi — i-a spus omul atunci tigrului. Ziceai ci nu-i dreptate pe lume. Dar mi se pare ca, 
dacă tigru-i prins în capcana, se cheamă ca tot mai e o dreptate pe pământ. 


Povestea prietenului rău 
poveste indiană 


Întâlnindu-se odată şacalul și cămila, au şi ajuns prieteni la toartă. 

Într-un rând, şacalul i-a spus cămilei: 

— Haidem, prietenă, să trecem pe celălalt mal. Creşte acolo o trestie dulce cum n-a mai fost pe 
lume! 

— Suie-n spinarea mea! s-a bucurat cămila. Îndată ne-om vedea pe malul celălalt! 

A sărit şacalul în spinarea prietenei lui şi ea l-a purtat degrabă peste râu. Nu minţise şacalul. 
Lângă mal se-ntindea un minunat camp cu trestie de zahăr. 

Cu mare plăcere a rătăcit cămila prin cimpul cu trestii și tare i-a lăcomit la mâncare. În vremea 
asta, pe mal, şacalul prindea peşte. Atât erau de mulţi peşti, încât către amiază şacalul se simţi chiar 
prea sătul. Dormind oleacă, a alergat apoi către cămilă şi, de mulțumit ce era, a prins a rătăci pe 
câmp, lătrând din răsputeri. 

Locuitorii unui sat din preajmă l-au auzit. Au apucat nişte reteveie şi-au gonit spre camp. Dar 
numai ce-a zărit oamenii, că şacalul s-a ascuns degrabă într-un tufiș. 

Ţăranii au văzut cămila care le manca trestiile de zahăr și-au început s-o ciomăgească. 

Mai mult moartă decât vie, bătută măr, cămila a izbutit cu chiu cu vai să scape de oameni şi să 
nimerească la râu. Aici a ajuns-o din urmă şacalul și, ca şi cum nimic nu s-ar fi petrecut, a zis: 

— E timpul să mergem acasă. 


— E timpul — a răspuns cămila. 

— Atunci am să-ți sar în spinare. 

— Sari — i-a îngăduit cămila. 

Dacă s-au îndepărtat oleacă de mal, a întrebat cămila: 

— Spune, prietene, ce te-a apucat de-ai urlat atât de tare? Oare nu ştiai că oamenii din sat se vor 
aduna la urletele tale şi mă vor ciomăgi? De ce ai făcut una ca asta? 

— Nu ştiu — a răspuns liniştit şacalul. Habar n-am! Am eu, aşa, un obicei: după o masă bună, 
urlu cat pot. 

— A, atunci e cu totul altceva — a vorbit cămila. Dacă-i un obicei de-al tău, se cheamă că n-ai 
nicio vină. 

Cand a ajuns la mijlocul râului, unde era tare adâncă apa, cămila a spus: 

— Ştii ceva, șacalule? Aş vrea să mă bălăcesc niţel. 

— Ce-ţi veni i-a strigat şacalul. Vezi doar că suntem în partea cea mai adâncă a râului? Nu face 
una ca asta! Şi-apoi... de ce să le bălăceşti tocmai acu'? 

— Nu ştiu — i-a răspuns cămila. Habar n-am! Am eu, așa, un obicei: după ce sunt ciomăgită, 
îmi place nespus să mă scald! 

Şi grăind aşa, camila s-a vârât cu capul sub apa. lar când a ieşit din nou la fața apei, şacalul nu-i 
mai stătea în spinare: se înecase. 

Şi nimănui nu i-a părut rău după şacal, şi nimeni nu şi-a amintit de el. Asta-i soarta prietenilor 
răi. 


Şoricelul care a fost pisică, câine şi tigru 
poveste indiană 


Zice-se că, dacă tigrul are o inimă de şoricel, atunci e mai bine să nu dea ochi cu pisica. 

Cică un corb ducea odată în cioc un şoricel şi, zburând pe deasupra unei păduri, şi-a scăpat 
vânatul din cioc. 

Acum, în pădurea aceea trăia un om care se pricepea să facă minuni. ŞI şoricelul i-a căzut tocmai 
la picioare. 

Omul l-a ridicat şi l-a dus în coliba lui. Zile de-a rândul, şoricelul a trăit împreună cu omul. 
Omul îl hrănea şi-l adăpa, iar şoricelul era fericit. Dar odată, ieşind din colibă, a dat şoricelul peste 
un coşcogea motanul, furişându-se iar în colibă, şoricelul s-a ascuns într-un ungher şi-a rămas 
acolo, dârdâind de frică. 

Vazând una ca asta, omul l-a întrebat: 

— Ce-i cu tine? De ce tremuri? 

— Vai, stăpâne — a chițăit şoricelul — nu departe de coliba am dat peste un motan şi-acu' mor 
de frica! 

Omul s-a gândit oleacă şi-a zi: 

— Bine, voi face în așa fel, încât să nu te mai temi niciodată de pisici. Culcă-te și dormi. Mâine 
dimineaţă, nu te vei mai trezi şoricel, ci pisică. 

Şi omul s-a ţinut de cuvânt: în zori, şoricelul s-a trezit pisică. 

— Nu mai ai pricini să te temi de pisici. Acu' eşti pisică — i-a spus omul. 

Mulţumit, şoarecele-pisică a fugit dcolibă. ŞI, iacă, numai ce s-a întins niţeluş la soare, că 
deodată vede din nou motanul. Uitând, bietul, că nu mai era şoricel, ci pisică, a tulit-o către colibă. 

— Ce-i cu tine? a întrebat omul. De cine te-ai mai speriat? Pisicii i-a fost ruşine să mărturisească 
adevărul şi atunci a mințit: 

— Am dat în pădure peste un dulău; s-a luat după mine şi-abia i-am scăpat din gheare. 

Omul a spus din nou: 

— Culcă-te şi dormi. Mâine dimineaţă te vei trezi dulău și nu vei mai avea a te teme de dulăi. 


Şi aşa s-a întâmplat: în zori, pisica s-a pomenit un dulău straşnic şi, lătrând zgomotos, a fugit în 
pădure. Lângă un copac din apropiere, dulăul a dat din nou peste motan. Motanul a văzut şi el 
dulăul şi-a zis că se va năpusti asupra-i şi s-a pregătit de apărare: a stupit, şi-a ridicat o labă şi a 
mieunat grozav. Auzindu-l mieunatul, nemaiştiind pe ce lume se află, dulăul a tulit-o în colibă — 
Dar cine te-a mai speriat şi de astă dată a întrebat omul. 

I-a fost ruşine dulăului să mărturisească adevărul şi-atunci a mințit! 

— Vai, stăpâne, nu departe de colibă am dat peste un tigru! Nici acu' nu pot pricepe cum de-am 
izbutit să scap din colții lui cumpliți! 

— Ei, atunci voi face în așa fel, ca de azi înainte să nu te mai temi de nimeni. Culcă-te şi dormi. 
Mâine te vei trezi tigru. 

Şi aşa s-a întâmplat: în zori, dulăul s-a pomenit tigru şi şi-a spus:” Nu mi-e dat mie, rege peste 
fiare, să ma pitesc în sărăcăcioasa colibă a omului. Mă duc în pădure şi toată jigănuile vor tremura 
de puterea şi vitejia mea!” 

Vorbindu-şi astfel, tigrul a pătruns cu un aer semeţ în desişul pădurii. Şi deodată a dat peste 
motan. Motanul a văzut şi el tigrul. De spaima, părul motanului s-a zbârlit, spinarea i s-a încovoiat 
şi ochii i s-au aprins. 

„Acu' s-a sfârşit cu mine! ţi-a zis motanul. De tigru nu mă pot apăra!” 

Dar dacă a văzut ochii aprinşi ai motanului, tigrul, în pieptul căruia bătea inima temătoare a unui 
şoricel, a rupt-o la fuga către colibă. A ţâşnit înăuntru, s-a afundat în ungherul cel mai ascuns și-a 
rămas acolo, cu dinţii clănțănind de frica. 

Omul s-a mirat: 

— De ce tremuri din nou? Sunt oare în pădurea noastră fiare mai puternice decât tigrul? 

— Sunt... — a şoptit tigrul abia auzit. 

— Care? s-a minunat omul. 

— Mo... mo... motanul! 

Atunci a priceput omul tot ce se petrecuse şi-a grăit: 

— Tigrul în pieptul căruia bate o inimă de şoarece e mai slab decât pisica. Cel ce are inimă de 
şoarece, şoarece o să rămână! 

ŞI, grăind aşa, a prefăcut din nou tigrul într-un biet şoricel. 


Bufnița cea pizmaşă 
poveste indiană 


Pe acoperitul unui palat împărătesc s-a aşezat odată o bufnită. 

În grădină, pe un palmier înalt, a văzut o privighetoare. Trecând pe lângă palmier, toţi curtenii se 
plecau pană la pământ înaintea micuţei privighetori. 

Chiar împăratul s-a ivit curând în grădină. Aducea o tavă de aur cu seminţe alese. Împăratul a 
aşezat lava pe pământ, iar privighetoarea a zburat din copac şi-a prins a ciuguli din seminţe. 

Dacă împăratul şi curtenii au părăsit grădina, bufnița a întrebat-o pe privighetoare: 

— la spune, prin ce ţi-ai câştigat atâta dragoste? 

Privighetoarea i-a răspuns: 

— Împăratul mă iubeşte pentru felul cum cant. A poruncit curtenilor să-mi împlinească orice 
dorinţă și vine zilnic de mă hrăneşte cu seminţe de pe tava de aur. 

Când s-a inserat bufnița şi-a spus:” Glasul meu e mai frumos decât al privighetorii. Dacă mă va 
auzii cântând, împăratul va alunga privighetoarea şi le va porunci curtenilor să-mi împlinească mie 
toate dorinţele”. 

Zicându-şi aşa, bufnița a prins a țipa din răsputeri. Atât de straşnic a țipat, că i-a trezit îndată pe 
toți cei ce dormeau în palat. 

— Cine-a îndrăznit să țipe atât de păcătos în palatul meu? s-a mâniat împăratul. la să-mi găsiți 


vinovatul și să mi-l aduceţi aici! 

Curtenii au sărit să-mplinească porunca împăratului. Nu le-a fost greu să afle bufnița, că țipa 
într-una. Au prins-o, aşadar, au înfățişat-o împăratului şi-au glăsuit: 

— Stăpâne, iacă cine-a îndrăznit să-ţi tulbure liniştea! 

— Jumuliţi-o de vie! a poruncit împăratul. 

Slugile au pus mâna pe bufniţă, au jumulit-o de-a rămas în pielea goală, şi-au dat-o afară din 
palat. 

Şi bufnița cea pizmaşă abia a putut ajunge cu chiu cu vai în pădure. 

... Ades le povesteşte papagalilor neplăcuta ei păţanie şi întotdeauna o bârfeşte pe privighetoare: 

— Ea e vinovată de toate! Din pricina el sunt nevoită să umblu în pielea goală! 

— Ce vină are privighetoarea? întreabă mirați papagalii. 

— Păi cum? Dacă n-aş fi întâlnit-o la palat, nu m-aş fi apucat să cânt. Iar dacă n-aş fi cântat, n-aş 
fi fost jumulită. E limpede că privighetoarea-i vinovată de nenorocirea mea! 

Să nu semănaţi niciodată cu bufnița, prieteni, şi să nu-i învinuiți pe alții de vina voastră! 


Neguţătorul şi tinichigiul 
poveste indiană 


Un neguțător şi un tinichigiu au pus odată un rămăşag, sporovăind despre ce-i mai de seamă: 
bogăţia sau înțelepciunea. Spunea neguțătorul: 

— La ce-ţi foloseşte înțelepciunea, dacă eşti sărac ca şoarecele de câmp? 

— Dar prostului nu-i ajută nici aurul! răspundea tinichigiul. 

— Ei, asta s-o crezi tu! Îi întorcea vorba neguţătorul. Aurul îl scoate pe om din orice nenorocire. 

Tinichigiul nu era de aceeaşi părere. 

— Fără minte, aurul nu face nici două parale, iar mintea-l ajută întotdeauna pe om, şi fără aur. 

— Prostii! se supără neguțătorul. Nu se poate. Dacă mintea ta se dovedeşte mai puternică decât 
aurul meu, îţi dau o mie de rupii. Dar dacă aurul meu se dovedeşte mai puternic decât mintea ta, ai 
să-mi fii rob. Te învoieşti? 

— Mă-nvoiesc — răspunse tinichigiul. 

— Atunci hai la rajah'! să-i spunem de rămăşag, pentru ca niciunul dintre noi să nu se poată 
lepăda de cuvintele lui. 

S-au dus amândoi la rajah şi i-au povestit ce hotărâseră. Era acest rajah un stăpân aprig şi crunt. 
Nu trecea zi să nu-şi ucidă vreun supus. Chiar şi-n ziua aceea poruncise descăpățânarea a trei 
nefericiţi... Văzându-i pe neguţător și pe tinichigiu, rajahul voi de la bun început să cheme călăul, 
dar îşi aminti de spusele tatălui său: 

— Să nu ucizi niciodată mai mult de trei supuşi pe zi, că nu va mai avea cine să-ți îngrijească 
elefanții, să-ți ducă armăsarii la păscut, să-ți lucreze bumbacul şi să-ți ude orezăriile. 

N-a cutezat aşadar rajahul să calce sfatul părintesc și de aceea s-a gândit la un vicleşug. I-a dat 
neguțătorului un răvaş scris pe o frunză de palmier şi pecetluit cu trei peceţi, după care i-a grăit: 

— Du-te cu tinichigiul în împărăţia vecină şi-nmânează împăratului răvaşul ăsta. La întoarcere 
vă voi răsplăti. 

Au ajuns neguțătorul şi tinichigiul în împărăţia vecină, i-au dat înmânat împăratului răvaşul şi au 
aşteptat să vadă ce-avea să le spună. 

Împăratul a rupt pecețile, a despăturit frunza şi-a citit cu glas tare:” O, puternice vecin! Dacă-ţi 
doreşti binele, fă-i pe aceşti oameni să piară!” 

Auzind ce cuprinde răvaşul, a căzut neguţătorul la picioarele împăratului: 

— Îndură-te, stăpâne! la-mi tot aurul, dar lasă-mi viaţa! 

A râs împăratul: 

— Aurul meu îmi ajunge. Hei, străjeri! Pieriți-i! Călăul îi va descăpăţâna pe pungaşii ăştia peste 
un ceas! 

I-au împresurat străjerii pe neguţător și pe tinichigiu şi nu şi-au mai luat ochii de la ei. 
Neguţătorul a prins a-i ruga: 

— Daţi-mi drumul şi vă acopăr cu aur! Îi dau fiecăruia dintre voi câte o mie de rupii! 

— Dacă-ţi dăm drumul, împăratul ne taie noul capetele — a oftat căpetenia străjii. lar dacă n-ai 
cap, n-ai ce face cu aurul. 

Niciun ceas n-a trecut şi s-a ivit călăul, iar apoi împăratul și curtenii. Şi, numai ce-a pus călăul 
mâna pe spadă, că odată a început tinichigiul a râde tari şi plin de veselie. 

— De ce râzi, nebune? s-a minunat împăratul. 

— O, împărate, am să-ţi spun de ce. Ascultă, mult preadreptule! Cu cinci zile în urmă un 
prezicător vestit s-a ivit ca din pământ în palatul mult slăvitului nostru rajah Şi, văzându-ne, i-a spus 
el rajahului:” Atâta vreme cât tinichigiul şi neguțătorul ăsta vor trăi în împărăţia ta, numai 
nenorociri, ciumă, secetă, foamete, se vor abate pe pământul tău. Scapă-te de oamenii ăştia! Dar să 
ştii că. Dacă-i vei ucide, nenorocirile se vor abate asupra principatului tău, toate deodată: şi ciuma, 
și seceta, și foametea. Întoarce lucrurile în așa fel ca un alt stăpânitor să-i facă să piară și atunci 
toate nenorocirile vor cădea pe capul celui care le-a adus moartea”. 

Auzind una ca asta, împăratul se mânie cumplit. 

— Aha, rajahul vostru vrea să-mi spulbere împărăţia! a răcnit el. Plecaţi îndată şi vestiţi-i 
vicleanului că vitezele mele oşti îi vor cotropi în trei zile pământul şi că eu însumi am să-l robesc. 
Şi-am să dau poruncă să se are pământul de asupră-i! 

S-au plecat tinichigiul și neguţătorul înaintea împăratului şi s-au grăbit către casă. Pe drum, 
tinichigiul i-a spus neguțătorului: 

— Vezi acum că înţelepciunea-i mai puternică decât aurul? Dacă n-aş fi fost eu, te-ai fi aflat 
acum fără cap!... Dă-mi mia de rupii! 

— Întâi să ne întoarcem acasă — a răspuns neguțătorul — Iar acolo om vedea noi ce şi cum. 

N-a vrut neguţătorul să se lipsească de aur și de aceea şi-a pus în gând să-l ducă la pierzanie pe 
tinichigiu. Înfăţişându-se ei rajahului, i-au grăit: 

— Împăratul din ţara vecină te ameninţă cu război. Oştile lui ne vor cotropi în trei zile câmpiile! 

Înspăimântat, a întrebat rajahul: 

— De ce s-a mâniat pe mine împăratul? 

Atunci neguțătorul a păşit înainte şi a spus: 

— Numai tinichigiu-i vinovat de mânia împăratului. 

Şi-a povestit totul, aşa cum se petrecute, de-a fir-a-păr. Sărind de pe tron, rajahul a strigat: 

— Amândurora am să vă tai capetele! Hei, chemaţi-l pe călău! 

A venit călăul în goana mare şi-a aşteptat ca rajahul să-i poruncească, să scoată spada. 
Neguţătorul s-a târât în coate și pe genunchi către călău, prinzând a se ruga: 

— Cruță-mă stăpâne! Ţi-oi da un elefant și un sac cu aur! Auzind una ca asta, a răcnit rajahul: 

— Retează-le capetele! Au chemat oștile dușmane-n împărăţia mea! 

Când şi-a scos călăul spada, din nou s-a pus tinichigiul pe râs. Râdea şi nu te mai putea opri. Au 
prins a-i da lacrimile de atâta râs. Uluit, călăul şi-a plecat spada şi-a privit către rajah. 

— De ce râzi, nebune? l-a întrebat rajahul. 

— Râd pentru că vrei să mă răpui şi nu ştii că numai eu pot opri şi-ntoarce îndărăt oștile 
duşmane. Se cheamă că-ţi doreşti singur nefericirea. lacă de ce râd... 

— Am să văd eu dacă ceea ce spui e adevărat — a spus rajahul. Să ştii că, dacă nu vei întoarce 
duşmanii din drum, voi porunci să fii ars de viu! 

— Dă-mi un cal şi duşmanul nu va mai îndrăzni să-ți calce pământul! 

— Daţi-i un cal! a poruncit rajahul. 

A încălecat tinichigiul și-a pornit-o în întâmpinarea oştilor duşmane. Le-a zărit chiar lângă hotar. 


În fruntea oștilor, mânios, călărea împăratul. A dat tinichigiul pinteni calului, a gonit către împărat 
de i-a tăiat drumul și a grăit: 

— Înainte de toate, ucide-mă pe mine, iar apoi abia calcă-n picioare semănăturile de pe pământul 
țării mele! Cât trăiesc eu, niciun ostaş nu-ţi va trece hotarul! 

Împăratul și-a zis:” Dacă-l ucid, atunci tot ce-a spus înțeleptul se adevereşte, şi ciuma, foametea 
şi seceta se vor abate peste pământul meu". 

— Nu, nu — a spus aşadar împăratul. Mai bine să te ucidă rajahul tău, că doar nu-mi sunt mie 
însumi duşman! 

Şi, întorcându-ți oștile, a pornit către casă. 

Iar întorcându-se tinichigiul la rajah, i-a vorbit aşa: 

— Mi-am ţinut făgăduiala. Nimeni nu-ţi mai amenință împărăția. 

Mulţumit, rajahul a poruncit să i se numere îndată o mie de rupii. Punându-şi banii într-un sac, 
tinichigiul s-a întors apoi către neguțător: 

— Acu', rogu-te, toarnă şi tu în sac banii pe care i-ai pierdut. 

A fost nevoit să numere li neguţătorul mia lui de rupii. Atunci, săltându-şi sacul în spinare, 
tinichigiul 1-a spus la despărțire: 

— Ține minte că pe prost nici aurul nu-l ajută, în vreme ce înțeleptul alungă nenorocirea şi fără 
aur! 


Povestea şacalului şi a crocodilului 
poveste indiană 


Un pui de şacal a flămânzit odată rău de tot si a sosit de aceea la malul unui râu. Auzise de la 
înțeleptul lui tată că în râu găseşti întotdeauna cate ceva de-ale gurii. 

Şacalului cel mic nici prin minte nu-i dăduse că pe fundul râului trăia hainul, lacomul crocodil. 

Negândindu-se la vreo nenorocire, rătăcea şacalul de-a lungul apei și-și căuta ceva de mâncare 
pentru la prânz, vreun peştişor sau vreun crab. Dar, cufundat în mâl, crocodilul nu-şi lua ochii de la 
el, tot pândind clipa când şi-ar fi putut înhăţa prada. În sfârşit, crocodilul prinse clipa nimerita. Puiul 
de şacal bagă de seama ca, lângă mal chiar, un crab mare ieşea de sub o rădăcini. Flamand, şacalul 
îşi vârâse lăbuţele în apă... si doar că nu muri de frica. Simţise ca lăbuţa-i nimerise în botul unei 
dihănii. 

Dar deşi era mai mult mort decât viu, ca si cum nimic nu s-ar fi petrecut, şacalul a strigat plin de 
veselie: 

— Dibaci, tare dibaci! Crezi poate că-mi tii lăbuţa în dinți? Greşeşti! Ai apucat o rădăcina 
putreda. Mâlul, bag seama, ţi-a acoperit ochii de-a binelea. 

Crocodilul şi-a căscat botul si a mârâit: 

— Tii, ce picat! Socoteam că voi prânzi din puiul asta de şacal! 

Iar şacalul cel micuţ a fugit de la mal si a strigat: 

— Crocodil nătâng! A doua oară nu-mi mai var eu lăbuţa în botul tău! 

— Til, mincinosule! s-a supărat crocodilul. El las! ca tot nu-mi scapi! 

In dimineaţa următoare şacalul veni din nou la râu, după prada. 

De dau asta ştia ca crocodilul se ascunde pe undeva, în mâl, şi-l urmăreşte pas cu pas. Dar cum 
să afle unde i se pitise duşmanul? Şi, iaci, începu să umble pe mal, ţipând cât îl ţinea gura: 

— Nemaipomenit! Pană acu' vedeam întotdeauna crabii ieşind din mâl. Dar cum de nu se mai 
iveşte azi niciunul?... Am sa ma întorc în pădure! 

Crocodilul, ce s-a gândit: „Ia să-mi scot eu repede vârful nasului din mâl, şacalul o sa creadă că-i 
un crab, o să-şi vâre laba în mâl şi-l înghit pe loc!” 

Şi-a scos crocodilul vârful nasului din mâl. 

Atunci puiul de şacal a fugit de la mal şi a strigat: 


— La revedere, nene Crocodilule! Nu prea aveam azi chef să vânez crabi! Ma duc să-mi aflu 
norocul într-alta parte! 

Puțin a lipsit ca, de furie, crocodilul să nu se muşte de coadă... 

În ziua următoare, crocodilul s-a ascuns chiar lângă mal. Era de ajuns ca puiul de şacal să se 
apropie de apă, pentru ca să se trezească îndată în botul dihăniei. Dar fiara cea mititică s-a oprit 
înainte de a ajunge la mal şi-a vorbit cu glas tare: 

— Crabii din râu au pierit de vii! Înainte vreme înotau cu toţii către mal. Stăteau sub apă și 
gâlgâiau. lar la fața apei pluteau mărgele de aer. 

„He-he, acu-i vin de hac! şi-a zis crocodilul. Încep a slobozi mărgelele de aer, o să creadă că le 
scot crabii şi-o să vină chiar lângă apă. Aici, îl înhaţ pe loc!” 

Să crocodilul începu să gâlgâie sub apă, din răsputeri. Îndată mărgele mari de aer începură a pluti 
la fața apei: gâl-gâl-gâl! bul-bul-bul! 

Puiul de şacal a priceput, fireşte, cine-i cel ce gâlgâie așa de tare. Dând o fugă până în tufele de 
lângă mal, a râs vesel și-a strigat: 

— Rămâi cu bine, nene crocodilule! Şi azi va trebui să te culci tot flămând! 

Nemaiputând răbda bătaia de joc, şi-a scos crocodilul bolul din apă şi-a strigat: 

— Oricum, tot eu te mănânc! Ce-am să mai râd atunci când am să-ţi sparg capul! 

„Te pomeneşti că are dreptate! şi a spus puiul de şacal. Dacă tot vin zi de zi la râu, are să mă 
prindă până la urmă. Mai bine plec în junglă; e timpul cel mai potrivit ca să mă înfrupt cu smochine 
sălbatice.” 

Şi-aşa a și făcut. 

Dar crocodilul își pândea ca mai înainte, în fiecare dimineaţă, duşmanul de moarte. Numai că 
puiul de şacal nu s-a mai arătat la râu. 

Crocodilul cel lacom şi-a pus atunci în gând să-l prindă pe uscat. 

S-a târât crocodilul în zori de zi către o tufa mare, cu smochine sălbatice. Sub tufa aceea 
pământul era presărat cu smochine coapte. A adunat crocodilul toate smochinele într-o singură 
grămadă şi s-a ascuns pe după ea. 

N-a trecut niciun ceas și puiul de şacal s-a ivit pe o poteca, încă de departe a dat cu ochii de 
grămada cea mare de smochine și s-a mirat — oare cine să le fi adunat cu atâta grijă? Nu cumva 
crocodilul? Şi, ca să-ţi dea seama dacă bănuiala-i era întemeiată, a strigat cu mirare; 

— De unde atâtea smochine stricate? Când cad din pom, smochinele coapte se împrăştie 
întotdeauna. Dar astea stau grămadă! Asemenea smochine nici că se pot mânca, sunt putrede de-a 
binelea! 

„Trebuie să potrivesc lucrurile în aşa fel, încât să împrăştii smochinele! şi-a zis crocodilul. 
Atunci, de bună seamă, am să pot prinde fiara asta nătângă!” 

Şi crocodilul s-a mişcat puţintel. Câteva poame s-au rostogolit îndată ici şi colo. 

Şacalul cel micuţ a sărit degrabă în lături și a strigat batjocoritor: 

— Îţi mulţumesc, nene crocodilule, că eşti atât de tont! Precum se vede, va trebui să rămâi 
flămând şi azi! 

A doua zi, pe la amiază, crocodilul s-a târât până la bârlogul duşmanului său. Bârlogul se afla 
săpat la rădăcina unui copac şi era adânc și încăpător. 

Bucuros, crocodilul s-a vârât înăuntru, dar şacalul cel micuţ nu era acasă. 

— Nicio nenorocire! ţi-a spus crocodilul. Acu' n-are cum să-mi mai scape din gheare. Mai 
devreme sau mai târziu, vine el acasă! 

Şi crocodilul s-a ascuns în bârlog. 

N-a fost nevoit să aştepte cine ştie cât. Puiul de șacal s-a întors acasă, mulțumit şi satul: izbutise 
să dea peste o legătură mare de banane. S-a apropiat de bârlog și, iacă, a zărit pe pământ nişte urme. 
Asemenea urme nu mai întâlnise niciodată în junglă. 

„Nu mi s-o fi strecurat vreo fiară-n bârlog? şi-a zis şacalul. Ia să vedem.” 

Şi a strigat: 


— Bună ziua, căsuţă! De ce nu-mi dai bineţe? Înainte numai ce mă vedeai, că-ţi și auzeam 
glasul. Nu cumva ni s-a întâmplat vreo nenorocire? 

— Bună ziua, slăvite stăpân — a mormăit din bârlog crocodilul. Nu ni s-a întâmplat nicio 
nenorocire. Intră fără teamă! 

Puiul de şacal a cunoscut îndată glasul crocodilului, dar fireşte că nu s-a trădat. A grăit doar cu 
veselie: 

— Vin îndată! Să strâng numai niscai vreascuri, ca să am cu ce-mi fierbe masa de prânz. 

Şi-a prins a căra de zor în poarta bârlogului crăci uscate, frunze şi vreascuri în vremea asta 
crocodilul se tupila în bârlog şi râdea în sinea lui: 

” Am izbutit, în sfârşit, să-l înşel pe urâtul ăsta flocos! Acu-i voi aminti de toate. Şi cum m-a 
păcălit întâia oară, şi cum m-a păcălit a doua oară, și cum m-a păcălit a treia oară, și cum m-a 
păcălit și-a patra oară. Am să-i amintesc de toate, nimic n-am să uit. Şi-apoi îi voi sfărâma capul! 
lacă, azi voi prânzi!" 

Câtă vreme a visat crocodilul la prânzul cel gustos, puiul de şacal n-a stat de pomană. A înfundat 
bârlogul cu vreascuri, a tras o grămadă de crăci chiar la intrare şi le-a aprins pe toate. 

Dându-și seama ce i se întâmplă, crocodilul s-a năpustit către ieşire, printre flăcări. Dar nu i-a 
venit lesne. Fumul cel iute i-a atins ochii, focul i-a ars botul. Şi-a închis crocodilul ochii, să nu-l 
vatăme fumul, dar mai rău i-a fost, că nu mai găsea ieşirea. Văzând că moartea îl paşte, și-a adunat 
crocodilul cele din urmă puteri şi s-a zvârlit înainte, prin flăcări și fum. A ieşit mai mult mort decât 
viu din bârlog şi, când s-a uitat, nu mai avea coadă: coada-i arsese şi căzuse. 

I-a fost ruşine crocodilului să se întoarcă acasă fără coadă, așa că s-a târât până la o baltă 
depărtată, în care s-a mutat. 

Iar puiul de șacal pleacă de atunci să vâneze fără teamă la râu și întotdeauna se întoarce sătul și 
bucuros. 


Un neîndemânatic 
poveste indiană 


Trăia odinioară un om care voia să câştige bunăvoința regelui. Întrebă el pe curteni ce trebuie să 
facă. 

Unul îi spuse: 

— Nimic mai uşor; dacă vrei să-i intri în voie, trebuie să faci tot ce-i place, chiar greşelile lui 
trebuie să le maimuțăreşti. 

Omul, băgând de seamă că regele clipea des din ochi, începu să facă şi el la fel. 

Regele îl întrebă: 

— De ce clipeşti aşa des din ochi? Nu cumva eşti bolnav? 

— N-am nimic. Nu sunt bolnav. Clipesc des ca şi măria voastră, să vă câştig bunăvoința. 

Regele se supără şi porunci servitorilor să-l gonească din regat. 


Țăranul şi sarea 
poveste indiană 


Era un ţăran care nu ştia ce este şi cum se foloseşte sarea. 

Într-o zi, văzând un vecin care mânca legume şi carne, pe care presărase sare, îl întrebă pentru ce 
face astfel. 

Acesta îi răspunse: 

— Sarea dă tuturor mâncărurilor un gust foarte bun. Țăranul îşi spuse: deoarece sarea dă 
mâncărurilor un gust foarte bun, trebuie să aibă şi ea un gust plăcut. 


Zicând aceste cuvinte, luă un pumn de sare, îşi umplu gura cu ea şi înghiți. Asprimea sării îi arse 
gura. 

Supărat, se duse la vecin şi-i spuse: 

— Cum ai putut să zici că sarea dă un gust deosebit bucatelor? 

Vecinul îi răspunse: 

— Trebuie întotdeauna să socoteşti bine câtă sare pui în mâncăruri. Numai atunci ea le dă gust. 
Te sfătuiesc să nu mai mănânci niciodată sare cu pumnul. 


Corbii şi bufniţele 


poveste indiană 


Odinioară corbii şi bufniţele erau într-o ceartă fără de sfârşit. Corbii aşteptau cu nerăbdare 
lumina, deoarece bufniţele nu văd de loc ziua. Atunci ei le omorau şi le mâncau. 

Bufniţele, ştiind că în timpul nopţii corbii nu văd, îi atacau şi le sfâşiau cu ciocurile, la rândul lor, 
măruntaiele. Aşa că bufniţele se temeau de lumina zilei, iar corbii de întunericul nopţii. Ura lor 
părea fără sfârşit. Într-o zi se născu un corb mai înțelept decât ceilalţi. E1 le spuse corbilor: 

— Duşmănia dintre noi şi bufniţe este fără margini. Trebuie să găsim un mijloc înţelept ca să 
nimicim toate bufniţele. Abia după aceea avem să putem trăi liniștiți şi fericiți. Altfel pieirea noastră 
este sigură. 

— Ai dreptate, croncăniră corbii. Spune-ne ce trebuie să facem să le nimicim. 

— Prieteni, răspunse corbul cel înţelept. Vă rog să vă năpustiți asupra mea cu ciocurile, să-mi 
smulgeţi toate penele şi tot puful. În felul acesta le voi păcăli pe bufniţe şi le voi nimici pentru 
totdeauna. 

După ce corbii îi smulseră penele şi puful, corbul înțelept se duse în această stare jalnică lângă 
scorbura în care îşi aveau cuibul bufnițele, scoțând nişte croncănituri jalnice. O bufniță, auzindu-l, 
veni şi-l întrebă: 

— Ce cauţi la cuibul nostru aşa, cu capul lovit, fără pene şi puf? Croncăniturile tale arată că 
suferi foarte mult. Pot să aflu cauza? 

— Am fugit dintre corbii care mă urăsc de moarte. Nu mai pot să trăiesc în mijlocul lor şi de 
aceea am venit să vă cer ajutor. 

Bufnița se înduioşă de soarta lui şi vru să-i dea să mănânce. Însă tovarăşele ei strigară: 

— Ne este duşman de moarte. Nu trebuie să-l ajutăm. De ce să-l hrănim în paguba noastră? 

— E drept, spuse bufnița, că ne e duşman, dar azi, nenorocit şi chinuit de dureri, ne cere să-i dăm 
adăpost. E singur şi părăsit. Ce rău poate să ne facă? 

Şi aşa, bufniţele, sfătuindu-se, hotărâră să aibă milă de el. Începură să-i dea de mâncare ce 
rămânea de la prânzul lor. 

După o vreme, puful şi penele corbului crescură ca şi înainte. Prefăcându-se vesel, corbul 
născoci un şiretlic. El strânse frunze şi ramuri uscate şi le aşeză în mijlocul scorburii în care locuiau 
bufniţele. 

— De ce ai strâns toate aceste vreascuri aici? îl întrebară bufniţele. 

— În cuibul vostru, răspunse corbul, nu sunt decât pietre reci. Aceste ierburi şi ramuri uscate au 
să vă ferească de vânt şi frig. 

Bufniţele îl crezură. Cu timpul corbul căută să ajungă paznicul cuibului. El era foarte ascultător 
la toate dorințele lor. 

Într-o zi începu un viscol puternic însoţit de un vânt rece. Toate bufniţele se strânseră în scorbura 
unde aveau cuibul, spre a se adăposti de frig. Corbul se folosi de această împrejurare şi zbură spre o 
stână unde era aprins un foc. Luă în cioc o ramură aprinsă, o aduse la cuibul bufniţelor şi o aşeză 
între vreascurile pe care le strânsese în cuib. Toate bufniţele pieriră în flăcări. 


Regele nerecunoscător şi animalele recunoscătoare 
poveste indiană 


Demult, demult tare, domnea în India un rege, care avea un singur fiu, pe nume Dutha. Prinţul 
cel tânăr era foarte aspru, crunt şi nemilos cu oamenii; nu se bucura de dragostea supușilor săi. Într- 
o zi, prințul Dutha veni cu mare alai pe malul unui râu, ca să se scalde. Deodată cerul se întunecă, 
un nour negru acoperi soarele şi se stârni o puternică furtună. Cu toate acestea, prințul făcu semn 
slugilor şi porunci: 

— Duceţi-mă în mijlocul râului, vreau să fac baie acolo. 

Dar abia intrară în apă şi un val mare îl izbi în față; slugile îl scăpară pe prinţ din mâini şi ei 
înşişi abia au putut să ajungă teferi la mal. 

Între timp, valurile îl duseră departe pe Dutha, şi ar fi pierit cu siguranţă, dacă nu s-ar fi agăţat de 
un trunchi de copac, pe care furtuna îl trântise în apă. Astfel prinţul pluti, foarte speriat, chemând 
mereu în ajutor. 

Când furtuna trântise copacul în râu, pe el se aflau: un şarpe, care stătea la pândă, un şoricel care 
îşi avea culcuşul într-o scorbură putregăită şi un papagal, care îşi construia casa pe ramura cea mai 
de sus. Acum, toate aceste animale stăteau pe trunchiul dus de valuri şi, tremurând de spaimă, în 
zadar visau malul. 

Țipetele disperate ale lui Dutha au fost auzite de un pescar, care trăia pe malul râului. „Un om se 
îneacă. Trebuie să-l ajut”, se gândi el, şi se aruncă în valurile furtunoase. Înotă până la copacul pe 
care stătea prințul Dutha şi apoi începu să-l împingă în direcția malului. Când a atins malul, îl duse 
pe Dutha într-un loc ferit, pe pământ uscat şi, observând şarpele, şoarecele şi papagalul, de asemeni 
îi luă pe mal. Aprinse focul, ca să se poată toţi încălzi şi usca, dând întâietate animalelor, care abia 
mai respirau, şi apoi îl îngriji pe prinţ. La fel făcu şi cu hrana, mai întâi dădu mâncare animalelor, 
fiind mai slabe, şi apoi pregăti masa pentru prinț. 

Dutha, observând acest lucru, se gândea cu mânie: „Acest rufos îndrăzneşte să dea mai multă 
atenție animalelor, decât mie, moştenitorul tronului”. Şi se pregătea să se răzbune împotriva 
salvatorului său. Când animalele şi-au recăpătat forțele şi sănătatea, începură să mulţumească 
pescarului pentru izbăvire, iar şarpele, când îşi luă rămas bun de la el, spuse: 

— Preacinstite om! îți datorez viața. Vreau să fiu recunoscător. Cunosc un loc, unde se află 
îngropată o comoară de zeci de ani, aur mult, pe care voi, oamenii, îl preţuiți atâta. Poţi să iei toate 
aceste bogății, când doreşti. Să vii numai la mine şi să strigi: „Şarpe!” 

Spunând acestea, şarpele plecă în drumul său. 

La rândul său, şoarecele, luându-și rămas bun de la pescar, spuse: 

— Om bun! Nu vreau să fiu nerecunoscător. M-ai scăpat de la moarte. Dacă vrei, am să-ți arăt un 
loc, unde vei găsi o mulțime mare de monede de aur, pe care fraţii tăi atât de mult le caută. Să vii 
numai la mine şi să-mi spui pe nume. 

Tot aşa şi papagalul, luându-şi rămas bun, spuse: 

— Om milos! N-aş mai fi trăit pe lume, dacă nu erai tu. Doresc să-mi arăt recunoştinţa. Dacă vei 
avea nevoie de orez bun să vii la mine şi să-mi strigi numai numele şi vei căpăta un munte de orez. 

Prinţul Dutha însă, plecând de la pescar, spuse binevoitor: 

— Omul meu de treabă, când voi ocupa tronul după tatăl meu, să vii la curte, la mine, şi ai să 
vezi cum am să te primesc. 

După un timp, Dutha se sui pe tronul țării. Pescarul, aflând de asta, hotărî să-l viziteze. Pe drum, 
ajunse la ascunzătoarea şarpelui şi strigă: 

— Şarpe! 

În aceeaşi clipă, şarpele se arătă în faţa sa, îl salută cu cinste şi spuse: 

— Stăpâne! acolo unde-ţi stau tălpile se află ascunsă în pământ o comoară. Din clipa aceasta ea 
îți aparține. 

Pescarul răspunse: 


— Las-o să stea liniştită. Când voi avea nevoie de ea, îţi voi da de ştire. 

Spunând aceste cuvinte, îşi luă rămas bun de la şarpe şi plecă mai departe. Găsi locuinţa 
şoarecelui şi-l strigă pe nume. Îndată apăru, îl salută frumos şi spuse: 

— Stăpâne! Cu tălpile tale calci pământul sub care se află îngropată o ladă plină cu monezi de 
aur. la-le, sunt ale tale. 

Pescarul răspunse: 

— Să stea acolo în pace. Când voi avea nevoie de ele, îți voi da de ştire. 

Şi plecă mai departe. 

Găsi cuibarul papagalului şi-l strigă pe nume. Într-o clipită, papagalul zbură din copac, îl salută 
cu bucurie pe salvatorul său şi spuse: 

— Ai venit, stăpâne, după orezul sălbatic, care creşte la poalele munților Himalaia şi pe care ţi 1- 
am făgăduit? îndată am să chem toți papagalii din neamul meu şi voi aduce şi alte rubedenii ale 
mele, şi-ţi vor da atâta orez cât vei dori. 

— Mai aşteaptă; când voi avea nevoie îţi voi da de ştire, răspunse pescarul şi-şi continuă drumul, 
spre curtea regelui Dutha. 

A doua zi dimineaţa, mergea pe străzile oraşului spre palatul regal. În acest timp, trecea prin oraş 
alaiul regal. Era regele Dutha, care călătorea pe un elefant frumos împodobit, înconjurat de o suită 
minunată şi de o gardă personală. Văzându-l de departe pe pescar, Dutha îşi spuse: „Deci a venit la 
mine acest îndrăzneţ, care şi-a permis să nu dea cinstea cuvenită sângelui meu regal? Poate că se va 
mai şi lăuda curtenilor că mi-a salvat viaţa! Trebuie să-l pedepsesc, să-l strivesc, înainte de a începe 
să vorbească despre aceste lucruri”. Făcu semn slugilor, porunci să-l prindă pe pescar şi să-l ducă la 
locul de pierzanie. 

Slugile l-au ascultat, l-au legat pe nevinovatul pescar şi au început să-l poarte prin oraş, bătându- 
l. „Ah, ce fel de om este şi regele nostru — se plângea tare pescarul; într-adevăr mai uşor mi-a fost 
să prind un buştean în apă, decât să-l văd pe prinţul Dutha.” 

Auzindu-l oamenii de pe stradă, îl întrebau pe prizonier ce înseamnă aceste cuvinte; într-adevăr, 
el l-a salvat pe prinț? 

Pescarul le răspunse: 

— Oameni buni! Pentru că m-am aruncat în valuri, punându-mi în primejdie viaţa, ca să-l duc la 
mal pe prințul Dutha, care acum este rege, mă răsplăteşte în felul acesta. 

Ascultând, oamenii gândeau astfel despre rege: „Este un om rău şi un conducător prost, care 
răsplăteşte cu atâta cruzime o binefacere; el nu cunoaşte recunoştinţa. Cine ştie la ce ne putem 
aştepta, dacă va continua să ne fie rege!” Şi, fierbând de dreaptă mânie, poporul puse mâna pe paloş 
şi-l alungă pe tiran, iar pe pescar îl făcu rege. 

Atunci noul rege se duse la şarpe, îi făcu semn să dezgroape aurul, apoi se duse la şoarece, găsi 
comoara, şi porunci ca banii să fie împărțiți săracilor şi celor care au nevoie de ajutor. La urmă se 
duse la papagal şi-i făcu semn, şi iată că oamenii au luat şi au încărcat în căruțe orezul, împărțindu-l 
celor flămânzi. 

De atunci au trăit fericiţi şi în pace. 


Maimuţa şi broasca ţestoasă 
poveste indiană 


Pe o insulă îndepărtată trăia o maimuţă singuratică. Culcuşul şi-l făcuse într-o dumbravă de 
smochini pe malul mării; se hrănea cu fructe şi era mulțumită. Ar fi vrut totuşi să aibă un prieten. 
Într-o zi, văzu pe malul mării o broască ţestoasă, care venise aici de pe insula vecină. Maimuţa 
căută smochine coapte şi aruncă una broaştei țestoase, care-i plăcu foarte mult. Întoarse capul şi-i 
mulțumi maimuţei. 

— N-ai pentru ce, spuse maimuța. Dacă vrei, pot să-ți dau mai multe. 


De atunci, maimuța ospăta broasca ţestoasă în fiecare zi cu smochine coapte şi astfel se 
împrieteniră. Maimuţa era mulțumită că are cu cine vorbi, iar broasca țestoasă că-şi găsise o gazdă 
bună. 

Între timp, se îmbolnăvi leul, regele animalelor. Putea să se vindece numai cu o inimă de 
maimuţă, care lecuieşte orice boală. Leul dădu de veste că pe acela care-i va aduce o inimă de 
maimuţă îl va răsplăti din belşug şi-l va numi urmaşul său. Când a auzit de asta, broasca ţestoasă și- 
a adus aminte de prietena ei. Veni la dumbrava de smochine, se lăsă tratată cu fructe, apoi spuse: 

— Dragă prietenă, aş fi foarte bucuroasă să te tratez şi eu. N-ai vrea să vii acum la mine? 

— Cu multă bucurie, răspunse maimuța. Dar cum să trecem marea? 

— Foarte simplu, spuse broasca țestoasă. Urcă-te pe spinarea mea şi te voi duce eu. 

Maimuţa nu bănui nimic şi se învoi. Se urcă pe spinarea broaştei țestoase. 

Când ajunse în mijlocul mării, deodată broasca ţestoasă se opri şi întrebă: 

— Ascultă, maimuţă, este adevărat că inima ta poate să vindece orice boală? 

Maimuta se sperie. Îndată îşi dădu seama la ce se gândeşte broasca ţestoasă. Se opri o clipă, apoi 
spuse: 

— Da, broască, este adevărat. Ai pe cineva bolnav? 

— Da, răspunse broasca. Regele nostru, leul. 

— De ce nu mi-ai spus mai înainte? o întrebă maimuța. Aş fi luat-o cu mine şi ți-aş fi dat-o. 

— Cum adică? se miră broasca ţestoasă. Tu nu-ți porți inima cu tine? 

— Nu, nu o port cu mine, răspunse maimuța. Noi, maimuţele, lăsăm inimile acasă, când plecăm 
undeva! Dar, dacă vrei, du-mă înapoi şi ţi-o dau. 

Broasca țestoasă ascultă, se întoarse şi se opri o clipă pe malul mării, lângă dumbrava de 
smochini. Maimuţa se caţără în primul copac şi veselă începu să mănânce smochine. 

— Du-te mai repede după inimă, o grăbi broasca ţestoasă. Nu am timp de pierdut. 

— Unde vrei să mă duc după ea?! întrebă maimuța. O port doar cu mine, ca şi celelalte animale. 
Dar unui prieten, aşa cum eşti tu, n-am s-o dau. 

Broasca țestoasă se ruşină, iar maimuța nu uită niciodată că prietenia nu se încredințează 
primului venit. 


Sticletele şi broaştele țestoase 
poveste indiană 


Pe o câmpie minunată, pe malul unei ape, pe unde dădeau târcoale nişte broaşte țestoase, iată că 
se auzi un cântec duios şi neobişnuit pentru ele, care-şi duceau de mult veacul pe acolo, dar aşa 
ceva nu mai auziseră. 

Era într-adevăr o vietate nou venită prin părțile acelea. O pasăre firavă, dar cu penele viu 
colorate, care stârni simpatia broaştelor de cum o văzură. 

— Rămâi la noi, pasăre frumos cântătoare, îi spuseră ele. Aici vei găsi şi hrană, şi cuib, şi toată 
prietenia noastră. 

Şi rămase acolo. De cum se iveau zorii, sticletele zbura, iar seara ținea de urât broaştelor, ca a 
doua zi, dis-de-dimineaţă, să le trezească cu cântatul lui şi apoi din nou să-şi ia zborul în albastrul 
cerului. După câtva timp, o broască începu să orăcăie: 

— Prea puţin timp stă cu noi sticletele ăsta încântător. Îi simt lipsa toată ziua; abia seara ce mai 
petrece cu noi şi ne ţine de urât. 

— Aşa e, spuse alta, are atâta farmec! Şi mie îmi lipseşte. Cum să facem să nu mai zboare deloc 
şi să stea numai cu noi? 

— Am o idee, spuse a treia. Veţi vedea! 

Şi a doua zi începu să-l încânte pe sticlete: 

— Tu nu ştii câtă desfătare ne-ai adus, nu ştii cât de mult te îndrăgim! Cât de mult am dori noi, 


broscuţele, să stai toată ziua lângă noi şi să ne cânţi întruna! 

— Dar şi eu țin la voi la fel de mult, îi răspunse sticletele, emoţionat până-n vârful penelor. 

— Am vrea să nu mai zbori deloc, ci să stai numai şi numai cu noi, căci te iubim nespus. 

— Dar cum să fac să vă fiu pe plac? întrebă sticletele. 

— Există un mijloc, sări broasca țestoasă. Să-ţi retezi aripile, ca să nu mai zbori... Vei lua masa 
cu noi, te vei plimba pe malul apei cu noi şi vei hoinări prin iarbă pe toată câmpia asta minunată, 
țopăind mereu alături de noi... 

Peste măsură de mişcat, de atâta dragoste, sticletele făcu întocmai. 

Şi, în câteva zile, se hotărî să se lipsească de zbor şi-şi reteză aripile, mulțumit de a ţine toată 
ziua tovărăşie broaştelor țestoase, care, într-adevăr, țineau la el şi ascultau cu mare drag cântecele 
lui vesele. 

Totul mergea de minune, când deodată se pomeni în faţa unei nevăstuici haine, care izbucni în 
hohote de râs în faţa acestui spectacol; un sticlete fără aripi cântă unor broaște țestoase! Şi, 
disprețuitoare, cu o labă... harşt! prinse biata pasăre lipsită de apărare. 

Sticletele izbuti să scape pentru o clipă din strânsoarea labei de nevăstuică şi să se târască până 
lângă casa uneia din broaştele țestoase. Dar, în carapacea lor, se ştie, nu mai încape nicio altă 
viețuitoare... Nu i-a fost greu nevăstuicii să întindă laba încă o dată şi să-l înşface! Plânseră 
broaştele cu lacrimi de crocodil, se tânguiră amarnic de atâta disperare, dar degeaba. Ultimele 
suspine ale sticletelui desluşeau parcă o îndurerată căință: „Nu voi sunteți de vină, ci eu, care mi-am 
retezat aripile, rămânând fără apărare. Trebuia să rămân aşa cum m-a lăsat natura şi acum aş fi fost 
salvat! îmi merit soarta!” 


Supărarea maimuţei 
poveste indiană 


Cândva, o maimuţă se privea într-o oglindă. Văzându-şi doar mâinile şi picioarele, şi gândindu- 
se la puterea ei, cât şi la atâtea viclenii de care era în stare, ea crezu că e la fel ca omul, sau poate şi 
ceva mai mult decât el. Dar, cum nu era lipsită de gust, când îşi zări şi chipul în oglindă se văzu 
nevoită să-şi recunoască urâţenia. Se gândi ea ce se gândi şi deodată îi veni în minte că vina era a 
oglinzii şi nu a chipului ei, care era, pesemne, cu totul altfel, adică mult mai atrăgător decât 
pocitania pe care o vedea ea în oglindă. 

— Fii blestemată, oglindă neruşinată! ţipă maimuța. Numai tu eşti de vină! Eu sunt o frumusețe, 
ba chiar mai frumoasă decât frumuseţea însăşi! De ce îmi arăţi chipul ăsta pocit, care nu-i al meu?! 

Şi luând un băț pe care-l avea la îndemână, se apucă să izbească în oglinda cea mare, făcând-o în 
sute de bucățele. Râsul răutăcios de pe figura maimuţei se prefăcu iute într-un rânjet de mare 
amărăciune. De unde-i apăruse un singur chip pocit în oglindă, acum pe unde se învârtea, nu dădea 
decât de acelaşi chip, dar în sute şi sute de cioburi. Răzbunarea ei nedreaptă se întorsese împotrivă- 
i. Şi adevărul, oricât de dureros a fost el, a potolit îngâmfarea fără noimă a maimuţei. 


Broasca ţestoasă şi rațele sălbatice 
poveste indiană 


A fost odată un lac, şi într-o vară secetoasă a secat şi lacul. Mai toate viețuitoarele de acolo îl 
părăsiseră, de cum şi-au dat seama că va seca, afară doar de două rațe sălbatice şi o broască ţestoasă 
care rămăsese abătută pe malul lacului. 

— Dacă şi voi zburaţi, rățuşte prietene, atunci eu o să mor de sete, dar şi de urât... Luaţi-mă şi 
pe mine. Eu merg încet şi cine ştie dacă voi ajunge teafără lângă o altă apă, le rugă fierbinte broasca 
țestoasă pe rațele sălbatice. 


— Te luăm cu noi, broscuţă. Ne-am şi gândit cum o să facem mâine dimineaţă, când vom porni 
în zbor, spuse una din cele două rațe. Du-te chiar acum de caută o ramură mai groasă de copac. Te 
vei apuca cu gura, bine-bine de ea, iar eu de la un capăt şi prietena mea de la celălalt capăt, vom 
ține cu ciocurile noastre de ram, încât tu vei zbura alături de noi. 

— Toată grija ta, continuă a doua rață sălbatică, va fi să nu scoţi nicio vorbă, orice s-ar întâmpla, 
să vezi sau să auzi în văzduh sau pe pământ, în timpul zborului. Fii cu băgare de seamă, că dacă 
deschizi gura să vorbeşti, cazi de pe ram şi mori! Noi te vom purta în zbor cu toată grija, de noi să 
nu ai teamă, fii doar atentă la ce ţi-am spus! 

A doua zi, în zori, broasca apucă cu putere ramura groasă, de o parte o rață şi de cealaltă parte 
cealaltă rață, şi iată broasca ţestoasă zburând cum nu zburase nicio altă broască până atunci. Când 
străbătură văzduhul, celorlalte păsări întâlnite în zbor nu li se părură ceva extraordinar, văzând cum 
zboară o broască sau chiar dacă erau uimite, nu aveau timp să-şi arate uimirea, zburând şi ele, 
zburând şi rațele. 

Dar iată că plutind deasupra unui sat, oamenii care au văzut pentru prima dată o broască țestoasă 
în zbor, nu s-au dumirit cum şi ce fel zbura ea şi atunci nu s-au abținut să nu exclame: 

— Ia te uită ce minune!... broască să zboare!... Dar unde-i sunt aripile?... şi tot se minunau de 
zor, până când broasca, supărată, le strigă din înaltul cerului: 

— Nu vedeţi că nu eu zbor, ci rațele sălbatice? 

Nu-şi termină însă vorba, şi pică mai rău decât un bolovan de pe vârful unei stânci. Uitase de 
făgăduiala făcută, şi clipa aceea a costat-o viaţa! 


Povestea motanului Mojontali 
poveste indiană 


A fost odată un pisoi care trăia în casa unui pescar. Pescarul era tare zgârcit şi nu-i dădea nicio 
coadă, niciun solz de peşte măcar. Săracul pisoi slăbea din zi în zi şi ajunsese în aşa hal încât de- 
abia se mai ținea pe picioare. 

În același sat trăia şi un alt pisoi, în casa unui lăptar. Lăptarul era un om cumsecade şi-i dădea 
pisoiului său lapte, brânză, smântână şi tot soiul de bunătăţi de acestea. Pisoiul lăptarului mânca pe 
săturate şi se îngraşă pe zi ce trecea, până se făcu un cotoi mare. 

Într-o zi, pisoiul cel slab se duse la pisoiul cel gras şi-l pofti la masă; ştia el bine ce fel de bucate 
se puteau găsi în casa pescarului. Îndată ce pisoiul gras trecu pragul casei, pescarul luă un baston şi 
se repezi la el. 

— Uite, strigă pescarul, a venit motanul ăla gras al lăptarului să-mi fure peştii. Nu eşti sătul, mă, 
de laptele şi brânza ce-ţi dă stăpânul tău? Acuma mai vrei să mănânci şi peşte! îţi dau eu peşte, 
motanule! 

Şi pescarul îl lovi în cap cu un baston gros şi-l omori. Pisoiul cel slab abia aştepta să moară 
celălalt. Se duse în casa lăptarului şi se aşeză acolo. Lăptarului îi fu milă de el şi-i dădu şi lui lapte, 
brânză, smântână şi alte bunătăți din care-i dădea pisoiului său. 

De-atâta trai bun pisoiul cel slab se îngraşă. Ajunse şi el un motan mare şi gras, se îngâmfă, însă, 
atât de mult, încât nu mai vorbea cu ceilalți pisoi din sat. 

Dacă îl întreba vreunul pe stradă: „Cum te cheamă, frate?”, el îi răspundea supărat: „Pe mine mă 
cheamă Mojontali. Sunt slujitorul regelui, nu sunt frate cu tine”. 

Într-o zi, îi trecu lui Mojontali o trăsnaie prin cap. Luă nişte hârţoage sub braţ, îşi puse un toc 
după ureche şi porni spre pădure. Când intră în pădure, dădu de trei pui de tigru care se jucau prin 
tufişuri. 

— Hei, ce faceți voi aici? le strigă Mojontali. 

Vă jucaţi pe terenul regelui, dar birul l-aţi plătit? 

Puii de tigru se speriară văzând o ființă atât de stranie, cu hârţoage sub braț şi un toc după 


ureche. Fugiră de acolo şi se pitulară în vizuină. 

— Du-te afară, măicuţo, îi spuseră ei tigroaicei, vezi că a venit un... nu ştim cine, şi spune... 

nu ştim ce. 

Tigroaica ieşi din vizuină şi se miră când îl văzu pe Mojontali. 

— Cine eşti, frate? Şi ce cauţi aici? îl întrebă ea, privindu-l curioasă. 

— Mă numesc Mojontali şi nu sunt frate cu tine. Sunt slujitorul regelui. Am venit să iau birul, îi 
răspunse motanul. 

— Ce vorbeşti? Nu te înţeleg! 

— V-aţi instalat fără învoire pe moşia regelui şi nu-i plătiți birul. Scoate banii ca să vă dau 
chitanţă, vorbi Mojontali şi scoase o hârțoagă. 

Luă apoi tocul de după ureche şi începu să-l ascută cu ghearele. Tigroaica se zăpăci de tot. 

— Stai, eu sunt femeie şi nu mă pricep la legi. Nici n-am auzit de aşa ceva vreodată în viaţă. 

Noi stăm în pădurea asta de când lumea. Trăim din vânat, iar bani n-am văzut niciodată. Aşteaptă 
să vină tigrul şi vorbeşte cu el! Pofteşte în casă, dacă vrei, şi aşează-te! 

Lui Mojontali nu-i convenea nicicum să intre în vizuina tigrului. Îi era frică să nu fie sfâşiat în 
bucăţi. Dar, şmecher cum era, îi vorbi tigroaicei astfel: 

— Slujitorul regelui nu-şi coboară labele în groapa unui animal mărunt ca tine. Stau mai bine 
aici şi-l aştept. 

Şi zicând vorbele astea se sui într-un copac înalt, uitându-se la poteca pe unde urma să vină 
tigrul. Când tigrul veni acasă şi află toată povestea de la tigroaică, se supără foc. 

— Halum! scoase el un țipăt furios şi zise: 

Unde a fugit ticălosul? Vrea să-şi bată joc de tigri? Îi rup oasele şi-l înghit! 

Tigrul ieşi din vizuină şi-l zări pe Mojontali în copac. 

— Vino încoace, ticălosule! Te omor! 

Mojontali îi răspunse de sus: 

— Slujitorul regelui nu coboară să stea de vorbă cu un animal mărunt cum eşti tu. Dacă ai curaj 
să te baţi cu mine, vino sus, tigrule! 

Tigrul se înfurie şi se cațără în copac. Între timp, Mojontali se urcase şi mai sus şi ajunsese în 
vârful copacului, unde ramurile erau mai şubrede. Când tigrul se repezi spre el, crengile nu mai 
rezistară şi se rupseră; căzu şi tigrul o dată cu ele. Din nenorocire, chiar sub frunzişul copacului 
acela se afla un tufiş de spini. Tigrul căzu peste el şi se încurcă în tufiş. Oricât încercă să iasă, nu 
putu şi spinii otrăvitori i se înfipseră adânc în trup. Se zbătu de câteva ori şi muri. 

După ce muri tigrul, Mojontali cobori din copac şi o chemă pe tigroaică: 

— Vino încoace, tigroaico, să vezi că ţi-am omorât bărbatul. Prostul a vrut să se lupte cu mine. 

Aşa se lăuda Mojontali şi biata tigroaică crezu că într-adevăr motanul îl omorâse pe tigru. 

Speriată, tigroaică împreună două labe spre iertare şi-i spuse respectuos: 

— Linişteşte-te, domnule Mojontali, şi iartă-mă! Ai milă de mine şi de bieţii mei copilaşi! Noi n- 
avem cum să-ți plătim birul şi nu ştim ce vrei de la noi. Dar, dacă îți place poţi să locuieşti în casa 
noastră. Te servim cu tot ce avem şi-ţi stăm dinainte cu tot ce putem. 

„N-ar fi rău, se gândi Mojontali. M-am săturat să trăiesc în casa lăptarului. Dacă o să stau la tigri 
o să mănânc şi carne.” 

Dar, viclean, nu recunoscu că propunerea tigroaicei îi surâde. Fără să arate niciun fel de bucurie, 
îi spuse cu asprime tigroaicei: 

— Bine, dacă mă rogi atât de mult, pot să rămân la voi câteva zile ca să păzesc puii. Dar ai grijă 
să-mi dai mâncărurile cele mai bune şi proaspete, altfel am să te omor şi pe tine. 

De atunci Mojontali stătea în vizuina tigrului şi mânca din prada adusă de tigroaică din pădure. 
Mancă atât de multă carne încât se îngraşă şi se umflă ca un balon. Nu mai putea să umble; puii 
tigrului îl cărau pe umeri. Văzându-l pe umerii acestora, celelalte vieţuitoare din pădure credeau că 
era un animal foarte puternic. Tuturor li se făcu frică de el şi nimeni nu îndrăznea să-l supere măcar 
cu o vorbă. 


Într-o zi, tigroaică veni la el şi-i spuse: 

— Domnule slujitor, ţi-am servit toate felurile de animale ce se găsesc pe aici. Dar după cum ştii, 
pădurea asta e mică şi n-ai de unde să găseşti un vânat mai mare. Mă tem că nu-ţi ajunge carnea pe 
care ţi-o aducem. Dacă vrei, mergem să vânăm în pădurea de pe celălalt mal al râului. Acolo o să 
găsim o pradă mult mai mare. 

Însă nu exista pod peste râu şi nu aveau cum ajunge în pădure decât înotând. Tigrii ştiau să 
înoate, dar Mojontali, nu. Îi fu ruşine să-i spună tigroaicei. Nici nu voia ca tigrişorii să afle că el era 
un animal atât de slab. 

„Fie ce-o fi!” se gândi el şi porni cu tigrii. 

Tigroaica şi cei trei pui ai ei traversară râul fără nicio greutate, dar pe bietul Mojontali îl luară 
valurile mari ale apei şi-l traseră spre mijlocul râului, unde curentul era mai puternic. Era gata să se 
înece. Avu însă noroc că-l văzu un pui de tigru, care imediat sări în apă şi-l aduse la mal. Scăpă 
astfel de moarte, dar în loc să-i mulţumească puiului de tigru, îndată ce ajunse la uscat, începu să-l 
certe: 

— Ce mi-ai făcut, prostule? Abia începusem să număr câte valuri şi câţi peşti sunt în râu, şi nu 
m-ai lăsat să-mi isprăvesc treaba. Neisprăvit mai mare ca tine n-am văzut. Cum pot să dau acuma 
socoteală regelui? Grozav o să se supere regele pe mine şi o să mă certe miniştrii. 

Se vaită astfel şi puii se speriară. Maica lor veni la Mojontali şi-l potoli: 

— Te rog, nu te supăra! Puiul meu e cam prostuţ, n-are carte ca tine. Ce ştie el de treaba de la 
curțile regelui? Haidem în pădure! O să găsim mâncăruri bune şi până la urmă o să-ţi treacă 
supărarea. 

Mojontali era ud leoarcă. Strănuta şi tuşea. Căută un loc unde să pătrundă soarele, ca să-şi usuce 
blana. Dar pădurea era atât de deasă că nu pătrundea nicio rază. Mojontali se urcă într-un copac, 
unde bătea soarele, şi strigă: 

— Nu vă grăbiţi, tigrilor! Lăsaţi-mă să cercetez pe unde trec animalele. 

În timp ce-şi usca blana, Mojontali zări undeva un bivol mort. Sări din copac în copac şi ajunse 
acolo. Cobori şi începu să zgârie ici şi colo corpul bivolului. Apoi se întoarse la tigri şi le spuse: 

— Duceţi-vă în cutare loc şi vedeți că v-am omorât un bivol. 

Tigrii se duseră acolo şi văzând zgârieturile de pe corpul bivolului, crezură că-l omorâse 
Mojontali. Se mirară de voinicia lui. La întoarcere, tigroaica îl întrebă: 

— Mojontali dragă, cum vrei să vânăm? Să mergem noi înainte, eu şi puii mei, şi să hăituim 
prada ca s-o omori tu, sau vrei s-o alungi tu şi apoi s-o omorâm noi? 

Mojontali râse în sinea sa. 

„Cui să-i fie frică de mine ca să-l pot alunga eu? Pe-aici nu sunt decât animale mari, ar putea să 
mă facă praf şi pulbere. Mai bine să-i las pe dânşii să scormonească pădurea, iar eu mă ascund ca să 
mă apăr de fiarele pe care le vor alunga ei.” 

Dar nu putea să spună aşa ceva tigroaicei. În schimb, îi zise cu dispreţ: 

— Dacă îţi trimit animale prea mari, ele au să te omoare. E mai bine să-mi trimiteţi voi prada şi 
apoi văd eu ce e de făcut. 

Astfel se înțeleseră şi tigrii porniră la treabă, iar Mojontali se ascunse într-un tufiş şi nici nu 
sufla. Tigrii răscoliră tot codrul şi toate animalele, începând de la elefanţi şi bivoli până la cerbi, 
iepuri şi veveriţe, care alergau zăpăcite prin toate colţurile pădurii. Numai cât le zărea, şi Mojontali 
tremura de frică şi se pitula cât putea mai bine în tufiş, unde niciun animal mare n-avea cum să 
intre. Dar deodată se strecură acolo un arici înfricoşat care fugea din faţa tigrilor. Mojontali nu 
văzuse niciodată un arici şi-i fu frică de spinii săi. leşi repede din tufiş şi o luă la fugă. Tocmai 
atunci trecea un elefant pe acolo şi bietul Mojontali nimeri chiar sub picioarele lui. 

Tigrii obosiseră de atâta alergătură. Tigroaica le spuse puilor: 

— Ajunge cât am colindat astăzi! Cred că Mojontali a omorât destule animale până acum. 
Haideţi la el să ne ospătăm şi noi cu ceva din vânat! 

Dar când sosiră acolo unde îl lăsaseră pe Mojontali, îl găsiră una cu pământul. 


— Vai de mine! Cine a îndrăznit să facă una ca asta, Mojontali? îl întrebă speriată tigroaica. Ce 
s-a întâmplat? 

— Nu s-a întâmplat nimic, răspunse el. Mi-aţi trimis animale atât de mici, că am râs toată ziua. 
Aşa de mult am râs, că mi-a plesnit burta şi am murit de râs. 

Astfel zise şi muri motanul cel lăudăros. 


Cele două surori 
poveste indiană 


A fost odată un moşneag, care avea două fete. Una mai mare de la nevasta dintâi, care murise 
când fetița era mică. A doua fată o avea de la cea de a doua nevastă, pe care omul o luase ca să aibă 
cine-i îngriji de gospodărie. 

Mama vitregă o chinuia cât putea mai mult pe fiica cea mare a bărbatului său. O punea să facă 
toate treburile casei în vreme ce fata ei şedea în pat ca o cloşcă. De aceea lumea îi spunea fetei 
dintâi „Ducu” sau „„Nefericita” şi celeilalte „Sucu” sau „Cea fericită”. 

Când moşul era plecat de acasă, mama şi sora vitregă o certau pe Ducu, ba o şi băteau, iar când 
tatăl ei se întorcea, o pârâu că nu le ajută cu nimic. Ba, pe deasupra, pretindeau că ea o ceartă pe 
Sucu şi o bate. Deşi bătrânul îşi dădea prea bine seama că tot ce spuneau ele nu era adevărat, de 
frica nevestei, căci era foarte rea de gură, nu le zicea nimic. Ducu era o fată cuminte; oricât de greu 
îi treceau zilele, niciodată nu se plângea de nimic tatălui său. 

Într-o zi, pe când moşneagul plecase după treburi, mama vitregă o bătu atât de rău pe Ducu, că-i 
smulse aproape tot părul din cap. Apoi, de teamă ca nu cumva s-o vadă bărbatul său şi să înțeleagă 
ce făcuse, o îmbrânci pe uşă afară şi o alungă, ameninţând-o că dacă mai calcă pragul casei, are s-o 
omoare. Unde să se ducă sărmana fată? N-avea în lume decât pe taică-său. Se gândi ce se gândi şi 
hotărî să plece în lume. Aşadar porni spre pădure, fără să-i pese că putea muri de foame ori o vor 
mânca fiarele sălbatice. 

După ce trecu de marginea satului, fata moşului văzu un arbore de bumbac. Culese nişte crengi 
uscate, care erau împrăştiate ici şi colo, şi-şi făcu o mătură. Apoi mătură pământul de jur-împrejurul 
copacului, îl curăţă de ramuri şi de foi uscate. Copacul fu mulțumit şi o binecuvânta. 

Merse Ducu mai departe pe câmp şi dădu de un bananier. Mătură şi în jurul bananierului, îl 
curăță de frunze uscate. Bananierul fu mulțumit şi o binecuvânta. 

Mai merse încă o bucată de drum, când zări un grajd neîngrijit. Intră în grajd, îl curăţă şi îl spălă, 
în grajdul acela se afla o singură vacă, pe care o țesălă şi-i aduse iarbă proaspătă. Vaca fu mulțumită 
şi o binecuvânta. Merse ce merse Ducu şi văzu o plantă de tulsi, pe care oamenii o iubesc şi o cresc 
pe lângă casă. Mătură în jurul ei, şi o curăţă şi o udă. Planta de tulsi fu mulţumită şi o binecuvânta. 
Ducu se închină în fața plantei după obiceiul pământului, rugându-se pentru sănătatea tatălui său şi 
plecă mai departe. 

Ajunse la marginea pădurii, unde văzu o colibă din frunze de palmier. Îşi închipui că acolo 
trebuie să locuiască vreun înţelept şi porni spre ea. Într-adevăr, întâlni acolo un bătrân cu barbă 
lungă şi părul încâlcit, care stătea cu ochii închişi, meditând. Ducu ştia că nu e îngăduit să tulburi un 
înțelept care meditează; deci se aşeză sub un copac şi aşteptă până ce bătrânul îşi isprăvi caierul de 
gânduri. Când deschise ochii, înțeleptul o zări şi se miră. 

— Cine eşti, fată? o întrebă bătrânul pe Ducu. Ce vânt te-a adus aici, în pădure? 

Glasul domol şi ochii blânzi ai bătrânului o liniştiră şi o încurajară pe Ducu. Veni lângă el, făcu o 
plecăciune şi îi povesti pe îndelete tot ce pătimea de la maica ei vitregă. 

Înţeleptului îi fu milă de ea. O mângâie pe cap şi-i vorbi cu multă duioşie: 

— Nu te necăji, fata mea! Du-te să te scalzi la izvorul acela şi apoi vino la mine. Dar ai grijă, să 
nu-ți uzi părul decât o singură dată, altfel mare pacoste are să cadă pe capul tău. 

Ducu se linişti. Îşi şterse ochii. Se duse la izvor şi se spălă. Iar, după ce se udă o dată pe cap, 


văzu în apă că părul ei crescu la loc. Şi ce păr! Lung până la călcâi, des ca norii din cer şi negru ca 
pana corbului. Pieriseră zgârieturile şi umflăturile de pe corp, semnele bătăii pe care o suferise de la 
mama vitregă. Acum pielea ei se făcu mai netedă ca înainte, iar chipul, o! mult, mult mai frumos 
decât odinioară. 

Cu sufletul plin de bucurie şi de recunoştinţă, Ducu se grăbi să-i mulțumească înţeleptului. Căzu 
la picioarele lui şi-i spuse: 

— N-am cum să-ți răsplătesc şi de aceea îţi cer voie să mă laşi să stau lângă tine să te îngrijesc 
ca pe tatăl meu. 

— Fată dragă, îi răspunse bătrânul, eu sunt un om singur, mă hrănesc cu puţin şi n-am nevoie de 
îngrijire. Iar tu n-ai ce căuta în pădure. O fată tânără ca tine nu trebuie să trăiască aici. Fă cum îţi 
spun eu. Intră în colibă şi vezi că într-un colţ se află nişte cutii. Alege-ţi una şi du-te acasă cu ea. 
Până vei ajunge acasă, are să treacă şi supărarea mamei tale vitrege. 

Deşi Ducu nu prea avea curaj să se ducă înapoi la femeia aceea rea, ascultă de sfatul înțeleptului. 
Aşa că intră în colibă şi-şi alese o cutie. Alese însă cutia cea mai mică dintre toate. Înțeleptul îi 
spuse să deschidă cutia numai noaptea şi să fie singură în odaie, cu uşile închise. 

Ducu făcu încă o plecăciune la picioarele înțeleptului, îşi luă rămas bun şi plecă. 

În drum spre casă trecu pe lângă planta de tulsi, care o chemă şi-i spuse să meargă liniştită, căci 
o aşteaptă o mare fericire. Ducu îi mulțumi şi plecă mai departe. 

Trecu pe lângă grajd şi vaca o chemă să-i dea lapte dulce să bea. Apoi îi dădu o pereche de 
brățări, făcute din cornul său, şi-i zise că oricând va dori ceva, să le poarte şi să-şi spună dorinţa. 
Ducu îi mulțumi, îi dădu bineţe şi plecă mai departe. 

Trecu pe lângă bananier şi acela o chemă şi o îmbie să mănânce banane mari şi coapte. Îi dădu o 
frunză spunându-i că atunci când va vrea să mănânce orice fel de fructe, va trebui doar să scuture 
acea frunză. Ducu îi mulțumi, îi dădu bineţe şi porni mai departe. 

Sosi la arborele de bumbac, care o pofti să-i dea un sari'!* frumos şi roşu, asemenea celor pe care 
le poartă miresele. Îi spuse că oricând se va îmbrăca cu el şi-şi va dori un alt sari, va avea orice va 
gândi. Ducu îi mulțumi, îi dădu bineţe şi plecă. Pe drum îmbrăcă sari-ul acela frumos şi roşu şi-şi 
puse şi brățările pe care i le dăduse vaca. Şi aşa, cu frunza de banană în mână şi cutia din casa 
sihastrului la subţioară, ajunse acasă. ÎL găsi pe bătrânul său tată doborât de mâhnire. Dar fata era 
atât de frumoasă şi aşa de bine îi veneau gătelile, încât îndată ce intră în casă bătrânul se însenină. 
Fata îi povesti tot ce i se întâmplase pe drum şi în pădure, şi tatăl ei se bucură mult. 

Iar Sucu şi mama sa nu mai puteau de supărare. Crezuseră că au scăpat de fată, care le stătea ca 
sarea-n ochi, dar iată că Ducu nu murise, ci venise înapoi de două ori mai frumoasă şi încărcată de 
daruri. 

Ducu intră în odăița ei şi se închise acolo. După ce se înnopta, se apucă să deschidă cutia. Ridică 
încet capacul şi iată că din cutie se înălță un tânăr frumos şi încărcat cu podoabe din cap până în 
picioare. Îi puse fetei o coroană de aur pe cap, coliere de perle la gât, brățări cu diamante pe braţe, 
inele cu tot felul de pietre scumpe pe degete, un cordon cu paftale'™ de aur peste mijloc, iar la 
glezne îi puse lănţişoare de argint cu o mulțime de clopoței. 

Apoi tânărul se duse la tatăl fetei, mărturisi că e un mare prinţ şi ceru mâna fetei. Ducu arăta ca o 
adevărată prinţesă. Fireşte că moşneagul se bucură peste măsură şi-i cunună pe cei doi tineri. Ducu 
îşi luă rămas bun de la tată, de la mama vitregă şi de la soră şi plecă împreună cu soţul ei în ţara lui 
ca să-şi serbeze nunta. 

Sucu şi mama se făcuseră negre de mânie. Abia aşteptară să treacă noaptea. În zori de zi, plecă şi 
Sucu din casă ca să-l caute pe înțeleptul acela din pădure. În drumul său trecu şi ea pe lângă 
arborele de bumbac, pe lângă bananier, pe lângă grajdul cel neîngrijit şi pe lângă planta de tulsi. Dar 
era atât de grăbită, încât nu le aruncă nici măcar o privire. O ţinu tot într-o fugă până ajunse la 

coliba sihastrului. 

Acesta se afla tocmai în clipele de meditaţie şi nu se cădea să fie tulburat. Dar Sucu nu ţinu 
seama de asta. Fără să-i dea bineţe, îl strigă şi-i ceru să-i dea şi ei tot ce-i dăduse sorei sale. 

Înțeleptul, trezit din meditaţie, îşi stăpâni supărarea, aşa cum se cuvine unui om desăvârşit, îi 
spuse lui Sucu să se ducă mai întâi la izvor ca să facă baie şi apoi să vină la el. Îi atrase atenţia să 
nu-şi ude capul decât o singură dată, altfel poate să i se întâmple ceva rău. 

Fata se grăbi să ajungă la izvor şi se scaldă. După ce-şi udă capul o dată văzu că-i crescuse părul 
la fel de frumos ca al surioarei ei, Ducu. Închipuindu-şi că părul va creşte şi mai frumos dacă se va 
spăla pe cap de" mai multe ori, şi că bătrânul îi spusese să nu se spele pe cap decât o dată pentru că 
nu voise ca ea să fie mai frumoasă decât Ducu, îşi vâri capul încă o dată în apă. Dar pe loc îi căzu 
tot părul de pe cap. Rămase cheală. Şi chipul ei se făcu de două ori mai urât decât era. Supărată foc, 
ieşi din apă, se duse la înțelept şi începu să-l certe. Acesta, la rândul său, se supără şi o mustră. 

— Ce-ai făcut, nenorocita? Nu ţi-am spus să-ţi uzi capul numai o singură dată? Te-ai lăcomit să 
fii mai frumoasă, şi n-ai vrut să mă asculți. Acum n-am ce să-ți fac. Pleacă de aici şi lasă-mă în 
pace! 

— Nu mă mişc de aici până nu-mi dai şi mie o cutie cu un prinț. 

— Du-te în colibă şi alege-ţi una! 

Sucu intră în colibă şi după ce măsură cu privirea toate cutiile, şi-a ales cutia cea mai mare şi mai 
arătoasă. O arătă înţeleptului, care îi spuse şi ei să n-o deschidă decât noaptea şi când va fi singură 
în cameră. 

Sucu săltă pe umeri cutia aceea grea şi fugi fără să facă vreo plecăciune de mulțumire şi bun 
rămas înțeleptului. 

Pe drum o chemă planta de tulsi: 

— De două ori ai trecut pe lângă mine, dar nu m-ai îngrijit. Maica ta nu te-a învăţat nimic. Ai 
grijă... 

Sucu nu avu însă răbdare să asculte ce-i spune. 

— Lasă-mă în pace, zise ea, mă grăbesc să ajung acasă să-mi văd norocul. 

— Dacă te duci acasă, du-te sănătoasă, fata! Dar n-ai pentru ce să te grăbeşti, căci acasă nu te 
aşteaptă nicio fericire. 

Fără să se gândească la aceste vorbe, Sucu alergă spre casă. Trecu pe lângă bananier şi pe lângă 
grajdul vacii. Dar nu primi nimic nici de mâncat, nici de băut, pentru că nu le slujise cu nimic. Nici 
arborele de bumbac nu-i dădu sari-ul nădăjduit. Nemâncată întreaga zi, istovită de drum şi de 
greutatea cutiei, ajunse acasă spre seară. Mama sa o aştepta cu mare nerăbdare, dar când o văzu atât 
de obosită şi încă şi mai urâtă decât înainte, se necăji de moarte. 

Curioasă, o încuie pe Sucu într-o cameră şi-i spuse să deschidă cutia. Ea se lipi de uşă, ciulindu- 
şi urechile ca să audă ce se petrece înăuntru. 

Sucu ridică degrabă capacul, dar... vai şi amar de ea! Din cutie, în loc de prinț, apăru un şarpe 
mare care i se încolăci pe picioare. 

— Mamă, deschide uşa! ţipă fata. Vai, vai, picioarele mele! 

— Stai cuminte, fată, încercă mama s-o liniştească, aşa te doare când pui lanţuri grele de argint 
la picioare. 

Nici nu-şi terminase bine vorba şi auzi din nou un țipăt: 

— Deschide uşa, mamă. Vai, mijlocul! 

— Îmi închipui că ginerele te-a încins cu un cordon mare plin de paftale grele. Stai cuminte, 
poartă-ți liniştită bijuteriile! Nu-i nimic dacă te doare puţin. 

Peste o clipă, fata iar strigă dinăuntru: 

— Deschide uşa, mamă, mi-a prins mâinile! 

— Lasă-l pe prinţul tău să-ţi pună toate brăţările şi toate inelele. 

— Mamă, mă nenoroceşti! Deschide uşa şi dă-mi drumul! îmi arde gâtul. 

— De bună seamă că frumoase coliere ţi-a pus la gât. Ai răbdare să-ți pună şi coroana de mireasă 


pe cap. 

— Mi s-a dus şi capul, mamă! strigă Sucu. 

Femeia era convinsă că ginerele ei o împodobise pe Sucu din cap până în picioare. Curioasă, 
deschise uşa şi intră în cameră. Dar în loc de un prinţ frumos, ea găsi înăuntru un şarpe mare cât 
camera, care acum se repezi şi la ea şi o înghiţi. 

A doua zi de dimineaţă veniră Ducu şi soțul său cu o trăsură şi îl luară pe moşneag acasă la ei. 
Acolo moşneagul trăi fericit o sută de ani şi muri înconjurat de mulți, mulți nepoți drăguți şi voinici. 


Cum s-au ivit pe lume rubinele 
poveste indiană 


A fost odată un rege, care muri la adânci bătrâneţi şi lăsă în urma sa o nevastă şi patru fii. Fiul 
cel mai mic al regelui era cam zburdalnic şi răsfăţat. Mama lui îl iubea mai mult decât pe ceilalți 
copii. Îi făcea parte de mâncărurile cele mai bune, îl îmbrăca mereu cu cele mai frumoase haine, îi 
împodobea camera cu cele mai elegante mobile din palat şi-i făcea toate voile. 

Aşadar, fraţii lui erau invidioşi pe el şi după ce se sfătuiră între ei, hotărâră să-l alunge în pădure 
ca să-l înveţe minte. Regina încercă în fel şi chip să le scoată acest gând urât din cap, dar văzând că 
nu izbuteşte, le spuse că, dacă vor să-l alunge pe fratele lor, n-au decât s-o trimită şi pe ea în pădure. 
Deci, cei trei fii mai mari ai regelui îi trimiseră, pe maică-sa şi pe fratele lor cel mic, într-o pădure, 
departe, departe de tot. 

Lăsaţi în pădure şi părăsiți de toată lumea, regina şi fiul ei îşi înălțară o colibă de ramuri şi 
frunze. Zi de zi căutau fructe pentru hrană şi beau apă dintr-un râu care curgea în apropiere. Şi 
timpul se scurgea peste ei nepăsător. 

Într-o dimineaţă, când regina şi fiul ei veniră la râu ca să se spele şi să ia apă, văzură o barcă 
mare lângă mal, dar nici urmă de barcagiu. Regina se întrebă ce era cu această barcă şi cine o 
lăsase? Dar băiatul, cum era de felul său cam jucăuş, voi să se urce în barcă. 

Maică-sa îi spuse că nu este frumos să folosească un lucru care nu era al lor. Băiatul însă stărui 
atât de mult, că în cele din urmă regina îi dădu voie să se urce. Apoi, tot la stăruința copilului, intră 
şi ea ca să-i ţină de urât şi, minune, îndată ce se aşeză, barca porni singură la vale pe curentul apei, 
întocmai ca o săgeată pornită dintr-un arc. 

Pe regină o cuprinse frica; socoti că barca e vrăjită şi-i va duce cine ştie unde. Dar băiatul nu se 
sperie, ba chiar îi păru bine. Spera să ajungă pe un tărâm necunoscut, unde îşi vor găsi norocul şi 
vor trăi în belşug. 

În curând, plutind pe undele râului, ajunseră la mare. Dar şi pe valurile mării barca lor luneca tot 
atât de repede şi ajunseră într-un vârtej. Regina şi fiul ei rămaseră uimiți când văzură că din acest 
vârtej ieşeau o sumedenie de globuri de cristal, mari ca nişte baloane roşii şi strălucitoare. Băiatul, 
curios, ridică mai multe globuri, care pluteau pe apă şi le puse în barcă. Maică-sa îl mustră pentru că 
ia nişte lucruri care nu le aparțineau, şi-i ceru să le arunce din nou în apă. Băiatul o ascultă, dar îi 
plăcură aceste globuri aşa de mult, că ascunse unul în sân, fără să-l vadă maică-sa. 

Peste puţin timp, barca se opri într-un port. Regina şi fiul coborâră şi intrară în oraş. Aici era 
capitala unui rege care îşi avea palatul în mijlocul oraşului. Cu puţinii bani pe care-i avea la dânsa, 
regina închirie o căsuță modestă în apropierea pieței, şi cei doi se instalară acolo. Mama băiatului 
era o femeie pricepută, ştia să facă multe feluri de zaharicale. Deschise o prăvălie în piaţă şi trăiau 
din puţinul câştig adus de acest negoţ mărunt. 

Băiatul, ca oricărui copil, îi era gândul numai la joacă. Şi, cum n-avea nimic de făcut, ieşea pe 
maidan şi se juca toată ziua cu alți băieți din oraş. Jocul lor era cu mingi de sticlă, iar băiatul nostru 
se juca numai cu globul acela roşu, pe care-l adusese din mare. Globul era foarte tare şi orice minge 
atingea, o spărgea imediat. 

Maidanul acela se afla în apropierea palatului regal. Regele avea o fată foarte frumoasă. Ea se 


plimba pe terasă şi din când în când se uita cum se jucau băieții. Fata băgă de seamă că de câteva 
zile venise un băiat străin, care avea o piatră prețioasă, mai mare şi mai strălucitoare decât orice 
nestemată din palatul lor. Dornică s-o vadă, se duse la tatăl său şi-i ceru să i-o dea. 

Curios să vadă piatra aceea, regele îi porunci unui paznic din casă să-l caute pe băiat şi să-l 
aducă la el. Când băiatul veni la rege şi-i arătă globul, se miră şi regele. Nici el nu văzuse o 
asemenea piatră prețioasă. Se oferi s-o cumpere cu o mie de monede de argint. Cum băiatul habar n- 
avea ce preț putea să aibă o asemenea piatră prețioasă, i-o dădu bucuros şi luă în schimb cele o mie 
de monede. Când veni acasă, maică-sa se sperie văzând atâția bani la băiatul său; socoti că el îi 
furase din casa cuiva. Dar băiatul îi povesti totul şi ea se linişti. 

Regele îi dădu fiicei sale piatra aceea mare, roşie şi strălucitoare şi o rugă să şi-o prindă în păr. 
Fiica regelui fu încântată şi, ducându-se la doica ei să i-o arate, o întrebă: 

— la spune-mi, doică, oare există pe lume o altă prinţesă care să-şi împodobească părul cu o 
asemenea minune? 

Se miră şi doica văzând bijuteria cea nouă a fetei; dar vicleană cum era, îi spuse: 

— Cum să nu? Piatra asta se numeşte rubin. Mai înainte de a veni aici am slujit la casa altui 
rege, ale cărui fete purtau câte două nestemate de acestea pe cap. Tu te-ai mulțumit cu una singură. 
Spune tatălui tău, dacă te iubeşte cu adevărat, să-ți aducă încă o piatră ca aceasta, închide-te apoi în 
cameră, şi până când nu ţi-o aduce, nu mânca nimic, ca să-şi dea seama regele cât de supărată eşti. 

Prinţesa luă de bun sfatul babei. Se duse la rege, îi vorbi cum o învățase doica şi apoi se închise 
în camera de supărare, cum aveau toate prinţesele pe vremuri. 

Regele se necăji. Nu avea de unde să mai găsească încă o piatră ca aceasta. Se înspăimântă că 
din această pricină îi va muri fiica. Aşa socotise şi baba. Aştepta să moară fiica regelui, ca să-i poată 
fura rubinul. Regele se gândi mult, de unde putea să facă rost de încă un rubin. Apoi îl chemă pe 
băiatul străin şi-l întrebă de unde avea acea piatră prețioasă. Băiatul îi povesti ce lucru minunat 
văzuse în mijlocul mării şi regele îl rugă să se ducă acolo din nou şi să-i aducă una. 

Îi făgădui totodată băiatului că dacă reuşeşte să-i aducă încă o piatră, îi dă fata de soţie şi tot 
regatul, după moartea sa. 

Mama băiatului nu voia să-l lase să plece iarăşi pe mare cu barca aceea vrăjită şi să aducă încă o 
nestemată, deoarece ea credea că acele comori aparţineau zânei apelor. Băiatul, însă, tânăr şi 
cutezător, o linişti pe maică-sa, făgăduindu-i că nu i se va întâmpla nimic şi se va întoarce sănătos. 
Îi mai spuse că, dacă reuşeşte să facă rost de încă un rubin, regele îi va da mâna fetei şi-l va lăsa 
moștenitorul tronului după ce va muri. 

Atunci regina se învoi şi băiatul se duse în port unde îşi lăsase barca. Îndată ce se urcă în ea, 
barca porni singură, tăind valurile mării ca o săgeată, până ajunse la vârtejul de unde ieşeau la 
suprafață globurile cele lucitoare. 

De data asta băiatul vru să descopere de unde veneau acele pietre. După ce barca se opri, el stătu 
multă vreme privind apa mării. Zări o cărare spre adâncul ei, iar pe ea se rostogolea din când în 
când câte un rubin. Băiatul coborî din barcă, merse pe cărarea aceea, până ce ajunse în fundul mării. 
Acolo dădu de un palat de cristal atât de frumos, cum nu mai văzuse vreodată. Numai că palatul 
părea pustiu. 

Tânărul trecu pragul, colindă printr-o mulţime de odăi fără să vadă pe nimeni. În sfârşit, ajunse 
într-o cămară mică, unde dormea un balaur. Deasupra acestuia, pe un baldachin"! aşezat chiar 
deasupra valului mării, se afla o fată tânără şi frumoasă ca o zână, care plângea cu lacrimi de sânge. 

Fiecare lacrimă care cădea în apă se prefăcea în rubin şi pornea pe cărarea ce ducea în vârtejul de 
la suprafața mării. 

Văzându-l, fata se sperie şi zise: 

— Cum ai ajuns aici, tânăr nesăbuit? Fugi repede până nu se trezeşte balaurul acesta cumplit 
care mi-a omorât părinții şi pe toți oamenii din palat. Cât timp doarme, eu trebuie să plâng cu 
lacrimi de sânge, iar când se scoală el, adună pietrele prețioase. Apoi mă chinuie cât poate mai tare 

ca să plâng şi el să se îmbogăţească mereu. Fugi, tinere, să nu te osândească şi pe tine la cine ştie ce 
cazne amare! 

— N-ai nicio grijă, fată frumoasă, îi spuse tânărul. Dacă am venit aici, am să te scap. 

Tânărul prinţ îşi scoase sabia de la brâu şi reteză capul balaurului. Apoi luă pe fată şi plecară 
amândoi spre barcă. Încărcară toate rubinele ce pluteau acolo, după care barca porni singură şi îi 
duse într-o clipă spre portul de unde venise. 

Tot oraşul se bucură văzând pe băiatul străin întorcându-se cu o barcă plină cu rubine. Dar mai 
ales mama lui era fericită că-i venise băiatul, ba încă şi cu o noră atât de frumoasă. 

Regele împărți regatul în două şi-i dădu jumătate feciorului străin şi jumătate fiicei sale, pe care 
o mărită cu un alt prinţ, căci băiatul nu voia să se despartă de fata adusă din adâncul mării. 

Iar pe baba aceea rea şi cocoşată regele o pedepsi, aşa cum erau pedepsiţi atunci oamenii 
răufăcători. I s-a tăiat părul, i s-a turnat lapte acru pe capul tuns, a fost urcată pe un măgar şi după 
ce au plimbat-o prin tot oraşul, au dus-o afară din ţară. 


Povestea prințului Sobur 
poveste indiană 


A fost odată un negustor, care avea şapte fiice. Într-o zi, negustorul le chemă pe toate la el şi o 
întrebă pe fiica cea mare: 

— Spune-mi mie, fata mea, din norocul cui trăieşti tu pe lume? 

— Din norocul tău, tată, îi răspunse fata, linguşitoare. 

O întrebă şi pe fiica a doua şi ea îi răspunse la fel. Întrebă pe toate fiicele la rând şi toate îi 
răspunseră cu aceleaşi cuvinte. Când veni rândul fiicei sale mai mici, a şaptea, ea îi răspunse: 

— Din norocul meu, tată. 

— Întâi gândeşte-te bine, fată, şi apoi îmi dai răspunsul. 

— Trăiesc din norocul meu, tată, aşa cum trăieşti şi tu din norocul tău, îi răspunse fata. 

Negustorul se supără şi-i zise fetei: 

— Dacă crezi că trăieşti din norocul tău, nu din norocul meu, du-te în lume să te descurci 
singură. N-ai ce să mai cauţi în casa mea. 

— Bine, tată, mă duc să-mi caut norocul singură în lume, zise fata şi fu gata de plecare. 

Nu luă cu ea decât un coşuleț de lucru din casa părintească. 

Celelalte fiice ale negustorului erau îngrijorate de soarta ei. Ele o sfătuiră: 

— Nu te încăpăţâna, surioară. Eşti mică şi încă nu ştii greutățile vieții. N-ai cum să te descurci. 
Du-te la tata, cere-i iertare şi spune-i aşa cum i-am spus şi noi! 

— Nu se poate, le răspunse fata cu hotărâre. 

Negustorul chemă patru slujitori şi le porunci s-o ia pe fiica sa cea mică într-un palanchin!"” şi s- 
o ducă în mijlocul unei păduri, unde nu era nici ţipenie de om. Fata îşi luă rămas bun de la tată şi de 
la surori şi urcă în palanchin. Când slujitorii erau gata de plecare, veni alergând doica fetei şi spuse 
s-o ia şi pe dânsa, că nu putea s-o lase singură în lume pe aceea pe care o crescuse. Deci o luară şi 
pe bătrâna doică şi porniră spre pădure, purtând palanchinul pe umeri. 

Merseră toată ziua şi abia spre asfințitul soarelui ajunseră în mijlocul unui codru des. Acolo le 
lăsară pe fată şi pe doică, iar slujitorii se întoarseră acasă. 

Rămase singure în pădure, doica şi fata se uitară de jur-împrejur: peste tot nu văzură decât 
întuneric beznă. Printre copacii bătrâni ai pădurii nu se zărea nicio potecă. Se auzeau urletele 
fiarelor sălbatice care ieşiseră din vizuini. Păsările de noapte scoteau țipete speriate, vestind 
primejdii. Doica o strânse pe fată la piept şi, strâns îmbrăţişate, se aşezară sub un copac mare. 
Bătrânului copac i se făcu milă de ele. Li se adresă cu glas omenesc, zicându-le: 

— Nu puteți rămâne, toată noaptea, singure şi fără apărare, în mijlocul pădurii. Au să vină şerpii 
şi fiarele sălbatice şi au să vă sfâşie. Intraţi în trunchiul meu şi am să vă ocrotesc. 

Copacul îşi desfăcu trunchiul şi cele două femei intrară în el. Se aşezară în încăperea largă a 
scorburii şi copacul se închise din nou. Se întunecă şi mai mult. Se adunară animale din toate 
colţurile pădurii, căci le mirosea a carne de om. Veniră tigri, lei, elefanți, mistreți şi se învârtiră în 
jurul copacului în care se ascunseseră fata şi doica. Zgâriară scoarţa tare cu ghearele şi cu dinții, dar 
nu reuşiră să facă nicio spărtură. 

Trecu noaptea şi soarele se ivi pe cer. Animalele de pradă fugiră în vizuinile lor. Începură să 
ciripească păsărelele. Atunci copacul se deschise şi cele două drumeţe ieşiră din trunchiul său. Apoi 
copacul se închise din nou şi le arătă un lac în apropiere unde puteau să se spele. 

Fata şi bătrâna îi mulţumiră copacului ocrotitor şi se duseră la lac să se spele. Când se întoarseră 
de la lac, aduseră mâl moale de pe malul lui şi-l aşternură pe scoarța copacului ca să-i oblojească 
zgârieturile. Copacul fu mulțumit şi le învăţă unde pot găsi fructe de pădure. Baba şi fata culeseră 
fructe de pădure şi mâncară. Bătrâna adusese de acasă un coş plin de floricele din orez, pe care-l 
ascunsese în brâu, ca să nu-l vadă stăpânul. Scoase coşuleţul şi-i dădu fetei floricele să mănânce. 

Atunci copacul le vorbi din nou: 

— Dacă aveţi floricele de acestea gustoase, împrăștiați o parte din ele pe marginea lacului şi veți 
vedea ce se întâmplă. 

Fata şi bătrâna făcură cum le sfătuise copacul şi aşa trecu o zi. Pe înserate copacul le ascunse 
iarăşi în trunchiul său, şi trecu şi noaptea aceea fără nicio primejdie. 

A doua zi dimineaţă, când se duseră să se spele, rămaseră uimite văzând un lucru minunat. În 
timpul nopții venise un cârd de păuni să bea apă din lac şi, după ce gustaseră floricelele acelea de 
orez, păunii se luptaseră pentru ele şi le căzuseră o mulțime de pene. Acum tot malul era împestrițat 
cu pene de păun. Fata şi baba le strânseră pe toate şi, întorcându-se la copac, fata se apucă să facă 
evantaie din pene de păun. Avea ac şi aţă de mătase şi de argint în coşulețul luat de acasă, astfel că 
toată ziua făcu evantaie nemaipomenit de frumoase. 

A doua zi, bătrâna luă în poală evantaiele şi porni spre oraş ca să le vândă la piaţă. Copacii îi 
arătară drumul şi, ajungând la piaţă, bătrâna le vându cu preț bun, căci asemenea evantaie frumoase 
nu mai văzuse nimeni pe acolo. Cumpără mâncare din banii căpătaţi şi se întoarse la fată. 

Copacul se bucură de izbânda lor şi le sfătui să pună deoparte într-o scobitură a lui, banii care le 
rămăseseră. Aşa trecu timpul. În fiecare zi ele presărau floricele din orez pe marginea lacului şi a 
doua zi culegeau pene de păun; în acest chip strânseră mulţi bani. Atunci copacul le sfătui să cheme 
meşteri din oraş şi să-şi facă o casă. 

Bătrâna se duse la oraş şi aduse cei mai pricepuţi meşteri. În câteva zile aceştia ridicară în 
mijlocul pădurii o casă de toată frumuseţea. Fata le ceru meşterilor să paveze pământul în jurul 
copacului acela binevoitor şi să înalțe nişte garduri de jur-împrejur ca să-l ocrotească de ghearele 
animalelor. 

Fata şi bătrâna se instalară mulțumite în casa cea nouă. Cum era pricepută, fata începu să facă şi 
alte lucruri frumoase şi trăiau bine din banii ce câştigau vânzându-le. 

Până atunci negustorul nu voise să ştie ce s-a întâmplat cu fiica sa cea mică, pe care o alungase 
în pădure. Acum sosi timpul să plece pe mare ca să-şi vândă mărfurile şi să cumpere altele. Înainte 
de a pleca, le întrebă pe toate fiicele din casă ce doreau să le aducă din călătoria sa. Una ceru un 
colier cu diamantele cele mai mari din lume, alta vru cercei din perlele care cresc pe capul unui 
elefant şi aşa mai departe. Când să se urce pe corabie, negustorul îşi aduse aminte că nu întrebase şi 
pe fiica sa cea mică. 

Chemă unul dintre slujitorii care o duseseră în pădure şi-i porunci să alerge la ea şi s-o întrebe 
dacă doreşte să-i aducă şi ei ceva. Slujitorul ajunse la casa fetei din pădure şi văzând-o pe doică la 
poartă, îi repetă vorbele stăpânului. 

Bătrâna o întrebă pe fată ce voia să-i aducă tatăl ei din călătorie şi o zori să spună repede, pentru 
că mesagerul nu putea întârzia prea mult. Fata fu atât de emoționată să audă că taică-său se gândise 


şi la ea, încât nu mai putu vorbi. Nici nu ştia ce să-i ceară. Abia izbuti să rostească „Sobur kor”, 
ceea ce înseamnă „Stai puţin”. Dar bătrâna înţelese că fata ceruse un „sobur-kor” şi fugi la poartă 
să-i spună slujitorului. Când fata veni la poartă cu gustări şi cu apă ca să-l servească pe omul care 
venise de la tatăl său şi să-l întrebe ce mai fac ai ei, slujitorul plecase de mult. El se întorsese grăbit 
la vapor şi spusese stăpânului său dorinţa fetei. Nici negustorul nu pricepu ce putea să fie acel 
„sobur-kor” cerut de fiica sa cea mică, dar crezu că o fi un lucru străin de care el nu auzise. Nu mai 
aşteptă să se lămurească şi pomi imediat pe mare. 

Luni de zile negustorul călători pe ape. Umblă din port în port, îşi vându toate mărfurile şi 
cumpără multe minunății din ţările străine, pe care le încarcă în cele şapte vapoare. Luă toate 
lucrurile pe care i le ceruseră cele şase fiice de acasă, până şi cercei de perle care cresc pe capul 
elefantului. Iar când ajunse aproape de casă, îşi aminti de dorinţa fiicei sale mai mici. Îi păru rău că 
uitase. 

Cobori într-un port mărunt şi se duse în piaţă să caute un „sobur-kor”. Nimeni nu auzise de un 
asemenea lucru şi fireşte nu-l găsi. Când era gata să se lase păgubaş, îl chemă un bătrân tâmplar, 
scoase o bucată de lemn vechi dintr-un şopron şi-i spuse că asta era „sobur-kor”. Negustorul 
cumpără lemnul acela şi se întoarse la vapor. 

Ajungând acasă, dădu toate cadourile pe care le adusese celor şase fiice, iar bucata de lemn o 
trimise fiicei sale mai mici printr-un slujitor. Fata cea mică a negustorului se mâhni când primi un 
asemenea dar neînsemnat. 

— Taica s-a plimbat prin atâtea țări, a cumpărat, desigur, multe lucruri frumoase şi scumpe 
pentru surorile mele, iar de mine şi-a bătut joc, trimițându-mi o vechitură de lemn. 

Plânse fata şi aruncă lemnul într-un colț al ogrăzii şi nu se mai uită la el. Era vară şi soarele ardea 
cu putere. Cu cât trecea timpul, bucata aceea de lemn se crăpa tot mai mult. Apoi veni anotimpul 
umed, când zile în şir ploaia nu mai conteneşte, iar lemnul putrezi. 

În sfârşit, ploile încetară şi fiica negustorului ieşi să se bucure de vremea cea bună. Era o seară 
minunată. Luna îşi vărsa văpaia printre nori. Privighetorile cântau în pădure. Aerul era îmbălsămat 
de mireasma blândă a iasomiilor din grădină. Tânăra fată stătea singură şi tristă în curte, şi adierea 
nopții îi răcorea sufletul îndurerat. 

După puțin timp, băgă de seamă că într-un colţ al curții sclipea ceva în lumina lunii. Curioasă, se 
duse acolo să vadă ce poate fi. Era bucata aceea de lemn, care crăpase în arşiţa soarelui şi apoi 
putrezise sub apa ploii; acum, printre crăpăturile ei se vedea un obiect lucios. 

Fata îl luă în casă şi la lumina opaițului descoperi că era o cutie de metal îmbrăcată în lemn. 
Dădu la o parte putregaiul şi o deschise, înăuntru se afla un evantai de fildeş. Era cald în odaie şi 
fata legănă evantaiul ca să se răcorească. Dar abia îl purtă de trei ori încoace şi încolo, că auzi un 
fâsâit uşor, deasupra casei, după aceea nişte tropote pe terasă şi, spre uimirea ei, apăru în dreptul 
ferestrei un cal înaripat, de pe spatele căruia cobori un tânăr frumos, îmbrăcat cu haine de mătase 
cusute cu fir de aur. 

Tânărul intră în casă şi se prezentă. Era un prinţ dintr-o ţară care se afla peste şapte mări şi 
treisprezece râuri. Se numea Sobur. Fata îşi aduse aminte cum tatăl ei înțelesese că ea ceruse un 
„sobur-kor” şi îşi închipui că de aceea îi adusese un lucru cu care să-l cheme pe prinţul Sobur. 

Fetei îi plăcu de prinț şi prințului îi plăcu de fată. Cei doi se cununară de îndată, schimbându-și 
ghirlandele de flori de la gât. Luna de pe cer şi flacăra din opaițul odăii le fură martori 

Prinţul Sobur petrecu toată noaptea cu mireasa sa. Spre dimineaţă îi ceru nevestei să mişte de trei 
ori din evantai în sens invers pentru ca să poată pleca. Îi spuse să-l cheme în fiecare seară cu 
evantaiul, dar peste zi niciodată, pentru că soarele i-ar arde trupul. Fata dădu de trei ori din evantai 
şi într-o clipă prinţul dispăru. 

Aşa venea prințul seara şi pleca dis-de-dimineaţă. Bătrâna doică nu ştia nimic de căsătoria fetei. 
Dar într-o noapte ea se trezi şi i se păru că fata nu era singură în odaie. A doua zi o întrebă şi fata 
mărturisi cele întâmplate. Mai întâi doica nu crezu, iar apoi se sperie că fata căzuse în mâna unui 
vrăjitor. Ca să-l vadă şi ea, o rugă pe fată să-l cheme atunci îndată. Când fata îi spuse că el nu putea 


să vină în timpul zilei, bătrâna se convinse că omul acela, care se dăduse drept un prinţ, era într- 
adevăr un vrăjitor şi-şi pierdea puterea în lumina zilei. 

Atât de mult stărui bătrâna, că fata, ea însăşi cam nedumerită, scoase evantaiul din cutie şi-l 
chemă pe prințul Sobur. 

Într-o clipă acesta sosi pe spatele calului înaripat, dar cu tot trupul ars de soare. 

— Ce-ai făcut, femeie nesocotită? Vrei să mă omori cu dinadinsul? 

Prințul o mustră şi-i spuse să dea din evantai în sensul invers ca să poată pleca. Era sigur că va 
muri şi voia să-şi vadă părinţii. Îndurerată, fata îl ascultă şi prinţul plecă imediat. 

În zadar se căina bătrâna, care acum îşi dădu seama de marea ei greşeală, că nu ştia cum s-o 
dreagă. Fata nu-şi mai putu găsi liniştea în casă. Hotări să plece în lume să-şi caute soţul bolnav şi 
să-l vindece. 

Dar ţara prințului era tare îndepărtată şi drumul era plin de primejdii. O fată tânără şi frumoasă 
nu putea să călătorească singură. Îşi tăie părul, se îmbrăcă în veşminte bărbăteşti şi-şi luă rămas bun 
de la doică. 

Merse mult, trecu prin multe oraşe şi târguri, multe sate şi păduri, până ajunse, către seară, la 
câmpia 'Tepantor, la marginea celuilalt tărâm. Obosită, se aşeză sub un copac uriaş, pentru a se 
odihni. 

Nu ațipise bine, când auzi printre crengi ciripitul înfricoşat al unei păsări. Fata se sculă în 
picioare şi se uită în sus. Văzu un cuib cu trei pui de pasăre. Un şarpe mare urcase pe copac şi era 
gata să-i înghită. 

Numaidecât fata scoase sabia şi-i tăie capul. Apoi, dându-și seama că puii erau flămânzi, tăie 
şarpele în bucăţi, aruncă partea veninoasă, iar carnea cea moale o dădu puilor să le potolească 
foamea. Puii nu mai puteau de bucurie, căci trecuse multă vreme de când plecaseră părinţii după 
hrană şi încă nu se întorseseră. 

Noaptea, târziu, veniră părinţii puilor, Băngoma şi Băngomi, o pereche de păsări care ştiau limba 
omenească. Băngoma şi Băngomi erau tare necăjiţi, pentru că în drumul lor spre casă le căzuse în 
apă toată hrana ce o adunaseră în ziua aceea. Nu mai aveau cu ce să-şi hrănească puii. Dar puii îi 
liniştiră, spunându-le că lor nu le e deloc foame, fiindcă un tânăr viteaz le dăduse mâncare şi-i 
scăpase de moarte. 

Păsările fură foarte mulțumite şi o întrebară pe fată cu ce ar dori să o răsplătească. Fata le povesti 
necazul ei şi ştiind că erau păsări înțelepte, le ceru sfatul. Băngoma şi Băngomi aflaseră de boala 
prințului Sobur, pentru că se duceau în fiecare zi tocmai în țara aceea. Ele îi promiseră fetei că o vor 
lua pe aripile lor, dacă peste noapte ea ar putea să se facă mai mică decât un bob de muştar şi mai 
uşoară decât un pumn de bumbac. 

Fata stătu de veghe toată noaptea şi, dimineaţa, o găsiră mai mică decât un bob de muştar şi mai 
uşoară decât un pumn de bumbac. Băngoma culese multe ierburi din câmp şi o învăţă pe fată cum 
să le folosească pentru a-şi lecui soţul bolnav. 

Apoi Băngomi o luă pe o aripă şi zburară cele două păsări peste şapte mări şi treisprezece râuri, 
spre ţara lui Sobur. Când ajunseră acolo, Băngomi o lăsă Jos şi fata căpătă din nou înfăţişarea ei de 
om. 

Luă ierburile ce-i dăduse Băngoma, veni la poarta palatului şi ceru să-l vadă pe rege. Regele era 
foarte îngrijorat, căci niciun vraci, din nicio țară, nu reuşise să-l vindece pe Sobur, şi acum singurul 
şi unicul său copil era pe pragul morţii. Nu-i venea să creadă, însă, că acest tânăr va reuşi să facă o 
asemenea minune, dar acesta stărui atât de mult, încât în cele din urmă regele se învoi să facă şi 
această încercare. 

Fata intră în camera lui Sobur şi închise uşa. Tot trupul prințului era plin de răni şi de arsuri. Nu 
putea nici ochii să-i deschidă. Fata îl spălă mai întâi cu şapte doniţe de apă, apoi cu şapte doniţe de 
lapte. Pisă ierburile şi-i unse corpul cu alifia făcută din ele. Îl lăsă toată ziua şi apoi îl spălă din nou 
cu şapte donite de apă şi şapte donite de lapte. În sfârşit, îl şterse cu un ştergar moale de mătase şi 
Sobur se trezi. Dispăruseră toate rănile de pe corpul său. 


Fata deschise uşa spre odaia unde tatăl şi mama lui Sobur aşteptau cu multă nerăbdare. Sobur se 
ridică în picioare şi veni spre părinți. Regele şi regina îl îmbrățişară şi-l sărutară cu mult drag. 
Palatul, care până atunci fusese umbrit de tristeţe, se înveseli. Regele îl însoţi pe tânăr până la 
tezaurul țării şi-l rugă să ia de acolo orice i-ar fi plăcut. Dar tânărul nu vru decât un inel de la 
degetul prinţului, pe care era încrustat numele lui. Prinţul îi dădu inelul cu plăcere şi tânărul plecă 
îndată din palat, nevoind să mai rămână nicio clipă la serbările ce se pregăteau. 

Ajungând la locul unde o lăsaseră păsările, fata se făcu din nou mai mică decât un bob de muştar 
şi mai uşoară decât un pumn de bumbac. Pasărea Băngomi o purtă pe aripile ei şi o aduse iarăşi la 
câmpia Tepantor. Fata le mulțumi păsărilor de mai multe ori şi a doua zi dimineaţă plecă spre casă. 

Noaptea, când rămase singură în odaie, îl chemă pe Sobur şi într-o clipă acesta apăru pe spatele 
calului înaripat. Sobur fu bucuros s-o revadă, căci îi era dor de ea. Îi povesti cât suferise şi apoi cum 
venise un tânăr, nimeni nu ştia de unde, şi-l vindecase. 

Fata ascultă toată istoria, şi după ce îşi termină povestea, îi arătă inelul şi-i dezvălui că acel tânăr 
necunoscut nu era altcineva decât ea. Sobur se bucură şi mai mult şi vru s-o ia acasă la părinții lui. 

Fata, însă, nu vru să plece fără bătrâna doică, aceea care o însoțise la pădure şi o îngrijise în zile 
atât de grele. 

Bătrâna, când auzi că prințul voia s-o ia pe fată de la ea, începu să plângă. Văzând credinţa şi 
dragostea pentru fată, prinţul hotărî s-o ia şi pe ea la dânsul. Dar, din păcate, pe spatele calului nu 
încăpeau decât doi oameni. Cum s-o ducă pe bătrână? 

Prinţul o legă de coada calului şi tustrei zburară în înălțimile cerului. Ajunseră imediat în țara 
prințului Sobur şi cei doi soţi se duseră ia rege şi la regină. Se închinară în faţa lor şi le cerură 
binecuvântarea. 

Părinții lui Sobur erau bucuroşi să aibă o noră atât de frumoasă. Fură şi mai fericiți când aflară că 
tot ea fusese tânărul acela care îl salvase pe Sobur de la moarte. 

Acum Sobur era un om în toată firea. Regele îl înscăuna şi-i lăsă toate sarcinile ţării. Apoi 
bătrânul rege se retrase împreună cu regina sa, trăind o viaţă de cumpătare. 

Nevasta lui Sobur născu mulți copii, care de care mai frumoşi, iar doica îi crescu cu priceperea ei 
neîntrecută. În fiecare seară, copii se strângeau în jurul bătrânei şi ea le spunea basme frumoase, așa 
cum şi mie mi-a spus bunica mea povestea aceasta a prinţului Sobur. 


Cum l-a păcălit broscuţa pe leu 
poveste indiană 


A fost odată un Leu care domnea peste o pădure mare. 

Leul era mare și fioros, şi toate celelalte animale se temeau de el. În fiecare dimineaţă ele 
trebuiau să meargă să găsească de mâncare pentru Leu. Apoi trebuiau să o ducă la grotă lui la timp 
pentru micul dejun. 

Într-o dimineață Broscuţa s-a trezit foarte târziu. „Vai de mine,” îşi spuse ea. „Nu am nimic de 
mâncare pentru Leu și deja a trecut de micul dejun. Ce mă fac?” 

Broscuţa s-a gândit şi s-a gândit. Ştia că trebuie să meargă la grotă Leului. Dar dacă se ducea 
fără mâncare, el ar fi înghiţit-o pe ea în loc. 

Într-un final i-a venit o idee. „Știu,” şi-a zis ea. „ÎL voi păcăli pe domnul Leu așa de rău încât va 
uita complet de acest mic dejun”. Și hop, hop, hop a plecat spre grota Leului. 

Leul stătea la intrare și aștepta. „Ai întârziat, Broscuţo,” a răcnit el. „Şi unde-mi este mâncarea?” 

„Vai, domnule Leu, un lucru teribil mi s-a întâmplat,” a spus Broscuţa. „Când am plecat 
dimineaţa de la baltă, un alt leu a sărit la mine și mi-a luat mâncarea pe care ţi-o aduceam.” 

„Cum?” a răcnit Leul. „Un alt leu în pădure?” 

„Oh, da,” a spus Broscuţa. „Are ochii mari şi galbeni, coama bogată și dinţi ascuțiți ca ai tăi.” 

Leul a sărit în picioare. „Du-mă imediat la baltă ta Broscuţa,” i-a ordonat el. „Am să găsesc acel 


leu și am să-l alung!” 

Şi hop, hop, hop înapoi spre baltă a plecat Broscuţa cu Leul în urma ei. 

Când au ajuns, Broscuţa s-a prefăcut că se uita în toate părțile. „Nu văd acel leu niciunde,” a zis 
ea. „Probabil se ascunde pe fundul bălții.” 

Leul s-a uitat jos în apă. Şi a văzut în ea faţa unui leu exact ca el, care îl privea. Avea ochii mari 
şi galbeni, coama bogată și dinți ascuțiți ca și ai lui. 

Bineînţeles ca Leul se vedea reflectat în apă, dar el nu ştia de asta. A sărit la faţa care-l privea. 
Pleosc! şi a nimerit exact în mijlocul balții! 

Ah, cât de prost s-a simţit Leul. „Nu este niciun alt leu în baltă!” a strigat el. „Am fost păcălit 
Era așa de rușinat încât a ieşit din apă și a luat-o la fugă cât a putut de repede. 

Broscuţa era tare mulțumită de isprava ei. Păcăleala a funcționat! Cu un zâmbet mare pe buze, s- 
a dus hop, hop, hop mai departe să le povestească şi celorlalte animale ca Leul a plecat şi că de 
acum încolo vor putea trăi liniştite. 


1? 1? 


Ce se întâmplă când asculți cu adevărat 
poveste indiană 


Trăiau odată, demult, un bătrân și o bătrână; duceau ei o viață liniștită şi destul de fericită 
împreună, doar că soţia avea un mare of. Uite aşa clătina mereu din cap cu dezaprobare, căci şi-ar fi 
dorit şi ea ca soţul ei să fi avut un pic mai mult interes pentru cultură. Era tare necăjită pentru că el 
era atât de lipsit de imaginație și de dezinteresat şi se gândea: „Dacă aş putea să-l mai luminez un 
pic, viața noastră împreună ar fi mult mai bună”. 

Întâmplarea a făcut ca într-o seară să vină în sat un mare povestitor; bătrâna s-a gândit: 

— Ah! Asta este tot ce aveam nevoie! Acest povestitor va spune povești din incredibil de 
frumoasa epopee Ramayana, iar dacă bărbatul meu îl va asculta, poate că va deveni mai cultivat şi 
mai educat. 

A mers la soțul ei și i-a spus: 

— Trebuie să te duci şi să-l asculți pe marele povestitor. 

— Of, of, s-a plâns bărbatul. 

EI chiar nu dorea să se ducă — avea alte lucruri mai importante de făcut, cum ar fi să se 
tolănească în fotoliu și să se relaxeze frumos în camera lui preferată. Dar soția a insistat și a insistat, 
astfel încât n-a mai avut încotro şi a trebuit să accepte și să se ducă. 

Aşa că în acea seară, obosit cum se simţea, s-a dus în centrul satului unde avea loc adunarea; dar 
cum nu era deloc interesat, s-a așezat tocmai pe ultimul rând. Povestitorul a început să-și depene 
povestea... sunetul se pierdea ușor prin aer şi lovea urechile bătrânului... și ritmul... sfoorrr, 
sfoorrrr, sfoorrr... l-a ademenit în lumea somnului. A picat într-un somn adânc, lung cât toată 
povestea şi fălcile i s-au deschis. Conform obiceiului, la sfârşitul reprezentaţiei, copiii au mers 
printre rânduri şi au împărțit dulciuri. Un copil a trecut prin faţa bătrânului şi i-a aruncat câteva 
bomboane direct în gură. Bărbatul s-a trezit, a simţit dulceaţa în gură și s-a dus acasă. Soția îl 
aştepta nerăbdătoare și l-a întrebat: 

— Bărbate, bărbate cum a fost Ramayana? 

Bărbatul, molfăind încă urme de bomboane și simțind gustul dulce al acestora, a răspuns: 

— Ei, femeie, a fost chiar dulce! 

— Ha! s-a bucurat femeia. Bărbatul meu devine mai cult şi începe să înţeleagă. Trebuie să te mai 
duci şi diseară. 

Uite așa a fost nevoit bătrânul nostru să meargă și a doua seară. Din nou, era atât de obosit, încât 
cum şi-a găsit un loc în spate, povestea a început să se estompeze. A început să moţăie şi în curând a 
adormit. În acea seară, un băieţel care sosise târziu n-a mai găsit niciun loc în faţă. Fiind mic, nu 
putea să vadă mai nimic de toate capetele înalte, aşa ca după ce a stat un pic pe gânduri, și-a luat 


inima în dinţi şi s-a cocoțat pe umerii bătrânului. Aceştia s-au dovedit a fi un scăunel ideal. 
Dimineaţă, cum s-a terminat povestea, băiatul a fugit, iar bătrânul s-a trezit cu umerii împovăraţi și 
dureroşi. A pornit agale spre casă unde soţia îl aştepta, la fel de nerăbdătoare ca în seara precedentă: 

— Bărbate, cum a fost, cum a fost? 

El a răspuns: 

— A fost... a fost apăsător! 

Femeia a fost entuziasmată: 

— Minunat, minunat! Ia uite cum devii mai cult! Într-adevăr, așa este povestea! Diseară trebuie 
să te duci din nou! 

Şi uite așa, în seara următoare bărbatul a fost nevoit să se reîntoarcă, deși era ultimul lucru pe 
care și l-ar fi dorit. Când a ajuns la adunare era atât de epuizat, încât a picat pe jos cu gura deschisă 
şi sforăind zgomotos. Chiar înainte de a se termina povestea, un câine a trecut pe lângă bărbat şi din 
greșeală a călcat chiar pe gura acestuia. Apoi, speriat, a fugit. Bărbatul s-a trezit cu un gust amar de 
pământ în gură, l-a scuipat supărat şi a pornit spre casă. Aici, nevasta cea nerăbdătoare l-a întrebat: 

— Ei, bărbate, de data asta cum a mai fost? 

Cu o mare grimasă pe faţă, bărbatul a răspuns: 

— Oooh, a fost murdar. 

— Murdar? Ramayana nu are cum să fie murdară. Poate fi orice, numai murdară, nu! Bărbate, 
acum, spune-mi ce se întâmplă? 

Şi a insistat, Și a insistat până când bărbatul n-a mai avut încotro şi a fost nevoit să admită că, 
seară de seară, el de fapt dormise. 

În cea de-a patra noapte, s-a dus şi soţia cu bărbatul la adunare; au ajuns devreme și femeia l-a 
târât până în primul rând, unde s-au și aşezat. I-a spus cu fermitate că trebuie să rămână treaz 
indiferent ce s-ar întâmpla. Aşa că bărbatul a stat conştiincios în primul rând şi a început să asculte. 
Foarte curând, a fost furat de evenimente și de personaje. 

În acea seara povestitorul spunea o poveste despre zeul-maimuţă Hanuman, marele zeu Rama și 
soția acestuia, Sita. Sita fusese răpită de către un rege demon și dusă pe o insulă îndepărtată. Rama 
s-a dus la Hanuman şi i-a spus: 

— Te rog, ia acest inel, du-l soției mele și totul va fi bine! 

Așa că regele-maimuţă Hanuman a luat inelul şi a făcut un pas uriaș peste tot acel ocean pentru a 
ajunge pe insula îndepărtată. Ţinea inelul în mână cât de strâns putea. Dar pe la jumătatea drumului, 
inelul i-a alunecat din mână și a căzut în ocean. A dispărut într-o clipită. Hanuman a ajuns pe insulă 
fără inel. S-a aşezat pe o margine de stâncă, frecându-şi mâinile îngândurat... şi deodată... acel 
bătrân din primul rând s-a ridicat şi i-a spus: 

— Nu te îngrijora Hanuman, îţi aduc eu inelul! 

S-a scufundat în apă, a înotat până la fund şi a ridicat inelul. A înotat până la suprafaţă, i l-a dat 
regelui Hanuman ŞI... s-a întors pe scaunul lui din primul rând. Toată lumea a încremenit. 

Din acea zi, bătrânul a avut la fel de multă cultură și înţelepciune ca oricine altcineva — așa se 
întâmplă când dai ascultare unei poveşti. 

Și-am încălecat pe-o şa şi v-am spus povestea așa. 


Cioara cea însetată 
poveste indiană 


Odată, demult, o cioară a zburat să-și vadă bunica ce locuia foarte departe. A zburat mult, mult, 
deasupra întinderilor nemărginite, a pădurilor și pășunilor întinse. În cele din urmă, a trebuit să 
zboare şi deasupra deşertului. 

În deşert, nopţile sunt reci și zilele sunt foarte călduroase. De aceea, cioara și-a început zborul 
devreme dimineaţa când era mai răcoare; dar pe măsură ce ziua înainta, s-a făcut foarte cald. 


Ciorii i s-a făcut sete, dar nicăieri nu era nici urmă de apă. În cele din urmă, ea a văzut un ulcior 
de teracotă spart cu puţină apă pe fundul lui. Dar ce păcat, cioara nu putea să ajungă la apă cu 
ciocul! 

A încercat să încline ulciorul, dar nu a reușit. Ulciorul era greu și cioara era o pasăre mică. 

A încercat să spargă ulciorul cu ciocul, dar nu a reușit. Ulciorul era tare și i-a rănit ciocul. 

A luat o piatră în cioc şi a încercat să-l spargă cu piatra. Dar piatra a alunecat şi a căzut în ulcior. 

— Am o idee grozavă! Şi uite aşa, punându-și ideea în practică, cioara a reuşit să-şi potolească 
setea. 

La ce s-a gândit cioara? 


Răspuns: 

O să ridic apa din ulcior, s-a gândit ea. 

Şi uite aşa, a adunat mai multe pietre şi le-a pus în ulcior. Apa din ulcior s-a ridicat puţin. Apoi, a 
mai adunat câteva pietre şi le-a pus din nou în ulcior. După încă o vreme, apa a ajuns la o înălțime 
destul de mare şi cioara a reuşit să o bea, potolindu-şi astfel setea. De abia aştepta să ajungă la 
bunică să-i povestească şi ei despre cât de isteaţă fusese. 


Vulturul si prietenii săi 
poveste indiană 


Odată, demult, era o pădure care se numea Aranya. În pădure trăia DI Vultur. El nu avea niciun 
prieten și se simţea singur. Într-o zi el a întâlnit-o pe domnișoara Vultur și i-a spus: 

— Eu nu am niciun prieten şi trăiesc singur. Vrei sa te căsătorești cu mine? 

— Mă voi căsători cu tine, dacă vei putea să-ți faci cel puţin doi prieteni, i-a răspuns domnișoara 
Vultur. 

DI Vultur a căutat atunci să-și facă nişte prieteni. Întâi a văzut o broască țestoasă care lenevea pe 
malul unui râu și a întrebat-o: 

— Nu ai vrea să fii prietena mea? 

— Sigur ca aş dori să fiu prietena ta. Eu locuiesc aici lângă râu. Am putea să ne jucam în apă şi 
să ne distrăm. 

DI Vultur era foarte fericit. Avea acum un prieten. 

Apoi a venit un leu să bea apa din râu şi DI Vultur l-a întrebat: 

— Leule, nu ai vrea să fii prietenul meu? 

— Sigur că aş dori să fiu prietenul tău. Eu locuiesc într-o peşteră din apropiere, a spus leul, 
arătând către niște stânci. 

DI Vultur era foarte fericit. Acum avea doi prieteni. 

El a zburat la domnișoara Vultur și i-a spus: 

— Am doi prieteni, broasca ţestoasă și leul. Vrei să te căsătoreşti cu mine? Domnișoara Vultur a 
zâmbit Și i-a spus: 

— Da, mă voi căsători cu tine. 

Astfel, DI Vultur și domnișoara Vultur s-au căsătorit. Nu după mult timp, au avut doi pui de 
vultur. 

Într-o seara, un om rău, Shikari și prietenul său au trecut pe acolo și s-au aşezat sub copacul în 
care trăia familia Vultur. Ei doreau să prindă nişte vietăți și apoi să le vândă în târg. Nu reușiseră să 
prindă nimic în acea zi și erau flămânzi. Puii de vultur erau și ei flămânzi, căci era ora lor de masa. 
Puii au început să ciripească. 

— Ne este foame, ne este foame! Nu este încă ora de masă? 

— Ssss... Nu mai faceţi zgomot, vânătorii o să vă audă, a spus Mama Vultur. Prea târziu, căci 
vânătorii au auzit deja ciripitul puilor şi unul dintre ei a spus: 


— Avem noroc. Hai să prindem acești pui de vultur. Tu aprinde focul, astfel încât fumul să-i 
orbească, iar eu o să mă urc în copac să-i prind. 

Imediat ce Shikari a început să urce în copac, Mama Vultur a început sa-l ciugulească. Shikari nu 
a putut să-și continue urcuşul în copac. Dar focul a făcut mult fum, rănind ochii puilor de vultur. DI 
Vultur a coborât repede spre râu, a luat nişte apă în cioc și a aruncat-o deasupra focului pentru a-l 
stinge. Dar cei doi oameni au tot încercat să urce în copac şi sa aprindă focul. Nu după mult timp, 
Mama Vultur și DI Vultur au obosit. 

— Cheamă-i pe D-na Broască Ţestoasă şi pe DI Leu în ajutor, i-a spus Mama Vultur Domnului 
Vultur. 

DI Vultur s-a dus la râu şi i-a povestit D-nei Broaşte Țestoase despre omul cel rău, Shikari. El a 
rugat-o pe D-na Broască 'Țestoasă să-l ajute şi intre timp s-a dus să-l caute pe D1 Leu. D-na Broască 
Țestoasă s-a dus la copac și a spus: 

— Hai, Shikari, vino şi prinde-mă. 

Vânătorii au fugit după broasca ţestoasă. Broasca ţestoasă a alergat la râu şi s-a scufundat repede 
în apa. 

Shikari și prietenul său nu au putut vedea unde a dispărut D-na Broască Ţestoasă. Ei s-au întors 
spre copac să prindă puii de vultur. D-na Broască Țestoasă a ieşit atunci din apă și a strigat: 

— Veniţi Și prindeţi-mă! 

Shikari si prietenul său au obosit foarte tare şi au spus: 

— Broasca ţestoasă ne joacă o festă. Hai să ne întoarcem la copac. Chiar atunci, l-au zărit pe DI 
Leu sărind peste stânci şi scoțând un răget puternic: „Roarrrrrrrrrr”!!! 

Cei doi oameni speriaţi au fugit să-și salveze viata, lăsând în urma familia Vultur, pe DI Leu şi pe 
Dna Broasca Ţestoasă. 


Brahmanul şi bancherul 
poveste indiană 


Un brahman'!* și soţia lui au hotărât să plece într-o călătorie. Ca să se asigure că nu le fura 
nimeni micile lor economii în valoare de şapte sute de rupii, au vorbit cu un prieten bancher să 
depună aceşti bani la banca acestuia. Deoarece bancherul i-a refuzat de mai multe ori, când în cele 
din urmă a acceptat să le păstreze banii, brahmanului și soției lui le-a fost ruşine să-i mai ceară şi 
chitanță pentru asta. 

Când s-au întors din călătorie, brahmanul i-a cerut bancherului cele șapte sute de rupii înapoi, 
dar bancherul cel necinstit i-a spus: 

— Nu-mi amintesc să fi primit vreun ban de la tine! 

Brahmanul a pornit-o trist spre casă. Pe drum, o bătrână bogată l-a auzit oftând de tristeţe şi l-a 
întrebat: 

— Ce ţi s-a întâmplat de eşti aşa necăjit, sărmane om? 

Aflând povestea, bătrâna a ticluit repede un plan cu care să-l ajute să-şi primească banii înapoi. 
Ea i-a spus brahmanului: 

— Întoarce-te mâine la ora două la bancă și cere-i din nou bancherului banii. Voi fi şi eu acolo, 
dar trebuie să te prefaci că mă cunoşti. 

În ziua următoare, bătrâna s-a dus la bancher cu câteva minute înainte să sosească brahmanul şi 
i-a spus: 

— Aş vrea să las în păstrare la banca dumneavoastră aceste bijuterii valoroase. Eu voi fi plecată 
o vreme să-l caut pe soţul meu. Nu mai ştiu nimic de el. Trebuia să se întoarcă de multă vreme 
dintr-o călătorie, dar nu mai apare. 

În acel moment, a sosit brahmanul, care şi-a cerut din nou cele şapte sute de rupii. De data asta 
bancherul i-a dat banii fără nicio problemă. După câteva clipe, în încăpere a intrat şi menajera 
bătrânei, care a anunţat-o: 

— Soţul dumneavoastră tocmai s-a întors acasă! 

Aşa că bătrâna şi-a luat bijuteriile înapoi, iar brahmanul a plecat şi el cu banii lui. 


Întrebare: Ce anume l-a făcut pe bancher să se răzgândească și să-i dea brahmanului banii 
înapoi? 

Răspuns: Bancherul era nerăbdător să pună mâna pe bijuteriile femeii. El nu dorea ca ea să vadă 
că el îşi înşela clienţii şi să-i fie frică să-i mai lase bijuteriile în păstrare. 


Iepurele din lună 
poveste indiană 


Cândva, demult, deşi era în anotimpul ploilor, n-a căzut un singur strop de ploaie. O turmă de 
elefanţi era chinuită de sete și elefanții s-au rugat de conducătorul lor: 

— Stăpâne, se pare că n-avem nicio cale de a scăpa cu viaţă; aici nu se găseşte decât o baltă 
pentru animale mici; atât de mult dorim să ne scăldăm, că ne vom pierde văzul; ce să facem, unde 
să ne ducem? 

Conducătorul turmei a căutat ceva mai departe şi i-a condus apoi către un lac mare cu apă 
limpede. Pe malul lacului vieţuiau însă iepuri, și mulți au fost zdrobiți sub pasul greu al elefanților. 
Unul din iepuri, pe nume Shilimukha, s-a gândit să-i adune pe toți ceilalți iepuri laolaltă şi a glăsuit: 

— Turma de elefanți e mânată de sete și e sigur că va veni zilnic. Așa încât, tribul nostru va pieri. 

Dar un iepure bătrân pe nume Vijaya s-a amestecat şi el: 

— Nu vă pierdeţi curajul. Am să pun capăt prăpădului. Şi a pornit la drum, gândindu-se: „Cum 
să mă adresez elefanților când o să m-apropii de turmă? Fiindcă ajunge să te atingă un elefant, şi s-a 
zis cu tine: un şarpe te ucide doar mirosindu-te; un rege trebuie doar să zâmbească pentru ca un om 
să moară, pe când tâlharul te ucide chiar când pare că se pleacă în faţa ta. Mai bine să urc pe movila 
asta și să discut cu conducătorul turmei. S-a cocoțat acolo și s-a pomenit întrebat: 

— Cine ești şi de unde vii? 

— Sunt un sol trimis de stăpâna mea Luna. 

— Atunci spune de ce te-a trimis, a vrut să ştie conducătorul turmei. 

Vijaya a început să explice: 

— Ascultaţi, elefanţi prea-puternici; căci un sol nu spune decât adevărul, chiar când e ameninţat 
de arme; și, fiindcă viaţa lui e sacră, doar adevăr e pe buzele lui. Eu vorbesc, așadar, la porunca 
stăpânei noastre, Luna. Aţi săvârșit un păcat distrugând iepurii ce străjuiesc lacul Lunii. Aceste 
străji, iepurii, sunt supuşii mei şi de-asta oamenii m-au numit Iepurele din Lună!”?. 

Speriat de vorbele iepurelui conducătorul s-a apărat: 

— Din neştiință am făptuit păcatul, crede-ne că nu mai călcăm pe aici. 

— Atunci, a răspuns Vijaya, să te pleci adânc, fiindcă Luna tremură de mânie acum în lac; cereți 
iertare şi plecați! Iepurele i-a arătat Luna oglindită în undele tremurânde ale lacului şi l-a făcut să se 
încline adânc. 

— Stăpână prea-puternică, a mai zis iepurele, din neștiinţă elefanții au greșit. Iertare pentru ei! Și 
toată turma s-a îndreptat către alt loc. Chiar cei puternici pot fi biruiți când îi sperii cu o putere mai 
mare decât ei, și iată cum, după asta, iepurii au trăit liniștiți, prefăcându-se c-ar fi supușii Lunii. 

Prietenii șoimului 
poveste indiană 


Pe când regale Brahmadatta stăpânea în Benares, niște bande de răufăcători colindau pe la hotare 
din loc în loc și se stabileau oriunde găseau vânat din belşug. 

Îşi aduceau apoi familiile şi trăiau din carnea cerbilor și a altor animale ucise în pădure. Nu 
departe de locul unde se stabiliseră se afla un lac mare; pe malul dinspre miazăzi vieţuia un șoim, pe 
cel dinspre apus o şoimiţă, pe cel dinspre miazănoapte un leu, rege al fiarelor, pe malul dinspre 
răsărit o egretă, iar pe insula din mijlocul lacului îşi avea sălaş o broască ţestoasă. 

Într-o zi, șoimul i-a cerut șoimiţei să-i fie soaţă, numai că, înainte de orice răspuns, dânsa a vrut 
să ştie dacă șoimul avea prieteni. 

— Mi-e teamă că nu, draga mea, a răspuns el. 

— E bine să-ți faci prieteni care să te ajute la greu sau la nenorocire, l-a povăţuit ea, aşa că du-te 
şi fă-ţi prieteni mai întâi. 

— Cu cine să mă împrietenesc? 

— Cu egreta care locuieşte pe malul dinspre răsărit, cu leul de la miazănoapte și cu ţestoasa din 
mijlocul lacului. 

Șoimul s-a învoit cu spusele ei și a făcut întocmai. Apoi, cei doi şi-au ridicat împreună o casă 
într-un copac chadamba de pe o insulă şi au trăit liniștiți în cuibul lor. După un timp, s-au ivit şi doi 
pui de şoim, care nu știau încă să zboare, când au apărut răufăcătorii de la hotar, care umblaseră o zi 
întreagă după vânat. 

— Cu mâna goală nu ne putem întoarce, discutau ei, haideţi să încercăm măcar să prindem pește 
sau o broască ţestoasă. Pornind pe apă, au ajuns la insulă și s-au așezat sub frunzișul copacului 
chadamba. Ca să alunge insectele supărătoare, au făcut un foc. Fumul s-a ridicat, a împresurat 
păsările, iar puii au început să plângă. Oamenii şi-au frecat mâinile de bucurie: 

— Ce noroc pe noi! Se aud niște pui ciripind. Să aprindem nişte vreascuri că, dacă mâncăm 
ceva, o să adormim, pe când așa, flămânzi... 

Şi s-au apucat să scormonească focul şi să agite ramurile aprinse. Când mama puilor şi-a dat 
seama ce urma să se întâmple, s-a gândit că venise timpul să ceară ajutor, așa că și-a trimis soțul la 
egretă: 

— Du-te, stăpâne, i-a zis ea, şi spune-i ce primejdie ne ameninţă odraslele. Spune-i așa: acești 
oameni fără de lege au făcut foc pe insulă și vor să ne mănânce copiii. Şoimule, spune povestea și 
aliaţilor nostril ce necaz avem, spune-le cum neamul nostru e ameninţat să piară. 

Degrabă ajuns șoimul la egretă ca să-şi spună ruga. L-a poftit înăuntru, el a salutat-o şi a început 
să istorisească necazul care-l adusese acolo: 

— Venit-am la tine, pasăre fără seamăn, regină a egretelor, după ajutor. Vânătorii fără inimă vor 
să se hrănească din carnea copiilor mei; după vorbe de îmbărbătare am venit. 

Nobila egretă l-a mângâiat pe şoim cum s-a priceput mai bine, spunându-i să nu se teamă: 

— Înțeleptul îşi caută prieteni şi aliaţi la bine şi la rău; fii încredinţat c-am să te-ajut, căci 
făpturile nobile se ajută la nevoie. 

Apoi îl întrebă: 

— Ticăloșii s-au urcat în copac deja? 

— Nu încă, doar agită torţe aprinse. 

— Atunci du-te repede și liniștește-ţi soaţa; vesteşte-o că sunt în drum spre voi. 

Prietenii s-au despărțit și egreta, dintr-un copac chadamba, i-a văzut pe vânători suindu-se până 
aproape de cuib. Egreta s-a avântat în lac și, cu ciocul şi aripile pline de apă, s-a repezit asupra 
ramurilor arzânde şi le-a stins. Însă, netrebnicii, hotărâți să pună mâna și pe şoimi, și pe puii lor, au 


coborât și apoi iar au urcat spre cuib cu ramuri aprinse. Și iarăși egreta s-a abătut asupra lor şi le-a 
stins, până s-a făcut noapte. Acum egreta obosise, avea ochii roșii de fum și penele de pe piept 
pârlite. 

Mama puilor i-a spus șoimului: 

— Egreta a făcut tot ce a putut, spune-i să plece să-și refacă puterile şi cheamă broasca ţestoasă. 

Așa că șoimul s-a îndreptat către egretă. 

— Tot ce putea să facă un suflet nobil, ai făcut; acum ai grijă de tine să nu te arzi; trebuie să 
rămâi în viaţă ca să salvăm puii. 

Cu o voce tunătoare, ca de leu, egreta i-a răspuns: 

— Chiar rănită la trup, nu mă tem să te apăr; pentru prieteni îţi dai și viaţa, asta este legea celor 
buni. 

Atunci şoimul a rugat-o stăruitor să se retragă şi a plecat s-o trezească pe broasca ţestoasă. 

La întrebările ţestoasei, șoimul a povestit ce necaz amarnic a dat peste ei și cât îi ajutase egreta, 
care acum obosise: 

— Pentru asta am venit, zise el, și îi ceru: Vino tu, ce trăiești în apă, fă-mi binele ăsta și ajută-mi 
Copiii, căci deşi faptele noastre ne mână adesea spre pierzanie, prin mila prietenilor ne putem iarăşi 
ridica. 

Broasca ţestoasă l-a ascultat şi apoi a grăit: 

— Înțeleptul își face prieteni și aliaţi prin bani sau ospeţe sau prin felul de a fi; nu te voi lăsa la 
nevoie, căci cei nobili se ajută între ei. 

S-a întâmplat că fiul broaştei țestoase, care era prin preajmă, a auzit istoria și s-a gândit că şi 
copiii sunt vrednici de asemenea fapte, după care a spus cu curaj: 

— Dă-mi voie mie tată, să mă-ncumet, căci Și fiii se cade să sară-n ajutor părintelui; iar pentru 
tine, eu sunt gata să apăr puii de șoim. 

Dar tatăl l-a îndepărtat cu vorbele acestea: 

— E adevărat că legea celor buni spune ca fiul să-şi despovăreze părintele, însă când m-or vedea 
pe mine, aşa mare cum sunt, vor lăsa puii şoimului în pace. 

Cum a rostit aceste vorbe țestoasa I-a trimis pe şoim la treburile lui, spunându-i să nu se teamă, 
că-i va înfrunta pe vânători. După care s-a afundat în lac, a luat nişte mâl și l-a aruncat pe foc. Când 
au văzut netrebnicii ţestoasa acolo, tare s-au bucurat: 

— La ce ne mai trebuie puii de şoim? Ia să răsturnăm ţestoasa asta cu burta în sus, s-o omorâm, 
şi-o să ne fie prea îndeajuns. 

Au legat pe dată ţestoasa cu fâșii din veșmintele lor şi s-au căznit s-o întoarcă, dar în van. Și 
testoasa a pornit, trăgându-i după ea unde era apa mai adâncă. 

Atât de mult o voiau la masă, încât au căzut în apă cu ea cu tot, au înghițit apă și, sfârşiți de 
puteri, s-au cățărat pe mal să stea la sfat. 

— Ca să vezi ce întâmplare, a zis unul, o parte din noapte egreta ne-a tot stins focul şi acum 
broasca asta ne-a rostogolit în lac de ne crapă stomacul de atâta apă; hai să aprindem focul iar, şi 
când soarele o răsări să mâncăm puii. 

Şi s-au apucat iar să facă focul. Dar șoimiţa i-a auzit şi i-a spus bărbatului. 

— Mai curând sau mai târziu oamenii ăștia or să ne mănânce puii. Cheamă-l degrabă pe leu. 

Îndată, șoimul şi-a luat zborul şi, văzându-l, leul l-a întrebat ce pricină-l aduce la o oră așa de 
târzie. După ce i-a spus toată istoria, şoimul l-a rugat: 

— Tu, eşti temut de fiare și de oameni deopotrivă, copiii mei sunt în pericol, asta mă aduce aici. 
E firesc să te îndrepți spre cei mai puternici decât tine când viaţa ţi-este primejduită; tu ești regele 
nostru, ajută-ne. 

Leul l-a ascultat și i-a răspuns: 

— Fii pe pace, căci te voi ajuta, plec chiar acum să-ți ucid duşmanii; cum aş merita numele de 
înţelept dacă nu m-aș strădui să-mi apăr prietenii? 


Leul îl îndemnă pe șoim să-şi liniştească soaţa și copiii, iar apoi s-a ivit deodată în văzul 
oamenilor, tulburând cristalul apei. Ticăloşii au început să se văicărească: 

— Egreta ne-a stins focul; testoasa ne-a lăsat dezbrăcaţi şi acum leul ăsta vrea să ne ia viaţa, tot 
ce ne-a rămas. 

Şi au fugit care-ncotro să-și scape viaţa. Când a ajuns leul la copac, unul nu mai era acolo, ci 
doar egreta, broasca ţestoasă și șoimul care venise să li se închine. Iar leul le-a vorbit despre 
benefacerile prieteniei și i-a povăţuit: 

— Luaţi aminte să nu stricaţi vreodată prietenia ce ne leagă. 

Pe urmă a plecat şi ceilalţi s-au întors la rosul lor. lar mama își privea puii cu drag, gândind că 
doar prietenia îi salvase, şi împreună cu soţul ei, șoimul îşi amintea îndelung şi cu plăcere de cele 
întâmplate. 


Soarta vulturului 
poveste indiană 


Un arbore de mătase nespus de falnic străjuiește pe colina Piscului Vulturului de pe malul râului 
Bhagirathi. Într-o scorbură a copacului îşi făcuse sălaş vulturul Jaradgava. Dintr-o întâmplare 
nefericită își pierduse văzul, așa că din milă celelalte păsări care vieţuiau în copac, îi dădeau din 
hrana lor, ca să aibe din ce trăi. 

Într-o zi, o pisică pe nume Dirghakarna sau Urechi Lungi, s-a apropiat de copac, cu gândul să se 
înfrupte din câţiva puişori tineri. Puii s-au speriat și au făcut multă larmă la vederea pisicii. 
Jaradgava a auzit și el zgomotul şi a întrebat: 

— Cine-i? 

Când Urechi Lungi a văzut vulturul și-a spus: 

— Vai mie! Până-aici mi-a fost; sunt mai aproape de pieire decât oricând şi nu văd nicio cale de 
scăpare. Dar să-ncerc să mă apropii şi să văd ce pot face. 

Aşa încât pisica s-a apropiat de vultur: 

— Nobile domn, vă salut. 

— Da' cine eşti? a întrebat vulturul. 

— O pisică. 

— Atunci să pleci cât de departe poți, a continuat vulturul, sau te ucid. 

— Te rog ascultă ce am de spus, și dacă e să mor, fie. Însă e drept să fii omorât sau respectat 
doar fiindcă exişti? Cred ar trebui cercetat faptele cuiva înainte de a se hotărî dacă merită să fie 
omorât sau respectat. 

— Atunci spune-mi ce te aduce la mine? 

— Trăiesc pe-aici, prin jur, pe malul râului, s-a prezentat pisica, şi în fiecare zi fac baia rituală, 
de carne nu mă ating de fel, duc o viață de celibat și țin post când e lună nouă şi lună plină. 
Totdeauna păsările au rostit vorbe de laudă despre tine, fiindcă eşti credincios, iar eu am încredere 
în spusele lor. Asta-i pricina care m-a adus aici, să învăţ despre dharma, legea dreptăţii, de la tine, 
care ești gata să mă omori pe loc, deși-ţi sunt oaspete. Legile ospitalităţii cer să-ţi primeşti chiar și 
dușmanul în casă, dacă vine în ospeţie; pomul, de pildă, când vine tăietorul să-l reteze, își dăruiește 
totuși umbra. Și dacă n-ai merinde, îți cinsteşti oaspetele măcar cu o vorbă bună, căci, se zice, în 
casa omului de treabă găsești negreşit patru lucruri: un loc pe iarbă, un colț umbrit, apă rece şi o 
vorbă bună. Oamenii de treabă arată milă chiar şi celor nevrednici, precum luna luminează cu razele 
ei chiar și adăpostul celor proscrişi. Dacă oaspetele pleacă de la ușa ta nemulțumit, se zice că îţi lasă 
în prag toate păcatele lui, şi ia cu el la drum orice fărâmă de bine s-ar găsi în casă. Cei cu adevărat 
înţelepţi, oricât de nobilă le-ar fi casta, îi cinstesc chiar și pe cei mai sărmani, căci un oaspete este 
precum un trimis al zeilor. 


— Pisicile se dau în vânt după carne, a răspuns vulturul, şi aici sunt niște pui, de-asta ţi-am 
vorbit aşa cu asprime. 

Atunci pisica a atins pământul şi-a atins urechile în semn de adânc respect. Apoi l-a asigurat pe 
vultur: 

— Află că de când cunosc legea dreptății, asemenea dorinţe m-au părăsit şi postesc necontenit. 
Deşi cărțile de învățături religioase în multe privinţe se contrazic, toate spun că a nu vătăma pe 
cineva este cea mai înaltă îndatorire a credinciosului. Căci mâncând carnea altuia, nu ești mai bun 
decât el. Te alegi cu o mulțumire de o clipă, iar celălalt piere. Suferinţa pricinuită omului ce ştie că 
va muri, ar trebui să-i facă pe nevinovaţi să-i aducă mântuirea, dacă sunt simţitori. Cine crezi că ar 
păcătui așa cumplit numai de dragul burţii, care se poate umple și cu fructele pădurii? 

Şi astfel pisica, a câștigat încrederea vulturului și a rămas în scorbură cu ceilalți. Numai că în 
fiecare zi, se cățăra și mai fura un pui. De mâncat îi mânca în scorbură, câte unul pe zi. Când 
păsările au descoperit că le dispar puii, au cercetat tot locul, întristate. Atunci pisica s-a furișat afară 
şi a rupt-o la fugă. Oasele puilor au fost descoperite în scorbură și păsările s-au grăbit să creadă că 
precis Jaradgava i-a omorât. Încredinţate că el este ucigașul, l-au omorât. E mult adevăr în 
zicătoare: să nu dai adăpost cuiva dacă nu-i cunoști familia şi obiceiurile, căci, iată cum, după 
omorul făptuit de pisică, vulturul Jaradgava şi-a pierdut viaţa. 


Dragoste la prima vedere 
poveste indiană 


Cândva, demult, regele Palaka din Ujjayini a hotărât să ţină o sărbătoare a primăverii. Serbarea 
începuse şi oamenii se veseleau nespus, când deodată, țipete şi zarvă au înlocuit veselia, căci un 
elefant sălbatic îşi rupsese legăturile şi năvălise peste ei. Elefantul n-a putut fi domolit cu ajutorul 
cârligului, de vreme ce şi-a aruncat călărețul cât-colo, şi-apoi a pornit prin oraş, strivind pe oricine-i 
ieşea în cale. Îngrijitorii elefantului, oamenii de pe stradă, s-au străduit cu toţii să-l prindă, numai că 
nimeni n-a reuşit. Şi elefantul furios a ajuns într-o aşezare pe nume Chandala, unde locuiau oamenii 
din casta cea mai de jos. Dintr-o colibă a ieşit o copilă Chandala, făcând să strălucească pământul 
pe care păşea, zveltă ca on lotus, şi era aşa de fericită de parcă tocmai învinsese chiar şi Luna, rivala 
ei, cu marea-i frumuseţe; oricine o privea rămânea pe loc, vrăjit, uitând de toate cele. 

Fata s-a îndreptat spre elefantul uriaş, l-a lovit cu mânuţa şi l-a certat cu privirile-i umbroase. 
Elefantul a fost vrăjit de atingerea mâinii, săgetat de uitătura ei, şi, cu capul în Jos, a rămas pironit. 
Apoi, frumoasa, în joacă, şi-a făcut dintr-un colţ de veşmânt un leagăn pe care l-a prins de colții 
elefantului, şi s-a aşezat într-însul. Şi când a văzut că fata suferea din cauza arşiţei, elefantul s-a tras 
în umbra unui copac. 

Oamenii care-au văzut s-au minunat: „Copila asta nu e muritoare, căci iată, chiar şi animalele 
sunt pătrunse de farmecul frumuseții ei fără seamăn.” 

Atras de zarvă, însuşi prințul Vardhana s-a apropiat curios, şi a văzut copila. Şi privind-o, roiul 
gândurilor sale a fost pe dată prins în plasa iubirii. Fata, şi ea fermecată de prinţul chipeş, a coborât 
şi s-a îndreptat spre casă, cătând mereu către prinț cu sfioasă iubire, pe când elefantul s-a lăsat 
încălecat de un călăreț. 

Cum zarva stârnită de elefant încetase, prințul s-a îndreptat spre palat deznădăjduit, căci gându-i 
rămăsese la fată. 

Uitase de serbarea plănuită, căci imaginea copilei îi stăruise în minte, şi a încercat să afle de la 
prieteni: 

— Ştiţi cine-i este tatăl? Sau cum o cheamă? 

Prietenii l-au lămurit: 

— În aşezarea Chandala trăieşte un bărbat pe nume Utpalahasta care are o fiică, Rati, dar casta 
superioară se mulţumeşte doar cu plăcerea de-a o privi ca pe-un tablou. 


Spusele prietenilor l-a mâhnit pe prinț: 

— Eu n-o pot considera fiica unui paria; e cu siguranţă de obârşie divină şi dacă nu-mi poate fi 
soție, ce rost are să mai trăiesc? 

Şi nimeni nu i-a putut întoarce gândul de la ea, iar despărțirea îl ardea ca focul. 

Părinţii prințului au aflat deasemenea, şi au fost nemângâiați multă vreme: 

— Fiul nostru care se trage din atâția regi să dorească o copilă din altă castă? a spus regina, dar 
regele Palaka şi-a dat cu părerea: 

— Cred că fata asta face parte din casta proscrisă doar printr-o întâmplare a soartei; alta trebuie 
să-i fie obârşia de fapt, căci cei buni simt şi ce trebuie şi ce nu se cade să facă. Şi dacă istoria asta 
nu ţi-e cunoscută, ascult-o cu luare aminte: Cândva, demult, domnea în oraşul Supratishthita, regele 
Prasenajit, care avea o fiică frumoasă pe nume Kurangi. Pe când fata era în grădină, un elefant 
furios a trântit-o pe jos, ameninţând-o cu colții. Toţi slujitorii au fugit speriați, numai unul, pe nume 
Chandala, a luat sabia şi s-a îndreptat spre elefant. Dintr-o lovitură a ucis elefantul şi a salvat-o pe 
prințesă. Condusă spre palat de un întreg alai, prinţesa nu se putea gândi decât la curajul şi 
frumuseţea tânărului; chinuită de distanța dintre ei, se gândea că el trebuie să-i devină soț, altfel va 
muri. Tânărul Chandala se chinuia şi el gândindu-se la fată: 

— Ce legătură poate fi între mine, din casta cea mai de jos, şi fiica unui rege? Cum s-ar putea 
imagina unirea dintre o lebădă regală şi o cioară? Despre asemenea însoţire nici nu poate fi vorba. 
Moartea este singura scăpare pentru mine. 

Cu asemenea gânduri s-a îndreptat către un crâng unde zăceau strămoşii lui dispăruţi, şi după ce 
s-a îmbăiat, a ridicat un rug, i-a dat foc şi s-a rugat de Agni, zeul focului: 

— O zeu al purității, tu suflet al universului, îți aduc ofrandă viaţa mea, şi fie ca prințesa să-mi 
fie soţie într-o altă viaţă. 

Agni l-a văzut gata să se arunce în foc şi, mulțumit, s-a arătat lui, zicând: 

— De ce te pripeşti? Îţi poate fi soţie, căci n-ai fost totdeauna un Chandala; iar ce-ai fost, vei afla 
de la mine acum. Locuieşte în acest oraş un brahman de seamă, pe nume Kapilasharman, iar în 
focul sacru al căminului său este sălaşul meu. Odată s-a apropiat de mine fiica lui preafrumoasă şi 
eu am luat-o de soție, iar prin magie am înlăturat păcatul. Tu eşti fiul născut şi abandonat de ea, din 
ruşine. Te-au găsit nişte oameni Chandala şi te-au crescut cu lapte de capră. Află deci că eşti fiul 
meu născut dintr-o femeie brahmană, iar obârşia ta e cum nu se poate mai nobilă. Te-ai născut din 
strălucirea mea şi o poți lua pe Kurangi, fiica regelui, de soție. 

Cu aceste vorbe zeul s-a făcut nevăzut, iar tânărul, fericit, s-a întors acasă, gândindu-se la cele 
aflate. Apoi Agni i-a apărut în vis regelui Prasenajit, care aflând şi el că tânărul era fiul unui zeu, i-a 
dat fiica de soţie. 

lată cum, regina, se face că mă multe făpturi de obârşie divină găseşti pe pământ, şi tot aşa poate 
fi şi Rati. Nu seamănă cu cei din casta ei şi trebuie să fi fost iubita fiului meu într-o altă viaţă, căci 
ce altceva dovedeşte dragostea la prima vedere? 

Regele Palaka nu s-a dat în lături să-şi trimită oamenii la Utpalahasta, ca să-i pețească fiica. Dar 
acesta a pus o condiţie: 

— Nu-mi voi da fiica decât aceluia care va ospăta în această casă toți brahmanii din oraş, în 
număr de optsprezece mii. 

Solii au privit răspunsul ca pe o făgăduială şi s-au întors la rege. 

Regele a adunat toți brahmanii din oraş şi după ce le-a spus istoria, a poruncit: 

— Toţi cei optsprezece mii de brahmani din oraşul ăsta vor mânca astăzi în casa proscrisului 
Utpalahasta; asta mi-e voia. 

Brahmanii însă, de teama lui Shiva, nu prea voiau să mănânce mâncarea unui Chandala. S-au 
adunat la templu şi i-au adus lui Shiva sacrificii. După asta, zeul le-a poruncit în vis: 

— Mâncaţi fără teamă în casa proscrisului Utpalahasta, căci el este un vidyadhara, un semizeu, şi 
n-are legături de rudenie cu oamenii Chandala. 

I-au spus regelui despre visul lor şi apoi au hotărât: 


— Mâncarea lui Utpalahasta să nu fie gătită într-o casă Chandala, ci într-un loc curat, şi-atunci 
noi vom mânca în casa lui. 

Regele s-a arătat mulțumit şi a poruncit să-i fie dată altă casă lui Utpalahasta, unde s-au găsit 
bucate curate. Apoi Utpalahasta s-a îmbăiat, şi-a pus haine noi, iar cei optsprezece mii de brahmani 
nobili s-au aşezat la masă. 

După masă, Utpalahasta s-a apropiat de rege şi a istorisit tuturor: 

— Domnul meu, Gaurimunda, stăpânea peste vidyadharas, zânele ce-l slujesc pe Shiva. După ce 
s-a născut fiica mea, Rati, stăpânul, mi-a poruncit în taină: „Spun zeii că fiul regelui Vatsas va fi 
împăratul nostru; pentru noi e ca un ghimpe, aşa că distruge-l prin farmece.” 

Trimis de Gaurimunda cel rău, am plecat să-i împlinesc voia şi pe când rătăceam în văzduh, l-am 
văzut deodată pe Shiva, chiar în fața mea. Era atât de furios că făcea un zgomot nemaiauzit și m-a 
blestemat pe loc: „Cum poţi, nefericitule, să faci rău unei făpturi nobile? Să dispari, ticălosule, şi să 
te duci printre oamenii Chandala din Ujjyni, să trăieşti acolo cu soţia şi copila ta! Și blestemul va 
ține până când vei hrăni cei optsperezece mii de brahmani din oraș cu banii dăruiți pentru fiica ta, 
Rati, iar fiica ţi-o vei da celui ce-ţi oferă banii.” 

Shiva s-a făcut nevăzut după asta, iar eu, purtând numele Utpalahasta, m-am pomenit printre 
oamenii castei de Jos, dar am avut grijă să nu mă amestec cu ei. Prin voia fiului tău, rege, blestemul 
meu s-a încheiat. Și mă voi întoarce în căminul meu vidyadhara să mă închin în faţa împăratului. 

Cum a sfârşit de vorbit, fostul Utpalahasta, acum Vidyadhara s-a ridicat în ceruri împreună cu 
soaţa lui. 

Regele Palaka, mulțumit că adevărul a ieşit la iveală, a dat poruncă să se căsătorească fiul lui cu 
Rati. lar, Vardhana luând o vidyadhari de soţie, şi-a împlinit toate dorinţele chiar mai presus de 
aşteptări. 


Şoarecele şi prietenii lui 
poveste indiană 


Odată, creştea într-o pădure un copac shalmali iar între ramurile lui trăia o cioară, Laghupatin, 
care-şi făcuse acolo sălaş. Într-o zi, stând aşa în cuib, a văzut un om lângă tulpina pomului: arăta 
înfricoşător, iar în mâini avea o plasă şi un ciomag. Fără zăbava, omul şi-a întins plasa, a aruncat o 
mână de orez, apoi s-a ascuns. Chiar atunci împăratul porumbeilor, pe nume Chitragriva, văzu 
orezul împrăştiat şi cu sute de porumbei după el cobori să-l ciugulească şi aşa s-au pomenit cu toții 
prinşi în ochiurile plasei. Pe dată Chitragriva a spus celorlalți porumbei: 

— Luaţi plasa în cioc şi zburați toți odată. 

Şi s-au ridicat împreună, zburând înfricoşați cu plasa peste ei, pe când vânătorul îi privea 
supărat. Pe urmă Chitragriva şi-a îndemnat tovarăşi: 

— S-ajungem repede la prietenul meu, şoarecele Hiranyaka, el o să roadă plasa şi o să ne 
elibereze. Şi cu plasă cu tot, s-au pogorât taman la şoarecele care locuia într-o gaură: 

— Te salut, Hiranzaka! Sunt prietenul tău, Chitragriva, ieşi fără teamă! Când şoarecele s-a auzit 
chemat a ieşit degrabă din culcuşul cu o sută de deschizături. 

Cum a aflat ce se întâmplase a început să roadă cu vrednicie şi în scurtă vreme i-a eliberat. 
Chitragriva i-a mulțumit cu vorbe calde şi tot stolul şi-a luat zborul. 

Cioara a văzut tot ce se întâmplase şi s-a adresat şoarecelui ce intrase în vizuină: 

— Sunt cioara Laghupatin şi am văzut cum i-ai ajutat pe cei loviți de soartă. Pentru asta vreau să 
fim prieteni. 

Când şoarecele i-a auzit vorbele şi a mai văzut-o lângă el, i-a răspuns: 

— la mai du-te de aici! Ce prietenie poate să fie între cioară şi hrana ei? 

— Fii pe pace! ii-a răspuns cioara. Dacă-ar fi să te mănânc, scurtă mi-ar fi bucuria, dar un 
prieten ca tine mă apară veşnic. 


I-a spus acestea şi multe altele, ba chiar a rostit şi-un jurământ şi atunci şoarecele a îndrăznit să 
iasă, cinstind-o cu fărâme de carne şi boabe de orez; şi, fericiţi, au mâncat împreună. 

Dar, într-o zi, cioara a spus prietenului ei şoarecele: 

— Se află un râu nu departe de aici; curge prin mijlocul pădurii şi acolo viețuieşte prietena mea 
testoasa Mantharaka. Drag mi-ar fi să ajung la ea, căci aicea e tare greu să te hrăneşti cu atâția 
vânători în jur. 

Iar şoarecele i-a răspuns: 

— Atunci, hai să locuim împreună. la-mă cu tine căci e greu de trăit aici, am să-ţi spun când 
ajungem. Şi cu aceste vorbe Laghupatin a luat şoarecele în cioc şi au pornit în zbor spre râul din 
pădure. Acolo ţestoasa Mantharaka s-a arătat bucuroasă şi au trăit împreună. Printre alte păţanii, 
testoasa a aflat de ce veniseră şi de asemenea istoria prieteniei lor. Atunci ţestoasa i-a arătat şi 
şoarecelui aceeaşi prietenie şi l-a întrebat de ce se săturase aşa de tare de locul de unde venea. Şi 
Hiranzaka, văzându-i numai ochi şi urechi, a început să istorisească: 

— Pe când locuiam într-o gaură largă aproape de oraş am găsit în palatul regelui un colier şi l- 
am pus bine. Era fermecat, căci numai uitându-mă la el am căpătat o mare putere şi toţi şoarecii m- 
au înconjurat pentru că eram în stare să le fac şi lor rost de mâncare. După un timp, s-a stabilit prin 
preajmă un pustnic, şi-a făcut o colibă şi trăia din mila oamenilor. lar după cină, noaptea, îşi lăsa 
restul de mâncare pentru a doua zi undeva sus, ca eu să nu pot ajunge. Numai că noaptea, când eu 
mă furişam afară din gaură, săream în sus şi-i luam toate resturile. 

Într-o zi a poposit la el un prieten, şi el pustnic, cu care a mâncat şi apoi a stat la poveşti. Cum 
am ieşit, pustnicul, cu urechea la pândă, şi-a lovit strachina cu o bucată de bambus. 

— Da' de ce trebuie să faci aşa? l-a întrebat oaspetele, şi celălalt i-a explicat: 

— A apărut şoarecele, duşmanul care-mi ia mâncarea deşi o pun sus, da' sare până la ea, aşa că-l 
sperii precum vezi. 

— Lăcomia duce la pierzanie, a spus oaspetele drept răspuns. Ia ascultă păţania asta: într-o 
pădure, un vânător şi-a pregătit arcul să pornească automat, înfigând drept capcană în vârful săgeții 
nişte carne proaspătă. Apoi a plecat să hăituiască un mistreţ. Deşi l-a ucis, vânătorul a fost aşa de 
rău rănit, încât a murit. Un şacal a văzut tot ce s-a întâmplat şi, cu toate că era înfometat, a vrut mai 
întâi să pună bine leşul vânătorului şi al mistrețului, aşa că nu s-a atins de ei. S-a gândit să mănânce 
mai întâi carnea de pe arc, dar chiar când s-a apucat de ea, săgeata l-a străpuns. Aşa că vezi, lăcomia 
i-a adus sfârşitul. 

Cum şi-a spus istoria, musafirul a cerut: 

— Şi acum, dacă ai vreo lopată, dă-mi-o degrabă, căci vreau să pun capăt relelor acestui şoarece. 
Am văzut din ascunzişul meu că a primit o lopată mică şi-apoi am dat să intru la loc în gaură. 
Numai că ticălosul, tot săpând, mi-a descoperit şi gaura, şi galeriile de trecere şi până la urmă a dat 

de colier şi de tot ce mai strânsesem eu. I-a spus celuilalt: 

— Din minunăția asta de colier i s-a tras şoarecelui asemene putere. 

După ce mi-au luat tot avutul şi-au pus colierul la gât şi, foarte mulțumiți, s-au aşternut să 
doarmă. Atunci am ieşit şi, încercând să-mi recapăt colierul, am primit o lovitură puternică în cap. 
M-au rănit tare, dar soarta nu m-a lăsat să pier, aşa că m-am târât înapoi în gaură mea deşi nu mai 
aveam puterea să sar în sus după mâncare. Căci tinereţea este adevărată avuţie şi fără ea se duc şi 
mintea, şi puterea, şi frumuseţea, şi voinţa. Când alaiul meu de şoareci a văzut că nu mai puteam să 
le dau de mâncare, m-au părăsit. Tot aşa părăsesc şi slugile stăpânul fără de mijloace, albinele 
pomul fără de flori şi lebedele lacul care le-a mângâiat. 

După ce auzi istoria lui Hiranzaka, ţestoasa Mantharaka a rostit: 

— Casa mea este şi a ta, prietene, aşa că nu te mai avânta tot timpul. Căci cel vrednic îşi face 
oriunde casă, iar dacă este mulțumit nu ştie ce-i nemulțumirea, şi dacă este hotărât nu ştie ce-i 
nefericirea; când faci tot ce-ţi stă în putinţă nimic nu-i imposibil. 

Pe când testoasa îl povăţuia aşa, un cerb pe nume Chitranga se abătu pe acolo, gonit de vânători, 
Când ţestoasa şi prietenii ei l-au văzut, vânătorii îi pierduseră urma, aşa că l-au îmbărbătat cu 


prietenie şi au rămas să trăiască acolo cu toţii: cioara, țestoasa, cerbul şi şoarecele, ca să se ajute la 
nevoie. 

Într-o zi, Laughupatin, cocoţat pe o ramură, cerceta pădurea ca să vadă de ce zăbovea Chitranga. 
Şi când l-a descoperit legat pe malul râului, s-a sfătuit pe dată cu ceilalți. Apoi cioara a luat 
şoarecele în plisc şi l-a dus în locul unde nefericitul cerb se zbătea. Mare i-a fost bucuria când a 
văzut că şoarecele, tot rozând, l-a eliberat. Între timp venise şi ţestoasa Mantharaka pe mal ca să-i 
dea curaj cerbului. 

Chiar atunci s-a întors pe neaşteptate vânătorul care pusese capcana şi toţi prietenii au reuşit să 
fugă, numai țestoasa a rămas în plasa ce se strângea în jurul ei. Mâhnit de pierderea cerbului, 
vânătorul s-a depărtat apoi, timp în care şoarecele, care vedea bine departe, i-a poruncit cerbului să 
se prefacă mort. Când l-a văzut întins aşa, cioara s-a prefăcut şi ea că-i ciuguleşte ochii. Văzând aşa 
ceva, vânătorul a crezut că cerbul e într-adevăr mort de-a binelea şi s-a îndreptat spre el, părăsind 
testoasa pe mal. Imediat şoarecele a ros plasa din jurul ei, şi, liberă acum, testoasa s-a furişat în apa 
râului. Vânătorul a dat să se îndrepte către ea şi atunci cerbul a zbughit-o, iar cioara a zburat. Şi aşa, 
vânătorul s-a îndreptat posomorât şi cu tolba goală către casă, luându-şi rămas bun de la vânat pe 
acea zi. 

Foarte bucuroşi, prietenii s-au strâns laolaltă şi cerbul le-a mulțumit: 

— Ce noroc pe mine să am asemenea prieteni, care m-au scăpat de la moarte riscându-şi viața! 

Şi cele patru animale au trăit mai departe în înțelegere şi prietenie. 


Mangusta, bufnița, şoarecele şi pisica 
poveste indiană 


Era odată la marginea oraşului Vidisha un copac banyan mare şi stufos în care patru vieţi îşi 
aveau sălaşul: o mangustă, o bufniţă, o pisică şi un şoarece. Mangusta şi şoarecele îşi aveau fiecare 
vizuina în rădăcina pomului, pisica avea o scorbură cam la jumătatea trunchiului, în timp ce cuibul 
bufniței se afla sus de tot, unde ceilalţi nu-l puteau ajunge. În timp ce şoarecele putea fi vânat de 
toate celelalte trei animale, pisica era o ameninţare pentru toți. Aşa că, de frica pisicii, mangusta, 
şoarecele, dar şi bufnița, plecau la vânătoare noaptea. Pisica, însă, hoinărea nestingherită oricând 
voia printr-un lan de orz, pândind şoarecele; ceilalți se furişau doar din când în când afară ca să-şi 
caute hrana. 

Într-o zi, un vânător a văzut urmele pisicii şi a întins plasa peste tot ca s-o prindă. Noaptea, când 
pisica a ieşit după şoarece n-a observat capcana; s-a prins în ea şi acolo a rămas. Tot atunci s-a 
întâmplat să ajungă şi şoarecele în jur, tot furişându-se după mâncare, şi când a văzut pisica a sărit 
în sus de bucurie. Numai că pe urmele şoarecelui veneau bufnița şi mangusta, şi văzând ei pisica în 
capcană, s-au hotărât să prindă ei şoarecele. Îngrozit, el şi-a făcut repede socoteala: „Dacă mă 
apropii de pisică, ea ar băga spaima în bufniţă şi mangustă; pe de altă parte, chiar aşa prinsă cum e, 
dintr-o singură lovitură pisica mă ucide. Însă dacă mă îndepărtez de pisică, mă ucid negreşit 
mangusta şi bufnița, aşa că unde să mă îndrept, ce să fac, aşa înconjurat de duşmani? Poate se 
învoieşte pisica să mă ajute, căci şi ea e la ananghie; ajutându-mă, se ajută şi pe ea dacă eu îi rod 
legăturile”. 

Cu asemenea gânduri, şoarecele s-a apropiat sfios şi a rostit: 

— Multă mâhnire mi-a adus necazul tău şi să ştii c-am să-ți rod legăturile fiindcă vecinătatea ne 
ajută să ne iubim chiar şi duşmani, numai că nu-ţi cunosc gândurile şi n-am curaj să mă apropii. 

La auzul acestor vorbe, pisica a promis: 

— De azi înainte, tu mi-ai salvat viaţa şi eu îţi sunt prietenă. 

Văzând cum şoarecele s-a apropiat de pisică şi o ajută, bufnița şi mangusta şi-au pierdut speranţa 
şi au plecat. 

Cum capcana o supăra, pisica s-a rugat de şoarece: 


— Hai, prietene, roade mai repede, căci noaptea e pe sfârşite. 

Cât despre şoarece, el rodea, dar mai încet, trăgând cu ochii împrejur de frica vânătorului şi 
încercând să câştige timp. Cum s-au ivit zorii, a venit şi vânătorul, iar şoarecele, tot rozând, a 
eliberat pisica. Deopotrivă de speriaţi au fugit amândoi din calea vânătorului, iar şoarecele nu s-a 
oprit decât în gaura sa. Nici mai târziu, când pisica l-a strigat afară, şoarecele n-a avut încredere să 
iasă, şi pe urmă s-a dezvinovăţit zicând: 

„În anumite împrejurări duşmanul poate deveni prieten, dar nu pe veşnicie.” 


Nestatornicia soartei 
poveste indiană 


Într-o cetate din lumea largă cârmuia odată regele Lakshadatta, cel mai bun dintre stăpâni. Oricui 
îi cerea bani, el nu-i dăruia mai puţin de o mie de gologani, iar dacă discuta cu cineva îi dădea pe 
urmă cinci mii, aşa că alunga sărăcia de lângă cei care îi plăceau şi de aici venea numele lui, căci 
„Lakshadatta” înseamnă „aducător de bogății”. 

La ușa din faţă a palatului stătea zi și noapte un slujitor al regelui, pe nume Labdhadatta, ce purta 
doar o blană prăpădită și ruptă în jurul coapselor. Părul îi era încâlcit şi nu-și părăsea postul de strajă 
nicio clipă, fie iarnă fie vară; regele îl remarcase, dar, deși era darnic şi milostiv din fire, niciodată 
nu-i dăruise ceva ca să-l scoată din sărăcie. 

Într-o zi regele s-a dus la vânătoare și l-a recunoscut și pe acest slujitor, ducând un toiag. Regele 
şi alaiul lui vânau călare pe elefanţi; aveau arc și săgeți, doborau tigri, mistreți și antilope; slujitorul 
mergea pe jos de unul singur și omora mistreți și antilope doar cu toiagul. 

Regelui i-a plăcut puterea omului si s-a gândit: „Ce om curajos!” Dar nici acum nu i-a dat nimic. 
După vânătoare, regele s-a întors la palat, iar slujitorul a rămas la poartă ca şi mai înainte. Altădată, 
regele a plecat să lupte cu o rubedenie care se răzvrătise şi în bătălia care s-a dat regele şi-a 
recunoscut din nou slujitorul, care culca dușmanii la pământ cu bâta de lemn. Din nou, regelui i-a 
plăcut curajul cu care slujitorul său lupta, dar nici după ce şi-a biruit duşmanii, slujitorul n-a primit 
nimic. Și tot așa, au trecut cinci ani de nevoi pentru Labdhadatta cel răbdător. 

În al șaselea an soarta a vrut ca regele să-și amintească de el cu milă: „N-am dat niciodată nimic 
acestui amărât, hai să încerc să-i dau ceva și să văd dacă soarta îi iartă păcatele și-l fericeşte.” 

Cu aceste gânduri regele s-a dus în visterie şi a umplut o chitra!* cu podoabe scumpe, 
închizându-le acolo ca într-un sipet. A chemat apoi supuşi, căpetenii, miniştri, în afara palatului la 
sfat. Cu vorbe bune regele l-a scos în faţa întregii adunări pe Labdhadatta, slujitorul său: 

— Vino să stai lângă mine. 

Labdhadatta, nespus de fericit, s-a apropiat de rege și acesta i-a cerut: 

— Recită rândurile pe care le-ai compus. 

— Precum împletirea râurilor aduce mai multă apă oceanului, tot aşa soarta îi fericeşte pe cei 
bogaţi și niciodată pe cei nevoiaşi. 

Cuvintele au fost pe placul regelui, care l-au rugat să mai recite odată, apoi i-a dăruit fructul plin 
cu podoabe. Cei de față au rămas întristați şi, neștiind adevărul, au comentat între ei: 

— Când regele e mulţumit de tine de obicei, te uită sărăcia, dar acest biet slujitor, chemat aici ca 
să-l mulțumească pe rege, n-a fost răsplătit decât cu o chitră; pe drept cuvânt se spune că pomul 
dorințelor nu rodește pentru cei fără noroc. 

Amărât, slujitorul a luat chitra și a plecat, dar pe drum, l-a văzut un călugăr cerşetor pe nume 
Rajavandin; i-a plăcut fructul slujitorului si i-a propus să-l schimbe pe un rând de veşminte. S-au 
învoit, iar cerşetorul a dăruit fructul regelui, care a întrebat: 

— De unde ai chitra asta, părinte? Și a aflat că i-o dăduse chiar slujitorul. 


120 fructul chitrului, arbore originar din Europa de Sud şi Asia, asemănător cu o lămâie mare 


Regele s-a mirat Şi Şi s-a întristat, gândindu-se: 

— Bietul de el! Păcatele nu i-au fost iertate. A luat apoi chitra și Și-a văzut de treburile zilei. Iar 
slujitorul s-a întors la poartă după ce a schimbat veşmântul pe mâncare, băutură şi alte lucruri de 
trebuinţă. 

Regele a poruncit din nou să se adune toţi orășenii ca și mai-nainte. Din nou i-a poruncit 
slujitorului să se apropie, să-şi recite strofa, şi din nou i-a dat chitra cu podoabe ascunse în ea, drept 
mulțumire. Și oamenii s-au mirat din nou. 

— Este a doua oară când regele și-a arătat multumirea fără un dar deosebit. Ce-o fi însemnând? 

Abătut, slujitorul a primit aceeași chitră pe care o credea un simplu fruct, şi a plecat. Chiar 
atunci, un funcționar al regelui, venind spre palat, i-a văzut chitra şi a socotit-o aducătoare de noroc; 
în schimbul unui rând de veşminte, slujitorul a dat din nou fructul. Funcţionarul a intrat la rege și i-a 
făcut un dar la care a adăugat şi chitra. Regele a recunoscut fructul şi a întrebat: 

— De unde îl ai? 

— De la slujitor, a venit răspunsul. 

Regele s-a posomorât şi s-a gândit: „Vai de el! Norocul nu vrea cu niciun chip să i se-arate.” 
Luând chitra, regele a părăsit adunarea. Slujitorul s-a dus cu veșmintele în târg şi le-a vândut. A 
mâncat, a băut, apoi a tăiat în jumătate primul veșmânt și s-a mai ales cu un rând. 

A treia zi regele iar a poruncit să se adune toată lumea. Iar l-a chemat pe slujitor, l-a pus să recite 
şi i-a dat chitra. Oamenii iar s-au mirat, şi de data asta slujitorul a dat fructul nevestei regelui. Ea, 
mlădioasă precum un lujer, i-a dăruit aur, precum floarea vesteşte fructul. Slujitorul a fost fericit 
toată ziua. Apoi femeia a dăruit soțului ei, regele, acel fruct îmbietor. Văzându-l, regele a întrebat de 
unde îl avea şi ea i-a spus: 

— Mi l-a dat slujitorul. 

Atunci regele a cugetat: „Chiar dacă norocul nu-i surâde acestui om, ce puţin mă cunoaşte, dacă- 
şi închipuie că fac daruri fără valoare; uite cum podoabele astea de preţ se întorc mereu la mine”. 

Regele a luat fructul şi l-a pus bine, apoi a îndeplinit riturile de fiecare zi. 

În a patra zi regele a mai chemat odată aceeaşi adunare, cu căpetenii şi slugi. L-a chemat pe 
slujitor, care s-a înclinat adânc şi apoi a recitat aceeaşi strofă. Când să-i dea chitra, s-a întâmplat că 
n-a apucat-o decât pe jumătate, iar fructul a căzut pe Jos şi s-a despărțit în două bucăţi. S-au revărsat 
atunci atâtea podoabe, că s-a luminat adunarea. 

Toţi cei din jur s-au bucurat: 

— lată că n-am priceput cum stau lucrurile, iată într-adevăr dărnicia regelui nostru. 

Auzindu-i, regele le-a explicat: 

— Am încercat pe astă cale să aflu dacă norocul vrea să se-arate acestui om sau nu. Deşi 
păcatele lui nu 1 s-au şters în numai trei zile, s-au şters într-a patra, căci acum norocul i-a surâs. 

După aceste vorbe, regele l-a făcut pe slujitor căpetenie la hotar, i-a dat sate, elefanţi, cai şi aur, 
pe lângă podoabele din chitră. Oamenii şi-au lăudat apoi cârmuitorul, iar acesta a plecat să-şi facă 
rugăciunile, în timp ce slujitorul pleca şi el la rostul lui, cu inima plină de mulțumire. 


Negustorul șorecilă 
poveste indiană 


Odată, într-un oraș, nişte negustori se lăudau cu vrednicia lor în comerţ, și unul dintre ei 
povestea: 

„Nu-i de mirare că omul econom dobândește mult, fiindcă uite, fără să am bani, eu am făcut 
avere. Tatăl a murit încă înainte să mă nasc şi rudele lui, rele, i-au luat mamei tot avutul. De teama 
lor şi din grijă pentru copilul nenăscut, mama s-a stabilit în casa lui Kumaradatta, un prieten de-al 
tatei. Acolo m-am născut eu, singurul ajutor al acestei femei de ispravă şi tot acolo am și crescut, ea 


făcând diverse treburi prin gospodărie. Pe urmă, deși eram aşa de săraci, ea a convins un profesor să 
mă înveţe cititul și socotitul. Iar într-o zi, mama mi-a spus: 

— Eşti fiu de negustor, aşa că de-acum, fiule, în negustorie să intri; e în ţinutul ăsta un negustor 
bogat pe nume Vishakhila. El dă marfă pe încredere celor din familii bune ajunse la ananghie, așa 
că du-te la el şi câştigă-i încrederea. 

M-am dus la Vishakhila și l-am găsit mânios, mustrând un tânăr. 

— Chiar şi din şoarecele ăsta mort de pe podea drept avut, un negustor deștept ar fi în stare să 
scoată bani; ţi-am dat multe parale şi nu numai că n-ai câştigat dobândă, dar nici măcar n-ai păstrat 
capitalul cât era. 

Când am auzit asta, iute i-am zis lui Vishakhila: 

— lau şoarecele ăsta ca marfă pe încredere, și după ce l-am înscris în registrul lui am plecat, pe 
când negustorul se prăpădea de râs. Pentru doi pumni de năut, am schimbat șoarecele mort cu un 
negustor care avea o pisică. Apoi am măcinat năutul şi cu o cană de apă, m-am așezat la umbră în 
afara orașului. Le-am oferit politicos unor tăietori de lemne istoviţi și ei, recunoscători, mi-au dat 
fiecare câte două bucăţi de lemn pe care le-am vândut la piață. Cu puținii bani luaţi am mai 
cumpărat năut și a doua zi tăietorii de lemne iar mi-au dat lemn. Procedând la fel în fiecare zi mi- 
am sporit avutul şi am cumpărat de la ei tot lemnul pe trei zile. 

Spre norocul meu, atunci, ploile necontenite au făcut ca lemnul să aibă căutare şi mi-am vândut 
toată provizia pe gologani buni. Pe urmă, mi-am deschis un magazin și continuând negoţul m-am 
îmbogăţit cu încetul prin propriile mele puteri. Atunci am făcut un şoarece de aur şi l-am trimis lui 
Vishakhila, iar el mi-a dat fiica drept soţie. De asta mi se spune „şorecilă”, fiindcă mi-am câştigat 
bunăstarea deși sărac lipit. 

La auzul vorbelor lui negustorii au rămas tablou. Cum să nu rămâi așa când vezi tabloul pictat în 
aer? 


Omul cu toiag de abanos 
poveste indiană 


Madhapura era cetatea de scaun a lui Indraraya, regele unei provincii din partea de miazăzi a 
Indiei de altădată. 

Şi era acest Indraraya tânăr şi cam înfumurat. Îşi închipuia că supușii lui sunt cei mai mulţumiţi 
oameni din lume, datorită, bineînţeles, înțeleptei sale ocârmuiri. Cel puţin aşa îi spuneau de 
dimineaţa până seara toți curtenii săi, linguşindu-l fără zăbavă. Osteneala lor era răsplătită regeşte 
de către miniştrii lui Indraraya, care furau ca-n codru. Nu se mulțumeau să sleiască poporul cu 
biruri istovitoare şi să închidă ochii la toate matrapazlâcurile slujitorilor mărunți, ci chiar şi tâlharii 
la drumul mare, care le dădeau o parte din „agoniseala” lor zilnică, erau lăsați în legea lor. Aşa că 
toți sfetnicii şi înalții dregători aveau palate la fel de mari ca ale regelui. De toate acestea Indraraya 
nu ştia nimic. Nicio jalbă nu ajungea până la el. Când regele ieşea să se plimbe prin cetatea de 
scaun, era la fel de straşnic păzit de alaiul de curteni ca şi în palatul său, înconjurat cu ziduri înalte. 

Astfel stăteau lucrurile când începe povestirea noastră... 

x 

Într-o dimineață de vară timpurie, un grădinar de la marginea Madhapurei plecă spre târgul 
cetății, dorind să vândă câteva din roadele brazdelor sale. El ducea pe creştet un coşuleţ cu şapte 
castraveți, tot unul şi unul. Ştiind că se duce în târg cu nişte trufandale, se bucura la gândul că va 
dobândi un preţ bun pentru marfa asta. Nu se mai sătura să privească răsăritul soarelui; în grădina 
lui, nu prea întinsă, dimineaţa nu-şi vedea capul de atâtea treburi, de aceea nu mai avea timp şi 
pentru aşa ceva. La poarta oraşului fu oprit de un vameş, care îi spuse: 

— Pentru toate roadele pământului, care sunt aduse în oraş, trebuie să se plătească o taxă. Aşa că 
dă-mi unul din cei şapte castraveți ai tăi! 


Ştiind că aşa se obişnuieşte, grădinarul alese pe cel mai mic dintre castraveţii lui şi-şi plăti vama. 
Alături de încăperea vameşului se afla cea a santinelei care cerceta pe toţi cei ce intrau în cetate. Şi 
ea îl opri pe grădinar: 

— Ştii, de bună seamă, că trebuie să plăteşti un bir pentru soldaţii din garda oraşului. Dă-mi, 
aşadar, un castravete, altfel nu te las să treci! 

Grădinarul auzea pentru prima oară de acest bir, Dar, neavând ce face, se supuse spunându-şi: 

Până la târg mai este cale lungă 

Şi castraveţii nu cred să-mi ajungă! 

Dacă-mi mai merge cum mi-a mers acum, 

Mi-e teamă că-n zadar pornii la drum... 


Şi se nimeri să aibă dreptate! Al treilea care l-a oprit era un ofițer cu o spadă fioroasă: 

— Dă-mi unul din castraveţii tăi! îi spuse el pe un ton poruncitor. E pentru armată. 

— Adineauri am dat unul pentru soldaţii din garda oraşului! încercă să se apere grădinarul. 

— Fi, dar acum este vorba de însuşi Ministrul Războiului. Ai tu habar ce face el? Te apără pe 
tine şi grădina ta de vrăjmaş! 

Deşi nu-i venea să râdă, grădinarul îşi zise în gând: 


Dă-i şi lui un castravete 
Pentru oşti şi parapete! 


Al patrulea care-l opri era un om îmbrăcat într-o uniformă civilă. El îi ceru un castravete pentru 
paza oraşului. 

— Cum aşa? Am mai dat trei castraveți: unul pentru vameş, altul pentru garda oraşului şi ultimul 
pentru armată, spuse grădinarul nedumerit. 

— Toţi aceştia n-au nimic de-a face cu Ministrul dinlăuntrul țării. Dacă n-ar fi el, n-ai mai putea 
trăi în țara asta şi grădina ta ar fi jefuită de hoți! 

Grădinarul iar începu să facă haz de necaz, spunându-şi: 


Dă-i un castravete, dară, 
Pentru ordinea din ţară! 


Al cincilea care-l opri avea haine de om al legii. li ceru un castravete pentru însuşi Ministrul 
Dreptăţii, cel care pedepseşte pe oricine ar cuteza să fure ceva din grădina lui. Bietul om se supuse 
iarăşi, spunându-şi înciudat: 


N-am un castravete mai urât 

Să-i rămână azi dreptatea-n gât 
Dacă-1 vând pe-aceştia doi măcar, 
Vin cu o lescaie-n buzunar! 


Dar ţi-ai găsit! Mai avea de făcut o sută de paşi până la târg, când iar îl opri un om care după 
straiele lui părea a fi un dregător. Grădinarul află că unul din roadele hărniciei lui va poposi chiar 
azi pe masa Primului Ministru. Pas de mai spune ceva! 

Îi mai rămăsese un singur castravete, cel mai frumos din lume! Dar chiar la intrarea în târg îl opri 
un curtean înzorzonat din creştet până în tălpi: 

— Măria-Sa, slăvitul Indraraya, a poruncit să-i aducem azi la masă cel mai frumos castravete din 
târg. Niciunul nu se poate măsura cu cel din coşuleţul tău, aşa că dă-mi-l mie! 


— Din şapte castraveți pe care i-am adus spre vânzare, unul l-am dat vameşului, al doilea — 
gărzii oraşului, al treilea mi I-a luat Ministrul Războiului, al patrulea — Ministrul Pazei dinlăuntrul 
țării, al cincilea — Ministrul Dreptăţii şi al şaselea — Primul Ministru! 

— Păi atunci este foarte firesc ca ultimul dintre minunaţii tăi castraveți să-l dai regelui ţării! Câţi 
dintre grădinari au avut acest noroc? Şi-apoi n-ai să te îmbogăţeşti vânzând un singur castravete! îţi 
mai pierzi şi vremea tocmindu-te pentru un fleac de nimic! 

Şi, fără să mai zăbovească, îi luă şi ultimul castravete din coşulețul care rămăsese gol-goluţ, 
chiar în pragul târgului... 

Grădinarul făcu cale întoarsă, fără să mai vadă pe unde calcă, de mâhnit ce era. La poarta 
oraşului întâlni pe vameş şi, simțind nevoia să-şi descarce sufletul, îi povesti cele întâmplate. 

— Eşti un mare nătâng! i-a spus slujbaşul înduioşat de păţania grădinarului. Singurul care era în 
drept să-ţi ceară un castravete eram eu: în orice oraş se plăteşte vamă când duci mărfuri la târg. 
Celorlalţi nu trebuia să le dai nimic. Te-ai lăsat jefuit în mijlocul cetăţii de nişte pungaşi. 

— Dacă-1 aşa, pot să mă plâng pe lângă miniştrii în numele cărora am fost jefuit. O să le cer să- 
mi plătească toți castraveţii! 

— N-ai decât să încerci! spuse vameşul dând din cap neîncrezător. 

A doua zi se înființa la Ministrul Războiului în numele căruia îi fusese furată marfa. Militarul de 
la intrarea reședinței înaltului dregător nu se arătă prea dornic să-l ajute. Îi spuse totuşi: 

— Îţi dau un sfat, spre binele tău. Aşteaptă să te bage în seamă ministrul şi el să te întrebe ce 
pofteşti. Altfel e în stare să te azvârle în temniță pentru a-ți plăti obrăznicia de a-i fi vorbit primul. 
Te poate supune şi la cazne. Cu războinicii nu-i de glumit! 

Grădinarul îi mulţumi pentru sfat şi-l urmă întocmai. Aşteptă o zi, aşteptă două, cât pe ce să 
treacă şi a treia: stătu tot timpul neclintit la intrarea reședinței ministrului. Acesta trecuse de 
nenumărate ori pe lângă el, fără să-l întrebe nimic. Abia în a treia seară îl băgă în seamă şi-l întrebă 
ce pofteşte de la el. Grădinarul îi povesti pe scurt pățania sa: 

— Tot ceea ce mi-ai spus nu are de-a face cu grijile mari pe care mi le dă războiul. Pregătirea lui 
îmi răpeşte fiecare clipă. Aceste aşa-zise furtişaguri s-au petrecut pe un drum public. Aşadar, du-te 
la Ministrul Pazei dinlăuntru! 

La reşedinţa celui de-al doilea dregător, aceeaşi poveste. Tot spre sfârşitul zilei a treia catadicsi şi 
acesta să-l întrebe de ce se află de atâtea zile acolo. Când auzi despre ce e vorba, îi zise: 

— Am şi aşa destulă bătaie de cap cu ordinea de pe întreg cuprinsul țării. Jalba ta nu mă priveşte 
pe mine. Du-te la Ministrul Dreptăţii! 

În ziua următoare se îndreptă spre palatul Dreptăţii. Dar nu mai stătu la intrare, ca până acum. 
De câte ori ieşea ministrul, grădinarul se ţinea scai după el. În felul acesta el fu băgat în seamă chiar 
în prima după-amiază. Răspunsul primit fu următorul: 

— Având în vedere faptul că slujitorii care te-au nedreptăţit, aşa cum susţii sus şi tare, fără a-mi 
aduce niciun martor, aparțin unor dregătorii diferite, singurul om care te poate ajuta este Primul 
Ministru! 

Şi tocmai acest înalt dregător se arătă ceva mai binevoitor — cel puţin aşa i se păru grădinarului. 
Fu băgat în seamă chiar din prima zi şi ascultat cu atenţie de către ministrul care-şi dădea osteneala 
să pară cât mai popular. N-a fost nevoie să aştepte ca un stâlp la intrarea reşedinţei lui, nici să-l 
urmeze ca o umbră. De răspuns, a răspuns la fel ca şi ceilalți: 

— Plângerea e prea gravă pentru a putea fi supusă hotărârii unui simplu prim-ministru, îi spuse 
el aruncând priviri pline de înţeles celor din suita sa. Numai şi numai regele îți poate da dreptate. 
Du-te la el! Dacă nu ştii unde-i palatul, să te însoțească unul din slujitorii mei! 

Grădinarul îi mulțumi pentru bunăvoința care i-o arăta, adăugând că cunoaşte din copilărie 
palatul regelui. Se îndreptă numaidecât într-acolo. Aşteptă vreo două ceasuri la intrare, căci 
santinelele nu-l lăsară să intre, deoarece n-avea niciun bilet de liberă-trecere. 

Numai iată că se deschid larg porțile palatului şi se iveşte şi regele țării într-un car aurit, însoțit 
de un alai nesfârşit de curteni şi dregători, care de care mai băţoşi şi mai înzorzonaţi. O ceată de 


călăreți mergea în fruntea cortegiului şi o întreagă armată de muzicanți defila la urmă. Era cu 
neputinţă să te apropii de rege care, de altfel, nu vedea pe nimeni, amețit şi învăluit de norii de 
tămâie ai linguşelilor. 

Grădinarul pricepu că poate să stea trei ani în poarta palatului regesc, fără să fie măcar zărit de 
Indraraya. Se dădu bătut: timp de opt zile grădina lui rămăsese în voia soartei! 

Nu se putu stăpâni să nu se oprească la vameşul de la intrarea oraşului, care îi devenise un 
duhovnic şi un sfătuitor. Modestul slujbaş îl lăudă pentru faptul că renunțase să mai aştepte zadarnic 
înaintea palatului. 

— La urechile suveranului nu ajunge nicio plângere, îl lămuri vameşul. Ca să fii băgat în seamă 
acolo, trebuie să săvârşeşti o faptă cum nu s-a mai văzut şi să stârneşti o zarvă nemaipomenită! 

Aceste cuvinte îl urmăriră pe grădinar zile întregi, fără să-i dea răgaz să se mai aplece cu aceeaşi 
stăruință asupra straturilor lui. 

Pe calea dreptăţii nu ajunsese la niciun rezultat: rămânea calea nedreptăţii, cea pe care mergeau 
dregătorii, de la cel mai mare, la cel mai mic. N-avea decât să se ia la întrecere cu ei. Îşi aminti că 
de la moşu-său, care fusese un om cu dare de mână, moştenise un toiag gros din lemn de abanos. Se 
duse la un argintar şi îi puse un mâner de argint pe care gravă sigiliul regelui. Cu toiagul în mână se 
proțăpi în mijlocul străzii principale a oraşului şi începu să ceară bir de la toți cei care aveau la ei 
câte o capră, un miel sau o pasăre domestică, ba chiar şi o legumă oarecare. 

Oamenii mormăiau, dar văzând toiagul cu sigiliul regelui, se înclinau şi plăteau. Azi aşa, mâine 
aşa, grădinarul începu să se îmbogăţească, lăsându-și grădina în părăginire. Aştepta ca fapta lui să 
ajungă la urechile regelui. 

Da' de unde! 

Miniştrii rămaseră de-a dreptul încântați de istețimea noului lor cirac. Şi cum corb la corb nu-şi 
scoate ochii, se grăbiră să-i acorde ocrotirea lor, dacă le va plăti jumătate din banii încasaţi. 
Grădinarul se învoi şi, la adăpost de orice supărări din partea oamenilor legii, îşi cumpără o casă cu 
multe acareturi şi o împodobi ca un palat. Dar ţinta nu şi-o atinsese, totuşi. Deşi faima „Omului cu 
toiag de abanos” se răspândise în tot oraşul, regele nu află, bineînţeles, nimic. 

Grădinarul începu să ceară un bir de două, trei ori mai mare. Oamenii murmurau, dar la vederea 
sigilului regesc se înclinau şi plăteau. Cei mai mulți căutau să-l ocolească cale de şapte poşte. Dar 
NICI aşa nu scăpau până la urmă. 

Stăpânul toiagului de abanos îndrăznea să scornească cele mai năstruşnice biruri: pe apa luată 
din fântâna publică şi pe focul pe care îl aprindea orice sărac în vatra lui. Nu scăpară de bir nici 
opaiţele. Toţi cei care treceau fără să țină ochii în pământ şi braţele încrucişate plăteau şi ei bir. 
Nemulțumirea sporea zi de zi, însă dările cele mai smintite i-o luau înainte. Oamenii scrâşneau din 
dinţi, dar se înclinau şi plăteau. 

„Omul cu toiag de abanos” se gândi în cele din urmă să pună bir şi pe înmormântare, care în 
India are un caracter sacru. Mai înainte ca răposatul să fie ars pe rug, rudele mortului trebuiau să 
plătească cinci galbeni. 

De data aceasta nemulțumirea tuturora părea gata să izbucnească pe față. Blestemele azvârlite 
asupra celui care îi împila nu mai conteneau în cartierele sărace. Abia stăpânindu-şi mânia, oamenii 
se înclinau, totuşi, în fața toiagului preţios şi plăteau bir pentru trecerea rudelor lor în veşnicie. 

În vremea asta, Indraraya, sătul de laudele pe care i le aduceau curtenii, hotărî, în sfârşit, să se 
convingă cu ochii lui cât de bine o duc supuşii săi. Ziua în amiaza mare nu putea să iasă din palat 
fără să fie recunoscut de toată lumea. Când noaptea va învălui însă cetatea, el va putea face o 
plimbare fără să-şi stingherească supuşii. Miniştrii nu se arătară prea încântați de planul lui 
Indraraya şi nu ştiură cum să-şi ascundă îngrijorarea. Crezând că vor scăpa cu faţa curată, socotiră 
că nu-i înțelept să se împotrivească dorinței regelui. 

Noaptea era luminoasă, cu toate că luna nu se zărea pe cer. La început plimbarea regelui se 
desfăşură fără nicio peripeţie. În jurul palatului nu locuiau decât oameni înstăriți, care sforăiau în 
paturile lor, fără să fie tulburaţi de grija zilei de mâine. 


Când se apropie însă de marginea oraşului, la urechile regelui ajunseră nişte bocete 
deznădăjduite. Indraraya se apropie tiptil de coliba de unde porneau planşetele. Văzu o încăpere 
sărăcăcioasă, în care câțiva oameni vegheau un mort. La căpătâiul lui bocea o femeie încărunțită de 
necazuri şi sărăcie. 

— Ce-o să mă fac eu acum, văduvă şi bătrână, fără singurul meu sprijin? Voi sfâşia pânza care 
mă îmbracă şi astfel voi putea să-i încropesc un linţoliu. Îmi voi dărâma coliba şi din cheresteaua ei 
îi voi înălța un rug. Ultimii mei bănuţi îi voi da celor care vor duce pe umeri trupul ţeapăn. Dar de 
unde voi plăti cei cinci galbeni, birul de înmormântare pe care mi-l cere „Omul cu toiag de 
abanos”? Cine se va milostivi să împrumute o văduvă fără căpătâi ca mine? 

Vorbele ei se înecară într-un hohot de plâns, greu de stăpânit. Regelui nu-i venea să-şi creadă 
urechilor. Aştepta ca vreunul din cei de față să dezmintă cele spuse de văduvă. Nici gând de aşa 
ceva! Dimpotrivă, bătrâna stăruia deznădăjduită: 

— Unde s-a mai pomenit la noi bir pe înmormântare? Blestemul zeilor să cadă asupra „Omului 
cu toiag de abanos” şi asupra regelui care nu se sinchiseşte de dările grele pe care le cer dregătorii 
lui hrăpăreți! 

La un semn al regelui se apropiară doi soldaţi din gardă. Îi însărcina să aducă la palat mâine de 
dimineaţă pe văduva care bocea în colibă. Apoi se întoarse supărat să se culce în patul său regesc. 

Când văduva văzu a doua zi pe cei doi soldați ai regelui îngălbeni. Era convinsă că „Omul cu 
toiag de abanos” auzise tot ce spusese ea în noaptea trecută şi acum va fi azvârlită în temniţă. O 
nenorocire nu vine niciodată singură! 

Şiroaie de lacrimi stropiră drumul ei până la palat. Aici fu lăsată singură într-o încăpere cum nici 
nu-şi putea închipui o alta mai frumoasă. Când se ivi Indraraya, văduva se aruncă la picioarele lui, 
cerând îndurare. Regele se arătă blând şi binevoitor. Îi făgădui că o va ajuta să-şi înmormânteze 
feciorul şi-i va asigura o bătrânețe fără griji dacă îi va spune fără ocol tot ce ştia despre „Omul cu 
toiag de abanos” şi despre nedreptăţile săvârşite de dregătorii lui. 

Încurajată de vorbele lui Indraraya, văduva sărmană îi povesti, fără să ascundă nimic, tot ce 
trăise, văzuse sau auzise ea. 

La plecare, regele îi dădu o pungă cu galbeni, făgăduind că toate aceste nedreptăţi vor lua în 
curând sfârşit. De față cu bătrâna porunci soldaților lui să lase să intre în palat pe oricine are o 
plângere împotriva unui dregător, fie el oricât de mare. 

Când au văzut-o pe văduvă acasă, vecinii ei s-au minunat. Toţi se îndoiau de spusele bătrânei, 
dar punga cu galbeni era o dovadă grăitoare. Astfel că primii care s-au dus să se plângă regelui au 
fost chiar ei. Vestea se răspândi fulgerător. Mulțimea care mergea să ceara dreptate la palat umplea 
străzile din jur. 

O groază cumplită puse stăpânire pe miniştrii, curtenii şi dregătorii ţării. Niciunul nu mai avea 
curajul să se arate pe la palat. Regele le porunci să rămână cu toții la casele lor, până ce vor da 
socoteală pentru tot ceea ce au făcut. 

Apoi regele trimise pe unul dintre slujitorii săi să-l cheme la palat pe „Omul cu toiagul de 
abanos”. Slujitorul îl găsi fără nicio greutate pe cel căutat. Omul se arătă foarte bucuros de cinstea 
pe care i-o face regele, poftindu-l la palat. Spuse că această întâlnire este visul vieții lui. Dar, 
întrucât are să-i spună suveranului multe lucruri care sunt greu de mărturisit între pereţii unui palat, 
îl roagă pe Indraraya să poftească el însuşi acasă la el. 

Curios de cele ce avea să-i spună misteriosul „Om cu toiagul de abanos”, Indraraya se duse în 
casa acestuia; neînsoțit de nimeni. 

Aici grădinarul povesti pe îndelete toată păţania lui şi drumurile făcute în zadar, pentru a afla 
dreptate. Arătă apoi că singura cale care putea să-l aducă în fața regelui era cea pe care şi-o alesese. 
Nu va păstra nimic din cele agonisite cu ajutorul toiagului cu care căutase să-şi croiască un drum 
până la rege, pentru a-i dezvălui nedreptăţile ce se săvârşeau în țară. Îl sfătui pe Indraraya să 
înlăture pe toți dregătorii lui necinstiţi, să le ia averile adunate prin jaf şi să-şi aleagă alți sfetnici, 
cât mai credincioşi. Pentru că nu va putea înapoia oamenilor banii pe care îi luase sub formă de bir, 


îşi va împărți averea săracilor. Chiar de a doua zi el se va întoarce la munca cinstită în mica lui 
grădină moştenită din moşi-strămoşi. 
Indraraya ascultă sfaturile înțelepte ale grădinarului. Primul sfetnic al său a fost însuşi „Omul cu 
toiagul de abanos”. Cât timp a trăit el, oamenii de rând nu s-au mai putut plânge de nicio nedreptate. 
Înţelepciunea lui a rămas în amintirea poporului, care-l mai pomenește şi astăzi în poveştile sale, 
biruind veacurile şi depărtările. 


Crocodilul şi maimuța 
poveste indiană 


Cândva, demult, chiar pe ţărmul oceanului, creştea un bananier. An de an, crengile lui se 
umpleau de fructe mari şi frumoase. În bananierul acela îşi ducea traiul o maimuță. 

Într-o zi, din ocean ieşi un crocodil uriaş, care se întinse pe nisipul cald, drept sub copac. 
Văzându-l, maimuța îi spuse: 

— Te poftesc să fii oaspetele meu, crocodilule! Gustă din bananele mele. Nu există în lumea 
toată fructe atât de dulci. 

Şi pe loc rupse câteva dintre cele mai frumoase banane şi le aruncă crocodilului. 

Acestuia bananele îi plăceau foarte mult. Mâncă de îndată vreo câteva şi păstră două pe care 1 le 
duse soaţei sale. 

Soaţa crocodilului mâncă bananele şi se gândi: „Dacă toată viaţa ei maimuța se hrăneşte cu 
fructe atât de dulci, înseamnă că şi ea trebuie să fie foarte dulce şi gustoasă. Şi, desigur, nimic nu 
poate fi mai dulce ca inima de maimuţă”. 

Aşa chibzui ea şi îi spuse crocodilului: 

— Să-mi aduci inima maimuțe. Dacă n-o aduci, să piei din ochii mei pentru totdeauna! 

Oricât a stăruit crocodilul s-o îmbuneze, ea nu se lăsă înduplecată. N-a avut crocodilul încotro, şi 
a plecat să aducă inima maimuțţei. 

De cum se apropie de țărm, maimuța îl întâmpină ca pe un vechi prieten. Îl ospăta cu banane şi-l 
întrebă dacă soaţei sale i-au plăcut bananele. 

— Îţi mulţumesc, maimuţo! îi răspunse crocodilul. Soaţa mea n-a mâncat de când e ea ceva mai 
bun ca bananele tale. Iar acum doreşte să vii la noi, în ospeţie. 

— Cum aş putea, oare, să vin în ospeție? se minună maimuța. Voi trăiţi în apă, departe de țărm, 
iar eu îmi petrec toată viaţa în copaci. 

— Nu-i niciun necaz, îi răspunse crocodilul. Aşează-te pe spinarea mea şi te duc eu până la casa 
noastră. Ai să vezi că acolo e un adevărat palat, poţi merge oriunde vei vrea, poţi sta unde ţi-o 
plăcea. 

Maimuţa se gândi puţin şi se învoi să plece. Culese pentru soaţa crocodilului cele mai coapte 
banane, se aşeză pe spinarea crocodilului şi porniră împreună pe apele oceanului. 

După ce se depărtară binişor de țărm, crocodilul începu să râdă. 

— De ce râzi? întrebă maimuța. 

— Mă bucur de şiretenia mea! răspunse crocodilul. Soața mea are poftă să mănânce inimă de 
maimuţă. Mă temeam că n-am să te pot prinde niciodată şi, când colo, te-ai vârât singură în gura 
mea. Ha-ha-ha! 

Maimuţa se sperie. Ţărmul rămăsese departe, de înotat nu ştia sa înoate. Ce era de făcut? Fusese 
prinsă în capcană. 

Mai apoi se gândi însă: „Numai proştii se miră de cât sunt ei de deştepţi şi de şireţi”. Şi se hotărî 
să-l păcălească pe crocodil. 

— O, bietul meu crocodil! se vaită maimuța. O, ce milă mi-e de tine! O, ce-ai să pățeşti tu de la 
soaţa ta! De ce nu mi-ai spus din timp? 

— Ce tot vorbeşti acolo? întrebă crocodilul neliniştit. Ce s-a întâmplat? 


— S-a întâmplat, răspunse maimuța, că mi-am lăsat, inima în vârful bananierului. Pentru că mi- 
am zis în sinea mea: „De ce s-o iau cu mine? Dacă se udă?” Aşa că mi-am lăsat inima mea cea 
dulce în copac. Of, of, ce-ai să-i spui soaţei tale? 

Crocodilul se întrista: 

— Ce pot face eu acum? 

Maimuţa îi răspunse: 

— Mi-e milă de tine. Hai, fie, întoarce-te la țărm. O să-mi iau inima şi voi merge apoi în ospeție 
la nevasta ta. 

Bucuros nevoie mare, crocodilul luă calea înapoi. Curând ajunse la țărm. Maimuţa sări din 
spatele crocodilului şi, cât ai clipi, se cațără în bananier. 

Aşteptă ce aşteptă crocodilul cel prost, apoi începu s-o cheme în gura mare pe maimuţă. Ea 
şedea fără nicio grijă in copac şi râdea pe înfundate. 

— Dacă vrei să mănânci inimă de maimuţă, strigă ea în cele din urmă, trebuie mai întâi să 
găseşti o maimuţă fără cap! 

— Bine, spuse crocodilul, dacă aşa stau lucrările, am să caut. Şi o porni la drum. 

Dar nici până în zilele noastre n-a reuşit crocodilul să găsească o maimuţă mai proastă decât el. 


Mătuşa leopardului 


poveste indiană 


Întâmplarea aceasta s-a petrecut cu mult, mult timp în urmă, pe când luna se abătuse din calea ei 
şi se apropiase de soare. Se făcuse atât de cald, încât toate animalele de pe lună, ca să nu le 
pârjolească dogoarea, săriră care încotro apucă. 

Şi iată că atunci, cu o bufnitură puternică, se prăvăli din lună pe pământ leopardul. Bufnitura 
făcu să se cutremure pământul, să se clatine munții şi pădurile. Iar leopardul setoase un asemenea 
răget, încât toate animalele şi păsările pădurilor se înfiorară de spaimă. 

Leopardul căzuse într-un câmp întins. Lumina puternică a soarelui îl orbi de-a dreptul: nu vedea 
nimic în jurul său şi răgea fără contenire. 

Noroc că tocmai atunci se apropia o pisică. 

— Ține-ţi firea, prietene, îi spuse ea leopardului şi ia aminte: s-ar putea să vină aici niscaiva 
oameni, ŞI atunci s-a zis cu tine! 

Leopardul întreabă: 

— Cine eşti tu? 

— Eu sunt mătuşa ta, deşi tu nu mă cunoşti, îi răspunse pisica. Semănăm foarte mult. E adevărat, 
eu sunt mult mai mică, dar cu nimic mai prejos decât tine. lar acum. Pentru că eşti orbit de atâta 
lumină, ține-te cu dinţii de coada mea şi urmează-mă. Ai grijă, însă, nu cumva să mă muşti! 

Leopardul făcu întocmai şi porni pe urma pisicii. Ea îl conduse în jungla cea umbroasă. De cum 
scăpă de lumina puternică din câmpie, leopardul începu iarăşi să vadă bine: se uită la pisică şi 
exclamă uimit: 

— Obo! Nu ştiam că eşti atât de mititică! 

Pisica îi aruncă o privire furioasă şi începu să-l ocărască. 

Leopardul trebui să rabde ocările, pentru că aici, pe pământ, toate erau noi pentru el şi trebuia să 
înveţe totul de la capăt, sub îndrumarea mătuşii lui, pisica. 

În scurt timp, pisica îl învăţă pe tânărul leopard foarte multe lucruri, încât leopardul ieşea acum 
la vânătoare fără ajutorul ei. 

Într-o zi, pisica stătea tolănită la umbra unui copac şi se odihnea. Leopardul se apropie de ea si o 
întrebă: 

— Mătuşico, tu chiar m-ai învăţat tot ce trebuie, sau a mai rămas ceva ce cu nu ştiu? 

— Da, răspunse pisica, te-am învăţat tot ce ştiu eu însămi. Ce-ai mai vrea? 


Leopardul privi neîncrezător la pisică şi spuse: 

— Nu cumva mă minți, mătuşico? 

— De ce te-aş minţi, prostule? îi răspunse pisica. 

„Dacă ştiu totul, mătuşica nu-mi mai e de niciun folos, aşa că pot s-o maniac”, gândi leopardul. 
Şi se repezi furios la pisică. Într-o clipă însă ea sări în copac. 

Când pisica era cățărată tocmai în vârful copacului, leopardul îşi ridică botul spre ea şi spuse: 

— Mătuşico, pe mine nu m-ai învăţat să mă cațăr în copac! 

Pisica zâmbi şi grăi astfel: 

— Nesocotitule! Din capul locului am văzut cu cine am de-a face. Dacă te-aş fi învăţat să te 
caţeri în copac astăzi m-ai fi mâncat. 


Elefantul şi berbecul 


poveste indiană 


La poalele unui munte, sub veghea copacilor, trăiau odată un elefant şi un berbec. Vieţuiseră în 
bună înţelegere până într-o zi când prinseră să se împăuneze care din ei doi mănâncă mai mult. 
Elefantul privi la berbec din înaltul staturii lui şi spuse: 

— Uite ce mare sunt eu: bineînţeles că cu mănânc mai mult. 

Berbecul mormăia cu încăpățânare: 

— Ba cu mănânc mai mult, ba eu mănânc mai mult, ba eu mănânc mai mult! 

S-au certat cât s-au certat, până au căzut la învoială să se ia la întrecere şi să se dovedească astfel 
care din ei doi mănâncă cel mai mult. 

Elefantul apucă degrabă cu trompa sa lungă: iarbă, frunze căzute, ramuri, le adună toate în 
snopuri mari şi le îndesă în burta-i uriaşă. 

Berbecul, ai fi zis că şi el se grăbeşte să mănânce cât mai mult; alerga de colo colo şi rupea din 
fugă vârful ierbii. Apoi se dădu de-o parte, pe un teren pietros, fără pic de verdeață, se cățăra pe un 
bolovan mare şi începu să-şi rumege mâncarea. 

După ce mâncă toată iarba şi toate crengile pe care le găsise în preajmă, elefantul se apropie de 
berbec. Elefantul îşi burduşise aşa de tare pântecul cu iarbă, încât abia îşi mai tira picioarele. 
Văzând că berbecul stă lungit pe bolovan şi mestecă mereu, îl întrebă: 

— Ce mănânci? Berbecul răspunse: 

— Nu vezi? Am mâncat toată iarba din jur, acum mănânc pietroiul ăsta, iar apoi am să te mănânc 
pe tine, 

Speriat, elefantul căzu pe gânduri. „Dacă berbecul a mâncat toată iarba din jur şi mai poate 
mânca şi pietroiul ăsta mare, să ştii că mă mănâncă şi pe mine”. 

Se sperie şi o luă la fugă, iar berbecul continuă să-şi rumege iarba. 


Fatima şi dervişul 
poveste indiană 


Trăia odată în oraşul Caşmir un derviş”! viclean. Adunase în jurul său tineri învăţăcei, care se 
învârteau pe lângă casa lui, întrebându-se care mai de care să-l laude. Ei le spuneau tuturor că 
învățătorul lor e un adevărat sfânt înțelept. 

Mulţi dintre oamenii sărmani credeau toate acestea şi veneau la derviş să-i ceară sfatul. Pentru 
fiecare sfat, însă, bieţii de ei trebuiau să-i aducă fel de fel de daruri, aşa încât vicleanul derviş se 
îmbogăţea văzând cu ochii. 


121 monah pribeag, trăind din pomeni 


Şi iată că într-o zi sosi la el un țăran sărac. Se înclină smerit şi, cu ochii plini de lacrimi, spuse: 

— Ajută-mă, o, dervişule! Am o fiică, o fată frumoasă de nespus şi nu ştiu ce să fac cu ea: că 
soață n-o ia nimeni — cine să se uite la fiica unui sărăntoc? Ajută-mă să aflu ce soartă o aşteaptă. 
Învaţă-mă ce să fac pentru ea? 

Dervişul se prefăcu a cugeta adânc, apoi rosti: 

— Du-te acasă, fătul meu, şi fii fără grijă. Mă voi ruga pentru fiica ta, iar mâine eu însumi voi 
veni la tine. Pregăteşte-te să mă primeşti cum se cuvine. 

A.doua zi de dimineaţă, ţăranul, abia sculat din somn, îşi aruncă ochii în curte şi-l văzu pe 
derviş. De îndată, toţi ai casei prinseră să alerge de colo-colo, să forfotească, fiecare dorind să-l 
întâmpine cât mai bine pe înaltul oaspete, Doar nu era puţin lucru — însuşi dervişul se milostivise 
să le calce pragul! O cinste nemaiîntâlnită pentru un om sărman! 

Nevasta scutură repede de praf scoarţa cea veche şi o aşternu afară, la umbră. Fiii mai mici 
aduseră din grădină cele mai pârguite poame şi le puseră lingă derviş. Dar frumoasa Fatima pregăti 
ea însăşi o băutură răcoritoare şi şerbet, pentru ca oaspetele să-şi astâmpere setea. Şi, pe când 
dervişul şedea la umbră şi se ospăta, Fatima zbura ca o pasăre din casă în grădină, servindu-l cu 
mare sârg. 

Dervişul mâncă şi bău pe săturate şi fu atât de mulțumit de bucatele Fatimei, de sprinteneala şi 
dibăcia ei, încât chibzui în sinea sa s-o facă roabă în casa lui. „O să mă slujească pe mine, îşi zise el. 
Ce altă soarlă poate aştepta fata unui sărăntoc?” 

Dar de cum aduse vorba despre asta, țăranul începu să dea din mâini, de parcă se ferea de o 
viespe: 

— Nu şi nu! O fi ea săracă Fatima mea, dar roabă nu va fi. Nici eu nu voiesc, şi nici ea n-ar 
cădea la asemenea învoială. Nu şi nu! 

Dervişul se înfurie. „Bine, se gândi el. Las' că vă păcălesc eu.” 

Se prefăcu alunei că se roagă, apoi îi spuse ţăranului: 

— Ascultă, fiule! Am avut un vis şi în vis am văzut soarta fiicei tale. Trebuie să meştereşti o ladă 
mare, trainică, s-o aşezi pe Fatima în ea, şi să-i dai drumul pe râu în jos. Valurile inului sfânt îţi vor 
duce fata spre fericire. Cel care o va găsi pe Fatima va fi stăpânul ei, soarta ei. 

Țăranul crezu în vorbele dervişului, îi mulțumi, îi dete un dar şi-l petrecu până acasă cu mare 
smerenie. 

— Îţi mulţumesc, dervişule, spuse el la despărţire. Chiar mâine seară voi îndeplini întocmai tot 
ce mi-ai poruncit. 

Îndată ce țăranul plecă, dervişul bătu din palme şi îşi chemă învăţăceii. 

— Feţii mei, le spuse el, am avut un vis ciudat. Mâine, după asfinţitul soarelui, va pluti pe râu o 
ladă mare în care se află un duh rău. Voi trebuie să scoateţi lada pe mal şi să o aduceţi la mine. Eu 
mă voi închide în casă cu duhul cel rău şi-l voi sili ca prin descântece, rugăciuni şi biciuire să-i 
prefac într-o roabă supusă, care să mă slujească numai pe mine şi să nu mai pricinuiască nimănui 
vreun rău. Va trebui ca în timpul acesta, voi să staţi în jurul casei, să bateţi în gong şi în tobe şi să 
cântaţi cât mai tare. Şi oricât ar striga duhul cel rău şi orice-ar face, să nu luaţi seama la nimic. 
Cântați rugăciuni, bateți gongul şi tobele. 

Între timp, ţăranul cam credul din fire, fără să bănuiască vreo uneltire, îndeplini întocmai ce îi 
spusese dervişul: îşi luă rămas bun de la Fatima, o aşeză într-o ladă mare şi trainică, închise capacul 
şi-l zăvori cu lacătul, apoi îi dădu drumul pe râu. Lada porni să plutească la vale, legănată de valuri. 

În același timp, la asfinţitul soarelui, dervişul le spuse învăţăceilor săi: 

— E timpul, feții mei! Daţi fuga cât mai repede la pod, dincolo de pădurice! Pe acolo seara nu-i 
nici țipenie de om şi nimeni nu vă va sta piedică să trageţi lada la mal. Aveţi grijă însă: nu cumva să 
ridicaţi capacul! Altminteri duhul cel rău va sări la voi şi vă va ucide. 

Învăţăceii se înclinară smerit şi porniră la drum. Străbătură oraşul şi ajunseră pe poteca din 
pădure. Aici îşi iuțiră pasul. Se grăbeau ca nu cumva să le scape lada. Când, deodată, îl zăriră 


venind către dânşii pe tinărul vânător Misher, însoţit de câinii lui. Şi avea Misher nişte zăvozi mari 
şi fioroşi, ca nişte tigri. 

— Aoleu! țipară învățăceii dervişului. Ține-ţi câinii, tâlharule! altfel ne vor face bucăţi-bucăţi. 

Vânătorul Misher izbucni în râs: 

— Şi, mă rog, unde vă grăbiţi aşa? La ceasul acesta târziu, alergaţi prin pădure parca aţi fi o haită 
de şacali. Mai bine am face un foc, am sta, mi-ați povesti ce mai e nou şi mi-ai ura apoi vânătoare 
bogată... 

— Aoleo, nu ne abate din drum! strigară învățăceii dervişului. Pe râu pluteşte o ladă, iar în ladă e 
un duh rău, trebuie negreşit să pescuim lada şi s-o ducem dervişului. Cheamă-ţi mai repede dulăii! 
Nu ne mai ţine din drum, împieliţatule! 

— Bine, şacalilor, ştergeţi-o! Câinii mei nu va vor face niciun rău, spuse râzând Misher. lar în 
sinea lui îşi zise: „Ce duh din ladă o mai fi născocit hoţomanul bătrân? Trebuie să văd chiar ou cu 
ochii mei”. 

Şi, îndată co învăţăceii dervişului dispărură după cotitură, Misher o luă la goană, nu ocolit, pe 
potecă, ci de-a dreptul prin pădure, până la râu. 

Ajuns la țărm, Misher văzu că într-adevăr pe râu plutea o ladă mare. Din ladă se auzea un plâns 
încetişor, cu suspine. Vânătorul se aruncă în apă, apucă lada şi o aduse la țărm. Făcu repede un foc 
bun, căci începuse să se întunece, şi la lumina flăcărilor se puse să desfacă lacătul. Suspinele din 
ladă încetară. În cele din urmă, Misher săltă capacul şi rămase mut de uimire. În ladă se afla o fată 
nespus de frumoasă, cu un chip strălucitor ca o lună plină. 

Misher scoase fata din ladă, o aşeză lângă foc şi porni s-o iscodească: 

— Cine eşti? De unde eşti? Cum ai ajuns să fii închisă în lada asta? 

— Mă cheamă Fatima, răspunse fata. Tatăl meu e țăran. M-a închis în ladă şi mi-a dat drumul pe 
râu în Jos, sfătuit de derviş. Mai mult nu mai ştiu nimic. L-am auzit însă pe derviş spunând aşa: „Cel 
ce mă va găsi va fi stăpânul şi soarta mea.” 

Tare s-a mai bucurat vânătorul cel tânăr auzind-o. Păi cum? O fată atât de frumoasă nu mai 
găseai în toată lumea! îşi aminti însă de derviş şi se făcu foc de supărare: „Deci asta pusese la cale 
hoţul bătrân! Ei, las' că vezi tu pe dracu...! Spunea că în ladă e un duh rău? Va avea parte chiar de 
el!” 

Misher şi-a chemat cel mai rău şi mai fioros câine, l-a băgat în ladă, a încuiat-o la loc şi a împins 
lada în râu. Iar el s-a aşezat lângă Fatima şi i-a vorbit cu blândeţe: 

— Nu te teme de mine, frumoasa mea! Dervişul a vrut să te înşele, să te facă roaba lui. Dară nu 
el, ci eu te-am găsit. Eu îți voi fi însă prieten credincios nu stăpân. 

Iar Fatima, auzind vorbele tânărului, îi zâmbi. 

În timpul acela, învățăceii dervişului ajunseră lângă pod şi se puseră pe aşteptat. În sfârşit, 
văzură o ladă plutind pe valuri. Din ladă se auzeau nişte urlete atât de înfiorătoare, încât fură 
cuprinşi de groază. Era limpede că acolo se afla un duh rău. 

Învăţăceii dervişului începură să cânte rugăciuni, să bată în tobe, apoi aruncară o funie şi traseră 
lada pe pod. „Duhul cel rău” din ladă urla şi se zbătea din toate puterile. Învăţăceii luară iute lada în 
spinare şi se grăbiră să o ducă dervişului. N-avea decât să îmblânzească el un asemenea duh fioros! 

Aduseră lada în casa dervişului, o puseră jos şi râseră cu urechea:” Duhul cel rău" amuţise: nu 
mai urla şi nici nu se mai zbătea. 

Învăţăceii dădură să-i povestească dervişului cum se petrecuse treaba, dar el nu stătu să-i asculte. 

— leşiţi! strigă el. Afară! Mă răfuiesc cu cu duhul ăsta! Daţi-mi biciul! Plecaţi şi ţineţi minte: 
oricât ar striga, oricât s-ar preface, nu-l băgați în seamă. Cântaţi rugăciuni şi bateți cât mai tare în 
gong şi în tobe. Aşa trebuie. 

Învăţăceii s-au înclinat, au părăsit casa, au închis pe dinafară toate uşile şi geamurile, aşa cum le- 
a poruncit dervişul, şi s-au pus pe rugăciuni. 


Iar dervişul, de cum rămase singur, se apropie de ladă cu biciul în mână: „Ei, gândi el, acum ți-oi 
tălmăci eu cu biciuşca asta, uite, ce soartă i se hărăzeşte unei fetişcane de țăran. Ai să slujeşti cât 
lumea în casa mea ca roabă! Scot eu încăpăţânarea din tine!” 

De îndată insă ce deschise capacul, zăvodul cel fioros sări din ladă şi-şi încleşta dinții în derviş. 
Dervişul urla, cuprins de groază, se tăvălea pe jos. Se repezi la uşă, dar uşa era încuiată. Începu s-o 
zgâlţâie şi să bată cu putere, nu-i răspunse nimeni. Din casă se auzeau trosnete, bufnituri, urlete, 
răgete. Dar învăţăceii dervişului îşi vedeau de cântările lor şi băteau din ce în ce mai tare în gong şi 
în tobe. Păi, dacă însuşi dervişul le poruncise astfel! 

Cântară ei şi se rugară până aproape în zori, când îi răpuse somnul. lar dimineața, când se treziră, 
ce le văzură ochii? Una dintre ferestre fusese spartă, iar dinspre casă se vedeau nişte urme de parcă 
ar fi trecut în fugă un câine uriaş. Învăţăceii se uitară pe geam. În mijlocul încăperii, lângă lada 
goală, dervişul zăcea mort. 

Învăţăceii se uitară unul la altul şi îşi spuseră: 

„Se vede treaba că duhul cel rău a fost mai puternic si l-a biruit pe dervişul nostru. N-ai ce-i face, 
şi pace bună”. 

Mai zăboviră un timp, chibzuiră ce şi cum şi se răspândiră care încotro. 

În acelaşi ceas al zorilor, tânărul vânător Misher sosi la casa ţăranului cel sărac. Frumoasa 
Fatima păşea alături de el. Câinii uriaşi ai lui Misher săreau în jurul fetei şi-i lingeau mâinile. lar 
frumoasa Fatima zâmbea fericită. 


Graurul si bobul de mazăre 
poveste indiană 


A fost odată un graur. Într-o zi, el găsi un bob de mazăre, îl duse la moară şi-l sparse în două. 
Graurul luă jumătate de bob, dar cealaltă jumătate rămase înţepenită între pietrele morii. Oricât a 
încercat graurul s-o scoată de acolo, nu reuşi. Se duse la morar: 

— Morarule, morarule! Dărâmă moara şi scoate dintre pietre mazărea mea. Altminteri, cu ce-am 
să mănânc? Cum am să-mi duc zilele? Cum am să zbor în ţări îndepărtate? 

Morarul îi răspunse: 

— Mare lucru un bob de mazăre! Doar n-o să-mi dărâm moara pentru atâta lucru. la şterge-o de 
aici! 

Graurul zbură până la palatul rajahului şi se plânse: 

— Rajahule, rajahule! Pedepseşte-l pe morar: morarul nu vrea să dărâme moara, nu vrea să 
scoată de acolo mazărea mea. Eu ce-am să mănânc? Cum am să-mi duc zilele? Cum am să zbor în 
țările îndepărtate? 

— Graur prost ce eşti! spuse rajahul. Piei din ochii mei! Doar n-o să-l pedepsesc pe morar pentru 
un pic de mazăre! 

Graurul zbură la rani, soţia rajahului: 

— Rani, rani! Roagă-l pe rajah să-l pedepsească pe morar: morarul nu vrea să dărâme moara, nu 
vrea să scoată dintre pietre mazărea mea. Eu ce-am să mănânc? Cum am să-mi duc zilele? Cum am 
să zbor în ţări îndepărtate? 

Rani spuse: 

— Mare lucru puțină mazăre! Doar n-am să-l supăr pe rajah pentru un pic de mazăre! 

Zbură graurul la şarpe şi-l rugă: 

— Șarpe, şarpe! Muşc-o pe rani: rani nu vrea să-l roage pe rajah, rajahul nu vrea să-l 
pedepsească pe morar, morarul nu vrea să dărâme moara să scoată de acolo mazărea mea. Eu ce-am 
să mănânc? Cum am să-mi duc zilele? Cum am să zbor în țări îndepărtate? 

Şarpele îi răspunse graurului: 

— Ce spui, frate? Ia te uită ce-mi cere! 


— Mare lucru o mazăre! Doar n-o s-o muşc pe rani pentru un pic de mazăre! 

Graurul zbură la băț: 

— Băţule, bățule! Bate-l pe şarpe: nu vrea s-o muşte pe rani, rani nu vrea să-l roage pe rajah, 
rajahul nu vrea să-l pedepsească pe morar, morarul nu vrea să dărâme moara, să scoată mazărea 
mea. Eu ce-am sa mănânc? Cum am să-mi duc zilele? Cum am să zbor în ţări îndepărtate? 

Băţul răspunse: 

— Asta-i bună! Doar n-o să mă apuc să-l bat pe şarpe pentru un pic de mazăre! 

Graurul zbură la foc: 

— Focule, focule! Arde băţul: băţul nu vrea să bată şarpele, şarpele nu vrea s-o muşte pe rani, 
rani nu vrea să-l roage pe rajah, rajahul nu vrea să-l pedepsească pe morar, morarul nu vrea să 
dărâme moara, să scoată mazărea mea. Eu ce-am să mănânc? Cum am să-mi duc zilele? Cum am. 
Să zbor în țări îndepărtate? 

— Nu, n-am să ard băţul pentru un strop de mazăre, răspunse focul. 

Graurul zbură până la mare: 

— Mare, mare! Stinge focul! focul nu vrea să ardă băţul, băţul nu vrea să bată şarpele, şarpele nu 
vrea s-o muşte pe rani, rani nu vrea să-l roage pe rajah, rajahul nu vrea să-l pedepsească pe morar, 
morarul nu vrea să dărâme moara, să scoată dintre, pietre mazărea mea. Eu ce-am să mănânc? Cum 
am să-mi duc zilele? Cum am să zbor în țări îndepărtate? 

Marea ii răspunse graurului: 

— Ah, graurule, graurule! Ce-mi ceri tu mie? Cum o să sting focul pentru un pic de mazăre? 

Graurul părăsi marea şi zbură la elefant: 

— Elefantule, elefantule! Soarbe apa mării: marea nu vrea să stingă focul, focul nu vrea să ardă 
bățul, băţul nu vrea să bată şarpele, şarpele nu vrea s-o muşte pe rani, rani nu vrea să-l roage pe 
rajah, rajahul nu vrea să-l pedepsească pe morar, morarul nu vrea să dărâme moara, să scoată 
mazărea mea. Eu ce-am să mănânc? Cum am să-mi duc zilele? Cum am să zbor în țări îndepărtate? 

Elefantul se răsti mânios: 

— Piei din ochii mei! Doar nu-ţi închipui că am să sec marea pentru un bob de mazăre! 

Craurul zbură la liană şi se rugă de ea: 

— Diană, liană! Tu eşti atât de puternică, încât poţi cuprinde şi înfăşură chiar şi cel mai mare 
copac, şi el nu va mai avea scăpare. Înfăşoară-i elefantului picioarele şi trompa şi sugrumă-l: 
elefantul nu vrea să sece marea, marea nu vrea să stingă focul, focul nu vrea să ardă băţul, băţul nu 
vrea să bată şarpele, şarpele nu vrea s-o muşte pe rani, rani nu vrea să-l roage pe rajah, rajahul nu 
vrea să-l pedepsească pe morar, morarul nu vrea să dărâme moara, să scoată mazărea mea. Eu ce- 
am să mănânc? Cum am să-mi duc zilele? Cum am să zbor în ţări îndepărtate? 

— Cinstite graur, îmi pare rău, dar nu-ți pot îndeplini rugămintea. Auzi acolo, pentru un bob de 
mazăre! 

Graurul zbură la şoricel: 

— Şoricelule, şoricelule, du-te şi roade liana, liana nu vrea să sugrume elefantul, elefantul nu 
vrea să sece marea, marea nu vrea să stingă focul, focul nu vrea să ardă băţul, băţul nu vrea să bată 
şarpele, şarpele nu vrea s-o muşte pe rani, rani nu vrea să-l roage pe rajah, rajahul nu vrea să-l 
pedepsească pe morar, morarul nu vrea să dărâme moara, să scoată mazărea mea. Eu ce-am să 
mănânc? Cum am să-mi duc zilele? Cum am să zbor în ţări îndepărtate? 

Şoricelul răspunse: 

— Ce tot spui acolo, graure? Nici vorbă ca pentru o biată mazăre să rod liana! 

— Bine! O să-ţi pară rău, spuse graurul şi zbură la pisică. 

S-a nimerit ca pisicii să-i fie foame. Cum a auzit de şoricel, au prins a-i sclipi ochii. 

— Să mergem, să mergem cât mai repede! îl îndemnă pisica pe graur şi plecară amândoi la 
şoricel. 

De cum îi văzu şoricelul pe pisică şi pe graur, se cutremură de spaimă şi spuse: 

— Pisică, pisică, nu mă mânca! Alerg să rod liana! 


Când liana îi văzu pe graur şi pe pisică, venind la ca începu să tremure şi să se roage: 
— Şoricelule, şoricelule, să nu mă rozi! Alerg să sugrum elefantul! 
Elefantul îi zări de departe pe graur şi pe liană şi zbieră tare: 
— Diană, liană, să nu te agăți de picioarele mele! Merg îndată să înghit marea! 
Marea îl zări pe elefant, care păşea în urma şoricelului, şi începu să vuiască: 
— Elefantule, elefantule, să nu-mi bei apa! Am să sting chiar acum focul! 
Focul îl zări pe graur, văzu şi marea şi începu să se tânguie: 
— Mare, mare, nu-mi stinge flacăra! Mă duc să ard băţul! 
Băţul îl văzu pe graur sosind împreună cu focul şi strigă: 
— Focule, focule, nu mă arde! Am să-l cotonogesc pe şarpe! 
Şarpele, văzând băţul, şuieră: 
— Băţule, bățule, nu mă bate, nu mă bate! Am s-o muşc pe rani. 
Iar rani, văzând fiorosul şarpe, se rugă: 
— Șarpe, şarpe, nu mă muşca, nu mă muşca! Am să-l rog pe rajah. 
Şi rani îl rugă pe rajah să-l pedepsească pe morar. Rajahul îl chemă la sine pe morar şi-i porunci 
să dărâme moara şi să scoată dintre pietrele ei mazărea. 
— Dacă n-o dărâmi, spuse rajahul, te voi pedepsi foarte aspru. 
— O, rajahule, nu mă pedepsi, voi îndeplini întocmai porunca ta! spuse morarul. 
Se duse de îndată, dărâmă moara şi scoase dintre pietrele ei jumătatea do bob de mazăre. 
După ce-şi redobândi mazărea, graurul îşi luă zborul spre mare, iar de acolo spre țările 
îndepărtate, unde era rostul lui să-şi aducă puii pe lume. 


Papagalul cel înţelept 


poveste indiană 


Un negustor ținea ele multă vreme, închis într-o colivie, un papagal. 

Într-o zi, negustorul se hotărî să plece în Bengal după cumpărături. Înainte de plecare, îi chemă 
la sine pe toţi ai casei şi le spuse: 

— Eu plec. Spuneţi-mi ce daruri vreţi să vă aduc din Bengal? 

Fiecare dintre ei spuse ce anume ar dori să primească, iar negustorul făgădui să le împlinească 
întocmai toate voile. Apoi îşi luă rămas-bun de la ai săi, dar când să iasă pe uşă se răzgândi şi se 
apropie de colivia papagalului. 

— Ție ce să-ţi aduc? îl întrebă negustorul pe papagal. 

— Mulțumită ţie eu nu duc lipsă de nimic, răspunse papagalul, şi totuşi am să-ți fac şi eu o 
rugăminte. lar de crezi că poţi să mi-o îndeplineşti, ţi-o spun îndată. 

— Ce dorință ai? întrebă negustorul, zâmbind. Dacă stă în puterile mele, mă voi strădui să ţi-o 
îndeplinesc. 

Atunci papagalul spuse: 

— În Bengal, nu departe de oraşul în care mergi tu după cumpărături, este un câmp. În mijlocul 
lui e un copac mare în care îşi au cuiburile o mulțime de papagali. Te rog, du-te până la copacul 
acela şi spune-le papagalilor din partea mea” salam”! 1 Apoi vorbeşte-le astfel: „Papagalul meu, 
care stă în colivie, mă roagă să vă spun că voi zburați liberi prin păduri şi grădini şi nu vă gândiţi la 
cei obidiți. Aveţi inimi de piatră. lar atunci când arareori vă abateţi din zbor deasupra celor captivi, 
abia dacă priviţi o clipă spre ei şi plecați mai departe în drumul vostru. Dacă nu ne veți ajuta, vom 
muri intre gratiile coliviilor noastre”. Ei vor trebui să-ţi răspundă, iar tu să-mi aduci răspunsul lor. 
În felul acesta îmi faci un mare bine. 

— Am să-ți îndeplinesc dorința, îi răspunse negustorul. 

Odată ajuns în Bengal, negustorul cumpără toate mărfurile de care avea nevoie, şi, înainte de a 
porni spre casă, se duse în câmpul de care-i vorbise papagalul. Privi cu luare-aminte şi văzu un 


copac mare de tot şi foarte bătrân, pe ramurile căruia era aşezat un stol de papagali. Negustorul se 
porni să strige: 

— Fi, papagalilor! Papagalul meu vă transmite prin mine „salam 

Apoi rosti mesajul papagalului său şi aşteptă răspunsul. Dar n-apucă să termine, că, unul după 
altul, papagalii căzură morţi la pământ. Negustorul se minună. „Desigur, se gândi el, papagalii 
aceştia au fost cândva prietenii cei mai apropiați ai papagalului meu. Cum au auzit de el, au şi 
murit”. 

Privi îndelung la papagalii morţi, apoi se întoarse în oraş şi porni spre casă. 

Ajuns cu bine între ai săi, le împărți tuturor darurile aduse, fiecăruia ce şi-a dorit. Numai 
papagalului n-avea cum să-i dea răspunsul cerut şi, cum se temea să-i aducă vestea morții 
prietenilor lui, nu-i spuse nimic. 

Papagalul aşteptă un timp şi, în cele din urmă, întrebă: 

— Stăpâne, ai uitat oare să le spui „salam” prietenilor mei? De ce nu-mi spui care a fost 
răspunsul lor? 

— Ba le-am spus „salam” din partea ta, răspunse negustorul, dar n-am primit niciun răspuns. 

Mâhnit peste măsură, papagalul spuse: 

— Povesteşte-mi lot ce-ai văzut acolo. 

Şi aşa, negustorul fu nevoit să povestească in ce fel sau petrecut lucrurile. 

— Am ajuns în câmpul de care mi-ai vorbit. Am zărit copacul în care stăteau papagali. Dar abia 
am apucat să le spun ce m-ai rugat tu şi, dintre ramuri, rând pe rând, au căzut cu toții morți la 
pământ. lată de ce nu ţi-am putut aduce niciun răspuns. 

Cum termină negustorul de grăit toate acestea, papagalul se clătină şi căzu mort, de pe legănuşul 
său, pe fundul coliviei. 

Negustorului i se strânse inima de mila papagalului şi se gândi:. „N-ar fi trebuit să-i povestesc de 
moartea prietenilor lui”. 

Luă papagalul de picioruşe şi-l azvârli pe geam. 

Papagalul îşi întinse însă aripile şi îşi luă zborul! 

Negustorul pricepu atunci că papagalii cei liberi nu muriseră, se prefăcuseră doar a fi morţi, 
învățându-l în felul acesta pe tovarășul lor captiv ce trebuie să facă pentru a-şi dobândi libertatea. 

Negustorul şi maimutele 
poveste indiană 


Un negustor se Oprise odată la umbra unui copac, să-şi mai tragă sufletul, lăsându-şi coşul cu 
mărfuri alături. Coşul era plin-ochi cu fesuri roşii, pe care negustorul avea de gând să le vândă în 
oraşul vecin. Purta şi el pe cap tot un fes roşu. Şezu el ce şezu sub copac, apoi se lungi de-a binelea. 
Adia un vânticel plăcut, negustorul începu să moțăie şi, în cele din urmă, adormi buştean. 

Deasupra lui, între crengile copacului, nişte maimuțe se holbau în linişte la negustor. Îndată ce 
acesta adormi, maimuţele săriră din copac, înhăţară toate fesurile şi se cățărară înapoi. Îşi îndesară 
fesurile pe cap şi începură să sară de pe o creangă pe alta, făcând o larmă de răsuna jungla. 

Negustorul fu şi el trezit de țipetele lor şi văzu coşul gol — nici urmă de fesuri. „Ce ispravă! — 
se gândi el. Unde mi-au dispărut fesurile? Doar nu le-o fi furat cineva!” Privi în sus şi zări 
maimuţele gătite cu fesurile lui, ţopăind încântate de pe o creangă pe alta. 

Încercă să le sperie, strigă la ele — dar degeaba — nici vorbă să-şi recapete bunurile. Furios foc, 
omul îşi smulse fesul din cap şi, dând cu el de pământ, strigă: 

— Încaltea, na, luaţi-l şi pe ăsta! Ce să fac cu un singur fes? 

Maimuţele, trebuie s-o spunem, imită cu mare hărnicie gesturile omului. N-a apucat bine 
negustorul să-şi trântească fesul la pământ, că de îndată maimuţele îşi smulseră şi ele fesurile din 
cap şi le aruncară pe jos. Negustorul le adună repede, le aşeză în coş şi-şi văzu mulțumit de drum. 


Post Moni 


poveste indiană 


Trăia odată, pe țărmurile râului sfânt Gange, într-o colibă înjghebată din frunze de palmier, un 
pustnic înțelept. Zilele lui se scurgeau liniştite, toate la fel: din zori şi până seara pustnicul stătea pe 
malul râului cugetând, iar seara, după ce îşi făcea o fiertură săracă, mânca şi se culca. 

Pustnicul îşi ducea traiul singur de tot, în apropiere nu se mai afla niciun om. Se aciuise în coliba 
lui doar un şoricel, care se hrănea cu firimiturile pe care i le arunca pustnicul. În timpul zilei 
şoricelul alerga prin coliba, iar seara se culca la picioarele pustnicului. 

Pustnicul se deprinsese cu şoricelul şi-l iubea atât de mult, încât îi povestea bucuriile şi 
necazurile lui, ba chiar se şi sfătuiau împreună. 

Aşa treceau zilele, una după alta. Într-o seară, pe când pustnicul şedea la masă, şoricelul îi spuse: 

— Stăpâne, eşti atât de bun cu mine, încât m-ai învăţat chiar şi graiul tău. Dacă nu ți-ar fi cu 
supărare, te-aş ruga să-mi faci un hatâr. 

— Ce vrei să mă rogi? Vorbeşte, n-o să mă supăr. 

— Tu pleci toată ziua de acasă. Când lipseşti, vine pe aici o pisică, iar eu aproape că mor de 
frică. Dacă n-ai fi tu, de mult m-ar fi mâncat. 

— Ce-ar trebui să fac pentru tine? întrebă pustnicul. 

— Dacă ai vrea, ca să pot fi şi eu liniştit, preschimbă-mă în pisică. 

— Bine, spuse înțeleptul, vei fi pisică. 

El stropi şoricelul cu apă fermecată şi, cât ai clipi din ochi, şoricelul fu preschimbat în pisică. Ba 
chiar de îndată începu să miaune: „Miau-miau, miau-miau”. 

Trecură astfel câteva zile. Odată, pustnicul îl întrebă pe şoricel: 

— Fi, eşti mulțumit că eşti pisică? 

— Tu eşti aşa de bun, răspunse el, dar să vezi... 

— Ce vrei să spui? se miră pustnicul. 

— Câteva zile am fost fericit, spuse şoricelul. Dar iar am dat de necaz! Când tu nu eşti acasă, de 
undeva, nu ştiu de unde, vine un câine rău şi se uită la mine atât de fioros, încât îmi îngheață 
sângele în vine. 

— Şi ce-ai dori acum? întrebă pustnicul. Ghemuindu-se la picioarele lui, şoricelui-pisică spuse: 

— O, dacă ai putea să mă prefaci in cline, aş fi fericit. 

— Bine, răspunse pustnicul. 

Stropi cu apă fermecată pisica şi rosti: 

— Fii câine! 

Abia rosti cuvintele acestea, şi şoricelui-pisică se prefăcu într-un câine mare. 

Iar a mai trecut o zi, apoi alta, şi şoricelul-câine veni la pustnic. 

— Trebuie să te supăr din nou, spuse el 

— De data asta ce s-a mai întâmplat? 

— Vezi tu, stăpâne, nu-mi pare bine că m-am prefăcut în câine. Câinele e un animal mare şi nu 
se poate sătura cu mâncarea puţina pe care mi-o laşi tu. Dacă m-ai preface în maimuţă, aş trăi fără 
nicio grijă. Aş sări de pe o creangă pe alta şi m-aş hrăni cu tot felul de poame; aici sunt sumedenie. 
Ştiu că tu eşti bun şi de aceea am cutezat să te rog să mă prefaci în maimuţă. 

Pustnicul îl stropi iarăşi cu apă fermecată şi spuse: 

— Vei fi maimuţă! 


Şoricelul-câine se prefăcu în maimuţă şi începu să zburde prin copaci. Acum se simţea chiar 
fericit. 

Dar nici fericirea aceasta n-a durat mult. A trecut iarna, a trecut şi primăvara şi a venit vara cea 
toridă. Gangele îşi împuțina apele şi le strânse în albia sa, canalele şi heleşteele secară. Era atât de 
cald, că numai o blană de maimuţă mai lipsea... 

„Dacă aş putea ajunge până la Gange să beau apă... visa şoricelul-maimuţă. Dar ce te faci că la 
nu sunt nori de țânțari care te înțeapă fără milă”. 

Au mai trecut câteva zile şi şoricelul-maimuţă se aşeză iarăşi la picioarele pustnicului, zicând: 

— Nu, stăpâne, nu mai pot îndura! 

— Iarăşi s-a petrecut ceva rău? 

— Mor de sete. Ei, dacă m-ai preface într-un ţânțar! încheie el oftând. 

Înțeleptul îşi iubea şoricelul şi nu putea să nu-i împlinească rugămintea. Îl preschimbă în tintar. 

De îndată, şoricelul-ţânţar zbură până la Gange şi bău cu nesaţ din apele lui. De cum îşi potoli 
setea, se simţi fericit. 

Şi iarăşi trecu o zi, apoi alta. În cea de-a treia zi, zburând deasupra potecilor din vecinătate, 
şoarecele-ţânţar văzu un cortegiu măreț: rajahul se ducea la vânătoare. În fruntea cortegiului, călare 
pe un elefant uriaş, mergea rajahul, având-o alături pe rani, soţia lui. Colţii lungi de fildeş ai 
elefantului erau împodobiţi cu diamante şi mărgăritare, pe cap avea o diademă de aur, iar pe spinare 
uri valtrap de brocart ţesut cu aur. Slugile îl apărau pe rajah şi pe elefantul său, alungind țânțarii cu 
nişte evantaie uriaşe, încât unul n-ar fi putut să se apropie. 

Întâlnirea cu acest cortegiu pompos îl umplu de amărăciune pe şoricelul-ţânţar. Cine era el? Ia, 
acolo, un biet țintar! Nimeni nu-l bagă în seamă, nimeni nu-l dezmiardă, nu-l împodobește ea pe 
elefant. 

Trist, amărât, şoricelul-ţânţar se duse la pustnic. Pustnicul îl zări şi se miră: 

— Nădăjduiesc că acum eşti mulțumit, spuse el. 

— Nu, stăpâne, răspunse şoricelul. Ce mare mulțumire să fii ţânțar! Dacă m-ai preface în elefant, 
asta da! Aş purta valtrap aurit, iar pe spatele meu ar şedea rajahul însuşi! 

Pustnicul surise şi spuse: 

— Nu face să te întristezi pentru atâta lucru. Te voi preface în elefant. 

Într-o clipă, şoricelul se preschimbă în elefant, dar nu într-un elefant oarecare, ci într-unui 
împărătesc. 

De îndată, ca din pământ, se iviră slugile rajahului şi-l luară cu ei. 

Şi ce-l mai dezmierdau pe elefant! Zece slujitori aveau grijă de el. Ziua îl hrăneau şi-l dichiseau, 
iar noaptea vegheau şi alungau ţânțarii din preajma lui. 

„Ce bine e! se bucura şoricelul-elefant. Păi eu trăiesc ca un rajah!” 

Trecură astfel câteva zile. 

Într-o dimineaţă, rani se pregăti să meargă la Gange, să se scalde. Rajahul hotărăsc ca rani să 
călărească elefantul cel nou şi porunci să fie adus de îndată. Când rajahul se aşeză în şa, elefantul 
nu-şi mai încăpu în piele de mândrie şi de bucurie. 

„Ce cinste pe mine, îşi spuse el, însuşi rajahul şade pe spatele meu.” 

Apoi se sui rani pe spinarea elefantului. Elefantul fii cuprins de furie: „La urma urmelor, rani e 
doar o femeie şi e ruşinos pentru mine să port în spate o femeie”. 

Îşi aplecă grumazul şi-şi scutură cu atâta putere trupul său uriaş, încât rani zbură din şa. Slugile 
alergară într-un suflet. Rajahul, da, da, chiar rajahul! se dădu jos din şa. O ridică pe rani. Şi porunci 
să fie adus un covor. El o aşeză pe rani uşurel pe covor şi începu să-i sufle colbul de pe haine. Şi cu 
câtă dragoste, cu câtă gingăşie făcea toate astea! Arătând spre elefant, rajahul spuse: 

— Duceţi-l de aici, legaţi-l lângă grajd. Daţi-i jos valtrapul şi pedepsiți-l cum se cuvine. 

Elefantul se întrista peste măsură. Şi nu pentru că urma să fie pedepsit şi i se lua strălucitorul 
brocart de pe spinare, ci pentru că văzuse cât de mult o iubea rajahul pe rani, mai mult decât îşi 
iubea elefantul. 


„Ei, dacă aş fi eu rani...” se gândi şoricelul-elefant. Noaptea, pe când slujitorii dormeau, 
şoricelul-elefant dădu fuga la pustnic. 

— EI, în sfârşit, eşti mulțumit de soarta ta? întrebă acesta. 

— Nu! spuse şoricelul-elefant. Nu, pentru că am văzut că rajahul o iubeşte pe rani mai mult 
decât îşi iubeşte, elefantul. 

— Doar n-ai vrea să fii rani? se minună pustnicul. 

— Ba da, stăpâne, rosti şoricelul-elefant şi, stânjenit, îşi lăsă trompa în Jos. 

— EI, răspunse pustnicul, ce vrei tu nu mi-e nici mie cu putinţă a îndeplini. De unde vrei să scot 
eu o împărăție şi un rajah care să-ţi fie soț? Nu, nu te pot face rani. Dacă vrei însă, pot să te prefac 
într-o fată frumoasă. Ce zici? 

— Vreau, sigur că vreau, se bucură şoricelul-elefant. Pustnicul cel înțelept îl stropi cu apă 
fermecată şi într-o clipă şoricelul-elefant se prefăcu într-o fată foarte frumoasă. Înțeleptul îi dădu 
numele de Postmoni!'%. 

Postmoni rămase în coliba pustnicului. Culegea poame şi flori, împletea coroniţe, asculta 
ciripitul păsărilor. 

Într-o seară, pe când Postmoni şedea în colibă şi împletea o coroniţă, apăru în prag un străin, 
îmbrăcat în straie foarte scumpe şi frumoase. 

— Cine eşti tu? întrebă Postmoni. După straie, nu eşti din partea locului. 

— Am pornit la vânătoare. Goneam după un cerb, dar cerbul mi-a scăpat. Sunt tare înfometat, de 
aceea am intrat în prima colibă pe care am întâlnit-o. Bucuros aş fi dacă mi-ai da ceva de mâncare. 
— Intră, spuse Postmoni. Noi suntem foarte săraci, dar îţi voi da bucuros tot ce se găseşte pe 

aici. În veşmintele tale bogate pari asemenea unui rajah. 

Oaspetele râse fără să spună o vorbă. El era într-adevăr rajah. Postmoni îi aduse un ulcior cu apă, 
apoi plecă în pădure şi repede se şi întoarse. Culesese un fruct neasemuit de frumos şi-l oferi 
străinului. 

— Îmi pare bine că am ajuns în pădurea aceasta? se bucură străinul. O fată atât de frumoasă şi de 
bună merită să fie soție de rajah. 

Când se întoarse pustnicul, rajahul îi mărturisi că o ia pe tânăra fată de soție. 

O duse pe Postmoni in palatul său, unde sărbătoriră nunta. Rajahul o iubea nespus de mult pe 
frumoasa lui soţie şi îi îndeplinea toate voile. 

Toate bune şi frumoase, Postmoni era acum fericită. Doar că sufletul şi năravurile ei tot şoriceşti 
erau, şi curând ele ieşiră la iveală. 

Într-o zi, pe când se plimba. Postmoni se opri lângă o fântână adâncă şi se privi în apa ei. Şi 
deodată, inima ei de şoarece se strânse de frică. Postmoni simţi că totul se învârteşte în jurul ei şi 
căzu în fântână. 

Îndurerat, rajahul porunci ca fântâna în care căzuse Postmoni să fie acoperită cu pământ, iar 
deasupra ei să se ridice un mormânt. În scurtă vreme, pe mormânt crescură nişte flori minunat de 
frumoase, numite Postmoni. 

Erau atât de frumoase florile de postmoni, încât nu-ţi puteai lua ochii de la ele. Dar florile 
acestea au pricinuit oamenilor mari nenorociri, seminţele lor fiind tare vătămătoare. Cei ce fumează 
postmoni dobândesc cele mai urâte trăsături, asemănătoare animalelor în care s-a întruchipat 
şoricelul cel nemulțumit şi fricos; sunt agresivi, precum câinele, murdari ca maimuțele, răi ca 
țânțarii, cu pleoapele umflate şi ochii mici ca ai elefanților. 


Bărbierul cel sărac 
poveste indiană 


123 Specie de mac din care se extrage drogul numit opiu 


Trăia odată în India un bărbier sărac, care avea o nevastă foarte arțăgoasă! Toată ziua îl cicălea 
pe bietul om că nu câştigă destui bani. 

— Când eram la taica acasă, turuia fără contenire femeia, mâncam de trei ori pe zi, şi ce bucate 
gustoase aveam: orez, peşte, legume... De când m-am măritat cu tine, o dată nu m-am săturat şi eu 
ca oamenii. Dacă ştiai că nu-ţi poți ţine nevasta, nu trebuia să te însori! Şi se mai spune că numai 
vădanele stau nemâncate! Da' eu ce să zic? Eu nu sunt lihnită de foame? Şi asta numai din vina 
bărbatului meu! 

Şi o ţinea tot aşa, zi de zi. Cât poate răbda un om? I se făcu lehamite bărbierului şi se hotărî să-şi 
ia lumea în cap. Puse într-un sac foarfecele cele mari şi cele mici, oglinda, briciul, piatra de ascuţit, 
lighenaşul de aramă şi-i spuse nevestei: 

— Dacă am să câştig bani, mă întorc, de nu, mă duc unde m-or duce picioarele... 

Trecu bărbierul dintr-un sat în altul, iar seara sosi într-o pădure. Se aşeză sub un copac stufos să 
se odihnească şi începu să cugete în sinea sa: „De ce, oare, m-am născut eu sub o stea fără noroc? 
De când mă ştiu n-am avut şi eu o singură zi bună”. 

În timpul acesta, chiar în copacul sub care se aşezase bărbierul se afla cățărat un drac. Văzându-l 
pe om, cobori binişor pe pământ. Se proţăpi în fața bărbierului şi, desfăcându-şi larg braţele-i mari 
ca două crengi de copac, se porni să vorbească fonfăind: 

— A, tu erai, bărbierule! Ce-ai spune dacă te-aş mânca? Eşti în mâinile mele, nu-i nimeni pe aici 
care să-ți vină în ajutor! 

Bărbierul încremeni de spaimă. Şi cum să nu se sperie? Avea dracul nişte colți mari şi strâmbi! 
„Ce să mă fac?” se gândi omul. Vezi, însă, că nu degeaba bărbierii au faima de a se număra printre 
cei mai şireți şi mai isteţi oameni. 

— Fi, drace, spuse bărbierul, ia vâră-te în sacul ăsta! Tocmai pe tine te căutam, dinadins m-am 
oprit aici. Vreau să scot untul din draci, d-aia şi umblu cu sacul după mine şi strâng toți dracii din 
ţară. Dacă nu crezi, uită-te în sac. 

Spunând acestea, bărbierul desfăcu doar puţin gura sacului în care se afla oglinda. Se uită dracul 
şi vede că aşa era: în sac stătea un drac cu nişte braţe tot atât de mari şi cu nişte dinţi tot atât de 
strâmbi ca ai lui. 

Acuma fu rândul dracului să încremenească de spaimă. „Ei, drăcie „îşi spuse el. Am vrut şi eu să 
mănânc un om, Şi, când colo, am picat eu în mâna lui." 

— Ei, cum facem? Te vâri singur, întrebă bărbierul cu asprime, sau trebuie să-mi suflec eu 
mânecile? 

Dracul îşi încrucişa mâinile pe piept: 

— Domnule bărbier, cruță-mă, te rog, se milogi el. Am să-ţi fiu slugă credincioasă, am să fac tot 
ce-mi vei cere... 

— Cine ar sta să creadă ce spune dracul? se miră bărbierul. În toată India nu găseşti mincinoşi 
mai mari decât voi. Când daţi de necaz, făgăduiți marea cu sarea, dar când e să vă ţineţi de cuvânt, 
ia-i de unde nu-s! 

— Nu, nu, stăpâne, spuse dracul în timp ce lacrimi-le-i curgeau şiroaie, eu nu mint! Crede-mă, 
eu n-am mințit în viaţa mea... n-am înşelat pe nimeni. Dacă vrei, pune-mă la încercare. Porunceşte- 
mi orice vrei şi, dacă nu ţi-o plăcea cum îţi îndeplinesc porunca, vâră-mă în sac: 

— Bine, se lăsă înduplecat bărbierul. Adu-mi o mie de bani de aur. Şi mai vreau ca încă în seara 
asta să apară în curtea mea un hambar, iar până mâine în zori hambarul să fie plin cu orez. Ei, poți 
să-mi îndeplineşti porunca? 

— Da, da, pot, spuse dracul dând iute din cap. 

Şi plecă urâtul şi curând se ivi cu un sac plin cu bani. Aşeză sacul lângă bărbier şi aşteptă tăcut, 
cu capul plecat; îi era frică măcar să şi ridice ochii la bărbier. 

Acesta strânse banii în poala hainei şi-i legă cu un nod straşnic. 

— la aminte, spuse bărbierul pregătindu-se de cale-ntoarsă, dacă astă-noapte nu construieşti 
hambarul şi nu-l umpli până sus cu orez, o păţeşti! 


Bărbierul se întoarse mulțumit acasă, răsturnă monedele de aur în fața nevesti-si şi-o întrebă: 

— În casa lui taică-tău ai văzut vreodată atâta bănet? De mirare, nevastă-sa nu putea scoate o 
vorbă — monedele din faţa ei erau de aur curat. Bărbierul le numără şi râse pe înfundate: 

— Sunt o mie în cap! 

Pentru prima dată, după amar de vreme, nevasta bărbierului îi zimbi. Îi aduse apă, prosop, un 
evantai şi îi spuse drăgăstos: 

— Spală-te şi odihneşte-te, eu mă duc să cumpăr de mâncare. 

Şi toată ziua fu foarte iubitoare cu el. 

Dimineaţa, nevasta bărbierului se uită afară pe geam şi se minună: în curte apăruse un hambar 
nou. Se uită în hambar — era plin cu orez. 

— Ce-i asta? De unde a apărut? îşi întrebă ea bărbatul. 

— Eu, cu iscusinţa mea le-am câştigat, răspunse bărbierul fălos. 

Apăru în fugă şi dracul şi, de cum dispăru stăpâna casei, se apropie de bărbier şi-l întrebă: 

— Ce poruncă ai să-mi dai, domnule bărbier? 

— Uite ce-i, răspunse bărbierul, adă-mi sare, ulei, legume şi două vaci. Şi mai am o treabă 
pentru line: în fiecare seară să-mi aduci un sac de orez. 

— Bine, spuse dracul, cu ochii în pământ. 

Aşa trecea zi după zi. Bărbierul se îmbogăţise, şi era foarte fudul. Nu mai umbla prin casele 
bogătaşilor să-i radă, să-i pieptene, stătea toată ziua picior peste picior, ca un boier. lar nevasta lui 
nici mâncare nu mai gătea, nici odăile nu le mai deretica, toată treaba o făceau slugile. 

Odată, pe când dracul se apropia cu sacul de orez în spinare de casa bărbierului, se întâlni cu 
unchiu-său, fratele mamă-si. Unchiul ducea o oaie pe care o furase de pe o pârloagă. 

Dracul cel bătrân văzu că nepotu-său caia un sac în spinare şi se înfurie: 

— Ce mai e şi asta? Un drac să care un sac aşa de greu! Pentru cine te trudeşti aşa? 

— E sacul stăpânului meu. 

— AI stăpânului tău? se miră dracul cel bătrân. Şi cine, mă rog, c stăpânul tău? 

— Bărbierul. 

— Un om? se mânie el. Vai de capul nostru, ţi-ai făcut neamul de ruşine. Unde s-a mai văzut ea 
ciracul să-l slujească pe om? Dacă dracii află de ruşinea asta, nu mai poți da ochii cu ei. 

— Habar n-ai ce fel de om e bărbierul! Umblă prin pădure şi prinde dracii. Cu ochii mei am 
văzut unul în sacul lui. 

— Vai, vai, vai, râse dracul cel bătrân, că tăntălău mai eşti! Da' tu crezi că se poate scoate unt din 
draci? Bărbierilor le-a mers buhul de cât sunt de vicleni. El a ghicit imediat că eşti prost şi te-a pus 
să-l slujeşti. Merg eu acum cu tine, să văd şi eu ce bărbier e ăsta care ţine draci în sac 

— Păi, face să-l vezi, spuse dracul cel tânăr. Dar du-te singur, nu ţin să-l mai întâlnesc vreodată. 
Mie, numai cât mă uit la el şi-mi sare inima în piept ca pasărea în colivie! 

Dracul cel bătrân plecă singur la bărbier. Iar în timpul acesta, bărbierul stătea la geam şi-şi 
aştepta dracul să-i aducă orezul. 

Deodată văzu pe poteca de lângă salcâm o umbră mare. „Mi se pare mie că e dracul, gândi 
bărbierul. Dar e alt drac, nu-i cel care mă slujeşte pe mine. Iar ăsta nu vine el de florile mărului.” 

Bărbierul mai întâi se sperie, apoi însă se socoti repede cum să scape. Scoase oglinda din sac, o 
propti pe marginea ferestrei şi strigă: 

— Ei, cine-i acolo? 

Dracul cel bătrân se uită să vadă dincotro vine glasul şi zări la fereastră un drac bătrân şi urât. 
Scoase un strigăt şi o luă la sănătoasa cât îl ţineau picioarele. 

În scurt timp, toţi dracii luară cunoştinţă de bărbierul cel grozav. De atunci niciun drac nu s-a 
mai arătat vreodată în satul bărbierului, afară, se înțelege, de cel ce-şi îndeplinea slujba de slugă. 


Daud şi Sapilah 


poveste indoneziană 


Un plugar de treabă avea doi feciori. Pe cel mare-l chema Daud, iar pe cel mic Sapilah. Tare era 
greu de crezut că-s feciorii aceluiaşi tată! Daud crescuse vânjos, frumos şi bun, dar Sapilah avea 
picioarele strâmbe, era neîndemânatic şi rău. Daud nu se temea de niciun fel de muncă, Sapilah 
fugea de muncă, aşa cum iepurele fuge de tigru. 

S-a întâmplat ca tatăl să le poruncească odată feciorilor să are o bucată de câmpie. Înjugând 
Daud bivolul la plug, a plecat la câmp şi-a început a munci. Sapilah însă s-a tolănit pe răzor şi-a 
prins a geme, zicând: 

— Vai, mor! Ajutaţi-mă, zei buni! Mor pe dată! 

Daud s-a înspăimântat: 

— Ce-ai păţit, frate dragă? Cum să te ajut? 

Sapilah gemea şi mai şi: 

— Nimeni nu mă poate ajuta. Toate mă dor: şi pieptul, şi burta, şi spinarea, şi picioarele. Nu ştiu 
cum oi putea merge în urma plugului... 

Crezându-l pe cel ce se prefăcea, Daud a spus: 

— Oare am să-i îngădui fratelui meu bolnav să muncească? întinde-te aici, la umbra 
rambutakului. Până deseară ar eu şi singur ogorul. 

Fără a se odihni, Daud a păşit toată ziua în urma plugului. Cămaşa-i era leoarcă, picioarele negre 
de pământ, palmele însângerate de bătături. Când soarele s-a ascuns de după pădurea din zare, a tras 
Daud cea din urmă brazdă şi-a prins a se pregăti de plecare. 

Sapilah şi-a privit fratele şi-a grăit: 

— De-atâta muncă te-ai mânjit tot. Tata are să se supere dacă ai să treci pragul casei fără a te 
spăla. Du-te la malul mării şi te spală, iar eu am să mân bivolul acasă. 

A ascultat Daud de vicleanul lui frate şi s-a dus la malul mării. Sapilah însă şi-a mânjit trupul cu 
noroi şi a mânat bivolul acasă. 

Dacă a ajuns, l-a întrebat tatăl! 

— Unde-i Daud, de ce nu-mi văd feciorul cel mare? 

Sapilah a răspuns: 

— Nevrednicul meu frate şi-a bătut joc de poruncile tale şi n-a venit să muncească la câmp. Eu 
singur am păşit în urma plugului, din zori şi pân' la asfinţit. Trupul mi-i plin de noroi, cămaşa mi-i 
leoarcă şi palmele însângerate de bătături. 

Astfel grăind, a ieşit Sapilah din casă şi s-a ascuns sub un kepel'”. 

Nebănuindu-şi soarta, Daud a păşit peste prag şi a spus cu glas tare: 

— Sapilah, frate, unde eşti? Du-te de hrăneşte bivolul, că eu mă duc să mă-ntind. 

— Nemernicule! a strigat cu mare mânie tatăl. Fratele tău a muncit toată ziua pentru voi amândoi 
şi ţie până şi să hrăneşti bivolul ţi-e lene? 

— Ce vorbeşti, tată? s-a mirat Daud. Eu am arat singur tot ogorul! 

— Uită-te la tine! a strigat tatăl din nou. Oare aşa vin oamenii de la câmp, după muncă? Mâinile 
şi picioarele-ți sunt curate, ochii-ţi strălucesc. Nu doresc să mai văd în casă un fecior mincinos. 
Iacă, ţine o sută de kepenghi'” şi lipseşte dinaintea ochilor mei, o, mincinos şi leneş vrednic de 
dispreţ! 

Bietul Daud a părăsit casa părintească şi, cu lacrimi în ochi, a plecat încotro l-au dus picioarele. 
De amărăciune a şi încărunțit. 

Din ascunzătoarea lui, Sapilah a auzit că tatăl îi dăduse lui Daud o sută de kepenghi şi şi-a pus în 
gând să-i fure banii. 

A fugit pe urmele lui Daud până ce l-a ajuns, l-a îmbrățişat şi-a prins a-l mângâia: 

— Nu te voi lăsa la nenorocire, plec cu tine. 

Au mers ei întreaga noapte, iar dimineaţa au întâlnit un cerşetor bătrân. I s-a făcut milă lui Daud 
de bătrân şi i-a pus un kepeng în palma întinsă. Atunci cerşetorul şi-a scos o săgeată din cingătoare 
şi i-a înmânat-o lui Daud, zicând: 

— la săgeata asta, că-ţi va fi de folos. 

Feciorul cel alungat a luat săgeata cerşetorului şi-a plecat mai departe. Sapilah se ținea după el. 

A trecut ziua, a trecut noaptea, s-a făcut dimineaţă. Şi cei doi frați au ajuns curând într-o mare 
cetate. 

Acolo oamenii umblau cu chipuri întristate şi nicăieri nu se auzea nici cântec, nici hohot de râs. 

A oprit Daud un trecător şi l-a întrebat: 

— Spune, cinstită față, de ce-s toţi oamenii atât de posomorâţi aici? Şi din ce pricină zărim pe 
ulițele cetăţii tale atâţia bătrâni şi nu întâlnim de fel oameni tineri? 

I-a răspuns trecătorul: 

— O cumplită nenorocire s-a abătut asupra cetăţii noastre. Un rakşas'% i-a furat-o rajahului 
nostru pe minunata lui fiică, domniţa Saparwati. Mii de tineri viteji s-au încumetat s-o scape pe 
biata Saparwati, dar niciunul nu s-a mai întors... 

Auzind una ca asta, şi-a zis Daud: „La ce-mi foloseşte viaţa, dacă tata mi-a întors spatele?” 

Şi i-a vorbit trecătorului: 

— Vesteşte-i stăpânului că vreau să mă lupt cu rakşasul. Numai să-mi dea armele de trebuinţă. 

Dacă i-au ajuns la ureche cuvintele lui Daud, a poruncit deîndată rajahul ca flăcăul să fie adus la 
palat. 

Pe urmele lui Daud călca Sapilah. 

Rajahul i-a spus lui Daud: 

— Dacă-mi scapi fiica, ţi-o dau de nevastă. 

Atunci a rostit Sapilah: 

— Dacă fratele meu nu-l biruie pe rakşas, o voi mântui eu pe minunata Saparwati. Nu mă sperii 
eu nici de zece rakșasi! 

Au adus slujitorii armele şi le-au pus la picioarele celor doi fraţi, iar Sapilah a apucat un 
klewang!” cu mânerul de aur. 

Daud însă şi-a ales un arc uşor, având coarda bine întinsă. 

Şi, iacă, au plecat fraţii în junglă, unde trăia rakşasul şi femeia lui, Makşasa. 

Sapilah îşi pusese-n gând ca peste noapte să-i fure fratelui banii şi să se înapoieze acasă. 

Şi, numai ce-au intrat fraţii în pădure, că au şi dat peste un vânător de elefanți. Vânătorul trăgea 
de funie un pui de elefant. Elefantul cel mic se opintea din răsputeri, dar prea era mic şi nu putea 
rupe funia din cale-afară de groasă. 

— Rogu-te, i-a spus Daud vânătorului, slobozeşte puiul ăsta amărât! 

— Cum de nu! i-a răspuns supărat vânătorul. Toată noaptea am alergat după el şi acu' vrei să mă 
lipsesc de vânat? 

— Atunci vinde-mi-l mie, l-a rugat Daud, întinzându-i vânătorului toţi banii pe care-i avea. 

A înhăţat vânătorul banii şi şi-a luat tălpăşiţa către cetate. Puiul de elefant a fornăit o dată cu 
mare bucurie şi a întins-o în desişul pădurii. 

— Ah, tare prost eşti, frate! a spus Sapilah. Acu' nu ţi-a mai rămas niciun kepeng. 

— În schimb, mă bucur că am slobozit puiul de elefant, a răspuns Daud şi-a pornit mai departe. 

Iar Sapilah îi călca pe urme. 

Şi deodată auziră în depărtare un urlet cumplit. Sapilah şi-a prins fratele de mână şi, dârdâind de 
frică, l-a întrebat: 

— Cine urlă? 

— E urletul rakşasului, a spus Daud. 

Sapilah s-a prăbuşit la pământ şi-a răcnit cât a putut: 

— Nu merg mai departe, mi-e frică! 

Daud a spus: 

— Bărbatului nu-i face cinste frica. Rămâi aici, dacă vrei, dar eu merg mai departe. 

— Nu rămân singur în pădure! a răspuns Sapilah. Mi-e frică! 

— Ridică-te, atunci, şi hai să-l căutăm pe rakşas, a spus Daud. 

Şi iar au pornit la drum, Daud în față şi înspăimântatul Sapilah după el. Aşa au mers, ceasuri şi 
ceasuri în şir. 

Când, pământul le-a tremurat fără veste sub picioare şi din nou au auzit cumplitul urlet. De 
groază, Sapilah s-a căţărat într-un palmier, pândind ce-avea să se întâmple mai departe. 

lar mai departe iacă ce s-a întâmplat: 

A mai făcut Daud câţiva paşi şi s-a trezit în fața intrării unei peşteri adânci, a văzut o mie de 
trepte ducând în uriaşa întortochetură de sub pământ. Moartea înfricoşătoare o aştepta acolo pe fiica 
rajahului. 

— leşi din bârlog, nemernice rakşas, şi hai să ne luptăm! a strigat Daud. 

— Nu-l chema, nu-l chema! a strigat Sapilah, din palmier. 

Dar rakşasul apucase să audă chemarea viteazului Daud. Dintr-un salt a trecut peste mia de trepte 
şi s-a ivit înaintea celui alungat. 

— Boţ ticălos de carne omenească! a mârâit rakşasul. Cum de cutezi să-mi tulburi liniştea? 

Cât ai clipi, Daud şi-a încordat arcul, dar rakşasul nu s-a înspăimântat şi-a grăit, râzând cu 
răutate: 

— O singură săgeată mă poate răpune, dar e-n mâna unui cerşetor de pe insula Madagascar. 
Trage! Săgeata-ţi va luneca pe pielea mea ca pe-o stâncă, apoi te voi face fărâme! 

A tras Daud, şi uriaşul rakşas o dată s-a clătinat, a izbit aerul cu mâinile-i păroase şi s-a prăbuşit 
la pământ. Atunci a priceput Daud că săgeata pe care bunul cerşetor i-o dăruise era chiar săgeata 
morții, despre care-i pomenise rakşasul. 

— Coboară, frate, să pătrundem în peştera de sub pământ! 1-a strigat Daud lui Sapilah. 

Şi nici n-apucă Sapilah să coboare din palmierul cel înalt, că Daud şi pătrunsese-n peşteră. Încă 
de departe a zărit-o pe minunata fiică a rajahului. 

— O, Saparwati, eşti slobodă! Rakşasul a murit! i-a spus Daud. 

— Cum să-ţi mulţumesc? l-a întrebat Saparwati. Primeşte inelul acesta-n dar — şi i-a întins celui 
ce-o izbăvise un inel cu mărgăritar negru. 

Când Daud a scos domniţa din peşteră, a venit către el şi Sapilah. 

— Bucură-te şi te veseleşte, fiică a rajahului! a strigat el. Eu şi fratele meu ţi-am mântuit viața! 

Şi măcar că, având picioare strâmbe şi fiind neîndemânatic, Sapilah nu i-a plăcut de fel, domniţa 
i-a răspuns totuşi! 

— Răsplătească-vă zeii, oameni buni şi viteji! Dar acu' să ne grăbim şi să plecăm până nu se 
întoarce rakşasa, femeia rakşasului. 

Curând Saparwati, Daud şi Sapilah se aflară departe de peştera de sub pământ. Şi-au mers, au 
mers, au tot mers până a-nceput a se-nsera. Dacă întunericul a coborât peste pădure, fiarele sălbatice 
au prins a urla de jur împrejur. 

Sapilah s-a speriat din nou: 

— Nu merg mai departe. După fiece tufă se ascunde un tigru, din fiece copac pândeşte un şarpe 
boa. 

— Bine, s-a învoit Daud. Rămânem în poiana asta până-n zori. 

Degrabă a întocmit pentru Saparwati o colibă şi, fericită, fiica rajahului a adormit pe dată. 

— Dormi şi tu, frate, a spus Sapilah. Vă voi păzi somnul şi nu voi închide ochii pân' la ziuă. 

Numai ce a adormit Daud, că fricosului său frate i se năzări că într-o tufă din preajmă s-a ascuns 
un tigru. Şi atunci şi-a pus în gând să-l piardă pe fratele său, ca să se însoare el cu fiica rajahului. A 
scos deci din sân o halcă de carne, a aşezat-o la uşa colibei şi s-a ascuns. 


„Tigrul va simţi miros de carne, va intra în colibă şi se va năpusti asupra lui frate-meu — şi-a zis 
Sapilah. Iar ce se va întâmpla mai încolo, e limpede: tigrul îl va sfâşia pe Daud.” 

Aşa a dorit Sapilah, dar lucrurile s-au petrecut altminteri. 

La miezul nopţii s-a ivit în poiană femeia rakşasului. A simţit mirosul cărnii crude şi-a dat buzna 
în colibă. Acolo a văzut-o dormind pe Saparwati, a înşfăcat-o şi-a târât-o în peştera ei de sub 
pământ. Dar, nebăgată-n seamă de zgripţuroaică, fiica rajahului a rupt fâşii înguste din năframa-i de 
mătase şi le-a semănat pe pământ... 

În zorii zilei s-a trezit Daud. 

— O, Saparwati, a strigat-o el, să pornim la drum ca să-l bucurăm cât mai grabnic pe cinstitul tău 
părinte! 

Dar nimeni nu i-a răspuns. 

A pătruns atunci în colibă şi-a văzut că fiica rajahului pierise. 

— Nefericitule, unde-i Saparwati? Răspunde! i-a strigat el lui frate-său. 

— Nu ştiu, a mințit Sapilah. N-am închis un ochi toată noaptea, dar n-am văzut ca fiica rajahului 
să fi ieşit din colibă. 

Lăsându-şi capul în piept, feciorul alungat a pătruns din nou în adâncul pădurii. Îi era ruşine să 
se înfățişeze rajahului mărturisind că nu izbutise s-o scape pe Saparwati. 

Şi s-a întâmplat că Daud a zărit pe iarbă mai întâi o fâşie de mătase, apoi încă una, apoi o a treia. 
Şi-a înţeles îndată cine lăsase semnele acolo, în pădure. 

Pas cu pas a mers Daud pe urmele de mătase, până ce cumplita peşteră i se ivi din nou înainte. 

— Ticăloasă rakşasă, ieşi să ne luptăm! a strigat Daud cu glas de tunet. 

Dar nimeni nu i-a răspuns. A luat-o atunci Daud pe trepte-n jos şi-a văzut deodată că treptele 
pier. Le spulberase rakşasa, ca nimeni să nu mai poată pătrunde în peşteră. 

— Să plecăm, să plecăm degrabă! a prins a se ruga Sapilah. Cum vei ajunge-n peşteră, fără 
scară? 

— N-am chef să-ţi ascult cuvintele fricoase! s-a supărat Daud. Ajută-mă să-mpletesc o frânghie 
din liane! 

Când a fost gata frânghia, a legat-o Daud de un copac şi a lunecat pe ea în peşteră. 

Biata Saparwati nu mai nădăjduia în nicio mântuire. Când, fără veste, Daud i s-a ivit înainte. S-a 
repezit Saparwati către el: 

— Rakşasa-i plecată să-şi îngroape bărbatul. Să fugim repede, până nu se întoarce! 

Degrabă a răsucit Daud frânghia în jurul lui Saparwati şi 1-a strigat fratelui său: 

— Trage, Sapilah, trage odată! 

Îndată ce s-a văzut la lumină, Saparwati a spus: 

— Să-i ajutăm acu' şi viteazului tău frate să iasă din peşteră. 

— A, nici nu mă gândesc! a vorbit cu răutate Sapilah. Daud e iscusit şi puternic. Las' să se mai 
descurce şi singur! 

În zadar a plâns Saparwati, în zadar s-a rugat de omul cel crud! Ticălosul de Sapilah a înşfăcat-o 
de mâini şi-a târât-o de lângă peştera cumplitei rakşase. Şi bine n-a apucat soarele să coboare în 
mare, că Sapilah se şi afla la porțile palatului împărătesc. La picioarele lui, Saparwati zăcea fără 
simţire. 

Iar dând cu ochii de rajah, a strigat Sapilah: 

— Ascultă, o, stăpâne! Bunul meu frate a fost ucis de rakşas. Dar eu l-am ucis pe rakşas şi ţi-am 
izbăvit fiica! 

— Vorba mea e vorbă! a răspuns fericit rajahul. Saparwati va fi a celui care a scăpat-o! 

— O, stăpâne, a vorbit din nou Sapilah cel lipsit de ruşine. Fiica ta e scăpată de primejdie, dar 
mintea 1 s-a tulburat din pricina spaimei. lacă de ce spune-n toată vremea că Daud a rămas în 
peştera rakşasului. Şi doar am văzut cu ochii mei cum blestematul mi-a ucis fratele. 

— Biata mea fiică, biata mea Saparwati! a gemut cu amărăciune rajahul. 

În clipa aceea şi-a venit Saparwati în fire şi-a strigat: 


— Scăpaţi-l degrabă pe binefăcătorul meu Daud! A rămas în bârlogul rakşasului! 

— Biata mea fetiță! a şoptit rajahul, poruncindu-le slujitorilor s-o ducă pe Saparwati în încăperea 
ei. Peste şase săptămâni, atunci când pe cer stelele se vor afla prielnic aşezate, te vei căsători cu 
fiica mea, i-a spus rajahul lui Sapilah. Iar până atunci vei fi întâiul meu sfetnic şi căpetenia oştilor 
mele. 

Şi Sapilah rămase la palat. 

Dar ce s-a făcut binefăcătorul Daud? 

Zadarnic s-a străduit să iasă din peşteră! Straiele i s-au zdrenţuit, sângele-i ţâşnea de sub unghii, 
puterile-l părăseau clipă de clipă. Şi ştia că zgripțuroaica se întoarce în bârlog, spre asfințit. 

Dar iacă, atunci când pierduse orice nădejdi de scăpare, auzi deasupra capului chemarea unui 
elefant. Şi-a înălţat Daud fruntea şi-a văzut un elefant uriaş însoțit de un pui, de puiul de elefant pe 
care-l răscumpărase de la vânător. 

Elefantul cel bătrân a smuls din rădăcini un trunchi de bambus şi l-a coborât până-n fundul 
peşterii. Dar atât de vlăguit era bietul Daud, încât n-a putut sui nici până la jumătatea trunchiului. 
Şi, iacă, din depărtare a răsunat cumplitul urlet al zgripţuroaicei: rakşasa se întorcea acasă. 

„Îmi soseşte moartea!” şi-a spus Daud. Şi din nou s-a încleştat de trunchiul bambusului. În clipa 
aceea a simţit că bambusul e tras în sus. ŞI, ridicându-şi capul, a văzut că elefantul şi puiul său îşi 
încolăciseră trompele în jurul copacului şi-l trăgeau afară. S-a pomenit Daud pe pământ, înainte de 
întoarcerea zgripțuroaicei. lar în zorii zilei, istovit şi flămând, s-a oprit la poarta palatului. 

— Ia-o din loc, flendurosule şi mânjitule! i-a strigat straja. 

Daud a glăsuit: 

— Am să plec. Numai să-mi spuneți dacă minunata fiică a rajahului trăieşte. 

— Slavă zeilor, fiica îndurătorului rajah e în viaţă. A mântuit-o viteazul Sapilah. El l-a ucis pe 
cumplitul rakşas şi-a slobozit-o pe zeiasca Saparwati. 

— Atunci spuneţi-mi, rogu-vă, ce s-a întâmplat cu Sapilah? 

— Ştim şi asta, i-a răspuns straja. Rajahul nostru cel drept l-a numit pe Sapilah căpetenie a oştii 
şi sfetnic. 

Daud a mai zis: 

— Sapilah e fratele meu! Duce-ţi-vă şi-i spuneți că vreau să-l văd. 

Căpetenia străjii a plecat ca din praştie la cel dintâi sfetnic şi i-a grăit: 

— Colo, la poartă, e un om atât de flenduros, de ţi-i mai mare mila, care cutează să spună că ţi-e 
frate. 

A alergat Sapilah la o fereastră şi l-a văzut pe Daud lângă poartă. 

— Şi drumeţul ăsta flenduros a cutezat să se dea drept fratele meu?... Pentru atâta neruşinare i se 
cuvine cea mai aspră pedeapsă. Poruncesc să fie înecat pe dată. 

Şi iacă ce-a mai fost cu Daud: 

Straja l-a vârât într-un butoi cât el de mare şi l-a zvârlit în apa mării. Multă vreme a împins 
vântul butoiul în care se afla Daud. Dar într-un rând, vântul a prins a bate către uscat şi valurile au 
lepădat butoiul pe nisipul de pe țărm. 

Acolo, pe țărm, trăia un biet pescar, cu femeia lui. 

Şi a văzut el că valurile au lepădat pe uscat un butoi. 

— Butoiu-mi prinde bine la gospodărie, a zis pescarul, şi s-a grăbit către locul cu pricina. 

A scos el fundul butoiului şi-a dat peste Daud, mai mult mort decât viu. 

Multe zile şi multe nopţi l-a îngrijit femeia pescarului dar, iacă, a sosit şi ziua când Daud s-a 
ridicat din nou, frumos, iscusit şi puternic. Mergea cu pescarul la pescuit, îl ajuta să-şi dreagă 
pânzele, să-şi călăfătuiască luntrea. Dar cel mai tare-i plăcea să muncească la grădină, unde creşteau 
sumedenie de flori frumoase. 

Odată, pe când Daud îşi stropea florile, o fată veni în grădină şi-i spuse: 

— Sunt slujitoarea fiicei rajahului. Alege pentru stăpâna mea un mănunchi dintre cele mai 
înmiresmate flori. 


Aşa a şi făcut Daud. I-a dat slujitoarei un mănunchi de flori alese, strecurând pe furiș în el şi 
inelul cu mărgăritar negru. 

Totul s-a petrecut aşa cum îşi dorise Daud. Saparwati găsi în aceeaşi zi inelul cu mărgăritar 
negru. Dând cu ochii de el, fiica rajahului a întrebat-o pe slujitoare: 

— la spune-mi, cum arată omul care ţi-a vândut florile astea? 

Slujitoarea a dat răspuns: 

— N-am întâlnit niciodată un flăcău atât de frumos. 

Dar ceva m-a mirat: de ce o fi având oare, un om atât de tânăr, părul cărunt? 

— Ele, el e! a strigat Saparwati, nemaiştiind ce să facă de bucurie, şi a dat fuga la rajah. 

— Tată, i-a spus ea, rânduieşte, rogu-te, nişte întreceri cu armele în ajunul nunţii mele. Şi lasă o 
parte din oştire sub porunca lui Sapilah, iar cealaltă parte s-o conducă tânărul care creşte flori în 
grădina pescarului. 

— Fie, aşa să facem, s-a învoit rajahul. 

Şi, iacă, în ajunul nunţii s-au pornit întrecerile. Toţi cei din cetate, s-au strâns să privească. 

Ceata lui Sapilah s-a rânduit de o parte a pieţei, Daud cu ai săi de cealaltă. Rajahul a dat semn şi 
amândouă oștile s-au năpustit una către alta. Daud păşea înaintea oştii lui, iar Sapilah în urmă. Când 
oştile s-au ciocnit, fricosul de Sapilah s-a ascuns pe după un stâlp al palatului şi de acolo dădea 
porunci. Apucând klewangul, Daud s-a năpustit asupra lui Sapilah şi dintr-o singură lovitură l-a 
trântit la pământ. Învins, Sapilah cel fricos a spus: 

— Nu mă ucide, frate drag, nu mă ucide! Lasă-mi viaţa şi mărturisesc tot! 

— Bine, nemernicule, te iert! Dar povesteşte înaintea întregului popor cine a izbăvit-o pe fiica 
rajahului şi de ce ai vrut să mă sfâşie rakşasa. 

Dârdâind de frică, Sapilah a mărturisit cum îşi călcase credinţa. 

Atunci rajahul l-a aşezat pe Daud alături de dânsul, iar lui Sapilah i-a grăit astfel: 

— Şacalului turbat trebuie să-i tai coada până la urechi! 

Şi i-a făcut semn călăului. Dar Daud i-a spus măritului rajah: 

— Dreaptă ţi-e mânia, înțelepte stăpâne. Dar ziua de azi e cea mai fericită din viața mea şi n-aş 
vrea ca moartea fratelui meu s-o întunece. 

— Bine, fie precum doreşti, s-a îndurat stăpânul. Dar răufăcătorul să nu ne mai pângărească 
privirile. Ei, străjeri! alungaţi-l în bețe până dincolo de zidurile cetății! 

Auzind o asemenea poruncă, fricosul de Sapilah o rupse la fugă atât de sprinten, încât nimeni, 
nici căprioara iute de picior nu l-ar fi putut întrece. 

Şi-n aceeaşi zi chiar, se serbă nunta lui Daud cu Saparwati. O mie de oameni a poftit rajahul la 
nunta fiicei lui. O sută de flautişti au cântat la nuntă. 

Dar Daud nu l-a uitat pe pescarul care-i scăpase viaţa. A poruncit să i se ridice o nouă locuinţă, 1- 
a dăruit cele mai trainice năvoade şi cea mai mare luntre. 

Cât despre mincinosul Sapilah, nimeni nu i-a mai auzit nici de nume. Şi nimeni nu ştie unde şi-a 
aflat adăpost. 


De ce-i place tigrului carnea de maimuţă 
poveste indoneziană 


În vremurile tare vechi, pe când tigrii nu mâncau carne, ci gâze, o mare secetă a bântuit 
pământul. A ars iarba din pădure, s-au veştejit copacii şi au secat izvoarele. 

Iar fiarele junglei au prins a muri. Cel mai tare suferea din pricina secetei bivolul. Era mătăhălos, 
puternic şi obişnuit să mănânce mult. Acu' însă rătăcea din zori şi pân! la asfinţit în căutare de iarbă 
verde şi n-o găsea nicăieri. 

Pe zi ce trecea, bivolul slăbea mai rău, tot mai rău. Dar într-un rând, când, împleticindu-se de 
foame, a ajuns cu chiu, cu vai până la un râu necunoscut, a văzut acolo o poieniţă înverzită. În 


poiană păşteau nişte cerbi. La început s-au cam speriat cerbii de bivolul cel uriaş, dar văzându-l sleit 
de puteri, s-au năpustit asupră-i şi l-au alungat. 

Atunci, adunându-şi puterile de pe urmă, s-a târât bietul bivol către stăpânul junglei, tigrul. 
Tigrul sta tolănit la umbra unor copaci şi mânca lacom o lăcustă. 

S-a oprit bivolul înaintea lui şi i-a grăit: 

— O, frunte a junglei, scapă-mă de moartea prin foame! Porunceşte cerbilor să mă lase şi pe 
mine să pasc pe pajiştea de lângă râu. Şi-ţi voi fi slugă de credinţă şi-ai să poți face cu viața mea ce 
vei pofti. 

I s-a făcut tigrului milă de bivol şi i-a răspuns astfel: 

— Hai cu mine! Dacă oi fi eu de față, nu va îndrăzni nimeni să se năpustească asupră-ți. 

Şi amândoi s-au îndreptat spre râu. Paşnicii cerbi s-au răspândit care încotro, la ivirea 
puternicului stăpân, şi bivolul a luat atunci în stăpânire poiana. Din ziua aceea, tigrul şi bivolul se 
împrieteniră la toartă. Când tigrul era lângă el, bivolul nu se mai temea de nimeni. Tigrul, pe de altă 
parte, era mulțumit pentru că, umblând prin iarbă, bivolul îi aduna o mulțime de lăcuste şi de alte 
gâze. N-au trecut multe zile şi bivolul s-a îngrăşat din nou, prinzând puteri. 

Dar, iacă, s-a întâmplat ca, în drum spre adăpătoare, tigrul să întâlnească o maimuță 
neastâmpărată. Maimuta i-a spus: 

— O, stăpâne, oare nu ţi-e silă să te hrăneşti tot cu lăcuste şi fel de fel de gâze? Se spune că 
noaptea nu te dai în lături să-ţi mănânci până şi purecii din blană! Se vede treaba că habar n-ai cât 
de gustoasă, de o mie de ori mai gustoasă decât carnea gâzelor e carnea de fiară. Şi pot să-ți spun în 
taină că cea mai gustoasă carne din lume e carnea de bivol. Gustă, şi te vei încredința că ţi-am spus 
adevărul. 

A ascultat-o tigrul pe maimuţă, s-a gândit ce s-a gândit apoi şi-a zis: „În vremea secetei, bivolul 
mi-a spus că pot face ce vreau cu viața lui. Ei bine, azi am să-l mănânc!” 

Şi tigrul a pornit grăbit către poiana pe care păştea prietenul lui. Acolo s-a dus la bivol şi i-a zis: 

— M-ai încredinţat că pot face cu viaţa ta ce vreau, dacă te scap de moartea prin foame. A sosit 
vremea să te ţii de cuvânt. Vreau să te mănânc azi la prânz! 

Auzindu-i vorbele, i-a sărit bivolului ţandăra. Ochii i s-au înroşit, muşchii i s-au încordat. Şi, 
zvârlindu-se cu straşnicele lui coarne asupra tigrului, a prins a se lupta. 

A sărit tigrul în lături, mârâind cu răutate. 

Bivolul însă i-a spus: 

— Chiar când eram gata să mor de foame nu mi-aş fi dat viaţa fără luptă. Dar acu', fiind puternic 
ca mai înainte, nu mă mai tem de nimeni. Priveşte care mi-i puterea! 

Şi, dintr-un salt, şi-a înfipt grozavele-i coarne în trunchiul unui palmier bătrân, pe care l-a 
străpuns dintr-o parte într-alta. S-a urcat apoi pe un deal, a izbit cu copita şi dealul s-a prăbuşit în 
milioane şi milioane de firişoare de țărână. 

— Necinstitule! i-a răspuns cu mânie tigrul. Oare nu mi-ai făgăduit viaţa ta? Oare nu te-am 
scăpat de moartea prin foame? 

Bivolul i-a întors vorba: 

— Ce-am spus însemna că-ţi voi fi mereu credincios şi că mereu te voi apăra de duşmani, fără a 
mă teme de moarte! 

— N-am nevoie de apărarea ta, nerecunoscătorule! a mârâit tigrul. Şi să ştii că din clipa asta 
carnea, şi nu nenorocitele gâze îmi vor fi hrana! Şi că voi încerca neapărat şi gustul cărnii tale! 

Şi, dând cu coada de pământ, în duşmănie, tigrul s-a ascuns în hățiş. Rămânând singur, bivolului 
a început să-i fie urât. Păi cum! Tigrul, cel mai bun prieten, să-i fie duşman de moarte... 

Dar tigrul era tot atât de trist. Îi părea rău şi lui după prietenia pierdută. Numai că, mincinoasa de 
maimuță izbutise să şi povestească tuturor celor din junglă că tigrul a jurat să-l mănânce pe bivol. 
Iar, pentru a nu-şi pierde încrederea în el însuşi, a început tigrul să-l vâneze pe bivol. 

Doar că nu era prea uşor lucru să-l prinzi pe bivol în tufişuri. De trei ori s-a repezit tigrul asupra 
lui şi de trei ori l-a primit bivolul în coarne. Blana tigrului se făcuse numai găuri. 


Atunci şi-a pus în minte să se năpustească pe la spate asupra duşmanului. Dar bivolul era plin de 
luare-aminte şi izbutea să-şi întoarcă de fiece dată straşnicele coarne împotriva tigrului. 

Pierzând deci nădejdea de-a gusta din carnea de bivol, s-a dus tigrul la maimuţă. 

Văzându-l pe tigru, maimuța a grăit: 

— Aşa-i că ai venit să-mi mulțumeşti pentru sfatul cel bun? Ei, cum ţi-a plăcut carnea de bivol? 

— Nu-i atât de prost bivolul, ca să se lase mâncat! a mârâit tigrul. Dar am să aflu totuşi gustul 
cărnii. 

Şi, grăind aşa, a ucis maimuta şi-a mâncat-o. 

Şi i-a plăcut carnea de maimuță. De atunci tigrul nu se mai hrăneşte cu lăcuste şi fel de fel de 
gâze, ci a prins a vâna sălbăticiunile. Cel mai tare-i place carnea de maimuță. 

Dar, tot de atunci, bivolul se fereşte să-l întâlnească şi în pădure se tot uită cu băgare de seamă 
dacă stăpânul junglei nu i se furişează pe la spate. 


Trei şi unul 
poveste indoneziană 


Pe insula Sumatra trăia un tiran sărat. Pe peticul lui de pământ creştea un singur bananier. 

Odată, trei drumeți trecură pe lângă bordeiul săracului: un călugăr, un vraci și un cămătar. 
Cămătarul, cel dintâi, a zărit bananierul. Şi aşa le-a grăit însoţitorilor lui: 

— Noi suntem trei, iar țăranul e unul. Cum ne-ar putea împiedica să ne-nfruptăm din bananele 
lui? 

Şi cei trei ticăloşi începură a mânca nepăsători, sub ochii ţăranului, poamele singurului său 
bananier. 

— Ce faceți, cinstite fețe? a strigat deznădăjduit țăranul. Sunt doar bananele mele! 

— Fi şi ce-i dacă-s ale tale? a-ntrebat cu obrăznicie călugărul. 

— Ne-au fost pe plac şi, iacă, le mâncăm — a adăugat vraciul. 

— Şi nu ne stânjeni... c-o păţești urât! l-a înfricoşat cămătarul.” Ei sunt trei, iar eu unul — și-a 
zis ţăranul. Nu mă ţin curelele să mă iau în bețe cu ei. Dar nici nu pot privi cu linişte cum se 
gospodăresc pe pământul meu". 

Şi, întorcându-se către oaspeţii nepofiiţi, a spus: 

— Mare-i cinstea de a vedea în casa mea un slujitor al cerului şi un mare vraci. Dar mă întreb ce 
caută lângă voi un nevrednic de cinste, de teapa cămătarului. Ia priviți numai cât e de lacom: în 
vreme ce voi rupeţi o banană, el rupe cinci, ba încă pe cele mai coapte! 

Atunci călugărul a strigat, scos din fire: 

— Cămătar hulpav! Ai vădit lipsă de cinste faţă de un slujitor al cerului! Şterge-o, cât nu ne 
răfuim cu tine! 

” Ei sunt trei, iar eu unul” — și-a zis cu spaimă cămătarul și s-a grăbit să spele putina. 

Călugărul şi vraciul urmau să culeagă din pom, nestingheriți, bananele. Atunci țăranul s-a întors, 
cu asemenea cuvinte, către vraci: 

— Nu te supăra, cinstită faţă, dar mi se pare că ştiinţa ta nu e în stare să vindece bolile 
oamenilor. 

— Ce pricepi tu din ştiinţa mea, neghiobule! O mulţime de oameni s-au lecuit mulțumită 
sfaturilor mele! 

— Eu cred, totuşi, că s-au lecuit pentru că așa a vrut cerul. 

— Ce-amesteci cerul aici? Eu îi lecuiesc pe oameni, nu cerul! 

— Ce spui, neobrăzatule? i-a sărit călugărului ţandăra. Cutezi să te îndoiești de atotputernicia 
cerului? 

— Sfinte părinte, dar el pângărește cerul! a rostit şi ţăranul. Păcatele cele mai grele se află 
întotdeauna alături de asemenea neobrăzaţi. 

— Lipseşte dinaintea mea! a spus călugărul. 


” Ei sunt doi, iar eu unul” — şi-a zis vraciul şi, uitând de banane, a luat-o la fugă. 

Când țăranul si călugărul rămaseră singuri, unu la unu, l-a întrebat țăranul pe călugăr: 

— O, tu, cunoscător al atâtor legi sfinte, oare ne te opresc legile astea să-ți însuşeşti avutul 
altuia? 

— Asta cam aşa e — a întărit călugărul. 

— Atunci de ce mănânci nişte banane care nu-s ale tale? 

Până sa se gândească el ce să răspundă, ţăranul a şi pus mâna pe un băț şi, arătându-i călugărului 
drumul, a zis: 

— Vezi-ţi de drum, sfinte părinte! Şi pe viitor nici prin apropierea pomului meu să nu mai treci! 

S-a uitat ponciş călugărul la băţul din mâna ţăranului și a plecat. 

lac-așa a scăpat ţăranul cel isteţ de oaspeții nepoftiți. 


Sandino şi dracii fricoşi 
poveste indoneziană 


O văduvă săracă avea un fecior vesel şi viteaz. Tot satul îl iubea pe Sandino, ca așa-l chema pe 
băiat, numai mătuşa lui nu-l iubea. Veţi întreba de ce. Păi pentru că nu iubea pe nimeni, în afara ei 
însăși, locuia undeva departe, dincolo de sat, pe drumul ce ducea către pădure 

Odată, maică-sa l-a rugat pe Sandino să se ducă în junglă după vreascuri şi i-a dat pentru drum 
trei covrigi. Ajungând în pădure, Sandino s-a aşezat la umbra unui ficus bătrân de o sută de ani. Nu 
ştia, fireşte, că într-o scorbură a ficusului locuiau trei diavoli de pădure, fricoşi cum nu se mai află. 

Şi-a amintit băiatul că maică-sa îi dăduse trei covrigi pentru drum Și-a spus cu glas tare: 

— Of, ce foame mi-e! Am să mănânc doi acum, iar pe-al treilea îl dau eu gata mai încolo.. 

Auzindu-i vorbele, au ieşit diavolii cei fricoşi din scorbură și s-au zvârlit la picioarele băiatului. 

— Nu ne mânca, nu ne mânca! Vrei să-ți dăruim o ceașcă dintr-o nucă de cocos? 

— Am eu ceașca mea acasă — a spus Sandino. 

— Da, dar vezi că asta nu-i o ceașcă așa ca toate celelalte — au prins a-l lămuri diavolii. E o 
ceașcă fermecată. Numai să te gândești la o mâncare și mâncarea se şi ivește în ceașca fermecată. 

— Atunci se schimbă lucrurile — a pus băiatul și, luând ceaşca, s-a îndreptat către casă. 

A străbătut el o jumătate de drum și s-a aflat înaintea bordeiului mătușii. Văzând ea ceaşca în 
mâinile băiatului, a început a-l dondăni: 

— Tontule! Ce te cari din pădure cu ceașca asta! Oare maică-ta n-are ceaşcă de lemn? 

— Nu-i o ceașcă așa ca toate celelalte, e fermecată — a lămurit-o băiatul şi i-a povestit tot ce se 
petrecuse în pădure. 

— O, fecior al sorei mele — a grăit cu blândeţe femeia cea vicleană. Nu departe de bordeiul meu 
hoinăreşte un tigru. Până nu se crapă de zi, nu-ţi îngădui să-mi părăseşti bordeiul. 

Om povesti îndată ce-a mai fost. 

Cum a adormit Sandino, cum i-a ascuns femeia ceașca fermecată și-a pus în locul ei una de rând. 
Dimineaţa băiatul i-a mulțumii mătuşii pentru găzduire, a luat ceaşca și s-a grăbit către casă. 

— Unde-s vreascurile? a întrebat mama, dacă băiatul a ajuns acasă. Oare cum să-ți fierb orezul 
fără uscături? 

— De azi înainte nu mai e nevoie să te îngrijeşti de mâncare — a grăit Sandino şi i-a povestit tot 
ce se petrecuse în pădure. 

— Ah, tare-aș vrea să gust un pic de krupuk'% — a spus mama. 

— Înaltă capacul cești fermecate şi ai să găsești în ea și krupuk, și ketupat!” —a zis mândru 
Sandino. 


128 mâncare naţională din făină şi crevete uscate 


129 mâncare naţională din frunze umplute cu orez 


Mama a privit de zor în ceaşcă şi-a vorbit cu supărare: 

— Nu văd nimic! îți baţi joc de mine! Și să ştii că, dacă nu aduci uscături, mâine îţi mănânci 
orezul nefiert... 

A doua zi s-a dus iarăşi Sandino după uscături. Numai ce s-a apropiat de ficus, că a și dat cu 
ochii de bârlogul unui iepure. Din bârlog îl priveau trei iepuraşi. 

— Tii, ce noroc! a strigat băiatul. Îndată îi prind și-i frig pe jeratic pe tustrei! Aşa prânz mai zic 
ŞI eu! 

— Vrea să ne frigă! s-au speriat diavolii. Degrabă au țâşnit din scorbură și-au prins a-l ruga: Nu 
ne ucide, nu ne ucide! Iacă, ţine biciul ăsta fermecat. Pocneşii din el și-o cireadă de bivoli ţi se 
iveşte înainte. 

Atât s-a bucurat Sandino de noul dar, încât a uitat cu totul de vreascuri. Luând biciul, a pornit 
spre casă. Dacă a ajuns în dreptul bordeiului mătuşă-si, femeia cea haină a început a striga din nou 
la el: 

— 'Tontule! Ce nevoie ai de bici, când n-ai nici bivol, nici măgari! 

l-a mărturisit băiatul tot ce se petrecuse în pădure. Atunci vicleana i-a spus cu blândețe: 

— O, fecior al surorii mele, niște urşi cumpliţi dau târcoale-n jurul casei mele. Până nu se crapă 
de zi nu-ţi îngădui să-mi părăseşti bordeiul! 

A rămas băiatul să doarmă la mătușa lui. Şi, cum a adormit, cum i-a luat femeia biciul fermecat 
şi 1 l-a schimbat pe unul de rând. 

Dimineaţa a pus Sandino mâna pe bici, şi-a luat rămas bun de la mătușă și-a pornit către casă. 

Dacă l-a văzut venind din nou fără uscaturi, 1-a spus maică-sa cu supărare: 

— Tare eşti leneș! Iar te-ai întors cu mâinile goale! 

Băiatul a răspuns: 

— Bucură-te, că de azi înainte sărăcia o să uite drumul către coliba noastră! îndată oi pocni din 
biciul fermecat și-om avea și noi bivolii noştri. 

Grăind aşa, a pocnit băiatul din bici, dar nu s-a petrecut nicio minune. Nu s-a ivit nici picior de 
bivol. 

— lar m-ai minţit! a strigat mama. Du-te după uscături! 

Din nou s-a dus băiatul în pădure. Ajungând până-n dreptul ficusului, a zărit în iarbă trei fragi ți- 
a zis: 

— Sunt numai trei și nu știu cum e mai bine: să-i mănânc deodată sau pe rând? 

Auzind una ca asta, iar au ieşit diavolii din scorbură și i-au întins băiatului o funie. 

— Na, ia-o, numai nu ne mânca! 

— Ce să fac cu funia voastră? Am funia mea, pentru uscături — le-a răspuns băiatul. 

— Da, dar asta nu-i o funie ca toate funiile, e fermecată — au început a-i spune diavolii. Ție nu- 
ți face niciun rău, dar pe oricine se atinge de ea îi leagă, pe loc, fedeleş... 

Înfăşurându-și funia fermecată în jurul trupului, a adunat Sandino o legătura de vreascuri şi-a 
făcut cale-ntoarsă. Când a ajuns în dreptul bordeiului mătuşii, femeia l-a văzut și ţi-a zis:” Băiatul a 
priceput, pesemne, că i-am luat darurile dracilor din pădure. Trebuie să scap de el!” Şi i-a vorbit cu 
nespusă blândețe: 

— O, fecior al surorii mele, un elefant turbat se-nvârte în jurul casei mele. Până nu se crapă de zi 
nu-ți îngădui să-mi părăseşti bordeiul! 

A rămas Sandino la mătuşa lui, şi-a pus funia fermecată sub cap și-a adormit buștean. 

Femeia cea nemiloasă și-a pus în gând să-l lege cu funia și, aşa somnoros, să-l zvârle pradă 
fiarelor pădurii.” Nu va trebui să pierd nicio frânghie — s-a bucurat răufăcătoarea. lacă ce funie 
groasă are sub cap!” 

Dar numai ce s-a atins de funia fermecată, că într-o clipă s-a şi pomenit legată fedeleş. 

Toată noaptea s-a străduit sa scape din laţurile funiei fermecate, cu cât se zbătea însă mai mult, 
cu atât mai vârtos o strângea funia diavolilor de pădure 

Când s-a trezit Şi Şi-a văzut mătușa legată îndată a bănuit băiatul cine-i furase ceaşca şi biciul. 


— Of, fecior al dragii mele surori, o, nepot iubit — s-a văicărit femeia— dezleagă-mi, rogu-te... 

l-a răspuns băiatul: 

— Până n-ai să-mi spui unde mi-e ceașca și bietul, tot legată ai să stai. 

A fost nevoită hoţomana să-i înapoieze băiatului darurile diavolilor de pădure. 

Mulţumit, Sandino a dezlegat-o pe mătușa-sa, şi-a ridicat în spinare legătura de vreascuri şi-a 
pornit-o către casă. Acolo, tristă, îl aştepta mama. 

— Ai adus tu uscături, dar nu mai am niciun bob de orez în casă. Cu ce să fac de mâncare? a 
întrebat mama. 

— O să avem mâncare, şi ce mâncare! a spus băiatul, gândindu-se la krupuk şi la ketupat, la 
tebu'*, la kuă-kuă!” și la manisan™”. 

Când Sandino a ridicat de astă dată capacul, a văzut mama că ceaşca era plină de tot soiul de 
bunătăți. 

— Stai, că încă nu-i tot! a spus băiatul, pocnind din biciul fermecat. 

Şi s-a întâmplat aşa cum îi făgăduiseră diavolii: cât ai clipi, bătătura văduvei va umplut de bivoli. 

Straşnic au trăit de atunci mama și feciorul ei! Şi toţi trăiau bine-n jurul lor. Sărmanul îşi putea 
potoli întotdeauna foamea în pragul colibei Iui Sandino, ba primea şi un bivol, să-şi are peticul de 
pământ. 

Odată, nemilosul stăpân al acelor locuri, prinţul Kaiman, a trecut pe lângă coliba lui Sandino. 
Când a văzut mulțimea bivolilor arătoşi din bătătură, s-a mâniat prinţul şi-a strigat: 

— Hei, slugi! Prindeţi băiatul şi-l zvârliţi în temniță! Sărăntocul ăsta mi-a furat bivolii! 

S-au năpustit slujitorii asupra băiatului, dar Sandino i-a atins cu funia şi oamenii prințului s-au 
pomenit legaţi fedeleş. S-a repezit prinţul în ajutorul slujitorilor, dar numai ce s-a atins de funie că 
s-a pomenit cetluit întocmai ca oamenii lui. 

Atunci l-a legat Sandino pe prinţ şi pe slujitori de cozile bivolilor, iar bivoli, târându-i pe 
pământ, l-au scos departe, dincolo de sat. 

Şi nimeni nu i-a mai văzut nici pe prinţ, nici pe slujitori. Se vede treaba că bivolii i-au târât în 
junglă și că acolo şi-au aflat sfârșitul. 

Sandino însă a trăit o sută de ani și toți vecinii i-au slăvit bunătatea. Dar când a murit, au pierit 
pentru totdeauna din coliba lui și darurile fermecate ale fricoşilor diavoli de pădure. 


Împăratul Suleiman cel înţelept 
poveste indoneziană 


Se spune că, atunci când a îmbătrânit căpetenia duhurilor rele a venit la împăratul Suleiman cel 
înțelept şi i-a grăit: 

— O, împărate, primeşte oala asta fermecată, cu apă vie! Bea o înghițituri şi vei fi fără de 
moarte. 

Dar bătrânul împărat Suleiman nu era numai înțelept, ci şi prevăzător. Şi a poruncit să-i fie 
înfățişat, cei dintâi trei oameni care vor trece pe dinaintea palatului lui. Şi curând se iviră înainte-i 
un oştean vestit, un neguțător bogat și un ţăran sărac. 

L-a întrebat Suleiman pe oşteanul cel vestit: 

— Spune-mi, fi-voi oare fericii bând din apa vie? 

A răspuns oşteanul: 

— Da, vei fi! Vei trăi o mie de mii de ani și vei avea vreme să cucereşti întreg pământul. Şi oare 
nu-i o mare fericire să vezi în jurul tău numai popoare înfrânte? 


130 trestie de zahăr 
131 un fel de cozonac 
132 dulceaţă 


Atunci l-a întrebat împăratul pe neguțătorul cel bogat: 

— Spune-mi, fi-voi oare fericit bând din apa vie? 

A răspuns neguțătorul: 

— Da, vei fi! Vei trăi o mie de mi de ani şi an de an îţi va spori bogăţia. Şi oare nu-i o mare 
fericire să vezi cum îți sporeşte bogăţia? 

Atunci l-a întrebat împăratul pe țăranul cel sărac: 

— Spune-mir fi-voi oare fericit bând din apa vie? 

Adevăr au grăit oare oşteanul și neguțătorul? 

A răspuns țăranul: 

— O, împărate, şi oşteanul, şi neguțătorul ţi-au spus doar jumătate din adevăr. Amândoi ţi-au 
arătat de ce vei fi fericit, dar au tăcut pricinile pentru care nu vei fi fericit! 

— Ce tot spui, neghiobule? au strigat oşteanul şi neguțătorul. Cum poate fi nefericit împăratul, 
ajungând nemuritor? 

— Ascultă-mă înțelepte stăpâne — a grăit țăranul. Vei bea o înghițitură din apa vie și vei primi 
în schimb viaţa veşnică. Va veni ceasul când preaiubita-ta soţie va muri. Tu vei trăi și vei vedea cum 
bogăția îți sporeşte. Copiii, pe care atâta-i iubeşti, vor muri și ei. Tu însă vei trăi şi te vei bucura de 
putere. Copiii copiilor tăi vor coborî în pământ. Tu însă vei trăi şi-ţi vei număra comorile. Şi 
prietenii, Şi slujitorii de credinţă, toţi vor muri sub privirile tale. Tu însă vei trăi. Şi va veni ziua 
când vei privi în jur şi nu-ţi vei vedea alături nici soția, nici copiii, nici nepoții, nici prietenii, nici 
slujitorii de credinţă. Iacă fericirea care te așteaptă. Înțeleptul nostru stăpân. Acu', dacă vrei, bea din 
apa asta a vieții şi fă-te nemuritor! 

— Pentru nimic în lume! a rostit, zguduit, Suleiman. Pentru nimic! La ce mi-ar sluji viaţa, dacă 
nu-mi voi avea copiii alături? Cum să mă desfăt privindu-mi comorile, dacă va trebui să-mi jelesc 
nepoți iubiți? Şi ce să fac cu puterea, dacă prietenii toţi îmi vor fi murit? 

Şi, gândind așa, împăratul dat cu oala din toate puterile de pământ. 

Pământul a supt vlaga fermecată, iar Suleiman cel înţelept a poruncit ca cioburile oalei de preț să 
fie zvârlite în mare. 


Tisna Vati 
poveste indoneziană 


Tisna Vati era numele unei zeițe, fiica marelui zeu Batara Guru. Se povesteşte că ea locuia 
împreună cu tatăl său în cer. Era o fată negrăit de frumoasă, cum alta nu se afla pe lume, dar era 
peste măsură de zburdalnică şi nu-i plăcea deloc să trăiască în cer lângă tatăl său. Privind într-una în 
Jos, spre pământ, la oamenii care umblau, munceau şi se veseleau, ea ofta mereu, zicându-şi: 

— Ah, cât de mult aş vrea să mă fac o simplă muritoare. 

Când tatăl ei pleca pe Pământ să se lupte cu Duhul Vânturilor, ea îl ruga, de fiecare dată, s-o ia 
cu el, dar Batara Guru nu i-a satisfăcut niciodată această dorință. Tisna Vati era foarte supărată că 
părintele ei nu lua în seamă rugămințţile ei. De aceea, când tatăl său se întorcea de la bătălii, ea nu 
vorbea cu el, ci umbla tot timpul mâhnită. După câtăva vreme, Batara Guru se plictisi să tot vadă 
chipul posomorât al fetei sale. Se mânie foarte, o chemă la sine şi-i spuse: 

— lată ce-i, Tisna Vati, m-am săturat de capriciile tale şi bucuros te-aş fi trimis pe Pământ, ca să 
trăieşti acolo, ca o simplă muritoare. Dar din păcate acest lucru nu este posibil. Tu ai băut din 
elixirul vieţii veşnice. De aceea eu am hotărât să te mărit cu un zeu şi am să te las pe seama lui, să 
se ocupe de soarta ta. 

— Tată! strigă Tisna Vati. Eu mi-am găsit bărbat. 

— Cine este el? întrebă furios Batara Guru. Nădăjduiesc că nu este fiul Duhului Vânturilor? Nu 
voi admite ca fata mea să se mărite cu fiul dușmanului meu. 


— Nicidecum, tată. E cu totul altcineva. Bărbatul meu nu este un zeu, ci un pământean. Priveşte, 
te rog, în jos, îl poţi vedea. Tocmai acum îşi munceşte câmpul de orez, acolo pe coasta aceea, la 
poalele muntelui. 

— Dar ăsta-i un om! strigă Batara Guru, mâniat peste măsură. E un simplu muritor! Tu eşti fiica 
unui zeu, nu poți să te căsătoreşti cu el. 

— Eu vreau însă să fiu soţia lui! strigă Tisna Vati şi bătu puternic din picior. Nu vreau să mă 
mărit cu altul. El va fi bărbatul meu chiar dacă pentru acest lucru va trebui să părăsesc cerul pentru 
totdeauna şi să devin o simplă muritoare. 

— Dar eu îţi repet, că tu nu ai voie să te căsătoreşti cu un om, izbucni mânios Batara Guru. Mai 
bine te prefac într-un fir de orez, decât să devii soția unui muritor, ai înţeles? 

Tisna Vati se sperie, atât de straşnic se înfuriase tatăl ei. Încă niciodată nu se supărase astfel pe 
ea. De obicei îi îndeplinea toate dorinţele. 

Tânăra zeiță nu se simţi bine la gândul că va împărtăşi soarta zeiței Devi Sri, soția zeului Vişnu, 
pe care acesta a prefăcut-o într-un fir de orez, pentru faptul că nu-l ascultase. Dar Tisna Vati nu era 
atât de fricoasă ca Devi Sri. Ea nu voia să devină fir de orez şi nici nu dorea să se mărite după un 
zeu. Ea îşi pusese în gând să fie, cu orice preţ, soția unui om muritor, care îşi munceşte câmpul de 
orez la poalele muntelui. 

A doua zi când Batara Guru se pregăti de drum în căutarea viitorului bărbat al fiicei sale, veni 
vestea că Duhul Vânturilor pusese din nou la cale gânduri de război. Batara Guru a trebuit mai întâi 
să se răfuiască cu Duhul Vânturilor. Înaintea plecării, el spuse Tisnei Vati: 

— Când mă voi întoarce, am să-ţi aduc pe viitorul tău soţ. 

Tisna Vati răspunse supusă: 

— Bine, tată! 

Dar ea n-a mai stat să aştepte întoarcerea lui. Numai ce Batara Guru purcese pe drumul ceresc, 
ea zbură numaidecât pe Pământ. Vântul a fost bucuros să dea ajutor tinerei zeițe şi o duse până la 
poalele muntelui, unde îşi lucra ogorul tânărul fecior de țăran. 

„Acum voi putea să-l văd mai aproape” îşi zise Tisna Vati. Ea cobori ceva mai jos de povârnişul 
muntelui şi începu să-l aştepte cu răbdare până ce tânărul îi va arunca o privire. 

Văzând o fată neasemuit de frumoasă, chipeşul fecior se apropie îndată de ea. El desigur nu ştia 
că se afla în faţa unei zeițe. 

— Ce cauţi aici, frumoasă fată? o întrebă tânărul. 

— Îmi caut bărbat, spuse zâmbind Tisna Vati. 

Auzind acest răspuns ciudat, feciorul zâmbi şi el, apoi amândoi izbucniră într-un râs zgomotos. 
Acest râs, însă, a adus nenorocire Tisnei Vati. Glasul ei vesel ajunse până la tatăl său, care tocmai în 
acea vreme se războia cu Duhul Vânturilor. Şi, cu toate că lupta se purta înverşunat, Batara Guru 
auzise glasul fetei. El văzu pe fiica lui pe Pământ cum stătea de vorbă, glumind vesel, cu un simplu 
muritor. 

Batara Guru era grozav de înfuriat de purtarea fiicei sale. Chiar în acea clipă el încetă lupta şi 
zbură spre poalele muntelui. 

Coborând pe câmpul de orez unde fata lui, zeița, stătea împreună cu tânărul țăran, el strigă 
furios: 

— Întoarce-te îndată în cer, chiar acum! 

Dar Tisna Vati nu voi cu niciun preţ să se mai întoarcă în cer. Ea se simţea minunat de bine cu 
tânărul muritor şi dragostea ei era mai puternică decât voia tatălui său. 

— Nu, spuse ea, eu nu mă mai întorc în cer. Rămân o simplă muritoare şi voi trăi cu bărbatul 
meu pe Pământ... 

— Bine, ai să rămâi pe Pământ, spuse Batara Guru. Dar n-ai să fii nici zeiță, nici femeie. Ai să te 
prefaci într-un fir de orez şi sufletul tău va trăi mereu aici pe colina acestui munte. 

Nici nu termină bine de spus Batara Guru aceste vorbe, când Tisna Vati se prefăcu într-un subțire 
şi svelt fir de orez. 


— Asupra mea s-a abătut o soartă nemiloasă ca şi asupra zeiței Devi Sri, spuse Tisna Vati, oftând 
din adâncul sufletului. 

Acum stătea pe câmpul de orez, acoperit cu apă, legănându-se trist şi înclinându-se în faţa 
tânărului, alesul inimii sale. Iar el, fără să scoată vreun cuvânt, mângâia duios firul de orez. Nu 
putea să muncească ca mai înainte. Privirile îi rămăseseră aţintite asupra firului de orez, în care se 
prefăcuse iubita sa. 

Lui Batara Guru i se făcu milă de tânărul țăran. 

— De ce nu le-aş da voie să rămână împreună? îşi spuse el. E adevărat, acum e greu să mai fac 
ceva, Tisna Vati va rămâne pentru totdeauna un fir de orez, deoarece sufletul ei s-a statornicit lângă 
acest munte. Pentru aceasta, însă, eu pot să-l prefac şi pe tânăr, de asemenea, într-un fir de orez... 

Şi deodată, tânărul se prefăcu într-un fir de orez. Batara Guru privi uimit cum amândouă firele de 
orez se înclinară unul spre celălalt, se îmbrăţişară ca şi cum ar fi vrut să arate cât de puternică şi de 
mare este dragostea lor. Batara Guru clătină însă numai din cap şi-şi luă repede zborul spre cer. 


Bravidjaia Tiung Vanara 
poveste indoneziană 


Acum câteva sute de ani, printre cârmuitorii insulei lava, era un radja cu numele de Mundang 
Vanghi, fiul lui Prabu Mundang Vanghi. Se spune că acesta era un om aspru şi rău. 

Într-o zi, Mundang Vanghi plecă în munţi la vânătoare. Acolo întâlni un pustnic, care îi prezise 
că nevasta sa îi va naşte trei feciori şi că feciorul cel mai mare îi va pricinui moartea. 

Auzind prezicerea pustnicului, cârmuitorul se mânie foarte. Cuprins de furie, porunci cu glas tare 
tovarăşilor săi de drum să-l omoare pe schivnic. Dar niciunul nu s-a încumetat să-i îndeplinească 
porunca. Şi nici el însuşi nu îndrăzni să-l ucidă pe cerşetorul cel sfânt. De aceea se întoarse către 
pustnic şi-i grăi: 

— Dacă nimeni nu se încumetă să te omoare, îți poruncesc să părăseşti îndată aceste locuri. Mi-e 
tot una unde ai să pleci. Iar eu jur că îndată ce se va naşte fiul meu, îl voi îndepărta de la palat şi-l 
voi pierde. 

Zi şi noapte îl frământă pe radja prorocirea pustnicului. lar când se născu fiul, el porunci uneia 
dintre doici să-l ia de la maică-sa, când aceasta va adormi, şi să i-l aducă lui. Când doica i-l aduse, 
el porunci robului său credincios, să-l ducă pe țărmul mării şi să-l arunce în apă. 

Pe rob însă nu-l lăsă inima să îndeplinească porunca cârmuitorului. El duse copilul pe țărmul 
mării şi acolo începu să-l cheme pe Kiai Belorong, zeul mării: 

— O, Kiai Belorong, atotputernicul zeu al mării! Stăpânul meu, radja Mundang Vanghi, mi-a 
poruncit să arunc în mare pe fiul său, noul născut. Dar pe mine nu mă lasă inima să săvârşesc o 
astfel de faptă... De aceea te implor să-mi arăţi un semn, ca să ştiu ce trebuie să fac cu acest copil 
nevinovat? 

— Robule al lui radja! Văd că nu ai inimă atât de rea ca stăpânul tău. Lasă pruncul în prima 
peşteră de piatră pe care o vei întâlni în calea ta. După aceea te vei întoarce la radja şi-i vei spune 
astfel: „Stăpâne al meu, voinţa ta a fost îndeplinită! Fiul tău se află acum în puterea zeului Kiai 
Belorong. Radja se va bucura şi nu te va mai întreba niciodată ce-ai făcut cu copilul. Să nu ai nicio 
teamă, voi lua pe noul născut sub ocrotirea mea”. 

Robul lăsă pruncul în prima peşteră întâlnită în cale, apoi se înturnă la stăpânul său. 

Când radja Mundang Vanghi îl întrebă de copil, acesta îi răspunse: 

— Luminăţia ta, am făcut precum ai poruncit! Fiul tău se află acum în împărăţia lui Kiai 
Belorong. 

— Foarte bine. Pleacă! spuse radja. 

A doua zi, la palat, toți umblau îndureraţi. Mama copilului se trezi dimineață speriată: i se furase 
copilul. Neputând să suporte nenorocirea, se îmbolnăvi greu şi în aceeaşi noapte şi muri. 


După câteva luni radja Mundang Vanghi a şi uitat de răposata sa nevastă şi-şi luă o nouă soţie, pe 
o prinţesă din statul Pedjadjoran. Aceasta îi născu doi fii. Pe cel mai mare îl chemară Raden 
Tanduran, iar pe mezinul Aria Babangan. Radja îşi iubea mult feciorii şi era bucuros că primul său 
fiu nu era printre cei vii. Cu vremea nici nu mai pomenea de el. 

După ce robul cârmuitorului lăsă pruncul în peşteră, Kiai Belorong trimise acolo pe un pescar 
care nu avea copii. Acesta de mult îl rugase pe zeul Brama să-i trimeată un copil. Apropiindu-se de 
peşteră, pescarul auzi plânsetul noului născut. Se opri în pragul peşterii ca să distingă de unde se 
aude scâncetul. Pe urmă intră în peşteră şi văzu într-un ungher întunecos copilul, pe un pat de 
ierburi uscate. Pescarul rămase uimit şi se bucură mult văzând pruncul. ÎI ridică şi-l înfăşură într-o 
bucată de plasă. 

„Pesemne însuşi zeul Brama mi l-a trimis, se gândi pescarul, atotputernicul şi milostivul 
Brama!” 

Şi-l duse acasă. Nevastă-sa, aşteptându-l în colibă, se minună văzându-şi bărbatul venind foarte 
încet, purtând un ghemotoc în mâini. Îi alergă în întâmpinare să-l ajute şi încă de departe îi strigă: 

— Ce-ai acolo, Kaiman? 

— Un mic băiețel! îi răspunse bărbatul. Un mic băieţel pe care mi l-a dăruit zeul Brama! 

Rasula, soţia sa, nici nu înţelese de la început despre ce-i vorba. Dar când văzu copilul, fu 
cuprinsă de bucurie şi exclamă: 

— Ah, micuțul băieţel! Atotputernicul Brama ne-a auzit rugile noastre! 

Astfel, pe fiul cel mai mare al lui Mundang Vanghi începură să-l crească şi să-l instruiască 
pescarul Kaiman împreună cu nevastă-sa Rasula, o femeie bună şi inimoasă. 

Trecură mulți ani. Cârmuitorul îmbătrâni de tot, însă rămase tot rău şi împietrit la inimă. Ambii 
săi feciori, Raden Tanduran şi Aria Babangan, erau de asemenea înrăiți. 

În schimb, fiul cel mai mare al lui radja, luat de pescar, era foarte vesel şi inimos. Şi, pe 
deasupra, foarte frumos. 

— E, desigur, din neamul radjilor, îi spunea, câteodată, în şoaptă, Kaiman neveste-si. Priveşte-l, 
ce piele aurie are, ce înalt şi ce frumos e! Se pare că a fost răpit de duşmanii tatălui său şi ascuns în 
acea peşteră. Ai răbdare, cu vremea o să aflăm cine este el. 

— Numai de nu ni l-ar lua nimeni, răspunse Rasula. 

— Eu totuşi vreau să aflu adevărul, dacă este fiu de radja, zise pescarul. 

Răzbit de curiozitate, el porni către pădure să se întâlnească cu pustnicul. Însă cerşetorul cel 
sfânt nu voi să-i destăinuie întâmplarea cu pruncul, ci i-a spus numai atât: 

— Să-l duci în oraşul Pedjadjaran, la un meşter fierar, să înveţe acolo fierăria. 

Trecură câteva luni şi toţi fură uimiţi de uşurinţa cu care băiatul îşi însuşi meseria. Şi atunci 
pescarul îşi dădu seama că fiul său adoptiv este într-adevăr urmaşul unui radja. 

După câţiva ani vestea despre iscusita sa artă se răspândise în toată țara şi oamenii începură să 
preţuiască mult uneltele făurite de el. Ştirea despre tânărul fierar ajunse şi până la radja Mundang 
Vanghi. Acesta îşi exprimă dorinţa să-l viziteze ca să-i admire meşteşugul. 

Intrând în fierărie, radja îl găsi pe vestitul fierar lucrând şi fu surprins văzând fața tânărului 
luminată de flăcările focului. Radja ar fi vrut să-i spună ceva, dar se pierdu şi nu scoase niciun 
cuvânt. Tânărul fierar semăna cu răposata nevastă-sa, ca două picături de apă. Câtăva vreme radja, 
uimit peste măsură, stătu tăcut, iar apoi spuse: 

— Cum te cheamă, fierarule? Părinții tăi se vede că sunt de neam nobil? 

Tânărul răspunse respectuos: 

— Asta nu ştiu, Luminăţia ta. Unchiaşul Kaiman m-a găsit într-o peşteră de piatră, când eram 
încă mic de tot. El m-a luat la dânsul acasă şi împreună cu soţia sa Rasula, o femeie bună şi miloasă, 
m-au crescut şi m-au instruit. Eu îi socotesc părinţii mei. 

Spusele tânărului îl tulburară adânc pe cârmuitor. Fără să scoată un cuvânt, ieşi din fierărie, se 
urcă repede în litieră şi porunci robilor să se grăbească din toate puterile lor. El nădăjduia să ajungă 
la palat înainte de a răsări soarele. 


Odată ajuns, porunci să fie chemat robul căruia, cu mulți ani în urmă, îi poruncise să arunce 
copilul în mare. 

Când bătrânul rob i se înfățişă, radja, plin de mânie, îi strigă: 

— [a spune-mi, cum ai îndeplinit atunci porunca mea? Ai aruncat în mare copilul pe care ţi l-am 
încredințat? 

Cu glasul tremurând de spaimă, bătrânul rob îi spuse: 

— Pe fiul tău cel mai mare l-am dus pe malul mării, însă mi-a fost milă să-l omor. ŞI atunci l-am 
chemat pe Zeul Kiai Belorong, iar el... 

— lar el a trimis un pescar să-l salveze! urlă ieşit din fire radja. 

În acea clipă Mundang Vanghi dădu poruncă sclavilor să-l omoare pe batrân. 

— Vedeţi, să-mi duceţi la îndeplinire porunca aşa cum se cuvine, adăugă radja. Dacă o să 
procedaţi ca dânsul, o să rămâneți cu toţii fără capete! 

Bătrânul rob căzu în genunchi în faţa cârmuitorului, mulțumindu-i pentru condamnarea sa la 
moarte. El dorea de mult să moară, deoarece viaţa ajunsese să-i fie o povară la curtea aceea. Şi 
acum el primea moartea cu bucurie. Astfel a înțeles radja să-i mulțumească bătrânului rob pentru 
serviciul său credincios şi pentru viaţa sa petrecută în robie. Liniştit, el îi urmă pe tinerii sclavi, 
cărora li se poruncise să-l omoare. 

După moartea bătrânului rob, Mundang Vanghi porunci să fie adus la curte pescarul Kaiman. 
Când acesta i se înfățişă, radja îl întrebă furios: 

— Spune-mi, pescarule, unde ai găsit pruncul pe care l-ai instruit ca pe un prinț? Ce ştii despre 
neamul lui? 

— Luminăţia ta, spuse pescarul cu supunere, eu l-am găsit când era încă mic de tot, într-o peşteră 
de piatră. Stătea acolo şi plângea de foame. Nu ştiu nimic cum de a ajuns acolo. Acum e un tânăr 
zdravăn, inimos şi bun la suflet. Pielea îi este de culoare aurie şi asta înseamnă că este de neamul 
radjilor. De aceea eu l-am şi instruit ca pe un prinţ. 

— Vasăzică tu, un simplu pescar, neştiind nimic despre acest copil, l-ai dat la învățătură la 
fierărie, aşa cum se obişnuieşte cu prinții, spuse cu răutate radja. Şi toate acestea numai pentru 
pricina că el are pielea mai luminoasă decât a ta? Asta nu-i de ajuns ca el să fie din neamul radjilor. 
Mulţi oameni au astfel de piele. 

— Se prea poate, Luminăţia ta, răspunse pescarul. Dar nu numai asta vădeşte originea sa nobilă. 
Ci şi glasul lui, înfăţişarea, mersul lui, totul arată clar că el este fiu de radja. 

Mundang Vanghi răspunse râzând: 

— Fierarul pe care l-am văzut azi dimineaţă nu seamănă nici pe departe cu un prinț. Şi acum, 
întoarce-te în satul tău! 

Kaiman se ploconi supus şi, luându-şi rămas bun de la radja, părăsi palatul. Purtarea 
cârmuitorului îl puse pe gânduri. De ce radja deodată a început să se intereseze de învățătura 
băiatului? Pescarul nu putea să priceapă. Iar când îi povesti totul neveste-si, femeia proastă, nici ea 
nu înţelese nimic. 

— Mai bine întreabă despre acest lucru pe pustnicul care locuieşte în țara Kedu, spuse ea 
bărbatului său. El, desigur, va putea să-ți explice de ce radja se interesează atât de mult de fiul 
nostru. 

A doua zi, pescarul purcese spre ţara Kedu. Pe schivnic îl găsi într-un templu. Lui Kaiman, 
desigur, nici prin gând nu-i trecuse că cerşetorul sfânt este unul şi acelaşi pustnic care, cu mulți ani 
în urmă, i-a prezis lui radja că va fi omorât de fiul său cel mai mare. Din acea vreme bătrânul se 
găsea în exil şi trăia într-un templu. Kaiman, se înțelege, nu ştia nimic despre acest lucru. El îi 
povesti schivnicului istoria sa şi-l întrebă de ce radja Mundang Vanghi a trimis robi cu litieră după 
el, un simplu pescar. 

— De ce, deodată, atâta cinste a dat peste mine? întrebă el. De ce radja ne-a întrebat cu atâta 
insistență despre proveniența fiului nostru adoptiv? Noi, pur şi simplu, nu pricepem nimic. De aceea 
am venit aici ca să-mi desluşeşti despre ce este vorba. Eu am observat că fiul nostru adoptiv după 


glas şi mers aduce a Mundang Vanghi. S-ar putea ca el să fie fiul unei roabe de-a lui radja şi de 
aceea l-au aruncat în peşteră? Spune-mi sfinte pustnice, care-i adevărul? Au temei presupunerile 
mele? 

— Mai întâi odihneşte-te binişor aici, îi răspunse schivnicul. Te văd foarte ostenit de drum. lar 
eu în vremea asta mă voi strădui să lămuresc de ce radja Mundang Vanghi doreşte să ştie atât de 
mult de unde e luat fiul tău adoptiv. 

Două zile şi două nopţi Kaiman petrecu în templul pustnicului. În a doua noapte, cerşetorul îi 
spuse: 

— Pescarule, am găsit răspuns la întrebarea ta. Vântul mi-a arătat calea către dezlegarea acestei 
taine. Bufnița şi porumbiţa mi-au destăinuit cu strigătele lor. Porumbiţa mi-a şoptit la ureche despre 
aceasta, că radja Mundang Vanghi a poruncit să fie ucis fiul său mai mare. Robul căruia i s-a dat 
poruncă să săvârşească omorul, nelăsându-l inima să facă aşa ceva, a ascuns pruncul într-o peştera 
de piatră. Să nu crezi că fiul tău adoptiv este din neamul robilor. Nu, el este fiul Andinei, prima 
soție a lui Mundang Vanghi. Lui i se cuvine tronul tatălui său şi cârmuirea țării. Dar să nu-i spui 
băiatului niciun cuvânt despre acest lucru. Încă n-a sosit vremea pentru aşa ceva, deoarece fratele 
său Raden Tanduran e încă puternic şi se foloseşte de dragostea norodului. Să ai grijă de fiul tău 
adoptiv ca de ochii din cap. lată, asta-i tot ce pot să-ți spun. Şi acum să nu te întorci în satul tău, ci 
să mergi mai întâi la Podjadjaran să-ți vezi fiul. 

Pescarul purcese spre Podjadjaran şi bine făcu, pentru că tocmai atunci sosi acolo Mundang 
Vanghi. Radja ştia de-acum că fierarul nu este altcineva decât prințul cel mai mare. El îşi puse în 
gând să-l piardă, şi pentru aceasta hotărî să recurgă la un şiretlic. 

Văzându-l pe tânăr, cârmuitorul îi spuse cu blândeţe: 

— Bună dimineaţa, fierarule! 

— Bine aţi venit, Luminăţia voastră, răspunse fierarul. 

— Am venit să te întreb dacă vrei să-mi vinzi cuşca asta pentru tigri, zise Mundang Vanghi. Şi aş 
vrea să ştiu dacă e îndeajuns de puternică pentru a pune în ea doi tigri. 

— Nici zece tigri nu vor putea rupe barele acestei cuşti, răspunse fierarul. 

— Însă înainte de a o cumpăra, aş vrea să te rog s-o mai cercetezi încă o dată pe dinăuntru. Dacă 
barele sunt destul de rezistente, precum şi peretele din spate. După cum se ştie, tigrii sunt animale 
fioroase şi s-ar putea întâmpla vreo nenorocire. Aşa că, intră în cuşcă şi mai examineaz-o o dată cu 
atenţie. 

Fierarul nu bănuia că radja îi pregăteşte o cursă. El deschise porțile şi intră în cuşcă. Dar în acea 
clipă se ivi Kaiman. Dându-şi seama ce nenorocire îl ameninţă pe fiul său adoptiv, se apropie 
repede de el şi-i şopti la ureche: 

— Nu intra singur în cuşcă! Radja vrea să te omoare! Spune-i să intre şi el cu tine în cuşcă... 

— Fi, bătrâne, ce tot şopteşti acolo? strigă furios Mundang Vanghi. Tu nu ştii că pot să te ucid 
pentru faptul că ai venit aici nechemat, când aici se găseşte cârmuitorul tău? Să pleci imediat, din 
fața mea! 

După aceasta se adresă din nou fierarului: 

— lar tu să-mi îndeplineşti porunca şi să intri în cuşcă! 

— Dar, Luminăţia ta, încă n-ai văzut ce lacăt mare şi puternic am făcut pentru cuşcă. Nu vrei să-l 
vezi? 

— Unde e? îl întrebă radja. 

— În cuşcă, răspunse tânărul. Ia priveşte-l ce uşor şi simplu se închide! 

— Conduceţi-mă în cuşcă, porunci el robilor săi. Vreau s-o cercetez pe dinăuntru. 

Numai ce Mundang Vanghi intră în cuşcă, Kaiman se aruncă spre ea şi o închise. Apoi se 
întoarse către robi şi le spuse: 

— Ridicaţi-l şi duceţi-l pe țărmul mării. Şi acolo să faceţi cu el ceea ce doreşte tot norodul. lar 
voi o să vă eliberați din lanţurile robiei şi veți fi bine răsplătiți. 


Robii la început stătură în cumpănă, se temeau de curtenii cârmuitorului. Însă după ce pescarul îi 
încredință că nimeni nu se va atinge de ei, ridicară cuşca, în care spumega de furie radja, şi-o duseră 
acolo unde le poruncise pescarul. Ajungând pe malul mării, ei se îndreptară către peştera de piatră 
în care, cu mulți ani în urmă, pescarul găsise copilul. 

Mundang Vanghi, înnebunit, tremura de frică la gândul ce-o să i se facă şi urla cât îl ținea gura: 

— Daţi-mi drumul! Robii mei, nu ascultați de acest om! Eu sunt cârmuitorul vostru, vă promit să 
vă răsplătesc cu pietre scumpe! Am să vă las pe toți liberi. O să puteţi pleca oriunde-ţi vrea! 

Dar robii nu-i dădeau nicio ascultare. Ei făceau numai ceea ce le poruncea pescarul. 

Când duseră cuşca în peşteră, Kaiman se îndreptă către Mundang Vanghi şi-i spuse: 

— Există oare pe lumea asta un tată atât de crud, care să poruncească ca fiul său, noul născut, să 
fie aruncat în mare? Cunoşti un asemenea tată? 

Radja se înfurie şi mai tare şi nu-i răspunse nimic pescarului. 

Unul dintre robi, fiul bătrânului sclav ucis de radja, spuse: 

— Tatăl fără inimă despre care vorbeşti este însuşi Mundang Vanghi! El l-a dat pe fiul său tatălui 
meu spunându-i: „Karno, ia-l şi du-l pe prințul nou-născut pe țărmul mării şi aruncă-l în apă”. Tatăl 
meu a dus pruncul, dar nu s-a îndurat să-l omoare. A întrebat pe zeul mării, Kiai Belorong. Acesta i- 
a răspuns: „Rob al craiului, tu nu ai inimă crudă ca stăpânul tău. Lasă copilul în prima peşteră de 
piatră pe care o vei întâlni în cale”. Şi tatăl meu a dat ascultare zeului mării. 

— lar eu am găsit copilul în peşteră, l-am luat acasă, şi l-am crescut ca pe propriul meu fiu, 
continuă pescarul istorisirea tânărului sclav. 

După aceea se întoarse din nou către radja: 

— Dar cine a vrut să arunce în cuşcă pe fiul său regăsit şi să-l lase pradă tigrilor? 

— Ânsuşi radja Mundang Vanghi! exclamă fiul bătrânului ucis. 

Radja îşi ieşise din minţi de furie. Gura îi era plină de spume, iar ochii păreau că-i vor sări din 
orbite, din clipă în clipă. Urla şi se zbătea ca un tigru. Apoi căzu pe podeaua cuştii şi-şi dădu duhul. 

Pescarul îi dădu fiului său adoptiv numele de Bravidjaia Tiung Vanara. Acum el putea să 
cârmuiască ţara în locul lui Mundang Vanghi. Pe fiii acestuia din a doua căsătorie, Raden Tanduran 
şi Aria Babangan, îi izgoni din ţară. Dar din această pricină se iscă războiul fratricid, însă noul 
cârmuitor izbuti să-i înfrângă pe duşmanii săi. 

Domnia lui Bravidjaia nu dură mult, deoarece Raden Tanduran se întoarse cu o armată 
numeroasă şi ocupă din nou ţara. 

Bravidjaia Tiung Vanara îşi adună toţi sclavii săi şi se îndreptă către pădurile fără sfârşit. În 
aceste păduri ei nu găsiră altă hrană decât fructele amare ale copacilor. 

Aici Bravidjaia a întemeiat o ţară nouă căreia îi dădu numele de Madjapahit, ceea ce înseamnă 
fructe amare. 

Astfel a luat naştere statul Madjapahit. 


Crăiasa albinelor albe 
poveste indoneziană din Borneo 


Într-o insulă creştea odată un manghier!* plin de ştiubeie de albină. Când fagurii se umpleau de 
miere, venea un om pe nume Rakian. El împlânta în trunchiul copacului bucăţi de bambus în chip 
de trepte şi astfel ajungea până la ştiubeie. 

Într-o zi Rakian ajunse la manghier şi porni să se caţere tocmai când soarele începuse să 
asfințească. În copac se aflau mulţi stupi, dar albinele din fagurele aflat pe creanga cea mai înaltă 
erau albe. 

„Până acum n-am mai văzut albine albe”, îşi spuse Rakian. 


133 arbore tropical înalt de peste zece metri, cu fructe roşiatice, mari 


Trase cuțitul din teacă şi se îndreptă spre creanga cu pricina. În clipa când tăie creanga, auzi cum 
albinele din fagure se văitau: 

— Au, ne doare! 

Rakian puse cuțitul în teacă, mirându-se că albinele pot vorbi ca oamenii. Dar ele îi spuseră: 

— Dacă vrei să iei fagurele nostru, desprinde-l cu grijă! 

Rakian facu întocmai şi vâri fagurele cu albine albe în traista ce o avea la subsuoară. Când 
cobori din copac, băgă de seamă că se întunecase de-a binelea, aşa că porni în grabă spre casă. 
Atârnă traista în cui şi, frânt de oboseală, se trânti în pat, adormind pe loc. 

Dis-de-dimineaţă Rakian plecă, grăbit să ajungă la lanul său de orez, aşezat foarte departe de 
casă. Mare îi fu mirarea seara, la întoarcere, găsind pe masă o ulcică cu orez, deasupra căreia se 
vedea un peşte de toată frumuseţea, bine prăjit. Rakian crezu că trecuse cineva în lipsa lui pe acasă 
şi în locul fagurelui de miere îi lăsase peştele şi orezul. Dar nu, fagurele era tot în traistă! Biruit de 
foame, Rakian mancă în cele din urmă peştele, lăsând o bucată şi pentru a doua zi. În zori, luă cu el 
ce mai rămăsese în ulcică şi plecă iarăşi la câmp. 

Seara găsi din nou mâncarea pregătită. Albinele nu lipseau nici ele din traistă. După o săptămână 
încheiată, Rakian se hotărî să descopere cine îi găteşte mâncarea în lipsa lui. 

Se făcu că pleacă de acasă, ca de obicei, dar se întoarse din drum, pe furiş, şi se ascunse în 
preajma colibei sale. O vreme, în încăpere domni o linişte deplină. Deodată, din casă se ivi o femeie 
de o frumuseţe cum nu se mai pomenise în tot ţinutul. Ea se îndreptă spre râu, să umple gălețile cu 
apă. 

În lipsa ei, Rakian se furişă în casă şi se duse de-a dreptul la traista lui. Fagurele era tot acolo, 
dar albinele albe nicăieri. Scoase repede fagurele din traistă, îl ascunse într-un loc sigur, apoi se piti 
şi el în spatele casei. Curând se întoarse şi femeia de la râu, cu gălețile pline. Prin fereastră o văzu 
îndreptându-se spre traistă. O auzi apoi văicărindu-se: 

— Vai, vai, oare cine mi-o fi furat scrinul cu haine? Rakian nu putea să fie, că el e acum departe! 
Tare mi-e teamă să nu vină şi să mă găsească! 

Cum se întunecă, Rakian ieşi din ascunziş şi, prefăcându-se că se întoarce de la câmp, intră în 
casă. Mută şi împietrită, femeia stătea într-un colţ al odăi. 

Rakian se răsti la ea: 

— Cine eşti şi ce cauţi în coliba mea? N-oi fi venit să-mi furi fagurele cu albine albe?! 

— Eu nu ştiu nimic nici de fagure, nici de albinele tale! îi răspunse necunoscuta. 

Rakian o rugă să-i gătească ceva, dar ea nici nu vru să audă, întrebând întruna cu încăpățânare: 

— Oare unde să fie hainele mele? 

— Ei bine, eu ţi le-am luat, îi mărturisi până la urmă Rakian. 

— Vai, toată averea mea era închisă în scrinul acela! suspină ea. 

Rakian îi spuse, fără să se tulbure: 

— Degeaba te vaiţi că tot nu ţi-l dau. Sunt sigur că, dacă ţi-aş înapoia hainele, te-ai îmbrăca cu 
ele şi nu te-aş mai vedea niciodată! 

— Deşi sunt crăiasa albinelor albe, îi spuse mai potolită străina, nu-ţi mai cer fagurele îndărăt 
dacă mă iei de soție. Mama mi-a dat voie să te iau de bărbat, că eşti un om harnic şi singur. La fel 
de harnică şi de singură sunt şi eu, iar în palatul din ţara mea n-am pe nimeni care să mă aştepte. 

Rakian se învoi s-o ia de nevastă şi, dându-i fagurele înapoi, o întrebă: 

— Ăsta ce este? Femeia îi zise: 

— Fagurele e taina mea. De azi înainte nu mai ai voie să-mi spui că mă trag din albine, ca să nu 
roşesc de ruşine! 

Rakian îi făgădui că nu va spune nimănui nimic. La un an după căsătorie li se născu un băiat. 

Într-o seară, Rakian fu chemat de vecinul său la o petrecere. La masă, oamenii îl încolțiră cu 
întrebările: 

— De unde este femeia asta a ta, că n-am mai văzut o alta atât de frumoasă ca ea? 


— E dintr-un sat învecinat, răspunse Rakian. După câteva pahare, uită însă de promisiunea 
făcută şi, când îl copleşiră din nou cu întrebările, le zise: 

— Dacă vreți să ştiţi, nevastă-mea a fost înainte o albină albă! 

Când se întoarse acasă, Rakian îşi găsi nevasta plângând. Printre lacrimi, ea îl mustră: 

— Pentru că nu ţi-ai ținut cuvântul dat şi m-ai făcut să roşesc de ruşine, dezvăluind tuturor că am 
fost albină, află că peste şapte zile va veni tatăl meu să mă ia. Eu te voi părăsi pentru totdeauna. 
Copilul va rămâne să-l creşti tu. 

Într-adevăr, peste o săptămână Rakian zări o albină albă rotindu-se deasupra casei lor. Soţia lui 
se repezi în pod şi, preschimbându-se tot într-o albină albă, ieşi printr-o crăpătură a acoperişului. 
Rakian începu să-i strige: 

— Dacă pleci tu, copilaşul nostru va pieri de foame, că e mic! 

Dar văzând că ea nu-l mai bagă în seamă, se repezi în casă, luă în braţe plăpânda făptură rămasă 
fără mamă şi începu să fugă după cele două albine. Ele zburau întruna spre răsărit. 

Şapte zile şi şapte nopți în şir, prin lanurile de orez sau pe cărările junglei, Rakian nu le pierdu 
din ochi. În a opta zi albinele albe se făcură nevăzute. Istovit, Rakian căzu lângă malul unei ape 
curgătoare. Acolo, şi tatăl şi copilaşul adormiră buştean. 

lată că din satul apropiat se ivi o femeie care îl trezi pe Rakian, spunându-i: 

— De ce dormi aici cu copilul şi nu te duci în palatul soției tale? Se află la doi paşi de aici! 

— Ajută-mă să scald copilaşul şi călăuzeşte-mă apoi până acolo! 

Curând Rakian şi femeia străină ajunseră în faţa unui palat asemănător întru totul unui uriaş 
fagure de miere. 

— Asta e casa soţiei tale. Odaia ta se află chiar în mijloc. Să nu te sperii dacă vei vedea tavanele 
înţesate de albine. Ele nu fac rău nimănui! 

Înăuntru, nici ţipenie de om: pretutindeni numai albine... în încăperea de la mijloc nici urmă de 
ele! 

Când copilul începu să plângă de foame, Rakian strigă: 

— Sotie iubită, îndură-te de copilaşul nostru, că el e nevinovat! 

Atunci se ivi şi crăiasa albinelor albe, îmbrăcată în straie minunat de frumoase şi-i zise: 

— Norocul tău e că ai putut să mă urmăreşti, fară ca să mă pierzi din vedere timp de şapte zile. 
Astfel ai curmat puterea vrăjii care-mi încătuşa palatul! 

De îndată albinele se desprinseră din tavan şi, căzând pe podea, se schimbară în oameni, supuşi 
soției sale. 

Rakian trăi apoi alături de soţia sa şi de copilul lor până la adânci bătrâneţe, ajungând unul dintre 
cei mai destoinici şi mai drepți cârmuitori ai acelora care îşi păstrară, şi după ce deveniră oameni, 
hărnicia lor de albină. 


Trădarea 
poveste irakiană 


În vremurile de demult trăia un pescar care se ducea zilnic la râu, de unde pescuia peştele cu care 
îşi ducea traiul. Într-o zi, pescarul îşi aruncă năvodul aşa cum făcea de fiecare dată când ajungea la 
malul râului. Aşteptă un timp, apoi îl trase la mal. Nu mică îi fu dezamăgirea când află printre iţele 
încurcate ale năvodului un singur peştişor pricăjit. Acesta prinse a-l ruga fierbinte să-i dea drumul în 
apă, căci este de fapt o sirenă care-i va îndeplini toate poruncile, oricare ar fi acestea. Pescarul, 
vrăjit de această propunere, îi dădu de îndată drumul în apa râului. Peştişorul îi spuse că îi 
îndeplineşte orice dorință aşa cum îi promisese, cu condiția să îi dea îndoit vecinului acelaşi lucru. 
Pescarul se învoi. 

A doua zi, cum sosi la râu, îl întâmpină din valuri peştişorul, care-l întrebă care îi este porunca. 

— Să-mi faci o casă mare şi frumoasă în care să trăiesc cu familia mea! 


— Du-te acasă, îi spuse peştişorul, şi o să găseşti în locul colibei tale un palat de toată 
frumuseţea. 

Zorit, făcu cale-ntoarsă să vadă minunea, într-adevăr, în curtea lui se înălța un palat de-ţi lua 
ochii, însă în curtea vecinului se înălțau două palate la fel de minunate. 

În ziua următoare, iar se duse pescarul la râu şi-i ceru peştişorului: 

— Nu am niciun ban. Fă o minune să am şi eu bani! 

— Du-te acasă, îi spuse peştişorul, şi o să găseşti în bătătură o grămadă de aur. 

Pescarul se întoarse iute acasă şi, într-adevăr, în bătătură strălucea o grămadă de aur. După o 
clipă de bucurie, se uită în curtea vecinului şi văzu acolo două grămezi de aur. Când văzu aceasta, 
pescarul se înfurie şi, ros de pizmă, se tot întreba cum să facă să capete doar el ceva, fără să aibă 
parte şi vecinul. Cum de a căpătat vecinul două palate şi două grămezi de aur, stând cu mâinile în 
sân, fără să asude deloc? 

Pescarul se tot gândi cum să-i facă rău vecinului norocos. A doua zi, se duse la râu şi-i ceru 
peştişorului să-i scoată unul din cei doi rinichi pe care-i avea în trupul său. Peştişorul se miră de 
această poruncă ciudată, însă trebuia s-o împlinească: 

— După ce vei simţi un mic fior, să ştii că ai rămas doar cu un rinichi! 

Într-adevăr, simţi un fior şi unul din rinichi îi dispăru. Când se întoarse acasă, fu întâmpinat de 
bocete. 

— Ce s-a întâmplat? întrebă nevinovat. 

— A murit vecinul. 

Vecinul murise deoarece îi dispăruseră cei doi rinichi. A doua zi, pescarul se duse din nou la râu, 
însă peştişorul nu se mai arătă. Nici atunci, nici altă dată. Nimănui. Răutatea omenească îl lecui, 
pentru totdeauna, de făcut minuni. 


Pe aripile vulturului 
poveste babiloniană 


Dihonia dintre Vultur şi Şarpe e veche de când lumea. Pricina ei o aflăm într-o poveste păstrată 

în cărțile de lut, rămase de la babilonieni. Ea a răzbit până la noi, biruind patru milenii... 
x 

La început, când lumea era în prima ei tinerețe, Şarpele se întâlni cu Vulturul şi-i zise: 

— Hai să ne facem tovarăşi şi să pecetluim un legământ de prietenie veşnică! 

— Bucuros, răspunse Vulturul. Prietenia e lucrul cel mai sfânt de pe pământ. Cerul pedepsească 
fără milă pe cel care va încălca învoiala noastră! Mai întâi să jurăm pe Şamaş, slăvitul soare. 
Săgețile razelor lui să-l străpungă pe acela dintre noi care va fi viclean sau necredincios față de 
celălalt şi față de toți urmaşii lui! Pământul fie martorul jurământului nostru! 

După pecetluirea legământului, cei doi prieteni o porniră spre un munte. Vulturul zbura încet şi 
aproape de pământ, slujind drept călăuză Şarpelui care se tara, rămânând mereu în urmă. Vulturul 
îşi făcu cuibul în vârful unui ulm înalt. Şarpele se cuibări la rădăcina copacului. 

Vultanul îşi aduse puii în noul cuib, deoarece vechiul său sălaş fusese nimicit de o furtună 
năprasnică, iar Vulturoaica pierise, luptând să-şi scape odraslele de prăpăd. Şarpele îşi mută şi el 
puii la rădăcina copacului. Aici ei se bucurau de ocrotirea Vulturului, cât timp tatăl lor era plecat 
după pradă. 

Şarpele îşi învăţă copiii să se ascundă în fundul pământului, dacă un vrăjmaş ar încerca să 
pătrundă în borta lor. 

După înţeleaptă lor învoială, în prima zi plecă la vânătoare Vulturul, iar Şarpele rămase acasă, să 
păzească cele două cuiburi. Seara, Vultanul se întoarse cu un taur sălbatic în gheare. Prada fu 
împărțită frăţeşte, aşa că Şarpele şi puii săi se putură ospăta din belşug. 

A doua zi, Şarpele porni după pradă şi Vulturul rămase de strajă în vârful ulmului. Spre amiază, 


Şarpele aduse o gazelă. Vulturul şi puii lui prânziră alături de prietenii lor. 

A treia zi, Vulturul se întoarse din raitele lui cu un berbec. Masa fu la fel de îmbelşugată pentru 
toți. Nu se ivi nicio pricină de neînțelegere. 

Nu trecu mult şi vulturaşii se făcură mari, începând să zboare în jurul cuibului. Ghearele lor erau 
destul de ascuţite, nu numai să sfâşie prada, ci şi să-i apere de orice musafir nepoftit. 

În mintea Vulturului încolţi atunci un gând viclean. El îşi spuse într-o zi cu glas tare: 

— Acum puii mei au crescut mari şi nu mai au nevoie să fie păziți de Şarpe, câtă vreme sunt 
plecat de acasă. M-am săturat să tot împart prada bogată pe care o aduc eu cu ceea ce adună el, cu 
chiu cu vai, de ici şi de colo. Puii lui s-au lungit şi lățit de pe urma hartanelor primite din ghearele 
mele. Îmi lasă gura apa după carnea lor fragedă. Mâine, când se duce vecinul la vânat, am să-i 
momesc odraslele şi le voi înghiți până la unul. Şarpele n-o să mă bănuiască tocmai pe mine! 

Cel mai mic dintre puii de vultur era mai isteț şi mai chibzuit decât toți frații lui. Auzind vorbele 
părintelui său, îl mustră cu asprime: 

— Să nu faci una ca asta, tată! Altfel vei atrage pacostea asupra capului tău şi al nostru. Şamaş 
are o plasă ţesută din fire nevăzute şi în ea cade oricine încalcă legile lui, înfăptuind o fărădelege. 
Săgeata dreptăţii nu iartă pe nimeni! 

Dar Vulturul se făcu a nu auzi cuvântarea lui prâslea şi a doua zi pândi clipa când megieşul se 
îndepărtase bine de cuibul său. Se cobori la rădăcina copacului. Pricepu că nu se poate strecura în 
gaura de şarpe. Dacă ar fi scormonit, urma ghearelor l-ar fi dat de gol. Aduse un ciolan pe care mai 
atârna puţină carne şi începu să strige cu glas mieros: 

— Veniţi, pui iubiţi ai prietenului meu, să împărțim prada, căci am găsit ceva prin apropiere! 

Atraşi de mirosul cărnii, puii Şarpelui se iviră de îndată din ascunzişul lor şi Vulturul îi înfulecă 
până la unul. Apoi se întoarse sătul în vârful ulmului şi trase un pui de somn. 

Pe la amiază numai iată că se iveşte şi Şarpele, târându-şi prada. Se grăbi să-şi strige odraslele, 
dar niciunul nu-şi scoase capul din cuib. Asta îl puse pe gânduri. Îşi părăsi vânatul adus cu trudă şi 
porni în căutarea puilor, spunându-şi: „Să ştii că un vrăjmaş a pătruns în cuibul meu şi că au intrat 
în pământ, aşa cum i-am învăţat eu!” Scotoci şi scormoni pretutindeni: parcă îi înghiţise ţărâna! Plin 
de colb şi îndurerat peste măsura, şarpele strigă: 

— Spune-mi, pământule, martor al jurământului nostru, aşa-i că Vulturul a călcat învoiala, 
mâncându-mi copiii? Dacă am dreptate, fă ca ochii mei să se umple de lacrimi! 

Simţi pentru prima dată picuri de rouă fierbinte prelingându-i-se pe bot. Cu aceste lacrimi în 
ochi, sărmana făptură se înfățişă lui Şamaş şi-i povesti tot ce i se întâmplase. Ceru pedepsirea 
Vulturului care se legăna nepăsător în slava cerului, stând cocoțat în vârful ulmului înalt. Soarele se 
înduioşa de suferința Şarpelui şi-l învăţă cum să se răzbune. Iar cel păcălit amarnic de Vultan se 
arătă şi mai viclean... 

Se târî la poalele unui deal şi acolo află un bivol răpus de săgețile lui Şamaş. Se vâri în leşul care 
abia se răcise şi se puse la pândă. Păsările de pradă se năpustiră asupra stârvului. Din vârful 
copacului, Vulturul văzu zborul lor rotit şi pricepu că-i rost de niscaiva bunătăți: 

— Mă duc după o ciozvârtă de bivol. Simt cum mă înghioldeşte foamea! 

Dar vulturaşul cel mic încercă din nou să-l împiedice, sfătuindu-l cu înţelepciune: 

— Să nu cumva să te duci, tată! Poate că în hoitul bivolului s-a ascuns Şarpele. 

Nici de astă dată Vulturul nu ascultă sfatul lui prâslea şi, cât ai bate din palme, se năpusti asupra 
prăzii, sfâşiind-o cu ghearele şi cu ciocul, în căutarea bucăţilor mai ademenitoare. Şi cum cotrobăia 
el hulpav prin măruntaiele bivolului, îi dezveli coastele sub care pândea Şarpele. Acesta se încolăci 
repede în jurul Vulturului. 

— Cruţă-mi viaţa, începu să strige pasărea încolțită, şi te voi încărca de daruri ca pe un mire 
bogat! 

Dar Şarpele nu se învoi, spunând: 

— Nu pot încălca porunca lui Şamaş care te-a prins în plasa lui. Ea nu iartă pe niciunul dintre 
ticăloşii de pe fața pământului! 


Apoi smulse ghearele, frânse aripile semeţe ale Vulturului, jumulindu-le de pene, şi-l zvârli într- 
o groapă fără fund, să moară de foame şi de sete. 

Trufaşa pasăre de pradă zăcu multe zile în umilitoarea-i temniță, simțindu-se tot mai firavă şi 
mai sleită de puteri. În cele din urmă, strigă lui Şamaş următoarele cuvinte deznădăjduite: 

— Destul am răbdat de foame şi de sete în hruba mea, ispăşindu-mi nelegiuirea. De ce vrei să 
laşi să piară în fundul unei gropi întunecoase tocmai pasărea care îţi este cea mai apropiată? Scoate- 
mă de aici şi voi îndeplini orice îmi vei porunci. Sau lasă-mă să mai văd încă o dată lumina ta, 
înainte de a-mi da sfârşitul! 

Soarele răspunse Vulturului: 

— Tu ai încălcat jurământul prieteniei. Eu nu mă pot apropia de făptura ta mânjită de sângele 
puilor tovarăşului tău. Dar nu te voi lăsa să pieri, întrucât ţi-ai ispășit în parte pedeapsa. Îţi voi 
trimite un om care te va scoate din fundul gropii şi te va înzdrăveni. ÎI vei duce pe spinarea ta până 
în slava cerului, unde va voi el! 

În vremea aceea, oamenii care scăpaseră de potopul ce bântuise pământul înălţaseră aproape de 
apa Eufratului cetatea sumeriană a Kişului. Le lipsea însă un cârmuitor. Cel mai destoinic, mai 
înțelept şi mai puternic om era păstorul Etana. Sorţii căzură asupra lui şi iată-l pe păstorul de altă 
dată păstorind o cetate... 

Etana primi o soţie de neam mare şi se dovedi un rege priceput. Dar în clipa în care se 
dezlănţuise potopul, zeii smulseseră pământului iarba rodniciei, ascunzând-o. 

Din această pricină, ogoarele erau fară rod, vitele sterpe, iar mamele nu mai năşteau copii. Pe 
câmp nu creştea decât pir, la care nu se uitau nici oile hămesite. Ploaia nu mai cădea nici ea. 
Turmele se prăpădeau pe islazuri de foame şi de sete. Oamenii erau siliți să roadă scoarţa sau 
rădăcinile copacilor. Etana însuşi nu avea niciun urmaş şi în jurul lui supuşii se împuţinau văzând cu 
ochii. 

Cineva trebuia să afle iarba rodniciei. Dar nimeni nu ştia unde o ascunseseră zeii: în fundul 
pământului, în adâncul mării sau în slava cerului? 

Atunci Etana ceru ajutorul lui Şamaş, singurul zeu care era martorul zilnic al suferințelor 
omeneşti. Hotărât să-l ajute, fară ştirea celorlalți stăpânitori ai cerului, Soarele îl îndrumă pe 
inimosul rege spre groapa în care zăcea Vulturul. Acesta îi spuse: 

— Cum de umbli pe aici, unde nici păsările nu zboară, nici fiarele nu colindă? 

— Pe tine te caut, ca să-mi ajuţi să aflu iarba rodniciei. Doar tu poţi şti unde dau de ea! răspunse 
Etana. 

— Te-oi ajuta să afli ceea ce cauţi, dacă mă vei scoate din groapa aceasta! 

Văzându-l atât de slăbit, Etana prinse o pasăre şi o aruncă Vulturului. El o înghiţi cu pene cu tot. 
Apoi omul încercă să umple fundul gropii, zvârlind într-însa nisip şi nuiele. Prizonierul începu să se 
străvadă din întunericul gropii. Eliberatorul lui zvârli o plasă de care Vultanul nu se putu agăța, 
atâta era de nevolnic şi de istovit. Atunci craiul întinse o creangă lungă spre fundul hrubei şi, 
sprijinit de ea, apucă Vultanul de o aripă şi-l trase cu chiu cu vai la lumina zilei. 

— Cum de-ai ajuns aici şi cine te-a adus în starea asta jalnică? îl întrebă apoi Etana. 

Primi următoarea desluşire: 

— Aşa cum tu eşti regele oamenilor şi al pământului întins, tot astfel sunt şi eu regele vulturilor 
şi al cerului nemărginit. Nimeni nu poate zbura mai sus decât mine. Într-o zi m-am avântat în slava 
cerului şi am ajuns la zidul care împrejmuite palatul lui Anii, stăpânul văzduhului. Cu un descântec 
numai de mine ştiut, am deschis porțile şi am ajuns la palatul lui Anu, stăpânul vulturilor. Rând pe 
rând, am trecut de meterezele lui Enki, stăpânul apelor, Sin, stăpânul lunii, Şamaş, stăpânul soarelui 
şi Adad, mai-marele peste fulgere. În cele din urmă am ajuns în al şaptelea cer şi acolo am zărit 
iarba rodniciei, ascunsă sub tronul lui Iştar, zeiţa dragostei. Dar leii din preajma ei s-au năpustit 
asupra mea, mi-au smuls penele şi mi-au frânt aripile, astfel că m-am prăbuşit în groapa în care m-ai 
găsit. Dacă mă voi înzdrăveni cu ajutorul tău, vom urca împreună până în al şaptelea cer şi vom 
smulge iarba rodniciei de sub tronul zeiţei! 


Etana îndreptă aripile Vulturului, înfipse în ele pene de împrumut şi îi făuri nişte gheare de 
aramă. Timp de nouă luni hrăni pasărea cu carne de taur sălbatic. 

Când se simţi iar în puterile sale, Vulturul spuse lui Etana: 

— Culcă-te cu pieptul pe spinarea mea, prinde-te zdravăn cu mâinile de capătul aripilor şi 
lipeşte-ţi pulpele tale de coastele mele. De-acum nu ne vom mai opri din zbor până în cerul cel mai 
de sus! 

După vreo două ore de zbor, Vulturul îl întrebă pe rege: 

— Aruncă-ţi privirea spre pământ şi spune-mi ce vezi, prietene? 

— Zăresc un munte învăluit în ceață, iar marea cu plete cărunte parcă-i o cascadă îndepărtată, 
răspunse Etana. 

Peste alte două ore de zbor, aceeaşi întrebare: 

— Pământul seamănă acum cu o pădure, iar marea cu un lac de munte! 

După alte două ore de zbor, Vulturul îi ceru să privească încă o dată în jos. 

— Pământul este aidoma unei tarini, iar marea asemeni unui eleşteu dintr-o grădină. 

Vulturul simţi că trupul i se îngreuiază, iar Etana fu cuprins de moleşeală. Avu totuşi curajul să 
privească în jos şi spuse Vultanului că pământul este ca o colibă iar marea ca un havuz. După un alt 
răstimp, pământul aducea cu o lipie, iar marea încăpea toată într-un coşuleţ de pâine. Când privi 
ultima dată în urmă, nu mai văzu nimic. Aripile Vulturului vâsleau buimace, iar Etana simţea ca nu 
se mai putea ţine pe spinarea păsării: parcă o mână îi trăgea îndărăt! Şi dacă n-ar fi fost Şamaş care 
să-i ajute, de bună seamă că amândoi s-ar fi prăbuşit. 

Trecură cu bine de cele şase porți şi într-un târziu ajunseră la palatul zeiței. Spre norocul lor, 
Şamaş o îndepărtase pe Iştar de acasă. Penele Vulturului căpătară o strălucire orbitoare şi o tărie de 
diamant. Leii fură orbiți de aripile zburătoarei şi ghearele ei de aramă îi goni de lângă tronul zeiței. 
În clipa în care Etana înşfacă iarba rodniciei, Iştar scoase un strigăt şi regele împreună cu Vulturul 
se prăbuşiră spre pământ. Etana se ţinea de pintenii Vultanului care îşi desfăcu aripile ca să nu se 
prăvălească asemenea unui bolovan. 

Cu iarba rodniciei în mână, Etana desluşea cum pământul şi marea se apropiau de ei, devenind 
din ce în ce mai mari. Când ajunseră în dreptul norilor, regele văzu că zeii închiseseră cu zăvorul 
poarta ploilor. În cădere, Etana se agăţă de zăvor şi îl deschise, slobozind norii pecetluiţi după 
terminarea potopului. 

Amândoi se prăbuşiră în mare, dar ajunseră cu bine la mal. Astfel puse regele capăt secetei şi 
lipsei de rodnicie din țara sa. Cârmui cu înțelepciune cetatea Kişului vreme de 1.560 de ani. Când se 
stinse din viață, pe tron urcă fiul său, Balih, care domni doar 410 ani. Amintirea faptei tatălui său 
mai dăinuie până în zilele noastre... 


Cadiul şi califul 


poveste orientală 


Era în vremea preaputernicului şi înțeleptului Calif Harun al Raşid. Într-o zi, califul îl chemă pe 
credinciosul său, marele vizir Giafar, şi îi spuse: 

— Preaiubite Giafar, îţi este bine cunoscut obiceiul meu de a pleca prin ţară, însoţit de tine, spre 
a afla cum trăiesc locuitorii împărăției mele. 

— Un obicei foarte bun, înălțimea ta, pe care ar trebui să-l aibă toți stăpânitorii de popoare, 
răspunse vizirul. 

— De astă dată, continuă califul, voi pleca de unul singur, îmbrăcat ca un om din popor şi voi 
merge călare. Am să lipsesc poate-mai multe zile. În această vreme, te las pe tine să vezi de 
treburile împărăției. 

— La voia strălucirii tale, preamărite şi înțelepte stăpâne! grăi Giafar. 

— Aşa că, rămâi sănătos, continuă califul. Veghează cum ştii tu mai bine şi orice mi s-ar 


întâmpla, nu te amesteca până nu primeşti încuviințarea sau cererea mea pentru aceasta. 

— Am înţeles, înălțimea ta, fii liniştit! 

Şi vizirul Giafar sărută cu smerenie mâna califului. 

După vreo zece zile de preumblare prin ţară, Harun al Raşid se înapoia mulţumit de ce aflase 
prin sate şi cetăți. Mergea la pas domol pe calul său țărănesc, puternic şi vioi, având o şa obişnuită, 
într-adins alese toate astfel, ca să nu dea de bănuit cumva acelora ce l-ar vedea. 

În călătoria sa, califul, îmbrăcat ca un simplu negustor hrănise, ţesălase şi adăpase singur calul, 
care se împrietenise cu el şi-l iubea cât nu se poate spune de mult. 

Bucuros că se înapoiază acasă, califul îngăima un cântec care-i amintea de copilărie. Când, la 
umbra unui smochin, văzu un cerşetor şchiop care-i ceru de pomană: 

— Faceţi-vă milă de un biet olog fără putere! 

Harun opri calul, scotoci în pungă şi-i aruncă cerşetorului un dinar spunându-i: 

— Ține, omule! 

— Un dinar de argint!? strigă cerşetorul cu adâncă uimire. Alah să te răsplătească pentru fapta ta 
milostivă, drumeţule. Dar dacă sufletul tău bun ar voi să-şi facă într-adevăr milă de nenorocirea 
mea, se rugă el cu lacrimi în ochi, m-ai lua pe calul tău voinic până la Bagdad. Drumul pentru mine 
e lung şi anevoios şi nu mă încumet să-l fac pe jos. Alah să-ți ajute şi Mohamed, profetul său, să te 
răsplătească în veci de veci. 

Califul Harun al Raşid, bun cum era de felul său, se înduioşă şi grăi cu blândețe: 

— Fie, omule, aşteaptă să descalec şi să te ajut să te sui pe cal dinaintea mea, deşi nu-mi place 
deloc să merg înghesuit. 

Şi făcu precum spusese. 

— Ah, mulţumesc, spuse cerşetorul peste măsură de încântat. 

— Şezi bine? îl cercetă califul. 

— Da, cât se poate de bine. Alah să te răsplătească. Îţi mulţumesc din suflet pentru marea 
bunătate ce mi-ai arătat-o, continuă cerşetorul şi nu mai contenea cu mulţumirile. 

— Fi, lasă astea, acum, îi spuse Harun al Raşid. 

— Nu ştiu cum voi putea să-ţi răsplătesc atâta bunăvoință. 

— Să te rogi pentru mine, grăi califul, plictisit de atâta linguşeală. 

— Voi face-o toată viaţa, câtă îmi va mai fi hărăzită de Alah! 

Pe drum, cei doi călători sporovăiră de una, de alta, ca să le treacă timpul mai uşor. Dar 
cerşetorului nici prin cap nu-i trecea că la spatele lui şedea preaputernicul stăpânitor Harun al Raşid. 
Cum ar fi putut oare să se gândească la una ca asta? 

Şi iată că, într-un târziu, califul spuse cu uşurare, căci îl cam obosise călătoria aceasta în doi pe 
spinarea aceluiaşi cal: 

— Ei... omule, călătoria noastră se apropie de sfârşit. lată că se vede poarta dinspre apus a 
Bagdadului. Ce frumos strălucesc minaretele moscheelor în scăpătatul soarelui. Şi cerul parcă e de 
aur. 

— Da, e frumos, într-adevăr, pentru alţii, răspunse cerşetorul cu glasul înghețat, dar mie nu-mi 
arde să mă bucur de asemenea privelişti. 

Harun îi răspunse întristat, oftând cu milă: 

— Da, poate că ai dreptate, beteşugul de care suferi te împiedică. 

Fură nevoiţi să tacă însă, din pricina larmei ce era în piața Bagdadului, în care ajunseseră pe 
nesimţite. 

Negustorii nu mai conteneau, lăudându-şi mărfurile, care de care mai frumoase. 

Dar califul se trezi deodată din toropeala ce-l cuprinsese plăcut la auzul vorbelor pline de 
obrăznicie ale cerşetorului, care se răsti la el: 

— lată, am sosit în piața cea mare a Bagdadului, omule, aşa că fă bine şi dă-te jos de pe calul 
meu cât mai repede. De aci poți merge şi pe picioare, că eşti zdravăn cât un bivol. Eu mă duc acasă 
cu calul, că am întârziat. 


Lui Harun nu-i veni să-şi creadă urechilor ce aude şi strigă înfuriat: 

— Ce tot sporovăieşti acolo, bicisnicule? Nu eşti zdravăn pesemne. Eu să mă dau jos de pe calul 
meu, după ce ţi-am făcut bine şi te-am adus până aci, chinuindu-mă? Hai, hai, dă-te tu jos şi asta cât 
mai repede, să nu te arunc eu acuma, nemernicule, ticălosule! 

Dar păcătosul de cerşetor începu să tipe din răsputeri, strângând mulțimea în jurul lui: 

— Ajutoor, săriţi, ajutoor! Tâlharul vrea să-mi fure calul. Vai de măiculița mea, atâta 
nerecunoştință nu mi-a fost dat să văd până astăzi! Şi izbucni într-un hohot de plâns. 

Ca prin farmec, gălăgia din piață conteni brusc şi cei doi pricinaşi se văzură înconjurați de îndată 
de neguțătorii şi muşterii care-i luară la rost. 

— Dar ce e, ce s-a întâmplat? 

— De ce țipi aşa, omule? 

— La ce-ai strigat după ajutor? 

Cerşetorul, cu lacrimile în ochi, le răspunse tânguios: 

— Fraţii mei, oameni buni, ajutați-mă, vă rog, să scap de nerecunoscător şi minciunos, cum eu n- 
am mai pomenit în viața mea. 

— Dar ce, s-a întâmplat? întrebară câțiva. 

— Mergeam pe căluțul meu spre Bagdad, începu cerşetorul, că sunt olog şi-mi ţin viaţa cu 
milostenia credincioşilor, şi pe drum îl întâlnesc pe acest om aci de faţă, obosit, flămând ca vai de 
el, „Ia-mă şi pe mine, zice, până la Bagdad, că nu mai pot, mă prăbuşesc în praf!”. Mi-e milă de el, 
că de felul meu sunt tare milos, şi-l iau dinapoia mea, pe cal, chinuindu-mă cu el ca vai de lume. lar 
acum, când să coboare, ce credeţi, fraților, vrea să-mi ia calul, să mă lase nenorocit pe drumuri, zice 
că e calul lui. 

Atunci, Harun izbucni plin de indignare: 

— Da' nici pomeneală de aşa ceva, oameni buni, calul e al meu şi tot ce vă spune acest nemernic 
sunt minciuni sfruntate! 

Cerşetorul începu să plângă cu sughiţuri, căinându-se: 

— Oh, oh, el minte, oameni buni, el, că vrea să-mi ia calul. 

— Dar calul e al meu, înțelegeți odată, se înfurie califul. 

— Auziţi, auziți, oameni buni, nu se lăsă ologul, calul e al lui! Ce să mă fac? 

Atunci săriră câțiva cu gura pe Harun al Raşid: 

— Dar ce ai cu el, neguţătorule? De ce vrei să-i iei calul omului? 

— Aşa ceva nu s-a mai pomenit! 

— Adevărat că nu s-a mai pomenit, răspunse califul mânios, dar nu înțelegeţi, oameni buni, că e 
calul meu, de câte ori să vă mai spun!? 

— Cum poţi să dovedeşti asta? 

— N-am cum să vă dovedesc. Dar el, milogul, cum dovedeşte că e calul lui? 

Cerşetorul strigă, plângând din răsputeri cu sughiţuri: 

— E al meu şi pace. Cum să dovedesc, doar mă vedeţi că sunt călare pe el în faţa acestui ticălos, 
care vrea să mi-l răpească. 

— Aşa e, are dreptate omul, are dreptate, strigară câţiva. 

— Dar dacă n-are dreptate? sări un muşteriu mai înțelept. Niciunul nici altul n-au dovezi că e 
calul lui sau al celuilalt. 

Şi atunci, califul văzu că acela ce vorbise astfel nu era altcineva decât credinciosul său vizir 
Giafar care se afla în piață. Harun îi făcu un semn liniştitor cu mâna şi grăi: 

— Oameni buni, să mergem la cadiu să ne facă dreptate; el are să ştie mai bine să scoată 
adevărul la lumină şi cum o hotărî el aşa să fie. 

Şi cei doi pârâşi: strălucitul calif Harun al Raşid şi cerşetorul au fost duşi cu mare alai de către 
locuitorii Bagdadului la cadiu. Acesta era un bătrân arătos, cu barba mare, căruntă, şi cu un turban 
roşu. El le spuse cu blândeţe să aştepte liniștiți în încăperea unde se făceau judecăţile, până le va 
veni rândul, întrucât, înaintea lor, mai erau două pricini de judecat. 


Cadiul, după ce bătu cu un ciocănaş de argint în masa de dinaintea lui, rosti cu glasul cald şi 
binevoitor: 

— Aşa. Sunt la rând pentru judecată ţesătorul de covoare şi măcelarul. 

Țesătorul şi măcelarul răspunseră amândoi deodată: 

— Aci suntem, înălțimea voastră! 

— Prea bine, grăi cadiul. Să vă aud pricina. Care face plângere? 

— Eu, înălțimea voastră, spuse măcelarul. 

— EI, ce ai de spus, măcelarule? 

— Înălțimea voastră, începu măcelarul, plângerea mea împotriva ţesătorului de covoare aceasta 
este: m-am tocmit cu ţesătorul, aci de față, să-mi ţeasă un covor frumos ca la Buhara, din fire roşii, 
verzi şi galbene, ca aurul. Mi l-a ţesut, l-am luat cu mare bucurie, căci, ce e drept, e frumos, țesut cu 
mare grijă, cu înflorituri alese şi cu... 

Dar cadiul îl întrerupse din turuiala: 

— Lasă astea, spune-mi de ce te plângi, nu cum e covorul. ŢI l-a făcut aşa precum ai dorit? 

— Da, înălțimea voastră, încuviinţă măcelarul. 

— Prin urmare îți place, eşti mulțumit de covor! 

— Da, chiar foarte mulțumit. 

— Păi atunci ce mai vrei, omule!? întrebă nedumerit cadiul. 

— Înălțimea voastră, oftă măcelarul din adâncul bojocilor, vreau să-mi faceţi dreptate. Că eu, 
când am luat covorul, azi de dimineaţă, i-am pus în mână ţesătorului cinci galbeni, aşa după cum 
ne-a fost învoiala. Am făcut covorul sul, l-am luat pe umăr şi, când am dat să ies din prăvălie, 
țesătorul sare la mine: „Păi, nu-mi plăteşti?” zice. Cum să-i plătesc, când i-am plătit o dată? Ce, el 
mi-a făcut două covoare? Şi am venit de îndată aci, la înălțimea voastră, să-mi faceţi dreptate şi 
să... 

— Destul, omule, strigă cadiul, ajunge! Tu, țesătorule, ce ai de spus la pâra măcelarului? 

— Luminate şi înțelepte stăpâne, măcelarul, când a văzut covorul şi i-a plăcut, a rămas încântat 
şi într-adevăr a băgat mâna în buzunarul halatului, pesemne ca să ia cei cinci galbeni şi să mi-i dea 
mie. Dar apoi a început să laude covorul că-i aşa şi pe dincolo, că e mai frumos decât se aştepta el, 
că ce bucuroasă o să fie nevastă-sa când i-o duce covorul şi l-o pune pe sofa, şi câte şi mai câte de- 
al de astea. Apoi, după cum el însuşi vă spuse, a făcut covorul sul, l-a pus pe umărul drept, mi-a 
spus „salam-aleicum” şi a ieşit, fără să-mi dea o firfirică măcar, necum cinci galbeni. Atunci, cum 
era şi firesc, l-am tras de covor înapoi şi i-am cerut galbenii. 

— Hm, hm! mustăci cadiul, stând o toană pe gânduri. Ziceţi că aţi venit de îndată după cearta 
voastră la judecata mea? 

— Într-adevăr, aşa, înălțimea voastră, răspunseră amândoi pricinaşii. 

— Prea bine. Apoi, cadiul îl întrebă pe ţesător, repede: 

— Tu ai la tine cumva cinci galbeni? 

— Am, luminate stăpâne, zâmbi ţesătorul, dar aceşti galbeni nu sunt de la măcelar. Ce, numai un 
muşteriu am eu? Doar am muşterii berechet. 

— Prea bine, dă încoace cei cinci galbeni, te rog. 

— Poftim, înțelepte stăpâne, dar iarăşi vă spun: aceştia nu sunt galbenii de la măcelar. l-am 
păstrat pentru... 

— Destul, ţesătorule, ajunge! Puteţi pleca acum şi veniţi să vă spun ce am hotărât, mâine, înainte 
de a cădea amurgul. 

Apoi, cadiul, bătând iarăşi de trei ori cu ciocănaşul, spuse: 

— Sunt acum la rând scriitorul de jalbe şi brutarul. 

— Aci suntem, luminăţia ta! răspunseră scriitorul şi brutarul amândoi deodată. 

— Prea bine, grăi cadiul. Să aud pricina voastră. Care este cel cu plângerea? 

— Eu, luminăţia ta! zise scriitorul. 

— Ce ai de spus? 


— Luminate şi cinstite stăpâne, începu el, după cum bine ştii, eu sunt un biet scriitor de jalbe, 
plângeri, scrisori şi acte. Când are cineva ceva de scris, vreo scrisoare sau vreo cerere, vine la mine 
ŞI eu i-o scriu frumos cu pana pe hârtie, cu cerneală albastră, neagră sau roşie, după gustul fiecăruia 
şi după cum ne învoim. 

— Bine, bine, lasă astea, spuse cadiul plictisit, şi treci la ce te doare. 

Atunci, scriitorul grăi: 

— Ca să mă ajute la treburile casei, să aibă grijă de biata maică-mea care e bătrână şi abia se 
mişcă, am luat-o de doi ani şi mai bine pe această fată, aci de față, pre nume Fatme. Brutarul din 
mahalaua vecină cu a mea a încântat-o să treacă vânzătoare de pâine la el în prăvălie. Acum o bate 
şi o ţine cu sila, că fata şi-a dat repede seama cu cine are de-a face. 

— Ce ai de spus, brutarule, la pâra scriitorului de jalbe? 

Brutarul mâniat strigă: 

— Sunt uimit peste fire de tot ce spune scriitorul, luminăţia voastră. Fata e în slujbă la mine şi- 
mi ajută în brutărie de multă vreme! Pesemne că scriitorul nu e în toate mințile sau născoceşte 
minciuni, deprins cu balivernele pe care le înşiră toată ziua pe hârtie. Ca să vă încredinţaţi, poftiți, 
întrebați-o şi pe fată, care e aci. 

Cadiul, întorcându-se înspre fată, întrebă cu blândeţe! 

— Răspunde-ne, Fatme, pe cine cunoşti tu de stăpân? 

Fatme răspunse sfioasă: 

— Luminăţia ta, brutarul este stăpânul meu de vreme îndelungată. Pe scriitor nici nu l-am văzut 
până acum şi nu ştiu ce să cred de minciuna lui. 

Atunci, scriitorul, înfuriat la culme, strigă: 

— Ei mint amândoi, prealuminatule cadiu, lui Fatme îi este frică de brutar să n-o omoare în 
bătaie. 

— Aha, prea bine, grăi cadiul, sunt lămurit! Fatme, tu ai să rămâi aci, iar voi să veniți mâine 
înainte de apusul soarelui, să vă spun ce am hotărât. Acuma duceţi-vă! 

Apoi, cadiul, întorcându-şi privirea spre calif şi cerşetor, spuse: 

— E rândul vostru. Ce pricină v-a adus la judecată, pe tine, neguţătorule, şi pe tine, ologule? 

Cerşetorul răspunse cu glas plângăreț şi linguşitor! 

— Prealuminate şi înțelepte şi drept judecător, veneam la pas călare pe căluţul meu, în drum spre 
Bagdad, când îl întâlnii pe acest hoţoman, nu l-ar mai răbda cerul să facă umbră pământului. 

Dar cadiul îl opri, strigându-i cu asprime: 

— Vorbeşte cuviincios. Până când nu-mi rostesc eu hotărirea, nimeni nu e hoțoman, precum ai 
îndrăznit să spui, şi nimeni, cinstit. Grăieşte pe scurt ce ai de spus. 

Ologul miorlăi din nou: 

— Şi acest om, pe care îl vedeți, se milogi de mine cum ştiu mai frumos, să-l iau sus pe calul 
meu până la Bagdad, că este istovit de drum şi de foame. Îl luai la spate şi, când sosirăm în piaţa de 
lângă moscheea cea mare voi să mă dea jos şi să-mi ia calul. 

Cadiul îl întrebă pe Harun: 

— Ce ai de spus la această pâră, neguțătorule? 

Harun răspunse liniştit şi cu multă bunăcuviinţă: 

— Înţelepte cadiu, lucrurile stau cu totul altfel de cum le-a spus pârâtorul meu: eu veneam călare 
spre Bagdad, şi l-am întâlnit pe el sub un smochin. Mi-a cerut pomană, i-am dat un dinar de argint 
şi apoi m-a rugat să-l iau pe cal până la cetate, că-l dor picioarele şi este beteag. Mi-a fost milă de el 
şi l-am luat în față, dar când am ajuns în piaţă, mi-a poruncit cu glas aspru să mă dau jos de pe cal, 
întrucât el trebuie să se ducă acasă cu calul fiindcă e grăbit. Am rămas ca trăsnit şi nu am ştiut ce să 
cred. Apoi a făcut o larmă de s-a adunat lumea buluc împrejurul nostru. 

— Unde este calul cu pricina? voi să ştie cadiul. 

— E afară, în stradă, priponit de un pom, lângă poartă. 

— Aha, prea bine, prea bine! spuse cadiul. 


Apoi hotărî: 

— Duceţi calul la mine în grajd; iar voi să veniţi mâine, înainte de apus, spre a vă spune ce am 
hotărât. 

A doua zi, pe seară, înainte de a cădea amurgul, după cuvântul cadiului, cei şase împricinați 
veniră pe rând ca să afle ce hotărâse acesta. Cadiul îi aştepta în aceeaşi încăpere, aşezat pe jilţul său 
acoperit cu catifea roşie. El bătu de trei ori cu ciocănaşul în masă, îşi drese glasul şi rosti răspicat: 

— Ascultaţi hotărârile mele: tu, ţesătorule, eşti un mare pungaş. Măcelarul ţi-a plătit cinstit cei 
cinci galbeni pentru covor. lată galbenii, ți-i dau înapoi, deşi n-ai merita, dar pentru că te-am 
dovedit a fi înşelător, ca să te înveți minte şi să te faci om cinstit, măcar de aci înainte, vei primi la 
spate douăzeci şi cinci de vergi. 

— lartă-mă, stăpâne, se milogi ţesătorul, că nu mai fac altă dată. 

— Am zis! strigă cadiul, ridicând mâna. Acuma tu, scriitorule. Fatme este slujitoarea ta. 

— Aşa este, înălțate stăpâne, spuse peste măsură de bucuros scriitorul. 

Cadiul adăugă: 

— Cu toate că spune că e a brutarului, care şi el e un mare înşelător. De frică a spus Fatme aşa. 
Ia slujitoarea şi du-te acasă liniştit. Iar brutarului să i se tragă douăzeci şi cinci de vergi la spate. 

— Iertare, stăpâne! se milogi brutarul. 

— Nicio vorbă, strigă la el cadiul. Afară! Şi, dacă nu te potoleşti şi vei căuta să te răzbuni pe 
scriitor sau pe Fatme, bagă bine la cap ce-ţi spun, te trimit la închisoare pe un an, ca să te răcoreşti 
de dogoarea cuptorului şi să te limpezeşti la cap, aşa cum trebuie. Hai, plecați acum. Slujitor, ai 
grijă de cei doi înşelători, să-şi primească pedeapsa. Aşa, acum, neguţătorul şi ologul. 

Cerşetorul, din cale afară de linguşitor, strigă: 

— Aci, sunt preastrălucite şi înțelepte stăpâne! 

Dar cadiul îl repezi cu asprime: 

— Lipseşti din ochii mei, neruşinatule şi nenorocitule! 

Apoi, îndreptându-se către Harun, îi grăi cu glas blând: cinstite neguțător, calul este al tău. Iar tu, 
olog păcătos, fiindcă ai vrut să înşeli, vei fi plimbat pe cal, cu faţa la spate, prin tot Bagdadul, spre a 
te cunoaşte lumea şi a te ocoli, fără să-i mai fie milă de beteşugul tău. De bătaia care ţi se cuvine pe 
deplin, scapi, fiindcă eşti olog, altminteri... 

Atunci Harun, lăsând orice milă la o parte, spuse indignat: 

— Dar n-are niciun beteşug, înțelepte cadiu, e un prefăcut. L-am urmărit pe când venea la 
judecată, astăzi, înaintea mea. Mergea drept ca toţi drepţii. Abia la colţul străzii şi-a prefăcut 
mersul, începând să şchioapete din greu! 

— Aşa? se înfurie atunci cadiul, vrea să zică te prefaci schilod, ca să le fie milă oamenilor de 
tine şi să-ţi dea de pomană. Deci, de două ori înşelător. Atunci, slujitor, ai grijă să i se tragă şi 
acestui păcătos cincizeci de vergi tari la spate, ca să-i vină mintea la cap. 

— Iertare, stăpâne, iertare, se milogi cerşetorul. 

— Dacă mai scoţi o vorbă, îţi îndoiesc pedeapsa. Afară! Aşa. 

Apoi, văzând că Harun nu plecase încă, îi grăi cu prietenie: Văd că ai rămas, cinstite neguțător, 
cu ce-ţi mai pot fi de folos? 

— Prea înțelepte cadiu, îi răspunse califul, iartă-mă că-ți mai răpesc puțin din timpul tău atât de 
prețios. 

— Te ascult, încuviinţă cadiul binevoitor. 

— Sunt pe deplin încredinţat că ai judecat cum nu se poate mai înțelepţeşte şi că ai dat dreptatea, 
aşa după cum se cuvenea, acelora ce o meritau într-adevăr. Dacă mă socoteşti demn de încrederea 
ta, spune-mi, rogu-te din suflet, cum ai ajuns să afli adevărul? De unde ai ştiut că măcelarul i-a dat 
cei cinci galbeni ţesătorului? 

Cadiul îi răspunse, râzând uşor: 

— Îmi dau seama că eşti un om deosebit şi îţi spun cu plăcere. Ieri seară, am pus cei cinci 
galbeni într-un pahar cu apă curată. Azi de dimineaţă, ochiuri mici de grăsime pluteau la suprafața 


apei. Asta însemnează că banii au fost mai întâi în mâna măcelarului, care este mai întotdeauna 
murdar de grăsime de berbec. Țesătorul lucrează cu stofa uscată şi nu putea să le dea grăsime. 

Harun strigă uimit de limpezimea judecății: 

— Aşa e, într-adevăr. Dar cum de i-ai dat-o pe Fatme, scriitorului de jalbe, atâta vreme cât ea 
însăşi a mărturisit că îl slujeşte pe brutar şi încă de mult timp? 

— Şi aceasta mi-a fost uşor să descopăr, grăi cadiul, şi iată cum: Aseară, voind să scriu ceva, am 
găsit cerneala uscată în călimară de prea mare căldură. Atunci am chemat-o pe Fatme şi i-am spus: 
„lată, cerneala s-a uscat, vezi de călimară, te rog”. Ea a luat călimara cu multă bună-cuviinţă, a 
turnat câteva picături de apă în cerneală cu multă băgare de seamă, să nu se verse cumva, a luat un 
beţișor şi a amestecat bine, apoi mi-a adus călimara şi mi-a pus-o pe masă, uşor, fără să scoată o 
vorbă. În felul acesta, mi-am dat seama că l-a slujit timp îndelungat pe scriitor, avea multă 
îndemânare în treaba asta. Brutarului putea să-i facă cocă de lipit, dar nicidecum să-i potrivească 
cerneala, căci el nu scrie. 

— O, într-adevăr ai dovedit şi aci multă iscusință! grăi Harun. Dar cu calul meu cum a fost? 

— Apoi aceasta, zâmbi cadiul, mi-a fost mai uşor de aflat decât celelalte. De ieri, de când am 
luat calul la mine, nu i-am dat nici să mănânce, nici să bea; iar astăzi, înainte de a sosi voi la 
judecată, l-am priponit lângă uşă în aşa fel, încât să-i vadă pe toți cei care vor veni. lar eu m-am pus 
la pândă. 

— Şi ce-ai văzut? întrebă nerăbdător califul. 

— Când a trecut cerşetorul, calul nici nu s-a sinchisit de el. Dar când ai trecut tu, neguțătorule, 
deodată a tresărit, a ciulit urechile şi-a umflat nările, a nechezat uşor, a început să bată neliniştit cu 
copita în pământ şi a întors capul după tine ca după un vechi şi bun prieten. Aşa mi-am seama că tu 
eşti stăpânul lui cel adevărat, iar nu cerşetorul! 

— O, îi grăi Harun cu multă căldură, îți mulțumesc din inimă, preaînțelepte cadiu, pentru toate 
aceste lămuriri. Am avut într-adevăr ce învăţa de la tine şi îmi va fi de folos toată viaţa. Şi, cu toate 
că-mi pare rău, am să te răpesc din mijlocul acelora pe care-i judeci cu adâncă înţelepciune. 

— Să mă răpeşti zici?! întrebă cadiul uimit. 

— Da, da, cu toate că-mi pare rău, te voi lua ca să stai alături de mine şi să mă sfătuieşti, cu 
aceeaşi înţelepciune în pricinile ce le am eu de judecat şi care au de o sută de ori mai multă 
însemnătate. 

Atunci, cadiul, străluminat, grăi plin de mare bucurie: 

— O, înălțimea ta, abia acum îmi dau seama că l-am judecat pe însăşi strălucitul stăpân, Califul 
Harun al Raşid. 

— Nu, îi răspunse califul cu modestie, tu ai judecat pe un oarecare neguțător. Dar vei fi sfetnicul 
meu de cinste, ajutându-mă să judec şi eu cu aceeaşi înțelepciune cu care ai judecat tu, astăzi, în 
toate judecăţile ce le voi avea de făcut eu de aci înainte. 


Înțeleptul Solomon şi vicleanul Asmodeu 
poveste izraelită 


Când Solomon a ajuns rege, s-a gândit să-şi înalțe un palat cum nu se mai văzuse prin locurile 
acelea. 

Vechiul palat al părintelui său David i se părea neîncăpător şi lipsit de strălucire. Noul rege îşi 
puse straie de om de rând şi începu să colinde prin împrejurimile Ierusalimului, în căutarea unui loc 
potrivit planurilor sale mărețe. 

Tot umblând de unul singur şi temându-se să nu fie recunoscut de vreunul din supuşii săi, 
Solomon înnopta sub un măslin în mijlocul unei mirişti. Sub măslin crescuse o iarbă mătăsoasă ca 
un aşternut regesc. În stânga şi în dreapta pomului, care se ridica singuratic în mijlocul secerăturii, 
se țuguiau două clăi cu snopi de grâu. Regele îşi luă un snop şi îl puse sub căpătâi, îşi presără 


aşternutul cu paie şi se pregăti de culcare. Când ridică ochii spre măslin, băgă de seamă că nu era 
singur: pe o creangă se cuibărise un greier. Mare a fost mirarea regelui când I-a auzit vorbindu-i 
astfel: 

— Înţeleptule Solomon, nu mai căuta zadarnic alt loc pentru minunatul palat pe care plănuieşti 
să-l ridici spre fala ta şi a ţării tale. Alege-l pe acesta şi n-o să-ți pară rău. Doi frați stăpânesc câmpul 
din jur, rămas moştenire de la părinţii lor. Unul este însurat şi are mai mulţi copii, în vreme ce 
mezinul a rămas holtei. Când au secerat grâul de pe câmp, au împărțit recolta frățeşte şi au clădit 
două clăi de snopi Ia fel de înalte. În noaptea trecută, mezinul s-a trezit şi şi-a zis: „Fratele meu are 
nevastă şi atâtea guri de hrănit, câtă vreme eu sunt singur cuc. Dacă 1-aş da din recolta mea, de buni 
seamă că s-ar supăra şi n-ar primi. Dar dacă iau câțiva snopi şi-i pun acum peste claia lui, n-o să 
bage de seamă!” în aceeaşi noapte şi fratele mai mare s-a trezit şi şi-a spus: „Fratele meu este tânăr 
şi singur. Nu are niciun ajutor, aşa că trebuie să muncească cât doi şi să se hrănească îndoit. Nu este 
drept să fie claia mea la fel de mare ca a lui. Ia să iau în spinare câţiva snopi şi să-i pun peste ai lui, 
fără să bage de seamă”. Azi dimineaţă cei doi fraţi au venit pe câmp şi au văzut cu uimire că 
rămăseseră la fel de înalte clăile lor, dar n-au suflat niciun cuvânt! 

Greierul se opri, obosit de graiul omenesc cu care nu era deprins, apoi urmă: 

— Luminate rege, fii cu ochii în patru şi nu adormi, că acuşi-acuşi ai să-i vezi pe cei doi frați, 
care nu vor pregeta să se ivească şi în noaptea aceasta, cu aceleaşi gânduri bune! 

Într-adevăr, nu trecu mult timp şi pe câmp se iviră două mogâldeţe: uha venea din dreapta, iar 
alta din stânga. Fiecare ducea câţiva snopi de grâu în spinare. Ai fi zis că snopii o porniseră singuri 
la plimbare, sub lumina lunii... 

În mijlocul câmpului, chiar în dreptul măslinului, cele două umbre se întâlniră şi rămaseră 
țintuite locului. Snopii se prăvăliră la pământ şi atunci se iviră cei doi fraţi care se îmbrățişară, 
plângând de bucurie. Mişcat până la lacrimi de cele văzute, regele se apropie de ei şi le zise: 

— Voi, care sunteți pildă a iubirii de frate, vindeți-mi mie câmpul acesta, martor al purtării 
voastre demnă de toată lauda! Aici îmi voi înălța palatul meu falnic. Vă voi răsplăti cum se cuvine! 

Cei doi frați se înclinară în faţa lui Solomon, spunând: 

— Facă-se voia ta, rege puternic şi înțelept!... 

Şi regele cumpără de la cei doi frați câmpul lor, plătindu-l cu un preţ de zece ori mai mare, după 
care se apucă să strângă toate cele trebuincioase zidirii unui palat măreț. Adună grămezi de aur şi 
pietre prețioase, aduse cedri din Liban şi meşteri pricepuţi din Tir şi Sidon. Cu toate acestea nu era 
mulțumit. 

Urmărind să facă un lăcaş în care să domnească pacea şi buna înţelegere, înțeleptul Solomon se 
hotărî ca la tăierea pietrelor să nu se folosească nicio unealtă de fier, întrucât din el se fac armele de 
luptă. Chemă la el pe toți înțelepţii din regatul său, care lăudară hotărârea regelui. Ei îi dădură şi 
următorul sfat preţios: 

— Pentru ceea ce ţi-ai pus în gând, slăvite rege, nu-ţi poate fi de folos decât Şamirul, o făptură 
cât un bob de orz, care roade piatra, aşa cum carii rod lemnul cel mai tare. 

Solomon le mulțumi pentru sfat, dar când îi întrebă cum poate dobândi minunatul Şamir, cu toții 
ridicară din umeri: 

— Noi nu ştim unde se află el. Dar sileşte pe demoni să-ţi spună cum îl poţi dibui. 

Atunci regele prinse toți demonii şi-i aduse în faţa tronului său, iscodindu-i despre Şamir. 
Demonii grăiră astfel: 

— Înţeleptule rege, noi nu ştim nimic! Doar regele nostru, temutul Asmodeu, îţi poate spune 
unde se ascunde Şamirul. 

Când au fost întrebaţi unde poate fi găsit Asmodeu, toți demonii tăcură cu încăpățânare. 

— Prea bine, le spuse Solomon, veți fi ostatecii mei până îmi veți dezvălui unde îşi are palatul 
regele vostru! 

După câteva săptămâni de temniţă, demonii cerură să se înfăţişeze regelui şi, când li se dădu voie 
să cuvânteze, spuseră: 


— Palatul regelui nostru se află tare departe de aici, în luminişul unui codru de nepătruns, la 
poalele unui munte, unde n-a mai călcat picior de om. Aici şi-a săpat Asmodeu o fântână cu apa cea 
mai limpede de pe pământ. Pentru ca apa să nu se tulbure niciodată, a astupat ghizdul fântânii cu o 
piatră uriaşă şi 1-a pus un sigiliu. Ziua întreagă colindă văzduhul cu puzderia lui de astre, pentru a 
iscodi tainele lumii. Seara se întoarce istovit de sete, deoarece nicăieri nu află o licoare mai 
minunată decât apa din fântâna palatului său pământean. După ce s-a asigurat că nimenea nu s-a 
atins de fântână, rupe sigiliul, ridică piatra şi soarbe din apa limpede până ce seacă fântâna. A doua 
zi, ea se umple la loc. Apoi Asmodeu se zăvorăşte în palatul său şi sforăie de se cutremură 
obloanele şi uşile de fier. Asta este tot ce-ţi putem spune. Mai departe, te va călăuzi înțelepciunea ta. 

Solomon îşi tinu făgăduiala şi eliberă pe toți demonii prinşi de el, după ce îi puse să jure că nu 
vor face niciun rău supuşilor lui. Apoi chemă la el pe viteazul Benaia, conducătorul oștii sale, îi 
dădu însoțitori neînfricați, merinde pentru un drum lung, lanţuri grele şi câteva burdufuri din vinul 
cel mai bun. 

Benaia şi voinicii lui avură de străbătut codri mai deşi ca peria, fluvii mai iuți ca săgeata şi 
prăpăstii mai adânci decât marea, până ce dădură de fântâna lui Asmodeu. Făcură o gaură într-unui 
din pereţii ei şi turnară tot vinul din burduf. Apoi astupară gaura cu grijă, nu care cumva să se vadă 
că cineva umblase la fântână, şi se ascunseră după nişte copaci. 

Spre seară se arătă şi însetatul Asmodeu. Cu toate că Benaia şi vitejii lui nu ştiau ce-i frica, inima 
lor se făcu cât un purice, când văzură uriaşa statură a regelui demonilor. 

După obiceiul său, Asmodeu cercetă sigiliul fântânii, şi găsindu-l neatins, îl rupse şi ridică piatra 
ce acoperea ghizdul. Un miros ciudat îi gâdilă nările şi cei ce-l pândeau îl auziră mormăind: 

— Fântâna miroase a vin! Băutura tulbură mintea oricui. Un înțelept nu bea vin! 

Dar întrucât era mort de sete şi nu gustase niciodată un strop de vin, îşi zise: 

— O singură picătură nu-mi poate dăuna! 

Se aplecă peste ghizdul fântânii şi prima picătură fu urmată de a doua, apoi de a treia, până ce 
sorbi tot vinul care plutea deasupra apei ca untdelemnul de măsline. Apoi Asmodeu se îndreptă 
vesel şi împleticindu-se spre palatul său. Uită să zăvorască uşile şi obloanele şi se trânti în pat, 
adormind buştean. Benaia şi voinicii lui se apropiară tiptil de el şi-l legară fedeleş. 

Când se trezi, craiul demonilor nu avu altceva de făcut decât să meargă până la înțeleptul rege 
Solomon, pentru a-i asculta poruncile. 

Pe drum, Benaia şi ostaşii săi fură martorii unor întâmplări ciudate. Într-o zi, Asmodeu se propti 
de un copac şi acesta se răsturnă, de parcă ar fi fost smuls de o furtună năprasnică. Altă dată se 
sprijini de un perete şi casa se surpă, de parcă ar fi fost zgâlţâită de un cutremur nimicitor. 

Întâlniră într-un târg un alai de nuntă. Toţi fură pofiiţi să închine câte un ulcior de vin cu nuntașii. 
Numai Asmodeu rămase posomorât. 

— De ce eşti mâhnit, când toată lumea petrece? îl întrebă Benaia. 

— Mâine mirele va muri! răspunse Asmodeu. 

Trecură pe lângă o cizmărie şi auziră pe un muşteriu cerând o pereche de încălțări care să-l țină 
şapte ani! 

Asmodeu râse amar şi-i spuse lui Benaia: 

— Sărmanul, nu ştie că mai are de trăit doar şapte zile! 

Mai întâlniră şi un om care căuta pretutindeni o comoară, făcând tot felul de vrăji. Asmodeu 
începu să hohotească şi zise: 

— Bietul de el, caută peste tot o comoară îngropată chiar sub casa lui! 

În cele din urmă sosiră la Ierusalim. Când fu adus înaintea lui Solomon, Asmodeu grăi astfel: 

— Nu te-ai mulțumit cu țările pe care le-ai robit şi acum ai pus în lanţuri şi pe regele demonilor! 

Solomon îi spuse pricina care l-a împins la o asemenea faptă şi primi următorul răspuns: 

— Află că eu n-am nicio putere asupra Şamirului. Demonul mării l-a încredinţat cocoşului de 
munte, care s-a jurat să-l păstreze cu străşnicie. 

Atât i-a trebuit lui Solomon. Din nou l-a chemat pe credinciosul Benaia, care plecă în căutarea 


Şamirului, luându-şi câţiva soți de drum, desaga cu merinde şi un clopot de cleştar. 

Răscoliră ei multe ţinuturi sălbatice cu stânci abrupte, până descoperiră într-un târziu cuibul 
cocoşului de munte. Puii flămânzeau în aşteptarea tatălui lor. Benaia puse clopotul de cleştar 
deasupra cuibului şi se ascunse prin apropiere. 

Numai iată că se arătă şi cocoşul de munte aducând în cioc hrană pentru odraslele lui. Degeaba 
îşi căscau bieţii puişori ciocurile, căci viermii tot nu le cădeau în guşe. 

Cocoşul sălbatic încercă să spargă cleştarul cu ciocul şi cu pintenii, dar toate încercările sale fură 
zadarnice. Îşi luă zborul din nou şi curând se întoarse, aducând în cioc Şamirul. Cum atinse cu el 
cleştarul, clopotul plesni şi puii se văzură liberi. 

Benaia şi soţii lui de drum nu-i dădură răgaz cocoşului de munte să ducă Şamirul înapoi în 
ascunzătoare, ci începură să răcnească din răsputeri. Pasărea se sperie şi scăpă preţioasa comoară. 
Ea ajunse astfel în mâinile lui Benaia şi de acolo în stăpânirea lui Solomon. 

Treisprezece ani încheiați a durat zidirea palatului regesc. In tot acest timp, Asmodeu a fost 
prizonierul lui Solomon, ajutându-i să biruie toate greutăţile ivite în cale, cu ştiinţa lui neîntrecută. 

Dar chiar şi omul cel mai înțelept este supus greşelii. Solomon vru nici mai mult nici mai puţin 
să afle toate tainele lumii, ştiute de regele demonilor. Asmodeu se învoi: va trebui însă ca ei să-şi 
schimbe hainele. Cum se văzu scăpat din lanţuri, Asmodeu îl înşfacă pe Solomon şi-l zvârli peste 
mări şi țări, până hăt! în India. El luă înfăţişarea regelui şi puse stăpânire pe tronul lui. 

Când Solomon se trezi din amețeala iuţelii cu care zburase prin văzduh, se pomeni în mijlocul 
unei ţări străine, cu oameni vorbind o limbă necunoscută lui. Dar îşi luă inima în dinţi şi o porni 
spre palatul său intrat în stăpânirea regelui demonilor. ÎL îngrijora şi soarta ţării sale încăpută pe 
mâini atât de rele. 

Cheltui aurul care-l mai avea la el şi vându toate podoabele regeşti. Isprăvind banii şi straiele 
sale făcându-se ferfeniță, bogatul rege ajunse ca un cerşetor de rând. Când spunea celor întâlniți în 
drum: „Eu sunt regele Solomon!”, toți îi râdeau în nas. 

Într-o zi trecu pe lângă o şcoală unde învățătorul vorbea elevilor săi despre proverbele lui 
Solomon. Regele se grăbi să intre în clasă şi spuse: 

— Copii, eu sunt înțeleptul Solomon! 

Toată clasa pufni într-un hohot de râs nestăvilit şi musafirul nepofitit trebui să-şi ia tălpăşiţa, fiind 
luat drept un nebun. 

În sfârşit, poposi la porţile Ierusalimului şi se înfăţişă la marii judecători ai oraşului: 

— Eu sunt regele Solomon, nu mă mai recunoaşteți? 

Dar şi aici trecu drept un smintit. Nimeni nu băgase de seamă că Asmodeu furase înfăţişarea şi 
tronul lui Solomon, înțeleptul înțelepților. 

Mare a fost ciuda regelui adevărat când nu i se îngădui să intre în palatul zidit de el cu atâta 
trudă. Totuşi, nu se dădu bătut şi nu încetă să-şi apere dreptatea! Şi iată cum îşi recâştigă tronul. 

Solomon ştia că demonii puteau să capete lesne chipul şi asemănarea omenească pe care şi-o 
doreau. Cu toate acestea ei nu puteau să-şi lepede ghearele de vultur pe care le aveau la picioarele 
lor. De aceea ceru ca aşa-zisul rege să fie descălţat în timpul somnului. 

Or, ceea ce nedumerea pe toate slugile palatului era faptul că de la o vreme încoace Solomon 
dormea încălțat. Nici nu-l mai văzuseră în ultima vreme scăldându-se la picioare. 

Aceasta dădu de bănuit marilor judecători ai oraşului, care porunciră slugilor regelui să-l 
descalţe în toiul nopţii. Ei înşişi se strecurară în camera de dormit a lui Solomon, după ce 
presupusul rege adormi adânc şi începu să sforăie cât şapte. Solomon îi însoțea. 

Când slugile izbutiră să scoată încălțările regeşti, se iviră în faţa tuturor cumplitele gheare ale 
demonului. 

Atunci regele adevărat se duse la căpătâiul celui adormit şi îl sculă, zgâlțâindu-l: 

— Te trezeşte, Asmodeu, Fiindcă Solomon sunt eu! Părăseşte-mi azi palatul, Tu, ce-mi spurci 
sceptrul şi patul! 

Asmodeu sări ca ars. Văzându-şi ticăloşia dată în vileag, începu să crească mai întâi până în 


tavan, apoi până în nori, şi deodată se făcu nevăzut. 

Temător de răzbunarea demonului, Solomon se înconjură de şaizeci dintre cei mai viteji 
războinici, care îl păzeau zi şi noapte. Dar Asmodeu nu se mai ivi prin locurile acelea şi nu-l mai 
supără cu nimic pe rege. 

Solomon îşi luă de soție pe fiica faraonului şi îşi cârmui ţara cu înțelepciune până la adânci 
bătrâneţi, îmbogăţindu-şi cartea lui de proverbe cu alte cugetări, care să slujească şi celor mai 
deştepţi oameni, supuşi şi ei greşelii. 


Oul împrumutat 
poveste izraelită 


La o nuntă mare, într-o bună zi, oaspeților li s-au dat de la început, pe lângă alte bunătăţi, şi câte 
două ouă fierte. Unul mai hapsân n-a mai avut răbdare şi „hap”! le curăţă şi le mâncă pe nerăsuflate. 
Când se aşezară cu toţii în jurul mesei şi începură să ciocnească câte un pahar de vin şi să mănânce 
şi ouăle, oaspetele cel hapsân se simţi ruşinat că farfuria lui era goală, şi atunci îl rugă frumos pe 
vecinul lui să-i împrumute măcar un ou din farfuria lui. Acesta-i spuse că 1-l împrumută şi să 1-l dea 
înapoi când i-l va cere. 

— Desigur, îmi împrumuţi un ou şi ţi-l voi da înapoi când vei voi tu, îi mulţumi omul şi de data 
aceea nu se făcu de râs. 

A doua zi, toţi erau cu chef, ca după nuntă, aşa că hapsânul nu s-a gândit să-i dea oul, şi nici 
celălalt nu s-a grăbit să i-l ceară, şi nu ştiu cum se făcu tot aşa, că trecură vreo doi-trei ani. 

Într-o bună zi, ba într-o zi urâtă, rea, iată-l că apare cel ce i-a împrumutat oul la nuntă: 

— Vecine, am venit să-mi dai înapoi oul împrumutat acum vreo doi-trei ani, îi spuse. 

Datornicul se grăbi să-i aducă un ou proaspăt şi frumos. lar cel căruia i-l datora, din nou grăi: 

— Vecine, nu mă mulţumesc cu un ou. Nu degeaba am aşteptat eu atât. Din oul acela putea ieşi 
un pui şi puiul acela cu timpul ar fi devenit găină, şi găina putea face atâtea ouă, din care ar fi ieşit 
atâția şi atâţia pui, care ar fi ajuns atâtea şi atâtea găini... 

Şi omul nu-şi mai curma înşiruirea... Desigur că datornicul nu era de părerea vecinului său, aşa 
că ajunseră direct în fața judecătorului din sat, ca să le facă dreptate. 

Judecătorul, grăbit în ziua aceea, ascultă iute cele istorisite de cei doi şi la urmă îi dădu dreptate 
celui ce pretindea atâţia pui şi atâtea găini pentru oul împrumutat, cu doi-trei ani în urmă. 

Necăjit, datornicul mergea cu capul în pământ spre casă. Un bătrân socotit drept cel mai înțelept 
din sat, îl întâlni şi-l întrebă: 

— De ce eşti atât de mâhnit, fiule? Şi omul îi povesti totul din fir-a-păr. lar moşneagul îl povăţui: 

— Fă întocmai cum îţi spun şi vei vedea că judecătorul îşi va schimba chiar mâine hotărârea. 
Du-te acasă şi pune la fiert, chiar acum, mai multe boabe de fasole. Mâine în zori de zi, când 
judecătorul va trece pe la oamenii care-i muncesc câmpul, să te afli pe acolo, pe lângă pogoanele 
lui, şi în faţa judecătorului să te apuci să semeni boabe din fiertura de fasole. Şi când te va vedea, 
fără doar şi poate te va întreba: „Ce, eşti nebun, să semeni fasole fiartă?” Iar dacă tu vei şti să-i dai 
un răspuns de om istet, vei fi izbăvit de pedeapsă. 

Omul făcu întocmai. Când judecătorul trecu să iscodească munca oamenilor lui pe câmp, dădu 
cu ochii de datornic şi văzându-l cum scoate boabe de fasole fiartă dintr-o oală şi le seamănă pe 
câmp, nu se putu abţine să nu-l întrebe: 

— Dar ce faci, omule? Ai înnebunit? Semeni fasole fiartă? Cine a mai văzut asemenea ispravă! 

— De ce nu, judecătorule preacinstit, dacă domnia ta crezi că dintr-un ou fiert ar putea ieşi atâția 
pui şi apoi atâtea găini, de ce n-ar ieşi o mie de răsaduri şi din fasole fiartă? 

Judecătorul rămase ca stana de piatră, dar nu-i trebui mult să-şi vie în fire şi să-şi dea seama cine 
era omul şi că el greşise în hotărârea pe care o luase. 

— Ai dreptate, omule; n-am fost drept cu tine. Vecinului tău nu-i datorezi decât un ou fiert şi 


atât. 


Băiatul cel înţelept 


poveste izraelită 


lată ce poveste s-a întâmplat, odată, între doi băcani. 

Prăvăliile lor erau aşezate alături; se despărțeau numai printr-un gard de lemn. Într-una se vindea 
unt, în cealaltă, mirodenii. 

Odată, într-o seară, la închiderea pieţii, băcanul care vindea mirodenii văzu prin crăpătura 
gardului cum vecinul său, care vindea unt, număra dinari de aur şi-i punea într-o basma roşie. 
Începu să-i numere şi el. În basma se aflau 165 de monede de aur. ÎI cuprinse lăcomia; tare ar fi vrut 
să pună mâna pe ei. Chibzuind apoi, ieşi repede în stradă şi începu a striga cât îl ținea gura, 
prefăcându-se că a fost prădat: 

— Ajutor! M-au prădat! Mi-au furat banii! 

Îndată sosiră străjerii. 

— Pe cine bănuieşti de furt? îl întrebară ei. 

— Nu ştiu... După ce am strâns banii în basmaua roşie, n-a intrat nimeni aicea, afară de vecinul 
meu care vinde unt, minţi el. În basma erau 165 de dinari! 

Străjerii cercetară prăvălia vecinului şi, într-adevăr, găsiră într-un loc ascuns 165 de dinari de 
aur, înfăşuraţi într-o basma roşie. 

Băcanul care vindea unt se jură că banii sunt ai lui, dar în zadar, străjerii nu-i dădură nicio 
crezare, îl înşfăcară şi-l aruncară în temniță. 

Judecătorul începu să cerceteze acest caz, dar nu putu să afle cine are dreptate şi cine e vinovat. 

De judecată se interesă însuşi cârmuitorul oraşului, dar nici el nu putu să-i dea de capăt. La urma 
urmei, cui trebuie să dai crezare, băcanului cu unt sau vecinului? Cine dintre ei spune adevărul şi 
cine minte? în oraş, toată lumea vorbea numai despre această judecată, dar, ca să dezlege taina, 
nimeni nu era în stare. 

Într-o zi cârmuitorul, plimbându-se la marginea oraşului, întâlni un grup de copii care se 
pregăteau de joacă. Auzi cum unul dintre ei spuse: 

— Hai să ne jucăm de-a judecătorul. Tu vei fi băcanul care vinde unt, tu, vecinul lui, iar eu voi fi 
judecătorul. 

Cârmuitorul oraşului se ascunse după un copac şi urmări jocul. Copiii rostogoliră un mare 
bolovan de piatră şi aşezară pe el copilul care trebuia să fie judecătorul. Spre el se apropiară alți doi 
copii, aceştia erau băcanii. 

— Sunt banii mei, cei 165 de dinari, eu i-am câştigat din vânzarea untului, spuse unul. 

— Nu-i adevărat, sunt banii mei, răspunse celălalt. Eu i-am numărat, i-am înfăşurat într-o basma 
roşie şi i-am ascuns într-un sertar, iar tu ai venit şi i-ai furat. 

Ascultându-i pe amândoi, „judecătorul” porunci: 

— Aduceţi-mi o farfurie cu apă caldă. 

— Pentru ce? întrebară copiii mirați. 

— O să pun în ea dinarii de aur. Dacă deasupra apei vor apărea picături de grăsime, înseamnă că 
banii sunt ai băcanului care vinde unt, el toată ziua pune mâinile pe marfa lui şi are mâinile pline de 
grăsime, deci şi monedele trebuie să fie pline de grăsime. lar dacă nu va apărea nimic, înseamnă că 
banii sunt ai vecinului său, care vinde mirodenii. 

Auzind acestea, cârmuitorul oraşului ieşi din ascunzătoarea lui, luă pe copilul „judecător” în 
braţe, îl sărută, îl întrebă care-i e numele şi se interesă unde locuieşte. 

Întorcându-se acasă, dădu de ştire, că mult aşteptata judecată se va face mâine. Vestea aceasta se 
răspândi în tot oraşul. În clădirea judecătoriei se adunară mii de oameni. 

Când amândoi băcanii şi-au spus din nou păsurile, cârmuitorul porunci să i se aducă o farfurie cu 


apă caldă şi basmaua cu dinarii de aur. Puse monedele în apă şi la suprafață apărură pete de 
grăsime. 

— Arătaţi farfuria mulțimii, porunci cârmuitorul, să spună cei de faţă ai cui sunt banii. 

— Ai băcanului cu untul! Ai băcanului cu untul! strigară oamenii într-un glas. 

Banii au fost predaţi îndată stăpânului lor, iar pe vecinul lui l-au condamnat la închisoare pe 
viață. 

Toţi începură să laude înţelepciunea cârmuitorului, el însă, ridicând în braţe pe băiat, le spuse: 

— Nu eu, ci acest băiat a descoperit pe mârşavul înşelător. El m-a învăţat cum să duc la capăt 
această atât de încâlcită treabă. 


Leviatan şi vulpea 
poveste izraelită 


Odată, Leviatan, stăpânul împărăției peştilor, auzind că vulpea este cel mai înțelept animal pe 
pământ, a vrut şi el să devină tot atât de înţelept ca dânsa. Pentru aceasta, trimise la ea vreo câțiva 
peşti, dintre cei mai mari şi mai puternici, poruncindu-le să-i răpească mintea şi să o aducă la el. 

Înotând spre mal, peştii zăriră încă de departe vulpea şi începură să bată apa cu cozile. Vulpea 
observă apa ondulându-se şi întrebă pe peşti: 

— Ce faceţi aici, aşa aproape de mal? 

— Te aşteptam. 

— Pe mine? se miră vulpea. Dar ce nevoie aveţi de mine? 

— Cum, n-ai aflat că stăpânul nostru Leviatan este grav bolnav, mâine, poimâine moare şi că tu 
vei rămâne singurul lui moştenitor? Vestea despre mintea ta ascuțită a ajuns până la adâncurile mării 
şi împăratul nostru doreşte ca tu să fii împărăteasă peste întreaga împărăție a adâncurilor apelor. 

— Dar cum voi ajunge eu până la Leviatan? întrebă vulpea. 

— Urcă-te călare pe mine, îi răspunse cel mai în vârstă dintre peşti, şi eu într-o clipă te voi duce 
pân' la el. La noi ai să trăieşti fericită; ai să ai bogății şi lux; ai să mănânci şi ai să bei din belşug, şi 
ai să dormi cât o să vrei, niciun animal nu va îndrăzni să te amenințe. 

Vorbele peştilor îi ameţiră capul şi vulpea se hotărî să pornească la drum lung. 

Când peştii se depărtară la o distanță mare de mal, unde se ridicau valuri înalte, vulpea se sperie 
şi spuse: 

— Dragii mei peşti, acum eu mă aflu în mâinile voastre, spuneți-mi adevărul, ce vreți să faceți 
cu mine? Unde trebuie să mă duceți? 

— Acum putem să-i spunem totul, se hotărâră peştii. Împăratul nostru Leviatan a auzit că tu eşti 
cea mai înțeleaptă dintre toate animalele pe pământ. El a hotărât ca să-ţi mănânce inima, ca să 
devină tot atât de înțelept ca şi tine. 

Vulpea se cutremură. 

— De ce nu mi-aţi spus asta de la început? Dacă ştiam despre ce e vorba, atunci neapărat luam 
cu mine şi inima. Ce nesocotiţi sunteți! 

— Dar acum, oare inima nu e cu tine? se mirară peştii. 

— Se înţelege că nu-i cu mine, răspunse vulpea. Noi vulpile avem obiceiurile noastre. Nu ducem 
peste tot inimile cu noi, ci le luăm numai la nevoie. Acum, dacă aveţi trebuință de ea, trebuie să ne 
întoarcem la mal. Eu am să alerg până la vizuina mea, am să iau inima, care stă ascunsă într-un loc 
retras, şi apoi voi dărui-o împăratului vostru. El mă va răsplăti generos, de asemenea şi pe voi 
pentru zelul cu care m-aţi adus cu inimă cu tot. 

Ai dreptate, spuseră peştii şi se întoarseră spre țărm. Vulpea sări pe nisipul de pe mal şi începu să 
țopăie de bucurie. 

— De ce pierzi vremea degeaba? îi spuseră peştii. Grăbeşte-te, aleargă după inima ta, ca să 
pornim din nou la drum. 


— Sunteţi nişte proşti, le răspunse vulpea râzând! Dacă nu aveam inima la mine, cum puteam eu 
să scap de voi şi de împăratul vostru? 


Croitorul 
poveste evreiască din Europa De Est 


Într-un sat trăia odată un croitor sărac. Croise paltoane pentru mulţi oameni, dar niciodată pentru 
el însuşi, deşi nu era ceva ce să-şi dorească mai mult pe lume decât un palton. Nu avusese niciodată 
bani suficienți să cumpere un material pe care să-l pună deoparte pentru el, fără să facă din el ceva 
de vânzare. 

Dar a strâns şi a strâns, puţin câte puțin, şi în cele din urmă a strâns suficient. A cumpărat 
materialul şi l-a tăiat cu grijă, ca să nu risipească nimic. A cusut paltonul care i-a venit ca turnat. Era 
mândru de el. Îl purta şi când nu era deloc frig, ci doar puţin răcoare. L-a purtat până s-a tocit de tot. 

Cel puţin aşa credea, că se tocise de tot, dar când s-a uitat mai de aproape a văzut că mai 
rămăsese exact atâta material bun cât pentru o jachetă. Aşa că a tăiat paltonul şi a făcut o jachetă. I-a 
venit la fel de bine ca paltonul şi o putea purta şi mai des. A purtat-o până s-a tocit de tot. 

Cel puţin aşa părea, că se tocise de tot, dar s-a uitat din nou şi a văzut că mai rămăsese exact 
atâta material bun cât pentru o vestă. Aşa că a tăiat jacheta şi a cusut o vestă. A probat-o şi arăta 
foarte distins în ea. A purtat vesta în fiecare zi. A purtat-o până s-a tocit de tot. 

Cel puţin aşa credea, că se tocise de tot, dar când s-a uitat cu mai multă atenţie, a văzut câteva 
zone ici şi colo care nu erau tocite. Aşa că le-a tăiat, le-a cusut între ele şi a făcut o şapcă. A probat- 
O şi îi stătea foarte bine. A purtat-o şi în casă şi afară până s-a tocit de tot. 

Cel puţin aşa părea, că se tocise de tot, dar s-a uitat, a văzut că mai rămăsese exact atâta material 
bun cât pentru un nasture. Aşa că a tăiat şapca şi a făcut un nasture. Era un nasture bun. L-a purtat 
în fiecare zi, până s-a tocit de tot. 

Cel puţin aşa credea, că se tocise de tot, dar când s-a uitat mai de aproape a văzut că mai 
rămăsese exact atâta material bun cât pentru o poveste, aşa că a făcut din el o poveste şi eu tocmai 
v-am spus-o. 


Adevărul şi povestea 
poveste evreiască 


Adevărul şi Povestea locuiau unul lângă altul, în același sat şi erau cei mai buni prieteni. 
Povestea se plimba pe ulițele acelui sat și toată lumea o iubea — le plăcea să o privească venind, le 
plăcea să se oprească pentru a asculta orice avea ea să le spună. Povestea avea o mulțime de 
prieteni. Adevărul, pe de altă parte, ei bine, Adevărul se plimba prin sat la fel de gol cum a fost lăsat 
pe pământ. Oamenii nu știau ce să facă — îl vedeau pe Adevăr şi nu ştiau cum să-și întoarcă 
privirea mai repede. Mulţi traversau repejor pe partea cealaltă. Nimeni nu vroia să se 
împrietenească cu el. Iar el devenea din ce în ce mai trist. În cele din urmă s-a dus la cea mai bună 
prietenă pe care-o avea, Povestea, și i-a spus: 

— Nu știu ce să mă mai fac! Nimeni nu vrea să vorbească cu mine! 

Povestea şi-a trecut privirea peste Adevăr de sus până jos și de Jos în sus şi i-a spus: 

— Ştii ceva, tu ai nevoie de niște haine! Vino cu mine! 

L-a dus pe Adevăr la etaj unde îşi ţinea ea garderoba. A deschis ușile dulapului și i-a spus: 

— Am o mulţime de haine. Sunt sigură că vei găsi ceva ce poţi purta. 

Adevărul a început să cerceteze cu neîncredere toate acele haine şi nu-și putea crede ochilor câtă 
culoare, câtă varietate și câtă frumuseţe se găsea acolo. Mantale de mătase fină, rochii elegante din 
catifea multicoloră şi dantele fine. A clătinat din cap privind toată bizareria și fantezia din acel 


dulap. În cele din urmă, s-a oprit asupra unei perechi de pantaloni negri și a unei cămăși negre. 
Chiar înainte de a pleca, a întins mâna și şi-a luat un şal roșu aprins, din pene de gâscă. 

A luat-o în jos pe scări, a ieșit în stradă și, ce să vezi, de data asta oamenii chiar vroiau să 
vorbească cu el. Veneau înspre el, îl întrebau „Ce-ai mai făcut în ultimul timp?” şi ascultau cu 
atenţie ceea ce avea el de spus. După o vreme, Adevărul avea aproape la fel de mulți prieteni ca 
Povestea. Pentru că, până la urmă, nimeni nu doreşte Adevărul gol-goluţ... trântit drept în faţă. 


Uşor ca o pană 
poveste evreiască din Europa De Est 


A fost odată ca niciodată un oraş numit Helm, care se găsea în Polonia. Era un loc neobișnuit. 
Locuitorilor acestui oraş le plăcea mult să-şi spargă capul discutând tot felul de probleme 
imaginare. Când problema li se părea complicată, îşi luau o pauză de gândire în care se scărpinau în 
cap Și se trăgeau de barbă. 

Cu timpul, Și-au dat seama că aveau nevoie de un loc în care să se întâlnească şi să gândească 
împreună toate acele gânduri serioase. Așa că au hotărât să construiască o baie publică. Dar cum nu 
aveau destui bani pentru asta, au trimis doi oameni, Mottel şi Feivel să strângă fonduri prin satele 
vecine. Cei doi au strâns banii și apoi au început bineînţeles să-şi imagineze tot felul de probleme 
care i-ar putea pândi pe drumul de întoarcere. 

— Sunt sigur că o să ne atace hoţii, a spus Feivel. 

— Adevăr grăiești, a răspuns Mottel. O să ne fure sacul și o să ne taie și gâturile. Cum să facem 
să ne păzim de ei? 

— Am o idee grozavă, a răspuns Feivel. O să cumpărăm de toți banii niște mărfuri inutile şi 
stupide pe care nimeni n-o să dorească să le fure. În felul ăsta putem ajunge în siguranță cu 
mărfurile acasă și investiţia noastră e protejată. 

— O idee excelentă! a fost de acord Mottel. 

S-au dus la piață și s-au uitat care mărfuri aveau căutare și care nu. Toată lumea se înghesuia să 
cumpere carne, pâine, lumânări, lapte, brânză, cărți sau bijuterii. Dar la taraba unde se vindeau pene 
nu era nimeni. Era vară și nimeni nu avea nevoie să-și umple pernele, plăpumile sau hainele de puf 
cu pene. 

— Perfect! a strigat Feivel. Nimeni nu vrea pene. O să cumpărăm noi pene de toți banii. Şi, 
fiindcă ele sunt așa ușoare, drumul spre casă va fi plăcut ca o plimbare. 

Aşa că au cumpărat douăzeci de saci, spre uluirea băbuţei care le vindea. Nu mai vânduse nicio 
pană de patru luni, de când venise primăvara. 

Apoi însă Feivel şi Mottel şi-au dat seama că sacii sunt prea grei să-i care şi nici nu au destule 
mâini pentru douăzeci de saci. Aşa că s-au aşezat lângă taraba de pene și au început să-şi spargă 
capul cum să-i ducă până acasă. Din când în când, se scărpinau în cap şi se trăgeau de barbă. 

În cele din urmă, Feivel a spus: 

— Ştiu cum să facem! Gândește-te la păsări, cum pleacă ele toamna în țările calde și cum știu să 
se întoarcă primăvara exact în același loc de unde au plecat. Pun pariu că penele le ajută să-şi 
găsească drumul spre casă. Dacă am arunca şi noi penele în aer, ele ar ști singure să zboare până în 
orașul nostru. 

— Feivel, eşti nemaipomenit de inteligent! s-a entuziasmat Mottel. 

Au desfăcut gurile sacilor şi penele şi-au luat zborul. Au fost purtate de vânt până au dispărut în 
zare. 

Fericiţi, Feivel şi Mottel s-au întors în Helm. Dar acasă, nici urmă de pene. Bătrânii satului i-au 
liniştit: 

— Nu vă îngrijoraţi. Voi aţi procedat foarte bine. Însă penele din piață sunt niște pene străine, 
care nu consideră că Helm este casa lor. Trebuie să trimitem noi penele noastre să se întâlnească cu 


ele şi să le convingă să-şi facă casa aici la noi. 

Așa că toți locuitorii orașului şi-au desfăcut toate pernele, plăpumile şi hainele de puf şi au dat 
drumul penelor să se înalțe în aer. Cerul a fost acoperit ca de furtună de zăpadă. Apoi, vântul a 
împrăştiat toate penele în zare. Ele nu s-au întors niciodată în Helm cu suratele lor. Cu timpul, şi 
oamenii din Helm au plecat din oraş şi s-au răspândit în toate colţurile lumii. Îi poţi recunoaște ușor. 
Când vezi pe cineva care se uită cu nostalgie în sus pe cer, poţi să fii sigur că e un locuitor din Helm 
care încă aşteaptă ca penele să se întoarcă acasă. 


Take-Trai 


poveste japoneză 


Într-un sat trăia un om foarte distrat. Toţi îi spuneau: Take-Trai. De cu seară, Take-Trai spuse 
soției: 

— Pregăteşte-mi hainele de sărbătoare. Mâine în zori plec la oraş, la iarmaroc. 

— Vei avea tot ce-ţi trebuie, numai să nu uiţi un cadou pentru mine. 

În zori Take-Trai era în picioare. 

— Nevastă, nevastă, unde mi-i pălăria? întrebă el cotrobăind prin casă. 

— Este în cuierul din tindă, răspunse nevasta sa cu voce somnoroasă. 

În tindă atârnau alături în cuier pălăria şi coşul de paie. Take-Trai puse pe cap coşul de paie. În 
piciorul drept încălță un pantof de paie, iar în cel stâng un sabot de lemn. 

„Cine trebuie să plece, n-are timp de aşteptat”, îşi spuse el strângându-şi brâul. Dar după o clipă 
se gândi: „Să iau cuțitul cu mine. Câte pericole paşte pe om la drum!”, îndată strigă: 

— Hei, nevastă! Mi-ai pregătit cuțitul pentru drum? 

— Da, l-am pregătit, este în cui în bucătărie. 

Take-Trai se duse în bucătărie. Cuţitul atârna de un cui în perete, iar alături se afla o umbrelă. 
Take-Trai luă umbrela, o înfipse la brâu şi porni repede spre oraş, la iarmaroc. 

Abia ajunse în satul vecin şi fu înconjurat de o mulțime de oameni. 

— Uitaţi-vă ce om ciudat, în loc de pălărie şi-a pus coşul pe cap! 

„Curios, cine-i zăpăcitul care poartă un coş în loc de pălărie?” se gândea Take-Trai, uitându-se în 
stânga şi în dreapta. 

De-abia dincolo de sat, când vru să se mai răcorească puţin, vru să-şi scoată pălăria şi dădu de 
coş. De mânie îl aruncă în şanţ. Dar în drum spre oraş, Take-Trai mai trecu printr-un sat. Abia intră, 
când deodată auzi râsete împrejur: 

— Uitaţi-vă, uitaţi-vă, ce om ciudat, un picior încălțat cu paie, celălalt cu lemne. 

Take-Trai se uită la picioarele sale. Amuţi de mirare, îşi aruncă repede papucul de paie şi sabotul 
de lemn şi porni mai departe. 

Mergea şi se uita cum oamenii strângeau orezul de pe câmp. Saluta secerătorii, iar aceştia 
răspundeau politicos: 

— Pe o căldură ca asta mergi fără pălărie. Ai putea cel puțin să-ți aperi capul cu umbrela. 

— Dacă aş avea umbrelă, n-aş aştepta sfatul vostru. 

— Dar ce ai la brâu? 

— Cum ce am? Un cuţit! 

— Om bun, aceasta-i umbrelă, nu cuțit. 

Take-Trai se înfurie. „Nevastă-mea mi-a făcut asta. Am să-i arăt eu. Mă întorc îndată acasă.” 

Când ajunse în satul său, intră în prima casă din marginea satului. 

— Eşti o leneşă, o neglijentă, necinstită, începu el să strige încă din prag. Din cauza ta a trebuit 
să mă întorc din drum, să renunţ la iarmaroc. 

— Nu cumva ai greşit casa, vecine? întrebă gospodina. 

Take-Trai se ruşina foarte mult. leşi din casă şi alergă la prăvălie, ca să cumpere un mic dar şi să 


se scuze pentru neplăcerea făcută. 

— Cer scuze, că am strigat atât de tare, începu el din prag, când se întoarse de la prăvălie. V-am 
adus în dar un pachet de ceai. 

— Nu-mi aduc aminte să fi strigat la mine. Şi apoi, prin ce minune te-ai întors atât de repede de 
la oraş? 

Take-Trai de-abia acum îşi dădu seama că intrase în propria sa casă. Dar de data asta se bucură 
foarte mult. 

— N-am găsit nimic interesant ia iarmaroc. i-am cumpărat un pachet de ceai şi m-am întors. 
Prepară un ceai proaspăt, bun. 


Piuliţa fermecată 
poveste japoneză 


Într-un mic sat japonez, de pe malul mării, trăiau odată doi fraţi. Fratele mai mare era harnic, iar 
cel mic, leneşi într-o zi fratele mai mare se duse ia pădure să taie lemne. Munci fără odihnă până ia 
amiază. Când soarele ajunse drept în creştetul capului, un bătrân se opri în faţa sa. Avea în mână o 
piuliță de piatră, în care se macină orezul. 

— Aceasta este o piuliță fermecată. Tu eşti om bun şi harnic, piuliţa îți va da tot ceea ce vei dori. 
Mestecă în ea cu pistilul şi spune-ţi dorinţa. Te rog s-o iei cu tine acasă, spuse bătrânul către băiat. Îi 
lăsă darul şi înainte ca băiatul să poată privi piuliţa, bătrânul era de acum departe; nici nu avu timp 
să-i mulțumească. Dar se bucură foarte mult şi fericit luă piuliţa şi alergă acasă. 

— Piuliţă, te rog, dă-mi orez! Avem nevoie de orez! se rugă ei frumos şi învârti cu pistilul în 
piuliță, până când se auzi sunând. Deodată din piuliţă începu să curgă orez, o grămadă întreagă de 
orez. Într-o clipă toate ungherele din casa săracului se umplură cu orez. 

— Îţi mulţumesc, piuliță! mulțumi modest şi cu dragoste fratele mai mare. Şi, deoarece avea 
prea mult orez, se duse în sat şi-l dărui oamenilor. 

— Îţi mulțumim, îţi mulţumim mult! Ne-ai ajutat să nu ne moară copiii de foame! îi spuneau 
sătenii. 

Numai fratele său leneş nu era mulţumit. „Eh, dacă aş avea eu o piuliță ca aceasta, aş şti să o 
folosesc altfel! mormăia el. 

Într-o zi, când fratele mai mare se duse la pădure să taie lemne, fratele cel mic luă piulița şi plecă 
din sat cu ea. Dar când să treacă de ultima casă, se gândi: „Ce-ar fi să fug, să am piulița numai 
pentru mine şi să nu mi-o fure nimeni?” 

În cele din urmă se hotărî să plece pe mare. Luă o barcă cu vâsle, puse în ea piulița şi încercă să 
vâslească spre largul mării. Se îndepărtă repede de mai şi barca se legăna pe valurile puternice. 
Leneşului i se păru că se află destul de departe de mal, pentru ca nimeni din sat să nu-l poată găsi. 
Se opri, nu mai vâsli şi începu să se gândească ce ar putea să ceară piuliţei. 

„Am găsit! Cel mai mult îmi plac covrigii dulci de orez! Aş dori foarte mult asemenea covrigi!” 
Mestecă tare cu pistilul în piuliță, aşa cum văzuse la fratele său şi porunci: 

— Să-mi dai covrigi! Să-mi dai mulți covrigi dulci de orez! 

Abia termină vorba, când începu să iasă din piuliță o mulțime de covrigi albi şi buni. 

— Ce bunătate! Numai covrigi dulci! Şi toţi sunt numai ai mei! se entuziasma leneşul. Apoi se 
repezi la ei şi-i mâncă pe toți. 

Dar covrigii erau dulci şi au fost atât de mulți, încât deodată îi veni pofta să mănânce şi ceva 
sărat, ca să scape de gustul dulce. Din nou învârti cu pistilul în piuliță şi spuse: 

— Să-mi dai îndată sare! Vreau sare! Toarnă-mi sare! 

Deodată începu să curgă din piuliță sare albă. Curgea mereu. Leneşul luă sarea în mână şi strigă: 

— Destul! Destul! Ajunge! 

Dar sarea curgea fără încetare, se umplu barca, se cufundă împreună cu leneşul, dar el se ţinea de 


barcă şi continua să strige: 
— Destulă sare! Destulă sare! 
Din piuliţă însă sarea curgea mereu şi continuă să curgă şi acum. De aceea marea este sărată. 


Kendzo biruitorul 
poveste japoneză 


Un pescar sărac, pe nume Kendzo Sinobu, trăia în vremurile de demult pe malul unei mări. Drept 
singură avere avea o colibă aproape dărâmată, o barcă prăpădită şi o undiță de bambus. Odată, într- 
o zi cu vânt rece, ciocăni cineva la uşa colibei lui Kendzo. Kendzo deschise uşa şi zări în prag un 
bătrân slăbănog. 

— Îngăduie-mi să mân peste noapte la tine, l-a rugat drumețul. Mulţi ri'* am străbătut fără 
odihnă şi, iacă, te rog acu' să-mi dai adăpost şi să-mi potoleşti foamea. 

Kendzo a rămas descumpănit. 

— Cinstite învăţător'*, sunt tare sărac şi tot ce-ţi pot pune înainte e un singur peştişor. 

Şi Kendzo a arătat spre vatră, unde un peşte micuţ fierbea într-un ceaun. 

— Păi bine, peştişorul ăsta îl fierbi pentru tine, a zis drumeţul. 

Şi-atunci, pentru întâia oară de când se ştia, Kendzo a spus un neadevăr: 

— Tocmai am mâncat şi sunt sătul, a prins a-i îndruga oaspetelui. Nu-mi disprețui masa 
sărăcăcioasă şi nu te gândi, rogu-te, la mine. 

Dacă a cinat drumeţul, l-a culcat Kendzo pe rogojina lui, iar el s-a întins, flămând, pe pământul 
gol. Peste noapte, îl deşteptară gemetele drumeţului. 

— Ce-ai păţit, învățătorule? Nu cumva eşti bolnav? s-a neliniștit Kendzo. 

— Mi-e frig, mi-e tare frig! Dacă n-aprinzi focul pe dată, mor! 

„Ce să fac? şi-a zis Kendzo. Vreascuri nu mi-au mai rămas de fel. Oare să nu fiu în stare să-l 
scap pe omul ăsta cinstit şi să-l las să moară din pricina mea?” 

Şi, apucând toporul, Kendzo a pornit degrabă către mal, acolo unde i se afla prăpădita de barcă. 
A dat pescarul cu toporul şi barca s-a prefăcut curând într-un morman de țăndări. Întorcându-se 
acasă, a aprins Kendzo focul în hibati!'€. 

Când s-a încălzit în colibă, s-a ridicat drumeţul de pe rogojină şi-a grăit: 

— Mulţumescu-ţi, acu' sunt din nou sănătos. lan spune, care ţi-e dorinţa cea mai fierbinte? 

Fără a sta pe gânduri, Kendzo i-a răspuns: 

— Doresc ca toţi japonezii să fie înţelepţi, sănătoşi şi cinstiţi, doresc să-i văd dobândind bunuri, 
vitejie, cunoştinţe şi voie bună. 

Auzindu-i vorbele, a mai spus drumeţul: 

— Toate binefacerile astea sunt păstrate într-o lădiță, pe vârful Muntelui de Aur. Şi le păzeşte 
balaurul albastru. Mulţi viteji au încercat să urce pe Muntele de Aur, dar greu e drumul într-acolo. 
Mii de primejdii îl pândesc pe cel ce tinde să cucerească binefacerile astea! 

— Nu mi-e teamă de nimic, a răspuns Kendzo. Spune-mi numai unde se află Muntele de Aur. 

I-a grăit drumețul: 

— Porneşte către miazăzi, dar ţine minte: doar cel ce-şi iubeşte poporul mai mult decât se 
iubeşte pe sine, şi nu dă înapoi nici în fața morţii, doar acela poate ajunge la Muntele de Aur! 

Şi grăind aşa, şi-a luat oaspetele rămas bun de la Kendzo şi s-a îndreptat către ieşire. Pe prag s-a 
întors şi-a mai spus: 

— Ne vom mai vedea noi. Rămâi cu bine! 

Dis-de-dimineaţă Kendzo a plecat la drum. Preţ de douăzeci de zile a tot mers către miazăzi, 
după cum îl învățase drumeţul. Într-a douăzeci şi una zi se afla pe malul unui râu lat. Valurile se 
spărgeau cu zgomot de pietrele de pe mal. 

S-a întrebat Kendzo cum să treacă pe celălalt mal. Atunci a văzut în apropiere o casă şi s-a 
îndreptat către casa aceea. Acolo l-a întrebat pe gospodar: 

— Cinstite domn, unde pot face rost de-o barcă, să pot trece pe celălalt mal? 

— Ce face? a prins a da din mâini gospodarul. Nimeni pe lume n-a izbutit să treacă râul ăsta. 
Vine atât de năvalnic, are asemenea anafoare, încât cine a încercat să treacă dincolo, s-a prăpădit. 

— Dar trebuie să ajung negreşit pe celălalt mal, i-a răspuns Kendzo. 

— Niciun muritor n-a izbutit să treacă râul ăsta, a vorbit din nou gospodarul. 

— Să am o bucată de mătase, îndată aş trece dincolo, a zis Kendzo. 

— O bucată de mătase îți dau eu, a spus gospodarul, numai că nu pricep cum ai să treci cu ea. 

Căpătând mătasea, Kendzo s-a şi apucat să meşterească dintr-însa un zmeu uriaş. Când a isprăvit 
zmeul, i-a grăit astfel gospodarului: 

— Leagă-mă, rogu-te, de zmeu şi suie-l în văzduh. Îndată ce vântul mă va purta pe celălalt mal, 
voi tăia funia şi voi cobori pe pământ. 

Gospodarul a prins a-l sfătui pe viteaz: 

— Ai să cazi şi-ai să te prăpădeşti. Rămâi mai bine în casa mea şi ţi-o voi da pe singura şi 
frumoasa mea fiică de soţie. Dacă voi muri, îmi veți stăpâni pământurile şi pădurile. 

Dar o singură dorinţă ardea în inima lui Kendzo, aceea de a-şi ferici poporul. De aceea a spus: 

— O zicătoare japoneză glăsuieşte că „cine vrea să ia piatra fermecată, trebuie să lupte cu 
balaurul”. Cine şi-a pus în gând să-şi fericească poporul, nu trebuie să se teamă că-şi poate pierde 
viața. 

— Facă-se voia ta, a spus gospodarul şi s-a pus pe treabă. 

L-a legat gospodarul şi zmeul s-a ridicat până pe sub nori. Dus de vânt, a zburat grabnic peste 
râul lat şi mânios. Apoi vântul a prins a se domoli şi Kendzo a coborât pe pământ. Când tălpile i-au 
atins glia, a grăit cu bucurie: 

— Repede, la drum, să nu pierd nicio clipă! 

Dar numai ce-a făcut câţiva paşi, că de după nişte tufe i-a tăiat calea un tigru. În aceeași clipă 
Kendzo a auzit din spate un şuierat straşnic. Întorcându-se, a văzut că un şarpe boa se târa către el. 
Scăpare nu mai avea: în față, tigrul — în spate, şarpele boa. Amândoi voiau să-l mănânce pe bietul 
Kendzo şi niciunul nu voia să-i lase celuilalt prada. 

Un vuiet năprasnic s-a auzit atunci fără veste şi un vultur uriaş a căzut, ca o piatră, din cer. L-a 
prins în gheare pe Kendzo şi atât de sus l-a ridicat în văzduh, încât Kendzo n-a mai văzut pământul. 
Dar de priceput a priceput îndată că vulturu-l duce în cuibul lui, ca să-l sfâşie acolo. 

Dacă vulturul a prins a cobori, a văzut Kendzo sub el oceanul zbuciumat şi stâncile de la țărm. 
Câteva bătăi din aripi numai, şi vulturul avea să ajungă la cuib. Dar vulturul băgă de seamă că o 
maimuţă i se furişase în cuib şi era cât pe ce să-i mănânce puişorii. Scoţând un sunet asurzitor, lăsă 
omul din gheare şi se năpusti asupra maimuței. 

Kendzo a zburat în jos, a căzut în ocean şi valurile uriaşe l-au dus departe, în larg. 

„Să fie oare cu putință să pier, fără a-i aduce poporului meu fericirea?” s-a întrebat cu mare 
amărăciune Kendzo. 

Şi-n clipa aceea a zărit lângă el o balenă. Adunându-şi puterile, a înotat către balenă şi i s-a urcat 
în spinare. Curând balena s-a plictisit de-a tot sta locului şi, iscând valuri uriaşe, a pornit la drum. 

Istovit, Kendzo s-a lungit pe spinarea balenei şi, fără a prinde de veste, a adormit. Dacă s-a 
deşteptat însă, a văzut că țărmul era aproape. N-a mai stat mult pe gânduri, s-a aruncat în apă şi-a 
început să înoate. 

Şi numai ce-a dat de țărmul nisipos, că îndată, răpus de oboseală şi de foame, s-a prăbuşit fără 
simtire. 

A rămas bietul Kendzo la pământ până ce l-a zărit un băiețaş care păzea pe țărm un taur. 


Băieţaşul l-a văzut şi-a prins a-i face semne cu evantaiul. Kendzo şi-a deschis ochii, dar nu s-a putut 
ridica în picioare. 

Atunci băiatul l-a ajutat să se suie pe taur şi-a mânat taurul într-o pădure de bambuşi din 
apropiere. 

În pădure se înălța o casă încăpătoare. Gospodarul a ieşit şi l-a întrebat pe băiețaş: 

— Pe cine ai adus acolo? 

— O, tată, omul ăsta era lungit fără simțire pe țărmul oceanului şi nu l-am putut lăsa fără ajutor. 

Atunci tatăl l-a lăudat, apoi l-a ajutat pe Kendzo să intre în casă, l-a ospătat şi l-a poftit să se 
culce. 

Multă vreme a dormit Kendzo, iar când s-a deşteptat, gospodarul a intrat în încăpere şi l-a 
întrebat: 

— Spune, preacinstite, încotro ti-i drumul? 

— Spre vârful Muntelui de Aur, să dobândesc pentru popor înțelepciune, sănătate, avere, ştiinţă, 
vitejie şi voie bună! 

— Am auzit de muntele ăsta, a spus tatăl băieţaşului. Dacă ţii la viață nu te duce! Nimeni nu s-a 
mai întors viu de acolo. Rămâi în casa mea şi trăieşte aici cât pofteşti. 

— Nu, i-a răspuns cu hotărâre Kendzo. Nu cerca să mă-ndupleci. Cât trăiesc, nimic nu mă poate 
face să mă opresc la jumătatea drumului! 

Şi Kendzo s-a îndreptat din nou către miazăzi. 

A străbătut un ţinut lipsit de oameni, a trecut înot lacuri mari, a lăsat în urmă păduri de veacuri 
şi-a văzut înainte deşerturi fără margini. Vreme de trei zile a mers prin deşertul fierbinte, răbdând de 
foame şi de sete; iar într-a patra zi a zărit în depărtare vârful Muntelui de Aur. 

Nespus de bucuros, a prins a alerga către munte şi pe la amiază se şi afla la poalele lui. Fără a se 
opri nicio clipă, Kendzo a început să suie către vârf. Şi tare puţin a suit, când, iacă, a auzit un glas 
ca de tunet: 

— Niciun pas mai departe! Sau te vei trezi sfâşiat în bucăţi! 

Dar pe Kendzo nu era lesne să-l înspăimânţi. A apucat sabia şi a pornit înainte. Când, deodată, 
nişte câini cumpliți l-au strâns din toate părțile. Stăteau în jurul lui cu boturile căscate şi ochii le 
străluceau turbat. lar glasul s-a auzit din nou: 

— Întoarce-te cu spatele către câini, pleacă şi nu se vor atinge de tine! Dar dacă vei face un pas, 
te vor hărtăni deîndată! 

A izbit Kendzo cu sabia în câinele cel mai apropiat, şi câinele degrabă a fugit, vârându-şi coada 
între picioare. Ceilalți dulăi au schelălăit şi-au clănțănit din dinți. Din nou a izbit Kendzo cu sabia în 
câinele cel mai apropiat şi câinele a şters-o, cu coada între picioare. 

A priceput atunci Kendzo că dulăii nu-s primejdioşi decât pentru cel ce, întâmpinând o 
amenințare, nu merge înainte, ci dă îndărăt. Şi, pricepând, a pornit năvalnic înainte. Atunci dulăii au 
prins a schelălăi jalnic şi s-au făcut nevăzuţi. 

Dar cu asta nu s-a sfârşit încercarea vitejiei lui Kendzo. Nici n-a apucat să facă doi-trei paşi, 
când a zărit o fată frumoasă. Fata i-a alergat în întâmpinare, şi-a desfăcut braţele şi a strigat: 

— Scapă-mă! Scapă-mă! 

— Cine-a îndrăznit să te supere? a întrebat Kendzo. 

— Fug de balaurul albastru! Scapă-mă! 

— Nu te teme, că te apăr! a zis cu glas tare Kendzo şi şi-a înălţat sabia. 

— Află că pe balaurul albastru nu-l răpune niciun fel de sabie. Dar se află pe aici pe-aproape o 
peşteră, în care au locuit până nu de mult nişte zei. În peştera asta balaurul albastru nu intră 
nicicând. 

— Aşa? Hai degrabă într-acolo! s-a bucurat Kendzo. 

A luat-o fata înainte, cu Kendzo pe urmele ei. Dacă a intrat în peşteră, de mirare, multă vreme nu 


şi-a putut veni în fire. În mijlocul peşterei se afla o dzen!” încărcată cu tot felul de bunătăţi şi 

urcioare cu vin. 

— Zeii cei buni s-au gândit la noi! a strigat bucuroasă fata. Priveşte ce bunătăţi şi ce vinuri alese 
ne-au lăsat! 

Şi, aşezându-se Kendzo pe-o rogojină albă ca zăpada, fata începu să-l slujească. Îi turna vin când 
dintr-un urcior, când dintr-altul. Niciodată nu mai băuse Kendzo un vin atât de bun. 

Kendzo adormi curând. Dar când se deşteptă, numai că nu muri de groază: fata nu mai era în 
peşteră, iar el se afla ferecat cu lanţuri groase de peretele peşterii. A priceput atunci că vicleanul 
balaur albastru luase chip de fată, îl atrăsese în peşteră şi-l ferecase-n lanţuri, pe când dormea. 

Aşa a rămas bietul Kendzo în peşteră, aşteptând ivirea cumplitului balaur. Dar balaurul nu se ivi. 

Şi-au trecut multe zile de când Kendzo se trezise ferecat de peretele peşterii. Îl chinuia foamea şi 
setea; cu fiece zi îi scădeau puterile. Şi, iacă, atunci când credea că avea să moară acolo, în peşteră, 
a suflat deodată un vânt puternic, pereţii s-au cutremurat şi balaurul albastru s-a ivit înaintea 
pescarului. Era un balaur cumplit. Un cap mare de cal, cu urechi de taur, se răsucea pe un gât de 
şarpe. Burta şi spinarea balaurului erau acoperite cu solzi albaştri. 

— Dacă te-ntorci acasă, nu-ţi voi face niciun rău, a grăit răguşit balaurul. Dar dacă nu te 
învoieşti, te las să mori de foame. 

— Cât trăiesc nu mă lepăd de visul de a-mi ferici poporul, a răspuns Kendzo. 

Balaurul şi-a căscat botul şi peştera s-a umplut de un fum rău mirositor. Din nou a suflat vântul şi 
din nou s-au cutremurat pereţii peşterii. Dar când s-a împrăştiat fumul, balaurul nu mai era în 
peşteră. Se făcuse nevăzut. Iar zece duhuri rele au intrat atunci de-a valma. Fiecare dintre ele s-a 
apropiat de Kendzo şi i-a spus: 

— Dacă te-nvoieşti să te întorci acasă, îți dăm cât aur vei putea lua cu tine. 

Şi fiecăruia i-a răspuns Kendzo: 

— Mai bine mor decât să mă întorc în patrie fără lădiţa cu binefacerile pentru oameni! 

Atunci duhurile au apucat cu toatele ghioage de fier şi-au prins a izbi în Kendzo. După fiecare 
izbitură, întrebau: 

— Pleci de aici? 

Şi el răspundea de fiece dată: 

— Nu! 

Nu i-au putut face nimic duhurile şi s-au grăbit să plece către ocrotitorul lor. 

Urlând sălbatic, balaurul albastru a pătruns în peşteră. A rupt lanţurile cu care Kendzo era ferecat 
de peretele peşterii, l-a târât către o mare cădere de apă şi l-a zvârlit în prăpastia vuitoare. Dar, 
numai ce-a atins şuvoaiele apei, că balaurul l-a scos pe Kendzo afară şi i-a spus: 

— Întoarce-te acasă şi-ţi dau câte mărgăritare poţi duce! Eşti mulțumit? 

— Nu! a strigat Kendzo. Nu! 

— Ei, atunci ţi-a sunat sfârşitul! a mârâit turbat balaurul. 

L-a legat pe Kendzo de un brad înalt şi deasupra capului i-a prins cu o sută de funii o stâncă 
uriaşă. Făcând toate astea, balaurul a grăit: 

— Stânca asta stă într-o sută de funii. Cum trece o clipă, tai şi eu câte o funie. Dacă peste o sută 
de clipe nu te mărturiseşti înfrânt, stânca are să-ți sfarme țeasta! 

Şi, grăind aşa, a tăiat cea dintâi funie. 

S-au scurs nouăzeci şi nouă de clipe. Stânca se ţinea acu' într-o singură funie. 

— Te-ntreb pentru cea din urmă oară: pleci de aici, sau ba! a răcnit balaurul. 

— Ba, a răspuns din nou Kendzo. Ba! 

— Mori, deci! a strigat cu mânie balaurul, şi şi-a făcut vânt să taie cea din urmă funie care mai 
ținea stânca. 

În clipa aceea a răsunat un glas năprasnic: 

— Stai! 

Şi-a înălţat Kendzo privirile şi l-a văzut alături de balaur pe drumeţul care-i povestise despre 
Muntele de Aur şi despre lădiţa cuprinzând binefacerile pentru omenire. Drumeţul purta veşminte 


roşii de mătase şi ținea în dreapta o vărguţă de aur. 

Balaurul cel ticălos nici nu s-a întors măcar către drumeț. A izbit cu sabia, a retezat cea din urmă 
funie de care spânzura stânca uriaşă. Dar drumețul, care era un fermecător atotputernic, a atins cu 
vărguța de aur stânca şi stânca a căzut la picioarele lui Kendzo, legat de trunchiul bradului. 

— Am să te sfâşii! a răcnit balaurul şi, zvârlind flăcări cumplite, le-a îndreptat către drumet. 

Dar, cât ai clipi, acesta s-a prefăcut într-un uriaş puternic. Văzând una ca asta, balaurul s-a 
prefăcut într-un leu. Atunci uriaşul şi-a luat din nou chipul omenesc şi, de după un nor, a slobozit 
săgeți ascuțite asupra leului. 

Urlând de durere, leul a făcut o săritură şi-a pierit. 

— Ai biruit balaurul albastru! a strigat Kendzo, legat de trunchi. 

Dar fermecătorul nu s-a grăbit să se bucure. A scos o oglindă, a pus-o pe pământ şi-n oglindă se 
vedea tot ce se petrecea dincolo de nori. Kendzo a văzut pe cer balaurul, intind cu o săgeată 
otrăvită către fermecător. Din nou şi-a ridicat fermecătorul vărguța de aur către cer şi balaurul s-a 
prăbuşit la pământ. Dar, cum a atins pământul, cum s-a prefăcut într-un lup şi-a luat-o la fugă. Într-o 
clipă fermecătorul şi-a luat înfăţişarea unui tigru şi-a prins a goni pe urmele lupului. Atunci lupul s- 
a prefăcut într-un uliu, iar fermecătorul într-un vultur puternic. În clipa însă când vulturul a ajuns 
uliul, adunându-şi aripile, uliul a căzut în iarbă, s-a prefăcut într-o cârtiță şi s-a vârât adânc în 
pământ. Tot atunci vulturul s-a prefăcut într-un mistreţ şi-a început a râma muşuroiul cârtiţei. A ieşit 
cârtiţa de sub pământ, s-a prefăcut într-o piatră şi s-a rostogolit de pe munte. Şi-a luat atunci 
drumețul adevăratul chip, a izbit piatra cu vărguţa de aur şi piatra s-a făcut fărâme. Dar fărâmele s- 
au înălțat în văzduh şi s-au prefăcut într-un roi de muşte veninoase. Drumeţul a apucat un pumn de 
nisip, l-a zvârlit în văzduh şi-n văzduh se iviră sumedenie de vrăbii. S-au luat vrăbiile după muşte, 
au prins a le înghiţi şi din toate muştele n-a mai rămas decât una. Kendzo a zărit-o sus, în cer. Încă o 
clipă şi musca a pierit pe după nori. Dar drumeţul a suflat către nori şi cerul s-a acoperit cu o pânză 
de păianjen. În pânza asta s-a încurcat musca. Kendzo a văzut-o cum se zbătea în pânza de păianjen. 
Dar din ce se zbătea, dintr-atât se încurca mai tare. A aruncat fermecătorul cu vărguţa de aur în 
muscă şi musca s-a prefăcut în balaur, şi-a rupt pânza de păianjen. Dar căzând la pământ de la o 
asemenea înălțime, balaurul s-a rănit de moarte. 

Atunci drumeţul l-a dezlegat pe Kendzo şi a grăit: 

— Nu ţi-ai cruțat viața pentru a-ți ferici poporul; de aceea ţi-am venit într-ajutor. Nu te-ai 
înspăimântat de moarte, nu te-ai lepădat de visele tale şi duhurile rele nu te-au putut ucide. Du-te 
până-n vârful Muntelui de Aur, de aici înainte drumul ţi-e deschis. 

S-a bucurat Kendzo şi, uitând de oboseală, s-a dus până-n vârful muntelui. Acolo îndată a dat cu 
ochii de lădița mult râvnită, a luat-o şi a prins să coboare. Zi şi noapte a mers Kendzo către casă. Se 
grăbea să ajungă în Japonia, ca să le împartă tuturor binefacerile. Păşind pe pământ părintesc a 
deschis capacul lădiţei şi înțelepciunea, Sănătatea, Averea, Vitejia, Ştiinţa şi Voia Bună şi-au luat 
zborul dintr-însa. 

Cică binefacerile astea mai trăiesc pe pământ şi-n zilele noastre, da nu le poate dobândi decât cel 
ce nu se gândeşte niciodată la el însuşi, ci se îngrijeşte numai de bunăstarea şi fericirea poporului 
său. 


Balaurul cu opt capete 
poveste japoneză 


E mult, foarte mult de atunci. 

Pe vremea aceea, era stăpân peste tot Cerul şi Pământul un zeu foarte puternic. Şi, când fu 
aproape de moarte, zeul acesta împărți moştenirea lumii întregi între cei doi băieți şi o fată pe care îi 
avea. 

Fetei, pe care o chema Amaterasu, îi dădu Soarele; băiatului mai mare, numit Susanoo, îi dărui 


Marea; iar celui mai mic, Luna, fiindcă era de pe atunci o fire liniştită; chipul lui blând se poate 
vedea şi azi când e lună plină. 

Amaterasu fu fericită cu alegerea părintelui ei. Îşi luă numaidecât împărăţia în primire, 
bucuroasă că poate face atâta bine oamenilor, animalelor şi plantelor, cu căldura şi lumina Soarelui. 
Din toţi trei, Susanoo nu fu de loc mulțumit cu moştenirea primită şi se arătă foarte supărat cu 

Marea, partea ce-i venise lui. 

— Dar ce? Eu să stau într-un loc umed şi rece, în timp ce soră-mea se răsfață în căldură? 

De necaz, se repezi pe Cer, dădu buzna în odaia frumoasă dinăuntru Soarelui, unde surioara lui 
învăţa pe fetiţe să țeasă pânză în fire de aur şi de argint, se năpusti pe gherghefuri şi pe război, le 
strică şi le rupse firele, băgând groaza în bietele fete. 

Amaterasu, înspăimântată, o rupse la fugă afară şi se ascunse într-o peşteră din creierul munților. 

Şi, cum se închise în peşteră, cum se cufundă toată lumea în întuneric beznă, că doar ea era Zeița 
Soarelui şi putea să facă lumină ori întuneric după bunul ei plac. Ba, oamenii spuneau că lumina 
Soarelui izvorăşte din ochii ei strălucitori. 

Atunci, ceilalți Zei rămaşi în întuneric au fost tulburaţi şi deznădăjduiţi. Ce să facă ei, să aducă 
iarăşi lumina pe lume? S-au chibzuit în tot felul şi iată ce au hotărât: 

Şi-au amintit că Amaterasu era din fire curioasă — că de! doar era femeie — şi au pus pe o altă 
zeiță să danseze în faţa peşterii unde se ascunsese Amaterasu; iar în jurul dănțuitoarei ceilalți Zei au 
început să cânte şi să râdă, ba au mai pus şi pe cocoşi să le dea ajutor. 

Când a auzit atâta zgomot, Amaterasu, curioasă, a crăpat niţel intrarea peşterii, ca să vadă ce e. 
Zeii, care atâta aşteptau, i-au pus în faţă o oglindă şi i-au strigat: 

— Uită-te aici, la această nouă zeiță, mai frumoasă decât tine! 

Amaterasu, care vedea pentru prima oară o oglindă, nu şi-a închipuit că ceea ce privea ea acolo 
nu era decât chipul ei răsfrânt în oglindă. Şi, din ce în ce mai curioasă să vadă cum dansează noua 
zeiță, a ieşit afară. 

Atunci, un zeu voinic, care se aţinea la gura peşterii cu un bolovan cât toate zilele, a astupat 
repede intrarea, încât zeiţa, rămânând afară, n-a avut altceva de făcut decât să se întoarcă în odaia sa 
din Soare. 

Iar pe fratele ei zeii l-au pedepsit, de teamă să nu mai facă vreo poznă, dându-l afară din lumea 
zeilor. 

Bietul Susanoo, izgonit din Cer, a fost silit să se coboare pe pământ. 

Aci, pe când se plimba pe marginea unei ape mari, zări pe un om bătrân şi o femeie bătrână, 
țipând şi plângând şi îmbrăţişând pe fata lor. 

— Ce e? Ce vă bociţi? întrebă Susanoo. 

— Uite, spuse moşul, am avut opt fete; da', vedeţi dumneavoastră, lângă coliba unde locuim e o 
baltă, şi-n baltă şade un balaur grozav de mare. 

— Un balaur cu opt capete, zise baba. 

— Şi, în fiecare an o dată, balaurul iese de acolo şi ne mănâncă câte un copil. Acu' am mai rămas 
doar cu fata asta şi azi e ziua când balaurul trebuie să iasă s-o înghită şi pe ea. 

Şi bieţii oameni se puseră iar pe plâns. 

— Nu vă fie frică, le spuse Susanoo. Eu pot să vă scap fata. Uite ce să faceți: luați opt hârdaie 
mari, umpleți-le cu rachiu tare, puneţi-le unul lângă altul, într-un loc, şi plecați de acolo. 

Oamenii aşa făcură. Şi abia isprăviră treaba, că şi zăriră dihania apropiindu-se. Era aşa de lungă, 
că de abia îşi târa corpul pe opt dealuri şi opt văi. Acu' balaurul avea el opt capete, dar avea şi opt 
nasuri, aşa că pe fiecare nas îl gâdilă mirosul tare de rachiu. 

Băgă câte un cap în câte un hârdău şi bău, şi bău, până ce se îmbătă mort, de i se bălăbăneau 
balaurului cele opt capete somnoroase, ameţite de băutură. 

Când adormi bine, Susanoo, care atâta aştepta, se repezi cu sabia sa şi îi tăie pe rând toate opt 
capete, iar pe urmă îi sfârtecă şi corpul în bucăţi. 

Dar când să-i taie coada, ce să vezi, lucru de mirare! Sabia i se frânse în două. Şi, pentru că 


balaurul murise, de nu mai era nicio primejdie, se apropie mai bine să caute în coada balaurului, şi 
dădu de o sabie cum nu se poate mai frumoasă, împodobită cu pietre scumpe. 

Când văzură moşneagul şi baba dihania răpusă, şi singura lor fiică ce le mai rămăsese vie şi 
nevătămată, nu mai putură de fericire. Cu ei veni şi fata să-i mulțumească, şi, cum era chipeşă şi 
mândră, Susanoo o îndrăgi şi se însură cu ea. Dar cu fata se purtă foarte blând, nu cum făcuse cu 
soru-sa. 

Şi locuiră fericiți la un loc cu părinţii fetei. lar când, după mulți ani, muri moşul şi baba, şi, mult 
mai târziu muri Susanoo cu nevastă-sa, sabia cu pietre preţioase rămase moştenire copiilor lor, şi pe 
urmă nepoților şi strănepoților, şi tot aşa din tată în fiu, până ce ajunse în mâinile Mikadoului, 
împăratul Japoniei, care o păstrează bine, ca pe cea mai scumpă comoară. 


Unchiaşul făcător de minuni 
poveste japoneză 


De mult, tare de mult, trăia odată un om bătrân, el şi cu nevasta sa. Şi oamenii aceştia îndrăgiseră 
un biet câine, pe care îl hrăneau cu peşte şi cu tot ce aveau ei mai bun în bucătărie. 

Ăst câine venise cine ştie de unde rătăcit, obosit şi însetat. Nimerise mai înainte la nişte vecini 
răi la inimă, care îl bătură şi îl alungară. Când auzi cum schiaună de durere, moşul ieşi afară şi îl 
chemă cu duhul blândeţii, până ce câinele intră în sfială. 

— Tot suntem noi singurei, zise el babei, să-l oprim la noi. Unde mănâncă două guri, poate să 
trăiască şi el. 

Într-o zi, pe când bătrânii gospodăreau pe afară în grădină, câinele veni după ei şi începu să se 
gudure şi să se joace în jurul lor. Deodată, îl văzură că se opreşte scurt şi că începe să latre tare, 
dând din coadă cu putere: 

— Uau! Uau! Uau! 

Bătrânii socotiră că a mirosit el ceva bun de mâncare, ascuns în pământ, şi aduseră o sapă ca să 
scormonească. Când colo, ce să vezi? Locul era plin cu monede de aur şi de argint, şi cu tot felul de 
lucruri prețioase, îngropate acolo. 

Moşul şi baba cărară împreună comoara în casă, şi, după ce făcură pomană săracilor, îşi 
cumpărară câmpuri de orez şi de grâu, şi ajunseră oameni avuţi. 

Acuma, într-o casă vecină, vieţuiau un om şi o femeie, amândoi lacomi şi zgârciți. Aceştia, când 
auziră de întâmplarea fericită, veniră la bătrâni să-i roage să lase câinele să stea la ei puţin timp, 
zicând că tare le era drag şi lor. Moşnegii se învoiră bucuroşi. 

Cum sosiră cu el acasă, vecinii pregătiră mâncare bună pentru câine şi îi spuseră: 

— Dacă ai binevoi, domnule câine, ţi-am fi foarte îndatoraţi să ne arăţi şi nouă un loc unde să fie 
îngropate parale multe. 

Câinele însă, care până atunci nu primise de la vecini decât lovituri şi bruftuială, nici nu se atinse 
de bunătăţile ce i le puseră dinainte. 

Atunci oamenii răi, înfuriaţi, îl legară cu o funie de gât şi-l traseră afară, în grădină, târându-l de 
colo până colo. Dar toate fură în zadar. Oriîncotro îl duceau, nu ieşea niciun lătrat din gâtlejul său; 
pentru ei, câinele n-avea niciun „uau-uau”. 

În cele din urmă, animalul se opri într-un loc şi începu să miroasă. Vecinii, crezând că e locul cu 
norocul, se repeziră şi săpară, dar nu găsiră decât murdării şi stârvuri, care răspândeau o duhoare de 
trebuiră să-şi astupe nasul. 

Furioşi că fuseseră amăgiţi în aşteptările lor, oamenii răi loviră cu sapa pe bietul câine, până ce îl 
uciseră. 

Când văzu unchiaşul cel bun că a trecut atâta vreme şi câinele tot nu s-a întors acasă, se duse la 
vecin să-l întrebe. lar omul rău îi răspunse că-l omorâse şi că-l îngropase la rădăcina unui pin. 

Bietul bătrân, cu inima grea de durere, se duse la locul unde fusese îngropat câinele său iubit, cu 


o strachină plină cu mâncare bună, arse tămâie şi presără flori pe mormânt, vărsând şiroaie de 
lacrimi. 

Noaptea, pe când bătrânul dormea, i se arătă câinele său drag, care îi mulțumi pentru tot ce 
făcuse pentru el, şi îi spuse: 

— Pune să taie pinul sub care sunt eu îngropat şi fă din el o piuliță. Când te vei folosi de ea, să te 
gândeşti la mine. 

Cum se trezi, unchiaşul făcu întocmai cum îi spusese câinele: tăie pinul şi îşi făuri din lemn o 
piuliță pentru grâne. Dar, când puse orezul în ea, ce să vezi? Fiecare bob se făcu o piatră prețioasă, 
iar în tot, o bogată comoară. 

Când vecinii cei plini de pizmă auziră şi de minunăția asta, cerură bătrânilor să le împrumute şi 
lor piulița fermecată. Dar nici nu apucară să piseze în ea orezul, că totul se prefăcu în gunoi. 
Cuprinşi de furie, oamenii pizmaşi sparseră piuliţa şi îi deteră foc. 

Bătrânul nici nu bănuia ce soartă avusese prețioasa sa piuliță; numai că nu se dumirea de ce 
vecinii nu o mai înapoiau. 

Într-o noapte, câinele se arătă din nou şi povesti ce ispravă răutăcioasă îi mai făcuseră vecinii săi. 
Îi spuse că, dacă va strânge cenuşa piuliţei arse şi o va presăra pe pomii uscați de secetă, arborii vor 
învia şi vor înflori dintr-o dată. 

Bătrânul se miră foarte de răutatea celor doi oameni şi nu-şi putu închipui cum poate fi cineva 
atâta de negru la inimă, încât să se răzbune până şi pe un lucru neînsuflețit. 

Cum se făcu ziuă, moşneagul alergă plângând la casa vecinilor săi şi îi rugă să-i dea înapoi cel 
puţin cenuşa comorii lui. Aceştia, socotind că nu mai are ce să facă cu dânsa, i-o înapoiară. Bătrânul 
mulțumi şi se întoarse repede acasă. 

Aici primul gând îi fu să încerce puterea cenuşii asupra unui cireş uscat din fundul grădinii sale. 
Cum atinse pomul, cum se acoperiră crengile de muguri, pe care îi vedeai cu ochii cum se deschid 
şi înfloresc. 

Uimit de această minune, moşul puse cenuşa într-un coşuleţ şi plecă să cutreiere ţara, dând de 
ştire pretutindeni că el avea puterea să aducă iarăşi la viață copacii uscați. 

Şi îl rugau să le învieze grădinile cu pomi roditori din sămânță rară. Şi pretutindeni, cum vântura 
puțină cenuşă din piulița arsă, cum prindeau viață arborii. 

Vestea ajunse la urechile unui prinţ, care, auzind de moşneagul făcător de minuni, socoti faptul 
drept un lucru foarte ciudat. El trimise după unchiaş, iar acesta cum i se înfățişă, smerit, prințul îi 
spuse: 

— Am o livadă întreagă de pomi cu fructe rare, dăruiți de împărat, dar uscați cu toții de seceta 
cumplită de astă-vară. Arată-ţi puterea şi te voi răsplăti cum se cuvine. 

Moşul răspândi o parte din cenuşă asupra crengilor moarte, şi deodată întreaga livadă se îmbrăcă 
în haina de sărbătoare a mugurilor înfloriţi. Prinţul îl dărui cu bogate mătăsuri, cu haine scumpe şi 
alte multe daruri, încât moşul plecă acasă încărcat şi plin de bucurie. 

Dar vecinii cei răi, cum auziră de această nouă veste care fericea pe moşneag, se repeziră la locul 
unde arseră ei piulița, adunară toată cenuşa ce mai rămăsese, o puseră într-un coş cu care omul cel 
rău porni în grabă în oraşul apropiat. Aici dădu zvon că e omul care poate să redea viața copacilor 
uscați şi să-i facă să înflorească. 

Nici nu avu mult de aşteptat, că un prinţ îl şi chemă la castel şi îi porunci să învieze pomii din 
grădina sa. Prinţul însuşi veni cu el ca să vadă cu ochii minunea. Dar, când se urcă omul cel rău în 
copac şi presără cenuşa peste crengile uscate, niciun mugur, nicio floare nu se iviră. Ba încă, toată 
cenuşa zbură în ochii şi în gura prințului, orbindu-l şi înăbuşindu-l. 

Când oamenii de la curte văzură cum i-a păcălit omul cel rău, se repeziră la el, îl înhăţară şi-l 
bătură, de era cât pe-aci să-l şi ucidă. Ca vai de el, se târî până acasă, unde mai să moară de necaz şi 
de ruşine, că-l mai vedea şi nevasta în halul ăsta. 

Bunul unchiaş, cu baba sa, aflând de belelele în care căzuseră vecinii, trimiseră după ei şi, după 
ce le spuseră că lăcomia şi cruzimea sunt pierzania omului, dovadă toate cele ce au păţit, le dădură 


şi lor o parte din bogăţiile adunate cu atâta stăruitor noroc. 
Iar vecinii, recunoscând acum, după atâtea întâmplate, că, într-adevăr, aşa e, se îndreptară şi 
mulțumiră binefăcătorilor lor. De atunci, duseră şi ei viaţă bună, liniştită, nu ca înainte. 


Păţania iepurelui alb 
poveste japoneză 


Trăia odată, de demult, în insula Oki, foarte departe de aici, un iepure alb. Insula asta era cât se 
poate de frumoasă, cu tot felul de flori şi fructe, şi mai ales cu mai multe neamuri de foi de salată şi 
lăptuci, pe care iepurele nostru le mânca cu o poftă, de ți-era mai mare dragul să-i vezi dințişorii 
rozând la cotorul frunzelor, în timp ce ochii îi fugeau, cu teamă, lăturalnic. 

Dar cine e mulțumit cu ce are? Voia şi el să mai schimbe locul, că i se urâse numai pe insulă. De 
aceea dorea să ajungă la țărm, dar n-avea cum, că marea era adâncă, iar el nu ştia să înoate. Zile şi 
nopți se tot chibzuia el în fel şi chip, dar în zadar, că nimic nu găsea. 

Într-una din zile, un crocodil trecu prin apropierea insulei. Iepurele alb, muncit de gândul său, 
era să se-ndepărteze, că n-avea chef de vorbă, când deodată îi trăsni prin cap un gând năstruşnic. 
Se-ntoarse repede spre crocodil şi-i strigă: 

— Hei, ia ascultă! Veţi fi voi crocodilii mai mari, dar tot neamul nostru iepuresc e mai numeros! 

Namila se opri din înot, se apropie de țărm, deschise o gură cât o şură şi zise: 

— i se pare, pentru că nu ştii câți suntem în fundul apei! 

— Aşa, zise iepurele, atunci hai să ne numărăm! 

— Hai, dar cum să facem? 

Iar iepurele, şiret, îi spuse: 

— lată cum: voi crocodilii să vă aşezaţi în şir de aci până la țărm, într-o singură linie, plutind pe 
mare; eu o să merg repede pe spatele vostru şi o să vă număr în fugă. 

— Bine, zise crocodilul, şi plecă să spună celorlalți. 

Atunci tovarăşii lui se înşirară aşa cum fusese vorba, iar drăcosul de iepure trecu pe spinarea lor, 
cât e marea de mare, până la țărm. Când fu însă aproape de mal, nu-l mai rabdă inima şi le strigă, 
plin de bucurie: 

— Asta am vrut: să ajung la mal. Sâc, proştilor, că v-am păcălit! 

Cum sfârşi de vorbit, cel din urmă crocodil, care era mai aproape, se înfurie şi, repezindu-se 
după el, îi sfâşie pielea şi-l jupui de tot, de rămase bietul iepure numai cu carnea pe el, roşie, plină 
de sânge. 

Tocmai atunci trecură pe acolo optzeci de zei, toţi fraţi, care se duceau să ceară de nevastă pe 
prinţesa Yakami; că se dusese vestea peste nouă mări şi nouă țări, despre frumuseţea şi despre 
sufletul ei ales. Şi, când văzură pe nenorocitul de iepure că ţipă şi se vaită de durere, îl întrebară: 

— Da' ce e cu tine? 

EI le răspunse, văitându-se: 

— lacă, vrusei să trec pe țărm pe spinarea crocodililor, şi, ca să stea, le spusei că vreau să-i 
număr. Dar ei, de necaz că i-am păcălit, uite ce-mi făcură. 

Zeii, ca să-şi bată joc de el, îi spuseră: 

— Du-te de te scaldă în apa sărată a mării, şi pe urmă întinde-te să te usuci la vânt, că-ţi trece! 

Iepurele dădu fuga de se băgă în mare, dar îl cuprinse deodată o usturime din pricina sării din 
apă, de credea că o să înnebunească. Aşa că, repede, se întinse la vânt, astfel cum îl povăţuiseră zeii. 
Atunci 1 se zbârci carnea de nu mai putea de durere. 

În urma zeilor mergeau servitorii lor, care le purtau bagajele; iar cel din urmă dintre ei îl întrebă 
şi el ce-a păţit. Iepurele îi povesti totul de la început. Iar servitorului, care era şi el un fel de zeu, i se 
făcu milă de el şi îi zise: 

— Uite ce să faci: mai întâi du-te iute de te spală cu apă dulce de izvor; pe urmă adună polen de 


papură şi dă-ți cu el pe tot corpul şi aşa o să-ți treacă! 

Iepurele alb se codi la-nceput, crezând că iar e vreo păcăleală; dar, fiindcă nu mai putea de 
usturime, iar chipul blând al servitorului îi insufla încredere, dădu fuga la izvor şi îşi alină durerile 
cu apă rece ca gheaţa. Apoi, adună în grabă polen de pe florile de papură, se tăvăli în el aşa, ca să-i 
acopere toată carnea, şi — ce să vezi? Numaidecât începu să-i crească toată blana la loc, aşa cum 
fusese înainte. 

Acuma, iepurele acesta era un iepure fermecat; după ce s-a făcut bine, îi spuse aşa 
binefăcătorului său: 

— Îţi mulţumesc din toată inima pentru binele pe care mi l-ai făcut. Pe cei optzeci de răi, care şi- 
au bătut joc de mine, îi blestem să nu li se împlinească ceea ce şi-au pus în gând. Numai tu vei 
izbândi. 

— Bine, iepure alb, zise el râzând, dar măririle lor se duc să ceară de nevastă pe frumoasa 
prințesă Yakami. Cum o să se mărite prințesa cu un servitor! 

— Uite aşa. Bine. Îi blestem să n-ajungă niciunul să ia de nevastă pe prinţesă. Tu, măcar că eşti 
numai un servitor, tu o să te însori cu ea. 

Servitorul clătină din cap cu neîncredere, apucă bagajele şi goni cu ele după zei. Când ajunseră la 
castel, unul după altul, cei optzeci de zei se înfățişară minunatei prințese, punându-i la picioare 
nestemate strălucitoare, şi jurându-i dragoste până la moarte. 

Erau unul mai frumos decât celălalt, îmbrăcaţi numai în aur şi mătăsuri scumpe. Dar prinţesa nici 
pe unul nu-l plăcu. Privirile ei cercetătoare se opriră asupra binefăcătorului iepurelui alb. 

— Dar acesta, prea mărită domniță, nu este decât un servitor, ziseră nedumeriţi zeii. 

— Pe el îl vreau de soţ, răspunse prinţesa, zâmbind cu blândeţe. 

Şi făcură nuntă fără pereche, de se duse pomina, iar în capul mesei fără sfârşit cine credeți că sta, 
rozând cu poftă o lăptucă mare cât el? Chiar iepurele alb. Că avuseseră grijă să-l poftească la 
praznic, iar el nu putuse să nu primească o cinste atât de deosebită. 


Povestea celor doi frați 
poveste japoneză 


Odinioară, trăiau într-o împărăție îndepărtată doi fraţi de viță domnească. Celui mare îi plăcea 
grozav să pescuiască şi, ori că avea noroc, ori că era el dăruit cu vreo deosebită putere, nu ştiu, dar 
prindea cu uşurinţă tot felul de peşti, şi mai mari, şi mai mărunţei. Era destul să arunce undiţa în 
apă, că se şi agăța vreunul. 

Cel mai mic se da în vânt după vânătoare. Bucuria sa cea mai mare era să gonească pe coline, 
prin păduri, peste tot, unde dobora lesne păsări şi tot felul de animale. 

Dar pesemne că omului i se urăşte cu o ocupaţie şi râvneşte curând la alta. Într-o bună zi, fratele 
cel mic îi spuse celuilalt: 

— Hai să schimbăm: tu să vânezi în locul meu, iar eu o să încerc să pescuiesc. Dă-mi undiţa ta. 

Fratele cel mai mare, la început, nu vru să se învoiască. 

Se obişnuise cu plăcerea lui, şi îi venea greu să o părăsească. 

Dar atâta stărui celălalt, încât, în cele din urmă, zise: 

— Bine, fie. Hai să schimbăm. 

Cel cu vânătoarea îşi încercă norocul cu undiţa, dar, ca un făcut, nu prinse niciun peşte, ba mai 
pierdu şi cârligul undiţei în mare. 

Când auzi de asta, pescarul îi spuse: 

— Una este vânătoarea, alta e pescuitul. Fiecare cu ce a apucat şi cu ce s-a obişnuit. Să ne 
întoarcem la ocupaţia noastră de la început. 

Iar fratele cel mic îi răspunse: 

— Dar n-am prins niciun peşte cu cârligul tău. Nici nu ştiu unde o fi prin fundul mării. 


Celălalt stărui: 

— Să mi-l dai neapărat, că trebuie să plec. 

Atunci vânătorul îşi frânse sabia sa în bucățele, făuri din ele cinci sute de cârlige pentru undiță, şi 
le dete fratelui său, rugându-l să le primească. Dar acesta nici nu vru să audă. 

Din nou se puse pe muncă trudnică şi bătu cu ciocanul o mie de cârlige de prins peşte. Dar 
fratele pescar nu primi nici de data asta, zicând: 

— Mie să-mi dai cârligul de la undiţa mea, nu altul. 

Întristat foarte, vânătorul se aşeză la marginea mării şi plânse amar. Când îl văzu în starea asta, 
Bătrânul-înţelept-al-Mării se apropie de el şi îi zise: 

— la spune-mi mie de ce eşti amărât? 

Iar el îi povesti de la început cum îi pierduse cârligul de la undiţă şi cum celălalt frate nu voia în 
ruptul capului altul în loc. 

Atunci Bătrânul-înțelept-al-Mării dură o barcă şi îl pofti în ea, iar el, împingând barca pe mare, îi 
spuse: 

— Uite ce minunată vreme! Du-te şi te plimbă. Lasă-te în voia vântului, şi o să întâlneşti un 
palat zidit numai din scoici de mare. Şi, când o să ajungi la poarta palatului, o să dai de un arbore de 
coacăze negre crescut deasupra puţului de lângă poartă. Dacă te sui în acest pom, până sus în vârf, 
atunci fiica Regelui Mării va veni să te vadă şi-ţi va spune ce trebuie să faci. 

El făcu precum îi spuse Bătrânul-înţelept. Lăsă barca să lunece în voia ei şi dădu în scurtă vreme 
de palatul minunat. Cum sosi, cum se sui în arbore şi aşteptă. 

De la o vreme, veniră cu găleți de aur la fântână sclavele Domniței Mărgăritar, fiica Regelui 
Mării. Când se aplecară să scoată apa, văzură o rază luminoasă frângându-se în luciul apei şi, când 
ridicară ochii în sus, ca să înțeleagă de unde vine lumina, dădură cu ochii de un tânăr frumos, în 
vârful pomului. 

Acesta ceru femeilor să-i dea şi lui puţină apă. Ele îi întinseră o cupă de aur, plină. Dar el, fără să 
guste măcar apa, luă piatra prețioasă care-i atârna la gât, o puse între buze, şi o lăsă să cadă în cupa 
de aur. Piatra se lipi de fundul cupei aşa de tare, încât ele încercară în zadar să o dezlipească. Aşa că 
fură nevoite să o ducă stăpânei aşa cum era. 

Când domniţa văzu piatra prețioasă, întrebă pe sclavele sale: 

— E cineva la poartă? 

Iar ele răspunseră: 

— Da, este în pomul de lângă puț un tânăr foarte frumos, mai frumos şi mai mândru chiar decât 
regele nostru. Ne-a cerut apă, şi noi i-am dat. Dar el, fără să bea, a dat drumul în cupă acestei pietre 
prețioase. 

Domnița Mărgăritar, socotind întâmplarea prea ciudată, se duse ea însăşi acolo şi fu încântată de 
frumuseţea tânărului. Dar înainte de a putea fi bine văzută de el, dispăru şi se duse la tatăl său să-i 
spună: 

— Tată, în coacăzul de lângă fântână este un bărbat deosebit de chipeş. 

Atunci Regele Mării ieşi el însuşi la poartă. Când îl zări în vârful arborelui, el ştiu îndată cine 
este. De aceea îl rugă să coboare şi să intre în palat, ba îl pofti chiar pe tronul său făcut din piele de 
focă şi covoare groase de mătase. 

Regele Mării dădu un mare ospăț în cinstea musafirului, la care luă parte şi Domnița Mărgăritar. 
Şi fură cu toţii aşa de buni şi binevoitori cu el, iar acesta îndrăgi pe domniţă aşa de tare, încât se 
însură cu dânsa şi hotărî să locuiască acolo mai departe, viețuind împreună trei ani de zile. 

Într-o noapte, când trecură aceşti trei ani, fratele vânător îşi aduse aminte de casa sa, de ceea ce i 
se întâmplase, de fratele pescar, şi din pricina asta suspină adânc. 

Domnița Mărgăritar fu mişcată şi spuse părintelui ei: 

— Tată! vreme de trei ani am fost amândoi atâta de fericiţi. Bărbatul meu nu a avut prilej să fie 
niciodată supărat, şi nu l-am văzut până acum mâhnit. Dar azi-noapte, întâia oară i-am auzit 
suspinul. Ce poate să însemne asta? 


Regele Mării rugă pe ginerele său să-i mărturisească lui pricina întristării şi cauza pentru care 
venise la palatul său. Acesta îi povesti ceea ce i se întâmplase cu acel cârlig de undiță pierdut şi cum 
se supărase fratele său. 

Regele Mării chemă îndată toți peştii mării, mari şi mici, şi le vorbi aşa: 

— Este vreunul dintre voi care să fi luat cârligul de undiţă pierdut de ginerele meu? 

Iar ei răspunseră: 

— Peştele Tai se plânge că de la un timp îl doare în gât şi nu poate mânca cum trebuie. Poate că 
el l-o fi înghițit. 

Îndată trimiseră după el să-l cheme, îl cercetară cu îngrijire şi, într-adevăr, găsiră în gâtul său 
cârligul. Îl scoaseră cu binişorul, îl spălară bine şi i-l deteră fratelui mai mic. 

Acesta mulțumi din toată inima şi spuse regelui că trebuie să se întoarcă acasă ca să-l înapoieze 
fratelui său. 

La plecare, Regele Mării îi mai dărui două pietre prețioase. Una avea puterea să facă să se 
retragă marea; cealaltă dimpotrivă, să o umfle. Apoi îi spuse: 

— Acuma, întorcându-te acasă, vei da cârligul de undiţă fratelui tău. Şi ai grijă să-ţi sădeşti 
orezul în vale, dacă fratele tău îl cultivă pe deal; iar dacă îl sădeşte el în vale, tu să-l cultivi pe deal. 
Şi, dacă iarăşi va fi rău cu tine, atunci eu o să mişc apele în aşa fel, încât să-ţi folosească numai ție, 
iar lui să-i fie lipsă. 

Atunci ginerele său îl întrebă: 

— Dar dacă se va înfuria aşa de tare din cauza asta, încât va voi să mă omoare? 

Regele Mării îi răspunse: 

— Dacă fratele tău va voi să te ucidă, atunci tu să scoţi piatra prețioasă care face să umfle marea 
şi aşa, el va fi înghițit de ea. 

— Dar dacă îi va părea rău, şi va cere iertare? mai întrebă el. 

— Dacă se căieşte, zise Regele Mării, atunci tu să scoţi cealaltă piatră prețioasă, care face ca 
apele să se coboare îndată, şi valurile îl vor lăsa viu şi nevătămat. 

După asta, Regele Mării chemă pe toți crocodilii şi le zise: 

— Ginerele meu vrea să se întoarcă acasă. Care dintre voi poate să-l ducă repede pe spinarea lui? 

Un crocodil lung cât toate zilele ieşi în faţa regelui şi zise că poate să-l ducă, ba şi să se întoarcă 
înapoi, într-o singură zi. 

— Du-te, îi zise Regele Mării, şi ai grijă de dânsul, să nu 1 se întâmple nimic. 

Fratele mai mic se aşeză pe spinarea crocodilului, îşi luă rămas bun, şi plecă. Crocodilul îl duse 
într-adevăr într-o singură zi, precum spusese. La despărțire, el scoase pumnalul de la brâu şi îl puse 
pe gâtul crocodilului, în semn că a sosit cu bine, iar acesta se depărtă în grabă să dea de veste 
Regelui Mării. Cum ajunse acasă, se duse vesel la fratele său şi îi dădu cârligul. Apoi făcu aşa cum 
îl povăţuise socrul său, Regele Mării. 

De atunci, ca un făcut, fratelui pescar îi mergeau toate treburile rău. În furia sa, socoti că nu 
poate fi altă pricină decât fratele său, şi voi să-l omoare. Acesta însă îşi aminti de sfaturile Regelui 
Mării, scoase repede piatra prețioasă de la gât, şi îndată marea se umflă ca mânată de o furtună 
năprasnică, gata să înece pe fratele pescar. 

Când văzu primejdia, acesta înţelese îndată puterea deosebită pe care o avea fratele mai mic; se 
grăbi să-i spună că-i pare rău de ceea ce a făcut, şi îi ceru iertare. 

Atunci, fratele vânător scoase repede cealaltă piatră prețioasă, care făcu îndată ca marea să se 
retragă, gonind valurile înapoi. 

După această întâmplare, fratele mai mare, înțelegând că nu e de glumă, dădu ascultare celui mai 
mic, făgăduindu-i să-i fie credincios şi să-l ajute oriunde va fi nevoie. 

Şi, de atunci, la curtea împăratului se joacă un dans care închipuie luptele fratelui cel mare cu 
valurile, când era să se înece. 


Izvorul tinereţii 
poveste japoneză 


Într-o pădure îndepărtată, la margine de sat, trăia odată, demult, tare demult, un om şi femeia lui. 

Drept adăpost nu aveau decât o colibă sărăcăcioasă, făcută din crengi de arbori lipite eu lut. 
Drept mâncare, rădăcini de copac, buruieni şi câte un vânat care le mai cădea şi lor în cale. 

Totuşi oamenii erau mulțumiți cu ce aveau şi nu râvneau la altceva. Erau sănătoşi, erau voioşi, 
munceau cu drag şi nu le trebuia nimic. 

EI, ca pădurar, era mai toată ziua plecat după munca lui, iar femeia sa rămânea la colibă să 
deretice, să facă mâncare şi să mai cârpească vreo cămaşă. 

Şi uite aşa, pe nesimţite, trecu multă vreme şi amândoi încărcară mereu o mulțime de ani în 
spinarea lor, până ce trebui să se înconvoaie bine ca să-i poată purta în cârcă pe toți. 

Cu toată bătrâneţii, moşneagul îşi lua în fiecare dimineaţă securea, spunea babei „la revedere” şi 
o pornea cu pas domol să mai robotească prin pădure. 

Baba rămânea acasă cu gospodăritul, tot vrednică şi veselă ca altădată. 

Într-o zi, cum forfotea moşneagul prin pădure, iată că zări un animal ciudat, aşa ca o căpriţă albă. 
Animalul sări de două ori, pe urmă se opri, întoarse capul spre unchiaş şi îl privi ca şi când l-ar fi 
chemat. 

Bătrânul pădurar se luă după ea, dar când fu la doi paşi, căpriţa năzdrăvană sări iar mai departe, 
oprindu-se şi privind înapoi. Iar se apropie pădurarul şi din nou se. Depărta cu două sărituri, 
animalul. 

Tot urmărind pe căpriță, moşneagul intră adânc în inima pădurii, până când îi pierdu urma. 
Ajunse aşa într-un loc unde îşi aducea bine aminte că încă nu-i mai călcase picioarele. 

Obosit cum era, căută un izvor ca să-şi potolească setea, gândindu-se la calea lungă de întors 
acasă. Trecuse de nămiaza şi de bună seamă că baba trebuia să fie tare îngrijorată de întârzierea lui. 

Cum căuta aşa, iată că dădu de un izvor pe care nu-l mai văzuse până atunci. Şi vedeți lucra de 
mirare, apa era limpede ca cristalul, dar bătând niţel în albastru. Şi era izvorul aşa de frumos şi apa 
părea aşa de bună şi răcoritoare, că bătrânul pădurar se plecă, luă apă în pumni şi sorbi cu nesat. 

Cum bău, se văzu în oglinda apei deodată schimbat. Părul lui, din alb ca ninsoarea, se făcuse 
negru ca pana de corb; faţă lui, de unde era brăzdată de zbârcituri, devenise netedă; şi de unde era 
slăbit de abia mergea adus de spate, acum se simţi voinic, forţa îi veni în muşchi, stătu drept, în 
putere „ca la douăzeci de ani. Pasămite, fără să ştie, moşneagul băuse din izvorul tinereții şi de aia 
întinerise aşa de tare. 

Mai întâi pădurarul se sperie, crezându-se fermecat de duhurile rele ale pădurii. 

În cele din urmă însă înțelese că înadins venise căprița albă, ca să-i arate locul cu izvorul 
tinereţii. Atunci pădurarul o luă vesel spre casă, gândindu-se la ce-o să zică baba când l-o vedea aşa, 
tânăr şi voinic. Şi de unde la dus îi trebuise atâta vreme, acuma, mânat de picioare sprintene şi 
tinere, ajunse numaidecât acasă. 

Cum îl zări baba, crezu că e un străin şi-l întrebă: 

— Nu cumva văzuşi dumneata pe moşul meu prin pădure? Că a plecat de azi-dimineaţă şi uite, 
cine ştie ce i s-o fi întâmplat, că nu s-a mai întors. 

Pădurarul îi răspunse râzând: 

— Da' ce, nu mă mai cunoşti, babo? Eu sunt! Moşul tău! Vezi cum am întinerit? 

— Baba rămase cu gura căscată. Vocea i-a recunoştea, dar chipul ba. Neîncrezătoare, mai. Zise: 

— Ce „vorbeşti, străinule? Cum o să fii tu bărbatul meu? 

La care pădurarul se grăbi să o asigure: 

— Păi nu sunt eu mogul tău? Nu m-ai petrecut tu, ca-n fiecare zi, azi-dimineaţă, când am plecat 
la treabă? 

Şi îi descrise cu de-amănuntul cum petrecuse ziua în ajun acasă, până ce baba se încredința că 
într-adevăr el era. Apoi pădurarul îi povesti cum îi apăruse căpriţa, cum ea îi arătase calea la izvorul 


tinereţii, cum băuse şi cum întinerise. 

Atunci îi veni poftă babei să se facă tânără şi ea, şi îi spuse: 

— Rămâi de păzeşte tu coliba, că mă duc şi eu la izvor să întineresc un pic. 

Pădurarul se miră că nu-i venise lui întâi gândul să o îndemne. De aceea se grăbi să-o trimeată, 
asigurând-o că va păzi el căsuţa cât o lipsi. 

Baba plecă numaidecât, folosind pentru drum îndreptările bărbatului ei, iar pădurarul, rămas 
singur, căzu pe gânduri., 

Întâi îi veni să râdă gândindu-se cum i-ar fi stat, el tânăr şi sprinten, iar nevastă-sa o bătrână 
stafidită şi gârbovă. 

Apoi pe buze îi înflori un zâmbet de fericire, închipuindu-şi cum se va întoarce de la izvorul 
fermecat, o tânără mândră şi voinică, cu viaţă veselă şi uşoară o sa ducă de aici înainte ei doi, tineri 
în plină putere! 

Şi cum sta el aşa, se mai luă cu treaba, cu una, cu alta şi nici nu bagă de seamă cum trecu 
vremea. Când soarele fu aproape de asfințit, el se miră că baba întârzie cu întorsul, că doară de când 
plecase, avea timp să se ducă şi să vie de două ori. 

Îngrijorat, ieşi în drum de mai multe ori, făcu mâna streaşină la ochi şi privi cu luare-aminte. 

Baba nu se zărea defel. 

Mai aşteptă el ce mai aşteptă şi, văzând că nu mai vine, se gândi că doamne fereşte! să nu i se fi 
întâmplat ceva rău babei. Închise casa şi o luă repede într-acolo. 

Sosi gâfâind la izvor, dar baba nu se vedea. Se uită prin împrejurimi, dar femeia nu era nicăieri. 
Deznădăjduit, tocmai voia să se întoarcă acasă, când deodată auzi un scâncet de copil ce venea de 
lângă ierburile mari de lângă izvor. 

Se îndreptă repede într-acolo, dădu bălăriile cu îngrijire la o parte şi văzu un copilaş mic, mic de 
tot, o fetiță care nu ştia să vorbească, aşa era de mică. Pădurarul nu se putu dumeri cine să fi părăsit 
un asemenea prunc în inima pădurii. 

Şi cum privea copilul, văzu că acesta da din mâini făcându-i semne de deznădejde. 

Abia acum băgă de seamă pădurarul că fetiţa e în rochia babei, care îi venea mult prea mare. 
Deodată înţelese totul: copilaşul nu era altcineva decât femeia lui! Pasămite nu se mulţumise cu 
câteva schimbări. Voind să se facă, mai tânără decât bărbatul ei, băuse, pesemne, cu lăcomie, prea 
mult, aşa de mult, încât apa izvorului o făcuse copil de ţâţă. 

Bietul pădurar se scarpină în ceafă, a pagubă. 

lată peste ce năpastă dăduse tocmai acum când nădăjduise să înceapă o viaţă nouă, fără 
necazurile bătrâneţii. În cele din urmă, nefericitul pădurar se aplecă, o luă în braţe, o puse în 
spinare, aşa cum fac părinții japonezi ca să-i poarte pe copiii lor şi se îndreptă încet spre. Casă, trist 
şi îngrijorat la gândul că, de aici înainte, va trebui să crească, să îngrijească, şi să fie tatăl aceleia: 
care-i fusese nevastă. 


Hainul 
poveste japoneză 


A fost odată, de mult de tot, un om tare hain la suflet. Avea pământuri întinse, case şi alte atâtea 
bogății, dar sufletul lui era negru ca păcura. Cu toţi supuşii lui era neîndurător şi nimeni nu-l iubea. 
I se dusese vestea de sufletul său rău, rău, până în împărăția diavolului. Şi, din curiozitate, un 
drăcuşor, într-o bună zi, se furişă în casa lui, vrând să se convingă dacă aşa era sau ba. A stat la 
pândă drăcuşorul şi când îl văzu că iese din casă şi se pregăteşte să plece cu caleaşca în satul vecin, 
o zbughi iute înaintea lui, ca să-i iasă în cale. Luând chip şi asemănare de om, după câţiva zeci de 
metri, iată ce-l roagă: 

— Te rog să mă iei şi pe mine în caleaşca dumitale, îi vorbi diavolul cel şiret. 

Dar hainul îl recunoscu după corniţe, deşi îi erau ascunse de un păr negru stufos. Nu luase 


niciodată suflet de om în trăsura lui, dar pe un diavol s-a temut să-l respingă. 

— Poftim de te urcă, îi răspunse şi-i dădu o mână să urce. 

După câtva timp se întâlniră cu o mamă care-şi bătea băiatul, fiindcă nu-i dăduse ascultare şi, 
supărată cum era, iat-o spunând cât o ținea gura: „Să te ia dracu, năzdrăvanule, căci numai supărări 
îmi faci!” De cum o auzi, despotul hain îi şopti diavolului: 

— Mi se pare că mama aceea ţi-a dăruit pe propriul ei fiu, de ce nu te grăbeşti să i-l iei? 

— A spus-o în glumă! Nici nu mă gândesc! îi răspunse diavolul. 

Mai departe, iată un bătrân cu o mârţoagă: 

— Fir-ai al dracului de cal jigărit! Abia te mai târăşti! înjură amărât bătrânul. 

— Nici pe calul ăsta nu-l iei? Nu l-ai auzit pe bătrân c-ar fi bucuros să scape de el? îl stârni din 
nou omul hain. 

— Nu-i adevărat. Ştiu eu cât ține de mult la calul lui, dar l-a supărat acum, ar fi însă mai necăjit 
dacă ar rămâne fără el. 

Mai departe iată o femeie că se opreşte în fața trăsurii şi strigă: 

— Lua-te-ar dracu de om hain! Din cauza ta nu mai avem de nici unele! Zgârcenia şi răutatea ta 
ne-au distrus! 

Omul cel rău amuţi. Dar diavolul se uită crunt la el şi se răsti: 

— De-astă dată nu mă-nşel, dacă cred că această femeie a fost sinceră în ce-a spus şi n-a glumit 
deloc. 

Fără a-i da răgaz de dezvinovăţire, din ce auzise şi ce văzuse, diavolul a fost sigur că îi fusese 
dăruit cu adevărat şi că face bine să-l ducă la el în iad, ca să-l răsplătească. 


Comoara cea mai de preţ 
poveste japoneză 


Un prinţ oarecare avea obiceiul să strângă tot felul de comori şi lucruri vechi şi ciudate, pe care 
le păstra cu sfinţenie în castelul său. 

Dar ce nu avea el! Şi cornul leului bărbos, şi buricul peştelui, evantaiul şi chiar şi cingătoarea 
zeului tunetului, Caminarisam! 

Prinţul se mândrea foarte mult cu obiectele sale rare. Dar cel mai de preţ lucru la care ținea cu 
deosebire era un cocoş de aur. Cu toate că era făcut în întregime din aur, semăna întru totul cu un 
cocoş adevărat. În fiecare zi, de cum începeau să mijească zorile, el cânta de trei ori: „Cu-cu-ri-gu 

Cea mai mare plăcere pentru prinț era atunci când, din vreme în vreme, îşi scotea din cuferele 
zăvorâte comorile sale şi le admira ceasuri întregi. Desfătarea nu-l obosea niciodată şi nici nu 
cunoştea margini atunci când el îşi privea comorile care îi erau cele mai dragi. 

Prinţul avea opt slujitori. Fiecare dintre ei, aşa cum se cuvine slujitorilor de prinți, aveau de 
asemenea obiectele lor de preţ, cu care se mândreau. 

Într-o zi, prințul îşi chemă slujitorii şi le spuse: 

— lată despre ce este vorba: mâine seară ofer o privelişte a comorilor celor mai de preţ. Să veniţi 
cu toții la castel, cu rarităţile pe care le aveţi şi voi. Cel a cărui comoară va fi mai frumoasă şi mai 
de preţ va primi din partea mea o răsplată bogată. 

Slujitorii se bucurară. 

„Parada comorilor”! Era un lucru foarte interesant şi fiecare spera: 

— Răsplata o voi primi eu! 

— Banu, eu! 

Astfel, certându-se, curtenii se împrăştiară pe la casele, lor. 

Veni şi seara celei de a doua zi. Prinţul îşi scoase cocoşul de aur şi aştepta să se înfăţişeze şi 
slujitorii săi cu obiectele lor de preţ. 

În curând apăru primul slujitor. El îşi aduse „Ochiul balaurului”. 


|» 


Al doilea slujitor sosi cu un craniu mic. 

— lată craniul unui vițel, spuse el satisfăcut. 

Al treilea slujitor sosi cu felinarul unei vrăjitoare. Al patrulea cu stomacul unui bursuc. Al 
cincilea, cu cizme de vrabie. Al şaselea, cu aripile şi picioarele unui porumbel sfârlează. Al şaptelea, 
cu o ureche făcută să audă surzii. 

Unul după altul se adunară cu ciudăţeniile lor, şapte slujitori, şi aşteptară pe cel de al optulea, dar 
acesta nu se ştie de ce, întârzia. 

— Unde o fi? Ce s-a întâmplat cu el? 

— Pesemne n-are ce arăta! 

— Se vede că din pricina asta n-a venit! Păcat... 

În timp ce cei şapte slujitori vorbeau astfel, apăru şi cel de-al optulea. Se aplecă cu mult respect 
în faţa prințului. 

— Am întârziat, luminăţia voastră, nu am nicio scuză pentru acest lucru. 

— Ai să te scuzi mai târziu. Acum arată mai repede ce comoară ai adus? 

— Da, da... numai că eu n-am nicio comoară care s-ar putea numi într-adevăr de preţ. Nu am 
ştiut ce să aduc în astă seară şi atunci am luat cu mine o comoară dintre cele mai obişnuite. 

— O! O comoară obişnuită? Asta ce o mai fi? Arat-o îndată! 

— Am lăsat-o în faţa porții castelului. 

— Cum aşa, fugi repede după ea! 

— Da, luminăţia voastră. Numaidecât! 

Cel de-al optulea slujitor plecă şi îndată se întoarse cu comoara lui. Erau patru băieți cuminţi şi 
patru fetițe drăgălaşe. Copiii se aşezară perechi-perechi şi se înclinară respectuos în fața celor 
prezenți. 

Deodată marea sală se lumină de strălucirea obrajilor însuflețiți ai copiilor. Iar cocoşul de aur al 
prințului cât şi curiozitățile slujitorilor săi păliră în fața acestei comori. 

— M-da... spuse prinţul oftând, într-adevăr este o comoară foarte frumoasă. Sunt nişte copii 
minunaţi! Dar de ce o comoară obişnuită, câtă vreme alături de ea, raritățile şi obiectele noastre de 
preţ arată aproape ca nişte gunoaie? Te invidiez pentru că ai cea mai de preţ comoară din Japonia: 
copiii. Ai învins. Răsplata ţi se cuvine ţie. Te felicit! Te felicit. 

Auzind ceilalți slujitori cuvintele prințului se ruşinară, plecându-şi capetele jos şi multă vreme le 
ținură astfel într-o tăcere desăvârşită. 


Prinţesa lună 
poveste japoneză 


A fost odată un bătrân tăietor de bambus. 

Într-o bună zi, în timp ce îşi vedea de treabă, găsi o tulpină de bambus care strălucea ca soarele 
aproape de rădăcină. Minunându-se foarte, omul nostru se trase mai aproape de tulpină şi dădu cu 
ochii de o fetiţă cum nu se poate mai drăguță, înaltă numai de-o şchioapă şi aşezată în scobitura 
tulpinii de bambus de unde ţâşnea lumina. 

Întrucât moşneagul şi baba lui n-aveau copii, se gândi de îndată să ducă fetița acasă. Zis şi făcut. 
In căminul lor o crescură ca pe o adevărată fiică. După aceea, adeseori î se întâmplă bătrânului să 
găsească galbeni de aur în tulpinile unora dintre bambuşii pe care-i reteza, aşa că nu trecu multă 
vreme şi ajunse destul de înstărit. 

Se scurseră vreo trei luni, în timpul cărora fetița creştea văzând cu ochii. Ajunse nu numai o 
femeie în toată firea, dar şi de o frumuseţe neasemuită. Era o asemenea încântare pentru cei doi 
bătrâni, încât numai uitându-se la ca şi uitau de toate necazurile şi suferinţele de care avuseseră 
parte în viață. Aşadar, o numiră pe fiica lor Prințesa Kaguya, adică Prinţesa Lunii. 

Frumuseţea aproape nefirească, nemaivăzută pe pământ, a Prințesei Kaguya făcu să i se ducă 


foarte curând vestea pe tot cuprinsul. Țării. Drept care, o sumedenie de flăcăi chipeşi şi voinici 
veniră rând pe rând s-o peţească. Numai că ea nu vru să dea ochii cu niciunul dintre ei şi-i trimetea 
pe toţi de unde veniseră. Totuşi, neînfricaţi şi hotărâți să nu-şi piardă nădejdea din pricina purtării 
ei, cinci peţitori se întoarseră mereu la ea, zi de zi, măcar că ea nu le îngăduia niciodată s-o vadă. 
Erau cu toţii bărbaţi de neam mare, printre ei aflându-se şi un prinţ, băiatul împăratului. 

Bătrânul ținea foarte mult să aleagă un mire dintre cei cinci, aşa că-i vorbi despre aceasta 
Prințesei Kaguya. Departe însă de a fi încântată, ea dădu fiecăruia dintre cei cinci pețitori o treabă 
cum nu se poate mai grea, zicând că-l va lua de bărbat doar pe cel ce va fi în stare să îndeplinească 
aşa cum se cuvine porunca încredinţată. 

Ceea ce li se cerea peţitorilor era să-i aducă fiecare câte un dar preţios şi rar, adică un castronaş 
de piatră, o pânză care nu ia foc niciodată, țesută din blana Şobolanului de foc despre care se spunea 
că trăieşte în China, nestematele care strălucesc în cinci culori pe capul balaurului Ryu şi un ghioc 
făcut de rând unică. 

Mistuiţi de dorinţa fierbinte de a obţine mâna Prințesei Kaguya, unii dintre cei cinci bărbaţi de 
neam îşi jertfiră rangul sau averea pentru a ajunge să capete danie, iar unul dintre ei îşi pierdu chiar 
viața. Dar niciunul dintre cei cinci peţitori nu izbândi în căutările lui, lucru care nici nu trebuie să ne 
mire, întrucât toate darurile dorite de Prințesa Kaguya nu se puteau afla pe lumea asta. 

Într-un târziu, ajunseră şi la urechile împăratului vorbe despre frumuseţea fără seamăn a Prințesei 
Kaguya, care nu voia să se mărite cu nimeni. Şi împăratul se hotărî s-o ia de soție, aşa că-i spuse 
bătrânului s-o facă să se supună. Fireşte că moşneagul se bucură tare mult, dar Prințesa Kaguya nu 
consimţi nici de data asta. Ba chiar zise că-şi va pune capăt zilelor, dacă va fi silită să se mărite. 
Numai că împotrivirea ei straşnică avu darul de a aprinde şi mai tare călcâiele împăratului. 

Într-o bună zi, când plecă la vânătoare, împăratul trecu pe la casa moşneagului şi încercă s-o 
ducă în palatul lui pe Prinţesa Kaguya. Dintr-odată ea se făcu nevăzută. Dându-şi seama că nu are 
de-a face cu o femeie obişnuită, împăratul îşi mută gândul de la ea şi se întoarse în palatul lui. 

Trecură trei ani de la această întâmplare şi Prinţesa Kaguya se făcu tot mai frumoasă şi mai 
atrăgătoare. Dar în primăvara următoare, începu deodată să cadă tot mai des pe gânduri, din pricini 
necunoscute, în nopțile cu lună, iar pe chipul ei frumos se aşternu o umbră de tristeţe. Uneori, în 
timp ce privea la Lună, obrajii i se brăzdau de lacrimi. Pe măsură ce trecea timpul, tristețea şi 
mâhnirea o copleşeau tot mai mult. 

Într-o bună zi, nemaiputând îndura s-o vadă în starea aceasta, moşneagul îi spuse Prințesei 
Kaguya: 

— Ce te necăjeşte, fetița mea, când vezi Luna? 

— Fi, bine, răspunse fata cu lacrimi în ochi, demult am vrut să-ţi spun, dar până acum am tot 
şovăit. 

Şi începu să-i spună următoarea poveste: 

— Ca să-ţi destăinui adevărul adevărat, eu mă trag din Lună. Am săvârşit un păcat şi drept 
pedeapsă am fost trimisă să petrec o vreme aici pe Pământ. Acum, că păcatul mi-a fost iertat, o să 
vină o solie din Lună, în noaptea luminoasă de la mijlocul lui Gustar, ca să mă ducă înapoi acolo. 

Aşadar, va trebui să-mi iau rămas bun de la voi şi de la toţi ceilalţi, care au fost atât de buni cu 
mine în toţi anii aceştia. Dar de ce mă întristez şi-mi dau lacrimile. 

Uimit la auzul unei asemenea poveşti, moşneagul zise: 

— Cum pot să te las tocmai pe tine, pe care te-am scos dintr-un bambus şi te-am crescut până 
astăzi, să fii smulsă din preajma noastră şi dusă pe tărâmul Lunii?! 

Trist şi mâniat, el se grăbi să-i spună şi împăratului. 

Hotărât să împiedice ducerea Prințesei Kaguya pe tărâmul Lunii, împăratul porunci 
comandantului gărzii imperiale să apere casa moşneagului în noaptea de 15 august cu două mii de 
ostaşi puşi sub ordinele sale. 

Peste tot, în curte, în grădină, pe acoperişuri, erau d sumedenie de ostaşi cu arcuri şi săgeți, gata 
să doboare orice fiinţă care s-ar vedea mişcându-se pe cerul nopţii. Ba, mai mult, în ungherul cel 


mai neumblat al casei clădiră o încăpere tainică, anume făcută pentru a o putea păzi cu străşnicie pe 
prințesa Kaguya, 

În toiul nopţii, împrejurimile casei fură deodată scăldate de o lumină puternică, de parcă ar fi fost 
ziua în amiaza mare. Apoi, dintr-un colţ al cerului, coborî pe nori o ceată de fiinţe îmbrăcate în 
straie ciudate, cum nu se mai văzuseră niciodată pe lumea asta. Ostaşii încercară să tragă cu 
arcurile, dar, nu se ştie din ce pricină, îşi pierduseră cu toţii puterea de luptă. 

În timp ce trapele rămaseră încremenite, niciunul dintre arcaşi nemaiputând să sloboade vreo 
săgeată, solia de pe Lună trecu senină prin grădină, de parcă ar fi fost țara nimănui. Intră în casă, o 
scoase pe Prinţesa Kaguya din tainiță şi o urcă într-o caleaşca zburătoare. 

Odată aflată acolo, ea îşi dezbrăcă rochia pe care o purta şi-şi puse un veşmânt adus de solia 
cerească. Prinţesa Kaguya, care plângea îndurerată la despărţirea de cei dragi, se prefăcu îndată într- 
o doamnă împietrită, din împărăția Lunii, — frumoasă dar fără pic de simțire. Iar caleaşca păzită de 
ceata cerească se înălță încet către Lună, lăsând în urmă pe cei două mii de ostaşi, nemişcaţi ca nişte 
stane de piatră, şi pe moşneag, şi pe babă vărsând lacrimi fierbinți, 


Lupta dintre maimuţă şi rac 
poveste japoneză 


A fost odată ca niciodată un rac şi o maimuţă. Când s-au întâlnit pe un drum de ţară, racul ducea 
în spinare un bob de orez, iar maimuța un sâmbure de curmal. Maimuta era lihnită de foame şi tare 
ar mai fi vrut să mănânce bobul de orez al racului. 

— Dragă racule, zise maimuța, ce-ar fi dacă ai schimba bobul tău de orez pe sâmburele meu de 
curmal? 

Fireşte, racul nici nu vru să audă de o propunere atât de neroadă şi-şi văzu de drum. Dar 
maimuța cea şmecheră şi linguşitoare se ţinea scai de el: 

— Nu-ţi dai seamă că după ce mănânci bobul de orez rămâi sărac lipit pământului? Pe când dacă 
vei sădi sâmburele de curmal, el va încolţi curând şi va deveni un copac mare şi roditor. Iar din 
fructele lui te vei putea hrăni timp îndelungat, după gustul inimii. Hai să facem schimbul! 

În cele din urmă, maimuța cea guralivă reuşi să-l convingă pe rac să schimbe bobul de orez cu 
sâmburele de curmal. Maimuţa mâncă imediat bobul de orez, în timp ce racul duse sâmburele de 
curmal acasă şi îl sădi într-un colţ al grădinii sale. 

De atunci, se ducea în fiecare zi în grădină şi săpa şi uda eu grijă locul unde sădise sâmburele. 
Odată zise: 

— Dacă nu încolţeşti să ştii c-am să te tai cu sapa! 

De teamă, sâmburele de curmal încolți numaidecât. Atunci racul veni la el cu o foarfecă şi-i 
spuse: 

— Dacă nu creşti repede, am să te tai cu foarfecă! 

Fiindu-i din nou teamă, sâmburele de curmal crescu repede, până ajunse un copac înalt şi 
frumos. De data aceasta, racul veni cu o secure şi-i spuse: 

— Dacă nu rodeşti, te dobor la pământ cât ai clipi din ochi! 

Speriat de-a binelea, curmalul rodi peste noapte şi iată-l în sfârşit un curmal plin de fructe. 

În curând a venit toamna. Curmalele s-au copt şi au devenit de un roşu îmbietor. Maimuţa a 
intrat în ograda racului ca la ea acasă, s-a urcat în pom, s-a aşezat pe cea mai încărcată ramură şi a 
început să se înfrupte din delicioasele curmale. Observând-o, racul s-a apropiat şi i-a spus: 

— Eu nu mă pot urca în pom. Rogu-te, rupe o curmală coaptă şi arunc-o Jos. 

— Bine, răspunse maimuța. 

Rupse o curmală verde şi o azvârli racului. Acesta muşcă din curmală, dar era îngrozitor de acră. 

— Dă-mi una mai dulce, o imploră el pe maimuţă. 


Dar maimuța rupse din nou o curmală verde şi aruncă cu ea drept în spinarea racului. Rănit, 
sărmanul rac a trebuit să zacă mult timp la pat. 

Racul avea mai mulți copii, mici şi drăgălaşi. Dar din cauză că tatăl lor era țintuit la pat, ei 
plângeau amarnic în fiecare zi. Impresionată de suferinţa răcuşorilor, o viespe le promise că-i ajută 
să-şi răzbune tatăl. Zbură imediat prin împrejurimi şi răspândi vestea. O castană, un ac de cusut şi o 
piuliță se oferiră imediat să-i ajute. 

Într-o bună zi, răcuşorii şi prietenii lor porniră spre casa maimuţei. Din fericire, n-o găsiră acasă. 
Aşa că porniră imediat să pună in aplicare planul răzbunării. Castana se ascunse în vatră, răcuşorii 
în căldarea cu apă din bucătărie, viespea în oala cu fasole bătută, acul în aşternut, iar piulița se urcă 
pe acoperiş, chiar deasupra intrării, aşteptând întoarcerea maimuţei. 

Pe seară, maimuța veni acasă zgribulită de frig. 

— Valeu, ce frig e, se plânse ea, înghesuindu-se cit mai aproape de focul din vatră. Castana, bine 
încinsă, țâşni atunci din foc, izbind-o pe maimuţă drept în spinare. De usturime, maimuța alergă la 
căldarea cu apă din bucătărie. Dar când vru să-şi răcorească arsura cu apă rece, răcuşorii îşi 
înfipseră cleştişorii în mina maimuţei. Înnebunită de durere, maimuța îşi aminti că pasta de fasole 
alină durerile provocate de arsuri. Fugi la oala cu fasole, ridică capacul şi viespea bâzzz, bâzzz. Se 
năpusti asupra ei, înţepând-o de mama focului. Ca să scape de acul neîndurător al viespii, se gândi 
să se ascundă în aşternut. Aici altă surpriză— acul de cusut care abia o aştepta! 

— Vai de mine! se văicări maimuța. În propria-mi casă şi nu pot găsi un locşor unde să-mi 
oblojesc durerile! 

Plângând, o zbughi spre ieşire. Piuliţa, care până atunci stătuse liniştită, bucurându-se de 
isprăvile prietenilor ei, făcu un salt şi poooc! în capul maimuţei. 

Maimuţa se ridică cu greu de jos şi, abia vorbind de Burere, spuse: 

— lertați-mă, iertați-mă! N-am să mai fiu rea niciodată. 

Şi astfel, spre marea bucurie a răcuşorilor şi a prietenilor lor, maimuța îşi ceru scuze, promițând 
să fie bună şi și să se poarte frumos. 


Issun-Boshi 
poveste japoneză 


Cu foarte mulți ani în urmă, undeva în Japonia, trăiau fericiţi doi bătrâni. Atâta doar că nu aveau 
copii, într-o zi s-au dus la un altar şi s-au rugat cu lacrimi în ochi: 

— O, doamne, îndură-te de noi şi ne binecuvântează cu un copil, chiar de-ar fi cât un degeţel! 

Curând după aceea, femeia aduse pe lume un prunc de toată frumuseţea. Atâta doar că băieţelul 
era tare mic, mai mic chiar decât degetul unui om. Dar şi aşa, cei doi soți l-au crescut cu drag şi 
țineau la el ca la ochii din cap. Cu fiecare zi copilul devenea tot mai înţelept şi mai bun. Numai că 
rămânea tot mic de stat. Toţi oamenii din împrejurimi l-au îndrăgit şi-i spuneau Issun-boshi, 
învăţăcelul. Într-o bună zi, Issun-boshi se hotărî să plece la Kyoto, capitala imperială, cu speranţa să 
obțină acolo o slujbă înaltă. Drept care spuse părinților lui: 

— Tată şi mamă, mă bate gândul să plec în cetatea de scaun, să văd şi să învăţ cât mai mult, 
pentru a putea ajunge şi eu cineva. Aş putea să vă părăsesc pentru o vreme? 

Deşi îngrijorați de soarta copilului, părinții îi dădură cu dragă inimă încuviințarea, întrucât aveau 
mare încredere în înțelepciunea fiului lor. Dintr-un ac de cusut îi făcură o sabie micuță-micuță şi i-o 
puseră într-o teacă meşterită dintr-un pai, prinsă de cingătoare. Îi mai dădură un castronaş şi un 
beţişor pentru mâncat orez. 

Issun-boshi porni de îndată la drum. Prin apropiere curgea un râu ce ducea chiar în cetatea de 
scaun. Transformând castronaşul în barcă şi beţişorul în vâslă, el călători zile întregi pe apă până 
ajunse la oraşul cel mare. Începu să se plimbe de colo până colo, până se pomeni în faţa unui palat 


mare şi frumos, în care locuia unul din cei mai puternici dregători. Issun-boshi se opri în fața porții 
şi strigă: 

— Oameni buni! Hei, oameni buni! 

Un slujitor veni în grabă, privi jur-împrejur şi, cum nu văzu pe nimeni, se pregătea să se întoarcă, 
când vocea răsună din nou: 

— Oameni buni! Hei, oameni buni! 

Glasul părea să vină dintr-o pereche de saboți înalți, aflați chiar în fața porții. Servitorul îl ridică 
cu grijă şi rnare-i fu mirarea când îl zări pe Issun-boshi. 

— Mă numesc Issun-boshi şi am venit în cetatea de scaun să învăţ. Îngăduiţi-mi să intru în alaiul 
marelui dregător, se rugă el. 

Întrucât acest pitic atât de mic şi de ciudat îi stârni mirarea, slujitorul îl luă frumuşel cu două 
degete şi-l duse în fața dregătorului. Când fu aşezat în palma acestuia, Issun-boshi făcu o 
plecăciune tare frumoasă. Acest lucru plăcu atât de mult dregătorului şi oamenilor lui, încât se 
hotărî să-l ia pe pitic în slujba sa şi-i încuviinţă să locuiască la palat. 

Cu toate că era atât de mic, Issun-boshi era foarte înțelept şi reuşea să îndeplinească cu mare 
iscusinţă poruncile primite. Devenea, cu fiecare zi, tot mai atrăgător. În curând câştigă inimile 
tuturor celor din palatul dregătorului. Dar, mai ales, inima fetei acestuia, care îl îndrăcise atât de 
mult, încât nu se mai despărțea de el în ruptul capului. 

Într-o zi, fidea dregătorului se duse la Kiyomizu, însoţită de Issun-boshi, spre a se ruga la 
templul zeiţei îndurării. Când se întorceau acasă, doi zmei ieşiţi la drumul mare săriră înaintea lor, 
cu gândul s-o răpească pe fată. Tssun-boshi, până atunci ascuns într-una din mânecile fetei, sări jos 
ca fulgerul, îşi scoase sabia făcută dintr-un ac şi strigă la zmei: 

— Hei! Ştiţi voi cu cine aveţi de-a face? Ou Issun-boshi, paznicul fiicei dregătorului! 

Asta nu-l împiedică pe unul dintre zmei să-l înghită cât ai clipi din ochi. Dar Issun-boshi era atât 
de mic, încât se mişca în voie în pântecul zmeului. Îşi scoase acul ce-i slujea drept sabie şi începu să 
împungă în dreapta şi-n stânga în burta zmeului. Înnebunit de durere, zmeul îşi eliberă numaidecât 
prizonierul. Cum îl văzu din nou afară, celălalt zmeu se năpusti asupra lui, hotărât să-l strivească 
dintr-o singură lovitură. Numai că Issun-boshi sări cu îndemânare pe sprinceana zmeului şi-i înfipse 
sabia în ochi. Orbit, înnebunit de durere, cu lacrimi şiroindu-i pe obraji, zmeul o luă la sănătoasa, 
urmat de tovarăşul său. 

Când se pregătea s-o ducă acasă pe fata dregătorului, care rămăsese plângând la marginea 
drumului, Issun-boshi găsi un ciocănel de lemn, uitat de zmei. Era comoara cea mai de preţ a 
acestora, numită „Uchide-no-kozuchi”, adică ciocanul norocului. Dacă vroiai să obţii ceva de la el, 
orice, n-aveai decât să-l învârți. Aşa de mare fusese spaima zmeilor când au luat-o la sănătoasa, 
încât îşi uitaseră până şi comoara lor fermecată. Issun-boshi luă ciocanul şi-l arătă fetei. 

— Dragă Issun-boshi, zise ea, acesta este ciocanul norocului şi cu ajutorul lui poţi obţine tot ce 
doreşti: bani, orez sau orice altceva! 

— N-am nevoie nici de bani, nici de orez. Tot ce vreau e să cresc mare! 

Fata învârti atunci ciocanul prin aer şi porunci: 

— Ciocan fermecat, ajută-l pe Issun-boshi să crească mare! 

Ca prin farmec, Issun-boshi începu să se înalțe şi să se înalțe, până deveni un tânăr samurai țară 
seamăn de chipeş. Nu mult timp după aceea, Issun-boshi, acum un samurai în toată puterea 
cuvântului, o luă pe fata dregătorului de soție. Tinerii însurăţei plecară la casa părintească şi trăiră 
fericiți împreună cu părinţii băiatului. 


Lăstarul de salcie 
poveste japoneză 


Un gospodar găsise undeva un lăstar de salcie şi-l sădi în grădina sa. Era o salcie dintr-o specie 
rară. Îngrijea lăstarul, îl uda în fiecare zi, dar iată că într-o zi trebui să plece de-acasă timp de-o 
săptămână. Îşi chemă sluga şi-i spuse: 

— Priveşte eu atenţie acest lăstar; să-l uzi în fiecare zi, şi, ce-i mai important, să ai grijă ca nu 
cumva copiii vecinilor să-l smulgă şi să-l calce în picioare. 

— Bine, răspunse sluga. Poți să pleci liniştit, stăpâne. Omul, într-adevăr, plecă. Peste o 
săptămână el se întoarse şi intră în grădină. Lăstarul era, la locul lui, dar se veştejise. 

— Cu siguranţă că nu l-ai udat! spuse stăpânul supărat. 

— L-am udat, aşa cum mi-ați poruncit, răspunse sluga. Dimineaţa am ieşit pe balcon şi până 
seara târziu m-am uitat la el. Dar când s-a întunecat, l-am smuls din pământ, şi l-am adus în casă şi 
l-am închis în ladă... 


Imprudenţa 
poveste japoneză 


Era odată un om căruia i s-a năzărit că el ar putea cânta uşor la flaut. El plecă la prăvălie să-şi 
cumpere flautul dorit. În prăvălie, privi mult timp, încercă ba un flaut, ba altul, suflă în fiecare, le 
pipăi şi pe dinafară şi pe dinăuntru. Apoi într-un flaut îşi băgă degetul aşa de adânc, că nu mai putu 
să şi-l scoată. Trase el ce trase, dar degetul tot nu ieşi. Trase din nou, cu toată puterea, dar degetul se 
înțepeni şi mai tare. Pentru că omul se zbătea, degetul nu se mişca nici înainte, nici înapoi. Ca să-l 
scoată îi mai rămăsese o singură soluție: să spargă flautul. Dar flautul nu era al lui, trebuia mai întâi 
să-l cumpere. 

— Vă rog iertaţi-mă, cât costă flautul? întrebă el pe vânzător. 

„Acest om nechibzuit şi-a prins atât de adânc degetul în flautul meu şi nu va putea în niciun fel 
să-şi salveze degetul. Înseamnă că pot să-i cer oricât”, gândi iute vânză torul. 

Pretinse prețul a trei flauturi. Cumpărătorul, fără să se mai târguiască, plăti flautul, alergă acasă, 
ca să-l sfarme cu ciocanul şi să-şi elibereze degetul, căci nu putea duce flautul în mână, ori în 
buzunar, fiind grozav de bine împlântat în deget. Încercă să-şi mişte degetul în toate părţile, căci îl 
durea. Deodată, de după un gard înalt de bambus, se auziră sunetele melodioase ale unui flaut. Ar fi 
vrut să ştie cine cântă aşa de frumos. În gard, el găsi, în sfârşit, un loc unde beţele de bambus se 
puteau da la o parte şi pe unde reuşi să privească cu un ochi, prin crăpătură. Dar crăpătura era aşa de 
strâmtă că el nu putea vedea nimic. Desfăcu şi mai mult beţele de bambus şi reuşi să-şi introducă 
încet capul prin gard. Dar, în aceeaşi clipă, minunata muzică se stinse, iar pe balconul casei se lăsă o 
perdea. 

„Ce păcat! abia am băgat capul şi acum n-am ce vedea”. 

Omul îşi aminti din nou că-l doare degetul şi îşi trase capul înapoi. Dar capul se prinse şi el 
strâns în crăpătură. Beţele de bambus, pe care el le îndepărtase cu fruntea, se strânseră din nou şi-i 
prinseră gâtul ca într-o zgardă. El împinse aşa de tare cu capul, încât gardul trosni. Auzind 
zgomotul, stăpânii casei veniră în goană la locul cu pricina Când ei văzură un cap ieşind printre 
beţele de bambus ale gardului strigară: 

— Ce-i cu tine, omule? Cine te-a băgat aici? 

— lertați-mă, vă rog, cât costă gardul acesta? Aş vrea să-l iau cu mine. 

Nefericitul om se gândi la multele boroboaţe făcute din pricina... unui flaut nemeritat. 


Stăpâna cea lacomă 
poveste japoneză 


Într-un han de ţară intră un negustor ambulant. Pe umeri avea un mare balot cu mărfuri. Stăpâna 
hotelului era o femeie tare lacomă. Cum văzu balotul se şi gândi să pună mâna pe el. ÎI chemă pe 
negustor într-o cameră, apoi alergă la bărbatul ei să se sfătuiască, cum să fure balotul negustorului. 

— Asta-i foarte uşor, îi spuse bărbatul. Trebuie să culegi iarba dracului, apoi o fierbi şi o 
amesteci în mâncare. Omul îşi va pierde memoria, dacă o va mânca. El va uita balotul la noi. 

Zis şi făcut. Femeia merse în grădină, culese un braț plin cu iarbă, pe care o fierse şi zeama o 
amestecă în toată mâncarea, chiar şi în orez. Apoi îl invită pe negustor la cină. Acesta mâncă şi nu 
observă nimic. Doar capul parcă i se învârtea. Apoi i se făcu somn. Se îndreptă spre camera lui şi 
adormi imediat. Dis-de-dimineaţă se trezi cu o cumplită durere de cap, se îmbrăcă şi îşi văzu de 
drum. 

Stăpâna aşteptă până plecă negustorul, apoi imediat se repezi în camera lui să-i ia balotul. Dar 
camera era goală. Stăpâna cotrobăi peste tot, dar balotul, nefiind un ac, s-ar fi putut observa uşor. 
Degeaba căută ea, că nu reuşi să găsească nimic. Disperată, fugi la bărbatul ei. 

— EI, ce grozăvie am făcut cu iarba aia? Degeaba am fiert-o. Negustorul a plecat şi n-a lăsat 
NIMIC. 

— Nu se poate! Cine gustă dintr-o asemenea iarbă, neapărat uită ceva. Mai caută, poate că, 
totuşi, a uitat ceva. 

Femeia se întoarse în camera în care înnoptase negustorul, din nou răscoli totul, din nou 
cotrobăi, dar nu găsi nimic. În sfârşit, se opri în mijlocul camerei şi disperată aruncă o ultimă privire 
prin toate părțile. Deodată se bătu cu palma peste frunte şi urlă de se cutremură casa. 

— A uitat! A uitat! 

Bărbatul, auzind urletul, întrebă: 

— Fi, ce s-a întâmplat? Ce-a uitat? 

— A uitat să plătească! 


Țăranul cel cumsecade 
poveste japoneză 


Un ţăran înşeuă calul şi plecă la oraş după târguieli. În oraş el cumpără douăsprezece putinele cu 
soia. 

— Mai mult de opt putinele nu va putea duce calul tău — îi spuse negustorul. Lasă patru din ele 
aici. Te vei întoarce mâine după ele. 

— Calul meu este bătrân, răspunse țăranul. Chiar şi opt putinele sunt multe pentru el. Voi aşeza 
pe cal numai şase, iar pe celelalte le voi lua eu în spinare. 

Zis şi făcut: şase putinele le urcă pe cal, iar pe celelalte şase le luă în spinare. Apoi urcă pe cal şi 
plecă. Calul făcu un pas-doi şi se poticni. Picioarele i se îndoiră şi se lăsă la pământ. 

— Animal nerecunoscător! strigă țăranul. Alţii pun pe caii lor mai mult de opt putinele, iar eu te 
cruț; şase putinele le port eu în spinare ca să-ţi fie ţie uşor. De ce eşti atât de încăpățânat? 


Predicatorul şi sluga 
poveste japoneză 


Într-un templu din satul Titosa slujea un predicator zgârcit şi lacom. El niciodată nu-i dădea 
slugii dulciuri, ci le mânca singur, dar, trebuie spus, că slugii îi plăceau tare mult dulciurile. 

Odată, predicatorul primi din partea sătenilor miere proaspătă şi aromată. Predicatorul puse 
mierea iute într-un borcan, iar borcanul îl aşeză într-un loc ascuns, în altar. Şi fireşte că slugii nu-i 
dădu nici măcar să guste. 


Într-o zi, predicatorul trebui să plece de-acasă și fu nevoit să lipsească o zi întreagă. La plecare, îi 
spuse slugii: 

— Fii atent, aici în altar am un borcan cu o otravă cumplită. Ea seamănă la gust cu mierea. Dacă 
guşti din această otravă vei muri. 

Abia plecă predicatorul că sluga desfăcu borcanul şi mâncă toată mierea. lar când în borcan nu 
mai rămăsese nimic, se sperie şi începu să se gândească, cum să-l păcălească pe predicator. Se gândi 
în fel şi chip. Luă ceaşca preferată a predicatorului, o sparse, presără cioburile prin cameră, se 
acoperi cu pătura şi începu să aştepte. Predicatorul se întoarse seara târziu. În cameră era întuneric. 
Predicatorul strigă supărat: 

— Fi, slugă, unde eşti? De ce n-ai aprins felinarul? 

Dar sluga gemea sub pătură: 

— lartă-mă, tată predicatorule! Mor. Sfârşitul mi-e pe-aproape. Citeşte-mi repede rugăciunea! 

Speriat, predicatorul întrebă: 

— Ce-i cu tine? Ce ţi s-a întâmplat? 

— Mă simt vinovat în fața ta, tată predicatorule. Azi, stăteam pe duşumea şi spălam ceaşca ta 
preferată, dar deodată a sărit motanul şi m-a lovit peste mână. Eu am scăpat ceaşca, iar ea s-a spart. 
Acum nu mi-a mai rămas decât să mor. Am luat din altar otrava şi am golit borcanul. Ah! simt cum 
otrava s-a revărsat prin mine. Ah! mi-e tare rău! Citeşte-mi te rog rugăciunea, spuse sluga, gemând 
tot mai tare. 

Predicatorul înțelesese că sluga l-a înşelat, dar nu-i putea spune nimic. Şi aşa rămase el fără 
miere şi păcălit. 

Predicatorul lipsi din nou de-acasă. Sluga ațipise lângă uşă. Deodată se auzi o bătaie în uşă. 
Sluga deschise şi văzu pe bătrânica din vecini cu o legăturică în mână. 

— Azi e sărbătoare. Dă-i asta părintelui predicator, spuse vecina şi-i întinse slugii legăturica. 

Abia plecă bătrâna că sluga se şi repezi să ducă legăturica la nas; de-acolo venea un miros cald şi 
ademenitor. 

„Dacă-i voi da legăturica lacomului predicator eu nu voi şti ce-i înăuntru — se gândi sluga. Mai 
bine mă uit acum.” 

Sluga desfăcu legăturica. Într-o năframă era un coşuleţ cu lipii calde. Cu precauţie, scoase o lipie 
şi o mâncă, apoi mai scoase una şi o mâncă şi pe aceea, apoi pe-a treia şi treptat mâncă toate lipiile. 
Când nu mai rămăsese niciuna, sluga îşi puse mâinile în cap: 

„M-am nenorocit! Ce să mă mai fac?” 

Se gândi, ce se gândi, apoi înfăşură coşuleţul în năframă şi fugi cu el în templu. Legăturica o 
puse la picioarele statuii zeului Amida, iar firimiturile de la lipii le duse la buzele zeului. Apoi se 
întoarse acasă, se aşeză la locul lui, ca şi când nu s-ar fi întâmplat nimic. Îl aşteptă pe predicator. 
Întorcându-se, predicatorul îşi întrebă sluga: 

— A venit cineva aici în lipsa mea? 

— Da. A trecut vecina. Fiind sărbătoare, ţi-a adus ceva într-o legăturică. 

— Unde este legăturica? 

— Am dus-o în templu şi am pus-o la picioarele lui Amida. 

— Ai procedat foarte bine! 

Predicatorul s-a îndreptat spre templu şi, într-adevăr, la picioarele lui Amida a găsit legăturica. 
Gândindu-se puţin, desfăcu legăturica şi văzu că era goală, iar pe fundul ei mai erau nişte firimituri. 

— Tu ai mâncat totul, strigă supărat predicatorul. Sluga veni în fugă, privi coşul gol şi se prefăcu 
tare mirat. 

— Ei, drăcie, n-aş fi crezut niciodată! spuse el şi arătă spre statuia zeului. Priviţi, părinte, Amida 
a crezut că această legăturică i-a fost adusă lui şi a mâncat-o! Vedeţi, i-au rămas firimiturile pe 
buze! 

— Drac împielițat, tu mi-ai mâncat lipule! 


Predicatorul, înfuriat la culme, lovi statuia cu toiagul în cap. Statuia începu să sune: „E-el, e-e- 
el!” Predicatorului i se păru că statuia spune: „EI”, „el”. Furios, se răsti din nou către slugă: 

— Auzi, Amida spune „el”, el”. Înseamnă că tu ai mâncat lipiile. Ce ai de spus? 

Sluga dădu din umeri: 

— Amida va recunoaşte. Trebuie să-l speriați. Permiteţi-mi să-l fac să vorbească. 

Sluga alergă şi luă ceainicul cu apă fiartă, începu să toarne apa pe capul zeului şi începu să-l 
certe: 

— Am spus adevărul? Lipiile au fost aici sau n-au fost? 

De aproape se auzi apa gâlgâind: „Ost, ost, ost? — căci ea se scurgea tocmai de pe capul statuii 
pe duşumea. 

— Fi, v-aţi convins? întrebă sluga. lată-l, a recunoscut: „A fost, a fost, a fost!” 

Predicatorul dădu din cap, oftând, şi se duse la culcare flămând. 


Odată, în timpul unei ploi torențiale, predicatorul plecă de-acasă, iar sluga rămase singur. În uşă 
bătu un țăran. Ploaia îl surprinsese pe drum şi el era ud leoarcă. Țăranul îl rugă să-i împrumute 
umbrela, căci avea drum lung de făcut. Sluga îi dădu umbrela cea nouă a predicatorului, abia 
cumpărată din oraş. Țăranul luă umbrela, mulțumi şi plecă. Seara, predicatorul se întoarse acasă şi, 
ca întotdeauna, întrebă dacă nu l-a căutat cineva în timpul în care a lipsit de acasă. 

— A fost un ţăran care m-a rugat să-i dau umbrela. 

— Şi i-ai dat-o? 

— Desigur. 

— De ce i-ai dat-o? se supără zgârcitul. Nu trebuia să i-o dai! 

— Cum era să nu i-o dau, dacă ploua cu găleata? 

— Trebuia să-i spui că umbrela e stricată. Mai trebuia să-i spui că am tinut-o prea mult la soare, 
pielea a crăpat şi am aruncat-o în cămară. 

— Altă dată voi şti ce să spun, răspunse sluga. 

Peste câteva zile veni un alt țăran. Predicatorul era în templu, iar sluga, pe-afară. Țăranul se 
adresă direct slugii: 

— Astăzi vremea este bună. Trebuie să trec peste munți la fiica mea şi calul meu şchioapătă. 
Oare îmi va da predicatorul calul său? 

— Nu, răspunse sluga. Nu ţi-l va da. El spune că acesta a stat prea mult la soare, pielea a crăpat 
şi l-am aruncat în cămară. 

Predicatorul, aflându-se în templu, auzi toată discuţia. Şi abia plecă țăranul că şi alergă în curte şi 
începu să-şi certe sluga: 

— Spui numai prostii. Calul nu-i umbrelă! Trebuia să spui că ieri calul a mâncat măselariță, a 
sărit toată ziua ca un turbat, şi-a rupt picioarele şi acum zace în grajd. 

— Prea bine, răspunse sluga. Pe viitor voi şti ce să spun. 

Peste câteva zile, în sat muri un om bogat. Rudele răposatului veniră să-l cheme pe predicator. 
Întâlniră sluga în curte şi îi spuseră: 

— Avem acasă un mort. N-ar putea oare să vină predicatorul, să facă slujba de înmormântare? 

— Nu poate, răspunse sluga. Ieri, predicatorul a mâncat măselariţă, a sărit toată ziua ca un turbat, 
şi-a rupt picioarele şi acum zace în grajd. 

— Nouă nu ne trebuie un asemenea predicator — spuseră rudele mortului şi făcură calea 
întoarsă, nu înainte de a-l ocări pe acesta în gura mare, ca să afle toată lumea că la un astfel de om 
nu merită să baţi drumul. 


Uraganul şi butoaiele 
poveste japoneză 


La marginea oraşului trăia un dogar. El n-avea de lucru şi, fireşte, n-avea nici bani. Iarna se 
anunţa aspră, în fiecare zi sufla un vânt puternic. Căsuţa bietului dogar scârțâia şi se clătina. Chiar şi 
copacii cei mai viguroşi se aplecau până la pământ. 

Într-o dimineaţă dogarul privi pe fereastră şi-i spuse nevestei: 

— Priveşte ce uragan! în sfârşit, ne vom îmbogăți. 

— Cum o să ne îmbogăţim noi de pe urma uraganului? Nu pricep, zise nevasta. 

— EI, dar proaste mai sunteți voi femeile! Niciodată nu daţi ascultare bărbaților şi uite-aşa vă 
scapă fericirea din mână. 

— Ce fericire poate să aducă un uragan? 

Dogarul tuşi şi spuse: 

— Când suflă vântul cu putere, se ridică praful. Acesta se aşează în ochii oamenilor. Fireşte că 
ochii se-nroşesc şi lăcrimează. Şi de-aici... fericirea noastră. 

— Fi, şi dacă ochii oamenilor lăcrimează, ce-are a face asta cu fericirea noastră? 

— Cât eşti de nepricepută! Oamenii se vor îmbolnăvi. Mulţi vor orbi. Şi ce pot face orbii? Lor 
nu le rămâne altceva de făcut decât să bată drumurile, să joace, să cânte şi să ceară milostenie. Dar 
la ce vor cânta? Se-nţelege că la tamburină. lată fericirea noastră. 

— Fi, şi dacă vor cânta la tamburină, ne vom pricopsi? 

— Ce neroadă! Doar tamburina se acoperă cu piele de pisică. E nevoie de tamburină, e nevoie şi 
de pisici. Acestea trebuie omorâte. 

— EI, şi dacă mor pisicile, cum vom fi noi fericiţi? 

— Dacă nu vor mai fi pisici, în toate cămările vor da buzna şoarecii. Aceştia vor roade toate 
putinile şi butoaiele. Înseamnă că oamenii vor avea nevoie de butoaie şi doage noi. Şi, bineînţeles, 
că eu voi avea foarte mult de lucru. Şi astfel ne vom îmbogăţi şi vom fi fericiți... 


Mincinosul 
poveste japoneză 


În oraşul Osaka trăia un mare mincinos. El minţea tot timpul şi toţi ştiau aceasta. Odată plecă pe 
munte. La întoarcere îi spuse vecinei: 

— Ce şarpe uriaş am văzut! Gros ca o putină şi lung cât toată strada. 

Vecina strânse doar din umeri. 

— Măi omule, doar ştii şi tu că un şarpe nu poate fi aşa de lung cât toată strada. 

— Şarpele era, într-adevăr, foarte lung, dar nu chiar cât strada, ci numai cât o ulicioară. 

— Cine-a mai văzut un şarpe lung cât o ulicioară? 

— Fi, nu chiar cât o ulicioară, ci cât pinul acesta. 

— Cât acest pin, nu se poate! 

— Fi, acum îţi spun adevărul. Şarpele era cât podeţul de peste râu. 

— Nici aşa nu poate fi! 

— Atunci îți voi spune adevărul-adevărat: şarpele era lung şi lat cât o putină. 

— Cum vine asta? Şarpele era gros ca o putină şi lat tot ca o putină? Atunci, cu siguranță, că nu 
era şarpe, ci o putină... 


Dragonul albastru şi dragonul galben 
poveste japoneză 


Se spune că, la aniversarea urcării sale pe tron, un împărat şi-a dorit să aibă cel mai frumos 
paravan din câte fuseseră vreodată; aşa că porunci să vină la palat pictori vestiți din întreaga ţară. 


Se perindară mulți prin faţa împăratului, însă lui nu-i plăcu nimic din ce îi arătară ei. Atunci 
trimise după cel mai renumit pictor, care locuia departe, într-o peşteră departe de oraş, şi îi împărtăşi 
dorinţa sa: pe paravanul din sala tronului să-i fie desenați doi dragoni, unul albastru şi unul galben, 
care să înfățişeze puterea şi trăinicia imperiului. 

Artistul răspunse că el va picta cei doi dragoni pe mătase neagră, dar o mătase fină, ţesută mai cu 
osteneală decât tot ce se pomenise până atunci în imperiu. 

— Până va fi gata mătasea mă voi întoarce în peştera mea şi voi avea timp să mă pregătesc 
îndelung să pictez dragonii. 

La porunca împăratului lucrul începu de îndată; dură mult timp, căci mătasea o făceau numai din 
firul anumitor viermi de mătase, hrăniţi cu frunze de dud proaspete. În ciuda tuturor precauţiilor 
luate, puțini viermi au putut fi salvaţi, iar firele obţinute — prea puţine pentru mătasea necesară. A 
fost nevoie apoi de ţesători neîntrecuţi pentru mătasea unor fire atât de fine... 

În sfârşit, mătasea pentru paravan a fost isprăvită, împăratului i-a plăcut atât de mult încât 
porunci să i se facă iute o ramă de fildeş. A doua zi trimise un slujitor la peşteră să-l anunţe pe artist 
că totul este pregătit şi că poate veni neîntârziat să picteze dragonii. Dar pictorul spuse slujitorului 
împărătesc că n-a terminat pregătirea lucrării şi-l roagă pe împărat să mai aibă răbdare. Acesta 
aşteptase destul de mult să fie țesută mătasea şi era nemulțumit de-atâta întârziere, dar înțelese că 
artistul vrea să realizeze ceva cu totul deosebit şi se învoi cu amânarea cerută. De fiecare dată când 
trecea pe lângă paravan abia se stăpânea să nu se înfurie, până într-o zi, când trimise din nou un 
slujitor la pictor să-i reamintească de promisiunea făcută. Meşterul răspunse că dacă ar ceda 
rugăminții împăratului imediat, nu va fi în stare să picteze nişte dragoni demni de cel mai frumos 
paravan văzut vreodată. Trebuia — spunea el — să-şi continue schițele începute; şi-i ceru un nou 
răgaz... 

Împăratul, în ciuda nerăbdării sale, fu silit să aştepte iar. 

Timpul trecea, iar pictorul nu dădea niciun fel de ştire că ar fi terminat lucrul schițelor. De 
fiecare dată când se uita la paravan împăratul simțea cum sporeşte în el nemulțumirea, iar într-o zi, 
la capătul răbdării fiind, trimise un slujitor cu poruncă să-l aducă pe pictor fie de bună vote, fie cu 
forța, la curte. 

Pictorul veni la palat şi îi spuse împăratului: 

— Cred că acum pot picta dragonii. 

Ceru să i se aducă vopsea galbenă, vopsea albastră, două pensule lungi şi se apropie de 
paravanul pe care strălucea mătasea cea fină. Dintr-o singură mişcare pictorul trase o linie subțire 
galbenă; şi tot aşa — dintr-o singură trăsătură — făcu o alta albastră. Aşeză apoi pensulele alături şi 
anunţă că a terminat opera. 

De îndată ce îi fu dată ştirea împăratului, acesta, fericit să ştie că cel mai frumos paravan văzut 
vreodată va împodobi sala tronului, se grăbi să vină să admire lucrarea celebrului pictor. Când 
ajunse însă la paravan, nu putu să-şi creadă ochilor: două dungi străbăteau de-a latul mătasea cea 
mai fină. Socoti că pictorul vroise să-şi bată joc de el. Artistul îi arătă că cele două linii erau rodul 
unor căutări îndelungi, timp de ani de-a rândul. Împăratul îşi ieşi din fire de supărare văzând că 
cineva îndrăzneşte să-şi bată joc de el şi-i stricase mătasea țesută cu atâta grijă; porunci imediat ca 
pictorul să fie aruncat în închisoare. 

Astfel fu răsplătită truda artistului retras în peşteră. 

La căderea nopții împăratul se culcă, dar nu fu chip să adoarmă. 

În umbra iatacului, cele două dungi, una albastră şi alta galbenă — făcute de pictor pe paravan 
— îi treceau prin faţa ochilor dintr-o parte în alta şi-i păreau că se mişcă şi se măresc treptat. Spre 
mirarea împăratului liniile prindeau apoi chip de dragoni adevăraţi, care se luptau cu înverşunare. 
Erau doi dragoni agili şi puternici, de parcă ar fi fost vii: scoteau răgete şi toată vigoarea lor era 
concentrată în cele două fâşii de culoare, pe care pictorul le făcuse pe mătasea fină. După ce veghe 
toată noaptea admirând dragonii de pe paravan, împăratul hotărî să descopere taina artistului ce 
săvârşise o asemenea operă. În zori porunci să se înşeueze calul şi, însoţit de gardă, porni către 


peştera unde pictorul pregătise atâta vreme lucrarea, înainte de a desena dragonii pe paravan. Când 
ajunseră în sfârşit la peşteră, aprinseră torțele şi la lumina lor împăratul văzu doi dragoni desenaţi pe 
pereţii peşterii: unul — albastru, celălalt — galben. Erau înfățişaţi cu foarte multă meticulozitate: se 
distingeau pe ei solzii, ghearele, dinții, nările din care ieşeau, flăcări. Sub desen era scrisă o dată: 
cea a zilei când împăratul îi ceruse pictorului să se apuce de lucru, să facă cel mai frumos paravan 
din câte s-ar fi văzut vreodată. Alături era un alt desen, tot cu doi dragoni — unul albastru şi celălalt 
galben; apoi o a treia pictură, apoi a patra, a cincea şi a şasea şi încă multe altele. Pereții peşterii 
erau acoperiţi de desene reprezentând pe cei doi dragoni. Fiecare scenă avea însemnată data: zi 
după zi, lună după lună. La lumina torțelor împăratul simţea munca încrâncenată a artistului: 
schițele urmau altor schiţe, imaginile urmau altor imagini; apoi, după un lung şir de dragoni, 
meşterul trăsese pe peretele peşterii două dungi, una albastră şi una galbenă. În ele era cuprinsă 
toată forţa dragonilor fără număr, pe care pictorul îi desenase de-a lungul timpului. Împăratul 
recunoscu cu uşurinţă dragonii de pe paravanul de mătase, unul albastru şi celălalt galben. 

A dat ordin să se pună şeile pe cai, căci vroia de îndată să-i redea pictorului libertatea, să-l 
cinstească cum se cuvine şi să-i mulțumească. 

Ajuns la palat, împăratul a poruncit ca paravanul împodobit cu cei doi dragoni să fie adus în sala 
tronului, căci era într-adevăr paravanul cel mai frumos din câte s-au văzut. 


Preotul, doctorul și dansatorul pe sârmă în iad 
poveste japoneză 


E o întâmplare veche de tot. Zice-se că odată, la praznicul zeiţei Kannon, în satul Maţuio, un 
dansator pe sârmă îşi arăta măiestria dinaintea unei mulțimi de gură-cască. Deodată, cine ştie din ce 
pricină, dansatorul lunecă de pe sârmă şi, din căzătură, muri. 

Cam tot pe-atunci se prăpădise de răceală şi doctorul din partea locului. Odată cu el porni către 
lumea cealaltă şi un preot care se înecase cu o plăcintă de orez la praznicul dat în cinstea zeului 
protector al vetrelor din bucătărie. 

Tustrei se înfăţişară la judeţ înaintea stăpânitorului al iadului, înfricoşătorul print Emma'*. Cel 
dintâi cuvântă dansatorul: 

— Atotmilostivule stăpân al nostru, Emma, în lumea pământească am fost un acrobat fără 
pereche de iscusit şi le-am adus oamenilor numai bucurii. Trimite-mă, aşadar, în grădinile 
paradisului, acolo e locul meu. 

— Minţi cu neruşinare! În toată viaţa ta n-ai arătat vreo scamatorie mai nouă. Ai lucrat după 
tipicul vechi, şi încă fără nicio îndemânare. Ai luat banii oamenilor de pomană. Mergi la iad! 

Al doilea grăi doctorul: 

— Stăpâne al nostru, Emma, cât am trăit pe pământ, am făcut mult bine. Eu lecuiam oamenii de 
boli. Nu se afla medic mai priceput decât mine. Trimite-mă deci în raiul cel luminos. 

— Minti de îngheaţă apele, vraci nenorocit! tună prinţul Emma. Tu n-ai fost în stare măcar să 
recunoşti ca lumea vreo boală, darmite s-o tămăduieşti. Dădeai leacuri fără niciun folos. Ehei, câți 
bani ai luat tu pe degeaba şi câți oameni ai trimis pe lumea cealaltă... Mergi în iadul cel necruţător! 

Veni şi rândul preotului: 

— Preaputernice prinț Emma, eu, în viața mea pământească, grăiam cu zeii, înduplecându-i prin 
rugăciuni şi jertfe. Ascultându-mă, zeii îşi revărsau mila lor asupra oamenilor. Nu se află merit mai 
mare ca al meu. Cu adevărat eu trebuie să merg în rai! 

— Vai ție! Tu eşti cel mai rău dintre nemernicii şi mincinoşii ăştia! strigă prinţul, furios. Toată 
viața i-ai înşelat pe oameni, învățându-i la fel de fel de prostii. I-ai deprins să se închine la talismane 

şi să rostească descântece neroade, chipurile ca să alunge zeii cei răi, care seamănă bolile. Ai luat 
banii oamenilor pe nedrept, Cară-te în iad! 

Ce să facă, sărmanii? Porniră tustrei către iad. Poruncile prințului ajunseseră înaintea lor la locul 
de caznă. Dracii îi duseră dinaintea unui cazan mare, plin cu apă clocotită. Un diavol fioros răcni la 
ei: 

— Haide, intrați mai repede în cazan! Trebuie să pun capacul şi să vă dau în fiert. 

Doctorul şi dansatorul pe sârmă o sfecliră: 

— Gata, ne-a sosit pieirea! Cum scăpăm noi din beleaua asta? 

Însă preotul le spuse liniştit: 

— Nu vă pierdeţi cumpătul. Lăsaţi pe mine, ştiu eu: un mijloc bun împotriva focului şi 
Jăratecului din iad. 

Şi începu să bolborosească un descântec. După care intrară toţi trei în cazan şi, minune, apa 
începuse să se răcească. 

— O, ce plăcut e! strigară. Apa e numai bună de scăldat. Ei, tu, bot de drac, mai pune lemne pe 
foc! 

Se înveseliseră grozav şi se zbenguiau în apa călduță. Dracilor mai să le vină rău de ciudă: 

— Ajungă-vă, păcătoşilor! Cât o să vă mai desfătaţi voi în cazanul ăsta? Staţi că întețim noi, 
acuși, vâlvătaia! 

Începură să pună lemne pe foc. Cărară buturugi cu braţul şi cu spinarea, grămezi întregi. Arseră 
tot ce se putea arde pe-acolo, prin iad, dar cazanul nu voia să fiarbă. 

Alergară să-l înştiinţeze pe prințul Emma. 

— Ei, bine, se înfurie stăpânul infernului, scoateţi-i din cazan şi trimiteţi-i pe muntele săbiilor! 

Dracii îi mânară aşa, goi-goluţi, către muntele cel înalt. Muntele acesta, de la poale până în vârf, 
era împănat cu săbii ascuțite, ale căror lame străluceau ca nişte flăcări roşii. O privelişte crâncenă 
greu de îndurat... 

— De-aicea chiar că nu se mai află scăpare! se văicăriră îngroziţi preotul şi doctorul. 

— Ba da, se află, le răspunse dansatorul pe sârmă. Lăsați pe mine, că vă scot eu la liman. 

ÎI aburcă pe preot pe umărul drept, pe cel stâng îl sui pe doctor şi începu să cânte voios: 


„Isanosa, hei! 

Sus, pe umăr, hopa, 
Se cocoaţă popa! 
Doctorul, şi el, 
Şade copăcel... 
Isanosa, hei! 
Acrobatul zboară, 
Povara-i uşoară!“ 


Începu apoi să sară cu sprinteneală peste săbii: Hop-ţop! Hop-ţop!, de parcă ar fi fost o joacă de 
copil. Ajunseră la iuțeală până în vârf. Acolo se opriră tustrei şi începură să privească, minunându- 
se: 

— [a uitaţi-vă ce frumos e în partea aia! 

— Ba nu, mai bine priviţi într-acolo... 

— O, ce privelişte încântătoare! 

Diavolii scrâşniră din dinți de supărare şi deteră fuga la prințul Emma să se jeluiască. 

— Dacă-i pe-aşa. Las'c-o să-mi cunoască ei îndată puterea, nemernicii! spuse prinţul. Aduceţi-i 
la mine. Mă răfuiesc cu ei cât ai clipi. 

Dracii îi înşfăcară pe preot, pe medic şi pe dansator, ducându-i cu de-a sila înaintea crudului 
stăpânitor. 


— V-aţi pus de gând să ne luaţi în batjocură, secăturilor? O să vă înghit pe toți, chiar acum! urlă 
prinţul, deschizându-şi botul uriaş şi înspăimântător ca o gură de vulcan. 

Niciuna nici două, doctorul, zdup, în gura căscată, mai ager ca o broască. Până să-l înşface dinţii 
cei ascuţiţi, el şi ajunsese în burta tartorului. 

„Se pare că pe-ăsta l-am înghiţit întreg“ îşi zise prinţul, deschizând gura a doua oară. În clipa 
aceea, dansatorul tuşii, în gâtlejul lui. Fălcile lui Emma clănțăniră iarăşi în gol. „la te uită, şi pe-ăsta 
l-am înghiţit nemestecat!” Dar îndată ce deschise din nou botul, popa lunecă printre colții lui ca o 
zvârlugă. 

Cei trei se întâlniră în burta prințului. 

Acuma suntem pierduţi de-a binelea, spuseră cu tristeţe preotul şi dansatorul. 

— Voi m-aţi scăpat de două ori, acum e rândul meu, le răspunse doctorul. Nu vă pierdeţi cu firea, 
vă scot din impas. 

Dintr-o cutiuță scoase cu două degete o leacă de praf şi începu să-l presare în toate părțile. 
Măruntaiele prinţului prinseră să se zvârcolească şi se stârniră vârtejuri ca de furtună. Vâjjj! ţâşni 
afară, în zbor, dansatorul. Viuuu! ieşi zburând din pântece şi preotul. 

„Te pomeneşti că rămân singur pe-aici!“ se sperie doctorul şi deşertă din cutie tot praful. Prinţul 
începu să urle îngrozitor. Vijelia din burta lui se dezlănțui mai amarnică şi doctorul zbură afară mai 
uşor ca un fulg. 

— Alungaţi-i mai repede de-aici! răcni prințul Emna către diavoli. Să plece înapoi, pe pământ! 
Tu, dansatorule, du-te să te legeni din nou pe sârma ta. Tu, preotule, înapoiază-te la templul tău, să 
îndrugi rugăciuni. lar tu, vraciule, chinuie-ţi mai departe bolnavii, că pe mine m-aţi chinuit destul... 

Şi astfel, preotul, doctorul şi dansatorul pe sârmă se întoarseră nevătămaţi pe pământ. 


Samuraiul mândru 
poveste japoneză 


S-a întâmplat odată ca un samurai pornit la drum lung să poposească peste noapte în bordeiul 
unui țăran. Țăranul i-a pregătit aşternutul şi l-a întrebat: 

— Doreşte înălțimea voastră să se învelească astă-seară cu ceva mai călduros? 

Samuraiul îl privi mândru şi disprețuitor: 

— Pesemne că voi, țăranii, v-aţi deprins să vă răsfățați la căldură, ca nişte nevolnici. Eu însă sunt 
un vechi ostaş. Mi s-a întâmplat adesea să dorm sub cerul liber, pe orice vreme. Tocmai eu să mă 
tem de răcoarea nopţii? 

Spre dimineață dădu bruma şi se lăsă un frig straşnic. Samuraiul se trezi dârdâind şi clănțănind 
din dinți. Răbdă el cât răbdă, se zgribuli, se încovrigă, dar până la urmă îl deşteptă pe gospodar: 

— Ascultă, omule, nu cumva ai șoareci în casă? 

— Ba am, înălțimea voastră, am destui. 

— Dar spune-mi, voi, ţăranii, aveți grijă să spălaţi lăbuţele şoarecilor, seara, înainte de culcare? 

Omul se scărpină în cap, uluit: 

— Nici pomeneală, înălțimea voastră. Drept să spun n-am auzit în viaţa mea despre un asemenea 
obicei. 

— Aşa, care va să zică. Atunci fă bine şi acoperă-mă mai repede cu ce ai la îndemână, ca să nu- 
mi murdărească şoarecii veşmintele de mătase. 


Unde-i capătul lumii 
poveste japoneză 


Se zice că odată, demult, păsării karebinga!” i s-a năzărit să zboare până la capătul lumii. S-a 
ridicat în văzduh de pe insula ei de baştină, Tanegaşima, şi s-a avântat în zbor iute ca săgeata peste 
marea cea mare. 

A zburat karebinga şapte zile şi şapte nopţi în şir, iar în cea de-a opta zi a văzut un arbore înalt, 
cu o singură creangă. Arborele părea că crească chiar din adâncurile mării. A coborât karebinga pe 
creanga aceea, s-a odihnit, apoi a pornit iarăşi la drum. 

A zburat ea alte şapte zile şi şapte nopți peste întinsurile mării şi nu mică i-a fost mirarea văzând 
alt copac, aidoma cu cel dintâi. Tocmai poposise pe creangă, strângându-şi aripile ostenite, când din 
adâncurile mării se auzi un glas: 

— Hei, cine s-a cocoţat acolo? 

Aripile păsării fremătară de spaimă: 

— Sunt eu, păsărea karebinga. Dar tu cine eşti? 

— He-he-he-he! Eu sunt homarul cel mare. 

. Crezuse, sărmana vietate, că s-a aşezat pe o creangă, şi când colo stătea pe mustaţa unui 
homar uriaş. O trecură fiorii. 

— Ho-ho-ho-ho! râse homarul, asta-i marea cea mare aici e casa mea. Dar tu încotro ai pornit? 

— Vreau să ajung la capătul lumii. 

La aceste cuvinte homarul îşi arcui spinarea şi izbucni într-un râs nestăvilit: 

— He-he-he! Hi-hi-hi! Ho-ho-ho! Mai bine lasă-te păgubaşă, nesăbuito! Ți-au trebuit şapte zile 
şi şapte nopți ca să zbori de pe o mustață a mea pe cealaltă. Şi tocmai tu vrei să ajungi la capătul 
lumii? Ha-ha-ha-ha! 

Pasărea karebinga rămase cu ciocul căscat de uimire! Apoi, umilită şi întristată, părăsi gândul de- 
a mai ajunge la capătul lumii şi porni înapoi spre insula Tanegaşima. 

Homarul însă, după ce o speriase atât de straşnic, se bucură, zicându-şi în sine: „Eu şi numai eu 
sunt vrednic să ajung până la capătul lumii“. 

Şi porni fără zăbavă la drum. Sărea cu mare hărnicie şi fiecare săritură îl apropia de ţintă cu o 
mie de ri!“. Merse el astfel şapte zile şi şapte nopți. În ziua a opta se simţea grozav de ostenit. Dar 
iată că, spre norocul lui, zări în mijlocul mării gura unei peşteri uriaşe. Intră homarul în peşteră, se 
odihni bine, apoi purcese iarăşi la drum, voiniceşte: la fiecare săritură lăsa în urmă o mie de ri. 
După alte şapte zile şi şapte nopţi, dădu peste altă peşteră, asemănătoare cu cea dintâi. Bucuros, se 
vâri înăuntru şi, trudit cum era, pe nesimţite îl fură somnul. Deodată se auzi de undeva un glas gros 
care-l făcu să tresară de spaimă: 

— Cine-oi mai fi şi tu, netrebnicule? Cum ai cutezat să intri în nara mea dreaptă? Răspunde, 
dacă nu vrei să te ucid!. 

Homarul răspunse cu mustățile dârdâind: 

— Sunt homarul cel mare. Dar tu cine zici că eşti? 

— O-ho-ho-ho! Eu sunt calcanul. Dar încotro ai pornit-o! 

— Vreau să ajung la capătul lumii. 

Peştera vie se zgudui ca de cutremur: 

— Ha-ha-ha-ha! Ce gând nesăbuit! Vezi bine că ți-au trebuit şapte zile şi şapte nopţi ca să înoţi 
de la nara mea stângă la cea dreaptă. Ascultă-mi sfatul, prichindelule, şi fă calea întoarsă. 

Homarul bolborosi ceva neînțeles şi, suflând nori de spumă, porni cu mare grabă îndărăt. 

După ce homarul se mistui în depărtări, calcanul se gândi: „Sunt cea mai mare şi mai puternică 
făptură. Pentru mine totul e cu putință. Cine-i mai vrednic ca mine să ajungă la capătul lumii?“ 

Şi porni la drum fără să mai piardă vremea. Înotă fără răgaz şapte zile şi şapte nopți. În ziua a 
opta îi apăru sub el fundul mării şi se ivi din ape un țărm alb de nisip moale şi întins ca-n palmă. Se 
odihni calcanul acolo, apoi se avântă iarăşi la drum. După ce înotă alte şapte zile şi şapte nopți, 


139 pasăre măiastră 
140 unitate de măsură japoneză; este egală cu 3,924 metri 


dădu de un alt țărm, la fel cu celălalt. Istovit, calcanul se întinse pe ţărmul moale şi albicios şi aţipi 
numaidecât. Deodată, răsună un glas atât de puternic, încât marea se învolbură ca de furtună: 

— Hei, tu, nepofiitule, cum ai îndrăznit să te sui pe spinarea mea? 

Calcanul începu să tremure şi strigă înspăimântat: 

— Eu sunt calcanul. Dar tu cine eşti? 

— Eu sunt caracatiţa. Ce vânt te-aduce pe-aici? întrebă caracatița pe un ton. Batjocoritor, şi 
deodată îl învălui pe calcan într-un nor negru. 

— Am pornit spre capătul lumii. 

— Ha-ha-ha-ha, ce nerozie? Cum a putut să-ți treacă prin minte una ca asta? Pluteşti de şapte 
zile şi şapte nopţi într-una şi tot n-ai trecut de spinarea mea. Mai bine părăseşte gândul ăsta 
prostesc, până nu e prea târziu. 

Calcanul de mare nu răspunse nimic. Se întoarse cu coada spre caracatiță şi porni înapoi, spre 
casă. 


Tânărul Urashima 
poveste japoneză 


Într-o bună zi, după ce-şi ancorase bine barca pe faleză Urashima îşi adună captura îndreptându- 
se înspre casă. Pe porțiunea de plajă ce urma malului pietros, atenția îi fu atrasă de un grup gălăgios 
de copii care, după gesturi, păreau a fi prins ceva în mijlocul lor. Apropiindu-se, Urashima văzu 
cum puştimea juca ţonţoroiul în jurul unei mari broaște țestoase. 

„E rândul meu să bat toba”, ţipă unul şi jap, cu un lemn pe carapacea broaştei! 

„Ba nu, e al meu”, strigă un altul, vâjâind prin aer un târn de alge marine. 

„Haidem, toţi odată” încolţi o idee şi, pe dată, bețe şi târnuri de alge se abătură, unele după altele 
pe spinarea ţestoasei. 

Ameţită, cu capul retras în carapacea solidă, broasca, prea lentă şi grea pentru a putea scăpa de 
torționarii săi rămăsese nemişcată, îndurând în tăcere durerile ascuţite pe care, loviturile primite în 
carapace le răspândeau în tot corpul. 

„Ce naiba faceţi?”, se răsti Urashima supărat de cruzimea lor şi impresionat de nenorocirea ce se 
abătuse asupra neajutoratei creaturi. „încetați imediat! Ce fel de copii cuminţi sunteţi voi, să 
chinuiţi testoasa asta amărâtă?” 

Copiii însă nu-i dădură nicio atenţie şi, reluându-şi sadica distracție, îi răspunseră obraznic: 

„Nu-i treaba ta, Urashima. E ţestoasa noastră.” 

„N-aveţi niciun drept să o bateți. Şi ea simte durerea ca şi voi. Uite ce este, v-o plătesc, daţi-mi-o 
mie!, le zise Urashima. 

„Da, da, fură cu toții de acord, dacă ne-o plăteşti este a ta şi poți să ţi-o iei când doreşti”. 

Urashima le dădu banii, iar copiii râzând de prostia lui fugiră spre sat. Întorcându-se la bietul 
animal. Urashima îi mângâie blând carapacea, spunându-i: 

„Dacă te-ar mai fi canonit mult, nu mai apucai ziua de mâine. Ce te-o fi mânat încoace, biata de 
tine! Oricum, fii mai atentă de-acum cu drumurile înafara apei unde te-ai născut.” Apoi Urashima 
luă testoasa şi o duse la țărmul mării. Intrând în apă, până la genunchi îi dădu drumul în valurile 
albastre privind-o cum se scufunda şi cum înota încântată în jurul picioarelor sale. În cele din urmă, 
cu o ultimă uitătură de mulțumire către binefăcătorul ei, se depărtă în largul mării. 

Trecuseră trei-patru zile de la întâmplare. Era o dimineaţă caldă şi fără vânt. Nu se auzea decât 
țipătul unui pescăruş ce plana prin aer. Urashima era în barca lui departe, în larg cu gândurile 
liniştite ca pluta undiţei pe oglinda nemişcată a apei. Deodată însă, o voce îl trezi din reverie, dulce 
ca sunetul unui clopot de templu: 

„Urashima San! Urashima San 


> 


„Aoleu! Ăsta-i numele meu. Parcă m-ar fi ghicit cineva. Dar cum e posibil? Doar sunt singur şi 
departe de țărm... Mi s-o fi părut”, gândi Urashima şi-şi pironi iar ochii pe undiţe. 

„Urashima San! Urashima San!”, se auzi din nou vocea. Nu mai era o părere de data aceasta. Îşi 
auzise foarte clar numele, se întoarse rapid şi, lângă barcă, cu căpşorul la suprafaţa apei o văzu pe 
prietena lui țestoasă. 

„Tu m-ai strigat, ţestoasă Chan?, întrebă Urashima surprins. 

„Într-adevăr, prietene!, îi răspunse aceasta. 

„Am venit să-ţi mulțumesc pentru bunătatea ta de acum câteva zile şi să-mi arăt recunoştinţa 
pentru binefăcătorul meu — căci pentru mine aşa vei rămâne mereu”. 

„Dar n-am făcut mare lucru”, spuse Urashima”. Prea puțin, oricum, pentru câtă recunoştinţă îmi 
arăţi. Dar te rog nu mai pleca aşa departe de casă. Mereu se vor găsi unii care să-ți vrea răul”. 

„Aşa este” Înţelept sfat, Urashima San”, răspunse gânditoare, testoasa. Am fost nesăbuită. Dar 
am primit o lecţie şi de acum încolo voi rămâne în ocean. Urashima San, aş vrea să te întreb ceva. 
Ai auzit vreodată de castelul Prințesei Dragon?” 

„Am auzit vorbindu-se despre acel loc”, răspunse Urashima. Dar nu ştiu nimic despre Prinţesă şi 
nici nu i-am văzut vreodată castelul.” 

„Ei bine, află atunci că am o surpriză pentru tine, Urashima San, spuse testoasa. Aş dori să te 
invit la palatul Prințesei Dragon, dacă vei binevoi să mi te urci în cârcă.” 

„Vrei să spui că o cunoşti personal pe Prinţesa Dragon”, întrebă Urashima. 

„Nu numai că am onoarea să o cunosc pe Înălţimea sa, răspunse testoasa cu ţestoasă mândrie, ci 
sunt chiar unul dintre slujitorii săi de frunte. I-am povestit Stăpânei cum mi-ai salvat viaţa şi dânsa e 
nerăbdătoare să te cunoască pentru a-ţi mulțumi personal. Nu-i aşa că vrei să vii, Urashima San?” 

Urashima nu-şi revenise încă pe de-a-ntregul din surpriza ciudatei întâlniri, aşa că răspunse puțin 
ezitant: 

„O prinţesă cu faima ei — aş fi, bineînţeles, onorat să o cunosc. Dar unde-şi are palatul? Şi chiar 
doreşte ea să cunoască un biet pescar ca mine?” 

„Urashima, Doamna mea m-a trimis să te caut şi să-ţi transmit invitaţia pentru a-şi putea exprima 
gratitudinea. Te voi lua în spate şi vom pluti pe căile apei până la palatul ei. Va fi o călătorie 
minunată şi degrabă vom ajunge acolo. Hai, Urashima să mergem!” 

Zicând acestea, testoasa veni lângă copastia bărcii lui Urashima. Convins de vorbele prietenului 
său, el îşi risipi îndoielile şi încălecând marginea bărcii se aşeză pe carapacea țestoasei, care se puse 
imediat în mişcare, înotând prin marea calmă, către o stâncă împădurită ce le apăruse dintr-o dată în 
cale şi de a cărei existență Urashima nu ştiuse până atunci. Când fură în apropierea stâncii care se 
arăta măreaţă în faţa lor, ţestoasa plonjă brusc îndreptându-se majestuos, în viteză, către adâncurile 
mării care-i înconjura cu minunăţiile de vis. 

Bancuri de peşti îi călăuzeau: primii apărură peştii spadă care, în frunte deschideau calea 
țestoasei şi a onorabilului oaspete, lăsând în urmă dâre înspumate ca de mătase, trase în fire lungi 
prin cozile încârligate ale miriadelor de căluţi de mare. O ceată de delfini urma peştilor spadă, 
având pe spate peştişori fosforescenți aduşi de prin gropile marine ce luminau calea cu reflexele lor 
multicolore. Un regiment nobil de plătici de mare flanca procesiunea, iar pe deasupra şi pe dedesubt 
înotau în şiruri lungi, sardele, peştişorii de aur şi peşti zburători, sepii, toni graşi şi țipari şi ca nişte 
nori ai adâncurilor, pluteau transparentele meduze. 

Astfel cobora cavalcada, tot mai jos până când deodată, într-o străfulgerare, le apăru în față 
castelul învăluit în mii de reflexe înspumate; înaintea ochilor lui Urashima stăteau două porţi uriaşe 
licărind în ondulaţiile colorate ale apei şi prin care treceau înotând nesfârşite şiruri de toate speciile 
posibile de peşti şi alte creaturi ciudate. 

Țestoasa opri la porți. Aşezându-se uşor pe fundul mării, îl lăsă pe Urashima să coboare de pe 
spatele ei, spunându-i: 

„Fii amabil şi aşteaptă aici câteva minute”, după care intră, dispărând în castel, de unde se 
reîntorsese repede însă, în timp ce băiatul contempla mut, minunăţiile din jur. 


„În numele bunei mele stăpâne, Prinţesa Dragon te poftesc în slăvitul ei Palat!”, zise testoasa cu 
glas ceremonios. „Stăpâna aşteptă cu nerăbdare să-l salute pe onorabilul oaspete. Urcă-te iar pe 
spatele meu şi te voi înfățişa Alteţei-Sale”. 

Urashima făcu precum i se spusese şi cu inima bătându-i nebunește, trecu dincolo de fastuoasele 
porţi. O dată intrat, Urashima crezu că a nimerit într-un paradis, loc al începutului şi sfârşitului 
tuturor curcubeielor lumii. Înaintea ochilor săi se ghiceau formele înceţoşate ale unui palat 
magnific, de o rară bogăţie de turnuri şi pagode ce se pierdeau în înălțimi, către lumea de la 
suprafață. Apropiindu-se mai mult Urashima văzu că cele ce-i păruseră a fi inflorescențe de vis 
erau, de fapt, şiruri de fecioare îmbrăcate în rochii scumpe din brocart, însoțite fiecare de câte un 
paj, cu nimic mai prejos ca frumuseţe decât domniţele, cărora le răcoreau frunţile cu evantaie, bogat 
ornamentate. Apoi, văzu că fiecare dintre ele purta ghirlande strălucitoare din iarbă de mare şi 
anemone, împletite în părul moale ca mătasea; iar în frunte, încuibată în buclele de păr, câte o 
plătică tânără în timp ce în turbanele pajilor, calamari şi caracatite tinere îşi contorsionau 
nenumăratele braţe. 

Pe când Urashima privea în extaz minunile, şirurile se rupseră dintr-o dată, ca un val descoperind 
în centru o tânără femeie de o frumuseţe dumnezeiască ce păşea încet către el. Era faimoasa şi 
legendara Prinţesa Oto, Prinţesa Dragon. Urashima căzu în genunchi înclinându-se adânc. 

„Este binevenit în umila mea casă, spuse prinţesa, mai mult decât oricine altcineva din mare şi 
de dincolo de ea, pentru că ai salvat viaţa nepreţuitului meu supus, drept pentru care îţi sunt pe veci 
recunoscătoare. Eu şi poporul meu vom fi fericiţi dacă vei binevoi să ne fii oaspete cât de mult vei 
putea rămâne”. 

Urashima primi vorbele cu o nouă plecăciune până la pământ, după care ridicându-se porni, la 
braţul prinţesei prin lungile coridoare ale palatului, în compania domniţelor şi a celorlalți slujitori. 
Podelele erau din agate, din care, din loc în loc ţâşneau coloane de coral susținând acoperișurile 
curbate şi plafoanele încrustate într-o dantelărie de coral. De prin alcovurile înşirate de-a lungul 
culoarelor se auzeau muzici suave însoțindu-i în trecerea lor; iar apele, de jur împrejur erau 
impregnate cu parfumuri dintre cele mai nobile. Când intrară în sfârşit în sala mare, îi aştepta o 
masă roşie, joasă, acoperită cu o pânză fină de damasc şi două jilțuri sculptate din acelaşi lemn de 
un roşu aprins. 

Prinţesa luă, prima, loc într-unul din ele, cu graţie augustă invitându-l apoi pe Urashima să se 
aşeze lângă ea, în celălalt. 

„Trebuie că eşti flămând, Urashima San, după lunga călătorie pe care ai făcut-o; aşa că serveşte 
te rog, să mâncăm, spuse prințesa făcând un semn unuia dintre slujitori. 

Imediat, dintre coloanele de coral apăru un şir întreg de servitori, purtând prin faţa lor, pe tăvi 
aurite, bucate de prin cele patru colţuri ale oceanului. În timp ce ei mâncau, fetele dansau vechi 
dansuri tradiționale, de pe la curțile împăraților din timpuri imemoriale şi cântau melodii de 
dragoste şi balade despre vremuri de glorie, în acompaniament de harfă, flauturi şi tobe. 

Masa festivă o dată încheiată, Prinţesa îl invită pe Urashima la un tur al Palatului. Trecură prin 
săli cu pereți de ivoriu şi marmură albastră, jad şi ambră, cu structuri din lemn de santal şi cedru, 
călcând pe podele colorate divers, pavate cu dale de pietre de mare, aduse din cariere îndepărtate ce 
aruncau reflexele multicolore, combinându-se cu nuanțele rafinate ale pereţilor. Iar pe tavanul 
fiecărei camere, se putea vedea magnificul dragon roşu-auriu, blazonul clanului Prințesei Oto. 

Ajunseră în cele din urmă, într-o încăpere înfățişând un pod din lemn roşu aurit peste şuvoi de 
apă adânc şi limpede cristalin. Aci prinţesa poposi pentru o clipă şi postându-se lângă una dintre 
ferestrele glisante, spuse: 

„Odihneşte-te puţin — între timp, eu am să-ți arăt spectacolul celor patru anotimpuri în doar 
câteva minute. Ne vom uita, mai întâi pe fereastra dinspre est.” 

Şi prinţesa împinse panoul, delicat, iar Urashima văzu înaintea ochilor, în toată prospețimea lui, 
un splendid peisaj înverzit, de primăvară. Un abur fin învăluia un pâlc de cireşi ai căror muguri 
plesniseră înflorind. Sălcii plângătoare mângâiau apele unui râu şi de prin ramuri se auzeau trilurile 


privighetorilor. Nimic nu şi-ar fi dorit mai mult Urashima decât să fie uitat acolo, pe vecie, dar 
prinţesa îl duse la fereastra dinspre sud şi deschizând-o îl rugă să privească. Şi, într-o clipă, vara cea 
caldă şi însorită îl înconjură. Tufe mari de gardenia înconjurau un eleşteu, acoperit cu nuferi de 
toate nuanțele, adăpostind în petalele lor mărgele argintii de rouă. Raţe şi gâşte sălbatice cu penaj 
multicolor brăzdau suprafaţa făcând picăturile de rouă să cadă în cascade sunătoare, atunci când 
aripile lor măturau petalele. Roiuri de cicade umpleau aerul cu muzica elitrelor lor iar broaştele 
orăcăiau leneş pe lângă maluri; dar Urashima fu iarăşi smuls din contemplație, prințesa 
îndemnându-l să privească acum spre apus, unde prin fereastră, se desfăşura până departe peisajul 
incendiar al toamnei colorate în roşu catifelat al arţarului. 

În munți şi dealuri, prin lacuri şi râuri, în văi şi câmpii, pământul era acoperit cu un covoraş de 
flăcări. Un cer de culoarea scrumbiilor acoperea vârfurile munților, iar apele râurilor şi lacurilor 
curgeau roşiatice prin aerul toamnei. Urashima fu şi de astă dată trezit din visare de vocea prinţesei 
care-l chema la fereastra dinspre nord. Când dădu panoul într-o parte, băiatul rămase mut de uimire. 

Era iarnă şi întreaga lume părea ascunsă sub o mantie de zăpadă. Amurgul cobora peste eleşteul 
îngheţat, unde stârcii într-un picior, dormiteau înfoiaţi. O pală de vânt făcu trestia şi pipirigul să 
trosnească, apoi încetă brusc. Flori de zăpadă acopereau copacii, arbuştii, tufişurile, iar de pe ramuri 
atârnau turturi grei. Cerbi cornuți trândăveau la poalele pinilor îngheţaţi, iar urşii cei maronii, 
conturaţi de albul imaculat al zăpezii rodeau scoarța copacilor, cina cea de iarnă. 

Încântarea lui Urashima nu mai avea margini. Uitase complet de întoarcerea acasă; unica sa 
dorință ar fi fost să rămână pe veci, alături de prinţesa Oto în lumea ei magică, de basm. Astfel 
trecură luni de încântare. Fiecare zi îi revela altă şi altă minunăţie, iar nopțile dezvăluiau miracole 
ce-l ţineau treaz. Pierduse noţiunea timpului, dar nici că-i păsa vreun pic. La un moment dat însă, 
amintirea părinților începu să-l tulbure. Deveni tăcut şi trist, cu totul diferit de tânărul vesel ce 
fusese la venire. Şi într-o bună zi, prințesa îl întrebă cu delicateţe: 

„Urashima Sama, de ce eşti atât de trist şi atât de distant față de mine? Ce-ai păţit? Nu-ţi mai 
place la noi?” Dar Urashima îşi întoarse privirea de la ea fără să răspundă. 

Tulburată, prințesa încercă zi de zi să-l înveselească, să-l încânte cu ceva nou, dar degeaba. 
Indiferent cât de bune şi de speciale erau mâncărurile care i se aduceau şi oricât de dulce ar fi fost 
glasul cântăreţelor ori de grațioase dansatoarele, câtă vrajă ar fi răspândit prinţesa în Juru-i, 
Urashima rămânea ursuz. În cele din urmă, după ce prinţesa ăl rugă din nou să-i spună ce necazuri 
avea, Urashima acoperindu-şi faţa cu mâneca îi mărturisi: 

„De câtăva vreme îmi visez părinții şi asta mă tulbură foarte tare. Mă tem pentru sănătatea lor şi 
tare aş dori să-i revăd. 

La aceste cuvinte, Oto începu să plângă amarnic iar Urashima, profund mişcat de tristeţea ei îi 
spunea: 

„Nu mai plânge! Nu vreau decât să mă asigur că ei sunt bine; lasă-mă să le fac o vizită şi apoi 
mă voi întoarce şi vom trăi fericiți laolaltă, pentru totdeauna”. 

Tare îndurerată era prințesa! Dar văzând cât de nefericit era şi Urashima, îşi dădu seama că ar fi 
fost şi mai rău să-l împiedice. De aceea, zise: 

„Urashima Sama, zise prinţesa Oto, aceasta este o cutie de valoare inestimabilă, care e mai bine 
să nu fie văzută de ochii străini. Noi îi zicem darul „sayonara”; ţi-o înmânez şi mă rog din tot 
sufletul să te reîntorci cât mai grabnic. Du-te acum, Urashima! Te vom aştepta cu dor”. 

Cu încă o plecăciune, prinţesa se retrase câțiva paşi ascunzându-şi ochii după mânecile lungi ale 
kimonoului, neputându-şi stăpâni plânsul. 

Urashima, şi el trist la gândul că-şi părăseşre frumoasa, dar pentru că ar fi fost nebărbăteşte să-şi 
arate sentimentele, răspunse bravând: 

„Am plecat! Voi păzi darul tău de rămas bun până la întoarcere. Ochii mei nu-l vor vedea. 
Singura mea dorinţă va fi să-ţi revăd dulcele chip din nou”. Şi privea atât de fix cutia, în timp ce 
spunea acestea încât prințesa ştiu că lupta din răsputeri cu propriile-i lacrimi. 


„Într-o bună zi te vei reîntoarce la mine, Urashima Sama, mai spuse prinţesa şi vei aştepta mereu 
ziua aceea. Ai grijă de darul meu şi el te va aduce sănătos înapoi, la casa ta de sub mări. Dar nu uita, 
de dragul tău şi al meu, nu deschide cutia. Mi se rupe inima gândindu-mă la ce-ai putea păţi dacă n- 
ai să mă asculți. Acestea sunt ultimele mele cuvinte, Urashima Sama. Drum bun!” 

Prinţesa era prea tulburată pentru a-l mai putea conduce la ieşire, aşa că rămase nemişcată, 
urmându-l cum părăsea, încet, camera către locul unde-l aştepta răbdător, părintele său, ţestosul. 
Strângând cutia la subraţ, Urashima încălecă pe spinarea acestuia şi împreună porniră uşor, către 
adâncurile verzi. Urashima nu-şi putea lua ochii de la locurile care adăposteau tot ce-i era mai drag, 
palatul care se făcea tot mai mic, până când dispăru cu totul din raza vederii. 

Curând verdele deveni albastru-închis şi puţin după aceea ajunseseră la suprafaţă pe creasta unui 
val mare care-i purta înainte, în mare viteză, până când ajunseră pe o plajă joasă, nisipoasă. Lui 
Urashima îi creştea inima de bucurie, pentru că la urma-urmei, aici era casa lui. Ce primire îl 
aştepta! Câte lucruri minunate avea de povestit! Între timp, testoasa îl duse către un vad, puţin 
adânc unde să poată cobori uşor din cârca ei; apoi, lăsându-l în apă, cu darul în brațe, se depărtă 
încet strigându-i: „Sayonara, Urashima Sama! La revedere! Ai grijă de tine iar eu te voi aştepta să te 
duc înapoi în mare! Sayonara Urashima Sama!” După care, fără alt cuvânt îşi întoarse corpul său 
greoi şi înotă, îndepărtându-se, urmărit până departe de privirile lui Urashima. Dintr-o dată avea 
inima grea şi o mare melancolie îl cuprinse. Se întoarse privindu-şi ținutul de baştină şi, spre marea 
lui surprindere, văzu că totul se schimbase într-atât încât nu mai recunoştea nimic. Uimit, urcă 
înspre sat. Templul încă mai era pe deal, dar vechile case dispăruseră şi în locul lor fuseseră înălțate 
altele noi. Altarul de la intrarea în sat se afla în acelaşi loc, dar un drum nou fusese construit şi un 
alt pod de lemn, traversa râul. De peste tot feţe străine îl priveau curioase, dar niciuna nu era a 
vreunuia dintre vechii prieteni. Mergea tot mai repede către casa părinţilor lui şi încremeni când o 
văzu. Era toată, năpădită de buruieni şi ierburi sălbatice crescuseră pe locul fostei porți din bambus, 
de odinioară. Acoperişul de paie se prăbuşise iar pereţii erau în ruine. 

„Dar ce s-a întâmplat aici?, murmură Urashima. Oare asta să fie casa părinților mei? Şi satul 
meu natal? Cum de a fost posibil totul în atât de scurt timp? Unde să fie părinții mei?” 

Pe când îşi punea aceste întrebări, văzu o bătrână, îndoită de spate, apropiindu-se şontâc-şontâc 
ŞI 1 se adresă: 

„Bunicuţo, unde este casa lui Urashima? Unde-au plecat cu toţii? Spune-mi te rog, ce s-a 
întâmplat?” 

„Ehe, Urashima ai spus? N-am auzit de un asemenea nume. De mai bine de optzeci de ani trăiesc 
aici, dar n-am întâlnit pe cineva care să se numească astfel.” 

Urashima se enervă şi spuse pe un ton ridicat: 

„Bine, dar aici trăiau, o ştiu prea bine. Trebuie să fi auzit despre ei.” 

Bătrânica se aşeză pe marginea drumului şi rămase tăcută pentru o vreme. Amintiri de demult 
păreau că se învălmăşiseră sub fruntea ei zbârcită, încercând să iasă la suprafață. 

Dintr-o dată, exclamă: „Urashima! Da, da! Urashima! Am auzit totuşi numele ăsta pe când eram 
copil, cred. Nu era băiatul acela care a plecat pe spinarea unei țestoase, în mare şi nu s-a mai întors 
niciodată? Băiatul din legendă? Se spune că va fi fost dus la palatul Dragonului unde a rămas 
prizonier. Povestea asta o ascultam, copil fiind şi înmărmurise, copleşit de durere, înțelegând ce se 
întâmplase. 

„Trei sute de ani! Trei sute de ani, murmură el pentru sine. Crezusem că am stat doar trei ani, dar 
se pare că fiecare an de feerie m-a costat o sută de ani de viaţă. Asta explică totul: dispariția alor 
mei; casa noastră în ruine; satul, de nerecunoscut. Oh, ce-am făcut, ce-am făcut”, se văită el 
plângând amarnic. 

După ce trecu un timp, gândurile i se îndreptară către prinţesa lui şi casa de sub mări. Era singura 
lui speranţă. Singura fericire ce-i mai rămăsese. Alergă într-un suflet spre plajă şi scrută întinderea 
apei căutându-şi prietenul care însă, nu se vedea nicăieri. 


„Ţestosule, Țestosule! Unde eşti? Vreau înapoi, imediat. Vino la mine!”, strigă el întruna. Dar 
nu-i răspunse decât suspinul mării retrăgându-se prin vaduri. Atunci se aşeză disperat şi, dintr-o 
dată îşi aminti de cutia pe care o ţinuse strâns, tot timpul, sub braţ. 

„Bineînţeles, asta e! În cutie trebuie să fie ceva care să mă-nveţe cum să ajung înapoi la prinţesa 
mea.” 

Şi, uitând de avertismentul primit, dezlegă şnurul şi cu mâini tremurânde împinse capacul. Un 
nor de ceaţă roșiatică ieşi dinăuntru, învăluindu-l. Iar după ce se risipi Urashima simţi cu oroare 
cum se transforma încetul cu încetul. Faţa lui tânără se zbârcise, ochii strălucitori i se tulburară, 
părul i se rărise şi era alb ca zăpada. Degete i se chirciră şi crampe dureroase îi cuprinseseră 
picioarele slabe, brăzdate de vene groase. Încercă să se ridice, dar ani nenumărați îi împovăraseră 
trupul şi se trezi privind nisipul, îndoit de spate aidoma bătrânei pe care o întâlnise mai devreme. 

„Oh, ce-am făcut? Ţi-am uitat vorbele, draga mea prinţesă — am deschis cutia! Acum pricep 
abia, înțelesul avertismentelor tale. Mi-ai pecetluit tinerețea în cutia asta iar eu, prostul, am pierdut- 
o. S-a terminat, s-a terminat”, strigă el. Lacrimile-i curgeau pe obraji. Cu ochii aproape orbi, mai 
privi o dată întinderea mării, dar nu văzu nimic altceva decât marea însăşi care mugea îndurerată 
împărtăşindu-i disperarea. 


Nașterea Japoniei 
poveste japoneză 


I Takamagahara 


La început, nu exista în univers decât un miez inert de materie. Nu avea formă şi nici dimensiuni 
şi se pierdea în infinitate. Haos era totul. Cerul şi Pământul erau una, amestecate ca albuşul şi 
gălbenuşul unui ou bătut prin ere, la nesfârşit. Eternitate după eternitate se succeda fără schimbare. 
Apoi, dintr-o dată se porni mare prefacere şi sunete ciudate umplură nemărginitul, tăcutul Univers, 
când din masa informă începură să se desprindă părțile uşoare şi pure, împrăştiindu-se în afară, în 
timp ce bucăţile grele şi mari cădeau împreună, până când se separară definitiv. 

Elementele fine, uşoare se răspândiră constant urcând mereu, lăsând în urmă masa densă. Unele 
dintre ele, ca şi cum nu s-ar fi hotărât ce trebuie să facă, se uniră în nori nenumărați care, înconjurați 
de spațiile vaste, alcătuiră un paradis ce fu numit Takamagahara — înaltele Câmpii Cereşti. 

În acest timp, masele grele se scufundau mereu încercând să prindă formă, şi aşa mai trecu o 
veşnicie. Privită din înălțimile cerești, bucata cea densă se vedea acum, uriaşă şi întunecată şi fu 
numită Pământ. 

Astfel se născu cerul Takamagaharei şi Pământul şi odată cu ele, legenda naşterii Japoniei. 


II Izanagi şi Izanami 


Timpul trecu şi trei zeități veniră pe lume în înaltele Câmpii Cereşti: Ameno-Minaka-nushi 
(Nobilul Stăpân al cerului de mijloc); Taka-mi-musiibi (Marele nobil zeu al Creşterii) şi Kami-mi- 
musubi (Minunatul nobil zeu al Căsătoriei). Cei trei priveau în jos, către Pământ. Văzură dezordinea 
ce domnea; totul era confuz şi nu se zărea vreun semn de viață pe marea suprafață inertă. 

Stătură aşa, mult timp uitându-se şi sfătuindu-se între ei, ce s-ar putea face pentru a aduce acolo 
viața şi ordinea. 

„Putem vorbi până ni se usucă gura, că tot nu putem schimba starea lucrurilor“, exclamară ei 
deznădăjduiți. Dar, aproape ca un răspuns spontan dat neputinței lor, o nouă generaţie de zei tineri şi 
încrezători apăru în Înaltele Câmpii cereşti. Fuseseră trimişi de Stăpânul Cerului a cărui prezență 
divină se simțea în toată Takamagahara şi care cum spun înțelepţii, era adevăratul creator al 
acesteia. Tinerii zei îşi uniră forțele cu ale celor trei zeități vârstnice şi după îndelungi deliberări 


deciseră să trimită doi dintre cei mai tineri şi curaţi dintre ei pe Pământ pentru a stăvili haosul şi a-l 
înveşmânta în frumuseţe. 

Primul dintre cei doi aleşi pentru această extraordinară încercare se numea Izanagi şi era înalt şi 
mlădios ca o salcie. 

Perechea lui era Izanami, o tânără cu maniere alese, delicată în vorbă şi frumoasă precum cerul 
ce umplea înaltele Câmpii cereşti. 

Toţi căzuseră de acord că nu se putea găsi altcineva mai potrivit decât ei, atât de bravi şi 
neprihăniți pentru sarcina aceasta. După ce alegerea fu făcută, Stăpânul Cerului îi chemă pe Izanagi 
şi Izanami şi le spuse: 

„Aţi văzut ce se-ntâmplă pe Pământ. De prea mult timp se află în starea aceasta, fară sens şi inert 
ca o meduză în voia valurilor spaţiului. Nimic nu se naşte, nu creşte, nici rânduială nu există pe 
Pământ; doar mizerie şi întuneric. Duceţi-vă, deci, copiii mei şi înfăptuiţi. Alegeţi uşurinţa de 
greutate; aşezaţi-le astfel încât să creaţi plăcere prin contrastul lor. Puneţi rânduială acolo unde nu 
există nimic; instauraţi legi în locul anarhiei încât să crească şi să se împlinească toate cele. De voi 
depinde, pruncii mei, să-mi faceți din Pământ un ținut frumos şi bogat“. 

Când Stăpânul Cerului termină de vorbit, îi înmână lui Izanagi o suliță meşteşugit lucrată, având 
în capăt un glob de o rară strălucire şi frumuseţe. Nu era alta decât legendara suliță Amanonuboko, 
una dintre comorile înaltelor Câmpii cereşti. 

Această suliță este simbolul meu, spuse El, cu ea veți împlini porunca“. 

În timp ce tinerii se înclinară pioşi, Stăpânul Cerului ridică braţul şi în spaţiul mirific al Câmpiei 
sclipi o lumină. Aluneca încet, apropiindu-se ca un inel de spumă solitar, purtat pe crestele valurilor 
mării cereşti. Toţi văzură apoi că era un bulgăre imaculat de nori, înconjurați de alții, mai mici, 
colorați în culorile câmpiei eterne înseşi. Lumina se opri la picioarele tronului ceresc iar Stăpânul 
Cerului le spuse lui Izanagi şi Izanami: 

„lată-vă caleaşca cu care veţi putea călători prin spațiu, după dorinţă. Şi acum, mergeţi 

Izanagi şi frumoasa lui se urcară în trăsura norilor care se scufunda către Pământ sub privirile 
călăuzitoare ale celorlalți, ducând cu ea pasagerii cereşti. 

Pe măsură ce se depărtau, văzură cum din ochii zeilor rămaşi, un arc de lumină colorată apăru 
curbându-se prin spațiu spre Pământ. Era curcubeul — Podul ceresc — scăldându-i pe Izanagi şi 
Izanami în razele sale coborâtoare... 

III Podul ceresc 


Izanagi şi Izanami plutiră până ajunseră în dreptul Cheii de boltă a curcubeului. Acolo se opriră 
şi, mână în mână, coborâră din trăsura de nori pe podul colorat. Se opriră o clipă privind în Jur. 
Deasupra era cerul albastru, strălucitor şi bolta cerească; dedesubt însă, doar întunericul şi 
nemişcarea. Curcubeul se curba în depărtări, dispărând în ceața groasă şi nu se mai putea vedea 
nimic din materia pământeană. 

După câteva momente de nehotărâre, Izanagi îi spuse lui Izanami: 

„Trebuie să coborâm prin ceață, dedesubt, pentru că acolo se află Pământul, ţinta noastră“. 

Ținându-se de mână şi cu lancea Amanonuboka ţinută de Izanagi, cei doi porniră în jos pe Podul 
ceresc. În curând, ceața groasă îi învălui scufundându-i în întunericul nopții. Merseră astfel până la 
capătul Podului. Acolo făcură o pauză, tulburaţi cum erau, din cauză că nu puteau vedea nimic şi 
nimic nu simțeau în afară de atingerea propriilor mâini. „Deci ăsta e Pământul?“, întrebă Izanami 
nedumerită. Izanagi nu-i răspunse, dar îşi înfipse lancea în vârtejul de ceaţă; aceasta se scufundă cu 
uşurinţă, drept pentru care încercă din nou, în alt loc sperând să nimerească ceva solid dedesubt. 
Nimic. De nenumărate ori, oriunde ar fi încercat, ceața ceda mereu vârfului ascuţit. „Doamne!, 
exclamă el deprimat, parc-am sta pe o meduză, vorba Stăpânului nostru ceresc.“ 

Nici nu termină bine de vorbit că ceața începu să se ridice şi fură înconjurați de lumină. Totodată, 
sulița vibră scurt în mâinile lui Izanagi care, ridicând-o, văzu un bulgăre de lut căzându-i din vârf; 


apoi alții şi alţii, ca-ntr-un miracol unindu-se cu primul, în timp ce apa se scurgea din vârful lăncii 
către margini. 

Pe măsură ce ultimele firişoare de ceață se destrămau cerul apărea tot mai luminos. Cei doi tineri 
zei priviră în jos de pe Podul ceresc. Totul strălucea reflectat în albastrul seninului, iar în mijlocul 
vidului, dedesubt undeva apăru o insulă, înconjurată de o mare albastră şi calmă. 

Ținându-se uşor de mână, cei doi priveau miracolul. Izanagi împunse cu sulița în mai multe 
locuri ale insulei: „E tare, Izanami, e tare!“ strigă el bucuros, întorcând capul spre ea şi arătându-i 
vârful lăncii. „Ne-o spune sulița divină!“ îşi întoarseră din nou privirile înspre insulă, plini de 
bucurie când, deodată, Izanami exclamă: „Haidem, s-o explorăm pe de-a-ntregul!“. Şi, înainte ca, 
Izanagi să fi putut răspunde, ea sări de pe Podul ceresc pe nisipul cald al uneia din plaje; Izanagi o 
urmă şi amândoi jubilau simțind pământul sub tălpi, auzind plescăitul mării printre colții de stâncă 
ce înconjurau plaja albă. 

Bătură insula de la un cap la altul, bucurându-se de tot ce vedeau, privind muţi de încântare 
oceanul ce creştea în jurul pământului abia născut. „E atât de mică insula noastră, dar cât e de 
minunată, nu-i aşa?“, spuse Izanami dar Izanagi nu-i răspunse ci, doar râdea fericit. Ajunseră la un 
mic platou şi pe când se odihneau unul lângă altul privind cerul, Izanami spuse deodată: 

„Izanagi, suntem primii zei din Înaltele Câmpii cereşti care pun piciorul pe acest Pământ. 
Aceasta este de-acum casa noastră pentru totdeauna. 

Hai să ridicăm un templu pe acest platou, să ne trăim viețile în pace şi să-i mulţumim pe slăviții 
zei“. 

Izanagi fu încântat de idee şi zise: 

„Chiar aşa; o să-l construim cu mâinile noastre, iar în mijloc vom ridica o coloană înaltă până la 
cer. Astfel, ne vom simți aproape şi de fosta noastră casă“. 

Îngenuncheară apoi şi, ridicându-și privirile către Înaltele Câmpii cereşti, îi implorară pe zei să-i 
binecuvinteze şi să-i întărească în voinţa lor. 

Munceau astfel zi de zi. Templul se contura încetul cu încetul iar coloana din mijloc împungea 
cerurile. 

În cele din urmă, veni şi vremea botezului. Izanagi şi Izanami dădură nume insulei, templului şi 
coloanei; ŞI, în genunchi, se rugară fierbinte Părintelui Cerului să le sfinţească adăpostul. Insulei, îi 
ziseră „Insula Onokoro“; pentru templu aleseră numele Yashirodono sau Palatul celor opt înțelesuri; 
iar coloanei îi spuseră Amanomihashira sau Marele Stâlp al Cerului. 

Odată numite toate, o mare pace coborî peste ei; aerul încremeni şi apele îşi potoliră zgomotul; 
lumina serii învălui pământul şi marea. Izanagi şi Izanami îşi plecară frunţile în reverență înțelegând 
că rugăciunile lor fuseseră auzite. 


Pescarul și fiica regelui mării 
poveste japoneză 


Marea era blândă și îmbietoare, o risipă de apă şi Soare. De pe treptele de văluri sosite dinspre 
orizont, ziua cobora pe nisipul țărmului, aurind bărcile pescarilor din Miţunoe. Rotindu-se deasupra 
lor, pescăruşii păreau că le cheamă spre largul plin de comori al apelor, acei peşti cu solzi sclipitori. 
Deodată se auzi lipăitul unor sandale de lemn. Un flăcău chipeș şi voinic se îndreptă spre una din 
bărcile de pe mal. Pe faţa-i arsă de soare, sprâncenele-i negre se arcuiau deasupra unor ochi care 
fermecaseră privirile tuturor fetelor din satul de pescari, Yura. 

Bătrânii nu-şi aminteau să fi trăit pe aceste meleaguri un flăcău atât de frumos şi un, pescar atât 
de curajos, petrecând zile întregi singur, în mijlocul apelor fără sfârşit. Părinţii lui Uraşima Taro — 
acesta era numele flăcăului — îl certau adesea când zăbovea prea mult în larg, temându-se să nu 
rămână fără singurul lor fecior. Chimonoul îi ajungea dincolo de genunchi şi un şorț de paie îi ținea 
loc de brâu, apărându-l de plumbii plasei pe care el o rotea, mai înainte de a o azvârli în valuri. În 


jurul frunţii îi strălucea o fâşie de pânză albă. Într-o mână ţinea uneltele de pescuit, iar în cealaltă o 
traistă cu hrana pentru câteva zile. Cu mâinile pe vâsle, Uraşima Taro se îndrepta către orizontul ce- 
| îmbia tot mai departe, spre o soartă pe care n-a mai avut-o niciunul dintre pescarii întinsului 
arhipelag nipon... 

Privind meleagurile natale, de care se îndepărta încet, flăcăul simți o ciudată strângere de inimă. 
Zărea colinele domoale cu orezăriile înșiruite la poale. Simţea aievea răcoarea râului în care se 
scăldase de atâtea ori în copilărie, când casele satului îi păreau mult mai mari decât acum. Aproape 
de țărm se înălța vechea pagodă!”, în sărăcăcioasa casă părintească, ai lui încă mai dormeau, visând 
că el se întorcea din larg cu barca plină de scrumbii... 

Trecuseră trei zile fără ca Urașima Taro să pescuiască ceva, deși se avântase mai departe ca 
oricând. Trei nopţi dormise în barca legănată de valuri şi visurile sale îi prevesteau mult noroc. 
Vâslea neobosit și arunca plasa cât mai departe de barcă. Deodată simţi că prinsese un peşte mare. 
Trase nerăbdător plasa împovărată, dar, spre dezamăgirea lui, în ea nu se afla decât o broască 
țestoasă. Pentru prima dată i se întâmpla să prindă așa ceva. Un alt pescar s-ar fi bucurat de-o 
asemenea pradă. Nu însăși Urașima Taro, care știa că broaștele țestoase sunt deosebit de dragi 
Dragonului, regele mării, care îşi avea palatul pe o insulă minunată, unde nu călcase picior de om 
până atunci. El mai știa de la bătrânii pescari ca broaștele țestoase trăiau zece mii de ani. 

— Nu te teme, te voi trimite înapoi la regele mării! spuse Uraşima Taro, aşezând broasca pe 
fundul bărcii. 

O mângâie apoi pe creştet, căci ochii ei aveau o licărire aproape omenească. Carapacea broaştei 
părea făcută din aur şi nestemate. 

— Până una-alta, te-oi mai păstra în barcă, să-mi ţii de urât. Nu m-aş îndura să curm tocmai eu 
miile de ani pe care le mai ai de trăit! 

Apoi Uraşima Taro se întinse pe fundul bărcii, grijuliu să nu aducă vreun necaz musafirei sale şi 
începu a privi nesăţios cerul albastru, brăzdat de fâşii de nori alburii, ca nişte horbote plutitoare. 
Zâmbind, flăcăul îşi reaminti povestea despre Dragonul mării... 

Departe, în mijlocul oceanului, se află trei insule unde domnește o vară veşnică. Furtunile nu le- 
au bântuit niciodată. Pomii care creșteau pe malurile lor dădeau rod întruna, fără a se usca. Cocorii 
îşi făceau cuiburile în crengile pinilor veșnic verzi. Cei ce trăiau pe aceste insule își păstrau 
neştirbită tinereţea, sorbind din licoarea, unui izvor care ţâșnea dintr-o stâncă de matostat!”. Pe cea 
maimare dintre insule se afla lăcașul regelui mării, făcut numai din cleștar și mărgean. Potecile 
parcului care înconjurau palatul erau presărate cu perle, şi în iazuri se zbenguiau cei mai frumoşi 
peşti. lar oamenii muritori nu au ce căuta între atâtea minunăţii... 

Furat, de toropeala amiezii, Uraşima Taro adormi buștean. Nici el nu mai ştia câtă vreme îl tot 
legănase barca, plutind la voia, întâmplării. Într-un târziu se trezi simțind cum o mână gingaşă îi 
mângâia fruntea. Deschise ochii și rămase înmărmurit de ceea ce îi fu dat să vadă. Deasupra lui se 
aplecase o fată de o frumuseţe nemaivăzută, îmbrăcată în straie de purpură și împodobită cu coliere 
de diamante. Părul ei negru, revărsat peste umeri, îi ajungea până la tălpile care pluteau pe valuri, 
alături de barcă. Broască ţestoasă — nicăieri! 

Uraşima Taro se frecă la ochi, aşteptând să dispară făptura de vis din faţa sa, dar necunoscuta nu 
conteni să-i zâmbească, ba îi și vorbi cu un glas în care auzeai toată muzica valurilor: 

— Urașima Taro, trezeşte-te! Eu sunt Otohime, fiica regelui mării. Cât timp ai dormit, am stat de 
veghe la căpătâiul tău. Bunătatea de care ai dat dovadă când m-ai pescuit va fi răsplătită de tatăl 
meu, laPalatul căruia vreau să ajungem mai înainte de apusul soarelui. 

Se aşeză în barca lui Urașima Taro, care îi făcu loc, fără să poată îngăima ceva de uluit ce era, și 
puse mâna pe o vâslă. Flăcăul îi urmă exemplul, neîntorcându-și privirea de la obrazul ei. Ce-i 
drept, Otohime îl măsura și ea cu coada ochiului, cu toate că, în timp ce-i veghease somnul, chipul 
flăcăului 1 se întipărise adânc în suflet. Amândoi vâsleau cot la cot. Nu se auzea decât zgomotul 

vâslelor și zvâcnirea inimilor lor tinere... 

Într-un târziu. Otohime puse palmele pe ochii pescarului și acesta simţi că barca sa prinsese 
aripi, zburând pe deasupra valurilor asemenea pescăruşilor. Când mezina regelui mării îşi ridică 
frumoasele ei mâini de pe obrajii rumeni ai lui Uraşima Taro, barca, lui se apropie liniștită de 
Ryugu, palatul stăpânului mărilor făurit din cleștar. Cu pervazurile ferestrelor din mărgean, cu ușile 
de aur și ivărele de fildeș împodobit cu pietre preţioase şi cu acoperișul din solizi de argint. Flăcăul 
abia îndrăzni să pună piciorul pe scoicile cu care era pardosită cărarea ce ducea spre intrarea 
palatului, de teamă să nu strivească perlele care ţineau loc de pietriș. O sută de slugi și o sută de 
slujnice ieşiră în întâmpinarea tinerilor, primindu-i ca pe nişte miri. 

Otohime îl călăuzi pe Uraşima Taro până la tatăl ei, al cărui tron se înălța pe o uriaşă carapace de 
broască ţestoasă. Kai-riujin, Dragonul mărilor, le făcu o primire regească; cei doi tineri se așezară 
de-a stânga și de-a dreapta tronului. Otohime mărturisi iubirea pe care i-o purta lui Uraşima Taro şi 
acesta o ceru de soţie. Regele se învoi bucuros, și de îndată începu ospăţul de nuntă, care ţinu șapte 
zile în şir. 

Încăperea tinerilor căsătoriţi, unde Urașima Taro urma să trăiască alături de fiica Dragonului 
mării, fără a îmbătrâni niciodată, dădea spre o grădină, adevărată minune a minunilor! 

În partea de răsărit a ei se deschideau florile gingașe ale unor pomi și dintre frunzele lor de 
smarald răsunau întruna trilurile privighetorilor. Spre miazăzi domnea în schimb o vară veşnică şi 
din iarba mătăsoasă se înălța țârâitul greierilor. Spre apus auzeai foşnetul molcom al frunzelor 
purpurii de arțar și crizantemele înfloreau una după alta. În sfârșit, spre miazănoapte te întâmpina 
iarna cu pomii ninși Și cu velinţele de gheată ale râurilor. Era singurul loc de pe insulă unde te 
puteai întâlni în aceeași zi cu toate cele patru anotimpuri ale pământenilor. 

Viaţa fericită pe care o ducea alături de soția lui, dragostea care i-o purta îl făcură pe Urașima 
Taro să uite cu desăvârşire ceea ce fusese el mai înainte. Zilele erau la fel de frumoase și se 
asemănau între ele ca două picături de apă, aşa că nici nu băgă de seamă când treceau. Nu-și mai 
amintea de meleagurile natale, de furtuni, de plasa lui şi nici de bătrânii săi părinți. 

Trecură câţiva ani. Câţi — nici Uraşima Taro nu putea să spună. Într-o zi, colindând minunatul 
palat ale cărui încăperi, una mai frumoasă decât alta, nu se mai terminau, pescarul descoperi într-un 
colț o barcă cu unelte de pescuit: uitându-se lung, își, aminti că acestea îi aparținuseră cândva. 
Cuprins de un dor de ducă, el se urcă pe spinarea unor pești cu solzi de aur, care îl duseră în 
tainiţele de nepătruns ale oceanului. Începând să se plimbe tot mai des prin grădina celor patru 
anotimpuri, într-o bună zi căzu pe gânduri, întrebându-se ce vor fi făcând părinții lui. Poate că îl 
socotesc pierdut pentru totdeauna. Cât de mult s-ar bucura ei dacă ar afla că fiul lor trăieşte și că 
este ginerele Dragonului mării! Ce ar fi dacă s-ar repezi să-i vadă? 

Din ziua aceea, Uraşima Taro nu mai, avu liniște. Văzându-l tot mai abătut, Otohime îi întrebă ce 
se petrece cu el. Și când auzi că va trebui să se despartă de iubitul ei, chiar și numai pentru câteva 
zile, ochii ei lăcrimară întâiași dată. Se temea că n-o să-l mai revadă. Dar Urașima Taro îi spuse că 
va zăbovi foarte puţin timp în casa părinților lui. Atunci Otohime se învoi să-l lase să plece. 

A doua zi, Urașima Taro îşi unse barca și înlătură de pe vâsle pânzele de păianjen. La plecare, 
Otohimeâi dădu o lădiță de abanos încrustată cu diamante şi legate cu o sfoară de mătase trainică, 
spunându-i: 


„Capacu-acesta dacă-l vei sălta, 
Tu n-ai s-o mai revezi pe soaţa ta”. 


Urașima Taro făgădui că nu va deschide cu niciun, preţ lădiţa și o strânse drăgăstos la piept pe 
Otohime. Apoi sări în barcă şi începu să vâslească spre meleagurile sale natale. Când se întoarse să 
mai vadă încă o dată insula, nu mai desluși decât dunga fumurie a zării... 

După șapte zile încheiate, Uraşima Taro începu să zărească, în sfârşit, ţărmul pe care îl părăsise 
în urmă cu câţiva ani. Locurile păreau aceleaşi, dar casele nu erau mai mari şi parcă aveau altă 


înfăţişare. Orezăriile își schimbaseră așezarea, iar vechiul templu de pe malul mării se mutase pe un 
deal. Pe locul unde se afla casa părintească, creştea acum o pădurice de pini. Nespus de străini îi 
părură şi oamenii care îşi schimbaseră până și îmbrăcămintea. Chiar şi bărcile pescarilor erau altfel 
decât a lui! 

Trecătorii se uitau cu nedumerire la el și Urașima Taro nu întâlni pe niciunul dintre cunoscuții 
lui. După ce se dumiri că se află într-adevăr în locul de unde plecase odinioară în larg, se apropie de 
un bătrân care trecea proptindu-se într-un toiag, de părea c-ar fi avut o sută de ani, şi-l întrebă: 

— Nu știi, moșule, unde sunt părinții lui Uraşima Taro? 

— Îţi arde, de șagă, flăcăule, sau nu ești de prin partea locului, răspunse moșneagul mormăind în 
barbă. Când eram copil am auzit de la străbunicul meu, care aflase și el de la cei mai bătrâni oameni 
din anii copilăriei mele, cum că un pescar cu numele de Uraşima Taro a plecat odată în larg şi nu s-a 
mai întors. Avea o barcă la fel cu a dumitale. Părinții lui au murit de vreo patru sute de ani. O piatră 
cu numele lui Uraşima Taro se află în străvechiul cimitir al satului, părăsit de două sute de ani. Dacă 
nu mă crezi, du-te singur s-o vezi. Ţi-o fi povestit cineva pățania pescarului fără să-ţi spună însă că 
de la plecarea lui au domnit asupra acestor insule mai mult de treizeci de împărați! 

Moşneagul își căută de drum, în timp ce flăcăul rămase țintuit locului. Aşadar, cei patru ani 
petrecuţi în palatul Dragonului mării însemnau patru veacuri aici, printre pământeni? Şi totuşi, el se 
simţea la fel de tânăr ca și în ziuă plecării. Se îndreptă abătut spre cimitirul părăsit al satului. Citind 
anii săpați pe pietrele de mormânt înţelese că moşneagul nu-l minţise. 

Descoperi într-un târziu și groapa părinților săi. 

Citi, cu mintea năucă, pe o piatră veche de sute de ani, propriul său nume. Care să fie taina 
tinereţii sale veșnice? Nu cumva lădiţa dăruită de Otohime i-ar putea aduce deslușirea ciudatei sale 
păţanii? Dezlegă nodul sforii de mătase şi ridică nerăbdător capacul lădiţei. Din ea se ridică un 
nouraș alburiu, care se înălță de îndată, îndreptându-se spre Ryugu, palatul Dragonului mării. Abia 
acum își aminti el de cuvintele soţiei sale şi trânti repede capacul... Înţelese că nu avea s-o mai 
revadă niciodată şi începu să-i strige deznădăjduit numele: 


„O-to-hi-me! O-to-hi-me!” 
Briza mării îi aducea ca pe un murmur îndepărtat chemarea ei deznădăjduită: 
„U-ra-şi-ma Ta-ro! U-ra-şi-ma Ta-ro!” 


Dintr-o dată simţi că puterile îi slăbesc și că părul îi încărunțeşte: îmbătrânea într-o clipă cât alții 
într-un an. Se întorsese, așadar, ca să moară lângă piatra pe care părinţii lui îi săpaseră numele acum 
patru veacuri? Poate că mai rămăsese pe fundul lădiţei ceva din aburul tinereții sale neştirbite de 
altădată? Trase capacul şi sorbi ultimul firişor din norul alburiu care zburase spre insula iubirii şi a 
fericirii veşnice. Braţele sale se acoperiră atunci cu pene, căpătând înfăţişarea unor aripi. Oamenii 
care s-au apropiat de piatra de mormânt a lui Urașima Taro n-au mai dat de trupul străinului care 
poposise în sat căutându-și părinţii. Au văzut însă un cocor ridicându-se deasupra cimitirului părăsit 
al satului. Pasărea scoase un țipăt jalnic şi zbură spre răsărit. 

De atunci, cocorul a fost zărit de pescari colindând pe stâncile pustii împreună cu o broască 
țestoasă. Cocorul este o pasăre care trăieşte o mie de ani, iar broasca ţestoasă este soţia lui. Așa spun 
oamenii din împrejurimi... 


Gombei-păsărarul 
poveste japoneză 


În nordul îndepărtat al Japoniei, în satul Inaghi din insula Hokaido, trăia un țăran pe nume 
Gombei. Nu avea nici tată, nici mamă, nici copii. Trăia de unul singur la marginea satului, într-o 
cocioabă, îndeletnicindu-se cu vânatul rațelor sălbatice. 

În fiecare zi, Gombei se trezea până-n zori, mergea la un lac mare ce se afla nu departe de sat, 
aşeza laţuri de salcie și multă vreme pândea rațele lângă apă. Într-o zi izbutea să prindă când trei, 
când două rațe, dar se-ntâmpla ca în laţ să nu cadă decât o rață, iar uneori niciuna. 

Odată, într-o primăvară timpurie, Gombei a venit acasă, trei zile în şir, numai cu câte o rață. În 
cea de-a treia seară, însă, întorcându-se de la vânătoare, începu să chibzuiască: 

„În fiecare zi pun trei laţuri, veghez lângă lac din zori și până în noapte, dar prind o singură rață 
pe zi. Mâine, din nou va trebui să mă scol cu noaptea în cap, apoi toată ziua voi îngheţa pe mal. Ce- 
ar fi să pun pe lac o sută de laţuri? Aș prinde dintr-un foc atâtea rațe, încât aş putea să stau o lună 
întreagă acasă şi să mă-ncălzesc la sobă”. 

În dimineaţa următoare, Gombei n-a mai plecat de acasă și a-nceput să împletească laţuri noi, din 
nuiele de salcie. A împletit el o sută de laţuri, le-a așezat pe lac și abia târziu de tot s-a dus să se 
culce. Toată noaptea n-a visat decât un lucru: că veneau în zbor o mulțime de rațe şi toate se așezau 
în laţurile lui. Gombei se trezi în puterea nopții, se îmbrăcă repede şi alergă spre lac. Dar pe lac nu 
era nicio rață. Laţurile arătau așa cum le lăsase seara. Toate erau legate cu o funie, iar capătul funiei 
era înfăşurat de un copac. Gombei își cercetă din nou laţurile și se așeză la pândă, lângă un copac. 
Treptat se lumină de ziuă. Deodată începură să vină în zbor o mulțime de rațe. Se-nvârtiră în stoluri 
deasupra lacului, apoi o rață, după ea a doua, a treia, a patra se aşezară pe apă. Şi de-abia se așeza 
rața pe apă, că şi nimerea în laţul lui Gombei. Curând, în fiecare laţ era câte o rață. Numai un singur 
laţ era gol, iar deasupra lacului zbura ultima rață. Atunci Gombei dezlegă capătul funiei de pe copac 
și începu s-o înfăşoare ușor pe mână. Îi părea rău să scoată laţurile atâta vreme cât mai rămăsese 
unul gol. 

„O singură rață de-aş mai prinde, aș face suta. Atunci aș strânge laţurile. Mai repede, mai 
repede!” își şoptea Gombei. 

În curând se lumină de-a binelea și răsări soarele. De după crestele munților, razele luminoase 
ale soarelui cădeau pe lac, iar apa strălucea. Pe apă, rațele se agitară, bătură din aripi și toate cele 
nouăzeci și nouă, cu laţurile la picioare, se ridicară deasupra lacului. Gombei trase cu putere de 
funie, dar rațele erau mai puternice decât el: doar erau nouăzeci şi nouă! 

Acum nu Gombei trăgea de funie, ci funia îl trăgea pe el. Şi iată că se desprinde de pământ și se 
ridică în aer. Cu cât zburau rațele mai sus, cu atât se ridica și Gombei. El atârna de capătul funiei și 
se ţinea tare de ea cu ambele mâini. Lacul rămăsese departe. Gombei îşi mijea ochii, dar îi era frică 
să privească în jos. Rațele zburau tot mai sus, tot mai departe, trecând pe deasupra lacului, pe 
deasupra satului, pe deasupra copacilor, pe deasupra pădurii, se înălțau deasupra munților. 

Deodată, funia de care atârna Gombei se rupse. Rațele zburară mai departe, iar Gombei rămase 
atârnat în aer. Inima îi îngheţă de frică. Ar fi putut să cadă, dar nu se întâmplă nimic. Gombei se 
miră şi, cu teamă, deschise ochii. Ce se întâmplase? Văzu că zboară prin aer. ÎL luase vântul. Un 
vânt puternic îl purta pe Gombei deasupra pământului, deasupra pădurilor, deasupra munților, 
deasupra văilor, deasupra mării, departe-departe spre sud. A zburat o zi, a mai zburat una și încă 
una. În cea de a treia zi, vântul se mai potoli şi Gombei, încet-încet, se apropie de pământ. Se uită în 
Jos şi văzu sub el acoperişuri de case şi împrejur numai câmp. Pe câmp, țăranii semănau orez. 
Gombei se lăsă în jos, în mijlocul câmpiei. Țăranii părăsiseră lucrul şi alergară din toate părțile. 
Gombei îşi mișcă picioarele și mâinile — din pricina zborului prea lung, el nu-și simţea nici 
mâinile, nici picioarele — apoi, politicos, dădu bineţe țăranilor și-i întrebă: 

— Ce sat e ăsta? Unde am nimerit? 

— Acesta este satul Akano, îi răspunseră țăranii. 

— Niciodată n-am auzit de un asemenea sat. Voi sunteţi japonezi? 

— Da, suntem japonezi. Pesemne că tu ești de departe dacă nu cunoşti satul Akano. 

— Eu sunt din insula Hokaido, din nordul Japoniei. 


— Satul Akano este pe insula Kiusiu, în punctul cel mai de sud al Japoniei. Cum ai nimerit la 
noi? Și de ce ai coborât din cer? 

Atunci Gombei le povesti țăranilor cum i-au ridicat rațele în aer și apoi cum l-a purtat, trei zile, 
vântul. 

— Acum n-o să mai ajungi acasă, grăiră țăranii, ascultând povestea lui Gombei. Pentru asta, 
trebuie să treci multe strâmtori și mări şi să străbați pe jos întreaga Japonie de la sud la nord. Mai 
bine rămâi aici, ne ajuţi la muncă, iar noi te vom hrăni. 

Gombei se gândi puţin şi se învoi. 

— În insula mea n-am pe nimeni. De ce nu aș rămâne la voi? 

Astfel a rămas Gombei pe insula Kiusiu, în satul Akano. Îi ajuta pe țărani la muncă, semăna cu ei 
orezul, smulgea buruienile. Timpul trecea repede, a trecut primăvara, a trecut și vara. Orezul 
crescuse mare și era copt, numai bun de secerat. 

Într-o zi, țăranii plecară cu secerile pe umăr și începură să secere. Gombei se apucă și el cu râvnă 
de treabă, când, deodată, dădu peste un spic tare gros şi înalt. Gombei îl aplecă la pământ şi tocmai 
când vroia să-l taie cu secera, spicul se îndreptă și-l lovi pe Gombei cu atâta putere, că-l aruncă în 
aer. Dar Gombei nu căzu pe pământ, căci din nou îl înșfăcă vântul şi-l ridică deasupra câmpului. 

Gombei nu se mai miră. Înţelesese dintr-o dată despre ce este vorba. 

— Fireşte, ăsta este acelaşi vânt care m-a adus în Kiusiu. Acum vântul se întoarce şi o să mă duc 
acasă. 

De data aceasta se așeză în văzduh bine, ca să nu-i mai amorțească mâinile și picioarele. Vântul 
îl purtă pe Gombei deasupra pământului: deasupra pădurilor, deasupra munţilor, deasupra văilor, 
deasupra mărilor întinse, departe-departe, spre miazănoapte. O zi întreagă zbură Gombei prin aer, 
dar spre seară vântul se mai linişti și Gombei se lăsă încet-încet pe pământ. 

„Astăzi am zburat numai o zi, iar data trecută trei zile. Înseamnă că nu am ajuns în Hokaido”, își 
zise Gombei. Într-adevăr, locul era necunoscut. Cât vedeai cu ochii, numai şes pustiu, nici tu casă 
de oameni, nici copaci, nici tufişuri. Lui Gombei i se făcu teamă. Începu să se întunece şi din toate 
părțile se adunau nori întunecoși. Curând avea să plouă. 

„Unde o să mă adăpostesc?” se gândi Gombei. Și porni degrabă mai departe. Sperase să ajungă 
la vreun adăpost. 

Deodată se împiedică de-o uriaşă ciupercă albă. 

„lată ce ciuperci nemaipomenite cresc în această ţară!” îşi zise Gombei. Dar, aplecându-se, văzu 
că nu era nicidecum ciupercă, ci o pălărie largă țărănească, împletită din paie de orez. 

„Grozav! se bucură Gombei. Cu o asemenea pălărie n-o să mă ude ploaia.” 

Ridică pălăria şi vru să şi-o pună pe cap, dar pălăria era prea mică. O trase mult timp de 
marginile largi și, în sfârşit, cu greu izbuti să şi-o pună pe cap. Şi ca să nu-i scape, o legă sub bărbie 
cu șireturile şi porni mai departe. 

Nu făcu nicio sută de pași, că începu să picure. Cerul se acoperise pe de-a-ntregul cu nori. Vântul 
încercă să-i smulgă pălăria de pe cap, dar Gombei o înțepenise, iar şireturile erau bine legate. Până 
la urmă, însă, vântul o ridică în văzduh și o dată cu ea şi pe Gombei. ÎI ridică aşa de sus, că bietul 
om nu mai văzu sub el pământul: nici pădurile, nici munţii, nici marea, ci doar norii de sub picioare. 
Pentru prima dată în viaţă, Gombei vedea norii atât de aproape. Unii erau cârlionţaţi, alții erau 
netezi, unii erau groși și pufoşi, iar alții turtiţi şi subțiri. A zburat el aşa pe deasupra norilor o zi, 
apoi alta. În cea de-a treia zi, vântul se potoli şi Gombei începu să se apropie de pământ. 

„Acum unde voi nimeri?” se întrebă Gombei. 

Privi în jos şi văzu că se apropia de un sat mare. În mijlocul satului se afla o pagodă!* înaltă, cu 
cinci caturi. Nici n-apucă s-o privească, aşa cum ar fi vrut, că se trezi pe catul cel mai de sus şi se 
prinse cu mâinile de vârful pagodei. Să stea așa de sus era mai înfricoșător decât să zboare. 

Gombei se uită în jos, încercând să vadă dacă nu sunt trepte, dar nu se afla nicio scară. Atunci 
Gombei începu să strige cât îl ținea gura. 


143 


143 templu la unele popoare din Orient, în formă de turn piramidal 


— Ajutor! Ajutor! 

La strigătul lui alergară oamenii din toate casele. Tot satul se adună la pagodă. La început nimeni 
nu-și dădea seama de unde se auzea chemarea. Deodată un băieţel strigă: 

— Pe pagodă e un om! 

Oamenii se îngrămădiră în jurul pagodei, ridicându-și capetele. De jos, Gombei părea atât de 
mic, că de-abia putea fi zărit. Dar el privi în jos şi strigă: 

— Ajutor! Ajutor! 

Deodată, ameţind, Gombei se clătină, își desprinse mâinile de pe vârful pagodei și căzu peste 
țăranii care se adunaseră jos. Țăranii se îngroziră, porniră iute în toate părțile, se izbiră unii de alții 
cap în cap, de văzură stele verzi. De la aceste stele s-a aprins totul în jur. Au ars şi țăranii şi pagoda 
şi Gombei. 

Chiar și povestea noastră a ars. 


Ficatul maimuţei 
poveste japoneză 


În adâncurile mării, se afla un palat nemaivăzut: acela al dragonului. Dragonul era cel mai 
puternic dintre vieţuitoarele mării: avea o coadă inelată și înfricoșătoare, iar pe gură arunca flăcări. 
Toţi se temeau de el: și rechinii și peștii și meduzele. 

lată însă că se întâmplă o mare nenorocire: fiica dragonului mării s-a îmbolnăvit. A strâns 
dragonul la palatul său pe cei mai buni vraci și tămăduitori. Au doftoricit-o ei pe fata dragonului 
cum s-au priceput mai bine — i-au dat fel de fel de leacuri, dar nimic n-o ajuta. Fata slăbea văzând 
cu Ochii ȘI se-nvineţea. 

Atunci dragonul își chemă supușii și-i întrebă: 

— Ce să fac? 

— Sa! răspunseră peștii înclinându-și capetele într-o parte. 

Când în Japonia cineva spune „Sa”, asta vrea să însemne că acela n-are nimic de zis. 

Dragonul o chemă pe caracatiță. Caracatiţa înotă îndelung în jurul bolnavei și grăi: 

— Îi trebuie ficat de maimuţă vie. 

Dragonul se mânie: 

— Ca să faci rost de ficatul ăsta, trebuie mai întâi să găseşti o maimuţă vie! Dar, de unde s-o iei 
aici, în fundul mării? 

— Nu te mânia, spuse caracatiţa, care, fiind tare bătrână, le ştia pe toate. Departe, la miazăzi, se 
află Insula Maimuţelor. Poruncește să meargă cineva acolo și să-ţi aducă o maimuţă vie. 

Pentru o asemenea treabă nu trimiţi pe oricine. Chibzuiră pe cine să trimeată. 

— Vom trimite rechinul. El are colții mari, zise dragonul. 

Caracatiţa îşi agită toate cele opt picioare. 

— Nu! Nu! Cum poţi să trimiţi rechinul? O să înghită maimuta cu ficat cu tot. 

— Fi atunci vom trimite peştele-fierăstrău. El este ager. 

— Nu! grăi din nou caracatița. Pe drum, peştele-fierăstrău o să reteze maimuța în două. 

— Atunci pe cine să trimitem? 

— Ascultă! spuse caracatiţa (ea era bătrână și le știa pe toate). Să meargă meduza. Știm cu toţii 
că maimuța trăieşte pe uscat. Ca să o poţi prinde, trebuie să ieşi din apă. Ori asta o poate face numai 
meduza. Ea se laudă că are patru picioare şi pentru meduză e un fleac să umble pe pământ. Să aducă 
maimuța. 

— Ai auzit, meduzo? întrebă dragonul. 

— Am auzit, răspunse meduza. Numai că până acum niciodată n-am mai prins maimuțe. De fapt, 
cum arată o maimuţă? 


— Maimuta are faţa roşie, șezutul roşu și o coadă scurtă. Îi place să se caţere prin copaci şi să 
mănânce castane. 

— A-a! exclamă meduza. 

Voia să pornească la drum, dar căzu pe gânduri şi întrebă din nou: 

— Da' cum se prind maimuţele? 

— Fireşte, n-o să înhați maimuta cu forţa. Tu ești mică, iar ea e mare. Trebuie s-o păcălești! 

— A-a! făcu încă o dată meduza, şi dădu să plece, dar se opri iar şi întrebă: Dar cum s-o car în 
spinare, dacă eu sunt mică şi ea e mare? O să-mi fie greu. 

— Ce să-i faci? Trebuie să suporţi! 

— A-a! spuse a treia oară meduza, apoi ieşi la suprafaţa mării şi o porni pe valuri departe- 
departe, spre miazăzi. 

Pe drum, meduza se gândea tot timpul. Se gândea cum s-o păcălească pe maimuţă şi drumul 1 se 
părea mai scurt. Așa a plutit trei zile în șir. 

În sfârșit, departe-departe, înainte, pe apa albăstrie apăru un punct negru. 

„lată și Insula Maimuţelor”, își zise meduza, înotă mai departe, se scutură și păși pe uscat. 
Numaidecât zări un copac, iar în copac un șezut roșu și o coadă scurtă. „Asta e o maimuţă vie!” 

— Bună ziua, maimuţo! grăi meduza. Ce vreme frumoasă! 

— Bună ziua, dar nu știu cum te cheamă! Vremea-i frumoasă, este adevărat, dar tu cine ești şi de 
unde ai apărut? 

— Eu sunt meduza şi trăiesc pe fundul mării. Am avut chef să mă încălzesc la soare și am ieşit să 
mă plimb. Întâmplător am înotat până aici şi am ieșit la mal. Vezi bine, eu am patru picioare. Mi-e 
totuna, să înot în apă sau să merg pe pământ. Grozavă e insulița voastră! 

— E cea mai bună insulă din lume, zise maimuța. Priveşte ce copaci înalţi, câți nuci și câți 
castani avem de jur-împrejur. Cred că niciodată n-ai văzut un loc atât de minunat! 

— Fi, cum să-ţi spun! grăi meduza. Ți-am lăudat insula pentru că sunt politicoasă. Trebuie să- 
nţelegi însă că eu am văzut pe lume şi locuri mai neasemuite. Vezi bine, eu trăiesc în adâncul mării! 

— E cu putință?! se miră maimuța și se mută cu o creangă mai jos: de aici o auzea mai bine. Și 
acolo se poate trăi? 

— Cum, tu nu ştii? Nu ai auzit de palatul dragonului mării? Eu locuiesc chiar lângă palat. 

— De auzit, am auzit, dar n-am avut prilejul să-l văd, recunoscu maimuța. Poate doar în poză! 

— Ehei, meleagurile noastre sunt mult mai frumoase decât e zugrăvit în poze, o întrerupse 
meduza. Nici nu-ţi închipui ce minunat e acolo! 

— Ce poate fi așa de grozav? mai întrebă maimuța. 

Meduza ar fi vrut să spună că acolo apa e foarte sărată şi că sunt multe alge și moluște, ceea ce ei 
îi plăcea tare mult. Își aminti însă la timp că trebuia s-o păcălească pe maimuţă și îi zise: 

— Acolo sunt copaci înalți, de două ori mai înalți decât la voi. 

— Castane verzi? 

— Câte vrei! La noi, castanele cresc în toţi copacii. Nu numai în castani, chiar şi în pini. 

— O! se miră maimuța. 

Cobori din copac şi se apropie de apă. 

— Tare mult aș dori să vin pe la voi! 

Meduza se bucură, firește, dar, prefăcându-se, îi spuse cu indiferență: 

— Dacă vrei atât de mult să vii la noi, pot să-ţi arăt drumul. 

— Dar eu nu ştiu să merg pe apă. 

— Nu știi? Păcat! Fiindcă dorești atât de tare, fie, am să te duc eu în spinare! 

— Fi, nu se poate. O să-ţi fie greu. 

— Nu-ţi fie teamă, mă descurc eu. 

— Mulţumesc pentru bunăvoință! Hai să mergem! 

Meduza se aruncă în apă, iar curioasa maimuţă păși cu grijă pe spinarea largă, se aşeză pe vine şi 
cu mâinile ei lungi se agăţă de coastele meduzei. 


— Mai încet, spuse ea. Mă tem c-o să cad în apă, spinarea şi coastele tale sunt atât de lunecoase! 

— Nu-i nimic, ţine-te mai bine! 

Meduza plutea iute-iute. Treaba era făcută: o maimuţă vie se afla pe spinarea ei. Acum nici n- 
avea la ce să se mai gândească. Ba chiar începu să se plictisească. Era tare limbută şi nu-i plăcea să 
tacă, mai ales când avea cu cine să vorbească. 

— Spune-mi, te rog, întrebă nitam-nisam, tu ai ficat? 

Maimuţa făcu ochii mari. 

— De ce întrebi? 

— O, e foarte important! 

— Ce este așa de important? 

— Nu pot să-ţi spun. 

Maimuţa se sperie. Înţelese numaidecât că se pusese ceva la cale împotriva ei. 

— Te rog, spune-mi despre ce e vorba. S-ar putea ca ficatul meu să nu fie ăla care-ţi trebuie ție. 

Acum se sperie de-a binelea meduza. Uitase de sfaturile pe care le primise acasă și îi destăinui 
maimuţei tot adevărul. 

— Fata dragonului mării are nevoie de ficatul tău. S-a îmbolnăvit şi nimic n-o poate salva. Şi, 
uite, pe mine m-au trimis după tine. Când o să ajungem acasă, or să-ți ia ficatul, fata dragonului o 
să-l mănânce și o să se înzdrăvenească. 

Maimuţa tremura îngrozită de frică. Era cât pe-aci să sară de pe spinarea meduzei, însă de jur- 
împrejur era numai apă. Ce să facă? S-o roage pe meduză s-o ducă înapoi? Da' meduza n-o s-o 
asculte. Maimuţa se gândi puțin şi spuse cu glasul cel mai liniştit: 

— Fireşte. Îţi voi da cu plăcere ficatul meu. Eu am mai mulţi. Crezi că o să-mi pară rău pentru 
câțiva din ei, când ştiu cine are nevoie? Tocmai fata dragonului mării! Nu sunt eu maimuța care să 
regrete atâta lucru! Dar de ce nu mi-ai spus de la început despre ce este vorba? Că, uite, mi-am lăsat 
toți ficații acasă. 

— Cum i-ai lăsat? 

— [aca așa, i-am lăsat! Dimineaţă i-am spălat și i-am atârnat în copac să se usuce. Ficatul trebuie 
spălat o dată pe săptămână, altfel se murdăreşte. 

„Vai, ce păcat! îşi zise meduza. Bine, cel puţin, că am întrebat la timp.” 

— Hei! Ce să fac eu cu tine fără ficat? grăi ea către maimuţă. 

— E adevărat, răspunse maimuța. Hai să ne întoarcem pe insulă să-l luăm. 

— Vorbeşti adevărat? Atârnă în copac? 

— O să vezi! Am un ficat foarte bun şi gras. 

— Atunci să-l iei pe cel mai gras. Bine? 

— Fără îndoială. Numai că du-mă mai iute la țărm. 

Meduza se întoarse înotând înapoi spre insulă, îndată ce atinse malul, maimuța sări pe pământ şi 
din două salturi ajunse la copac și se prinse de întâia creangă cu mâinile şi picioarele. 

— Hei, de ce zăbovești atât? strigă meduza. Grăbeşte-te! Și așa am pierdut destul timp. 

Maimuţa însă se cățărase chiar în vârful copacului și de acolo arătă meduzei limba. 

— Neobrăzato! se mânie meduza. Coboară neîntârziat! 

— Nici nu mă gândesc! Mulţumesc pentru plimbare. N-o să mai merg cu tine niciodată. 

— Dar ficatul? Cum să mă întorc fără el? începu meduza să plângă. 

— Nu-mi pasă cum te vei întoarce. Eu, însă, nu vreau să rămân fără ficat. Tu chiar crezi că ficaţii 
mei atârnă în copac? Nu, n-am decât unul singur, aici înăuntru, unde îi este locul. 

— Aşadar m-ai păcălit! se supără meduza. E necinstit! O să mă plâng dragonului mării. 

— Eu nu mă tem de dragonul tău. Dacă totuși dorești atât de mult ficatul meu, cațără-te până la 
mine în copac. Doar ai patru picioare. 

Meduza însă nu știa să se urce în copaci. 

— Ascultă, spuse ea maimuțţei, dar cu palatul dragonului mării cum rămâne? Doar aveai de gând 
să-l vezi. Şi castanele din pini? 


— N-am nevoie de castanele tale din pini. Îmi plac numai castanele din castani, îi răspunse 
maimuța. 

Şi uite așa, meduza cea nătângă fu nevoită să se întoarcă acasă cu mâinile goale. Porni pe valuri 
departe-departe, spre miazănoapte. Drumul i se păru iarăși uşor, fiindcă tot timpul se gândea. Acum 
se gândea de ce maimuța nu mai vrea să vadă împărăţia de sub ape. Acasă, o așteptau dragonul cu 
supușii lui, de trei zile. 

— Unde-i maimuța? strigară peştii de cum o văzură pe meduză. 

— În copac, răspunse cu tristeţe meduza. La început am păcălit-o, dar apoi m-a păcălit ea pe 
mine. l-am povestit că la noi în pini cresc castane. Acest lucru i-a plăcut maimuţei. S-a urcat pe 
spinarea mea și am pornit-o încoace. Pe drum, însă, maimuța şi-a amintit că Și-a uitat ficatul acasă 
şi a fost nevoie să ne-ntoarcem pe insulă. La drept vorbind însă, maimuța m-a înşelat: ficatul îl avea 
la ea. N-a mai vrut să vină în împărăţia noastră de sub apă. Credea că, pesemne, castanele care cresc 
în pini nu-s dulci. 

Dragonul mării ascultă ce ascultă, apoi izbi din coadă şi zbieră: 

— Loviţi-o fără milă! S-o bateţi cât puteţi de tare, până o să-i iasă toate oasele! 

Și au bătut meduza, au bătut-o neîncetat, până i-au scos toate oasele. 

De atunci a rămas meduza fără oase. 

Ea se leagănă pe valurile înspumate ale mării ca un ghemotoc moale și alunecos. 

Ce să facă prostul cu oasele? 


Evantaiul lui Tengu 
poveste japoneză 


Era o zi caldă de primăvară. Heisaku porni în munţi să cosească fânul. Soarele ardea plăcut şi 
leneșului Heisaku îi veni chef să se odihnească și să-și încălzească spinarea. Se aşeză pe o buturugă, 
începu să privească cerul albastru şi să asculte ciripitul vrăbiilor. Ascultă el ce ascultă şi uită cu totul 
de treabă. 

Când se sătură de atâta şedere, scoase din buzunar zarurile şi începu să se joace. Zarurile cădeau 
pe o lespede de piatră mare și netedă, care se afla lângă buturugă. Heisaku spunea întruna: 


Zaruri, zaruri! 
Aşezaţi-vă, zaruri, 
Albe zaruri! 


Deodată, din spate, dintr-un pin înalt, se auzi o voce subțirică: 

— Heisaku, ce faci aici? 

Heisaku se sperie. Se uită înapoi și, pe-o creangă de pin, văzu pe dracul cel năsos, Tengu, pe 
adevăratul Tengu, aşa cum apărea el în desene: cu nasul lung, mai lung decât capul, ţinând în mână 
un evantai. 

Heisaku căzu în genunchi, începu să tremure şi să plângă. 

— Fie-ţi milă, Tengu, nu mă omori! 

— Nu-ţi fie teamă, îi spune Tengu cu blândeţe. N-am de gând să te ucid. Vreau să știu numai ce 
arunci tu acolo şi de ce bolboroseşti asemenea vorbe? Ce ai în mână? 

— Astea? Sunt zaruri. Uite, vezi, așa cum s-au potrivit acum, fac un punct; așa, fac două, dar pot 
să se nimerească şi trei, și patru, și chiar șase. La zaruri se pot câștiga mulţi bani. 

Tengu nu înţelegea nimic, dar își zise totuși că povestea cu zarurile este o treabă amuzantă. Ar fi 
vrut să aibă și el așa ceva. 

— Heisaku, dă-mi mie zarurile tale. 

Dar Heisaku nu se învoi. 


— Cum să-ţi dau zarurile? E ca şi cum ţi-aş da capul. Nu pot să fac asta! 

Năsosul Tengu dori atunci și mai mult să obţină zarurile. 

— Doar nu ţi le-am cerut de pomană! În schimbul lor îţi voi da ceva care-ţi va plăcea foarte 
mult, îi spuse el cât se poate de mieros. 

— Ce-mi dai? 

— lată ce! 

Și Tengu îi arătă evantaiul pe care-l ţinea în mână. 

— Numai atât? Ce să fac cu un evantai vechi și ferfenițit? 

— Cum? Tu nu ştii ce putere are evantaiul lui Tengu? Îţi explic îndată. Dacă ciocănești în partea 
cu desene a evantaiului și vei spune de trei ori: „Nasule, lungește-te! Nasule, lungește-te! Nasule, 
lungeşte-te!”, atunci vârful nasului tău, sau al cui vei dori tu, o să se lungească. Dacă vrei ca nasul 
să crească şi mai mult, ciocăneşti mai tare. Dacă dorești ca nasul să crească mai încet, baţi mai 
încet. Când vrei ca nasul să se scurteze, poţi s-o faci şi pe asta; trebuie doar să ciocăneșşti în fața 
cealaltă a evantaiului şi să spui de trei ori: „Nasule, scurtează-te! Nasule, scurtează-te! Nasule, 
scurtează-te!” Și nasul se va micşora. Vezi ce lucru minunat e evantaiul lui Tengu? Ia spune, crezi 
sau nu? Altfel, numaidecât fac să-ţi crească nasul tău borcănat până dincolo de cap. 

Heisaku se sperie şi îşi acoperi nasul cu mâna. 

— Te cred, te cred! Cruţă-mă! Cum aș putea trăi cu un nas așa de lung? 

— Atunci, hai să facem schimbul! Poftim evantaiul meu, iar tu îmi dai zarurile. 

— Bine, răspunse Heisaku. 

Era tare bucuros, dar se prefăcea că ascultă numai de frică. 

Heisaku îi dădu lui Tengu zarurile sale vechi, crăpate, primind în schimb evantaiul cel fermecat, 
apoi, mulțumit, plecă spre casă. 

Heisaku cel leneş mergea încet pe drum și își zicea: „Pe cine aș putea încerca puterea fermecată 
a acestui evantai?” 

Deodată, el zări un cortegiu solemn: patru servitori purtau o frumuseţe de fată într-o lectică de 
bambus, sub un baldachin de mătase, iar în faţă, în spate, la dreapta și la stânga mergea mulţime de 
slujitori. 

Această frumoasă fată era fiica celui mai bogat prinț din regiune. 

„la să încerc să-i lungesc niţel nasul! O să fie amuzant!” îşi zise Heisaku. 

Se strecură pe furiş în gloata servitorilor, ajunse chiar lângă palanchin, bătu ușurel pe fața 
deschisă a evantaiului și şopti de trei ori: 

— Nasule, lungește-te! Nasule, lungește-te! Nasule, lungește-te! 

Și iată că nasul frumoasei fete se îndoi ușor, apoi începu să se lungească o dată, de două ori, de 
trei ori cât era înainte. Peste două-trei zile se zvoni peste tot că fiica prinţului s-a îmbolnăvit de o 
boală neobișnuită: 1-a crescut în sus vârful nasului şi acum seamănă cu Tengu. Nici leacurile 
doctorilor, nici rugăciunile călugărilor, nici descântecele vrăjitoarelor — nimic n-o putea ajuta. 
Sărmana prinţesă s-a închis în palatul său, și-a acoperit faţa cu un voal și plânge întruna. Părinţii ei 
nu știu ce să mai facă de durere. 

În sfârşit, în faţa porţii apăru un mare anunţ: 


Cine o să tămăduiască prinţesa de boala sa nemaiauzită, acela o va lua de nevastă. 


Când Heisaku văzu anunţul, dădu fuga acasă, îşi luă evantaiul fermecat şi se îndreptă degrabă 
spre palat. 

— Eu pot s-o vindec pe prinţesă! spuse Heisaku, îndată ce-i dădură drumul în palat. 

Slugile îl conduseră imediat în iatacul prințesei. Heisaku se înclină adânc în faţa ei, ciocăni cu 
degetul în cealaltă față a evantaiului și șopti de trei ori: 

— Nasule, scurtează-te! Nasule, scurtează-te! Nasule, scurtează-te! 


Numaidecât nasul începu să se micșoreze o dată, de două ori, apoi de trei ori și nasul 
preafrumoasei deveni tot așa de frumos precum fusese înainte. Iar prințesa deveni mai frumoasă ca 
înainte. 

Acum nu mai era nimic de făcut, trebuia să se mărite cu Heisaku. 

Astfel, cu ajutorul evantaiului cel fermecat al lui Tengu, leneșul Heisaku deveni omul cel mai 
bogat din sat. Putea să mănânce ţipari prăjiți cu orez alb, cât îi poftea inima, zile în şir putea zăbovi 
în pat, se putea plimba prin munți și — mai ales — nu trebuia să facă nimic. Uite așa trăia el. Într-o 
zi se ghiftuia până nu mai putea, în altă zi dormea tot timpul, în cea de a treia zi haihui şi apoi o lua 
de la capăt. Curând însă se sătură să nu facă nimic, era prea plictisitor. 

Într-o zi, Heisaku stătea lungit în grădină şi căsca plictisit. Și ca să se amuze într-un fel, scoase 
evantaiul de la cingătoare, se uită la el și îşi zise: „Oare nasul meu cât s-ar putea lungi?” Şi dintr-o 
dată se înveseli, bătu în evantai şi rosti de trei ori: 

— Nasule, lungește-te! Nasule, lungește-te! Nasule, lungește-te! 

Numaidecât nasul lui Heisaku se îndreptă în sus şi începu să crească. A crescut de trei ori mai 
mare. Heisaku mai bătu o dată. Nasul se lungi de şase ori, apoi se făcu mai înalt decât casa, mai 
înalt chiar decât un copac. Crescuse atât de înalt, că chiar Heisaku nu mai putea să-și vadă vârful 
nasului. 

Heisaku era voios mare. Începu să lovească în evantai cu toată puterea. Nasul se tot lungi, ajunse 
mai sus de nori, până la cer, şi-l străpunse. 

Sus, sus se ivi în acest timp Tunetul, care văzu că ceva subţire, roşu și ascuţit, străpunge cerul și 
se caţără tot mai sus. Tunetul se miră. „Seamănă cu un morcov. N-am văzut niciodată morcovi care 
să crească în cer, ba şi cu vârful în sus!” Apoi trase cu putere de morcov. 

— Au! strigă Heisaku de jos, de pe pământ. 

Deşi vârful nasului ajunsese departe, era vârful propriului său nas și pe sărmanul Heisaku începu 
să-l doară. Întoarse totuşi repede evantaiul, ciocăni în faţa opusă, strigând: 

— Nasule, scurtează-te! Nasule, scurtează-te! Nasule, scurtează-te! 

Și, într-adevăr, dintr-o dată nasul începu să se micșoreze: o dată, de două ori, de trei ori. Numai 
că Tunetul era mai puternic decât Heisaku. Nasul se micşoră treptat, dar vârful îi rămăsese ca şi 
până atunci în cer. Și fiindcă vârful nasului nu putea să se întoarcă din cer pe pământ, Heisaku fu 
nevoit să se ridice până acolo. Mai întâi trebui să se desprindă cu totul de pământ. Cu cât scădea 
nasul, cu atât Heisaku se înălța mai sus. Se ridică mai sus decât casa, mai sus decât copacul cel mai 
înalt din grădină, mai sus de nori şi, în sfârşit, ajunse până la cer. Dar gaura pe care o făcuse cu 
nasul era atât de mică, încât Heisaku nu putea să treacă prin ea. Şi astfel a rămas sus pe cer, 
suspendat de vârful propriului său nas. 

Mai atârnă acolo şi astăzi. 


Cele două broaște 
poveste japoneză 


Demult, tare demult, pe când oraşul Kyoto mai era capitala Japoniei, trăia în acest oraş o 
broască. Ea nu locuia cine ştie unde, ci lângă un templu, într-o fântână mică din curte. Se simţea 
bine acolo: fundul fântânii era moale, lipicios și umed. 

Dar iată că a venit vara cea călduroasă. Era atât de cald, încât totul în jur secase: bălțile, 
vâlcelele, pâraiele. Fundul fântânii se întărise şi crăpase. Nici nu-ţi venea să crezi că e vorba de o 
fântână. 

„Trebuie să mă mut! îşi zise sărmana broască. Dar unde? Pe aici totul s-a uscat. la să mă duc în 
orașul Osaka. Se spune că Osaka se află la mare, iar eu n-am văzut niciodată marea. Mă duc să văd 
cum arată!” 

Broasca ieși din fântână și o luă încet spre orașul Osaka. 


În orașul Osaka trăia o altă broască. Ea huzurea într-un heleșteu mare și rotund. Îşi vâra capul în 
nămolul moale sau înota în apa tulbure printre algele unduitoare, iar în zilele însorite se încălzea pe 
o piatră caldă şi netedă. 

Dar arșiţa ajunse şi la Osaka. Și aici secară vâlcelele, pâraiele și heleşteiele. Secă și heleșteul 
rotund, unde trăia broasca. Fundul heleşteului se albise de-a binelea. Broasca trăise toată viaţa în 
heleşteu și deodată s-a trezit pe uscat: nici tu apă, nici tu nămol, ci doar praf uscat. 

„În Osaka e secetă mare — îşi zise broasca. Trebuie să mă mut altundeva. Mă voi duce în orașul 
Kyoto. Se spune că-i capitala Japoniei. Cu prilejul ăsta o să văd palatele şi templele capitalei.” Şi 
broasca o porni ţopăind fără grabă spre Kyoto. 

S-a-ntâmplat ca amândouă broaștele să pornească la drum în aceeaşi zi, la aceeași oră, dis-de- 
dimineaţă. Una ţopăia de la Kyoto la Osaka, cealaltă de la Osaka la Kyoto. 

Broaştele ţopăiau fără grabă: făceau un salt, apoi mai stăteau, încă o săritură și iar stăteau. 
Fiindcă plecaseră la drum în același timp şi fiecare sărea nici mai repede nici mai încet decât 
cealaltă, ar fi trebuit să se întâlnească la jumătatea drumului. 

La jumătatea dramului dintre Osaka și Kyoto se afla însă muntele Tenedzan. Când ajunseră la 
acel munte, broaștele se odihniră puţin și începură să se caţere încetișor pe coastă în sus. Urcau, 
desigur, tare încet, pentru că nu erau obişnuite să umble prin munți. 

Gâfâind şi umflându-se, se cățărau tot mai sus şi mai sus. Încă nu se vedeau una pe alta, fiindcă 
între ele se afla muntele. În sfârșit, broaştele ajunseră în vârf. Aci ele se ciocniră cap în cap. 

— [a te uită! spuse broasca din Kyoto. 

— [a te uită! spuse broasca din Osaka. 

— Eu sunt broasca din Kyoto şi merg la Osaka. Dar tu? întrebă broasca din Kyoto. 

— Eu sunt broasca din Osaka și mă duc la Kyoto: La noi, la Osaka e secetă mare! 

— La Osaka e secetă? La Osaka, secetă? se alarmă broasca din Kyoto. Ca la Kyoto? Ca la 
Kyoto? 

— Oare și la Kyoto e arșiță? 

— Desigur! Desigur! La noi, la Kyoto, au secat nu numai bălțile, dar și fântânile. 

— Înseamnă că n-are rost să mergem mai departe, rosti cu tristeţe broasca din Osaka. Dacă și la 
voi e secetă ca şi la noi, mai bine să pierim acasă. 

Broaştele tăcură, căzând pe gânduri. E păcat, totuşi, să te întorci la jumătatea drumului. Se 
gândiră ele ce se gândiră şi hotărâră să se verifice una pe alta. Câte nu vorbesc trecătorii! 

— lată, la ce mă gândesc, zise broasca din Kyoto. Dacă tot am ajuns pe acest munte, o să mă uit 
de aici spre orașul Osaka. De pe munte pesemne că se vede cu siguranță marea. 

— Bine te-ai gândit! spuse broasca din Osaka. O să mă uit şi eu de pe piscul muntelui. Doar de 
aici se pot vedea palatele şi templele orașului Kyoto. 

Amândouă broaștele se ridicară pe lăbuţele dinapoi, îşi lungiră cât putură trupurile lor de 
broască, deschiseră ochii larg şi începură să privească în depărtare. Priviră ce priviră şi deodată 
broasca din Kyoto se lungi la pământ şi spuse cu durere: 

— Ce-i asta? Nimic nou, nimic interesant! Exact ca la Kyoto. Toţi spun: „Marea, marea 
nu văd nicio mare la Osaka. 

Şi broasca din Osaka era supărată: 

— Ce-i asta? Ce fel de capitală mai e și asta? E exact ca Osaka noastră. Credeam c-o să văd 
palatele și templele capitalei. Dar de fapt acolo nu-i nimic interesant, totul e ca la noi. Ei, dacă-i aşa, 
trebuie să mă întorc la Osaka! mai zise broasca din Osaka. Dacă o să plouă, o să fie şi acasă 
umezeală. 

Broaştele îşi luară rămas bun, fiecare se întoarse dincotro venise şi începură să coboare de pe 
munte. 

După mai multe sărituri se şi pierdură din ochi una pe alta, pentru că între ele se ridica piscul 
ascuţit al muntelui. 


1? 


Dar eu 


Aşa s-a terminat totul: broasca din Kyoto s-a întors la Kyoto, iar cea din Osaka — la Osaka. Şi 
până la sfârşitul vieții s-au gândit că Osaka şi Kyoto seamănă ca două picături de apă. Dar nu-i 
adevărat. Cele două orașe nu seamănă deloc. Atunci ce s-a întâmplat? 

Broasca din Kyoto n-a văzut deloc Osaka, ci Kyoto, orașul natal, iar broasca din Osaka n-a văzut 
Kyoto, ci Osaka. Fiindcă ochii broaştelor sunt pe creștetul capului. lată de ce, când s-au înălțat pe 
lăbuţele dinapoi şi au ridicat capul, ochii lor priveau în spate. Deci nu se uitau înainte, ci înapoi: 
fiecare broască se uita acolo de unde venise. Numai că ele nu știau acest lucru. 

Broasca din Osaka s-a-ntors în heleşteul ei și plină de supărare le-a spus puilor săi: 

— Osaka şi Kyoto înseamnă de fapt același lucru. De aici și zicala: „Puii de broască tot broaște 
sunt”. 

Iar broasca din Kyoto, întorcându-se acasă, la vechiul ei lac, s-a aruncat în fântână şi le-a spus 
suratelor: 

— Nu există nicio mare! 

De unde și zicala: „Broasca din fântână nu cunoaşte marea”. 


Nara-Nashi 


poveste japoneză 


Trei frați, rămași de mici fără tată, trăiau împreună cu mama lor. Într-o zi, buna lor mamă căzu 
grav bolnavă. Deşi aduseseră la căpătâiul bolnavei pe cei mai buni şi mai scumpi doctori, sănătatea 
ei se şubrezea cu fiecare clipă. Zilele bătrânei mame păreau numărate. 

Într-o zi, cei trei feciori se apropiară de patul muribundei și-o întrebară dacă are vreo dorință. 

— Aş vrea să mănânc Nara-nashi, le răspunse bolnava. 

Cei trei frați auziseră povestindu-se despre Nara-nashi o delicateţe de pere de Nara, care creşteau 
tocmai în creierul munților. Numai că erau aşa de straşnic păzite de un monstru, încât nimeni dintre 
cei ce se aventuraseră în căutarea acestor pere nu scăpase cu viaţă. Cu toate acestea, cei trei băieţi, 
dornici să îndeplinească ultima dorință a mamei lor, se hotărâră să se facă luntre și punte şi să-i 
aducă Nara-nashi. 

Așa se face că Taro, cel mai mare dintre fraţi, luă primul coșul în spinare și porni să-și încerce 
norocul. Merse el, merse pe o cărăruie de munte și urcă și tot urcă până ajunse la o stâncă uriașă. 
Lângă ea se odihnea o bătrână uitată de moarte. 

— Încotro ai pornit, tinere? îl întrebă bătrâna. 

— Mă duc să culeg Nara-nashi, răspunse Taro, dar nu știu unde să le caut. 

Femeia se ridică în capul oaselor şi apropiindu-se de flăcău zise: 

— Să ştii că un demon fioros trăiește în inima munților. Te va răpune cu siguranță dacă te 
încumeţi să-l înfrunţi. Ai face mai bine să te întorci acasă. 

— Imposibil! Trebuie să ajung acolo negreşit. Te rog, arată-mi drumul! se rugă Taro. 

— Bine, răspunse bătrâna. Ascultă cu mare băgare de seamă ce-am să-ţi spun. Puțin mai încolo 
ai să dai de o răscruce de drumuri străjuită de bambuși tineri. Să apuci pe drumul spre care sunt 
îndreptate de vânt frunzele bambusului. 

Taro mulțumi bătrânei şi continuă să urce pe cărăruia care ducea spre creierul munţilor. Întocmai 
cum îi spusese bătrânica, cărăruia se răsfiră în curând în trei, începutul fiecărui drum fiind străjuit 
de câte un bambus tânăr. Unul dintre ei avea frunzele răsucite spre o potecă ce părea cea mai 
abruptă, cea mai strâmtă şi mai întortocheată dintre toate trei. 

Taro îşi aminti ce-i spusese bătrâna, dar în sinea lui își zise: 

„Indiferent ce potecă aleg, rezultatul va fi cu siguranţă același. S-o apuc atunci pe drumul cel mai 
uşor!” 

Alese drumul cel mai larg şi mai bine nivelat şi o porni la mers. N-apucă să facă doi paşi că o 
cioară zbură pe deasupra capului lui zicând: 


— Ai face mai bine dacă n-ai alege acest drum, flăcăule! 

Taro n-o luă în seamă și-și continuă drumul. Întâlni curând un pom încărcat cu tigve, care îl 
avertiză: 

— Ai să te căiești amarnic, dacă-ţi continui drumul pe-aici. 

Ignorând şi acest avertisment, Taro îşi văzu mai departe de drum. Ajunse curând la un lac cu apă 
liniştită, dincolo de care se vedeau pomi încărcați cu Nara-nashi. Fericit, Taro se aruncă în apă şi 
începu să înoate spre fructele de pe țărm. De îndată ce trupul său atinse argintiul lacului, apele 
liniştite de până atunci începură să clocotească şi să mugească înfricoșător, iar monstrul, care nu era 
altul decât paznicul lacului, răsări din ape și-l înghiți dintr-o răsuflare. 

După zile şi zile de nerăbdătoare așteptare a lui Taro, cei doi frați se sfătuiră și hotărâră ca fratele 
mijlociu, Jiro, să-și încerce și el norocul. 

Jiro porni imediat la drum, dar întocmai ca Taro, nesocotind sfatul bătrânei de la stâncă, fu 
înghițit şi el de monstrul lacului. 

În sfârşit, veni rândul mezinului Saburo să pornească spre munţi. Întâlni, de-asemenea, bătrâna 
femeie și-i spuse că cei doi fraţi ai săi mai mari, plecaţi să aducă Nara-nashi, nu s-au mai întors 
acasă. 

— Pentru că nu mi-au ascultat povata, răspunse bătrâna. Dacă vrei să reușeşti, urmează-mi 
sfatul, fătul meu. 

Spunând acestea, îi dădu o sabie. 

Când ajunse la răscruce, Saburo o porni pe cărarea cea mai prăpăstioasă şi mai strâmtă, spre care 
erau îndreptate frunzele bambusului, așa cum îl sfătuise bătrâna. Cum mergea el așa, o cioară zbură 
pe deasupra capului și-l îndemnă să nu-și piardă timpul prin ascunzișurile muntelui. 

Ajunse curând la un pârâiaș, în apele căruia văzu o floare de Nara-nashi. Cu inima bătându-i de 
emoție o porni în susul apei și găsi în cele din urmă o plantație de Nara-nashi, înconjurată de apele 
liniștite ale unui lac. 

Când Saburo începu să alerge spre pomii de Nara-nashi, vântul îi şopti la ureche: 

— Dacă te urci în pom dinspre nord, umbra ţi se va răsfrânge în apă şi vei fi înghiţit pe dată de 
monstrul lacului. Dacă vrei să scapi teafăr, cațără-te în pom din partea sudică. 

Saburo se urcă în pom așa cum fusese sfătuit şi culese o mulțime de Nara-nashi. Dar la coborâre, 
din nebăgare de seamă, se aşeză pe o creangă crescută viguros spre nord. Pentru câteva clipe, umbra 
i se proiectă pe luciul apei. Monstrul apăru din valuri şi porni să-l înghită întocmai ca şi pe frații lui 
mai mari, Taro şi Jiro. Dar Saburo scoase din teacă sabia primită de la bătrână şi-o înfipse în 
monstru. O lovitură atât de dibace, încât monstrul se prăvăli ca lovit de fulger. După o scurtă 
agonie, monstruoasa creatură îşi dete duhul. O voce îi şopti atunci lui Saburo să despice burta 
monstrului mort. Oare ce credeți c-a găsit Saburo în pântecele dihaniei? Pe fraţii lui mai mari, Taro 
şi Jiro. 

După ce și-a salvat frații, Saburo și-a umplut coşul cu Nara-nashi și s-a întors degrabă acasă. La 
scurt timp după ce bătrâna lui mamă a mâncat din fructele aduse, s-a însănătoșit tun. Și a trăit apoi 
ani mulți şi fericiți împreună cu cei trei feciori ai săi. 


Urashima Taro 
poveste japoneză 


A fost odată, demult de tot, un tânăr pescar pe care-l chema Urashima Taro. Deşi muncea din 
greu, din zori și până-n noapte, abia reușea să-și ducă traiul de azi pe mâine împreună cu bătrâna sa 
mamă. 

Într-o toamnă, vânturile reci de nord începură să bată tot mai puternic, de la o zi la alta, iar marea 
deveni atât de furioasă încât nici cei mai curajoși oameni nu se încumetau să iasă la pescuit. 
Urashima era tare nefericit. Ar fi fost în stare să-şi dea viața numai să nu-şi vadă mama răbdând de 


foame. 

Într-o bună zi vânturile violente de nord încetară pe neașteptate, iar marea deveni parcă şi mai 
blândă ca înainte. În culmea bucuriei, Urashima o porni în larg cu noaptea-n cap. Dar ca un făcut, 
peştii dispăreau în larg de-ndată ce tânărul arunca undiţele şi plasele, astfel că de la răsăritul 
soarelui şi până la amiază nu reuși să prindă decât un singur peștişor. Aproape de asfințit, simţi o 
smucitură puternică, gata-gata să-i smulgă undița din mină. Era convins că prinsese un peşte foarte 
mare. Bucuria lui Urashima era fără margini şi manevră undiţa cu atâta dibăcie încât în numai 
câteva clipe prada ajunse la suprafaţa apei. Dar nu era un peşte, ci o broască ţestoasă uriașă! 
Desfăcu cârligul dezamăgit şi aruncă broasca în mare. Cine ar fi cumpărat o broască ţestoasă, și 
încă una atât de mare? 

La căderea nopţii, trase barca pe mal şi o porni spre casă, pe un drum colbuit şi întunecos, cu un 
singur peştişor în traistă. 

A doua zi, vânturile de nord se porniră din nou, parcă și mai aprige ca înainte. Marea clocotea ca 
un cazan. Nici vorbă să mai poată pescui. Urashima mergea deznădăjduit de-a lungul țărmului, 
urmărind cu privirea rătăcită apele învolburate ale mării. 

Deodată, uriașa ţestoasă pe care tânărul pescar o aruncase din undiţă, cu o zi înainte, își înălță 
capul printre valuri, spunându-i: 

— Urashima! îl strigă ea, îţi mulțumesc din suflet că m-ai salvat ieri. În semn de recunoştinţă, te 
duc la Palatul Dragonului, dacă vrei. Aş fi tare fericită să te răsplătesc pentru binele ce mi-ai făcut. 
Te rog, urcă în spinarea mea. 

Deși puternic atras de invitaţia broaștei țestoase, Urashima ezita, gândindu-se la mama lui. 

— Nu fi îngrijorat, îl îmbărbătă broasca, ghicindu-i parcă gândurile, n-o să lipsim decât două sau 
trei zile. 

Urashima își învinse nehotărârea și urcă vioi pe carapacea uriașei broaște țestoase. Cu Urashima 
în cârcă, broasca porni în adâncurile mării. Merseră ei ce merseră, printr-o zonă mohorâtă și tulbure, 
până ajunseră la poarta strălucitorului Palat al Dragonului. De îndată, prinţesa palatului, întovărășită 
de domnişoare de onoare frumos îmbrăcate și de o mulţime de pești, ieșiră în întâmpinarea lui 
Urashima în sunetele unei muzici fermecătoare. 

Odată intrat în palat, Urashima fu cinstit cu cele mai înalte onoruri. Banchetele se ţinură lanţ, iar 
bucatele servite de încântătoarele domnişoare de onoare erau atât de gustoase, încât nu se mai sătura 
mâncând. Minunate erau și dansurile peştilor şi muzica divină ce părea să vină din măruntaiele 
mării. Urashima era fascinat şi nu-i mai venea să plece. Cele trei zile trecură repede și Urashima îşi 
amâna mereu plecarea până ce, iată, se împliniră trei ani de la sosirea lui în Palatul Dragonului. 

Se hotărî, în sfârşit, să plece. Când îşi anunţă hotărârea, prinţesa îi înmână o casetă triplă, 
Tamatebako, spunându-i: 

— Umblă sănătos, Urashima, iar această casetă să n-o deschizi decât la mare necaz. 

Cu frumoasa casetă sub braţ, tânărul pescar încălecă pe carapacea broaștei şi o porni spre casă. 

Când ajunse în satul natal constată cu surprindere că munții și râurile nu mai arătau ca altădată, 
iar locul arborilor semeţi pe care-i știa pe dealuri fusese luat de pomi tineri. Nu-i venea să-și creadă 
ochilor ce schimbări uriaşe se petrecuseră în acest răstimp cât lipsise. 

Întâlni curând un bătrân, pe care nu-l cunoștea, lucrând într-o fermă. 

— Spune-mi, te rog, unchieșule, îl cunoști cumva pe Urashima Taro? întrebă Urashima. 

— Am auzit de un om cu numele de Urashima Taro, răspunse bătrânul. Eram copil când bunicul 
povestea că pe vremea tinereţii lui, Urashima ar fi plecat la Palatul Dragonului, dar nu s-a mai 
întors. 

De prisos să mai spunem că mama lui Urashima murise de mult. lar când a ajuns acolo unde se 
născuse, urmele casei dispăruseră ca șterse cu buretele. Doar grădina se mai cunoștea, dar o 
năpădiseră buruienile. 

Oamenii și locurile copilăriei lui se schimbaseră atât de mult încât Urashima nu știa ce să mai 
facă şi încotro s-o apuce. Își aminti atunci de caseta primită de la prinţesă și se hotărî s-o deschidă. 


În prima cutie găsi o pană de cocor. Când ridică capacul celei de-a doua cutii, un fum alb îl 
înconjură ca o adiere parfumată. Odată cu risipirea fumului, Urashima se preschimbă într-un bătrân 
cu plete dalbe, uitat de ani. 

În cea de-a treia cutie găsi o oglindă. Privind în ea, fu surprins să descopere chipul unui om atât 
de bătrân. Înainte să înțeleagă ce s-a întâmplat, fulgul de cocor fu ridicat în văzduh de o pală de 
vânt. Când vântul slăbi, fulgul căzu pe spatele încovoiat al lui Urashima, care se preschimbă într-un 
cocor. Astfel, în timp ce Urashima- cocorul îşi luă zborul spre înaltul cerului, uriașa broască ţestoasă 
apăru din valurile mării şi privi spre cocorul ce dispărea în zarea albastră. 

Bătrânii spun că broasca ţestoasă nu era alta decât prinţesa Palatului Dragonului, fiica Zeului 
mării. 


Oyasute-Yama 
poveste japoneză 


A fost odată un fecior din cale-afară de iubitor şi de devotat tatălui său, pe care îl chema 
Oyasute-Yama. În acele timpuri, se spune că ar fi existat o lege care obliga copiii să ducă în munți 
bătrânii ce nu mai puteau munci. 

Tatăl feciorului cu pricina ajunsese atât de bătrân încât nu mai putea munci. Sosise timpul 
abandonării lui și feciorul îl luă în cârcă și porni cu el spre inima munţilor. În timp ce-și ducea 
părintele în spinare, bătrânul tată, care-și iubea și el copilul din tot sufletul, rupea crengi de copaci 
şi le arunca, ba ici, ba colo, ca nu cumva dragul său fiu să rătăcească drumul la întoarcere. 

Ajunşi în creierul muntelui, fiul strânse un maldăr de frunze uscate și-și aşeză tatăl în vârful lor. 

— Şi acum, dragul meu tată, trebuie să ne despărțim! 

Bătrânul tată rupse o ramură dintr-un copac și arătând-o fiului iubit, zise: 

— Copile drag, ca să nu te rătăceşti, am presărat ramuri ca aceasta pe unde am trecut. Ele îți vor 
arăta drumul până acasă. Şi acum rămâi cu bine, fiu iubit! 

Emoţionat până la lacrimi de dragostea tatălui său, fiul nu se îndură să-și abandoneze părintele. ÎL 
luă din nou în spinare şi se întoarse cu el acasă. 

Dacă fapta aceasta ar fi ajuns la urechile seniorului, atât tatăl, cât și fiul ar fi fost aspru pedepsiţi. 
Dar fiul săpă o groapă în fundul curții, și-și ascunse tatăl acolo. În fiecare zi ducea mâncare tatălui 
său în tainiță, iar atunci când făcea rost de bucate mai alese, nu se atingea de ele până ce nu-i ducea 
mai întâi părintelui său. 

Într-o zi, seniorul dădu poruncă în ţară să i se facă o frânghie din cenușă. Supuşii săi se străduiră 
zile şi nopţi să facă frânghia comandată, dar în zadar. Cererea seniorului ajungând şi la urechile 
bătrânului, acesta îi spuse fiului: 

— Încolăcește o frânghie pe un fund de lemn și dă-i foc. 

Fiul ascultă povaţa tatălui și obţinu, într-adevăr, o funie de cenușă. Se prezentă cu ea în fața 
seniorului și fu răsplătit pentru iscusinţa sa. 

La scurt timp după aceea, seniorul îl chemă din nou pe tânăr și-i dădu un țăruș din lemn. Astfel 
tăiat încât nu se putea bănui care e capul și care e coada, şi-i ceru să-i arate unde e vârful şi unde e 
rădăcina. Fiul luă ţărușul acasă şi ceru părerea bătrânului tată. 

— Pune țărușul în apă, îl sfătui bătrânul. Capătul care va încerca să iasă din apă, va fi vârful, iar 
cel ce se va afunda în apă, va fi rădăcina. 

Fiul făcu întocmai cum îl învăţă bătrânul său tată și anunţă rezultatul înaltului senior. 
Impresionat de felul deosebit de inteligent de rezolvare a acestei dificile probleme, seniorul îl 
răsplăti și mai darnic pe tânăr. 

Dar seniorul veni curând cu o a treia problemă şi mai dificilă decât celelalte două. El porunci 
tânărului să construiască o tobă care să scoată sunete fără a fi lovită. 

Băiatul își consultă din nou tatăl. 


— Nimic mai uşor, fătul meu, zise bătrânul. Du-te şi cumpără o piele potrivit de mare. Apoi 
mergi la munte și fă rost de un stup. 

Fiul procedă întocmai cum îl învăţă tatăl său, iar bătrânul croi din piele o tobă şi în interiorul ei 
instală roiul de albine. 

— lată toba, fiule. Înfăţişează-te cu ea în faţa înălţimii sale. 

Feciorul luă imediat drumul seniorului. Iar când acesta atinse toba, albinele din interior, tulburate 
fără veste, începură să zumzăie de vibra membrana tobei ca lovită de sute de ciocane. Nu exista 
nicio îndoială: toba cânta de la sine. 

Lăudându-l pe băiat pentru soluţiile înțelepte date celor trei dificile întrebări ale lui, seniorul îl 
întrebă cum de a reușit să se descurce atât de bine. 

— Fiind prea tânăr şi având puţină experiență — răspunse flăcăul — n-am reușit să rezolv 
niciuna dintre probleme. Soluţiile le-am aflat de la tatăl meu, om bătrân, cu experienţă bogată... 

Şi pentru că spusese destule, tânărul s-a hotărât să fie cinstit până la capăt: 

— Nu m-am încumetat să-mi abandonez părintele în munţi, luminăţia-ta. L-am ascuns în fundul 
grădinii... 

Impresionat de povestea fiului iubitor, seniorul zise: 

— N-aș fi bănuit că bătrânii sunt atât de înţelepţi și de folositori. De acum încolo, nimeni să nu- 
şi mai arunce părinţii în munţi. 

De atunci se spune că vârstnicii au trăit împreună cu fiii lor până la adânci bătrâneți. 


Momotaro 
poveste japoneză 


Se povestește că ar fi trăit odată un moş și o babă. În fiecare zi, moşul se ducea în munţi să adune 
vreascuri, iar baba, la râu, să spele rufe. 

Într-o zi, pe când femeia spăla rufele ca de obicei, văzu o pară uriașă plutind pe apele molcome 
ale râului. Femeia prinse para, dar abia-abia reuși s-o scoată din râu. O apucă cu ambele mâini şi se 
chinui straşnic până s-o aducă acasă. La scurt timp după ce moșul ei se întoarse de ia munte, baba 
luă un cuţit de bucătărie cu gândul să taie para şi s-o servească la cină. Deodată para se despică 
singură în două și un copilaș sări afară chiuind. Moşul și baba rămaseră ţintuiți locului de uimire. 
Când își reveniră, se bucurară tare mult, pentru că deşi nu aveau copii, iubeau la nebunie pruncii. 
Botezară copilul Momotaro, pentru că se născuse dintr-o pară. Îl iubeau ca pe ochii din cap şi nu 
ştiau ce să mai facă să-l crească mare și sănătos. 

Momotaro creștea într-o zi cât alți copii în şapte şi cu fiecare castron de orez mâncat se făcea mai 
mare și mai mare. Ajunse curând un flăcău voinic, cu o forță inegalabilă prin împrejurimi. 

Într-o zi, Momotaro se înfăţișă dinaintea celor doi bătrâni şi le căzu în genunchi: 

— Vreau să merg la Onigashima să răpun demonii care terorizează poporul. Daţi-mi 
binecuvântarea voastră, rogu-vă! 

Cererea lui Momotaro l-a surprins şi i-a înspăimântat pe bătrâni aşa de tare că minute lungi au 
rămas fără grai. Dar flăcăul era hotărât să plece și atât a insistat cu ruga lui până ce bătrânii au fost 
de acord. Momotaro şi-a aruncat pe umăr traista cu merinde pregătită de bătrâna lui mamă și a 
plecat fericit. La marginea satului i-a tăiat calea un câine. 

— Te cunosc. Eşti Momotaro. Încotro ai pornit, tinere? întrebă câinele. 

— Mă duc la Onigashima să răpun demonii, răspunse flăcăul. 

— Şi ce-ai în traistă? întrebă animalul. 

— Cele mai bune găluşte de mei din Japonia, răspunse mândru Momotaro. 

Câinele l-a rugat atunci să-i dea și lui să guste. Momotaro a fost de acord, cu condiţia să-l 
însoţească în lunga și greaua lui călătorie. Nu peste mult timp, cei doi tovarăşi au întâlnit un fazan, 
care s-a alăturat bucuros expediției, în schimbul unei găluşte de mei. Următorul membru al echipei 


a fost un măgar, gata şi el să-l ajute pe Momotaro pentru o găluşcă. 

Iată-l acum pe Momotaro îndreptându-se spre Onigashima însoţit de un câine, un fazan și un 
măgar. 

Când au ajuns la insulă, o poartă uriaşă, ferecată pe dinăuntru, le bara drumul. Dar fazanul s-a 
înălțat în văzduh, a sărit peste poartă şi i-a tras zăvoarele. Momotaro şi prietenii săi au intrat atunci 
în cetate, surprinzând demonii în toiul petrecerii. 

— Hei, demoni! strigă flăcăul. Eu sunt Momotaro şi am venit sa vă pedepsesc pentru 
fărădelegile voastre! 

La acest semnal, câinele, fazanul și măgarul au tăbărât pe demonii beţi. Momotaro și prietenii 
săi, animalele, aveau fiecare puterea a o mie de oameni la un loc, deoarece mâncaseră cele mai bune 
găluști de mei din Japonia. Fazanul lovea demonii peste față cu ciocul şi ghearele, măgarul le căra 
la copite, pe unde nimerea, iar câinele îi mușca de picioare. Înnebuniţi de durere, demonii nu știau 
ce să-şi apere mai întâi. Și, spre a-şi găsi scăparea, s-au predat unul câte unul. Mai-marele 
demonilor a îngenuncheat în fața lui Momotaro şi tremurând de frică l-a rugat cu lacrimi în ochi: 

— Te implor, cruța-mi viaţa! Şi-ţi promit că niciodată nu voi mai supăra o fiinţă omenească. Pe 
deasupra îți dau și toate comorile adunate aici. 

Momotaro a poruncit să fie adunate toate comorile de la palat, furate de la oameni. Le-a încărcat 
apoi într-o căruţă și s-a întors triumfător acasă. Împreună cu prietenii săi câinele, fazanul și 
măgarul. 


Vulpea-Ceainic 
poveste japoneză 


A fost odată, tare demult, un bătrân și o bătrânică. Erau atât de săraci că n-aveau după ce bea 
apă. Moşul se ducea în fiecare zi la pădure, să ia lemne de foc pe care le vindea apoi la oraș, spre a- 
şi câştiga pâinea ce de toate zilele. 

Într-o zi, în timp ce se îndrepta spre cărările dificile ale munţilor, văzu trei copii schingiuind o 
vulpe pe care nu se știe cum o prinseseră. Făcându-i-se milă, zise copiilor: 

— E mare păcat să chinuiţi un biet animal! Nu vreţi să mi-l vindeţi mie? 

Copiii se învoiră şi când avură în palmă câteva monede îi dădură bucuroși vulpea și o zbughiră 
peste câmp. 

Bătrânul dezlegă frânghia care aproape sugrumase gâtul vulpii şi zise: 

— Ce nenorocire! Altă dată să nu te mai aventurezi pe ulițele satului, la lumina zilei, dacă vrei să 
n-o paţi la fel! Și acum, şterge-o la vizuina ta! 

Eliberat, animalul o zbughi în pădure. 

Trecură zile, săptămâni, luni. Bătrânul aproape că uitase de vulpe. Sfârșitul anului era aproape și 
moșul urca din nou cărările muntelui pentru a aduna lemne ca de obicei, cugetând cum să facă rost 
de bani pentru Anul Nou. Deodată o vulpe ieși din pădure și îi spuse: 

— Dragă bătrânelule, eu sunt vulpea pe care bunătatea ta a salvat-o de la moarte nu demult. Te 
văd foarte îngrijorat. Ţi s-a întâmplat ceva? 

— Gândeam că anul e pe sfârșite şi aş avea atâtea de cumpărat de Anul Nou, zise bătrânul. 

— Nu-ţi face griji, zise vulpea. Mă voi transforma într-un ceainic, pe care te rog să-l duci la 
templul din sat şi să-l vinzi preotului pentru trei ryo. 

Bătrânul rămase pe gânduri, neștiind dacă e bine să facă o asemenea faptă. La insistentele 
animalului, acceptă în cele din urmă. 

Atunci, vulpea se dădu peste cap şi cât ai clipi din ochi se prefăcu într-un frumos ceainic din 
bronz. Bătrânul ascunse ceainicul sub cămașă și porni spre templu. 

— Am un lucru rar pe care aș vrea să ţi-l vând, părinte. Un ceainic din bronz. Vrei să-l cumperi? 
zise moșneagul. 


Preotul luă ceainicul. Îl examină cu grijă, îl ciocăni cu arătătorul. Suna profund și melodios, 
impresionându-l pe preot. Hotărât să obțină ceainicul, zise bătrânului: 

— Cât vrei pe el? 

— Trei ryo, răspunse acesta. 

Socotind preţul nu prea ridicat, preotul plăti suma cerută, convins c-a făcut o afacere bună. La 
rândul său, bătrânul se grăbi spre casă. Fericit să-i poată arăta babei lui trei ryo. 

Ei bine, sunteţi probabil curioși să aflați ce s-a întâmplat cu ceainicul. De îndată ce a intrat în 
posesia frumosului ceainic, preotul a fost nerăbdător să vadă cât de bun ceai e în stare să facă și 
dădu poruncă unei slugi să-l spele bine. Sluga, un băiat cam sărac cu duhul, luă ceainicul în 
bucătărie, puse nisip în el şi începu să-l frece cu o perie. Deodată, ceainicul strigă la băiat: 

— Oh, oh! Neisprăvitule, spală-mă mai cu grijă. Mi se sfâşie inima de durere! 

Speriat, băiatul fugi la preot. 

— Părinte, părinte, ceainicul vorbește! Mi-a zis să-l spăl cu grijă că-l doare! 

Preotul răspunse calm: 

— Fii pe pace, băiete. Ţi s-a părut probabil, pentru că ceainicul e într-adevăr foarte frumos şi 
scoate nişte sunete minunate, de parcă ar vorbi un om. Termină spălatul şi pune apă la fiert. 

Băiatul puse apă în ceainic, îl aşeză pe plită şi aprinse focul. 

— Vai, mă arde, mă arde, neisprăvitule! Lasă focul mai mic că mă ucizi, se auzi din nou vocea 
ceainicului. 

Speriat de-a binelea, băiatul fugi la preot. 

— Nu m-am înşelat, părinte! zise el. Ceainicul vorbeşte. A zis „Mă arde, mă arde, fă focul mai 
mic”. 

Încă neîncrezător, preotul, dornic să bea ceai, socotea că apa este gata fiartă. Spuse băiatului să 
oprească focul și să-i aducă ceainicul. 

— Imediat, sfinția-ta, zise băiatul și dădu fuga în bucătărie. 

Spre marea lui mirare văzu ceainicul alergând pe patru picioare, cu coada stufoasă ridicată în 
sus. Căzu jos de uimire și strigă: 

— Părinte, părinte, ce întâmplare nemaipomenită! 

Preotul se repezi în bucătărie. În locul ceainicului văzu o vulpe fugind cât o ţineau picioarele. 

Cu toată înţelepciunea sa, preotul s-a speriat în toată puterea cuvântului, uitând şi de pagubă şi 
de tot. Iar vulpea, chelălăind și agitându-și coada stufoasă, fugea mâncând pământul spre vizuina ei 
din munţi. 


Vrabia cu limba tăiată 
poveste japoneză 


Un bătrân s-a dus odată la munte, a atârnat traista cu merinde de o ramură de copac şi s-a apucat 
de treabă. Venind ora mesei, bătrânul desfăcu traista şi ce să vezi? Era goală. Fiertura de orez 
dispăruse și în locul ei o vrabie lenevea cu gușa plină, la adăpost de frig şi vânt. Cu ce ochi gingași 
îl privi vrabia! Uitând de foame, bătrânul legă traista la gură, iar seara aduse vrabia acasă şi de 
atunci începu s-o îngrijească cu dragoste părintească. 

Câteva zile mai târziu, moșul plecă din nou la munte, lăsând acasă pe babă împreună cu vrăbiuţa. 
Bătrâna pregăti amidon pentru apretatul rufelor şi-l lăsă pe verandă, apoi plecă cu rufele să le spele 
la râu. 

Vrăbiuţa gustă din apret şi-i plăcu. Mai ciuguli o dată, încă o dată. I se părea din ce în ce mai bun 
şi tot ciugulind și iar ciugulind, constată îngrozită că mâncase tot apretul. 

— Vai, mie, ce-am făcut! se văicări ea, dar era prea târziu. 

După ce termină de spălat, femeia se întoarse acasă şi se opri direct pe verandă. Dar ia apretul de 
unde nu-i! Castronul era gol-goluţ, de parcă-l spălase cineva. 


„Măi să fie! Cine să-l fi luat?” se întrebă femeia nedumerită. Privi în stânga, privi în dreapta prin 
verandă până ce ochi-i căzură pe vrăbiuță. Stătea spășită într-un colț, cu capul ușor plecat, ca și când 
şi-ar fi cerut iertare. Femeia luă vrabia în mână şi privind-o cu atenţie descoperi apret în jurul 
ciocului. Îi căscă ciocul și din nou urme de apret și pe limbă. 

— Tu ești hoaţa, deci! zise femeia. 

Furia ei crescu brusc, mai ales că zile întregi se străduise să-i facă toate poftele, să nu-i lipsească 
nimic. Oarbă de mânie, luă e foarfecă și tăie limba bietei vrăbiuţe. 

Înnebunită de durere, vrabia zbură din mâna bătrânei încotro văzu cu ochii. 

Moşul veni și el curând acasă. 

— Spune, draga mea, ce face păsărica? îşi întrebă el soția de cum trecu pragul. 

Baba povesti toate cele întâmplate, iar moşul se întristă foarte tare. 

— Mare păcat! zise el în cele din urmă. Am să mă duc după ea. 

Şi moşul o porni spre munți. 

— Unde este casa vrăbiuţei? Unde locuieşte vrăbiuţa cu limba tăiată? întreba el în stânga și-n 
dreapta. 

Și tot repetând ca un cântec întrebarea, ajunse în munți. Întâlni un om care păștea vaca și-l 
întrebă dacă nu cumva ştie unde e casa vrăbiuţei. Întâlni mai apoi un om păscând caii şi-i puse 
aceeaşi întrebare. Dar nimeni nu știa unde locuiește sărmana păsărică. 

Auzi, într-un târziu, că vrăbiuţa își are cuibul într-un crâng de bambus. Pătrunse în crâng cu 
inima plină de speranță. Ajunse la casa vrăbiuţei şi o găsi în războiul de ţesut. 

— Îmi pare așa de rău c-ai rămas fără limbă! o întâmpină bătrânul. 

— Bine-ai venit, moșneagule drag! îi spuse vrabia și toţi membrii din familia ei îi ieșiră în 
întâmpinare. 

Îl omeniră cu o masă somptuoasă, şi-l distrară cu dansuri şi cântece păsăreşti. La căderea nopții 
bătrânul zise: 

— Trebuie să plec. Femeia mea o fi îngrijorată. 

— Ce păcat că trebuie să pleci, spuseră vrăbiuţele. Primește de la noi în dar, moșule, unul dintre 
aceste cadouri, la alegere, mai ziseră la despărțire. 

Şi aşezară în faţa bătrânului două cufere, unul mai mare și unul mai mic. 

— Sunt bătrân, ştiţi bine, se plânse moşneagul. Aşa că, dacă nu vă e cu supărare, am să aleg 
cufărul acesta mic. 

Zicând acestea, ridică lada pe umeri și o porni pe drumul întoarcerii. Când ajunse acasă. Îi spuse 
soţiei: 

— Am întâlnit vrăbiuţa şi m-am ales cu un dar. Având de ales între un cufăr mare și unul mic, l- 
am preferat pe ăsta mititel. 

Și zicând acestea, deschise lădiţa. Ei bine, oameni buni, ce credeţi că era înăuntru? Numai 
monede de aur, lingouri de aur și argint şi câte şi mai câte alte bijuterii de preţ! 

Surpriza de început a femeii se transformă curând într-o furie lacomă: 

— Dacă aș fi fost eu în locul tău, aș fi luat cufărul cel mare, zise ea cu reproș. 

Ziua următoare plecă la munte să-i facă o vizită vrăbiuţei, după ce află din fir-a-păr locul unde îşi 
avea culcușul. 

— Unde e casa vrăbiuţei? Unde e casa vrăbiuţei? 

Tot repetând întrebarea, deşi știa bine răspunsul, ajunse în crângul de bambus. 

— Draga mea, vrăbiuţă! lată, am venit și eu să te văd, zise baba mieroasă de cum ajunse la casa 
vrăbiuţei. 

— Bine ai venit, bătrânico! îi ură vrăbiuţa. 

Familia vrăbiuţei o primi cu o masă îmbelşugată, cu dansuri și muzică, întocmai cum făcuseră şi 
cu moșul ei. Când veni vremea plecării, îi aduseră și ei dinainte două cufere, unul mare și unul mic, 
şi-l spuseră să aleagă după pofta inimii. 

— Dacă e aşa, zise baba, am să-l aleg pe cel mai mare. 


Cu ajutorul vrăbiuţelor, săltă cufărul pe umeri și o porni la vale. Pe drumul de întoarcere o rodea 
cumplit întrebarea: ce anume o fi în cufăr de e așa greu. În cele din urmă învinse curiozitatea. Se 
opri în drum. Lăsă cufărul jos și deschise capacul. Înăuntru numai șerpi încolăciţi, balauri și 
fantome! Trânti capacul peste arătările gata s-o înghită şi, înfricoşată de moarte, o rupse la fugă spre 
casă cât o ţineau picioarele. 


Eclipsa de lună 
poveste javaneză!* 


Batara Kala'* a fost un zeu foarte puternic, uriaş și rău fără pereche, şi nu îi era teamă de nimeni 
şi de nimic. Numai de Batara Vişnu, păzitorul lumii, se temea și fugea din calea lui. Toate ființele de 
pe pământ îi erau dușmani, nici zeii din kahiangan nu-l priveau cu prietenie. Dar ce puteau să facă 
bieţii muritori sau chiar zeii împotriva lui? Batara Kala era foarte puternic şi nimeni nu putea să se 
măsoare cu el, în afară de Batara Vişnu, atotputernicul. 

Se spune, că odată, Batara Kala s-a îndrăgostit de Lună, Zeița Nopţii cea frumoasă, blândă şi 
aducătoare de linişte pe pământ. Dar Luna cea bună i-a întors spatele. 

Acest refuz a rănit foarte adânc inima lui Batara Kala, mândria lui a fost jignită. Cum de a 
îndrăznit Luna cea neajutorată să-i refuze dragostea, tocmai lui, puternicul Batara Kala? 
Nemaiputând de supărare, s-a jurat că va înghiți Luna oricând şi oriunde o va prinde. De atunci 
aleargă mereu după Lună s-o prindă şi s-o înghită. Dar Batara Vişnu supraveghează toate fiinţele de 
pe pământ şi din cer. De cinci Batara Kala s-a jurat că va înghiţi Luna, nu l-a mai lăsat să se apropie 
de ea. S-a întâmplat însă ca într-o zi Bat ara Kala să izbutească să prindă Luna și a început s-o 
înghită puţin câte puţin. Era pentru prima oară când omenirii i-a fost dat să vadă o eclipsă de lună, 
era pentru prima oară când omenirii i-a fost dat să vadă cum Zeița Nopţii dispărea puţin câte puţin 
în gura lui Batara Kala. Vai, să moară Luna înghițită de Batara Kala!? Așa ceva nu trebuia să se 
întâmple. Cine va mai aduce liniștea pe pământ? Cine va mai lumina drumurile în timpul nopții? 
Batara Vișnu trebuia înștiințat, altfel Luna avea să piară. Dar cum? Oamenii erau neputincioşi. Au 
plâns femeile, au plâns copiii, au plâns chiar şi bărbaţii, au plâns cu toții de mila Lunii. Încă puţin și 
Luna ar fi fost înghițită toată. Dar chiar atunci cineva a strigat: 

— De ce plângem și nu facem nimic? De ce stăm cu braţele încrucișate în timp ce Batara Kala 
înghite pe Zeița Nopţii? Trebuie să facem ceva ca să atragem atenţia lui Vişnu. Hai, puneţi mâna 
fiecare pe câte două bețe de bambus și loviți în oricare lucru vă cade la îndemână. 

Dacă toată omenirea va face cum facem noi, atunci se va auzi zgomotul până la cer. lar când 
Vişnu va cerceta cauza, va vedea și el ce face Batara cu frumoasa Lună. 

Şi aşa s-a întâmplat. Dar Vişnu a observat tocmai în clipa când Batara Kala îşi închidea gura, 
când Luna intrase toată în gura lui. Ca să scape Luna, Vişnu a slobozit o săgeată care a retezat capul 
lui Batara Kala. Luna a ieșit din gâtul lui tăiat și cerul se lumină iar. Corpul lui Batara Kala a căzut 
în Marea de Sud!“ şi a devenit o insulă. Dar capul lui este nemuritor, mai trăiește până în ziua de 
azi. Din când în când înghite iar Luna. De atunci, oamenii, când văd o eclipsă de lună, când văd pe 
Zeița Nopţii înghițită de Batara Kala, bat în orice au la îndemână, ca să facă zgomot mare, să fugă 
Batara Kala mai repede şi să iasă Luna din gâtul lui mai devreme. 


Giocco Tarub și zâna 
poveste javaneză 

145 denumire pentru zei 
146 Marea De Sud - Oceanul Indian 


A fost odată un flăcău care se numea Giocco Tarub. 

Ca toţi oamenii din vremea aceea, Giocco Tarub trăia numai din vânat. În timpul acela oamenii 
nu lucrau pământul, nici de orez încă nu auziseră. În fiecare zi Giocco Tarub se ducea în junglă cu 
arcul într-o mână şi cu tolba de săgeți în spate, iar când se întorcea în sat niciodată nu venea cu 
mâna goală. 

S-a întâmplat ca odată, fugărind o căprioară, să-l prindă noaptea în junglă. Ce să facă acuma? N- 
avea nimic de făcut decât să se urce într-un copac și să aștepte ivirea zorilor. Ca să umble noaptea 
prin junglă era prea primejdios. 

A dormit Giocco Tarub cum a putut, cocoţat pe o ramură. Dar la miezul nopții, când somnul era 
mai dulce, a fost trezit de nişte râsete de femeie. Voci omeneşti în mijlocul junglei şi în puterea 
nopții pe deasupra? Poate era numai un vis! Dar nu, nu era un vis, căci iar hohoteau. Se putea 
deosebi chiar din ce parte veneau râsetele. 

Ca un flăcău îndrăzneţ, care nu ştia ce e frică, Giocco Tarub a coborât din copac şi a pornit 
furişat spre locul acela, N-a mers prea mult, că se şi trezi în faţa unui lac cu apă albastră, iar pe lac, 
sub raza aurie a lunii, şapte zâne frumoase se scăldau şi se jucau fără să-şi dea seama că ochii unui 
muritor le priveau. Da, Giocco Tarub se uita la ele înmărmurit, căci fete frumoase ca ele nu mai 
văzuse în viaţa lui. Aveau piele aurie, lucie, fără nicio pată, părul negru până la călcâie, ochii de 
asemenea negri ca nişte stele, buzele roșii și rumene, iar mișcările lor întreceau pe cele mai 
desăvârşite dansatoare. Nu există nicio pământeană care să se poată asemui măcar cu a zecea parte 
din frumuseţea lor. 

După ce şi-a mai liniștit puţin tulburarea, Giocco Tarub s-a gândit că ar fi bine s-o ia pe una 
dintre ele de nevastă. 

Dar cum? Ele erau zâne, fără îndoială, iar el un biet muritor. S-a frământat Giocco Tarub, ce 
trebuia să facă, când deodată a văzut veșmintele nimfelor tăinuite într-un tufiş. Fără să se mai 
gândească, a luat o rochie şi a ascuns-o. Nimfele s-au jucat fără grijă toată noaptea, până au mijit 
zorile la răsărit. Abia atunci s-au urcat gălăgioase pe mal, spre tufișul unde aveau îmbrăcămintea. 

Cum s-a mai speriat una din ele când nu și-a mai găsit rochia! Celelalte șase s-au îmbrăcat 
repede și au zburat grăbite până nu s-au mai văzut. Zâna care şi-a pierdut hainele a început să 
plângă. Soarele se ridica tot mai sus, iar ea stătea în apă, fără să ştie ce-ar putea să facă. Se vede că 
fără îmbrăcăminte nu mai putea să zboare ca celelalte. Atunci Giocco Tarub a ieşit din 
ascunzătoarea lui și s-a prefăcut mirat văzând o zână în lac. 

— Cine ești, frumoaso, de stai singură în lac, în mijlocul junglei? 

— Sunt o zână, flăcăule, și nu pot să ies din lac fiindcă mi-a furat cineva îmbrăcămintea. lar fără 
îmbrăcăminte nu mai pot să zbor ca să mă întorc acasă. Dă-mi, te rog, ceva, ca să mă acopăr şi să 
pot ieși din apă. 

— Îţi dau să te îmbraci, dar promite-mi să vii cu mine și să-mi fii nevastă. 

N-a avut zâna de ales, așa că de voie, de nevoie, a plecat cu el și a rămas nevasta lui. 

De când ţinea pe zână de nevastă, viaţa lui Giocco Tarub începu să se schimbe. Nu trebuia să mai 
vâneze chiar în fiecare zi, căci zâna l-a învăţat să semene și să mănânce orez. Pe urmă a venit pe 
lume şi un copil de toată frumuseţea, spre bucuria tatălui. Dar zâna a rămas mereu îngândurată. Câte 
odată se uita la cer ore întregi cu lacrimi în ochi. Doar când s-a născut copilul s-a mai înviorat puțin. 

Într-o zi, când Giocco Tarub s-a dus să pună orezul în hambar, găsi hambarul plin ochi. Dar cum, 
oare nu mâncau ei în fiecare zi câte un dandang mare de orez? 

Cum de a rămas hambarul plin de parcă nu s-a luat niciodată vreun fir de orez? se întreba Giocco 
Tarub, fără să-și poată răspunde. Ce punea nevasta lui în dandang în fiecare zi? E drept că din 
dandang ea scotea întotdeauna orez fiert, dar Giocco Tarub nu uitase că nevasta lui era o zână și din 
partea unei zâne poţi să te aștepți la ce nu-ţi trece prin minte. 

Într-o dimineață, chinuit de întrebare, Giocco Tarub s-a dus tiptil în bucătărie. A fost pentru 
prima oară când un bărbat intra în bucătărie. Și era credinţa că atunci când bărbatul intră în 


bucătărie, aduce nenorocire. Așa s-a întâmplat și cu Giocco Tarub cel curios. Când a ridicat capacul 
dandangului, a văzut că înăuntru nu era altceva decât un firicel de orez. 

„Dacă ştiam că așa folosește ea orezul, nu mai munceam eu atâta în savahu 
lui. Nici nu bănuia că această curiozitate îl va costa foarte scump. 

La prânz, când zâna voi să pună masa, n-a mai găsit dandangul plin de orez fiert ca de obicei, ci 
doar un firicel cum fusese pus de dimineaţă. Și-a dat seama ce s-a întâmplat, dar ce putea să mai 
facă? Oul spart nu mai poate fi făcut la loc. 

— Vai, bărbate, cine te-a pus să te bagi în treburile femeiești? Ce nenorocire pe capul nostru! 
De-acum înainte va trebui să muncim mai mult ca să putem mânea orezul. 

De atunci, Giocco Tarub trebuia să muncească mult mai mult la savah, căci recolta obișnuită nu 
le mai ajungea. 

Iar nevasta lui, zâna, trebuia să piseze orezul înainte de a-l pune la fiert, ca să-l decojească. 
Hambarul nu mai era plin ca înainte, ci se golea văzând cu ochii. 

Într-o zi, când zâna s-a dus în hambar, să ia nişte orez, n-a mai găsit decât o legătură în colţ. Iar 
când a ridicat-o, ce a văzut înaintea ochilor? îmbrăcămintea ei. Se vede că acolo o ascunsese Giocco 
Tarub. Cât timp hambarul fusese plin, n-avea cum s-o găsească, dar acum, că se golise, Giocco 
Tarub uitase de ea. S-a schimbat nevasta repede cu îmbrăcămintea ei de zână şi 1-a spus lui Giocco 
Tarub: 

— Până aici ne-a fost dat să trăim împreună. Eu sunt o zână şi nu pot trăi printre oameni, aşa că 
trebuie să plec. Nici pe copilul nostru nu pot să-l iau cu mine, fiindcă, oricum, el este pui de om. 
Dacă plânge de foame, pune-l, te rog, pe acoperiş şi arde o mână de fân. Atunci eu voi veni să-l 
alăptez. Dar nu încerca să mă mai vezi, altfel nu voi mai putea veni deloc. 

Pe urmă zâna şi-a luat zborul, l-a lăsat singur pe Giocco Tarub cu copilul. De câte ori plângea 
copilul de foame, el îl ducea pe acoperiș şi ardea o legătură de fin, iar zâna venea să-l alăpteze. Şi 
când a venit vremea copilului să fie înțărcat, zâna nu a mai venit. 

De atunci, Giocco Tarub a devenit din ce în ce mai trist. De multe ori se ducea la malul lacului, 
nădăjduind să mai vadă pe zâna lui făcând baie, dar ea nu s-a mai arătat niciodată, căci de atunci 
nicio zână nu mai coboară pe pământ. 


14 îşi zise el în sinea 


A o mia statuie 
poveste javaneză 


Demult, când insula Java era bogată în jungle necercetate, când oamenii saktii mai umblau pe 
lume, trăia în satul Prambanan din Java Centrală o fată nespus de frumoasă, care se numea Roro 
Giongrang. Se povesteşte că Roro Giongrang era așa de frumoasă, încât toate cuvintele de laudă n- 
ar fi ajuns pentru a arăta nici pe sfert frumuseţea ei. Iar cine o privea, îndată cădea bolnav de 
dragoste. Ba se iscau și certuri, se iscau și lupte pe viaţă și pe moarte pentru dânsa. Atunci, ca să 
potolească pe îndrăgostiţi, ea s-a jurat că nu se va mărita niciodată. 

Așa s-au potolit certurile și bărbaţii se mulțumeau doar s-o privească şi să fumeze ţigări făcute 
de mâna ei, căci din vânzarea ţigărilor îşi ducea Roro Giongrang traiul. 

S-a întâmplat ca într-o zi să treacă prin Prambanan un tânăr. Cum a văzut-o pe Roro Giongrang, 
a îndrăgit-o pe loc şi a cerut-o de nevastă. 

— Cum aş putea să te iau de bărbat, străinule, dacă până acum am refuzat pe toţi tinerii din sat? 
Nu spun că nu ești demn de laudă la înfățișare, dar nici tinerii din sat nu-s mai prejos ca tine. De 
altfel, m-am jurat că nu mă voi mărita niciodată, așa că vezi-ţi de drum, i-a răspuns Roro 
Giongrang. 


147 orezărie 


— Poate este așa cum grăiești, zise tânărul. Un lucru vreau să ştii, că eu pot să-ți îndeplinesc 
orice dorință. 

Puterea mea este foarte mare, dar stelele și luna de pe cer nu le pot lua. 

— Dar dacă îți cer ceva şi nu-mi poți împlini? a întrebat Roro Giongrang mai mult în glumă. 

— Atunci voi pleca de aici pentru totdeauna, a răspuns el. 

— Bine, străinule. Eu nu-ţi cer nici luna, nici stelele de pe cer. Îţi cer doar să clădeşti un templu 
de piatră împodobit cu o mie de statui toate numai de piatră. Să începi lucrul la apusul soarelui şi 
să-l termini până mâine dimineaţă, înainte de răsăritul soarelui. De vei izbuti, atunci voi deveni 
nevasta ta. Te învoiești? 

— Mă învoiesc, răspunse tânărul. Să vii mâine în zori ia câmpul deschis din nordul satului, acolo 
voi clădi templul cu cele o mie de statui. Până atunci, rămâi cu bine, în seara aceea Roro Giongrang 
n-a putut să închidă ochii. Oare străinul era un „sakti'“” sau un om lăudăros? 

Dacă într-adevăr va putea clădi cele cerute, ce va face? 

În sinea ei gândea că mai bine ar fi luat de bărbat pe oricare tinăr din sat, decât pe un străin 
necunoscut, oricât ar fi el de sakti. Dimineaţa se apropia și Roro Giongrang se duse să vadă ce a 
isprăvit străinul. Când a ajuns în poiana dinspre nord, a rămas înmărmurită. Nici nu-și putea crede 
ochilor. O mândreţe de templu, înconjurat de 999 de statui, parcă o aşteptau. Încă o statuie mai avea 
străinul de făcut și dânsa ar fi fost nevoită să-l ia de bărbat și să părăsească satul ei drag. Pentru un 
timp Roro Giongrang își pierdu cumpătul. Dar deodată faţa ei s-a luminat şi îi vorbi străinului: 

— Stai puţin de te odihnește, străinule. Uită-te, eşti ud leoarcă de sudoare. Ţi-a rămas doar o 
singură statuie de făcut, iar acum abia e trecut de miezul nopții. 

— Nu știam că am lucrat așa de repede, răspunse străinul. Am crezut că se apropie dimineaţa. 
Atunci voi dormi puţin, dar scoală-mă, te rog, înainte de răsăritul soarelui, căci prea sunt obosit. 

Nici prin gând nu-i trecea că Roro Giongrang îl înșela, ca să nu poată termina ultima statuie. Și 
nici nu închise bine ochii, că soarele începu să se zărească la orizont. 

A priceput îndată viclenia lui Roro Giongrang, şi clocotind de mânie, strigă: 

— Tu mi-ai cerut ca să clădesc un templu cu o mie de statui într-o singură noapte, dar m-ai 
împiedicat să-mi termin lucrarea. De aceea chiar tu vei deveni a o mia statuie, căci din această clipă 
te vei preface în piatră pentru vecii vecilor. 

De atunci Roro Giongrang a devenit statuie, cea mai frumoasă statuie din lume, căci ea era o fată 
foarte frumoasă. 


Bivolul învingător 
poveste javaneză 


De ce regiunii din partea de vest a Sumatrei 1 se spune Minang-kabau, adică Bivolul învingător? 
Dar, lucra şi mai curios, locuinţele din Minang-kabau au acoperișurile în formă de coame, coarne de 
bivol; iar femeile poartă pe cap un turban de asemenea în formă de coarne, coarne de bivol. lată 
povestea, o poveste care s-a întâmplat în timpul înfloririi împărăției Magia Pahit, cu multe sute de 
ani în urmă. 

Țara de Vest a Andalasului, Sumatra, era la mare strâmtoare. Regele chemă pe toţi miniştrii și 
căpeteniile armatei într-un consiliu în care se va hotărî soarta țării. 

Armata Magiei Pahit condusă de însuși Gagiah Mada era la poarta ţării, iar solia ei aştepta 
răspunsul dacă Țara de Vest a Andalasului i se va supune de bună voie ori va fi trecută prin foc şi 
sabie. Să se supună de bună voie? Niciodată! Să declare război? Asta ar fi însemnat distrugerea 
țării. Ce era de făcut? Nimeni nu găsea o ieşire. Regele ştia că supușii lui mai degrabă vor muri în 
luptă decât să se supună dușmanului, dar cine nu se cutremura în faţa armatei Magiei Pahit, mai ales 

când era condusă de însuși Gagiah Mada? După o îndelungată tăcere, regele s-a sculat de pe tron şi 
a spus: 

— Solia lui Gagiah Mada să aştepte răspunsul până mâine. Voi, miniştri şi curteni, dacă până 
mâine dimineaţă nimeni nu poate găsi vreo soluţie, războiul va fi răspunsul nostru. 

A doua zi, când curtenii și miniştrii s-au adunat iar, regele a întrebat: 

— A găsit cineva vreun meșteșug ca să ocolim războiul cu Magia Pahit, fără să fim nevoiţi a ne 
umple da ruşine? 

Atunci un sfetnic bătrân a ieșit în faţă și a zis: 

— Iubitul meu rege şi stăpân! Să propunem lui Gagiah Mada ca să înlocuim lupta dintre oști, cu 
lupta între tauri. De va pierde taurul nostru, ne vom supune de bună voie Magiei Pahit. lar de va 
învinge taurul nostru, Magia Pahit să rămână ca o ţară prietenă nouă și să nu ne mai atace niciodată. 
Dacă această propunere va fi respinsă, să-i spunem lui Gagiah Mada, că de vom fi învinşi, nu va 
găsi niciun suflet în țara noastră. 

Această soluţie a fost pe placul tuturor și imediat a fost trimisă solie de răspuns lui Gagiah Mada. 
Când a primit acest răspuns, Gagiah Mada a stat în cumpănă. 

Dacă respingea această propunere și alegea calea războiului. Victoria era sigură de partea lui. 
Dar oare nu s-ar fi umplut de sângele care se va vărsa? Dacă se gândea Mada, taurii din Magia Pahit 
erau cunoscuţi ca cei mai buni tauri de luptă, aşa că până la urmă Gagiah Mada a primit să-şi 
încerce norocul în felul acesta. 

După un răstimp de trei luni încheiate pentru căutarea laurilor, veni și ziua când aceştia trebuiau 
să se înfrunte. 

Gagiah Mada a adus un taur fioros ca din povești, unul care ucisese șapte tigri în luptă. Dar din 
partea Țării de Vest a Andalasului fu prezentat un pui de bivol care mugea de foame. 

— Unde este taurul vostru? întrebă Gagiah Mada." 

— Noi, aici, nu prea avem tauri de luptă, a răspuns regele. Dar, dacă te învoieşti, o să se lupte 
taurul vostru cu puiul de bivol de acolo. 

— Nu știu ce să cred, zise Gagiah Mada. Dar dacă așa ţi-e voia, fie și așa. 

Gagiah Mada râdea în sinea lui. Gândea că regele vecin a înnebunit de frică. Nu ştia el că puiul 
de bivol nu fusese alăptat de câteva zile, iar acum, pe botul lui era legat un cuţit tăios. Când puiului 
de bivol i s-a dat drumul, a fugit drept spre burta taurului căutând să sugă. 

Cuţitul a intrat adânc în burtă, iar taurul cel fioros, care omorâse șapte tigri, s-a prăbuşit la 
pământ. Gagiah Mada a rămas înmărmurit, nu-și credea ochilor. Dar nu mai putea face nimic. Își 
dăduse cuvântul, iar taurul lui a fost învins. Nu-i mai rămase decât să se întoarcă înapoi cu armata 
lui în Java. 

De atunci Ţării de Vest a Andalasului i se zice Minangkabau, adică Bivolul-învingător. 


Kedono şi Kedini 
poveste javaneză 


A fost odată un țăran văduv. Avea omul doi copii mici, gemeni, un băiat și o fată. Pe băiat îl 
chema Kedono, iar pe fată o chema Kedini. Câtva timp după ce îi murise nevasta, omul s-a gândit 
că ar fi mai bine să se însoare. Nu de alta, dar ca să fie cineva care să aibă grijă de copii când 
trebuia să se ducă el la savah!“ și să-i pregătească de-ale gurii. La început, noua lui nevastă se purta 
cât se poate de bine, dar această purtare n-a durat mult. De la o vreme s-a gândit că ar fi mai bine 

să-i prăpădească pe bieţii copii fără de mamă, ca mai târziu, când va avea și ea copii, bărbatul să-i 
iubească numai pe aceştia. De atunci femeia a început să-i chinuiască pe cei doi copii. De lovit nu i- 
a lovit, căci îi era teamă să nu lase urme, dar de mâncare nu le-a mai dat. Voia, pesemne, să-i lase să 
moară de foame. Dimineaţă copiii au început să se vaite: 

— Mamă, mama noastră cu inima de aur. Dă-ne și nouă ceva de mâncare. Vom gusta greieri în 
loc de carne, vom mânca iarbă în loc de verdeață. Un pumn de orez ne trebuie, căci nu mai putem 
de foame. 

— Mai așteptați, copii răi ce sunteți! Nu vedeţi că abia pun orezul la spălat? răspunse haina 
femeie. 

Mamă, mama noastră cu inima de aur, se plângeau copiii mai târziu. Dă-ne și nouă un pumn de 
orez. Ne-au amortit degetele de atâta timp de când strângem greierii, iar iarba uscată nu mai e bună. 

— Mai aşteptaţi, copii răi ce sunteţi! Nu vedeţi că abia am pus orezul la fiert? răspundea iar 
haina. 

— Mamă, mama noastră cu inima de aur, se rugau iar copiii. Dă-ne şi nouă un pumn de orez. Au 
putrezit şi greierii de atâta timp în mâinile noastre umede. 

Când țăranul trebuia să vina de la savah, femeia zise: 

— Vreți un pumn de orez? Na-vă, na! na! şi îi lovi pe amândoi eu lingura de mestecat orez în 
cap. lar când țăranul o întrebă dacă copiii au mâncat pe săturate, îi răspunse: 

— Cum să nu? Atât au mâncat de se jucau şi se băteau cu orez. Uită-te numai la capetele lor. 

Într-adevăr a văzut omul în părul copiilor boabe de orez și s-a liniştit. 

Într-o zi veni ţăranul mai devreme ca de obicei ducând un sac de vuni în spinare pentru nevasta 
lui. Aceasta era în bucătărie când țăranul s-a întâlnit cu copiii. 

— Tată, tată dragă. Dă-ne și nouă puţini vuni din cei negri, zise Kedono. 

— Nu se poate, copiii mei. Le-am adus pentru mama voastră, care vă iubeşte şi vă îngrijeşte, 
răspunse tatăl. 

— Dă-ne şi nouă măcar din cei roșii şi acrişori, a spus Kedini. 

— Nu se poate, copiii mei, Și ăștia sunt pentru mama voastră, care vă iubește și vă îngrijește, 
răspunse iar tatăl. 

— Dar cei verzi şi cruzi? întrebară copiii cu lacrimi în ochi. 

— Nici cei verzi şi cruzi, copiii mei. Căci și ăştia sunt pentru mama voastră, care vă iubeşte şi vă 
îngrijeşte. 

Văzând că tatăl lor nu voia să le dea nimic, copiii au spus: 

— Care este mama noastră care ne iubeşte şi ne îngrijește? De atâta amar de vreme am mâncat 
numai greieri ŞI iarbă, iar mama noastră ne bate în cap cu lingura. 

Dacă nici tu nu vrei să ne dai nimic, vom pleca de aici. 

După ce au spus toate astea, copiii au fugit, au fugit spre junglă, de teama mamei lor vitrege. 
Nici n-au întors capul când tatăl lor 1-a chemat înapoi. 

Femeia, care 1-a auzit vorbind, s-a dat de trei ori peste cap şi s-a schimbat în tigroaică. Tigroaica 
a alergat pe urmele copiilor, vrând să-i mănânce, iar în urma tigroaicei gonea țăranul cu un topor în 
mână. Copiii au intrat mai adânc în junglă, dar tigroaica se apropia din ce în ce mai mult. Când era 
cât pe-aci să-i prindă, copiii s-au oprit în faţa unui copac mare şi înalt şi i-au grăit: 

— Copac mare şi frumos, apleacă-te dacă ai milă de noi, doi copii sărmani fugăriți de o 
tigroaică. 

Copacul mare s-a aplecat, iar când copiii s-au cățărat între ramuri, s-a îndreptat din nou. Tocmai 
atunci a venit tigroaica. Încerca ea să se cațăre în copac, dar de fiecare dată cădea la pământ. 
Țăranul i-a ajuns din urmă și a vrut s-o lovească cu toporul. Dar tigroaica a fugit în desiș. Atunci 
omul i-a luat pe copii jos din copac, a pus pe Kedono pe umărul drept, iar pe Kedini pe umărul 
stâng, și așa mergând s-au întors fericiți acasă. Iar femeia cea rea a rămas tigroaică pentru 
totdeauna. 


Marele şarpe boa 
poveste javaneză 


De mult, de mult de tot, când bunicii străbunicilor noștri mai trăiau încă, în locul lacului Pening 
din Java Centrală de azi era o mândreţe de sat. Satul Pening era cunoscut ca un sat foarte bogat, cu 
locuitorii cei mai avuţi din ținut. Ca de obicei, oamenii avuţi sunt și oameni răi la suflet, mai ales 
față de cei săraci, care au nevoie de ajutor. De aceea, oamenii din satul Pening erau cunoscuţi și ca 
oamenii cei mai neomenoşi din ţinut. Când venea vreun om nevoiaş din altă parte, ei îl goneau 
imediat, spunându-i să plece din satul lor, socotind astfel: 

„Ce folos putem trage de la un om care n-are nici ce mânca? Dacă moare în sat, va cădea beleaua 
pe noi să-l îngropăm, iar a îngropa un mort înseamnă o muncă nefolositoare şi pierdere de pământ 
pentru mormântul lui. Mai bine să-l gonim, ca să moară în altă parte”. 

Dar vezi, dacă răutatea merge prea departe, nu se poate să rămână nepedepsită, căci blestemul 
oamenilor săraci e mai greu decât muntele Merapi!”. Aşa s-a întâmplat și cu oamenii din satul 
Pening. Din cauza răutății lor, ei au pierit cu toţii într-o singură zi, iar satul lor a devenit un lac mare 
şi adânc. Din tot satul, bătrâni, copii, femei şi bărbaţi, nu a scăpat decât o femeie bătrână, şi din gura 
acestei femei oamenii au auzit povestea pieirii satului. 

lată povestea: 


A fost odată un şarpe boa, bătrân de când e lumea. 

Poate de sute de ani, poate chiar de mii de ani. De bătrân ce era, șarpele ajunsese foarte mare. 
Putea să înghită un bou aşa cum un șarpe obișnuit ar înghiți un șoricel. Deși trăia de atâta timp, 
şarpele încă nu voia să moară. De aceea, într-o bună zi, Batara Yama, zeul morţii, a venit la el și Da 
întrebat: 

— Mare şarpe boa, cred că nicio vietate de pe pământ n-a trăit aşa de mult cum ai trăit tu. Totuşi, 
văd că încă nu vrei să mori. Poate nu-ţi dai seama că ai crescut în aşa măsură încât pentru hrana ta 
de toate zilele aduci o pagubă foarte mare celorlalte vietăţi de pe pământ. Oriunde te afli, în scurtă 
vreme jungla se golește de locuitorii săi, deoarece pe toți îi mănânci. Oare încă nu te-ai săturat de 
viaţă? 

— Oh, Batara Yama, a răspuns şarpele. Este adevărat tot ce îmi spui, dar încă nu vreau să mor, 
fiindcă mai am o dorinţă neîmplinită. Este cea mai veche dorinţă a mea, şi mi-am dorit-o de când un 
şoricel de câmp mi-a fost de ajuns ca să-mi sature stomacul pentru două, trei zile. De atunci mă rog 
zile şi nopţi zeilor ca să mi se împlinească dorinţa, dar văd că zeii au întors faţa de la mine şi nu vor 
să-mi asculte ruga. 

— Și care ţi-e dorinţa? întrebă iar Batara Yama. 

— Dorinţa mea nu s-a schimbat nici până acum. Vreau să devin om, căci oamenii sunt cele mai 
înzestrate creaturi de pe pământ. Oamenii sunt stăpâni atât pe uscat, cât şi pe mare, iar de ar vrea, 
oamenii ar stăpâni și văzduhul. De aceea vreau să devin un om, chiar de aș fi cel mai umil de pe 
pământ. 

— Ciudată dorinţă ai, răspunse Batara Yama. Tu ești drept și cinstit ca oricare animal, iar viața 
oamenilor e plină de nedreptăţi. Cei drepți şi cinstiți sunt umiliți și rămân săraci, iar cei vicleni şi răi 
sunt puternici şi bogaţi. De vei deveni om, nu-ţi vei putea schimba firea ta dreaptă, ca atare vei fi 
sărac şi umilit. Mai vrei să devii om? 

— Vreau, de o mie de ori vreau, măcar pentru o singură zi, răspunse marele şarpe boa foarte 
hotărât. 

— Bine, atunci caută-ți un loc neumblat de oameni. 

Să stai acolo nemișcat, să nu mănânci altceva decât pe cei care vor intra singuri în gura ta. Într-o 
zi, când vei reuși să mănânci un om, vei deveni și tu om la rândul tău. 

A plecat marele șarpe boa căutând un loc neumblat de oameni, și a ales imul în junglă, nu 
departe de lacul Pening de azi. Pe atunci împrejurimea era pustie, niciun sat nu era prin apropiere. 
S-a întins șarpele boa cât era de lung, cu gura căscată, mare cât o grotă. A stat aşa nemișcat sute de 
ani, încât corpul lui nu se mai vedea, fiind acoperit de pământ. Doar gura care se deschidea ca o 
peşteră se mai zărea. Locul unde zăcea nu rămase pustiu. Multe sate s-au ridicat, iar cel mai 
apropiat era satul Pening. 

Într-o zi, un drumeț care mergea spre acest sat a fost prins de ploaie în pădure. Călătorul a vrut 
să-şi continue drumul, satul Pening fiind aproape, când a observat grota cea mare și bună pentru 
adăpost. Fără să se gândească, drumeţul a intrat în grota care nu era alta decât gura şarpelui boa. 
Atât aștepta nămetenia. Nici n-a intrat bine drumeţul și arătarea a şi închis gura. Deodată grota a 
dispărut şi în locul ei stătea un băieţel slab, urât, şi plin de spuzeală. Se uită băieţelul la stingă, se 
uită la dreapta, apoi porni șchiopătând drept spre satul Pening. 

Nici n-a intrat bine în sat că s-a și întâlnit cu o ceată de copii. Aceștia începură să-l huiduiască: 

— A intrat în sat un copil sărac şi urât! Să-l batem, să-l izgonim din sat, țipau ei cu o bucurie 
plină de răutate, de parcă în fața lor nu era un copil sărman, ci o lighioană ciudată. 

Au început să-l bată, i-au pus piedică, l-au înţepat. 

Băieţelul ţipa de durere, striga după ajutor și fugea prin sat şchiopătând și plângând cu droaia de 
copii după el. 

Dar degeaba. Oamenii din sat, în loc să-i oprească pe copii, râdeau şi ei în hohote. Unii chiar se 
amestecau cu copiii, îl loveau fără milă, îi dădeau oiţe un picior de se rostogolea băieţelul cât colo 
în noroi şi bălegar. Așa l-au chinuit până au ajuns la marginea cealaltă a satului, unde stătea o 
femeie bătrână, săracă, şi care era singurul om bun din tot satul. Femeia a ieșit afară din casă auzind 
gălăgia cea mare, şi tare 1-a fost milă de băieţel. 

— la mai lăsaţi-l în pace! Ce aveţi cu el de îl chinuiți atâta? Vino încoa', copile, ca să nu te mai 
bată, strigă femeia. 

Băieţelul a fugit la adăpost în casă, iar sătenii nu mai avură încotro și s-au întors cu toţii în sat, 
amenințând şi blestemând. Femeia, când a văzut cât de slab era băieţelul, bolnav pe deasupra și plin 
numai de răni și vânătăi, nu mai putea de mila lui şi i-a glăsuit: 

— Să nu mai ieşi din casă, copile. Stai aici până te vindeci. lar dacă nu vrei, du-te oriunde crezi 
că e mai bine, dar în satul Pening să nu te mai întorci niciodată. 

Femeia i-a spălat rănile de pe față şi corp, a pus pe masă din puţinul ei, ca să mănânce. Băieţelul 
nu scotea niciun cuvânt. Stătea pe gânduri și nici de mâncare nu s-a atins. Până la urmă femeia l-a 
întrebat: 

— Dar ce ai tu, copile, de stai aşa pe gânduri? Ori nu ţi-e foame? Ori nu-ţi place mâncarea? 

— Văd că eşti singurul om bun din acest sat, a răspuns băiatul. De aceea n-aş vrea să-ţi fac vreun 
rău. Fiindcă ai fost tare bună cu mine, ţie am să-ţi spun tot. De fapt eu nu sunt om, ci un șarpe boa. 

ŞI a început băieţelul să-i spună povestea şarpelui boa, care voia să devină un om, 

— Văd că într-adevăr viaţa oamenilor e plină de nedreptăţi, a spus el la sfârşit. De aceea nu are 
rost să trăiesc mai departe ca un om, ci e timpul să mor. Dar înainte de a muri, vreau să pedepsesc 
pe oamenii din satul Pening pentru sufletul lor hain. Azi să nu pleci nicăieri și să ai la îndemână un 
lesung şi o lingură de lemn. De s-ar întâmpla cumva să vină un potop, urcă-te pe lesung și vâslește 
cu lingura. Numai aşa vei putea scăpa cu viaţă. 

După ce a grăit astfel, băieţelul a plecat înapoi în sat. Când copiii și oamenii l-au văzut 
întorcându-se, s-au adunat iar în jurul lui și au reînceput să-l chinuiască. 

Dar acum băieţelul nu se mai văita, lucru care i-a întărâtat pe săteni. Băieţelul mergea fără să-i 
pese de loviturile ce le primea până a ajuns în mijlocul satului. 

Acolo s-a oprit, a luat un băț şi l-a înfipt în pământ. Pe urmă a spus: 


— Voi, săteni din Penitig, care vă credeți aşa de grozavi! încercaţi dacă puteţi să scoateţi acest 
băț din pământ! 

Când oamenii au auzit ce a spus băieţelul, au început să râdă în hohote. 

— A înnebunit de atâtea bătăi, ziceau unii. 

— S-a scrântit la cap, ziceau alții. 

Dar mame le-a fost mirarea când un copil a încercat să scoată băţul din pământ și a strigat: 

— Nu pot să-l scot, e prea bine înfipt. 

Au încercat şi ceilalți copii să scoată băţul din pământ, dar nu au reuşit. Au purces și oamenii 
mari, dar degeaba, nimeni n-a reușit să scoată băţul. Parcă prinsese rădăcini. 

Oamenilor a început să le fie teamă de băieţel. 

— E un duh, ziceau unii. 

— E un vrăjitor, ziceau alții. 

— Oricum, e ceva necurat la mijloc. Ar fi mai bine să-l omorâm. 

— Da, să-l omorâm, să-l omorâm! au început să strige sătenii. 

— Să mă omorâţi fiindcă nu izbutiţi să scoateţi băţul? 

A spus băieţelul. Vă arăt eu cum se scoate un băț din pământ. 

Şi a apucat băţul cu două degete, pe urmă i-a scos cu ușurință. Deodată, din gaura unde fusese 
înfipt băţul, a început sa ţâșnească apă. Sătenii au împuns-o la fugă care încotro, căci în scurt timp 
apa inundase tot satul. 

Valurile creșteau mereu, creşteau fără milă până ce satul Pening a devenit o apă. Din toți 
locuitorii nimeni n-a scăpat cu viață decât bătrâna din marginea satului, care ascultând sfatul 
băiețelului, s-a urcat pe un lesung şi cu lingura de lemn venea spre malul lacului. 

Aceasta este povestea marelui șarpe boa care a vrut să devină om, şi a pieirii satului Pening, 
datorită răutăţii locuitorilor săi. 


Copacul de care nu râde nimeni 
poveste javaneză 


Se spune că în vremea de demult, demult de tot, pământul nu era la fel ca azi, şi nici oamenii. Pe 
atunci pământul nu era deloc frumos și oamenii nu erau fericiţi. Zeul Hyang Venang hărăzise 
pământul oamenilor, iar kahianganul!'* zeilor. Kahianganul era un adevărat rai al fericirii, grădina 
kahianganului era de o frumuseţe și o îmbelșugate fără seamăn. Peste tot numai flori. Sute de feluri 
de flori de toate culorile, cu miros îmbătător. Peste tot numai fructe, sute de feluri de fructe, care de 
care mai dulci şi mai gustoase. Dar cum era pământul pe atunci? Pe atunci pământul era sterp, nimic 
nu creştea în afară de iarbă, bălării și copaci fără de roade. Nici fructe, nici orez, nici rădăcini bune 
de mâncat nimic nu era. Toate acestea se găseau numai în grădina kahianganului, toate acestea erau 
numai pentru zei şi neîngăduite muritorilor, căci muritorii mau ce căuta în kahiangan. Oamenii 
trăiau numai din vânat, iar de nu puteau să găsească ceva, răbdau de foame. Nimeni nu râdea pe 
acea vreme, oamenii nu știau ce este risul, căci duceau o viaţă foarte grea. Erau trişti și mohorâţi, nu 
cunoşteau nici bucurie, nici frumuseţe. 

Pe vremea aceea trăia un om foarte înţelept, primul şi singurul om înţelept de pe lume. Se numea 
Kelapa'*. Kelapa avea o putere foarte mare, aproape fără de margini. Dacă ar fi vrut, ar fi putut să 
întoarcă mersul soarelui de la apus la răsărit, să sece marea sau să resfire stelele printre degete ca pe 
nişte pietricele. De aceea zeii îi respectau foarte mult. Nu de altceva, dar zeilor le era frică de 
puterea lui. Se temeau să nu-l supere vreodată. 


152 cerul, lăcaşul zeilor 


153 palmier, în limba javaneză 


Iar ca să-l îmbuneze, să fie siguri că Kelapa nu se va răscula împotriva lor, i s-a dat voie să intre 
în grădina kahianganului odată pe an. Odată pe an i s-a dat voie lui Kelapa să se bucure de 
frumuseţile și bogăţiile kahianganului, să se plimbe printre trandafiri, să mănânce banane, ananas, 
mango şi alte bunătăţi destinate zeilor, în felul acesta nădăjduiau zeii că Kelapa va uita soarta 
vitregă a oamenilor de pe pământ, că se va gândi numai la bucuria lui de a fi deopotrivă cu zeii 
odată pe an, o bucurie la care nu puteau să viseze alți muritori. Și au avut dreptate. Kelapa a uitat de 
înţelepciune, nu se gândea la nimic, ci aştepta cu nerăbdare venirea timpului când trebuia să se ducă 
la kahiangan. Iar când timpul sosea, pornea spre kahiangan beat de fericire, uitând de orice. Cât e 
ziua de lungă, dansa printre flori şi mânca pe Nil urate, căci zeii îi interziseseră să ia cu el ceva la 
înapoierea pe pământ. Așa și-a dus viaţa Kelapa până a început să îmbătrânească. Era fericit pentru 
puţinul pe care-l gusta, căci nimeni altul nu gusta acest puţin. Dar o întâmplare a făcut ca Kelapa să- 
și deschidă ochii, să ne trezească din visul lui dat de zei. Într-o zi, Kelapa a trecut printr-un sat și i-a 
fost dat să vadă o priveliște rare i-a zguduit inima. În satul acela Kelapa a văzut o mulțime de copii, 
femei și bătrâni, atât de flămânzi, încât rămăseseră doar piele şi os. Copiii nici nu mai puteau să 
ceară demâncare de înfometați ce erau. Femeile şi bătrânii mai mult se târau decât umblau. Cu toţii 
aveau privirea pierdută, așteptând să vină moartea. Oprindu-se, Kelapa a întrebat pe unul mai în 
putere decât ceilalți: 

— Zeii să aibă milă de tine și de neamul tău, omule. Rogu-te, spune-mi şi mie ce s-a întâmplat în 
acest sat? Unde sunt vânătorii voştri de văd numai copii, femei şi bătrâni? Ce faptă aţi săvârşit 
supărând pe zei de v-au lăsat să flămânziţi până într-atâta? Oare zeii au îndepărtat vânatul din calea 
voastră, ori vânătorii voştri nu mai sunt la fel de dibaci ca mai înainte? 

— Oh, mărite Kelapa, preaiubit de zei, cinstit de oameni, a răspuns bătrânul. E adevărat ceea ce 
ai spus tu, că noi flămânzim și așteptăm pe Batara Yama să ne elibereze de chinurile pământeşti. De 
am supărat pe zei, asta se prea poate, numai nu ştim cum, pentru că noi am adus jertfe după datină. 
Se vede însă că zeii n-au fost mulțumiți, deoarece au trimis asupra noastră o pereche de tigri 
grozavi, care ne răpeau cel puţin un om în fiecare zi. Până la urmă vânătorii noştri au hotărât să-i 
înfrunte. Lupta s-a întâmplat acum o lună, chiar acolo în mijlocul satului. A fost groaznică, tigrii 
erau uriași Şi aveau o putere înspăimântătoare. Spre dimineaţă, amândoi tigrii au fost ucişi, dar cu ce 
preţ? Crejd că ar fi fost mai bine să nu fi încercat să-i ucidem. În noaptea aceea am pierdut aproape 
toți vânătorii satului, cei care au scăpat cu viaţă au rămas schilozi, de nu vor mai putea vina 
niciodată. Doi, trei, care n-au fost prea tare vătămaţi, ne-au părăsit ca să nu moară şi ei de foame, 
încercând să ne hrănească pe toţi. Acum, în sat nu mai suntem decât femei, bătrâni, copii și tineri 
schilozi. Neavând ce muica, am mestecat şi noi iarbă, ca vitele, dar oamenii nu pot trăi ea animalele 
şi încetul cu încetul vom muri de foame. Of, de ar veni mai repede Batara Yama, i-aș mulțumi 
pentru graba lui. 

— Voi pleca chiar acum la kahiangan și voi cere lui Batara Guru, marele zeu, să-mi dea voie să 
aduc pe pământ vreo rădăcină bună de mâncat, ca oamenii să nu moară de foame din lipsă de vânat. 
Sunt prea iubit de zei ca această cerere să-mi fie refuzată. Dar mare fu dezamăgirea lui Kelapa când 
Batara Guru, după ce i-a ascultat cererea, i-a răspuns: 

— Eşti într-adevăr iubit de zei ca nimeni altul. De aceea poţi să ne ceri orice şi îți vom împlini 
dorința. Dar să ceri pentru tine, nicidecum pentru ceilalți muritori cărora le-am hărăzit altă soartă. 
Aşa că decât să ne ceri spice de orez sau rădăcină de maniac pentru oameni, mai bine să ne ceri ca 
să-ţi îngăduim să vii în fiecare zi în grădina kahianganului. Dar de dus vreo de aici pe pământ, 
oricât de neînsemnată ar fi nu-ţi putem îngădui. Așa a fost voinţa lui Hyang Vanang și așa va fi 
pentru totdeauna. Acum du-te să te veselești în grădina kahianganului. Kelapa n-a mai zis nimic. S- 
a dus la grădina kahianganului cu capul adâncit în umeri şi inima grea ca de piatră. Trandafirii roșii 
păreau însângeraţi, iar boabele albe ale melatiilor!“ parcă erau lacrimile copiilor și femeilor 
flămânzi de pe pământ. Se uita în Jur cu ochii împăienjeniți, se uita la ramurile pomilor îngreunate 
de fructe, la tufişurile de ananas, la spicele de orez galbene legănate de vânt. 


154 flori mici şi albe cu miros foarte plăcut 


„Oh, am fost orb, îşi spunea Kelapa îndurerat şi îşi halca pieptul cu pumnii. Hyang Venang n-a 
fost drept cu oamenii, iar zeii sunt răi, nişte vicleni care m-au ademenit până acum cu grădina 
kahianganului. Chiar de m-aș sătura în toate zilele de bunătăţile acestei grădini, ce însemnătate are 
dacă nu-i pot ajuta pe semenii mei. Kelupa plânse ca un copil vreme îndelungată. Dar deodată n a 
ridicat și şi-a șters lacrimile de pe obraji. Pe faţa lui nu se mai oglindea tristeţea ca înainte, ci o 
mânie nestăvilita. Ochii îi erau roşii ca sângele, sprâncenele împreunate, părul zbârlit, buzele 
strânse Pentru prima dată în viaţa lui, Kelapa s-a mâniat. 

— Hyang Venang! strigă Kelapa. Dacă n-ai fost drept, acum voi face eu dreptatea. Dacă zeii vor 
cutez să-mi stea în cale, praful și pulberea se va alege de ei! Auzind această ameninţare, zeii 
tremurau de frică. Cine ai! Putea să stea împotriva lui Kelapa? Chiar însuşi Batan Guru sau 
războinicul Vișnu nu cutezau. Toţi zeii aul fugit să caute adăpost la Hyang Venang. 

După ce a rostit ameninţarea, Kelapa a făcut ce a făcut și deodată kahianganul a început să se 
zguduie, stelele cădeau cu miile pe pământ, oceanul se zbuciuma cu valuri cât munţii, norii negri se 
rostogoleau zbătându-se într-un uragan cumplit, cerul ardea de fulgere, vulcanii scuipau bolovani 
roşii cât casele, sălbăticiunile din jungle răgeau îngrozite. Toate grozăviile acestea au ţinut şapte zile 
şi şapte nopți fără răgaz. lar când, ca la un semn, toate se liniștiră, pământul devenise de 
nerecunoscut. Kelapa adusese toate bogățiile din grădina? Kahianganului pe pământ. Acum 
pământul avea de toate! 

Peste tot numai flori înmiresmate, peste tot numai fructei dulci și gustoase. Lanuri de orez, 
galbene ca aurul, se unduiau în mângâierea vântului. Oamenii râdeau şi plângeau de bucurie, şi cu 
toții slăveau pe Kelapa. Dar zei erau furioși, de asemenea şi Hyang Venang. Când a văzu că Kelapa 
a adus pe pământ toate bogățiile din grădina kahianganului, a strigat: 

— Vai ție, Kelapa. Prea departe ai mers cu îndrăzneala! Pentru că ai adus toate plantele şi copacii 
din kahiangan pe pământ, să te prefaci şi tu într-un copac, unul caraghios, de care să râdă toți 
oamenii. Te vei preface într-un copac subțire şi înalt până la cer, cu crengi şi frunze numai sus în 
vârf, care însă vor fi altfel decât ale oricărui copac. 

Auzind aceste strigăte, Kelapa nu se înfricoșă, ci răspunse liniștit: 

— Oh, Hyang Venang, zeu nemilos şi nedrept! Știu că nu mă pot împotrivi blestemului tău şi că 
mă voi preschimba în copac precum ai spus tu. Dar de un singur lucru te vei înşela. Oamenii nu vor 
râde de mine, ci mă vor preţui ca pe niciun alt copac făcut de tine, căci mă voi preschimba într-un 
copac neasemuit de folositor. Nu omenirea va râde de mine, Hyang Venang, ci eu voi râde de tine în 
Veşnicie. 

Așa a zis Kelapa şi s-a preschimbat în copac subţire, înalt până la cer, cu crengi și frunze la vârf, 
precum l-a blestemat Hyang Venang; Kelapa s-a preschimbat în palmier. Dar precum a zis Kelapa 
înainte de a deveni palmier, acest copac este neasemuit de folositor. Nimic din palmier nu se aruncă, 
fiecare parte e bună la ceva. 

Trunchiul e folosit pentru punte sau la Construirea colibei, din frunze — se împletesc rogojini. 
Din nuca de cocos, fructele palmierului, se ţes fibrele, miezul e bun ca hrană, și niciun fel de 
mâncare nu se găteşte fără zeama din miezul nucii de cocos; laptele ei are gust deosebit de bun. De 
asemenea, din floarea palmierului se poate pregăti o mâncare foarte gustoasă. lar când se taie 
floarea, curge un lichid dulce ca mierea, din care se face zahăr!” și o băutură răcoritoare. Așa de 
folositor e palmierul, încât nu numai ca oamenii nu cutează să râdă de el, ci îl preţuiesc mult de tot. 
Adesea, când văd un palmier, oamenii spun: 

— lată palmierul. El nu este un simplu copac, ci adevăratul zeu al pământului. 


O mie de guri 


155 zahărul roşu, spre deosebire de zahărul alb din trestia de zahăr sau sfeclă, are un gust deosebit. De obicei nu se 


întrebuințează pentru a îndulci ceaiul sau cafeaua, ci se pune la diferite mâncâruri, spre a le da un gust aparte 


poveste javaneză 


A fost odată un tăietor de lemne, care avea o nevastă foarte cicălitoare. De când se scula în zori 
până seara la culcare îl bombănea întruna. Ba că aduce bani prea puţini acasă, ba că nu munceşte 
destul, ba că este prea leneș şi aşa mai departe. E adevărat că erau săraci, dar câtuşi de puţin din 
vina lui. Muncea din răsputeri și dacă nu le ajungeau banii, ce puteau să facă? 

Într-o zi a plecat omul nostru în pădure, ca să taie lemne ca de obicei. După ce a ales un copac 
uscat, a vrut să-l doboare cu toporul. Însă a rămas împietrit cu toporul în mână, căci deodată apăru 
în faţa lui ea ieșită din pământ o zână strălucitoare. Privea parcă în vis la zâna care îi vorbea: 

— Fii bun, te rog, nu tăia acest copac care este palatul meu. În schimb, îţi voi dărui ceva care te 
va ajuta să trăieşti fără grijă până la sfârşitul vieţii. Ia aceste trei pietricele. Când vei avea vreo 
dorință, s-o spui şi să trântești o pietricică de pământ. Orice dorinţă vei rosti se va îndeplini îndată. 

După ce a lăsat cele trei pietricele în mâna omului nostru, zâna s-a făcut nevăzută. Omul nostru, 
fără să-şi mai ia uneltele, a alergat cu sufletul la gură acasă, dornic să povestească nevestei cele 
întâmplate. Auzind cele petrecute în pădure, în loc să se bucure, dânsa a început să-l cicălească. De 
ce n-a cerut mai multe pietricele și numai trei? Se vede că bărbatul ei era slab la minte, dacă n-a 
profitat de un noroc care nu vine decât odată în viaţă, căci o întâlnire cu o zână nu se întâmplă în 
toate zilele, şi altele, şi altele. Bărbatul, care se aştepta ca de data aceasta nevasta să-l primească mai 
bine, a început să murmure: 

— Vai, zeilor, cum de mi-a căzut pe cap o nevastă cu o gură așa de rea? 

— Ce spui, a sărit în sus nevastă-sa, am o gură rea, așa zici? Uite, aş vrea să am o mie de guri ca 
să te pot bombăni mai bine. 

Aşa sfârşi, trântind o pietricică de pământ. S-a întâmplat ceva îngrozitor. Pe corpul, capul, 
picioarele şi mâinile femeii au apărut o sumedenie de guri. Avea o mie de guri şi nu se vedea nimic 
din ea decât guri și iar guri. 

Bărbatul rămase uluit când o văzu. Dar ce era mai rău, toate gurile îl bombăneau, toate țipau la el 
de îi venea să-și ia lumea în cap. Și deodată îşi aduse aminte de cele două pietricele care-i mai 
rămăseseră. A luat una şi zise: 

— Hog pe zei să ia îndărăt cele o mie de guri ale nevestei mele. 

ŞI a trântit-o pe pământ pe cea de a doua pietricică. 

Dintr-odată nevasta lui a amuţit. Când s-a uitat bine la ea a înţeles ce se întâmplase. Nevasta lui a 
pierdut toate cele o mie de guri ale ei, vasăzică a pierdut şi gura cea veche. Acum nu mai avea nicio 
gură. l-au rămas cei doi ochi şi nasul, dar gura nicăieri. Vai, ce nenorocire! îi rămăsese doar o 
pietricică. Dacă ar cere altceva, va însemna ca nevasta lui să rămână fără gură. Cum va putea mânca 
fără gură? Va muri negreșit, iar omul nostru își iubea totuși nevasta. E adevărat că avea o gură rea 
ca nimeni alta, dar încolo inima îi era de aur. S-a gândit omul cât s-a gândit şi deodată faţa i s-a 
luminat. A luat ultima pietricică şi a zis: 

— Să 1 se dea nevestei mele gura la locul ei, dar o gură care știe doar să spună cuvinte frumoase. 

ŞI a trântit pietricica de pământ. De atunci, chiar dacă au rămas săraci, tăietorul de lemne a 
devenit cel mai fericit om. Nevasta lui nu-l mai bombănea niciodată, ci îi vorbea numai cu cuvinte 
frumoase. Când ai o nevastă ca dânsa, ce îți mai trebuie bogăţie ca să fii fericit? 


Papagalul vrăjit 


poveste javaneză 


Într-o dimineaţă, regele Angling Darmo se plimba ca de obicei prin grădina palatului, când 
deodată a văzut un mic șarpe de câmp, ce se zbătea desperat din strânsoarea unui șarpe veninos. 
Fără multă vorbă, regele a luat un băț de bambus și a lovit şarpele veninos drept în cap, de a rămas 
lungit fără suflare. Nu ştia regele că această întâmplare va avea urmări care vor zgudui viaţa lui 


tihnită de rege. De unde să fi ştiut regele că șarpele mic de câmp era de fapt fiica cea mică a regelui 
şerpilor? De unde să fi știut regele că şerpoaica nu era câtuși de puţin în primejdie, ci se juca cu 
prietenul ei, şarpele veninos? Regele nu știa toate astea şi şi-a continuat plimbarea de dimineaţă fără 
să se mai gândească la cei doi şerpi. Numai că șerpoaica cea mică, care a fugit în tufiș, nu putea 
ierta pe regele care i-a omorât prietenul. A fugit plângând drept la tatăl ei: 

— Răzbună-mă, tată, răzbună-mă. 

— Ce ţi s-a întâmplat, fetiţa tatii, de ai venit plângând și ceri răzbunare? o întrebă regele șerpilor. 
Cine ţi-a vrut răul? Spune-mi degrabă, căci oricine ar fi acela care ţi-a vrut răul, el nu va rămâne 
nepedepsit. 

— Vai, tată, regele Angling Darmo a vrut să mă omoare. Eram în grădina lui, tocmai pândeam un 
şoarece, când deodată s-a repezit la mine cu un băț de bambus, să mă lovească. Nici nu știu cum de 
am putut scăpa cu viață. 

— Aşa ţi-a făcut regele Angling Darmo fără să fii vinovată cu nimic? Vai, amar se va căi regele. 
Noaptea aceasta va fi cea de pe urmă noapte a lui, zise regele şerpilor amenințător. 

Noaptea, regele șerpilor s-a strecurat sub patul regelui, pândind un prilej ca să-şi răzbune fiica. 
Tocmai atunci regele a grăit către regină: 

— Ar trebui să-l schimbăm pe grădinarul palatului, căci n-a păzit grădina cum se cuvine, de a 
lăsat să năpădească şerpi veninoși în ea. 

— Cum aşa? întrebă regina. 

Şi regele 1-a povestit întâmplarea cu cei doi şerpi din grădină. 

„Vasăzică fiica mea a minţit, îşi zise regele şerpilor. 

Prin urmare, fiica mea s-a împrietenit cu un şarpe din neamul dușman. Bine că l-a omorât regele, 
şi mai bine că nu l-am omorât eu pe rege. Acum, în loc să-l omor, îi voi mulţumi”. 

A aşteptat şarpele până să adoarmă regina, pe urmă l-a chemat pe regele Angling Darmo afară şi 
i-a grăit astfel: 

— Îţi mulţumesc, oh, rege, că ai omorât azi în grădină un şarpe veninos. Să ştii că eu sunt regele 
şerpilor, iar șarpele de câmp pe care l-ai salvat era fiica mea. În semn de mulţumire, îţi voi dărui 
ceva. Scoate-ţi limba ca să-ți dau puțin din saliva mea, şi pe urmă vei putea înţelege graiul tuturor 
animalelor de pe pământ. Numai un singur lucru să nu uiţi. Orice s-ar întâmpla, n-ai voie să spui 
nimănui că înţelegi graiul animalelor, altfel vei muri pe loc. 

Aşa a vorbit şi a atins vârful limbii regelui Angling 

Darmo. Începând de atunci regele înţelegea orice vorbeau animalele, și nu mai putea de fericire. 

Într-o zi, regele se plimba ca de obicei prin grădina palatului, numai că de data asta se plimba 
împreună cu regina. Deodată regele a auzit două păsări care se certau. 

— la mai taci odată, mă femeie, zise soțul. Nu mă face să mă înfurii, căci de mă înfurii uit de 
toate. Cine ştie ce nenorocire se poate întâmpla în furia mea? S-ar putea să dărâm fără să vreau 
palatul regelui, şi toate astea numai și numai din cauza ta. 

— Tu să dărâmi palatul regelui? Nu mai spune! 

Oare uiţi cât eşti de mic? 

— Sunt într-adevăr foarte mic, dar sunt foarte puternic, zise iar pasărea-soţ. Fiindcă, de vrei să 
ştii, eu sunt de fapt pasărea Garuda, pe care călăreşte de obicei Vişnu. 

Acum te măi îndoieşti că pot dărâma palatul regelui? 

De aceea mai bine să taci și să mă asculți. 

Auzind vorbăria lor, regele nu putea să-şi abţină râsul și a râs cu poftă. Dar regina, când văzu 
cum râde regele fără pricină „se supără: 

— Vai, rege, oare se cuvine unui rege să râdă de soția lui? 

— Ba nu râd deloc de tine, regină, a răspuns regele. 

Am râs eu, dar de altceva. 


— De ce anume, dacă nu râzi de mine? Nu văd nimic de râs împrejur. Dacă nu-mi spui din ce 
cauză ai râs, înseamnă că ai râs de mine. lar de ai ajuns să râzi de mine, nu mai am de ce să trăiesc 
şi mă voi arunca din turn, zise regina îndărătnică. 

Ce să facă regele? Dacă îi dezvăluiește adevărul, ar însemna să moară pe loc, de aceea a tăcut 
încurcat. Văzând că regele a tăcut, regina a fugit şi s-a urcat în turn, a vrut să se arunce de acolo în 
Jos. Dar regele a prins-o tocmai la timp și zise: 

— Bine, regină, dacă vrei neapărat să ştii de ce am râs, îţi voi spune pricina. Numai înainte de a- 
ți spune pricina, vreau să ştii că de îndată ce îţi voi spune adevărul, eu voi muri pe loc. 

— Fie ce-o fi, numai să ştiu pricina pentru ce ai râs. 

Altfel mă voi arunca din acest turn, răspunse regina. 

Tocmai se pregătise regele Angling Darmo să spună adevărul, când a auzit o pereche de șopârle 
de pe perete vorbind: 

— Bărbate, aş vrea să te văd fără coadă, zise o şopârlă. 

— Măi, femeie, ce vorbă e asta? Ce să mă fac fără coadă când se va întâmpla să mă aflu în 
primejdie? 

— Lasă, acum nu ești în primejdie, iar până atunci îţi va creşte coada la loc. 

— la mai taci din gură, femeie fără minte ce ești, răspunse bărbatul. 

— Să ştii că de nu vrei să-ţi rupi coada, mă voi arunca jos și praf o să mă fac. 

— Aha, vasăzică te-ai luat și tu după regină?! 

Dacă regele vrea să moară de dragul capriciului reginei, eu n-am chef să-mi pierd coada de 
dragul capriciului tău. lar de vrei neapărat să mori, n-ai decât, nu eşti singura femeie în lume. 

Auzind aceste vorbe, regelui i s-a făcut rușine de slăbiciunea lui şi a scăpat-o pe regina din 
strânsoare. Regina, văzând că regele a tăcut și i-a dat drumul, i-a fost ruşine de rege ca să ia 
cuvântul înapoi şi să nu se mai arunce din turn, şi s-a aruncat Jos. 

Regele Angling Darmo nu mai putea de tristeţe după moartea reginei, căci nespus de mult o 
iubise. Nemaiputând îndura tristeţea, s-a hotărât să plece din țară încotro îl vor duce picioarele. Într- 
o zi, a plecat regele îmbrăcat ca un om de rând, fără suită şi numai cu o boccea de merinde, și a 
intrat într-o junglă neumblată de ființă omenească, hotărât să-și caute moartea. Zile întregi a 
străbătut jungla fără de capăt, şi era pe la sfârşitul puterilor, când într-o zi s-a trezit cu o căsuţă în 
faţa lui. 

Mare fu mirarea regelui când află pe urmă că în casa aceea trăiau trei fete foarte frumoase. Fetele 
l-au ospătat, l-au îngrijit, iar peste câteva zile, după ce regele s-a înzdrăvenit, nu l-au mai lăsat să 
plece. Dar nici regelui, văzând rit de frumoase erau fetele, nu prea îi venea să plece de acolo. Pe 
urmă, cu toate că erau în mijlocul junglei, fetele nu duceau lipsă de nimic. Așa a trăit regele Angling 
Darmo un an de zile în casa celor trei fete, fericit, a uitat chiar și de necazurile lui. Dar s-a întâmplat 
că într-o noapte regele s-a trezit din somn, şi a văzut că niciuna din cele trei fete nu era aleasă. Unde 
ar putea umbla fetele în toiul nopţii? Mai ales că ei erau în mijlocul junglei. A așteptat cât a aşteptat 
regele să se întoarcă cele trei fete, dar până la urmă și-a pierdut răbdarea. S-a dat regele peste cap de 
trei ori Și s-a prefăcut într-un corb cu pene albe. Corbul și-a luat zborul imediat prin bezna nopții şi 
nu mult după aceea a zărit pe cele trei fete în mijlocul unui câmp. 

— Ga, ga, ga, croncănea corbul şi se apropia de fete. 

Dar cum s-a îngrozit corbul, adică regele, când, după ce s-a apropiat, a văzut cum ele se ospătau 
cu un cadavru. 

— Vasăzică sunt nişte iele, își zise regele. De aceea sunt așa de frumoase, încât am putut să uit 
de toate. 

— Ga, ga, ga, croncănea corbul. 

— Ia uite, ciudăţenie, zise una din fete. Pentru prima oară văd un corb cu pene albe. 

— Şi pe urmă, Şi eu văd pentru prima oară un corb care umblă noaptea, zise a doua. 

— Hai să-i dăm și lui ceva, zise a treia. 


Una 1-a dat corbului o bucată de ficat, una o bucată de măruntaie, și una i-a dat un ochi. Corbul a 
luat bucăţile și a zburat, s-a întors la casa celor trei fete. Ajuns aci s-a dat de trei ori peste cap și s-a 
prefăcut iar în regele Angling Darmo. Pe urmă a pus bucatele primite de la fete pe toaletele lor. 
Bucata de ficat a pus-o pe masa primei fete, bucata de măruntaie a pus-o pe a celei de a doua, și 
ochiul l-a pus pe toaleta celei de a treia. 

Spre dimineaţă, fetele s-au întors acasă. Dar când s-au așezat la toaletele lor, a găsit fiecare 
bucata dată corbului. Văzând aceasta, și-au dat seama că acest corb cu pene albe este de fapt regele 
Angling Darmo, şi nu. Mai puteau de ruşine. Au tăbărât imediat pe regele Angling Darmo, l-au târât 
afară şi l-au prefăcut într-un papagal. 

— Vasăzică, de asta ne eşti, au spus ele. De acum încolo te vei preface în papagal, și nu vei putea 
redeveni om decât dacă te va trage cineva de moţ. 

Trei ani de zile a umblat regele Angling Darmo ca papagal, deznădăjduit, pierzând orice speranță 
să redevină iarăși om. Într-o zi papagalul a ajuns în grădina unui palat. Stătea el cocoţat pe o 
creangă, când, deodată a intrat în grădină fiica regelui acestei țări cu suita ei. 

Era prinţesa foarte frumoasă, și văzând-o, cu toate că era sub înfăţişare de papagal, regele 
Angling Darmo s-a îndrăgostit pe loc de ea. A rupt o floare, și cu floarea în ciocul lui încovoiat a 
zburat drept în poala prinţesei. 

— [a uite, ce papagal blând, zise prinţesa. A venit la mine, mi-a adus şi o floare. Dar de ar 
înţelege, era mai bine dacă îmi aducea fructul acela roșu din vârful copacului, căci mi-e tare sete. 

Nici n-a terminat de spus prinţesa, papagalul a şi zburat până în vârful copacului, şi după puţin 
timp s-a întors la prinţesă cu fructul în cioc. 

— Papagalul poate să înţeleagă graiul omenesc! se uimi prințesa și toată suita. 

Au încercat pe urmă să-l pună pe papagal să facă felurite lucruri. Ba să facă tumbe, ba să 
danseze, ba să aducă alte flori și aşa mai departe, numai că papagalul parcă nu voia să asculte decât 
de prinţesă. De atunci prinţesa nu mai putea să se despartă de papagal. Oriunde se ducea, papagalul 
era pe umărul ei. Chiar noaptea îl punea pe papagal în iatacul ei. 

Tocmai în timpul acela a ajuns în ţară un ministru de al regelui Angling Darmo, căutând pe 
regele lui care și-a părăsit ţara fără să lase nicio vorbă şi fără nicio veste după atâta timp. Ani de zile 
l-a căutat în zadar, până într-o zi s-a întâlnit cu un pustnic care i-a spus: 

— Caută un papagal care înţelege vorba omenească. 

De-l găsești, îl găsești şi pe regele vostru. 

La un ospăț dat în cinstea lui, ca după datină, regele țării l-a întrebat: 

— Ce doreşti să ceri de la mine în semn de prietenie între țările noastre? Să ştii că după datina 
noastră, orice vei cere tu, dacă acest lucru este cu putință, vom îndeplini. 

— Am auzit că aveţi pe aici un papagal năzdrăvan, răspunse ministrul lui Angling Darmo. Dacă 
datina voastră îmi dă dreptul să vă cer orice lucru, v-aș cere doar acest papagal. 

Când a auzit prinţesa că ministrul lui Angling Darmo i-a cerut papagalul, să moară, nu alta. Ca să 
se împotrivească nu putea, ar însemna să se împotrivească datinii. 

Dar cum va putea dânsa să se despartă de papagalul ei? 

A plâns prinţesa cât a plâns, l-a sărutat pe papagal, l-a mângâiat, l-a strâns la piept, şi nu ştiu cum 
s-a întâmplat, l-a tras de mot fără să vrea. Deodată papagalul s-a pierdut, iar în faţa ei stătea chiar 
regele Angling Darmo, cel căutat de ministrul musafir. 

A urmat după aceea o nuntă ca în poveşti, nunta între regele Angling Darmo şi prinţesă, căci 
drept vorbind, prințesa îl îndrăgise acum mai mult decât când era papagal. 

Pe urmă regele Angling Darmo a luat-o pe noua lui regină în ţara lui şi amândoi au trăit fericiți 
până la adânci bătrâneţe. De se întâmpla câteodată ca regina să-l întrebe de ce râdea singur, îi 
răspundea: 

— Ce să fie? Mi-am amintit şi eu de când eram papagal. 

Aşa că regele Angling Darmo putea să râdă de vorbăria animalelor fără teamă. 


Vulpea cu cioc 
poveste javaneză 


A fost odată un om sărac pe nume Băgio, adică Norocos. Într-o zi Băgio s-a gândit: 

„Pe mine mă cheamă Băgio, dar văd bine că de noroc sunt ocolit. Poate în alte părți ale lumii voi 
putea să mă întâlnesc cu norocul meu”. 

Pe urmă şi-a strâns lucrurile şi a plecat în pribegie, 

Au trecut câţiva ani. Într-o bună zi Băgio s-a întors în ţara lui, bogat şi cu o nevastă 
nemaipomenit de frumoasă şi foc de deşteaptă pe deasupra. Dar vezi, nu este bine întotdeauna să ai 
o nevastă prea frumoasă. Oamenii de vază ai țării, răi ca de obicei, au început să-l pizmuiască. Cu 
toții aveau de gând s-o ia pe nevasta lui Băgio pentru ei. Chiar şi regele, un rege văduv şi bătrân, 
avea şi el acelaşi gând. 

Într-o zi regele s-a prefăcut că era bolnav rău, nici din pat nu se mai scula, de ziceai că i-a venit 
ceasul morții. Pe urmă a trimis după Băgio, să vină la el. 

— Am visat azi-noapte, zise regele lui Băgio, că a venit la mine un bătrân, cred că era un zeu. 
Mi-a spus că eu mă pot înzdrăveni dacă beau sângele unei vulpi cu cioc. Tu, care ai umblat prin 
lume, trebuie să ştii unde se poate găsi această vulpe. De nu, unde îţi stau picioarele, acolo va sta şi 
capul tău. 

Ce ar putea să iacă Băgio? A plecat şi el acasă şi a povestit toată nenorocirea nevestei lui. 

— De acum te poţi considera văduvă, căci de paloşul călăului nu voi scăpa, încheie el. 

— Nu te necăji, îi răspunse nevastă-sa. Uite ce trebuie să faci. Aşa, aşa şi aşa. 

Băgio, care ştia că nevasta lui era tare isteaţă, i-a urmat sfatul întocmai. S-a prefăcut că plecase 
după vulpea ou cioc, de dimineaţă, dar pe ascuns s-a întors acasă pe la căderea nopții. Între timp, 
nevasta lui a pregătit o masă bogată, ca pentru o mare serbare, şi i-a invitat pe toți miniştrii şi pe 
rege la masă. Numai că i-a invitat în aşa fel, încât să vină unul câte unul, nu cu toţii deodată. Primul 
care a venit era chiar sfetnicul regelui, un bătrân care avea un cioc de toată frumusețea. Au stat la 
masă, glumeau, acesta nemaiputând de bucurie, crezând că a devenit alesul femeii. Dar nici n-a 
apucat să mănânce pe săturate, că s-a şi auzit o bătaie în uşă. 

— Cine vine oare? întrebă sfetnicul. 

— Bărbatul meu s-a întors acasă, îl cunosc după felul cum bate la uşă, răspunse femeia. 

— Repede, ascunde-mă, să nu mă omoare! 

Femeia l-a băgat pe bătrânul sfetnic într-o ladă şi a încuiat-o pe dinafară. Dar n-a venit Băgio, ci 
un ministru ol regelui. Iar se pun la masă, glumesc, râd, până deodată bătăi în uşă. Un alt ministru, 
şi aşa mai departe. Ultimul ministru care a venit era ministrul de război cel negru cu barbă sură. 
Când bătu la uşă regele, nu se mai găsi loc de ascuns. Atunci femeia îl puse într-un ungher ca o 
statuie, cu mâna stingă ţinând un sfeşnic, iar cu mâna dreaptă, o tavă plină cu fructe. Se puse şi 
regele la masă, glumea, râdea. Până la urmă regele a spus: 

— Poţi să fii sigură că Băgio îşi va pierde viaţa. Vino la palat să devii nevasta mea. 

— Dacă îmi vei îndeplini o dorință, răspunse femeia, îţi voi deveni soţie cu plăcere. 

— Orice dorință ai, numaidecât ţi-o voi îndeplini-o. 

— Dacă e aşa, lasă-mă să te călăresc de-a buşilea în jurul mesei. 

Şi l-a călărit nevasta lui Băgio pe bătrânul rege, care mergea în patru labe în jurul mesei o dată, 
de două ori, de trei ori, până îi sângerară genunchii. Deodată bate cineva la uşă. 

— Cine bate la uşă în miezul nopții? întrebă femeia. 

— Eu sunt, Băgio, bărbatul tău iubit. 

— Dar cu vulpea cu cioc ce s-a întâmplat? 

— Am prins-o, mâine o duc la palat. 

Regele era înnebunit. Unde să fugă? S-a repezit dânsul şi s-a băgat sub pat. S-a trezit într-o 
înghesuială mare. Căci subpatul era deja plin cu miniştrii lui. Căldura era înăbuşitoare, iar regelui, 


mort de oboseală, îi era nemaipomenit de sete. Băgio cu soţia lui, ca să râdă de ei, se puseră la 
masă, stăteau de vorbă şi nu se mai duceau la culcare. Deodată regele, care n-a mai putut de sete, a 
zărit statuia care nu era altceva decât ministrul său de război, cu tava plină cu fructe. A făcut ce a 
făcut, până a pus mina pe o suliță. Cu ea a vrut să înțepe un fruct de pe lavă, dar obosit şi bătrân 
cum era, mâna i-a tremurat şi, în loc să înțepe fructul, a înțepat ochiul drept al ministrului. Ministrul 
de război s-a speriat, a aruncat tava, a aruncai, şi sfetnicul din mână. Dintr-odată în cameră s-a făcut 
beznă, şi toți miniştrii împreună cu regele au putut să fugă afară prin întuneric. A rămas doar 
bătrânul sfetnic, cel cu cioc. Vezi bine, el nu putea să iasă din lada cea încuiată. A tăcut chitic, 
neîndrăznind să scoată o vorbuliță sau să mişte. 

A doua zi s-a adunat norodul în fața palatului, vrând au vadă şi el vulpea cu cioc adusă de Băgio. 
Chiar regele care s-a prefăcut că era bolnav, cu toată durerea lui de genunchi, a fost nevoit să iasă 
afară, căci aşa cerea datina. A venit Băgio cu alai mare, opt slugi duceau pe umori lada în care era 
sfetnicul. Ajuns în faţa regelui, i-a pus lada jos. 

— Rog întâi pe toți miniştrii să vadă dacă vulpea cu cioc este în această ladă, a spus Băgio. 

Au deschis miniştrii lada, în frunte cu ministrul de război, care avea ochiul drept bandajat, 
grăbiţi să vadă Aievea o vulpe cu cioc. Dar înăuntru n-a văzut decât pe bătrânul sfetnic, care ducea 
un deget la buze şi şuiera: 

— Pssst, nu mă daţi de gol cumva! Şi eu ştiu ce ați făcut voi aseară. 

Miniştrii au pus capacul la loc şi au dat de ştire: 

— Am văzut minunea, vulpea cu cioc este în ladă. 

Regele a rămas uimit. Nu putea să creadă că ar fi putut exista o vulpe cu cioc, o născocire de a 
lui. 

— Rog pe maiestatea sa regele, să vadă în ladă ce este, zise iar Băgio. 

Regele, cu chiu cu vai, din cauza durerilor de genunchi, a coborât de pe tron şi a deschis lada. 

— Pssst! şuieră iar sfetnicul. Dacă mă scoţi din ladă, te spun şi eu norodului cum ai fast călărit 
toată seara. 

Ca să nu se dea de gol, regele a declarat: 

— Vulpea cu cioc nu poate fi arătată poporului, ca să nu-şi piardă puterea lecuirii. 

De atunci, oamenii de vază cei răi nu au mai îndrăznit să se atingă de Băgio, şi a trăit Băgio în 
linişte până la adânci bătrâneți împreună eu nevasta lui cea frumoasă şi deşteaptă. 


Femeia cea isteața 
poveste javaneză 


Au fost odată doi frați de cruce, care nu se mai văzuseră de mulţi ani. Unul, Cromo, s-a însurat 
cu o femeie din satul lui, iar celălalt, Dipo, umbla prin lume. Într-o zi, Dipo trecu prin satul lui 
Cromo şi cei doi fraţi se întâlniră. Bucuria lor era de nedescris. Dipo povestea despre călătoria lui şi 
ce-a mai văzut în lume, iar Cromo, despre căsnicia lui fericită, despre bivoli şi despre orezăria lui. 
În sfârşit, Cromo l-a invitat pe fratele său să stea pentru câteva zile la el acasă. Ajunşi acasă la 
Cromo, acesta l-a înfățișat nevestei sale şi i-a spus că ei erau fraţi de cruce şi că fratele lui va sta 
pentru câteva zile cu ei. Nevasta l-a primit frumos pe Dipo, ca o gazdă îndatorată ce era, dar în 
sinea ei a început să se gândească. „Ca să ţii un musafir la tine în casă, trebuie să tai păsări în 
fiecare zi, să cumperi şi alte şi alte bunătăţi scumpe. Dar toate astea n-ar fi nimic. Ca să primeşti un 
frate de cruce cu care nu te-ai mai întâlnit de mult timp, va trebui să faci şi un slamatan, adică 
praznic. Dacă bărbatul său va tăia singurul bivol pentru slamatan? Cu ce o să lucreze mai târziu?” 
Se frământa dânsa cum să scape de această pacoste care i-a căzut pe cap. În sfârşit, când bărbatul ei 
s-a dus în curte ca să prindă vreo pasăre, femeia a vorbit fratelui său: 

— Frate Dipo, poate că încă nu ştii că bărbatul meu, de când a căzut din palmier, a prins o boală 
ciudată? 


— Ce boală ciudată are? 

— Uite ce, ţie pot să-ți spun, doar sunteţi frați. A căzut odată dânsul din palmier şi de atunci s-a 
cam scrântit puțin la cap. Câte odată, când îl apucă nebunia, îi vine pofta să taie un om. Şi atunci, 
fugăreşte pe oricine îl vede, ca să-l omoare. 

— Cum poţi să ştii când îl apucă nebunia? 

— Atunci caută el secera, cum este acuma. 

— Aoleo, înseamnă că şi acum îl apucă nebunia şi poate vrea să mă taie pe mine, a spus Dipo 
speriat. 

— Ce să-ţi spun, cam aşa este. De altfel, nici nu ţi-aş fi spus de boala lui. 

— Atunci te rog să mă ierţi, dar cred că ar fi bine să plec, a spus Dipo iar. 

Abia a ieşit Dipo din casă, că s-a şi întors Cromo cu o pasăre în mină. A întrebat-o pe nevasta sa 
unde a plecat fratele său. 

— Nu ştiu, răspunse femeia. Zicea că are o treabă grabnică în sat. Dar înainte de a pleca mi-a 
lăsat o vorbă pentru tine. Dacă vii repede, să-l ajungi din urmă şi să-i aduci o seceră. l-am spus să te 
aştepte, dar zicea că n-are timp. 

— Dar de ce nu i-ai dat-o? Doar mi-e frate de cruce. Poate omul are neapărat nevoie de seceră. 
Hai să mă duc eu, poate îl mai pot ajunge. 

După ce a trecut un timp, s-a întors Cromo ud leoarcă de sudoare şi suflând din greu. 

— Nu ştiu ce are fratele meu, zise. Era gata să-l ajung, când a întors capul şi, în loc să mă 
aştepte, a început să alerge. Am alergat şi eu, nici vorbă. I-am arătat şi secera. Dar, când a văzut-o, a 
început să fugă ca un nebun. A strigat chiar după ajutor. Zău dacă înţeleg ceva. 

— Poate chiar că e nebun, a răspuns nevasta. 


Cihung vanara 
poveste javaneză 


În vremea de demult a stăpânit odată în ţinutul Pasundan un rege foarte rău. Singura plăcere a 
regelui era lupta de cocoşi. Dar de rău şi crud ce era, poruncea câteodată, ca celui care pierdea 
cocoşul în luptă să i se taie capul, ori să fie spânzurat, aşa cum îi era plăcerea mai mare. 

Într-o zi i-a trecut prin minte regelui să pună la încercare pe cel mai mare învăţat, chiahiul din 
împărăția sa. A rugat pe regină să-şi aşeze un vas de aur pe pântec sub veşmânt, încât să arate ca o 
femeie îngreunată. A chemat învățatul şi l-a întrebat: 

— Uită-te bine la soția mea, înainte de a răspunde. E însărcinată ori ba? De vei ghici bine, te voi 
face bogat, Jar de nu, te voi trimite în iad. 

La grea încercare îl punea regele, dar învățatul, fără măcar să se uite la ea, a răspuns sigur de 
sine: 

— E îngreunată, oh, rege. lar când va veni sorocul, va naşte un băieţel frumos ca soarele. 

— Ai greşit, mincinos ce eşti, spuse regele. 

Fără multă vorbă, a scos pumnalul din cingătoare şi l-a înjunghiat drept în inimă. Învăţatul s-a 
prăbuşit, dar în acelaşi timp s-a făcut nevăzut, lăsând doar o băltoacă de sânge pe lespede. Regele a 
rămas înmărmurit, apoi s-a îngrozit când a auzit vocea chiahiului ca o ameninţare: 

— Ai omorât un om nevinovat, rege rău ce eşti. Ştiu că soţia ta are un vas de aur pe pântec. Dar 
să ştii şi tu că din acest vas se va naşte un băiat care îmi va răzbuna moartea. Ia aminte, oh, rege, de 
mâna băiatului care se va naşte din vasul de aur îți vei găsi pieirea! Nu mică i-a fost mirarea regelui 
când a constatat că regina nu mai avea vasul de aur pe pântec, ci a rămas îngreunată. 

Câteva luni au trecut, a venit timpul ca regina să nască. Într-o dimineaţă ploioasă, a născut un 
băiat frumos, precum a prezis chiahiul. Era un băieţel dolofan cu păr negru şi ochii ca stelele. 
Regele când a auzit că nevasta lui a născut un băiat, l-a luat pe noul-născut, l-a dat pe mâna unui 
călău cu porunca să-l omoare în pădure şi să-i aducă îndărăt inima ca dovadă. S-a dus călăul cu 


pruncul în braţe în pădure. Dar se vede că acesta era un om de omenie. Cu toate că era călău, nu l-a 
lăsat inima să omoare un prunc nevinovat. A pus pruncul pe o plută şi i-a dat drumul în fluviul 
Citarum. A prins apoi o căprioară, 1-a scos inima şi i-a adus-o regelui. A plutit pruncul pe fluviu 
până a ajuns într-o junglă. Tocmai în jungla aceea trăia un vânător singuratic, care trăia departe de 
lume. Când vânătorul se ducea să spele vânatul în Citarum, a auzit un plâns de copil, care venea 
dintr-o tufă, unde pluta se agăţase. Mare i-a fost mirarea şi bucuria când a văzut că plânsul venea de 
la un băieţaş frumos. L-a luat în brațe, l-a dus acasă, l-a hrănit cu lapte de capră şi l-a îngrijit cum s- 
a priceput mai bine. 

Au trecut câțiva ani şi. Pruncul născut din vasul de arar s-a făcut un băiat foarte frumos şi iscusit. 
Ştia să tragă cu arcul sau să arunce cu sulița şi a început să-l însoţească pe tatăl său, adică pe 
vânătorul care îl crescuse la vânătoare. Într-o zi, când băiatul însoțea pe vânător la vânătoare, a auzit 
un cântec de pasăre cum nu mai auzise niciodată. A întrebat pe vânător: 

— Ce cântă așa de frumos, tată? 

— Este un cihung, a răspuns vânătorul. 

— Ce este un cihung? 

— Eo pasăre. În altă zi, tot la vânătoare, a văzut o maimuţă care se arunca de la o cracă la alta, 
de parcă ar fi zburat, nu altceva. A întrebat iar pe taică-său: 

— Ce este aceea care zboară printre copaci? 

— Aceea este vanara, maimuța, şi ea nu zboară, fiindcă n-are aripi ca păsările. 

— Dar ce este vanara? 

— E un animal. 

— De ce păsările şi animalele au câte un nume? a întrebat băiatul. 

— Păi, ca să se poată deosebi una de alta, a răspuns vânătorul râzând. 

— Dar de ce oamenii n-au nume? 

— Cum să nu, şi oamenii au fiecare câte un nume, răspunse vânătorul amuzat. 

— Atunci, de ce eu n-am nume? 

Abia acum şi-a dat seama vânătorul că el nu i-a pus niciun nume băiatului. Fiind departe de lume 
şi trăind numai ei doi în mijlocul junglei, nu i-a trecut prin minte că şi băiatului îi trebuie un nume. 

— Păi, vei avea şi tu dacă vrei, a răspuns vânătorul cam încurcat. Şi ce nume ai vrea să ai? 

— M-aş bucura de m-ar chema Cihung Vanara, căci tare mi-s dragi păsările cihung şi animalele 
vanara. 

A crescut Cihung Vanara în junglă, până a ajuns un flăcău voinic. Prindea câte un tigru. Vărgat 
sau un porc mistreţ cu mâinile goale. Când avea nevoie să doboare un copac, nu îi mai trebuia 
toporul sau altceva, ci îl scotea din rădăcini cu mâinile lui. Când se lupta cu un taur turbat, îl 
plesnea o dată între coarne, cu pumnul lui de fier, de lăsa taurul mort cu țeasta spartă. Când 
vânătorul a văzut cât de voinic s-a făcut Cihung Vanara, l-a chemat la el, i-a pus în palmă im ou de 
găină şi i-a zis: 

— Fiul meu, a venit vremea să părăseşti casa părintească. Du-te la muntele Tancuban Perahu, 
pune acest ou în cuibul balaurului, ca să-l clocească. Din acest ou va ieşi un cocoş care va omori 
orice alt cocoş în luptă. Nu lua cocoşul din cuibul balaurului decât după un an de zile, şi cu acel 
cocoş du-te în capitală să-ţi încerci norocul. 

Fără multă vorbă, Cihung Vanara s-a gătit de drum, a băgat oul în sân şi a plecat spre muntele 
Tancuban Perahu. Drumul până la balaur nu era chiar aşa de uşor, trebuia să străbată jungla plină 
numai de sălbătăciuni. De mai multe ori a trebuit să se lupte cu şerpi boa, care îi cădeau pe cap din 
copaci şi se trezea încolăcit de ei. În sfârşit, după multe greutăţi, a ajuns la cuibul balaurului sakti. 
Cuibul se afla într-o peşteră, iar balaurului i se vedea doar capul afară. Capul balaurului era de trei 
ori mai mare decât capul unui taur, cu un corn de oţel pe frunte, doi ochi roşii, ca de rubin, 
nestemate strălucitoare în loc de solzi, iar din nările şi gura lui ieşeau limbi de foc. Când Cihung 
Vanara se apropie, balaurul şuieră o dată de îl învălui numai cu flăcări, îl stropi cu venin, deschise 
gura lui mare cât o şură şi vru să-l înghită. A început o luptă de nedescris. Copacii au fost arşi, 


pământul a fost răscolit, văzduhul se cutremura, toate vietăţile din junglă au fugit de groază. Nu se 
ştie câte zile a ţinut lupta, poate patru, poate cinci, poate o săptămână; Dar se ştie că până la urmă 
Cihung Vanara l-a biruit, a reuşit să-l îmblânzească pe balaur şi a pus oul de găină în cuibul lui. 

După un an de zile, în capitala Pasundanului a fost o zarvă mare. A venit un flăcău, nu ştia 
nimeni de unde, care avea un cocoș nebiruit în luptă. Îl punea la luptă de zece ori pe zi şi niciodată 
nu obosea şi aproape niciodată nu se zgâria. Când lovea, deloc nu lovea alături. Cu cuțitul de la 
picior lovea drept în piept sau în cap'*. 

Auzind regele vestea, a dat poruncă să fie adus îndată flăcăul, ca să-l provoace la lupta de cocoşi. 
A venit Cihung Vanara, căci el era flăcăul, cu cocoşul într-o cuşcă. Dar ce cuşcă! Era o cuşcă mare 
de fier cu gratiile cât mâinile. Unui copil. Zicea că acest cocoş al lui era neobişnuit de puternic şi ar 
dărâma cu uşurinţă o cuşcă obişnuită. Regele râdea cu neîncredere, când a auzit această năzdrăvănie 
a şi întrebat: 

— Dacă cocoşul tău este într-adevăr aşa de puternic, precum sustii, şi este într-adevăr de nebiruit 
în luptă, precum am auzit, te prinzi oare să-l pui la luptă cu cocoşii mei? 

— Mă prind, cum să nu, dar numai dacă îmi convine prinsoarea, a răspuns Cihung Vanara. 

— Dacă cocoşul tău îi omoară pe toți cocoşii mei, îţi dau regatul meu cu tot ce este al său. Dar 
dacă pierde cocoşul tău într-o luptă cu unul din cocoşii mei, îţi pierzi capul. Te încumeți? 

— Să începem îndată lupta, a răspuns Cihung Vanara scurt. 

Regele avea mai mult decât q sută de cocoşi. Cu toţii erau cei mai buni şi cei mai încercaţi cocoşi 
din ţară. De aceea, regele era sigur de izbândă. Nu există un cocoş, cât de bun ar fi, care poate să 
lupte cu o sută de cocoşi pe rând. Parcă îl vedea deja cum cade capul lui Cihung Vanara sub paloşul 
călăului. Dar hainul rege şi-a greşit socoteala. Cocoşul lui Cihung Vanara a răpus pe rând o sută şi 
mai bine de cocoşi împărăteşti. Cuţitele din pintenii lui nimereau mereu în plin, ba în piept, ba în 
gât, ba în cap. Când, în sfârşit, ultimul cocoş al regelui a fost răpus, Cihung Vanara zise: 

— Acum eu sunt regele şi pot să fac ce vreau cu tine.. 

L-a înşfăcat îndată pe rege, l-a băgat în cuşca de fier şi l-a aruncat într-un lac adânc. Blestemul 
chiahiului s-a împlinit, moartea lui a fost răzbunată. 

Vestea despre moartea regelui a ajuns şi la urechea prințului care s-a născut după Cihung Vanara. 
Dornic să-şi răzbune tatăl, l-a chemat pe Cihung Vanara la luptă. A început lupta între cei doi frați, 
care nu se cunoşteau. Prinţul era frumos, dar nici Cihung Vanara nu era de lepădat. Cihung Vanara 
era năzdrăvan, dar nici prințul nu era mai prejos. Amândoi parcă erau doi zei care se luptau pe 
pământ. Au luptat ei zile întregi fără să se poată dovedi. Până la urmă, când au ajuns pe malul 
fluviului Citarum, prințul l-a înşfăcat pe Cihung Vanara şi l-a azvârlit până pe malul celălalt. După 
atâta timp de luptă, abia acum puteau să mai respire puțin. 

— Viu tu la mine sau vin eu la tine, ca să ne mai luptăm? întreba Cihung Vanara pe prinț. 

— Văd că degeaba ne luptăm, a răspuns prinţul. Noi doi suntem deopotrivă, eu n-am să te pot 
dobori, dar nici tu pe mine. Zic mai bine să împărțim ţara pe din două. Dincoace de Citarum voi 
stăpâni eu, iar de dincolo s-o stăpâneşti tu sănătos. 

De atunci țara Pasundan a fost împărțită în două părți de fluviul Citarum la mijloc, iar Cihung 
Vanara a domnit jumătate din tară până la adânci bătrâneţe. 


Prinţesa şi maimuţoiul 
poveste javaneză 
A fost odată, într-o ţară îndepărtată, dincolo de şapte mări şi şaptezeci de munţi, un mare 


împărat. Avea acest împărat o preafrumoasă fată. Aşa de frumoasă era fata împăratului, încât nimeni 
nu-i mai spunea pe nume, ci îi spuneau Putri Aju, adică Prinţesa Frumoasă. O iubea împăratul pe 


156 pe vremuri, la lupta de cocoşi, se punea cocoşului câte un cuţit legat de pinten, încât lovitura putea fi mortală 


Putri Aju mai mult ca ochii din cap şi îi făcea toate poftele, încât cu cât creştea mai mare, cu atât 
devenea mai îngâmfată şi răzgâiată. Veni şi vremea măritişului. Atunci împăratul îi grăi: 

— Uite, fata mea. A venit vremea să-ţi faci un rost pe lume şi să-ţi alegi un soț. Poate îmi vei da 
bucuria să văd şi eu un nepoţel înainte de a închide ochii pentru totdeauna. Aşa că eu voi da de ştire 
ca să vină prinții dimprejur în petit. Pe urmă îi punem la întrecere, care e cel mai viteaz acela te va 
lua de soţie. 

— Ba nu, tată, răspunse Putri Aju. Dacă vrei să mă mărit, eu îmi voi alege singură soţul. Să vină 
pețitorii la mine şi de care îmi va plăcea, pe acela îl voi lua de bărbat. 

Ce să zică împăratul? N-avea nimic de făcut decât a Ba de ştire în tot cuprinsul țării şi la toți 
împărații vecini că fetei lui i-a venit vremea măritişului, iar pe viitorul bărbat îl va alege chiar 
prințesa. Atâţia pețitori pentru o fată nu s-a mai pomenit de când e lumea, chiar dacă fata era o 
prințesă. Dar care prinț nu râvnea s-o aibă pe Putri Aju în palatul lui? Era de ajuns să te uiţi o dată la 
ea, ca să n-o mai uiţi în tot restul vieții. Zeci de prinți, sute de cavaleri, de zece ori pe atâția fii de 
boieri au venit buluc să-şi încerce norocul, doar, doar pe el îl va alege Putri Aju de bărbat. Care de 
care mai viteaz, care de care mai bogat, unul mai chipeş decât altul. Dar Putri Aju era prea 
îngâmfată, fiecăruia găsea câte un cusur şi cu toţii s-au întors la casele lor cu câte o ocară în spate. 
Unui războinic vestit i-a spus: 

— Eşti brăzdat de cicatricele rănilor, mi se face groază să mă uit la dumneata. Cum aş putea să te 
iau de bărbat.? 

Unui prinţ cu părul ca pana corbului, pielea ca laptele şi chipul ca o statuie cioplită în marmură, 
de găseai numai laudă pentru frumusețea lui, i-a zis: 

— Eşti palid la față, de parcă acum ai ieşit din mormăit. De voi sta lângă tine, mă voi simți că 
stau lângă un cadavru. Nu, nu pot să te iau de bărbat. 

Unui negustor cu sute de corăbii 1-a grăit: 

— Ai fi cum ai fi, dar uitătura ta aduce a unui hoţ. De voi sta într-o casă cu tine, voi sta cu frica 
în sân că mi se va fura câte ceva. 

Ce să mai lungim vorba? Unii erau prea întunecaţi, unii erau prea albi. Unii prea înalți, unii prea 
scunzi. Unii că au părul creţ, iar alţii că au părul lins. De ce unii au nas cârn, iar ceilalți au nas prea 
lung? Ba prea slabi, ba prea graşi. Ba prea drepţi ca băţul, ba prea aduşi de spate. 

Aşa au trecut ani de-a rândul, încât până la urmă nu mai era nimeni ca s-o peţească pe prinţesă. 
Începând de la prinții cei mai vestiți până la simpli flăcăi, din cele mai umile sate au venit la 
prințesă şi cu toţii au fost refuzaţi. De disperare, şi de inimă rea a murit şi împăratul. 

Se povesteşte că într-o pădure trăia un maimuţoi. Într-o zi maimuţoiul şi-a zis: „Dacă nimeni nu 
mai vine s-o peţească pe Putri Aju, hai să-mi încerc eu norocul. Doar se spune că încercarea moarte 
n-are, iar cine trăieşte trebuie să spere. Şi pe urmă, cine nu este dăruit cu frumuseţe sau bogăţie, de 
vrea să-i fie pe plac unei femei, trebuie să se bizuie pe darul vorbirii.” Şi-a băgat maimuţoiul coada 
în nădragi, s-a dichisit cât se poate mai bine şi s-a dus de s-a înfățişat prinţesei. 

— Cum de îndrăzneşti să vii în petit? Nu vezi, eşti plin de păr din cap până în picioare? Ar trebui 
să-ți fie ruşine să te arăţi în lume cu atâta păr pe tine, i-a spus prințesa de îndată ce l-a văzut. 

— De ce să-mi fie ruşine de părul meu bogat? răspunse maimuţoiul. Oare nu ştii, prințesă, că 
părul este simbolul bărbăției? De n-ar avea o coamă bogată, leul n-ar putea fi regele animalelor. De 
aceea, cu cât este mai păros un bărbat, cu atât este mai viteaz. 

— Dar nu vezi că ai o uitătură aşa de hoţească? Parcă ai vrea să şterpeleşti toate lucrurile ce le 
întâlneşti în cale, zise prinţesa iar. 

— Un războinic trebuie să fie mereu cu ochii în patru, căci nu se ştie niciodată de unde vin 
duşmanii. 

— Bine, bine, dar ai un nas aşa de mic... 

— Vai, prinţesă, un nas mic e un semn de nobleţe. 

— [a uită-te ce dinți ai! Mici şi ascuţiţi ca de fiară. 

— Oare nu ştii că dinţii frumoşi sunt cei ca sâmburele unui castravete şi strălucitori ca perlele? 


— Dar ce mâini lungi ai, aproape până la genunchi. 

— Cu mâini lungi întinzi mai bine arcul. 

— Văd că ai şi gheare. Un viteaz cu gheare, la ce trebuință? 

— Înadins mi-am lăsat unghiile, ca să cânt mai bine la ghitară şi să-ţi fac o serenadă. 

— Totuşi, picioarele tale sunt prea crăcănate, de îi vine omului să râdă numai când se uită cum 
mergi. 

— Ba greşeşti, prințesă. Un cavaler care în viaţa lui merge numai călare în şa, n-are cum să aibă 
picioarele drepte ca slugile. 

După toate răspunsurile astea, prinţesa nu mai avea ce să spună şi l-a luat pe maimuţoi de bărbat. 


Copilul nerecunoscător 
poveste javaneză 


Trăi a odată într-un port o femeie sărmană. De când îi murise bărbatul, care a fost pescar, înghițit 
de mare, trăia de la o zi la alta adunând vreascuri din pădure şi le vindea celor ce aveau nevoie de 
ele. Ca să se apuce de vreo treabă mai ca lumea sau să se angajeze la vreo casă mai bogată nu putea, 
fiindcă sănătatea ei lăsa de dorit şi nu se putea lăuda cu ea. De dimineaţă până seara tuşea 
încontinuu, iar când scuipa, scuipa cu sânge. Lumea zicea că plămânii îi erau roşi. Avea femeia un 
copil, Mălin Kundang îl chema. De aceea femeia era foarte necăjită, nu pentru ea, ci pentru copilul 
ei, că nu putea să-l crească cum trebuia. Cu toate că era bolnavă, se străduia întotdeauna să pună de 
o parte un pumn de orez din farfuria ei pentru Mălin, cel puţin copilul să nu rămână flămând. Nu e 
de mirare că de la o zi la alta boala ei se agrava, iar cu cât boala ei înainta, cu atât mai mult cădea pe 
gânduri. Ce va face Mălin când va rămâne singur? Cine îl va îndruma în viață? Ce se va întâmpla cu 
el în lumea asta plină de răutăţi? Nu cumva va apuca pe un drum greşit? Atâtea întrebări pe care şi 
le punea o chinuiau zi şi noapte, încât de multe ori îi curgeau lacrimi din ochi. Mălin Kundang era 
un băiat foarte inimos. Nu ca ceilalți copii de vârsta lui, care se jucau în mare cât era ziua de lungă, 
fără griji. El o ajuta întotdeauna pe mama sa cu micile lui puteri. ÎI durea foarte mult când o vedea 
cum se chinuie pentru ca să-l poată creşte. Ştia că de multe ori îndura foamea numai ca el să nu 
rămână flămând, dându-i bruma de orez ce a mai rămas. De o întreba: „De ce nu mănânci şi tu 
puţin, mamă?” răspundea: „Am îmbucat ceva mai devreme”. Toate suferințele astea îl făceau să 
gândească asemeni unui om matur. Când trecea prin port, se uita la corăbiile care duceau mărfuri şi 
la proprietarul lor îmbrăcat numai în mătase, cu cămaşă brodată şi cu lănţişor de aur. Se gândea 
întotdeauna ce bine ar fi să aibă şi el o corabie de marfă. Atunci mama sa nu va mai trebui să adune 
vreascuri din pădure, ea îşi va putea îngriji sănătatea, iar el va îi fericit. 

Când a împlinit vârsta de doisprezece ani, Mălin Kundatig zise către mama sa: 

— Mamă, numai tu ştii cât te-ai chinuit, ca să mă creşti pe mine. Acum nu mai sunt un copil 
neputincios, ca să nu-mi pot purta de grijă.. Lasă-mă să plec, căci vreau să-mi încerc norocul în 
lume. Cine ştie, poate într-o zi te voi putea face fericită şi vei putea fi mândră de mine. Ca să rămân 
mai departe lingă tine, ar însemna să-ți lungesc chinul şi aceasta nu foloseşte nimănui. 

— Dar eşti încă un copil, îi răspunse mama. Nici nu ştii cum să deosebeşti binele de rău. Mai 
rămâi câţiva ani acasă şi pe urmă te poți duce la pescuit, aşa cum a făcut şi răposatul tău tată. 

— Ca să te duci la pescuit îţi trebuie o barcă şi scule, iar noi nu avem nici de una, nici de alta. 
Nu, mamă, mai bine să plec acum. Iar tu te vei descurca mai bine fără mine în spinare. Uite, ieri a 
intrat în port corabia bogătaşului Sutan Alam. Mâine mă voi duce la corabie să mă angajez. 

Sutan Alam era un negustor foarte bogat. Făcea negoţul până în India şi China. De acolo aducea 
mătăsuri fine şi alte mărfuri alese, iar când pleca ducea mirodenii şi alte mărfuri căutate acolo. În 
afară de corabia pe care se afla, mai avea încă trei corăbii. Fiecare corabie era condusă de un 
nahkoda, adică căpitan, care îl asculta. Cu toată bogăţia lui, Sutan Alam nu era deloc fericit, căci de 


când: i-a murit nevasta a rămas singur pe lume. Copii n-avea, iar ca să se însoţire din nou nu îl 
trăgea inima, aşa de mult iubise pe răposata lui nevastă. 

Din prima zi când s-a angajat Mălin Kundang, Sutan Alam a şi început să-l îndrăgească. E 
adevărat că Mălin era cam pirpiriu şi neştiutor, dar încolo era băiat ascultător şi muncea eu râvnă. 
Dar cel mai de seamă lucru era că faţa lui aducea mult cu chipul răposatei sale neveste. La început îl 
punea să facă treburile unui mus. Dar puţin câte puțin îi mai lăsa timpul liber şi îl îndruma în arta 
marinărească. După numai doi ani Sutan Alam îl îndrăgea în aşa măsură, încât nu se mai putea lipsi 
de Mălin, de acum încolo îl şi socoti ca propriul său copil. ÎI învăță cum să conducă o corabie, îl 
învăță să socotească, îi arătă care mărfuri sunt bune şi care sunt proaste, care mărfuri erau de căutat 
aici şi care erau de căutat dincolo. Pe scurt, îl învăţă ce trebuie să ştie un nahkoda şi un negustor 
desăvârşit. Mălin Kundang nu era deloc băiat prost; Dacă la început era cam neştiutor, aceasta se 
datora că în toată; viaţa lui nu făcuse altceva decât să adune vreascuri. Acum, când putea să 
cunoască lumea cum trebuie, cu un dascăl aşa de bun cum era Sutan Alam, într-un scurt timp nu 
mai avea ce să înveţe de la acesta. Abia împlinise şaptesprezece ani, că Mălin a şi început să 
comande una din corăbiile lui Sutan Alam. După cinci ani de la plecarea de acasă, visul lui Mălin, 
să ajungă un nahkoda, s-a împlinit. Ceea ce nu s-a împlinit din visul lui de acasă era să-şi fericească 
mama. Căci Mălin Kundang îşi uitase de ea. La început, când se angajase ca mus pe corabia lui 
Sutan Alam, se gândea tot timpul numai la mama sa. Ce lucea ea? Până când o va putea duce cu 
sănătatea ei aşa de şubredă? Când o va mai putea revedea? Se întâmpla des ca noaptea înainte de a 
se culca să-i dea lacrimile. Parcă vedea înaintea ochilor cum tuşea mama sa, cu mâinile pe piept şi 
scuipând sânge. 

Gândul asupra mamei sale a început să se rărească de Când Sutan Alam l-a luat pe lângă el. Ba, 
mai mult, a început să se ruşineze de starea lui de dinainte. Se uita la haina sa de mătase şi la 
cămaşa cu danteluţe şi se gândea cum era îmbrăcat înainte numai cu zdrenţe, locuind într-o 
cocioabă de bambus, şi o mare ruşine îi năpădea inima. Mălin Kundang a uitat cu ce preț l-a crescut 
mama sa, cu ce inimă întristată l-a lăsat să plece şi cu ce dor îl aştepta să se reîntoarcă. 

Opt ani au trecut de când plecase de acasă Mălin. In oraşul lui natal mama sa zăcea pe o 
scândură învelită cu o zdreanţă în cocioaba ei de bambus. E de mirare cum această femeie mai era 
în viață, când numai pentru a tuşi se simţea sfârşită. Ca să mai adune vreascuri, nici vorbă nu mai 
era. La început s-a apucat de cerşit. Dar nici de cerşit, după un timp, n-a mai avut putere. Toată ziua 
zăcea pe scândura ei. Numai din mila unei vecine care îi aducea din când în când puţin orez a mai 
putut să trăiască. Tot timpul se ruga Morţii: „Nu mă lua cu tine, Moarte, până nu-mi revăd copilul. 
Numai o dată să-l mai văd şi atunci voi putea închide ochii cu inima împăcată”. 

Într-o zi, intră val-vârtej o vecină în cocioaba ei, Strigând: 

— Mama lui Mălin, mama lui Mălin! Fericire, mama lui Mălin, fericire! Nu degeaba l-ai 
aşteptat. S-a întors fiul tău. Acum e putred de bogat şi îmbrăcat numai cu aur din cap până în 
picioare. Fiul tău este nahkoda unei corăbii care a venit din China acum câteva zile. 

— Unde e? Unde e? Vine încoace? întreba mama lui Mălin Kundang cu lacrimi de fericire în 
ochi. 

— Nu, l-am văzut în port. Sigur că el este, căci toată lumea îi zicea Mălin Kundang. Pe urmă, 
cum să nu-l recunosc eu pe Mălin? Tot 1-a mai rămas urma aceea pe frunte. Dar se vede că mai are 
treburi în port, de nu vine degrabă aici. Fii liniştită, soseşte el dintr-o clipă în alta. 

În ziua aceea, mama lui Mălin Kundang nu mai putea de fericire. Până seara târziu stătu de vorbă 
cu vecina. De sute de ori vecina trebui să repete povestea, cum arăta Mălin, cum era îmbrăcat şi aşa 
mai departe. Toată noaptea n-a dormit şi tresărea la fiecare zgomot, crezând că vine fiul său, Mălin 
Kundang. Dar nici a doua zi Mălin n-a venit. A treia zi la fel, la fel şi următoarele zile. După ce a 
trecut o săptămână de zile, mama lui Mălin nu mai putu răbda. Tremurând din tot corpul de 
slăbiciune, a luat un toiag şi şontâc, şontâc s-a dus în port. A întrebat în stângă, a întrebat în dreapta 
unde este corabia lui Mălin Kundang. În sfârşit, găsi corabia lui, o corabie mare şi plină de mărfuri 


cu oameni ce forfoteau pe ea. ÎI văzu pe fiul ei pe punte, mândru aidoma cum era descris de vecină, 
parcă mult mai frumos. Cu lacrimi în ochi urcă pe punte. Deodată un marinar se răsti la ea: 

— Ce cauţi aici, cerşetoareo? Ai de gând să şterpeleşti ceva de pe corabie? Cară-te repede, că 
ridicăm ancora! 

— Cum? Plecaţi acuma? întreba ea necrezând auzului. Pleacă el fără să mă vadă? Nu, nu se 
poate. 

— Da, plecăm. N-ai ce căuta aici. De mai rămâi, ai să ajungi hrana peştilor. 

— Eu îl caut pe fiul meu. ÎI caut pe fiul meu Mălin, Malin Kundang, nahkoda corăbiei. 

— Oare nu eşti în toate minţile? Mălin Kundang e fiul lui Sutan Alam, bogătaşul. Cum poate 
Mălin Kundang să fie fiul unei cerşetoare ca tine? Ori te crezi nevasta bogătaşului Sutan Alam? 
răspunse marinarul. 

— Ce s-a întâmplat? întrebă Mălin Kundang, care se apropie auzind gălăgie. 

— Mălin, fiul meu, zise mama lui şi se repezi să-l îmbrățişeze. 

Dar Mălin Kundang se dădu îndărăt. O recunoscu pe mama lui, dar îi fu ruşine de ea. Numai 
gândul că oamenii lui îl vor privi ca pe copilul unei cerşetoare îl îngrozi. Cum ar putea el, 
cunoscutul nahkoda, fiul lui Sutan Alam, să fie fiul unei cerşetoare? Ce ruşine! Aşa ceva nu se 
poate. 

— Nu te cunosc, femeie, zise el. Dacă vii ca să ceri nişte bani, poftim, şi îi dădu un pumn de 
argint. 

— Dar mie nu-mi trebuiesc banii tăi, Mălin, căci mâine poimâine mor. Tot ce vreau eu e să te 
îmbrăţişez, fiule. Oare tu nu mă mai recunoşti? Sunt maică-ta, Mălin! 

— Se vede că femeia aceasta e nebună. Daţi-o jos pe chei! 

Dând aceste porunci îi şi întoarse spatele. 

Pe nisip, mama lui Mălin Kundang stătea plângând si înăbuşită în tuse. Va să zică, Mălin, fiul ei, 
pe care îl aşteptase opt ani de zile, s-a întors şi n-a vrut s-o recunoască, iar acum a plecat iar fără s-o 
îmbrăţişeze. Fiul ei, care a fost aşa de bun, inima lui s-a schimbat de când a devenit bogat ca şi 
inimile tuturor bogătaşilor. De ce n-a murit ea mai devreme? De ce s-a rugat Morţii să n-o ia până 
nu-l vedea pe fiul ei? Să-l vadă cum s-a lepădat de ea? 

Pe apa mării se zărea corabia lui Mălin cum se îndepărta de țărm. Se vedea din ce în ce mai mică 
şi încet, încet, intra în apă. Când nici vârful catargului nu s-a mai văzut, mama lui Mălin şi-a şters 
ochii de lacrimi, şi-a îndreptat spatele şi, cu faţa înspre cer, strigă: 

— Nu, cel care a fost aici n-a fost fiul meu Mălin Kundang. Fiul meu n-ar fi putut să-şi uite 
mama, iar pe el l-am pierdut de când a trecut dincolo de pragul casei noastre. Totuşi, dacă omul pe 
care l-am întâlnit adineauri a fost într-adevăr fiul meu, coboară tu, cerule, asupri corăbiei sale, şi tu, 
mare, să-l înghiți, căci eu, mama lui, care i-a dat viață, nu-i mai îngădui să pângărească acest 
pământ sfânt! 

Nici n-a terminat bine blestemul, că vântul a şi încetat să mai bată. Numai pe cer norii se adunau 
cu repeziciune, acoperind soarele care cu o clipă mai înainte strălucea în toată splendoarea lui. Dar 
deodată cerul parcă se despică în două şi un fulger năprasnic bubui asurzitor. Un uragan cumplit a 
început să se dezlănţuie. Marea parcă era pusă la fiert. Talazuri mari cit un munte aruncau peşti din 
fundul mării la suprafață şi de la suprafaţă la fundul mării. Niciun palmier de pe țărm n-a rămas 
întreg, rupți Ca nişte bețe. De când e lumea nu s-a mai pomenit aşa uragan, de parcă era sfârşitul 
lumii. După o zi şi o noapte, uraganul a încetat cu desăvârşire. Nici urmă de nor n-a mai rămas pe 
cer şi Surya, soarele, ieşi din nou ca şi cum nimic nu s-a întâmplat. 

De atunci nimeni nu l-a mai văzut pe Mălin Kundang. 


Povestea cu cei trei hoţi 
poveste javaneză 


Au fost odată trei hoţi, frați în furturi şi hoţii. Pe unul îl chema Gălap, adică întunecatul, fiind 
mai închis la piele, pe al doilea îl chema Pece, adică Chiorul, fiindcă avea doar un singur ochi 
teafăr, iar pe ultimul îl chema Bagus, adică Frumosul, fiind mai frumuşel la chip decât ceilalți doi. 

Într-o seară s-au dus cei trei hoți să fure din casa hagiului din sat, cunoscut ca cel mai bogat om 
din ținut. Au aflat ei, pesemne, că în seara aceea hagiul a rămas singur în casă, iar casa era mare 
calorice casă a unui om bogat. Ajuns în casa hagiului, Gălap a intrat în casă prin acoperiş, urmând 
ca ceilalți doi să intre în casă pe uşă, după ce le-o va deschide Gălap pe dinăuntru. Odată ajuns 
înăuntru, s-a uitat în dreapta, s-a uitat în stingă, şi deodată văzu îmbrăcămintea hagiului atârnată în 
cuier, iar hagiul se auzea sforăind dintr-o cameră alăturată. Atunci, ce i-a trecut prin gând lui Gălap? 
„Hai să mă îmbrac în straiele hagiului, parcă văd cum se vor prăpădi de râs băieţii”. Zis şi făcut. Şi- 
a pus turbanul cel mare al hagiului pe cap, s-a învelit cu pelerina, a luat mătăniile şi s-a dus să 
deschidă uşa. Dar abia deschise uşa, că şi văzut pe Pece şi pe Bagus cum se uitau îngrozit înspre el 
şi strigau: „Hagiul!”, rupând-o la fugă. Când a văzut Gălap că fraţii lui au luat-o la fugă după ce s- 
au uitat înspre el, a crezut că hagiul s-a sculat şi era în spatele lui. A rupt-o şi el la fugă după ceilalți 
doi. 

— Aoleo, ne urmăreşte hagiul! strigară cei doi în nebuniţi de groază şi fugeau şi mai tare. 

— Aşteptaţi-mă, aşteptați-mă! țipa Gălap după ei. 

Fugeau cei trei hoți ca nişte nebuni, până au ieşit din sat. Fugeau, tot fugeau, până au căzut toți 
trei grămadă. 

— Vine hagiul să ne omoare! zicea Pece tremurând. 

— Iertare, iertare! gemu Bagus. 

Dar Gălap, care a căzut peste ei doi, zise: 

— Dar unde e hagiul? 

Aşa a scăpat hagiul de cei trei hoți, datorită hainei tui, iar hoţii nu s-au mai întors niciodată. Căci, 
se zice, după credinţa hoţilor, nu este bine să încerci să furi de unde ai dat greş odată. 


Hoţul la mine! 
poveste javaneză 


Trăiau odată într-un sat doi tineri căsătoriți. Faţă în față cu casa lor era casa primarului, iar puţin 
mai încolo, a notarului. Într-o seară, când să intre în pat, au simţit că un hoţ se ascundea sub patul 
lor. Un hoţ este întotdeauna înarmat. El, un singur bărbat cu o femeie slabă să se împotrivească unui 
înarmat? Era prea primejdios. S-au sfătuit ei doi pe şoptite, şi femeia a început să-l întrebe pe soțul 
ei cu voce tare: 

— Bărbate, dacă o să avem un băiat ce nume îi vei da? 

— Ce nume să-i dau? Primar şi gata. Să ajungă şi el primar când o fi mare, răspunse bărbatul. 

— Şi cum ai să-l strigi dacă îl va chema Primar? 

— Cum să-l strig? Primarule, la mine! şi gata. 

Hoţul de sub pat a priceput îndată că cei doi erau nou căsătoriți şi a început să zâmbească. 

— Dar dacă mai avem un copil şi iar o să fie băiat, ce nume ai să-i dai? întrebă iar femeia. 

— Dar de ce, mă rog, încă un băiat şi nu o fetiță? întrebă la rândul său bărbatul. 

— Aşa sunt eu, îmi plac băieții, răspunse femeia. 

— Păi dacă vom avea încă un băiat, am să-l numesc Notar şi gata. Să ajungă şi el notar când o fi 
mare. 

— Şi cum ai să-i chemi pe amândoi ca să vină la tine? Spune-mi, te rog, că mi-ar face plăcere. 

— Cum să-i chem? Primarule, Notarule, la mine! Şi gata. 

Hoţul de sub pat a început să râdă pe înfundate. „Nebunii”, se gândea el. Deodată femeia întrebă 
iar: 

— Dar dacă vom mai avea încă un băiat, ce nume ai vrea să-i dai? 


— M-am plictisit să avem trei băieţi. Vreau şi eu o fetiță, măcar una şi gata. Trei băieți la rând e 
prea de tot. 

— Ba o să avem încă un băiat, că aşa vreau, zise femeia supărată. Dacă totuşi, cu toate că nu-ţi 
face plăcere, dacă totuşi o să avem încă un băiat, ce nume ai să-i dai? 

— Dacă totuşi, cum zici tu, dacă totuşi o să avem încă un băiat, zise bărbatul supărat şi el, am să- 
i dau nume Hoţu şi gata. Să ajungă şi el hoţ când o fi mare. 

— Vai, bărbate, se poate să spui una ca asta? Chiar dacă îl va chema Hoţu, ştiu eu ce fac ca să nu 
ajungă hoț când o fi mare. Dar cum ai să-i chemi pe toţi trei ca să vină la tine? 

— Cum să-i chem? Uite aşa: Primarule, Notarule, Hoţu, la mine! Şi gata. Nu e mare lucru. 

— Într-adevăr, nu e mare lucru când spui aşa încet. Dar când copiii vor fi departe, va trebui să-i 
strigi mai tare. Nu-ţi va fi cumva ruşine să strigi aşa în gura mare numele copilului nostru Hoţu? 

— Mie? Mie să-mi fie ruşine de numele copilului? Uite că acuşi am să-l strig în gura mare. 

Şi omul a început să strige cu toată puterea: 

— Primarule, Notarule, Hoţu la mine!... Primarule, Notarule, Hoţu la mine!... Primarule, 
Notarule, Hoţu la mine!... 

S-a trezit primarul, s-a trezit notarul şi au alergat amândoi spre casa noilor căsătoriți. Când au 
ajuns în casa lor, l-au găsit pe hoțul de sub pat, tăvălindu-se de râs. 


Intoarce-te, hoţule! 
poveste javaneză 


Se spune de obicei că femeile sunt bune numai de gură, dar când e vorba de minte n-au nici cât o 
gămălie de ac. Adevărul nu este tocmai aşa, căci se pot spune multe despre femei cu mintea isteaţă, 
care de multe ori întrec pe bărbaţi. 

S-a întâmplat odată, într-o casă singuratică de lângă un sătuc, ca o femeie să rămână singură 
acasă. Bărbatul ei împreună cu fratele lui mai mic erau plecaţi în sat, la o nuntă, urmând să se 
întoarcă abia în zori. Pe femeie o durea capul, de aceea a preferat să rămână acasă. În toiul nopții, 
femeia a simțit că un hoț a pătruns în casă găurind zidul. Ce ar fi putut să facă ea, o femeie 
neajutorată împotriva unui hoț? Dar femeia nu şi-a pierdut cumpătul. Se purta de parcă nu s-a 
întâmplat nimic deosebit şi întrebă: 

— Cine e acolo, hoț oare sau o pisică doar? se prefăcea femeia ca una tare proastă la minte. 

— Miau, miau, răspunse hoţul. 

— Of, iar o pisică, ce păcat! De ar veni un hoţ ce bine mi-ar părea. De două zile stau singură 
acasă spălând, să vină vreun hoţ, dar de fiecare dată vine numai câte o pisică. Ce păcat, mare păcat, 
bombănea femeia. 

Hoţul, când a auzit ce a bombănit femeia, a ieşit din ascunzătoarea lui şi zise: 

— Dar ce ţi s-a întâmplat, frumoaso, de aştepţi să vină un hoț la tine? Unde ţi-e bărbatul de ai 
stat două zile singură acasă? Eu sunt un hoț şi iată că am venit. 

— Bărbatul, meu? Mânca-l-ar ciuma, să nu mai aud niciodată de el. Zicea mereu să sunt tare 
proastă şi mă bătea în fiecare zi de îmi amăra zilele. Acum e plecat în oraş şi se întoarce abia peste 
câteva zile. 

— Dar de ce doreşti să vină un hoţ? 

— Să vină un hoţ, da, să vină. Să ia toate lucrurile din casă, ca să moară bărbatul meu de ciudă 
când se va întoarce acasă. E şi tare zgârcit. De când ne-am căsătorit am mâncat numai cu sare şi 
ardei. 

Râdea hoţul de fericire, aşa noroc nu întâlneşti în fiecare zi, şi a început să adune lucrurile din 
casă. Dar a văzut cu uimire că femeia împrăştia mereu lucrurile adunate şi le încurca de nu putea 
termina cu strânsul. 

— Ce faci tu, femeie? Mai bine dă-te la o parte şi nu mă mai încurca, s-a răstit hoţul. 


— Cum să te încurc? Eu te ajut. Mă uit la lucrurile de aici ca să văd dacă le-ai luat pe toate sau 
nu. 

Aşa zise ea, tot împrăştiind lucrurile. Hoţul nu se mai supăra, ci râdea de prostia ei. Dar când 
hoţul nu era atent, femeia ascundea câte ceva de preţ sub pat. 

Până la urmă hoţul a reuşit să termine cu strânsul lucrurilor şi plecă îndoit de şale din cauza 
greutății prădate. Dar nici nu s-a îndepărtat bine şi auzi cum îl strigă femeia înapoi: 

— Întoarce-te, hoţule, vino înapoi! Ai uitat ceva, păcat să nu-l iei! 

S-a întors hoţul gâfâind şi femeia i-a dat un lanţ de aur. Hoţul i-a mulțumit, iar în sinea lui râdea. 
„Are dreptate bărbatul ei când spune că femeia aceasta e tare proastă”. Dar abia se îndepărtă puțin, 
femeia îl strigă înapoi iar: 

— Întoarce-te, hoţule, vino înapoi! Iar ai uitat ceva, păcat să nu-l iei! 

Se întorcea hoţul, femeia îi da un rând de îmbrăcăminte scumpă. Hoţul i-a mulțumit şi întrebă: 

— Mai este ceva pe care le-am uitat? 

Iar femeia îi răspundea: 

— Nu, nu mai este. 

Dar abia se îndepărtă şi femeia îl strigă iar: 

— Întoarce-te, hoţule, vino înapoi! Ai mai uitat ceva, păcat să nu-l iei! 

— Întoarce-te, vino înapoi, întoarce-te, vino înapoi, mai bine dă-mi-le pe toate şi nu mă mai 
obosi, zise hoțul gâfâind din ce în ce mai tare. 

Femeia i-a dat iar ceva din lucrurile de preţ pe care le-a putut ascunde. Dar până la urmă nu mai 
avea nimic, toate lucrurile le-a dat hoțului. Ce să facă acum? Mai era până dimineață când bărbatul 
ei împreună cu fratele lui trebuiau să vină. Oricum trebuia să reţină pe hoţ. L-a chemat pe hoţ 
înapoi, iar când hoţul s-a întors, femeia i-a spus: 

— De ce te grăbeșşti să pleci? Mai bine întinde-te să te odihneşti oleacă. Între timp am să fac ceva 
de-ale gurii, că de când sunt măritată n-am mai mâncat ca lumea. 

Se gândea hoţul că femeia avea dreptate. De ce să se grăbească? Doar femeia era singură în casă, 
casa era singuratică, iar el era obosit de atâta du-te vino cu căratul în spate. S-a lungit hoţul în pat, 
iar femeia a început să fiarbă orez şi a gătit mâncare în toată legea. Ba a tăiat chiar şi o pasăre. Când 
mâncarea era gata, s-au ivit zorile. 

— Hai, hoţule, să stăm la masă, l-a invitat femeia. 

Şi a stat la masă hoţul, înfulecând cu poftă bunătățile. Dar nici nu s-a săturat bine, că s-a şi trezit 
înhățat de doi bărbaţi. Erau bărbatul femeii cu fratele lui. 

Aşa au fost salvate bunurile lor de la hoţ, datorită femeii care s-a dovedit isteață şi curajoasă. 


Femeie, trei tâlhari şi un hoţ 
poveste javaneză 


A fost odată o femeie care stătea singură într-o casă departe de sat. Într-o noapte, femeia s-a 
trezit cu trei tâlhari, care au intrat în casă forțând uşa. Înainte de a-i jefui casa, tâlharii au pus-o pe 
femeie să le facă de mâncare, iar între timp ei beau arak ca la ei acasă. Dar femeia, curajoasă cum 
era, a pus otravă în mâncare, aşa că puţin timp după ce au mâncat, tâlharii au căzut grămadă jos sub 
masă fără suflare. 

S-a uitat femeia la tâlharii morţi şi s-a gândit să-i arunce în râul din apropiere, înainte de a se 
face dimineaţă. L-a apucat pe unul de o mână şi l-a tras spre uşă, când deodată a simţit că în casă s-a 
strecurat un hoţ. 

— Hoţule, mai bine să ieşi din ascunzătoare şi aruncă-mi acest musafir nedorit, care a murit aici, 
în râu. La întoarcere te voi răsplăti cu o sută de rupiahi. Dacă vrei să-mi furi, n-ai să găseşti lucruri 
deosebite, iar de banii mei nu poţi să ştii unde i-am ascuns, zise femeia. 


S-a gândit hoţul că femeia avea dreptate, aşa că a ieşit din ascunzătoare, a luat mortul de lângă 
uşă în spinare şi s-a dus să-l arunce în râu. După puțin timp s-a întors hoțul cerând răsplata: cei o 
sută de rupiahi. 

— Cred că glumeşti. Văd că mortul a rămas la locul lui de lângă uşă. Doar nu vrei să spui că l-ai 
aruncat în râu, iar acum mortul s-a întors singur, a spus femeia care între timp, când hoţul arunca 
mortul de lângă uşă, a pus pe celălalt mort în locul celui dintâi. 

Când s-a uitat hoţul la locul de unde a luat mortul, a rămas înmărmurit, căci a văzut că femeia n- 
a mințit, mortul a rămas la locul lui. 

„Dacă îi spun că mortul s-a întors singur, o să mă creadă chiar nebun. Cine poate să creadă o 
întâmplare ca asta?” îşi zise hoţul. 

Aşa că fără să zică nimic a luat al doilea cadavru şi l-a dus la râu. I-a legat de picior un bolovan 
mare, a ales un loc cu apa adâncă şi l-a aruncat. 

— Să nu te mai prind iar lângă uşă, că va fi vai de tine, zise hoţul. 

S-a întors hoţul, dar nu mai căuta pe femeie, ci înainte de a intra în casă se uită la locul 
cadavrului. Acum, mirarea lui se amestecă cu groaza când văzu cadavrul rămas locului. Adevărul 
este că între timp femeia a pus acolo pe al treilea tâlhar. Hoţul l-a luat şi pe ăsta, l-a dus la râu, i-a 
legat un bolovan şi mai mare de un picior, l-a bătut măr, şi abia după aceea l-a aruncat în râu. 

— Na, să-ți fie de învăţătură că ţi-ai bătut joc de mine! zise hoțul. 

S-a întors hoţul la casa femeii gâfâind de atâta trudă, iar în fața casei îl aştepta femeia care, când 
I-a văzut, i-a strigat de departe: 

— Unde ai fost? de ce n-ai aruncat nici până acum cadavrul? 

Auzind întrebarea, pe hoţ l-a cuprins o groază de nedescris. Fără să se mai gândească a luat-o la 
fugă cât îl ţineau picioarele. 

„Ori cadavrul e însuşi dracul, ori femeia e o vrăjitoare”, îşi zise hoțul. 


Jocul fermecat 
poveste javaneză 


Un ţăran a murit şi a lăsat ca moştenire celor doi fii ai săi, Parman şi Rogo, un petic de pământ, o 
casă şi o sută de arginți. 

— Tu eşti fiul cel mare, zise Rogo lui Parman, şi socotesc că e dreptul tău să rămâi în casa 
părintească, să munceşti pământul. Mie să-mi dai cei o sută de arginţi, ca să-mi încerc norocul în 
negoţ. 

Din banii moşteniţi, Rogo şi-a cumpărat din sat câteva vaci, cu gândul să le vândă cu preţ bun la 
oraş. După socoteala lui, într-un timp nu prea lung va putea să-şi întocmească o gospodărie proprie. 
Dar ghinionul a fost că, ducând vacile spre oraş, s-a întâlnit cu nişte tâlhari care, după ce l-au bătut 
măr. l-au luat nu numai vacile, ci şi cămaşa de pe el. Ce să facă acum? Ar fi putut, să se întoarcă 
acasă la frate-său, care îl va fi primit cu braţele deschise. Dar cum să te întorci aşa, pe jumătate 
dezbrăcat, când cu o zi înainte ai plecat cu o sută de arginți în pungă? S-a gândit Rogo cât s-a 
gândit, până la urmă s-a hotărât să intre argat la un boier dintr-un sat apropiat. 

Cinci ani de zile a stat Rogo ca argat în casa unui hagiu, muncind de dimineaţă până noaptea 
târziu fără odihnă, cu mâncare puţină, numai atât cât să nu moară de foame. Într-o seară, şi-a făcut 
el socoteala: 

— Cinci ani de zile am muncit ca un bivol. Dar ce vorbesc, ba şi mai rău decât un bivol. E drept 
că un bivol munceşte greu în orezărie, dar, de bine de rău, e hrănit pe săturate, pe când eu sunt 
întotdeauna flămând. După muncă, bivolul e întotdeauna, dus la scaldă, iar eu n-am timp nici să mă 
spăl ca lumea. Unui bivol nu i se dă îmbrăcăminte, dar nici mie. Însă bivolului nu i se dă 
îmbrăcăminte că n-are trebuinţă, pe când mie îmi trebuie. Dar dacă mă gândesc mai bine, un bivol 


n-are simbrie şi nici nu poate pleca de la stăpân, iar eu am simbrie şi pot pleca oricând doresc. Va să 
zică, până la urmă tot stau mai bine decât un bivol. 

Cu gândul la simbria lui, Rogo s-a împăcat cu soarta. Simbria pentru cei cinci ani de muncă 
trebuia să fie o sumă destul de frumoasă. Nu ştia nici el cât de mare, dar un negoţ ar fi poate de 
ajuns. 

Aşa că dis de dimineaţă Rogo s-a înfățişat hagiului, i-a spus că vrea să se întoarcă acasă şi i-a 
cerut simbria lui pentru cinci ani de zile de când s-a băgat argat. 

— Hai să facem socoteala, zise hagiul. Simbria pentru cinci ani este atât. Dar trebuie să scădem 
ce îmi datorai mie. Când ţi-am dat în pază caii, a murit unul din ei. Prețul unui cal este atât. Când ai 
fost odată bolnav, leacului meu te-ai făcut bine; preţul este atât. Când ai rămas singur într-o zi să 
păzeşti casa, a venit un hoţ și a furat nişte lucruri din casă. Fiindcă tu erai răspunzător de ce se 
întâmplă în casă trebuie să plăteşti paguba. Vasăzică, dacă scădem simbria din ce îmi datori zi, în 
loc să primeşti tu ceva de la mine, trebuie să-mi dai zece arginți. Totuşi, fiindcă m-ai slujit cinci ani 
de zile, te las să pleci fără să-mi dai nimic. 

„Vasăzică, până la urmă eu stau mai rău decât un bivol, îşi zise Rogo. Dar nu mă las până nu-l 
învăţ minte pe acest hagiu hapsân.” 

A plecat Rogo la fratele său, Parman, şi i-a povestit toate păţaniile sale. 

— ŞI acum împrumută-mi cincizeci de arginţi, ca să-mi mai încerc norocul, sfârşi Rogo. 

Din aceşti cincizeci de arginți, Rogo şi-a cumpărat haine pentru a se îmbrăca ca lumea, a mai 
cumpărat şi un ţap bătrân, iar restul de bani i-a băgat sub coada ţapului. Cu ţapul după el s-a întors 
Rogo la fostul său stăpân. 

— Am venit ca să-mi plătesc datoria, zise Rogo hagiului. 

— Dar ce este cu acest ţap? întrebă hagiul mirat văzându-l bine îmbrăcat şi târând un tap bătrân. 

— Acest ţap nu este un țap obişnuit, ci un tap fermecat, pe care îl am de la un drac, răspunse 
Rogo. l-am promis să-l slujesc după moarte şi în schimb mi-a dat acest tap, care poate să-mi dea 
arginţi oricând am nevoie. 

Cu această vorbă, Rogo a început să apese burta ţapului, şi, imediat se rostogoliră câteva monezi 
de argint. A numărat Rogo zece monezi şi i-a înmânat hagiului. Când a văzut această minune, 
hagiul, fiind foarte lacom, nu mai putea să-şi ia ochii de la tap. 

— N-ai vrea să mi-l vinzi mie? întrebă el. 

— De ce să-l vând când el îmi dă în fiecare zi atâta bănet de nu-l pot număra?! răspunse Rogo. 

— Îţi dau un sac de arginţi pentru el, a spus hagiul. 

— Un sac de arginți îmi dă ţapul în câteva zile. 

— Îţi dau un sac de aur, insistă hagiul. 

— Dacă ţii atât de mult să mi-l cumperi, bine, fie aşa cum spui. 

A luat Rogo sacul cu aurul şi a lăsat ţapul în casa hagiului. Dar înainte de a pleca, zise: 

— Să nu uit să-ţi spun. Câteodată, ţapul îşi face de cap şi nu mai aruncă monezi de argint. Dacă 
se întâmplă acest lucru, ia un topor şi loveşte-l în cap. Țapul nu va muri, căci e ţapul necuratului, în 
schimb va face el monezi de argint, chiar mai multe decât înainte. 

Cu baticul lui plin de aur, Rogo şi-a întemeiat o gospodărie frumoasă şi s-a căsătorit cu o 
mândreţe de fată. Și de acum încolo el lucra numai pe pământul lui, şi aşa era de fericit până la 
adânci bătrâneţe. 

Dar cu ţapul şi hagiul ce s-a mai întâmplat? Țapul a murit chiar a doua zi după ce a plecat Rogo, 
sub toporul litigiului, căci în loc să facă monezi de argint, a făcut numai balegă, iar hagiul a 
înnebunit de ciudă. 


Crocodilul alb 


poveste javaneză 


A fost odată în Djava Dvipa — adică în Insula Java — un rege renumit, cu numele de Devata 
Ciăncar, zis Zeul pe Pământ. Regele Devata Ciăncar n-avea altă plăcere decât să mănânce 
mâncăruri alese. Nu-i plăcea nici vânătoarea, nici luptele de cocoşi, nici cele între taur, şi nici 
întrecerea călăreţilor. În schimb, avea sute de bucătari. Un bucătar-şef avea sub comanda lui câţiva 
ajutori de bucătar-şef, iar fiecare ajutor de ajutor de bucătar-şef avea sub comanda lui câțiva 
bucătari. Dar şi aceşti bucătari simpli la rândul lor aveau câţiva Butori de bucătar, şi aşa mai 
departe. Fiecare bucătar-şef răspundea doar pentru un singur fel de mâncare, niciodată mai mult. 
Unul era meşter la supa de pasăre, altul era meşter la ciorba de burtă şi aşa mai departe, de la 
mâncărurile obişnuite până la mâncărurile neobişnuite, ca limbi de papagal, creier de maimuţă, labă 
de tigru şi altele. Pe urmă, regelui nu-i plăcea să mănânce singur, căci singur îşi pierdea pofta de 
mâncare. În fiecare zi stăteau la masa lui toți prinții şi boierii ca ia o sărbătoare, iar de treburile țării 
nimeni nu se ocupa. Bineînţeles, poporul trebuia să aducă cele de trebuință gătitului: zeci de păsări, 
zeci de animale rare şi sălbatice, mirodenii şi rădăcini care nu se găseau decât în junglă. Trăia 
poporul cUm trăia, dar de asemenea trai mai bine lipsă. 

Într-o zi s-a întâmplat, pe când regele mânca o ciorbă de fazan, să găsească o bucăţică de carne 
cu un gust deosebit de bun. N-avea gustul cărnii de fazan, dar nici alt gust de carne pe care a mai 
mâncat-o vreodată în viaţa lui. Ce fel de carne era oare? se mira regele. Doar mâncase atâtea feluri 
de carne şi ştia gustul fiecăruia. A întrebat pe ceilalți meseni dacă a nimerit vreunul vreo bucăţică de 
carne cu un gust deosebit în ciorba de fazan, însă toată lumea a răspuns nu. Ciorba de fazan avea 
carne de fazan, ziceau ei. Dar regele era sigur că în ciorba de fazan mai era şi altă carne. Era numai 
o bucăţică, totuşi avea gust mult mai bun decât orice carne cunoscută lui. Regele a hotărât să afle ce 
carne era şi să mai mănânce din această bunătate deosebită. A chemat pe şeful bucătar al ciorbei de 
fazan şi i-a povestit cele întâmplate. Dar şi şeful bucătar al ciorbei de fazan o ţinea una şi bună, că 
ciorba de fazan era gătită în fața ochilor lui şi avea numai şi numai carne de fazan. 

Dacă nu-mi afli ce carne era, zise regele amenințând. Voi porunci să vă scurteze de cap şi pe tine 
şi pe toți bucătarii tăi. 

Ce putea să facă şeful bucătar al ciorbei de fazan? A adus şi el pe toți ajutorii lui, adică ajutorii 
de bucătar-șef al ciorbei de fazan, şi i-a înfăţişat regelui. La rândul lor aceştia din urmă au chemat 
pe ajutorii de ajutor de bucătar-şef al ciorbei de fazan, şi aşa mai departe, până s-au înfățișat în faţa 
regelui chiar ucenicii. În sfârşit, un om, cu tot corpul tremurând de frică, zise: 

— Vai, stăpâne, mă rog de iertare. Toată această întâmplare s-a datorat numai şi numai unei 
greşeli de-ale mele. Când am tăiat carnea de fazan, mi-am luat şi vârful degetului mic. Poate 
bucăţica degetului meu mic era cu un gust deosebit. 

Regele părea nedumerit, dar în acelaşi timp şi fericit de această întâmplare. Cum de nu i-a trecut 
prin minte până atunci să guste carne de om? De n-ar fi fost această lut cuplare, poate până la 
moarte nu ar fi gustat niciodată asemenea bunătate. 

Începând din ziua aceea, carnea de om a devenit mâncarea lui preferată. Carnea de om era 
întotdeauna prezentă la masa lui, gătită în diferite feluri. Îi plăcea mai ales carne de copii, căci 
carnea de copii este mai fragedă. Toată lumea îşi ascundea copiii, căci peste tot oamenii regelui îi 
căutau. După câţiva ani, niciun copil nu se mai afla în Djava Dvipa, cu toții până la unul au fost 
mâncaţi de regele Devata Ciăncar. Dacă nu se mai puteau găsi copii, atunci au început să fie vânaţi 
şi tinerii. Fugeau tinerii, unii în munți, alții în junglă, de au rămas satele numai cu bătrânii gârboviţi 
de ani, care nu mai erau buni pentru niciun fel de muncă. Djava Dvipa cea bogată a devenit o ţară 
pustie. Nici orezăriile nu se mai lucrau. 

În timpul acela a venit în Djava Dvipa un tânăr voinic pe nume Agisaka. Trecu Agisaka prin mai 
multe sate şi nicăieri n-a văzut ţipenie de om. În sfârşit, când trecea prin satul Dadapan a văzut o 
femeie bătrână. A întrebat-o Agisaka ce s-a întâmplat cu această ţară de nu se mai vedea viaţa de 
toate zilele. Bătrâna din Dadapan i-a povestit despre regele Devata Ciăncar şi de obiceiul său de a 
mânca carne de om şi de tinerii fugiți în munţi şi în junglă. 


— Mai bine grăbeşte-te să te întorci de unde ai venit sau du-te de te ascunde, până nu vin 
oamenii regelui în căutarea tinerilor rătăciți. 

Dar Agisaka, în loc să asculte povaţa bătrânei, zise că lui nu îi era frică, ba ar vrea chiar să se 
ducă să-l întâlnească pe acest rege mâncător de oameni. 

Într-adevăr, puţin timp după aceea au venit oamenii regelui căutând tinerii rătăciți. Când l-au 
văzut pe Agisaka, au vrut să-l lege ca pe un vânat. Dar Agisaka era un sakti, adică un năzdrăvan. În 
loc să-l lege pe el, ei se legau şi se luptau între ei, se băteau şi se omorau, iar Agisaka stătea cu 
braţele încrucişate, fără să-şi mişte niciun singur deget. După ce a văzut că oamenii regelui s-au 
bătut îndeajuns, a făcut ce a făcut, încât ei s-au oprit de a se bate. Le-a spus pe urmă să-l ducă în 
fața regelui. 

N-a fost puţină bucuria regelui văzând cum slujbaşii lui s-au întors cu un tânăr. De mai multe 
luni nu mai gustase carne de om. Însă Agisaka i-a grăit: 

— Eu am venit de bună voie la tine, căci de vrei să mă omori n-ai să izbuteşti niciodată. Am 
auzit că ai obiceiul să mănânci carne de om şi eu am venit ca să mă mănânci. 

— Cum, vrei să te mănânc de bună voie? întreba regele mirat. 

— Da, însă numai de vei izbuti a-mi umple şapca mea cu pământ. Iar de nu, te voi omori. 

— Numai atâta? râdea Devata Ciăncar în hohote. Îţi voi umple nu o şapcă, ci o mie de şepci dacă 
doreşti. 

A coborât regele de pe tron să se ducă afară să umple şapca lui Agisaka, grăbit ca să mai guste 
carne de om. Apucă îndată şapca şi o trase ca s-o poată umple cu pământ. Dar când a tras-o, şapca s- 
a lărgit. Cu cât trăgea mai mult, cu atât se lărgea mai tare. Regele Devata Ciăncar trăgea întruna de 
şapcă, urmărit de Agisaka, până l-a cuprins frica şi a început să fugă. Dar fugind, tot trăgea de şapca 
ce se lărgea mereu. Fugea, fugea regele trăgând şapca după el, care se lărgea mereu, până ce a ajuns 
la țărmul Mării de Sud. Acolo nu mai avea unde să fugă, iar Agisaka, îl şi ajunsese din urmă. 

— Ajutor! ţipă regele, dar nimeni nu veni să-l ajute. 

A căzut regele cu capul la pământ şi gemu: 

— Iertare, iertare. 

— Eu te iert, a spus Agisaka, căci mie nu mi-ai făcut nimic. Dar oamenii şi copiii pe care i-ai 
mâncat, cum te vor ierta? 

— Nu mă omori, fă orice cu mine, dar nu mă omorî. Îndurare, gemu regele. 

— Bine, nu te voi omori, a spus Agisaka. Deoarece ţie îți place să mănânci carne de om, 
mâncător de oameni să rămâi. De moarte ţi-e frică, de aceea nu vei muri niciodată. 

Şi cu aceste cuvinte l-a îmbrâncit pe Devata Ciăncar în mare. Când a căzut în apă, regele s-a 
făcut nevăzut, iar în locul lui înota un crocodil alb, căci într-adevăr regele Devata Ciăncar s-a 
preschimbat în crocodil alb. Şi nu ca oricare alt crocodil, acest crocodil nu trăieşte în fluviu, ci în 
mare, în Marea de Sud. De aceea nu e bine să faci baie în Marea de Sud, căci acest crocodil alb se 
contopeşte la culoare cu spuma mării şi te poate înhăţa fără să-l vadă nimeni. 


Căprioara pitică şi tigrul 
poveste malaeziană 


Şoarecele — căprioară sau căprioara pitică are faţa unui şoricel cu un botic mic şi picioarele şi 
corpul unei căprioare. Este micuță — de-abia de îți ajunge până la genunchi, maronie cu pete albe. 
Trăieşte în pădurile din Indonezia şi Malaezia şi multe animale mari încearcă să o mănânce. Dar 
căprioara pitică este isteaţă şi întotdeauna scapă. Atunci când merge cu pas grăbit prin pădure cântă: 


Sunt rapidă şi isteață 
Şi nimeni nu mă înhaţă. 
Cine sunt eu? 


Sunt căprioară pitică. 


Într-o zi, căprioara pitică se plimba prin pădure, când deodată, Tigrul s-a năpustit asupra sa: 

— Vreau să te mănânc la prânz, căprioară pitică! zise el. 

Căprioara pitică privi înspre o băltoacă plină de noroi din apropiere şi spuse: 

— Mi-ar plăcea să fiu prânzul tău de astăzi, Tigrule, dar am o treabă foarte importantă de făcut: 
trebuie să păzesc budinca împăratului. Este fină şi cremoasă şi are gust de ciocolată. 

— Vreau să o încerc! a implorat, plin de poftă, Tigrul. 

— Oh, nu! Chiar nu te pot lăsa. Împăratului nu-i place deloc ca cineva să-i guste budinca. De 
aceea o şi păzesc. 

— Doar o înghițitură, se rugă Tigrul. Împăratul nu-și va da niciodată seama. 

— EI, foarte bine, atunci, spuse căprioara. Dar va trebui să fug repede. Aşa, dacă vei fi prins, 
nimeni nu va putea să mă învinovăţească. 

Căprioara a tulit-o înspre pădure, în timp ce Tigrul a început să guste budinca Împăratului: o 
budincă de noroi! 

Tigrul a luat urma căprioarei prin pădure şi a găsit-o calmă, aşteptându-l sub un copac în care 
descoperise în secret un cuib de viespi. 

— De data asta nu vei mai scăpa, te voi mânca la prânz! spuse Tigrul. 

— Mi-ar plăcea să fiu prânzul tău de astăzi, Tigrule, dar am o treabă foarte importantă de făcut: 
trebuie să păzesc tamburina împăratului, spuse căprioara pitică entuziasmată. Când o loveşti, scoate 
un zgomot profund. Sunetul îţi trece prin urechi şi îți ajunge până în vârful degetelor de la picioare 
şi tot ceea ce poți să faci este să dansezi! 

— Mi-ar plăcea la nebunie să bat tamburina împăratului, a implorat Tigrul. 

— Oh, nu! Chiar nu te pot lăsa să faci asta. Împăratului nu-i place deloc ca cineva să bată în 
tamburina sa. De aceea o şi păzesc. 

— Doar o lovitură, se rugă Tigrul. Împăratul nu-și va da niciodată seama. 

— Fi, foarte bine, atunci, spuse căprioara. Dar va trebui să fug repede. Aşa, dacă vei fi prins, 
nimeni nu va putea să mă învinovăţească. 

Căprioara a tulit-o înspre pădure, în timp ce Tigrul a început să bată în tamburina Împăratului. 
Viespile nervoase au început să-l înţepe şi să-l fugărească până în râu unde a trebuit să se ascundă 
până ce acestea s-au plictisit şi au plecat. 

Furios, Tigrul i-a luat din nou urma căprioarei cea pitică. De data aceasta a găsit-o stând lângă un 
şarpe cobra încolăcit, care dormea dus. 

— De data asta chiar nu vei mai scăpa, te voi mânca la prânz! răcni Tigrul. 

— Mi-ar plăcea să fiu prânzul tău de astăzi, Tigrule, dar, din nefericire, trebuie să păzesc cureaua 
împăratului. 

Tigrul se uită cu jind la modelul perfect, extraordinar de frumos al curelei împăratului. 

— Aş vrea să o încerc, a implorat Tigrul, vrăjit de frumuseţea culorilor şi a designului curelei. 

— Oh, nu! Chiar nu te pot lăsa să faci asta. Împăratul nu lasă pe nimeni să-i poarte cureaua. De 
aceea o şi păzesc. 

— Doar pentru un minut, se rugă Tigrul. Împăratul nu va şti niciodată. 

— EI, foarte bine, atunci, spuse căprioara. Dar va trebui să fug repede. Aşa, dacă vei fi prins, 
nimeni nu va putea să mă învinovăţească. 

Căprioara a tulit-o înspre pădure şi în timp ce Tigrul îşi punea cureaua, şarpele s-a trezit şi a 
început să se încolăcească în jurul acestuia, sâsâind şi scuipându-i în faţă. 

— Ajutor!!! a strigat Tigrul. După câteva trânte bune, a reuşit, cu greu, să se elibereze din 
strâmtoarea şarpelui şi a rupt-o la sănătoasa. 

De atunci, nu a mai încercat niciodată să o mănânce pe căprioara pitică. Şi acum se aude 
căprioara cântând prin pădure cântecul ei preferat: 


Sunt rapidă şi isteață 

Şi nimeni nu mă înhaţă. 
Cine sunt eu? 

Sunt căprioara pitică. 


Preţuirea bătrânilor 
poveste mongolă 


În vremurile de demult trăia pe lume un han tare trufaş. Cândva hanul acesta avusese foarte mulţi 
supuşi. Însă o dată cu scurgerea zilelor, numărul oamenilor se împuţina din ce în ce mai mult. 
Aceasta din pricină că după legea dată de el, toți bătrânii, care nu mai puteau ţine în loc un vițel de 
un an, erau supuşi morții. 

Un băiețandru din această împărăție îşi puse în gând să izbăvească de la moarte pe bătrânul său 
tată. Săpă o groapă adâncă, îl aşeză acolo şi-i aducea în fiecare zi, în taină, de ale gurii. 

Când slujitorii împăratului veniră să-l ia, tânărul le spuse, cu lacrimi în ochi, că părintele său a 
murit cu câteva luni în urmă. Slujitorii îi dădură crezare şi plecară mai departe. 

Într-o zi băiatul, trecând prin apropierea palatului hanului, zări o grămadă de oameni. Mulțimea 
privea cu interes un trunchi de copac, cu ambele capete la fel de groase. Trunchiul fusese trimis din 
partea hanului vecin, cu ameninţarea de război dacă nu i se va răspunde grabnic, care dintre 
capetele trunchiului este dinspre rădăcină şi care dinspre coroană. Sorocul se apropia. Mâhnit peste 
măsură, hanul dădu de ştire că va dărui un sac de aur aceluia care va dezlega ghicitoarea. Auzind 
toate acestea, băiatul se duse la tatăl său şi-i ceru sfatul. 

— E o taină foarte uşoară, spuse bătrânul. Dacă trunchiul va fi lăsat pe o apă repede, el va pluti 
cu partea de sus, coroana, înainte. 

A doua zi, dis-de-dimineaţă, tânărul se înfiinţă la han şi-i spuse cum se poate afla care este 
coroana şi care este rădăcina trunchiului. Hanul, în mare zor, trimise un sol la hanul vecin cu 
răspunsul, iar pe băiat îl răsplăti după făgăduință. 

După o bucată de vreme, hanul vecin îi trimise din nou, spre dezlegare, de data aceasta o făptură 
ciudată, mare cât un bou, cu mai mulți colți şi cu douăsprezece picioare. Trebuia să primească 
răspuns unde trăiesc asemenea ființe şi cum pot fi omorâte. Iarăşi se adunară la palatul hanului mii 
de supuşi, dar nimeni n-a fost în stare să-i dea de capăt. Atunci hanul porunci unui slujitor să 
păzească namila toată noaptea. Dar dimineaţa, spre uimirea tuturor, nu găsiră nici urmă de oase din 
paznic. Vremea trecea şi nemaivăzuta arătanie mâncase sute de oameni. Veni şi rândul băiatului s-o 
păzească. Îndurerat adânc, el se duse iarăşi la tatăl său. 

— Nu te întrista, fiul meu, îi spuse bătrânul. Această făptură, în realitate, este un purice 
supraîngrăşat. Când o vei străjui să nu dormi, ci să fu tot timpul cu băgare de seamă; dacă 
ciudățenia o să vrea să se năpustească asupra ta, să-ți freci picioarele unul de altul; cel mai mult îi e 
frică de acest lucru. 

Feciorul făcu întocmai precum îl sfătuise bătrânul şi scăpă cu viață. A doua zi dimineaţa slujitorii 
hanului deschizând uşa, spre marea lor mirare văzură pe tânăr întreg şi nevătămat; alergară îndată la 
han şi-i povestiră totul. Hanul porunci să-i fie înfățişat băiatul şi aflând că ciudata făptură nu-i 
altceva decât un purice îngrăşat peste măsură, trimise răspuns hanului vecin, iar tânărului îi spuse: 

— Tu ai salvat împărăţia mea. Cere de la mine orice-ai vrea şi eu îţi voi îndeplini dorinţa. 

— E o mare cinste să ascult asemenea cuvinte, îi răspunse băieţandrul, dar trebuie să vă 
mărturisesc că acesta nu este meritul meu. Şi căzu în genunchi. Tainele au fost dezlegate de tatăl 
meu. Nu-mi doresc niciun fel de bogăţie, aş vrea numai un singur lucru: să desființezi legea după 
care bătrânii sunt sortiți morții. 

Hanul ascultă dorința tânărului şi porunci îndată slujitorilor să adune cu tobele mici triburile 
MICI, iar cu tobele mari semințiile mari. Şi când se adună tot norodul, atunci chiar hanul în persoană 


aduse la cunoştinţa supuşilor săi schimbarea vechii legi şi introducerea alteia noi. După legea cea 
nouă se poruncise cu străşnicie ca oamenii bătrâni să fie respectaţi şi cinstiți. 

Tot atunci, hanul renunță la tronul său în favoarea tânărului iscusit, iar bătrânul înțelept deveni 
mâna dreaptă a fiului său. De atunci poporul acelei împărății trăieşte în linişte şi în fericire. 


Cea mai mare bogăție 
poveste mongolă 


Se povesteşte că odată pe drumurile unor pustiuri se întâlniră doi călători, un tânăr şi un bătrân 
înțelepțit de povara anilor. Se prinseră în vorbă. Tânărul începu să se jeluie de viața grea ce o duce: 

— Prea cinstite drumeţ, nu sunt fericit deloc! Venerabilii mei părinți nu mi-au lăsat niciun fel de 
moştenire. Ce minunat este să fii bogat! Ce nenorocire însă că, în lumea asta, eu sunt omul cel mai 
sărac şi mai nefericit! 

— Fi, nu te mai tângui atâta, fiule! răspunse bătrânul. Nu trebuie să fii atât de trist şi atât de 
pierdut! 

— Cum să nu fiu îndurerat şi nefericit când nu am niciun fel de avere? 

— Încetează, fiule, rosti bătrânul călător. Ai atâtea bogății în mâinile tale şi când colo te plângi 
de sărăcie! 

Tânărul tresări şi-l privi mirat: 

— Ce fel de bogății? Eu ştiu că n-am nimic! 

Atunci drumețul cel înțelepţit de mulțimea anilor îi grăi: 

— Te-ai gândit vreodată cât preţuiesc ochii tăi? Cedează-mi numai un singur ochi şi am să-ți dau 
în schimbul lui tot ce doreşti de la mine. 

— Cum?! Să-mi vând un ochi? se sperie tânărul. Nu, cinstite călător, n-am să-mi dau ochiul meu 
nici pentru cea mai mare comoară din lume. 

— Bine, urmă bătrânul. Atunci cedează-mi o mână, pentru care am să-ți dau aur şi argint atât cât 
îți pofteşte inima. 

— Pentru aur şi argint să-mi dau o mână? se înspăimântă tânărul drumeţ. Nu, pentru nimic în 
lume n-am să fac aşa ceva! Pentru niciun fel de aur! 

— Vezi dar, fiul meu, ce bogății ai? cuvântă bătrânul tovarăş de drum. Şi, dacă este aşa, atunci de 
ce plângi? Crede-mă că cea mai mare bogăţie este însuşi omul! Dacă omul este sănătos, dacă are 
mintea luminată, atunci el are şi putere să-şi agonisească singur orice bogăţie din lume. 


Preţul legii 


poveste mongolă 


Cu mulți ani în urmă, într-unul din colțurile întinsei Mongolii, trăia un muzicant orb. Trei sute 
şaizeci şi cinci zile pe an rătăcea prin ailuri'”, mergea din iurtă în iurtă, le cânta oamenilor cu 
hura'* şi din gură şi le istorisea vechi isprăvi de vitejie. 

Muzicantul orb îşi purta cu multă grijă hainele şi fiecare mungu'” de prisos îl punea deoparte 
pentru zile negre, de boală, când nu putea umbla prin ailuri. Banii şi-i strângea într-o pungă, pe care 
o ţinea ascunsă în sân şi de care nu se despărțea niciodată. 


157 mică aşezare, având una sau mai multe iurte 
158 instrument musical cu coarde şi arcuş 
159 monedă măruntă, a suta parte dintr-un tugric 


Odată, pe când muzicantul îşi cânta cântecele în fața unei mari mulțimi de oameni, se apropie de 
el un necunoscut, îmbrăcat foarte fercheş. Făcându-şi loc cu coatele prin mulțime, el ajunse în faţă, 
se aşeză pe vine înaintea muzicantului şi începu să-l privească stăruitor cu ochii lui mari şi negri. 

Noul venit era îmbrăcat cu cămașă de mătase şi purta o curma!“ verde, plisată, pe deasupra. În 
picioare avea încălțări bune de piele. Căciula de mătase neagră era lăsată pe o ureche. 

După ce muzicantul sfârşi de cântat şi oamenii se risipiră pe la casele lor, necunoscutul se uită 
hoţeşte în jur, apoi îşi strecură o mână în sânul muzicantului. Muzicantul orb tresări speriat, îl prinse 
pe hoţ de mână şi începu să strige: 

— Oameni buni! Săriți că mă jefuieşte ziua în amiaza mare! 

Nici nu apucă jefuitorul să-şi tragă mâna din sânul muzicantului, că se şi strânseră oamenii şi-l 
înhățară. 

— Aşa bine îmbrăcat şi uite pe cine şi-a găsit să fure, vorbeau aceştia, indignaţi. Pe un muzicant 
orb. Ruşine să-ți fie! 

Dar noul venit nici nu se gândea să lase punga cu banii muzicantului din mână, ci, dimpotrivă, 
începu să strige tare: 

— Gândiţi-vă numai, de unde să aibă atâţia bani un orb prăpădit? El a vrut să-mi fure mie banii, 
nu eu lui! 

Poporul se indigna şi mai tare. 

— Şarlatanule, pungaşule, îndrăzneşti să-l mai şi ponegreşti pe bietul muzicant! țipară oamenii 
şi-l târâră în faţa cneazului. 

Cneazul ascultă ce-i spuseră martorii, îl pofti pe muzicant să stea jos şi începu să-l cerceteze pe 
hoț. 

— În genunchi, hoţ nenorocit! Ai cutezat să jefuieşti ziua în amiaza mare un biet muzicant orb! 
Cum ai îndrăznit să faci una ca asta? strigă cneazul la el. 

— Cneazule, răspunse tâlharul, eu sunt dintr-o familie nobilă. Tatăl meu este un om de vază. De 
ce m-aş fi apucat de o treabă atât de murdară? Crezi că aş fi în stare să jefuiesc un muzicant sărman 
şi să stric bunul renume al tatălui meu? 

Cneazul se supără şi mai tare şi spuse: 

— N-o fi mare lucru de capul unui tată care a crescut un fiu atât de rău! 

— Dealtfel, înălțimea ta cunoaşte foarte bine numele tatălui meu. 

— Va trebui să vă tragem la răspundere şi pe tine, şi pe netrebnicul tău părinte. Spune, care este 
numele lui! începu să strige cneazul. 

Hoţul îl privi pe cneaz, îi făcu abia simţit cu ochiul şi spuse: 

— Faţa tatălui meu este brăzdată, spinarea încovoiată, iar numele lui este „Bătrânul argint”. 

Cneazul căzu pe gânduri. Tăcu mult timp, apoi zâmbi şi spuse: 

— Mâine va trebui să ne ocupăm de treaba asta încurcată. 

Şi cneazul porunci ca orbul şi hoţul să fie închişi osebit. 

Noaptea, hoţul veni în fața cneazului şi-i dădu un pumn de monede de argint, cu efigie. 
Dimineaţă, cneazul porunci să fie aduşi amândoi în faţa lui. De astă dată îşi revărsă mânia asupra 
muzicantului orb. 

— Hoţ mizerabil, cum ai îndrăznit să încalci legea? Spune, ce te-a făcut să-l ponegreşti pe acest 
om cinstit şi respectat de toţi? 

Muzicantul orb nu-i răspunse nimic. Şedea în acelaşi loc, săpa de zor cu mâinile pământul din 
faţa lui şi din când în când îşi punea urechea pe locul unde scormonise. 

„Ce tot face acolo diavolul ăsta orb?” se miră cneazul şi întrebă cu voce tare: 

— EI, hoţule, ce-i cu tine, ţi-ai pierdut mințile? 

— Cneazule, răspunse muzicantul orb, nu mai departe ca ieri s-a auzit aici glasul legii. Astăzi, 
aceeaşi lege a fost ocolită pentru un pumn de monede. Numai că eu n-am bani. De aceea şi sap 
pământul, poate dau aici de niscaiva arginți, ca să răscumpăr adevărul de la înălțimea ta. 


160 scurtă cu mâneci largi, care se îmbracă peste cămaşă 


Cneazului nu-i plăcură deloc vorbele astea şi-l alungă din faţa lui pe muzicantul orb. 


Puiul de cămilă cel orfan 
poveste mongolă 


În vremurile de demult, trăiau odată un cneaz şi un bogătan. Bogătanul se gândi să se înrudească 
cu cneazul şi hotărî să-i dăruiască o sută de cămile albe. Adună el nouăzeci şi nouă de cămile albe, 
dar nu-i ajungea una ca să facă suta. Atunci se gândi să-i dea cneazului o cămilă albă care tocmai 
făcuse un pui, iar puiul ei îl păstră pentru sine. Puiul începu să tânjească după maică-sa şi zi şi 
noapte vărsa lacrimi amare. Bogătanul porunci să se arunce un braţ de flori într-o iurtă cu cinci 
pereţi şi să fie închis acolo puiul. Dar acesta plânse atâta, că iurta se nărui. Puiul de cămilă începu 
să strige cu glas subțire! şi, zgârâindu-şi blănița gingaşă de colții pietrelor, alergă peste piscuri şi 
văi, peste dealuri, câmpii şi pustiuri ca să-şi caute mama. Aksaldai, păstorul hanului, înhăţă o urgă!“! 
de fier, lungă de vreo zece coţi, cu laţul din piele de panteră, împodobită cu izvoade, sări pe calul lui 
cel şarg, care era chiar capul hergheliei celei mari, alergă după puiul de cămilă şi-l prinse. 

— Ah, am să-ţi dau pielea răpănoasă la câini şi carnea am să ţi-o mănânc friptă! Răcni păstorul 
şi îl arse cu urga, din toate puterile, pe puiul de cămilă. 

Păstorul îl aduse pe pui înapoi şi-l legă de gâtul unei cămile mari şi nărăvaşe. Puiul de cămilă 
alerga zi şi noapte în jurul priponului şi vărsa lacrimi amare. 

— De ce tot boceşti şi nu mănânci nimic? îl întrebă cămila. 

— Ca să se înrudească cu cneazul, stăpânul meu a hotărât să-i dăruiască o sută de cămile albe. Şi 
fiindcă nu-i ieşea la socoteală o cămilă albă, a luat-o pe maică-mea. Eu am început să ţip şi, julindu- 
mi coastele, am alergat după ea peste piscuri şi văi, peste dealuri, câmpii şi pustiuri. Când, deodată, 
păstorul Aksaldai a sărit pe calul lui cel şarg, a apucat urga lui de fier lungă de vreo zece coți, cu 
laţul din piele de panteră, şi m-a prins. A jurat pe drum că-mi jupoaie pielea şi-o aruncă la câini şi că 
mă mănâncă fript. lar când m-a adus înapoi, m-a legat de gâtul tău. Iată de ce bocesc. 

— Mănâncă, bea şi dormi liniştit, spuse cămila. Înainte de revărsatul zorilor o să tai sfoara cu o 
piatră şi o să-ți recapeţi astfel libertatea. 

Puiul de cămilă amuţi, iar cămila, dimineaţă devreme, înhăţă sfoara cu dinţii, o frecă de o piatră 
până se rupse şi slobozi puiul de cămilă. Aceasta începu să strige cu glas subțirel şi o luă la goană, 
julindu-şi blănița, peste munţi şi văi, peste dealuri, câmpii şi pustiuri. Dar bătrânul păstor Aksakdai 
îl aduse din nou acasă şi-l legă de astă dată de gâtul unei cămile mici. Puiul de cămilă începu iar să 
bocească şi cămila cea mică îl întrebă de ce plânge. Puiul îi povesti totul şi cămila cea mică făcu la 
fel ca şi cea mare, iar la despărțire îi spuse: 

— Îţi urez să dai de urma copitelor de aur ale mamei tale dragi şi să ajungi să sugi iar laptele ei 
minunat. 

Puiul de cămilă începu să strige cu glas subțirel şi o luă la fugă peste munţi şi văi, peste dealuri, 
câmpii Şi pustiuri. Şi din nou se luă Aksaldai după el. Dar când să-l ajungă din urmă, calul lui 
Aksaldai grăi deodată: 

Mulţi orfani am văzut pe lume, dar unul aşa de amărât ca puiul ăsta de cămilă încă n-am întâlnit. 
Rostind aceste vorbe, căzu jos şi muri. 

Iar puiul de cămilă fugi mai departe şi întâlni o lupoaică cu doi pui. 

— De ce boceşti? îl întrebă lupoaica. Acuşi te mănânc! 

Puiul de cămilă îi povesti cum fusese despărțit de maică-sa, iar la urmă îi spuse: 

— Ei, acuma mănâncă-mă. Priveşte-mi gâtul lung şi frumos, picioarele zvelte, cocoaşa rotundă 
şi coastele subţirele-toate sunt ale tale, dacă vrei. 

— Mulţi orfani am văzut pe lume, dar unul aşa amărât ca tine încă n-am întâlnit, spuse lupoaica 


161 vergea lungă cu un laţ la capăt, pentru prinderea animalelor 


hămesită de foame şi mâncă alt pui, dar de puiul de cămilă nu se atinse. 

lar aceasta începu să strige cu glăsicioru-i subţire şi o luă la fugă mai departe peste piscuri şi văi, 
peste măguri, câmpii şi pustiuri. În calea lui dădu de o tigroaică cu doi tigrişori.. Tigroaica îi puse 
aceeaşi întrebare ca şi lupoaica, iar puiul de cămilă îi povesti şi ei totul. Tigroaicei i se făcu tare 
milă de el şi mâncă alt pui, dar de orfan nu se atinse. Puiul de cămilă începu să țipe cu glas subțirel 
şi o luă la fugă mai departe peste munţi şi văi, peste dealuri, câmpii şi pustiuri, când, deodată, îi 
răsări în cale o pădure întunecată şi deasă, de nu putea nici s-o ocolească, dar nici să treacă prin ea. 
Puiul de cămilă începu să se jelească şi mai tare şi să alerge încoace şi încolo, până ce dădu de o 
cărare şi izbuti să treacă prin pădure. Merse el, merse şi întâlni în drumul lui o mare învolburată pe 
care n-avea nici cum s-o treacă, dar nici s-o ocolească. Din nou începu să se vaite, să alerge pe mal 
dintr-o parte în alta, când se ivi o broască țestoasă, mare cât o iurtă cu patru pereţi, care-i spuse 
plină de supărare: 

— Ce tot alergi pe aici şi nu laşi lumea să-şi vadă de treburi? 

Puiul de cămilă îi spuse că a fost despărţit de maică-sa, dar broasca țestoasă nu se înduioşă deloc 
şi hotărî să-l mănânce. Atunci puiul de cămilă îi povesti toate prin câte trecuse. 

— Mulţi orfani am văzut, dar unul aşa amărât ca tine încă n-am întâlnit. 

Şi broaştei țestoase i se făcu tare milă de puiul de cămilă şi-l ajută să treacă marea. Puiul începu 
să strige cu glăsicioru-i subțire şi alergă mai departe peste munți şi peste văi, peste măguri, câmpii 
şi pustiuri, iar după trei ani auzi, în sfârşit, glasul mamei sale. Cămila auzi şi ea glasul puiului şi-l 
chemă la dânsa. Stăpânul ei o închisese într-o casă de fier cu trei caturi şi o înconjurase cu trei mii 
de ostaşi. Dar cămila sfărâmă pereţii casei de fier, împrăştie oastea de trei mii de ostaşi şi fugi să se 
întâlnească cu puiul ei. Puiul de cămilă umbla acum pe urmele copitelor de aur ale mamei sale şi 
sugea pe săturate din laptele ei cel gustos. 

— Să ştii că va veni stăpânul meu şi mă va ucide, spuse cămila. Fugi, fiule, pe vârful muntelui 
de la miazăzi. Acolo va veni o cămilă roşcată şi bearcă, iar tu vei suge de la ea. 

Dar cum voi putea eu să plec de lângă scumpa mea mamă, după ce am mers pe urmele copitelor 
ei de aur şi am supt din laptele ei cel dulce? răspunse cu tristeţe puiul de cămilă. 

Atunci cămila împroşcă cu lapte din ţâţele din faţă picioarele dinainte ale puiului ei şi cu laptele 
de la țâţele din spate, picioarele dinapoi şi îl goni spre creştetul muntelui. 

După un timp sosiră soldaţii şi o uciseră. 

Puiul de cămilă se sperie şi fugi pe vârful muntelui de la miazăzi. De pe alte meleaguri, de la o 
depărtare de trei ani de mers, sosi o cămilă roşcată şi bearcă, cu glasul asemănător cu al mamei lui. 
Puiul de cămilă se apropie de ea şi se îndestulă sugându-i laptele. 

Şi au trăit multă vreme în pace şi linişte pe lângă casa unui stăpân bun. 


Aravgar-Her, calul cel iute 
poveste mongolă 


În vremurile străvechi, pe pământurile cneazului Aghi-Uizen, trăia un crescător de vite pe nume 
Gombo. Dar, deşi era tare sărac, nu cerea de pomană. Muncea zile în şir şi cu mare trudă izbutea să 
o scoată la capăt. Avea o singură fiică preaiubită şi răsfăţată, dar deşteaptă, frumoasă şi harnică. Toţi 
cei din jur nu ştiau cum s-o mai laude. Fiica lui Gombo îi plăcu nespus de mult bogătaşului Balbar. 
Acesta veni în ailul'® lor sărac, deşi mai înainte nu avea de-a face cu nevoiaşii, şi o peţi pentru fiul 
său. După câteva zile trimise preţul de răscumpărare cuvenit. La nuntă, Balbar pofti mulți oaspeți şi 
făcu o petrecere straşnică. Seara, mama mirelui şi mama miresei se culcară în iurta tinerilor 
căsătoriți, ca să cerceteze dimineaţa dacă tânăra nevastă se pricepe să fiarbă ceaiul. 

Nora cea isteață a bogătaşului Balbar se sculă devreme, înainte de răsăritul soarelui, îşi puse 

toate podoabele, aşa cum cerea obiceiul, şi ieşi din iurtă. 

„Bravo, fata mea, te-ai sculat în zori”, se bucură mama fetei, iar soacra gândi cu ciudă: „Ce-o fi 
apucat-o de s-a sculat cu noaptea-n cap?” 

Amândouă femeile îşi dădură cu părerea că tânăra nevastă s-a dus să dea la o parte răsuflătoarea 
de fum, dar vremea trecea şi ia tot nu se întorcea. 

— Unde a dispărut? începură să zică cele două mame şi hotărâră să iasă şi să se uite după ea. 

leşiră din iurtă şi, când se uitară, tânăra nevastă se afla pe malul drept al râului, unde se oprise 
pentru o noapte o caravană, şi vorbea ceva cu caravangiii. Apoi îşi scoase încălțările, îşi ridică 
poalele îmbrăcăminții, trecu apa rece a râului prin vad, îşi potrivi podoabele la loc şi se întoarse în 
iurtă. Aprinse iute focul, fierse un ceai gustos şi le pofti cu plecăciune pe mamă şi pe soacră să-l 
bea. După aceea îşi trezi soţul şi-i spuse: 

— Ştiu că n-o să faci întotdeauna ce-ţi spun eu, dar dorinţa asta trebuie să mi-o îndeplineşti 
negreşit. Du-te chiar acum la caravangiii de pe malul drept al râului şi cumpără de la ei mânzul cel 
negru de un an. 

Soţul îşi iubea aşa de tare soția, că nu putu să nu-i facă pe plac şi se îndreptă spre malul drept al 
râului. Acolo văzu un mânz deşelat, negru şi zbârlit. Nu avea nicio înfăţişare ca lumea şi nicio 
culoare mai acătării. 

— Vreau să cumpăr acest mânz, le spuse bogătaşul caravangiilor. 

— Ce vrei să faci cu el? se mirară ei. 

— Am un copil cu toane, căruia-i place să se joace cu animalele, răspunse cu trufie bogătaşul. 

Atunci caravangiii ridicară pe loc prețul: 

— Dacă vrei să-l cumperi, dă în schimbul lui două iepe. 

— Bine, dau, se învoi bogătaşul, dar mai întâi trebuie să mă sfătuiesc cu ai casei: să-i spun 
mamei şi să încerc s-o înduplec pe nevastă-mea. 

Acasă îi spuse nevestei sale că nu va cumpăra mânzul fiindcă cer prea mult pe el. 

Nevastă-sa se supără şi începu să plângă. 

— N-o să sărăceşti dacă dai două iepe pentru el! 

Bogătaşul se duse atunci să ceară sfat părinților. Dar aceştia se supărară grozav pe mireasa cea 
prețioasă. 

— Ce fata! spuneau ei. Nici n-a intrat bine în casa noastră şi vorbeşte de cumpărături! 

Atunci nevasta cea tânără o rugă pe maică-sa să cumpere mânzul şi aceasta îi îndeplini 
rugămintea. După trei zile veni şi tatăl ei s-o vadă şi, în aceeaşi zi, părinţii se pregătiră de plecare 
acasă, hotărând să ia cu ei şi mânzul. Atunci tânăra nevastă începu din nou să-l roage pe soţul ei: 

— Gândeşte-te numai cum o să mergi la nadam'*” Să te lupţi nu ştii, să tragi cu arcul nu ştii, iar 
cal de alergări n-ai. Nu te zgârci la două iepe şi cumpără mânzul acela de la părinții mei. Din el va 
ieşi un cal minunat. 

De astă dată soţul ascultă de nevastă-sa şi hotărî să cumpere mânzul. Aflând aceasta, părinţii lui 
se supărară mai rău ca prima oară şi se repeziră la fiul lor cu ocări: 

— Prostule ce eşti, nătăflețule! Îţi laşi nevasta să ţi se suie în cap! 

— Nevastă-mea zice că din el o să iasă un cal bun pentru alergări, o ținea pe-a lui fiul. 

— Iute ca viţelul unui iac! Urât animal, numai cinste n-o să-ți facă! îl luau în râs taică-su şi 
maică-sa. 

Dar fiul nu-i ascultă, le dădu socrilor două iepe şi mână mânzul în herghelia sa. Mânzul rămânea 
mereu în coada hergheliei ca un câine, şi foarte curând nimeni nu-i mai dădu nicio atenție. 

Trecură iarna şi primăvara şi veni vara. Se apropia ziua nadamului. Oamenii începuseră să-şi 
prindă caii mai repezi. 

— Hai să proponim şi mânzul nostru, îi spuse fiica lui Gombo soțului ei. 

Acesta prinse mânzul şi-l priponi. Mânzul nu se schimbase nicicum. Avea aceeaşi blană lăţoasă 
şi zbârlită. 

— Luaţi de aici animalul acesta îngrozitor! Ne face de râs! începură să țipe părinţii. 

— Sub un strai modest se poate ascunde o inimă vitează, iar dintr-un mânz nearătos poate ieşi un 
cal bun, le răspundea fata socrilor ei. 

Plin de mânie, socrul dezlegă mânzul şi-l goni, dar mânzul se întoarse şi, zile în şir, stătu lângă 
pripon. Când începu pregătirea cailor pentru alergări, niciunul din copii nu vru să-l încalece. 

Vremea trecea. Veni sărbătoarea. Tinerii însurăţei plecară şi ei cu murgul lor. Alergările începură. 
Sosi şi rândul cailor de doi ani. Fiica lui Gombo îi dărui unei fete sărmane dintr-un ail cunoscut 
inelul din deget şi o trimise să ia parte la alergări, călare pe mânzul ei cel lăţos. Iar ea, împreună cu 
soţul ei, o porni spre locul unde se încheiau alergările. Acolo se şi strânsese o mulțime de câteva mii 
de oameni. 

— Se apropie, se apropie! începu să freamăte mulțimea. 

Micii călăreți goneau scoțând țipete ascuţite, biciuindu-şi caii şi ridicând nori albi de colb. 
Mânzul cel zbârlit era al şaselea în rând, dar curând începu să lărgească pasul. Către sfârşitul 
alergărilor, ajunse în rând cu cel care era în fruntea tuturor cailor şi apoi îl întrecu. 

Tinerii însurăţei îşi îmboldiră caii şi, plini de bucurie, o porniră în galop în urma lui. 

În jur, numai despre mânzul cel lăţos, care galopase în dreapta, se vorbea. Învingătorul fu condus 
spre cort, apoi îl stropiră cu cumâs'* şi-i ridicară frâul sus. Când începură să-i frece pielea udă de 
sudoare, blana neagră şi zbârlită căzu de la sine şi mânzul se prefăcu într-un murg minunat de 
frumos, cu pielea strălucitoare. I se dădu un premiu mare. 

— Bun cal, îl lăudară bătrânii pe învingător şi îi puseră numele de Aravgar-her, adică Frâul-de- 
aur. De atunci, Aravgar-her câştigă primul loc la fiecare nadam şi toți o lăudau pe tânăra nevastă, 
care îl cumpărase. lar bogătaşul Balbar, care până atunci o umilea în tot felul, îi dădu în grijă de aici 
încolo numai ei alegerea cailor de alergări, şi astfel herghelia lui se umplu cu cai iuți. Însă niciunul 
dintre ei nu-l putea întrece pe Aravgar-her. El păstră primul loc la nadamale a şapte ținuturi, mai 
bine de douăzeci de ani. 

Anii treceau, murgul îmbătrânea şi puterile îi scădeau. Dar când Balbar şi fiul lui prindeau caii 
cei iuți şi-i legau, Aravgar-her venea şi el, din obişnuinţă, la pripon. În timpul pregătirilor el galopa 
în urma cailor, deşi nimeni nu-l mai încăleca. 

Odată, pe când duceau caii la obişnuitul nadam, Aravgar-her o luă, poticnindu-se, după ei. 

— Murgul nostru s-a prostit de tot, spuse stăpânul şi-l izgoni. 

Calul gemu puternic şi din ochi îi curseră lacrimi. Apoi o luă iar şonticăind în urma stăpânului. 

— a-l cu noi, de ce să-l jignim? îl apăra nevasta gospodarului. 

Soţul îi făcu pe plac, trase căpăstrul pe capul lui Aravgar-her şi îl luă cu el la nadam. Când 
începură alergările cailor bătrâni, Aravgar-her galopa ca şi mai înainte în fruntea tuturor. Dar, 
deodată, unul din caii lui Balbar se sili să-l ajungă din dreapta şi galopă un timp în rând cu el. În 
cele din urmă izbuti totuşi să-l întreacă pe Aravgar-her. Aravgar-her necheză puternic, îl apucă pe 
potrivnic cu dinții de coadă şi în aceeaşi clipă se prăbuşi cu zgomot la pământ. Oamenii alergară 
strigând către el. Nevasta bogătaşului Balbar se aruncă plângând de gâtul calului ei. Murgul gemu 
încet şi se stinse. 

La dorinţa tuturor celor de față, premiul fu dat pentru ultima oară lui Aravgar-her şi înmânat 
stăpânei lui. 

Pe Aravgar-her îl îngropară în Stepa Galbenă, unde învinsese el prima oară la nadam. Iar Stepa 
Galbenă s-a numit de atunci Aravgar-her. Şi multă, multă vreme, în popor s-a tot istorisit această 
întâmplare care a devenit apoi legendă-legenda despre Stepa Galbenă care şi-a schimbat denumirea 
în stepa Aravgar-her. 


Altan-Gu și Mungun-Gu 

În vremurile de demult trăiau odată un pui de tigru şi un pui de bivol. Într-o bună zi se întâlniră 
şi intrară în vorbă. 

— Hai să locuim împreună, spuse bivolaşul tigrişorului. 

— Hai, răspunse acesta. 

Şi începură să trăiască în pace şi înțelegere. 

Odată, tigrişorul găsi pe drum un clopoțel. Îl aduse acasă şi-i spuse prietenului său: 

— O să-ţi atârn de gât acest clopoțel. Dacă încearcă cineva să te sperie, sună şi eu voi veni într-o 
clipă în ajutorul tău. 

Tigrişorul tocmai vâna la poalele muntelui, când auzi deodată sunetul clopoţelului. Se duse la 
bivolaş, dar acesta păştea iarbă, liniştit. 

— Ce s-a întâmplat? întrebă puiul de tigru. 

— Mi s-a aşezat o muscă pe frunte. Atunci m-am speriat şi te-am chemat, spuse bivolaşul. 

Puiul de tigru se linişti şi o porni din nou la vânătoare. De astă dată plecă destul de departe, când 
iată că vântul aduse iarăşi până la el zvon de clopoțel. 

Tigrişorul se sperie, fugi către prietenul său, dar acesta şedea lungit la umbra unui copac şi 
rumega ca şi cum nimic nu s-ar fi întâmplat. 

— Ce s-a întâmplat? Cine te-a speriat? 

— Nimeni îmi era foarte cald şi am clătinat din cap. 

Puiul de tigru plecă iar la vânătoare, dar foarte curând auzi iarăşi sunetul clopoţelului. Gândi însă 
că prietenul său se apără de muşte şi nu se mai duse la el. 

Dar când se întoarse seara acasă, puiul de bivol nu mai era: nişte vânători îl omorâseră, îl 
mâncaseră, iar pielea o luaseră cu ei. Puiul de tigru găsi în iarba verde numai oasele prietenului său. 
Din clipa aceea tigrişorul începu să tânjească; nu-şi putea ierta cu niciun chip faptul că nu alergase 
în ajutorul prietenului său, atunci când îl chemase clopoţelul. 

De atâta jale, puiul de tigru încetă să mai vâneze şi tot timpul zăcu, gândindu-se îndurerat la 
prietenul său. Nu mânca, nu bea şi după câteva zile ajunse ca vai de el. 

„Uite că şi sfârşitul meu se apropie”, gândi tigrişorul. Culese oasele prietenului său, făcu din ele 
o grămăjoară, se culcă lângă ele şi în aceeaşi seară îşi dădu şi el sufletul. 

După moartea puiului de tigru, în locurile acelea, în timpul furtunilor puternice, se putea auzi 
cum şopteşte cineva: „Prietenii credincioşi nu se despart nici după moarte”. Ecoul ducea această 
şoaptă până departe în jur şi murea undeva în munţi. De atunci trecură multe luni de zile. 

Într-o bună zi, un păstor, care păştea oile hanului prin aceste locuri, văzu din întâmplare oasele 
puiului de tigru şi ale bivolaşului. Le strânse şi le îngropă în pământ. După un timp, pe locul acela, 
unde fuseseră îngropate oasele celor doi prieteni, crescură doi arbori zvelți. 

În fiecare dimineaţă, de cum răzbeau razele soarelui în vale, din crengile acestor arbori ieşeau 
doi băieți şi începeau să se joace prin luncă. De cum se ascundea soarele pe după coama muntelui, 
băieții se îndreptau spre cei doi copaci şi dispăreau în crengile lor uriaşe. 

Sosi toamna. Păstorul care păştea oile hanului văzu cum ieşeau cei doi băieţi din ramurile 
copacilor, cum se jucau prin luncă şi cum piereau iar, seara, în copacii aceia. 

Când se întoarse acasă, povesti nevestei şi tatălui său tot ce văzuse. lar nevastă-sa istorisi totul 
vecinelor. Vecinele — fiilor, iar fiii — demnitarilor. În felul ăsta, zvonul ajunse până la urechile 
hanului. Acesta porunci unuia din demnitari să pună mâna pe cei doi băieți. Demnitarul luă cu el 
mulți soldaţi, încercui bine cei doi copaci şi se puse să aştepte ivirea zorilor. Abia atinseră razele 
soarelui valea, că din coroana stufoasă a unui arbore ieşi un băiat. Soldații îl şi înhățară. 

— Aşteptaţi o clipă, acuşi îl prindem şi pe celălalt, le spuse demnitarul soldaților. 

Cel de-al doilea băiat nu ştia că prietenul lui dăduse de necaz: şi ieşi din ramurile copacului. 
Soldații îl înhăţară şi pe el. 

Apoi îi legară pe amândoi şi-i aduseră în fața hanului. 


— Pentru apărarea împărăției mele am nevoie de mulţi soldaţi, spuse hanul. Aceşti băieți fără 
căpătâi tot n-au unde merge. Mai bine să-mi slujească mie. Din ei vor ieşi nişte oşteni buni. Până 
una-alta, vor paşte nenumăratele turme ale tatălui meu. 

Şi băieții începură să pască turmele hanului. Pe unul din băieți îl numiră Altan-gu, iar pe celălalt 
Mungun-gu. 

Zece ani păscură băieții turmele hanului şi în acest timp ajunseră doi tineri înalți, puternici şi lați 
în umeri. Erau buni călăreți, le plăcea să tragă cu arcul şi să se bată cu săbule. Tinerii erau foarte 
uniți. Mâncau din acelaşi vas, locuiau în aceeaşi iurtă, dormeau sub aceeaşi pătură şi nicio zi nu 
puteau trăi departe unul de celălalt. 

Într-o zi veni la ei solul hanului şi le spuse: 

— Altan-gu, hanul a poruncit să pleci chiar azi la oaste. Urmează-mă! 

Altan-gu îşi îmbrățişă cu putere prietenul, îl sărută, sări pe cal şi o porni în urma solului. Trecură 
apoi multe luni de zile şi Mungun-gu începu să tânjească foarte tare după Altan-gu. Într-o bună zi, 
veni şi la Mungun-gu un demnitar bătrân care-i spuse: 

— Hanul nostru, deie-i cerul o mie de ani viață, a poruncit să te duci în țara de unde răsare 
soarele, la hanul din Palatul Negru, şi să-i aduci pe cea de-a zecea fiică a acestuia. Hanul nostru a 
hotărât să se însoare cu această fată. Uite, să ai de drum! Şi demnitarul îi dădu trei săculeți cu bani 
şi apoi adăugă: Dacă n-o să îndeplineşti porunca hanului, te aşteaptă nişte cazne cumplite. 

— Şi cum o voi recunoaşte pe cea de-a zecea fiică a hanului din Palatul Negru? întrebă Mungun- 
gu. 

— Toate fiicele hanului din Palatul Negru au pletele negre. Dar în cosita celei de-a zecea fiice 
sclipesc întotdeauna trei fire de păr de aur. Fete cu un astfel de păr nu se mai află nicăieri în lume. 

Mungun-gu îşi înşeuă calul şi o porni spre hanul din Palatul Negru. 

Multe zile şi multe nopți galopă el, până când întâlni în cale un păstor bătrân. 

— Încotro ti-i drumul, moşule? întrebă Mungun-gu. 

— Păşteam turmele de oi ale asprului meu stăpân şi iată că am pierdut o oaie. O tot caut şi n-o 
găsesc deloc. 

Stăpânul a spus că o să mă omoare dacă nu dau de ea. 

— Nu fu mâhnit, moşule, spuse Mungun-gu. Uite, îţi dau banii ăştia. Cumpără cu ei o oaie. 

Şi Mungun-gu îi dădu moşului un săculeţ cu bani. 

— Mulţumesc, voinice. Uite, ia biciul ăsta. Poate, odată, o să-ți folosească, spuse moşul şi îi 
dădu un bici. 

Mungun-gu luă biciul de la moş, şi-l înfipse în brâu şi porni mai departe. 

După un timp îi ieşi în cale un alt unchiaş. 

— Încotro ti-i drumul, moşule? îl întrebă Mungun-gu. 

— La băiatul meu mă duc. Calul mi-a ostenit, iar eu nu pot să ajung la iurta lui, fiindcă nu mai 
am niciun dram de putere, spuse mogul. 

— Nu fii mâhnit, moşule. Am să te ajut eu. Ia aceşti bani. Cu ei îţi vei putea cumpăra nu numai 
un cal, ci o întreagă herghelie, spuse Mungun-gu şi-i dădu moşului cel de-al doilea săculeț cu bani. 

Moşul se ploconi în fața flăcăului şi luă banii. 

— Îţi mulţumesc, voinice. Ia această bucată de carne de berbec cu tine. În drum poate o să-ţi 
folosească, spuse bătrânul şi-i dădu lui Mungun-gu o bucată de carne. 

Mungun-gu băgă carnea în desagă şi o porni mai departe. 

În timpul serii întâlni în stepa întinsă un al treilea moşneag. Acesta şedea în faţa unui foc şi-l 
privea cu tristeţe. 

— Moşule, de ce stai singur în stepă şi de ce eşti aşa de amărât? întrebă flăcăul. Pentru ce nu-ţi 
odihneşti oasele acasă, la tine? 

— Sunt un om sărac. N-am iurtă. De aceea şi stau în stepă lângă foc, aşteptându-mi moartea, 
răspunse bătrânul. 


— Fie ca vântul să-ţi risipească vorbele, îi spuse flăcăul. Ia banii ăştia. Cumpără-ți cu ei o iurtă 
mare şi frumoasă. 

Şi Mungun-gu îi dădu bătrânului ultimul săculeţ cu bani. 

Moşul sări în picioare, se ploconi în faţa lui şi luă din foc un tăciune. 

— la acest tăciune, fiul meu. Cândva, poate, o să-ţi folosească. 

Mungun-gu luă tăciunele, îl băgă în sân şi o porni mai departe. 

Multe zile merse el, fără să se dea jos de pe cal, şi, în sfârşit, zări în depărtare Palatul Negru. 

Mungun-gu aşteptă până când se lăsă noaptea şi, la adăpostul întunericului, o luă spre palat. 

În întâmpinarea lui sări lătrând un câine mare, negru. 

Mungun-gu îi aruncă bucata de carne de berbec pe care i-o dăduse cel de-al doilea moş. Câinele 
înhăță carnea şi încetă să mai latre. Mungun-gu intră în palat şi de îndată o găsi pe prinţesa Oiuun, 
cu cele trei fire de aur în părul ei. 

— Am poruncă să te duc la bătrânul şi crudul nostru han, care vrea să te ia de nevastă, îi spuse 
el. 

— Dar eu nu vreau să ajung hangița bătrânului şi crudului vostru han, ci să-mi leg soarta de a ta, 
răspunse prinţesa Oiuun. Hai să fugim mai repede de aici. Dacă se trezeşte tatăl meu cu toți 
slujitorii lui, o să ne pedepsească pe amândoi. 

Prinţesa Oiuun şi Mungun-gu ieşiră încetişor din palat şi merseră în pădure, unde se afla calul lui 
cel iute de picior. Flăcăul o sui pe prințesă pe cal în faţa lui şi o porni în goană. 

Galopară ei aşa o noapte şi o zi întreagă şi abia în ziua următoare, spre seară, făcură popas. 

Amândoi adormiră somn greu, dar, când se treziră dimineaţa, văzură că sunt înconjurați de 
soldaţii hanului din Palatul Negru. 

Mungun-gu îşi dădu jos arcul de pe umăr şi începu să se lupte cu ei. Soldaţii erau în număr foarte 
mare, dar nu izbutiră să-l înfrângă pe flăcău. Atunci încercară să se apropie de el mergând târâş. 

Mungun-gu se dădu jos de pe cal, scoase sabia şi începu să taie la duşmani. Douăzeci de soldați 
erau la pământ, răpuşi de sabia lui. Când începu lupta cu cel de-al douăzeci şi unulea soldat, i se 
rupse sabia. Atunci Mungun-gu îşi smulse de la brâu biciul pe care i-l dăduse bătrânul păstor şi 
începu să-i croiască pe duşmani cu el. Soldaţii cădeau la pământ, unul după altul, ca seceraţi. 

Abia atunci înţelese Mungun-gu că biciul lui e un bici fermecat şi nu unul obişnuit. Îl puse la loc 
în brâu, încălecă pe cal şi împreună cu prinţesa Oiuun galopă mai departe. Se opriră pentru noapte, 
ca să se odihnească, adormiră tun, dar dimineaţa se treziră iar că sunt înconjurați de o nouă oştire 
trimisă de hanul din Palatul Negru, pe urma fugarilor. 

Mungun-gu îşi luă arcul şi, când să tragă, văzu că nu mai are nicio săgeată. Vru să scoată sabia, 
dar îşi aminti că o rupsese în luptă. Vru să pună mâna pe biciul fermecat, dar descoperi cu groază că 
l-a pierdut. 

— După câte se arată, totul s-a sfârşit, spuse Mungun-gu prinţesei Oiuun. Nu moartea mă 
înspăimântă, ci despărțirea de tine. 

Atunci îşi aminti de tăciunele aprins pe care i-l dăruise moşneagul cel fără de casă şi aruncă 
tăciunele pe pământ. Din el se ridică o flacără uriaşă care împânzi cu fum toată stepa, iar soldații, 
goniţi de pârjol, se risipiră care încotro. În cele din urmă pârjolul se stinse. Mungun-gu se ridică de 
la pământ, îşi băgă tăciunele la loc în sân şi se duse să-şi caute biciul. După câtva timp îl găsi, îl 
înfipse în brâu şi o porni cu prințesa spre soare-apune. 

Merseră ei aşa mult timp, când, deodată, văzură pe o colină o iurtă albă, fără obişnuitele sfori cu 
care se întăreşte de obicei asta. În iurtă nu era nimeni. Mungun-gu şi Oiuun se aşezară în ea şi 
începură să ducă un trai fericit. 

În fiecare zi, Mungun-gu pleca la vânătoare, iar Oiuun rămânea în iurtă, ţinea focul aprins în 
vatră şi gătea mâncarea. 

— Dă-mi unul din firele de aur din părul tău. Vreau să-l port mereu în sân. 

Oiuun îşi smulse din cosiţă un fir de aur şi i-l dădu. 

Mungun-gu se bucură grozav de un asemenea dar şi plecă din nou la vânătoare. Vână vreme de 


două zile, iar în a treia, încărcat cu o pradă bogată, o porni spre casă. În drum, Mungun-gu cobori de 
pe cal şi se aşeză să se odihnească pe o piatră de lângă drum. Pe flăcău îl apucă dorul de iubita lui. 
Scoase din sân firul de păr de aur şi începu să se desfete privindu-l. Dintr-odată însă se stârni un 
vânt puternic care-i smulse părul de aur din mâini. 

Mungun-gu se întristă, începu să plângă, dar îşi aminti că Oiuun mai are două fire asemănătoare 
şi se linişti că draga lui o să-i mai dăruiască unul. 

Între timp, vântul aruncă firul de aur în grădina hanului care-l trimisese pe Mungun-gu după 
prințesă. Hanul dădu cu ochii de el, se supără foc şi-şi chemă sfetnicul. 

Aflând despre ce-i vorba, sfetnicul se sperie aşa de tare, că începură să-i tremure genunchii. Se 
înfățişă înaintea hanului mai mult mort decât viu. 

Hanul îi arătă părul de aur şi-i strigă: 

— Mungun-gu a răpit-o pe fata care trebuie să devină nevasta mea. Dacă n-o găseşti chiar în 
primăvara asta pe Oiuun şi dacă nu mi-o aduci, am să te izgonesc în locuri neumblate de picior de 
om. 

Sfetnicul luă o sută de soldaţi cu el şi o porni în căutarea frumoasei Oiuun. Cei o sută de soldați 
răscoliră o sută de locuri, dar nu izbutiră să dea de urma frumoasei. 

Se apropia sfârşitul ultimei luni a primăverii. Sfetnicul mergea abătut prin stepă, cu capul în jos, 
când, deodată, îl văzu pe Mungun-gu care stătea pe o piatră privind cu desfătare firele de aur din 
pletele lui Oiuun şi mângâindu-şi iubita. Sfetnicul hotărî să-i prindă pe amândoi prin vicleşug şi le 
porunci soldaților să se ascundă în iarba înaltă. Iar el se făcu că e un cerşetor bolnav şi neputincios 
şi se îndreptă spre Mungun-gu. 

— O sută de ani să trăieşti, voinicule prea-viteaz! Mă dor picioarele şi nu mai pot să merg mai 
departe. la-mă, te rog, în iurta ta ca să mă odihnesc puţin, spuse el şi căzu în genunchi în fața lui 
Mungun-gu. 

— Sunt bucuros că un om căzut în nenorocire îşi găseşte alinare și adăpost în iurta mea. 
Urmează-mă! spuse Mungun-gu şi-l conduse pe oaspete în casă. 

Cei o sută de soldaţi păşiră neauzit pe urmele lui şi, de îndată ce acesta intră în iurtă, îl şi 
înconjurară. 

Mungun-gu tăie cu sabia mulți duşmani. Sfetnicul îşi dădu seama că n-o să-l poată prinde viu pe 
Mungun-gu, aşa că le strigă soldaților: 

— Trageti în el! Oricum, hanul o să-l supună la mari cazne, aşa că n-are importanță unde moare. 

Oiuun nu voia ca Mungun-gu să piară de mâinile duşmanilor, îi smulse sabia si o aruncă în foc. 
Îndată ce oţelul săbiei se muie sub para focului, Mungun-gu căzu în nesimţire la pământ. 

— Pe tine am să te duc stăpânului meu. Vrea să se însoare cu tine, ii spuse sfetnicul frumoasei 
Oiuun şi porunci soldaţilor s-o urce pe un cal. 

În ziua în care fata fu dusă hanului, se întoarse şi Altan-gu de la oaste. Acesta se întristă foarte 
tare când află că prietenul lui credincios a dispărut fără urmă şi porni îndată în căutarea lui. 

Multe zile bătu Altan-gu toate drumurile, pe mulţi îi întrebă dacă nu ştiu unde se află Mungun- 
gu, dar nimeni nu putu să-i spună nimic. 

— Dacă prietenul meu a murit, nici eu nu mai am de ce să trăiesc, spuse plângând Altan-gu. 
Dădu drumul frâului şi-şi acoperi faţa cu mâinile. Între timp, calul o luă în altă parte, dar Altan-gu 
nici nu atinse frâul. Nu-i mai păsa încotro merge. Trecu destul de multă vreme, după care calul se 
opri şi începu să-şi scuture coama. 

Altan-gu deschise ochii şi văzu că în fața lui se înalță o iurtă singuratică. 

„S-ar putea să găsesc aici pe cineva care-l cunoaşte pe prietenul meu”, gândi Altan-gu şi, grăbind 
pasul, intră în iurtă. 

Înăuntru zăcea pe jos, nemișcat, Mungun-gu. Văzându-l, Altan-gu izbucni în plâns. Dar îşi şterse 
repede lacrimile şi, când se uită mai cu luare-aminte, văzu pe vatră sabia prietenului său. 

— Jur să-l găsesc pe ucigaş şi să-l omor cu această sabie, spuse Altan-gu. Trase apoi sabia din 
foc şi se apucă s-o îndrepte. 


În aceeaşi clipă, Mungun-gu deschise ochii şi se ridică în picioare. 

— Prietene, ajută-mă s-o scap pe Oiuun. Au răpit-o slugile hanului, spuse el. 

— Bine. Sau o scăpăm, sau murim amândoi, spuse Altan-gu. 

Se urcară pe cai şi după câteva zile şi nopţi ajunseră la curtea hanului. 

Dar nu era chiar atât de uşor să pătrunzi la han: palatul lui era înconjurat de un şanţ adânc, plin 
cu apă. lar peste șanțul ăsta nu putea sări niciun cal. 

Timp de trei zile, Altan-gu şi Mungun-gu construiră o corabie, dar când se pregătiră să o lase pe 
apă, de la fund se ivi un peşte uriaş care o înghiți. 

Altan-gu şi Mungun-gu traseră cu arcul în peşte, dar săgețile săriră în lături de parcă s-ar fi izbit 
de o stâncă. Peştele deschise botul şi era cât pe ce să-i înghită şi pe cei doi voinici, cu cai cu tot. 

Dar Altan-gu nu se pierdu cu firea. Trase o săgeată în vârful muntelui din apropiere, îl reteză şi-l 
aruncă în gura căscată a peştelui. 

Prietenii se bucurară că peştele nu mai putea să le facă vreo stricăciune şi se apucară să 
construiască o nouă corabie. 

Dar când fură gata să se urce în ea, peştele lovi apa cu coada şi stârni nişte valuri atât de uriaşe, 
că nici vorbă nu mai putea fi să treacă șanțul! Atunci, Mungun-gu îşi aminti de tăciunele dăruit de 
moşneagul fără casă şi îl scoase din sân. Tăciunele era atât de fierbinte, că flăcăul nici nu-l putu ţine 
în mână şi-l scăpă în apă. Apa începu să spumege, să clocotească, iar peştele cel uriaş fierse de viu. 

Atunci cei doi voinici se suiră în corabie şi trecură cu bine pe ţărmul celălalt. La miezul nopţii se 
strecurară până la palat şi vrură să intre în el, dar uşa era păzită de un mangas negru cu nouă capete. 

Altan-gu scoase sabia şi-i tăie un cap. 

Mungun-gu, şi el, scoase sabia şi-i tăie al doilea cap. 

Mangasului îi mai rămăseseră şapte capete, iar din cele tăiate ţâşneau flăcări. Un fum negru 
năpădi totul în jur. Abia de mai puteau răsufla. 

Caii voinicilor se speriară şi picioarele începură să le tremure. 

Deşi le era greu să lupte pe un întuneric beznă şi în fum, Altan-gu şi Mungun-gu se repeziră din 
nou asupra mangasului şi îi mai tăiară câte un cap. Acum îi mai rămăseseră mangasului cinci 
capete. De urletele cumplite ale dihaniei se cutremurau şi cerul, şi pământul. Dar voinicii nu se 
speriară,; îşi îndemnară caii cu biciuştile şi, pornind din nou asupra mangasului, îi tăiară iarăşi două 
capete. Mangasul mai avea acum trei capete. Mungun-gu mai voi să-i mai taie un cap, dar îşi rupse 
sabia. 

— Nu-i nimic, am să mă răfuiesc eu singur cu dihania, tu du-te în palat după Oiuun a ta, spuse 
Altan-gu şi se năpusti din nou asupra mangasului. Când să-i taie ultimul cap, mangasul făcu ce făcu 
şi-l înhăţă pe voinic. 

Mungun-gu se gândea îngrijorat cum să-şi salveze prietenul. 

Deodată îşi aminti de biciul pe care-l purta la brâu şi-i trase dihaniei o lovitură de-i rostogoli la 
pământ şi ultimul cap. 

Şi astfel Mungun-gu salvă viața prietenului său. Amândoi l-au învins pe înfricoşătorul mangas 
cel cu nouă capete, apoi au scos-o din robie pe frumoasa Oiuun şi tustrei s-au întors acasă. 

De atunci toți trei au trăit fericiți, uitaţi de griji şi de necazuri. 


Povestea celor doi frați 
poveste mongolă 


Odată, demult, trăiau pe lume un moş şi o babă, care aveau doi fi. 

Într-un rând, cei doi fii plecară la vânătoare. Multă vreme rătăciră ei prin stepă, dar nu reuşiră să 
vâneze decât un singur iepure, îl mâncară şi o porniră fără chef mai departe. 

Când, deodată, văzură în mijlocul stepei o iurtă albă ca zăpada, în jurul căreia păşteau 
nenumărate turme de oi albe. 


Cei doi frați flămânziseră straşnic între timp. Aşa că fratele mai mare îi spuse celui mai mic: 

— Du-te până la turmele alea şi adu un berbec. 

Fratele mai mic alergă până la una din turme, prinse un berbec zdravăn, îl ridică la subsuoară şi 
dădu să se întoarcă la fratele său. Deodată, unde nu apăru în fața lui un om îmbrăcat în haine din 
piei de oaie şi-i spuse: 

— De ce iei din oile altora? 

Trei zile şi trei nopți se luptară ei şi nu izbutiră nicicum să se învingă unul pe celălalt. 

Fratele cel mai mare se apropie de ei şi-l întrebă pe omul îmbrăcat în piele de oaie: 

— De ce-mi chinuieşti fratele? Amândoi am flămânzit şi atunci eu l-am trimis după berbec. Cum 
poţi fi atât de avar cu nişte oameni sfârşiți de foame? 

Omul îmbrăcat în piei de oaie cugetă cât cugetă şi apoi zise: 

— Bine, vă dau berbecul. Luaţi-l, mâncaţi-l, dar mâine să veniți din nou la mine. Nu departe de 
aici locuiesc şapte căpcăuni care au încercat odată să mă mănânce. Va trebui să vă răfuiți cu ei. 

A doua zi fraţii veniră din nou în locul acela, iar omul le dădu din nou câte un berbec. Fraţii 
fierseră carnea şi o mâncară, supseră măduva din oase, iar omul le zise: 

— Acum porniţi-o spre căpcăuni, omorâți-i şi omorâţi-o şi pe bătrâna cea rea, mama lor. 

El tăie încă un berbec şi-l dădu celor doi fraţi în desagă, apoi îi conduse o bucată de drum. 

Şi iată că cei doi frați ajunseră la casa de piatră a căpcăunilor. Se ascunseră după un colț şi 
văzură o bătrână care stătea lângă vatră si fierbea carne într-un cazan. 

După o vreme se întoarseră acasă cei şapte căpcăuni şi o întrebară pe babă: 

— Gata mâncarea? 

— Gata, răspunse pentru ea fratele cel mare. 

Când dădură cu ochii de cei doi fraţi, căpcăunii se bucurară grozav că nişte oameni au venit 
singuri la ei. Pe loc, unul din ei ascuţi un cuțit mare şi zise: 

— Hai să-l mâncăm mai întâi pe cel mai tânăr. 

Căpcăunii îl înhăţară pe fratele mai mic, îi răsuciră mâinile la spate şi-l legară cu trei rânduri de 
sfori. La fel făcură şi cu fratele cel mare. Apoi, unul din căpcăuni spuse: 

— Haideţi să-l aşezăm pe cel mai tânăr în teleagă şi să-l ducem până la foc, să-l frigem. 

Căpcăunii îl luară pe fratele mai mic şi-l puseră în teleagă, apoi îl duseră până la foc. Dar când 
vrură să-l arunce pe cărbunii încinşi, voinicul rupse sforile, înhăță doi căpcăuni şi-i lovi aşa de tare 
cu capetele de teleagă, că în aceeaşi clipită îşi şi dădură sufletul. În acelaşi fel se răfui şi cu ceilalţi 
căpcăuni. Apoi se întoarse spre casă. Fratele mai mare îşi rupsese sforile şi tocmai o întreba pe 
babă: 

— Unde-i ascuns aurul şi argintul? 

— De unde să ştiu eu? răspunse baba. 

Atunci fraţii o înhăţară pe babă, o băgară cu capul într-un cazan şi o întrebară din nou: 

— Unde-i aurul şi argintul căpcăunilor? 

Şi baba n-avu încotro şi le spuse adevărul. 

— Aurul nostru e îngropat pe povârnişul de miazăzi al Munţilor de la Apus, iar argintul, pe 
povârnişul de miazăzi al Munţilor de la Răsărit. 

Cei doi frați o omorâră pe babă, eliberară din robie zece mii de oameni pe care căpcăunii îi 
țineau întemnițați, le dădură cai şi cămile pentru drum şi o porniră spre casă, luând cu ei atâta aur si 
argint cât puteau duce. În cale se opriră şi la omul cel îmbrăcat în piei de oaie, care le dăduse de 
mâncare. Acesta tăie un berbec în semn de mulțumire şi îi omeni din nou, cum se cuvenea după 
izbândă. Apoi, cei doi fraţi se întoarseră acasă şi văzură că părinţii lor zăceau fără puteri de atâta 
foame. Atunci îşi durară o casă nouă începură să-şi îngrijească părinţii şi, când aceştia se 
înzdrăveniră plecară în pădure după lemne: 

În pădure dădură de un leu şi un tigru, care le spuseră: 

— A ajuns până la noi vestea că sunteţi cei mai puternici din lume şi iată că am venit la voi după 
ajutor. Ne-am luptat cu un mangas cu cincisprezece capete şi n-am putut în niciun chip să-l 


învingem. Ajutaţi-ne să nimicim jivina. 

Cei doi frați se învoiră. Cel mare se sui călare pe leu, cel mic pe tigru şi o porniră spre mangas. 
După un timp văzură pe un munte o dihanie uriaşă, care cu trupul ei le lua toată lumina. Fraţii se 
gândiră mult timp cum să facă s-o înfrângă în sfârşit, fratelui mai mare îi veni o idee. 

— Hai să-l invităm să benchetuiască cu noi, spuse el. 

Cei doi frați făcură rost de mult vin, apoi îl trimiseră pe tigru după mangas. 

Tigrul aduse dihania care cu trupul ei le lua toată lumina, şi începură ospăţul. Cei doi frați, leul şi 
cu tigrul se făceau că beau vin, dar de fapt beau numai apă. După ce mangasul se îmbăta şi se 
prăvăli la pământ, frații îi făcură vânt de pe munte în jos. 

Astfel pieri mangasul. 

Leul şi tigrul le dăruiră voinicilor mult aur şi argint. Cei doi fraţi cărară toate bogăţiile acasă şi 
de atunci au dus un trai paşnic şi îndestulat. 


Motanul şi câinele 
poveste mongolă 


Demult, foarte demult, trăiau pe lume un moş şi o babă, care aveau un fiu. Fiul crescu şi se 
însură, dar, deşi munceau toţi patru, câştigul abia le ajungea de azi pe mâine. Bătrânii aveau trei 
bani de aur pe care-i păzeau ca pe ochii din cap. Într-o bună zi, scoaseră banii de unde-i aveau şi îi 
dădură nurorii lor. 

— Păstrează-1. Au să-ţi prindă bine la nevoie. 

Nora luă darul şi-l ascunse într-un loc de nădejde. 

După un timp, bătrânii muriră. Fiul şi nora îi înmormântară şi rămaseră să-şi ducă traiul mai 
departe, în doi. Acum, însă, câştigul abia le ajungea de mâncare, iar lucrurile pe care voiau să le 
vândă nu le lua nimeni. Şi iată că nevasta scoase un ban de aur şi-i spuse bărbatului: 

— [a banul ăsta. Cumpără cu el îmbrăcăminte şi ceva de mâncare. 

În drum spre târg, el văzu nişte copii care chinuiau un motan, îi petrecuseră un laț din păr de cal 
peste cap şi tocmai se pregăteau să-l omoare. 

Omului i se strânse inima de mila motanului. 

— Băieți, hei, băieți, nu omorâţi motanul, spuse el. Vă dau pe el un ban de aur. 

Copiii se bucurară, îi dădură motanul şi, înhăţând banul de aur, o şterseră. 

Bărbatul aduse motanul acasă, iar nevasta îl întrebă: 

— Ce-ai cumpărat de la târg? 

— Nimic n-am cumpărat. Am văzut cum nişte copii se pregăteau să-l omoare pe motanul ăsta şi 
mi s-a făcut milă de el. Atunci l-am răscumpărat cu banul pe care mi l-ai dat tu. 

Nevasta ascultă spusele bărbatului şi nu-i căută ceartă. 

Seara, gospodina împărțea cina săracă în trei părți şi mâncau toți trei. Trecură câteva zile şi 
femeia trebui să scoată al doilea ban. 

— la banul ăsta, îi spuse ea bărbatului ei, şi du-te de cumpără ceva pe el. 

Omul o porni după cumpărături, iar nevastă-sa plecă în pădure cu motanul. Acolo adunară găteje 
pentru foc, căutară rădăcini bune de mâncat, pentru cină, iar seara o porniră spre casă. Nu mult după 
aceea, se întoarse şi bărbatul ei cu un câine în braţe. 

— Ce-ai cumpărat? întrebă nevasta. 

— Când am ajuns aproape de târg, un ţăran schingiuia un câine. Când am văzut câinele ăsta, m-a 
apucat o milă grozavă! Aşa că i-am dat omului acela banul pe care-l aveam şi am răscumpărat 
câinele, spuse bărbatul. 

Femeia nici de astă dată nu-şi certă bărbatul. Împărţi cina sărmană în patru părți şi mâncară toţi 
patru. 

Din ziua următoare începură să muncească şi mai mult, dar mâncarea tot nu le ajungea. Puțin 


după aceea, gospodina căzu la pat, greu bolnavă. 

Gospodarul, motanul şi câinele nici nu ştiau ce să mai facă. Banii pe care-i câştigaseră se 
terminaseră, iar ultimul ban de aur pe care-l mai aveau din darul bătrânilor fusese cheltui demult. 
Atunci motanul şi câinele începură să ţină sfat între ei. 

— Stăpânul nostru e la grea ananghie, chibzuiră ei, iar noi nu mişcăm măcar un deget ca să-l 
ajutăm. 

Şi hotărâră să facă rost de piatra nestemată care îndeplineşte orice dorință. 

Merseră la stăpânul lor şi-i împărtăşiră hotărârea luată. 

— În vreun fel o scoatem noi la capăt, le spuse stăpânul. Şi-apoi, sunteţi amândoi atât de mici şi 
neajutoraţi, că oricine vă poate omorî. Piatra nestemată nu e pentru oameni sărmani ca noi. Chiar şi 
numai să ajungi până la ea e foarte primejdios. Mai bine rămânețţi acasă, dragii mei. Şi închizând 
uşa cu zăvorul, se culcă. 

Pe la miezul nopţii, câinele se trezi, îl sculă şi pe motan şi-i zise: 

— Norocul e de partea celor îndrăzneţi. Să mergem, motanule. Dacă am hotărât să aducem piatra 
nestemată, atunci să pornim în căutarea ei. 

Motanul sări în picioare, trase zăvorul şi cei doi o porniră la drum lung. 

Dimineaţa, când soţii se treziră, nu mai găsiră nici motanul, nici câinele. Amândoi se întristară. 
Stăpâna începu să-l ocărască pe bărbatul său: 

— Tu ştiai că vor să plece, aşa că trebuia să te ţii după ei. La piatra aceea nestemată pot ajunge 
doar hanii şi cnejii, nu oameni săraci ca mine şi ca tine. 

În timpul ăsta, câinele şi motanul mergeau, mergeau, fără să bage de seamă cât de tare s-au 
depărtat de casă. Deodată, în calea lor apăru un munte de foc şi nu era chip nici să-l treacă de-a 
dreptul, dar nici să-l ocolească. 

— Nu ştii, prietene, cum am putea trece muntele de foc? îl întrebă motanul pe câine. 

— O să încerc să născocesc ceva, răspunse câinele. Tu du-te de te odihneşte şi vânează; ai însă 
grijă să te întorci la mine taman în cea de-a douăzeci şi una zi de acum încolo, nicio zi mai 
devreme. 

Motanul plecă, iar câinele rămase singur. 

În cea de-a douăzeci şi una zi, la amiază, motanul se întoarse şi văzu că ochii câinelui erau roşii 
de câte lacrimi vărsase, dar muntele ardea parcă şi mai tare. 

Ar fi vrut să-l întrebe pe câine dacă nu ştie cam ce-ar trebui făcut ca să poată trece muntele, 
când, deodată, văzu spre miază-noapte doi nori mici, negri, asemănători cu două lacrimi. Norul 
începură să crească. Într-o clipă, şi cer şi pământ fură acoperiţi de un nor negru, iar asupra muntelui 
de foc începu să plouă cu găleata. 

Ploaia trecu repede, iar focul de pe munte se stinse. 

Motanul şi câinele o porniră mai departe şi dădură de un munte înalt şi stâncos, pe care nu 
puteau nici să-l treacă, dar nici să-l ocolească. 

— Motanule, ia gândeşte-te tu cam cum am putea face să trecem acest munte, zise câinele. 

— Bine, răspunse motanul. Tu odihneşte-te, du-te la vânătoare şi întoarce-te aici după şapte zile. 

Câinele plecă la vânătoare, iar motanul, rămas singur, începu să-şi micşoreze trupul şi să crească 
în forță. Când se întoarse câinele după şapte zile, văzu că motanul ajunsese foarte mic, cât o ceaşcă 
aproape. 

— Apucă-mă bine de după gât şi închide ochii, spuse motanul şi sări în sus. Cât ai clipi, amândoi 
ajunseră pe vârful muntelui. 

O luară împreună mai departe şi ajunseră la o mare uriaşă pe care n-aveau nici cum s-o treacă, 
dar nici cum s-o ocolească. Atunci, motanul cel iute de picior găsi nişte bălegar de cal. Prietenii îl 
aruncară în mare şi acesta nu se duse la fund. Câinele aduse nişte bălegar de vacă şi-l lăsă de 
asemenea pe apă. Acesta, la fel, pluti. Cei doi prieteni se suiră pe bălegarul acela şi o porniră pe 
mare. 

Şi multă vreme plutiră ei aşa, până ce, în sfârşit, ajunseră pe malul celălalt. 


De la malul mării, drumul o lua în jos, spre împărăția subpământeană. 

Motanul şi câinele intrară în împărăţia subpământeană, ajunseră la un oraş, dar, oricât căutară de 
jur împrejurul lui, nu-i găsiră porțile. Când iată că văzură un şoarece care prinsese o păsărică şi 
tocmai se pregătea s-o mănânce. Prietenii alergară să scape pasărea. Motanul prinse şoarecele, iar 
câinele încercă să readucă păsărică în simțiri. Aceasta îşi reveni şi zise: 

— Vă mulțumesc că m-aţi salvat. Dacă veţi avea vreodată nevoie de ajutorul meu, dați-mi de 
ştire. 

Motanul voi să mănânce şoarecele, dar acesta se rugă să-l cruţe: 

— Acasă mi-au rămas numai bătrânii şi copiii. Dacă mă vei mânca, ai mei vor muri de foame. 

— Dacă ne vei spune unde se găseşte împăratul vostru şi ne vei arăta unde ţine ascunsă piatra 
nestemată, atunci n-am să te mai mănânc, zise motanul. 

— Împăratul nostru ţine piatra nestemată în gură. Nici în timpul somnului n-o dă jos. Dar nu e 
prea greu să pui mâna pe ea şi eu cred că aş putea să fac treaba asta. Numai că nu ştiu cum să ajung 
în palat. Când împăratul doarme, odihna lui e vegheată de patru demnitari cu făclii aprinse în mâini, 
iar la uşi stau strajnici. Să intri în palat e cu neputinţă. 

Pasărea ascultă ce zise şoarecele şi ciripi: 

— Ba eu pot. 

Motanul şi câinele se bucurară, apoi se sfătuiră toţi patru şi hotărâră să aştepte lăsarea nopții. 

În timpul nopții, şoarecele săpă o gaură pe sub gard, trecu dincolo şi deschise poarta. Pasărea 
zbură în palat şi stinse făcliile cu aripioarele. Şoarecele ascunse tot ce ar fi putut servi la aprinderea 
focului. Când motanul şi câinele ajunseră în încăperile împăratului, acolo se iscase un tărăboi întreg. 

— De ce-ai stins făcliile? 

— Nu-i adevărat, tu le-ai stins! se ciondăneau demnitarii între ei. 

În vreme ce ei se ocărau, motanul şi câinele săriră în patul împăratului şi-i trecură pe la nas o 
fiere de oaie. 

— Ptiu, ce scârboşenie! spuse împăratul şi scuipă piatra nestemată. 

Câinele o înhăţă pe loc şi împreună cu motanul fugi afară. Păsărică şi şoarecele îi conduseră apoi 
până la ţărmul mării. 

Când se urcară pe pluta lor, motanul spuse: 

— Noi am dobândit piatra nestemată împreună, dar eu n-am dus-o nici măcar odată. Nu e drept. 

— Prietene, tu nu poți ţine piatra cu labele, spuse câinele. Mă tem că ai s-o pierzi, de aceea nu ți- 
o dau. Dacă doreşti foarte mult s-o duci şi tu, ţine-o sub limbă, dar ai grijă să nu deschizi gura în 
acest timp. 

Şi câinele îi dădu motanului piatra. 

— Bine, spuse motanul, am să fac precum zici. 

Deodată motanul văzu în apă un peşte şi tare avu poftă să-l prindă. Dar îşi aduse aminte la timp 
că are în gură piatra nestemată şi nici nu se mişcă. De nenumărate ori trecură peştii prin apropierea 
lor, dar motanul se abţinu de fiecare dată să nu sară la ei. După câteva zile, era mort de foame şi 
când trecu pe lângă el un peştişor auriu, nu se mai putu înfrâna, sări în apă, deschise gura ca să 
prindă peştele şi scăpă piatra nestemată. 

Motanul şi câinele ajunseră la mal tânguindu-se şi bocindu-se. Multă vreme şezură acolo, 
flămânzi şi obosiţi, neştiind ce să facă. În acest timp, nişte pescari traseră din mare un peşte uriaş, îl 
curățară de măruntaie, iar carnea o luară cu ei. 

Motanul şi câinele se aruncară înfometați asupra măruntaielor. Motanul începu să tragă de mate. 
Câinele se apropie de el ca să-l ajute. Sfâşiară maţele şi în ele găsiră tocmai piatra nestemată pe care 
motanul o scăpase în apa marii. 

Motanul şi câinele se bucurară nespus şi o luară la fugă spre casă. Ca să nu mai piardă piatra 
nestemată, câinele hotărî să-şi facă o crestătură pe tâmplă şi să coasă piatra acolo. Intrară într-o iurtă 
şi cerură un cuțitaş, un ac şi aţă. Dar copiii îi prinseră, îi puseră într-un coşuleț şi începură să se 
Joace cu ei. Părinții văzură cum îi chinuie copiii şi-i dojeniră: 


— De ce chinuiţi bietele animale? Daţi-le drumul, spuse tatăl. 

— Sunt tare ciudate animalele astea; vor să le dăm un cuțitaş, un ac şi aţă, spuseră copiii. 

— Vedeţi ce deştepte sunt? Nu se poate să nu le îndeplinim rugămintea. Daţi-le un cuțitaş, un ac 
şi aţă, zise tatăl lor. 

Câinele îşi făcu pe tâmplă o tăietură, cusu piatra acolo, mulțumi stăpânilor iurtei şi, împreună cu 
motanul, o porni spre casă. 

În acest timp, stăpânul şi stăpâna motanului şi câinelui erau necăjiţi că nu-şi găsiseră prietenii 
dragi, iar mâncare nu mai aveau deloc. 

Şedeau aşa amărâţi, amândoi, când, deodată, în iurtă năvăliră câinele şi motanul şi le dădură 
piatra nestemată. 

Aceasta îndeplini toate dorinţele celor doi soți, care trăiră de atunci în bogăţie şi fericire. lar 
stăpânul se încredință că piatra fermecată poate sta şi în iurta unui sărman arat. 


Povestea bătrânul Dalantai 
poveste mongolă 


Bătrânul Dalantai avea şaptezeci de vaci şi un taur cu un singur corn. Odată, pe când Dalantai îşi 
adăpa vitele, se apropie de el un mangas negru, cu zece capete, şi-l întrebă: 

— Moşule, hei, moşule, spune-mi, îți iubeşti vacile şi taurul? Dar la pântecele tău cu şaptezeci 
de straturi de grăsime ii? 

— Eu îmi iubesc foarte mult vitele, răspunse Dalantai, cât despre burtă nu-mi trebuie, îți dau 
voie să mi-o mănânci. Numai că poate fi tăiată doar cu cuțitul lui Duntai. 

Mangasul merse la Duntai şi-i spuse: 

— Duntai, hei, Duntai, dă-mi cuțitul tău. 

— Ți-l dau, dar, ca să taie, trebuie ascuţit cu piatra lui Bantai. 

Mangasul se îndreptă spre Bantai. 

— Bantai, hei, Bantai, dă-mi piatra ta de ascuțit. 

— Da, dar piatra mea nu poate fi cărată decât cu teleaga lui Hantai, spuse Bantai. 

Merse mangasul la Hantai, după teleagă. 

— La teleaga mea nu poate fi înhămat decât armăsarul lui Dantai, răspunse Hantai. 

Mangasul începu să-l roage pe Dantai ca să-i dea armăsarul, dar acesta îi zise: 

— Armăsarul meu nu poate fi prins decât cu urga'“ lungă şi albă a lui Untai. 

Mangasul ceru urga cea albă de la stăpânul ei, dar acesta ii spuse că urga se afla tocmai pe 
celălalt țărm al mării. 

— Şi cum se poate ajunge la ea? întrebă mangasul. 

— Leagă-ţi un bolovan de gât şi treci marea, răspunse Untai. 

Mangasul făcu întocmai cum îl sfătuise Untai şi se înecă în mare. 

Stăpânii cuțitului, pietrei, telegii şi armăsarului erau chiar frații lui Dalantai. Aşa au scăpat ei de 
duşman. 


Ih-Alim și Baga-Alim 


poveste mongolă 
In vremuri demult apuse trăiau două prietene. În fiecare dimineaţă ele se spălau în acelaşi pârâu. 


165 vergea lungă cu un laţ la capăt, pentru prinderea animalelor 


Odată, una din ele scoase din pârâu un măr care plutea pe firul apei. Cele două prietene îl împărțiră 
între ele, îl mâncară şi dintr-o dată amândouă rămaseră grele. După câtăva vreme, în aceeaşi zi şi în 
aceeaşi clipa, atât una cât şi cealaltă născură doi băieți într-atâta de asemănători unul cu altul, că 
nici chiar mamele lor nu-i puteau deosebi. 

Vremea trecea şi copiii creşteau. Curând începură să alerge prin pădure după poame. Pe cel care 
aducea multe poame îl numiră Ih-alim, adică „Multe poame“, iar celui care aducea puţine îi ziseră 
Baga-alim, adică „Puţine poame“. Dar care dintre ei era fiul celeilalte, mamele nu ştiau şi nici nu 
încercau să afle. Trăiau împreună în bună pace, deşi erau foarte sărace. 

Dar iată că se întâmplă o nenorocire şi una din prietene muri. Cealaltă, de una singură, abia mai 
prididea cu treburile prin casă. Băieţii trebuiră să se apuce de vânătoare, ca să aibă ce mânca şi ei, şi 
mama lor. 

Odată, pe când băieţii erau plecaţi de acasă, veni în casa lor şulam — duhul cel râu. 

— Care este fiul tău, Ih-alim sau Baga-alim? o întrebă el pe femeie. 

— Nu ştiu, răspunse ea. 

— Hai să te învăţ eu cum să afli care e cu adevărat fiul tău, îi propuse şulamul. 

La început femeia nici nu vru să audă de una ca asta, dar după câteva zile de stăruinţe şi 
amenințări, se înduplecă să-i asculte sfatul. 

— la un ac mare Şi, când se vor întoarce băieții, prefă-te că te-a apucat leşinul, îi spuse şulamul. 
Iar când te vor lua de jos ca să te aşeze pe pat, înțeapă-l cu acul pe acela care o să te ţină de umeri. 
Dacă pe locul înţepăturii o să-i apară o aluniţă, înseamnă că el e fiul tău. 

Femeia îl ascultă pe şulam şi făcu întocmai precum o învățase el: luă un ac şi, cu puţin înainte de 
sosirea copiilor, se întinse pe jos, în uşa iurtei. Văzând-o că zace în nesimţire, fiii o luară de jos şi o 
aşezară pe pat. Îndată ea îl şi înţepă pe cel care o ţinea de umeri. Apoi se făcu că-şi vine în fire, 
deschise ochii şi văzu că la căpătâiul ei se afla Baga-alim, iar pe mâna lui se răsfăța o aluniţă mare. 
Începând din clipa aceea, femeia îi dădu fiului ei bun, Baga-alim, bucăţile cele mai gustoase, iar 
orfanului Ih-alim numai ce rămânea de la masă. 

Odată, pe când se afla la vânătoare şi strângea săgețile, Baga-alim zări nişte măruntaie aruncate 
prin preajmă. Îi povesti fratelui său ce văzuse şi nu-şi crezu urechilor când acesta îi răspunse 
Jeluindu-se: 

— Cu siguranţă că aceea e mâncarea pregătită pentru mine. La fel de mare-i fu mirarea când 
maică-sa îi dădu acasă o mâncare gustoasă, iar lui Ih-alim îi puse în față tocmai acele măruntaie pe 
care le văzuse el mai înainte. Baga-alim se mânie, aruncă farfuria cu resturile acelea şi-i dădu 
fratelui său propria lui mâncare, iar el mâncă tot ce-şi gătise maică-sa pentru ea. 

În dimineaţa următoare, când fraţii o porniră din nou la vânătoare, Ih-alim spuse: 

— Mult mi-e jale să părăsesc locurile de baştină, dar n-am ce face, mai bine plec de bună voie 
decât să aştept până ce o să fiu izgonit. 

— Dacă e să pleci, mai bine să plecăm împreună, glăsui Baga-alim. 

Dar Ih-alim îi răspunse: 

— N-ar avea niciun rost. 

Şi se îndepărtă în galop. Se apropie în goană de țărmul marii, unde păştea o turmă uriaşă, şi-l 
întreba pe păstor: 

— A cui turmă paşti? 

— A hanului. 

— Şi unde locuieşte hanul tău? 

— Pe celălalt mal al mării. 

— Şi cum treci dincolo ditai turma? 

— Pe fundul mării. Ajunge numai să spui: „Mare, dă-te în lături“, că ea se şi fereşte într-o parte 
din calea ta. 

— ŞI ce faci când ajungi cu turma acasă? 

— O parte din vite le leg la iesle, iar pe celelalte le împiedic. 


— ŞI apoi? 

— Mănânc husam', beau hiaram'“ şi apoi mă pun pe dormit. Ih-alim se îmbrăcă cu zdrenţele 
păstorului si trecu turma pe țărmul dimpotrivă. Mână turma la locul ei, legă o parte din vite, pe 
celelalte le împiedică şi, făcându-i-se foame, intră în palat. Acolo fu cât pe ce să nimerească drept în 
iatacurile hanului, când dădu de o afurisită de slujnică. 

— Ce-i cu tine, prăpăditule, n-ai mai mâncat husam şi n-ai mai băut hiaram, de dai buzna? îl 
ocări ea. 

— Am mers pe câmp şi mirosea aşa tare a ceapă, că mi-a venit ameţeală. Fii bună şi spune-mi, 
rogu-te, unde găsesc husam şi hiaram? spuse Ih-alim. 

— Du-te la bucătărie, bombăni slujnica. 

Ih-alim se duse acolo şi rămase lângă uşă, în aşteptare. 

— Ce-ai păţit, nesățiosule? strigară la el slugile. De ce n-ai mâncat husam şi n-ai băut hiaram 
până acum? 

Din nou trebui să mintă. 

— Am fost pe câmp şi mirosea aşa de tare a ceapă, că m-a apucat ameteala. Daţi-mi mai repede 
husam şi hiaram. 

Slugile îi dădură husam şi hiaram, iar el mâncă pe săturate, bău şi apoi plecă să-şi caute un 
locşor de dormit. 

Hanul acela avea şapte fiice. Şase dintre ele erau măritate, iar cea mai mică nu. ŞI s-a întâmplat 
că aşa-zisul păstor i-a plăcut foarte mult fetei celei mici şi hanul trebui să-şi calce pe inimă şi să 
încuviințeze căsătoria lor. 

Drept zestre le dădu o iurtă veche, galbenă, şi câteva ţoluri prăpădite. 

Iar în herghelia hanului era o iapă bălțată. În fiecare an făta câte un mânz pe care de fiecare dată 
i-l răpea hangarid, pasărea măiastră. Acum se apropia iarăşi sorocul ca iapa să fete. Şi cei şase 
gineri ai hanului hotărâră să pândească pasărea-hangarid şi s-o omoare. Aflând lucrul acesta, soția 
păstorului se duse la han şi-i spuse: 

— Bărbatul meu vrea şi el să pândească pasărea-hangarid. 

— Bine, se învoi hanul şi-i dărui păstorului un mânz sur, de un an, care se târa veşnic pe la coada 
hergheliei. 

Ih-alim o porni în galop pe păşune, iar când se lăsă seara, se culcă. Cei şase gineri ai hanului se 
aşezară roată în jurul hergheliei. Toată noaptea nu lipiră geană de geană, iar spre dimineaţă căzură 
cu toții într-un somn adânc. Ih-alim se trezi pe la revărsatul zorilor şi văzu că iapa cea bălțată fătase 
un mânz pag. Deodată, de unde-de neunde, apăru în zbor hangarid, pasărea măiastră, înhăță mânzul 
şi pe dată se făcu nevăzută. Săgețile trase de Ih-alim în urma ei smulseră câteva pene din aripile 
păsării şi retezară vârful cozii mânzului cel pag. Ih-alim îşi strânse prada şi o duse acasă soţiei sale. 

Când se treziră ginerii, văzură că iapa fătase mânzul, dar că acesta dispăruse. Adunară penele 
care mai rămăseseră, merseră la han şi-l minţiră, spunându-i că s-au luptat cu pasărea, dar că le-a 
scăpat. 

Hanul ar fi dorit să-i trimită în urmărirea ei, dar fiica cea mică îl înduplecă pe tatăl său să-i 
încredinţeze păstorului această sarcină. 

Ih-alim puse şaua pe mânzul cel sur şi o porni la drum. Curând, bietului animal i se sleiră 
puterile de tot şi se opri. 

— Aşteaptă-mă aici, spuse Ih-alim, dându-se jos din şa, mai departe o să merg singur. 

Dar iată că mânzul cel istovit se prefăcu deodată într-un buiestraş de mai mare dragul, gata 
înşeuat, cu un arc şi o tolbă cu săgeți atârnate de oblânc. Acum puteau merge împreună mai departe. 

Când ajunse la izvoarele râului unde auzise el că hangarid îşi adăpa caii furaţi, Ih-alim hotărî să 
se ascundă. Nu după multă vreme, pasărea măiastră îşi mână herghelia la adăpat; dar caii săriră 
afară din apă, nechezară şi se ridicară în doua picioare. 

„Ce-o fi în apa?“ gândi pasărea-hangarid, aplecându-se deasupra în aceeaşi clipă, Ih-alim se 
prăvăli în spatele ei, o legă şi o aruncă peste şa. 

— Cruţă-mă, voinice, îl rugă pasărea şi o să te slujesc cu dreptate şi credință. 

Ih-alim dezlegă pasărea, dar nu-i dădu drumul, ci o luă s-o ducă hanului, împreună cu herghelia 
furată. Deodată zări printre ceilalți cai un mânz de un an, cu coada retezată. 

— Ăsta e chiar mânzul a cărui coadă am retezat-o eu cu săgeata, se bucură Ih-alim şi o porni cu 
iuțeală mai departe. 

Dar, deodată, calul cel frumos îi grăi cu glas omenesc: 

— Când o să trecem pe lângă tabăra cumnaților tăi, aceştia au să te poftească în cort. După ce 
intri, ai grijă să nu te aşezi pe aşternutul rotund şi verde, iar dacă-ţi dau ceai dintr-un urcior, să nu 
bei. 

După un timp, în depărtare se arătă, într-adevăr, ailul celor şase cumnați. Aceştia ieşiră în 
întâmpinarea rubedeniei lor şi-l poftiră în iurtă. 

— Aşează-te, îi spuseră ei păstorului şi îi arătară un aşternut rotund şi verde. 

Dar păstorul continuă să stea în picioare. Atunci aduseră ceaiul. 

— Bea, îi spuseră cumnaţii. 

Dar Ih-alim refuză cu politeţe. Atunci ei îi turnară pe gât cu de-a sila câteva picături, din care el 
ameţi atât de tare, încât căzu drept pe aşternutul verde şi în aceeaşi clipă se trezi pe fundul unei 
gropi foarte adânci. După ce o astupară cu un pietroi mare, ginerii hanului tăbărâră asupra păsării- 
hangarid. 

— În lături cu voi, spuse pasărea cu glas amenințător, că de nu, dau o dată din aripi şi vă arunc 
drept în înaltul cerului. 

Speriați, ginerii hanului lăsară pasărea măiastră în pace şi se apropiară de buiestraşul cel minunat 
de frumos. 

— Daţi-mi pace, le spuse calul ameninţător, că de nu, o să stârnesc un praf atât de des, că o să vă 
înăbuşiţi cu toții. 

Părăsind pasărea şi buiestraşul, ginerii mânară către curtea hanului restul cailor. 

Iar credincioşii prieteni ai lui Ih-alim, pasărea-hangarid şi buiestraşul, se apucară să dea la o 
parte bolovanul uriaş, prăvălit pe gura gropii. Doi-trei ani trudiră ei până izbutiră să urnească 
pietroiul din loc. Atunci calul cel credincios se lăsă în jos cu ajutorul frâului şi-l scoase pe Ih-alim la 
suprafaţă. 

Între timp, cei şase gineri merseră la han şi începură să se laude că au omorât pasărea-hangarid şi 
au adus înapoi toți caii furaţi. Hanul se bucură, îi răsplăti pe mincinoşi şi hotărî să dea în cinstea lor 
o mare petrecere. 

Dar iată că ieşi în faţă fiica lui cea mai mică şi-i spuse: 

— Această petrecere trebuie făcută în cinstea bărbatului meu, Ih-alim. Dacă nu crezi, priveşte: 
de unde am eu penele păsării hangarid şi firele de păr din coada mânzului cel pag, pe care l-au adus 
ginerii tăi cu herghelia? Cel pe care îl crezi păstor, este de fapt un voinic viteaz pe nume Ih-alim. 
Porunceşte să fie căutat, tată. 

— Bine, să aşteptăm zece zile, iar slugile mele să-l caute, îi răspunse hanul. 

Trecură zece zile şi Ih-alim încă nu se arătase. 

— Bine, mai aşteptăm încă douăzeci de zile, spuse hanul. 

Dar trecu şi acest soroc, iar Ih-alim dus rămase, nu se mai auzea nimic de el. Toţi îl uitară, numai 
fata cea mică a hanului nu-şi pierduse nădejdea de a-şi revedea bărbatul. 

Într-o bună zi se porni un vânt puternic, iar dinspre miazănoapte apăru un nor des de praf. Hanul 
o chemă pe fata cea mai mică şi o întrebă: 

— De unde s-or fi stârnit praful şi vântul ăsta? 

— Din ce s-a stârnit vântul, nu ştiu, dar praful e de la copitele calului bărbatului meu. 

Dintr-o dată, o umbră uriaşă acoperi soarele. Pasărea-hangarid veni în zbor deasupra curților 
hanului şi coborî lângă iurta cea galbenă şi jerpelită. După un timp, lângă iurtă opri un voinic, călare 


pe un cal nemaivăzut de frumos. 

Hanul îşi dădu seama că fata lui grăise adevărul şi făcu o petrecere mare în cinstea întoarcerii lui 
Ih-alim. Cât despre cei şase gineri ai săi, hanul porunci să fie legaţi de cozile a şase cai nărăvaşi şi 
aceştia să fie goniti în toate cele patru vânturi. 

Astfel pieriră ginerii cei răi, iar voinicul cel viteaz, Ih-alim, ajunse han şi-şi duse traiul mai 
departe, în pace şi fericire. 


Jivaa-viteazul 
poveste mongolă 


Demult, tare demult, trăia pe lume un han care avea o slujnică. Şapte ani a umblat ea însărcinată, 
iar în al optulea a născut un băiat voinic şi sănătos, căruia i-a dat numele de Jivaa-ţagaan. Vremea 
trecea şi băiatul creştea repede. După numai şapte ani de zile, ajunse un voinic adevărat şi foarte 
curând avu prilejul să dovedească oamenilor cât era de puternic. Într-o zi, la curtea hanului se iscă o 
mare zarvă: pasămite, turbase elefantul hanului şi, smulgându-se din lanţ, pornise să zdrobească 
totul în jur. Slugile hanului fugiră speriate care încotro, numai Jivaa îşi suflecă mânecile, îşi sumese 
poalele şi ieşi în întâmpinarea animalului care sărea înnebunit încoace şi încolo. Voinicul îl cuprinse 
cu amândouă mâinile, îl ridică de la pământ şi apoi îl trânti cu atâta putere că acesta muri pe loc. 

Văzând că a rămas fără elefantul său preaiubit, hanul se înfurie şi porunci ca Jivaa să fie alungat 
la marginile împărăției, acolo unde mai fuseseră alungaţi şi alţi doi tineri. Unul dintre aceştia avea 
darul de a înghiţi tot ce-i cădea sub ochi şi tocmai de aceea nu mai era pe placul hanului, care se 
temea că flăcăul o să-i înghită toată împărăția. Al doilea fugea iute ca vântul şi era gonaciul curții, 
dar şi pe acesta se supărase hanul dintr-o pricină oarecare. Şi aşa îi adună necazul pe cei trei voinici. 
Într-o zi întâlniră în calea lor un băieţandru. După ce îşi dădură bineţe, flăcăii îl întrebară încotro a 
apucat-o şi de ce. 

— Vreau să-l întâlnesc pe viteazul Jivaa şi să mă împrietenesc cu el. 

— Eu sunt cel pe care îl cauţi, spuse Jivaa şi-l întrebă apoi pe băieţandru la ce se pricepe el mai 
bine. 

— Eu văd mai departe decât toţi ceilalți oameni, răspunse băiatul. 

Din clipa aceea rămaseră împreună, aşa că acum erau patru. 

Într-o bună zi ajunseră la țărmul unei mări. 

Flăcăul care putea să înghită orice bău toată marea şi prietenii trecură pe malul celălalt. Acolo se 
şi aşezară în fiecare dimineaţă trei din ei plecau să vâneze, iar al patrulea rămânea pe mal şi 
pregătea mâncarea. Odată, pe când la mâncare era de rând înghite-tot, din mare apăru fără veste un 
ciclop. Strigă: „Ce ţi-e mai dragă, viața sau mâncarea?“ Apoi înfulecă toate bucatele şi se făcu 
nevăzut. 

Ciclopul le mâncă mâncarea şi a doua zi, când era de rând Vede-departe, şi-n cea de-a treia zi 
când sosise rândul lui Lute-ca-vântul. În toate aceste trei zile Jivaa nu pusese nimic în gură. În 
sfârşit, îi veni şi lui rândul să gătească. Când bucatele fură gata, din apă apăru nămetenia şi începu 
să urle: 

— Ce ţi-e mai dragă, moartea sau viața? Dacă vrei să te las în viaţă, nu mi te pune împotrivă şi 
dă-mi mâncarea. 

Jivaa se înfurie, îl snopi bine în bătaie pe uriaş, apoi îl azvârli în mare. Seara, cei patru prieteni 
mâncară pe săturate şi se culcară, în dimineaţa următoare îl zăriră pe uriaş pe celălalt mal. Abia se 
mişca, iar patru zâne îl ţineau de subțiori. Prietenii îl omorâră pe ciclop, iar pe zâne le luară cu ei. 
De atunci încolo, femeile aveau grija casei, iar prietenii plecau la vânătoare de cu ziuă. 

Odată, Jivaa meşteri o plută din lemn de santal şi i-o dărui dragei lui, neasemuitei Oiuun. Pluta 
plăcu foarte mult zânelor, care se plimbau toată ziua cu ea pe mare. Dar iată că Oiuun scăpă în mare 
un papuc pe care-l găsi un duh rău, sluga unui han viclean. Duhul rău îi arătă hanului ce găsise şi 


acesta îi porunci să i-o aducă la curte pe stăpâna papucului. Ca să-i poată îndeplini porunca, duhul 
ceru să-i fie construită o plută cu totul şi cu totul de aur. Când pluta fu gata, duhul cel rău porni cu 
ea pe mare, ca să se întâlnească cu cele patru zâne. O zi întreagă se plimbă împreună cu ele, iar 
seara îi spuse frumoasei Oiuun: 

— Mâine dimineaţă, înainte de plecarea lui Jivaa, trebuie să pui mâna pe sufletul lui pe care şi-l 
ține ascuns într-o lăcriță de aur. Spune-i că ziua te plictiseşti fără el şi că vrei să ai cu tine măcar 
lăcriţa în care îşi ţine sufletul. Iar peste zi ne vom întâlni iar. 

Oiuun făcu aşa cum îi spusese duhul. Jivaa îşi scoase din degetul cel mare o lăcriță de aur şi i-o 
dădu frumoasei Oiuun. Fata ţinu lăcriţa o zi întreagă, până ce duhul i-o luă şi o aruncă în mare. 

Apoi o trecu pe Oiuun pe pluta lui şi o duse cu el. Seara se întoarseră toţi acasă, în afară de Jivaa. 
Dar Vede-departe îi arătă lui lute-ca-vântul încotro s-o apuce ca să-l găsească pe Jivaa şi acesta o 
porni în goana mare. lar Jivaa zăcea la pământ, mai mult mort decât viu. Prietenii încercară să-l 
clintească din loc, dar nu izbutiră, aşa că se întoarseră acasă aşa cum plecaseră. Înghite-tot se puse 
atunci de bău toată marea, iar Vede-departe găsi pe fundul ei lăcrița de aur. Prietenii o puseră la 
locul ei, în degetul cel mare al lui Jivaa, şi acesta îşi veni imediat în fire. 

— Că mult am mai dormit! spuse el şi se întinse. 

Puterile îi reveniră în scurtă vreme, aşa că cei patru prieteni începură să cugete cum să facă să o 
răpească pe neasemuita Oiuun. 

Înghite-tot zise c-ar fi bine să bea mai întâi toată marea ca să poată trece toţi pe malul celălalt; 
apoi să pătrundă la curtea hanului îmbrăcaţi în haine de călugări, s-o fure pe zână, iar după ce se 
întorc acasă să umple marea la loc, ca să nu-i mai poată urmări nimeni. Şi chiar aşa şi făcură. 

Ajungând la palatul hanului cel viclean, cei trei aşa-zişi călugări se opriră, dar Vede-departe le 
spuse că Oiuun e acasă. Atunci prietenii pătrunseră în iatacurile femeilor. Frumoasa şedea tristă, 
alături de han. Văzându-i pe călugări, hanul porunci slugilor: 

— Turnaţi-le vin în străchinile câinilor. 

Deodată frumoasa izbucni în râs. Hanul se miră: 

— De o lună întreagă eşti la mine şi nici măcar o singură dată n-ai zâmbit. Te-au înveselit oare 
aşa de tare aceşti călugări? 

— Nu ei m-au făcut să râd, ci tu! Unor învăţăcei ai lui Hutuhta'S le dai să bea vin, şi încă din ce? 
Din străchinile câinilor! răspunse frumoasa, râzând în hohote. 

Mâniat, hanul sări în sus şi vru s-o pedepsească pe îndrăzneață, când, deodată, unul dintre 
călugări înhaţă un cuţit şi-i tăie capul. Acesta era Jivaa-viteazul. O luă în braţe pe Oiuun şi ieşi în 
goană din curțile palatului. Slugile hanului se aruncară în urmărirea lor, dar, când ajunseră pe fundul 
mării, înghite-tot umplu la loc marea până la margini, şi toți urmăritorii se înecară. Isprăvind cu 
hanul cel hain, cei patru prieteni trăiră mai departe liniștiți şi fericiți împreună cu nevestele lor. 


Hanul solombo 
poveste mongolă 


Demult, tare demult, trăia un han pe care îl chema Solombo. Era hanul foarte bogat, dar copii nu 
se învrednicise să aibă. O slugă de-a lui, săracă lipită, avea în schimb iurta'“ plină de plozi; cel mai 
mic dintre ei, un băieţel voinic, cu ciuful des, abia împlinise trei ani. 

Odată veni la Solombo un înţelept, un lama de vază, care îi spuse: 

— Băiatul cu ciuf din ailul!'” vecin îţi va risipi într-o zi toată agoniseala. 

Hanul se sperie şi cugetă în sinea lui: „Nu va fi bine deloc dacă fiul unui coate-goale va ajunge 
să mă moştenească. Trebuie să împiedic aceasta, cu orice preţ“. 

Şi, într-o bună zi, hanul intră în iurta slugii sale şi-i spuse: 

— Dă-mi mie băiatul, ca să-l trimit la învăţătură. 

Mama băiatului nu voi să-l dea, dar taică-său nu putu să se împotrivească stăpânului şi 1-l dădu. 
Hanul le făcu în schimb multe daruri, apoi luă copilul şi plecă. 

După câteva zile, hanul duse băiatul în stepă şi îl îngropă în zăpadă. 

Tocmai atunci, umbla prin stepă o ciavganț — o bătrână pribeagă — care strângea arga 
Auzind plânset de copil, se uită în jur, dar nu văzu nimic. Atunci porni spre locul de unde se auzeau 
scâncetele. Deodată, chiar de sub picioarele ei, răsună un geamăt jalnic. Se aplecă bătrâna şi privi 
cu luare aminte, dar în afară de zăpadă nu se vedea nimic. 

— Ce-o mai fi şi asta? se minună femeia. N-or fi umblând niscaiva duhuri rele prin preajmă? Şi 
vru s-o ia la fugă, dar tocmai atunci auzi limpede un glas de copil venind de sub zăpadă. Fără să mai 
stea pe gânduri, puse mâna pe lopata cu care strângea argal şi se apucă să dea zăpada la o parte. 
Dedesubt, într-o groapă săpată de curând, găsi un băieţel de vreo trei ani, pe jumătate îngheţat, cu 
un mot de păr negru şi des. ÎI ridică de acolo cu grijă, îl strânse la piept şi, acoperindu-l cu poalele, 
îl duse în iurta ei. După ce îl îngriji câtva timp, îl dădu unei familii fără copii. 

Băieţandrul crescu, ajunse flăcău puternic şi voinic şi se însură cu o fată frumoasă şi deşteaptă. 

Când vestea că flăcăul cu ciuful des e viu şi sănătos ajunse la curte, hanul Solombo îşi pierdu iar 
liniştea. Zi şi noapte se gândea cum să facă să-l piardă pe voinic. În cele din urmă porunci ca acesta 
să fie adus înaintea lui. 

— Du-te la tartorul tărâmului întunecat şi adu-mi de acolo un suflet, îi spuse hanul. 

Tânărul se întoarse acasă şi-i povesti nevestei sale ce i-a poruncit hanul. După ce se sfătuiră, 
nevasta Îi zise: 

N-ai ce face, trebuie să te duci. Eu am să-ţi pregătesc pentru drum un sac cu ochi, un sac cu vine 
şi un sac cu sare. În drum ai să întâlneşti un corb, şi când o să vrea să-ţi scoată un ochi — fiindcă vii 
din țara cu oameni văzători — tu să-i dăruieşti sacul cu ochi. Apoi ai să întâlneşti o zgripțuroaică, şi 
aceea o să vrea să-ți tragă vinele — fiindcă vii din ţara cu oameni vânoşi — iar atunci tu să-i dai 
sacul cu vine. ŞI, în sfârşit, o să-ţi iasă în cale o cămilă uriaşă, care umblă după carne de om, fiindcă 
e sărată, dar tu să-i dai sacul cu sare. După asta, poți să te crezi ca şi scăpat de toate necazurile. 

Tânărul îşi aruncă sacii pe umăr şi porni la drum. Deodată în calea lui apăru o femeie cu două 
coarne în frunte. 

— Încotro ai pornit-o, voinice? 

— La tartorul tărâmului întunecat. 

— Vai, ce bine! întreabă-l, te rog, de ce am fost blestemată să port toată viaţa coarnele astea? 

Tânărul făgădui că va întreba şi merse mai departe. 

Când, ce văzu? O mulțime de oameni construiau un templu. Cum se apropie de ei, cum îl şi 
întrebară: 

— Încotro, voinice? 

— Spre tartorul tărâmului întunecat. 

— Atunci, fii bun şi află de la el de ce templul pe care îl construim noi se dărâmă mereu. 

Tânărul făgădui să le îndeplinească rugămintea şi porni mai departe. 

Când, mai încolo, dădu de o lotcă în care şedea un pescar. 

— Încotro ţii drumul, voinice? întrebă pescarul. 

— La tartorul tărâmului întunecat. 

— Rogu-te, află şi pentru mine de ce de atâtea zile nu mă mai pot ridica în picioare. 

— Bine, se învoi tânărul şi o apucă iar pe drumul său, care-l duse până la doi munţi. Unul era din 
aur curat, iar al doilea din argint. 

„Mare minune“, gândi el, dar nu se opri şi trecu mai departe. Deodată apăru în zbor un corb 

negru care-i croncăni: 

— Noroc, voinic-viteaz. Ce faci? După cât se vede, ai sosit din țara celor văzători. la să-ți scot 
eu ochii. 

Dar tânărul îi dădu pe loc sacul cu ochi, apoi plecă mai departe şi merse, şi merse, până ce îi ieşi 
în cale o zgripţuroaică bătrână. 

— Vii din ţara celor vânoşi, şuieră ea. Ia stai, să-ţi trag vinele din tine. 

Dar voinicul îi dădu sacul cu vine şi atunci zgripțuroaica se potoli. 

Când să-şi continue drumul, văzu venind spre el, în goană mare, o cămilă uriaşă, care strigă: 

— A, iată un om din ţara celor care mănâncă sărat! Chiar acum o să mă înfrupt din carnea ta cea 
gustoasă şi sărată. 

Dar voinicul răsturnă pe loc sarea din sac; dihania se aruncă asupra ei, iar viteazul trecu în linişte 
mai departe. 

Merse el, merse şi, în sfârşit, ajunse pe tărâmul întunecat. Stăpânul nu era acasă. Când ciocăni, 
din cort ieşi nevasta tartorului. 

Spre mirarea voinicului, aceasta, de cum îl văzu, îl recunoscu ca fiind fratele ei. 

Pasămite, demult de tot, de pe când tânărul nostru era încă prunc în faşă, pasărea măiastră, 
hangarid, o răpise de pe păşunea pe care păştea oile hanului Solombo şi i-o dăduse de soție 
tartorului. 

— Cum ai ajuns aici? îl întrebă femeia, după ce-şi veni în fire de bucurie că şi-a văzut frățiorul. 
Om viu şi nevătămat n-a pătruns la noi până acum. 

După ce-a ascultat povestea lui, de-a fir-a-păr, îi zise: 

— Am să te ascund în cort şi voi încerca să aflu singură tot ce vrei să ştii. Altă cale mai bună nu 
văd. 

Femeia săpă o groapă adâncă sub vatră, îl ascunse acolo pe frate-său, acoperi groapa cu un scut 
de lemn, iar peste scut presără pământ. Apoi aduse cenuşă, cărbuni şi aprinse focul. 

Seara, tartorul veni acasă, călare pe un cal negru. Mult timp, însă, calul nu voi să se apropie de 
cort — tot fornăia şi se ridica în două picioare. Tartorul îl potoli cu mare caznă, dar, de cum intră în 
cort, întrebă: 

— Ce s-a întâmplat? Calul meu parcă a turbat — se vede treaba că a simţit el ceva. Adu-mi 
repede oasele galbene de ghicit. 

Înainte de a-i da oasele, nevastă-sa sări de trei ori peste un câine mare şi trecu de trei ori pe sub 
pântecele lui. 

Tartorul luă oasele, le înşiră în faţa lui, iar ele-i spuseră că sub cenuşă, sub pământ, sub o 
scândură, stă pitit un om cu faţa de aramă. 

Căută el prin toată casa, dar nu găsi nimic şi se mânie. 

— Oasele astea mint fără nicio ruşine, nu-s bune de nimic, zise el şi le azvârli afară. Apoi cină şi 
se pregăti de culcare. Atunci, nevastă-sa îi puse prima întrebare: 

Când m-a răpit pasărea hangarid şi m-a adus la tine, am văzut pe pământ o femeie cu două 
coarne în frunte. De ce i-or fi crescut coarnele alea? 

— Odată, un om sărac i-a cerut lapte pentru copii şi ea n-a vrut să-i dea. De aceea i-au crescut 
coarnele. 

Apoi nevastă-sa îi puse cea de-a doua întrebare: 

— Am mai văzut apoi nişte oameni care nu puteau cu niciun chip să construiască un templu: 
numai ce-l clădeau până la acoperiş, se şi dărâma. De ce oare? 

— Mai înainte oamenii ăştia se țineau numai de jafuri şi nimiceau totul în calea lor. Acum sunt 
pedepsiți. Orice-ar face, nimic n-o să le reuşească, răspunse tartorul. 

Şi nevastă-sa îi puse cea de-a treia întrebare: 

— Am văzut apoi un pescar pironit în lotca lui. Pentru ce-o fi oare pedepsit? 

— Pentru că prindea peşte şi alte vieţuitoare ale apei şi trăia de pe urma lor. Când o să înţeleagă 


că nu e voie să-i prindă şi să-i vândă'7, se va putea desprinde de lotcă. 


— În drumul meu, continuă să întrebe femeia, am dat apoi de doi munţi — unul de aur curat, iar 
celălalt de argint. Ce crezi, oamenii ar putea lua nişte aur şi nişte argint de acolo? 

— Câte puţin, da, dar numai dacă au de gând să-l folosească pentru fapte bune, care să nu aducă 
vătămare nimănui. Altfel nu se poate. 

Dis-de-dimineaţă, tartorul plecă iar să dea o raită prin lume. Nevastă-sa îi dădu fratelui ei să 
mănânce, să bea, îi povesti tot ce auzise, îşi luă rămas bun de la el şi-i dărui la plecare un suflet din 
împărăția tartorului. 

În drum spre casă, voinicul se opri, în dreptul munţilor cu pricina şi luă cu sine atâta aur şi argint 
cât putea duce calul. 

După ce le dădu tuturor celor care-l aşteptau răspunsurile dorite, se întoarse în ailul de baştină şi 
îi spuse, plin de bucurie, nevestei: 

— Numai mulţumită sacilor tăi m-am întors viu şi nevătămat şi am îndeplinit cu bine porunca 
hanului. De aceea, drept mulţumire, ţi-am adus mult aur şi argint. 

În ziua următoare, se duse la hanul Solombo, îi dădu cele cerute şi-i spuse: 

— M-am văzut cu tartorul tărâmului întunecat — e un om tar blând şi cumsecade. Chiar şi cu un 
nevoiaş ca mine s-a purtat prieteneşte şi cu respect. Iar la despărțire mi-a dăruit o grămada de aur şi 
argint. 

Hanul cel nesăţios începu să-l pizmuiască pe sărac. 

„Dacă un prăpădit ca el, fiul unui sărăntoc, a adus atâta aur şi argint, atunci eu, hanul, care mi-s 
os domnesc, o să capăt atâta aur că o să ajung cel mai bogat om din lume“, cugetă el şi hotărî să se 
ducă la tartorul tărâmului întunecat. 

Plin de nerăbdare, hanul Solombo o porni cu avânt la drum, dar, neştiind dinainte ce primejdii îl 
pândeau în cale, ca să se ferească, pieri de o moarte năprasnică: corbul îi scoase ochii, zgripțuroaica 
trase vinele din el, iar cămila îl mâncă. 

După ce pieri, pe tronul lui se urcă voinicul cu ciuful des, iar oamenii din hanatul acela trăiră de 
atunci în fericire şi pace. 


Cum iepurele a scăpat-o de la moarte pe oaie 
poveste mongolă 


O oaie s-a rătăcit prin stepă de turma ei şi s-a întâlnit cu lupul. 

— Acum te mănânc, spuse lupul. Deodată, însă, de undeva apăru un iepure. 

— Noroc, cinstite lup! Noroc, cinstită oaie! ce mai faceţi? 

— Eu am rămas în urma turmei şi tocmai voiam să mă duc acasă, dar lupul cică vrea să mă 
mănânce, răspunse oaia. 

— O, cinstite lup, aş putea şi eu să gust o bucăţică din carnea ei? îl rugă iepurele pe lup şi, când 
lupul se învoi, spuse: 

Aşteaptă-mă numai puţin, nu mânca oaia, că eu mai am nişte treburi prin ail. 

Şi iepurele plecă în goană. Se întoarse repede înapoi, atârnă de un copac un petic pestrit de hârtie 
şi-i dădu citire cu glas tare: 

— Dalai-lama'”* anunţă că se pregăteşte să-şi coasă o plapumă din blana a şaptezeci de lupi. 

Lupul se sperie: 

„Te pomeneşti că dalai-lama vrea să-şi coasă plapuma şi din blana mea”, gândi el şi o luă la 
sănătoasa. lar oaia se întoarse acasă. 

În felul ăsta, iepurele îl păcăli pe lup şi scăpă oaia de la moarte, ba încă avu parte şi de laudele 

fârtaţilor lui. 


Povestea lui Banga 


poveste mongolă 


În vremurile de demult, trăia împreuna cu mama lui un flăcău sărac, pe nume Banga. Și flăcăul 
ăsta nu avea nimic în afară de un topor. Cu el tăia lemne şi le vindea prin sate. Odată, Banga îs luă 
toporul, intră în pădure şi lovi un copac. Deodată, de undeva, se auzi clinchetul unui clopoțel. 
Banga se luă după el şi iată că văzu înaintea sa un lama, un înţelept sihastru, care stătea pe o stâncă. 

— În sfârşit, ai sosit, fiule, spuse lama. Peste câteva zile o să vină mare viitură. Tu fă-ţi o plută, 
aşeaz-o pe maică-ta pe ea şi pluteşte aşa până o să întâlneşti o bătrână, un şarpe şi nişte şoareci. 
Şarpele şi şoarecii 1a-i cu tine, dar pe bătrână, nici în ruptul capului. 

După trei zile şi trei nopţi, într-adevăr, se porni o mare viitură. Banga ascultă de sfatul lamei, îşi 
întocmi o plută şi se aşeză pe ea împreună cu maică-sa. La un moment dat, de plută se apropie un 
şarpe şi îl rugă să-l scape. Flăcăul îl ajută să se cațăre pe plută. După aceea se apropiară înot şi 
şoarecii. Băiatul îi scăpă din necaz şi pe ei. Apoi auzi cum îl cheamă în ajutor femeia. Şi i se făcu 
milă de ea— era doar la fel de bătrână ca şi propria-i mamă! — aşa că o luă cu sine pe plută. 
Curând apa se retrase şi toţi cei pe care flăcăul îi scăpase de la pieire se împrăştiară care încotro. 

Într-un timp, flăcăul mergea prin pădure cu o povară grea pe umeri. Dintr-o dată, dinspre 
miazănoapte, se stârni un vânt puternic şi, ca şi cum ar fi fost o ființă vie, îi smulse povara din 
mâini, iar mai apoi şi toporul. Când se potoli vântul, flăcăul îşi văzu toporul aruncat pe jos, plin de 
sânge, iar în jurul lui numai urme însângerate. Culese toporul de pe jos, se luă după urme şi ajunse 
la o peşteră. Intră el în peşteră şi văzu că aceasta mai are o ieşire. Trecu de partea cealaltă a stâncii 
şi, deodată, în faţa ochilor lui se deschise o vale largă, iar în depărtare zări multe, nenumărate iurte. 
Intră într-una din ele şi văzu înăuntru doi oameni cu capete de aramă şi picioare de antilopă. 
Amândoi se holbară aşa de urât la Banga, că acestuia îi pieri graiul de frică şi plin de spaimă, se 
repezi afară, în uliţă. Acolo dădu cu ochii de două case mari de piatră, cu lacăte uriaşe de fier la uşi. 
Dintr-una din ele se auzea plânsul cuiva. Flăcăul sfărâmă lacătul cu toporul intră în casă şi văzu o 
mare mulțime de oameni înghesuiți acolo. 

— Unde am nimerit, oare? întrebă el. 

— În ţara mangaşilor, îi răspunseră oamenii. Ne-au adus aici ca să ne sugă sângele. 

— Şi unde sunt acum mangaşii? 

— De obicei umblă prin iurte, după pradă. Astăzi însă căpetenia lor şi-a rupt un picior şi a rămas 
în casă, să se vindece. Mangaşii se strâng îndeobşte la un semnal — când se bate în talgerele de 
bronz din casa de colo. 

Banga ieşi în uliţă. Talgerele de bronz tocmai începeau să dăngăne. Tot felul de dihănii fioroase, 
la fel cu acelea pe care le văzuse mai înainte, se îndreptau către casa vecină. 

— V-aţi strâns cu toții? întrebă flăcăul, după ce toate dihăniile intrară înăuntru. 

— Toţi, în afară de căpetenie. 

— De ce? 

— Fiindcă este bolnav. 

Băiatul alergă repede în uliţă, propti bine uşa pe dinafară înconjură casa din toate părțile cu 
lemne şi-i dădu foc. Apoi îi eliberă pe toţi oamenii închişi în cealaltă casă şi, împreună cu ei se 
îndreptă spre căpetenia mangaşilor. Acesta, vrând să fugă încercă să se scoale din pat, dar căzu 
neputincios la loc. Flăcăul îl ucise cu toporul, luă cu sine multe pietre scumpe şi podoabe şi se 
întoarse acasă. lată însă că de unde, de neunde apăru baba pe care o scăpase el de la înec; pasămite 
asta era chiar mama mangaşilor pe care-i omorâse Banga. Ea se duse la han şi-l pârt pe Banga 
spunând că a furat pietre preţioase din vistierie. Hanul porunci ca flăcăul să fie aruncat în temniță. 
Şi Banga ar fi murit acolo de foame, dacă nu i-ar fi sărit în ajutor şoarecii pe care-i scăpase de la 


înec. Aceştia îi aduseră tot timpul de mâncare. Iar şarpele se furişă în încăperile hanului şi-l strânse, 
şi-l strânse, aproape să-l sugrume. Dimineaţa, hanul îl chemă la el pe lama care locuia pe stânca cea 
înaltă şi-l rugă să-l lămurească de ce-a încercat şarpele să-l sugrume. 

— Pentru că ai aruncat în temniță un om nevinovat, îi răspunse lama. Dă-i drumul băiatului şi 
şarpele o să te lase în pace. 

„Cu siguranţă că flăcăul şi-a dat demult sufletul“, gândi hanul şi o luă la fugă spre temniță. 

Când, ce să vezi, Banga era viu şi sănătos, ba se şi îngrăşase puţin. Hanul se bucură, îl eliberă pe 
flăcău, îi dădu înapoi pietrele preţioase pe care i le luase, ba îi mai dărui şi altele pe deasupra. 

Şarpele îl lăsă pe han în pace, iar Banga se întoarse acasă şi trăi mai departe cu maică-sa, în 
fericire şi îmbelşugare. 


Cocoşul n-a fost totdeauna pasăre domestică 
poveste papuaşă 


De mult, cocoşul era maimarele păsărilor şi împreună cu ele trăia pe un podiş minunat, unde-şi 
înjghebaseră laolaltă un fel de mică cetate, numai a lor. Într-o seară, au petrecut, au cântat şi au jucat 
atâta, încât au uitat de foc. Şi-a ars focul până la ultimul tăciune. De dimineaţă, s-au trezit toate 
păsările aproape înghețate. Ca maimarele lor şi ca cel mai sprinten, cocoşul s-a oferit să zboare până 
în satul vecin şi să le aducă nişte cărbuni aprinşi. Înăuntru, lângă gura sobei, stătea o fetiţă frumoasă 
cu nişte cosiţe blonde, în care se jucau parcă mii de raze de soare. Cocoșul îi făcu o plecăciune, îi 
slăvi frumuseţea şi-i povesti cele întâmplate, rugând-o smerit să-i dea şi lui câţiva cărbuni aprinşi. 

— Îţi dau tot ce doreşti tu, numai să-mi făgăduieşti că te vei întoarce, îi spuse fetiţa cu părul de 
aur şi ochii senini ca albastrul cerului. 

— Fie precum ţi-e voia, dar acum lasă-mă să duc cărbunii supuşilor mei, căci îi voi găsi înghețați 
de frig, dacă-i mai las mult să aştepte — îi răspunse grăbit cocoşul şi zbură ca vântul. 

Cocoşul, până ajunse acasă, aproape că şi uită de învoiala făcută, cu gândul la datoria pe care o 
avea faţă de ai săi. 

Dar, după o zi, după două, îşi aminti de cele făgăduite fetiţei şi de unde cocoşul trecea drept cel 
mai sprințar şi mai jucăuş dintre zburătoare, acum aducea cu o biată curcă plouată. Pe de altă parte, 
fetiţa se îmbolnăvise de dorul cocoşului cu penele atât de frumos colorate, care-i făgăduise că se va 
întoarce la ea, dar, după cum credea ea, o uitase. 

Când celelalte păsări băgară de seamă că stăpânul lor se schimbase de la o vreme şi că nu-i mai 
ardea nici de glumă, nici de cântec, şi nici de joacă, îl întrebară care-i pricina: 

— Mi-e gândul numai la fetița aceea frumoasă şi bună, căreia i-am spus că mă voi întoarce la ea. 
Nu pot să nu-mi ţin făgăduiala. Nu mai am linişte. Presimt că nici ei nu-i mai e gândul la joacă, ci e 
tristă ca şi mine, se destăinui cocoşul cu inima deschisă. 

Au încercat ele, păsările, în fel şi chip să-l înduplece, dar văzând că n-au încotro, l-au lăsat să 
plece. Iar fără stăpân nu au mai stat nici ele pe podiş, ci, găina, curcanul, rața, gâsca şi celelalte 
orătănii, învăţate până atunci să trăiască în sălbăticie, au pornit-o care încotro, sperând să 
întâlnească şi ele o fetiţă bună şi frumoasă, care să le îndrăgească. 

Ce mare a fost bucuria fetiţei când a auzit cocoşul cel mândru cântând într-o bună dimineaţă în 
zori la fereastra ei şi mai ales când a aflat că venise să locuiască acolo pentru totdeauna! 

Şi de-atunci, cocoşii trăiesc fericiţi şi mândri în preajma omului şi în grija femeii. Şi dacă 
cocoşul de dragul fetiţei cu cosiţe aurii şi-a părăsit domnia, lăsând feluritele orătănii de capul lor, 
mai târziu s-a mulțumit să domnească doar asupra câtorva găini dintr-o ogradă. 


Pleșuvul şi fata 
poveste persanaă 


Trăia, odată, un văcar pleșuv. Dimineaţa, el ducea vacile satului la izlaz, iar la apusul soarelui le 
mina înapoi. În fiecare seară, sătenii îi plăteau câte ceva. 

Într-o zi, fata lui kadkhoda, care era maimarele satului, se duse cu ulciorul pe umăr după apă. 
Pleșuva, o văzu și se îndrăgosti de ea, dar nu cu o inimă, ci cu o suta. 

— Hai, dă-te mai aproape şi ajută-mă să-mi ridic ulciorul pe umăr! 

Așa se bucură pleșuvul, că nici nu se poate spune! 

Ajută fetei să ridice ulciorul, dar şi o sărută. Când se întoarse acasă, fata îi spuse mamă-si: 

— Azi m-a sărutat văcarul cel pleşuv. 

lar mama ei, femeie înţeleaptă, îi răspunse: 

— Nu se poate, draga mea! Nu poate fi vorba de așa ceva. 

Şi acum ascultați ce era cu pleşuvul. Se întoarse el în sat, mină vacile pe la stăpânii lor, după care 
se duse acasă și-l vorbi mamei lui: 

— Măicuţă, o iubesc pe fata lui kadkhoda. Du-te și peţește-mi-o! 

Mamă-sa căută să facă în așa fel, încât să-şi schimbe ciadul: 

— Fiule, ea e doar fata lui kadkhoda, pe când noi suntem săraci, n-avem nimic. 

Dar pleșuvul o ținea una şi bună: 

— Numai ce-are să răsară mi ine soarele și tu trebuie să te duci s-o peţeşti. 

Şi sărmanei femei nu-i mai rămase nimic de făcut, așa că încuviinţă și ea: 

— Fie, numai să se lumineze de ziuă. 

Iar locuitorii acestui sat aveau un obicei: în mijlocul curții, la kadkhoda, era o piatră mare. Dacă 
cineva din sat voia să se însoare sau să peţească, venea şi se așeza pe această piatră. Astfel, aflau 
oamenii toţi. 

Mama pleşșuvului își tinu vorba şi, imediat ce feciorul ei duse vacile la izlaz, se așeză pe piatră. 
Iar nevasta lui kadkhoda, şi ea femeie cu judecată, își aminti de vorbele spuse ieri de fată, că o 
sărutase văcarul cel pleșuv. 

Văzând-o pe mama văcarului stând pe piatră, gândi: „Se-nţelege! Ieri sărută fata, azi o trimite pe 
mamă-sa s-o peţească”. Atunci, chemă slugile și porunci: 

— Oare, n-a mai rămas nimic de la cina de-aseară? 

Duceţi-i mamei văcarului şi mai dați-i pe deasupra și doi rial 

Şi slugile îi duseră mamei văcarului cel pleşuv rămăşiţele de la cină şi banii. Biata femeie nu avu 
îndrăzneala să spună de ce venise şi plecă fără să se mai uite înapoi. 

Iar seara, când pleşuvul se întoarse, primul lucru pe care-l făcu. Fu să întrebe: 

— Fi, cu ce mă bucuri? A încuviințat fata lui kadkhoda? 

Și mamă-sa se apucă iarăşi să-l facă să-și schimbe gândul: 

— Doar ştii, fiule, suntem săraci. Nu se zice în zadar — Întinde-ţi picioarele pe cât e plapuma. 
Mai bine să mă duc să-ţi peţesc altă fată. 

Dar pleșuvul îi arătă un băț şi-o înspăimântă: 

— Dacă mâine nu te duci și n-o peţești pe fata lui kadkhoda, atunci am să-ți bag mințile-n cap cu 
băţul ăsta! 

Şi fără voie, neajutorată, ea nu se împotrivi. 

Dis-de-dimineaţă, porni spre casa lui kadkhoda, se așeză iarăși pe piatră și de data asta izbuti să- 
și spună rugămintea. lar nevasta lui kadkhoda nu era numai o femeie cu multă judecată, mai era şi 
blândă, așa că-i răspunse: 

— Din partea mea, desigur, dar mai trebuie căpătată şi încuviințarea lui kadkhoda. 

Seara, când kadkhoda se întoarse acasă, nevasta îi zise: 

— Kadkhoda, a venit mama văcarului cel pleşuv s-o peţească pe fata noastră. Încuviinţarea mea 
i-am dat-o, acum totul e ce spui și tu. N-ar strica să ştii că pleșuvul o iubește mult şi de aceea a și 
sărutat-o pe fată. Asta nu-i de glumit și să-i desparți nu va fi prea ușor. 

Și kadkhoda, om bun la inimă, îi răspunse nevestei: 


ji 


174 unitate monetară iraniană 


— Pleşuvul e sărac, n-are nimic, de niciun fel — nici casă, nici avere, nici îndestulare. N-o să-i 
spunem „nu”; ci o să-l rugăm să muncească şi să câștige bani, să ridice o casă, adică să aibă ce-i 
trebuie. Şi-atunci s-o ia pe fată. 

Şi-i dădură de veste pleşuvului despre ce-i vorba. 

Într-atâta se bucură el, că nu se poate spune. În ziua următoare, nu mai păscu vacile şi-i zise 
mamă-si: 

— Plec la drum, să câştig bani! 

Cât îl rugă mamă-sa: 

— Nu mă lăsa, bătrână, în voia sorții, Allah e bun; nu mă lăsa... 

Iar pleşuvul îi răspundea: 

— Nu, asta-i cu neputinţă. 

Așa că își părăsi ținutul și plecă în lumea mare. Merse el, merse, și uite că, odată, se întâlni cu un 
derviş care-l întrebă: 

— Încotro ai pornit-o, pleșuvule? Nu vrei să-mi fii slugă? 

— Vreau! 

— Dar pe zi, cât ceri? 

— Cât să nu-ţi pară rău! 

— Apoi, hai! 

Merseră ei, merseră până se opriră la un izvor. Acolo; dervişul îi zise pleşuvului: 

— Tu stai aici, că eu mă duc până acasă şi mă-ntorc. 

Şi ce văzu pleșuvul: dervișul spuse un descântec; cobori în izvor şi dispăru. După ce trecu o 
vreme, ieşi din izvor ȘI-I zise: 

— Hai, pleşuvule! 

— Dar încotro? întrebă acesta. 

— Închide ochii! îi porunci dervişul drept răspuns. 

Atunci mai spuse un descântec şi-l îndemnă: 

— Acum, hai cu mine! 

Pleșuvul repetă descântecul şi împreună eu dervișul intră în izvor. Deschise ochii şi ce văzu: 
minunat loc — o grădină cum nu mai avusese niciodată în fața ochilor. 

Iar dervișul îi zise pleșuvului: 

— Uită-te bine şi du-mă pretutindeni. 

Şi merseră ei împreună şi ajunseră la un palat. Acolo pleşuvul văzu o fată, ca luna luminoasă de 
minunată. Dervișul aduse o carte şi-i zise fetei: 

— Am să lipsesc de-acasă patruzeci de zile, mă duc la vânătoare. Până la întoarcere, învaţă-l pe 
pleşuv după cartea asta, ca s-o poată citi cu ușurință. 

— Bine, îi răspunse fata. 

ŞI tot în clipa aceea, dervișul dispăru. Iar fata, cu pricepere se apucă să-l înveţe pe pleşuv. Dar 
iată că, odată, ea îi zise: 

— Dacă va afla tata că ai isprăvit învățătura din cartea asta, va fi vai şi amar de tine. 

— Atunci, ce să fac? întrebă pleşuvul. 

Tar fata îi răspunse: 

— Când se-ntoarce tata și te-ntreabă: „Ai învăţat cartea?” tu răspunde-i; „Da”. lar când îți va 
porunci să citeşti, citeşte totul pe dos. Întâlneşti „alef”, zi „ba”. Şi el va crede că n-ai învăţat nimic. 

Trecură patruzeci de zile, dervișul li se înfăţișă, venind în goană ca vântul. Primul lucru fu s-o 
întrebe pe fată: 

— A învăţat pleșuvul cartea? 

— Ce sa-nvele, răspunse fata. Orice l-ai învăţa, degeaba, nimic nu înțelege. 

— Asta nu-i bun pentru noi. Adu-mi punga cu bani să mă socotesc cu el și ducă-se unde-o vedea 
cu ochii. 

Şi-i dădu o sută de tumani. 


— Nu ne ești de trebuinţă, îi mai zise. 

Iar acum ascultați ce fel de carie era. Era o c u te de vrăjitorie, în ea se aflau de toate, iar pleșuvul 
o învățase pe de rost. Se întoarse la el în sat și îi zise mamă-si: 

— Măicuţă, ia banii ăștia, cheamă meşteri zidari să ridice o casă. Pentru celelalte cheltuieli am 
să-ți mai dau bani. 

Şi se apucă pleșuvul să se îngrijească de lucrare, căci luase cu el şi planul palatului. Nimeni în 
lume nu văzuse ceva asemănător! Poruncise să ridice casa întocmai cu acest palat al dervişului. 

Noaptea, rămânând singur cu mamă-sa, pleşuvul stătu îndelung de vorbă cu ea și la urmă îi zise: 

— Măicuţă! Mâine, la răsăritul soarelui, am sa iau înfăţişarea unei cămile. Iar tu să mă iei de 
căpăstru, să mă duci la bazar și să mă vinzi pe o sută de tumani. Dar pentru nimic în lume să nu dai 
căpăstrul. Nici pe o mie de tumani să nu-l dai. 

Se lumină de ziuă şi pleșuvul luă înfățișarea cămilei. 

Mamă-sa îl apucă de căpăstru, îl duse la bazar şi-l vându pe o sută de tumani. Iar căpăstrul îl 
opri. Seara, când se întoarse acasă, în întâmpinare îi ieşi pleşuvul, care-i zise: 

— Dă-i o sută de tumani'” meşterului. 

Noaptea, târziu, rămânând amândoi, statură de vorbă în liniște. Înainte de-a se culca, pleşuvul îi 
mai zise mamă-si: 

— Măicuţă! Mâine, la răsăritul soarelui, am să iau înfățișarea unui catâr. Ai să mă duci la bazar 
şi să mă vinzi cu o mie ele tumani. Dar pentru nimic în lume să nu dai căpăstrul. 

Se sculă bătrâna dis-de-dimineaţă, iar pleşuvul luase deja înfățișarea de catâr. Mamă-sa îl apucă 
de căpăstru și-l duse. Ajunse la bazar, iar în întâmpinare îi ieși un negustor. Negustorul văzu 
frumuseţea de catâr, care mergea mândru ca un păun. O întrebă negustorul pe bătrână: 

— Mătușă, cât ceri pe catâr? 

— O mie de tumani. 

Şi negustorul se miră: 

— Hei, bătrâno! Dumnezeu să ierte păcatele tatălui iau! Eu am o sută de catâri și pentru niciunul 
n-am plătit mai mult de treizeci-patruzeci de tumani. Catârul tău e foarte bun, îţi voi da o sută de 
tumani și nu o mie. 

Iar bătrâna îi răspunse: 

— O, negustor! Catârul ăsta costă doua mii de tumani. 

El te duce într-un ceas până la capătul pământului şi-napoi. 

Se miră şi mai mult negustorul: 

— Nu-i cu putinţă așa ceva! lar de-i aşa, dacă asta e adevărat, atunci eu dau două mii de tumani. 

— Poţi încerca, îi zice bătrâna, du-te cu el în Turkestan. 

Negustorul o duse pe bătrână, împreună cu catârul, la el acasă și-i dădu un bileţel: „Dacă într-un 
ceas catârul se întoarce din Rum, mă oblig să plătesc două mii de tumani”. 

Iar în Rum, negustorul avea un frate şi voia să afle cum mai trăiește ei acolo. O chemă pe 
nevastă-sa şi-i zise: 

— Prăjeşte, repede, nişte ouă! 

Iar el, în timpul acesta, scrise o scrisoare. 

Nevasta prăji ouăle şi le puse într-un vas. Negustorul lipi scrisoarea şi i-o înmână unei slugi. 

— Încalecă pe catâr. Catârul trebuie să se ducă într-un ceas până la Rum și să te aducă înapoi. 

N-avu timp sluga să-şi pună ca lumea piciorul în scară că se şi trezi într-un oraș necunoscut. 
Întrebă: 

— Prietene, ce oraș e ăsta? 

— E Rum, i se răspunse. 

— Dar unde se găseşte caravanseraiul? 

Îi arătară și el intră în camera fratelui stăpânului său. 

Acesta se uită și se minună: scrisoarea nici nu apucase să se usuce cum se cade. Apoi, întrebă: 

— Hei, slugă, mai e altceva? 

Şi sluga îi dădu ouăle prăjite. Când, ce să vezi, ele încă mai erau calde. Mâncă, scrise răspuns 
fratelui, sluga încalecă iarăşi şi nu peste mult se trezi dincolo de bazar, în faţa casei stăpânului. 
Negustorul îl văzu și sosi tulburat, îi mulțumi cum se cuvine slugii, îi dărui mulți bani şi-i zise: 

— Pentru nimic să nu pomenești cuiva că eu am un așa catâr. 

Iar bătrânei îi zise: 

— Mătuşică! Tu ai cerut pe catâr o mie de turnării. 

Uite, încă cinci sute peste asta. 

Bătrâna primi banii şi se întoarse acasă. 

Iar negustorul porunci grăjdarului să întindă sub picioarele catârului un covor şi să-i dea în loc 
de lin şi paie, zahăr şi mirodenii. 

Trecură câteva zile. Odată, noaptea, nevasta îi zise negustorului: 

— Bucuroasă să-ţi fie casa! De-un așa catâr ai făcut rost, iar tu nici măcar odată nu te-ai uitat la 
el, nu l-ai îngrijit. 

— Adevărat vorbeşti, răspunse negustorul. Am să mă duc dimineaţă la grajd şi-am să-l îngrijesc 
eu. 

Se duse dis-de-dimineaţă în grajd și se apropie de catâr. Dar ce văzu? O Allah! Catârul arăta 
minunat, ca un păun cu coada înfoiată. Îi ţesală negustorul coama și bagă de seamă că, dintr-o 
catârul îşi vira botul într-o gaură. Atunci, strigă la grajd ar. 

Şi pe neaşteptate, negustorul văzu cum botul catârului se face din ce în ce mai subțire și se 
strecoară în gaură. 

— Dar ce s-a întâmplat cu catârul? ţipă el. 

Se mai uită, capul catârului intrase deja cu totul în gaură. Începu forfota, gălăgia. Când privi 
iarăşi și gâtul dispăruse în gaură. Începură să strige cu toți ai casei. 

— Ce se-ntâmplă cu catârul? 

Dar atunci şi trupul catârului deveni subțire și dispăru în gaură. Negustorul ţipă: 

— Hei, slugi! Fugiţi, prindeţi catârul! A: at de-a binelea în bortă. 

ŞI-l apucară ei pe catâr de coadă şi i-o rupseră. Dar și borta se făcu nevăzută. 

Negustorul porunci, țipând: 

— Spargeţi zidul, neîntârziat! 

Iar o slugă răspunse: 

— Eu, stăpâne, nu sunt pietrar! Mai bine să nu spunem nimănui despre asta, fiindcă tot nu-i de 
crezare. Ba o să mai zică că ţi-ai pierdut minţile. 

Iar acum, să ne întoarcem la mama pleşuvului. Văzând ea că trecuseră câteva zile și de la fecior 
nici veste, începu să se necăjească şi, iată că, într-o bună zi, se ivi pleșuvul, zâmbind. 

— Fiule, tu o să mă omori pe mine, unde-ai fost? 

Mult m-am neliniștit. 

În astă vreme, casa era aproape ridicată. Pleșuvul zise mamă-si: 

— Măicuţă, scoală-te mâine mai devreme. Am să iau înfățișarea unui berbec de luptă, tu să mă 
duci la bazar și să mă vinzi pe două sute de tumani. Dar fii cu băgare de seamă și nu vinde cureaua 
de la gât! 

Dis-de-dimineaţă, bătrâna se îndreptă cu berbecul spre bazar. Ajunse acolo și fără să se aştepte, 
se apropie de ea un derviş-vrăjitor. De teamă, berbecul tremura ca frunza de salcie şi se gândea: 
„Nenorocire pe capul meu! Dervișul asta o să mă taie în bucăţi!” 

Și îi zise dervișul bătrânei! 

— Măicuţă! Cât ceri pe berbec? 

— Două sute de tumani. 

— la două sute de tumani și dă-mi berbecul cu curea cu tot. 

— Berbecul îl vând, nu şi cureaua, răspunse bătrâna. 

— Bine, mai pune preţ şi pe curea. Dar, de ce n-ai vinde-o? 


Se adună mulțimea, iar oamenii îi ziceau bătrânei: 

— Măicuţă, face doar două parale. 

Se sătură bătrâna de tocmeală, și dând înapoi din faţa hotărârii, zise câţi bani să mai dea. Iar 
dervișul înhăță cureaua și de mânie scrâșni din dinţi și porni la drum împreună cu berbecul. Merseră 
ei ce merseră până ajunseră la acel izvor. Dervișul cobori înăuntru, se duse la palat și-i zise fetei: 

— Nerușinato! Se dovedește că m-ai minţit. Te-ai înţeles cu acest pleşuv blestemat și l-ai învăţat 
meşteşugul meu vrăjitoresc! Am să vă arăt eu vouă, acum, după merit. Du-te şi adu cuțitul! 

Fata plecă, dar în locul cuţitului aduse o ceașcă mare. 

Iar dervișul îi zise: 

— Du-te și adu pumnalul! 

Fata de data aceasta aduse cu totul altceva. Într-o vorbă, orice-ar fi cerut dervișul, fata nu aducea. 
Până la urmă, într-atâta se mânie vrăjitorul, că era gata-gata să se ducă singur după cuţit să taie 
berbecul. Atunci dădu drumul din mână curelei. În aceeaşi clipă, berbecul luă înfăţişarea unui 
porumbel și zbură. lar dervișul luă şi el înfățișarea unui uliu și-i luă urma. Zburară ei, porumbelul 
înainte, uliul după el. Uliul ajunge porumbelul, vrea să-l prindă, dar pe dată acesta ia înfăţişarea 
unui buchet de flori. Şi chiar în vremea aceea, pe marginea bazinului stătea fiica negustorului. Cum 
se făcu, buchetul îi căzu ei în poală. Uliul îşi luă chip de derviş, se opri în fața casei şi începu să 
spună rugăciuni cu glas puternic: 

— O, Au, ajută-mă! Florile din poala fetei sunt ale mele. 

Iar fata îi răspunse: 

— Bine, dervişule. Am să-ți plătesc pentru flori. 

Însă dervişul nu se învoi. Atunci fata se mânie și-i aruncă buchetul. Iar florile se preschimbară în 
boabe de mei, care se împrăștiară prin toată casa și grădina. Dervișul luă și ei înfățișarea unei găini 
cu pui Și ciuguliră toate boabele. 

Dar un bob se pierduse între petalele unui trandafir. 

Cât căută găina, tot nu-l găsi. Deja se adunase mulțime de oameni, care privea şi se uimea. Dintr- 
odată, bobul de mei se făcu o vulpe, se aruncă asupra găinii și a puișorilor ei şi-i mână. Atunci, 
negustorul strigă: 

— Prindeţi vulpea! 

O prinseră şi se apucară s-o descânte: 

— În numele lui Allah, care ţi-a dăruit așa putere şi înzestrare, spune-ne taina ta! 

Și vulpea luă înfățișarea pleşuvului și el le povesti toată istoria, de atunci de când păștea vacile. 
Povesti cum se îndrăgostise de fata lui kadkhoda, cum se lepădase de vaci şi pornise în lumea largă. 
Povesti de întâlnirea cu dervișul și despre toate cele ce se întâmplară după aceea, chiar și de 
meşteşugul lui vrăjitoresc, pe care îl învățase de la fata dervișului. 

De acolo, pleşuvul plecă acasă la el. Acum era așa de bogat, că dacă lovea cu mâna de pământ, 
cădeau, mărgăritare. În, acea vreme, casa era ridicată. Se adunară toţi bătrânii satului şi se făcu o aşa 
nuntă frumoasă, că ţinu veselia câteva zile. 


Sahm şi Zal 


poveste persanaă 


Sahm, marele viteaz persan, era prietenul puternicului Şah care stăpânea Persia în acele vremuri. 

Oricine îl vedea pe Sahm în palatul său, înveşmântat în haine strălucitoare şi giuvaeruri 
sclipitoare, îl invidia pentru sănătatea lui. Dar Sahm nu era fericit. Singura dorinţă a vieţii sale era 
să aibă un fiu, care să devină un viteaz vestit, puternic şi neînfricat, asemenea lui. Totuşi nu avusese 
parte de copii. Anii treceau, şi ori de câte ori oamenii îl slăveau pe Sahm pentru vreo faptă de seamă 
în lupte, viteazul cel puternic suspina şi-şi spunea în sinea sa: „Dacă aş avea un fiu! Ce-mi pasă de 


slăvirea pe care mi-o aduce poporul! Când voi pieri, va pieri şi faima mea. Dar dacă aş avea un fiu, 
ar fi mai destoinic decât părintele său, iar puterile mele slăbite ar reînvia în tinereţea lui.” 

În cele din urmă sosi şi ziua când Sahm fu norocit cu un fiu; un prunc frumos, vânjos la trup şi 
chipeş, dar lucru de mirare — cu pletele albe ca ale unui bătrân. 

În zilele acelea oamenii credeau că un copil cu părul alb aduce nenorocire familiei, aşa că 
femeile din casa lui Sahm se temeau să arate pruncul stăpânului. Timp de şase zile, ele ascunseră 
copilul. Dar, în cea de a şaptea zi, o femeie care slujise mulți ani de-a rândul în casa lui Sahm, se 
duse la stăpânul ei şi înclinându-se în faţa marelui războinic, îi spuse: 

— Oh, stăpâne, dorința inimii tale este îndeplinită. Ai un fiu. Copilul este frumos la chip şi la 
trup, dar părul său e alb ca zăpada. Te rog din suflet, însă, stăpâne, nu-ți asupri copilul. Fie ca în 
ziua aceasta doar bucuria şi recunoştinţa să-ți umple inima. 

Sahm se duse în camera unde era copilul. Când văzu pletele argintii, inima i se umplu de mânie. 

— Toţi duşmanii mă vor batjocori din pricina acestui prunc! strigă el. Mi-a fost trimis să-mi 
aducă nenorocire în casă! Dar asta nu se va întâmplă; voi arunca copilul. 

Sahm porunci slujnicei să ia pruncul şi să-l arunce pe muntele Elburg, să fie sfâşiat de fiarele ce 
mişunau pe-acolo. 

Slujnica îndeplini întocmai porunca stăpânului. Duse pruncul pe povârnişul muntelui şi-l lăsară 
printre tufişurile țepoase. 

Sus, pe creasta cea mai înaltă a muntelui, o pasăre măiastră îşi clădise cuibul din lemn de abanos 
şi santal, atât de departe de pământ, încât niciun om de rând n-ar fi putut ajunge până la ea. Acolo, 
Pasărea Munţilor îşi creştea puiul, ferindu-l de primejdii. De îndată ce bietul copilaş fu zvârlit în 
tufişuri, Pasărea Munţilor sosi în zbor. Îl văzu pe copil întins pe pământ, şi avântându-se spre el îl 
apucă în gheare şi-l purtă până în vârful muntelui. Acolo spuse puiului ei să-i facă loc şi copilaşului 
în cuib şi să-l îndrăgească ca pe un frate, iar din ziua aceea ea îi purtă de grijă cu multă duioşie. 

ÎI hrănea cu bucățele de carne alese şi cu pâine. ÎI învăţă limba poporului său şi avu grijă de el 
atât de bine, încât crescu nespus de frumos şi de puternic. Câteodată, pasărea îl purta până la poalele 
muntelui şi îi îngăduia să hoinărească pe unde îi era voia, aşa încât oamenii de prin partea locului 
începură să vorbească despre băiatul care trăia în cuibul păsării. 

În timp ce băiatul cu plete albe creştea în cuibul Păsării Munţilor, Sahm, viteazul cel puternic, se 
semeţea în palatul său şi încerca să uite cum îşi azvârlise fiul pe povârnişurile muntelui. Dar somnul 
lui Sahm era deseori tulburat şi într-o noapte avu un vis ciudat. Se făcea că un om călare pe un roib 
arab, călărea spre Sahm şi îi striga cu voce tare: 

— O, nefericitule! Ţi-ai părăsit pe munte singurul fiu. Ai de gând să-l laşi acolo toată viața? 

Sahm se trezi, tulburat adânc de vis. De-ndată ce se iviră zorile, trimise după înţelept şi-l rugă să- 
i tălmăcească visul. 

Înțeleptul îi spuse lui Sahm că fiul său nu pierise pe creasta muntelui şi că trebuie să caute prin 
întreaga țară, până îşi va găsi fiul, deoarece nu va mai avea odihnă până când băiatul nu va fi adus 
înapoi la palat. 

Sahm plecă cu o mână de ostaşi şi slugi şi în cele din urmă ajunse la muntele Elburg. Acolo auzi 
o poveste ciudată despre un băiat care fusese crescut de Pasărea Munţilor şi privind în sus, văzu 
departe, deasupra sa, minunatul cuib din lemn de abanos şi santal. Pe când Sahm privea la cuib, un 
tânăr cu înfăţişare de prinț apăru pe marginea lui şi stătu drept privind spre poalele muntelui. 

Sahm încercă să ajungă la băiat, dar nu putu, pentru că în dreptul cuibului peretele muntelui era 
alunecos, asemenea fildeşului şlefuit. Pasărea Munţilor îl văzu pe Viteazul cel puternic în vale. Ştia 
că este Sahm şi că acesta venise acolo, plin de căință, să-şi ceară fiul. Ea se întoarse spre copilul pe 
care-l îngrijise de când era prunc şi-i spuse: 

— În toţi aceşti ani ai stat în cuibul meu. Te-am iubit şi ţi-am purtat de grijă ca unui fiu de-al 
meu. Dar acum, tatăl tău, care te-a părăsit, s-a întors să te ia. Trebuie să te dau poporului tău. Tatăl 
tău este Sahm, viteazul cel mai mare dintre cei mari. Alături de el te aşteaptă măreţia şi bogăţiile. 

Tânărul îi ascultă cuvintele cu inima mâhnită. 


— Cuibul tău mi-a fost cămin drag, îi răspunse. Aripile tale de mamă m-au ocrotit tot timpul. 
Vrei acum să mă alungi de la singurul suflet cald de care am avut parte? 

— Fătul meu, spuse cu gingăşie Pasărea Munților, eu nu te alung. Te trimit spre un viitor măreț 
şi strălucit. Du-te vitejeşte, fătule, şi uite, ia cu tine trei pene din pieptul meu. Dacă vreodată vei 
avea nevoie de mine, aruncă una din aceste pene în foc şi voi veni neîntârziat să te ajut. 

Tânărul luă cele trei pene. Pasărea Munţilor îl ridică în ghearele ei puternice şi-l purtă ca gândul 
lângă Sahm, care stătea la poalele muntelui. Ochii tatălui se umplură de recunoştinţă când îşi privi 
fiul cel chipeş. Înseşi pletele albe păreau să-l înfrumuseţeze, îngenunche în faţa fiului său şi-i cerşi 
iertare, făgăduind că niciodată nu se va mai purta neomenos, ci îi va îndeplini toate dorinţele inimii. 
Apoi Sahm îl îmbrăcă pe băiat într-un veşmânt minunat şi din cauza părului alb îl boteză Zal, adică, 
Vârstnicul. Îl duse spre oştenii şi slugile care-l aşteptau în depărtare şi când aceştia îl văzură pe 
tânărul Zal şi auziră cum fusese ocrotit de Pasărea Munţilor, fură cuprinşi de bucurie. 

Pe drumul de întoarcere răsunară atâtea trâmbiţe, timbale şi tobe, încât întreaga ţară se umplu de 
strigăte de bucurie. 

Vestea ajunse până la palatul Şahului, care trimise vorbă ca tânărul Zal să fie adus în faţa sa. 
Când Şahul îl văzu pe Zal, rămase uimit de frumuseţea şi puterea lui, şi când auzi cum fusese 
crescut copilul de Pasărea Munţilor se încredință că pruncul cel azvârlit fusese ocrotit pentru a 
săvârşi vitejii pentru țara sa. 

Şahul trimise după înţelepții țării şi le spuse povestea, iar înţelepţi îi spuseră Şahului că Zal va 
ajunge, fără îndoială, un viteaz vestit şi că va avea un fiu, care va fi cel mai iscusit viteaz pe care l- 
ar fi avut Persia vreodată. 

Din ziua aceea Şahul avu deosebită grijă pentru Sahm şi tânărul său fiu. Îi dădu lui Sahm mari 
bogății şi multe daruri minunate. Îi dădu cai arabi, încărcaţi cu aur, săbii încrustate cu pietre 
scumpe, covoare de preţ, brocaturi, piei de fiare sălbatice, perle şi rubine, colți de fildeş şi țesături 
lucrate în fir de argint. 

Îi mai dădu lui Sahm un tron în cetatea Seistan şi-l făcu stăpân pe acele ţinuturi. 

Viteazul Sahm locuia în palatul său din Seistan şi domnea cu atâta înţelepciune şi bunătate, încât 
câştigă repede dragostea tuturor supuşilor săi. Uneori Sahm trebuia să-şi părăsească împărăţia şi să 
călătorească în ţinuturile îndepărtate ale Persiei. Atunci îl lăsa pe Zal să domnească în locul său, 
acesta fiind om în toată firea. Zal se dovedi la fel de înțelept ca şi părintele său, aşa că toţi oamenii 
îl slăveau în cântece. 

Într-o zi, când Sahm se întoarse la Seistan după o îndelungată lipsă, Zal îi spuse tatălui său: 

— Aş dori şi eu să văd întreaga împărăție şi să călătoresc în ţinuturile îndepărtate ale țării. Dă-mi 
un alai de însoțitori şi lasă-mă să plec să văd oraşele mari şi frumuseţea satelor. 

Sahm încuviință cu bucurie dorinţa lui Zal. Îi dădu un minunat alai de boieri şi de ostaşi de 
temei. 

Pe drumurile însoritului pământ al Persiei, sub cerul azuriu strălucitor, printre florile pestrițe, 
tânărul Zal se îndrepta spre oraşele cele mari şi vestite. 

La capătul celei de a treia zi, Zal sosi în oraşul Cabul, la a cărui cârmă era vajnicul rege Mihrab. 

De-ndată ce regele Mihrab auzi că Zal, fiul viteazului Sahm se îndrepta spre Cabul, veni în 
întâmpinarea lui, înconjurat de boieri şi robi ce duceau daruri de preţ. Zal îşi ridică corturile la 
porţile cetăţii, iar regele Mihrab porunci o serbare minunată în cinstea fiului lui Sham-Viteazul. 

După ce se sfârşi serbarea cea mare, Zal se întoarse la corturi şi începu să-l slăvească pe regele 
ce-i era gazdă unui nobil din Cabul, care se afla lângă sine. 

— Vai! răspunse nobilul, dacă ai putea s-o vezi pe fiica regelui! Este cea mai frumoasă fată care 
a existat vreodată pe pământ. Întrece în gingăşie şi cea mai galeşă floare a primăverii. Dacă ai putea 
să-i priveşti doar o dată faţa, nu ţi-ai mai dori altceva decât s-o poți privi într-una. 

Când Zal auzi aceste vorbe, îl cuprinse o dorinţă nestăpânită de a o vedea pe prinţesa cea 
frumoasă. 


Regele Mihrab, despărțindu-se de Zal, intră în camera unde se aflau regina şi prinţesa, şi porni să 
povestească despre tânărul neîntrecut şi mândru, ale cărui corturi se întindeau dincolo de porțile 
cetății. 

Prințesa auzise mai dinainte povestea copilăriei lui Zal, din cuibul Păsării Munților, şi acum 
asculta cu ochi strălucitori laudele pe care tatăl său le aducea tânărului viteaz. Îşi dorea tare mult să- 
l vadă şi, din seara aceea, nu încetă să cugete la el. 

În cele din urmă, prințesa le spuse roabelor sale cele mai apropiate, care erau întotdeauna în 
preajma ei, cât de mult ar dori să-l întâlnească pe Zal, iar ele îi făgăduiră că vor încerca să-l aducă la 
palat. 

Aproape de cortul lui Zal curgea un şuvoi de apă, adânc şi lat, cu malurile acoperite de flori. 
Dincolo de râu se întindea o grădină de trandafiri plină de tufişuri înmiresmate. 

Însoţitoarele prinţesei intrară în grădină pălăvrăgind vesele şi adunând trandafiri. Câţiva dintre 
trandafiri şi-i prinseră în păr, iar alţii îi aruncară zglobii în râu, chiar în dreptul locului unde Zal 
stătea urmărindu-le din faţa cortului său. Zal trimise un om că le găsească pe fele şi să le întrebe de 
ce aruncau flori în apă. De îndată ce omul ajunse pe malul celălalt, fetele îl înconjurară şi-i 
spuseseră: 

— Cine este marele prinț aşezat în uşa cortului lui Zal? Am dori să-i ştim numele. 

Omul răspunse mândru: 

— Este stăpânul meu, însuşi Zal; fiul lui Sahm-Viteazul, şi-n lume nu-i altul mai puternic şi mai 
înțelept ca dânsul. 

Una dintre fete îi răspunse: 

— Dar stăpâna mea, prinţesa, care locuieşte în casa lui Mihrab, este ca un soare care străluceşte 
deasupra pământului. 

Când omul se întoarse la stăpânul său, el repetă cuvintele fetei, şi Zal, în marea sa desfătare, 
trimise omul înapoi cu daruri de aur şi perle pentru prinţesă. 

Cea mai mare dintre fete se apropie de malul râului şi vorbi cu Zal. Lăudă frumuseţea stăpânei 
ei, iar Zal, la vorbele ei, strigă nerăbdător: 

— Du-mă, te rog, la stăpâna ta cea minunată, pe care doresc s-o văd de atâta timp. 

Roaba îi făgădui să-l ajute şi întorcându-se în palat, povesti stăpânei sale toată întâmplarea. 

Prinţesa începu să-şi împodobească camerele, ca să-l poată primi pe Zal cu cinstirea cuvenită. 
Covoare şi brocaturi fine fură stropite cu miresme rare, iar vasele fură umplute cu flori gingaşe. 
Când se lăsă întunericul, roaba care vorbise cu Zal pe malul râului îl îndreptă pe o cărare şerpuită 
prin grădina palatului. Ajunseră la un turn, şi Zal, privind în sus, văzu prinţesa stând sub cea mai 
înaltă arcadă. Zal se gândi că niciodată nu mai văzuse o fată atât de frumoasă şi chiar atunci, în acel 
loc, se hotărî s-o ia de soţie. 

Prinţesa, zărindu-l pe Zal în grădină, îl rugă să urce la ea în turn. 

— Roag-o pe roaba ta să-mi arunce o frânghie, spuse Zal. 

Drept răspuns, prințesa îşi despleti părul lung şi negru şi pletele atinseră pământul, şi-i spuse lui 
Zal că poate urca pe această scară de mătase. 

— Asta nu! spuse Zal, niciodată nu-ţi voi pricinui vreun rău. 

Aşa că roaba fu trimisă să caute o frânghie groasă şi în curând Zal se trezi lângă prinţesa cea 
frumoasă. Acolo, sub arcadă, ei doi stătură de vorbă şi orele se scurseră una după alta, până când 
din corturi răsunară răpăiturile tobelor care anunțau ivirea zorilor. 

Înainte de a pleca, Zal îi spuse prinţesei: 

— Când Sahm, tatăl meu, va auzi că doresc să mă căsătoresc cu tine, va fi tulburat şi supărat, 
pentru că supuşii Şahului se vrăjmăşesc cu supuşii lui Mihrab, dar jur că nimeni altcineva decât tu 
nu-mi va fi mireasă. 

Zal se întoarse la corturi şi se pregăti pentru călătorie. Se întoarse în palatul de la Seistan şi-i 
mărturisi tatălui său dorința de a se căsători cu fata lui Mihrab. 


Sahm fu adânc tulburat, temându-se că această căsătorie să nu-l mânie pe Şah, dar el îşi aminti 
de făgăduiala făcută fiului său, când îl luase de la Pasărea Munţilor. Aşa că primi să meargă la Şah 
şi să-l roage să încuviințeze căsătoria. La început Şahul se înfurie cumplit şi nici nu vru să audă. 
Chiar îl ameninţă că va lua o armată şi va distruge până în temelii cetatea Seistan. Dar, din fericire, 
înainte de a pleca la război, Şahul se hotărî să ceară Sfatul înțelepţilor țării. Înțelepții ţării se 
adunară cu toții şi trimiseră Şahului următoarea solie: 

„Nu împiedica căsătoria, căci Zal şi prinţesa vor avea un fiu, care va deveni cel mai mare viteaz 
al țării. Va fi puternic ca un elefant şi cu sabia lui va supune pe toți vrăjmaşii Persiei. Rustem va fi 
numele lui, şi cât timp va trăi, inimile oamenilor vor fi pline de bucurie. El va ridica faima regatului 
către ceruri.” 

Când auzi aceste vorbe, Şahul încuviință căsătoria lui Zal cu fata regelui Mihrab. Sahm şi Zal 
porniră către cetatea Cabul. 

Regele Mihrab, auzind că se apropiau de cetate, porunci ca întregul popor să se îmbrace în straie 
de sărbătoare, iar străzile să fie împodobite cu steaguri de mătase în toate culorile. În palat fură 
aşternute covoare tesute în fire de aur şi argint, şi fură aşezate tronuri de fildeş şi lemn de cedru. 

În timp ce Sahm şi Zal se apropiau de porţile cetăţii, sunete de trompete, de harfe şi de ţimbale 
umpleau urechile. În mijlocul bucuriei tuturora ei fură conduși cu urale la palat. 

Căsătoria se făcu în ziua următoare şi timp de o săptămână poporul se veseli şi aduse daruri lui 
Zal şi frumoasei prințese. Apoi, la capătul celei de-a şaptea zi, Zal îşi luă mireasa în cetatea Seistan. 
Acolo o aşeză lângă el pe un tron de pietre nestemate, punându-i pe cap o coroană de aur. 

Tot poporul sosi, cu mic şi cu mare, să se închine tânărului său conducător cu plete albe şi 
minunatei sale mirese. 

Curând după căsătoria lui Zal, Sahm-Viteazul se duse în altă parte a țării, şi-l lăsă pe fiul său să 
domnească în locul lui. 

Zal şi frumoasa sa regină trăiră foarte fericiţi, în palatul din Seistan, până când într-o zi regina 
căzu bolnavă la pat. Cei mai iscusiți doctori din ţară n-o putură vindeca, iar Zal se întristă cumplit, 
temându-se tare să nu-şi piardă minunata mireasă. 

Pe când se plimba îngândurat prin grădină, gândurile se opriră asupra Pasării Munţilor, şi-şi 
aminti că ea-i promisese să-i vină într-ajutor ori de câte ori va avea vreun necaz. 

Zal luă una din cele trei pene, o aruncă în foc şi aşteptă plin de nădejde. În curând auzi un foşnet 
în văzduh. Nişte aripi negre se clătinau împrejurul lui, iar Pasărea Munţilor apăru lângă el. 

— Fătul meu, spuse ea cu gingăşie, de ce eşti trist? Ochii îți sunt plini de lacrimi. Spune-mi care- 
i pricina mâhnirii tale. 

Zal îi spuse că preaiubita sa regină este bolnavă, şi că-i este tare teamă să nu moară. 

— N-ai teamă, spuse Pasărea Munţilor, căci eu, care te-am îngrijit când tatăl tău te-a aruncat, am 
venit să te ajut. Du-te înapoi în palat. Îţi făgăduiesc că regina se va însănătoşi în curând. 

Zal se întoarse în palatul său şi spre bucuria lui regina se însănătoşi repede. Înţelepţii Şahului 
spuseseră că în casa lui Zal se va naşte un fiu, şi că acest copil va deveni marele viteaz al Persiei. 
Curând după venirea Păsării Munţilor, pruncul se născu. Fu botezat Rustem, şi pe când era copil 
încă dădu dovadă de o putere deosebită, încât toți spuneau că atunci când va creşte mare va fi ca un 
uriaş. 

Bătrânul Sahm tânjea să-şi vadă nepotul, aşa că atunci când Rustem împlini opt ani, bătrânul 
viteaz îşi adună o mână de însoțitori şi se îndreptă spre Seistan. Tânărul Rustem, urcat pe un elefant 
de luptă, merse vesel în întâmpinarea bunicului. Când Sahm văzu băiatul încântător, inima 1 se 
umplu de bucurie. Îşi binecuvântă nepotul şi-l întrebă ce dar ar fi vrut să primească de la el. Băiatul 
răspunse: 

— Nu cer averi şi nici daruri preţioase sau straie bogate. Cer doar un cal şi hamuri, zale şi nişte 
arme, ca să pot merge şi birui pe duşmanii tăi. 

Aceste cuvinte vitejeşti câştigară inima bătrânului. Sahm nu-şi mai putea lua ochii de la băiat şi 
stătu multe luni în palat ca să poată fi în apropierea nepotului său. 


Rustem crescu înalt şi puternic. Întâmplările cele mai primejdioase, nu-l înspăimântau. Îi plăcea 
să călărească prin păduri, să vâneze fiarele ticăloase şi deseori petrecea zile întregi de unul singur 
prin codri. 

Într-o dimineaţă se întoarse în palat după o călătorie lungă. Îşi petrecuse noaptea în şa, şi obosit 
se duse în camera lui să se odihnească. Căzu într-o moleşală plăcută, când deodată fu trezit de 
urletele unui servitor şi de țipetele mulțimii îngrozite. Se îmbrăcă în grabă şi alergă să vadă ce se 
întâmplase. Un elefant înfuriat alerga pe străzi, nimicind tot ce-i ieşea în cale. Rustem luă o măciucă 
şi se duse în întâmpinarea elefantului înfuriat. Servitorii lui Zal erau cu toții speriați. Ei ştiau că 
animalul era un elefant alb atât de puternic, încât nici cel mai vajnic om nu-i putea ţine piept. 
Stăpânul lor s-ar fi mâniat cumplit auzind că l-au lăsat pe Rustem pradă primejdiei. Aşa că servitorii 
începură să se roage de Rustem să se întoarcă în palat, iar acesta, neascultându-i, îi închiseră poarta. 
Cu o lovitură puternică de măciucă, Rustem o sfărâmă şi alergă pe stradă, unde auzi țipetele 
mulțimii înspăimântate şi răgetele elefantului alb. Rustem scoase un strigăt puternic, ca să atragă 
atenția animalului, şi ridică măciuca gata să lovească. Elefantul alb se năpusti asupra lui Rustem cu 
trompa ridicată, pentru a-l înşfăca şi zdrobi. Dar Rustem lovi animalul atât de năprasnic, încât 
puternicul elefant se clătină pe picioare. Rustem îl lovi din nou, apoi încă o dată; până în cele din 
urmă uriaşa fiară se prăbuşi greoi la pământ şi-şi dădu duhul. Mulțimea îl privea încremenită. Apoi, 
strada răsună de chiotele oamenilor, care alergau încoace şi încolo, nerăbdători cu toții să 
povestească cum se prăbuşise elefantul sub măciuca lui Rustem. 

Povestea se răspândi în întreaga ţară, şi toți oamenii aflară că un viteaz fără seamăn fusese dăruit 
Persiei. 


Fiul regelui a vrut luna de pe cer 
poveste persanaă 


A fost odată un fiu de rege, căruia tatăl său nu i-a refuzat niciodată nicio dorință. Ce a visat 
noaptea i s-a împlinit a doua zi. Şi a visat de multe ori lucruri ce păreau cu neputinţă de realizat, şi 
totuşi tatăl lui a făcut ce a făcut şi i-a îndeplinit toate dorinţele. Dar într-o bună dimineaţă, iată-l pe 
fiul regelui că-i spune tatălui său, cu un aer foarte senin: 

— Dragă tată, ştiu că bucuria ta cea mare este să-mi împlineşti toate visele. Ei bine, în noaptea 
trecută eu am visat că apucasem luna de pe cer. Parcă mă aşezasem pe vârful unui turn, făcut din 
sute şi sute de cutii mari de lemn. Vreau să ating aievea, luna de pe cer, tată! Aşa cum am visat! 

— Fiule, din câte-mi spui tu, nu-mi pare totuşi cu putință asemenea lucru. N-am auzit ca făptură 
omenească de pe acest pământ, să fi putut atinge vreodată luna. Cere-mi orice altceva, tu ştii cât țin 
la tine, nu-ţi voi nesocoti nicio altă rugăminte, dar aşa ceva nu se poate, îi răspunse pe un ton blajin 
regele. 

Dar atâta se rugă fiul lui, şi atât de trist se arătă din ziua aceea, încât până în cele din urmă regele 
dădu poruncă să fie adus la palat cel mai mare meşter dintre tâmplari, care să fie în stare să-i facă un 
turn, aşa şi aşa, după cum era dorinţa fiului său, încât să ajungă înălțimea turnului până la ceruri. 

Se dădu sfoară în ţară şi cei mai fricoşi dintre tâmplari îşi luară lumea în cap şi fugiră departe de 
meleagurile acelea, când auziră ce-i aşteaptă. Căci regele mai spuse că cel ce se va încumeta să 
înceapă turnul, dar nu-l va duce la bun sfârşit, îşi va afla capul unde-i stau picioarele. 

Iată că un tâmplar mai curajos se înfăţişează totuşi înaintea regelui şi începe să aşeze cutiile mari 
de lemn una peste alta, şi mai-mai că turnul făurit de el atingea cerul. Tâmplarul era aproape gata cu 
lucrul lui, când apăru la faţa locului şi fiul regelui, nerăbdător să urce şi să vadă dacă poate atinge 
luna. Se înserase şi tâmplarul aproape sfârşise lucrul; după mintea lui, parcă-i mai trebuiau câteva 
cutii de lemn ca să atingă înălțimea poruncită, dar cum fiul regelui nu mai avea răbdare să aştepte, 
începe să urce. Şi urcă, şi urcă el în culmea fericirii, că nici de astă dată tatăl lui nu-i nesocotise 


dorinţa şi tot urcând ajunse în vârful turnului. Între timp, apăruse şi luna. Întinse el o mână s-o 
atingă, şi de sus de acolo, îi strigă tatălui său că n-o poate atinge. 

— Mai ai răbdare, fiule, îi spuse cu înţelepciune taică-său, până mâine dimineaţă, când tâmplarul 
nostru va mai adăuga alte cutii mari de lemn. Vei urca din nou mâine pe înserat după ce-o răsări 
luna. 

Dar băiatul n-a mai avut răbdare, căci era tare înfuriat; să fie el atât de aproape şi totuşi să n-o 
atingă, aşa cum o atinsese în vis?... 

— Numai de-o singură cutie e nevoie, şi dacă nu aveţi alta pe acolo, iau ultima cutie şi-o pun în 
lung ca să fie mai înaltă, strigă înflăcărat fiul regelui. 

Dar, un picior greşit îl făcu să se prăbușească cu turn cu tot. Îi împlinise regele, tatăl său, toate 
dorinţele, fiului răsfățat, dar după cum s-a văzut, chiar luna de pe cer, cât era de puternic, regele, tot 
nu i-a putut-o oferi. Năzuinţa lui s-a dovedit a fi prea îndrăzneață, chiar pentru un fiu de rege... 


O sută de dinari 
poveste persanaă 


În vremurile de demult trăia într-un oraş îndepărtat un curelar pe nume Sărai. El avea un singur 
fiu, pe care-l chema Mamed. 

Într-o bună zi curelarul spuse: 

— Eu am îmbătrânit deja, fiule, şi nu mai am putere să lucrez ca înainte. In toată viața mea am 
reuşit să agonisesc vreo trei sute de dinari, însă, cum nu mi-a rămas mult de trăit, trebuie să mă 
îngrijesc de soarta ta. Ia spune-mi, ce ai vrea să devii: negustor, muzicant sau hoge!'%? 

Mamed îi răspunse: 

— Nu vreau să fiu hoge, că-i prea greu să învăţ; nici muzicant nu vreau să mă fac, fiindcă mi-e 
lene să tot ciupesc strunele şi să zbier cât mă ţine gura. Aş încerca să devin negustor, pentru că 
negustorii stau la ei în prăvălie şi nu fac nimic. Toţi beau ceai pe săturate şi adună grămezi de bani. 

— Fie, se învoi curelarul. Uite, ţine o sută de dinari şi du-te în cetatea vecină. Dacă o să cumperi 
piper îl vei aduce aici şi astfel îl poţi vinde cu câştig. 

Mamed luă banii de la părintele său, îi puse în traistă şi porni la drum. Merse el cât merse, şi în 
cele din urmă ajunse în oraşul de scaun al împărăției. 

Aici, în piaţă, văzu o băcănie unde se vindea piper negru. Mamed, ceru băcanului să-i dea piper 
de o sută de dinari, iar în timp ce acesta îi cântărea marfa, tânărul se uita în toate părțile şi văzu 
mulțime de oameni mergând într-o singură direcție. 

De îndată uită de piper şi se luă după mulțime. 

Oamenii au intrat într-o grădină, iar acolo s-au oprit lângă doi bărbaţi, îmbrăcați în costume 
frumoase, care cântau la dutară'”. Erau nişte muzicanți vestiți şi lumea îi asculta încântată, aproape 
cu evlavie. 

„lată ce mi-aş dori să devin” gândi Mamed şi păşind spre vestiții cântăreți îi întrebă: 

— Oameni buni, cărora vă place veselia, cât ați lua voi ca să mă învăţaţi să cânt la dutară în şapte 
zile? 

— Dacă vrei să înveți numai în şapte zile, răspunse unul dintre ei, atunci nu ne apucăm de treabă 
pentru mai puţin de o sută de dinari. 

Mamed se învoi să plătească o sută de dinari. 

Muzicanțţii îl duseră la ei acasă şi în şapte zile îl învăţară să cânte la dutară. Mamed le dădu 
dinarii şi porni înapoi pe drumul pe care venise la oraş. 

Merse el ce merse cale lungă şi în sfârşit ajunse la "casa părintească. 

177 instrument muzical cu coarde 


Văzându-şi băiatul, curelarul se bucură: 

— EI, fiule, ai adus piper? 

Mamed nici nu a încercat măcar să ascundă că cei o sută de dinari îi dăduse ca să înveţe să cânte 
la dutară. 

Atunci, tatăl îi dădu încă o sută de dinari şi îi porunci să aducă neapărat piper. Mamed s-a dus 
din nou în oraşul de scaun al țării, unde muzicanții îl învăţaseră să cânte la dutară. 

Văzându-l vânzătorul de piper îi strigă înciudat: 

— Hei, negustorule, pe unde ai umblat şi te-ai rătăcit, pe când eu îţi cântărisem deja marfa? 

— Dar tu de ce tipi şi-mi porunceşti? răspunse supărat Mamed. Eu târguiesc într-o sută de locuri 
şi nimenea nu mă zoreşte. Nu mai pierde vremea cu vorbe de clacă, mai bine cântăreşte-mi repede 
piper de o sută de dinari. 

Şi băcanul se apucă să cântărească sprinten piperul! Mamed însă nu se ocupa câtuşi de puţin de 
marfă, şi tot timpul privea cu nesaţ în jurul lui. 

Deodată văzu cum treceau în fugă pe lângă el nişte tineri cu cărți şi cu caiete în mâini. Tare ar fi 
vrut Mamed să afle încotro se grăbesc aşa, şi uitând de piper, a alergat în urma lor. 

Tinerii au ajuns în faţa unor porți mari şi au intrat în curte. Aici îi aştepta un dascăl cu barba albă. 
Ei s-au aşezat în grabă şi bătrânul începu să le explice ceva. 

Mamed s-a îndreptat către dascăl şi l-a întrebat ce face cu tinerii, cu ce se îndeletnicesc ore în şir. 

— Îi învăţ carte, pentru ca în viitor să se poată ocupa cu treburile statului. 

— Şi cât vrei să iei ca să-mi arăţi şi mie toată învăţătura în şapte zile? 

— Dacă vrei să înveţi toate astea numai în şapte zile, i-a răspuns dascălul, atunci nu mă încumet 
să fac învoiala pe mai puțin de o sută de dinari. 

— Bine, a primit Mamed. Poftim cei o sută de dinari. 

Peste şapte zile, Mamed deja învățase carte şi s-a îndreptat spre casă. 

Merse el ce merse, într-un târziu sosi în oraşul natal şi îi povesti tatălui său pe ce cheltuise banii. 
Bătrânul nu l-a ocărit pe Mamed, însă îi dădu ultimii o sută de dinari şi îl trimise a treia oară după 
piper. 

Băiatul s-a dus din nou în oraşul în care lăsase cei două sute de dinari şi s-a îndreptat spre 
aceeaşi băcănie, dar era închisă. Mamed s-a uitat de jur-împrejur... 

Deodată a auzit voci din prăvălia vecină: 

— Ia calul! Mişcă nebunul! Mergi cu pionul! 

S-a uitat şi a văzut câțiva oameni care jucau şah; printre ei era un jucător deosebit de bun. 
Mamed l-a urmărit cu atenţie un timp şi apoi îl întrebă: 

— Cât îmi iei ca să mă înveţi şi pe mine acest joc în şapte zile? 

— Dacă e vorba de numai şapte zile, nu mă învoiesc decât pentru cel puţin o sută de dinari. 

— Ia banii şi să nu mai lungim vorba de prisos. 

Peste şapte zile Mamed ştia să joace bine şah; i-a scris tatălui său cum a cheltuit ultimii o sută de 
dinari şi i-a chemat să vină în cetate, pentru ca să nu se ruşineze In fața celor din oraşul natal, care îl 
cunoşteau de multă vreme. 

Iar când bătrânul tată veni la fiul său risipitor, Mamed i-a spus: 

— Du-mă în târg şi vinde-mă negustorilor ce caută conducători de caravane, iar din banii aceia o 
să trăieşti până ce voi fi din nou bogat. 

Tatăl a început să plângă la gândul că fiul lui va fi în robie, însă Mamed era hotărât să facă aşa, şi 
în cele din urmă tatăl se învoi; îşi luă fiul de mână şi îl duse la târg.. 

Cam tot în vremea aceea negustorii din cetate tocmai strânseseră o caravană la care aveau nevoie 
de un îngrijitor la cămile. 

Unul din negustori, lomud-Bek, îl cumpără pe Mamed pe câțiva dinari şi astfel tânărul porni la 
drum lung şi greu cu caravana. 

Merse caravana ce merse şi în cele din urmă a ajuns la o fântână adâncă şi aproape secată. 
lomud-Bek dădu poruncă să lege cu o frânghie de mijloc pe sclavul Mamed şi să-i dea drumul în 


fântână, ca să ia apă măcar într-un burduf. 

Odată ajuns ni fundul fântânii, Mamed a văzut în jur grămezi de argint, aur şi pietre prețioase. 
De îndată le strigă negustorilor, vestindu-le comoara găsită; iar negustorii i-au azvârlit în fântână 
nişte saci să-i umple cu averile de acolo. 

După ce toate bogăţiile au fost scoase la lumina zilei, caravana a pornit la drum, iar pe Mamed l- 
au lăsat în fântâna părăsită. 

Rămas singur acolo, tânărul se uită cu atenţie de jur-împrejur şi observă o uşă joasă. O deschise 
şi se pomeni într-o cameră unde dormea un dev!'”*, iar pe perete, deasupra lui, atârna o dutară. 

Mamed a luat dutara din cui şi prinse a cânta cu măiestrie, aşa cum îl învăţaseră pentru o sută de 
dinari, cândva, muzicanţii cei vestiți. 

Devul s-a trezit deîndată şi zărind în fața lui un om a început să strige înfricoşător: 

— Ei, tinere, cum de-ai nimerit aici? Cum de-ai îndrăznit să vii încoace? 

Mamed îi povesti ce s-a întâmplat şi cum s-au purtat negustorii cu el. 

— Eu te-aş fi mâncat, i-a spus Devul, dar ai cântat cu multă măiestrie şi mai ales pentru că ai 
cântat melodia ce-i plăcea fiului meu, nu-ţi voi face niciun rău, 

La aceste cuvinte Devul începu să plângă. 

— De ce plângi? întrebă Mamed. 

— Mi-am amintit de fiul meu. Era de-o seamă cu tine când odată, jucându-mă cu el, am spart din 
neatenţie chiupul'” în care păstram sufletul lui şi el a murit. Fiului meu îi plăcea grozav să cânte la 
dutara asta. Cum să te răsplătesc, băiete, pentru cântecul tău? Ai vrea să duc înapoi caravana şi să 
mă răfuiesc cu negustorii! 

Mamed răspunse: 

— Nu, cinstite Dev, de ce să întorci din cale caravana, mai bine du-mă pe mine la ei. 

Devul i-a îndeplinit rugămintea şi-l duse atât de repede la caravană, cât un om n-ar fi apucat să 
soarbă o înghiţitură de apă. 

— Pace vouă, se adresă Mamed negustorilor uimiţi. Vă rog plecat să mă iertați că eu am adormit 
în fântână şi nu m-am ţinut de voi. 

— Ce să le fac? întrebă Devul. Spune-mi dacă vrei şi o să-i tai pe toți. 

— Nu, preacinstite Dev, răspunse Mamed, nu este nevoie să faci asta. Eu voi primi de la ei 
partea mea de comoară şi o să mă răscumpăr din robie; iar apoi o să mă întorc cu banii la tatăl meu. 
Ție, îți mulțumesc, cinstite Dev. 

Devul dispăru, iar negustorii s-au speriat rău de tot. 

Au prins a se sfătui, în şoaptă cum să scape de robul cel cu putere asupra Devului. 

lomud-Bek se gândi să-l trimită pe Mamed cu scrisoare către fiii săi, pentru ca ei să-l ucidă; aşa 
că îl chemă şi deîndată ce termină de scris, îi porunci tânărului: 

— Ia calul meu şi du-te înainte de spune acasă că ne-a mers bine tot timpul călătoriei şi că venim 
cu caravana întreagă. Iar scrisoarea dă-o fiului meu mai mare. 

Mamed luă scrisoarea, încalecă şi porni în galop. 

A mers el cât a mers, până când ajunse la un râuleţ şi acolo a hotărât să se odihnească puţin. A 
aprins focul şi a pus să fiarbă apa pentru ceai. 

Cât a aşteptat să fiarbă apa, se tot uita la scrisoare şi tare ar fi vrut s-o citească. 

„Hai să vedem, gândi el, dacă n-oi fi uitat învățătura care mi-a dat-o dascălul.” 

Zis şi făcut. Mamed deschise scrisoarea şi citi. 

Începea astfel: 

„Fiii mei, vă salut pe fiecare în parte...” şi se termina aşa: 

„Aducătorul acestei scrisori este robul meu. El urzeşte ceva rău împotriva noastră, aşa că 
omorâţi-l neîntârziat”. 

Mamed a rupt scrisoarea şi a pus altă hârtie în loc, pe care scrise: 


178 ființă mitică, animal cu puteri miraculoase 
179 vas mare de lut 


„Aducătorul scrisorii a găsit în fundul unei fântâni mult aur şi pietre preţioase. Jumătate din 
comoară mi-a dăruit-o mie; aşa că primiţi-l ca pe un oaspete de seamă”. 

In timpul ăsta, ceaiul clocotea; Mamed îl bău şi porni din nou la drum. 

Ajungând în oraşul unde locuia lomud-Bek, Mamed întrebă din om în om care e casa lui şi îi 
înmână scrisoarea fiului mai vârstnic. 

Băieţii s-au bucurat când au aflat de îmbogățirea neaşteptată şi l-au primit cu multă cinste pe 
Mamed. Seara au făcut un chef la care au chemat şi alți oaspeți. 

Veselia a ţinut toată noaptea. Spre dimineaţă, Mamed îl întrebă pe fiul cel mai mare al lui lomud- 
Bek: 

— Cum dă voie împăratul să fie asemenea petreceri în timpul săptămânii? 

— Noi nu avem împărat. 

— Dar cine conduce ţara voastră? 

— Împărătiţa. S-a anunţat, nu de mult, că se va căsători cu cel care va câştiga partida de şah 
jucată cu ea. 

— ŞI cum se ajunge la palatul ei? întrebă Mamed. 

— Nu te duce acolo, prietene, spuse fiul cel mai mare al neguțătorului. Deja mulți au încercat să 
o învingă la jocul de şah şi au plătit cu viaţa, fiindcă împărătiţa a poruncit să fie pedepsiți pentru 
îndrăzneala lor toți cei care pierd. Cât despre jocul de şah, frumoasa asta joacă mai bine decât 
oricare din împărăție. 

Mamed nu le ascultă sfatul, bău ceaiul şi se îndreptă grăbit spre palat. 

La intrare îl opri straja: 

— Ce cauţi aci? 

— Am venit să mă însor cu împărătița voastră, răspunse Mamed. 

Vizirul îi anunţă deîndată împărătiței vestea şi venind înapoi zise: 

— Împărătiţa noastră întreabă dacă joci bine şah? 

— Spune-i că da. 

— Cine te-a învăţat? 

— Un jucător bun, căruia i-am plătit o sută de dinari pentru învățătură. 

— Tu trebuie să joci de patru ori cu împărătița noastră; ai dreptul să pierzi numai o singură dată. 
Restul, de trei ori, trebuie neapărat să câştigi. 

— Ne-am înțeles, răspunse Mamed. Aşa să fie. 

— Ştii însă ce te aşteaptă dacă nu respecţi învoiala? 

— Ştiu, răspunse Mamed. 

— Dar nu-ţi va părea rău să te desparți de viaţă? 

— Mi-ar părea rău, de bună seamă, pentru că, desigur, eu mă voi căsători cu împărătița voastră, 
iar după aceea n-o să mai vreau să mor, răspunse din nou Mamed. 

Atunci vizirul îl conduse în iatacul fecioarei-împărătiţe. Văzându-l fata de împărat se întrista: 

— Tinere, o să-mi pară rău când călăul îți va reteza capul. Mai bine renunţă la planurile tale. 

— N-am venit încoace să fac vorbe de clacă, rămase neînduplecat Mamed. 

Împărătiţa porunci să fie adus jocul de şah şi începură să joace. Vizirul şi curtenii, care urmăreau 
fiecare mutare de pe tabla de şah, nu-şi găseau locul de neastâmpăr. 

Prima oară Mamed pierdu. 

Fetei 1 se făcu milă de tinereţea lui şi zise: 

— Mai bine renunţă la întrecere, fiindcă n-o să câştigi r; ici o singură dată. 

— Să nu pierdem timpul cu discuţii fără rost, se împotrivi Mamed. Prima oară eu m-am lăsat 
bătut din respect față de tine. Aşa e obiceiul în țara mea; musafirul dacă joacă şah cu gazda, trebuie 
să-i cedeze prima partidă. 

Continuară jocul şi Mamed câştigă de trei ori la rând. Aflând vestea, toți s-au bucurat foarte tare, 
pentru multe mame plânseseră moartea fiilor lor îndrăzneţi. Împărătița se lăsa greu înduplecată şi îi 
spuse lui Mumed: 


— Tu nu m-ai învins pe deplin. Hai să jucăm pentru Ultima oară. Dacă vei pierde n-am să te 
pedepsesc, ci o să te las să pleci acasă. Dacă totuşi vei câstiga, o să fu cern nunta. 

Mamed câştigă şi de data aceasta. 

Împărătiţei nu i-a mai rămas altceva de făcut decât să poruncească să se facă masa de nuntă şi să- 
i invite pe toți maimarii cetăţii la ospăț. 

A doua zi dimineaţă îl aşeză pe tânăr pe tronul de aur fi astfel Mamed a devenit padişah. 

De cum îşi începu domnia, înainte de toate, el trimise Călăreţi în calea neguțătorilor să-i aducă 
direct la palatul său. 

Când sosi caravana, în frunte cu lomud-Bek la palat. Mamed porunci să li se ia comoara găsită 
de el în fântână şi să fie împărțită sărmanilor din cetate. Iar lui lomud-Bek i-a dat câțiva dinari, 
spunându-i: 

— Uite banii pe care i-ai plătit tatălui meu. De astăzi mi-am răscumpărat libertatea. Acum să ştii 
că eu sunt padişahul tău şi dacă te mai porți aşa cum ai făcut până acum o să plăteşti scump totul. 

Cu aceste cuvinte el i-a dat drumul lui lomud-Bek şi i-a lăsat liberi pe neguțători. 

Pe urmă, Mamed trimise tatălui său o scrisoare şi dădu poruncă să fie adus bătrânul la el la palat. 
Tatăl a venit cât a putut de repede şi a trăit fericit restul zilelor lângă fiul său. Se spune că ei mai 
trăiesc şi acum, şi se bucură de viaţă tihnită. 


Corbul cel îndărătnic 
poveste persanaă 


A fost odată ca niciodată. Cândva, trăia un abiar'* care avea multă bogăţie şi bani. Şi mai avea şi 
un fecior pe care îl chema Mehrak. Cum era singurul, se înţelege că era şi nespus de îndrăgit. Când 
Mehrak ajunse flăcău şi îi trescu barbă şi mustăţi, tatăl său îi găsi o nevastă pricepută şi sprintenă. 

Abiarul trăia în îndestulare şi în fiecare seară, la cină, în jurul său se adunau şi nevasta, şi 
feciorul, şi nora. Dar el nu era numai abiar, mai era şi maimare peste sat, din care pricină era 
ascultat de toți oamenii. Zilele treceau, Vremea zbura, lunile se duceau, iar anii rămâneau în urmă. 
Abiarul îmbătrâni şi slăbi. Odată, într-o seară, îşi chemă feciorul şi-i grăi: 

— Ceea ce am avut de făcut pe această lume am terminat şi, nu peste multă vreme, am să închid 
ochii pentru totdeauna. Mehrak, fiul meu, ție-ți grăiesc! Nu lăsa ca după moartea mea lampa să se 
stingă şi casa să rămână fără lumină, iar banii nu-i cheltui fără rost. Ține calea de mijloc, calea cea 
de aur şi, cândva, de te va părăsi norocul, ia în'mână sapa, apucă-te să ari şi să semeni, şi vei găsi 
îndestulare aşa cum numai pământul îţi dă. 

Trecură câteva zile şi abiarul muri. Mehrak îi luă locul, dar nu înţelese ce trebuie să facă; cheltui 
banii fără nicio noimă şi asta până află că în afară de o vacă şi de laptele pe care îl dădea, cu care de 
altfel era nevoit să-şi ducă zilele, nimic nu-i mai rămăsese. Cei ce mâncau găini şi miei trăiau acum 
numai cu pâine uscată... 

Odată, Mehrak ieşi la câmp şi văzu o arie de treierat. Îşi aminti că tată-sau îi poruncise: „Cândva, 
de te va părăsi norocul, ia în mână sapa”. Şi se gândi: Trebuie cât se poate de repede să vând vaca, 
să fac rost de pământ, să strâng sămânță şi să mă apuc să-mi gătesc un ogor cu grâu. Întocmai şi 
făcu. Cu banii primiţi pe vacă cumpără puţin pământ şi grâu de sămânță. Apucă în mână sapa şi se 
puse pe treabă... 

Dar iată că veni şi vremea culesului. Într-o dimineaţă, Mehrak văzu cum un corb negru, care era 
aşezat pe ogorul lui, îi strica semănătura. Atunci luă de jos o piatră şi o aruncă în corb. Pasărea se 
înălță în văzduh, apoi se aşezU pe un bolovan negru, la marginea aceluiaşi ogor. Stătu acolo ce stătu 
şi când Mehrak începu să lucreze, iarăşi se întoarse la stricăciunile lui. O a doua piatră porni din 
mâna omului, ca să-l lovească, dar, ca şi mai înainte, corbul se ridică în văzduh şi se aşeză pe 

bolovan. Şi cum până la asfintit şezu cu încăpățânare pe ogor, pasărea reuşi până la urmă să-l scoată 
pe Mehrak din minţi. În dimineaţa ce urmă, corbul făcu acelaşi lucru ca şi în ajun, până ce Mehrak 
îi zise: 

— Ascultă, corbule! De ce eşti îndărătnic şi-mi strici semănătura? 

— Vreau să-mi bat joc de tine, răspunse corbul. Mehrak nu izbuti în niciun fel să se 
descotorosească de corb, aşa că seara el îi povesti nevestei totul, tot ce i se întâmplase peste zi. Şi 
nevasta Îi zise: 

— Mâine dimineaţă, înainte ca spre tine să zboare corbul, ia nişte smoală, topeşte-o şi toarn-o pe 
bolovanul cel negru. Când corbul se aşează, se lipeşte, tu îl prinzi şi-i răsuceşti gâtul. 

— Nevastă, ce înţeleaptă eşti! se minună Mehrak. M-ai învăţat un lucru bun. Întocmai am să fac! 

În ziua următoare, dis-de-dimineaţă, aduse smoală, o topi şi o turnă pe bolovanul cel negru. Se 
lumină bine, apoi răsări şi soarele. După un ceas se ivi şi corbul din ajun, care se repezi la 
semănătură. Mehrak îi dădu pace până ce soarele topi şi mai bine smoala. După aceea, luă o piatră 
şi o az'vârli în corb. Speriată, pasărea se grăbi spre bolovan, iar când se aşeză, pe dată, ghearele i se 
lipiră. lar Mehrak se apropie şi nu peste mult îi simţi gâtul în palmă. 

— De ce faci asta? întrebă corbul văzându-şi clipele vieții numărate. 

— Vreau să-mi bat joc de tine! răspunse Mehrak. 

Şi corbul zise mai departe: 

— Dă-mi drumul, mai mult n-am să mai fac niciun rău semănăturii tale. Dacă ai să mă omori, 
puii mei vor rămâne fără ocrotire, te vor blestema şi ție însuţi îţi va fi rău. 

Vorbele corbului îl înduioşară pe Mehrak şi el îi dădu drumul. 

— Hei, Mehrak! mai zise corbul după ce se aşeză pe bolovan. Tu ai avut milă de mine, aşa că am 
să te răsplătesc. Îţi dau o pană. Păstreaz-o şi dacă vei avea vreo nenorocire, dă-i drumul s-o ducă 
vântul. Încotro o va porni, să te duci în urma ei şi asta până ai să ajungi la mine. Când o să mă vezi, 
n-am să te las neajutorat. 

— Prea bine, încuviință Mehrak. 

Aşa că luă pana, o duse acasă, i-o dădu nevestei şi zise: 

— Într-un cufăr de fier şi ascunde pana pe fundul lui. 

Poate, la zile negre, ne va fi de vreun folos. 

Nevasta luă pana şi o puse în cufăr. Trecură câțiva ani şi iată că veni seceta. Nu tu ploaie, 
pământul nu rodi nimic şi Mehrak ajunse la sapă de lemn. Aducându-şi aminte, nevasta îi zise: 

— Mehrak, ce-ar fi să iei pana şi să te duci să cauţi corbul? 

— Bine zici, du-te şi adu pana, răspunse el. 

Femeia aduse pana, Mehrak ieşi din casă şi îi dădu drumul. Pana zbură de parcă ar fi purtat-o 
vântul, iar Mehrak în urma ei merse până ajunse pe culmea unui munte, la un palat le fier. Se uită şi 
ce văzu? Acolo dormea o matahală de demon care, simţindu-l, se trezi şi Urlă: 

— Hei, fiu de om cu dinţii albi şi ochii negri! Ce nevoi te-au adus pe-aici? 

— Merg în urma penei, răspunse Mehrak. 

— Bine, du-te mai departe 1 

Pana zbură ce zbură şi intră într-o peşteră. Mehrak, tot după ea, ajunse şi el înăuntru şi acolo, 
fără să se aştepte, dădu cu ochii de corb. 

— A, Mehrak! Bine ai venit! Ţi-ai amintit de mine? întrebă corbul. 

Şi Mehrak îi povesti de secetă şi de grijile pe care le avea. Corbul îi dădu degrabă patru-cinci 
saci cu grâu şi-i zise: 

— Uite de-ale gurii pentru voi toți în acest an secetos. 

Îi mai dărui o găină şi-i zise: 

— Găina asta nicio dată nu se dă jos din cuibar şi în fiecare zi vă dă câte un ou de aur. Găina ţi-o 
dăruiesc ca să ai şi bani. 

Mehrak se întoarse acasă vesel şi fericit şi-i povesti nevestei tot ce făcuse. 

— Toate sunt bune, zise nevasta, dar tu să nu spui nimănui că noi avem o astfel de găină. 


Iar Mehrak n-o ascultă, se duse pretutindeni şi arătă găina. Aşa află şi maimarele satului, care 
trimise un om la Mehrak" să-l întrebe: „Am auzit că ai o găină nemaipomenită. Dă-mi-o s-o văd, 
apoi ţi-o înapoiez". Neavând ce face, Mehrak trimise găina, iar maimarele satului îi înapoie alta, 
care semăna cu cea care dădea în fiecare zi oul de aur. Pricepând că nu-i aceeaşi găină, Mehrak, se 
duse la maimarele satului, care îl ciomăgi şi-l goni. 

Trecu un an şi iarăşi ajunse la sapă de lemn. 

— Mehrak, du-te şi caută corbul, îl sfătui nevasta. 

Ca şi prima dată, Mehrak ajunse la corb şi-i povesti acestuia totul. Acum corbul îi dădu un cazan 
şi o strecurătoare, după care îi grăi: 

— Cum ţi se va face foame, bate cu strecurătoarea în cazan, cere bucatele poftite şi cazanul ţi le 
va da. 

Mehrak se bucură, aduse cazanul acasă şi în fiecare seară luau din cazan tot ce pofteau. Odată, 
Mehrak îi zise nevestei: 

— Maimarele satului m-a supărat nespus. Hai să ne răzbunăm. Îi chemăm în ospeţie şi punem 
înaintea lui o sută de bucate felurite ca el să vadă că noi nu suntem mai răi decât alţii, cu toate că 
ne-a luat găina. 

— De ce eşti neghiob?! se mânie nevasta. Îţi va lua cazanul cum ţi-a luat şi găina. 

— Nu, n-am să i-l dau, făgădui Mehrak. 

Plecă şi îl pofti pe maimarele satului cu toţi ai lui. La amiază, când se aşezară să prânzească, 
maimarele satului cum una după alta, în fața lor, apăreau felurite bucate. De uimire, îşi muşcă un 
deget. Îi zise slugii sale: 

— Du-te şi vezi ce anume fac ei dincolo. 

— Cazanul e acolo, şopti sluga când se întoarse. Bat o strecurătoare în el, poruncesc bucatele şi 
cazanul le Una după alta. 

Maimarele satului nu zise nimic, prinzi pe îndestulate u doua zi, trimise un om la Mehrak. 

Dă-mi, rogu-te frumos, cazanul vostru pentru două zile. Mehrak nu se învoi, dar îi luară cazanul 
cu sila. Peste două zile îi înapoiară alt cazan. Mehrak băgă de seamă că e vorba de alt cazan şi porni 
întins la maimarele satului, și iarăşi îl bătu şi-l izgoni. 

Când intră în cel de-al treilea an, starea lui Mehrak era tot jalnică. Atunci, dădu drumul penei, ca 
şi prima şi a doua oară, şi porni să caute corbul. Când îl găsi, îi povesti totul. Ascultându-l, corbului 
i se făcu milă şi-i zise: 

— De data asta am să-ţi dau un aşa lucru, că ai să primeşti înapoi şi găina, şi cazanul. 

Îi dărui un dovleac şi-i mai zise: 

— Dacă te va necăji careva, loveşte cu mâna în dovleac și-i grăieşte: „O sută de ciomege în 
mâini, frica o alungă”. Din dovleac se ivesc o sută de robi cu pielea neagră, cu puterea a o sută de 
tineri, care îți vor rupe duşlanul în bucăţi. lar când termină treaba, grăieşte-le:” Robi, ascundeţi-vă 
în dovleac şi luaţi şi ciomegele cu voi.” Atunci se vor ascunde în dovleac. 

Mehrak luă darul, nu se duse acasă, ci porni drept la maimarele satului. 

— Ce vânt te aduce? întrebă maimarele satului. 

— Niciun vânt, răspunse Mehrak, doar am venit să-mi iau înapoi găina şi cazanul. 

— Loviţi-l, alungaţi-l! 

Numai ce auzi porunca maimarelui satului şi Mehrak lovi dovleacul cu mâna şi grăi: „O sută de 
ciomege în mâini, frica o alungă”. Din dovleac se iviră harapii şi se porniră să rupă oasele 
maimarelui satului şi slugilor sale. Când văzu că-l omoară, maimarele satului strigă: 

— Îţi dau şi găina, şi cazanul! 

— Pai, mai repede, îi dădu Mehrak ghes. 

Şi mai zise: 

— Robi, ascundeţi-vă în dovleac şi luaţi şi ciomegele cu voi. 

Harapii îndepliniră întru totul porunca. Chiar atunci se adunară şi locuitorii satului care-l aleseră 
pe Mehrak mai mare peste ei. lar nevastă-sa, care era acasă, ce văzu?: Mehrak se întorcea cu găina, 


cazanul şi dovleacul şi, pe deasupra, mai avea bastonul şi turbanul mai marelui satului. Ajuns acasă, 
îi povesti totul nevestei, de-a fir-a-păr. Ea se bucură, se ridică în picioare şi începu să joace. 
Cum dorinţele lor s-au îndeplinit, aşa să se îndeplinească dorințele tuturor. 


Povestea fetei de croitor și a feciorului de împărat 
poveste persanaă 


Trăia odată un croitor, care avea trei fete. Într-o zi feciorul împăratului veni la el şi-i zise: 

— Coase-mi o mantie din flori. 

Croitorul se duse la fata cea mare şi-o întrebă: 

— A venit azi la mine feciorul împăratului şi-a cerut să-i cos o mantie din flori. Ce să fac? Dar 
fata nu înţelese nimic şi nu fu în stare să răspundă. 

Trecu noaptea, veni şi ziua a doua. Croitorul se duse în atelier şi căzu pe gânduri. Stătu şi chibzui 
până seara, dar zadarnic, nimic nu hotărî. În aceeaşi seară, se duse la cea de a doua fată, mijlocia, şi- 
i povesti şi ei de cerința făcută de feciorul împăratului. La fel şi ea, nu înţelese nimic şi nu găsi nicio 
scăpare. 

Mai trecu o noapte. Dimineaţa, croitorul iarăşi se duse la atelier, se gândi tot până la apusul 
soarelui şi nici de data asta nu ghici despre ce-i vorba. Iar seara, plecă şi la cea de a treia fată, 
mezina, căreia îi povesti totul. 

Ea îi răspunse: 

— Apoi despre asta nici nu merită să te frămânți. Cum se va ivi mâine feciorul împăratului la 
tine, spune-i; „Ca să-ţi cos mantia din flori, trebuie foarfeci, aţă şi degetar tot din flori. Dacă-mi vei 
da toate astea, atunci am să-ți fac”. 

Feciorul împăratului veni în a patra zi. După răspunsul primit, înțelese că croitorul trebuie să 
aibă trei fete şi că în prima noapte se sfătuise cu cea mai mare, în a doua cu cea mijlocie, dar nimic 
nu reuşise să afle. Iar în a treia noapte, el vorbise cu mezina şi tocmai ea născocise răspunsul. 

Şi feciorul împăratului se îndrăgosti de mezină fără s-o fi văzut şi trimise după ea pețitori. 

Ascultați mai departe. Feciorul împăratului era logodit cu o prinţesă bogată. Şi iată că zvonurile 
îi ajunseră la urechi, cum că feciorul împăratului trimite peţitori la fata croitorului. De aceea ea 
hotărî să zădărnicească acest lucru prin toate chipurile câte-ar exista şi căută să afle cine trebuie să 
ducă darurile de la palat la logodnică. Astfel află că feciorul împăratului trimite fetei o tavă cu fel de 
fel de bucate. Prinţesa se mânie peste poate din gelozie, se duse la un slujnic, îi dărui mulți bani şi-i 
ceru: 

— Mănâncă tu însuţi de acolo un pumn de orez, o aripă de pui şi ia puţin şerbet! 

Sluga îi îndeplini rugămintea, după aceea duse tava fetei croitorului. Şi ea văzu: cineva umblase 
la farfurii. Hotăr? fata că feciorul împăratului îi trimisese resturile cinei, nu mâncă nimic şi-i 
răspunse în versuri: 


Pilaful pe jumătate ciugulit 

Un pumn de-orez abia-am primit. 
Şi păsările fără de-o aripă, 

Orez puţin tu mi-ai trimis în pripă. 


Cât îşi bătu feciorul împăratului capul, îi fu peste putere să înțeleagă ce înseamnă asta. 

În ziua următoare, el cumpără o pereche de papuci imoşi şi porunci să-i ducă fetei. Prințesa află 
şi acest lucru, se duse la slujnicul care trebuia să plece, îi dădu ni mulți şi-l rugă: 

— Mai întâi încalță tu papucii, mergi cu ei mult, să se strice. Şi numai după aceea du-i! 

Sluga aşa şi făcu. Duse fetei croitorului papucii rupți, iar fata nici nu-i încălță şi-i trimise înapoi. 

După ce se află de logodnă, prinţesa începu să trimită oameni la feciorul împăratului şi aceştia îi 


spuneau că fata, vai, nu-i bună de nimic. Aşa o ţinu până la nuntă. 

Şi iată că pe feciorul împăratului şi pe fată îi duseră în camera însurățeilor. Dar el nici n-o privi şi 
adormi. Dimineaţa, mireasa spuse despre asta soacrei. Şi ea ce ştia: în această zi, fiul ei se va duce 
în grădina cu flori galbene. Căci avea trei grădini: cu flori galbene, cu flori roşii şi cu flori albe. 
Feciorul împăratului se plimba în fiecare zi printr-una din ele, şi acum era rândul grădinii cu flori 
galbene. Soacră îi zise fetei: 

— Urcă-te pe un cal şi du-te la grădina cu flori galbene. Cum ajungi, bate în porți. Îţi va 
deschide prinţul. Tu cere-i un buchet de flori galbene şi el îţi va da. Cum primeşti buchetul, 
întoarce-te şi nu mai scoate nicio vorbă. 

Fata întocmai şi făcu. Încalecă un cal, plecă la grădina cu flori galbene şi bătu. Prinţul deschise 
porțile şi ea îi zise:. 

— Vreau flori, vreau un buchet, repede, grăbeşte-te! 

Prinţul se duse, rupse un buchet de flori galbene, le dădu fetei şi dori să-i vorbească, dar ea 
încalecă în grabă şi plecă iute ca vântul. 

A doua zi soacra îi zise: 

— Astăzi, fiul meu va fi în grădina cu flori albe. Încalecă un cal alb, du-te la grădină, bate în 
porţi, prințul îți va deschide, iar tu cere-i un buchet de flori albe. El va rupe florile şi ți le va da; fii 
cu băgare de seamă, nu vorbi nimic şi întoarce-te repede. 

Fata călări un cal alb, bătu în porți, prințul deschise şi-i ieşi în întâmpinare. Şi de data asta fata îi 
ceru: 

— Vreau flori, vreau un buchet, repede, grăbeşte-te! 

Prinţul rupse flori albe, le legă în buchet şi buchetul îl dădu fetei. Voi să-i vorbească, dar ea sări 
pe cal şi se depărta ca gândul. 

În a treia zi, soacra îi zise fetei: 

— Încalecă azi un cal murg, îndreaptă-te la grădina cu flori roşii şi bate în porţi. Cum iese fiul 
meu, ca şi mai înainte, cere-i un buchet de flori roşii. El îți va da florile, iar tu zi-i: „Cordonul mi-e 
prea strâns şi nu-l pot desface — taie-l!” Cum va aduce cuțitul, pune mâna sub el ca să-ţi taie un 
deget. Şi cum te tai, ţipă: „Vai, degetul meu! Vai, degetul meu!” Apoi, ia buchetul, încalecă şi pleacă 
de-acolo. 

Fata făcu întocmai. Înşeuă un cal murg, se duse la grafi, bătu şi prinţul îi deschise. Ea grăi: 

— Vreau flori, vreau un buchet, repede, grăbeşte-te! Prinţul rupse un buchet de flori, le dădu 
fetei şi aceasta zise: 

— Cordonul mi s-a strâns prea tare şi nu pot desface ful. Ia un cuțit şi taie-l! Prinţul aduse un 
cuţit şi voi să taie nodul, dar fata puse mâna sub tăiş şi îşi răni degetul mare. Atunci ţipă: 

— Vai, degetul meu! Vai, degetul meu! 

Apoi se urcă pe cal şi-i dădu pinteni. 

Când prinţul se întoarse acasă, fata începu iar să strige: 

— Vai, degetul meu! Vai, degetul meu! 

Prinţul rămase uimit; înţelese că strigătul e al acelei, care fusese în grădină. Iar toate aceste nopți, 
prințul nu dormise din pricina dragostei pentru fata pe care o văzuse în grădină! El se apropie şi o 
privi cu luare-aminte și ce văzu: da, era aceeaşi fată care venise în grădina cu flori galbene, şi în 
grădina cu flori albe, şi în grădina cu flori roşii. Plânse prinţul de bucurie şi-o întrebă: 

— Fată dragă, ce să se fi întâmplat? 

Iar ea îi povesti despre toate, iar prinţul o îmbrăţişă. Şi iată că pentru şapte zile şi şapte nopţi 
înfrumuseţară oraşul şi nuntiră. 

Întocmai cum această fată şi feciorul împăratului şi-au îndeplinit dorinţele, aşa să se 
îndeplinească şi dorinţele-voastre, ale tuturora. 


Vulpea şi cocoşul 
poveste persanaă 


Demult, trăia un cocoș, care căzuse de multe ori în laba vulpii, dar de fiecare dată izbutise, cum- 
necum, s-o înșele şi să scape cu viaţă. Şi iată că, odată, undeva de parte de sat, când ciugulea nişte 
boabe, văzu pe neaşteptate că vulpea se furişa spre el. 

Până la sat era departe, până acolo nu era chip de ajuns. Şi cocoşul de-abia reuşi să zboare într- 
un ulm bătrân de-alături. Vulpea se apropie de ulm şi-i zise: 

— Hei, cocoşule! De ce-ai zburat în copac pe dată ce-ai dat cu ochii de mine? 

Iar cocoşul îi răspunse: 

— Apoi, ai fi poftit să fug la tine să te îmbrățişez? 

— Desigur! Oare tu n-ai aflat? Padişahul a trimis pe toate ulițele şi prin toate bazarurile crainici 
şi le-a poruncit să strige: „În întreaga mea împărăție, niciun suflet viu, nicio jivină nu va avea 
dreptul să-l necăjească pe cel slab. Fie ca de-aici înainte lupii şi oile să bea apă din acelaşi izvor, iar 
ulii şi porumbeii să trăiască într-un cuib!” Iar acum, tu trebuie să cobori şi să plecăm împreună să ne 
plimbăm. 

— Bine e să te plimbi cu mai mulţi, nu doar noi, răspunse cocoşul. Aşteaptă puțin, să vină în 
fugă, ca furtuna, acele jivine ce trăiesc pe-aici. Atunci o să ne plimbăm cu toții. 

Dar vulpea întrebă îndată: 

— Dar ce jivine? Care jivine? 

— Seamănă cu lupii, numai că au urechile şi cozile lungi. 

— S-ar putea să fie dulăi ciobăneşti? 

— După cum se crede sunt! 

Socotind că sunt dulăi, vulpea îşi puse coada pe spinare şi pe-aici ţi-e drumul. Iar cocoşul îi 
strigă în urmă: 

— De ce o iei la sănătoasa? 

— Fiindcă nu-mi place s-am treabă cu dulăii. 

— Apoi n-ai spus chiar tu că padişahul a poruncit tuturor jivinelor să nu-i necăjească pe cei 
slabi? 

— Da, însă dulăii erau în câmp şi n-au auzit porunca padişahului. 


Povestea prințului Ismail şi a lui Arab-Zanghi 
poveste persanaă 


În vremurile de demult, trăia un prinţ pe nume Ismail şi mai tot timpul şi-l petrecea la vânătoare, 
atât de mult era legat de această îndeletnicire. Pe deasupra, el mai era şi viteaz şi neînfricat. 

Şi iată că, odată, văzu în vis o fată ca luna plină de minunată şi pe dată se îndrăgosti de ea. Când 
se trezi, dimineaţa, începu să plângă. ÎI linişti mamă-sa, îl linişti, dar zadarnic. Prinţul nu mai 
mânca, nu mai bea, se topea de dor. 

Şi avea prinţul un cal pe nume Kamar, cunoscut de toată lumea. Se ridică Ismail odată, 
dimineaţa, încălecă pe Kamar şi porni în câmpie. 

„Până nu-mi găsesc iubita, n-am să mă întorc”, grăi el. 

Cât îl rugă, cât plânse mamă-sa: 

— Fiule, încotro te duci? De ce mă osândeşti cu despărțirea? La nimic nu ajută; părăsi prinţul 
ținuturile sale şi se îndreptă în lumea largă. 

Merse el şi merse şi se opri într-o trecătoare din munți. Iar pe piscurile unuia dintre munţi se 
ridica un palat dintr-acelea pe care nici măcar în vis nu le vezi. La poalele muntelui era un izvor. 

Prinţul descălecă, dădu calului orz, îl adăpă cu apă limpede şi se aşeză lângă izvor. 

Iar acum ascultați ce fel de palat era. 


Era de fapt cetatea lui Arab-Zanghi. Iar cetăţii îi erau supuşi patruzeci de viteji şi oricare ar fi 
fost cel ce venea prin apropiere, fie drumeţ singuratic sau o întreagă caravană, ei atacau şi-l jefuiau. 
Şi cum se întâmplă că, tocmai atunci, când prinţul Ismail se oprise la poalele muntelui, lângă izvor, 
pe turn stătea însuşi Arab-Zanghi, care scruta zările; oare nu se ivise careva pe drum? Dar trebuie să 
vă mai spun că aceşti patruzeci de viteji, pe rând, făceau de straje pe turn, fiecare câte două ceasuri. 

Şi văzu Arab-Zanghi, lângă izvor, la poalele muntelui, că venise un tânăr voinic pe un cal 
frumos. Arab-Zanghi chemă trei viteji şi le zise: 

— Duceţi-vă la izvor şi aflaţi cine-i tânărul, ce pofteşte. Întrebaţi-l cum de-a avut îndrăzneala să 
se oprească şi să se odihnească aici. Sculaţi-l de-acolo şi târâți-l la palat. 

Şi plecară toţi trei la izvor şi-l întrebară pe Ismail: 

— Hei, tinere, cine eşti şi încotro ai pornit-o? Cum de-ai îndrăznit s-apuci pe drumul ăsta? Oare 
tu nu ştii că aici atotputernic este Arab-Zanghi? Nici leul n-are îndrăzneala să se arate prin aceste 
locuri; cine se iveşte aici, viu nu mai pleacă! 

Prinţul se prefăcu surd şi mut, şi cu mâinile le arătă: 

„Eu n-aud, daţi-vă mai aproape şi faceţi-vă înțeleşi”. 

Aceştia se dădură aproape. Atunci, prinţul apucă doi dintre ei, ca pe pisici, de după ceafă, şi-i 
izbi unul de altul cu frunțile, de le despică ţestele. Iar celui de-al treilea îi tăie urechea, i-o puse în 
palmă şi-i zise: 

— Du-te şi dă-i de veste stăpânului tău despre toate cele întâmplate. 

De ceea ce văzu, lui Arab-Zanghi era cât pe-aci să-i iasă ochii din cap. El însuşi se urcă pe-un 
cal, îmbrăcă platoşa şi împreună cu treizeci de viteji mână spre izvor. Iar prinţul Ismail încălecă pe 
Kamar, scoase sabia din teacă şi le aţinu calea, ca un leu. 

— Eu sunt unul, voi treizeci. Nu-i de-a vitejilor să luptaţi treizeci cu unul. Veniti pe rând! 

Şi socoti Arab-Zanghi că dreptatea era de partea prințului, aşa că se învoi. Zece oşteni, unul după 
altul, înaintară şi pe toţi îi răpuse Ismail. Atunci, însuşi Arab-Zanghi îi ieşi înainte. 

La început ei schimbară lovituri de lance, apoi trecură la luptă. Şi se luptară şapte zile la rând. În 
cea de-a opta, prințul Ismail îl trânti pe Arab-Zanghi la pământ şi i se aşeză pe piept. Se pregătea 
tocmai să-i taie capul când văzu că duşmanul plângea. Prinţul îl întrebă: 

— De ce plângi, tinere? Dacă vrei să laşi ceva cu limbă de moarte, spune! 

Şi Arab-Zanghi răspunse: 

— Nuss băiat, sunt fată! Sunt deja douăzeci de ani de când prad prin aceste locuri. M-am luptat 
cu mulți tineri viteji. Pe toți i-am biruit şi-am făgăduit că am să mă mărit cu acela, care mă va 
arunca la pământ. Până acum am biruit trei sute de bărbaţi viteji. Iar tu vrei să mă omori, neaflând 
nici măcar cine sunt! 

Apoi, Arab-Zanghi îşi scoase zalele şi coiful şi două cosiţe grele îi căzură până la mijloc. Văzu 
prințul — da, într-adevăr, era fată. O eliberă, o sărută şi începu s-o învinovăţească: 

— De ce nu mi-ai spus toate astea de la început? 

— Ce-a fost, a trecut! 

Şi se luară de mână, urcară la palat, se aşezară şi petrecură. Ei se iubeau mult, se duceau 
împreună la vânătoare, iar seara, iarăşi se veseleau. 

Aşa trecură câţiva ani. ŞI iată că, într-o noapte, prințul o visă din nou pe acea Peri, pentru care îşi 
părăsise casa. Dimineaţa, îşi luă rămas bun de la Arab-Zanghi şi-l încălecă pe Kamar. Cât se strădui 
Arab-Zanghi să-l înduplece: 

— Prietene, încotro o porneşti, ce s-a întâmplat? Rămâi aici! Orice ţi-ar pofti inima, până şi de 
lapte de pasăre am să fac rost! 

Iar prinţul doar îi răspundea: 

— O, Arab-Zanghi! Dacă soarta va voi, ne vom întâlni iarăşi. Am pierdut ceva pe care trebuie 
să-l găsesc şi până atunci n-am să-mi aflu liniştea. 

Şi, călare pe Kamar, lăsă în urmă palatul lui Arab-Zanghi şi mână spre pustiu. Merse câteva zile 
şi nopţi prin pustiul în care nu era nici apă, nici iarbă. Până la urmă, ajunse la un oraş. Înnoptă 


prinţul în afara zidurilor oraşului, unde-şi întinsese un cort mic, pe care îl purta veşnic cu el. 

A doua zi, fiica padişahului acestei ţări voi să vâneze. Şi cu toate cele trebuincioase, împreună cu 
suita şi slugile, plecă la vânătoare. Nu ieşi bine din oraş, că văzu în preajma porţii un cort mic. „E 
vreun călător”, socoti ea şi-l chemă pe un om care o întovărăşea. 

— Du-te şi află cine-i acolo! porunci. 

Iară fata rămase să privească de departe. Cel trimis se apropie de cort şi întrebă: 

— Cine eşti? încotro ţi-e drumul? 

— Sunt călător. Merg în lumea largă. 

Trimisul se înapoie la fiica padişahului şi-i spuse cele aflate. Ea porunci să fie adus prinţul şi 
acesta i se înfățişă. 

Ascultaţi acum ce se întâmplă mai departe. Fata îl visase pe Ismail şi se îndrăgostise de el. Se 
priviră prințul şi prinţesa o dată şi deja nu mai erau în stare să-şi ia ochii unul de la celălalt — că 
doar prinţesa era fata aceea! Ei se înţeleseră din priviri, ca şi când de ani de zile se cunoşteau şi de 
demult se iubeau. 

Fata nu voia ca cineva să ghicească taina şi-i porunci prințului să se ascundă la bătrâna ei doică. 
Îşi luară rămas bun şi se despărţiră. Fata plecă la vânătoare, iar prinţul se duse la cortul său. 

La apusul soarelui, fata se înapoie la palat. Iar prinţul intră în oraş şi începu să caute casa doicii. 
Îi arătară casa, bătu în uşă şi rugă să fie lăsat să înnopteze acolo. La început nu-l primi, dar el îşi 
deschise punga cu bani, iar doica văzu aurul şi se învoi. 

— Fie, dragul meu! 

Îi dădu drumul în casă şi-l conduse în cea mai bună cameră. La miezul nopţii, prinţul se îmbrăcă, 
îşi luă sabia şi porni la palatul prinţesei. Se apropie de palat şi văzu — stătea o strajă de zece 
oameni, cu săbiile scoase din teacă. Îşi trase şi el sabia, îi culcă la pământ pe toţi zece şi intră în 
palat. 

Fata îl văzu pe Ismail, îl îmbrăţişă şi se aşezară să petreacă. Şi iată că în timpul petrecerii ea îi 
zise prințului: 

— Trebuie să socotim totul cum se cuvine. Fiindcă, numai ce va afla tata de asta şi o să 
poruncească să ne taie în bucăţi. Ce-i mai rău, că tu ai omorât străjile, o nenorocire după alta. 

Născocind ceva, fata mai zise: 

— O scăpare avem, să vorbim despre asta cu doica. 

Neîntârziat, la mijlocul nopţii, trimiseră după ea, o aduseră şi o rugară să-i ajute la nenorocire. 

— Lăsaţi totul pe seama mea, le răspunse doica, voi vedeţi-vă de veselia voastră. 

Aşa grăi şi ieşi. lar dimineaţa, ea îşi puse un ceador şi se duse la padişah. 

— Ție să mă Jertfesc, padişah slăvit! Le-a căzut capul celor zece străji nerecunoscătoare, care 
păzeau palatul prinţesei. Nimeni nu ştie cine a făcut asta, dar eu i-am tăiat! 

Se miră padişahul: 

— la povesteşte-mi, cum de s-a întâmplat? 

— Uite-aşa, străjile de mult se înţeleseseră s-o fure pe prințesă. Am aflat despre gândurile lor 
mârşave, m-am împrietenit cu ei şi am început să mă plâng: „Eu atâta am suferit, încât vă rog pe voi 
să mă scăpaţi de ea. Am să fac tot ce-mi veţi cere”. Aşa i-am liniştit şi ne-am înţeles pentru noaptea 
trecută. Le-am dat de băut peste orice măsură şi ei s-au prăvălit de beţi ce erau. Apoi, i-am tras într- 
o parte şi le-am tăiat capul. 

Ascultă padişahul asta, o răsplăti pe bătrână, îi făcu daruri, întocmai cum 1 se cuveneau. După 
aceasta, doica ajunse mai mare peste harem şi tot timpul stătea acolo, neîndepărtându-se nicăieri — 
atâta era de mulțumită! 

În fiecare noapte, după prima strajă, ea îl conducea pe prinţ la palatul prinţesei, iar dimineaţa îl 
însoțea la ea acasă. Şi iată că, într-o noapte, prinţului 1 se făcu dor de-acasă şi-i zise prinţesei: 

— Apoi şi eu am în ţinutul meu casă şi avuţii, prieteni şi rude. Până când, în taină, noaptea, cu o 
mie de ascunzişuri, să mă strecor aici? Hai, împreună, în țara mea! 

Fata încuviinţă spusele tânărului. Dimineaţa, îl chemă pe maimarele peste grajduri şi-i porunci să 


pună şaua, ca pentru vânătoare, pe doi din cei mai iuți cai împărăteşti. Grăjdarul făcu totul întocmai 
cum i se poruncise. Prințesa îşi luă din comoară tot ce era mai uşor dar mai greu la preț. Apoi, 
prințul şi prinţesa încălecară şi părăsiră oraşul, mânând de-a dreptul prin pustiu. 

Merseră ei, merseră, până ajunseră în sfârşit la nişte munți, unde era un izvor. Se opriră şi se 
înţeleseră să se odihnească şi să rămână de straje pe rând. Întocmai şi făcură. Dar iată că atunci când 
prințul dormea, cu capul pe genunchii prinţesei, ea se uită — o, Alah! Ce-i asta? Pretutindeni, cât 
vedea ochiul, prin pustiu, în urma lor goneau călăreți. 

Şi ascultați mai departe. În acea dimineaţă, când prinţul şi prințesa fugiseră, fusese vestit 
padişahul că prinţul Ismail petrecuse câteva zile în oraş şi o luase pe prinţesă. Padişahul porunci să 
trimită o poteră din zece mii de oşteni şi zece comandanţi, câte unul în fruntea fiecărei mii. 

Văzând potera, fata izbucni în plâns şi lacrimi fierbinți începură să cadă pe obrajii prinţului. 
Ismail se trezi şi văzu că fata plângea. O întrebă despre pricină, iar ea arătă cu mâna în partea 
pustiului. Privi Ismail, văzu oştenii şi zise: 

— Nu te necăji, cu noi e norocul! 

După aceea, apucă sabia, băgă piciorul în scară şi porni în întâmpinarea călăreților. El îi înfrânse 
şi-i alungă până la porțile oraşului. Apoi, se întoarse la prințesă şi împreună plecară spre palatul lui 
Arab-Zanghi, iar aceasta, auzind de sosirea lor, le ieşi înainte şi-i întâmpină cu toată cinstirea. Toţi 
ajunseră la palatul lui Arab-Zanghi şi trăiră acolo un an întreg, petrecând şi veselindu-se. 

Şi prinţului iarăşi i se făcu dor de ţara lui şi-i zise lui Arab-Zanghi şi lui Bibi-Peri (aşa o chema 
pe prințesă): 

— Sunt deja ani îndelungaţi de când n-am mai fost în țara mea, haideţi la noi! 

Şi una şi cealaltă se învoiră. Toţi trei părăsiră palatul şi se îndreptară spre ţara lui Ismail. 

Când se apropiară ei de oraş, îl vestiră pe padişah: 

— Prinţul Ismail vine împreună cu Arab-Zanghi şi Bibi-Peri. 

Padişahul dădu poruncă să fie întâmpinați cum se cuvine şi-i conduseră în oraş cu cinstire. 

Trecu nu multă vreme şi padişahul se îndrăgosti de Arab-Zanghi, de parcă nu cu o inimă, ci cu o 
sută. Îi mărturisi această taină vizirului, iar vizirul era un om ticălos şi n-avea ochi să-l vadă pe 
prinţ. Îi zise el padişahului: 

— Câtă vreme prinţul Ismail e viu, Arab-Zanghi nu-i pentru tine. Mai întâi trebuie să termini cu 
el şi apoi să te gândeşti la dragoste. 

Şi hotărî padişahul să-l omoare pe Ismail. Odată, porunci să se gătească o anume mâncare pentru 
el şi prinţ, iar în farfuria prințului să fie pusă otravă. Dar Arab-Zanghi era o femeie foarte isteață. Ea 
îl iubea din toată inima pe prinţ şi ei se sfătuiau unul pe celălalt în toate cele. Şi iată că Arab-Zanghi 
îi zise: 

— Te duci deseară în ospeţie la tată-tău — fii cu băgare de seamă. Dacă-ţi dă bucate, pe care 
nimeni nu le-a gustat, nu mânca! 

Seara, după porunca padişahului, aduseră două farfurii cu mâncare anume gătite. Iar prințul nu 
începu să mănânce, dădu mai întâi să guste pisica. Pe dată ea se umflă, căzu şi îşi dădu duhul. 
Prinţul se ridică şi zise mâniat: 

— lar asta ce mai înseamnă? 

Împreună cu Arab-Zanghi şi Bibi-Peri părăsi palatul şi se mută în cetatea ce era în apropiere de 
oraş. lar vizirul nu înceta să-i şoptească padişahului tot felul de bănuieli şi îndoieli. 

— Prinţul s-a mutat în cetatea asta şi se răscoală împotriva ta! Trebuie trimis călăul ca să-i scoată 
ochii şi să îi pună în palmă. Şi după aceea, să se ducă prinţul încotro va găsi de cuviință! 

Şi nesocotitul padişah întocmai şi făcu: îl trimise pe maimarele peste călăi şi acesta îi scoase lui 
Ismail ochii şi îi puse în palmă. Aşa şi porni agale prințul prin pustiu, neştiind încotro merge. Merse 
el, merse şi se opri la un izvor, adormi, apoi se trezi şi iarăşi se culcă. Aşa stătea culcat, fără să 
doarmă, fără să vegheze şi, dintr-o dală, auzi cum vorbeau două porumbiţe. Una îi zicea celeilalte: 

— Surioară, îl cunoşti pe acest tânăr? E prințul Ismail. Tatăl lui, îndrăgostit de Arab-Zanghi, a 
dat ascultare vorbelor mincinoase ale vizirului viclean şi a poruncit să i se scoată ochii. Şi uite, el îşi 


ține ochii în palmă! lar acum, dacă el doarme, să se trezească, iar dacă stă de veghe atunci să se 
gândească mai bine. Au să cadă din copac două frunze. Dacă le va fărâmiţa, îşi va şterge ochii cu 
ele, apoi şi-i va pune la locul lor — prinţul îşi va recăpăta vederea. 

Nici nu terminară ele de gângurit că se şi auzi foşnetul frunzelor căzătoare. Pe dată prinţul le 
ridică şi făcu aşa cum îl sfătuise porumbiţa. Şi imediat îşi recăpătă vederea. Numai că se grăbi şi 
puse ochiul drept în locul celui stâng, iar pe stângul în locul dreptului şi privirea îi era acum crucişe. 
Dar Ismail era bucuros şi aşa! 

Câteva zile prinţul nu se atinse de mâncare, merse aşa flămând. Merse el, merse până ajunse la o 
moară, unde-i zise stăpânului: 

— Tătucă, nu mă primeşti oaspete? 

— Oaspetele e un lucru scump, îi răspunse morarul. 

— De câteva zile n-am mâncat nimic şi aproape că mor de foame, îi zise atunci prinţul. 

Morarul era un om trecut prin multe şi ştia că omului, care n-a mâncat câteva zile, nu trebuie să-i 
dai dintr-o dată multă mâncare, altfel, se îmbolnăveşte. În prima zi îi dădu mâncare puţină, ziua 
următoare mai multă. Şi numai după trei-patru zile, când prințul se îndreptă, îi dădu mâncare atâta 
cât trebuia. 

Odată, prinţul îl întrebă pe morar: 

— Tătucă, tu ai vreun fecior? 

— Nu. 

— Vrei să mă iei pe mine? 

— Desigur, vreau să te iau! 

Iar prinţul îi zise: 

— Bine, dar cu o condiţie: să-mi dai de mâncare pe săturate. 

Dar câtă îţi trebuie ție? îl iscodi morarul. 

— O oaie pe zi, un sac de grâu, doi de lipii din făină de grâu. 

Morarul n-avu nimic împotrivă. Şi trăiră minunat. Numai că, odată, prinţul îl văzu pe morar 
plângând. 

— Tată, de ce plângi? îl întrebă. 

— Cum să nu plâng? Padişahul avea un fecior pe care-l chema Ismail şi care avea două neveste, 
ca luna de minunate. Pe una o chema Arab-Zanghi, pe cealaltă Bibi-Peri. Padişahul s-a îndrăgostit 
de Arab-Zanghi şi a vrut s-o ia de nevastă. Dar feciorul i-a stat în cale. Atunci, el a poruncit să-l 
orbească şi să-l alunge din cetatea de scaun. lar Arab-Zanghi, aflând despre asta, s-a răsculat şi a 
adunat oaste. De câtă vreme ea, împreună cu Bibi-Peri, duce lupta împotriva padişahului! Toţi 
tinerii sunt omorâţi şi uite că s-a dat poruncă de o nouă aducere la oaste; cine n-are fecior, trebuie el 
însuşi să plece la luptă. Şi iată că au venit azi străji, m-au apucat de guler şi mi-au cerut: „Trimite-ţi 
fiul la luptă, de nu, du-te tu!” 

Se bucură prințul de aceste veşti, îndeosebi de credinţa lui Arab-Zanghi şi zise: 

— Tată, ce folos să verşi lacrimi! Mai bine du-te şi fă rost de cal şi de sabie şi nu te întrista de 
NIMIC. 

Se duse morarul, găsi o mârțoagă şi o sabie ruginită şi i le aduse prințului. Acesta încălecă pe cal 
şi porni pe câmpul de luptă. 

Şi ce văzu acolo? Arab-Zanghi se bătea ca o leoaică! Ea încurcase aripa dreaptă cu aripa stângă, 
atacul şi apărarea oştii duşmane. Din cei omorâţi de ea crescuseră movile întregi. Se uită ea prin 
praful stârnit de luptă în cealaltă parte a câmpului şi, deodată, văzu călare un tânăr ce semăna cu 
prințul Ismail. Nu-şi crezu Arab-Zanghi ochilor, se mai uită încă o dată cu mai mare luare-aminte şi, 
cu adevărat, era iubitul ei, numai că avea ochii cruciş. 

În timpul acesta, prinţul tocmai cânta un cântec, ca Arab-Zanghi să fie şi mai sigură că el este. 

În sfârşit, ei se întâlniră şi se înţeleseră să încingă o luptă de ochii lumii, după care să se 
despartă. Apoi, Arab-Zanghi se va răfui cu padişahul, iar prinţul cu vizirul. 

Aşa şi făcură. Arab-Zanghi, cu o parte din oşteni, se grăbi călare spre palat. Acolo, ei îl omorâră 


pe padişah. Iar prinţul se îndreptă spre casa vizirului şi-l pedepsi şi pe acesta după merit. Apoi, 
ieşiră în faţa poporului şi porunciră să împodobească oraşul. Şi patruzeci de zile şi de nopți prințul 
îşi sărbători nunta cu Arab-Zanghi. lar după aceasta, patruzeci de zile şi nopți petrecu nunta cu Bibi- 
Peri. Şi numai ce prințul se urcă pe tron, îl chemă pe morar şi-l făcu vizir al mâinii drepte. Apoi 
Ismail se veseli şi petrecu, făcu judecata dreaptă şi domni la fel de drept. 


Înțeleptul Bu-Ali, diavolul şi prinţesa 


poveste persanaă 


Cu mult timp în urmă, trăia într-o ţară un şah. În afară de o singură şi frumoasă fată, el nu mai 
avea alți copii. Printre slujitorii şahului era şi o bătrână, al cărei fiu, pe nume Bu-Ali, învățând 
ştiinţe felurite, a ajuns mare înţelept. 

Într-o zi, Bu-Ali se duse la palat să-şi vadă mama şi acolo, întâmplător o zări pe fata şahului, 
care se plimba prin grădină, adunând flori. Nu cu o inimă, ci cu o sută se îndrăgosti Bu-Ali de ea şi- 
i spuse acest lucru mamei sale. 

— Ai înnebunit, se îngrozi bătrâna. Cum e cu putinţă să te îndrăgosteşti tocmai de prințesă? Să-ţi 
iasă aceste gânduri din cap! Nimic bun nu te poate aştepta. 

Bu-Ali nu-i răspunse nimic bătrânei sale mame şi de atunci, în fiecare zi, de dimineaţa până 
seara, stătea în fața palatului până când îl văzu chiar măritul şah. Şi atunci îl chemă şahul pe vizir şi- 
i porunci: 

— Du-te şi vezi ce vrea Bu-Ali, că de la prima rază de soare şi până la asfințit stă nemişcat în 
fața palatului. 

Vizirul se apropie de Bu-Ali şi-l întrebă de ce stă acolo. lar Bu-Ali îi spuse: 

— Sunt îndrăgostit de prinţesă şi vreau să mă însor cu ea, orice s-ar întâmpla. 

Vizirul îi repetă şahului marea dorinţă ce-o avea Bu-Ali. Auzind acestea şahul se mânie, chemă o 
slugă şi-i dădu ordin: 

— Alungă-l pe acest om din oraşul nostru şi spune străjilor de la porțile cetății să nu-i dea voie 
să se mai întoarcă aici vreodată. 

— Voi face întocmai precum aţi poruncit! îl încredința sluga. 

Şi, luând de căpăstru măgarul lui Bu-Ali, îi scoase pe amândoi afară din oraş, poruncind totodată 
străjilor dorința şahului. 

Amărât şi cu inima zdrobită, Bu-Ali luă calea pustiului. Merse el cale lungă, când, pe 
neaşteptate, îi ieşiră în drum şapte, opt călăreți. Apropiindu-se, Bu-Ali îi întrebă: 

— Cine sunteţi şi unde mergeţi? 

— Venim dintr-o ţară îndepărtată să-l luăm la şahul nostru pe înțeleptul Bu-Ali. 

Numai ce-şi spuse numele, şi călăreții şi puseră o şa scumpă pe unul dintre cai şi-l ajutară pe Bu- 
Ali să încalece. Şi cu mare alai îl duseră pe Bu-Ali în ţara lor. 

Văzându-l, şahul cel străin, în semn de adâncă preţuire, se ridică în picioare şi porunci slugilor 
să-i aducă lui Bu-Ali un tron. Bu-Ali se miră de atâta cinstire. Când se terminară toate urările de 
bun venit, şahul i se plânse lui Bu-Ali: 

— De un an întreg sufăr de mari dureri de cap. Câţi tămăduitori m-au văzut până acum, niciunul 
nu m-a putut vindeca. Toţi într-un glas mi-au răspuns: „Noi nimic nu putem face. Singurul om care 
te poate ajuta este înțeleptul Bu-Ali”. De aceea am trimis după tine. 

Nu apucă şahul să-şi termine vorba, că Bu-Ali şi chemă o slugă. 

— Să mi se aducă un lighean! 

Şi slugile aduseră îndată un lighean de aur. 

Bu-Ali îşi scoase de la cingătoare un brici şi-l tăie pe şah chiar pe frunte. 

Nu după mult timp, el opri scurgerea sângelui, iar şahului, imediat îi trecu durerea. 

Şi se bucură şahul şi-i dărui lui Bu-Ali o sută de galbeni, un cal iute cu o şa care avea scările din 


aur şi-l rugă să rămână la palat. 

— Nu, eu trebuie să mă întorc acasă! 

— După cum am auzit, se împotrivi şahul cel străin, îţi este oprită întoarcerea în oraşul tău, iar 
străjile te vor împiedica s-o faci. Doar ai fost alungat de stăpânul acelor ţinuturi. Gândeşte-te singur, 
unde vrei să te duci? 

— Ştiu o vorbă, îi răspunse Bu-Ali: dimineaţa e altfel decât seara; sau moare măgarul sau 
stăpânul lui. Sau moare şahul, sau marele vizir, sau amândoi. 

Şi Bu-Ali porni la drum, trecând prin bazar cu gândul de a-i cumpăra mamei sale în dar un cazan 
de aramă. Abia trecu de porțile oraşului şi nu străbătuse decât un drum foarte scurt că cerul se 
acoperi deodată de nori şi începu să plouă cu găleata. 

Bu-Ali se grăbi să-şi dezbrace hainele şi să le bage în cazan, punându-i capacul. Numai ce a stat 
ploaia şi Bu-Ali îşi scoase hainele din cazan şi se îmbrăcă. 

Nu apucă bine să-şi pună veşmintele pe el, când pe neaşteptate apăru Diavolul. Scaraoţchi 
rămase foarte mirat văzând că Bu-Ali nu e ud deloc, deşi plouase foarte mult. 

— Cum se face că nu te-a atins ploaia? Eu, cu toată viclenia şi iscusinţa mea, tot m-am udat. De 
unde ai învăţat această şiretenie? 

— Eu am învăţat un lucru foarte bun, răspunse Bu-Ali. 

— Spune-mi-l şi mie! se rugă Diavolul, crezând că-i vorba de o taină. 

— Degeaba, n-am să ţi-l spun! se împotrivi Bu-Ali. 

Mult se tocmiră ei şi, până la urmă, Bu-Ali îi grăi lui Scaraoţchi: 

— Toată taina e în acest cazan! 

— Atunci dă-mi mie cazanul acela, stărui Diavolul. 

— Bine, mă învoiesc, dar, în schimb, dă-mi cartea ta cu taine. Numai atunci îţi voi da şi eu 
cazanul. 

Diavolul se gândi puţin: „Tot ce e scris în această carte ştiu pe dinafară. Mai mult nu-mi mai 
trebuie. Am să-i dau cartea şi-am să iau cazanul”. Şi-i dădu cartea cu taine lui Bu-Ali, primind în 
schimb cazanul. Întrebând despre însuşirile pe care le are, Bu-Ali îl lămuri: 

— Cum vezi că începe să plouă, scoate cât mai repede hainele de pe tine, ascunde-le în cazan, 
pune capacul şi gata. Când ploaia se va opri, scoate hainele din el şi îmbracă-te! 

Scaraoţchi rămase nemulțumit. 

— Şi asta-i tot? Păi nu-i nimic nemaipomenit, în două vorbe, Diavolul a înţeles că Bu-Ali l-a 
păcălit. Dar ce era de făcut? Nu-i rămăsese decât să-şi vadă de drum. 

Bu-Ali deschise cartea cu taine a Diavolului şi văzu că în ea sunt o mulțime de înţelepciuni. Era 
scris acolo despre toate. Într-un loc citi un descântec cu ajutorul căruia se pot lipi la un loc mai 
multe lucruri. 

Ca să se convingă, Bu-Ali se apropie de o turmă de oi şi, pentru a face o încercare, citi 
descântecul. Şi, în aceeaşi clipă, toate oile se lipiră una de alta, prinzându-l până şi pe cioban la 
mijloc. Bu-Ali citi un alt descântec şi oile se dezlipiră, împrăştiindu-se care încotro. 

Vesel, se îndreptă atunci Bu-Ali spre oraşul său. Când se apropie de porţile oraşului straja îl 
recunoscu şi vru să-i ațină calea. Bu-Ali citi repede descântecul şi straja se lipi de măgarul care 
stătea lângă porți. Cât de mult n-a încercat straja să se despartă de măgar, însă lucrul acesta i-a fost 
peste puteri, aşa că Bu-Ali intră liniştit în oraş şi-şi îndreptă paşii spre casă. 

Văzându-şi fiul, bătrâna mamă se bucură mult, îl sărută şi-l întrebă mirată: 

— Oare şahul n-a poruncit să fu împiedicat de-a pătrunde în oraş? 

— Ba a poruncit, îi răspunse Bu-Ali. Şi cu toate astea eu am venit, pentru că vreau să mă însor 
cu prinţesa. 

Auzind acest răspuns, bătrâna îl certă cu blândeţe: 

— Fiule, ce-i cu gândul ăsta zadarnic ce nu-ţi dă pace? Tu ai uitat cine suntem noi şi cine-i 
şahul?! Du-te şi vezi ce fel de oameni peţesc pe prințesă. Unuia din ei îi va da el fata, şi nu ţie! 

— Cine crezi că este alesul? întrebă Bu-Ali, îngândurat. 


— Fiul unui şah. În afară de bogăţiile şi puterea pe care le are tatăl său, tot capul şi pieptul îi sunt 
acoperite cu giuvaeruri care costă o jumătate de milion de galbeni. 

— Fi vor să se logodească? Şi fata şahului ce zice? mai întrebă Bu-Ali. 

— Cititorii în stele au vestit că mâine după miezul zilei se face nunta. 

Bu-Ali nu mai zise nimic. 

În ziua următoare, după-amiază, el îmbrăcă haine bogate şi strălucitoare şi împreună cu 
mulțimea de gură-cască plecă la palatul şahului, în sala oglinzilor. După o oră, intrară acolo marii 
preoți, apoi vizirul mâinii drepte şi vizirul mâinii stângi şi oamenii mai de frunte ai ţării, care se 
aşezară alături. Când sala se umplu de oameni, apăru şi logodnicul prinţesei. Bu-Ali îl privi atent şi 
înțelese că dacă iei de pe el giuvaerurile, coroana şi brâul şi-l îmbraci într-o haină obişnuită, atunci 
NICI grăjdarii nu l-ar lua ca ajutor. 

La intrarea prințului, toţi se ridicară şi-l poftiră să se aşeze pe locul cel mai de cinste. 

Trecu încă puțin timp şi se auzi un murmur care vestea că vine Atotputernicul lumii — şahul. 
Iarăşi toată suflarea se nelinişti şi fiecare se ridică de la locul său. 

Şahul făcu semn marilor preoți să înceapă citirea rugăciunilor. După aceea le porunci să se ducă 
la harem, unde să primească încuviințarea prinţesei. 

În timp ce preoții citeau rugăciunile, Bu-Ali îşi spuse şi el descântecul. Rugăciunea se termină şi 
preoţii se ridicară cu gândul de-a se îndrepta spre harem, când toţi văzură nedumeriți că pernele pe 
care stătuseră se lipiseră de spate. Cu toţii începură să râdă. Şahul se întunecă, mâniindu-se: 

— Cum de îndrăznesc supuşii mei să râdă înaintea mea? 

Dar atunci când el însuşi observă năzdrăvănia, nici el nu-şi putu stăpâni râsul. Oaspeţii nu se 
dumireau ce s-a întâmplat, când, pe neaşteptate, din harem, se auziră țipete: 

— S-au lipit, s-au lipit! 

Şahul, nemaiavând răbdare, plecă să vadă cu ochii lui ce se petrece. În harem îşi găsi nevasta, 
judecătorul, prinţesa, prințul, slugile şi pe mulţi alții lpiţi unul de altul. 

Şahul se zăpăci şi chemă îndată vizirii pentru a le cere sfatul. 

— Gândiţi-vă, porunci el vizirilor, şi găsiți o ieşire din această încurcătură! 

— Noi nu putem face nimic, răspunseră ei, trebuie să aducem ghicitori şi cititori în stele. 

Pe loc, zece slugi care nu se lipiseră fură trimise în grabă după ghicitori şi cititori în stele şi, când 
aceştia se apropiară de şah, Bu-Ali iarăşi îşi spuse descântecul şi şahul văzu că şi ei se lipiră: şi 
ghicitorii şi cititorii în stele şi cele zece slugi, care-i aduseseră. 

Şahul îşi pierdu capul cu totul şi iarăşi îi întrebă pe viziri ce e de făcut, fiindcă însăşi puterea lui 
nu mai ajuta la nimic. Pe de altă parte, se temea ca nu cumva şi el să se lipească de viziri şi, de frică, 
stătea la zece paşi de ei. 

Şi aşa începură să se răspândească felurite veşti. Se zicea că pe un munte trăieşte o vrăjitoare 
bătrână, care ştie de toate. Auzind acestea, şahul chemă pe unul din viziri dându-i poruncă să fie 
adusă la palat vrăjitoarea. 

Vizirul îi răspunse: 

— Bătrâna vrăjitoare nu iese niciodată din ascunzătoarea ei. Ea nu cere nimănui nimic, iar dacă 
cineva are nevoie de ajutorul ei, atunci trebuie singur să meargă s-o caute. 

Şi aşa, şahul, vrând-nevrând, fu nevoit să plece la vrăjitoare. O înduplecă să-l ajute şi până la 
urmă ea acceptă să meargă la palat. Şi trecea vrăjitoarea călare pe cal, iar pe de lături şahul, vizirii şi 
slugile. Trecând prin piaţa oraşului, alaiul se apropie de palat. 

Atunci Bu-Ali nu pierdu vremea şi spuse din nou descântecul. 

Imediat, şahul se lipi de vrăjitoare, vizirii de şah şi de toți ceilalți ce mai erau în jur. 

Cei care-i priveau mai-mai să moară de râs. Şahul se supără foarte, şi-i strigă vrăjitoarei: 

— Asta ţi-e priceperea şi slava ta? 

La care vrăjitoarea îi răspunse: 

— Pe câte înţeleg eu, între aceşti oameni este unul care ştie bine cartea cu taine a Diavolului, şi 
tot ce se întâmplă aici nu-i decât mâna lui. 


— Dar cine este acest om? 

— Priveşte, îl sfătui vrăjitoarea, cine din aceşti oameni nu este lipit? 

Şi cu toţii se uitară în jur şi văzură că omul acela e Bu-Ali. 

Şi el, nepăsător îşi rosti iarăşi descântecul. 

— El e, Bu-Ali! îl arătă bătrâna. 

Şi toţi oamenii, de la şah până la cel mai sărac, începură să-l roage pe Bu-Ali să-i elibereze. 

— Eu numai în schimbul unei făgăduinţe am să vă dezleg. Dacă şahul îngăduie să-mi dea pe 
prințesă de nevastă. Şi mai vreau ca patruzeci de zile să bată în cinstea mea tobele şi pe noile 
monede să fie săpat numele meu. 

Văzând că n-are nicio scăpare, chiar dacă Bu-Ali ar fi vrut să-l vadă făcând de zece ori tumbe ca 
o maimuţă, şahul se învoi. 

Bu-Ali citi dezlegarea descântecului şi toţi se dezlipiră unul de altul. Şi aşa, judecătorul îl cunună 
pe Bu-Ali cu prințesa. 

Toboşarii bătură spre slava sa tobele. Aurari pricepuţi îi săpară numele pe noile monede. 

Astfel se face că, pentru prima dată în istorie, într-o ţară au fost doi şahi. 

Dacă fericirea lui Bu-Ali nu va fi şi fericirea voastră, atunci să reuşiți să adunaţi toată ştiinţa şi 
înțelepciunea lui. 


Bu-Ali şi spânul 


poveste persanaă 


În vremurile de demult trăia în Harosan un om căruia toţi îi ziceau Abdullah din Balh. Şi avea 
acest om un băiat cu numele de Bu-Ali, şi credea despre el că e mare leneş şi pierde-vară. Zi şi 
noapte băiatul hoinărea pe străzile pline de dervişi'*!, întrebându-i pe aceştia despre tot ce este pe 
lume. Dar din hoinăreli nu se putea căpătui şi nici câştiga vreun bănuţ. 

Cât nu l-au îndemnat părinții şi cunoscuţii pe Bu-Ali să se apuce de vreo meserie şi astfel să-şi 
câştige singur pâinea de toate zilele. La nimic n-a ajutat. 

Odată, Bu-Ali îi spuse tatălui său: 

— Tată, nu mai pot rămâne în acest oraş în care m-am născut. Vreau să plec într-o călătorie, să 
văd alte oraşe şi aşa să pot afla ce este şi ce nu este în ţinutul nostru. 

— Tot ce ştii, pentru tine este de ajuns, îi răspunse tatăl. Numai lui Allah îi este dat să ştie tot şi 
nimeni nu poate cunoaşte atât cât el. 

— Asta e adevărat, încuviință Bu-Ali. Nici eu nu mă îndoiesc că nimeni nu va putea ajunge la 
desăvârşire în ştiinţe ca însuşi Allah. Dar omul poate tot timpul să înveţe. 

Mult a trecut sau puţin, din ziua în care Abduilah şi Bu-Ali s-au sfădit, nu se ştie. Se ştie doar că 
Bu-Ali se duse iarăşi într-o zi la tatăl său şi-i spuse: 

— Astă-noapte am avut un vis neobişnuit. Se făcea că stăteam pe un nor cu care zburam pe cer. 
La sfârşit am ajuns la o mare de lapte. M-am aplecat la țărm, am băut lapte şi pe loc aşa mă 
îngrăşasem, că nu mai aveam loc pe lume. 

— Tu ai plutit călare pe un nor, se gândi tatăl, înseamnă că vei face o călătorie. Marea de lapte e 
ştiinţa, şi cum tu ai băut lapte din acea mare te-ai îngrăşat, arată că vei fi un mare învăţat şi slava ta 
se va duce în toată lumea. Hai cu mine în alt oraş şi acolo am să te dau pe mâna unui înțelept care să 
te înveţe tot ce ştie el însuşi. 

Şi-l luă pe Bu-Ali de mână şi se îndreptară spre acel oraş. Merseră ei multă vreme printr-un 
pustiu uscat şi dogoritor şi, când erau mai obosiţi, zăriră în depărtare un izvor în jurul căruia 
creşteau copaci mari şi bătrâni. Se apropiară de izvor, băură apă, se spălară şi se aşezară să se 
odihnească la umbră, Şi, cum stăteau aşa, tatăl lui Bu-Ali oftă de oboseală: 


181 călugăr musulman 


— Offf! 

Pe neaşteptate din scorbura unui copac ieşi un om spân care-l întrebă: 

— Ce-ţi trebuie de la mine? De ce m-ai chemat? 

— Eu n-am chemat pe nimeni, îi răspunse Abdullah. Fiind obosit, m-am spălat, m-am lungit aici 
să mă odihnesc şi-am oftat: „Offf!” 

— ŞI eu m-am gândit că mă strigi pe mine. Numele meu e „Of, zise omul cel spân. Spune-mi ce 
fel de oameni sunteţi, ce căutaţi şi de ce aţi ajuns prin aceste locuri? 

Bătrânul din Balh răspunse. 

— Ele fiul meu. Nu vrea să înveţe nicio meserie, însă are marea dorință de a şti ce este pe lume, 
să-şi bage nasul în toate lucrurile, să caute ceva nou şi să țină minte tot ce-a văzut în faţa ochilor. 

Spânul îl privi atent pe Bu-Ali şi se gândi că poate băiatul îi va fi de folos. 

— Dacă e aşa cum spui, lasă băiatul la mine, îi spuse el tatălui, eu îl voi învăţa tot ceea ce ştiu. 

Abdullah se învoi şi-l lăsă pe Bu-Ali sub copac, după care se întoarse în oraş. lar Spânul îl luă pe 
Bu-Ali de mână şi-l băgă prin scorbură într-un copac. Din copac îl duse prin nişte uşi într-o grădină 
uriaşă, de unde îl conduse într-una din camerele unei case. 

— Asta e odaia ta şi aici vei locui. În alte încăperi n-ai voie să intri. Eu sunt cunoscător al 
chimiei şi te voi învăţa şi pe tine această ştiinţă. Dacă vei ţine minte tot ceea ce îţi voi povesti, eu te 
voi opri la mine, iar de nu, te voi alunga. 

Auzind aceste vorbe, Bu-Ali se bucură foarte mult. „Aceasta este marea care mi-a apărut în vis!” 

A rămas Bu-Ali aşadar acolo şi-a început să înveţe cu sârguință. 

Trecură câteva zile. Odată, când Spânul plecă în pustiu şi Bu-Ali rămase singur-singurel în 
camera lui, pe neaşteptate se deschise uşa şi intră o fată aşa de frumoasă şi minunată, de parcă i-ai fi 
zis lunii: „De ce să mai răsări, doar eu sunt aici!” Şi era aşa de mândră şi avea un mers aşa de uşor, 
că Bu-Ali, de mirare, deschise gura şi nu se mişcă din loc, de parcă era bătut în cuie. „Cine-i această 
fată, se gândi el, cum a apărut ea aici?” 

Până la urmă îşi veni în fire şi-o întrebă: 

— Cine eşti şi ce faci aici? 

— Eu sunt fata Spânului! Chiar din prima zi, după ce-ai venit aici la tatăl meu, m-am îndrăgostit 
de tine! Arde în inima mea dragostea şi soarta ta mă nelinişteşte. Am venit să-ți destăinui o taină. 
Dacă vrei să scapi din acest loc, întreg şi nevătămat, ţine minte tot ce te învaţă tata, însă fereşte-te a- 
i arăta că ai înţeles tot şi că n-ai uitat ceva. Prefă-te nătărău şi socoteşte-te un prostănac. Spune-i cât 
mai des: „Mie mi-e greu, eu nu pricep ceea ce mă înveţi; până la urmă n-am să fac nimic. Mai bine 
arată-mi lucruri mai uşoare, să le pot ţine minte!” Iar tu fii atent şi nu le uita toate câte îți vor fi de 
folos în viață. Căci altfel, dacă tatăl meu vede că tu ai înțeles tot, şi că mintea ta e ascuțită, atunci el 
te va arunca în unul din butoaiele pline cu oţet. Aceste butoaie zac în pivnițele care sunt undeva 
aici, sub acest lăcaş, poate chiar sub camera lui. Sunt acolo jos mulțime de butoaie şi în fiecare este 
închis câte un tânăr, şi eu nu ştiu ce are tata de gând să facă până la urmă cu ei. Odată, eu l-am 
întrebat ce face cu atâtea butoaie. Iar el mi-a răspuns că vrea să le întărească tuturor acestor tineri 
inimile, minţile şi sufletele, ca apoi să-şi altoiască sufletul său cu sufletele lor şi astfel să ajungă 
nemuritor, rămânând veşnic viu. Dar încă n-a reuşit să-şi ducă încercările până la capăt. Aşa că tu 
nu uita nimic din ceea ce te învaţă. 

Într-o zi, când Spânul din nou plecă în pustiu, fata veni la Bu-Ali, aducându-i toate cărțile 
Spânului. 

— Toate înțelepciunile, tata de aici le ia, îi spuse ea tânărului. 

Bu-Ali le citi şi căută să ţină minte toate buchiile, şi în curând îl întrecu pe Spân în ştiinţă şi în 
înțelepciune. 

Şi din ce în ce mai des se gândea Bu-Ali cum să-i scape pe ceilalți tineri de soarta lor crudă, şi 
cum ar putea şi el să fugă din casa Spânului. Se tot prefăcea că e prostănac şi că nu se poate 
descurca în ştiinţele pe care îl învăţa dascălul său. Până la urmă, ajungând la capătul puterilor, 
Spânul îi spuse tânărului: 


— În ziua în care te-am întâlnit împreună cu tatăl tău, eu am crezut că eşti un tânăr isteţ şi că 
poate îmi vei fi de folos. Însă aşa cum se vede, nădejdile mele s-au spulberat şi truda mi-a fost 
zadarnică. 

După aceea îl luă pe Bu-Ali de mână, ieşiră din casă, strecurându-se prin scorbura copacului şi-l 
lăsă într-un pustiu fără apă. Spânul îşi făcu socoteala că Bu-Ali va muri de foame şi de sete. În acel 
timp, părinţii lui Bu-Ali erau la ei acasă şi gândeau la copilul lor. 

— De cât amar de vreme nu ne-am văzut feciorul! se jeluiau ei. 

Şi nici n-au sfârşit bine aceste vorbe, când în prag apăru Bu-Ali. Se bucurară bătrânii, îl 
îmbrățişară şi-l sărutară, după care îl întrebară: 

— Pentru mult timp ai venit? 

— Pentru totdeauna, le răspunse Bu-Ali. Am venit să vă ajut, să vă fiu sprijin şi să folosesc 
pentru binele oamenilor tot ceea ce am învăţat. 

După aceea îi mărturisi tatălui său: 

— Să ştii că eu nu mai sunt Bu-Ali cel de pe vremuri. Atâtea lucruri ştiu acum, că nici n-o să 
credeți până nu veți vedea singuri. 

Trecură câteva zile şi Bu-Ali, mergând la tatăl său, îi spuse: 

— Se zice că judecătorului din oraşul nostru îi plac foarte mult cerbii. Eu voi lua înfăţişarea unui 
cerb, iar tu du-mă la el şi vinde-mă cu trei sute de galbeni şi ai grijă ca în niciun caz să nu dai şi 
căpăstrul. Dacă vei uita, va fi rău de noi. Şi nu uita să-i spui judecătorului că cerbul nu mănâncă 
iarbă ca toate celelalte vieţuitoare, ci zahăr candel. 

Aşa şi făcu tatăl lui Bu-Ali. Duse cerbul acasă la judecător, iar acesta, cum ieşi din casă şi văzu 
frumuseţe de cerb, pe loc se şi hotărî să-l cumpere. 

— Cât vrei pe cerb? 

— ÎL dau pe trei sute de galbeni, îi răspunse bătrânul. Dar, să ştii, că cerbul mănâncă numai zahăr 
candel. Iarba nu-i place. 

Judecătorul plăti trei sute de galbeni şi luă cerbul. Abdullah se pregătea să scoată de pe cerb 
căpăstrul când judecătorul îl opri. 

Abdullah îi zise: 

— Eu vând cerbul, fără căpăstru. 

— Cerbii se vând întotdeauna cu căpăstru, se mânie judecătorul. 

— Aşa e obiceiul la noi, se apără Abdullah. Dacă vrei cumpără-l, dacă nu, nu! 

Judecătorului nu-i mai rămase nimic de făcut, decât să se supună acestei dorințe. El dădu cerbul 
slugilor ca să-l ducă în grajd şi porunci tuturor foarte aspru: 

— Cerbul nu mănâncă iarbă. În locul trifoiului şi fânului să-i daţi zahăr candel! 

— Haida de! se miră un grăjdar. Unde s-a mai pomenit să-i dai unui cerb de mâncare zahăr 
candel? Cerbul, singur, niciodată nu găseşte zahăr candel. De unde o fi deprins el un asemenea 
obicei? Asta ne mai lipsea acum. 

Slugile judecătorului şi toți ceilalți, care erau de faţă, îi ziseră grăjdarului: 

— Nu vorbi prostii! Cerbul judecătorului e şi el judecător peste cerbi şi de aceea nu va paşte, ci 
va ronțăi zahăr candel. 

Şi aşa, posomorât, grăjdarul duse cerbul în grajd. 

— Şi acum, îi strigă el cerbului, înainte de a-ți da zahăr candel, te voi îndulci cu biciul! 

Spunând aceste vorbe, grăjdarul şi începu să-şi caute biciul. Cum îl găsi, ridică mâna să îl 
lovească, dar iată că cerbul se feri şi biciul nici nu-l atinse. Şi aşa a sărit cerbul, că tot grajdul s-a 
umplut de praful stârnit de copitele lui; apoi cerbul a zburat în sus, a împuns acoperişul cu coarnele, 
prăbuşindu-l. Când praful s-a împrăştiat, grăjdarul de-abia se ridică viu pe picioare şi privi în jur. 
De cerb nici urmă nu mai rămăsese. Atunci începu să ţipe: 

— Unde-i cerbul, unde-i cerbul? Unde a fugit? 

Venindu-şi în fire, de frică, se duse în grabă la judecător şi cu mare greutate îi şopti: 

— Am dus cerbul în grajd, ca apoi să zboare şi să dispară! 


— Mincinosule! se mânie judecătorul. Cerbul nu poate zbura şi nici dispărea din ochi! 
Recunoaşte, ce-ai făcut cu cerbul? 

— O dată sau de două ori l-am lovit cu biciul, zise grăjdarul, şi atunci el a început să sară, a 
stârnit mult praf cu copitele lui şi-a dispărut. Mai mult, eu nu l-am văzut. 

— Atunci te voi lega pe tine în grajd în locul cerbului! îl ameninţă judecătorul. Aşa şi făcu. 

În acest timp, Abdullah, tatăl lui Bu-Ali, ajunse acasă şi începu să-şi socotească banii. Tot atunci 
intră şi Bu-Ali care-i zise tatălui său: 

— Mâine am să mă întruchipez într-un cal frumos şi tu ai să mă duci la vizirul oraşului. Se zice 
că lui îi plac mult caii. Ai să mă vinzi cu cinci sute de galbeni şi să nu uiţi să iei căpăstrul înapoi! 
Dacă ai să uiţi, atunci suntem pierduţi şi niciodată n-ai să mă mai vezi. 

— Bine, îi răspunse taică-său. 

Şi, în dimineaţa următoare, Abdullah duse vizirului un cal atât de minunat, de nu-i găseai 
pereche în tot oraşul. Mai-marele peste grăjdari, când văzu calul, rămase cu gura căscată de uimire. 
Se apropie de Abdullah şi vru să se tocmească la preţ, când, pe neaşteptate, alături, apăru Spânul. Şi 
el îşi schimbase înfăţişarea, aşa că Abdullah nu-l dibui. Dar Spânul îl recunoscu şi înţelese că Bu- 
Ali l-a păcălit. Se apropie de Abdullah şi-l întrebă: 

— Cât vrei pe acest cal? 

— Cinci sute de galbeni, dar fără căpăstru, îi răspunse Abdullah. 

— Fie aşa cum zici şi ia şase sute, dar dă-mi calul cu căpăstru cu tot! 

Se tocmiră ei ce se tocmiră şi, până la urmă, Spânul Ti dădu o mie de galbeni. Fiind lacom, 
Abdullah se învoi şi-i dădu calul cu căpăstru cu tot. 

Bu-Ali îl recunoscuse pe Spân şi înțelese că dacă va cădea pe mâna lui, atunci nu va găsi nicio 
salvare şi va trebui să-şi ia rămas bun de la viață. Şi cât nu s-a uitat el la Abdullah! Cum nu i-a făcut 
semne să nu dea căpăstrul! Nimic n-a ajutat. Tatăl lui Bu-Ali n-a înţeles nimic sau poate n-a vrut să 
înțeleagă. 

Şi iată că Spânul îl duse pe Bu-Ali acasă. Pe drum îi spuse: 

— Ce bine ai putut să mă păcăleşti făcând pe prostul! Se vede că i-ai sucit capul fetei mele, ca 
apoi ea să-ţi arate drumul şi ieşirile subpământene şi te-a învăţat tot ce ştiu eu! Toată ştiinţa adunată 
de mine nu e pentru a o da atât de uşor omului şi a-i deschide toate tainele lucrurilor. 

În sfârşit, ajunseră acasă la Spân şi acesta îşi chemă fata pentru a o certa. 

— Ticăloaso, tu i-ai arătat tainele cărților mele acestui tânăr, ca el să ajungă duşmanul meu şi să 
mă alunge de pe fața pământului. Adu-mi un cuțit ascuțit! 

Fata se gândi imediat: „O, Allah, tata are de gând să omoare un tânăr aşa de frumos!” 

Totuşi merse la bucătărie, luă un cuțit, se întoarse către Spân şi, pe neaşteptate, căzu la pământ, 
tipând: 

— Vai, vai, mi-am scrântit piciorul! 

Spânul se sperie şi fugi spre fată pentru a o ajuta să se ridice. 

În clipa aceea, calul îşi scutură căpăstrul, îşi luă înfăţişarea unui porumbel şi zbură. Văzând că a 
scăpat, Spânul se întruchipa în şoim şi, ca o săgeată, zbură în urma porumbelului. Porumbelul, 
simțind că şoimul îl ajunge, coborî lângă palatul padişahului, prefăcându-se într-un diamant şi se 
prinse în coroana împărătească. Neavând ce face, şoimul îşi luă înfăţişarea unui cerşetor, se apropie 
şi sărută pământul dinaintea tronului. 

— Ce vrei? îl întrebă padişahul. 

— Acel diamant care s-a prins în coroana ta. 

— De ce să-ți dau diamantul? se miră padişahul. Mai bine îţi dau o pungă cu aur. 

— Nu, îi răspunse cerşetorul, dacă vrei să mă răsplăteşti, atunci dă-mi ceea ce îţi cer eu. Dă-mi 
diamantul! 

— Dacă-i aşa, ia-l! 

Şi cerşetorul se apropie să ia diamantul din coroana padişahului, când piatra căzu pe podea şi se 
prefăcu în boabe de granat. Cerşetorul îşi schimbă înfăţişarea în cocoş şi începu să ciugulească 


boabele. 

Dar iată că dintr-o boabă apăru un şacal care-l mancă pe cocoş. 

Toţi văzură aceste minuni şi de uimire nu mai înțelegeau nimic. Şacalul dispăru şi în locul lui 
apăru un tânăr înalt şi frumos. 

— Cine eşti? îl întrebă padişahul. Şi ce înseamnă tot ce-am văzut aici? 

Bu-Ali îi povesti toate peripețiile lui de la început până la sfârşit, de-a fir-a-păr. 

Mult se bucură padişahul că în țara lui a venit un aşa înţelept. Îi spuse lui Bu-Ali: 

— Înţeleptule Bu-Ali, dacă eu aş fi găsit o logodnică pentru fiul meu, o fată frumoasă şi 
luminată, chiar azi ți-aş fi dat-o pe fiica mea de nevastă, însă eu îți promit că până nu-l însor pe fiul 
meu, n-am s-o mărit nici pe fată. După cum văd, tu ştii totul, eşti un mare înţelept. Ajută-mă să 
găsesc o fată frumoasă şi luminată pentru fiul meu. 

— Mărite padişah, eu ştiu o asemenea fată, îi răspunse Bu-Ali. 

Şi plecă îndată şi o aduse la palat pe fata Spânului. Padişahul, văzând-o, îşi dădu seama că ea 
este acea fată potrivită fiului său, fată frumoasă şi luminată. Padişahul porunci ca oraşul să fie gătit 
de sărbătoare. Îşi dădu fiica lui Bu-Ali, iar prinţul se însura cu fata Spânului. 

Şapte zile şi şapte nopți ţinură petrecerile de nuntă. 

Iar pe Bu-Ali toți au început de atunci să-l numească „înțeleptul Bu-Ali”, deoarece ştia tainele 
tuturor lucrurilor, taine pe care le-a dat şi altor oameni. 


Darnicul şi zgârcitul 
poveste persanaă 


Au fost odată doi vecini: unul era darnic din cale-afară, iar celălalt din cale-afară de zgârcit. De 
câte ori se duceau împreună la târg sau la vânătoare, cel zgârcit îi spunea celui darnic: 

— Vai de mine, mi-am uitat merindele acasă. Ce mă fac? 

Şi cel darnic îi răspundea: 

— Nu-i nimic. Am luat eu destul să ne ajungă amândurora! 

Într-o bună zi plecară amândoi la vânătoare şi povestea se repetă. Când să poposească în pădure, 
cel zgârcit spuse celuilalt că uitase sacul cu merinde acasă, iar cel darnic îl pofti să mănânce din 
plăcintele pe care le luase cu el. El primi, se făcu noapte, iar a doua zi în zori porni de unul singur în 
pădure, după vânat, mâncând cu poftă din bunătățile pe care le avea cu el; căci îl minţise pe vecinul 
lui că uitase mâncarea, când, de fapt, avea cu el un sac plin cu de toate, dar nu voia să împartă nimic 
cu nimeni. 

Când se trezi singur, vecinul cel darnic bănui ceea ce se întâmplase, căci n-ar fi fost pentru prima 
dată, şi fără să-şi facă sânge rău, porni singur mai departe. Când se înnopta, i se păru că vede, nu 
prea departe, licărind o lumină. Se îndreptă într-acolo. Ajunse la o căsuţă şi intră înăuntru; acolo 
văzu o masă şi trei culcuşuri. Pe masă era o farfurie cu plăcinte. Cum îi era foame, bietul om 
îndrăzni să ia şi el o plăcintă şi apoi se aşeză umil într-un colț mai întunecat, să se odihnească. 

După câtva timp, în căsuţă intrară un urs, un lup şi o vulpe. Luară fiecare câte o plăcintă şi 
începură să stea de vorbă, fără să-l vadă pe omul care dormea. 

— Pun rămăşag că nimeni nu ştie că lângă casa noastră a căzut azi dintr-o căruţă un sac cu 
galbeni, mormăi ursul. 

— Ba eu pun rămăşag că nimeni nu ştie că în spatele casei noastre un vânător a ascuns nu de 
mult doi saci cu galbeni, spuse lupul. 

— ŞI eu pun rămăşag că nimeni, în afara mea, n-a văzut pe cel care a ascuns în scorbura 
copacului din fața casei noastre trei saci cu galbeni, se făli şi vulpea. 

Omul cel darnic moțăia în colțul odăii, dar ca prin vis auzea ce vorbeau gazdele sale. Aşa că a 
doua zi, după ce animalele plecară, omul se duse în toate cele trei locuri amintite, luă sacii cu 
galbeni şi porni spre casa lui. 


Când îl văzu vecinul său cel zgârcit ce bogat se întorsese celălalt, se înnegri de ciudă; dar, 
linguşitor cum era, îl trase de limbă şi astfel află tot ce se întâmplase după ce-l lăsase singur în 
pădure. 

A doua zi chiar, ahtiat după comori, porni şi el spre căsuţa ursului, a lupului şi a vulpii. Când 
ajunse acolo, nu era nimeni acasă. Văzu plăcintele pe masă şi, hapsân cum era, le mancă aproape pe 
toate, iar pe cele rămase le vâri în traista sa. Auzi deodată zgomot: se întorceau stăpânii căsuţei. 
Nemaiavând timp să caute un loc mai ascuns privirilor, se ascunse repede sub masă. 

De la uşă se înfurie ursul când intră înfometat în căsuţă şi văzu că farfuria cu plăcinte era goală. 
Lupul se arătă la fel de înfuriat, iar vulpea strigă: 

— Hoţul e sub masă! Şi poate că tot el a luat şi sacii cu galbeni despre care am vorbit noi 
noaptea trecută. 

Şi cele trei animale se năpustiră deodată asupra lui şi-l sfâşiară. 


Faţa şi căptuşeala 


poveste persanaă 


Trăia odată un padişah, care avea trei fete. Într-o zi le întreabă: 

— Ce-i mai de seamă, faţa sau căptuşeala? 

— Faţa-i mai de seamă, răspunse fata cea mare. 

La fel spuse şi cea mijlocie. La fel socotea chiar şi padişahul. Dar, după o vreme, mezina 
răspunse: 

— Tată, căptuşeala e mai de seamă. 

Padişahul se mânie, socotind că numai din lipsă de bună cuviință răspunse altfel decât celelalte. 
Atunci îi porunci vizirului: 

— Crainicii să vestească prin oraş că tinerii frumoşi au a se aduna lângă palatele celor două fete 
mai mari. lar pe fete le sfătui: Aruncaţi câte o lămâie de aur în pieptul tinerilor care vă vor fi pe 
plac! 

Tinerii se adunară a doua zi, dimineaţa, în dreptul palatelor. Amândouă fetele aruncară lămâile în 
piepturile celor ce le plăcură. În oraş fură scoase oglinzile, se făcură cele două nunţi şi tinerii se 
însurară cu prinţesele. După o vreme padişahul îi porunci vizirului: 

— Crainicii să dea de veste că pleşuvii, chiorii şi ciungii au a se aduna lângă palat! 

Trimiseră deci ferraşii să caute toţi betegii. Unul nimeri la casa unei bătrâne, care avea un fecior 
chel, olog şi cu mâinile moi, pe care îl ţinea într-un coş de nuiele, după cuptor. Îl aduseră şi pe el la 
padişah. Când dădu cu ochii de tânărul beteag, padişahul chemă pe îndată un ahund'” şi i-o dădu de 
nevastă pe mezină. Dar, mai întâi, o dezbrăcă de veşmintele ei strălucitoare şi-i puseră o rochie de 
karbasi'*3. Apoi îi trimise pe amândoi la casa tânărului fără mâini şi fără picioare. Pe drum, fata se 
rugă lui Allah: 

— Allah, dacă tata m-a alungat, nu mă alunga şi tu! Cu nădejdea în tine mă duc spre cocioaba 
tânărului. 

Ajunseseră acasă, bătrâna deschise şi-i întrebă pe slujitori: 

— Ăsta-i feciorul meu, dar cine-i fata? 

— Fata padişahului, nevasta feciorului tău. 

— Ce nevoie are schilodul de nevastă? se miră bătrâna. 

— Acum, că padişahul i-a dat fata, nu mai e nimic de făcut, îi răspunseră slujitorii, apoi traseră 
uşa după ei şi plecară, iar biata bătrână se apucă să caute pâine şi apă pentru fată. 


182 persoană care, având instrucţiune religioasă, obține dreptul de a fi învățător sau molla. Cuvântul se mai 
foloseşte şi ca titlul pentru o persoană titrată 
183 țesătură grosolană de bumbac 


Trecură aşa două zile. În cea de a treia, fata se duse la bătrână şi o întrebă: 

— Măicuţă, ce faci? Spune-mi să te ajut şi eu. 

Îi dădu un fus şi puţin bumbac şi se apucă de tors. Dar iată că, într-un rând, fata îşi zise: „Cu ce 
mă aleg de pe urma unui tânăr fără mâini şi picioare, care stă toată ziulica după cuptor şi aşteaptă ca 
bătrâna să-i dea pâine şi apă?” Se duse atunci la cuptor şi-l luă pe tânăr, presără puţină cenuşă în 
mijlocul încăperii şi-l aşează pe cenuşă. Puse pâinea într-o parte, apa într-alta, aşa că sărmanul fu 
nevoit să se târască, ba către pâine, ba către apă, ca să-şi potolească foamea şi setea. Şi uite-aşa 
prinseră să i se vindece picioarele şi, încet-încet, începu să se mişte. Până la urmă se înzdrăveni, 
vădindu-se tare isteţ şi de treabă. 

Într-un rând, sosi la el un țăran, care zise: 

— Fiule, vino de-mi paşte oile. 

Tânărul se învoi. Şi duse oile ţăranului la păscut, primind de la el simbrie. Văzând că tânărul e 
bun şi isteț, veniră şi alți ţărani, cerându-i să intre în slujba lor şi făgăduindu-i că-l vor plăti bine. 
Unul îi dădu cu zece duble de grâu mai mult şi-l luă să-i slujească. Trecu o vreme. Şi iată că un 
negustor trebui să pornească la drum. Cum nu avea slugă, întrebă din om în om şi un țăran îi spuse 
că în satul cutare trăia un tânăr cum i-ar trebui lui. Negustorul se duse la casa arătată şi bătu la uşă. 
Îi deschise bătrâna. 

— Ce doreşti? întrebă ea. 

— Aici locuieşte Hassan? 

— Da. 

— Spune-i să iasă, o rugă negustorul. 

Hassan ieşi, vorbi cu negustorul şi bătură palma. Scriseră până şi o învoială cum că-i va da 
cincizeci de tumani pe lună. Şi plecară amândoi, împreună cu alți negustori. Merseră ce merseră, 
până ajunseră într-un pustiu. Nu se afla acolo nici apă şi nici suflet de om. Era doar o fântână, în 
care, dacă intrai să iei apă, nu mai ieşeai. De aceea nimeni nu îndrăznea să coboare. Negustorii 
traseră la sorţi şi stăpânul lui Hassan trebui să intre în fântână. 

— Coboară tu de ia apă, îi zise el lui Hassan. 

— În învoiala noastră scrie că am de slujit pe pământ, nu şi sub pământ, răspunse Hassan. 

Stăpânul se făcu foc şi pară, dar Hassan scoase învoiala din sân, o arătă negustorilor şi zise: 

— Uitaţi-vă, unde se cuvine să slujească? 

Negustorii citiră învoiala, se întoarseră către stăpânul lui Hassan şi ziseră: 

— Are dreptate, se cuvine să slujească numai pe pământ. Grăbeşte şi coboară în fântână, că 
murim de sete. 

Stăpânul începu să-l roage pe Hassan să facă el treaba, iar, văzându-l că se roagă atât de 
fierbinte, flăcăul răspunse: 

— Bine, sunt gata să cobor, dar facem atunci altă învoială. 

— Cum aşa? întrebă negustorii. 

— Cobor în fântână, răspunse Hassan, numai dacă stăpânul scrie şi-mi dă o hârtie cum că, dacă 
mă întorc, îşi împarte averea cu mine. 

Încuviinţară cu toţii, afară de stăpân. Atunci negustorii îi ziseră: 

— Păi coboară în fântână şi nu se mai întoarce! De ce nu te învoieşti? 

Nemaiavând încotro, stăpânul scrise înțelegerea. Negustorii îşi puseră şi ei pecetea'** pe hârtie şi 
i-o dădură lui Hassan, care o vâri în sân şi intră în fântână. Acolo văzu un tron, pe care şedea un div. 
De frică, îi dădu pe dată binețe, iar divul îi răspunse: 

— Hei, făptură omenească, dacă nu mi-ai fi dat bineţe te-aş fi rupt în bucăţi! Bine... Acum, ia 
spune, unde-i mai bine? 

— Acolo unde i-e bine inimii! se grăbi să răspundă Hassan? 

— Allah să te binecuvânteze! Vezi broasca de acolo? Uite ce ochi mari şi frumoşi are... M-am 

îndrăgostit de ochii ei. 

— Întra-devăr, îi dădu Hasan dreptate, sunt nespus de frumoşi. 

Tare-i plăcură divului vorbele lui Hasan. De aceea îl luă de mână şi, trecându-l printr-o portiţă, îl 
duse într-o grădină nespus de mare şi frumoasă, prin care se plimbară. Îi mai dădu şi câteva poame 
ŞI-I zise: 

— Acum, hai să le dai apă celor de sus. Şi, în vreme ce se întorceau, divul îi mai dădu vreo zece 
rodii, întrebând: Ai unde să le pui? 

Hassan puse jos traista pe care o avea la el şi vâri rodiile într-însa. 

— Dacă ţi se face foame sau sete pe drum, mănâncă poamele şi păstrează rodule, îl sfătui divul. 

Apoi ajunseră la fântână şi Hassan strigă: 

— Cinstiţi negustori, coborâţi ciutura să vă dau apă! 

Negustorii coborâră ciutura şi Hassan le dădu repede apă. Divul îi mai zise: 

— Întreabă-i de câte ciuturi au nevoie. 

Hassan îi întrebă şi negustorii răspunseră: 

— De cinci! 

— Mai dă-le două şi urcă-te şi tu într-a treia, altminteri fii sigur că au să taie funia şi au să te lase 
aici. 

Hassan le mai dădu două ciuturi şi se urcă şi el într-a treia. Când dădu cu ochii de el, stăpânului 
îi fugi pământul de sub picioare, dar Hassan le zise celorlalți negustori: 

— Acum să împărțim pe din două avutul stăpânului. 

Şi degeaba încercă stăpânul. Că nu-l putu păcăli. Până la urmă, avutul îi fu împărțit. Atunci 
Hassan se întoarse către negustor şi zise: 

— Îţi rămân slugă mai departe, dar o să-mi văd şi de negustorie. 

Apoi îşi încărcară cu toţii poverile şi porniră cu toţii din nou la drum. Ajunşi în oraşul unde 
trebuiau să-şi vândă mărfurile, intrară într-un caravanserai. Acolo aşezaseră poverile şi se închiseră 
în odăi, să se odihnească. Seara, negustorii se puseră pe chef, dar Hassan, care nu era învăţat să aibă 
avere, îşi adună lucrurile şi se culcă peste ele. 

Acum, hai să ne întoarcem şi puţin în urmă... Când Hassan ieşise teafăr din fântână, negustorii 
trimiseră un sol în oraşul lor ca să dea de veste că străbătuseră cu bine pustiul şi că izbutiseră să bea 
din fântână. lar Hassan îi zise solului: 

— Pentru Allah, îți dau să-i duci şi mamei mele ceva! Şi-i înmânase câțiva tumani, o dată cu 
două dintre rodiile pe care le avea de la div, apoi îl rugase: Banii şi o rodie să le dai mamei, a doua 
fetei padişahului. 

Şi-i dărui şi solului doi tumani, pentru osteneală. Când ajunse în oraş, solul se duse mai întâi 
acasă la Hassan şi bătu la uşă. Bătrâna întrebă. 

— Cine e? 

— Asta-i casa lui Hassan? 

— Da. 

— Sunt trimis de Hassan şi am ceva din partea lui. Bătrâna deschise uşa, solul îi dădu banii şi 
rodiile şi-i zise: O rodie e pentru tine, cealaltă pentru fata padişahului: 

Bătrâna-şi zise: „Ce să fac eu cu rodia? Mai bine-mi trimitea altceva!” Luă rodia, şi o aşeză pe o 
poliţă. Dar fata, numai ce văzu rodia, că o şi luă şi o desfăcu. O, Allah, era plină cu boabe de rubin! 
„Allah, cine să-i fi dat rodia asta? se miră ea. De unde o fi?” Apoi se ridică de îndată şi se duse la 
bazar, de unde cumpără două rodii cu care se întoarse acasă. 

— Măicuţă, hai să mâncăm rodiile, îi zise bătrânei. 

Dar luă mai întâi rodiile trimise de Hassan şi le puse bine, înlocuindu-le cu cele aduse din bazar. 
Bătrâna se învoi şi le mâncară. A doua zi dimineaţă, fata padişahului îl chemă pe maimarele peste 
zidari şi-i zise: 

— Vreau să-mi ridici un palat mai frumos şi mai înalt decât palatul padişahului. Şi să fie gata în 
şase luni. 

Maimarele peste zidari se învoi. 

— Câţi bani? întrebă fata. 

— O sută de mii de tumani. 

Ce să vă mai spun, fata băgă mâna în buzunar şi scoase o sută de boabe de rubin, pe care i le 
dădu maimarelui peste zidari. Când i se opriră privirile asupra rubinelor, acela amuţi. Se răsuci să 
plece, dar fata-i zise: 

— ŞI trimite-mi acum un pietrar care să dreagă casa asta, în care am să stau până va fi gata 
palatul. 

Pietrarul veni cu alţi lucrători şi drese casa. Iar fata se ducea o dată de două ori pe zi la 
maimarele peste zidari, acolo unde se ridica palatul şi-i spunea: 

— Maimarele peste negustori se întoarce peste şase luni. Cată să ridici şi să isprăviți palatul la 
vreme! 

Acum, ascultați mai departe ce i s-a întâmplat lui Hassan. Sub caravanserai se afla o 
ascunzătoare, în care erau pitiți patruzeci de tâlhari, gata să-i jefuiască pe toţi negustorii ce se 
opreau acolo. Hassan dormea pe mărfurile lui, când, la miezul nopţii, auzi deodată un foşnet. 
Deschise ochii şi-l văzu pe stăpânul caravanseraiului strângând gunoiul din mijlocul curții şi 
trăgându-l într-o parte. Dezveli astfel o plită de piatră, o ridică şi deschise o uşiță, prin care ieşiră 
patruzeci de oameni ce cărară sub pământ toate poverile negustorilor. Hassan începu să se foiască. 
Hoţii se temură să nu-l trezească, aşa că nu se atinseră de lucrurile lui şi se ascunseră la loc. 

Dimineaţa, când se treziră, negustorii se duseră la poveri şi văzură că din lucrurile şi averile lor 
nu mai rămăsese nimic. Amărâți, ieşiră pe poarta caravanseraiului şi se îndreptară către mai marele 
peste oraş. 

— Aseară am tras la caravanseraiul cutare, i se plânseră ei, iar dimineaţă, când ne-am trezit, am 
văzut că ni se furaseră toate lucrurile. Acum, fie că ne plăteşti poverile, fie că dai de ele! 

Maimarele peste oraş le ceru un răgaz de trei zile şi negustorii se întoarseră la caravanserai. 
Hassan nu lăsă să se înţeleagă că ştia ceva. După cele trei zile. Negustorii se duseră iarăşi la 
maimarele peste oraş, unde plânseră şi țipară de pomană. Se înapoiară la caravanserai. Hassan 
socoti că s-ar putea alege cu ceva şi din treaba asta. Când negustorii se întoarseră, le zise: 

Ce folos că vă plângeți maimarelui peste oraş? 

— Dar ce putem face? 

— Daţi-mi o hârtie scrisă şi vă caut eu lucrurile. 

— Şi ce să scriem? 

— Că mă recunoaşteţi mai mare peste voi. Negustorii se învoiră. În afară de asta, le vorbi mai 
departe Hassan, dacă vă găsesc lucrurile, a zecea parte să fie a mea! 

Negustorii se învoiră, şi de data asta şi-i dădură înscrisul. Cum primi hârtia, Hassan îşi mânji 
capul cu noroi'*%, plecă la maimarele peste oraş şi-i strigă în faţă: 

— Dacă nu poţi cârmui oraşul şi nu eşti în stare să faci rânduială, atunci pleacă, aşa ca oamenii 
să se îngrijească singuri de soarta lor! Şi, după ce strigă ce strigă, adăugă: Vreau să-ți spun ceva 
între patru ochi. O dată rămaşi singuri, mai spuse: Dacă-mi dai puterea ta pentru o zi, îţi făgăduiesc 
să găsesc lucrurile furate, ba încă şi altele, pe deasupra! Dar cu înţelegerea că, dacă le găsesc, îmi 
dai cincizeci de mii de tumani. Iar de nu le găsesc, îmi poți tăia capul. 

Maimarele peste oraş se învoi şi scrise înțelegerea. Hassan înnoptă în caravanserai şi dimineață, 
când se trezi, îşi puse veşmintele maimarelui peste oraş şi se aşeză pe tronul lui. Le porunci după 
aceea oştenilor să încalece. I se aduse şi lui un cal, pe care încălecă, plecând apoi la vânătoare. 
leşiră din oraş. Erau pe acolo multe căprioare, că maimarele peste oraş oprise să fie vânate. Hassan 
însă le îngădui oştenilor să vâneze, iar oştenii, care atât aşteptau, vânară în voie. La întoarcere, 
Hassan întrebă o slugă a maimarelui peste oraş: 

— Unde se află caravanseraiul la care trag de obicei negustorii? 

— Chiar în mijlocul oraşului, răspunse sluga. 

Dădură pinteni cailor şi ajunseră acolo. Intrând, Hassan îl întrebă pe stăpânul caravanseraiului: 

— Ce s-a întâmplat cu lucrurile negustorilor? Ce fel de stăpân de caravanserai eşti? 

— Ce să fac, încercă să se dezvinovăţească acela. 

Dar, când dădură cu ochii de maimarele peste oraş, negustorii începură să strige. 

— Am venit să vă văd, le zise maimarele, şi, de-o vrea Allah, am să vă găsesc lucrurile! 

Apoi se întoarse cu fața spre stăpânul caravanseraiului şi strigă: 

— De ce-i murdar caravanseraiul? Ce-i cu gunoiul din mijlocul curții? 

Şi porunci să fie adunat gunoiul, de dedesubtul căruia se ivi plita de piatră. 

— Am nevoie de piatra asta, mai spuse Hassan. Ridicaţi-o! 

Ridicară piatra, şi dădură peste intrarea ascunsă. 

— Ce-i asta? iscodi maimarele peste oraş. 

— De unde să ştiu, Ghorbon? se văită stăpânul. 

Maimarele peste oraş îi porunci unui oştean să coboare. Încă de pe trepte, omul răcni: 

— Mare eşti Allah! Toate lucrurile negustorilor se află aici. 

Cutremuraţi de ce auziseră, negustorii nu mai ştiau pe ce lume sunt. O parte dintre oşteni fu 
trimisă să aducă toate lucrurile ascunse, iar negustorii aleseseră ce era al lor, de lucrurile furate de la 
alții. Hassan se întoarse la maimarele peste oraş. După ce prânziră, intrară în andarun, unde-i 
înapoie veşmintele scumpe şi-şi puse veşmintele lui negustoreşti. Primi cincizeci de mii de tumani, 
îşi luă rămas bun, se duse la negustori şi le zise: 

— Vorba dată, datorie curată! 

Negustorii îl recunoscură drept maimarele lor, îi dăruiră a zecea parte din mărfuri, ba Hassan mai 
primi şi învoirea să ia cu el celelalte lucruri găsite în ascunzătoare. De aceea le zise negustorilor: 

— Mai zăboviţi două-trei zile, să-mi pot cumpăra nişte catâri. Am să vă plătesc toate cheltuielile. 

Şi Hassan, pe care-l vom numi de aici înainte maimarele peste negustori, plecă să-şi cumpere 
catârii, iar după două-trei zile încărcară poverile şi părăsi oraşul. Când până la oraşul lui mai 
rămăseseră cale doar de un popas, îşi zise: „Am plecat la drum ca tânăr sărac şi am acum patruzeci- 
cincizeci de mii de poveri. Ajung acasă, şi unde le pun pe toate? Ar fi bine să-i rog pe negustori să 
aştepte aici două-trei zile şi să mă duc în oraş să tocmesc o magazie pentru lucruri şi o casă mai 
acătării.” Aşa că, dimineaţa, îi rugă pe negustori: 

— Fiţi oaspeţii mei! Şi, însoțit de o slugă, maimarele peste negustori plecă spre oraş. Se duse 
acasă şi văzu că uşa fusese schimbată. Atunci se întrebă: „Mai e oare casa mea? Sau şi-a dat mama 
sfârşitul şi o fi cumpărat careva casa?” Până la urmă, bătu la uşă. Bătrâna deschise. Maimarele peste 
negustori îşi recunoscu mama, dar mama nu-l recunoscu, fiindcă nu-l văzuse niciodată cu asemenea 
veşminte. 

— Mamă, nu mă mai cunoşti? o întrebă Hassan. 

— Nu. Cine eşti? 

— Feciorul tău. 

— Feciorul meu n-a purtat niciodată asemenea veşminte. 

— Măicuţă dragă, aşa a vrut Allah! 

Şi-i arătă semnele de recunoaştere. Bătrâna-l îmbrăţişă şi-l sărută. Mai apoi, dând cu ochii de 
fată, Hassan întrebă: 

— Cine-i fata? 

— Fata padişahului, răspunse bătrâna. 

— Cum, a rămas aici? 

— Da! 

Hassan întrebă atunci: 

— De unde aţi luat banii să dregeţi casa? 

— Fata padişahului, îi povesti bătrâna, a ascuns în cosițe câteva nestemate. Le-a vândut şi a dres 
casa. 

Fata se apropie de Hassan şi-i dădu bineţe. El se bucură, îi răspunse cu blândeţe la urări şi zise: 


— Am adus nişte poveri. Unde le pun? 

Fata râse şi-i răspunse: 

— Fii liniştit, am ridicat un palat cu un caravanserai şi magazii încăpătoare! 

Şi-l luă de mână, încălecară amândoi şi porniră spre palat. Daca văzu palatul, Hassan rămase 
înmărmurit. 

— Cu ce bani l-ai ridicat? 

— Cu banii tăi, răspunse fata. 

— Păi cum, am avut eu bani? 

— Erau în cele două rodii uscate, pe care mi le-ai trimis. 

— Bani, în rodiile uscate? 

— Da! A mai rămas una. 

Şi se duse s-o aducă. Când o despică, văzură că toate boabele erau alcătuite din nestemate. 
Maimarele peste negustori zise atunci: 

— Dacă-1 aşa, am mai pus vreo şapte-opt rodii într-un cufăr! 

— Ei, maimare peste negustori, îi zise fata, acum te rog şi eu ceva... 

— Spune! 

— De obicei, cum sosesc negustorii se duc să-l vadă pe tatăl meu, padişahul. Tu nu te duce. 
Chemă-l pe padişah în ospeție. Şi trimite-i printr-o slugă darurile cuvenite. 

Maimarele peste negustori făgădui să facă întocmai, sărută mâna fetei şi ieşi din palat. Apoi se 
înapoie la negustori, încărcară poverile şi se îndreptară către oraş. Negustorii plecară la casele lor, 
iar maimarele spre palatul ridicat de fată. Şi, după două-trei zile, trimise daruri padişahului. Iar, 
după altă vreme, îl chemă în ospeţie. 

Acum, ascultați cum s-a petrecut întâlnirea padişahului cu fata lui mezină! Ca să-l întâmpine, se 
pregăti cu grijă. Aşternu covoare de mătase de la poarta grădinii până la poarta palatului şi năframe 
de la poarta palatului până la uşa sălii celei mari. De la uşa sălii şi până la picioarele tronului risipi 
nestemate şi bani de aur. Apoi îi zise maimarelui peste negustori: 

— Stai şi fă-ți namazul! 

Dacă intră în palat, padişahul se minună de atâta bogăţie şi frumuseţe. Nu mai văzuse niciodată 
ceva asemănător. Slugile maimarelui peste negustori aruncau galbeni spre slugile padişahului, care-i 
adunau în grabă. După un ceas, intră în sală şi maimarele peste negustori. Dădu bineţe padişahului, 
care-l întâmpină prietenos. După ce prânziră, se retraseră într-un loc liniştit. Iar padişahul îşi spuse: 
„Bine ar fi să-l iau ginere!” Atunci, pe neaşteptate, o perdea se dădu în lături şi fata intră în sală, 
sărută pământul dinaintea padişahului, îi căzu la picioare şi începu să plângă. 

— Cine-i fata asta? se miră padişahul. 

Dar Hassan se ridică şi părăsi încăperea. 

— Tăicuţă, zise mezina, nu-ţi mai cunoşti fata? 

Padişahul o privi şi-şi dădu seama că era fata lui. O îmbrățişă şi o sărută. 

— Tăicuţă dragă, zise ea, când te-ai supărat, m-ai dat după tânărul ăsta şi acum lumea se uită la 
mine cam nesocotit. Cheamă-mă la palat, pofteşte lumea şi dă-mă de nevastă cu cinstea cuvenită. 

Padişahul se învoi şi se întoarse la palat. A doua zi, când trimise câțiva oameni după fată, Hassan 
o întrebă: 

— Când te întorci? 

— Mâine seară. 

Dar ea nu veni în seara următoare. Mai trecură două-trei zile şi fata tot nu se arătă. Hassan îşi 
trimise atunci oamenii la palat, iar padişahul îi ceru o groază de bani. Abia după ce-i primi de la 
maimarele peste negustori făcu o nuntă bogată, care ținu şapte zile şi şapte nopți. 

— Tăicuţule drag, zise fata după nuntă, îmi îngădui să-ți spun o vorbă? 

— Spune. 

— Acum crezi că am avut dreptate atunci când ţi-am spus că-i mai de seamă căptuşeala decât 
fața? 


— Cum aşa? se miră padişahul. 

— lată cum, răspunse fata. Dacă ai fi avut dreptate, atunci tânărul schilod ar fi trebuit să fie mai 
de seamă decât fata ta. Dar mai de seamă m-am dovedit eu. Mâinile nu-i erau bune de nimic, şi nici 
picioarele, iar eu le-am făcut să învie. L-am îndemnat apoi şi l-am trimis să muncească. lar, când a 
plecat la treburile lui, i-am dres casa. Dacă s-a întors, a intrat de-a gata într-un palat minunat. Şi, tot 
îndemnat de mine, te-a primit cu mare cinste şi ţi-a trimis daruri. După cum ai văzut, toate cele de 
trebuință pentru ca nunta să nu ne fie de ocară au fost chibzuite de mine. Aşadar, spune-mi, ce-i mai 
de seamă, faţa sau căptuşeala? 

Atunci padişahul o îmbrăţişă, o sărută pe buze şi-i dădu dreptate. Ba-i dărui şi câteva sate, 
căindu-se de cele întâmplate. Iar, întocmai cum a împlinit dorința fetei padişahului şi a flăcăului 
schilod, fie ca Allah să ne împlinească şi nouă dorinţele. 


Primii regi 
poveste persanaă 


La începutul lucrurilor Ormuzd, care este bunătatea şi lumina, a creat lumea şi tot ce este bun şi 
frumos în univers. Dar pentru toate lucrurile cărora le-a dat viață Ormuzd Ahriman, care este 
întunericul şi răul, a creat un opus. Împotriva dragostei el a pus ura; împotriva bucuriei, supărarea; 
ca să distrugă pacea a făcut războiul; a făcut demoni ca să provoace spiritele bune; moartea ca să 
sfârşească viaţa; şi aşa mai departe cu toate lucrurile care există. Şi Ahriman a pus falsitatea şi 
înşelăciunea în minţile oamenilor unde odată fusese numai adevărul lui Ormuzd. 

Primul rege s-a numit Keyumars şi el a domnit peste întreaga lume. El trăia în munţi, purta pieile 
leoparzilor şi conducea drept şi bine. Oamenii lui trăiau din fructele sălbatice pe care le culegeau şi 
din rădăcinile pe care le scoteau, purtau veşminte de frunze şi erau fericiţi. Dar fericirea lor nu era 
dorinţa lui Ahriman, tată al tot răului, iar el a trimis demonul negru să aducă război asupra lui 
Keyumars. Într-o bătălie teribilă demonul negru l-a omorât pe Siyamek, viteazul fiu al lui 
Keyumars, şi odată cu moartea lui se părea că răul lui Ahriman va triumfa pentru totdeauna în lume. 

Dar bătrânul rege Keyumars a trimis după Husheng, fiul cel tânăr al lui Siyamek, pe care îl iubea 
mult, şi i-a spus: Tu şi cu mine trebuie să luptăm împotriva demonului negru, acum că Siyamek nu 
mai este. Îi voi aduna pe toţi cei care vor lupta pentru noi şi tu îi vei comanda.“ I-a chemat la el pe 
toți oamenii lui şi pe toate acele spirite bune care trăiau în lume; împreună cu fiarele feroce şi 
curajoase ale sălbăticiei, leoparzii şi leii şi tigrii; şi toate păsările aerului; şi animalele bune, 
îmblânzite, ierbivore, boul, măgarul şi nobilul cal; şi această armată a pus-o în grija lui Husheng, 
căruia i-a spus; „Cu ajutorul marelui Ormuzd vom fi victorioși şi va fi pace în lume din nou. Dar eu 
nu cred că voi trăi să mă bucur de acea pace. Când eu sunt mort, fiu al fiului meu, coroana şi tronul 
meu şi puterea mea regească vor fi ale tale. Să conduci bine şi drept, cum am încercat şi eu să 
conduc.“ 

Cu Husheng comandant şi bătrânul Keyumars conducând ariergarda, armata de oameni, animale 
şi spirite bune a mers înainte plină de speranță. Demonul negru a văzut-o venind şi cu hoarda lui de 
demoni mai mici şi spirite rele s-a grăbit înainte la atac într-un nor mare de fum care ajungea până 
la cer. După o bătălie neînfricată care a cutremurat lumea, Husheng s-a năpustit peste demonul 
negru, i-a tăiat capul şi i-a călcat în picioare trupul, strigând triumfător; şi acei demoni şi spirite rele 
care nu fuseseră omorâte au plecat, învinse pentru un timp. 

Fiul său fiind răzbunat Keyumars a murit, iar Husheng şi-a pus pe cap coroana şi s-a aşezat pe 
tron în locul bunicului său, şi aşa a început domnia sa asupra lumii. 

În timpul domniei lui Husheng omenirea a prosperat. EI a construit canale şi şanţuri ca să ude 
pământul şi i-a învăţat pe oameni să cultive recolte, aşa încât ei nu mai depindeau doar de fructe 
sălbatice şi rădăcini pentru hrană. Şi a descoperit fier în munti şi l-a separat de pietrele în care era 
ascuns, ca oamenii săi să poată modela unelte pentru tăierea lemnului şi lucrul ogoarelor. Şi în 


timpul domniei lui Husheng omenirea a găsit focul. 

Acest lucru s-a petrecut astfel. Într-o zi, în timp ce Husheng călătorea prin lume, din spatele unui 
bolovan desprins din munte un monstru uriaş a păşit în calea sa. Era lung şi se mişca repede; ochii 
lui erau ca două bălți de sânge şi respira fum negru din gura sa căscată. Însoţitorii lui Husheng au 
fugit înspăimântați, dar viteazul rege a rămas ferm. De pe pământul de la picioarele sale a luat o 
piatră vărgată cu fier şi a aruncat-o către monstru, care a sărit într-o parte. Piatra a lovit bolovanul şi 
o scânteie a țâşnit din el. Monstrul a scăpat nevătămat; dar Husheng nu a făcut nicio încercare să-l 
urmărească. Uitase de acest lucru, căci se minuna de ceea ce aflase în acel moment — că din lovirea 
fierului de piatră se naşte o scânteie. Şi aşa, din bunătatea lui Ormuzd a fost dat focul lui Husheng și 
oamenilor săi. Datorită focului se puteau încălzi iarna, îşi puteau găti rădăcinile şi fructele sălbatice 
pe care le mâncau, puteau coace pâine din recoltele pe care le creşteau şi puteau topi fierul. Focul, 
acea binecuvântare strălucitoare care ridica oamenii deasupra animalelor, a devenit pentru ei un 
simbol luminos al lui Ormuzd cel bun, iar ei îl venerau pentru avantajele pe care el le aducea. 

După Husheng lumea a fost condusă de fiul său, Tahmuras cel care leagă demoni, care s-a luptat 
cu succes împotriva gazdelor lui Ahriman când acestea au mai atacat o dată omenirea. Şi după 
Tahmuras a venit fiul său Jemshid. Din flerul pe care bunicul său Husheng îi învățase pe oameni să- 
l scoată din pietre Jemshid a făurit nu numai unelte, ci şi arme de bătălie — săbii şi suliți, capete de 
săgeată şi haine de zale — să le folosească în bătălie împotriva demonilor; şi datorită acestor arme 
de fier omenirea a sărbătorit multe victorii împotriva ființelor rele care luptau pentru Ahriman. Dar 
oamenii au învăţat sub Jemshid nu numai meşteşugurile războiului, ci şi pe cele ale păcii, pentru că 
el a fost primul care a descoperit pentru oamenii săi artele torsului şi țesutului, aşa încât ei se puteau 
îmbrăca în veşminte de lână, mătase şi pânză. El a forțat demonii captivi să-l servească, făcând 
cărămizi din lut şi construind case în care oamenii puteau trăi şi ridicând ziduri viguroase ca să 
înconjoare casele şi să le protejeze de atac. Din plante el a scos leacuri vindecătoare ca să uşureze 
durerea şi suferința trimise de Ahriman. El a construit nave, ca oamenii să poată naviga dintr-o parte 
a lumii în alta. Şi atunci, când supuşii săi cunoşteau toate artele folositoare, Jemshid şi-a întors 
gândurile către artele luxului. Din pietre el a tăiat pietre prețioase şi marmuri valoroase pentru 
bijuterii şi decoraţii, din flori mirositoare el a distilat parfumuri bogate, a turnat aur şi argint în 
podoabe. Şi astfel în flecare zi oamenii lui îl slăveau pentru tot ceea ce îi învățase şi pentru toate 
avantajele cu care îi înzestrase. 

Dar, cu timpul, cu toate laudele şi recunoştinţa pe care i le ofereau oamenii, uitând că fără voinţa 
lui Ormuzd niciun pic de învățătură, niciun meşteşug şi niciun avantaj nu ar fi fost posibile, Jemshid 
a devenit leneş, van şi trufaş, considerându-se pentru poporul său un binefăcător la fel de mare ca 
divinul Ormuzd. Nemulțumit să călătorească cu o navă în jurul lumii pe care o conducea, el a 
ordonat să se făurească pentru el un tron de aur şi turcoaz pe care el stătea în toată splendoarea 
pentru a fi dus prin aer de demoni zburători sclavi, ca şi cum ar fi fost însuşi soarele trecând dintr- 
un capăt în celălalt al cerului. 

Zilele şi anii au trecut şi Jemshid a devenit atât de arogant încât se imagina chiar mai mare decât 
Ormuzd. Şi-a chemat toţi lorzii şi regii supuşi laolaltă şi le-a vorbit, spunându-le: „Nu exista niciun 
alt stăpân al universului în afară de mine. De la mine v-au venit toate darurile, oamenii mei, şi 
numai pe mine ar trebui să mă veneraţi. Închinaţi-vă mie, nu ca regelui vostru, ci precum creatorului 
universului.“ 

Oamenilor lui din toată lumea le era frică de asemenea nebunie care se abătuse asupra lor; şi ei 
au îngenunchiat umil în faţa lui şi l-au venerat şi l-au numit creatorul lor, aşa cum le ceruse el. Dar, 
departe de vederea şi auzul lui, oamenii şuşoteau împreună şi dădeau din cap dezaprobator în 
legătură cu această nebunie; şi, unul câte unul, cei care puteau să facă astfel au ieşit din slujba sa şi 
s-au ascuns în locuri îndepărtate, unde sperau ca el să nu-i ajungă şi să le pedepsească trădarea. 


Padișahul, cadiul'* şi dervișul 


poveste persanaă 


Aşa a fost sau n-a fost aşa, căci în afară de Allah nimeni n-a fost. 

În vremurile de demult, într-un oraş, trăia un cadiu care se arăta a fi un om tare evlavios. Toţi 
aveau despre el o părere foarte bună şi socoteau că arareori o mamă aducea pe lume un astfel de fiu, 
care să fie atât de sincer, cinstit, chibzuit, înțelept şi ager la minte asemenea lui. Acestea toate îi 
dădeau cadiului faima în care, încetul cu încetul, începu să creadă şi el cu adevărat. Aşa ajunse să se 
socotească pe sine mai presus decât toate creaturile lui Allah. Astfel că, într-o zi, îi mărturisi 
nevestei: 

— Pentru mine dregătoria de cadiu se dovedeşte neîndestulătoare. Unui om asemenea mie i se 
cuvine a fi vizirul padişahului şi să cârmuiască toate treburile țării. 

Nevasta, însă, îi zise: 

— Dorinţele oamenilor sunt nemărginite, iar tu trebuie să te mulțumeşti cu soarta ce ţi-a fost 
scrisă şi să-ţi întinzi picioarele cât iți ajunge plapuma. Scoate-ţi din cap visul că o să ajungi vizir. 
Mai bine ţin-te de treburile tale. 

Însă cadiul, care zburase deja cu gândurile departe, nu ţineau seama de sfaturile nevestei şi, cu 
fiecare zi, îşi făurea tot mai multe visuri legate de dregătoria de vizir. El căută prilejul de a se întâlni 
cu padişahul ca să-i dezvăluie dorinţa ce-l stăpânea. Trăia nădejdea că padişahul îi va îndeplini 
cererea şi că va da poruncă să fie numit vizir. 

Deoarece ştia că padişahul iese nopțile din palat şi merge deghizat prin oraş ca să afle cum o mai 
duc supuşii săi, cadiul se hotărî să-l pândească şi să-i mărturisească gândurile ce-l măcinau. Aşa că, 
odată, noaptea, se opri la câțiva paşi de palatul padişahului şi se puse pe aşteptat. Când trecu prima 
parte a străjii de noapte, padişahul ieşi din palat înveşmântat ca un derviş!*, cu un toiag în mână. 
Cadiul se apropie de el, i se închină adânc, dădu bineţe şi îi sărută mâna. Padişahul întrebă: 

— Hei, cadiule! Ce faci la o oră atât de târzie lângă palatul meu? De ce nu te afli acasă? 

Fără să dea în vileag frământarea ce-o trăia, răspunse padişahului: 

— O, mărite padişah, centrul universului! Întotdeauna mă duc seara târziu să mă rog şi cam la 
vremea aceasta mă întorc acasă. În această noapte, când mi-am încredinţat tainele şi grijile 
Domnului Cel de Sus, m-a cuprins un leşin şi m-am prăbuşit. Fiind în această stare, am văzut un 
înger care mi-a grăit: „O, cadiule! Să ştii că padişahul are nevoie de un vizir credincios, demn de 
crezare, cinstit, care să se priceapă la toate şi să fie destoinic să cârmuiască. Cum tu ai toate aceste 
însuşiri, du-te grabnic la padişah şi spune-i în față că trebuie să-ţi dea ţie slujba de vizir. Pentru că 
numai prin asta starea ţării şi viaţa poporului se va îmbunătăți”. Îndată ce mi-am venit în fire, m-am 
îndreptat spre palat şi uite că te-am întâlnit, mărite padişah, stăpân al universului! 

Padişahul era om încercat şi cunoştea bine oamenii. Se uită ţintă la chipul cadiului şi gândi: 
„Acest om e mare şarlatan. Îşi închipuie că mă va păcăli cu minciuna sa şi va înhăţa astfel 
cârmuirea ţării. El nu ştie că vizirul are nevoie de daruri ale firii şi calităţi pe care eu, oricât m-aş 
uita, nu le găsesc la el”. 

Gândind astfel, padişahul îi zise cadiului: 

— Ascultă, cadiule! Îngerul ţi-a spus adevărul şi la fel de adevărat este că am nevoie de un vizir 
atotştiutor, care să poarte de grijă treburilor ţării şi bunăstării poporului. Însă înainte de a te numi pe 
tine în această dregătorie înaltă trebuie să-ţi pun la încercare gândirea şi agerimea minţii. 

Cadiul încuviință plin de respect: 

— Fie precum voinţa padişahului! Cârmuitorul ştie întotdeauna ce înseamnă binele pentru ţară! 

Atunci padişahul zise: 

— Aşa cum am hotărât, hai acum să mergem prin oraş şi să vedem cum trăiesc supușii. Însă să-ţi 

ascunzi fața ca să nu te recunoască nimeni. 

Cadiul îşi acoperi faţa şi porni în spatele padişahului. Merseră pe ulite şi prin pieţe şi padişahul 
însuşi controlă peste tot străjile de noapte, care trebuiau să facă de gardă, să vegheze liniştea şi 
siguranţa cetăţenilor. Padişahul scria numele tuturor acelora care fie nu-şi făceau datoria, fie 
dormeau, fie erau beţi, ca a doua zi să-i pedepsească. Dacă auzea că dintr-o casă răzbat plânsete de 
copii flămânzi, el punea la poarta acelei case un semn pentru ca, a doua zi să trimită oamenii lui 
acolo să-l cheme pe stăpânul casei la palat pentru a afla care-i pricina. Săracilor, celor nevoiaşi şi 
celor care n-aveau de muncă le dădea bani sau de lucru, văduvelor şi orfanilor le rânduia un anumit 
ajutor. 

Astfel, padişahul şi cadiul merseră îndelung până ajunseră la o casă pe jumătate în ruină. 
Padişahul intră. Acolo, pe jos, lângă perete, ardea o lumânare. În lumina ei se vedea aşezat un 
derviş, cu veşmintele rupte ferfeniţă, care se ruga. Padişahul îi dădu bineţe se aşeză alături de el şi îl 
întrebă: 

— Cum îţi mai merge, cinstite derviş? După chipul tău se vede că eşti ostenit şi tare mâhnit. 
Oare ţie „trei în nouă” nu ţi-a adus nimic? 

Dervişul oftă adânc şi zise: 

— Cum, de ce, şi „trei în nouă” a mers. 

Atunci padişahul stărui: 

— Bine, dar cum a ieşit? 

Dervişul mărturisi: 

— Uite, precum vezi. 

Padişahul se întristă şi el, scoase din buzunar nişte bani, îi dădu dervişului şi-l sfătui: 

— a-i şi foloseşte-i, însă dacă... atunci... 

Dervişul luă mâna padişahului şi i-o sărută, zicând: 

— Poate că mi-am pierdut judecata! 

Cadiul, care nu intrase şi aştepta în uliţă, ascultă toate aceste vorbe şi nu înţelese nimic. Gândi: 
„De bună seamă că padişahul nu e în toate mințile. Altfel n-ar fi spus dervişului aşa o neghiobie”. 

Între timp, padişahul se ridică, îşi luă rămas-bun de la derviş, ieşi spre cadiu şi-l îndemnă: 

— Eu mă duc la palat, iar tu du-te acasă şi te odihneşte. Mă gândesc să te numesc vizir. 

Cadiul porni spre casă bucuros şi, pe drum, se gândi la sfatul avut de padişah cu dervişul: ,, «Cu 
toate astea, despre ce anume au vorbit? Oare trei în nouă nu dă nimic? Dacă... atunci... Poate că 
mi-am pierdut judecata!» Ce pot însemna toate astea? în aceste vorbe trebuie să fie ascunsă o taină 
anume. Padişahul i-a împărtăşit dervişului ceva însemnat, iar dervişul 1-a răspuns. Cât sunt eu de 
nătărău că mi-este peste puteri să dezleg vorbele lor! De fapt, ia să mă duc eu mâine dimineaţă la 
dărâmăturile acelea, la derviş. Trebuie să încerc să desluşesc taina asta”. 

Ajuns acasă, cadiul se culcă, dar nu izbuti să doarmă. Se tot gândea la padişah şi la derviş, repeta 
mereu vorbele lor pline de tâlc ascuns, dar tot nu izbutea să priceapă ceva. 

După aceea, începu să numere în gând, să se uite la stele, ca să treacă noaptea cumva. 

Şi când, în sfârşit, noaptea se termină şi începu ziua, cadiul se îmbrăcă şi, fără să bage ceva în 
gură, ieşi din casă şi numaidecât plecă spre dărâmăturile unde sălăşluia dervişul. Când ajunse, văzu 
că acesta tocmai îşi făcea rugăciunea. Aşteptă să termine şi-l întrebă: 

— Am auzit că azi-noapte a venit la tine un derviş şi ați schimbat între voi vorbe tainice. De 
pildă, el ţi-a zis: „Oare la tine trei în nouă nu ţi-a adus nimic?”. Iar tu i-ai răspuns: „Cum, de ce, trei 
în nouă a mers. In afară de asta şi nouă la trei a ieşit”. El a mai zis: „Dacă... atunci...”, iar tu i-ai 
răspuns: „Poate că mi-am pierdut minţile”. Care este rostul acestor vorbe tainice? 

Dervişul răspunse: 

— Fi, cinstite cadiu! Asta e o taină foarte prețioasă, iar cunoaşterea ei nu-ţi intră în drepturi. 
Taina asta este numai a padişahului. 

Cadiul stărui: 

— Eu sunt judecătorul oraşului şi am datoria să aflu despre toţi şi despre toate! 


Dervişul îi răspunse de-ndată: 

— Nu înţeleg ce tot spui. Dar dacă doreşti să pricepi înțelesul acelor vorbe, dă-mi o mie de 
aşrafi'*%, nu te mai trudi în zadar că nimic nu iese. 

Cum văzu că amenințarea nu ajută de fel, cadiul se dădu bătut: 

— Fii liniştit, mâine îți aduc o mie de aşrafi. Porni cadiul spre casă, iar la judecătorie în acea zi 
nici nu se mai duse. Se tot gândea de unde să facă rost de o mie de aşrafi, bani de aur, galbeni. Dar, 
în acelaşi timp, diavolul îi şopti la ureche un gând. Ajuns acasă, deschise sipetul şi scoase de acolo o 
pungă bine închisă şi pecetluită. 

Tăie un colţ al pungii cu un cuţit şi deşertă din ea o mie de galbeni. La vederea aurului, ochii îi 
străluciră, iar în pungă puse o mie de monede false, turnate din plumb. Chemă un slujitor şi îi 
porunci să-l aducă pe cel mai iscusit cusător din oraş. După o jumătate de ceas, slujitorul îl aduse şi 
cadiul îi arătă: 

— Coase această pungă în aşa fel încât să nu se vadă că ea a fost tăiată. 

Cusătorul încuviință: 

— Voi face întocmai! şi se apucă de lucru. 

Aşa că punga arăta la fel ca la început. Cadiul îl plăti bine, îl lăsă să plece, apoi puse în sipet 
punga cu monedele de plumb. Aşrafii de aur îi legă într-o cârpă şi, a doua zi, se duse să-l găsească 
pe derviş. Dervişul îi luă cu tot cu cârpa în care erau legaţi şi îi puse sub căpătâi, tuşi, apoi grăi: 

— Ascultă, cinstite cadiu! Să ştii că acel om în veşminte de derviş era padişahul însuşi. Odată pe 
an îmbracă aceste straie şi vine la mine. Anul acesta m-a văzut tare mâhnit şi m-a întrebat: „Oare n- 
a mers trei în nouă?”, adică: oare în acest an trei luni nu te-ai odihnit, iar nouă luni n-ai muncit? Eu 
i-am răspuns: „Nu, dar cum aşa, trei în nouă a mers, până şi nouă la trei a ieşit”, adică: trei luni m- 
am odihnit, iar nici în restul de nouă luni n-am muncit. Când padişahul a întrebat: „Bine, dar cum 
de a ieşit?”, eu am răspuns: „Uite aşa, precum vezi!”, adică sunt şi mai nevoiaş. După aceea 
padişahul s-a pregătit să plece, a făcut semn cu ochiul în partea unde aşteptai tu şi a grăit: „lar 
dacă... atunci...”, adică: „De te va întreba cadiul oraşului ce înseamnă toate astea, tu nu-i spune 
nimic, spune-i numai când primeşti de la el o sumă mare de bani”. Aşa că eu i-am răspuns: „Oare 
mi-am pierdut judecata?”. 

Cadiul ascultă toate acestea, răsuflă uşurat şi porni spre casă cu capul plecat. 

Întâmplător, tocmai în acea zi se întoarse din călătorie negustorul care, cu câteva luni în urmă, 
lăsase spre păstrare punga cu galbeni. Negustorul se duse la cadiu şi ceru să-i înapoieze punga. 
Cadiul scoase punga din sipet şi i-o dădu. lar negustorul veni acasă, deschise punga şi văzu că, în 
loc de aşrafi de aur, acolo erau numai bucăţi rotunde turnate din plumb. Oftă adânc şi se întoarse la 
cadiu. Îi zise acestuia: 

— Ți-am lăsat spre păstrare aur şi tu mi-ai înapoiat plumb! 

Cadiul nu-i luă vorbele în seamă şi îl încredință: 

— Eu nu m-am atins de punga ta: cum mi-ai dat-o aşa am pus-o în sipet. lar când mi-ai cerut, ți- 
am înapoiat-o. 

Negustorul înţelese că îi fusese luat aurul, iar să te mai cerţi cu cadiul nu era de niciun folos. 
Supărat, ieşi din casa cadiului şi porni drept spre palatul padişahului. Acolo povesti toată istoria. 
Padişahul îl domol: 

— Linişteşte-te, vei primi mia ta de aşrafi, însă trebuie să facem o înţelegere. Să nu te mai duci 
la casa cadiului şi să nu povesteşti nimănui despre cele întâmplate. 

Negustorul sărută mâna padişahului şi plecă. Îndată, padişahul îşi tăie cu pumnalul caftanul cu 
care era îmbrăcat, chemă un slujitor şi-i ceru: 

— Mi-am tăiat caftanul. Adu-l cât mai degrabă la mine pe cel mai iscusit cusător să mi-l repare. 

Slujitorul plecă şi-l aduse cu el tocmai pe acel cusător care reparase punga pentru cadiu. 
Cusătorul cârpi caftanul padişahului aşa de bine că nimeni n-ar fi putut vedea unde a fost tăietura. 
Atunci padişahul luă punga negustorului i-o arătă meşterului şi întrebă: 

— Punga asta tot tu ai cusut-o? 

Cusătorul întoarse punga pe toate feţele, o cercetă bine şi recunoscu: 

— Da, eu. Ieri m-a chemat cadiul la el şi mi-a cerut să repar punga asta care era ruptă. 

Atunci padişahul trimise doi oameni din gardă la cadiu poruncind să vină de-ndată la palat să-şi 
ia numirea în dregătoria de vizir. Cadiul se bucură îşi puse pe el cele mai bogate veşminte şi porni 
împreună cu oamenii padişahului la palat. Când ajunse şi dădu cu ochii de cusător şi de pungă, se 
îngălbeni şi îi sări inima din loc. Înţelese că taina lui ajunsese cunoscută, iar cusătorul îi povestise 
deja totul padişahului. A tăgădui nu-şi mai avea rostul. Oftă din greu şi căzu la picioarele 
padişahului cu rugă fierbinte: 

— O, slăvite padişah, centrul universului! Ai îndurare, iartă-mi vina! Am făcut o greşeală de 
neîndreptat! 

Atunci padişahul îi dezvălui: 

— Ei, cinstite cadiu! Eu am vrut să te pun la încercare, să văd, eşti oare vrednic pentru dregătoria 
de vizir sau nu eşti. Slavă Domnului că s-au întâmplat toate acestea pentru că, acum, tu ştii singur 
că nu eşti vrednic de dregătoria de vizir, dar nici de cea de cadiu. Pleacă şi petrece-ţi restul vieții în 
rugăciuni, căindu-te în fața Celui de Sus pentru greşeala săvârşită. 

Apoi padişahul dădu poruncă să se scoată din vistierie o mie de aşrafi, să se pună în pungă şi să 
se trimită negustorului. 

Iar cadiul se duse acasă cu capul plecat şi spre seară muri de durere. 


Mai isteţ decât un padişah 


poveste persanaă 


A fost odată un padişah pus pe tot soiul de rele, căruia-i căşuna să-şi pedepsească supuşii din te 
miri ce şi mai nimic. Dacă se întâmpla ca vreun om să nu se aplece bine până la pământ, când trecea 
prin împărăție, îndată, chema gâdele şi poruncea să-l dea pierzaniei, chiar acolo în mijlocul 
drumului. 

Mureau sărmanii oameni cu zile de smintelile acestui padişah. 

Într-o bună zi, iată că un salepgiu, adică un vânzător de salep, care cutreiera cetatea răcorind 
sufletul oamenilor cu băutura sa dulce-acrişoară, spuse: 

— Să ştiţi, fraților, că eu îi vin de hac padişahului nostru, nu i-ar mai muri mulți înainte! 

— Dar cum ai să îndrăzneşti? îl întrebară cu toții. 

— Aşa bine. 

Şi Kerim, că aşa se numea salepgiul, s-a dat peste cap şi a ajuns ajutorul bucătarului împărătesc. 

Într-o zi fierbinte, de ţi se topea suflarea de atâta zăduf, salepgiul pregăti în mare taină, să nu-l 
vadă nimeni, un salep. A pus toată măiestria lui în joc. 

Padişahul a bătut cu multă râvnă. Şi-a răcorit cerul gurii şi a poftit să afle cine pregătise acea 
minunată băutură. 

Bucătarul împărătesc i l-a adus îndată pe Kerim, care era prosternat la pământ, sărutând papucii 
padişahului. 

I-a urat toate fericirile din lume, apoi a tăcut, aşteptând, după cum cerea obiceiul. 

Şi padişahul l-a întrebat: 

— Cine te-a învăţat să pregăteşti salepul? 

— Părintele meu, preastrălucite padişah! 

— Aşa?... Ştii... mai ştie cineva în cetate să facă salepul aşa cum îl faci tu? 

— Numai eu ştiu a-l pregăti în acest chip, luminăţia ta! 

Atunci, padişahul, cuprins de mânie, tună deodată: 

— Şi de ce n-ai învăţat şi pe alţii, câine, să facă salep după meşteşugul tău, dacă eşti un supus 
cinstit? 


Kerim, care era un om isteţ nevoie mare, răspunse: 

— Am socotit că nu se cuvine să bea orice supus, al strălucitului padişah astfel de salep, care se 
cuvine numai stăpânului nemuritor. 

— Fhe, se-nveseli padişahul, şi dacă mi-ar veni mie într-o zi pofta să-ţi retez căpăţâna, cine-o să- 
mi mai iacă astfel de salep? 

— O, luminate, de ce să te oboseşti cu asemenea faptă? 

— Mă judeci tu pe mine, câine! Am să te dau pieirii! Dar mai înainte să-l înveți pe bucătarul 
meu să-mi facă salepul, aşa cum îl faci tu. Să piei din ochii mei, pocitanie, pe care vreau să te trimit 
cât mai curând în grădinile veşnice... să faci salep şi răposaţilor! hohoti padişahul mulțumit. 

Kerim ieşi îngândurat. Viaţa lui nu se mai ţinea decât într-un firicel de speranţă. Se gândi cum s- 
o întoarcă în folosul său, să nu-şi prăpădească zilele. 

Se duse la bucătărie şi-i spuse marelui bucătar cele petrecute, apoi îl învăță cum să pregătească 
salepul. 

Dar după ce padişahul sorbi primele înghiţituri, se opri mânios şi se răsti la marele bucătar cu o 
ură cumplită în privire. 

— Cine a făcut salepul? 

— Eu, preastrălucite stăpâne, după cum m-a învăţat Kerim-salepgiul, după cum a poruncit 
luminăţia ta. 

— Să vină gâdele, să-ți taie capul că n-ai fost în stare să faci salepul aşa cum îmi place. Şi să-i 
taie şi lui Kerim capul, că nu te-a învăţat cum trebuie! 

— Şi-atunci, când înălțimea ta va pofti să bea salep, îşi luă inima în dinţi marele bucătar, cine ţi-l 
va mai pregăti? 

— Netrebnicule, dacă-i aşa, să-l iei pe Kerim şi să-l înveţe pe ajutorul tău cum se face salepul. 
Apoi să-mi aduci o carafă plină cu salepul pregătit de el şi la urmă vă tai capul la amândoi... ţie şi 
nechibzuitului aceluia de Kerim. Să fiți mulţumiţi că v-am mai lăsat viaţa câtva timp. 

Se duse bucătarul şi-i povesti lui Kerim totul. Kerim, liniştit, rosti mai mult pentru sine: 

— Dacă aşa voieşte padişahul, facă-i-se voia. Că puterea noastră e mică, dar n-a pierit de tot şi 
vom vedea ce va da la K.mină. 

Căci Kerim anume nu-i spusese bucătarului tot secretul salepului. Îl chemă pe ajutorul 
bucătarului şi, cu multă cazna, pregătiseră salepul. La sfârşit turnă trei picături dintr-o licoare verde, 
ce-o păstra într-o sticluţă, iar salepul luă o culoare frumoasă cum e smaraldul. 

— Ce ai pus în salep, Kerim? întrebă îngrijorat marele bucătar. 

— Îţi voi spune, ai răbdare, după ce va gusta padişahul. De aceea nu i-a plăcut salepul tău, că n- 
avea şi câţiva stropi din licoarea verde pe care-o am de la răposatul meu tată, odihnească-se în pace! 

Se înfățişară padişahului. Îi puseră pe masă vasul de cristal cu nemaipomenita băutură. 

Padişahul se uită mânios la ei şi strigă: 

— Este salepul care-mi place mie? 

Kerim răspunse liniştit: 

— Este, strălucirea ta! 

— Cine l-a pregătit? 

— Ajutorul marelui bucătar, aşa cum a poruncit Luminăţia ta şi cum l-am învăţat eu. 

Luă vasul şi-l duse la gură, să soarbă. Atunci, ochii lui Kerim se străluminară ciudat, de-l înfiora 
pe padişah, care nu mai bău, ci spuse, scrâşnindu-şi dinții: 

— Bea tu întâi, salepgiule! 

Kerim întinse liniştit mina spre vas, dar se opri şi, aplecându-se până la pământ, spuse: 

— Nu se cuvine să beau eu înaintea Luminăţiei tale... şi mai cu seamă din acelaşi vas! 

— Îţi poruncesc să bei! strigă padişahul înspăimântător. 

— Nu uita, Strălucite padişah, că eu nu sunt paharnicul Strălucirii tale, îndrăzni Kerim. 

— Paharnic vei fi! ŞI gustă îndată, cum îți poruncesc! 

— Prealuminate stăpân, mai grăi liniştit Kerim, din cristalul împărătesc nu mă încumet să beau, 


dar voi aduce de la bucătărie o cupă. 

Şi, fără să mai zăbovească, îşi aduse degrabă o cupă în care turnă salep. Padişahul îl urmărea 
câinos, cu gânduri negre, după cum îi era obiceiul. 

Kerim bău pe nerăsuflate, se şterse la gură şi puse cupa Jos, mai fericit parcă decât oricând. 
Padişahul, nerăbdător, aşteptă să vadă ce i se-ntâmplă salepgiului, dar nu i se întâmplă nimic. 
Mai mult, Kerim parcă plesnea de sănătate şi de voie bună. Toată acestea erau şi nu erau pe placul 

hainului de padişah. 

Apoi, cu un rânjet satisfăcut, hotărî: 

— Până aici ţi-a fost, salepgiule! Tot pe mâna gâdelui vei ajunge, măcar că te-am făcut paharnic! 
Nerăbdător şi lacom duse vasul la gură şi încă bău şi iar bău, până ce nu mai rămase în cristal nicio 
picătură. Când puse vasul pe masă, simți că se sufocă, încercă să răsufle mai tare, apoi bătând aerul 
cu mâinile, se prăbuşi ca o piatră şi mort rămase. 

— Atâta ţi-a fost, căpcăun nesăţios! strigă Kerim. A scăpat poporul de tine! 

— Dar cum ai făcut, Kerim? întrebă cu adâncă uimire marele bucătar. Doar ai băut şi tu şi n-ai 
nimic? 

— Această băutură este năzdrăvană: dacă o bea un om cu sufletul veninos se transformă în 
otravă. 

Când s-a aflat că ţara scăpase de padişahul cel smintit şi ucigaş, toți au răsuflat uşuraţi, iar pe 
Kerim cel sărac l-au ales mare vizir şi l-au încărcat cu daruri, pentru curajul şi istețimea de care 
dăduse dovadă, şi mai ales, pentru că scăpase pe atâţi oameni nevinovaţi de la moarte. Dar şi 
băutura asta numită salep, şi care este atât de bună, l-a ajutat pe Kerim să câştige viaţa pentru el şi 
pentru ceilalți. 


Legenda vinului 
poveste persanaă 


Stă scris în hrisoave de demult, că pe tronul de fildeş şi aur din măreţul Herat stătea cu cinste, 
puternic şi ascultat de toată suflarea, un şah iubitor de viaţă. 

Avea comori din belşug, armii în zale oţelite, fără număr, ținuturi mănoase. Domnea acest 
cârmuitor, pe nume Semiras, peste întregul Corasan. Îi mai bucura sufletul şi un fecior neînfricat, cu 
inimă bărbată, vânjos ca un pardos. Avea un arc cu strune de aramă veche şi nu-l întrecea nimeni la 
tragerea la țintă. 

Într-o zi însorită, stând în voie pe terasa palatului domnesc din mărețul Herat, sub ochii șahului 
cobori din înaltul văzduhului un falnic gypaet, zburătoare cu înfăţişare de vultur şi cap de leu. 

Această pajură ciudată se zbătea de moarte şi nu putea scoate niciun strigăt. De gâtul ei se 
încolăcise, cu inele ucigătoare, un şarpe împestrițat şi o strângea, zdravăn. 

Mişcat de soarta crudă, care o pândea pe falnica zburătoare, şahul strigă, fluturându-şi mânecile 
caftanului din brocat de aur. 

— Curteni şi voi, arcaşi, şi spadasini, cel care va izbuti să scape viaţa gypaetului, va primi o 
răsplată însemnată din mâna mea! 

Curtenii şi căpeteniile oştii erau ispitiți de răsplata făgăduită, dar nu se încumetau să încerce 
ceva, de teamă să nu răpună, odată cu şarpele, şi pasărea. Atunci feciorul domnitorului, pe nume 
Bardam, făcu un pas înainte. Îşi înstruni corzile arcului său vestit, tinti şi spuse doar atât: 

— Eu îți voi împlini dorința, măria ta! 

Zis şi făcut. Dintr-o singură săgeată, capul şarpelui zbură la zece paşi. Iar gypactul fu slobozit 
din strânsoarea de moarte a târâtoarei. 

Feciorul şahului îşi primi răsplata făgăduită şi faima lui spori şi mai mult, lățindu-se de la un 
hotar la altul al mănosului Corasan. Întâmplarea însă nu se opri aci. 

Peste un an, cum stăteau tot aşa pe terasa palatului, desfătându-se cu miresmele dulci ale 


trandafirilor, şahul Semiras zări cum se roteşte deasupra lor aceeaşi zburătoare. 

Gypaetul se lăsă tot mai Jos şi dădu drumul din cioc la ceva rotund. Izbi de trei ori cu pliscul în 
zidul terasei, ca să fie privit, mai zbură în cerc deasupra lucrului aruncat şi numai după aceea se 
pierdu iar în înaltul cerului. 

Mirat, şahul porunci unor slujitori: 

— Duceţi-vă şi vedeți ce a lăsat pasărea. Pesemne că ne-a adus şi ea un dar, drept recunoştinţă că 
i-am scăpat viaţa. 

Slujitorii se întoarseră cu câteva seminţe mici, de un soi încă nevăzut pe meleagurile Persidei. 
Curtenii se adunară în jurul lor, la întrebarea stăpânului ţării: 

— Ce socotiți că e de făcut cu aceste ciudate seminţe? 

Răspunseră doi dintre ei, mai luminaţi la minte: 

— Măria ta, noi zicem că trebuie să fie semănate şi vegheate cu grijă, să vedem ce rod pot da. 

Şahul chemă deci pe mai-marele grădinarilor şi îi încredința seminţele ajunse la el pe calea aceea 
neobişnuită, zicându-i: 

— Vezi de le seamănă într-un colţ al grădinii palatului. 

Împrejmuieşte locul cu un gard, păzeşte-l de lăcomia păunilor şi a păsăretului, împiedică alte 
animale să treacă peste petecul acela de grădină. Să-mi dai de veste tot ce se va petrece. 

Mai-marele peste grădini urmă întocmai înalta poruncă. Peste câteva săptămâni veni în faţa 
tronului şi-l vesti pe şah că se iviseră lăstari verzi, apoi ieşiseră primele flori. 

Semiras se duse, însoțit de întregul alai, să privească cu ochii lui cum îi priise copăcelului 
pământul Corasanului. 

Şahul şi mărimile ce-l însoțeau clătinară din cap, grăind: 

— Nicicând n-am mai întâlnit pe plaiurile strămoşeşti asemenea lăstare şi flori. 

Plecară şi aşteptară, mistuiţi de curiozitate, ce-o să se mai întâmple cu copăcelul crescut din 
seminţele dăruite de gypaetul scăpat de la moarte. 

Mai trecură câteva săptămâni şi mai-marele grădinarilor veni iarăşi. 

— Măria ta, au apărut roadele. Se strâng într-un soi de ciorchine, iar boabele par înrudite cu cele 
de mei. Este un copăcel plin de vlagă şi de farmec, cu aromă plăcută. 

— Se cuvine, atunci, să vedem şi noi rodul, zise şahul, şi se duse încă o dată spre colţul de 
grădină, unde fusese sădit darul zburătoarei. 

În ziua când roadele arătară semne că ar fi dat în pârg, şahul ardea de dorinţa de a şti ce gust au. 
Dar niciun supus nu cuteza să se atingă de ele. 

— Păcat că trezeşte atâta teamă, suspină mai marele grădinarilor. Altminteri, îți ia ochii 
copăcelul: e împodobit ca un mire, iar boabele bat în verde şi negru lucios, mai arătoase decât 
oricare straie de serbare... 

Cârmuitorul Corasanului se sfătui cu învățații. 

Aceştia cercetară ce cercetară şi îl povăţuiră: 

— Măria ta, boabele cad singure pe jos, se strivesc şi din ele se scurge o licoare limpede. 
Înseamnă că acest copăcel are un suc bun. Trebuie să-l luăm, să-l punem cu grijă într-un chiup 
încăpător şi să vedem la ce poate folosi. 

Poruncile şahului, după povaţa învăţaţilor, fură urmate şi de astă dată întocmai. 

— Dar nici pentru această încercare nu se găsi niciun îndrăzneț. Cine îi putea linişti, 
încredințându-i că licoarea nu este o otravă dând moarte fulgerătoare ori răpind mințile? 

Semiras era totuşi hotărât să nu precupeţească nimic, până nu află adevărul cu privire la 
copăcelul născut din seminţele dăruite de falnica zburătoare. După două săptămâni ceru iarăşi veşti 
despre sucul închis în chiup. 

— Măria ta, îl înştiinţa mai marele grădinarilor, fierbe cum fierbe apa într-o oală pusă la foc. 

— Când se va domoli, să vii de-ndată la mine. 

A doua zi, grădinarul se înfățişă în sala tronului. 

— Luminate rege al regilor, licoarea s-a limpezit, este roşie şi strălucitoare ca rubinul. 


— lată, în cele din urmă, dezvăluit țelul şi folosul acestui, copăcel. Nu ştim încă dacă sucul este 
leac împotriva otrăvurilor sau el însuşi venin ori adormitor. 

— Aduceţi-mi aici un osândit la moarte, care nu mai are de ce să se teamă... 

Îi fu adus un meşteşugar, care urma să îşi pună capul pe butucul gâdelui, fiindcă nu terminase la 
vreme giuvaerurile cu care prinţesa trebuia să se ducă la serbările de încoronare date de un prinţ 
vecin. 

— Dacă vrei să fii iertat, soarbe până la fund cupa aceasta cu sânge roşu şi viu, îl îndemnă 
Semiras. 

Osânditul se supuse. Bău şi se strâmbă. Începu să se veselească şi un surâs neaşteptat răsări pe 
chipul lui. 

Ba chiar, uitând ce soartă îl aştepta, se porni să chiuie şi să joace. 

— Mai vrei încă o cupă? îl întrebară curioşi curtenii. 

— Mai daţi-mi, şi apoi faceți cu mine ce vreţi. Oricum, omul este sortit morții! 

După ce sorbi şi a treia cupă din licoarea pe care nimeni nu îndrăznise să o guste, meşteşugarul 
osândit la moarte căzu într-un somn adânc. 

Dormi buştean până a doua zi. Străjerii îl treziră şi se duseră pe sus în faţa tronului, unde şahul 
abia aştepta să-l cerceteze asupra urmărilor băuturii. 

— Ce-ai băut, căci, află, nu era sânge, şi cum te-ai simţit după fiecare cupă sorbită? fu întrebat. 

— Nu ştiu ce fel de licoare e aceea, dacă e făcută de mână de om ori de duhuri, dar are gust 
straşnic! Ce n-aş da să mai capăt şi astăzi trei cupe! Am băut mai întâi cu silă, avea un gust asprit. 
Când am sorbit prima cupă, trupul meu a mai cerut. A doua cupă mi-a înveselit inima, mi-a făcut-o 
mai arzătoare. Lumea n-a mai însemnat nimic pentru mine şi mi-am închipuit că se şterge orice 
deosebire între şah şi mine; am uitat cu totul de griji. lar cea de-a treia cupă m-a cufundat într-un 
somn cam greu, dar plăcut. 

Pentru curajul dovedit în încercarea licorii necunoscute, meşteşugarul fu iertat de osândă. 

Învăţaţii, ascultând mărturisirea lui, recunoscură că licoarea scoasă din copăcelul adus de gypaet 
este nespus de bună la gust, are aromă îmbietoare şi, sorbită cu măsură, întrece însuşirile multor 
băuturi alese şi pe ale tuturor poamelor. 

Şi astfel îi dădură numele vin, nume care va călători în lumea întreagă. 


Povestea prinţesei din Cin 
poveste persanaă 


Demult, tare demult, în Persia, trăia un padişah. Privindu-se într-o zi în oglindă, padişahul văzu 
că părul, barba şi mustaţa îi încărunţiseră, iar obrazul i se zbârcise. Se întrista padişahul fiindcă nu 
voia să încărunţească. 

Vizirul mâinii drepte, care se afla lângă padişah, îl întrebă: 

— Mă jertfesc pentru tine, stăpâne! Ce te-a mâhnit? 

— Cum să nu mă mâhnesc, răspunse, am cincizeci de ani, am îmbătrânit şi n-am niciun urmaş. 

În acest timp, când padişahul vorbea cu vizirul său, se apropie un derviş care auzi spusele lor. 

— Nu merită supărare, stăpâne, zise dervişul. Eu voi face în aşa fel încât să ţi se nască copii, dar 
cu o învoială: dacă va fi fată, mi-o încredinţezi mie s-o cresc, iar dacă va fi băiat, atunci, peste 
paisprezece ani, îl laşi un an cu mine. 

Se gândi padişahul şi răspunse: 

— Nu-i treabă bună ca fata padişahului să crească la un derviş. O vei purta din loc în loc şi o vei 
pune să cerşească. Nu, pentru nimic în lume, nu mă învoiesc. Nu pot să îngădui aşa ceva. 

Pe furiş, vizirul mâinii drepte îi şopti padişahului la ureche: 

— Stăpâne, dă-i încuviințarea! Să facă ceea ce îi stă în putere, să aducă urmaş înălțimii voastre. 
De se naşte fată, îi plătim dervişului bani şi-l înduplecăm să ne-o lase nouă sau îi găsim o slujbă, îl 


trimitem să facă negoț. Vom izbuti cumva să ne înţelegem. Măcar să vină copilul, cu restul ne 
descurcăm noi. 

Chibzui padişahul şi se învoi cu pretenţia dervişului. Dervişul vâri mâna în buzunarul lui adânc, 
scoase un măr şi i-l dădu padişahului, spunându-i: 

— Jumătate din măr o mănânci tu, iar cealaltă jumătate s-o mănânce soaţa. 

După ce sărută ţărâna de la picioarele padişahului'”, dervişul mai zise: 

— Acum plec, iar peste un an, tot pe vremea asta, mă întorc să aflu ce noutăţi aveți. 

Padişahul făcu întru totul cum îi spuse dervişul: o jumătate din măr o mancă chiar el, cealaltă 
jumătate o dădu nevestei. 

Trecură nouă luni, nouă zile, nouă minute şi Allah îi dărui padişahului un fecior pe care-l numiră 
Faridun. 

Vizirul mâinii drepte porunci slujitorilor de la palat şi slugilor să-i spună dervişului, dacă se ivea, 
că Allah 1-a dat padişahului un fecior, care însă a murit. 

Întocmai cum făgăduise, după un an, dervişul apăru la palat. Făcu o temenea şi se interesă de 
copil. Vizirul mâinii drepte, slujitorii şi slugile îi spuseră că se născuse un copil, care însă murise. 
Auzind minciuna, dervişul izbucni în râs şi grăi: 

— De ce vreţi să mă înşelați? Eu ştiu că Allah i-a trimis padişahului un fecior, pe nume Faridun, 
şi în clipa asta el e sănătos şi vesel. Acum plec şi când veţi dori să mă vedeţi, veniţi la mine. 

Dervişul plecă, însă chiar din clipa când el părăsi palatul, Faridun se îmbolnăvi. Şi câți vraci nu 
chemară, câte leacuri nu-i dădură, nimic nu fu de ajutor. Se întâmplă tocmai pe dos — copilului îi 
era tot mai rău. Toţi erau buimaci, nu ştiau ce să mai facă, iar padişahul se mâniase foarte tare pe 
vizirul mâinii drepte, deoarece acesta îl minţise pe derviş. 

— Oare tu nu ştii că dervişul este omul lui Allah? Allah îndeplineşte orice dorință a dervişilor şi 
ia în seamă vorbele lor. Rău ai făcut înşelându-l. Pleacă îndată şi adu-l aici! 

Vizirul mâinii drepte fugi mâncând pământul la caravanserai'”. Ajunse acolo şi văzu că dervişul 
se ruga. Aşteptă vizirul până ce termină rugăciunea, apoi îi zise: 

— Cinstite derviş, te rog să vii degrabă la palat, prinţul Faridun e foarte bolnav. Roagă-te pentru 
el să se înzdrăvenească! 

— La ce să fie bună rugăciunea mea? Allah dă, Allah ia. Până nu vine la mine însuşi padişahul n- 
am să fac niciun pas de aici. 

Ascultă vizirul mâinii drepte vorbele dervişului, păli şi se rugă fierbinte: 

— Cinstite derviş, cum poate veni padişahul aici în caravanserai? Pe mine mă ştii, sunt vizirul 
mâinii drepte, sărut ţărâna de la picioarele tale, dar vino numaidecât cu mine la palat, fiindcă îi este 
foarte rău copilului. 

Privindu-l pe vizir, dervişul clătină din cap şi zise: 

— Tu ai întreaga putere, totul atârnă de tine, numai că eu nu părăsesc caravanseraiul chiar de mă 
tai în bucăţi. Şi asta până când padişahul însuşi nu vine după mine. M-am jurat şi jurământul nu-l 
pot încălca. 

Astfel grăi dervişul, pricină pentru care vizirul se văzu nevoit să se întoarcă singur la palat. 

În acest timp, prinţul ajunsese în pragul morţii; de-abia mai răsufla, nici ochii nu-i mai putea 
deschide. 

Vizirul mâinii drepte îi repetă padişahului vorbele dervişului. Cum padişahul îşi adora feciorul şi 
de durere nu mai era om, se năpusti spre caravanserai împreună cu vizirul. 

ÎI găsiră pe derviş în timpul rugăciunii, aşteptară răbdători până termină, după care, padişahul 
începu să-l roage pe derviş să vină cât mai degrabă cu ei la palat să vindece copilul. 

— Ei, padişahule! Nu te grăbi, nu te întrista! Am să mă rog acum de Cel de Sus să vindece 
copilul, zise dervişul şi, întorcându-se cu faţa spre keble!”, se rugă: O, Allah Preaslăvit şi 
Atotputernic, te rog să-l vindeci pe feciorul padişahului! 

Apoi toți, adică padişahul, vizirul mâinii drepte şi dervişul, se îndreptară spre palat. 

— Eu sunt încredinţat că Allah vă va salva feciorul. Până ajungem la palat, Allah îi va reda 
sănătatea, zise dervişul pe drum. 

Nici nu păşiră bine în palat că, îndată, aflară că feciorul se înzdrăvenise cu adevărat. 

— Fi, cinstite derviş, cui trebuie să mulţumesc eu, ție sau 

Celui de Sus? îl întrebă padişahul pe derviş. 

— Eu nu merit mulțumiri. Mulţumeşte-i lui Allah că El ţi-a vindecat copilul, dar prețuieşte-l şi 
pe omul lui Allah. Căci omul lui Allah nu caută binefaceri pământeşti, nu aleargă după ele, fiindcă 
Cel de Sus îi îndeplineşte orice dorință. Iar acum, lasă-mă să-l văd pe Faridun, să pricep cum este. 

Padişahul i-l încredința pe fecior dervişului, care-l sărută pe frunte şi-i grăi: 

— Lumina ochilor mei! L-am rugat pe Cel de Sus să-ţi dea o sută de ani de viață. Dacă părintele 
tău îngăduie, tu vei trăi o sută de ani. 

Auzind vorbele dervişului, zise şi padişahul: 

— Mă jur Celui de Sus, care ne-a creat pe noi amândoi, că de acum încolo voi duce la 
îndeplinire tot ce vei porunci. 

Iar răspunsul dervişului fu acesta: 

— Ei, slăvite padişah! Eu voi veni la tine când feciorul va împlini paisprezece ani. Dacă nu mi-l 
arăţi, va pieri. Îndată ce mă înfăţişez aici, numaidecât, fără să tărăgănaţi o clipă, să mi-l arătaţi. 

Sosesc întocmai la timp, chiar de-ar trebui să ajung aici venind din India. Negreşit, voi veni la 
timp. Aveţi grijă, să nu vă treacă prin cap să ascundeţi copilul de mine. 

Iarăşi i se jură padişahul că-i va îndeplini dorinţa. Dervişul îl sărută din nou pe prinţul Faridun şi 
repetă: 

— La revedere, mă duc, însă chiar în ziua şi ceasul când copilul va împlini paisprezece ani voi fi 
aici. 

Din acea zi, prințul Faridun se făcu din ce în ce mai frumos, crescu fără să cunoască durerea şi 
întristarea şi, până la urmă, ajunse la cei paisprezece ani. 

Veni ziua în care, cu paisprezece ani în urmă, se născuse Faridun şi toţi vizirii, căpeteniile de 
oaste şi marii dregători se adunară în sala tronului. Fahdun stătea lângă tron atunci când, pe 
neaşteptate, se ivi dervişul. 

— Fi, mărite padişah! Am venit aşa cum ne-a fost înțelegerea, grăi dervişul. Copilul a împlinit 
paisprezece ani. Şi acum trebuie să petreacă cu mine un an de zile. 

Aceste vorbe îl mâhniră pe padişah, care se cutremură tot, însă îşi încleşta dinții şi nu lăsă să se 
vadă ce-avea de gând. Şi toți vizirii şi dregătorii băgară de seamă că el se întristase. Faridun se 
aruncă în braţele tatălui său şi întrebă: 

— Tată, ce vrea acest derviş? De ce te-ai mâhnit într-atât? 

— Cum să nu mă mâhnesc, fiule, mă despart de tine, răspunse padişahul. I-am făgăduit 
dervişului, acestui om al Domnului, că îţi îngădui să petreci cu el un an de zile. Unde te va duce, nu 
ştiu. 

Şi padişahul îi povesti feciorului întreaga istorie, de la începutul începutului. Faridun se gândi 
puţin şi-i zise tatălui: 

— Păi dervişul nu mă poate lua cu de-a sila, trebuie să mai vreau şi eu. Nu-i aşa? 

— Tinere, Allah să te binecuvânteze! i se adresă dervişul auzind vorbele lui Faridun. Tu spui 
adevărul. Dar până nu te învoieşti şi nu primesc încuviințarea, n-am să fac niciun pas. Vreau ca tu să 
mergi cu mine bucuros, surâzător, şi nu trist şi înlăcrimat. 

— Bine că nu-l duce pe fiul meu cu sila, izbucni padişahul. Sunt sigur că niciodată Faridun n-o 
să dorească să părăsească minunatul nostru palat şi grădinile lui ca să-l urmeze pe derviş şi să 
rătăcească prin locuri pustii! La care dervişul răspunse: 

— Mă jertfesc pentru tine, slăvite padişah! Trei zile voi fi oaspetele tău, voi sta în palat. Dacă 

după trei zile prințul Faridun va dori să meargă cu mine, bine, îl iau, dacă nu va dori, mă supun, n- 
am să-l silesc şi plec singur. 

Padişahul porunci să-i pregătească dervişului o odaie potrivită şi curată. lar Faridun ceru de la 
tatăl său încuviințarea de a se vedea cu dervişul şi de a sta de vorbă cu el. Padişahul se învoi 
bucuros ca fiul său să se ducă la derviş şi să vorbească cu el. 

Seara, prinţul Faridun intră în odaia dervişului şi-i dădu bineţe. 

— Unchiaşule, tu îmi eşti ca un tată. Istoriseşte-mi o poveste, că altfel mă plictisesc, îl rugă 
Faridun. 

— Prea bine, ascultă ce-ţi voi istorisi. Padişahul din Cin şi Macin!” are o fecioară frumoasă pe 
nume Yasaman. Trupul ei este asemănător chiparosului, iar chipul ei aidoma unei luni pline. Mii de 
flăcăi îi doresc mâna. Mulţi prinți au venit s-o peţească, însă fata i-a respins pe toţi. Yasaman are o 
boală ciudată pe care nimeni n-o poate vindeca. 

— Unchiaşule, nu cumva ai un portret făcut după chipul fecioarei padişahului din Cin? Arată-mi- 
I! îl rugă Faridun. 

— Am un desen, răspunse dervişul, dar mi-e teamă că, îndată ce-o să-l vezi, te vei îndrăgosti de 
ea nebuneşte şi nu vei mai dori nici să mănânci, nici să bei până n-ai s-o vezi aievea. Într-un cuvânt, 
necazul ţi-l vei face tu singur. 

— Nici pomeneală! Încercă să-l încredinţeze Faridun. Arată-mi chipul ei! Trebuie să mi-l arăţi! 

Dervişul îşi vâri mâna în buzunar, scoase portretul fetei padişahului din Cin şi-l puse în mâinile 
prințului. 

Faridun leşină când privirea îi căzu pe chipul fetei. Dervişul îi stropi faţa cu apă şi începu să-i 
frece mâinile şi picioarele până îşi veni în fire. 

— Ascultă, fiule! îi zise dervişul. Dacă doar portretul fetei te-a făcut să cazi în nesimţire, atunci 
ce se va întâmpla cu tine când o vei vedea aievea? 

Dar Faridun căzu la picioarele dervişului şi-l rugă fierbinte: 

— Hai, unchiaşule, să plecăm şi s-o căutăm pe Yasaman, să pornim chiar acum. Trebuie s-o văd 
cu orice preţ! 

— Prea bine, te duc la fata padişahului din Cin. Mă gândesc că tu vei fi acela care-o va scăpa de 
suferință. Poate tu vei putea s-o vindeci pe fată, răspunse dervişul. 

— Şi ce trebuie să fac? întrebă Faridun cu nerăbdare. 

— Nimic! răspunse dervişul. Mâine dimineaţă, când padişahul se urcă pe tron, te duci la el şi îi 
spui că doreşti să mergi cu mine. lar dacă nu-ţi îngăduie, spune-i că te omori, spune-i că vrei 
neapărat să pleci cu mine. 

În ziua următoare, dervişul se înfăţişă la padişah pentru a-şi lua rămas-bun. Atunci Faridun se 
agăță de derviş, strigând că vrea să-l însoţească, că nu poate rămâne aici. 

Vizirii, căpeteniile oştirii şi dregătorii făcură mare zarvă, încercară să-l înduplece pe Faridun să 
se răzeândească, rugându-l să-şi schimbe gândul. 

— Răzgândeşte-te, prinţe, azi-mâine ajungi padişah. E cu neputinţă să pleci cu dervişul, oare 
vrei să ajungi derviş?! 

Însă Faridun, cum se zice, era ca şi pornit la drum. 

— Trebuie să plec cu acest om, tot repeta el. N-am să-i dau drumul, n-am să-l las să plece fără 
mine! 

Padişahul, vizirii şi dregătorii, pierzându-şi nădejdea că ar putea să-l înduplece pe Faridun, îi 
ziseră dervişului: 

— Te rugăm, ai grijă de prinţ, dă-i de mâncare cum se cuvine şi aranjează-i să doarmă într-un loc 
potrivit, fii ochii pe el ca, Doamne fereşte, să nu cadă şi să se lovească! Noi vom nădăjdui la Cel de 
Sus să vă apere pe amândoi. 

— E adevărat că îi eşti tată, zise dervişul padişahului, dar şi eu am drepturi de tată asupra lui 
Faridun. Că doară am ajutat şi eu la venirea lui pe lume, m-am rugat pentru el şi l-am salvat de la 

moarte. Şi să mai ştii că atâta vreme cât e cu mine Domnul îl va păzi de orice necaz. Nu te nelinişti 
cu gândul la el fiindcă nu i se va clinti niciun fir de păr! 

Spunând aceste vorbe, dervişul şi prințul părăsiră palatul şi se îndreptară spre caravanserai. 

Acolo, îl dezbrăcă pe Faridun de hainele lui scumpe şi-l înveşmânta în straie sărăcăcioase, aşa 
cum poartă dervişii, îi puse în mână kașkulul!'*, iar capul i-l acoperi cu un fes de lână. 

Prinţul semăna cu un derviş copil, foarte frumos şi îngrijit. Mai târziu, dervişul îl învăţă pe 
Faridun câteva versuri şi, aproape de amiază, plecară la bazar. 

— Vreau să aud cum vei cânta cântecele de derviş în oraşul tău, îl lămuri pe Faridun. 

Apoi cântară amândoi. Dervişul cânta tărăgănat două versuri, iar prinţul îi răspundea cântând alte 
două. 

Faridun cânta cu aşa simţire, atât de frumos, că oamenii strânşi în jurul lor aruncau cu pumnul 
bani, aur şi pietre scumpe în kaşkulul purtat de Faridun şi, curând, îl umplură ochi. 

Când terminară de cântat şi plecară în inima bazarului, mulțimea nu se împrăştiase şi se ținea 
după ei, copleşindu-l cu daruri bogate pe Faridun imediat ce începea să cânte. 

— Unchiaşule, zise Faridun dervişului, de rămânem aici trei zile, strângem bogăție nu mai puțin 
de cât se află în vistieria padişahului! 

— Fiule, bogăția nu ne e de niciun folos. Domnul ne va da atât cât ni se cuvine. 

Spre seară, dervişul şi Faridun părăsiră oraşul şi merseră din sat în sat, din oraş în oraş, peste 
câmpii, pustiuri, păduri şi munți până când ajunseră la graniţele Cinului. 

Acolo, dervişul îi zise lui Faridun: 

— Din acest ceas, tot ceea ce dobândim va fi pentru amândoi, jumătate ție, jumătate mie. Ai 
înțeles? E o învoială de neclintit, hotărâtă. 

Faridun se învoi şi porniră mai departe, intrară în Cin şi, după un timp, ajunseră în cetate. 

Aici, în fiecare zi, se îndreptau spre bazar, cântau şi strângeau bani. Locuitorii din Cin erau 
fermecaţi de Faridun şi nu se despărţeau nici pentru o clipă de derviş şi de frumosul băiat, mergeau 
după ei pas cu pas, subjugaţi de sunetul glasului lor. Curând, zvonul despre derviş şi minunatul său 
copil care cântau nemaiauzit de frumos ajunse la padişahul Cinului. 

— Aduceţi la palat dervişul cu copilul să vedem dacă este adevărat ce vorbeşte lumea despre ei! 
porunci padişahul vizirului său. 

Când îi aduseră pe derviş şi pe Faridun la palat, la padişah, prințesa Yasaman stătea ascunsă după 
o perdea şi se uita la ei printr-o crăpătură. 

Şi prinţesa îl văzu pe Faridun bine făcut, arătos, cu un chip încântător, frumos ca o lună plină. Se 
îndrăgosti de el, nu cu o inimă, ci cu o sută, şi pe loc căzu fără simţire. Slujitoarele ei îşi pierdură 
capul. O ridicară pe prinţesă pe mâini şi o purtară în iatacul său, îi stropiră fața cu apă şi o treziră 
din leşin. 

Dar ce tâlc se ascundea aici! Chiar din acel ceas, Yasaman se îndrăgosti de Faridun şi nu se mai 
atinse de mâncare, vărsa lacrimi amare şi, ca ieşită din minți, plângea în hohote. 

Aflând ce nenorocire se abătuse pe capul lor, padişahul se înspăimântă nespus şi se întrista. Deşi 
fata suferea de o boală neştiută, niciodată nu se chinuise atât. 

Padişahul îi chemă pe cei mai cunoscuţi vindecători, însă niciunul dintre ei nu se dovedi în stare 
s-o ajute. Toţi într-un glas spuseră acelaşi lucru: 

— Suntem neputincioşi în a o vindeca de o aşa boală. Nu putem face nimic. 

Iar Yasaman plângea, nu mânca şi nu dormea. 

Într-o bună zi, veniră dervişul şi Faridun în bazar şi-i văzură pe toţi îmbrăcaţi în negru. Încercară 
să afle ce se întâmplase, de ce sunt îndureraţi. Li se spuse că fecioara padişahului căzuse bolnavă, 
că din clipă în clipă se prăpădeşte. Vindecătorii spun că boala ei e fără leac şi pe sărmană o poate 
lovi oricând moartea. 

Dervişul ascultă, se îndreptă de îndată spre palatul padişahului şi le zise vizirilor: 

— Am auzit că fecioara padişahului e rău bolnavă şi că nimeni nu mai nădăjduieşte la 

însănătoşirea ei. Îngăduiţi-mi s-o văd pe fată şi s-o vindec. 

Bucuroşi, vizirii îl conduseră pe bătrânul derviş în iatacul lui Yasaman. Văzu că fata era legată cu 
lanţuri de pat. Se temeau că îşi va pune capăt zilelor sau că va lovi slujnicele. Văzându-l pe derviş, 
cu o singură smucitură, Yasaman rupse lanţurile. Slujnicele fugiră care încotro, strigând: „ÎL omoară, 
îl omoară pe derviş!”. Însă fata sări din aşternut şi sărută poala halatului dervişului. 

— Ce te doare? o întrebă dervişul cu blândeţe. Ce te nelinişteşte? 

— Tată, mi-am pierdut mințile din pricina iubirii pentru feciorul tău, răspunse fata. Asta este, 
mor de jale. Dacă el pleacă din oraşul nostru, eu nu mai trăiesc, mor! 

— Linişteşte-te, fata mea! o potoli dervişul. Nu te zbuciuma, eu îți voi îndeplini dorința. Mă duc 
acum la padişah şi voi face în aşa fel încât tu să te vezi cu feciorul meu. Dar cu o singură învoială: 
să mă asculţi în toate cele. 

Dervişul ieşi din iatacul lui Yasaman, se duse la padişah şi-i vorbi: 

— Eu am putinţa să-ţi vindec fecioara, dar, pentru asta, trebuie să i-o dai de nevastă feciorului 
meu. Dacă nu voi izbuti să vindec fata, atunci să-mi tai capul. Mă supun de bunăvoie ţie. 

— Feciorul tău, cinstite derviş, e un tânăr frumos, bine clădit, înalt, bun, cu înfăţişare plăcută, de 
parcă ar fi de neam ales. Dar ia judecă: oare se cade ca fata padişahului să fie nevasta unui fiu de 
derviş? 

— Cum ti-e voia, răspunse dervişul. Însă dacă vrei să-ţi vezi fecioara sănătoasă, primeşte 
învoiala mea. Ori feciorul meu va fi ginerele tău, ori fata ta îşi va pierde viaţa în curând. 

Vizirii văzură că dervişul e neînduplecat, căzură înaintea padişahului cu faţa la pământ, în semn 
de adânc respect, şi se rugară fierbinte: 

— Stăpâne, ne jertfim pentru tine! Fecioara ta e în pragul morţii. Îngăduie dervişului s-o 
vindece! Nu zăbovi, altfel va fi prea târziu. Yasaman se va prăpădi şi pe urmă toată viaţa te vei căi. 
Dacă dervişul îți vindecă fata, îl poţi face pe feciorul lui vizir sau căpetenie de oaste şi nu va fi 
ruşine să i-o dai pe Yasaman. 

Aşa că padişahul îşi dădu încuviințarea. Dervişul pregăti cu mâna lui o cană de sirop din salcie 
de Egipt şi i-o dădu lui Yasaman s-o bea. Le spuse slujnicelor că după ce Yasaman bea siropul va 
simți că îi este foame. Când el va dori să mănânce, trebuie să 1 se dea puţină supă de pasăre. 

Padişahul ascultă spusele dervişului şi râse batjocoritor de un aşa leac. Chipurile, siropul şi 
mâncarea îi vor înzdrăveni fata? 

Atunci dervişul râse şi el de neîncrederea padişahului 

— E treaba mea cu ce o voi tămădui. Se înzdrăveneşte fata, dă-o feciorului meu, moare, tăiați-mi 
capul! Ce-i de râs în asta? 

După aceea, dervişul îl conduse pe Faridun în iatacul lui Yasaman, care încă zăcea în aşternut. 

— Fată, îi grăi dervişul, mi-am dat cuvântul că peste trei zile o să te înzdrăveneşti. Auzi ce-ţi 
spun? 

— Nu mă îndrept, unchiaşule, până nu-l văd pe cel pe care îl iubesc! răspunse prinţesa. 

Şi atunci dervişul îi făcu semn lui Faridun să se apropie de Yasaman. Numai ce-l zări fata pe 
Faridun că ţipă o dată, apoi rămase fără simțire. Slujnicele se speriară, fugiră zbuciumate care 
încotro şi strigară: „Yasaman a leşinat!”. 

— Nu faceți zarvă şi nu țipaţi în zadar! le porunci dervişul. Liniştiţi-vă, îi voi da acum lui 
Yasaman leacul şi îndată se va trezi. 

El scoase din traista lui siropul şi-i dădu fetei să-l bea, iar aceasta îndată îşi reveni. 

— Fata mea, îi zise dervişul, eu am orânduit totul. Am primit încuviințarea padişahului pentru 
măritişul tău cu feciorul meu. Linişteşte-te! 

— Desigur, tată! Acum mă îndrept şi mă înzdrăvenesc, fiindcă toată boala mea a fost doar teama 
să nu-l pierd pe Faridun. 

Dervişul şi Faridun ieşiră din iatac ca să-l lase şi pe padişah să se vadă cu fata, însă Yasaman se 
ridică ea singură din aşternut şi păşi către tatăl său. Padişahul văzând-o pe fată aşa de înzdrăvenită, 
cobori de pe tron şi o îmbrăţişa cu bucurie. 


— Ei, Yasaman, în sfârşit ţi-ai revenit. Mulţumesc Domnului, de o mie de ori mulţumesc! grăi 
fericitul padişah. Ia povesteşte-mi acum, cu ce te-a vindecat dervişul atât de repede? 

— Adevărul nici eu nu-l ştiu, răspunse fata. Când am căzut fără simţire, el mi-a dat un leac din 
sirop de salcie de Egipt şi m-am înzdrăvenit îndată. 

— Fata mea, te-ai însănătoşit, ne bucurăm amândoi de asta, dar eu trebuie să-ţi spun un lucru 
neplăcut. Dervişul te-a vindecat numai după ce am făcut învoiala că o să te dau de nevastă 
feciorului lui. 

Aceste vorbe i le spuse padişahul lui Yasaman. 

— De vreme ce ai făgăduit, se cade să-ți ţii cuvântul dat, rosti fata. E adevărat că e fecior de 
derviş, însă arată minunat şi se poartă aidoma unui prinţ. Mă îndoiesc că ar fi fecior de derviş, 
negreşit e prinț! 

— Dacă e pe-aşa şi te învoieşti, nu mai e nimic de spus, hotărî padişahul. 

În ziua următoare, se înfățişară la padişah dervişul cu Faridun. Padişahul îi primi de îndată şi-i 
întrebă cu ce gânduri au venit. 

— Ei, slăvite padişah! Ai uitat oare de făgăduială? Eu ţi-am vindecat fata şi am venit s-o iau. 

— Cinstite derviş! Precum am făgăduit, o voi da pe fata mea feciorului tău, chiar dacă pentru 
mine este foarte neplăcut şi greu s-o văd nevasta lui, un fecior de derviş... 

Faridun ascultă vorbele padişahului şi chipul i se schimbă de ciudă. Se înroşi, apoi păli, nu se 
mai putu stăpâni şi, pe neaşteptate, strigă: 

— Fi, slăvite padişah al Cinului! Dacă doreşti să afli adevărul, îți spun că nu sunt feciorul 
dervişului, eu sunt feciorul padişahului Persiei! 

Spunând aceste vorbe, Faridun scoase din buzunar pecetea padişahului Persiei pe care o luase cu 
el şi i-o arătă padişahului Cinului. 

Bucuria padişahului nu mai avu margini, atunci când se încredința că fata lui se mărită cu 
feciorul padişahului Persiei. Însă îi zise dervişului cu amărăciune: 

— Cinstite derviş, fata mea mai are încă o suferinţă tainică şi eu sunt dator să te previn de acest 
lucru. Doi prinți au pețit-o deja pe fata mea, însă cum le dădeam binecuvântarea şi mirele se 
apropia, îndată ea leşina şi părea că-şi dă duhul. Mi-e teamă să nu se întâmple aşa şi de această dată, 
iar feciorul padişahului Persiei să nu moară din pricina fetei mele. 

Dervişul zâmbi şi-l linişti pe padişah: 

— Nu te teme, stăpâne, eu o vindec pe Yasaman şi de această boală, aşa că nu ofta şi nu te 
mâhni! 

Padişahul nu mai zise altceva decât ca o săptămână întreagă oraşul să fie luminat de focuri 
colorate şi să sărbătorească nunta fetei lui cu fiul padişahului Persiei. 

În ziua nunţii, dervişul îi zise lui Faridun: 

— Fii cu luare-aminte, fiule, să n-o săruţi pe Yasaman pe obraz, cu buzele să nu-i atingi decât 
mâna, fiindcă răsuflarea ei ascunde o otravă ucigătoare. Cel ce atinge chipul ei moare îndată. 

— Înseamnă că până la sfârşitul vieţii nu-mi va fi îngăduit s-o sărut? se minună Faridun. Oare se 
poate aşa ceva? la socoteşte singur, ce viață va fi asta? 

— Nu-ţi face griji, cu siguranță va veni timpul potrivit să o vindec pe Yasaman şi de această 
boală, făgădui dervişul. 

Trei zile mai târziu, dervişul se înfățişă padişahului Cinului şi îi ceru: 

— Încuviinţează-mi să duc tinerii în Persia, căci eu însumi îi voi călăuzi. 

Oricât de rău i-ar fi părut padişahului, el trebui să îngăduie fetei să plece. Îi pregăti zestrea 
vrednică de o fată de padişah şi împreună cu vizirii şi dregătorii săi îi conduse douăzeci de 
farsahi!'*. Acolo, dervişul, Faridun şi Yasaman îşi luară rămas-bun de la padişahul Cinului şi de la 
sfetnicii lui şi porniră pe drumul ce ducea spre Persia. 

Când ajunseră la marginea împărăției Cinului şi aveau să lase în urmă aceste ţinuturi, dervişul 
porunci să se oprească şi să arunce toate poverile cărate de caravană. 

— Cu ce scop să ne oprim? se miră Faridun. 

— Ascultă, Faridun, de aici începe câmpia Persiei unde nu e nici sat, nici oraş. Suntem departe 
de orice aşezare omenească. Ții minte cum mă învoisem cu tine chiar în locul acesta, că tot ce vom 
dobândi în Cin vom împărți pe din două? Hai să împărțim acum tot ce avem! 

— Da, îmi amintesc, încuviinţă Faridun. 

Şi începură să facă pe din două toată averea, pietrele scumpe, banii, darurile. Împărţiră între ei şi 
zestrea primită de Yasaman. lar dervişul mai zise: 

— Faridun, s-o împărțim acum şi pe Yasaman. O tăiem în două. Jumătate iei tu, jumătate eu. 

Când auzi aceasta, Faridun păli de teamă. 

— Ce vorbe sunt astea, tată? strigă el. Dacă o tăiem în două, o să moară! Ia tu partea mea din 
pietrele scumpe, bani şi ce mai e, numai să-mi laşi mie jumătatea ta din Yasaman, ca să n-o lipsim 
de viață. 

— Dar ce nevoie am eu de pietre scumpe sau bani? Cuvântul dat nu poate fi călcat! Trebuie s-o 
despicăm pe Yasaman: jumătate eu, jumătate tu. 

Faridun înţelese că dervişul e de neînduplecat şi strigă cu deznădejde: 

— Nu mai am nevoie, tată! N-o tăia pe Yasaman. Bine, să fie numai a ta, întreagă, doar în viață 
să rămână! 

— Nu, niciodată n-am să-mi încalce cuvântul dat! Yasaman trebuie împărțită în două, jumătate 
din ea o iei tu, jumătate mi se cuvine. Şi acum, priveşte! 

Lângă cortul lui Faridun şi a lui Yasaman crescuseră, aproape unul de altul, doi copaci. Dervişul 
legă un picior al fetei de un copac, iar pe celălalt îl legă de al doilea copac, apucă apoi un topor şi se 
apropie s-o despice pe Yasaman în două. Îndată, din gura fetei se strecură afară un scorpion. 
Dervişul îl omori cu toporul şi din nou ridică mâna s-o despice pe Yasaman. De această dată, din 
gura fetei se strecură afară un şarpe. Dervişul îl omori şi pe acesta cu toporul. A treia oară dervişul 
ridică toporul asupra lui Yasaman şi în acea clipă ea strănută şi nimic nu se mai ivi din gura ei. 

Dervişul aruncă toporul, o dezlegă pe Yasaman şi se întoarse spre Faridun. 

— Întinde aşternutul ei aici, în câmp, dar mai repede, porunci dervişul. 

După ce Faridun aranja aşternutul, dervişul o aşeză pe fată şi zise ca trei zile la rând nimeni să nu 
se apropie de ea. Trei zile şi trei nopți stătu Yasaman culcată, iar în a patra zi dervişul o ridică, o 
sărută pe frunte şi i-o dădu lui Faridun grăindu-i: 

— Pentru mine a fost de-ajuns un sărut, tu îmi eşti ca un fiu, iar ea ca o fiică. Dacă ţi-aş fi dat 
voie să o săruți mai devreme, atunci otrava scorpionului şi cea a şarpelui te-ar fi răpus. Scorpionul 
şi şarpele nu puteau fi omorâţi decât odată cu Yasaman. lată de ce am hotărât s-o sperii năprasnic, 
ca să-i verse, să-i dea afară din măruntaiele ei. lar acum, hai să ne strângem lucrurile, toate 
giuvaerele, banii, aurul şi să ne îndreptăm spre Persia, la tatăl tău. 

Porni la drum caravana, merse ce merse până ajunse aproape de cetatea de scaun a Persiei. De 
acolo, dervişul trimise veste padişahului că i-a sosit feciorul cu mireasa lui, fata padişahului din 
Cin. 

Bătrânul padişah se bucură nespus şi ieşi în întâmpinarea fiului împreună cu toți vizirii, 
dregătorii şi oamenii însemnați. 

Întocmai poruncii padişahului, arseră în oraş focuri felurit colorate şi locuitorii sărbătoriră 
întoarcerea lui Faridun. Făcură nuntă a doua oară şi-i puseră mâna lui Yasaman în mâna lui Faridun. 
Iar când nunta se sfârşi, dervişul se înfățişă padişahului şi grăi: 

— Ți-am făgăduit să-ţi aduc feciorul peste un an. Tocmai azi este sorocul. Eu am să vă părăsesc 
şi tot ce este al meu, toată averea mea, bani, giuvaere, aur, le las în dar lui Faridun şi lui Yasaman, 
că doar mie nu-mi este de folos bunăstarea pământească. 

După ce spuse aceste vorbe, dervişul se grăbi să iasă din palatul padişahului. 

Şi de atunci nimeni nu-l mai văzu şi nu mai auzi de el. 

Iar Faridun şi Yasaman trăiră ani mulți cu bucurie şi mulțumire. 


Măgarul care a cucerit o cetate 
poveste tadjică 


Un biet om nu avea altă avere decât un măgar prăpădit şi jigărit. Cineva îi dăduse ideea să 
meargă până într-o cetate depărtată, unde, nefiind cunoscut acest animal, cine ştie, ar fi putut obţine 
ceva galbeni pe el. 

Nu aşteptă să-i spună de două ori şi, cu un boţ de mămăligă rece, o porni la drum lung. Şi curând 
ajunse tocmai în cetatea pomenită. 

— Acesta este un animal rar, începu el să-şi laude măgarul. El poate cuceri cetăți. E cel mai mare 
cuceritor al lumii... 

Prinse de veste chiar regele şi-l chemă la el. 

— Cât ceri pentru animalul acesta nemaivăzut, cu puteri miraculoase? îl întrebă regele. 

— Cer atâţia galbeni cât cântărește el, răspunse omul cel sărac, care prinsese gust de aur. 

Şi regele îi dădu greutatea măgarului în aur. 

În curând cetatea se află în pragul războiului cu cetatea vecină. Dar nimănui nu-i păsa de nimic, 
decât să îngraşe măgarul care trăia într-un staul regesc şi toată nădejdea salvării lor şi-o puseseră în 
animalul acela curios. Şi, într-adevăr, când duşmanii s-au aflat destul de aproape de cetate, oamenii 
i-au dat frâu liber măgarului. Fericit că se afla în libertate, el începu să ragă, dar atât de fioros, încât 
duşmanii, speriați şi de arătarea cu urechi cât toate zilele, şi de răgetele lui fioroase, o rupseră la 
fugă. 

În cetatea învingătoare, măgarul acela a rămas multă vreme cea mai respectată şi mai temută 
viețuitoare. I s-au pregătit cele mai bune merinde şi cea mai aleasă băutură şi toți curtenii, mereu în 
jurul lui, căutau să-l mângâie, convinşi că se pot molipsi prin atingerea mâinii lor de vitejia 
măgarului. 


Nu săpa groapa altuia 
poveste tadjică 


De câteva zile, o vulpe cutreiera pădurea şi nu prindea nimic. Adulmecând când ici, când colo, 
cu greu îndura chinurile foamei, tar de la vânat îşi luase orice gând. Istovită şi chinuită, cu capul 
greu, se aşeză până la urmă lângă o groapă adâncă. În privirea ei înceţoşată i se arătă din groapă o 
pulpă de oaie, albă-albă din pricina osânzei în care era parcă înecată. Chiar îi simţi gustul plăcut, de 
aceea se porni să-şi adune toate puterile şi să priceapă: oare nu visează? 

Dintr-o dată, ochii larg deschişi ai vulpii văzură pe fundul gropii o pulpă de oaie, albă-albă şi 
adevărată. Şi fără să stea mult să chibzuiască, se aruncă asupra ei şi se lovi cu capul de ceva tare, 
de-şi pierdu simţirile. 

Venindu-şi mai târziu în fire, văzu că ceea ce i se păruse a fi pulpă nu era decât un pietroi alb. Şi 
mai pricepu vulpea atunci că n-are cum ieşi afară. Pierdu nădejdea să scape cu viaţă şi, stând 
lungită, privea cerul albastru. Când nici nu se aştepta, pe marginea gropii apăru o umbră şi imediat 
auzi urletul unui şacal. 

„Ah, eu, vulpe slăvită, pentru viclenia mea stau înfundată în groapă în aşteptarea morții, iar acest 
şacal nătărău se va bucura de frumuseţea vieții!?” se gândi vulpea şi strigă: 

— Care eşti acolo? De ce faci atâta gălăgie şi nu laşi o amărâtă de vulpe să mănânce în tihnă 
ceea ce-a găsit? 

Şacalul se uită în groapă, văzu vulpea, care sta alături de ceva alb, şi întrebă: 

— Ce faci acolo, vulpe? 

— Oare nu vezi? se miră vulpea, stând cu botul lipit de pietroi. Înfulec o pulpă de oaie! 

Auzind de pulpă, şacalul îşi linse botul şi se uită pe fundul gropii cu luare-aminte. Pietroiul alb, 


strălucitor, i se păru şi lui o pulpă de oaie înecată în osânză. 

— Vulpe, zise şacalul, dacă vei împărți cu mine pulpa, am să mă rog să trăieşti ani mulți şi toată 
viața să nu simţi neîndestulare la bucate! 

— Fie şi-aşa, încuviinţă vulpea, pulpa ne ajunge amândurora, vino şi mănâncă. 

Flămând ca şi vulpea, şacalul se grăbi să sară în groapă, dar lovindu-se de pietroiul alb îşi pierdu 
simțirile şi rămase nemişcat pe-o parte. Uitând toate cele şi privindu-l cu răutate pe şacalul zdrobit, 
vulpea izbucni în râs! 

Râsul puternic al vulpii îl auzi leul, care tocmai trecea nu departe de-acolo. „Dar unde-i vulpea, 
din ce pricină râde cu atâta poftă?” se gândi leul, îndreptându-se spre groapă. 

Văzând leul pe marginea gropii, vulpea îşi aminti iarăşi de starea ei şi numaidecât îşi opri râsul. 
„Mi-a căzut pe cap asemenea nenorocire, iar leul se bucură din plin de viaţă! se gândi vulpea cu 
invidie. Nu, n-am să-l las!” Şi ridicând capul, îi grăi leului: 

— O, măreţe padişah! Ce bine că ai venit. Pentru tine am ascuns aici, în groapă, o pulpă mare de 
oaie. Azi chiar mă găteam să ţi-o aduc. Dar oricât m-am străduit, n-am putut-o mişca din loc. 
Dealtfel, l-am chemat în ajutor pe şacal. Nici lui nu i-au ajuns puterile. 

Naivul leu privi cu băgare de seamă fundul gropii şi văzu şi el ceva alb, asemănător cu o pulpă 
de oaie înecată în osânză. 

— Bine, am s-o iau singur, zise leul şi sări în groapă. 

Dar, de data asta, vulpii nu-i mai veni să râdă. Căzând pe pietroiul alb şi rece, cu greutatea lui, 
marele leu strivi şi vulpea şi şacalul. 


Puterea cuvântului 
poveste tadjică 


Cândva, trăia un tăietor de lemne, care, în fiecare dimineaţă îşi lua toporul, pleca în pădure, tăia 
lemne, le lega şi apoi le vindea în bazar. Odată, pe când tăia un brad uscat, din senin îi apăru în față 
un urs mare, neînchipuit de mare. Văzându-l, tăietorul de lemne se cutremură şi chiar îşi pierdu 
toate nădejdile de-a mai rămâne printre cei vii; „Acum mă răpune acest urs”, se gândi el. Dar ursul, 
fără să-l atingă, îl întrebă: 

— Omule, am văzut cu câtă trudă ai doborât copacul şi l-ai despicat. Ia spune-mi, pentru ce faci 
toate astea? 

— Eu tai lemne, lemnele le vând, iar cu banii câştigaţi îmi duc zilele. 

— Dacă-i aşa, nu te nelinişti şi nu-ţi mai face griji. Neavând altceva mai bun de făcut, am să-ți 
tai în fiecare zi câte o legătură de lemne pe care am să ţi-o aşez în drumul tău, iar tu vino s-o iei. 

În dimineaţa următoare, tăietorul văzu că, într-adevăr ursul îi făcuse o legătură de lemne. Se 
bucură, îşi aruncă legătura pe umeri şi plecă. La fel se întâmplă câteva zile. Odată, tăietorul de 
lemne se gândi că, într-un fel, trebuie să-i mulțumească ursului pentru bunătatea lui. Cu acest gând 
îi zise nevestei: 

— Până mă întorc, găteşte ceva gustos, ca să ospătăm împreună cu un prieten. 

Nevasta nu avu nimic împotrivă şi tăietorul de lemne porni spre pădure. Ajungând acolo, întâlni 
ursul şi-l chemă în ospeţie. La început ursul pregetă, dar tăietorul de lemne aşa îl rugă, încât până la 
urmă n-avu încotro. Porniră şi, tot sporovăind, ajunseră acasă. leşindu-le în întâmpinare, nevasta 
tăietorului de lemne văzu că bărbatul ei vine însoțit de un urs nemaipomenit de mare. 

— Dumnezeule! Tocmai această matahală îţi este prieten? zise ea bărbatului. 

Auzind vorbele femeii, ursul se supără foc şi-i porunci tăietorului de lemne: 

— [a-ți toporul şi loveşte-mă cu el în cap! 

— Nu te supăra, nevasta încă nu ştie cine eşti, îi zise tăietorul de lemne, căutând să-l îmbuneze. 

Dar ursul o ţinea una şi bună: 

— Loveşte-mă cu toporul în cap! De nu, vă omor pe amândoi şi vă dărâm casa. 


Se gândi tăietorul de lemne: „Dacă nu-l lovesc pe acest urs de neînduplecat, atunci el va face 
întocmai cum îi e chibzuința. Mai bine îi crăp capul. Moare şi, mai mult, scăpăm şi noi”. 

— Fie, zise el, şi îşi adună toate puterile, lovindu-l pe urs drept în creştet. 

Dar ursul nu căzu şi porni de acolo cu sângele şiroind. Tăietorul de lemne crezu că ursul n-avea 
cum să mai scape şi că neapărat va muri. Şi pentru a uita cele întâmplate, începu să se ducă în alte 
păduri, care erau foarte îndepărtate. Din pricina drumurilor lungi obosi rău. 

„La urma urmelor, ursul a pierit de mult. N-ar fi mai bine să mă duc după lemne în pădurea în 
care mă duceam de obicei?” se gândi într-o zi şi se îndreptă într-acolo — era doar pădurea cea mai 
apropiată. Ajunse, începu să taie un copac şi, când nici prin gând nu-i trecea, îi apăru ursul în față. 
Tăietorul de lemne se uită la capul ursului, care de data asta era întreg şi sănătos, fără nicio urmă de 
lovitură. Mult se minună. 

— A, prietene, îl întâmpină ursul, vezi că toporul tău n-a lăsat nicio urmă? Rana s-a închis, dar 
cea făcută de vorbele nevestei tale în niciun chip nu se vindecă în sufletul meu. Auzind azi loviturile 
toporului, din nou a început să mă chinuie. 

Ursul avea dreptate. Tăietorul de lemne îşi luă toporul şi, fără să scoată o vorbă, cu privirea în 
pământ, lăsă pădurea în urmă şi, mai mult, într-acolo, nu se mai îndreptă. 


Cămila şi măgarul 
poveste tadjică 


Odată, o cămilă şi un măgar au rămas în urma caravanei. Şi găsiră necuvântătoarele noastre o 
poiană înflorită pe care începută să pască. 

— Hai, cămilă, să ne împrietenim, zise măgarul. Vom putea astfel să ne scăpăm unul pe celălalt 
de greutatea încărcăturilor şi vom paşte în libertate, atâta cât vom pofti. 

Şi cămila încuviință. 

Zi şi noapte prietenii păscură în poiană. Nu peste multă vreme însă, măgarul ajunse gras şi 
rotund. Şi cu câtă plăcere se rostogolea acum pe pământ! Tot răsturnându-se, sărind şi alergând, 
străbătu întreaga poiană. 

— Vai, prietenă cămilă, grăi odată măgarul, mă simt aşa, de parcă aş fi beat. Aşa poftă am să 
cânt! 

— Dar cum aşa ceva, prietene măgar! se sperie cămila. N-ai voie să cânți acum! Lasă gândurile 
astea. Ştii că nu suntem departe de drum! Să nu ne audă cei ce mână caravanele, că vor veni iute 
aici, ne vor prinde şi din nou ne vor obliga să cărăm poveri. 

— Inima mi se rupe de dorinţa de a cânta! mai zise măgarul. Nu pot răbda şi pace. Indiferent ce 
s-ar întâmpla, eu trebuie să cânt! 

Şi ridicându-şi capul, măgarul scoase un răget asurzitor. O mai făcu încă de câteva ori. Răgetul 
măgarului răsună până departe şi ajunse la urechile celor ce mânau o caravană. 

— Dar ce caută un măgar pe-aici? se întrebară oamenii. Se pare că prin apropiere nu e nicio casă. 

Şi ei îl trimiseră pe un om să caute. Acesta găsi repede şi măgarul şi cămila. Aşa că omul 
încălecă măgarul, îl îndreptă spre caravană, iar pe cămilă o trăgea după el, ţinând-o de căpăstru. Cei 
cu caravana descărcară poverile din spatele cămilelor obosite de drum lung şi le puseră pe spinarea 
celor doi prieteni odihniti. 

— Nu ţi-am spus oare că din cauza cântecului tău vom ajunge la nenorocire? Aşa s-a şi 
întâmplat, zise cămila măgarului, de-abia mişcându-şi picioarele de greutățile din spate. 

Dar măgarul tăcea. Nici el nu se mişca mai repede. Dintr-o dată se prăbuşi în colbul drumului, 
începu să se tăvălească şi îşi aruncă încărcătura din spate. Şi oamenii începură să-l lovească, dar el 
se prefăcu bolnav şi nu vru să se ridice. 

— Se pare că s-a îmbolnăvit, sărmanul măgar, ziseră oamenii. Nu trebuie să întârziem cu 
caravana din pricina lui. 


Şi îl urcară pe măgar pe cocoaşa cămilei, deasupra încărcăturii. lar măgarul era foarte mulțumit 
acum. 

Tocmai atunci caravana trecea pe o potecă îngustă de munte, pe marginea unei prăpăstii adânci 
de mii de săbii. Ridicând capul, cămila zise: 

— Hei, măgar! Acum sunt şi eu beată. Aşa am poftă să joc! Ce-ai de zis? 

— Oare e timpul să joci? se sperie măgarul. Lasă gândurile astea acum. 

— Mi-am adus aminte de cântecul tău şi sufletul mi se topeşte de pofta de a juca, zise cămila şi, 
pornind să joace, se schimbă de pe un picior pe altul, înfocat. 

Măgarul se prăbuşi de pe cămilă, se izbi de marginea prăpastiei şi zbură în gol. 


Puful de banane 
poveste tailandeză 


În vremea domniei regelui Naraja, trăia odată un bărbat şi nevastă-sa. Pe bărbat îl chema Nai Ha 
Tong, iar pe femeie Nang Song Sai. Erau oameni cu stare, însă nu bogaţi. Femeia era cuminte, 
muncitoare şi bună gospodină. Dacă bărbatul ei s-ar fi străduit să muncească aşa cum fac mai toți 
oamenii pe pământ, ar fi putut, cu vremea, să ajungă un om respectat şi cu stare mai bună. 

Însă Nai Ha Tong nu-şi bătea capul să trăiască ca toţi oamenii. De când îşi luase de nevastă pe 
Nang Song Sai, tot timpul se preocupa cu studiul alchimiei, vrând să scoată aur din te miri ce. De 
câțiva ani încerca, fără să reuşească, să prefacă arama roşie în aur curat. Fără să-i pese că munca îi 
era zadarnică, el nu-şi pierdea răbdarea, în schimb, banii din punga lui se iroseau în vânt. 

Nevastă-sa era foarte îngrijorată. Nu o dată îl certa pentru faptul că risipeşte banii familiei. Dar 
totul era în zadar. Omul nu voia să-şi asculte nevasta. Ajunsă la disperare, femeia se duse la tatăl său 
şi-i povesti totul despre purtarea nesăbuită a soţului său. Tatăl o ascultă tăcând, apoi îl invită pe 
ginerele său la dânsul. Acesta veni numaidecât. 

— Am auzit că te interesează foarte mult alchimia, spuse socrul său. De ce nu te-ai gândit să te 
sfătuieşti cu mine? îți închipui că eu nu mă pricep deloc? Atunci află că eu de multă vreme mă ocup 
de asta şi am pătruns adânc în secretele ei. Cunosc chiar o reţetă a unui aliaj. Însă eu sunt bătrân, iar 
pregătirea aliajului cere răbdare, vreme de mulți ani şi muncă grea! 

Nai Ha Tong îl privi fericit pe socrul său: se şi vedea realizându-şi visul. Apoi spuse, 
împreunându-şi mâinile respectuos: 

— Dragă socrule, te rog, povesteşte-mi despre acest aliaj. Eu îl voi realiza chiar dacă va trebui să 
muncesc pentru aceasta toată viaţa mea. 

Când şiretul bătrân văzu că ginerele său îl crede, continuă: 

— Toate elementele de trebuinţă pentru pregătirea acestui aliaj, cu excepția unuia, le-am găsit şi 
se află la mine. Elementul lipsă va trebui să-l cauţi tu; aflarea lui nu-i chiar atât de anevoioasă. Totul 
depinde de răbdarea ta. Elementul despre care-ţi vorbesc e puful alb, uşor, care acoperă frunzele de 
banan. Am nevoie de trei kilograme de astfel de puf. Însă el trebuie să fie cules numai de pe bananii 
tăi. Afară de asta, deasupra fiecărei gropi şi deasupra fiecărui copac sădit va trebui să pronunți o 
vrajă. Dacă vreți să culegeți mai repede puful, atunci trebuie să plantați câți mai mulți banani. Dacă 
nu vă ajung banii, am să fac totul să vă ajut eu. 

Nai Ha Tong era cât pe ce să-şi iasă din minţi de bucurie: averea lui doar se împuţinase cu totul, 
fără să reuşească să facă aur. Se întoarse acasă şi povesti nevesti-si despre sfatul ce i-l dăduse tatăl 
ei şi despre promisiunea de a-i ajuta. 

Toţi banii primiţi fură cheltuiţi pentru sădirea bananilor. 

Şi iată copacii crescură mari, iar Nai Ha Tong căuta mereu frunze acoperite cu puf. Nevastă-sa, 
grijulie, în vremea asta, supraveghea muncile pe plantaţii, vindea roadele proaspete. 

Astfel trecură trei ani. Toţi, în scurtă vreme, începură să vorbească despre ei ca despre proprietari 
ai unei grădini de banani, mari şi bogate. Casa lor, aflându-se în apropierea unui râu, deveni un loc 


cu multă agitaţie. Ziua şi noaptea, pe râu, se puteau vedea multe luntri de-ale cumpărătorilor de 
banane. Alchimistul nici nu băga de seamă această forfotă de oameni. Dis-de-dimineaţă el mergea 
în grădină să vadă dacă lucrătorii se străduiesc îndeajuns: avea nevoie de puf, de cât mai mult puf. 
În fiecare seară îl aduna, venea acasă şi-l cântărea cu grijă. 

Trecură pe neobservate încă doi ani, apoi încă trei şi, în sfârşit, strânse trei kilograme de puf. 

Bucuros peste măsură, omul apucă nepreţuita comoară şi alergă la socrul său. Cu mâinile 
tremurânde îi întinse cele trei kilograme de puf şi-i strigă: 

— În sfârşit, am dobândit elementul lipsă şi îndată o să putem începe experienţele noastre! 

Socrul zâmbi şi grăi: 

— Da, în curând vei deveni un om bogat. 

Nai Ha Tong, cât pe ce să moară de bucurie; se îmbujoră la faţă. Bătrânul trimise slujitorul după 
fiică-sa. 

— Aţi câştigat mulți bani, vânzând banane? întrebă el când veni fata sa. 

— Da, tată, mulţi, răspunse ea. 

— Adu-mi toți banii încoace şi arată-mi-l. 

Nai Ha Tong rămase tare uimit şi tulburat. Se aşeză. Nu înţelegea ce legătură să fie între banii 
agonisiți din vânzarea bananelor şi transformarea metalelor. „Pesemne, banii trebuiesc pentru 
experienţe”, gândi el. 

După câtăva vreme, nevastă-sa se întoarse şi numără în faţa bărbatului mirat toţi banii câştigaţi 
în cei cinci ani. Strânseseră peste douăzeci de mii de tikali. 

— Priveşte aceşti bani, ei au fost agonisiți după reţeta mea! Acum, dacă vrei, poţi să-i transformi 
în aur. Sau poate preferi briliante şi safire, sau elefanţi, cai, vaci, bivoli? Sau poate odăjdii de 
mătase? Ei, poţi să-ți alegi ce-ţi place mai mult! După părerea mea, rețeta dată de mine nu este mai 
rea decât cea pe care ai căutat-o atâţia ani în şir. 

Bătrânul îşi încheie spusele. Nai Ha Tong tăcea. Nu putea să scoată niciun cuvânt. De-abia acum 
înțelesese că nevastă-sa luase banii din vânzarea bananelor. Nu ştia ce să facă. Desigur, e foarte bine 
că au agonisit atâția bani, însă pe el îl durea mult înşelăciunea socrului său. Bucuria şi mâhnirea se 
luptară în inima lui. Dar până la urmă, bucuria învinse şi un zâmbet îi înflori pe faţă. 

Bătrânul spuse: 

— Ocupă-te de banani, copilul meu, şi uită de alchimie! 

Nai Ha Tong ascultă sfatul bătrânului şi-i păru foarte rău că pierduse atâta vreme şi atâţia bani 
degeaba, pentru transformarea metalelor în aur. Apoi luă puful strâns, îl amestecă cu apă de orez şi 
făcu, din materialul obținut, bustul socrului său. Iar când acesta muri, îl dărui familiei lui ca 
amintire pentru sfatul ce i-l dăduse. 


Doar o picătură de miere 
poveste tailandeză 


Într-o zi, regele şi consilierul-şef stăteau la geamul palatului, privind în jos pe stradă. Râdeau şi 
vorbeau în timp ce se ospătau cu orez şi miere. La un moment dat, regele a hohotit aşa tare că a 
vărsat un strop de miere pe pervaz. 

— Majestatea Voastră, îngăduiți-mi să şterg asta pentru dumneavoastră, a spus consilierul-şef. 

— Nu te obosi, a spus regele. E doar o picătură de miere. Avem servitori care să se ocupe de 
asemenea lucruri. Nu ne priveşte pe noi. 

Pe când continuau să mănânce şi să vorbească, picătura de miere a căzut pe stradă. În curând, pe 
ea a aterizat o muscă care a început să se ospăteze. Dar nu după mult timp, o lăcustă a pândit-o, a 
înşfăcat-o şi a făcut un prânz din ea. Nici nu apucă bine lăcusta să se bucure de ospăț, că haţ, o 
şopârlă o prinse cu limba ei lungă. 

Şopârla nu a observat cum o pisică se furişa în umbra palatului. Deodată, pisica a ţâşnit şi a 


înghițit şopârla. Apoi, pe când se odihnea la soare, un câine a atacat-o. 

Regele şi consilierul-şef stăteau de vorbă în timp ce priveau ce se întâmpla jos. Câinele şi pisica 
au provocat un asemenea tărăboi, încât consilierul-şef a întrebat: 

— Sire, să trimitem pe cineva să oprească bătaia? 

— Nu te obosi, a spus regele. Nu ne priveşte pe noi. Aşa că au continuat să mănânce şi să 
vorbească. 

Între timp, stâpânul pisicii a sosit la faţa locului. A luat un băț şi a început să-l bată pe câine. Dar 
chiar în acel moment a apărut stăpânul câinelui. El a luat un băț şi a început să bată pisica. N-a durat 
mult până când cei doi oameni au început să se lovească unul pe celălalt. 

— Sire, acum sunt doi oameni care se luptă pe stradă, a spus consilierul-şef. Să ordonăm unor 
gardieni să-i oprească? 

Regele a privit în jos la agitația de pe stradă. 

— Nu te obosi. Nu ne priveşte pe noi. 

Bătaia a început să ia amploare. Unii oameni țineau cu stăpânul pisicii, alții țineau cu stăpânul 
câinelui. Curând, au început să se atace unii pe alții. 

— Sire, mă tem că lucrurile se înrăutăţesc, a țipat consilierul-şef. Acum se luptă grupuri mari de 
oameni. N-ar trebui să încercăm să-i oprim? 

Regele a mai luat o înghițitură de orez şi miere şi a spus: 

— Nu te obosi. Nu ne priveşte pe noi. 

Soldaţii au sosit în curând să pună capăt luptei. Dar când au auzit care era motivul pentru care se 
luptau oamenii, au început şi ei să țină cu o parte sau cu alta. Odată ce s-au implicat soldații, totul s- 
a transformat într-un război civil în toată regula! Au fost arse case şi mulți oameni au fost răniţi. N-a 
durat mult ca flăcările să se întindă până la palat, care a ars, de asemenea, până la temelii. 

Regele a privit la ruinele palatului său şi a recunoscut: 

— Presupun că am greşit. Acea picătură de miere ne privea pe noi. 

Regelui i-a luat mulţi ani să-şi reconstruiască palatul. Din acel moment, el a devenit un 
conducător mult mai înţelept, care îi asculta întotdeauna cu atenție pe ceilalți. N-a uitat niciodată că 
până şi cel mai mic gest poate avea consecințe importante. 


Cei patru fericiți 
poveste tibetană 


A fost un timp, când elefantul, maimuța, iepurele şi coțofana trăiau în mare duşmănie. Ori de 
câte ori se întâlneau — îndată începea cearta, neînțelegerea, duşmănia, ba uneori se ajungea chiar şi 
la bătaie. De această duşmănie se foloseau adesea animalele răpitoare. 

Dar într-o zi elefantul, maimuța, iepurele şi coțofana au hotărât să încheie între ele o înţelegere, 
pentru totdeauna. De atunci au trăit în prietenie; numai un singur lucru împiedica frăția dintre ele — 
nu ştiau care dintre ele este mai în vârstă. Multă vreme se ciorovăiră pentru asta, până când ajunseră 
sub un copac înalt, ale cărui ramuri aruncau pe pământ umbre dese. 

— Când am trecut prima dată pe lângă acest copac, n-am putut să găsesc la umbra sa niciun 
locuşor, ca să mă pot feri de razele arzătoare ale soarelui, spuse elefantul. 

— [ar eu, continuă maimuța, când am trecut prima dată pe sub acest copac, ajungeam cu capul în 
vârful său. Iepurele adăugă: 

— Urechile mele erau mai lungi decât ramurile acestui copac, atunci când l-am văzut pentru 
prima oară. 

Coțofana izbucni în râs: 

— Dragii mei, au am adus sămânţa din care a crescut acest copac frumos, pe care-l vedeţi acum. 

Atunci animalele au spus: 

— Fratele cel mai tânăr este elefantul, el trebuie să poarte maimuța în spate. Mai bătrân decât 


maimuța este iepurele, deci el să se urce pe umerii maimuții. lar cea mai bătrână este coțofana, şi va 
merge deci în spatele iepurelui. 

De atunci nimic n-a mai tulburat prietenia dintre aceste patru animale şi de aceea au purtat 
numele de „familia fericită”. 


Leul nerecunoscător 
poveste tibetană 


S-a întâmplat într-o vreme, când fiinţele vii încă nu-şi căpătaseră înfăţişarea ce o au astăzi, când 
totul era în stare de creare, când zeii apăruseră pe lume, ascunzându-se sub pielea unui animal sau 
sub penele unei păsări. 

În acele timpuri se născuse printre păsări o zeitate, sub formă de ciocănitoare. Această pasăre 
trăia într-o parte a lumii nelocuită de oameni, prin munţi acoperiți de păduri, pe ale căror costişe 
curgeau pâraie repezi. Pe malurile acestor pâraie creşteau pomi roditori, care-şi aplecau ramurile 
încărcate de fructe asupra pământului aşternut cu flori mirositoare. Tot prin aceste locuri trăia şi 
regele animalelor sălbatice — leul, stăpânitorul crunt şi sângeros, care persecuta gazelele fără 
apărare, nu pentru a-şi împăca foamea, ci din cruzime, le ataca sfârtecându-le, luându-le viaţa, 
părăsind o victimă spre a se arunca asupra alteia. 

Într-o zi leul prinse o gazelă şi când îşi înfipse colții în grumazul ei, un os i se înfipse între 
măsele. Pentru întâia oară leul, care nu cunoştea frica, nici spaima, simţi o durere ameţitoare. Deşi 
se tăvălea pe jos şi urla de furie, osul rămânea înfipt în falcă şi în niciun chip nu putea să-l scoată de 
acolo. Durerea creştea cu fiecare clipă: mai întâi îl duru falca, apoi toată gura, apoi începu să i se 
întunece înaintea ochilor, şi în cele din urmă simţi durere în fiecare muşchi din puternicul său corp. 
Durerea se mări până când îl secătui şi-l înfometa — căci regele animalelor sălbatice nu putea să 
mai mănânce din cauza osului înfipt între dinți. 

Răgetele jalnice ale leului fură auzite de ciocănitoare, care zbura din copac în copac, în pădurea 
vecină. Se apropie. Şi văzând leul, care abia mai sufla de oboseală şi de suferință, strigă: 

— Hai, voinice, ce stai în nisip şi urli atât de jalnic? 

— Bună pasăre, gemu leul, o durere îngrozitoare îmi sfâşie falca. Nu mai pot îndura aceste 
suferinţe. 

— Din ce cauză ai aceste dureri? întrebă ciocănitoarea. 

Leul, pronunțând cu greu cuvintele, povesti întreaga întârnplare, iar pasărea îi răspunse: 

— Eh, voinice, am să te ajut, am să te vindec, voi pune capăt suferințelor tale. Dar să nu uiţi un 
lucru: că deşi eşti leu şi regele animalelor sălbatice, deşi nu ai asemănare, în ce priveşte puterea şi 
curajul, în caz de nevoie şi tu o să trebuiască să-mi vii în ajutor. 

— Pasăre bună, strigă jalnic leul, voi face totdeauna ce-mi vei spune, numai scapă-mă de durere. 
Ciocănitoarea însă n-a vrut ca leul să ştie în ce fel îl va putea scăpa de durere, de aceea a început să 
zboare deasupra capului leului, bătând cu acest prilej din aripi astfel, încât leul a trebuit să închidă 
ochii. Folosindu-se de această clipă, pasărea apucă osul cu ciocul şi-l scoabe dintre dinţii leului. 

Durerea începu să scadă. Regele animalelor sălbatice deschise ochii şi, obosit din cauza 
suferințelor prin care trecuse, se târî până la stânca unde obişnuia să se odihnească. Ciocănitoarea îl 
întovărăşi şi se aşeză pe o cracă alături de stâncă. 

— Pasăre bună, întrebă leul cu voce slăbită, spune-mi, care a fost pricina chinurilor mele? 

Ciocănitoarea ridică în cioc osul scos din falca leului, 1-l arătă şi spuse: 

— Fi, voinice, uită-te la acest os. El ţi-a provocat durerea, care te-a făcut slab ca un animal 
mărunt. 

Leul se miră că un oscior atât de mic poate să provoace o suferință atât de mare. Ținând însă 
minte ceea ce făgăduise, recunoscător pentru ajutorul dat, spuse: 


— Îţi sunt recunoscător, pasăre bună, pentru ceea ce-ai făcut. Acum ştiu că mi-ai smuls din gură 
acel os urâcios cu propriul tău cioc. Când vei avea nevoie de mine, vino şi-ţi voi îndeplini orice 
dorinţă. S-au despărțit ca nişte buni prieteni. 

Într-o zi, când leul, întins pe stânca sa, îşi devora gazela vânată, în apropiere apăru ciocănitoarea. 
Pasărea era obosită şi nu mai avea putere să dea din aripi, căci timp de mai multe ore a fost fugărită 
de un vultur şi numai cu o clipă în urmă scăpase de urmărirea îngrozitoare. Ciocănitoarea era foarte 
flămândă şi văzând câtă carne se afla în faţa leului sătul, îl rugă: 

— Dă-mi şi mie să mănânc, voinice. Mor de foame. Şi povesti ce i se întâmplase, cum a trebuit 
să fugă din faţa vulturului. Dă-mi o bucăţică de carne, voinice, termină ea, căci nu mai am putere să 
zbor şi să-mi caut hrană. 

Leul, sătul, zbieră furios: 

— Pasăre urâcioasă, cum îndrăzneşti să te înfățişezi mie, stăpânul animalelor sălbatice?! Nu vezi 
că am vânat, gazela pentru mine şi acum mă ospătez după poftă? E prada mea. Pleacă de aici! Să nu 
crezi că dacă ai reuşit să scapi nepedepsită dintre dinții mei ascuţiţi, pasăre neruşinată, o să-ţi mai 
meargă o dată. Fii fericită că mai trăieşti! 

Ciocănitoarea se uită la leu, clătină capul şi răspunse: 

— Vedeniile din timpul somnului sunt tot atât de înşelătoare ca şi formele scrise pe apă. Şi tot 
atât de înşelătoare este încrederea în cuvintele unui leu rău, a cărui recunoştinţă se uită odată cu 
durerea. Să nu se bizuie nimeni, niciodată, pe făgăduielile unui nerecunoscător. 


Ţeambo şi Guba 


poveste tibetană 


Trăiau odată într-un sat tibetan doi oameni: Țeambo şi Guba. Țeambo era tare şiret şi lacom. 
Guba, dimpotrivă, era un om simplu, bun şi cinstit. 

S-a întâmplat ca într-o zi Țeambo şi Guba să plece în oraşul Gheanţe după cumpărături. Mergând 
ei pe drum, deodată văzură în faţa lor un vas de aur. Ridicară vasul şi începură să se întrebe care 
dintre ei va fi fericitul proprietar. Până seara târziu Ţeambo şi Guba se tot certară. În cele din urmă, 
căzură de acord să vândă vasul, iar banii să-i împartă pe din două, în părți egale. Dar cine se va 
ocupa cu vânzarea vasului noaptea? 

— Hai să-l ascundem în scorbura copacului de colo, spuse şiretul Țeambo, iar noi să ne 
întoarcem acasă. Nu se va întâmpla nimic cu el până mâine-dimineață. 

Zis şi făcut. 

Guba veni acasă, dădu vitelor de mâncare, unse cizmele cu untură şi se culcă. Iar şiretul Ţeambo 
aşteptă până ce lumina din geamul lui Guba se stinse, apoi se întoarse spre locul unde era copacul, 
se cățără pân' la scorbură, scoase vasul şi-l aduse acasă. 

Dimineaţa, după cum s-au înţeles, Țeambo bătu la uşa lui Guba. 

— Să mergem, vecine, la vas. Soarele de mult a ieşit după crestele munţilor. O să întârziem şi la 
târg! 

Ţeambo şi Guba în scurt timp se apropiară de copac şi se urcară până la scorbură, şi deodată 
amândoi strigară: 

— L-au furat! 

Ţeambo se prefăcu de supărare că e cât pe aci să cadă din copac. Apoi spuse: 

— Numai noi amândoi ştiam de vas. Eu nu l-am luat. Înseamnă că tu, Guba, l-ai furat. 

— E adevărat ce spui, Țeambo, răspunse Guba, numai noi amândoi ştiam de el. Dar eu nu l-am 
luat, înseamnă că tu l-ai furat, [eambo! 

Mult timp se certară Țeambo şi Guba. Apoi hotărâră să meargă la bătrânul oracol. Bătrânul îi 
ascultă, apoi răspunse: 

— Afară de voi doi, a mai fost acolo încă un martor, care ştie totul şi o să ne spuie tot adevărul. 


— Cine-i acela? Cine?! strigară într-un glas Țeambo şi Guba. 

— Copacul, răspunse liniştit oracolul. Mâine dimineaţă o să mergem la copac şi o să aflăm de la 
el cine dintre voi a furat vasul. 

Guba se plecă în faţa bătrânului şi se întoarse acasă. Iar şiretul Țeambo se gândi repede ce 
trebuia să facă. Val-vârtej alergă la tatăl său și-i spuse gâfâind: 

— Tată, tată, scapă-mă de nevoie. O să ne îmbogățim amândoi. Numai fă-mi un bine. La doi 
kilometri de satul nostru, se află un copac. Aleargă până la el, ascunde-te în scorbura lui şi stai 
liniştit acolo până mâine dimineaţă. În zori o să venim cu bătrânul oracol la copac. Şi când oracolul 
va întreba „Cine a furat vasul, de aur!” dumneata să-i răspunzi: „Guba a furat!” Asta-i tot. 

Tatăl fu de acord. Îşi îmbrăcă halatul şi, uitându-se împrejur, ca nu cumva să-l vadă cineva, se 
îndreptă către marginea satului. Merse doi sau trei kilometri, găsi copacul şi se băgă în scorbura lui. 
Dimineaţa, veniră la copac fiul lui, vecinul Guba şi bătrânul oracol. Apropiindu-se de copac, 

oracolul puse mâna pe el şi-l întrebă: 

— Copacule, răspunde-ne cine a furat vasul de aur din scorbura ta? 

Deodată copacul răspunse cu glas omenesc: 

— Guba a furat vasul de aur! 

— Ai auzit, Guba? Va trebui să te biciuim şi să înapoiezi lui Ţeambo banii pentru vas. 

Guba se mânie foc auzind asemenea nedreptate. Scoase repede scăpărătoarea, cremenea şi iasca, 
scăpără scântei şi aprinse copacul. 

— Ce faci, Guba? strigă Ţeambo. Cum îndrăzneşti să dai foc copacului sfânt! O să te 
pedepsească Buda... 

Dar vântul a fost mai tare decât cuvintele lui Ţeambo. Suflă şi primele scântei aprinseră coaja 
copacului şi focul se urcă până la scorbură. Tatăl lui Ţeambo, neputând să îndure căldura şi fumul, 
strigă cât îl ţinu gura: 

— Vai, vai, scăpați-mă, oameni buni! Pedepsiţi-l pe fiul meu! El a furat, el a furat vasul de aur şi 
m-a împins pe mine la păcat! Să-l pedepsească însuşi Buda! 

Bătrânul se smuci, ieşi din scorbură, se aruncă asupra fiului său şi începu să-l lovească cu 
pumnii. lar bunul Guba stând de o parte îi privi şi exclamă: 

— După faptă şi răsplată. 

De atunci, în acel sat, unde s-au întâmplat cele ce v-am povestit, oamenii îl stimează pe Guba, îl 
urăsc pe Ţeambo şi nu mai cred în oracol. 


Cel mai puternic din lume 
poveste tibetană 


A fost odată ca niciodată un tigru bătrân, tare bătrân. Trăia într-un codru des. Despre 
înțelepciunea lui se dusese vestea prin toate împrejurimile. Dar într-o zi îi veni ceasul morţii. A 
poruncit îndată să fie chemat unicul său fiu, pe care îl întrebă: 

— Ştii tu, fiule, cine are colții cei mai tari din lume? 

— Desigur, tigrul! răspunse fiul. 

— E adevărat. Dar ştii tu cine are ghearele cele mai ascuţite? 

— Desigur, tigrul! răspunse din nou fiul. 

— E adevărat şi asta. lar acum spune-mi cine aleargă cel mai repede? 

— Desigur, tigrul! exclamă fiul, fără să stea pe gânduri. 

— Şi acum am să-ți pun ultima întrebare: cine-i cel mai puternic din lume? 

— Tigrul! tigrul! tigrul! strigă de trei ori puiul. 

— Te înşeli, dragul meu. Să ţii minte de la mine: cel mai puternic pe pământ este omul! Să te 
fereşti de el. Să nu te pui la luptă cu el, ocoleşte-l. 

Spunând aceste, vorbe, bătrânul tigru îşi dădu sufletul. 


Tânărul tigru rămase multă vreme pe gânduri la cele ce-i spusese părintele său în ultimele clipe 
ale vieţii sale. „Dar unde aş putea găsi eu pe acest om? Aş vrea să-i văd, barem cu un ochi, colții şi 
ghearele sale”. 

Şi puiul de tigru purcese în căutarea omului. 

Merse el ce merse şi întâlni deodată un asin păscând pe o pajişte. „Poate că acesta este omul?” se 
gândi tigrul şi strigă cât îl ținură puterile: 

— Ei, animalule, nu cumva tu eşti omul? 

— Nu, răspunse asinul, sunt un prieten patruped al omului. 

— Atunci, rogu-te, povesteşte-mi cum sunt ghearele şi colții omului. E adevărat că sunt mai mari 
şi mai ascuţite decât ale mele? 

— Ce tot spui, tigrule, se miră asinul. Omul n-are niciun fel de colți sau gheare. El e puternic, 
datorită minţii sale. 

— Eşti un prost, asinule, nu ştii nimic. Tatăl meu mi-a vorbit cu totul altfel despre om, spuse 
supărat tigrul şi plecă mai departe. 

La celălalt capăt al poienii, tigrul întâlni o cămilă. 

Începu s-o întrebe şi pe ea ce ştie despre om. Dar când aceasta îi spuse că omul este mic de 
statură şi că ea trebuie să se plece în genunchi ca omul s-o încalece, tigrul n-a vrut s-o creadă nici pe 
cămilă. 

— Răposatul meu tată mi-a spus că omul este cel mai puternic pe pământ şi asta înseamnă că 
este şi cel mai mare! spuse tigrul amărât şi porni iar prin lume. 

Multe zile şi nopţi rătăci el prin munţi şi văi în căutarea omului. Începuse să-şi piardă nădejdea 
de a-l mai întâlni vreodată. Când, deodată, auzi nişte pocnete în pădure. Se ascunse într-un tufiş, se 
ghemui şi începu să urmărească. Lângă un copac se afla o ființă fără colți, fără gheare şi chiar fără 
blană, lovind cu ceva într-un brad. 

Din două sărituri, tigrul ajunse în faţa omului. Îşi înălță capul şi-l întrebă: 

— Ascultă, locuitor al pădurii, multe animale cunosc din codru, dar o arătare ca tine, o văd 
pentru prima oară. Aş putea să te mănânc. Nici măcar blană nu ai? 

— Dar eu nu sunt animal, răspunse tăietorul de lemne. Eu sunt om. 

Se miră mult tigrul, şi se gândi: „Pesemne că bătrânul îşi pierduse minţile când mă speriase cu 
puterea omului”. Apoi spuse cu glas tare: 

— Acum am să te mănânc. 

Omul îl privi, apoi îi răspunse: 

— Ascultă-mă, tigrule, mă învoiesc cu ceea ce spui tu. Însă înainte de a muri de colții şi de 
ghearele tale, aş vrea să-ţi arăt şi eu ce putere am. 

— Ei, atunci arată-mi, dar mai repede. Am umblat mult prin munţi şi văi şi mi s-a făcut o foame 
grozavă. 

Omul îl conduse pe tigru lângă coliba sa, făcută din lemn de esenţă tare, şi-i spuse: 

— Coliba asta am făcut-o pentru mine. Este o locuinţă foarte bună. Nu pătrunde nici ploaia, nu 
te arde nici soarele şi nici zăpada nu poate intra. N-ai vrea să vezi cum arată pe dinăuntru? 

— Nu, mai întâi să-mi arăţi cum se deschide şi cum se închide locuinţa ta. 

Tăietorul de lemne se învoi, intră în colibă şi închise uşa după el. 

— Acum încearcă, tigrule, să mă scoţi de aici! 

Tigrul se aruncă furios spre uşă, înfipse ghearele în ea, o zgâlţâi cu colții, dar în zadar. Uşa se 
dovedi a fi mai puternică decât colții şi ghearele tigrului. 

— Ai priceput, tigrule, ce fel de locuinţă am? spuse tăietorul de lemne, deschizând uşa. Nu mi-e 
frică de nimeni în ea. 

Tigrul se gândi: „N-am întâlnit un animal mai prost decât acesta. El putea doar să scape de mine, 
rămânând în peştera sa”. lar cu glas tare, adăugă: 

— Ei, acum dă-mi voie să văd ce ai acolo înăuntru. 

— Poftim, cu multă plăcere, spuse tăietorul de lemne, lăsându-l pe tigru să intre în locuinţa sa. 


Numai ce tigrul păşi pragul, omul închise repede uşa, şi o propti cu un lemn gros. 

Tigrul îşi dădu seama, în sfârşit, că a căzut în capcană şi prinse a urla şi a se arunca în uşă, 
strigând: 

— Dă-mi drumul, eu trebuie să te mănânc! 

— Acum e prea târziu, îi spuse tăietorul de lemne. Părintele tău ţi-a spus că omul este cel mai 
puternic din lume. Tu n-ai vrut să-l crezi. Acum te-ai convins singur. 

Din acea vreme, în coliba tăietorului de lemne stă întinsă pe duşumea o blană moale şi frumoasă. 


Povestea grăuntelui de orz 
poveste tibetană 


A fost odată o împărăție foarte întinsă. Pe meleagurile ei nu se legăna niciun spic de orz, grâu 
sau secară. Oamenii se hrăneau doar cu carne de vită sau berbec şi cu lapte. În grădina palatului 
împărătesc creşteau câţiva pomi roditori aduşi de peste mări şi țări. Din roadele lor nu se înfruptau 
decât oamenii cei mai de vază, când erau poftiți la palat. Şi avea împăratul un singur fiu, pe Ha Ciu. 
El auzise că în ţara stăpânită de zeul munților puteai afla nişte semințe pe care, dacă le îngropai în 
pământ, te alegeai cu alte nenumărate grăunţe minunate. Din ele puteai pregăti mâncărurile cele mal 
gustoase. Tocmai atunci turmele începură să fie secerate de o molimă necunoscută şi oamenii 
mureau de foame cu miile. De aceea, fiul împăratului, un tânăr îndrăzneţ, — înțelept şi fără urmă de 
îngâmfare, se hotărî să meargă el însuşi în căutarea seminţelor fermecate... 

Țara zeului munţilor se afla la o depărtare foarte mare: până la ea aveai de biruit nouăzeci şi 
nouă de fluvii şi tot atâţia munţi. Împăratul se codi să-l lase pe Ha Ciu, singurul lui fiu, să plece spre 
o ţintă atât de primejdioasă. La stăruinţele prințului şi ale poporului înfometat, părintele se învoi în 
cele din urmă. O sută de războinici neînfricaţi îl însoțeau pe Ha Cin. Toţi erau înarmaţi până în 
dinți. 

Drumul fu lung şi deosebit de anevoios. Rând pe rând s-au prăpădit toți cei o sută de soldați: unii 
muşcaţi de şerpi veninoşi, alții sfâşiați de tigri sau săgetaţi de triburi sălbatice. 

Când ajunse la poalele ultimului munte, cel mai înalt, prinţul rămăsese singur singurel. Îşi luă 
calul de căpăstru şi o porni vitejeşte spre Crestele acoperite de nea. Deodată se dezlănțui o ploaie cu 
găleata; Ha Ciu se adăposti într-o peşteră, împreună cu armăsarul lui. După, risipirea norilor începu 
să dogorească soarele, de parcă n-ar fi fost furtună de când lumea. 

Sub un pin întâlni o bătrână care torcea. Prinţul îi dădu bineţe şi o întrebă unde poate da de 
zmeul munţilor. 

— După ce ai biruit nouăzeci şi nouă de munți şi tot atâtea ape repezi, e uşor să dai de el. Urcă 
până la locul de unde izvorăşte râul care curge pe lângă pin. Acolo vei afla o cascadă. E de ajuns să- 
l strigi de trei ori, şi zeul munţilor îţi va răspunde neîntârziat, învăţându-te cum poţi dobândi un 
lucrul pentru care ai venit până aici. 

Nici n-apucă să-i mulțumească pentru sfatul ei preţios, că bătrâna se şi făcu nevăzută. Pasămite, 
ea era zeița pământului. Adânc mişcată de destoinicia lui Ha Ciu, se hotărâse să-i sară în ajutor. 
Chiar în locul de unde izvora ultimul din cele nouăzeci şi nouă de fluvii, Ha Ciu descoperi o 
cascadă al cărei capăt se zărea tocmai hăt, în slava cerului. Prinţul strigă de trei ori pe zeul munţilor. 
Din apele prăvălindu-se cu o zarvă asurzitoare se ivi un uriaş cu fruntea încununată de nori. Barba 
lui, albă ca neaua, era la fel de lungă ca şi cascada. 

— Cine eşti tu şi ce vrei de la mine? întrebă stăpânul tuturor piscurilor semete, 

— Slăvite zeu al munților sunt Ha Ciu şi vin dintr-o împărăție peste care s-a abătut foametea. 

— Spune-mi unde se află minunatele seminţe, care pot mântui de pieire sărmanul meu popor! 
Uriaşul căzu pe gânduri, apoi îi răspunse: 

— Semințele se află în stăpânirea craiului şerpilor. Până la peştera lui ai de făcut un drum ț de 
şapte zile şi şapte nopţi, dacă ai un cal năzdrăvan. Dar să ştii că împăratul şerpilor este hain la 


suflet: nu vrea să dea, nimănui niciun grăunte de orz. Pe toţi cei care au răzbit până la el i-a 
preschimbat în câini şi i-a înghițit. Ții şi tu să sfârşeşti ca ei? 

— Nu mi-e frică de nimeni şi de nimic. Trebuie să dobândesc cu orice preţ grăunţele 
mântuitoare! 

Văzându-l atât de curajos şi de hotărât, zeul munţilor îl învăţă ce are de făcut. Îi spuse că toamnă 
de toamnă împăratul strânge toate grăunţele într-un sac uriaş, pe care-l ascunde sub scaunul său 
împărătesc. În fiecare zi de sărbătoare el se duce până la malul lacului din creştetul muntelui şi 
acolo se întâlneşte cu regele balaurilor. Paznicii din sala tronului se slujesc de lipsa stăpânului lor şi 
trag şi ei un pui de somn. Atunci e momentul potrivit pentru a fura semințele minunate. Dar răgazul 
e foarte scurt, căci împăratul şerpilor pleacă după prânz şi se întoarce cât ai bate din palme, cu mult 
înainte de căderea serii. La plecare, moşneagul îi ură drum bun, şi adăugă: 

— Sunt prea bătrân să te mai pot ajuta. Ţine de la mine această perlă. Când eşti la mare 
primejdie, ş de ajuns să o vâri în gură şi vei zbura cu iuțeala vântului. Iar dacă totuşi împăratul 
şerpilor te va preschimba într-un câine, să alergi întruna până vei întâlni o fată care te va iubi şi te 
va urma cu credinţa. Când vei ajunge ia palatul părinţilor tăi îți vei recăpăta înfăţişarea omenească! 

Ha Ciu mulțumi zeului munților pentru învățăturile sale nepreţuite. Apoi încalecă.pe armăsar şiv 
porni iară la drum. 

Prinţul călărea două zile încheiate şi a treia zi se odihnea. Călători astfel din vară până în toamnă. 
Când ajunse în împărăția craiului şerpilor, recolta era adunată de mult. Pretutindeni nu zăreai decât 
mirişti pustii; dar nicio colibă cât de sărăcăcioasă. În spinarea muntelui din zare se căsca peştera în 
care locuia craiul şerpilor. 

Cum armăsarul, nu putea să-l însoțească pe stâncile abrupte, Ha Ciu îl părăsi, poruncindu-i să se 
întoarcă acasă singur. Îşi luă apoi traista în spinare şi urcă pe o stâncă aşezată chiar în faţa peşterii 
păzită cu străşnicie. Aici îşi făcu un pat de frunze uscate şi se puse la pândă. O văgăună strâmtă, dar 
adâncă îl punea ua adăpost de primejdii. Printr-o crăpătură a stâncii putea să vadă tot ce se petrece 
dincolo, fără, să fie zărit. 

Pe la miezul primei zile de sărbătoare, Ha Ciu, care moţăia în adăpostul lui, fu trezit de un sunet 
de clopoței. Prin crăpătura stâncii îşi aţinti ochii spre peştera din faţa şi văzu un şarpe neobişnuit de 
mare. Trupul său era acoperit cu zale din solzi de aur. Armura era împodobită cu nenumărați 
clopoței de argint. Şarpele se târa cu repeziciune spre lacul din creştetul muntelui. O suită 
numeroasă îl însoțea. 

Ha Ciu se cațără cât putu de repede spre peştera craiului şerpilor. Ajunse în pragul ei şi văzu cum 
paznicii de la intrare, sforăiau fără grijă. Dar chiar atunci răsunară clopoţeii de argint, care vesteau 
întoarcerea stăpânului temui, aşa că, Ha Ciu bătu calea înapoi. A doua zi îşi tăie în fâşii surtucul lui 
din piele de bivol şi împleti o frânghie pe care o legă de creanga unui pin falnic, împlântat în malul 
din fața peşterii. 

Când auzi iarăşi clopoţeii, şi-l văzu pe împăratul şerpilor urcându-se spre lacul din creştetul 
muntelui, prinţul se agăţă de frânghia împletită de el şi, făcându-şi vânt voiniceşte, se trezi chiar in 
pragul peşterii. 

De cum intră, Ha Ciu se simţi învăluit de un întuneric adânc. Merse pipăind pereţii umezi şi 
ajunse în sala tronului, unde ardeau făcliile ziua şi noaptea. Pe o ridicătură din fundul văgăunii se 
înălța un tron de aur. Sub scaunul împărătesc se zărea un sac uriaş, doldora cu grăunţe. Strecurându- 
se printre paznicii adormiţi, prinţul ajunse la sacul cu seminţe şi îşi umplu repede traista. Atârnată 
de gât. Cu pumnul plin de grăunţe se îndreptă spre ieşire. La lumina făcliilor văzu că seminţele sunt 
numai şi numai de aur. Din nebăgare de seamă călca pe coada unui paznic, care se trezi şi scoase un 
răcnet. Ca din pământ se iviră înaintea lui Ha Ciu doi şerpi. Prinţul le aruncă în ochi seminţele din 
mână şi-i orbi. 

Cu sabia dobori alți doi potrivnici şi o rupse la fugă. Dar era prea târziu: împăratul şerpilor, care 
se şi întorcea de la lac, îi aţinu calea. 

Fugarul avu vreme să-şi vâre în gură perla primită de la craiul munților şi să alerge spre răsărit. 


Împăratul şerpilor nu-l mai putu ajunge din urmă. Ha Ciu se simţi urmărit de fulgerele trimise de 
vrăjmaşul său, dar niciunul nu-l ajunse. Îl ajunse însă blestemul dihaniei, care îi răpi chipul 
omenesc. 

Sub înfăţişarea unui câine cu blana galbenă, prințul purcese după doi ani de rătăcire într-o ţară, 
numită Lujo. Aici domnea Kenpang. Regele avea trei fete, una mai frumoasă decât alta. Cea mare 
se chema Tsetang, mijlocia Hamutso, iar cea mică Ngoman. 

Mezina, cea mai chipeşă dintre surorile ei, avea un suflet de aur şi iubea nespus de mult florile şi 
animalele. Ngoman se bucură mult când întâlni într-o zi un câine care avea priviri de om. Sărmana 
făptură o urmărea cu ochi trişti. De atunci nu se mai despărți de câine. Rămase tare, nedumerită 
când găsi la gâtul lui o trăistuţă. Când p scoase, găsi în ea nişte seminţe de aur. Câinele începu să 
latre şi să zgârie pământul cu labele din față. O îndemnă pe stăpâna lui sa pună în gaura săpată de el 
câteva seminţe. Această muncă nu încetă până ce nu se isprăviră toate seminţele din trăistuță. La 
sfârşit, Ngoman acoperi toate seminţele cu pământ şi îşi şterse fruntea plină de sudoare. 

În fiecare zi veneau să vadă locul în care îngropaseră seminţele fără ştirea nimănui. Văzură 
răsărind nişte fire plăpânde şi în miezul verii se legănau în bătaia vântului tulpinile mlădioase. 

Sosi şi ziua când Kenpang hotărî să-şi mărite cele trei fiice. 

Fiii şefilor de triburi erau adunaţi roată în mijlocul mulțimii, care petrecea golind cești de cafea 
şi jucând. Fetele trebuiau să danseze în mijlocul flăcăilor cu braţele încărcate cu fructele pe care 
urmau să le dăruiască aleşilor inimii lor. 

Tsetang şi Hamutso îşi aflară mirii chipeşi, doar sărmana Ngoman nu se putea hotărî. Ocolise de 
trei ori roata flăcăilor, când întâlni ochii înlăcrimaţi ai câinelui îndrăgit. Se împiedică şi fructele din 
braţele ei se rostogoliră peste creştetul făpturii fără grai... 

Ngoman ajunse batjocura tuturor bărbaților şi, după datinile țării, fu numită soţie de câine. 
Kempang se mânie şi o alungă de acasă pentru totdeauna. 

Cu ochii scăldaţi în lacrimi, mezina fugi şi ajunse la timpul unde spicele coapte se legănau, 
vrând parcă s-o mângâie. Ngoman rămase uluită când cel pentru care fusese alungată căpătă grai 
omenesc şi-i spuse: 

— Nu fi mâhnită, căci eu nu sunt câine, ci fiul unui împărat bogat. Doar dragostea şi credința ta 
mă pot scăpa de blestemul pe care l-a aruncat asupra capului meu craiul şerpilor când i-am furat 
seminţele de aui;. Ele vor curma foametea care s-a abătut peste împărăția tatălui meu. 

— Sunt gata să fac orice, pentru ca tu să-ţi recapeți chipul omenesc! spuse bucuroasă Ngoman. 

— Atunci seceră aceste spice, strânge grăunţele într-o traistă pe care trebuie să mi-o legi la gât. 
Eu voi alerga fără răgaz spre țara mea şi tu mă vei urma cât poți de repede. Ca să nu te rătăceşti, voi 
semăna de-a lungul drumului seminţele, din traistă. Unde vei vedea mai multe spice, acolo să te 
opreşti, căci mă vei găsi aşa cum am fost înainte de blestemul şarpelui. 

— Dar de ce nu mă laşi să te însoțesc? întrebă nedumerită Ngoman. 

— Pentru că nu mai pot îndura să mă vezi sub înfăţişarea pe care o am! răspunse Ha Ciu. 

Ngoman umplu traista cu grăunţe de orz şi o legă de gâtul câinelui. Acesta o porni în goană peste 
câmpul nebrăzdat de niciun drum. Din loc în loc Ha Ciu se oprea, săpa o groapă şi turna câteva 
boabe. Când îl chinuia foamea, mânca fructe şi se adăpa din râul care curgea prin apropiere. 

Neputând să alerge atât de repede, Ngoman rămăsese mult în urmă. La început întâlni fire răzlețe 
de orez, mai încolo tulpinile dese începură să lege spicul. Merindele i se terminară curând. Când o 
răzbea foamea, culegea fructe sălbatice sau ronțăia spicele verzi... 

Vreme de câteva luni înfruntă ploaia şi vântul. Dar iubirea îi dădea aripi. Straiele ei frumoase se 
zdrențuiră. Tălpile ei desculţe erau pline de răni. 

În cele din urmă ajunse la granițele împărăției tatălui lui Ha Ciu. Aici spicele de orz pieriseră cu 
desăvârşire. Întrebând din om în om, atinse într-un oraş mare, în mijlocul căruia se înălța un palat 
ca-n poveşti. În grădina împărătească văzu o mare de spice galbene. Acolo o întâmpină un câine 
galben. Ngoman îi strânse ia piept cu dragoste. Ha Ciu fu învăluit de o ceață de nepătruns şi după 
risipirea ei, îşi recapătă înfăţişarea lui de chipeş fecior de împărat. 


De-a lungul drumului străbătut de Ha Ciu şi Ngoman se legănau mii de spice coapte şi mulțimile 
le culegeau, hrănindu-se cu boabele aurite. Prinţul învăţă pe toți oamenii împărăției cum să semene 
şi să recolteze orzul. Foamea de pe meleagurile acelea luă sfârşit pentru totdeauna. Prinţul dăruia 
bucuros saci cu seminţe tuturor celor care veneau după ele, trecând peste mări şi țări. 

Părinţii lui Ha Ciu o primiră împărăteşte pe Ngoman. La nunta fiului lor cu fata lui Kenpang, 
regele din Lujo, luă parte tot pământul. Au fost poftite şi surorile lui Ngoman. Ele n-au pizmuit 
norocul mezinei.. 

Ha Ciu şi Ngoman au trăit până la adânci bătrâneţi şi toţi supuşii lor n-au cunoscut războiul şi 
foametea. Spicele coapte, legănându-se în bătaia vântului, şoptesc şi azi numele lor... 


Iskander are coarne 
poveste uzbecă 


Demult, tare demult, domnea un padişah cu numele de Iskander. Toţi frizerii aveau mare frică de 
el, deoarece el poruncea ca fiecare frizer, după ce-l tundea, să fie omorât. 

A trecut multă vreme, dar nimeni nu ştia de ce Iskander îi omoară pe frizeri. 

Într-una din zile, Iskander sosi în oraşul Samarkand. Aici, de asemenea, condamnă la moarte 
mulți frizeri. Până la urmă nu rămăsese niciunul. După multă căutare, slujitorii padişahului găsiră 
un om tare bătrân, care în tinereţe fusese frizer. Îl aduseră la palat şi vizirul îi porunci: 

— Du-te şi tunde-l pe padişah. 

— Cu multă plăcere! răspunse bătrânul. 

El nu ştia că padişahul nu lăsa pe nimeni în viață după ce era tuns. 

Bătrânul începu să-l tundă şi deodată văzu că pe capul lui Iskander cresc coarne. 

Frizerul tăcu, termină treaba şi vru să plece, dar Iskander strigă: 

— Să vină călăul. 

— Îndurare, milostive padişah! Am mulţi nepoți, la ce vă foloseşte picătura mea de sânge? 

Iskander îl iertă pe bătrân, dar îi ceru să jure că nu va spune nimănui că el are coarne în cap. 

Trecu multă vreme. Bătrânul nu uita jurământul şi păstra taina. Dar taina nu-l lăsa să doarmă, îl 
chinuia mereu. Se îmbolnăvi din asta şi începu să se umfle, la început cât un pepene, apoi cât un 
samovar şi la urmă cât o tobă mare. 

Mai mult bătrânul nu putu să mai păstreze taina. Fugi din oraş şi se îndreptă către munți. 

Aici, într-un loc pustiu, găsi o fântână părăsită. Se uită în jur, dacă nu-l vede cineva, apoi aplecă 
capul peste colacul fântânii şi strigă de trei ori: 

— Iskander are coarne! Iskander are coarne! Iskander are coarne! 

Numai ce spuse bătrânul aceste cuvinte şi se dezumflă, se trase ca mai înainte şi taina încetă să-l 
mai chinuie. 

Vesel şi vioi, bătrânul se întoarse acasă. 

În scurt timp însă, din fântână crescu o trestie lungă şi tare frumoasă. 

Un tânăr cioban, păscând berbecii în munţi, trecu pe lângă fântână şi văzu trestia. Se bucură 
foarte mult, tăie trestia şi-şi făcu din ea un fluier. 

Dar cum începu să cânte din fluier cântecul său drag, ciobănaşul strigă: 

— Ce-i asta? Nemaipomenit! 

La toate încercările sale fluierul repetă unul şi acelaşi lucru: 

„Iskander are coarne!” 

În scurt timp cântecul ajunse până la urechile celui care şedea pe tronul regilor, padişahul 
Iskander. El porunci ca îndată să fie prins şi adus în faţa sa bătrânul frizer. 

Tremurând de spaimă, bătrânul a fost târât la palat. În acelaşi moment, din direcția munţilor, 
răsună şi trilul: 

„Iskander are coarne 


1? 


Iskander se gândi: 

„În țară a intrat o oştire străină, o să audă şi o să defăimeze numele meu”. Apoi trimise pe ostaşii 
săi în munţi. 

Ostaşii prinseră pe tânărul cioban şi-l aduseră pe sus la palat. 

Ştiindu-se fără vină, flăcăul se gândi: „Mi se pare că padişahul vrea să asculte muzica mea”. Şi 
liniştit se înfățişă înaintea stăpânului povestindu-i totul. 

— Spune, se adresă [Iskander bătrânului, cum ai îndrăznit să calci jurământul? 

— Dacă n-o să faci vărsare de sânge, atunci o să-ţi spun, zise bătrânul. 

— N-o să fac, se hotărî padişahul. 

Bătrânul îi povesti aşa cum s-a întâmplat, de la început până la sfârşit. Apoi îi veni rândul 
ciobanului să povestească. 

Ciobanul îi povesti cum găsise fântâna în munţi, cum văzuse trestia, cum făcuse din ea fluierul şi 
cum fluierul cânta numai cântecul pe care el nu-l auzise niciodată. 

Înfuriat, Iskander rupse fluierul şi porunci ca bătrânul şi ciobanul să fie alungaţi din palat. 

Dar din gură în gură, din generaţie în generație, s-a transmis în popor tradiția că Iskander are 
coarne. Astfel am aflat-o şi eu şi v-o spusei şi vouă. 


Dacă-ţi trimit o gâscă, o jumuleşti? 
poveste uzbecă 


A fost odată ca niciodată. A fost odată o țară îndepărtată cârmuită de un padişah căruia îi plăceau 
tare mult însuşirile alese ale minţii omeneşti. Şi nu ştiu cum se făcu, tocmai pe el îl milostivi Allah 
cu un vizir sărac cu duhul. 

Într-una din zile, padişahul, însoţit de vizir, ieşi din serai în straie de om de rând, cu gândul să 
vadă cu ochii lui cum trăieşte şi ce mai gândeşte norodul. Şi tot colindând ei prin cetate, în sus şi-n 
Jos, iată într-o uliţă o colibă în faţa căreia o fată lucra la gherghef. După ce îi dădu bineţe fetei, 
padişahul intră cu ea în vorbă: 

— Unde ţi-e tatăl, fată dragă? 

— S-a dus să facă din mult puțin. 

— Dar maică-ta unde-i? 

— S-a dus să facă dintr-unul doi. 

Si, spre mirarea vizirului care sta deoparte şi asculta, fără să înțeleagă o iotă, padişahul mai zise: 

— Aveţi casă frumoasă, dar coşul e cam aplecat pe o rână. 

— Ne-o fi el coşul aplecat, dar fumul iese drept. 

Înveselit de răspunsurile agere ale fetei, padişahul o mai întrebă: 

— [a zi, fată isteaţă, dacă-i trimit o gâscă, o jumuleşti? 

— Până la tuleiele cele mai fine. 

— Te las cu bine, fată dragă, a mai spus padişahul şi, Urmat de vizir, a plecat mai departe. 

Când, în sfârşit, s-au întors la serai, padişahul grăi care vizir: 

— Dacă izbuteşti să dezlegi vorbele pe care le-am schimbat cu fata din colibă, e bine de tine, 
dacă nu, ai să plăteşti cu viața puținătatea minţii tale. 

— Oh, slăvite padişah, lasă-mi măcar trei zile de gândire, se rugă vizirul. 

Şi padişahul se învoi. Se gândi vizirul o zi, se gândi două zile, dar cum să-l taie pe el capul cel cu 
minte puţină la astfel de cuvinte încâlcite? Groaza puse stăpânire pe vizir, căci se apropia sorocul 
dat de padişah şi ştia că nu-i de glumit cu hotărârea stăpânului, o dată luată. În cea de a treia zi, 
văzând că n-o să poată ieşi singur din impas, alergă la coliba cu pricina. 

— Uite ce-i, fato, zise el, dacă n-am să dau de tâlcul vorbelor pe care le-ai schimbat cu tovarăşul 
meu de drum, acum două zile, are să fie vai şi amar de mine. Vrei să mă ajuţi? 

— Te-ajut cu dragă inimă, rosti fata, numai că pentru fiecare întrebare în parte va trebui să-mi 


dai câte o sută de galbeni. 

Să se mai tocmească vizirul, când era în joc viaţa lui?! 

— Bine, fie după vrerea ta, dar zi mai repede, ca să mi se ia, în sfârşit, piatra de pe suflet. 

— Taica e plugar. „S-a dus să facă din puţin mult” înseamnă că a ieşit la semănat, pe ogor, căci 
dintr-un bob de grâu va strânge, la vară, zece-douăzeci de boabe. Maică-mea e moaşă. Tocmai 
fusese chemată la o naştere. Se dusese, aşadar, să facă dintr-unul, doi. „Aveţi casa frumoasă, dar 
coşul vă e cam aplecat pe o rină”, a mai zis însoţitorul tău, adică „de arătoasă eşti arătoasă, dar te 
uiţi cam saşiu”. La care eu am răspuns: „Dar fumul iese drept”, adică: „Ou toate astea, văd bine, 
fără greş”. 

— Dar tovarăşul meu de drum ţi-a mai zis ceva la urmă, " o zori vizirul pe fată, nerăbdător. 
„Dacă-ţi trimit o gâscă, o jumuleşti? 

Fata izbucni în hohot de râs: 

— Păi chiar asta am făcut eu. Acuma. Nu mi te-a trimis el pe tine, iar eu nu te-am uşurat chiar 
acum de câteva sute de galbeni?! 


Cine e mai viclean? 
poveste uzbecă 


În vremea aceea pe sub ulmii umbroşi bazarul era în toi. Se adunase parcă mai multă lume ca 
niciodată: şi tigrii din munți, şi şacalii din deşert, şi cămile serioase şi gânditoare, şi măgăruşi pufoşi 
cu părul cenuşiu, şi mânji plini de neastâmpăr, şi oi de carachiul, cu blana încrețită ca valurile mici 
stârnite de vânt pe unda lacului, şi câte şi mai câte alte vietăți. 

Sub razele soarelui de primăvară, cizmuliţele roşii, halatele şi şalvarii înfloraţi, tichii rotunde 
brodate, scânteiau într-un amestec de culori vii de-ţi luau ochii. lar larma de glasuri felurite ca şi 
învălmăşagul de mirosuri de fructe, flori, mirodenii şi mâncăruri, duceau până hăt-departe zvonul 
bazarului. 

Venită şi ea să cumpere un petec de ogor, broasca ţestoasă nu se putea înţelege cu lupul care o 
ținea morțiş: 

— Sub zece galbeni nu vând ogorul nici mort. Pământul e bun, apa e aproape, ce-ţi mai poate 
dori inima!? 

— Înţeleg, înţeleg, dar eu nu am decât cinci galbeni şi aceia strânși unul câte unul, de ani de zile, 
îi răspundea broasca țestoasă, numărând şi iar numărând banii legați în colțul unei batiste din pânză 
subțire galbenă, cusută cu mărgele care mai de care mai strălucitoare. 

— Eu n-am ce-ţi face. Banii-s ai dumitale, iar pământul al meu, îi tăie vorba lupul cu asprime. 

Dar broasca ţestoasă, care nu se îndura să se lipsească de o fâşioară de pământ a ei, pe care să 
trăiască în tihnă, se ținea scai după lup, în nădejdea că, până la urmă, tot va izbuti să-l înduplece. 

Aşa îi întâlni prin bazar vulpea care, cu bani grei la chimir, împodobită cu cele mai scumpe 
mătăsuri, cu părul periat şi uns cu uleiuri aromate şi cu coada falnică, vântura bazarul de la un capăt 
la altul, doar-doar va găsi vreun chilipir. Auzindu-le tocmeala, intră numaidecât în vorbă: 

— Ştii ce, surato? Dau eu gologanii care-ţi mai lipsesc şi luăm împreună ogorul, pe din două. De 
lucrat, l-om lucra tot împreună, frăţeşte. 

Se învoiră tustrei şi încheiară târgul. Ca aldămaş băură câte un ceai din cel verde şi tare, după 
care se despărțiră, fiecare zicându-şi că a făcut bună treabă în ziua aceea. 

Zorile o găsiră pe broasca ţestoasă pe ogor, arând. Abia pe la amiază trecu şi vulpea pe-acolo: 

— A, eşti aici, surată dragă? Bine de dumneata că ai vreme să lucrezi ogorul după plac. Eu toată 
dimineaţa am avut de alergat: ba la croitor, ba la cizmar, ba în piaţă, după parfumuri şi pomezi. Sunt 
moartă de oboseală.. Şi unde mai pui că deseară m-a poftit tigrul pe la el. Of! Amărâtă soartă mai 
am: tot alerg şi iar alerg. Nici sufletul măcar nu mi-l pot trage. 

Şi astfel, în fiecare zi, broasca ţestoasă se scula cu noaptea-n cap şi îngrijea ogorul ca pe lumina 


ochilor. Cât despre vulpe, nici gând s-o ajute cu ceva. 

Şi iată că s-a apropiat vremea când rodul câmpului trebuia cules. Atunci vulpea se 1vi şi ea dis- 
de-dimineaţă, trăgând după sine o căruţă înaltă cu două roți, plină cu saci goi. 

— Să împărțim după învoială recolta noastră, grăi ea cu ifos. Fiecăreia dintre noi i se cuvin părți 
egale din bumbac, legume şi pepeni, căci ogorul ne aparține amândurora deopotrivă. 

— Dar de muncit, cine l-a muncit? Cine a săpat pământul, cine l-a semănat, cine l-a plivit şi l-a 
udat, cărând apă tocmai din canalul din vale? Nu, cucoană vulpe, nu, nu mă învoiesc cu împărțeala 
ta. Eu m-am spetit muncind pe arşița cea mare, în timp ce tu doar te-ai plimbat, ai petrecut şi te-ai 
împopoţonat. Nu, nu, nu şi iarăşi nu! se împotrivi hotărâtă broasca ţestoasă. 

„la să încerc eu să capăt prin vicleşug ceea ce prin bună înțelegere nu pot căpăta”, îşi zise în 
sinea ei vulpea. Şi vorbi mieros: 

— Mare ţi-e încăpăţânarea, surată broască. Dacă altfel nu se poate, să lăsăm norocul să-şi spună 
cuvântul. Vezi colina din faţa noastră? Ne urcăm în vârful ei şi care dintre noi o să ajungă prima la 
ogor, aceleia i se cuvin toate câte au crescut pe țarina noastră. 

— Dar eu merg atât de încet!... Şi mai cu seamă la vale, cum mă grăbesc un pic, mă dau de-a 
dura şi-atunci, de mă lovesc de vreun copac ori de vreo piatră, îmi zdrobesc carapacea şi s-a zis cu 
mine. 

— Atunci găseşte tu pe cineva care să alerge în locul tău. Eu mă supun bucuros alegerii tale, se 
prefăcu a fi foarte înţelegătoare vulpea. 

Şi iată pe broasca ţestoasă bătând din uşă în uşă. Dar niciuna din vietăţi nu vru s-o ajute, unele 
din prietenie pentru vulpe, altele, de frică. Abătută, tocmai se pregătea să se lase păgubaşă, când din 
colbul uliței se auzi un glas subțirel-subțirel: 

— la-mă pe mine să alerg în locul tău, că n-o să-ţi pară rău. 

Mirată, broasca ţestoasă se uită mai bine înspre locul de unde venea vocea. Şi ce-i văzură ochii? 
Glasul cel subțirel era al unei căpuşe mari cât măciulia unui ac. 

„Fie ce-o fi”, îşi zise broasca ţestoasă şi cu căpuşa pe spinare porni la vulpe. 

Când o văzu cu cine vine, vulpea râse pe sub mustăți de mulțumire: 

„Ei, surato, surato, tot ce-ai muncit tu e ca şi al meu”, gândi ea, înfiorându-se de plăcere. 

Urcară colina din faţa ogorului, vulpea cât ai clipi, căpuşa târâş-târâş, de dimineaţă, până spre 
asfințit. 

— Ei, căpuşo, acum să vedem cine aleargă mai repede la vale. Unu, doi, trei! Şi vulpea, 
sprintenă, o luă la goană. Ajunsă într-o răsuflare, dădu ocol ogorului, să vadă, chipurile, dacă nu i-o 
luase căpuşa înainte. De fapt, sigură pe sine, voia doar să-i sporească necazul broaştei țestoase care, 
amărâtă, sta pe-o piatră şi plângea. 

— Ei, mai încet, mai încet! Nu mă strivi, că şi eu sunt obosită de atâta alergătură! se auzi un glas 
subțirel, care aducea mult cu al căpuşii. 

— Cine se tot ţine de şotii? se încruntă vulpea. 

— Nu-mi arde de şotii, că-s ostenită de alergătură, grăi mai departe glasul. Sunt eu, căpuşa. Am 
ajuns, tot într-o fugă, înaintea ta, aşa că dă broaştei țestoase ce 1 se cuvine. 

Vulpii nu-i venea să-şi creadă ochilor, dar cum căpuşa era într-adevăr cea care vorbise, înghiți în 
sec şi plecă de pe ogor cu sacii la fel de goi precum venise. Iar broasca ţestoasă se bucură de munca 
ei, având o iarnă îmbelşugată, după cum strădania ei o meritase. 

Cum de izbutise căpuşa să fugă mai repede ca vulpea? Să vă spun eu: când vulpea pornise să 
alerge la vale, căpuşa i se agățase de o labă, iar când vulpea ajunse la ogor, ea se desprinse, 
prefăcându-se că sosise cu mult înainte. 

Şi astfel şireteniei vulpii îi veni de hac tot o şiretenie, a căpuşei. 


Mandarinul purcel 
poveste vietnameză 


Ha Ku şi Van Tăn erau prieteni din copilărie. Au crescut împreună. Împreună au învăţat şi şi-au 
jurat că la bine şi la rău să se ajute unul pe altul. 

Ajungând studenți, au locuit în aceeaşi încăpere şi cine-i vedea se bucura de marea lor prietenie. 

Şi s-a întâmplat ca Ha Ku şi-a dat cel dintâi examenele şi împăratul şi l-a şi numit pe dată 
mandarin în provincia alăturat. Ha Ku şi-a luat ziua bună de la prietenul lui şi a plecat. 

Au trecut aşa câteva luni de zile şi studentul Van Tăn şi-a pus în gând să-i facă o vizită vestitului 
său prieten. Dar nu ştia că noul mandarin le poruncise slugilor să nu îngăduie nimănui să 1 se 
înfățişeze dacă nu-i aduce daruri de preţ. 

Când a vrut să intre van Tăn în palatul mandarinului, la poarta l-a întâmpinat o slugă dolofană. 
Văzând că studentul vine fără niciun dar, a grăit slugă: 

— Stăpânul îşi bucura ochii cu peştişorii lui de aur şi-a dat poruncă să nu fie stânjenit... 

În ziua următoare a venit Van Tăn din nou. Văzându-l că iar soseşte cu mâinile goale, sluga rea 
dolofană i-a grăit: 

— Stăpânul se joacă acum cu maimuța care-i e tare dragă şi a dat poruncă să nu fie stânjenit. 

Dacă s-a ivit pentru a treia oară la poarta palatului, s-a mâniat slugă şi i-a grăit studentului: 

— Stăpânul le deschide uşa numai celor ce-i aduc daruri. 

Van Tăn a ascultat cuvintele slugii şi a răspuns: 

— Bine. Mâine voi veni cu ploconul. 

A cumpărat a doua zi Van Tăn din piaţa un purcel fript, l-a aşezat pe o tavă, l-a acoperit cu o 
năframă de mătase şi s-a îndreptat către palat. 

Văzând sluga că studentul vine cu daruri, i-a dat drumul în casa mandarinului. Mult a aşteptat 
bietul student să i se ivească prietenul! Cans s-a ivit Ha Ku, studentul abia dacă l-a cunoscut. 
Mandarinul purta veşminte lungi de mătase, cusute cu păsări şi dobitoace în fel de fel de culori. Se 
fudulea cu tichia roşie pe care o purta pe cap, împodobită cu o bilă trandafirie de mărgean. 

Mandarinul a bătut din palme şi sugă cea dolofană i-a adus frunze de betel (planta cu gust 
pipărat) pe o tavă de aur. Mandarinul a luat mai întâi de pe tavă un miez de nucă, pe care l-a scos 
din frunze. Atunci a luat şi studentul o nucă şi-a potrivit-o... în râtul porcului. 

— O, purcelule, primeşte-mi mulţumirile! Nici prin gând nu-mi trecuse că ai asemenea puteri şi 
că numai mulțumită ţie mi-am putut vedea cel mai bun prieten... 

Grăind aşa, Van Tăn s-a răsucit pe călcâie şi, fără a-i arunca măcar o privire mandarinului 
stacojiu de ruşine, a ieşit din palat. 

Nicicând n-a mai încercat van Tăn să-l întâlnească pe lacomul mandarin. 

Dar de-atunci toţi supușii i-au zis între ei lui Ha Ku „„Mandarinul Purcel”. 


Bogătanul păcălit 
poveste vietnameză 


Un bogătan viclean de la ţară avea o fată frumoasă. O mulțime de flăcăi buni de însurătoare şi-au 
trimis petitorii la casa bogătanului, clar tatăl cel neînduplecat i-a respins pe toţi şi-a zis: 

— Am să-mi mărit faţă după cel care mă va păcăli de două ori. 

Numai că nimeni n-a izbutit să-l păcălească de două ori pe vicleanul bogătaş. 

Nu departe de casa lui locuia un biet pastor. ŞI, iaca, a venit pastorul la bogătaş şi 1-a spus: 

— Dacă te voi păcăli de două ori, îmi dai pe fiică-ta de nevastă? 

A râs bogătanul: 

— Ți-o dau, sigur că ţi-o dau. Numai că nimeni nu mă poate păcăli de două ori, aşa că n-ai să mă 
păcăleşti nici tu. 


— Şi dacă te-oi păcăli, totuşi? 

Bogătanului i-a sărit țandăra: 

— [a-o din loc, lăudărosule! Hai, că sunt gata să plec la pescuit. Iaca, m-aşteaptă luntrea. 

Atunci 1-a răspuns pastorul: 

— Îngăduie-mi să merg cu tine. Am să-ţi dau şi ce prind eu. 

— Fie, aşează-te şi vâsleşte! 

S-a aşezat pastorul la vâsle şi-a îndreptat luntrea către un loc şu stufăriş. Ştia el că lacul nu-i 
adânc acolo, că are pe fund pietroaie şi că prin părțile acelea nu-s peşti la fel. 

A aruncat pastorul undita, a tras, dar de scos n-a mai putut-o scoate. „S-a agăţat de o piatră” — 
şi-a dat el seama. Dar bogătanului i-a zis: 

— Țu, straşnic! Am prin un peşte atât de mare, că nici nu-l pot scoate din apă! 

— Hai că-ţi ajut — a grăit bogătanul cel hrăpăreţ. Dar nu uita de învoiala: peştele-i al meu! 

Au prins amândoi a trage, undita nici că s-a clintit. 

Atunci a zis pastorul: 

— Stai să dau o fugă până acasă, să beau o cană cu ceai. Ceaiul îmi dă putere. 

A rămas bogătanul singur în luntre, cu amândouă mâinile pe băţul unditei şi l-a aşteptat pe 
păstor. 

Iar în vremea cât a lipsit, a cumpărat pastorul un ditai peşte afumat şi un ardei, a pitit 
cumpărăturile în sân şi s-a înapoiat la bogătan. Din nou s-au apucat amândoi să tragă, trag, trag, dar 
undita rămâne nemişcată. 

— Nu ne-a mai rămas decât să mă arunc în apă — a zis pastorul. Şi tot scot eu peştele, cu mâna. 

— S-a aruncat pastorul în apă, a înotat până-n stufăriş şi s-a ascuns. Acolo a stat cât a stat, apoi 
iar a înotat pe sub apă şi a ieşit chiar lângă luntre. 

A-ntrebat bogătanul: 

— Unde-ai pierit? Da peştele! 

— Nu te supăra c-am zăbovit atât — i-a răspuns pastorul. Am nimerit pe nepusă masă la un 
praznic al dragonului apelor. Tocmai îşi serbează cei o mie de ani. 

— Şi cu ce te-a ospătat dragonul? 

— Nici nu-mi pot aminti toate felurile cu care m-a cinstit. lar, când am plecat, mi-a dăruit 
stăpânul apelor un săculeț cu mărgăritare şi un peşte afumat. 

Auzind una ca asta, bogătanul a prins să tremure de lăcomie. 

I-a răspuns pastorul: 

— Nu te supăra, cinstită fata, dar am lăsat săculețul cu mărgăritare pe fundul apei... Ia te uită ce 
mai peste mi-a dat dragonul! Am fost nevoit să-l ţin cu amândouă mâinile, să nu-l scap... 

— Of, nătărău vrednic de dispreț! i-a strigat cu răutate bogătanul. Cum de-ai avut îndrăzneala să 
schimbi mărgăritarele pe un peşte? 

— Nu te amări — i-a răspuns păstorul, i-am făgăduit dragonului că vii tu după mărgăritare. 
Zvârle-te degrabă în unde, până n-apuca stăpânul apelor să-i dea altcuiva săculeţul cu mărgăritare! 

Şi, s-a zvârlit bogătanul în apă şi atât de zdravăn a dat cu capul de-o piatră, încât abia a putut să 
mai iasă. L-a tras atunci pastorul în luntre şi l-a întrebat: 

— Parcă te-ai lovit? Ce nenorocire! Noroc că am eu nişte leacuri straşnice împotriva loviturilor! 

— Şi, apucând ardeiul roşu, păstorul i-a frecat bine-bine rana, de-a urlat bogătanul că din gură de 
şarpe. 

La strigătele lui au prins oamenii a alerga către ei. Atunci pastorul a spus: 

— A venit vremea să-ți îndeplineşti făgăduiala. 

— Ce făgăduiala? a întrebat mânios bogătanul. 

— la socoteşte de câte ori te-am păcălit azi! Acu', dă-mi fata! 

De răutate, s-a schimonosit fata bogătanului. Dar înapoi nu mai putea da, că-l auzise tot satul. 

Aşa s-a însurat păstorul cel şiret cu faţa bogătanului. 


Cum l-a speriat iepurele pe tigru 
poveste vietnameză 


Iepurele s-a-ntâlnit odată cu elefantul. 

— Ce-i cu tine, unchiule? l-a întrebat. De ce ţi-s ochii atât de trişti? 

Ce mă mai poate înveseli dacă mor la prânz?, i-a răspuns elefantul. 

Nu l-a crezut iepuraşul. 

— De ce să mori, unchiule elefant? Priveşte cât eşti de uriaş. 

— Toată tărăşenia porneşte de la tigru — a spus elefantul, răsuflând atât de aprig, încât frunzele 
prinseră a se scutura din copaci. Toată tărăşenia porneşte de la tigru. Mi-a poruncit ca la prânz să mă 
înființez la adăpătoare. Şi mi-a făgăduit că mă mănâncă acolo... 

Şi bietul elefant şi-a lăsat atât de joc capul, ca trompa i-a ajuns pân' la pământ. 

— Ai şi găsit de cine să te temi! De tigru — a grăit iepurele. Suie-mă pe capul tău şi-ai să scapi! 

Dacă elefantul i-a dat ascultare, iepurele a mai spus: 

— Acu! ia-o către adăpătoare. Şi nu uita: când te-oi lovi cu lăbuţa, lasă-te la pământ şi fă-te că ai 
murit. 

Numai ce-a coborât elefantul către izvor, ca tigrul s-a şi ivit în depărtare. Atunci iepurele a scos 
un țipăt, l-a muşcat de ureche pe elefant şi-a strigat: 

— Ptiu, ce carne greţoasă! Nici nu se poate mânca! Mai degrabă oi face din pielea acestui elefant 
un aşternut pentru pui! 

Şi iepurele l-a lovit pe elefant cu lăbuţa. Elefantul o dată a căzut grămadă şi s-a prefăcut c-a 
murit. 

S-a înspăimântat tigrul. Of, ce mai fiară! Dintr-o singură muşcătura a doborât ditamai 
elefantul... 

Iar de pe capul elefantului, iepurele a sărit pe malul adăpătoarei, s-a întors către tigru şi-a grăit: 

— În sfârşit, voi prânz şi eu că lumea! De când mă ştiu n-am mâncat ceva mai gustos decât ficat 
de tigru! 

Şi ridicându-se pe labele dindărăt, iepurele fără frică s-a îndreptat către stăpânul junglei. 

Neputându-şi înfrâna spaima, tigrul a zbughit-o în desiş. Atunci iepurele i-a strigat din urmă. 

— N-ai să-mi scapi! Să ştii că răscolesc ori toată pădurea şi, cum dau de tine, cum te înghit! 

A tot fugit tigrul până-n peştera lui; acolo s-a odihnit, a răsuflat şi-a spus: 

„Cu fiare de astea-i mai bine să n-ai de-a face! Pe dată mă şi mut în codrul de alături!” 

Zis şi făcut. 

Iar elefantul le-a povestit tuturor dihaniilor din junglă cum a scăpat. Şi cu toate l-au aplaudat pe 
iepuraşul cel istet, în vreme ce au râs de tigrul cel prost. 


Vulpea a scăpat, tigrul a fost ucis 
poveste vietnameză 


Fugind odată după un iepure, vulpea s-a prăbuşit într-o groapă adâncă. S-a zbătut cât s-a zbătut, 
labele şi le-a julit, botul şi l-a zdrelit, dar tot n-a putut să iasă. 

De spaimă, tare s-a mai văicărit! 

În vremea aceea tigrul vină prin apropiere. S-a dat el lângă gura gropii şi-a întrebat: 

— Ce te-ai vârât, vulpe, în groapă? Ce te văicăreşti? 

I-a răspuns vulpea: 

— Oare nu ştii că cerul va cădea astăzi pe pământ şi că-i va strivi pe toţi? 

— N-am auzit, a mărturisit tigrul, înspăimântat. 

— De-aia m-am ascuns în groapa asta adâncă. Acu' nu mai are de ce să-mi fie frică. 

— Hai, dă-te mai încolo! a strigat tigrul, nerăbdător. O să mă vâr şi eu oleaca-n groapă! 


— Pentru tine, stăpâne, se găseşte loc întotdeauna — a rostit tare mărinimoasa vulpe. 

Când l-a văzut pe tigru alături, l-a întrebat: 

— Spune, stăpâne, n-ai ucis azi? 

— Nu, i-a răspuns tigrul, n-am avut noroc. 

— Foarte bine! 

— Nu pricep de ce te bucuri! 1-a răspuns tigrul. 

— Atunci vulpea şi-a izbit labele şi-a zis: 

— Ah, unde-mi sunt minţile! Am uitat să-ţi spun că cel ce ucide sau schilodeşte azi, nu scapă 
NICI în groapa cea mai adâncă! 

Şi grăind aşa, l-a muşcat de coadă. Şi-a strâns tigrul coada şi s-a uitat urât la vulpe. Dar vulpea, 
fără să se sperie, l-a muşcat rău de tot de ureche. 

— Te fac bucăţi! zise stăpânul junglei. 

— Dacă mă ucizi sau mă loveşti, cade cerul peste tine! a grăit vulpea şi iar l-a muşcat de ureche. 

Atunci tigrul a zvârlit-o din groapă şi a răcnit: 

— Să te strivească pe tine cerul, neobrazato! 

Dar asta şi căută vulpea, să iasă din groapă. 

S-a repezit până într-o poiană, unde un văcar îşi păştea bivolii şi i-a povestiţi ce-i cu tigrul. 
Văcarul n-a mai stat să piardă vremea: s-a apropiat de groapă şi l-a ucis. 


Croitorul şi calfa 


poveste vietnameză 


Un meșter croitor avea o calfă, un băiețaș pe nume Son. Dacă se pricepea croitorul la cusut, sau 
ba, nu se prea ştie, dar ce se știe e că era zgârcit şi hulpav. Se-ntâmplă ca meșterul și calfa să plece 
la careva acasă să-i lucreze şi-ndată se și ivea acela cu două străchini de orez fiert: una, mai mare, 
pentru croitor, alta, mai mică, pentru calfă. Dar nici n-apuca biata calfă să se atingă de mâncare, că-i 
şi trăgea croitorul strachina dinainte, zicând către stăpânul casei: 

— Son a mai mâncat azi, iar eu n-am pus nimic în gură de ieri, c-am tot lucrat. 

Uite-așa, ori de cate ori li se aducea câte ceva. Umbla Son flămând și croitorul sătul pentru 
amândoi. 

Nemaiputând îndura foamea, hotărât Son să-l înveţe minte pe stăpân. 

I-a poruncit croitorului într-un rând să-i coasă un veşmânt de sărbătoare chiar mandarinului. 
Venind ziua când să-i încerce haina, s-au înfățișat croitorul și calfa la palat. O slugă a mandarinului 
a dat cu ochii de ei și le-a spus: 

— Domnilor croitori, treceţi pe la bucătărie, unde vă aşteptă nişte se'”. 

Croitorul a sărit îndată: 

— Son a primit azi, iar eu n-am mâncat de ieri, că am tot lucrat. 

Şi, înfigând acul într-o rogojină, a plecat la bucătărie. Flămând, Son era gata să plângă de necaz. 
Şi poate că ar fi plâns chiar, dacă mandarinul n-ar fi intrat tocmai atunci. 

— Unde ţi-e stăpânul? l-a întrebat mandarinul. 

Băiatul a oftat din rărunchi şi-a răspuns: 

— Sărmanul, bietul meu stăpân mănâncă se la bucătărie! 

— Şi de asta îl căinezi? 

— Oare nu ştiţi că stăpânul meu îşi pierde minţile săptămână de săptămână? Și că sfâşie atunci 
bucăţi-bucăţi pânza sau mătasea muşteriilor... Noroc că pot spune întotdeauna dinainte dacă 
stăpânul va avea sau nu o izbucnire de nebunie! 

— Dar cum de-ţi dai seama? 


195 mâncare naţională din orez și zahăr 


— Am eu semnele mele Dacă stăpânul nu mănâncă una, ci doua străchini de orez, înseamnă ca 
boala se apropie. Dacă, după ce a mâncat începe să umble cu mâinile pe rogojină, înseamnă că peste 
o clipa se-apuca să cioplească pânza sau mătasea muşteriului. 

— ŞI-I ţine mult? a întrebat cu nelinişte mandarinul. 

— A, nu! Numai ce-i tragi douăzeci de bețe de bambus la călcâie, că îndată îşi vine in fire! 

Grăind așa, Son a scos din rogojină, pe furiş, acul pe care croitorul îl înfipsese acolo. Şi-abia îl 
scosese, când, hop! se ivi bucătarul și croitorul. 

Se plecă frumos înaintea mandarinului şi-i spuse: 

— Mulţumesc, strălucite domn! Orez mai gustos decât la domnia-voastră n-am mâncat nicăieri. 

Mandarinul se trase într-o parte şi-l întrebă: 

— Dar câte străchini cu orez ai mâncat? 

— Două, strălucite domn, chiar două — răspunse mulțumit croitorul. 

Şi, aşezându-se pe rogojină, se-ntinse după ac. Dar, ia-l de unde nu-i! Croitorul, care nici nu prea 
vedea bine, a început să caute acul, de zor, în rogojină. 

— Puneţi mâna pe el! a țipat mandarinul către slugi. Apucați-l de mâini, că altminteri îmi sfâşie 
în bucăţi minunata mătase! 

Îndată ce slugile-i îndepliniră porunca, mandarinul a vorbit către Son: 

— Fi, Și-acu', începe lecuirea! Ia băţul de bambus de colo și trage-i stăpânului tău douăzeci de 
lovituri peste călcâiele goale! 

Ce să mai vorbim de mulțumirea cu care Son i-a îndeplinit porunca! 

— Dar pentru ce, pentru ce mă pedepsiţi? a întrebat croitorul. 

— Pentru ca să-ţi treacă boala mai degrabă — i-a răspuns mandarinul. 

— Ce boală? N-am fost bolnav niciodată! 

— Cum n-ai fost bolnav? Calfa spune că-ți pierzi mințile săptămână de săptămână... 

Auzind una ca asta, l-a prins croitorul pe Son de guler şi a răcnit! 

— Cum ai cutezat să mă faci nebun, netrebnicule? 

— Oare nu-i adevărat? a grăit Son. Judecă singur: ori de câte ori sunt flămând, domnia ta zici că 
am mâncat foarte bine. Parcă un om sănătos spune despre flămând că-i sătul? Vorbe d-astea nu 
poate rosti decât cine nu-i în toate mințile! 

Din ziua aceea croitorul nu s-a mai atins de orezul lui Son. 


Logodnicul prostănac 
poveste vietnameză 


În provincia Tai-Nguen trăia o văduvă. Şi-avea un fecior cam prostănac, pe nume Viet Soi. 

Odată, Viet Soi a văzut in usa unei colibe o fată nespus de frumoasă. A venit acasă si a spus: 

— Măicuţă, am văzut la marginea satului o fată nespus de frumoasă. Îngăduie-mi să mă-nsor cu 
ea. 

— Însoară-te, dacă o vrea să te ia — i-a răspuns mama. 

— Dar cum să știu dacă vrea sau ba? 

— Dă-i nişte betel. Dacă nu ţi-l înapoiază, se cheamă ca i-ai plăcut. Dacă ţi-l înapoiază, cată-ţi 
altă logodnică. Așa-i la noi obiceiul pământului. 

Dimineaţa, când Viet Soi îşi pregătea betelul, mamă-sa i-a spus: 

— Părinților fetei să le-arăţi cinstea cuvenita. Nu lenevi. Fa tot ce face tatăl logodnicei, 
împlineşte-i toate dorinţele. 

— Mi-oi aminti de sfaturile tale, măicuţă — a tăgăduit feciorul cel prostănac. 

Şi, iacă, a ajuns Viet Soi la coliba frumoasei. I-a dat Viet Soi betelul și fata l-a primit. S-a bucurat 
Viet Soi și şi-a zis: „Acum trebuie să-i urmez al doilea sfat al măicuţei, să nu lenevesc, să fac tot ce 
face şi tatăl fetei, să-i împlinesc toate dorințele...” 


Şi, dacă a văzut Viet Soi că tatăl fetei a apucat toporul și-a ieşit din colibă, îndată a sărit şi el din 
loc, a pus mâna pe al doilea topor și-a întins-o după bătrân. 

Bătrânul a intrat în pădure şi s-a oprit lângă un palmier uscat. 

Numai ce a început a da cu toporul, că Viet Soi l-a și prins de mâini şi-a zis: 

— Îngăduie-mi să tai eu palmierul! 

— Taie-l! a rostit mulțumit bătrânul şi s-a îndreptat către un bambus. 

Abia începuse să dea cu toporul, că Viet Soi l-a oprit din nou: 

— Îngăduie-mi să tai eu copacul! 

— Bine, dacă puterile nu te ajută să tai palmierul, taie bambusul — a grăit bătrânul şi s-a 
îndreptat din nou către palmier. 

Dar nici n-a apucat să dea o dată ca lumea în trunchiul palmierului, că Viet Soi se afla iar 
înaintea lui. 

— Nu, nu — a zis logodnicul cel prostănac — îmi cunosc îndatoririle. Îndată am să-ţi tai 
palmierul! 

„E nebun, pe cât se pare” — a gândit înspăimântat bătrânul și a zis cu glas tare: 

— Bine, taie palmierul şi eu am să dobor bambusul... 

Din nou s-a îndreptat bătrânul către bambus și din nou, cum a izbit cu toporul, cum l-a prins Viet 
Soi de mâna. 

— Nu le osteni, că-l retez eu îndată! 

„E nebun, fără doar şi poate!” — s-a încredințat bătrânul și-a tulit-o către casă. 

„Fă tot ce face și tată logodnicei” — şi-a amintit Viet Soi cuvintele mamei și-a rupt-o la fugă pe 
urmele bătrânului. 

Când a văzut bătrânul că Viet Soi goneşte după el, de groază, s-a împiedicat de o tufă şi şi-a 
agăţat pălăria într-o cracă. Dacă a ajuns în dreptul tufei, şi-a scos Viet Soi pălăria cea nouă şi a 
agățat-o şi el de cracă. Fiindu-i greu să alerge cu toporul, bătrânul l-a lepădat în iarbă. Atunci și-a 
zvârlit toporul în iarbă şi Viet Soi. 

Fugea acu' bătrânul fără a-și mai alege drumul. La un cot se-mpiedică de o buturugă şi căzu în 
şanţ. Nici nu izbutise încă să iasă, că Viet Soi se și prăbuși lângă el. De spaimă, bătrânul a îngheţat 
locului. Viet Soi stătea și el culcat și nu se clintea. 

„Nebunul, pe cât se pare, s-a lovit de moarte! se bucură bătrânul. S-o iau către casă degrabă, 
până nu-și vine-n fire”. 

Cu chiu cu vai a ieşit din şanţ, şi s-a îndreptat spre casă. Când, deodată, aude că cineva îi calcă 
pe urme. Se uită îndărăt — Viet Soi! 

Pe cât îl ţineau picioarele, bătrânul a luat-o din nou la sănătoasa. 

Mai mult mort decât viu, bătrânul a ajuns în sat, a dat buzna în coliba lui și-a răcnit: 

— A înnebunit Viet Soi! Aleargă după mine cu toporul! Vrea să mă ucidă! Vă omoară şi pe voi! 
Feriţi-vă de nebun! 

Speriate de moarte, mama și fata s-au pitit într-un ungher întunecat. Bătrânul s-a ascuns într-un 
sac, în care ținuse orez. 

În vremea asta a dat buzna şi Viet Soi în colibă. Văzând ca tatăl fetei s-a vârât în sac, s-a băgat şi 
el. 

Mama şi fata au țipat atunci cât au putut: 

— Săriți! Ajutor! Ne omoară! 

Bătrânul a bolborosit şi el: 

— Săriți! Ajutor! Ne omoară! 

Amintindu-și de vorbele maică-si. Viet Soi a prins a răcni și el cât îl ţinea gura, împreună cu 
ceilalți: 

— Săriți! Ajutor! Ne omoară! 

La asemenea strigate, fireşte, s-a adunat tot satul. Oamenii l-au scos din sac pe bătrânul 
înspăimântat. S-a scuturat bătrânul de pleava de orez și, mânios, s-a răstit către logodnic: 


— Cară-te din casa mea! 

Şi-a plecat prostănacul de Viet Soi către casă. Tot drumul n-a făcut decât să se întrebe de ce 
fusese alungat. Dar n-a putut să-ţi răspundă cu niciun preț. 

Cică tot neînsurat a rămas Viet Soi şi până-n ziua de azi. Toată lumea a aflat că, nu se ştie de ce, 
tatăl logodnicei nu l-a plăcut. 


Copacul care vorbeşte 
poveste vietnameză 


Un călător s-a aşezat la umbra unui copac, să se odihnească. S-a culcat şi a adormit, iar când s-a 
trezit a vrut să-şi continue drumul, dar a văzut că-i lipseşte punga cu bani. 

În apropiere se vedea un sat. Se duse într-acolo şi fiindcă nu ştia cum să iasă din încurcătură, 
călătorul se trânti la pământ şi începu să se jeluiască cit îl ţinea gura. Speriaţi, oamenii din sat, care 
mai de care, se mirau: 

— Cum se poate, o hoţie pe pământul nostru, tot satul va trebui să răspundă pentru asta! 

În acest timp, unul dintre săteni alergă la judecător. Acesta îl chemă la el pe păgubaş şi-l întrebă: 

— De ce ne tulburi liniştea şi tihna cu tipetele tale? 

— O, mărite, răspunse păgubaşul, în timp ce dormeam sub copac, un hoţ mi-a furat punga şi nu 
mi-a rămas altceva nimic decât să strig şi să mă vaiet. 

Când a aflat ce s-a întâmplat, judecătorul a poruncit să se taie ramurile copacului sub care a 
dormit călătorul şi să fie aduse la judecătorie, pentru judecată. Când ramurile au fost aduse, 
judecătorul porunci să se sape o groapă în curte, în care fu ascuns paznicul şi sfătuit: 

— Când vei auzi întrebările mele, să răspunzi: „Mărite şef, lasă-mă să mă uit la oameni şi am să 
recunosc hoțul”. 

Au acoperit bine groapa. Când i s-a înfățişat o ramură, judecătorul a aşezat-o pe groapă şi s-a 
prefăcut că o întreabă ca la judecată. Paznicul răspundea, după cum i se poruncise. Într-o clipă tot 
satul a aflat de aceasta. 

— Copacul ştie să vorbească! A făgăduit să recunoască pe hoț. 

A aflat de aceasta şi cel care furase punga. S-a speriat atât de tare, încât şi-a spus: „Lotul e 
pierdut. Mai bine să recunosc de bună voie”. Luă banii, se duse la judecător şi spuse cum a săvârşit 
furtul. 


Elefantul și furnicile 
poveste vietnameză 


Într-o junglă trăia de mult un elefant care era foarte mândru de puterea sa. Dar el era de 
asemenea foarte crud și știindu-se mai puternic decât toate animalele, lovea cu trompa și călca în 
picioare tot ce-i ieşea în cale. 

Într-o zi, ieșind să se plimbe printr-o câmpie, văzu un roi de furnici care lucrau de zor, clădindu- 
şi cuibul şi adunând hrană. Ele erau atât de numeroase, încât formau pe pământ un şir foarte lung. 

Privind la ele, namila de elefant începu să râdă batjocoritor: 

— De ce râzi? au întrebat furnicile. 

— Pentru că sunteți atât de mici, încât nu sunteţi bune ele nimic. 

— Aşa mici cum suntem, noi ne clădim singure cuibul și adunăm hrană pentru vremuri grele. Nu 
avem nevoie de ajutorul nimănui şi nu ne temem de nimic. 

— Nici chiar de mine? întrebă îngâmfatul elefant. 

— Nici de tine, nici de nimeni. 

— Aţi fi voi în stare să vă luptaţi eu mine? spuse cu dispreţ elefantul. 


— Desigur că am fi, au răspuns furnicile. Dar mai bine să nu ne batem, ci să ne vedem fiecare de 
treburile noastre. Dacă vrem să ne arătăm puterile, mai bine să ne întrecem în muncă. Să vedem 
cine e mai harnic: tu sau noi? 

— Ba nu, să ne luptăm! răcni elefantul, furios că nişte fiinţe cu trupul atât de mic îndrăzneau să-i 
vorbească astfel. 

Îndată fiara începu să calce peste roiul de furnici, gândind că picioarele sale groase ca nişte stâlpi 
le va strivi în câteva clipe. Dar furnicile se băgau în micile crăpături ale pământului, unde 
călcăturile elefantului nu le făceau niciun rău Și, ori de câte ori un picior era pe pământ, zeci de 
furnici săreau pe el şi porneau să se caţere, până l-au acoperit tot. Elefantul nu simţea nimic și 
continua să bătătorească pământul, pentru ca nicio furnică să nu scape cu viaţă. 

Deodată el începu să urle de durere: nenumărate furnici îi intraseră în urechi şi îl pişcau 
îngrozitor. El o luă la fugă, dar în zadar, căci pişcăturile nu încetau: 

Cu cât el fugea mai repede, cu atât furnicile îl mușcau mai tare. 

După un timp, elefantul a ajuns lângă o stâncă, iar atunci furnicile i-au spus: 

— Dacă vrei ca durerile din urechi să înceteze, lovește-te cu capul de această piatră! 

În deznădejdea sa, elefantul se izbi din toate puterile cu capul de stâncă, iar furnicile încetară 
câte va clipe de a-l mușca, dar apoi o luară de la capăt. Elefantul se mai dădu odată cu capul de 
stâncă şi iarăși nu mai simţi înțepăturile. Așa au continuat mai multă vreme: când elefantul se lovea 
cu capul de stâncă, furnicile îl lăsau în pace câtva timp, dar apoi îl muşcau din nou, pentru ca 
elefantul să se repeadă din nou spre stâncă. 

În sfârșit, doborât de înţepăturile din urechi și de loviturile în stâncă, elefantul se prăbuşi la 
pământ, aproape mort. Atunci furnicile se dădură jos de pe corpul 3tn şi, depărtându-se, îi spuseră: 

— lată că suntem mici, dar suntem mai puternice decât tine prin mulţimea și deșteptăciunea 
noastră. 

Elefantul s-a însănătoşit după câtva timp, dar de atunci nu s-a mai mândrit cu puterea lui şi nu a 
mai făcut rău altor animale, înțelegând că toate pot fi puternice cina sunt deștepte şi unite între ele. 


Cine e rău nu poate fi fericit 
poveste vietnameză 


Într-un sat de munte trăia odată un tânăr cu soţia lui. Nu erau bogaţi, dar munceau împreună și 
erau fericiţi, mai ales după ce femeia a născut o fetiță, căreia i-au pus numele Ci. Dar fericirea le-a 
fost de scurtă durată, deoarece la câteva luni după venirea fetiţei pe lume femeia s-a îmbolnăvit şi a 
murit. 

După câtva timp omul s-a însurat a doua oară, iar această nouă soţie a născut tot o fetiță, pe care 
au numit-o Em. Cu toate că cele două fetiţe aveau același tată, nu semănau deloc una cu alta. Em 
era urâtă, leneșă şi răutăcioasă, în timp ce Ci era drăguță, harnică şi binevoitoare față de toată 
lumea; mai ales față de mica sa surioară se arăta plină de dragoste și de bunătate, cu toate că Em nu- 
i răspundea în același fel. Dar nici mama vitregă nu o iubea pe Ci, certând-o toată ziua şi bătând-o 
ori de câte ori i se năzărea câte ceva, fără a ţine seamă că biata fată muncea bine şi cu spor de 
dimineaţa până seara. Toate treburile în gospodărie erau făcute de Ci, în timp ce Em lenevea toată 
ziua. Totuși mama își iubea fiica nespus de mult și nu-i găsea niciun cusur: toate cusururile erau 
lăsate pe seama lui Ci. 

Într-o zi, Ci s-a dus la izvor să aducă apă. În timp ce se întorcea spre casă cu oala plină pe umăr, 
în calea ei a apărut un moș zdrenţăros şi foarte murdar, care a rugat-o să-i dea să bea apă. Ci s-a 
oprit, a luat oala de pe umăr și a întins-o moşului. După ce a băut, moşul n-a spus nicio vorbă de 
mulțumire, ba chiar a răsturnat oala ca să se verse toată apa, apoi şi-a văzut de drum. Fata nu s-a 
supărat, ci s-a întors la izvor, a luat altă apă și s-a dus acasă. Aici mama vitregă o aştepta furioasă 
foc şi s-a apucat s-o certe că stătuse așa de mult pentru o oală cu apă. Dar Ci nu a spus nimic din 


cele întâmplate. 

Altădată s-a dus să aducă apă de la o fântână renumită pentru apa ei limpede şi rece. Privind în 
fântână, fata a văzut ceva mai jos o floare atât de frumoasă, incit s-a gândit să coboare până la ea ca 
s-o culeagă și s-o ducă acasă. Dar floarea parcă se tot depărta şi, când fata a ajuns chiar lângă apa 
fântânii, a băgat de seamă că apa se dădea în lături, lăsând să se vadă o deschidere luminoasă, ca o 
boltă. Din ce în ce mai mirată, fata a păşit sub boltă şi a ajuns în fața unui palat subpământean. Când 
a ajuns lângă el, uşa palatului s-a deschis și prin ea a ieşit moşul de la izvor, care a luat-o pe Ci de 
mână și a dus-o într-o sală mare, plină cu nenumărate bogății: 

podoabe de aur și diamante, şiraguri de perle strălucitoare și câte și mai câte. Moșul i-a spus 
atunci: 

— Vreau să te răsplătesc pentru că ești cuminte și harnică şi pentru că te porți cu toată lumea așa 
frumos cum te-ai purtat cu mine. Tu mi-ai dat să beau apă limpede de izvor, dar acum e rândul meu 
să-ţi dau de băut ceea ce am mai bun. 

Zicând acestea, i-a întins o cupă de aur plină cu băutură fermecată. Îndată ce Ci a gustat băutura 
aceea, s-a făcut de o frumuseţe nemaivăzută, dinţii îi străluceau ca perlele, iar hainele ei 
sărăcăcioase s-au prefăcut în veşminte bogate, ţesute din fir de aur și bătute cu pietre scumpe. Bietei 
fete nu-i venea să creadă când și-a dat seama ce noroc avusese și a început să spună cuvinte de 
mulțumire bătrânului. Atunci a văzut că la fiecare vorbă pe care o spunea, din gură îi sărea câte un 
ban de aur sau un mărgăritar. 

Foarte fericită, Ci a pornit înapoi pe unde venise, a ieșit din fântână și s-a îndreptat spre casă. Pe 
drum s-a întâlnit cu mai mulți oameni din satul ei și toţi se minunau văzând o fată atât de frumoasă 
și de bogat îmbrăcată. 

Ei nu o mai cunoşteau și credeau că vreo ziuă sau vreo împărăteasă a venit în satul lor. Dar fata 
le spuse tuturor vorbe bune, iar în acest timp monedele ide aur şi mărgăritarele cădeau ea ploaia în 
jurul ei, spre bucuria oamenilor, care se grăbeau să le culeagă. 

Când a ajuns acasă, mama vitregă a întrebat-o cum de s-a schimbat așa de mult și cine i-a făcut 
aşa daruri bogate. Fiind bună la inimă, Ci n-a ascuns nimic şi a povestit totul întocmai cum se 
întâmplase. Atunci răutăcioasa femeie a spus: 

— Mâine tu să stai acasă, iar Ern se va duce după apă la izvor. 

A doua zi, cu toate că mama sa îi povestise cu de-amănuntul despre felul cum Ci dăduse de 
noroc:, Em s-a sculat tot aşa de târziu ca de obicei şi, după multe mofturi, a luat oala și a plecat să 
aducă apă. În drum spre casă s-a întâlnit și ea cu același moș, care i-a cerut și ei să-i dea să bea apă. 
Em s-a uitat urât la el și i-a răspuns: 

— Tu, murdarule, vrei să-mi spurci oala punând gura pe ea? Pleacă de aici! N-am să mă ostenesc 
eu să car apă pentru un zdrențăros ea tine! lată izvorul, dacă ţi-e sete, n-ai decât să te duci să bei. 

Pe când nu mai înceta să-l ocărască pe moș, oala i s-a răsturnat pe umăr și toată apa a curs peste 
dânsa, iar unde a ajuns apa, trupul ei s-a acoperit cu pene de toate culorile. Fata a început din nou să 
strige la bătrân, dar acum la fiecare vorbă îi sărea din gură un şarpe sau un păianjen. 

Acasă marna sa o aștepta cu nerăbdare. Când a văzut ce pacoste a căzut pe Em, a fost cuprinsă 
de necaz şi, fiindu-i ruşine să se mai argate în sat cu așa pocitanie de fată, a luat-o cu dânsa şi a 
plecat să trăiască împreună în pădure. Au stat ele cât au stat ascunse prin desișuri, dar după un timp 
a început să le pară rău de viaţa pe care o duseseră, aşa incit, s-au hotărât să vină acasă în fiecare 
noapte, când știau că nu le va vedea nimeni pe drum. 

Așa au şi făcut; ziua stăteau în pădure, iar noaptea intrau în sat. Dar, îndată ce ajungeau acasă, 
începeau să se certe, să strige şi să trântească totul prin casă, incit după câteva zile nu mai rămăsese 
acolo niciun lucru întreg, iar din vorbele multe ale lui Em șerpii și păianjenii au umplut mai întâi 
casa, apoi şi curtea de unde au pornit să se împrăștie în sat. Când au văzut acestea, sătenii s-au 
hotărât să facă ce vor putea ca să scape de ele. Ei au făcut două capcane de fier în formă de scaune, 
iar într-o seară le-au înroșit în foc şi le-au pus în locul unor bănci de lângă casă, unde ele se așezau 
de obicei înainte de a intra în casă. 


Îndată ce s-a lăsat întunericul, Em și mama sa au venit în sat şi, fără să bănuiască ceva, s-au 
aşezat drept pe capcanele fierbinţi. Simţind arsurile, au început să ţipe cât le ţinea gura, dar nimeni 
nu se arăta ca să le vină în ajutor. Cu mare greutate ele au izbutit să scape din capcanele de foc, 
având hainele arse și spinările fripte. În goana mare s-au înapoiat în pădure și de atunci nu au mai 
avut îndrăzneala să se apropie de sat. Trăind mereu în întunericul pădurilor, cu şerpii şi păianjenii 
ieşiţi din gura fetei, cu timpul s-au prefăcut şi ele una în șarpe și alta în păianjen și sub aceste 
chipuri, Şi-au trăit tot restul vieţii. 


Haină nouă și porc nou 
poveste vietnameză 


În vremea noastră erau într-un sat doi prieteni, Bas și Buong, amândoi oameni cumsecade, dar 
cam lăudăros!: 

când vreunul avea un lucru mai deosebit, căuta să-l arate tuturora și să se fălească în tot chipul cu 
el. 

Într-o zi ei s-au dus la târg în orașul vecin, de unde Bas şi-a cumpărat o haină, iar Buong şi-a luat 
un porc. 

Îndată ce s-a întors acasă, Bas și-a îmbrăcat haina cea nouă și a ieșit la plimbare în sat, pentru ca 
toți consătenii să-l vadă și să-l admire. S-a întâmplat încă că la ora aceea toate străzile erau goale, 
aşa că Bas nu s-a întâlnit cu niciun om care să-l laude pentru frumuseţea îmbrăcămintei. După ce a 
colindat satul timp de câteva ceasuri, a pornit dezamăgit spre casa lui. 

În acest timp, Buong a dat drumul porcului prin curte, așteptând ca toţi cei ce vor trece pe-acolo 
să-l vadă şi să-l laude. Nici el n-a avut mai mult noroc ca prietenul său. E drept că au trecut câțiva 
oameni pe lângă casa lui, dar niciunul nu s-a uitat în curte, aşa că noua sa cumpărătură a rămas 
neobservată. Atunci el s-a gândit să scoată porcul la păscut pe marginea drumului, în faţa curţii, în 
aşa fel ca nimeni să nu poată trece pe acolo fără a-l vedea. 

Dar, într-un moment când omul nu era atent, porcul o luă la fugă şi dispăru într-o stradă 
lăturalnică. Buong porni să-l caute, dar nu știa încotro s-o apuce. Pe când alerga deznădăjduit, 
privind în toate părțile, se întâmplă ca Bas să treacă pe-acolo, aşa că Buong îl întrebă: 

— Nu cumva ai văzut încotro a luat-o porcul meu cel nou? 

— Nu, răspunse Bas. De când port haină nouă nu am văzut niciun porc. 


Tam şi Cam 
poveste vietnameză 


Într-un sat din Vietnam a fost odată un om tânăr, căruia i-a murit soţia la puţin timp după ce a 
născut o fetiță. El a dat fetiţei numele de Tam. După câtva timp el s-a căsătorit din nou şi a avut încă 
o fetiță, căreia i-au pus numele Cam. Nenorocirea a făcut că după puţini ani omul a murit și el, aşa 
încât sărmana Tam a rămas numai cu mama ei vitregă şi cu sora ei. 

Însă cele două fete nu semănau nici la înfăţişare, nici la fire. Tam era frumoasă, cuminte, harnică 
şi de o mare bunătate, pe când cam era urâtă, zvăpăiată, leneşă și rea ia inimă. Dar, cum se întâmplă 
de multe ori, pe cam mama ei o iubea foarte mult, iar pe Tam nici nu voia s-o vadă înaintea ochilor. 
Biata Tam muncea de dimineața până seara, toată casa era îngrijită de ea, totuşi mama ei vitregă nu 
era niciodată mulţumită de dânsa, o certa și adeseori chiar o bătea. 

Urmând pilda mamei sale, şi cam se purta urât cu sora ei, cu toate că aceasta îi vorbea totdeauna 
blând și o ajuta în orice împrejurare, aşa cum orice fată trebuie să îngrijească de sora ei mai mică. 
Când lui cam i se întâmplă să facă vreo stricăciune în casă, nu-și recunoștea greşeala ci, plină de 
răutate, se ducea la mama ei și dădea vina pe Tam, așa încât aceasta era adeseori pedepsită fără a fi 


vinovată. 

Într-o zi mama a trimis pe cele două fele la râu, ca să prindă pește. Îndată ce au ajuns pe malul 
râului, Tam s-a apucat de treabă cu toată sârguinţa și în scurt timp coșul ei era aproape plin cu pești. 
Dimpotrivă, cam se ţinea numai de joacă, așa că nu a prins niciunul. Văzând că se apropie timpul de 
întoarcere acasă, iar coşul său este gol, 

Cam se gândi la un șiretlic. Ea se prefăcu a privi cu atenție părul lui Tam şi spuse: 

— Tam, iată că tot umblând cu mâinile pe peşti ţi-ai murdărit părul. Dacă vei merge acasă aşa, 
mama se va supăra pe tine. Du-te și spală-te pe cap, căci avem încă timp destul. 

Lui Tam îi plăcea curăţenia, așa că, deşi știa bine că nu se murdărise de la pește, se gândi că nu-i 
strică nicidecum să se spele bine acum, cât era la râu. Dar în timp ce Tam se spăla, cam a deşșertat 
peştele din coșul lui Tam într-al său şi a fugit acasă. Când a terminat de a se spăla, Tam s-a întors la 
locul ei şi, văzându-şi coşul gol, a înţeles ce se întâmplase și a început să plângă. 

Nu numai că-i părea rău după peştele prins cu atâta trudă, dar se și temea de ocara care o aștepta 
din partea mamei vitrege, care o va pedepsi că n-a fost în stare să aducă niciun peşte, în timp ce cam 
adusese un coş întreg. Dar, mai mult decât orice o durea în suflet când vedea răutatea lui Cam. 

Pe când plângea astfel, s-a pomenit deodată în faţa ei cu un bătrân pe care nu-l cunoştea și pe 
care nu-l văzuse venind de parcă ieşise din pământ. La începui lui 

Tam i-a fost cam frică. Însă văzând că bătrânul o priveşte cu blândeţe, i-a venit repede inima la 
loc. 

— De ce plângi, fetiţo? a întrebat bătrânul. 

Atunci Tam i-a povestit tot ce se întâmplase. Bătrânul a ascultat-o cu atenție, apoi i-a spus: 

— Nu mai plânge. Îţi cunosc toate necazurile și am să te ajut să scapi de ele. Iată, îţi dau un 
peştişor viu. Du-te repede şi aruncă-l în fântâna din curtea ta. Apoi, în fiecare zi să-i aduci de 
mâncare. Pentru ca să vină la tine, să-l chemi așa: 

Peştişor, drag peştişor, 

Vino înotând uşor! 

Iată, ţi-am adus mâncare, 

Să te faci voinic şi mare. 

Când peştele se va face mare, vei vedea de cât ajutor îţi va fi în toate. 

După ce spuse acestea, bătrânul se făcu nevăzut, tot așa precum apăruse. 

Urmând sfatul bătrânului, Tam a aruncat peștișorul în fântâna casei sale și în fiecare zi se ducea 
la dânsul. 

Când îl chema aşa cum o învățase bătrânul, peştişorul ieşea deasupra apei şi primea mâncarea 
adusă. Tam era foarte mulțumită observând că peștişorul începuse a o cunoaşte şi că îşi arăta 
bucuria când o vedea. 

De la un timp însă Cam, care nu se ţinea de nicio treabă decât să pândească ce fac ceilalți, a 
băgat de seamă că Tam stătea prea mult în jurul fântânii. Curioasă să afle ce se petrece acolo, într-o 
zi s-a ascuns prin apropiere, de unde a auzit şi a văzut totul. Îndată s-a dus la mama sa și i-a povestit 
ce aflase. 

De aceea, a doua zi, mama vitregă i-a spus lui Tam: 

— Astăzi să te duci cu bivolița la pășune, dar să o mâni ceva mai departe, căci dacă o lași să 
pască pe lângă casă, intră în câmpul cu orez și face mari stricăciuni. 

Tam a trebuit să asculte de mama vitregă și a plecat cu bivolița departe de casă, unde și iarba era 
mai deasa, dar nici lanuri de orez nu se găseau prin apropiere. Îndată ce s-au văzut singure, cam și 
cu mama ei s-au dus la fântână şi nu s-au lăsat până nu au prins peştele, care între timp se făcuse 
mărişor. Repede l-au gătit şi l-au mâncat, iar când au terminat au adunat oasele şi le-au aruncat în 
grădină. 

Îndată ce s-a întors de la pășune, Tam a luat ceva de mâncare și s-a dus în graba mare la fântână, 
aşa cum făcea în fiecare zi. Însă de data aceasta în zadar îl chemă de mai multe ori, căci peştişorul 
nu se mai arătă. Foarte mirată, privi mai cu băgare de seamă împrejur și văzu o picătură de sânge pe 


o piatră de lângă fântână. Înţelegând ce se întâmplase, fata porni a plânge cu hohote, căci se 
obișnuise cu peștișorul acela atât de prietenos și îi era milă de el. Bătrânul de la râu i se arătă din 
nou şi, aflând de moartea peștelui, spuse i 

— Nu-i nimic, Tam, totul se mai poate îndrepta. Caută prin casă sau prin curte un os al peştelui 
şi după aceea pune-l într-o sticlă pe care s-o ascunzi undeva în camera ta. De acolo el te va feri de 
orice primejdie și îţi va îndeplini orice dorință. 

Tam a căutat multă vreme, dar în sfârşit a dat în grădină peste grămăjoara de oase şi a făcut 
întocmai cum o învățase bătrânul cel bun. 

În ţinutul acela era obiceiul să se dea în fiecare an o mare serbare, la care se duceau toți locuitorii 
din împrejurimi. În anul când se petreceau cele povestite mai sus, se făceau pregătiri mai mari ca de 
obicei, căci era vorba să vină la serbare şi împăratul, care era tânăr şi se urcase de curând pe tron. 
Cam şi cu mama ei se gătiră cu tot ce aveau mai frumos, dar când Tam le rugă s-o ia şi pe dânsa la 
serbare, mama vitregă i-a spus: 

— Dacă vrei să mergi, trebuie să-ţi termini mai întâi lucrul pe care îl ai de făcut în casă. Dar şi 
după aceea cum vei putea merge la așa serbare, când tu n-ai haine de sărbătoare? 

Apoi ele au adus un sac cu orez şi unul cu fasole, i-au răsturnat în mijlocul casei şi i-au spus: 

— Alege orzul de fasole, pune-le la loc în sacii lor și după aceea poţi să vii la serbare. 

Adăugând că treaba aceasta nu-i va lua prea mult timp, ele plecară râzând, fiind sigure că Tam 
avea de lucru pentru câteva zile. 

Rămasă singură şi cu atâta lucru de făcut, Tam începu din nou să plângă. Bătrânul cel bun 
văzând aceasta îi trimise mai multe sute de păsărele. Acestea se năpustiră asupra grămezii cu 
amestec de orez şi de fasole, le aleseră în câteva clipe şi puseră boabele separate în cei doi saci. 

Văzând așa minune, Tam își aduse aminte de vorbele bătrânului, scoase sticla din ascunzătoarea 
ei şi rugă oasele să-i dea nişte haine pentru serbare. Abia termină de vorbit, că se și pomeni 
îmbrăcată în nişte haine atât de bogate și de frumoase, cum nu aveau nici împărații. 

Tam porni în grabă, căci nu mai era mult până la începerea serbării, iar împăratul trebuia să 
sosească. În graba ei, când trecea peste un pod, se împiedică puţin și un pantof îi căzu în apă. În acel 
loc malul era prăpăstios şi fata nu putşa ajunge până la pantof. Repede îşi luă niște pantofi obişnuiţi 
şi porni mai departe. 

Când împăratul, împreună cu tot alaiul său, trecu peste acel pod, văzu ceva strălucind ca soarele 
în apa râului şi porunci slujitorilor să-i aducă acel obiect minunat. Cu mare greutate oamenii 
împăratului reuşiră să scoată pantoful din apă și-l aduseră stăpânului lor. Acesta se minună văzând 
un pantof atât de frumos și dădu poruncă dregătorilor săi ca toate femeile adunate la serbare să-l 
încerce. El îşi închipuia că aceea care îl pierduse nu putea fi o ființă de rând, aşa încât adăugă că va 
lua de soție pe stăpâna pantofului. 

La vestea aceasta, toate fetele se îngrămădeau să treacă pe rând prin fața împăratului, dar nici 
uneia nu i se potrivea pantoful găsit. În sfârșit, veni şi rândul celei mai frumoase și mai bine gătite, 
lui Tam. Pantoful i-a venit ca turnat pe picior, iar atunci Tam a arătat şi perechea lui, încălțându-se 
ca la plecarea de acasă. Acum împăratul era pe deplin încredințat că aceasta era cu adevărat stăpâna 
pantofului scos de sub pod şi cum vedea că fata era de o rară frumuseţe, făcu îndată pregătirile 
pentru o nuntă așa cum se cuvine la curțile împărătești. 

După ce a ajuns împărăteasă, Tam se purta cu sora şi cu mama ei vitregă tot așa de frumos ca mai 
înainte, le chema adeseori la palatul său şi le făcea daruri bogate. 

Cu toate acestea, ele erau roase de invidie și, în loc să fie recunoscătoare lui Tam pentru binele 
pe care li-l făcea, se gândeau mereu cum să-i facă mai mult rău. 

Într-o zi, când se împlineau mai mulți ani de la moartea tatălui ei, Tam a venit la casa 
părintească. În timp ce stăteau împreună și vorbeau despre cel care nu mai era pe lume, mama 
vitregă i-a spus lui Tam: 

— Când tatăl tău era pe patul de moarte, cerea mereu să-i dăm mandarine, căci îi plăceau nespus 
de mult aceste fructe. Ce bine ar fi dacă acum, în amintirea lui, am mânca şi noi mandarine. Du-te 


dar și adu câteva din pom „căci vrem să le avem culese de mâna ta. 

Mișcată de această amintire despre tatăl ei, Tam s-a dus îndată în grădină şi s-a suit în pom ca să 
culeagă mandarine. Atunci mama vitregă s-a apropiat de pom şi a tăiat crengile pe care stătea Tam; 
pomul era chiar pe malul unui lac, așa incit Tam a căzut în apă și s-a înecat. 

După aceea cele două femei răutăcioase s-au dus la împărat și, prefăcându-se că plâng de durere, 
i-au povestit că Tam a fost înghițită de apele lacului. Împăratul era într-adevăr zdrobit de durere, iar 
cam și mama ei nu s-au mai dus acasă, ci au rămas pe lângă împărat, spunând că vor să-i aline 
mâhnirea, dar, de fapt, nădăjduind că împăratul, rămas fără soție, s-ar putea căsători cu Cam. 
Zadarnic însă se sileau ele să-l atragă, căci el se gândea numai la Tam şi nimic nu-l putea face să-şi 
uite supărarea. 

Când i se adusese vestea că Tam a căzut în apă, împăratul trimisese îndată mai mulți oameni cu 
bărci să caute prin lac, dar toate strădaniile lor de a-i găsi trupul au fost zadarnice. Ei nu puteau ști 
că trupul lui Tam se prefăcuse într-o privighetoare, care a zburat drept spre palatul împărătesc, s-a 
aşezat pe o ramură în faţa unei ferestre a camerei în care lucra împăratul și a început să ciute. 

De atunci, în fiecare zi ea venea în grădina palatului; se așeza totdeauna în apropierea locului 
unde se afla soţul ei şi făcea să răsune împrejurimile cu trilurile ei fermecătoare. Împăratului îi 
plăcea mult să asculte cântecul minunat al acestei păsărele şi într-o zi i-a spus: 

— Dragă privighetoare, de când mi-a murit soția, numai tu ştii să-mi alini puţin durerea cu 
cântecul tău. Dacă mă iubeşti, vino şi aşează-te aici, pe braţul meu. 

Privighetoarea l-a ascultat, iar din ziua aceea venea mereu să se așeze fie pe braţul, fie pe umărul 
împăratului și cânta de se minunau toţi cei ce-o ascultau. Însă cam crăpa de necaz, văzând că ochii 
împăratului erau tot timpul pe această păsărică, în timp ce pe ea nici nu o băga în seamă. De aceea, 
puse gând rău bietei păsărele şi, într-o zi când împăratul lipsea din palat, ea se ascunse în camera 
unde obişnuia să vină pasărea, o prinse, o omori şi o îngropă în grădină. 

Împăratul se obişnuise atât de mult cu privighetoarea şi îi era atât de dragă, incit dispariţia ei îl 
întristă tot așa de mult ca și pierderea soției. lar cam înţelesese curând că mai mult rău își făcuse 
omorând privighetoarea, căci acum împăratul nici nu se mai uita la dânsa și, dacă se întâmpla 
uneori să-i vorbească, era numai ca să întrebe dacă nu cumva a văzut pasărea. 

În locul unde cam îngropase privighetoarea, au răsărit doi copăcei, crescură mari în câteva zile și 
aveau frunzele şi florile atât de frumos mirositoare, încât toată grădina era învăluită în parfumul lor. 
Minunat de așa întâmplare, căci asemenea plante nu se mai văzuseră, împăratul porunci să i se facă 
un leagăn de mătase legat de cei doi copăcei şi o mare parte din zi și-o petrecea stând culcat în acel 
leagăn. De când nu mai auzea glasul privighetorii, numai parfumul acesta îi mai alina dorul de soţie. 

Văzând că nici de data aceasta nu izbutise să atragă pe împărat şi că în locul unui lucru minunat 
distrus de ea apărea altul, cam începu să bănuiască ceva și își puse în gând să nimicească și 
copăceii. Aşadar, într-o zi, când împăratul era plecat prin ţară, ea se duse în grădiniță, reteză 
copăceii, îi taie în bucățele și îi arse. Apoi, pentru ca nicio urmă să nu rămână prin apropiere, luă 
cenuşa Şi o îngropă departe, în mijlocul unei câmpii. 

Dar şi încercarea aceasta i-a fost fără folos, căci în locul acela crescu un copac care avea un 
singur fruct, mare, frumos şi cu un parfum deosebit de dulce. Într-o zi trecu pe-acolo o bătrână care, 
văzând minunatul fruct, încercă să-l culeagă, dar nu putu ajunge până la el. Atunci ea începu să se 
roage de fruct să cadă singur în coşul ei, făgăduindu-i că nu-i va face niciun rău, ci îl va păstra în 
casa ei, la adăpost de arşiţa soarelui, de vânturi şi de ploi. În acea clipă fructul căzu chiar în coşul 
bătrânei, iar aceasta îl duse acasă, îl puse pe masă şi îl păstră ca pe o podoabă scumpă, care îi 
umplea casa de mireasmă plăcută. 

A doua zi dimineaţa, bătrâna plecă la piaţă după cumpărături, iar când se întoarse acasă, văzu că 
toate camerele erau curate, iar pe masă era pregătită mâncare din planta binefăcătoare. A doua zi și 
într-a treia se întâmplă la fel, iar bătrâna nu știa ce să mai creadă, căci ea nu lăsa niciodată casa 
descuiată şi nimeni nu putea deci să intre în lipsa ei. 

Pentru a afla ce se întâmplă, bătrâna plecă în ziua următoare din nou la piaţă, ca de obicei, însă 


de la jumătatea drumului se întoarse repede acasă şi privi pe fereastră. Ea văzu atunci că prin casă 
umblă şi deretică o femeie tânără şi frumoasă ca o floare, iar pe masă se afla numai coaja fructului, 
desfăcută în două. Atunci ea înţelese că această femeie ieșea din fructul pe care-l pusese pe masă. 

De aceea ea se strecură pe furiș în casă, se apropie tiptil de masă, luă coaja fructului şi o rupse în 
mici fărâme. Era tocmai ce trebuia să facă pentru a rupe vraja care o stăpânea pe Tam. Apoi bătrâna 
i-a spus: 

— De acum înainte rămâi să stai cu mine. Eu voi fi mama ta, iar tu vei fi fiica mea. 

Și într-adevăr, bătrâna femeie se purta foarte frumos, ca o adevărată mamă, cu Tam, totuși 
aceasta nu era fericită și rămânea adeseori cufundată în gânduri, neștiind ce să facă pentru a se 
întâlni cu soțul ei. 

Dar aceasta n-a durat multă vreme, căci după câteva zile s-a întâmplat ca împăratul să treacă pe 
acolo şi, la vederea acestei căsuțe mici, dar curate şi atrăgătoare, intră în ea. Pentru a cinsti cum se 
cuvine pe acest musafir de seamă, bătrâna i-a dat să mănânce trau, iar împăratul a fost foarte mirat 
când a văzut că acesta era gătit aşa cum numai soţia sa ştia să-l gătească. 

— Cine a gătit această mâncare? a întrebat el. 

— Eu, măria ta, a răspuns bătrâna. 

Dar împăratul nu a crezut-o şi a continuat s-o întrebe, până când bătrâna n-a mai avut încotro şi a 
mărturisit că traul fusese gătit de fiica sa. 

— Unde este fiica aceasta? a mai întrebat împăratul. Cheam-o aici s-o întreb cine a învăţat-o să 
gătească aşa. 

În această clipă Tam a intrat în cameră, împăratul a recunoscut-o și amândoi erau fericiți de a se 
regăsi după o așa de lungă despărțire. Apoi împăratul a răsplătit-o pe bătrână pentru buna îngrijire 
dată lui Tam și a plecat cu soţia sa la palatul lor. 

Când cam a văzut-o venind, a rămas încremenită de mirare, dar şi de ciudă, deoarece Tam nu 
numai că nu murise, dar se făcuse mai frumoasă decât era înainte. Prefăcându-se că se bucură de 
regăsirea surorii sale, ea o întrebă: 

— De ce acum ești mai albă și mai frumoasă ca în trecut? 

Urmând sfatul bătrânei, Tam a răspuns: 

— M-a învăţat cineva să mă scald în apa clocotită. 

L-am ascultat şi iată cum m-am făcut. 

Grăbită să se facă și ea cât mai frumoasă, cam s-a dus acasă, a pus la fiert un cazan mare cu apă 
şi după aceea a spus mamei ei: 

— Mamă, am aflat secretul frumuseţii. Hai să ne scăldăm în această apă, să vezi ce frumoase ne 
vom face amândouă. 

Îndată au umplut o cadă cu apă în clocot și s-au cufundat în ea, dar au murit în câteva clipe. 

Numai aşa a scăpat Tam de ura înverșunată a mamei vitrege și a surorii sale. De acum înainte 
nimeni nu mai voia să-i facă rău, pentru că toţi o iubeau pentru bunătatea ei, aşa că a trăit fericită, 
împreună cu soţul ei. 


Viteazul Thek-Seng 


poveste vietnameză 


În vremurile de demult, într-un sat din nordul Vietnamului trăia un băiat care se numea Thek- 
Seng. El era fiul unor oameni foarte săraci şi rămase şi orfan de amândoi părinţii încă de când era 
copil. De aceea ducea o viață nespus de grea. Nu avea casă, aşa că şi-a făcut un adăpost în scorbura 
unui copac mare din pădure, iar pentru a avea din ce trăi aduna vreascuri şi le ducea în sat, unde 
primea în schimb câte ceva demâncare sau alte lucruri de care avea nevoie. Cu toată marea lui 
sărăcie, el era cinstit şi cuminte, vorbea frumos cu toată lumea, lucru pentru care toți îl lăudau şi îl 
iubeau. 


Mai mult decât orice însă, Thek-Seng era foarte blând cu animalele din pădure. Niciodată nu a 
vânat vreo păsărică pentru a o mânca sau vreun animal ca să-i ia blana. Când găsea vreun animal 
rănit, îl îngrijea şi-l punea la adăpost de fiare mai mari, iar când vedea pui de păsărele căzuţi din 
cuib, îi lua cu băgare de seamă şi-i punea la Joc, spre marea bucurie a părinților, care ciripeau parcă 
ar fi vrut să-i mulțumească. Ba chiar şi când vedea vreun copăcel doborât de vânt sau năpădit de 
buruieni, îl ridica, îi punea proptele sau curăța locul din jur, ca să poată creşte în voie. 

Lucrul acesta a plăcut foarte mult zeului pădurii, care vedea de asemenea că băiatul nu era 
mulţumit de viaţa pe care o ducea şi că adeseori era cuprins de gânduri triste. De aceea zeul s-a 
apropiat într-o zi de scorbura băiatului şi i-a spus: 

— Dragă Thek-Seng, nu mai fi trist. Văd că eşti băiat deştept, minunat şi bun la inimă. Meriţi o 
soartă mult mai bună. De aceea, am să te ajut ca să scapi de viaţa grea pe care o duci acum. Aceasta 
va fi răsplata mea pentru grija pe care ai avut-o mereu faţă de vietățile pădurii, de plante şi de 
animale. 

Din ziua aceea, zeul a venit în fiecare zi la băiat şi 1-a învăţat meşteşugul luptei. Când a văzut că 
Thek-Seng ajunsese atât de iscusit în luptă încât nimeni să nu-l poată birui, zeul i-a dăruit un arc şi 
un topor, după care s-a făcut nevăzut. 

Rămas singur, Thek-Seng îşi continuă câtva timp vechea ocupaţie, adică adunatul vreascurilor, 
dar în acelaşi timp făcea zilnic fel de fel de exerciții de întărire a corpului, pentru a deprinde cit mai 
bine învățăturile primite. Numai când s-a simţit deplin stăpân pe puterile lui s-a hotărât să plece în 
lume, ca să-şi caute norocul. 

Însă nu mult timp după ce a ieşit din pădure şi mergea pe o potecă spre sat, s-a întâlnit cu un om 
viclean, numit Ly Thong, care trăia numai din ce înşela pe cei din jurul său. De aceea, în orice 
împrejurare el căuta să afle cât mai multe lucruri pentru a vedea ce folos poate să tragă din orice. 
Văzându-l pe Thek-Seng, a intrat în vorbă cu el şi, punându-i câteva întrebări meşteşugite, şi-a dat 
seama, cu ce fel de om avea de-a face şi că ar avea multe de câştigat Aflând că Thek-Seng era 
singur pe lume, el 1-a chemat sa trăiască împreună ca nişte fraţi, ceea ce bietul băiat a primit foarte 
bucuros, căci se săturase să stea tot singur, fără niciun prieten apropiat. Ly Thong I-a poftit să 
locuiască în casa lui şi îi dădea tot ce îi trebuia. 

În vremea aceea, trăia prin apropiere un balaur groaznic. EI se hrănea cu fel şi chip de animale, 
dar mai mult decât orice îi plăcea carnea de om. In fiecare lună, satele dimprejur îi dădeau rând pe 
rând câte un om, ca să nu aibă de suferit din partea lui pagube şi mai mari. S-a întâmplat ca la puţin 
timp după ce Thek-Seng s-a împrietenit cu Ly Thong, acesta urma să fie dat balaurului. De aceea Ly 
Thong era cuprins de o frică de nedescris şi se tot gândea cum să facă pentru a trimite pe altcineva 
la moarte în locul lui. În seara când urma să se ducă la balaur, el i-a spus lui Thek-Seng: 

— Iubitul meu frate, în noaptea aceasta e rândul meu să fac de strajă la templul de lângă pădure. 
În fiecare noapte templul este păzit de cineva. Insă chiar azi am început să fac vin şi nu pot să 
întrerup lucrul, căci mi se strică vinul. De aceea te rog să te duci să faci de pază în locul meu, iar 
când va veni rândul tău mă voi duce şi eu la templu pentru tine, 

Thek-Seng nu auzise de balaur şi, cinstit cum era, nici nu-şi închipuia că oamenii ar putea fi şi 
altfel. Fără a bănui nimic, el s-a învoit să se ducă în noaptea aceea la templu. Îndată ce s-a înserat 
băiatul şi-a luat arcul şi toporul şi a plecat liniştit acolo unde îl trimisese Ly Thong. 

În miezul nopții a auzit un zgomot înfricoşător şi a văzut că din pădure ieşea uriaşa dihanie, cu o 
gură mare cât o prăpastie. Dar băiatul nu s-a speriat, ci, luându-și arcul şi toporul, s-a prins la luptă. 
Când se depărtau puțin unul de altul, băiatul îl străpungea cu săgețile, iar de aproape îl lovea cu 
toporul. Lupta a fost lungă şi grea, căci balaurul era atât de mare, încât săgețile erau pentru el ca 
nişte ace, iar loviturile toporului „chiar dacă tăiau în el răni adânci ca brazdele de plug, aproape nu 
se cunoşteau în aşa matahală. Totuşi, după câteva ceasuri de luptă aprigă, balaurul a fost răpus. Intre 
timp, se luminase de ziuă, aşa că Thek-Seng a tăiat capul balaurului şi, luându-l în spinare, a pornit 
spre casa lui Ly Thong. 

Când l-a văzut intrând în casă, Ly Thong a rămas la început mut de uimire, căci fusese sigur că 


Thek-Seng nu va ieşi viu din aşa încleştare, dar când a văzut şi capul balaurului, s-a gândit că 
scăpase de moarte şi va găsi în aceasta un prilej de câştig bun. El puse deci pe Thek-Seng să-i 
povestească tot ce se întâmplase. ar în timpul povestirii, deşi se minuna de atâta vitejie, îşi făcea 
planul cum să întoarcă lucrurile pentru a trage numai el tot folosul din aceasta. De aceea, pe măsură 
ce Thek-Seng îşi istorisea isprava, Ly Thong se prefăcea că este clin ce în ce mai îngrijorat, iar la 
urmă spuse: 

— Să ştii că ai făcut un mare rău. Balaurul acela era al împăratului, care ținea la el ca la ochii din 
cap. Când va afla că l-ai omorât, te va pedepsi aspru. Pentru a scăpa de mânia împăratului, cred că e 
bine să fugi deocamdată din sat şi să te ascunzi din nou în scorbura ta. Eu voi căuta să-l îmbunez pe 
împărat şi, când primejdia va fi trecut, voi veni să te iau din nou la mine. 

Bietul Thek-Seng, foarte mâhnit că trebuia să se întoarcă din nou la viaţa grea de altă dată, s-a 
grăbit să se ducă în pădure, iar Ly Thong s-a înfățişat îndată împăratului si a vorbit astfel: 

— Mărite împărate, țara a scăpat de marea primejdie a balaurului. Eu l-am omorât azi-noapte şi 
i-am tăiat capul, pe care l-am adus acasă la mine. 

— Dacă este adevărat ceea ce spui, meriți multe laude şi mare răsplată, a răspuns împăratul. Dar 
de ce nu ai adus aici capul balaurului? 

— Pentru că este foarte mare şi greu, înălțate împărate. Ca să-l pot aduce de la marginea pădurii 
până acasă, pe mine m-au ajutat vreo cincizeci de oameni, care s-au adunat acolo după ce 
omorâsem singur fiara. 

Auzind acestea, împăratul a poruncit unui ofițer să ia o sută de soldaţi cu care să meargă şi să 
aducă la palat capul balaurului. Când porunca a fost adusă la îndeplinire şi împăratul a putut vedea 
cu ochii lui ce grozăvie fusese balaurul, şi-a dat şi el seama de ce pacoste scăpase țara. Pentru a 
răsplăti pe cel ce făcuse atâta bine omenirii, împăratul i-a dat lui Ly Thong o mare sumă de bani şi 
l-a înălțat la rangul de mandarin. 

Zilele treceau şi în acest timp Thek-Seng îşi vedea de muncă, dar o ducea mai rău ca înainte, căci 
nu mai îndrăznea să se ducă în sat cu vreascurile, ci aştepta până se întâmpla să treacă cineva pe 
lingă pădure şi să-i dea mai nimic pe tot ce adunase într-o zi întreagă. Numai rareori, pe înnoptate, 
se furişa până la casa prietenului său, care îi dădea câte ceva demâncare. 

Împăratul țării acesteia avea o fată foarte frumoasă, căreia îi plăceau mult de tot florile, aşa că 
aproape toată ziua şi-o petrecea în grădină. Odată, când fata era singură, pe deasupra grădinii s-a 
ivit un vultur foarte mare, care s-a năpustit asupra ei, a luat-o în gheare, s-a ridicat în slava cerului şi 
s-a făcut nevăzut. Thek-Seng băgase de seamă că vulturul se rotea deasupra grădinii împărăteşti, iar 
când 1-a văzut că se ridică cu fata în gheare, a luat arcul şi a tras o săgeată spre el. Însă vulturul era 
prea departe, aşa că săgeata l-a nimerit în aripă dar nu l-a omorât şi el a putut să-şi urmeze zborul. 
Thek-Seng s-a luat după picăturile de sânge care căzuseră din rană şi a aflat că vulturul îşi avea 
cuibul într-o prăpastie din munți. 

La vremea prânzului, împăratul a aşteptat ca fata să vină la masă, dar, văzând că ea întârzie prea 
mult, a trimis s-o caute în grădină. Slujitorii s-au întors după un timp, spunând că domniţa nu era 
între flori, ca de obicei. Atunci au căutat-o peste tot, dar n-au găsit-o şi nimeni nu ştia ce se 
întâmplase, căci răpirea se făcuse în mare grabă, fără ca vreun om să observe. Împăratul a fost peste 
măsură de mâhnit de pieirea fiicei sale şi a făgăduit o mare răsplată celui ce o va găsi şi o va aduce 
acasă. Ly Thong s-a gândit îndată că şi de aici ar putea scoate ceva. S-a dus deci în grabă la Thek- 
Seng şi i-a spus; 

— Fratele meu bun şi drag, hai să pornim să căutăm fata de împărat. Dacă vom izbuti s-o găsim, 
va fi foarte bine, căci împăratul ne va răsplăti, iar pe tine s-ar putea să te ierte că i-ai omorât 
balaurul. Atunci vei putea să te întorci la mine şi să trăieşti din nou printre oameni. Partea grea este 
că nu ştim încotro s-o pornim în căutare, căci nimeni nu ştie cine e răpitorul ei şi unde s-a dus. 

Însă Thek-Seng i-a povestit tot ce văzuse, a adăugat ce ştie şi unde este ascunzătoarea vulturului 
care răpise fata. Pentru a ajunge până la cuibul lui, ei au luat o frânghie foarte lungă şi groasă şi au 
pornit pe drumul cunoscut de Thek-Seng, până au ajuns la marginea prăpastiei. 


Acolo au făcut un fel de cuşcă din tulpini de bambus şi, după ce au legat-o bine de un capăt al 
frânghiei, Thek-Seng a spus: 

— Acum unul din noi va trebui să intre în cuşcă, iar celălalt îl va, lăsa în jos cu frânghia, până va 
ajunge în fundul prăpastiei. Acolo este cuibul vulturului şi, acolo a dus fata. 

Lui Ly Thong îi era frică să coboare, dar îndată îi veni In minte cum să scape. 

— Să tragem la sorţi, spuse el. lată, am într-o mână 6 pietricică albă, iar în cealaltă una neagră. 
Eu am să le amestec, iar tu să alegi: dacă găseşti pietricica albă, vei rămâne aici şi voi cobori eu, iar 
dacă o vei nimeri pe cea neagră, vei cobori tu. 

Thek-Seng s-a învoit, iar Ly Thong a pus mâinile li spate, prefăcându-se că amestecă pietricelele, 
dar în acest timp el a aruncat-o pe cea albă şi a luat încă una neagră, pe care o pregătise din vreme. 
Aşa se face că Thek-Seng a fost cel ales la sorți să coboare în căutarea vulturului. S-au hotărât deci 
ca Ly Thong să rămână sus şi să păzească frânghia, iar când Thek-Seng va voi să iasă, să-l anunţe 
scuturând frânghia, iar Ly Thong va trage cuşca în sus. 

Thek-Seng, care nu se temea de nimic a intrat în cuşcă, iar Ly Thong 1-a coborât încet până în 
fundul prăpastiei. Aici era o peşteră lungă, la intrarea căreia se mai vedeau încă picături de sânge 
căzute din rana vulturului, Thek-Seng se luă după aceste urme şi după o bucată ide vreme văzu că 
peştera se lărgeşte atât de mult, încât lăsa loc pentru un mare palat, în care locuia vulturul, însă 
acesta luase acum înfăţişarea unui balaur cu şapte capete şi, auzind zgomot de paşi în peştera sa, 
veni în grabă să pedepsească pe cel ce cutezase să-i încalce locaşul. Dar Thek-Seng nu se despărțise 
de arcul şi de toporul său, aşa că se prinse la luptă cu balaurul cel fioros. 

Lupta a fost mai grea decât aceea cu balaurul de la templu, căci acum duşmanul avea şapte 
capete şi, când Thek-teeng izbutea să-i reteze unul, îndată creştea altul în locul lui. Văzând că n-o 
scoate la capăt cu tăiatul capetelor, Thek-Seng s-a prefăcut că-i este frică şi a luat-o la fugă până s-a 
depărtat de balaur, apoi a început să-l străpungă cu săgețile. În sfârşit, o săgeată a pătruns în inima 
balaurului, care începu să verse sânge negru pe toate gurile şi, după câteva zvârcoliri groaznice, 
muri. Când Thek-Seng a păşit în palat, fetei împăratului nu-i venea să creadă că vede un chip 
omenesc, căci aici trăia numai între lighioanele spurcate din slujba balaurului. Însă mirarea ei s-a 
schimbat în bucurie fără margini când a aflat că răpitorul ei pierise şi că acest tânăr venise s-o pună 
în libertate şi s-o ducă la părinții ei. 

Cum fata de împărat era nerăbdătoare să iasă mai repede la lumina zilei şi să ajungă acasă, a 
pornit îndată cu Thek-Seng spre locul unde îi aştepta cuşca de bambus. Thek-Seng îşi dădea bine 
seama că Ly Thong nu-i va putea ridica pe amândoi deodată, aşa că a spus fetei să intre în cuşcă, 
după care a scuturat frânghia. Ly Thong a ridicat-o până a scos-o din prăpastie, în timp ce Thek- 
Seng aştepta ca frânghia să coboare din nou pentru a-l scoate si pe el. 

Văzându-se cu fata de împărat, Ly Thong era sigur că va fi bine răsplătit, dar în răutatea şi 
lăcomia lui îşi făcu şi acum socoteala că ar fi mai bine dacă n-ar avea de împărțit cu Thek-Seng. De 
aceea, în loc să lase în Jos frânghia cu cuşca, el aruncă în prăpastie mai mulți bolovani mari de 
piatră, ca să-şi zdrobească tovarăşul. După aceea a pornit cu fata spre palatul împăratului, 

Thek-Seng se adăpostise în peşteră şi văzu cum cădeau stâncile chiar pe locul unde stătuse cu 
câteva clipe mai înainte. Adânc îndurerat de nerecunoştinţa celui pe care-l socotise că-i este ca un 
frate, Thek-Seng se întoarse la palatul balaurului, cu gândul că va găsi acolo vreun mijloc de a ieşi 
din prăpastie. Tot căutând prin palat, ajunse într-o cameră întunecoasă, în care văzu un tânăr frumos, 
legat în lanţuri şi cu un jug la gât. Lui Thek-Seng i se făcu milă de el şi, cu ajutorul toporului său, în 
câteva clipe îl scoase din lanţuri şi din jug. Văzându-se liber, tânărul spuse: 

— Îţi mulţumesc, om bun, că m-ai scăpat din robia balaurului. Sunt aici de mai multe luni, de 
când balaurul acesta, luând chipul unui vultur uriaş, m-a răpit din palatul tatălui meu şi m-a adus 
aici, de unde nu credeam că voi mai scăpa. Tatăl meu este împăratul apelor. Să mergem la el şi îţi 
voi arăta recunoştinţa noastră pentru neprețuitul ajutor pe care mi l-ai dat. 

Cei doi tineri au ieşit din peşteră şi au mers pe fundul prăpastiei până au ajuns la un pârâu. La 
îndemnul băiatului, amândoi au intrat în albia pârâului şi îndată apele s-au umflat şi i-au dus la vale, 


ca într-o trăsură, fără să-i ude. In felul acesta au ajuns foarte curând la împăratul apelor, care nu mai 
ştia cum să-şi arate bucuria de a-şi revedea fiul pe care-l pierduse de atâta vreme fără să știe ce se 
întâmplase cu dânsul. Împăratul apelor 51 primi arte bine pe Thek-Seng şi, dându-și seamă de 
meritele ăstuia, îl rugă să rămână pentru totdeauna în împărăția lui, care era cea mai bogată din 
lume; apoi adăugă acolo va fi cel mai bun prieten al fiului său, nu-i va si nimic şi va putea trăi 
fericit, însă Thek-Seng nu se îndura să se despartă pentru totdeauna de locurile unde trăise până 
atunci. În afară aceasta, de când o văzuse pe fata de împărat, gândurile lui erau mereu la dânsa şi 
dorea din tot sufletul s-o adă din nou. De aceea mulțumi împăratului apelor, pentru bunăvoința sa și- 
l rugă să-l ajute să iasă din praştie şi să ajungă lângă satul de unde venise, împăratul apelor nu mai 
stărui să-l oprească la dânsul și, văzând că băiatului îi era dor de țara sa, se hotărî să-i îndeplinească 
dorinţa. Mai înainte însă îl duse în vistieria sa şi-l rugă să ia de acolo, drept răsplată pentru salvarea 
fiului său, tot ce-i plăcea. În sala aceea erau bogății nemaivăzute, iar împăratul îi spuse că le poate 
lua şi pe toate, căci el mai avea multe altele. Dar Thek-Seng îşi alese numai un instrument muzical, 
un fel de lăută cu singură coardă. După aceea, împăratul şi cu fiul său duseră până la un izvor 
limpede, ale cărui ape se umflară ca un val, îl luară pe sus şi în câteva clipe îl lăsară chiar lângă 
pădurea unde era arborele scorburos. 

După ce stătu puţin pe iarbă, privind cu drag la locurile pe care era cât pe-aci să nu le mai vadă, 
Thek-Seng începu să cânte din lăuta sa. Aceasta scotea nişte sunete nemaipomenit de dulci, dar 
pătrunzătoare, înfiripând o melodie ca de pe altă lume, care se răspândea până departe în 
împrejurimi. Oricine o auzea se oprea uimit şi tulburat, simțind în melodie un clor adânc şi o mare 
durere. 

De la sosirea lui Ly Thong, palatul împărătesc era cuprins de mare tristeţe. La început împăratul 
se bucurase revăzându-şi fiica, dar bucuria nu i-a fost de lunga durată, căci băgă de seamă că fata 
era acum mută. Cei mai pricepuţi vraci şi cei mai învăţaţi cărturari fuseseră chemați la palat, dar 
niciunul nu a putut găsi leacul care să redea graiul fetei de împărat. Pe lingă aceasta, fata era atât de 
tristă, încât jalea cuprindea si pe toți cei din jur. Gândurile ei erau mereu la frumosul viteaz care o 
scăpase de balaur şi pe care îl credea mort, strivit de stâncile aruncate de Ly Thong în prăpastie. 

În ziua când Thek-Seng s-a întors în pădurea sa, fata de împărat stătea în grădină, cufundată în 
gândurile ei negre. Împăratul, împărăteasa şi mulţi curteni erau alături de dânsa şi căutau zadarnic s- 
o înveselească. Deodată, pe undele văzduhului veniră sunetele fermecătoare ale unui instrument 
nemaiauzit. Fata tresări şi, de unde până atunci nu putuse scoate nicio vorbă, chipul ei se lumină şi 
spuse: 

— Acesta este viteazul care m-a smuls din ghearele balaurului! 

Apoi ea povesti cu de-amănuntul tot ce se întâmplase In clipa în care fusese răpită de vultur până 
la întoarcerea acasă. 

Foarte tulburat de cele auzite, împăratul dădu poruncă mai multor mandarini să ia ostaşi cu ei şi 
să pornească îndată pentru a căuta unii pe cel ce cânta, alții pe Ly Thong şi să-i aducă în faţa lui. 

Când un grup de soldaţi a ajuns la casa lui Ly Thong, au rămas îngroziţi de ceea ce vedeau. Zeul 
pădurii, acela. Are îl ajutase la început pe Thek-Seng, ştia tot ce se întâmpla şi veghea asupra 
bunului băiat, dar îl lăsase în Voie pe vicleanul Ly Thong, ca să vadă până unde merge ticăloşia lui 
şi totodată pentru a-l învăţa pe Thek-Seng să e descurce. Acum se hotărâse să-l pedepsească pe Ly 
Thong, iar soldaţii au ajuns acolo chiar în momentul când sul pădurii cobora din nori şi arunca 
fulgere asupra vinovatului, făcându-l scrum şi cenuşă. 

Ceilalţi ostaşi l-au găsit pe Thek-Seng şi l-au rugat să vină la împărat. Fata I-a recunoscut îndată, 
iar părinţii ei i-au adus mulțumiri pentru că le-a scăpat fiica de balaur. După aceea, când a aflat că 
tot el omorâse pe balaurul de a templu, împăratul şi-a dat seama ce mare viteaz era Thek-Seng şi de 
ce mare folos ar putea fi împărăției un asemenea om. El i-a dat pe fiica lui de soţie şi, cum nu mai 
avea alt copil, a spus de faţă cu toţi dregătorii şi curtenii că dorinţa lui este ca acest om să fie 
urmaşul său la tron. 

În felul acesta, mulțumită vredniciei sale, Thek-Seng a scăpat de toate nevoile. Însă faptele sale 


de vitejie nu s-au terminat aici. După câtva timp, împărăția aceasta a fost atacată de o mare oaste de 
duşmani. Împăratul şi-a adunat armata, s-a întărit într-o cetate şi se pregătea de luptă. Dar Thek- 
Seng a spus că nu este nevoie de armată, căci el singur va opri pe duşmani. Când cotropitorii s-au 
apropiat de cetate, Thek-Seng şi-a luat lăuta şi a început să cânte o melodie veselă. Pe loc duşmanii 
şi-au aruncat armele şi au început să joace şi au tot jucat până au obosit atât de tare, încât au căzut la 
pământ şi au adormit adânc. Soldații împăratului s-au apropiat de ei şi, fără să le facă vreun rău, le- 
au luat armele, ca să nu mai aibă cu ce lupta. După un timp duşmanii s-au trezit din somn, dar erau 
atât de slăbiţi, încât nu puteau nici să se ridice de la pământ şi au început să ceară de mâncare. 
Thek-Seng a poruncit oamenilor săi să-i aducă o oală cu orez fiert. Când i s-a adus oala, el a dat-o 
duşmanilor şi le-a spus: 

— lată, mâncaţi de aici. 

— Dar nu ne ajunge, căci oala este mică, iar noi suntem mulți! au răspuns soldaţii duşmani. 

Însă când au început să mănânce, au observat că oala rămânea mereu plină, încât toți au mâncat 
până s-au săturat şi oala părea tot neîncepută. După aceea au prins putere, s-au ridicat şi au plecat de 
unde veniseră, fără a face vreo pagubă împărăției. 

Aşa au pățit şi alți duşmani care veneau cu gânduri de cotropire, încât s-a dus vestea pretutindeni 
şi nimeni nu mai îndrăznea să încalce hotarele acestei ţări. 

După câţiva ani, împăratul simţi că era prea bătrân pentru a cârmi bine împărăția, aşa că a lăsat 
tronul lui Thek-Seng, iar acesta a domnit mulţi ani în pace, spre binele poporului său. 


Pepenaş 


poveste vietnameză 


Trăia odată într-un sat un om sărac şi cu soția lui. Singurul lor mijloc de trai era tăiatul şi căratul 
lemnelor din pădure sau munca pe pământul celor bogați. Ei aveau un singur copil, dar acesta nu era 
la fel cu toţi ceilalți copii, ci era în forma unui pepene. De aceea părinții l-au numit So-dua, adică 
„pepenele verde”, iar toată lumea care îl cunoştea îi spunea Pepenaş. Copilul nu făcea nimic toată 
ziua, căci, neavând mâini, nu putea să se apuce de niciun lucru, iar când voia să meargă se 
rostogolea ca o minge. 

În fiecare zi părinţii lui se duceau la muncă, iar acasă, rămânea numai Pepenaş. Îndată ce se 
vedea singur, copilul ieşea din coaja sa de pepene şi se făcea un copil ca toți copiii, după care se 
apuca să facă toate treburile în casă: mătura, spăla şi strângea totul, punea fiecare lucru la locul lui, 
făcea casa să strălucească de curăţenie. După ce termina tot lucrul, lua, iarăşi forma de pepene şi se 
aşeza într-un colţ, aşteptându-şi liniştit părinţii. Aceştia se minunau de ceea ce vedeau prin casă, dar 
nu înțelegeau cine făcea toată treaba în lipsa lor. 

În acelaşi sat trăia şi un boier foarte bogat, stăpânul a tot ce era prin împrejurimi. El avea trei 
fete, toate foarte frumoase, însă deosebite la fire: cele două mai mari erau îngâmfate, mândre de 
frumuseţea şi de bogăţia lor, în timp ce sora lor mai mică nu-şi găsea pereche de modestă, de 
cuminte şi de harnică. Toată lumea ţinea la ea, iar pe celelalte toți le ocoleau, căci le ştiau că sunt şi 
foarte răutăcioase. 

Într-o zi Pepenaş a spus mamei sale: 

— Mamă, eu nu mai vreau să stau tot timpul în casă fără să fac nimic, în timp ce toţi oamenii 
sunt la lucru. Aş vrea să muncesc şi eu la câmp cu voi, dar nu pot, aşa că vreau să intru la boier, ca 
să-i păzesc turma de oi. 

Biata femeie nu prea credea că băiatul ei va putea face aceasta, dar mai mult ca să-i 
îndeplinească o dorinţă s-a dus la boier şi 1-a rugat să-l ia pe copilul ei Pepenaş ca păzitor de oi. 
Boierul nu voia să-l primească la început, căci nici el nu avea încredere într-un astfel de păstor, dar 
până la urmă s-a învoit să-l trimită cu oile la câmp mai mult de curiozitate, să vadă ce va face 
copilul. Însă era hotărât ca îndată ce se va pierde vreo oaie sau va avea orice altă nemulțumire, să-l 


dea afară din slujbă. 

Din ziua aceea Pepenaş se ducea zilnic cu oile la pădure şi le îngrijea atât de bine, încât nu numai 
că nu s-a f pierdut ori s-a îmbolnăvit vreuna, dar toate s-au făcut E mai frumoase, s-au îngrăşat şi au 
fătat miei mai mulți. În câţiva ani turma boierului a sporit ca număr şi ca frumuseţe, Văzând că se 
înşelase asupra vredniciei ciobanului său, boierul a spus într-o zi fetelor sale: 

— Sunt foarte mulțumit de felul cum păstorul Pepenaş îşi face slujba. De când îmi păzeşte el 
turma, aproape; că n-o mai cunosc: oile s-au înmulțit şi s-au împlinit şi în felul acesta averea mea a 
crescut. De aceea trebuie să ne purtăm cu dânsul în aşa fel ca să-l atragem de partea noastră, să nu 
se bage la stăpân în altă parte. Pentru aceasta am hotărât ca începând de mâine, să-i trimit de 
mâncare la prânz în pădure, iar voi, fetelor, i-o veţi duce pe rând, în fiecare zi câte una. 

Când a auzit aceasta, fata cea mai mare a spus: 

— Cum poţi cere, tată, ca noi, fete de boier, să ducem demâncare unui argat? Nu se cade să, 
facem aşa ceva, căci toată lumea ar râde şi de noi, fetele, şi de tine. Iar fata cea mijlocie a adăugat: 

— Ar fi o nemaipomenită ruşine ca noi să ne ducem cu de-ale mâncării la un cioban, care nici 
măcar nu este un om ca toți oamenii, ci un pepene verde. Boierul era acum sigur că şi fata cea mai 
mică va găsi o pricină să nu se ducă, însă ea ă răspuns că este bucuroasă de a face pe voia tatălui ei 
şi a doua zi a plecat cu coşul de merinde spre locul unde ştia că este Pepenaş cu turma lor de oi. 

Când a ajuns la marginea pădurii, s-a uitat în toate părțile să-l găsească pe ciobănaş, dar nu-l 
vedea nicăieri. În schimb, a auzit o muzică atât de dulce, încât a rămas fermecată şi a stal mult timp 
nemişcată ca să asculte. Aducându-şi însă aminte pentru ce a venit, a început să-l cheme cu glas 
tare pe băiat. Îndată muzica a încetat, iar Pepenaş s-a ivit rostogolindu-se prin iarbă până la 
picioarele fetei, a primit mâncarea, după care fata a plecat acasă. 

La fel s-a întâmplat timp de mai multe zile la rând: când fata se apropia de locul unde băiatul 
păzea oile, auzea aceeaşi muzică fermecătoare, care parcă venea din altă lume, dar îndată ce paşii ei 
făceau vreun zgomot pe frunzele sau crenguţele uscate, ori când ea îl chema pe nume pe cioban, 
cântecul înceta într-o clipă, iar Pepenaş venea spre dânsa dându-se vesel de-a rostogolul prin iarbă. 

Într-o zi, fata s-a gândit să păşească uşor de tot, fără a face niciun zgomot. Aşa a şi făcut şi a 
izbutit să ajungă neobservată chiar lingă locul de unde porneau sunetele. Strecurându-se uşor, din ce 
în ce mai mult, din tufiş în tufiş, şi privind pe ascuns, fata a văzut o poieniţă cu iarbă verde ca 
mătasea, unde un tânăr de o neasemuită frumuseţe stătea culcat într-un leagăn de liane şi flori şi 
cânta dintr-un fluier de aur, iar pe crengile copacilor din jurul lui erau adunate zeci de privighetori şi 
alte păsări frumos cântătoare, ale căror triluri fermecătoare se îmbinau armonios cu sunetele 
cristaline ale fluierului. 

O bună bucată de vreme fata a rămas ca încremenită, uimită de ceea ce vedea şi auzea, dar mai 
târziu, privind mai cu băgare de seamă împrejur, a văzut la oarecare distantă de leagănul de flori o 
coajă de pepene despărțită în două, aşa cum era aceea care acoperea de obicei pe băiat. Fata a întins 
binişor mâna printre rămurele şi printre frunze, a apucat coaja şi a tras-o mai întâi spre dânsa, apoi a 
dus-o mai departe şi a ascuns-o sub nişte frunze. După aceea s-a dus mai spre marginea păduri, tot 
aşa de uşor precum venise şi a început să strige: 

— Pepenaş, unde eşti, Pepenaş? Vino, că ţi-am adus de mâncare! 

Ca de obicei, cântecul a încetat dintr-o dată, iar tânărul a sărit din leagănul său şi s-a îndreptat 
spre locul unde lăsase coaja, vrând să-şi ia forma de mai înainte şi negăsind-o a fost nevoit să 
meargă spre fată cu înfăţişarea pe care o avea şi a primit hrana adusă. Fata nu-şi mai lua ochii de la 
el şi nu se mai sătura privindu-l, atât era de frumos, Acum ea şi-a dat seama că Pepenaş era într- 
adevăr altfel de om decât ceilalţi, dar nu aşa cum toţi îl crezuseră, un copil prostuţ şi cu chip 
caraghios, ci un om înzestrat cu daruri pe care nu le mai avea nimeni pe lume. Încă mai de mult, de 
când auzise pentru prima dată cântecul acela minunat, simţise în suflet o tulburare pe care nu ştia 
cum să şi-o explice, dar acum, privind la băiatul încântător din fața ei, înțelesese că tulburarea aceea 
era dragoste şi că de acum înainte nu va mai putea trăi fără cel ce se numea Pepenaş. 

După ce a terminat de mâncat, Pepenaş s-a rugat de fată să-i înapoieze coaja de pepene şi să nu 


povestească nimănui, nici chiar surorilor şi părinților ei, ceea ce văzuse. Fata a jurat că va păstra 
taina, i-a dat coaja şi a plecat acasă. Băiatul şi-a luat din nou forma sub care îl cunoşteau toți, a mai 
stat cu turma la păscut, apoi a plecat spre sat, rostogolindu-se după oi prin praful drumului. 

A doua zi şi în zilele următoare, fiica cea mai mică a boierului a venit mereu să aducă demâncare 
lui Pepenaş. Acesta nu se mai ferea de dânsa, rămânea cu înfăţişarea de om şi uneori chiar doinea 
din fluier în fața ei, împreună cu măiestrele sale cântărețe înaripate. Auzindu-l şi privindu-l zilnic, 
dragostea ei devenea din ce în ce mai puternică, dar tot atât de mult se aprinsese şi. Inima băiatului 
pentru frumoasa fată de boier. De aceea s-au hotărât să fie mereu împreună, unindu-şi viețile prin 
căsătorie. 

Aşa se face că într-o bună zi Pepenaş a spus mamei sale: 

— Mamă dragă, eu vreau să mă însor cu fata cea mică a boierului. Du-te, te rog, la dânsul şi 
cere-i să mi-o dea de soţie. 

La început mama a stat pe gânduri, căci nu îndrăznea să facă asemenea cerere unui boier aşa de 
mare. 

Apoi a cugetat că, deşi erau săraci, erau oameni cinstiți, aşa că boierul nu avea de ce să se simtă 
jignit. Aşadar, împreună cu soțul său, s-a înfățişat boierului şi amândoi l-au rugat să-şi dea pe fata 
mai mică fiului lor, Pepenaş. 

Boierului nu-i venea să-şi creadă urechilor când a auzit ce spuneau aceşti oameni: cum 
îndrăzneau nişte țărani săraci să peţească fiica unui mare boier, şi încă pentru un fiu care avea un 
chip de neom? Nici vorbă nu putea fi de o asemenea căsătorie. Totuşi, ca să nu se spună că le-a 
respins cererea, s-a gândit să le pună nişte condiţii atât de grele, încât să nu poată fi îndeplinite. 
După ce s-a gândit puţin, a spus: 

— Bine, primesc să dau pe fiica mea de soție fiului dumneavoastră şi vom face nunta peste zece 
zile. Până atunci însă băiatul va trebui să-mi clădească trei palate mari şi frumoase, cum nu mai sunt 
altele în țara aceasta. Fiecare palat să fie în mijlocul unui parc întins, cu copaci şi flori, iar lângă 
fiecare parc să fie câte un câmp de orez destul de mare, ca din recolta de pe el să aibă ce mânca 
toată curtea mea timp de un an de zile. Dar dacă până atunci nu va fi făcut aşa cum am spus, pe el îl 
voi tăia în două, ca pe un pepene, iar vouă, părinților lui, voi pune să vi se taie capul. 

Bieţii oameni au plecat acasă foarte tulburaţi. 

— lată în ce încurcătură ne-a băgat Pepenaş al nostru! însurătoare îi trebuia? Şi dacă ținea 
neapărat să se însoare, nu putea găsi o fată de teapa lui? Cine va putea înfăptui vreodată ceea ce a 
cerut boierul? 

Grija lor era cu atât mai mare cu cât vedeau că Pepenaş parcă nici nu se mai gândea la aceasta. În 
fiecare zi se ducea cu turma de oi la păscut, ca de obicei, şi nici nu mai pomenea de nuntă. Aşa au 
trecut nouă zile. 

În dimineaţa zilei a zecea, toţi au rămas uimiţi văzând alături de casa boierului trei palate 
minunate, unul de marmură, altul de cristal, şi al treilea de fildeş încrustat cu aur. În parcurile din 
jurul acestor palate erau copaci mari şi umbroşi, precum şi flori de toate culorile, care îmbălsămau 
aerul până departe cu parfumul lor. Toate păsările cântătoare din împrejurimi se adunaseră aici şi îşi 
împleteau ciripiturile într-o armonie cerească. Iar dincolo de marginile parcurilor se legănau uşor în 
vânt lanuri bogate de orez, întinse cât puteai cuprinde cu privirea. 

Oamenii din sat aşteptau cu inima strânsă această zi. Însă când văzură nemaipomenita minune, 
îşi schimbară părerea şi începură să se gătească pentru nuntă. Pe la prânz, toți sătenii îmbrăcați în 
haine de sărbătoare, se adunară la palatul de fildeş şi aur, unde fuseseră poftiți de părinţii lui 
Pepenaş. 

Când mai era puţin timp până la ora când trebuia să înceapă nunta, a apărut şi Pepenaş, venind 
de-a rostogolul prin noroi şi băltoace, căci peste noapte plouase. Văzându-l aşa de tăvălit şi de 
murdar, boierul n-a vrut să dea ochii cu el şi şi-a făcut de lucru prin mulțimea nuntaşilor. Dar 
mireasa şi-a întâmpinat mirele cu drag, l-a ajutat să urce înalta scară a palatului şi a intrat împreună 
cu el într-o cameră. Curând după aceea, în timp nuntaşii vorbeau fel şi chip despre cele ce se 


întâmplau, din camera aceea s-a auzit un glas necunoscut, apoi a s-a deschis şi toți au văzut că fata 
iese la braţul unui tânăr de o frumuseţe nepământeană. Împreună s-au apropiat de locul unde se 
aflau laolaltă părinţii şi rudele Tistului şi ale fetei, iar el a vorbit astfel, cu glas tare, să fie auzit de 
toți cei ce veniseră la nuntă: 

— Eu sunt acela pe care până acum l-aţi cunoscut sub forma unui pepene verde. Vraja care apăsa 
putea să distra numai în cazul când cea mai frumoasă fată din ţară l-ar fi luat de soţ de bună voie. 
Astăzi visul acesta mi se plineşte, iar eu îmi voi păstra pentru toată viața înfăţişarea de acum. Totuşi, 
în amintirea chipului pe care l-a avut până acum, numele meu va rămâne şi de aci înainte tot 
Pepenaş. 

Toată lumea a înţeles atunci că Pepenaş era un om osebit, cu mult mai presus decât tot ceea ce se 
văzuse până atunci. De aceea, nunta a început cu mare veselie şi ţinut trei zile şi trei nopți fără 
întrerupere. Boierul fuse sigur că nunta nu va avea loc, Pepenaş neputând Aice la îndeplinire 
porunca sa, aşa încât nu făcuse nici pregătire. Însă în palatele ridicate peste noapte de Pepenaş se 
găseau din belşug toate cele necesare pentru trecere, aşa că veselia nu mai cunoştea margini. 

După nuntă, Pepenaş şi soția lui s-au mutat în cel ai frumos din cele trei palate, unde duceau o 
viață fericită. Pe celelalte două palate le-au dăruit, câte unul fiecăreia din celelalte două fiice ale 
boierului. Aşa au vrut Pepenaş şi soţia lui, pentru ca să se bucure şi ele de fericirea lor. Însă, cu toată 
această dărnicie fără seamăn, cele două surori mai mari nu mai puteau de necaz, văzând cum se 
înşelaseră în privinţa lui Pepenaş, şi erau pline de invidie față de sora lor. 

După câtva timp, Pepenaş a spus soției sale: 

— Acum suntem bogaţi, avem palat frumos, grădină mare şi orez mult, totuşi eu nu vreau să 
trăiesc fără să lucrez ceva. Când aveam forma de pepene, n-am putut să merg la şcoală ca toți copiii 
şi nici să învăţ o meserie. Dar nici nu pot rămâne toată viața să păzesc oile sau să adun vreascuri din 
pădure. De aceea, va trebui să plec la învățătură în capitala ţării, ca să devin doctor. 

Soţia lui a fost de aceeaşi părere, aşa că îndată au început să facă pregătirile de drum, iar după 
câteva zile Pepenaş a plecat din satul său. Însă, înainte de a se despărţi de soţia lui, i-a dat un cuţit şi 
două ouă, spunându-i: 

— Oriunde te vei duce, să porţi cu tine aceste lucruri, căci îți vor fi de mare folos la nevoie. 

După plecarea lui Pepenaş, tânăra lui soţie se ducea mereu pe la surorile ei, pe care le iubea aşa 
cum orice om trebuie să-şi iubească frații şi surorile. Stând împreună cu ele, îi mai trecea dorul de 
soț şi nu se mai simţea atât de singură. Dar, cu toată bunătatea ei, cele două surori mai mari nu o 
puteau suferi, invidia lor creştea pe fiecare zi tot mai mult, aşa că, în sfârşit, ele şi-au pus în gând s- 
o omoare. De aceea, într-o zi i-au spus: 

— Astăzi este vreme frumoasă, vântul nu bate deloc, şa că ne-am gândit că ar fi bine să facem o 
plimbare cu prea pe mare. Vrei să vii şi tu cu noi? 

Tânăra soție a fost foarte bucuroasă auzind o asemenea propunere din partea surorilor ei şi s-a 
învoit să meargă cu ele în barcă, însă nu a uitat să ia cu dânsa cele trei lucruri date de soțul ei. Odată 
suite în barcă, cele trei fiice ale boierului vâsleau pe rând, foarte bine dispuse, până când s-au 
depărtat mult de mal. Atunci cele două fete răutăcioase, pândind o clipă când sora lor nu era atentă, 
au îmbrâncit-o cu putere până au aruncat-o în mare. Biata femeie a încercat să înoate, dar era prea 
departe de mal, aşa încât a început a se duce la fund. Însă iar atunci a apărut un peşte mare, care a 
înghițit-o şi pornit mai departe pe sub apă. Peștele a înotat cât a înotat, apoi s-a apropiat de o insulă 
şi a ieşit lângă mal, ca să se încălzească la soare. Atunci soția lui Pepenaş i-a spintecat pântecele cu 
cuțitul şi a ieşit pe uscat. Acolo şi-a făcut o colibă şi când pus ouăle pe nisipul cald, din ele au ieşit 
doi pui, care au crescut până s-au făcut un cocoş şi o găină. 

Pe insulă, tânăra femeie a trăit mai mulţi ani. În acest timp ea se hrănea cu rădăcini şi cu fructe 
ale plantelor de pe insulă, precum şi cu ouăle pe care le făcea zilnic găina. În tot acest timp, cocoşul 
umbla de colo până colo, privind în toate părțile, să vadă dacă nu vine vreo primejdie. Într-o zi, în 
largul mării a apărut o corabie foarte frumoasă. Când a văzut-o, cocoşul a început să cânte: 

— Cucurigu, iată corabia doctorului, care vine să-şi ducă soția acasă! 


El cânta mereu şi aşa de tare, încât s-a auzit până şi pe corabie. Doctorul Pepenaş, care într- 
adevăr se întorcea cu corabia acasă, a rămas uimit auzind aceste cuvinte. Ei a tras corabia la mal şi, 
când a coborât, nu-i venea să creadă găsindu-şi soția în aşa pustietate, când o ştia în palatul lor de 
fildeş şi aur. Dar şi mai mare i-a fost bucuria că, după cele întâmplate, a găsit-o în viaţă şi sănătoasă, 
chiar dacă trăia într-o colibă săracă pe un țărm pustiu. A luat-o pe corabie şi, foarte fericiţi, au pornit 
împreună spre casă. 

Când au ajuns în satul lor, Pepenaş a pornit înainte şi a intrat singur în curte. Aici cumnatele sale 
l-au întâmpinat plângând şi spunând că sora lor cea mică a murit. Dar tocmai când prefăcuta lor jale 
părea mai mare, s-a ivit şi aceea pe care credeau că au omorât-o. De ruşine şi de frică, nici n-au mai 
stat să dea ochii cu ea, ci au fugit într-o pădure, de unde nu s-au mai întors. Nimeni n-a ştiut 
vreodată ce s-a întâmplat cu ele. 

Din ziua aceea, Pepenaş nu a mai plecat de lângă soția sa şi împreună au trăit fericiți până la 
adânci bătrâneţe. 


Culmea lăcomiei 
poveste vietnameză 


Trăia odată un bătrân încărcat de ani, căruia îi mersese vestea pentru bogăţia pe care o adunase, 
dar mai cu seamă pentru cărpănoşenia lui fără pereche. În ruptul capului nu şi-ar fi împli nici vreo 
toană, numai şi numai ca să poată pune ban peste ban; şi adesea, în loc de mâncare, se îndestula 
zornăindu-și gologanii. Într-o bună zi omul căzu la pat şi, tot bolind aşa, simţi că i se apropie 
sfârşitul; atunci îi chemă la căpătâi pe cei trei feciori ai săi, să le împartă averea. Le spuse din capul 
locului că o bună parte din ea va fi hărăzită celui care se va dovedi în stare s-o păstreze şi s-o 
sporească. Apoi începu a-i descoase, întrebându-l pe cel mai mare dintre feciori: 

— [a spune, când o fi să mor, cum te gândeşti să mă înmormântezi în aşa chip, încât să nu se 
facă nicio risipă? 

— Mă gândesc, îi răspunse acesta, să cumpăr o raclă de lemn negru şi un giulgiu, ca să-ți înfăşor 
trupul... 

— Auzi colo, i-o reteză taică-său, vrei să ajungi în sapă de lemn?! Ce nevoie am de raclă şi de 
giulgiu? Atâta cheltuială fără rost! Ce mână spartă! 

Apoi, întorcându-se către cel mijlociu, îl întrebă: 

— Dar tu, cum socoteşti să mă petreci la groapă fără să dai prea mult din pungă? 

— Am să te vâr într-un sac şi am să iau o luntre cu împrumut, şi când oi ajunge pe la mijlocul 
râului, am să te-arunc în apă; aşa n-o să mai am de plătit nici preoții şi nici groparii. 

— Vai de mine! suspină bătrânul cu glas stins. Câtă osteneală şi ce cheltuieli fără rost! şi-l privi 
cu toată nădejdea pe mezin. 

— Eu am pus la cale totul mai demult, îi răspunse acesta. Când ţi s-o împlini sorocul, am să-ți 
ard trupul pe rug, şi cenuşa am s-o împrăştii în grădină, să îngraş pământul; pomii au să lege roade 
bogate şi am să adun bănet, nu glumă. 

În sfârşit, zgârcitul răsuflă uşurat. 

— Cuminte şi cu socoteală te-ai gândit, fiule! îl lăudă el. Acum pot să închid ochii liniştit. Cel 
puțin ştiu că avutul meu a încăput pe mâini bune... 


Prietenul mortii 
poveste catalună 


A fost odată un bărbat ce-şi dorea doar să fie un om drept. Nu se simțea bine decât alături de cei 
cu care era în comuniune de idei şi mereu îşi dădea cu părerea, judecând totul după cum îi dicta 


conştiinţa, fără să-i pese că părerea lui putea face rău unui bogătan pentru a ajuta un sărăntoc ori 
unui magnat puternic pentru a ajuta un nevoiaş. El spunea întotdeauna, mai presus de orice, ce i se 
părea mai drept, după dreapta-i înţelegere. 

Acelui bărbat i-a născut nevasta un fiu pe care şi-l dorea, fireşte, să fie la fel de drept ca şi el. Se 
tot gândea şi răzgândea cum să-i semene fiul şi cum să se poarte aidoma lui, dând fiecăruia ce i se 
cuvenea şi spunând lucrurilor pe nume. 

De aceea, îşi întreba toţi cunoscuţii şi se socotea cum să facă pentru a-i transmite credinţa lui şi 
fiului. Dar ei îi spuneau ba una, ba alta, până ce a dat de un moş înţelept, care 1-a zis că în acel 
domeniu fiii seamănă cu naşii şi moşteneau îndeobşte firea şi virtuțile lor, aşa că, de voia ca fiul să-i 
fie om drept, trebuia să-i ia de naş un om drept. 

Vorbele moşului l-au convins pe tată, care a hotărât să caute un om drept care să-i boteze fiul. 

A plecat în lumea largă, într-o zi, în inima unei păduri, i-a ieşit în cale Aghiuţă în persoană, căci, 
ştiind ce căuta bărbatul, îşi zisese că avea un bun prilej de a se alege cu un fin. S-a apropiat de tată 
şi l-a iscodit: 

— Unde te duci? 

— Păi, caut un naş pentru fiu-meu. 

— Şi ce soi de naş cauţi? a întrebat Aghiuţă. 

— Păi, unul care să fie, mai presus de orice, un om drept. 

— Atunci mă ofer cu plăcere, fiindcă cred că-s persoana nimerită. 

— Chiar atât de drept te crezi? a întrebat tatăl. 

— Cel mai drept de pe lume. 

— Foarte bine, dar spune-mi cine eşti. 

— Eu sunt Aghiuţă. 

— Dar ştii că eşti bine?! a râs tatăl. Şi te ţii drept cel mai drept om de pe lume? Păi, tu umbli 
după oameni, încercând să-i faci să cadă în păcat, înşeli, faci toate josniciile ca să ne duci în ispită, 
asta ți se pare drept? Du-te, domine, de-aci, că nu-mi pari potrivit să-i fii naş fiului meu. 

Tatăl a plecat mai departe. A mers ce-a mers şi s-a întâlnit cu un bătrâne! fără fir de păr în cap şi 
aproape zaharisit, care l-a întrebat unde se ducea; tatăl i-a răspuns că era în căutarea unui naş pentru 
fiu-său; iar moşul s-a oferit să-i fie naş copilului, spunându-i că greu ar fi putut găsi pe cineva mai 
drept ca el. Tatăl l-a întrebat cine era, iar el i-a spus că era Sfântul Petru. Iar tatăl a zis: 

— Tare mă mai mir că te crezi un om drept. Doar eşti portarul cerului şi, ori de câte ori bate un 
suflet, nu faci decât să invoci pretexte şi să ridici piedici, ca să nu-l laşi să intre. Pentru fleacuri şi 
lucruri fără însemnătate, într-o chpită îi şi trimiţi liniştit în iad. Şi mai ai îndrăzneala să spui că ai fi 
un om drept! Mergi cu Dumnezeu şi nici să nu te gândeşti că ai să-i fii naş fiului meu! 

Şi gata, l-a lăsat baltă şi-a plecat. Altă dată, după ce mersese zi de vară până-n seară, a întâlnit un 
bărbat cu barbă lungă, care părea om de nădejde. Cum drumul era foarte pustiu şi se vedea că 
amândoi nu întâlniseră de mult pe nimeni, s-au oprit să tăifăsuiască. Tatăl a spus că era în căutarea 
unui naş pentru fiul lui şi ce condiţie punea, iar necunoscutul, auzindu-l, s-a oferit să-i fie naş, 
zicându-i că era cu neputinţă să dea de unul mai drept ca el. Nedumerit, tatăl l-a întrebat cine era, 
iar necunoscutul a răspuns: 

— Eu sunt Dumnezeu. 

— Dumnezeu? s-a mirat tatăl. Păi, să ştii că am dat de bucluc. Dai unora atâtea bogății, că ei nici 
nu ştiu cum să le folosească şi le cheltuiesc din plictis; în schimb, pe alții îi faci atât de săraci, că n- 
au nicio satisfacție în toată viaţa lor. Unora le oferi viaţă, sănătate şi putere pentru a da şi a lua, iar 
altora, în schimb, le trimiţi boli fără număr. Unora le dai înţelepciune şi toate harurile înteligenței, în 
timp ce alţii nu izbutesc să priceapă nici cele mai simple lucruri. Faci nebuni, invalizi, asasini, 
trimiţi boli, răni şi războaie. Faci la fel de uşor şi bine, şi rău, dar, deşi poţi evita toate nenorocirile, 
nu mişti un deget şi laşi ca totul să meargă aşa cum ţi-am spus. Asta ţi se pare drept? 

Tatăl şi-a continuat lunga călătorie, căutând un om drept care să-i boteze fiul şi lăsându-l pe 
Dumnezeu în drum. 


A umblat ce-a umblat, prin văi şi prin munţi, şi până la urmă s-a simţit atât de ostenit de-atâta 
mers de colo până colo, fără să găsească naşul pe care îl căuta. Începuse să se teamă că n-avea să 
găsească unul, când iată că a întâlnit, aşezat pe marginea drumului, un soi de fantomă cu capul alb 
şi fața păroasă, fără niciun pic de carne pe ea, căci era numai piele şi os, era învelită într-un cearşaf 
şi se sprijinea într-o coasă. 

I s-a părut atât de curioasă, că s-a oprit să-i vorbească. 

— Cine eşti? a întrebat-o tatăl. 

— Eu sunt Moartea. Dar tu cine eşti? a întrebat. 

— Eu sunt un tată care bate lumea în căutarea unui om drept care să-i boteze fiul. 

— Păi mă îndoiesc să dai de cineva mai drept ca mine, a spus Moartea, fiindcă pentru mine nu 
există nici bogat sau sărac, nici înțelept sau prost, nici tânăr sau bătrân, nici rege sau supus. Când le 
bate ceasul, mă port cu toți la fel şi-i iau fără deosebiri ori preferințe. Spune-mi dacă ţi se pare că 
există cineva mai drept ca mine. 

— Mă rog, a spus tatăl, nu mi se pare că ai fi chiar atât de dreaptă pe cât spui, fiindcă, uneori, îl 
omori pe cel care ar putea scoate la liman o familie şi îi laşi toți copii în mizerie; în schimb, nu iei 
bătrâni ramoliți şi senili, cărora cel mai bine le-ar fi să plece cât mai curând de pe lumea asta. Dar, 
dintre toți posibilii naşi de care-am dat până acum, recunosc că, deşi nu eşti chiar atât de dreaptă pe 
cât s-ar cuveni să fii, cel puțin eşti cea mai dreaptă. 

Aşadar au făcut botezul, despre care s-a vorbit foarte mult, fiindcă Moartea s-a dat peste cap 
pentru el. Dar a fost strălucit; la plecare, a plouat cu dulciuri şi bomboane, spre încântarea copiilor. 
Moartea era nespus de mulțumită că era naşă, fiindcă nimeni nu-i mai ceruse vreodată aşa ceva. 
Îndeobşte, toţi o dădeau la o parte, dar la botez, fiindcă o trataseră altfel, ca pe o adevărată naşă, s-a 
veselit, a vorbit cu toţi, s-a amestecat cu oamenii şi a tăifăsuit cu unii care, cu alte prilejuri, ar fi 
fugit îngroziți de ea. 

La sfârşitul petrecerii, Moartea i-a spus cumătrului său: 

— Acum trebuie să plec, fiindcă am îndatoriri deosebit de însemnate, pe care le-am lăsat baltă 
din pricina botezului. Sunt foarte încântată de cum am fost tratată şi îţi făgăduiesc că, de cum scap 
de îndatoriri, am să vin să-mi văd finul. Nu trebuie să-ţi mai spun că am să-i cumpăr primii pantofi, 
primele straie şi buchetul de Florii; în fiecare an am să-i aduc cel mai mare ou de Paşti din cofetării. 
Pe lângă toate astea, vreau să văd copilul cât mai des, fiindcă, deşi sunt Moartea blestemată şi urâtă 
de toată lumea, îmi place mult să mi se spună naşă. 

Moartea a plecat aşadar la treburi, aducând necazuri şi nenorociri în casele unde cuiva îi bătuse 
ceasul, căci, oricât era de naşă, nu şi le putea lăsa de izbelişte. Într-adevăr, ori de câte ori putea, 
dădea fuga să-şi vadă finul şi îl gâdila cu degetele ei lungi şi uscate în care oasele îi trosneau în 
mişcare, făcând cric-crac. Pruncul nu plângea, ci râdea, căci era obişnuit cu ea; iar Moartea era 
foarte încântată. 

Tot vizitându-şi finul, Moartea s-a împrietenit cu tatăl; şi într-o zi i-a spus: 

— Mare păcat că eşti atât de sărac, fiindcă mi-ar plăcea ca finul meu să fie bogat. Ai să te duci să 
vezi bolnavul când au să te cheme şi, dacă nu mă vezi pe-o latură a patului, înseamnă că pacientul 
nu-i în primejdie: îi dai o fiertură din ierburile pe care am să ţi le spun şi, orice ar avea, se face bine. 
Dar dacă bolnavul trebuie să moară şi nu mai e nimic de făcut, ai să mă vezi la picioarele patului, 
iar eu am să-ţi arăt pe degete câte zile îi mai rămân de trăit. 

Zis şi făcut. Curând, urmând precis sfaturile Morţii, bărbatul a ajuns un doftor vestit şi avut. Într- 
o zi, l-au chemat la un rege foarte bolnav şi i-au dat o pungă cu galbeni, numai să-l vindece. 
Ajungând în iatacul bolnavului, doftorul a văzut că, la picioarele patului, Moartea îi arăta trei 
degete, carevasăzică regele avea să moară peste trei zile. Doftorul a priceput foarte bine ce-i spunea 
Moartea, dar îl ispitea atât de mult punga cu galbeni, că, pentru a pune mâna pe ea, a hotărât să-i 
prescrie regelui o fiertură de ierburi de-a Morţii. Şi monarhul s-a însănătoşit, căci fiertura era 
fermecată şi însănătoşea oamenii, chiar dacă sufereau de o boală mortală. 

Văzându-l moartea s-a înfuriat cu adevărat şi a jurat că doftorul neascultător avea să-şi regrete 


din toată inima îndrăzneala. Dar el a zis că n-o văzuse la picioarele patului şi şi-a cerut iertare, dar 
Moartea a priceput că fusese mânat de lăcomie. Aşa că, după câteva zile, l-a vizitat şi i-a zis: 

— Ne cunoaştem de mult, şi vin de multă vreme la voi acasă, dar voi nu m-aţi vizitat niciodată. 
Cred că e timpul să-mi cunoaşteţi casa, aşa că te poftesc chiar azi, dacă vrei. 

Doftorul era foarte curios să vadă casa Morţii şi, mai ales, să afle unde şi cum locuia, aşa că a 
acceptat pe loc. Au pornit deci la drum şi au străbătut cale lungă prin codri şi peste munţi, pe 
drumuri şi poteci, suind şi coborând, pe râuri şi maluri, pe țărmuri şi faleze, prin locuri tot mai 
pierdute şi despre care era tot mai greu să ţină minte cum puteau fi trecute. Iar doftorul se văita 
neîncetat: 

— Totul e foarte complicat şi îmbârligat; nu ştiu dacă am să mai cunosc drumul de întoarcere. 

Iar Mortea îi răspundea: 

— Nu-ţi face griji, că ai să te întorci foarte uşor. 

În sfârşit, au ajuns la casa Morţii. Era un palat atât de înalt şi atât de mare, că nu-l puteai 
cuprinde cu ochii, Au intrat şi au străbătut săli după săli, atât de uriaşe, că nu le dădeai de capăt cu 
privirea. Doftorul voia să vadă patul în care dormea Moartea şi masa la care mânca, dar nu le zărea 
pe nicăieri. Se vedeau numai şi numai opaițe cu ulei, aprinse, care umpleau încăperile cu o lumină 
mohorâtă, tristă şi sinistră. lar Moartea păşea prin marea de opaițe, printre lumini şi umbre, şi nici 
nu rătăcea drumul, nici nu atingea vreunul. Nu toate opaiţele erau la fel. Unele erau pline cu ulei şi 
luminau mai mult, iar altele, din contră, erau pe jumătate ori aproape goale şi dădeau lumină mai 
puțină; flăcăruile celor mai goale păreau gata să se stingă. Doftorul nu pricepea ce voia să spună 
toată acea năzărire ciudată şi a întrebat-o pe Moarte. 

— Aici, l-a lămurit ea, sunt tot atâtea opaițe câți oameni pe lume. Fiecare e al unui om; câtă 
vreme îi arde flacăra, el e viu. Dacă opaițul luminează bine, iar lumina lui e limpede, omul e bine 
sănătos; dacă fitilul pâlpâie şi lumina se face mai mică, omul e bolnav. Cât durează uleiul din opaiţ 
Şi, drept urmare, flacăra dăinuie, omul trăieşte; de cum se sfârşeşte uleiul, iar opaițul se stinge, cel 
căruia îi aparținea acel opaiț moare. 

Doftorul a încetinit pasul şi s-a uitat la opaiţele pe lângă care trecea. Când vedea unul foarte plin 
şi cu flacăra înaltă, spunea: 

— Uite, ăsta mai are de trăit mulți ani. 

Când vedea unul mai curând gol, nu se putea împiedica să spună: 

— Bietul de el, uite ce puţin i-a mai rămas. 

Şi, dând de un opaiţ atât de plin că părea gata să se reverse, a întrebat-o pe Moarte, de 
curiozitate: 

— Al cui e opaițul ăsta atât de plin? 

Şi Moartea i-a răspuns: 

— Opaiţul ăsta e al fiului tău. 

— Fir-aş să fiu, ce noroc are; păi, ştiu că are viaţa asigurată pentru o mulțime de ani. 

Foarte aproape de el, a zărit alt opaiţ, în care abia dacă mai era un strop de ulei, si i-a zis Morţii, 
pe un ton batjocoritor: 

— Ia te uită la ăsta, ce repede se va duce la cer! 

Şi Moartea i-a răspuns: 

— Păi, uită-te bine la el, că-i al tău. 

Doftorul s-a îngrozit şi l-a cuprins cea mai neagră deznădejde; a implorat-o pe Moarte să-i mai 
picure cel puțin câțiva stropi de ulei luați de la alt opaiţ, fiindcă erau foarte multe care dădeau pe- 
afară. 

— Tocmai acum să mor, când sunt bogat şi pot avea tot ce-i mai bun? 

Şi i-a cerut Morţii să toarne în opaițul lui niţel ulei din opaițul fiului său, căruia puțin avea să-i 
pese dacă trăia câteva luni mai mult ori mai puţin, un an sau doi, căci avea întreaga viață înainte; 
astfel, i-a spus, avea să-i dea lui mai multă vreme să-l sfătuiască şi să-l educe, ca să ajungă un om 
drept. 


Moartea refuza tot ce-i propunea tatăl; nici măcar nu-l obosea să-l mai asculte. I-a spus ca era un 
tată rău, fiindcă nu era drept că scurteze viața fiului ca să-şi lungească propria-i viață şi fiindcă nu 
şovăia să-i facă rău fiului în folosul lui. Asta însemna că era drept? Şi i-a mai spus: 

— Adu-ţi aminte că m-ai ales drept naşă a fiului tău tocmai fiindcă erai încredinţat că eu sunt cea 
mai dreaptă. 

Dar, în timp ce se certau astfel şi omul nostru ba cerea, ba implora, uleiul din opaițul lui s-a 
sfârşit, iar doftorul a căzut mort. 


Hermod şi Hadvor 
poveste islandeză 


A fost odată ca niciodată un rege, care avea o regină şi o singură fiică, pe nume Hadvor, o blondă 
frumoasă şi moştenitoarea regatului. Regele şi regina mai aveau însă un fiu adoptiv, care era cam de 
aceeaşi vârstă cu Hadvor; un copil destoinic şi chipeş. Pe el îl chema Hermod. Hadvor şi Hermod se 
jucau adesea împreună copii fiind, şi se plăceau atât de mult încât, pe când erau foarte tineri, îşi 
făgăduiră unul altuia să se căsătorească. 

Cu timpul, regina se îmbolnăvi şi, simțind că i se apropie sfârşitul, îl chemă pe rege la ea. Când 
regele veni, ea îi spuse că nu avea mult de trăit şi de aceea dorea să-l roage un singur lucru, şi 
anume: dacă se însura cu altă femeie, aceasta nu trebuia să fie decât regina Hetlandului. Regele îi 
promise, iar la scurt timp, regina muri. 

Vremea trecu, şi regele se plictisi să mai trăiască singur, aşa că îşi echipă corabia şi porni pe 
mare. În timp ce naviga, iată că se abătu asupra lui o ceaţă atât de deasă încât pierdu de tot direcția, 
dar după lungi necazuri găsi pământul. Îşi lăsă corabia la mal şi urcă singur pe țărm. După ce merse 
un timp, ajunse într-o pădure şi se opri să se odihnească. Atunci auzi o muzică dulce de harpă şi 
merse în direcția sunetelor până ajunse la un luminiş, iar acolo văzu trei femei, dintre care una şedea 
pe un scaun de aur şi era frumoasă şi îmbrăcată cu măreție; ea ţinea în mână o harpă, şi era foarte 
îndurerată. A doua era şi ea frumos îmbrăcată, dar mai tânără la înfăţişare şi stătea şi ea pe un scaun, 
însă nu atât de măreț ca cel al primei femei. A treia stătea lângă ele şi era foarte drăguță la vedere; 
peste celelalte haine avea o mantie verde şi era lesne de înţeles că era servitoarea celor două. 

După ce regele se uită puţin la ele, înaintă şi le salută. Cea care stătea pe scaunul de aur îl întrebă 
cine era şi unde merge; iar el îi spuse toată povestea: că era rege, că îşi pierduse regina, iar acum era 
în drum spre Hetland, ca s-o ceară în căsătorie pe regina acelei țări. Ea răspunse că soarta aranjase 
minunat asta, căci piraţii devastaseră Hetlandul şi îl omorâseră pe rege, iar ea fugise cuprinsă de 
groază din acea ţară şi ajunsese aici după multe peripeții, şi era chiar persoana pe care o căuta el, iar 
celelalte două erau fiica şi servitoarea ei. Regele îi ceru mâna imediat; ea îi primi cu bucurie cererea 
în căsătorie. Se suiră pe corabie şi se întoarseră în țara regelui. 

Hermod şi Hadvor nu le prea băgau în seamă pe regină şi pe fiica ei, dar, pe de altă parte, Hadvor 
şi servitoarea reginei, pe care o chema Olof, erau foarte bune prietene, şi Olof venea deseori în 
vizită la Hadvor în castelul ei. Nu trecu mult şi regele plecă la război, şi imediat după plecarea lui, 
regina se duse la Hermod şi îi spuse că ea voia ca el să se însoare cu fiica ei. Hermod îi spuse că nu 
voia să facă aşa ceva, la care regina se mânie teribil, şi îi spuse că în cazul ăsta nu o va avea nici pe 
Hadvor, căci ea o să-l blesteme să plece pe o insulă pustie, şi acolo să fie ziua leu, iar noaptea om. 
De asemenea, el se va gândi mereu la Hadvor, ceea ce îi provoca şi mai multă durere, iar de vraja 
asta nu va scăpa până când Hadvor va arde pielea leului, însă acest lucru nu se va întâmpla prea 
curând. 

De îndată ce regina termină de vorbit, Hermod îi răspunse că şi el aruncă o vrajă asupra ei, şi 
anume, de îndată ce el era eliberat de vrăjile ei, ea avea să se transforme în şobolan, iar fata ei în 
şoarece, iar el le va omori cu sabia. 

După asta, Hermod dispăru şi nimeni nu ştia ce se întâmplase cu el; regina puse să fie căutat, dar 


el nu fu de găsit nicăieri. Odată, pe când Olof era în castel cu Hadvor, o întrebă pe prinţesă dacă ştia 
unde plecase Hermod. Hadvor devenise foarte tristă şi răspunse că nu ştia. 

— Atunci am să-ţi spun eu, căci ştiu totul despre asta, spuse Olof. Hermod a dispărut prin vrăjile 
ticăloase ale reginei, căci ea este vrăjitoare, şi fiica ei la fel, deşi şi-au luat înfățişările astea 
frumoase. Pentru că Hermod nu a vrut să facă jocul reginei şi să se însoare cu fiica ei, ea l-a vrăjit să 
se ducă pe o insulă şi să fie ziua leu, şi noaptea bărbat, şi să nu fie eliberat de vrajă până când tu nu 
vei arde pielea leului. Pe lângă asta, ţi-a căutat şi ţie o pereche; are un frate în infern, un uriaş cu trei 
capete, pe care îl va preface într-un prinț frumos ca să-l însoare cu tine. Acest lucru nu e ceva nou 
pentru regină; ea m-a luat din casa părinților mei şi m-a obligat s-o slujesc; însă nu mi-a făcut 
niciodată vreun rău, căci mantia verde pe care o port mă apără de toate relele. 

Acum Hadvor se întristă şi mai tare ca înainte, la gândul căsătoriei care i se pregătea şi o imploră 
pe Olof să găsească un plan care să o salveze. 

Olof răspunse: 

— Eu cred că peţitorul tău va veni la tine prin podeaua castelului, aşa că atunci când vei auzi 
zgomot, şi podeaua va începe să se deschidă, să ai pregătită nişte smoală fierbinte pe care s-o torni 
din belşug în deschizătură. Asta îi va veni de hac. 

Cam acum se întoarse şi regele de la război şi fu pentru el o mare lovitură să afle că nimeni nu 
ştia ce se întâmplase cu Hermod; dar regina îl consolă cât de bine putu, şi după un timp regele se 
gândi mai puţin la fiul lui. 

Hadvor rămase în castelul ei şi se pregăti să-şi primească peţitorul când acesta avea să vină. Într- 
o noapte, nu mult după aceea, sub castel se auziră un zgomot puternic şi bubuituri. Hadvor ghici de 
îndată ce era şi le spuse servitoarelor ei să o ajute. Zgomotul şi bubuiturile deveniră tot mai 
puternice, până când podeaua începu să se deschidă; Hadvor le puse pe servitoare să ia cazanul cu 
smoală şi să-l verse în deschizătură. Cu asta zgomotele deveniră din ce în ce mai slabe, până când, 
în cele din urmă, încetară de tot. 

În dimineaţa următoare, regina se sculă devreme şi se duse la poarta palatului, şi acolo îl găsi pe 
uriaş, fratele ei, zăcând mort. Regina îi spuse: 

— Rostesc această vrajă, ca să devii un prinț frumos, şi ca Hadvor să nu poată spune nimic 
împotriva acuzațiilor pe care am să i le aduc. 

Cadavrul uriaşului se prefăcu acum într-un prinț frumos, şi regina intră din nou în palat. 

Ea îi spuse regelui: 

— Eu nu cred că fata ta e atât de bună cum se spune că este. Fratele meu a venit şi i-a cerut 
mâna, iar ea a pus să fie omorât. Tocmai i-am găsit cadavrul la poarta palatului. 

Regele se duse cu regina să vadă cadavrul, şi totul i se păru foarte ciudat; aşa un tânăr frumos, 
spuse el, ar fi fost o pereche bună pentru Hadvor, şi el ar fi consimţit de îndată la căsătoria lor. 
Regina îi ceru permisiunea de a hotărî ea ce pedeapsă să primească Hadvor, iar regele i-o acordă pe 
loc, ca să nu fie nevoit să-şi pedepsească propria fiică. 

Regina hotări ca regele să-i facă fratelui ei un cavou mare şi s-o bage şi pe Hadvor înăuntru. 

Olof ştia toate planurile reginei şi se duse să-i spună prinţesei; prinţesa o imploră să-i spună ce să 
facă. 

— Primul şi cel mai important lucru, spuse Olof, este că trebuie să faci rost de o mantie largă pe 
care s-o porți peste veşminte când eşti băgată în cavou. Stafia uriaşului va umbla după tine, când 
veți rămâne singuri acolo, şi va avea cu ea doi câini. Ea îţi va cere să îi tai bucăţi din picioare şi să 
le dai câinilor, dar tu trebuie să nu-i promiţi că vei face asta decât dacă îți spune unde a plecat 
Hermod şi cum să-l găseşti. Atunci ea te va lăsa să te urci pe umerii ei ca să ieşi din cavou; totuşi ea 
va căuta să te înşele şi te va prinde de mantie ca să te tragă înapoi; însă tu trebuie să ai grijă să laşi 
mantia liberă pe umeri, astfel încât ea să rămână numai cu mantia în mâini. 

De acum cavoul era gata, şi uriaşul fu pus în el, şi tot aşa şi Hadvor, fără să i se fi dat voie să se 
apere. După ce amândoi fură lăsaţi acolo, totul se întâmplă exact aşa cum spusese Olof. Prinţul se 
prefăcu iar în uriaş şi îi ceru lui Hadvor să îi taie bucăţi din picioarele lui pentru câini; însă ea refuză 


până când el îi spuse că Hermod se afla pe o insulă pustie, la care ea nu putea să ajungă decât dacă 
îşi jupuia pielea de pe tălpi şi îşi făcea pantofi din ea; cu aceşti pantofi ea putea călători atât pe 
uscat, cât şi pe mare. Hadvor făcu asta, iar uriaşul o lăsă să se urce pe umerii lui ca să iasă din 
cavou. În timp ce ea sărea afară, el o prinse de mantie; dar fata avusese grijă s-o lase cât mai largă. 

Acum se îndreptă către mare, spre locul unde ştia că era cea mai scurtă cale până la insula pe 
care era Hermod. Ajunse uşor acolo, căci pantofii o ţinură la suprafaţă. Când puse picioarele pe 
insulă, găsi o plajă cât ţinea marea, şi deasupra stânci înalte. Cum nu vedea niciun mod de a ajunge 
sus, cu inima tristă şi obosită de călătoria lungă, se întinse pe nisip şi adormi. În timp ce dormea, 
visa că o femeie înaltă veni la ea şi îi spuse: 

— Ştiu că eşti prințesa Hadvor şi îl cauţi pe Hermod. El este pe insula asta; dar îţi va fi greu să 
ajungi la el, căci nu ai pe nimeni care să te ajute, şi nu poţi urca stâncile astea numai cu puterea ta. 
De aceea eu am să-ţi cobor o frânghie cu care vei putea să ajungi sus; şi cum insula este atât de 
mare încât n-ai să poţi găsi atât de uşor locuinţa lui Hermod, eu am să las ghemul ăsta de aţă lângă 
tine. Nu trebuie decât să ţii de capătul aţei, şi ghemul se va rostogoli în faţa ta şi îţi va arăta drumul. 
Mai las lângă tine şi centura asta ca să ţi-o pui când te trezeşti; ea te va împiedica să leşini de 
foame. 

Femeia dispăru, şi Hadvor se trezi, şi văzu că tot ce visase era adevărat. Frânghia atârnă în josul 
stâncii, iar ghemul de aţă şi centura erau lângă ea. Hadvor îşi puse centura, frânghia o ajută să urce 
stânca, iar ghemul o conduse până la gura unei peşteri, care nu era prea mare. Intră în peşteră şi 
văzu acolo un divan scund, sub care se strecură. 

Când veni seara, auzi afară zgomot de paşi şi îşi dădu seama că leul venise la gura peşterii şi se 
scutura acolo, după care auzi un bărbat venind către divan. Ea era sigură că acesta era Hermod, 
pentru că îl auzi vorbind cu el însuşi despre situaţia lui şi despre Hadvor şi despre alte lucruri de 
odinioară. Hadvor nu scoase niciun sunet, ci aşteptă acolo până când el adormi, apoi se strecură 
afară şi arse pielea de leu pe care el o lăsase afară. Apoi se întoarse în peşteră şi îl trezi pe Hermod; 
cei doi avură o reîntâlnire plină de bucurie. 

Dis-de-dimineaţă, erau în mare încurcătură, căci nu ştiau cum să facă să plece de pe insulă. 
Hadvor îi spuse lui Hermod despre visul ei şi adăugă că ea bănuia că pe insulă exista cineva care ar 
fi putut să-i ajute. Hermod spuse că ştia de existenţa unei vrăjitoare, care era mereu gata să ajute pe 
cineva, şi că singurul lucru pe care îl aveau de făcut era să se ducă la ea. 

Ajunseră la peştera vrăjitoarei şi o găsiră acolo cu cei cincisprezece fii ai ei şi îi spuseră păsul. 

— Există alte lucruri mai uşoare decât asta, căci trebuie să ştiţi că uriaşul care a fost îngropat, vă 
va aştepta şi vă va ataca pe drum, deoarece s-a prefăcut într-o balenă mare. Totuşi, eu am să vă 
împrumut o barcă şi, dacă vă întâlniți cu balena şi considerați că viaţa vă este în primejdie, rostiți- 
mi numele. 

Ei îi mulţumiră foarte mult pentru sfat şi pentru ajutor şi plecară de pe insulă, dar pe drum văzură 
un peşte mare venind spre ei, împroşcând apa şi făcând valuri. Erau siguri ce era peştele, şi se 
gândiră că aveau un motiv foarte bun ca s-o strige pe vrăjitoare. În clipa următoare, văzură venind 
spre ei o altă balenă uriaşă, urmată de cincisprezece mai mici. Toate trecură înot pe lângă barcă şi 
merseră în întâmpinarea primei balene. Apoi se dădu o luptă crâncenă, şi marea deveni atât de 
zbuciumată încât cu greu reuşiră să menţină barca la suprafață. După ce lupta se sfârşi, ei văzură că 
marea era înroşită cu sânge; balena mare şi cele cincisprezece mai mici dispăruseră, iar ei ajunseră 
cu bine pe uscat. 

Acum să ne întoarcem la palatul regelui, unde între timp se întâmplaseră lucruri ciudate. Regina 
şi fiica ei dispăruseră, dar în holul palatului un şobolan şi un şoarece se luptau mereu. Mulţi 
încercaseră să-i gonească, dar niciunul nu reuşise. Şi astfel trecu câtva timp, şi regele aproape că îşi 
ieşise din minţi de durere pentru pierderea reginei lui şi de grijă că monştrii aceştia distrugeau totul 
prin casă. 

Totuşi, într-o seară, în timp ce toţi stăteau amărâţi şi descurajați, intră Hermod cu o sabie la şold, 
îl salută pe rege, care îl primi cu nespusă bucurie de parcă se întorsese din morți. Totuşi înainte de a 


se aşeza, Hermod se duse unde se luptau şobolanul şi şoarecele şi îi tăie în două cu sabia. Toţi 
rămaseră înmărmuriţi văzându-le pe cele două vrăjitoare zăcând moarte pe podea. 

Apoi Hermod îi spuse regelui întreaga poveste, şi regele se bucură foarte tare că scăpase de 
asemenea creaturi ticăloase. Hermod îi ceru apoi regelui mâna lui Hadvor, pe care acesta i-o dădu 
fără discuţie şi, fiind acum bătrân, le dădu şi regatul său; astfel Hermod deveni rege. 


De ce pisicile își spala labele numai după ce mănâncă 
poveste europeană 


Unei pisici îi era foame. A văzut o pasăre și şi-a spus: 

— lată prânzul meu. 

S-a furişșat uşor şi încet către pasăre, cu burta lipită de pământ. Apoi s-a năpustit asupra ei şi a 
înșfăcat-o între labe. 

Tocmai când era gata să ia o îmbucătură mare, pasărea i-a spus: 

— Pisico, sunt foarte surprinsă de tine! Nu am întâlnit niciodată o pisică așa de prost crescută. 
Nu iți speli labele înainte de masă? 

Pisicii nu-i plăcea ca altă vietate, fie ea și doar o pasăre, să creadă ca e prost crescută. Așa încât a 
început să-şi lingă labele și să se spele. Bineînţeles că între timp, pasărea a zburat repede într-un 
pom alăturat şi pisica n-a mai putut s-o prindă. 

De atunci, pisicile mai întâi mănâncă şi apoi îşi spală labele. 


Iepuraşul cel haios căruia îi place mierea 
poveste europeană 


Trăia odată în pădure lepuraşul cel Haios, care îşi petrecea toată ziua în căutarea mierii. 
Bineînţeles că îi plăceau morcovii şi spanacul, dar mierea era favorita lui! 

Câteodată avea noroc să găsească uşor miere în scorbura vreunui copac bătrân. Dar, de cele mai 
multe ori, trebuia să găsească diverse metode să pătrundă în vizuina Doamnei Urs, unde putea să 
mănânce pe săturate miere din borcanul acesteia. 

La un moment dat însă Doamna Urs a observat că borcanul ei cu miere se tot goleşte. „Cineva 
îmi mănâncă mierea, şi am să-l prind,” şi-a spus ea. 

Doamna Urs a întins o capcană. A pus borcanul de miere pe raftul cel mai de sus al dulapului, 
dar pe marginea lui, astfel încât acesta să cadă când va fi atins. 

Ziua următoare, când Doamna Urs a plecat la vânătoare, lepuraşul cel Haios a pătruns în vizuina 
ei. A văzut borcanul de miere sus pe raft şi s-a urcat să-l ia. Dar când l-a atins, borcanul a căzut, 
lepuraşul cel Haios a căzut şi mierea s-a întins toată peste lepuraşul cei Haios! 

Vai de mine! lepuraşul cel Haios a încercat şi a încercat să se miște, dar mierea era aşa de groasă 
încât el se lipea de orice atingea. 

Când Doamna Urs s-a întors acasă, lepuraşul cei Haios era lipit de podea. „E, şi acum să vedem 
ce am prins,” şi-a zis râzând Doamna Urs. „Se pare că voi avea ciorba de iepure în seara asta la 
masă.” 

Doamna Urs a umplut cu apă o oală mare neagră şi a pus-o pe cămin. A aprins apoi focul în 
cămin, sub oala, şi a ieşit afară să adune câteva ridichii şi cartofi pentru ciorba. 

lepuraşul cel Haios a încercat şi a încercat să fugă, dar se lipea tot mai rău. „Oh, dacă aş putea să 
scap de aici, niciodată nu aş mai încerca să fur miere!” şi-a spus el plângând. 

Pe măsură ce focul aprins sub oala devenea din ce în ce mai puternic, mierea din jurul 
lepuraşului cel Haios devenea tot mai subțire. A început să se scurgă pe lângă urechi, de peste tot, în 
Jos spre lăbuţe. 


Curând lepuraşul cel Haios a fost în stare să-şi mişte un picior, apoi pe celălalt. Cu o mişcare din 
coadă lepuraşul cel Haios a sărit afară din vizuina Doamne Urs şi a pornit-o repede spre pădure. 

Din acea zi, lepuraşul cel Haios nu a mai mâncat niciodată miere. S-a mulţumit cu morcovi, 
spanac şi salată ca şi restul iepuraşilor. 


Căciula, punga şi trâmbiţa 
poveste aromână 


A fost oarecând pe lume un om bătrân care avea trei feciori. Doi din ei erau tare cuminţi şi 
aşezaţi, dar al treilea era cam sturlubatec. Când îi veni ceasul să moară, bătrânul lăsă cu limbă de 
moarte copiilor lui să pună mâna pe toate, dar să nu se atingă de o ladă decât numai la nevoie mare. 

Abia închise el ochii, şi gospodăria lui încăpu pe mâni străine. 

Atunci cei doi feciori de treabă îşi făcură parte din averea moştenită, şi s-au dus să-şi caute 
norocul aiurea. Numai cel mai mic rămase lipcă acasă. Nu se îndura să se desprindă de la vatra 
părintească. 

Într-o zi, cum cotrobăia prin toate colțurile, dădu de lada cu pricina. Înăuntru găsi o căciulă. O 
luă, o îndesă în cap şi ieşi să se plimbe. Pe drum întâlni un om şi-i dădu bună ziua. 

— Bună ziua, îngăimă acesta, dar nu te văd la față. 

— Ce, eşti orb, de nu mă vezi? 

— Nu sunt orb, dar nu te văd, grăi omul speriat şi se grăbi s-o ia la sănătoasa. 

Dar sturlubatecul, minte uşoară cum era, scoase căciula şi vru să-i ardă una. Cum se descoperi la 
cap, omul îl recunoscu: 

— Tu eşti, măi! M-au luat toţi sperieții. Mi s-a părut că eşti ucigă-l toaca din vale. Da, acum te 
văd bine, dar adineauri te auzeam şi nu te zăream de loc. 

Uşor-Uşurel prinse la minte, îndată înţelese că nu era văzut cu căciula trasă peste urechi. 

Nu se mai codi, ci odată îi veni să dea fuga la nemernicul care pusese stăpânire pe gospodăria 
lor. Dintr-o goană ajunse în curte. Cu căciula în cap, intră neluat în seamă de nimeni şi se plimbă 
peste tot până nimeri în cămara tinerei fete, Piruşana. Ea, cum îl simţi, dete țipete de spaimă, 
crezând că e cine ştie ce. 

— Aoleu şi vai de mine! Om străin în odaia mea! 

Auzind-o părinții şi oamenii din curte, săriră în picioare şi dădură buzna la ea. 

— Unde-i omul neînfricat, care a cutezat să calce aici? 

— Nu ştiu, răspunse ea, parcă s-a dosit undeva. 

Căutară în sus, căutară în jos, întoarseră lucrurile pe dos, dar nimeni şi nimic. Uşor-Uşurel cu 
cuşma tuflită pe urechi, stătea ghemuit într-un ungher; nu sufla şi nu crâcnea deloc. 

Ce şi-au spus ei? Poate i s-a năzărit fetei în somn, şi fiecare a plecat din odaie. Dar nu trecu mult 
şi fata din nou strigă: 

— Aoleu şi vai de mine! E cineva în odaia mea! 

Când se duc înăuntru, mama sa, tatăl său, se uită la dreapta, se uită la stânga, nimic! 

Atunci tatăl, pălit de ciudă, bombăni la fiică-sa: 

— Ți se nălucesc tot felul de vedenii. Să nu-ţi mai aud gura, că-i vai de pielea ta! 

Atâta vru şi Uşor-Uşurel. Cum plecară toţi, se înveseli de credea că a lui e lumea. Dar şi fata, 
hoţomană, îl luă cu binişorul, îl descusu şi-l înduplecă să-i spună cum face el de nu i se vede faţa. 

Uşor-Uşurel râse ca un copil şi îi desluşi cum. Atâta aşteptă şi fata; se făcu că vrea să-i vadă 
cuşma, i-o smulse şi începu să tipe din răsputeri, de răsuna casa de țipetele ei. 

Tatăl, scos din fire, apucă ciomagul şi, când intră în odaie, văzu că sărmana fată avea dreptate să 
tipe. Puseră mâna pe băiat, şi îi argăsiră pielea să-şi aducă aminte câte zile o trăi. ŞI, fiindcă îl ştiau 
cât era de şui, nu au vrut să-şi mai pună mintea cu el, ci l-au lăsat să meargă oriîncotro. 

Uşor-Uşurel, bucuros că se alesese numai cu atâta, se întoarse acasă şi se duse oblu spre ladă. 


Acolo găsi o pungă. O luă, o îmbăieră la gât şi strecură un gologan în ea. Dar ce să vadă? într-o 
clipă, toată punga se umplu de gologani. Fuga la zaraf, gologanii se prefăcură într-un galben. Puse 
galbenul în pungă şi punga se îndoldoră de galbeni. Şi tot aşa sporiră galbenii, că tot satul se mira 
de unde îi scotea. 

Tocmai în anul acela nu se făcuseră bucate şi era o scumpete că aproape nu mai aveau oamenii 
cu ce se hrăni. De unde să le vină scăparea, că nimeni nu se gândea la Uşor-Uşurel. Numai Piruşana 
îşi aminti de el şi de punga lui. Ea îl chemă, îl luă cu binişorul şi el, minte-scurtă, îi spuse cum stă 
treaba. 

Asta voise şi fata; se prefăcu că se uită la pungă, s-o vadă cum este, i-o răpi şi o zbughi cu pungă 
cu tot. 

— Hoţomano, să nu-mi mai zici pe nume, dacă nu ţi-o iau înapoi, îi strigă el, izbindu-se cu 
pumnul în piept. 

Se înapoie acasă, merse de-a dreptul la ladă şi mai găsi acolo o trâmbiţă. Prinse să sufle din ea şi 
nu apucă a suna o dată: tu-tu-tu! că pe loc se pomeni cu o oaste întreagă. 

Hai cu ea la curte. Cu toţii încremeniră când văzură oaste multă înglodită; oastea ţării nu era 
nimica pe lângă oastea lui Uşor-Uşurel, care foia câtă frunză şi iarbă, fiindcă el cânta mereu zorind 
din trâmbiţă. 

Tot Piruşana scăpă pe tatăl ei de pacoste. Se duse la Uşor-Uşurel, care, cum o zări, prinse a râde 
cu goarna în mână: 

— Nici naiba nu vă mai poate scăpa cu viaţă. 

— Şi, dacă aşa ne-o fi sfârşitul, ce o să fie? Pesemne aşa ne-a fost scris. Vreau numai să te întreb, 
zise fata, de unde scoţi duiumul de armie? 

— De unde? lată cum! Tu-tu-tu-tu! şi am câtă oaste vreau. Şi când nu mai am nevoie de ea, suflu 
din goarnă pe dos şi mi-o aduc toată înapoi. 

— Dă-mi-o şi mie să suflu o dată, îl rugă fata. 

— la, dar fiecare trâmbiţare o plăteşti cu o sărutare. 

Apoi ea trâmbiţă o dată tare din coada trâmbiţei şi adună toată oastea. 

Şi, cu trâmbiţa în mână, dispăru. 

Din nou se bătu fluieră-vânt cu pumnul în piept şi zise: 

— Hoţomano, să nu-mi mai zici pe nume, dacă nu ţi-oi lua-o înapoi. 

Ce să facă acum? Şi-a pus nădejdea în tălpile lui şi a întins-o spre pădure, în voia întâmplării. 
Acolo zări un smochin şi, cum era flămând şi supărat, hai să-şi scoată focul pe smochin. Rupse 
două smochine şi nu apucă să le înghită bine, că-i răsăriră două coarne mai mari ca la bou. 

— Măre! Măre! Sunt pedepsit, fiindcă până acum am fost mai dobitoc ca un bou! 

Şi în halul ăsta nu mai vru să iasă din desiş, că aşa, încornorat, numai de văzul lumii nu mai era. 
Dar, cum păşi mai încolo, iată un alt smochin. 

„Ce s-a făcut, s-a făcut, socoti el. Am să gust şi din smochinul ăsta, iar dacă e să-mi iasă, să-mi 
iasă şi patru sute de coarne. Doar n-am să mor de foame!” 

Dar, cum înghiți o smochină, îi căzu un corn; mai înghiți una şi-i căzu şi celălalt. Culese într-o 
basma smochine cornute şi în alta smochine ciute. Porni apoi spre cetate, îmbrăcat ca un negustor, 
spre a nu fi recunoscut, şi începu a striga: 

— Hai la smochine! 

Când trecu pe la curte, ieşi Piruşana, se grăbi să cumpere şi, sărmana, nu le înghiți bine, că-i şi 
crescură două corniţe. Începu a se căina şi a se văieta, de-ţi venea să-i plângi de milă. 

Chemă tatăl vraci vestiți, şi niciunul nu-i da de leac. Uşor-Uşurel, ca să nu fie dat de gol, se 
înțolise cu alte veşminte şi strigă prin cetate: 

— Vraciul vestit, vraciul vestit! 

Iute l-au chemat în casă să vindece fata. Toţi ceilalți, cum îl văzură pe netotul ăsta, începură a se 
ține de pântece de prea mult râs: 

— Nu putem noi, ziceau ei, oameni învățați şi umblaţi, şi va putea tontul ăsta să afle leacul fetei? 


Dar Uşor-Uşurel, cum auzi ocara, zise: 

— O vindec numai dacă mi-o daţi de nevastă şi îngăduința să le trag o mamă de bătaie la toți 
zodierii de pe aici. 

— Bine, răspunse tatăl, dar dacă nu o scapi pe fata mea îți vom da noi ție o mamă de bătaie. 

— Aşa să fie! încheiară meşterii vindecători, care nu ştiau ce îi aşteaptă. 

Scoate Uşor-Uşurel două smochine, le dă fetei să le înghită şi, dintr-o dată, ia coarnele de unde 
nu-s. Şi, năzdrăvan cum era, le-a dat o mamă de bătaie la toţi vracii, pe rând. Apoi se căsători Uşor- 
Uşurel cu Piruşana şi făcură o nuntă care a rămas de pomină de la un capăt la celălalt al lumii. 

Am fost şi eu ca nuntaş la sărbătoarea lor şi la plecare nimic alta nu cerui decât smochine de cele 
cornute, ca să le dau copiilor neascultători. Dar, cum toți copiii mei sunt tare cumsecade, le-am dat 
juncanilor să le rumege, şi le crescură coarnele şi mai mari şi mai îmbelşugate, şi aşa frumos se 
isprăviră toate. 


Birbicuşa 
poveste aromână 


A fost odată un celnic'%, care cu soţia sa se bucura de o avere foarte mare în turme de oi şi capre, 
de nu le mai ştia numărul. Stânele erau răzlețite pe munți, şi munţii întregi erau tot avutul lor. Se 
bucurau de o viaţă tihnită în largul pajiştilor înflorite şi al cerului înstelat. 

Singurul lucru ce le învenina sufletul era că nu aveau copii. Nu avea cine să moştenească tot ce 
agonisiseră ei o viață de om şi nici cine să le poarte numele mai departe. 

Între multele lor fapte bune, era şi o fântână zidită chiar de mâna celnicului şi pe care sta scris 
numele său. O înălțase pentru ca orice trecător prin faţa locului să-şi poată astâmpăra setea. Şi 
fiecare trecător prin faţa acestei fântâni se oprea şi bea din apa limpede ca cleştarul şi rece ca gheaţa 
şi ura numai bine înfăptuitorului unui aşa de minunat izvor. 

Într-una din zile, pe când soţia celnicului veni la fântână, găsi aci, trudită de drum, o bătrână. 
Aceasta, după ce îşi umplu ulciorul, o văzu supărată pe femeie şi o întrebă care îi este supărarea. 

— Cum să nu fim mâhniţi şi eu şi soțul meu, că ni se stinge neamul fără de urmaşi? 

Bătrâna îi răspunse: 

— Să ştii că ţi se va împlini ceea ce doreşti. Îți dau mărul acesta roşu; să-l mănânci, şi această 
floare s-o răsădeșşti în glastră şi s-o păstrezi până ce va înflori. În ziua când va îmboboci şi va da în 
floare vei avea un băiat. 

Într-adevăr, când floarea prinse să se deschidă, celnicul cu soţia sa avură un fecior cu obrazul alb 
ca floarea şi roşu ca mărul. Se născuse cu soarele pe piept şi cu luna în frunte. Acest fecior fu 
botezat cu numele de Birbicuşa, şi creştea ca floarea, învăţa tot ce era de învăţat. Ajunsese fecior 
mare şi frumos şi mintos. Cum părinţii voiră ca, înainte să moară, să-l vadă aşezat la casa lui, îi 
găsiră o fată potrivită pentru el, cu numele Livina, şi făcură o nuntă, de veniră oaspeţi din cele patru 
părți ale lumii. 

Pe pajiştea mare, la lumina soarelui şi a lunii, serbară cununia timp de şapte zile şi şapte nopți cu 
cântec şi joc. Fetele se încinseră în cor, şi împrejurul lor făcură cerc feciorii cu un cor şi mai mare. 
În vreme ce fetele cântau, băieţii se învârteau în joc, iar în vreme ce ei cântau, ca nişte porumbiţe se 
învârteau fetele. 

În clipa când se apropiară mirele şi cu mireasa să se alăture în hora lor, deodată se lăsară nişte 
nori negri ca păcura şi, ca vântul de repede, zburară peste capul tuturor nouă zâne albe ca zăpada şi 
răpiră pe mire. 

Uimiţi de această întâmplare, rămaseră cu jalea în suflet părinţi şi prieteni, şi neamurile toate. 
Soţia rămase ca marmura. 


196 căpetenie de păstori 


Dar după ce se zbătu, şi plânse amarnic vreo câteva zile, ea zise soacrei: 

— Nu mai pot să stau să jelesc înainte de a şti dacă Birbicuşa e mort sau viu. Dacă el a murit, voi 
muri şi eu. O să merg din sat în sat şi din casă în casă să-l caut. 

Soacra îi răspunse: 

— Nu mai plânge atâta, să nu-ţi strici fața de prea mult plâns. Poate că el se va întoarce şi nu ne 
va lăsa să închidem ochii fără a avea această bucurie. Nu pleca de lângă noi, căci tu eşti de-acum şi 
fata noastră şi feciorul nostru. 

Ce nu au făcut socrii s-o întoarcă din drum? Livina i-a rugat să-i facă rost de opinci şi de un 
toiag de fier şi o porni. 

Cutreieră tot locul; întrebă peste tot de soţiorul ei. 

Când ajunse în satul cel mai depărtat, tocmai la cel din urmă bordei din margine, zări o bătrână 
uitată de moarte, care îi zise: 

— Oricât îl vei căuta pe Birbicuşa, nu-l vei găsi pe acest pământ. Ci mergi până la luminatul 
Soare, căci el, cum luminează peste tot, va fi văzut pe unde l-au dus zânele. 

— Dar pe unde e drumul către Soare? întrebă Livina. 

— Palatul lui este pe culme de munte. Ia-o peste râpe. 

Livina mulțumi şi porni cu răsuflarea întretăiată către dealul râpos. Mai pe drum neted, mai cu 
umbletul pe urcuş peste stâncărie, tot sui din greu munții, zile întregi şi nopți întregi, până ce ajunse 
sus pe creastă, la poarta palatului Soarelui. Bătu la poartă şi-i deschise o bătrână, care o întrebă: 

— Ce cauţi pe meleagurile astea, unde nici pasărea nu ajunge, nici picior de om nu calcă? 

— Vai, că durerea mea mă aduse încoace! zise cu lacrimi în ochi Livina. 

Şi-şi spuse povestea. Vorbele îi alunecau ca mărgăritarul, mărturisindu-şi tot focul inimii. 

Bătrânei 1 se făcu milă de ochii ei frumoşi şi plânşi şi zise: 

— Intră, draga mea, şi ţine firul ăsta de păr în mână. Deseară, când fiul meu va bate la poartă, 
abureşte firul de păr, să te faci mătură ascunsă pe după uşă, că el cum va veni obosit şi flămând, şi 
va simţi un om, numaidecât va fi gata să-l mănânce. 

Către amurg, încins de osteneală, Soarele intră pe uşă şi zise mamei sale: 

— Mamă, mamă, miroase a om pe aici! 

— Fiul meu, ce om prin locurile astea, unde nici pasărea nu zboară? 

Apoi, ca un lup înghiorțăi trei cuptoare de pâine şi bău trei butoaie de apă rece şi, după ce se 
sătură, înainte de culcare, bătrâna suflă firul de păr şi aduse pe fată înaintea fiului său. Ea îi spuse şi 
lui păţania ei. Soarele, fermecat de frumuseţea de fată, zise: 

— Fată dragă, îmi pare rău că nu pot să ştiu unde e Birbicuşa. Eu luminez numai ziua şi el a fost 
luat noaptea. Dar te învăţ cum să ajungi la sora mea, Luna, care şade pe cealaltă parte a crestei 
muntelui mare. 

Livina îşi luă rămas bun de la ei şi porni pe drumul arătat, până ce ajunse la muntele mare. Acolo 
se întâmplă tot ca la Soare; tot aşa bătu la poartă şi-i deschise bătrâna mamă, care mai întâi o 
ascunse pe după uşă, iar după cină îi dete drumul. 

Luna îi zise: 

— Draga mea, eu am ştiut şi am văzut, când l-au furat zânele pe Birbicuşa; dar nu ştiu încotro l- 
au dus. Te-oi învăţa însă cum să ajungi la Mai-marele-V ânturilor. Nu se poate să nu-ţi spună el unde 
se află soţul tău. 

Plângând, nenorocita de nevastă o porni către Vânt. După multă şi lungă cale, ajunse la palatul 
Vântului cel mare. Bătu la poartă, şi bătrâna mamă îi deschise şi o pofti înăuntru. 

Tot aşa, către amurg, veni vâjâind Vântul, înhăpăi trei cuptoare de pâini şi sorbi trei butoaie de 
apă, apoi se puse să spargă alune. 

În vremea asta, bătrâna suflă firul de perişor şi scoase fata de după uşă. Cu lacrimi în ochi, ea îşi 
povesti din nou durerea. 

Vântul, cu surâsul pe buze, îi alinta pletele cu adiere blândă şi-i susură: 


“Curând vei afla, 
Te vei bucura 
Lângă-al tău Birbicuşa!” 


Cu toate lacrimile de pe faţa ei, Livina se înroşi, începu să râdă şi se făcu şi mai frumoasă de 
cum era. 

— Rămâi la mine vreme de patruzeci de zile. De câte ori vom cina, să rupi câte o muşcătură din 
pâine şi s-o pui într-o oală. De câte ori voi bea vin, împarte cu mine câte o picătură şi pune-o în 
ulcior. De câte ori îmi voi pieptăna mustăţile, rupe câte un fir şi păstrează-l. Când vei aduna 
patruzeci de bucățele de pâine, patruzeci de picături de vin şi patruzeci de fire de mustață, să ştii că 
vei găsi pe frumosul tău soț Birbicuşa. 

Fata făcu tot după sfatul Vântului. 

— Acum, zise Mai-marele-V ânturilor, leagă-ţi bine opincile şi ia-ţi toiagul de fier şi porneşte-o 
la drum către mare. De câte ori vei avea nevoie, gândeşte-te la mine şi te voi ajuta în clipele cele 
mai grele. După zile de mers, vei întâlni patruzeci de cățele turbate, moarte de foame. Ele vor năvăli 
dinaintea ta să te sfâşie, dar să nu te sperii, ci să le arunci câte o bucată de pâine la fiecare. Numai 
aşa ele se vor da la o parte şi vei trece nevătămată. Mai încolo ţi se va pune stavilă un puhoi de apă 
mare ca marea: patruzeci de râuri. Dacă vei picura în fiecare vin, ele vor seca dintr-o dată şi vei 
putea trece dincolo. Tot străbătând cale lungă, vei ajunge, în sfârşit, la palatul de fildeş al zânelor, 
înalt până la nori, cu patruzeci de încăperi, cu uşi şi ferestre de diamant. Cu firul de mustață vei 
deschide fiecare uşă, până la cea din urmă, în care vei găsi pe Birbicuşa. 

Livina mulțumi pentru sfaturile date, sărutând mâna Vântului, şi porni cu inima deschisă iarăşi la 
drum. Trecu cu bine prin toate încercările grele la care a fost supusă, scăpă de căţele, râuri şi ajunse 
la palatul zânelor. 

Rămase uimită dinaintea porţii aurite a palatului strălucitor ca soarele; nestematele ferestrelor îi 
luară ochii. Deschise pe rând uşile, una câte una, şi ceea ce văzu înăuntru nici cu vorba nu se spune, 
nici cu condeiul nu se scrie. Toate frumuseţile lumii erau înşirate în acele odăi şi în cea din urmă era 
Birbicuşa. Cum se văzură se îmbrăţişară şi plânseră de bucurie. Niciunul nici celălalt nu aveau glas 
şi nu credeau ochilor că erau împreună. 

În cele din urmă, Birbicuşa zise: 

— Cum de ai venit, iubită, în locurile astea, unde nici pasărea nu zboară? Zânele se vor întoarce 
către miezul nopții şi ne vor face praf şi pulbere. Dar să ne luăm curajul, că poate ne vom mântui 
din locurile acestea ca din lumea cealaltă şi vom ieşi la lumină. 

El întrebă de bătrânii lui părinți, sperând că-i va revedea şi-şi va trăi zilele în toată fericirea cu 
toţi împreună. În vremea asta, Livina era cu gândul la Mai-marele-Vânturilor. 

Nu isprăviră vorba, că el şi veni în ajutor. Livina îi simți adierea. De trei ori suflă el puternic şi 
frumoasa fată pieri din vederea lui Birbicuşa. O prefăcuse într-un ban şi o ascunse în punga lui. 

Ca totdeauna, zânele veniră către miezul nopții şi se uitară pe fereastră să vadă dacă Birbicuşa 
este la locul lui; după ce se asigurară că este în odaie, plecară din nou cine ştie pe unde. Birbicuşa 
scoase punga; Vântul suflă din nou de trei ori şi banul se făcu om ca mai înainte. Tot Vântul le 
aduse calul zburător. Călare pe el, zburară ca gândul şi ajunseră la vatra părintească. 

Când l-au văzut părinţii, îşi îmbrățişară feciorul, pe care-l crezuseră pierdut pe totdeauna. 

Birbicuşa le zise: 

— Iute, căutaţi peste tot pe cele nouă surori cu numele de Maria, pricepute în țesătura de in cu fir 
neînnodat şi aducătoare a cântărilor din cer; să-mi țeasă o cămaşă să fie gata până la miezul nopții, 
să mă îmbrac cu ea, spre a mă feri de zâne. Ele mă vor căuta în odaie şi, dacă nu mă mai vor găsi, 
vor colinda toate țările în lung şi în lat; le-am auzit vorbindu-se că va trebui să fiu îmbrăcat cu 
cămaşa de in, altminteri ele mă vor descoperi şi mă vor face praf şi pulbere. 

După multă căutare şi întrebare, fură aduse cele nouă surori călare pe calul zburător al lui 
Birbicuşa. Le-au pus război de țesut, şi ele se străduiră până în miez de noapte să isprăvească lucrul. 


Țesătura pe urzeală de fier de in cu fir de soare şi fir de stele strălucea şi lumina ca ziua în toiul 
Nopții. 

Birbicuşa ieşi în ogradă şi se îmbrăcă cu cămaşa cea nouă. Pe lângă strălucirea îmbrăcăminții, 
mai lucea soarele de pe piept şi luna de pe frunte. De sus, de la înălțime mare, zânele rele crezură că 
e vreo stea căzătoare şi nu-l putură descoperi pe Birbicuşa. Cum puterea lor de vrajă nu dura decât 
până la miezul nopţii, el se văzu mântuit pentru vecie, căci ele se zvârcoliră în chinuri de moarte de 
părere de rău că-l pierduseră. 

Astfel fiul argintat şi luminat al munţilor scăpă de răutatea lor şi trăi o viaţă ca de împărat cu 
toate bunurile şi cu frumoasa lui Livina. 


Lacul din gramoste 


poveste aromână 


Mai de mult, pe când mândrele plaiuri ale Gramostei albeau de puzderia turmelor de oi ce la 
păşteau, viețuia un zmeu, care apăra satul Gramoste cu muntele lui, de-l făcea să fie avut şi pizmuit 
de toate celelalte sate împrejmuitoare. 

Numele Gramoste ajunsese aşa de vestit, că la mulți zmei le părea rău că nu domnesc peste un 
ținut frumos şi îmbelşugat ca acesta. 

Zmeul din Moscopole, vecin şi oaspe cu cel grămostean, îşi puse în minte să-l doboare pe acesta 
din urmă şi să-l şteargă de pe faţa pământului cu sat cu tot. Astfel, într-o noapte, se urcă pe creasta 
muntelui şi începu să strige grămosteanului cu un glas care cutremura pădurile şi văile: 

— Hei! Hei! Fârtate! Prea te făleşti că eşti voinic şi că ţi-ai făcut ţara vrednică de lauda lumii! 
îmi vin toate nebuniile când te aud cu grozăvirea ta năroadă! 

Şi, rânjind cu gura până la urechi, îl luă în batjocură: 

— Mare scofală de voinic, care doarme odată cu găinile! 

La auzirea acestor înfruntări înjositoare, zmeul grămostean sări în picioare, de parcă fusese 
opărit. Când văzu că vecinul tot mai necheza de râs, îl apucară furiile, scrâşni fioros de scoase 
scântei din măsele şi zbieră cu glas tunător: 

— Ha! Ha! Voinic eşti la strigat, dar să te vedem şi la luptat. 

Şi deodată înaintă oblu spre hotarele moscopoleanului. De cum se apropiară, ca nişte fiare se 
măsurară. Braţele lor se împleticeau, dar trupul şi picioarele le erau înţepenite ca nişte butuci de 
piatră. Până în zori, astfel pironiţi în loc, ei s-au pumnuit numai cu labele. 

Dar când, după smucitul şi îmbrâncitul lor s-au dovedit deopotrivă de avani şi ortomani, se 
descleştară şi cu jurământ se legară să se ia la hartă, repezindu-şi cocoloaşe de zăpadă, astfel ca 
fiecare, la rândul lui, să le înhaţe în gură şi să le înhape dintr-o înghiţitură. În felul acesta, credeau ei 
că, înghițind zăpadă, va crăpa unul dintr-înşii, cel care va fi cu inima răcită mai curând. 

După ce s-au vorbit aşa, s-au pornit să se bată cu mingile de ninsoare. Cât fu ziua de mare, ei 
zburătăciră laolaltă bulgării, şi, de înfierbântaţi ce erau, niciunul din ei nu luă seama că omătul se 
topea într-înşii ca în jăratic fără să simtă vreo răcoreală. 

Amurgise de tot, şi turmele începeau a se înțărcui în adăposturile lor din plaiuri. Zmeii încă se 
mai vânzoleau şi înfulicau mingile de omăt, când iată că se apropie o turmă de oi. Zmeul 
grămostean se rugă de păstor să-i dea câteva capete de oi, de care avea nevoie. Păstorul, ba pe vrute, 
ba pe nevrute, îi dădu voie, iar zmeul zdrumecă îndată mai multe oiţe, le scoase prapurele şi cu ele 
înfăşură pumni de sare. Astfel făcu multe droburi de sare. Întuneric fiind, duşmanul său neştiutor de 
toate astea, se apucă să le dea pe gât uşor, încă bucuros că nu erau sloiuri de gheaţă. 

Multe droburi de sare mai ticsi în burtă bietul moscopolean, dar peste puțin începu să-l aprindă 
setea şi să-l ardă la inimă. Ca să-şi potolească focul, se aplecă să soarbă din izvorul care curgea în 
apropiere şi bău aşa de mult, că-l secă de tot. Îndată după asta i se făcu rău, ca un junghi de moarte. 
Atunci înțelese că vecinul său îl amăgise; se mai încordă din răsputeri şi trecu hotarul grămostean 


ca să-l sugrume. Dar izbuti numai să urle: 

— M-ai mâncat fript, fârtate... şi-i plesni fierea pe loc. 

În acea clipă, ţâşni din burta lui apăria băută şi înecă toată împrejmuirea, de unde s-a născut apoi 
lacul aşa zis Bara, care se vede astăzi pe muntele Gramostea. 

După ce crăpă moscopoleanul, grămosteanul îi scoase inima şi o puse în frigare pe jarul aprins 
de păstor. Cum însă era ostenit de atâta caznă şi zbucium, se muie şi începu să moţăie. De aceea se 
rugă de păstor să întoarcă frigarea, dar ea era aşa de grea, că omul nu putu s-o ţină în mână. 

Zmeul râse şi zise: 

— Pune degetul şi linge-o, dacă vrei s-o roteşti. 

Oierul făcu după spusa lui şi, ca prin minune, frigarea se învârti cu mare repejune. Ținu mult 
până la prăjitul inimei, fund ca piatra de vârtoasă şi anevoie pătrunsă de dogoarea focului. 

Într-asta, zmeul dormea şi sforăia aşa de tare, încât răsunau munţii dimprejur şi se cutremurau 
toate dihănuile din păduri. 

Cu linsul degetelor, păstorul se dedulci şi se ispiti să vadă ce gust are inima de zmeu. Ciupi o 
felioară şi o îmbucă, de-i lăsa gura apă, că nu se potoli, ci, mai înghițind o bucăţică, felie cu felie, 
mistui inima întreagă. 

Păstorul simţi că sângele începe a clocoti în el, că i se tot măreşte trupul şi-i creşte tot mai dihai 
în vârtoşie. Smulse hangerul din brâu şi-l împlântă în pieptul zmeului adormit, de n-avu acesta 
răgaz să dea țipăt. Îi scoase inima, o rumeni şi pe asta şi o înghiţi, aşa că se pomeni un zmeu cu trei 
inimi. 

Apoi, adunându-şi turma de oi, o cuibări la strungă, ca s-o mulgă împreună cu baciul. Dar toate 
oile mulse de păstorul-zmeu picau moarte pe loc, fiindcă el le strivea ugerul. Când baciul îşi aruncă 
privirea şi văzu jumătate de turmă toropită cu ugerul însângerat pricepu că păstorul nu era om ca 
toți oamenii Şi, cu ochii înlăcrimaţi, oftă şi zise: 

— Ah! Câine de duşman, când celnicul va afla de isprava ta, mă va lăsa pe drumuri! 

Păstorul-zmeu îl sfătui să nu-l dea pe față nimănuia că el s-a făcut zmeu, căci altminteri va fi rău 
de el; va fi aruncat în temniță, iar munţii vor rămâne de izbelişte. Apoi îi mai ceru să nu se sperie de 
el şi-i dărui un fluier ca, ori de câte ori va avea nevoie, să-l cheme din fundul lacului, unde îi va fi 
sălaşul de acum înainte. 

Cu aceste cuvinte, îşi luară rămas bun şi se despărțiră. Zmeul se cufundă în lac, iar baciul o luă 
spre sat să ducă vestea celnicului că o jumătate de turmă a fost sfârtecată de o haită de lupi. 
Celnicul, speriat, urcă la munte să vadă cu ochii lui oile şi nu-i păru că erau însângerate de colții 
fiarelor. De aceea îl dădu pe cioban pe mâna sfatului. Dar, cu toate amenințările şi brânciurile 
primite, ciobanul nu crâcni. 

Mama păstorului-zmeu, îngrijorată că fiul ei nu se mai înapoia acasă, porni în căutarea lui. În 
drum, întâlni pe cioban şi, cu ochii în lacrimi, îl întrebă de ştie de urma lui. Ciobanul făcea pe 
neştiutorul. Dar, cum se tot văieta şi se jeluia, se muie şi o luă cu el, călăuzind-o până la lac. O 
ascunse după o stâncă, rugând-o să nu se arate şi nici să spună vreo vorbă. Apoi scoase fluierul din 
buzunar şi începu a fluiera. 

Deodată apele se despicară şi zmeul răsări din ele: 

— Ce zor te-a mânat încoace, dacă nu chiar dorul maicei mele? 

Auzindu-i vorba, mama nu se mai putu răbda, ieşi din ascunziş şi strigă: 

— Fiul meu iubit, cui m-ai părăsit? 

Cum auzi glasul mamei, deodată zmeul se cufundă în apă, răcnind: 

— Ah, maică! Ce mi-ai făcut! De acum înainte, munţii vor rămânea pustii. Sărmanele oi au să se 
împrăştie aiurea. Iar tu, fârtate, vei pieri în temniţă aşa cum ţi-am menit-o înainte. 

Tot locul cu împrejmuirea se cutremură grozav de tare şi nu se ostoi până ce mama nu se depărtă 
şi se înapoie acasă. 

Ciobanul muri la închisoare, iar satul Gramostea fu oropsit şi pustiit. Numai lacul rămase până 
astăzi, aşa cum era cu apele limpezi, şi doar când vreo femeie se plimbă pe la marginea lui, el se 


înfioară de jalea zmeului, care-şi plânge pe maica sa iubită. 


Căprina 
poveste aromână 


A fost când a fost. Tare frumos a fost, de mergea vestea în lumea întreagă, de toți rămâneau gură- 
cască şi se minunau. A fost un celnic, căruia soarta îi dăruise toate bunurile, dar i-a lăsat un gol, ca 
să fie şi el cu necaz ca tot omul: n-avea niciun copil. 

Când vedea, sărmanul de el, cum lunecau anii, unul după altul, i se strângea inima, că i se 
împuţinau zilele şi că mâine îşi da sfârşitul, şi nu mai avea linişte şi pace. Nu-i era de asta, că toţi 
merg pe acelaşi drum, ci-i era că nu lasă fiu, spre a-i purta numele şi a-i moşteni averea. 

Aşa de mult dorea un copil, că într-una din zile îşi zise: 

„De aş avea un sufleţel, să fie al meu, măcar de ar fi şi o căpriță.” 

Şi, cum se odihnea tolănit pe pajiştea înflorită, şi număra stelele pe cer, i se ivi dinainte o fată, pe 
care o primi cu braţele deschise. 

Se uită la ea ca la un luceafăr; îi tremura inima pentru ea şi se îngrijea să nu-i lipsească nimica. 
Ce să vezi însă: cât era ziua de mare, fata purta o blană de capră, dar seara, când se dezbrăca, era 
mândria lumii, mai strălucită ca steaua. Când începea să se pieptene, se lumina toată casa, parcă 
însorită de faţa ei. 

Tatăl ei o ascundea de ochii lumii, şi se bucura în taină de odorul lui. Cu toată paza, cine ştie 
când şi cum, a văzut-o voinicul-voinicilor şi lui i-a căzut cu drag. Acesta, fără doar şi poate, era fiu 
de celnic mare. Cum ajunsese la anii de însurătoare, părinții lui îi aduseseră un şir de fete, care de 
care mai arătoase şi cu cele mai alese însuşiri, dar el nu plăcu pe niciuna din ele. 

Tatăl său îl întrebă: 

— Ce-i asta, fătul meu? Dintre atâtea fete frumoase, tu nu găseşti niciuna vrednică de tine? Astea 
sunt, altele nu; închide ochii şi alege, că doar n-o să închipuim noi una mai grozavă! 

— Tată, răspunse feciorul, pe fată am ales-o, dar mi-e teamă că n-o să te învoieşti s-o iau de 
soție. 

— Ba, de ar fi şi o dihanie, tu vei trăi cu ea, nu eu. Ca părinte, vreau să te văd gospodărit şi să te 
îndrum spre bine. 

Atunci, cu jumătate de glas, murmură fiul: 

— Tată, toată iubirea am dăruit-o căpriţei celnicului vecin. 

Părintelui i se păru că i se năruie casa peste el. Să-l fi împuşcat cu glonţul şi nu l-ar fi durut aşa 
de mult. 

— Nenorocite, din toate mândrele înfăţişate ochii tăi, să alegi o capră? Vrei să mă râdă toată 
lumea şi să mă îngropi cu zile? 

Dar fecioru-i, ca neaga, o ținea morţiş: ori îi dă capra de nevastă, ori îşi pune capăt zilelor. 
Celnicul numai pe el îl avea, şi după el nu mai putea. Se frământa în tot chipul, şi una şi alta tot rău 
era pentru el. Neavând încotro, închise ochii şi-i dete voie să se însoare cu capra. Cât despre nuntă 
mare, nici pomeneală. Îi cunună peste noapte, ca pe nişte fiinţe oropsite, cu jelanie de parcă nu era 
cununie. 

Ci mirele era încredinţat că, de-ar fi mers până la marginea pământului, n-ar fi dat de aşa o 
cosânzeană. 

Seara îşi lepăda pielea de capră, şi mai că-l orbea cu strălucirea de pe faţa ei. 

Într-una din zile, toată familia fu poftită la o nuntă mare, unde luară parte cu toţii, iar pe Căprina 
o lăsară acasă, rămasă de ruşine. Numai că ea, după plecarea celorlalți, se despieliță iute, aprinse un 
firişor din pletele ei dalbe şi ură: 

— Firişor de perişor, fă-mă să mă pomenesc la nuntă! 

Şi acolo se pomeni. 


Lumea toată se uita, se tot uita şi nu-şi mai lua ochii de la ea. Toţi dimprejur se minunau privind- 
O, şi se întrebau cine să fie: 


Că cine o vedea o dată, nu uita viaţa toată minunea asta de fată, cu faţa înstelată. 

În cele din urmă, soacra nu se putu stăpâni şi zise fiului ei la ureche: 

— Dacă nu-ţi puneai cenuşe în cap cu pustia ta de capră, puteai să iei minunea de fată din faţa ta. 

— Taci, mamă, că minunea asta de fată e chiar mireasa mea, şopti fiul la urechea mamei sale. 

— Dar cum, e chiar capra ta iubită? 

— Află, mamă, că mireasa mea când îşi scoate blana e aşa cum o vezi acum, dar, te rog, 
păstrează taina asta cu sfințenie; să n-o spui nimănuia, că e foc şi pară. 

Mama, ca mama, se grăbi să le facă un mare bine şi bucurie; de aceea, părăsi pe tăcute nunta şi 
se întoarse acasă. Umblă cotrobăind peste tot şi descoperi blana. O luă şi o aruncă într-un cuptor 
încins de nouă ori şi o făcu scrum. 

Căprina, de unde juca sprintenă la horă, simți miros de fum, aprinse părul şi zbură strigând: 

— Vai, blana, sărmana mea blană! 

Când sosi acasă, găsi numai o arsură. Ea izbucni în lacrimi şi netezi căprina arsă. Apoi, deodată 
se avântă, luându-şi zborul, tot mai sus, până la nori, până la stele. 

De atunci a rămas înstelată în cer şi luminează în fiecare seară. Se cunoaşte dintre celelalte stele, 
fiindcă ea e cea mai mare şi lucitoare; ea este luceafărul de noapte. 

Soţul ei fugise după dânsa acasă şi, auzind-o cum plângea, căută s-o împace, dar în zadar. La 
înălțarea Căprinei spre cer, se încleştă de poalele ei şi se sui şi el în slavă. Dar, cum ajunse sus, nu 
se putu ținea grapă mai îndelung, şi căzu sub bolta cerului, şi se prefăcu îndată în luceafărul de 
dimineaţă. 

Şi, de atunci, abia în zori de zi se mai pot zări amândoi din depărtare, topindu-se de dor unul 
după altul. 


Dafina 


poveste aromână 


Daţi-mi ascultare, să vă spun povestea celei mai dulci şi mai dalbe dintre fete, cu numele de 
Dafina. 

A fost odată, cine ştie în ce veac, o domniţă, care simţea o arzătoare dorință să aibă şi ea o fetiță. 
Cum nu-i fusese dată bucuria aceasta, ea plângea şi se jeluia toată ziua şi toată noaptea: 

— Doamne, de aş avea o fetiță, şi, de n-ar fi altceva, să fie măcar o floare de dafin. 

Într-o zi, cum sta supărată, suflarea vântului îi aduse peste fereastră o frunză de dafin. Frunza 
asta, ca prin minune, se mişca singură şi umbla prin casă ca un om. Dar domniţa nu luă seama, şi la 
măturat foaia fu culeasă şi aruncată la gunoi. Dusă cu gunoiul în margine de cetate, o zburături 
vântul, şi o purtă în pădure, într-o poiană înflorită. În acea poiană crescu şi se învoltă Dafina, ca o 
floare gingaşă şi miresmată, şi răspândea balsamul ei fermecător în toată împrejurimea. 

După mai multă vreme, nimeri într-acolo voinicul voinicilor, care venea să vâneze. Zorise o bună 
bucată de drum, până ce pe la amiazi se apropie de poiana unde petrecea însorindu-se Dafina. Cum 
o văzu, fermecat ca de o vedenie, a strigat, minunându-se: 

— Aici se poate trăi ca în rai! Un rai de frumuseţe şi desfătare a sufletului meu! 

Aşeză numaidecât cortul şi ceru bucătarului să-i întindă masa sub umbra răcoritoare a dafinului. 
Până să fie gata ospăţul cu toate bunurile împărăteşti, el cutreieră pădurea după vânat. Bucătarul, 
obosit de grija prânzului, în aşteptare, se tolăni pe dungă şi adormi buştean. 

Atunci se auzi un viers din dafin: 


„Deschide-te, dafine, să zbor afară, ca fluturaşul de uşoară.” 


Şi dafinul se deschise şi, din tulpina lui, ce să vezi! Răsări Dafina dalbă cu surâsul pe buze. 
Repejor, în vârful picioarelor, alergă la masa pregătită şi scutură cu mânuţa sa frunza de dafin în 
bucate. Apoi, repejor, la copacul ei pieri sub scoarță. 

Veni voinicul, se aşeză la masă şi vru să îmbuce. Dar mâncarea nu o putu pune în gură de atâta 
iuțeală. 

— Măi bucătare, făcu el, unde ţi-a fost mintea când mi-ai presărat mirodeniile în mâncare? 

Bucătarul ce să mai zică? Sărmanul de el se ştia fără vină. Se ruşină şi tăcu. 

Cum îndrăgi locurile acelea, vânătorul mai întârzie o zi. 

Bucătarul cumpănea gustul bucatelor şi le potrivea ca să nu dea greş. După ce le bucătări bine, 
gândi în sine: 

„Acum pot în toată liniştea să trag un pui de somn, că, de când eu bucătăresc, n-am mai gătit o 
mâncare aşa de grozavă.” 

Zis şi făcut. Se culcă fără grijă. 

Dafina iar glăsui: 


„Deschide-te, dafine, să zbor afară, ca fluturaşul de uşoară.” 


Şi, tot ca mai înainte, fata trânti foaia de dafin în bucate. Când veni flăcăul de la vânătoare, găsi 
pe bucătar cufundat în somn, sforăind. ÎI clinti din loc şi-l sculă: 

— Ce trăsnate ţi-a venit să torni atâtea mirodenii? Nu vezi că mâncarea e foc de iute? 

— Cum aşa? Asta nu mi s-a întâmplat în viaţa mea! 

— Gustă să vezi ce otravă e! 

Când dădu să guste bucătarul, scuipă din gură şi zise: 

— De bună seamă ăsta e un loc fermecat sau necurat. Hai s-o ştergem de aici, unde şi-a băgat 
dracul codiţa. Numai el putea să vină şi să azvârle pipărătură în fiertură, pe când eu dormeam. 

— De ce, omule, stai adormit şi nu ai grijă la gătit? se răsti voinicul-voinicilor. 

— lartă-mă şi nu te supăra, că om sunt şi eu, şi pot greşi! 

Flăcăul rămase şi în ziua aceea nemâncat ca lumea, săturat numai cu pâine goală. Dimineaţa, 
când se trezi, grăi bucătarului: 

— Astăzi veghez eu la mâncare şi tu mergi la vânătoare. 

Şi aşa a făcut. Bucătarul aruncă puşca pe umăr, deşi nu era deprins s-o poarte şi înaintă spre 
pădure, iar vânătorul se apucă de bucătărit, măcar că nu ştia cum să umble cu polonicul. Dar lui îi 
ardea să afle ce vietate, ce jivină sau gânganie vine tiptil, de-i otrăveşte bucatele. Se stârci după o 
tufă de jnepeni şi pândi. Pe la prânz hop şi Dafina: 


„Deschide-te, dafine, să zbor afară, ca fluturaşul de uşoară.” 


Dafinul se deschise, şi Dafina se desprinse din copac. Roti ochii în jur, să vadă dacă n-o 
adulmecă cineva, dar nu zări ţipenie de om. Şi, parcă dusă în zbor, zvârli doi pumni de frunză în 
mâncare. Dar când fugi spre copac, flăcăul sosi din urmă, o cuprinse blajin spre a nu o spulbera de 
firavă ce era şi o sărută. 

Apoi Dafina, îmbujorată, căută a se încopăci, dar tulpina se închise şi zise: 


“Pentru fată sărutată dafinul se strânge; 
Afina, Dafina în zadar mai plânge.” 


Dafina iar se milcui dragului dafin spre a se cuibări în culcuşul ei, dar dafinul tot inimă 
înlemnită: nu vru să-i deschidă. 


Feciorul îi şterse ochii înlăcrimaţi cu năframa-i de mătase, o netezi uşor pe frunte şi o învălui cu 
tot farmecul veseliei şi drăgălăşiei sale tinereşti. Zilele albe ce le-au trăit împreună s-ar fi prelungit, 
dacă fericitul călător în raiul trecător nu şi-ar fi amintit că trebuie să se înapoieze acasă. Dar inima i 
se strângea grozav, că nu-i venea să se despartă de iubita în cale-i răsărită. Nu îndrăznea să-i spună 
că părinții săi îl logodiseră de copil şi că acasă îl aştepta logodnica. Se zbătea bătut de gânduri de 
ruşine față de părinți, din dragoste pentru ei ca şi pentru Dafina. 

Într-o zi, umblând pe pajiştea frumoasă, el se sili să-i culeagă flori de tot felul, şi albe, şi roşii, 
galbene şi albastre, vineţii şi verzui, şi mai mari şi mai mărunte, şi i le înmănunche în poală. Şi 
Dafina prinse a se alinta cu ele, a le înviora stropindu-le cu apă, şi a se pierde de drag în tovărăşia 
lor; le săruta şi le sorbea mireasma, până ce amețită şi fericită adormi între floricele. 

Ajutat de bucătar, vânătorul desfăcu şi ridică cortul şi plecă, după ce mai întâi îl puse să îngroape 
vatra din pădure, pentru ca atunci când se va trezi Dafina să 1 se pară că totul a fost o nălucire de 
VIS. 

Dormi ea cât dormi, dar, când deschise ochii, se văzu biata de ea singură. Începu să suspine din 
adâncul sufletului şi să se jeluie: 

— Ce rău a fost voinicul-voinicilor, ce inimă împietrită a avut! Cum de s-a îndurat să-şi lase 
pustie pe Dafina lui? 

Şi-i tot picurau lacrimi peste floricele, le înmănunchea la sânu-i, le strângea şi le cânta: 


„Florilor, dragilor mele, peste foi de rămurele, voi, surori de ale mele, nu ştiţi unde mi-e odorul 
după care duc eu dorul?” 


Cu totul nemângâiată şi cu faţa înlăcrimată, se întoarse la dafin, doinindu-i cu duioşie: 
„Dafine mult căutat, dafine mult lăudat, tu din nou desfă-te-n două, că pe Dafina o plouă.” 


Dar dafinul înlemnit nu se mai mlădia. Şi se mistuia Dafina ca ceara, când ursitoarea ei trimise 
un pustnic la pajiştea cea frumoasă. Acesta, apropiindu-se, o întrebă: 

— De ce plângi, florioară? 

— Cum să nu-mi plâng soart-amară? 


Eu sunt Dafina-nflorită, de-un voinic iubită şi de dânsul părăsită. 


Când îi auzi jalnica poveste, pustnicului i se făcu milă de ea. Numaidecât o îmbrăcă cu straie de 
ale lui, ca să nu fie cunoscută, şi o luă cu dânsul spre cetate, unde locuia voinicul-voinicilor. 
Nimeriră tocmai la nunta lui. Când lumea dimprejur văzu un pustnicel aşa de mărunţel, începură 
unul şi altul a râde de el. Prin acele locuri era datina ca la nuntă să cânte fiecare. După ce cântară 
toți veni şi rândul pustnicului. 

Dar el numai un cântec ştia: 


„Florilor, dragilor mele...” 
Iar voinicul asculta, 


lacrima-i pica şi aşa zicea: 
— Drag pustnicel, eu nu mă înşel, că-i şi al meu cântecel. 


Şi pustnicul se descoperi şi aruncă de pe el straiele negre, şi rămase Dafina împăunată într-o 
rochie de flori, de parcă era o minunăţie întrupată din poveste. Ai fi vrut să ai mii de ochi, să stai s-o 
tot priveşti. 


Voinicul-voinicilor se desprinse de la ai lui şi cuprinse cu drag pe Dafina, juruindu-i că de aci 
înainte nimeni şi nimic pe lume nu-l va despărți de mireasa ce-i fusese sortită după dorul sufletului 
său! 


Somnul, şobolanul şi gândacul 
poveste aromână 


Era odată un românaş, care, fiind sărac lipit pământului, se tocmi cioban la un celnic. 

Trei ani de zile păscu oițele celnicului, nedespărțit de ele, cu aşa credință şi dragoste, că auzea 
numai laude de la domnul său. 

După trei ani, 1 se făcu dor de casă şi de neamuri, şi vru să se întoarcă în satul lui. Celnicului îi 
venea greu să se despartă de un astfel de slujitor, dar tot nu-l putea sili să rămâie. Şi, cum îi pusese 
la păstrare deoparte trei mii de galbeni, câte o mie pe an, şi trei oi bârsane, tot câte una pe an, când 
feciorul îşi ceru simbria, el îi zise: 

— Fiule, nu am de ce să mă plâng de tine, că mi-ai lucrat cu prisosinţă şi cu toată inima. Aş fi 
dorit să te mai țin la mine, dar peste voia ta nu te mai pot ținea. Dar ce-i veni lui, că-i mai adăogă: 
Simbria ta asta e: sau trei mii de galbeni, sau trei oi. 

Ciobănaşul rămase pe gânduri: „Ce fel vorbeşte stăpânul meu, dacă vreau trei mii de galbeni sau 
trei oi? Pesemne că ştie el cât preţuiesc oile.” 

Aşa că, slab de minte, dar şi de dragul oilor, el alese oile. Şi, cu caţa!” în mână, le porni înainte 
spre satul lui. 

Pe drum, întâlni un moşneag. Acesta era Somnul. Păstorul, care se tot ducea fluierând ca în zi de 
sărbătoare, se opri şi-i dădu binețe. 

— Bună ziua şi noroc, fârtate! îi ură Somnul. Încotro cu oile? 

— Acasă, moşule! Ele îmi sunt simbria pe trei ani de zile! 

— Nu tai una, s-o frigem şi să ne ospătăm, să ne facem fârtaţi, că eu mă voi plăti vreodată? 

— Dacă vrei tu, moşule, fac cum zici. 

Şi ciobanul nostru înjunghie o oaie, o înfrigări, şi o făcură lată amândoi, cu cântece şi voie bună. 
La rămasul bun, Somnul apucă urcuşul şi ciobănaşul valea spre sat. 

Cum era în toiul verii, şi era o arşiță şi o mare zăpuşeală, se întinse undeva la umbră. Pe când se 
odihnea, ieşi un chiţoran, care nu-l lăsă în pace cu chițăitul: 

— Nu tai o oaie s-o ronțăim, că la vreme te-oi răsplăti şi eu îndoit. 

Ciobănaşul, ori din prostie, ori fiind cu inimă largă, tăie oaia ca să facă pe voia şoarecului. O 
pârjoli bine la jăratic, şi prăznuiră. 

Apoi, cu singura lui oaie, merse spre sat până îi ieşi în cale un gândac meşter în cocoloaşe de 
balegă. Gândacul se ținu grapă de el să taie oaia, că-i va face şi el un bine la rândul său. Ciobanul se 
purtă la fel, şi mulțumi pe Gândac cu un praznic tot aşa de bun. 

Şi rămase bietul de el numai cu caţa. O luă razna, tot fluierând, şi ajunse într-o cetate. Acolo era 
zarvă de mare sărbătoare. Ce se sărbătorea? 

Fata craiului ajunsese în anii măritişului şi tatăl ei voia s-o mărite. 

— Mă voi căsători, zicea ea, numai cu acela care, ca niciunul altul, mă va face să râd din toată 
inima. Şi cine va cuteza asta cu mine şi nu va izbuti nu va mai avea zile! 

De la toate hotarele țării au dat iureş băieți voinici şi frumoşi, cu soarele în frunte, dar niciunul n- 
a fost în stare să însenineze fața domniţei. 

La sosirea ciobanului, băteau tobele, de se zguduia tot pământul, ca să se adune lumea şi, cine 
voia, să-şi încerce norocul. Flăcăul, care muncise trei ani în şir pe trei oiţe, şi acelea duse de 
pomană, se grăbi şi el să-şi măsoare puterile, că nu ştii de unde sare iepurele! 


197 băț lung, cu cârlig la vârf, cu care ciobanii prind oile 


Se înfăţişă craiului şi-i aduse la ştiinţă vrerea lui. 

Când logofătul îl însemnă la catastif, suspină o dată şi zise: 

— [a-ți nădejdea, băiete! Numai că nu piere lumea fără d-alde tine, că până acuma au pierit 
voinici, nu glumă! 

Ciobănaşul merse în grădina palatului. Domnița şedea la ostreţe şi aştepta să vadă dacă el o va 
înveseli. Dar ciobanul nu ştia măcar o şotie. Făcu el câteva boscării cu mâinile, strâm-bături şi 
schimonoseli, se suci, se învârti, dar unde voia să ştie fata asta boieroasă de hazuri nesărate? La mai 
mult el nu se pricepu şi, cum obosi, se lungi pe iarba verde. Şi-l apucă un somn, de dormi buştean 
ca pe lumea cealaltă. Căzuse în braţele Somnului, fârtatul său. Într-o clipă sosiră şi ceilalți doi, 
Şobolanul şi Gândacul. Şi ce crezi că fac? Şobolanul se cațără pe un măr şi se pune să culeagă mere 
şi să le arunce jos Gândacului. lar Gândacul prindea mărul şi cu el de-a dura până la gura 
ciobanului, iar ciobanul le mesteca şi le mânca prin somn. 

Fata craiului se ținu cât putu, dar în cele din urmă izbucni în hohote de râs, să-i vie leşin, gata- 
gata să-şi rupă băierile inimii. Râde fata craiului, după ea craiul, de la crai hohotiră de râs curtenii, 
de la aceştia oamenii dinafară; se molipsiră cu toții, că numai un râs şi un haz era cetatea toată. 

De abia atunci se trezi ciobanul din somn, şi deodată tresări văzând fata care hohotea nebună de 
râsete. lar lumea dimprejur îi ura: „A ta să fie, cu noroc!” 

Cum se brodi că tocmai atunci trecu pe acolo şi un prinţ, şi cum craiului îi venea greu să-şi 
mărite fata cu un cioban, scorni că prinţul stârnise râsul domniţei. Ce mai tura-vura, ba că unul a 
făcut-o a râde, ba că celălalt, craiul fu tot de partea prinţului. Îşi cunună fata cu prinţul şi sărmanul 
cioban rămase cu buza umflată. Vezi însă că ciobanul nostru era bărbat, nu glumă! Nu se lăsă cu 
una, cu două. Ţinu sfat cu Somnul, cu Şobolanul şi Gândacul şi se vorbiră între ei. 

— Nu te pierde cu firea, că până la urmă tot tu ai să pui mâna pe fată, zise Somnul. 

Când prinţul s-a dus în odaie să se culce, iată că Somnul îl cuprinse în braţe şi-l ţinu o zi şi-o 
noapte în adormire, țeapăn, de a-i fi zis că e mort. ÎL mişcă fiica craiului, îl stropi cu apă rece să se 
deştepte, dar el tot ţeapăn. La urmă, ostenită, fata adormi şi ea. Atunci vine Şobolanul la patul 
nesuferitului mire şi ronţ! ront! îi roade cămaşa, cioarecii şi hainele. Apoi, cu ajutorul Gândacului, 
se pun să-i astupe gura cu scărmănătura; ba îi unseră şi toată faţa, de-ți era mai mare greaţa. 

Când se trezi mireasa şi-l văzu în halul ăsta, se răsti la el: 

— Să-ţi fie ruşine, nesimţitorule, că te laşi să te înghită şobolanii şi gândacii de viu şi stai 
neurnit! 

A doua zi, nenorocitul se trezi după somnul adânc şi se răcori cu apă rece, şi încercă să îmbrace 
cămaşa şi cioarecii. Dar în zadar, că erau numai zdrenţe. Nu te poţi pune cu Şobolanul şi cu 
Gândacul, şi nici cu Somnul. 

Şi tot aşa, noapte după noapte, o păţi bietul mire din ce în ce mai rău, de rămase numai cu pătura 
şi până la urmă i-o sfârtecară şi pe asta, încât după multe mai poznaşe pățanii se mânie craiul. 
Socotind că la mijloc a fost un blestem că l-a năpăstuit pe ciobanul fără de vină, l-a gonit pe ginere 
şi în locul lui aduse pe norocosul păstor, şi-l făcu moştenitor de împărăție, de sta lumea toată cu 
gura căscată de minunăţie. 


Tila 


poveste aromână 


Într-o vreme îndepărtată, cmd umblau balaurii pe pământ, de-i întâlneau şi oamenii, a fost o 
femeie, poale lungi şi minte scurtă. Numele ei era Țila. 

Într-una din zile, luându-și curmeiul, porni în pădure după lemne. De şuie ce era, nu şi-l strânse 
frumuşel la subțioară, cum face toată lumea, ci-l tot târa pe Jos. Şi tărâş-grăpiş ea merse, până ce 
capătul curmeiului se prinse de un scaiete. Țila, abraşa, nu se gândi să-l descurce de acolo, ci îşi 
puse puterile cu spinul şi trage ea, ţine spinul şi iar trage din nou ca o toantă, până ce-l smunci cu 


rădăcini cu tot. Când colo, ce descoperi? O comoară întreagă, numai galbeni de tot felul, de la cei 
mai mărunți până la cei mai mari. 

„Ei, îşi zise Țila, până aci nu-mi văzură ochii potcoave galbene.” Şi astfel îşi umplu poala cu ele, 
ca să le ducă acasă, spre a-şi potcovi porcii, că numai de ei făceau potcovioare aşa de mititele. 
Zărind de departe pe bărbatul ei, prinse a-i striga şi a ţopăi: 

— Bărbate, bărbate, ghici ce am în poală? 

— Ce ai? o întrebă el. 

— Ce să am, potcoave pentru porci. 

Smintita de ea, credea că sunt potcoave. Când desface poala, strălucirea îi luă ochii, dar ca să nu 
se dea de gol prin vecini, fiindcă o cunoştea cine-mi este, se prefăcu şi el a crede că sunt adevărate 
potcoave de porci şi le îndosi în casă, spre a potcovi râtanii. Apoi cu ea înainte alergă la spiniş, mai 
culese ce mai rămăsese şi întorcându-se acasă, îngropa monedele în chelar. Dar, pe când el le făcea 
nevăzute, Ţila se iţea pe la uşă şi află ascunzişul. 

A doua zi după ce plecă bărbatul ei la câmp, aude Țila un olar. 

— Schimbăm străchini, oale şi ulcioare, cu lână, călimări şi potcoave vechi! 

Cum auzi, ea îşi zise: „N-ar vrea şi cu potcoave de porci?” Şi fuga fugulița prin chepeng, intră în 
chelar şi poc, poc! cu un târnăcop, dezgropa galbenii, luă un pumn în poală, şi-i strigă olarului: 

— Hei, olare, dai străchini pe potcoave de porci? 

Acesta pricepu că-i minte scurtă, nu pierdu vremea, ci o întrebă dacă are multe la fel. 

— Un chiup întreg, răspunse ea. 

— Dacă mi-l aduci, ți-oi da străchinile şi oalele şi ulcioarele toate. 

Când auzi Ţila de una ca asta, bucurie mare: credea că-l potcoveşte pe olar. Repede făcu 
schimbul, dete galbenii, luă olăria şi înzorzonă casa cu ele. 

Apoi ieşi pe prag să-şi aştepte bărbatul, să-i dea veste despre şoalda ce i-a jucat-o olarului. Cum 
îl zări, de departe începu: 

— Bărbate, bărbate, ce-am făcut? 

Şi tot sărea şi țopăia de bezmetică ce era. Bărbatul păli dintr-o dată, temându-se de vreo ispravă, 
dar tot nu-şi închipui una ca asta. 

Cum intră în casă şi dete un ocol cu ochii, ce să vadă? Străchini, oale, chiupuri, ulcioare fel de 
fel. 

— De unde le-ai scormonit, bată-te să te bată! 

— De unde puteau să fie? De la un olar: i-am dat potcoavele şi am luat oalele, ca să împodobesc 
casa. 

— Vai de mine ce mi-ai făcut! 

Şi când o luă la palme, ea țipa ca din gura şarpelui. 

— Nu mă bate, că-ţi aduc alte potcoave, se milogea dânsa. Şi la ce s-o mai bată şi la ce să-i mai 
scoată ochii? O lăsă în plata domnului. Ce-i făcut, e făcut. Dar el se mâhnise aşa de tare, de-i pierise 
pofta de mâncare. 

Într-una din zile, când Țila se prăjea la soare în ogradă, că de nicio treabă nu era în stare, trecură 
pe lângă casa lor cămile împărăteşti încărcate cu comori. O cămilă mai greu împovărată şchiopăta şi 
rămase mai în urmă. Ţila o trase de căpăstru şi se furişă cu ea în grajd. Cum era în amurg, nici nu o 
luă în seamă careva. 

Pică atunci şi bărbatul întors de la câmp. Sări la el Ţila să-i dea de ştire că ce a găsit ea n-a mai 
găsit nimenea. Bărbatul, cum era prea chibzuit, bănui că iar i-a adus vreo visterie. Când văzu 
cămila, nu întârzie s-o descarce şi să-i dea drumul. 

Apoi trimise pe Țila după apă şi până la întoarcerea ei a băgat averea în fundul pământului, de 
nici naiba să nu-i dea de urmă. A doua zi nu mai plecă la câmp. Ii era frică de vreun pocinog al 
femeii. 

Dar şi împăratul năimi a doua zi un telal pentru cămila prădată, juruind jumătate din galbeni 
celui care va da în vileag pe hoţ. 


Când telal-ul ajunse pe uliţa lor, bărbatul o ascunse pe Țila sub o albie şi o ciocănea la cap cu o 
tingire ca să nu audă porunca împărătească. 

— Tacă-ţi gura, Ţila, îi striga el, că vin ciorile şi-ţi scot ochii! 

Dar până la urmă, cum făcu şi cum drese Țila că tot fugi de sub albie şi se înţelese cu crainicul 
că ea va da la iveală hoţul. 

Astfel, fură aduşi pe nepusă masă şi ea, şi bărbatul ei la palat. 

— Măi, oameni buni, nu vă puneţi cu femeia mea, că-i o trebuie, zbiera soțul. 

Dar nimeni nu-l auzea. Spre norocul lui, judecătorul care trebuia să-i judece, suferea de un ochi 
şi era legat. O întrebă judecătorul: 

— Măi femeie, ce comoară ai găsit tu? 

— Cum ce comoară? Un balaur plin cu potcoave de porci. 

„Țicnită mai e”, gândi în sinea lui judecătorul. 

— ŞI când s-a întâmplat asta? 

— Când veniră ciorile de i-au ciugulit ochiul! 

Şi-i dă un bobârnac în ochiul bun al judecătorului, de-i scăpărară numai stele verzi. 

— Nu v-am spus că e trăsnită, făcu bărbatul. 

Se încredinţară de asta cu toții şi-i dădură drumul. Numai aşa rămaseră ei cu punga doldora de 
bani. 


Berbecul de aur 
poveste aromână 


A fost odată un împărat care avea o fată neînchipuit de frumoasă: ochii ei albaştri erau ca azurul 
cerului, iar pletele ei dalbe străluceau ca razele soarelui. 

Fiind singură la părinți, fusese crescută cu mare grijă şi pază. Aşa de mult se temea tatăl să nu i 
se întâmple ceva, să nu i-o fure careva, încât îşi zăvorise copila într-o cetate care se afla pe o insulă 
în mijlocul mării. De jur împrejurul apelor străjuia oaste, ca să nu se poată apropia nimeni de fiica 
împăratului. Numai o slugă îi ducea zilnic hrana pe o luntre legată cu frânghii şi, în afară de 
oamenii casei, nimeni nu avea voie s-o vadă măcar la faţă. 

Când ajunse la vârsta căsătoriei, împăratul dete sfoară în țară că-şi va mărita fata cu cel care se 
va învrednici să ajungă în acea insulă; bizuindu-se pe oastea sa puternicii, era încredinţat că nimeni 
nu va pune piciorul acolo. 

Celor ce voiau să se încumete la aşa o ispravă, le da răgaz de nouăzeci şi nouă de zile spre a-i 
aduce semnul cerut, ca dovadă că au putut pătrunde până la ea, altminteri unde le stau picioarele le 
va sta capul. 

Multă vreme nu îndrăznise nimeni a-şi primejdui zilele, dar în cele din urmă s-a ivit un viteaz 
fără pereche, care să vină să-i ceară mâna domniței. Acesta se tot chitise cum să-şi ajungă ținta. El 
avea un prieten mare cărturar, căruia i se încrezu şi-i ceru sfatul. 

— Asta e mare greutate, îi răspunse înțeleptul. Fă-mi rost de zece ocale de aur şi am să închipui 
un berbec în care să încapă un om şi să mai aibă loc şi de merinde pe câteva zile, iar la ochi să aibă 
două deschizături prin care cel ascuns să poată vedea în afară, fără să fie băgat în seamă. 

Zis şi făcut. Cărturarul se duse la un meşter aurar, iar acesta făuri berbecul aşa cum 1 se ceruse. 
Apoi îl aduse acasă, oploşi pe tânăr înăuntru, îl înzestra cu merinde pentru mai multe zile şi-l scoase 
la piață, prefăcându-se că vrea să-l neguţeze. Se grămădi lumea să-l vadă, dar nimeni nu fu în stare 
să-l cumpere, că omul cerea pe el trei mii de galbeni şi cine ar fi putut să dea atâta bănet? 

Merse buhul despre berbec până la urechea împăratului şi acesta trimise după el, să vadă ce fel 
de marfă este? Cum îl zări, îl îndrăgi, fiindcă era de mare maistru măiestrit. Numaidecât îl iscodi de 
preţ. Omul îi spuse că nu e de vânzare, dar dacă îi place, îl poate opri vremelnic în curte, să-l 
privească până ce se va sătura. Asta îl mulțumi pe împărat şi-i zise: 


— Lasă-l aici, că la mine oricând îl vei găsi, nu se pierde. 

A doua zi fata care ducea hrană la domniţă o înştiința de lot ce auzise vorbindu-se despre 
berbecul de aur. 

— Pare că e un berbec viu! adăuse ea. 

Domnița stărui din răsputeri pe lângă tatăl ei să-i trimită frumoasa jucărie, ca să-i treacă de urât. 
Şi el îi împlini voia. 

Fata, care toată ziua şedea singură şi nu mai putea de pustietate, se bucură cum îl văzu şi-şi 
petrecea tot timpul jucându-se cu el. Nu mai voia cu niciun chip să se despartă de el. 

Dar tânărul adăpostit în berbec isprăvise merindele şi sta cu sufletul strâmtorat. Până îi veni în 
minte un gând de mântuire. Îndată ce adormi domniţa, trase capacul şi pe furiş se hrăni din bucatele 
ei de pe masă, apoi se adăposti iarăşi în berbece şi închise la loc capacul. Tot aşa se îndestula zi cu 
zi, de rămânea fata flămândă. Atunci, socotind ea că şi berbecul se hrăneşte din merticul ei, ceru să i 
se aducă un adaos de mâncare. 

Dar după o bucată de vreme, cum domniţa se zbenguia în joc cu berbecul, hoţul ascuns îşi pierdu 
răbdarea, trase capacul şi sări afară. Ea se sperie grozav la început, dar el, şiretul, o luă aşa de 
frumos şi drăgăstos şi cu graiul mieros: 

— Domniţă drăgălaşă, minunăţie vie, nu fi supărată pe mine, iartă-mi cutezarea ce am avut să 
vin la tine; numai dragostea şi mila m-au silit să fac ce nimeni n-a făcut, ca să te scap din temnita în 
care ai încăput. Tatăl tău nu vrea nimănui să te dea, de aceea el te ține închisă aşa. Şi de la orice 
petitor cere lucrul cel mai greu de înfăptuit: să răzbată în cetate, să-i aducă un semn că a ajuns până 
la tine. lar dacă nu-l poate aduce, peste viaţă îi pune cruce. Tot astfel s-a învoit el şi cu mine. Mi-a 
sorocit nouăzeci şi nouă de zile, ca să-i dau dovada asta, şi de nu i-o voi aduce, va cădea şi pe capul 
meu năpasta! 

— Cum se poate? Vai de mine, îți dau semne câte vrei, răspunse fata. 

Şi deodată, ca o vrabie de sprintenă, zbură prin casă, cotrobăi prin lăzi şi scoase un inel, un 
ceasornic de aur şi o şuviță aurie legată cu panglică de mătase albă şi-i făcu o scrisoare cu jurământ 
de iubire pentru el. 

Ei petreceau împreună ca fratele cu sora, erau fericiți şi uitaseră de lumea toată, când veni omul 
împăratului cu rugămintea să înapoieze berbecul stăpânului său. Cât de mult stărui împăratul să i-l 
mai lase, acesta nu vru în ruptul capului. 

Odată ajunşi acasă, cărturarul îl întrebă pe prieten: 

— Ai făcut vreo ispravă? Ori s-au dus banii pleavă în vânt? 

— N-am dat greş până acum. Vom vedea mai departe. 

Au trecut nouăzeci şi nouă de zile ca nouăzeci şi nouă de ceasuri şi tânărul fu chemat la 
împărăție să dea răspunsul. El asigură pe împărat că are semne din cetate şi scoase mai întâi inelul. 
Împăratul luă inelul în mână, îl corectă pe amândouă feţele, pricepu că e al fetei, dar cu toate astea 
nu-l primi: 

— Inelul, zise el, nu e singura chezăşie. Argintarii de uzi le fac şi pe tine aidoma, nu numai un 
inel. ÎI vei fi cumpărat de la vreun giuvaergiu. Mai ai altă dovadă? 

Peţitorul scoase din buzunar ceasornicul cu pecetea fiicei. Împăratul îl căută cu de-amănuntul, 
văzu că e ceasul fetei, dar se împotrivi: 

— Nici asta nu-i temeinică mărturie. Sunt multe ceasornice asemănătoare în lumea asta. Alta mai 
ai? 

Tânărul scoase atunci la iveală şuviţa de păr şi o puse în vază. 

— Nici asta nu e un lucru pe care să mă bizui eu, deşi Ia culoare şi strălucire seamănă cu pletele 
fiicei mele. 

La urmă scoase răvaşul şi împăratul nu mai dezise dovada scrisă de mâna ei. De data asta, 
neavând încotro, ci fu silit să se ție de cuvânt şi astfel pregăti o nuntă împărătească, la care luai 
parte şi eu, să aduc vestea şi povestea, ca să vă bucuraţi cu toții, copiii mei, să nu urlaţi: 


Că omul deştept şi cutezător 
Răzbate în lume mai uşor, 
De stă deasupra tuturor. 


Fiul săracului şi fiul bogatului 
poveste aromână 


A fost odată un domnitor, care îşi pusese în gând să cutreiere cetățile din cuprinsul țării. Voia să 
afle cum se poartă şi trăiesc oamenii sub cârmuirea lui. Dar nu ştiu cu ce prilej rămăsese să 
înnopteze într-o cetate îndepărtată, unde nici el, nici însoțitorii lui nu cunoşteau pe nimeni. Şi voind 
să tragă undeva, bocăni la o uşă pe la o casă de om nevoiaş şi împovărat cu o droaie de copii. Acesta 
îl primi cu toată bucuria. 

A doua zi dimineaţa, domnul se vorbi cu acest om necăjit să-i dea de suflet pe unul din copii, pe 
care îl ochise de la început, căci îi păruse mai deosebit decât ceilalți, fiind mai aşezat şi mai 
cuminte. Părinții îi răspunseră într-un glas: 

— Toţi sunt copiii tăi; măria ta să aleagă pe care vrea! 

— Eu îl vreau pe acela de acolo, cuviincios şi cumpănit! 

Şi aşa domnul luă pe alesul lui la curte şi-l dete la carte. Şi nu greşise în alegerea lui, căci 
feciorul, minte ageră, se ciopli repede şi se dăscăli în toate; de aceea îl şi iubeau şi domnul, şi 
doamna. 

După ce fu gata cu şcoala, încredinţat că băiatul e înzestrat cu toate darurile dorite, se gândi să-l 
facă moştenitor, socotindu-l bun de ginere, căci el ca domnitor bătrân şi înțelept preţuia pe oameni, 
nu după neam şi bogăţie, ci după vrednicie. Nevoind a face singur pasul aresta, întrebă şi pe soția 
sa, dar ea nu se învoi cu dânsul. Doamna ținea mai mult la mărire, cerea ca ginerele să fie din 
neamul domnitor. 

De aci se iscă zarvă şi după multă îndoială şi ciocneală între ei, gândi domnul să cadă la o 
învoială. 

— Ca să nu fie pe deplin după cum ţinem fiecare dintre noi, atunci să trimitem în ţări străine doi 
feciori, pt al nostru şi pe un boieraş cărora să le dăm câte o corăbii cu oameni înarmaţi şi câte două 
mii de galbeni. Iar după vreme de un an, care din doi se va alege cu mai mare câştig şi mai mare 
vază, acela să ne fie ginere. 

Doamna nu se împotrivi, dar ca să-şi facă pe plac, chemă pe feciorul de domn dorit de dânsa şi-i 
numără pe ascuns încă două mii de galbeni ca să-l ajute să iasă învingător faţă de alesul soţului ei. 

Amândoi feciorii s-au înfățişat înaintea domnului şi doamnei, primiră poruncile şi porniră la 
drum în aceeaşi zi, dar pe două căi deosebite. 

Coconul, când s-a văzut cu atâta bănet în chimir, suindu-se în corabie se călători departe, sigur 
fiind că se întoarce în ţară înaintea celuilalt şi cu mai multă vază şi avuţie. 

După un drum de mai multe săptămâni, ajunse într-un loc, unde se afla o vestită farmazoană, 
gata de a te fermeca văzând cu ochii. Auzind de venirea fiului de domn, îl pofti la masă şi după ce 
ospătară cu prisos din toate bunătățile, îi zise: 

— Ai să auzi ce n-ai mai auzit şi ai să vezi ce n-ai mai văzut: o pisică jucăuşă, care sare şi joacă 
în două labe douăzeci şi patru de ore necontenit, în timp ce cu celelalte două ţine dinainte două 
sfeşnice cu luminări aprinse. Ce crezi despre minunea asta? 

— Ce să cred? Nu cred nimic. Unde poți vedea vreodată ciudăţenia asta? 

— Ba se poate vedea! Dă mâna încoace, să facem prinsoare! 

— Poftim, făcu feciorul. 

— Pe ce? îl ispiti ea. 

— Pe tot ce vrea doamna, răspunse feciorul. 

— Eu zic pe toată averea ta, iar de nu se va adeveri cele ce-ţi spun, ţi-o voi plăti-o îndoit, încheie 


dânsa şi el nu o dezise. Ca lucrul să fie mai întemeiat, făcură carte şi legătură de la care să nu se 
abată niciunul. 

Tânărul se bucură că dintr-odată, fără multă osteneală, se va îmbogăţi. Nenorocitul nici nu bănui 
pe ce mâni intrase. 

Au adus pisica şi i-au pus două sfeşnice cu luminări aprinse în labe, au chemat şi un toboşar care 
începu a-i descânta şi, bat-o pustia de mâţă sprinţară, juca şi țopăia întocmai ca omul. Şi jocul ținu 
douăzeci şi patru de ceasuri, după cum 1-a fost vorba ei. Doamna, după tocmeala lor, culese tot 
avutul lui, şi el rămase despoiat pe drumuri. Abia de se putu pripăşi la o brutărie, unde ca să nu 
moară de foame, căra apa cu sacaua. 

Feciorul, sărac, despărțindu-se de tovarăşul lui, se îmbarcă şi uitând de griji o luă razna oriunde o 
nimeri. Ajunse şi ci după vreo câteva săptămâni la un ostrov împădurit şi înflorit în mijlocul mării. 
Rămase uimit minunându-se de frumuseţea priveliştii şi zise oştenilor: 

— Stați, voinicilor, să ne oprim aici. 

Şi se urcară cu toţii pe mal, şi cum alesul domnitorului se plimba pe acolo, se izbi de o lespede 
mare, legată cu patru lanțuri. Chemă pe oşteni şi le porunci să tragă de lanţuri şi să ridice marmura. 
Şi după ce ei o săltară din loc, ce să vadă? Un drum care cobora adânc pe sub pământ. 

Un moş cu barbă albă le ieşi înainte şi-i întrebă ce caută pe tărâmul lui? Flăcăul îi istorisi toate 
pe rând, împărtăşindu-i şi gândul cu care îl mânase părintele său în lume. 

— Pe unde vei merge departe, vei da de domnul acestui ținut, care se luptă de nouă ani cu 
duşmanul său şi nu-l poate doborî. Când te vei apropia de cetatea lui să o despresori, te vei sui şi vei 
ridica steagul în semn de biruință. Atunci vei fi chemat de el şi răsplătit. 

Şi iată că după umblătură de multe zile, însoțit de oştenii săi, ajunse în focul luptei; tăindu-şi 
drum cu sabia, despresura cetatea şi înălță steagul biruinței şi astfel mântui pe bătrânul domnitor. 
Acesta îl chemă mulțumindu-i binefăcătorului: 

— Cere tot ce doreşti, că toate ale mele sunt şi ale tale. 

— Dăruieşte-mă după voia ta, îngână sfios feciorul. 

— Să-ţi dau pe fiica mea de soţie şi să te înscăunez în locul meu? 

— Asta nu pot primi fără a înştiința mai înainte pe tatăl meu. 

Domnitorul îi ticsi corabia cu toate bunătățile şi scumpeturile, îi dărui pungi doldora de galbeni 
şi giuvaericale, îi îmbrăcă pe oşteni cu haine nouă-nouţe; el mulțumi pentru toate aceste daruri şi-şi 
luă rămas bun. 

Când se despărţise de mogul cu barba albă, acesta îi ceruse: 

— La întoarcere, să te abaţi şi pe la mine, să-mi laşi şi mie o părticică din avutul ce vei dobândi. 

Însă moşul voise să-l încerce şi să vadă dacă este un om de treabă şi de cuvânt, că lui nu-i ardea 
de îmbogăţire. Aşa că la întoarcere feciorul trecu pe la moş, să-i facă parte din averea dobândită, dar 
el îl opri: 

— Nu-mi trebuie nimic, fătul meu. Am vrut numai să te încerc, ca să aflu omenia şi dărnicia ta. 

Şi astfel, tot plutind pe mare zile întregi, nimeri şi el la vestita farmazoană. Şi lui i s-a întâmplat 
tot aşa ca şi fiului de domn. După prânzul mare, îl luă cu aceeaşi poveste. Dar nici el nu se încrezu 
poveştilor ei şi se rămaşi tot pe avere. 

Şi unde începu pisicuţa, ca o spiriduşă să joace tontoroiul în două labe, cu lumânările în celelalte 
două, s-o tot priveşti şi să te cruceşti. 

Trecură aproape douăzeci şi trei de ceasuri şi toboşarul tot mai cânta şi bătea din tobă şi pisica 
tot mai sărea şi se da în vânt. 

Se apropia ceasul al douăzeci şi patrulea şi feciorul se frământa şi sta ca pe ghimpi. Deodată, ce-i 
veni în minte? Rupse un ciucure mare, care spânzura la sofaua, unde se aşezase şi odată ţuşti: 
pisicuţa aruncă lumânările şi fuga după ciucure, crezând că e un şoarec să-l prindă. 

Şi astfel femeia pierdu rămăşagul şi feciorul câştigă locul, După cum le fu prinsoarea, el îi luă 
averea şi plecă. 

Între astea, auzind că tovarășul lui căra apa cu sacaua la o brutărie din apropiere, îl căută şi, cum 


îl găsi, îl ajută să-şi facă rost de o nouă corabie şi le cumpără haine şi lui, şi oamenilor. 

Se înapoiară cu toţii acasă: corabia feciorului sărac era toată plină de comori, oştenii lui spilcuiţi, 
parcă scoşi din cutie, iar corabia feciorului de domn, goală şi Oltenii cu mantii sărăcăcioase, de-ţi 
era mai mare mila. 

Abia atunci văzu şi doamna ce dreptate avusese soțul ei şi-şi aminti de vorba că omul sfințește 
locul, nu locul pe om. 

Au făcut o nuntă mare şi cum domnul era împovărat de ani, s-a lăsat de domnie şi a înscăunat în 
locu-i pe tinerele său, care astfel a ajuns la mărirea visată, având parte până la adânci bătrâneţe de 
toate bunurile şi bucuriile lumii. 


Curcubeta 
poveste aromână 


Iată o poveste ca nealta, auzită şi povestită. 

A fost odată, cam de multişor, sunt ani de când trăia o femeie din greu, singuratică şi neajutorată 
de nimeni. Se zmăcina ziulica întreagă, că nu are şi ea un copil, care să-i deschidă uşa, să nu fie 
singură cuc. Se scula şi se culca tot cu acelaşi gând să aibă şi ea un suflețel în casă, să-i lumineze 
nopțile şi zilele. 

Aşa de mult îşi dorea o fetiță, că într-o seară adormi rugându-se: 

— De aş avea o fetiță, fie măcar şi o curcubeta! 

În vis i se arătă o ursitoare, care o povăţui să ia calea pădurii neumblate, unde va găsi ce doreşte. 

A doua zi, încrezută visului, biata femeie se pregăti de cale şi o luă încetişor la deal spre pădure. 
Tot rătăci prin desiş, până ce pierdu cărările şi încăpu într-un rămuriş. Când şi-aținti ochii, văzu un 
colțişor care semăna a sălaş omenesc: cu acoperiş însăilat de scânduri, cu pereți din frunze de 
copaci şi cu o uşă din împletitură de nuiele. Se tot suci şi se învârti, dar nu zări pe nimeni. Şi cum 
era istovită de cale lungă, bătu în leasă: 

— Cine sade aici? 

Deodată se înlătură un trunchi şi i se năluci dinainte Muma-Pădurii, care o pofti înăuntru. Acolo, 
ce-i văzură ochii? Masa şi scaunele erau numai buturugi, patul o scorbură mare, peste care era întins 
un aşternut de frunze şi muşchi verde şi moale. Pe masă era o oală cu floarea-Şarpelui, iar într-un 
ungher se aflau adunate tot felul de buruiene de leac. 

Muma-Pădurii, privind-o cu ochii, ca orice vrăjitoare, îi ghici vrerea, apoi scotoci prin ierburi, 
găsi o curcubetă şi o descântă. 

După ce isprăvi, îi dărui femeii curcubetă. Încă nu apucă să calce la înapoiere pragul casei şi 
Curcubetă prinse a glăsui. De bucurie şi de dragă ce-i era, biata femeie se purta cu dânsa ca şi cu un 
ou, de teamă să nu se spargă. 

Într-o zi. Beta văzu fete din vecinătate coborându-se la râu după apă şi zise mamei sale că vrea şi 
ea să se ducă cu ele. 

— Cum să te duci, draga mea, că tu nu poţi umbla? 

— Ba eu pot, mamă! 

Când văzu mama că-i peste putință să-i strice voia, o lăsă la râu cu fetele. Ea merse de-a 
rostogolul de sosi mai curând decât toate suratele. Acolo se ținu mai deoparte. 

Unele au început să se scalde, altele să spele, înălbeau sun întindeau pânza, fiecare cu lucrul ei. 

Beta îşi scoase cămaşa de pe ea şi ce să vezi? Nu mai era o curcubetă, ci o sânziană. Feţişoara ca 
spuma, perişorul ca aurul şi ochii negri ca măslina! Şi rumenă-rumenioară ca bujorul, o minunăţie 
vie! 

Intră şi ea în apă să se scalde şi tot jucându-se îi pică inelul cu piatră scumpă în râu. Fata se 
afundă în apă şi-l căută scormonind prundul. 

Dar iată că trecu pe acolo călare, în armură, un fiu argintat şi luminat de împărat. Îl adusese aţa 


să-şi adape calul tocmai pe unde se afla mândrețea de fată jucăuşă. Cum îi auzi tropotul, ea se dete 
la fundul apei şi rămase tupilată acolo, să nu fie zărită cumva de tânăr. 

S-apropie el să-şi adape calul, dar n-a fost chip; tot îşi pleca botul şi se izbea înapoi speriat. 

— Acum ce are zmeul meu de se sperie? 

Mai încercă o dată, zorindu-l spre apă, în zadar, că se da tot înapoi. 

— Mânca-te-ar dihăniile, de te-ar mânca! Ce ai astăzi de te încăprui aşa? 

Cum era curios, descăleca şi se aplecă să bea el întâi din apă şi îngenunchind, minune mare! Se 
oglindea în apă făptura fetei cu mai multă strălucire ca soarele! 

Se apropie el către marginea apei şi o întrebă frumos cum o cheamă şi ce caută acolo? Ea se 
plânse că-i alunecase inelul în apă şi-l caută prin pietriş, pe unde s-o fi rătăcit. 

— N-ai nevoie de asta, îi răspunse el, că inele poţi avea de la mine câte vrei. 

Şi odată îi aruncă o pungă plină de inele cu pietre nestemate, care de care mai scumpe. Apoi se 
rugă de dânsa să iasă din râu; dar ţi-ai găsit fata să asculte! Cu nimic n-a putut s-o înduplece. Beta 
scotea inelele din pungă şi le punea pe degete numărându-le: 

— Un ineluş, două ineluşe, trei ineluşe... 

Cum înceta de numărat, iar o lua de la capăt: 

— Un ineluș... 

Trecând o babă, care-şi făcuse drum într-acolo, coconul de împărat fugi şi o opri să-i ceară 
ajutor. După ce mi vorbi cu dânsa, se prefăcu el că pleacă şi se îndosi după un copac. 

Cum fetele celelalte se risipiră care încotro spre casele lor, să ducă vestea minunii întâmplate, 
lăsând albiile la mal, vine baborniţa şi se puse să spele. Dar cefei de spălat? Răsturna albia pe dos şi 
se făcea că punea apă să spele. 

— Nu, aşa, mătuşă, sări Beta, nu se spală aşa! 

— Dar cum se spală, că eu nu ştiu altfel, zise baba. Beta tot o învăţa, dar mătuşica făcea tot de-a- 
ndoaselea. 

— Nu aşa, mătuşă, nu se spală aşa! strigă fata încă o dată. 

— Deh, fata mea, dacă eu nu mă pricep, de ce nu vii tu încoace să mă înveţi? 

Fata, tot apropiindu-se să-i arate, nu luă seama că era afară din râu. Tânărul ieşi din ascunzătoare 
şi puse mâna pe ea. O urcă pe cal şi fuga la palat. Noroc că târându-şi cămăşuţa după ea, a putut să 
şi-o tragă peste cap. 

Când dădu de ştire părinților săi că şi-a găsit mireasă: 

— Cum, fiul meu, izbucni împărăteasa-mamă, dintr-o ceată plină de fete nu ai ales decât pe cea 
mai pocită? 

Fusese aspru mustrat, dar feciorul nu se dete bătut. Ştia el ce nu ştia nimeni şi îi era de ajuns. 
Împărăteasa-mamă, după ce plânse şi se frământă ceasuri întregi de durere şi nu-l putu clinti, 
închise ochii şi-l lăsă de capul lui. 

Lumea se mira ca un fiu de împărat să se însoare cu asemenea trăsnaie, se spunea chiar că nu era 
în toate minţile. Se făcu nunta, dar ce nuntă? în loc de joc şi cântece, numai plânsete şi vaiete! 

Dar când rămaseră singuri, mirele şi mireasa, ea îi spuse: 

— Să te fereşti de un singur lucru, să nu te atingi de cămaşa curcubetei ce ţi-o las în seamă, 
altminteri are să fie foc şi pară. 

Astfel îşi petrecură vreme îndelungă laolaltă. Până când într-o zi au fost chemaţi la o nouă nuntă 
împărătească, a singurei lui surori. 

— Deh, făcu împărăteasa-mamă, toate măririle din lume merg cu nurori la nuntă, numai eu fără 
noră, că doar n-o să car o tărtăcuţă după mine! 

Foarte mâhnit plecă fiul cu părinţii săi la nuntă, fără Beta. Ea l-a văzut pornind cu lacrimile în 
ochi; deşi ea ştia bine că în văzul lumii mai avea încă zile de trăit sub înfăţişarea asta, se hotărî să 
meargă şi ea la nuntă, chiar dacă o va plăti cu preţul vieţii. Scoase cămaşa ei de curcubetă şi sosi 
tocmai când se juca hora mare. Se încinse şi ea alături de mireasă. Toată lumea fu cuprinsă de 
mirare şi se auzea un murmur. Cine să fie? O fată sau o zână din alte tărâmuri? Numai unul singur 


ştia adevărul şi nu mai putea de bucurie. 

Împărăteasa zise împăratului: 

— Vezi ce frumuseţe de bălăioară! Asta era pentru băiatul nostru. Şi-şi şterse cu năframa o 
lacrimă de pe gene. 

Fiul ei o aude şi-i spune: 

— Nu-ţi strica inima, dragă mamă, că asta e chiar aleasa şi mireasa mea şi nora ta ursită. 

— Cum poate să fie ea? Unde e pielea ei de tărtăcuţă? 

— A rămas acasă, răspunse fiul. 

Împărăteasa, fuga la ea acasă, aprinde focul şi arde cămașa de dovleac. 

În clipa aceea, de unde juca sprintenă şi fericită, Beta dete un chiot de durere, o podidi plânsul şi 
aşa se subție sărmana de ea, până se făcu o zburătoare; luându-şi zborul se anină pe o ramură de 
arbore din grădina palatului. Fiul de împărat fugi după ea urmărind-o din creangă în creangă, tot 
mai sus până nu-i mai zări urma. 

Numaidecât porni el în căutarea ei; aflând despre vrăjitoarea din pădurea întunecată o luă pe 
drumul pe care îl bătuse mama Betei odinioară şi dibuind pe unde era rămurişul mai stufos, nimeri 
drept la sălaşul Mumei-Pădurii. Aceasta cunoştea zorul care îl aducea într-acolo. Chemă şoimii şi le 
porunci să întindă laţuri prin toată pădurea ca să prindă pe nenorocita fugară. Sta feciorul cu Inima 
tremurândă, având tolba de săgeți aruncată pe umăr, nu cumva să i se întâmple pasării ceva. Dintr- 
un frunzar întunecat pasărea neştiutoare se apropie ciripind şi căzu în laţ. 

Muma-Pădurii pregătise pentru ea o minune de balsam din buruienile multe ce le avea, iar 
pasărea îl bău şi se învoită dintr-o dată, luând înfăţişarea dinainte, de fată frumoasă, cum pe pământ 
nu mai era niciuna. 

De aci înainte nu mai avea nevoie să se ascundă în cămăşuţa ei de curcubetă. Feciorul de împărat 
o cuprinse în braţele lui şi iute ca vântul şi ca gândul zbură până acasă. Aci se nunti cu ea, o nuntă 
de poveste, înzestrând-o cu toate podoabele din vistieria împărăției, printre care multe inele cu 
pietre scumpe. N-a fost uitată nici mama Betei, care se bucură şi ea până la moarte de o viaţă cum 
nici măcar în visul ei nu-şi închipuise. 


Impăratul şi zâna zânelor 
poveste aromână 


A fost odată ca niciodată. A fost odată un împărat tânăr, căruia îi plăcea tare mult vânătoarea. 

Într-o zi, s-a sculat în zori, şi-a chemat câţiva tovarăşi credincioşi şi le-a spus că vor pleca la 
vânătoare. 

Şi-a pregătit armele, şi-a mângâiat ogarii, care lătrau nerăbdători să alerge în hăţişurile pădurii, şi 
au pornit cu alai mare. 

Ajuns în pădure, alaiul de vânătoare s-a despărțit: fiul de împărat a apucat calea din mijlocul 
pădurii iar ceilalți care încotro au vrut. 

Mergând aşa, ascultând foşnetul pădurii şi atent la orice zgomot, fiului de împărat îi apăru dintr-o 
dată în față o căprioară frumoasă de-ți lua ochii. Vorbele nu sunt de ajuns pentru a-i zugrăvi 
frumuseţea! La gât avea o salbă de mărgăritare, mari cât oul de porumbiţă, iar la picioare, în dreptul 
genunchilor, străluceau patru brățări de aur lucrate cu cel mai ales meşteşug! 

Fiul de împărat, orbit de frumuseţea fără seamăn a căprioarei, i-a fost milă să tragă cu arcul, s-o 
rănească, aşa că a vrut s-o prindă vie. 

Şi-a pus toată iscusinţa, doar-doar o reuşi. A alergat de colo-colo, a pândit-o de după tufişuri, dar 
toată strădania i-a fost zadarnică! 

Cu toate că nu era cu putință s-o prindă, fiul de împărat nu se dădu bătut. Căprioara, văzând că 
este urmărită pas cu pas, a pornit-o la vale, spre o câmpie. 

Atunci fiul de împărat şi-a chemat în ajutor tovarăşii de vânătoare şi au pornit cu toţii pe urmele 


ei. Ajungând în mijlocul câmpiei, căprioara a fost înconjurată din toate părțile. Văzându-se la 
strâmtoare, căprioara s-a aruncat într-un lac ce se afla în mijlocul câmpiei. 

Fiul de împărat şi tovarăşii săi s-au apropiat de lac, au privit în oglinda lui şi au aşteptat să apară 
căprioara. Au stat aşa ziua întreagă, dar căprioara nu s-a arătat, nici glasul nu i s-a auzit! 

Se întunecase, dar fiul de împărat nici nu se gândea să plece de lângă lac. Tovarăşii de vânătoare, 
neputând să-şi ascundă frica ce-i apucase că înnoptaseră într-un loc pustiu şi atât de îndepărtat, au 
început a-i zice fiului de împărat: 

— Mărite împărate, trebuie să ne ridicăm şi să plecăm cât mai curând din acest loc pustiu! 
Mărite împărat, gândul ne spune că acea căprioară ce-am văzut-o nu este căprioară adevărată, ci 
vreo nălucă ce-ar putea să ne împingă spre o mare nenorocire! De aceea, te rugăm, slăvite împărate, 
porunceşte să plecăm cât mai repede căci căința de pe urmă n-aduce foloase! 

Fiul de împărat, auzind vorbele tovarăşilor săi, le-a spus: 

— Cel ce se sperie de năluci şi de fiare sălbatice, nu pleacă la vânătoare! Ar fi fost mai bine să 
nu mi se fi arătat acea căprioară, dar acum, că am întâlnit-o, şi am văzut-o aruncându-se în lac, nu 
pot să plec până nu dau de sfârşitul acestei întâmplări. 

Auzind aceste mustrări, tovarăşii de vânătoare ai fiului de împărat au plecat capetele şi au tăcut. 

Şi aşa au hotărât să rămâie toată noaptea pe malul lacului şi să aştepte ivirea căprioarei. Niciunul 
nu-şi ridica ochii de la lac, ca nu cumva să apară căprioara şi să n-o vadă. Până la miezul nopţii nu li 
s-a arătat nimic. Fiind osteniți, după o zi atât de grea, unul câte unul au căzut în somn adânc. 

Când s-au trezit, ce le-au văzut ochii?! Un palat minunat strălucea ca soarele în dimineţile de 
vară! în fața unei asemenea minuni, fiul de împărat fu cât pe-aci să-şi piardă minţile. 

Ceilalți, văzând minunea, s-au speriat şi mai tare, căci nu putea decât să te sperie această apariţie 
atât de neaşteptată! 

Dar, fiul de împărat s-a sculat şi, fără teamă, a pornit-o într-acolo, hotărât să vadă ce fel de palat 
este acesta şi ce fel de oameni stau înăuntru. Apropiindu-se de palat, a văzut că toate porţile erau 
deschise. A intrat înăuntru fără pic de teamă, a privit în sus şi în jos şi a văzut că nu era nici țipenie 
de om. S-a suit într-un ceardac şi, de acolo, a dat într-o odaie mare, împodobită cu toate frumusețile. 
Şi atunci, ce-i văzură ochii? în mijlocul odăii era un tron împărătesc în care stătea o fată cam de 
şaisprezece ani, iar în jurul ei erau douăsprezece fete, în picioare şi cu mâinile împreunate, în semn 
de respect şi supunere. 

Fiul de împărat rămase ca mut în faţa unei asemenea minuni neaşteptate şi, în loc să se sperie, 
aruncă o privire galeşă fetei de pe tronul împărătesc. Se uita la ea cu atâta drag şi dor, încât ochii i s- 
au umplut de lacrimi de bucurie. 

Fata, văzând atâtea semne duioase de iubire, zise: 

— Tinere voinice! De ce mă priveşti cu atâta drag? Nu mă recunoşti? Eu sunt căprioara de ieri ce 
m-ai urmărit toată ziua prin păduri şi m-am aruncat în lac, ca să pier din ochii tăi! Ia, apropie-te de 
mine, să-ți spun două vorbe. Văd că mă priveşti cu mare dragoste; dar să ştii că aşa cum ţi-am căzut 
ție dragă tot astfel şi tu mi-ai căzut drag. Acum, că ne-am împărtăşit amândoi iubirea, trebuie să-ți 
spun cine sunt şi cum de mă aflu aici. 

Eu sunt zână, Zâna zânelor. Sunt şase luni de când am plecat din ţara. Mea. Am colindat lumea 
în lung şi-n lat, am văzut mulți flăcăi, tineri şi frumoşi, dar inima mea n-a bătut pentru nimeni. 
Trecând prin locurile acestea, te-am întâlnit pe tine şi, de cum te-am văzut, am simţit că un foc s-a 
aprins în inima mea. M-am prefăcut în căprioară ca să te fac să vii după mine. Văzând că alergi cu 
mare dragoste să mă prinzi, m-am aruncat în lac, făcându-mă nevăzută, ca să-ţi crească şi mai mult 
dorința. Auzind că ai hotărât să aştepţi până în zori pe malul lacului, eu şi sclavele mele am ridicat 
acest palat ca să te fac să vii aici şi să-ți spun vorbele astea. 

După ce spuse aceste cuvinte, a apărut o zână care s-a înclinat şi i-a dat o scrisoare Zânei zânelor. 
Citind scrisoarea, lacrimile au început să-i curgă ca ploaia în miez de vară. 

Neînţelegând pricina lacrimilor ei, fiul de împărat rămase uimit. După ce-şi şterse lacrimile, 
Zâna zânelor îi spuse fiului de împărat: 


— Tinere voinice, scrisoarea asta îmi dă de veste că mi-a murit mama şi toate zânele mă cheamă 
să mă urc pe tronul împărătesc. Mult îmi pare rău că trebuie să mă despart de tine. Dar trebuie să 
ştii, dragul meu, că, dacă am să aud că ai să-mi fii credincios, într-o bună zi ai să-mi fii soţ. 

Şi zicând aceste vorbe, s-a făcut iarăşi nevăzută. Şi fiul de împărat, din palatul luminos, s-a trezit 
dintr-o dată alături de tovarăşii lui de vânătoare, pe malul lacului. 

Făcându-se ziuă, fiul de împărat văzu că nu mai era nici urmă de palat. I se părea că totul a fost 
vis. S-a sculat şi a pornit-o supărat spre casă. 

De-atunci, fiul de împărat fu cuprins de gânduri tulburi, de un dor fără leac şi nimic nu-l mai 
putea bucura. 

Zi şi noapte mintea lui era la împărăteasa zânelor. 

Şi astfel, toate rânduielile lumii i se păreau deşarte. Uitase de treburile împărăției şi doar 
vânătoarea îi mai aducea liniştea. Au trecut aşa trei ani şi fiul de împărat nu şi-a schimbat gândurile. 
Degeaba-i spuneau toți să uite nălucile acelea; el n-asculta de nimeni! 

După trei ani, într-o zi, fiul de împărat s-a rătăcit în palat, fără să ştie nimeni unde se află. 

Pe când oamenii împărăției îl căutau, el era în genunchi, în fața împărătesei zânelor. 

Împărăteasa zânelor îl privea cu mare dragoste şi-i zicea: 

— Dragul meu, alesul meu, nu credeam să întâlnesc o asemenea iubire şi credință! Am văzut că 
trei ani ai fost întristat şi posomorât ca pomul căruia-i cad frunzele în plină vară; de câte ori îţi 
vedeam obrazul palid şi cuprins de flacăra dorului pentru mine simţeam că mă topesc şi eu, dar nu 
puteam face nimic, căci aşa sunt legile noastre! 

Acum a sosit clipa să ne facem pereche dar, mai înainte, trebuie să-mi juri că orice vei vedea, 
bun sau rău, nu vei întreba niciodată de ce şi cum. Trebuie să-mi juri că nu vei judeca toate cele ce 
le vei vedea şi totdeauna ai să te prefaci că n-ai văzut şi n-ai auzit nimic. Trebuie să-mi juri, dacă 
vrei să trăim bine împreună. 

Şi, dacă nu-ți vei ține jurământul, atunci va trebui să trăim despărțiți şi nu ne vom putea vedea 
niciodată. Atâta doar trebuie să ştii: că zânele niciodată nu fac ceva rău. 

Împăratul ascultă cu bucurie toate vorbele Zânei zânelor şi-i jură că orice va vedea, bun sau rău, 
nu va judeca faptele şi nici nu va pune vreo întrebare. 

După puțină vreme, au început pregătirile de nuntă. Petrecerea a ţinut o săptămână-ntreagă. 
Împăratul şi Zâna zânelor trăiau o fericire ce nu poate fi spusă în cuvinte. 

După un an, zâna a rămas grea şi a născut un fecior — atât de frumos, cum nu se mai văzuse în 
lume! 

Împăratul îşi luă odorul în braţe, îl mângâie, îl sărută cu mare dragoste şi-l dete înapoi maică-si. 
Zâna împărăteasă, după ce a luat copilul în braţe, a bătut cu putere din palme şi îndată a apărut o 
zgripțuroaică înfricoşătoare care aştepta cu gura căscată să înghită copilul şi să fugă. 

Zâna luă feciorul şi, fără milă, îl aruncă în gura zgripțuroaicei, zicându-i: „la cățelul ăsta de-aici 
că nu pot să-l mai văd în ochi!” 

Împăratul, văzând că feciorul a fost aruncat în gura zgripțuroaicei, chiar cu mâinile maică-si, 
simți că-şi pierde mințile. Se gândea, se frământa, cum să facă, cum să dreagă şi nu găsea nicio 
ieşire. 

De multe ori a încercat să-i strige nevestei sale vrute şi nevrute, dar îşi aducea aminte de 
Jurământul făcut dinaintea cununiei şi-atunci tăcea. 

Astfel, vrând-nevrând, împăratul se făcu că n-a văzut nimic şi nu-i zise nicio vorbă nevestei lui. 

Ca azi, ca mâine, trecu încă un an şi împărăteasa rămase iar grea. 

După nouă luni, aduse pe lume o fată ca luna plină şi ca stelele de pe cerul senin. 

Văzându-şi fata, împăratul s-a bucurat mult şi-şi zise în gând: 

„În locul feciorului, pe care nemiloasa mamă l-a aruncat în gura zgripțuroaicei, soarta mi-a 
trimis această fată, să-mi îndulcească inima.” 

După zece-cincisprezece zile de la naşterea fetei, într-o zi, zâna a luat-o în braţe şi a ieşit în 
grădină să se plimbe. Împăratul stătea în dreptul ferestrei şi se bucura văzându-şi nevasta cu fetița în 


braţe. Atâta doar că bucuria împăratului fu scurtă... 

Văzând chipul soţului strălucind de bucurie, zâna chemă vreo zece sclave şi le porunci să aprindă 
un foc mare. 

Când flăcările au început să urce spre cer, zâna a luat fetiţa şi a aruncat-o în foc, fără pic de milă. 

Împăratul, văzându-și frumoasa copilă aruncată în foc, căzu într-o durere fără margini. Cu inima 
grea, cu ochii plini de lacrimi, s-a închis singur într-o odaie, şi plânse, plânse, până nu mai avu 
lacrimi. 

Cu toate că suferea pentru pierderea feciorului înghiţit de zgripțuroaică şi a fetei aruncate în foc, 
bietul împărat, ca să nu-şi calce jurământul, nu i-a zis nimic nici de data asta nevestei sale. 

Aşa, zi de zi, de necaz şi de dorul feciorului şi al fetei, împăratul a început să slăbească şi să se 
topească, încât abia se mai putea ţine pe picioare. 

Într-una din zile, zâna îi spuse: 

— Bărbate, am auzit că împărăția vecină vine cu oaste împotriva ta şi cu gând sigur să te 
înfrângă şi să-ți ia împărăția. Sfetnicii tăi sunt pe gânduri şi cuprinşi de mare grijă. Dar cea mai 
mare grijă a lor este că nu au împărat şi nu ştiu ce să facă. Aşa stând lucrurile, trebuie să te scoli 
repede şi să mergi să rânduieşti treburile împărăției. Să nu te temi de duşmanii ce vor să-ți ia 
împărăția; căci eu cu oastea mea de zâne o să-ți vin în ajutor şi te voi scăpa de relele lor. 

Spunând aceste vorbe zâna a bătut din palme şi îndată au apărut două zâne tinere. Împărăteasa 
le-a zis: 

— Luaţi-l pe bărbatul meu şi-ntr-o clipă să-l duceți în palatul împărăției lui, aşa cum l-ați luat 
acum doi ani şi l-ați adus aici! 

Zânele au făcut ce le-a poruncit împărăteasa lor şi, cât ai clipi, l-au dus în mijlocul palatului său. 
Cei doisprezece sfetnici împărăteşti au rămas muţi de uimire, când şi-au văzut împăratul. 

După ce l-au întrebat unde a fost atâta vreme, tânărul împărat le-a povestit tot, în afară de pățania 
cu băiatul şi fata lui. Dar, orice cuvânt ce-i ieşea din gură era plin de amărăciune! 

Din ziua în care au auzit că rătăcitul împărat s-a întors sănătos în scaunul său domnesc, toți 
oamenii împărăției au venit să-i ureze bun venit. 

A doua zi, s-a adunat sfatul împărătesc pentru a se face pregătirile de luptă. 

A treia zi, a ajuns vestea că duşmanul a trecut hotarele împărăției, cu oaste nenumărată. 
Împăratul, auzind asta, şi-a adunat întreaga oaste şi a plecat la luptă. Oastea mergea înainte, iar în 
urma ei veneau merindele şi băutura. Dar oamenii, care duceau merindele şi băutura, s-au întâlnit cu 
oastea zânelor, care le-a stricat mâncarea şi le-a vărsat băutura, lăsând astfel oastea să flămânzească. 
Oamenii ce duceau hrana oştii s-au întors din drum, cuprinşi de jale mare. 

Mergând supăraţi şi jelindu-se întruna, au întâlnit-o pe împărăteasa zânelor, care le-a spus: 

— Vă doresc drum bun, flăcăi credincioşi ai împăratului! 

— Noroc bun, tânără doamnă! spuseră bieţii oameni. 

— De ce sunteţi atât de supăraţi, oşteni ai împăratului? Nu cumva din cauza zânelor care v-au 
lăsat fără merinde şi băutură? 

Auzind aceste vorbe, oştenii s-au uitat unul la altul şi au tăcut. Împărăteasa zânelor le-a mai 
spus: 

— Flăcăi credincioşi ai împăratului, nu vă jeliți şi nu mai fiți supăraţi. Trimiteţi multe plecăciuni 
măritului vostru împărat din partea mea şi spuneţi-i vorbele astea: „Zâna, nevasta-ta, a poruncit 
zânelor să-ţi arunce merindele şi băutura.” 

Apoi, împărăteasa zânelor plecă, iar oştenii s-au dus la împărat şi, cu mare durere, i-au spus toate 
cele ce-au păţit şi ce le-a spus împărăteasa zânelor. 

Auzind toate astea, împăratul parcă fu lovit de trăsnet. S-a sculat repede şi-a încălecat calul şi a 
pornit spre palat. Pe scaunul împărătesc stătea nevasta lui, care, văzându-l, începu să râdă în hohote. 
Împăratul nu mai putu să rabde, uită de jurământul făcut înainte de cununie şi începu să-i zică: 

— Fii blestemată! Ce-nseamnă toată aceste răutăți pe care mi le faci, de când m-ai luat? Cerul să 
te judece pentru inima ta nemiloasă! Deschide-s-ar pământul să te-nghită! Cum de nu ţi-a fost milă, 


acum doi ani, de feciorul nostru, de l-ai aruncat în gura zgripțuroacei? Mamă fără suflet, cum de nu 
ţi-a fost milă, acum un an, de fetiţa noastră, de ai aruncat-o în foc? 

Şi nu ţi-au fost de-ajuns aceste două nelegiuiri ce mi le-ai făcut, ba ai mai venit în împărăţia mea, 
chipurile să mă ajuţi şi, în loc de ajutor, ai pus zânele să-mi strice merindele şi să-mi verse băutura 
pentru oastea mea! 

Spune-mi, acum eşti mulțumită că oastea mea stă răspândită prin păduri şi flămânzeşte? 

Doamne, cum poți să înduri răutățile pe care mi le-a făcut femeia asta de când am luat-o? 

Zâna-nevastă, auzind aceste cuvinte, a-nceput să plângă amarnic. După ce s-a oprit din plâns, s- 
a-ntors către bărbatul ei şi i-a spus: 

— Soţul meu drag şi iubit! Bine ar fi fost să fi răbdat şi de data asta, dar, fiindcă ţi-ai pierdut 
răbdarea şi ţi-ai călcat jurământul, după legile noastre, ale zânelor, de azi încolo n-o să ne mai 
putem vedea niciodată. Adu-ţi aminte că, atunci când ne-am luat, ţi-am spus că zânele niciodată nu 
fac vreun rău. Acum a sosit clipa să-ţi dai seama de acest adevăr. Ştiu că ai să te căieşti mult că ţi-ai 
călcat jurământul, dar, atunci, ţi-am spus: căința de pe urmă n-aduce foloase. 

Tu, bărbate, mi-ai judecat faptele după mintea ta. Ai spus că am aruncat feciorul în gura 
zgripțuroaicei şi fata, în mijlocul flăcărilor şi că am poruncit zânelor să-ţi arunce merindele pentru 
oastea ta. 

Dar, te-ntreb: Ştii tu cine era zgripțuroaica aceea căreia i-am dat feciorul să-l înghită? Ştii tu ce 
era focul acela în care am aruncat fata? Ah, bărbate, rău ai făcut că ţi-ai pierdut răbdarea! 

Zgripţuroaica aceea pe care ai văzut-o este sora mea mai mare care, cu mare dragoste, a luat 
feciorul nostru să-l crească. Focul acela, în care am aruncat fata, era întruchiparea sorei mele 
mijlocii care şi ea, sărmana, cu mare bucurie a luat copila ca s-o crească. Eu ştiu că tu nu crezi cele 
ce-ţi spun, dar când am să-ți aduc feciorul şi fata ca să-i vezi cu ochii tăi, atunci n-o să mai ai ce 
zice. 

Şi spunând asta, bătu din palme şi-ndată veniră două zâne care, închinându-se împărătesei lor, o 
întrebară: 

— Ce porunceşti, stăpână? 

Împărăteasa zânelor le spuse: 

— În clipa asta să-mi aduceţi băiatul şi fata! 

Închinându-se iar, zânele ziseră: 

— Facă-se voia ta, mărita noastră împărăteasă! 

Apoi au plecat şi, după puţină vreme, se-ntoarseră cu cei doi copii şi-i lăsară lângă mama lor. 
Împărăteasa i-a luat în braţe, i-a mângâiat, i-a sărutat pe creştet şi apoi îi dete soțului ei, zicându-i: 

— Acum, bărbate, priveşte şi adu-ţi aminte ce ţi-am spus atunci: că zânele niciodată nu fac ceva 
rău. Vezi că feciorul, pe care tu credeai că l-a înghițit zgripțuroaica, este sănătos şi zburdalnic ca un 
miel în primăvară. Vezi că fata, care credeai că a ars în foc, este ca o stea de pe cer? Acum mă crezi 
că zânele niciodată nu fac ceva rău? A mai rămas să-ți spun ce s-a întâmplat cu merindele şi băutura 
pentru oastea ta. Căpitanul cel mai mare peste oaste s-a vorbit cu duşmanii tăi, cei care vroiau să-ți 
ia împărăţia. l-au făgăduit multă avere, dacă îi va ajuta. Şi-atunci ce-a făcut? A pus otravă în 
mâncarea şi băutura oștii tale. Neştiind nimic oştenii tăi ar fi mâncat şi ar fi murit până la unul. Eu, 
ştiindu-le planurile, mi-am adunat toată oastea de zâne, le-am poruncit să verse toată mâncarea şi 
băutura şi le-am pus să alunge oastea duşmană dincolo de hotarele împărăției tale. Zânele m-au 
ascultat şi să ştii că acum nici urmă de duşman nu se află la hotarele împărăției tale. După toate 
astea, ce mai zici, iubitul meu soţ? 

Împăratul, văzându-şi feciorul şi fata şi auzind cele spuse de nevasta sa, s-a căit amarnic că şi-a 
călcat jurământul. Dar, vorba aceea: „Căinţa de pe urmă nu aduce foloase”. 

Zâna-nevastă s-a sculat, şi-a luat pruncii de mână şi, cu ochii în lacrimi, îi zise împăratului: 

— Iubitul meu soț, sunt nevoită să mă despart de tine şi de tinereţea ta! Şi nu cred să mai pot să 
te văd vreodată pe lumea asta! Să ştii, dragul meu, că nici tu n-o să mă poţi vedea niciodată, nici pe 
mine, nici pe pruncii noştri. Rămâi sănătos şi-ţi doresc multă putere de a îndura! 


Aşa a fost şi, după ce-şi deteră mâna, zâna-nevastă, s-a făcut iarăşi nevăzută. 

Bietul împărat, rămas singur, fără nevastă şi prunci, părea că băuse otravă. De-atunci nu mai 
văzu zi albă şi nu mai cunoscu bucuria. Se făcea ziuă, se înnopta, dar ochii lui nu se uscau de 
lacrimi. În fiecare clipă suspina şi ofta. Astfel, plângând şi suspinând, zi de zi, ajunseră toți oamenii 
să creadă că împăratul şi-a pierdut minţile şi vede doar năluci. Cu toate că auzea că toţi îşi băteau 
Joc de el, împăratul nu lua aminte la toate vorbele rele ce-i ajungeau la urechi. 

Şi astfel, dorul nemărginit pentru soția şi pruncii lui l-au făcut să uite de toate rânduielile 
împărăției. S-a închis într-o odaie a palatului şi nu ieşea de acolo nici ziua, nici noaptea. Dacă vreun 
om îi aducea o bucată de pâine, mânca, altfel nu-şi aducea aminte nici de mâncare, nici de băutură. 

Şi trăi în această singurătate doisprezece ani. După atâta viaţă irosită, iată ce-a mai pățit! 

Într-o zi, cum şedea pe gânduri, oftând şi suspinând, auzi un glas: 

— Bună dimineaţa, iubitul meu, nevăzut de doisprezece ani. 

Auzind asta, împăratul ridică ochii şi ce văzu? Soţia lui cu cei doi prunci de mână şi cu cele 
douăsprezece zâne roabe. Împărăteasa zânelor, privindu-şi bărbatul, strălucea ca luna plină în 
miezul nopţii, iar băiatul şi fata erau ca luceafărul de dimineaţă. 

Împăratului nu-i venea a crede ce-i vedeau ochii; i se părea că visează. De mirare şi bucurie nu 
putea să-şi vină în fire. În cele din urmă pricepu că nu visa şi că totul era aievea. S-a sculat şi-a luat 
pruncii, i-a mângâiat şi 1-a sărutat şi apoi s-a-ntors către soția lui şi i-a spus: 

— Iubita mea, cum te-a lăsat inima să nu-mi dai nicio veste doisprezece ani? Dacă ştiai că, chiar 
şi după atâția ani, ne vom revedea, de ce nu mi-ai dat a bănui, ca să nu-mi pierd nădejdea şi să îndur 
câte am îndurat? Mi-ai spus atunci că n-o să ne mai vedem niciodată. Şi, după aceea, ai dispărut din 
faţa ochilor mei, împreună cu pruncii noştri, lăsându-mă mort şi neîngropat. 

După ce vorbi împăratul, Zâna zânelor i-a spus: 

— Iubitul şi alesul meu bărbat, eu n-am crezut niciodată că o să ai atâta răbdare; de-aceea ţi-am 
spus că n-o să ne mai vedem vreodată. ŞI, ştiind că, după legile zânelor, greşeala ta ne pedepseşte să 
fim doisprezece ani despărțiți, ţi-am spus că nu ne vom mai vedea vreodată. 

De durerea ce-o simţeam, mi-am pierdut poate minţile, n-am mai putut să-ți spun nimic şi m-am 
făcut nevăzută. Acum, dragul meu, să uităm cele trecute şi să ne bucurăm că ne-am întâlnit iar pe 
lumea asta! 

Apoi s-au sculat, şi-au luat pruncii de mână şi s-au dus în odaia tronului împărătesc. 

Din ziua aceea, suindu-se pe tronul împărătesc, domni şi poate că încă mai domneşte, împreună 
cu Zâna zânelor. 

Basm am ştiut, basm v-am povestit. 

Nu ştiu cum am făcut, dar nu v-am mințit. 


Păstorul Mina şi muşata!'* lumii 
Iţă Prepeliţă și frumoasa lumii 
poveste aromână 


A fost odată ca niciodată. A fost odată un moş şi o babă, săraci, lipiți pământului, fără copii şi 
fără un ciur de făină pentru o cină. Cum trăiau, numai ei ştiau! 

De sărmani ce erau, cărau toată vara lemne în spinare din pădure, ca să aibă cu ce se încălzi 
iarna. Şi-aşa trecea viaţa lor, în mizerie şi sărăcie... 

Într-o zi moşul şi baba, ducându-se în pădure şi trecând printr-o vale, au văzut înaintea lor o 
cărare necunoscută până atunci. Mergând pe această cărare, s-au oprit deodată, căci ce le-au văzut 
ochii? Un copil înfăşurat în nişte cârpe de lână, vechi. Baba s-a aplecat îndată, a luat copilul şi a 
văzut că era băiat. Mare a fost bucuria babei că i-a ieşit în cale asemenea minune! S-a hotărât să ia 

copilul acasă şi să-l crească. Moşul, însă, nici nu vroia să audă şi-a-nceput a-i zice babei: 

— Noi n-avem niciun ciur de făină şi tu vrei să creşti copilul ăsta mic de-o săptămână? Se vede, 
babo, că ţi-ai pierdut mințile la bătrâneţe! 

Dar baba nici nu vru s-audă vorbele moşului şi-i zise: 

— Auzi, moşule, ori n-auzi? Mai bine mă despart de tine decât de acest copilaş! Nu ne purta tu 
de grijă! Am să cerşesc şi tot am să cresc acest prunc pe care norocul mi l-a scos în drum! 

Moşul, văzând că n-o poate clinti pe babă din hotărârea ei, n-a mai spus nicio vorbă şi a plecat cu 
baba şi copilul spre căsuţa lor săracă. 

Oamenii din sat, auzind că baba a găsit un copilaş în pădure şi, deşi săracă lipită pământului, l-a 
luat ca să-l crească, au început, care mai de care, să-i aducă de-ale gurii. 

Copilaşul se arăta vesel şi sănătos şi, după câteva zile, baba îl boteză şi-i puse numele: Mina. 

Azi aşa, mâine aşa, fiind bine îngrijit şi crescut cu mare dragoste, Mina creştea într-o zi cât alții 
într-o lună. 

Pe lângă Mina, au început a trăi bine şi moşul cu baba; căci tot ce trimeteau oamenii din sat era 
îndestulător pentru toți trei. 

Zi după zi, lună după lună şi an după an, Mina crescu şi se făcu flăcău de şaisprezece ani. 

Pentru mândreţea, frumuseţea şi voinicia lui, toți flăcăii din sat îl pizmuiau. Auzind că Mina a 
fost găsit de babă, în pădure, înfăşat în nişte cârpe vechi de lână, au început a-i zice: 


„Mina, Mina, 

Dudumina, 

Găsit în cârpe de lână, 
De-un bătrân şi o bătrână.” 


Auzind mereu aceste vorbe răutăcioase, Mina se întrista tare mult. Într-o zi şi-a întrebat un 
prieten de ce i se spune aşa şi acesta i-a zis: 

— Fiindcă m-ai întrebat, am să-ţi spun ce am auzit. După cum zic mamele noastre, tu nu eşti fiul 
adevărat al moşului şi al babei. Ei te-au găsit în pădure, pe-o cărare, înfăşat în nişte cârpe de lână. 
De-aceea flăcăii-ţi spun aşa. 

Sărmanul Mina, auzind aceste vorbe, şi-a lăsat ochii în pământ şi a tăcut. A plecat trist dintre 
prietenii lui şi s-a dus acasă. 

Baba, văzându-l atât de posomorât, l-a întrebat: 

— Ce ţi s-a întâmplat, fiul meu, de eşti atât de supărat? 

Mina, privind-o şi suspinând din rărunchii inimii, i-a spus: 

— Jură-te pe pământ, pe cer şi pe soare, că-mi vei spune drept dacă eu sunt fiul tău adevărat sau 
m-ai găsit înfăşat, pe cărarea din pădure! 

Sărmana babă rămase ca mută, la auzul acestor vorbe. Nu ştia ce să mai zică, Să-i spună 
adevărul, îi era teamă că-l va pierde. Să-l mintă, însemna să nu-şi ţină jurământul făcut. 

Dar, vrând-nevrând, îi spuse totul, din clipa în care l-a găsit în pădure şi până acum. 

Auzindu-şi povestea, Mina s-a-ntors către babă şi i-a spus: 

— Vă sunt recunoscător pentru că m-aţi crescut, dar de-acum înainte nu mai pot să rămân în 
acest sat în care toți îşi râd de mine. Am să plec încotro mi-or vedea ochii! 

Baba, auzind hotărârea lui Mina, simţi că viaţa ei nu mai are niciun rost. A plâns, s-a jelit, l-a 
rugat să-şi schimbe gândul, dar toate fură zadarnice. 

Cealaltă zi, Mina s-a sculat de dimineaţă, s-a spălat, s-a pieptănat, şi-a pus opincile, şi-a luat 
rămas bun de la babă şi de la moş şi a plecat. 

A mers el ce-a mers, până s-a întunecat. La fel a făcut şi-a doua, şi-a treia zi. Obosit de-atâta 
drum şi răzbindu-l foamea, a oprit la o stână să ceară o bucată de pâine. 

Păstorii de la stână, văzându-l atât de chipeş şi de voinic, li s-a părut că este vreun fecior de 
domn, năpăstuit. 


L-au primit cu omenie şi l-au ospătat cu toate cele bune de la stână. 

Mina rămase câteva zile aici, să se odihnească. Împrietenindu-se cu el, păstorii l-au întrebat din 
ce loc este şi încotro a plecat singur. 

Mina le-a spus că este orfan şi că a plecat să-şi caute norocul. Chihâielu ”, auzind vorbele lui 
Mina, l-a întrebat dacă vrea să rămână păstor la turma lui. Mina primi cu bucurie, fericit să poată 
trăi în liniştea muntelui, departe de răutatea oamenilor din sat. 

Astfel, din acea zi, Mina rămase păstor. Cealaltă zi primi o traistă, o tâmbare”%, o cârlibană”!, un 
fluier, patru câini şi o turmă de o mie de oi. 

Aşa începu viaţa cea nouă a păstorului Mina. Turma păştea molcom pe munţii împăduriți ai 
Pindului, câinii erau ca nişte ostaşi credincioşi şi de mulţumirea ce-i umplea inima, cântecul 
fluierului lui Mina se auzea zi şi noapte. Şi mai toate cântecele lui vorbeau de frumuseţea vieții de 
păstor. La umbra unui pom, Mina îşi spunea cântecul: 

„Cu strai alb, fluier la brâu, 
Căciula tot pe frunte, 

De viță veche-aromân 
Păstor de pe la munte. 


Tâmbarea este casa mea 

Şi turma mea de-o mie, 

Eu viaţa mi-o dau pentru ea 
Şi ea-mi dă viață mie. 


Am câini cu părul ca de leu 
Hrăniţi cu zer şi lapte, 

Ei turmele-mi păzesc mereu 
Şi latră zi şi noapte. 


Mă reazem de-un cârlig cu corn, 
Mă prinde doru-n prag... 

La tine-atuncea mă întorn, 

O, fluierul meu drag! 

Mă înfiori, şi râd şi pun 

Căciula mea pe frunte, 

E-un cântec viaţa de-aromân 

Şi de păstor de munte.” ” 


La auzul fluierului său, toate păsările pădurii se adunau să-l asculte, iar crengile pomilor se 
aplecau, parcă, în semn de mulțumire. De multe ori şi oile uitau să pască, minunându-se de 
frumoasa lui cântare. lar câinii nu se despărțeau de el zi şi noapte. Dealtfel, ei erau prietenii cei mai 
apropiaţi ai lui Mina. lar dorul de bătrânii părăsiți îi trecea numai cântând din fluier. 

Aşa, Mina uitase de toate grijile lumești şi, mai ales, de necazurile îndurate în sat. 

Într-o zi, s-a sculat de dimineaţă, şi-a lăsat oile să pască într-o poiană cu iarbă grasă şi el, cu cei 
patru câini, s-a aşezat lângă o fântână, la umbra unui nuc. 

Ca de obicei, şi-a scos fluierul de la brâu şi-a început să cânte. Atunci s-a întâmplat că a trecut pe 
acolo o nuntă de zâne. Auzind dulcea cântare a fluierului, zânele au rămas înmărmurite. 

Dar nu mai mică le-a fost mirarea când au văzut frumuseţea şi mândreţea păstorului Mina. 

Zânele îl priveau cu nesaţ, dar Mina n-avea habar şi cânta nestingherit din fluier. 

Oprindu-se din cântat, Mina îşi ridică privirea să-şi urmărească turma. Şi-atunci, ce-i văzură 
ochii? 

Trei zâne tinere şi frumoase, îmbrăcate în cămăși albe, din borangic, jucau în vârful degetelor şi 
trupurile lor se unduiau ca nişte panglici. 

La vederea lor, Mina crezu că visează şi-ncepu a-şi freca ochii, dar, când le-a auzit şi vorbind, îşi 
dete seama că totul era aievea. Zânele l-au rugat: 

— Cântă, flăcăule, să jucăm şi, orice-ai cere, noi îți dăm! 

Mina rămase uimit de frumuseţea lor şi-i căzu fluierul din mâini. Zânele, văzând că bietul păstor 
s-a pierdut cu firea, i-au zis: 

— Flăcău mândru şi frumos, alungă-ți câinii de lângă tine, căci vrem să-ți vorbim de bine. 

Mina le ascultă rugămintea şi rămase singur în mijlocul zânelor, care-i mai spuseră: 

— Cum ai putut, flăcăule, să-nveți să cânţi atât de frumos din fluier? Noi suntem zâne şi am 
umblat prin munţi, păduri, dealuri, câmpii, livezi şi nu am lăsat loc neumblat şi, până azi, nu am 
auzit o asemenea cântare din fluier. Ferice de mama care te-a făcut şi ferice de nevasta care te va 
avea de bărbat! 

După aceste vorbe, Mina le zise: 

— la, nu vă bateţi joc de mine, ci lăsaţi-mă în pace! 

— Nu ne supărăm, îi spuseră zânele, dar noi ţi-am spus adevărul adevărat. Auzi, flăcăule, sau n- 
auzi? Tu cu fluierul tău ne-ai încurcat drumurile şi ne-ai făcut de ruşine! 

— De ce? întrebă Mina. 

— Pentru că noi pornisem la nunta unui flăcău cu Muşata Lumii şi, trecând pe aici şi auzind 
cântecul tău, parcă ne-ai vrăjit şi ne-am rătăcit de ceilalți nuntaşi. Spune-ne, acum, ce să facem? 

Toate astea le-a spus zâna cea mai mare, iar cea mijlocie adaose: 

— Dacă urechile noastre au fost vrăjite de fluierul flăcăului, ce vină are el? 

— Adevărat este că flăcăul n-are nicio vină. El cânta din fluier pentru oile lui, nu pentru noi, 
suratele mele! sări in ajutorul lui mezina. 

Şi privind spre Mina, îi zise cu glas dulce şi duios: 

— Flăcăule mândru şi frumos, ia-ţi din nou fluierul şi cântă-ne, rogu-te, încă o dată, ca să mai 
jucăm! 

Mina, auzind rugămintea duioasă a zânei celei mici, îşi luă fluierul şi-ncepu să cânte. Pădurea 
răsuna, copacii se legănau, oile ascultau vrăjite, iar păsările toate îl îngânau. Iar zânele se învârteau 
în hore ameţitoare şi parcă nu atingeau pământul cu picioarele. 

Erau ca o spumă învolburată într-o mare prinsă de furtună. 

Când au simțit că au ostenit de atâta joc, zânele au bătut din palme şi pe loc au apărut trei satiri. 
De la cap până la mijloc erau bărbaţi cu plete lungi şi barbă creaţă, cu pieptul păros, iar de la mijloc 
în jos erau adevăraţi cai, din cei ce zboară iute ca vântul. 

Fiecare zână a încălecat pe câte un cal şi s-au făcut nevăzute. 

Bietul Mina, rămânând singur, s-a întristat şi mai mult şi a început să ofteze şi să suspine întruna, 
nemaigăsindu-şi liniştea nici ziua, nici noaptea. 

Când dormea, când se odihnea, sau când se plimba, numai zânele îi apăreau în faţa ochilor. 

Şi aşa au trecut şase luni şi bietul Mina nu s-a mai întâlnit niciodată cu zânele. 

De dorul lor, nu lăsă loc neumblat şi necercetat. Într-o zi, luă cu el doi câini şi porni iar în 
căutare, dar nu găsi decât păduri pustii şi se întoarse la stână la fel de întristat şi cu dorul mai aprins 
ca înainte. Dar, nu s-a dat bătut şi iar a pornit căutările. Tot mergând aşa îngândurat ajunse într-o 
pădure deasă, atât de deasă că abia se putea zări cerul printre crengile arborilor. Obosit după atâta 
mers, s-a aşezat la umbra unui copac şi a adormit, păzit de cei doi câini credincioşi. Cum dormea 
dus, a visat că a venit o babă şi i-a zis: 

— Mina, flăcău mândru şi viteaz, acum şase luni erai vesel şi cântai din fluier, zi şi noapte, 


înveselind toate păsările, copacii, frunzele şi ierburile! De când ai văzut blestematele acelea de zâne 
ți s-a tulburat mintea şi nu-ți mai găseşti nicăieri liniştea! Ai uitat de fluier, de turma ta de oi, şi de 
toate bucuriile vieţii de păstor. Azi, văzându-te atât de supărat, n-am mai putut îndura şi am venit 
să-ți spun unde poți să te-ntâlneşti cu zânele. Ele trăiesc în pădurea de dafini de pe Muntele de 
Marmoră. Câte lucruri bune şi frumoase se află pe lume, ai să le găseşti în acea pădure. Acolo se 
află toate roadele pământului, cele mai dulci şi mai mirositoare. Dar, tot acolo se află şi pelinul cel 
mai otrăvitor. În mijlocul pădurii este o livadă înconjurată de trandafiri, de iasomie, de măslini, de 
portocali şi de alți copaci cu fel şi fel de fructe. 

În mijlocul livezii este un lac cu o apă limpede ca şi cristalul. Apa acestui lac izvorăşte din 
Muntele de Marmoră. Cine poate să se scalde în apa lui i se întăreşte pielea trupului aşa de mult că 
nicio săgeată, cuțit, sau dinte de fiară sălbatică, nu poate s-o pătrundă. 

Sâmbătă vor veni şi cele trei zâne, pe care le-ai cunoscut, împreună cu Muşata Lumii. Pentru că 
ştiu ce foc ai în inimă şi că nu ai somn de când ai văzut zânele, ia-ţi câinii şi du-te până acolo. 

Dar, dacă vrei să mă asculţi, mai bine ar fi să nu te duci, căci te aşteaptă multe necazuri. 

Atunci Mina a întrebat-o: 

— Rogu-te, babo, cine eşti dumneata, de-mi spui aceste lucruri? 

— Eu sunt doar o ursitoare şi, pentru că mi-a fost milă de sufletul tău, m-am arătat în vis ca să-ţi 
spun tot ce ai auzit. Ţi-aş mai zice multe, dar nu mai pot acum. Atâta doar aş putea să-ți mai spun: 
de-o fi să-ți calce picioarele în pădurea de dafini, întâi şi-ntâi să te scalzi în lacul din mijlocul acelei 
livezi, de care ţi-am vorbit şi-apoi fă ce vrei. 

După cele spuse, baba s-a făcut nevăzută, iar Mina, frecându-şi ochii, s-a trezit, dar nu putea încă 
să se dezmeticească. Venindu-şi în fire, se minună de visul ce-l avu. 

A doua zi, s-a sculat şi s-a dus drept la stăpânul său şi i-a spus că nu mai poate să rămână păstor 
la stână. Şi-a luat traista, fluierul, cârlibana şi cei doi câini şi a pornit-o din munte în munte, 
întrebând orice păstor întâlnea în cale, unde se afla Muntele de Marmoră. 

După multe zile de mers, după îndelungă osteneală şi căutare, ajunse la Muntele de Marmoră 
unde găsi şi pădurea de dafini. 

Când a pătruns în pădurea de dafini, ce i-au văzut ochii? Minuni ce nu pot fi zugrăvite în 
cuvinte! 

Atunci Mina îşi aduse aminte de cele ce i-a spus baba în vis şi alergă în sus şi-n jos ca să 
găsească livada în mijlocul căreia se afla lacul cu apă vie. Apoi văzu o livadă aşezată în soare, 
înconjurată de trandafiri, de dafini, de iasomii şi de alţi pomi nemaiîntâlniţi. Înăuntrul livezii erau 
tot felul de flori: maci, garoafe, tindilină, care, cu mirosul lor, adormeau omul. 

Lacul din mijlocul livezii era înconjurat de sălcii şi copaci cu ramuri bogate şi aplecate, care 
făceau o umbră deasă şi, printre ramurile lor, adia un vântuleţ atât de dulce, că, parcă, lungea zilele 
omului. 

Din toate părțile Muntelui de Marmoră curgeau mici izvoraşe cu apă rece şi limpede, ce păreau 
şiraguri de mărgăritare, care se vărsau în lacul din mijlocul pădurii de dafin. 

Asemenea pădure nu poate fi decât în închipuire! 

Mina, fără să piardă vremea, a intrat în lac şi s-a scăldat, precum i-a zis baba, în vis. leşind din 
lac, s-a dus şi s-a întins la umbra unui copac şi, fiind sâmbătă, şi-aminti că vor sosi zânele. Destul 
de repede zânele au apărut, s-au dezbrăcat şi au intrat în lac. 

Mina, apropiindu-se de lac, s-a ascuns după un boschet şi ce-i văzură ochii?! Cele trei zâne se 
scăldau nestingherite în mijlocul lacului! 

De după boschet, se uita cu dragoste la ele, dar, lângă zâne, mai văzu ceva luminos, ceva care 
strălucea atât de tare, că nu puteai să-l priveşti. 

Uitându-se la zâne şi la acea nălucire strălucitoare, Mina a înţeles că printre zâne era o fată de 
mii de ori mai frumoasă ca ele. 

Atunci şi-aduse aminte de visul lui şi-şi spuse: „Pesemne că este Mușata Lumii, de care mi-au 
vorbit zânele şi baba, în vis.” 


Mina s-a apropiat mai mult de lac şi uimirea lui n-avea margini: Muşata Lumii era, într-adevăr, 
atât de frumoasă că bietul Mina rămase încremenit. 

Muşata Lumii l-a zărit şi i-a făcut semn, fără s-o vadă cele trei zâne. Se ruga, dacă poate, s-o 
scape din mâinile zânelor şi s-o ia cu el. 

Dar zânele au văzut-o şi, privind mai cu atenţie, l-au zărit şi pe Mina, ascuns după boschet. 

Ruşinându-se, la vederea lui, încercau să-şi ascundă goliciunea şi aşteptau doar-doar o să plece. 

Dar, recunoscându-l pe păstorul care le-a cântat din fluier atât de frumos, şi-au uitat de ruşine, au 
ieşit din lac şi s-au dus să-şi ia cămăşile de pe mal. lar Muşata Lumii rămase singură în mijlocul 
lacului, strălucind de frumuseţe, ca luna pe bolta cerului. 

Văzând că zânele au plecat şi Muşata a rămas singură, Mina s-a apropiat de lac şi i-a spus: 

— Lună, care străluceşti, luceafăr de dimineaţă, Muşata Lumii! Spune-mi cum de te afli aici? 
Cum de-ai căzut în mâinile blestematelor de zâne? 

Iar Muşata, tremurând şi lăcrimând, i-a zis: 

— Ah, păunaş al codrilor şi viteaz al vitejilor! De unde-mi ştii numele? Cine eşti şi cum de te-ai 
rătăcit prin aceste locuri îndepărtate? 

— Sunt păstorul Mina, cel care cântă cu fluierul. Sunt cel care le-a cântat celor trei zâne şi le-am 
întors de la nunta ta şi tot eu sunt cel care, auzind numai o dată mumele tău, mi-am pus inima pe jar 
nestins şi am bătut munte după munte şi pădure după pădure ca să ajung să-ţi văd nemărginita 
frumuseţe! 

Acum, că ţi-am văzut chipul cel strălucitor, spun şi eu că pe drept ai fast numită Muşata Lumii! 

Auzindu-i vorbele înflăcărate, Muşata i-a spus: 

— Pleacă, tinere, căci amândoi suntem pierduţi! 

N-apucă Muşata să termine bine vorbele că-i ajunseră cele trei zâne, în iureşul satirilor. Văzând 
că se-ndreaptă spre el, Mina şi-a chemat câinii aproape şi s-a aşezat în fața Muşatei. Apropiindu-se 
de ei, satirii au început să tragă cu arcul, dar săgețile nu-l atingeau. Au tras şi-a doua oară, dar parcă 
trăgeau în stâncă. Atunci zâna cea mare a spus: 

— Ah, pui de lele, te-ai scăldat în lac înaintea noastră, de-aceea nu te-ating săgețile! 

Furioase, au descălecat de pe satiri, au intrat în lac, au îmbrăcat-o pe Muşata şi, ieşind din lac, s- 
au aşezat sub copaci — păzite din toate părțile de satiri. 

Bietul Mina, cum privea la Muşata, simţea că i se topeşte sufletul. Zânele se prefăcură a glumi 
cu Mina, spunându-i că nu-i vor face niciun rău, ba chiar au început să-l roage: 

— Flăcău mândru şi frumos, lasă-ţi câinii şi vino lângă noi să ne cânți din fluierul tău fermecat, 
ca să audă şi Muşata Lumii! 

Auzindu-le cum vorbesc, Muşata stătea supărată şi cu ochii plecaţi în pământ. 

Bietul Mina, necunoscând şiretenia zânelor, îşi alungă câinii şi s-a dus lângă ele. Ajungând 
aproape de ele, i-au aruncat o pulbere în ochi care, pe loc, l-a prefăcut în cerb. Mina, simțind 
pericolul, a-nceput să-şi cheme câinii, dar era prea târziu. În acest timp zânele au luat-o pe Muşata 
Lumii, au încălecat pe satiri şi s-au făcut nevăzute. 

Câinii, întorcându-se în pădure, au zărit cerbul şi au început să-l fugărească. Ici, să-l prindă, colo, 
să-l prindă, ajunseră de-l alergară în şapte păduri! 

Bietul cerb era cât pe ce să-şi dea sufletul de-atâta alergătură! 

Istovit, ajunse lângă un şanţ mare şi, dacă nu sărea acolo, câinii l-ar fi făcut bucăţi-bucăţi. Aşa s- 
a despărțit Mina de câinii lui. 

Sărmanul Mina, deşi fusese prefăcut în cerb, avea toate simţirile omeneşti, dar nu ştia cum să 
redevină om. Aşa alergă din pădure în pădure, din munte în munte, cu mare spaimă şi păzindu-se zi 
şi noapte să nu-l mănânce vreo fiară sălbatică sau să-l omoare cineva. 

Umblând prin păduri, orice creangă ce se mişca, şi orice pasăre ce zbura pe-aproape, făcând 
frunzele să foşnească, îl făceau să tremure de frică. 

Mina trăi prefăcut în cerb trei ani. Tot rătăcind prin locuri ferite de ochii omului, într-o zi ajunse 
la nişte stânci atât de înalte, că ţi-era frică să le priveşti. În strâmtoarea acelor stânci găsi o potecă în 


care abia putu să se strecoare. 

Apucând pe acea potecă, merse până ajunse într-o peşteră părăsită, mare şi întunecoasă, că părea 
să fie chiar gura iadului. 

Intrând aici, cerbul îşi zise: „Ce păcat că n-am ştiut de mai mult timp să viu în peştera asta; aici 
aş fi avut parte de linişte, aş fi dormit bine, căci aici n-are cum să calce picior de om sau de fiară.” 

Fiind ostenit, după atâţia ani de hăituială şi nesomn; s-a culcat şi a adormit buştean. 

Pe la miezul nopţii, trezindu-se, auzi glasuri de femei. I s-a părut că-s zânele şi s-a speriat 
zicându-şi în gând: „Vai, bietul de mine! Blestematele de zâne, până şi aici m-au găsit! Până acum 
m-au lăsat în pace dar, acum, cine ştie ce-mi vor mai face!” 

De frică, s-a lungit şi s-a prefăcut a fi mort. Dar glasurile nu erau ale zânelor ci ale celor trei 
ursitoare. Una dintre ele era baba ce i se arătase în vis. Se vede treaba că peştera asta era locuința 
ursitoarelor. Ele umblă ce umblă şi după miezul nopții se adună aici. Ajungând în peşteră, 
ursitoarelor le-a mirosit a răsuflare străină şi, uitându-se în toate părțile, găsiră cerbul ce se prefăcea 
a fi mort. Atunci ursitoarea cea bătrână le-a spus celorlalte două: 

— Vedeţi acest cerb? Este sărmanul păstor Mina. 

Iar ursitoarea cea mijlocie zise: 

— Cine-a fost mama acestui păstor, Mina, că eu nu-mi mai aduc aminte? 

Ursitoarea cea mică îi răspunse: 

— Tu i-ai ursit să o ia de nevastă pe Mugşata Lumii şi-acum nu ştii cine i-a fost mamă!? 

— Poate-i aşa cum spui, adăugă ursitoarea mijlocie, dar acum nu-mi aduc aminte. Spune-mi, 
rogu-te! 

Atunci ursitoarea cea mică începu a depăna: 

— Mama lui Mina a fost o fată de împărat şi a avut un soț care a părăsit-o. Când i-a venit sorocul 
să nască, s-a furişat din palat şi s-a dus la marginea oraşului, în casa unei babe sărace. Acolo l-a 
adus pe lume pe băiat. Baba nu avea nici măcar în ce să-l înfaşe; găsi doar nişte cârpe vechi din 
lână. ŞI, după cum îi poruncise fata de împărat, s-a dus şi a lăsat pruncul în pădure. 

— Acum mi-am adus aminte de mama lui, dar nu ştiu cum de-a ajuns aşa, prefăcut şi-n cerb? 

Atunci, ursitoarea cea mai marc zise: 

— Nu pot să-nţeleg, soro, prefăcătoria asta a ta! Nu m-ai trimis tu să mă arăt lui Mina în vis şi 
să-l trimit la Muşata Lumii, în pădurea de dafini? 

Ursitoarea mijlocie adăugă: 

— Auziţi, surioarelor? Ştiţi bine că foarte uşor Mina poate să ajungă iar om şi s-o ia de nevastă 
pe Muşata ce i-am sortit-o eu? Atâta doar că trebuie să ştie ce şi cum să facă! 

— Ce trebuie sa facă? întrebă ursitoarea cea mică. 

— lată ce: să se ducă îndată la Muntele de Marmoră. Acolo se află o peşteră ca aceasta, în care 
ne aflăm. Să se ascundă acolo şi să nu zică o vorbă. Să aştepte până vor veni zânele. Ele, de câte ori 
merg să se scalde, îşi lasă cămăşile în peştera aia. Atunci el să le ia cămăşile şi să treacă de trei ori 
prin ele, şi-ndată se face iar om. Şi acele cămăşi ale zânelor va trebui să le îmbrace şi să nu le scoată 
cât o trăi. 

— Bine, dar cum o s-o ia de soție pe Muşata, când zânele au ascuns-o tocmai în muntele cu apă 
vie şi moartă? 

— Va fi lucru mai uşor. Dacă va lua cămăşile zânelor, atunci ele nu vor mai avea nicio putere şi i 
se vor închina lui Mina şi-l vor întreba: „Ce porunceşti, stăpâne?” Iar el le va zice: „Duceţi-vă să-mi 
aduceți calul înaripat, cu stea în frunte.” Ele, de voie de nevoie, o să-l asculte. Calul îl va învăţa pe 
Mina ce trebuie să facă. Zânele o să-l linguşească şi-l vor ruga să le dea cămăşile, dar el să nu le 
asculte că, fără cămăşi, va muri îndată. 

Atunci ursitoarea cea mică zise: 

— Foarte bine le-ai gândit toate, dar de unde să ştie bietul Mina toate astea? 

Ursitoarea cea mare zise: 

— Soarta să-i vină în ajutor! 


Dar Mina a auzit tot ce au vorbit ursitoarele. S-a trezit dimineaţă, a plecat din peşteră şi a pornit- 
o prin poieni şi păduri, umblând din munte în munte, zi şi noapte, până ajunse la Muntele de 
Marmoră. Ajungând acolo, căută peste tot şi-n cele din urmă găsi peştera de marmoră. A intrat 
înăuntru şi s-a ascuns într-un colț. 

După multă aşteptare, sosiră zânele. Cum intrară, zâna cea mare zise: 

— Nu ştiu a ce miroase! Răsuflare de om sau de fiară? 

Celelalte zâne ziseră: 

— Ce om sau fiară poate să ajungă până aici? Haideţi să ne dezbrăcăm, că pierdem vremea! 

Zânele s-au dezbrăcat şi au mers să se scalde. 

Fără să mai piardă o clipă, Mina ieşi din colțul unde stătea ascuns, luă cămăşile şi, trecând de trei 
ori prin ele, se prefăcu din cerb în păstorul de-acum trei ani. 

Mare i-a fost bucuria dar nu uită să îmbrace repede cămăşile zânelor, după cum spusese 
ursitoarea. Şi-o porni apoi spre lacul din livadă, ca să-l vadă zânele şi să crape de necaz. 

Ajungând acolo, se aşeză sub un pom de lângă lac şi-ncepu să privească zânele ce se scăldau. 

Când l-au văzut, s-au înveninat şi au dat fuga la peştera de marmoră ca să-şi îmbrace cămăşile. 
Dar, ia-le de unde nu-s! 

Crăpând de necaz zâna cea mare a spus: 

— Nu v-am spus eu că miroase a răsuflare de om sau de fiară? Ce ne facem acum? Ah, soră mai 
mică, ce-ai făcut! Ne-am luat după tine şi n-am căutat în peşteră să-l găsim pe blestematul ăla! 
Spune, acum, ce ne facem? 

— Ce să vă mai spun? Ce-am căutat, am găsit! 

Ce rău ne-a făcut bietul Mina, de l-am prefăcut în cerb, de a bătut trei ani toate pădurile şi toți 
munții? Acum orice-am face, este în zadar! Dacă vom reuşi cu vorba bună şi linguşeală să-i luăm 
cămăşile, o să fie bine! Dacă nu, vom păţi şi noi ce-a pățit şi el! 

Supărate şi hotărâte să-şi ia cămăşile, s-au dus înaintea lui Mina, i s-au închinat şi l-au întrebat: 

— Ce porunceşti, stăpâne? 

Mina le-a spus: 

— Să-mi aduceţi într-o clipită calul înaripat şi cu stea în frunte! 

Nădăjduind să-l păcălească, zânele i-au zis: 

— Bine, stăpâne, dar nu vezi că suntem dezbrăcate? Cum să mergem aşa, să-ți aducem calul 
înaripat, când, pentru acest lucru, trebuie să trecem prin şapte împărăţii? 

— Nu vreau să ştiu cum o să mergeţi şi ce-o să faceți! Atâta ştiu: calul înaripat şi cu stea în 
frunte, trebuie să mi-l aduceţi îndată, că de nu, va fi vai şi-amar de pielea voastră! 

Văzând că nu-l pot îndupleca în niciun chip, zânele au plecat şi s-au întors iute ca gândul cu 
calul înaripat! Dându-i calul, 1-au căzut în genunchi lui Mina, rugându-l cu lacrimi în ochi să le 
înapoieze cămăşile. 

Dar, nimic nu l-a înduplecat pe Mina. Care le-a zis: 

— Voi m-aţi prefăcut în cerb şi am umblat trei ani prin toate pădurile şi toți munţii şi acum vreți 
ca, după o zi-două, să vă dau cămăşile? Să vă scoateţi din minte asta! 

Auzindu-l, zânele au tăcut. lar Mina, încălecând calul înaripat şi cu stea în frunte, cât ai clipi din 
ochi, ajunse în curtea babei care l-a găsit în pădure şi l-a crescut. 

Văzându-l, sărmana băbuţă i s-a aruncat de gât, sărutându-l cu dor şi întrebându-l pe unde a 
umblat atâta amar de vreme. Mângâind-o ca pe o adevărată mamă, Mina i-a povestit de-a fir a păr 
toate păţaniile lui din ultimii ani. 

După ce-au trecut câteva zile, calul i-a zis lui Mina: 

— Stăpâne, mare bine mi-ai făcut că m-ai scăpat din mâinile acelor blestemate de zâne; te rog 
să-mi mai faci un bine şi-apoi am să fac pentru tine tot ce-mi vei cere! 

— Ce bine vrei să-ţi fac? întrebă Mina. 

— Vreau să mă scald în lacul din pădurea de dafini! 

— Bine, zise Mina. Fii gata, că mâine mergem negreşit acolo! 


A doua zi s-au sculat de dimineaţă şi-au plecat spre pădurea de dafini. Ajungând acolo, s-au 
scăldat şi, ieşind din lac, s-au dus la umbra unui copac. Mina i-a zis calului: 

— Ascultă, căluțul meu, cu stea în frunte: în lacul ăsta s-a scăldat Muşata Lumii şi eu am văzut- 
o. De atunci şi până-n clipa asta, mintea mi-este tot la ea. Spune-mi, te rog, cum să facem să 
ajungem la ea? 

Calul i-a răspuns: 

— Ah, stăpânul meu! Tot de ea vroiam să-ţi vorbesc şi eu! Să mergem s-o scăpăm din mâinile 
acelui blestemat de zân care-a răpit-o din mijlocul curții, când Muşata îşi spăla pletele. De când a 
aflat că tu ai văzut-o când se scălda în lac şi că ai vorbit cu ea, zi şi noapte o pune la fel şi fel de 
cazne. 

— Spune-mi, calul meu, unde-o putem găsi pe Muşata? 

— Se află în mijlocul muntelui cu apă vie şi moartă. La poalele acestui munte este o livadă cu 
copaci de sute şi mii de ani. În spatele copacilor este o peşteră mare în care se află o zgripțuroaica 
cu şapte capete. Zgripţuroaica este sora blestematului de zân. El, ştiind cu ursitoarele ţi-au sortit-o 
ție pe Muşata Lumii, o țin legată acolo, de un copac şi a poruncit sorei lui s-o păzească straşnic. 

Şi-aşa, blestemata de zgripțuroaică, zi şi noapte, nu se mişcă de acolo! 

— Calule, dacă-i aşa cum zici, cum o s-o putem lua pe Muşata? 

— De luat, o luăm; dar trebuie să asculți ce-am să-ţi spun eu. Sunt tare obosit de urmărirea 
zânelor. Trebuie să mă odihnesc patruzeci de zile. Şi. Ca să putem să mergem s-o luăm pe Muşata şi 
să scăpăm vii şi sănătoşi, trebuie să mă adăpi în aceste patruzeci de zile cu lapte de căprioară şi să 
mă ţesali de două ori pe zi, până îmi va cade părul ăsta fermecat de zâne. Atunci am să-ţi zic: 
„Încalecă-mă acuma şi să n-ai teamă de nimic!” 

— Bine, calul meu! Dar, de unde să găsesc eu lapte de căprioară, ca să te adap patruzeci de zile? 

— De-a sta te îngrijeşti tu? Porunceşte celor trei zâne şi, din pământ, din iarbă verde, îţi vor 
aduce laptele! 

— Bine, dar cum să găsesc acum zânele? 

— N-ai cămăşile lor cu tine? înțeapă-le cu un vârf de cuțit şi îndată vor fi lângă tine! 

Mina făcu precum îi zise calul său şi-ndată zânele apărură înaintea lui. Văzându-le, le-a poruncit: 

— De astăzi, timp de patruzeci de zile, să-mi aduceţi în fiecare dimineaţă câte o găleată cu lapte 
de căprioară că de nu, vă leg de coada calului înaripat, să vă târască până crăpați! 

Zânele i s-au închinat şi i-au zis: 

— O să facem, stăpâne, cum ne-ai poruncit! 

Şi-aşa, din ziua aceea, Mina începu să-şi ţesale calul de două ori pe zi şi să-l hrănească cu lapte 
de căprioară. 

Împlinindu-se cele patruzeci de zile, calului îi crescu păr nou, ce strălucea ca aurul. Şi-atunci 
calul înaripat şi cu stea în frunte îi zise lui Mina: 

— Stăpâne, ai făcut tot ce ţi-am zis eu. Mai am să-ţi spun un lucru, pentru binele tău şi al meu. 
Cheamă zânele şi rupe-le câte trei peri de la fiecare, că o să ne trebuiască. Şi-apoi pregăteşte-te, că- 
n două zile ajungem la Muşata şi-o vom lua cu noi! 

Mina se pregăti de drum, îşi luă cele de trebuință, încălecă şi plecară. Umblară, trecură munți, 
câmpii, poieni, livezi, văi, râuri, dealuri şi prăpăstii şi-n cele din urmă ajunseră într-o câmpie unde 
mişunau şerpi veninoşi. Ajungând acolo, calul i-a spus lui Mina: 

— Câmpia asta n-o putem trece pe jos. Eu am să zbor, dar tu trebuie să te ţii bine de coama mea 
să nu te trântească de pe mine vânturile turbate. Şi, când ai să vezi că sunt gata să cobor pe pământ, 
să arunci trei peri de-ai zânelor. 

Să nu te sperii de ce-ai să vezi, că eu sunt cu tine! 

Calul, adunându-şi toate puterile, îşi luă zborul până la nori. Când să fie gata să coboare pe 
pământ, Mina scoase cei trei peri ai zânelor şi-i aruncă. Şi-atunci, ce văzu? 

Toţi şerpii s-au adunat, s-au încolăcit, s-au împletit şi au făcut un gard înaintea lor. Mina, văzând 
asta, s-a speriat tare, dar calul i-a zis: 


— Scoate alţi trei peri, aruncă-i şi nu-ți fie frică! 

Mina făcu ce-i zise calul şi-ndată apărură trei stoluri de vulturi flămânzi, care se repeziră asupra 
şerpilor, înghițindu-i pe dată. 

Şi-aşa trecură de acea câmpie blestemată. Tot mergând mai departe, calul îi zise lui Mina: 

— Stăpânul meu, bucură-te, că ne apropiem de muntele cu apă vie şi moartă. În pădurea în care 
vom intra acum, vom găsi multe fete şi nepoate de-ale zgripțuroaicei. Ele te vor întreba de unde vii 
şi încotro te duci. Tu să le spui: „Vin de pe lumea cealaltă, să iau apă vie şi moartă!” 

Auzindu-te, ele vor merge de-ndată la zgripțuroaică să-i spună. Zgripţuroaica, fiind cea care 
păzeşte apa vie şi apa moartă, îşi va aduna fetele şi nepoatele şi vor merge să păzească apele. În 
clipa aceea, noi vom merge repede la Muşata, vei dezlega-o de copac şi degrabă veţi urca în şaua 
mea. Ne vom lua zborul, toţi trei, şi când vei vedea că zgripţuroaica aleargă după noi, cu toate fetele 
şi nepoatele, să arunci şi ceilalți trei peri de zâne. Dar nici tu, nici Muşata să nu priviţi înapoi că, din 
cei trei peri, se va face un râu mare şi tulbure, o pădure deasă şi o prăpastie cu foc, cu pară vânătă. 
După ce vom trece de câmpia cu şerpi, ne vom putea odihni. 

Mina a luat aminte la tot ce i-a spus calul. Ajungând la fetele şi nepoatele zgripţuroaicei, acestea- 
l întrebară: 

— Bine-ai venit, flăcău mândru şi frumos! De unde vii şi încotro te duci? 

— S-aveţi parte de noroc! Vin de pe lumea cealaltă şi mă duc să iau apă vie şi apă moartă! 

— Întoarce-te, flăcăule, că-ţi vei pierde capul! 

— Nici nu-mi trece prin gând! răspunse Mina. 

Auzind asta, au luat-o la fugă să-i spună zgripţuroaicei. 

Aceasta şi-a adunat toată ceata de fete şi nepoate şi s-au dus să păzească apele. 

În timpul ăsta, Mina şi calul său ajunseră în peşteră. O eliberă pe Muşata, o luă în braţe şi se 
aruncară în spatele calului. 

— Ei, calule, acum să te văd! 

Calul, cu Mina şi Muşata călare, şi-a început zborul. Dar, deodată, au auzit un tunet înfricoşător. 
Calul a spus: 

— Este zgripțuroaica cu fetele şi nepoatele ei. Fă ce ţi-am zis şi să nu vă temeți de nimic! 

Atunci Mina a aruncat şi ultimii trei peri de zâne şi îndată apăru un râu tulbure, o pădure deasă şi 
o prăpastie cu foc. Zgripțuroaica, aşteptând cam mult la apa vie şi moartă, să vină Mina şi, văzând 
că acesta întârzie, s-a întors la Muşata şi, negăsind-o, s-a necăjit tare pe fetele şi nepoatele ei. S-au 
pus pe fugă şi ajunseră la râul cel tulbure. Intrând toate în râu, ca să treacă dincolo, nepoatele 
zgripțuroaicei s-au înecat până la una. leşind din râu, zgripțuroaica şi fetele ei ajunseră în pădurea 
cea deasă. 

De aici n-a putut să iasă decât zgripțuroaica cea bătrână care, nescăpând bine din pădurea cea 
deasă, ajunse în prăpastia cu foc. Dar de-aici nu mai putu să iasă şi arse. 

Scăpând de ele, calul, Mina şi Muşata ajunseră într-o poiană verde şi s-au aşezat la umbra unui 
copac. 

Calul i-a zis lui Mina: 

— Acum descalecă, stăpânul meu, şi să ne odihnim puţin, că am scăpat cu viaţă din toate 
necazurile. 

Mina şi Muşata, mână-n mână, şi-au spus toate prin câte au trecut de când au văzut lumina zilei 
şi până-n clipa aceea. După ce s-au odihnit, au încălecat calul înaripat şi s-au dus la baba care l-a 
crescut pe Mina. Acolo, în sat, Mina s-a cununat cu Muşata Lumii. Bucuria lor au împărtăşit-o toţi 
sătenii, care au venit cu mic cu mare la nuntă. 

Şi-au trăit în dragoste şi pace ani îndelungaţi şi, dacă n-or fi murit, poate că mai trăiesc şi astăzi. 

Basm am ştiut, basm v-am povestit. 

Nu ştiu cum am făcut, dar nu v-am mințit. 


Picurărușul 
poveste aromână 


A fost ce nici n-a fost. A fost odată un împărat tare învăţat şi tare bun la inimă. Nu era zi în care 
să nu facă vreo faptă bună, ca să-l pomenească oamenii veşnic. Aşa se face că într-o zi îi veni un 
gând cum nu se putea mai bun: făcu o şcoală cum nu era alta pe lume. Veneau aici feciori şi fete 
tocmai de la capătul pământului, ca să înveţe. Era, pasămite, o şcoală renumită. Printre copiii de 
bogătaşi, de domni şi de împărați, care învățau aici, mânca, cum s-ar spune, o bucată de pâine şi 
copilul unui păstor aromân. O dată cu el veniseră şi două fete de împărat: fata lui Verde-Împărat şi 
fata lui Alb-Împărat. Le trimiseseră părinţii să înveţe şi ele buchile. 

Pe feciorul păstorului îl botezară Picurărușul. O fi avut el alt nume, dar aşa-i ziceau copiii de la 
şcoală. Dacă era fiu de păcurar, adică de păstor! Picurărușul învăţa foc şi, când cele două fete de 
împărat nu ştiau să răspundă, gata sărea el şi le ajuta, că era dracul gol, la toate cele îl ducea capul! 
Şi ce-l mai îndrăgeau fetele pentru asta! 

Într-o zi, venind vorba de vise, dascălul le spuse că, de vor să li se împlinească visul, să nu-l 
povestească nimănui, în ruptul capului. 

Şi Picurăruşul avu un vis! Se făcea că se apropie de patul lui o babă, care ţinea într-o mână 
soarele şi într-alta luna, şi care îi zise: 

— Picurăruş frumos, Picurăruş frumos! Soarele şi luna îţi vor lumina calea, soarele şi luna îţi vor 
îndulci viaţa! 

Pe loc Picurăruşul s-a şi deşteptat, şi-a adus aminte de vorbele dascălului şi... toată ziua a stat 
trist şi gânditor. Văzându-l aşa abătut, maică-sa la întrebat: 

— Ce-are puiul mamii de-i supărat? Spune-i mamii, ce te doare? 

Păstorelul nostru însă nici nu deschidea gura şi tare se mai necăji maica lui. În cele din urmă îl 
dădu afară din casă! Bietul Picurăruş se plânse lui taică-său. Ce folos! Dacă nici de data asta fiul de 
păstor nu voia cu niciun preţ să spună de ce e amărât! îl goni şi taică-său! „Du-te, zice, caută-ți altă 
mamă şi alt tată, dacă pe noi nu ne asculti de fel!” Picurăruş era el deştept, nevoie mare, dar tot 
copil era! Nu s-a gândit el prea mult la ce face şi... punându-și mintea la picioare se aşternu 
drumului încotro i-or vedea ochii. 

Şi era fecior chipeş, mintos, pasămite cartea ce-o învățase nu căzuse pe pământ sterp, dădea 
roade. Tot mergând el, ajunse în împărăţia lui Verde-Împărat. Vizirul împăratului, după ce schimbă 
câteva vorbe cu Picurăruş, se lămuri pe dată că nu-i un copil oarecare şi-l îndrăgi nespus. Cum n- 
avea copii, nu ziceţi că l-a înfiat în grabă? 

Într-o zi, erau invitaţi la masă la împăratul Verde. Cum se face că era tocmai vacanță şi fata 
împăratului era acasă, ba încă o mai adusese la ea şi pe prietena ei, fata lui Alb-Împărat. Drăcoaicele 
îl recunoscură numaidecât pe bietul Picurăruş şi săriră cu gura pe el, care mai de care să-l întrebe de 
ce l-au gonit de acasă, de ce nu mai vine la şcoală, şi câte altele! Picurăruş... a spus el cum s-au 
supărat părinții lui... numai că tot nu voia să spună cum fusese visul. Atâta s-a ținut de el împăratul 
să-i spună, că, în cele din urmă, l-a aruncat în temniță de necaz. Ce copil încăpățânat! Noroc cu fata 
lui Verde-Împărat, care îi aducea zi de zi de mâncare într-ascuns. De-ar fi văzut-o taică-su! Azi aşa, 
mâine aşa, începu a-i fi drag Picurăruşul fetei noastre! Nu mai putea trăi fără să-l vadă barem... de 
două ori pe zi! 

În timpul acesta, fata lui Alb-Împărat, care era mai isteaţă, o tot stârnea pe fata lui Verde-Împărat 
cu fel de fel de întrebări, de încercări pe care le scria. Astălaltă însă era nițeluş mai groasă la minte, 
n-avea o minte aşa de subțire ca cealaltă şi nu prea putea să-l dezlege întrebările. 

Într-o bună zi iată ce-i scria fata lui Alb-Împărat, așteptând răspuns degrabă: 

„Cu ce se cântăreşte pojghiţa de pe ou?” 

„Din cei doi cai pe care-i va trimite, să-l aleagă pe cel mai bun, iar pe cel mai rău să i-l trimită 
înapoi.” 

„Să facă în aşa fel încât, când va necheza iapa ei, s-o audă mânzul din grajdul lui Verde- 


Împărat.” 

Fata lui Verde-Împărat crăpa de ciudă că nu ştia să-i răspundă. S-a înveninat de tot şi n-a închis 
un ochi toată noaptea. Degeaba! nu găsea nicio dezlegare! 

Dimineaţa, Picurăruş o vede abătută, galbenă ca turta de ceară. Aflând care-i era necazul, o linişti 
pe loc: 

— Nu te necăji pentru atâta, fată dragă! Ce mare lucru: ia pojghiţa de la ou şi pune-o pe o 
balanţă; pe celălalt taler pui câteva fire de pământ cu vârful degetelor şi cu asta... ai terminat! 

— Bun, cu asta să zicem că-i aşa. Ce fac cu cei doi cai? 

— Nimic mai uşor. Faci două gropi şi-i pui pe amândoi să sară. Cel mai bun şi mai viteaz dintre 
ei o să sară, cel fricos o să se sperie şi o să de îndărăt. 

— Bun! Şi asta-i bine, dar cu a treia? 

— Pentru asta nu mă prind, pentru că ar trebui să fiu şi eu la faţa locului. 

Fata făcu întocmai cum o învăţă Picurăruş şi, pe deasupra, făcu ce făcu şi-l scoase pe 
năzdrăvanul ei prieten din temniţă şi-l trimise la fata lui Alb-Împărat. Cum ajunse în împărăţia lui 
Alb-Împărat, Picurăruş îşi cheamă oamenii şi le zise: „Cum vedeţi un câine, ucideţi-l!” 

Apoi se propti în curtea palatului, scoase revolverul şi ucise un câine împărătesc. Străjerii iute se 
năpustiră asupra lui, îl prinseră şi-l duseră fetei lui Alb-Împărat, să-l judece (pasămite ea nu avea 
tată, domnea singură). ÎL întrebă de ce i-a ucis câinele. 

— Cum să nu-l ucid, Măria ta, când lupii au ajuns să mănânce ciobanii de vii şi ei nici nu ciulesc 
urechile! 

— Asta-i bună, cum îți închipui că pot ei, câinii de aici, să audă lupii din pădure? 

— Păi dacă, de aici, câinii nu aud lupii din pădure, apoi cum ai vrea Măria ta ca mânzul de la 
Verde-Împărat să audă nechezatul iepei din grajdurile Măriei tale?! 

Tare a mai fost înciudată fata că i-a venit de hac Picurăruşul! Dar şi bine i-a părut că băiatul e 
atât de deştept! De aceea s-a hotărât să-l facă frate de cruce. 

oale bune, dar fata lui Verde-Împărat îl îndrăgise şi ca. 

Ca să nu se supere niciuna, nici alta, Picurăruş se făcu fratele lor de cruce. 

Într-o dimineaţă, când una-i turna cu ibricul de aur să se spele şi cealaltă îi ţinea ligheanul de 
argint, el spuse: 

— Asta-i! Abia acum înţeleg tâlcul visului meu: luna şi soarele sunteţi voi amândouă, prietenele 
mele pe viață. 

Şi au trăit împreună ani mulți şi fericiți. 


Legenda cârtiței 
poveste aromână 


A fost odată un om sărman, sărman. Bietul de el avea un singur lucru bun, în afară de cinste: o 
vie cum nu se mai află, mănoasă şi de soi bun. O muncea cu dragă inimă el şi copiii lui şi cu ce 
scoteau de pe urma ei le ajungea să-şi ţină zilele. Vecinul lui, un mare bogătan, tare îl mai pizmuia 
pentru via asta! Şi atâta se învenina că minunea aceea de vie nu-i a lui că, în cele din urmă, i-o luă 
cu sila. 

Bietul sărac se duse să se plângă la stăpânire pentru nedreptatea care 1 se făcuse. 

Judecătorul îl chemă şi pe bogătan de faţă şi-l întrebă: 

— De ce i-ai luat omului via? 

— N-am luat nicio vie, via e a mea! 

— Cum e a ta? Poţi să dovedeşti asta? 

— Păi mai bine decât aşa nici că se poate: via însăşi mărturiseşte că e a mea, zise bogătanul. 

— Fi, asta! Ce tot îndrugi acolo? Că doar o vie nu poate vorbi! 

— Da nu vă mai necăjiţi, domnule judecător, zise el miorlăindu-se şi fandosindu-se, de nu vă e 


cu supărare, veniți cu mine şi veţi vedea ce n-aţi văzut: via mea vorbeşte! 

— Dacă-1 aşa, spuse judecătorul cu jumătate de gură, atunci am să vin mâine dimineaţă să văd 
cum stau lucrurile. 

Ce făcu hrăpărețul şi pizmăreţul de avut?! îl luă pe fiu-său peste noapte, îl îmbrăcă în blană de 
samur, ca pe un fecior de bogat ce se ţinea, şi se duse cu el la vie, făcu acolo o groapă, îl vâri în ea 
pe băiat şi-i spuse: 

— Mâine dimineaţă, când o să venim aici şi o să întrebăm via: „A cui eşti?” tu ai să răspunzi aşa, 
mai pe înfundate şi cu glasul mai gros: „Sunt a bogatului”. Şi aşa au făcut oamenii aceia cu inimă 
de câine, de puseră pentru totdeauna mâna pe via după care li se scurseseră ochii. 

Bietul sărac, amărât ca vai de el de marea nedreptate care i se făcuse — atât de amărât că, să-l fi 
înțepat cineva cu un ac, n-ar fi curs sânge din el! — îşi întoarse privirea către ei şi blestemă din 
fundul rărunchilor: 

— Să fie blestemat să umble pe sub pământ în vecii vecilor şi lumina să n-o mai vadă cel ce a 
vorbit! Şi lumea spune că, de atunci, feciorul bogătanului cel hrăpăreţ s-a făcut cârtiță. 


Povestea celor trei mincinoşi 
poveste aromână 


A fost odată ca niciodată. Au fost odată doi oameni: unul dintr-un loc şi celălalt dintr-alt loc, unul 
Mitu, celălalt Pitu. Amândoi nişte mincinoşi de secau pământul şi apele, nu alta. 

Ce-i dădu într-o zi lui Mitu prin gând?! Luă o desagă cu balegă, puse pe deasupra un strat de 
ceară, o urcă pe măgar şi o porni în târg s-o vândă. Pitu, pe de altă parte, umplu o desagă cu paie, 
puse deasupra o mână, două de fir de mătase, doar-doar o izbuti să-i cumpere cineva paiele drept 
mătase! Mergând ei pe drum, naiba ştie cum se întâlniră amândoi. 

Din vorbă-n vorbă, îl întrebă fiecare pe celălalt ce duce la târg. „Ceară”, spuse unul, „mătase”, 
celălalt. Ce-şi zise fiecare în sinea lui? „Dac-aş putea face schimb cu el...? 

Mitu îşi ia inima în dinţi şi-i zice lui Pitu: 

— Prietene, nu ti-ar veni la socoteală să facem schimb: ceară pe mătase? Nu de alta, dar acolo 
unde mă duc eu are mai multă căutare mătasea decât ceara. 

Celălalt, care atâta aştepta, zice: 

— N-ar fi rău de loc! Tocmai că şi acolo unde mă duc eu se caută mai curând ceara decât 
mătasea. 

Zis şi făcut. „Mărfurile” s-au schimbat, cei doi şi-au luat rămas bun şi... pe-aci ţi-e drumul, care 
mai de care să grăbească pasul, ca nu cumva să fie descoperit prea devreme de către celălalt. După 
ce goniră o vreme, ce-i trece prin cap lui Pitu? „la să mă uit eu, nu cumva mi-o fi dat altceva în loc 
de ceară?” Când colo... ce să vadă! Balegă de vacă! „Mi-a făcut-o urât de tot, zise el înciudat. Eu 
barem i-am dat paie, să i le dea măgarului, dar baliga n-o mănâncă nici porcii!” Face iute cale- 
ntoarsă şi mi ţi-l ajunge: 

— Ah, Mitule, Mitule, m-ai păcălit! Nu ştiam că eşti aşa de mincinos. Cum se face una ca asta: 
balegă în loc de ceară?! 

— Amândoi suntem din acelaşi aluat, fârtate; eu mint, iar tu păcăleşti. Şi apoi, cum te-am 
păcălit? Mi-ai dat paie, ţi-am dat baligă! 

— Ah, care va să zică te-ai prins şi tu?! Păi atunci, să ne luăm de mână amândoi! Nu vrei să 
facem tovărăşie? 

— Cum să nu?! Facem! 

După care îşi vândură „marfa”, îşi lăsară măgăruşii acasă şi... la drum, o porniră prin sate să 
păcălească lumea. 

Înnoptară într-un sat, în casa unui om care-i primi cu dragă inimă, ba-i mai şi ospăta. După ce se 
ghiftuiră bine, Pitu, tot uitându-se în sus, zări sumedenie de cârnaţi atârnaţi în tavan, tocmai buni de 


şterpelit. Se prefăcu că se uită spre fereastră să vadă cum arată cerul şi zise, ca să înțeleagă Mitu: 
„Ah, ce nori groşi aleargă pe cer în noaptea asta!” Mitu a înţeles încotro bate tovarăşul lui şi nu 
întârzie nicio clipită cu răspunsul: „Aş, nori sunt ăştia? Se porneşte la noapte un vânt de-i mătură de 
pe cer şi rămâne un senin...” 

Pasămite, când Pitu zicea „nori” vrea să zică „cârnaţi”, iar Mitu vrea să-i spună că „n-are rost să- 
şi facă griji, va fi mai uşor decât îşi închipuie”. Stăpâna casei, biata de ea, nu pricepea mare lucru: 
vedea ea bine că cerul era senin, şi totuşi ei spuneau că-i înnorat! De aceea se duse în camera de 
alături, la bărbatu-său, şi-i spuse: 

— Să ştii că oaspeţii noştri sunt cam nărozi. Auzi colo ce spun. Şi-i povesti toate cele. Omul ei 
însă pricepu îndată că aici nu-i lucru curat şi răspunse: 

— Femeie, şi-au pus în gând să ne lase fără rimaţi. Vezi mai bine de-i strânge mai degrabă. 

Femeia nu pierdu nicio clipă, îi strânse într-un sac şi-i duse în odaia din față. 

Mitu însă nu lăsa din ochi sacul cu cârnaţi; se sculă la miezul nopții şi, mergând tot în vârful 
degetelor, umflă sacul şi... prinde orbul scoate-i ochii! Gospodarul nu prea putea să doarmă cu 
gândul la carnații lui şi mereu tot pipăia sacul cu mâna, să-l simtă la locul lui. Când mai pipăi şi de 
data asta, ia sacul de unde nu-i! Fuga la oaspeţi, oaspeţii nicăieri! 

— Opincile, nevastă, că am rămas fără cârnaţi! îşi pune el repede opincile, şi... glonţ, după hoți! 
Caută ici, caută colo — noroc că, luna strălucind pe cer, era o lumină de-ai fi găsit şi acul — în cele 
din urmă îi găsi. Numai că nu ştia ce să facă: să se apropie să le ceară sacul, îi era frică să nu-l ia la 
bătaie. Spre norocul lui, unul dintre ei, Pitu, rămase ceva mai în urmă, atunci omul nostru se apropie 
de cel cu sacul, de Mitu, şi-i zise: 

— Dă-mi-l să-l mai duc şi eu! 

Crezând că i-l cere tovarăşul lui, Mitu i-l dădu şi-şi văzu de drum. Drept care, cârnaţi şi stăpânul 
lor o porniră înapoi spre casă mâncând pământul. Când se apropie Pitu, îl vede pe Mitu fără sac: 

— Unde ţi-e sacul? 

— Cum unde mi-e? Nu-i la tine? 

Fiecare din ei credea că celălalt îl trage pe sfoară. 

— Păi nu ţi l-am dat adineauri? zice disperat Mitu. 

— Nici vorbă! zice Pitu. 

— Să ştii atunci că ni l-a luat gospodarul! 

Niciuna, nici două, o iau la fugă după el, o apucă pe o scurtătură şi ajung înaintea lui acasă. Se 
leagă unul din ei la cap femeieşte şi, de-ndată ce-l vede pe gospodar, îi zice: 

— Slavă Domnului că ai pus mâna pe el, bărbate, dă-mi-l să-l pun în casă. 

Bietul gospodar, cum era frânt de atâta alergătură, nu băgă de seamă că nu era nevastă-sa şi-i 
dădu sacul. 

Hoţomanii o zbughesc pe uşa din dos şi... întinde-o! 

După ce se odihneşte puţintel pe prag, gospodarul intră în casă. Nevastă-sa, cum îl vede, îl şi 
întreabă dacă a prins hoţii. 

— Da' ce mă mai întrebi? Nu ţi-am dat sacul niţel mai-nainte? 

— Ce tot spui acolo, bărbate?! Eu abia acum dau ochii cu tine de când ai pornit-o după ei! 

— Nu cumva glumeşti, femeie?! 

— Cum îţi închipui aşa ceva, de glume îmi arde mie acum? 

— Dacă-i aşa, iarăşi ne-au luat cârnaţii, zise bietul om şi o şi întinse din nou la fugă după ei. 

Nu trecu mult şi-i ajunse. 

— Păi bine, oameni buni, zice el, nu ştiam că sunteţi aşa de mincinoşi! 

— Noi mințim şi tu păcăleşti, jupâne, ziseră ei. 

— Păi, dacă-i aşa, ne găsirăm trei atunci: vorba ceea: s-a rostogolit tingirea şi şi-a găsit capacul! 
Daţi-mi sacul şi să facem tovărăşie. 

Zis şi făcut. 

O porniră toţi trei înainte şi ajunseră într-un oraş. În pungă: fluiera vântul. Cu totul n-aveau mai 


mult de un leu de fiecare. Vorba era acum cum să facă cum s-o dreagă ca să mănânce să bea şi să nu 
plătească nimic?! 

S-au hotărât ca fiecare să-şi bată capul cu câte ceva: unul să facă rost de pâine, altul de mâncare 
şi al treilea de vin, că, de! fără vin nu prea alunecă mâncarea pe gât! 

Pitu, care se prinsese să aducă pâine, se duse la un brutar şi-i spuse: 

— [a-ți înapoi leul ce ţi-l datorez. 

— Da' de când îmi datorezi ceva? Eu nu-mi aduc aminte. 

— Nu-ţi aduci dumneata aminte, dar eu îmi aduc; ia-l că... ţi-l datorez! 

— Atunci dă-mi-l, zise brutarul, cu toate că, îți spun drept, nu-mi aduc aminte. 

După nu ştiu câtă vreme, Pitu se întoarce la brutar şi-l roagă să-i dea zece pâini „Într-o oră îţi 
aduc banii, că n-am mărunt la mine”, zise Pitu. 

— Lasă, prietene, se poate, nu pierd eu banii de la tine, n-am nicio grijă. 

Ce gândea bietul brutar? „Omul ăsta a făcut anume un drum ca să-mi dea înapoi un leu uitat de 
mult, şi n-o să vină el să-mi plătească tocmai acum, când te cunosc bine?” 

Pitu îşi pune frumuşel pâinea în desagi şi, vorba aceea, cine l-o mai vedea vreodată călcând în 
brutăria cu pricina... 

În vremea asta, Mitu, care se prinsese să facă rost de mâncare, se duce în piaţă, alege un peşte 
mare, de câteva ocale, cel mai frumos peşte dintr-o pescărie, şi-i zice negustorului: 

— Te-aş ruga mult, n-ai vreun băiețaş pe-aici care să-mi ducă peştele acasă şi să ia şi banii 
pentru el? Tot n-am eu mărunt la mine! 

— Cum să nu, zise negustorul, şi-i dădu un băiat care să-i ducă peştele. 

Pe drum, Mitu ia peştele din mâinile băiatului, îi dă singurul leu pe care-l avea şi-l trimite la 
cârciuma din colț să-i cumpere tutun: 

— Du-te, zice, că te aştept aici. 

Nici n-apucă să se depărteze băiatul, că Mitu o şi zbughi pe alt drum şi drept la han nimeri, unde 
trăseseră toți trei. 

Al treilea, să-i zicem pe nume Chitu, trebuia să aducă vinul. Ce credeți că face? 

Ia un burduf de piele, îl umple pe jumătate cu apă şi se duce la unul care vindea vin, chipurile să 
cumpere. 

— Dă-mi, zice, cinci ocale de vin, ca să fie la un loc zece, cu ce mai am aici. 

Negustorul îi toarnă cit a cerut şi, abia după aceea, Chitu îl întreabă cât costă ocaua. Omul îi 
spune prețul, Chitu îi dă mai puțin, mai lasă unul, mai dă altul, totuşi nu se puteau înțelege de loc 
din preț: 

— Nu-mi convine la preţul ăsta, spuse negustorul; dacă nu-mi dai cât îţi cer, dă-mi vinul înapoi. 

Păi... Chitu tocmai asta aştepta! Să-i dea înapoi cinci ocale de vin botezat! 

Şi uite-aşa, din negustor în negustor umple burduful, goleşte cinci ocale, iar umple, iar goleşte, a 
ajuns hoțomanul de Chitu să facă vin din apă! ŞI, tot aşa cu minciuni peste minciuni şi cu înşelătorii 
de tot felul, au trăit ei în oraşul acela mai bine de o săptămână! 

Când să plece, îşi tot frământau mintea cum să plătească datoria la hangiu. N-aveau un chior în 
buzunar! 

Încă în ajunul plecării îi cerură hangiului pentru a doua zi un prânz mai deosebit, ca pentru 
ultima oară, şi tot odată, să pregătească socoteala. Hangiul, bietul de el, credea că are a face cu nişte 
oameni cinstiți şi a făcut întocmai. 

Ei, a doua zi mâncară, băură. Când, la plată, începură să se certe între ei, chipurile, care mai de 
care să plătească el! 

— Nu, nu, eu plătesc, spunea Pitu, că eu v-am adus aici! 

— Ba să-mi fie cu iertare, sărea Mitu, tu ai plătit La Salonic, aici e rândul meu! 

— Nu şade bine să plătiți voi, sare de colo şi Chitu, de data asta eu trebuie să fac cinste! 

Ba că se cuvine, ba că nu se cuvine, mai mai să se încaiere. 

— Măi creştinilor, staţi măi, oameni buni, nu vă certaţi, îi opri cu vorba slujitorul hangiului. Să 


vă învăţ eu cum s-o scoateţi la capăt, ca să nu se supere niciunul: uite, legați-mă pe mine la ochi şi, 
pe care-i prind întâi acela să plătească! Nu-i bine aşa? 

— Oooo! Minunat, ziseră toţi în cor. 

Îi legară ochii frumuşel, îşi scoaseră apoi încălțările, le luară în mână şi, unul după altul, în vârful 
picioarelor, o şterseră frumuşel afară! Bietul slujitor juca „de-a baba oarba” de unul singur: ba să 
prindă ici pe unul, ba colo pe altul, nimic! Auzind gălăgie, vine hangiul din odaia de alături şi, haț! 
slujitorul mina pe el, zicându-i: 

— Tu ai să plăteşti! şi-şi dezlegă pe loc ochii. Când colo, ce să vadă? Mincinoşii spălaseră putina 
da i mult şi cel prins era chiar stăpânul său. 

— Tu să fii sănătos, îi răspunse acesta, că eu... am înghițit hapul şi gata, n-am ce face! 

Şi amărâtul de hangiu rămase cu buza umflată şi cu toată paguba pe spinarea lui! De, aşa se 
întâmplă cu cei care nu fac ochii mari atunci rând trebuie, şi se lasă păcăliți de te-miri-cine! 

Vorba ceea: unde nu-i cap, vai de picioare! Şi: cine are de învăţat să înveţe! 

Ei, dragii mei, povestea s-a sfârşit: 


Poveste ştiam, 
Poveste v-am spus, 
Cu am putut 

Atâta v-am dus! 


Fata moşului cea înţeleaptă 
poveste aromână 


A fost ce nici n-a fost. Ceva minunat era, în lumea întreagă se povestea, toţi ascultau şi se 
minunau. 

A fost, măi frate, într-o vreme un împărat. Şi acest împărat avea un vizir. Nu ştiu de ce, dar 
împăratul numai la treburi grele îl mâna pe bietul vizir, într-o zi, în amiaza mare, ce-i trecu prin 
bostan împăratului? îşi chemă vizirul şi-i spuse: 

— Vizire, slugă credincioasă, ţine galbenul ăsta de aur şi din el să-mi faci: o velinţă de lână, de 
un galben; să-mi cumperi un berbec, tot de un galben şi să-mi aduci şi galbenul înapoi. 

„Tiii! mânca-l-ar lupul, îşi zise vizirul, la ce-l pune necuratul?! Cum vine asta: şi cărnoasă, şi 
lăptoasă şi devreme acasă?!” 

— la aminte, fiul meu, adăugă împăratul, ai de la mine un an de gândire şi de înfăptuire! De nu- 
mi îndeplineşti dorința, unde-ţi stau picioarele îţi va sta şi capul. Înţelesu-m-ai? 

— Am înţeles, slăvite doamne! Vorba aceea: şi oile să rămână oi, adică să nu lipsească niciuna, 
dar şi lupul să fie sătul! 

Bietul vizir se retrase cu capul plecat, de parcă i se înecaseră corăbiile, mai-mai să plângă de 
supărare. Umblă el mult să găsească pe cineva care să-i dea vreun sfat, ca s-o scoată la capăt, dar... 
nimic. De bună seamă, avea el bani destui ca să cumpere o velinţă şi un berbec, dar cum s-o dreagă 
cu galbenul, când s-o duce la împăratul?! 

Cum mergea el pe drum şi tot rătăcea din sat în sat, se întâlni cu un moşneag. „Bună ziua”, unul, 
„bună să-ți fie inima”, celălalt, porniră amândoi spre sat. Era o căldură ca aceea, în amiaza mare. 
Vizirul intră în vorbă cu moşneagul, oare nu scotea o vorbă: 

— Ei, moşule, ia-mă-n cârcă tu întâi, că pe urmă te-oi lua şi eu! Altfel nu-i chip să biruim 
căldura asta! 

Moşneagul îl privi mirat şi-şi spuse: 

„Asta nu-i zdravăn, bietul de el. Auzi colea, să-i iau în cârcă pe urcuşul ăsta şi pe căldura asta? 

Din vorbă în vorbă ajunseră în sat şi moşneagul îl găzdui la el acasă. Moşul avea numai o fată, 
dar foarte înţeleaptă. Cum îl văzu pe taică-su însoțit de cineva, îl întrebă ce fel de om este oaspetele 

lor. 

— Ce fel de om o fi, nu ştiu, zise moşul, dar mi se pare că-i lipseşte o doagă, dacă nu cumva mai 
multe! 

— Cum adică? 

— Păi ascultă şi tu ce prostie mi-a spus pe drum: să-l iau eu în cârcă, apoi să mă ia el în cârcă, 
doar doar om birui urcuşul şi căldura. 

— Ba nu-i prost de loc, dacă ţi-a vorbit aşa, dimpotrivă, e tare înțelept. El a vrut să spună că ar fi 
bine să povesteşti când tu una, când el alta, până scăpați de urcuş, ca să vi se pară drumul mai uşor. 

Nu trecu mult şi vizirul, văzând că fata şchiopătează, îi spuse moşului: 

— Casa-i bună, dară hornu-i strâmb! 

Moşul făcu ochii mari şi-şi zise: „Bietul de el! Orice ar zice fiică-mea, nu-i în toate minţile 
Fata tocmai intra şi, auzind vorbele vizirului, îi răspunse: 

— Hornu-i strâmb, dară fumul merge drept! Apoi se duse să pregătească ceva de-ale gurii. 

— Deşteaptă fată ai, moşule, zise vizirul. 

— Slavă domnului! răspunse mogul. Ea e sprijinul şi bucuria bătrâneților mele. 

Din vorbă-n vorbă, îi povesti moşul cum în ziua aceea murise un om avut în satul lor. 

— A murit viu sau a murit mort? întrebă vizirul. Moşneagul din nou făcu ochii cât cepele şi zise 
în sinea lui: 

„Nu-ncape vorbă, nu-i întreg la minte!” 

Se duse îndată în cealaltă odaie şi-i spuse fetei: 

— Nu-ţi fie cu supărare, fata tatii, dar oaspetele nostru e cam într-o parte. Auzi şi tu ce spune: 
„Casa-i bună, dară hornu-i strâmb!” şi doar, ştii şi tu, mai e vreun horn mai drept decât al nostru în 
tot satul?! 

— Tată dragă, el altceva a vrut să spună prin asta: m-a văzut pe mine că şchiopătez şi a crezut că 
sunt şchioapă de felul meu, el nu ştie că m-am înțepat şi de aceea nu calc bine. Dar ai văzut ce i-am 
răspuns şi eu! 

— Asta... să zicem că e aşa cum zici tu, fata tatii, dar să auzi altă prostie: eu am adus vorba de 
bogătanul nostru, oare a fost îngropat azi, şi ce crezi că m-a întrebat? „A murit viu sau mort?” Ei, ce 
zici, n-are ceva lipsă la cântar? 

— Te înşeli, tată, şi de data asta! El a întrebat, de fapt, dacă lasă copii după moarte care să-i 
poarte numele sau nu lasă? Că de nu lasă, este mort pe veci, iară de lasă, atunci într-adevăr a murit 
viu! Vizirul, ca omul care umblă după leac, asculta după uşă ce vorbea tatăl cu fiica lui şi auzi tot. 

Se aşezară la masă. Fata pregătise un pui, pe care îl aduse şi îl împărți: îi dădu tatălui ei capul, 
picioarele le dădu oaspetelui şi ea îşi păstră aripile. Vizirul, deşi om isteţ, totuşi treaba asta nu prea o 
înțelese şi-i ceru lămuriri fetei, care-i răspunse: 

— Capul l-am dat lui taică-meu, pentru că el este capul familiei; picioarele ţi le-am dat dumitale, 
pentru că de picioare ai nevoie ca să poți face cale lungă; aripile le-am ţinut pentru mine, pentru că 
noi, fetele, suntem ca păsările cerului: când le cresc aripile, îşi iau zborul şi îşi fac alt cuib. 

Vizirul era tare încântat de marea înțelepciune a fetei. 

— Tu care ştii atâtea lucruri, îi spuse el, poate că-mi dai si mie o povaţă, pentru că iată ce se 
întâmplă: cu un galben trebuie să fac o velință, să cumpăr un berbec şi galbenul să-mi rămână 
galben! 

— Mare lucru! spuse fata. Du-te şi cumpără de la un păstor aromân un berbec netuns, de un 
galben; tunde-l şi lâna dă-mi-o mie să ţes din ea două velinţe, de o să se minuneze oricine le-o 
vedea: una ai s-o vinzi pentru un galben şi una o păstrezi. În felul ăsta ai să ai: velinţa, berbecul şi 
galbenul. Ascultând-o, vizirul a rămas cu gura căscată. A făcut întocmai cum l-a învăţat fata şi iată-l 
la împăratul. 

Acestuia nu-i venea să creadă că vizirului i-a dat prin cap una ca asta. De aceea îl sili să-i spună 
adevărul, cine l-a învăţat, că nu-i va face niciun rău. Şi vizirul i-a povestit pe rând toate sfaturile 
înțelepte ale fetei. 

Împăratul nostru era tânăr, şi, când auzi de înţelepciunea fetei, o ceru de nevastă, se însura Cu ea 
şi trăiră ani mulți şi fericiți. De multe ori a pus la încercare el deşteptăciunea nevestei sale, şi de 
fiecare dată ea, cu ascuțimea minţii ei, ieşea biruitoare. 

Ba povestea spune că împăratul a coborât de pe tron şi a urcat-o pe nevastă-sa, şi toți oamenii o 
iubeau atât de mult, încât în jurămintele lor pomeneau numele ei. Toţi mergeau să-i ceară sfaturi. 
M-am dus şi eu s-o întreb de una, de alta şi ea mi-a spus povestea asta, pe care, puţin de ici, puţin de 
colo, v-am spus-o şi eu cum am putut. 


Alb împărat şi nepoţii lui cu părul de aur 
poveste din Banat 


A fost odată un împărat tânăr de ani, dar alb pe cap ca oaia, şi pentru aceasta toată lumea îi zicea: 
Alb împărat. El avea un singur fecior şi, murindu-i împărăteasa, a luat o văduvă, tot soție de 
împărat. 

Feciorul împăratului, trecând anii ca banii, s-a făcut mare şi a început să-i dea mustăţile. Seara 
mergea cu prietenii săi pe la clăci şi pe la şezători, unde se adunau şi fetele mari de măritat. Într-o 
seară, fetele începură a povesti ce ar face ele dacă feciorul împăratului le-ar lua de soție. 

Una din ele zise: 

— Dacă feciorul împăratului m-ar lua pe mine de nevastă, i-aş face copii cu părul de aur. 

Fata care povestea nu ştia că şi feciorul împăratului era de faţă la şezătoare cu mai mulţi feciori. 
Auzind feciorul împăratului vorbele spuse de fată şi văzând-o frumoasă ca o zână, se îndrăgosti de 
ea, şi s-a hotărât s-o ia de nevastă. 

Împărăteasa, măştihoaia, avea o nepoată, fata fratelui ei, împăratul Verde, dar aceasta era urâtă 
de „să astupi toate oalele dinaintea ei”. Nici nu voia să audă de ea feciorul nostru. 

Feciorul s-a dus la împăratul şi i-a spus că ar vrea să se-nsoare. La stăruința împărătesei, tatăl său 
i-a spus de fata împăratului Verde, care-i dădea zestre o jumătate de împărăție şi nouă care de saci 
plini cu galbeni. 

— Nici dacă mi-ar da toată împărăția şi nouăzeci şi nouă de care de galbeni, nici atunci n-aş lua- 
o de soție, răspunse feciorul împăratului. 

Vrând-nevrând, împăratul trebui să facă pe placul feciorului, căci el avea să trăiască cu ea. S-au 
dus şi au petit fata pe care şi-a ales-o el. 

S-a făcut o nuntă mare şi frumoasă, şi toată lumea era voioasă, numai afurisita de măştihoaie 
vărsa venin de necaz. 

La un an după nuntă, nora împăratului a născut un băiat frumos cu părul de aur. Nici împăratul şi 
nici feciorul nu erau acasă. Măştihoaia, ca să-şi răzbune nepoata, luă băiatul şi puse în patul nurorii 
un căţeluş, spunându-i că pe acela l-a născut, iar pe băiatul cu părul de aur l-a dat unei slugi, să-l 
ducă să-l prăpădească, şi i-a dat o pungă de galbeni ca să tacă, să nu spună nimănui niciun cuvânt. 

Sluga luă pruncul şi punga cu galbenii, şi, în loc să prăpădească copilul nevinovat şi aşa de 
frumos, l-a dus la o casă de oameni săraci, şi dându-le punga cu bani, le-a spus să crească copilul şi 
să-l îngrijească, că odată, când va fi mare, acesta le va fi de mare folos. 

Când a venit împăratul şi feciorul acasă, măştihoaia îi duse în camera nurorii şi, arătându-le 
cățeluşul, le spuse: 

— lacă băiatul cu părul de aur! 

Nora plângea de mare ruşine ce i-o făcuse această femeie fără de inimă, dar bunul ei bărbat o 
mângâia, căci ei se iubeau. După al doilea an, nora împăratului iară născu, de astă dată născu o 
fetiță de o frumuseţe rară, cu părul de aur. Măştihoaia a luat fetiţa de la mamă-sa şi i-a pus iarăşi o 
cățeluşă. A dat fetița slugii şi două pungi de galbeni, şi i-a spus s-o ducă s-o prăpădească, ca şi pe 
băiat, şi să nu spună nimănui niciun cuvânt. 

Sluga a luat fetiţa şi cele două pungi şi a plecat tot la casa unde a dus băiatul, şi le-a dat fetița şi 


pungile cu galbenii. Oamenii s-au bucurat foarte mult, atât de fetiță, care n-avea pereche în lume de 
frumoasă, cât şi de galbeni, căci acuma nu mai erau săraci. Şi-au cumpărat pământ, vite de tot felul 
ŞI şi-au făcut casă nouă ca şi la cei bogaţi. 

Venind împăratul cu feciorul acasă, împărăteasa i-a dus să le arate ce a născut nora. Şi de astă 
dată a plâns biata nevastă de s-a topit de atâta plâns, iar bărbatu-său o mângâia şi-i spunea să nu se 
necăjească. 

Bietul slugă, care a dus copiii la casa oamenilor săraci, ca să-i crească, nu mai putea îneca în 
sufletul lui atâta nedreptate, şi s-a hotărât într-o bună zi să meargă la împăratul să-i dezvăluie toată 
blestemăția împărătesei. 

— Înălţate împărate! îmi zace pe inimă o mare durere şi de ani de zile mă frământ cu ea, dar 
acum n-o mai pot ascunde şi vreau să v-o descopăr, dar înainte de toate vă rog să nu mă pedepsiți, 
căci eu nu am nicio vină. 

— Spune, dragul meu, răspunse împăratul, căci n-am să te pedepsesc, chiar dacă ai fi greşit cu 
ceva! 

— Înălțate împărate! spuse sluga credincioasă, când a născut nora înălțatului împărat întâia oară 
un băiat cu părul de aur, înălţata împărăteasă a luat pruncul de la mamă-sa în clipa în care l-a născut 
şi a pus în locul lui un căţeluş, zicând că pe acela l-a născut, iar copilaşul nevinovat mi l-a dat mie 
să-l duc să-l prăpădesc. Ca să nu spun nimănui nimic despre fapta ei, mi-a dat o pungă de galbeni. 
Eu am luat copilaşul şi punga cu aur şi m-am dus departe la casa unei familii sărace, pe care i-am 
rugat să aibă grijă de băiat şi să-l crească, dându-le punga de galbeni. Atât bărbatul cât şi femeia lui 
au primit cu multă bucurie băiatul, şi nu voiau să primească galbenii, spunând căci, neavând copii, 
îl vor creşte şi-l vor îngriji ca şi când ar fi fost al lor. La stăruințele mele, totuşi, au primit banii, căci 
erau oameni săraci. 

Când a născut a doua oară o fetiță, cum n-am mai văzut în viața mea atât de frumoasă, cu părul 
de aur, împărăteasa a pus în locul ei o cățeluşă şi mi-a dat fetița mie şi două pungi de galbeni, ca să 
duc biata fetiță s-o prăpădesc şi să nu spun nimănui niciun cuvânt. Am luat fetița şi pungile cu aur, 
şi m-am dus iar la oamenii cărora le-am dat şi băiatul. Când au văzut fetiţa atât de frumoasă, nu mai 
puteau de bucurie şi, când le-am dat cele două pungi de galbeni, nu voiau să primească nicidecum, 
zicând că acuma nu mai sunt săraci, căci pe aurul primit întâia dată şi-au cumpărat vite, pământ şi 
şi-au făcut casă frumoasă, au cu ce să trăiască, şi pot creşte uşor chiar patru-cinci copii, nu numai 
doi. 

Eu le-am pus pungile pe masă, şi am plecat repede din casa lor. 

Auzind împăratul această poveste tristă, a mers la feciorul său şi i-a spus tot ceea ce a auzit din 
gura slugii credincioase. Amândoi, însoțiți de slugă, s-au urcat în trăsură şi s-au dus la casa unde se 
aflau cei doi copii cu părul de aur. Când au ajuns la ei, aceştia le-au ieşit în poartă şi le-au deschis-o, 
neştiind pentru ce au venit la ei. 

Împăratul şi feciorul său i-au întrebat: 

— Aveţi dumneavoastră aici doi copii cu părul de aur, un băiat şi o fetiță?! 

— Avem, înălțate împărate, răspunseră ei, şi ni-s dragi ca ochii noştri, că-s frumoşi şi cuminţi. 

— Am venit să-i vedem şi noi cât sunt de frumoşi, zise împăratul, şi intră cu toţii în odaia 
copiilor. 

Când i-au văzut atât de frumoşi, nu s-au mai putut stăpâni de bucurie, i-au îmbrățișat şi i-au 
sărutat, plângând cu lacrimi, nemaiştiind de fericiți. 

— De unde aveţi copiii aceştia? îi întrebă împăratul. 

— Înălţate împărate, răspunse bărbatul, acum câţiva ani a venit la noi un om şi ne-a adus băiatul, 
şi ne-a dat şi o pungă de galbeni, şi ne-a rugat să primim băiatul să-l creştem şi să-i purtăm de grijă. 
Neavând noi copii, şi văzând unul atât de frumos cum n-am mai văzut altul pe lume, l-am primit 
foarte bucuros şi, deşi eram atunci săraci, n-am voit să primim punga cu aur. Omul acela, cu sila, 
ne-a făcut să luăm banii. 

— Bine a făcut el! spuse împăratul, a ştiut el că face un bine! 


— Aţi cunoaşte omul acela care a adus băiatul? spuse mai departe împăratul. 

— Nu l-am cunoaşte, căci şi atunci când a adus fetița, n-a stat mult de vorbă cu noi, ne-a dat-o şi 
ne-a îmbiat cu două pungi de galbeni, pe care noi nu voiam nicicum să le primim. Văzând el că noi 
nu vrem să luăm pungile, ni le-a pus pe masă şi, deschizând uşa, a plecat, spuse omul nostru. 

— Vedeţi omul acesta? îi întrebă, arătându-l pe slugă, acesta e omul de omenie care v-a făcut 
bogați, iară pe noi ne-a făcut să fim fericiți, vorbi împăratul. Copiii aceştia sunt nepoții mei, copiii 
feciorului meu; femeia fără de suflet, care a fost lângă patul nurorii mele, când i-a născut, a pus în 
locul copiilor câte un căţel, făcându-ne să credem că pe aceştia i-a născut, iar pe copii i-a dat acestui 
slujitor credincios al nostru, să-i prăpădească, şi, ca să tacă, să nu spună nimănui nimic, niciun 
cuvânt, i-a dat cele trei pungi de galbeni. Omul acesta bun nu s-a gândit să omoare doi copii 
nevinovaţi, ci vi i-a adus dumneavoastră să-i creşteți şi v-a dat pungile cu aur. Acum, dragii noştri, 
noi vă mulțumim din toată inima că ni 1-aţi crescut şi le-aţi purtat de grijă atâţia ani de zile. Voi 
sunteți ca şi părinții lor. Noi îi ducem la palat, la măicuţa lor care i-a născut, să-i vadă şi să-i crească 
împreună cu feciorul meu — tatăl lor. Voi, dacă vreți, puteți veni să staţi la palat, să-i vedeți când 
doriți, să trăiţi aproape de ei câte zile veţi avea de la Dumnezeu; ori dacă vreți să staţi în casa 
voastră, puteți să veniţi să-i vedeţi oricând căci pentru voi poarta palatului meu vă stă deschisă şi 
ziua şi noaptea. Voi vă veţi bucura de toate bunătățile care sunt în palatul meu, în toate zilele vieții 
voastre; tot aşa şi sluga asta credincioasă a noastră. 

Veniţi şi voi acuma cu noi, ca să vă cunoască şi mama lor bună şi să vă mulţumească şi ea. 

Împăratul cu nepoţii şi cu tatăl lor, luând şi pe cei doi ţărani, au plecat la palat. Când au intrat pe 
poartă, împărăteasa a văzut pe cei doi copilaşi cu părul de aur, pe slugă, căruia i-a încredinţat ea să-i 
prăpădească şi îndată şi-a dat seama că sluga nu i-a omorât; ştiind ea ce soartă şi ce pedeapsă o 
aştepta, a ieşit din palat pe poarta din dos, s-a îndreptat spre apa care curgea aproape de palat, şi 
nefiind văzută de nimeni, s-a aruncat în valuri şi s-a înecat. 

x 

Nu mult după aceasta, nora împăratului a mai născut un băiat, tot cu părul de aur. Bucuria la 
palat era fără margini. Şi aşa, cu timpul, Alb împărat s-a trezit cu şase nepoți, toți cu părul de aur. Şi 
i-a mers vestea în toată lumea de frumuseţea celor trei feciori şi a celor trei fete. Când au ajuns 
mari, toți împărații nu ştiau cum să facă să-şi mărite fetele după nepoții lui şi să-şi ducă nurori după 
feciorii lor. 

La petrecerile la care luau parte nepoţii împăratului Alb, toată lumea se uita la ei şi toți îi aveau 
în drag. Vestea frumuseţii fetelor, mai ales, s-a dus şi pe tărâmul celălalt. Acolo erau trei zmei foarte 
puternici: unul avea şapte capete, al doilea nouă capete, şi cel mai puternic douăsprezece capete. 
Aceştia şi-au pus în gând să răpească pe cele trei fete frumoase. 

Nepoţii împăratului erau mari vânători. Aproape în toate zilele plecau toți trei la vânătoare. Într-o 
zi, ajungând în partea cea mai muntoasă a ţării lor, au dat de urma cerbilor. Feciorul cel mai mare a 
dat peste un cerb cu câte şapte sfacuri la coarne. S-a luat după el, şi ajungându-l într-o fundătură a 
văii, cerbul nu mai afla nicio scăpare; atunci a strigat către vânător: 

— Dragul meu stăpân, nu mă omori, ci du-mă la casa ta, să trăiesc acolo aproape de tine, că ți-oi 
fi de mare folos. 

— Bine, dragul meu! şi luă cerbul şi-l duse acasă. 

Al doilea fecior a dat de un cerb cu câte nouă sfacuri la coarne. Când să pună arma la ochi să-l 
doboare, acesta 1-a strigat: 

— Stai! drag stăpânul meu, nu mă omori, ci ia-mă la casa ta, unde va fi şi fratele meu cel mai 
mic, ca să trăiesc aproape de tine, să-ți pot fi odată de mare folos. 

— Bine dragul meu, răspunse feciorul şi-l luă şi-l duse acasă. 

Fratele lor cel mai mic, ajungând mai adânc în inima codrului, a dat de un cerb cu câte 
douăsprezece sfacuri la coarne. Când acesta s-a văzut în primejdie, strigă către vânător: 

— Stai! dragul meu stăpân, şi nu mă omori, căci eu îţi voi fi de mare ajutor! 

— Bine, dragul meu, nu te omor, ci te iau cu mine acasă, şi să fim ca şi doi frați, îi răspunse 


feciorul cel mai mic al fiului de împărat, şi au plecat împreună spre casă. 

Când ajunseră la palatul împăratului, aici se întâlniră toţi trei cerbii, care erau frați de un tată şi 
de-o mamă. 

Cerbii aceştia erau cei mai tari dintre toate animalele pădurilor. Aveau coarnele şi fruntea mai tari 
decât oţelul cel mai tare. Aici, în grădina palatului, trăiau bine, nu duceau lipsă de nimic, atâta doară 
că nu aveau unde să alerge la mari depărtări, după cum erau ei obişnuiţi de ani de zile. 

x 

Odată fetele noastre au ieşit din palat şi au plecat la plimbare prin pădurea frumoasă din 
apropierea palatului, fără ca să spună nimănui nimic. Cei trei zmei, care auziseră de frumuseţea lor, 
stăteau la pândă, şi, cum ele erau singure, fiecare din ei îşi puse ochii pe câte una şi, luându-le la 
subsuoară, alergară cu ele ca vântul, şi până la palatele lor nu se mai opriră. 

Căutară-n dreapta, căutară-n stânga, dar de fete nu mai aflară nicio urmă. 

Împăratul Alb a dat de ştire în toate ţările, pe la toţi împărații şi la toți craii că, acelor voinici, 
care vor da de urma celor trei nepoate cu părul de aur şi le vor aduce la palatul lui, le va da de soţii, 
şi câte nouă care pline cu aur. Încercatu-şi-au norocul mulţi voinici, feciori de împărați şi Feţi- 
Frumoşi, dar cei mai mulţi dintre ei au fost învinşi în lupte de către cei trei zmei puternici, şi nu s-au 
mai întors în ţara lor. 

Împăratul Alb cu întreagă curtea lui erau negri de amărâți şi de necăjiţi, şi nu mai ştiau ce să 
facă, ca să-şi poată scăpa bietele fete şi să le vadă iarăşi printre ei, alături de frații lor dragi. 

Într-o zi, cerbul cel mai mic, văzând că toţi cei dimprejurul împăratului, din întreg palatul, sunt 
trişti, şi nu se mai aude niciun râs, şi nicio bucurie pe faţa lor nu se mai vede, a întrebat pe nepotul 
cel mai mare al împăratului, care s-a nimerit să-i fie stăpân: 

— Drag stăpânul meu, pentru ce eşti atât de trist şi de amărât, şi pentru ce nu mai este nicio 
veselie şi nicio bucurie în tot palatul împărătesc? 

— Oh! drag fratele meu, cum să nu fim toți trişti şi necăjiţi, căci de câteva zile nu mai ştim nimic 
de cele trei surori ale noastre cu părul de aur, pe care le-au furat trei afurisiţi de zmei, îi răspunse 
stăpânul său. Cercat-au Feţi-Frumoşi şi feciori viteji de împărat şi crai să se lupte cu acei trei zmei 
puternici, unul cu şapte capete, al doilea cu nouă capete, iar al treilea, cel mai bătrân şi mai puternic, 
cu douăsprezece capete, şi niciunul din ei nu i-a putut învinge, şi nu s-au mai întors în ţara lor; acolo 
le putrezesc oasele, sărmanii viteji. 

— Drag stăpânul meu, spuse cerbul cel mai mic, ți-aduci aminte că atunci când era să tragi cu 
săgeata în mine, am strigat să nu tragi, să nu mă omori, că odată îți voi fi de mare ajutor? lată că a 
sosit ceasul ca să-ți arăt ce ajutor mare îți pot da: Mâine dis-de-dimineaţă, eu te voi aştepta la scară, 
tu vei veni pregătit ca de vânătoare, căci nu putem şti ce ne poate aştepta pe locurile acelea 
neumblate de pământeni, şi pustii; ştii cum e o vorbă bătrânească, căci paza bună trece primejdia 
rea! Eu te voi duce până la poarta palatului zmeului cu şapte capete, şi acolo îţi voi spune ce ai să 
faci. 

A doua zi, cerbul îl aştepta la scara palatului şi, cum îl văzu, îi spuse: 

— Drag stăpânul meu, urcă-te în spatele meu şi te prinde cu amândouă mâinile de coarnele mele 
şi te ține cu toată puterea ta, ca nu cumva să te pierd. 

Când stăpânul său fu gata, cerbul se avântă şi o luă la fugă mai repede ca săgeata. După o 
alergătură de câteva ore, se văzură în poarta palatului cu pricina. Aici cerbul îi spuse stăpânului său: 

— Drag stăpânul meu, suie-te în plopul ăsta înalt, ca să vezi lupta noastră, iar când vei vedea că 
zmeul e mort, intră în curte şi vino să-ți cauţi sora prin odăile palatului. 

Acesta se sui în plop şi-şi află un loc potrivit, de unde se vedea peste toată curtea palatului. După 
ce îl văzu suit în plop, cerbul se repezi cu toate puterile şi se izbi cu coarnele în poarta de oţel, care 
se rupse în două, şi cerbul intră în curte. Zmeul se legăna într-un leagăn de argint, sprijinit pe şapte 
picioare de cocoş, iar leagănul era legat de toarta cerului cu şapte împletituri de mătase, împletite în 
câte şapte fire fiecare. Acesta, supărat peste măsură că i-a fost tulburat somnul, veni ca turbat spre 
cerb şi vru să-i grăiască ceva, dar cerbul, izbindu-se cu capul în cele şapte capete ale zmeului, le 


făcu o grămadă şi zmeul căzu lat la pământ. 

Stăpânul cerbului cobori repede din plop şi intră prin odăile zmeului, şi, în fund de tot, într-o 
odăițţă mică, îşi află sora dormind de amiază. Când deschise ochii şi-l văzu în faţa ei, nu mai ştia de 
bucurie, şi-l întrebă: 

— Cum de ai putut pătrunde aici în palat, că au încercat mulţi viteji să se lupte cu acest zmeu 
afurisit, dar pe toţi i-a omorât şi i-a aruncat într-o groapă de var? 

— Scoală-te, dragă, căci te-am scăpat de zmeu. El e mort. Vino să vezi cine l-a omorât, îi spuse 
fratele ei, şi ieşiră amândoi şi merseră la cerb. 

Fratele o rugă să-i arate unde sunt aruncaţi vitejii care s-au luptat cu zmeul, ca să o scape din 
ghearele lui. 

Fata merse şi le arătă groapa. Cerbul intră în groapă şi suflă peste trupurile vitejilor şi aceştia 
îndată se ridicară în picioare, şi-şi frecau ochii, zicând: 

— Vai, ce somn adânc am avut, ziseră cei trei viteji. 

Acum cerbul zise stăpânului său: 

— Drag stăpânul meu, acum urcaţi-vă toţi cinci în spinarea mea; cel dinainte să se țină de 
coarnele mele, iar cei din spate să se îmbrățişeze unul pe altul, până când am ieşit pe tărâmul nostru. 

Toţi cinci s-au aşezat în spatele cerbului; lângă grumaz a stat fata, iar fratele ei s-a aşezat în 
spatele ei, ţinându-se de coarnele cerbului. Ceilalți trei erau în spatele lor, îmbrățişându-se bine ca 
să nu cadă. 

Cerbul porni la fugă, de parcă nu atingea pământul cu picioarele. După câteva ceasuri de 
alergătură, se văzură pe tărâmul nostru. Aici făcură un mic popas, iar cerbul spuse stăpânului său: 

— Drag stăpânul meu, acum duc trei, iar după ceilalți doi vin după ce am ajuns acasă cu cei trei. 

— Bine, dragul meu, duci întâi pe cei trei viteji şi-i laşi la noi, ş-apoi vii şi ne iei şi pe noi doi. 

Cei trei viteji se avântară în spinarea cerbului şi acesta începu să alerge ca vântul, parcă n-ar fi 
avut nimic în spinare. 

Cei doi frați au rămas povestindu-şi necazurile din zilele când le-au răpit zmeii, şi nici nu sfârşiră 
cu povestirile când văzură cerbul apropiindu-se de ei. Fraţii se urcară în spinarea cerbului şi acesta 
zbura cu ei pe deasupra pământului, parc-ar fi fost o rândunică, şi-n scurt timp intrară pe poarta 
palatului. Cei doi frați săriră în grumazul cerbului şi-l umplură de sărutări dragi, şi-i mulțumiră că i- 
a scăpat sora din ghearele zmeului şi că a înviat pe cei trei viteji, care şi-au dat viaţa pentru ea. 

Acum veselia a intrat iarăşi în palatul împăratului, deşi încă nu deplin. 

Cerbul cel mijlociu, auzind de isprava fratelui său cel mic, văzând pe stăpânul său, îi spuse: 

— Drag stăpânul meu, fratele meu cel mic mi-a luat-o înainte. A omorât zmeul cel tânăr cu şapte 
capete, şi acum e rândul nostru. Mâine, înainte de răsăritul soarelui, să fii gata de plecare, îmbrăcat 
ca la vânătoare, înarmat până-n dinţi, căci avem să străbatem o lume pe unde om pământean nu-şi 
pune piciorul. Mergem să scoatem din bârlogul lui pe zmeul cel cu nouă capete, deci trebuie să fim 
pregătiți pentru orice. Aceştia sunt neîntrecuţi în şiretenii şi în cruzimi. 

A doua zi, cerbul mijlociu îl luă în spate pe stăpânul său şi-i spuse: 

— Drag stăpânul meu, când era să mă omori la vânătoare, te-am rugat să mă laşi viu, ca odată 
să-ți pot fi de ajutor. Acum se adevereşte vorba mea. Ai să vezi ce noroc ai avut că nu m-ai ucis cu 
săgeata. Suie-te în spatele mele şi ai să vezi ce putere au cele nouă sfacuri din fiecare corn al meu. 
Prinde-te bine cu amândouă mâinile de coarnele mele şi-ţi fă trei cruci şi zi: doamne ajută. 

Într-o clipită cerbul cu stăpânu-său nu se mai văzură. După un drum destul de lung, ajunseră la 
poarta zmeului cel cu nouă capete. Aici cerbul îi spuse să se ascundă după o tufă, ca să nu fie văzut 
de nimeni, iar după ce va auzi că e strigat, să intre în curtea palatului, şi să meargă prin palat să-şi 
caute sora. 

Cerbul se izbi cu coarnele în poartă, şi oţelele toate se rupseră şi zburară în toate părțile. Poarta 
nu se mai ținea în ţâțâni. Acesta intră în curte, unde văzu un leagăn de aur, care se învârtea ca un 
prisnel pe nouă picioare de cocoş, atât de repede încât nu-l vedeai. Leagănul era atârnat de toarta 
cerului, legat cu nouă sfori de mătase, fiecare răsucită din nouă fire de mătase. 


Zmeul auzi izbitura în poartă şi căderea fărâmăturilor de oțel, dar, aşa somnoros cum era, i se 
părea că visează. Se trezi supărat foc, dar nu putea opri leagănul. Când se opri din învârtire, sări din 
el ca fript şi se pomeni în faţă cu cerbul care stătea gata să-l izbească în cele nouă scăfârlii 
scârboase. Cât ai bate-n palme, acestea erau făcute grămadă şi zmeul întins lat la pământ în fața 
leagănului gol. 

Cerbul îşi chemă stăpânul şi-i spuse să meargă prin palat să-şi caute sora. Acesta veni repede şi, 
intrând în palat, începu a căuta prin toate odăile, şi tocmai în cea din urmă odaie află pe soră-sa. 
Când îl văzu, o cuprinse frica, şi-i spuse: 

— Vai! frate drag, dar cum de cutezi să intri aici, căci dacă te simte afurisitul ăsta de zmeu, te 
omoară îndată. 

— N-ai nicio frică, soră dragă, căci zmeul e mort, ci vino să plecăm spre ţara noastră dragă, îi 
răspunse fratele ei. 

Nu-i venea să creadă, dar, când ajunse în curtea palatului şi văzu zmeul întins, îi râdea inima de 
bucurie alături de bunul ei frate. Se apropiară de cerb, care le spuse să încalece în spatele lui, 
ținându-se strâns cu amândouă mâinile de coarnele lui. 

Cât ai clipi din ochi, zburară ca gândul şi în câteva ceasuri ajunseră la palatul lor. Aici acum era 
o bucurie nemaipomenită. Frații sărutară şi îmbrăţişară pe bunul lor cerb, care i-a scăpat sora din 
robia zmeului, mulțumindu-i din toată inima. 

Mai rămase acum fratele lor cel mai tânăr, cu cerbul său cel cu douăsprezece sfacuri de fiecare 
corn. Acesta se duse la stăpânul său şi-i spuse: 

— Mâine dimineaţă, pe la revărsatul zorilor, drag stăpânul meu, să fii gata de plecare, căci avem 
să facem un drum lung şi greu. Pregăteşte-te ca de vânătoare şi ca de luptă. Frică să nu ai de nimic, 
cât timp eşti cu mine. Eu te voi duce până în fața palatului zmeului, cu cele douăsprezece capete. Tu 
te vei ascunde după vreo tufă, ca să nu fii văzut de nimenea, iar eu voi sparge poarta şi voi intra în 
curtea palatului, voi omorî zmeul, şi te voi chema să-ți cauţi sora. 

În ziua următoare, pe la revărsatul zorilor, cerbul îl aştepta pe bunul său stăpân. Când veni şi se 
apropie de el, cerbul îi spuse: 

— Drag stăpânul meu, urcă-te în spinarea mea şi prinde-te cu amândouă mâinile de coarnele 
mele şi te ține bine! 

Cerbul se avântă din răsputeri şi, ajungând deasupra norilor, se îndreptă spre tărâmul celălalt. 
Deodată se văzură în fața palatului Zmeului. 

Băiatul descălecă şi-şi află un ascunziş bun. Cerbul se pregăti să se izbească în poartă. Se depărtă 
câțiva paşi de poartă, se avântă în sus de cele două picioare dinainte şi, repezindu-se cu toate 
puterile, izbi cu coarnele în poartă, care deodată sări din ţâţâni sus pe acoperişul palatului, întocmai 
ca o bucată mare de hârtie purtată pe sus de vânt. Cerbul intră în curtea palatului, unde văzu zmeul 
într-un leagăn de diamant, care se învârtea ca o sfârlează, pe douăsprezece picioare de cocoş. Se- 
nvârtea atât de repede, încât nu-l puteai vedea. Acesta atârna legat de toarta cerului cu douăsprezece 
şuviţe de mătase, fiecare răsucită cu douăsprezece fire de mătase. Zmeul n-a auzit izbitura-n poartă, 
căci atunci dormea mai adânc. Cerbul se apropie de leagăn şi suflă în el şi deodată se opri. Zmeul se 
trezi, dar nu putea să-şi deschidă ochii umflaţi de somn. Când îi deschise şi văzu cerbul, a înghețat 
pe jumătate şi, fără să-şi dea seama, sări în picioare în fața lui. Cerbul făcu câțiva paşi înapoi şi izbi 
cu coarnele în cele douăsprezece căpăţâni şi-ntr-o clipeală le făcu turtă. Zmeul căzu mort. 

Acum cerbul chemă pe stăpânul său să-şi caute sora. 

Acesta veni într-un suflet, intră în palat şi îşi căută sora. A aflat-o dormind de amiază. Când a 
trezit-o, mai mare i-a fost bucuria. S-a sculat şi au ieşit în curte unde-i aştepta cerbul. Acesta le 
spuse să se urce în spinarea lui şi să se ţină bine. Cerbul acum zbura parcă ar fi fost o pană purtată 
pe aripile vântului. Nu mult de la plecare, se văzură ajunşi pe tărâmul nostru, şi, după câteva ceasuri 
de drum, ajunseră în curtea palatului, unde erau aşteptaţi cu multă nerăbdare. Era acum o bucurie 
deplină, văzându-se toți iarăşi la un loc. Cu toți îmbrățişară cerbul şi-l sărutară ca pe un frate şi-i 
mulțumiră că a scăpat pe sora lor dragă din ghearele blestematului zmeu, care le-a făcut atâta durere 


şi întristare. 
x 

Cei trei viteji au plecat voioşi spre țările lor, ca să facă bucurie părinților şi fraților lor, că au 
scăpat de zmei, şi să le ducă vestea ca să vină petțitori la nepoatele împăratului Alb. Unul era 
feciorul împăratului Verde, al doilea al împăratului Galben, iar al treilea era Făt Frumos, feciorul 
împăratului Trandafir şi al Cosânzenei, din împărăția Florilor. Toţi aceşti mari împărați erau vecini 
buni cu Alb împărat, cu ţările lor. 

Într-o bună zi, toţi trei împărații aceştia au venit în petit cu feciorii lor, la cele trei fete cu părul de 
aur. Peţitul merse repede, căci tinerii se cunoşteau bine, iar părinţii lor la fel. 

În ziua nunţii, venit-au împărați şi crai, cu soțiile lor, cu toţi prinții şi prinţesele lor, şi s-a făcut o 
nuntă tocmai ca-n poveşti. 

Cumetri mari au fost cei trei cerbi, care s-au schimbat în trei mari împărați, cu coroane 
sclipitoare de aur, bătute în diamante şi alte pietre scumpe. Coroana cerbului mare avea 
douăsprezece flori de jur împrejur, toate, toate de aur împodobite cu diamante şi cu briliante, a celui 
mijlociu avea nouă flori, iar a celui mai tânăr şapte flori, toate împodobite cu pietre scumpe. 

Cumetrii mari au dăruit finilor lor, fiecărei perechi, câte două coroane, întocmai ca şi ale lor. 
Cumetrii mari aveau mantii împărăteşti, tesute din fir de aur şi argint, având pe piept soarele şi luna, 
iar în spate cei doi luceferi. 

Aceleaşi mantii le-au dăruit şi finilor lor, la fel împodobite. Şi-a fost o nuntă frumoasă, de s-a 
dus vestea ei peste țări şi peste mări. 

Eu n-am fost la nunta lor, căci nici nu eram pe lume atuncea, dar un cerb bătrân, care trăieşte la 
noi în pădure, mi-a povestit odată când am fost după mure şi l-am întâlnit, mi-a spus că el cu toți 
cerbii de vârsta lui au fost chemaţi la nuntă şi şi-au petrecut ca niciodată. 

Şi, dacă m-o fi minţit el, vă mint şi eu. 

Şi, dacă nuntaşii n-or fi murit, şi azi trăiesc. 


Vulpea şi vulturoaica 
poveste din Banat 


A fost odată ca-n poveşti. A fost odată într-o pădure mare, pe culmea unui munte, un stejar 
bătrân. În vârful lui, o familie de vulturi îşi avea cuibul cu puişorii lor. La rădăcina acestui stejar, o 
vulpe harnică şi milostivă îşi avea vizuina ei, unde îşi creştea puii. 

Umbla aceasta ziua-noaptea la vânătoare, şi nicio singură dată nu se întorcea la cuibul ei fără să 
aducă puişorilor ei o găină, o rață ori altă pasăre de casă, cu carnea ei gustoasă, chiar dacă venea de 
multe ori cu blana câlțuită. 

Ştiind vulpea că în vârful stejarului trăieşte vecină-sa, vulturoaica, cu puişorii şi cu bărbatul ei, 
care, de multe ori, fiind flămânzi, ţipau în gura mare de foame, chemându-şi puii să le aducă ceva 
de mâncare, milostiva vulpe le făcea şi acestora parte din prisosul vânatului ei. 

Văzând vulturoaica bunătatea inimii vecinei sale, s-a înţeles cu vulturoiul ei să aibă grijă de 
puişorii vulpii în timpul cât era ea plecată la vânătoare. Cum vulpea aducea vânat atât de mult şi 
mai ales foarte gustos, de cele mai multe ori se săturau şi vulturii cu toată familia lor. 

Odată vulturoaica i-a spus bărbatului ei că de atâta carne de pasăre, câtă mănâncă vulpea, trebuie 
că şi carnea ei e tot atât de bună şi de gustoasă ca şi cea de pasăre. 

În gândul ei vulturoaica a început să plănuiască cum să facă să mănânce vulpea, căci o vedea 
mare şi grasă, şi-şi zicea: „Vai, cât de bine o să ne ospătăm din pulpele şi din spinarea e1”. 

Stând ele odată de vorbă ca şi două vecine bune, vulturoaica îi spuse vulpii: 

— Ce zici, vecină dragă, n-ar fi bine să mergem într-o zi până la Dunăre, să ne înfruptăm din 
peştii graşi şi mari pe care îi pescuiesc pescarii, căci mi-e dor de când n-am mai gustat acea 
bunătate de carne. Te ia bărbatul meu în spate şi-ntr-un ceas-două ne-am dus şi ne-am şi întors. Ne 


săturăm bine cu toţi trei şi aducem câte un peşte mare şi pentru ai noştri de acasă, să cunoască şi ei 
minunata carne de peşte. 

— Foarte bine, răspunse vulpea bucuroasă, cu gândul la peşte, fără să bănuiască planul îndrăcit 
al vulturoaicei. 

Se vedea şi ea cu un peşte mare în gură, umplându-şi burta ca un cimpoi umflat, din carnea 
moale a peştelui. Hoaţa de vulturoaică spuse bărbatului ei despre înţelegerea avută cu vecina sa 
vulpea, şi a primit şi el bucuros propunerea, şi se hotărâră să plece chiar a doua zi la drum. 

Mâine zi, vulturul cobori de dimineaţă la vulpe şi o luă în spinare şi-şi luă zborul spre Dunăre. 
Înainte de plecare, vulturoaica nu băgase nimic în guşă, cu gândul la ospăţul cu carnea dulce a 
vulpii. Pe drum, după un zbor destul de lung, vulturoaica, fiind nemâncată, şi mai ales simulând că 
e obosită, spuse bărbatului ei să se oprească puțin timp din zbor, ca să se mai odihnească. 

În acest timp, vulturoaica se apropie de vulpe şi-ncepu a-i spune: 

— Vecină dragă, dumneata trebuie că ai o carne foarte dulce şi gustoasă, căci doar toată viața te- 
ai hrănit numai cu carnea cea mai bună pe lume — de pasăre! 

— Nu cred aşa ceva, vecină, răspunse vulpea, pricepând îndată toată şiretenia vulturoaicei, 
carnea mea nu poate fi dulce deloc, deşi mă hrănesc cu multă carne de pasăre, deoarece eu trăiesc o 
mare parte din viaţa mea mai mult în sânul pământului, unde nu am aer curat. Dimpotrivă, 
dumneata trebuie să ai carnea mai gustoasă, că trăieşti în aerul cel mai curat, sus pe vârful munţilor, 
cu aer sănătos, dar nu ca şi mine în aer împuțit şi nesănătos, de când m-am născut şi până la moarte. 
De aceea dumneavoastră trăiţi sute de ani, iar bietele de noi abia patru-cinci ani. 

Vulpea s-a pus pe gânduri, ştiind prea bine că vulturoaica vrea să se înfrupte din carnea ei, dar nu 
în zadar îi zice toată lumea că e vicleană. O fi ea vicleană, dar are o minte foarte ageră, şi în multe 
cazuri trece şi peste mintea omului. 

Vulturii îşi luară zborul mai departe spre Dunăre. Acum vulturoaica zise bărbatului ei aşa: 

— Ce-ar fi să ne oprim aici şi să ne apucăm să mâncăm vulpea, să ne săturăm bine şi să-l dăm 
naibii de peşte? 

— Bine, draga mea, răspunse vulturul, hai s-o mâncăm, şi se lăsară jos pe pământ. 

Vulpea, simțind marea primejdie care o pândeşte, se agăţă îndată cu gura de coada vulturoaicei şi 
n-o slăbea deloc. Văzând vulturul purtarea vulpii, o întrebă foarte supărat: 

— Ce vrei, vulpeo? Ai înnebunit? 

— N-am înnebunit deloc, răspunse aceasta, dar văd că voi aveţi planuri ascunse față de mine, dar 
cu mine nu vă merge. Spuneţi-mi ce vreţi să faceți, căci eu mă supun la tot ceea ce voiţi voi, doar 
vreau să ştiu şi eu. 

— Vrem să-ţi gustăm carnea ta, care trebuie să fie tare gustoasă, răspunse vulturoaica. 

— Am ştiut eu că aceasta e dorinţa voastră. Doar eu v-am spus că n-am carne gustoasă, ci 
puturoasă. Mirosiţi-mi pielea mea şi aveţi să vă convingeți că nu vă spun minciuni. Dacă vreți să mă 
ascultați, veniți cu mine să vă duc eu să mâncaţi inimile mele, care au o carne de care n-aţi mâncat 
voi în toată viaţa voastră şi aveţi să-mi mulțumiți, spuse vulpea cu toată hotărârea. 

— Şi unde-s inimile tale? o întrebă vulturoaica. 

— Să ne întoarcem în pădurea noastră de unde am venit, şi să vă duc să-mi vedeţi inimile şi să le 
mâncaţi, căci eu îmi aduc altele şi mai gustoase şi proaspete şi vă dau şi vouă ori de câte ori aveți 
poftă să mâncaţi, căci am de unde să vă aduc şi nu mi-e lene, căci doar sunteți vecinii mei. Cred că 
voi nu mi-aţi făcut atâta bine cât v-am făcut eu vouă, şi am să vă mai fac, cât timp voi trăi, răspunse 
vulpea. 

Când auziră aceştia vorbele mieroase ale vecinei lor, crezură toate cele spuse de ea şi îndată se 
hotărâră să asculte de sfaturile ei, şi, cu gândul la promisiunile ei frumoase, se întoarseră din calea 
lor, părându-le rău că-şi făcuseră planul s-o mănânce. 

Vulturul luă vulpea din nou în spate şi începură a zbura ca gândul, grăbindu-se din răsputeri să 
ajungă cât mai repede la bunătatea de inimi făgăduite de buna lor vecină, care ei n-au ştiut-o preţui 
— îşi ziceau el. 


Nu trecu ca de când vă povestesc şi ajunseră la pădurea lor, unde îi aşteptau puişorii. Vulpea sări, 
plină de voie bună, din spinarea vulturului, şi porni îndată înaintea lor şi le spuse: 

— Veniţi pe urmele mele, să vă arăt unde stau ascunse inimile mele. Intraţi aici şi mâncaţi până 
vă săturaţi bine, apoi ieşiţi şi-mi spuneţi dacă v-au plăcut. Eu vă aştept aici la gaura vizuinii. 

Aceasta îi conduse la vizuina adâncă a unui şarpe mare, despre care ştia că trăieşte acolo de ani 
de zile, şi care în mai multe rânduri voia să se urce la cuibul vulturoaicei ca să-i mănânce puii, dar 
vulpea îl oprea întotdeauna. 

Şi aşa a scăpat vulpea din ghearele vulturilor cu blana întreagă, şi de atunci vulpea nu s-a mai 
împrietenit cu niciunul dintre vecinii ei. 


Feciorul împăratului-roşu şi împărăteasa fără de moarte 
poveste din Banat 


A fost odată ca niciodată, pe vremea când se legănau lupii cu oile în covată, iar vulpile cu 
iepuraşii se trăgeau cu dinţii de coadă şi râdeau de se prăpădeau. 

A fost odată un împărat cu numele Roşu-Împărat, deşi el numai roşu nu era. Barba şi părul îi 
erau negre ca şi pana corbului, iar pielea albă, nearsă de soare. Împăratul avea fecior frumos din 
cale afară. 

Odată feciorul împăratului s-a dus la tatăl său şi i-a spus aşa: 

— Înălțate împărate şi tată! Eu văd că toţi oamenii din ţara aceasta mor pe capete, tineri şi 
bătrâni fără nicio deosebire, chiar şi împărații şi bogații care au ce să mănânce şi să bea, pe când 
unii oameni săraci, care n-au pe masa lor o bucăţică de mămăligă, trăiesc până-şi pierd şi vederea de 
bătrâni, nemaiştiindu-şi însemna răbojul anilor. Aceasta nu e departe. În ţara aceasta „Moartea” îşi 
bate joc de toată lumea, şi nimeni nu cutează să i se împotrivească, s-o ia de ceafă zdrobindu-i 
oasele şi arzându-i-le, să-i spulbere vântul cenuşa. Eu m-am hotărât să plec de aici şi să caut ţara în 
care „Moartea” nu e cunoscută şi, când voi da de ea, mă voi întoarce să vă duc acolo pe toți cei 
dragi mie. 

— Vai, dragul meu, răspunse tatăl său, dar o astfel de ţară nu se află în lumea aceasta. De când e 
lumea şi pământul, oamenii s-au născut şi au murit, fiecare după firul vieții lui: unul mai devreme, 
altul mai târziu. Nu vezi tu că şi iarba câmpului, florile, pomii de prin grădini şi din livezi şi arborii 
pădurilor au la fel, aceeaşi soartă ca a noastră, a oamenilor? Un firicel de iarbă răsărit, o floricică 
plăpândă, căreia numai câteva ceasuri i-a sărutat razele soarelui petalele-i minunate, se ofileşte şi se 
usucă înainte de vreme, pe când altele trăiesc cu anii. 

Toată truda şi osteneala împăratului de a-şi îndupleca feciorul să-l abată de la hotărârea luată au 
rămas zadarnice. 

Într-o bună zi, acesta şi-a luat rămas bun de la părinţi, şi a plecat la drum şi, după o călătorie 
îndelungată, a ajuns în împărăţia păsărilor. Aici s-a dus la Vultur-Împărat, căruia i-a spus că vrea să 
caute țara în care „Moartea” nu are nicio putere, unde nu poate să intre. 

Vultur-Împărat l-a rugat să rămână în ţara lui, unde anii vieţii se numără cu sutele, nu cu zecile, 
spunându-i că îi dă fata lui de soție, iar după moarte îl lasă pe el împărat. Feciorul de împărat i-a 
mulţumit pentru toate, spunându-i că el nu se opreşte din drumul său până nu află ţara fără de 
moarte. 

— Încearcă-ţi norocul, îi spuse împăratul păsărilor, căci şi eu în tinereţele mele am făcut la fel ca 
şi tine. Eram împărat peste Țara florilor, în care viaţa era prea scurtă. Şi, auzind că în Țara păsărilor 
aceasta se numără cu sutele de ani, am părăsit ţara şi am venit aici unde am fost pus împărat. După 
ce am ajuns aici împărat, am început să cutreier ţara în lung şi în lat, ca să o cunosc. O dată am 
ajuns la un izvor cu o apă ca lacrima, înconjurat de flori în toate culorile, care te îmbătau cu mirosul 
lor. Neştiind eu că apa acestui izvor are darul să preschimbe în păsări orice fiinţă vie care gustă din 
ea, am băut câteva înghițituri şi îndată m-am trezit vultur, aşa cum mă vezi. Dacă aş bea măcar un 


strop din Apa vieţii aş deveni iarăşi om cum am fost, dar cine ştie unde se află apa aceea, aşa acum 
trebuie să car toată apa din lacul acesta, eu cu toată familia mea, până când va seca toată apa din el. 
Pentru aceasta va trebui să muncim şapte sute şaptezeci şi şapte de ani, ca să mă văd cum am fost 
odată. 

Fata acestui împărat 1-a dat feciorului o oglindă care îi descoperea toate tainele trecutului şi ale 
viitorului. Feciorul împăratului şi-a luat rămas bun de la împărat şi de la familia lui şi a plecat mai 
departe, văzându-şi de drum. 

Au trecut zile şi săptămâni în şir, când se întâlni cu un moşneag care căra pământ, cu o troacă de 
lemn, dintr-un deal şi-l vărsa într-o vale adâncă. Se opri aici şi începu a vorbi cu acest bătrân, care 
între altele îi spuse: 

— Dragul meu, eu am fost împărat în Ţara bărboşilor cu bărbile până la brâu şi chicile până la 
călcâi, dar cu viaţa scurtă. Când eram aşa ca şi tine acum, am plecat în lume să caut ţara în care 
oamenii trăiesc cu sutele de ani şi am ajuns în ţara Mileniului, unde firul vieții unui om este de nouă 
sute nouăzeci şi nouă de ani, şi am rămas aici. De când am venit aici au trecut trei sute treizeci şi 
trei de ani şi acum m-am urât de viață şi aş vrea să mor, dar nu pot până nu împlinesc firul întreg de 
ani. Ca să-mi pot scurta firul la jumătate, trebuie să car pământul din dealul acesta, aici în valea 
aceasta. Am cărat două treimi din el şi mai am o treime, aşa că nu mai am aşa mult de cărat. Eu, 
dragul meu, ți-aş da un sfat: să rămâi aici cu mine, şi te las împărat în locul meu, îţi dau fata mea de 
soție, palatul şi toate bogățiile noastre vi le dau vouă, căci eu m-am săturat şi de domnie şi de viață. 

Bătrânul împărat luă de braț pe feciorul de împărat şi-l duse la palat, ca să vadă pe împărăteasa şi 
pe fata lor. Când a văzut frumuseţea de palat, dar mai ales frumuseţea fără pereche în lume a fetei şi 
a ochilor ei dulci, îi venea să se oprească aici, dar, când îşi aduse aminte de moarte, n-a mai stat pe 
gânduri şi spuse: 

— Eu nu vreau să mor niciodată, căci mi-e groază peste măsură de moarte. ŞI trebuie să aflu ţara 
în care omul nu moare niciodată. 

Fata împăratului îi dete un inel de aur, spunându-i că cu ajutorul acestuia poate zbura unde vrea 
şi orice dorință — dacă-i va cere — i-o va împlini îndată. 

Feciorul împăratului îşi luă rămas bun de la toți, mulțumindu-le pentru darul primit de la fată, 
care îi va fi de foarte mare folos, şi plecă mai departe. 

După ce se depărtă bine de palat, se gândi să încerce puterea inelului şi, luându-l în mână, îi 
spuse: „Inelule, du-mă înainte până la marginea lumii!” 

Cât ai bate din palme se văzu în faţa unui alt moşneag, care împreună cu toată familia lui căra 
bolovani de piatră dintr-un munte şi-i arunca în mare. Ajungând în faţa lor, le dădu bineţe şi-i rugă 
să-i spună cum se numeşte țara aceasta. 

— Aceasta-i Țara Soarelui-Răsare, deoarece aici soarele e toată ziua pe cer şi nu mai apune 
niciodată. Aici nu este noapte. Dar tu cine eşti şi de unde eşti? 

— Eu sunt feciorul împăratului Roşu, şi am plecat în lume să aflu ţara în care „Moartea” nu e 
cunoscută — răspunse feciorul. 

— Hei, hei! Aşa am făcut şi eu, spuse bătrânul, când am fost tânăr. Tatăl meu a fost împăratul 
Galben şi eu am fugit din ţară ca să scap de moarte, şi auzind de ţara aceasta a Soarelui-Răsare, în 
care oamenii trăiesc peste o mie de ani, m-am oprit aici. 

— Dar pentru ce vă munciti cu pietrele astea? îi întrebă feciorul de împărat. 

— Avem un blestem pe capul nostru, răspunse bătrânul împărat. Când am părăsit palatul 
părinților noştri şi am venit aici, ei, de necăjiţi, ne-au blestemat să nu murim până când nu vom căra 
piatra dintr-un munte în mare, cu braţele noastre, altcum nu putem muri. Mai avem încă puţin şi ne 
scăpăm de blestem. Rămâi mai bine aici cu noi, că-ţi dau tronul meu împărătesc în primire şi fata de 
soție, că-ți ajung şi ție o mie o sută şi unsprezece ani de viață. 

— Eu sunt hotărât să nu mă opresc până nu pun piciorul în țara pe care o doresc atât de mult, 
răspunse feciorul, şi, dacă nu voi afla-o deloc, mă voi întoarce aici la dumneavoastră. 

Fata împăratului îi dădu un ghioc fermecat, care poate clădi orice palate, poduri şi alte lucruri 


mari. Feciorul îşi luă rămas bun, mulțumindu-le pentru ghioc, şi plecă mai departe. Dar abia făcuse 
un ceas-două de drum şi se văzu ajuns în fața unor munți înalți până în vânăția cerului, pe vârful 
cărora stătea răzimată streaşina cerului. Mergând în dreapta şi-n stânga de-a lungul munților cu 
coastă ca un zid, văzu într-un loc o coastă dulce plină de verdeață şi în mijloc un palat care strălucea 
ca un soare adevărat. Se apropie cât mai mult de poala muntelui şi văzu că spre acel palat nu era 
niciun drum şi nici scări care să ducă până la poarta palatului nu erau deloc. Întâlnind un moşneag 
bătrân pe cale, îl întrebă al cui e palatul acela atât de frumos. Acesta îi răspunse: 

— Acela e palatul împărătesei din Ţara vieții, unde nu se ştie ce e aceea moarte. 

Feciorul de împărat, bucurându-se de ceea ce a auzit din gura moşneagului, îi mulțumi foarte 
frumos, spunându-i că de mult umblă să dea de urma acestei împărăţii şi că are nădejde să poată 
ajunge în curând acolo, ca să dea faţă cu împărăteasa. Scoase ghiocul şi-i porunci să-i facă scări de 
aur până la poarta împărătesei. Scoase inelul şi-i ceru să-l facă să fie cel mai frumos fecior din lume 
şi să-l îmbrace cu cele mai scumpe şi mai frumoase haine. Inelul îi îndeplini tot ceea ce i-a cerut. 

După ce i s-au îndeplinit toate dorinţele, feciorul împăratului începu să se urce pe scări spre 
poarta palatului. Ajuns în faţa porții, bătu încet şi deodată se deschise poarta şi în fața lui apărură 
două zâne uriaşe, mirându-se de minunatul pod şi de acest fecior atât de strălucit îmbrăcat şi atât de 
frumos la chip, şi una din ele îl întrebă într-un grai dulce de zână: 

— Cine eşti dumneata şi ce doreşti? 

— Eu sunt feciorul împăratului Roşu şi vreau să vorbesc cu înălțata împărăteasă, răspunse 
feciorul. 

— Mă duc s-o anunț pe buna noastră stăpână şi împărăteasă, spuse una dintre zâne şi plecă. 

Împărăteasa veni îndată la poartă şi când îl văzu îi spuse: 

— Bine-ai venit, dragul meu mire, căci, doamne, de mult te tot aştept. 

ÎI luă de braţ şi merseră împreună și intrară în palat, şi se aşezară la masă şi începură a vorbi. 

— De acum înainte de aici nu mai pleci de lângă mine. În ţara noastră e adevărat rai. Trăim o 
veşnică fericire. Moartea aici nu e cunoscută. Avem să ne cununăm ca buni creştini, şi-apoi să trăim 
în vecii vecilor, tot aşa de tineri cum suntem azi. 

Feciorul-mire îi spuse miresei lui că el merge să-şi aducă părinţii ca să fie şi ei aici. Împărăteasa- 
mireasă îi pregăti merinde de drum, apoi îi mai dădu o ploscă cu Apa vieţii, cu care să învie pe toți 
morții lui: bunici şi străbunici, stropindu-le numai mormântul şi toți vor învia, şi o altă ploscă cu 
Apa morţii cu ajutorul căreia va putea ajuta pe cei care nu-şi mai pot purta osânda bătrâneţelor 
grele. 

După ce şi-a pregătit toate cele trebuincioase pentru drum, şi-a luat rămas bun de la frumoasa lui 
mireasă împărăteasă, iar aceasta îl petrecu până la capătul scărilor de aur. Aici feciorul de împărat 
îşi scoase inelul fermecat pe care i l-a dăruit fata împăratului Galben, suflă în el de trei ori şi-l rugă 
să-l ducă în zbor ca gândul până în Ţara Soarelui-Răsare la palatul împăratului. Cât timp va fi 
zburat nu se ştie şi se văzu la poartă. Aici bătu, şi deodată aceasta fu deschisă şi un ostaş din gardă îl 
întrebă: 

— Cine eşti şi ce doreşti? 

— Sunt feciorul împăratului Roşu şi am sosit acum din Țara-vieţii-fără-de-moarte şi vreau să 
vorbesc cu înaltul împărat, răspunse acesta. 

Ostaşul din gardă îi spuse: 

— Aşteaptă dumneata aici până mă duc să înştiințez pe înaltul împărat. 

Nu trecură câteva minute şi deodată se pomeni în față cu împăratul şi întreaga lui familie. 

— Bine v-am găsit, înălțată familie! dădu bineţe feciorul de împărat. 

— Bine-ai venit! răspunseră gazdele împărăteşti. Ce veşti bune ne aduci? îl întrebă foarte grăbit 
împăratul. 

— Numai veşti bune vă aduc, le spuse feciorul. Am ajuns cu noroc în Țara vieții, cu ajutorul 
ghiocului, fără de care niciodată n-aş fi putut ajunge la poarta împărătesei din această ţară minunată 
Şi, ca să nu lungesc prea mult vorba, v-am adus şi dumneavoastră două mari daruri în ploştile 


acestea: în una este Apa vieţii, care pe cei morți îi învie, iar pe cei bătrâni îi întinereşte; în aceasta 
este Apa morții, care uşurează soarta celor prea împovăraţi de numărul nesfârşit al anilor. Dacă 
doriți şi dumneavoastră să veniți cu mine în țara aceasta, în care după întoarcerea mea împreună cu 
părinții mei — după care am plecat să-i aduc— mă voi cununa cu tânăra împărăteasă de-acolo şi voi 
ajunge eu împărat, mă voi opri aici şi vă voi lua cu mine, ca să vă răsplătesc pentru binele pe care 
mi l-aţi făcut. 

— Bine. Mergem cu drag, răspunse împăratul cu toată familia lui. 

Acum feciorul îşi luă rămas bun, zicându-le: 

— La revedere! 

— La revedere şi drum bun! răspunse împăratul cu toți ai lui. 

Feciorul scoase iar inelul, suflă în el de trei ori şi-l rugă să-l ducă îndată până în Țara Mileniului, 
la poarta împăratului. Când ajunse aici, bătu în poartă şi alergă chiar împăratul s-o deschidă, că-l 
văzu de la fereastră. 

— Bună ziua, înălțate împărate! dădu bineţe feciorul de împărat. 

— Bună să-ţi fie inima, dragul meu, răspunse împăratul, da' ce veşti ne aduci, bune ori rele? 

— Bune, bune, foarte bune! spuse feciorul, am ajuns cu bine în ţara pe care am dorit-o şi de 
acolo vă aduc şi dumneavoastră două bucurii: Apa vieții, care învie morţii şi întinereşte pe cei 
bătrâni, şi Apa morţii, care uşurează despărțirea de viaţa aceasta a celor care doresc de bunăvoie. Eu 
merg acum să-mi aduc şi părinții cu mine, şi, dacă doriți să veniţi şi dumneavoastră cu întreaga 
familie acolo, eu la întoarcere vin pe aici şi vă iau, vrând să vă răsplătesc pentru binefacere, căci 
fără inelul pe care mi l-aţi dăruit, nu ştiu dacă aş fi putut izbuti să fac ceea ce am făcut. Acum să-mi 
daţi două ulcele în care să vă dau din cele două ape. 

Împărăteasa aduse ulcelele şi, gustând bătrânii din apă, se văzură iarăşi tineri şi plini de viaţă şi 
de voie bună, şi-l rugară pe feciorul nostru ca la întoarcere să nu uite să se oprească pe la ei, căci 
acum nu mai voiau să moară. 

— Fiţi foarte liniștiți, că n-am să uit, le spuse acesta. 

Îşi luă rămas bun şi plecă, ajutat de inel, în Ţara păsărilor, la Vultur-Împărat. 

Cum ajunse aici, află pe împărat cu toată familia sa cărând apa din lac. Îi agrăi şi le spuse să 
înceteze a mai căra apa, că le-a adus Apa vieții. Apropiindu-se de feciorul împăratului, acesta luă 
plosca cu Apa vieţii şi-i dădu să beie atât împăratului- Vultur, care îndată deveni iarăşi om cum a 
fost, dar cu mult mai tânăr, precum şi împărătesei, care întineri şi ea. Aceştia nu mai puteau de 
bucurie, şi nu ştiau cum să-i mulțumească. 

Acum feciorul de împărat le spuse şi lor, ca şi celorlalți, că el pleacă să-şi aducă părinţii cu el, şi 
că, dacă voiesc să vină şi ei cu el în ţara aceea, la întoarcere se opreşte şi îi ia. 

— Mergem cu tot dragul, răspunseră aceştia. 

Feciorul de împărat, grăbindu-se, le zise şi lor: 

— La revedere! 

— La revedere! răspunseră aceştia. 

Feciorul de împărat îşi luă zborul spre ţara părinților. Când a ajuns pe locul unde a fost palatul 
împărătesc, a aflat numai nişte ziduri năruite şi năpădite de buruieni. Scoase oglinda fermecată şi o 
rugă să-i descopere locul unde-i sunt înmormântați părinţii. Oglinda îi spuse: 

— Du-te sub poala celor doi tei bătrâni din faţa ta, şi-acolo la umbra lor vei afla mormântul lor, 
căci ei sunt morți de aproape două sute de ani. 

Când auzi feciorul de împărat destăinuirile acestea triste, s-a înduioşat foarte mult şi a alergat 
spre cei doi tei unde a dat de urmele mormântului lor. A luat plosca cu Apa vieții şi a stropit cu ea 
mormântul. Îndată îi apărură în faţă bunii părinţi, care îi spuseră aşa: 

— Vai, dragul nostru, ce somn adânc am dormit. 

Feciorul lor îi rugă să-i arate unde sunt înmormântați bunicii lor. Părinții îi arătară locul. Feciorul 
le stropi mormântul cu Apa vieţii şi, înviindu-i, îi întineri. Apoi stropi şi mormântul bunicilor 
bunicilor săi şi aceştia deodată apărură vii în faţa lor. Stropindu-i şi pe ei, întineriră şi ei şi spuseră: 


— Vai, ce somn adânc am dormit! 

Acum feciorul le spuse că îi duce cu el în ţara unde oamenii nu mai mor în veci, fiind pururea tot 
tineri. 

Feciorul nostru de împărat văzu Moartea învârtindu-se împrejurul locului unde a fost palatul 
împărătesc, care de mai bine de două sute de ani îl tot aşteaptă să-i ia sufletul, nu mai stătu pe 
gânduri, scoase inelul şi-l rugă: 

— Inelule drag, du-ne pe toți până la Vultur-Împărat! 

Aici îi luă şi pe aceştia şi trecură repede pe la fostul împărat al Bărboşilor şi îi luă şi pe aceştia şi 
se grăbiră spre Țara Soarelui-Răsare, unde şi pe aceştia îi grăbi să vină cu ei. 

Moartea, văzându-i că au plecat cu toții, s-a luat pe urma lor şi era cât pe-aci să-i ajungă la 
scările de aur care duceau la poarta țării unde-i Viaţă-fără-de-moarte, dar feciorul de împărat luă 
ghiocul şi-i porunci să ridice scările în urma lor şi aşa ajunseră să intre cu toţii în palatul 
împărătesei, şi, încuind poarta în nasul Morţii, scăpară de ea pentru totdeauna. 

Acum, fiind cu toţii la un loc, au început a face pregătirile de nuntă. Şi s-a făcut o nuntă cu atâta 
veselie, cum n-a mai fost şi nici n-are să mai fie. Dacă n-aş fi fost chiar atunci şchiop d-un ochi şi 
orb d-un picior, mergeam şi eu la nunta lor, dar aşa am rămas păgubaş. Cred că la anul, când 
nevasta îi va naşte un fecioraş, m-or ruga pe mine să le fiu nănaş. 

Şi-aşa, împăratul Roşu şi cu ceilalți împărați, aduşi în Țara vieții de feciorul împăratului Roşu, 
care a ajuns acum să fie el împărat, trăiesc şi azi în ţara aceea, dar, fiind ridicate scările de aur 
dinaintea Morții şi poarta palatului împărătesei încuiată, n-a mai putut intra nimeni acolo, dar nici 
Moartea. 


Sandu - cătana împăratului 
poveste din Banat 


A fost odată ca niciodată, căci dacă n-ar fi fost astăzi nu s-ar povesti. A fost odată un fecior al 
unor oameni foarte săraci, care, fiind cel mai voinic fecior din satul lor, a fost luat cătană la garda 
împăratului şi dus la Beci (Viena) unde a slujit trei ani de zile neîntrerupt. Împlinindu-şi anii, a 
primit de la împărăție solda treizeci de piţule?* şi trei „prifonţi” (pâini militare), ca să aibă de drum, 
şi hainele militare în care a slujit pe împăratul, care erau numai petece. 

Mergând el aşa singur pe drum, către satul lui în Bănat, se întâlneşte cu un cerşetor bătrân, care 
avea un picior de lemn (era Sf. Petru pe care Dumnezeu îl trimise să-i cerce inima ostaşului). 
Cerşetorul îi ceru să-l miluiască cu ceva. Sandu scoase din buzunar o piţulă şi i-o dete acestuia. 
Acesta îi mulțumi frumos. Mai merse cât mai merse, când iarăşi îi ieşi în cale alt cerşetor (era tot 
Sfântu Petru) şi acestuia îi dete o piţulă, şi tot aşa a tot dat, până când i s-au isprăvit toate piţulele. 

Văzând Dumnezeu bunătatea inimii acestuia, trimise la el pe Sfântu Petru să-l întrebe ce ar cere 
el de la Dumnezeu să-i dăruiască pentru binele pe care l-a făcut ajutând pe cei săraci şi pe cei 
flămânzi, crezând că doar cere ceva pentru mântuirea sufletului. 

Sfântu Petru l-a întrebat: 

— Ce ai dori să-ți dăruiască Dumnezeu pentru bunătatea inimii tale? 

Sandu-Cătana îi răspunse: 

— Aş vrea să am o lulă, din care să nu se isprăvească niciodată duhanul, o pălaşcă (ploscă) din 
care vinul să nu se mai gate, şi o traistă din care pâinea şi slănina niciodată să nu lipsească. 

Sfântul Petru merse şi-i spuse lui Dumnezeu care este dorinţa cătănii. Acesta îl întrebă pe Sfântul 
Petru: 

— Despre mântuirea sufletului şi despre iertarea păcatelor nu ţi-a pomenit nimic? 

— N-a pomenit nimic, răspunse Sfântu. 

— Du-te şi spune-i că toate dorinţele lui i se vor împlini, porunci Dumnezeu. 

Sfântu Petru se duse şi-i spuse cătanei că Dumnezeu i-a împlinit dorinţa. Acesta s-a bucurat 
foarte mult, ştiind că nu mai trebuie să se îngrijească nici de tutun, şi nici de mâncare şi de beutură 
de azi înainte. 

După ce a mai trecut un timp oarecare, Dumnezeu iarăşi îl trimite la cătana împăratului, să-l 
întrebe dacă mai doreşte vreun dar de la el. 

Sfântu Petru se duse şi-l întrebă: 

— Ce ai vrea tu să-ți mai dăruiască Dumnezeu? 

— Aş vrea să-mi mai dăruiască un sac în care să pot băga pe oricine voi vrea eu şi o furcă de fier 
cu trei coarne, care la porunca mea să lovească de moarte pe acela care îi voi porunci eu. 

Sfântu Petru veni şi spuse lui Dumnezeu care mai e dorinţa lui Sandu, cătana împăratului. 

— Bine, răspunse Dumnezeu, dar de suflet n-a pomenit nimic? 

— N-a pomenit nimic nici acum, spuse Sfântu Petru, şi se duse şi-i dădu sacul şi furca. 

Acum Sandu-feciorandu, cătana împăratului, se vedea parcă şi mai mare decât era, ştiind că nu 
are să se mai teamă de nimenea pe lumea asta. 

În lungul său drum, din Beci până-n inima Bănatului, mai avu încă mult de umblat. Odată a 
ajuns într-un oraş mare, lângă Dunăre. Trecând pe o uliţă mare, într-un loc, văzu un palat mare şi 
frumos, iar în poarta acestuia văzu crescute buruieni mari şi scaieţi. Se opri în loc şi se miră, zicând: 

— Păcat de aşa palat mare şi frumos, că nu are un stăpân cumsecade. 

Trecând pe acolo nişte cătane, îi opri şi-i întrebă: 

— Oare ce fel de domn este stăpânul acestui palat frumos, care-şi bate joc de averea lui? 

— Stăpânul palatului nu mai locuieşte aici în palat de ani de zile, răspunseră cătanele, căci dracii 
au pus stăpânire pe el, şi bietul om a fugit de groaza lor şi l-a părăsit. 

— Oare unde locuieşte acum stăpânul lui, întrebă Sandu, căci eu îi curăţ palatul de draci. 

— Vină cu noi, răspunseră cătanele, că-ţi arătăm noi unde locuieşte, căci pe acolo trecem, si 
ajunseră la casa unde locuia stăpânul palatului, se opriră şi-i spuseră să intre şi să întrebe. 

Sandu-feciorandu intră şi, dând faţă cu o slugă, îi spuse că ar vrea să vorbească cu stăpânul 
palatului unde s-au cuibărit dracii. Sluga merse şi spuse stăpânului său că-l caută o cătană. 

Un domn mai bătrân decât mai tânăr veni şi-l întrebă: 

— Ce doreşti dumneata? 

— Domnule, răspunse cătana împăratului, am văzut frumosul dumneavoastră palat şi, văzând în 
poartă buruieni şi spini crescuţi mari cât omul, am stat şi m-am mirat. Întrebând nişte cătane care au 
trecut pe acolo, mi-au spus că dumneavoastră ați părăsit palatul de groaza dracilor, care au pus 
stăpânire pe el. Domnule, eu vă curăţ palatul de draci pentru totdeauna, fără să vă cer nicio plată. 
Vă cer doar să-mi daţi câteva lumânări, ca să nu stau noaptea în întuneric şi mâncare două-trei zile, 
până-i pot omori pe toţi. 

— Vai, dragul meu, ne-ai face un mare bine, dar mă tem să nu te prăpădească spurcaţii aceia, c- 
ar fi păcat de dumneata să mori aşa de tânăr şi de frumos, spuse domnul acela. 

— N-aveţi nicio teamă, răspunse Sandu, am eu ac de cojocul lor şi niciunul n-are să scape. Dați- 
mi cheia de la poartă şi câteva lumânări, ş-apoi lăsaţi-i pe mâna mea. 

Domnul merse îndată şi-i aduse mai multe lumânări şi-i dete cheia de la poartă şi Sandu îşi luă 
ziua bună şi plecă la vânătoare frumoasă de draci. Ajuns la palat, smulse buruienile din fața porţii, o 
descuie şi aruncă buruienile cu furca în fundul curții, apoi intră în palat, care era pustiu şi gol. Se 
aşeză lungit pe o bancă. La amiază, veni sluga domnului şi-i aduse nişte mâncări alese şi o sticlă cu 
vin foarte bun, de care nu băuse în viața lui. Către seară îi aduse cina bună. După aceasta, Sandu se 
culcă să se odihnească până colo către miezul nopții. 

După ce se odihni câteva ceasuri, se sculă şi se puse în aşteptare. Nu stătu mult, când auzi paşi 
grei prin odăile palatului, şi intrând în odaia în care se afla Sandu, se îndreptă spre el. Acesta luă 
sacul şi-i porunci: „În sac cu dracu!” Şi-ntr-o clipeală, dracul fu în sac. Sandu legă gura sacului şi-l 
trase afară în curtea palatului, apoi porunci furcii: „Loveşte-l, furcă, peste şale, până-i ies oasele 


prin piele!” 

Şi-ncepu furca a-l lovi până când n-a mai rămas un os întreg în el. Trase sacul lângă o groapă de 
var şi dezlegând gura sacului îl zvârli în fundul gropii, apoi se întoarse în odaie şi se aşeză pe bancă. 
A stat Sandu până când a auzit cântatul cocoşilor, apoi s-a culcat liniştit. 

A doua zi dimineaţa a venit domnul cu sluga, care i-a adus mâncare ca să vadă nu cumva l-au 
omorât dracii pe bietul cătană. Sandu ieşi la stradă, să vadă lumea trecând, care se uita mirată, 
neştiind ce se petrece în palat. Când ajunseră aceştia la Sandu, îl întrebă domnul: 

— Cum ai petrecut noaptea asta? 

— Foarte bine, domnule! Pe la miezul nopţii a venit un drac şi fără să aibă timp să zică o vorbă, 
l-am băgat în sac şi i-am zdrobit toate oasele cu furca de fier şi l-am aruncat în groapa de var din 
curte, răspunse cătana împăratului, dacă vreți veniţi să-l vedeţi. 

Merseră şi ei să-l vadă. 

Sandu cu sluga intrară în palat şi el începu să mănânce; domnul merse voios spre casă. 

A doua noapte, Sandu-feciorandu, pe la miezul nopţii iarăşi se aşeză la pândă, ştiind parcă de 
astă dată că au să vină mai mulţi draci. Aşa a şi fost. Întâi a venit un drac mai bătrân, ca să vadă ce 
s-a întâmplat cu dracul din noaptea trecută. Cum îl ochi, Sandu porunci sacului: „În sac cu dracu!” 
Luă apoi furca şi-i porunci: „Loveşte-l, furcă, peste şale, până-i ies oasele prin piele!” Furca îl lovi 
până-i sfărâmă toate oasele. 

Sandu luă sacul şi, trăgându-l lângă groapa cu var, îl aruncă peste celălalt, apoi grăbi sus în 
odaie. Nu se aşeză bine pe banca lui, când auzi iarăşi paşi prin odăile palatului. Când se apropie un 
drac tânăr să intre la Sandu, acesta strigă sacului: „În sac cu dracu!” Sandu legă sacul şi porunci 
furcii: „Loveşte-l, furcă, peste şale, până-i ies oasele prin piele!” Şi aceasta îşi făcu repede slujba. 
Cătana prinse de sac şi-l târî până-n curte la groapa cu var şi-l aruncă peste ceilalți doi. Alergă 
repede în palat, ca nu cumva să-i scape din mână vreun drac. Se aşeză iarăşi pe bancă, să-şi aştepte 
vânatul, şi nu trecură multe clipite şi mai apăru un încornorat foarte grăbit; pesemne i s-o fi părut că 
a întârziat prea mult. Sandu îi auzea paşii când se apropia de odaia lui. Când îl zări în pragul uşii, 
strigă sacului: „În sac cu dracu!” Legă gura sacului şi porunci furcii: „Loveşte-l, furcă, peste şale, 
până-i ies oasele prin piele!” Acum furca începu să izbească şi țipa Nichipercea cel Bătrân de-ți 
spărgeau urechile. 

Sandu îl trase cu greu spre groapă şi-i făcu vânt peste ceilalți, apoi se întoarse la odaia lui. 
Cocoşii începură să cânte prin curţile vecinilor. Trecuse miezul nopții şi cătana împăratului se 
întinse pe bancă să-şi odihnească oasele după atâta trudă. 

A treia noapte, tot la acel ceas, Sandu s-a pomenit cu Mama dracilor, o scoarță bătrână şi urâtă, 
de mama focului. Venea ca o vijelie, cu coada-n vânt. N-a avut răgaz să-şi tragă sufletul, căci 
porunca cătanei îi reteză răsuflarea: „În sac cu dracu!” Acesta legă sacul la gură şi porunci furcii să 
intre în funcţiune: „Loveşte, furcă, peste şale, până-i ies oasele prin piele!” Sandu luă repede sacul 
şi-l trase până la groapă şi îl goli. Se urcă repede în palat, gata de atac. După câteva clipite i se arătă 
în prag un drăculeţ, care, văzându-l, s-a speriat şi, tremurând de frică, îi spuse: „Jupâne cătană, te 
rog nu mă omori, că eu am să-ți fac un mare bine. Aici în odaia de alături se află o ladă mare plină 
cu galbeni, pe care i-au adunat aici dracii, ca să nu-i poată fura nimenea de la ei. Cheia de la uşa 
odăii se află sub piatra asta pe care este aşezată lada asta goală.” 

Cătana mută lada şi ridicând piatra află o cheie mare. O luă şi încercă să deschidă uşa. Intră în 
odaie, şi drăcuşorul după el. Acesta fugi repede la ladă, şi-i ridică capacul. Mai mare îi fu mirarea 
lui Sandu când văzu atâta bănet. Acum, nu ştia ce să facă cu drăcuşorul, care i-a făcut un bine atât 
de mare, la care nici nu visase. Ce să facă cu el? Să-i dea drumul, îi era foarte uşor, dar deodată îşi 
aduse aminte de vorba din bătrâni: „Nu lăsa pe dracul să moară, că el nu te lasă să trăieşti!” 

leşiră din odaie. Sandu încuie uşa şi-o băgă în buzunar la loc sigur, apoi începu a-l descoase pe 
drăcuşor, întrebându-l cu vorbe frumoase: 

— Câţi draci mai sunteţi acasă? 

— Numai eu singur am mai rămas, răspunse acesta, despre toţi ceilalți şase nu ştiu unde sunt. 


— Vrei să-i vezi pe toți la un loc? îl întrebă cătana. 

— Vreau, jupâne Cătană, răspunse foarte bucuros drăcuşorul, crezând că-i va vedea pe toți vii, în 
carne şi-n oase. 

— Vină cu mine, îi spuse Cătana luându-l de mână şi-l duse la groapa de var. 

Când văzu drăcuşorul pe părinţii şi pe toți frații lui, începu a plânge cu sughiţ de jalea lor şi de 
durerea că se văzu singur pe lume, fără niciun ajutor. Se întoarseră iar în odaie; aici Cătana puse 
mâna pe sac şi cu toată mila ce o avea faţă de drăcuşor, ştiind că acesta odată avea să fie un drac 
mare, porunci sacului: „În sac cu dracu!” Legă sacul la gură şi porunci furcii: „Loveşte-l, furcă, 
peste şale, până-i ies oasele prin piele!” Furca îşi îndeplini porunca şi aşa a scăpat Sandu- 
feciorandu, cătana- Împăratului, acest palat frumos de sub stăpânirea dracilor, ajungând tot aurul lor 
în stăpânirea lui. 

Când s-a făcut ziuă bine, Sandu a intrat în odaia cu lada, a luat un pumn de galbeni şi i-a băgat în 
buzunar, a încuiat bine uşa şi a ieşit la uliţă să vadă lumea care trecea în sus şi în jos. Văzând un biet 
cerşetor orb, pe care îl ducea un băiat de mână, merse şi îi dete doi galbeni, şi-i spuse: „Ai grijă de 
banii ăştia, că ţi-am dat doi galbeni, să nu te înşele cineva”. 

Cerşetorul îi mulțumi din toată inima. 

Mai târziu veni şi stăpânul palatului şi-i spuse că a isprăvit de curățit palatul de draci, 
nemairămânând nici de sămânță. Bucuria lui fu nespusă. Merseră acasă la locuința domnului şi se 
ospătară. Sandu întrebă pe acesta unde ar putea să cumpere o pereche de cai buni şi o căruță, cu care 
să meargă spre casă, arătându-i că are cu ce-i cumpăra. 

— Lasă, dragul meu, răspunse domnul, tu ne-ai făcut nouă un mare bine şi pentru aceasta eu te 
cinstesc cu o pereche de cai şi o căruţă cu care vei merge acasă în satul tău. 

Sandu i-a mulțumit domnului, apoi acesta a plecat cu el să-i arate caii şi căruţa. 

— Când ai voi să pleci? îl întrebă domnul. 

— Chiar astăzi vreau să plec, dacă se poate, răspunse Sandu. 

— Se poate, dragul meu, spuse domnul, ştiu că ţi-e dor de părinţi şi de casă, după trei ani de zile. 

Domnul porunci slugii să prindă caii cei mai buni şi mai tineri la căruţa cea nouă, să umple zece 
saci cu ovăz şi să-i aşeze în căruţă, iar peste ei să încarce fân atâta cât să aibă caii o săptămână 
mâncare. Să pună şi o vadră pentru adăpat. Când fu pregătit tot, Sandu îşi luă rămas bun de la toată 
familia domnului, mulţumindu-i pentru toate cele primite. leşi şi se îndreptă spre palat, ca să-şi ia 
toate lucrurile. 

Ajuns la palat, intră cu căruţa în curte, se urcă în palat şi, descuind uşa unde era lada, o luă cu 
mare greutate în spinare şi o aduse jos în curte şi o aşeză pe fundul căruţei, sub fân. Zise un 
„doamne ajută” şi porni la drum. 

A avut grijă Sandu să nu uite nimic din lucrurile cu care a fost dăruit de Dumnezeu. Era foarte 
voios ştiindu-se stăpân pe atâta bogăţie şi i se părea un veac până să se vadă în satul şi la căsuţa lui, 
unde îl aşteptau părinţii săi cu atâta drag, fără să viseze măcar că le aduce o foarte mare bucurie. 

După mai bine de o săptămână de drum, Sandu ajunse în satul său. Când l-au văzut oprindu-se 
cu căruța la poarta lor, părinților nu le-a venit să creadă că acela să fie feciorul lor. I-au deschis 
poarta, plângând de bucurie. Chiar şi vecinii au alergat să vadă această minune: Sandu cu cai 
frumoşi şi cu căruță nouă. 

— L-o fi cinstit împăratul, îşi ziceau unii oameni. 

Sandu îşi descărcă toate lucrurile din căruţă şi le aşeză la locul potrivit, apoi zise către tatăl său 
să-i ajute să dea jos o ladă mai grea. Acesta merse şi-i ajută, şi o duseră în cameră. Rugă pe maică- 
sa să încuie uşa de la uliţă şi uşa de la camera lor, ca nu cumva să vină cineva, că are să le arate 
ceva, de care însă să nu spună nimănui nimic. După ce încuiară toate uşile, feciorul lor deschise 
lada plină cu galbeni. Când au văzut atâta aur în casa lor săracă, nu mai ştiau ce să facă de bucurie. 
Sandu le-a spus să nu lase casa singură o clipă, ca nu cumva să se trezească fără bogăţie. Acum s-au 
înțeles între ei să-şi tocmească nişte meşteri pricepuţi, să le facă un grajd mare pentru vite şi cotețe 
pentru porci şi pentru păsări. Au început să-şi cumpere pământ, apoi fel de fel de unelte. Venind 


primăvara, au început să-şi facă o casă nouă, mare şi frumoasă, ca la oraş. Bogătaşii satului, care 
aveau fete mari de măritat, nu ştiau cum să facă să-şi mărite fetele după Sandu. El însă îşi vedea de 
planurile lui şi nu avea timp de însurătoare. 

Au trecut luni de zile, împlinindu-se anul când şi-au văzut şi casa ridicată. Văzându-se uşuraţi 
după atâta muncă, s-au hotărât să meargă în pețit la cea mai bogată fată din sat, ca să-l vadă pe 
Sandu lor însurat. Fata şi părinţii ei se cam codeau, crezând că aceştia ar fi prea săraci ca să-şi 
capete o fată atât de bogată. Pricepând peţitorii această părere a acelora, n-au mai stăruit nimic, le- 
au zis: bună ziua, şi-au plecat spre casă. 

A doua zi feciorul le-a zis: 

— Ştiţi ce m-am gândit eu? Noi am fost foarte săraci, şi sărăcia a fost cusută de gulerul nostru, 
deşi am scăpat de ea. Eu zic să căutăm fata cea mai harnică şi mai frumoasă dintre fetele sărace, că 
acestea sunt deopotrivă cu noi şi nu acelea care umblă cu nasul pe sus, căci, har domnului, avem şi 
noi acuma bogăție destulă! 

— Bine zici, dragul nostru, răspunseră părinţii, aşa avem să facem! 

A doua zi fata a şi fost găsită, la familia cea mai săracă din satul lor, dar frumoasă şi harnică, 
încât cu greu i-ai fi găsit pereche în şapte sate. Seara, după ce a început să se cam întunece, Sandu 
cu părinţii lui s-au îndreptat spre casa fetei sărace. Când i-au văzut părinții fetei, au rămas foarte 
mirați. 

— Bună seara! Voia vi-l de oaspeţi? dădu bineţe tatăl lui Sandu. 

— Mulţămim dumneavoastră! Poftiţi, poftiți, cum să nu ne fie de aşa oameni cinstiți, răspunseră 
gazdele casei. 

După ce se aşezară împrejurul mesei, se începură înțelegerile între cele două familii, care aveau 
să se încuscrească. Din câteva vorbe spuse cu hotărâre, s-a încheiat târgul în cea mai bună şi mai 
înțeleaptă înțelegere. Şi, după câteva săptămâni, Sandu a făcut o nuntă cum n-a mai văzut satul lor. 

Şi-au trecut ani după ani, şi curtea lui Sandu s-a umplut de copii, unul mai frumos decât altul. Au 
avut cinci feciori şi şase fete. Dar şi bogăția le-a sporit, încât niciunul din cei mai bogaţi din sat nu 
se mai putea măsura cu ei. 

După cum creştea şi sporea averea lui Sandu, tot aşa de repede sporeau şi anii lui. A ajuns să-şi 
mărite toate fetele, şi să-şi însoare toți feciorii, ba a ajuns să joace şi la nunta nepoților, care erau 
mulți la număr. 

Şi a îmbătrânit şi el ca toată lumea şi a ajuns cătana împăratului să umble gârbovit şi nu mai 
semăna cu acela care stătea de gardă la „burgul” împăratului din Beci. Într-o zi mohorâtă de 
toamnă, Sandu Cătana şi-a luat rămas bun de la lumea asta, şi-a trecut în cealaltă, luându-și sacul cu 
el şi furca. 

Ajungând la poarta raiului, a bătut să i se deschidă. Sfântul Petru se repezi la poartă să vadă cine 
e atât de grăbit. Când dădu cu ochii de cătana împăratului, îl luă la întrebare: 

— Ți-aduci aminte că o dată când erai cătană, te-am întrebat: Ce ai dori să-ți dăruiască 
Dumnezeu, pentru că ai miluit pe cei săraci? Tu ai spus să-ţi dea o lulă (pipă), din care să nu se mai 
gate niciodată duhanul, apoi ai cerut o ploscă din care să nu se isprăvească niciodată vinul, iar la 
urmă o traistă din care să nu se mai isprăvească pâinea şi slănina, dar pentru mântuirea sufletului 
tău şi pentru iertarea păcatelor tale n-ai cerut nimic. 

— Ai dreptate, Sfinte Petre! răspunse Cătana, dar oare ştii sfinția ta aceea, câți draci am omorât 
eu cu sacul şi cu furca de fier, pe care mi le-a dăruit Dumnezeu? Aceasta nu se ia în socotință; oare 
n-ar fi o mare nedreptate, ca eu, cătana împăratului, să ajung în fundul iadului, căci dacă aş ajunge 
acolo şi dacă m-aş întâlni cu tata şi cu mama dracilor, ce crezi că vor face cu mine? Bine. Nu-mi 
rămâne decât să mă duc la iad. 

Şi Sandu Cătană plecă foarte năcăjit la iad, şi-ncepu a bate cu furca lui în poartă. 

Când deschise poarta, Scaraoţchi şi dădu cu ochii de Sandu, de Sandu Cătana cu sacul subsuoară 
şi cu furca-n mână, îi trânti poarta în nas şi-i strigă: 

— Pleacă de aici, că aici nu-i loc pentru tine! Pieri din fața mea. 


Sandu se întoarse iarăşi la poarta raiului, la Sfântu Petru, şi-i spuse: 

— Sfinte Petre, ce faci cu mine? M-am dus la iad, şi de acolo am fost alungat, spunându-mi-se 
că acolo nu-i loc pentru mine. În rai nu mă laşi să intru, în iad nu-i loc pentru mine, atunci unde, 
doamne, să mă duc? 

— Aşteaptă-mă aici la poartă, răspunse Sfântu Petru, căci mă duc să întreb pe Dumnezeu ce să 
facem cu tine. 

Acesta se duse la Dumnezeu şi-l întrebă: 

— Ce să fac cu cătana împăratului, că în iad nu vrea să-l primească? 

— Dă-i drumul să intre în rai, îi porunci Dumnezeu lui Sfântu Petru. 

Sfântu Petru veni şi deschizând poarta raiului îi spuse: 

— Intră-n rai, Cătană. 

După ce se văzu Sandu în rai, fiindu-i ciudă pe Sfântu Petru, vru să se răzbune pe el şi, luând 
sacul de subsuoară, îi porunci: „În sac cu Sfântu Petru!” Acesta intră repede în sac şi nu mai putu 
zice nimic. Sandu luă sacul şi-l aşeză deoparte şi se aşeză el la poarta raiului s-o păzească. Cât timp 
a fost portar Sandu Cătana, el îi întreba pe toţi aceia care cereau voie să intre, dacă au fost cătane ori 
ba. Pe aceia care spuneau că au fost, îi slobozea să intre, iar pe toţi ceilalți nu-i primea, chiar dacă 
au fost feţe sfințite bisericeşti. 

De la o vreme Dumnezeu sfântul văzând că se înmulţesc cătanele în rai, iar dintre civili nu mai 
intră niciunul, s-a luat de grijă şi a venit la poarta raiului, la Sfântu Petru, ca să vadă care este cauza 
acestei schimbări. Când ajunse Dumnezeu la poarta raiului, în locul lui Sfântu Petru l-a găsit pe 
Sandu, Cătana împăratului. Acum află Dumnezeu pentru ce de atâta timp au intrat în rai numai 
cătane şi niciun preot ori vreun civil. 

Dumnezeu a scos pe Sfântu Petru din sac şi l-a băgat pe Sandu Cătana împăratului în locul lui. 
De atunci Sfântu Petru pe toate cătanele le bagă în rai de frică să n-o păţească, cum a păţit-o cu 
Sandu, cătana împăratului. 


Povestea lui Abrud 
poveste din Banat 


A fost odată de mult, de mult, un moş şi o babă. Şi moşul avea un fecior, iar baba avea o fată. 

Într-o sară, feciorul şi fata se duseră în vecini, la şezătoare. leşind stăpâna casei afară, văzu în 
ocolul vecin o vacă neagră, mare şi frumoasă. Intrând în casă, zise către Abrud: 

— Abrude, la voi în ocol se vede o vacă neagră, frumoasă. 

Abrud ieşi repede şi merse numaidecât acasă şi când să intre în ocol, dete piept cu o vacă 
frumoasă, neagră. Cum o văzu, îl cuprinse o frică de moarte, dar vaca deodată începu a vorbi şi îi 
zise: 

— N-ai nicio frică, Abrude, dragu meu, că eu sunt mama ta bună şi m-am prefăcut în vacă şi am 
venit să te scap de hăranca”* ta de măştihoaie, că ea vrea să-ţi mânce capul. 

Auzind Abrud vorbele acestea frumoase, îndată se linişti şi începu a săruta vaca, adecă pe buna 
lui mamă. O luă apoi şi o duse în grajd şi îi dădu fân să mânce. 

Merse apoi de spuse lui tată-său şi la măştihoaie că le-a dat norocul o vacă frumoasă. 

A doua zi dimineaţa, măştihoaia lui Abrud îi puse merinde — ai?” şi mălai, şi-l trimise cu vaca la 
păşunat. 

Ajungând la izlaz, vaca îl întrebă pe Abrud ce merinde i-a pus măştihoaie-sa. 

Abrud i-a răspuns: 

— Ai şi mălai! 

Atunci vaca i-a zis: 

— Aruncă aiu în spini, iar mălaiul dă-mi-l să-l mânc eu! 

Tu prinde-mă de cornu meu cel drept şi zi aşa: „Aşterne-te, masă întinsă cu mâncări şi cu 
beuturi, cu lăutaşi şi cu ceteraşi!” 

Abrud făcu aşa după cum îl învățase maică-sa, vaca, şi deodată se întinse înaintea lui o masă, 
încărcată cu toate bunătăţile şi cu tot felul de mâncări şi beuturi, cu lăutaşi şi cu ceteraşi, de era mai 
mare dragu să stai s-o priveşti. 

Abrud se aşeză la masă şi începu să mânce cu mare poftă, că era tare flămând şi setos. Mâncă şi 
beu din toate bunătățile până se sătură bine, de puteai omorî puricele pe foalele lui, aşa se săturase. 

După ce se sătură bine şi după ce îi cântară frumos lăutaşii şi ceteraşii, maică-sa îi zise: 

— Prinde-mă de cornu stâng şi zi aşa: „Strânge-te, masă întinsă cu mâncări, cu beuturi, cu 
lăutaşi şi cu ceteraşi!” 

Abrud făcu aşa cum îl învățase maică-sa, şi masa se strânse îndată. Ori de câte ori îi era foame, 
făcea după cum îi spusese maică-sa. 

Apropiindu-se sara, porni cu vaca către casă. Măştihoaie-sa, după ce Abrud legă vaca în grajd şi 
îi aşternu paie curate, merse cu şuştariu”* să mulgă vaca, dar văzu că vaca are lapte foarte puţin. 
Dimineaţa, a doua zi, vaca avu lapte mult, de n-a încăput în şuştari, aşa că afurisita de măştihoaie 
începu să bănuiască pe Abrud că peste zi, când şede cu vaca la păşune, mulge vaca şi bea el laptele 
şi pentru aceea n-are vaca lapte sara. 

Mânezi, baba îşi mână şi fata la păşunat cu Abrud, zicându-i să bage de seamă nu cumva mulge 
el vaca şi bea laptele. 

Ajungând la izlaz, vaca începu să pască, iară ei se puseră să se odihnească la umbră. 

La prânz, ştiind vaca pentru ce a venit şi fata babei cu Abrud, îi zise: 

— Abrude, dragu mamii, când ti-i foame şi vrei să mânci, întâi zi aşa: „Adormiţi doi ochi ai 
fetii”, şi după ce vezi că fata a adormit, fă celelalte aşa cum te-am învăţat eu şi aşa fata nu va vedea 
nimica şi nu va avea ce să spună maicii sale, când vom ajunge pe sară acasă. 

Abrud făcu aşa cum îl învățase buna lui mamă şi iarăşi se ospătă şi se sătură bine, iar cătră sară 
plecară cătră casă. Fata babei însă era tare supărată că nu ştia ce să-i răspundă maicii sale, când o 
întreba-o ce s-a petrecut cu vaca, că mai tot timpul cât au stat acolo, ea a dormit la umbră. 

Mergând sara acasă, Abrud legă vaca în grajd, îi aşternu iară paie curate şi veni baba să mulgă 
vaca. Nici acuma nu avu vaca lapte şi întrebă fata: cine a muls vaca. 

Fata nu i-a putut spune nimic şi mamă-sa se supără foc pe ea. 

A doua zi iară mână baba pe fata ei cu Abrud, să păşuneze vaca, dar la plecare i-a spus fetei aşa: 

— Dacă nici astăzi sara nu mi-i şti spune cine mulge vaca, apoi în casa mea nu mai ai ce căuta! 
Du-te unde te duc doi ochi! 

Văzând fata că mamă-sa se supărase foc pe ea, se puse pe grije. Nu ştia ce să facă să nu o mai 
fure somnul. Îşi aduse aminte că aproape de ei este o babă vrăjitoare, se duse până la ea şi îi povesti 
toată păţania cu maică-sa şi cu vaca. Baba vrăjitoare îi dete trei fire de păr de lup şi îi spuse fetei ca 
la plecare să-şi ieie cu ea cele trei fire de păr de lup şi să şi le pună sub cap, când va lovi-o somnul, 
că atunci ochiul pe partea pe care va dormi va rămâne treaz şi aşa va vedea tot ce se petrece cu 
vaca. Fata era acuma foarte voioasă. A doua zi dimineaţa plecară iară la păşunat amândoi. Vaca, 
cum ajunseră pe izlaz, se apucă să pască, iar ei doi se aşezară iară la umbră şi de la o vreme îi 
cuprinse somnul. 

Fata luă cele trei fire de păr de lup, le aşeză sub cap şi se puse să se hodinească. Nu trecu ca de 
când începui să vă povestesc şi fata, obosită şi de drum, şi de căldură, începu a sforăi, de credeai că 
mână o turmă de porci. 

Văzând Abrud că soră-sa doarme şi fiindu-i foame, zise: „Închideţi-vă doi ochi ai fetei!” 

Prinse apoi de cornul drept al vacii şi zise: „Aşterne-te, masă întinsă, cu mâncări, cu beuturi şi cu 
lăutaşi şi ceteraşi!” 

Masa se întinse şi Abrud se aşeză la ea şi începu a mânca şi a se ospăta, iar lăutaşii şi ceteraşii îi 
cântau tot felul de cântece frumoase, de mai mare dragu să le asculti. 

După ce se sătură bine, Abrud merse la vacă, o prinse de cornul stâng şi zise: „Strânge-te, masă 
întinsă, cu mâncări, cu beuturi şi cu lăutaşi şi ceteraşi!” Şi masa se strânse îndată. 

Acuma, fata babei era tare voioasă că ea a văzut cu un ochi tot ce s-a petrecut, şi abia aştepta să 
se facă sară, să-i poată povesti maicii sale cele ce a văzut şi a auzit. 

Cum ajunseră sara acasă, fata îndată începu a-i povesti maică-si tot ce a văzut şi tot ce a auzit. 

Atâta i-a mai lipsit afurisitei de babe, că din acel ceas bietul moş n-a mai avut zi bună: una-ntr- 
una îl năcăjea baba: să taie şi să taie vaca, că dacă nu o taie, cu ea nu mai mâncă dintr-o pâne. 

— D-apoi cum să tai aşa o bunătate de vacă, măi babo, că vezi că ea ne hrăneşte cu lapte, cu 
brânză, cu unt. Ş-apoi ce să facem cu atâta carne, că acuma-i cald şi carnea se strică, eu zic că mai 
bine s-o vindem, îi zise moşul. 

— Ba, nu! strigă baba ca muşcată de şarpe, s-o tai, că de nu o tai, cu mine nu mai mânci o bucată 
de pâne! 

Sărmanul moş n-avu încotro şi se învoi să facă pe voia babei, numai să aibă pace în casă. Plecă 
să vorbească cu nişte măcelari şi să se tocmească cu ei să-i taie vaca. 

Auzind Abrud că tată-său s-a hotărât să taie vaca, intră îndată în grajd la vacă şi îi spuse încet la 
ureche, plângând, că tată-său s-a hotărât să o taie, ca să facă pe placul babei, ca să aibă pace în casă. 
Abrud o rugă să fugă amândoi în lume, la noapte, ca să o scape de la moarte. 

— Ba, dragu mamii, răspunse vaca, ci mâne când or veni măcelarii să mă taie, tu să-i rogi să te 
lase pe tine să-mi dai în cap cu barda, iar eu când îi ridica tu barda ca să mă loveşti, te-oi lua în 
coarne şi-om fugi, de nu ne vor mai vedea. 

Mânezi dimineaţa, când veniră măcelarii, scoaseră vaca din grajd şi când voiră s-o taie, Abrud se 
rugă de ei, zicându-le: 

— Lăsaţi-mă să o lovesc eu cu barda, că eu am păşunat-o. 

Măcelarii se învoiră şi îi deteră barda în mână şi când Abrud se aşeză în fața vacii şi ridică în sus 
barda, vaca deodată îl ridică în coarne şi o luă la fugă şi într-o clipită se făcu nevăzută. În zădar 
alergară în urma ei, că în urma vacii nu se mai vedea decât un nor de praf, departe, tot mai departe. 

Şi s-au dus, Abrud cu maică-sa, s-au tot dus, cale lungă să le-ajungă, cum se zice din poveste, că- 
nainte mult mai este, că eu nu sunt deodată cu poveştile, ci mai dincoace cu-o zi-două, dacă nu cu 
nouă — până au ajuns şi s-au aşezat lângă un pod de aur. 

Aproape de podul de aur era o pădure frumoasă de stejari cu frunzele de aur. Mamă-sa intră în 
pădure, rupse un stejar mare, îl făcu aşchii şi îi făcu lui Abrud o colibă, apoi adună muşchi şi frunze 
uscate şi i-a făcut un pat moale, apoi i-a dat o trâmbiţă de aur şi i-a zis: 

— Şezi aci şi te hodineşte, iar dacă-i avea lipsă de mine, suflă în trâmbiţa asta de trei ori şi eu 
îndată voi fi lângă tine, că eu mă duc să-mi găsesc păşune grasă, că sunt flămândă şi obosită de atâta 
cale. 

Şi spunându-i maică-sa vorbele astea, pieri ca o nălucă dinaintea lui. 

Nu trecu cam ca de când vă povestesc, şi Abrud se trezi în faţa lui cu un cerb cu părul şi cu 
coarnele de aur, de sclipea ca soarele. 

— Noroc bun, Abrude! îi dete bineţe Cerbu-de-aur. 

— Mulţămesc dumitale! răspunse Abrud, mirându-se că cerbul ştia cum îl cheamă. 

— Ce ţi-o adus vântu-păru, ciocârliile-călcâile, cioarele-picioarele şi țărcile-fălcile pe aici? îl 
întrebă Cerbu-de-aur pe Abrud. 

— Nu mi-o adus vântu-păru, cioarele-picioarele, ciocârliile-călcâile şi ţărcile-fălcile, ci mama 
mea m-o adus, răspunse Abrud. 

— Unde-i mamă-ta? 

— S-a dus în pădure, îi răspunse Abrud. 

— Du-te şi-o cheamă, să vină îndată aici să ne batem în coarne! îi porunci Cerbu-de-aur. 

Abrud luă îndată trâmbiţa de aur, suflă în ea de trei ori şi cât ai bate în palme, mamă-sa fu de 


față. 

— Ce e? îl întrebă maică-sa pe Abrud. 

— laca, mamă, a venit cerbu ăsta de aur şi zice că trebuie să te lupţi cu el, să vă bateţi în coarne. 

— Da, zise Cerbu-de-aur, am venit să ne batem în coarne, pe viaţă şi pe moarte, pentru că ai 
îndrăznit să calci cu picioarele în împărăția mea şi pentru că ai cutezat să furi un stejar mare din 
pădurea mea. Pentru asta ai să plăteşti cu viaţa ta. 

Şi îndată se apucară a se lovi în capete cu coarnele, încât se cutremura pământul sub picioarele şi 
sub copitele lor. Deodată, îndârjindu-se vaca peste măsură, îşi încordă grumazii şi opintindu-se din 
toate puterile ei, închise ochii şi-l izbi pe cerb cu atâta putere, încât cerbul căzu mort înaintea ei. 
Abrud a belit cerbul şi a luat cu el pielea şi coarnele de aur. 

— Suie-te în spinarea mea şi te ţine bine cu mâinile de coarnele mele. 

Făcând Abrud după cum l-a sfătuit maică-sa, aceasta a săltat cu el în vânăţia cerului. Ajungând în 
altă lume, s-au luat la drum şi s-au tot dus, multă lume-împărăţie, până când au ajuns la un pod de 
argint. Aci s-au oprit să se hodinească, iară mamă-sa a intrat în pădurea frumoasă de stejari, cu 
frunzele de argint, de sclipeau mai frumos ca stelele pe cer. Smulse un stejar, îl făcu aşchii şi bucăţi 
şi i-a făcut lui Abrud o colibă, 1-a aşternut un pat moale din muşchi şi frunze uscate, ca să se poată 
hodini bine, apoi plecă iară să pască iarbă grasă, că era flămândă şi obosită. 

Abrud se întinse, în colibă, pe patul său moale, să se hodinească. 

Nu trecu mult timp şi se trezi în faţa colibei, cu un cerb cu păru şi coarnele de argint şi zise cătră 
Abrud aşa: 

— Ce ţi-o adus vântu-păru, ciocârliile-călcâile, cioarele-picioarele, corbii-ochii şi ţărcile-fălcile, 
pe aci? 

— Nu mi-o adus vântu-păru, ciocârliile-călcâile, cioarele-picioarele, corbii-ochii, şi țărcile- 
fălcile, ci mama mea bună m-o adus, îi răspunse Abrud. 

— Unde-i mamă-ta? îl întrebă Cerbu-de-argint. 

— S-o dus în pădure, să pască iarbă grasă, îi răspunse Abrud. 

— Du-te şi o cheamă, îi porunci Cerbu-de-argint, că trebuie să ne batem în coarne pe viaţă pe 
moarte, pentru că a intrat în împărăția mea, unde nici pasăre străină n-a zburat. Şi pentru că mi-a 
furat un stejar frumos din pădure, trebuie să plătească cu viața ei. 

Abrud luă trâmbiţa de aur şi suflă în ea de trei ori îndată veni mamă-sa şi îl întrebă: 

— Cee? 

— Mamă dragă, a venit cerbul ăsta de argint, ca să se lupte cu dumneata pe viață pe moarte! 

— Da, zise cerbul cătră vacă, pentru că ai cutezat să calci cu picioarele în Împărăția mea şi 
pentru că mi-ai furat un stejar mare din pădure, ai să plăteşti cu capul, de-aici vie nu mai pleci. Hai 
să ne batem în coarne! 

Şi au început a se lovi în capete, încât credeai că au să-şi sfarme coarnele. Se cutremura 
pământul sub copitele lor. Dar odată înfuriindu-se peste măsură vaca, îl izbi pe cerb cu atâta putere, 
încât îi turti capul ca pe-o plăcintă şi Cerbu-de-argint rămase mort. 

Abrud trase pielea de pe cerb şi îi tăie coarnele şi le luă cu el. 

Vaca zise apoi cătră Abrud: 

— Suie-te iară în spinarea mea şi ține-te bine cu mâinile de coarnele mele, şi iarăşi se aruncă cu 
el în vânăţia cerului şi ajungând pe altă lume s-au tot dus, până când au ajuns la un pod de oţel. Aci 
iară se aşezară să se hodinească. Vaca smulse din pădurea din apropiere un stejar cu frunzele de 
oţel, îl făcu aşchii şi bucăţi, făcu lui Abrud o colibă şi îi aşternu un pat moale din muşchi şi din 
frunze uscate. Abrud intră în colibă şi se întinse pe pat, să se hodinească, iară vaca plecă să-şi caute 
păşune cu iarbă grasă. 

Nu trecu mult timp şi iacă vine în fuga mare un cerb puternic, cu coarnele şi cu părul de oţel. 

— Bună hodină, Abrude! dete bineţe Cerbu-de-oţel. 

— Mulţămesc dumitale! răspunse Abrud. 

— Da' cine ţi-o adus: corbii-ochii, vântu-păru, țărcile-fălcile, cioarele-picioarele şi ciocârliile- 


călcâile pe-aici? îl întrebă cerbul. 

Abrud îi răspunse: 

— Nu mi-o adus: vântu-păru, corbii-ochii, țăreile-fălcile, cioarele-picioarele şi ciocârliile- 
călcâile, ci mama mea m-o adus. 

— Unde e mamă-ta? îl întrebă cerbul. 

— S-o dus în pădure, să-şi caute iarbă grasă să pască, că era flămândă şi obosită, îi răspunse 
Abrud. 

— Du-te şi-o caută, să vină aci îndată, că are să se bată cu mine în coarne, pe viață-pe moarte, 
pentru că a îndrăznit să calce cu picioarele în împărăția mea; şi pentru că mi-o smuls un stejar din 
pădurea mea, are să plătească cu capul ei paguba ce mi-o făcut-o. 

Abrud luă trâmbiţa de aur, suflă în ea de trei ori. 

Într-un târziu, iacă vine mamă-sa, abia răsuflând de obosită, şi-l întrebă pe Abrud: 

— Ce e? 

— D-apoi, iacă, mamă, a venit cerbul ăsta de oţel, să se bată în coarne cu dumneata, pe viaţă pe 
moarte! 

— Apoi m-oi lupta şi cu el, zise vaca năcăjită. 

Şi se apucară a se bate-n coarne, de gândeai că nu calcă cu picioarele pe pământ, aşa se aruncau 
unu pe altul în vânt, cu coarnele. Odată însă, înfuriindu-se cerbul peste măsură, opintindu-se din 
toate puterile lui, ridică vaca în coarnele lui şi izbind-o de pământ cu atâta tărie de-o băgă de trei 
stânjini în pământ, dar şi cerbul rămase fără un corn. De năcaz că a rămas numai cu un corn, cerbul 
pieri ca o nălucă şi nu se mai văzu. 

— Abrud, dragu mamii, zise mamă-sa din fundul gropii, nu plânge, că eu sunt vie şi nevătămată, 
du-te în pădurea asta de oțel, rupe vreo doi-trei curpeni de oţel, vină şi mi-i bagă mie aici în groapa 
asta, iar eu m-oi lega de coarne cu capetele lor şi tu mi-i trage afară din groapă. 

Abrud făcu aşa după cum îl învățase maică-sa şi o scoase din groapă. 

— Acuma, dragu mamii, iacă cornu ăsta de oțel, pe care l-a pierdut Cerbu-de-oţel în luptă cu 
mine, ţi-o adus ţie mare noroc. a-l cu tine şi pleacă de aici şi te du departe între munţi şi dealuri 
frumoase, spre soare-răsare, şi unde vei afla o pustă”” mare-mare de tot, să-ţi tocmeşti mai întâi tot 
felul de slugi: păcurari, văcari, stăvari şi purcari şi după ce vei avea destui slujitori, să zici aşa cătră 
cornu ăsta: 

— Ce este în cornu ăsta, să iasă afară! 

Luând cornul de la mamă-sa, îşi luară rămas bun unul de la altul, şi Abrud plecă înspre soare- 
răsare, iar maică-sa rămase pe loc. 

Şi a pornit Abrud la drum, luând cu el şi pieile de aur şi de argint şi coarnele lor, şi s-a tot dus, s- 
a tot dus, cale lungă să-i ajungă, cum se zice din poveste că-nainte mult mai este. 

Deodată vede Abrud c-a ajuns într-o pustă mare. Aci ce se socoteşte el să nu-şi tocmească mai 
întâi slugi, ci să încerce cornul de oţel, să vadă ce are să iasă din el. Şi niciuna, nici două, zise cătră 
corn: 

— Ce este în cornu ăsta, să iasă afară! 

Mai mare-i fu spaima când văzu atâta silă de dobitoace de tot felul, câte nu văzuse el în toată 
viaţa lui. Şi se împrăştiară cât era pusta aceea de mare şi acuma îi păru rău de ceea ce făcu, şi nu ştia 
cum să facă şi ce să facă să le vadă băgate iară în corn. Acuma îi părea rău că nu ascultase de sfatul 
pe care i l-a dat maică-sa, dar acuma era prea târziu, vorba cea din bătrâni: după ploaie- 
chepeneag”. 

Când se năcăjea Abrud mai rău, iacă vine la el o lupoaică, care avea doi căţei de lup şi îi zise: 

— Abrude, dă-mi o oaie, că-ți dau un căţel, care ţi-o fi odată de mare folos. 

Abrud îi dete o oaie lupoaicei şi ea îi dete un căţel de-al ei. 

Nu peste mult timp, veni la Abrud o leoaică şi îi zise: 

— Abrude, dă-mi o oaie, că eu îţi dau cu căţel de-al meu, care odată ţi-o fi de mare ajutor. 

— Bine, îi zise Abrud, şi îi dete şi leoaicei o oaie şi leoaica i-a dat un căţel de-al ei. Acuma 
Abrud avea doi căţei. 

După leoaică veni şi o ursoaică şi se rugă şi ea de Abrud să-i deie o oaie, că-i dă şi ea un pui de 
urs. 

— Bine, zise Abrud ursoaicei, iacă-ţi dau şi ţie o oaie! 

Şi dând ursoaicei oaia, îşi luă puiul de urs. Acuma avea trei căţeluşi, unul mai frumos decât altul. 
Veni apoi la Abrud o babă şi îl rugă să-i deie şi ei o oaie, că ea îi va da un colac frumos, care-i va fi 
de mare folos. 

Abrud dete babei o oaie şi baba dete lui Abrud un colac frumos, spunându-i să aibă grijă de el, că 
acest colac îi va aduce mult noroc. Se năcăjea însă că nu-şi putea băga vitele înapoi în cornul de 
oţel. 

lată numai că vine la el un zmeu-paraleu şi-l întrebă: 

— Ce te năcăjeşti, fârtate? 

— D-apoi cum să nu mă năcăjesc, îi răspunse Abrud, fără să-l cunoască, că mă trudesc să bag în 
cornu ăsta de oţel dobitoacele astea, care au umplut tot câmpul ăsta şi nu ştiu ce să fac. 

— Ce-mi dai, să ţi le bag eu pe toate? îl întrebă zmeul. 

— Îţi dau cât ceri şi ce ceri, numai să le văd băgate iară în corn, răspunse Abrud. 

— Apoi bine, zise zmeul, iaca ce îţi cer eu: când ţi-o fi lumea mai dragă să fii al meu. 

— Bine, zise Abrud râzând, neştiind cu cine a prins în jug. 

Zmeul luă un zbici de foc şi cât ai scăpăra din cremene cu amnariu, toate dobitoacele erau băgate 
în corn. 

După ce isprăvi zmeul, se cam mai duse. 

Abrud era acuma voios că şi-a văzut bogăţia iarăşi la loc. Îşi luă căţeii, pieile, coarnele de cerbi 
şi colacul şi plecă mai departe şi mergând aşa voios, ajunse la o colibă, unde se opri să se 
hodinească. Aci se simţea foarte bine. Avea aproape un izvor cu apă rece, iar coliba era în mijlocul 
unei poieni, plină cu tot felul de pomi roditori, încărcaţi de poame. 

Abrud se întinse pe un pat de fân, moale ca mătase, şi era fericit. Zmeul, ştiind că Abrud se simte 
foarte fericit, într-o sară veni la el şi bătu la uşa colibei. Colacul pe care i-l dăduse baba, şi pe care 
Abrud îl aşezase la loc de cinste pe masă, era colac fermecat, şi ştiind cine bate la uşă, zise cătră 
Abrud: 

— Abrude, să nu răspunzi nimic zmeului, niciun cuvânt, ci lasă-mă pe mine singur să-i răspund, 
la orice întrebare mi-ar pune zmeul. 

Abrud ascultă de sfatul colacului şi-l lăsă pe el să vorbească cu zmeul. 

— Acasă eşti, Abrude? întrebă zmeul. 

Colacul de pe masă îi răspunse: 

— Da! Sunt acasă! 

— Hai cu mine — zise zmeul — că acuma ţi-e dragă lumea. Ştii cum ne-a fost tocmeala! 

— Mai aşteaptă şi mai rabdă, îi răspunse colacul, că şi eu cât am aşteptat şi câte am răbdat. M-or 
băgat în sac şi m-or dus la holdă, aici m-or aruncat peste arătură, m-or grăpat şi m-or tăvălugit, m-or 
plivit, apoi când m-am copt m-or tăiat cu secera şi cu coasa şi m-or legat snopi, m-or aşezat în cruci, 
apoi m-or împuns cu furca şi m-or aruncat în car, din car iară m-or împuns cu furca şi m-or aruncat 
în stog. Aşteaptă numai şi rabdă, că şi eu am aşteptat şi am răbdat şi totuşi n-am crăpat şi nici tu nu-i 
crăpa dacă-i aştepta. 

După ce m-or aşezat în stog, iară m-or împuns cu furca şi aruncându-mă jos pe pământ, m-or 
aşezat în arie şi m-au călcat caii cu copitele lor, zile şi săptămâni întregi. Apoi m-au întors furcaşii 
cu furci mari de lemn, de pe-o lature pe alta, ca nu cumva să rămână vreun spic de grâu necălcat de 
copitele cailor. După ce m-or călcat bine, m-or vânturat cu ciurul mare, ca să mă scoată din pleavă, 
m-or băgat apoi în saci, m-or aruncat într-un car şi m-or dus la moară să mă macine. 

Aici, un morar rău m-a aruncat într-un coş, de unde am ajuns între două pietrei mari de moară şi 


m-au făcut făină, apoi iară m-or băgat în saci şi m-or aruncat iar în car şi m-or dus acasă. 

Ajungând acasă, aci m-o luat o nevastă harnică şi m-o cernut prin sită deasă, m-o pus într-o 
troacă mare, nevasta fiind bună şi miloasă a încălzit apă şi a muiat cumlău”*, apoi a aruncat cumlău 
cu apă călduță peste mine. Apa nu era nici prea caldă ca să mă opăresc, dar nici prea rece, ca să mă 
răcesc. A doua zi dimineaţa, când încă nu se făcuse ziuă, nevasta a început a mă frământa din toate 
puterile ei, până au trecut-o sudorile. Bărbatul nevestii, un om rău, a aprins focul în cuptor şi l-a ars 
bine. Obosindu-se nevasta cu frământatul, m-a lăsat în pace şi m-a acoperit bine cu haine calde, ca 
să nu mă răcesc. Când cuptorul a fost ars destul de bine, nevasta m-o descoperit şi luând cu 
amândouă mâinile aluat din troacă, a început să răsucească stoarze”!” pentru colaci, apoi când am 
fost gata împletit şi m-o încins cu o cunună, m-o aşezat pe o lopată de lemn şi m-o băgat în cuptor, 
ca să mă coacă. 

Am stat în căldura aceea mare aproape două ore, apoi nevasta m-o scos din cuptor, m-o aşezat 
Jos pe vatra casii, m-o spălat pe față cu apă rece, ca să mă mai răcoresc după căldura aceea mare 
care am răbdat-o în cuptor, apoi m-o luat şi m-o pus aci pe masă. 

Vezi doară cât am aşteptat şi câte am răbdat şi tot n-am crăpat şi nici tu nu-i crăpa, dacă-i mai 
aştepta şi dacă-i mai răbda. 

Pe când zicea colacul vorbele astea, în sat începură cocoşii să cânte deşteptarea. Auzind zmeul 
cântatul cocoşilor, se cam mai duse, năcăjit şi amărât că n-a putut pune gheara pe Abrud. 

Colacul, după ce scăpă pe Abrud de zmeu, s-a prefăcut într-un căţeluş. Abrud avea acuma patru 
căţei şi fiecăruia i-a dat un nume: celui din colac i-a zis Aude-bine; puiului de lup — Vede-bine; 
celui de leu — Uşor-ca-vântu, iar celui de urs — Greu-ca-pământu. 

Acuma Abrud îşi strânse lucrurile lui, îşi luă căţeii şi plecă mai departe. Şi merseră cât merseră, 
până ce ajunseră în faţa unui palat mare şi frumos, ca în poveşti. Aci le ieşi în cale o babă, care avea 
o turmă mare de oi. Era mama zmeului. Văzându-l pe Abrud cu pieile de cerb în spate şi cu cei 
patru căţei, crezu că e păcurar şi-l întrebă: 

— Măi voinice! nu ai vrea să te bagi păcurar la oile mele? 

— Vreau, babo, îi răspunse Abrud şi se tocmi cu ea şi se făcu păcurar la oile babei. 

Abrud nu ştia că baba e mama zmeului. Cătră sară, când veni zmeul acasă, văzând pe Abrud, zise 
cătră mamă-sa: 

— Bine că a venit Abrud aici, că de mult umblu după el, dar acuma nu mai scapă din ghearele 
mele. 

A doua zi dimineață, Abrud îşi luă turma de oi şi cei patru căţei şi plecă la păşune. 

Zmeul zise cătră mamă-sa: 

— Mamă! oare cum să facem să-l putem prăpădi pe Abrud? 

— Lasă pe mine, îi răspunse afurisita de zmeoaică, că-i sting eu feştila. El are nărav de-i place să 
sugă măduva din oase. Eu voi fierbe carne pentru amiaz, iar tu te vei băga în măduva unui os, pe 
care eu îl voi da lui şi sugând el osul, te va înghiți şi pe tine şi umflându-te tu în el, va crăpa. 

Venind Abrud să mânce de amiaz, baba îi puse înainte blidul cu mâncarea pregătită. Cei patru 
dulăi ai lui Abrud se aşezară pe labe, în jurul lui, cu ochii țintă la el. Când vru Abrud să pună mâna 
pe os, ca să-i sugă măduva, cățelul Vede-bine îl luă cu gura din mâna lui şi-l aruncă jos, iar Greu-ca- 
pământu şezu pe os. După ce se sătură Abrud, plecă iar cu cânii şi cu oile la păşune. 

Plecând Abrud, zmeul ieşi din măduva osului şi zise cătră zmeoaică: 

— Vai, mamă, da' greu câne are Abrud; dacă mai stătea pe mine încă câteva minute, crăpam. Nu 
ştii, mamă, ce năravuri mai are? 

— Ştiu, dragu mamii, răspunse zmeoaica. După mâncare merge la vatra focului şi-şi bagă Jar în 
pipă. 

— Bine, mamă, zise zmeul, eu m-oi face cât un purice de mic şi mă voi aşeza pe vatră, unde va 
vrea să şadă Abrud şi mă voi băga în el. 

Venind Abrud la babă să-i deie mâncare de amiaz, după ce se sătură, îşi scoase pipa şi merse la 
vatra focului, să-şi bage jar în ea. Când vru să se aşeze pe vatră, cățelu Vede-bine îl împinse pe 
Abrud la o parte şi-i spuse lui Greu-ca-pământu la ureche să se aşeze el pe vatră. Greu-ca-pământu 
se aşeză pe vatră. 

Văzând mama zmeului cățelul şezând pe vatră, zise cătră Abrud: 

— Pentru ce laşi să şadă cânele pe vatră, iar tu stai în picioare? Aruncă-l jos de-acolo! 

— Lasă-l, mătuşo, răspunse Abrud, că ce face ăsta-i bun făcut. 

După ce-şi aprinse pipa, plecă iară cu oile. 

Zmeoaica şi zmeul stăteau să crape de necaz că nici cum nu izbuteau să-l omoare pe Abrud. 

Mânezi dimineaţa, zmeul zise cătră maică-sa: 

— Mamă, spune-i lui Abrud să-şi lase cânii acasă. 

Baba spuse lui Abrud să-şi lase cânii acasă. El se învoi, dar când să plece, spuse cânilor că dacă 
vor auzi glasul lui, îndată să alerge până la el, cât vor putea de repede. 

Mergând Abrud cu oile, nu ajunse bine la păşune, şi deodată vede venind zmeul ca turbat spre el. 
Abrud, ştiind că zmeul îi poartă pică, nu stătu pe gânduri şi se urcă repede în vârful unui stejar înalt. 
Uitându-se în jos văzu pe zmeu sub stejar, abia gâfâind de obosit ce era, de fuga ce făcuse. 

— Scoboară-te Jos, să te mânc! strigă zmeul cătră Abrud. 

— Na, mâncă-mi opinca, zise Abrud, aruncându-i o opincă, şi lasă-mă în pace, să strig o dată de 
dorul tatii. 

Şi strigă o dată Abrud, cât a putut de tare, ca să-l audă căţeii lui, dar ei nu-l auziră. 

— Scoboară-te Jos, să te mânc! strigă iară zmeul. 

— Na, mâncă-mi şi astalaltă opincă şi lasă-mă să strig o dată de dorul mamii! răspunse Abrud, şi 
începu iară a striga şi mai tare: 

— Uiu, uiuiuuu! Vede-bine, Uşor-ca-vântu şi Greu-ca-pământu! 

Căţelul Aude-bine zise cătră ceilalți căţei, care dormeau: 

— Mi se pare că am auzit glasul stăpânului nostru. 

— i s-o fi părut doară, răspunseră căţeii şi se culcară pe altă dungă. 

Zmeul iară strigă către Abrud: 

— Scoboară-te, Abrude, jos, să te mânc! 

Abrud îi aruncă obielele şi îi zise: 

— Na, mâncă-mi şi obielele şi lasă-mă să strig odată de dorul fraților mei. 

Şi strigă Abrud din toate puterile, de răsunau văile şi pădurile: 

— Uiu! uiuiuuu! Aude-bine, Vede-bine, Uşor-ca-vântu şi Greu-ca-pământu! 

Căţelul Aude-bine, auzind glasul stăpânului lor, îi sculă din somn pe ceilalți trei şi le spuse că a 
auzit glasul lui Abrud chemându-i pe nume. Cei patru căţei erau închişi într-o cămară cu uşa de fier 
şi încuiaţi de zmeoaică cu un lacăt mare, ca să nu poată ieşi de acolo. Greu-ca-pământu se propti cu 
umărul în uşa de fier şi, cât ai clipi din ochi, uşa sări din țâțâni şi toți patru căţeii o luară la fugă, de 
gândeai că zboară, numai Greu-ca-pământu nu putea fugi ca şi ceilalți, dar se silea şi el din răsputeri 
să nu rămână prea în urmă. Fugea el, nu-i glumă, încât se cutremura pământul sub tălpile lui, că era 
greu ca un munte. Cum ajunseră sub stejarul în care era urcat Abrud, deteră cu ochii de zmeu. 
Puseră labele pe el, apoi întrebară pe Abrud: 

— Ce să facem cu el, stăpâne? Să-l jupuim de viu? Ori să-i zdrobim oasele? 

— Nu faceți niciuna nici alta, ci să mi-l întindeți cât o arie. 

Şi mi ţi-l apucară cu colții lor ascuţiţi, cei patru căţei, şi-l întinseră şi-l tăbăciră şi-l lățiră cât o 
arie. 

Scoborându-se Abrud din stejar, se luară cu toţii spre palatul zmeoaicei; Uşor-ca-vântu luă 
dinapoi turma de oi, iar Abrud cu cei trei căţeloi o luară înaintea oilor, ca să ajungă cât mai degrabă 
la zmeoaică. Văzând Greu-ca-pământu că Abrud nu se putea ţine la pas în rând cu ei, îi zise: 

— Dragu nostru stăpân, suie-te călare pe mine, că am spinarea moale, ca să mergem mai repede. 

Abrud se sui călare pe puiul de urs, care se făcuse cât un bou de mare, aşa crescuse. Ajungând la 


palatul zmeoaicei şi punându-şi toți patru căţeii ghearele pe ea, îl întrebară pe Abrud: 

— Stăpâne! Ce vrei să facem cu ea? 

— Să mi-o întindeți şi pe ea cât o arie, le răspunse Abrud. 

Şi o luară şi o întinseră şi pe ea ca pe zmeu, încât nu se mai ştia ce a fost. Şi acum a rămas Abrud 
singur stăpân peste toată bogăția zmeoaicei şi peste palatul acela aşa de frumos, că în toată lumea 
nu era altul ca acela. 

Abrud, luându-și căţeii cu el, începu a cerceta palatul în care el nu mai intrase niciodată. Palatul 
avea o mulțime de camere, una mai frumoasă decât alta, cu uşile de aur şi cu fereştile de argint. 
Mesele, scaunele şi paturile toate erau de aur şi aşternute cu mătase, de-ţi luau vederile. 

La un capăt al palatului a dat peste o cameră care avea uşa încuiată şi ferecată. Abrud se năcăjea 
că n-o poate descuia, să vadă ce e în ea. 

Greu-ca-pământu îi zise: 

— Stăpâne, lasă-mă pe mine, că eu îndată o deschid. 

Greu-ca-pământu cum puse umărul în uşă şi se opinti o dată, uşa îndată se deschise. Abrud intră 
în cameră şi mai mare îi fu mirarea când văzu în faţa lui o fată frumoasă ca o floare, ca şi care nu 
mai văzuse el în viaţa lui nici în vis măcar. 

— Cine eşti tu, fată frumoasă, şi cine n-a avut milă de te-a închis aici? o întrebă Abrud. 

Fata îi răspunse: 

— Eu sunt Zâna-zorilor-sora-florilor. Afurisitu ăsta de zmeu m-a furat de la mama mea, care e 
Zâna-zânelor, şi pentru că n-am vrut, o dată cu capul, să-i fiu nevastă, m-a închis aici, ca nu cumva 
să mă fure vrun alt zmeu, sau vrun Făt Frumos. Dar tu cine eşti şi cum de-ai putut intra aici, unde 
om pământean n-a îndrăznit să pună piciorul? 

— Eu sunt Abrud, fecior de om sărac. Astăzi eu, cu ajutorul ăstor patru căţei ai mei, am ajuns să 
fiu stăpân peste toată bogăţia zmeoaicei şi a zmeului şi peste palatul lor. Pe zmeu şi pe mamă-sa i- 
am prăpădit. Ăştia patru căţei ai mei, împlântându-şi colții în ei, i-au întins, de i-au făcut cât o arie 
pe fiecare. Aşa că şi pe tine te-am scăpat din ghearele lor. Acum ştiu că ţi-o fi dor de maică-ta şi de 
surorile tale, iacă, eu şi cu căţeii mei te duc la maică-ta şi am să te peţesc de la ea, ca să-mi fii 
nevastă. 

— Fiindcă tu m-ai scăpat din mâinile zmeului, nu aflu altul mai viteaz şi mai bun decât tine. Hai 
să mergem la mamă-mea, că mi-i tare dor de ea, să te cunoască şi ea. 

Merseră la mama fetei, la Zâna-zânelor, şi, când o văzu maică-sa, începu a plânge de bucurie. 
Fata se dete a-i povesti din fir-în-păr cât a avut de suferit şi cum a scăpat-o Abrud din mâinile 
zmeului. 

Abrud ceru în căsătorie fata de la maică-sa şi ea se învoi din toată inima, mai ales că fata îi spuse 
mamii sale că-i drag de Abrud, că era fecior frumos, aşa că nu-l întrecea niciun Făt Frumos. 

Îndată au început a se pregăti de nuntă. Şi în ziua nunţii au venit toate zânele şi toţi Feţi-Frumoșii 
din toată lumea. Au venit şi toate păsările şi toate florile, ca la nunta zânelor. Şi-a fost o nuntă cum 
n-a mai fost de când e lumea, dar nici n-are să mai fie. 

Din întâmplare, suindu-mă pe-un băț călare, am ajuns şi eu pe-acolo. Tocmai atunci, se juca hora 
miresei. Atunci am văzut pe Greu-ca-pământu cum o învârtea în horă pe mireasă, țopăind în jurul ei, 
iar mireasa se-nvârtea ca un prâsnel. Greu-ca-pământu, de bucurie că stăpânu-său şi-a găsit aşa 
nevastă frumoasă, băuse prea mult vin şi se cam ameţise. Aş fi băut şi eu un păhar-două, ba şi nouă, 
dar cum eu n-am fost chemat, nimeni nu m-a îmbiat, deşi îmi lăsa gura apă, văzându-i pe nuntaşi 
cum s-adapă. 

După nuntă, Abrud îşi luă nevasta şi căţeii lui şi plecară voioşi la palatul lor. 

Cum intră pe poartă, Abrud îşi luă cornul farmecat şi îi zise: 

— Ce e în corn, să iasă afară. 

Şi dintr-o dată se umplu ocolul palatului cu tot felul de animale, de nu mai încăpeau; atunci 
Abrud deschise larg poarta şi dobitoacele umplură tot câmpul, cât vedeai cu ochii, şi apoi porunci 
căţeilor lui să aibă grijă de ele, să nu se piardă. 


Şi aşa a rămas Abrud, cu nevasta lui, gazdă”! de loc, ca să aibă mult noroc! 
Şi dacă n-or murit şi azi trăiesc. 


Iară eu venii călare pe-un cocoș, 

Ca să nu vin la dumneavoastră pe jos; 
Şi mai venii călare pe-o găină, 

Ca să nu vin prin tină. 

Ş-apoi încălecai pe-o coasă, 

Şi vă spusei o poveste frumoasă. 


Din purcar, călugăr 
poveste din Banat 


Era odată ca niciodată, că de nu era, nu se povestea. Era odată o mănăstire şi în mănăstirea aceea 
erau trei călugări. Şi călugării aceia îşi îmbogăţeau sufletul cu învățături frumoase din cărți. 

Într-o zi, ce se socotesc ei, ce nu, se hotărâră să pună deasupra porții mănăstirii o tablă pe care să 
scrie următoarele: 

„Aici sunt cei mai învățați oameni din lume”. 

Cum se hotărâră aşa şi făcură. 

După câteva zile nimereşte pe la ei o slugă a împăratului. Când să intre pe poartă, se opreşte în 
fața porții şi ceteşte cuvintele scrise de călugări. După ce ceti, îndată întoarse calul şi în grabă mare 
merse la împăratul şi îi spuse ce a cetit pe tabla care era pusă deasupra porții mănăstirii. 

Împăratul, cătrănit de năcaz, încălecă îndată şi plecă la mănăstire. Căci, vezi, lui îi era tare năcaz, 
cum cutează cineva să se numească mai învățat decât el?! 

Cum ajunse la mănăstire, descălecă în grabă şi merse d-a dreptul la călugări. 

Dădu bineţe şi, dând mâna cu ei, le spuse cu glas aspru: 

— Am auzit că voi vă numiţi că sunteți cei mai învăţaţi oameni din lume; deci, dacă voi vă 
credeți atât de învăţaţi, eu vă dau trei întrebări, la care să-mi răspundeți. Întâia întrebare: cât e de 
afundă marea asta? A doua întrebare: câte stele sunt pe cer? Şi a treia: ce gândesc eu? Dacă în timp 
de trei zile nu-mi dați răspuns la toate trei întrebările astea, să ştiţi că acolo vă va sta capul, unde vă 
stau picioarele. Aţi înțeles? 

— Am înţeles, înălțate împărate, răspunseră călugării, aproape morți de frică. 

Împăratul se întoarse la palatul său, cu slugile care l-au însoțit, iar călugării nu mai ştiau pe ce 
lume sunt de năcăjiți şi amărâți. 

Neştiind niciunul să dezlege nici măcar una din cele trei întrebări puse de împăratul, se hotărâră 
să-şi ieie fiecare câte un drum şi să meargă întrebând, din sat în sat, din om în om, doară vor putea 
înțelege de la cineva ce răspuns să deie împăratului, iar după trei zile să se întoarcă toți trei iarăşi la 
mănăstire, să vadă care ce a putut afla. 

Îşi umplură desagii cu merinde şi luându-și fiecare câte un toiag, se îndreptară fiecare pe alt 
drum. 

După un drum destul de lung, unul dintre ei întâlneşte în calea lui un purcar, care îşi păzea turma 
de porci. 

— Bună ziua, fiule! îi dete bineţe călugărul. 

— Mulţumesc dumneavoastră, răspunse purcarul, da' ce năcaz mare te-a adus pe la noi? 

— D-apoi 1acă, fătu-meu, ce năcaz a dat peste capul nostru. 

Şi, din vorbă în vorbă, să dete şi îi povesti purcarului tot năcazul ce a dat peste capul lor. 

— Apoi pentru aşa ceva a trebuit să vă luaţi lumea-n cap? zise purcarul. Noa, apoi lasă pe mine! 

lacă, dumneata îi sta aici la porci în locul meu, iară eu voi merge la mănăstire şi voi aştepta să vină 
împăratul, şi să vă scap pe toți de la moarte. 

Când auzi călugărul nostru vorbele purcarului nu mai putea de bucurie, văzându-se scăpat de la 
moarte. Purcarul îi spuse să se dezbrace de hainele călugăreşti şi se îmbrăcă el în ele, iar călugărul 
se îmbrăcă într-ale purcarului. 

Noul călugăr se duse la mănăstire, unde se întâlni cu ceilalți doi călugări, care, de năcăjiți cum 
erau, nu băgară de seamă că el nu e călugărul adevărat. 

Purcarul, îmbrăcat călugăr, făcu rost de trei gheme mari de tort şi de un sac mare gol, merse cu 
ele la țărmurile mării, aci udă cele trei gheme de tort în apa mării, apoi le aşeză pe țărmure, luă apoi 
sacul gol şi îl umplu cu năsip de cel mărunt ca făina şi-l puse lângă gheme, iară el se aşeză apoi la 
umbră, în calea pe unde ştia că are să vină împăratul. 

Nu se aşeză bine la umbră, când iaca împăratul cu slugile ajunse la mănăstire. Împăratul, cum 
dădu cu ochii de călugărul nostru, zise cătră slugi: 

— Stați pe loc, să-l judecăm pe ăsta mai întâi, că ăstuia, bag seama, nici că-i pasă de porunca 
mea, şi doarme fără nicio grije. 

Slugile, la porunca împăratului, se apropiară de călugăr şi-l treziră din somn. Acesta se ridică 
repede în picioare şi închinându-se înaintea împăratului zise: 

— Înălțate împărate, să trăieşti cu sănătate! Iaca, eu sunt gata să vă dau răspunsul la cele trei 
întrebări. 

— Ce ai zis? îl întrebă împăratul răstit. 

— Am zis, înălțate împărate, că sunt gata să vă răspund la cele trei întrebări. 

— No, apoi, să te văd ce ştii, zise împăratul, cât e de afundă marea asta? 

— Înălțate împărate, răspunse călugărul, acestea trei gheme le-am legat deolaltă cu capetele, un 
capăt l-am slobozit în mare după ce i-am fost legat o piatră, ca să tragă capătul la fund, iar celălalt 
capăt l-am ținut în mână şi-aşa am aflat că marea asta este tocmai atâta de afundă. Dacă nu mă 
credeți, puteți să încercați. 

Împăratul, uitându-se şi la mare şi la cele trei gheme de tort, zise: 

— Şi marea e afundă, nu-i vorbă, dar nici tortul din trei gheme mari nu e scurt, ba îi destul de 
lung. Hai să zicem că întrebarea asta ai ghicit-o bine. Să vedem acum cum stăm cu întrebarea a 
doua: câte stele sunt pe cer? 

— Stăm bine şi cu asta, înălțate împărate, răspunse călugărul. lacă, în sacul ăsta am numărat 
atâtea fire de năsip, câte stele am numărat astă-noapte pe cer. 

Împăratul, uitându-se la sacul plin cu năsip mărunt ca făina, zise: 

— Şi cerul e mare şi înstelat, dar şi într-un sac mare ca ăsta încă sunt multe fire de năsip. Apoi, 
hai să zicem că şi întrebarea a doua ai dezlegat-o bine. Să te văd acuma ce mi-i răspunde la a treia 
întrebare, că dacă şi pe asta îi ghici-o, apoi ai scăpat trei vieţi de la moarte! 

— Înălțate împărate, zise călugărul nostru, întrebarea asta este cea mai uşoară de dezlegat, că 
adecă să vă spun ce gândeşte înălţatul împărat! înălțatul împărat gândeşte acuma că stă de vorbă cu 
un călugăr din mănăstirea asta, nu-i aşa? 

— Aşa este, că eu gândesc că stau de vorbă cu un călugăr! 

— EI, dar eu nu sunt călugăr, înălțate împărate, eu sunt un biet purcar, iar pe adevăratul călugăr 
l-am lăsat să aibă grije de porcii mei, până ce îi scap eu pe ei trei de la moarte! 

— Apoi, dacă aşa stă treaba, zise împăratul, de azi înainte tu nu ai să mai mergi la porci, ci tu ai 
să fii mai mare peste călugări. 

Şi, oameni buni, de n-o fi murit şi azi trăieşte. Şi de atunci şi până azi a rămas obiceiul în iunie 
să se călugărească din când în când şi câte un purcar şi anume: ori câte un ghicitor bun ca şi 
purcarul de care vă povestii, ori câte unul care ştie a hori şi cânta frumos. 


Iorgovan, prunc sărac, ajunge împărat 
poveste din Banat 


„A fost odată un om sărac cum puţini au fost pe lume, că nici apă n-avea după ce bea. Omul 
acela, pe lângă sărăcia lui, mai avea şi trei feciori, dintre care cel mai mic era orb de un ochi şi 
şchiop de un picior, aşa că nu-i putea fi de mare ajutor. 

Feciorii cei mai mărişori, după ce s-au vorovit”!?, i-au spus tatălui lor aşa: 

— Tată, noi plecăm în lume să ne găsim de lucru, că de acuma suntem mari şi ne putem câştiga 
pâinea de toate zilele. 

— Bine, dragii mei, numai să fiți cuminţi, ascultători, şi să nu vă duşmăniţi între voi, ca să n- 
ajungeţi de râsul lumii. 

Şi-au plecat. 

Fratele lor mai mic a rămas cu tatăl lor. 

Ceilalţi, doi au ajuns la Curtea împărătească, în slujbă bună; unul purcar şi celălalt căprar la 
turmele împăratului. 

După câţiva ani şi fratele lor cel mai mic s-a făcut mare, şi într-o bună zi se trezi tatăl său cu el 
că-i spune: 

— Tată, mă duc şi ea, ca frații mei, să-mi găsesc ceva slujbă cât de mică, căci am văzut pe alții şi 
mai slabi decât mine, şi au slujbe după puterea lor, zise băiatul către tatăl său. 

— Bine, dragul meu, numai să fii cuminte şi ascultător, răspunse tatăl său. 

Şi-a plecat şi al treilea fecior. S-a dus, s-a tot dus, până într-o zi a ajuns, într-o pădure mare, şi 
mergând prin ea pe o cărare, numai ce aude nişte pui de vulturoaică ţipând ca din gură de şarpe. 
Feciorului i-a fost milă de pui şi s-a suit în vârful gorunului, să vadă pentru ce se vaită aşa de 
dureros. Când s-a văzut aproape de cuibul puilor, mai mare i-a fost groaza când a văzut un şarpe 
lung, învârtit în jurul gorunului, apropiindu-se de cuib. Sra suit încet spre şarpe şi când a fost 
aproape de el, a scos un cuțit lung de la brâu şi a tăiat şarpele în două. Acesta căzu jos pe pământ și- 
şi mişca mereu coada retezată, iar bieţii puişori scăpară de la moarte. În clipa aceea ajunse şi 
vulturoaică, auzind din depărtare țipătul după ajutor al puilor ei. Când îl văzu pe feciorul care i-a 
scăpat puii din gura şarpelui, nu ştia cum să-i mulțumească. Acesta se scobori jos, vulturoaică zbură 
şi ea şi se apropie cu mult drag de el şi-i zise: 

— Vai, dragul meu, tu ai fost acela care mi-ai apărat puii mei şi mi i-ai scăpat de la moarte. 
Pentru această mare bunătate a inimii tale şi eu am să-ţi fac un mare bine. Mergi la tatăl tău să-ți dea 
un ol curat din care beți apă şi adă-l aici la tulpina gorunului, iar tu să ai. Grijă de cuibul şi de puii 
mei, căci eu mă duc la Apa Iordanului; să-ți aduc apă sfinţită din Iordan. Tu însă să nu te depărtezi 
de puii mei până nu m-oi întoarce eu cu apa sfântă. Apa aceea te va vindeca şi-ţi va da vedere în 
ochi şi putere în picior şi vei fi fecior întreg şi sănătos. ŞI apa aceea împlineşte şi dorinţele omului. 

— Bine, vulturoaică dragă, eu până te întorci tu iarăşi aici, nu mă dezlipesc de gorun, şi-ţi păzesc 
puii, răspunse fecioraşul. 

Vulturoaică luă olul în ciocul ei puternic şi zbură spre răsăritul soarelui şi peste puţin timp nu se 
mai vedea. Bietul fecior aştepta cu nespusă bucurie sosirea vulturoaicei.. Nu simţea foame, nu 
simţea sete, şi nici somnul nu se lipea de ochii lui. 

Deodată începură să se clatine vârfurile gorunilor şi plopilor înalți, iar puii vulturoaicei băteau 
voioşi din aripile lor fără pene, când văzură din depărtare pe buna lor mamă că se îndreaptă spre 
cuibul lor. 

Vulturoaică cobori jos la fecior, îi dete olul cu apa sfântă şi-i spuse să se spele pe ochiul bolnav, 
apoi piciorul. Acesta luă olul şi turnându-şi apă în palmă îşi spălă ochiul bolnav şi îndată îi reveni 
vederea. Acum băiatul, fericit, îşi spălă şi piciorul şi-ndată fu vindecat. Bietul de el, era atât de 
fericit şi de voios, încât n-ar fi schimbat cu nimeni pe lume marea lui bucurie. 


212 a vorbi 


Îi mulţumi vulturoaicei şi luând olul cu apa sfinţită, plecă la tatăl său, ca să se bucure şi el de 
bucuria lui, văzându-l întreg şi sănătos. După aceasta lorgovan— că aşa îl chema pe feciorul nostru 
— plecă iarăşi la drum să-şi găsească de lucru, ştiind bine că de astă dată are să izbutească. 

Merse cât merse, când deodată se văzu în faţa unui palat frumos, care îţi lua vederile. Întâlnind 
pe cale un moş bătrân, îl întrebă: 

— Al cui e palatul ăsta atât de frumos? 

— Hei, dragul meu, ăsta-i palatul împăratului, îi răspunse moşul, şi-şi văzu de drum. 

Acum Iorgovan stătea pe gânduri, nu ştia ce să facă. Îşi aduse aminte de apa adusă de vulturoaică 
din Iordan. Înghiţi o înghiţitură de apă şi se gândi ca să-i ajute să poată ajunge. În slujba 
împărătească. Bătu în poartă şi deodată se deschise şi un ostaş îl întrebă: 

— Pe cine cauţi? Şi ce doreşti? 

— Caut pe înălţatul împărat, ca să-i vorbesc. 

Ostaşul, merse şi spuse împăratului că un voinic vrea să vorbească cu înălțatul împărat. 

Împăratul porunci ostaşului să-l aducă în faţă să-l vadă. Ostaşul merse şi aduse pe Iorgovan 
înainte împăratului. 

Când acesta se apropia de împărat, dădu ochii cu fraţii lui, că erau şi ei în slujba împăratului, dar 
ei îi întoarseră spatele, şi se făcură că nu-l cunosc. Ajuns în faţa împăratului, acesta îl întrebă: 

— Cine eşti şi ce doreşti? 

— Înălţate împărate, sunt prunc de om sărac şi aş vrea să-mi găsesc vreo slujbă, ca să am şi eu 
cu ce să trăiesc. 

— Bine, voinice, răspunse împăratul, am să te pun grădinar la grădina împărătească. 

Frații lui erau tare năcăjiţi când au văzut pe Iorgovan, fratele lor, că a intrat şi el în slujba 
împăratului, şi nu ştiau cum să se scape de el şi să-l prăpădească. Au început să-l pârască în toate 
părțile că nu-i place lucrul, că umblă cu vrăji şi cu descântece. Împăratul, auzind mereu ce se 
vorbeşte despre Iorgovan, s-a hotărât să-l prăpădească, fiind primejdios. Un sfetnic! bătrân — al 
împăratului, auzindu-l vorbind că vrea să-l prăpădească pe grădinar, înțelegând despre ce e vorba, îi 
sfătui pe împărat să-l pună întâi la încercare, şi numai după ce va vedea că umblă cu minciuni, 
numai atunci să-l prăpădească. 

Văzând împăratul că sfetnicul său are dreptate, a doua zi chemă pe Iorgovan la sine şi îi porunci: 

— lorgovane, am auzit vorbindu-se despre tine multe vorbe urâte, şi vreau să aflu adevărul. Până 
mâine seară, să-mi faci din poarta palatului meu şi până la biserică o punte de aur, de care n-are 
niciun împărat pe lume! Să-mi aduni toate bucatele: grâul, secara, ovăzul şi orzul din toată țara mea 
şi sa mi-l aduni în magaziile palatului meu. Să-mi aduni toţi lupii din ţară şi să mi-i închizi în 
grajdurile mele goale. Dacă până mâine seară toate acestea n-or fi gata, unde-ţi stau picioarele îţi va 
sta, şi capul. M-ai înţeles? 

— Da, am înţeles, înălțate împărate, şi cu ajutorul Apei Iordanului le voi împlini, răspunse 
voinicul. 

A doua zi seara, de la poarta împăratului până la biserică, s-a întins un pod de aur, care strălucea 
ca soarele. Toate magaziile împărăteşti erau pline eu bucate. Cât n-a încăput în ele au fost aşezate în 
grămezi mari şi acoperite cu paie, ca să nu le strice ploile. Toţi lupii din toate pădurile au fost băgaţi 
în grajdurile care erau goale. 

leşind împăratul, după cină, ca să vadă dacă Iorgovan a putut să-i împlinească măcar una din cele 
trei porunci grele, când a dat cu ochii de podul de aur, a rămas ca înlemnit şi nu mai ştia de bucurie, 
că niciun alt împărat din lume nu are aşa pod minunat. De la pod s-a îndreptat spre magazii şi mai 
mare i-a fost bucuria, când şi-a văzut toate bucatele adunate la un loc, dar mai ales când a văzut că 
nu i-au încăput în magazii toate. A chemat îndată pe bătrânul său sfetnic şi, 1-a mulțumit că i-a dat 
sfatul să nu-l prăpădească pe Iorgovan până nu-l pune la încercare. Venind sfetnicul, îi zise: 

— lată minunile aceluia pe care era să-l prăpădesc şi să-mi încarc sufletul de grele păcate. Acum, 
ce pedeapsă să dau acelora care l-au pârât pe nedrept? 

— Să-şi primească ei osânda la, care voiau să-l ducă pe Iorgovan! răspunse sfetnicul împăratului. 


Şi lupii îi sfâşiară în bucăţi pe frații mincinoşi, luându-şi pedeapsa.. 

împăratul chemă la sine pe Iorgovan, îi spuse că de azi înainte el e ginerele său, că-i dă fata de 
soție şi jumătate din împărăție. Să meargă să-şi aducă şi pe tatăl său, să trăiască cu ei împreună. Şi 
s-a făcut o nuntă, mare şi bogată şi dacă Iorgovan cu împărăteasa lui n-or fi murit, şi azi trăiesc. 


Cenuşotca-Potca 
poveste din Banat 


A fost odată un împărat care avea o ţară mare şi foarte bogată şi împărații din ţările vecine, care 
aveau țări mici şi sărace, îl vedeau cu ochi răi şi le era lăcomie să punăv mâna pe ţara lui. 

Odată, trei împărați vecini cu acea ţară s-au înţeles întreolaltă ca să se ridice cu război în contra 
lui şi s-o împartă între ei trei. Aceştia s-au pregătit de război şi într-o zi au plecat cu armatele lor, 
înconjurându-i ţara, şi s-a început un război mare, şi după cum e o vorbă din bătrâni că mai multe 
ciori doboară un vultur, tot aşa s-a întâmplat şi cu acel împărat. Fiind învins în luptă, i-au luat țara 
toată şi au împărțit-o între ei. Acum, acest împărat era foarte necăjit şi amărât că a rămas sărac, căci 
avea un fecior şi o fetiţă mică. 

O vorbă bătrânească spune că năcazul când vine pe capul omului nu vine singur, ci vine cu altul, 
aşa şi de astă dată: împăratului îi moare soția. Năcazul era cu atât mai mare, că avea şi un fecior şi o 
fetiță, care au rămas fără mamă, şi îi era tare greu. Nemaifiind împărat, nu avea niciun venit şi a 
început a se lupta şi el cu sărăcia. 

Feciorul s-a hotărât să plece în lume, ca să-şi găsească norocul. S-a rugat de tatăl său să-i dea 
voie să meargă în lume, doar-doar va da de vreun bine. 

Tatăl său îl întrebă: 

— Nu te temi să-ți lumea în cap? 

— Nu mă tem, tată, şi cred că am să-mi împlinesc cu bine gândul. 

— Bine, dragul meu, iată eu îţi dau unul din cei mai buni cai ai mei şi paloşul meu. Îţi dau şi 
câțiva galbeni, ca să ai de cheltuială pentru drum atât de lung, căci nu poți şti peste ce greutăți ai să 
treci. 

Voinicul nostru şi-a pregătit de toate şi, luându-și rămas bun de la tatăl său şi de la soruţa, lui, a 
încălecat calul şi pe-aci ţi-e drumul! S-a dus, s-a tot dus, multă lume împărăției ca Dumnezeu să ne 
ție, până când înspre seară a ajuns la o moară părăsită, care din lipsă de apă, fiind valea secată, n- 
avea cine să învârtă roata. Şi crezu că e bine să rămână aci peste noapte, având un adăpost bun, atât 
pentru căluţul sau, cât şi pentru el. 

Noaptea, cam pe la miezul nopţii, s-a trezit din somn, auzind că cineva a intrat în moară, şi 
vorbea în şoapte. S-a ridicat încet din pat, a pus mâna pe paloş şi a stat la pândă, ca să vadă ce se 
întâmplă. Văzând că pe vatra morii se aprinsese un foc, care ardea cu flăcări, s-a lipit de uşă, care 
avea o gaură destul de mare, şi a putut vedea foarte bine că erau nişte hoţi, trei la număr, îmbrăcați 
în haine călugăreşti şi cu bărbile mari. Şi hoţii se aşezară pe vatră, iar unul din ei luă un sac destul 
de greu şi-l goli pe vatră. Voinicul a văzut că erau numai galbeni, mari şi mici. Hoţii s-au apucat să-i 
numere, ca să-i poată împărți. 

Voinicul nostru se gândi să iasă la ei eu paloşul în mână şi să-i sperie, să fugă şi să-şi lase prada. 
Zis şi făcut. Era îmbrăcat cu hainele lui frumoase. Strânse în mână mânerul paloşului şi deschise 
repede uşa strigând din răsputeri: 

— Săriți pe ei, voinicii mei, că sunt aci toți trei! 

Hoţii, care cunoşteau moara şi ştiau că aici nu stă nimeni, şi văzând paloşul, au crezut că-s 
urmăriți de jandarmi, şi au rupt-o la fugă îngroziţi de moarte. Voinicul a ieşit în urma lor, dar şi aşa 
fugeau de repede, că nu i-a mai văzut. S-a dus la grajd, ca să-şi vadă căluţul, apoi s-a întors în 
moară, liniştit. A adunat de pe vatră galbenii şi 1-a băgat napoi în sac. A luat sacul şi l-a pus pe 
aşternutul său sub cap, a stins focul din vatră şi după ce a zăvorât bine uşile morii, s-a culcat din 


nou. 

A doua zi dimineaţa s-a sculat, a mâncat, şi-a adăpat calul, apoi a încălecat, după ce şi-a aşezat 
sacul, şi a plecat la drum. Voia să se întoarcă la tatăl său să-i lase sacul cu bani, dar se gândi că nu e 
bine să te-ntorci din drum când ai plecat undeva cu un plan, că atunci n-ai să izbuteşti. Şi, şi-a văzut 
de drum. Când a ajuns la marginea unei păduri mari, nu ştia în care parte s-o ia. Dând cu ochii de-o 
cărare bătătorită, s-a dus tot înainte. Ajungând într-o poiană, unde dădu şi peste un izvor limpede, s- 
a oprit aici, a luat sacii din spatele calului şi-i dete drumul să pască, iar el s-a apropiat de izvor, s-a 
aşezat pe iarbă şi desfăcând sacul cu merindea, a început să mănânce. N-a mestecat bine prima 
bucătură, când. Auzi venind din pădure un strigăt: 

— Ajutor! Ajutor! 

Se ridică repede şi, punând mâna pe paloş, se îndreptă spre locul de unde se auzea strigătul. 
Deodată văzu în faţa sa o fată frumoasă, care a rătăcit prin pădure, pe care un zmeu voia s-o fure. La 
văzul paloşului, care strălucea în mâna. Voinicului nostru, crezând că e vreun Sfarmă Piatră, zmeul 
a luat-o la sănătoasă. 

Fata îi mulțumi voinicului pentru că a scăpat-o din mâna zmeului, şi-l rugă să meargă cu ea până 
la casa Sfintei Vineri, ca să-i mulțumească pentru această binefacere. Veniră la izvor, unde-şi lăsase 
calul şi merindea, îşi aşează lucrurile pe cal, încalecă şi el şi luând şi pe fată pe cal porniră spre casa 
Sfintei Vineri. 

Ajungând la Sfânta Vineri, opri calul şi descăleca. Slobozi calul să mănânce, iar el se aşeză la 
umbra unui trandafir mare, încărcat cu flori. 

Nu trecu ca de când vă povestesc şi, iată, văzu o bătrână, fata se apropie de ea, îi sărută mâna şi 
poala hainei şi veniră încet spre casă. Voinicul nostru, când văzu chipul Sfintei Vineri, şi-a adus 
aminte că numai cu câteva zile mai în urmă a visat pe Maica Sfântă că îl chema la ea şi era tocmai 
aşa cum o vedea acum pe această bătrâna. 

Sfânta Vineri se apropia de casă. Voinicul s-a ridicat de jos, s-a îndreptat spre el şi când i-a ajuns 
în faţă, i-a sărutat mâna şi poala hainei, aşa cum a văzut că a făcut şi fata. Fata zise Sfintei Vineri: 

— Voinicul acesta m-a scăpat din mâinile unui zmeu, care voia să mă fure şi să mă ducă în 
palatul lui. Când umblam prin pădure cu surorile mele, m-am pierdut de ele şi m-am rătăcit. Când 
am dat ochii cu zmeul, am strigat: „Ajutor! Ajutor!”. Voinicul acesta a alergat într-un suflet, cu 
paloşul în mână, să vină în ajutorul meu. Zmeul, când a dat cu ochii de el, a fugit îngrozit, şi aşa am 
scăpat. 

— Îţi mulţumesc, dragul meu, că mi-ai scăpat fata din ghearele zmeului. Acum să-mi spui, 
dragul meu, unde ai plecat, şi ce voieşti să faci? Maică-ta bună s-a rugat mereu de mine, să-ţi stau în 
ajutor atât ție cât şi soruţei tale, precum şi bunului vostru tată. 

Voinicul nostru nu mai ştia de bucurie că a dat faţă cu Sfânta Vineri, şi îi răspunse: 

— Sfântă maică Vineri, bunul nostru tata şi noi am rămas fără scumpa noastră mamă. Duşmanii 
bunului nostru tată au venit cu război în contra lui şi ne-au luat ţara. Am rămas sărăci şi mama 
noastră dulce a murit de năcaz. Eu m-am hotărât să plec în larga lume, ca să-mi caut norocul, să-mi 
ajut pe tatăl meu şi pe soruța mea dragă, rămasă mititică fără mamă. 

— Dragul meu, pentru binele pe care mi l-ai făcut, iată aci îţi dau trei lucruri, de care veți avea 
mare ajutor, şi tu, şi taică-tău, şi soruţa ta: un bujor roşu pentru tatăl tău, care floare are darul să facă 
să fugă toţi duşmanii lui, când vor, da cu ochii de el, văzându-l, în vârful steagului ,„. Pentru buna ta 
soruța, o nucă de argint, în care se află o haină frumoasă de argint, pe când va fi fată mare. Când va 
vrea să îmbrace haina, sadică aşa: „Dă-mi haina, nucuţă dragă!” Iar când va vrea s-o aşeze în: nucă, 
să zică: „Păstrează-mi haina, nucuţă dragă!” Floarea asta de busuioc ţi-o dau ție. Această floare 
sfințită s-o porți în punguliţa asta de mătase, ţesută de zânele mele dragi. Când vei ajunge la vârsta 
de însurătoare, să vii la mine, să-ţi dau o zână frumoasă, să te fac fericit. lar acum să te duci la sora 
mea, Sfânta Sâmbătă, s-o slujeşti trei ani, cu cinste şi cu omenie, şi ea îţi va da alte daruri, cu mult 
mai de preţ decât ale mele, căci ea e mai bogată decât mine. 

Când vorbea Sfânta Vineri, iată că veneau şi celelalte zâne, toate foarte triste. 


— Unde aţi fost de ați întârziat atâta? le întrebă Sfânta Vineri. 

— Maică Sfântă.!. Am pierdut prin pădure pe sora noastră şi am căutat-o şi n-am putut-o afla, nu 
voiam să venim fără de ea, căci ştiam că v-am fi făcut rău, dar vedem că ea e aici. 

— Da! S-a pierdut de voi şi un zmeu voia s-o fure şi s-o ducă în ţara iui, dar voinicul acesta a 
scăpat-o din ghearele lui. Mulţumiţi-i şi voi, că v-a scăpat şi pe voi de pedeapsă şi pe sora voastră 
de zmeu. 

Zânele îndată îi săriră în grumaz, îl sărutară ca pe un frate şi îi ziseră: 

— Vai, dragul nostru, de azi înainte tu eşti fratele nostru dulce, şi la nunta ta vom fi şi noi acolo, 
şi-ţi vom face o mare bucurie. 

Voinicul sărută mâna şi poala hainei Sfintei Vineri şi, luându-și rămas bun de la ea şi de la zâne, 
întrebă pe Sfânta Vineri cum va putea să afle casa Sfintei Sâmbete. 

— lată, dragul meu, îţi dau o pisicuţă pe care o cheamă Picuţa şi ea îţi va arăta calea, mergând 
tot înaintea ta, până când ajungeţi la sora mea, de unde ea se va întoarce singură acasă. 

Voinicul nostru încăleca calul şi plecă spre Sfânta Sâmbătă. Picuţa alerga înaintea lui, voioasă, 
parcă avea aripi. 

Merse voinicul. Nostru cale lungă, să-i ajungă, cum se zice din poveste, că-nainte mult mai este. 
Pe la amiaz, au ajuns într-o vale frumoasă şi răcoroasă, şi se opriră aci să se odihnească şi să 
mănânce. Slobozi calul să pască, iar el cu Picuţa se aşezară pe iarba, scoase merindea şi începu să 
mănânce şi împărțea bunătățile cu Picuţa, care îi arăta calea. 

După ce se saturară bine, voinicul încalecă căluţul său drag, o luară iarăşi la drum, zi de vară 
până-n seară, şi după o cale destul de lungă, în drum întâlni un iepuraş, care de frică intrase într-o 
tufă foarte deasă de spini, şi aşa a scăpat de dinţii vulpii, dar nu mai putea ieşi. Vulpea, care văzu 
apropiindu-se voinicul nostru de iepure, o luă la sănătoasa, ca să-şi scape blana. 

lepuraşul, văzându-se scăpat, se rugă de voinicul nostru să-i elibereze din tufă. Voinicul nostru 
scoase paloşul şi tăind toți spinii, care-l salvaseră de la moarte, eliberă pe bietul animal. 

lepuraşul se duse la voinicul nostru şi-i mulţumi şi-i dete un fir de păr, şi-i spuse: 

— De câte ori vei avea nevoie de vreun mic ajutor, eu şi întreg neamul meu îţi stăm în ajutor. 
Când vei scutura firişorul ăsta de păr, noi îndată vom îi lângă tine. Cred că n-ai să pierzi nimic, dacă 
mă ai şi pe mine prieten. Îți mulţumesc că m-ai scăpat de la moarte, şi-ţi rămân dator cu răsplată 
pentru această binefacere. 

Voinicul nostru plecă din nou la drum şi pe când soarele se pregătea de culcare, se văzu în fața 
unui palat atât de frumos şi de strălucitor, încât abia te puteai uita la el. Se opriră, şi micuța Picuţă îi 
spuse voinicului să bată cu paloşul în poartă. Dete de două ori cu paloşul şi îndată veniră două zâne 
şi o deschiseră şi-l întrebară cine e şi ce doreşte. Le spuse că e trimis de Sfânta Vineri să slujească 
trei ani pe sora ei, Sfânta Sâmbătă. Una din ele se duse să spună măicuţei lor, că a venit un voinic 
trimis de Sfânta Vineri. 

Sfânta Sâmbătă veni la poartă şi-l întrebă: 

— Cine eşti, voinice? Ce vânturi te-au adus pe aici, pe unde picior de om pământean nu 
pătrunde. 

— Sunt fecior de împărat fără împărăție, căci trei împărați vecini s-au însoțit şi au venit cu 
război greu. În contra tatălui meu, l-au învins şi i-au luat ţara. Mama a murit de năcaz şi am rămas 
săraci. Am rămas eu cu o mică sortită fără mamă. Într-o zi m-am hotărât să-mi iau lumea în cap şi 
să merg în lumea largă să-mi caut norocul şi aşa am ajuns aici. Sfânta maică Vinerea m-a trimis aici 
să vă slujesc trei ani cu cinste şi omenie. 

— Bine, voinice dragă, dar să ştii că aici în pădurea asta, care să vede colo spre şoare-răsare, 
sunt nişte fiare turbate şi mă tem că tu nu vei putea să-mi aperi turma mea de oi, ca să nu-mi 
răpească niciuna din ele, mai ales din cele nouă, care au lână de aur. Crezi că vei putea face această 
slujbă grea? Dacă în trei ani vei pierde numai o singură oaie, nu vei primi nicio simbrie şi-ai slujit 
de pomană. 

— Cu ajutorul lui Dumnezeu, eu cred, maică Sfântă, că din turma de oi nu va lipsi niciuna. 


— Bine, dragul meu, vino cu mine să-ţi arăt oile şi aşază calul în grajd, sacii ți-i du în odaia ta. 

Maica Sfântă îi arătă oile şi-i arătă şi locul pe unde are să le ducă la păscut, apoi îi numără oile şi 
i le dete în primire. După aceasta, voinicul luă turma şi o scoase la păşune. Lăsă oile să pască, iar el 
scoase din sân punguta de mătase şi luând busuiocul în mână, zise: 

— Floare sfântă de busuioc, ajută-mi trei ani de zile să pot păzi vitele astea, să nu le fure fiarele 
sălbatice! 

Cât ai bate-n palme, în faţa voinicului se arătară trei cățeluşi: 


Repede-ca-gândul! 
Uşor ca vântul şi 
Greu-ca-pământul, 


şi-l întrebară pe voinic: 

— Drag stăpânul nostru! Am venit să te slujim trei ani. Ce avem să facem? 

— Să-mi păziţi oițele acestea, ca nu cumva vreo fiară blestemată să fure vreuna din ele, le spuse 
voinicul. 

— Bunul nostru stăpân, răspunseră căţeluşii, trei ani de zile nu-ţi va lipsi nicio oiță, orişicâte 
fiare ar veni să fure vreo oaie. 

Voinicul nostru îşi scoase de la brâu fluierul lui drag, şi începu să le doinească, de răsuna valea. 
Oiţele îl priveau cu drag şi toată ziua se învârteau în jurul lui, fermecate de fluierul acela plin de 
vrajă. 

Aproape de amiază, ieşiră din pădure mai multe fiare sălbatice şi veneau turbate de foame să 
răpească vreo oaie. Cei trei căţeluşi, cum deferă cu ochii de ele, se îndreptară ca fulgerul spre ele și- 
ntr-o clipită le-au sfâşiat în bucăţi, iar Greu-ca-pământu a călcat locul unde le-au rămas oasele şi 
măruntaiele, încât nu se mai cunoştea nici urmă de ele. 

Când a început să se învăluiască ziua cu noaptea, voinicul nostru şi-a luat turma şi a plecat spre 
palatul Sfintei Sâmbete. Şi-a aşezat oițele şi s-a dus să cineze. Stăpâna l-a întrebat dacă au venit 
fiarele sălbatice să-ncerce să-i fure vreo oaie. I-a povestit cum au venit şi cum au fost nimicite. 
Sfânta Sâmbătă era foarte bucuroasă. A doua zi iarăşi şi-a dus oiţele la păscut, şi tot aşa au venit alte 
jivine şi mai fioroase. „Căţeluşii” şi pe acestea le-au făcut una cu pământul. Înspre seară a plecat 
spre casă, bucuros că şi de astă dată i-a scăpat turmulița întreagă. Sfânta maică îl aştepta în fața 
stânii, şi când intrau oile, ea le număra. Mai mare îi era bucuria când a văzut că toate oiţele ei dragi 
sunt la număr. 

A treia zi, voinicul nostru îşi duse turma iarăşi la păşune, şi aştepta cu nerăbdare să vină seara. 
Ca să treacă ziua mai repede şi-ncepu a trăgăna”!* din fluier, încât şi florile şi iarba se legănau la 
cântecul acela minunat. A trecut amiaza şi voinicul credea că a scăpat de blestematele de fiare. Când 
cânta mai frumos din, fluier, iată că din pădure începură să iasă nişte jivini mari şi mai îngrozitoare 
decât celelalte. Aveau nişte guri mari şi nişte dinți ca şi colții de la grapă, încât te lua fiorul când le 
vedeai. 

Năzdrăvanii de cățeluşi nu se vedeau. Jivinele erau numai la câţiva paşi de turmă, şi voinicul 
nostru înlemni cu fluierul în mână, şi-ncepu să tremure de frică, că nu-şi vedea nicăieri căţeluşii, dar 
în clipeala aceea îi văzu în spatele, jivinilor, sfârtecându-le spinările şi sfărâmându-le oasele. 

Acum, apropiindu-se seara, voinicul nostru se pregătea de plecare. Se apropie de dragii lui 
cățeluşi şi le spuse: 

— Vă mulțumesc, dragii mei, că m-aţi slujit cu credinţă. Spuneţi şi bunului vostru stăpân că îi 
mulțumesc din toată inima că mi-a ajutat să pot sluji cu cinste pe maica Sâmbătă, şi acum puteți 
pleca la stăpânul vostru. 

Voinicul nostru, voios peste măsură, plecă cu oiţele spre casă, şi Le-a dus fluierându-le tot timpul 
până la palatul sfintei maici. Aceasta veni repede şi le deschise poarta, şi-ncepu a le număra. Când a 

văzut că nu-i lipseşte nicio oiță, se apropie de voinicul nostru şi-l binecuvânta, şi-l sărută pe frunte, 
pentru credinţa cu care a slujit-o. 

Voinicul duse oile la locul lor şi merse cu maica Sfântă să-i dea de cină. După cină, maica îi 
spuse că niciodată n-a avut aşa slugă credincioasă, şi că nu i s-a întâmplat ca în timp de trei ani să 
nu-i piară nicio oaie. 

— Pentru că m-ai slujit atât de bine, ai să primeşti de la mine cel mai frumos dar: pentru tatăl tău 
o oglindă fermecată, oricine se priveşte în ea, îndată întinereşte şi ceea ce îşi doreşte îndată i se 
împlineşte. Pentru soruţa ta îţi dau o nucă de aur, în care e o haină de aur. Când va vrea s-o îmbrace 
să-i zică aşa: „Dă-mi haina, nucă dragă!” şi ea îndată se va deschide şi îi va da haina. Iar când va 
vrea s-o aşeze la loc să-i zică: „Păstrează-mi haina, nucă dragă!” Când se va îmbrăca cu haina, să 
ceară nucii să-i dea şi pantofii, tot de aur, şi-o coroniţă la fel. Ţie, pentru că m-ai slujit cu atâta 
credinţă şi cu cinste, îți dau un inel de aur cu diamante, care, dacă-l vei ruga să-ți ajute să izbândeşti 
în vreun lucru bun, el te va ajuta. 

Sfânta Sâmbătă îi dete cele trei lucruri şi îi spuse să se ducă mâine dimineaţă la soră-sa, Sfânta 
Duminică, s-o slujească şi pe ea. 

A doua zi, voinicul nostru s-a sculat cu noaptea-n cap, şi-a scos căluţul din, grajd, a aşezat toate 
lucrurile pe spatele calului şi s-a dus la maica Sfântă să-i spună cum ar putea ajunge la, Sfânta 
Duminică. 

— lată; dragul meu, îți dau porumbelul acesta, care va zbura tot timpul în fața căluşelului, ca să-i 
arate calea, până când veţi ajunge în faţa palatului surorii mele, iar de acolo el va zbura din nou aici 
la mine. Când vei da faţă cu sora mea, să-i spui că te-am trimis eu, ca să-i slujeşti şi ei trei ani. 

Voinicul îi sărută mâna şi poala hainei sfințite şi încălecându-şi căluşelul, plecară spre Sfânta 
Duminică. Porumbelul zbura la un pas de botul calului. Înspre asfinţitul soarelui, cei trei călători au 
ajuns norocoşi la palatul Sfintei Duminici. Când văzu sfânta porumbelul, care-i intrase în palat, ştiu 
îndată că soră-sa, Sfânta Sâmbătă, a trimis pe cineva la ea. leşi la poartă şi aici dădu cu ochii de 
voinicul nostru, călări pe cal, şi-l întrebă: 

— Cine eşti şi ce cauţi pe aici pe unde niciun pământean nu îndrăzneşte să-şi pună piciorul, căci 
pe aici sunt nişte jivini spurcate şi turbate, care sfâşie orice vietate pe care o întâlnesc în cale? 

— Sfântă maică Duminică! Sunt fecior de împărat. Tatălui meu i-au luat duşmanii țara, mama a 
murit de năcaz că am rămas săraci, eu şi cu soruţă am rămas fără mamă. Într-o zi i-am spus tatălui 
meu că eu plec în lumea mare, ca să-mi caut norocul. Am slujit pe maica Sfânta Sâmbătă, timp de 
trei ani, cu credință şi cu cinste, şi-acum dânsa m-a trimis să vă Slujesc şi pe dumneavoastră cu 
cinste şi cu credinţă trei ani. 

— Bine, dragul meu voinic, răspunse Sfânta Duminică, eu am nouăzeci şi nouă de iepe, care 
trebuie duse la păşunat dimineaţa şi seara. Dar să bagi bine de seamă, că nişte afurisite de fiare 
sălbatice, de câte ori ies la păşune, totdeauna îmi răpesc şi îmi omoară câte una din cele mai 
frumoase. Să ai mare grije, căci dacă în aceşti trei ani pierzi vreo iapă, ţi-ai pierdut dreptul la 
simbrie şi mi-ai slujit de pomană. 

— Bine, maică Sfântă! răspunse voinicul. 

Maica Sfântă se duse cu voinicul şi-i arătă unde să-și lege calul, îi arătă odaia lui, unde îşi aduse 
lucrurile, apoi merseră în grajdul iepelor şi, numărându-le, i le-a dat în primire. 

A doua zi îşi scoase iepele la păşune, luându-și şi fluierul, şi plecă. lepele se apucară să pască, iar 
voinicul nostru era tot în urma lor, ca să nu se prea împrăştie, ca nu cumva venind fiarele sălbatice 
să-i fure vreuna din ele. După ce s-au săturat bine, a plecat cu ele spre casă. Pe când au flămânzit 
iepşoarele, le-a scos iarăşi la păscut. Şi-a scos punguta cu sfânta floare de busuioc şi zise: 

— Sfântă floare de busuioc, ajută-mi! 

Cei trei căţeluşi veniră şi se aşezară în fața voinicului, şi-i ziseră: 

— Drag stăpânul nostru, ce ajutor vrei să-ți dăm? 

— Dragii mei cățeluşi, răspunse voinicul, eu am intrat în slujba Sfintei Duminici şi mi-a dat să-i 
păzesc nouăzeci şi nouă de iepe şi să le duc la păşune dimineaţa şi seara. Mi-a poruncit să am grije 


că, de câte ori ies iepele la păscut, vin nişte blestemate de sălbăticiuni şi întotdeauna îi omoară câte 
una din cele mai frumoase. Vă rog să mă ajutați, ca să nu mai fure. 

— Dragul nostru stăpân, răspunseră cățeluşii, fii foarte liniştit, că nicio iapă nu vor mai putea 
fura, şi dacă vor veni să fure vreuna, aci îşi vor găsi moartea. 

Voinicul. Nostru nu se depărta de ele, şi mereu era cu ochii în patru. Deodată ieşiră din pădure 
nişte jivini înfiorătoare, şi se îndreptară spre iepe. Cei trei năzdrăvani dormeau lungiţi cu burțile la 
soare, dar în clipa când o jivină spurcată era să sară în spatele unei iepe frumoase s-o sfâşie, 
Repede-ca-gândul şi era atârnat de gâtul fiarei şi îi rupse o bucată mare din beregată. Văzând 
celelalte jivini primejdia carele paşte, voiră să fugă, dar nu mai avură când, căci cățeluşii le-au făcut 
de petrecanie. 

Voinicul nostru era foarte voios că i-au scăpat iepele, şi după ce se saturară bine toate, a plecat cu 
ele spre casă. 

Sfânta Duminică era foarte bucuroasă când a văzut că nicio iapă nu-i lipseşte. A doua zi voinicul 
scoase iepele şi le duse la păşune. Spre amiază iarăşi au năpădit alte fiare, mai îndrăcite, dar cum le- 
au simțit căţeluşii niciuna nu s-a mai întors în pădure, pe toate le-au sfâşiat. 

După-amiază, pe timpul răcorilor, le aduse la păscut. Către seară le-a dus acasă. Maica Sfântă era 
veselă când şi-a văzut toate iepele. 

A treia zi, voinicul nostru se sculă înainte de răsăritul soarelui, şi stătea ca pe spini, văzând că nu 
mai răsare soarele, să se vadă plecat cu iepele. Îndată ce i-a văzut razele, a scos iepele şi a plecat cu 
ele. După ce s-au săturat bine, a plecat spre casă. După-amiază le-a dus iară. Nu ajunse bine cu ele 
la loc, când iată că o altă haită de jivini, înalte cât caii, se iviră din pădure şi deteră năvală spre iepe, 
care de groaza lor s-au adunat într-o grămada. Căţeluşii le ieşiră înainte, cei doi mai sprinteni le 
încolțiră din față, iar Greu-ca-pământu li se aşeză în urma lor, ca. Să nu le lase să scape de la 
moarte. Şi în cât timp ai număra până la nouă, n-a mai rămas urmă de jivini. Acum voinicul nostru 
era foarte voios, şi după ce văzu că toate iepele sunt sătule, chemă căţeluşii şi le mulțumi, şi-i rugă 
să-i spună şi stăpânului lor că îi mulţumeşte pentru marea binefacere, apoi le spuse să plece la 
stăpânul lor. 

Voinicul nostru era aşa de voios, că puteai prinde iepurii, cu el, nu alta. Plecă cu iepele spre casă. 
Sfânta Duminică le aştepta în poartă, le numără şi, când văzu că nu lipseşte niciuna, s-a bucurat 
foarte mult. 

După ce Voinicul aşeză iepele, veni la Sfânta Duminică, să-i dea de cină. La cină Sfânta 
Duminică îi spuse: 

— Dragul meu, încă aşa slujitor bun ca şi tine n-am avut şi pentru aceasta am să-ţi plătesc după 
cum m-ai slujit. lată care îți este plata: un corn fermecat, un ghem de lână şi o curea îmbrăcată în 
mătase-țesută de zânele mele. Cornul acesta e din aur pe dinlăuntru şi el îţi varsă toate bunătăţile 
lumii, ŞI-ţi dă toate bogăţiile, dacă îi zici aşa: 

„Cornule, drăguţule, 

Varsă-ţi bunătățile!” 


Iar când vrei să fie adunate în corn, să-i zici: 

„Cornule, drăguţule, 

Strânge-ţi bunătățile!" 

Ghemul, îți va da îmbrăcăminte de toate felurile şi tot ce se ține de îmbrăcăminte: căciuli, pălării, 


cizme, bocanci, şi altele „dacă îi ceri aşa: 


„Ghemuţule, dragul meu, 
Dă-mi de toate ce vreau eu!” 


Şi îi spui ce doreşti să ai. Cureaua aceasta fermecată are darul să-ţi facă un pod frumos peste o 


apă, un drum printr-o pădure, peste un munte dacă îi zici aşa: 
„Fă-te punte peste apă!” 


Şi când vrei să nu mai fie îi zici aşa: 
„Strânge-te, punte, la loc!” 


Pentru buna ta surioară îți dau nuca asta bătută în diamante. In ea se află o haină frumoasă de 
diamante. Când va fi fata mare, şi va vrea să o îmbrace, să-i zică aşa: 


„Nuca mea frumoasă, 
Dă-mi haina de mireasă!" 


Iar când va vrea s-o aşeze în nucă, să-i zică aşa: 


„Nuca mea frumoasă, 
Păstrează-mi haina, de mireasă!" 


Voinicul nostru îi sărută manile şi poala hainei sfinţite şi-i mulțumi din toată inima pentru atâtea 
daruri de mare preț îşi luă rămas-bun de la Sfânta Duminică, îşi aşeză lucrurile în saci şi încălecând 
porni spre ţara lui dragă, zicând un Doamne-ajută! 

S-a dus voinicul nostru, s-a tot dus cu mare spor la drum, căci bunul său căluşel ştia că merge 
spre casă, pe unde venise. Mergând o bună parte din drum, se trezi în fața unei ape mari. Aci se opri 
şi calul. Şi voinicul şi căluşelul stăteau şi se uitau la apă, dându-şi seama că au rătăcit drumul. După 
atâta amar de cale bătută, îi venea a greu să se mai întoarcă de unde au plecat. 

Voinicul nostru îşi aduse aminte de cureaua pe care i-o dete Sfânta Duminică, o scoase din sac, şi 
aruncând-o peste apă zise: 


” Fă-te punte peste apă!" 


Şi se făcu într-o clipeală o punte de toată minunea, întinsă de la un ţărmure la celălalt, care nu se 
vedea. Pe marginea punţii erau ciubere noi de brad umplute cu pământ, iar în fiecare ciubăr erau fel 
de fel de tufe de flori: trandafiri, jasmin, iorgovan şi altele, care te îmbătau cu mirosul lor. 

În fiecare tufă de flori erau cuiburi frumoase de păsărele: privighetori, piţigoi, sticleţi, pupeze, 
granguri, ciocârlii şi fel de fel de cântărețe, care te desfătau ascultându-le. 

Voinicul nostru a trecut peste apă şi când s-a văzut dincolo de apă, nu mai putea de bucurie, şi a 
zis curelei: 

„Strânge-te, punte, la loc!”, 


Şi îndată s-a strâns puntea cu, toate florile şi cu păsările ei. 

Voinicul nostru a plecat iarăşi mai departe, şi din ce mergea mai mult, i se părea că începe să se 
apropie de casa lor, că şi dealurile şi pădurile semănau cu cele din ţara lui. 

Şi au mers, au tot mers, multă lume împărăție, ca Dumnezeu să ne ţie, cum se zice din poveste, 
că nainte mult mai este. Ajungând la umbra unui plop cu umbra deasă, voinicul nostru, fiind 
flămând, s-a oprit aci. A descălecat calul şi i-a dat drumul la iarbă, el s-a aşezat la umbră şi apoi şi-a 
scos cornul din sac şi i-a zis aşa: 


„Cornute drăguţule, 
Varsă-ţi bunătăţile!" 


Şi-ndată se întinse, în fața lui o masă mai grozavă decât o masă împărătească. Mâncări şi băuturi 


de tot felul. Se aşeză la masă şi mancă cu mare poftă, că era flămând, şi mâncările gustoase. După 
ce se satură bine, zise cornului: 


„Cornute drăguţule, 
Strânge-ţi bunătățile!” 


S-a dus să-şi aducă căluşelul, sătul şi el, îşi aşeză toate lucrurile pe spatele lui şi, încălecându-l, 
plecă la drum. Merse ca de când vă povestesc şi deodată s-a văzut înconjurat de nişte tâlhari, care 
voiau să-l prade şi să-l omoare. Au crezut tâlharii că voinicul este vrun neguţător bogat, ori domn de 
pământ. Cum îi văzu voinicul nostru, scoase firul de păr de iepure şi scuturându-l, zise: 

— Ajutor, cățeluşi dragi! 

Într-o clipeală se iviră cățeluşii şi-l întrebară: 

— Drag stăpânul nostru, ce poruncă ne dai? 

— Să mă scăpaţi de tâlharii aceştia, care vreau să mă omoare. 

Într-o clipeală le-au zdrobit oasele, de nu s-a mai ales nimic de ei. Voinicul nostru a mulţumit 
cățeluşilor şi a plecat mai departe. După o cale lungă şi obositoare, s-a văzut ajuns la casa tatălui 
său, care nu mai putea de bucurie când şi-a văzut acasă feciorul. S-au sărutat şi s-au îmbrățișat cu 
mult drag. Feciorul a întrebat pe tatăl său unde este soruța lui dulce. 

— Vai, dragul meu fiu, am trimis-o la sora mea şi mătuşa voastră, căci eu m-am însurat cu o 
văduvă, care are două fete, şi fetele nu se prea înţeleg bine laolaltă. Trimit acuma după ea, să vină 
acasă. 

Voinicul nostru dete tatălui său bujorul primit de la Sfânta Vineri, şi-i spuse: 

— Această floare sfântă are darul să facă să fugă toți duşmanii din faţa ta, când vor vedea floarea 
în vârful steagului, şi aşa pornind cu război în contra duşmanilor, care ne-au luat ţara, îţi vei lua ţara 
de la ei. 

După două zile a venit şi sora sa şi s-au bucurat foarte mult când s-au văzut. Fata se făcuse mare 
şi mai frumoasă de cum era. Ca o zână din poveşti. Fratele ei îi spuse că 1-a adus o nucă de argint de 
la Sfânta Vineri. 

— În nuca aceasta, îi spuse fratele, se află o haină toată de argint, o coroniţă şi o pereche de 
pantofi tot de argint. Dacă vrei să vezi haina şi celelalte, zi aşa: 


„Dă-mi haina, nucuţă dragă!” 


şi ea îndată ţi-o dă. 
Fata, vrând să-şi vadă haină de argint, zise: 


„Dă-mi haina, nucuţă dragă!” 


Mai mare le-a fost bucuria, când au văzut aşa haină minunată, cununiţa şi pantof de argint. Apoi 
îi spuse fetei să zică: 


p> 


„Păstrează-mi haina, nucuţă 


Şi deodată haina, coroniţa şi pantofii au intrat în nucă. 

— Surioară dragă, ia nuca şi ţi-o bagă în sân, îi spuse fratele. 

Feciorul împăratului scoase şi nuca de aur şi le-o arătă. 

— Aceasta mi-a dat-o Sfânta Sâmbătă, şi în ea este o haină de aur, cu coroniţa şi pantofii la fel. 
Dacă vrei s-o vezi, să-i zici ca şi celeilalte. Şi fata zise: 


„Dă-mi haina, nucuţă dragă!” 


Deodată haina era în braţele fetei, care nu mai ştia pe ce lume e, de bucurie mare. Fratele îi spuse 
să zică nucuţei ca şi celeilalte: 


„Păstrează-mi haina, nucuţă!” 


Şi nuca i-a luat haina, coroniţa şi pantofii şi le-ar închis. 

— la şi nuca aceasta şi o bagă în sân. Şi acum să-ţi arăt nuca bătută cii diamante, pe care mi-a 
dat-o Sfânta Duminică. 

Şi feciorul scoase a treia nucă şi-i zise sorioarei: 

— lată, sorioară dragă, şi nuca a treia. Aceasta e şi mai frumoasă! 

Dete nuca sorioarei şi-i spuse să-i zică ca şi celorlalte. Şi fata zise: 


„Dă-mi haina, nucuţă dragă!” 


— Şi se trezi cu o haină frumoasă, de-ţi lua vederile, aşa strălucea, parcă era luceafărul căzut 
dintre stele. Fata nu mai ştia de bucurie. Luă haina, coroniţa şi pantofii şi zise nucii aşa: 


„Păstrează-mi haina, nucuţă!” 


Şi haina, coroniţa şi pantofii au intrat în nucă, şi nuca s-a închis la loc. 

A venit acasă şi mama lor vitregă, cu fetele ei, urâte de să-ți astupi toate, oalele dinaintea lor. 

Acum feciorul de împărat zise către tatăl său: 

— Tată drag, vino să-ți arăt cornul meu. 

Se duseră pe câmp departe, şi apropiindu-se într-un loc larg şi frumos, a scos de sub haină un 
corn aurit pe dinlăuntru şi îi arătă lui taică-său. 

— Cornul acesta te va face iarăşi împărat mare şi mai ales temut de toată lumea, zise feciorul lui 
taică-său, ŞI zise cornului aşa: 


„Cornide, Drăguţule, 
Varsă oaste numeroasă 
Şi-un steag galben de mătasă!" 


Şi deodată văzură în faţa lor o oştire câtă frunză şi iarbă, iar în fruntea, ei un ostaş cât un munte, 
ținând în mâini un steag de mătase, care strălucea în bătaia lină a vântului. Tatăl său nu mai ştia de 
bucurie ce să zică şi ce să facă. 


Feciorul a mai scos de sub haină o oglindă şi a întins-o tatălui său. Cum a privit în oglindă, într-o 
clipeală a întinerit şi se simţea schimbat în toată ființa lui. I se părea că ar putea să zboare dacă ar 
avea aripi. Acum feciorul a luat cornul şi i-a zis: 


„Cornule, Drăguţule, 
Trage-ţi oştirea înapoi, 
Că nu mergem la război.” 


Într-o clipeală oștirea era în corn: 

A doua zi împăratul şi feciorul său s-au pregătit de luptă. Şi-au luat caii. Cei mai buni, care îi 
aveau în grajd, paloşele, şi cornul, au încălecat şi şi-au luat rămas bun, de la toţi ai lor şi au plecat. 
Când au ajuns departe de casă, feciorul împăratului a luat cornul şi i-a zis: 


„„Cornule, Drăguţule, 
Varsă oaste numeroasă, 
Şi-un steag galben de mătasă!” 


Se întunecă dintr-o dată soarele, când se ivi marea armată. Feciorul împăratului merse şi atârnă 
în vârful steagului, ca să se vadă din depărtare, floarea de bujor roşu ca sângele. 

Împăratul şi feciorul s-au aşezat în fruntea armatei şi au dat poruncă armatei să-i urmeze. S-au 
încolonat şi au mărşăluit, companii după companii, şi reghimente după reghimente, mergând cu 
război. În contra dușmanului celui mai, apropiat. Când au ajuns la poarta împăratului duşman, 
împăratul care a venit cu armata a strigat către ostaşii care păzeau palatul: 

— Chemaţi pe împăratul vostru aci la poartă, căci am sa vorbesc cu el! 

Împăratul veni la poartă şi când văzu aţâţa armată, s-a cam pus pe gânduri, apoi a întrebat pe 
împăratul de la care i-a luat țara: 

— Ce vrei? Crezi că mă tem de tine şi de armata ta? 

— Am venit, răspunse împăratul, să-mi iau ţara înapoi. Bacă vrei să mi-o dai cu pace şi cu 
înțelegere, bine. Dacă vrei război, să te pregăteşti, şi mâine dimineaţă ne vom măsura puterile, dar 
să nu-ți pară rău! 

— Bine! răspunse împăratul. Crezi că mă sperii cu armata ta? Mai multă armată am eu decât 
tine, şi mâi. Vitează! 

— Vom vedea mâne, care are oştirea cea mai vitează. 

A doua zi cei doi duşmani, în fruntea armatelor lor, se întâlniră pe un câmp mare întins ca masa. 

Împăratul nostru merse în fruntea oștirii sale, iar feciorul său îl urma la dreapta sa cu steagul cu 
bujor în vârful lui. Începură să înainteze, ca să înceapă lupta. Scoaseră săbiile sclipitoare din teci şi 
împăratul nostru cu întreaga lui oştire strigau din răsputeri: 


„Pe ei, băieți, şi mi-i tăieți, 
Cum tai vara castraveți!" 


Ostaşii duşmanului, văzând; vitejia împăratului şi a ostaşilor lui şi văzând frumosul lor steag cu 
bujorul în vârful lui, începură să fugă, unii în dreapta şi alţii în stânga, dar ai împăratului nostru erau 
tot în piciorul lor, lovindu-i care cum putea. Împăratul lor, văzându-şi oastea împrăștiată, o luă şi el 
la fugă, şi fugea de-i sfârâiau călcâiele şi până pe la prânzul mare, pe tot câmpul, n-a mai rămas 
picior de duşman. Împăcatul bătut, veni cu miniştrii lui, să ceară pace, casă nu-i prăpădească toată 
țara şi tot poporul. Când ajunseră în faţa împăratului, zise: 

— Înălțate împărate, am venit să-ţi cerem pace. Ce ceri de la noi? 

— Să-mi dați țara care mi-aţi luat-o! răspunse împăratul învingător. 

— Bine, v-o dăm, căci vedem că sunteți mai țari şi mai viteji decât noi, dar vă rugăm ca de azi 
înainte să fim iarăşi vecini buni şi prieteni cum am fost. 

Împărații au dat mâna unul cu altul şi s-au îmbrăţişat ca doi frați. 

Acum împăratul învingător ţi-a pornit oştirea înspre ţara împăratului al doilea, care i-a luat o 
parte din ţară. Când împăratul a ajuns cu oştirea în fața palatului împărătesc, bătând în poartă, a 
strigat către gardă: 

— Să vină împăratul la poartă, că vreau să-i vorbesc! 

Împăratul acela nu ştia nimic despre ce e afara, şi ieşind în poartă si văzând pe împăratul de la 
oare i-a luat şi el o parte de ţară, I-a întrebat: 

— Ce mai vrei? Eu nu stau de vorbă cu împărați care n-au ţară! 

— Ba am ţară, răspunse învingătorul, că de la ortacul tău mi-am luat partea mea de ţară, şi acum 
am venit să mi-o iau şi. Pe asta de la tine. Am venit să te întreb, vrei să mi-o dai de bună voie, prin 
bună înţelegere, ori vrei să mi-o iau eu prin luptă? 

— Vreau prin luptă! De bună voie nu ţi-o dau, căci şi aşa ştiu că n-ai să poţi să mi-o iei! 


— Bine! Numai să nu te căieşti mai la urmă, când ţi-i vedea oştirea toată zdrobită şi bătută, 
răspunse împăratul învingător. Mâine dimineaţă să ne întâlnim pe câmpul de luptă. Atunci vom sta 
mai bine de vorbă! 

A doua zi, cei doi împărați cu armatele lor erau faţă în faţă pe câmpul de luptă. 

Împăratul învingător, în fruntea armatei sale, era cu steagul în faţă, aşteptând cu nerăbdare să se 
înceapă lupta. Când oastea lui văzu că împăratul ridică spada strălucitoare şi steagul cu floarea de 
bujor, au început să dea năvală strigând cât mai tare: 


„Daţi, ostaşii mei viteji, 
Că ăştia-s castraveți, din vreji! 


Şi s-a început o luptă grea, nu-i glumă, dar la urmă, văzând duşmanul vitejia ostaşilor; acestui 
împărat şi dând cu ochii de floarea roşie de bujor din vârful steagului, pe toţi i-a apucat o frică de 
moarte şi au început a fugi ca iepurii când văd vânătorii, ca să scape de tăişul săbiilor. 

Nici nu s-au încălzit bine în luptă ostaşii împăratului nostru, când s-au pomenit că nu mai au cu 
cine să se lupte, şi mulți din ei nici n-au ajuns să vadă duşmanul, care a dat cinstea pe ruşine. 

Împăratul bătut, văzându-şi armata pusă pe fugă, îi venea să se spânzure de necaz. Şi-a chemat 
îndată sfetnicii şi-au plecat să dea faţă cu împăratul învingător, ca să-l roage de pace. Apropiindu-se 
de el, i s-au închinat şi i-au zis: 

— Înălțate împărate, am venit să te rugăm de pace, căci am văzut că eşti mai tare şi ai o oştire 
mai vitează decât a mea. Ce ceri de la mine, ca să ne împăcăm? 

— Să-mi dai partea de țară pe care mi-ai luat-o. 

— Foarte bine, ţi-o dau cu toată inima, dar te rog să fim vecini buni şi prieteni cum am fost, de 
azi înainte! 

— Şi eu asta o vreau, căci râie îmi place pacea, dar vouă nu v-a plăcut, şi iacă unde aţi ajuns, oa 
să vă fie ruşine de fapta voastră! 

A mai rămas un duşman. Împăratul nostru îşi îndreptă oştirea spre ţara lui. Când a ajuns în faţa 
palatului împărătesc, bătu cu paloşul în poartă şi strigă ostaşilor din gardă: 

— Vreau să stau de vorbă cu împăratul vostru. Chemaţi-l aci la poartă! 

Împăratul, când auzi astfel de vorbe aspre şi poruncitoare, se făcu foc de mânie, şi veni repede la 
poartă, strigând: 

— Cine îndrăzneşte să vină la mine în ţară şi să vorbească cu mine. Ca şi când eu i-aş fi slugă?! 

Deschise, poarta şi, când dete cu ochii de împăratul de la care i-a luat o parte de ţară, şi când l-a 
văzut cu armată multă, câtă frunză şi iarbă, şi înarmată până-n dinți, i s-a făcut părul măciucă şi o 
băgă pe mânecă, dar îndată îşi dete seama că nu e bine să-şi arate frica, şi-i zise: 

— Ce cauţi aici la mine? N-avem de împărţit nimic! Vezi-ţi de drum unde ai plecat! 

— Am venit să-mi iau înapoi partea de ţară pe care mi-ai luat-o! Şi te întreb cu vorbă frumoasă: 
Vrei să mi-o dai de bună voie, ori de nevoie? Cum îţi place mai mult? 

— Nu ţi-o dau nici de bună voie, nici de nevoie, căci eu am oştire mai multă decât tine şi cu mult 
mai vitează decât toate oştirile din lume! răspunse acest împărat. 

— Dacă nu mi-o dai de bună voie, ai să mi-o dai de nevoie, şi tot ai să mi-o dai! Tot aşa mi-au 
răspuns şi cei doi prieteni ai tăi, şi mâine zi mi s-au închinat, şi mi-au dat-o fiecare, şi aşa ai s-o 
pățeşti şi tu. Eu nu am pierdut nimic, dar tu îţi vei vedea oștirea ta zdrobită şi înjumătățită! Mâine 
dimineaţă ne-ntâlnim pe câmpul de luptă, şi atunci vom sta de vorbă mai bine. 

A doua zi, cele două oştiri duşmane erau gata de luptă: una veselă şi ou dor de luptă şi alta cu 
frica în oase şi tristă ca omul când îşi aşteaptă moartea. 

Când împăratul învingător a ridicat spada, şi steagul, ostaşii săi au dat năvală peste oastea 
duşmană, strigând: 


„Pe ei, băieți! Daţi şi tăieți, 


Căci ăştia nu-s ostaşi, ci bureți!" 


Şi s-a încins o luptă groaznică. 

Când au văzut ostaşii duşmanului cu câtă vitejie şi fără frică de moarte luptă ostaşii împăratului 
nostru, i-au luat groaza, şi-au pierdut puterile şi au început să se uite în urma lor, pe unde ar putea s- 
o şteargă la fugă mai uşor, şi începură să-şi întoarcă spatele în fața duşmanului. Acesta nu-i slăbea 
nimic din coaste şi, după puţine ceasuri, pe câmpul de luptă n-a mai rămas umbră de duşman. 

Împăratul, rămas de ruşinea lumii, cu oastea lui pusă pe fugă, s-a îndreptat spre împăratul 
învingător şi apropiindu-se de el, i s-a închinat până la pământ, apoi a zis: 

— Înălțate împărate, văd că eşti un împărat mare şi tare. Am văzut că ai o armată vitează, care 
râde-n faţa morții şi-şi bate joc de ea, pe când armata mea ni-a făcut de ruşinea lumii. Am venit să-ți 
cer pace! Ce-mi ceri să-ți dau, ca să fim iarăşi vecini buni? 

— Să-mi dai partea mea de ţară, pe pare mi-ai luat-o! 

— Ți-o dau cu toată inima, şi te-aş ruga ca, pe viitor să fim vecini buni şi prieteni. 

— Bine, că şi eu numai aceasta o doresc. Fiind gata înţelegerea, cei doi împărați au dat mâna, în 
semn de împăcare, şi s-au îmbrăţişat ca doi fraţi buni. 

Împăratul nostru, bucuros peste măsură că şi-a văzut țara smulsă din mâinile duşmanilor, şi-a 
luat oştirea şi s-a îndreptat spre palatul său. Ajunşi într-o pădure mare, feciorul împăratului şi-a scos 
cornul de sub dolman’ şi îi zise: 


„Cornule „drăguţule, 
Întinde-ţi tu mesele, 
Să-mi satur ostaşii mei, 
Cu friptură de purcei, 

Cu cârnaţi de-ăi afumați, 
Şi cu castraveți muraţi, 
Cu plăcinți cu nuci şi mac 
Şi cu câte un colac. 

Cu răchie, de-ai de prună, 
Că-i mai dulce şi mai bună, 
Şi cu vin De la Cuvin, 
Că-i mai curat 

Decât cel de Moderat, 

Şi muzicanți din Banat." 


Şi s-a-ntins o masă împărătească, cum n-are să se mai pomenească. După aceasta feciorul de 
împărat şi-a scos cornul de sub dolman şi i-a zis: 


„Cornule, Drăguţule, 
Strânge-ţi bunătățile!” 


Şi mesele s-au strâns, Apoi a zis cornului aşa: 


„Cornule, Drăguţule, 
Trage-ţi oştirea înapoi, 
Că nu mergem la război!" 


Impăratul cu feciorul său s-au dus acasă, foarte bucuroşi că aveau iarăşi țara lor frumoasă şi 
mare. Îndeosebi împărăteasa, care nici n-a visat în viața ei să ajungă să fie împărăteasă, şi fetele ei 

prințese, fete de împărat. Acuma împărăteasa î rugat pe împărat să facă o petrecere mare, la care să 
invite feciori de crai şi de împărați, crezând că doar-doar se va afla vrun nebun, care să i le, ducă cu 
nuntă din casă. 

împăratul a ascultat-o. A dat poruncă să se pregătească o petrecere mare şi frumoasă, la care să 
fie invitaţi toţi craii şi împărații care aveau feciori şi fete mari; din toate țările, şi din cele apropiate 
şi din cele depărtate. 

Acum fetele „măştihoaiei”” * nu ştiau cum să facă şi cum să dreagă, ca la petrecerea aceea mare 
să nu poată merge şi fata împăratului, „Cenuşotca-Potca”?!€, că aşa au botezat-o fetele, şi fiind ea 
frumoasă ca o zână, feciorii de crai şi de împărați vor sta de vorbă, şi îşi vor petrece numai cu ea. 

În ziua când a început petrecerea, măştihoaia a dat bietei fete să aleagă macul dintr-un sac mare, 
în care jigodia de măştihoaie vărsase mei, aproape o jumătate de sac, şi-l amestecase bine, şi-l spuse 
că până mâne seară să fie ales macul, că îi trebuie la plăcintă. 

Făta se arătă voioasă şi-i spuse că are să se trudească să-l gate pe atunci. 

Fetele măştihoaiei se pregăteau de petrecere, fiind foarte voioase, când le-a spus mama lor că 
Cenuşotca-Potca nu va putea merge la petrecere, nea vând haină frumoasă. 

Cenuşotea şedea foarte liniştită în odăița ei, care era într-o parte dinspre grădina palatului, ca să 
nu fie, în ochii măştihoaiei şi a fetelor ei, oare, fiind ea mai mică de ani decât ele, îşi băteau joc de 
ea. În odăiţa ei îşi avea tot ce-i trebuia, într-un colţ avea o vatră frumoasă, unde ee își pregătea 
singură mâncarea, îşi cocea câte o pogace?” în cenuge, îşi frigea câte un pui în cenușa fierbinte, cum 
a văzut că făcea buna ei măicuţă, cocea cartofi, pe care îi mânca cu unt şi cu smântână, şi ouă de 
găină şi alte bunătăți. 

La fereastra ei veşnic veneau păsărelele să le dea mâncare. Dimineaţa, înainte de răsăritul 
soarelui, veneau şi-i cântau privighetorile, pițigoii, pitpalacii, pupăza, cucul şi toate cântătoarele. În 
cântecul lor dulce, fata îşi deschidea ochii, şi, deschizându-le fereastra, îi intrau în odăiţa ei, şi-i 
adunau toate fărâmiturile, altele se scăldau în cenuşa rece cu aripioarele lor, şi ea le privea cu 
nespus drag. 

Împărăteasa cu fetele ei au plecat la petrecere: Cenuşotca s-a apucat să aleagă macul din mei, aşa 
cum i-a. Poruncit măştihoaie-sa. A întins pe masă o față albă şi a luat un pumn de mac şi l-a întins 
pe faţa albă, şi a început să aleagă macul. Câteva păsărele mici, văzând meiul întins pe masă, veniră 
şi se aşezară pe faţa mesei, şi cât timp ai bate-n palme, mâncară tot meiul. Fata, bucuroasă de ajutor, 
vărsă câțiva pumni de mac pe fața mesei, şi deodată, la chemarea surioarelor lor, se adunară atâtea 
păsărele, că nu mai. Aveau loc pe masa destul de lată, şi, în câteva minute, pe masă rămase o bună, 
grămadă de mac. 

Fata se gândi atuncea să aşeze câteva cearşafuri mari în faţa ferestrei ei şi să verse tot sacul cu 
mac pe ele. Venind fratele la ea s-o vadă ce face la rugămintea ei, fratele a luat sacul întreg şi l-a 
vărsat pe cearșafuri. Într-o clipeală Au se mai vedeau cearşafurile de mulţimea păsărelelor, care 
grăbeau să-i ajute prietenei lor. N-au trecut două-trei ore, şi pe cearşafuri era numai mac curat. 
Fetiţa, bucuroasă peste măsură de isprava făcută, adună macul şi-l vărsă pe rând în sac (căci dusese 
sacul gol în odăița ei). Se duse la culcare. Pe la miezul nopţii, s-a sculată din somn, a luat nuca de 
argint şi i-a zis: 

1? 


„Dă-mi haina, nucuță dragă 


Fetița a luat haina de argint şi a îmbrăcat-o, şi-a pus coronița pe cap şi pantofii în picioare, şi a 
ieşit prin fundul grădinii şi s-a dus şi ea la petrecere. Când a intrați în sala mare, toți împărații, craii 
cu împărătesele şi crăiesele lor, o înconjurară şi se minunară de frumuseţea ei şi de haina, coronița 
şi pantofii ei de argint, ca şi care nu s-a mai pomenit. 


215 mama, vitregă 
216 necaz, pacoste pe capul cuiva 
217 turtă de mălai coaptă în cuptor 


Prinții se întreceau între ei, care de care să se prindă în horă cu ea. Mamele prinților întrebau şi 
pe unii şi pe alţii, a cărui, împărat ar putea fata, căci ea era singură, şi n-avea pe nimeni cu ea. 

Nu după mult timp, fata ieşi din sală şi îşi şterse urma, nevăzută de nimeni. Intră în odăiţa ei, luă 
nuca şi zise: 


„Pastrează-mi haina, nucuţă!” 

Nuca îi luă haina, coroniţa şi pantofii, le închise bine. Fetiţa, fericită, a luat nuca şi a pus-o la loc 
bun, şi se culcă mai departe. 

Dimineaţa s-a sculat, şi-a primit păsărelele, le-a îmbiat cu mâncare, dar ele erau sătule. 

Când stătea la sfat cu ele, iacă şi otrava de măştihoaie veni să vadă, ce a făcut Cenuşotca şi îi 
zise: 

— Ce-ai făcut, Cenuşotcă-Potcă? N-ai putut face nimic?! 

— Ba am făcut! lacă aici în sac e macul, poți face plăcintă când vrei. 

— L-ai ales tot? o întrebă măştihoaia. 

— Cum mi-ai spus, aşa am făcut! 

Bătrânei era să-i crape inima de necaz, că nu i-a ieşit bine planul, şi plecă ca opărită. Nu mult 
după ce plecă aceasta, veniră şi feţele ei, voioase, şi începură să-i povestească ca să o necăjească, 
fiindcă ea n-a fost la petrecere. I-au spus de atâția prinți şi de prințese frumoase şi de unii cu o haină 
toată-toată de argint, cu o coroniţă, şi cu pantofi de argint. Şi se lăudau cum şi-au petrecut de bine, 
şi că deseară iară merg la petrecere. 

— Mergeţi, că e foarte frumos, că am văzut şi eu tot, şi a fost ceva ca-n poveşti, dar mai ales fata 
aceea cu haina ei de argint, cu coroniţa şi pantofiorii tot de argint, a fost o minune! 

— De unde ai văzut tu toate aşa de bine? o întrebară fetele foarte mirate și cu ciudă. 

— M-am suit în mărul nostru din grădină şi de-acolo am văzut bine, tot. 

Fetele alergară la mama lor şi îi spuseră că şi Cenuşa-Potca a văzut toată petrecerea din vârful 
mărului din gradina. 

În zadar a încercat împăratul blândeţea şi cu frumosul, ca doară va scapă mărul de secure, dar n-a 
izbutit, şi, ca să aibă pace în casă a poruncit să fie tăiat mărul numaidecât. Şi mărul a fost tăiat. 

Fetele măştiboaiei se făceau că sunt voioase, dar ele era foarte triste în inima lor căci prinții 
deloc nu se îmbulzeau la ele. Le luau la horă doar din datorință, ştiind că sunt fetele, împărătesei, 
dar nu şi a împăratului. Fericită cu adevărat era Cenuşotca noastră. 

Măștihoaia a venit din nou cu un alt sac de mac cu mei, dându-i aceeaşi porunca ca şi ieri. 
Cenuşotca, într-adevăr, s-a bucurat, caci avea cu ce să-şi hrănească prietenele ei dragi. Și cum a 
plecat aceasta de la ea, a luat cearşafurile şi le-a întins tot în acelaşi loc. A cărat încet macul 
amestecat cu mei şi l-a vărsat pe cearşafuri, până când, l-a terminat tot. După o oră-două, macul era 
ales. 

Fata l-a dus şi l-a vărsat tot în sac. Seara, măştihoaia cu fetele au plecat iarăşi la petrecere. 
Cenuşotca s-a culcat. Pe la miezul nopții s-a sculat, a luat nuca de aur de la locul ei, şi i-a zis: 


1? 


„Dă-mi haina, nucuță dragă 


Şi îndată-i căzu în brațe haină frumoasă de aur. 

Se îmbrăcă, îşi puse în cap coronița si în picioare pantofii. leşi încet pe portita din dos, pe care 
nu umblă nimerii, şi merse spre sala, unde eră petrecerea. Toţi cei care erau în sală statură ca 
înlemniţi. Nu ştiau ce să creadă. Împărătesele şi crăiesele, care aveau feciori de însurat, ar fi vrut să 
ştie cine-i fata asta „frumoasă ca ruptă din soare, căci — ziceau ele — asta nu e făptură 
pământească, oi curat cerească. 

Veniră îndată toți prinții, după rang şi după vârstă, şi o luară în horă, unul după altul ca să se 
poată mândri că au jucat cu cea mai frumoasă fată de pe pământ. Toată sala numai despre ea vorbea, 
şi numai la ea se uita. 


După câteva ore, într-o pauză potrivită, fata dispăru ca o nălucă, se îndreptă neurmărită de 
nimeni ŞI, ajungând la portiță, intră în grădină, şi de aci în palat, în odăița ei dragă. Luă nuca de aur 
ŞI-I zise: 


„Păstrează-mi haina, nucuţă!” 


Dimineaţa (Cenuşotca se sculase de dimineaţă, ciripi păsărelele, făcând gălăgie mare, ca să le 
dea iarăşi mei, c-au venit alte, flămânde) n-a mai putut dormi. Gureşele acestea n-aveau astâmpăr, 
nici răbdare, zadarnic buna lor ocrotitoare, le îndemna să mai aştepte puţin. lacă aduce bată-l crucea 
pe măştihoaie, care intră în odăiță, iar cârdul gureşelor, dispăru de spaima acestei îndrăcite. 

— Cenuşotco-Potco! Ce ai făcut astă-noapte? 

— lacă! 

— Tot l-ai ales? zise măştihoaia. 

— Tot, după cum vezi, răspunse voioasă fata. 

— Mă duc să-ţi mai aduc un sac! 

— Adu-l, că-l fac bucuros, răspunse iarăşi fata. Măştihoaia plecă repede şi se-ntoarse cu un sac 
mai mare decât ceilalți. Fata nu zise nimic. Răsărind soarele, luă cearşafurile şi le întinse afară, luă 
câteva oale de mac cu mei şi-l vărsă pe ele şi lăsă să-şi umple bine guşile pasarelele flămânde. Apoi, 
din când în când, le mai ducea alte oale. 

Pe la amiaz tot macul era ales, îl cară încet şi îi vărsă în sac. Când fu gata scutură cearşafurile şi 
le aşeză la locul lor, iar fata ieşi în grădină. 

Umblând printre flori, văzu lângă gard doi arbori înalți. Erau acolo doi arbori puturoşi, înalți, şi 
şi-a pus în gând să spună fetelor, dacă o vor întreba, că din cel mai nalt a văzut petrecerea, că-i păru 
rău după mărul tăiat, căci făcea mere foarte bune. 

Se întoarse în odăiţa ei, să-şi gătească ceva de mâncare, căci de câteva zile a rămas singură, căci 
tatăl şi cu fratele ei erau duşi prin ţară cu treburi. 

Când aduna cenuşa de pe vatră, iacă şi fetele măştihoaei veneau să se laude cu ce au văzut la 
petrecere şi s-o necăjească. 

— Ce faci, Cenuşotcă-Potcă? Tot cu cenuşă umbli? 

— Da! Pentru că am auzit odată o poveste foarte frumoasă, că din cenuşă a ieşit odată o pasere 
minunată. 

— Vai, să vezi cât de frumos a fost astă-noapte la petrecere! Cu mult mai frumos ca în prima 
noapte. 

— Ştiu foarte bine şi eu. Am văzut şi pe fata aceea frumoasă cu haina de aur, cu coroniţa şi 
pantofii de aur, răspunse fata. 

— De unde ai văzut aşa de bine? o întrebă una din. Ele. 

— Este acolo lângă gard un lemn înalt cu frunzele puturoase, m-am suit în el şi de acolo am 
văzut foarte bine, răspunse iar. 

Nu ştiau cum s-o necăjească, căci nicicum. Nu izbuteau cu planul lor. Ea era tot veselă şi 
voioasă, iar ele ca vai de ele. 

Merseră repede la mama lor şi-i spuseră iar că Cenuşotca şi astă-noapte a văzut tot, dintr-un 
lemn înalt, de lângă gard, care are frunze puturoase. 

Când veni tatăl ei acasă, măştihoaia s-a dus la el şi i-a spus să taie numaidecât lemnul acela 
puturos de lângă gard. 

Împăratul îndată dădu poruncă să fie tăiat lemnul acela. Şi după un ceas lemnul fu culcat la 
pământ. 

În seara a treia, fetele iarăşi plecară cu mama lor la petrecere. Pe la miezul nopţii Cenuşotea 
noastră se sculă din pat odihnită bine, luă nuca de diamant şi îi zise: 


„Dă-mi haina, nucuţă dragă!” 


Haina îi căzu în braţe. Se îmbrăcă, îşi potrivi bine coroniţa în păr, îşi încălță pantofiorii şi ieşi din 
odăiță, trecu în grădină şi ieşi pe portița din grădină, ca şi până aci. Pe aici nu umbla nimeni. 

Merse încet spre sala unde era veselia. 

S-a nimerit să intre chiar când hora era mai în toi. Cum a intrat câțiva paşi, toată lumea s-a oprit 
din joc, muzicanţii au: înlemnit, iar fetele şi prinții împăraților şi crailor s-au adunat în jurul ei şi-i 
priveau cu drag toate podoabele ei de mare preţ. Împărații şi craii cu femeile lor se întrebau mereu: 
Cine şi a cui ar putea să fie? Şi nimeni nu ştia această mare taină. Împărătesele şi crăiesele începură 
să zică în şoaptă că fata asta e căzută din cer. 

Muzicanţii începură să cânte şi prinții se călcau pe picioare şi se înghesuiau, ca să poată ajunge 
să joace cu fata aceea în horă. Toţi prinții au avut norocul să joace cu ea, ba unii mai îndrăzneți au 
jucat-o şi de două ori. 

Obosindu-se muzicanţii, s-a oprit hora, pentru ca să se mai odihnească, să-şi şteargă sudorile şi 
să-i mai astâmpere setea. În acest timp, fata s-a strecurat prin umbra nopții, cunoscând bine locul, şi 
se îndreptă spre grădina lor. Spre necazul ei, călcând într-o crăpătură sau într-o urmă, i-a rămas 
pantoful acolo. L-a căutat ea, dar fiind întuneric beznă, nu l-a putut afla. N-a spus nimănui nimic, s- 
a culcat cu gândul la pantof. 

Dimineaţa s-a sculat mai târziu. Şi-a văzut liniştită de trebuşoarele ei, ca şi când nu s-ar fi 
întâmplat nimic. Venind tatăl său mai devreme acasă cu fratele ei, acesta i-a cerut voie tatălui său să 
meargă la Sfânta Vineri, că i-a făgăduit că-i va da o zână, când va vrea să se însoare. 

— Mergi, dragul meu, că ţi-a sosit vremea să te însori, îi răspunse Împăratul.. 

Feciorul de împărat şi-a pregătit merindea de drum, a scos, căluțul său din grajd, şi-a aşezat în 
spatele lui lucrurile trebuincioase, precum şi: jirul de păr de iepure, cornul, cureaua şi pungulița cu 
floarea de busuioc. 

Şi-a luat rămas bun de la toţi şi zicând:” Doamne-ajută”, a plecat la drum. 

Cunoscând bine acum drumul, a ajuns la casa Sfintei Vineri mai repede ca întâia dată. Văzându- 
i, Sfânta Vineri îl întrebă: 

— Ai venit să te însori? 

— Da, maică Sfântă! răspunse voinicul. 

— Bine, dragul meu, iacă mă duc să-ţi aduc pe aceea care ţi-e ursită să-ți fie soție. 

Sfânta Vineri ieşi şi nu peste mult se întoarse ținând de mână o zână frumoasă ca sfântul soare. 

— lacă, dragul meu, aceasta e mireasa ta. la-o şi să vă duceți sănătoşi la casa tatălui tău şi vă 
faceţi nuntă, zise Sfânta Vineri şi-i binecuvânta. 

Feciorul împăratului îşi scoase oglinda şi uitându-se în ea gândi că ar fi bine, să aibă o trăsură 
domnească trasă de şase cai. În clipeala aceea se pomeni cu o trăsură de toată frumuseţea. Sfânta 
Vineri veni cu două zâne tinerele, ținându-le de mână, şi zise zânei-mirese: 

— lacă, îţi, dau aceste două zânişoare, ca să te ajute în treburile casei, iar când le va veni rândul 
să se mărite, să vă îngrijiţi de ele ca şi de nişte surori bune, şi să le măritați. 

— Bine, maică Sfântă! Aşa vom face! 

Acum feciorul de împărat şi-a luat mireasa de mână şi amândoi luară câte o zânişoară de mână, 
se duseră în fața Sfintei Vineri şi i se închinară, apoi îi sărutară pe rând mâinile şi poala hainei. 
Sfânta Vineri i-a sărutat pe frunte şi i-a binecuvântat. 

După aceasta s-au urcat în trăsură şi ați plecat. 

Ajungând la palatul împăratului, aici se făceau pregătiri mari de nuntă. Feciorul de împărat 
credea că aceste toate se fac pentru, el şi pentru mireasa lui. Bucuria împăratului şi a Cenuşotcii era 
foarte mare, şi împăratul spuse feciorului său, după ce se îmbrățişară cu toţii: 

— Tocmai bine îți venit, dragii mei copii, ca să fac amândouă nunțile deodată! şi a ta şi a surorii 
tale dragi. 

— Vai, la aşa bucurie mare nici c-am visat! 

Şi, merse şi-şi îmbrăţişa sorioara, iar aceasta se înfățişă cu cele trei zâne. 


Ce se întâmplase? După plecarea feciorului de împărat, a venit la palat un prinț frumos, feciorul 
mai mare împărat, îmbrăcat numai în haine scumpe, cusute numai cu fir-de-aur, şi cu cai arăpeşti, 
toți în şei şi frâne bătute în diamante, briliante şi smaralde, de-ţi luau vederile când te uitai ia ei. 
Prinţul era ca soarele căzut din cer; pe pământ. Acesta, luând parte la petrecerile împărăteşti, a văzut 
fata aceea îmbrăcată în diamant din tălpi până în creştet, a întrebat în toate părțile cine e şi unde e 
acea fată minunată, căci el i-a aflat pantoful, care l-a pierdut, dar nime-n-lume nu i-a putut da niciun 
răspuns, căci el voia s-o ia de soție. 

Văzând că nu poate da de urma fetei, amărât şi necăjit, a plecat cu toți însoțitorii în ţara lui, 
departe spre răsărit. 

Aici l-a primit cu bucurie tatăl său, împăratul, dar văzându-l foarte trist şi îngândurat, îl întrebă: 

— Ce-ţi lipseşte, fiul meu drag? Poate ai văzut vreun prinț străin îmbrăcat în haine mai frumoase 
şi mai scumpe decât ale tale, ori căi mai frumoşi şi mai împodobiţi decât ai tăi?! 

— Nu, înălțate împărate, şi tatăl meu drag. Niciun împărat din câţi au fest acolo — şi-au fost 
mulți de tot — nu s-au putut asemăna cu mine, 

— Nici cu hainele, dar nici cu caii. De prinți nici nu-ţi mai pomenesc! îi răspunse feciorul. 

— Atunci care ar putea fi durerea ta mare? îl întrebă din nou tatăl său. 

— lată care-mi este durerea: şi scoate din sân un pantofior de diamant. În ultima noapte de 
petrecere, pe la miezul nopţii, a venit la petrecere o fată frumoasă cum nu cred să se mai găsească 
una, şi era îmbrăcată din tălpi până-n creştet numai în diamante. Cum am dat cu ochii de ea, am 
luat-o şi am intrat cu ea în horă. Dar, aşa, ca la petrecere, au venit unul după altul şi au jucat-o toți 
prinții, şi numai eu singur am fost care am jucat cu ea de două ori. Muzicanţii, fiind obosiţi, s-au 
oprit din cântat. Şi în acest timp minunea aceea de fată a dispărut ca o nălucă. A doua zi, neputând 
dormi toată noaptea, fiind cu gândul la fată, m-am sculat şi am plecat să-mi mai treacă de necaz. 
Mergând aşa fără niciun rost, cu capul în pământ, mă pomenii cu un pantof de diamant, în fața mea. 
Era pantoful pe care îl purtase această fată picată din cer. Am ridicat de jos pantoful şi m-am uitat să 
văd nu cumva o fi şi fata prin apropiere, dar n-am văzut niciun suflet de om. M-am întors voios la 
gazda mea, am intrat în odaia mea şi m-am culcat şi am dormit ca mort. După ce m-am sculat „am 
început să întreb şi pe unul şi pe altul, în toate părțile, cine cunoaşte acea fată. Toată osteneala şi 
alergătura a fost în zădar. Îmi vine să cred, ceea ce spuneau unele împărătesc că aceea a fost numai 
o nălucă! 

— Nu te necăji, dragul meu, dă-mi pantoful mie şi eu îţi voi aduce dezlegarea acestei taine. E în 
împărăția mea un mare cetitor de stele şi mare vrăjitor, care dezleagă orice taină, fără niciun greş, îi 
spuse tatăl său, şi plecă. 

Peste puţin timp, veni împăratul plin de voie bună şi-i spuse fiului său: 

— Fata Teste a împăratului care a făcut petrecere, şi pe fată o găseşti în palatul împăratului, 
şezând pe vatra focului, plină de. Cenuşe, făcându-şi singură mâncarea, căci mama ei este de mult 
moartă, şi are o măştihoaie, care ar vrea s-o vadă moartă, ca să-şi poată mărita cele două fete ale ei, 
urâte ca mama-pădurii. 

Cum auzi feciorul împăratului dezlegarea dată de acel cetitor de stele, se pregăti de drum, îşi luă 
cei mai buni ostăşi din toată oastea împărătească şi cei mai aprigi cai, şi pomi la drum. 

După câteva zile grele de drum obositor „ajunseră în ţara împăratului cu petrecerea, şi se 
îndreptară spre palatul împărătesc. Cum ajunseră în faţa poftii, prinţul dete cu iataganul în poartă, 
şi-ndată veni împăratul. 

— Mulţi ani să trăieşti şi să stăpâneşti, înălțate împărate! lacă, eu, feciorul împăratului 
împăraților de la Soare-răsare, ara venit să te întreb: ai înălțimea ta aici în palat o fată frumoasă, 
care are haină, coroniță şi pantofi de diamant? 

— Am, dragul meu prinţ! Este fata mea! răspunse împăratul, dar de unde ai aflat taina astă? Căci 
nime-n lume nu ştie, numai eu, fata mea şi fiul meu. 

— Înălțate împărate, răspunse prinţul, eu am fost la petrecerea pe care înălțatul a dat-o, şi în 
noaptea a treia a venit o fată frumoasă ca soarele şi am văzut-o şi am jucat cu ea în hora, dar după 


câteva hore, ea a dispărut ca un vis fi n-am mai văzut-o. A doua zi am aflat pantoful acesta de 
diamant, şi am început să întreb şi de frunză, şi de iarbă, unde-i fata şi care-i fata, dar n-am putut 
afla nimic. Necăjit din cale-afară, am plecat spre casă, crezând că a fost numai o vedenie. Ajuns 
acasă, mi-am plâns durerea tatălui meu. Tatăl meu, care numai pe mine mă. Are pe lume, mi-a cerut 
pantoful şi a plecat cu el la un mare cetitor de stele şi vrăjitor mare. Şi acesta i-a spus că aici se află 
acea minunată fată, şi dacă e fata — înălțatului împărat, eu îl rog pe înălțatul împărat să mi-o deie 
de soţie. 

— Bine, dragul meu, dacă tu ai aflat pantoful ei, înseamnă că ea e sorocită să fie mireasa ta. 

— Vino s-o vezi, îi zise împăratul. 

Feciorul de împărat descăleca şi plecă cu împăratul, iar însoțitorii lui fură duşi să aşeze caii. 

Când ajunseră la odăiţa fetei, tatăl ei îi deschise uşa şi feciorul de împărat îi arătă pantoful şi 
zise: 

— Preafrumoasă fată! Cunoşti pantoful ăsta? 

— Da', îl cunosc! răspunse fata, gata-gata să plângă de ruşinea tatălui ei, căci greşise că s-a dus 
la petrecere fără ştirea lui. 

— Am venit să te cer de la tatăl tău. Vrei să-mi fii mireasă, să fii împărăteasa-Împărăteselor? 

Fata se uita în ochii tatălui ei şi aducându-şi aminte de dulcea ei maică, moartă de mult, începu 
să plângă în hohote. După ce se linişti, tatăl ei, mângâind-o ca un, părinte bun, care o iubea foarte 
mult, îi zise: 

— Buna mea fiică, te-ai făcut fată mare şi ţi-a venit şi ţie timpul să te măriţi. Ce zici? Place-ţi de 
prințul acesta bogat, care a venit să te peţească, să te facă împărăteasa-Împărăteselor? 

— Îmi place foarte mult de el, şi numai cu el vreau să mă mărit, tată drag, răspunse fata, căci şi 
buna mea măicuţă mi-a spus în vis să mă mărit cu el, şi eu de aceea am plâns, căci mă gândeam şi 
îmi ziceam: Oare de ce nu i-a dat Dumnezeu zile, ca să fi trăit să ne vadă pe amândoi fericiţi? 

Împăratul a dat poruncă să se pregătească toate cele de lipsă la o nuntă mare împărătească. Când 
erau pregătirile mai mari, atunci ajunsese şi feciorul împăratului cu mireasa lui. Acum bucuria era 
îndoit mai mare. Nunta celor doi fraţi s-a făcut deodată. 

S-au trimis crainici-chemători pe la toți împărații şi pe la toţi craii, mici şi mari, din toate 
colţurile lumii; au fost chemaţi toți Feţi-frumoşii şi toate zânele. Venit-au şi oaspeţi nechemaţi: toate 
prietenele Cenuşotcii, mii şi mii de păsărele, toate cântărețele pădurii, au venit să țină loc de 
muzicanți, ca să înveselească. Nunta. Veniţ-au iepuraşii şi la invitarea lor toți frații lor din împărăția 
pădurilor: vulpile, lupii, urşii, căprioarele, veveriţele, încât era greu pământul de atâta lume. 

Când au placat tinerii, la cununie, păsările mergeau în frunte, cântând pe întrecute şi umplând 
văzduhul cu glasurile lor. Zânele şi Feţi-frumoşii, cu braţele încărcate de flori, le presărau înaintea 
mireselor şi a mirilor, iepuraşii cu vulpile se ţineau pe după cap, la fel lupii şi cu căprioarele şi 
chiuiau cât îi ținea gura. Urşii şi codaşii ceilalţi veneau în urma nuntaşilor, prinşi cu toţi în horă 
aprinsă de mai mare dragul. 

De la cununie, nuntaşii s-au întors la palat. Aici i-au aşteptat mese întinşe şi încărcate cu toate 
bunătățile lumii, fel de fel de mâncări alese, ca la nunțile împărăteşti. 

În fruntea mesei s-au aşezat mirii şi miresele, apoi împărații şi craii cu soțiile lor, prinți şi 
prințese, şi la urmă preafrumoasele zâne, toți după vârstă şi după rang. 

La mese serveau iepuraşii şi veverițele toate mâncărurile. Ursuleţii serveau beuturile cu vedrele 
şi cu ploştile. Căprioarele aduceau plăcintele, iar lupii, fripturile. 

Muzicanţi au fost păsărelele. Capelmaistru”'* era cocostârcul; care bătea tactul. Privighetorile cu 
întreaga lor oaste de cântăreți neîntrecuţi în toată lumea au desfătat nuntaşii trei zile şi trei nopți 
fără-ncetare. S-a întins hora cât vedeai cu ochii. 

A fost o nuntă cum nu s-a mai pomenit de când se fac nunţi pe lume. 

Am fost şi eu ia nunta celor doi fraţi, dar n-am fost chemat, ci aşa, din întâmplare. Fiind vânător, 
într-o zi când stăteam la pândă să prind un cerb, m-am luat după el, şi-am tot alergat peste dealuri, 

peste văi, ca doară l-oi ajunge undeva la loc potrivit, ca să-l iau la țintă, şi m-am pomenit că cerbul 
intrase în mijlocul horii, ca să scape de mine. Eu îndată m-am întors în altă parte, ca să poată 
nuntaşii să se învârtească în horă, şi un iepuraş bătrân, dând ochii cu mine, m-a luat de mână 
bucuros de întâlnire, că, mă rog Dumneavoastră, era chiar dintr-un sat cu mine, m-a dus la bucătăria 
împăratului, unde el cu fraţii lui, tot de pe la noi, m-au omenit, aşa ca la o nuntă mare împărătească. 
Să fiu împărat, dacă voi minţi! 


Petrişor, feciorul lui Sfarmă-Piatră 
poveste din Banat 


Sfarmă-Piatră, fratele lui Strâmbă-Lemne, avea un fecior care îi semăna foarte bine, parcă ar fi 
fost tăiat din el. 

Văzându-se şi el fecior mare ca şi toţi feciorii de voinici vestiți şi cunoscuţi de toată lumea, 
auzind şi văzând atâtea minuni făcute de tatăl său, s-a rugat de el să-i dea voie să meargă-n lume, ca 
să cunoască şi el lumea, căci doar n-o să stea toată viața să se țină de poala hainei lui maică-sa, şi 
să-i păzească cloştile, ori să-i caute găinile, să le vadă care-s cu ou. Tatăl său îi spuse să plece dacă 
se simte destul de tare, şi să bage bine de seamă, că în lume sunt mai mulți oameni răi decât cei 
buni, şi mai mulți proşti decât cei înţelepţi, şi dacă va avea vreodată nevoie de vreun prieten, să-şi 
aleagă numai dintre cei înţelepţi, care întotdeauna îi vor putea da un ajutor. 

I-a pus maică-sa merinde de drum, şi luându-și rămas bun de la părinţi a plecat. După o cale 
destul de lungă s-a oprit lângă o gireadă mare de paie, la umbra ei, că era vară. Se aşeză la umbră şi 
scoțându-şi merindea, a început să mânce. Săturându-se bine merse în apropiere la o fântână, şi-şi 
stâmpără setea cu apa rece ca sloiul. Venind încet spre căpiță, şi uitându-se după un cocostârc, care 
se rotea pe deasupra girezii de paie, văzu aruncând din cioc un jeratic aprins. Se urcă repede pe 
gireadă, şi luându-l, îl aruncă jos. Pe locul unde a căzut jeratecul, era culcată la soare o şerpoaică, şi 
atingând-o jarul, i-a ars pielea şi o durea grozav arsura. Petrişor, fiind milos din fire, a luat şerpoaica 
şi a scoborât-o jos pe pământ. Se duse şi culese câteva frunze uscate, le puse pe jeratic şi le făcu 
cenuşe şi cu un cuțit adună cenuşa de pe jeratic şi după ce se răci, o presură pe arsură. 

Luându-şi merindea, Petrişor o luă şi pe şerpoaică, ca să nu vină cocostârcul s-o omoare. 
Mergând pe mijlocul drumului, deodată se întâlneşte cu împăratul şerpilor, care venea să-i dea 
ajutor fetei. Cum îl văzu împăratul pe Petrişor cu fetița lui în brațe, îi veni să-l înghită de bucurie. 

— Ce s-a întâmplat cu fata mea? îl întrebă acesta. 

— D-apoi iacă cum: eu veneam de la fântână, unde am fost să beau apă, şi venind spre o gireadă 
mare de paie, la umbra căreia mă odihnisem, am văzut un cocostârc, care ducea în cioc o bucată de 
lemn, care la un capăt avea jeratic, şi se tot învârtea în zbor pe deasupra girezii, şi deodată aruncă 
lemnul arzând pe ea. Eu, temându-mă că se aprind paiele, şi stăpânul lor va crede că eu le-am dat 
foc, mă urcai repede şi luând lemnul l-am aruncat jos, departe de paie. Căutând să văd dacă nu a 
căzut jar pe locul acela, văzui un şarpe încolăcit, cu pielea friptă, nemaiputându-se mişca de 
usturime. L-am luat în braţe şi l-am scoborât. Am cules câteva frunze uscate şi punându-le pe jar le- 
am făcut cenuşe pe care am presărat-o pe rană. 

— Dragul meu, prieten şi frate, nu ştiu cum şi cu ce te-aş putea răsplăti pentru binefacerea 
aceasta. Vino până la mine, la palatul meu, care e în vârful dealului din faţa noastră, în mijlocul 
pădurii. Acolo îți voi arăta toată bogăția mea, şi-ţi dau să-ţi alegi din ea trei lucruri care îţi vor 
plăcea mai mult. Tu vino în urma mea, căci eu îmi iau fata şi plec repede, ca să-i pun pe arsură o 
unsoare care vindecă numaidecât. 

Împăratul, grăbit, îşi luă în gură fetiţa şi se făcu nevăzut, ca o nălucă. Petrişor merse pe urma lui, 
şi urcându-se pe deal, văzu pădurea. Aci îl întâmpină un şarpe, care îi spuse: 

— AI grije, dragul meu, când împăratul nostru îți va da să-ţi alegi ce vrei din averea lui, tu să-ți 
alegi: calul cel mai slab, care e năzdrăvan; paloşul cel mai ruginit, care omoară toţi duşmanii şi 


cămaşa lui de şarpe, cea mai veche şi ruptă, care e fermecată; cine o îmbracă se poate schimba în ori 
ce ființă de care sunt pe pământ într-o clipeală. Petrişor îi mulţumi pentru sfat şi-şi văzu de drum. 
Când a ajuns la palatul împăratului, acesta îl aştepta în poartă, apoi îl conduse într-o odaie mare, 
sclipitoare, de-ți lua vederile, apoi trecură într-un grajd plin de cai, care de care mai graşi şi mai 
frumoşi, iar tocmai în fund dete cu ochii de un cal bătrân, slab, numai oase şi piele şi plin de râie şi 
de bube. Împăratul îl întrebă: 

— Dragul meu Petrişor, care din caii mei îţi place mai mult? Alege-ţi care-ţi place! 

Pe trişor îi răspunse: 

— Mie-mi place mai mult pe ăsta slab, ca să-l îngrijesc i să fac din el un cal frumos! 

— Vai, dragul meu, din atâţia cai frumoşi, chiar pe ăsta râios ţi l-ai ales? îi spuse împăratul. 

— Lasă-l, răspunse feciorul, căci ăsta-i pentru mine! 

— Bine, dragul meu, zise împăratul, mă bucur că mi-am aflat un prieten bun şi înțelept, acum să 
trecem în odaia de alături, să-ți alegi şi celelalte două lucruri. 

Intrară alături, unde erau fel de fel de lucruri scumpe: numai mătăsuri, argintării şi aurituri de 
toată minunea. Aici Petrişor căuta cu ochii să vadă unde e paloşul cel ruginit şi cămaşa împăratului. 
După multă cercetare, află între alte multe vechituri, un paloş plin de rugină, dar cămaşă nu vedea 
deloc. Se învârti de vreo câteva ori prin toate colțurile şi după ce ridică nişte vechituri, află şi 
cămaşa. O luă în mână şi merse să ia paloşul. Când îl văzu împăratul cu cămaşa şi cu paloşul cel 
ruginit îşi dete îndată seama că Petrişor e un al doilea Sfarmă-Piatră, care are să întreacă pe tatăl 
său, şi nu-i mai spuse nimic. Calul ales îl aştepta nerăbdător la poarta palatului. Petrişor mulțumi 
prietenului său pentru toate darurile primite. Acesta, la plecare, îi mai spuse feciorului că atunci 
când va avea vreun necaz, să nu uite că-l are prieten, care oricând îi va sări în ajutor. Se îmbrățişară, 
şi-şi ziseră: întâlnire bună! Petrişor îşi luă căluşelul şi, când ajunseră aproape de marginea pădurii, 
calul începu să-i vorbească noului său stăpân, şi-i spuse: 

— Drag stăpânul meu tânăr, mă bucur nespus de mult că din atâţia cai tineri şi frumoşi m-ai ales 
pe mine. Te rog să mă laşi slobod, ca să-ți arăt cine sunt şi cine am fost. 

Petrişor, mirat că bătrânul cal vorbeşte, îl lăsă din mină. Acesta se dete o dată peste cap, şi dintr-o 
dată se schimbă într-un căluşel tânăr, frumos şi gras ca un pepene, care sărea în două picioare şi 
sforăia pe nas de bucuria mare ce l-a cuprins, apoi oprindu-se în fața stăpânului său, îi spuse: 

— Drag stăpânul meu, încalecă-mă şi te apucă bine cu amândouă mâinile de coama mea, ca să 
mă cunoşti, căci de când te-a născut maică-ta n-a mai pus nime şaua pe mine şi tot aşteptam să te 
ştiu fecior mare, ca să vii să mă iei de tovarăş la isprăvile tale, şi să întineresc şi eu din nou. 

Feciorul nostru dintr-o săritură fu în spatele calului şi se prinse bine cu amândouă mâinile de 
coama lui. Acesta sări în două picioare, apoi luându-și avântul, se ridică în vânăţia cerului, încât 
norii albi de sub ei se vedeau ca nişte lâni de oi albe, întinse la soare. 

După un ocol în jurul lumii, calul se îndreptă spre pădurea unde era palatul împăratului-şarpe, ca 
să-şi ia rămas-bun de ia locurile unde şi-a petrecut tinereţele. De aci plecară spre soare-răsare. 

Căluşelul lui îl purta pe voinicul nostru ca vântul şi ca gândul. Într-o zi, când călătoreau mai 
bine, o albină se aşeză pe urechea calului şi-i şopti să se întoarcă din drum, şi să alerge cit mai 
repede spre palatul zmeului din Valea Iadului. 

— Drag stăpânul meu, îi spuse calul, trebuie să mergem cât mai repede până la palatul zmeului 
cu nouă capete, că acesta a omorât pe tatăl tău şi acuma îl sărează într-o bute mare. Zmeul ăsta a 
furat pe sora ta, şi tatăl tău s-a dus să se lupte cu el şi să scape pe sora ta, dar zmeul, fiind mai tare, 
l-a omorât. 

N-a trecut ca de când vă povestesc, şi iată că în faţa lor văzură palatul. Calul îi spuse lui Petrişor: 

— Mergi la zmeu şi prinde-te cu el la luptă, căci ai să-l învingi. Eu te aştept aici. 

Stăpânul căluşelului îşi îmbrăcă cămaşa şarpelui, şi-şi încinse paloşul şi merse să dea faţă cu 
zmeul. Când ajunse la poartă, izbi din răsputeri cu paloşul, ca zmeul să audă şi din somn. Când auzi 
acesta lovitura atât de puternică în poartă, nu ştia cine a cutezat să-şi bată joc de el în aşa fel. 

Sări ca fript din leagăn şi alergă la poartă, o deschise. Şi văzând pe fiul lui Sfarmă-Piatră, îl 


întrebă: 

— Vrei să-ți sărez şi carnea ta la un loc cu a tatălui tău? Mai am ioc gol destul, şi sare am 
destulă. 

— De astă dată, dihanie spurcată, am să-ți dau corbilor stârvul tău să-l mânce, că e păcat să spure 
sarea curată cu tine. Vino repede la luptă, căci n-am timp de vorbărie! 

Zmeului nici prin gând nu-i trecea ca doară nevârstnicul acesta să fie mult mai tare decât tatăl 
său, Sfarmă-Piatră, şi se apropie de el fără nicio frică. 

— Cum vrei să ne luptăm: în paloşe să ne tăiem, ori în luptă că-i mai dreaptă? îl întrebă Petrişor. 

— Ba în paloşe să ne tăiem, căci tu eşti încă prea crud pentru luptă, până ţi s-or mai întări oasele 
în saramură! 

— Bine zici! răspunse Petrişor, păcat că nu e pe aici nimeni, care să te audă că la urmă să aibă de 
cesă râdă. 

Cum se apropie zmeul de fecior şi-şi încrucişară paloşele, acesta îşi învârti fulgerător paloşul său 
ruginit pe deasupra capetelor zmeului, în aşa fel, că opt capete îi zburară în vânt, iar unul i l-a lăsat 
nevătămat, ca să-şi vadă cu ochii pieirea. 

— Acum să-mi spui, jigodie spurcată, unde este sora mea? 

— În odaia din fundul palatului, iar cheia e în odaia mea pe masă. 

Tatăl tău e în butoiul cel mare din magazie. Dacă-mi laşi un cap întreg, eu ţi-l dau pe tatăl tău 
întreg şi mai sănătos de cum a fost. 

— Bine, dihanie, nu ţi-l voi reteza. Mergi şi-mi vindecă pe tata! Zmeul, abia ţinându-se pe 
picioare şi proptindu-se de ziduri, merse în magazie, luă o unsoare care vindeca îndată orice rană 
cât de mare. Aşeză bucăţică lângă bucăţică şi făcu ce făcu şi veni cu tatăl feciorului întreg şi voinic 
cum a fost, dar mai întinerit. Tatăl şi fiul se îmbrățişară cu mult drag. 

Acum Petrişor îi porunci zmeului să se ducă îndată să-i deschidă uşa odăii surorii sale şi s-o 
trimită la ei. Zmeul îi şi deschise uşa şi veni cu ea în faţa lor. Toţi trei fură iarăşi veseli. Petrişor se 
întoarse către zmeu şi-i spuse: 

— Ți-am făgăduit că nu-ți ratez al nouălea cap, şi ca să vezi că nu-mi calc cuvântul, nu ţi-l ratez, 
ci ţi-l crap în două. Aşa şi făcu. Ridică paloşul şi-i despică din vârful capului până la picioare. Luă 
de un picior o jumătate de zmeu, şi o scoase corbilor, tatăl său luă cealaltă jumătate și o întinse 
lângă cealaltă parte şi, spălându-se pe mâini, merseră spre locul uncie era calul lui Petrişor. 

Cum îi văzu calul, nu mai putea de bucurie, văzându-i pe toţi trei veseli şi sănătoşi, şi le spuse: 

— Acuma, dragi stăpânii mei, merg să duc fata acasă la maică-sa, iar voi doi mă aşteptaţi aici, 
căci eu voi alerga ca gândul de repede. Acum, fetiţo dragă, urcă-te în spatele meu, şi ține-te bine cu 
mâinile de coama mea, şi-n câteva salturi te vei vedea în braţele măicuţei tale dragi. 

Fata, ajutată de tată-său şi de frate-său, se văzu în spatele calului, şi-ntr-o clipeală nu s-au mai 
zărit. Nu sfârşiră, tatăl şi feciorul, poveştile cu isprăvile lor, când iată, calul alerga ca o vijelie spre 
ei. Cum ajunse îl luă în spate pe Sfarmă-Piatră şi făcu aceiaşi drum. Când se văzu acesta iarăşi la 
căsuţa lor, nu mai putea ele bucurie şi îmbrățişând cu drag calul, îi dori drum-bun şi mult noroc; se 
despărțiră ca doi fraţi. Ajuns la Petrişor, se aşezară la umbra pădurii şi traseră un pui de somn de cel 
călugăresc. 

După ce s-au odihnit bine, s-au pregătit iarăşi de drum lung, ca să-i dea de capăt. 

x 

În marea împărăție a zmeilor e o vâlvă turbată de groază. Tatăl zmeului pe care l-a omorât 
Petrişor, a visat mai multe nopți de-a rândul că pe fiul său cel cu nouă capete l-ar fi omorât cineva 
în luptă şi că i-a tăiat opt capete, iar pe al nouălea i l-a lăsat întreg. 

înspăimântat peste măsură de acel vis, într-o zi a plecat dis-de-dimineaţă în împărăția feciorului 
său, ca să vadă ce s-a întâmplat acolo. Ajungând la palat, a găsit toate uşile şi porțile deschise, 
pustii. În pragul porţii şi împrejurul palatului, care sclipea ca soarele de vară, erau crescute tot felul 
de buruieni puturoase, printre care se desfătau în voia lor tot felul de vietăţi, de la furnici până la 


şerpi. 


Spre cea mai mare durere a zmeului bătrân, i-a văzut în mijlocul curţii oasele goale ale fiului său 
albe ca zăpada, curățate de carne de corbii lacomi. Zmeul l-a plâns cu amar, mai ales când i-a văzut 
țeasta capului neretezat despicată în două. Îndurerat şi înfuriat cum n-a mai fost în viaţa lui, a plecat 
de-a dreptul la fratele său mai mic, care avea şi el douăsprezece capete. Cum ajunse în palatul 
acestuia, îl năpădi plânsul cu sughiţuri, şi se trânti pe un scaun. În zădar încercă fratele său sări 
mângâie şi să-l îmbărbăteze, şi să-i spună durerea. După ce s-a liniştit, a-nceput a-i spune: 

— Dragul meu frate! Un fecior am avut, şi pe-acela l-am pierdut! După ce furase fata lui 
Sfarmă-Piatră şi-l omorâse pe acesta, a venit cineva cu care a trebuit să se lupte, şi acesta, în luptă, 
i-a retezat opt capete, iar pe al nouălea nu i l-a retezat, ci i l-a despicat în două cu întreg trunchiul. 
Auzit-ai tu şi iscoadele tale, să se fi născut un astfel de uriaş atât de puternic, ca să se poată lupta cu 
un zmeu cu nouă capete? Eu n-am auzit, dar iată că se află! Cine-o fi, şi pe unde trăieşte? Iscoadele 
noastre ce fac? Dorm? într-o bună zi ne putem pomeni cu el la poartă, şi-atunci ce ne facem? Mâne 
dimineaţă să fii pregătit de drum lung, şi până când nu vom da față cu el, şi până când nu-i vom 
despica şi noi lui capul şi trunchiul în două, nu ne întoarcem acasă. 

— Bine, frate drag, aşa vom face, răspunse al doilea zmeu. 

A doua zi fratele cel mai bătrân veni să-l ia pe cel tânăr şi plecară în căutarea uriaşului, de care ei 
nu au nicio cunoştinţă. Ca să le fie truda mai rodnică, s-au sfătuit să se îmbrace în haine de călugări. 
Au făcut rost de nişte haine vechi, mătănii şi câte un desag pentru merinde. Şi aşa, schimbaţi la faţă, 
şi-au văzut de drum. Când se apropia seara şi se nimerea să fie în vreun sat, sau în apropierea 
vreunui palat, erau pofitiți de toată lumea bună de inimă, şi îi ospătau. 

S-au dus, s-au tot dus, până când au ajuns la casa lui Sfarmă-Piatră. Aci s-a potrivit în aşa fel, ca 
să nimerească seara. Au fost primiți cu drag şi ospătaţi bine. După cină s-au dat la poveşti, şi din 
vorbă în vorbă, au ajuns să le povestească călugărilor, despre marele necaz ce au avut de suferit de 
pe urma unui afurisit de zmeu, care le-a furat fata. Eu nu eram acasă, spuse Sfarmă-Piatră, fata mea 
era în grădină şi mânca zmeură, când deodată se pomeni în braţele unui zmeu puternic, care o luă ca 
pe o floare şi, pornind în goană nebună, a ajuns în pădurea cea de colo — şi duşi au fost. A doua zi 
m-am luat pe urmele zmeului şi i-am găsit conacul pe tărâmul celălalt. 

— Când am ajuns la el, l-am găsit plecat. La amiază a venit ca turbat, şi când a dat cu ochii de 
mine, m-a întrebat: „Ce cauţi aici?” I-am răspuns că am venit să-mi iau fata, că mi-ai furat-o. N-a 
vrut în ruptul capului să mi-o dea. Atunci eu, foarte mâniat, i-am pus mâinile-n gât să-l sugrum, dar 
cum el avea nouă capete, mi-am dat seama că m-am prea grăbit, căci trebuia să iau paloşul, să i le 
ratez. El a scos paloşul şi mi-a tăiat grumazul. Am avut norocul de la Dumnezeu că feciorul meu, 
Petrişor, auzind din gura unei albine că sora sa este furată, iar eu l-am omorât de zmeul cel cu nouă 
capete, s-a repezit ca vântul pe-un cal năzdrăvan şi în scurt timp ajunse la poarta palatului cu 
pricina. Feciorul meu s-a luptat cu el şi, în prima încăierare, dintr-o singură lovitură cu paloşul, i-a 
retezat opt capete, lăsându-i unul, ca să-şi vadă cu ochii pedeapsa. 

— Dar mare putere are feciorul dumitale. De unde are el aşa putere mare ia vârsta lui? îl întrebă 
călugărul cel mai bătrân. 

— Hei, hei! Are el un prieten bun, care l-a făcut om. Împăratul şerpilor, fiindcă i-a scăpat fata de 
la moarte, că era să moară arsă de vie în vârful unei girezi de paie, dacă nu o scăpa feciorul meu, 
Petrişor, şi drept răsplată i-a dat un cal negru năzdrăvan, uri paloş de care mor toţi duşmanii lui şi o 
cămaşă de şarpe, care dacă o îmbracă se poate schimba în orice ființă pământească. 

— Şi pe unde e el acuma? îl întrebă călugărul. 

— A plecat în lume, spre răsărit, ca s-o cunoască, răspunse Sfarmă-Piatră. 

Atâta le-a trebuit călugărilor să ştie. Acum se sculară şi plecară să se odihnească. A doua zi 
dimineaţa, cei doi călugări se sculară cu noaptea-n cap, ca să-şi scurteze din cale — ziceau ei, dar ei 
voiau să ajungă cât mai repede să dea faţă cu Petrişor. Alergau ca doi nebuni, fără să privească nici 
în dreapta, nici în stânga, numai înainte. 

x 


Petrişor cu căluşelul lui drag mergeau liniștiți, şi se opreau din loc în loc, pe unde întâlneau 


lucruri de care nu se aflau în ţara lor. Într-o cetate din apropierea mării a văzut lume multă adunată 
ca la târg. Era o nuntă mare a unei prințese, care se mărita cu feciorul unui mare împărat. Se opri şi 
el să vadă nunta şi când se apropie de palatul unde era nunta, văzu pe împăratul şerpilor, prietenul 
său, cu împărăteasa şi cu fata lor, care acuma erau schimbaţi toţi în făpturi omeneşti. Când l-a văzut 
împăratul pe Petrişor a venit la el, l-a îmbrățișat şi l-a dus la împărăteasă, ca să-l cunoască şi ea. 
Fata încă s-a bucurat când l-a văzut. Împărăteasa l-a sărutat şi i-a mulțumit că i-a scăpat fata de la 
moarte. Era aşa de frumoasă fata, ca o floare mirositoare de trandafir. Petrişor se îndrăgostise de ea 
tun. Tatăl fetei îi spuse să rămână şi el cu ei la nuntă, să-şi petreacă. Acesta primi foarte bucuros, şi 
merse să aşeze căluşelul în grajd. Petrişor s-a simțit foarte bine la nuntă, fiind în familia 
împăratului, şi toată noaptea a jucat în horă cu fata. Înspre ziuă, împăratul l-a chemat la o parte pe 
fecior şi i-a dat o scoică de aur, spunându-i că ea îi va împlini orice dorință dacă îi va cere, şi ori de 
câte ori va avea lipsă de vreun ajutor, să-i zică: 

— Veniţi, argații mei! şi într-o clipă vor fi lângă el cei patru căţeluşi năzdrăvani ai Mamii 
Pădurii. Apropiindu-se revărsatul zorilor, împăratul şi ai lui se pregătiră să plece spre casă. Petrişor 
îşi luă rămas-bun de la ei şi la despărțire toţi îl sărutară. Petrişor se în drăgostise de fată, şi s-a întors 
şi el spre casă. 

După vreo două zile de mers, s-a oprit într-o seară la o casă boierească, cerând sălaş peste 
noapte. Stăpâna casei îl primi foarte bucuros şi-l pofti înlăuntru. Aici întâlni doi călugări, tot 
drumeţi ca şi el. Se aşeză la masă lângă ei şi începură a vorbi, ca să le treacă timpul, după obiceiul 
călătorilor. 

Petrişor începu să le spună că a plecat într-o cale lungă prin lume, vrând s-o cunoască. 

— Bine faci, zise unul din călugări, dar nu ai niciun însoțitor, numai singur ai plecat? 

— Am şi însoțitor, răspunsa acesta, un căluşel pe care nu l-aş da pe-o ţară întreagă! 

— Foarte bine! zise călugărul. 

Acum zmeii erau foarte veseli, căci îndată îşi deteră seama că acesta este feciorul lui Sfarmă- 
Piatră şi spuseră că ei merg să se culce, că sunt foarte obosiţi de atâta cale bătută toată ziua cu 
picioarele. Ei însă nu s-au dus la culcare, ci s-au dus să se-nţeleagă cum să facă să pună mâna pe 
cămaşa de şarpe şi pe paloşul ruginit, în care îi stau puterile lui Petrişor. Fratele mai bătrân spuse: 

— Noi să stăm toată noaptea la pândă, şi când vom auzi că el doarme adânc, intrăm la el, îi dăm 
să miroasă o buruiană, care îl va adormi ca mort, iar după aceea îi scoatem cămaşa şi o îmbrac 
îndată eu, apoi îi luăm paloşul şi ţi-l încingi tu pe lângă tine, punem în locul cămăşii o haină 
călugărească, şi-n locul paloşului, pe al tău. Mergem prin pădurea din apropiere şi ne grăbim să ne 
pierdem urma. Şi dacă totuşi el ar da peste noi, suntem înarmaţi cu cămaşa fermecată prin care nu 
intră sulița şi nici paloşul nu taie. Paloşul fermecat pe cine îl atinge e mort pe loc. Calul nu-i va fi de 
niciun folos, poate să-i ducă hoitul acasă. 

După ce toţi ai casei s-au culcat, şi Petrişor a intrat în odaia sa şi s-a pregătit de somn, că era 
obosit de la nuntă, mai ales că nu dormise deloc. Cum puse capul jos, adormi foarte repede şi 
începu a sforăi. Zmeii îşi lipiră urechile de gaura cheii şi-l auzeau cum sforăie de greu. Mai 
aşteptară să-şi înceapă visele frumoase. Când crezură că e cel mai potrivit moment, deschiseră încet 
uşa. Intrară şi-i ascultară horcăiala, unul din ei scoase buruiana adormitoare, care îi întări şi mai 
mult horcăitul. Scoaseră cămaşa de şarpe şi paloşul ruginit. În locul cămăşii puseră o haină 
călugărească, iar în locul paloşului, un paloş de al lor. leşiră încet şi închiseră bine uşa în urma lor, 
şi ieşiră nevăzuţi şi neauziţi de nimeni, şi luând-o înspre pădure, au pierit ca o nălucă. De acum n- 
aveau să se mai teamă de Petrişor. lar pentru că i-a omorât feciorul îşi va primi nu peste mult 
răsplata — aşa îşi făceau planul zmeii. 

Dimineaţa, Petrişor îşi pregăti căluşelul şi voi să plece, înainte de plecare, acesta îi întrebă: 

— Stăpânul meu drag, caută să vezi unde-ţi este cămaşa de şarpe şi paloşul ruginit. 

Pipăi cu mâna şi cămaşa şi paloşul şi îi spuse că sunt la loc. 

— Drag stăpânul meu, îi spuse din nou căluşelul, nu te încrede în mână, căci ea te minte, ci caută 
să vezi cu ochii, care niciodată nu te mint. 


Petrişor desfăcu haina, care era înfăşurată într-o pătură de lână, şi află o haină neagră 
călugărească şi în locul paloşului ruginit află un paloş mic, care nici nu semăna cu al său. 

— Ai văzut, drag stăpânul meu? Acum ce e de făcut? 

Petrişor se puse pe gânduri. Nu ştia ce să facă şi i se părea că a pierdut tot ce a avut mai de preţ. 
Cine să fi fost cei doi călugări? Ce au căutat ei pe locurile acelea, ca să-le afle urma? îşi punea 
atâtea întrebări, la care nu ştia să răspundă. Deodată îşi aduse aminte de scoica dată de prietenul său 
împăratul-şarpe, o scoase din buzunar şi suflă o dată în ea, zicând: 

— Veniţi argaţii mei! 

Cât ai bate-n palme veniră cei patru căţei năzdrăvani ai Mamii-Pădurii: Aude-Bine, Vede-Bine, 
Repede-ca-Gândul şi Greu-ca-Pământul. Cu ochii ageri de luceferi, cu dinţi mari şi cu măselele din 
cele mai tari oțele. Cum ajunseră şi se opriră în fața lui Petrişor, îl întrebară: 

— Ce poruncă ne dai, drag stăpânul nostru? 

— Să-mi aduceţi, vii ori morţi, pe cei doi călugări hoți; care mi-au furat cămaşa fermecată şi 
paloşul ruginit pe care mi le-a dat prietenul meu şi stăpânul vostru, răspunse acesta. 

Ca patru săgeți aprinse se repeziră „căţeluşii”, şi cât ai clipi clin ochi ajunseră în mijlocul 
pădurii, unde erau ascunşi cei doi zmei. Căţeii năzdrăvani se aruncară în spatele lor, câte doi de 
fiecare, şi împlântându-şi colții în ceafa lor groasă, îi lungi pe pământ şi începură a-i târî cum ai 
trage după tine o haină uşoară, până ajunseră în faţa lui Petrişor. Cum îi văzu acesta, le porunci să-i 
dea cămaşa şi paloşul. Zmeii le scoaseră de sub haină şi i le dete lui. Acesta luă paloşul şi se uită la 
el, apoi cercetă cămaşa, ca să vadă dacă nu e schimbată, scoase paloşul din teacă şi îl arătă hoţilor, 
apoi îi întrebă: 

— De ce mi-ați furat cămaşa şi paloşul? 

— Voiam să ne facem hoți de codru, răspunse zmeul cel mai bătrân, un vulpoi mai şiret. 

Acum Petrişor întrebă pe cei patru căţeluşi şi le zise: 

— Ştiţi voi cine şi de unde sunt aceşti doi călugări? Ştiţi de la care mănăstire sunt? 

— Ăştia nu-s călugări, drag stăpânul nostru, răspunse Vede-Bine, ăştia sunt doi zmei din 
împărăția zmeilor de pe celălalt tărâm. Pe feciorul zmeului ăstuia mai bătrân, care a furat pe soră-ta 
şi a omorât pe tatăl tău şi l-a sărat într-un butoi, l-ai omorât tu, de ţi-ai scăpat tata şi sora din 
ghearele lui. Ăstalalt e frate-său mai tânăr. 

— EI, vasăzică, de ăştia-mi sunteţi voi? apoi tocmai bine ați nimerit pe mina mea, le spuse 
Petrişor. Acesta învârti paloşul deasupra capetelor lor şi potrivindu-l bine, ie reteză capetele şi-i lăsă 
pradă corbilor. Dete poruncă căţeluşilor să se-ntoarcă la bunul lor stăpân, iar el bucuros că a scăpat 
bine din necazul ce îl avusese cu călugării, îşi încalecă îndată căluşelul şi se întoarse la bunii săi 
părinți. 

Părinţii şi sora-sa s-au bucurat foarte mult când l-au văzut. După două, trei zile, Petrişor spuse 
părinților săi că el vrea să se-nsoare, că i-a sosit vremea să fie şi el om cu casa şi cu masa lui. 

— Foarte bine, dragul nostru, îi răspunseră părinţii, cred că pe acolo pe unde ai umblat, ţi-ai aflat 
vreuna pe placul tău, îi spuse tatăl său. 

— Da, tată, răspunse, am aflat pe fata împăratului-şarpe; o fată cum n-am mai văzut în viața mea 
aşa de frumoasă. Mine dimineaţă vin cu mine să mergem pețitori. 

— Bine, dragul tatii, mergem, căci nu mi-i ruşine cu cine mă duc, zise tatăl său, şi începu să se 
pregătească. Petrişor, a doua zi scoase scoica din buzunarul hainei şi-i ceru să-i aducă o trăsură 
frumoasă cu şase cai şi două rânduri de haine frumoase pentru el şi pentru taică-său. 

Cât ai sufla într-o luminare, hainele le atârnau în cuier. Tatăl şi Petrişor se îmbrăcară şi, urcându- 
se în trăsura care îi aştepta în curtea casei, mama şi sora le deschise poarta şi dorindu-le mult noroc 
şi drum bun, porniră spre împăratul-şarpe. După o cale destul de lungă ajunseră la palatul 
împăratului. Cum zăriră că se apropie trăsura de palatul lor, le ieşiră în cale şi le deschiseră poarta, 
dorindu-le bun-sosit, iar ei le ziseră: „Bine v-am găsit!” Se îmbrăţişară cu mult drag şi intrară în 
palat. S-au aşezat cu toții în jurul mesei şi-au început a se întreba de sănătate, şi mai de una, mai de 
alta, după obicei. Sfarmă-Piatră scoase o ploscă frumoasă, şi închinând către împărat, începu să 


zică: 

— Noi, dragii mei, suntem nişte mari vânători — şi umblând prin multe împărăţii şi craii, după 
vânat de soiul cel mai ales, am dat de urma unei căprioare, frumoasă cum nu am mai văzut alta sub 
soare, care s-a ascuns aici în palatul dumneavoastră, noi am venit să vă rugăm să ne-o daţi nouă, să 
o ducem cu nuntă mare la noi acasă, ca să fie feciorului nostru mireasă, căci nouă la toţi ni e foarte 
dragă, dar mai ales la feciorul nostru, care moara fără de ea. 

— Dragul meu, răspunse împăratul, noi, drept să spun, că încă nu ne-am gândit că avem fată de 
măritat, şi vă rugăm să ne daţi voie să stăm de vorbă un minut-două, noi între noi, ca apoi să vă ştiu 
ce răspuns să vă dau. Împăratul cu împărăteasa şi cu fata lor s-au retras într-o cameră să se înțeleagă 
între ei. 

Toţi trei ieşiră afară voioşi, şi împăratul îi spuse lui Sfarmă-Piatră aşa: 

— Dragii mei, aşa se vede că aţi intrat în casa, noastră într-un ceas bun. Şi nouă părinţilor, şi 
îndeosebi fetei noastre îi place de Petrişor, care a scăpat-o de la moarte. Şi-acum nu rămâne decât să 
ne pregătim de nuntă, ca să le facem bucuria deplină, ca să ne bucurăm şi noi cu atât mai mult de 
bucuria lor. Acum închinară cu toți în sănătatea tinerilor. 

Şi s-a făcut o nuntă împărătească, mare şi frumoasă; cum n-a mai fost de când ursul a rămas fără 
coadă, şi de când plopul nu mai dă roadă. 


Eu n-am putut merge la nunta lor, dar povestesc aceia cum au fost că toate mâncările au fost de 
post: numai fripturi de viței şi de purcei şi pui la frigare cu mujdei, despre vin, despre plăcinte vă 
spun câteva cuvinte: acestea toate au fost de dulce, căci şi mirii s-au dus să se culce. 


Doi voinici gemeni ajung împărați 
poveste din Banat 


A fost odată ca niciodată, pe când avea şi ursul coadă. A fost odată un moş şi-o babă şi, fiindcă n- 
aveau copii, erau tare năcăjiți. Odată maica sfântă s-a îndurat de ei şi le-a dat doi în loc ele unu. 
Acuma bucuria lor a fost deplină. Feciorii creşteau văzând cu ochii şi erau frumoşi ca doi bujori. 
Moşul şi baba nu mai puteau de dragul lor. Ajungând feciori mari şi părinții lor fiind săraci, s-au 
înţeles cei doi frați să plece la oraş, unde sunt mulţi oameni bogați, doar îşi vor afla vreun serviciu 
bun, ca să-şi poată ajuta şi părinţii. Într-o zi, feciorii au spus părinţilor care este dorinţa lor, şi-i 
rugară să le dea voie să meargă să-şi încerce norocul. 

Părinților le-a fost foarte greu să se despartă de copiii lor, dar dacă lor aceasta le-a fost dorința, 
nu s-au împotrivit. Mama lor le-a pregătit merinde pentru drum, şi-ntr-o bună zi, luându-şi rămas- 
bun, au plecat spre oraş, înspre seară au ajuns într-o pădure frumoasă, lângă un izvor şi aci au rămas 
peste noapte. Căutând prin apropiere crengi uscate, ca să-şi facă puţin foc, unul din frați a dat cu 
ochii de o groapă adâncă şi în fundul gropii au văzut un cerb frumos. Chemă îndată pe fratele său 
să-l vadă şi el. Se minunau foarte mult de el, căci era o frumuseţe rară. Deodată auziră din fundul 
gropii grăindu-le cerbul în graiul nostru omenesc, zicându-le: 

— Dragii mei, vă rog să-mi faceți un bine, să mă ajutaţi să ies din groapa aceasta şi eu vă voi 
face un mare bine din care vă veţi cunoaşte în toată viața. Feciorii noştri alergară îndată prin pădure 
şi aflând mai mulți curpeni, făcură o funie împletită în patru-cinci fire, la capătul din jos răsuciră 
două cujbe tari, în care să între câte un corn, şi cu ajutorul acestei funii traseră cerbul afară din 
groapă. Drept mulțumită pentru această binefacere, cerbul, care era fermecat, le-a dat fiecăruia câte 
trei fire de păr din coama sa, spunându-le că de câte cri vor avea vreun necaz mare, să ia cele trei 
fire de păr, să le scuture de trei ori şi să le spună: „Veniţi, ajutoarele mele”, şi îndată vor fi în faţa 
lor. După aceasta, cerbul s-a făcut nevăzut. 

Cei doi frați erau foarte bucuroşi că au putut face o faptă bună, şi-au aprins focul şi s-au aşezat la 
cină. După cină au adunat câteva braţe de frunze uscate şi muşchi şi şi-au făcut un pat moale în fața 


focului. 

Dimineaţa s-au trezit odată cu privighetorile şi stingând bine focul, plecară să scurteze din drum. 
Deodată văzură în faţa lor nişte case înalte şi frumoase, cum nu văzuseră în satul lor şi nici prin 
satele vecine, şi-şi ziseră: „Ăsta o fi oraşul, că-i tare frumos!” Au intrat pe o stradă mare şi largă şi 
se tot mirau de minunile ce vedeau la tot pasul. 

Mergând ei aşa tot uitându-se şi-n dreapta, şi-n stânga, întâlniră un om bătrân, care oprindu-l în 
loc, îi întrebă: 

— Unde mergeţi, voi, feciori? 

— Mergem să ne aflăm un stăpân bun, pe care să-l slujim cu cinste, căci suntem băieţi săraci şi 
avem şi doi părinți bătrân, pe care vrem să-i ajutăm, răspunse unul din frați. 

— Vreţi să veniţi la mine, unul să-mi păziți o turmă de porci, iar celălalt o turmă de o1? îi întrebă 
bătrânul. 

— Vrem, răspunseră bucuroşi băieții amândoi deodată. Bătrânul plecă înainte şi făcu semn 
acestora să-l urmeze. Se văzură în fața unei case mari, cu o curte largă, iar în fundul curții nişte 
grajduri frumoase, coteţe de tot felul şi saiele pentru oi. 

— lacă, zise moşneagul, care era stăpânul, aceştia sunt porcii şi dincoace sunt oile. Oile sunt mai 
multe decât porcii, acum cum vreţi voi să vă împărțiți, vă înțelegeți voi doi întreolaltă. Plata e 
aceeaşi şi la unul, şi la altul. Eu vă bag slugi pe câte trei ani. Dacă ați împlinit trei ani, vă dau 
fiecăruia un sac de galbeni. 

— Bine, stăpâne dragul nostru, răspunseră feciorii, şi a doua zi plecară unul cu oile, şi altul cu 
porcii. În ziua următoare se schimbară, şi tot aşa au făcut până când au împlinit trei ani. 

După ce s-au împlinit trei ani, cei doi frați, luându-și fiecare sacul cu galbeni, au plecat plini de 
voie-bună că merg la părinţii lor, să le ducă bucurie mare, căci de acum vor avea şi ei de toate şi nu 
vor mai îndura lipsurile şi sărăcia. 

Când au ajuns in pădurea unde s-au oprit o noapte la venirea lor, în urma lor s-au auzit tropote de 
cai. Veneau doisprezece tâlhari, care ştiau că au la ei doi saci de galbeni, şi voiau să-i omoare şi să 
le ia sacii cu aur. 

Tâlharii i-au înconjurat şi cu sulițele îndreptate spre ei le cereau sacii cu galbeni. 

Fraţii scoaseră cele trei fire de par de cerb, şi scuturându-le de trei ori spuseră: „Veniţi, ajutoarele 
mele!” 

Cât ai bate-n palme, se arătară în fața lor trei cerbi uriași, şi-i întrebară: 

— Ce porunci ne daţi, dragi stăpânii noştri? 

— Pe tâiharii ăştia să-i faceţi una cu pământul, că au vrut să ne omoare! 

Auzind tâlharii ce-i aşteaptă, au luat-o care încotro, crezând că vor scăpa cu fuga, dar în zădar. 
Cerbii i-au ajuns pe toți şi i-au omorât. 

Acum fraţii erau foarte voioşi că au scăpat de tâlhari şi s-au rugat de cerbi să-i conducă până 
când ies din pădure, ca nu cumva alți tâlhari să le iasă în cale. Unul din cerbi îi întrebă: 

— Unde vreţi voi să ajungeţi, dragi stăpânii noştri? 

— Vrem să ajungem la scumpii noştri părinți, care de trei ani ne aşteaptă, răspunseră fraţii. 

— Al câtălea sat e de aici până acolo? îi întrebă cerbul. 

— Al treilea sat, cale de o zi pe picioare, răspunseră ei. 

— Luaţi sacii şi-i legaţi bine între coarnele mele, zise unul din cerbi, iar voi vă urcați în spatele 
fraților mei, câte unul, şi peste câteva clipe vom ajunge în satul vostru, şi vă vom lăsa jos la 
marginea lui. 

N-a trecut ca de când vă povestesc, şi feciorii noştri erau la marginea satului lor. Mulţumiră 
cerbilor şi-i îmbrățişară ca pe nişte frați buni. 

Feciorii îşi luară sacii în spinare şi se îndreptară spre căsuţa lor, care acuma li se părea şi mai 
mică, şi unde îi aşteptau bătrânii lor părinți. După ce s-au îmbrăţişat, feciorii au luat cei doi saci şi-i 
goliră în mijlocul odăii. Când văzură atâta aur, au rămas înlemniți bieții părinți.” De-acum am 
scăpat de sărăcie", îşi ziceau ei. Şi aşa a şi fost. 


x 


Împăratul Verde, care stăpânea în ţara lor, era foarte necăjit. Singura lui fată, la care se uita ca la 
lumina ochilor, a furat-o un zmeu. Împăratul a dat de ştire în toată țara şi în tările vecine, că acelui 
viteaz care-i va scăpa fata din mâinile zmeului şi o va aduce acasă, îi va da jumătate din împărăție şi 
fata de soție. Auzind frații de necazul împăratului, s-au înțeles să meargă unul din ei să-şi cerce 
norocul, dar nu ştiau care să meargă. Atunci unul o întrebă pe mamă-sa: 

— Mamă! ştii dumneata care din noi doi e mai întâi venit pe lume? 

— Ştiu, dragul mamii, răspunse mamă-sa, acela din voi doi care are un semn negru pe braţul 
drept e cel dintâi născut. 

Fraţii îşi suflecară mânecile şi văzură pe brațul drept al unuia un semn negru cât un bob de linte. 
Abia acum au aflat şi ei care e cel mai mare şi care cel mai mic. Acum zise cel mai mare: 

— Eu mă duc la împăratul, să-i spun că eu îi aduc fata. 

Aşa şi făcu. Merse la împăratul şi-i spuse: 

— Înălțate împărate! Eu mă duc să vă aduc fata acasă şi am să omor zmeul. 

— Bine, îi răspunse împăratul, dacă tu-mi aduci fata; îţi dau jumătate din împărăția mea şi fata 
ti-o dau de soție. 

Voinicul nostru plecă la drum. Când a ajuns afară din satu împăratului, scoase cele trei fire de 
păr, le scutură de trei ori şi spuse: „Veniţi, ajutoarele mele!” Şi deodată se iviră cei trei cerbi-uriaşi, 
şi-l întrebară: 

— Ce porunci ne dai, drag stăpânul nostru? 

Voinicul îi răspunse: 

— Vreau să ajung la palatul zmeului care a furat fata împăratului Verde, împăratul nostru, să mi-l 
omori şi, să-i aduc fata, căci dacă i-o aduc, îmi dă jumătate din împărăție şi fata de soție! 

— Bine, drag stăpânul nostru, răspunse unul din cei trei cerbi, urcă-te călare în spinarea mea, 
leagă-te bine la ochi şi ţine-te bine de coarnele mele, şi nu peste mult te voi lăsa la poarta zmeului. 

Voinicul nostru se urcă în spatele cerbului uriaş, se legă bine la ochi şi se prinse cu amândouă 
mâinile de coarnele lui. Când fu gata, uriaşul cerb se avântă în vânăţia cerului şi într-o clipeală nu 
se mai văzu de nori. 

După un zbor năprasnic, voinicul se văzu la poarta zmeului. 

— Acum stai aci, îi spuse cerbul, iar când te voi chema, să vii la mine să vezi zmeul mort. 

Cerbul, luându-şi avânt, sări peste poartă în curtea zmeului. Acesta era în leagăn, se-nvârtea de 
nu i se vedea capul. Cerbul îi trânti o copită în leagăn, îi sfărâmă oasele zmeului, încât nu se mai 
cunoştea nimic din el. 

— Drag stăpânul meu, strigă Cerbul, vino să vezi zmeul! 

Când intră voinicul pe poartă, văzu în mijlocul curții un stârv fără nicio formă. Voinicul merse 
îndată în palat şi începu a căuta prin toate odăile, după fata împăratului Verde. Când deschise o 
odaie frumoasă, văzu lângă fereastră o fată frumoasă, plângând. Când dădu ochii cu voinicul nostru, 
îşi şterse ochii, şi-i spuse cu groază: 

— Vai, dragul meu voinic viteaz, dar cum ai cutezat să calci cu picioarele în palatul afurisitului 
istuia de zmeu, căci de te simte că eşti aici, te face mici bucățele şi-ţi sărează carnea. 

— Nu mai purta nicio frică, draga mea, căci zmeul tău e mort, răspunse voinicul, eu am venit cu 
poruncă de la tatăl tău, împăratul Verde, să te scap de robia lui. Acum vino cu mine în curte, căci 
acolo ne aşteaptă ajutorul meu, un cerb uriaş, care m-a adus aici şi care a omorât zmeul. El ne va 
duce la tatăl tău. 

— Vai, dragul meu, nu ştiu cum să-ţi mulţumesc pentru binefacerea ta, căci eu nu mai trăgeam 
nădejde să-mi mai văd părinții şi ţara mea. 

leşiră grăbiţi din palat şi în mijlocul curţii văzu frumosul cerb şi aproape de el rămăşiţele 
zmeului, din care nu se mai cunoştea nimic. Când ajunseră în fața cerbului, voinicul îl întrebă: 

— Acuma cum vom face? dragul meu ajutor. 

— Aşa cum am venit, tot aşa vom merge, căci pentru mine aceasta nu e nicio greutate, răspunse 


cerbul. 

Fata deodată îşi aduse aminte că fratele zmeului ei a furat pe fata împăratului Roşu, tot în ziua în 
care a fost furat-o pe ea, şi-i spuse voinicului. 

— Unde-i palatul lui? o întrebă voinicul. 

— Lăsaţi-l că-l aflu eu, chiar dacă ar fi în gaură de şarpe, răspunse cerbul, urcaţi-vă în spinarea 
mea şi vă ţineţi bine unul de altul şi de coarnele mele. 

Voinicul şi fata se suiră şi se ţineau bine de coarnele lui. Acesta se avântă ca-ntr-un zbor şi se 
pomeniră în faţa palatului zmeului mai mic. Voinicul şi fata săriră jos din spatele cerbului şi 
aşteptară să vadă ce se va întâmpla cu acesta. 

Cerbul sări peste poartă şi, dând față cu zmeul, nu mai aşteptă nicio mişcare, îi izbi o copită 
puternică în burtă şi-l rupse în două, lăsându-l mort, neavând timp să zică nici mile! 

Acum striga pe cei de-afară. 

— Dragi stăpânii mei, veniți să vedeți zmeul, şi căutați fata împăratului Roşu, s-o ducem şi pe ea 
acasă. Cei doi alergară repede şi veniră cu fata, care plângea de marea bucurie că a scăpat de zmeu. 

Cerbul uriaş le spuse fetelor să se urce în spatele lui şi să se ţină de coarnele lui, să se lege bine 
la ochi, iar voinicul la fel, căci el ştia ce are să facă. După ce se aşezară bine, cerbul îşi luă avântul 
şi-ntr-o clipită erau nevăzuţi. Acum se apropiau de palatul împăratului Verde, care-i aştepta cu multă 
nerăbdare. Mai mare le-a fost bucuria când i-au văzut intrând pe poartă şi pe fata împăratului Verde 
şi a împăratului Roşu, pe care le scăpase voinicul. Acesta trimise vorbă fratelui său să vină îndată la 
curtea împăratului, ca să meargă el cu fata cealaltă, s-o ducă acasă la tatăl său, împăratul Roşu, căci 
aceasta are să-i fie soţie. 

Cum ajunse acesta, luă fata, se urcară. În spatele cerbului şi porniră ca vântul spre ţara 
împăratului Roşu. Când ajunseră aici în curtea palatului, părinţii fetei erau să înnebunească de 
bucurie, văzându-şi fata scăpată din ghearele zmeului, căci începură să-şi piardă orice nădejde. 

— Tu eşti ginerele nostru drag, căci din toţi prinții de împărați şi crai, cari şi-au încercat norocul 
să ne scape fata, numai tu ne-ai putut-o aduce. Mâine dimineaţă îți dau o trăsură cu patru cai, să 
mergi la părinţii tăi şi la fratele tău şi să-i aduci aici să fie şi ei părtaşi la bucuria noastră când vă 
logodiţi, iar apoi să hotărâm împreună când să ţinem nunta. 

Aceleaşi pregătiri se făceau şi la curtea împăratului Verde. S-au înţeles ca întâi să se facă nunta 
aci, iar după o săptămână la împăratul Roşu. Şi s-au făcut două nunți ca-n poveşti. 

Şi aşa doi băieți gemeni din părinți săraci au ajuns să fie împărați, şi dacă n-or fi murit şi azi 
trăiesc. lar eu m-am suit călare pe un tăiş de coasă, ca să vin la dumneavoastră, să vă spun o poveste 
frumoasă, şi-am venit călare pe-un cocoş, ca să nu vin pe Jos, apoi m-a adus în zbor o găină, ca să 
nu vin prin tină. 


Împăratul orb şi feciorii lui 
poveste din Banat 


A fost odată un împărat ca şi toți împărații, şi împăratul acela s-a îmbolnăvit rău şi a zăcut cu anii 
întregi pe pat. Câţi doctori mari au fost în ţara lui, pe toți i-a chemat să-i vadă boala şi nimenea nu 
ştia să-i afle leacul, ba, până la urmă a şi orbit de amândoi ochii. 

A chemat şi doctori din alte țări, dar tot în zădar. La urmă a adus şi vrăjitori, doar doar îşi va afla 
leacul. Odată un vrăjitor i-a spus: 

— Înălțate împărate, până nu vă veţi spăla pe ochi cu apă vie din apa Siloamului, nu veţi avea 
vedere în ochi, şi până nu veți bea de trei ori din apa aceea, nu veți putea fi sănătos. 

Împăratul nu ştia pe cine să trimeată la aşa depărtare mare, ca să-i aducă apă vie din apa 
Siloamului. Împăratul avea trei feciori, dintre care cei doi mai în vârstă erau bărbaţi întregi. Auzind 
ei pe tatăl lor necăjindu-se, că nu ştie pe cine să trimită până la râul Siloamului, că-i adâncă apă, 
feciorul cel mai mare îi zise: 


— Mă duc eu, tată drag. 

— Eu mă tem să te trimit pe tine, răspunse împăratul, căci tu n-ai mai fost prin ţări străine, şi nu 
cunoşti drumul şi poţi să rătăceşti pe mare, că ai să faci un drum pe apă, mai lung decât pe uscat, mă 
tem să nu te prăpădeşti pe acolo. 

— Eu am nădejde să izbutesc să ajung la apa Siloamului şi să mă întorc norocos, zise feciorul de 
împărat. 

— Bine, dragul meu, răspunse împăratul, iacă eu îţi dau o pungă de galbeni, ca să ai cu ce să 
trăieşti pe drum. Când ajungi la mare, cumpără-ţi o barcă bună, şi mergi cu ea până în țara Siloam, 
lasă barca la țărm şi mergi spre răsărit până ajungi la apă. 

Feciorul a plecat la drum. Ajungând la mare şi-a cumpărat o barcă şi-a început a merge pe apă, 
vâslind cu nădejde. A mers mai multe zile-n şir, până când într-o bună zi a ajuns la un ostrov. Aici a 
văzut mai multe bărci legate la țărm. Şi-a legat şi el barca la țărm şi, ieşind din barcă, s-a îndreptat 
spre locul unde vedea multă lume veselă adunată. Stătu să vadă nu cumva e vreo nuntă. După câtva 
timp întrebă pe un fecior de seama lui ce este aici. Acesta îi spuse că aici e o casă de oaspeţi şi loc 
de pe trecere. Se aşeză acum şi el la o masă şi ceru să 1 se aducă ceva mâncare. 

A mâncat şi a băut până s-a săturat, căci, ce-i drept, era tare flămând. După aceea veni la masa 
lui o fată frumoasă, şi văzându-l străin, îi spuse să vină să joace şi el în horă. Feciorul de împărat a 
mers bucuros, că-i plăcea jocul. Şi aşa acesta nu s-a mai gândit să plece mai departe şi a rămas aici 
să şi petreacă. Au trecut săptămâni, ba chiar luni, şi împăratul văzând că băiatul său nu mai vine de 
atâta timp, a crezut că s-a prăpădit şi şi-a luat gândul de la el, şi se gândea pe cine ar putea să-l 
trimită la Siloam. Într-o zi feciorul mijlociu îl rugă pe tatăl său, zicându-i: 

— Tată, lasă-mă să merg şi eu să-ncerc, căci altul mai de încredere decât mine n-ai să găseşti, 

— Eu te-aş lăsa, dragul meu, dar mă tem că te-oi pierde şi pe tine, şi-atunci ce mă fac? răspunse 
împăratul. 

— Am nădejde că n-o să mă prăpădesc, căci doar şi pe uscat şi pe mare sunt tot oameni buni, 
care îşi văd de treburile lor. Te rog să mă laşi să plec! 

— Bine, dragul tatii, dacă crezi tu aşa, pleacă într-un ceas cu noroc, zise tatăl său. 

A doua zi împăratul îi dete şi acestuia o pungă de galbeni şi luându-şi rămas-bun a plecat. A făcut 
şi el ca fratele sau şi a ajuns la ostrov, unde s-au întâlnit amândoi. S-au bucurat mult când s-au văzut 
Şi, de părere de bine, s-au pus să-şi petreacă. Şi-au petrecut o zi-două, ba chiar nouă şi încă de vreo 
câteva ori nouă, şi de apa vie au uitat ca pământul. 

Împăratul şi de astă dată şi-a pierdut orice nădejde. Feciorul cel mai mic al împăratului, văzându- 
| tot mai trist şi mai bolnav, îi zise: 

— Înălțate împărate şi preabunul meu tată, te rog să-mi dai voie să merg şi eu să-mi încerc 
puterile, poate voi avea eu norocul să-mi întrec frații. 

— Bine, dragul meu, răspunse împăratul, numai să ai grije de tine, ca nu cumva să te pierd şi pe 
tine şi să rămân fură niciun ajutor acum la bătrâneţe. 

A doua zi dimineaţă tatăl său i-a dat şi lui o pungă de galbeni, şi luându-şi rămas-bun a zis un 
doamne-ajută şi a plecat. 

După câteva zile de drum a ajuns la mare. Şi-a cumpărat o barcă şi-a întins-o la drum pe apă. S-a 
dus, s-a tot dus, cale lungă să-i ajungă, cum se zice din poveste că-nainte mult mai este. Feciorul 
nostru a avut norocul să-l ajungă din urmă o barcă mare, minată de vânt, având pânze multe, pe care 
vântul le umfla şi împingea barca cu mare putere. Marinarii l-au luat cu ei, legând bărcuţa lui de a 
lor. Şi aşa, în câteva zile, s-au văzut la ostrov, unde s-au oprit şi ei. 

Mai mare îi fu bucuria, dar şi mirarea când întâlni aici pe fraţii săi. Fratele lor îi întrebă 
numaidecât dacă sunt în drum spre casă şi dacă au ajuns la apa Siloamului. Fraţii lui nu ştiau ce să-i 
răspundă şi se uitau unul la altul. Întrebarea a rămas fără răspuns. Peste noapte, cei doi fraţi mai 
mari s-au hotărât să se scoale de dimineaţă şi să pornească la drum înaintea fratelui lor. A doua zi 
dimineaţa, când s-a sculat fratele cel mic şi-a căutat să-şi găsească fraţii, nu i-a mai aflat. S-a dus să- 
şi vadă de drum, neştiind ce să creadă despre ei. Ajuns la barcă, s-a urcat în ea şi s-a cam mai dus. 


După o vreme oarecare, feciorul nostru a văzut o broască țestoasă înotând pe lângă barcă. Uitându- 
se la ea a văzut că avea numai trei picioare, unul fiindu-i rupt şi nu se putea ajuta la înot. Feciorului 
nostru i s-a făcut milă văzând-o cum se luptă cu valurile. A întins o mână ca s-o ridice în barcă. 
Broasca a început să-i vorbească; 

— Vai, dragul meu, îmi faci un mare bine căci mă scapi de la moarte. Am nişte duşmani, toți 
frați de ai mei, care ar vrea să mă vadă moartă. 

Feciorul a rămas foarte mirat când a auzit-o vorbind. După ce a scos-o din mare şi a aşezat-o în 
barcă i-a zis: 

— Îţi mulţumesc foarte mult pentru binefacere şi am să-ți răsplătesc. Fraţii tăi, care au trecut cu 
bărcile pe lângă mine, m-au văzut cum mă zbăteam să înot, şi nu li s-a făcut milă de mine să mă ia 
în barcă. I-am rugat să mă ajute şi n-au voit. 

— Ai văzut pe fraţii mei cu celea două bărci? o întrebă feciorul de împărat. 

— Da, i-am văzut, răspunse aceasta, şi să ai grije, căci frații tăi au gânduri rele şi nu ştiu cum să 
se scape de tine. Ei trebuiau să fie de mult acasă la tatăl vostru, cu apa vie din Siloam, şi acum ar fi 
vindecat pe împărat şi de boală şi de ochi, şi dacă nu veneai tu, ei nici acum n-ar fi plecat. 

Feciorul nostru a rămas foarte trist la vorbele spuse de broască. Acum el se gândea că oare cine 
ar fi această fiinţă care vorbeşte, şi se hotărî s-o întrebe: 

— Rogu-te, cine eşti de ştii vorbi ca noi oamenii, şi de unde le ştii toate? 

— Eu, dragul meu, sunt una din cercetaşele bunei noastre stăpâne, Zina Mării, tu ai un suflet bun 
şi curat, de aceea m-a trimis în calea ta, ca să te ajut. Îndată ne ajunge din urmă corabia cu pânze, 
care te-a adus până la ostrov. Când vei ajunge în grădina de lângă Siloam, vei vedea în poarta ei 
nouă paznici uriaşi, călugări, să le săruți mâinile şi să-i rogi să-ți dea voie să iei apă vie din Siloam. 
Ai grije că frații tăi vor schimba apa din plosca ta, dar tu după ce ai ajuns la tatăl vostru, să-i laşi pe 
ei să-i dea apă vie şi numai după ce i-au dat ei şi nu s-a vindecat tatăl vostru, numai după aceea să-l 
rogi pe tatăl tău să beie din aceeaşi ploscă din mina ta, şi îndată se va vindeca. lacă zăriră barca cu 
pânze, care se opri, şi spuseră fiului de împărat să se urce în barca lor mare şi porniră în grabă. 

Nu după mult timp ajunseră din urmă şi cele două bărci ale fraților lui, şi-i poftiră să se suie şi ei 
în corabia mare cu pânze. Dacă fraţii lui ar fi ştiut că el e în corabie, n-ar fi primit invitarea, dar 
acum după ce s-au văzut, a fost prea târziu. 

După puține zile, corabia a ajuns la țărm. Cei doi frați s-au coborât şi luându-și bărcile le-au 
legat la țărm. Acum mergeau toţi trei spre apa Siloamului. Când au ajuns la apa Siloamului, fratele 
cel mai mic i-a lăsat pe frații săi să meargă înainte să-şi ia apă. Aceştia se duseră, şi când ajunseră la 
poartă, văzând călugării aceia uriaşi îi întrebară: 

— Unde-i apa Siloamului? 

— Vedeţi apa aceasta limpede? Aceasta este. 

Ei nu mai spuseră niciun cuvânt, ci se îndreptară spre apă. Îşi umplură ploştile şi bucuroşi 
plecară repede la drum. Fratele cel mic a făcut aşa după cum l-a învăţat broasca: a sărutat mâinile 
celor nouă călugări şi îi rugă să-i dea voie să ia apă vie din Siloam. Cel mai bătrân dintre călugări 
luă de mână pe fecior şi-l duse la apă, îi luă plosca din mină şi i-o umplu cu apă şi i-o dete. 

Feciorul mulţumi şi plecă în urma fraţilor, dar nu-i mai află. S-au grăbit ca să ajungă înaintea 
fratelui lor. Acesta nici nu se grăbi. Ajungând la mare a aflat numai o barcă, căci cele două au 
plecat, şi se vedeau departe pe mare. Lângă barcă a dat cu ochii de broască, care văzându-l îi spuse 
că frații i-au plecat foarte grăbiţi. Apoi îi spuse să mai zăbovească o zi-două, căci corabia care 1-a 
adus se întoarce şi ea spre casă şi aşa îi va ajunge pe frați pe mare, şi vor merge împreună. 

După două zile, barca cu pânze şi-a întins toate pânzele şi a pornit spre casă, ducând şi pe 
feciorul nostru. Vântul umfla pânzele, iar barca fugea ca o nălucă pe valurile mării. După câteva 
zile de drum, se pomeniră ajunşi la țărm. Feciorul nostru nu se grăbea, ca să-l ajungă frații din 
urmă. A doua zi se apropia de țărm o barcă tot de pânză, care aduse şi pe fraţii lui. Acum toți trei 
porniră ia drum spre palatul unde îi aştepta de atâta amar de vreme bătrânul lor tată orb şi bolnav de 
moarte. Au mers cu mare grabă, ca să ajungă cât mai repede, dându-şi seama cei doi fraţi mai mari 


că au petrecut pe ostrov câteva luni de zile, când puteau să fi ajuns de mult la tatăl lor, ca să-i 
scurteze suferințele. Într-o seară s-au oprit peste noapte la o casă de om bogat, care văzându-i 
încărcaţi de praf, îi pofti să rămâie peste noapte la el. Feciorii primiră bucuroşi găzduirea şi se 
odihniră de osteneala drumului lung. Noaptea, cei doi fraţi se sfătuiră să golească apa vie din plosca 
fratelui lor şi s-o înlocuiască cu apă de ploaie. Aşa şi făcură. Acum cei doi frați erau siguri că numai 
cu apa vie adusă de ei se va vindeca tatăl lor. Fratele lor nu va avea cu ce să se laude înaintea tatălui 
lor, îşi ziceau ei. După mai multe zile de drum au ajuns voioşi toți trei la palatul tatălui lor, care 
trăgea de moarte. Toţi doctorii care erau în jurul patului în care împăratul se lupta cu moartea 
spuneau curtenilor să se pregătească de cele trebuincioase unei înmormântări împărăteşti, deoarece 
moartea împăratului este aşteptată clpeală de clipeală. Cum ajunseră feciorii în fața tatălui lor, 
acesta îşi adună cele clin urmă puteri, se ridică şi-i întrebă: 

— Adus-aţi apa vie? 

— Adus, tată drag! şi-i întinse plosca cu apa vie cel mai mare. Cum se spălă cu ea pe ochi, în loc 
să vadă cu ei, l-au luat nişte dureri îngrozitoare şi începu a se văita, încât ţi se sfâşia inima de durere 
văzându-i chinurile. Feciorul mijlociu îi întinse plosca sa, crezând că-i va ajuta. În zădar, durerile îi 
creşteau şi mai mult. Atunci feciorul cel mai mic se apropie de tatăl lor, luă plosca care era în fața 
lui şi i-o întinse. Împăratul luă apa în mână şi îşi spălă ochii. Ochii împăratului se deschiseră mari şi 
frumoşi şi durerile îi trecură într-aceeaşi clipă. Şi-a vărsat apă în mâini — şi a început să-şi spele 
întreg corpul şi a băut de trei ori şi deodată împăratul s-a ridicat din pat şi umbla voios prin casă, 
spunând mereu că se simte aşa cum s-a simțit când a fost fecior tânăr. 

Toată lumea s-a minunat de puterea acelei ape, şi nimeni nu vorbea decât numai despre 
vindecarea împăratului, bucurându-se toţi de bucuria lui. 

Acum împăratului îi veni poftă să mânce peşte verde?” şi trimise feciorii să-i prindă peşte din 
mare. Aici ei se împrăştiară unul de altul şi şi-a ales fiecare locul care i se părea mai potrivit. 
Feciorul cel mai mic şi-a ales loc la umbra unei sălcii mari. Mai mare i-a fost bucuria când dete cu 
ochii de broasca înțeleaptă, care se apropie de el. Aceasta îl întrebă: 

— Ce fel de peşte ar dori tatăl tău să mânce? 

— Lui totdeauna i-a plăcut somnul, îi răspunse feciorul împăratului. 

— Aşteaptă-mă puţin aici, că eu mă duc să-ți abat nişte somni frumoşi, ca să-ţi prinzi de care îţi 
place, zise broasca şi plecă înotând. 

Deodată s-au adunat o mulțime de somni graşi şi frumoşi. Feciorul nostru, aruncând mreaja, 
prinse doi somni deodată. Scoase mreaja cu peşti din mare şi luând-o în spate a plecat voios spre 
casă. În drum îi ieşi în cale Zâna Mării şi-i spuse: 

— Dragul meu, să ai grije, că în somnul cel mai mare vei afla o piatră de diamant, care are 
putere să împlinească toate dorințele omului, dacă îi cere aşa: „Draga mea piatră frumoasă, fă-mi 
cutare lucru”, şi îndată îşi vede dorinţa împlinită, dar de acel lucru să nu se apropie oameni cu 
suflete îndrăcite, căci îndată îi prăpădeşte. După aceasta zâna s-a dus ca o nălucă. 

Feciorul nostru, foarte bucuros de cele ce îi spuse zâna, merse grăbit spre palat şi a intrat la tatăl 
său şi i-a arătat peştii. Împăratul s-a bucurat foarte mult văzând aşa peşti mari şi frumoşi şi şi-a 
sărutat feciorul de părere de bine. Acesta se duse şi luând un cuţit a spintecat peştele în doua Şi a 
scos piatra de diamant, apoi a dat bucătarului să-i facă din amândoi peştii mâncarea plăcută 
împăratului. Când a fost mâncarea gata, iată că vin şi ceilalți doi feciori de Ia pescuit. Când i-a 
văzut împăratul, i-a întrebat: 

— Noa, dragii mei, voi ce ați prins? 

— lacă, zise cel mai mare fecior, eu am prins doi peşti cam mici, dar cred că vor fi buni. 

— Dar tu câţi ai prins? îl întrebă pe cel mijlociu. 

— Eu am prins trei, dar sunt mici de tot, răspunse feciorul. 

— Mergeţi şi-i dați pisicii, să-i mânce, căci fratele vostru mi-a adus doi somni mari, din care ne 
saturăm cu toată curtea, le porunci împăratul. 


219 peşte proaspăt 


La masă îi întrebă împăratul pe feciori: 

— Unde aţi fost voi la pescuit? Nu aţi fost toți trei la mare? 

— Toţi trei am fost la mare, dar acolo unde am pescuit noi n-am văzut decât numai peşti mici. 
Fratele nostru a fost mai norocos, răspunse feciorul cel mai în vârstă. 

— Dar ce fel de apă vie mi-aţi adus voi, că era să mor de durerile care m-au cuprins când mi-ați 
dat să-mi spăl ochii, şi-ndată ce mi-a dat frățiorul vostru mi-am recăpătat vederea şi m-am făcut 
sănătos. Nu cumva aţi avut voi vreun gând rău în sufletul vostru? 

— N-am avut niciun gând rău, dar cred că noi doi suntem fără noroc, răspunseră cei doi frați. 

A doua zi era ziua împăratului. Feciorul cel mai tânăr luă piatra de diamant, ieşi în poarta 
palatului şi-i ceru aşa: 


> 


„Draga mea piatră frumoasă, fă-mi, ie rog, un pod de aur de la poartă până-n deal la vie 


Deodată se întinde un pod de toată frumuseţea, de la poarta palatului, peste valea care trecea prin 
față şi până sus la dealul cu via împărătească. 

Dimineaţa când a ieşit împăratul afară pe poartă, a rămas minunat de acea arătare, şi nu-şi venea 
să creadă ochilor. Merse pe pod, trecu peste vale şi se tot minuna şi nu ştia de unde-i vin atâtea 
bucurii nespus de mari. Feciorii împăratului ieşiră şi ei să vadă acea mare minune, şi nu se putură 
răbda să nu treacă pe acel pod căzut din cer. Merseră amândoi alăturea, şi când ajunseră deasupra 
văii, podul de aur se desfăcu în două, şi într-o clipeală apa îi înghiți pe loc, iar podul s-a îndreptat 
aşa cum a fost. 

Şi aşa s-au prăpădit cei doi feciori ai împăratului care-şi duşmăneau fratele mai mic şi care n- 
aveau nicio durere de tatăl lor bătrân, orb şi bolnav, ba, ei atunci îşi petreceau mai bine pe ostrov, 
când tatăl lor gemea ziua-noaptea de durerile mari ale morții. 


Bine faci, bine trăieşti, 
Rău gândeşti, rău nimereşti! 


Un băiat sărac şi fata de-mpărat 
poveste din Banat 


A fost odată ca nici odată, când lupii cu oile se legănau în covată, când puricele trăgea în jug şi 
țintarul ținea de plug, când vulpea era primar şi iepurele crâşmar. 

Atunci a fost o femeie foarte săracă, săracă ca şoarecele din biserică. Femeia aceasta avea un 
băiat. Într-o zi mamă-sa l-a trimis să-i cumpere de un ban piper şi de unui sare. Mergând el prin 
mijlocul satului, unde era prăvălia văzu doi băieți care voiau să omoare o pisicuţă şi un căţeluş. Se 
apropie de ei şi îi întrebă: 

— Ce vreţi să faceți cu pisica şi cu cățeluşul? 

— Vrem să-i omorâm, răspunseră ei. 

— Vai, nu fie-vă milă de ei, că-s aşa de frumoşi? zise băiatul. Mai bine vindeţi-mi-i mie. 

— Cât ne dai pe ei? îl întrebă unul; 

— Vă dau doi bani, că numai atâția am, răspunse cumpărătorul. 

Acesta le dete banii şi luând pisicuţă şi cățeluşul îi duse la mamă-sa. 

Când îl văzu mamă-sa cu ei în braţă, îl întrebă de unde i-a primit. 

— Nu i-am primit, ci i-am cumpărat cu doi bani, pe care mi i-ai dat să cumpăr piper şi sare. 
Nişte copii răi voiau să-i omoare şi mic mi-a fost milă de ei, şi i-am cumpărat, răspunse băiatul. A 
doua zi mamă-sa i-a dat un ban să-i aducă chibrituri. Întâlnindu-se cu un băiat mai mare, care ținea 
în mână un pui de şarpe, îl întrebă ce face cu el. Acesta îi răspunse că vrea să-l omoare. 

— Te rog, nu-l omori, ci mai bine vinde-mi-l mie, zise băieţaşul. 


— Cât îmi dai pe el? îl întrebă băiatul. 

— Îţi dau un ban, căci n-am mai mulţi, îi răspunse cumpărătorul. 

— Bine, zise celălalt, dă-mi banul şi ţine şarpele. 

Băieţaşul luă şarpele şi-l duse acasă. 

Aci îl băgă într-o bute de şapte oca şi în bute a trăit ani de zile şi-l hrăneau cu lapte de vacă. 

Şarpele a crescut mare de tot şi nemaiîncăpând în bute, a rupt toate cercurile butii şi a spart-o. 
Într-o zi şarpele s-a rugat de băiat să-l ducă la tatăl său, care era împăratul şerpilor. Când mergeau 
pe drum, şarpele l-a sfătuit pe băiat ca, dacă tatăl său îl va întreba ce cere să-i dea pentru că l-a 
crescut şi l-a îngrijit, să-i ceară inelul cel mic din vârful cozii. 

Când au ajuns la împăratul şerpilor, acesta s-a bucurat foarte mult când şi-a văzut băiatul aşa de 
mare şi de frumos, şi nu ştia cum să-i răsplătească binefăcătorului său pentru marea binefacere. 
Şarpele l-a întrebat pe băiat: 

— Ce răsplată să-ți dau pentru binele pe care mi l-ai făcut, că mi-ai scăpat băiatul ide la moarte 
şi mi l-ai crescut mare? 

Băiatul îi răspunse: 

— Îmi dai inelul de aur cei mai mic, pe care îl porţi în vârful cozii. 

— Vai! dar acest inel e prea mică răsplată pentru o faptă atât de mare. Uite, am aici inele mari şi 
scumpe, cercei cu briliante şi alte lucruri mai de preţ. Alegeţi dintre acestea care vrei, îi spuse 
împăratul şerpilor. 

— Mie-mi place inelul acela şi altceva nu-mi place, răspunse băiatul. 

Împăratul şerpilor n-a avut încotro şi a trebuit să-i dea inelul care îl dorea el. 

Copilul luă inelul şi plecă cu el la mamă-sa. Pe drum s-a oprit într-o pădure frumoasă şi s-a 
hotărât să-i încerce puterea. A făcut aşa cum i-a spus puiul de şarpe: a învârtit inelul la stânga şi 
deodată s-a văzut înconjurat de şapte draci cu nişte cozi lungi, şi începură a-l lovi cu cozile, care 
unde putea. Copilul s-a speriat şi luând inelul începu să-l învârtească la dreapta, şi deodată dracii îşi 
băgară cozile între picioare, şi îşi luară tălpăşiţa, iar în locul lor veniră nişte Feţi-Frumoşi şi cei trei 
frați năzdrăvani: Strâmbă-Lemne, Sfarmă-Piatră şi Greu-ca-Pământu. Ei au adus o mulţime de 
lucruri scumpe şi frumoase: mobile, haine, şi fel de fel de mâncări, de nu mai încăpeau în cămara 
lor. Băiatul s-a rugat de cei trei năzdrăvani să aducă o casă frumoasă şi mare şi s-o aşeze în loc la 
casa lor bătrână, iar aceasta s-o dărâme. 

Aşa şi făcură. În câteva zile ridicară aci o casă boierească cum nu s-a mai pomenit. Acum băiatul 
s-a făcut un fecior frumos, venindu-i timpul însurătorii. Casă frumoasă avea. Numai nevastă îi mai 
trebuia. Într-o zi feciorul nostru spune mamei sale să meargă peţitoare la fata împăratului, căci de 
când e lumea, feciorilor de însurat, toate uşile caselor unde sunt fete de măritat le stau deschise. 
Mama feciorului, care-şi ştia feciorul ei ca vin Făt Frumos, nu stătu nimic pe gânduri, şi plecă la 
împăratul, ca să-i ceară fata, să i-o deie ei noră. Împăratul îi spuse că nu i-o dă Mama feciorului 
merse necăjită şi-i spuse feciorului că nu i-o dă. 

A doua zi feciorul iar o trimise în petit. Cum ajunse la împărat o ceru din nou să i-o dea noră, dar 
nici de astă dată nu i-o dete. Iară veni femeia acasă necăjită. A treia zi iar o trimise feciorul. Când o 
văzu împăratul şi a treia oară, se gândi cum să facă ca să nu-i mai calce pragul femeia aceea cu 
cererea ei. Îi veni în minte un plan minunat, să-i ceară feciorului să-i facă lucruri mari şi grele şi 
peste puterile lui. Aşa şi făcu. Îi spuse femeii așa: 

— Draga mea, iată, m-am hotărât să-ţi dau fata mea noră, dacă feciorul tău îmi face mine seară 
următoarele trei lucruri mari: 

Pentru fata mea un palat mai mare şi mai frumos decât al meu, numai şi numai şi numai din aur. 
De la poarta palatului meu şi până la palatul fiicei mele, să-mi facă un pod de aur, cum nu are niciun 
împărat din lume. Să scoată din rădăcină pădurea de pe dealul din față, să-l sădească eu vie cu 
struguri mari şi dulci, parii de la vie să fie tot un rând de argint, altul de aur. În jurul viei să fie 
sădiţi: meri, peri, cireşi şi piersici, toţi de aur, şi încărcaţi de roadă, şi să fie dulci ca mierea. Într-un 
butoi de o sută de litri să fie must stors proaspăt. În fiecare pom să fie câte un cuib de păsări 


cântătoare, care de dimineaţa până seara târziu să cânte fiecare în glasul ei. Dacă feciorul tău poate 
face aceste trei lucruri, mâne seară puteţi veni să facem logodna tinerilor. Femeia foarte voioasă se 
grăbea spre casă, ca să ducă vestea bună feciorului ei. 

Împăratul credea că acum femeia cu feciorul ei n-o să-l mai supere cu peţitul ei. Ei, dar o vorbă 
bătrânească spune că niciodată nu poţi şti din care tufă sare iepurele. A doua zi, pe când se culcă 
găinile, palatul fetei împăratului era gata şi strălucea ca un soare căzut pe pământ. De la poarta 
palatului împărătesc şi până la palatul fetei lui era un pod cu totul de aur, frumos cum sub soare 
altul nu mai este. Pe dealul din față, în locul pădurii, era acum o vie frumoasă încărcată de struguri, 
legată de pari de aur şi de argint, iar împrejurul viei erau sădiți tot felul de pomi roditori, încărcați 
de roadă ca aurul. În fiecare pom câte un cuib cu păsări cântătoare, cântându-şi fiecare cântecul. 

Cei doi pețitori, mama şi feciorul, s-au dus la împăratul, aşa după cum s-au înţeles, fiind 
împlinite toate cele cerute. Împăratul şi împărăteasa au căutat fata în tot palatul, ca să vină să facă 
logodna, dar fata nicăieri. Un zmeu care auzise că un fecior de femeie săracă a petit fata împăratului 
şi că fata nu-l vrea în ruptul capului, s-a îmbrăcat în haine scumpe ca un Făt Frumos, s-a învârtit pe 
lingă palatul împăratului, şi când văzu că fata era singură în grădină, s-a furişat nevăzut de nimeni şi 
când a fost lângă ea a luat-o în brațe, a sărit peste zid şi s-au cam mai dus. 

Împăratul şi împărăteasa au căutat-o zile şi nopţi, dar n-au putut afla nicio urmă care să le arate 
unde le-ar fi fata. Voinicul nostru îşi aduse aminte de inelul fermecat. ÎI scoase şi începu să-l 
învârtească. Deodată îi veniră ajutoarele: trei Feţi-frumoşi şi trei paralei: Sfarmă-Piatră, Strâmbă- 
Lemne şi Greu-ca-Pământu. Feciorul nostru le spuse care îi e necazul, că nu ştie cine 1-a furat 
mireasa. Feţi-frumoşii şi paraleii s-au rugat de fecior să le dea răgaz până mine seară, ca să întrebe 
pe toate iscoadele lor, care cunosc toate ascunzişurile lumii, de pe toate țărmurile. 

A doua zi au venit iar toţi argații feciorului cu inelul şi aflară de la o vulturoaică unde se află 
fata. Un zmeu cu şapte capete a furat-o şi-o ţine închisă într-un castel de piatră. 

Feciorul luă iarăşi inelul şi învârtindu-l îi ceru să-i aducă nouă-puteri, ca să meargă să se lupte cu 
zmeul cel cu şapte puteri şi să-i scape mireasa din ghearele lui. Inelul îi împlini dorința, şi acum 
feciorul nostru era atât de puternic, încât se juca cu pietrele de moară, cum se joacă copiii cu 
mingile de gumă. Îşi pregăti merinde de drum şi porni spre marginea lumii. După o cale lungă izbuti 
să ajungă la marginea lumii. Aici întâlni pe împăratul şerpilor, care era foarte voios că poate face şi 
el un bine aceluia care i-a scăpat feciorul de la moarte. 

— Dragul meu, zise împăratul şerpilor, eu am o vulturoaică, împărăteasa vulturilor, care te va 
duce în zbor până la palatul zmeului, şi ea îţi va da tot ajutorul ca să-ți poți lua mireasa şi să ţi-o 
duci acasă, să vă cununaţi. Nu trecu ca de când vă povestesc şi vulturoaica se lăsă din zbor înaintea 
lor. Împăratul şerpilor îi povesti prietenei lui toată pățania cu peţitul fetei împăratului şi cu furarea 
fetei de către zmeul cu şapte capete, lăsându-l pe ginere fără de mireasă. Vulturoaica îi spuse: 

— Mâine dimineaţă, încă înainte de răsăritul soarelui, eu voi veni aci şi de aci te voi duce până la 
palatul zmeului. Acolo îţi voi spune ce şi cum trebuie să faci. Îşi luă rămas bun şi zbură în vânăţia 
cerului. 

Feciorul nostru acum era foarte vesel, văzând că toate merg spre bine. 

A doua zi, înainte de răsăritul soarelui, feciorul nostru era în tălpi, şi se uita în sus spre cer, doar 
o vedea vulturoaica venind. Dintr-o dată se pomeni cu vulturoaica în față. Aceasta îi zise: 

— Urcă-te între aripile mele şi te leagă bine la ochi şi te prinde cu mâinile de penele mele. 

Feciorul se aşeză în spatele vulturoaicei, se legă bine la ochi şi strânse bine în pumni câte-un 
smoc de pene din spatele ei. 

— Gata? îl întrebă. 

— Da! Stat gata! răspunse acesta. 

Pasărea uriaşă îşi luă zborul şi cât va fi ținut zborul greu de ştiut. După o coborâre repede ca de 
fulger, se simţi că zborul e pe sfârşite. Vulturoaica se opri şi-i spuse feciorului să-şi dezlege ochii. 
Erau în altă lume, cu alte vietăţi, cu altfel de pomi şi de flori. Acum vulturoaica a zburat deasupra 
palatului, ca să vadă dacă zmeul este plecat ori acasă. 


După ce a dat două-trei raite pe deasupra palatului, a văzut că zmeul era plecat şi numai fata 
singură era acasă. Vuituroaica veni şi spuse feciorului să meargă să bată-n poartă şi să vorbească cu 
ea. Aşa şi făcu. Merse şi bătu în poartă. Fata veni, descuie poarta, neștiind cine ar putea să fie. Când 
îl văzu îl întrebă: 

— Cine eşti şi ce cauţi aici în ţara acestui zmeu afurisit; că dacă te prinde aici îți fărâmă 
oscioarele, iar carnea ţi-o dă corbilor, şi e păcat de tine, că eşti tânăr şi frumos, îl întrebă fata de 
împărat. 

— Eu sunt feciorul unei femei sărace din satul împăratului, care te-am petit de la tatăl tău, şi el a 
primit să te dea să-mi fii soţie, dacă-i fac trei lucruri mari: un palat de aur mai frumos decât al lui, 
un pod tot de aur din poarta palatului împărătesc până la poarta palatului tău şi al treilea, să scot din 
rădăcini o pădure, şi în locul ei să plantez vie şi pomi, şi toate să fie cu rodul pe ele, şi-un butoi de 
must stors din acea zi. Toate acestea mi le-a cerut să fie gata în douăzeci şi patru de ceasuri. Eu pe 
toate astea le-am făcut, şi când s-a împlinit ziua, eu am venit cu mama la palat, ca să facem logodna, 
dar tu nu erai nicăieri, căci te furase zmeul. Şi acum eu am venit să mă lupt cu zmeul, să-l omor şi 
să te scap din ghearele lui spurcate. 

— Vai! dragul meu, dar nu ştii tu ce puteri mari are zmeul acesta. Are şapte capete şi şapte 
puteri. Tu pe lângă el eşti foarte slab şi dintr-o lovitură te-a şi omorât, si e păcat de tine. 

— Lasă-l, dragă fată, că-i fac eu lui de petrecanie, aşa slab cum mă crezi. Eu am nouă puteri, şi 
paloşul meu e mai lung decât al lui, răspunse feciorul, numai să-mi spui când vine acasă şi ce 
năravuri are? 

— Când e ceasul doisprezece, vine şi loveşte cu buzduganul în poartă. Îi deschid şi cum intră se 
aşază în leagănul ăsta şi se hodineşte o jumătate de ceas, legănându-se, cu ochii închişi, dar nu 
doarme. După aceasta mănâncă şi se culcă două ceasuri, dormind şi horcăind de se aude peste toată 
valea aceasta. 

— Bine, draga mea, răspunse voinicul, acum te rog să-mi arăţi armele lui, să văd ce arme are. 

Fata îl duse şi-i arătă câteva paloşe scurte şi mâncate de rugină, şi un buzdugan greu, rămas de la 
tatăl său, care a murit de mult. Feciorul luă buzduganul în mână şi i se păru uşor, şi întrebă fata: 

— Nu cumva aveţi pe aici prin jurul palatului vreo piatră mare, s-o leg de buzdugan, ca să fie 
mai greu? 

— Avem, răspunse fata, iacă aici în spatele palatului este o piatră de moară, dar asta e greu s-o 
mişti din loc, aşa e de grea. Feciorul luă buzduganul, îl trecu prin gaura roții şi-ncepu a-l învârti 
cum învârt copiii moriştile de vânt. Fata rămase ea înlemnită când văzu atâta putere în braţele 
feciorului, şi-i zise: 

— Acum cred că ai să-l învingi uşor pe zmeu, căci el n-ar putea face aşa ceva. Eu când vine îi 
deschid poarta şi îi spun că nu mă simţesc bine, şi mă duc să mă culc, şi-l las singur. 

Soarele se ridicase sus de tot şi ceasul doisprezece se arătă pe ceasul de soare. Feciorul nostru nu 
mai avea astâmpăr. Voia să-l vadă venind odată. 

lată că vede alergând, ca un câine turbat, zmeul speriat peste măsură, şi apropiindu-se de poartă, 
lovi cu buzduganul şi poarta se deschise. 

— Cine a călcat pe aici? întrebă zmeul plin de mânie. 

— Eu nu am văzut pe nimeni! răspunse fata. 

Zmeul se îndreptă spre leagăn, se aşeză în el, iar fata îi spuse că nu se simte bine şi că merge să 
se culce. După ce plecă fata, feciorul nostru merse şi lovi cu paloşul în poartă, şi deodată se 
deschise şi zmeul îl întrebă: 

— Cine eşti, şi ce doreşti? 

— Sunt mirele fetei pe care ai furat-o în ziua când era să ne logodim. Şi-acum am venit să-mi iau 
mireasa şi te întreb: Vrei să mi-o dai de bună voie, ori numai după ce îţi vărs sângele spurcat, pe 
iarba asta verde? 

— Nici prin gând să nu-ți treacă aşa ceva, îi răspunse zmeul. Eu sunt din moşi-strămoşi fecior de 
zmei, care niciodată în viaţa lor n-au putut fi învinşi. Şi ar fi bine să faci cale-ntoarsă, şi să-ţi vezi de 


sărăcia ta. 

— Îi fi tu neam de zmei, dar nici eu nu sunt din aceia care se tem de nişte lăudăroşi, aşa cum eşti 
şi tu unul. Noi avem o vorbă: „Lauda de sine nu miroase bine”. Dar vorbă multă-i sărăcie. Cum vrei 
să ne batem? Cu paloşele să ne tăiem, ori în luptă să ne luptăm? îl întrebă feciorul nostru. 

— Ba, în luptă că-i mai dreaptă, răspunse zmeul, crezând că aici e mai tare. 

Se prinseră-n luptă, şi feciorul se făcu că-l doare, când îl strânse zmeul peste piept, dar în clipa 
aceea mi-ţi-l prinse şi-l strânse atât de puternic, că se auzeau oasele zmeului pocnind şi pârâind. De 
durerea mare, zmeul nu mai putea nici să răsufle, iar ochii în cap i s-au întors cu albul în afară. 
Când feciorul nostru îl slăbi din strâns şi-l lăsă din braţe, zmeul se prăbuşi mort la pământ. Îl luă de- 
un picior şi-l trase până lângă o vale cu apă rece, scoase paloşul zmeului, ca să nu şi-l spurce pe al 
său, şi-i reteză cele şapte capete şi le aruncă în vale, apoi îi trase şi trupul în apă. Se spălă pe mâini 
şi merse să-i spună fetei că a scăpat de zmeu. 

Fata nu mai ştia cum să-i mulțumească pentru acest mare bine. 

Acum feciorul ii spuse să se pregătească de drum, şi să-şi adune lucrurile frumoase şi scumpe. 

— Dar unde aş putea pune atâtea lucruri scumpe, căci întreg castelul e plin numai de scumpeturi 
toate numai de aur 

— lacă, răspunse feciorul, îţi dau aceste nouă nuci, aduni toate lucrurile şi le bagi în ele, şi nucile 
le bagi în sân, până atunci eu mă duc să vorbesc cu vulturoaica care m-a adus aici. 

Merse şi vorbi cu ea şi se înțeleseră să o ducă întâi pe fată, apoi să se întoarcă ca să-l ia şi pe el. 
Se duse la fată şi o rugă să se grăbească. După ce şi-a luat toate lucrurile de preţ, au ieşit şi au mers 
la vulturoaica, care de frica zmeului s-a băgat în scorbura unui stejar bătrân. Cum ajunseră la ea, 
aceasta îi spuse să se urce în spinarea ei, să se lege bine la ochi, apoi să se ţină bine cu amândouă 
mâinile de penele ei de pe spete. Când fata a fost aşezată bine, vulturoaica a întrebat-o: 

— Gata?! 

Fata răspunse: 

— Gata! 

Vulturoaica şi-a luat zborul şi a dus fata până la locul unde o aştepta împăratul şerpilor. Aci o 
puse jos şi o dete în grija lui, iar ea plecă după fecior. Când ajunse aci îl luă şi pe fecior, şi ca de 
când vă povestesc au şi ajuns la loc. S-a coborât foarte voios că a isprăvit cu toate bine. A mulțumit 
din toată inima atât vulturoaicei cât şi împăratului şerpilor, pentru binele ce i l-a făcut. Şi-au luat 
rămas-bun şi au pornit la drum. Feciorul scoase inelul fermecat, îl suci la dreapta şi-i ceru să-i aducă 
o trăsură de aur cu şase cai negri arăbeşti. Cât ai bate-n palme, trăsura era în faţa lor. Se urcară în ea 
şi porniră spre ţara lor. 

Şi-au mers, şi au tot mers, cale lungă să le-ajungă, cum se zice din poveste, că-nainte mult mai 
este. Şi după o călătorie norocoasă, s-au trezit ajunşi în fața palatului împărătesc. Când i-a văzut 
împăratul şi împărăteasa, ' erau să-şi piardă mintea de bucurie. Împăratul şi împărăteasa au mulțumit 
feciorului că le-a adus fata acasă, întreagă şi sănătoasă, iar el s-a dus la maică-sa, că 1 s-a făcut dor 
de ea. 

Mama şi feciorul ei erau foarte fericiți şi a doua zi s-au dus ia palatul împăratului, unde au fost 
primiți cu mare cinste, aşa după cum e obiceiul la curțile împărăteşti. 

După logodnă a urmat o cină bogată, cu mâncări şi băuturi aşa ca la mesele împărăteşti. 

Cuscrii şi unii şi alţii erau foarte veseli, dar nici mirii nu s-au lăsat mai pe jos. 

La câteva săptămâni de la logodnă s-a ţinut nunta, care a rămas de pomină multă vreme, 
deoarece a fost o adevărată nuntă ca-n poveşti, când în fruntea mesei, alături de împărați şi crai şi de 
soțiile lor, au fost aşezate şi toate neamurile sărace ale mirelui, care nu s-a ruşinat de ele, ci se 
mândrea. 

După ani şi ani trecuți de la acea nuntă, povesteau bătrânii ce nuntă mare şi frumoasă a fost, cum 
nu s-a mai pomenit de când e porcul cu coadă. 

Şi dacă împăratul cu toată curtea lui şi cu toţi nuntaşii n-or fi murit şi acum trăiesc şi se tot 
nuntesc. lar eu m-am gândit la dumneavoastră, să vin repede să vă spun această poveste şi aşa m-am 


suit în spatele unui melc, ca să nu mă scuture prea tare şi am ajuns cu bine şi cu sănătate-n oase, şi 
v-am spus o poveste frumoasă. Cine o ştie mai lungă, să fugă s-o ajungă. 


Fata de împărat - ciobăniță la mioare 
poveste din Banat 


Împăratul roşu şi împărăteasa lui aveau o fetiță frumoasă şi deşteaptă peste măsură, pe lângă 
aceasta mai era şi foarte bună şi cuminte şi iubită de toată lumea. Până şi păsările şi toate 
dobitoacele de la curtea împăratului nu mai puteau de dragul ei. S-a întâmplat să moară împărăteasa 
şi biata fată a rămas fără de mamă. 

După un timp oarecare, împăratul s-a căsătorit cu o văduvă săracă, crezând că-şi aduce soție ca 
să-i crească fata, nu ştia că-şi aduce duşman în casă, vorba aceea: nu lăsa pe dracu să moară, căci el 
nu te lasă să trăieşti. 

Odată împăratul a trebuit să plece la război şi lăsă fata în grija împărătesei-măştihoaie. Afurisita 
de măştihoaie nu putea suferi fetiţa, şi nu ştia cum să se descotorosească de ea. N-a trecut mult de la 
plecarea în război a împăratului şi biata fată a trebuit să-şi ia lumea-n cap dinaintea măştihoaii, care 
era otravă de rea. 

Mergând fata pe drum, a întâlnit un biet iepuraş, căruia îi intrase un spin într-un picior. Fata îl luă 
în braţe şi văzându-i spinele, i-l scoase. Acesta îi mulțumi fetiţei, făgăduindu-i că îi va răsplăti o 
dată pentru bine-facere. Fata îl rugă pe iepuraş să nu spună nimănui că a întâlnit-o, dacă va întreba 
cineva de ea. Deodată fata se trezi în drumul ei cu un cuptor plin cu pini rumene coapte. Acesta 
spuse fetiţei: 

— Fetiţo dragă, te rog scoate pânile din cuptor, scoate jarul şi cenuşa şi curăță-mă frumos. 

Fata îndată îşi dezbrăcă hainele curate, scoase pâinile din cuptor, aduse apă de la izvor şi spălă 
frumos pânile şi le acoperi cu frunze late de hrean, curați cuptorul de jar şi de cenuşe, şi luând var 
spoi cuptorul şi vatra, mătură în jurul lui şi-l făcu ca oglinda. Când a fost gata cu curățitul, s-a 
îmbrăcat şi a vrut să plece mai departe în drumul ei, atunci cuptorul îi spuse: 

— Dragă fetiţo, îți mulțumesc pentru binele pe care mi l-ai făcut; ia-ti două pâni, ca să ai de 
drum, şi ori de câte ori vei fi flămândă, cere cuptorului meu pâne, şi vei primi. 

— Bine, răspunse fetița, dacă va întreba cineva de mine, să spui că nu m-ai văzut, şi plecă mai 
departe. Nu departe de aci fetiţa văzu un păr încărcat cu pere aurii, care îi spuse: 

— Fetiţo dragă, te rog curăță-mă de uscături, că-ţi voi da pere dulci ca mierea. 

Fata îndată se apucă şi curaţi de uscături părul şi acesta îi umplu poala de pere minunate. De aici 
nu departe văzu un măr încărcat de mere roşii ca focul. Şi acesta o rugă să-l curețe de uscături, şi-l 
curați. Acesta îi spuse: 

— De câte ori vei voi să mănânci mere ori pere, să ne ceri, şi noi îţi vom da cu drag. 

De aci fata se duse mai departe şi se întâlni cu un căţeluş, care avea un picior rupt. Se opri, şi 
fiindu-i milă de el, îl luă şi-i legă piciorul şi-i dădu o bucată bună de pâne moale, ca sa aibă trei- 
patru zile. Căţeluşul îi mulţumi pentru binefacere, spunându-i că şi el are s-o ajute odată. 

Fata îl rugă să nu spună nimănui că a văzut-o, dacă va întreba cineva de ea. 

Apoi mergând mai departe printr-o pădure, văzu un vultur cu o aripă ruptă, se apropie de el şi 
acesta o rugă aşa: 

— Ai milă de mine, dragă fetiţo, şi leagă-mi aripa ruptă, ca să mi se vindece, căci odată şi eu îţi 
voi fi de ajutor. 

Fata îi legă aripa şi vulturul îi mulțumi, iar ea îl fugă să nu spună nimănui că a văzut-o, dacă va 
întreba cineva de ea. 

Mai merse fetița noastră cât mai merse, când iată că întâlneşte un izvor cu apă limpede şi rece, 
care îi zise: 

— Fetiţo dragă, fie-ţi milă de mine şi curăţă-mi noroiul şi toate frunzele care-mi strică apa mea 


minunată, căci odată şi eu ţi-oi fi de ajutor. 

Aceasta nu stătu nimic pe gânduri, îşi dezbrăcă hainele curate, şi îndată începu să scoată cu 
manile toate gunoaiele, crengile şi frunzele, care aproape acopereau apa limpede a izvorului şi-l 
făcu ca un pahar de curat. Fata îl rugă şi pe el că dacă va întreba cineva de ea să nu spună nimănui 
că a văzut-o. 

Acum fata ajunse înspre seară în fața unui palat frumos. Aici locuia Baba-Căpcăuna. Cum o văzu 
baba o întrebă: 

— Ce cauţi tu aici, fetiţo? 

— Sunt fată săracă şi am plecat în lume să-mi aflu serviciu, răspunse fata. 

— Dacă vrei să stai la mine, spuse baba, eu am o turmă de mioare cu lâna de aur, să fii ciobăniță 
lor. 

— Vreau, mamă bună, răspunse fata, căci mie îmi sunt foarte dragi miorițele. 

— Bagă de seamă, fată, căci dacă pierzi vreo mioară, nu primeşti nicio plată şi trebuie să mă 
serveşti trei ani pentru fiecare mioară, îi spuse baba, iar dacă în trei ani n-ai pierdut nicio mioară, 
primeşti de la mine trei pungi de galbeni şi o haină de mireasă, ţesută în fir de aur şi bătută toată în 
diamante. 

— Bine, măicuţă dragă, cred că ai să fii mulțumită cu mine, răspunse fata de împărat, şi luându- 
şi mioriţele în primire, le duse la păşune acolo unde-i arătase Baba-Căpcăuna. 

Baba aceasta era o bătrână rea, mai rea decât otrava; şi urâtă ca Mama-Pădurii. Nicio slugă n-a 
putut s-o slujească trei ani. Nu avea altceva decât a le face soarta cât mai grea, şi să le ceară slugilor 
lucruri peste puterile lor. Cât despre mâncare: ai” şi mălai uscat ca piatra, aceasta era mâncarea 
pentru tot timpul serviciului. 

A doua zi după plecarea de acasă a fetei împăratului, la curte era mare întristare. Împărăteasa, 
văzând că fata nu-i nicăieri, a dat porunci slujitorilor să alerge în toate părțile şi să ştiricească unde 
ar putea să fie. Chiar şi însuşi împărăteasa a plecat s-o caute, şi a nimerit să meargă tocmai pe 
drumul pe care a mers şi fata; a trecut pe lingă iepuraş şi l-a întrebat dacă a văzut trecând pe acolo o 
fetiță. Acesta n-a vrut să-i spună şi i-a spus că n-a văzut. Tot aşa a păţit şi cu cuptorul. Acesta, 
văzând-o, a rugat-o să-i curețe cenuşa şi jarul şi să-i scoată pâinile din cuptor, dar împărăteasa i-a 
răspuns că nu are timp şi că se grăbeşte şi, fiind moartă de foame, i-a cerut o bucată de pâne moale. 

— Nici eu n-am timp, îi răspunse cuptorul. Atunci împărăteasa, supărată foc, trase capacul de pe 
gura cuptorului şi vru să pună mâna pe o pâne, s-o scoată afară din cuptor, dar în clipeala aceea o 
boare fierbinte bufni pe gura cuptorului, şi-i arse mâna şi împărăteasa plecă foarte supărată. Părul şi 
mărul n-au vrut să-i dea fructe, şi de fată i-au spus că n-au văzut-o. Tot la fel a pățit şi cu căţeluşul şi 
cu vulturul. Văzând că toată alergătura ei a fost zadarnică, s-a hotărât să se întoarcă la curte, 
nemaiştiind ce să facă şi încotro s-o mai caute. 

Treceau zilele şi nopțile, şi fata nicăieri, iar împăratul putea veni acasă din război în oricare zi, şi 
ce va zice şi ce va face, când va vedea că fata lui a dispărut fără de urmă. Toată curtea împărătească 
era îngrozită. 

x 

Ciobănită noastră o ducea bine cu drăgălaşele ei mioare. Deşi Baba-Căpcăuna i-a pus merinde ai 
şi mălai în fiecare zi, ea arunca aiul, iar mălaiul îl zdrobea mărunt şi-l dădea mioarelor ei, care îl 
mâncau cu multă plăcere, iar fata mergea în fiecare zi la cuptor, care li dădea zilnic câte o 
pâinişoară caldă şi moale. Părul şi mărul îi umpleau poala cu fructele lor dulci şi aromate, aşa că 
fata, în loc să slăbească şi să moară de foame, aşa cum ar fi dorit afurisita de stăpână-sa, ea era 
totdeauna sătulă, iar baba crăpa de necaz şi de ciudă că nu-i merg treburile după dorinţa ei nebună. 
lepuraşul, cățeluşul şi vulturul, vindecându-se deplin, au venit să stea toată ziua în apropierea 
binefăcătoarei lor, cunoscând ei răutatea babei, aşa că din turma de mioare n-a lipsit niciuna în cei 
trei ani cât a slujit fata. 

Împlinindu-se cei trei ani de slujbă ai fetei, baba i-a dat trei pungi de galbeni şi o haină foarte 

frumoasă, ţesută numai din fir de aur şi împodobită toată cu pietre scumpe de diamant. 

Baba-Căpcăuna a întrebat fata dacă vrea să meargă şi la sora-sa Căta, să o servească şi pe ea, 
căci şi ea avea o turmă de mioare, dar îndoit mai mare decât a ei. Fetiţa i-a răspuns că merge foarte 
bucuros. 

A doua zi baba luă fetița şi plecară până la sora ei. Cum ajunseră la palatul frumos al Babei Căta, 
aceasta le-a deschis poarta şi s-a bucurat foarte mult când a văzut-o pe soră-sa, care era mai mică de 
ani, că nu se văzuseră de ani de zile. 

Aci fata de împărat a fost primită cu drag, după ce fosta ei stăpână a lăudat-o că nici când n-a 
avut aşa ciobănită bună ca şi ea, şi că în cei trei ani cât a slujit-o nu a pierdut nicio mioară din 
turmă. Noua stăpână s-a bucurat şi i-a spus fetei: 

— Dacă şi pe mine mă vei servi ca şi pe sora mea, eu am să-ți plătesc îndoit mai mult decât ea, 
căci turma mea e cu mult mai mare decât a ei. 

— Bine, mamă Căta, răspunse fata, cred că am să te slujesc tot atât de bine ca şi pe ea, dacă nu şi 
mai bine. Mâine zi, baba Căta i-a dat în primire fetei turma de mioare, tot atât de frumoase ca şi a 
Babei Căpcăuna, dar eu mult mai numeroasă. Baba s-a dus să-i arate unde are să ducă la păscut 
mioarele în fiecare zi, şi i-a spus să bage de seamă că o vulturoaică care are cuibul nu departe de 
locul unde păşunează turma ei, vine şi-i răpeşte câte o mioară tot la două-trei zile. Baba Căta a pus 
fetei merinde: o bucată de pâine uscată de patru-cinci zile, trei-patru cepe şi puţină sare. Fata a luat 
merindea, cepele le-a aruncat, iar pâinea a luat-o şi a muiat-o în apă şi a sărat-o, şi apoi a dat-o 
miorițelor s-o mănânce. După aceasta şi-a chemat iepuraşul, cățeluşul şi vulturul, ca să-i păzească 
turma, iar ea s-a repezit până la cuptor, care i-a dat o pâne caldă şi moale, spunându-i că a intrat în 
slujba Babei Căta pe trei ani. De aci merse până la păr şi la măr şi şi-a umplut poala de mere şi de 
pere. 

Ajungând la turma ei, a dat pâne căţelului, apoi s-a săturat si ea bine cu pânea moale şi călduță şi 
cu pere şi mere, şi aşa a trăit fata împăratului trei ani de zile ca ciobăniţă la Baba Căta. Acum 
stăpâna chemă fata şi-i spuse să vină cu ea, ca să-şi aleagă trei haine, care-i vor place mai mult. 
Baba o duse într-o odaie mare a palatului ei, unde erau atârnate în cuie mai multe haine, care de 
care mai frumoase şi mai strălucitoare, încât îți luau vederile când te uitai la ele, şi-i spuse fetei: 

— lată, draga mea fiindcă m-ai slujit cu credinţă, şi în tot timpul celor trei ani nu mi-a mai pierit 
nicio Mioară, ceea ce încă nu mi s-a întâmplat în viața mea, îţi dau voie să-ţi alegi trei haine din 
acestea pe care le vezi aici, care îţi plac mai mult, şi-ţi dau şi o ladă frumoasă de argint, în care să ţi 
le păstrezi, apoi îți mai dau şi şapte pungi de galbeni. Cred că eşti mulțumită. 

— Da, buna mea stăpână, sunt foarte mulțumită! răspunse fata de împărat, şi-i sărută mâinile, 
bucuroasă de aceste daruri, pe care nici nu le visase, atât de frumoase erau. 

Acum fata de împărat nu ştia ce să facă: să meargă acasă ori să mai slujească. Se duse la bunii ei 
prieteni: iepuraşul, cățeluşul şi vulturul, să le ceară sfatul. 

— Dragii mei, voi mi-aţi fost de mare ajutor. Care din voi trei aţi şti să mergeţi să vedeți dacă 
tatăl meu, împăratul Roşu, a venit acasă din război, ca să ştiu să mă întorc şi eu acasă, iar dacă n-o fi 
venit încă, să mai stau un an doi în slujbă, până când va veni. 

— Eu, draga mea stăpână, răspunse căţeluşul, mă duc şi-ţi aduc răspunsul, căci mă duc pe 
urmele mele până la tatăl tău, la palatul împărătesc, şi voi ştirici dacă a venit din război ori nu. 

Căţeluşul o zbughi ca o nălucă dintre ei şi alergă glonţ spre palatul împărătesc. Îndată ce se 
apropie de palat, văzu aici o fierbere mare în toate părţile. Împăratul venise acasă din război şi 
neaflându-şi fala nicăieri, a izgonit pe toţi slujitorii țării să plece în toate părțile țării, ca să dea de 
urmele fetei. Chiar pe împărăteasă a trimis-o în căutarea ei, spunându-i să nu se întoarcă în palatul 
lui fără de lată. 

După ce înțeleptul căţeluş află toate aceste amănunte, plin ele bucurie că poate duce o veste bună 
stăpânei sale dragi, o rupse la fugă nebună de parcă nu călca cu picioarele pe pământ şi mort de 
oboseala drumului lung, ajunse în fața stăpânei, se întinse pe burtă cu limba scoasă şi abia gâfâind, 
îi spuse: 


— Am aflat tot ce doreşti. Tatăl tău este acasă, dar e foarte supărat că nu ştie de tine unde eşti. Pe 
toți slujbaşii țării, şi pe împărăteasa însăşi, i-a trimis în căutarea ta prin toată ţara, poruncindu-le să 
nu se întoarcă niciunul la palat fără de tine. 

Acum fata era foarte veselă şi-i mulțumi cățeluşului ei drag pentru marea osteneală ce a suferit- 
o. Ajungându-l dorul de tată, nu ştia cum să facă să se vadă cit mai repede în braţele tatălui ei bun şi 
drag, şi-i ceru sfatul vulturului: 

— Ce zici, dragul meu prieten, cum aş putea ajunge mai repede la palatul tatălui meu? 

— Foarte uşor, răspunse vulturul, mă duc la bunicul meu, care e de zece ori mai mare şi mai tare 
decât mine, şi-l rog să vină să te ia şi să te ducă până la tatăl tău acasă. 

Cit ai bate-n palme, vulturul îşi luă zborul şi dispăru in zare, ca nu mult timp după aceasta să 
vadă zburând spre ei un vultur uriaş, care se lăsă pe pământ în fața lor, iar dintre aripile lui sări şi 
vulturaşul nostru. Acum vulturul-uriaş îi spuse fetei: 

— a-ţi toate lucrurile tale, le aşază între aripile mele şi apoi te aşază şi tu şi le ţine bine cu o 
mână, iar cu cealaltă te ţine bine de penele mele. Leagă-te bine la ochi, căci eu am să zbor pe sus de 
tot, ca să nu ţi se facă rău. 

Fata, înainte de a aşeza lucrurile după cum îi spuse vulturul, îşi chemă pe cei trei prieteni ai ei şi 
le spuse: 

— Dragii mei, eu am o mare rugăminte către voi, aş vrea să vă am lângă mine toată viaţa mea. 
Vă rog să veniţi, dacă vreţi chiar acum, la palatul tatălui meu, să trăiţi acolo, având de toate ce 
doriți, ca să vă pot vedea in orice clipă mă va ajunge clorul de voi. 

— Bine, răspunseră toți trei prietenii, şi plecară şi ei pe urma bunei lor stăpâne. 

Acum fata îşi aşeză lada de argint şi hainele, precum şi pungile cu galbeni, între aripile 
vulturului, apoi se aşeză şi ea şi îşi legă ochii bine, se prinse cu o mină de penele lui, iar cu cealaltă 
ținea strâns lângă ea lada şi hainele şi când fu gata, vulturul se ridică ea un fulg de pe pământ şi- 
ncepu să plutească prin văzduh ca un nor uşor până nu se mai văzu. Când au ajuns deasupra 
palatului împărătesc, vulturul s-a lăsat încet în grădina mare a palatului, fără să fi fost văzut de 
nimenea. Fata s-a dat jos şi şi-a luat lada de argint şi hainele şi le-a aşezat jos, apoi şi-a luat şi 
pungile cu galbeni. A mulțumit vulturului pentru că a adus-o atât de repede la tatăl ei, şi acesta s-a 
ridicat în zbor şi s-a dus în împărăţia lui. Fata şi-a lăsat toate lucrurile în grădină şi a alergat într-un 
suflet să se întâlnească cu tatăl său. Acesta tocmai voia să iasă în curte, să dea ceva porunci unor 
slujitori, când văzu fata intrând pe uşa palatului. Bucuria lor era mare când s-au văzut împreună. 
Fata îl luă pe tatăl său de mână şi-l rugă să meargă cu ea în grădină, de unde au să aducă unele 
lucruri. Când ajunseră în grădină, fata îi arătă lada de argint, hainele şi cele zece pungi de galbeni, 
spunându-i că aceste sunt ale ei. Împăratul chemă îndată două slujitoare şi le porunci să ducă în 
palat toate acele lucruri. 

După ce aşezară toate acestea, fata îi povesti tatălui ei cum a fost silită să fugă din faţa mamii 
sale vitrege, cum a slujit ca ciobăniţă la mioare la două babe, câte trei ani la fiecare, şi acum 
acestea, pentru că le-a slujit aşa cum le-a plăcut lor, au cinstit-o cu hainele aceste scumpe şi 
frumoase, pe lângă simbria celor zece pungi de galbeni. 

Împăratul s-a bucurat foarte mult, văzând că fata lui a ştiut cum să se poarte cu acele două babe, 
ca să fie iubită şi ca să-i facă daruri atât de frumoase. 

Acum împăratul a dat porunci în toată țara să se întoarcă toţi slujbaşii, care au fost trimişi prin 
țară ca să caute fata, spunându-le că aceasta a venit singură. Bucuria lor a fost mare când au primit 
această veste bună, aşa că toți s-au grăbit să se întoarcă pe la casele lor şi Ia slujbele lor, numai 
singură împărăteasa nu s-a mai întors nici până în ziua de azi. 

Veneau pețitori după pețitori, prinți de împărați şi de crai, de peste țări şi de peste mări, şi Feţi- 
frumoşi şi voinici viteji în războaie, ca să ceară mina acestei prințese, a cărei bunătate şi 
înțelepciune s-a vestit prin toate țările lumii. 

Fata împăratului încă nu se gândea la măritiş şi în fiecare zi o vedeai ieşind la plimbare cu 
nedespărțiții ei prieteni: iepuraşul, cățeluşul şi vulturul, care s-au făcut stăpâni deplini pe întreagă 


grădina palatului împărătesc. 

Şi au trecut anii ca şi clipele, şi fata împăratului Roşu s-a făcut tot mai înțeleaptă şi tot mai 
frumoasă. Într-o bună zi a venit un împărat tânăr şi frumos ca un luceafăr şi a peţit-o şi atât fetei cât 
şi împăratului i-au plăcut de el. Acum s-au început a se face toate pregătirile mari de nuntă, ca la 
nunțile împărăteşti. Au fost chemaţi toți împărații şi toți craii, Feţi-frumoşii şi vitejii cei mai vestiți 
în lupte. 

A fost o nuntă tocmai ca-n poveşti, cum nici n-a mai fost şi nici n-o să mai fie. 

Mireasa era îmbrăcată în minunata ei haină ţesută din fir de aur şi bătută toată în pietre scumpe 
de diamant, pe care i-a dăruit-o Baba Căpcăuna, fosta ei stăpână. 

Toate împărătesele, crăiesele şi toate prinţesele s-au minunat de haina ei atât de frumoasă, care 
părea că e cerul coborât şi aşezat pe umerii miresei. Cei trei prieteni ai miresei: iepuraşul, cățeluşul 
şi vulturul ţineau coada voalului ei când mergea alaiul la cununie, iar în fruntea alaiului mergea o 
turmă de mioare, pe care cele două foste stăpâne ale miresei i-au trimis-o ca dar de nuntă, când au 
aflat cine a fost aceea fată atât de bună şi de înţeleaptă, care a fost ciobăniță mioarelor lor. După 
cununie nuntaşii s-au întors la palatul împăratului, şi s-au aşezat la mesele întinse şi încărcate cu 
toate bunătățile lumii, mâncări şi beuturi din cele mai alese, căci doar era nuntă împărătească, nu 
glumă. Pe vremurile acelea era frumosul obicei ca, la nuntă, mirele şi mireasa să-şi povestească 
toată viața petrecută până la aceea dată. Mirele-Împărat a început a povesti nuntaşilor aşa: 

— Eu sunt pruncul unor oameni săraci, lipiţi pământului. Fie iertat tatăl meu, de mic m-a dat 
clobănaş la oi, la un mare bogătan, unde am slujit până am ajuns fecior mare. Făcându-se atunci un 
război între țara mea şi între o ţară vecină, am fost dus şi eu la luptă împreună cu ortacii de seama 
mea. Aici am ajuns să fiu în apropierea împăratului meu, pe care în timpul celor mai grele lupte i- 
am ajutat şi l-am scăpat de mai multe ori de la moarte. 

Împăratul, neavând copii, m-a luat pe mine prunc de suflet. Nu mult după aceea împăratul a 
murit şi aşa am rămas eu împărat, iar acuma am venit aici să-mi duc împărăteasa cu nuntă mare în 
palatul meu împărătesc. 

Acum a venit rândul miresei să-şi spună povestea ei, şi începu aşa: 

— Eu sunt fata împăratului Roşu şi cit timp a trăit buna mea marnă am trăit fericită lângă părinții 
mei i dar după moartea mamei mele am avut de luptat cu o viață grea. Din cauza măştihoaei mele, 
cave nu mă vedea cu ochi buni, am avut de suferit. Iscându-se un răzbişi între ţara noastră şi între 
țara vecină, tatăl meu a trebuii să plece la război. La câteva. Zile ele la plecarea lui, eu, de groaza 
măştihoaei, a trebuit să-mi iau lumea-n cap. Mergând în lume, am întâlnit un iepuraş, un cuptor plin 
cu plini coapte, un căţeluş cu piciorul rupt, un păr şi un măr plin de uscături, un vultur cu o aripă 
ruptă şi-un izvor acoperit de gunoaie şi de noroi. Aceştia cerindu-mi să-i ajut, i-am ascultat cu dragă 
inimă. Am ajuns la Baba Căpcăuna, unde am primit slujba de ciobăniţă la mioare. Am slujit-o trei 
ani, în care timp mi-a pus merinde numai ai şi mălai. Aiul îl aruncă, iar mălaiul îl dădeam mioriţelor 
mele dragi. Cuptorul îmi dădea în fiecare zi câte o pânişoară moale, părul şi mărul poamele lor 
gustoase, iar izvoraşul mă stâmpăra cu apa lui minunată. Cei trei prieteni dragi ai mei: iepuraşul, 
cățeluşul şi vulturul mi-au păzit mioarele. Împlinind trei ani cu cinste, Baba Căpcăuna m-a cinstit cu 
haina aceasta şi cu trei pungi de galbeni. De la ea am plecat la sora ei, Baba Căia, unde am slujit alți 
trei ani, tot ca ciobăniţă la mioare. Ea îmi punea merinde pâine uscată şi câte patru-cinci cepe şi 
sare. Eu aruncam cepele, iar pânea o săram şi sfărâmând-o o dădeam mioriţelor mele. Cuptorul şi 
poamele gustoase mă hrăneau foarte bine. Prietenii îmi păzeau turma mare de mioare. Împlinind trei 
ani de slujbă pe placul Babii Căta, ca mi-a dăruit trei haine ca şi aceasta şi o ladă de argint în care le 
păstrez, precum şi şapte pungi de galbeni. Bunicul vulturului meu m-a adus în zbor până la palatul 
tatălui meu, după ce am aflat că s-a întors din război, şi astăzi ciobănița-Împărăteasă s-a cununat cu 
ciobanul- Împărat. Toţi nuntaşii care au ascultat frumoasa lor poveste au rămas cu gurile căscate, 
auzind atâtea minunăţii, şi dacă tinerii n-au murit şi azi trăiesc şi se veselesc. Iar eu am călărit pe o 
coasă şi v-am spus o poveste frumoasă; iar cine o ştie mai lungă, fugă şi-o ajungă. 


Domnița trandafirilor 
poveste dobrogeană 


A fost odată ca niciodată o prințesă care se numea Vanda. Şi era frumoasă ca un crin şi zveltă şi 
gingaşă, de rămâneai împietrit văzând-o. O iubeau cu toţii, dar mai cu seamă părinții o aveau mai 
dragă ca lumina ochilor. 

Prințesei îi plăceau trandafirii. Şi iată că, într-o zi, pe când culegea trandafiri din grădina cea 
mare a palatului dobrogean, îşi aruncă din întâmplare ochii spre gardul ce împrejmuia curtea şi zări 
un flăcău atât de frumos, că nu-l mai putu uita. 

Acesta, pasămite, era Navon, fiul împăratului vecin, care, plecat la vânătoare, ajunsese tocmai 
prin acele locuri anume ca s-o vadă pe Vanda, că doar auzise şi el de frumuseţea şi gingăşia ei. 

Şi, de cum o văzu, se îndrăgosti pe loc de ea şi nu mai gândea decât cum ar putea face s-o ştie 
soția lui. 

Într-una din zile, însă, când Vanda ieşise să se plimbe prin împrejurimi, într-o poiană cu mii de 
flori, de toate culorile, văzu deodată în mijlocul lacului o dihanie cu gura lată, care fu lângă ea într-o 
clipă. Prinţesa căzu leşinată de spaimă. Zmeul iute o ridică şi dispăru cu ea în undele lacului cu 
atâta repeziciune, că slugile care o însoțeau n-au apucat să spună o vorbă măcar. 

Când s-au dezmeticit, au alergat să povestească împăratului ce se întâmplase. 

Şi-a dat împăratul zvon că aceluia care-i va aduce fata pi va da împărăţia. 

Iar Vanda, deşteptându-se, se văzu într-un palat mare şi luxos, ce se afla pe fundul lacului. 

Cei doi zmei fraţi care stăpâneau palatul încercau de multă vreme s-o răpească pe prinţesă, dar 
abia acum izbutiseră. 

În vremea asta Navon, auzind ce se petrecuse, se hotărî să plece numaidecât în căutarea prinţesei. 
Merse el ce merse şi văzu deodată un şarpe uriaş ce aluneca de pe o stâncă. Lângă stâncă era aşezat 
un cioban care habar n-avea de pericolul ce-l pândea. Navon se repezi ca fulgerul şi reteză capul 
şarpelui cu paloşul. Drept Riulţumire, ciobanul îi dărui un fluier fermecat, care avea, puterea de a 
preface în pitic pe acela care ar fi suflat o dată în el. Apoi, dacă-l azvârleai în sus, te făceai din nou 
om, ca mai înainte. 

Mai departe, trecând el.pe lângă un râu, văzu o caracatiță gata să înghită un peşte. Prinţul azvârli 
paloşul în ea şi-o omori, iar peştişorul, mulțumindu-i. ÎI rugă să ia de la el doi solzişori, drept 
mulțămită. 

— La nevoie, îi spuse el, uită-te doar la solzişori, și atunci te vei putea preface în peşte. 

Şi-aşa, tot mergând, ajunse la poiana cu flori multe şi minunate. Pe malul lacului găsi un 
trandafir pălit şi-şi aduse aminte că numai la domniţa Vanda văzuse asemenea trandafiri minunați. 

Tocmai se pregătea să intre în lac, când zări o albină ce, se zbătea pe apă, gata gata să se înece. 
Navon o luă repede pe o frunză şi o salvă, iar ea, drept mulțumire, îi dădu o aripioară care avea 
puterea de a da chip de albină celui ce ar fi sărutat-o o dată. 

Navon privi un solzişor şi dintr-o dată se făcu peşte, astfel că ajunse cu uşurinţă la palatul 
zmeilor. Aici, cercetă cu atenţie în toate părțile şi observă că în jurul palatului erau o mulţime de 
slujitori pitici. Atunci, amintindu-şi de cioban, prințul suflă în fluier şi apăru şi el ca un pitic, 
amestecându-se printre ceilalți, uşor. 

Aşa a putut afla cine locuia la palat. 

Când s-a înnoptat, s-a apropiat tiptil, s-a suit încetişor pe o scară şi a privit înăuntru. ŞI ce să 
vadă? Vanda era acolo şi privea tristă în bezna de afară. Văzându-l, prințesa se sperie straşnic la 
început, dar el îi făcu semn să tacă şi-i spuse de ce venise. 

Cum între timp Navon îşi reluase înfăţişarea lui obişnuită, aruncând fluierul în înaltul cerului, 
fata nu mai putea de bucurie. 

Sărutând aripioara ce-o avea Navon de la albina pe care o salvase, se prefăcură amândoi în 
albine şi putură ieşi din palat, fără ca nimeni să-i vadă. Când ajunseră la lac, prinţul dădu un solz 
domniţei şi unul îl opri pentru sine şi astfel, prefăcuţi în peşti, s-au înălțat spre faţa lacului. De 


acolo, căpătând iarăşi înfăţişarea omenească, au pornit spre castelul în care locuiau părinţii 
îndurerați ai Vandei. 

În vremea asta, însă, piticii care aveau sarcina de-a o păzi pe Vanda, observându-i lipsa, îi 
anunţară pe zmei, care plecară îndată mare după fugari. 

Navon îi întâmpină cu paloşul. Pe primul îl omorî dintr-o lovitură, cu celălalt trebui însă să se 
lupte îndelung; până când, într-un târziu, îşi azvârli paloşul în gura dihaniei şi atunci un nor de 
sânge țâşni, sleind puterile zmeului ucigaş. 

În sfârşit, Domnița şi prinţul Navon ajunseră fericiţi la castel. 

Fără de margini fu bucuria împăratului când îşi văzu fiica şi, aşa cum promisese, o dădu pe 
Vanda de soţie feciorului de împărat care o salvase. 

Nunta ţinu zile în şir... 


Povestea florii soarelui 
poveste dobrogeană 


Este o poveste de demult, demult, de pe când trăiau pe pământ altfel de oameni, de pe vremea 
unui împărat vestit, dar cu nume uitat pe veci... 

Şi avea împăratul acesta de toate: şi împărăție, bogată şi noroade alese şi oaste voinică şi multă. 

Dar un lucru tot îi lipsea; şi-l ustura în suflet, şi pe el, şi pe împărăteasă, că nu aveau copii. Şi cât 
nu s-au trudit, cât n-au dat şi n-au împrăştiat pe leacuri, fel de fel şi pe descântece. Începuseră să 
îmbătrânească de la o vreme, dar nădejdea din suflet tot n-o prăpădiseră de tot. 

Şi se întâmplă astfel că tocmai spre bătrâneţe împărăteasa să nască o fetiță frumoasă ca o floare, 
ca o picătură de rouă sau ca toate zorile dimineţii, ori mai bine spus ca un bob de piatră scumpă şi 
încă mai frumoasă. 

Se minuna toată lumea de bucuria ce picase pe capul stăpânilor. 

Şi aşa trecură anii, iar fetița împăratului deveni o fată mare şi mândră, fără seamăn, prin 
ținuturile nisipoase ale Dobrogei. 

Iară părinţii începură a se gândi să i caute un bărbat pe potriva er Dar fecioara la una ca asta nu 
se gândea. În lume nu ieşea, de vorbă cu nimeni nu sta şi întotdeauna o vedeau cu chipul întunecat 
de grijă. 

— Ce ai, Domniţă? o întrebau toți. Stai aşa ca o floare pălită de soare La ce te tot gândeşti? 

— Fi, departe mă gândesc. 

— Cât de departe, fată dragă? 

Ea tăcea. Necaz mai mare ca acesta pe capul împăratului nu se putea afla în lumea asta. Murea şi 
se topea de mâhnire şi-şi frământa cugetul, ca să afle pricinile întunecării ei. 

Într-o bună zi împăratul îi grăi fetei: 

— Fata tatei cea dragă! Tu ai crescut mărişoară şi ne-am gândit să-ţi aflăm soțior, după inima ta. 
Uite, zilele astea or să sosească pețitori şi la palatul nostru, tu uită-te numai la ei şi alege-l pe cel 
care-ţi va plăcea mai mult. O vorbă nu ți-om spune împotrivă. 

Fata a tăcut. Împăratul şi curtea aşteptau înfrigurați. 

Şi-au venit pețitorii cu mulțimea, însă fata cea frumoasă ca o zână rămase tot cu inima pustie, iar 
împăratul din gura ei vorbă hotărâtoare nu află. 

Mai apoi, văzând că şaga se-ngroaşă şi socotind că poate fata lui de-asta nu-şi alege drag, a 
alergat cu ea şi pe la vrăjitoare, ca să-i facă „de ursită”. Şi-o sorociră babele cum s-au priceput ele 
mai bine, dar tot în van. 

Într-o dimineaţă, când fata sta în cerdac şi privea cu tristeţe în zare împăiatul şi împărăteasa o 
întrebară din nou: 

— Ce are fata noastră, la ce se gândeşte? 

— Mă gândesc la nunta unei fete de împărat cu soarele cerului, răspunse ea după destulă vreme. 


— ŞI crezi tu că-i cu putinţă una ca asta? 

— De, ştiu eu? N-am auzit să se fi întâmplat vreodată, dar eu am să mă duc să văd. 

— Cum să te duci? 

— Am să mă duc cum oi putea: 

Şi atât a fost: că ea porni către Soare să-l întrebe de vrea s-o ia de soție, ori ba, că nu mai stă 
acasă nici în ruptul capului. S-au văitat rudele şi curtenii şi, mai mult decât toți, cu rugămintea plină 
de lacrimi, împăratul şi împărăteasa au îndemnat-o să stea locului, dar toate au rămas de-a surda. 

Atunci, nădăjduind că tot or mai vedea-o vreodată, i-au pus mâinile pe frunte, au blagoslovit-o şi 
i-au poftit cale uşoară către alesul Soare. 

Şi fata s-a pornit către răsărit aşa, fără ajutorința nimănui. Şi-a mers, a mers cale lungă, fără 
capăt, ca şi nădejdea ei că, dacă nu azi, măcar poimâine, la. Anul, peste o sută de ani tot are să 
găsească Soarele lumii noastre spre a-l lua de bărbat. 

Dar putea ea să ocolească de zece ori pământul, că tot degeaba-i era. 

Într-un târziu, a ajuns în miezul unui codru întunecos ca noaptea. Şi era o tihnă într-însul, că se 
auzea lătrând cățelul pământului. 

S-a oprit lingă un copac şi privea în jur uluită, când auzi un țipăt ce venea din vârful copacului. 
Începu să se suie ca să afle ce se-ntâmplă şi băgă de seamă că în vârful copacului era un cuib. 
Deodată se auzi un glas: 

— Voinice, voinice, vino de mă apără, că mult bine ţi-om face! 

Când ajunse sus, fata se uită în acel cuib şi, ce să vezi? un puişor golaş, gata să moară de frică. 

— Da' ce cauţi tu aicea singurel? îl întrebă fata: 

— Eu sunt pui de balaur şi am mai mulți fraţi, însă i-a furat împăratul vânturilor, iar pe mama a 
dus-o departe de aici. Stai colea şi mă păzeşte! 

Fata nu mai zise nimic, stătu şi aşteptă. Peste câtăva vreme, iacă un şarpe grozav că se 
zvârcoleşte în văzduh şi se lasă către cele două suflete.: 

— Cine-i acesta? întrebă fata pe puiul de balaur: 

— E împăratul vânturilor! 

— Împăratul vânturilor? Da' cum se face că seamănă cu neamul vostru? 

— Păi să-ţi spun: şi neamul lui, şi neamul nostru stăpânesc văzduhurile. 

— Dar tu din ce soi de lighioană te tragi? 

— Mama mea-i stăpâna ceţurilor şi-a negurilor; ea-i mai mare peste nori! 

— Am înţeles bine, puiule, de multă vreme vă duşmăniţi cu vântul! 

— De când lumea şi pământul.. 

— Toate bune până aici, spuse fata de împărat, dar nu ştiu la ce-aş putea folosi eu între paloşele 
voastre. 

— Ai să vezi, frumoaso! Vântu-i tare ştrengar! Când află o fată frumoasă, se duce mort după 
dânsa şi nu conteneşte din mers până n-o găseşte. Dacă o prinde, o apucă în braţe, o sărută ş-apoi 
se-ntoarce de unde porneşte. 

— Fi, dacă-i aşa, las' pe mine! 

Iaca şi vântul că vine aproape de fată. Şi cum o vede se sfârşeşte de dragul ei, amuţeşte. 

„Taci, că-i bună şi asta!” îşi zise fata şi stătu aşa, fără o vorbă, până ce vântul mai prinse grai. 

— Dă-te, soro, la o parte, să-l mănânc pe. Puiul cetii şi-apoi să mergem amândoi în pustiuri, că 
tare eşti frumoasă! 

— Ba, vântule, îi răspunse fata, nu l-ai mânca tu, că-s şi eu aici! 

Mânia vântului se potoli şi plecă cu făgăduiala că, de va veni altădată, fata să-i dea poate la 
ospăț, pe puiul cetii. 

Iacă, după o vreme, că soseşte şi împărăteasa norilor şi-a ceţii ca să-şi vadă cuibul. Când află ce 
ajutor le dăduse fata, grăi: 

— Nicio faptă fără plată. Cu ce-ai vrea să te mulțumesc, fată bună? 

— Cu nimic alta decât să mă duci pe tărâmul Soarelui, răspunse domniţa. 


— Eh, aş vrea să-ți îndeplinesc voia, da' nu-mi stă-n putinţă. Şi-i explică apoi că împărăţia ei ține 
numai deasupra vântului bun; mai jos nu poate veni, dar nici mai sus, din pricina vântului cel rău, 
care-i neam cu împăratul vântului şi o duşmăneşte ca şi acesta. 

— Dacă-i aşa, am să mai aştept, hotărî fata. 

— Să vii, rogu-te, peste un an! 

— Am să vin, răspunse fiica împăratului, apoi plecă din nou. 

La jumătate de an, iaca vântul că vine iar s-o îndemne la mers. Însă fata-i răspunse: 

— Măi vântule, cum să merg eu după tine când nici nu te ştiu, nici nu mă ştii? Eu îţi spun că sunt 
fată de împărat. Mă crezi tu oare? 

— Te cred, răspunse şturluitaticul de vânt, 

— Bine, poate să crezi, da' eu nu te-oi crede pe tine. Adă-ţi toate neamurile, să le văd, şi pe urma 
ți-oi da răspuns. 

— Păi n-am alt neam pe lume decât puterea vântului cel rău. Vrei să-l vezi? 

— Vreau. 

Şi l-a chemat. Atunci fata îl rugă s-o lase pe împărăteasa negurilor s-o plimbe până la Soare. 
Atât. 

— O las, îi răspunse vântul cel rău, fiindcă-i căzuse şi lui dragă fata. 

Fata s-a simțit deodată luată pe sus de-un nor şi dusă către împărăția de lumină a Soarelui. 

Îi trebuia o zi de drum până la palatul de cleştar, în care trăia alesul ei, Soarele. 

Însă vânturile, văzându-se înşelat, trimiseră îndată veste mamei Soarelui că. Picior de 
pământeancă se află pe cuprinsul ei. Cum află, aceasta dădu zvon în împărăție că cineva voia să fure 
inima băiatului ei, mereu umblător pe boltă. 

Au căutat, au răscolit, au umblat, iar în urmă fata de împărat s-a văzut prinsă, legată şi dusă la 
scaunul de judecată al înălțimilor. 

Niciuna, nici doua, mama Soarelui o prefăcu într-un bob de sămânță şi-o azvârli în văzduh, iar 
vântul cel năbădăios o lăsă să lunece, în voie pe pământ, să crească şi să înflorească, mai ales în 
ținutul încins de Soare, al Dobrogei. 

Floarea ei se-aseamănă la chip cu Soarele şi, din răsăritul pe zare al mândrului fecior şi până în 
asfintit, ea a fost menită să-l urmărească fără curmare, să îi plângă de dor, dar de atins să nu-l atingă 
niciodată. 

Aşa nu se putu ca fata împăratului să-şi vadă soțul aproape, pe mândrul Soare. 


Polidor 


poveste dobrogeană 


A fost odată — de mult, tare de mult, tocmai pe timpul zmeilor şi balaurilor — a fost o femeie 
văduvă şi săracă, vai, care, pe lingă toată sărăcia, mai avea şi doisprezece copii, toți băieți, unul 
după altul; cel mai mare de 13 ani, cel mai mic, abia de un anişor. După moartea bărbatului, numai 
ea ştia cum făcuse şi cât muncise ca să hrănească atâta liotă de copii, mai cu seamă că toţi erau mici 
şi nu-i prea puteau aduce ceva ajutor. 

Cu chiu, cu vai îi crescu pe toţi de se făcură mari şi buni de muncă. Dar alta acum! În acei ani nu 
prea aveau ce munci, căci dăduse o foamete peste locurile lor, de nici. Oile nu mai aveau ce paşte pe 
câmp. 

Văzând că nu-i chip de trăit, feciorii cei mari se sfătuiră între ei să plece în alte ținuturi ca să 
găsească de lucru şi să agonisească astfel hrana pentru ei şi pentru mama lor. Dar se feriseră să-i 
sufle vreo vorbă despre palatul lor fratelui cel mai mic, Polidor, pe care voiau să-l lase cu bătrâna 
lor mamă, spre a-i fi acesteia de ajutor. 

Astfel, într-o bună zi, îi împărtăşiră bătrânei hotărârea lor: 

— Dragă mamă, grăi cel mai mare dintre fraţi, după cum vezi, nu mai e chip de trăit pe aci cu 


sărăcia şi foametea care bântuie ținutul nostru. De aceea ne-am hotărât să ne căutăm de lucru în altă 
parte. Vrem, dacă nu te supărăm, să plecăm chiar mâine dimineaţă. 

— Cum se poate să mă părăsiți? întrebă femeia cu amărăciune. Ce mă fac eu singură, cu cine 
rămân aci? Cui mă lăsaţi? 

— Mamă, nu te amări atât, că doar nu te lăsăm singură! Polidor o să rămâie cu tine acasă! 

— Păi cum nu?! Parcă eu rămân? răspunse acesta mânios. Merg şi eu cu voi, s-o ştiţi.! 

— Nu se poate. Tu trebuie să rămâi acasă, cu mama. 

— Ba merg şi eu unde mergeţi voi! 

— Ba ai să rămâi acasă! 

— Banu! 

— Ba da! 

Şi ca să nu se ia după dânşii, îl duseră numaidecât de îl închiseră într-un coşar. După ce-şi luară 
merindele şi rămas bun de la mama lor, plecară însoțiți de binecuvântarea bătrânei văduve. 

Merseră ei ce merseră şi dădură de o pădure, unde se aşezară să mănânce ceva. După masă le era 
sete şi fratele cel mare zise către ceilalți: 

— Unde-i acum Polidor, să-l punem să ne scoată apă, că tare sprinten şi vrednic mai era. 

— lată-mă-s şi eu aici, fraţilor, zise Polidor arătându-se de după copacul unde se ascunsese. M- 
am luat şi eu după voi! 

— Bine c-ai venit! Scoate mai repede nițică apă din fântână de colo că tare ne e sete! 

Polidor scoase numaidecât apă şi le dădu de băut; îi deteră şi lui să mănânce, apoi se gătiră din 
nou de plecare. Pe Polidor însă îl legară de furca puţului, să nu se mai ia după ei. Se gândeau că va 
trece poate cineva, şi îl va dezlega, apoi el se va întoarce acasă. 

Într-adevăr, după ce plecară ei, nu trecu mult şi un pădurar care trecea pe acolo îl dezlegă. Dar el, 
în loc să se întoarcă acasă, la maică-sa, porni din nou după fraţii săi, luând şi gălețile puţului, pline 
cu apă. 

Spre seară, frații ajunseră la o altă pădure. Acolo se opriră să se odihnească şi se puseră din nou 
să mănânce. 

După ce mâncară bine li se făcu iar sete, însă în acea pădure nu era nicio fântână. 

— Tiii! Unde-i Polidor?! zise unul dintre fraţi. L-am trimite să ne caute apă pe undeva, prin 
marginea istei păduri. 

— lată-mă-s şi eu, fraţilor, strigă Polidor, care tocmai auzise şi se ascunsese după un copac. V- 
am adus şi apă să beţi. 

— Bravo! Dă-ne mai curând să bem. Să trăieşti, Polidor! 

Şi frații băură, îi mai deteră şi lui să mănânce, apoi se grăbiră să plece, ca să ajungă la vreun sat, 
unde să poată înnopta. Începuse să se însereze şi nu voiau să-i prindă noaptea în pădure. 

Pe Polidor, din nou îl luară şi-l legară de un pom, apoi fratele cel mare îi spuse: 

— Mă, să ştii, când oi scăpa de-aici, sa nu mai vii în urma noastră, să te întorci acasă, la mama, 
că de unde nu, să ştii că te arunc în vreo gârlă şi scap de tine. M-ai înţeles? 

Polidor nu răspunse iar apoi, după ce frații lui se depărtară, făcu ce făcu şi scăpă din nou din acea 
legătură. Şi-n loc să urmeze sfatul fratelui şi să se întoarcă acasă, se puse să ochească cel mai mare 
copac din pădure şi, niciuna, nici alta, împingând deodată cu putere, răsturnă coşcogeamite namila 
de pom la pământ. 

Pasămite băiatul acesta avea o putere de uriaş, cât era el de tânăr şi de necopt. 

După ce văzu copacul răsturnat, îl ridică cu o mină, ca pe o pană, îl puse pe umăr şi porni la 
drum, urmându-i pe frații săi, aflați depărtişor. 

Aceştia mergeau înainte; îi apucase noaptea pe drum şi priveau în jur cam cu teamă când, 
deodată, uitându-se spre pădure, înghețară de spaimă, căci vedeau ceva înfricoşător, ca un fel de 
balaur, pe care întunericul îl făcea şi mai mare şi care părea că vine într-un picior. Şi unde prinseră a 
tremura flăcăii noştri. 

— Ei, fraților, bine că v-am ajuns, ie striga de departe închipuitul balaur, care nu era altul decât 


Polidor şi care, venind cu pomul în spinare, părea o arătare de pe alte tărâmuri. 

— Polidor! E Polidor! strigară frații prinzând curaj. 

— Da, eu sunt şi vă aduc lemne să faceți focul, că e cam frig şi întuneric pe aici. 

Toţi se uitară la el cu mirare amestecată cu un fel de teamă şi nu ştiau ce să creadă: era fratele lor, 
sau cine ştie mai cine... 

— Hei, ce staţi aşa acum? Ori nu vă e frig pesemne?! 

— Ba cum nu? Dar cum putuşi să aduci copacul ăsta? 

— Fi, asta-i treaba mea, nu vă priveşte pe voi. Ştiam că o să suferiţi de frig şi am venit după voi 
cu lemne de foc. Şi să ştiţi că, orice mi-aţi face, eu tot nu vă las şi mereu am să vă urmez, oricât aţi 
vrea să scăpați de mine. Ar fi mai bine să mă luați să merg cu voi, că poate o să vă fiu de folos. 
Poate o să mai aveţi trebuință de mine, după cum aţi avut şi până acum. 

— Bine, zise fratele cel mare, fie după cum vrei tu de acum. 

Şi Polidor nu mai putea de bucurie văzând că fraţii lui se îndurară să-l ia cu dânşii. 

A doua zi, când se sculară, soarele era de trei sulițe pe cer. Se pregătiră repede şi porniră la drum 
lung. 

Nu merseră mult şi dădură de un râu mare şi lat. Şi ce să facă ei acum? 

— Mai întâi, fraţilor, să ne scăldăm în apa acestui râu, ca să ne mai dezmorţim, apoi s-o luăm pe 
malul râului, că trebuie să dăm noi de vreun pod. 

Aşa şi făcură: se puseră să se scalde, dar râul acela era hotarul moşiei unui zmeu mare şi 
puternic, care făcea multe rele şi blestemății oamenilor. Moşia zmeului era mare şi frumoasă; de 
cealaltă parte se mărginea tot cu un râu lat, ce-i servea de hotar, astfel că se afla cuprinsă şi 
adăpostită între două ape. 

Tocmai când flăcăii noştri ieşeau din apă şi se îmbrăcau, iată că din susul apei se zări o luntre 
mare venind la vale, iar în ea o arătare de bătrân. Cum ajunse în dreptul flăcăilor, trase luntrea 
aproape de mal şi strigă la ei cu un glas puternic şi tunător. 

— Cine sunteți voi, de aţi îndrăznit să vă scăldaţi în apa mea? Cu a cui voie aţi intrat în apă? Nu 
ştiaţi că aceste întinderi sunt ale mele, n-aţi auzit de zmeul Tună-Trăsnet? Staţi că vă învăţ eu minte! 

La cuvintele zmeului, unii dintre cei doisprezece flăcăi prinseră a fugi, însă Polidor îi strigă 
îndărăt, după care se duse la țărm şi grăi zmeului: 

— lartă-ne, zmeule mare, că noi nu suntem de pe-aici! 

— Dar cine sunteţi voi? 

— Suntem doisprezece fraţi şi am pornit să ne căutăm de lucru — în satul nostru nu mai avem ce 
mânca, de secetă mare! 

— Care vasăzică vă căutaţi stăpân. 

— Da, răspunseră fraţii într-o voce. 

— Atunci alta e vorba. Uite ce, feții mei: n-aţi vrea voi să veniţi la mine să-mi slujiți? Să ştiţi că 
la mine o să trăiţi bine şi afară de asta, eu am douăsprezece fete, pentru care pornisem să le caut 
doisprezece flăcăi harnici şi muncitori, ca să le mărit. Dacă vă prindeţi să intrați la mine să munciţi 
un an, la sfârşitul anului eu vă dau la fiecare câte o fată de nevastă şi vă mai dau şi câte un butoi cu 
galbeni ca zestre. Ei, ce ziceţi? Primiti? 

— Primiţi, le şopti încet Polidor, fraţilor, dar pentru orice veţi face mă veţi întreba mai întâi pe 
mine. 

— Primim, zmeule, zise, în sfârşit, fratele cel mare. 

— Atunci urcați aci în luntre, ca să vă duc la mine acasă. Casele mele sunt pe malul altui râu, la 
alt hotar al moşiei şi până acolo vom merge cu carele. 

Flăcăii veniră la luntre, iar zmeul vâsli până la locul unde îşi lăsase carul; de acolo, urcându-se, 
porniră spre palatele zmeului Tună-Trăsnet. 

Seara târziu ajunseră la locuinţa zmeului. Aici li se dădu să mănânce bine, apoi zmeul le arătă 
odăile în care aveau să locuiască. 

În dimineaţa următoare ieşiră cu toţii în curte, unde veni şi zmeul şi începu să împartă fiecăruia 


treburile pe care urma să le îndeplinească; care la grădină, care la cai, care la pescuit. Când veni 
rândul lui Polidor, acesta spuse: 

— Mie nu-mi da nimic să lucrez; sunt ei vrednici să muncească şi pentru mine. 

— Ce ziceți, îi întrebă zmeul pe fraţii lui, voiţi să munciti şi pentru el? 

— Da, da, vrem, răspunseră cu toții. 

Şi mergeau bine lucrurile, căci fiecare îşi căuta de treaba lui, gândind la drumul de întors acasă. 

Când se împlini anul, zmeul îi adună pe toţi în jurul său şi le grăi: 

— Feţii mei, anul vostru de slujbă s-a împlinit; azi; V-aţi purtat cinstit şi-o să mă port şi eu la fel. 
Iată, luaţi fiecare câte un butoi de galbeni. 

După ce le dete banii, chemându-şi fetele, le luă de mână una câte una şi le dete fiecăruia dintre 
flăcăi, după vârstă. 

— lată şi nevestele voastre cu care, acum, haideţi la cununie! 

Şi se făcu nunta celor doisprezece flăcăi cu cele douăsprezece fete ale zmeului Tună-Trăsnet. Dar 
seara, înainte ca mirii să se ducă în iatacul mireselor, zmeul îi chemă şi le spuse că obiceiul locului 
cerea ca însurăţeii, în seara de după nuntă, trebuie să se culce îmbrăcaţi; prin urmare şi ei trebuiau 
să facă la fel. 

Polidor, care era, după cum ştim, năzdrăvan, îi chemă deoparte pe fraţii săi şi le spuse cu grijă 
pentru sufletul lor: 

— Băgaţi de seamă, astă-seară să vă rugați de nevestele voastre să-şi schimbe hainele cu ale 
voastre. Şi mai ales aveţi grijă să nu adormiţi în astă-seară. 

— Da' de ce? întrebară fraţii curioşi foc. 

— Faceţi cum vă spun, că e spre binele vostru. N-avem timp de vorbă prea multă acum. 

Pasămite Polidor simţise planul zmeului, de a-i mânca pe flăcăi după ce vor adormi; şi ca să-i 
recunoască mai uşor, le ceruse să se culce îmbrăcaţi. Flăcăii făcură însă întocmai cum îi învățase 
Polidor: se îmbrăcaseră cu hainele nevestelor, iar acestea luaseră hainele bărbaţilor, neştiind de 
planul grozavului lor tată. 

Pe la miezul nopţii zmeul intră binişor în odaia în care dormea cel mai mare dintre frați cu 
nevasta lui. Bâjbâind în întuneric, ajunse la pat, pipăi şi când simţi căciula bărbătească, haț! şi-l 
înghiți, aşa, pe nemestecate. Apoi se duse la al doilea şi făcu la fel. Şi tot aşa la al treilea, la al 
patrulea... până la cel din urmă pat. Apoi se retrase, încredinţat că şi-a mâncat toţi ginerii. 

Polidor nu-şi pierdu cumpătul. Cum văzu că ticălosul de zmeu s-a dus la culcare, ieşi din casă, îi 
adună pe fraţii săi şi, tiptil, tiptil, o luară la sănătoasa către râul cel mai apropiat. Ştiau că zmeul nu 
avea nicio putere dincolo de râurile care-i mărgineau moşia. 

Când se trezi, zmeul se duse să-şi vadă fetele, dar mare-i fu groaza trecând prin toate odăile nu 
găsi nici urmă de fetele sale mândre. 

„Poate c-or fi ieşit să se plimbe”, îşi spuse el şi porni de-a dreptul spre râu. 

Dar acolo rămase ca trăsnit văzându-i pe malul celălalt, pe flăcăii îmbrăcaţi cu straiele femeieşti, 
pregătiți de plecare. 

— Ah, Polidor! strigă el. Ce mai pui de lele mi-ai fost! Cum îmi mâncaşi tu cele douăsprezece 
fete ale mele? 

— Ba fetele ți le-ai mâncat singur, ca un căpcăun, iar eu nu sunt pui de lele, ci pui de voinic! 

— Fi, poate-i mai veni tu pe-aici! 

— Dacă oi avea treabă, oi veni, dacă nu, pace mie, pace şi ţie! 

Şi flăcăii plecară râzând şi chiuind de bucurie că scăpaseră de o moarte atât de crâncenă. 

Tot mergând ei, ajunseră într-un oraş mare, în care scaunul împărăției îl ţinea Verde-Împărat. 
Acolo lumea se minuna văzându-i îmbrăcaţi femeieşte. Până la urmă au fost duşi în fața 
împăratului, căruia au trebuit să-i povestească pățania lor. 

Împăratul, uimit de curajul şi deşteptăciunea lui Polidor, grăi către ei: 

— Eu vă iau pe toţi doisprezece în serviciul meu. Numai să vă purtați cinstit, că bună răsplată vă 
voi da! 


I se spuse fiecăruia ce slujbă avea de îndeplinit dar, şi de astă dată, când veni rândul lui Polidor, 
răspunse că el nu vrea să primească nicio slujbă, că frații lui sunt mai vârtoşi şi pot munci şi pentru 
el. 

Şi iarăşi lucrurile mergeau bine, dar un fapt tulbură liniştea în împărăție, dând mare bătaie de cap 
împăratului şi sfetnicilor săi. Zmeul, care se învecina cu împăratul Verde, trimitea în fiecare noapte 
doisprezece zmei — noii săi argaţi— care făceau o mulțime de blestemății, aducând mari pagube 
ținutului. 

Într-o noapte Polidor stătu la pândă lângă zidul pe unde urmau să sară zmeii şi, pe măsură ce 
aceştia săreau, le şi reteza capul cu paloşul. Astfel au fost omorâţi toţi cei doisprezece răufăcători. 
Polidor le tăie limbile, le puse într-o basma şi se duse mulțumit să se culce. 

În dimineaţa următoare un arap, trecând pe acolo şi văzând zmeii morti, îi ciopârţi, se umplu de 
sânge şi se duse astfel la împărat. 

— Am omorât azi-noapte pe zmeii care vă făceau atâtea stricăciuni! spuse cu mândrie. 

— Ce spui, măi? 

— Poftim, de vrei să-i vezi, în fundul grădinii! 

— Bine, hai să mergem! 

La locul faptei se adunaseră toţi slujbaşii, printre care şi Polidor cu frații săi. Când văzu trupurile 
ciopârțite ale zmeilor, împăratul se minună de curajul slujitorului său. 

— Aşa faptă, spuse el, nu trebuie să rămână nerăsplătită. De acum înainte vei fi boier. 

L-au dus atunci de l-au îmbrăcat în haine boiereşti. 

Dar la scurtă vreme, arapul a început să se poarte urât cu slugile şi cel mai mult îl batjocorea pe 
Polidor. 

Supărat, acesta le spuse într-o seară fraților săi tot adevărul despre uciderea zmeilor ajunşi pe 
moşia împăratului lor. Atunci fraţii s-au dus la împărat să-i dezvăluie cum s-au petrecut în fapt 
lucrurile, rugându-l să-i facă dreptate lui Polidor. 

Înşelătorul care se afla alături de împărat, le strigă mânios: 

— Minţiţi, ticăloşilor, eu i-am omorât pe zmei! 

— Măria-ta, zise, în sfârşit, Polidor, care tăcuse până atunci, pentru că dumnealui ne batjocoreşte 
în faţa măriei-tale, n-am mai putut răbda. Trebuie să vă spun că eu i-am omorât pe cei doisprezece 
zmei. Am voit să tac, să-l las să trăiască boiereşte, dar văd că nu mai e chip de înţelegere cu el, s-a 
boierit rău. 

— Să dovedească, strigă arapul. 

— Da, tinere, zise şi împăratul, dovedeşte! 

— Am să dovedesc, spuse Polidor. Să se caute capetele zmeilor ucişi să se vadă dacă au sau nu 
limbi în gură. 

— Păi cum aşa? Se poate să nu aibă? 

— Da, măria-ta! Eu, după ce i-am omorât pe zmei, le-am tăiat limbile şi le-am păstrat. lată-le! şi 
Polidor scoase basmaua în care păstrase limbile zmeilor şi începu a le număra împăratului, uimit de 
adevărul rostit de Polidor. 

Văzând. Una ca asta, slujitorul cel mincinos s-a speriat aşa tare, că a leşinat. 

— Bine, boierule, cum ai îndrăznit să mă înşeli astfel? se ridică supărat împăratul. Curând să-l 
legaţi de coada calului şi să-l târâţi până-şi va găsi moartea, porunci mânios împăratul. 

— lartă-l, măria-ta! se rugă Polidor. El nu ştia cine i-a omorât şi a crezut că n-o să se afle. 

— De ce te rogi pentru el când ştii cât rău ţi-a făcut? Lasă-l să meargă la moarte, să-şi ia 
pedeapsa pentru minciună! 

Şi mincinosul slujbaş fu numaidecât scos de la curtea împăratului, viu, datorită vorbelor 
iertătoare ale lui Polidor. 

Iar Polidor a fost înălțat la rangul ce i cuvenea şi, pe lângă dânsul şi cei unsprezece fraţi ai săi au 
avut unde munci. 

Cu timpul, împăratul îl iubea tot mai mult pe Polidor. 


Într-o zi, pe când erau cu toţii la masă, sfetnicii începură să laude caii împăratului ca fiind cei 
mai buni şi mai frumoşi. Atunci Polidor spuse: 

— Măria-ta, eu ştiu un cal care face cât toții caii împăratului la un loc. 

— Cum se poate una ca asta? se miră împăratul.. 

— Da, măria-ta. Cât am fost în slujba zmeului, ştiţi bine că nu am primit să fac nicio slujbă. Am 
căutat însă să aflu cât mai multe despre secretele zmeului. Şi astfel am aflat atunci că zmeul are un 
cal care zboară prin văzduh, vorbeşte ca omul şi are şaua acoperită cu aur. Calul acesta stă închis 
într-un grajd de fier şi nimeni nu poată intra la el, în afară de zmeu. 

— Păcat, zise împăratul. Aşa cal mai zic şi eu; dar ce folos, dacă-l are zmeul? 

— Eu aş putea să-l fur şi să-l aduc aici, promise Polidor. 

— Poţi face tu asta? întrebă împăratul. 

— Da, măria-ta. Chiar mâine dimineaţă voi fi cu el aici. 

— Dacă reuşeşti, te înalt în rang, iar pe frații tăi îi fac boieri. 

— O să reuşesc, măria-ta; c-aş vrea să-l mai văd o dată pe zmeu turbând. 

Şi Polidor îşi luă rămas bun mai întâi de la împărat, apoi de la fraţii săi, care-l rugau să nu se 
ducă — unde ştiau ce soartă îl aşteaptă. Dar el nu-i ascultă şi plecă voios. 

Când ajunse la malul râului de graniță, se dădu de trei ori peste cap şi se înălță în chip de muscă. 
Apoi trecu pe moşia zmeului, ' intrând drept în grajdul cu pricina. 

Când se întunecase de-a binelea şi zmeul se culcase, Polidor ieşi din ascunzătoare, se dădu de 
trei ori peste cap, redeveni pământean şi încalecă pe calul năzdrăvan. 

Cum îl văzu, calul începu să strige: 

— Săi, stăpâne, că mă fură Polidor! 

Şi cât ai clipi năzdrăvanul se făcu iar muscă şi se ascunse în fân. 

Zmeul, cum îşi auzi calul strigând că-l fură Polidor, sări din pat şi veni repede în grajd. Dar, 
nevăzând pe nimeni, mormăi! 

— Bre, bre, şi calul îl visează pe Polidor. Şi el s-a speriat de câte mi-a făcut blestematul ăla. 

Şi se duse să se culce din nou. 

Polidor îl lăsă pe zmeu să adoarmă şi iar se făcu om. Calul, văzându-l, începu iar să strige: 

— Săi, stăpâne, că mă fură Polidor! 

Şi zmeul, cum. Auzi strigătul, veni iar în grajd. Rămase însă mirat să-l vadă iar aşa cum îl lăsase. 
Îşi spuse cu ciudă: 

„Am să-l prind eu odată şi odată pe acest tâlhar, de care şi calul meu e speriat”. 

În sfârşit, spre ziuă, Polidor îşi încercă norocul din nou. Dar de data aceasta la strigătul calului, 
zmeul nu se mai mişcă din pat ci, din contră, îi strigă mânios: 

— Poate să te fure şi dracul, cal afurisit, că eu nu mai vin la tine a treia oară! 

— Dacă-i aşa, zise atunci calul, numai tu eşti de mine, Polidoare! Haide, să fugim până nu se 
face ziuă! 

Când se deşteptă, zmeul se duse în grajd. Calul, însă, nicăieri. 

— Ah, Polidor, pui de lele ce eşti! Nu ţi-a fost de-ajuns că mi-ai mâncat cele douăsprezece fete, 
acum şi calul mi l-ai furat! 

Dar Polidor era departe, pe malul celălalt al râului. Când îl văzu împăratul îl îmbrăţişa şi-l sărută 
cu bucurie. Apoi puse să-l îmbrace în haine scumpe, iar pe fraţii săi îi numi sfetnici. Şi era mare 
veselie la curte, şi toți erau fericiți. 

Trecuse cam o lună de la răpirea calului când, într-o zi, Polidor îşi aduse aminte că în curând 
avea să fie ziua de naştere a fetei împăratului. 

— Măria-ta, i se adresă el împăratului, te rog ca de ziua Domniței să-mi îngădui să-i fac şi eu un 
dar. 

— Şi ce dar ai vrea să-i faci? întrebă împăratul. 

— Cât am stat la zmeu am aflat că are o trăsură de aur, toată înconjurată cu clopoței de argint. 
Vreau să i-o aduc, dar pentru aceasta îmi trebuie trei butoaie cu șoareci şi o căruță cu câlți. 


Împăratul, tare mirat, dădu ordine şi îndată i se aduseră toate cele cerute. Apoi Polidor îşi luă 
rămas bun de la împărat şi de la fraţii săi, care erau iar trişti, crezând că se duce la moarte sigură. 
Pasămite nici ei nu ştiau ce-i poate osul şi cât e de năzdrăvan. 

Ajungând pe înnoptate la moşia zmeului, Polidor dete jos din căruţă butoaiele, din care ieşiră 
puzderie de şoareci, umplând pământul. Şi — minune — unul dintre şoareci grăi către Polidor: 

— Ce porunceşti, stăpâne? 

— Vă poruncesc să vă duceți numaidecât la casa zmeului, să găuriți pământul din jurul magaziei 
unde este ascunsă trăsura de argint şi să-i faceți loc, s-o pot scoate afară. ŞI toate astea până la 
miezul nopții. 

Într-o clipă toţi şoarecii fură la casa zmeului şi se puseră pe treabă. 

Când scoaseră trăsura, Polidor înveli clopoţeii cu câlții pe care-i adusese, ca să nu facă nici cel 
mai mic zgomot, apoi o împinse până la pod, pe care-l trecu cu repeziciune, şi abia când se găsi pe 
pământul împăratului răsuflă adânc, uşurat de-a binelea. 

Când se sculă, zmeul se sperie de ceea ce văzu în curte. Crezu mai întâi că o furtună i-a răscolit 
curtea dar, când observă că-i lipsea trăsura, alergă la pod şi numai ce-şi recunoscu pe malul celălalt 
frumoasa trăsură de aur, în care mai avu vreme să-l vadă şi pe Polidor şezând. Şi începu zmeul a 
plânge şi-a se bate cu pumnii în cap blestemându-l şi țipând. Dar Polidor se îndrepta vesel spre 
curțile împărăteşti care-l aşteptau. 

Iar împăratul şi fiica sa îi ieşiră înainte cale de un ceas şi împreună cu o mulțime de oameni se 
minunau de frumuseţea trăsurii şi de clopoţeii de argint, care răsunau atât de tare, anunțându-l de la 
mare distanță. 

Împăratul îl îmbrăţişa şi apoi urcară toţi trei în trăsură, în drum spre palat, împăratul i se adresă 
deodată: 

— Am văzut de mult că dumneata şi fiica mea vă cam uitaţi galeş unul la altul. Dacă-i aşa, mă 
bucur că fata mea a făcut o alegere bună; şi eu mă gândisem să te fac ginere şi moştenitor al meu. 

Şi, într-adevăr, la scurt timp după aceea, Polidor s-a căsătorit cu Domnița, iar petrecerea de nuntă 
a ținut trei săptămâni încheiate... 

Toate mergeau bine, dar împăratul băgase de seamă că Polidor era cam trist. 

— Ce necaz îți apasă sufletul de la o vreme, fiule? îl întrebă el într-o zi. 

— Ce să am, tată? Mă gândesc cu durere la mama noastră, pe care am lăsat-o singură colo, în 
satul nostru îndepărtat. 

— De ce n-o aduci aici? 

— Aş aduce-o eu, cum nu, dar ca să ajung în sat, trebuie negreşit să trec iar pe pământul zmeului 
spurcat. 

— Ai dreptate, nu există altă cale. Şi-atunci ce-i de făcut? 

— Eu m-am tot gândit şi ştiu ce am de făcut, dar mai întâi trebuie să am învoirea măriei-tale şi a 
iubitei mele soţii. 

— Învoirea noastră o ai. Ce-ai de gând să faci, plecând? 

— Vreau să-l fur şi pe zmeu, de data asta. 

— Să-l furi pe zmeu? strigă împăratul uluit. Cum poţi să faci una ca asta? 

— Încă nu ştiu cum, dar vreau să-l aduc viu. Şi apoi, dacă scăpăm de el, vom uni moşiile lui cu 
ale noastre şi atunci o voi putea aduce şi pe mama încoace, spre binele tuturor. 

— Bine, copilul meu. Sper să reuşeşti. 

— Îţi mulțumesc, măria-ta. 

Îşi luă rămas bun de la soţie, de la împărat şi de la fraţii săi şi plecă, luând cu el doar o bardă şi 
nişte funii de tei. 

Ajuns pe moşia zmeului, se dădu de trei ori peste cap şi luă înfăţişarea unui om tare bătrân. Alese 
apoi un copac, şi începu să lovească cu barda în el, cu gând să-l taie. 

Atunci zmeul, auzind zgomot, se duse grăbit să vadă despre ce-i vorba. 

— Da! ce faci acolo, unchiaşule? întrebă el când ajunse la locul cu pricina. 


— Ce să fac! Iaca, mă căznesc să tai câţiva copaci.! 

— Şi ce vrei să faci cu ei? 

— la, un butoi, ca să prind un afurisit de hoţ care ne face numai necazuri. 

— Da' cine-i ăla? 

— Păi un ticălos, căruia-i zice Polidor. 

— Polidor? răcni zmeul. Poţi să-l prinzi? 

— Da, cu ajutorul unui butoi țeapăn şi mare. Da' de ce întrebi? îl cunoşti cumva? 

— Cum să nu-l cunosc? Mi-a făcut şi mie o groază de necazuri. Şi ce-ai de gând să faci cu el 
după ce l-om prinde? Ştii ce, să nu-l dai la gârlă, să mi-l aduci mie, că te-oi răsplăti bine. 

— Dacă zici aşa, am să ţi-l aduc, jupâne! 

— Şi pentru că eşti bătrân, lasă-mă să fac eu butoiul. Mata odihneşte-te! îl îndemna zmeul, 
înviorându-se. 

— Numai să-l faci țeapăn, adăugă moşul. 

Când butoiul fu gata, moşul voi să se vâre în el, să vadă cit e de tare, dar zmeul se oferi: 

— Ce să intri mata? Lasă că-l încerc eu, că sunt ceva mai tânăr, să-l văd cât ţine la rostogolire. 

Când zmeul fu înăuntru, Polidor puse repede capacul, bătu cercurile şi apoi întrebă: 

— Ia încearcă, vezi e bun? 

— E bun, cum să nu, de vreme ce nici eu nu pot ieşi. 

— Sigur? 

— Sigur! Da' nu-mi deschizi acuma? 

— Ce să-ți mai deschid? Lasă, stai acolo, că-i destul de bine. N-ai înţeles că-s chiar Polidor? 

— Polidor, blestematule!... strigă zmeul îngrozit. 

— Stai liniştit, zmeule, că n-ai ce face. Am să te duc la împărat, la vecinul căruia i-ai făcut atâta 
rău. 

— Ah, hoţomanule, m-ai mâncat fript! se căina zmeul: 

Dar Polidor, care luase iar chipul lui obişnuit, nu-l mai asculta. Pornise, dând butoiul de-a 
rostogolul şi aşa ajunse la împărat şi la ai săi. 

Împăratul, ca toţi ceilalți, se minună şi se bucură că scăpase, în sfârşit, de afurisitul de zmeu, 
care-i necăjea de ani de zile. 

— la să-l văd şi eu prin vrană! 

— Nu, măria-ta, că te soarbe căpcăunul! 

— Cum să mă soarbă? Ce, o să încap eu pe vrana ăstui nimic de butoi? 

Dar, până să-l oprească Polidor, zmeul îl şi sorbi înăuntru şi cum îl sorbi, muriră amândoi, iar 
butoiul plesni şi se făcu țăndări. 

Nu mai era nimic de făcut pentru împărat. Cu durerea în suflet îl îngropară, cu toată cinstea 
cuvenită unui împărat. 

La scurt timp după aceea, Polidor fu ales împărat, în locul socrului său, iar mama sa, pe care o 
adusese între timp, nu-şi credea ochilor, văzând atâta fericire. 

Cu timpul, Polidor a avut o mulţime de copii, printre care şi un băiat la fel de năzdrăvan ca şi el. 

Unul după altul, fraţii săi s-au însurat cu alte fete de împărat de prin împrejurimi. 

Şi astfel au trăit fericiți cu toţii, datorită fratelui lor mai mic, datorită isteţimii şi curajului lui de 
năzdrăvan. 


Daurita 
poveste istro-română 


A fost o dată un crai, care avea o fată atât de frumoasă, că oamenii îi ziceau Steaua de aur, 
Steluţa daurită sau numai Daurita. 
Când a venit vremea să i se mărite fata, craiul a dat sfoară în ţară că oricine vrea să se însoare, să 


vină să-şi încerce norocul, fie de neam mare ori ba, şi el o va da de nevastă aceluia care va veni 
întâiul la miezul nopţii. 

A venit o mulțime de feciori, de pretutindeni, care de care mai frumos. 

Printre ei era şi un cărbunar, tare chipeş, dar mânjit tot de cărbuni. Cum îl văzură ceilalți 
îndreptându-se spre palat, îl şi luară la zor să facă cale-ntoarsă, că un nespălat ca el nu trebuie să 
cuteze a ridica ochii la o fată de crai. 

Cărbunarul însă nădăjduia el în ceva! 

Şi, într-adevăr, la miezul nopţii, cum se face că tocmai el a fost acela are a bătut întâiul în poarta 
palatului! 

Craiul şi fata lui s-au grăbit iute să deschidă, să vadă care le-a fost norocul. Când l-a văzut însă 
Daurita pe cărbunar, aşa negru, mânjit cum era, a şi început a se căina şi a spune: 

— Mai bine moartă, decât nevasta unuia ca ăsta! 

Taică-su însă: 

— Lasă, fata tatii, că e destulă apă şi săpun în casa noastră ca să-l spălăm. 

Şi unde nu l-au despuiat până la piele şi nu l-au spălat şi l-au îmbrăcat în haine frumoase, de 
arăta cărbunarul nostru ca un domn! 

După puțină vreme s-au cununat şi au trăit laolaltă, cu toţii, în bună pace 

Într-o zi îl întreabă nevastă-sa din ce parte a locului este el şi cum se face că niciunul dintre ai lui 
nici nu le scrie nici nu vine să-i vadă. 

— Eh, zise el, eu sunt de tare departe! Dacă vrei să ştii de unde sunt, trebuie să mergi cu mine! 

Pasămite, Daurita voia să ştie ce fel de om este bărbatul ei! 

Şi aşa au făcut. Au cerut încuviințare de la părinţi, au luat o caleaşcă cu doi cai, o pungă de 
galbeni, ceva de-ale gurii şi... duşi au fost. 

Au mers ei ce au mers, li s-au terminat banii; au vândut caleaşca! Au mers încă multă vreme, dar 
la casa lui tot n-ajungeau. Banii pe caleaşcă s-au dus; au vândut un cal! Au mai mers ei ce-au mai 
mers călare amândoi pe un singur cal, li s-au terminat iar banii. Au vândut şi pe al doilea cal şi au 
mers pe jos... până... la o pădure. Fetei de crai îi era frică să treacă noaptea prin pădure şi încă pe 
Jos! 

Soţul ei i-a dat curaj spunându-i că dincolo de pădure e casa lui. Şi aşa a şi fost! înaintea ochilor 
le-a apărut o mândreţe de casă. Era pasămite casa lor, plină cu de toate, nimic nu lipsea din ea. 
Numai că bărbatul fetei de crai era... zmeu! Biata Daurita era tare amărâtă şi tare îi mai era dor de 
ai ei! Dar cât era de departe de toți! De frumuseţea ei se dusese vestea în toate crăiile învecinate. 

Şi tot aşa de repede se răspândise şi vestea că Steaua de aur dispăruse, poate pentru totdeauna! 

Un fiu de crai de prin împrejurimi îşi luă inima-n dinţi şi o porni în căutarea Dauritei. Taică-su 
nu voia să-l lase, în ruptul capului, dar putea să țină piept dorului năvalnic ce-l stăpânea pe tânăru-i 
fiu? Nici vorbă! 

Fiul de crai o porni deci la drum cu inima uşoară, Dumnezeu ştie încotro. 

După ce a străbătut codri mari şi întunecoşi, şi livezi nesfârşite, zări o căsuţă cu o băbuţă. Cum îl 
văzu băbuţa îi şi spuse: 

— Cauti pe Daurita?! Te încumeţi şi tu, tinere, ca şi alții, dar tare mi-e că ți-i pierde capul ca şi 
ei. 

— Nu-mi pasă, bunicuțo, spune-mi dacă ştii încotro s-o apuc ca să ajung cu bine. 

— Eu ţi-aş spune, dar mi-e că n-ai să izbândeşti! Mai bine fă cale-ntoarsă! 

Dar tânărul crai: „Nu şi nu”, că el merge tot înainte! 

I-a mai spus băbuţa că omul Dauritei e zmeu, că e Necuratul, şi că-l va răpune. El, nimic! Atunci 
băbuţa cea bună îi dădu un fir de păr din mustaţa şoarecelui, un fir lung din coada corbului, şi un fir 
de păr din spinarea porcului: 

— Pune-le în cutiuță, că ți-or prinde bine, îl îndemnă bunicuta. 

După ce-i mulțumi pentru sfaturi, pentru curaj şi pentru cele trei daruri, feciorul de crai o porni la 
drum. Trecu peste trei codri şi ajunse la palatul zmeului; 


Steaua daurită privea pe fereastră şi, cum a văzut un om de pe alte meleaguri, i-a ieşit înainte şi l- 
a rugat cu lacrimi în ochi să fugă, pentru că bărbatul ei e zmeu. Cum viteazul nostru nici n-a vrut să 
audă, l-a dus în casă şi l-a ascuns într-o gaură. 

De bună-seamă, zmeul l-a simțit de-ndată ce a ajuns acasă şi l-a şi scos la lumină: 

— Ştiu eu ce cauţi tu aici! Dar n-ai s-o sfârşeşti bine. 

Şi l-a aruncat într-o pivniţă întunecoasă plină cu boabe de tot felul: de grâu, de secară, de mei, de 
ovăz. 

— Să mi le alegi pe toate, bob cu bob, până dimineață! zise zmeul. 

Bietul fecior de crai! Se făcuse aproape ziuă şi el nu alesese nici măcar o grămăjoară, când... 
deodată... un şoricel iese din găuricea lui şi începe să roadă boabe! Ca fulgerul îl săgetă un gând; 
scoase din cutiuță de la piept firul de păr de şoarece, îl arse şi... pe dată, toată şoricimea pământului 
era acolo! Cât ai clipi din ochi, grămezile de grâu, de secară, de mei şi de ovăz erau făcute şi iată-l 
şi pe zmeu că vine să vadă cum s-a descurcat întemnițatul. Nu-i venea a crede că totul e aievea! A 
înghițit găluşca şi i-a dat voie fiului de crai să se plimbe un ceas prin grădină cu Daurita. 

Mare fericire pentru el! Dar Daurita îi spuse: 

— Nu te grăbi, asta-i numai întâia ispravă, să vedem cum vei izbândi la următoarea! 

Într-adevăr, cum se înseră, zmeul îl duse pe un maidan plin cu hoituri de animale de tot felul: 
boi, cai, viței, măgari, câini, nişte gloabe putrezite! 

— Până dimineaţă, să nu mai rămână nimic aici, zise zmeul, ai să mănânci tot! De nu, unde-ţi 
stau picioarele îţi va sta şi capul! 

Bietul de el, se gândea în sinea lui că el n-ar putea înghiţi nici jumătate de oca, darmite atâta 
cărnărie, şi încă împuţită. Când era el mai amărât, vine un corb să fure carne. Şi iar îl fulgeră un 
gând: aprinde firul cel lung din coada corbului şi... deodată pământul se înnegri de puzderie de 
corbi. Într-o clipă, nu rămaseră decât oasele, pe maidan, corbii înghiţiseră şi ultimele fărâmiţe de 
carne! 

Mai e nevoie să spunem cât de mare i-a fost mirarea zmeului?! în ziua aceea, fiul de crai cel 
fericit s-a plimbat două ceasuri cu Daurita stea, care se gândea însă cu întristare cum va reuşi 
băiatul la cea de a treia încercare. 

Seara îi zise zmeul că până dimineaţă să aducă pe lume un copilaş pe care el să-l audă plângând 
din iatacul lui. 

— Vai de mine şi de mine, porcul de zmeu! se văită bietul fiu de crai. 

Şi cum zise vorba asta, pe dată îşi aduse aminte de firul de păr de porc, îl arse şi se şi trezi cu un 
porc cu un pruncuşor în dinţi, pe care i-l aşeză la picioare. ÎI luă în braţe, îl ciupi puţintel de picioruş 
şi pruncuşorul începu să scâncească. Hop! şi zmeul, minunându-se cum nu se mai poate de ceea ce 
auzea şi vedea! Neavând ce face, i-o dădu pe Daurita feciorului de crai şi ei... pe-aci ţi-e drumul, 
lăsându-l pe zmeu cu feciorul porcului! 

Dar fata, cum o porniră, îi spuse: 

— Dragul meu, până acum tu ai fost acela care ai avut de înfruntat necazuri, acum e rândul meu. 

Nu prea pricepu băiatul vorbele ei, dar, cum privi înapoi, se dumiri pe loc: Zmeul în carne şi oase 
venea după el, mâncând pământul, pufnind şi suflând din greu. 

Atunci Daurita aruncă un pieptene şi, oameni buni, ca prin farmec răsări ca din pământ o pădure 
nesfârşită, deasă şi înaltă. Ai fi zis că tinerii noştri au scăpat de duşman! 

Da' de unde! Zmeul după ei! 

Atunci Daurita aruncă un inel şi s-a înălțat îndată un munte înalt, înalt, de ai fi zis că nimeni nu-l 
poate trece. 

Dar zmeul mai avea ceva putere şi l-a trecut, gâfâind, tunând şi fulgerând. 

Atunci fata aruncă o năframă subțire ca firul apei şi pe loc se porni o apă mare, mare de n-a mai 
putut s-o treacă zmeul şi dragii noştri fugari au scăpat, teferi şi fericiţi. 

Toate bune, dar feciorul de crai voia să-şi ducă mireasa acasă, cu cântec şi cu alai, s-o arate lumii 
întregi în toată frumuseţea. De aceea a lăsat-o pe Steaua daurită la un han, la o răscruce de drumuri. 


Ea, biata, s-a învoit, rugându-l numai atât: să nu se lase sărutat de mama lui, că altminteri o va uita. 

Zis şi făcut. Ajunse băiatul acasă, le povesti părinţilor săi toate cele întâmplate, cum izbutise s-o 
scape de zmeu pe vestita Stea daurită. Îi mai rugă ca a doua zi în zori să-i pregătească alaiul pentru 
a-şi aduce mireasa. Mare fericire pentru bieții părinți! Care mai de care să-l sărute şi, mai abitir 
decât toţi, mumă-sa, sărmana, care se topise de dorul lui! El însă, nimic, ca zvârluga îi scăpa din 
mână şi nu se lăsa sărutat! 

Veni însă noaptea, cu îmbietorul somn, care-l cuprinse pe tânărul nostru de îndată ce se vâri în 
aşternut. 

Mama lui, numai mamă să nu fii, atât a aşteptat. S-a aplecat pe fruntea cea trudită şi a sărutat-o! 
Şi a rămas Daurita uitată la hanul de la răscruce, slugă la hangiu. 

Trecu o bucată bună de timp. Feciorul de crai nu-şi mai amintea nimic de întâmplările dinainte şi 
de Steaua de aur. 

Într-o zi, se duse el la vânat cu doi prieteni de-ai lui şi, la întoarcere, poposiră la hanul de la 
răscruce, să îmbuce ceva. Cum bucatele erau bune, vinul ales şi jupâneasa frumoasă, au rămas peste 
noapte acolo. În timp ce feciorul de crai dormea dus, frânt de oboseală, Daurita se aplecă spre el, îi 
sărută fruntea şi-i spuse: 

— Dragul meu tu m-ai uitat, pentru că fără voie-ţi te-a sărutat maica ta, dar eu nu te-am uitat. 

Şi se trezi feciorul de crai şi îndată îşi aduse aminte de toate, toate câte se întâmplaseră, de 
Daurita, cum o scăpase de zmeu, cum o lăsase el singură la han şi cum trecuse atâta vreme fără să 
se gândească la ea. Mare fericire puse stăpânire pe amândoi! Unii povestesc că fiul craiului a luat-o 
îndată pe calul lui şi au pornit-o la palat fără alai, fără fârtați, numai ei doi. Alții spun că, 
dimpotrivă, a lăsat-o din nou la han, s-a dus degrabă la tatăl lui şi s-a întors cu tot alaiul şi a dus-o la 
palat. 

Cum a fost, cum n-a fost, atâta ştiu că s-au cununat, au făcut o nuntă mare, cu cântece, veselie. 
Am vrut să stau şi eu să petrec, dar mi-au dat un picior la spate şi m-au zvârlit încoace, ca să tot 
povestesc... 


Moşneagul şi ciobotarul 
poveste istro-română 


A fost o dată un ciobotar care avea o casă de copii şi nu izbutea să-i hrănească din ce lucra el. 
Erau tare, tare săraci. 

Într-o zi şi-a luat traista şi a plecat în lume după lucru. Mergând el așa, s-a-ntâlnit cu un 
moşneag, care avea şi el o traistă. 

Acesta îl întrebă: 

— Unde mergi? 

— Nu-mi răscoli rana, moşule, că sunt amărât rău. Sunt un om sărac tare. Mă duc să-mi caut de 
lucru. 

— Şi eu merg tot aşa. Hai şi-om merge împreună, spuse moşul. Dacă nu ţi-e cu supărare, du-mi 
şi mie traista asta, că ţi-a fi mai uşor decât mie. Ți-oi spune şi ce am într-însa: sunt trei pâini şi trei 
caşuri. Când ne-o fi foame, om mânca din ele. 

Ciobotarului se vede treaba că-i era tare foame, că nu mâncase nici când plecase de acasă. Merg 
ei ce merg şi bietul de el se tot gândea când o zice mogul că e vremea să mănânce! El, unul, nici nu 
mai putea merge de lihnit ce era! De aceea îi zise moşului: 

— Mergi matale, rogu-te înainte, eu mă mai odihnesc puţin. Te ajung eu din urmă. 

Cum se îndepărtează mogul niţel, el dezleagă traista, ia o pâine şi un caş şi le înghite pe 
nerăsuflate. Apoi o porneşte după moş. Acesta însă ştia că omul nostru se ospătase. 

Mai merg ei ce mai merg şi iar i se face foame ciobotarului, numai că tăcea chitic. Noroc că, 
între timp, îi venise şi moşului a mânca şi spuse: 


— N-ar fi bine să mâncăm ceva? 

— Ba cum de nu, că şi mie mi-e foame. 

Căutară umbra unui copac, scoaseră o pâine şi un caş, îl împărțiră pe din două şi mâncară fiecare 
câte o jumătate. 

— Acum leagă traista, zise moşul; mai avem două pâini şi două caşuri pentru mai târziu. 

— Ba nu, zise cizmarul, nu mai e decât o pâine şi un caş. 

— Păi nu ţi-am spus eu de la început că sunt trei pâini şi trei caşuri?! Oi fi mâncat mătăluță o 
pâine şi un caş şi nu vrei să spui. Dacă ai mâncat spune! 

— Doamne fereşte, n-am mâncat! 

— Ba ai mâncat! 

El însă o ţinea într-una că nu şi nu! Au mers mai departe şi au ajuns la o apă pe care trebuia s-o 
treacă. Bătrânul şi-a făcut cale şi a trecut-o uşor, dar ciobotarul s-a năclăit în noroi, mai-mai să se 
nămolească. 

Când îi venea apa până la genunchi, moşul l-a întrebat: 

— Cine a mâncat pâinea? 

— Feritu-m-a sfântul, n-am mâncat-o eu! Apa i-a ajuns la gât. 

— Cine a mâncat caşu'? 

— Feri-mă, doamne, nu eu! 

— Am să te las să te îneci, ci spune odată cine le-a mâncat? Tu? 

— Nu, nu, nu! 

Moşneagul, văzând că n-are ce face, îl ajută să iasă din nămol. 

Ajunseră într-un oraş mare, unde trăia împăratul. Cum se face însă că toată lumea era cernită şi 
tristă. Au întrebat un străjer de ce e atâta tristeţe în oraş. Acesta le-a răspuns: 

— Cum să nu fie?! împăratul nostru n-are decât o fată şi în clipa asta e pe moarte, nimeni nu o 
poate lecui. 

— Dar unde vi-s vracii? 

— Au văzut-o toţi, şi nu numai ai noştri, au venit de pretutindeni, dar nu-i chip să-i dea de leac. 

Moşul i-a spus atunci că ar vrea s-o vadă şi el. L-au dus la împăratul. 

— Ce-i cu tine, măria ta, de te văd aşa de trist? 

— E rău de tot, moşule. N-am decât o fată şi niciun leac nu o poate însănătoşi. O să moară dintr- 
o clipă într-alta. 

— Ai fi fericit tare dacă s-ar înzdrăveni? 

— Cum nu se poate mai fericit! 

— Dă-mi atunci un fitil, un chibrit, un briceag şi un ac cu aţă. Mă duc în camera ei şi vei vedea 
că se va însănătoşi. 

Şi aşa a făcut. A intrat în camera fetei, biata de ea zăcea mai mult moartă decât vie. A închis uşa 
cu cheia, ca să nu-l tulbure nimeni (numai că ciobotarul tot se uita pe gaura cheii!). A luat moşul 
briceagul, i-a despicat pieptul, a aprins fitilul şi fumul acela i l-a suflat în piept. A cusut-o la loc cu 
acul şi, deodată, fata s-a sculat, a început să cânte şi să joace prin cameră. 

Într-o clipă, jalea cea mare s-a schimbat într-o veselie de nespus. Tot palatul şi tot oraşul se 
bucura pentru că fata împăratului se făcuse bine. 

— Moşule, zise împăratul, cum să-ți mulțumesc? Ce vrei să-ţi dau, aur sau argint? 

Tovarăşul lui de drum îl tot trăgea de mânecă să primească. 

Dar moşul zise: 

— Nu primesc nimic. Eu am tot ce-mi trebuie. Acum muncesc din dragoste pentru oameni, nu 
pentru răsplată. 

Închipuiţi-vă ce supărare pe ciobotar! Mai că-i venea să-l omoare! Nicio vorbă nu mai scotea pe 
drum! 

— Da' ce-i cu tine de eşti mânios şi nu scoţi o vorbă? îl întrebă mogul. 

— Păi cum să mai vorbesc cu tine, când ştiai bine că sunt sărac, cu o casă de copii, şi tu dai cu 


piciorul la atâta bănet! 

— Păi mie nu-mi trebuia! 

— Da-mi trebuie mie! 

— Bravo! Păi, dacă-ţi trebuie, munceşte! Nimic nu se câştigă fără muncă! 

— Las'că, de-om mai întâlni vreodată vreun bolnav de lecuit, nu te mai duci tu, am să mă duc 
eu! 

— De ce nu te-ai dus şi data trecută? Te-am ţinut eu? Şi dac-o fi... te duci tu! 

Au mers ei cât au mers şi au ajuns în alt oraş, mai mare decât celălalt, pentru că, pasămite, aşa 
orânduise lucrurile moşneagul. 

Şi aici era un împărat cu o fată bolnavă, pe care n-o putea nimeni lecui; şi aici toată lumea era 
tristă, tristă. 

Omul nostru, ciobotarul, se duse direct la împăratul şi-l întrebă dacă ar fi fericit să-şi vadă fata 
sănătoasă. Apoi îi ceru fitilul, chibriturile, briceagul, aţa şi acul. Fata mai răsufla încă. Se încuie în 
odaie, şi făcu întocmai cum făcuse moşneagul. Când dădu să mişte însă fata, ea era moartă. Şi 
moartă a rămas. ÎI cuprinse pe ciobotar frica. 

A încercat să fugă pe fereastră, dar n-a putut. Văzând cei de afară că nu mai iese, au spart uşa şi 
au intrat în cameră. 

Sărmanul împărat! Era nenorocit! 

— Mi-a omorât copila! Mi-a omorât copila! 

Moşneagul spuse: 

— Chemați călăii să-l spânzure neîntârziat! 

Au venit călăii, l-au luat cu ei şi l-au dus la spânzurătoare. S-a dus şi moşneagul. 

După ce i-au pus ştreangul de gât, acesta îl întrebă: 

— Cine a mâncat pâinea şi caşu'? 

— Nu le-am mâncat eu! Nu, nu! 

— Măi omule, te-ai lăsat înecat şi acum te laşi spânzurat şi tot n-ai spune că tu le-ai mâncat! 

Atunci moşneagul s-a dus la palat, a suflat viaţă pe trupul neînsuflețit al fetei de împărat şi, 
minune, pe loc a înviat! Şi a trimis vorbă să nu-l mai spânzure pe ciobotar, să-l lase în viață, pentru 
că şi fata de împărat s-a întors la viaţă. Şi i-a spus mogul tovarăşului său de drum: 

— Vezi tu, omule, cine vrea răsplată, trebuie să muncească, dar să muncească bine! 

Şi-au luat ei rămas bun de la împăratul şi au pornit-o la drum. Ajunseră într-o pădure, la un loc 
unde erau multe pietre. Moşneagul îi dădu ciobotarului o cazma şi-i spuse: 

— Sapă aici, între pietrele astea! 

— La ce bun să sapi printre pietre? se răsti ciobotarul. 

— Sapă, îți zic! 

A săpat în cele din urmă, că nu avea ce face. Şi când, ce să vezi, a dat de o comoară: o oală plină 
cu aur! 

Îi spuse moşul: 

— Vezi că şi printre pietre sunt comori?! Acum fă trei grămezi. 

A făcut trei grămezi, 

— Acum ia-o pe care-ţi place. 

— Bine, zise ciobotarul, pe asta o iau. 

— Atunci eu o iau pe asta, zise moşul. 

— Păi... cea de-a treia pentru cine este? 

— Pentru cel ce a mâncat pâinea şi caşul! 

— Eu, eu, eu le-am mâncat! 

— Vezi, omule, te-ai lăsat şi înecat şi spânzurat (dacă m-ar fi lăsat inima pe mine), şi tot n-ai 
spus că tu le-ai mâncat, dar pentru bănet... ai spus. Acum... ia tot şi du-te în drumul tău, numai vezi 
de te schimbă. 

Eu m-oi duce într-al meu. 


Ivanuşka-prostănacul 
poveste liopveană 


Trăia odată o văduvă. Şi avea ea un fecior pe care-l chema Ivanuşka, dar toată lumea îi spunea 
Ivanuşka-prostănacul. Că nu se pomenise om mai prost ca el, de când lumea! Toate le făcea de-a- 
ndoaselea. 

Când ajunse şi el flăcău, maică-sa îi zise: 

— Ivanuşka, băiatule, uite că sosi şi timpul să te însori. Înainte de asta, însă, o să te pun la 
încercare, să văd dacă-ţi vei putea hrăni nevasta şi copiii pe care, negreşit, că-i vei avea. la tu 
măgarul nostru, înhamă-l la căruţă şi du-te în pădure după vreascuri. Dacă reuşeşti să faci asta, eşti 
bun de însurat. 

Zis şi făcut. Mama îl ajută să înhame măgarul şi Ivanuşka plecă la pădure. Acolo se urcă într-un 
copac şi începu să taie chiar creanga de sub el. Nişte oameni îl văzură şi-i strigară: 

— Ce faci, mă, vrei să cazi cu tot cu cracă? N-o tăia pe aia pe care stai. Taie şi tu alta sau, dacă 
vrei neapărat s-o retezi tocmai pe aia, mută-te atunci pe alta. 

— Mai lăsaţi-mă-n pace! strigă el. M-am săturat de poveţe! Şi începu să dea şi mai vârtos cu 
toporul în craca de sub picioarele lui. Curând, craca se frânse şi căzu trosnind. Împreună cu ca căzu 
şi Ivanuşka. Tare se mai sperie şi prinse a striga: 

— Valeu, ajutor, ajutor! 

Oamenii care-l povăţuiseră de bine se întoarseră, îl ridicară, îl scuturară de frunze, văzură că mai 
mult s-a speriat decât s-a rănii, îi încărcară căruța cu vreascuri şi Ivanuşka plecă încetişor către casă. 
Merse el cât merse şi deodată măgarul se opri. Ivanuşka mai întâi îl împinse din spate, apoi îl 
îndemnă cu blândeţe să tragă mai departe căruţa, pe urmă îl şfichiui de vreo două ori cu biciuşca, 
dar măgarul nici că se clinti din loc: era leneş şi mai ales încăpățânat ca un măgar care, vorba ceea, 
se respectă. Neştiind ce să mai facă, Ivanuşka se uită disperat în jur şi văzu un bărbat cărunt, care îşi 
cătrănea”?! barca şi-l întrebă: 

— Ce faci acolo, nene? 

— Ce să fac? Iaca, îmi cătrănesc şi eu barca. 

— Da' de ce? 

— Păi să lunece mai uşor şi mai repede pe apă. 

— N-ai putea să-l dai cu catran şi pe măgarul meu? 

— Ridică-i coada! 

Omul luă cu un şomoiog nişte catran fierbinte şi pac! cu el pe fundul măgarului. Măgarul o tuli 
de nu se mai văzu. Ivanuşka se luă după el, dar nu-l putu ajunge. Se întoarse tot o fugă înapoi şi-i 
zise omului: 

— Rogu-te, dă-mă şi pe mine cu catran! 

— Cu plăcere, flăcăule! Numai dă-ți jos nădragii! Luă din nou şomoiogul şi pac! cu catran. 
Ivanuşka-prostănacul abia de reuşi să-şi tragă pantalonii şi începu să fugă mai abitir ca măgarul. Îl 
prinse din urmă şi sări în căruță. Curând ajunseră pe vârful unui deal şi începură apoi să coboare. La 
vale măgarul fugea şi mai repede. Cu luate astea, Ivanuşka zări în colbul drumului un ac şi strigă: 

— Ha, măgarule, opreşte-te să iau acul! 

Dar cum să se oprească bietul măgar, când căruţa îl împingea la vale?! Atunci Ivanuşka sări din 
mers, se întoarse câţiva paşi, luă acul, ajunse măgarul din urmă şi aruncă acul peste vreascuri. Sări 
înapoi în căruţă şi curând ajunse acasă. Descarcă vreascurile tot căutând printre ele acul, dar nu-l 
găsi. 

— Ce mai cauţi, Ivanuşka? îl întrebă maică-sa privind amărâtă la feciorul său zgâriat şi mânjit cu 
catran. 

— Păi, găsii pe drum un ac şi-l aruncai în căruță, iar acum ia-l de unde nu-i! 


221 ada cu catran, cu smoală, a călăfătui 


— Ar fi trebuit să înfigi acul în gulerul surtucului şi atunci nu l-ai mai fi pierdut. 

— Bine, mamă. Altă dată aşa am să fac. 

— Acum, pentru că eşti ostenit, zise maică-sa, şezi şi mănâncă. 

Îi dădu mai întâi o farfurie cu ciorbă de găină, apoi una cu pilaf. După ce Ivanuşka termină de m 
încât, maică-sa îi spuse: 

— Dă-i câinelui oasele! 

Ivanuşka se sculă de la masă, luă oasele, dar în loc să le ducă în curte câinelui, se apucă să le 
înfigă în gulerul surtucului. Tot făcând el trebuşoara asta, gulerul se murdări și se alese ferfeliță. 

— Ce faci acolo, puiul mamei? 

— Păi, nu mi-ai zis că, dacă nu vreau să pierd ceva, să-l înfig în gulerul surtucului?! 

— Of, băiete, numai necazuri îmi faci!... Mai bine strigam eu „cuţu-cuţu” şi câinele venea 
singur aici. 

Ivanuşka aşa şi făcu. Începu să strige „cuţu-cuţu-cuţu-cuţu!” şi văzu cum se îndreaptă spre el 
starostele satului, care, de fapt, trecea cu treburi spre clădirea obştei. Când acestea se apropie bine 
de tot, Ivanuşka îi aruncă oasele drept în obraz. Furios, starostele îi dădu vreo două după ceafă, se 
scutură de resturile de mâncare şi se duse suduind la treburile sale. Ivanuşka se puse pe bocit că, de! 
îl durea binişor pe unde îl mângâiase mai-marele satului. 

— Of, încetează cu plânsul, îi porunci maică-sa, doar eşti flăcău în toată firea! Nu mai plânge ca 
o muiere! Mai râzi şi tu, mai cânta! Fii mai vesel, ce naiba! 

— Bine, mamă, aşa am să fac. 

— Acum du-te până la mătuşă-ta Irina şi roag-o sa ne împrumute o sticlă de oțet. 

Ivanuşka plecă, dar, spre ghinionul lui, întâlni o înmormântare. Toți îl plângeau pe cel răposat. 
Aducându-şi aminte de ce-i spusese maică-sa, Ivanuşka începu să râdă, să cânte şi să facă tot felul 
de giumbuşlucuri. Câţiva dintre oamenii care mergeau în spatele sicriului puseră mâna pe el şi îi 
traseră o bătaie zdravănă. 

— Îţi baţi joc de noi, nemernicule? Cum poţi râde, când toţi ceilalţi plâng?! Trebuie să plângi şi 
tu împreună cu noi, să-l pomeneşti pe bietul mort! 

— Bine, altădată aşa am să fac. 

Cu toată bătaia primită, flăcăul nu uită de oţet şi merse mai departe la mătuşa Irina, care stătea 
tocmai în capătul celălalt al satului. Aproape de casa ei auzi mai întâi larmă, apoi văzu o ceată de 
oameni în mijlocul căreia doi tineri erau numai zâmbet şi soare. Ivanuşka, amintindu-și păţania de 
mai înainte, începu să bocească de mama-focului, stricând tot cheful nuntaşilor. Vreo doi dintre ei 
puseră mâna pe flăcău şi-i dădură câteva scatoalce, mai ceva ca cei de la înmormântare. 

— Cum, măi? Tocmai în ziua asta de veselie tu te apuci să boceşti ca la mort? Ori ai ceva cu 
mirele sau cu mireasa noastră? 

Ivanuşca nu mai ajunse la mătuşă să ia oţetul şi se întoarse acasă bătut măr. Fără să-i spună 
mamei nimic, îşi luă într-o traistă de-ale gurii, încalecă pe măgar şi, tiptil-tiptil, părăsi casa 
părintească gândindu-se: „Decât aici unde mănânc bătaie de la toată lumea şi toţi mă ştiu de prost, 
mai bine-n lumea largă!...” 

Merse el cât merse, când pe măgar, când pe alături de el, până când ajunse într-un oraş. Nimerise 
într-o zi de târg şi oamenii vindeau ori cumpărau, cai, vaci, boi, porci, oi, colaci, pepeni, covrigi, 
ceapă, usturoi şi câte şi mai câte. Ivanuşka se dădu jos de pe măgar, îl luă de funie şi-l trase după el, 
căscând gura în dreapta şi-n stânga Un om scund şi îndesat îl opri întrebându-l: 

— Cu cât dai măgarul? 

— Păi, nu-l dau. 

— Atunci de ce-ai mai venit la târg?! 

— Caut de lucru. 

— Vii argat la mine? 

— Păi, să vedem despre ce e vorba. 

— O să te plătesc bine. Copii n-am. Doar nevastă învoiala, însă, este să lucrezi un an încheiat. 


Altfel nu-ţi dau niciun ban. Şi încă ceva: trebuie să faci tot ce-ţi voi cere, fără să te superi. Dacă 
recunoşti că te-ai supărat, îţi tai nasul. 

— Mă învoiesc, zise Ivahuşka, dar înţelegerea să te privească şi pe dumneata, stăpâne, şi pe.. 
Nevasta dumitale. 

— Mă învoiesc, zise şi stăpânul şi plecară împreună spre casa acestuia din urmă. 

Nici n-ajunseră bine, că, stăpânul, fără să-l ospăteze sau să-l lase pe bietul Ivanuşka să se 
hodinească, îi puse în mână o coasă şi-l trimise să dea gata fânul de pe luncă. Flăcăul nostru cel 
voinic cosi de dimineaţă până seara, Când simţi că a ostenit, se aşeză să-şi mai tragă sufletul. 
Tocmai atunci veni şi nevasta stăpânului cu mâncarea. Întinse ea un ştergar şi aşeză pe el o strachină 
cu ciorbă, mai mult saramură decât ciorbă! De flămând ce era, Ivanuşka vru să mănânce, dar nu 
reuşi să înghită nici măcar o lingură: atât de sărată era zeama. Ce să mai spun că femeia nu-i 
adusese nici măcar o felie de pâine sau o cană cu apă. 

— Eşti supărat, Ivanuşka? îl întrebă ea. 

— Nu, stăpână, de ce să fiu supărat? Mulţumesc pentru masă, numai că mi-ar fi trebuit şi un 
ulcior cu apă. N-ai vrea dumneata să-mi aduci? 

— Nu, nu vreau. Te superi, Ivanuşka? 

— A, nu, stăpână, nu! zise cu obidă flăcăul. 

În drum spre casă, Ivanuşka se tot gândi cum să se răzbune pe stăpânii cei răi şi hapsâni: „Am 
fost prost destul! A sosit vremea să mă deştept!” se gândi argatul De aceea, cum ajunse în ogradă, 
descăleca de pe măgar şi intră în casă. Nevasta gospodarului tocmai aşeza masa. Ivanuşka, fără să 
stea pe gânduri, se aşeză în dreptul farfuriei cu mâncare aburindă şi frumos mirositoare şi începu să 
mănânce cu lăcomie. Când văzu asta, stăpână-sa înlemni. Tocmai atunci intră şi bărbatu-său cel 
zgârcit. 

— Ce faci, Ivanuşka?! 

— Mănânc, stăpâne, mănânc! Te superi? 

Gospodarul îşi aduse aminte de învoială şi zise: 

— A, nu, băiete, nu! 

Terminând cina gustoasă, Ivanuşka luă ulciorul eu vin, îşi turnă un pahar şi, când să-l ducă la 
gură. Îl auzi iar pe stăpân: 

— Ce faci, Ivanuşka?! 

— Beau şi eu un păhărel, te superi? 

— A, nu, băiete, nu! 

Văzând că lucrurile merg bine, Ivanuşka îndrăzni mai mult: se sculă de la masă, luă din tindă 
pălăria şi bastonul stăpânului, se duse în grajd, scoase afară cea mai bună pereche de cai, o înhămă 
la şaretă şi dădu să plece la plimbare prin sat. 

— Unde pleci, omule? îl întrebă stăpânul. 

— Iaca, plec şi eu să mă plimb oleacă, te superi? 

— A, nu deloc, răspunse stăpânul, deşi era roşu de mânie. 

Când se întoarse de la plimbare, Ivanuşka deshămă caii, îi adapă, îi duse în grajd şi le dădu ovăz. 
Intră apoi în casă şi puse la loc pălăria şi bastonul stăpânului. După aceea îşi aşternu în grajd nişte 
paie şi, ostenit cum era, adormi buştean. 

Aşa trecu aproape anul: când stăpânul îl păcălea pe flăcău, când Ivanuşka îl păcălea pe stăpân, 
dar tot Ivanuşka l-a tras pe sfoară mai des, încât stăpânul nu mai ştia cum să scape de el. 

— Nevastă, zise într-o zi gospodarul, hai să-i plătim şi să-l lăsăm să plece de la noi. Ne-a mâncat 
sufletul şi ne-a chinuit ca pe hoţii de cai! 

— Da' nu s-a împlinit anul. Vrei să-ți taie nasul? 

— Uite cum m-ara înțeles dăunăzi cu el: să-l țin pân-o cânta cucul. 

— Atunci e bine. Urcă-te în nucul din grădină, iar eu o să-l trimit pe Ivanuşka să spargă nişte 
lemne prin preajmă. Când îl vei simți pe aproape, să cânţi ca un cuc, dar cu grijă, să nu cumva 
pârdalnicul de argat să-ţi recunoască vocea. 


Zis şi făcut: se urcă stăpânul tocmai în vârful nucului, iar nevastă-sa îi zice atunci mieroasă 
flăcăului: 

— Ivanuşka, fiule, du-te, rogu-te, şi sparge nişte lemne, să vă pregătesc cina. 

Atunci argatul plecă în grabă, îşi suflecă mânecile, luă toporul şi începu să spargă lemne. 
Deodată auzi din vârful nucului: „cu-cu! cu-cu!” 

— Aoleu! strigă flăcăul, care nu prea voia să plece de la stăpân, nici de l-ar fi plătit cu tot anul. 
Lui îi mergea bine: lucra când voia, se plimba cu şareta când avea chef, iar stăpânul său nu se 
supăra niciodată sau, mai bine zis, nu îşi arăta supărarea. De aceea luă un retevei şi-l aruncă in 
vârful nucului cu toată puterea „ca să alunge cucul. Stăpânul căzu jos întocmai ca o nucă bine 
coaptă. 

— Ce-ai făcut, nenorocitule? ţipă nevastă-sa, care pândise prin apropiere, ca să vadă ce se va 
întâmpla. Mi-ai omorât bărbatul: 

— Te superi, stăpână.? 

— Cum să nu mă supăr, când m-ai lăsat fără bărbat?! 

Ivanuşka nu se gândi mult, luă cuțitul, după cum fusese învoiala şi vru sări taie nasul, dar în cele 
din urmă se mulțumi să-i dea peste nas, că prea-l ţinuse stăpâna-sa pe sus. Când văzu că a scăpat 
numai cu atât, femeia îi spuse printre lacrimi: 

— Du-te în odaia mare şi acolo ai să găseşti lada mea de zestre. Ia din ea trei bulgări de aur şi 
pleacă. Vreau să-mi îngrop bărbatul fără ajutorul tău, cel care l-ai omorât! 

Ivanuşca încarcă pe măgarul său cei trei bulgări de aur şi plecă spre casă. Pe drum nu mai putea 
de bucurie că are s-o vadă pe maică-sa şi că nu se întoarce Ivanuşka-prostănacul, ci un om ca toți 
oamenii, cu mintea întreagă şi, în plus, cu trei bulgări de aur. Se gândi fericit că bătrânețile maică-si 
vor fi liniştite şi că ea nu se va mai chinui ca până acum din pricina lui. 

Merse el ce merse şi-l prinse noaptea chiar în mijlocul codrului. „Ce să fac? se întrebă Ivanuşka. 
N-am încotro. Să-mi caut un loc unde e pădurea mai deasă ori iarba mai înaltă, să leg măgarul de un 
stejar şi să încerc să dorm.” 

Dar numai ce îşi pregătise culcuşul şi ațipise, că îndată auzi glasuri de bărbaţi. Se ridică atent, se 
furişă în direcţia din care se auzea larmă şi văzu nişte tâlhari strânşi în jurul unui foc. Deasupra 
flăcărilor atârna un cazan enorm, în care fierbea un bou. În aşteptarea ospățului, tâlharii ţineau sfat 
unde să-şi ascundă aurul şi încotro să se mai ducă la furat, căci ei erau din aceia care-i jefuiau 
deopotrivă şi pe cei bogaţi, şi pe cei săraci. 

Ivanuşka se cațără binişor în stejarul sub care adăstaseră hoţii şi ascultă totul cu luare-aminte. 

După ce mâncară şi băură pe săturate, tâlharii adormiră fiecare pe unde apucase. Ivanuşka se 
dădu jos tot aşa, tiptil cum se urcase, încarcă pe unul din caii tâlharilor desaga în care băgă aurul său 
şi pe cel al. Hoţilor. Dar, tocmai când încalecă pe cal, unul dintre tâlhari se trezi şi începu să tipe: 
„Hoţii, hoții!”, Auziţi şi vă minunati: hoţi care să strige că li se fură ce-au furat! Săriră toți în 
picioare. Încălecară pe cai şi porniră în urmărirea lui Ivanuşka. Flăcăul nostru nu mai era însă 
demult Ivanuşka-prostănacul şi să vedeți ce gând i-a venit! 

Opri calul, trase de pe el desaga cu aur, rupse o creangă, o îmbrăcă în haina pe care o scosese în 
grabă de pe el, îi puse deasupra pălăria sa şi le prinse toate, bine, în şa. Dacă te uitai din spate, 
puteai jura că e un călăreț adevărat, mai ales că era noapte, iar luna abia răsărise. Lovi calul cu o 
nuieluşă şi acesta porni ca vântul. Tocmai atunci începură să se audă apropiindu-se şi tâlharii care îl 
urmăreau pe flăcău. 

Ivanuşka se ascunse îndată după un copac bătrân. Hoţii trecură pe lângă el, nevăzându-l, chiuind 
şi țipând: 

— Uite-l, e în faţă! După el! şi începură să-şi slobozească pistoalele în haina şi pălăria lui 
Ivanuşka. Bietul cal se sperie şi începu să alerge nechezând. Cât or fi fugit ei aşa, flăcăul nostru n-a 
mai aflat. Aruncă în spinare desaga cu aur şi se înapoie să-şi ia măgarul, care, tremura tot de 
spaimă. Ivanuşka îl mângâie ca să-l liniştească, apoi îl încarcă fără grabă cu desaga doldora de aur, 
îl luă de căpăstru şi porni pe alt drum decât cel pe care fugiseră tâlharii. Măgarul mergea cuminte în 


spatele stăpânului. Parcă se deşteptase şi el o dată cu flăcăul. După vreo două-trei zile ajunseră în 
satul lui Ivanuşka. Pe când intrau pe uliţa unde-i era casa părintească, Ivanuşka o văzu încă de 
departe po maică-sa, care stătea în poartă, tot uitându-se lung, să vadă de nu i se întoarce feciorul. 
Când îl zări, mai să nu-i vină să-şi creadă ochilor. Ivanuşka băgă de seamă că, aşteptându-l, maică- 
sa îmbătrânise într-un an cât în zece. 

Mare fu bucuria ei când văzu că i se întorsese fiul, dar şi mai mare când îşi dădu seama că 
Ivanuşka nu mai era prostănacul de odinioară, ci un om harnic, aşezat şi chibzuit. Atunci maică-sa 
îşi tinu promisiunea pe care i-o făcuse când îl trimisese la pădure după vreascuri şi curând ii găsi o 
fată pe măsura lui: frumoasă, muncitoare, cuminte. Şi făcură o nuntă ca-n poveşti, unde s-a tot băut 
şi s-a mâncat şi poate, nici acum, după ce v-am spus povestea, nu s-o fi terminat. 


Ivanuşka-neascultătorul şi bătrâna vrăjitoare 
poveste liopveană 


Trăiau odată într-un sat de pescari o femeie necăjită şi băieţelul ei pe care-l chema Ivanuşka. Şi 
era într-atât de neastâmpărat, încât niciodată n-asculta de poveţele maică-si, n-o ajuta la treabă şi 
nici măcar nu voia să rămână cuminte acasă, atunci când ea pleca la muncă. 

Într-o zi, înainta de a pleca la treabă, femeia îi spuse: 

— Ivanuşka, fiule, eu mă duc. Tu spală-te, îmbracă-te, dă de mâncare Va pui şi la purcei. Uite, 
aici. Ai turtă şi lapte, mănâncă pe săturate, joacă-te prin ogradă, dar fu cuminte! Poţi să ieşi chiar pe 
uliţă, daca vrei, dar. Fiule, să nu: te depărtezi prea mult şi să ai grijă de casă. 

Ivanuşka— ascultă tot ce-i spuse maică-sa, dar de făcut, făcu tocmai pe dos. Îndată ce mama 
plecă, îi lăsă pe bieţii puişori şi purceluşi de izbelişte, iar el se duse in fugă la Dunăre. La mal erau 
trase mai multe bărci. Ivanuşka sări în prima din ele şi se plimbă până se plictisi, apoi se aruncă în 
apă şi începu să se scalde. Deodată, se iscă parcă din senin un vânt năprasnic ce se transformă 
curând într-o adevărată furtună! Cu greu reuşi Ivanuşka să se urce înpoi în barca pe care valurile o 
împinseseră tocmai în mijlocul Dunării. Furtuna şi valurile duceau tot mai departe lotca, spre inima 
Deltei, în stufăriş, printre tulpini şi lujere. Când furtuna se mai potoli era de acum miezul nopții şi 
se lăsă un întuneric aşa de negru, de nici pe tine nu te vedeai. Ivanuşka se pomeni singur-singur, el 
în împărăția ţânţarilor, cure îl înțepau fără milă. Abia după ce se crăpă de ziuă şi rămase să se audă 
numai orăcăitul broaştelor, țipetele rațelor sălbatice şi ale altor păsări care viețuiesc în Deltă, băiatul 
îşi dădu seama unde se află şi se înspăimântă. Se ghemui pe fundul bărcii şi începu să plângă în 
hohote. Bătrâna vrăjitoare, care îşi avea sălaşul pe plaur, îi auzi plânsul, veni în grabă şi zise: 

— De ce te smiorcăi, băieţelule? Mai bine vino încoace, să-ţi dau de mâncare şi să-ți potolesc 
setea. 

Vrăjitoarea îi vorbise blând, cu glas prefăcut, dar cum se apropie Ivanuşka de ea, îl înhaţă şi îl 
băgă într-un sac. Apoi ridică sacul pe umeri şi-l duse la ea acasă. Era o vrăjitoare îngrozitor de 
pocită, cu nasul mare şi cu urechile clăpăuge, plină de bube şi de păr; dar copiii ei erau încă şi mai 
urâţi, nişte dihănii negre şi fioroase, cu coarne şi coadă. 

Ajunsă acasă, vrăjitoarea se uită la Ivanuşka iscoditor, apoi îl închise într-o cuşcă strimtă şi-i 
spuse: 

— O să te țin aici, şi o să te silesc să mănânci mult, până când o să te îngraş.i. Atunci o să te pun 
la frigare şi o să le dau copiilor mei să-şi astâmpere foamea. 

Ivanuşka începu să plângă şi să se văicărească, dar de scăpat nu putu scăpa. Vrăjitoarea îl lăsă 
închis în cuşcă, se duse la barca lui, se aşeză în ea şi plecă să se plimbe prin stufărişuri. Merse ea ce 
merse, şi, deodată, văzu o fetiță care spăla rufe. Se apropie de ea tiptil, o înhaţă şi o vâri în acelaşi 
sac în care-l băgase şi pe Ivanuşka. O duse şi pe ea la colibă, unde-i zise: 

— Ai să stai şi tu tot în cușcă! 

Dar, înainte de a face asta, hoaşca de vrăjitoare îşi dădu seama că nu i-ar strica s-o ajute cineva la 


treburile casei şi atunci se răzgândi: 

— Dacă ai să fii ascultătoare şi supusă, am să te las prin curte să mături, să speli, să găteşti. 

Alonuşka, fiindcă aşa o chema pe fetiță, o asculta în toate: deretica, spăla, gătea, mătura. 

— Să fierbi, Alionuşka, nişte lături şi să i le dai slăbănogului ăla din cuşcă să le mănânce, îi 
spunea vrăjitoarea în fiecare dimineaţă. 

Fetiţa pregătea lăturile, le fierbea, dar le turna, fără să vadă bătrâna vrăjitoare, în troaca din care 
mâncau dihăniile ei de copii. 

Pentru Ivanuşka făcea plăcinte pufoase şi bune, pe care le ascundea în sân şi i le aducea în taină, 
zicându-i: 

— Mănâncă plăcintele astea anume făcute pentru tine, deşi vrăjitoarea mi-a poruncit să-ți dau 
numai lături. Mie însă mi-e milă... 

— Cum te cheamă? o întrebă într-o zi băieţelul. 

— Alionuşka, răspunse fetiţa. Dar pe tine? 

— Ivanuşka. 

— Rabdă, Ivanuşka, rabdă, că va veni şi vremea când vom scăpa de aici. 

Şi aşa trecu o zi, trecură două, trecură nouă... Dar iată că, într-o seară, veni bătrâna vrăjitoare şi 
zise: 

— [a întinde, Ivanuşka, un deget, să-l pipăi, să văd dacă te-ai mai îngrăşat. Te-a hrănit bine 
Alionuşka? 

Băiatul întinse degetul mic de la mâna dreaptă. Vrăjitoarea îl pipăi şi zise bucuroasă: 

— Ţi-a venit timpul! Te-ai îngrăşat destul. O să te frig pentru copiii mei. Alionuşka, aprinde 
focul în sobă! Până s-o încălzi, o să mă culc niţel că tare-s ostenită. 

Fetiţa aprinse un foc zdravăn. Vrăjitoarea se culcă şi îndată adormi buştean. Când văzu asta, 
Alionuşka băgă cu grijă mâna sub perna scorpiei şi luă de acolo cheia cuştii. Apoi fugi, îi dădu 
drumul lui Ivanuşka şi-i zise în şoaptă: 

— Mai repede, s-o legăm pe vrăjitoare de mâini şi de picioare, să-i facem vânt în sobă şi după 
aceea să fugim cu barca! 

Zis şi făcut. O legară pe baborniță de mâini şi de picioare, o înfăşurară de câteva ori într-o cârpă 
mare cam cât un cearşaf şi o împinseră cu toată puterea în cuptor. Pe urmă astupară gura cuptorului 
cu un pietroi, pentru ca hârca să nu poată ieşi, iar ei se urcară într-un stejar înalt-înalt, şi rămuros şi 
aşteptară să vadă ce se întâmplă. Curând sosiră în fugă puii vrăjitoarei. 

— Hmm! Ce frumos miroase! 

Dădură la o parte pietroiul de la gura cuptorului şi văzând carnea rumenită strigară: 

— Să punem masa! Să-l mâncăm pe Ivanuşka! întinseră masa în curte, la umbra stejarului în 
care se ascunseseră Ivanuşka şi Alionuşka. Înfulecară care mai de care, gata să crape de atâta 
lăcomie. Apoi se întinseră pe iarbă, lăudându-se: 

— Ce grozav, ne-am săturat! Bună-i carnea de băiat! Alionuşka şi Ivanuşka nu mai răbdară şi se 
dădură de gol: 

— Vai, amar v-aţi păcălit! Vrăjitoare-aţi înghițit! 

— Cine vorbeşte acolo? se întrebară puii scorpiei, care nu se mai opreau din lăudat. 

— Ce grozav ne-am săturat! Bună-i carnea de băiat! Alionuşka şi Ivanuşka iar nu răbdară şi 
strigară din vârf ul stejarului: 

— Vai, amar v-aţi păcălit! Vrăjitoare-aţi înghițit! De astă dată lighioanele de pui se uitară spre 
vârful stejarului şi văzură scufița roşie a fetiţei şi pantalonaşii albaştrii ai băieţelului. 

— Aha! Voi eraţi! Nu ne mai scăpaţi! 

Începură să se caţăre pe scara care rămăsese sprijinită de stejar, dar nu le fu dat să ajungă prea 
sus, pentru că Ivanuşka şi Alionuşka scuturară scara şi apoi o traseră spre ei. Atunci puii vrăjitoarei 
începură să roadă cu dinţii lor ascuţiţi trunchiul stejarului. Cei doi copii văzură treaba asta şi-şi 
spuseră înspăimântați: 

— Acum s-a zis cu noi! 


Deodată însă zăriră zburând deasupra lor nişte gâşte albe-albe şi le strigară: 

— Gâşte cu aripi de nea! Dacă în zbor ne veţi lua şi acasă ne veţi duce, vă vom da porumb de-ăl 
dulce! 

Gâştele însă nu îi auziră şi zburară mai departe. lată că apoi trecură alte gâşte, de astă dată 
cenuşii. Ivanuşka iar începu să strige: 

— Fi, voi gâşte cenuşii! Ajutati-i pe copii! Până acasă de ne-oţi duce, vă vom de porumb de-ăl 
dulce! 

Alionuşka strigă şi ea la fel. 

Gâştele poposiră atunci pe crengile stejarului. Una dintre ele îl luă pe Ivanuşka, alta o luă pe 
Alionuşka şi, fâl, fâl, se ridicară în înaltul cerului. 

În clipa următoare stejarul se prăvăli peste puii vrăjitoarei şi îi făcu una cu pământul. 

Zburară cât zburară gâştele sure şi-l lăsară pe Ivanuşka tocmai pe acoperişul casei sale. Mama 
lui, săraca, îl căutase între timp peste tot, prin casă, prin ogradă, pe uliţe, prin fântâni şi-i întrebase 
pe vecini cu lacrimi in ochi: 

— N-aţi văzut un băiețaş, cu albaştrii pantalonaşi, cu păr blond nepieptănat şi pe faţă nespălat? E 
Ivanuşka al meu? Unde umblă teleleu? 

Dar nimeni nu-l mai văzuse şi nici nu mai auzise nimic despre el. 

Tocmai în acea zi mama îi chemase la ea acasă pe toți copiii din sat — prietenii de joacă ai lui 
Ivanuşka. Anume pentru asta făcuse multe bucate şi mai ales turtă dulce care-i plăcea mai mult lui 
Ivanuşka, pentru ca mâncând copiii să-şi aducă aminte de fecioraşul ei. 

Când gâştele îl lăsară pe Ivanuşka pe acoperişul casei, mama tocmai începuse să împartă ceea ce 
pregătise. 

— Tu, ce alergi ca un prâsnel, ia un rumen colăcel! Tu, ca să-ţi aduci aminte, gustă oleacă din 
plăcinte. Iar tu, băieţel, ia un covrigel, uită-te prin ol, doar doar ai să-l vezi departe, pe Ivanuşka din 
moarte! 

Iar Ivanuşka odată strigă de pe acoperiş: 

— Turtă dulce de mălai, mie, mămucă, nu-mi dai? 

— Aţi auzit ceva? tresări maică-sa, sau mi s-a părut mie?! 

— Nu, nu n-am auzit nimic! răspunseră copiii. Mama începu din nou să împartă bunătăţile şi să 
se tânguie: 

— Băieţelul meu iubit, unde-o fi pierit? Of, ce amantă soartă, n-am să-l văd vreodată... Luaţi, 
fetițe, băieţei, turtă dulce, colăcei, râdeţi şi vă zbenguiţi, de Ivan să v-amintiți! 

— Turtă dulce de mălai, mie, mămucă, nu-mi dai? strigă, de data asta mai tare, Ivanuşka. 

Atunci mama aruncă o privire spre acoperişul casei și-l văzu acolo pe băieţelul său. Şi tare se 
mai bucură. 

— Unde ai fost? De unde vii? Cum de eşti printre cei vii? 

Apucă în graba mare o scară şi-l cobori de pe acoperiş. Şi fu cât pe aci să-i tragă o bătaie, 
amintindu-şi câte a îndurat din cauza neascultării lui. 

— Stai, mămucă, nu mă bate! Că vă spun de câte toate am văzut şi-am pătimit, din cuvânt că ți- 
am ieşit, zise Ivanuşka în grabă. 

Apoi începu să le povestească, cu lacrimi în ochi, cum nu a ascultat-o el pe maică-sa, cum s-a 
dus la Dunăre, cum a luat o barcă şi s-a plimbat cu ea, cum a început furtuna şi lotca a ajuns 
departe, în Deltă, până la marginea plaurului unde trăia vrăjitoarea cu puii săi, cum au vrut aceştia 
să-l mănânce şi cum a reuşit să scape, prin ce minune, datorită Alionuşkăi şi gâştelor sure. Şi copiii 
şi mama ascultau şi se mirau. 

Între timp ajunse şi Alionuşka la ai săi, adusă de gâştele sure. Doar că ea era o fată cuminte, 
ascultătoare şi deşteaptă: numai aşa reuşise să se descotorosească de bătrâna vrăjitoare şi să-l scape 
şi pe Ivanuşka cel neascultător, care, din ziua aceea, niciodată n-a mai ieşit din cuvântul mamei sale. 


Căpitanul Protopei şi fata de împărat 
poveste liopveană 


A fost odată un împărat care avea o fată. Despre frumuseţea ei se dusese vestea peste mări şi ţări. 
Dar într-o zi prinţesa fusese răpită, îmbarcată pe o corabie şi dusă cu sila pe meleaguri necunoscute. 
De atunci nimeni nu măi află nimic despre ea. Împăratul dădu sfoară în ţară, că aceluia care o să-i 
aducă fata, are să i-o dea de nevastă şi o să moştenească tronul împărătesc. 

Niciun tânăr de neam nu se încumetă la o treabă atât de primejdioasă. Asta ar fi însemnat să pleci 
peste mări şi oceane, să înfrunți furtuni şi primejdii de neînchipuit, să navighezi spre locuri neştiute. 
Nu, asta nu era de ei!... 

lată că într-o zi se înfățişă împăratului un tânăr şi-i zise: 

— Luminăţia-voastră, sunt căpitanul Protopei şi vreau să încerc să vă găsesc fata. Dar, rogu-vă, 
pentru asta, să-mi dați o corabie, oameni viteji şi arme. 

Împăratului, şi mai ales împărătesei, care se ţinea tare fudulă, nu le-ar fi convenit deloc ca, în caz 
de izbândă, să dea fata şi jumătate din împărăție, unui oarecine, ca mai toți supușii împărăției. Era 
Protopei tânăr, voinic şi frumos, dar îi lipsea obârşia înaltă, nu era de neam. În cele din urmă însă 
împăratul, din dragoste pentru fată, dar împotriva voinţei împărătesei, se învoi ca Protopei să 
încerce să-i găsească fiica. 

— Fiica mea va fi nevasta celui care o va. Salva, zise el. 

Porunci apoi să fie pregătită de călătorie cea mai bună corabie din împărăție, împreună cu tot ce 
mai ceruse Protopei. Căpitanul alese oameni de nădejde, ca să-l însoţească, marinari încercaţi, ce 
străbătuseră mări şi oceane. Printre ei se nimeri însă şi unul care avea gânduri ascunse, invidios pe 
Protopei, la gândul că acesta, într-adevăr, s-ar putea însura cu fata de împărat şi stăpâni, cu timpul, 
împărăția. 

Multe greutăţi înfruntară ei pe mări şi oceane, dar în cele din urmă ajunseră în țara unde fata de 
împărat era închisă într-un palat cu totul şi cu totul de cristal. 

Pe înserat, corabia acostă într-un loc de unde nu putea fi văzută de către străjerii palatului. 
Căpitanul hotărî să plece într-acolo însoţit de câţiva dintre cei mai vrednici marinari. 

— Pe mine nu mă iei? îl întrebă omul cel invidios, care între timp, prin prefăcătorie, îi câştigase 
încrederea lui Protopei şi devenise slujitorul său. 

— Nu. Tu rămâi să ai grijă de corabie, aşa încât să putem pleca îndată ce aducem fata: nu cumva 
să ne ajungă din urmă străjerii cu corăbiile lor. 

Protopei şi ceata sa de voinici coborâră pe mal şi se furişară spre palatul de cristal, unde domnea, 
ca de obicei, liniştea. Paznicii, care tăifăsuiau. Care jucau un joc ce semăna cu şahul de la noi, care 
şedeau cu sulițele culcate lângă ei, toropiţi de căldură şi plictiseală. Erau totuşi mulți şi Protopei se 
gândi că e mai bine să aştepte sosirea nopții, ca să-i poată ataca prin surprindere. Până atunci se 
ascunseră într-o pivniţă din curtea palatului. Când se întunecase de-a binelea şi luna încă nu 
răsărise, marinarii se despărţiră în mici cete şi năvăliră pe neaşteptate peste paznicii care stăteau 
pâlcuri-pâlcuri în jurul palatului. Paznicii încercară să se împotrivească, dar fură repede legaţi 
fedeleş şi aruncaţi în pivniţa în care mai înainte aşteptaseră Protopei şi ai săi. La intrarea palatului, 
garda era însă şi mai numeroasă şi alcătuită tot din oameni voinici şi viteji, gata să-şi dea şi viața 
pentru împăratul lor. Dar mai voinici şi mai viteji ca Protopei şi ca oamenii săi tot nu erau! Aşa că 
până la urmă marinarii îi dovediră şi pe aceştia, îi legară şi îi închiseră şi pe ei în pivniţă. Apoi 
căpitanul intră în palat şi se duse drept în odaia unde era fata de împărat. Aceasta se trezise din 
cauza larmei şi aştepta înspăimântată să afle ce se întâmplă. Protopei îi spuse că e trimis de tatăl ei 
s-o salveze. Când auzi asta, prinţesa se bucură nespus şi se apropie încrezătoare de el, mai ales că 
vocea îi păruse a unui om de treabă. 

Protopei o luă de mână şi o conduse afară din palat. Apoi îşi strigă oamenii şi fugiră cu toţii spre 
corabie. În acest timp, de după dealuri răsări luna. Fata se uită cu luare-aminte la Protopei şi îl 
îndrăgi pentru toată viața. 


Ajunseră lângă corabie când ea îşi dădu seama că în graba plecării îşi uitase inelul în cameră. 
Atunci Protopei porunci omului său de încredere sa o ducă pe corabie şi să-l aştepte, până când se 
întoarce cu inelul, iar el fugi cât îl ținură picioarele spre palatul de cristal. Ajunse îndată, intră în 
camera cu pricina, luă inelul, îl puse în buzunar şi fugi înapoi spre corabie. Corabia însă ridicase 
ancora şi plecase. Abia se mai vedea la orizont. „De bună seamă, omul meu de încredere a hotărât 
să se descotorosească de mine”, gândi Protopei. 

Să plece spre ţara sa nu avea cum. Să rămână în împărăţia în care eliberase fata, era prea 
primejdios. De aceea, Protopei trecu munții şi ajunse în altă împărăție. 

Acolo, într-o zi, auzi nişte sunete fermecate ce răzbăteau dintr-o casă cu toate uşile şi ferestrele 
deschise. Intră vrăjit înăuntru. În toate camerele erau numai armonici, de la cele mai mici până la 
cele mai mari, frumoase cum nu mai văzuse, şi care scoteau sunete la cea mai mică adiere de vânt 
ce intra pe uşi şi ferestre. Privindu-le, lui Protopei i se făcu dor de meleagurile natale, de cei cu care 
îşi petrecea duminicile şi zilele de sărbătoare. Cuprins de amintiri „luă una din acele armonici şi 
începu să chite, îndată apărură ca din pământ slugile casei şi îl ameninţară cu moartea. 

— N-am vrut să o fur, ci doar să cânt! se apără Protopei lăsând jos armonica 

Slugile însă nu se milostiviră de el, îl legară şi îl duseră în faţa împăratului, stăpânul casei- 
minune. Acesta îl întrebă ce caută pe pământurile lui. Protopei îi răspunse că e un călător care bate 
lumea-n lung şi-n lat şi îl rugă să-l lase să plece. Dar degeaba, împăratul nu se lăsă înduplecat şi îi 
zise: 

— O să-ţi dau drumul, numai dacă pe munţii aceia golaşi din faţa palatului ai să faci să crească o 
pădure mândră, cea mai mândră din toate pădurile împărăției mele. Mulţi au încercat, dar nu au 
izbutit. 

Trecur trei ani încheiaţi şi iată că pe munţii aceia Protopei reuşi să facă să crească o mândreţe de 
pădure. Împăratul privi pădurea şi inima i se umplu de bucurie. 

— Eşti un om vrednic, Protopei! îi zise el. M-ai slujit cu credință. Drept răsplată pentru bucuria 
pe care mi-ai făcut-o, îți dau trei daruri: un cal, un paloş şi o floare. 

— Îţi mulțumesc, măria-ta, dar... îndrăzni să spună căpitanul, mi-ar trebui mai degrabă o 
corabie. 

— Darurile mele îţi vor fi de ajuns! spuse împăratul zâmbind în barbă. Ia încalecă tu calul! 

Voinicul încalecă şi calului îi crescură îndată aripi. 

— Şi paloşul? întrebă minunat Protopei. 

— a-l. Du-te la stânca cenuşie de colo şi izbeşte-o cu el. 

Protopei se duse şi izbi stânca, gândindu-se că praful se va alege de paloş, dar mare-i fu mirarea 
când văzu piatra despicându-se în două. 

— Dar, floarea? mai vru să ştie el, 

— Iat-o, când ai s-o miroşi, îți va îndeplini orice dorință. Acestea sunt tainele darurilor şi să nu le 
spui nimănui. Şi acum hai să ne despărțim, căci îţi citesc pe chip că arzi de nerăbdare să ajungi la 
tine acasă. 

— Mi-ai ghicit gândul, luminăţia-ta, răspunse recunoscător Protopei. 

Împăratul îl îmbrăţişa, Protopei mulţumi pentru daruri, dădu pinteni calului şi iute ca gândul se 
pomeni în țara sa. Acolo începu să întrebe dacă se întorsese fata de împărat şi află că nu. Cu ajutorul 
florii primite în dar îşi înălță, chiar în apropierea curților împărăteşti, un palat mândru cum nimeni 
nu mai văzuse niciodată prin locurile acelea. Apoi începu să aştepte sosirea corăbiei care întârziase 
atâta vreme din cauza vântului potrivnic. Dar iată că sosi şi ziua când fata de împărat ajunse în 
sfârşit acasă, însoțită de omul de încredere al lui Protopei. Bucuria la curtea împărătească fu 
nesfârşită, iar împăratul zise: 

— Fata mea, aşa cum a fost învoiala, va fi nevasta celui care a salvat-o! 

— Eu am salvat-o, spuse ticălosul care-l înşelase pe Protopei. 

— Atunci a ta să fie şi să facem nunta! împăratul porunci să fie chemaţi la ospăț toţi oamenii de 
neam şi-l invită şi pe stăpânul palatului care-l întrecuse în frumuseţe chiar şi pe al său. „Stăpânul nu 


poate fi decât un om bun, de vreme ce duce o viaţă atât de liniştită şi cumpătată”, se gândi el. 

La nuntă, mincinosul care spusese că a eliberat-o pe fata de împărat stătea la locul cel mai de 
vază, aşezat pe douăsprezece, perne. Când îl văzu intrând pe Protopei, începu să tremure atât de 
tare, încât pernele de sub el se răzlețiră căzând una câte una. Împăratul îl privea uimit. 

— Protopei este cel care m-a salvat! strigă atunci fata împăratului. El s-a întors după inelul pe 
care îl uitasem, când am fugit spre corabie. 

Protopei scoase din buzunar meiul şi o întrebă: 

— ÎI recunoşti? 

— Da! Acesta este inelul meu! zise prinţesa. 

— Trei am încheiați am muncit din greu ca să-mi răscumpăr îndrăzneala de a mă fi întors după 
el, îi mărturisi Protopei. 

Împăratul porunci ca ticălosul slujitor să fie dat pieirii, iar prințesa să se mărite cu căpitanul 
Protopoj şi să se mute în palatul pe care acesta şi-l înălțase aproape ieste drum de cel împărătesc. 

Trăiră ei cât trăiră, Protopei însă nicicum nu reuşi să câştige bunăvoința împăratului şi mai ales a 
împărătesei, căci luminăţiile lor nu-i puteau ierta faptul că nu e de neam mare şi că se dovedise mai 
viteaz şi mai curajos decât toți tinerii prinți şi curteni. Azi aşa, mâine aşa, până când împăratul 
porunci ca Protopei şi soţia sa să se mute într-o cocioabă. 

lată însă că un împărat vecin veni cu război împotriva împăratului-socru. Protopei o rugă pe 
tânăra lui nevastă să meargă la tatăl ei să-l înduplece ca şi el să fie lăsat să lupte. Cu greu o ascultă 
împăratul, dar până la urmă se învoi. Porunci să fie scos din grajd cel mai răpciugos cal şi dat 
ginerelui. Protopei îl încalecă, dar arăta aşa de jalnic, încât toţi ceilalți oşteni începură să râdă în 
hohote: 

— Uite cine merge să ne ajute! 

Protopei se târî cum putu în urma oștii, până dădu de o mlaştină în care îşi lăsă calul primit de la 
socru-său. Apoi îşi chemă calul înaripat şi, într-o clipă, îi ajunse pe ceilalți, îi întrecu, tăie o groază 
de duşmani cu paloşu-i fermecat, pe ceilalți îi puse pe fugă şi se înapoie în mlaştină. Acolo 
descăleca şi se transformă iar în ginerele oropsit de care râdeau toţi curtenii, ţinând isonul 
împăratului. Când oştenii îl văzură, începură să-l batjocorească. 

— Tot aici stai? Noi i-am învins pe duşmani, iar tu nici măcar n-ai putut ajunge pe câmpul de 
luptă! 

Apoi alți duşmani veniră asupra împărăției, pe care tot Protopei, neştiut de nimeni, îi învinse; 
chiar năvălitori şi mai cruzi îi călcară, dar Protopei salvă ţara şi de astă dată. 

Într-una din zile, fata împăratului îl întrebă: 

— Spune-mi, Protopei, cum de ai câştigat atâtea războaie? În ce îţi stă puterea? 

Deşi cel care îi dăduse cele trei daruri, îi poruncise să nu mărturisească nimănui despre secretul 
lor, Protopei nu rabdă să nu-i spună: 

— Aşa cum ştii, am muncit trei ani ca să-mi răscumpăr vina de a fi intrat în casa-minune, casa cu 
armonici. Drept răsplată pentru slujba mea credincioasă, am primit trei daruri... 

Şi îi povesti de-a fir a păr ce şi cum. Toate acestea le auzi însă şi bătrâna împărăteasă şi, chiar în 
noaptea aceea, puse în locul săbiei fermecate o alta obişnuită, dar asemănătoare. Calul şi floarea, 
oricât încercă, nu reuşi să le găsească. 

Când începu un nou război, Protopei văzu că sabia lui nu mai are puterea fermecată dinainte, dar 
se luptă vitejeşte şi birui din nou. 

După victorie, cu ajutorul calului înaripat, se înfățişă împăratului de la care primise cele trei 
daruri: 

— Am greşit, luminăţia ta. l-am spus soţiei în ce îmi stă puterea în luptă şi sabia nu mai taie. 

— Într-adevăr, mi-ai încălcat porunca. Totuşi, pentru că ţi-ai recunoscut greşeala, te voi ajuta. 
Ține aceste trei flori. Mirosind-o pe cea galbenă, vei trece în zbor munții. Pe cea roşie, te vei putea 
transforma în orice fel de viețuitoare sau plantă; îmbătându-te de parfumul celeilalte, îţi vei recăpăta 
tinerețea. Nu uita ce ţi-am spus: niciun cuvânt nimănui! 


Mirosi Protopei prima floare şi trecu în zbor munții, ajungând acasă. Între timp, fiica de împărat 
începuse să-i ducă dorul şi tot întreba cum ar putea să-l găsească. Auzind asta, Protopei mirosi 
floarea cea roşie. Ea se transformă într-un armăsar focos şi seduse în grajdul unei bătrâne, care era 
tare săracă. Când îl văzu, femeia nu măi putu de bucurie şi se gândi să-l vândă împăratului, ca să 
primească mulţi bani. Împăratului îi plăcu mândreţea de cal şi se învoi pe loc să-l cumpere. Dar 
împărăteasa ceru ca bidiviu! să fie năpristan ucis. Până la urmă, împăratul trebui să asculte de 
rugăminţile nevesti-si şi dădu calul în mâna unui servitor credincios, ca să-l omoare. Tare milă i era 
servitorului de aşa mândreţe de cal, dar fu obligat o tuşi să-l ia şi să-l ducă în locul unde erau ucişi 
tâlharii şi alți răufăcători. Pe drum calul începu să-l roage eu glas omenesc: 

— Când m-or lovi, călăii peste bot, tu să fii atent şi să ridici de jos dintele care o să sară primul 
şi să-l îngropi în faţa ferestrei de la camera împărătesei. 

Servitorul aşa şi făcu. Chiar a doua zi, în acel loc se înălță un măr. Când îl văzu, împărăteasa iar 
se duse la împărat şi ceru ca pomul să fie tăiat. 

— Ce te-a apucat, femeie?! M-ai pus să omor calul, acum mă pui să tai mărul? Ajunge! 

Până la urmă, ca să scape de gura ei, împăratul îl chemă pe acelaşi servitor şi îi porunci să taie 
mărul. Când servitorul se apropie de măr, acesta îi zise cu glas omenesc: 

— Când m-or dobori cu topoarele, să iei prima aşchie, care va sări din mine, să n-o dai şi să n-o 
arăţi nimănui. Apoi, când împărăteasa s-o duce să se scalde, să arunci aşchia în apă. 

Servitorul făcu întocmai cum îl rugase mărul: când împărăteasa se duse la scăldat, aruncă aşchia 
în apă. Îndată aşchia se prefăcu într-un răţoi mare, frumos, cu pene strălucitoare. Când îl văzu, 
împărăteasa dădu să-l prindă, răţoiul însă înota mai repede şi tot spre mijlocul lacului, unde apa era 
foarte, adâncă. Şi o tot purtă aşa, până când împărăteasa îşi pierdu puterile şi se înecă. Răţoiul ieşi la 
mal şi Protopei îşi reluă chipul său adevărat, căci chiar el era răţoiul. Se duse apoi la curțile 
împărăteşti unde îl aştepta fata de împărat. Şi au trăit ei mulți ani în pace şi fericire. Când începură 
să îmbătrânească, Protopei îşi aduse aminte de a treia floare, cea albă, care îţi reda tinereţea. A găsit- 
o, a mirosit-o împreună cu soţia sa şi aşa au devenit iarăşi tineri cum erau când s-au văzut întâia 
oară. 

Şi astfel, poate că mai trăiesc şi astăzi, dacă nu cumva au rătăcit floarea fermecată. 


Balaurul cu şapte capete 
poveste megleno-română 


A fost odată un moş cu baba lui. Moşul era pescar. Ducându-se la pescuit, moşul a prins un peşte 
frumos. Dar când îl scoase din plasă, peştele începu să vorbească: 

— Te rog, moşule, dă-mi drumul! 

Mirat că peştele vorbea, pescarul i-a dat drumul în apă. După puţin timp pescarul a prins iarăşi 
peştele şi peştele iarăşi l-a rugat să nu-l mănânce. 

— Dar îți promit că, dacă mă mai prinzi a treia oară, i-a zis peştele, atunci o să-ţi spun chiar eu 
cum trebuie să mă mănânci. 

Omul a aruncat iar peştele în apă. Dar la scurtă vreme l-a prins din nou. 

— De data asta nu-ţi mai dau drumul, i-a spus pescarul, trebuie să te mănânc. 

— Aşa ţi-am spus şi eu şi ţi-am făgăduit să te învăţ cum trebuie să mă mănânci. lată, o să faci 
aşa: aripile să le amesteci cu făină şi să le dai iepei, care o să-ţi fete doi mânji gemeni; oasele să le 
dai căţelei, care o să-ţi fete doi căţei gemeni; şi, în sfârşit, carnea s-o mâncaţi voi, tu cu baba, şi 
baba o să nască doi prunci gemeni. 

Moşul a făcut întocmai cum i-a spus peştele. 

Şi iapa i-a fătat doi mânji, cățeaua — doi căţei, iar baba a născut doi băieți. 

După ce au crescut caii, câinii şi băieţii, aceştia, care erau mai altfel decât alţi băieţi, au spus 
mamei lor că ei pleacă în călătorie prin lume. 


Baba i-a oprit şi nu i-a lăsat să plece, dar ei tot au plecat. Dar când au ieşit din casă, au spus aşa: 

— Dacă întârziem să ne întoarcem, tu, mamă, să loveşti cu securea în uşă şi, dacă iese sânge, să 
ştii că noi suntem morți! 

Apoi cei doi fraţi şi-au luat fiecare câte un cal şi un câine şi au plecat în lume. După ce au 
cutreierat ei sate multe şi nu mai rămăsese să meargă decât într-un sat mai depărtat, unul din frați n- 
a mai vrut să meargă într-acolo şi s-a întors acasă. Celălalt însă şi-a văzut de drum. 

Şi-a mers fratele cel călător pe unde îl duceau ochii. Într-o zi dădu de o fântână şi, lângă fântână, 
stătea o fată şi plângea. Băiatul o întrebă de ce plânge şi fata spuse că a venit să ia apă şi ea n-a ştiut 
că un balaur cu şapte capete păzeşte fântâna. Balaurul a văzut-o şi acuma nu mai poate pleca, căci 
dacă se urneşte din locul unde se află, balaurul o mănâncă. 

— Pleacă liniştită la casa ta, spuse băiatul, că, dacă vine balaurul, am eu grijă de el! 

Şi cum vorbeau ei aşa, iacă numai ce vine şi balaurul clătinând din cele şapte capete ale lui. 
Atunci băiatul asmuţi câinele, scoase paloşul, se repezi la balaur şi, dintr-o singură lovitură, îi reteză 
cele şapte capete. A scos apoi limbile de la capetele retezate şi, după ce şi-a luat rămas bun de la 
fată, s-a întors acasă. 

Fata, care era fiica împăratului de prin părțile acelea, a umplut donița cu apă şi a plecat şi ea 
acasă. Şi a povestit împăratului că un voinic a omorât balaurul cel cu şapte capete, care păzea 
fântâna din câmpie, şi a scăpat-o de la moarte pe ea, scăpând şi țara de răul balaurului. 

În vremea asta, pe locul unde fusese omorât balaurul, trecu un harap. Harapul, văzând capetele 
balaurului, le-a luat şi s-a dus cu ele drept la împăratul, lăudându-se că el a omorât dihania care 
înspăimânta tot ținutul acela. 

Degeaba spunea fata împăratului că altul e voinicul cel care a omorât balaurul, că împăratul, de 
bucuros ce era, îl făcu pe harap ginerele său şi pregăti nuntă mare. 

La nuntă pofii pe toți voinicii din împărăție, ca să se veselească cu toții că împăratul a căpătat un 
ginere viteaz, care l-a scăpat de balaurul cu şapte capete şi-i va scăpa şi de toți balaurii care îşi au 
culcuşul nu departe de împărăția lui. 

Printre voinici veni şi băiatul pescarului, cel care omorâse cu adevărat balaurul. Când a văzut 
băiatul pe harap aşezat la mare cinste în fruntea mesei, cu capetele de balaur aşezate pe un taler 
dinaintea lui, aşa ca să le vadă toţi cei poftiți, s-a umplut de scârbă. Şi ridicându-se de pe scaunul 
unde şedea, se înfățişă împăratului şi spuse că harapul l-a păcălit, căci nu e adevărat că el a omorât 
balaurul. 

— Dar uite capetele! a răspuns împăratul, supărat că cineva îi tulbură tihna petrecerii; el mi le-a 
adus! 

— Bine, împărate, dar capete fără limbă eu n-am văzut şi, dacă o să te uiţi la capetele acestea, 
vei vedea că n-au limbă! 

Împăratul cercetă capetele şi văzu că niciunul nu avea limbă. Atunci băiatul a scos din desagă 
cele şapte limbi ale balaurului şi le aşeză pe masă în faţa împăratului. Aşa văzu împăratul că harapul 
se lăudase numai. Supărat, izgoni pe harap şi aşeză la masă pe băiatul cel viteaz pe care şi-l făcu 
ginere. 

Nunta a ţinut până seara târziu. Se ridicară apoi de la masă şi împăratul ieşi la o fereastră a 
palatului şi arătă băiatului departe, pe câmp, un foc mare, cu flăcări înalte. 

— lacă acolo sunt adunaţi balaurii de care nu putem scăpa! spuse băiatului împăratul. 

Voinicul, inimos cum era, nu mai aşteptă alt îndemn şi, cum se lumină de ziuă, sări pe cal, îşi luă 
câinele şi porni să omoare balaurii, ca să scape ţara de ei. 

Până la câmpul cu balaurii a ţinut-o numai într-un galop şi, când s-a apropiat, vede un balaur 
aşteptând în drum. 

— Nu vrei tu, voinice, să ne facem prieteni? i-o luă înainte balaurul. 

— Ne facem, i-a răspuns băiatul, dacă îţi e gândul bun. 

— Pune atunci sabia ta peste sabia mea şi facem jurământul. 

Dar când băiatul a întins sabia, balaurul s-a repezit şi, dintr-o sorbitură, l-a înghițit. 


Acasă la el, mama băiatului, văzând că feciorul ei nu se mai întoarce de la nuntă, luă securea şi 
lovi cu ea uşa, din care ţâşni sânge. Aflând în felul acesta că băiatul este mort, mama îndemnă pe 
fratele de acasă să plece către ţara împăratului, unde ştia că băiatul ei a fost poftit la masă. 

Aşa ajunse şi celălalt fecior al pescarului la curtea împărătească. El întrebă pe împărat de nu 
cumva a văzut pe fratele lui. Împăratul îi spuse toată tărăşenia cum a venit feciorul babei cu cele 
şapte limbi de balaur, şi el, împăratul, a gonit pe harapul care se lăudase că a omorât balaurul de la 
fântână. Apoi feciorul babei, ginerele său, a plecat să nimicească şi pe ceilalți balauri de care nu 
putea scăpa împărăția asta, dar nu s-a mai întors. Îi arătă apoi focul cu flăcări înalte unde era sălaşul 
balaurilor. 

Băiatul a înţeles că acolo trebuie să fie mort fratele său şi a pornit fără codeală într-acolo. 

Pe drum îşi tot făcea socoteala cum să le vină de hac balaurilor. Ajuns acolo, asmuţi câinele, 
scoase paloşul şi, răcnind de se cutremurară văile, se repezi la întâiul balaur ce-l văzu. 

— Pe dată să-mi înviaţi fratele, că s-a sfârşit cu voi! strigă. 

Speriaţi, balaurii alergară la cel care îl înghiţise pe ginerele împăratului şi, scuturându-l zdravăn, 
îi scoaseră din burtă pe băiat. 

Dar frații nu-i lăsară pe balauri să se dezmeticească şi, răcnind amândoi, lovind într-o parte şi în 
alta, îi tăiară pe toţi. 

Liniştiţi apoi se întoarseră la împărat şi povestiră toată isprava lor. 

De bucurie, împăratul se apucă iar de nuntit şi făcu o petrecere cu mic cu mare, ca să cunoască 
toți pe ginerele său şi pe fratele lui geamăn, care le scăpase ţara de urgia balaurilor. 


O poveste cu un morar spân 
poveste megleno-română 


A fost o dată un om care avea un băiat tare istet. 

Într-o zi tatăl îşi trimise feciorul la moară, să macine grâu, şi-l sfătui să nu se ducă la vreun 
morar spân, pentru că de-alde ăştia mint de sting pământul şi te înşală pe rupte! 

Băiatul îşi puse sacul pe spinarea calului, sări şi el în şa şi o porni la drum. Nu după multă vreme 
ajunse la o moară. Morarul era însă spân, aşa că băiatul dădu să plece. 

— De ce nu rămâi să macini aici? spuse morarul. 

— Taica mi-a spus că la spâni să nu macin, pentru că sunt vicleni şi mincinoşi, răspunse băiatul. 

Merse el, merse, întâlni o altă moară, dar şi acolo morarul era spân, aşa că plecă şi de acolo, în 
cele din urmă nimeri la o altă moară, unde şi de astă dată morarul era spân, dar, neavând încotro, 
rămase totuşi acolo. 

După ce-i măcină grâul, morarul îi spuse: 

— Măi băiete, la noi e obiceiul ca din făina măcinată să facem pâine; fiecare din noi va spune 
câte o minciună şi pâinea va fi a aceluia care a spus o minciună mai gogonată: de ţi-o cădea ţie, a ta 
să fie, iar de mi-o cădea mie, a mea să fie. 

Băiatul zise: 

— Bine, aşa să fie. 

Măcinară grâul şi făcură din făină pâine. Morarul îl îndemnă pe băiat să spună el întâi o 
minciună. Dar băiatul zise: 

— Ba spune tu întâi. 

Atunci morarul începu să spună: 

— Taică-miu, într-o vreme, avea foarte mulţi cai. Mă trimise într-o zi să-i pasc. Pe seară însă 
pierdui toți caii şi mă întorsei acasă fără niciunul. Taica m-a certat rău: „Unde-s caii, ce-ai făcut cu 
ei?” Eu am ieşit din casă să-i caut şi deodată am zărit un dovleac mare, cât un oraş. Într-o parte 
dovleacul avea o gaură; când mă uitai prin ea, ce să-mi vadă ochii? într-o singură sămânță erau toți 
caii noştri! I-am scos din sămânță şi i-am dus acasă pe toţi, spre fericirea lui taică-miu. Eh, asta-i 


minciuna mea, acum spune şi tu una! 

Băiatul începu şi el: 

— Tată-meu avea multe albine şi m-a trimis într-o zi să le pasc. Seara, le-am strâns la un loc şi 
le-am dus acasă. Când le-am numărat, lipseau două albine. Tata m-a trimis să le caut, să le găsesc şi 
mi-a spus: „Până nu dai de ele, să nu vii acasă.” 

Caut eu ici, caut dincolo, albinele nicăieri. Umblu încoace, umblu încolo, nimic. Pornii spre casă 
fără albine. 

Mergând pe drum, văd un om care ara cu două albine înhămate la plug. Mă apropii de el şi... 
culmea, albinele erau ale mele! Cum se vede treaba, le găsise, le pusese la jug şi ara cu ele cât 
putea. I-am tras un toc de bătaie, i-am luat albinele şi le-am dus cu mine. 

Când mă uit bine, o albină avea o rană la gât, cred şi eu, i-o făcuse jugul! Luai o frunză de nuc, 
ştersei rana şi aruncai frunza. Din frunza aceea, oameni buni, crescu un nuc mare, care se umplu 
curând de nuci. Copiii de prin partea locului făceau roată în jurul lui. Şi aruncau cu bulgări de 
pământ, să scuture nucile! 

Atâta aruncară, că din bulgării aceea se făcu un ogor de toată frumuseţea şi mănos nevoie mare. 
Noi l-am semănat cu grâu. Şi grâul crescu mare şi se făcu frumos cum nu mai era altul. Când se 
coapse, tocmirăm argaţi ca să-l secerăm şi într-o zi terminarăm o parte. În ziua următoare am 
secerat cealaltă jumătate şi deodată, când eram pe sfârşite, ţâşni spre noi un iepure. Taică-miu 
aruncă cu secera după el, îl lovi şi, deodată, din labele lui căzu o carte. Luarăm cartea, ne uitarăm în 
ea şi ce credeţi că scria acolo?!... că „pâinea făcută la moară trebuie să fie a celui care a adus grâul 
şi nu a morarului!” 

Toţi cei de faţă au rămas cu gura căscată şi i-au dat dreptate băiatului, zicând că pâinea e a lui şi 
trebuie să şi-o ducă acasă. 

Vedeţi ce înseamnă să nu te laşi păcălit? 


Povestea lui niţă lăudărosul 
poveste megleno-română 


Era odată un om tare mincinos şi lăudăros, dar numai atât. Încolo, n-avea nici putere, nici curaj, 
te miri cine îl dobora cu un deget. 

Într-o bună zi, mergând el pe drum, nimeri la o cârciumă. Cârciumarul unsese o hârtie cu miere 
pe care se lipiseră patru sute de muşte. Viteazul nostru îşi făcu curaj şi strângând mâna, prinse toate 
muştele deodată şi le ucise! 

Ce credeţi că face după aceea? Se duse la cişmeaua din mijlocul satului, scrise pe o hârtie câteva 
vorbuliţe şi lipi hârtia pe zidul cişmelei. Iată ce scria acolo: „Căpitanul Niţă a ucis dintr-o lovitură 
patru sute de suflete. Dacă e cineva în stare să-l înfrunte, să poftească să mai ia apă de la această 
cişmea!” 

Nu după multă vreme veni un cerchez să ia apă. Zări ceva scris pe peretele cişmelei, citi şi, când 
văzu cum stau lucrurile, se sperie cumplit şi făcu iute cale-ntoarsă, fără apă. 

Ai casei îl întrebară de ce n-a adus apă. El zise: 

— Pentru că iată şi iată ce se întâmplă: e acolo un om viteaz care cu o singură lovitură ucide 
patru sute de suflete şi nu mai lasă pe nimeni să ia apă decât dacă poate să-l înfrunte. 

Marele cerchez, când auzi una ca asta, se duse el însuşi la cişmea şi-l rugă pe Niţă să-l lase să ia 
apă, că ei l-or îngriji ca pe un frate. Şi aşa a fost. Din ziua aceea, lui Niţă lăudărosul şi, pe deasupra 
leneşul, nu-i mai lipsea nimic. Cerchezii îi dădeau tot ce avea nevoie. 

Veni o vreme când cerchezii au avut de furcă cu oamenii împărăției. Cum află Niţă de necazul 
lor le spuse: 

— N-aveţi nicio grijă. Pornim cu toţii la luptă, eu în frunte şi voi după mine, strigând din toți 
rărunchii: „Fugiţi, duşmanilor, că Niţă Căpitanul taie patru sute de suflete dintr-o dată”. Cerchezii îl 


ascultară. 

Când auziră duşmanii de una ca asta, atât de rău se speriară, că o rupseră la fugă până la unul. 

Cerchezii se întoarseră acasă tare mândri de isprava lui Niţă. Marele cerchez îi zise acestuia: 

— Fătul meu, tu n-ai să mai faci de azi înainte nimic, stai lângă mine, ai mei te vor sluji. 

Toate bune, dar celorlalți nu prea le venea la socoteală treaba asta, el să stea şi ei să muncească! 

Într-o zi îl trimiseră să aducă şi el apă. Niţă spuse: 

— Bine mă duc, şi se duse. 

Cum ajunse la cişmea, se porni pe săpat şi... sapă şi... sapă, până se înnoptă. 

Dacă văzură ceilalți că Niţă nu mai vine cu apa, s-au dus după el. 

— Ce faci aici, omule? 

— Ce să fac, sap împrejurul cişmelei, ca s-o aduc acasă, că doar n-am să vin mereu pentru câte 
un burduf de apă! 

— Aman, aman, mare ţi-e grădina! Bine, creştine, dar cişmeaua asta nu-i numai a noastră, e 
pentru toată lumea! Cum ai s-o duci acasă?! 

La care Niţă răspunse: 

— Dacă-i aşa, eu apă nu mai car, să fim înţeleşi! 

În altă zi însă îl trimiseră după lemne. 

Niţă n-a zis „nu”, s-a dus. A luat cu el zece frânghii şi cât îi ziulica de mare a tot legat fagii unul 
de altul. 

Cerchezii îl aşteptau cu lemnele. Văzând că nu vine, se duc să-l caute. Când... ce să le vadă 
ochii? Niţă lega fagii de zor! 

— Ce faci acolo, Niţă? 

— Ce să fac, iaca vreau să duc toată pădurea asta acasă, că doar n-am să fac ca voi, să duc numai 
câte un fag! 

— Aman, aman, da! asta nu-i pădurea noastră, măi, omule! 

— Eh, dacă-i aşa, când vă trebuie lemne să vi le aduceţi, eu, unul, nu mai aduc! 

Cerchezii, văzând că n-o scot la niciun capăt cu el, se vorbiră să-l opărească, numai că Niţă a tras 
cu urechea şi ştia tot. 

Seara, când să se culce, luă un lemn, îl puse în aşternut în locul lui şi îl acoperi cu pătura. 
Cerchezii turnară apă fiartă peste el şi „l-am omorât” — ziseră ei în cor. 

Dimineaţa însă, toţi se frecau la ochi văzându-l teafăr-teferel şi auzindu-l cum se vaită „tare m-au 
mai pişcat puricii în noaptea asta!” Ba se şi speriară „cât de viteaz e omul ăsta, spuneau ei, dacă apa 
fiartă 1 s-a părut o pişcătură de purice!” 

„Dacă-i aşa, gândiră ei mai departe, atunci la noapte îl zdrobim cu topoarele.” 

Niţă însă era numai ochi şi urechi! Puse un buştean în aşternut, îl înveli cu pătura şi el se 
ascunse. Cerchezii se năpustiră cu topoarele şi dă-i şi dă-i, până ce, credeau ei, îl omorâră. 

A doua zi însă Niţă, în picioare, se văita că în noaptea trecută tare l-au mai mâncat păduchii! 

Văzând şi minunea asta, cerchezii s-au lăsat păgubaşi. 

„Alt chip nu-i, ziceau ei, decât să-i dăm nişte bani şi să ne lase-n pace!” 

Marele cerchez îi zise de aceea: 

— Niţă, na-ţi o tăgârță de bani şi du-te! 

— Bine, bine, o tăgârță, dar cine s-o poarte?! 

Vrând-nevrând, i-au dat un om care să-i poarte tăgârța până la el acasă. Numai că Niţă nu prea 
vroia ca ei să-i ştie cuibul şi apoi, trebuia să le fie mai departe încă frică de el! Ce-i dădu prin 
minte?! înainte de a intra la el, îi zise cerchezului: 

— Stai aici şi aşteaptă-mă; intru eu întâi, că oamenii de pe aici sunt tot aşa de viteji ca mine şi... 
mă tem pentru viaţa ta. Trebuie să-i potolesc niţel! 

Se duse Niţă deci înainte şi le spuse alor săi: luaţi toți câte un băț în mână şi, cum îl vedeți că 
vine, țipaţi cât vă ţine gura: „carne de cerchez vrem, carne de cerchez vrem!” 

Bietul om, nici n-apucă să intre în sat şi îl şi luară cu ciomegele. Se sperie aşa de tare, că dădu 


drumul tăgârței şi... pe-aci ţi-e drumul, la el acasă! 

Şi Niţă al nostru ajunse om cu stare, spune povestea. 

Ba unii zic că până şi împăratului îi era teamă de puterea lui şi, ca să n-aibă necazuri dinspre 
partea asta, i-ar fi dat jumătate din împărăție, numai linişte şi pace să fie în ţara lui. Dar, parcă prea 
e de necrezut! 


Povestea asta o ştiui, povestea asta v-o spusei, şi atâta cât putui eu pe voi vă păcălii. 


Fata cu nume de băiat 
poveste megleno-română 


A fost odată un om care avea nevastă şi nouă fete şi nu avea niciun băiat. 

Într-o zi bărbatul i-a spus nevestei că el pleacă în lume să-și caute de lucru şi nu se întoarce decât 
peste zece ani. Acum, femeia era gata să mai aibă un copil şi bărbatul a sfătuit-o că dacă va naşte tot 
o fată s-o omoare, iar dacă va fi băiat să-l îngrijească bine până se va întoarce el. Femeia născu 
iarăşi o fată şi ca să n-o omoare i-a pus nume de băiat. Şi i-a spus Ştefan. 

După zece ani bărbatul s-a întors acasă. Când a aflat că are un băiat, i-a spus femeii că el vrea să 
logodească băiatul. 

Auzind Ştefan de una ca asta, fiindcă ştia de la maică-sa că tatăl nu trebuie să afle că este fată, îl 
rugă pe taică-său să mai aştepte cu logodna că prea e tânăr. Dar taică-său nu şi nu, că să se 
logodească. 

Atunci Ştefan, ca să scape ele logodna asta, a cerut lui taică-său să-l lase să se ducă şi el măcar o 
dată la vânat şi pe urmă să se logodească. 

Tatăl i-a dat un cal, o puşcă şi doi ogari şi Ştefan a plecat la vânat. 

Dar după ce a ieşit din sat, fata nu s-a mai întors, ci a pornit mai departe, ca să se piardă de ai săi. 
Mergând aşa, a întâlnit un moş, care a întrebat unde se duce, iar ea i-a spus că s-a rătăcit şi nu ştie 
ce să facă. Moşul a întrebat-o dacă nu vrea să rămână la el, ca să-i pască oile. Ştefan s-a învoit şi a 
rămas. A doua zi Ştefan a ieşit cu oile şi s-a dus într-un loc unde era iarbă bună de păscut. Dar aici, 
un lup păzea pajiştea şi nimeni nu se putea apropia de iarba grasă. Ştefan nu s-a speriat de lup, a dus 
oile pe pajişte şi când lupul, simțind miros de oaie, a ieşit din bârlog, păstorul îl aşteptă cu un 
ciomag şi-l omorî pe loc. Aşa oițele au păscut până târziu, că n-a mai rămas iarbă pe locul acela. 
Seara, mulgând oile, stăpânul văzu că oile dau mai mult lapte ca de obicei şi s-a mirat că ce a făcut 
ciobanul său că oile au dat mai mult lapte. Şi-i spuse şi fetei lui. 

— Lasă, tată, că mâine o să mă duc cu după el, spuse fata, şi o să văd unde paşte el turma. 

Dimineaţa ciobanul a ieşit cu oile. Fata s-a dus după el pe furiş. Ciobanul ajunse într-o poiană cu 
multă iarbă. Fata s-a ascuns pe după o tufă. În poiana aceea era însă un porc mistreţ şi nu lăsa pe 
nimeni să se apropie de iarbă. 

Îndată ce văzu oile pe pajişte, porcul ieşi din vizuina lui şi se repezi la cioban. Dar Ştefan nu se 
lăsă şi începu să lupte cu porcul. 

Şi luptară şi luptară până i-a ajuns oboseala pe amândoi. Atunci mistrețul îi spuse ciobanului: 

— Alelei, pui de om, dacă aş avea o picătură de apă, te-aş doborî pe dată! 

— Şi eu te-aş dobori, strigă băiatul, dacă aş avea o îmbucătură din colacul pe care îl face fata 
stăpânului meu! Auzind vorba asta, fata. leşi din ascunzătoare, îi dădu băiatului o îmbucătură de 
colac şi acesta dobori pe dată porcul şi-l omori. 

Bucuroasă, fata se întoarse iute acasă şi-i povesti tatălui tot ce văzuse. Seara când s-a întors şi 
ciobanul cu oile, stăpânul îi spune: 

— Dragă băiete, pentru grija cu care îmi îngrijeşti tu oile, eu vreau să te răsplătesc. lată, îți dau 
ție toate oile mele şi-ţi dau şi pe fata mea de nevastă. Ei, acu ce să facă Ștefan? Să spună că şi d e 
fată, nu putea, îi spuse numai că îi mulţumeşte de cinstire, dar el trebuie să meargă mai departe. Şi 


chiar în noaptea aceea Ştefan plecă să-şi caute norocul pe alte meleaguri. 

Mergând pe unde îl duceau paşii, ajunse în casa unei femei care avea copii miei. Femeia, care era 
o vrăjitoare, plecase de acasă; Rămaşi singuri, copiii plângeau. Ştefan intră în casă şi rămase eu ei 
să-i legene şi să-i îngrijească până va veni mama lor. Văzând cum a avut grijă de copiii ei, 
vrăjitoarea îl răsplăti pe Ştefan dându-i să bea trei picături de lapte de-al ei. Ştefan bău laptele şi 
vrăjitoarea îi spuse: 

— Să te duci, băiete, la peştera ce se află lingă mare. Din peşteră o să lasă trei cai. Tu să pui 
mâna pe toți trei şi care o să-şi plece capul tu să-l laşi, iar care o să se ridice în două picioare să-l 
încaleci. 

Ducându-se la acea peşteră, iată că ies trei cai. Ştefan pune mâna pe unul, acesta se apleacă, pune 
mina pe altul, se apleacă şi ăsta, dar când pune mâna pe al treilea, acesta se ridică în două picioare. 
Băiatul se aruncă pe el şi calul porneşte în fuga mare. Ştefan se ţine bine şi până la urmă calul îi 
spune: 

— Să-mi trăieşti, stăpâne, că de azi înainte tu ai să-mi fu stăpân. 

Auzind Ştefan că armăsarul vorbeşte, s-a speriat, dar calul i-a spus: 

— Nu te speria, stăpâne, ci pune-mi frâul şi nu zăbovi, că prin multe necazuri ai să treci până o 
să ajungi unde îţi e norocul. 

Şi au plecat. Şi au mers aşa până au ajuns într-un oraş unde locuia împăratul. Slujbaşii împărăției 
văzând că vine un străin l-au dus în fața împăratului. Ştefan i s-a închinat. 

întrebându-l împăratul de unde vine şi cum se numeşte, el îi spuse că vine de departe şi se 
numeşte Ştefan voinicul, împăratului i-a plăcut şi l-a luat în casă. Dar împăratul avea o fată, care 
numai ce l-a văzut pe Ştefan şi i-a zis lui tătâne-său că ea vrea să se mărite cu băiatul. 

Împăratul s-a învoit să-l ia de ginere pe Ştefan, dar băiatul îi spune că el încă nu se însoară şi că 
pleacă în lume. Atunci, împăratul şi fata, mânioşi, au hotărât să-l piardă. Şi prefăcându-se bolnavă, 
fata îl rugă pe Ştefan să-i aducă leac un pepene de pe pământurile unui balaur. 

— Dacă asta cere fata împăratului, eu mă duc să-i aduc pepenele. 

Şi s-a dus Ştefan la calul său şi i-a spus ce poruncă are. Calul s-a văietat că asta e treabă grea, dar 
ca să scape cu obraz curat trebuie să încerce. 

Ajungând Ştefan şi calul lui la moşia balaurului, calul i-a spus: 

— Descăleca, stăpâne, ia un pepene, pune-l în traistă şi repede înapoi, că de te-o simţi balaurul 
vei pieri. 

Aşa a făcut Ştefan şi până să simtă balaurul, el era departe. Şi fiindcă nu l-a putut prinde, 
balaurul îl blestemă pe Ştefan aşa: 

— Tu, care mi-ai furat pepenele, dacă eşti băiat să te faci fată, iar dacă eşti fată să te faci băiat! 

Şi blestemul s-a nimerit chiar aşa cum trebuia, că Ştefan care era fată s-a făcut băiat, un băiat 
frumos şi voinic. Ajungând acasă şi văzându-l împăratul teafăr îi păru rău să-l piardă şi se rugă iar 
de el să-i fie ginere. Ştefan primi de data asta. Şi se bucură şi împăratul şi fata, dar mai vârtos se 
bucură Ştefan că şi-a găsit rostul pe nume.. Şi se făcu nuntă mare ca-n poveşti, de-a ajuns şi la 
urechile omului cel cu nouă fete, tatăl lui Ştefan, şi au venit cu toţii la nuntă. 


Omul sărac şi şarpele 
poveste megleno-română 


A fost odată un om foarte sărac. Omul ăsta nu putea să câştige nici cât pentru pâinea copiilor. 
Dar era vesel din fire şi avea un fluier cu care cânta de 1 se dusese vestea. 

Când oamenii din satul lui se duceau la târg să-şi cumpere ce le trebuia, el, care nu avea bani, lua 
fluierul şi pleca în pădure, unde cânta toată ziua. Aproape de locul unde stătea el, sub o piatră, se 
aciuase un şarpe. 

Odată, şarpele, cum auzi fluierul, ieşi din ascunzătoare, începu să joace şi să vorbească omului 


aşa: 

— Zi-i din fluier, omule, că eu o să-ți plătesc! Mai mult de frică, omul cântă, cântă până ce 
şarpele se satură de jucat şi zise: 

— Uite, îţi dau un galben. Mâine să vii iar să-mi cânţi, că eu o să-ți dau iar un galben. 

Bucuros de câştigul neaşteptat, omul nostru se înapoie acasă. A doua zi, se duse iar să cânte 
şarpelui din fluier şi acesta îi mai dete un galben. 

Azi aşa, mâine aşa, omul începu să adune galbenii unul câte unul, până ajunse să-şi facă şi casă 
nouă, să cumpere vite, într-un cuvânt s-a îmbogăţit. 

Într-o zi, țăranul cântăreţ din fluier trebui să plece; avea să lipsească mai mult timp de acasă. Ca 
să nu piardă galbenul pe care i-l dădea şarpele zilnic, el spuse băiatului cel mare să se ducă în locul 
lui la piatra din pădure, să cânte din fluier, că o să iasă un şarpe să joace, dar el să nu se sperie, că 
şarpele, după ce oboseşte de jucat, îi dă un galben aşa cum îi dăduse şi lui şi apoi se trage sub piatră. 
Aşa să facă în fiecare zi. 

Tatăl plecă şi băiatul se duse la piatra din pădure, cântă din fluier şi primi de la şarpe un galben. 
În fiecare zi făcu la fel. 

Dar ce se gândi băiatul? „De ce să mă duc eu în fiecare zi să cânt şarpelui, ca să primesc un 
galben? El trebuie să aibă o comoară. Mai bine să-l omor şi să-i iau comoara.” 

Zis şi făcut. Într-o zi se duse cu o ghioagă, îl lovi pe şarpe şi îi rupse coada. Şarpele se întoarse, îl 
muşcă şi băiatul muri pe loc. 

Mama băiatului, văzând că feciorul nu se mai întoarce, se duse să-l caute în pădure şi-l găsi 
mort. 

Înapoindu-se tatăl din călătorie, îşi găsi copilul mort şi banii pe sfârşite. Atunci se duse iarăşi la 
şarpe cu fluierul. Omul începu să cânte, şarpele ieşi din ascunzătoare, dar nu mai jucă. 

— Ei, prietene, am venit să-ți cânt din fluier ca altădată, îi zise omul. 

— Ce fel de prieteni să mai fim, răspunse şarpele, când eu am rămas fără coadă şi tu fără băiat? 
Nu mai putem fi prieteni. 

Şi intră înapoi sub piatră. Astfel, din cauza lăcomiei băiatului, omul acela rămase iar sărac. 

De aceea se spune: „Cine caută coarne rămâne şi fără urechi”. 


Trei frați şi un balaur 
poveste megleno-română 


A fost odată o femeie care avea trei băieți şi o nepoată de fiică. 

Într-o zi, cel mai mare dintre fraţi îi spuse mamă-si: 

— Mamă, eu mă duc să omor balaurul care ţine calea trecătorilor şi-i înghite cu haine cu tot. 
Trebuie să scăpăm de el. 

— Să nu faci una ca asta, dragul mamei, că te înghite şi pe tine dihania. 

— Nu mă tem, mamă, eu mă duc să scap oamenii de el. 

Maică-sa nu-l putu ține. Băiatul luă o puşcă şi porni. Mergând aşa pe drum, nu după multă vreme 
el întâlni o babă care stătea lângă o fântână. Baba îl întrebă încotro merge. 

— Mă duc să omor balaurul cel fioros, îi răspunse băiatul. 

— Bine faci, îi zise baba, dar uite, eu arunc acul ăsta în jgheabul cu apă şi, dacă tu îl găseşti, o să 
reuşeşti, dar dacă nu-l găseşti, să nu te duci, că o să te mănânce balaurul. 

Băiatul căută ce căută acul în jgheab, dar nu-l găsi. Nu ascultă însă de vorbele babei şi o porni 
mai departe. Mergând el aşa, dădu de un văcar, care păştea vitele. Şi acesta îl întrebă unde se duce şi 
băiatul îi răspunse: 

— Mă duc să omor balaurul! 

— Bine faci, zise văcarul, dar stai mai întâi să tai eu un bou şi, de-i putea să-l mănânci tu pe tot, 
vei reuşi, dacă nu, nu te mai duce, că te înghite balaurul. 


După ce văcarul tăie boul şi-l fripse, băiatul mancă ce mancă, dar nu-l putu mânca pe tot. 

— Întoarce-te, băiete, acasă, îi spuse atunci văcarul, că n-ai să poţi omori balaurul şi o să te 
mănânce. 

Dar băiatul nu-l ascultă nici pe văcar şi o porni mai departe. De data asta întâlni în cale un 
cioban cu oile. Ciobanul îl întrebă şi el unde se duce şi băiatul îi răspunse că se duce să omoare 
balaurul, 

— Bine faci, spuse şi ciobanul, dar stai puţin să mulg eu o găleată de lapte şi dacă poți să bei 
toată găleata dintr-o dată, ai să omori balaurul, dacă nu, o să te mănânce el pe tine. 

Băiatul nu putu să bea dintr-o dată tot laptele din găleată şi ciobanul îl sfătui să se întoarcă acasă, 
căci nu va putea ucide balaurul. 

Băiatul nu ascultă nici de cioban, porni mai departe şi, în sfârşit, ajunse la porțile palatului unde 
trăia balaurul. Dihania, care se arăta oamenilor sub înfăţişarea unei babe gârbove, avea trei fete. Dar 
fetele astea nu semănau cu tatăl lor, balaurul, erau fete adevărate, ca toate fetele. Şi văzând ele, din 
balconul casei, că vine un străin, începură să țipe. Balaurul răcni atunci: 

— Ci tăceți odată şi vedeți mai degrabă ce fel de om este şi spuneţi-mi de la care viţă mănâncă el 
struguri şi de la care fântână bea apă. Că dacă bea de la fântâna cu apă tulbure şi mănâncă struguri 
negri, să închideţi poarta, iar dacă bea de la fântâna cu apă limpede şi mănâncă struguri albi, să-l 
lăsaţi să intre. 

Intrând în curtea balaurului, băiatul se repezi la strugurii albi, apoi bău apă de la fântâna cea 
limpede. Fetele strigară la babă şi-i spuseră ce făcuse străinul, iar baba, adică balaurul, le spuse 
fetelor să-l lase să intre în casă. 

Îndată ce intră în casă, baba, care şedea lângă cuptor şi pusese să se coacă pâinea, îl pofti cu 
vorbă mieroasă: 

— Bine ai venit, voinicule, la noi! Şi tocmai bine s-a nimerit, că uite, eu sunt bătrână şi nu pot. 
Să aprind focul. Apleacă-te tu şi suflă puţin de-l stârneşte. 

Băiatul se aplecă să sufle şi atunci baba, hap! ÎI înghite. Şi nu se mai auzi de el. 

Acasă, mama băiatului şi fraţii lui, văzând că nu se mai înapoiază, se luară de grijă. Fratele cel 
mijlociu îi spuse atunci maică-si că el pleacă să-l caute pe fratele său cel mare şi să omoare 
balaurul. 

Femeia îi spuse şi lui să nu plece, că-l va mânca balaurul, dar băiatul nici nu vru să audă. Îşi luă 
puşca şi plecă. 

Mergând, o întâlni pe aceeaşi babă, ca şi fratele său; aceasta aruncă şi pentru el un ac în jgheabul 
cu apă şi nici el nu-l putu găsi, dar merse mai departe. Apoi întâlni pe văcarul care tăie un bou şi-l 
fripse, dar nu-l putu mânca nici el şi, în sfârşit, întâlni pe ciobanul care-i dete şi lui o găleată de 
lapte şi el nu putu să-l bea pe tot dintr-o dată. Şi nu ţinu seama de niciun sfat, ca şi fratele său, şi 
plecă mai departe. 

Ajungând la casa balaurului, fratele cel mijlociu bău şi el apă din fântâna limpede şi mancă 
struguri albi, ca şi frate-său.' ŞI, tot ca pe frate-său, baba îl pofti în casă şi-l rugă să sufle puţin în foc 
şi, pe la spate, îi înghiți. 

Cei de acasă aşteptară Ce aşteptară şi, dacă au văzut că nu se mai înapoiază nici al doilea fecior, 
înțeleseră că l-a mâncat şi pe el balaurul, aşa cum îl mâncase şi pe băiatul cel mare. 

Acuma şi fratele cel mic îi spuse mamă-si că el pleacă să omoare balaurul şi să-i găsească pe 
fraţii lui. Şi maică-sa îl lăsă. Dar acest băiat nu era ca fraţii săi, el era mititel, mititel, jumătate 
numai cât frații lui. 

Plecă la drum şi o întâlni şi el pe baba cu acul; întrebându-l unde se duce, el îi spuse că merge să 
omoare balaurul şi să-şi găsească frații. 

— Ei, dragul mamei, îi răspunse baba, pe aici au trecut băieți voinici, nu ca tine şi nu s-au mai 
înapoiat, lată, îți arunc şi ție acum în jgheab şi, dacă poți să-l găseşti, vei omorî balaurul, dacă nu, o 
să te mănânce el pe tine. 

Dar îndată ce baba aruncă acul în apă, băiatul îl şi scoase. Atunci baba îi spuse: 


— Du-te, că tu o să omori balaurul! Băiatul plecă şi mai încolo întâlni pe văcar. 

Văcarul tăie un bou şi-l fripse, iar băiatul îl mancă pe tot şi ceru să-i mai dea. Minunat de aşa 
mâncău, văcarul îi spuse: 

— Du-te, că tu o să omori balaurul! 

Mai departe, băiatul întâlni pe cioban şi acesta îi dădu o găleată de lapte s-o bea dintr-o dată; 
băiatul îl bău. Şi ciobanul îi spuse: 

— Du-te, că tu o să omori balaurul! 

Ajungând aproape de casa balaurului, văzu într-o livadă un măgar legat de un păr cu pere multe. 
Băiatul cel mititel apucă măgarul de coadă şi-l azvârli în pom; picară toate perele şi el mancă până 
se satură. 

Văzându-l de la balcon, fetele balaurului strigară: 

— Mamă, mamă, vine un om care a azvârlit măgarul în păr şi toate perele au căzut jos şi el le-a 
mâncat. 

— Nu-i nimic, lăsați-l să vină, dar vedeţi de la care fântână bea apă şi de la care viță mănâncă 
struguri. 

Băiatul, intrând în curte, se repezi la fântâna cu apă tulbure şi mancă struguri negri. Între timp, 
fetele închiseră uşa, dar el se năpusti peste uşă, o făcu țăndări şi intră în casă. 

Balaurul aştepta lângă cuptor, prefăcut în babă, şi-l rugă şi pe el să se aplece ca să sufle în foc. 
Dar în loc să se aplece, băiatul se repezi la babă, o apucă de gât şi-i spuse să-i dea pe fraţii lui, că, 
de nu, atâta i-a fost cu viaţa. 

De voie, de nevoie, balaurul scuipă întâi pe un frate, apoi pe celălalt şi apoi toate vitele şi toți 
oamenii pe care îi mâncase el. După ce nu mai avu ce scuipa, băiatul şi toți ceilalți tăbărâră pe 
balaur şi-l omorâră. 

Pe cele trei fete ale balaurului le-au luat cei trei fraţi la casa lor. Băiatul cel mare se însura cu 
sora cea mare, mijlociul, cu cea mijlocie şi pe cea mică şi cea mai frumoasă din toate o luă băiatul 
cel mic şi cel mai voinic. De atunci trăiră în pace şi linişte, deoarece se mântuiseră de balaurul cel 
fioros. 


Omul din iad 


poveste megleno-română 


A fost odată un om cu nevasta lui. Ei aveau un bou şi mereu se certau că cine să ducă boul la 
văcar. Într-o zi se înţeleseră că cine va vorbi mai întâi, acela să ducă boul la văcar. Şi puseră 
rămăşag. 

A doua zi, femeia, văzând că bărbatul nu se scoală şi nu vorbeşte nimic, duse dânsa boul la 
văcar. În timpul cât ea a lipsit de-acasă, veni o cerşetoare, intră în casă şi ceru ceva de pomană, dar 
omul, care se ținea de rămăşag, nu deschise gura. Cerşetoarea, văzând că omul nu vorbeşte şi nici 
nu se uită la ea, începu a cotrobăi prin casă şi văzu într-o odaie o căciulă de băiat împodobită cu 
galbeni. Luă căciula şi plecă. Omul tot nu deschise gura, căci se ţinea de rămăşag. 

Când se înapoie femeia acasă, văzu că lipseşte căciula băiatului. Întrebă atunci pe bărbat unde e 
căciula, dar el tăcea, că se ținea de rămăşag. Atunci femeia puse mâna pe un băț şi începu a striga: 

— Ori căciula să o afli, ori piei de aici! Şi omul plecă în lume. 

Mergând pe drum, ajunse într-un sat şi se opri la prima casă. Ceru adăpost şi ceva de mâncare. 
Femeia, care ieşise în poartă ca să-l întrebe ce vrea, înțelese că e străin şi-l întrebă de unde vine. 

— Dacă ai şti de unde vin, îi răspunse omul, chiar din iad vin. 

— Dacă vii din iad nu cumva l-ai văzut pe băiatul nostru, Ali? îl întrebă femeia, căreia nu de 
mult îi murise băiatul. 

— Cum nu, l-am văzut, îi răspunse omul cu şiretenie. 

— Şi cum era? mai întrebă femeia. 


— Era tare zdrențăros şi mort de foame şi nu avea o leţcaie. 

— Dacă e aşa, stai să-ți dau o pâine şi ceva bani să-i duci, zise femeia. 

— Bine, spuse omul, am să-i duc. Femeia intră în casă, luă o pungă cu bani, luă îmbrăcăminte şi 
o pâine caldă şi le dădu omului, care porni mai departe la drum. 

Înapoindu-se de la pădure, bărbatul acestei femei se miră găsind-o aşa de bucuroasă şi o întrebă 
ce are de este aşa de veselă. 

— Hei, omule, spuse nevastă-sa, a venit cineva din iad, care l-a văzut acolo pe băiatul nostru Aii, 
lipsit, săracul, de toate. 

— Cum aşa, măi femeie? Eşti într-o ureche? Poate să vină cineva din iad? 

— lată că a venit! 

— Taci, că nu eşti sănătoasă la minte! Şi i-ai dat ceva? 

— l-am dat, fireşte că i-am dat să-i ducă lui Ali o pungă cu bani, îmbrăcăminte şi de-ale 
mâncării. 

Auzind acestea, omul înţelese cum stau lucrurile şi îndată sări pe cal şi porni să-l ajungă pe 
înşelător. Acesta, care nu ajunsese prea departe, văzând că este urmărit, bănui cine se ţine după 
dânsul şi căută să se ascundă undeva. Se opri la o moară care era în drum. 

Morarul îl întrebă de ce fuge aşa speriat, înşelătorul îi spuse atunci: 

— Fugi repede, că un om aleargă călare să prindă pe morar şi să-l jupoaie, că, spune el, pielea de 
morar e bună pentru tobă! 

Auzind acestea, morarul fugi în pădure, dar în grabă îşi uită şapca la moară. Înşelătorul luă şapca 
morarului, şi-o puse pe cap, ca şi când ar fi el morarul, iar când sosi cel care îl urmărea şi-l întrebă 
dacă nu văzuse trecând pe acolo un om străin, el îi răspunse că omul acela a fost aci la moară şi a 
luat-o spre pădure. Şi-i mai spuse că în pădure nu poate intra călare, că-şi rupe calul picioarele prin 
lăstăriş, şi să-l lase mai bine la moară, că i-l păzeşte el. 

Omul, crezând că ăsta e morarul adevărat, lăsă calul la moară şi fugi în pădure după cel care îi 
păcălise nevasta. Când se apropie păgubaşul de omul din pădure, adică de morarul adevărat, acesta 
începu să strige: 

— Aman, pielea mea nu e bună pentru tobă, că e râioasă! 

— Opreşte-te, omule, eu nu vreau pielea ta! Dar omul tipa ca din gură de şarpe, spunând că 
pielea lui nu e bună de tobă. 

— Eu n-am nevoie de pielea ta, omule, eu caut pe un străin care a jefuit-o pe nevasta mea, 
spune-mi: nu l-ai văzut? 

— Ba l-am văzut, răspunse morarul, omul acela a rămas la moară. 

Dându-şi seama amândoi că fuseseră păcăliți, se înapoiară la moară, dar nu mai găsiră pe nimeni, 
căci înşelătorul o ştersese cu calul omului cel înşelat. 

Înapoindu-se acasă, acesta îi spuse nevestei sale: 

— Omul acela ne-a înşelat pe amândoi. Asta înseamnă că amândoi suntem tot atât de proşti. 


Poveste cu o babă şi scroafa ei 
poveste megleno-română 


Au fost odată un moş şi o babă, care aveau o scroafă. Într-o zi, moşul plecă de acasă, iar baba 
ieşi cu scroafa la păscut. Baba îşi iubea mult scroafa, căci n-avea copii. 

Tocmai atunci trecu pe acolo un om şi-i spuse babei: 

— Babo, eu am venit să-ţi cer scroafa, ca s-o mărit cu un băiat de-al meu, să-i fie nevastă. 

Baba, care nu era întreagă la minte, primi bucuroasă. 

Omul luă scroafa şi plecă. 

Când se înapoie acasă moşul şi văzu că lipseşte scroafa, o întrebă pe babă unde este. 

— Am măritat-o după un băiat, zise baba bucuroasă. 


— Cum aşa, femeie? O scroafă să fie nevastă? Cine te-a păcălit pe tine cu vorba asta? 

Şi, repede, moşul o porni în căutarea omului care luase scroafa. Mergând el, pe drum întâlni un 
om care nu era altul decât acela care luase scroafa. Moşul îl întrebă dacă nu văzuse; din întâmplare, 
pe cineva cu o scroafă. 

— Da, l-am văzut nu de mult, a luat-o spre munte, spuse acesta. 

— Alerg după el, spuse moşul, supărat. 

— Nu fugi aşa îmbrăcat, îi strigă cel care îi luase scroafa, că n-o să poţi fugi mult. Lasă aicea 
blana şi cizmele, că ţi le păzesc eu, şi aşa, uşurat, poţi să alergi şi să-l prinzi pe hoț. 

Moşul nu înțelese şiretlicul. Se dezbrăcă de blană, îşi scoase cizmele şi fugi pe deal. Dar n-avea 
pe cine să ajungă, căci pe deal nu era nimeni. Hoţul era jos şi acum ajunsese departe cu cizmele şi 
cu blana moşului, după ce furase şi scroafa babei. 

Supărat, moşul se întoarse acasă şi fără scroafă, şi fără blană, şi fără cizme. 

Şi nu trecu multă vreme de atunci, când, în timp ce moşul şi baba stăteau într-o zi la poartă, 
auziră un om care striga: 

— Ouă de catâr, ouă de catâr vindem! 

— Păi, la ce sunt bune? întrebă baba. 

— Dacă luaţi unul, zise negustorul, şi-l clociți patruzeci de zile în pădure, o să iasă un catâr şi o 
să aveţi un catâr. 

— Şi câte parale ceri tu pe un astfel de ou? întrebă moşul. 

— Zece galbeni, spuse vânzătorul. Moşul, care nici el nu era întreg la minte, se învoi şi cumpără 
un ou de catâr. 

Vânzătorul însă era tot omul care îi păcălise cu scroafa şi furase cizmele şi blana moşului, dar ei 
nu-l cunoscură. Şi aşa hoţul luă şi ăşti zece galbeni şi plecă. 

Moşul şi baba duseră oul la pădure şi baba cloci oul timp de treizeci şi nouă de zile. A patruzecea 
zi, baba plecă acasă şi rămase moşul să clocească o zi. După ziua aceea, a patruzecea, tocmai când 
baba se înapoia la moş, văzu cum de lângă el sare un iepure. Şi baba şi moşul crezură că e un pui de 
catâr. 

— Hei, aleargă, babo, că a fugit catârul! strigă atunci moşul. 

Şi ridicându-se şi el de unde stătea, începură să alerge amândoi după iepure, crezând că aleargă 
după catâr. Alergară ei aşa multă vreme şi, de n-or fi murit, aleargă şi astăzi, că pe iepure tot nu l-au 
putut prinde. 

Oul de catâr a rămas acolo în pădure, că nu era ou, era o piatră albă, frumos rotunjită de apa 
râului care trecea prin satul babei şi al moşului. 


Copila regelui din cetatea de flăcări 
poveste săsească 


Se povesteşte că se afla, odinioară, într-un sat, nu se ştie pe unde, un om sărman, care avea atâţia 
copii câte găurele are ciurul. Şi, având el atâţia copii, aproape toți locuitorii din sat îi erau cumetri, 
fiindcă arar se mai afla cineva care să nu-i fi năşit vreunul. 

Când, iată, îi vine pe lume încă un băieţel. Îi trebuia, degrabă, un naş. Unde să-l găsească? Iese 
pe uliţă şi aşteaptă. 

„Pe primul trecător, care s-o ivi, se gândea el, îl rog să-mi năşească feciorul!” 

Aşteaptă. Şi, deodată, se iveşte un bătrân, îmbrăcat într-o mantie lungă, cenuşie, care mergea pe 
drum, mânând, de la spate, o vacă, urmată de viţeluşul ei. 

Omul îi iese înainte şi-l roagă pe bătrân să-i fie cumătru. Bătrânul primeşte. Şi, la despărțire, îi 
dăruieşte omului vaca şi vițeluşul. 

Viţeluşul se născuse, de fapt, în aceeaşi zi cu băieţelul, doar cu câteva ceasuri mai înainte, şi avea 
pe frunte o stea de aur. 


— Îţi dau vaca ţie, îi spuse bătrânul, iar viţeluşul feciorului tău. 

Omul îi mulţumi şi bătrânul plecă. Vremea începu să treacă. Viţelul se făcu un taur voinic şi 
băieţelul un flăcău în lege. 

Într-o zi, flăcăul se dusese la păşune, cu taurul, când îl auzi pe acesta grăindu-i: 

— A venit vremea să-mi caut păşunea de care am nevoie, ca să pot face câte le am de făcut. De 
aceea, tu lungeşte-te colea, în iarbă, şi eu voi da o raită până-n cer. 

Băiatul bănuia că taurul e năzdrăvan. Nu se miră de nimic şi se culcă în iarbă. Iar taurul o luă la 
goană, călcând, întâi pământul, apoi văzduhul, ca un fulger. Ajunse pe păşunea cea largă a 
înalturilor şi acolo începu să pască florile de aur ale stelelor. 

Păscu, până ce soarele apuse şi abia atunci porni înapoi, îl trezi pe băiat, care adormise, culcat în 
iarbă, şi se întoarseră amândoi acasă. 

În același fel se petrecură lucrurile încă o bucată bună de timp, până în ziua când băiatul împlini 
douăzeci de ani. 

În acea zi, taurul îi spuse băiatului: 

— Aşează-te, acum, între coarnele mele. Te voi duce la regele ţării. Când vom ajunge la el, să-i 
ceri, cu curaj, o sabie de şapte coți şi să-i făgăduieşti că-i vei scăpa copila! 

Flăcăul ascultă. Se aşeză între coarnele taurului. Sosiră la palat. I se înfățişă regelui şi-i spuse 
pentru ce a venit. Regele, nespus de bucuros, îi dădu, pe dată, sabia pe care băiatul i-o cerea, deşi, în 
adâncul sufletului său, se îndoia că va putea să-şi mai revadă vreodată copila, care-i fusese răpită. 
Cu atât mai mult cu cât şi alţi voinici se străduiseră s-o scoată din ghearele balaurului cu 
douăsprezece capete, în puterea căruia ajunsese. 

Şi nu izbutiseră s-o scape, mai întâi, pentru că sălaşul balaurului era foarte, foarte departe, iar, în 
drum, trebuiau să treacă peste un munte înalt până la cer. În al doilea rând, fiindcă acela care ar fi 
reuşit să treacă peste munte avea de înfruntat şi valurile unei mări furtunoase, neînchipuit de adânci. 
Şi, în al treilea rând, fiindcă balaurul locuia într-o cetate de flăcări. 

Cine ar fi putut, pe urmă, după atâtea grele încercări, să mai se şi lupte cu balaurul, care era de o 
cruzime cum nu se mai văzuse şi nu se mai auzise? 

Băiatul însă, deşi aflase câte avea de întâmpinat, luă în mâini sabia dăruită de rege. Se aşeză iar 
între coarnele taurului. Acesta porni în goană. Şi, într-o clipă, ajunseră în fața munților acelora 
uriaşi. 

— Nu ştiam că sunt chiar atât de înalți munţii, se minună flăcăul, măsurându-i cu privirea. Cred 
că vom fi nevoiţi să ne înapoiem acasă! 

— N-ai nicio grijă, îi răspunse taurul. Coboară-te numai puţin dintre coarnele mele. 

Băiatul se cobori şi taurul, făcându-şi vânt, îşi repezi, cu atâta putere, coarnele în zidul de munţi, 
încât îl dădu la o parte ca pe un buştean putred. 

Drumul era deschis. Taurul îl îndemnă pe flăcău să se salte, la loc, între coarnele sale. Porniră 
mai departe şi, curând, sosiră la țărmul mării. 

— Nu ştiam că marea este atât de adâncă şi de furtunoasă, exclamă băiatul. Cred că vom fi siliţi 
să ne înapoiem acasă. 

— N-ai nicio grijă! îi răspunse taurul. Ține-te însă bine de coarnele mele. 

Şi îşi aplecă fruntea. Iar botul lui începu să soarbă. Bău... bău... până ce înghiţi toată apa mării. 

Iar, mai departe, alergară pe fundul mării, fără să se ude, ca şi cum ar fi trecut pe o câmpie. 

Peste puţin timp, ajunseră aproape de cetatea de flăcări. 

De ce înaintau, dogoarea creştea. Băiatul abia mai putea să respire. 

— Opreşte-te, îi strigă el taurului. Opreşte-te! Mai bine să ne întoarcem, altminteri vom fi arşi. 

Dar taurul continuă să gonească, până ce ajunse chiar în fața cetăţii şi acolo începu să împrăştie, 
asupra flăcărilor, toată apa pe care o sorbise din mare. 

Pe măsură ce apa stingea flăcările, se ridica un fum gros, care cuprindea tot cerul ca nişte nori 
imenşi. Însă, tot atunci, din fumegarea aceea grozavă, ţâşni afară, plin de mânie, şi balaurul cu 
douăsprezece capete. 


— Până acum am făcut eu ce-a fost nevoie, rosti flăcăului taurul. Din clipa aceasta, a venit 
rândul tău. leşi înaintea balaurului şi izbeşte-l cu sabia, însă în aşa fel ca să-i tai toate capetele dintr- 
o singură lovitură. 

Flăcăul prinse inimă. Îşi încordă puterile. Ridică sabia aceea mare, voiniceşte, cu amândouă 
mâinile. leşi înaintea balaurului şi îi dădu o lovitură atât de cumplită, încât toate capetele îi zburară 
dintr-o dată. 

Balaurul căzu; dar se ridică din nou şi începu să se zbată şi să se rostogolească atât de sălbatic 
încât pământul se cutremură. Dar taurul îi prinse trunchiul între coarnele sale şi i-l azvârli tocmai 
sus între nori. lar când se prăbuşi, înapoi, dintre nori, se făcu fărâmiţe. Un vânt începu să sufle şi 
fărâmiţele pieriră laolaltă cu praful. 

După aceea, taurul îi grăi băiatului: 

— Intră în cetate. Ia fata şi du-o acasă, la părinţii săi. 

Cum termină de spus aceste cuvinte, taurul se întoarse şi porni în goană undeva, unde iarăşi nu 
mai ştie nimeni, şi de unde nu s-a mai întors niciodată. 

Iar băiatul intră în cetate. Acolo o află pe copila regelui, care îl îmbrățişă, fericită că a scăpat de 
balaurul cel înfiorător. Mai găsi în cetate şi doi cai. Băiatul şi fata încălecară şi porniră spre palatul 
regelui. Vă închipuiţi, desigur, ce nuntă a urmat! Ce joc şi veselie!... O asemenea nuntă, se 
povesteşte, nu s-a mai văzut niciodată pe lume! 


Fata trandafirilor 
poveste săsească 


O biată femeie, care trăia retrasă, într-o colibă din pădure, pentru că era foarte, foarte săracă, 
avea un băiat. 

La drept vorbind, copilul nu era al ei. ÎI găsise, odată, rătăcit, la marginea pădurii. Şi, fiindcă nu 
putuse afla cine-i erau părinţii care-l pierduseră, îl adăpostise în coliba sa, unde-l crescuse, îl 
îngrijise şi îl hrănise, ca o adevărată mamă. 

După ce băiatul ajunse mare, într-o zi îi spuse măicuţei care-l crescuse: 

— Mamă, am auzit povestindu-se despre fata trandafirilor şi tare aş dori să plec în căutarea ei. 

— O, copilul meu, îi răspunse femeia, ca s-o afli pe fata trandafirilor, ar trebui să te duci departe, 
departe de tot. Şi chiar dacă ai izbuti să străbaţi acest drum, ți-ar fi cu neputinţă s-o cucereşti, pentru 
că ea se găseşte în stăpânirea unui zmeu. 

Băiatul auzi răspunsul; dar pentru că o visa şi noaptea pe fata trandafirilor, o rugă pe mama lui 
să-i îngăduie totuşi să plece. Mama se înduplecă. Îl binecuvântă şi, la despărţire, îi dărui un 
clopoțel. 

— Dacă vei ajunge vreodată la ananghie, îl sfătui ea, sună din clopoțţelul acesta! 

Feciorul îi mulţumi pentru dar şi plecă. Merse, merse cale lungă să-i ajungă, şi, deodată, zări un 
roi de albine. Se apropie de locul unde se găsea roiul şi o rugă pe regina albinelor: 

— Fii bună şi spune-mi, cum aş putea să găsesc drumul spre locul unde sălăşluieşte fata 
trandafirilor? 

— Eu nu ştiu, îi răspunse aceasta, dar aş putea afla. 

Şi îndată porunci tuturor albinelor să zboare care-ncotro şi să încerce să dea de urma fetei 
trandafirilor. Albinele zburară care-ncotro şi, la înapoiere, o vestiră pe regina lor că niciuna nu 
izbutise să afle o cât de mică ştire despre această fată. 

Regina avu totuşi prevederea să le numere şi văzu că, dintre albine, lipsea una. Tocmai venea şi 
aceasta. Ea abia îşi mai mişca aripioarele. Ostenise cu totul în timpul drumului de înapoiere spre 
casă. Însă aducea vestea dorită, deoarece reuşise să răzbată până la fata trandafirilor. 

După ce se odihni, la îndemnul reginei albinelor, tot ea îl călăuzi pe băiat mai departe. 

Ajunseră întâi la o livadă foarte întinsă. Trecură printr-o pădure, aproape fără sfârşit. Acolo unde 


se sfârşea pădurea, începeau nişte grădini, fără pereche de frumoase, toate numai şi numai cu 
trandafiri. Iar la capătul acelor grădini de trandafiri se înălța un palat măreț. 

Băiatul se tocmi, la palat, argăţel la gâşte. Dar lunca în care îşi păştea el gâştele se întindea pe 
marginea grădinii de trandafiri. Şi băiatul putea s-o zărească, în fiecare zi, pe frumoasa fată, cum se 
plimba printre tufele de trandafiri înfloriți. 

O privea şi nu se mai sătura s-o admire cât era de frumoasă. 

Din prima zi, băiatul mai află, de la celelalte slugi, că fata pleca, seară de seară, la balurile care 
aveau loc, în fiecare noapte, într-o cetate, nu prea departe de palatul în care locuia. 

Gândindu-se la ce ar trebui să facă, îşi aminti de clopoțel. Şi, când se înseră, îşi scoase clopoţelul 
din traistă, pe care şi-o ținea sub pat, şi sună. 

De cum sună, în faţa lui se ivi un cal de aramă, gata înşeuat. Iar, pe grumazul calului, văzu o 
mantie de aramă. 

Băiatul îşi îmbrăcă mantia, sări pe cal şi porni către cetatea învecinată. Acolo se duse de-a 
dreptul la bal. O văzu numaidecât pe fata trandafirilor şi o pofti la danţ. Fetei îi plăcu flăcăul şi 
dansă toată noaptea numai cu el. Însă, de cum se isprăvi balul, şi mijiră cele dintâi raze ale zorilor, 
băiatul pieri pe nesimţite, de lângă fată. Sări pe cal şi porni spre casă. 

Fata trandafirilor se întoarse şi ea la palat şi-i povesti mamei sale câte se petrecuseră şi cum arăta 
băiatul cel chipeş. 

În timpul acesta, băiatul îşi luase din nou nuiaua şi cu ea mâna gâştele la păscut, ca un biet 
argățel ce era. Şi, doar pe furiş, privea în urma fetei, care se plimba, visătoare, prin grădina înflorită 
de trandafiri. Calul şi mantia de aramă le ascunsese în pădure, gândindu-se că-i vor mai prinde bine. 

Dar ziua trecu repede, şi văzduhul începu să se înălbăstrească. 

Argăţelul îşi luă clopoţelul de sub pat şi sună din el uşor. 

Îndată se iviră un cal de argint, gata înşeuat, şi o mantie de argint. 

El îşi puse mantia pe umeri, încălecă pe calul de argint şi porni la bal. 

Dansă toată noaptea cu fata trandafirilor, care începuse să-l îndrăgească. Însă, de cum străluci pe 
cer aurora, ieşi în grabă afară, din sala balului, sări pe cal şi plecă. 

Fata se înapoie şi ea acasă, şi-i povesti mamei sale cât era de frumos tânărul care dansase cu ea şi 
ce mantie strălucitoare purta. 

Băiatul, în timpul acesta, îşi păştea, liniştit, gâştele, făcându-se că habar n-avea de nimic. Deşi, 
cu coada ochiului, o urmărea peste tot pe fata pe care o iubea. Numai că mama, tot auzind-o pe 
copila ei povestindu-i despre flăcăul cel chipeş, devenise curioasă. „Cum am face să-l pot vedea şi 
eu, în afară de bal?” o întrebă mama pe fata trandafirilor. Fata nu ştiu ce să răspundă, dar mamei 
sale îi veni un gând. 

— În seara aceasta, o învăţă pe fiica ei, să iei cu tine, într-o cutioară, nişte catran. lar când flăcăul 
va danţa, tu să faci în aşa fel încât să-i dai cu puţin catran, pe păr. 

Fata luă aminte la spusele mamei şi, în aceeaşi seară, plecând la bal, luă cu sine, într-o cutioară, 
puţin catran. 

Văzând-o pe fată că a plecat la bal, argăţelul sună din clopoțel. Şi, îndată, se ivi, înaintea lui, un 
cal de aur, gata înşeuat, şi o mantie de aur. 

Se înveli cu mantia, sări pe cal şi o porni spre cetatea învecinată. 

La bal, o căută pe fata trandafirilor şi o invită la dant. Iar ea, prevăzătoare, desfăcând cutioara pe 
care o adusese de acasă, făcu în aşa fel încât să-i dea flăcăului cu puţin catran pe păr. 

Spre dimineaţă, băiatul se strecură afară din sala balului, sări pe calul de aur şi plecă. 

Înapoindu-se acasă şi fata îi povesti, din nou, mamei sale, cât de frumos era tânărul ei dansator, 
care venise, de astă dată, îmbrăcat într-o mantie de aur. 

Mama o întrebă dacă a reuşit să-i dea, în timpul danţului, cu catran pe păr şi ea îi răspunse că 
izbutise să facă lucrul acesta. 

Pe când mama şi fata vorbeau, băiatul se uita, pe furiş, la ele, printre zăbrelele gardului, care 
înconjura grădina cu trandafiri. Apoi, venind amiaza, el se întorcea cu gâştele, de la păscut, şi vru să 


le închidă în coteţele lor. Deodată, fata băgă de seamă că părul lui blond era mânjit cu catran. 

— Tu eşti flăcăul cel frumos, care ai venit la bal în fiecare seară! se bucură ea. 

Şi băiatul fu silit să recunoască adevărul, mărturisindu-i şi că venise de foarte, foarte departe, 
numai ca s-o găsească pe ea. 

— Pentru ce? întrebă fata, cu inima bătându-i mai repede decât de obicei. 

— Fiindcă vreau să te scap, pe tine şi pe mama ta, din acest palat, despre care ştiu că este al unui 
zmeu, îi răspunse el. 

Fata se bucură şi mai mult, iar mama ei rosti: 

— Să fugim, aşadar, cât timp zmeul încă mai doarme; pentru că, dacă se trezeşte, suntem 
pierduţi! 

Flăcăul sună de trei ori din clopoțel. Şi, numaidecât, se iviră, gata înşeuaţi, cei trei cai, pe care și- 
i ascunsese în pădure: cel de aramă, cel de argint şi cel de aur. 

EI înveli pe fata trandafirilor în mantia de aur şi o urcă în şaua calului de aur. Pe mama dragei 
sale o înveli în mantia de argint şi o urcă în şaua calului de argint. Iar el însuşi se înveli în mantia de 
aramă şi se urcă pe calul de aramă. 

Apoi plecară, împreună, cu toții. 

În palat se găsea însă un butoi mare, cu trei cercuri de fier. Aici îşi dormea zmeul somnul, care 
dura, de fiecare dată, un an. 

Şi somnul zmeului în ziua când se petreceau cele pe care le-aţi aflat mai înainte era tocmai pe 
sfârşite. Când ei ieşiră, pe poartă, călări, sări un cerc; după ce se depărtară cale de un ceas, plesni al 
doilea; iar când ajunseră la o distanţă de o zi, se desfăcu şi cel de-al treilea. 

Zmeul deschise ochii, privi în jurul său şi strigă: 

— Vino, fată a trandafirilor! 

Nu îi răspunse, bineînţeles, nimeni. 

Mâniat, sări din butoi şi începu să cutreiere palatul, cercetând toate încăperile, cercetând şi 
grădina. 

Dar nicăieri nu era nici țipenie. Fata şi mama ei fugiseră; iar slugile plecaseră şi ele. 

Se repezi atunci în grajd; îşi hrăni şi îşi adăpă armăsarul, şi sări pe el. 

— Du-mă, în zbor, pe urmele fugarilor! îi porunci zmeul. 

Armăsarul său era înaripat şi, foarte curând, îi ajunse din urmă pe fugari. Şi, mai mult decât 
toate, zmeul avea o vrajă, cu care putea opri din mers pe oricine. Caii nu mai putură face niciun pas. 
Şi zmeul îi răcni flăcăului: 

— Aş putea să te nimicesc, vierme al pământului! Numai că o asemenea biruinţă nu ar fi pentru 
mine niciun fel de fală. De aceea mă mulțumesc să-ţi iau clopoţelul, cei trei cai, mantiile, pe 
frumoasa fată a trandafirilor, şi pe mama ei. În ce te priveşte, întoarce-te acasă şi otrăveşte-ţi inima 
cu neizbânda ta... Ai fi putut s-o scapi pe fata trandafirilor, mai continuă, în râs, zmeul, dacă ai fi 
avut şi tu un cal ca acesta pe care călăresc şi pe care l-am primit în dar de la mama mea. Dar un 
astfel de cal nu vei putea dobândi tu, în veacul veacului şi cu niciun preţ. 

Zmeul mai hohoti o dată în râs şi mai batjocoritor decât întâia oară, dădu pinteni calului său, care 
îi târa după el şi pe ceilalţi cai, şi se întoarse cu fata şi cu mama ei la palat. 

Ajunşi acolo, zmeul le ameninţă pe mamă şi pe fată cu moartea, dacă vor mai încerca să fugă. 
Mâncă şi bău bine; se vâri, înapoi, în butoiul unde îşi făcea somnul de un an; cele trei cercuri de fier 
se strânseră, ca prin farmec, în jurul butoiului, şi zmeul adormi iar. 

Fata trandafirilor şi mama sa tocmiră alte slugi, după cum primiseră poruncă din partea zmeului, 
înainte ca acesta să fi adormit. Şi viaţa începu să se scurgă ca mai înainte. Mama îngrijea de casă şi 
fata trandafirilor de flori. Dar ea nu mai avea acum dorinţa să danţeze la baluri, ci toată ziua nu 
făcea alta decât să se gândească la băiatul care încercase, odată, s-o scape din ghearele zmeului. lar 
noaptea îl visa tot pe el. 

Flăcăul, în vremea asta, cutreiera coclauri, în căutarea mamei zmeului. 

Pe când mergea, grăbit, printr-o pădure, zări un corb ce se prinsese într-un laţ. Corbul îl rugă pe 


băiat să-l ajute. Acesta desfăcu laţul şi pasărea zbură în văzduh. 

Mergând mai departe, văzu o vulpe ce se prinsese într-o capcană şi, oricât se zbătea 
sălbăticiunea, nu putea să scape. 

— Ajută-mă, flăcăule! îl rugă vulpea. 

Băiatul desfăcu capcana şi vulpea fugi în pădure. Şi iată că ajunse la țărmul mării. Aici, pe plaja 
nisipoasă, se zbătea un peşte. 

— Scapă-mi zilele! îl imploră el. 

Băiatul luă, din nisip, peştele şi îl aruncă în valuri. Nu mai merse mult, de-a lungul țărmului, şi 
văzu o căsuţă, la marginea unei păduri. 

În acea căsuţă sălăşluia mama zmeului. Flăcăul bătu la ușă şi o întrebă pe mama zmeului dacă nu 
avea nevoie de o slugă. 

— Am nevoie! îi răspunse ea. Ca să-mi păzeşti o iapă. Ce simbrie îmi ceri pentru slujba asta? 

— Să-mi dai şi mie un mânz! 

— Bine! zise mama zmeului. Dar dacă, în vreuna din seri, nu te vei întoarce acasă cu iapa, am să 
te răpun. 

Băiatul se învoi şi mama zmeului îi dete iapa în primire. 

În sinea ei, zgripţuroaica era sigură că va reuşi să-i ia viaţa şi acestui tânăr, aşa cum le-o luase şi 
tuturor celorlalți, care o slujiseră înaintea lui. 

Dis-de-dimineaţă, băiatul porni cu iapa la câmp. Dar, dintr-o dată, aceasta îi pieri de sub ochi. 
Unde să fie? O căută peste tot. Mai era doar un ceas până să se facă seară şi nu dădea de urmele ei. 

Când, spre norocul lui, văzu corbul, de care se îndurase şi-l scăpase din laţ. 

— Corbule, îl rugă, la rândul său, flăcăul. Ajută-mă şi tu, dacă poți. 

— Ce s-a întâmplat? îl întrebă corbul. 

Băiatul îi povesti ce se petrecuse. Şi corbul, care era fermecat, îi răspunse: 

— Iapa a căpătat un mânz. Împreună cu el, s-a ascuns între nori. Eu am să mă umflu acum până 
ce ajung de mărimea unui cal. Tu sări pe mine şi eu te voi duce, în zbor, până acolo unde stau 
pitulați amândoi. 

Aşa şi făcu corbul. Îl duse pe băiat în nori. Şi, pe urmă, se înapoiară cu toţii, băiatul ducând de 
căpăstru iapa, şi mânzul tropăind după ei. 

Mama zmeului, când îi văzu, rămase cu gura căscată şi pe urmă se încruntă cumplit. 

În dimineaţa următoare, se petrecu la fel. Iapa pieri şi băiatul nu mai izbuti s-o găsească, până 
aproape de răsăritul lunii. Din fericire pentru el, o întâlni pe vulpe. Îi povesti necazul. Şi vulpea, 
care era fermecată, îi glăsui: 

— [apa se găseşte în peştera cea mai afundă a muntelui, unde şi-a pitulat cel de-al doilea mânz. 
Eu voi creşte, pe dată, până ce voi ajunge de mărimea unui cal. Tu sări pe spinarea mea şi o să ne 
întoarcem cu bine. 

Goniră până la peştera cea mai afundă a muntelui şi, de acolo, băiatul se întoarse atât cu iapa, cât 
şi cu cel de-al doilea mânz. 

Zgripţuroaica rămase, din nou, cu gura căscată şi se încruntă şi mai cumplit. 

În cea de-a treia zi, după ce iapa pieri şi o căută, în zadar, până seara, necăjit, ajunse la țărmul 
mării. Peştele se afla în apă şi, văzându-l pe băiat, îl întrebă de ce era atât de trist. El îi povesti 
întâmplarea. Şi peştele, care era şi el fermecat, îl duse pe băiat în noianul apelor, unde iapa se 
ascunsese împreună cu cel de-al treilea mânz. 

La înapoiere, zeripțuroaica făcu nişte ochi cât roata carului, dar, pe urmă, se încruntă atât de 
cumplit, că băiatul se înfioră. 

De atunci înainte, iapa nu mai fugi nicăieri, şi băiatul o duse la păşune, zi de zi, fără să mai 
întâmpine niciun fel de necazuri, până ce se isprăvi anul de slujbă. 

După ce se isprăvi anul, băiatul îşi ceru simbria, şi mama zmeului îi porunci: 

— Alege-ţi un mânz! 

Flăcăul nostru îl alese pe cel mai mare, care era şi cel mai frumos, şi pe care iapa îl îndrăgea cel 


mai mult. 

Sări pe el şi porni spre palatul zmeului, ca s-o scape pe fata trandafirilor. 

Pe când se apropiau de palat, mânzul necheză puternic. Armăsarul zmeului îl auzi şi, fiindcă el 
era tatăl mânzului, începu să necheze şi să bată pământul cu copitele. De un atât de mare zgomot, 
zmeul se trezi din somn. 

De altminteri, anul de somn tocmai atunci se împlinise. Cercurile de fier ale butoiului se 
desprinseră. Zmeul ţâşni afară din butoi şi alergă la grajd. 

Armăsarul său reuşise însă să se desfacă din legături şi voia tocmai să pornească. 

Zmeul îl înhăță de coamă, sări pe el şi vru să-l îmblânzească. Dar armăsarul nu mai voia să i se 
supună. Se smuci într-o parte şi-l zvârli din şa. 

Zmeul se izbi de pământ, atât de puternic, încât pământul crăpă. Şi armăsarul cel sălbatic îl 
zdrobi pe zmeu sub copite. 

Pe urmă, armăsarul sări peste zidul palatului şi alergă în întâmpinarea fiului său. 

Băiatul înţelese ce urma să se petreacă şi se dete jos, la timp, de pe spinarea mânzului. 

Mânzul şi armăsarul se întâlniră şi, împreună, o luară la goană către țărmul mării, unde se găsea 
casa mamei zmeului şi, în grajdul ei, iapa şi ceilalți doi mânji. Numai că flăcăului nu-i mai păsa 
acum nici de armăsar, nici de mânz. Se săltă peste ulucile grădinii cu trandafiri şi o căută pe fata pe 
care o iubea mai presus de orice. 

O găsi, şi ea sări de bucurie în brațele lui. 

Veni şi mama fetei, care îi binecuvântă. Făcură nunta. O aduseră şi pe mama băiatului lângă ei. 

După aceea, trăiră laolaltă, ani nesfârşiți, în palatul acela frumos şi îndestulat cu de toate. Şi 
avură o mulţime de copii, băieții semănând toți cu tatăl, flăcăul cel îndrăzneţ, iar fetele, cu minunata 
lor mamă, aceea care fusese şi rămăsese, pentru totdeauna, fata trandafirilor. 


Regina de aur 
poveste săsească 


Se spune că în casa unei văduve creşteau odată două fete: una, mai mare, de la întâiul său bărbat, 
şi cealaltă, mai mică, pe care bărbatul de-al doilea o avusese cu altă femeie. 

Pe cea dintâi, care era a ei, o îngrijea bine, îmbrăcând-o frumos şi hrănind-o cu de toate. Pe cea 
de-a doua, născută de o altă femeie, o batjocorea, silind-o să poarte haine zdrenţuite şi dându-i să 
mănânce numai resturile de la masa celei dintâi. 

în cele din urmă, socotind că-i da şi-aşa prea mult, o goni de-acasă pe fata cea mică. 

— Du-te unde-i vedea cu ochii, hrăneşte-te singură şi fă ce poţi şi ce ştii! îi strigă ea, împingând- 
o afară, pe poartă. 

Sărmana fată, ce să facă? Porni la drum, plângând, şi merse, merse până ce ajunse în dreptul unui 
măr pădureț. 

— Fetiţo dragă, o rugă mărul pădureţ, fă-ţi pomană şi curăță-mă de buruienile astea cu spini, 
care s-au cățărat pe trunchiul meu. 

— De ce nu! răspunse fata, apucându-se repede de treabă şi curățind pomul de buruiana spinoasă 
care se căţărase pe el. 

Merse mai departe şi întâlni un câine şchiop, care abia se mai putea târî, de istovit ce era. 

— Fetiţo, o rugă câinele. Milostiveşte-te şi oblojeşte-mi piciorul bolnav. 

— De ce nu! răspunse fata, oblojind câinele numaidecât. 

Mai departe, zări un cuptor, în care focul se înăbuşă, scoțând un fum înecăcios. 

— Fetiţo, o rugă cuptorul. Îndură-te şi curăță-mă oleacă de zgură. 

— De ce nu! răspunse fata, curăţind, oricât era şi ea de ostenită, cuptorul. 

După ce mai merse încă o bucată de loc, văzu o căsuţă, în care locuia o vrăjitoare bătrână. 

Fata bătu la uşă şi o întrebă dacă n-ar vrea s-o ia în slujbă. 


Vrăjitoarea se bucură, pentru că tocmai avea nevoie de o slujnică. Îi dete cheile casei. Dar îi 
atrase atenţia că într-o anume încăpere, din cele şapte pe care le avea, nu avea voie să intre. 

Pe urmă, vrăjitoarea plecă; fata îşi împlini treburile câte le avea de făcut şi cu acest prilej 
pătrunse în primele şase încăperi. Totuşi, curiozitatea nu-i da tihnă şi, până la urmă, intră şi în cea 
de-a şaptea încăpere, unde nu avea voie să calce. 

Acolo totul era făcut numai şi numai din aur curat. Şi fata, de cum intră pe uşă, se auri şi ea, în 
întregime, dintr-o dată. 

Atunci o cuprinse frica. leşi afară şi închise după ea uga. Însă, în faţa uşii, se ivi un cocoş, care 
începu să cucurigească. Fata o luă la fugă. Dar vrăjitoarea auzise glasul cocoşului. Veni într-un 
suflet. Văzu ce se petrecuse şi porni în urmărirea fetei. 

Numai că, între timp, se făcuse noapte; cerul era acoperit cu nori; bezna devenea tot mai adâncă 
şi vrăjitoarea nu vedea drumul. În schimb, fata cea mică, de aur, răspândea în jurul său lumină şi 
drumul se vedea înaintea ei ca ziua. 

Tot fugind astfel, urmărită de vrăjitoare, fata ajunse în dreptul cuptorului. Şi cuptorul îi dădu 
curaj: 

— Aleargă, mai departe, fără teamă, vrăjitoarea nu te va ajunge! 

Însă, când şi vrăjitoarea ajunse lângă cuptor şi îl întrebă — aşa cum întreba toate lucrurile din 
cale — dacă nu zărise, cumva, trecând, prin faţa lui, o fată de aur, cuptorul răspunse că nici nu 
văzuse, nici nu auzise şi nici nu credea că poate fi, pe pământ, o fată de aur. 

La fel se purtă şi câinele, care o îndemnă pe fată: 

— Fugi... fugi fără teamă. Vrăjitoarea nu te va ajunge! 

Vrăjitoarea sosi şi ea, curând, lângă câine şi îl întrebă dacă nu văzuse, cumva, o fată de aur. Dar 
câinele îi răspunse, de asemenea, că nu crede să poată fi pe pământ vreo fată de aur. 

Mai departe, copila întâlni mărul pădureț. 

— Încă puţin mai aleargă, o sfătui mărul, şi vei scăpa cu totul de vrăjitoare. 

Şi, când vrăjitoarea îl întrebă dacă n-a văzut, cumva, vreo fată de aur fugind prin faţa lui, mărul 
începu să râdă, zicând că nu e cu putinţă să existe, pe pământ, o astfel de fată. 

Dincolo de măr, vrăjitoarei îi piereau puterile, încât fu nevoită să se întoarcă, plouată şi cu nasul 
în jos. Fata, în vremea asta, ajunsese acasă şi rândunica din cuibul ei de sub acoperiş începu să 
cânte: 


— Înşiră-te, mărgărită, 
Fetişoară aurită, 

În grădina înflorită, 

Stă sub fereastră şi râde!... 


Auzind cântecul rândunicii, mama vitregă ieşi în grădină. O văzu pe fata de aur şi începu să se 
minuneze. Aşa ceva nu îi mai fusese dat să vază. Veni şi sora vitregă, care, de necaz, se înverzise la 
chip. 

— Vreau şi eu să mă duc la casa vrăjitoarei, începu ea să se sclifosească. Şi am să mă întorc mai 
frumoasă decât sora mea vitregă, cenuşăreasa. 

Fiindcă nu mai avea răbdare, îşi puse pe ea un strai de drum şi plecă. 

Trecu pe lângă mărul pădureţ, care o rugă: 

— Fetiţo, curăţă-mă şi pe mine de spini. 

— Ai vrea tu să-mi înţep eu frumuseţe de mâini, nemuncite, în spinii tăi! îi răspunse ea în bătaie 
de joc. 

ÎI întâlni pe câinele şchiop. 

— Fetiţo, o rugă el, leagă-mi şi mie piciorul rănit! 

— Nu cumva îţi închipui că sunt gata să fac pe slujnica ta?! îl repezi fata. 

Şi porni mai departe. 


Văzu cuptorul înăbuşindu-se sub un nor de fum şi îl auzi rugând-o să-l curețe de zgură. Dar ea 
tipă: 

— Neruşinatule, asta e o treabă pentru o fată chipeşă ca mine? 

În sfârşit, mergând şi mai departe, ajunse la casa vrăjitoarei. Şi se tocmi în slujbă. 

În dimineaţa următoare, înainte de a pleca de-acasă, vrăjitoarea îi atrase fetei luarea-aminte: 

— În toate camerele poţi intra, numai în cea de-a şaptea nu, pentru că te voi pedepsi rău. 

De cum o văzu însă pe vrăjitoare ieşind, fata cea mare se repezi în încăperea unde îi era oprit să 
calce. Şi, pe dată, se auri în întregime. 

Se uită într-o oglindă şi, văzându-se cu părul, chipul şi hainele de aur, ieşi pe uşă şi o luă la fugă. 

La uşă însă era cocoşul. 

Cocoşul o vesti pe vrăjitoare. 

Vrăjitoarea se întoarse, văzu ce s-a petrecut şi se luă după fată. 

Când fata cea mare ajunse în dreptul cuptorului, acesta îşi vărsă afară flăcările şi îi pârli fața şi 
hainele. 

Trecu un timp până se răcori cu apă de la izvor. 

Iar când sosi lângă el şi vrăjitoarea, fără să mai aştepte a fi întrebat, cuptorul o îndreptă pe 
urmele fetei: 

— [a-o înainte şi grăbeşte-te. Ai s-o ajungi numaidecât. 

Fata fugea, fugea; dar nici vrăjitoarea nu se lăsa. 

Ajungând şi la câine, acesta o muşcă pe fată de picioare; iar, când sosi vrăjitoarea, o îndreptă pe 
urmele ei. 

— [a-o înainte şi grăbeşte-te. Ai s-o ajungi numaidecât. 

Fata fugea, fugea, dar vrăjitoarea era tot mai aproape de ea. 

În cele din urmă, fata ajunse la mărul pădureț. 

Acesta îşi scuturase spinii. Fata cea mare se înţepă în spini, se încâlci în buruieni, întârzie din 
drum şi vrăjitoarea o ajunse. 

Se repezi la fată şi începu s-o jupoaie de aurul de pe piele, de pe păr şi de pe haine. Şi nu o lăsă 
până ce nu mai rămase pe ea niciun firişor de aur. 

Abia atunci îi dete drumul. 

Plină toată de zgârieturi, fata cea mare intră pe poartă. Rândunica, din cuibul ei de sub acoperiş, 
o Zări şi începu să cânte: 


— Înşiră-te, mărgărită, 
Fetişoară jupuită, 

În grădina înflorită, 

Stă sub fereastră şi plânge!... 


Mama sa alergă afară şi se îngrozi, văzând-o în ce stare ajunsese. O luă cu ea şi o ascunse în 
beci, aşa ca niciun om să n-o mai poată vedea vreodată cât de urâtă se făcuse. 

Cu fata cea mică lucrurile se petrecură însă cu totul altfel. Regele cel frumos şi tânăr al țării, 
unde s-au petrecut toate aceste fapte, auzi că, undeva, într-o căsuţă, se afla o fermecătoare fată de 
aur. Se urcă într-un rădvan, la care erau înhămați patru armăsari ca nişte zmei. O ceru pe fata cea 
mică de nevastă. O duse în palatul său şi, împreună, făcură o nuntă, care a durat patru luni. Şi-apoi, 
regina de aur şi soţul ei, laolaltă cu copiii pe care i-au avut, şi-au petrecut toată viaţa numai în 
fericire!... 


Cei trei frați şi uriașul 
poveste săsească 


Demult, ehei, tare demult, se povesteşte că ar fi viețuit un păstor, care avea trei feciori şi 
stăpânea o turmă mare de oi. 

Fiecare dintre cei trei flăcăi trebuia să ducă, pe rând, la păscut, în câte o zi, turma. Iar ceilalți doi, 
în acea zi, rămâneau cu tatăl lor, îngrijindu-se de câte erau de făcut la stână şi pe lângă casă. 

A venit apoi şi ceasul când tatăl se pregătea să îşi închidă ochii: 

— Feţii mei, i-a învăţat el, înainte de moarte, cât timp veți trăi, să rămâneţi întotdeauna împreună 
şi nici turma să n-o împărțiți vreodată. 

Băieţii îi făgăduiră, hotărâți să-şi țină, până la sfârşitul vieţii, cuvântul. 

Se întâmplă însă ca, într-un an secetos, să nu mai ajungă iarba din păşunea unde îşi hrăneau ei 
oile, pentru o turmă atât de mare. 

Pe când îşi băteau capul ce să facă, fratelui celui mai tânăr — care era cel mai mic la stat, cel mai 
firav, dar, totodată, şi cel mai istet — îi veni un gând: 

— Să trecem dincolo de pădurea aceasta, care se întinde, înaintea noastră, ca o mare nesfârşită, 
propuse el. Trebuie să se găsească pe acolo neapărat şi alte păşuni. 

Ceilalţi doi frați încuviințară cu bucurie şi, cu toții, porniră la drum. 

Merseră şapte săptămâni şi, la începutul celei de-a opta, ajunseră într-un ţinut, unde păşunile se 
întindeau grase şi fără margini, către apus, răsărit şi miazăzi. 

Departe, hăt departe de tot, se zărea şi un palat. În palatul acela locuia un uriaş puternic, care 
luase, cu de la sine voie, în stăpânire, toate acele minunate păşuni. 

Dar păstorii cei tineri nu ştiau acest lucru şi începură să-şi pască, voioşi, oile. 

O vreme nu-i supără nimeni. Oile se hrăneau din belşug. Şi lapte dădeau gârlă. 

În fiecare zi, unul dintre ei pornea cu turma la păşune, iar ceilalţi doi se îngrijeau de treburile 
gospodăreşti sau făceau untul şi brânza. 

Ei, dar, într-o dimineaţă, pe când fratele cel mare — al cărui rând era în ziua aceea — se găsea 
cu oile pe câmp, văzu urnindu-se, dinspre palat, ceva ca un munte şi înaintând către el. 

Muntele acela care se mişca nu era însă altcineva decât uriaşul. 

Acesta începuse să bage de seamă, de vreo câteva zile, că pe păşunile luate de el în stăpânire 
păşteau nişte fiinţe micuţe — care erau oile — însă lui i se păreau că seamănă cu nişte molii. 

Se uita bine de tot şi nu înţelegea ce erau, fiindcă nu mai întâlnise până atunci oi. 

Ca să vază mai bine ce fel de fiinţe erau acelea, ieşise din palat. Şi, numai din câţiva paşi, ajunse 
lângă păstor. Acesta începu să tremure, ca iarba în bătaia vântului, simțind că se prăpădeşte de 
groază. 

— Omuleţ prăpădit, se răsti uriaşul, cum de îndrăzneşti să-mi pustieşti păşunile cu moliile 
acestea ale tale? 

Sub puterea vocii uriaşului — voce care nu s-ar putea asemăna decât cu vuietul unei furtuni 
înfricoşătoare — fratele cel mare căzu la pământ. Izbuti totuşi să se ridice şi grăi: 

— Stăpâne, noi suntem trei frați păstori, care am venit aici, cu oile, siliți de nevoie, şi n-am ştiut 
că pământul acesta este al tău... 

— Aşa?... Trei frați?... Şi zici că n-aţi ştiut?... Va trebui să mă despăgubiţi! vorbi din nou 
uriaşul, de fiecare dată tunetul vocii lui răsturnându-l la pământ pe păstor. Poate o să ne învoim. 
Dar, deocamdată, pregăteşte-mi ceva de mâncare, pentru că mi-a venit foame. Şi vreau să văd ce 
gust are carnea oilor pe care le paşti pe păşunea mea, ca şi laptele muls de la ele. 

Bietul păstor fu silit să taie, repede, şapte oi, să le jupoaie şi să i le dea uriaşului, iar acesta le 
înghiți de parcă ar fi fost numai şapte fărâmituri de carne. Pe urmă bău laptele din şapte hârdaie şi 
mâncă brânza din şapte putini. În sfârşit, se sătură oarecum şi-i spuse păstorului: 

— A fost cam puţin, însă tot ce-am mâncat mi-a mers la inimă. Aşa că, mâine dimineaţă, nu mai 
aştepta să vin eu. Înfăţişează-te la palat cu o gustare, cel puţin de-o potrivă cu cea de astăzi. Şi nu 


cumva să nu vii, căci va fi vai de tine! 

Rostind aceste cuvinte, se întoarse, făcu doar câţiva paşi, ajunse la palat şi intră sub zidurile sale. 

După ce îşi mai veni în fire din spaima pe care o trăise, bietul flăcău îşi mână oile spre târlă, 
unde îl aşteptau fraţii săi. Le povesti ce se întâmplase şi ei nu se înfricoşară mai puţin aflând despre 
ce pacoste dăduse peste capetele lor. 

Dar ce era de făcut? 

Înapoi nu puteau să plece, pentru că uriașul, de la fereastra lui, vedea totul; din câţiva paşi i-ar fi 
ajuns şi i-ar fi ucis pe tustrei. 

Se gândiră, se răzgândiră, şi, până la urmă, fratele mijlociu începu să-i dea curaj fratelui cel mare 
să se ducă fără teamă, a doua zi de dimineaţă, la uriaş. 

— Ce Dumnezeu? zicea el. Trebuie să aibă şi uriaşul o picătură de suflet omenesc. Şi poate că nu 
se va întâmpla nimic rău. 

Până la sfârşit, a doua zi de dimineaţă, fratele cel mare plecă, deşi nu cu toată inima, ducându-i 
uriaşului bucatele pe care le aştepta. Iar, de frică, bietul băiat, aproape că nu mai auzea şi nici nu 
mai vedea. Ajunse totuşi la palat. Intră înlăuntru şi îl văzu pe uriaş lungit pe pat. Abia se deşteptase 
din somn. 

— Du-te afară, îi strigă el. Şi cât mă hrănesc cu ce mi-ai adus tu, fă focul sub cazanul cel mare. 
Şi anunță-mă când a dat apa în clocot. 

Păstorul, înghețat de spaimă, împlini porunca. Şi, când apa începu să dea în clocot, îl vesti pe 
uriaş. Nămetenia se ridică din pat, îl prinse în pumn pe păstor şi îi suci gâtul. Capul i-l aruncă de-o 
parte. Iar trupul i-l fierse, i-l mâncă şi, pe urmă, luându-și un toiag, plecă spre locul unde fratele cel 
mijlociu îşi păştea turma. 

— Aşadar, tu eşti fratele aceluia care a venit la mine? glăsui el. 

— Eu sunt!... murmură mijlociul, cu groază. 

— Foarte bine. Taie-mi deci, ca şi el, şapte oi grase şi îngrijeşte-te să-mi dai, pe deasupra, şapte 
putini cu brânză şi şapte hârdaie cu lapte. Am mâncat foarte puțin astăzi de dimineață şi mă simt 
cam slăbit! 

Ca un hămesit, înghiți, după aceea, uriaşul, cât te-ai şterge la ochi, carnea celor şapte oi, laptele 
din şapte hârdaie şi brânza din şapte putini, se şterse la gură şi rosti: 

— Gustarea, pe care mi-ai dat-o, deşi cam pe sponci, mi-a plăcut. Mâine de dimineaţă să te 
înfățişezi la mine, cu alta la fel. Dacă nu vii, te voi răpune ca pe-o muscă. 

Uriaşul plecă; iar păstorul se întoarse cu oile la târlă, plângând şi jeluindu-se. 

— Vai de mine şi de mine... Uriaşul l-a răpus, fără îndoială, pe fratele nostru şi acum mi-a venit 
şi mie rândul! 

În dimineaţa următoare, se gândi însă că, ori de va merge, ori de nu, moartea tot îl pândeşte. Să- 
şi încerce deci norocul. Luă cu el bucatele cerute de uriaş şi porni, clătinându-se de teamă, spre 
palat. 

Bineînţeles că soarta lui nu fu mai bună decât aceea a fratelui cel mare. Uriaşul îi suci gâtul, îi 
azvârli capul, dar îi mâncă trupul. Îşi luă, pe urmă, toiagul şi plecă spre locul unde, în acea zi, îşi 
păştea oile fratele cel mic, singurul rămas în viaţă dintre tustrei. Şi uriaşul îl întrebă cu glasul lui 
tunător: 

— Ascultă, mititelule! Eşti şi tu frate cu ceilalți doi păstori, care au venit la mine? 

Vocea uriaşului izbucni atât de tare, încât păstorul fu zvârlit, ca şi cum ar fi fost luat de un vânt 
puternic, până într-un gard de spini. 

Dar, odată ajuns acolo, se agăță de spini, se ținu bine şi strigă cu semeţie: 

— Sunt. Şi ce dacă sunt? Asta nu te îndreptăţeşte, boier Suflă-vânt, să te porți cu atâta 
grosolănie!... 

Uriaşul nu era deprins să i se dea un asemenea răspuns şi rămase puţin năucit. Dar, imediat, 
porunci aspru: 

— Acum, lasă vorba şi taie-mi şapte oi, cele mai grase. Îngrijeşte-te şi de lapte şi brânză, din 


destul. Căci sunt al dracului de înfometat! 

— Ai puţină răbdare, strigă iarăşi băiatul, boierule Munte-de-carne, că doar n-ai avea jăratic în 
pântec. 

Uriaşul rămase iar năucit, dar din nou îşi veni în fire şi porunci: 

— Numaidecât să-mi pregăteşti gustarea de dimineaţă, stârpitură obraznică, altfel te zdrobesc 
între degete. 

Păstoraşul văzu că uriaşului nu-i ardea de glumă şi se gândi că putea să se sfârşească totul foarte 
rău, dacă mai întindea coarda. Tăie oile, fără însă să se grăbească. Aduse, cât putu mai încet, cele 
şapte hârdaie cu lapte şi tot atâtea putini cu brânză. Şi le dădu pe toate uriaşului. 

Nămetenia le înghiți, cât te-ai şterge la ochi, şi-i porunci: 

— Mâine, să vii şi tu la mine cu gustarea de dimineaţă. Şi dacă nu m-asculţi, ai s-o păţeşti rău! 

— Am să viu, n-avea teamă, îi răspunse băiatul. Nu e nevoie să m-ameninţi. 

Iar în sinea lui îşi adăugă: 

„Dar ai să vezi tu pe dracu, uriaş căpos ce eşti! O să te lecuiesc eu de-atâta răutate. Şi toată 
puterea pe care o ai n-o să-ţi slujească la nimic”. 

Îşi făcu apoi, în minte, un plan, asupra celor pe care le avea de făcut a doua zi de dimineață. 

Turma era păzită de trei câini de nădejde, care rupseseră blănurile tuturor lupilor câți se 
încumetaseră să se apropie de stână. Unul dintre câini se numea „Vezi bine”, altul „Ascultă bine” şi 
cel de-al treilea „Înhaţă-l bine”. Câinii erau dresați să asculte şi să împlinească nu numai poruncile, 
ci şi cel mai mic semn al oricăruia dintre cei trei fraţi. Şi băiatul se hotărî să-şi ia câinii cu el. 

Luă, după aceea, şapte piei de oaie. Le tunse, le răzui de lână şi carne şi le cusu în aşa fel, încât 
să iasă din ele un fel de pâlnie cu două guri. Şi, când termină treaba, înşfăcă putinile cu brânză, 
hârdaiele cu lapte şi carnea celor şapte oi. Luă cu el şi pâlnia făcută din piele. Îşi chemă cei trei 
câini şi porni spre palat, cu mult înainte de a se lumina de ziuă. 

La ceasul când păstorul cel mic ajunse la palatul uriaşului, acesta încă dormea. Sforăia atât de 
cumplit, încât doi plopi înalţi, care se aflau în faţa ferestrei sale, se clătinau, când într-o parte, când 
în cealaltă, ca şi cum ar fi fost zguduiți de vânt. 

Păstorul cel mic îşi lăsă afară câinii şi intră în palat. 

Când deschise uşa sălii unde dormea uriaşul, acesta tocmai îşi trăgea răsuflarea şi băiatul se 
pomeni purtat, ca un fulg, prin furtună, până la gura lui. Stătu astfel, puţin, pe buza de sus a 
acestuia, până când nămetenia, dându-şi iarăşi afară aerul din plămâni, îl azvârli şi pe el înapoi, prin 
văzduh, până lângă uşă. 

Se prinse bine de ivărul uşii şi strigă din răsputeri: 

— Boier Lenevilă, ţi-am adus gustarea de dimineaţă! 

Uriaşul făcu ochi şi se uită, supărat, în jur, neînțelegând cine îndrăznea să-l turbure, cu un glas 
atât de ascuţit, încă înainte de a răsări de-a binelea soarele. Era foarte somnoros în ziua aceea şi 
pentru un moment nici nu reuşi să-şi amintească de păstorul cel mic, căruia îi poruncise să vină la 
sine. 

În sfârşit, îl zări, spânzurând, ca un greier, de ivăr; îşi aminti de el; râse şi îl luă peste picior: 

— Tu eşti, măi, Fărâmiţă-de-furnică? la apucă-te şi fă focul sub cazanul cel mare. Iar, când o da 
apa în clocot, cheamă-mă. 

Apoi se întoarse pe partea cealaltă şi adormi din nou. 

Păstorul se lăsă să cadă de pe ivăr, ieşi afară şi puse apa la fiert. 

După ce fierse apa, îşi umplu cu polonicul o oală mare, îşi luă şi pâlnia din piei de oaie şi se 
întoarse în sala unde dormea uriașul. 

Se strecură, prin sală, pe lângă pereţi, târându-se aproape pe burtă, ca să nu-l poată lua vântul, 
care izbucnea odată cu respirația blestematului de uriaş, şi ajunse lângă locul unde acesta dormea. 
Se urcă, pe nesimţite, până la fruntea lui, şi, potrivind cum se cuvine pâlnia, îi turnă toată apa 
clocotită în ochi. 

Phiii! Ce mai săritură făcu în clipa aceea uriașul şi cum mai începu să urle!... 


Păstorului, care avea atâtea să-i plătească, îi era mai mare dragul să-l vadă. O luă la fugă până 
lângă uşă şi, după ce se încredinţă că duşmanul său orbise, îl întrebă: 

— Cum îţi place gustarea pregătită de mine, boier Pântec-fără-fund? Nu cumva ţi se pare cam 
fierbinte? 

Uriaşul, auzindu-l, se prăvăli asupra uşii; dar păstoraşul şi ţâşnise afară, luând-o, la vale, pe scări, 
şi strigând: 

— Am să-ți plătesc moartea fraților mei, uriaş nemilos ce eşti!... 

— Te prind eu! răcni uriaşul şi începu să tropăie, după băiat, pe scări; însă, deodată, se 
împiedecă şi se prăvăli, de-a rostogolul, până în pivniță. 

În pivniţă îngrămădise uriaşul o mulțime de nuci. Băiatul, care se coborâse şi el, după uriaş, luă o 
nucă şi o azvârli într-unul din pereți. 

Uriaşul se repezi, după zgomot, într-acolo. Băiatul luă altă nucă şi o aruncă în peretele vecin, 
făcându-l iar pe uriaş să alerge încotro auzea zgomotul. ŞI, tot aşa, îl goni bine vreo două ceasuri, 
până se sătură de jocul acesta şi ieşi afară, chemându-l pe acela care-i mâncase fraţii să vină după 
el. 

Afară, începu să-l necăjească iarăşi, strigându-i: 

— Uite-mă... aici sunt! 

Uriaşul se repezea să-l prindă. Dar băiatul ştia de fiecare dată să se ferească şi mereu îi scăpa 
printre degete, făcându-l să turbeze, de furie, că nu putea pune mâinile pe el. 

Numai că nici uriaşul nu era lipsit de viclenie. Scoţându-şi, din buzunar, un inel mic de aur, i-l 
aruncă băiatului, spunându-i: 

— M-ai învins. ŞI, ca semn al biruinţei tale, îţi dau inelul acesta de aur. 

De data asta, băiatul nu cugetă îndeajuns. Inelul lucea în iarbă, deosebit de frumos. ÎL ridică şi îl 
vâri în deget. Dar abia făcu greşeala aceasta şi îşi dete seama că nu se mai putea mişca din loc. 
Inelul era vrăjit. 

Băiatul gemu de mânie. Uriaşul îi auzi geamătul, se luă după sunet, şi era gata, gata să-l 
găsească. Însă nici păstoraşul nu stătu pe gânduri. Picioarele nu şi le mai putea mișca, dar mâinile 
da. Îşi scoase, cu mâna stângă, custura păstorească, din buzunar, şi îşi tăie degetul pe care pusese 
inelul. Iar degetul, cu inelul pe el, îl aruncă într-un lac foarte adânc, aflat în apropiere. 

O luă, pe urmă, la fugă, înconjură lacul şi, de pe malul celălalt, strigă cât putu de tare: 

— Vino după mine şi prinde-mă, dacă poţi, boier Orbecăilă! 

Uriaşul, de atâta supărare, nu mai ştiu ce face şi o luă orbeşte, în direcţia dincotro se auzea 
glasul. 

Tăie de-a dreptul prin lac şi, nevăzând pe unde trebuia să o ia, începu să se afunde, din ce în ce 
mai în adânc, până ce apa îi ajunse la gură. Şi, abia când îşi dete seama că, numai un pas dacă mai 
făcea, s-ar fi înecat, se opri. 

— Acum eşti în puterea mea! Numai eu te pot învăţa încotro s-o iei, ca să scapi cu zile. Şi, dacă 
nu-mi dai înapoi pe cei doi frați ai mei, ori rămâi aici cât e lumea, ori te scufunzi mai rău şi te îneci! 
îl amenință păstoraşul. 

Uriaşul îşi dete seama că nu mai avea încotro şi îi răspunse: 

— Trupurile celor doi păstori le-am mâncat, dar capetele lor se găsesc pe duşumeaua din 
bucătărie. Într-un dulap, vei găsi un ou fermecat şi o nuia vrăjită. Atinge fiecare cap — în partea lui 
dinspre gât — cu oul şi apoi loveşte-l cu nuiaua. ŞI fraţii tăi vor învia. 

— Văd eu, pe dată, dacă m-ai mințit sau nu, zise băiatul şi îşi fluieră câinele, care purta numele 
de „Vezi bine”. 

— „Vezi bine”, caută! îi porunci el câinelui. 

Câinele descoperi numaidecât bucătăria. În bucătărie, sub o masă, erau azvârlite cele două capete 
şi, într-un dulap, oul fermecat şi nuiaua vrăjită. 

Atinse cu oul capetele fraților săi. Le lovi cu nuiaua. Şi, din ele, începură să crească două trupuri. 

Curând, în faţa sa, se iviră cei doi fraţi mai mari, teferi şi nevătămaţi, care nici nu-şi mai 


aminteau ce se petrecuse cu ei şi se mirau doar că-i durea puţin gâtul. 

— Bucuraţi-vă, că aţi scăpat! le rosti Prâslea, sărindu-le de gât, fericit că-i vedea iarăşi în viaţă. 

Şi, după ce le povesti ce se mai întâmplase, îi chemă după el, până la lacul unde uriaşul şedea, cu 
apa până la gură, şi aştepta nemişcat. 

— Uriaşule, i se adresă băiatul vrăjmaşului lor. Întâia oară ai spus adevărul. Dacă mi-l 
mărturiseşti şi a doua oară, te iertăm şi facem pace cu tine, cu toate că tu ai vrut să ne răpui. Dacă 
nu, îți pierzi viaţa. 

— Ce mai doreşti? răcni la păstoraş uriaşul. 

— Vreau să ne destăinui, cinstit, dacă se mai află, cumva, şi alții din neamul tău, aici, în palat? 

Uriaşul se gândi că a fi cinstit cu oamenii ar fi un păcat. Că dreptul lui e să-i ucidă şi să-i 
mănânce. 

— Nu mai este nimeni! minţi el, cu toate că, într-o temniță de sub palat, se mai găseau o mulțime 
de alți uriaşi, fraţi de-ai lui, pe care el îi învinsese într-o bătălie şi îi zăvorâse acolo, ca să poată 
stăpâni, singur, întreg acel ţinut frumos şi îmbelşugat. 

„Când voi reuşi să ies din lacul acesta, socotea în sinea lui uriaşul, mă voi cobori la temniţă. Voi 
deschide uşa fraților mei. Cu ei am să închei pace; dar pe păstori, cu ajutorul lor, îi voi ucide şi îi 
voi mânca.” Atâta că minciuna şi planurile sale ticăloase nu îi mai slujiră, de data aceea, la nimic. 

Păstoraşul îşi fluieră tustrei câinii. Le porunci să scotocească toate ungherele palatului. „Vezi 
bine” alergă peste tot, dar nu descoperi nimic. „Ascultă bine” se opri însă, ciulindu-şi urechile, în 
dreptul unui perete de la temelia palatului. 

Din acel loc, răsunau vaiete înfundate. Cei trei păstori luară cu ei făclii şi, după ce găsiră intrarea 
spre temniță, coborâră pe trepte şi ajunseră la o uşă de fier, încuiată cu un lacăt de mărimea unei 
case. 

Cum să deschidă un asemenea lacăt? Lui Prâslea îi veni ideea să încerce să desfacă lacătul cu 
nuiaua găsită în dulapul din bucătăria uriaşului. Iar gândul se dovedi bun. ÎI trimiseră pe „Vezi bine” 
să aducă nuiaua. Şi, când atinseră lacătul cu nuiaua, acesta sări de la locul lui. Dar, cum se deschise 
uşa, flăcăii se îngroziră de cele ce văzură înlăuntru. O droaie de uriaşi se luaseră la bătaie, pentru că, 
fiind flămânzi, doreau să se mănânce între ei. 

Uriaşii, văzând uşa deschisă, erau gata să se năpustească afară. Păstoraşul cel mic prinse de veste 
şi, fluierându-l pe „Înhaţă-l bine”, îl asmuţi asupra cetei de uriași. 

Muşcând pe unul, pe altul, câinele izbuti să-i ţină puţin locului pe uriaşi şi băieții avură timpul să 
închidă uşa la loc. 

Fratele cel mic atinse iar lacătul cu nuiaua şi temniţa se zăvori singură, ca mai înainte. 

Uriaşii se năpustiră, din nou, unii asupra celorlalți, omorându-se până la unul. Şi păstorii se 
întoarseră la uriaşul din lac. 

— Mincinos neruşinat, îl certă Prâslea. Ai vrut să ne înşeli şi să te răzbuni pe noi, prin fraţii tăi. 
Însă nu ţi-a mers. Suntem totuşi gata să te iertăm, dacă ne destăinui locul unde îţi păstrezi comorile. 

Văzând uriaşul că nu va mai putea să se răzbune pe păstori, începu să-i ocărască, dând nebuneşte 
din mâini. Se mişcă din locul unde sta şi apa începu să-i intre în gură. 

— Mai bine mor, decât să arăt oamenilor unde sunt comorile mele, bolborosi uriaşul, şi se înecă. 

Păstorii au căutat, peste tot locul, comorile lui, dar nu le-au mai găsit. 

Ei s-au mutat în palat şi, după ce şi-au găsit şi nişte mirese după plac, au trăit, tustrei, în cea mai 
deplină înţelegere, până la sfârşitul vieţii. 

Au muncit cu râvnă, astfel că şi-au mărit necontenit turmele. 

Iar bogăţia şi puterea lor a ajuns, în curând, atât de mare, că împărații şi regii erau bucuroşi să 
poată fi prieteni cu ei şi îi pofteau adesea, la ospeţele şi cumetriile lor. 


Cârnăţarii la iad 
poveste săsească 


Trăiau, cândva, într-un oraş mare, doi fraţi, amândoi cârnăţari. Numai că unul era bogat şi 
celălalt sărac. 

Pentru că fratele sărac, neavând nici unelte, nici bani, nu putea lucra singur, pe seama lui, se 
tocmise la cel bogat. 

Muncea, în fiecare zi, până ce cădea frânt de oboseală. Iar la plecare, drept preţ al ostenelilor 
sale, bogatul nu îi dădea decât un singur cârnăcior, mare cam cât degetul mijlociu. 

Într-o zi, săracul, răzbit de foame, îl rugă pe bogat ca, măcar o singură dată, să-i mai dea un 
cârnăcior, pe deasupra. 

— M-am ostenit destul, zise el, ca să merit o bucăţică mai mult. 

Bogatul se supără. Mai luă un cârnăcior din cei mai proşti, din carne de vacă, i-l aruncă pe masă, 
însă îi spuse: 

— Mai na un cârnăcior şi du-te cu el la dracu! 

Săracul plecă liniştit acasă. Dormi, flămând. Se trezi în zori. Îşi puse un cârnăcior în taşca de 
piele, pentru sine. Pe cel de-al doilea îl înfipse într-un băț, pentru draci. Luă băţul pe umăr şi plecă 
spre iad. 

Numai că iadul, aşa cum ştie oricine, este foarte departe. 

Oricât se grăbi săracul, nu ajunse la porțile lui decât în dimineaţa următoare. 

Dracii plecaseră la pădure, să taie lemne pentru foc şi nu era acasă decât bunica lor. 

Aceasta privea tocmai pe fereastră, când îl văzu pe cârnăţarul cel sărac. 

— Bună dimineața, mătuşico, o salută el prietenos. Cum o mai duci cu bătrânețele? 

— Destul de bine, copilul meu, îi răspunse bătrâna. Dar ce vânt te-aduce pe la noi? Că, prin 
aceste locuri, oamenii nu vin niciodată de bunăvoie. 

— N-aş fi venit nici eu! îi mărturisi săracul. Dar m-a trimis stăpânul, fratele meu cel bogat, să vă 
aduc cârnăciorul acesta!... Şi porunca nu puteam să i-o calc. 

Omul îi întinse băţul în care era înfipt cârnăciorul. Bunica dracilor îl luă. Îl mâncă. Se şterse la 
gură şi, drept mulțumire, îl pofti să se plimbe puțin prin iad. 

— Am să fac lucrul acesta cu plăcere, rosti săracul. Afară este al dracului de frig. Şi aş dori să 
mă dezmorţesc lângă focul vostru, să-mi încălzesc şi cârnăciorul din taşcă, să mă odihnesc şi să mă 
hrănesc, pentru că n-am dormit şi n-am mai pus în gură nicio bucăţică, de ieri. 

Bunica dracilor îl primi pe sărac cum nu se poate mai bine. Dar, cum începu să se însereze, îl 
ascunse sub pat, ca să nu dea de el feciorii şi nepoţii săi înfometați, când s-or întoarce acasă. 

Curând, năvăliră dracii pe uşă. ŞI, cum trecură pragul, începură să strige: 

— Dă-ne de mâncare, bunicuţo!... Dă-ne de mâncare!... Phiii!... Ce tortură poate fi şi foamea 
asta!... Dar stai... stai... începură ei să adulmece peste tot, aici miroase şi a carne de om, şi a 
cârnaţi din carne de vacă. 

— A! se făcu bătrâna că-şi aminteşte. A fost pe-aici de dimineaţă, un cârnăţar sărac, dar a plecat 
de mult! 

Şi, imediat, le aduse pe masă o oală aburindă cu bucate, din acelea cu care se hrănesc dracii. 
Dracii se porniră să clefăie. Mâncară până se săturară. Se tolăniră pe pat, şi dormiră, sforăind, 
până dimineaţa. Când se treziră, aruncară o mie de stânjeni de lemne în flăcări. Şi porniră la pădure 

să taie alte o mie de stânjeni de lemne, pentru dimineața următoare. 

După ce ei ieşiră cu gălăgie drăcească pe uşă, bătrâna îl scoase pe cârnăţarul cel sărac de sub pat 
şi-i spuse: 

— Dinadins te-am ţinut până azi aici, ca să nu te întâlneşti, ieri, cu feciorii şi nepoţii mei pe cale 
şi să pățeşti vreun bucluc. Nici nu ţi-am spus ce primejdie te pândea, ca să nu te înfricoşezi. Acum 
însă poți pleca, fără grijă. N-ai să-i mai întâlneşti pe niciunul dintre ei în drum. Şi, iată, acesta este 
darul meu, mai adăugă ea, întinzându-i un fir de păr, care-i căzuse celui mai mare dintre draci, în 


timpul nopţii, pe pernă. Doar după ce vei ajunge acasă ai să-ți dai seama cât preț are firul acesta de 
păr. 

Săracul îi mulțumi, călduros, bătrânei pentru găzduire, şi, în bunătatea lui— pentru că avea o 
inimă cum nu se poate mai bună — îi rosti: 

— Dumnezeu să te aibă în paza lui şi să se milostivească de tine, bunicuţo!... 

Bătrâna râse şi închise poarta iadului în urma cârnăţarului celui sărac. lar acesta porni către 
oraşul lui, şi, pe măsură ce se apropia de casă, firul de păr creştea, creştea, până ce ajunse cam de 
mărimea unui par, din cei pe care se aşază fânul în stog. Şi era numai şi numai din aur curat. 

Vă închipuiți că, având atâta aur, ajunsese cel mai bogat om, nu numai din oraş, ci din întreg 
ținutul, ba poate chiar din întreg comitatul în care locuia. 

Fratele cel bogat, văzând lucrul acesta, simţea că plesneşte de necaz. Nu putea îndura gândul că 
altul să fie mai înstărit decât el. De aceea, după ce îl iscodi pe fratele său, cum făcuse de izbutise să 
ajungă la iad, îşi luă, într-o zi, cel mai mare cârnat, din carne de porc, pe care îl avea în prăvălia lui 
şi porni la drum. 

Ajunse şi el — cum se întâmplase şi cu fratele său — abia după o zi şi o noapte, de mers 
zdravăn, la iad. Bunica dracilor era la fereastră şi privea. 

— Ce faci acolo, vrăjitoare bătrână? o întrebă el, în râs, fără măcar să-i spună „ziua bună”. 

— Aştept să-mi dai cârnatul acela mare şi gustos, din carne de porc, să-l mănânc! îi răspunse ea. 

— Nu-ţi mai ascuţi dinții ăia ai tăi, verzi şi găunoşi, se răsti bogatul. Cârnatul de porc, pe care 1l- 
am cărat atâta cale, nu este pentru tine, ci pentru blestemaţii tăi de feciori, ca să-mi dăruiască şi ei, 
în schimbul lui, un par din aceia cu care se clădeşte stogul de fân, însă din aur curat!... 

— Vino înlăuntru, îl pofti bătrâna. Fiii şi nepoţii mei nu vor întârzia. 

Cârnăţarul intră, se aşeză pe un scaun, cam în spatele uşii, şi acolo aşteptă, îmbufnat, toată ziua, 
gândindu-se, cu lăcomie, numai la stâlpul de aur pe care avea să-l primească. 

Seara, când năvăliră dracii pe uşă, începură să strige: 

— Dă-ne de mâncare, bunicuţo!... Dă-ne de mâncare!... Phiii!... Ce tortură mai poate fi şi 
foamea aceasta!... Dar stai... începură ei să adulmece, aici miroase a carne de om şi a cârnaţi de 
porc. 

— Căutaţi în dosul uşii, le spuse bătrâna, necăjită de felul cum se purtase bogatul cu ea. 

Dracii, înfometați, se repeziră la cârnăţar şi, cât ai clipi, îl sfâşiară în mii de bucățele. 

Aşa se făcu că omul, care fusese înainte sărac şi devenise bogat, îl moşteni şi pe fratele său cel 
hain. Dar, cu toate că devenise nespus de bogat, lecţia dată de bunicuţa dracilor îi servise, pesemne, 
şi lui, pentru că rămase un om de omenie până la sfârşitul vieții. 


Povestea celor cinci degete 
poveste săsească 


Se povesteşte că, într-o vreme, Pichi (degetul arătător), Lichi (degetul mijlociu), Cichi (degetul 
inelar) şi Michi (degetul cel mic) au plecat la plimbare, lăsându-l acasă numai pe Tochi (degetul cel 
mare). 

Acesta îi sfătuise (răcindu-şi însă gura de pomană!) că nu era bine să plece fără el, deoarece 
puteau să întâlnească în cale tot felul de primejdii. 

Ei, totuşi, neascultându-i sfaturile, porniseră la drum. 

Pichi spunea: 

— Îmi iau eu sarcina să vă călăuzesc! 

Lichi, fiind cel mai mare dintre tuspatru, adăuga: 

— Conducătorul vostru însă am să fiu eu! 

Cichi îşi da, la rându-i, importanţă: 

— Dar avuţia o voi ţine eu! 


Micuţul Michi nu se lăsa nici el: 

— lar când va fi nevoie de un sfat înţelept, vi-l voi da eu! 

Merseră ei, merseră, în frunte, Pichi, după el, Lichi, urmat de Cichi (care purta un ineluş), şi, 
drept încheietor de rând, micuțul Michi. 

După o vreme, nu prea îndelungată, ajunseră în dreptul unei ape. 

Puntea fusese însă sfărâmată şi undele o duseseră la vale. O vreme, nu ştiură ce să facă. Se 
aşezară pe mal şi aşteptară ca apa să se scurgă, odată, toată. Numai că apa curgea mereu, fără să 
scadă şi nici măcar să se oprească. Atunci, isteţul Michi îl îndemnă pe fratele său Lichi: 

— Tu, fiind mai mare, caută în susul apei dacă nu se găseşte vreo altă punte sau, cel puţin, vreun 
vad. În vremea asta, noi, ceilalţi, vom încerca să rostuim o barcă. 

Zis şi făcut! Lichi plecă în susul apei; iar cei trei frați mai mici încercară să afle vreo bucată de 
lemn, din care să-şi facă o barcă. Spre norocul lor, găsiră, numaidecât, o nucă mare. 

— Dacă am putea să şi desfacem această nucă, glăsui Michi, barca ar fi ca şi făcută. 

Pichi şi Cichi apucară nuca din amândouă părțile. O apăsară cu putere şi — ce să vezi? — nuca 
se sparse, desfăcându-se în două. 

Luară apoi una din cele două părţi, o goliră de miez şi o duseră până la apă. 

Tocmai venea şi Lichi din susul râului. 

— Nu este nicio altă punte şi nici vreun vad n-am găsit! îi înştiință el. 

— Nici nu mai e nevoie! îi spuse, bucuros, Michi. 

Se aşezară, cu toţii, în coaja de nucă. 

Michi făcea pe cârmaciul bărcii şi ceilalți trei vâsleau. 

Se dădură, cu bine, jos din barcă, pe malul celălalt. 

Acolo pătrunseră într-o grădină mare. În grădină era o donicioară cu miere. 

Pichi se vârâ, lacom, în donicioară şi gustă mierea. Fiindcă era nespus de aromată şi dulce, se 
vâri iar şi iar, şi nu se mai sătura să mănânce. 

Ceilalţi îşi pierdură răbdarea şi vrură să plece mai departe. 

Numai Pichi nu se da dus de-acolo. 

Lichi strigă la el să se astâmpere şi să iasă din donicioara cu miere. Cichi încercă să-l sperie, 
spunându-i că stăpânul grădinii îi va cere aur pentru cât a mâncat. lar Michi îi aminti, ceea ce auzise 
şi el mai de mult, că, atunci când unul dintre fârtaţii plecaţi la drum nu îşi îndeplineşte îndatoririle, 
tuturor celorlalți le merge rău. 

Şi chiar atunci, când Michi vorbea, se ivi, în grădină, ursul, mormăind înfricoşător: 

— Ha, hoțomanilor, v-am prins. Aşteptaţi voi puțin şi vă voi da atâta miere să n-o puteţi duce în 
spinare. Am să vă mănânc, îndată, pe toţi!... 

Auzind amenințările acestea, cei patru fraţi se înspăimântară atât de tare, că nu mai puteau nici 
să-şi deschidă gura. Cu chiu, cu vai, le reveni graiul. Căzură la picioarele ursului şi se rugară să-i 
ierte. Ziceau că ei nu avuseseră de unde să ştie că mierea era a lui. 

Atâta doar că ursul nu voia să audă de nimic. Toate rugămințţile lor erau în zadar. 

— Vă voi înghiți unul după celălalt, pe toţi patru, mormăia el. Făceţi-vă rugăciunile, fiindcă 
vreau să încep!... 

Deodată lui Michi îi veni un gând. 

— Iubite domnule urs, începu el. Noi suntem, de fapt, cinci fraţi. Dar fratele nostru cel mare, 
Tochi, a rămas acasă. De vreme însă ce trebuie să murim, dorim să nu rămână nici Tochi în viaţă. I- 
ar fi tare urât singurel. lată de ce am dori să fim, în ceasul morții, laolaltă. 

— Foarte bine... foarte bine... se bucură ursul. Aduceţi-l şi pe el să moară împreună cu voi. 

Michi se repezi spre casă. Pluti cu barca, pe care o legaseră la țărm, cu destulă greutate, căci era 
acum singur. Ajunse acasă, într-un suflet, şi îl chemă pe Tochi în ajutor. Tochi, la început, se supără. 

— V-am sfătuit de la-nceput! strigă el. Nu trebuia să plecaţi. Spălaţi-vă pe cap, cu ursul, cum 
ştiţi. 

Dar toată zarva pe care o făcea era numai din gură. Din inimă cugeta altfel. Se înduplecă de 


rugămințile lui Michi. Luă o măciucă mare şi o porni, după fratele său cel mic, către grădina unde 
ceilalți trei fârtați şedeau în paza ursului şi îşi aşteptau moartea. 

Trecură apa cu barca. Intrară în grădină şi, la semnul lui Michi, săriră cu toţii pe urs. 

Tochi îl lovi cu măciuca şi îl răpuse pe loc. 

După aceea, râzând fericiți, fiindcă scăpaseră cu bine din gheara morții, se întoarseră acasă. 

Din acea zi, cei patru fraţi n-au mai plecat nicăieri fără Tochi, care era cel mai puternic. 

Din pricina aceasta nici nu li s-a mai întâmplat nimica rău. 

Tot de atunci, cele cinci degete s-au orânduit astfel ca Lichi să rămână în mijloc (de aceea se şi 
numeşte degetul mijlociu), iar Tochi, cel gros la trup, şi Michi, cel subțirel, să stea de strajă pe 
margini (apărându-şi restul de fraţi, unul cu puterea şi celălalt cu istețimea). 

De altminteri, pe Michi îl întreabă toți ceilalți ori de câte ori se pune câte ceva mai greu la cale. 
Poate de aceea se şi obişnuieşte să se spună şi până astăzi, despre cineva căruia îi vine, vreodată, un 
gând dintre cele mai bune, că: „Asta i-a spus-o degetul cel mic!”... 

Şi, iată, în felul acesta s-a sfârşit şi povestea despre cele cinci degete!... 


Copacul minunat 
poveste săsească 


Un ciobănaș sărman?” mergea toată ziua la păscut cu turma sa. Într-o bună zi, pe când oile sale 
păşteau pe o pajişte întinsă, păstorul zări în depărtare un copac atât de mare și frumos, încât nu-și 
mai putu lua ochii de la coroana sa. Tot privindu-l uimit, păstorului îi veni ideea să meargă până la 
copacul acela minunat şi să se caţere în el. l-ar fi uşor, pentru că ramurile coroanei sale stufoase se 
ramificau spre cer ca scândurile unei scări. Ajuns lângă copac, îşi dădu păpucii jos şi începu să se 
caţere. Și urcă, şi urcă din creangă în creangă fără încetare, nouă zile la rând. 

La un moment dat, iată că se pomeni într-o poiană întinsă, în care se zăreau nenumărate palate 
arămii. Și în spatele palatelor, era o pădure mare, numai cu copaci roşiatici din aramă, iar în vârful 
celui mai înalt copac era un cocoș de aramă, iar la baza arborelui era un izvor din care curgea aramă 
lichidă. Numai izvorul fremăta în tot ținutul acela încremenit, altfel nu se zărea nicio suflare de om. 

Văzând acestea, băiatul îşi rupse o creangă arămie dintr-un copac şi se apropie să-și răcorească 
picioarele obosite la izvor. Își muie picioarele în apa izvorului și, când le scoase, mare îi fu mirarea 
văzând că picioarele sale erau acoperite de aramă. Fugi speriat înapoi la copacul minunat şi se uită 
încotro s-o apuce. Copacul se înălța până departe, la cer, unde vârfurile 1 se pierdeau în nori. 

Acolo sus trebuie să fie și mai frumos, își spuse flăcăul, şi începu să urce din nou. Și urcă, și urcă 
fără oprire, încă nouă zile la rând, până dădu de o altă poiană întinsă, iar aici se întindeau numai 
palate de argint strălucitor, iar în spatele palatelor era o pădure mare, numai cu pomi de argint, iar în 
vârful celui mai înalt copac era un cocoș de argint. La poalele copacului era un izvor din care 
curgea argint lichid. Numai izvorul fremăta în tot ținutul acela încremenit, altfel nu se zărea nicio 
suflare. 

Când feciorul zări izvorul, alergă îndată într-acolo, să-şi spele mâinile obosite. Dar pe când își 
scoase mâinile din apa izvorului, palmele sale erau acoperite complet cu argint strălucitor. Speriat, 
fugi înapoi la copacul fermecat și se uită iar încotro să apuce. Copacul minunat se înălța până 
departe, la cer, unde vârfurile i se pierdeau în nori. 

Acolo sus trebuie să fie și mai frumos, își spuse flăcăul, şi începu să urce din nou. Și urcă, și urcă 
iar nouă zile la rând, până băgă de seamă că ajunse în vârful copacului. Iar acolo se deschise o altă 
poiană întinsă, unde se înălțau nenumărate palate, numai și numai din aur. lar în spatele palatelor 

era o pădure întinsă, cu copaci de aur, iar în vârful celui mai înalt copac era un cocoș de aur. Chiar 
la picioarele cocoșului susura un izvor din care curgea aur curat. Numai izvorul fremăta în tot 
ținutul acela încremenit, altfel nu se zărea nicio suflare. 

Fiind obosit, feciorul îşi rupse o creangă aurie dintr-un copac şi se apropie de izvor. Îşi scoase 
căciula și își muie părul în apa izvorului. Când se ridică, observă că pletele sale erau poleite numai 
și numai cu aur strălucitor. Își îndesă căciula pe creștet și alergă înapoi la copacul fermecat, 
începând să coboare degrabă înapoi, spre pământ. 

Şi cobori înapoi toată calea ce-o urcase, și parcă nu mai simţea nicio urmă de oboseală. Dar când 
în sfârșit ajunse în poiana unde își lăsase turma, oile sale nu mai erau nicăieri. Privi în jur și văzu 
deodată în o localitate. Atunci băgă el de seamă că ajunse de fapt într-un alt ținut. Ei, oare ce-i de 
făcut acum? Se gândi el ce se gând, apoi se hotărî să meargă într-acolo şi să intre slugă la cineva 
înstărit. Îşi ascunse cele trei ramuri în haină şi îşi făcu dintr-un petec o pereche de mănuși, ca să-și 
ascundă mâinile argintii. 

Tocmai pe când feciorul ajunse în oraș, bucătarul regelui căuta o slugă credincioasă și nu găsea 
pe nimeni potrivit. Dar iată că îi ieşi feciorul nostru în cale şi îl întrebă dacă nu vrea cumva să 
câştige bani frumoşi lucrând pentru el. Băiatul fu fericit din cale afară, dar îl rugă pe bucătar să îl 
primească numai dacă îl va lăsa să nu-și scoată niciodată pălăria, haina, mănușile și cizmele. 
Bucătarului nu-i prea conveni condiţia asta stranie, dar cum nu găsea pe nimeni mai bun, trebui să 
consimţească. ÎI voi pune să lucreze numai în bucătărie, acolo oricum nu-l vede nimeni, îşi spuse 
bucătarul. Și așa lucrară împreună o bucată bună de vreme. Băiatul era harnic, punctual și nu ieșea 
din vorba bucătarului, încât acesta îl luă la suflet. 

Toate astea se întâmplau în vremea când în regat se perindau cavaleri şi grofi nenumărați, care 
încercau să urce Muntele de cristal în vârful căruia locuia fiica cea frumoasă a regelui, pentru a-i 
cere mâna. Mulţi cavaleri neînfricaţi şi-au încercat norocul urcând muntele alunecos, dar toți 
sfârşeau rupându-și gâtlejurile pe stâncile abrupte și alunecoase. Auzind toate astea, băiatul nostru îl 
rugă într-o bună zi pe bucătar să-l lase să urmărească și el ce se întâmplă la Muntele de cristal. 
Bucătarul fu surprins, dar îi dădu voie, avertizându-l numai să stea ascuns, ca nu cumva să-l 
zărească cineva. Băiatul făgădui şi merse la poalele Muntelui de cristal în vârful căruia locuia fata 
împăratului. 

Acolo făceau deja coadă cavaleri şi prinții, pregătiți cu încălțări speciale şi armuri, pentru a urca 
pe Muntele de cristal. Nici nu ajunseră bine pe la mijlocul muntelui, când unul dintre ei alunecă și 
se prăvăli de-a dura, încât îi dobori pe toți ceilalți la rând, astfel că mulţi pieriră pe loc. Văzând 
toate astea, feciorul nostru îşi spuse în gând: oare ce-ar fi dacă ai încerca şi tu? Nici nu-și termină 
gândul, că își şi dădu haina, cizmele și căciula jos, își luă nuielușa de aramă cu el şi începu să urce 
pe muntele de cristal. Până să îl zărească cineva, flăcăul era deja departe, sus pe munte. Cavalerii se 
mirau la așa o vedere şi nu le venea să-şi creadă ochilor. Băiatul urca pe munte curajos, iar cristalul 
alunecos se prefăcea parcă în ceară moale sub picioarele sale de aramă, astfel că nici vorbă să 
alunece. Ajuns în vârful muntelui, îi dărui fete de împărat nuieluşa de aramă, apoi cobori de-ndată şi 
se făcu nevăzut, încât niciunul dintre cei prezenţi nu avea habar cine a fost curajosul tânăr. 

Feciorul nostru îşi luă iar căciula, își puse cizmele şi îşi acoperi mâinile de aur cu mânuşi, apoi 
fugi în bucătărie. Nu trecu mult şi bucătarul veni să îi povestească băiatului minunea de care vorbea 
tot ținutul: cum un fecior neasemuit de frumos, cu picioare de aramă, mâini de argint și păr de aur 
urcă până sus pe muntele de cristal, îi dărui fetei de împărat o nuia de aramă, apoi cobori muntele 
cât ai clipi şi se făcu nevăzut. 

Bucătarul îl întrebă pe fecior dacă văzuse şi el toate astea din ascunzătoarea lui. Băiatul spuse 
sincer: nu, n-am văzut toată întâmplarea, ci chiar eu am fost acela. Dar bucătarul neîncrezător pufni 
în râs şi spuse într-o doară: ei, asta-i bună „atunci eu aş fi un boier tare bogat. 

A doua zi, se adunară şi mai mulţi cavaleri veniţi din toată lumea că să încerce să ajungă la fata 
împăratului de pe Muntele de cristal. Băiatul nostru îl rugă încă o dată pe bucătar să îl lase să 
meargă să privească totul din ascunzătoare. Nici de data asta bucătarul nu îl putu refuza, dar îl 


avertiză din nou să stea ascuns, ca nu cumva să îl zărească cineva. Băiatul făgădui încă o dată şi 
alergă în ascunzătoarea sa. Cavalerii se pregătiră din nou de urcuş, dar nici nu începură să se caţere 
pe Muntele de cristal, că și alunecară toţi la rând, încât unii rămaseră pe loc fără suflare. Văzând 
astea, băiatul nu ezită și îşi dădu iar haina, încălțările și căciula jos, își luă nuiaua de argint și începu 
să urce a doua oară pe muntele de cristal. Flăcăul urca liniștit și fără teamă, de parcă muntele de 
cristal s-ar fi prefăcut în ceară moale sub paşii săi. Ajuns la fata împăratului, îi dărui acesteia 
nuielușa de argint și, înainte ca fata să îl apuce de mână, cobori ca fulgerul și se pierdu în mulţime. 
Îşi apucă hainele şi se grăbi spre casa bucătarului. 

Nu trecu mult și iată că bucătarul veni într-un suflet să-i povestească iar grozăvia ce se întâmplă, 
când feciorul neasemuit de frumos, cu picioare de aramă, mâini de argint şi părul de aur urcă a doua 
oară pe muntele de cristal şi îi dărui fetei de împărat o nuia numai şi numai de argint, iar apoi cobori 
cât ai zice pește şi se făcu nevăzut. Îl întrebă pe băiat dacă văzuse şi el toate acestea, iar băiatul îi 
răspunse şi de data aceasta foarte sincer: nu, n-am văzut totul, ci chiar eu am fost acela. Bucătarul 
pufni din nou în râs și zise în glumă: ei, atunci eu aș fi un om tare bogat. 

În a treia zi, cavaleri din tot ţinutul se adunară iar la poalele Muntelui de cristal, hotărâți să-și 
încerce încă o dată norocul. Feciorul nostru merse iar la stăpânul său și îl rugă să îl lase şi pe el să 
vadă toată tărăşenia, iar bucătarul se învoi, dar îl avertiză să stea ascuns, nu care cumva să îl 
zărească cineva. Zis și făcut, și feciorul merse degrabă în ascunzătoarea sa. Ca și până atunci, 
cavalerii încercară să urce stâncile alunecoase, dar de îndată se prăvăliră unii peste alții la baza 
muntelui, iar unii îşi găsiră pe loc sfârşitul. Văzând toate acestea, băiatul îşi lepădă pe îndată 
mantaua, încălțările şi căciula, îşi luă nuiaua de aur și începu să urce ușor ca un fulg pe Muntele de 
cristal. Pe măsură ce păşea, cristalul parcă se prefăcea în ceară moale, urmele pașilor săi rămânând 
în urmă, iar el urca sigur și iute, până ajunse iar la fata de împărat. Îi întinse fetei nuielușa de aur, iar 
pe când aceasta îl apucă de mână, băiatul se și făcu nevăzut, coborând ca fulgerul pe munte în jos. 
Își luă din nou veșmintele cele vechi și fugi înapoi la bucătărie, înainte ca cineva să îi dea de urmă. 

Nici nu ajunse bine, că veni şi bucătarul acasă și se apucă să îi povestească într-un suflet despre 
feciorul chipeș cu picioare de aramă, mâini de argint şi păr de aur care urcă din nou la fata 
împăratului şi îi dărui de data aceasta o nuia de aur. ÎI întrebă pe feciorul nostru dacă văzu și el 
minunăţia, iar băiatul răspunse sincer, ca de fiecare dată: nu, n-am văzut nimic, chiar eu am fost 
acela. Bucătarul nostru pufni din nou în râs şi spuse neîncrezător: ei, daca asta ar fi adevărat, eu aş 
fi un boier putred de bogat. 

împăratul şi fiica lui erau însă tare trişti că feciorul cel chipeş dispăru de fiecare dată de parcă l- 
ar fi mâncat pământul. Așa că împăratul dădu sfoară-n ţară: toţi feciorii din împărăţia sa să se arate 
negreșşit la palat desculți, fără mănuși şi cu capetele descoperite. Așa că toţi feciorii din împărăție se 
perindară în şir prin faţa împăratului, dar numai de cel căutat nu era nici urmă. Când şirul se sfârşi, 
împăratul întrebă dacă într-adevăr fură toţi tinerii și nu mai rămase în împărăţia sa vreun fecior care 
să nu se fi arătat la palat. Auzind acestea, bucătarul merse la împărat şi îi spuse umil: mărite 
împărate, mai este un fecior credincios și harnic care îmi este slugă în bucătărie. Dar el sigur nu este 
cel pe care îl căutaţi, pentru că sărmanul are un chip atât de pocit, încât a intrat la mine în ucenicie 
numai cu condiţia să nu îşi dea niciodată jos haina, cizmele, mănușile şi căciula. 

Auzind acestea, împăratul vru să-l vadă cu ochii lui, iar fata sa își spuse bucuroasă în gând ba, s- 
ar putea să fie chiar el. Bucătarul trebui să rămână la palat, în timp ce împăratul trimise un servitor 
să îl aducă pe ajutorul său. Feciorul sărman era murdar ca vai de el. Văzându-l, împăratul în întrebă: 
eşti tu oare acela care a urcat de trei ori muntele de cristal, până la fiica mea? Da, mărite împărate, 
chiar eu sunt acela, răspunse sincer feciorul, și i-am mărturisit asta de fiecare dată stăpânului meu. 
Auzind răspunsul băiatului, bucătarului i se muiară genunchii: dar cum îndrăznești să vorbeşti 
astfel? zise el indignat. Împăratul îi porunci pe îndată feciorului: dă-ţi pe îndată căciula, mănușile și 
cizmele jos! De îndată ce băiatul îşi lepădă hainele ponosite, se arătă în toată frumuseţea lui: cu 
picioarele de aramă, mâinile de argint și păru de aur strălucitor. Îi ceru mâna fetei de împărat și tot 
ținutul sărbători minunea. 


Se făcu numaidecât o nuntă mare, ca în poveşti, iar nu mult după aceea, împăratul bătrân îşi lăsă 
împărăția în mâinile ginerelui. 

Ei, acum crezi că eu am fost cel care a urcat de trei ori Muntele de cristal, îl întrebă feciorul pe 
bucătar. Dacă nici acum n-aş crede, oare ce aș mai putea crede oare? spuse bucătarul și își ceru 
iertare pentru necredinţa lui. Acum vei fi în sfârşit un boier bogat, aşa cum ţi-ai dorit întotdeauna, şi 
vei conduce peste toți bucătarii din împărăție. 

într-o bună zi, soția sa, fiica împăratului, vru însă să ştie de unde a avut feciorul cele trei nuiele şi 
cum s-a pomenit el cu picioarele de aramă, mâinile de argint şi părul de aur. Asta îți voi arăta, spuse 
tânărul împărat, și vei vedea cu ochii tăi cum s-a petrecut totul. Băiatul vru să-și ducă soția la 
copacul minunat şi să urce împreună în cele trei coline fermecate ca să-i înfăţișeze toate acele 
minunăţii. Dar când ajunseră în câmpul unde păştea odinioară turma sa, nu mai era nici urmă de 
copac. Ba mai mult, întrebând în jur, nimeni nu văzuse şi nu auzise vreodată de așa un copac 
minunat. 


Balaurul de pe Valea Buu 
poveste săsească 


Valea Calvei sau Valea Buii, cum o ştiu localnicii, traversează o zonă extrem de frumoasă, 
şerpuind printre sate ce astăzi mai numără adesea doar câteva fumuri și o mână de suflete: Metiş, 
Moardăş, Mihăileni, Buia, Boarta, Răvășel. 

Fumuseţea pitorească şi misterioasă a locurilor a trecut în numeroase poveşti sau legende din 
bătrâni, majoritatea uitate astăzi. Sunt fermecătoare deceuri, cum le numea Hasdeu, legende care 
răspund întrebării „Cum a ajuns ceva să existe?”. În lumea lor fabuloasă mișună zmei fioroși, spirite 
ce bântuie fără hodină, grofi nemiloşi şi matroane capricioase, stihii, blesteme care s-au pus de-a 
curmezişul rânduielii țăranilor, în vremurile când oamenii puneau primele temelii prin locuri încă 
neîmblânzite. Așa avem geneze miraculoase, trasee și probe iniţiatice care explică apariția sau 
dispariția subită a unor locuri, metamorfoze ori forme ciudate de relief, punându-le pe toate sub 
semnul iraționalului. Toate acestea ne poartă din real în imaginar, în timpuri când realitatea se 
prelungea firesc într-o lume populată de forțe şi duhuri care descindeau lejer în rândul muritorilor şi 
le puneau puterea la încercare. O oglindire a vieţii în moduri fabuloase, cum sună cunoscuta 
definiţie călinesciană a basmului, care vehiculează înţelesuri adânci despre viață și rosturile ei. 

Este cazul şi vechii denumiri germane a Văii Buii, Kaltbachtal (Valea rece), despre care bătrânii 
povestesc că și-ar fi primit numele de la un balaur uriaș care trăia odinioară aici, laolaltă cu 
oamenii. Legenda Văii Buii, ca multe legende, are un sens etiologic, tinzând să explice elemente ale 
realității (apariţia, aspectul şi numele german al văii), apelând la un repertoriu de elemente 
fabuloase și supranaturale. 

Se spune că în vremurile de demult, pe când oamenii se ciomăgeau toată ziua cu felurite dihănii, 
zmei, zeripţuroaice şi uriași năprasnici, trăia prin aceste locuri un balaur fioros. Namila era atât de 
grasă şi de mare, că trupul îi începea cam pe unde-ar fi acum Şeica Mare, iar coada-i ajungea până 
hăt pe la Agnita. Când dormea, se dezlănțuia întotdeauna o vreme cumplită, iar răsuflarea lui era 
rece ca viforul, încât îngheţau pe îndată toate râurile şi pâraiele din jur, chiar de-ar fi fost în arşiţa 
verii. 

Balaurul molâu dormea tolănit pe burtă, se mişca greoi şi sforăia de răsuna văzduhul. Când îi era 
foame, înfuleca un bou întreg odată şi nu de puține ori se auzea de cutare și cutare care ar fi sfârşit 
în burta balaurului. Era atât de puternic, încât oamenii nu au găsit nicio cale să-şi măsoare puterea 
cu el. Văzând că nu găsesc chip să-i facă de petrecanie, oamenii s-au lăsat păgubaşi şi au început să 
ocolească valea înghețată, mai ales din cauza gerului năprasnic care făcea să nu mai crească nimic 
prin aceste locuri. 


Dar iată că se dezlănțui cândva o vreme groaznică. Văzduhul se întunecă deodată, norii negri 
amenințători acoperiră valea, fulgere groaznice spintecau cerul. Balaurul deja bătrân căzu în somn 
de moarte. Era semn că balaurul îşi dădea duhul și pământul se cutremura din toate încheieturile 
odată cu el. Nu dură mult şi muri balaurul, dar nu fu chip ca cineva să-i poată urni leşul slăninos din 
loc, așa că îl lăsară acolo unde trăise toată viaţa. 

Cu timpul, furtunile au adus praf şi nisip care au îngropat corpul balaurului, apoi vântul l-a 
acoperit cu pământ, din care au început să se înalțe creste și dealuri, să crească pomi și arbuști, ca 
peste o vale. Pe unde i se înșira pe vremuri șira spinării, șerpuiește acum o cale, iar de o parte şi de 
alta a ei se înalță munți și dealuri, care se cunoaște limpede că au fost odată coastele balaurului. Pe 
partea umbroasă a munţilor se întind acum păduri nesfârşite, iar pe partea însorită, viile mănoase 
cărora li s-a purtat numele. 

Se spune că în 1489, când Ştefan cel Mare a primit de la Matei Corvin Cetatea de Baltă, oamenii 
l-au îmbiat pe domnitorul moldovean cu vin strașnic de 100 de ani provenind de-aici, din Valea 
Buii. Dar asta e o altă poveste. 

Și aşa au numit sașii locurile acestea Kaltbachtal, Valea rece cum am tălmăci noi, iar la români a 
rămas numele de Valea Calvei sau Valea Buii. 

Este interesant că tot prin aceste locuri, a existat cândva un sat căruia românii îi spuneau 
Calvasăr, care vine clar de la germanul Kalt Wasser (apa rece), sat care a fost cu timpul, pe la 
începutul secolului XX înglobat în Şeica Mare. 

Câţi pomi şi boabe mustoase de struguri, tot atâtea legende și povești înţesau odinioară Valea 
Buii. Unele au pierit odată cu bătrânii satelor, altele s-au mistuit odată cu zidurile castelului din 
Buia sau din Boarta, altele bântuie încă purtate de duhuri care stăruie prin aceste locuri. Căutând şi 
mergând pe urmele lor, putem găsi indicii despre rosturi și locuri, despre oameni şi evenimente de 
odinioară. Şi aşa vom afla poate şi câte ceva despre rostul nostru de astăzi. 


Feciorul cei viteaz şi lebăda 
poveste săsească 


Se povesteşte că o femeie sărmană avea un singur fecior, dar acesta era foarte îndrăzneţ şi 
puternic. 

Într-o bună zi, flăcăul se, hotărî să plece în lume şi să-şi caute norocul, să i-l ducă şi măicuţei 
sale. După ce făcu pregătirile trebuitoare, porni la drum. 

Merse ce merse, până ce poposi pe moşia unui mare boier. Acolo se tocmi pe vreme de un an. 

Odată, cam prin vremea strânsului bucatelor de pe câmp, tocmai când anul de slujbă se 
împlinise, băiatul zări o pasăre mare, albă şi de o frumuseţe neînchipuită, coborându-se într-un lan 
de grâu. 

Uimit de frumuseţea şi albeaţa ei, flăcăul o luă la fugă spre locul unde coborâse pasărea, cu 
gândul s-o prindă. Dar pasărea se ridică, uşor, în văzduh, şi se îndreptă, în zbor, către o pădure 
învecinată. Flăcăul îşi continuă goana către pădure, căutând-o prin toate părțile; însă, oricât se 
osteni, de urmele păsării nu mai izbuti să dea. 

De altminteri, începuse să se şi însereze. Se rătăcise şi nu mai ştia încotro s-o apuce, când văzu, 
în depărtare, o luminiţă. Porni grăbit într-acolo şi, nu în multă vreme, ajunse în faţa unui castel. 

Castelanul era un bătrân singuratic, care tocmai îşi pregătea cina. Băiatul i se înfățişă, îi povesti 
cine era şi ce căuta şi, fiind nespus de ostenit, se rugă de castelan să-l adăpostească pentru o noapte. 

Bătrânul primi să-i dea flăcăului adăpost şi apoi îi grăi: 

— Dacă te-ai învoi să mă slujeşti un an întreg, cu credinţă, eu te-aş putea ajuta, în schimb, să afli 
pasărea pe care ţi-o doreşti şi despre care ţi-aş putea spune, încă de pe acuma, că este o lebădă. 

Flăcăului atâta îi trebui. 


— Trimise să-ți fiu slujitor, îi răspunse el, numai să pot dobândi lebăda cea atât de albă şi 
minunată! 

În dimineaţa următoare, bătrânul îl chemă pe flăcău şi-i spuse: 

— Eu trebuie să plec. Am o mulţime de treburi şi nu mă voi mai putea înapoia acasă decât 
deseară, foarte târziu. În lipsa mea, să ai grijă de casă. Îţi încredinţez cheile tuturor încăperilor.. Poţi 
să deschizi oricare dintre uşi. Numai în încăperea din fund să te fereşti să intri... 

Flăcăul luă cheile şi, dând ascultare poruncilor bătrânului, după plecarea acestuia, îndeplini toate 
muncile pe care le avea de făcut. Descuie, în acest scop, fiecare cameră, la rând; dar se feri, ca de 
foc, să pătrundă în încăperea din fundul castelului, după cum îi atrăsese atenţia, la plecare, bătrânul, 
în mod deosebit. 

Castelanul, într-adevăr, nu se întoarse decât foarte târziu, în toiul nopţii. Îşi cercetă castelul în 
amănunțime şi îl lăudă pe băiat, pentru că îi dăduse, în totul, ascultare. 

La fel se petrecură lucrurile şi în ziua cealaltă, ca şi în toate zilele care urmară. Bătrânul pleca în 
zori ŞI, înainte de plecare, îi da, mereu, aceleaşi porunci. 

Multă vreme, flăcăul nici nu se gândi la încăperea în care-i era oprit să intre. 

Trecuse aproape şi anul acesta de slujbă. Nu mai avea de stat decât o săptămână, când începu să-l 
macine curiozitatea. „Ai stat atâtea luni în slujba bătrânului castelan, îşi spunea el. Curând vei 
pleca. Şi n-ai avut şi tu parte să-ți arunci măcar o privire asupra comorilor, care, desigur, se găsesc 
ascunse acolo, în încăpere...” 

Gândurile acestea, odată iscate, nu-i mai dădură pace, frământându-l necontenit. 

În sfârşit, sosi şi ultima zi dinaintea plecării. Băiatul nu se mai putu stăpâni. Se duse până lângă 
uşa pe care n-avea voie s-o deschidă. Pe de-o parte ar fi vrut să intre, pe de alta, nu. 

Se zbuciumă îndelung, până ce simţi că nu se mai poate stăpâni. Se hotărî să intre fie ce-o fi. 
Vâri cheia în broască şi deschise. 

În faţa ochilor săi uluiţi se ivi o sală largă, în mijlocul căreia se afla un lac cu o limpezime de 
cristal. Deasupra lacului, se vedea cerul albastru şi senin. Iar în apă se scăldau trei fete, una mai 
frumoasă decât cealaltă. 

Cum îl zăriră pe flăcău, fetele se prefăcură în tei lebede albe ca neaua şi, bătând din aripi, se 
ridicară în văzduh, pierind, curând, în depărtări. 

Abia de astă dată flăcăul îşi dete seama că a făptuit o mare greşeală şi, cuprins de nelinişte, ieşi 
din încăpere, încuind-o la loc. Seara, de cum se înapoie bătrânul, flăcăul îi căzu la picioare şi-i 
mărturisi: 

— Stăpâne, ţi-am călcat porunca. Ai tot dreptul să mă pedepseşti. 

Bătrânul însă, mulțumit că băiatul îi destăinuise cu atâta sinceritate greşeala săvârşită, în loc să 
se supere, îi glăsui prietenos: 

— Pentru că te căieşti, am să te iert. Nu-ţi voi mai da pedeapsa pe care-o meriți. Dar, dacă totuşi 
îți mai doreşti lebăda minunată, va trebui să mai îmi slujeşti încă un an întreg, cu credinţă. 

Ascultându-i cuvintele, băiatul simţi că i se ia o piatră de pe inimă. Ştia că era vinovat. Aşteptase 
o pedeapsă grea. Şi-n loc de asta, bătrânul îi da şi mai departe prilejui să-şi dobândească pasărea 
minunată, pe care şi noaptea şi-o visa. 

Primi, deci, să rămână în slujbă încă un an. Şi, de atunci înainte, ispita de a deschide uşa nu mai 
avu nicio putere asupra lui. 

Anul trecu destul de greu; cu toate astea trecu, şi, într-o dimineață, bătrânul castelan îl chemă. 
Luă cheile cu sine şi îl pofti pe băiat să-l urmeze până-n încăperea în care, până atunci, îi fusese 
oprit să pătrundă. 

Acolo sclpea lacul. Cerul se vedea la fel de senin. Şi, în apa cu limpezime de cristal, se scăldau 
cele trei fete, una mai frumoasă decât cealaltă. Fetele, de cum deschise bătrânul uşa, se prefăcură în 
lebede şi zburară. Bătrânul însă zâmbi şi-l întrebă pe flăcău: 

— Care dintre cele trei fete prefăcute în lebede, ţi-a plăcut cel mai mult? 


— Mai mult şi mai mult, răspunse sfios băiatul, mi-a plăcut cea mai mică dintre ele. Am şi 
recunoscut-o. Ea a fost lebăda care s-a coborât, cu doi ani în urmă, în lanul de grâu. 

— Dacă ea ţi-a plăcut, grăi bătrânul, şi pentru că ai recunoscut-o, ascultă-mă bine şi fă întocmai 
ce te-nvăţ. 

— Voi face întocmai ce mă-nveţi, îi răspunse băiatul. 

— La coborârea serii, întoarce-te în sala aceasta, a cărei uşă voi lăsa-o deschisă. Caută sub patul 
de colo. Vei găsi trei cutiuţe. Tu s-o iei pe cea care se află în colț şi să mi-o aduci mie. 

Nici nu se poate povesti cu câtă nerăbdare aşteptă. Băiatul să vină seara. Şi, de cum începu să se 
înălbăstrească văzduhul, se repezi, înapoi, în sala cea largă, căută sub pat, găsi cutiuţele, o luă pe 
cea din colț şi i-o duse bătrânului. 

— Acum, rosti castelanul, ia cutiuţa cu tine şi porneşte spre casă. Fecioara pe care ai îndrăgit-o 
va veni după tine. Numai un lucru să bagi bine de seamă. În tot timpul cât vei călători şi până vei 
ajunge acasă, să nu întorci capul, orice-ar fi să se-ntâmple. Pe urmă, după ce vei ajunge casă, o vei 
putea ruga pe mama ta să-ți pregătească nunta, cu fata pe care o iubeşti. Dar îţi atrag luarea- 
aminte... păzeşte cutiuţa ca pe ochii din cap. Nu te învoi, pentru nimic în lume, s-o încredințezi 
miresei tale, chiar dacă ea te-ar ruga în genunchi şi cu lacrimi în ochi, altminteri o vei pierde şi 
pentru totdeauna! 

Plutind în al nouălea cer, flăcăul îi făgădui castelanului că nu-i va ieşi din cuvânt. Îşi luă înapoi 
cutiuţa şi plecă la drum. 

Cea dintâi poruncă o împlini cu destulă uşurinţă. Deşi îl chinuia curiozitatea, nu se întoarse, nici 
măcar o singură dată, s-o privească pe fată. Ştia doar foarte bine ce păţise pentru neascultarea lui şi 
se învățase minte. 

Abia când calcă pragul casei părinteşti, îşi întoarse, repede, capul şi o văzu pe fata cea frumoasă 
venind spre el. Ea îi căzu la piept şi o îmbrățişă. 

Fecioara purta un veşmânt alb şi era mai frumoasă decât o zi senină. lar băiatul nu se mai sătura 
s-o privească. 

Se făcu apoi logodna. Băiatul era cum nu se poate mai fericit; dar fata, curând după logodnă, 
începu să se întristeze. Umbla mereu abătută. Mâhnirea ei întuneca flăcăului toată bucuria. 

Atunci, el începu să se frământe, gândindu-se în ce chip ar putea s-o înveselească pe iubita sa din 
nou. Născoci, în scopul acesta, felurite jocuri. Se strădui s-o facă să râdă. Însă totul fu în zadar. 
Niciun zâmbet nu mai înflorea pe buzele ei. 

— O! Aş da orice pe lume, numai să te văd iarăşi zâmbind, îi spuse el într-o zi. 

— Dacă-i adevărat că eşti gata să-mi dăruieşti orice pe lume, glăsui fata, iată, îţi cer un singur 
lucru, care-i chiar în stăpânirea ta şi deci îţi este foarte uşor să mi-l dai. 

— Rosteşte numai un cuvânt, ce anume îţi doreşti, şi dacă este-n stăpânirea mea, sunt gata să ţi-l 
dau numaidecât, se pripi el. 

— Ei bine, rosti fata. În cutiuţa pe care ţi-a dat-o bătrânul castelan se găsesc nişte rochii de-o 
rară frumuseţe. Te rog să mi-o dăruieşti. 

Flăcăul, auzind rugămintea logodnicei sale, se făcu alb la faţă, de mâhnire. În sinea lui se 
întreba: cum de fusese atât de prost, încât să-i facă bătrânului o asemenea nechibzuită făgăduială? 

Cuvântul pe care şi-l dăduse îl lega de mâini şi de picioare, alunga de pe chipul dragei sale 
zâmbetul şi avea să-i aducă numai nenorocire. 

Multă vreme şovăi flăcăul, nehotărât, între a-i împlini sau a nu-i împlini iubitei sale rugămintea. 
Foarte multă vreme... 

Până la urmă birui dragostea cea mare pe care i-o purta fetei. Deşi avea amare mustrări de cuget, 
se hotărî să deschidă cutiuța. Încercând să se încredințeze că nu se va petrece, după aceea, nimica 
rău, îşi spuse: „Ce se poate întâmpla? Să mor? Să piară cutiuța din mâinile mele? Nu cred că poate 
fi cu putință niciuna, nici cealaltă. Deci, s-o deschid”. 

Cu toate astea, prevăzător, înainte de a lua în mâini cutiuţa, închise, cu grijă toate uşile şi 
ferestrele. Pe. Urmă; luă cutiuţa şi, cu inima bătându-i, o deschise. Înăuntru se găseau o mulțime de 


rochii frumoase, foarte mici, care, însă, dacă erau luate în mâini, căpătau mărimea obişnuită a unui 
trup de fată.. Logodnica lui alese cea mai frumoasă dintre rochii. Cântând cu glasul ei dulce, fata 
îmbrăcă rochia. 

Când, iată, într-o clipă, ea se preschimbă în lebădă, se zbătu puțin, speriată, prin încăpere, şi, 
zărind căminul, se avântă în el, se înălță prin horn, se ridică în văzduh şi se depărta spre zări. 

Băiatul, cuprins da o disperare fără margini, se repezi la fereastră. Dar pasărea nu se mai vedea 
decât ca un mic punct negru, gata şi el să piară, în cerul fără nori. 

Cu inima oprită, de spaimă şi durere, alergă, într-un suflet, până în pădurea unde se găsea 
castelul. Bătu la porți, intră şi se prăbuşi la picioarele bătrânului, povestindu-i câte se petrecuseră. 

Bătrânul îl ascultă, în tăcere, cu trăsăturile feţei asprite, dar, până la urmă, grăi: 

— Logodnica ta nu este aici! 

— Dar unde e? Dacă ştii, spune-mi, rogu-te, unde e! Mă voi duce s-o găsesc, chiar dac-ar fi 
nevoie să merg până la capătul lumii. Fără ea nu mai pot trăi. Îmi este mai dragă decât lumina 
ochilor. 

Înduioşat, bătrânul îi răspunse: 

— Fata pe care-o iubeşti atât de mult se găseşte, într-adevăr, foarte, foarte departe, peste râuri şi 
munți, într-o insulă întinsă, plină de lumină şi comori, din mijlocul unei mări, în paza unui balaur cu 
şapte capete. Până la insulă nici nu este, în chip firesc, cu putință să ajungi. Şi chiar dacă, printr-o 
minune, ai reuşi s-ajungi la insulă, pe fată nu vei izbuti s-o salvezi, pentru că balaurul este înfiorător 
de puternic, şi el te va ucide! 

Toate aceste pericole şi greutăţi de care-i vorbea bătrânul nu izbutiră să-l descurajeze pe băiat. El 
îi mulțumi bătrânului pentru lămuriri. Se înapoie acasă. Îşi luă, într-un sac, toate veșmintele şi 
încălțările pe care le avea. Şi plecă în căutarea copilei iubite. 

— Drumul prin lume, peste râuri şi peste munţi, dură şapte ani. Toate hainele şi încălțările i se 
rupseră, în cursul acestei nespus de grele călătorii, învinse sute şi mii de piedici. ŞI, istovit peste 
măsură, abia mai putea să se târască pe cale. Iar drumul se arăta încă lung, şi marea cea largă încă 
nu se vedea în zare. 

Continuă, cu toate astea, să meargă până ce-şi slei şi ultimul strop de putere. Şi numai când simți 
că picioarele nu-l mai ajutau să facă niciun pas, se opri la poalele unei coline, gândindu-se că va 
închide ochii acolo. 

Ştia că va muri, când, pe neaşteptate, auzi o mare gălăgie. Glasurile, care făceau gălăgia aceea 
îngrozitoare, se apropiau de locul unde sta el trântit într-o rână, gata să-şi dea sufletul. Băiatul se 
încorda, deschise ochii şi văzu, înaintea lui, trei uriaşi care trăgeau de un cufăr, smucindu-l de la 
unul la celălalt. Flăcăul se încorda şi mai mult şi izbuti să-i întrebe pe cei trei uriaşi care era pricina 
vrajbei dintre ei. 

— Eh! strigară uriaşii. Ne certăm pe trei lucruri, aflate aici în cufăr. Sunt lucrurile cele mai de 
preţ de pe lume. O mantie, cu ajutorul căreia, îmbrăcând-o, te poți face nevăzut; o pălărie, care, 
pusă pe cap, este-n stare să te poarte, în câteva clipe, unde-ţi pofteşte inima; şi o spadă. Cu spada 
poţi învinge, dacă, bineînţeles, o mânuieşti cu curaj, orice dihanie sau monstru de pe fața 
pământului. Şi cine va stăpâni aceste trei lucruri fermecate, va putea s-o scape pe fata cea frumoasă, 
ținută-n robie de un balaur înfricoşător, pe o insulă, din mijlocul unei mări întinse. 

Şi, o dată cu ea, va dobândi cea mai bogată dintre împărăţii. 

Când auzi băiatul cuvintele uriaşilor, uită de orice oboseală, se învioră şi îşi recapătă nădejdea că 
va izbuti s-o scape pe draga lui. 

— Dacă vă învoiţi, le spuse uriaşilor, vă pot eu împăca. Aduceţi cufărul lângă mine. Începeţi 
tustrei lupta şi eu am să hotărăs, cine dintre voi este cel mai puternic şi curajos, sau, într-un cuvânt, 
cine merită să capete lucrurile din cufăr. 

Uriaşii, puternici, dar destul de mărginiţi la minte, începură să sară în sus de bucurie. Fiecare 
dintre ei se socotea cel mai puternic şi mai curajos. Îi aduseră băiatului cufărul, şi, cu o şi mai mare 
îndârjire, reîncepură păruiala dintre ei. 


În timp ce uriaşii se băteau, nemaivăzând nimic în jur, flăcăul nostru deschise cufărul, îşi 
îmbrăcă pe el mantia, luă în mână spada, îşi puse pe cap pălăria şi porunci: 

— Să ajung numaidecât pe insulă!... 

Se auzi, un vâjâit, Şi, cu iuţeala gândului, porni în zbor, prin văzduh. 

Uriaşii, auzind vâjâitul, îşi opriră lupta, dar nemaifiind niciun mijloc să-l poată opri, nu le rămase 
altceva decât să privească lung, cu gurile căscate, în urma flăcăului; şi, pe urmă, să înceapă să-l 
blesteme. Numai că blestemele nu au nicio putere împotriva celor viteji şi îndrăgostiți. 

Flăcăul şi ajunsese pe insulă. Acolo îşi scoase mantia şi pălăria, păstrând doar, în mâini, spada. 
Aşa, înarmat, porni cu îndrăzneală către palatul ce se vedea, pe o colină, de pe coastă, în locul cel 
mai îmbietor al insulei. 

Balaurul stătea lungit la soare în fața palatului. Poate dormea; dar nările lui simţiră, de-ndată, 
mirosul cărnii de om. 

Se „ridică, aidoma flăcărilor dintr-un vulcan, clocotind de mânie, îşi răsuci trupul de câteva ori, 
bătând cumplit cu coada, făcând să se clatine şi marea şi pământul, şi zvâcni spre băiat, gata să-l 
înghită. Numai că nici flăcăul nu-l aştepta nepăsător. Mânuindu-şi, cu măiestrie, spada, rotind-o 
fulgerător prin aer, îi reteză balaurului toate cele şapte capete.. 

Îşi puse apoi mantia, pătrunse în palat, luă cutiuța în care se găseau rochiile cele frumoase — 
cutiuţă pe care lebăda o luase cu ea, când zburase —, şi o aruncă pe fereastră, în valurile mării. 

După ce săvârşi şi lucrul acesta, îşi scoase mantia şi o căută pe mireasa lui. O regăsi, şi ea, 
recunoscându-l de îndată, i se anină de gât, plângând de fericire. 

Cu ajutorul pălăriei, feciorul se înapoie acasă. 

O luă şi pe măicuţa sa, aducând-o, din căsuţa ei veche şi dărăpănată, în palatul balaurului, din 
insula fermecată. 

Se făcu o nuntă mare. Băiatul se încorona drept împărat al insulei şi fata — împărătiță. 

Au avut mulţi copii şi unii povestesc că ar mai trăi şi astăzi, la fel de îndrăgostiţi unul de celălalt, 
ca-n prima zi, şi fericiți, nespus de fericiți. 


Calul năzdrăvan 
poveste săsească 


A fost odată un flăcău care era orfan, de mamă şi de tată. De pe urma tătâne-său nu-i rămăsese 
altă moştenire în afară de o spadă voinicească. 

Neavând altceva mai bun de făcut, flăcăul şi-a închingat, la şold, spada şi a plecat să cerceteze 
lumea, s-o vadă, s-o cunoască. 

Mergând aşa, a întâlnit un moşneag căruia îi lipsea un ochi, dar nici măcar cu ochiul pe care-l 
avea nu vedea deloc bine. 

Moşneagul l-a întrebat: 

— Unde te dulci, măi flăcău? 

— la, să-mi caut şi eu vreo slujbă! a răspuns băiatul. 

— Eu aş avea nevoie de un slujitor, a grăit moşneagul. Am o turmă de oi şi, pentru că nu văd, nu 
are cine să mi le pască. N-ai vrea să te tocmeşti, la mine, păstor? 

Băiatului, îi plăcea munca, aşa că s-a învoit; iar moşneagul la luat cu el acasă. 

După ce i-a încredinţat turma, moşneagul i-a spus: 

— Du-te pe unde vrei cu turma, numai de pădurea aceea oare se vede în zare să nu te apropii. De 
acolo, câți au intrat, niciunul nu s-a mai întors! 

Începând din dimineaţa următoare, flăcăul începu să ducă turma la păscut şi multă vreme nici nu 
se apropie de pădure; dar mai apoi, într-o bună zi, îşi spuse în sine: „Trebuie să-mi iau curajul şi să 
pătrund în pădure! Să văd ce se ascunde acolo... Ce mi se poate întâmpla?... Am doar o spadă 
destul de bună la şold!” Aşa-şi zise şi-aşa făcu. Îşi luă cu el turma şi pătrunse în pădure. 


De cum intră în pădure, rămase uimit de măreţia ei; dar dintr-odată se ivi, în faţa lui un balaur cu 
trei capete şi acesta-i strigă: 

— Hei, pui de om! Cum de-ai cutezat să pătrunzi în pădurea mea?... Nicio păsărică nu are voie 
s-o atingă, şi tu gândeşti că mi-o vei putea murdări cu oile tale?... Pentru această mare vină, va 
trebui să te lupţi cu mine!... Spune-mi cum vrei!... Cu pumnii să ne lovim sau în luptă dreaptă să 
ne trântim?... 

— În luptă dreaptă să ne trântim! răspunse flăcăul. 

Şi unde mi-l apucă balaurul pe flăcău şi, izbindu-l, îl vâra până la genunchi în pământ. 

Flăcăul prinse atunci, în mână, spada lui voinicească şi, dintr-o singură lovitură, îi tăie balaurului 
cele trei capete. Luă capetele cu sine, le aduse acasă şi le înfipse pe toate în parii de la gard. 

— Ce-ai adus acolo? îl întrebă, moşneagul, fiindcă nu putea să desluşească deloc ce înfipsese 
băiatul în pari. 

— Trei capete ale unui ţap fermecat, pe oare l-am vânat în pădure!... 

— EI, flăcăul, flăcăule, mormăi moşneagul, treaba asta poarta să-ţi aducă multe necazuri... Nu te 
mai duce-n pădure, ascultă-mă pe mine! 

Flăcăul ascultă ce spunea moşneagul, dar în ziua următoare nu se putu stăpâni şi pătrunse şi mai 
adânc în pădure. Pe sub boltite verzi era linişte adâncă şi pădurea avea o frumuseţe fără seamăn. 

Pe negândite, îi ieşi înainte un alt balaur, însă acesta avea şase capete. Balaurul îi strigă: 

— Hei, pui de om!... Nicio păsărică nu zboară printre ramurile copacilor mei şi tu cutezi să-mi 
tulburi liniştea şi să-l răpui pe fratele meu? Această vină vei ispăşi o luptând cu mine. Spune-mi 
doar cum vrei! Cu pumnii să ne lovim sau în luptă dreaptă să ne trântim?... 

— În luptă dreaptă să ne trântim! 

Şi unde mi-l apucă balaurul pe flăcău şi-l trânti, de-l vâri până la brâu în pământ... 

În clipita aceea, flăcăul prinse repede, în mână, spada lui voinicească şi dintr-o singură lovitură îi 
tăie balaurului cele şase capete. Luă capetele cu sine acasă şi le înfipse pe toate în parii de la gard. 

— Ce-ai mai adus tu acolo? îl întrebă moşneagul. 

— Şase capete ale unui tap fermecat, pe care l-am vânat în pădure!... 

— Treaba asta teamă mi-e că-ţi va aduce multe necazuri.. Glăsui moşneagul. Nu te mai duce-n 
pădure, ascultă-mă pe mine! 

În ziua următoare, flăcăului îi veni însă cheful să intre şi mai adânc în pădure. Era o linişte şi mai 
adâncă decât rândul trecut şi pădurea era uimitor de frumoasă prin locurile acelea. 

Pe neaşteptate, îi sări în cale un, alt balaur, de astă dată cu nouă capete, care-i strigă: 

— Hei, pui de om!... Nicio păsărică nu ajunge pâna în pădurea aceasta şi tu ai cutezat s-o calci 
şi pe fraţii mei să-i răpui? De aceea trebuie să te lupţi cu mine. Spune-mi cum vrei!... Cu pumnii să 
ne lovim sau în luptă dreaptă să ne trântim?... 

— În luptă dreaptă să ne trântim! 

Şi unde mi-l apuca balaurul pe flăcău, şi-l trânti, de-l vâri în pământ, până la subsioară. 

Aşa cum se găsea, flăcăul tot mai putea să-şi rotească spada voinicească, aşa că, izbind curajos 
cu ea, dintr-o singură lovitură îi tăie balaurului cele nouă capete. Luă capetele cu sine le aduse şi le 
înfipse în parii de la gard, alături de celelalte. 

— Ce-ai adus iarăşi acolo? îl întrebă moşneagul. 

— Nouă capete ale unui țap fermecat, pe care l-am vânat în pădure!... răspunse el râzând. 

— Treaba asta poate să-ţi aducă foarte multe necazuri... Nu te mai dulce în pădure, ascultă-mă 
pe mine! glasul, mâhnit, moşneagul. 

Flăcăul îl ascultă, dar în ziua următoare intră şi mai adânc în pădure. Şi era înlăuntrul pădurii o 
linişte atât de deplină, încât nici nu mai socoteai că te găseşti pe pământ, iar bolțile ei erau de-o 
măreție neînchipuită. 

Pe când flăcăul se minuna de frumusețea pădurii, înainte îi sări un balaur cum încă nu mai 
văzuse, căci balaurul acesta avea douăsprezece capete; şi balaurul îi strigă: 


— Hei, pui de om!... Nicio păsărică nu tulbură văzduhul pădurii mele şi tu ai îndrăznit să 
înaintezi până-aici şi pe fraţii mei să-i răpui? Vina ţi-o vei ispăşi luptându-te cu mine. Cum vrei?... 
Cu pumnii să ne lovim sau în luptă dreaptă să ne trântim?... 

— Cu pumnii să ne lovim! răspunse flăcăul; şi asta, deoarece se temea că balaurul îl va vâri până 
la frunte, în pământ, şi nu va mai putea să-şi rotească spada sa voinicească. Atunci, unde mi-l lovi 
balaurul, pe băiat, cu coada, atât de tare, de-i azvârli la doisprezece stânjeni depărtare de acolo. 

Flăcăul nu se lăsă; veni înapoi în fugă şi, învârtindu-şi, curajos, spada, îi tăie balaurului, dintr-o 
dată, unsprezece capete. Numai că până să-i taie şi pe cel de-al doisprezecelea, îi crescură 
balaurului la loc cele unsprezece dinainte. Şi băiatul le tăie iară pe cele unsprezece, rămânând cel 
de-al doisprezecelea. Şi tot aşa se petrecu, într-o luptă neîncetată, până spre seară. 

Când solarele apuse şi racolarea începu să învăluie pădurea, balaurul îşi pierdu puterile, în 
schimb, băiatului începură să-i crească. 

Flăcăul se porni să-şi rotească sabia cu tot mai mult curaj şi, curând, izbuti să-i taie balaurului 
toate cele douăsprezece capete, dintr-o singură lovitură. Când se-ntoarse acasă, băiatul le înfipse şi 
pe aceste douăsprezece capete, în parii gardului, alături de celelalte. Moşneagul întrebă: 

— lar ai adus ceva acolo? 

— Sunt douăsprezece capete ale unui tap fermecat, pe care l-am vânat în pădure! glumi ei. 

— Treaba asta poate să-ți aducă multe necazuri!... Nu te mai duce-n pădure, ascultă-mă pe 
mine!... se amăra şi mai rău moşneagul. 

Numai că băiatului abia i se deschisese pofte de luptă şi era mort de curiozitate să vadă ce soi de 
balauri va mai afla în calea lui, prin pădure. 

„Ce mi se mai poate întâmpla? se gândea el. Mai rău decât a fost ultima oară nu poate să fie!” 

Şi, în ziua următoare, pătrunse şi mai adânc în pădure. Aci era, cum nu fusese încă niciodată, o 
linişte şi o măreție fără pereche în lume. 

Deodată zări, în depărtare, o căsuţă, în fața căreia se afla, o femeie bătrână. Aceasta nu era alta 
decât Muma-Pădurii. Flăcăul se îndreptă către ea şi-i dete cuviincios ziua bună. 

— Vino înăuntru, flăcăule! îl îmbie bătrâna. 

Băiatul o ascultă şi baba îl duse într-o încăpere, în care zăcea un mort. 

— lacătă-l pe fiul meu cel mai mic, pe care l-ai răpus tu, întâia oară când ai intrat în pădure! îi 
spuse ea, privindu-l cu ură. 

Pe urmă intrară în altă încăpere. 

— Aici zace fratele său mai mare, pe care l-ai răpus tu a doua oară, când ai intrat în pădure! 

Merseră mai departe, în altă încăpere. 

— Uite-l pe fratele şi mai mare al celorlalţi, pe care tu l-ai, răpus a treia oară când ai intrat în 
pădure! 

Sosiră şi-n altă încăpere. 

— Vezi-l şi pe fiul meu cel mai mare, pe care tu l-ai răpus ultima oară când ai intrat în pădure! 

Bătrâna deschise apoi o ultimă uşă şi ţipă: 

— lar aici ai să zaci tul... Şi vru să-l înhaţe. 

Flăcăul însă ridică spada sa voinicească şi, când izbi, Muma-Pădurii căzu la pământ. 

Dar oricât o lovise de tare, văzu că, deşi căzuse la pământ, nici măcar nu era rănită, necum 
răpusă. Ba încă băbătia mai şi râdea şi îşi bătea joc de el. 

Când vru flăcăul să mai ridice încă o dată mâna dreaptă, văzu că i-a înţepenit. Baborniţa i-o 
înțepenise prin vrajă. Nu-şi pierdu totuşi firea şi îşi luă spada în mâna stângă, pe care Muma-Pădurii 
uitase să i-o înțepenească. 

— Vai de mine şi de mine! ţipă baborniţa. Nu mai da cu spada, şi-ţi voi destăinui ceva care-ţi va 
fi de folos! 

— Spune iute, dacă mai ai ceva de spus! rosti băiatul, ținându-şi spada ridicată deasupra capului 
baborniţei. 

Vrăjitoarea glăsui tremurând: 


— În dosul casei se află un copac. La rădăcina copacului se găseşte o piatră mare. Deasupra ei ai 
să găseşti o broască râioasă. la broasca şi atinge cu ea, de trei ori ochii moşneagului. Apoi izbeşte-l 
cu broasca în frunte, aşa de tare, ca ea să crape, şi moşneagul va vedea cu amândoi ochii. 

— Asta-i tot? întrebă flăcăul. 

— Tot! răspunse vrăjitoarea. 

Cum rosti cuvântul acesta, flăcăul lăsă să-i iasă spada şi tăişul ei reteză, pe dată, capul baborniţei. 
După aceea se duse în dosul casei. Săpă la rădăcina copacului, până când află broasca râioasă, ce se 
găsea, într-adevăr, pe un pietroi mare. 

Luă broasca. Fugi cu ea acasă. ÎI atinse, de trei ori, pe moşuleţ cu ea la ochi. Şi, pe urmă, îl izbi, 
în frunte, atât de tare, că broasca se sfărâmă în sute de bucăţi. 

Îndată ochii moşneagului se făcură luminoşi. Şi el începu să privească în jur, la fel de limpede ca 
soarele când se ivește asupra pământului. 

Din sfărâmăturile broaştei se ivi, tot în clipa aceea, o arătare mică, care începu să sară, în jurul 
băiatului, şi să strige: 

— Îţi mulţumesc, flăcăule, că m-ai scăpat... Bătrâna vrăjitoare nu ţi-a spus totul. Eu m-am 
prefăcut, sub blestemul ei, într-o broască urâcioasă. Zâna-Pădurii m-a osândit să rămân, pe veci, pe 
pietroiul acela mare, ca să păzesc comorile balaurilor! 

Apoi arătarea, care era un spiriduş, se vâri, iute, într-o crăpătură a pământului, şi dispăru. 

Băiatul nu-şi pierdu vremea. Se înapoie în pădure şi, căutând bine, găsi, sub piatra cea mare, o 
comoară uriaşă. 

— Lasă comoara unde se află! îl învăţă moşneagul. Orişicând vei pofti ai să poţi s-o iei de-acolo. 
Şi-acuma vreau să te răsplătesc şi eu, pentru că tu mi-ai redat lumina ochilor, răpită mie de 
vrăjitoarea cea bătrână. Ia calul pe care-l am în grajd şi porneşte cu el prin lume. Tu eşti tânăr... şi 
vei putea să săvârşeşti, ajutat de el, o seamă întreagă de isprăvi. 

Calul moşneagului nu era însă ca oricare altul, ci era un cal năzdrăvan. Avea opt picioare şi era 
minunat de frumos. Mai mult încă, ştia să vorbească şi era dăruit cu o mare înţelepciune. 

Flăcăul mulțumi pentru darul primit; se urcă îndată pe cal şi porni prin lume. Călători mult, trăi 
fel de fel de întâmplări, dar într-o zi se hotărî să se întoarcă acasă. În aceeaşi zi, pe când gonea 
călare, văzu lucind, pe o latură a drumului, o pană de aramă. 

— Ridică, de jos, pana aceea de aramă! îl sfătui calul. 

Băiatul îl ascultă. 

Mai încolo zări o pană de argint, apoi, puțin mai departe, o pană de aur. 

Flăcăul ridică, la îndemnul calului, toate cele trei pene, deşi nu ştia încă la ce i-ar putea folosi. Le 
puse la brâu, şi-şi continuară drumul, până ce ajunseră în cetatea cea mare, unde locuia regele; 

Aici se opriră şi, aşa cum îl învăţă calul, flăcăul se duse de-a dreptul la palat, înfățişându-se 
regelui şi întrebându-l dacă nu are nevoie cumva de un slujitor fără simbrie. Singura lui rugăminte 
era să-l lase ca să slujească împreună cu calul. Şi regele se învoi. 

După un timp, regele făcu o mare vânătoare. Flăcăul nostru vână, cu prilejul acesta, o mulțime 
de sălbăticiunii. Dar izbânda lui se datora, în mare măsură, calului, care-l ajuta să ajungă din urmă 
şi să doboare orice animal din pădure, chiar dacă aceştia era o fiară cât de primejdioasă. 

Regelui îi plăcu priceperea flăcăului la vânat, şi începu să-l ţină mereu în preajma lui. Lucrul 
acesta făcu să se nască printre ceilalţi slujitorii o invidie neagră. Ba, mai mult, slujitorii puseră la 
cale, din invidie, să-l piardă pe flăcău. Mai ales că el dăruise regelui şi cele trei pene găsite pe 
drumul către cetate! 

Într-o seară, slujitorii cei pizmătăreţi se înfățişară stăpânului lor şi-i şoptiră: 

— Măria ta, slujitorul cel priceput la vânat s-a lăudat că pentru el ar fi o nimica toată să prindă 
păsările care şi-au pierdut cele trei pene de aramă, de argint şi de aur! 

Regelui atâta-i trebui. Trimise să-l cheme pe flăcău şi-i spuse: 

— Dacă-n timp de trei zile nu-mi vei aduce păsările de aramă, argint şi aur, s-a sfârşit cu viaţa ta! 

Când îl văzu calul venind în grajd, copleşit de tristeţe, îl întrebă: 


— De ce eşti atât de amărât, stăpâne? 

Flăcăul îi povesti ce se petrecuse şi calul îl sfătui: 

— Du-te înapoi la rege şi cere-i să-ți dea trei colivii: una de aramă, una de argint şi una de aur! 
După ce băiatul primi coliviile, calul îi spuse: 

— Acum urcă-te pe spinarea mea şi să pornim afară din cetate. 

Ajungând la marginea cetății, calul îl învăţă: 

— Strigă în toate patru zările: „Păsări, păsărele, veniți degrabă la mine 

Abia isprăvi de strigat, că în jurul lor se adunară, ciripind, o mulțime de păsărele. Însuși regele 
păsărelelor veni pe umărul băiatului, întrebându-l ce poruncă doreşte să-i dea. 

— Ai putea tu să-mi spui, îl întrebă băiatul pe regele păsărelelor unde anume se găsesc cele trei 
păsări, care şi-au pierdut aceste pene: de aramă, de argint şi de aur? 

— Păsările care şi-au pierdut aceste pene nu se găsesc sub stăpânirea mea! îi răspunse regele 
păsărelelor. Voi întreba însă de îndată; pe păsărelele mele, dacă mu au auzit, totuşi, vreuna din ele 
ce via despre ceea ce vrei să afli tu! 

Dar nicio pasăre nu putu să-i dea lămuriri regelui în această privință. 

— Lipseşte vreuna din păsărelele noastre? întrebă regele. 

Şi, când se numărară, văzură că dintre ele lipseau, într-adevăr, trei păsărele. Acesteia tocmai 
veneau, în zbor, de deşarte, şi erau foarte obosite. 

— Noi am auzit când ne-ai chemat, ciripiră cefe trei păsărele întârziate; dar n-am putut veni aşa 
de uşor, fiindcă ne găseam tocmai la capătul lumii! 

Apoi ele povestiră ce lucruri minunate văzuseră în timpul zborului: una întâlnise un balaur de 
aramă şi o pasăre de aramă; a doua un balaur de argint şi o pasăre de argint; şi cea de-a treia un 
balaur de aur şi o pasăre de aur. Mai istorisiră cum balaurii stăteau lungiți la soare, iar păsărelele le 
cântau. 

Flăcăul îşi arătă dorinţa de a vedea şi ei balaurii şi păsărelele de aramă, argint şi aur. Şi regele 
porunci celor trei păsărele să-l însoţească, şi să-i arate drumul până la capătul lumii. 

Călare pe bidiviul său năzdrăvan şi călăuzit de cele trei păsărele, ajunse curând până la capătul 
lumii. Începu lupta cu balaurii. Le reteză cu spada capetele. Şi, după victorie, păsărelele de aramă, 
de argint şi de aur se lăsară uşor prinse. 

Când flăcăul aduse la palat cele trei păsărele de aramă, de argint şi de aur, regele se bucură 
nespus şi din acea zi îl ținu pe băiat în şi mai multă cinste decât înainte. 

Ceilalţi slujitori, de ciudă, deveniră însă şi mai pizmătăreți, şi mai prefăcuţi. Şi se înțeleseră între 
ei să caute şi să afle cel mai potrivit mijloc prin care să-l piardă pe nevinovatul băiat. 

— Slujitorul cel nou, îi spuseră ei regelui într-o zi, s-a lăudat că pentru el ar fi o nimica toată să-i 
aducă stăpânului său pe sirena mărilor. 

Regele, auzind, aceste cuvinte, simţi numaidecât o dorinţă arzătoare s-o vadă pe sirena cea 
frumoasă și porunci să vină băiatul şi-i spuse: 

— Dacă-n trei zile nu-mi aduci aici pe preafrumoasa sirenă, s-a sfârşit cu viaţa ta! Dacă însă mi- 
o vei aduce, îţi voi dărui jumătate din regatul meu: şi pe sora mea de soție! 

Flăcăul se bucură în ceea ce privea făgăduielile; dar când se gândi mai apoi la sarcina grea, care-i 
era încredințată se mâhni foarte mult. 

Calul său îl întrebă iarăşi de ce este atât de trist şi auzind despre ce este vorba, îl învăţă: 

— Du-te la rege şi cere-i să-ți dea o pâine albă şi o sticlă cu vin din cel mai bun. 

După ce flăcăul aduse pâinea şi vinul, calul îl sfătui: 

— Urcă-te acuma pe spinarea mea şi eu voi alerga, într-o întinsoare, până la mare! 

Sosiră la mare şi calul, îl învăţă mai departe: 

— Pune pâinea şi vinul pe țărm. Şi, îndată ce marea va-ncepe să crească, se va ivi sirena mărilor. 
Va, mânca pâinea și va bea vinul. Când vei vedea că se va petrece lucrul acesta, tu să strigi, îndată, 
din ascunzătoarea ta: „Te-am zărit! Te-am prins!” Dar să nu strigi înainte ca ea să fi mâncat toată 
pâinea şi să fi băut tot vinul, căci altfel osteneala ne va fi fost zadarnică. Sirena ar dispare, cât ai 


p> 


clipi, în valuri! Dar nici să nu întârzii, până ce ea îşi va muia, din nou, picioarele-n valuri. Dacă vei 
împlinii întocmai câte te-nvăţ, sirena va fi vrăjită de noi şi va trebui să ne urmeze la palat. 

Aşa făcu băiatul, cum îl învățase calul său năzdrăvan. 

Sirena ieşi din apă, încet; privi mai întâi, prevăzătoare, de jur-împrejur; trase cu urechea la fiece 
zgomot; şi, după ce se încredinţă că nu era nicio primejdie pe aproape, înainta spre mal. Mâncă 
pâinea, bău vinul, şi era gata să se-ntoarcă. În clipa aceea, răsună strigătul: 

— Te-am zărit! Te-am prins! 

Sirena se făcu palida şi se simți cu totul supusă vrăjii urzite de calul năzdrăvan... Flăcăul, călare 
pe cal, se ivi în faţa ei, o salută prietenos şi o rugă însoţească, deoarece urma să devină soția regelui 
său. 

Sirena îi însoţi, pentru că nu avea alta ce face; dar în sine era destul de supărată că-şi părăsea 
marea în care se născuse. 

Când regele o văzu sosind, împreună cu băiatul, pe şaua lui, nu mai ştiu ce să facă de bucurie. O 
primi cu un alai bogat; puse la cale cântări şi jocuri, şi ar fi fost dornic să facă numaidecât nunta; 
dar sirena mărilor avea ochii întunecați şi-i ceru regelui: 

— Ca să primesc a fi mireasa ta, trebuie să-mi aduci, mai întâi, armăsarul şi herghelia mea de 
iepe. 

Regele, grăbit să facă nunta, îl chemă iară pe băiat şi-i porunci: 

— Tu mi-ai adus sirena mărilor, tot tu trebuie să-mi aduci şi armăsarul, şi herghelia ei de iepe; 
altminteri viața ta s-a sfârşit! Dacă însă îmi îndeplineşti cu bine porunca, nu-ţi voi mai cere nimic şi 
vei primi răsplata pe care ţi-am făgăduit-o! 

Băiatul se întristă din nou; plecă spre grajd şi calul, văzându-l atât de supărat, îl întrebă ce s-a 
mai petrecut. Ei îi povesti despre ultima poruncă dată de rege şi calul îl sfătui: 

— Du-te la rege şi cere-i să-ți dea douăsprezece piei de bivol şi douăsprezece măsuri de răşină. 
Înveleşte răşina cu pieile şi pune-mi-le pe toate, ca o saltea, pe spinare. 

După ce flăcăul făcu tot ceea ce-l învățase calul năzdrăvan, acesta urmă: 

— Acum urcă-te pe mine şi să pornim împreună spre mare. 

Când sosiră pe țărmul mării, îl învăţă iarăşi calul pe băiat: 

— a-mi, de pe cap, căpăstrul şi ascunde-te cu el, undeva. Eu voi, ademeni încoace armăsarul 
mărilor şi mă voi lupta cu el. Când vei vedea că a căzut la pământ vino şi prinde-mi căpăstrul de 
grumaz. 

Abia se ascunsele flăcăul, şi calul năzdrăvan, începu să bată cu copitele în pământ şi să necheze. 
Deodată se auzi venind, în galop, armăsarul mărilor, care sforăia şi sufla foc pe nări. 

Lupta începu. Armăsarul, încercând să-l muşte pe calul năzdrăvan, nu făcea alta decât să-i sfâşie 
pieile de bivol, puse pe spinare, una după alte. lar când ajunse să străbată cu colții şi cea de-a 
douăsprezecea piele, căzu jos, sfârşit de oboseală: 

Băiatul alergă atunci într-acolo şi puse căpăstrul calului său pe grumazul armăsarului mărilor. 

— E foarte bine! Ridică-te, încalecă-mă și să pornim! îi şopti calul năzdrăvan. 

Fără să mai aştepte să fie îmbiat a doua oară, flăcăul încălecă şi trase de căpăstru. Armăsarul 
trebui să-l urmeze. 

ÎI urmă, dar începu să bată din picioare atât de năprasnic şi să necheze cu atâta furie, încât pe 
flăcău îl străbătu un fior de teamă până în oase: 

După o vreme calul năzdrăvan îl întrebă pe băiat: 

— Nu se vede nimic? Priveşte anapoda!... 

— Zăresc nişte nori, care cresc mereu! îi răspunse băiatul după ce privi înapoi. 

— Norii de care voieşti nu sunt altceva decât herghelia de iepe a mărilor şi dacă ne ajunge din 
urmă suntem pierduţi. Ne voi zdrobi sub copitele lor!.. 

Parcă pentru a le îndeamnă pe iepe să gonească mai tare, armăsarul bătu încă o dată din picioare 
şi necheză, mai straşnic şi mai cu furie decât întâia oară. 

— Priveşte înapoi! şopti calul. 


— Se văd înapoia noastră o mulțime de capete de cai! îi răspunse, tot în şoaptă, băiatul. 

Porniră atunci la goană cu şi mai multă iuțeală, cu toate puterile pe care le avea calul năzdrăvan. 

Când sosiră la porțile palatului, armăsarul mai bătu pentru a treia oară din picioare şi necheză, în 
momentul acela îi ajunse din urmă şi herghelia de iepe, şi aşa, cu toţii intrară în curtea palatului. 

Flăcăul îşi vâri calul în grajd şi se duse, degrabă, să-l vestească pe rege că i-a împlinit porunca. 

Regele se bucură; dar sirena mărilor, nemulțumită că i se răpise libertatea, îi grăi: 

— Dacă nu ai să mulgi toate iepele şi nu ai să te scalzi în lapte clocotit, nu am să fiu nevasta ta! 

Regele, neţinându-şi cuvântul dat, îl chemă pe băiat şi, cu glas aspru, îi porunci: 

— Mulge de-ndată toate iepele acestea sălbatice într-o căldare mare şi daca nu izbuteşti s-a 
isprăvit cu viaţa ta! 

— Bine, măria ta, îl întrebă flăcăul, aşa-ți ţii făgăduiala pe care mi-ai făcut-o? 

Şi, întristat mai mult ca niciodată, băiatul se, duse în grajd, iar calul îl întrebă: 

— Ce s-a mai întâmplat, de te văd atât de întristat, cum nu te-am văzut încă niciodată? 

Băiatul îi povesti. Calul năzdrăvan îl ascultă în tăcere şi pe urmă îl învăţă: 

— Du-mă pe mine în ogradă şi apucă-te îndată de muls iepele mării. 

Cum ajunse în ogradă, calul năzdrăvan începu să sufle pe nara lui stângă. Din nară se stârni un 
vânt rece ca gheaţa. Picioarele iepelor mării îngheţară şi rămaseră nemişcate. Băiatul se apropie de 
ele fără teamă şi le mulse cu uşurinţă, căci iepele statură blânde ca mieluşeii. 

După ce umplu căldarea, aprinse focul. Puse căldarea deasupra, pe pirostrii, şi laptele începu să 
clocotească. Regele, văzând laptele cum clocoteşte, se înfricoşa, deoarece îşi da seama că, într-o 
asemenea baie, viaţa lui nu mai făcea niciun ban. 

Sirena mărilor spuse: 

— Doresc ca slujitorul să se scalde cel dintâi, pentru că el m-a adus aici, pe mine, armăsarul şi 
herghelia mea de iepe! 

— Da! Foarte bine te-ai gândit, glăsui regele: Şi, dacă lui nu i se-ntâmplă mintie, nu mi se va 
întâmpla nici mie. Hai, ticălosule, tu nu eşti decât un slujitor şi, dacă pieri, nu-i nicio pagubă. Sări 
înăuntru, ca să nu pățeşti şi mai rău! 

Flăcăul se gândi: „S-a isprăvit cu mine. Până-aici mi-a fost 
se poate închipui. Şi, fiind atât de amărât, se rugă de rege: 

— Lasă-mă cel puţin, măria ta, să mai îmi mângâi, pentru ultima oară, calul! 

Dorinţa îi fu îngăduită. Băiatul se apropie de, cal şi acesta-l sfătui, în şoaptă: 

— Trage-mă de căpăstru până alăturea de căldare şi nu te mai teme de nimic! 

Asta făcu băiatul şi, când se vâri în căldarea aceea mare, plină cu lapte, calul năzdrăvan, suflă, pe 
nara dreaptă, un vânticel, care răcori laptele şi acesta se făcu numai bun pentru baie. 

Era chiar plăcut de tot acolo în baie şi flăcăul strigă: 

— Phiii, da' bine mai este, aici, în căldarea cu lapte! 

Regele, văzând că slujitorului său nu i se-ntâmplase nimica rău, prinse curaj şi porunci: 

— Acuma vreau să mă scald eu. Băiatul ieşi afară şi regele sări el în căldare. La început, baia i se 
păru cum nu se poate mai bună; dar calul începu să sufle, cu amândouă nările, atâta fierbințeală, 
încât laptele dete, pe loc, din nou în clocot şi regele cel rău şi fără cuvânt pieri opărit. 

Sirena mărilor începu să râdă. Mărturisi că i-ar fi plăcut să-l aibă pe flăcău de soţ; numai că el se 
îndrăgostise de sora regelui. Totuşi, înțelegând-o cât suferise, fiindcă i se răpise libertatea, băiatul 
nu o pedepsi pe sirenă, ci o lăsă să se-ntoarcă în mările ei. 

În sfârşit, băiatul ajunse rege şi stăpân peste locurile acelea; iar calul îi spuse: 

Numai o dată mai pot, stăpâne, să te slujesc!... încalecă pe mine, ia armăsarul şi toate iepele eu 
tine, şi hai s-aducem aici comoara! 

Flăcăul ascultă, plecară cu toții şi aduseră pe spinările cailor în saci mari, comoara aceea uriaşă, 
lăsată anume, după, sfatul moşneagului, în pădurea balaurilor, la rădăcina capacului. 

După ce termină şi lucrul acesta, calul năzdrăvan grăi pentru ultima oară: 

— De acum înainte, stăpâne, nu vei mai avea nevoie de mine! şi pieri din ochii flăcăului. 


(Edd 


şi se amăra, atât de rău, cum nici nu 


Pesemne că s-a întors la moşneagul care-l stăpânise mai înainte. ÎI căută băiatul, îi căută şi pe 
moşneag, dar nu-i mai găsi. Numai armăsarul sirenei mărilor şi herghelia ei de iepe îi rămaseră 
pentru totdeauna. 

Şi bogat, puternic şi drept, noul rege trăi mulți, foarte mulţi ani, purtându-se bine cu supușii, atât 
de bine cum nu s-a mai purtat niciun, alt rege, nici înainte de el, nici în timpul său şi nici după 
moartea lui. 


Regele penelor 
poveste săsească 


Se spune ca trăiau, odată, într-o ţară al cărei nume s-a uitat, doi oameni sărmani — un bărbat şi o 
femeie — care munceau întreaga zi la câmp, luându-şi cu ei şi copilul, pentru că acasă nu aveau cu 
cine-l lăsa. Copilul, un băieţel, îl culcau într-un leagăn, sprijinit pe patru țăruşi. Dar într-o seară se 
ivi, de undeva din pădure, o pisică sălbatică. Pisica se furişă până la leagănul copilului, îl înhaţă şi-l 
duse în scorbura unde sălăşluia. 

În scorbură, pisica nu-i făcu vreun rău, ba, dimpotrivă, îl îngriji şi-l hrăni, aducându-i mure, fragi 
şi alte poame de pădure, aşa ca băieţelul să nu ducă nicio lipsă. 

După ce crescu mare, pisica îi spuse: 

— A venit vremea să te-nsori cu fata regelui! 

— Dar eu sunt gol puşcă! îi răspunse băiatul. Cum să, mă înfățişez astfel la palat? 

— Nu-ţi face griji în privinţa asta! îl linişti pisica. Am să-ți fac, îndată, rost de veşminte. 

Şi pisica fugi în pădure. Ea avea un fluieraş de argint. Începu să sufle în el, scoțând felurite 
sunete. Îndată se adunară o mulțime de păsări şi animale sălbatice. 

Pisica luă de la fiecare pasăre câte-o pană şi făcu din penele acelea un veşmânt deosebit de 
frumos, pe care-l dărui băiatului. 

Băiatul îl îmbrăcă şi, oglindindu-se în apa unui lac, văzu că-i stătea foarte bine. Apoi pisica 
adună animalele în fața lui şi, arătându--le, grăi: 

— Acum, du-te la rege şi animalele acestea: îmblânzite de mine te vor urma. Când vei intra în 
palat, să rosteşti: „Măria ta, stăpânul meu, regele penelor, îţi trimite darul acesta!” 

Băiatul plecă spre palat, se înfățişă regelui şi-i spuse ceea ce-l învățase pisica. 

Regele, văzând atâtea animale sălbatice îmblânzite, se bucură şi, mulțumindu-i băiatului pentru 
dar, glăsui: 

— Bogat rege trebuie să fie stăpânul tău! 

În ziua următoare pisica trimise iarăşi pe flăcău, la palat, cu o mulţime de animale sălbatice 
îmblânzite. Înainte de plecare, îl învăţă: 

— Vezi, dacă regele, primind acest nou dar, îți va spune: „Mi-ar plăcea ca un rege atât de bogat 
cum e stăpânul tău să ia pe fiica mea de nevastă!”, tu să-i răspunzi numaidecât: „Regele penelor va 
fi bucuros să-ţi devină ginere şi, peste trei zile, va veni la palat, să facă nunta!” Aşa se şi întâmplă. 

Regele se înveseli primind noul dar şi mărturisi că s-ar bucura dacă un rege atât de bogat, ca 
stăpânul băiatului, ar dori-o pe copila lui de nevastă... 

Băiatul îi răspunse, aşa precum îl învățase pisica: 

— Regele perjelor se va bucura să-ți devină ginere şi, peste trei zile, va veni la palat, să facă 
nuntă. 

Când se împlini sorocul, pisica fugi iarăşi în pădure. Suflă în fluieraş, de trei ori, apoi scoase şi 
alte felurite sunete, cum numai ea ştia cu meşteşugul său pisicesc. 

Pe dată, începură să se adune puzderie de păsări şi animale sălbatice. Pisica alese penele cele mai 
frumos colorate ale păsărilor şi făcu din ele o mantie, care scânteia şi strălucea ca stelele de pe cer. 
Şi mantia o dădu băiatului. De data aceasta, pisica îl însoți şi ea pe băiat. Ajungând aproape de 
palat, ea-i spuse: 


— Rămâi puţin locului şi aşteaptă-mă liniştit! Îţi voi aduce, îndată nişte straie frumoase; pentru 
că mantia de pene, pe care ţi-am făcut-o, va trebui s-o porți, peste ele, numai ca podoabă. Ea îți va 
da o altă înfăţişare şi regele fiu te va mai recunoaşte... 

O luă apoi la goană strigând: 

— Repede!... Daţi-mi cele mai frumoase haine regeşti!... Soseşte bogatul rege al penelor; însă 
pe drum, a căzut într-o mlaştină, s-a murdărit şi are nevoie de haine noi!... 

În graba mare, regele îi dădu pisicii straiele lui cele mai bune. Pisica o luă înapoi la fugă, duse 
hainele băiatului şi el le îmbrăcă. 

Astfel, cum nu se poate mai frumos gătit, urmat de pisică şi de toate celelalte animale, băiatul 
ajunse la palat. 

Înainte de a intra; îşi puse, peste hainele regeșşti, mantia de pene „care scânteia şi strălucea ca 
stelele de pe cer, dându-i o cu totul altă înfăţişare decât avusese înainte. 

Regele şi fata lui făcuseră toate pregătirile şi nunta începu. Nunta dură trei zile. În sfârşit, regele 
grăi: 

— Doresc acum, draga ginere, să-ți văd ţara şi palatul De aceea vă voi însoți şi eu pe drumul 
către casă. 

Se urcară, cu toții, într-o caleaşca. Dar regele penelor, în loc să se uite numai la mireasă, îşi tot 
privea mantia, a cărei strălucire îi lua oricui ochii. 

Pisica, văzând lucrul acesta, îi sări pe ceafă, şi haț!... îl zgârie. 

— Uită-te la nevasta ta! îi şopti. Şi dacă, totuşi, te vor întreba de ce-ţi priveşti atâta mantia, tu să 
le răspunzi că ai acasă mantii şi veşminte mult mai frumoase. 

După ce rosti cuvintele acestea, pisica sări din caleaşca şi o luă la goană, întrecându-i cu mult, pe 
cai, în iuțeală. 

Nu după mult timp, băiatul, uitând pentru o clipă ce-l sfătuise pisica, îşi aruncă, iar ochii la 
mantie. Şi tânăra soţie îl întrebă: 

— De ce tot te uiţi la mantia şi la hainele tale? Şi el îi răspunse: 

— Mă gândesc că aveam acasă mantii şi haine mult mai frumoase şi aş fi putut să mă-mbrac cu 
ele. 

În vremea asta, pisica ajunsese în dreptul unei pajişti pe care păştea o turmă de oi. Ea se repezi la 
cioban, pe ceafă, şi haţ... îl zgârie de-i dete sângele, după care-i grăi: 

— Dacă te-ntreabă cineva a cui e turma, să răspunzi: „A regelui penelor!”— altminteri, mă-ntore 
şi te voi zgâria şi mai rău. 

Când regele şi tânăra pereche ajunseră, cu caleaşca, în dreptul turmei, regele porunci să fie opriți 
caii şi-l întrebă pe cioban: 

— A cui este turma, păstorule? Ciobanul, temându-se de zgârieturile pisicii, răspunse: 

— Este a regelui penelor! 

— Da. Este, într-adevăr, turma mea! adăugă băiatul, dându-şi seama că pisica pusese lucrul 
acesta la cale. 

Curând ajunseră într-un alt loc, unde păştea o cireada de bivoli. Pisica trecuse mai înainte pe 
acolo şi, zgâriindu-l pe păzitorul cirezii, îi poruncise să spună că şi bivolii erau ai regelui penelor. 

Aşa că atunci când regele, poruncind să fie oprifă caleaşca, îl întrebă pe păzitor: 

— A cui e cireada aceasta? 

Păzitorul răspunse: 

— Este a regelui penelor! 

— Da. Şi cireada este a mea! întări flăcăul, din caleaşcă. 

Regele se minună: 

— N-aş fi crezut niciodată că eşti chiar atât de bogat! 

Într-acestea ajunseră la marginea unei panduri, unde păştea o herghelie de cai. Pisica trecuse, mai 
înainte, şi pe-aici şi, zgâriindu-l pe păzitor, îl învățase ce trebuia să răspundă regelui, dacă l-ar fi 
întrebat. 


Şi, când regele, oprind caleaşca, îl întrebă: 

— A cui este herghelia asta mare de cai? 

Păzitorul răspunse: 

— A regelui penelor! 

— Da. Este a mea, rosti şi tânărul din caleaşca. 

— Dragă ginere, se minună şi mai mult regele, după câte am văzut şi am auzit astăzi, m-am 
încredinţat că tu eşti mult mai bogat decât mi-am putut închipui. 

În cele din urmă, ajunseră la palatul unui vrăjitor, renumit pentru răutatea lui. Aci toate lucrurile 
erau făcute numai din aur, argint, cristal şi pietre preţioase. Masa era pusă şi aştepta doar oaspeţi. 

Regele, prinţesa şi băiatul se aşezară la masă şi începură să mănânce. Nu mai pisica rămase 
afară, la uşă de strajă. 

Peste câtva timp, iacătă sosi şi vrăjitorul cel rău. El simţi că-n palat erau omeni străini şi se porni 
să strige: 

— Tâlharii!.. Au intrat tâlharii în palatul meu şi s-au aşezat la masa mea! Aha!... Dar va fi vai de 
eil... 

Pisica însă stătea la intrare şi nu-i da voie să treacă. Ea-l întrebă: 

— Spune-mi mai întâi, tu eşti cu adevărat cel mai mare vrăjitor din lume, aşa cum am auzit?.. 
Oamenii povestesc despre tine că ai putea să te prefaci, oricând, în tot felul de animale, mari, sau 
mici... 

— Este adevărat. Sunt cel mai mare vrăjitor, zise el, şi, pentru mine, e o nimica toată să mă 
preschimb în orice fel de animal. 

Şi se prefăcu, pe dată, într-un leu. 

Pisica se sperie şi sări, agăţându-se de grinda tavanului, dar de acolo, de sus, îl îndemnă: 

— Asta am văzut-o!... Acum as vrea să mă-ncredinţez că ai putea să te prefaci şi într-un animal 
mic, într-un şoricel bunăoară!... Treaba asta trebuie să fie, cu siguranță, mult mai grea. Şi eu cred că 
ție-ți va fi, de fapt, cu neputinţă să te preschimbi într-un şoricel. 

Îndată vrăjitorul, ambițios, se prefăcu într-un şoricel. Pisica sări de pe grindă, Cât ai clipi, şi 
sfâşie şoricelul. 

ÎI chemă apoi pe flăcău să vină puţin afară, şi-i spuse: 

— De astăzi înainte nu mai ai nevoie de ajutorul meu! Palatul şi cu tot ce se află înlăuntru sunt 
ale tale. L-am răpus pe vrăjitorul care le stăpânea. Şi-acum îţi cer, în schimb, să-mi faci o slujbă: ia 
spada în mână şi taie-mi capul! 

Flăcăul nu vroia să facă lucrul acesta, zicând: 

— Cum aş putea, oare să-ți arăt atâta nerecunoştința? 

— Dacă n-ai să faci lucrul acesta imediat, îl ameninţă pisica, sar la tine şi-ţi scot ochii! Ai să 
rămâi orb şi mireasa te va părăsi... 

Atunci băiatul, silit, dar cu durere în suflet, ridică spada şi-i tăie capul pisicii. 

Însă ce să vezi? în faţa lui se ivi o femeie nespus de frumoasă. Flăcăul o luă de braţ şi o aduse la 
masă, înfățişând-o regelui şi miresei sale, şi glăsui: 

— Iat-o pe aceea care m-a crescut şi căreia-1 datorez totul! 

Numai că femeia-i plăcu mult regelui, căruia-i murise de mult soția. El îi luă mâna şi-o întrebă: 

— N-ai vrea să fii regina mea? Femeia primi şi, în felul acesta, petrecerea mai dăinui încă nouă 
zile. 

Pe urmă regele cel bătrân şi noua lui soție se-ntoarseră la palatul lor. 

Iar flăcăul rămase cu fata regelui, în palatul vrăjitorului. Aici îi aduseră şi pe părinţii lui buni, de 
care băiatul trăise despărțit, din fragedă pruncie. Ei. Se bucurară, văzându-l atât de bogat, fiindcă 
avuţia vrăjitorului făcea cât bogățiile a şapte regi luaţi laolaltă. Această mulțumire a lor răscumpără 
toată mâhnirea pe care o avuseseră crezând că şi-au pierdut, pe totdeauna, copilul. 

Şi trăiră mulți ani, foarte mulţi ani, fiecare zi fiind plină de alte şi alte bucurii. 


Şemşiban 
poveste tătară 


A fost odată un padişah. Acel padişah mare şi puternic avea o împărăție ce-şi întinsese hotarele 
până hăt departe, de nici el nu ştia unde sfârşeşte domnia sa. Padişahul avea un fecior care se numea 
Kasâm. Când ajunse la bătrâneţe îşi lăsă toată împărăția pe mâna feciorului, iar el, ştiindu-şi ţara în 
mâini puternice, îşi trăi ultimele sale clipe în linişte. 

De la moartea padişahului trecu multă vreme. Kasâm, acum un padişah de vază, cutreiera 
împărăția în lung şi în lat, mergea la vânătoare, dădea mari serbări la palat. Sau altădată se întorcea 
victorios din lupta sa cu vrăjmaşii ce se încumetau să-i treacă hotarele, ori pleca într-altă ţară, unde 
avea să cunoască obiceiurile ce nu erau ştiute de supușii împărăției sale. Şi aşa zilele se scurgeau 
una după alta. 

Într-o zi, neavând ce face, padişahul Kasâm se apucă să răsfoiască nişte cărţi vechi, rămase de la 
tatăl său. Între filele îngălbenite ale unei cărți, găsi portretul unei fete ce nu avea pereche în 
frumuseţe. Tânărul padişah prinse dragoste de fata din poză. Îi era gândul numai la ea, umbla ca un 
năuc, şi oriunde pleca parcă era urmărit de ochii cei frumoşi ai fetei. Nu mai mânca, nu mai bea, iar 
de odihnă, nici vorbă. Slăbise mult, suferea, şi parcă nu mai era padişahul Kasâm cel de odinioară, 
ci un altul care asculta orbeşte numai de fata din poză. 

Într-o bună zi, plictisit şi mâhnit că nu ştia cine era fata, plecă în pădure, ca să se mai plimbe şi 
să-şi mai uite puțin de fata ce-l vrăjise. Se plimbă el de colo-colo, se aşeză sub umbra unui copac, 
ascultă ciripitul păsărelelor, şi, când să se întoarcă spre palat, se întâlni cu un derviş. Dervişul, care 
cunoştea necazul ce se abătuse asupra lui Kasâm, se apropie de el şi îi grăi astfel: 

— Mărite padişah, ştiu care este pricina pentru care suferiţi atâta. Fata pentru care vă topiţi de 
dragoste este fiica padişahului Int, din ţara care tot aşa se cheamă. Ea însă stă mereu tristă şi nu 
vorbeşte cu nimeni. Părinții ei au făgăduit-o s-o dea de soţie aceluia ce o va face pe prinţesă să 
vorbească. 

— Bunule derviş, spuse padişahul, dacă-mi cunoşti necazul, spune-mi, rogu-te, cum să fac şi ce 
trebuie să fac pentru a fi fericit lângă aleasa mea? Arată-mi drumul care mă va duce la dânsa. 

Bătrânul, pentru a-l ajuta pe tânărul padişah, ce avea inima zdrobită de dragoste, îi dărui un 
porumbel, care ştia să vorbească, îl povăţui cum să ajungă în ţara ei şi ce avea de făcut acolo. 

Kasâm îi mulțumi din suflet dervişului, îşi luă rămas bun de la el şi se-ntoarse la serai. Aici, 
niciuna, nici două, că se şi apucă să facă pregătirile de drum. Îşi alese calul cel mai bun din 
grajdurile împărăteşti, hainele cele mai mândre şi-şi luă merinde ca să-i ajungă multă vreme. Apoi, 
cu credinţa că va sfârşi cu bine această călătorie, o luă la trap. 

După o cale lungă şi grea, ajunse padişahul Kasâm în ţara numită Int. Aici, fără să piardă timp, 
încercă în fel şi chip s-o întâlnească mai repede pe fata numită de toți Şemşiban, care cu nimeni nu 
scotea nicio vorbă. Şi iată că se înfățişă înaintea padişahului Int şi-i ceru îngăduirea ca să încerce şi 
el să stea de vorbă cu prinţesa şi s-o facă să grăiască. 

Padişahul, auzind aceste vorbe, porunci ca flăcăul de îndată să fie dus la prințesă. Kasâm, având 
porumbelul în mână, intră în camera lui Şemşiban. Fata era într-adevăr de o frumuseţe răpitoare, 
avea chipul blând, ochii îi erau trişti, iar buzele şi obrajii erau de culoarea bujorilor. Rochia ei 
bogată era cusută cu fire de aur, iar pe cap purta o coroniță numai şi numai din mărgăritare. 

— Bună ziua, prințesă, îi spuse Kasâm la intrare. 

Dar ea nu răspunse şi nici nu-l băgă în seamă. Dacă văzu Kasâm că fata nu-i vorbeşte, fără să fie 
văzut, puse porumbelul într-un dulap şi începu: 

— Hei, dulapule, vezi că azi prințesa Şemşiban nu vrea să vorbească cu noi. E supărată, dar n- 
are decât, fie ea sănătoasă, noi vom discuta amândoi. 


— Bine ai venit, padişahule Kasâm, îi răspunse porumbelul din dulap. De când te aştept. Voiam 
de mult să vorbesc cu un om înţelept şi omenos ca tine. Dacă Şemşiban nu vrea să vorbească cu noi, 
atuncea, ca să mai treacă timpul, eu am să-ți spun o poveste, tu ascultă: 

Se spune că într-un oraş a trăit o femeie văduvă. Într-o zi, văduva se duse la grădinarul Ahmet şi 
luă de la el un coş cu mere. Cum grădinarul n-o lăsa în pace, văduva, ca să scape de el, îi spuse lui 
Ahmet să vină la ea acasă la ora cinci. După aceea, văduva plecă la giuvaergiul Mehmet, luă de la el 
o pereche de cercei de aur şi acestuia îi spuse să vină la ea la ora şase. Plecă apoi la măcelarul Mitat, 
luă nişte carne şi-l invită şi pe acesta la ea acasă la ora şapte. Apoi văduva se întoarse foarte 
mulțumită acasă. Cum se făcu orele cinci, iată că auziră nişte bătăi în uşă. Era Ahmet grădinarul. 
Văduva, fără să-i deschidă uşa, îi răspunse: 

— Ascultă, grădinarule, vreau ca cel pe care-l voi lua eu de bărbat să fie un om curajos şi 
hotărât. De aceea, iată ce-ţi cer: în cimitirul oraşului nostru nu de mult a fost săpată o groapă, dar, 
lăsându-se întunericul, mortul nu a putut fi îngropat în aceeaşi zi, şi groapa a rămas liberă. Eu am 
să-ți dau o pânză albă cu care să te înfăşori şi apoi du-te şi culcă-te până mâine dimineaţă în groapă. 

Ahmet, voind să arate văduvei cât este de curajos, luă pânza, se duse în cimitir şi aici, după ce se 
înfăşură bine, intră şi se culcă în groapă. 

Pe la ora şase sosi la văduvă şi giuvaergiul Mehmet. 

Acestuia văduva îi vorbi astfel: 

— Mehmet, vreau ca tu să-mi dovedeşti că nu eşti fricos, de aceea uite ce ai de făcut: Peste 
noapte am lăsat un mort în groapă, dar nu l-am acoperit. Tu, ca un om ce nu ai teamă de nimic, du- 
te şi păzeşte până mâine în zori mormântul. 

Mehmet plecă fiind şi el, sigur pe curajul său. 

Pe la orele şapte, alte bătăi la uşa văduvei. Venise şi măcelarul Mitat. Acestuia îi ceru altceva, şi 
anume: 

— Mitat, îi spuse ea, eu am să te iau de bărbat dacă tu ai să faci ceea ce îţi voi cere eu: în cimitir 
a fost adus un mort, dar a rămas neîngropat. Lângă el a fost pus un paznic. Tu, dacă vei reuşi să-l 
sperii pe acel paznic, mă vei lua de nevastă. 

Iată-i în cimitir. Tiptil-tiptil, măcelarul Mitat se apropie de Mehmet, crezând că el este paznicul 
mortului. Câţ, câț, auzi Ahmet dintr-o dată şi se sperie atât de tare, încât uită de toate şi o rupse la 
fugă. După el o luă la goană şi Mehmet. De Ahmet se sperie rău Mitat, care, ca şi ceilalți doi, îşi luă 
mai repede tălpăşița din cimitir. Toţi trei fugeau de le scăpărau picioarele. Sărmanii de ei abia mai 
puteau răsufla. Ajunşi la marginea oraşului, se opriră, şi aici, recunoscându-se unul pe celălalt, îşi 
dădură seama că văduva îşi bătuse joc de ei. Ruşinaţi şi batjocoriţi se întoarseră pe la casele lor şi 
niciodată nu mai încercară să mai intre în vorbă cu văduva. 

Padişahului Kasâm îi plăcu mult povestea porumbelului. Dar porumbelul continuă să vorbească: 

— Spune-mi, padişahul meu, după cum gândeşte Măria ta, cui crezi că i se cuvine văduva? 

— După mine, spuse padişahul, fără să gândească mult, cred că lui Mitat, care l-a speriat pe 
Mehmet. 

— Dar eu cred că meritul este al paznicului Mehmet, zise porumbelul. 

Şemşiban, nemaiputând răbda, vorbi şi ea: 

— Hei, padişahule, nici tu n-ai dreptate şi nici dulapul tău, văduva i se cuvine lui Ahmet, pentru 
că el s-a culcat în groapă. 

— Hei, prinţesa mea, zise padişahul, iar dumneata mi te cuvii mie, şi, mulțumit că a izbutit s-o 
facă să vorbească, îşi luă pe furiş porumbelul din dulap şi ieşi din camera fetei. 

Părinții ei nu mai puteau de bucurie când îşi auziră fata vorbind. De aceea îl rugară pe padişahul 
Kasâm ca să mai încerce încă o dată să stea de vorbă cu ea. 

A doua zi, Şemşiban iar se pomeni cu padişahul Kasâm în camera ei. Intrând în casă, padişahul 
dori iar să-şi ascundă porumbelul în dulap, dar ia dulapul de unde nu-i. Prinţesa, de ciudă, poruncise 
ca dulapul să fie scos din camera ei. Atunci puse repede porumbelul sub un scaun. Şi începu să 
vorbească cu el. 


— Bun venit în ţara noastră, luminate padişah, îi vorbi scaunul. Ce bucuros că pot să stau de 
vorbă cu un padişah atât de tânăr şi de chipeş ca tine! Dacă nu veneai tu, cu cine aş fi putut eu să 
vorbesc? Vezi că prinţesa Şemşiban nu vrea deloc să-mi ţie de urât. Pentru ca să nu ne plictisim, 
vreau să-ți pun o întrebare. 

Şi scaunul, adică porumbelul, începu iar: 

— Se spune că pe vremuri a trăit un văcar ce dăduse norocul pe el, adică acest văcar avea un 
talisman vrăjit, cu care el izbutea să îndeplinească toate dorințele padişahului. Până la urmă reuşi 
văcarul nostru s-o ia de soție pe unica fiică a padişahului. Cu timpul însă, nevasta lui află de 
existenţa acestui talisman, dădu peste el şi-l înghiți. După ce talismanul fu înghițit, seraiul unde 
locuiau ei dispăru, iar în locul lui apăru căsuţa sărăcăcioasă unde trăise văcarul. Văcarul avea un 
câine şi o pisică, care ţineau foarte mult la stăpânul lor. Aceste animale, aflând că talismanul a 
dispărut, veniră în grabă la văcar şi-i vorbiră despre talisman; apoi, şi câinele şi pisica începură să 
caute prin toate colţurile talismanul vrăjit. Pisica adună toți şoarecii şi le porunci şi acestora să caute 
talismanul. Un şoarece mai năzdrăvan înfipse un ardei în vârful cozii sale şi pe când fiica 
padişahului dormea, începu s-o gâdile la nas. Ea strănută aşa de tare că-i sări din gâtlej talismanul 
găsit, dar pe drum se luară la ceartă. Fiecare din ei dorea să dea talismanul văcarului şi nu se 
hotărau cine s-o facă. Pe când se certau, îl scăpară într-un lac. Într-altă zi, văcarul se duse la bazar şi 
cumpără nişte peşte. Pe când curăța peştii împreună cu prietenii săi, unul din ei găsi talismanul într- 
un peşte. Ce spui, padişahul meu, cui se datoreşte aflarea talismanului? 

— Cred că talismanul a fost găsit de câine, îi răspunse padişahul. 

— Şi eu cred la fel, îi răspunse scaunul. 

Şemşiban, nemaiputând tace, strigă şi ea: 

— N-aţi ghicit niciunul, pentru că talismanul a fost găsit de pisică. 

Padişahul Kasâm zise mulțumit: 

— Dacă nici acum nu vrei să-mi fii soție, va veni ea şi ziua aceea! 

Apoi plecă. 

Şemşiban şi de astă dată fu păcălită şi îndemnată la vorbă. Ea totuşi nu voia să se lase încă 
bătută, de aceea porunci ca padişahul să vină şi a treia oară. 

Deci, padişahul Kasâm se înfățişă la Şemşiban pentru a treia oară... 

— Sănătate ție, preafrumoasă fată, îi spuse el când intră în casă, şi iar puse porumbelul de astă 
dată sub masă. Ieri parcă am vorbit cu scaunul, zise padişahul, dar azi scaunul a dispărut ca şi 
talismanul din povestea scaunului, dar nu-i nimic, nu mă supăr, azi îmi voi omori plictiseala vorbind 
cu masa. 

— Bine ai venit, Mărite padişah, în oraşul nostru, îi vorbi masa. Te aşteptam de mult. Ai timp să 
asculți o întâmplare pe care am să ţi-o povestesc acum? 

— Sigur, îi răspunse padişahul, doar de asta am plecat din împărăția mea, ca să învăţ cât mai 
multe şi să cunosc diferite obiceiuri. 

— Iaca, ascultă o întâmplare cu nişte fraţi. Într-un sat au trăit patru fraţi. S-au hotărât ei să plece 
într-o călătorie. Au pornit de acasă şi noaptea i-a prins într-o pădure întunecoasă. Şi, pentru a se feri 
de fiare, s-au gândit ca fiecare din ei să facă de pază o parte din noapte. Primul care rămase să-şi 
păzească fraţii era tâmplar. Ca să-i treacă timpul mai repede, el se apucă să cioplească din lemn un 
corp de fată. Apoi tâmplarul se culcă, şi în locul lui rămase cel de al doilea frate, care era croitor. 
Croitorul, cum văzu fata din lemn, adună de ici de colo nişte petice şi-i cusu o rochie. Veni rândul 
celui de al treilea frate ca să stea la pândă. Acesta era giuvaergiu. Zărind şi el fata îşi dădu seama că 
fraţii lui făcuseră o asemenea ispravă şi, pentru a nu se lăsa mai prejos decât ei, îşi luă ceva unelte şi 
cu ele îi făcu fetei din lemn inele, brățări, salbe în zeci de culori. Împodobi fata cu ele şi se culcă. Al 
patrulea frate, care trebuia să-şi facă datoria față de ceilalți, era hoge. Zări şi el fata frumos 
îmbrăcată, dar, când se apropie de ea, văzu că nu avea suflet, era o fată din lemn. Hogea dori şi el să 
arate fraților ce era în stare, se duse la un izvoraş, se spălă pe mâini şi apoi începu să-l roage ca să 
dea viaţă fetei din lemn. În zori, fata din lemn prinse viaţă şi deveni o tânără nespus de frumoasă. 


Fraţii, când văzură fata, începură să se certe pentru ea, neştiind care din ei o merită. Dumneata ce 
crezi, padişahule, cine are dreptul asupra fetei? întrebă iar masa. 

Padişahul, făcând pe prostul: 

— Nu ştiu ce să spun, poate că a tâmplarului trebuie să fie. 

— Nu ai dreptate, eu cred că fata i se cuvine giuvaergiului. 

— Nu, n-aţi ghicit, nici padişahul şi nici masa lui, zise Şemşiban, intrând în vorbă cu ei. Judecata 
este foarte simplă: pe fată o merită hogea, pentru că numai datorită lui fata a prins viață. 

— lar tu ai să fii a mea, îi răspunse padişahul şi ieşi bucuros din camera fetei. 

Şemşiban nu mai avea ce să spună şi până la urmă fu nevoită să se dea bătută. Apoi făcură o 
nuntă mare ca-n poveste, care ținu nici mai mult, nici mai puţin de patruzeci de zile şi patruzeci de 
nopți. După care padişahul Kasâm o luă pe Şemşiban, şi o aduse în palatul său. 


Jurământul lupului 
poveste tătară 


Într-un sat oarecare s-a furişat de undeva, nu se ştie de unde, un lup. Lupul se năpustea asupra 
turmelor de oi, vaci, capre. De câte ori întâlnea animalele, le pândea, se apropia apoi tiptil-tiptil, se 
repezea la ele, le sugruma, le făcea bucăţi-bucăţi, după pofta inimii sale şi, în cele din urmă, se 
aşeza pe iarbă şi începea să înfulece. 

Trecu o zi, trecură trei şi treizeci şi trei, şi iată că lupul se îmbolnăvi grav. Atât era de bolnav 
bietul de el, încât căzu de pe picioare şi rămase aşa, întins în culcuşul său, fără să mai poată scoate 
nasul afară. 

„M-am îmbolnăvit de moarte, îşi zicea lupul, pentru că m-am legat de viaţa altor sărmane 
dobitoace şi nu le-am lăsat în pace până ce nu mi-am înfipt colții în ele. Dar, iată, jur pe ce am mai 
scump pe lume, că dacă m-oi însănătoşi nu am să mai ating niciodată vreo vietate, oricât ar fi ea de 
mică; am să trăiesc alături de ele în bună înţelegere şi chiar de câte ori se va ivi prilejul, am să caut 
să le ajut.” 

lată că peste câteva zile lupul nostru se făcu bine, ieşi din culcuşul său şi-n timp ce stătea întins 
la soare, îşi aduse aminte de legământul său. 

„Da, trebuie să plec în căutarea animalelor pe care le-am năpăstuit de-atâta vreme şi să le 
vorbesc despre jurământul meu. Am să le spun ca de-aci înainte să nu le mai fie teamă de mine, 
pentru că şi eu am devenit la fel ca oricare animal — blând şi paşnic.” 

Lupul, el însuşi uimit de bunătatea din sufletul său, ieşi din pădure şi ținu poteca. 

Mergând pe marginea cărării se întâlni cu un cal. Calul era foarte liniştit şi păştea iarba 
mătăsoasă. Zărindu-l pe lup, se sperie atât de tare de el încât o luă la fugă. Dar lupul îi ieşi în cale şi 
cu o voce caldă îi spuse: 

— Nu te teme, prietene, de mine! Am jurat ca de acum încolo să nu mai pun labele pe tine şi să 
nu-ți mai pricinuiesc niciun rău. 

Calul nu prea crezu la început în vorbele lupului, dar văzând cum acesta îşi ia rămas bun de la el, 
cu atâta blândeţe, sigur că nu se mai îndoi de spusele lui. 

Lupul plecă mai departe şi de astă dată întâlni doi berbeci graşi, un vițeluş frumos şi un iepuraş 
fricos. 

Lupul se opri lângă ei şi le vorbi astfel: 

— Mă prieteni, nu vă fie frică de mine, ştiu că v-am făcut mult rău, dar de-acum nimeni nu va 
putea să-şi bată joc de voi. Da, sunt lup, dar nu unul fioros şi lacom, ci unul bun şi cumsecade. 

Aşa făcu el cunoscut tuturor vieţuitoarelor jurământul său. 

Apoi, flămând şi lipsit de vlagă, apucă cărarea ce ducea spre culcuş. Mergea încet, încet, de 
parcă număra fiecare pas pe care-l făcea. 

Nu trecu mult de la această hotărâre, că lupul simţi că nu mai poate răbda de foame. Nu 


înfulecase nimic de vreo câteva zile, slăbise şi arăta sărmanul ca vai de el. Oprindu-se în drum, 
lupul începu a gândi astfel: „Bietul meu tată, bunicii mei, toți moşii şi strămoşii mei nu au făcut 
nicicând un asemenea jurământ şi nu au răbdat de foame. E în obiceiul nostru ca toți lupii să prade, 
să sugrume, să facă bucăţi-bucăţi carnea fragedă a dobitoacelor. Eu de ce oare trebuie să rabd de 
foame? De ce să mor de foame? Cui va folosi jurământul meu?” 

Şi gândind astfel se-ntoarse din drumul său şi o porni spre potecuţa unde zărise calul. Găsi calul 
în acelaşi loc. Zărind lupul, înţelese pentru ce acesta se întorsese, dar, fără să-i fie teamă, continuă 
să pască, prefăcându-se că nici măcar nu l-a văzut. 

Lupul se apropie de cal. 

— Stai că vreau să te mănânc, iaca sunt lihnit de foame. 

— Ce mai treabă, parcă nu ştiu eu de ce te-ai întors la mine? Dar, înainte de a mă mânca, am o 
rugăminte. Acum câteva zile mi-a intrat în piciorul din spate un cui, care mi-a făcut o rană de mă 
seacă la inimă. Fii bun şi scoate-mi cuiul din picior, şi apoi fă ce vrei cu mine. 

Lupul se învoi. Calul îşi adună toată puterea şi tocmai când lupul încerca să-i scoată cuiul îl lovi 
aşa de tare cu copita încât lupul se tăvăli pe jos de durere. Când îşi mai reveni, căută prada, dar n-o 
găsi nicăieri. Tremurând de durere şi de foame, plecă iar mai departe. Peste puţin se întâlni cu cei 
doi berbeci graşi. 

Lupul se apropie de ei şi le spuse c-ar vrea să-i mănânce. 

— Bine, dacă vrei să ne mănânci, noi nu ne putem opune puterii tale, dar vrem să te rugăm şi noi 
ceva. Tocmai ne certam între noi pentru o moştenire pe care ne-a lăsat-o tatăl nostru. Fă bine, intră 
între noi şi împacă-ne. 

Lupul crezu în vorbele berbecilor şi intră între ei. 

Berbecii, chipurile, se hărțuiau amândoi, şi deodată se repeziră unul spre altul şi intrară cu 
coarnele lor tari în lupul nostru. ÎI loviră cu atâta cruzime, încât bietul lup căzu jos şi nu mai ştiu 
nimic de el. 

Într-un târziu se trezi, dar berbecii nu mai erau lângă el. Se ridică cu greu şi, clătinându-se ameţit 
de dureri, porni mai departe, până ce-i apăru în cale viţeluşul cel frumos. 

Lupul veni lângă el: 

— Vreau să te mănânc, viţelule, îi spuse lupul. 

— De mâncat ai să mă mănânci, că şi aşa nu mă pot împotrivi voinţei tale, dar, înainte de a muri, 
fă-mi şi tu un bine. lată ce: După urechea dreaptă am o rană, care mă doare aşa de tare, că abia mă 
pot ţine pe picioare. Tu pune iarba asta peste ea, ca să-mi mai ogoiască durerea şi să pot muri 
liniştit. 

Lupul luă iarba arătată de viţeluş şi-şi plecă capul spre urechea dreaptă a viţeluşului, dar acesta, 
fără să-i dea răgaz măcar o clipă, îl izbi cu toată puterea în cap şi apoi o luă la sănătoasa. Lupul, de 
durere, se tăvăli pe jos. 

Se trezi când soarele sta tocmai să apună. Nu mai putea sărmanul de foame. Abia târându-şi 
picioarele încercă să facă câțiva paşi, când, ce să vadă... venea spre el o turmă de vaci, păzită de 
nişte câini ciobăneşti puternici, care lătrau aşa de tare de ţi-asurzeau urechile. Lupul dădu să fugă. 
Şi deodată zări într-un copac scorbura în care îşi ducea zilele un iepuraş slăbuţ. 

Lupul se duse la iepuraş şi, cu lacrimi în ochi, începu să-i vorbească: 

— lepuraş, iepuraş, dragul meu iepuraş, fă bine şi deschide uşa, de mă primeşte în căsuţa ta. Jur 
pe ochii mei că nu-ţi voi face nimic, nu te voi mânca. lată, vin câinii şi or să mă sfâşie. Scapă-mă şi 
am să-ți fiu recunoscător toată viața mea. 

Iepuraşul, tremurând de frică din toate încheieturile, închise şi mai bine uşa căsuţei sale şi, cu 
glas ce abia se auzea, îi răspunse: 

— Ți-e frică, lupule? Tremuri aşa cum tremuram şi noi de frica ta când te vedeam, iar ţie nici că- 
ți păsa de sărmanele noastre suflete. Nu-mi pasă de tine, n-au decât să te prindă câinii ciobanilor. 

lepuraşul n-apucă bine să-şi termine vorbele, că haita de câini îl şi ajunse pe lup. Ogarii, 
bucuroşi de pradă, cât ai zice peşte îl şi făcură fărâmiţe, amestecându-l cu colbul de pe drum. 


Viteazul Kamâr?% 
poveste tătară 


Au trăit odată o babă şi un unchiaş. Ei ajunseră la adânci bătrâneţi şi nu aveau copii. Unchiaşul 
se ducea în fiecare zi să pescuiască, iar baba îngrijea de puținele găini pe care le avea în ogradă. 
Mai aveau ei în grajd şi două mârţoage bătrâne şi slabe, care nu erau bune de nimic. Trăiau şi ele de 
azi pe mâine. 

Într-o zi, când soarele strălucitor abia începuse a-și trimite razele sale fierbinţi asupra pământului 
roditor, unchiaşul îşi luă desăguța pe umeri şi apucă drumul care ducea spre lac. Aci îşi aruncă 
undiţa cu momeală şi începu să aştepte. Deodată simţi că de undiţa lui parcă se agăţase ceva, o trase 
iute afară, şi ce să vadă?... De undiţă se prinsese un peştişor neobişnuit, cu solzi strălucitori numai 
şi numai de aur şi argint, cum nu mai văzuse el până atunci. Unchiaşul, după ce-l privi puţin, îşi 
zise: „Aşa un peştişor nu am mai prins niciodată. Câtă carne să aibă pe el? Mai bine să-i dau drumul 
înapoi în lac”. Şi nu apucă bine să-i dea drumul, că peştişorul prinse a vorbi cu un glas blajin: 

— Unchiaşule, nu mă arunca înapoi în lac, ci ia-mă cu tine. Acasă, când vei ajunge, dă carnea 
mea s-o mănânce copiilor tăi, sângele să mi-l bea mârțoagele tale, iar oasele mele dă-le câinilor din 
curte. 

Unchiaşul luă aminte la vorbele peştişorului. Se miră mult când acesta îi vorbi de copii, căci el 
nu avea niciunul. Apoi stătu el acolo o vreme, neştiind ce să facă cu peştişorul, dar până la urmă se 
hotărî să-l ducă acasă. 

Ajungând acasă, nici n-apucă bine că deschidă gura şi să povestească bătrânei despre peştişorul 
minune, când ea îi apăru înainte şi începu a vorbi astfel: 

— Uite, unchiaşule, ce copii avem. De-acum avem şi noi un sprijin pentru bătrâneţile noastre. 
De ce stai ca înlemnit şi nu spui nimic, îi zise baba arătându-i doi copii. 

— Ce ţi s-a întâmplat, babo? Ori nu mai eşti în minţile tale, întrebă unchiaşul cu un glas care 
abia se auzea. 

— Ce să mi se întâmple, unchiaş? Iaca, după ce tu ai plecat la pescuit, am frământat cocă, şi am 
făcut din ea doi copii şi i-am pus în copaie. Între timp, ieşii în ogradă să dau de mâncare găinilor. 
Când, parcă aud plânsete de copii. Ascult mai atent şi văd că țipetele veneau dinspre copaie. Când 
mă uit în copaie, mai să nu leşin de bucurie. Cei doi copii pe care îi făcusem din cocă prinseseră 
viață şi plângeau. Imediat ce mă văzură, încetară şi-mi zâmbiră. 

Unchiaşul, neştiind ce să spună babei, rămase cu ochii holbaţi asupra copiilor. Se bucura ori nu 
se bucura de fiii săi, nu ştim, dară baba ştim că nu mai avea astâmpăr. Se tot rotea în jurul copiilor. 
Unchiaşului îi veniră în minte vorbele spuse de peştişorul de aur. În seara aceea, când se pregăteau 
să mănânce peştele, unchiaşul o îndemnă pe bătrână: 

— Uite, bătrânico, dă carnea de peşte băieților noştri, eu mai ies puţin până afară. 

Bătrânica rămase să ospăteze copiii, iar moşul, ținând într-o mână câteva picături de sânge de-ale 
peştişorului, iar în cealaltă mână oasele, ieşi afară. Dădu oasele celor doi câini, care-i păzeau casa. 
Aceştia nu apucară bine să le înghită că pe loc se prefăcură în nişte câini negri şi frumoşi. Apoi se 
duse în grajd şi dădu cailor picăturile de sânge. Caii îşi aruncară de pe ei pielea lor cea tăbăcită şi se 
prefăcură, unul într-un armăsar cu pieptul lat, cu picioarele înalte, iar celălalt un roib cu o pată albă 
pe frunte de o rară frumuseţe. 

Unchiaşul, văzând aceste minuni, intră repede în casă, pentru a spune şi babei lui bucuria, dar aci 
dădu peste o altă minune: Cei doi copii din cocă alergau prin casă, se jucau şi făceau o gălăgie că 
abia putu moşul să-i astâmpere. Pletele copiilor străluceau ca solzii de aur ai peştişorului, ochişorii 
lor erau albaştri ca cerul senin. Unchiaşul şi baba se bucurau parcă şi mai mult, văzând copiii atât de 
drăgăstoşi şi de buni. Băieţilor i-au pus numele de Kamâr şi de Nurşaş””. 

Copiii creşteau şi de ce creşteau d-aia parcă deveneau mai voinici şi mai isteți. 

Într-o zi, Kamâr spuse tatălui său că ar dori să plece în lume. Bătrânii se învoiră. După care tatăl 
îi pregăti un paloş, pe care Kamâr, dorind să vadă dacă este destul de puternic, îl încercă astfel: luă 
în mână paloşul, îl aruncă în sus şi, după ce aşteptă niţel, îşi puse capul sub paloş. Acesta la cădere 
se izbi de cap şi se făcu în două. Kamâr se ridică de la locul său, şi-l rugă pe bătrân ca să-i mai 
pregătească încă un paloş, însă mai bun decât primul. Îi mai făcu unul, pe care Kamâr îl găsi așa 
cum l-ar fi dorit. Apoi se duse la fratele său Nurşaş şi îi vorbi astfel: 

— Frate, iaca, îți las o săgeată roşie cu vârful de aur. Prin această săgeată vei şti dacă eu mai 
trăiesc ori ba. Să te uiţi la ea în fiecare zi. Dacă din ea va picura grăsime, atunci să ştii că eu sunt în 
viață, dacă va picura sânge, să ştii că am murit. Atuncea tu în grabă să pleci în căutarea mea. 

Viteazul Kamâr îşi luă rămas bun de la ai săi, îşi agăță paloşul de şold, îşi puse o tolbă cu săgeți, 
încălecă calul cu pata pe frunte şi iată-l plecat spre zări necunoscute. 

Şi haide, şi haide, merse el zile, luni de zile, merse cale lungă depărtată, până ce ajunse la o casă. 
Se gândi să înnopteze aci. Îşi lăsă calul în curte şi intră în casă. Aicea locuia Baba Cloanţa. Ea, 
zărindu-l pe viteazul Kamâr, îi vorbi astfel: 

— Cine eşti, fiule? De unde vii? încotro călătoreşti? 

După ce-i răspunse la întrebări, viteazul Kamâr mai zise: 

— Sunt tare flămând, bunicuţo, nu cumva ai ceva care să-mi astâmpere foamea? 

Baba Cloanţa se grăbi să-i aducă lui Kamâr viteazul diferite bucate, care mai de care mai 
gustoase. La urmă aduse şi o băutură aromată. Kamâr dădu pe gât băutura şi pe loc căzu jos ametit. 
Pasămite, băutura cea aromată nu era altceva decât o otravă făcută de Baba Cloanţa din ierburi 
frumos mirositoare. Baba Cloanţa, vicleana, atât aştepta. Se repezi la el, îi tăie capul, apoi îl înghiți 
cât ai clipi din ochi. Capul lui Kamâr îl opri pentru a-şi împodobi cu el casa. 

Când, în ziua aceea, Nurşaş ieşi să se uite la săgeata cea roşie, se miră mult când văzu că din ea 
picura sânge. Îşi dete cu părerea că aci nu putea să fie lucru curat. Se hotări să plece în căutarea 
fratelui. Îşi spuse dorinţa părinţilor, apoi încălecă roibul, îşi luă cu el şi pe cei doi câini şi plecă. 
Câinii care fuseseră hrăniţi cu oasele peştişorului îl duseră pe Nurşaş chiar în casa unde trăia Baba 
Cloanţa. Nurşaş viteazul descălecă şi intră în casă. Aci fu întâmpinat de o fată minunată, ca o 
crăiasă. 

— Flăcăule, îi şopti ea, pleacă de aci cât mai e vreme; de nu, o să fie prea târziu. 

— Până nu-mi văd fratele, nu ies de aci, îi răspunse Nurşaş. 

— Da' de unde ştii că el este aci? 

— Nu există în lume nicio taină pe care eu să n-o cunosc. 

— Nu vorbi aşa, tinereţe. Este totuşi ceva care îţi e necunoscut. Nu ştii că în casa în care te afli 
trăieşte Baba Cloanţa. Ea se va întoarce şi va voi să te ospăteze. Tu să nu te atingi de bucatele ei, şi 
nici să bei ceva. 

După ce spuse aceste vorbe tânărului, fata se făcu nevăzută. Nurşaş rămase singur. N-apucă el 
bine să privească prin cameră, că iată apăru şi Baba Cloanţa. 

— Cine eşti, fiule? o întrebă ea cu un glas părintesc. De Unde vii? Poate te chinuieşte foamea, 
doar ai mers atâta drum. Haide să-ţi pregătesc ceva demâncare. 

Į se aduseră bucate gustoase, băuturi, dar Nurşaş nu se atinse de nimic. 

Baba Cloanţa îl tot îndemna, zicându-i: „la de mănâncă, ia de mănâncă”. Dar, oricât se rugă de 
el, Nurşaş nu puse nimic în gură. Baba Cloanţa, înfuriindu-se, îl apucă pe Nurşaş de gât să-l 

sugrume. Tânărul înțelese răutatea babei. Se ridică, îşi trase capul din mâinile babei şi o trânti cu 
toată puterea de perete. 

— Am greşit, iartă-mă, nu ştiu cum de m-am purtat aşa de urât cu un oaspete, zise ea, arătându- 
şi dinţii. 

— [a stai că te învăţ eu minte, zgripțuroaică, ca să nu-ţi mai baţi altădată joc de oameni şi, fără 
să-i dea răgaz, o lovi de trei ori cu biciul. 

— Viteazule, spune-mi ce vrei de la mine, auzi Nurşaş într-o vreme. 

— Unde este fratele meu, hoaţo, vreau să-l văd repede, şi zicând astfel o mai atinse de câteva ori 
cu biciul peste spinare. 

— Vai de mine, nu mai pot, aruncă biciul, că acum îți vei vedea fratele. 

Nurşaş o lăsă în pace. Baba Cloanţa, tremurând de spaimă, aduse capul lui Kamâr, suflă o dată în 
el, şi iată-l pe Kamâr ridicându-se în picioare, întreg şi nevătămat. 

Viteazul Nurşaş îi povesti fratelui toată întâmplarea. Kamâr viteazul nu mai putea de ciudă. O 
scoase pe zgripțuroaică afară, şi aruncă în sus paloşul, care căzu pe capul babei, pe care-l făcu 
numai praf şi pulbere. 

Preafrumoasa fată, după ce le mulțumi fraților că o scăpaseră de babă, le spuse: 

— Am o mare rugăminte, flăcăilor, dacă nu vă este cu supărare, rogu-vă nu mă lăsaţi singură aci. 
Nurşaş luă toată bogăţia babei şi o mai luă şi pe fată cu el şi plecară spre casa părintească. lar 
viteazul Kamâr împreună cu credinciosul său cal o porni mai departe la drum. Când mergea aşa, de 
unul singur, cu gândul dacă pe lume se află vreo putere care să-l învingă, hop... că ajunse în faţa 

unui bolovan. Puteai să treci mai departe pe drum, numai când urneai bolovanul din loc. Kamâr 
viteazul descălecă şi, scoţându-şi paloşul, lovi în bolovan. Acesta se despică în două. Kamâr trecu 
prin mijlocul lui şi-şi văzu iar de drum. 

Şi merse iar Kamâr viteazul, merse, merse, merse. Când mergea astfel, ajunse într-un oraş. Aici 
se opri în fața unei case. Stăpânul casei, un bătrân pipernicit şi cu barba albă, îi spuse: 

— Pofteşte înăuntru, tinere. 

Viteazul Kamâr intră în casă şi aci fu ospătat cu ceea ce avea gazda mai bun. În timp ce mânca, 
tânărul îl întrebă pe bătrân despre oraş, despre oamenii şi obiceiurile lor. 

— Avem un oraş mare şi frumos, dar şi un necaz tot atât de mare, îi spuse bătrânul răsuflând din 
greu. 

— Ce fel de necaz? 

— laca, se întâmplă să vină la noi un balaur care omoară oameni. El spune că, după ce-i va 
omori pe toţi, îşi va aduce aci familia, rudele, pe bunicii şi străbunicii săi. Oamenii oraşului, 
speriaţi, au fugit care încotro sperând că aşa vor scăpa de labele balaurului. Şi padişahul a fugit. 
Unul dintre vizirii săi, dorind să salveze oamenii, s-a dus la balaur şi l-a întrebat ce doreşte în 
schimbul oamenilor. Balaurul la început, nici n-a vrut să audă, apoi a poruncit: „În seraiul meu de 
pe malul lacului să mi se trimită în fiecare zi o fată ca roabă. Numai atuncea eu voi înceta de a vă 
mai omori şi vă voi lăsa în pace”. Ce era să facem, neavând altă scăpare i-am făgăduit fetele cerute. 
Şi aşa jertfim în fiecare zi câte o copilă. Azi a venit rândul fiicei padişahului de a pleca la seraiul 
balaurului. Padişahul, mâhnit peste măsură, a promis celui ce-i va scăpa fata de robia balaurului 
comori de aur, de argint şi jumătate din împărăție. 

După ce bătrânul îşi termină vorbele, viteazul Kamâr îşi luă paloşul şi ieşi din casă. Merse puţin 
şi ajunse la marginea lacului, unde se înălța palatul balaurului. Aici intră în camera unde era ţinută 
fiica padişahului. 

— De ce ai venit aici, flăcăule, îi spuse fata zărindu-l, crezi că ai să-mi poţi alina durerea care-mi 
pătrunde sufletul? 

— Am venit să te scap, zise Kamâr, dar n-apucă bine vorba a termina, că iată, măre, deodată, 
izbucniră nişte bubuituri de-ţi fugea pământul de sub picioare; mii de trăsnete luminară cerul, după 
care căzu o ploaie cu pietre mari cât nuca. 

Balaurul intră în camera fetei. 


— De ce ai venit aici, nefericitule? 

— Am venit pe aceste meleaguri pentru a mă lupta cu tine şi a o mântui pe prințesă. 

Auzind o îndrăzneală ca asta, balaurul îşi săltă în sus coada lui cea grea, dorind să-l lovească pe 
flăcău. Dar acesta scoase paloşul, se cățără pe spinarea balaurului şi începu să-i taie capetele unul 
după altul. Balaurul se zbătea, încerca să-l doboare pe viteaz, dar degeaba. Până la urmă fu înfrânt. 
Leşul lui fu îngropat într-un anume loc ştiut numai de viteazul Kamâr. După luptă, flăcăul se duse în 
camera fetei şi-i spuse că de-acum nu mai are de ce se teme. Apoi o părăsi. 

Între timp, veni la prinţesă unul dintre vizirii padişahului, care de mult pusese ochii pe fată. 

— Dacă nu ai să spui tatălui tău că eu l-am omorât pe balaur, şi, dacă n-ai să mă asculti, să ştii că 
orice ți se va putea întâmpla, îi spuse el fetei. 

Ea îi făgădui să-l asculte. Plecară împreună spre palatul padişahului. Locuitorii oraşului se 
adunaseră lângă palatul împăratului. Râdeau şi erau fericiți că au scăpat de o aşa mare primejdie. 
Vizirul fu întâmpinat cu urale. Padişahul nu-şi credea ochilor când îşi văzu fata acasă. De bucurie, 
uită chiar să-şi întrebe fiica cum de a scăpat de sub robia balaurului. Crezând că vizirul este 
salvatorul lor, îl luă de după umeri şi, ieşind cu el în fața mulțimii, începu a vorbi: 

— Hei, oameni buni, iaca, drept răsplată pentru vitejia vizirului, i-o dau de nevastă pe singura 
mea copilă. Le urez fericire şi o viaţă lungă. 

Peste câteva zile începură pregătirile de nuntă. Toţi erau veseli, şi padişahul, şi vizirul, şi 
mulțimea adunată. Numai prințesa era nefericită şi se citea în ochii ei o mare mâhnire. Ea spera că 
viteazul Kamâr avea să se întoarcă la dânsa, aştepta şi iar aştepta. Privea atentă la toți cei ce veneau 
la serai, dar în niciunul din ei nu-l recunoştea pe flăcău. 

lată că, peste puţin, în toiul toiului””%, sosi la serai un văcar. Acesta se aşeză lângă poartă. Supuşii 
padişahului, văzându-l aşa de murdar şi în straie atât de peticite, îl goniră. Dar fata de padişah simţi 
că văcarul nu era altceva decât viteazul ei. Deci, se apropie în grabă de padişah şi-l rugă să-l 
primească şi pe văcar la ospăț. Padişahul îi dădu învoirea. 

La masă, fiica padişahului porunci să i se dea văcarului o cană plină cu mied. După ce bău 
miedul, viteazul Kamâr ameţi şi-l rugă pe padişah ca să-l lase să cânte. La auzul cântecului trist şi 
plin de dor al văcarului, toți mesenii uitară de padişah, uitară de locul unde se aflau şi-şi îndreptară 
privirile spre flăcău. După terminarea cântecului, văcarul ieşi din sală. Fata îl urmări şi, într-un loc 
de taină, cu o voce tremurândă, îi spuse cele întâmplate cu vizirul. 

— Voi mai cânta un cântec, spuse prințesei viteazul Kamâr, după care tu, fără să te temi de 
nimic, vorbeşte celor adunaţi despre fapta cea mincinoasă a vizirului. 

Fata făcu întocmai. 

— Nu, spuse vizirul, eu l-am omorât pe balaur. Eu am scăpat-o pe prinţesă de ghearele lui. 

— Cu ce ne poţi dovedi că tu l-ai omorât pe balaur? întrebă padişahul. 

— După ce i-am tăiat capetele, i-am ascuns leşul într-un loc. 

— Haide, du-ne şi pe noi acolo şi arată-ne balaurul. 

Vizirul, urmat de padişah şi de mulțime, plecă spre seraiul balaurului. Aci, mirele se învârti, se 
răsuci, dar nu găsi nici urmă din trupul balaurului. Atunci viteazul Kamâr, ieşind în mijlocul 
mulțimii, arătă locul unde fusese îngropat balaurul. 

— Eu l-am omorât pe balaur; iată şi cel de-al doisprezecelea cap, şi zicând astfel le arătă un cap 
uriaş de balaur. 

După ce viteazul Kamâr fu slăvit de către padişah, arătându-l mulţimii, acesta spuse: 

— Iaca cine era adevăratul erou! îmi dau jumătate din împărăție şi pe frumoasa mea fiică de 
nevastă acestui viteaz printre viteji. Iar vizirul să-şi primească pedeapsa cuvenită. 

Voinicul Geantemir?% 
poveste tătară 


Într-un sat, într-un sat oarecare, au trăit cândva un unchiaş şi o mătuşă— oameni harnici şi buni 
la suflet. Locuiau bătrânii noştri la marginea satului, într-o casă mică şi lipită cu pământ. Nu făceau 
rău nimănui, trăiau în bună înţelegere cu vecinii, iar, dacă aveau cum, erau gata să ajute pe oamenii 
mai nevoiaşi decât ei. 

Ajunseră bieţii de ei să-şi trăiască, poate, ultimele zile fără ca să simtă căldura unui glăscior care 
să le fi spus mamă ori tată. Singura lor dorință era ca să aibă şi ei un copil, măcar acum la bătrâneţe, 
un copil care să le aducă în casă veselia, gonind tristeţea amară din sufletele bătrânilor. 

Se rugau Domnului, şi dimineaţa, şi seara la culcare. 

lată că, într-o zi, la casa acestor oameni, poposi un bătrân slab şi zdrenţuros, care le ceru 
găzduire pentru o noapte. 

Borali, căci aşa se numea unchiaşul, îl primi pe acest bătrân în casă, îl ospătă cu ce aveau ei mai 
bun, îi dădu să bea, se împrieteni cu drumeţul şi începu apoi să-şi descarce necazul ce le întuneca de 
atâta vreme chipurile. 

— Bătrâne, bătrâne, rău am ajuns la anii noştri, îi spuse Boralî. Uite, trăiesc lângă bătrânica mea 
Kanibek de mulți ani; suntem singuri, singurei, nu avem şi noi un suflet de copil cu care să ne mai 
luminăm la față. Ne este foarte greu, răbdăm şi aşteptăm că poate, într-o zi, ne-o milui Domnul şi pe 
noi cu un făt. 

Drumeţul ascultă cu luare-aminte vorbele bătrânului. Dorind să-i răsplătească pentru bunătatea 
cu care fusese primit, drumeţul îi spuse la plecare: 

— Să ţi se împlinească dorinţa, bătrâne. Iaca, ţine de la mine un măr. Să-l mănânci împărțindu-l 
cu bătrâna şi să nu vă pierdeţi nădejdea. 

Apoi îşi luă rămas bun de la ei şi se făcu nevăzut. 

Le plăcură bătrânilor cuvintele cele înțelepte şi blânde rostite de drumeţ. Făcură întocmai cum îi 
povăţuise. Mâncară mărul şi începură să aştepte. 

Şi vremea trecea. Şi aşa au mai trecut multe zile până ce Kanibek aduse pe lume un băiat 
drăgălaş cu faţa îmbujorată ca bujorul de mai. Bătrânii nu mai puteau de bucurie. Şi vecinii au luat 
parte la fericirea lor. Părinților nu le fu greu să-i găsească şi un nume, i-au spus Geantemir. 

După ce se făcu mai măricel, cam de cinci-şase ani, îi uimi pe toți prin istețimea şi curajul său. 

Copiii din sat vedeau în el un batâr”” drept, gata de luptă pentru adevăr, săritor la nevoie. De 
aceea în sat era îndrăgit de toţi copiii. 

Geantemir iubea mult caii. Borali, văzând această dragoste a fiului său pentru animale, agonisi 
ceva bani şi îi cumpără o iapă. Flăcăul era bucuros că are calul său şi putea să-l călărească oricând 
dorea. Iapa era foarte frumoasă, alerga iute ca şi cum n-o călărea nimeni, îşi asculta stăpânul, dar 
era stearpă. Asta îl pusese de multe ori pe Geantemir pe gânduri. „Ah, zicea el, de mi-ar făta un 
mânz iapa mea, cum l-aş mai îngriji şi cum l-aş creşte.” într-o zi, întorcându-se de la adăpost, se 
întâlni în drum cu un unchiaş nevoiaş. Şi, din vorbă, în vorbă, Geantemir îi spuse unchiaşului jalea 
din sufletul său. 

— Ah, bătrâne, ce n-aş da ca să am şi eu un mânz frumos, să-i pot mângâia capul şi să-i pot peria 
coama. 

— Nu deznădăjdui, dragul moşului, îi spuse acesta privindu-l în ochi, tu eşti un flăcău cu sufletul 
curat şi cinstit, dorința ţi se va împlini. Vei avea un mânz năzdrăvan. 

Scoase apoi din traistă un măr şi continuă: 

— Ține mărul ăsta, miezul mănâncă-l tu, iar coaja dă-o iepei tale. 

Nu sfârşi bine vorba, că unchiaşul se prefăcu în fum şi se pierdu apoi în zare. Geantemir n-avu 
timp nici măcar să-i mulțumească. Nu ştia dacă într-adevăr se întâlnise cu bătrânul, ori poate trăise 
un vis de o clipă. Dar, văzând mărul, îşi dete cu părerea că nu visase şi apoi plecă spre casă cu 
mărul în buzunar. Ajungând acasă, povesti întâmplarea cu bătrânul. Tatăl, înțelegând despre cine era 
vorba, îi spuse băiatului: 

— Fiule, fă aşa cum ţi-a spus bătrânul. 

— Da, sigur, îi răspunse acesta. 

Calul mâncă coaja mărului. lar peste puţin fătă un mânz nemaivăzut de frumos. Avea picioarele 
lungi gata oricând de fugă, pielea curată şi albă ca spuma laptelui. 

Nu se poate spune bucuria lui Geantemir când văzu mânzul. Îl mângâie, îl sărută şi, ascultând 
parcă de o voce care-i spunea că mânzul său va întrece chiar şi vântul, Geantemir îl numi 
Gelgetmez”%. 

La numai doi ani, Gelgetmez arăta puternic şi foarte ager, ajunsese un armăsar care purta luna pe 
frunte şi avea coastele arcuite. Alerga mai iute ca vântul şi ca gândul. Împreună cu armăsarul său, 
crescu şi Geantemir. Din zori şi până la apus de soare, îşi călărea calul, mergeau la vânătoare, 
cutreierau dealuri şi văi, munţi şi câmpii. 

Se spune că pe acele vremuri țara în care trăia Geantemir era primejduită de un balaur hidos şi 
fioros cu şapte capete. Deseori se năpustea balaurul ca năpasta asupra oamenilor, încercându-i în 
văpăile ce le scotea pe gură, distrugând astfel casele, florile şi tot ce găsea în cale; seca apele, 
izvoarele. 

Nici uriaşul cel mai puternic, nici fiarele cele mai sălbatice nu se încumetau să-i stea în cale. 
Mulţi oameni pieiră din cauza lui. Şi, de câte ori ieşea balaurul să distrugă vreun sat sau să înşface 
cu labele sale puternice animalele pădurii, răpea şi câte o fată dintre cele mai tinere şi mai frumoase. 

Padişahul ajunse să se teamă şi pentru el, dar mai cu seamă pentru singura lui copilă pe care o 
avea. De aceea chemă la el sfatul bătrânilor şi pe toți vizirii săi, ca să-i întrebe pe fiecare dacă nu 
există vreun mijloc de a scăpa de balaurul cel înfricoşător, care le pricinuise atâta rău. S-au gândit 
ce s-au gândit şi, într-un timp, unul dintre viziri spuse: 

— Mărite padişah, avem mulți flăcăi în împărăție, care se fălesc cu vitejia lor. Să-i chemăm aci 
la curte şi apoi să-i trimitem în bârlogul balaurului pentru a-l omori. 

— Bine a grăit, spuseră cei de față. 

Dar un bătrân înţelept, clătinând din cap, zise: 

— E foarte uşor să spunem să meargă tinerii noştri şi să se lupte cu balaurul, dar credeţi oare că 
orice viteaz ar putea face o faptă ca asta? De ce să trimitem balaurului toți feţii noştri să piară acolo 
cu toţii? Să ne gândim mai bine cum să le încercăm vitejilor puterea. 

Acest bătrân înţelept era ţinut la mare cinste şi iubit de padişah. 

— Ce zici, bătrâne, cum i-am putea încerca? îl întrebă padişahul. 

— lată cum, spuse bătrânul, ştiu că măriei tale i-a rămas de la stră-străbunicul domniei tale un 
arc, care trage deodată patruzeci de săgeți. Dar nu oricare tânăr poate să întindă arcul. Îmi aduc 
aminte că după bătrânul Ali nimeni nu a mai fost în putere să arunce deodată cele patruzeci de 
săgeți. Arcul a fost azvârlit într-un colț şi uitat. Cred că acel gighit, care va avea destulă putere să 
tragă cu arcul, va fi nimerit pentru a pleca să se lupte şi cu balaurul. Şi de va voi Domnul, ne va 
scăpa ţara de urgia cea mare. 

Padişahul şi ceilalți ascultară cu luare-aminte vorbele bătrânului. 

— Ai grăit drept, îi spuse padişahul, vom face aşa cum ne-ai sfătuit. Ascultaţi ce vă mai spun: 
ştiţi că în această lume singura mea bucurie este fata pe care o am. După ce voi muri eu, ea îmi va 
urma la tron. Făgăduiesc s-o dau de nevastă aceluia care va putea întinde arcul cu cele patruzeci de 
săgeți şi ne va scăpa ţara de balaur. 

Curtenii şi vizirii padişahului, cei care aveau flăcăi, auzind făgăduiala padişahului, gândeau că 
norocul poate să fie de partea lor, dar se întristară curând, căci gighitul trebuia să arunce cele 
patruzeci de săgeți şi să omoare balaurul, iar treaba nu era deloc uşoară. 

Acolo unde putea să ajungă calul, pătrundea şi porunca împăratului. Din cele patru colţuri ale 
împărăției începură să sosească gighiți, care mai de care mai voinici, gighiți fii de mari sfetnici, 
viziri, bei. Porunca padişahului ajunse şi în satul cu livezile înflorite, în care trăia Geantemir cu 
părinţii săi. Se puse şi el pe gânduri, neştiind ce să facă, să plece ori să rămână în satul său. Se putea 
bizui pe puterile sale, dar îi era greu să ia o hotărâre. Şi, când sta aşa lângă Gelgetmez şi nu ştia ce 
să facă, îi apăru în faţă, ca ieşit din pământ, unchiaşul care îi dăruise mărul. 

— Fiule, de ce mai pierzi vremea şi stai pe gânduri? încalecă-ți armăsarul şi pleacă. Nimeni în 
afară de tine nu va putea să tragă cu arcul cel cu patruzeci de săgeți, şi tot tu vei fi gighitul care îl va 
învinge pe balaur. 

Apoi, rupând din barba sa două fire, i le dă lui Geantemir şi îi spune: 

— laca, ţine de la mine aceste două fire şi ascultă-mă bine: când vei ajunge la mare încurcătură, 
tu atinge aceste două fire unul de altul şi atunci eu îţi voi veni în ajutor. 

Geantemir îşi luă rămas bun de la părinți şi plecă spre seraiul padişahului. Gelgetmez îl duse mai 
iute ca vântul şi, fără multă zăbavă, ajunse în oraşul padişahului. 

La marginea oraşului, pe o pajişte întinsă, era aşezat arcul cu cele patruzeci de săgeți. 

Gighiţii, unul câte unul, veneau să-şi încerce puterea cu arcul cel uriaş. Însă câţi tineri nu se 
perindară prin faţa arcului, dar niciunul nu putu să-l mişte din loc, darmite să-l ridice şi apoi să-l 
întindă. Mai la urmă apăru un batâr pe nume Temărkol””, vestit pentru puterea şi vârtoşenia sa. 
Mulțimea adunată să vadă isprava gighiților îşi pusese ultima speranță în acest viteaz. lată că 
Temărkol se apropie de arc, întinde o mână, îl apucă şi doreşte să-l ridice, dar degeaba, arcul nici 
gând să se clintească. Atunci Temărkol apucă arcul cu amândouă mâinile şi parcă-l mişcă puţin. 
Mulțimea începu să strige: „Să ne trăiască Temărkol, căci numai el va putea birui pe balaur”. Dar, 
după ce mişcă arcul de la locul său şi se căzni să tragă şi cele patruzeci de săgeți, în zadar, toată 
virtutea lui nu-i ajută la nimic. Cum văzu una ca asta, mulțimea adunată începu să murmure: 

— Vai de noi, ce ne facem? 

— A venit sfârşitul lumii, nu mai e chip de scăpare, spuneau alții. 

Şi iată că din mijlocul lor ieşi un gighit şi se îndreptă spre locul unde se afla arcul. 

— Înălțimea voastră, daţi-mi voie ca să-mi încerc şi eu puterea, căci de asta am plecat de acasă. 

Cei din jurul padişahului, văzându-l pe acest flăcău chipeş, dar simplu, îmbrăcat în straie de ţară, 
se priviră unul pe altul şi-şi ziseră: „Câţi flăcăi cu mare slavă n-au putut face nimic, tocmai 
sărăntocul ăsta să facă vreo ispravă?” Padişahul îl chemă la el, îl măsură din cap până-n picioare şi 
apoi îi spuse: 

— Tinere, te las să-ți încerci şi tu puterea, însă, dacă nu vei izbuti să ridici şi să tragi cu arcul, 
atunci vei fi aspru pedepsit. 

Aceasta nu-l sperie deloc pe Geantemir. Îşi suflecă mânecile cămăşii şi se duse lângă arc. 

De sus, dintr-o fereastră a seraiului privea la întrecere şi fiica padişahului, Ghiulperă””. 
Văzându-l pe Geantemir, chipeş şi voinic, îl plăcu, parcă simţi că el trebuia să fie cel ce va învinge, 
şi oftă. Şi Geantemir o zări pe fată stând la fereastră, tresări, şi-şi spuse în gând: „Cred că este cea 
mai gingaşă fată din lume”. Parcă îi săltase inima din loc. Geantemir măsură mai întâi arcul, apoi 
trase cu toată puterea şi arcul se întinse şi deodată zburară în aer cele patruzeci de săgeți, iar în locul 
unde căzură ele, se ridică o trâmbă mare de praf. Văzând o asemenea minune din partea unui 
flăcăiandru de la ţară, mulțimea începu să strige cu bucurie: „Să ne trăiască! Să ne trăiască!” 

Padişahul îl chemă la serai şi îi vorbi astfel: 

— Flăcăule, am văzut cu toţii că eşti voinic şi puternic. Speranţa ne este în tine. Tu trebuie dară 
să-ţi măsori puterile şi cu balaurul cel cu şapte capete. Înainte de a pleca, spune-mi, tinere, ai vreo 
dorință? 

— Preacinstite padişah, ca să pot izbuti în această luptă şi să duc la capăt porunca ce mi-aţi dat- 
o, am nevoie de un paloş tare. 

— Vrerea ta este ascultată, zise padişahul şi-l duse pe Geantemir în camera de arme. 

Aici îi spuse să ia paloşul care îi place mai mult. Tocmai când Geantemir voia să pună mâna pe 
un paloş mare şi strălucitor, îi apăru în față bătrânul ce-i dăruise cândva mărul, şi-i arătă un paloş 
ruginit aruncat într-un colţ. Geantemir luă cu el acest paloş. 

Şi iată că sosi şi primăvara. Câmpiile erau pline de flori, pârâiaşele curgeau liniştite, păsările 
grăbite îşi făceau cuiburile în pădurile răcoroase. Se aştepta sosirea balaurului. Acesta de multe ori 
se arătase în partea de apus a țării. Geantemir în această parte a ţării îşi aşeză arcul cu cele patruzeci 
de săgeți şi-l aşteptă pe balaur. 

Nu erau puţini batârii care-l pizmuiau: „Focul balaurului îl va arde şi-l va face scrum!” spuneau 
unii, iar alţii: „Furtuna ce va porni din nările balaurului îl va ridica şi-l va arunca cine ştie unde!” Şi 
Geantemir nu aşteptă mult. lată că, într-o zi, dis-de-dimineaţă, începu să bată un vânt puternic din 
partea de apus a ţării. Înţelegând că numai balaurul poate să stârnească asemenea vijelie, mulţimea, 
cu inima friptă de frică, se ascunse în peşteri. 

Geantemir stătea la căpătâiul armelor sale şi-l aştepta. Vântul cel puternic distrugea totul din 
cale, scotea pomii din rădăcini, mişca munţii din loc, dărâma casele, călca în picioare viețuitoarele. 
Dar nu putu să-i facă nimic lui Geantemir. El rămânea nevătămat lângă arcul său. Peste puţin se lăsă 
o căldură înăbuşitoare, începu o ploaie cu foc şi totul se prefăcea în scrum. Geantemir, înconjurat de 
limbile de foc, prin fumul ce-i tăia răsuflarea, zări o umbră. Apucă arcul cu toată puterea sa, îl 
întinse şi dădu drumul celor patruzeci de săgeți, care zburară chiar spre locul de unde vedea umbra. 
Se auzi un geamăt atât de tare, încât zgudui cerul şi pământul. Deodată furtuna se potoli, încetă să 
mai plouă cu foc, iar umbra parcă se îndepărta. Geantemir privi în jurul său şi îşi zise: „Ce bine mi- 
ar fi prins acuma Gelgetmez, aş fi putut să-l urmăresc pe balaur”. Nici n-apucă bine să-şi sfârşească 
gândul, că, iată, îi apăru în faţă Gelgetmez. Geantemir îl sărută pe frunte, pe ochi, îl încălecă şi se 
luă după urmele de sânge lăsate de balaur. 

Merse el fără să ştie cât, până ce ajunse în dreptul unei gropi mari şi adânci. Aci se pierdeau şi 
urmele de sânge. Geantemir îşi dădu seama că balaurul trebuie să fie ascuns în acea groapă. 

Când sta aşa şi gândea cum să coboare în groapă şi cum să ajungă la balaur, îşi aduse aminte de 
cele două fire dăruite de bătrân. Îşi scoase batista din buzunar, luă cele două fire şi apoi le atinse 
una de cealaltă. Se pomeni cu bătrânul lângă el. Acesta îi zise: 

— Încalecă-l iute pe Gelgetmez şi închide ochii. Până nu auzi că ţi se spune „deschide-i”, să nu-i 
deschizi. 

Geantemir închise ochii şi se lăsă dus de Gelgetmez. Când îi deschise, se văzu într-o lume nouă, 
într-un oraş nou. Geantemir nu ştia încotro s-o apuce. Deodată începu să sufle o furtună ce nu te 
lăsa să faci măcar un pas. Flăcăul simţi că furtuna vine din nările balaurului. Dori să facă câțiva 
paşi, dar vântul cel puternic îi îndoia picioarele şi parcă-i răsucea gâtul. Cât ai clipi din ochi, trase 
iar firele între ele. Apoi simți cum furtuna se linişteşte şi auzi o voce groasă şi răguşită care-i 
spunea: „„Voinicule Geantemir, mi-ai distrus puterea, dar sunt sigur că focul meu te va arde”. Şi iar 
se lăsă căldura cea mare gata-gata să mi-l topească pe flăcău. Dar el mai atinse o dată firele şi focul 
se stinse. Balaurul urlă cu puterea care îi mai rămăsese: „Geantemir, mi-ai răpus şi a doua putere”. 
Atunci Geantemir văzu în faţa sa o dihanie uriaşă cu şapte capete, care făcea să se cutremure 
pământul. Geantemir, văzându-l aşa de înfricoşător, se sperie, dar îşi reveni pe loc. Balaurul nu 
contenea să-i vorbească lui Geantemir: 

— Când am fost în ţara ta, m-ai rănit cu arcul şi cu cele patruzeci de săgeți, apoi m-ai urmărit şi 
ai ajuns până în casa mea. Aci mi-ai distrus cele două puteri. Mai am încă o putere. Spune-mi cum 
vrei să ne batem cu arcurile să ne săgetăm, ori în luptă să ne luptăm? 


— Haide în luptă, că e mai dreaptă, îi spuse Geantemir apropiindu-se de el. 

Atunci se apucară de trântă, şi se luptară, şi se luptară până când balaurul îl apucă cu toată 
puterea pe Geantemir de brâu, îl ridică, îl învârti în aer şi mi-l trânti de pământ, că se afundă până la 
genunchi. Geantemir îşi trase picioarele din pământ şi-i spuse balaurului: „Acum e rândul meu, 
pregăteşte-te”. Apoi Geantemir se opinti o dată şi-l băgă pe balaur în pământ până la mijloc. Dar 
nici balaurul nu se lăsă. Se ridică mâniat şi apucându-l pe Geantemir mai puternic îl trânti de 
pământ şi-l îngropă până aproape de umeri. Geantemir îşi adună puterile şi se căzni să iasă din 
pământ, dar nu putu. Atunci balaurul, holbându-şi ochii şi scrâşnind din coli spuse: „Hei, flăcăule, 
mi-ai căzut în gheare, dacă nici după a treia sforțare nu vei putea ieşi de acolo, atuncea vei pieri”. 
Geantemir iar scoase cele două fire şi le atinse, şi pe loc se simţi parcă de zece ori mai puternic de 
cum fusese. Mai făcu o mişcare, reuşi să iasă din pământ, şi se apropie iarăşi de balaur. Balaurul, 
care era sigur de izbândă, se sperie. Se apucară iarăşi de luptă. Flăcăul, mai îndemânatic şi cu puteri 
noi, mi-l trânti pe balaur atât de puternic de pământ, încât îl afundă până-n gât, apoi îşi scoase 
paloşul şi cu o singură lovitură tăie balaurului şase capete. 

— Gighitule, îi spuse balaurul, arată-mi că eşti puternic şi taie-mi şi ultimul cap. 

— Eu m-am născut o singură dată, şi numai o dată am lovit cu paloşul, a doua oară nu mai dau. 

Ştia Geantemir că dacă-i tăia balaurului şi cel de al şaptelea cap, îi creşteau la loc celelalte şase şi 
prindea iar puteri noi. Aşa că lăsă leşul balaurului cu un singur cap. 

După atâta trudă, Geantemir osteni şi se culcă. Somnul lui fu adânc şi lung de trei zile şi trei 
nopți. Când se trezi, se pomeni înconjurat de mândreţe de fete, toate fete de padişahi ori mari viziri, 
care fuseseră răpite de balaur şi, nedorind să fie roabele acestuia, fuseseră prefăcute în stană de 
piatră. Şi-acuma, odată cu moartea balaurului, pierise şi vraja asupra fetelor. Tinerele, pline de 
graţie, îi mulțumeau lui Geantemir pentru că le scăpase de balaur. Geantemir voia să ajungă cu 
fetele pe tărâmul său, însă nu ştia încotro s-o apuce. Atunci iar scoase firele din buzunar, le atinse 
una de alta, le lovi şi spuse fetelor să închidă ochii. Când ele deschiseră ochii, se aflau deja în 
oraşele lor. În toate colţurile țării, la vestea pieirii balaurului se ţineau bayramuri”!. 

După plecarea lui Geantemir în căutarea balaurului, Ghiulperă, fiica padişahului, simţi că-i e dor 
de flăcău. Aştepta cu nerăbdare întoarcerea lui. Dar nici Geantemir n-o pierduse nicio clipă din 
gândul său pe frumoasa Ghiulperă. Prinsese şi el dragoste de fată. 

Padişahul, care făgăduise că-şi va da fiica de soție aceluia ce va scăpa ţara de balaur, între timp 
se răzgândise, şi voia cu orice preţ să scape de Geantemir. Vizirii, oamenii săi de la curte îi aduseră 
aminte că nu se cădea ca el, un mare şi vestit padişah, să-şi dea copila de nevastă unui flăcău sărac 
lipit pământului. 

Auzind hotărârea tatălui său, Ghiulperă se întristă, nu mai era vioaie ca mai înainte, suferea în 
taină, slăbea. 

Când Geantemir veni să peţească fata, padişahul îi ceru multă bogăţie, aur, argint, pietre scumpe. 
Şi-i mai spuse pe deasupra că trebuie să zidească un serai mai înalt şi mai strălucitor decât al său, şi 
atuncea fata va putea fi nevasta lui. Padişahul lacom credea că voinicul Geantemir nu va fi în stare 
să-i dea cele cerute şi să-i facă seraiul. Geantemir plecă de la padişah mâhnit. Cele două fire îi 
veniră în ajutor iar. 

A doua zi, Geantemir duse padişahului lucruri scumpe şi minunate, lucruri mai de preț decât 
ceruse el, mai mult aur, mai multe pietre scumpe şi strălucitoare, atât de strălucitoare de-ţi luau 
ochii. Seraiul, care apăru în fața palatului, se ridica mândru până la stele şi nu ştiai unde sfârşeşte 
acoperişul său. 

Aceste lucruri îl uimiră pe padişah, şi, fără să mai asculte de vorbele vizirilor săi, se hotărî să-şi 
mărite fata cu voinicul Geantemir. 

Nunta lor tinu patruzeci de zile şi patruzeci de nopți. Toţi cei poftiţi la nuntă erau fericiţi. lar 
când padişahul îmbătrâni, îl puse în locul său pe Geantemir. Geantemir conduse țara mai departe, fu 
sprijin celor nevoiaşi şi în toate treburile sale se sfătuia cu bătrânii. Şi aşa ţara lui Geantemir înflori, 

se îmbogăţi şi deveni una dintre cele mai mândre ţări. 


Hanul şi şarpele 


poveste tătară 


Odată, într-o pădure întunecoasă de la marginea unui oraş, îşi făcuse culcuşul un şarpe mare, 
mare şi înfricoşător. Oamenii oraşului se temeau grozav de el, iar numai când îi auzeau numele, 
tremurau cu toţii de frică. 

Şarpele nostru prinse de veste că hanul oraşului avea o copilă minunată la care ţinea foarte mult. 
Ori de câte ori 1 se ivea prilejul, ba la serbări, ba la petreceri, hanul se lăuda astfel: „Am o copilă, 
spunea el, pe care o iubesc mai mult decât toată bogăția împărăției mele, nici toate comorile lumii 
nu preţuiesc cât ea, o îndrăgesc mai mult decât pe mine însumi şi oricând sunt gata să-mi dovedesc 
această dragoste”. 

Şarpele cunoştea pe fiecare om în parte şi ştia mai multe despre hanul lăudăros, dar fricos, în 
pieptul căruia se cuibărise minciuna şi laşitatea. Îşi dădea seama că vorbele hanului nu sunt 
adevărate, pentru că îşi spunea şarpele: „Hanii şi toţi cei de o seamă cu ei, stăpânii noştri, se iubesc 
numai pe ei, iar pe alții îi disprețuiesc şi nu-i socotesc oameni”. 

Şi iată că, într-una din nopți, şarpele, dorind să încerce cât de adevărate sunt vorbele hanului, se 
furişă încet în seraiul acestuia, intră apoi în camera lui, se apropie de patul în care dormea, îşi 
încolăci corpul său lucios de trupul hanului şi apoi începu să-i şuiere în ureche. Hanul se trezi 
buimăcit din somn şi când dădu cu ochii de şarpele cel înspăimântător, amuţi de spaimă. 

Şarpele începu să-i vorbească astfel: 

— Tu eşti oare hanul despre care s-a dus vestea că are o fată foarte frumoasă, cum rar mai 
întâlneşti pe faţa pământului? 

— Da, eu sunt, răspunse hanul tremurând. 

— Este adevărat că-ţi iubeşti copila mai mult decât pe tine însuţi şi mai mult decât orice avuţie 
de a ta? 

— Da, zise hanul, o iubesc, şi se făcu alb ca varul. 

Şarpele, simțind că hanul minte, se gândi să-l sperie şi mai departe. 

— Uite ce este, hanule. Doresc ca tu să mi-o dai de soţie pe fiica ta; dacă nu vei voi, atuncea eu 
îți voi distruge toată împărăția şi nu va rămâne din seraiul tău decât praful şi pulberea. Tu nu vei 
mai avea nimic, vei sărăci şi vei ajunge un cerşetor, care va umbla din sat în sat după un codru de 
pâine uscată. Însă, să nu uiţi, hanul, că nimeni nu-ţi va da bucata de pâine uscată, dacă nu vei trudi 
pentru ea. Pâinea se câştigă muncind, iar tu le-ai avut până acuma pe toate de-a gata, nu ştii să 
munceşti; alţii, nevoiaşi, au trudit zi şi noapte pentru bucatele tale. 

Auzind cele spuse de şarpe, hanul se pierdu şi mai mult. El, care în viaţa lui nu vorbise niciodată, 
nimănui adevărul, voia să-l facă pe şarpe să creadă în mărturisirea sa, de aceea continuă: 

— Da îmi iubesc fata mult, chiar foarte mult. 

— Bine, dacă-ţi iubeşti fata, atuncea ia-ți rămas bun de la serai, de la împărăția şi de la avutul 
tău, căci mâine va fi prea târziu, totul va arde şi se va preface în scrum. 

Hanul, nemaiputând răbda, începu să plângă şi, cu un glas ce tremura, spuse: 

— Nu, nu te atinge de avuţia mea, de seraiul meu, mai bine ia-mi fata, ia-mi sufletul, numai nu- 
mi distruge împărăția. 

Şarpele, auzind vorbele hanului, se scârbi din tot sufletul de prefăcătoria acestuia şi, privind cu 
dispreț la fața înlăcrămată, spuse: 

— Sufletul tău e mai câinos, mai negru decât un suflet de şarpe. Eu, de-aş fi avut o copilă şi ar fi 
venit cineva să mi-o ia, ar fi putut să mă ardă cu fierul înroşit, să-mi sfârtece carnea cu lanţurile, să- 
mi distrugă seraiul, toată bogăţia, orice ar fi fost mai bine decât să-mi fi dat fata. Copila nu mi-aş fi 
dat-o nimănui cu niciun preţ. Eşti şiret ca o vulpe şi flămând după bogăţie ca un lup, hanule. Vezi 


dumneata, de aci înainte oamenii n-ar trebui să se teamă de şerpi, ci mai degrabă să se teamă de cei 
haini ca tine, care nu au suflet; noi şerpii tot mai avem ceva. 

După ce rosti aceste vorbe, dete câteva târcoale prin camera hanului, iar apoi şarpele, târându-şi 
trupul, ieşi încet din serai şi plecă în pădure, acolo unde-şi trăia el zilele. 

Hanul rămase pironit locului. Îi părea rău că fusese înfruntat de un şarpe, dar ştia că împotriva 
acestuia, chiar el, marele han, nu avea nicio putere. Şi ce putea să-i facă şarpelui? Fusese drept cu 
el, îi vorbise numai adevărul. 


Stufărişul 


poveste tătară 


E mult de atunci. Multă vreme s-a scurs de când s-au petrecut cele ce vă voi povesti acum. 

La marginea unui sat, care se găsea în cine ştie ce colț de ţară, crescuse un stufăriş des şi înalt, 
iar în mijlocul lui se afla o poieniţă verde, minunată, unde veneau fetele satului să petreacă după 
cum le era voia. Dar mereu, mereu, când venea timpul ca fetele să se întoarcă acasă, stufărişul avea 
obiceiul ca să prindă în verdeaţa sa pe fata care rămânea la urmă şi să-i taie părul. 

Într-una din zile, se pare că vinerea, fetele satului s-au adunat cu toate ca să meargă iar în 
poieniţă. În sat trăia o femeie care avea o fată ce întrecea în frumuseţe pe toate cele de o seamă cu 
ea. Pletele lungi ale fetei cădeau valuri, valuri, se răsfirau leneşe pe umerii frumos conturați, 
alunecând apoi uşor spre mijlocul ei tras ca prin inel. Înainte de a pleca cu prietenele ei spre 
poieniță, mama îi spuse: 

— Fii cu băgare de seamă, fata mea, să nu rămâi ultima în stufăriş, să nu-ţi pierzi frumuseţea de 
păr. 

— Voi avea grijă, mamă, zise fata ieşind din casă. 

Ajunseră fetele în poieniţă, se aşezară pe iarba verde şi mătăsoasă şi începură să joace, să cânte, 
să se bucure de viaţă. Se înseră. Fetele se grăbiră să iasă care mai de care mai repede din stufăriş. 
Iar fata noastră cu pletele lungi rămase la urmă, iar stufărişul îi smulse una dintre cele mai frumoase 
bucle. Când ajunse acasă, mama sa rămase uimită văzându-şi fata fără frumuseţea-i de păr. Sărmana 
mamă plânse mult şi îi spuse fetei să nu mai plece niciodată în poieniţă. Se gândi multe zile cum să 
facă să ia înapoi din stufăriş părul fetei sale. Într-o zi, mama se mai lumină la faţă şi spuse: 

— Cine va putea să-mi aducă înapoi părul fetei, aceluia o voi da de nevastă. 

Despre această hotărâre a mamei auziră toţi flăcăii satului, dar niciunul nu se încumeta să intre în 
stufărişul cel blestemat. Un biet flăcău din sat, cam nătărău de felul lui, reuşi să scoată părul din 
stufăriş. Mama fetei, neavând încotro, trebui să-şi țină făgăduiala şi să-i dea fata de nevastă. Dar 
pasămite, ei nu-i plăcea tânărul şi hotărî să se ducă iar în poieniţa din mijlocul stufărişului şi să 
rămâie acolo. 

Chiar a doua zi, se duse singură în stufăriş, se ascunse printre trestii şi nu se mai întoarse acasă. 
Mama o aşteptă şi, văzând că fata nu vrea să iasă din stufăriş, îi vorbi bărbatului ei astfel: 

— Măi bărbate, du-te tu la marginea stufărişului, cântă şi cheam-o acasă pe fata noastră. Poate 
când îţi va auzi glasul va voi să iasă din stufăriş şi va veni acasă. Dar, ai grijă, omule, în cântecul 
tău să nu-i zici fata mea, ci nora mea. 

Tatăl se duse în poieniţă şi începu să cânte: 


Hei, stufăriş, stufăriş, 
Dă-te puţin într-o parte, 
Că-n mijlocul tău, stufăriş, 
Şade nora-mi deoparte. 


Fata, recunoscând glasul tatălui, îi răspunse astfel: 


Hei, stufăriş, stufăriş, 

Nu te da la o parte, fiindcă 
Niciun tată nu-şi numeşte fata 
Noră, ci mereu îi e fiică. 


Tatăl o aşteptă până se întunecă şi, văzând că fata lui nu are de gând să iasă din stufăriş, plecă 
spre casă. Intr-altă zi, fu trimis să-i cânte fetei flăcăul cel nătărău, care reuşise să-i salveze părul. El 
începu să cânte astfel: 


Hai, stufăriş, stufăriş, 
Dă-te puţin într-o parte, 
Că-n mijlocul tău, stufăriş, 
Şade soţia-mi deoparte. 


La cântecul flăcăului, fata nici măcar nu-i răspunse. Dacă văzu şi văzu mama ei că toate 
încercările de până acum au fost fără folos, spuse celei de a doua fiice a ei: 

— Fata mea, du-te la stufăriş şi cheamă-ţi sora, poate dacă te-o auzi pe tine va voi să vină acasă. 
Însă ai grijă, ca în cântecul tău să nu-i spui soră, ci mătuşă. 

— Bine, mamă, spune fata, dar oare poate cineva să-i spună sorei mătuşă? 

Fără să primească răspuns, ea plecă. Când sosi la stufăriş, începu să cânte, dar uită cele povăţuite 
de mamă, şi-i cântă astfel: 


Hei, stufăriş, stufăriş, 
Dă-te un pic la o parte, 
Că-n mijlocul tău, stufăriş, 
Şade surioara-mi deoparte. 


Sora, ascunsă în stufăriş, îi răspunse cu aceleaşi vorbe. Stufărişul, ascultând de dânsa, se dădu la 
o parte, să se întâlnească surorile. Fata se bucură mult când văzu pe cineva de acasă, o sărută pe 
față, apoi o luă de mână şi plecară împreună, spre Soare-Apune. Rătăciră multă vreme prin stufăriş, 
până ce ajunseră în dreptul unei fântâni. 

— Vai, ce sete îmi este, surioară, spuse cea mică, pot să beau puţină apă? 

— Nu, nu se poate, surioară dragă, pentru că cel ce bea apă din această fântână se preschimbă în 
cal. 

Şi au plecat mai departe. Pe drum întâlniră a doua fântână. 

— De aicea pot să beau apă? întrebă cea mică, când zări fântâna. Nu mai pot de sete. 

— Nu, nu se poate, îi strigă sora. Apa din această fântână are puterea de a preschimba pe cel ce o 
bea în vacă. Aşa că fii cu băgare de seamă. 

Nemaiavând încotro, plecară iar mai departe. 

Surioarei îi era sete din ce în ce mai tare. Peste puţin ajunseră iar în dreptul unei fântâni, şi fata, 
fără să-şi mai întrebe sora, înghiți câteva picături de apă. Şi pe loc ea se prefăcu într-un ied mic, alb 
şi foarte drăgălaş. 

— Vai, surioara mea, de ce nu m-ai ascultat? Uite ce ai pățit! 

Cu inima frântă, cu sufletul zdrobit de durere, fata, văzând că nu poate să-i vină în ajutor cu 
nimic, o luă cu ea şi porniră într-acolo unde le duceau picioarele. 

Mai străbătură ele nişte poieniţe, pe unde nu călcase picior de om, mai merseră ele, şi, ostenite 
ajunseră în dreptul altei fântâni, cu apă rece şi proaspătă tocmai bună de băut. Oamenii veneau şi-şi 
umpleau ulcioarele cu apă din fântână şi apoi plecau unul câte unul. Nimeni nu deschise gura ca să 
întrebe fetele cine sunt şi de unde vin. 


Lângă fântâna cea cu apă rece se găsea un copac înalt până-n slava cerului şi cu frunzişul des, de 
făcea o umbră tocmai bună pentru odihnă. Fata îşi luă iedul în braţe şi încet, încet, agăţându-se ba 
de o ramură, ba de alta, ajunse până în vârf. Se aşezară pe o cracă mai groasă şi aşteptară să vadă 
cine va mai veni la fântână. Când stăteau ele cocoţate în vârful copacului, iată că veni cu ulciorul 
după apă slujnica padişahului. Se aplecă să ia apa şi... ce să-i vază ochii? în apa fântânii se oglindea 
un chip aşa de minunat, de parcă era o zână. Nu mai putea slujnica de bucurie, crezând că chipul 
acela frumos era al ei. Îşi zise: „Vai, da iată ce frumoasă sunt. Alta ca mine nu se mai găseşte în 
toată împărăția. De ce să fiu eu slujnica padişahului?” Aruncă ulciorul şi plecă plină de mândrie. 

Sărmana slujnică nu ştia că în apa fântânii se oglindea nu chipul ei, ci al fetei care se pitise în 
vârful copacului. 

Padişahul aşteptă ce aşteptă, ca să i se aducă apă proaspătă din fântână şi, când văzu că slujnica 
lui nu mai soseşte, trimise altă slujnică. Când se aplecă să ia apă, văzu în apa fântânii o umbră. Se 
suci, se învârti şi rămase ca mută când văzu în vârful copacului o fată frumoasă, frumoasă, aşa de 
frumoasă cum e luna în a cincisprezecea zi a strălucirii ei. Fata ținea în mână un ieduţ alb ca spuma 
mării. Slujnica intră în vorbă cu ea: 

— Fată frumoasă, spune-mi: eşti crăiasă, un înger ori poate zâna zânelor? 

— Nu sunt nici crăiasă, nici zână, ci un om ca şi tine, îi răspunse fata. 

Slujnica, după ce primi acest răspuns, alergă într-un suflet la palat şi-i grăi astfel padişahului: 

— Stăpâne, am văzut în vârful copacului de lângă fântână o gingaşă şi plăpândă fată numai bună 
de soţie pentru fiul măriei-tale. 

Padişahul îi spuse prințului, iar prințul, urcându-se într-o trăsură trasă de patru cai negri înaripați, 
o porni spre locul cu pricina. Rămase şi el uimit de frumuseţea fetei. 

— De ce te-ai cocoţat acolo sus? o întrebă prințul. Haide, coboară, să te duc cu mine la palat. 

Fata, după ce stătu puţin pe gânduri, îi răspunse: 

— Aş cobori eu, dar mi-e teamă ca nu cumva să-i pricinuieşti vreun rău ieduţului meu! 

— Îţi făgăduiesc să n-am să-i fac niciun rău, îi răspunse prințul. 

Fu destul ca să audă aceste vorbe, că fata se dete jos, ținând în braţe iedul şi, cu sufletul plin de 
încredere în prinţ, plecară cu toţii la palat. Aci o întâmpină ca pe o mare crăiasă. Toţi o îndrăgeau 
pentru frumusețea şi blândeţea ei. Prinţul o luă de soție. Şi făcură o nuntă de se duse vestea în lume. 

Prinţul era foarte fericit lângă soția lui. Nu lăsau pe nimeni să se apropie de ied şi nu se 
despărțeau de el niciodată. 

Într-una din zile, soția prințului ieşi să se plimbe împreună cu slujnicele ei pe malul mării. 
Slujnicele, care o pizmuiau de mult pentru bunătatea ei, după ce şuşotiră între ele, fără ca să fie 
văzute, se gândiră că ar putea scăpa de ea aruncând-o în mare. Aşa şi făcură. După această ispravă 
se-ntoarseră înapoi la palat, iar una dintre slujnice, ce semăna aidoma cu soția padişahului, se urcă 
în pat şi se prefăcu că e bolnavă. 

— Ce ţi s-a întâmplat, scumpa mea soţie? întrebă prințul văzând-o culcată în pat. 

— Ce să mi se întâmple, iaca, m-am îmbolnăvit, şi de durere am plâns aşa de mult, încât ochii mi 
s-au umflat cât cepele, iar nasul mi s-a înroşit ca o sfeclă. 

— Nu-i nimic, zise prințul, am să chem un vraci, care te va vindeca. 

Nu trecu mult şi sosi vraciul. Slujnica, văzând că gluma se îngroaşă, îl chemă de-o parte şi-i 
spuse: 

— Ascultă-mă, vraciule, am să te fac un om bogat şi am să-ţi dau mult aur. Tu fă bine şi spune 
soțului meu că n-am să mă fac bine până ce n-am să mănânc din carnea acestui ied. Spune-i să-l taie 
spre binele meu. 

Vraciul, când auzi de aur, nu se lăsă mult rugat. 

— Măria ta, zise vraciul, leacul pentru boala soției este carnea iedului ce-l aveţi aci. Dacă veți 
porunci ca iedul să fie tăiat şi din carnea lui să se pregătească bucate pentru bolnavă, atuncea ea se 
va face bine şi din nou veţi fi fericiți. 


— Bine, voi face aşa, zise prințul privindu-şi solia, dar parcă înainte de a te aduce aici m-ai rugat 
ca să nu mă ating de ied şi să nu-i fac niciun rău. 

— Da, prinţule, dar ce este mai scump decât sănătatea omului? îi răspunse femeia. 

Slujitorii prințului prinseră iedul, îi legară picioarele şi când erau gata să înfigă cuțitul în gâtul lui 
subțire, iedul prinse grai şi începu să vorbească: 

— Oameni buni, am o rugăminte, înainte de a mă tăia: lăsați-mă să mă plimb niţel pe malul 
mării. 

Slujitorii, înduioşaţi, îi dădură drumul. Iedul alergă spre malul mării. Aci începu să cânte, 
chemându-şi sora în ajutor: 


Călăul îşi ascute cuțitul, 
În gât vrea să mi-l înfigă. 
Unul spune să mă ţină, 
Altul să mă taie zice. 
Haide, surioară, ieşi. 


Din valurile mării îi răspunse un glas cristalin, umbrit numai de o jalnică durere: 


Nu pot să ies, nu pot, 

Un peşte m-a-nghițit. 

Stau închisă aci, 

Ce să fac, să te ajut nu pot. 


Se mai rugă încă o dată iedul, dar primi acelaşi răspuns. Trist, cu lacrimi calde în ochii lui blânzi 
şi rotunzi se întoarse. Fu tăiat. Carnea lui moale şi fragedă fu mâncată cu poftă de slujnica cea haină 
şi necredincioasă. Oasele iedului fură îngropate în curtea seraiului. În acel loc crescu peste puţin un 
copac subţire şi frumos, care mereu răspândea un parfum îmbătător de primăvară. Soţia prințului, 
slujnica, înţelese cum a crescut copacul din curtea seraiului şi, cum nu avea o covată în care să-şi 
legene viitorul ei copil, se gândi că ramurile copacului ar fi tocmai bune pentru aşa ceva. Porunci ca 
să se taie copacul. Şi, în timp ce unul din meşteri cioplea la covată, o surcică sări în barba unui 
moşneag ce tocmai trecea pe acolo. Moşneagul, când ajunse acasă, se scărpină în barbă şi surcica 
căzu pe jos. Curcanul moşului, crezând că-i ceva bun, o înghiţi pe loc. Şi, cum o înghiţi, capul lui se 
prefăcu într-un măr de aur. 

Slujnica auzi şi despre acest curcan cu capul de aur, dori să-l cumpere, însă moşul nu se lăsă 
înduplecat. Tăie curcanul, mâncă carnea împreună cu bătrânica lui, iar capul se gândiră să-l 
păstreze. 

A doua zi, când mogul şi bătrânica plecară după treburi, capul de aur ieşi din ascunzătoare, se 
preschimbă în fată şi începu să deretice prin casă, pregăti bucate bune şi gustoase, iar înainte ca cei 
doi bătrâni să se întoarcă, ea se ascunse iar. 

Frânți de oboseală se întoarseră bătrânii acasă. Şi aci holbară ochii când văzură aşa o minune. 

Au zis ei că nu este lucru curat la mijloc şi, în următoarea zi, moşul nu mai plecă la lucru, ci 
rămase să stea la pândă. 

Văzu cu uimire cum capul cel de aur se preschimbă într-o tânără copilă şi cum ea, venind spre el, 
începu să-i povestească toată viața ei. 

— Bunicuţule, binefăcătorul meu, vorbi ea, cândva am fost un ied mic şi alb ca spuma mării, 
soția padişahului era sora mea. Mare ciudă aveau slujnicele pe ea şi într-una din zile au aruncat-o în 
mare. Acolo fu înghițită de un peşte... şi fata îi povesti totul. 

Bătrânul, uimit de cele ce-i fusese dat să audă, fugi la serai şi, abia ținându-şi răsuflarea, povesti 
prințului toată pățania iedului. Prinţul, îngrozit de cele spuse de bătrân, porunci slujitorilor săi ca să 
pescuiască acel peşte ce o înghiţise pe sărmana lui soţie. 


Slujitorii, după mai multe încercări, reuşiră să prindă peştele. ÎI scoaseră la mal, îl despicară în 
două şi scoaseră de acolo pe soţia lui cea adevărată. Apoi prinţul veni la cea prefăcută şi-i spuse: 

— Slujnică nedreaptă, alege-ţi singură pedeapsa. Să te leg de coada a patruzeci de cai nărăvaşi, 
care să te târască până vei muri, ori să te ard cu patruzeci de fiare înroşite? 

În cele din urmă fu legată de coada unui armăsar de patruzeci de ani, care atât o târî, până nu mai 
rămase nici bucăţică din ea. 

Şi la palat a fost veselie mare, care poate mai ţine şi azi. Toţi trei s-au bucurat şi toată lumea s-a 
luminat că le-a fost dat un prinț atât de drept cu o soţie atât de aleasă. 


Omul cel nătâng 
poveste tătară 


Un biet ţăran, având o droaie de copii, s-a hotărât să adune vara câți mai mulţi coceni pentru foc 
ca în timpul iernii copiii lui să nu îngheţe de frig. Era omul nostru cam uşor de minte şi orice făcea 
el trebuia să-i iasă de-a-ndoaselea. 

Şi plecă el cu un car după coceni. Umblând prin mirişte, găsi un ac de siguranţă, îl ridică şi-l 
puse în carul cu coceni. Întorcându-se acasă, îi vorbi nevestei cam aşa: 

— Măi nevastă, să mai zici că nu-s bun de nimic, uite, când adunam coceni pentru foc, găsii în 
mirişte un ac de siguranţă şi, ştiind că ai nevoie de el, ţi l-am adus. 

— Ia arată-mi şi mie acul, îl îndemnă soţia, bucurându-se. 

Omul nostru ieşi din casă şi veni să caute acul de siguranţă în carul cu coceni. Căută el ce căută, 
şi iar căută până ce i se uri de atâta căutat; apoi, negăsindu-l, se întoarse abătut în odaie. 

— Femeie... nu e acul. O fi căzut pe drum. 

— Tiui, zise femeia, că prost mai eşti, bărbate! Puseşi acul în car în loc să-l prinzi în piept. 

Omul răspunse ruşinat: 

— Bine, aşa-i cum zici tu... dac-oi mai găsi altul, altădată, aşa oi face. 

A doua zi, în zori, ţăranul iar porni la câmp şi, pe când aduna coceni, găsi o toporişcă. Mare fu 
bucuria ţăranului. O ridică repede, o atârnă în piept şi plecă spre casă. De cum păşi pragul casei, 
femeia îl văzu şi zise: 

— Nătângule! Vai, vai, vai! Toporişca nu se atârnă în piept, ci se agaţă la brâu, omule! 

Şi omul iar se ruşină de prostia lui: 

— Bine, măi femeie, nu mai țipa aşa la mine, când voi găsi altul aşa voi face. 

Şi-n dimineaţa următoare iar plecă la câmp. După ce termină de trebăluit, pe-acolo, o luă agale 
spre casă. În drum... ce să vezi... un căţeluş frumos, cârlionţat şi negru ca tăciunele. Căţeluşul se 
gudură pe lângă om şi acestuia i se făcu milă de bietul suflet rătăcit şi se gândi să-l ducă acasă, să 
stea şi el prin ogradă. ÎI ridică de jos şi-l agăţă la brâu, aşa cum îl învățase nevasta. 

Numai ce deschise poarta, femeia îl văzu şi strigă: 

— Mă, ce bleg mai eşti, afurisitule! Oamenii când vor să ia un căţeluş cu ei strigă cuţu, cuțu, şi 
nu-l agaţă la brâu. 

Omul, cu capul plecat de ruşine, răspunse: 

— Bine, am auzit, aşa voi face de-acum încolo. 

În cea de a patra zi, ţăranul iar plecă la câmp. Acolo se întâlni cu un vânător, care tocmai îşi 
trimesese ogarii pe urmele unui iepure. Vânătorul ceru ajutor omului nostru. Iar el, neştiind ce să 
facă, strigă cuțu, cuțu, cuţu. Atunci câinii vânătorului se opriră şi veniră la stăpân. Vânătorul se 
înfurie şi zise: 

— Măi omule, văd că eşti bătrân, dar ai rămas cu mintea de copil. 

Şi bietul bătrân se-ntoarse acasă. Aci povesti nevestei cele întâmplate. Ea îi spuse: 

— Tare mai eşti tăntălău! Când se duc la vânătoare, vânătorii strigă: prinde-l, prinde-l, dacă 
prinzi o rață, o jumătate este pentru mine, iar cealaltă pentru tine, dacă prinzi două, una este pentru 


mine, iar cealaltă pentru tine. 

Bătrânul înţelese cât de mult încurcase itele şi spuse: 

— Da, ai dreptate, am greşit, rândul viitor ştiu eu ce am de făcut. 

În a cincea zi, țăranul nostru iar plecă la câmp şi, aici, în timp ce aduna coceni, zări un vânător 
care stătea cu puşca întinsă spre nişte rațe sălbatice, gata, gata să apese pe trăgaci. 

„Măcar de astă dată să fiu de vreun ajutor”, îşi zise omul, şi începu să strige: „Prinde-le, prinde- 
le, dacă prinzi o rață, jumătate din ea este a mea, cealaltă jumătate este a ta, dacă prinzi două, una 
este a mea, cealaltă a ta.” 

Rațele se împrăştiară cât ai clipi din ochi. Vânătorul, mâniat foc, se-ntoarse către om şi lăsă 
puşca în jos. 

— Na-ţi, prinde şi tu, om afurisit ce eşti, şi începu să-l lovească de zor. 

Sărmanul om se-ntoarse de astă dată acasă bătut, şi iar se plânse nevestei: 

— Nu vezi că eşti tont, bărbate, îi răspunse femeia. Când ţi se iveşte un astfel de prilej, trebuie să 
te apropii de ele tiptil-tiptil şi să le iei prin surprindere. Atunci sigur că prada n-o să-ți scape. 

Omul înţelese şi iar spuse: 

— Da, da, şi de astă dată ai dreptate. Altădată n-am să-ți uit poveţele. 

Şi în următoarea zi, haide iar la câmp. Pe drum, într-o ogradă, văzu mai multe femei, care 
torceau lână, coseau şi-şi povesteau toate cele. 

Bătrânul, dorind să facă o faptă bună, se furişă în curte, veni încetişor pe la spatele lor şi 
desfăcându-şi braţele, cuprinse pe una din femei şi o ţinu strâns ca nu cumva să-i scape. Doar aşa îl 
învățase nevasta. 

Femeile, îngrozite, începură să ţipe, să se zbată şi toate se năpustiră la el, îl zgâriară pe față şi-l 
înghiontiră cât ce putură mai tare. De-abia scăpă bietul om din mijlocul lor, şi, necăjit, se întoarse 
acasă. Aci se puse să povestească întâmplarea nevestii care îl aştepta. 

— Ai un cap de dovleac, bătrâne. Nu trebuia să faci ceea ce ai făcut. Tu trebuia să le dai bineţe, 
să le spui spor la treabă şi Alah să le dea bogăție. Apoi îţi vedeai de drum liniştit. 

Omul văzu cât de tare greşise, îşi lăsă capul în jos şi răspunse: 

— De-acum încolo am să mă deştept şi ai să vezi că n-am să mă mai încurc. 

În a şaptea zi, iar plecă de acasă. Pe drum trecu pe lângă un cimitir şi văzu nişte oameni care 
boceau un mort ducându-l la groapă. Omul nostru le strigă: 

— Hei, oameni buni, spor la treabă şi Alah să vă dea numai bogăție. 

— Bătrânul ăsta râde de noi, îşi bate joc de mortul nostru, răspunseră oamenii şi se repeziră la el 
de-i dădură o bătaie zdravănă, soră cu moartea. 

Sărmanul om se întoarse acasă şi-i spuse nevestii pe nerăsuflate cele pățite. 

— Măi, cap de bivol, îi răspunse nevasta. Aşa trebuia să faci? Rămâi de râsul lumii cu prostia ta, 
măi omule. Trebuia să spui: să-i fie ţărâna uşoară, Alah să-i ierte păcatele, iar cei rămaşi în viață să 
fie sănătoşi. Şi-atât, dar nu cum ai făcut tu. 

Omul văzu că iar greşise şi promise din nou să se poarte cum se cuvine. 

— Bine, bine, am luat aminte, bombăni el. 

În cea de a opta zi, când se întorcea de la câmp, omul nostru întâlni o nuntă. De data asta voi să 
arate nevestii cât este de deştept. Se duse deci, către nuntaşi şi le spuse: 

— Alah să-i ierte păcatele, să-i fie țărâna uşoară, iar cei ce sunt în viață să fie sănătoşi. 

Nuntaşii se supărară tare şi-l luară la pumni. Şi-i cărară atâția pumni până când îl învinețiră, şi 
sărmanul țăran de-abia izbuti să se ridice şi să plece acasă. Povesti nevestii păţania şi ea se făcu foc 
şi pară şi zbieră: 

— Eşti un prost, nătâng, tăntălău, nătărău, tont, cap de dovleac... 

Dar nici nu isprăvi bine să-i mai spună şi altele, că bătrânul se repezi la ea şi-i astupă gura cu 
mâinile: 

— Ajunge, femeie. Pentru istețimea ta am mâncat atâta bătaie că de-abia mă târăsc. Păstrează-ți 
deşteptăciunea pentru tine. M-am deşteptat şi eu şi ştiu ce am de făcut de-acum încolo. 


Vânătorul Mehmet 
poveste tătară 


A fost odată, de mult de tot, un mare şi puternic padişah, care avea un fecior meşter mare în ale 
vânatului. Padişahul încărunţise şi-şi aştepta de la o zi la alta sfârşitul. Într-una din zile, se 
îmbolnăvi foarte rău. Atunci, simțind că mai are de trăit doar câteva ceasuri, chemă la el pe fiul iubit 
şi pe împărăteasă şi începu a le spune ultima sa dorință. 

— Ascultă, fătul meu, tu eşti un vânător bun de s-a dus vestea despre tine peste şapte mări şi 
peste şapte zări. Am cutreierat împreună toate pădurile din jurul împărăției şi mi-ai arătat de multe 
ori că eşti dibaci şi te pricepi bine în meşteşugul ăsta, care este foarte primejdios. Dar, pe lângă 
dibăcie, trebuie să ştii să te fereşti şi de oameni, spuse bătrânul cu voce apăsată. Un lucru ţine 
minte: când ai să ieşi după vânat, poţi să te duci în toate părțile, dar să nu cumva să treci peste 
groapa dinspre Soare-Răsare a împărăției, căci nu va fi bine de tine. 

Abia apucă bietul padişah să-şi rostească vorbele că-şi dădu sufletul. 

ÎI plânseră ca pe un bun părinte, şi apoi îl îngropară cu mare cinste şi alai ca pe un împărat. 

Într-o zi, Mehmet, căci aşa se numea fiul de padişah, se plimba prin curtea seraiului şi deodată îşi 
aduse aminte de sfatul pe care 1-l dăduse tatăl său. „De ce oare părintele meu a lăsat cu limbă de 
moarte ca să nu trec peste groapa de la marginea împărăției? Oare ce taină purta tatăl meu?” Şi se 
hotărî ca a doua zi să plece într-acolo. Şi aşa îşi luă puşca, şi toate cele trebuincioase pentru vânat, 
şi o porni la drum. 

Merse el ce merse şi dădu peste un cimitir vechi care, pasămite, se afla chiar la marginea 
împărăției. În timp ce Mehmet ocolea cimitirul în căutarea unui vânat, zări o pasăre, şi, voind să 
tragă în ea, îşi pregăti puşca, dar, când să tragă, pasărea prinse grai omenesc şi începu să vorbească: 

— Mehmet, vânătorule, Mehmet, vânătorule, prințule, rogu-te, ai milă de o pasăre ca mine şi nu 
mă împuşca. Poate cândva ai să ai şi tu nevoie de mine. 

Mehmet o lăsă să-şi vadă de zbor şi plecă în speranţa că va găsi, totuşi, un alt vânat. Dar nu făcu 
el nici câţiva paşi că se pomeni cu o altă pasăre, pe care o împușcă, o puse în desagă şi se întoarse 
acasă. În timp ce împușşca pasărea, Mehmet fu văzut de doi viziri ai padişahului vecin, care, cândva, 
într-o mare luptă îl învinsese pe tatăl lui Mehmet. Vizirii se duseră deci în grabă la padişahul lor şi-i 
spuseră că Mehmet vânătorul a împuşcat pasărea care avea menirea să aducă, mai devreme sau mai 
târziu, împărăție celui ce îi va mânca inima. ŞI, dacă Mehmet era acela, însemna că va ajunge 
padişah peste împărăția vecină. Mehmet nu avea de unde să ştie toate astea. El, întorcându-se acasă, 
dădu bucătarului pasărea, ca s-o pregătească pentru cină. Şi, tocmai când toate fură gata şi Mehmet 
se pregătea să guste din vânatul adus de el, auzi nişte bătăi în uşă. Erau cei doi viziri, trimişii 
padişahului vecin. 

— Prințule Mehmet, a poruncit stăpânul nostru ca să te ducem la el. Nu ai voie să te atingi de 
bucatele de pe masă. I le vom duce lui. 

Mehmet se duse la padişah fără să zică nimic. 

— Mărite padişah, îi spuse Mehmet când sosi la el, am auzit că m-aţi chemat. Aveţi poate să-mi 
spuneți ceva? 

Padişahul însă se uită la bucate şi, când văzu că Mehmet deja mâncase inima păsării, îngălbeni 
de mânie, dar nu zise nimic şi mi-l trimise înapoi. 

După alte zile, unul din vizirii care-l văzuse pe Mehmet împuşcând pasărea, veni la padişah şi-i 
spuse acestuia că Mehmet s-ar fi lăudat gighiților că el ar fi în stare s-o aducă de peste mări şi țări 
pe frumoasa Anger. Auzind aceste vorbe, padişahul porunci ca Mehmet să fie chemat la el. Aici 
împăratul îi zise: 

— Am auzit vânătorule, că tu te-ai fi lăudat că poţi s-o aduci la mine pe frumoasa Anger. Îţi dau 
răgaz patruzeci de zile. Dacă te întorci fără Anger, atuncea te vei trezi închis în turnul cel mai înalt 


al palatului. 

Vizirul care-l pârâse pe Mehmet, văzându-l într-o asemenea încurcătură, se bucura în sinea lui şi- 
şi spunea că Mehmet nu mai avea prilejul să se întoarcă teafăr în ţara sa. 

Mehmet veni acasă şi-i spuse mamei sale că mai avea de trăit doar patruzeci de zile, deoarece 
padişahul I-a pus la o încercare grea şi el nu ştie dacă va izbuti sau nu s-o aducă pe frumoasa Anger, 
de care el nu auzise niciodată. 

— Nu te întrista, feciorul meu, îi spuse mama încercând să-l mângâie, ascultă ce-ţi spun eu şi 
poate vei reuşi s-o găseşti pe Anger. Du-te la padişahul vecin şi spune-i să-ţi facă o corabie mare şi 
frumoasă, numai şi numai din aur. Să-ţi mai dea şi patruzeci de fete tinere şi atrăgătoare, care să fie 
toate de aceeaşi statură şi toate să fie îmbrăcate la fel. Una din camerele corăbiei să fie umplută cu 
aur. Dacă padişahul îţi va îndeplini cererea, atuncea tu o vei putea răpi pe frumoasa Anger. Însă, nu 
uita, fiul meu, că niciodată nu trebuie să-ți laşi puşca din mână. Când veţi ajunge în țara 
preafrumoasei fete, veți cumpăra câte ceva de-ale gurii, şi atuncea voi să plătiți pentru ceea ce veţi 
lua de cinci ori mai mult decât vi se va cere. Dacă vi se va cere un galben, voi să dați cinci. 

Mehmet făgădui mamei să nu uite nimic din poveţele ei. În numai câteva zile, meşterii 
padişahului făuriră o corabie mai mare cum nu se mai văzuse pe fața mării, o corabie toată din aur. 
În timp ce pregătirile pentru plecare erau în toi, veni la Mehmet mama sa şi-i mai spuse: 

— Fătul meu, cel care te-a împins la o asemenea grea încercare este vizirul padişahului. Acest 
vizir are o copilă. Când ai să alegi cele patruzeci de fete, tu, mai întâi, alege pe fata acestui vizir, 
apoi să le alegi şi pe celelalte. 

Mehmet alese patruzeci de tinere toate după statura fetei vizirului. Se îmbrăcară toate la fel şi se 
urcară pe corabie. 

Mai alese vânătorul Mehmet patruzeci de gighiţi voinici şi aceştia fură duşi şi ei pe corabie. 
Când toate erau pregătite pentru plecare, vizirul, fără să fie văzut, se furişă pe corabie, îşi luă fata şi 
lăsă în locul ei o altă tânără, ce semăna cu fata lui ca două picături de apă. 

Mehmet, care nu ştia nimic, porunci să pornească corabia. 

După ce corabia se îndepărtă de mal, Mehmet veni printre tinerii ce-i luase cu el şi intră în vorbă. 
Toţi erau foarte veseli, îşi spuneau snoave, cântau, jucau. După ce Mehmet stătu puţin printre ei, 
intră şi în camera unde se găseau cele patruzeci de tinere fete. Şi aici domnea peste tot veselia şi 
gălăgia. Numai una stătea retrasă într-un colț şi plângea. Mehmet se apropie de ea: 

— De ce plângi, fată, ce ţi s-a întâmplat? o întrebă el. 

— Vânătorule Mehmet, plâng pentru că am de ce. Nu tu ai fost acela care m-ai ales pe mine 
pentru călătoria ta. Tocmai când corabia era gata de plecare, vizirul padişahului mă luă de mână şi 
mă aduse pe corabie în locul fetei lui. El îşi luă fata şi o duse acasă, iar eu rămăsei aci fără ştirea ta. 

Auzind o asemenea ispravă a vizirului, Mehmet porunci ca să se întoarcă iar la mal. Padişahul, 
care urmărea corabia de la fereastra seraiului său, zări corabia că se apropia de mal şi îi spuse 
vizirului. Vizirul înţelese pentru ce Mehmet a întors corabia sa din drum şi începu să tremure de 
frică. Mehmet imediat ce puse piciorul pe țărm se duse chiar la vizir şi-i ceru fata. Vizirul, ba de 
voie, ba de nevoie, îi dădu fata. Vânătorul Mehmet o luă cu el, o aduse pe corabie şi dădu drumul 
fetei pe care vizirul o lăsase în locul copilei sale. Corabia porni iar în larg. 

După ce pluti câteva zile pe marea cea albastră şi liniştită, Mehmet văzu că straiele tinerilor se 
cam murdăriseră. Atunci găsi cu cale că ar fi trebuit să facă un mic popas şi să tragă corabia la mal, 
iar aici tinerii să-şi spele hainele. Aşa şi făcu. Tinerii şi tinerele fete se apucară de spălat, iar 
Mehmet, având puşca la spinare şi un paloş în mână, plecă să colinde prin împrejurimi. Când 
mergea el aşa, auzi parcă nişte scâncete de copil, se uită în jurul său şi văzu cu uimire că țipetele 
veneau din partea unde se găsea un copac bătrân şi gros. Se cățără în copac şi aci găsi cinci puişori 
care plângeau ca şi oamenii. 

— Vai de mine, bieţii de voi, de ce-oți fi plângând? 

— Cum să nu plângem, îi răspunseră puişorii, iată în fiecare an mama noastră, pasărea cea 
uriaşă, scoate cinci pui şi ne lasă în cuib. În timp ce ea este plecată după hrană, vine la noi un balaur 


cu şapte capete care ne mănâncă. Suntem tare speriaţi, aşteptăm să vină balaurul şi să ne înghită şi 
pe noi. 

— Nu mai plângeţi, micuţilor, le spuse Mehmet cu un glas blând. Am să vă scap eu de balaurul 
cel lacom. Unul dintre voi să mă ascundă sub aripile sale şi, când balaurul va veni, eu am să ies să 
mă lupt cu el. 

Nu trecu mult, şi iată că sosi şuierând pe cele şapte guri balaurul cel fioros. Mehmet ieşi deodată 
din ascunzătoarea sa şi dintr-o singură lovitură tăie cele şapte capete ale balaurului cu paloşul său. 

Puişorii, văzând că balaurul este mort, nu ştiură cum să-i mulţumească lui Mehmet. Bucuria lor 
era fără margini. Deodată începu să bată un vânt călduţ, călduţ. 

— Ce este cu vântul ăsta călduţ? întrebă Mehmet. 

— Ce să fie, îi răspunseră puişorii, mama noastră şi-a întins aripile şi zboară spre noi. 

Apoi începu să plouă. 

— Astea sunt lacrimile mamei, spuseră iar puişorii, plânge pentru noi. Ea crede că ne-a mâncat 
balaurul şi că nu ne mai găseşte în cuib. 

Apoi puii l-au acoperit pe Mehmet cu aripile lor şi, peste puţin, sosi pasărea uriaşă. Când văzu că 
puişorii ei trăiesc, iar lângă copac se află mort balaurul, începu iar să plângă, însă de astă dată de 
bucurie. 

— Puişorii mei dragi, spuneți-mi cine v-a scăpat de balaur? Cine v-a făcut acest mare bine? 

— Cine să ne scape, decât vânătorul Mehmet. 

— Încotro a plecat, aş vrea să zbor după el şi să-i mulțumesc. 

Pasărea mamă zbură în partea în care i-au arătat puii, dar nu-l găsi pe Mehmet şi se întoarse. 

— Încotro a luat-o? întrebă pasărea din nou. 

— Spre Soare-Răsare. 

Zbură ea spre Soare Răsare, dar nu-l găsi. Mai scrută niţel zarea, dar nu dădu peste nimeni. 

Se-ntoarse şi iar îşi întrebă puii încotro a plecat Mehmet. 

— Dacă-ţi vom arăta pe unde a luat-o, tu sigur că ai să-l înghiţi, îi spuseră puişorii. 

— N-am să-l mănânc, le făgădui mama pasăre. 

Dar vânătorul Mehmet nici n-apucă bine să iasă de sub aripile puilor, că mama făcu deodată hap! 
... ŞI-I înghiţi pe loc. Puişorii începură să plângă, dar mama lor îl scoase afară din cioc mai arătos şi 
mai voinic decât fusese înainte. 

— Vânătorule Mehmet, vorbi pasărea uriaşă, tu mi-ai făcut un mare bine, mi-ai salvat puişorii, 
spune-mi cumva de ai vreo dorință ca să ţi-o îndeplinesc. 

— Nu, zise Mehmet, nu-ţi cer nimic, vreau numai să te întreb ceva. 

— Chiar dacă ai să mă întrebi, la ce are să-ți folosească răspunsul meu? Mai bine iată două pene 
din aripa mea şi, ori de câte ori ai să ai nevoie de ajutorul meu, lipeşte aceste pene una de alta, şi, 
oriunde oi fi, oriunde te-oi afla, eu am să-ţi vin într-ajutor. 

La plecare Mehmet întrebă pasărea dacă nu cumva ştie în ce parte se află ţara frumoasei Anger. 
Pasărea însă nu ştia. Mehmet mulțumi pentru cele două pene şi plecă la tovarăşii săi de călătorie, pe 
care-i lăsase la țărm. În timp ce Mehmet se luptase cu balaurul, în timp ce stăteau de vorbă cu 
pasărea cea uriaşă şi cu puişorii ei, tinerii care rămăseseră pe corabie îşi terminaseră treburile şi 
acum îl aşteptau pe el. Se urcară pe corabie şi iarăşi începură să plutească. Şi, cum era un vânt 
puternic pe mare, călătoriră repede şi după iarăşi câteva zile văzură pe malul mării un peşte mare şi 
lung, care ținea coada în apă, iar cealaltă jumătate dinspre cap o avea pe uscat. 

— Vânătorule Mehmet, auzi el deodată, vino, rogu-te, de mă scapă şi aruncă-mă în apă. Poate 
am să-ți fiu şi eu de folos cândva. 

Apropiară corabia de mal şi cei patruzeci de gighiţi voinici apucară peştele de coadă şi-l aruncară 
în mare. 

— Spune-mi, Mehmet, ai cumva vreo dorință? îl întrebă peştele pe Mehmet. 

— Ce pot să-ţi cer? îi răspunse Mehmet. Cum are să mă ajute pe mine un peşte? 


— Totuşi să ştii că eu am să te scap de la un mare necaz. Ține de la mine doi solzi şi, de câte ori 
vei avea nevoie de mine, tu loveşte aceşti doi solzi şi eu voi veni în ajutorul tău. 

Mehmet luă solzii, se urcă apoi pe corabie şi iar îşi văzu de drum. 

După o călătorie foarte lungă, ajunseră în țara preafrumoasei Anger, ba chiar în oraşul unde 
locuia ea. Acest oraş era vestit pentru oamenii săi foarte darnici şi foarte curioşi. 

S-au minunat mult locuitorii oraşului când au văzut o corabie numai de aur. Se răspândi vestea în 
tot oraşul despre măreţia acestei corăbii. În fiecare zi, în jurul corăbiei se adunau o mulţime de gură- 
cască, care veneau să vadă minunea. Tinerii şi fetele coborâră pe uscat şi plecară să se plimbe prin 
oraş. Mehmet însă nu ieşi nicăieri, ci rămase pe corabie, aşteptând clipa când o va putea răpi pe 
Anger. În timp ce se plimbau prin oraş, tinerii făceau şi cumpărături, plătind de cinci ori mai mult 
pentru fiecare lucru cumpărat. Şi aşa s-a dus vestea corăbiei de aur şi a tinerilor plini de aur până la 
seraiul padişahului. 

Într-o zi, padişahul, neavând ce face, îi spuse împărătesei: 

— Hai să mergem să vedem şi noi corabia cea lăudată şi pe flăcăii cei darnici, să vedem ce fel de 
oameni sunt şi de unde au ei aşa de mult aur, de fac aşa mare risipă şi dau totdeauna mai mult decât 
trebuie. 

— Bine, preamărite padişah, să mergem, îi răspunse împărăteasa. 

S-au urcat într-o trăsură trasă de patru armăsari negri ca noaptea şi plecară spre locul unde se 
oprise corabia. Ajungând aici, se urcară pe corabie şi rămaseră pironiţi locului când văzură toate 
cele de pe corabie. Padişahul se duse în camera flăcăilor, cu care se înveseli straşnic, iar 
împărăteasa veni în camera fetelor, şi luă parte la cânturile şi dansurile lor. Erau veseli cu toții. De 
atâta veselie uitară chiar că trebuie să se întoarcă înapoi la serai. Abia a doua zi, la vremea 
prânzului, sosiră şi ei la palat. Aici, fata lor, Anger, care îi aştepta, ieşi să-i întâmpine, zicându-le: 

— Vai, tată şi mamă, ce s-a întâmplat de ați întârziat atât? 

— Am fost şi noi să vedem corabia cea de aur, care a poposit în oraşul nostru. Şi era aşa de 
minunat acolo totul, de parcă am zis că suntem în rai. Ba am uitat şi să ne întoarcem. 

— Sunt şi eu curioasă să văd corabia, zise fata către părinţi. 

— Du-te, copila mea, plimbă-te şi admiră şi tu corabia cea de aur, îi spuse împăratul. 

Fata nici n-aşteptă să i se spună de două ori. Îşi luă slujnica cu ea, se urcă în trăsură şi mânară 
caii spre corabie. Aici fu întâmpinată cu mare cinste. Prințesa curioasă intră mai întâi în camera 
fetelor. Fu tare încântată de bogăţiile ce le văzu aici, de cântecele şi dansurile fetelor, şi uită să se 
întoarcă la palat. 

Seara, când se întunecă, când luna începu să se oglindească în apele mărilor, Mehmet porunci 
oamenilor săi să pornească corabia şi să apuce drumul spre casă. 

Slujnica, care rămăsese la mal, alergă într-un suflet şi spuse padişahului că prințesa Anger a fost 
răpită. Cum auzi padişahul una ca asta, se înfurie tare şi trimise pe loc în urmărirea fugarilor zeci de 
corăbii. 

Anger, văzându-se răpită, tăcu şi lăsă corabia să-şi vadă de drum. După puţin se furişă din 
camera unde se găsea şi fără să fie zărită de nimeni, aruncă în valurile mării un pieptene pe care-l 
avea la ea. Numai ce atinse pieptenele fundul mării, că se opri pe loc corabia. Dar Mehmet, care 
nicio clipă n-o slăbise din ochi, şi văzuse pieptenele pe care îl aruncase în mare, îşi dete cu părerea 
că pieptenele era vrăjit şi se gândea cum să-l scoată. Atunci îşi aduse aminte de pasărea care îi 
dăruise penele. Le lovi una de alta şi pe loc apăru pasărea cea uriaşă, mama puişorilor. 

— Ce doreşti, stăpâne? îl întrebă ea. 

— Adu-mi, de poţi, de pe fundul mării, pieptenele pe care l-a aruncat acolo frumoasa Anger. 

Pasărea îşi luă zborul şi numai după câteva clipe se-ntoarse cu pieptenele în cioc. Corabia o 
porni din nou. Anger, care între timp se împrietenise cu fata vizirului, o trimise să vadă dacă corabia 
merge ori stă pe loc. Aceasta se-ntoarse şi spuse prințesei că corabia merge mai repede ca înainte. 

Frumoasa Anger ieşi iar din camera sa, se uită în jur şi, crezând că n-o vede nimeni, scoase din 
deget un inel pe care-l aruncă în mare. Corabia se opri din nou. Mehmet văzu şi această ispravă. 


Atunci îşi aduse aminte de solzii peştelui. Îi lovi şi iată că apăru peştele: 

— Ce treabă ai cu mine, stăpâne? îl întrebă pe Mehmet. 

— Frumoasa Anger a aruncat în mare un inel. Cată-l şi adu-mi-l cât poţi de repede. 

Peştele dispăru în apă şi, cât ai clipi din ochi, sosi cu inelul în gură. Mehmet îi mulțumi, luă apoi 
inelul şi-l puse în degete. Corabia o porni iar, de astă dată parcă mai repede. 

Scăpară de urmăritori, trecură de hotarul preafrumoasei Anger şi, cum vântul i-a ajutat la mers, 
se întoarseră cu sănătate în țară. Padişahul zări corabia care se apropia. 

— Vezi, vizirule, îi spuse el credinciosului său, mulțumesc lui Alah că i-a ajutat vânătorului 
Mehmet s-o răpească pe Anger şi să mi-o aducă. Tu spuneai că el nu se va mai întoarce. 

Corabia se opri la mal. Fetele şi flăcăii coborâră de pe corabie şi plecară voioşi pe la casele lor. 
Mehmet o luă pe prinţesă cu el şi o duse padişahului. Padişahului îi plăcu această fată gingaşă şi 
dori s-o ia de nevastă cât mai repede. Dar Anger nu dorea deloc una ca asta. Şi aşa că ea căuta să-l 
amâne pe padişah cu fel şi fel de minciuni. Zilele treceau. Vizirul mai scorni o altă trăsnaie şi veni 
iar la padişah. 

— Luminate padişah, Mehmet iar se laudă că ar putea să-ți aducă pasărea măiastră, pe Zemzer 
din munţii Kap. Pasărea aceasta cântă în şaptezeci şi două de graiuri, are o voce minunată şi desigur 
că te-ar veseli mult. 

Padişahul, auzind şi aceste vorbe, iar porunci ca Mehmet să poftească la palat. 

— Vânătorule Mehmet, îi zise padişahul, mi-a spus cineva că te-ai fi lăudat că poți să-mi aduci 
pasărea Zemzer din munţii Kap, care îmi va lumina cu cântecele sale anii ce îi mai am de trăit. 
Deci, îţi poruncesc ca în patruzeci de zile să mi-o aduci la palat; de nu, unde-ţi stau picioarele îţi va 
sta şi capul. 

Mehmet se întoarse acasă abătut din cale afară. Îi povesti mamei pentru ce fusese chemat la 
palat. 

— Fiule, îi spuse mama, încercarea la care eşti pus acum nu este mai grea şi, dacă ai noroc şi de 
astă dată, ai să sfârşeşti treaba cu bine. O să se termine odată toate aceste chinuri ce se abat pe capul 
tău şi s-or închide gurile rele ce nu ne lasă să trăim în linişte. Tu du-te iar la padişah şi cere-i corabia 
de aur cu care ai adus-o pe Anger, şi mai cere-i patruzeci de voinici. Cu ei vei porni spre munții 
Kap, dar trebuie să fii foarte atent, atunci când te vei apropia de munții Kap, să te uiţi bine la pasăre 
şi, dacă o vezi cu ochii închişi, să nu cumva să te apropii de ea. Dacă însă o găseşti cu ochii 
deschişi, atunci apropie-te de ea şi răneşte-o la o aripă. Pasărea Zemzer de durere nu va mai putea 
zbura, se va roti ce se va roti în înaltul cerului şi, când nu va mai avea puteri, va cădea pe corabia ta. 
Atunci voi o veţi prinde, o veți lega bine şi vă veţi întoarce cu porunca padişahului împlinită. 

Mehmet veni iar la padişah şi-i ceru acestuia cele spuse de mama sa. Având toate pregătirile, 
corabia şi Mehmet plecară, luând calea spre munţii Kap. 

Lungă le fu călătoria aceasta. Plutiră pe mare zile şi săptămâni în şir până ce ajunseră în munţii 
Kap, unde se găsea pasărea. Mehmet coborî de pe corabie şi plecă în căutarea ei. O zări stând cu 
ochii deschişi pe o stâncă. Însemna că doarme. Atunci Mehmet porunci să întoarcă corabia, îşi puse 
puşca la ochi şi trase. Pasărea fu rănită, îşi luă totuşi zborul, dar nu putu ajunge departe, căci căzu 
pe corabie. Mehmet şi cei patruzeci de flăcăi o legară bine şi o porniră din nou spre casă. 

Padişahul iar zări corabia. După ce o traseră la mal, voinicii luară cu ei pasărea cea măiastră şi o 
duseră în faţa padişahului. În numai câteva zile rana pasării se vindecă. Începu să cânte. Şi cânta aşa 
de plăcut, încât toţi cei ce treceau pe lângă ea trebuiau s-o asculte. Cânta şi cântece vesele şi triste. 

Padişahul era mereu nemulțumit. Voia cu tot dinadinsul să ia de nevastă pe Anger, dar fata îl tot 
amâna de azi pe mâine. 

În cele din urmă, ea îi spuse astfel padişahului: 

— Preamărite padişah, dacă doreşti aşa de mult ca să mă iei de nevastă, tu trebuie să te lupți cu 
mine. Dacă eu te voi învinge, am să te omor, iar dacă eu voi fi cea învinsă, atunci chiar a doua zi vei 
începe pregătirile de nuntă. 

— Aşa să fie, precum doreşti tu, preafrumoasă fată. Sunt gata să fac orice pentru tine, îi spuse 


padişahul. 

Începu lupta. Se luptară ei ce se luptară, aşa cum numai voinicii ştiu a se lupta, şi în cele din 
urmă iată că birui Anger. 

Mehmet, auzind despre vitejia fetei şi despre condiţia pusă de ea, veni şi el să-şi încerce puterea. 
Începu de astă dată lupta cu Mehmet. Mehmet, fiind un vânător puternic, care de multe ori cărase în 
spinarea sa urşi şi porci mistreți, fiind şi mai îndemânatic, încheie lupta prin învingerea lui Anger. 
Aşa că ea trebui să-i fie soție. Apoi, Mehmet deveni şi padişah, iar vizirul care mereu îi dorise 
moartea fu aspru pedepsit. Şi se spune că a avut loc o nuntă mare, mare, la care fură invitaţi părinții 
lui Anger, toate păsările cerului, toate vieţuitoarele pădurii şi toți peştii mărilor. lar mama cea 
blândă a lui Mehmet îşi binecuvântă fiul, dorindu-i multă sănătate şi să rămână bun la suflet aşa 
cum fusese până atunci. 


Cum a apărut lupul pe lume 
poveste estoniană 


Ce am să vă povestesc eu acum, dragi copii, s-a petrecut demult, tare demult, îndată după ce 
Dumnezeu a făcut lumea. 

Ei, dar haideţi să nu mai pierd eu vremea în zadar şi să vă spun povestea! 

Îndată ce Dumnezeu a făcut lumea, l-a chemat la sine pe diavol şi l-a întrebat cu glas blând: 

— la spune-mi tu, drace, crezi că am făcut bine ce-am făcut? Crezi, oare, că mările sunt destul de 
adânci, că munţii sunt îndeajuns de înalți şi că animalele mele sunt destul de numeroase? 

— Vai de mine, Doamne! spuse necuratul cu voce mieroasă. Se poate? Cum aş îndrăzni eu, 
netrebnicul de mine, să cred că nu este bine ce-ai făcut Tu? 

— Aşa? îl întrebă Dumnezeu. Eşti mulțumit de toate câte le-am făcut? 

— Mulţumit, Doamne, mulțumit! răspunse dracul, cu un zâmbet prefăcut. Mulţumit, dar totuşi ar 
mai fi ceva! 

— Ce anume? Spune, diavole, spune! 

— Ar mai trebui un animal care să păzească pădurea! exclamă necuratul. 

— Un animal? întrebă Dumnezeu, ridicând din sprâncene a mirare. Ce fel de animal? 

— Un animal care să păzească pădurea, Doamne! răspunse dracul cu un glas mai dulce decât 
mierea. 

— Dar am făcut ursul, care să vegheze asupra pădurii! 

— L-ai făcut, Doamne! zise diavolul, zâmbind cu şiretenie. L-ai făcut, nimic de zis, numai că 
ursul doarme iarna. Eu vreau să fac un animal care să păzească pădurea şi în timpul iernii! 

— Prea bine, fă-l! spuse Dumnezeu. Diavolul îşi frecă palmele de bucurie. De ce? Vă spun 
îndată, dragi copii! Necuratul nu voia să facă un animal care să aibă grijă de pădure, ci o fiară 
nemiloasă, care să mănânce animalele făcute de Dumnezeu! 

Se apucă deci necuratul de treabă şi la adăpostul nopții fură tot ce îi era de trebuinţă pentru a face 
lupul. Munci el ce munci, dar până la urmă izbuti! Ei, toate bune şi frumoase, numai că diavolul nu 
ştia ce să facă pentru a-i da viață lupului. 

De aceea, dădu din nou fuga la Dumnezeu şi îl întrebă: 

— Ce trebuie să fac, Doamne, pentru a da viaţă animalului făcut de mine? 

— Trebuie să te uiţi bine la el şi să spui aşa: 


„Indată ce viaţă vei căpăta, 
Pe diavol îl vei mânca!" 


— Altfel nu se poate, Doamne? întrebă necuratul mai mult în şoaptă. 

— Nu se poate, diavole! îşi băgă necuratul coada-ntre picioare şi se duse la lupul său lipsit de 
viață, pe care-l lăsase la marginea unei păduri dese. Se apropie binişor de fiorosul animal şi spuse 
încet: 


„Indată ce viaţă vei căpăta, 
Pe... Dumnezeu îl vei mânca!" 


Lupul nici măcar nu se clinti din loc. 
Diavolul scrâşni din dinți şi mai încercă o dată: 


„Indată ce viaţă vei căpăta, 
Pe Dumnezeu îl vei mânca!" 


Nimic! Lupul nu se trezea la viaţă şi pace! 

— Ce să fac? Ce să fac? se întrebă diavolul frământându-se şi umblând de colo-colo, de parcă ar 
fi fost un leu prins în cuşcă. 

În cele din urmă, necuratul se lumină la față şi strigă cât îl ţinea gura: 

— Ştiu! Ştiu! Am găsit! Am găsit! 

Fără să mai stea pe gânduri, se urcă în vârful unui munte şi îi strigă lupului: 


„Indată ce viaţă vei căpăta, 
Pe diavol îl vei mânca!" 


Lupul se trezi numaidecât la viaţă şi porni în fugă spre diavol, ca să-l mănânce. Cred, dragi copii, 
că ar fi izbutit să-l sfâşie, însă necuratul avu noroc. Reuşi să se ascundă sub un bolovan. 
Oricum, de atunci, lupul este cel mai mare duşman al diavolului. 


Bătrânul cu suflet bun 
poveste estoniană 


Se zice că ar fi trăit odată, demult, demult de tot, un bătrân şi o bătrână. Erau foarte săraci, bieţii 
de ei! N-aveau decât un bou şi o bucată de pământ, hăt departe, tocmai la marginea pădurii. Şi 
bucata aceea de pământ era atât de mică, încât atunci când cosea iarba ce creştea pe ea, moşneagul 
abia de făcea o căpiţă de fân. 

Dar asta nu era totul. După ce că erau săraci şi abia îşi duceau zilele, veneau animalele din 
pădure şi mâncau din fânul lor, ba uneori se mai şi culcau în el. 

Şi trecea bătrânul zi de zi să-şi vadă căpiţa şt băga de seamă că se făcea din ce în ce mai mică şi 
tare se mai supăra, dragi copii! 

— Ce ne facem? se întreba bătrâna. Ce ne facem? Dacă ne mănâncă sălbăticiunile fânul, la iarnă 
ce-i mai dăm boului nostru? Cu ce îl hrănim? 

— Nu ştiu, zău nu ştiu! zice moşneagul, tot frământându-se. 

Ei, şi cum stăteau ei aşa şi se tot gândeau, iată că-i vine bătrânului un gând: 

— Ştiu ce trebuie să fac! Urc boul în vârful căpiţei, îl ung binişor cu făcură şi să vezi ce treabă 
bună o să iasă! 

— Să urci boul în vârful căpiţei? Să-l ungi cu păcură? se miră bătrâna, neînțelegând nimic. 

— Da, întocmai! spuse moşneagul hotărât. Las! că ştiu eu ce fac! 

Fără să mai stea pe gânduri, bătrânul scoase boul din grajd, îl duse la marginea pădurii, îl urcă pe 
căpița de fân, îl unse binişor cu păcură şi plecă acasă. 


Nu trecu mult timp şi de căpiţă se apropie un iepure, care spuse supărat: 

— Hei, boule! Dă-te jos de-acolo! Asta-i căpiţa în care obişnuiesc eu să mă odihnesc câteodată! 

Boul nici nu-l luă în seamă, aşa că iepuraşul se supără şi-i sări în spinare. Mare greşeală, căci 
rămase lipit de boul uns cu păcură. 

Ei, dragi copii, şi cum stătea iepurele-aşa lipit de bou şi nu mai scotea nici măcar o vorbuliță, iată 
că se apropie de căpiță o vulpe. Se uită la bou, se uită la iepure şi începu să strige: 

— Măi, daţi-vă Jos de-acolo! Asta-i căpița mea! Aici mă odihnesc eu uneori, mai ales după ce 
sunt nevoită să umblu mult ca să găsesc ceva de mâncare. 

Cum boul şi iepurele nu se clinteau, cumătră vulpe, hop, pe spinarea boului. Ce să mai lungesc 
vorba? Rămase şi vulpea lipită de boul uns cu păcură. 

Pe la ceasul amiezii, iată că se apropie de căpiţă un lup fioros. Cum zăreşte boul, iepurele şi 
vulpea, strigă cât îl ținea gura: 

— Daţi-vă jos de pe căpiță! Daţi-vă Jos numaidecât! Asta-i căpiţa mea! Dorm pe ea când şi când, 
mai ales după ce alerg mult prin pădure şi sunt ostenit. 

Boul, iepurele şi vulpea nici nu se clinteau de la locul lor, aşa că lupul, hop, pe spinarea boului. 
Ei, ce să vă mai spun eu? A rămas şi lupul lipit de boul uns cu păcură. 

Către seară se apropie de căpiță un urs şi cum zări cele patru animale cocoțate pe căpiță, mormăi 
nemulțumit: 

— Hei! Daţi-vă jos de pe căpiță, până nu mă supăr! Ce vă trece prin cap? Asta-i căpița mea! 
Dorm pe ea atunci când mă cuprinde oboseala umblând după fragi şi mure. 

Pentru că boul, iepurele, vulpea şi lupul nu se mişcau din loc, ursul a sărit şi el în spinarea boului 
ŞI... ați ghicit! A rămas lipit de boul uns cu păcură. 

A doua zi, când a venit să vadă căpiţa, bătrânul nu şi-a putut crede ochilor şi s-a dus glonţ acasă. 

Când 1-a povestit babei cum stăteau lucrurile, aceasta l-a îndemnat: 

— l-aţi cuțitul cel mare şi omoară numaidecât animalele alea! Doamne! O să mâncăm came de 
iepure şi de urs! O să-mi fac o căciulă din blana vulpii, iar din blana lupului o să-mi fac un cojocel 
de toată frumuseţea! 

Moşneagul îşi luă, într-adevăr, cuțitul şi porni spre căpița lui de fân, cântând: 


„Cuţitul mi l-am ascuţit cu grijă, încetişor 
Fiarele ce s-au lipit de bou îndată le omori" 


Cânta bătrânul de zor şi cum îl văzu că se apropie de căpiță, ținând în mână cuțitul, iepurele 
începu să strige: 

— Nu mă omorî, omule, nu mă omorî! Dacă mă laşi în viață, am să-ți aduc varză! Multă, multă 
varză am să-ţi aduc! 

Auzindu-l aşa, moşului i se făcu milă de iepure, îl desprinse cu chiu, cu vai de pe spinarea boului 
şi îl lăsă în viaţă. 

— Nu-mi lua viaţa, omule, nu-mi lua viața! se tângui vulpea. Am acasă trei pui mici, care mă 
aşteaptă! Fie-ţi milă de mine şi n-are să-ți pară rău! Am să-ţi aduc o mulţime de găini! 

Fără a se gândi la făgăduiala vulpii, bătrânul o desprinse de spinarea boului, căci i se făcuse milă 
de ea. 

— Nu mă omori, nu mă omori! urlă lupul tremurând de spaimă la vederea cuțitului. Dacă mă laşi 
în viață, am să-ţi aduc o mulţime de oi! 

Auzindu-l aşa, moşului i se făcu milă de cumătrul lup, îl desprinse cu chiu, cu vai şi pe acesta de 
spinarea boului şi îl lăsă în viaţă. 

Nu mă omorî, omule, nu mă omori! mormăi şi ursul înfricoşat. Dacă mă laşi în viaţă, am să-ți 
aduc miere! foarte multă miere! 

Bătrânului 1 se făcu milă şi de Moş Martin şi-l lăsă să plece liniştit la treburile lui. 

Îşi luă omul boul şi porni încetişor la drum. 


Când moşneagul ajunse acasă cu mâna goală şi îi povesti cele întâmplate, bătrâna începu să-l 
mustre: 

— Rău ai făcut! foarte rău! Uneori făgăduielile sunt vorbe-n vânt! Ehei! Ce ştii tu? 

— Ştiu că e bine să ai milă de orice ființă de pe Pământ! răspunse bătrânul. Binele făcut e 
întotdeauna răsplătit. 

Nici nu sfârşi moşneagul vorba, că se auziră nişte bătăi în uşă. 

— Cine-i acolo? întrebă numaidecât bătrânul. 

— Eu, iepurele! veni îndată răspunsul. i-am adus ce ţi-am făgăduit. 

Deschise omul uşa şi urecheatul intră numaidecât, aducând cu sine un sac mare cât toate zilele, 
plin cu varză. 

Mult se mai bucurară bătrânii şi după ce iepurele plecă, moşul îi spuse babei: 

— EFi! Ai văzut? 

Bătrâna nu scoase niciun cuvânt. Se mulţumi să tacă mâlc. 

Peste puţină vreme veni şi vulpea, aducând găini aşa cum făgăduise. 

Ce credeţi, copii? Lupul şi ursul s-au ţinut de cuvânt? 

Bineînţeles că da! A adus lupul oi o mulțime şi ursul a venit cu faguri de miere în spinare. 

Ce să vă mai spun eu? Ce s-o mai lungesc? Bătrânii n-au mai dus niciodată lipsă de nimic şi, 
dacă nu au murit, mai trăiesc şi acum. 


Răsplata lui Dumnezeu 
poveste estoniană 


Ceea ce vă vot povesti eu acum, dragi copii, s-a petrecut demult, pe vremea când Dumnezeu lua 
chip de om şi cobora pe Pământ pentru a-i pedepsi pe cei răi şi pentru a-i răsplăti pe cei buni. 

Ei, dar hai să nu mai lungesc vorba şi să vă spun povestea! 

Într-o bună zi, Dumnezeu luă chip de moşneag îmbrăcat în haine ponosite şi porni prin lume. 
Cum mergea El aşa, iată că văzu oameni petrecând şi îi întrebă: 

— Ce este aici? Pentru ce vă veseliți? 

— Aici e o nuntă, moşneagule! răspunse naşul mare. 

— Dacă-i aşa, daţi-mi şi mie ceva de mâncare şi de băut, căci mă chinuie foamea şi setea! spuse 
„bătrânul”. 

— Vezi-ţi de drum! îi strigă naşul mare. N-o să petrecem cu toţi nevoiaşii care nu au ce bea şi ce 
mânca! 

— Lasă-l să mănânce şi să bea! spuseră mirii într-un glas. 

— Nici vorbă! zise naşul tăios. Să plece! Să pleci numaidecât de-aici, moşule! Nu vreau să te 
mai văd în ochi, că-mi strici tot cheful. 

Plecă Bunul Dumnezeu şi după ce merse o vreme, ajunse la o căsuță sărăcăcioasă şi bătu sfios la 
ușă. 

Îi deschise o femeie, care îi zâmbi cu bunătate şi îi spuse cu glas blând: 

— Pofteşte, drumețule, pofteşte! Stai Jos, că oi fi ostenit! 

Intră „bătrânul” şi se aşeză pe un scăunel fără spătar, înaintea unei mese din lemn. Un copilaş se 
apropie şi îl privi cu ochi mari, iar „moşneagul” îl mângâie cu blândeţe. 

Nu trecu mult şi femeia îi puse înainte o cană cu apă şi o bucată de pâine, zicând: 

— Să mă ierți că nu-ți pun înainte bucate alese, dar sunt văduvă şi în afară de copilul ăsta, pe 
care-l vezi, n-am pe nimeni. Noroc cu vaca din grajd că dă lapte şi am cu ce-mi hrăni băiatul. 

— Vai, dar mi-e tare foame! se tângui „bătrânul”. Mă tem că n-am să mă satur doar cu pâine! 
Ce-ar fi să tai eu vaca şi să frigem o bucată de carne? 

Se gândi văduva, se frământă şi în cele din urmă spuse: 

— Fie! Nu mă lasă inima să văd cum te chinuie foamea! Du-te în grajd şi taie vaca! 


Se duse „moşneagul” în grajd şi făcu toate cele de trebuinţă. 

După ce mancă pe săturate, Dumnezeu îi spuse văduvei: 

— [a picioarele vacii şi pune-le în grajd, câte unul în fiecare colţ. 

Aşa făcu femeia şi când se întoarse din grajd, „bătrânul” îi spuse: 

— E nuntă mare aici, în sat. Pe tine nu te-au poftit? 

— Cine ar pofii la nuntă o văduvă săracă precum sunt eu? zise femeia zâmbind cu amărăciune. 

Dumnezeu se ridică de la locul său, spunând: 

— Ai inimă bună şi lucrul ăsta îți va aduce mult bine! Eu trebuie să pornesc la drum. 

— Mergi cu bine! spuse văduva, petrecându-l până la uşă. 

Dumnezeu se duse în mijlocul nuntaşilor şi îi spuse naşului: 

— Pentru că eşti nemilos şi rău precum un lup, în lup să te prefaci, iar voi, mirilor, care aţi avut 
mila de un bătrân şi aţi vrut să-l ospătaţi cum se cuvine, nu veți duce niciodată lipsă de nimic! 

Şi cum a vrut Dumnezeu, aşa s-a întâmplat. Naşul mare s-a prefăcut în lup, a fugit în pădure şi n- 
a mai ştiut nimeni nimic de el. Mirilor nu le-a lipsit niciodată nimic. Au dus un trai fericit şi 
îmbelşugat. 

Ei, dragi copii, dar eu nu am sfârşit povestea. 

Când s-a lăsat seara, văduva şi-a pus băiețaşul în pătuţ, l-a vegheat până ce a adormit şi apoi a 
vrut şi ea să se culce. Nu a putut adormi însă. Se gândea mereu la văcuţa ei, care fusese atât de 
blândă şi bună. 

După o vreme îşi aduse aminte că „drumețul” îi ceruse să ducă picioarele vacii în grajd şi să 
pună câte unul în fiecare colț. Neputându-şi închipui de ce îi ceruse „străinul” aşa un lucru ciudat, 
văduva se duse numaidecât în grajd şi... minune! Acolo se aflau patru vaci mari şi frumoase. 

Ei! Ce să mai lungesc vorba în zadar? Mă voi mulțumi a vă spune doar că văduva cu suflet bun 
nu a mai dus niciodată lipsă de nimic, pentru că vacile ei dădeau atâta lapte, încât putea vinde şi 
altora şi... nu ştiu cum se face, dar vaci ca ale ei nu găseai să fi bătut Pământul în lung şi-n lat. 


Vânătorul cel istet 
poveste estoniană 


Spun bătrânii că ar fi trăit în Estonia un vânător, care nu se temea nici măcar de dracul. Nu 
credeți? Staţi un picuţ, că vă spun numaidecât povestea lui! 

Vânătorul ăsta care nu se temea de nimeni şi de nimic trăia singur-singurel într-o căsuţă de la 
marginea pădurii. 

Era tânăr şi frumos vânătorul şi, pe lângă toate astea, era şi harnic. Nu stătea o clipă. 

Şi, într-o zi, pentru că nu prea avea ce face, luă nişte plumb, pe care-l găsise cine ştie pe unde, îl 
puse într-o oală veche şi aşeză oala deasupra focului. Vroia să-şi facă din plumbul acela nişte alice. 

Şi cum stătea el aşa, aşteptând să se topească plumbul, iată că de unde, de neunde apăru aşa, pe 
nepusă masă, un drac. Trebuie să vă spun că dracul ăsta era tare prost şi pe cât era de prost, pe atât 
era de mare şi de urât, ba pe deasupra avea nişte coarne lungi, lungi, cât o zi de post. 

Îndată ce se văzu faţă-n față cu omul nostru, diavolul îi spuse: 

— Bine te-am găsit, omule! Ce-ai pus în oala aceea? 

— Bine-ai venit, diavole! răspunse vânătorul, gândindu-se cum să scape de necuratul şi cum să-l 
tragă pe sfoară. 

— Ei! exclamă dracul. Nu-mi spui şi mie ce-ai în oală? Ce-i? Vrei cumva să mă superi? 

— Să ie supăr? întrebă vânătorul la rândul său. Nu mi-a trecut prin cap asemenea lucru. Uite, îți 
spun! Am acolo o fiertură numai "bună pentru ochi! 

— Ha! Ha! Ha! râse diavolul cu răutate. Te-a lăsat vederea! îţi trebuie leacuri ca să vezi! Ha! Ha! 
Ha! 


— Nu mai râde! îi spuse omul nostru. Nu am nimic, văd foarte bine, numai că fiertura aceea mă 
ajută să zăresc până hăt, departe! 

— Aşaaa? se minună diavolul. 

— Aşa! exclamă vânătorul. Dacă-ţi pun în ochi doar câteva picături din fiertura aceea ai să 
zăreşti la o depărtare de o mie de paşi. Vezi tu, eu nu sunt un om oarecare, ci un mare vraci. Am 
făcut fiertura asta din nişte ierburi de leac numai de mine ştiute! 

— Vreau şi eu să văd la o mie de paşi! Vreau şi eu să văd la o mie de paşi! strigă necuratul cât îl 
tinu gura. Pune-mi şi mie fiertură fermecată-n ochi. Hai, hai, pune-mi! 

— Eşti gata să plăteşti pentru asta? întrebă „marele vraci”. 

— Cum de nu? Plătesc! răspunse diavolul. 

— Oricât? 

— Oricât! se învoi necuratul. 

— Prea bine, spuse vânătorul după ce se gândise preţ de-o clipă cât să-i ceară diavolului. Ia 
pălăria asta a mea, du-te unde ştii, umple-o cu galbeni, vino cu ea aici şi după aceea mai stăm de 
vorbă! 

— Prea bine! zise dracul, dar spune-mi şi mie cum te cheamă, că nici măcar numele nu ţi-l ştiu. 

— Mă cheamă Eu! răspunse vânătorul nostru. 

— Mai rar aşa nume! exclamă diavolul, scărpinându-se-n barbă. 

— Nu te mai gândi atâta la numele meu şi grăbeşte-te până ce nu mă răzgândesc! îl zori 
vânătorul. 

— Mă întorc numaidecât! spuse necuratul, luând pălăria „vraciului”. 

Într-adevăr, diavolul se întoarse cât ai bate din palme şi spuse: 

— Am venit! Uite, pălăria ta-i plină-ochi cu galbeni. Ei? 

Omul nostru puse pălăria plină cu aur într-un colţ şi îi porunci diavolului: 

— Întinde-te pe masă! 

— De ce? întrebă necuratul. 

— Trebuie să te leg! îl lămuri omul. 

— Să mă legi? 

— Da! Trebuie să-ţi pun în ochi câteva picături din fiertura abia luată de pe foc. S-ar putea să te 
ardă un pic şi să sari cât colo. Te leg pentru că nu trebuie să te mişti. Picăturile de fiertură trebuie să 
pătrundă în ochi. Ai priceput? 

— Am priceput! spuse diavolul. Hai, leagă-mă! 

Fără să mai stea pe gânduri vânătorul îl legă fedeleş, spunând: 

— Să nu te mişti! 

— Nu mă mişc, dar hai odată! Nu mă mai fierbe atâta! îl zori necuratul, dornic să vadă la o mie 
de paşi. 

Fără a mai sta pe gânduri, omul nostru îi turnă diavolului plumbul topit drept în ochi. 

Începu să urle necuratul ca din gură de şarpe şi pentru că avea dureri cumplite ieşi aşa, cu masă 
cu tot din casa vânătorului şi începu să alerge încotro îl purtau paşii. 

În cele din urmă, auzindu-l, fraţii lui veniră tocmai din fundul iadului, şi văzând în ce hal era, îl 
întrebară: 

— Cine ţi-a făcut asta? Cine a îndrăznit să te nenorocească? 

— Eul! 

— EI, dacă ţi-ai făcut rău cu mâna ta, nu te mai văicări! spuse unul dintre fraţii diavolului nostru. 

Ei, dragii mei! Dracul care îndrăznise să intre în casa vânătorului nostru le spuse fraţilor săi că 
Eu era un om, un vraci iscusit. L-au căutat diavolii, ce-i drept, căci voiau să se răzbune pe vraci. Eu, 
care le nenorocise fratele, numai că... nimeni nu auzise vreodată de un vraci care să se numească 
Eu. 


Cum? Ce m-aţi întrebat? Ah! Vreţi să ştiţi ce a mai făcut vânătorul nostru? Vă spun, vă spun 
îndată! S-a căsătorit cu o fată frumoasă şi au trăit amândoi fericiți până la adânci bătrâneţe şi, dacă 
n-au murit, mai trăiesc şi acum. 


Fluieraşul fermecat 
poveste estoniană 


A fost odată ca niciodată, că dacă n-ar fi fost, nu s-ar fi povestit. A fost odată ca niciodată, un 
băiat pe nume Johann, care n-avea pe nimeni pe lume, căci părinţii îi muriseră când era mititel. 
După ce se întâmplă nenorocirea asta, îl luă în grijă o bătrână care era săracă, dar avea un suflet 
bun. Îndată ce Johann se făcu mare, bătrâna îi spuse: 

— Băiete, eu te-am crescut aşa cum am putut şi cum m-am priceput. Vezi bine că bogată nu-s. 
Dacă aş fi, nu te-aş trimite în lume, că am avut grijă de tine de când ţi-ai pierdut părinții şi îmi eşti 
drag ca lumina ochilor. 

Aşa că Johann îşi luă ziua bună de la bătrână şi plecă în lume. Merse el ce merse şi ajunse la 
gospodăria unui țăran avut, care îl tocmi văcar. 

Era mulțumit Johann al nostru, căci ţăranul se purta cu el cât se poate de bine. Numai când şi 
când îl prindea dorul de părinți şi de bătrâna care îl crescuse şi atunci devenea foarte trist. 

Într-o zi, când ieşi cu vacile la păscut, se aşeză pe malul unui râu şi simţi cum tristeţea şi dorul 
pun iar stăpânire pe inima lui. Şi cum stătea el aşa şi se gândea la bătrână şi la părinţi, iată că din 
undele cristaline ale râului ieşi o făptură. Părea a fi o fată frumoasă, dar nu era, căci se întrupase 
chiar din apă. 

Când o văzu, Johann tresări speriat, dar făptura cea frumoasă îi spuse cu glas blând: 

— Nu te speria, căci n-am să-ți fac niciun rău! Dimpotrivă, am să te-ajut! 

— Să mă ajuţi? se minună băiatul. 

— Da, întocmai! Eu sunt stăpâna acestor locuri şi, pentru că ştiu ce este în sufletul tău, am să-ţi 
dau ceva, care să-ți mai aline dorul de părinții tăi şi de bătrâna care te-a crescut. Uite, ia fluieraşul 
ăsta! De fiecare dată când vei cânta, sufletul ți se va umple de bucurie şi toate vieţuitoarele care vor 
auzi sunetele dulci ale fluierului vor dansa şi se vor înveseli. Doar un lucru aş vrea să te rog. 

— Care? întrebă Johann, nevenindu-i încă să creadă ce 1 se întâmpla. 

— Să nu spui nimănui de unde ai fluierul! Făgăduieşti? 

— Făgăduiesc, răspunse băiatul, luând fluierul din mâna zânei, căci, uitasem să vă spun, dragii 
mei, făptura aceea, care s-a întrupat din unda cristalină a apei era o zână bună. 

Cât ai bate din palme Johann se văzu din nou singur cu vacile. Nu-i venea să creadă că totul se 
petrecuse aievea şi se uita când la fluier, când la apele limpezi ale râului. 

Abia după o vreme băiatul spuse încet, ca pentru sine: 

— [a să cânt eu un picuţ din fluier, să văd ce se întâmplă. 

Zis şi făcut! 

Începu Johann să cânte şi... minune! Vacile începură să danseze de mama focului şi băiatul se 
simţi cuprins de o adâncă linişte. Nu-l mai ardea dorul de bătrână şi de părinţi, nu mai avea niciun 
fel de griji. 

Îndată ce ajunse în curtea stăpânului, duse vacile-n grajd, dădu fuga în odaia lui, puse fluieraşul 
cu grijă sub pernă şi adormi îndată. 

A doua zi se duse iar, ca de obicei, cu vacile stăpânului la păscut şi după ce se asigură că nu era 
țipenie de om prin preajmă, începu să cânte din fluieraşul fermecat. 

Vacile dansară iar de mama focului şi băiatul simţi din nou cum îi pătrunde liniştea în suflet. 

Ei, dragii mei, lucrurile mai merseră aşa ceva vreme, până ce țăranul prinse de veste că vacile lui 
slăbiseră din cale-afară. Le puteai număra coastele, zău aşa! 

Tocmai de aceea îl chemă la sine pe Johann şi îl întrebă: 


— Când le duci la păscut, vacile mele mănâncă? 

— Mănâncă, stăpâne! răspunse Johann. 

— Eşti sigur? stărui ţăranul. 

— Sigur, stăpâne! 

— Atunci, spune-mi şi mie de ce au slăbit aşa! exclamă țăranul. 

„Pentru că dansează cât e ziulica de lungă!” gândi Johann, dar tăcu mâlc. Doar îi făgăduise zânei 
că nu va spune nimănui nimic despre fluieraşul fermecat. 

Văzându-l pe băiat că tace chitic, ţăranul se gândi că îi ascunde ceva şi îşi puse în gând să-l 
urmărească a doua zi. 

În ziua ce-a urmat Johann plecă iar, ca de obicei, cu vacile la păscut. Nici măcar nu bănuia că 
stăpânul lui se ţine după el. 

Când văzu că Johann lasă vacile să pască în voie şi se aşază pe malul apei, ţăranul se ascunse 
binişor în dosul unor tufişuri şi aşteptă să vadă ce se întâmplă... 

Nu se văzu nevoit să aştepte prea mult. Johann începu să cânte din fluieraş, iar vacile începură să 
danseze. 

Tăranului nu-i venea să-şi creadă ochilor. Oare era cu putinţă ceea ce vedea? Se frecă bietul om 
la ochi şi se tot uită la vacile lui cum dansau. Apoi aşa, deodată începu să danseze şi el. Nu voia, dar 
picioarele nu îi dădeau ascultare. Nu voiau să se oprească şi pace! 

„Doamne, Dumnezeule!” gândi ţăranul. „Doamne, Dumnezeule, ce mă fac eu acum? Trebuie să 
plec! Trebuie să mă duc acasă.” 

Zis şi făcut! 

Țăranul nostru porni dansând spre casă şi numai după ce sunetele dulci ale fluieraşului fermecat 
nu se mai auziră, picioarele omului se opriră locului. 

Țăranul răsuflă uşurat şi spuse încet, ca pentru sine: 

— Acum pricep eu de ce au slăbit vacile mele! fluierul lui Johann e vrăjit! 

Seara, după ce băiatul se întoarse cu vacile, țăranul îl chemă la el şi îi spuse cu glas blând: 

— Stai jos, Johann. Acum ştiu de ce slăbesc vacile mele. Slăbesc, pentru că dansează atunci când 
aud fluierul tău. Şi eu am dansat, fii pe pace! 

— Bine, dar eu... Stăpâne, ştii... Eu... spuse Johann speriat. 

— Să nu-ţi fie teamă! îl linişti țăranul. Nu voi spune nimănui taina ta! îl ştii pe Pieter, vecinul 
meu, care-i din cale-afară de bogat şi nemaivăzut de zgârcit? 

— ÎI ştiu, stăpâne, răspunse Johann. ÎL ştiu, dar ce-ai de gând să faci? 

— Să pun cu el un rămăşag! răspunse țăranul, râzând. Dacă toate vor merge aşa cum gândesc eu, 
o să ne îmbogățim amândoi! Uite, o să îi spun că tu cânţi atât de frumos la fluier, încât toate fiinţele 
care te aud cântând dansează chiar şi fără voia lor. Bineînţeles că nu o să mă creadă şi atunci o să 
fac prinsoare pe o mie de galbeni că lucrurile stau întocmai precum spun eu. Banii ăştia o să-i 
împărțim şi aşa o să ne îmbogăţim amândoi. Ce spui? 

— Ce să spun stăpâne? replică Johann. Fă dumneata cum crezi că este mai bine. 

Țăranul nostru îşi frecă mâinile, zâmbind pe sub mustață şi se puse pe treabă. Îi povesti lui Pieter 
cât de frumos cântă Johann la fluier şi îi mai spuse că toate viețuitoarele dansează îndată ce-l aud 
cântând. 

Vecinul nu-l crezu şi atunci țăranul nostru întrebă: 

— Pui rămăşag că lucrurile stau întocmai precum îţi spun? 

— Pun! răspunse Pieter hotărât. 

— Pe o mie de galbeni? 

— Pe o mie de galbeni! Mâine seară să vii la mine împreună cu Johann! zise Pieter, zâmbind cu 
neîncredere. Da' vezi să-şi aducă şi fluierul! 

În seara ce-a urmat, țăranul nostru s-a dus împreună cu Johann la Pieter. 

Cum l-a văzut pe băiat, Pieter a strigat: 

— la cântă, băiete! Să văd şi eu dacă încep a dansa fără să vreau. 


Johann duse la gură fluieraşul pe care îl primise de la zână, iar Pieter şi țăranul nostru începură 
să danseze îndată. 

— Fi, drăcie! exclamă Pieter. E întocmai precum ai spus, vecine! 

— Dai cei o mie de galbeni făgăduiți? 

— Dau, spuse Pieter cu jumătate de gură. Dau, numai rogu-te spune-i lui Johann să nu mai cânte. 

— Opreşte-te Johann! Te rog, opreşte-te! zise ţăranul şi băiatul încetă să mai cânte. 

— Aduci galbenii? întrebă ţăranul, văzând că vecinul său se cam codea. Dacă nu-i aduci, să ştii 
că eu plec acasă şi-l las pe Johann aici, să-ţi cânte din fluier. 

— Ah, nu! Să nu faci asta, vecine! Nu mai am poftă să dansez! strigă Pieter şi aduse galbenii 
făgăduiți cât ai clipi. 

Țăranul se ținu de cuvânt şi îi dădu lui Johann jumătate din aurul primit de la Pieter, iar băiatul îi 
mulțumi frumos, îşi luă ziua bună şi plecă fericit. 

Mai întâi se opri pe malul apei şi îi mulțumi zânei care-i dăruise fluieraşul fermecat. Apoi se 
duse glonţ acasă la bătrâna care-l crescuse. 

Ce să mai spun, dragi copii? Cuvintele mele nu pot descrie bucuria bătrânei când îl văzu pe 
Johann în pragul căsuţei ei şi află că băiatul se umpluse de galbeni. 

Mulţi îl pizmuiau, pentru că se îmbogăţise iute, dar lui Johann nu-i păsa de ei. 

Nimeni nu era mai fericit ca el. Unde mai pui că, dacă se întrista, se putea duce oricând pe malul 
râului şi putea cânta din fluieraşul lui fermecat, ca să uite de toate necazurile şi de supărări. 


Nuieluşa fermecată 
poveste estoniană 


Odată, demult, pe vremea când omul pricepea graiul tuturor animalelor, pomilor şi florilor, un 
țăran pe nume Jaan se duse în pădure sa taie un copac. Era foarte frig şi nu avea lemne de foc pentru 
a se încălzi. 

Era posomorât țăranul, căci avea o nevastă cicălitoare. Cât era ziulica de lungă i se auzea gura si 
vorbea neîncetat de când se scula si până se culca. 

Şi-atunci când plecase omul în carul tras de bot, adusese grijă să strige după el: 

— Să nu îndrăzneşti să vil acasă fără lemne de foc! Să nu vii cu mâna goală, că nu ştiu ce-ţi fac! 
O să fie val de capul tău! 

Ajunse Jaan al nostru la marginea pădurii, luă securea, coborî din car şi porni să caute un copac, 
pe care să-l tale. 

Se uită el în stânga, se uită el în dreapta, parcă-l era şi milă de mestecenii falnici, care-l 
înconjurau. 

În cele din urmă se hotărî. Trebuia să taie un copac. Altfel nu va avea linişte cu nevasta lui cea 
pisăloagă! 

Se apropie de un mesteacăn vârstnic şi uscat şi ridică securea, dar tocmai când să lovească, 
bătrânul copac îl spuse încet: 

— Nu mă doborî, omule! Rogu-te, nu mă dobori! Sunt în vârstă şi am rude multe. Dacă mor, or 
să mă jelească toate! Foarte multă tristeţe o să aduci neamului meu! 

Omul nostru era foarte bun la suflet. Tocmai de aceea i se făcu milă de bătrânul mesteacăn şi 
porni mal departe. 

Găsi un copac nici prea tânăr, dar nici prea bătrân şi ridică securea, însă tocmai când să lovească, 
mesteacănul îl spuse în şoaptă: 

— Nu mă doborî, omule! Tare mult te rog să nu mă dobori! Sunt în floarea vârstei şi ți-oi spune 
drept că aş mai vrea să trăiesc! Unde mai pui că în crengile mele se adăpostesc păsărelele. Dacă mă 
tai pe mine, unde o să-şi mai facă ele cuib? 


V-am spus deja, dragi copii, că Jaan avea un suflet bun. Tocmai de aceea îl cuprinse iar mila şi 
porni mai departe, pe cărarea din pădure. 

Se opri înaintea unui mesteacăn tânăr şi ridică securea, dar când să lovească, iată că auzi un glas 
subțire, ca de copil: 

— Nu mă doborî, omule, nu mă dobort! Fie-ţi milă de mine! Sunt tânăr! precum vezi, trunchiul 
meu este subțire de tot! Gândeşte-te că sunt doar un copil! Ai fi în stare să omori un copil? 

Auzind aşa, Jaan se lăsă păgubaş. 

— Nu-mi pasă ce are să spună cicălitoarea aia de nevastă-mea, spuse omul încet, ca pentru sine. 
Dacă vrea lemne, n-are decât să vină în pădure şi să taie ea copaci! Eu nu mă-ndur s-o fac! 

Ei, şi cum mergea el aşa pe cărare, îndreptându-se spre carul său, pe care-l lăsase la marginea 
pădurii, ce credeți că s-a întâmplat, dragii mei? 

I-a ieşit înainte un bătrân înalt, cu barbă mai albă ca neaua, care purta o pălărie şi nişte haine ce 
păreau a fi făcute din scoarță de copac. 

Bietul Jaan se sperie de moarte, dar bătrânul îi spuse cu glas blând: 

— Să nu-ți fie teamă, om bun! N-am să-ţi fac niciun rău. Dimpotrivă, am să-ți fac un bine pentru 
care-mi vei mulțumi toată viaţa. 

— Îţi mulţumesc de pe acum, bunicuţule! spuse Jaan după ce îi mai veni inima la loc. Îţi 
mulțumesc, dar nu merit nimic. 

— Ba meriti! îl contrazise bătrânul cu barba ca zăpada. Mi-ai cruțat copiii! 

— Copiii? întrebă omul nostru uimit. Cum adică ţi-am cruțat copiii? 

— Eu sunt Duhul Pădurii şi toți copacii pe care-i vezi în jurul tău sunt copiii mei. 

— Aşa? Acum pricep cum stau lucrurile! exclamă Jaan. 

— Prea bine! Uite, pentru că nu ai tăiat niciun copac şi pentru că ai suflet bun, eu am să-ţi 
dăruiesc o nuieluşă. Vezi că ea arată ca o nuia oarecare, dar să ştii că este fermecată. Atâta vreme cât 
o porţi cu tine, tot ce-ţi vei dori se va îndeplini. Te-aş ruga totuşi să nu-ţi doreşti lucruri din cale- 
afară de scumpe sau mai ştiu eu ce lucruri nebuneşti, că n-o să-ţi fie bine. Dacă eşti cumpătat, îţi va 
merge din plin toată viaţa. Taina nuieluşei nu trebuie să o ştie decât cei ce-ţi sunt apropiaţi. Ai 
înțeles? 

— Am înţeles! spuse Jaan şi îndată ce rosti aceste cuvinte, bătrânul dispăru. 

Se duse omul nostru acasă şi, cum ajunse, îl şi luă nevasta la rost: 

— Neisprăvitule ce eşti! N-ai adus lemne! Cu ce o să ne încălzim noi acum? Of, of, Doamne! Ce 
te-aş mai bate, dacă aş putea! 

Jaan strânse nuieluşa-n mână şi şopti în barbă: 

— Ar fi mai bine să te baţi pe tine însăţi! îndată femeia începu să-şi dea palme. Se lovea peste 
obraji, peste gură şi peste cap de ai fi zis că ea însăşi este cel mai mare duşman al ei, zău aşa! 

Văzând aşa, Jaan i-a spus soţiei sale, râzând cu poftă: 

— Vezi ce păţeşti dacă îmi vorbeşti urât şi vrei să-mi faci rău? Cred că ar fi mai bine ca de-acum 
înainte să vorbeşti mai puţin şi... mai frumos! 

Se spune, dragi copii, că de atunci viaţa lui Jaan s-a schimbat întru totul. Soţia nu-l mai cicălea şi 
îi mergea cât se poate de bine. Păi cum altfel? Doar avea nuieluşa fermecată! Dacă voia să îi fie arat 
ogorul, îi şoptea nuieluşei: 

— Pământul să-mi fie arat! 

Nici nu apuca să rostească aceste vorbe, că zeci de cârtițe se puneau pe treabă. 

Odată, povestesc bătrânii că şi-ar fi dorit un grajd nou. Vreme de trei zile şi trei nopţi au muncit 
harnicele furnici ca să dărâme grajdul vechi şi să înalțe altul în locul lui. 

Ei, după cum vă spuneam, dragi copii, lui Jaan îi mergea foarte bine şi poate că nu ar fi avut 
niciodată vreun necaz dacă nevasta lui nu ar fi aflat taina nuieluşei. 

A făcut ea ce-a făcut şi Jaan i-a povestit cum l-a întâlnit pe Duhul Pădurii, în sfârşit, i-a spus tot, 
tot, tot! 

Asta nu ar fi fost nimic dacă femeia nu s-ar fi apucat să-i povestească totul unei vecine... 


Ştiţi voi cum se întâmplă, dragi copii! Vorba se răspândeşte mai iute ca vântul! Aşa se face că de 
nuieluşa fermecată află un țăran bogat. Şi pentru că era vecin cu Jaan, nu i-a fost deloc greu să-l 
pândească timp de câteva nopți la rând, ca să vadă unde pune omul nuieluşa când se culcă. În cele 
din urmă văzu că în fiecare seară Jaan aşeza cu grijă nuieluşa lângă pat. 

Bogătaşul se duse iute în pădure, rupse o nuieluşă care semăna celei pe care o avea Jaan şi 
aşteptă cu răbdare. 

Îndată ce se lăsă noaptea, bogătaşul intră tiptil în casa lui Jaan, fură nuieluşa fermecata şi o puse 
în locul ei pe cea pe care o luase din pădure. 

A doua zi, vecinul strânse nuieluşa în mamă şi spuse: 

— Vreau averi nenumărate, vreau pământuri, vreau palate! 

Abia rostise omul cuvântul „palate”, când văzu că nuieluşa se aprinsese şi odată cu ea începuse 
şi el să ardă. 

Speriat de moarte, bogătaşul dădu fuga la Jaan şi îi spuse: 

— lartă-mă, vecine! Ți-am furat nuieluşa şi mi-am dorit averi, pământuri şi palate, ca un 
nesăbuit ce-am fost! 

Fără să mai stea pe gânduri, Jaan scoase câteva găleți de apă din fântână şi stinse flăcările care-l 
cuprinseseră pe bogătaş. 

Din păcate, nuieluşa s-a făcut scrum, dragi copii, şi nimeni nu s-a mai putut bucura de ea. Ca să 
nu mai spun că atunci când a ars nuieluşa, copacii şi-au pierdut darul de a vorbi în graiul oamenilor. 

Ei, dar nu trebuie să vă întristaţi, căci lucrurile nu s-au sfârşit aici! Nu, nu! 

Trebuie să vă spun că Jaan a trăit fericit până la adânci bătrâneţe şi a dus o viață îndestulată, 
lipsită de griji. Bogătaşul nu a mai râvnit niciodată la bunul altuia şi s-a mulțumit de-atunci încolo 
cu ceea ce a avut. Cât despre soţia lui Jaan, aflaţi că a devenit o femeie foarte blândă şi mai ales... 
tăcută. A priceput şi ea că, dacă nu-i spunea vecinei taina nuieluşei, nu se întâmpla nimic rău. A 
înțeles şi ea că tăcerea e de aur! 


Momotaro 
poveste japoneză 


Într-un sat de la poalele unui munte, acoperit până spre vârf de brazi bătrâni şi drepți ca 
luminarea, trăiau, cu mulţi, mulți ani în urmă, un moş şi o babă. Ca să agonisească cele necesare 
traiului, moşul mergea zilnic în pădure, tăia copaci şi-i stivuia pentru vânzare; aduna apoi lemne 
uscate de foc şi le căra acasă în spinare. In timp ce moşul se afla la pădure, baba se ducea, din când 
în când, la un râu din apropierea casei, pentru a spăla rufe. Amândoi se obişnuiseră cu viața aceasta 
liniştită şi destul de săracă. Păreau mulțumiți, dar cine-i cunoştea mai bine înţelegea că ei nu-şi 
puteau alunga, în niciun chip, mâhnirea şi părerea de rău că nu au copii şi că sunt singuri şi 
neajutoraţi la bătrâneţe. Cumpăraseră, încă din primul an de căsătorie, un peşte mare de pânză, 
simbol al băieților familiilor japoneze, şi tare ar fi vrut să-l arboreze deasupra casei la începutul 
lunii mai, aşa cum făceau vecinii lor care aveau băieți. De mult îşi pierduseră speranţa de a mai 
avea copii şi o umbră de tristeţe îi urmărea mai tot timpul. 

Într-o zi, pe când moşul se afla la munte, să doboare copaci şi să adune lemne de foc, baba se 
duse la râu să spele rufe. Spălă ce spălă şi, când fu aproape gata, văzu o piersică mare plutind pe apa 
râului. Era aşa de mare că baba, la început, nu crezu că e piersică. Se uită mai atentă şi se convinse 
că era într-adevăr cea mai mare piersică pe care o văzuse în viaţa ei. Întrerupse lucrul, intră în apă, 
luă piersica şi se întoarse imediat cu ea la mal, gândindu-se s-o ia acasă şi s-o ofere moşului la cină. 

Aşa şi făcu. 

Către seară sosi acasă şi moşul, care intră în curte cu o legătură mare de lemne de foc în spinare. 
Baba îl întâmpină bucuroasă, cu piersica în mâini, și-i zise: 

— Uite ce piersică mare şi frumoasă am găsit pentru cina ta. 


Moşul se uită la piersică şi se minună de mărimea şi de frumuseţea ei. Cum era tare flămând, îi 
ceru s-o taie îndată ca s-o mănânce. Baba se grăbi să-i îndeplinească dorința; aduse din bucătărie un 
cuţit mare, puse piersica pe masă şi se pregăti s-o taie. Când apropie cuțitul de piersică, din 
interiorul ei se auzi o voce omenească: 

— Aşteaptă! Aşteaptă! Nu mă tăia! strigă vocea. Baba încremeni cu cuțitul în mână. Piersica se 
despică deodată în două şi din ea sări pe masă un băieţel mititel şi frumos. Când îl văzură şi moşul 
şi baba înmărmuriră. Amuţiseră amândoi, fără să fie în stare să mai spună măcar o vorbă. Priveau 
băieţelul uimiţi şi nu le venea să creadă că ceea ce văd este şi adevărat. 

— Nu vă speriaţi, le spuse băieţelul, cu o voce caldă, zâmbind. Zâna cea bună v-a observat 
mâhnirea şi singurătatea şi m-a trimis pe mine să fiu fiul vostru. 

Când auziră cu urechile lor aceste cuvinte, ieşite chiar din gura băieţelului, moşul şi baba se 
dezmeticiră. Se uitară mai de aproape la copilaş, puseră mână pe el pentru a se convinge că există în 
carne şi oase şi se luminară, fericiți că, în sfârşit, au un copil. ÎI luară, îndată, pe băiat ca fiu al lor, 
şi-i dădură numele de Momotaro, punând alături cuvintele „Momo”, care înseamnă „piersică”, şi 
„Taro”, cel mai frecvent nume dat băieţilor în Japonia. 

Din acea zi totul se schimbă în casa şi viaţa bătrânilor. Şi baba, şi moşul îl iubiră tare mult pe 
Momotaro şi făcură tot ceea ce pot face nişte părinți pentru singurul lor copil. Îl crescură cu răbdare 
şi cu mult suflet, făcură din el un flăcău voinic, bun şi cu o forţă neegalată de niciunul dintre băieţii 
de seama lui din împrejurimi. Bătrânii se uitau la el ca la lumina ochilor şi tare se mândreau cu el. 

Pe măsură ce treceau anii, Momotaro se simţea tot mai în putere şi, când împlini 15 ații, 
îngenunche respectuos în fața moşului şi a babei, îşi înclină cu eleganță capul până la pământ şi le 
spuse: 

— Ati fost întotdeauna foarte buni cu mine. M-aţi îngrijit, m-aţi ocrotit cu dragoste şi aşa am 
crescut mare. Acum, simt că trebuie să-mi dovedesc recunoştinţa şi să fac ceva pentru voi şi pentru 
ținutul nostru. De aceea m-am gândit mult şi am hotărât să mă duc în Onigashima (Insula 
Căpcăunilor). Vă rog să mă lăsaţi să plec îndată pentru a pedepsi pe căpcăunii haini care vin adesea 
pe pământurile noastre, răpesc oameni şi le fură agoniseala muncii lor. Vreau să mă lupt cu ei, să-i 
înving şi să aduc înapoi tot ceea ce au răpit şi au furat. 

Hotărârea feciorului surprinse pe moş şi pe babă, care se simțeau în sinea lor mândri de vitejia şi 
de dorința lui Momotaro de a ajuta pe alţii. La stăruințele fiului, bătrânii îşi dădură până la urmă 
consimțământul şi-l pregătiră de drum. Moşul scoase dintr-o ladă veche sabia şi scutul de care se 
folosise în tinereţe, i le dărui, îl binecuvântă şi-i ură noroc. Baba îi pregăti o desagă mare cu turte de 
orez, să-i ajungă cât mai mult timp. Feciorul luă pe umăr desaga plină cu de-ale gurii şi părăsi voios 
casa părinţilor, promiţându-le că se va întoarce după ce va răpune pe căpcăuni. 

leşi din sat şi se îndreptă spre ocean. Cum mergea el printr-o pădure, voios, dar hotărât, întâlni 
un câine mare de vânătoare, roşcat şi cu pete negre pe spinare. Cum îl văzu, câinele veni la el şi-l 
întrebă: 

— Nu eşti tu Momotaro, feciorul babei şi al moşului din satul de la poalele muntelui? N-ai vrea 
să-mi spui şi mie unde te duci înarmat ca pentru război? 

— Mă duc, răspunse cu curaj flăcăul, la căpcăunii din Onigashima, să-i supun şi să-i pedepsesc 
pentru crimele săvârşite de ei în satul meu. 

— Şi ce ai în desagă? 

— Am cele mai gustoase turte de orez din Japonia, făcute de mama mea. 

— Te rog să-mi dai şi mie una, dacă zici că sunt aşa de bune. 

— Sigur că-ți dau. 

Şi Momotaro scoase o turtă şi i-o dădu câinelui. Acesta o mâncă cu plăcere şi îl rugă pe băiat, cu 
recunoştinţă, să-l ia cu el să-l ajute în lupta contra căpcăunilor. 

Porniră împreună mai departe şi se întâlniră cu o maimuţă. Cum o văzu, câinele se şi luă după ea 
şi începu să latre. Când o ajunse, era gata, gata să-i scuture blana, dar Momotaro îi linişti. & spuse 
şi maimuţei unde merg, îi dădu şi ei o turtă de orez şi o convinse astfel să meargă şi ea cu ei. 


Cei trei îşi continuară drumul şi, deodată, le ieşi în cale un fazan. Câinele şi maimuța se repeziră 
la el, gata să se încaiere. Momotaro interveni, îi potoli şi-i spuse şi fazanului scopul călătoriei lor. Îi 
dădu şi lui una din cele mai delicioase turte de orez din Japonia. Acesta o mâncă bucuros şi îi însoți, 
promițând şi el să-i ajute în lupta cu căpcăunii. 

Aşa se făcu că maimuța, câinele şi fazanul, care, de obicei, se urăsc unul pe altul, deveniră buni 
prieteni şi-l urmară pe băiat cu credință. Merseră mult pe Jos şi, când ajunseră la ocean, Momotaro 
construi o barcă. Se urcară cu toţii în ea şi începură să navigheze spre Insula Căpcăunilor. Când se 
apropiară de insulă, văzură pe ea o cetate mare cu intrările păzite de gărzi de căpcăuni înarmaţi. Din 
cetate ieşeau şi intrau mulți căpcăuni cu pielea roşie, albastră sau neagră. 

Opriră barca la oarecare distanță de insulă şi se sfătuiră cum să-i răpună pe căpcăunii cei răi. 
După ce discutară planul cel mai bun de bătaie, fazanul zbură peste zidurile fortăreței şi începu să-i 
lovească cu ciocul în cap pe căpcăuni.. Enervaţi, aceştia încercară să-l lovească cu ciomegele lor 
mari şi noduroase, dar fazanul, iute în zbor şi ager la vedere, se feri cu dibăcie de loviturile acestora. 
Ocupaţi cu fazanul, care-i zăpăcise de-a binelea, căpcăunii nu observară când maimuța se furişă 
peste ziduri, pătrunse în cetate şi deschise poarta cea mare. Atunci, Momotaro şi câinele se 
năpustiră înăuntru şi începură lupta cu căpcăunii. 

A fost o bătălie teribilă. Fazanul lovea pe căpcăunii cei răi cu ciocul în cap şi-n ochi, maimuța îi 
zgârâia cu labele, câinele îi muşca, iar Momotaro îi tăia cu sabia. Toţi patru se simțeau de o mie de 
ori mai puternici, pentru că se hrăniseră cu cele mai gustoase turte de orez din Japonia. Îngroziţi, 
căpcăunii începură să fugă dintr-un loc în altul, pentru a se apăra, dar, în cele din urmă, îşi dădură 
seama că sunt înfrânți. Căpetenia lor îngenunche în fața lui Momotaro şi se rugă cu lacrimi în ochi: 

— Cruţă-mi viaţa şi-ţi Jur că nu vom mai face niciun rău oamenilor şi îţi vom înapoia tot ceea ce 
am furat de la ei. 

Momotaro ceru tovarăşilor lui să înceteze lupta. Căpcăunii aduseră toate comorile de pe insulă 
— mult aur, argint, multe pietre preţioase, o haină bărbătească şi o pelerină care te făcea invizibil, 
un ciocan care făcea câte un ban de aur ori de câte ori loveai cu el în pământ şi multe alte obiecte 
minunate. 

Ajutat de tovarăşii lui, Momotaro cără bogăţiile în bare, și navigă spre țărm. Când ajunse pe 
uscat construi o căruță şi puse în ea comorile. Înhamă câinele şi fazanul la căruţă, iar pe maimuţă o 
puse să împingă din spate. Merseră destul de încet, pentru că erau prea încărcaţi, dar, până la urmă, 
ajunseră la casa moşului şi a babei, care-l aşteptau cu dragoste pe tânărul şi viteazul lor fecior. 

Ce fericiți fură moşul şi baba când îl văzură pe fiul lor întors teafăr de pe Insula Căpcăunilor şi 
cu o comoară de neprețuit! 

Toţi trăiră, după aceea, foarte fericiți că au scăpat de căpcăuni şi mulțumiți că oamenii şi-au 
recăpătat obiectele furate. 


Cocorul recunoscător 


(Cum a răsplătit cocorul binele făcut) 
poveste japoneză 


Între păsările cerului niciuna nu este mai preţuită şi mai admirată, în Japonia, decât cocorul. El 
migrează, în fiecare an, tocmai din nordul Asiei până în sud-vestul insulelor Kyushu şi Hons-hu, 
pentru a-şi cloci ouăle şi a-şi creşte puii. Această pasăre a fost îndrăgită nu numai pentru supleţea ei, 
pentru eleganța culorii alb-plumburiu a penelor, cu marginile aripilor negre şi cu creasta roşie, ci şi 
pentru firea ei calmă, blândă, dar mai ales pentru credința neclintită în prietenul apropiat, pe care-l 
îngrijeşte şi-l ocroteşte cu devotament, chiar şi după ce stolurile celorlalți cocori au plecat, riscându- 
şi astfel propria viaţă. De acea, cocorul, sau „tsuru”, cum îi spun japonezii, a devenit simbol al 
fidelității, sacrificiului de sine, norocului şi vieţii lungi. Nu este, aşadar, de mirare că în insulele 


Japoniei, sau ale ţării Soarelui Răsare, există multe poveşti despre această pasăre minunată. Cea pe 
care v-o spun eu acum s-a întâmplat în timpuri foarte, foarte de demult. 

În insula Kyushu, din sudul arhipelagului japonez, se află vulcanul Sakurajima. În jurul lui satele 
sunt răzlețe şi despărțite de terenuri sălbatice acoperite, din loc în loc, cu pietre şi bolovani arşi de 
focul din craterul vulcanului. Aici vremea este frumoasă aproape tot timpul anului, iar oamenii sunt 
harnici, buni şi ospitalieri. De aceea cocorii vin în Kyushu să-şi crească puii. Locuitorii insulei îi 
primesc cu dragoste şi le spun adesea copiilor lor: 

— Priviţi cât de supus zboară puiul de cocor după părinţii lui. Fiţi şi voi cum sunt cocori: 
frumoşi, buni, blânzi şi ascultători. 

Într-una din zilele de toamnă începuse să bată un vânt rece dinspre nord şi cocorii încă nu 
părăsiseră insula. Un tânăr chipeş, pe nume Karoku, plecă din cătunul în care trăia spre satul de jos, 
de la poalele muntelui, pentru a cumpăra o sobă cu banii economisiți pe timpul verii. Mama lui era 
bătrână şi tânărul se gândea să-i facă o bucurie, instalându-i în odaie o sobă călduroasă. Cu puţin 
timp înainte de a ajunge în sat şi tocmai când se gândea la plăcerea de a-şi ajuta mama, Karoku 
văzu un cocor zbătându-se pe ogorul unui sătean. Ceva îl chinuia tare de tot, că bietul cocor încerca 
să zboare, dar nu putea nici măcar să-şi întindă bine aripile. Tânărului i se făcu milă şi se duse 
repede la pasăre. Când s-o ridice de jos şi să vadă ce are, auzi o voce aspră venind din spatele lui. 
Era vocea stăpânului ogorului. 

— Ce cauţi aici, pe ogorul meu? Cocorul îmi aparține şi am să iau pe el bani frumoşi, aşa că te 
rog să-l laşi imediat. 

Auzind cuvintele răstite ale săteanului, Karoku nu putu îndura ca frumosul cocor rănit să fie luat 
de acest ţăran. De aceea se hotărî pe loc să-l cumpere. 

— Te rog să mă laşi să-l iau. Îţi dau pe el toţi banii pe care-i am pentru a cumpăra o sobă, la care 
mama trebuie să se încălzească la iarnă, îi zise tânărul. 

Săteanul fu de acord. Luă banii şi plecă, lăsându-l pe Karoku lângă pasărea ce continua să se 
zbată neputincioasă. Curios şi înduioşat, tânărul luă cocorul în braţe, îl controla cu grijă şi găsi o 
săgeată mică înfiptă la încheietura aripii drepte. 

— Bietul cocor! zise flăcăul. De asta nu mai poţi tu zbura. 

Îi smulse eu grijă săgeata cu care-l lovise un vânător — arcaș, îi spălă aripa cu apă curată din 
canalul de irigare a orezăriilor, îl mângâie cu dragoste şi, după câtva timp, cocorul îşi reveni. Bătu 
bucuros din aripi, semn că nu-l mai durea aşa de tare. 

— Acum, îi zise tânărul, fii atent să nu te mai lovească alt vânător. 

ÎI mai mângâie un timp şi apoi îi dădu drumul în văzduh. Pasărea îşi desfăcu aripile mari, zbură 
deasupra capului lui Karoku de trei ori, în semn de recunoştinţă, scoase un țipăt de bucurie şi 
dispăru în zare. Tânărul îl urmări până nu se mai văzu deloc şi porni spre casă, mulțumit de fapta 
lui. 

— Va trebui să muncesc mai mult să pun la loc banii pe care i-am dat săteanului pe cocor, iar 
mama va trebui să mai aştepte puțin până ce am să-i cumpăr o sobă nouă. Dar nu-i nimic. Sunt 
bucuros că am făcut o faptă bună, îşi mai zise Karoku. 

Curând, tânărul ajunse acasă. Seara aceea şi ziua următoare trecură ca de obicei. În cea de a treia 
seară, când mama lui Karoku abia pusese pe masă orezul fiert şi ce mai pregătise pentru cină, se 
auzi o voce de-afară. Cineva cerea să intre în casă. Karoku deschise uşa casei şi văzu, la intrare, o 
fată tânără şi neasemuit de frumoasă, îmbrăcată într-un kimono scump. Uimit de frumuseţea şi 
drăgălăşenia tinerei, băiatul se înclină în faţa ei, crezând că este una din fetele de la castelul lordului 
acelei insule. 

— Nu te apleca în fața mea, îi spuse ea cu zâmbet şi supunere, deoarece am venit să te rog să mă 
iei de nevastă. 

Speriat şi zăpăcit, tânărul nu fu în stare să scoată nicio vorbă. Mama băiatului, care venise între 
timp lângă ei, se uită cu neîncredere la fată şi-i zise: 


— Cum o să devii tu, cu mătăsurile scumpe de pe tine, soţia unui biet țăran sărac, care abia 
reuşeşte, muncind din greu, să agonisească cele necesare traiului? De ce ai venit să-mi tulburi 
feciorul? Ar fi mai bine să te întorci la castelul de unde ai venit. Casa noastră nu e pentru tine. 

Tânăra fată ascultă, cu capul în pământ, vorbele mamei lui Karoku şi, când ridică ochii, se uită 
cu atâta căldură încât cei doi văzură în privirea fetei ceva care-i făcu s-o placă. 

— Păi, poate c-ar fi mai bine să mănânci ceva, îi spuse mama băiatului. Tocmai puneam masa. O 
să avem timp să ne gândim şi la însurătoarea feciorului că de, i-a cam venit timpul să aibă o 
nevastă. 

S-au aşezat cu toţii la masă, s-au luat cu vorba şi fata a rămas peste noapte la mama lui Karoku. 
Au trecut mai multe zile şi tânăra s-a dovedit pricepută la toate treburile gospodăriei ţărăneşti. 
Muncea mult, era liniştită şi îşi păstra intactă frumuseţea cu care-l cuceri definitiv pe Karoku. În 
scurt timp, el şi mama lui începură s-o iubească cu adevărat pe blinda fată, aşa că se căsătoriră. 
Neavând bani, făcură doar o mică petrecere de nuntă. 

Trecu un timp şi, într-o zi, văzând sărăcia în care trăiau, tânăra şi frumoasa nevastă se adresă lui 
Karoku: 

— Ceea ce am să-ți spun acum îţi va părea destul de straniu. Va trebui însă să juri că vei face 
întocmai cum am să-ţi cer. Juri? 

— Îţi jur, zise tânărul soț. 

— Atunci, eu am să intru în camera unde se află războiul de ţesut. Îndată ce intru, tu să închizi 
uşa după mine şi să n-o deschizi decât după trei zile. Nici să nu încerci să te uiţi înăuntru pe 
fereastră sau prin altă parte. 

Cu toate că era total nedumerit de vorbele soției, Karoku făcu întocmai, dar rezistă cu greu de-a 
lungul celor trei zile. Din cameră nu se auzeau decât bătăile războiului de ţesut. Curios să afle ce 
face ea înăuntru se duse de câteva ori la uşa închisă, cu gândul s-o deschidă. De fiecare dată însă se 
stăpâni, aducându-şi aminte de jurământul pe care-l făcuse. 

După trei zile soţia ieşi din cameră palidă şi obosită, ținând în braţe un sul de pânză frumoasă, 
cum tânărul nu mai văzuse niciodată. 

— Am ţesut această pânză pentru tine, dragul meu. Mergi cu ea la castelul din Kagoshima şi vei 
obţine mulţi bani. Atât de mulți încât n-ai să mai fii sărac. 

Tânărul aşteptă câtva timp până ce soția îşi reveni după oboseala celor trei zile cât stătuse 
încuiată în cameră. Când se convinse că ea se simte mai bine şi când văzu că-i revine culoarea 
obrajilor, Karoku luă pânza şi plecă la Kagoshima. La poarta castelului gărzile de samurai îl opriră. 
Nu-i dădură voie să intre până ce nu le arătă un colț din pânza cu care venise. Cum o văzură, 
samuraii anunțară pe şeful gărzilor şi imediat tânărul fu condus la stăpânul castelului. Trecu prin 
mai multe încăperi splendide şi, când ajunse în fața stăpânului, Karoku nu mai fu în stare să spună 
nimic. Îi întinse țesătura înaintea ochilor şi se aruncă cu faţa la podea. Obişnuit cu pânze fine, 
stăpânul castelului înmărmuri când văzu materialul adus de Karoku. Era de o fineţe neobişnuită. 
Cele câteva femei îmbrăcate în kimonouri elegante, care se aflau alături de el, începură să se 
minuneze şi să discute între ele cu aprindere, nemaicontenind cu laudele şi nemaiputându-şi lua 
ochii de la pânză. 

— Nu ştiu cum de ai ajuns tu să ai o pânză aşa de frumoasă. Asta e treaba ta. Eu ţi-o cumpăr şi-ţi 
dau pe ea o mie de bani de aur, îi spuse stăpânul castelului, cerând să i se aducă imediat banii. 

În timp ce i se întindea punga cu galbeni, Karoku ridică privirea, o luă cu timiditate şi mulțumi 
de mai multe ori, încercând să explice că pânza aceasta minunată a fost ţesută de soția lui. 

— De soția ta ai zis? îl întrebă uimit stăpânul castelului. Atunci să-mi mai ţeasă încă una la fel cu 
aceasta. 

Ceru imediat să i se mai aducă încă o pungă cu o mie de bani de aur pe care-i dădu lui Karoku. Îl 
trimise apoi în cătunul lui din munţi, escortat de un grup de călăreți înarmați, ca să-l păzească de 
hoţi, dar şi ca semn de mulțumire că-i adusese o pânză aşa de frumoasă. 


Cum intră în casă, se duse la soţie şi-i povesti tot ce se întâmplase, uluit de suma mare de bani pe 
care o aveau. Era o adevărată avere. Îi spuse însă că va trebui să mai ţeasă un sul de pânză, deoarece 
stăpânul castelului îi şi dăduse banii pe el. Când auzi aceasta, pe faţa soției apăru o umbră de 
tristețe. Se uită la el, şi-i zise: 

— Am să mai ţes un sul, dar numai unul. După aceea altul nu voi mai putea ţese. Pentru aceasta, 
tu trebuie să-mi juri din nou că n-ai să intri în camera mea o săptămână şi nici n-ai să încerci să 
priveşti înăuntru. 

— Da, desigur că-ţi jur. Fac orice-mi spui, zise Karoku. Soţia se închise din nou în cameră şi 
începu să țeasă. El rămase afară gândindu-se la banii de aur pe care îi adusese soția. Şi tot 
gândindu-se, îşi dădu deodată seama că soția lui ţesea o pânză aşa de frumoasă fără niciun fel de 
fire. Trebuie să fie un mister, îşi zise el şi, de ce trecea timpul, de aceea îi creştea nerăbdarea de a 
afla cum reuşeşte soţia să ţeasă din nimic o pânză aşa de frumoasă. Nemaiputându-şi stăpâni 
curiozitatea, se duse la uşă de câteva ori, dar nu deschise, amintindu-şi de jurământul făcut. O 
săptămână de aşteptare fu însă prea mult, aşa că, în cele din urmă, nu mai putu rezista curiozității de 
a vedea ce face soţia înăuntru şi deschise uşa. Avu un şoc puternic când văzu că la război nu se afla 
ea, ci un cocor care îşi smulgea pene de pe piept pentru a ţese pânza promisă. Îndată ce-i simţi 
prezenţa, cocorul i se adresă cu vocea soţiei sale: 

— Totul s-a terminat! Ia această pânză şi du-o stăpânului castelului. Întrucât ai călcat jurământul 
făcut, ai deschis uşa şi ai văzut că sunt cocorul pe care l-ai salvat pe ogorul săteanului, eu nu mai 
pot fi soția ta, deşi te-am iubit şi te voi iubi şi de acum mult de tot. 

Când termină ce avea de spus, cocorul, fără pene pe spate şi pe piept, ieşi din casă. Îndată apăru 
un stol de cocori care-l ajută să se ridice şi să plece împreună în zarea îndepărtată. 

Karoku rămase trist alături de mama lui. Nu putu sta acasă decât două zile. În a treia plecă de-a 
lungul şi de-a latul Japoniei să-şi găsească soția iubită. Colindă mult şi cheltui toţi banii pe care-i 
luase de la stăpânul castelului pe pânzele ţesute de cocor, începu să trăiască în sărăcie, dar nu putu 
renunţa la dorinţa de a-şi găsi soţia. Tot colindând aşa, în disperare, ajunse într-o bună zi la nişte 
stânci mari de la malul mării. Se duse lângă ele şi privi marea liniştită. Deodată văzu, venind din 
larg, o barcă mânată de un bătrân cu barba albă, ce se apropie şi se opri chiar lângă el. 

— Cine eşti tu şi de ce ai venit? îl întrebă Karoku pe bătrân. 

— Am venit să te iau pe insula cocorilor, îi răspunse acesta zâmbind. 

Karoku se urcă în barca bătrânului şi plecă în larg. Bătrânul vâslea cu o forță neobişnuită pentru 
vârsta lui, aşa că barca înainta repede şi curând țărmul nu se mai văzu deloc. De atunci Karoku a 
dispărut şi nimeni nu a mai auzit nimic despre el. 


Bătrânul care făcea cireşii să înflorească 


(Omul care a înflorit pomii) 
poveste japoneză 


Într-un sat din câmpia Yamato, trăia, cu mulți, mulți ani în urmă, un bătrân rău la inimă ca şi 
baba lui. Vecinii lor erau tot doi bătrâni, dar buni la suflet, care aveau un câine alb, cu numele de 
Şiro, pe care-l iubeau tare mult, îl îngrijeau ca pe copilul lor şi-i dădeau numai mâncăruri gustoase. 

Moşul cel rău şi baba cea rea urau câinii şi, de câte ori îl vedeau pe Şiro, aruncau cu pietre după 
el, cu toate că acesta nu le făcea niciun rău. 

Într-o zi însorită, câinele începu să latre foarte tare undeva în curte. Bătrânul cel bun ieşi din casă 
să vadă ce se întâmplă. Cum îşi văzu stăpânul, Şiro continuă să latre din ce în ce mai tare şi să sape 
cu labele în pământ. 

— Ooo... Şiro! Vrei să te-ajut să sapi? îl întrebă bătrânul, neînţelegând bine ce vrea câinele să 
arate. 


Îşi luă repede hârleţul şi începu să sape în locul în care scormonea câinele. Deodată sapa se lovi 
de ceva tare. Dădu cu grijă pământul la o parte, săpă pe lângă obiectul acela tare şi descoperi un vas 
mare plin cu bani de aur. Bucuros, aruncă sapa şi-l luă în braţe pe Şiro, îl mângâie şi-i mulțumi 
pentru că-i arătase unde să găsească atâţia bani de aur, pe care-i şi luă şi-i duse în casă. 

Bătrânul cel rău se uitase pe furiş în curtea vecinului şi văzuse totul. Cum voia şi el să aibă mulți 
bani de aur, în ziua următoare îl rugă pe amabilul său vecin să-i împrumute pentru un timp pe Şiro. 
Bun la inimă cum era, stăpânul câinelui, fără să-i treacă prin minte că 1 s-ar putea întâmplă lui Şiro 
ceva rău, îi spuse: 

— Bineînţeles că-l poţi lua, dacă ai nevoie de el! 

Vecinul îl luă pe Şiro, îl duse în curtea lui şi-i zise răstit: 

— Acum, găseşte-mi şi mie ceva aur; dacă nu, te bat măr. De teamă, Şiro începu să sape, la 
întâmplare, într-un loc din curtea moşului cel rău. Văzând locul, bătrânul legă câinele de un copac şi 
săpă el mai departe. Săpă ce săpă şi, în loc de aur, găsi gunoi. Aceasta îl scoase din sărite într-atât, 
încât se duse la câine, fără să se gândească, îl lovi cu hârleţul în cap aşa de tare că-l omorî pe loc. 

Când bătrânul cel bun şi baba lui aflară de purtarea nebunească a vecinului lor se întristară mult. 
Luară trupul neînsufleţit al lui Şiro şi-l îngropară în curtea lor. Pe mormântul lui plantară un pin. În 
fiecare zi se duceau la pin şi-l udau cu grijă, aşa că acesta crescu repede şi se făcu un copac înalt şi 
drept ca luminarea. Privindu-l, baba îi zise într-o zi moşului: 

— Îţi mai aduci aminte cât de mult îi plăceau lui Şiro prăjiturile de orez? Ce-ar fi să tăiem pinul 
acesta mare şi să facem din el o piuă. În ea am putea pisa orezul şi frământa prăjituri în amintirea lui 
Şiro. 

Bătrânul fu de acord cu baba, tăie pinul şi din trunchiul lui făcu o piuă. O umplură cu orez fiert 
pentru a face prăjituri. Dar, îndată ce bătrânul începu să-l piseze cu un pisălog de lemn, de 
asemenea făcut din trunchiul pinului, tot orezul se transformă în aur. Bătrânii rămaseră uluiți. 
Puseră din nou orez în piuă şi, cum îl atinseră cu pisălogul, se şi transformă în aur. 

Vecinul lui cel rău privise pe furiş, pe fereastră, şi văzuse cum orezul din piuă se transformase în 
aur. Cum dorea şi el să aibă mult aur, veni a doua zi la bătrânul cel bun şi-i ceru piua împrumut. 

— Bineînţeles că poţi s-o iei, dacă-ţi trebuie, îi zise acesta. Şi i-o dădu. Bătrânul cel rău luă piua 
acasă şi-o umplu cu orez fiert, aşa cum făcuse şi vecinul lui. 

— Acum priveşte! îi spuse moşul cel rău babei lui care se uita curioasă la el. Când voi începe să- 
| pisez, orezul acesta se va preface în aur. 

Dar cum îl atinse cu pisălogul, orezul nu se prefăcu în aur, ci în gunoi. Aceasta îl înfurie la 
culme. Era pentru a doua oară când, în loc de aur, dădea peste gunoi rău mirositor. Aşa că luă 
toporul, ciopârți piua în bucățele şi le puse pe foc. Când bătrânul cel bun se duse să ia piua înapoi, 
aceasta era aproape toată tăciuni. Se întrista tare mult pentru că piua îi amintea de Şiro. De aceea se 
mulțumi chiar şi cu aşchiile care mai rămăseseră, pe care le luă şi le duse acasă. 

Trecu timpul şi veni iarna. Toţi copacii erau dezgoliți de frunze. Amintindu-şi că Şiro se plimba 
în acest anotimp pe sub copaci, bătrânul cel bun se gândi să împrăştie prin grădină nişte aşchii 
rămase din piua spartă de vecinul cel rău. Îndată ce le împrăștie, toţi cireşii din grădină începură să 
înflorească, cu toate că iarna era în toi. Oamenii satului aflară şi veniră cu toţii să vadă priveliştea 
minunată a cireşilor înfloriți pe asemenea frig. Însuşi prinţul, care locuia într-un castel din 
apropiere, auzi despre această înflorire neobişnuită a cireşilor. 

Prinţul avea în grădina lui un cireş pe care-l iubea foarte mult şi abia aştepta primăvara să-l vadă 
înflorit. Veniră şi zilele adierilor calde ale primăverii, dar cireşul nu înflori. Murise de frig în timpul 
iernii. Prinţul se întrista foarte tare şi, aducându-și aminte de bătrân, trimise după el şi-l invită la 
castel, să-i învie cireşul. Bătrânul veni cu câteva aşchii şi le aruncă printre crengile moarte. Mai 
repede decât vă puteţi închipui, pomul se umplu cu cele mai frumoase flori de cireş văzute vreodată. 
Prinţul veni să vadă ce făcuse bătrânul cel bun şi fu mulţumit. Ii dădu pe loc mulţi bani, îl făcu 
cavaler şi-l înnobila cu titlul de „Bătrânul care face cireşii să-nflorească”. 


Bătrânul cel bun şi baba lui trăiră, după aceea, mulți, mulţi ani fericiţi, gândindu-se cu dragoste 
şi recunoştinţă la credinţa câinelui Şiro faţă de ei. 


Spiriduşiu cu nasuri lungi 
poveste japoneză 


În pădurile bătrâne şi întunecoase din munţii înalţi ai Japoniei trăiau odată doi spiriduşi năsoşi. 
Se deosebeau între ei doar prin culoarea nasului: unul avea nasul albastru, iar celălalt roşu. Amândoi 
erau foarte mândri şi tare se mai făleau cu nasurile lor, pentru că puteau să le lungească atât cât 
voiau, ajungând cu vârfurile chiar dincolo de munți, în cealaltă parte a țării. Se certau mereu, 
pretinzând fiecare că nasul lui este cel mai frumos şi cel mai lung. 

Într-o zi, în timp ce se odihnea pe vârful unui munte, spiriduşul cu nasul albastru simţi un miros 
foarte plăcut venind de undeva de departe, tocmai din câmpia de dincolo de munți. 

— Miroase aşa de frumos! Ce-o fi? îşi zise el. 

Ademenit de miros, începu să-şi lungească nasul, lăsându-l să crească tot mai mult în căutarea 
aromei. Şi nasul se lungi, se lungi, trecu peste şapte munţi, cobori în câmpie şi, în sfârşit, se opri la 
castelul unui prinț. 

Chiar în acel moment, prinţesa Floare Albă, fiica prinţului, avea o petrecere la castel. Se aflau la 
ea, în vizită, multe prințese şi Floare Albă dorea să le arate rochiile şi materialele ei de chimonouri 
neasemuit de frumoase. Deschise garderoba de preț şi, împreună cu prietenele, scoaseră din ea 
materialele minunate, printre care fusese pusă răşină de brad, cea care îi mirosea atât de frumos 
spiriduşului. Tocmai când prinţesa voia să agate țesăturile pe ceva ca să le poată admira mai bine cu 
prietenele ei „văzu pe terasă o prăjină albastră, care nu era nimic altceva decât nasul spiriduşului din 
vârful muntelui. 

— Ce-ar fi să agățăm materialele pe prăjina aceea albastră de pe terasă, zise prințesa. Aşa le 
putem vedea mai bine. 

În clipa următoare chemă cameristele şi le porunci să înşire cele mai frumoase mătăsuri pe 
prăjina albastră, fără să bănuite nicio clipă că aceasta este un nas de spiriduş. Cum stătea spiriduşul 
pe vârful muntelui şi se delecta cu mirosul de răşină, simţi că ceva îl gâdilă pe vârful nasului. 
Încerca să reziste, dar nu putu şi începu să-şi scurteze nasul. Când prinţesele văzură cum materialele 
frumoase de rochii se depărtează de castel prin aer, pe măsură ce „prăjina”, adică nasul, se scurta, 
rămaseră uluite. Curând ajunseră toate mătăsurile sub privirile încântate ale spiriduşului. Le luă, le 
duse acasă şi invită pe celălalt spiriduş, cu nasul roşu, care trăia pe muntele vecin, să vină să le 
vadă. 

— Priveşte ce nas minunat am! El mi-a adus toate aceste pânze frumoase lungindu-l peste şapte 
munţi, tocmai în câmpie, după un miros foarte plăcut ce venea de acolo. Îţi dai seamă deci că nu ne 
putem compara nasurile. Al meu e cel mai grozav! 

Văzându-le, spiriduşul cu nasul roşu se învineți de gelozie şi invidie şi-i spuse: 

— Am să-ţi dovedesc că nasul meu e şi mai şi decât al tău. Aşteaptă şi ai să vezi! 

Spiriduşul cu nasul roşu plecă acasă supărat şi imediat se urcă pe vârful muntelui adulmecând 
aerul din depărtări. Trecură mai multe zile şi nu simţi niciun miros plăcut. Stătu acolo zile în şir, dar 
în zadar. Îşi pierdu răbdarea şi-şi zise: 

— Nu mai aştept! Am să-mi întind nasul peste cei şapte munţi, tocmai în câmpie. Nu se poate să 
nu găsesc ceva bun cu care să dau gata nasul albastru al rivalului meu. 

Aşa gândi şi începu îndată să-şi lungească nasul. Traversă cu el şapte munţi şi se opri, în cele din 
urmă, la acelaşi castel al prinţului din câmpie. Chiar în momentul acela fiul prinţului se juca vesel 
cu prietenii lui în grădină. Cum văzu nasul roşu strigă: 

— Priviţi prăjina aceea roşie pe care a pus-o cineva acolo. Hai să ne legănam pe ea! 


— Grozavă idee! ziseră ceilalți. 

Luară nişte frânghii groase, le legară de prăjina roşie, adică de nasul spiriduşului, îşi făcură astfel 
câteva scrâncioabe şi începură să se legene pe ele. Şi ce s-au mai jucat! Într-un scrânciob s-au urcat 
mai mulți băieţi care se avântară cu el cât putură de sus. Alții se urcară chiar pe prăjina roşie, adică 
pe nas, săriră pe ea şi de pe ea jos, iar unul dintre băieţi începu să-şi încrusteze numele cu un 
briceag chiar pe nasul cel roşu! 

Spiriduşul simţea dureri îngrozitoare şi voia să-şi aducă nasul înapoi, dar nu mai putea nici 
măcar să-l mişte din loc, aşa de greu se făcuse din cauza cetei de copii care-l călăreau şi se ţineau de 
el. Când simţi însă tăieturile briceagului, spiriduşul se opinti cât putu, scutură nasul, aruncă droaia 
de băieți de pe el şi-l scurtă cât fu în stare de repede. 

La vederea celor întâmplate, spiriduşul cu nasul albastru, care urmărea de câteva zile să vadă de 
ce e în stare potrivnicul lui cu nasul roşu, izbucni în hohote de râs. Lăcrimând de durere, spiriduşul 
cu nasul roşu îşi frecă rănile spunând: 

— Aşa îmi trebuie! Am fost gelos şi invidios pe tine. Nu merit altceva! De acum nu-mi voi mai 
trimite niciodată nasul în câmpiile îndepărtate de dincolo de munţi, numai din ambiția de a face, cu 
orice preţ, pe grozavul. 


Pescarul şi broasca ţestoasă 
poveste japoneză 


După moartea tatălui său, Urashima Taro ducea o viaţă modestă, alături de bătrâna lui mamă, 
într-un sătuc de la ţărmul mării. Îşi agoniseau cele necesare traiului din peştele pe care tânărul 
pescar îl prindea şi-l vindea. 

Într-o toamnă, se întâmplă ca vântul rece din nord să sufle cu putere zile şi nopţi în şir, iar tânărul 
să nu mai poată ieşi la pescuit, din cauza valurilor prea mari. După un timp, terminară proviziile şi 
intrară în panică. Tânărul se îngrozi când îşi dădu seama că, după ce va cheltui şi ultimii bani pe 
care-i mai avea, nu va mai putea face rost de hrană pentru el şi pentru mama lui. 

După cina din seara când înţeleseseră situaţia în care se aflau, vântul suflă parcă mai cu putere 
decât până atunci. Credeai că marea se năpusteşte asupra uscatului şi distruge tot, chiar şi munţii din 
împrejurimi. Nu putură dormi aproape toată noaptea. Mare le fu însă bucuria când, către ziuă, 
vântul se opri dintr-o dată. Până la revărsatul zorilor marea se calmă şi Urashima se pregăti să plece 
în larg, înainte ca soarele să se arate la orizont. 

Îşi luă instrumentele de pescuit, urcă în barcă şi vâsli departe de țărm. Aruncă undiţele şi, destul 
de ciudat, în cârligele lor nu se prinse nici măcar un peştişor, deşi soarele se ridicase la amiază. Dar 
Taro nu se dădu bătut. Continuă să aştepte şi, către asfinţit, simţi că de una din undiţe se prinse un 
peşte foarte mare, încercă să-l scoată şi, spre surprinderea lui, nu era peşte, ci o broască țestoasă 
uriaşă. Cum o văzu, îi dădu drumul înapoi în apă, gândindu-se că nimeni nu va cumpăra o asemenea 
broască. 

Se lăsă seara, se întoarse la mal, legă barca şi plecă trist şi abătut spre casă. Nu prinsese nici 
măcar un peştişor pentru mama lui. 

Noaptea, vântul rece dinspre nord începu din nou să sufle, agitând iarăşi marea atât de tare, încât 
tânărul din nou nu putu să iasă la pescuit. Supărat şi neputincios, se duse la țărm şi privi cu tristeţe 
valurile înspumate. Deodată, văzu printe talazuri broasca țestoasă eliberată de el, care se apropie de 
mal, scoase capul din apă şi-i zise: 

— Dragă Urashima, îţi mulțumesc pentru că ieri mi-ai cruțat viaţa. Aş vrea să te răsplătesc 
pentru fapta ta bună şi de aceea te rog să mergi cu mine la palatul de pe fundul mării, al regelui 
Dragon. Urcă-te pe carapacea mea şi te voi duce îndată până acolo! 


Fascinat de ceea ce vede şi mai ales de ce-i spusese broasca ţestoasă, Urashima vru să plece 
imediat, dar şovăi, aducându-și aminte că mama lui rămâne singură şi hrana ei este pe sfârşite. 
Broasca înţelese încurcătura tânărului şi-i zise: 

— Nu ai de ce să te temi. Toate vor fi bune şi nu vom lipsi mai mult de două sau trei zile. 

Vorbindu-i astfel, broasca îl convinse pe Urashima, care se şi urcă pe carapacea ei. Aceasta se 
scufundă cu el în mare şi, cât ai clipi din ochi, ajunseră la o poartă impunătoare din apropierea 
palatului Dragonului, făurit numai din aur şi argint şi împrejmuit de grădini frumoase, de flori şi de 
pomi încărcaţi cu fructe, de păsări cu penele multicolore şi de sirene cântând şi dansând în jurul 
unor mese pline cu mâncăruri şi băuturi delicioase. 

În poartă apăru o prinţesă cu suita ei şi-l salută pe Urashima în sunetele unui cântec melodios. 
Întregul palat îl primi din inimă şi în onoarea lui se organiză un ospăț mare, la care serviră tinere 
frumoase, în timp ce peştii şi alte creaturi ale mării dansară cu măiestrie pentru a-l înveseli pe 
oaspete. Tânărul fu emoţionat de o primire atât de călduroasă, se simţi foarte bine şi, în loc de trei 
zile, cât intenționase să stea, rămase la palatul Dragonului trei ani. 

Când se hotărî să plece, tânărul pescar merse la prinţesă şi-i spuse dorinţa de a fi dus acasă, la el 
în sat. Aceasta îl ascultă cu înţelegere şi, înainte de plecare, îi dădu o cutie de bijuterii cu trei 
sertare. 

— Te rog să iei această cutie şi s-o deschizi atunci când te vei afla în încurcătură, îi spuse ea. 

Urashima luă cutia, se urcă pe carapacea broaştei țestoase şi plecă acasă. Cât ai clipi din ochi 
ajunseră în acelaşi loc de la țărm, de unde broasca ţestoasă îl luase cu trei ani în urmă. Tânărul porni 
în grabă spre satul său şi descoperi că formele munţilor şi cursurile râurilor din apropiere se 
schimbaseră! Unii dintre copacii pe care-i ştia dispăruseră şi, în locul lor, apăruseră alții. 

Mirându-se de transformările atât de mari petrecute în numai... trei ani, Urashima ajunse la 
marginea satului unde găsi un bătrân lucrând pământul. Nu-l văzuse niciodată în viaţa lui, deşi 
cunoştea bine tot satul. La început crezu că a nimerit în alt sat şi de aceea întrebă pe bătrân unde se 
află. Când acesta îi spuse că se află, într-adevăr, la marginea satului său, îi zise: 

— Eu locuiesc în acest sat. Nu mă cunoşti? 

— Nu, nu te cunosc! îi răspunse bătrânul. 

— N-ai auzit nici de un om cu numele Urashima Taro? 

— Ba da, spuse bătrânul. Am auzit că pe vremea bunicului meu un om din acest sat, cu numele 
de Urashima Taro, a plecat la palatul Dragonului din fundul mării şi nu s-a mai întors niciodată. 

Auzind ce spune bătrânul, Urashima înțelese că mama lui murise de mult. Porni totuşi că caute 
casa. Când ajunse în locul unde ştia el că se afla casa lor nu mai găsi nimic din ea. Mai era doar 
grădina plină de bălării. 

Încurcat şi întristat să vadă cum natura şi oamenii din satul său se schimbaseră atât de mult, îşi 
aduse aminte de cutia de bijuterii cu trei sertare primite de la prinţesă. Îi deschise primul sertar şi 
găsi în el o pană de cocor. Deschise al doilea sertar şi din el ieşi un fir de fum alb, care-l învălui 
complet şi pe loc deveni bătrân, cărunt şi împovărat de ani. În al treilea sertar găsi o oglindă. O luă, 
se uită în ea şi descoperi cu uimire că îmbătrânise de-a binelea dintr-o dată. Căzu pe gânduri, uimit 
de toate aceste schimbări neaşteptate. Pe când se gândea el, vântul luă pana de cocor din primul 
sertar, o ridică în aer şi i-o aşeză pe spate. Cum îl atinse, Urashima se transformă într-un cocor şi se 
ridică în văzduh sub privirile atente ale prinţesei regelui Dragon. Transformată din nou în broască 
țestoasă, aceasta îl urmări până dispăru fără urmă în zarea îndepărtată. 


Zâna şi pământeanul 
poveste japoneză 


Într-un sat din Japonia trăia odată un tânăr voinic şi chipeş, cum nu se mai văzuse până atunci 
prin părțile locului. Era cel mai harnic dintre tinerii satului. La lucratul pământului sau la tăiatul 
lemnelor în pădure era neîntrecut. Pe ce punea mina făcea repede şi bine. 

Într-o zi, plecă, înainte de revărsatul zorilor, la munte împreună cu alţi săteni pentru a dobori 
copacii Şi a-i stivui în grămezi. Harnic cum era, termină treaba mai repede decât de obicei şi se duse 
la râu să facă baie. Hotări să meargă cât mai în susul râului, acolo unde nu mai fusese niciodată. 
Merse cât merse şi dădu de un lac mare, unde numai puţini oameni ai satului ajunseseră şi doar din 
întâmplare. Se apropie de mal şi fu surprins să vadă mai multe fete scăldându-se în lac. Fiecare 
dintre ele era de o frumuseţe deosebită, aşa cum tânărul. Nu mai văzuse niciodată. Încântat că le 
vede, se ascunse după un copac gros de pe malul lacului. Privi cu atenţie în jur şi descoperi mai 
multe rochii argintii şi uşoare ca pana, agăţate de crengile copacilor. Luă una din aceste rochii şi se 
ascunse cu ea ceva mai departe de mal, aşteptând ca fetele să iasă din lac. 

Curând ele ieşiră din apă, îşi puseră rochiile şi dispărură fără urmă. Una, însă, negăsind-o pe a ei, 
se aşeză la rădăcina unui brad înalt, după un tufiş, şi începu să plângă. Tânărul, care urmărise totul 
de la distanță, văzu cum frumoasa fată se îneacă în lacrimi. Veni la ea şi o întrebă. 

— Ce s-a întâmplat? De ce plângi? 

— Eu sunt o zână, îi spuse ea, continuând să plângă. În timp ce făceam baie, mi-a dispărut 
rochia. Fără ea nu mă mai pot întoarce la surorile mele, sus, deasupra norilor, în împărăţia zânelor, 
îi explică fata printre sughițuri. 

— Ce păcat! zise tânărul cu glas compătimitor. Dacă nu te mai poți întoarce la ele, acolo sus, 
atunci mărită-te cu mine. 

Fata la început îl refuză. El însă insistă cu blândeţe şi, în cele din urmă, o convinse să-l ia de 
bărbat. O duse acasă şi făcură o nuntă la care veni tot satul. Timpul trecu repede. Trăiră în înțelegere 
şi zâna născu un băiețel frumos ca ea şi ca tatăl lui. Când împlini trei ani, mama încercă, într-o 
după-amiază, ca deobicei, să-l culce. Îl urcă pe salteaua de pe tatami (rogojină), se întinse lângă el şi 
începu să-i spună o poveste cu zâne şi feţi frumoşi. Cum stătea ea cu ochii pironiţi pe pereţi, văzu 
un pacheţel de hârtie ascuns între grinzile de lemn ale tavanului. Curioasă să vadă ce e în el, se 
ridică de pe saltea, luă pachetul, îl deschise şi găsi rochia pe care o pierduse cu ani în urmă, când 
făcuse baie în lac. Îşi dădu imediat seama că soţul ei era cel care-i luase rochia şi o ascunsese. O 
cuprinse îndată un sentiment de mânie şi, de cum văzu rochia din nou în mâinile ei, căzu într-o 
adâncă nostalgie. 

I se întâmplă ceea ce nu i se întâmplase niciodată de când se măritase cu pământeanul; îşi 
reaminti de locurile de deasupra norilor, unde se născuse şi copilărise. Întrucât soţul era plecat de 
acasă, îşi puse rochia de zână şi se pregăti să plece deasupra norilor, împreună cu copilul ei. 
Deodată un nor întunecat cobori s-o ducă la surorile ei. Dar chiar atunci soţul se întoarse acasă. 

— Unde pleci? o întrebă el, nebănuind ce se întâmplase în lipsa lui. 

— Deşi te iubesc, răspunse ea, trebuie să mă duc acolo, de unde am venit, pentru că mi-am găsit 
rochia. Dacă îmi vei simți lipsa, te rog să-ţi faci o sută de sandale de papură, să le încalți pe rând şi 
să vii, cu ajutorul lor, sus, la mine. 

După ce-i spuse toate astea, se urcă pe nor, cu copilul în braţe şi dispăru fără urmă în văzduh. 

Rămas singur şi copleşit de durerea despărțirii, soțul se apucă să facă, zi şi noapte, sandale de 
papură. Dar să faci o sută de sandale nu era deloc un lucru uşor. Avea nevoie de timp mult. Când-l 
ajunse la 99 îşi pierdu răbdarea. Chiar în acel moment se cobori un nor întunecat să-l ducă sus, la 
zâne. Se urcă bucuros pe el şi începu să se ridice. Când ajunse aproape de cer, norul îl opri ia o mică 
distanță de intrarea în împărăţia zânelor, deoarece soțul îndurerat nu mai avusese răbdare să facă şi 
ultima sanda pentru a completa cifra de o sută, aşa cum îl sfătuise soția. Zâna, soția lui, văzându-l 
aşa de aproape de ea, îl privi surprinsă, i se făcu milă de el, îi întinse o prăjină şi-l trase sus. 

Cu toate ca reuşi să ajungă în acest fel în cer, părinţii zânei nu-l plăcură şi-l puseră la încercări 
multe şi grele. Într-o zi îi cerură să care apă cu un coş de nuiele. Zâna îl ajută însă punându-i în coş 
o hârtie înmuiată în ulei şi aşa putu să aducă apă. Înaltă zi îi cerură să semene seminţe de mei pe 


câmp. Dar, când se întoarse acasă, după ce le semănase, părinţii îi cerură să meargă înapoi, să adune 
toate seminţele şi să le aducă de unde le luase. Zâna îl ajută din nou. Trimise pe ogoare mulți 
porumbei care strânseră seminţele şi aşa el putu să le aducă înapoi, până la ultimul bob. 

Aşteptând ultima încercare la care urma să fie pus, omul făcu o greşeală de neiertat. Într-o zi 
călduroasă, chinuit de sete, tăie un pepene. În cer era însă interzisă tăierea pepenilor, întrucât exista 
pericolul formării unui torent de apă care să fi provocat inundaţii. Încâlcind această regulă, cum tăie 
pepenele, şuvoaie de apă inundară cerul. Fiind pământean, fu luat de ape şi dus departe de soția lui. 

Aceste inundații formară Ama-no gawa, adică Fluviul Ceresc sau Calea Lactee, pe care o puteți 
vedea pe cer în serile senine de toamnă. Se spune că tânărul cel harnic, soţul zânei, a devenii steaua 
Altair, iar ea s-a transformat în steaua Vega. Şi acum cele două stele plâng una de dorul celeilalte, 
separate de Calei Lactee. 


Vrabia cu limba tăiată 
poveste japoneză 


A fost odată un bătrân milos căsătorit cu o babă din cale-afară de rea. Pentru că trecuseră prin 
viaţă fără să aibă copii, bătrânul îndrăgise o vrăbiuţă cu care-şi petrecea aproape tot timpul liber. În 
fiecare zi, după ce venea de la treabă, o mângâia, îi vorbea într-una, iar la masă îi dădea să mănânce 
din farfuria lui. Se purta cu vrăbiuţa ca şi când ea ar fi fost copilul său. Bătrâna, rea cum era, ura 
vrăbiuţa şi din cauza ei se certa mereu cu mogul. 

Într-o zi, când moşul plecă la câmp să plivească orezul, baba se pregăti să spele rufe. Fierse nişte 
scrobeală din făină de grâu, o turnă într-un blid de lemn şi-o scoase afară să se răcească. Vrăbiuța 
zbură pe marginea blidului şi începu să ciugulească din scrobeală. Cum văzu asta, baba se înfurie 
aşa de tare că prinse vrăbiuţa, luă o pereche de foarfeci, îi tăie limba şi-o aruncă în aer strigând: 

— Dispari din fața ochilor mei, păsărică nesuferită! Rănită, pasărea zbură în pădurea cea mare. 

Când se întoarse acasă, moşul căută vrăbiuța peste tot şi, supărat că n-o găseşte, întrebă baba 
unde ar putea fi. Bătrâna cea rea îi mărturisi ce făcuse şi moşul se necăji foarte tare. În dimineaţa 
următoare el plecă în pădure s-o caute. Colindă până după-amiază strigând: 

— Unde eşti, vrăbiuţo? Unde eşti tu, vrăbiuța mea? Obosit şi gândindu-se întristat să renunţe s-o 
mai caute, se pomeni cu vrăbiuţa venind, dintr-o dată, în zbor spre el. Era îmbrăcată într-un kimono 
frumos şi putea vorbi cu voce omenească. 

— Bună ziua, bunule bătrân! îi zise vrăbiuţa. Trebuie să fii tare obosit, aşa că te rog să vii în casa 
mea şi să te odihneşti puţin. 

Când moşul auzi vrăbiuţa vorbind ca oamenii înțelese îndată că ea trebuie să fie o vrăbiuță 
fermecată. O urmă până la o casă frumoasă din pădure, unde erau multe vrăbioare, care-l ospătară 
cu mâncăruri şi băuturi gustoase. Patru din ele dansară frumosul dans al vrăbiilor, cu atâta grație 
încât moşul bătu din palme şi le rugă să mai danseze odată. 

Soarele începu să coboare către asfințit şi bătrânul îi spuse vrăbiuţei că va trebui să se grăbească 
să plece spre casă, deoarece baba lui se va neliniști dacă nu va ajunge acasă devreme Vrăbiuţa îl 
rugă să mai rămână. Bătrânul petrecuse aşa de bine că nu se îndura să se urnească, dar fu totuşi 
nevoit să-i spună: 

— M-am simțit aşa de bine în casa ta că mi-ar place să mai stau, dar, într-adevăr, trebuie să plec. 

— Bine, îi zise vrăbiuţa, ştiind cât de rea este baba moşului. Atunci, adăugă ea, dă-mi voie să-ți 
ofer un cadou pe care să-l iei acasă. 

— Vrăbiuţa aduse două coşuri; unul mare şi greu şi unul mic şi uşor. 

— Te rog, alege! îi spuse ea. 

Bătrânul, cu firea lui bună, nu vru să fie lacom. Alese coşul cel mic şi plecă. Când ajunse acasă, 
povesti babei toate cele întâmplate. Curioşi să vadă ce este în coş, îl deschiseră şi găsiră în el tot 
felul de lucruri minunate — diamante, rubine, perle şi corali, bijuterii de aur şi argint suficiente să 


poată trăi în belşug tot restul vieţii. Bătrânul se bucură mult văzând ce era în coş, dar baba se înfurie 
şi se răsti la moş. 

— Eşti nebun, bărbate! De ce n-ai ales coşul cel mare? Am fi avut mai multe bijuterii. Mă duc eu 
imediat la casa vrăbiuţei să iau şi celălalt coş. 

Bătrânul o rugă să nu fie lacomă şi-i spuse că ce aveau le ajunge pentru toată viaţa. Baba cea rea 
era însă hotărâtă. Îşi puse sandalele de papură şi plecă în pădure. Ajunse la casa cea frumoasă a 
vrăbiuţei. Fu invitată în casă şi tratată cu ceai verde şi prăjituri. Când baba se ridică să plece, 
vrăbiuţa aduse din nou un coş mare şi unul mic, spunându-i femeii să-şi aleagă unul şi să-l ia cu ea 
acasă. Ştiind pentru ce venise, baba se repezi la coşul cel mare, aşa de greu că numai cu ajutorul 
vrăbiuţei reuşi să şi-l pună pe spate. Mulțumi şi plecă. Pe drum coşul se făcu parcă mai greu şi, 
obosită, baba se aşeză la marginea drumului. Foarte curioasă să afle ce este în coş hotărî să-l 
deschidă. Când dădu la o parte capacul, din el ieşiră şerpi, şobolani, şopârle, cârtițe, broaște, țânțari 
şi alte lighioane înspăimântătoare. Îngrozită, baba o luă la fugă spre casă, gonind cât o ţineau 
picioarele. Ajunse mai mult moartă decât vie şi numai după mai multe zile îşi reveni din spaima 
prin care trecuse. 

După această întâmplare baba promise moşului că nu va mai fi niciodată rea şi lacomă. Şi se ținu 
de cuvânt. De atunci nu mai uri păsările şi-l ajută pe moş să hrănească vrăbiile care veneau în 
grădina lor. 


Căpcăunul şi cocoşul 
poveste japoneză 


Ceea ce vă povestesc acum s-a întâmplat în vremuri de demult, în insula cea mare a Japoniei. 
Exista pe atunci, la apusul acestei insule, un munte atât de înalt, încât părea că atinge cerul. În 
vârful lui, unde se putea ajunge foarte greu din cauza pereţilor abrupți ai stâncilor şi prăpăstiilor 
adânci, locuia un căpcăun fioros şi puternic. El avea pielea albastră, un corn mare în frunte şi făcea 
tot timpul numai rele. 

La poalele muntelui se aflau aşezări în care trăiau oameni, cultivând pământul şi crescând 
animale. 

Într-o dimineaţă, gospodarii dintr-o astfel de aşezare ieşiră, ca de obicei, la câmp să lucreze şi 
găsiră toate zarzavaturile din grădini rupte şi culcate la pământ. Se vede că, peste noapte, cineva le 
smulsese şi le călcase în picioare de nu mai rămăsese nimic bun din ele. Uimiţi şi supăraţi, oamenii 
priviră mai atent răzoarele şi găsiră urmele paşilor căpcăunului. Deci, el era cel care le distrusese 
grădinile de zarzavaturi, ceea ce îi înfurie şi mai mult. Se saturaseră cu toţii de faptele lui urâte. Cu 
cât priveau zarzavaturile, făcute una cu pământul, cu atât mai tare se mâniau şi le creştea ura 
împotriva căpcăunului. Supăraţi din cale-afară, îşi îndreptară privirile spre vârful muntelui şi 
strigară: 

— Oooo!... căpcăun mârşav ce eşti! De ce nu încetezi, odată pentru totdeauna, cu faptele tale 
nesăbuite? Până când crezi tu, spurcăciune, că o să mai răbdăm fărădelegile tale? 

Căpcăunul îi privi satisfăcut din vârful muntelui şi le răspunse, în batjocură, cu o voce care 
înfiora văzduhul: 

— Nu vă voi lăsa în pace decât atunci când îmi veți da câte un om pentru cina mea zilnică. 
Altfel, râse el de se zguduiră munţii, am să vă „vizitez” din ce în ce mai des. 

Auzind pretenția neruşinată şi crudă a căpcăunului țăranii se făcură negri de mânie, îşi agitară 
uneltele către munte şi strigară cât putură ei de tare. 

— Cine te crezi tu, dihanie netrebnică, să mănânci în fiecare zi câte un om? Cum îndrăzneşti să 
ne ameninţi cu atâta obrăznicie? 

— Sunt cel mai mare căpcăun dintre toți căpcăunii! tună el cât îl ținu vocea. Asta să ştiţi că sunt! 
Nu există ceva ce n-aş putea face, dacă vreau. Ha, ha, ha!... 


Vocea căpcăunului răsună puternic printre munţi, făcând chiar şi copacii să se zbuciume. 

— Ei bine! strigară țăranii. la să vedem, eşti tu aşa de grozav pe cit te lauzi? Pentru a dovedi că 
poţi orice, construieşte, într-o singură noapte, o scară de piatră cu o mie de trepte, de aici, din 
câmpie, până sus la tine, în vârful muntelui. Dacă poţi face asta, înseamnă că, într-adevăr, eşti în 
stare de orice, iar noi va trebui să-ţi îndeplinim toate dorințele. 

— O voi face! strigă căpcăunul. Dacă nu. Voi termina cele o mie de trepte înainte de primul 
cântat al cocoşului, vă promit că plec de aici şi nu vă mai necăjesc niciodată. 

Vicleanul căpcăun se gândise deja la un şiretlic. Imediat ce se întunecă, se strecură în 
gospodăriile țăranilor şi puse câte o glugă mică de paie pe capul fiecărui cocoş, pentru ca aceştia să 
nu mai poată vedea când răsare soarele şi să cânte ca de obicei. Când îmbrobodi cu paie ultimul 
cocoș Îşi zise: 

— Acum pot să construiesc liniştit cele o mie de trepte. 

Şi începu să lucreze din greu şi cu sârg. Urcă şi coborî muntele, cărând piatră, de nemărate ori. 
Munci mult şi când soarele începu să se ivească la răsărit avea deja 999 de trepte, gata construite. 
Căpcăunul zâmbi în sinea lui, gândindu-se că niciun cocoş nu va putea cânta şi el va avea destul 
timp să coboare să ia piatră pentru a face şi ultima treaptă. 

Pe munte însă mai locuia o zână bună, care privise totul şi văzuse cum neobrăzatul căpcăun îi 
înşela pe țărani, acoperind cu glugi de paie capetele cocoşilor ca ei să nu ştie când răsare soarele şi 
să cânte. Aşa că, în timp ce căpcăunul cobora să ia piatră pentru ultima treaptă, zâna se duse repede 
în sat şi luă o glugă de pe capul unui cocoş. Acesta văzu soarele ridicându-se şi... 

— Cucuriguuuu!... Cucuriguuuu!... 

EI îi sculă şi pe ceilalți cocoşi care începură cu toţii să cânte. Căpcăunul fu surprins şi speriat 
când auzi cântatul cocoşilor. Oamenii care se treziseră de mult şi urmăreau acum să vadă ce face 
căpcăunul, duşmanul lor de moarte, îl văzură cărând piatră tocmai când cântau cocoşii. 

— Am pierdut! îşi zise căpcăunul supărat. Şi nu mai aveam decât o piatră de pus. Acum, am 
pierdut şi gata! Trebuie să-mi țin cuvântul. N-am reuşit să termin, cu toate şiretlicurile mele. Aşadar, 
chiar şi eu trebuie să-mi țin cuvântul dat. 

Aşa că, îşi mângâie cu tristeţe cornul din frunte şi plecă departe de locul acela, în inima munților. 

Nimeni nu l-a mai văzut niciodată pe căpcăunul cel groaznic. Țăranii au trăit la poalele muntelui 
fericiţi că, prin înţelepciunea lor, îl făcuseră pe căpcăun să construiască acea scară mare, apoi îl 
izgoniseră şi scăpaseră de el pentru totdeauna. Ei au terminat, în scurt timp, scara părăsită şi, foarte 
des, urcau pe ea, mai ales în serile de vară, pentru a se bucura de aerul curat şi de priveliştea 
minunată ce li se înfățişa din vârful muntelui. 


Scobitoarea războinică 


(Scobitorile buclucaşe) 
poveste japoneză 


A fost odată o prinţesă care avea un obicei foarte prost. Se scula, noaptea, din somn şi-şi curăța 
dinţii cu scobitori. A-ţi curăța dinţii cu scobitori nu este un lucru rău, numai că prințesa, după ce şi-i 
curăța, în loc să arunce scobitorile unde trebuia, le înfigea între paiele rogojinii (tatami) care 
acoperea podeaua camerei japoneze şi pe care se afla salteaua unde dormea. Nu era deloc sănătos şi 
tot făcând aşa în fiecare seară, găurile din rogojină au fost curând umplute cu scobitori folosite. 

Într-o noapte, mica prințesă fu trezită de zgomotele unei lupte aprige. Auzi voci de luptători şi 
sunete de săbii. Speriată, se ridică şi aprinse lampa de lângă salteaua pe care dormea. Se uită mai 
bine şi fu aşa de mirată de ce văzu că nu-i veni să creadă ochilor. Chiar lângă plapuma ei erau mulți 
luptători mititei. Unii duelau cu săbiile, alţii cântau şi cu toții făceau un zgomot teribil. Prinţesa se 
gândi că visează şi se ciupi de faţă şi de mâini să se convingă că nu doarme. Descoperi că într- 
adevăr nu dormea. Era trează, iar micuţii luptători se aflau încă acolo şi făceau un mare tărăboi. Din 


cauza gălăgiei lor nu putu să doarmă toată noaptea şi, când reuşi să ațipească, se trezi speriată de 
liniştea care se lăsă dintr-o dată. Înţelese atunci că micii luptători plecaseră. 

A doua zi se simţea obosită şi înfricoşată. Îi era însă ruşine să-i spună tatălui ei ce se întâmplase, 
de teamă că n-ar fi crezut-o. A doua noapte se întâmplă acelaşi lucru, la fel şi în nopțile următoare. 
Micuţii luptători făceau un tărăboi aşa de mare că prinţesa nu putea să doarmă aproape deloc, 
noapte de noapte şi, de la o zi la alta, deveni tot mai palidă. Curând o ajunse o oboseală mare şi se 
îmbolnăvi rău de tot. 

Tatăl o întreba ce i se întâmplase, şi până la urmă, află totul. N-o crezu şi de aceea se hotărî să se 
convingă cu propriii săi ochi. Când se lăsă noaptea, îi spuse prinţesei să se culce în camera lui şi el 
se duse să vegheze în camera ei. Rămase treaz toată noaptea şi pândi apariția micilor luptători. Dar 
aceştia nu veniră. Aşteptând, observă multe scobitori pe tatami. Se uită cu atenţie la ele şi, în sfârşit, 
descoperi ce se întâmplase. 

În ziua următoare chemă pe prinţesă şi-i arătă una din aceste scobitori. Laturile ei erau crestate şi 
tăiate. Semnele erau aşa de micuţe încât prințesa abia putea să le vadă. ÎI întrebă pe tatăl ei ce-ar 
putea însemna aceste semne. Tatăl îi spuse că micii samurai veneau în camera ei deoarece lăsase 
scobitorile pe jos, pe tatami. Ei nu aveau săbii, dar şi le doreau foarte mult. O scobitoare era cea mai 
bună sabie pentru un micuţ luptător. Acesta este şi motivul pentru care ei veneau, noapte de noapte, 
şi se luptau în dormitorul ei. 

— Noaptea trecută, îi spuse tatăl, n-au mai venit, pentru că eram eu acolo cu o sabie adevărată şi 
le-a fost frică. 

Spunând aceasta se uită încruntat la fiica lui şi o întrebă: 

— De ce sunt aşa de multe scobitori folosite în camera ta? Prințesei îi fu tare ruşine să 
recunoască în faţa tatălui că are un obicei aşa de prost, dar, în cele din urmă, mărturisi că ea folosise 
scobitorile şi le înfipsese între firele rogojinii, pentru că îi era prea lene să se scoale şi să le arunce 
acolo unde trebuie. 

Mai spuse tatălui că-i pare foarte rău de ceea ce a făcut şi-i promise că nu va mai fi niciodată 
leneşă. Culese apoi toate scobitorile şi le aruncă afară. 

În noaptea aceea micuţii samurai nu mai veniră, pentru că nu mai existau scobitorile pentru a se 
lupta cu ele. Şi n-au mai venit niciodată. 

După această întâmplare neplăcută, prinţesa se făcu foarte ordonată şi tatăl ei fu foarte mulțumit 
de ea. N-a uitat însă niciodată pe micii luptători şi, chiar dacă prințesa mai folosea scobitori, fiți 
siguri că avea cea mai mare grijă să le arunce la locul lor. 


Pinul lipicios 
poveste japoneză 


Trăia odată, cu mulți, mulţi ani în urmă, un om pe cât de sărac pe atât de bun la suflet. Cu toate 
că era tăietor de lemne, el nu rupea niciodată ramurile verzi ale copacilor pentru a face focul cu ele. 
Aduna numai vreascuri uscate, căzute la pământ, tocmai pentru că ştia ce s-ar fi putut întâmpla dacă 
s-ar fi rupt o creangă verde. Seva, adică sângele copacului, ar fi picurat fără întrerupere până ce 
bietul copac şi-ar fi putut pierde tot sângele şi-ar fi murit. Pentru că nu voia să facă niciun rău 
copacilor, care, pentru el erau ca şi vii, ca oamenii, nu le rupea crengile niciodată şi pentru nimic în 
lume. 

Într-o zi, în timp ce căuta vreascuri uscate pe sub un copac înalt, auzi o voce suspinând: 

— Lipicioasă, lipicioasă este seva mea, pentru că rămurele mele sunt frânte. 

Tăietorul de lemne se uită cu atenţie la copac şi-şi dădu seama că cineva îi frânsese trei ramuri, 
iar seva lui curgea, cum curg lacrimile din ochii unui copil, ce plânge îndurerat. Cu îndemânare, 
omul le îndreptă, spunând: 

— Oooo... gingaşe rămurele! Vă voi înfăşură îndată şi seva se va opri. 


Rupse o bucată din haina de pe el şi bandajă rămurelele. Nici nu termină bine de înfăşurat şi, din 
copac, începură să cadă bani de aur şi de argint. Şi căzură aşa de mulți că aproape îl acoperiră pe 
tăietorul de lemne, uluit de tot ce se întâmpla. Când se dezmeteci, se uită la copac şi-i zâmbi în 
semn de mulțumire, după care luă banii şi-i duse acasă. Abia aici îşi dădu seama că era o sumă 
foarte mare şi că devenise dintr-o dată foarte bogat datorită pinului, despre care toată lumea, în 
Japonia, ştie că este simbolul prosperității. 

Cum se gândea el la toate astea, privind grămada de bani de aur, cineva apăru la fereastră. Se uită 
mai atent şi desluşi figura unui tăietor de lemne, care nu era nici mai arătos decât el şi nici mai bun 
la suflet. El era cel care frânsese ramurile pinului. Când văzu banii întrebă: 

— Unde ai găsit atâţia bani? Sunt foarte frumoşi şi strălucitor. 

Tăietorul de lemne cel bun ridică banii în sus, în aşa fel ca cel de la fereastră să-i vadă mai bine. 
Erau de formă ovală, cum se făceau pe atunci banii în Japonia şi umpluse cu ei cinci coşuri, îi spuse 
apoi omului care se uita zăpăcit prin fereastră: 

— l-am luat din pinul acela înalt. Din cel de colo! arătă el spre copac. 

— Hm! se miră tăietorul de lemne cel rău şi alergă îndată spre pinul cel bătrân. Cum ajunse, 
acesta-i spuse: 

— Lipicios, lipicios este sângele meu! Atinge-mă şi vei avea un şuvoi din seva mea. 

— Oooo!... E tocmai ce voiam eu, spuse omul cel rău, un torent de aur şi de argint. 

Se ridică pe vârful picioarelor şi rupse o altă creangă. Deodată, în loc de aur şi argint, pinul 
dezlănţui un şuvoi de sevă lipicioasă, care-l acoperi din creştet până-n tălpi. Îi curse seva pe cap, pe 
mâini, pe picioare şi, cum era aşa de lipicioasă, omul cel rău nu se mai putu mişca. Strigă cât putu 
după ajutor, dar nu-l auzi nimeni. Rămase aşa împietrit în răşina pinului trei zile, câte una pentru 
fiecare rămurică pe care o frânsese. După aceea seva se înmuie şi omul cel rău cu greu se mai putu 
târî până acasă. 

De-atunci el n-a mai rupt niciodată crengi dintr-un copac verde. 


Pelerina invizibilă 
poveste japoneză 


A fost odată un tânăr, pe care-l chema Hikoci, căruia îi plăcea să creadă despre el că este foarte 
istet şi descurcăreţ şi că poate avea cu uşurinţă tot ceea ce-şi doreşte. 

Într-o zi, el află că sus, în munți, se află un spiriduş care poartă o pelerină ce te face invizibil. 
Când o pui pe tine, devii imediat nevăzut. Îndată ce află, Hikoci se gândi că ar fi foarte bine ca acest 
veştmânt fermecat să fie al lui. Îşi frământă mintea un timp şi, până la urmă, îi veni o idee. Luă un 
băț de bambus lung de un metru şi porni cu el la munte. Se urcă pe un pisc mai înalt, puse la ochi 
băţul de bambus gol, ca un tub, şi se uită prin el ca printr-un telescop. Privi câteva clipe şi începu să 
strige tare: 

— Vai!... Ce frumos este!... Pot vedea muntele Fuji... Uite şi oraşul Kyoto! Ah! cât sunt de 
minunate şi ce bine se văd!... 

În realitate atât muntele Fuji, cel mai înalt din Japonia, cât şi oraşul Kyoto, pe atunci capitala 
țării, erau aşa de departe încât ele nu puteau fi văzute de Hikoci nici cu un telescop adevărat. Se 
folosea însă de acest şiretlic, la care se gândise bine, doar ca să poată să ia pelerina invizibilă a 
spiriduşului. Pentru că, aşa cum se aştepta, în timp ce striga că vede muntele Fuji şi oraşul Kyoto, 
apăru undeva, la spatele lui, de nu se ştie unde, un spiriduş cu nasul roşu, care-i zise: 

— Te rog, lasă-mă şi pe mine să privesc prin tubul tău la muntele Fuji şi la oraşul Kyoto. 

Tânărul, mulţumit de apariția spiriduşului, şi prefăcându-se că nu auzise ce-l rugase, continuă să 
privească în jur prin tub, cu aerul unui om nespus de încântat de ceea ce vede. Purtarea lui îl făcu pe 
spiriduş mai curios şi acesta i se adresă din nou, de această dată pe nume, şi mai nerăbdător: 

— Hikoci, ce-ar fi să-mi dai tubul tău şi eu să-ţi dau pelerina mea? 


— Aha!... îşi zise tânărul în sinea lui... gata! E ca şi a mea. Se prefăcu mai departe că nu-l 
interesează târgul şi continuă să privească nepăsător prin tub. 

— Păi, îi răspunse el, o pelerină de spiriduş nu este nimic pe lângă telescopul meu cu care pot 
vedea tot ce vreau în lume. 

Dar spiriduşul, tot mai nerăbdător să se uite prin tub, îl rugă pe Hikoci cu lacrimi în ochi să facă 
târgul. 

— Dacă-l vrei — zise el — aşa de mult, am să schimb acest telescop cu pelerina ta, dar numai 
pentru câteva clipe. Mai mult nu pot. Şi aşa o fac doar ca să-ţi satisfac curiozitatea. 

Spunând aceasta, Hikoci luă pelerina spiriduşului, o puse imediat pe el şi-i dădu apoi tubul de 
bambus. 

Încântat, spiriduşul duse repede tubul la ochi şi se uită prin el. Privi câteva clipe şi nu văzu 
nimic. Se aprinse la faţă de mânie şi strigă: 

— Hikoci, ce-nseamnă asta? Nu pot vedea nimic! 

Era însă prea târziu, pentru că tânărul devenise invizibil, din cauza pelerinei, şi nu mai putea fi 
văzut nicăieri. Aflat astfel în siguranță, el plecă liniştit spre casă şi-l lăsă pe spiriduş plângând cu 
tubul de bambus în mână. 

În sat, Hikoci căpătă repede obiceiul de a ieşi, aproape în fiecare zi, din casă cu pelerina 
invizibilă pe el. Simţea o plăcere ciudată de a se plimba printre oameni fără să fie văzut. Mergea la 
prăvălie şi mânca dulcețuri după poftă, fără să poată fi văzut cineva. Se ospăta zilnic cu ce-i plăcea 
mai mult, fără să plătească niciun ban. Cum ajungea acasă, ascundea pelerina într-o ladă mare, unde 
soția ţinea vechituri. 

Într-o zi, nevasta hotărî să facă ordine în ladă. O deschise şi — în ea o pelerină aşa de veche şi de 
murdară că se feri s-o mai atingă cu mâna. Se miră tare mult cum de poate soţul ei să păstreze un 
lucru aşa de murdar. De aceea, o luă şi-o puse pe foc. Seara, Hikoci veni acasă, deschise lada să-şi 
pună pelerina invizibilă şi să plece ca de obicei, în sat. Supărat că n-o mai găseşte, întrebă pe soție 
unde ar putea fi şi aceasta îi răspunse cu blândeţe: 

— Oooo!... vrei să ştii unde este pelerina aceea murdară? Am pus-o pe foc. Ce mai puteai face 
tu cu un veşmânt aşa de vechi şi de murdar?! Nu mai insista să ţi-o dau, pentru că n-a mai rămas 
nimic din ea. Îi mai poți găsi doar cenușa în cuptorul din bucătărie. 

Hikoci se supără foarte tare şi înţelese că nu mai poate face nimic. Se duse în bucătărie, parcă 
pentru a se convinge că a fost arsă şi, când băgă mâinile în cenuşă, ele deveniră invizibile. Pe loc 
tânărul îşi dădu seama că cenuşa păstrează puterea pelerinei. Se dezbrăcă complet, îşi turnă cenuşă 
pe tot corpul, deveni din nou invizibil şi plecă în sat să mănânce şi să bea, ca de obicei, fără să 
plătească nimic. Intră în cârciumă şi începu să bea o licoare dulce ca şi mai înainte după pofta 
inimii. Dar îi era aşa de sete că dădu prea repede licoarea peste cap şi câteva picături se prelinseră în 
jurul gurii şi spălară cenuşa. Se întâmplă chiar atunci să treacă pe lângă el cârciumarul. Uimit de 
apariția gurii, acesta strigă: 

— Oooo!... zeilor! O gură de fantomă! Trebuie să fie neapărat lucrătura spiriduşilor. 

Auzind strigătele cârciumarului, Hikoci fugi din cârciumă încurcat şi speriat. Sătenii aflați în 
acel moment pe uliţă văzură o gură purtată parcă de un om invizibil ce alerga pe drum şi începură să 
strige care ce-i trecea prin cap. Tânărul se sperie şi mai tare şi fugi cât putu de repede, transpiră şi 
năduşeala începu să se scurgă pe el împreună cu cenuşa care-i acoperea corpul şi care-l făcea 
invizibil. În curând rămase gol-goluţ. Sătenii înţeleseră despre ce e vorba, se luară după el, îl 
prinseră şi-l bătură zdravăn. 

Abia după această întâmplare, făcându-se de râs în tot satul, Hikoci înțelese că, oricât de isteţ şi 
de descurcăreț ai fi, nu-ți poți îndeplini chiar toate dorințele furând şi înşelând pe alții. 


Bursucul şi evantaiul fermecat 
poveste japoneză 


De mult de tot, într-o pădure mare, trăiau trei copii de spiriduşi. Într-o zi însorită ei se jucau cu 
un evantai într-o poiană împrejmuită de copaci şi acoperită cu iarbă deasă şi cu multe flori. 
Evantaiul era fermecat. Când îşi făceau vânt cu o parte a lui, nasurile le creşteau văzând cu ochii 
până la un metru lungime, iar când îşi făceau vânt cu cealaltă parte a evantaiului, nasurile li se 
scurtau până ajungeau din nou la lungimea normală. Copiii de spiriduşi se distrau de minune 
făcându-şi vânt când cu o parte, când cu alta a evantaiului. Poiana răsuna de râsetele şi ele strigătele 
lor de bucurie. Când se jucau mai cu plăcere şi veselia lor nu mai avea margini, apăru din iarbă un 
bursuc — unul dintre cele mai viclene animale din Japonia, care se poate transforma în orice — şi 
se urcă pe o buturugă uscată să vadă mai bine ce fac cei trei copii de spiriduşi. Îi urmări cu încântare 
cum îşi lungeau şi îşi scurtau năsucurile, râse cu poftă şi făcu haz de năstruşnicia lor. Privindu-i 
bucuros de spectacol, i s-a făcut şi lui poftă de joacă. Dar, viclean cum era, bursucul se gândi că ar 
fi mai bine dacă ar avea el evantaiul fermecat al copiilor de spiriduşi. Se gândi câteva clipe şi-i şi 
veni în minte o idee. Se transformă îndată într-o fetiță frumoasă şi isteață, care ținea în mână o 
farfurie cu prăjituri cu gem de prune şi se îndreptă spre cei trei copii de spiriduşi. Când se apropie 
de ei, copiii încetară joaca, mirați de apariția neaşteptată a fetiţei. 

— Bună ziua! le spuse ea. Am văzut cum vă jucaţi şi v-am adus aceste prăjituri. În schimbul lor, 
v-aş ruga să mă lăsaţi şi pe mine să mă joc cu voi. 

— Sigur că te lăsăm! îi spuse unul dintre copiii de spiriduşi, privind pofticios prăjiturile rumene. 

— Suntem chiar bucuroşi! — adăugă altul — deoarece nouă ne plac foarte mult prăjiturile. 

Când să împartă bunătățile se încurcară. Pe farfurie erau patru prăjituri ce trebuiau împărțite la 
trei copii de spiriduşi. Începură, aşadar, să se certe fiindcă nu puteau să hotărască între ei care să 
primească cea de a patra prăjitură. 

Fetiţa, adică bursucul transformat în fetiță, îi urmări un timp cum se ceartă şi, văzând că nu 
reuşesc să le împartă, le zise: 

— Vă spun eu cum să faceți, dar să mă ascultați întocmai. Ce ziceți? Sunteţi de acord? 

— Mai întâi să ştim ce ai de gând! zise unul dintre copiii de spiriduşi. 

— Bine, am să vă spun. Faceţi aşa. Închideţi ochii cu toţii şi acela care va putea să stea cel mai 
mult cu ochii închişi şi fără să respire va primi o prăjitură în plus. Eu am să vă urmăresc pe fiecare 
în parte. 

Copiilor de spiriduşi li se păru bună ideea fetiţei. 

— Unu, doi, trei! numără fetiţa şi copiii de spiriduşi şi închiseră ochii ținându-şi respiraţia. 
Imediat, fetiţa, adică bursucul transformat în fetiță, luă eventaiul din mâna unuia dintre copiii de 
spiriduşi şi o rupse la fugă prin pădure, lăsându-i pe cei trei nătăfleți cu ochii închişi şi cu respirația 
întreruptă. 

Nu se ştie cât au stat ei aşa... Bursucul transformat în fetiță a alergat un timp prin pădure şi, când 
s-a simțit în siguranță, s-a oprit din fugă, a râs şi şi-a zis: 

— Ha, ha, ha!... Mi-am bătut joc de ei. Am evantaiul şi de-acum pot face cu el alte năzdrăvănii. 

Se odihni puţin şi apoi plecă spre oraş pus pe fapte mari. Cu evantaiul se simțea în putere. Pe 
drum întâlni lume multă şi felurită. Undeva, nu aşa de departe de marginea pădurii, dădu peste un 
mare grup de oameni. Se apropie de el şi văzu o fată foarte frumoasă, îmbrăcată într-un kimono 
scump şi legată peste mijloc cu un obi, un fel de brâu, cusut cu fir de aur şi de argint, înțelese 
imediat că ea trebuie să fie fiica unui om de vază, ceea ce până la urmă se şi dovedi a fi adevărat. 
Tatăl ei era cunoscut în toată țara ca unui dintre cei mai bogaţi oameni. Bursucul, transformat în 
fetiță, se amestecă printre oameni, se apropie de fată şi, neobservat de nimeni, îi făcu vânt cu 
evantaiul. Pe neaşteptate, şi spre mirarea tuturor, nasul fetei crescu până la un metru lungime. 

Vă puteţi închipui cu uşurinţă ce teribil lucru făcuse! Frumoasa fată se pomeni dintr-o dată, între 
atâția oameni, cu un nas lung de un metru. Biata de ea! Ce-a mai plâns! Prietenele şi oamenii din jur 
au început s-o compătimească, uimiţi de tot ceea ce i se întâmplase, neînțelegând nimic. Când 
ajunse acasă, părinţii se îngroziră şi intrară în panică. Mama plânse toată ziua, iar tatăl chemă în 


grabă pe cei mai vestiți medici. Toţi îşi dădură silința, fără să reuşească să-i readucă nasul la 
mărimea normală. Bieţii părinți cheltuiră o mulțime de bani pe medici şi medicamente, fără niciun 
rezultat. Dacă văzu că medicii nu mai sunt de niciun folos, tatăl anunţă în toată insula mare a 
Japoniei că îi va da jumătate din avere şi mâna fiicei sale aceluia care va reuşi să-i readucă nasul la 
mărimea dinainte. 

Vestea se răspândi repede în toată ţara. Ea ajunse şi la urechile bursucului. Cum află, vicleanul 
bursuc îşi zise: 

— Asta este tocmai ce aşteptam şi eu! 

Se transformă repede într-un flăcău chipeş şi frumos şi se duse la casa fetei. Se înfățişă tatălui 
acesteia şi-i spuse că a venit pentru a scurta nasul fiicei lui. Încântat de frumuseţea băiatului, acesta 
îl conduse în camera fetei şi-i promise că nu va fi deranjat de nimeni şi-i va da tot ce are nevoie, 
numai să-i readucă nasul la lungimea normală. 

Când se văzu singur cu fata, bursucul transformat în flăcău scoase evantaiul fermecat şi, fără ca 
ea să observe, îi făcu vânt cu cealaltă parte a lui. Cât ai clipi din ochi nasul ei se făcu din nou scurt, 
iar biata fată îşi recapătă înfăţişarea frumoasă de mai înainte. De bucurie, ea se aruncă în braţele 
flăcăului şi-i declară recunoştinţă şi supunere veşnică. 

Toată lumea fu fericită, iar tatăl fetei porunci să înceapă imediat pregătirile de nuntă. Bursucul, 
transformat în flăcău, era din cale afară de fericit şi bucuros de isprava lui, mai ales de norocul de a 
avea nu numai o soţie frumoasă, ci şi o mare bogăţie. La ospăţul de nuntă mâncă şi bău atât de mult, 
încât se chercheli de-a binelea şi până la urmă i se făcu somn. 

Se duse într-o cameră, se tolăni pe nişte perne, închise ochii şi pentru că i se făcuse cald, scoase 
evantaiul, de care nu se despărțise niciodată de când îl luase de la cei trei copii de spiriduşi, şi, fără 
să-şi dea seama, începu să-şi facă vânt cu el. Imediat nasul începu să i se lungească. Pe jumătate 
adormit, nu văzu ce i se întâmplă şi de aceea continuă să-şi facă vânt cu evantaiul. Nasul continuă şi 
el să crească. Şi crescu, crescu până ajunse la tavan. Străbătu tavanul, apoi acoperişul casei şi se 
înălță până la nori pe care, de asemenea îi străbătu. 

Deasupra norilor se aflau nişte lucrători cereşti care construiau un pod peste Calea Lactee. 

— Priviţi! strigă unul dintre ei, arătând spre nasul bursucului. Uite o prăjină exact de lungimea şi 
grosimea de care avem nevoie pentru podul nostru. S-o prindem şi s-o folosim la construcţie. 

Lucrătorii cereşti o prinseră uşor, pentru că nasul creştea într-una şi venea" singur spre ei. 
Începură să tragă de el cât putură. Simţind toate acestea, bursucul se trezi imediat din somn şi 
începu să strige cât îl ţinea gura: 

— Au!... Auuuuu!... Ajutor!... Ajutor!... Şi începu să-şi facă vânt cu cealaltă parte a 
evantaiului, cât putu de repede. 

Dar fu prea târziu. Lucrătorii cereşti apucaseră bine de nas şi trăgeau de el cu toată forța lor, 
strigând în cor „Hăi-şa, hăi-şa!” adică „Hei-rup, hei-rup!”. Şi au tras, au tras până ce bursucul a 
început să se ridice în sus, tot mai sus, până deasupra norilor. De atunci nimeni nu l-a mai văzut 
niciodată, nici pe el, nici evantaiul fermecat. 

Fata cea frumoasă, îmbrăcată în mireasă, părinții ei şi nuntaşii, văzând toate cele ce i s-au 
întâmplat bursucului transformat în mire, au înțeles imediat de ce putuse el să-i readucă fetei nasul 
la lungimea normală. 


Râşniţa fermecată 
poveste japoneză 


Într-un sat din Japonia trăiau, cu mulţi ani în urmă, doi fraţi. Cel mare voia ca fratele mai mic să 
se căsătorească şi să plece din casa părintească în casa familiei viitoarei lui soţii. Cel mic, cu firea 
lui mai independentă, nu vru să-l asculte pe fratele mai mare şi se hotărî să trăiască separat, numai 
el cu nevasta. 


În scurt timp, fratele cel mic se căsători, închine o cameră mică, într-o casă de la marginea 
satului, şi începu cu soţia lui o viaţă destul de strâmtorată. Lucra cu ziua şi abia îşi agonisea cele 
necesare traiului. Dacă, vara, putu să se descurce, când veni iarna, găsi din ce în ce mai greu de 
lucru. Până la urmă nu mai găsi deloc şi, în ajunul Anului Nou, tânăra pereche nu mai avea nici 
măcar un pumn de orez. Mâhnit de sărăcia în care trăiau, fratele cel mic se duse la fratele cel mare 
şi-i ceru un ciur de orez. Acesta refuză să-l ajute şi-i spuse în batjocură: 

— Aaaa... Ai venit, aşadar, la vorba mea. Mă întreb cum de poţi tu ţine o nevastă fără niciun bob 
de orez? 

Tulburat de purtarea fratelui, tânărul porni tare supărat spre munte. Hoinări mult pe cărările din 
pădure şi, când ajunse la o trecătoare, întâlni un bătrân cu o barbă albă şi lungă, care aduna lemne 
uscate pentru foc. 

— Unde te duci, tinere? îl întrebă bătrânul. 

— Păi, hoinăresc fără rost. Sunt tare necăjit că nu am nici măcar un grăunte de orez pentru a 
întâmpina diseară Anul Nou. 

— Păcat! zise bătrânul. Dar am să-ţi dau eu, mai zise el după o scurtă pauză. 

Spunându-i aceasta îi întinse un cozonăcel de orez, şi-l sfătui: 

— Ia-l şi mergi cu el la templul zeului pădurii. În spatele templului există o peşteră în care ai să 
întâlneşti pitici. Aceştia vor fi nerăbdători să mănânce cozonăcelul de orez şi te vor implora să li-l 
dai. Atunci să le spui aşa: 

— Nu vreau bani. Aş dori să schimb acest cozonăcel pe râşniţa voastră de piatră. 

Tânărul luă cozonăcelul, mulţumi bătrânului şi plecă în pădure. Ajunse la templu şi găsi peştera 
în spatele lui, aşa cum îi spusese bătrânul. În peşteră se afla un grup de pitici, din cale afară de 
zgomotoşi. Se duse până la gura ei şi văzu cum piticii se străduiau să care mai multe prăjini mari, cu 
care voiau să construiască ceva în fundul peşterii. Cum îl zăriră, îi strigară încântați: 

— Ce om puternic eşti! N-ai vrea să ne ajuţi să cărăm aceste prăjini? Tare grele sunt pentru noi! 

— Cu plăcere, le zise el. Şi cără prăjinile repede, cu o singură mână, ţinând cozonăcelul în 
cealaltă. 

Unul dintre pitici observă cozonăcelul de orez rumen şi i-l ceru, oferindu-i în schimb o mare 
sumă de bani. Tânărul se purtă aşa cum îl sfătuise bătrânul, şi-i zise: 

— Nu doresc bani. L-aş schimba numai pe râşnița voastră de piatră. 

— Păi, zise un pitic mai îndrăzneţ şi uimit de cererea tânărului, râşnița de piatră este un tezaur 
nepreţuit. Dacă totuşi nu vrei în niciun chip să-l dai pe bani, atunci o să-ți dăm râşniţa. Ce putem 
face? Ne place foarte mult cozonăcelul de orez. 

Piticul se duse undeva, în fundul peşterii, aduse râşnița de piatră şi tânărul îi dădu, în schimbul 
ei, cozonăcelul. 

Când se întoarse spre casă cu râşnița, găsi pe bătrânul cu barbă albă şi lungă în acelaşi loc, 
adunând în continuare tot vreascuri uscate de foc. 

— Văd că ai obținut râşniţa de piatră — îi zise acesta. Acum, am să te învăţ cum s-o foloseşti. 
Dacă o învârţi spre dreapta, ea va produce, fără întrerupere, tot ceea ce-i ceri. Numai cozonăcei de 
orez nu va face. Când vrei s-o opreşti, o învârți la stingă. 

Tânărul se întoarse bucuros acasă cu râşniţa şi-şi găsi soţia foarte supărată. 

— Unde ai umblat până acum fără să-ți pese că se apropie Anul Nou? îl întrebă ea. Ai luat ceva 
orez de la fratele tău? 

— Păi, nu fi aşa de pornită împotriva mea, îi răspunse tânărul. Mai bine aşterne repede un tatami. 

Femeia făcu ce-i spuse soţul. Acesta puse râşnița de piatră pe tatami, o învârti spre dreapta şi 
zise: 

— Boabelor de orez, ieşiţi afară! Boabelor de orez, ieşiţi afară! 

În acel moment, râşniţa începu să producă orez fără întrerupere. Când grămada se făcu destul de 
mare, tânărul zise: 

— Salmon, ieşi afară! Salmon, ieşi afară! 


Şi râşniţa începu să producă salmon după salmon, aşa că aveau acum şi cel mai bun peşte din 
Japonia. În acest fel, tinerii soţi primiră tot ceea ce-şi doreau de la râşniţa de piatră şi pe trecură cel 
mai fericit An Nou din viaţa lor. Adormiră târziu de tot şi, când se treziră, soţul îi zise: 

— Acum, când suntem bogaţi, de ce trebuie să mai rămânem într-o casă închiriată? 

Luă râşnița, o învârti spre dreapta şi îndată aceasta îi făcu o casă frumoasă, cu toate acareturile 
unei curţi de gospodar înstărit, cu o căruţă arătoasă şi cu şapte cai minunați. În cele din urmă îi zise 
râşniţei să-i facă prăjituri de orez şi sake, adică vin de orez. Invită apoi vecinii şi rudele la un mare 
ospăț. 

Toţi sătenii, inclusiv fratele lui cel mare, fură uimiţi să vadă la tinerii abia căsătoriţi o bogăție aşa 
de mare, venită peste noapte. Fratele cel mare bănui că se întâmplase ceva neobişnuit ca fratele lui 
să poată dobândi într-o singură zi atâtea bogății. Aşa că hotărî să-l supravegheze atent. Fără să 
bănuie aceasta, fratele cel mic intră într-o cameră alăturată, unde se afla râşnița de piatră, o învârti la 
dreapta şi zise: 

— Prăjituri, ieşiţi afară! Prăjituri, ieşiţi afară! 

Îi mai trebuiau prăjituri pentru a le oferi în pachete oaspeților înainte de a-i părăsi casa, cum se 
obişnuieşte în Japonia. 

Fratele cel mare văzu totul din locul în care se ascunsese cu dibăcie. 

După ce oaspeţii plecară şi fratele cel tânăr cu soţia se duseră la culcare, fratele cel mare se furişă 
în casă, apoi în camera în care se afla râşniţa de piatră. Fură nu numai râşnița, ci şi un mare număr 
de prăjituri ţi de bomboane rămase neconsumate de la ospăț. Fugi pe țărmul mării şi, pe plajă, găsi o 
barcă. Se urcă în ea şi vâsli departe în larg cu intenţia de a ajunge într-o insulă îndepărtată şi de a se 
îmbogăţi cu ajutorul râşniței. 

După un timp îi veni foame şi mâncă prăjiturile pe care le furase. Cum acestea erau prea dulci, 
vru să guste un pic de sare. Luă râşnița, o învârti spre dreapta şi zise: 

— Sare, ieşi afară! Sare, ieşi afară! 

După ce luă puţină sare vru să oprească râşniţa, dar nu mai putu pentru că nu ştia cum. Văzuse la 
fratele lui mai mic cum o porneşte, dar nu şi cum o opreşte. De aceea râşnița continuă să producă 
sare. Produse şi iar produse până ce barca se umplu cu o grămadă mare de sare şi se scufundă 
împreună cu fratele mai mare cu tot. 

Cum nimeni n-a oprit-o, râşniţa a continuat şi continuă şi acum să se învârtească spre dreapta şi 
să producă sare, care se topeşte într-una în apele mării. Se spune că de aceea marea este sărată. 


Degețel 
(Issun-boshi) 


poveste japoneză 


Într-un sat din apropierea oraşului Osaka, trăiau odată un bărbat şi o femeie. Ei duceau o viaţă 
grea şi, ca să poată câştiga cele necesare traiului, munceau toată ziua. Cu toate acestea se iubeau 
mult, dar erau mâhniți că nu li se îndeplinea dorința de a avea un copil. Se gândeau în fiecare zi cât 
de bine ar fi să aibă un băieţel sau o fetiţă, fie chiar şi de-o şchioapă de mare. Dar în zadar, 
pierduseră speranța de a mai avea copil. 

Într-o zi, pe când se întorceau de la statuia lui Jizo, zeul mitologic japonez care iubeşte şi 
ocroteşte copiii mici, li s-a părut că aud nişte scâncete în iarba de la marginea drumului. S-au dus la 
locul de unde veneau scâncetele şi au găsit un băieţel micuţ, înfăşurat într-o pânză roşie. Era aşa de 
mic, că se minunară cum de mai e şi viu. ÎI luară acasă şi-l crescură cu dragoste şi grijă ca pe 
propriul lor copil. 

În scurt timp, băieţelul învăţă tot ceea ce trebuie să înveţe un tânăr destoinic şi curajos. Trecură 
mulți ani şi el nu mai crescu deloc, rămase cât un deget şi de aceea părinţii îi spuseră Degețel. 


Dormea pe o saltea cât o batistă de mică şi, când mama lui îi punea într-o coajă de nucă doar 
câteva boabe de orez, se uita la ele ca la nişte cartofi foarte mari şi se chinuia mult până reuşea să le 
mănânce. Lui Degețel copiii de seama lui îi păreau uriaşi. Aceştia erau răutăcioşi, purtându-se cu el 
cum s-ar fi purtat cu o gâză, ori de câte ori îl vedeau. 

A venit însă timpul când n-a mai putut suporta răutățile copiilor şi, cu toate că-şi iubea tare mult 
părinţii care-l îngrijeau, a hotărât să plece în lume şi să-şi caute norocul. Aşa că se prezentă în faţa 
părinților şi le spuse: 

— Vă mulțumesc foarte mult că m-aţi îngrijit şi m-aţi învăţat numai lucruri bune. Acum trebuie 
să mă duc în lume şi să-mi caut norocul. 

Întristaţi de hotărârea băiețelului, părinţii încercară să-l oprească, spunându-i că este prea mic 
pentru a rătăci singur în lume. Degețel îi rugă însă de mai multe ori. Înduioşaţi de hotărârea lui, 
părinții îi spuseră: 

— Bine, te vom pregăti de plecare. 

Tatăl luă un ac de cusut, îl ascuţi ca pe o sabie şi i-l dădu băieţelului, care arăta, cu acul la brâu, 
ca un samurai adevărat, îi mai dădu o farfurioară de lemn lăcuit, în loc de barcă, şi două beţişoare, 
în loc de vâsle. Mama îi pregăti de-ale gurii. Merseră cu el la țărm, unde fluviul Yodo se varsă în 
marea Seto. Aici Degețel îşi luă rămas bun de la părinţi şi le spuse că se va întoarce după ce-şi va 
găsi norocul. 

Băieţelul puse farfurioara de lemn pe apă, se urcă în ea şi vâsli pe fluviul Yodo, spre oraşul 
Kyoto, pe atunci capitala ţării. Se luptă multe zile cu valurile şi ploile până să ajungă în oraşul de 
reşedinţă a împăratului. De câteva ori era să rămână fără vâsle, deoarece peşti curioşi se repezeau la 
ele crezând că sunt de mâncat. Şi de ce se temu cel mai mult tot nu scăpă. O broască mare lovi 
bărcuţa şi o răsturnă. Cum Degețel era însă bun înotător, se îndreptă voiniceşte, ținându-se de 
bărcuţă, spre mal, unde se aflau case mari şi arătoase. leşi din apă pe uscat şi văzu bărbaţi şi femei 
îmbrăcaţi elegant, samurai cu câte două săbii mari la brâu şi fu uluit de bogăţia şi splendoarea 
oraşului. Porni neobservat pe străzi, ameţit de zgomotul lor şi de tot ceea ce descoperea hoinărind 
prin oraş. 

Într-un târziu se pomeni în faţa unui palat, cu grădini frumoase şi cu mulţi oameni în ele. Se 
gândi că hoinărise destul şi merse la intrarea principală a palatului. Se aşeză între papucii de lemn 
din fața uşii şi strigă cit putu de tare şi de politicos: 

— Scuzaţi-mă! Este cineva înăuntru cu care să pot sta de vorbă? 

Auzind vocea, o fată din casă veni să vadă cine strigă. Deschise uşa, se uită şi nu văzu pe nimeni. 
Atunci Degețel îi zise: 

— Sunt aici! Aici, jos, lângă papucii de lemn. 

Când fata se uită în jos, îi întâlni privirea şi zâmbetul prietenos. Fu aşa de mirată că îndată fugi 
să-şi anunţe stăpâna. Aceasta veni la intrare şi-l întrebă: 

— Cum te cheamă, băiețelule? 

— Mi se spune Degețel şi am călătorit mult. Vin tocmai de dincolo de Osaka şi-mi caut norocul. 

Stăpâna îl luă cu grijă de Jos şi-l duse prințului care locuia în palat. Acesta fu atât de încântat de 
micuțul băieţel şi de inteligenţa lui, încât dădu ordin să fie găzduit în palat şi să i, se dea cea mai 
aleasă educaţie. Repede fu îndrăgit de toți cei din palat, dar cel mai mult de fiica prinţului. Cu 
timpul, prinţesa cea tânără, de aceeaşi vârstă cu Degețel, dar înaltă ca toate felele, se îndrăgosti de 
băieţel ca de o păpuşică vie. Petreceau aproape tot timpul împreună, iar de la o vreme erau 
nedespărțiți. Ea se distra cu felul lui de băiat venit de la țară, iar el învăţa, treptat, cum să fie galant, 
curtenitor şi cavaler, fără să-şi piardă independenţa cu care era obişnuit. 

Într-o zi, prințesa şi Degețel se duseră să viziteze un castel vechi şi părăsit. Deodată le apărură în 
față doi uriaşi. Unul dintre ei avea în mână un buzdugan fermecat. Cum o văzură pe prințesă, uriaşii 
încercară s-o prindă. Degețel scoase săbioara şi-i ameninţă înțepându-i în degetele picioarelor, 
strigându-le: 

— Lăsaţi-o în pace imediat pe prinţesă şi plecaţi! De nu. Îmi veți cunoaşte ascuţişul săbiei. 


Pielea uriaşilor era însă aşa de groasă că nici măcar nu-i simțeau împunsăturile. Văzând aceasta, 
Degețel se urcă repede pe piciorul unuia dintre uriaşi, apoi pe mâna lui, şi-i agită sabia chiar sub 
nas, ceea ce-l înfurie atât de tare, încât uriașul începu să urie cu gura larg deschisă. În acel moment, 
Degețel sări în gura uriaşului şi începu să-i taie limba cu săbioara lui. Cum limba era moale şi 
fragedă, acul o tăie foarte uşor. Surprins de tot ee se întâmplă, acesta îl scuipă pe Degețel drept în 
ochiul celuilalt uriaş, dar cu atâta putere, încât îl orbi. Neştiind ce se întâmplă, îngroziți, uriaşii o 
luară la fugă, uitând de buzduganul căzut la pământ. 

De cum văzuse pe cei doi uriaşi venind spre ea. Prinţesa leşinase şi căzuse pe iarbă. Degețel o 
văzu, aduse repede apă rece, o turnă pe faţa fetei şi curând ea îşi reveni. Cum deschise ochii, dădu 
cu privirea de buzduganul fermecat. Se duse şi-l ridică. 

— Acum putem rosti o dorinţă, îi spuse ea băiețelului, şi învârti buzduganul în aer spunând: 

— Vreau ca Degețel să devină înalt cât mine! 

Şi, ca prin minune, de câte ori prinţesa învârtea în aer buzduganul, Degețel creştea cu un 
centimetru în înălțime. Văzând aceasta, îl învârti până ce băieţelul ajunse la înălțimea ei. Se 
îmbrățişară apoi, bucuroşi şi fericiți că au scăpat de uriaşi. Merseră la palat şi prinţul fu încântat să 
audă cele întâmplate. 

Peste câtva timp Degețel şi prințesa se căsătoriră. Trăiră alături de părinții lor mulți, mulți ani 
fericiţi. În tokonoma, o firidă specială aflată în casa lor, în care japonezii păstrează cele mai de preţ 
obiecte ale familiei, puseră şi săbioara cu care Degețel alungase pe uriaşi. 


Maimuţa năzdrăvană 
poveste japoneză 


Fiecare din viețuitoarele pădurii este năzdrăvană în felul ei, dar năzdrăvănii mari cum făcea 
maimutica din povestea noastră nici că s-au mai pomenit. Cât era ziua de mare se ținea numai de 
ghiduşii, făcea lucruri pe cât de rele, pe atât de primejdioase pentru viața ei. Dar nu-i păsa! De 
dimineaţa până seara uimea prin tot ce făcea pe celelalte maimuțe, care-i spuneau mereu să fie 
atentă să nu i se întâmple ceva. Ea nici nu voia să le audă. 

— Ce ştiţi voi, fricoaselor! N-aveţi curaj şi nici nu puteţi face ce fac eu! le răspundea ea colţoasă 
de fiecare dată. 

Într-o zi, maimuţica cea năzdrăvană alerga foarte repede prin pădure, sărea prin cei mai înalţi 
copaci, se balansa pe cele mai lungi liane şi făcea, neatentă, adevărate salturi mortale. Când se 
repezi să se agate de o crenguţă din vârful unui copac foarte înalt, nu reuşi s-o apuce şi căzu drept 
într-un mărăcine. Un ghimpe mare şi ascuţit i se înfipse în coadă. 

— Auuu!... Auuu!... strigă ea. Mă doare, mă doare răăuuu... O ținu aşa Într-un văicărit de se 
speriară toate vieţuitoarele pădurii. Urla ca scăpată din gură de şarpe, pentru că o fi fost ea 
năzdrăvană, dar se vede că nu era deloc şi curajoasă pe cât se lăuda. 

Tocmai când se jeluia mai tare, se întâmplă să treacă pe acolo un bărbier cu briciul de ras la el. 
Cum îl văzu, maimuţica îi ies în cale plângând: 

— Te rog, dragă bărbierule, scoate-mi cu briciul ghimpele din coadă. M-am înțepat când am 
căzut din copac şi mă doare de mă usucă la inimă. 

Bărbierului i se făcu milă de ea, luă briciul şi se pregăti să-i scoată ghimpele. Dar cum ştiţi că nu 
era deloc curajoasă, când bărbierul se apropie de ea cu briciul, maimutica se înfricoşa din cale afară 
ŞI-I zise: 

— N-o să mă doară şi mai tare când ai să-l scoţi, bărbierule? 

— Dacă ai să m-asculţi, n-o să te doară! Îi răspunse acesta, în timp ce apropia briciul de coadă. 


Văzând lama ascuțită a briciului lângă coada ei, maimutica se înfricoşa şi mai tare şi sări cât 
colo. Luat prin surprindere, bărbierul îi tăie coada, fără să vrea. 

Când văzu una ca asta, maimuţica se mânie foarte tare şi începu să strige înfuriată la bărbier: 

— Priveşte ce mi-ai făcut! Mi-ai tăiat coada. Acum trebuie să mi-o pui la loc. Dacă nu, te iert 
numai dacă-mi dai mie briciul tău. 

Cum bărbierul nu putu să-i mai pună coada la loc, îi dădu briciul şi-şi continuă drumul, bucuros 
c-a scăpat de năzdrăvană. 

Maimuţica luă briciul şi-o porni prin pădure. Arăta foarte caraghioasă fără coadă, dar era aşa de 
încântată de brici, că nici nu se mai gândea că e bearcă. Merse ea cât merse şi întâlni o femeie care 
aduna lemne uscate pentru foc. Unele crengi erau prea lungi şi femeia încerca să le frângă şi să le 
facă mai scurte, ca să le poată căra mai uşor în spinare. Maimuţica se uită la ea şi, cum abia aştepta 
să se laude cu briciul, se apropie şi-i zise: 

— Priveşte ce brici minunat am! E foarte ascuțit. Dacă vrei ţi-l dau să tai crengile cu el. 

— Mulţumesc foarte mult, dragă maimuţica, îi spuse femeia, şi luă briciul să taie cu ele crengile. 

Se ştie însă că briciul de bărbierit nu este făcut şi pentru tăiat crengi, aşa că îl strică imediat, 
făcându-l ca pe un fierăstrău. Când maimuţica văzu una ca asta se înfurie şi-i zise: 

— Priveşte ce-ai făcut din briciul meu. Dacă nu mi-l dai înapoi, aşa cum a fost înainte, să-mi dai 
imediat toate lemnele pe care le-ai adunat până acum. 

Femeia nu mai putu să repare briciul şi, în locul lui, îi dădu lemnele. Maimuţica luă lemnele şi 
porni cu ele în spinare prin pădure. Vă puteți închipui cum arăta ea fără coadă şi cu lemnele în 
spinare. Mergea însă mândră şi nu-i păsa de nimic. După un limo, întâlni o altă femeie care cocea 
într-un cursor prăjituri de orez. Cum simţi mirosul, lor, maimuța, căreia îi plăceau prăjiturile mai 
mult decât orice pe lume, vru să capete câteva, şi-i zise femeii: 

— Ascultă, am nişte lemne uscate, foarte bune de foc. Dacă vrei, ţi le pot da să coci cu ele 
prăjiturile. 

Femeia fu încântată să 1a lemnele, pentru că ale ei erau verzi şi nu ardeau cum trebuie. 

— Mulţumesc foarte mult, dragă maimuţica, îi zise femeia, care luă imediat lemnele? şi le puse 
pe focul de sub cuptor. 

Îndată focul se aprinse şi flăcările se înteţiră. Maimuţica se uita cât ce bine ard lemnele ei, în 
timp ce femeia băga prăjiturile în cuptor. 

— Ce plăcut miroase î zise maimuţica, lingându-şi buzele. 

În timp ce-i lăsa gura apă, femeia scoase un rând de prăjituri şi băgă altele în locul lor. Când să 
ațâţe focul, îşi dădu seama că lemnele se terminaseră. Văzând că lemnele ei uscate se făcuseră 
scrum, maimuţica se supără foc. 

— Priveşte! se răsti ea la femeie. Ce-ai făcut din lemnele mele! Sunt toate numai tăciuni. Cum ai 
putut face una ca asta? Să mi le dai înapoi aşa cum ţi le-am dat, clacă nu, îţi iau toate prăjiturile. 

— Cum crezi că pot să-ţi mai dau înapoi lemnele? Ai văzut cu ochii tăi cum au ars pe foc. 

— Nu mă interesează! zise maimuţica. Mie trebuie să-mi dai lemnele sau prăjiturile. 

Femeia nu mai putut să facă din cenuşă lemne, aşa că-i dădu, într-o strachină, toate prăjiturile 
abia scoase din cuptor. Maimuţa luă strachina şi plecă cu prăjiturile prin pădure. Era foarte 
caraghioasă fără coadă, dar nu-şi mai amintea deloc de ea. Acum era ocupată cu prăjiturile. 

Merse ce merse şi se întâlni cu un om care avea un gong de aramă. Cum văzu gongul, se gândi 
că ar fi tare bine să fie al ei. 

— Toată lumea mă va asculta când o să bat, în el, îşi zise ea. Cum îi mai rămăseseră câteva 
prăjituri, îi spuse omului: 

— Ascultă. Am nişte prăjituri. Ţi le-aş da în schimbul gongului. 

Ca să-l convingă îi dădu o prăjitură şi omul o mâncă. Era aşa de gustoasă că le ceru şi pe 
celelalte. 

— Bine! îi zise el. Ia gongul şi dă-mi prăjiturile. 


Maimuţica luă gongul şi se urcă în cel mai înalt copac din pădure, pe o creangă foarte subțire. 
Era şi mai caraghioasă fără coadă, dar nu-i păsa. Era încântată de gongul în care bătea cât putea; 
începu să cânte cu voce tare, aşa de tare că auziră toate maimuţele pădurii. 


Sunt maimutica frumuşică, 

Cea mai isteață din pădure 

Şi pentru că am acest gong 
Sunt şeful orchestrei! 

Bong, bong, bong! 

Am avut o coadă frumoasă, 

Pe care-am dat-o pe-un brici, 
Pe care l-am dat pe nişte lemne, 
Pe care le-am dat pe nişte prăjituri, 
Pe care le-am dat pe-un gong, 
Pe-un minunat gong! 

Bong, bong, bong! 


În ochii celorlalte maimuțe ea părea foarte caraghioasă cântând şi dând din ciotul de coadă care-i 
mai rămăsese. Zbenguindu-se, lovi odată gongul aşa de tare că se sperie de sunetul lui şi se prăbuşi 
din copac, nimerind într-un alt mărăcine. Maimuţele pădurii începură să râdă în hohote de ea. 
Veniră, însă, toate şi-o ajutară să-şi scoată ghimpii care o înțepaseră. De atunci ele o numiră 
maimuța bearcă. 


Pere de Nara 
poveste japoneză 


Au fost odată trei fraţi. După moartea tatălui, ei au continuat să locuiască cu mama lor pe care o 
iubeau foarte mult. Într-o zi, mama se îmbolnăvi rău de tot. Cu toate că cei trei feciori îi aduseră 
medicii cei mai vestiți şi doctoriile cele mai bune, ea slăbea văzând cu ochii. Părea că zilele-i sunt 
numărate. Fraţii veniră la patul mamei şi o întrebară: 

— Cum te mai simți şi ce ai mai vrea să mănânci, iubită mamă? 

— Tot aşa! Aş vrea însă să mănânc pere de Nara! le spuse ea, pe care le găsiţi sus, în munți. 

Feciorii aflaseră de mult că perele de Nara sunt foarte gustoase, dar se temeau să plece să le 
aducă, pentru că acolo locuia un monstru fioros şi toţi cei care se avântaseră să ajungă la ele nu se 
mai întorseseră niciodată. Hotărâţi să îndeplinească dorința mamei, cei trei frați îi promiseră că-i 
vor aduce pere de Nara. 

Primul care plecă după ele fu fratele cel mare, Taro. Luă un coş în spate şi porni spre munţi. 
Merse ce merse până ajunse la nişte stânci înalte pe care stătea o femeie. 

— Unde te duci, tinere? îl întrebă aceasta. 

— Să caut pere de Nara, dar nu ştiu unde să le găsesc, îi răspunse el. 

Femeia îl avertiză, zicându-i: 

— Să ştii că în munţi locuieşte un monstru fioros care te va înghiţi imediat ce te va vedea. Ar fi 
mai bine să te întorci acasă. 

— Nu, nu pot. Trebuie să ajung în munţi cu orice preţ. Mama mea este grav bolnavă şi doreşte 
mult să mănânce pere de Nara. Te rog, arătă-mi drumul spre aceste fructe, o rugă Taro pe femeie. 

— Dacă eşti hotărât să ajungi la ele, ascultă-mă. Mergi drept înainte până ce drumul se desparte 
în trei. Acolo se află trei bambuşi. Frunzele lor se vor îndoi la cel mai mic vânt către drumul cel mai 
îngust şi mai accidentat. Pe acela trebuie să mergi mai departe. În niciun caz să n-o iei pe unul din 
celelalte două. 


Pe drum Taro se gândi că nu are importanţă pe ce drum o apuci. Când ajunse la cei trei bambuşi, 
nu tinu seama de sfatul femeii şi o porni pe drumul cel mai larg şi mai puţin accidentat. Nu merse 
mult şi o cioară se şi aşeză în calea lui: 

— E mai bine să nu mai continui drumul. Ai greşit. Întoarce-te şi ia-o pe altul. 

Fără să ţină seama de sfatul ciorii, Taro ținu mai departe tot drumul cel larg şi mai puţin 
accidentat. Merse ce merse şi ajunse la un copac pe care se cățăraseră nişte vrejuri de tigvă. Acestea 
îi şoptiră: 

— O să-ţi pară rău dacă ai să continui să mergi pe acest drum! 

El nu luă în seamă nici acest sfat şi merse înainte până ajunse la un lac. Pe cealaltă parte a 
lacului, văzu perii de Nara. Încântat că-i găsise, Taro o luă spre ei, alergând de-a lungul malului. 

Dar cum 1 se reflectă umbra în lac, auzi un mugct înfiorător. ÎI văzuse monstrul, care ieşi din apă, 
îl înşfacă şi-l înghiți imediat. 

După zile de aşteptare în zadar, ca Taro să se mai întoarcă, cei doi fraţi vorbiră între ei şi hotărâră 
ca Jiro, cel mijlociu, să meargă în munți, după frate-său şi după perele de Nara. Acesta plecă şi, ca 
şi Taro, nu lua în seamă sfaturile femeii de pe stâncă, nici pe cele ale ciorii şi ale vrejului de tigvă. 
De aceea, îndată ce ajunse la lac fu înghițit de monstru, cum fusese înaintea lui şi Taro. 

Fratele cel mic, Saburo, aşteptă ce aşteptă, şi după un timp hotărî să plece şi el în munți. Ca şi 
Taro şi Jiro întâlni pe aceeaşi stâncă femeia căreia-i povesti cum fraţii lui mai mari, plecați în munţi 
să-i aducă mamei lor, grav bolnavă, pere de Nara, nu s-au mai întors. Ceva se petrecuse cu ei. 

— Asta li s-a întâmplat — îi zise femeia — pentru că nu m-au ascultat şi nu au făcut ce le-am 
spus. Aşa că, dacă vrei să găseşti pere de Nara, trebuie să-mi urmezi sfatul. 

Zicându-i şi lui ce le spusese şi fraților mai mari, şi văzându-l că este mai ascultător, îi dădu şi o 
sabie. Saburo luă sabia, mulțumi şi plecă. 

La răscrucea de drumuri el o apucă pe drumul cel mai îngust şi mai accidentat, către care vântul 
îndoia frunzele celor trei bambuşi, aşa cum îi spusese femeia. Merse ce merse şi în cale îi apăru o 
cioara care-l călăuzi să nu se rătăcească printre stâncile abrupte. Curând dădu peste un pârâiaş pe 
care văzu cum pluteşte o pară de Nara, mare şi frumoasă cum nu mai văzuse niciodată. O luă în 
susul pârâului şi ajunse într-o livadă de peri de Nara. Dincolo de livadă se afla un lac mare şi adânc. 

Când Saburo se îndreptă spre peri, auzi nişte şoapte în aer, rostite de pomi: 

— Dacă urci în pom pe partea dinspre miazăzi, umbra ta va cădea pe lac şi vei fi văzut şi înghițit 
de monstru; dacă urci pe partea dintre miazănoapte, monstrul nu-ţi poate vedea umbra și eşti în 
siguranță. 

Saburo ascultă de şoaptele pomilor, se urcă pe partea dinspre miazănoapte şi începu să culeagă 
pere. Adună multe fructe şi, când să se dea jos, puse piciorul din greşeală pe o creangă mai subțire, 
care se lăsă mult spre miazăzi. Umbra lui căzu pe apa lacului şi, deodată, monstrul ieşi din apă cu 
gând să-l înghită, aşa cum îi înghițise pe Taro şi Jiro. 

Iute la minte, Saburo îşi aduse aminte de sabia primită de la femeia de pe stâncă. O scoase 
repede din teacă şi lovi cu putere monstrul, rănindu-l grav. Îl mai izbi odată şi-l tăie de nu se mai 
putu mişca. Se făcu linişte şi Saburo auzi voci care veneau din pântecele monstrului. 

ÎI despică cu sabia şi găsi acolo pe Taro şi pe Jiro, mai mult morţi decât vii. 

Fericit că a putut răpune monstrul şi şi-a salvat fraţii, Saburo umplu coşul cu pere de Nara şi cu 
toții se întoarseră acasă, îndată ce mâncă din pere, mama lor se însănătoşi complet şi trăiră, după 
aceea, o viaţă fericită, putând să meargă oricând la munte şi să aducă acasă din delicioasele pere de 
Nara. 


Maimuta şi copilul 
poveste japoneză 


Într-un sat din insula Kyushu, trăia odată un pescar tânăr, harnic şi cinstit. Se căsătorise cu o fată 
frumoasă şi împreună erau tare fericiţi. Fericirea lor era cu atât mai mare cu cât, de mai multe luni 
aveau un băieţel, care creştea văzând cu ochii, sănătos şi vioi. 

Ca să-şi agonisească cele necesare traiului, bărbatul pleca în fiecare dimineață să pescuiască în 
largul Mării Japoniei. Femeia rămânea acasă să se ocupe de gospodărie. Ea nu stătea deloc cât era 
ziua de mare, făcând treburile casei, cu copilul în spate. 

Într-o dimineaţă, în timpul refluxului, adică atunci când apa mării se retrage pentru puţin timp, 
lăsând plaja descoperită, femeia îşi luă copilul în spate şi plecă la țărmul mării, împreună cu alți 
săteni, pentru a culege scoici. Pe cer nu era nici pic de nori. Soarele mângâia cu razele lui calde 
oamenii ieşiţi pe nisipul de la țărm, presărat de scoicile rămase după retragerea apei. 

Nevasta pescarului puse copilul pe o piatră mare, rugă băieţelul unui vecin să aibă grijă de el şi 
pleca cu ceilalți după scoici. Cum mergea ea cu privirea încordată să adune cât mai multe scoici, 
dădu peste o maimuţă care se zvârcolea pe nisip de parcă s-ar fi jucat de una singură. „Cum oare o 
fi ajuns maimuța asta aici? O fi venit poate din muntele din apropiere” — îşi zise femeia în gând şi 
se adresă apoi oamenilor din jurul ei: 

— Priviţi! O maimuţă. Ce-o face singură pe nisip? Hai să vedem, le zise ea. 

Cum o auziră, mai mulți dintre cei ce culegeau scoici plecară spre maimuţă. Aceasta îi vedea 
cum se îndreaptă spre ea, dar nu fugea. Intră în panică, dar rămase pe loc, smucindu-se cu labele în 
nisip. Se părea că nu mai poate să se desprindă de ceva de care era strâns legată. 

— Ce i s-o fi întâmplat? De ce oare nu fuge? — zise femeia. Când se apropiară de ea, înțeleseră 
totul. Laba maimuţei era prinsă între cochiliile unei scoici foarte mari. 

— Aha!... Asta era — spuse femeia. A încercat să scoată carnea scoicii din cochilie şi scoica i-a 
prins laba. Trebuie s-o doară foarte tare. 

— Maimuţa se străduia în disperare să-şi scoată laba, iar scoica se afunda în nisipul îmbibat cu 
apă. Lupta era cât se poate de aprigă şi tuturor le stârni interesul. Se uitară uimiţi la duelul dintre 
maimuță şi scoică şi urmăriră cum scoica încerca să îngroape în nisip laba maimuțţei. Priviră ce 
priviră şi, deodată, unul dintre cei. Veniţi cu femeia luă o piatră mare şi se repezi la maimuţă. 

— Lăsaţi-mă s-o omor! Trebuie să plătească, pentru că ele, maimuţele, sunt acelea care vin şi ne 
distrug recoltele. 

Femeii însă i se făcu milă de maimuţă şi se rugă de omul cu piatra să-i cruţe viaţa. 

Trecuse destul timp de când maimuta se tot lupta cu scoica sub privirile atente ale femeilor şi 
bărbaților adunaţi în jur. Marea începuse să crească, datorită refluxului, şi valurile ajungeau până la 
locul unde se aflau scoica şi maimuța. Se vedea bine că lupta devenea tot mai grea pentru maimuţă. 
Începea s-o acopere apa şi îi era din ce în ce mai greu să se lupte. Mulţi dintre cei aflaţi la fața 
locului plecară spre casele lor, convinşi că maimuța nu mai are nicio scăpare, şi că apa mării o va 
îneca în curând. Femeia însă, având inima bună, se duse, deschise scoica, scoase laba maimuţei şi, 
în loc să culeagă scoica, o îngropa în nisip. 

— la aminte, maimuţico, zise femeia, să nu mai strici niciodată recoltele sătenilor. 

Cum se văzu liberă, maimuța se repezi, pe neaşteptate, la piatra cea mare, luă copilul femeii şi 
dispăru cu el în fugă spre pădure. 

Uimită şi mâniată de fapta maimuţei, femeia se luă după ea, strigând cât o ținea gura să-i dea 
copilul înapoi. Oamenii care mai rămăseseră pe plajă, porniră imediat, împreună cu femeia, după 
maimuţă, învinuind-o pe biata mamă că nu făcuse bine când hotărâse să-i cruțe viaţa. Şi de ce se 
țineau după ea, de aceea maimuța fugea cât putea de ei. Urmărirea maimuţei, care ținea copilul 
strâns în braţe şi fugea cât o duceau picioarele, continuă până în pădure. Aici, alergă printre arbori 
până ajunse la un copac înalt în care se urcă cât ai clipi din ochi. Când mama şi ceilalți oameni 
ajunseră la copac, ea era deja sus, în vârf, şi şedea pe o creangă, fără ca bieţii oameni să mai poată 
face nimic altceva decât să se uite la ea. Unul dintre ei se întoarse în fugă în sat să-i vestească tatălui 
copilului cele întâmplate. 


Între timp, maimuța, ţinând copilul la piept cu laba dreaptă, trase cu laba stinga o creangă spre 
ea. Surprins de mişcările violente ale maimuţei, copilul începu să plângă. Biata mamă privea de jos 
pericolul în care se afla copilaşul ei şi simţea că îi sare inima din piept de teamă că va cădea de la o 
aşa de mare înălțime şi va muri. 

Chiar atunci, un vultur mare apăru deodată dinspre piscul muntelui. Oamenii începură să se agite 
de teamă că vulturul va răpi copilul de la maimuţă şi-l va mânca. Mama nu mai putu îndura să vadă 
ce se întâmplă cu pruncul ei, închise ochii neputincioasă şi se rugă din inimă pentru salvarea 
copilului, în timp ce ceilalți oameni strigau cât puteau să alunge vulturul. Acesta se roti de mai 
multe ori deasupra copacului şi când se repezi cu viteză foarte mare la maimuţă, aceasta dădu 
drumul crengii pe care o ţinea îndoită cu laba stingă. Revenindu-şi la loc, creanga lovi cu putere 
vulturul în cap şi-l omori pe loc. Îndată căzu în pământ ca un bolovan. Apoi, maimuța trase din nou 
creanga şi când veni al doilea vultur şi se repezi la copil, îi dădu din noi drumul şi-l ucise într-o 
clipită ca şi pe primul. Oamenii de jos priviră îngroziţi această luptă neobişnuită. În scurt timp, sub 
copac zăceau morţi toţi cei şase vulturi care veniseră să răpească copilul. 

Aşteptă un timp şi când pericolul trecuse, maimuța se dădu repede jos din copac, puse copilul 
uşor pe pământ şi se urcă din nou pe crengi. Oamenii pricepură, în sfârşit, purtarea maimuţei când 
luase copilul de pe piatră. La sosirea pescarului, tatăl băieţelului, toată lumea era fericită. Îi 
povestiră cele întâmplate, zicând că, în timp ce se lupta cu scoica, pe plajă, maimuța observase 
vulturii pândind prilejul de a răpi copilul de pe piatra cea marc îndată ce fusese eliberată din 
strânsoarea scoicii, ea se hotărâse să salveze copilul şi să-i mulțumească, în acest fel, femeii, care o 
scăpase de la moarte. 


Ceainicul magic 
poveste japoneză 


Era odată un bătrân, foarte respectat de cei ce-l cunoşteau pentru că ştia multe lucruri folositoare. 
Îi ajuta pe toţi ori de câte ori putea şi era tare bun la suflet. Bătrânul avea o pasiune ştiută de toată 
lumea: îi plăcea mult să tot bea ceai. Pentru el, băutul ceaiului era o adevărată ceremonie, iar vasele 
în care-l prepara şi ceştile din care-l bea trebuiau să fie frumoase şi curate. Aproape niciodată nu se 
mulțumea cu ceaiul preparat de alţii, de aceea se obişnuise să şi-l facă singur în vase alese de el şi 
cu care se lăuda tuturor, pe bună dreptate. 

Într-o zi, plimbându-se el printr-un bazar de mărfuri vechi, găsi un ceainic de fier ruginit, a cărui 
frumuseţe bătrânul o observă sub rugina care-l acoperea. De aceea, fără să mai şovăte îl cumpără şi- 
1 duse acasă. Îl curăţă de rugină, îl lustrui şi apoi chemă pe cei trei fii ai săi. 

— Priviţi ce ceainic minunat am cumpărat. Îndată vom fierbe în el apă şi vom bea un ceai 
delicios. 

ÎI umplu cu apă, îl puse pe pirostiile de pe jeraticul de cărbuni şi aşteptară cu toţii să se fiarbă. 
Când începu să se încălzească, se întâmplă un lucru foarte ciudat. Sub ochii lor, ceainicului îi 
crescură un cap, o coadă stufoasă şi patru picioare de bursuc. 

— Aoleu! Aoleu!... E fierbinteeee... Mă frige... Mă frigeee... începu să strige ceainicul cu voce 
omenească, în timp ce sări de pe foc şi o luă la fugă prin cameră. 

Toţi înmărmuriră. Bătrânul, care nu voia să-şi piardă ceainicul, îşi reveni şi strigă la feciorii lui 
îngroziți de ce văd: 

— Repede! Repede! Prindeţi-l! 

Un băiat apucă o mătură, altul cleştele de foc şi celălalt o lingură mare. Toţi trei se luară după 
ceainic şi-l fugăriră până-l prinseră. Cum puseră mâna pe el, capul, coada şi cele patru picioare de 
bursuc îi dispărură ca prin farmec şi din nou se transformă într-un ceainic obişnuit. 

— Ciudat! Foarte ciudat! spuse bătrânul. Trebuie să fie un ceainic fermecat aducător de 
nenorociri. Nu cred că ne trebuie aşa ceva în casă. Ar fi mai bine să ne scăpăm de el cât mai repede. 


ÎI puseră undeva într-un colţ al bucătăriei şi nu se mai atinseră de el până când veni pe strada lor 
un negustor de vechituri. Bătrânul îi ieşi în cale şi îl vându pe un preț de nimic, mulțumit că s-a 
scăpat de el. 

Negustorul se întoarse acasă, bucuros că a făcut o afacere bună. Se uită la ceainic satisfăcut că va 
câştiga ceva bani, revânzându-l, şi se culcă. Era linişte deplină şi adormi adânc. Deodată îl treziră 
din somn nişte strigăte: 

— Negustorule? Hei, negustorule? 

Omul deschise ochii buimăcit de somn şi întrebă: 

— Da, eu sunt. Cine mă strigă? 

— Eu! Eu! Nu mă vezi că este întuneric. 

Negustorul se ridică în capul oaselor şi aprinse o luminare. La lumina ei văzu ceainicul stând pe 
perna de pe care abia îşi ridicase capul. Avea din nou cap, coadă stufoasă şi patru picioare de 
bursuc. Foarte mirat, negustorul îl întrebă: 

— Nu eşti tu ceainicul pe care l-am cumpărat astăzi de la bătrân? 

— Ba da, eu sunt, răspunse el, dar nu sunt un ceainic obişnuit. Sunt, în realitate, un bursuc 
transformat în ceainic şi mi se spune Bumbuku, ceea ce înseamnă noroc. Bătrânul m-a pus pe foc şi 
m-a fript. Dacă tu ai să te porți frumos cu mine, ai să mă hrăneşti bine şi n-ai să mă pui niciodată pe 
foc, te voi ajuta la nevoie. 

— Foarte curios, spuse negustorul, venindu-şi în fire de-a binelea. Mă gândesc, cum ai putea tu 
să mă ajuţi, de pildă, să câştig bani? 

— Foarte simplu. Eu ştiu toate şiretlicurile, spuse bursucul, unduindu-şi coada stufoasă. Tu nu 
trebuie să faci nimic altceva decât să dai un spectacol cu mine şi să vinzi bilete celor care vor să mă 
vadă făcând scamatorii. 

Negustorul găsi că ideea e bună şi chiar a doua zi construi un mic teatru în curtea casei sale şi 
puse la intrare un afiş mare pe care scria: Bumbuku, ceainicul fermecat al norocului şi scamatoriile 
lui extraordinare. 

În fiecare zi, tot mai multă lume venea să-l vadă pe Bumbuku. Negustorul vindea bilete la casă 
şi, după ce se ocupau toate locurile în sală, intra în teatru şi începea să bată toba. Bumbuku apărea, 
dansa şi făcea tot felul de acrobaţii. Spectatorii îl plăceau cel mai mult atunci când traversa sala pe o 
frânghie subţire, ţinând într-o mână o umbrelă de soare şi în cealaltă un evantai. Era un număr 
extraordinar şi spectatorii îl aplaudau îndelung. După fiecare spectacol, bursucul primea prăjituri de 
orez delicioase. Tot vânzând bilete, negustorul a devenit, după un timp, foarte bogat şi, într-o zi, ia 
spus lui Bumbuku: 

— Trebuie să fii foarte obosit făcând atâtea acrobaţii şi scamatorii în fiecare zi. Am strâns banii 
de care am nevoie. N-ai vrea să te duci înapoi la bătrânul de la care te-am luat şi să stai liniştit? 

— Sunt, într-adevăr, puțin obosit şi chiar mi-ar place să mă odihnesc un timp. Dar bătrânul de la 
care m-ai luat m-ar pune din nou pe foc şi nu mi-ar da niciodată prăjituri de orez delicioase aşa cum 
îmi dai tu. 

— Las! pe mine! îi spuse negustorul. 

În dimineaţa următoare, acesta luă pe Bumbuku, o mare sumă de bani, un coş din prăjiturile de 
orez favorite şi-l duse la casa bătrânului. Îi explică acestuia tot ceea ce se întâmplase cu el între timp 
şi-i dădu banii cu care venise, rugându-l să-l lase pe ceainic să trăiască liniştit, să se hrănească cu 
prăjiturile de orez ca cele aduse de el şi să nu-l mai pună niciodată pe foc. 

— Bineînţeles, spuse bătrânul cel bun. Dacă aş fi ştiut că este un ceainic fermecat al norocului, 
nu l-aş fi pus niciodată pe foc, am crezut însă că este un aducător de nenorociri, de aceea l-am şi 
vândut. Acum, când ştiu, am să-l adăpostesc în camera cu lucruri de preț. 

Bătrânul, împreună cu cei trei feciori ai lui şi cu negustorul, îl aşezară pe Bumbuku pe un 
piedestal si alături de el, pe un alt piedestal, puseră prăjiturile de orez. Ei nu l-au mai pus niciodată 
pe foc şi astfel bursucul, transformat în ceainic, s-a odihnit liniştit şi fericit timp îndelungat, fără să 


se mai teamă de cineva, primind mereu prăjituri de orez delicioase. De atunci bătrânul şi feciorii săi 
aveau noroc în tot ceea ce făceau. 


Păianjenul ţesător şi şarpele 
poveste japoneză 


Povestea pe care v-o spun acum este atât de veche, încât nimeni nu mai ştie unde s-a întâmplat. 
Se spune doar că trăia cândva un biet țesător de pânză pe care-l chema Eisaku. Când nu lucra la 
război, el muncea în grădina casei. Tăia iarba dintre flori şi aranja nisipul şi pietrele cum se pricepea 
el mai bine. 

— Într-o zi, în timp ce muta pietrele dintr-un loc în altul, dădu peste un şarpe mare ce se pregătea 
să-nghită un păianjen. Luă sapa şi-l zvârli cu ea într-o parte, iar păianjenul fugi şi se ascunse în 
iarbă. Eisaku avu impresia că păianjenul se opri o clipă şi se înclină spre el mulțumindu-i că-i 
salvase viața. 

Lucrând aşa de mult în grădină, mai găsise şi altă dată şerpi şi păianjeni, de aceea întâmplarea i 
se păru obişnuită şi nu-i dădu atenţie. Trecură câteva zile şi ţesătorul uită de ea. 

Într-o zi, foarte de dimineaţă, cineva îl strigă din stradă. 

— Eisaku san!? Eisaku san!? 

leşi din casă în curte şi văzu la poartă o fată neasemuit de frumoasă. 

— Am auzit că aveţi nevoie de cineva să vă țeasă pânză pentru kimono, îi spuse ea. N-aţi vrea să 
mă lăsaţi pe mine să locuiesc la dumneavoastră şi să ţes pânză? 

Eisaku fu bucuros deoarece avea nevoie de o fată care să-i ţese pânză. Cum venise tocmai la 
timp, o invită înăuntru şi-i arătă camera unde era aşezat războiul de țesut. Fata se şi apucă de lucru. 
Seara, Eisaku veni să controleze ce-a lucrat şi fu foarte mirat să vadă că fata ţesuse opt bucăţi lungi 
de pânză pentru opt kimonouri. Nu mai cunoscuse nicio țesătoare care să lucreze atât de repede. 

— Sunt nedumerit. Cum de-ai putut să teşi atât de mult şi de bine într-o singură zi? 

— Nu trebuie să mă mai întrebi niciodată şi nici nu trebuie să te uiţi vreodată în cameră atunci 
când eu lucrez, îi răspunse fata. 

Curios din cale-afară să afle cum face totuşi fata de ţese atât de mult şi de bine, Eisaku se duse 
într-una din zile la fereastră şi privi pe furiş în cameră. Ce văzu înăuntru îl ului. În război nu era 
fata, ci un păianjen mare, care țesea foarte repede cu cele opt picioare ale lui şi cu firul care-i ieşea 
din gură. ÎI privi foarte atent şi-şi dădu seama că era chiar păianjenul pe care-l salvase el din gura 
şarpelui în grădină, cu câteva zile în urmă, când mutase pietrele dintr-un loc în altul. Înţelese totul. 
Păianjenul, ca să-i mulțumească lui Eisaku, se transformase într-o fată tânără şi frumoasă şi venise 
să-i ţese pânză. El înghiţea bumbacul, îl torcea fire în stomac şi apoi îl ţesea cu cele opt picioare 
foarte, foarte repede. 

Eisaku fu mulţumit de ajutorul păianjenului. Văzu însă că bumbacul se termină şi, în dimineața 
următoare, plecă în satul cel mai apropiat, din partea cealaltă a muntelui, să aducă altul. 

Cumpără o legătură mare de vată, o luă în spinare şi porni spre casă. 

Urcând şi coborând pe drumul de munte, Eisaku obosi şi se aşeză pe iarbă să se odihnească. În 
acest timp, acelaşi şarpe din gura căruia salvase păianjenul, veni pe ascuns şi se furişă în bumbacul 
din legătura lui. Eisaku nu văzu nimic. Când se simţi mai odihnit, se sculă, luă legătura cu 
bumbacul şi cu şarpele în ea, plecă acasă şi i-o dădu ţesătoarei. Cum bumbacul pe care-l mai avea 
era pe terminate, fata se bucură, luă legătura, şi-o duse în camera de lucru. Se încuie pe dinăuntru, 
se transformă din nou în păianjen şi începu să înghită repede bumbacul, de parcă era ceva foarte 
gustos, şi să-l toarcă în fire foarte subțiri. Şi mâncă, mâncă până ajunse la fundul legăturii. Deodată 
apăru şi şarpele cu gura larg deschisă, gata să înghită păianjenul. Acesta se sperie aşa de tare, că sări 
pe fereastră. Şarpele se luă repede după el. Cum păianjenul mâncase mult bumbac nu putu alerga 


prea repede şi fu ajuns de şarpe, care deschise din nou gura mare să-l înghită. Dar chiar în acel 
moment se întâmplă ceva neobişnuit. 

Bătrânul Soare urmărea de pe cer ce se întâmplă. El ştia cât de bun fusese păianjenul cu Eisaku 
şi i se făcu milă de micuța gânganie. Îi trimise o rază de soare care se prinse de firul de bumbac ce 
ieșea din gura păianjenului. Pe această rază păianjenul se ridică sus, în cer, unde şarpele nu-l mai 
putu ajunge. 

Recunoscător Soarelui că-i salvase viaţa, cu bumbacul din stomac păianjenul ţesu nori frumoşi 
pe cer. Aşa se face că norii sunt moi şi albi ca bumbacul, iar păianjenul şi norii poartă în Japonia, 
acelaşi nume - Kumo. 


Omul cu boneta roşie 


(Căciula urechi-agere) 
poveste japoneză 


Un om sărac şi cinstit din Japonia se odihnea liniştit, departe de casă, sub un copac înalt şi 
umbros. Era vară şi un vânt călduţ sufla uşor. Pe nesimţite, îl fură somnul şi adormi adânc. În vis i 
se înfățişă un bătrân cu barbă albă şi cu o bonetă roşie în mână, care-i spuse: 

— Omule! Vreau să te răsplătesc pentru hărnicia şi cinstea ta cu această bonetă roşie. Când ai s-o 
porți pe cap, vei înţelege ce vor să spună păsările când ciripesc şi copacii când foşnesc, ca şi când ți- 
ar vorbi oameni, nu păsări sau copaci. 

Îi întinse boneta, îl rugă s-o ia şi apoi dispăru tocmai când era gata să-i mulţumească. Cum se 
trezi din somn, surprins, omul văzu lângă el aceeaşi bonetă roşie din mâinile bătrânului ce i se 
arătase în vis. O luă încântat, o ascunse sub kimono şi porni cu ea spre casă, gândindu-se la această 
întâmplare ciudată. Se grăbi tare şi, în curând, obosi. Ca să se odihnească puţin, se aşeză sub un 
copac umbros de pe marginea drumului. Nu stătu mult şi o cioară veni dinspre răsărit şi se aşeză pe 
creanga copacului de deasupra lui. După câtva timp veni, dar dinspre apus, o altă cioară, şi se aşeză 
pe aceeaşi creangă. Cum se văzură una alături de cealaltă, cele două păsări începură să 
croncănească, de parcă s-ar fi aşezat la taifas. 

Mulţumit că are ocazia să încerce boneta roşie, omul o scoase şi, cum şi-o puse pe cap, înţelese 
tot ce-şi spuneau cele două ciori. 

— Dragă cioară de la răsărit, a trecut mult timp de când ne-am văzut ultima oară. Sunt ceva veşti 
noi în satul tău? întrebă cioara care venise ultima şi se aşezase pe creangă. 

— Păi, dragă cioară de la apus, într-adevăr nu ne-am văzut de mult. Nu prea am veşti noi — zise 
cioara care venise prima pe creangă. Oooo... ba ar fi ceva. Primarul satului de la răsărit este de 
câtva timp foarte bolnav. Şi să vezi tu că boala i-a venit din cauza unui şarpe care a rămas prins 
între lemnele de la podeaua hambarului, când a fost construit acum câteva zile. De atunci şarpele se 
zbate să scape din strânsoare, dar nu reuşeşte şi tare se chinuie de durere. Îţi dai seama cât de stupizi 
sunt oamenii ăştia că nu înţeleg nici măcar acest lucru. Nu crezi că e păcat? încheie ea istorisirea, 
mulțumită că surata ei o aproba dând din cap. 

După o scurtă pauză, cioara de la răsărit o întrebă pe cioara de la apus: 

— Spune-mi, te rog, tu ai vreo noutate din satul tău? 

— Păi, zise ea sfătoasă, aş avea ceva asemănător. Fata primarului din satul de la apus este, de 
asemenea, bolnavă grav şi stă numai în pat. Când primarul a construit o cameră pentru ceremonia 
ceaiului, a pus-o pe rădăcina unui chiparos. De atunci, când plouă, apa de pe frunzele chiparosului 
se prelinge pe crengile copacului, se scurge în pământ, dar nu ajunge şi la rădăcina rămasă sub 
camera de ceremonie a ceaiului. Din această cauză chiparosul se ofileşte văzând cu ochii, dar nu 
moare. Mai mult, primăvara, când chiparosul este pe cale de a înflori, bobocii lui cad veştezi la 
pământ şi sărmanul copac se află tot timpul în agonie. Nu poate să moară, dar nici să trăiască şi, din 


cauza lui, fiica primarului s-a îmbolnăvit. Ce proşti sunt oamenii! Nu înţeleg nici măcar acest lucru 
— încheie cioara de la apus, de asemenea mulțumită că vecina ei avea aceeaşi părere despre 
oameni. 

După ce ascultă conversaţia dintre cele două ciori, omul se întoarse acasă fericit că avea o bonetă 
miraculoasă. În ziua următoare se duse în satul de la răsărit, se opri în faţa casei primarului şi 
începu să strige ca să fie auzit de toată lumea: 

— Ghicesc norocul, ghicesc viitorul oricui. Ştiu să tămăduiesc orice boală. 

Aşa cum se aştepta, un slujbaş al primarului ieşi din casă şi-i zise: 

— Vrăjitorule! Stăpânul nostru este bolnav şi nu se face bine cu nicio doctorie. N-ai putea să ne 
spui ce să facem ca să-l însănătoşim? 

Omul intră în casa primarului cu aerul unui mare vrăjitor, se prefăcu că se gândeşte şi apoi îl 
întrebă pe primar: 

— Aţi construit recent un hambar, nu-i aşa? 

— Da, îi răspunse acesta. 

— Ei bine. Când a fost construit, un şarpe a fost prins, din greşeală, între scândurile de sub 
podea şi, bietul de el este încă viu, dar în agonie. Trebuie să-l eliberaţi şi aceasta va vindeca cu 
siguranță boala dumneavoastră. 

Primarul trimise imediat după tâmplar. Acesta veni, desfăcu podeaua şi găsi, într-adevăr, şarpele 
aproape strivit între lemnele podelei. Cum îl eliberă, primarul se însănătoşi ca prin minune. Foarte 
încântat, acesta îi dădu omului o sumă mare de bani şi-l lăudă celor din jur. 

În ziua următoare, omul cu bonetă roşie merse în satul de la apus şi, prezentându-se aşa cum 
făcuse în satul de la răsărit, fu invitat în casa primarului cu rugămintea de a încerca să afle cauza 
bolii fiicei acestuia. Acceptă cu plăcere, intră în casă, călcând cu acelaşi aer de mare vrăjitor, şi ceru 
să rămână peste noapte în camera de ceremonie a ceaiului. După miezul nopţii, deşi nu era niciun 
pic de vânt, auzi nişte freamăte. Îşi puse boneta roşie pe cap şi deschise uşa uşor. Înţelese imediat 
conversaţia dintre chiparosul cu rădăcina sub camera în care se afla şi un brad din apropiere. 

— Cum te simiţi, dragă chiparosule? îl întrebă bradul. Cred că în primăvară se vor întâmplă 
lucruri bune. Nu dispera, mai rezistă puţin! îi zise el. 

Auzi apoi cum un stejar îi adresă chiparosului cuvinte similare de încurajare, cum alți şi alți 
copaci din jur îl îmbărbătară toată noaptea. Omul cu bonetă roşie înţelese tot ce vorbiseră copacii 
între ei. 

Dimineaţa le spuse celor din casa primarului: 

— Scoateți rădăcina chiparosului care a rămas sub camera de ceremonie a ceaiului şi 
transplantaţi-o afară, în grădină. Dacă faceți asta, boala fiicei primarului se va vindeca imediat. 

Îndată ce făcură cum le spuse omul cu bonetă roşie, fata se însănătoşi pe loc, spre surpriza 
tuturor. Foarte mulțumit, primarul îi dădu omului cu bonetă roşie o sumă mare de bani şi cadouri. 

În scurt timp despre faptele lui se află peste tot şi, mulțumită bonetei roşii, omul a putut duce o 
viață fără griji, până la sfârşitul zilelor. Nimeni nu a reuşit să afle nimic despre boneta roşie 
fermecată, care şi-a pierdut puterea imediat după moartea lui, nemaiputând fi folosită de niciun alt 
om. 


Monştrii din O-E Yama 


poveste japoneză 


În munţii înalţi din insula mare a Japoniei, trăiau odată nişte monştri, uriași şi fioroşi, care 
torturau oamenii. Ei veneau, noaptea, în oraşul Kyoto, pe atunci capitala țării, şi pândeau la poarta 
Rashomon. Cu ghioage colțuroase, atacau oameni, răpeau femei, copii şi-i duceau în castelul lor 
ascuns sus, în munţii O-e Yama. Locuitorii oraşului Kyoto trăiau îngroziţi de teama acestor monştri 
teribili. 


Când n-au mai putut îndura mârşăviile acestora, ei au mers la Shiroo, comandantul armatei 
imperiale, şi i-au cerut să trimită pe cel mai viteaz samurai al său, căpitanul Tsuna, să alunge 
monştrii. Samuraiul se duse la poarta Rashomon şi se aşeză la pândă. Aşteptă, aşteptă, dar nu simţi 
nicio mişcare până noaptea târziu. Era o linişte adâncă şi, cum stătea el cu urechile ciulite şi cu 
ochii în patru să vadă totul. În întuneric apăru o femeie ce se apropie de el zâmbind prieteneşte şi-l 
întrebă ce face acolo în toiul nopţii. Samuraiul Tsuna îi răspunse cu curaj: 

— Am venit aici să ucid monștrii care terorizează locuitorii oraşului... 

Nu termină să-i răspundă şi deodată femeia se transformă într-un nor negru ce se ridică deasupra 
samuraiului. Din nor ieşi o mână mare întinsă şi gata să-l apuce de gât. Samuraiul scoase repede 
sabia din teacă şi, înainte de a fi sugrumat, tăie mâna monstrului cu o singură lovitură fulgerătoare. 
O luă şi se duse la căpetenia Shiroo, căruia îi raportă cele întâmplate şi-i arătă mâna. După aceasta 
plecă acasă şi puse mâna într-o cutie specială. 

Peste câteva seri, o bătrână distinsă, cu părul alb şi îmbrăcată într-un kimono scump, veni la casa 
samuraiului Tsuna. Îl lăudă pentru vitejia arătată la poarta Rashomon, spunându-i că era deja faimos 
în tot oraşul. 

— Am venit să văd şi eu mâna aceea de monstru, îi spuse ea, după ce fu convinsă că-i câştigase 
încrederea, lăudându-l întruna cu cuvinte alese. Pot s-o văd? 

Samuraiul fu încântat să arate mâna monstrului. Cum o văzu, înainte ca el s-o poată opri, ea se 
repezi, înşfacă mâna, şi, transformându-se în monstru, dispăru în noaptea întunecoasă, strigând de 
se cutremura casa: 

— În sfârşit, mi-am recăpătat mâna! 

Vestea celor întâmplate ajunse la urechile împăratului care-l chemă pe Shiroo şi-i ordonă să 
plece cu o expediţie în munţii O-e Yama şi să distrugă monștrii fioroşi. Căpetenia Shiroo chemă 
cinci dintre cei mai viteji samurai ai săi şi le spuse că trebuie să meargă împreună să ucidă monştrii 
care fac atâta rău capitalei japoneze. Se deghizară în pelerini şi plecară în munți. Trecură strâmtori 
periculoase, escaladară stânci abrupte până ajunseră la peşteră. Aici întâlniră un bătrân sihastru cu 
barbă albă şi lungă, care parcă-i aştepta. Cum îi văzu, îi invită să stea jos, pe nişte pietre, şi-i întrebă 
unde merg. Shiroo îi povesti bătrânului scopu. Călătoriei şi-l rugă să le spună care este drumul spre 
castelul monştrilor uriaşi. Sihastrul le spuse bucuros tot ce ştia şi le dădu ur ulcior mare, plin cu vin. 

— Vinul din acest ulcior este fermecat, le spuse el Monştri care-l beau îşi pierd puterea, iar 
oamenii care-l gusta capătă o forță uriașă. Luaţi ulciorul şi, cu ajutorul lui, îi veţi învinge pe 
monştri. 

Samuraii îi mulțumiră sihastrului şi porniră mai departe. Merseră ce merseră şi ajunseră într-un 
loc sălbatic din munţi. Aici întâlniră o fată frumoasă, dar tristă, care spăla rufe într-un pârâu 
limpede. Cum o văzu, Shiroo se duse la ea şi o întrebă: 

— Cum ai ajuns aici, aşa de departe, în munţi, şi cine eşti? 

— Eu sunt din oraşul Kyoto, răspunse ea. Monştrii m-au răpit şi m-au adus aici. De când mă aflu 
în aceste locuri fioroase, trăiesc cu groază şi sunt înfricoşată de sălbăticiile lor. 

— Eu sunt Shiroo comandantul armatei. Am venit cu cei mai viteji samurai ai mei să-i distrug pe 
monştri. Vrei să ne arăţi unde este castelul lor? 

Cum află cine sunt călătorii şi de ce au venit ei în munţi, fata se bucură mult şi le arătă imediat 
drumul spre castelul monştrilor. 

Poarta castelului era păzită de doi monştri, înarmaţi cu sulițe şi ghioage colțuroase. Căpetenia se 
apropie de ei şi le spuse că el şi tovarăşii lui sunt pelerini. Pentru că nu au unde dormi, cer 
stăpânului castelului să-i găzduiască peste noapte. Dorinţa lor ajunse imediat la urechile căpeteniei 
monştrilor, care nu bănui nimic şi-i găzdui. Seara, acesta dădu un banchet în cinstea pelerinilor. 
Căpetenia Shiroo turnă în paharele monştrilor vin din ulciorul primit de la bătrânul sihastru. 
Acestora le plăcu vinul atât de mult, încât mai cerură. Până la urmă băură, împreună cu samuraii, tot 
ulciorul şi se chercheliră. Ca să mulțumească gazdelor pentru ospitalitate, Shiroo dansă un dans 
frumos în timpul căruia monştrii căzură într-un somn adânc. 


Shiroo şi samuraii săi trecură încet într-o cameră alăturată, îşi puseră armurile şi-şi luară săbiile 
pe care le aduseseră ascunse în sacii de drumeție. Gata de luptă, intrară în sala cea mare de ospăț, 
unde se aflau monştrii adormiţi, şi se năpustiră asupra lor. Shiroo le strigă: 

— Sunt căpetenia Shirro. Am venit cu oamenii mei să vă distrug. 

Se repezi la căpetenia monştrilor, care abia se trezise buimăcită şi, cu o singură lovitură de sabie, 
îi reteză capul. Restul samurailor atacară, prin surprindere, pe ceilalți monştri uriaşi şi-i uciseră pe 
toți. 

Scotociră apoi castelul, eliberară femeile şi copiii răpiți din Kyoto, luară toate bogățiile pe care le 
găsiră şi spre merseră în capitala țării, bucuroşi şi fericiţi că au scăpat de monștrii uriaşi care nu vor 
mai amenința niciodată populaţia oraşului Kyoto. 


De ce nu are sepia oase 


(Caracatiţa) 
poveste japoneză 


A fost odată ca niciodată, când ființele mării trăiau fericite în palatul regelui Dragon, aflat în 
partea cea mai adâncă a fundului mării. Singurii lor duşmani ascunşi erau caracatiţa, ce se spunea că 
este doctorul palatului şi sepia, care pe atunci avea oase ca toţi ceilalți peşti de mare. 

Într-o zi, fiica regelui se îmbolnăvi. Caracatiţa veni îndată s-o vadă. O consultă îndelung şi-i 
spuse regelui că fata lui va muri dacă nu va lua, cit se poate de repede, un medicament făcut din 
ficat de maimuţă. 

— Sepia, îi spuse caracatița regelui, poate înota foarte repede. Ce-ar fi s-o trimiteţi să caute un 
ficat de maimuţă? 

Regele se gândi puţin, apoi chemă sepia şi-o trimise la suprafaţa mării, spunându-i să nu se 
întoarcă fără ficatul de maimuţă. 

A găsi un ficat de maimuţă nu era deloc uşor. Dar sepia n-avu încotro. Plecă la suprafața mării, 
înotă, înotă şi, într-o zi însorită, găsi în apropierea unei insulițe, o maimuţă care căzuse în apă. 

— Ajutooor! Ajutooor! striga cât putea maimuța, neștiind să înoate. 

— Te voi ajuta — îi spuse sepia — dacă-mi promiți că-mi vei da ficatul tău pentru a face din el 
un medicament necesar fiicei regelui Dragon. 

Neavând ce face, şi de teamă că se îneacă, maimuța îi promise că-i va da ficatul. Sepia o luă în 
spinare şi începu să înoate repede spre palatul Dragonului. 

Atâta timp cât se afla în pericol, maimuța era în stare să promită orice pentru a scăpa cu viață. 
Acum, însă, când se afla în siguranță, începu să se gândească. Şi cu cât se gândea mai mult. Cu atât 
înțelegea că nu vrea să-şi dea ficatul, fie chiar şi pentru fiica regelui Dragon. Repede se hotări să 
nu-l dea pentru nimic în lume. 

Isteaţă cum era, îi spuse sepiei: 

— Stai o clipă, te rog. Mergem degeaba la palatul regelui. Mi-am adus aminte că, atunci când am 
căzut în apă, ficatul mi-a rămas atârnat într-un pin de pe insulă. Du-mă, te rog, înapoi să-l iau. 

Auzind aceasta, sepia se întoarse în grabă spre insulă. Când se văzu pe uscat, maimuța se urcă 
într-un pin înalt şi-i strige sepiei: 

— Mulţumesc pentru că m-ai salvat. Dar să ştii. Că nu-mi mai găsesc ficatul. L-o fi luat cineva. 
Vreau să rămân aici, să-l caut. Şi aşa aş merge degeaba, dacă nu mai am ficatul pe care ţi l-am 
promis. 

Sepia îşi dădu seama că fusese înşelată, dar nu mai putu face nimic. Înotă încet către palatul din 
fundul mării şi spuse tot ce se întâmplase. Regele se înfurie grozav. 

— Lasaţi-mă pe mine şi pe ceilalți peşti s-o batem pe această sepie netrebnică şi bună de nimic, 
spuse caracatița. 

— Bine. Bateţi-o zdravăn! încuviință regele. 


Şi-o bătură, o bătură până-i rupseră toate oasele. Săraca sepie țipa cât putea de durere, iar 
vicleana caracatiță râdea pe-nfundate. 

Chiar atunci veni în fugă şi fiica regelui Dragon. 

— Priviţi! strigă ea. Nu sunt bolnavă deloc. Am avut doar nişte simple dureri de stomac. 

Abia acum îşi dădu seama regele Dragon că totul fusese pus la cale de caracatiţă pentru a scăpa 
de sepie, duşmanul ei de moarte. De aceea, se înfurie aşa de tare, încât o alungă pe caracatiţă de la 
palat, pentru totdeauna, şi făcu din sepie cel ma apropiat sfetnic al lui. 

Se spune că de atunci caracatiţa trăieşte singură, dispreţuiți de ființele mării, în timp ce sepia, 
chiar dacă nu mai are oase şi nu mai poate înota repede, nu e deranjată niciodată de celelalte 
creaturi ale mării. 


Iepurele care a traversat marea 
(Păţama iepurelui alb) 
poveste japoneză 


Un iepure dorea tare mult să traverseze marea. Vedea, peste valuri, o insulă frumoasă, situată la 
oarecare distanță de țărm, pe care se afla, şi ținea morţiş să ajungă la ea. Din păcate nu şti să înoate 
şi nici nu se afla o barcă prin apropiere, care să-l poată duce până acolo. Se gândi ce se gândi şi-i 
veni o idee. Chemă u rechin şi-i zise: 

— Dragă rechinule! Eu ştiu că tu eşti foarte puternic şi că ție nu-ţi este teamă de nimeni în mare. 
Dar aş vrea să aflu cir are prieteni mai mulți, tu sau eu? 

— Uooo!... Sunt sigur de pe acum că eu am mai mulți prieteni decât tine, îi răspunse rechinul. 

— Eu nu zic că n-ai putea avea. Dar cum vrei să te cred aşa, doar pe vorbe. Ca să mă convingi, 
trebuie să-i numărăm. De ce nu-ţi anunti prietenii să vină îndată şi să se alinieze de aici şi până la 
insula cea frumoasă, ca eu să pot apoi să-i număr. 

Rechinul se scufundă puţin, lansă nişte sunete prin apă şi foarte repede mulţi rechini veniră şi se 
aliniară, unul lângă altul, până la insulă. Iepurele începu să sară de pe spinarea unuia pe cea a altuia, 
numărând. În cele din urmă ajunse pe insulă. Cum puse piciorul pe ea se întoarse spre rechini şi le 
zise: 

— Ha, ha, ha!... Rechini proşti ce sunteţi! V-am dus de mustăți, v-am păcălit pe toţi. Mi-aţi făcut 
un pod, pentru a ajunge pe această insulă, şi nici măcar nu v-aţi dat seama. 

Când auziră ce le spuse iepurele, rechinii se mâniară foarte tare. Unul dintre ei se repezi la 
iepure, pe mal, şi-i smulse cu dinţii lui ascuțiți o bucăţică din blană. 

— Aoleu!... M-ai rănit! începu acesta să se plângă. 

În timp ce se jeluia, plin de sânge şi suduind pe rechini, apăru regele animalelor acestei insule, 
căruia i se făcu milă de iepure şi-l întrebă ce i se întâmplase, de era aşa de necăjit. Iepurele îi 
povesti totul şi apoi regele îl sfătui: 

— Nu trebuie să-i prosteşti pe alţii şi, pe deasupra, să le mai spui şi minciuni. Să nu mai faci 
niciodată aşa ceva. Dacă-mi promiţi că ai să fii cuminte şi ai să faci numai lucruri bune, eu te învăţ 
cum să obţii bucățica de blană înapoi. 

— Îţi promit, îi spuse iepurele, plângând în hohote. 

Atunci regele adună nişte iarbă uscată şi surcele şi-i făcu din ele un culcuş. 

— Te rog să stai în acest culcuş, îi spuse regele, şi să dormi în el. În somn blana se va reface la 
loc. 

Iepurele făcu întocmai. În dimineaţa următoare merse la rege şi-i spuse: 

— Mulţumesc foarte, foarte mult. Mi-a crescut blana şi acum mă simt din nou bine. De aceea am 
ținut să vin să-ți mulțumesc şi să-ţi promit, încă o dată, că nu voi mai prosti sau minţi pe alții 
niciodată. 

Iepurele plecă înapoi în insulă, sărind şi veselindu-se, dansând şi cântând. De atunci el n-a mai 


îndrăznit să înşele sau să mintă pe nimeni. Inţelesese pentru totdeauna că minciuna şi viclenia nu 
fac decât să mânie pe cei din jur, care, mai devreme sau mai târziu, se răzbună. 


Țăranul sărac şi ţăranul bogat 
poveste japoneză 


Povestea aceasta s-a întâmplat în Japonia, în vremuri de demult. Pe atunci, trăia, într-un sat ca 
toate celelalte, un țăran sărac lipit pământului, care nu avea decât o colibă şi aceea atât de mică 
încât abia puteau locui în ea două persoane. Dacă te rezemai mai cu putere de pereţii ei, făcuţi din 
scândură veche si aproape putredă, aceştia se puteau dărâma. Numai ce-o priveai şi înțelegeai îndată 
în ce sărăcie şi nevoi trăia ţăranul. Ca să nu moară de foame, el lucra cu ziua la cei avuţi din sat şi 
cu bănuţii putini pe care-i câştiga abia putea să-şi cumpere ceva orez şi foarte rar câte un peşte. 

Alături de coliba lui, se afla o casă mare şi frumoasă, cu multe camere, cu o grădină plină de 
pomi fructiferi şi de flori, în curte erau orătănii nenumărate şi hambarele gemeau de bucate. Când se 
lăsa seara, ferestrele casei luminau ca ale unui palat boieresc. În această casă trăia tot un țăran, dar 
foarte bogat. Pentru el muncea din greu, aproape tot timpul anului, mai mult de jumătate din sat. 

Într-o seară de toamnă târzie şi friguroasă, când ferestrele casei bogatului străluceau de lumină, 
bătu la uşă un biet cerşetor bătrân, zdrențăros şi din cale afară de murdar. Se întâmplă să iasă şi să 
vadă cine e chiar stăpânul casei, îmbrăcat într-un kimono de casă din mătase foarte fină şi rumen la 
față de traiul bun pe care-l ducea. 

— Sunt un bătrân drumeţ şi vin de departe. Nu am unde dormi şi de aceea vă rog să mă găzduiți 
şi pe mine peste noapte, oriunde veți găsi de cuviință. Simt că o să fie tare frig şi, la vârsta mea, se 
jelui bătrânul, este destul de greu să mai rămân o noapte întreagă sub cerul înstelat şi rece. 

Dar ce crezi tu că aici este casă de binefacere pentru toţi nespălații? Pleacă imediat până nu 
asmut câinii pe tine, lighioană neobrăzată şi murdară. Să nu te mai văd în fața ochilor, se răsti la el 
bogatul şi-i trânti uşa în nas cu silă şi dispreţ. 

Bătrânul îşi pierdu glasul, auzind vorbele urâte ale bogatului, şi nu avu altceva mai bun de făcut 
decât să iasă cit mai repede din curte, să nu fie încolțit de dulăii, ca nişte lupi, ai bogatului. Pe uliţă 
se uită împrejur şi nu văzu o altă casă mai arătoasă, aşa că se duse la coliba şubredă a ţăranului 
sărac, de alături, şi bătu în uşă cu inima strânsă de teamă să nu fie izgonit din nou. Dar săracul, cum 
îl văzu, îl şi invită înăuntru, şi-l pofti, cum se pricepu el de politicos, să doarmă la el chiar pe 
singurul tatami pe care-l avea. 

— Te rog să mă ierți că nu-ţi pot oferi ceva mai bun. O să ne cam înghesuim, dar altfel nu se 
poate! 

Când se treziră, în dimineaţa următoare, ţăranul îi dădu oaspetelui jumătate din orezul fiert pe 
care-l avea şi, în timpul micului lor dejun, atât de sărăcăcios, cerşetorul îi spuse: 

— Îţi mulţumesc foarte mult pentru găzduire. Dacă nu erai dumneata, rămâneam afară în frig, 
toată noaptea. 

După ce-i povesti cum fusese alungat de vecinul cel bogat, îi spuse că el este, în realitate, trimis 
al zeului cel bun pentru a vedea ce inimă au oamenii, unii faţă de alții. 

— Sunt foarte impresionat de bunătatea ta şi de aceea am să te răsplătesc cu un copac, pe care 
am să-l plantez în faţa colibei tale. Poţi să faci din lemnul lui ce doreşti. 

Îndată ce spuse aceste cuvinte, cerşetorul dispăru, ca prin farmec. Țăranul cel sărac, uluit de 
dispariția neaşteptată a oaspetelui său, îşi clătină capul tare să se convingă că este treaz şi că nu 
visează. Când îşi dădu seama că totul e aievea, văzu cum în faţa colibei răsărea un copac şi cum, 
sub ochii lui, crescu şi crescu până se făcu un arbore cu trunchi gros şi sănătos. Țăranul tăie, 
încântat, arborele şi făcu din lemnul lui o piuă pentru pisat orezul. 


Când puse în ea orez să-l piseze, văzu că o măsură de boabe se dublează imediat. După ce-l pisă, 
orezul îşi dublă din nou cantitatea. Țăranul începu să prospere, ceea ce atrase atenţia vecinilor şi, în 
curând, secretul prosperității lui se află în tot satul. 

Auzind de piua cea fermecată a ţăranului sărac, vecinul lui bogat veni la uşa colibei, bătu, şi o 
ceru împrumut, spunând că a lui se spărsese în ziua precedentă. Înţelegând că vecinii trebuie să se 
ajute între ei, ţăranul sărac i-o dădu bucuros. Bogatul luă piua, o duse acasă şi puse orez în ea. Spre 
marea lui mirare boabele de orez din piuă nu-şi dublară numărul, ca la țăranul sărac, ci şi-l reduseră 
la jumătate. Încercă de câteva ori, dar rezultatul fu acelaşi. De ciudă, bogatul se înfurie, puse mâna 
pe topor şi făcu piua țăndări. 

În ziua următoare, ţăranul sărac veni să-şi ia piua înapoi. Când află că vecinul o tăiase în bucăţi 
cu toporul, se întrista foarte mult, dar nu putu să-i facă nimic bogatului. Adună, totuşi, spărturile de 
lemn, le duse acasă şi, după ce se gândi câteva zile, făcu din ele o cutie de păstrat banii. Puse în ea 
cei câțiva bănuţi pe care-i câştigase din vânzarea unor cărbuni de lemn şi bănuţii se transformară, cit 
ai clipi din ochi, în monezi de aur. Luă monezile, merse cu ele la oraş şi le schimbă pe mulți bănuți 
din metal obişnuit. Când se întoarse acasă îi puse în cutia de păstrat bani şi, pe loc, se transformară 
în monezi de aur. Curând țăranul sărac deveni foarte bogat şi atrase din nou atenţia sătenilor. 

Vecinul cel bogat îl urmări şi cum află secretul îmbogăţirii lui, îl forţă să-i împrumute cutia de 
păstrat bani. O luă acasă şi puse în ea toți banii pe care-i avea, aşteptând să se transforme în aur. 
Dar, spre surprinderea lui, aceştia se topiră ca şi cum ar fi fost de gheaţă, nu de metal, şi se 
transformară în apă. Apa ieşi din cutie, ca un pârâu, şi se adună într-o baltă, sărăcind, cât ai clipi din 
ochi, pe țăranul cel bogat. 

De atunci se spune că râul Hako-gawa (Râul Cutie) şi lacul Hako-buchi (Lacul Cutie) din satul 
Yamato, poartă numele cutiei ţăranului sărac, care l-a ruinat pe vecinul lui zgârcit, lacom şi |rău la 
suflet, mai ales cu cei săraci. 


Omul cu gâlca 
poveste japoneză 


Trăia odată un tăietor de lemne care avea o gâlcă mare în frunte. Într-o zi de toamnă, el plecă în 
pădure să doboare copaci. Lucră toată ziua din greu şi, la întoarcerea spre casă, îl apucă o ploaie 
torențială, însoțită de o furtună puternică. Merse un timp înfruntând vijelia şi, la un moment dat, nu 
mai putu să-i țină piept. Apa îl udase până la piele şi simţea nevoia de a se adăposti sub un acoperiş. 

Încercă să găsească o colibă de tăietori de lemne, dar nu reuşi, între timp se lăsă întunericul, iar 
ploaia şi furtuna se înteţiră şi mai mult. Bietului om i se făcu frică. Disperat, căută o scorbură în 
trunchiul unui copac bătrân. Se ascunse repede în ea şi rămase acolo, chinuit de frig şi de foame, 
fără să poată adormi, deşi încercă de mai multe ori să închidă ochii. Deodată auzi, venind din 
depărtare, un sunet straniu, care se apropia repede. Cu cât îl auzea mai tare, cu atât se înfricoşa mai 
mult şi-i clănțăneau mai puternic dinții în gură. Scoase capul din scorbură şi văzu un grup de 
spiriduşi cu nasurile roşii dansând şi cântând de se cutremura pământul. Veniră aproape de copacul 
în care se afla ascuns, aprinseră focul, încălziră sake, adică vin de orez, şi, după ce-l băură, începură 
să danseze kagura, adică dansul zeilor. 

Ținându-şi respirația, omul din scorbură privi pe dansatori cu teamă şi curiozitate. Spiriduşii 
cântau minunat şi dansau superb unduindu-şi mâinile cu graţie. Pe măsură ce beau sake se 
înfierbântau şi mai tare, se înveseleau şi mai mult şi dansau mai cu foc. La început, uimit şi zăpăcit, 
nu se putu opri din tremurat, dar pe măsură ce fu cuprins de ritmul plăcut al muzicii, uită de pericol 
şi simţi dorinţa de a părăsi scorbura şi de a dansa cu spiriduşii. De câteva ori îşi stăpâni pornirea de 
a ieşi din ascunzătoare, dar până la urmă nu mai putu rezista tentației de a dansa. leşi din scorbură şi 
se alătură spiriduşilor. 


La început ei fură surprinşi de apariția neaşteptată a omului, dar curând acesta îi captivă prin 
măiestria cu care dansa. Se înveseliră cu toții şi-l lăudară chiar, spunându-i că nu mai văzuseră, în 
viaţa lor, un dansator aşa de talentat. Le plăcu aşa de mult, că-l rugară să vină să danseze şi în 
noaptea următoare. Unul dintre spiriduşi, mai neîncrezător decât ceilalți le spuse: 

— Cred că numai promisiunea lui că va veni şi noaptea următoare nu e suficientă. Trebuie să-i 
luăm ceva în gaj, dacă vrem să-l mai avem din nou la noapte printre noi. 

Se uitară cu atenţie la fața omului să vadă ce i-ar putea lua. Găsiră repede, arătând cu toții spre 
gâlca din frunte. Unul dintre ei i-o smulse imediat şi, destul de straniu, aceasta ieşi fără durere şi nu 
lăsă niciun fel de urmă. 

După un timp, se auzi în depărtare cântatul cocoşilor. Cum ajunse la urechile lor, spiriduşii 
dispărură fără urmă. Încântat din cale-afară că scăpase de spiriduşi, dar şi de gâlcă, omul începu să 
coboare muntele vesel. Când ajunse acasă povesti şi soției întâmplarea din pădure. Fericită că soţul 
său nu mai avea gâlca, se duse la soţia vecinului şi-i spuse tot ceea ce i se întâmplase bărbatului în 
noaptea precedentă. Cum soţul vecinei avea şi el o gâlcă în frunte, acesta, invidios din cale-afară, se 
hotărî să scape şi el de gâlcă la fel cum scăpase vecinul său. 

Când se lăsă noaptea, plecă la munte, se ascunse în aceeaşi scorbură şi aşteptă să vină spiriduşii. 
Aceştia apărură şi începură să danseze ca şi noaptea trecută. Înfricoşat de spiriduşi, omul ezită un 
timp să iasă din scorbură. Până la urmă, se hotărî totuşi să li se alăture, gândindu-se că va scăpa de 
gâlca din frunte. Aşa că se strecură printre spiriduşi şi începu să danseze cu ei, dar cu destulă frică şi 
foarte stingher. La început spiriduşii îl crezură a fi omul lor, din noaptea precedentă, dar curând îşi 
dădură seama că nu este un bun dansator şi-i strigară dezamăgiţi şi înfuriați. 

— Ce dansator prost eşti! Cum poți dansa aşa de diferit față de noaptea trecută? Să-i dăm înapoi 
ce i-am luat în gaj, zise unul dintre ei, şi să-l gonim imediat. 

Când i-au aruncat cu dezgust gâlca luată din fruntea vecinului său în noaptea precedentă, aceasta 
s-a lipit de cea pe care intrusul o avea în frunte. Şi aşa omul cel indivios şi gelos a trebuit să trăiască 
cu o gâlcă de două ori mai mare decât cea de până atunci. 


Prinţesa lunii 
poveste japoneză 


Cu mulţi, mulţi ani în urmă, trăia, alături de baba lui, un bătrân tăietor de lemne. Într-una din 
zile, bătrânul plecă în pădure şi începu să doboare cu securea bambuşi. Când se pregătea să 
lovească un bambus foarte înalt şi gros, observă în tulpina copacului o scorbură în care stătea 
ascunsă o fetiță, înaltă de-o şchioapă din cale afară de frumoasă. Se aplecă, o scoase din scorbură cu 
mare grijă şi-o ținu cu mâinile amândouă ca pe un obiect neprețuit. O privi cu atenţie şi văzu că era 
atât de mică, încât nu-i veni să creadă că poate fi vie. Avea nişte ochi limpezi şi clipea într-una din 
gene. 

Cum nu aveau copii, bătrânul luă fetiţa, o duse acasă şi i-o dădu babei. Aceasta o luă în braţe şi 
începu să se joace cu ea cum te joci cu o păpuşă. Încântată, fetița le zâmbi fericită şi le vorbi ca un 
om mare, dar cu voce foarte slabă. Moşul şi baba o îndrăgiră şi hotărâră să fie fiica lor. Îi spuseră şi 
fetiţei şi ea fu atât de încântată, că-i rugă s-o ridice sus ca să-i poată săruta pe obraji de bucurie. 

După această întâmplare, moşul munci şi mai cu spor, câştigă bani mulţi şi începură s-o ducă mai 
bine, putând creşte copila în belşug. 

Nu trecu mult timp şi fetiţa crescu, se făcu o fată voinică şi mult prea frumoasă. Bătrânilor le era 
aşa de dragă că, îndată ce-o vedeau, uitau de toate necazurile. Îi dădură numele de Kaguya-hime, 
adică Prinţesa strălucitoare. 

Vestea despre frumuseţea ei se răspândi repede în întreaga ţară. Tineri voinici şi frumoşi veniră 
pe rând şi-o cerură de soție. Dar ea nu vru să vadă pe niciunul şi-i trimise pe toți la casele lor. Cinci 


dintre pețitori o vizitară însă în fiecare zi şi-i cerură mâna, cu toate că ea îi ruga de fiecare dată să 
plece. Toţi erau nobili de viţă veche, iar unul dintre ei era chiar prinț imperial. 

Bătrânii voiau să-i aleagă un mire dintre cei cinci peţitori şi-i spuseră aceasta lui Kaguyahime. 
Nevrând să-i supere, fata le zise că se va mărita cu acela care va fi în stare să-i aducă o rămurică 
dintr-un copac cu rădăcinile de argint, tulpina de aur şi fructele ca perlele mării (care creşte pe 
muntele Horai, într-o insulă de la capătul oceanului), o haină care nu ia foc niciodată, făcută din 
blana „şoarecelui de foc”, şi pietrele preţioase cu străluciri în cinci culori de pe fruntea dragonului 
Ryu. 

Din dorinţa fierbinte de a câştiga mâna lui Kaguyahime, unii dintre peţitori îşi aruncară în joc 
poziţia şi averea pentru a găsi cele cerute de fată. Unul îşi sacrifică chiar şi viaţa. Niciunul nu reuşi 
însă să găsească nici copacul cu rădăcina de argint, tulpina de aur şi fructe ca perlele mării, nici 
blana „şoricelului de foc”, nici pietrele preţioase de pe fruntea dragonului Ryu. Şi nu e de mirare 
pentru că ceea ce le ceruse Kaguyahime nu există nicăieri în lume. 

Între timp, vestea că frumoasa Kaguyahime nu se va mărita cu niciunul dintre pretendenți ajunse 
şi la urechile împăratului. Acesta vru să se însoare el însuşi cu fata de o frumuseţe neasemuită şi-i 
ordonă bătrânului tată să i-o aducă la curte. Faptul îl încântă tare mult pe bătrân, dar Kaguyahime 
nu consimţi în ruptul capului, spunând că se va omori, dacă va fi forţată să se căsătorească cu el. 
Refuzul fetei îl îndârji mai tare pe împărat şi-l făcu s-o dorească şi mai mult. 

Într-o zi, pe când se afla la vânătoare, împăratul se opri, pe neaşteptate, la casa bătrânului, cu 
gândul s-o ia pe fată cu el la palat. Fata, însă dispăru ca prin farmec şi fără urmă, îndată ce se 
pomeni, din întâmplare, în fața împăratului. Acesta înțelese imediat că tânăra cea frumoasă nu era o 
fată obişnuită. De aceea renunță s-o mai facă împărăteasă şi se întoarse la palat. 

Trecură trei ani şi Kaguyahime se făcu mai frumoasă. Din primăvara celui de al treilea an începu 
să o cuprindă o mare tristeţe, mai ales în nopțile cu lună plină. De aceea, peste frumuseţea ei se lăsă 
o umbră de nelinişte. Uneori i se prelingeau lacrimi pe obraz când privea luna. Şi cu cât trecea 
timpul, cu atât îngrijorarea ei creştea. 

În cele din urmă, nemaiputând s-o vadă în această stare, bătrânul o întrebă: 

— Ce te necăjeşte aşa de mult când priveşti luna, Kaguyahime? 

— Păi... răspunse fata cu lacrimi în ochi, am vrut de mult să vă spun, dar n-am avut curaj. Eu 
am venit, cu mulți ani în urmă, din lună. Acolo am săvârşit o greşeală şi, ca pedeapsă, am fost 
trimisă pentru un timp pe pământ. M-am ascuns în scorbura din bambus şi aşa m-aţi găsit voi. 
Acum mi s-a iertat greşeala şi în noaptea cu lună plină, din 15 august, vor veni să mă ia din nou pe 
lună. Aşa că va trebui să-mi iau rămas bun de la voi şi de la toţi ceilalți care aţi fost atât de buni cu 
mine de când mă aflu pe Pământ. 

Uimit de cele auzite, bătrânul îi spuse: 

Cum o să te las, după ce te-am găsit într-un bambus şi te-am crescut, să fii luată şi dusă pe lună? 

Mâhnit, bătrânul îl înştiința pe împărat. Acesta hotărî pe loc să împiedice plecarea fetei în lună. 
El ordonă comandantului gărzilor imperiale să apere casa bătrânului, în noaptea de 15 august, cu 
două mii dintre cei mai viteji samurai, adică războinici, şi cei mai buni ţintaşi. 

Curtea, grădina, acoperişul casei se umplură cu soldați înarmați până-n dinţi, gata să tragă în 
orice s-ar fi putut mişca în văzduhul nopţii luminat de lună. În casă se pregăti o cameră în care 
Kaguyahime fu pusă sub pază militară severă. 

Către miezul nopţii de 15 august, când în Japonia luna plină străluceşte cel mai tare, în jurul 
casei se făcu lumină ca ziua. Apoi, dintr-un colț de cer, nişte ființe îmbrăcate în straie nemaivăzute 
pe pământ se lăsară jos pe un nor. Soldaţii din curte, din grădină şi de pe acoperiş încercară să 
arunce în ele cu suliți şi săgeți, dar niciuna nu reuşi să atingă ţinta. Toţi îşi pierdură curajul şi nu se 
mai putură mişca, aşa că cei veniţi din lună trecură în linişte prin grădină, ca printr-un câmp liber, 
intrară în casă, luară fata şi-o urcară într-o caleaşca zburătoare adusă din lună. În caleaşca, plângând 
de tristeţe şi regret că se desparte de cei pe care-i iubea, fata îşi schimbă rochia cu una adusă de pe 
lună şi îndată se transformă într-o fată şi mai frumoasă, dar de o frumuseţe împietrită şi rece. 


Caleaşca se ridică apoi încet, încet spre cer, lăsând pe cei două mii de soldaţi imperiali 
încremeniţi ca nişte păpuşi şi pe moş şi baba lui plângând amar după Kaguyahime. 


Prăjitura de aur 
poveste japoneză 


Trăia odată un tânăr samurai, adică războinic al vechilor castele feudale japoneze, căruia îi 
plăcea foarte mult, în afară de îndeletnicirea de a mânui sabia, să facă plimbări duminica în afara 
oraşului şi să viziteze locurile şi templele vechi închinate zeilor mitologiei nipone. Acest samurai nu 
se remarcase cu nimic deosebit printre confrații lui de arme, de aceea poate nici nu i se ştie numele. 
Întâmplarea lui a dăinuit însi până astăzi şi v-o povestesc eu în continuare. 

Într-o duminică, tânărul samurai se plimba pe drumul ce ducea spre un templu vestit, dedicat 
zeului Hachiman şi aflat undeva la marginea de răsărit a oraşului. Cum mergea el liniştit şi fericit de 
libertatea de a se bucura de locurile frumoase prin care umbla, se întâlni cu un bătrân îmbrăcat în 
kimono de vară. Cu cât se apropia mai mult de el, cu atât desluşea mai bine o trestie groasă şi lungă 
pe care moşul o ducea pe umăr şi la capătul căreia era agăţat un şarpe ce se zbătea să scape, dar nu 
reuşea. Când ajunse în dreptul lui, samuraiul îl întrebă: 

— Unde mergi, moşule? 

— La oraş îi răspunse acesta. 

— Şi de ce cari acel şarpe agăţat de trestia de pe umăr. Ce ai de gând să faci cu el? 

— Am eu un scop anume. 

— N-ai putea să-i dai drumul. E păcat să ucizi un animal într-o zi atât de frumoasă ca asta. 

— Păi! Eu nu vreau să-l ucid, dar trebuie s-o fac pentru a-mi câştiga existenţa. De aceea sper că 
zeul Hachiman, a cărui zi este astăzi în calendarul zeilor, îmi va ierta această faptă. 

— Şi la ce foloseşti şarpele? insistă samuraiul. 

— Îmi trebuie grăsimea lui pentru buzdugane. Eu fac şi vând buzdugane ca să-mi agonisesc cele 
necesare traiului. 

— Aha... Da! Acum înţeleg. Ce-ar fi, totuşi, să schimbi şarpele tău pe kimonoul meu. Eu îți dau 
kimonoul de pe mine, care costă mult mai mulți bani decât poți tu obține din grăsimea lui folosind-o 
la buzdugane. 

— Aşa este! zise bătrânul. 

Se gândi câteva clipe şi primi cu bucurie târgul propus de samurai. Apoi făcură schimbul propus; 
bătrânul luă kimonoul, iar samuraiul, rămânând în kimonoul care ţinea loc de cămaşă, luă şarpele. 
Tocmai când erau pe punctul de a se despărți, bătrânul îi atrase atenția că prinsese şarpele, puţin mai 
înainte, în lacul de la marginea drumului, nu aşa de departe de locul unde se întâlniseră. Îşi luară 
rămas bun şi o apucară pe drumurile lor. 

Samuraiul se grăbi spre lac. Cum ajunse la mal, aruncă şarpele în apă, mulțumit că-l salvase de 
la moarte şi-şi continuă drumul liniştit. 

Se depărta la oarecare distanță de lac şi întâlni o fetiță foarte frumoasă. Să fi avut vreo 12 ani. De 
cum o văzu, se miră tare că o fetiţă atât de mică şi de frumoasă rătăceşte singură prin aceste locuri. 
Când se apropie mai mult de ea, fetiţa veni la el şi-i spuse: 

— Bună ziua! Aşteptam aici să te întâlnesc. 

— Bună ziua, fetiţo! Şi pentru ce, mă rog, să mă întâlneşti! 

— Să-ţi mulțumesc pentru că mi-ai salvat viața. Părinţii mei, de asemenea, doresc să-şi exprime 
recunoştinţa şi de aceea m-au trimis să te invit la noi acasă. 

Samuraiul înțelese pe loc că era micul şarpe pe care-l luase de la bătrân şi-l aruncase, puțin mai 
înainte, în lac. 

Fetiţa îl rugă să se înapoieze cu ea la lac. Ajunseră la mal şi ea ceru să închidă ochii pentru 
câteva clipe. Când îi deschise, se aflau ia poarta unui palat minunat. Fetiţa îl luă de mână, îl conduse 


în palat şi-i arătă toate camerele încărcate cu podoabe şi pietre scumpe cum samuraiul nu mai 
văzuse. 

Dintr-o dată le apăru în față un bătrân cu barbă albă şi lungă, care să tot fi avut vreo 70 de ani. 
Acesta îi invită, cu demnitate regească, în cea mai frumoasă sală a palatului. Aici, el mulțumi 
tânărului samurai pentru că-i salvase fiica de la moarte. Îi spuse că o rugase de mai multe ori să nu 
se mai joace în lac, dar ea nu ţinuse seama de sfaturile lui, şi aşa cum ştie, fusese prinsă de un om. 
Era cât pe-aci s-o piardă pentru totdeauna, dacă nu se întâmpla ca el să se întâlnească cu bătrânul 
făurar de buzdugane. De aceea, tatăl fetei, cu întreaga familie, îl ospătară şi-l înveseliră pe samurai, 
după care bătrânul cu barbă lungă şi alba îi spuse: 

— Eu sunt regele Dragon al tuturor vieţuitoarelor mării. Doresc să te răsplătesc pentru bunătatea 
ta şi să-ți dăruiesc o bogăție. 

Spunând aceasta, el luă din cutia de bijuterii a palatului o prăjitură de aur. O rupse în două şi o 
jumătate i-o dădu samuraiului zicându-i: 

— Dacă vei avea nevoie vreodată de bani, să rupi o fărâmă din această prăjitură fermecată. 

Samuraiul luă cu mulţumire şi încântare prăjitura şi, înainte, de a pleca, ură regelui Dragon 
sănătate şi bucurie. Fetiţa îi însoți din nou până la poarta palatului şi-i spuse să închidă ochii pentru 
câteva clipe. Când îi deschise, se aflau din nou pe malul lacului. Fetiţa regelui Dragon îi mulțumi 
încă o dată şi dispăru în apă. 

Întors în oraş, samuraiul se gândi să folosească prăjitura. Rupse din ea o fărâmă şi, spre 
surprinderea lui, prăjitura crescu la loc cum fusese mai înainte. Tânărul samurai a avut, în acest fel, 
toată viața destul aur pentru a cheltui la nevoie. Şi a trăit până la adânci bătrânețe, folosind din când 
în când darul regelui Dragon. Când a murit, prăjitura de aur a dispărut ca prin farmec, fără urmă, 
aşa că nimeni altcineva nu a mai putut s-o folosească. 


Crabul şi maimuța 
(Lupta dintre maimuţă şi rac) 
poveste japoneză 


Cu mulţi, mulţi ani în urmă, crabul şi maimuța erau buni prieteni. Într-o zi, când se plimbau 
împreună pe malul mării, maimuța găsi un sâmbure de prună şi crabul un cocoloş de orez. Râvnind 
la ceea ce are altul, maimuța îşi dori cocoloşul de orez al crabului. Isteaţă şi bună de gură, ea îl 
convinse uşor pe crab să schimbe cocoloşul de orez pe sâmburele de prună. Şi cum îl luă îl şi mâncă 
în grabă. 

Crabul nu putu mânca sâmburele de prună, dar nici nu-l aruncă. Se gândi să-l păstreze. Îl luă 
acasă, îl puse în pământul din grădină şi peste un timp răsări şi începu să crească un pui ele prun. 
Crabul îl îngriji în fiecare zi şi, cu vremea, puiul crescu şi se făcu un pom mare, plin cu prune 
gustoase. Privindu-le, crabului îi lăsa gura apă şi vru să mănânce câteva, dar nu se putu urca cu 
niciun chip în prun, deşi încercă de mai multe ori. Aşa că rugă pe prietena lui, maimuța, să se urce şi 
să culeagă prune pentru el. Maimuţei îi plăceau mai mult prunele decât cocoloaşele de orez. Cum se 
urcă în pom, începu să mănânce fructele coapte, iar pe cele crude şi tari le aruncă crabului. Cu una 
din ele îl lovi în cap destul de tare. Acesta se înfurie şi rugă pe trei dintre prietenii lui — o piuă, un 
bondar şi o castană — să-l ajute s-o pedepsească pe maimuţă. Cei trei prieteni se ascunseră în casa 
crabului şi acesta invită maimuța la un ceai verde japonez. 

Când maimuța sosi, gazda îi dădu un loc la căldură, lângă foc. Castana era ascunsă între aşchiile 
aprinse şi cenuşă. Ea începu să se coacă şi, deodată, plesni, se repezi din vatra aprinsă şi arse gâtul 
maimuței, care se sperie, ţipă de durere şi sări în picioare, în clipa aceea, bondarul se repezi la ea şi 
o înțepă. Cum simți înțepătura, maimuța o luă la fugă afară. Piua, însă, care se afla sus, deasupra 
uşii, căzu cu zgomot peste ea, aproape rupându-i spinarea. Se zvârcoli de durere, fără să se mai 
poată ridica de la pământ. Trecură câteva clipe şi biata maimuţă înţelese că nu mai are nicio scăpare, 


aşa că se înclină adânc în faţa crabului şi-i zise: 

— Într-adevăr, am făcut o faptă rea mâncând toate prunele bune din prunul tău şi aruncându-ți 
doar pe cele crude şi tari. Promit că nu voi mai face aşa ceva niciodată. Te rog să mă ierti! 

Crabul îi acceptă scuzele, o iertă şi din nou deveniră buni prieteni. 

Maimuţa a primit o lecţie aspră şi, de atunci, deşteaptă cum este, n-a mai încercat niciodată să 
mai înşele pe cineva. 


Statuile recunoscătoare 
poveste japoneză 


Într-un sat din Japonia trăiau odată un moş şi o babă. Erau săraci lipiți pământului şi, ca să nu 
moară de foame, făceau toată ziua pălării şi sandale de papură. Din când în când, moşul mergea cu 
ele la oraş, le vindea şi cu banii cumpăra de-ale gurii şi îmbrăcăminte. 

Într-o zi de iarnă grea, moşul îi zise babei: 

— Peste două zile e Anul nou. Ce-aş dori să avem şi noi măcar două prăjituri de orez. Poate că şi 
una mai mică ar fi de ajuns. Fără prăjituri de orez nu putem sărbători Anul nou. Ce zici, draga mea, 
am dreptate? 

— Sigur că da, îi răspunse baba. Atunci, după ce vinzi aceste pălării, de ce n-ai cumpăra nişte 
prăjituri de orez şi nu le-ai aduce acasă? 

În dimineaţa următoare, moşul se sculă devreme, luă cele cinci pălării, pregătite de cu seară de 
babă, şi plecă cu ele la oraş să le vândă. Aşteptă mult în piață, fără să le poată da cuiva. Pălăriile 
moşului nu ispitiră niciun cumpărător. Între timp, începu să ningă cu fulgi mari şi din ce în ce mai 
deşi. Moşul se întrista tare şi, către seară, porni la drum spre casă. Cum mergea el prin omăt, văzu 
şase statuete mici ale zeului Jizo, protector al copiilor, înşiruite de-a lungul drumului. Toate erau 
acoperite cu multă zăpadă. 

— Oooo... Ce păcat! îşi zise moşul. Sunt doar statuile lui Jizo şi, cu toate că sunt de piatră, 
trebuie să le fie tare frig cu zăpada asta pe ele. Am să fac ceva să le ajut să nu le mai fie aşa de frig. 
Nu se poate să trec pe lângă ele şi să le las să tremure, fără pic de milă. 

După ce le curăţă de zăpadă, luă cele cinci pălării pe care ie ducea în spate şi le legă de capul 
statuetelor. Când ajunse la a şasea, o curăţă şi pe ea de zăpadă, dar îşi dădu seama că nu mai are 
pălării. 

— Oooo... îşi zise el. Nu mai am nicio pălărie. Păcat, că a mai rămas doar o singură statuetă 
descoperită. 

Deodată îi veni ideea de a-i pune pe cap propria lui pălărie. Şi-o luă de pe cap, o legă pe sub 
bărbia ultimei statuete şi plecă liniştit spre casă prin ninsoare. 

Baba îl aştepta cu focul aprins. Cum îl văzu, îi strigă: 

— Vai de mine, vai de mine, dragul meu! Trebuie să fii tare îngheţat. Vino repede mai aproape 
de foc. Eşti şi cu capul descoperit. Ce-ai făcut cu pălăria? 

Moşul îşi scutură zăpada de pe păr şi veni lângă foc să se încălzească. Îi povesti babei cum 
stătuse toată ziua în piață, fără să poată vinde pălăriile şi cum, în drum spre casă, acoperise cu toate, 
ca şi cu aceea de pe capul lui, statuietele lui Jizo. Îi păru rău că nu adusese acasă niciun bob de orez 
şi nici prăjituri. 

— Ah! Dragul meu. Ai făcut un lucru foarte bun acoperind cu pălăriile statuetele lui Jizo. Este 
mai frumos să faci un lucru bun ca acesta, decât să ai toate prăjiturile de orez din lume. Nu e nimic, 
o să întâmpinăm Anul nou fără prăjituri. 

Se încălziră la foc până seara tirziu şi apoi se duseră la culcare. Către ziuă, când încă mai 
dormeau, se întâmplă ceva minunat. Din depărtare se auzi, ca prin vis, un cântec: 


Pe ninsoare, prin zăpadă, 


Cu capul dezgolit 
Bunul bătrân acoperă 
Cu pălărule lui 
Statuetele zeului Jizo. 
Noi îi răsplătim 
Bunătatea bătrânului 
Aducându-i prăjituri 
De Anul nou! 


Vocile se auziră tot mai aproape de casa moşului şi a babei, care încă mai dormeau. Ca în vis 
auziră paşi pe zăpadă şi un zgomot mare ca atunci când ceva greu ar fi fost pus jos, chiar în faţa 
casei lor. 

Bătrânii fură sculați din somn de acest zgomot. Săriră de sub pături şi se duseră afară să vadă ce 
s-a întâmplat. Deschiseră uşa şi văzură ceva la care nu se aşteptau. Cineva aşternuse un tatami curat 
în faţa uşii casei lor şi pusese pe el o prăjitură mare de orez şi zahăr, cum baba şi moşul nu văzuseră 
niciodată în viaţa lor. 

— Cine oare ne-a adus această prăjitură aşa de mare? se întrebară ei nedumeriţi. 

Priviră în jur şi văzură urme de zăpadă ce duceau departe de casa lor. Începu să se lase uşor 
lumina zorilor şi aşa putură să vadă, în depărtare, cele şase statuete ale lui Jizo, mergând prin 
zăpadă şi purtând pe cap pălăriile pe care li le dăduse moşul în ajun. Privindu-le cum se îndepărtau, 
moşul zise: 

— Aşadar, statuile lui Jizo ne-au adus această prăjitură mare de orez şi zahăr. 

— Ai fost bun cu ele şi de aceea ne-au adus-o ca sa ne mulțumească, spuse baba. 

Bătrânii luară prăjitura, o duseră în casă şi petrecură cel mai frumos revelion din viaţa lor. 


Vrăjitorul din Yamato 
poveste japoneză 


Cu mulți, mulţi ani în urmă, călătorea pe un drum din provincia Yamato o caravană de cai. 
Alături de cai, stăpânii lor se grăbeau să ajungă cât mai repede la Kyoto, pe atunci capitala Japoniei, 
pentru a vinde pepenii verzi din desagii mari de pe spinările cailor. 

Soarele dogorea cu putere şi era o zăpuşală neobişnuită. Când caravana se apropie de Kyoto, 
unul dintre stăpânii cailor propuse celorlalți să facă un scurt popas pentru a se odihni. Toţi fură de 
acord, adăpostiră animalele sub câţiva copaci umbroşi şi dădură jos desagii, ca să se poată odihni şi 
caii în voie. 

— E prea cald şi tare mi-e sete! Ce-ar fi să mâncăm un pepene şi să ne potolim setea? zise cel 
mai gras dintre ei. 

Cum şi celorlalți le era foarte sete, căzură repede de acord. Luară un pepene, îl tăiară felii şi 
începură să mănânce cu poftă. Pe când îşi potoleau ei setea, se apropie un bătrân, apărut ca din 
senin. Purta kimono de vară, sandale de papură şi ţinea în mână un ciot de lemn. Stătu liniştit lângă 
ei şi-l privi pofticios cum mâncau pepene. După un timp nu se mai putu stăpâni şi le ceru o felie. 

— Ne pare foarte rău, bătrâne, zise unul dintre oamenii cu caii. Deşi cărăm aşa de mulți pepeni, 
nu avem nici măcar o felie s-o dăm de pomană. 

Auzind aceasta bătrânul se supără şi le spuse: 

— Este foarte rău să ţineţi un bătrân însetat sub soarele acesta arzător. Dacă nu-mi puteţi da nici 
măcar o felie, atunci am să cresc îndată mulți pepeni verzi, chiar aici, lângă voi, şi apoi am să-i 
mănânc. 

— Să creşti mulţi pepeni aici, lângă noi şi chiar acum? Ha, ha, ha... Interesant, foarte interesant, 
spuse în batjocură unul dintre oameni şi râseră veseli cu toții de bătrân. 


Acesta se ambiţiona şi se puse îndată pe treabă. Zgârie cu ciotul de lemn din mână pământul, ca 
şi când l-ar fi arat cu plugul. 

— Ce face? întrebă unul din oameni. 

— Zgârie şi întoarce pământul ca atunci când îl pregăteşti să pui seminţe în el, zise altul. 

— Trebuie să fi înnebunit, adăugă vecinul lui. 

Curând, bătrânul termină de săpat. Luă seminţe de pepeni, aruncate peste tot de oamenii cu caii 
şi le puse în pământ. După câteva secunde apărură din țărână mici frunze verzi de pepeni. 

— Ce straniu! exclamară stăpânii cailor, privind uimiţi. Micuţele frunze crescură sub ochii lor şi, 
repede, pământul se acoperi de vrejuri de pepeni verzi. Acestea înfloriră, legară şi făcură nişte 
pepeni mari şi frumoşi. Bieţii oameni, orbiţi de acest spectacol neobişnuit şi impresionați de ceea ce 
făcea bătrânul, se gândiră că s-ar putea ca el să fie un zeu şi îngenuncheară cu faţa la pământ 
înaintea lui. Bătrânul luă un pepene, îl sparse şi începu să mănânce cu poftă zicând: 

— Pentru că nu mi-aţi dat nicio felie, iată că i-am crescut şi acum îi mănânc. Sunt mulţi şi n-o să 
pot să-i mănânc pe toți, aşa că mâncaţi şi vol. 

Bătrânul culese pepeni şi-i dădu acestor oameni încă buimăciţi. Erau însă aşa de mulți că nu-i 
putură mânca. De aceea, bătrânul invită şi pe trecători la ospăţul lor. Era foarte cald, aşa că fiecare 
fu încântat şi mulţumit să mănânce pepeni şi să-şi potolească setea. După un timp reuşiră să 
mănânce toţi pepenii. 

— Acum e timpul să plec! zise bătrânul. O luă pe drum la vale şi dispăru fără urmă. 

— Să plecăm şi noi, zise unul dintre stăpânii de cai. 

Se ridicară cu toţii să se pregătească pentru a continua călătoria. Primul care ajunse la cai strigă: 

— Nu mai e niciun pepene în desagi. 

Veniră în fugă şi ceilalți şi, într-adevăr, nu mai găsiră niciun pepene. 

— Au dispărut toţi! zise unul. 

— Ciudat! adăugă al doilea. 

— l-o fi furat cineva, fără ca noi să fi observat, spuse un al treilea. 

— Cum să fie posibilă una ca asta, chiar în plină zi şi sub ochii noştri? 

Lăsară tânguirile şi începură să caute pepenii peste tot. În zadar. Dispăruseră fără urmă. Îşi 
încrucişară braţele la piept şi se gândiră unde ar fi putut să fie. 

— Cred, zise unul, că bătrânul i-a scos din desagi. Cum putea el să crească pepeni, aşa, pe loc. 
Ne-a orbit pe toţi şi noi l-am crezut ca nişte proşti. 

— Nu ne-am gândit nicio clipă, spuse altul, că noi şi toţi ceilalți trecători am mâncat pepeni din 
desagii noştri. Bătrânul trebuie, aşadar, să fi fost un vrăjitor. 

— Da, desigur că a fost un vrăjitor. Mă întreb unde a şi dispărut, zise alt om. Acum degeaba 
mergem la piață fără pepeni, aşa că mai bine să ne întoarcem acasă. La ce bun să vedem pe alţii cum 
îşi vând pepenii. 

Şi cu toţii se întoarseră acasă, păcăliți de vrăjitor, pentru că n-au fost buni cu el şi nu i-au dat o 
felie de pepene să-şi potolească setea. 


Paiul norocos 
poveste japoneză 


Trăia odată, într-un sat din Japonia, un tânăr pe care-l chema Sobei. 

Într-o zi, pe când se întorcea acasă de la munca câmpului, se împiedică de o piatră şi căzu aşa de 
tare că se rostogoli de mai multe ori pe pământ. Când se opri din rostogolire, se pomeni cu un pai în 
mână. ÎI prinsese când încercase să se ţină de ceva. 

— Ia te uită, spuse el, un pai e un lucru fără valoare, dar se pare că a trebuit să-l culeg în timpul 
căderii, aşa că n-am să-l arunc. 


Merse mai departe cu paiul în mână. O libelulă veni în zbor spre el şi începu să i se învârte în 
jurul capului. 

— Ce pacoste, spuse el. O s-o fac să înțeleagă că nu trebuie, să mă mai sâcâie. 

Aşa că prinse libelula şi-i legă coada de pai. Merse cât merse, ținând lbelula în pai, şi întâlni o 
femeie cu un băieţel după ea. Când micuțul văzu libelula îi plăcu aşa de mult că începu să se roage 
de mama lui: 

— Mamă, te rog ia-mi această libelulă. Te rog. Te rog mult de tot. 

Mama nu ştia ce să facă şi cum să-i ceară lbelula lui Sobei. Văzând încurcătura ei, tânărul se 
duse singur la băiat şi-i întinse paiul cu libelula. 

— Poftim, băiețelule, îți dăruiesc libelula, îi spuse el. 

— Mulţumesc, nene, zise băieţelul, după care luă lbelula şi plecă să se joace cu ea. 

Pentru a-şi arăta recunoştinţa, mama băieţelului căută în coşul de pe mână, scoase trei portocale 
şi 1 le dădu tânărului. 

Sobei mulţumi şi îşi continuă drumul. Nu merse mult şi se întâlni cu un vânzător ambulant de 
pânză, care aproape leşinase de sete. Nu era apă nicăieri prin apropiere. Lui Sobei i se făcu milă de 
vânzător şi-i dădu toate portocalele. Aşa că acesta le bău sucul şi-şi potoli setea. 

Vânzătorul, foarte recunoscător, îi dădu în schimb trei bucăţi de pânză. Sobei porni din nou la 
drum, cu pânza pe umăr. Merse ce merse şi întâlni o prințesă într-o caleaşca minunată, păzită de 
însoțitori. Prinţesa se uită din caleaşca la Sobei, îi văzu pânzele de pe umăr şi-i zise: 

— Ooo... Ce pânze frumoase ai! Te rog, dă-mi-le mie! 

— Cu plăcere, zise Sobei, şi-i dădu pânzele prinţesei. Drept mulțumire aceasta îi dădu o mare 
sumă de bani. Sobei luă banii, se întoarse în satul lui şi cumpără cu ei mult pământ. Împărţi 
pământul între oamenii satului, în aşa fel ca fiecare să aibă bucata lui. Munciră cu toții din greu şi 
cu hărnicie până ce satul lor deveni foarte prosper. Construiră multe hambare şi magazii pentru a 
păstra în ele recoltele tot mai bogate. Oamenii satului se minunau amintindu-și că toată această 
bunăstare vine de la micuțul pai pe care se întâmplase ca tânărul lor consătean să-l prindă când 
căzuse şi se rostogolise pe pământ. 

Sobei deveni omul cel mai de seamă din sat. Toţi îl respectară foarte mult şi cât timp trăi îi ziseră 
Pai Norocos. 


Cărbunarul Chokici 
poveste japoneză 


Trăia cândva, cu mulți, mulţi ani în urmă, în cătunul Sawayama, dintr-o vale adâncă din munții 
Norikura, un om pe care-l chema Chokici. El îşi agonisea cele necesare traiului vânzând mangal, un 
cărbune pe care-l făcea singur din copacii pădurilor aflate în împrejurimi. Cătunul era aşa de 
departe şi de bine ascuns în munți, încât foarte puţini oameni ştiau de el. 

Într-o noapte, când Chokici se afla singur acasă, îi apăru în faţă un bătrân pe jumătate furnică, şi- 
i zise: 

— Mergi în orăşelul Takayama, capitala acestui ținut, şi caută podul Misokai. Aşteaptă pe el 
până ai să auzi ceva foarte interesant pentru tine. 

După ce-i spuse toate astea, bătrânul dispăru ca prin farmec. Surprins de figura bătrânului şi de 
tot ceea ce-i spusese, Chokici se trezi din somn. Îşi dădu seama că visase. Se ridică în capul oaselor 
şi stătu aşa mai mult timp, fără să-şi poată scoate din cap povestea cu bătrânul-furnică. Se gândi ce 
se gândi şi, până la urmă, se hotărî să plece la Takayama. 

În dimineaţa următoare, cu mult înainte de revărsatul zorilor, Chokici luă un coş mare de cărbune 
în spate şi o porni la drum. Trecu peste munţi şi, când soarele se afla la câteva staturi de om 
deasupra orizontului, intră în orăşelul Takayama. Pe străzi vându cui ceru mangal, întrebă pe fiecare 
unde poate găsi podul Misokai şi, din om în om, ajunse la el. Era un pod vechi, construit din plute 


de buşteni puse cap la cap şi sprijinite de piloni. Arăta aşa de şubred, încât putea fi distrus de primul 
curent mai mare de apă. Puţini oameni îl mai treceau şi o făceau doar din când în când numai cei 
care voiau să cumpere miso — un fel de pastă de orez — de la prăvălia de pe celălalt mal al râului. 

Chokici se aşeză pe pod, rămase acolo liniştit până seara, dar nu auzi nimic interesant pentru el, 
cum îi spusese în vis batrânul-furnică. În ziua următoare veni din nou pe pod şi rămase toată ziua, 
dar tot degeaba, căci nu auzi nimic deosebit. Stătu şi în ziua a treia şi în a patra, fără să se întâmple 
nimic. Chokici era un om simplu dar hotărât în ceea ce face, aşa că yeni şi în ziua a cincea şi aşteptă 
cu răbdare pe pod. 

Pe malul celălalt al râului, la picioarele podului, se afla, cum spuneam, o prăvălie de pastă şi 
cremă de orez şi soia. Proprietarul prăvăliei îl văzuse pe Chokici din prima zi şi se mirase tare mult 
că acesta stă degeaba zile întregi pe pod. De aceea veni la el şi îl întrebă: 

— Nu ştiu de unde vii, dar aş vrea să te întreb: de ce stai în fiecare zi pe pod? Te urmăresc din 
grădina mea de cinci zile şi, sincer să fiu, nu înţeleg ce faci aici de atâta timp! 

— Păi, dacă vrei să ştii am să-ţi spun adevărul. 

Şi Chokici îi explică visul pe care-l avusese. Când auzi, stăpânul prăvăliei izbucni în hohote de 
râs şi-i spuse: 

— Ce om curios eşti! Nu crede în vise prosteşti. Să fiu sincer cu dumneata, eu însumi am visat 
noaptea trecută cum un bătrân a venit la mine şi mi-a spus că există un om, pe nume Chokici, care 
trăieşte în cătunul Sawayama, în munţii Norikura. 

Cum îşi auzi numele rostit de proprietarul prăvăliei, Chokici fu surprins, dar nu se dădu în 
vileag. Continuă, în schimb, să-l asculte cu aerul că nu ştie nimic, dar că-l interesează visul lui. 

— Chiar aşa? îi zise el. 

— Da, îi răspunse proprietarul prăvăliei. Şi bătrânul, continuă el, îmi zise în vis: sapă la rădăcina 
pinului de lângă casa lui Chokici, din cătunul Sawayama, şi ai să găseşti o comoară. Eu nu ştiu însă 
unde este această aşezare cu numele de Sawayama şi, chiar dacă aş şti, n-aş da crezare unui vis aşa 
de stupid. Te-aş sfătui, aşadar, prietene, să pleci îndată acasă şi să nu-ți mai pierzi vremea degeaba 
pe acest pod. 

Încântat de cele auzite, Chokici gândi că acesta trebuie să fie lucrul important pentru el, pe care 
era hărăzit să-l audă pe pod. Îi mulțumi proprietarului prăvăliei pentru sfatul pe care i-l dăduse, îşi 
luă rămas bun şi o porni în goană spre casă. 

Cum ajunse, începu să sape la rădăcina pinului de lingă casă şi mare-i fu mirarea când găsi, 
îngropată de cine ştie cine şi cine ştie când, comoara de care-i vorbise proprietarul prăvăliei. Era o 
mare cantitate de aur, argint şi de bijuterii scumpe. Chokici deveni peste noapte bogat şi trăi după 
aceea o viață îmbelşugată. Nu de puţine ori se gândi că toată bogăţia îi venea de la răbdarea cu care 
a stat zile în şir pe pod, aşteptând. 


lepuraşul şi luna 
poveste japoneză 


Bătrâna lună lumina odată cu razele ei aurii o pădure mare de pe pământ. Omul de pe lună, pe 
care-l puteţi vedea când este plină, observă cum un iepure, o maimuţă şi o vulpe trăiau împreună în 
pădure ca nişte prieteni foarte buni. Se uită la ei şi se distra văzându-i cum se jucau pe o pajişte 
minunată. 

— Aş vrea să ştiu care dintre ei e cel mai bun. Ia să merg: pe pământ şi să văd, îşi zise omul de 
pe lună. 

În clipa următoare cobori pe pământ, se transformă în cerşetor şi se duse în pajiştea celor trei 
animale. 

— Vă rog ajutați-mă cu ceva de mâncare, sunt foarte flămând! le zise el. 


— Ooo... sărmanul cerşetor! spuseră animalele şi plecară repede cu toate, să caute ceva de 
mâncare pentru el. 

Maimuţa se cățăra prin pomi, culese şi aduse o mulțime de fructe. Vulpea se duse la baltă şi 
prinse un peşte mare. lepuraşul nu avu noroc. Alergă toata ziua şi nu reuşi să găsească nimic. 

— Aoleu!... Vai de mine, vai de mine! Ce mă fac? se tânguia într-una iepuraşul, pe când se 
întorcea în pajişte, unde aştepta bătrânul. 

Când ajunse, îi veni o idee. Le spuse celorlalți prieteni ai lui: 

— Te rog, maimuţico, să aduci nişte lemne uscate, iar pe? tine vulpe să faci focul cu ele. Acestea 
făcură întocmai cum le ceruse prietenul lor. Când focul ardea cu putere, iepuraşul îi spuse bătrânului 
cerşetor: 

— Eu n-am nimic să-ți dau. Am alergat degeaba prin pădure şi n-am avut noroc să găsesc ceva 
pentru tine. Dar măi voi băga singur în acest foc şi, când voi fi fript bine, poţi să măt mănânci. 

lepuraşul era gata să sară în foc şi să se frigă singur. În clipa aceea, bătrânul cerşetor se 
preschimbă în omul de pe lună şi-i zise: 

— Eşti foarte bun şi drăguţ, iepuraşule. Nu trebuie însă să-ți faci rău ţie însuţi. Pentru că eşti, 
într-adevăr, cel mai bun dintre toţi, te voi lua în lună să trăieşti lângă mine. 

Astfel, bătrânul luă pe iepuraş în braţe şi urcă cu el în lună. 

Priviţi luna cu atenţie, când este plină şi străluceşte luminoasă! În ea veţi putea vedea pe iepuraş, 
stând acolo unde l-a dus omul de pe lună cu mulţi, mulţi ani în urmă. 


Pânza măiastră de cocor 


A fost odată, într-o biată colibă, la margine de sat, o bătrână cu fiul ei, Musai. Atâta sprijin avea 
şi ea, pe Musai, care trudea de la soare-răsare până la soare-apune, pe ogorul său. Toată ziulica 
bălăcea prin noroi, punând orez în pământul acoperit cu apă multă, aşa cum îi trebuie orezului să 
încolțească. 

Şi cum lucra el aşa în lanul mlăştinos, deodată căzu din văzduh un cocor în apropierea sa. 

Musai era deprins cu cocorii, fiindcă în împărăția Mikadoului, asemenea păsări înalte în picioare 
se plimbă nestingherite în brazdele arate. Cine ar cuteza să facă rău acestei fiinţe cu pene albe, pe 
care toți o numesc „Preacinstitul domn cocor”? 

De aceea, acestei păsări îi place tovărăşia omului. Şi păşeşte cu atâta delicateţe şi graţie prin apă, 
încât se şi zice de o gingaşe fetiță, blândă în purtare, că este asemenea „pasării ce se ridică din apă 
fără să o turbure” 

Când zări pasărea căzută, Musai grăbi cât putu de repede prin glodul țarinei. Zvârli cazmaua Jos 
şi privind în iarbă, văzu o săgeată înfiptă în spinarea cocorului; picuri roşii de sânge pătau penele 
albe ca zăpada. 

Cocorul nu se sperie de loc de el. Dimpotrivă, plecă gâtul în jos, ca şi când s-ar fi supus de mai 
înainte la orice avea de gând să facă tânărul ţăran. 

Binişor şi cu grijă, Musai scoase săgeata şi ajută păsării să se ridice, dând în lături buruienile ca 
să aibă loc să-şi desfăşoare aripile. De câteva ori se zbătu cocorul, încercând să zboare; apoi întinse 
bine aripile şi porni fâlfâind de la pământ, rotindu-se în jurul făcătorului său de bine, ca pentru a-i 
mulțumi; după care o luă drept spre munte, fără să se mai întoarcă. 

Musai privi pasărea cum se face tot mai mică, până dispăru în azurul cerului; pe urmă se întoarse 
la muncă, gândindu-se la vremea când se vor coace spicele de orez. Mai trebuia să trudească multe 
zile până să culeagă rodul muncii, hrana sa şi a bătrânei, că alta n-avea. 

Singura sa mulţumire era seara când, obosit de ceasuri lungi de muncă în lanul cufundat în noroi, 
putea să facă acasă o baie fierbinte. De asta avea întotdeauna grijă mamă-sa, şi de baie şi de 
chimonoul proaspăt călcat, cu care-primenea. 

După cină, Musai petrecea seara cu vecinii. 


Şi aşa la fel, fiecare zi se adăuga celeilalte, una după alta, până în apropierea toamnei. 

Într-o seară, când se întorcea acasă până a nu scăpata soarele de tot — ce să vadă? Lângă mamă- 
sa sta o fată foarte frumoasă care îi ură bun sosit, cu o grație de domniţă. 

Bietul băiat era ca vai de el, după o zi grea de muncă, descult, plin de noroi, cu legătura la cap în 
loc de pălărie, cum obişnuiesc japonezii la treabă. De aceea nici nu se gândi să-i răspundă, ci, sco- 
țându-şi legătura de pe frunte şi răsuflând adânc, se înclină în faţa mamă-şi şi o întrebă: 

— Cine este preacinstita domnişoară şi cum de a ajuns în amărâta noastră colibă? 

— Uite, răspunse mamă-sa, acuma te-ai făcut bărbat în toată firea, dar nu ai şi tu o nevastă. Toată 
lumea ştie că eşti un băiat harnic, cuviincios, cuminte şi ascultător mamei tale. Aşa că nobila 
domnişoară ti-ar fi cu dragă inimă soţie. Eu, fără învoirea ta, nu-i pot da un răspuns. Tu ce zici? 

Tânărul țăran gândi adânc: 

— Gingaşă făptură şi poate de nobilă viță. Dar dacă m-aş învoi, cum o să poată ea să îndure 
sărăcia cu care suntem noi deprinşi? O să fie ea răbdătoare când o să suferim de foame? Sau va 
zăbovi aci numai o clipă şi va pleca apoi, lăsând durere şi întristare în urmă-i? 

De aceea nu dete niciun răspuns. 

Dar cum zilele fugeau şi el vedea cât de bună e fata cu mama sa, totdeauna cu bunăvoință şi 
răbdare şi uitându-se pe sine, temerile i se spulberară ca norii în vânt. Şi aşa, se căsătoriră, tânărul şi 
cu gingaşa fată. 

Toamna târziu însă, la vremea când spicele ar fi trebuit să fie pline de bob, nu putură scoate 
nimic din paiele seci. Atâta trudă irosită în zadar. Şi biruri grele de plătit, şi-n casă, merinde de fel, 
şi foametea pândindu-i rânjind. Către iarnă se găsiră cu toţii în cea mai grozavă lipsă. 

Atunci soția îşi arătă puterea sufletului ei, îmbărbătându-şi tovarăşul: 

— Nu fi îngrijat. Eu ştiu să ţes pânză, cum nu s-a mai văzut pe aici. Trebuie numai sa-mi faci o 
cămăruță doar pentru mine, căci, pentru ca să o pot ţese, e nevoie să fiu singură şi-n tăcere 
netulburată. 

Bătrâna se învoi, dar pe Musai îl trăgea inima doar pe jumătate. Totuşi se puse cu sârg la lucru. 
Cu stâlpi, stinghioare, stuh şi rogojini pe jos, cu pereți drepți, întăriți cu lut, şi cu ferestre din hârtie, 
zăbrelite, aşa cum se fac în Japonia, el dură cămăruţa. 

Acolo, singurică, zi de zi, departe de toţi, blânda nevastă migălea nevăzută. 

Mama şi soțul aşteptară cu răbdare, până când, după o săptămână, femeia fu iarăşi printre ei. În 
mâini purta o trâmbă de albă pânză strălucitoare, tot atât de netedă şi curată ca zăpada abia căzută. 
Ici-colo, câte o varga purpurie în țesătură, făcea să pară şi mai albă, neatinsa albeaţă a pânzei, pe 
care se îmbinau roşul ca sân-gele şi albul ca zăpada. 

— Cum o să-i zicem? întrebă soțul înmărmurit. 

— Nu are nume, nici asemănare pe lume nu are, zise minunata țesătoare. 

— Dar trebuie să aibă un nume. Mă gândesc să o duc Marelui stăpân Daimyo; şi el n-o s-o 
primească, dacă nu ştie ce nume are. 

— Atunci, zise nevasta, o să-i zicem „Haina albă a cocorului”. 

Musai o duse în grabă stăpânului la castel, care, când o văzu atât de minunată, o trimise în dar 
împărătesei la Kyoto. Acolo, la palat, cu toții rămaseră încremeniţi, iar împărăteasa porunci ca 
țăranul să fie bine răsplătit. 

Purtând o mie de arginţi în sacul său, tânărul ţăran zorea către casă pentru a vărsa banii lucitori la 
picioarele mamei sale, multumind nevestei care-i adusese avuţie. Făcură praznic, şi săptămâni 
îndelungate ei trăiră în tihnă din banii agonisiți pe pânza măiastră. 

Într-un târziu însă, se văzură din nou în pragul nevoii. Atunci Musai îşi întrebă nevasta dacă nu 
s-ar învoi să mai ţeasă o dată o minunată „Haină albă a cocorului”. Ea primi bucuroasă, vestindu-i 
iarăşi că trebuie să o lase singură şi să nu caute s-o vadă, până nu va ieşi ea din cămăruţă cu pânza. 

Însă, blestemata curiozitate îl rodea pe Musai. Ca un hoţ, el se furișă la fereastra zăbrelită şi 
punând limba pe un ochi de hârtie îl umezi ca să nu facă zgomot şi băgă degetul făcând o gaură, de 
care îşi lipi ochiul, să se uite înăuntru. 


Dar, ce minune îi fu dat să vadă? La războiul de ţesut nu era nicio femeie, ci numai un cocor alb, 
cocorul pe care-l văzuse el în lanul de orez şi din a cărui spinare scosese săgeata vânătorului! 

Aplecată pe vârtelniţa de tors, pasărea îşi smulgea puful mărunt de pe pieptul ei, îl răsucea şi-l 
depăna făcând din el firul cel mai subțire ce a fost văzut vreodată de oameni. 

Din când în când, storcea din inima ei picuri roşii de sânge, cu care vopsea vărgile, şi aşa mergea 
țesutul veşmântului, care era mai pe sfârşite. 

Musai, încremenit, privi fără să se mişte, când, deodată, chemându-l mamă-sa, el strigă fără voie, 
răspunzându-i: 

— Da, viu numaidecât! 

Atunci cocorul tresări speriat şi văzu gaura din fereastra de hârtie. Zvârlind jos pânza năvădită, 
scoase un strigăt ascuţit şi porni mânios către uşă, luându-şi zborul afară, spre cer. 

Ca o pată albă pe colinele albastre, se mai văzu o clipă şi apoi pieri în văzduh. 

Mult timp Musai rămase cu privirea pe cer, aşteptând în zadar întoarcerea pasării. 

De-acu', fiul şi mama din nou se văzură faţă-n faţă cu sărăcia şi singurătatea, iar flăcăul se apucă 
iarăşi să se bălăcească, descult, în lanul de orez. 

Şi în fiecare primăvară, pe vremea când găsise pasărea căzută în ogorul său, Musai privea 
stăruitor cerul, doar-doar s-o ivi cumva cocorul său drag. 


Cin-Cin Kobakama 


A fost odată, demult, o fetiţă mică, tare frumoasă, blândă şi veselă. O chema Haruko san, adică 
„onorabila domnişoară Primăvară”. 

Se juca şi ea cum se joacă copiii, dar plăcerea ei cea mai mare era să se gătească, să se privească 
îndelung în oglinda de argint şi să stea. Ceasuri întregi putea să rămână fără să facă nimic. Acesta 
era singurul ei cusur. Părinţii ei erau bogaţi şi aveau o mulțime de servitori. Şi servitorii aceştia o 
iubeau mult şi îi făceau toate serviciile, ba chiar şi ceea ce ar fi trebuit să-şi facă ea singură. 

Dacă s-ar fi născut într-o casă de oameni săraci, ar fi fost nevoită să muncească şi astfel s-ar fi 
vindecat de lenevie. Dar aşa, cum nu era silită să facă nimic, pentru că toată lumea o răsfăţa şi căuta 
să-i facă pe plac, nu e de mirare că se făcuse atât de leneşă. 

Când a crescut mai mare, s-a făcut o o mândreţe de fată, dar tot aşa a rămas; o îmbrăcau şi o 
dezbrăcau întotdeauna servitoarele. lar când o găteau cu kimonouri scumpe şi îi pieptănau părul, era 
aşa de frumoasă, încât nimeni nu s-ar fi gândit la năravul ei. 

Când i-a venit vremea, părinții au măritat-o cu un războinic viteaz. De aci înainte, Haruko san 
locui cu el într-o casă unde erau puţini servitori, pentru că unui războinic îi place o viață mai aspră, 
unde fiecare să se servească singur, socotind că luxul şi bogăţia moleşeşte, iar un soldat are nevoie 
de bărbăţie, nu de moleşire. 

Din cauza asta, Haruko san fu tare necăjită că e silită să se îmbrace şi să se gătească singură, ca 
să placă bărbatului ei; ba mai trebui să aibă grijă şi de curăţenie, pe care să o facă chiar ea. 

Noroc că bărbatul fiind războinic, era mereu dus cu oastea, lipsind mult de acasă, aşa că ea nu se 
prea pierdea cu firea făcând curăţenie. Mare parte din timp şi-o petrecea trândăvind. 

Într-o noapte, pe când bărbatul ei plecase la război, se pomeni deşteptată din somn de un zgomot 
ciudat. Întâi crezu că e o părere şi căută să adoarmă la loc. Dar curând zgomotul se repetă. Atunci 
îndrăzni să ridice încet capul de pe pernă şi rămase deodată înmărmurită. 

La lumina lampionului mare de hârtie văzu ceva nemaipomenit: sute de oameni mici, mici de tot, 
numai cât un deget de mici, îmbrăcați tocmai ca războinicii japonezi, dansau împrejurul pernei ei, 
se uitau la ea, râdeau şi cântau mereu aşa: 

Cin-cin Kobakama; 


Yomo fuke sooro, 

Oţițumare, hime ghimi, 

Ya ton ton! 

Care pe româneşte înseamnă aşa: 

Noi suntem Cin Cin Kobakama; 

E târziu ceasul, Dormi, onorabilă şi nobilă scumpă 

Ya ton ton! 

Biata Haruko san se frecă la ochi, scutură puternic capul şi nu-şi crezu ochilor: E vis? E numai o 
părere? 

Omuleţii vorbeau foarte politicos, e adevărat, dar o chinuiau cu purtarea lor, mai cu seamă că se 
şi strâmbau la ea. Femeia încercă să-i gonească, să-i prindă, să-i dea afară, dar de unde! Omuleții îi 
scăpau printre degete, fugeau, râdeau de ea şi cântau mereu. 

Atunci îşi zise că oamenii ăştia mici cât un deget sunt duhuri din cealaltă lume, şi se sperie aşa 
de rău, încât nici nu putu să țipe măcar. lar ei dansară mereu, până dimineaţa, când dispărură 
deodată, goniți parcă de lumina albă a zorilor. 

A doua zi îi fu ruşine să povestească cuiva cele ce 1 se întâmplaseră, că doar era nevastă de 
războinic şi nu se cade să-i fie frică unei asemenea şotii. Cum era să spună că toată noaptea n-a 
putut dormi de spaimă şi că fusese îngrozită de nişte fantome? 

Iară omuleţii aceia veniră şi-n noaptea următoare, ş-apoi iarăşi în fiecare noapte şi întotdeauna la 
aceeaşi oră, la „ora boului”, cum zic japonezii, adică aproape de ora două după miezul nopții, având 
grijă să piară ca nălucile înaintea primelor raze ale soarelui. 

De atâta spaimă şi nesomn, Haruko san se îmbolnăvi. În grabă fură chemaţi doctori renumiţi, dar 
niciunul nu-i putu ghici boala. Niciun mădular nu îi era bolnav şi totuşi slăbea văzând cu ochii. 

Vestea rea ajunse la urechile bărbatului ei, care fu foarte îngrijat când se-ntoarse acasă. 

La început, Haruko san nu-i spuse nimic, de frică să nu râdă de ea; dar el o luă cu binişorul, o 
mângâie aşa de frumos, încât la urmă îi mărturisi totul, încercând să glumească aşa, ca să nu-l 
îngrijoreze prea mult pe bărbat. 

EI însă nu râse de loc, ci privind-o foarte serios, o întrebă: 

— Pe la ce ceas vin ei? lar ea îi răspunse: 

— Întotdeauna pe la ora boului. 

— ŞI când pleacă? 

— O dată cu răsăritul soarelui. Abia de atunci îndrăzneam să pun şi eu capul pe pernă, să mă 
odihnesc. 

— Bine, îi spuse el; la noapte o să-i aştept să-i văd şi eu; nu-ți fie frică. 

Noaptea se ascunse după un paravan, aşteptă şi văzu şi el cum pe la ora boului, din podea, 
începură să iasă o mulțime de omuleți, mici, mici de tot, care dansau şi cântau: 

Cin-cin Kobakama; 

Yomo fuke sooro 

Oşitţumare, hime ghimi; 

Ya ton ton! 

Păreau aşa de caraghioşi şi dansau atât de ciudat, încât viteazul abia se putu ţine de râs. 

Când zări însă fața nevesti-şi schimbată de groază, i se făcu milă de ea; îşi aduse aminte că 
fantomelor japoneze le e frică de sabie, o scoase din teacă şi începu s-o învârtească pe deasupra 
omuleților mici. Şi atunci, ce să vezi? Deodată se transformară cu toţi în scobitori! 

Că nevastă-sa, cum era de leneşă, după ce se servea de o scobitoare în loc s-o ducă afară la 
gunoi, o arunca pe jos. De aceea, zeiţa care în Japonia îngrijeşte de curăţenia odăilor s-a supărat şi 
s-a apucat s-o necăjească în somn trimiţându-i scobitori pe care le vrăjise în fantome, cu gândul să o 
vindece de lenevie. 


Bărbatu-său a certat-o; şi era biata femeie aşa de ruşinată, încât nu ştia ce să facă. L-a rugat să o 
ierte şi 1-a făgăduit că de aici înainte se va schimba şi se va face vrednică, şi, ca să i-o dovedească, 
se şi apucă chiar ea să strângă scobitorile să le dea afară. 

— Stai, zise bărbatul ei; ce vrei să faci cu ele? 

— Voiam să le arunc la gunoi, îi răspunse ea nedumerită. 

— Nu aşa; bagă-le pe toate în foc şi ai grijă să nu rămână niciuna nearsă. 

Haruko san aşa făcu. lar după asta, omuleţii cei mici n-au mai venit niciodată să-i tulbure 
somnul. 


Vrabia cu limba tăiată 


A fost cândva, de nu se mai ştie când, a fost odată un moşneag şi moşneagul avea o babă grozav 
de cicălitoare. Copii n-aveau; de aceea moşul ar fi vrut sa înfieze pe cineva, dar baba nu vroia în 
ruptul capului. 

În locul unui copil moşul creştea o vrabie micuță pe care o hrănea şi o îngrijea ca pe ochii din 
cap. 

Baba, cât era ziua de mare, trebuia să certe pe cineva; când pe moş, când pe vrăbiuţă, de nu mai 
putea trăi nimeni de gura ei. 

Într-o zi moşneagul era plecat la câmp să lucreze orezul, iar baba tocmai spăla şi făcuse puţină 
scrobeală într-o strachină roşie de lemn. 

Pe când sta întoarsă spre albia de spălat, vrabia sări pe marginea străchinei şi ciuguli din 
scrobeală. Dar baba o zări şi repezindu-se cu o foarfecă, îi tăie vârful limbii, aruncând-o în aer şi 
zicându-i: 

— Na! Acum s-a isprăvit cu tine! 

Sărmana păsărică, sângerând toată, îşi luă zborul în înaltul cerului. 

Când se întoarse bătrânul acasă şi nu găsi pasărea, bănui ceva şi făcu mare tărăboi. Baba fu silită 
să spună tot, aşa cum se întâmplase. 

Atunci moşneagul, mâhnit, plânse amar şi plecă în toate părțile strigându-şi odorul, dar în zadar. 
În cele din urmă îl socoti pierdut. 

Zile şi săptămâni trecură şi moşneagul, de întristare, slăbea şi îmbătrânea tot mai mult, de se 
zbârcise ca o stafidă. Într-o zi, tot rătăcind prin munți, iată că se în-tâlni cu vrabia lui dragă. 

— Bună dimineaţa! zise el vesel. 

Şi, spre marea sa mirare şi încântare, vrabia îi răspunse prin cuvinte; limba tăiată făcuse minunea 
de a-i da puterea să vorbească. 

Mai întâi, aşa cum cere obiceiul japonez, amândoi făcură câte o plecăciune până la pământ, 
întrebându-se fiecare de sănătate. Apoi pasărea rugă pe bătrân să o viziteze în umila-i locuinţă, unde 
să-l cunoască pe bărbatul ei şi pe cele două fiice. 

Bucuros cum nu se poate spune, moşneagul plecă cu vrabia spre locuinţa ei şi dădu de o căsuță 
drăgălaşă, cu o mică grădiniță de bambus, cu o cascadă micuță, cu trepte, cu de toate, o căsuță 
căreia nu-i lipsea nimic. 

Doamna vrabie aduse pâinişoare unse cu dulceaţă şi miere, zaharicale şi o ulcică plină cu 
scrobeală caldă stropită cu zahăr, precum şi o pereche de beţişoare, care în Japonia ţin loc de 
furculiță. 

Domnişoara vrabie, fiica lor cea mai mare, aduse o cutie cu ceai, precum şi ceainicul, iar în 
vârful degetelor, o ceaşcă mare de ceai fierbinte, pe care o oferi moşului pe o tăviţă, îngenunchind, 
cu vorbele: 

— Poftiţi. Vă rog să vă serviţi. Şi să iertaţi că e aşa de sărăcăcios ceea ce vă oferim. 

Bătrânul, încântat şi fericit, mâncă din toată inima şi bău mai multe ceşti de ceai. 


— S-a înnoptat şi drumul e cam rău, zise doamna vrabie cu bunăvoință; ră-mâneţi astă-seară la 
noi şi plecaţi mâine pe lumină. 

Moşul ar fi vrut să plece îndată, de frica babei şi, ca să nu facă prea mare supărare prietenelor lui, 
cum familia vra-biei stăruia, rămase acolo toată noaptea. 

Ziua următoare trecu repede, ospătându-se din belşug, jucând ţintar cu fiica cea mai mică, iar 
seara, ascultând, pe perne de mătase, pe doamna vrabie cântând din ghitară. 

Cele două domnişoare dansară şi cântară, înveselind pe bătrân, care şi uitase de griji, de 
picioarele sale bătrâne, ba şi de gura babei. Parcă se simţea întinerit, atât de mare îi era încântarea în 
familia plină de voioşie a vrăbiilor. 

A cincea zi însă, moşneagul, cu părere de rău, le spuse că trebuie să plece. Vrabia şi toți ai ei fură 
tare mâhniți, dar nu avură ce să facă. La plecare, pasărea îi dădu moşului, în dar, două lădiţe, le puse 
în fața oaspetelui şi zise: 

— Vă rog să alegeţi una din aste două lădiţe şi să o primiţi în dar de la noi, ca amintire a 
preaplăcutei vizite ce ne-ați făcut. 

Moşul, foarte stingherit, alese pe cea mai uşoară, fiind din fire modest, iar nu lacom. Mulţumi 
din toată inima, făcu plecăciuni cum se cere unui japonez, îşi luă rămas bun şi se îndreptă spre casă, 
unde ajunse cu bine. 

Dar, în loc de bun-venit, baba şi începu să-l certe pentru lipsa lui îndelungată de acasă. Moşul o 
rugă să fie liniştită şi îi povesti cu de-amănuntul unde fusese şi ce văzuse în casa vrăbiilor. Când 
ajunse la lădiță şi începu să o deschidă, baba tăcu dintr-o dată. 

Înăuntru, ce le văzură ochii? Bani de aur şi de argint, bijuterii, mărgean, cristale, chihlimbaruri şi 
alte nestemate de tot felul. Ba şi o haină cu o pălărie cum nu s-au mai văzut, nenumărate cărți şi alte 
lucruri prețioase. Mereu tot scoteau şi parcă nu mai dădeau de fundul lădiţei fermecate. 

La vederea atâtor bogății, de lăcomie, baba uită de ceartă şi zise: 

— Să ştii că mă duc şi eu la ele, ca să-mi dea şi mie un dar ca ăsta. 

Moşneagul o rugă să nu se mai ducă, spunându-i că de acum încolo au, slavă Domnului, mai 
mult decât le trebuie pentru tot restul vieții lor. Dar degeaba stărui, că ea nici nu voi să-l asculte. 
Punându-şi sandalele de paie în picioare, ca pentru drum mai lung, şi îmbrăcând chimonoul, porni 
numaidecât. 

Când ajunse la casa vrăbiilor, începu de-afară cu vorbe linguşitoare, ca şi când n-ar fi fost ea 
aceea care schilodise pe biata păsărică. Domnul vrăbioi o invită, de politeţe, în casă, dar nu-i oferi 
decât o singură ceaşcă cu ceai, iar nevasta şi cele două fiice, nici nu se arătară. 

În cele din urmă trebui să plece; dar, văzând că nimeni nu-i dă niciun dar, mai avu obrazul să 
ceară. Atunci pasărea îî aduse şi ei două lădiţe, una grea şi alta uşoară şi le aşeză în faţa babei, ca să 
aleagă. 

Ea se repezi, lacomă, cântări grăbită din mână şi alese pe cea mai grea. Apoi fără ca cel puţin să 
mai mulțumească, plecă încântată. 

Pe drum, baba o lua repede la picior, gâfâind din greu, deşi abia o putea duce. Dar era atât de 
grăbită să vadă ce aurării şi ce minunăţii sunt înăuntru, încât nu mai simţea nici oboseală, nici 
NIMIC. 

Cum ajunse acasă, nici nu mai avu răbdare să aştepte pe moş şi se grăbi să deschidă lădiţa, ca să 
dea mai repede de comoară. 

Dar, în clipa în care ridică capacul, ce să vezi, o dihanie îngrozitoare, în formă de caracatiță, se 
aruncă asupra ei, un schelet îi înfipse ghearele osoase în față, iar un şarpe lung și- păros, cu cap 
mare şi limbă ascuţită, sări dinăuntru şi se încolăci în jurul corpului ei, până ce baba îşi dădu 
sufletul. 

În ăst timp, moşul, care nu bănuia nimic şi nici nu ar fi putut să-i treacă prin minte păţania 
grozavă a babei, se plimba fericit gândindu-se că poate atâtea bogății şi găteli scumpe, găsite în 
lădiţe, să mulțumească pe babă până într-atâta, încât să o mai îmbuneze şi să mai scape de gura ei. 


Când se întoarse acasă şi îşi găsi soaţa fără suflare, se întrista; că deşi baba fusese rea cu el şi îi 
otrăvise zilele cu cicăleala ei, totuşi moşul avea suflet bun şi îi fu milă de ea. 

După ce bunul om îşi înmormântă nevasta, se simţi tare singurel. 

Ar fi putut să îndrăgească iarăşi o pasăre, ca în trecut; dar, de data asta, cum nu mai era rimeni în 
jurul său, avea şi el nevoie de suflare omenească. Aşa că înfie un copil pentru liniştea bătrânețelor 
sale, şi cu bogăţiile pe care le găsise în lădiţa dăruită lui de vrabie trăi fericit tot restul zilelor ce le 
mai avu de trăit. 


Recunoştinţa vulpii 


Au fost odată, într-un sat îndepărtat, au fost doi buni prieteni. Într-o frumoasă zi de primăvară ei 
se duseră la pădure să adune ferigi, având grijă să ia cu dânşii o traistă cu merinde şi o sticlă cu 
sake, ţuică japoneză. 

Şi cum rătăceau aşa, deodată văzură la picioarele unei movile o vulpe care îşi adusese puiul cu ea 
ca să se joace. Cei doi prieteni urmăriră cu interes zbenguiala lor. 

Pe când priveau la zburdălnicia animalelor, iată că veniră trei copii din satul vecin, cu coşuri în 
mâini, tot pentru ferigi. 

Cum zăriră vulpile, copiii rupseră câteva crengi de bambus, trecură tiptil în spatele lor ca să le 
prindă, le înconjurară şi începură să le lovească cu beţele. 

Vulpea o luă la goană cât o ţineau picioarele, dar puiul rămase în urmă; doi dintre băieți izbutiră 
să-l trântească la pământ şi apucându-l de ceafă o porniră cu el foarte veseli. 

Unul dintre cei doi prieteni, care privise toată vremea, strigă după ei: 

— Fi, băieţi! Ce faceţi voi cu vulpea aceea? 

Cel mai mare dintre ei răspunse: 

— O ducem acasă s-o vindem unui tânăr din satul nostru, care ne-a spus că o cumpără ca s-o 
fiarbă într-o oală şi s-o mănânce. 

Prietenul se apropie de băiat şi îi spuse: 

— Uite ce e: eu zic că vă e tot una cui o vindeţi, aşa că mai bine mi-aţi da-o mie. 

Celălalt băiat îi răspunse: 

— Da, dar vezi că ăl din satul nostru ne a făgăduit parale bune dacă-i aducem o vulpe şi ne-a 
îndemnat să venim aici la pădure să-i prindem una. Aşa că nu putem să ţi-o vindem dumitale. 

— Bine, zise prietenul, amnei nu e nimic de făcut. Dar ia spuneţi-mi şi mie: cât o să vă dea 
tânărul acela pe puiul de vulpe? 

— Păi trebuie să ne dea pe puţin 30 de gologani. 

— De! Eu v-aş fi dat un ban de argint, aşa că aţi fi câştigat pe deasupra 70 de gologani, dacă mi- 
ați fi dat-o mie. 

Băieţii se socotiră niţel şi răspunseră: 

— Fi, dacă e vorba aşa, ţi-o vindem dumitale. Poftim. 

Omul o legă pe după gât cu şiretul şervetului în care erau înfăşurate merindele, plăti cât vorbise, 
iar după asta băieții se depărtară în grabă, veseli. 

Când rămaseră singuri, celălalt îi zise: 

— la spune-mi şi mie ce-ţi trăsni prin minte cu puiul de vulpe? Ce-i fi vrând să faci cu el? Să-ţi 
spun drept, ciudate gusturi mai ai! 

Cel care cumpărase vulpea îl mustră cu privirea: 

— Dar bine, nu înţelegi că dacă nu mă amestecam puiul de vulpe ar fi fost ucis? Cum puteam 
suferi să i se ridice viața? L-am scăpat numai cu un argint; dar chiar de m-ar fi costat o avere şi tot 
n-aş fi stat la gânduri. Credeam că-mi eşti destul de bun prieten ca să-mi cunoşti inima, dar văd că 
m-am înşelat. 

Celălalt se grăbi să-l împace: 


— Te rog să mă ierți că te-am judecat greşit. Văd că ai o inimă de aur. Dar crezusem că îţi 
trebuie puiul ca să momeşti vulpile mari, să le faci să-ți aducă belşug şi noroc în casa ta. 

După asta, amândoi se uitară cu de-amănuntul la puiul de animal şi văzură că avea o rană mică la 
picior, din care pricină nu putea umbla. 

Tocmai când se frământau ce să-i facă, iată că zăriră iarba de leac zisă a doctorului Nakase, ieşită 
de curând din pământ. Din mai multe fire ei făcură un ghemotoc pe care-l puseră pe rană şi-l legară 
acolo. 

Apoi scoaseră niţel orez fiert din traista de merinde şi îl deteră puiului. 

Vulpea cea mică, însă, nici nu vru să se atingă de mâncare. Prietenii o mângâiară uşor pe spinare 
şi cum durerea de la rană părea că se potolise, rămaseră amândoi uimiţi de puterea ierbii de leac. 

Deodată zăriră în partea cealaltă, stând la pândă după nişte spice de orez, două vulpi mari, 
uitându-se cu grijă la puiul lor. 

— [a te uită, s-au întors vulpile bătrâne pentru copilul lor. Hai să-i dăm drumul! 

Şi cu aste vorbe dezlegară şiretul de la gâtul puiului şi îi întoarseră capul spre locul unde şedeau 
părinţii lui. Se vede că piciorul se înzdrăvenise de tot, că numai din câteva sărituri fu la ai săi, care 
începură să-l lingă de bucurie, uitându-se cu mulțumire la cei doi oameni. 

Şi aşa, cu inimile împăcate, prietenii plecară mai departe, aleseră un loc bun, se aşezară şi 
scoaseră merindele şi sticla cu sake. Pe înserat, după o zi atât de plăcută, cei doi se înapoiară acasă, 
mai buni prieteni ca oricrăţi. 

Cel care scăpase vulpea era negustor cu vază. Avea trei-patru oameni ca funcționari şi mai multe 
slugi, iar toți trăiau în tihnă laolaltă. Era însurat, avea şi un băiat care împlinise zece ani, dar ăst 
băiat fusese lovit de o boală căreia nu-i găsise leac niciun doctor. 

Tocmai când boala se înrăutăţise, un vraci bătrân îi prescrise ficat de vulpe vie, singurul leac cu 
care mai putea să se vindece. Fără el, cele mai scumpe doctorii din lume n-ar fi putut ajuta la nimic, 
iar băiatul ar fi fost pierdut. 

Când auziră de asta, părinţii fură cuprinşi de o mare descurajare. Cum ar fi putut primi ei ca viața 
copilului lor să fie scăpată cu preţul jertfei altei vieţi? Ei îşi spovediră deznădejdea lor unui om de la 
munte căruia îi spuseră: 

— Chiar dacă ar trebui să moară băiatul nostru şi tot nu ne-am învoi să lipsim alte ființe de viața 
lor. Dar dacă auzi printre cunoscuţii dumitale că au vânat o vulpe, atunci cumpără-i ficatul pentru 
noi, oricât o costa: nu ne uităm la pret. 

După ce îşi luă rămas bun, munteanul plecă în sat la el să vadă dacă nu cumva vânase cineva de 
curând o vulpe, 

În seara zilei următoare sosi un om care zise că e trimis de munteanul cu care vorbiseră părinţii 
băiatului şi le spuse: 

— Azi-noapte, omul dumneavoastră a dat de o vulpe vânată, aşa că m-a trimis cu ficatul ăsta să 
vi-l aduc. 

Cu aste vorbe, trimisul scoase o ulcică învelită cu grijă, adăugind: 

— Zice că preţul o să vi-l spună peste câteva zile. 

Atunci tatăl, foarte bucuros, zise: 

— Vă suntem adânc recunoscători şi du-mitale şi celui ce te-a trimis. Bunătatea dumneavoastră o 
să scape viaţa fiului nostru. 

Mama băiatului, care tocmai ieşise din casă, primi ulcica, se înclină şi spuse bărbatului ei: 

— Trebuie să răsplătim pe aducătorul acestui leac. 

— Vă rog să mă iertați că nu pot să primesc nimic, zise omul, fiindcă am fost plătit pentru 
osteneala mea. 

— Bine, dacă nu vrei să-ţi dăruim nimic, atunci cel puțin rămâi aci peste noapte; vom fi bucuroşi 
să te găzduim, îi spuse bărbatul. 

— Mulţumesc dumneavoastră, dar am neamuri în satul vecin, pe care nu le-am văzut de multă 
vreme, aşa că trebuie să-mi petrec noaptea la ei. 


Şi vorbind aşa, îşi luă rămas bun şi plecă în grabă. Iar părinţii nu pierdură vremea şi trimiseră 
vorbă doctorului că au găsit ficatul de vulpe. 

A doua zi chiar, doctorul meşteşugi cu ăst ficat un leac pentru bolnav, care, cum îl gustă, cum se 
simți mai bine, spre marea fericire a tuturor din casă. 

După vreo trei zile, iată că sosi şi omul de la munte, care fusese rugat de părinți să cumpere 
ficatul de vulpe. Stăpâna casei îi ieşi veselă înainte să-i ureze bun venit: 

— Cât de bun ai fost să ne îndeplineşti numaidecât dorința! Doctorul a şi pregătit leacul, iar 
băiatul nostru de când l-a luat, se poate ridica, şi chiar se plimbă prin odaie. Asta datorita numai 
dumitale. 

Dar musafirul nu ştiu ce să facă, față de mulțumirile părinților. El răspunse încurcat: 

— Zău dacă înţeleg de ce îmi mulţumiţi. Mi-a fost cu neputinţă să vă îndeplinesc sarcina pe care 
mi-aţi încredinţat-o şi tocmai de asta am venit acum să-mi cer iertare. 

— Cum?! Dar îţi mulțumim pentru ficatul de vulpe pe care ni l-ai trimis, zise stăpânul casei, 
înclinându-se cu mâinile la pământ, aşa cum fac japonezii când vor să-şi arate recunoştinţa. 

— Eu vă spun drept că habar n-am cine vi l-a trimis. Trebuie să fie o neînțelegere la mijloc şi vă 
rog să cercetaţi cu grijă. 

— Ciudat! zise bărbatul. Acum patru nopți a venit la noi un om, aşa, cam de vreo treizeci şi cinci 
de ani, şi ne-a spus că l-ai însărcinat dumneata să ni-l aducă şi că o să vii în altă zi ca să ne spui şi 
preţul. L-am rugat să mâie peste noapte la noi, dar el a zis că vrea să doarmă la neamuri, în satul 
vecin, şi a plecat. 

Musafirul, din ce în ce mai uimit, rămase îngândurat, spunând în cele din urmă că el nu se poate 
dumeri. lar bărbatul şi femeia fură şi ei tot atâta de nelămuriți. 

În noaptea aceea chiar se arătă la căpătâiul stăpânului casei o femeie ca de vreo treizeci de ani, 
care îi spuse: 

— Eu sunt vulpea care trăieşte în pădurea din marginea satului. În primăvara trecută, pe când îmi 
scosesem puiul în crâng, ca să mă joc cu el, nişte băieţi mi l-au răpit şi numai bunătatea dumitale mi 
l-a scăpat. De mult am vrut să-ţi arăt recunoştinţa mea. Când nenorocirea s-a abătut asupra casei 
voastre, m-am şi gândit că ţi-aş putea fi de folos. Şi cum boala băiatului nu putea să treacă fără un 
ficat scos dintr-o vulpe vie, mi-am ucis puiul, i-am scos ficatul, iar tatăl său, prefăcându-se în om, ţi 
l-a adus acasă. 

Pe când vorbea, pe vulpe o podidiseră lacrimile; dar cum isprăvi, cum dispăru ca o nălucă. Omul 
se înecă în plâns, iar nevasta fu trezită de suspinele sale amare. 

— De ce plângi? Ce s-a întâmplat? întrebă ea. După ce se mai linişti, omul se ridică şi zise: 

— Primăvara trecută, ducându-mă la munte în plimbare, mi-a fost dat să scap viaţa unui pui de 
vulpe, după cum ţi-am povestit atunci. Când ni s-a îmbolnăvit băiatul, i-am spus omului de la munte 
că de mi-ar muri băiatul sub ochii mei, şi încă n-aş putea suferi să ştiu că din pricina asta a fost 
ucisă o vulpe; numai dacă aude că vreun vânător a vânat vreuna, s-o cumpere pentru mine. 

— Ei bine, şi? 

— Şi iată, nu ştiu cum au aflat vulpile de toate astea, că şi-au ucis propriul lor pui şi i-au scos 
ficatul. Iar vulpoiul, prefăcându-se în trimisul celui pe care îl rugasem, a venit aci cu el. 

— Şi de unde ştii astea? 

— A fost adineauri vulpea mamă la căpătâiul meu şi mi-a povestit totul. 

Auzind aşa, buna sa soţie fu năpădită de lacrimi. Apoi rămaseră amândoi duşi pe gânduri. În cele 
din urmă aprinseră candela pe polița pe care stau urnele cu cenuşa strămoşilor şi petrecură noaptea 
în rugăciuni. 

Dimineaţa se grăbiră să răspândească vestea rudelor şi prietenilor. Căci sunt pilde de oameni care 
şi-au sacrificat pe proprii lor copii pentru a răsplăti o facere de bine; dar nu se pomeneşte de vreo 
vulpe care să fi făcut asemenea jertfa. 

Iar băiatul, care se vindecase cu doctoria de ficat, alese locul cel mai frumos pe o colină 
minunată şi ridică acolo un templu şi un altar lui Ihari-Sama, adică „Zeul- Vulpe”, care e şi azi 


vizitat de o mulțime de lume. 


Drumul primejdiei 
poveste de pe Tigru si Eufrat 


Cândva, demult, trăia un sultan care avea trei feciori, unul de la prima lui soață, de care se 
despărțise, şi doi de la cea de-a doua, care-i era acum alături. Feciorului de la prima soţie i se 
spunea Muhammad, iar ceilalţi doi se numeau Mahmud şi Ahmad. 

Sultanul o ura pe prima lui soţie, pe care o alungase de la palat cu mult timp în urmă. Aceasta 
locuia cu fiul ei Muhammad la marginea cetății, într-o căsuță amărâtă. Muhammad alerga cât era 
ziulica de lungă ca să facă rost de cele trebuincioase traiului pentru el şi mama sa, pe când ceilalți 
doi frați ai săi se lăfăiau într-o viaţă lipsită de griji, înconjurați de bogății fără număr. 

Într-o zi, se întâmplă ca sultanul să fie cuprins de o boală ce-l duse la orbire. În zadar încercară 
vracii vremii să-l vindece, căci nu izbutiră să-i dea de leac. După luni de căutări, veni la palat o 
ghicitoare care, după ce-l văzu, îi spuse: 

— Ca să te vindeci, îţi trebuie lapte de leoaică adus pe spatele unui leu... 

Sultanul porunci degrabă ca aceluia care-i va aduce leacul să i se pregătească o răsplată cum nu 
s-a mai văzut. În ciuda recompensei trâmbiţate pe toate ulițele cetăţii, nimeni nu se încumetă să 
purceadă la o atare aventură. Văzând sultanul că vremea trece fără de nădejde, îi chemă la el pe cei 
doi fii ai săi, Mahmud şi Ahmad, şi le porunci să plece în lume să-i aducă leacul trebuincios. Cei doi 
îşi aleseră cei mai iuți cai şi porniră de îndată la drum, în ovaţiile curtenilor care se strânseseră cu 
mic, cu mare pentru a le ura izbândă în această încercare. 

Când Muhammad auzi de plecarea celor doi frați ai săi, îi ceru mamei lui să meargă degrabă la 
palat şi să-l roage pe sultan să-i îngăduie şi lui să plece cu fraţii săi după leac. Sultanul, în 
deznădejdea lui, îi îngădui, ba, mai mult, îi dădu un cal din grajdurile sale şi merinde de drum de la 
bucătăria palatului. 

Muhammad se urcă în şa şi porni în galop pe urmele fraţilor săi. Când îi ajunse din urmă, aceştia 
se uitară la el cu dispreţ şi-l luară la rost: 

— Ce faci aici? De ce te ţii după noi? 

— Sultanul este şi tatăl meu, nu numai al vostru. Este şi de datoria mea să caut leacul care să-l 
tămăduiască... 

— Aha, tu îi aduci leacul?! Și noi ce cusur avem? 

— Îngăduiţi-mi să vin cu voi! Trebuie să vă fiu de folos cumva... 

— Altceva decât slugă nu vedem ce ţi s-ar potrivi. 

— Lăsaţi-mă să merg cu voi şi voi face ce vreţi voi. 

— Bine, atunci. Haide! 

Merseră ei ce merseră până se întâlniră cu un moşneag îmbrăcat numai în alb, ce stătea la o 
răspântie de drumuri. Îi dădură bineţe după obiceiul locului, coborâră de pe cai, se aşezară dinaintea 
lui şi îi povestiră de ce plecaseră la drum. Moşneagul, după ce le ascultă povestea, le spuse: 

— Ascultaţi, băieți... acesta este drumul siguranței — şi arătă către primul drum; acela este 
drumul tihnei — şi le arătă drumul din mijloc; iar acela este drumul primejdiei — şi arătă către 
ultimul drum. 

Muhammad îl întrebă atunci nerăbdător: 

— Care dintre aceste drumuri ne-ar duce către ținta noastră? 

— Fiule, răspunse bătrânul, aceste drumuri sunt necunoscute. Nimeni nu ştie unde duc. 

Muhammad se întoarse către frații săi şi le zise: 

— Trebuie să străbatem toate aceste drumuri, căci nu ştim care dintre ele este cel bun. Fiecare 
trebuie să o apuce pe un drum... 

— Eu o iau pe drumul siguranţei, zise Mahmud. 


— lar eu, pe drumul tihnei, zise Ahmad. 

— Atunci, eu o iau pe drumul primejdiei... îşi luară rămas-bun de la bătrân, care le ură să 
izbândească în această călătorie. După cale de o poştă, drumul siguranţei se contopi cu drumul 
tihnei, aşa că Mahmud se trezi mergând alături de Ahmad. Nu după mult timp ajunseră într-o 
aşezare fermecătoare, plină de tot felul de ispite. Cheltuiră toți banii pe distracţiile locului şi, când 
aceştia se terminară, fură nevoiţi să muncească, unul la chebabgiu””, altul la paceagiu””?. 

În acest timp, Muhammad continuă să înainteze pe drumul său până când oboseala puse 
stăpânire pe el. Istovit, zări cu ultimele puteri un palat strălucitor ce se înălța chiar în faţa lui. Se 
hotărî să se târască până la zidul acestuia ca să se odihnească la adăpostul lui, apoi, după ce se va fi 
odihnit, să-şi continue drumul. Cum ajunse la zidul palatului, se trânti lângă el şi porni să sforăie, 
cuprins de un somn adânc. Pe când dormea, ieşi din palat o fată de o frumuseţe răpitoare, plină de 
viață, care se grăbi să-l trezească: 

— Scoală, scoală-te! Ce te-a adus aici? 

— Am venit să caut un leac pentru tatăl meu. 

— Aceasta este casa unor djinni”*. Dacă vin şi dau peste tine aici, or să te înfulece pe loc. 
Înaintea ta au mai mâncat vreo patruzeci de voinici. 

— Dar tu ce faci pe-aici? 

— M-au furat de la ai mei şi m-au pus să-i slugăresc. 

— Şi acum ce-i de făcut? 

— Ascultă-mă bine! Mama lor este înăuntru, fierbe mâncarea în oale. Dacă eşti istet, du-te fără 
să te simtă şi suge lapte de la pieptul ei... 

— Şi dacă sug de la pieptul ei, ce se va întâmpla?! 

— Atunci djinnii or să te socoată fratele lor fiindcă ai supt acelaşi lapte ca şi ei... 

Fata se întoarse în palat, iar Muhammad, în urma ei, se strecură fără să facă nici cel mai mic 
zgomot. Din uşa bucătăriei, o văzu pe mama djinnilor, care era cu spatele şi amesteca de zor într-un 
cazan uriaş. Muhammad rămase câteva clipe buimac uitându-se la părul ei vâlvoi şi la sânii uriaşi 
pe care-i purta pe umeri. Fără să mai stea pe gânduri, se repezi spre ea, îi înşfacă un sfârc şi prinse 
să sugă din el cu nădejde. Mama djinnilor se întoarse atunci şi, văzându-l, îi zise: 

— Acum tu eşti precum copiii mei. Povesteşte-mi care îți este necazul. 

Îi povesti totul despre boala tatălui său şi despre leacul pe care plecase să-l caute în lume. După 
ce termină povestea, mama djinnilor îl ascunse într-o odaie şi-i spuse să stea liniştit acolo până când 
îi lămureşte ea pe djinni, care urmau să se întoarcă acasă din clipă în clipă, ce este cu el. Când fiii ei 
se întoarseră din colindările lor, le povesti ce s-a întâmplat. Aceştia se duseră de îndată la 
Muhammad şi îi ziseră: 

— De vreme ce ai devenit fratele nostru, spune-ne cu ce am putea să te ajutăm! 

— Păi, îmi trebuie lapte de leoaică adus pe spinarea unui leu. 

— Noi nu ştim de unde să luăm lapte de leoaică, dar te vom duce la mătuşa noastră, sora 
mijlocie a mamei, şi îi vom pune pe copiii ei să te ajute. 

Către seară, unul dintre djinni îl luă în cârcă şi zbură cu el cât ai clipi la casa mătuşii sale. Palatul 
acesteia era aidoma primului; până şi slujitoarea era tot o preafrumoasă fată. După ce djinnul îi 
povesti mătuşii sale ce se întâmplase, aceasta îşi adună de îndată feciorii şi le ceru să-l ajute pe 
Muhammad. După ce se sfătuiră între ei, aceştia îi spuseră: 

— Pădurea este în ținutul celeilalte mătuşi a noastre. Te vom duce la ea şi îi vom pune pe fiii ei 
să te ajute. 

Unul dintre djinni îl luă atunci pe Muhammad în cârcă şi zbură cu el la casa mătuşii sale. Şi 
palatul acesteia era aidoma primelor două palate, iar ca slujitoare avea tot o preafrumoasă fată. 


232 persoană care face sau vinde chebab (carne tocată amestecată cu mirodenii, friptă la frigare deasupra 
Jăraticului) 

233 persoană care face sau vinde pacea (fiertură de căpăţâni de oaie) 

234 geniu, demon 


După ce mătuşa cea mare a djinnilor află care este povestea lui Muhammad, îi chemă la ea pe 
feciorii ei şi le ceru să-l ajute în găsirea leacului. Mai-marele lor îi spuse atunci lui Muhammad: 

— Noi o să te ducem până la marginea pădurii. Acolo vei întâlni un leu care nu poate să închidă 
ochii de durere, căci un ghimpe ascuțit i-a străpuns laba. Tu, dacă eşti isteţ, trebuie să te strecori 
lângă el nevăzut şi să-i smulgi ghimpele din labă. După aceea, ascunde-te iute până când se 
potoleşte leul, apoi ieşi din ascunzătoare şi cere-i laptele care-ţi trebuie. 

Din nou, unul dintre djinni îl luă în cârcă şi zbură cu el până la marginea pădurii. Lăsându-l 
acolo, îi spuse: 

— Mă voi întoarce să te iau după ce termini treaba pentru care ai venit. 

Muhammad se uită în jur şi văzu un leu care zăcea nu departe de el, gemând de durere, cu laba 
ridicată în sus, uriaşă din pricina umflăturii. 

Muhammad se apropie tiptil, ascunzându-se după copaci, până ajunse chiar în spatele leului. 
Leul se întoarse către el, cercetându-l cu ochii mijiți, însă Muhammad nu-şi pierdu cumpătul. Trase 
aer în piept, se repezi la piciorul acestuia şi îi smulse ghimpele care îl chinuia. Leul scoase un răget 
de înlemni întreaga pădure de groază. Muhammad sări iute într-un tufiş ca să se ferească de mânia 
leului. Ca din pământ, zeci de lei se strânseră în jurul leului cel mare, ca răspuns la cumplitul său 
răget. După puţin timp, leul se domoli şi începu să strige prin pădure: 

— Cel ce m-a tămăduit să iasă din ascunzătoare, căci nimic rău nu 1 se va întâmpla. 

La auzul acestor vorbe, Muhammad ieşi din tufişul în care se ascunsese. Când îl văzu, leul îl 
rugă să-i spele bine rana şi să i-o oblojească cumva ca să se vindece complet. După ce Muhammad 
îngriji rana cu îndemânare, cum îi ceruse leul, acesta îi zise: 

— Pentru binele făcut, dorinţa ta va fi poruncă pentru mine. Orice ai cere se va îndeplini. 

— Aş vrea lapte de leoaică adus pe spatele unui leu. 

— Nimic mai uşor! 

Aşadar, îi mulseră lapte de la o leoaică şi îl puseră într-un burduf pe care-l aşezară pe spinarea 
unui leu ca să-l care. Muhammad le mulțumi, apoi, însoţit de leul care căra burduful, se îndreptă 
către marginea pădurii, unde îl găsi pe djinn aşteptându-l răbdător. Acesta îl felicită pentru reuşită 
şi, luându-i în spinare pe el şi pe leu, zbură la palatul mamei sale, care se bucură nespus de 
întoarcerea lui Muhammad, apoi îi dărui cinci cămile încărcate cu aur şi, pe deasupra, pe fata cea 
frumoasă care-i era slujnică. După aceasta, îl rugă pe fiul surorii sale mijlocii care-l adusese acolo 
pe Muhammad să-l ia, dimpreună cu leul şi darurile de la ea, şi să-l ducă acasă la mama lui, sora ei. 
Zis şi făcut: djinnul îl duse pe Muhammad într-o clipită. Acolo, sora mijlocie îi dărui lui 
Muhammad cinci cămile încărcate cu aur şi, pe deasupra, pe fata cea frumoasă care-i era slujnică. 
După aceasta, îl rugă pe fiul surorii sale mezine care-l adusese acolo pe Muhammad să-l ia, 
dimpreună cu toate darurile, şi să-l ducă acasă la mama lui, sora ei. Mai iute decât gândul, ajunseră 
la palatul mezinei, care îi pregătise, ca şi surorile sale mai mari, cinci cămile încărcate cu aur şi, pe 
deasupra, i-o dărui şi pe fata cea frumoasă din casă. 

Muhammad îşi luă rămas-bun de la familia de djinni şi le mulţumi îndelung pentru ajutorul dat, 
apoi îşi luă cele cincisprezece cămile încărcate cu aur, cele trei fete preafrumoase şi leul care căra 
burduful cu lapte de leoaică şi se aşternu la drum. După ceva vreme de mers ajunse într-o aşezare 
omenească. Se opri să se odihnească. Trase la un han mare unde găsi loc şi hrană din belşug pentru 
necuvântătoarele ce-l însoțeau. Pe când se învârtea prin piaţă ca să mai cumpere una-alta, îi văzu pe 
fraţii săi, Mahmud şi Ahmad, ce slugăreau, unul la chebabgiu, celălalt la paceagiu. El îşi dădu 
seama din prima clipă cine erau, însă aceştia nu-l recunoscură, căci călătoria şi încercările prin care 
trecuse Muhammad îl schimbaseră întru câtva. Ii chemă la el şi le ceru să-i aducă mâncare la han. 
Când veniră cu bucatele la han, le propuse să lucreze pentru el în schimbul unei simbrii uriaşe ce ar 
fi încântat pe oricine. Când auziră cât vor câştiga, nici nu statură pe gânduri, ci se învoiră pe dată. 
Muhammad le spuse că mai are o condiţie, şi anume să-i însemne cu fierul roşu pe umăr ca pe 
sclavi. Având în vedere suma de bani, primiră fără să crâcnească şi această ultimă condiție. După ce 
îi însemnă cu fierul roşu, se pregăti de plecare. Când cei doi fraţi văzură în alaiul din fata hanului 


leul care căra burduful cu lapte, îşi dădură degrabă seama cu cine au de-a face şi cine este cel care 1- 
a însemnat cu fierul roşu: nimeni altul decât fratele lor Muhammad. Îşi muşcară buzele de necaz, pe 
când inimile le clocoteau de mânie. Porniră aşadar la drum şi, după ce străbătură o bună bucată de 
pustie, cămilele începură să dea semne că sunt însetate. 

Găsiră în mijlocul pustiei un puț adânc, atât de adânc încât nimeni nu se încumeta să coboare în 
el să umple ciutura cu apă. Cum arşița se întețea, 

Muhammad nu mai stătu pe gânduri şi se hotărî să coboare el însuşi. Le spuse fraților săi: 

— Voi mă veţi ridica după ce voi coborî în adâncuri. Trebuie să facem rost de apă pentru 
caravana noastră, altfel vom muri cu toții de sete prin pustietăţile acestea. 

După ce spuse aceste vorbe, se legă cu o frânghie de mijloc şi se avântă în hăul fântânii. La 
început nu văzu nimic: o beznă de nepătruns îl împresura din toate părțile. Când se mai obişnui 
puţin cu locul, zări ca prin ceață o fată de o mare frumuseţe ce stătea cuminte lângă un vultur uriaş, 
cufundat într-un somn greu. 

— Ce faci aici, frumoaso? 

— Nu fac nimic. El m-a adus — şi arătă cu privirea către vulturul adormit. 

— Păi, fugi de lângă el! 

— Nu pot decât dacă moare. 

— Bine, atunci o să-l omor. 

— Nu poate fi omorât decât cu sabia lui. 

— Unde îi este sabia? 

— O găseşti deasupra lui... Trebuie să o tragi uşurel, fără ca el să te simtă, şi apoi să duci la 
îndeplinire ce ai zis... 

Muhammad se urcă fără cel mai mic zgomot pe umerii fetei şi, uşurel, trase sabia vulturului, apoi 
fata îi spuse: 

— Când îl loveşti, o să-ţi spună „îndoaie-te”. Tu să-i spui atunci că părinţii tăi nu te-au învăţat să 
te îndoi, căci dacă tu te îndoi, el se îndreaptă la loc. 

Muhammad îl împunse atunci pe vultur cu vârful săbiei, iar acesta mormăi supărat: 

— De unde a venit puricele acesta care mă tot pişcă? 

Apoi, simțind în nări miros de om, sări iute în picioare, burzuluindu-se la Muhammad: 

— Tu ce vrei? 

— Vreau să ne batem în săbii. 

— Tu să te baţi cu mine? Ha, ha, ha... Asta-i bună! Muhammad se năpusti asupra vulturului şi îl 
lovi din toate puterile cu sabia. Vulturul se prăbuşi pe loc strigând: 

— Îndoaie-te! 

— Nu mă îndoi, căci părinții mei nu m-au învăţat să mă îndoi. 

Umplu apoi ciutura cu apă şi scutură de frânghie ca frații lui să o tragă sus. Astfel, adăpară 
cămilele şi leul, fetele băură şi ele şi se spălară de praful drumului. Apoi îi spuse fetei din fântână: 

— Urcă pe frânghie! 

— Bine! Ia inelul acesta... când vrei ceva, îl freci şi pe loc ţi se îndeplineşte dorinţa... 

Muhammad luă inelul şi, după ce şi-l puse pe deget, fata îi mai zise: 

— Eu o să urc înaintea ta, căci fraţii tăi îți vor tăia frânghia. Aşadar, dacă ai urca tu primul, am 
rămâne amândoi în aceste hăuri. Îţi făgăduiesc că o să-ţi rămân credincioasă pentru totdeauna. Aici, 
în fântână, după ce o să ies eu, or să vină două capre: una neagră şi alta albă. Dacă te va împunge 
capra neagră, o să cazi în catul cel mai de jos al puţului; dacă te împunge capra albă, o să ajungi cât 
ai clipi deasupra, pe pământ. Cei doi fraţi ai lui aruncară frânghia şi fata se cațără iute pe ea. Când 
văzură că este o fată, şi nu Muhammad, nu-i tăiară frânghia, ci o ajutară să iasă din puț. După aceea, 
aruncară din nou frânghia şi Muhammad prinse să urce pe ea cu nădejde, însă pe la jumătatea 
drumului frații săi îi tăiară frânghia, iar el se prăvăli în adâncul puţului. Cum sta el aşa buimac, se 
trezi cu cele două capre care se împungeau de zor. Când îl văzură, se năpustiră asupra lui. Capra cea 
albă nu-l nimeri cu coarnele sale rotite, în schimb capra cea neagră îl lovi atât de tare, că îl aruncă în 


cel mai de jos dintre caturi. După ce se mai dezmetici un pic din năprasnica lovitură, porni să 
cerceteze acest tărâm care nu semăna cu nimic din ceea ce văzuse până atunci. La tot pasul întâlnea 
djinni de cele mai felurite forme şi mărimi, precum şi alte fiinţe nemaivăzute de el până atunci. 
Istovit şi mort de sete, bătu la uşa unei case din care ieşi o bătrână: 

— Ce vrei, omule? 

— Aş vrea puţină apă. 

— Avem apă, dar scorpia doarme chiar la pârâiaş şi ne îngăduie să luăm apă doar o dată pe an, 
atunci când una dintre fiicele regelui djinnilor îi este oferită drept ospăț. Astăzi o să-i fie dăruită fata 
cea mijlocie. 

Muhammad hotărî să meargă la pârâiaş să bea apă, căci nu mai putea îndura setea mistuitoare. 
Ori bea apă, ori îl omoară scorpia! Când ajunse la pârâiaş, o găsi pe scorpie tolănită pe mal, trăgând 
la aghioase, iar lângă ea o preafrumoasă fată de djinn, ce o privea cu ochii măriţi de groază. 
Muhammad se apropie tiptil şi, când ajunse lângă ea, scoase paloşul şi o despică în două. Până ca 
sângele scorpiei să năpădească apa, Muhammad se repezi să ia câteva înghițituri, iar fata luă un pic 
din sângele scorpiei şi-l mânji pe Muhammad pe cap, apoi se făcu nevăzută. 

Muhammad plecă de la pârâiaş şi merse fără ţintă o vreme, căci nu ştia rostul acelei lumi şi nu 
avea habar unde s-ar fi putut duce. Deodată, îşi aduse aminte de inelul dăruit de fată şi începu să-l 
frece. Peste câteva clipe, inelul îi răspunse: 

— Robul tău este în faţa ta! Porunceşte! 

— Vreau să ies la lumină, să calc din nou pe pământul oamenilor. 

— Noi suntem acum pe tărâmul djinnilor, iar aici nu arn nicio putere. Du-te ia regele djinnilor, el 
o să te ajute să ajungi deasupra, pe pământ. 

— Ce să-i spun? 

— Du-te la palatul lui, unde astăzi se va strânge tot norodul din regatul său fiindcă fata sa vrea 
să-i mulţumească celui care a ucis scorpia şi a izbăvit-o. Când îl va recunoaşte, va arunca în el cu o 
rodie. 

Muhammad se duse la palatul regelui djinnilor, unde-i găsi pe toţi djinnii adunaţi. Fiecare djinn 
pretindea că el este adevăratul ucigaş al scorpiei, însă fata ţinea rodia în mână fără să pară că ar fi 
gata să o arunce în cineva. Cum se apropie Muhammad de ea, îl şi pocni cu rodia, iar străjerii îl 
luară pe sus şi-l duseră dinaintea regelui lor. 

— Tu, aşadar, mi-ai izbăvit fata de la moarte şi ai dat drum liber tuturor către apă. Cere-mi orice 
vrei! 

— Aş vrea să urc pe pământ. 

— Nimic mai simplu. 

Regele djinnilor îi dădu poruncă unuia dintre supuşii săi să-l ia degrabă în cârcă şi să-l ducă în 
zbor pe tărâmul oamenilor. Acesta spuse că are nevoie de şapte hălci de grăsime şi şapte duzini de 
pâine. Regele djinnilor dădu poruncă să i se pregătească cele cerute fără de zăbavă. După ce i le 
dădu lui Muhammad, djinnul îl luă în spate şi porni în zbor către tărâmul nostru, spunând: 

— Cum ajung la un tărâm, dă-mi o halcă de grăsime şi o duzină de pâini. 

Zis şi făcut. Când ajunseră la tărâmul al şaptelea, Muhammad scăpă ultima halcă de grăsime, 
care se prăvăli în hăul puţului. Atunci, pentru ca djinnul să nu se oprească din zbor, tăie o bucată din 
coapsa sa Şi i-o îndesă acestuia în gură. Când ajunseră pe pământ, djinnul scoase din gură bucata din 
trupul lui Muhammad, căci nu o înghiţise, şi, lipindu-1-o la loc de parcă nici nu fusese desprinsă 
vreodată, îi zise: 

— Cum să mănânc din carnea unui om care ne-a făcut atât de mult bine? N-aş putea face aşa 
ceva nici dacă aş muri de foame! 

După ce-şi luă rămas-bun de la djinn, Muhammad porni voiniceşte către cetatea tatălui său, dar 
nu înainte de a se înveşmânta în aşa fel încât să nu fie recunoscut de nimeni. Când ajunse în cetate, 
află acolo o mare tulburare, deoarece fata pe care o salvase din fântână ridicase deasupra cămilelor, 
leului şi femeilor din caravana lui o cupolă de fier pe care nu o putea străpunge nimeni, nici măcar 


întreaga oştire a sultanului adunată laolaltă. Muhammad se apropie de fată, îi şopti că s-a întors şi o 
rugă să ţină vraja până a doua zi. În acest timp, el frecă inelul şi, când acesta îl întrebă ce doreşte, îi 
răspunse: 

— Vreau veşminte negre de cavaler şi un cal negru. 

Cât ai clipi, apărură lângă el un cal negru şi focos ce bătea din picior gata de plecare şi 
veşmintele de cavaler. Fără a mai zăbovi, se îmbrăcă cu veşmintele acelea şi se aruncă în şaua 
calului, pornind în galop către palatul tatălui său. Oştirea care era deja adunată acolo ca să 
străpungă cupola de fier îi ieşi în întâmpinare, străduindu-se să-l oprească. Nimeni însă nu putu să 
stea în calea viteazului cavaler, care pătrunse până în sala tronului, luându-l prizonier chiar pe 
sultan, tatăl său. Sultanul, orb aşa cum îl lăsase, îi zise: 

— O, viteazule şi neînfricatule luptător! De ce ne duşmăneşti atât de tare? Ce eşti? Rege, prinţ, 
sultan?... 

— Sunt sultan, însă voi mi-aţi furat sultanatul. 

— Cine eşti? repetă neliniştit sultanul. 

— Eu sunt fiul tău, sultanul Muhammad. Eu sunt cel care ţi-a adus leacul pentru ochi, bogății 
nenumărate şi femei neîmblânzite. 

Nimeni nu-l crezu până ce nu ceru să li se dezvelească umerii fraţilor săi ca să se vadă pecetea pe 
care le-o pusese cu fierul roşu. Când toţi se convinseră de adevărul spuselor sale, continuă: 

— Şi nu numai atât. O să vă arăt minunea minunilor. O să ridic cupola de fier şi o să-i dau tatălui 
meu leacul pentru ochi. 

Frecă inelul şi-i porunci în şoaptă, ca nimeni să nu audă, să împrăştie acea cupolă în fărâme, iar 
cei aflați sub ea să fie liberi din nou. Cupola se prefăcu pe dată în țăndări, iar cele trei fete, cu 
cămilele şi leul, veniră lângă el. Luă atunci un pic de lapte de leoaică din burduful de pe spatele 
leului şi îi dădu tatălui său pe la ochi. Nici nu termină bine treaba, că acesta strigă uimit şi fericit că 
vede iarăşi. De bucurie, îl numi pe Muhammad sultan în locul său, în uralele norodului adunat la 
curte. Apoi puse să fie pedepsiţi cei doi fii ai săi, Mahmud şi Ahmad, şi trimise să fie chemată din 
nou la palat prima sa soție, mama lui Muhammad... 

Nu după mult timp, noul sultan se însura cu fata salvată din ghearele vulturului şi trăiră ani mulți 
şi fericiți... 


Hasan prostănacul 
poveste de pe Tigru si Eufrat 


Odată, demult, trăia un tânăr cam prostănac şi tare leneş. Niciodată nu se învrednicise să facă 
ceva; ca atare, dormea într-o casă căzută în paragină, iar peste zi se învârtea pe lângă dugheana unui 
vânzător de năut fiert, mulțumindu-se cu cojile rămase de la cei ce mâncau. Şi aşa îşi petrecea 
întreaga vreme. 

În zilele acelea, regele îşi adună divanul ca să pună la încercare isteţimea minţii celor trei fiice 
ale sale. Prima intră în sala tronului fata cea mare, care fu întrebată pe dată de rege: 

— Spune-ne, cine învârte treburile unei gospodării, bărbatul sau femeia? 

— Bineînţeles că bărbatul, răspunse prinţesa fără să stea măcar o clipă pe gânduri. 

Tare mult s-a bucurat regele la auzul răspunsului şi, drept mulțumire, a şi măritat-o cu un prinț 
din marele său regat. 

Apoi fu chemată fata mijlocie, căreia 1 se puse aceeaşi întrebare, la care dădu acelaşi răspuns ca 
şi sora ei, iar regele o mărită tot cu un prinţ din regatul său. 

Veni şi rândul mezinei. La întrebarea pusă de rege, răspunse sigură pe sine: 

— Fără nici cea mai mică îndoială, bunăstarea unei case depinde numai şi numai de femeie. 

Când îşi mai reveni un pic din uimire, regele încercă s-o convingă că este întocmai pe dos: 

— Desigur, eşti foarte tânără şi de aceea ai greşit. Nu-i nimic, cu timpul vei înțelege. 


— Nici nu mă gândesc să schimb vreo vorbuliță din ceea ce am spus, pentru că acesta este 
adevărul adevărat, zise mezina. 

Regele, când mai auzi şi acest răspuns, aproape că se înecă de furie: 

— Unde eşti, vizirule? Să-mi aduci chiar acum pe cel mai leneş şi mai prost bărbat din regat ca 
s-o mărităm cu el pe această nerecunoscătoare. Să se înveţe minte! 

Vizirul, după ce căută în lung şi-n lat prin regat, îl găsi pe Hasan prostănacul, care i se păru mai 
mult decât potrivit pentru mezina regelui cea neascultătoare. 

Vizirul îl aduse pe Hasan în faţa regelui şi-l prezentă ca fiind cel mai nenorocit şi mai leneş cu 
putință: niciodată nu şi-a dat silinţa să facă ceva şi toată ziua adună cojile rămase de la năutul fiert, 
iar noaptea se adăposteşte într-o dărăpănătură de casă. Regele dădu pe loc poruncă să fie adusă 
prinţesa cea mică. Aceasta, când auzi că o cheamă tatăl ei, regele, îşi puse la gât, pe sub rochie, o 
salbă de galbeni şi se prezentă smerită în faţa regelui, care o mărită pe loc cu prostănacul de Hasan, 
după care îi alungă din palat, fără să le dea nici măcar un capăt de aţă. 

Hasan, când se trezi în stradă cu prinţesa după el, îşi închipui că şi-au bătut joc de el, fiindcă o 
asemenea întâmplare nu poate fi adevărată... 

— Unde îţi este casa? îl întrebă prinţesa. 

— N-am casă. 

— Bine. Dar atunci unde dormi? Trebuie să ai un colţişor al tău pe lumea asta. 

Cum să-i spună adevărul? Bietul Hasan simți pentru prima dată că-i crapă obrazul de ruşine 
pentru mizeria în care trăia: 

— Este o casă părăsită de mult pe-aici, pe aproape. Dacă vrei, vom merge acolo. 

Când ajunseră la cocioaba unde îşi făcea Hasan veacul, prințesa îşi roti ochii de jur împrejur, 
doar-doar o vedea ceva care să semene cât de cât a odaie de locuit. Hasan nu avea decât un sac 
zdrențăros în care se vâra seara... în loc să se sperie, prințesa prinse a râde cu poftă ca de cine ştie 
ce glumă bună: 

— Nu-i nimic! Ne vom descurca. Rupse doi galbeni din salbă şi-i întinse lui 

Hasan, povăţuindu-l: 

— la banii aceştia şi cumpără de unul ceva de-ale gurii şi aşternuturi, iar de celălalt câteva 
gheme de lână şi nişte andrele, apoi vino degrabă acasă. 

Hasan, ruşinat că nu poate el să-i ofere ceva soției, luă galbenii, se duse în piaţă şi făcu întocmai 
cum îl povăţuise prinţesa. După ce se întoarse Hasan cu cele de trebuință, cu mâncare pe 
îndestulate, aşternură covoarele cumpărate prin odaia părăsită, apoi prinţesa se apucă cu sârg de 
împletit, în mai puțin de trei ceasuri, gătă un strai de toată frumuseţea, pe care apoi i-l dădu lui 
Hasan de-l vându în piața cea mare. Cu banii câştigaţi, acesta cumpără, la sfatul prinţesei, câteva 
gheme de lână, precum şi mâncare. Astfel o duseră o bună bucată de vreme, ea împletind, el 
vânzând prin piaţă şi cumpărând cele trebuincioase traiului. 

Într-o bună zi, prinţesa îi zise lui Hasan: 

— Hasane, trebuie să-ți găseşti ceva de lucru, căci nu se poate să nu faci chiar nimic. 

— Dar eu nu ştiu să fac nimic, îi zise Hasan posomorât. 

— Nicio problemă; muncind, vei căpăta încetul cu încetul şi minte... încearcă să lucrezi ca 
hamal pentru început. 

A doua zi, Hasan se sculă cu noaptea în cap şi, după ce mancă ceva la repezeală, se duse în piață, 
unde se tocmi hamal la un negustor, care, văzându-l aşa puternic şi harnic, îi dădu o sumă bunicică 
de bani. Hasan, bucuros, luă banii şi-o porni spre casă. Pe drum îi ieşi înainte un om ce căra după el 
un fel de dulap ciudat şi striga cât îl ţinea gura: 

— Veniţi să căpătați minte, veniţi şi cumpăraţi-vă minte! 

Hasan se opri în drum minunându-se, apoi îşi aminti că nevasta lui mereu îi tot zicea că şi el 
trebuie să capete minte. Aşa că se apropie de vânzătorul de minte, întrebându-l cât costă o minte 
bună. Acesta îi răspunse că atât — adică tot ce câştigase Hasan în prima lui zi de trudă. „Nu-i 
nimic”, îşi zise în sinea lui Hasan, „socot că azi n-am lucrat, însă cel puţin o să am minte”. Îi dădu 


banii şi aşteptă ca vânzătorul să-i dea mintea. Acesta începu să se agite, să tragă tot felul de sertare 
şi sertăraşe din dulap, să scotocească repezit prin ele, când deodată, ca şi cum ar fi dat peste ceea ce 
căuta, se îndreptă din şale şi-i zise lui Hasan: 

— Frumuseţea este ceea ce cere inima din ceea ce vede ochiul. 

— Asta-i tot?! se miră Hasan. 

Dar omul nu mai scoase nicio vorbă, ci îşi luă dulapul şi-şi văzu de drum. Hasan regretă banii 
aruncați în vânt, şi mai ales îi părea rău că s-a lăsat prostit aşa de uşor. 

Acasă, prinţesa îi gătise bucate alese, îi pregătise baia cea de toate zilele şi-l aştepta zâmbitoare 
în prag. Hasan nu se atinse de nimic, ci, posomorât, se retrase într-un ungher, oftând de zor. 

— Ce-i, Hasane, ce s-a mai întâmplat? 

— Ce să fie... şi îi povesti cu năduf cele întâmplate pe drum. 

— Nu-i nimic, vei câştiga mâine alţi bani. Şi, cu binişorul, îl făcu să uite acest necaz ce-i rodea 
inima. 

A doua zi, Hasan plecă din nou la lucru şi câştigă şi mai mulți bani decât în prima zi. Apoi, zi de 
zi, cobora la piaţă, unde lucra până seara, iar, pe de altă parte, nevasta lui împletea de zor straie 
minunate care se vindeau din ce în ce mai scump. Nu trecu mult timp şi îşi reparară casa de parcă 
era nouă, o aşternură cu covoare de ziceai că este palat, şi nu alta. Şi aşa începură să trăiască fericiți, 
îndestulați din propria muncă. 

Într-o zi îi zise prințesa: 

— Hasane, acum trăim în îndestulare, aşa că trebuie să-ţi găseşti ceva de lucru mai uşor, însă de 
unde să câştigi mai mulți bani... Ştii ce m-am gândit? Trebuie să faci negustorie. 

— Dar eu n-am nici cea mai mică fărâmă de ştiinţă despre negustorie. Tare mi-e teamă că o să 
pierdem şi ceea ce avem. 

— Nu. Te vei ocupa de negustorie. Chiar acum du-te prin piaţă şi vezi cam ce fac negustorii, ce 
cumpără, ce vând, ce vorbesc, cum se tocmesc şi fă şi tu întocmai. 

Hasan plecă la piaţă, unde încercă să afle cât mai multe de-ale negustoriei. Chiar atunci se zvoni 
prin piaţă că o caravană cu mărfuri este pregătită să plece într-un ţinut îndepărtat. Hasan se întoarse 
repede acasă să se sfătuiască cu nevastă-sa asupra a ceea ce ar trebui să facă. Cumpără la repezeală 
mărfuri multe, pe care le încărcară pe cămile, şi a doua zi Hasan se aşternu la drum împreună cu 
caravana negustorilor. Merseră aşa multe zile, ba vânzând ici, ba cumpărând colo, până când 
ajunseră într-un loc cumplit de pustiu, unde, după lungi căutări, găsiră un puț aproape secat. Tocmai 
pe fundul lui parcă era un licăr de apă, însă cine se încumeta să coboare până acolo? Toţi negustorii 
prinseră a se Jelui, plângându-şi soarta cruntă. Hasan însă îşi păstra cumpătul, îmbărbătându-i şi pe 
ceilalți: 

— Acum cobor în puț şi voi scoate apă pentru noi şi pentru cămile. 

Zis şi făcut. Îl legară cu o funie groasă şi-l coborâră în puț. Când mai avea puţin să ajungă la apă, 
simți cum este apucat de două mâini uriaşe şi tras către peretele puțului. De spaimă, căzu în 
nesimţire. Când se trezi, era într-o sală luminată de parcă s-ar fi aflat în plin soare, şi nu în fundul 
puţului. În mijlocul sălii stătea un harap uriaş, negru ca smoala, iar în faţa lui două fete: una neagră 
tăciune, cu un nas borcănat cât toate zilele şi urâtă foc, iar cealaltă frumoasă ca soarele, cu păr 
auriu, cu ochii verzi şi o guriță — o minune! 

Harapul uriaş răcni: 

— Nimeni nu intră aici fără să fie pus să ghicească îndată care dintre cele două fete este mai 
frumoasă. lar dacă nu ghiceşti, capul îţi va fi despărțit de trup. 

Bietul Hasan căzu pe gânduri, neştiind ce să răspundă. Dacă ar spune că este cea albă, s-ar 
supăra harapul că nu a ales-o pe cea din neamul lui; dacă ar alege-o pe cea neagră, iar s-ar supăra 
harapul că frumuseţea fetei cu părul auriu a fost trecută cu vederea. În momentul acela, își aminti 
Hasan de vânzătorul de minte şi de cuvintele spuse de acesta, pe care le repetă cu voce tare: 

— Frumuseţea este ceea ce inima doreşte din ceea ce ochiul vede. 

Încântat, harapul bătu din palme şi-l întrebă ce doreşte să-i dea. 


— Nu vreau decât apă pentru tovarăşii mei de drum, care mă aşteaptă sus, la gura puţului. 

— Vino cu mine să-ți arăt ceva, îi zise uriaşul. Hasan îl urmă într-o altă încăpere, care era plină 
cu bulgări de aur. 

— [a cât aur doreşti, însă fii cu băgare de seamă ca tovarăşii tăi să nu-l vadă la tine, căci, împinși 
de lăcomie, s-ar putea să-ţi facă vreun rău. Aşa că eu te sfătuiesc să tăvăleşti bulgării prin noroi, ca 
nimeni să nu-şi dea seama că sunt de aur. 

Zis şi făcut. Hasan îşi făcu din pelerină un fel de sac, în care puse bulgării de aur tăvăliți prin 
noroi, apoi umplu căldările cu apă pentru oameni şi dobitoace şi, când termină treaba, ieşi din puț 
aşa cum intrase. 

Când ajunse acasă, vândură o parte din aur şi cumpărară pământul din faţa palatului regal, unde 
îşi zidiră un palat care îl întrecea cu mult în frumuseţe pe acela al regelui. 

Regele, văzând aşa mândreţe de palat ridicat aproape peste noapte în fața palatului său, prinse a 
întreba în stânga şi-n dreapta despre stăpânul palatului şi, mai ales, de unde ar putea avea o avere 
atât de mare. 

Într-o bună zi, când palatul fu rânduit şi pe dinăuntru, Hasan îl pofti pe rege cu suita sa la un 
ospăț cum nu se mai pomenise. Regele, văzând atâta bogăţie şi belşug, nu mai rabdă şi strigă: 

— Vreau să ştiu cine este stăpânul palatului! Acum! în acea clipă, din spatele lui Hasan se ivi 
prințesa alungată cândva de la palat, care-i zise: 

— Stăpânul palatului este ginerele tău cel mic, care mânca cojile aruncate de la năutul fiert, iar 
eu sunt fiica ta, pe care ai alungat-o. Azi ţi-am dovedit că ceea ce am spus atunci este adevărul 
curat: femeia este cea care învârte treburile unei gospodării, după cum de altfel poţi vedea. 

Tare mult se minună regele şi recunoscu pe loc că, dimpotrivă, el este cel care a greşit, căci 
femeia nu trebuie dispreţuită, iar bărbatul nu este, totuşi, totul pe lumea aceasta. Se împăcară, iar 
regele, care era de-acum foarte bătrân, îl lăsă pe Hasan în locul său pe tron, deoarece nu avea alți 
moştenitori. 


Floarea de narcisă 
poveste de pe Tigru si Eufrat 


Au fost odată ca niciodată, demult, tare demult, un frate şi o soră, care trăiau în pace şi bună 
înţelegere, în aceeaşi casă. Într-o bună zi, fratele plecă în pelerinaj la Mecca’, iar sora rămase 
singură în toată casa. Într-o zi, pe când întindea rufele la uscat pe terasa casei, văzu o floare de 
narcisă, adusă acolo, după cât se pare, de vânt. O luă şi o mirosi îndelung... Şi, din mirosul florii, 
rămase grea... 

Pe vremea aceea, drumul spre Mecca era foarte greu şi dura luni şi luni de zile. Cu toate acestea, 
sora nu avea de ce să iasă din casă, pentru că primea tot ce-i trebuia de la vecini sau cumpăra de la 
vânzătorii ambulanți pe fereastră. Chiar şi poarta fusese bătută în cuie, ca nu care cumva să intre 
cineva peste ea. Când se întoarse fratele de la Mecca, nu îndrăzni să-i spună nimic despre cele 
întâmplate, iar după un timp născu, în mare taină, o fetiță de toată frumuseţea. Ca să nu-i afle 
nimeni secretul, o ascundea undeva sub podeaua bucătăriei, cerând de fiecare dată pământului s-o 
primească: 

— [a-mi fata până trece primejdia... Şi pământul nu o înşela niciodată, căci de fiecare dată i-o 
dădea înapoi fără să 1 se întâmple nici cel mai mic rău. 

Într-una din zile, când mama îi pieptăna fetiţei părul auriu, cineva bătu cu putere în uşă. Speriată 
că s-ar putea să 1 se dea în vileag taina, mama o ascunse repede pe fetiţă în pământ, aşa cum făcea 
de obicei, dar, în zăpăceala care pusese stăpânire pe ea, greşi cuvintele şi zise: 

— O, pământule, înghite-mi iute fetița. Şi, de fapt, ar fi trebuit să zică: „la-mi fata până trece 
primejdia”. 


235 oraş în Arabia Saudită unde musulmanii merg în pelerinaj 


După această întâmplare, oricât s-a rugat mama de pământ să-i dea fetița înapoi, oricât a implorat 
şi a plâns, urmarea a fost aceeaşi: fetița nu a mai apărut în bucătărie, pământul rămânând mut şi 
nemişcat. De durere, mama începu să slăbească şi, după puţin timp, muri. Fratele ei, care o iubea 
nespus de tare, nici nu vru să audă s-o îngroape, ci o puse pe un pat de aur, acoperit tot numai cu 
mătăsuri şi brocarturi, într-o încăpere pe care o aranja de parcă era odaia unei mirese. La capătul 
patului puse două candelabre de aur, ce luminau încăperea de cum cădea întunericul şi până la 
prima geană de lumină. De două ori pe zi, dimineaţa şi seara, mergea la căpătâiul surorii sale, unde 
petrecea câteva clipe vorbind cu ea de parcă ar fi fost vie. 

Încetul cu încetul, vestea despre această întâmplare făcu înconjurul oraşului. Oamenii la început 
s-au mirat, însă mai apoi au început să-l sfătuiască pe băiat să uite de moartea surorii, căci, vorba 
ceea, „morţii cu morţii şi viii cu viii”, şi să se gândească să se însoare şi să-şi facă viaţa lui. 

După mulţi ani, la insistenţele oamenilor din oraş, băiatul se însura cu o fată adusă dintr-un alt 
oraş, care habar n-avea de povestea cu soră-sa. Dar iată că tânăra soţie băgă de seamă vizitele făcute 
de frate în odaia aceea unde nu intra nimeni altcineva. Începu s-o roadă curiozitatea, aşa că merse şi 
încercă uşa. Era încuiată. Se uită pe gaura cheii şi văzu pe cineva dormind într-un pat de aur. 
Îndoiala se strecură în inima ei, nemaidându-i pace. Într-o zi, când soţul lipsea, luă cheia şi intră în 
încăperea misterioasă. Când văzu că în pat doarme o femeie, îşi închipui că soţul ei are o iubită pe 
care o ține ascunsă aici, aşa că, furioasă şi vrând să se răzbune, se repezi spre patul de aur. O apucă 
pe sora soțului de gât şi o trânti la pământ de se făcu praf şi pulbere din pricina timpului scurs de la 
moarte... 

Dându-şi seama ce a făcut, luă o piuă şi macină bine toate oasele rămase, după care spulberă 
praful în cele patru zări. Apoi rândui odaia aşa cum fusese şi închise din nou uşa, punând cheia de 
unde o luase. 

Seara, după cum îi stătea în obicei, fratele intră în camera surorii sale, dar, negăsind-o, plânse 
amarnic. Soţia, văzându-l aşa de deznădăjduit, îl întrebă ce i s-a întâmplat. Atunci, el îi povesti totul 
de-a fir-a-păr. Soţia îl linişti, spunându-i că mai mult ca sigur a fost luată şi dusă în ceruri de îngerii 
păzitori. Omul, negăsind altă explicaţie, o crezu pe cea a soţiei. 

Într-o altă zi, soția văzu pe jos, în bucătărie, un pieptene înfipt în pământ. Prinse a trage de el şi, 
după ce se opinti o dată, de două ori, se trezi în faţă cu o fetiță de vreo opt ani, de o rară frumuseţe. 
O luă şi plecă cu ea la maică-sa, ca să vadă ce şi cum. Maică-sa o sfătui să-i lase fetiţa vreo două- 
trei zile. La sorocul hotărât, îi aduse o fetiță cu totul schimbată: era îmbrăcată în zdrenţe, cu fața 
plină de funingine şi cu părul tăiat scurt. Soţia o recunoscu totuşi în această arătare pe fetiţa găsită 
de ea în bucătărie. Din acea zi, fetița rămase sclavă în casa aceea, fiind obligată să facă absolut toate 
muncile. 

Într-o zi, copiii din casă îi cerură fetiţei să le spună o poveste. Fetiţa le spuse că nu poate povesti 
decât dacă îi aduc un candelabru de aur, sub care să stea atât timp cât va povesti. Soţia, auzind-o, o 
pălmui zdravăn şi o trimise să-şi vadă de treburi, numai că soţul, adică unchiul fetiţei, aduse unul 
din candelabrele care luminau camera surorii sale şi o puse pe fetiță să povestească. Candelabrul era 
împodobit cu frunzuliţe de aur. Fata zise: 

— La fiecare vorbă adevărată pe care o voi spune, va pica o frunză de aur. 

Îşi începu fata povestea, de fapt povestea vieţii ei şi a mamei sale. Unchiul privea frunzele de aur 
căzând una după alta pe covor, din ce în ce mai mirat şi neștiind ce să creadă. În zadar încercă soţia 
lui s-o oprească pe fetiţă din povestit, căci aceasta nu dădea nici cea mai mică atenţie amenințărilor 
ei. 

Când sfârşi povestea, unchiul înţelese tot adevărul, aşa că o alungă neîntârziat pe soția cea rea şi 
pizmaşă, care o chinuise atât de mult pe sărmana fetiță, şi a trăit în pace şi bună înţelegere cu copiii 
şi cu nepoțica lui, pe care o iubea aşa cum o iubise şi pe mama ei cândva. 


Treisprezece 


poveste de pe Tigru si Eufrat 


Trăia odată un om — Atotputernicul să-l ţină sănătos! — care avea bogății fără număr şi fără 
sfârşit, precum apă fluviul cel veşnic. Omul era însurat cu două femei”: prima îi dăruise 
doisprezece fii, toți unul şi unul, iar cea de-a doua numai un fiu, pe care toată lumea îl striga 
Treisprezece. Şi, ca să nu mai lungim vorba, au crescut băieții şi au devenit bărbaţi în toată firea, 
tocmai buni de însurat, într-o bună zi, tatăl lor îi strânse pe toţi şi le zise: 

— O, băieţii mei, acum sunteţi mari... Aş vrea ca fiecare să-şi afle o nevastă, ca să mă pot juca şi 
eu cu nepoţii mei înainte de a trece în lumea celor drepți. 

Băieţii se învoiră pe dată, însă cu condiţia să se însoare cu treisprezece surori cu acelaşi tată şi 
aceeaşi mamă, ca să nu apară mai apoi fel de fel de gâlcevi şi certuri din pricina nevestelor. ŞI, chiar 
de a doua zi, începură a căuta în oraşul lor mirese care să îndeplinească condiția de a fi surori bune, 
însă, după ce scotociră câteva zile la rând casă cu casă, se lăsară păgubaşi... Aşa că până la urmă 
hotărâră să meargă să caute şi prin oraşele vecine, doar-doar vor găsi ce-şi doreau. Zis şi făcut. 
Puseră şeile pe cai, se încinseră cu săbiile şi la drum! Luară la rând oraşele şi satele dimprejur, 
dar... nimic. 

Într-o bună zi, pe când mergeau ei aşa printr-un ţinut cam pustiu în căutare de alte aşezări, numai 
ce auziră un geamăt. Treisprezece dădu pinteni calului şi se repezi înspre locul de unde venea 
geamătul... Şi iată că printre tufişuri descoperi un ifrit””, a cărui înfăţişare era de-ajuns ca să-ţi facă 
părul măciucă: pletele-i măturau pământul, sprâncenele îi acopereau toată faţa, iar unghiile erau mai 
lungi decât braţele. Treisprezece se dădu jos din şa şi, fără să piardă vremea, se apucă şi-i tăie 
unghiile, îl tunse şi-i aranja sprâncenele, apoi îi dădu să mănânce şi să bea. Ifritul îi mulțumi pentru 
binele ce i l-a făcut şi-i zise: 

— O să vă îndrum spre un loc unde o să găsiţi ceea ce căutați, fiindcă mi-aţi făcut un bine pe 
care n-o să-l uit toată viața. Vedeţi, acolo, peste râu, este palatul unui ifrit care are treisprezece fete 
ca luna de frumoase, însă fiți cu băgare de seamă, căci ifritul acesta este tare viclean şi nu s-a auzit 
că ar fi făcut vreun bine cuiva vreodată. 

Cum auziră, Treisprezece şi fraţii lui o şi luară la trap înspre palatul care abia se zărea. Trecură 
râul printr-un loc mai potolit şi iată-i în faţa porții celei mari! Ifritul le ieşi pe dată în întâmpinare şi 
cu vorbe de bun-venit îi pofti în palat. Degrabă dădu zeci de porunci în dreapta şi în stânga, de li se 
pregăti musafirilor o cină mai grozavă decât cea de la palatul sultanului însuşi. Într-un târziu, 
obosiţi de atâta ospăț, cei treisprezece fraţi se culcară, iar a doua zi în zori se însurară cu cele 
treisprezece fete de ifrit, fără ca acesta să le ceară niciun fel de dotă, zicându-le: 

— Lumea este făcută din oameni, şi nu din bani... Ce-i oare mai de preț ca omul pe lumea asta? 


Dar în spatele acestor vorbe dulci se ascundea o capcană pe care ifritul le-o pregătise de cum îi 
văzuse, şi anume să-i omoare pe toți treisprezece chiar în noaptea nunţii, iar din carnea lor să facă 
un ospăț la care să-i cheme pe mai-marii ifriților. Numai că Treisprezece fusese ascuns pe undeva 
prin apropiere când ifritul punea la cale această uneltire împreună cu nevastă-sa şi cu fetele lor, aşa 
că auzise totul... îşi strânse repede fraţii şi le povesti despre cele urzite de vicleanul ifrit. După ce se 
sfătuiră ce şi cum să facă, Treisprezece găsi o cale de a-i salva pe toţi de la moarte şi în acelaşi timp 
de a se răzbuna crunt... 

Spre seară, fiecare intră în iatacul soţiei ce-i fusese hărăzită, spunând: 

— În oraşul nostru este un obicei din bătrâni: în noaptea nunții, mirele se îmbracă cu hainele 
miresei, iar mireasa cu ale mirelui... 

Aşa că fiecare îşi schimbă hainele cu cele ale soției. Spre miezul nopții, apăru ifritul cu un satâr 
uriaş în mână şi, rând pe rând, crăpă capul fetelor lui şi se întoarse în aşternutu-i fericit de treaba ce- 
o făcuse, visând la ospăţul care se va încinge a doua zi... în acest timp, Treisprezece şi fraţii săi 

săriră pe cai şi duşi au fost. Când ajunseră pe partea cealaltă a râului şi îşi mai traseră un pic 
sufletul, se hotărâră să se întoarcă acasă, căci le cam pierise cheful de însurătoare... 

În urma lor, ifritul se sculă cu noaptea în cap pentru că nu mai avea răbdare, vrând să pregătească 
mai repede ospăţul. Când văzu prăpădul pe care-l făcuse, îşi ieşi din minţi de turbarea ce-l cuprinse. 
Porni ca vijelia pe urmele băieţilor, însă între el şi aceştia se lăţea râul pe care ifritul nu putea să-l 
treacă, aşa că se mulţumi să strige: 

— Hei, Treisprezece... 

— Sluga ta, socrule! 

— Cum mi-ai ucis fetele? 

— Cu mâna ta, socrule. 

— Blestemaţi să fiți şi tu, şi socru-tău! Ifritul se mai învârti un pic pe mal, apoi se întoarse acasă, 
smulgându-şi părul din cap de necaz. În aceeaşi zi îşi îngropa fetele cu mare jale. Seara, 
Treisprezece trecu din nou râul cu gând să fure iapa cea albă a ifritului, care era mai uite ca fulgerul. 
Se apropie de iapă, însă aceasta, cum îl simţi, se puse pe nechezat de mai-mai să scoale şi morții din 
mormânt. Ifritul veni într-un suflet blestemând de mama focului: 

— Ho, ce ai, că doar nu te fură Treisprezece! 

În acest timp, Treisprezece se lipise de burta iepei, iar ifritul, din pricina beznei din grajd, nu-l 
văzu. Cum ieşi ifritul de-acolo, se aruncă pe iapă şi pe-aici ție drumul. Într-o clipită era dincolo de 
râu, la frații lui. A doua zi, când văzu ifritul că-i lipseşte iapa, alergă ca apucatul pe malul râului 
răcnind: 

— Hei, Treisprezece! 

— Sluga ta, socrule! 

— Cum mi-ai ucis fetele? 

— Cu mâna ta, socrule. 

— Cum mi-ai luat iapa? 

— Cu mâna ta, socrule. 

— Blestemaţi să fiți şi tu, şi socru-tău! în noaptea următoare, iar trecu Treisprezece râul ca să-i 
fure oglinda cea fermecată în care vedeai tot vilaietul. Dar nici nu se apropie bine de ea, că o 
muzică răsunătoare se porni din toate părțile şi valvârtej apăru în cameră ifritul, urlând: 

— Ce ai, oglindo, că doar nu te fură şi pe tine Treisprezece! 

Şi, după ce cotrobăi prin toate ungherele, se duse la culcare. Treisprezece, care se agăţase de un 
candelabru uriaş, se dădu jos, luă oglinda şi iapa cea albă îl şi duse, într-o clipă, dincolo de râu. 

A doua zi, când văzu ifritul că i-a dispărut oglinda, era cât pe ce să turbeze, şi mai mult nu. Pe 
dată se repezi la râu, unde prinse a urla: 

— Hei, Treisprezece! 

— Sluga ta, socrule! 

— Cum mi-ai ucis fetele? 

— Cu mâna ta, socrule. 

— Cum mi-ai luat iapa? 

— Cu mâna ta, socrule. 

— Cum mi-ai luat oglinda? 

— Cu mâna ta, socrule. 

— Blestemaţi să fiți şi tu, şi socru-tău! 

Şi se întoarse acasă, muşcându-şi mâinile de furie. Se hotărî ca în noaptea următoare să nu mai 
închidă deloc ochii, căci fără îndoială Treisprezece urma să apară din nou ca să mai ia cine ştie ce 
de prin casă. Se tăie la un deget şi-şi presără pe rană multă sare, ca de usturime să nu poată închide 
ochii. Şi iată că, puţin după lăsarea serii, apăru şi Treisprezece, strecurându-se uşor prin casă. Ifritul 
îl prinse degrabă cu mâinile lui ca două lopeți şi hohoti de ţi se făcea părul măciucă: 

— Nici cerul şi nici pământul nu te mai scapă din mâinile mele. Pân-aici ţi-a fost! O să te pun la 
îngrăşat şi o să te mănânc. 


Şi uite-aşa îl legă pe Treisprezece cu o mie de lanţuri şi puse servitorii să-l îndoape zi şi noapte 
ca pe o gâscă. După câteva zile, ifritul îşi făcu apariția, arătându-şi colții ca de lup: 

— Aha, acum eşti taman bun de mâncat. Şi niciuna, nici două, se repezi să-i taie capul, însă 
nevastă-sa îl opri: 

— Hei, ce atâta grabă? Du-te şi cheamă neamurile la masă, că mă ocup eu de el. Până vii, este 
gata rumenit. 

Ifritul, care, cât era el de ifrit, nu ieşea din vorba nevestei, plecă să-şi caute neamurile. Cum îl 
văzu depărtându-se, Treisprezece îi zise baborniţei: 

— O, mamă soacră, de ce nu mă dezlegi ca să-ți mătur casa, să-ți spăl blidele şi tingirile... îți fac 
şi ceva pâine, dacă vrei... fac focul... şi pe urmă mă tai... Ei, ce zici? 

Baba, care nu prea se dădea în vânt după treabă, fu bucuroasă de aşa chilipir şi pe loc îl dezlegă. 
Treisprezece adună vreascuri, spălă blidele şi tingirile, apoi, când baba nu era prea atentă, îi reteză 
capul cu un hârleț găsit la îndemână. Îi luă capul şi-l puse pe pernă, trase plapuma până la bărbie, 
aşa încât părea că baba doarme, iar trupul îl ciopârți şi-l aruncă într-o tingire uriaşă încinsă pe foc. 
După ce termină toate astea, alergă la râu şi cât ai clipi fu dincolo. 

Sosi şi ifritul cu toate neamurile, venite cu mic, cu mare, ca la petrecere, deh... Ifritul, văzând că 
nevastă-sa a adormit, se gândi că o fi ajuns-o oboseala de atâta trebăluială, aşa că o lăsă în pace şi-i 
puse deoparte o bucată de carne ca să mănânce şi ea când s-o scula. Către sfârşitul petrecerii, soacra 
ifritului, adică mama scorpiei, se duse s-o scoale pe fiică-sa. Dar când dădu plapuma la o parte, de 
spaimă căzu moartă la piciorul patului. Toţi se repezită să vadă ce se întâmplase... Când îşi dădură 
seama ce au mâncat, i-a lovit damblaua, iar ifritul se avântă spre râu, spumegând: 

— Hei, Treisprezece! 

— Sluga ta, socrule! 

— Cum mi-ai ucis fetele? 

— Cu mâna ta, socrule. 

— Cum mi-ai luat iapa? 

— Cu mâna ta, socrule. 

— Cum mi-ai luat oglinda? 

— Cu mâna ta, socrule. 

— Cum mi-ai ucis nevasta? 

— Cu mâna ta, socrule. 

— Blestemaţi să fiți şi tu, şi socru-tău! 

Ifritul apucă doi bolovani uriaşi cu care începu să se izbească în piept de obidă, până când crăpă 
şi muri. Treisprezece se grăbi să treacă râul şi luă din casă cam tot ce se putea lua şi se întoarse cu 
fraţii lui acasă, unde fură întâmpinați cu mare veselie, căci toți îi credeau de mult duşi de pe lumea 
aceasta... 


Nurorile cele haine 
poveste de pe Tigru si Eufrat 


A fost odată ca niciodată un negustor bogat ce-şi ducea traiul cu bătrâna lui mamă în pace şi-n 
îndestulare. Negustorul era becher, deoarece fugise mereu de însurătoare, de teamă că un al treilea 
suflet îi va tulbura viaţa tihnită pe care-o ducea cu mama sa, pe care o iubea nespus de mult. Dar 
mama lui stărui atâta să se însoare, încât, până la urmă, nemai-având încotro, se înmuie. După 
nuntă, trăiră toţi trei în pace şi bună înțelegere. Când sosi vremea de pelerinaj, Hamad — căci aşa îl 
chema pe negustor — o sfătui pe nevastă-sa să aibă grijă de casă şi de bătrâna lui mamă; apoi, după 
pregătirile trebuincioase, se alătură caravanei care tocmai pleca spre Mecca. Cum plecă Hamad, 
nevastă-sa Îi zise soacrei: 

— Ştii ce m-a sfătuit Hamad? 


— Nu, nu ştiu. 

— Fi, atunci află de la mine. M-a sfătuit să cumpăr ouă şi să te pun să le cloceşti până ies puii. 

— Păi, dacă aşa a zis Hamad, aşa voi face. Femeia merse în piață, de unde cumpără o grămadă 
de ouă pe care i le dădu bătrânei să le clocească precum o cloşcă. După câtva timp, ieşiră şi puii din 
ouă, care se țineau după bătrână peste tot, piuind cât îi ţinea gura. Văzând că i-a mers, femeia o puse 
iarăşi pe soacră-sa la clocit. Când se întoarse Hamad din pelerinaj şi o întrebă de mama lui, îi 
răspunse într-o doară: 

— Păi, cred că este pe-aici pe undeva. Cloceşte nişte ouă de găină. 

Hamad, nevenindu-i să-şi creadă urechilor, o căută pe maică-sa peste tot, până când o găsi 
cocoțată într-un cuibar. 

— Ce faci acolo, Doamne, iartă-mă? 

— Păi, ce să fac, ce-ai zis. Clocesc ouă, aşa cum mi-ai lăsat vorbă prin nevastă-ta. 

Tare mult s-a necăjit Hamad aflând de această răutate a nevestei față de maică-sa. Fără să mai 
stea pe gânduri, divorța şi o alungă pentru totdeauna din bătătura lui. 

După foarte multă vreme, la stăruinţele bătrânei, Hamad se însura a doua oară. Când veni 
vremea să plece în pelerinaj, o sfătui pe nevastă-sa să aibă grijă de casă şi să n-o necăjească pe 
bătrâna-i mamă. Apoi porni spre Mecca. Nici nu se linişti bine colbul iscat de cămilele caravanei, că 
nevastă-sa o chemă pe soacră şi-i zise: 

— Hamad mi-a zis să-ți cumpăr grâu pe care să-l macini cu roata. 

— Păi, dacă aşa a zis, aşa voi face... Când se întoarse Hamad din pelerinaj, o găsi pe maică-sa 
sleită de puteri, învârtind la roata de măcinat grăunţe. 

— Ce faci aici? — a întrebat-o mirat. 

— Macin, aşa cum mi-ai lăsat vorbă prin nevastă-ta. lar s-a mâniat Hamad şi pe loc a divorțat şi 
de a doua nevastă. 

După o perioadă şi mai lungă, la stăruințele mamei sale, se hotărî să se însoare pentru a treia 
oară. Şi iarăşi veni vremea de pelerinaj şi bineînţeles că Hamad plecă din nou spre Mecca, însă nu 
înainte de a o sfătui pe nevastă-sa: 

— Să ai grijă de mama. Este bătrână şi nu mai poate face cine ştie ce treabă. 

— Nicio grijă. Mergi în pace, căci aici totul va fi bine. După plecarea lui Hamad, soacra se 
bucură de toată grija nurorii, încât n-ar fi avut nici cea mai mică pricină să se plângă. 

Într-o bună zi, trecu prin faţa casei un vânzător de parfumuri şi alte nimicuri muiereşti. Nevasta 
lui Hamad îl opri, cumpără, nu cumpără, însă intră în vorbă cu el şi uite-aşa, din vorbă în vorbă, el îi 
spuse că ar dori să-i fie nevastă, iar ea îi răspunse că nu se poate, deoarece este măritată, însă are o 
soră la fel de frumoasă, pe care poate să i-o dea de nevastă. 

— Dar cum nu mai avem părinţi, zise ea, plăteşte-mi o sută de lire drept dotă şi vino să-ţi iei 
nevasta; însă să ştii că este tare ruşinoasă, aşa că va avea fața acoperită cu văl până când s-o mai 
obişnui cu tine... 

Zis şi făcut. Plecă vânzătorul de parfumuri cu „sora” înfăşurată din cap până-n picioare, dar, 
când îi dădu vălul la o parte, să înnebunească, şi mai mult nu. Cine credeți că se ascundea sub văl? 
Cine alta decât biata soacră ajunsă pe nepusă masă pe post de tânără mireasă... Tare mult se înfurie 
omul văzând înşelăciunea şi-i zise: 

— Pentru că am fost înşelat de femeia aceea care mi te-a dat de nevastă, o să te pun să joci prin 
sate până când strâng banii pe care i-am dat pentru tine. 

Juca biata babă de-i sfârâiau călcâiele, în hohotele de râs ale mulțimii de gură-cască. Cânta, 
sărăcuța de ea: 


— Una m-a pus la măcinat, 
Alta m-a pus la clocit 

Şi asta mă-mpinse la nuntit, 
Of, Hamad, mamă, Hamad... 


Când s-a întors Hamad din pelerinaj, nevastă-sa îi spuse că soacra a murit şi că a îngropat-o aşa 
cum se cuvine. Hamad nu prea crezu, aşa că plecă s-o caute prin satele de prin împrejurimi şi, 
bineînţeles, o găsi în primul sat pe bătrână, de la care află toată povestea. Îi plăti vânzătorului cele o 
sută de lire, aşa cum era drept, şi o duse pe mamă-sa în casa unui prieten, apoi se întoarse acasă. 
Seara, luă un hârleţ, se duse în cimitir şi săpă o groapă ca pentru mort. A doua zi dimineaţa, o rugă 
pe nevastă-sa să meargă cu el la cimitir să-i arate mormântul bătrânei. După ce căutară îndelung 
prin cimitir, ajunseră şi în fața gropii săpate de Hamad: 

— Aici să fie oare mormântul? 

— Da, răspunse pentru a nu ştiu câta oară nevastă-sa, care tot încercase să-i arate fel de fel de 
morminte ca fiind ale soacră-sii, însă Hamad nu o crezuse. 

Când se apropie de buza gropii, Hamad îi făcu vânt în groapă şi, fără să zăbovească o clipă, 
aruncă pământ peste ea până când o îngropa de tot, aşa vie cum era. 

Apoi se duse la prietenul lui, o luă pe maică-sa acasă şi îşi duseră traiul în pace şi bună 
înțelegere... 


Rândul la păşunat 
poveste de pe Tigru si Eufrat 


Se povesteşte că un bărbat, pe numele său Husayn cel Chel, locuia împreună cu unchii săi de 
când tatăl şi mama îi muriseră. Bărbatul nu avea pe lumea aceasta decât o colibă prăpădită, în care 
dormea, şi un tăuraş, pe când verii săi erau înstăriți, cu cirezi de vite. Husayn îşi lăsa tăuraşul să 
pască alături de vitele verilor săi. 

Într-o zi, pe când îşi privea tăuraşul, îşi dădu seama că acesta prinsese a slăbi, aşa că merse şi îi 
întrebă pe verii săi care ar putea fi pricina. Aceştia îi răspunseră: 

— Dacă vrei să ai grijă de tăuraşul tău, trebuie să ne strângi toate vitele şi să le duci la păşunat. 
Rândul tău va fi doar o zi pe săptămână. 

Husayn cel Chel le răspunse: 

— Eu nu am decât o vită, pe când voi aveţi nespus de multe. Doar pentru o singură vită trebuie 
să duc toate vitele la păşunat o zi pe săptămână? 

— Da! Şi dacă nu te învoieşti, n-ai decât să te-ngrijeşti singur de dobitocul tău! 

Mâhnit de vorbele verilor săi, hotărî să-şi scoată taurul din cireada. Aşa că a doua zi, cu noaptea- 
n cap, îşi luă tăuraşul, îşi strânse cele câteva lucruşoare şi părăsi satul, hotărât să ajungă la oraş. 
Odată ajuns la oraş, vându tăuraşul la iarmaroc pe un preţ de nimic. Cum puse mâna pe bănuţi, se 
grăbi şi ieşi din oraş. Nu se opri decât sub un copac cu umbră deasă. Se întinse puţin ca să se 
odihnească, când auzi cotcodăcelile unei găini. Iute deschise ochii şi văzu o femeie cu o găină în 
braţe, pregătindu-se să o gâtuie. După ce îi tăie gâtul, o luă şi dispăru în casă. Husayn îşi zise în 
sinea lui: „Găina aceea va fi cina mea în noaptea aceasta, voi fi oaspetele stăpânei găinii...”. Şi 
închise ochii a visare, însă fu iute adus cu picioarele pe pământ de un croncănit care revenea din 
vârful copacului. Se uită cu luare-aminte şi văzu un corb ce tocmai îşi făcea cuib. Se cațără în copac 
şi prinse corbul. ÎI băgă sub abaye?, se apropie de casa cu pricina şi se aşeză la o oarecare 
depărtare de ea. După câteva clipe, se apropie de el un bărbat călare pe un cal. După ce îi dădu 
bineţe, îl pofti în casă, rugându-l să-i facă cinstea de a-i fi oaspete în acea noapte. 

Husayn fu încântat de propunere şi intră cu bărbatul în casă. Odată intrați, bărbatul îşi strigă 
nevasta ca să aducă cina. 

Femeia aduse o tavă mare pe care le-o puse dinainte cu două lipii, câteva curmale, ceva fire de 
verdeață şi o oală burduhănoasă plină ochi cu lapte acru. Husayn nu se atinse de nimic, aşteptând 
altceva. Bărbatul îi zise femeii: 

— Nu avem şi altceva de mâncare? 

Nevasta mormăii morocănoasă: 

— Nu. De unde să avem? 

Bărbatul se întoarse către Husayn şi-l îmbie să mănânce. Husayn, după ce înghiți primul 
dumicat, apăsă cu putere pe corbul pe care-l ţinea în sân. Acesta cârâi scurt. Stăpânul casei tresări 
şi-l întrebă: 

— Ce-a fost asta? 

— Nimic, răspunse Husayn nepăsător. La al doilea dumicat, din nou apăsă pe corb, care cârâi 
supărat. 

— Ce se întâmplă? întrebă gazda. 

— A, nimic! pretinse Husayn. Nu-i da atenţie, căci nu are pic de ruşine. 

Bărbatul se uită să vadă ce ascunde Husayn sub abaye: 

— A, este doar un corb. Cum adică nu are pic de ruşine...? 

Husayn, vrând să-i stârnească şi mai mult curiozitatea, îi spuse: 

— Ți-am zis că n-are pic de ruşine. Lasă-l în plata Domnului! Ştie atât de multe... 

— Dar ce spune şi de ce ţipă aşa? Husayn nu-i răspunse, însă zgândări corbul să cârâie şi mai 
abitir. Gazda, plină de curiozitate, îl rugă să-i tălmăcească în limba omenească cârâielile corbului. 

Cu oarecare şovăială, Husayn cel Chel îi zise: 

— Pretinde că sub capacul acela uriaş este o găină dolofană, bine gătită. 

Bărbatul sări iute în picioare şi se duse drept la oala cea mare, îi ridică capacul şi găsi într-adevăr 
o găină ce se lăfăia într-un sos din care se înălțau încă aburi. Când văzu aşa minune, o chemă pe 
nevastă-sa şi prinse a o dojeni fiindcă a ascuns găina de el şi nu a oferit-o oaspetelui. Corbul cârâi 
din nou. 

— Ce mai este? întrebă bărbatul curios. 

— Te las să mănânci găina în tihnă şi apoi îţi zic. 

— Nu, nu! Zi-mi acum, că nu mă ating de găină până ce nu-mi zici. Jur! 

Husayn îi zise atunci cu oarecare ruşine: 

— Corbul pretinde că nevastă-ta are un ibovnic pentru care a gătit găina. 

Bărbatul îi răspunse, după ce îi puse găina dinainte: 

— Mănâncă acum şi apoi o să am o vorbă cu nevastă-mea şi cu tine... 

— Înainte să iau o îmbucătură, spune-mi ce vorbă o să ai! 

— O s-o trimit înapoi la ai ei... iar tu nu vei ieşi de aici până nu-mi vinzi corbul... 

— Însă bagă de seamă, că-i scump. Ştie tot ce este pe lume, aşa că nu pot să-l dau aşa, pe o 
nimica toată. Mă ajută în tot ce fac... 

— ÎI cumpăr oricât ai cere pe el. 

— Nu! Este prea scump pentru tine. Nu cred că ai putinţa de a-l cumpăra. 

— Îţi plătesc cât ceri. 

— Cât ai putea să-mi dai? Corbul acesta valorează mult... 

— Îţi dau o sută de dinari. 

— Este o sumă de nimic. 

— Îţi dau de două ori mai mult! 

— Nu mă-nvoiesc. 

— Ultima vorbă pe care ţi-o mai spun! îți dau cinci sute de dinari! 

— Dacă-mi dai şi calul... 

— Bine! Îţi dau şi calul! 

Omul se ridică şi se duse într-un ungher al bordeiului său, de unde scoase la iveală o legăturică 
pe care i-o întinse lui Husayn, zicându-i: 


— [a şi numără-ți paralele! 

Husayn desfăcu legăturica în care găsi nici mai mult, nici mai puţin de cinci sute de dinari. După 
ce mâncară împreună găina, Husayn îşi luă rămas-bun de la gazdă, dându-i corbul şi luându-i calul. 
Apoi se duse la iarmaroc, de unde cumpără cirezi de vaci şi turme de oi cu care se întoarse în sat. 
Când intră în sat călare pe calul său falnic, lumea se adună uimită în jurul său. Veniră într-un suflet 
ŞI verii săi, care prinseră a-l descoase despre îmbogățirea lui aşa, peste noapte. Husayn le răspunse 
cu smerenie: 

— Ei, lăsaţi! N-am nimic de spus... 

Cu cât Husayn tăcea, cu atât curiozitatea lor creştea. Şi începură să-l roage în fel şi chip să le 
spună şi lor cum a făcut de a strâns atâta amar de avere într-un timp aşa de scurt. Când fu 
încredinţat că sunt gata să înghită orice, prinse a li se destăinui: 

— Este o poveste de n-o să vă vină să credeți. Am plecat de aici, de la voi, cu tăuraşul meu, cu 
sufletul plin de amărăciune. Şi cum mergeam eu aşa pe drum, iată că un om de vază se apropie de 
mine. M-a întrebat care-i baiul... I-am povestit aşadar tot ce mi-aţi făcut. Atunci acel bătrân înţelept 
mi-a zis cu blândeţe: „Nu-ţi face griji! Du-te la râul acela şi alege dintre lespezile de pe mal una 
albă, leag-o de gâtul tăuraşului şi mână-l apoi către mijlocul râului... Atunci ţi se vor deschide 
porţile belşugului...”. Am făcut întocmai cum mi-a zis. Când mi-am întors privirea către locul 
unde-l lăsasem pe înţelept, acesta se făcuse nevăzut. Cineva îmi strigă din râu: „la acest belşug! 
Este al tău. Robul Apei îți mulţumeşte astfel pentru că i-ai dăruit tăuraşul tău. Regele nostru, Robul 
Apei, dă înmiit înapoi darul ce i-a fost oferit...”. Când m-am întors, am văzut toate turmele pe care 
le vedeţi şi voi acum cu ochii voştri, precum şi acest cal pe care-l călăresc acum. 

Vor primi înmiit pentru fiecare vită! Verilor săi nu le venea să creadă că vor fi şi mai bogaţi decât 
el. Aşadar îşi luară turmele şi le mânară către malul apei, unde se apucară să le atârne lespezi de gât, 
apoi le împinseră în şuvoaiele repezi până ce se făcură nevăzute, fără urmă. Apoi se puseră pe 
aşteptat ca să audă glasul din râu, vestindu-le marele belşug. Însă zadarnică le fu aşteptarea... 


Poveţele bătrânului 
poveste de pe Tigru si Eufrat 


Cândva, demult, era un bărbat, pe numele său Muhammad. Împreună cu nevasta şi mama sa, 
trăia într-o căsuţă tare amărâtă. Nu prea aveau de nici-unele şi abia îşi duceau zilele de azi pe mâine. 
Dintre toate bunurile pe care le lăsase Atotputernicul pe acest pământ, nu aveau decât o cămilă 
râioasă pe care sătenii nu o lăsau să meargă la păşunat alături de ale lor, de teamă să nu se umple şi 
ele de râie. Aşadar, Muhammad se văzu silit s-o taie şi să plece apoi să-şi caute de lucru ca să-şi 
poată duce traiul, el şi ai săi. Muhammad îşi luă rămas-bun de la nevastă-sa, care rămăsese grea, şi 
prinse să meargă încolo şi încoace prin tot ținutul. După mai bine de trei săptămâni, ajunse într-un 
sat mare, înstărit şi se duse la casa înţeleptului satului, care îi oferi găzduire. Rămase în casa 
acestuia trei zile, iar în a treia zi, aşa cum este obiceiul la arabi, fu întrebat de ce a venit acolo. 
Răspunse: 

— Caut ceva de lucru ca să-mi pot duce traiul. Bătrânul îi propuse să se tocmească la el ca păstor 
de cămile, oi şi capre. Zis şi făcut. Din acea zi, vreme de douăzeci de ani, Muhammad avu grijă de 
turme, strângând la rândul său multe vite din simbrie. Deodată îşi aminti de familie, de faptul că nu 
mai ştia nimic de ai lui de atâţia ani. Se tot gândea la ei şi la ce li s-ar fi putut întâmpla în tot acest 
amar de vreme de când îi părăsise. Aşa că se duse la bătrân şi îl rugă să-l lase să plece la ai lui. 
Bătrânul se învoi fără a sta pe gânduri şi îi scoase din turme cămilele, oile şi caprele la care avea 
dreptul. Bucuros nevoie mare, Muhammad le strânse pe toate şi plecă spre satul lui. Însă, cum se 
îndepărta puţin de casa bătrânului, vitele se răzlețeau şi se întorceau acasă. Văzând o asemenea 
tărăşenie, Muhammad se întoarse la bătrân, cerându-i ajutorul. Bătrânul, văzând că nu-i chip ca 


vitele să se dea duse din ograda sa, îi zise lui Muhammad: 

— Vinde-mi-le mie pe trei poveţe pe care ţi le voi da în schimb. 

— Bine, ţi le vând, că nu am încotro. Care sunt poveţele? 

— Prima povaţă este: „să nu dormi în culcuşul tău”, a doua: „să nu înnoptezi jos, înnoptează 
sus”, a treia: „să înnoptezi muncit de gânduri, însă să nu înnoptezi cu păreri de rău”. 

Cum auzi cele trei poveţe, Muhammad luă o singură cămilă pe care o încarcă cu avutul lui şi se 
aşternu la drum. Pe când mergea el aşa spre casă, iată că ajunse din urmă un om de treabă ce mergea 
pe jos în aceeaşi parte. Intrară în vorbă şi, din una în alta, se împrieteniră. Străinul îl rugă să îl ia şi 
pe el pe cămilă, căci drumul este lung şi obositor. Aşadar îşi continuară drumul amândoi pe cămilă 
până pe înserat, când se opriră pentru înnoptat. Se culcară unul lângă altul, însă cum Muhammad îşi 
aminti povaţa bătrânului — „nu dormi în culcuşul tău”, se sculă uşurel, îşi aranja blana cu care se 
învelea punând sub ea straie de-ale lui şi făcând în aşa fel încât să pară că el este acolo. Se strecură 
apoi până la un dâmb din apropiere, în spatele căruia se ascunse şi se puse pe aşteptare. Nu trecu 
mult şi tovarăşul său de drum se sculă cu băgare de seamă, luă o piatră pe care şi-o pregătise din 
vreme şi prinse a lovi cu sete acolo unde ar fi trebuit să fie capul lui Muhammad. 

Când se opri, crezând că l-a ucis pe Muhammad, acesta sări de după dâmb şi îi dădu una cu 
ciomagul lui de cioban de îl lăsă fără suflare, scăpând astfel teafăr şi nevătămat. 

După această întâmplare, Muhammad îşi continuă drumul. Nu peste puţin timp dădu, pe fundul 
văii prin care mergea, peste o caravană de cămile încărcate cu mărfuri scumpe, aur, argint, bănet, 
giuvaieruri de-ți luau ochii, precum mărgăritare preţioase, podoabe nespus de frumoase pentru 
femei. Stăpânii caravanei, văzându-l singur prin acele pustietăți, îl poftiră să cineze alături de ei. 
Aşadar, după ce cină cu ei şi se veseliră, se pregătiră de culcare. Atunci Muhammad zări un 
gerbua”* adunându-şi puii şi cărându-i unul câte unul din fundul văii undeva mai sus, după cum mai 
văzu că se înnorase şi chiar câțiva stropi de ploaie îl atinseră. Stăpânii caravanei îl poftiră să 
înnopteze alături de ei pe fundul văii, însă Muhammad, amintindu-şi povaţa bătrânului, „să nu 
înnoptezi jos, înnoptează sus”, îi refuză, spunându-le că va dormi sus, pe munte, căci are cu el haine 
groase care îi vor ţine de cald. În zori, când se trezi şi se uită în vale, nu mai află ţipenie de om. 
Peste noapte o ploaie năprasnică potopise valea şi îi luase pe toţi. Muhammad aşteptă până ce locul 
se zvântă, cobori şi găsi la locul de popas o traistă mare plină ochi cu aur, argint, bănet şi 
giuvaieruri. Luă traista şi se aşternu iarăşi la drum, trecând prin sat după sat şi întrebând de ai lui. În 
sfârşit, într-un sat îi spuseră că acolo este casa lui Muhammad, însă acesta ar fi murit cu mulți ani în 
urmă. Se duse aşadar la casa alor săi, unde fu primit ca orice străin în ospeție. Descărcăm mărfurile 
şi nestematele de pe cămilă şi îl poftiră la cină. Pe când mânca le luă seama. Le recunoscu pe soție 
şi pe mamă. Copilul pe care soţia sa îl adusese pe lume după plecarea lui era acum un tânăr chipeş, 
însă nu venise încă acasă. După ce cină, Muhammad se duse la culcare, căci era tare obosit după 
atâta mers, însă fu trezit în plină noapte de venirea unui tânăr care se culcă între mama şi nevasta 
lui. Muhammad se sculă şi, furios, se duse să-l ucidă pe acel tânăr. De trei ori se duse lângă el şi de 
trei ori se întoarse la locul său. Cum îşi aminti de povaţa bătrânului, „să înnoptezi muncit de 
gânduri, însă să nu înnoptezi cu păreri de rău”, rămase treaz toată noaptea, plin de gânduri şi de 
nelinişti. 

A doua zi, dis-de-dimineaţă, se ridică din aşternut şi, pe când mama sa îi pregătea micul dejun, 
prinse a o întreba de necazurile ei. Femeia, neştiind cine este, îi spuse jeluindu-se că a avut un fiu pe 
nume Muhammad care, fiind sărac lipit pământului, şi-a luat lumea în cap acum douăzeci de ani, 
ducându-se să caute de lucru pentru a putea trăi. Muhammad o întrebă atunci: 

— L-ai putea recunoaşte pe fiul tău? 

— O, zise bătrâna, nimic mai uşor, căci are pe umăr o aluniță din naştere. 

Se uitară şi, într-adevăr, aluniţa era acolo unde spusese bătrâna. Plângând de bucurie, îşi 
îmbrățişa fiul, apoi o chemă pe nora sa şi pe nepotul ei şi le dădu vestea cea mare. Nu mică îi fu 
bucuria lui Muhammad când află că tânărul pe care voise să-l omoare era chiar fiul lui. 

Le povesti apoi cum poveţele bătrânului înţelept i-au fost de mare folos. Cum a scăpat teafăr 
ascultând de prima povaţă, cum a scăpat iarăşi cu viaţă, ba s-a mai şi îmbogățit ascultând de a doua 
povaţă şi, în sfârşit, cum nu şi-a omorât fiul ascultând de a treia povaţă. 

După aceea, Muhammad a vândut aurul, argintul şi giuvaierurile şi l-a însurat pe fiul său cu cea 
mai frumoasă fată din vremea aceea şi au trăit cu toții fericiți şi în îndestulare. 


„Of şi iară Or” 
poveste de pe Tigru si Eufrat 


A fost odată ca niciodată un negustor care avea o nevastă şi trei fete. Într-o bună zi, acesta se 
hotărî să plece în India după mărfuri, aşa că le chemă la el pe soţie şi pe cele trei fiice şi le întrebă 
pe fiecare ce ar dori să le aducă din India. Fata cea mare îi răspunse că, în primul rând, doreşte să se 
reîntoarcă sănătos, apoi, dacă ar fi posibil, ar dori un văl ţesut din fir de aur; fiica mijlocie a cerut un 
sari”“, iar mezina, brățări şi coliere din mărgean. Apoi se întoarse către mama lor şi o întrebă ce-şi 
doreşte, la care ea îi răspunse că îl lasă pe el să aleagă pentru ea ceea ce va crede de cuviință. 

Plecă negustorul în lunga sa călătorie către India, unde îşi tocmi marfa pentru care bătuse atâta 
amar de drum, apoi, înainte de a lua calea întoarcerii, cumpără cadourile pentru fiica cea mare, 
pentru cea mijlocie şi soţie, însă uită cu totul şi cu totul de mezină. Pe corabie, în drum spre casă, îşi 
aminti brusc de ceea ce-l rugase mezina şi-l cuprinse o tristeţe fără margini că nu va putea să-i facă 
nicio bucurie, în timp ce pentru toate celelalte luase daruri aşa de scumpe şi de frumoase. Tot 
mustrându-se pe sine, oftă, la un moment dat, din rărunchi: „Of şi iară of”, ceea ce-i făcu pe 
tovarăşii săi de drum să se adune mirați în jurul lui şi să-l întrebe de pricina deznădejdii sale. Nici 
nu apucă bine să le povestească de cererea mezinei sale şi de faptul că a uitat complet de ea, când 
corabia fu zgâlțâită de trosni din toate încheieturile, iar marea începu să clocotească în jur. Toţi 
fugiră de se adăpostiră care încotro, numai negustorul nostru rămase buimac pe punte. Deodată, din 
clocotul mării se întrupa un dev”! de o mărime înspăimântătoare, care prinse a răcni cât îl ţineau 
bojocii: 

— Cum de îndrăzneşti, nemernicule, să mă scoli din somnul meu cel dulce, hai? 

Îngrozit, negustorul făcu câţiva paşi înapoi, tremurând ca varga: 

— Eu nici măcar nu te cunosc, cum oare puteam să te deranjez? Singurul lucru pe care l-am 
făcut a fost că mi-am amintit de faptul că nu am cumpărat nimic pentru mezina mea şi am oftat de 
necaz... 

— Aha, mugi dev-ul furios, nu ştiai că pe mine mă cheamă Of şi că locuiesc pe fundul mării?... 
Când mi-ai rostit numele, am sărit din somn cât colo, aşa că acum una din două: ori mi-o dai pe 
fiică-ta cea mică de nevastă, ori răstorn corabia cu fundul în sus, de nu scapă niciun suflet viu de pe 
ea... Hai, zi degrabă! 

Negustorul prinse a se frământa, parcă nevenindu-i la îndemână să aibă un asemenea ginere, însă 
nici să moară înecat ca un câine nu-i prea surâdea. Ceilalţi de pe corabie, cuprinşi de frică, începură 
a-l ruga să primească propunerea făcută de dev, nu de alta, însă, dacă vor ajunge acasă, în oraşul lor, 
de unde să ştie prostănacul de dev unde este casa negustorului? Convins de aceste vorbe, îi răspunse 
căpcăunului că îi dă fata de nevastă, dar să nu se atingă de corabie. Dev-ul, cum auzi răspunsul, 
dispăru cât ai clipi în apele mării, de unde se iți peste o altă clipită şi-i întinse negustorului un pumn 
de brățări şi coliere din cel mai minunat mărgean, spunându-i că acesta este darul pentru fiica cea 
mică. 

La sosirea în oraşul lui, fu întâmpinat de rude şi prieteni, care îl felicitară pentru reuşita avută în 
negustorie, pentru că, oricum, ştirile despre câştigul dobândit ajunseseră cu mult înaintea lui. Apoi 

dădu o petrecere, la care împărți tuturor darurile aduse. Toţi în jurul lui se bucurau, se distrau, însă 
el era din ce în ce mai abătut, şi gânduri negre îi treceau prin cap ori de câte ori îşi amintea de 
făgăduiala făcută dev-ului. În zadar încercau ai lui să-l descoasă despre pricina tristeții sale, că 
nimeni nu reuşea să afle nimic din ce era în inima bietului om. Azi aşa, mâine aşa, şi, încetul cu 
încetul, se părea că nimic nu va tulbura totuşi tihna din casa negustorului... 

Dar iată că, într-o bună zi, pe când stăteau cu toții la umbră în curtea casei, numai ce auziră un 
bubuit năprasnic şi totul în jur prinse a se clătina, de parcă erau în largul mării. Când îşi mai 
reveniră puțin din prima spaimă, îl văzută pe dev spumegând şi fumegând, umplând întreaga zare şi 
cerându-le cu vocea-i de tunet să-i dea neîntârziat fata făgăduită. Cu frica în oase, ai casei nici nu 
crâcniră, zicându-şi că acesta o să creadă că a murit de mică sau că, de fapt, nici nu a fost, şi cu asta 
basta. Dev-ul o luă şi se urcă cu ea pe acoperişul casei, unde se preschimbă într-o uriaşă pasăre albă, 
apoi o prinse pe fată cu ciocul, o aşeză pe spate între aripi şi de îndată îşi luă zborul spre tările 
cerului. 

— Ce vezi? o întrebă pe fată. 

— Văd lumea cât o tavă. Zbură şi mai sus şi iar o întrebă: 

— Ce vezi? 

— Păi, acum nu mai văd nimic. 

Atunci făcu vreo două-trei rotocoale prin văzduh şi cobori ca o ghiulea drept în curtea unui palat, 
ce se înălța semeţ şi strălucitor în mijlocul a zeci de grădini şi livezi cu pomi, în care păsări 
nemaivăzute înălțau triluri nemaiauzite. În rest, nici ţipenie de om pe undeva. Dev-ul o duse în 
palat, unde bunătăţi nenumărate o aşteptau la tot pasul. Palatul era al sultanului djinnilor, iar acest 
dev nu era decât servitorul lui. Când se întorcea sultanul acasă, dev-ul îi oferea fetei o ceaşcă de 
cafea, iar ea cădea de îndată într-un somn ca de plumb, pentru că dev-ul amesteca în cafea şi un fel 
de somnoroasă, iar fata nu ştia că sultanul era soțul ei căci, de fiecare dată când intra la ea, era dusă 
de pe astă lume. 

Într-o zi, dev-ul o întrebă dacă n-ar vrea să-şi revadă părinţii şi surorile. Bineînţeles că acest 
lucru îi fusese sugerat dev-ului de către sultanul djinnilor. Fata se învoi fără să stea pe gânduri, cu 
lacrimi de bucurie în ochi, şi îşi pregăti cât ai clipi bagajul de drum. 

Ca de obicei, dev-ul se preschimbă într-o uriaşă pasăre albă, iar fata se sui călare pe spatele ei. 
După călătoria ameţitoare prin ceruri, pasărea cobori pe acoperişul casei părinteşti, iar fata, 
îmbrăcată cu cele mai frumoase straie ale ei şi împodobită cu nestemate şi giuvaieruri, cobori de pe 
acoperiş în casă. Mama ei, care simţi mişcare în pod, întrebă neliniştită cine este acolo, la care fata 
răspunse: 

— Eu sunt, Ayşu”” a voastră. Cei din casă nu au crezut şi şi-au închipuit că vreuna dintre fetele 
vecinilor se ţine de şotii, aşa că au răspuns supăraţi: 

— Pleacă şi nu mai face astfel de glume, şi aşa ne este inima frântă după Ayşu a noastră cea 
scumpă şi dragă. 

Dar iată că, după câteva clipe, fata lor cea mică cobori scările şi se înfăţişă înaintea lor în 
straiele-i strălucitoare. Mare le-a fost bucuria când au văzut-o pe Ayşu, cea socotită de toți pierdută 
pentru vecie, şi prinseră care mai de care s-o întrebe despre soţul ei, cum o duce cu el, ce face toată 
ziua şi multe, multe altele. Ce putea oare să le spună decât că, până acum, nu a aflat cine este soțul 
ei, ci toată ziua îl vede numai pe dev-ul care-i îndeplineşte orice dorință cât ai bate din palme, însă 
înspre seară îi oferă o ceaşcă de cafea, după care cade într-un somn greu, din care se trezeşte abia a 
doua zi dimineață. Şi, după cât se pare, foarte curând va fi mamă. 

Roşi de curiozitate să afle cum stau lucrurile, cei ai casei au sfătuit-o ca, la întoarcerea la palat, 
când i se va oferi cafeaua cu pricina, să se prefacă doar că o bea şi s-o arunce, de fapt, într-un 
ungher, în aşa fel încât să rămână trează, ca să poată afla ce şi cum. După ce a petrecut cam o 
săptămână cu ai ei, iată că, într-o dimineaţă, s-a trezit cu Of pe acoperiş şi, ca de obicei, acesta a 
zburat cu ea la palatul sultanului. Înspre seară, dev-ul se înfăţişă cu obișnuita ceaşcă de cafea, însă 


242 diminutiv de la Ayşa, nume feminin arab 


fata profită de faptul că acesta nu era atent şi aruncă repede cafeaua într-un ungher, după care se 
prefăcu că pică de somn. Dev-ul, adică Of, văzând-o aproape adormită, părăsi încăperea aşa cum 
făcea de fiecare dată, închizând uşile în urma lui. După ce auzi paşii lui Of depărtându-se, fata sări 
iute din pat şi se duse la fereastră, de unde veneau zvon de glasuri şi muzică. Când se uită, ce-i fu 
dat să vadă ochilor? Printre grădinile parfumate, se apropia de palat un alai de muzicanți şi 
dansatori, în fruntea cărora se afla, călare pe un splendid armăsar, un bărbat fără asemănare de 
frumos şi de puternic... La început s-a mirat, apoi, ghicind că acela trebuie să fie soțul ei, un val de 
fericire cum nu mai cunoscuse o cuprinse din creştet până-n tălpi. Văzând că alaiul a ajuns la uşa 
palatului, se vârî iute în pat, prefăcându-se că doarme. 

Când a intrat în iatacul ei, sultanul şi-a dat seama că, de fapt, era trează şi l-a strigat furios pe Of: 

— Nu ţi-am spus să-i dai cafea? 

— Stăpâne, se dezvinovăţi bietul Of, i-am adus cafeaua ca de obicei, însă nu ştiu ce-o fi făcut cu 
ea... 

Fata, văzându-l pe Of la strâmtoare, îi luă apărarea, mărturisind că dinadins n-a băut cafeaua ca 
să-l poată cunoaşte pe cel care îi este soţ şi tată al copilului ce se va naşte în curând. Sultanul se 
întoarse către dev, poruncindu-i aspru: 

— Ucide-o şi aruncă-i leşul în pustiu, fiindcă mi-a descoperit taina. 

A luat-o Of şi a plecat cu ea în pădure ca s-o omoare, însă i s-a făcut milă, aşa că i-a zis: 

— Uite, am ajuns aproape de oraşul unde locuiesc surorile sultanului, du-te la ele, că poate ți-or 
oferi adăpost. 

Acest oraş era numai şi numai al surorilor sultanului. După ce intră în oraş, Ayşu ajunse într-o 
piață mare, unde meseriaşi harnici trudeau de zor fără să-şi ridice ochii de pe lucrul lor. Se apropie 
mai întâi de un atelier unde zeci de croitori zoreau la cusutul a felurite straie, care mai de care mai 
strălucitoare. Împinsă de curiozitate, întrebă: 

— Pentru cine faceţi aceste straie? 

— Cum, nu ştii? Pentru Muhammad, fiul sultanului, ce-n curând se va naşte. 

Apoi se apropie de giuvaiergii şi-i întrebă pentru cine fac atâtea podoabe scumpe şi primi acelaşi 
răspuns. De la tâmplarii care lucrau de zor la leagăne de lemn a primit acelaşi răspuns: 

— Pentru Muhammad, fiul sultanului, ce-n curând se va naşte. 

Apoi, copleşită de amărăciune, merse încolo şi-ncoace fără o ţintă precisă, până când, obosită, se 
aşeză pe pragul unei case să se odihnească un pic. Fata din casă, când o văzu aşa de amărâtă, o 
chemă înăuntru, îi dădu apă şi ceva de-ale gurii, însă nu apucară să schimbe două vorbe, că apăru 
stăpâna casei, care o întrebă pe Ayşu cum de a ajuns acolo, unde picior de om n-a călcat vreodată. 
Ayşu prinse a povesti ce şi cum, dându-şi seama că aceasta trebuie să fie una dintre surorile 
sultanului. Sora sultanului, când auzi povestea lui Ayşu, se repezi la ea, o pălmui zdravăn, apoi o 
azvârli pe uşă afară, cu grele vorbe de ocară. 

Când şi-a mai revenit un pic, s-a apropiat de a doua casă, unde totul s-a repetat întocmai ca la 
prima, şi tot aşa până la a şasea soră a sultanului. Moartă de oboseală, de spaimă şi de foame, Ayşu 
a ajuns şi la uşa celei de-a şaptea surori, care a întâmpinat-o de îndată cu vorbe de bun-venit, 
oferindu-i tot ce se poate oferi unui oaspete de onoare. Mai mult decât atât, la auzul poveștii, l-a 
învinuit aspru pe fratele său pentru proasta-i purtare, ca, de altfel, şi pe celelalte şase surori ale sale. 

Şi iată că nu trecu mult timp şi lui Ayşu îi veni sorocul să nască. Şi născu un băiat frumos ca 
luna-n nopţile de Ramadan”*, pe care îl numi Muhammad. 

În acest timp, sultanul începu să regrete fapta lui ruşinoasă şi, ca atare, îl strigă pe credinciosul 
Of: 

— Vreau să mi-o aduci pe Ayşu chiar şi de la capătul pământului. 

— Stăpâne, zise dev-ul, dar nu mi-ai poruncit s-o ucid şi s-o arunc în pustiu? 

— Nu vreau să aud de nimic, mie mi-o aduci pe Ayşu a mea, este limpede? 

Văzându-l însă pe Of atât de încurcat, îi zise: 

— Bine, hai să mergem împreună s-o căutăm. Plecară şi o căutară încolo şi-ncoace, până ce, într- 
un târziu, ajunseră şi în oraşul surorilor lui. O întrebă pe prima soră dacă nu cumva a auzit sau a 
văzut o fată care căuta adăpost. Aceasta răspunse că habar n-are despre ce este vorba. ŞI tot aşa au 
răspuns, rând pe rând, şi celelalte, până când au ajuns la cea de-a şaptea soră. Aceasta, după ce l-a 
ascultat, l-a întrebat de ce a alungat-o, mai ales că aştepta şi un prunc. Cum poate să se 
dezvinovăţească de purtarea lui ruşinoasă prin faptul că ea, soția lui, i-ar fi descoperit taina? Oare 
pot exista taine între bărbat şi soția lui? Atunci de ce mai sunt soţi? Sultanul se căina din ce în ce 
mai tare, însă sora lui, ca să-l pedepsească, nu-i spunea adevărul. Într-un târziu, se hotărî să se 
întoarcă la palatul lui pustiu. Dar abia făcuse doi paşi, când, din casă, auzi un scâncet de copil. Cu 
inima tresăltând de bucurie, se repezi înapoi în casă, unde o găsi pe Ayşu cu micuțul Muhammad. 
Căzu, fără zăbavă, în genunchi în faţa nevestei şi-i ceru iertare. Ayşu, care nu încetase nicio clipă 
să-l iubească, 1 se aruncă la piept, plângând de bucurie. Toţi trei se reîntoarseră în palatul care-şi 
căpătă din nou strălucirea şi trăiră fericiţi mult şi bine, vizitaţi de cea de-a şaptea soră, pe care o 
iubeau foarte tare. 

Aceasta este povestea şi, de-ar fi casa mai aproape, v-aş da şi un ciur de stafide şi o oală cu lapte. 


Zurgălăii cadiului”* 
poveste de pe Tigru si Eufrat 


A fost odată ca niciodată un bărbat tare cumsecade, care se însura cu o femeie de o rară 
frumuseţe. Unii dintre cunoscuţi îl invidiau pentru norocul ce-a dat peste el de-a avea aşa giuvaier 
de nevastă, pe când alții se bucurau sincer pentru el şi-i doreau din toată inima să aibă parte de 
bunăstare şi de moştenitori de nădejde. Cu toate că omul nostru îşi iubea soția mai mult decât orice 
pe lumea asta, pentru frumuseţea ei nemaivăzută, pentru supuşenia şi blândeţea cu totul deosebite, 
el nu-şi găsea liniştea nici măcar o clipă, fiind ros de o gelozie ce nu avea niciun temei. Era gelos 
până şi pe vântul care, uneori, înfoia rochia frumoasei sale. Începuse să sufere cumplit. Tot timpul 
se gândea doar la faptul că, dacă nu veghează fără încetare asupra ei, s-ar putea ca vreunul dintre 
admiratorii ei — şi, între noi fie vorba, nu erau tocmai puţini — să ajungă la ea şi, cu vorbe 
meşteşugite, s-o convingă să plece în lume cu el. 

Neliniştea soţului devenise aşa de mare, încât avea clipe când se gândea că ar fi fost mult mai 
bine dacă nu sar fi însurat cu o femeie atât de frumoasă... 

Cu toate acestea, după cum am spus, neliniştea lui nu avea niciun temei, fiindcă nevastă-sa nu-i 
ieşea niciodată din vorbă, îi îndeplinea bucuroasă orice dorință şi nu părea că ar fi ceva care ar 
nemulțumi-o la traiul ei alături de el, ci, dimpotrivă, părea chiar foarte fericită, cu toate că nu avea 
voie să facă niciun pas fără să fie însoțită. 

Într-o bună zi, când omul nostru se întoarse acasă, o găsi pe nevastă-sa acoperită cu voaluri din 
cap până-n picioare, şi chiar faţa şi-o acoperise cu o feregea”*, de nu i se vedeau decât ochii. 
Văzând-o, rămase împietrit, gândindu-se că i s-a întâmplat ceva rău, apoi, revenindu-şi din uimire, o 
întrebă ce s-a întâmplat: 

— În nabkul-ul'* din faţa casei se adună în fiecare zi zeci de păsărele, care privesc pe geam la 
mine, aşa că, de ruşine, m-am acoperit cu voaluri. 

Cât de fericit fu soţul când auzi un asemenea răspuns! Toate îndoielile şi neliniştile care-i 
întunecaseră viața până atunci dispărură brusc. Se simți fericit, asemenea omului scăpat de cine ştie 
ce povară îngrozitoare. 


244 judecător musulman 
245 voalul cu care femeile musulmane îşi acoperă faţa când ies în lume 


246 arbore foarte răspândit în Irak, cu frunze mici şi fructe astringente 


— Slavă Atotputernicului, zise, că mi-a dat o soţie atât de frumoasă, de vrednică şi, mai ales, atât 
de credincioasă... 

Pe deplin liniştit în ceea ce priveşte cinstea şi virtutea soţiei sale, prietenul nostru se hotări să-şi 
îndeplinească o mai veche dorință, şi anume să plece în pelerinaj la locurile sfinte, ca orice bun 
musulman. Şi cum tocmai venise vremea pelerinajului, prinse a se pregăti de zor, iar când caravana 
pelerinilor se îndrepta spre Mecca, era în frunte, călare pe cămila sa, tocmită în acest scop. După ce 
au mers cale de o zi, se opriră undeva la porțile deşertului ca să se odihnească un pic înainte de a 
înfrunta marele necunoscut. Dar cum stăteau ei aşa în jurul focului, sporovăind ba de una, ba de 
alta, numai ce apare pe un cal înspumat un crainic de-al sultanului, care-i anunţă, din porunca 
acestuia: 

— În apropiere de Mecca au apărut nişte cete de tâlhari, care trec totul prin foc şi sabie. Până 
când vor fi prinşi de armata sultanului, pelerinajul se amână, pentru că altfel nimeni nu vă poate 
garanta viaţa. Cu vrerea Celui de sus, poate anul viitor veţi putea merge în pace la Mecca... 

Pelerinii se sfătuiră ce să facă. Şi, după ce întoarseră totul pe toate părțile, se hotărâră şi făcură 
cale-ntoarsă... 

Ajunse omul nostru acasă şi găsi poarta țintuită în cuie, aşa cum o lăsase, ca să nu poată intra 
nimeni... Deschise, intră, şi... O, Doamne, ce-i fu dat să vadă! Virtuoasa lui soţie se desfăta cu 
iubitul ei. Văzu negru în faţa ochilor şi, smulgându-şi sabia de la brâu, o împlântă în inima 
trădătoarei, apoi reteză capul celui ce o ajutase să păcătuiască: 

— Vasăzică îţi era ruşine de păsărelele din copac, că se uitau la tine, însă nu ţi-a fost ruşine să 
aduci bărbaţi străini în casă în lipsa mea, zise el, privind faţa încremenită pentru totdeauna a soției. 

Când lumea prinse de veste ce s-a întâmplat, fu anunţat cadiul, care îl condamnă la închisoare. 
Număra zilele şi nopţile, lunile şi anii, aşteptând clipa când va vedea din nou soarele. Într-o bună zi, 
cadiul oraşului făcu o vizită la închisoare. Trecu din celulă în celulă, până ajunse şi la soţul înşelat. 
Acesta se minună tare mult când văzu că şeicul”", om venerabil, cu o barbă albă ce-i acoperea tot 
pieptul şi în mână cu un şirag de mătănii, purta la picioare două brățări de care erau agățați nişte 
zurgălăi, care făceau un zgomot asurzitor la fiecare pas, şi-i întrebă pe ceilalți tovarăşi ai săi despre 
taina ce se ascundea în spatele acestui fapt. 

— Şeicul, ziseră ei, este un om tare bun şi blând, n-ar putea suferi gândul că a făcut vreun rău 
chiar şi unei muşte. Ca atare, şi-a pus aceşti zurgălăi la picioare pentru ca fiinţele mici şi necăjite, 
precum furnicile de pildă, să se poată feri din calea lui, ca nu cumva să le strivească... 

La câteva zile de la această întâmplare, îl auzi pe crainicul sultanului dând veste prin tot oraşul 
că vistieria saraiului a fost prădată, amenințând cu grea pedeapsă pe hoţ şi cu răsplăţi nenumărate pe 
cel ce va prinde hoțul sau va da lămurire despre el. 

Omul nostru începu să se agite. Chemă paznicii închisorii şi zise că vrea să-l vadă neapărat pe 
sultan. La început îl luară în râs, dar, văzând că o ţine una şi bună, n-avură încotro şi-l duseră în fața 
sultanului. 

— Luminăţia Ta, zise, eu ştiu cine este hoțul care a jefuit vistieria... 

— Cine eşti, de unde vii şi cum ai aflat? întrebă cu oarecare nedumerire sultanul. 

— Asta-i treaba mea... dar să ne întoarcem la furt... Hoţul nu este altul decât cadiul cu zurgălăi. 
EI, şi nimeni altul. 

Surprins de un asemenea răspuns, sultanul îl dojeni: 

— Ce tot spui acolo, omule? Adică vrei să insinuezi că şeicul, cadiul nostru, a prădat vistieria? 
Haida de... Cum poți să învinuieşti un om atât de curat şi de nevinovat? 

— Eu nu învinovăţesc pe nimeni fără temei... Da, Luminăţia Ta, el este făptaşul! 

Şi prinse a-i povesti sultanului despre soţia sa şi cum l-a înşelat, cu toate că se prefăcea că îi este 
ruşine până şi de păsările cerului. Apoi încheie: 

— Zurgălăui şeicului şi păsările soției mele nu sunt decât unul şi acelaşi lucru — un mijloc de a 
înşela aparențele... 

Îndoiala începu să se strecoare în inima sultanului: dacă era cadiul nevinovat, avea să-i ceară 
iertare că l-a bănuit, însă dacă era vinovat, era vai şi amar de el. Cu aceste gânduri, îl trimise pe 
mai-marele gărzii să-l cheme pe cadiu la palat. Apoi zise: 

— Ascultă, omule... Dacă ai minţit, vei fi omorât pe loc pentru că învinovăţeşti oamenii pe 
nedrept, însă, dacă ai dreptate, o să devii un om bogat, iar cadiul îşi va primi pedeapsa... 

Mai-marele gărzii ajunse la casa cadiului, care tocmai îşi făcea rugăciunea. Acesta, văzându-l aşa 
de pătruns de cele sfinte, se retrase de-a-ndăratelea, ca să nu-l deranjeze. Însă nici nu făcuse doi paşi 
înapoi, că se ridică şi cadiul de pe covoraşul de rugăciune, întrebându-l ce vânt l-a adus la o 
asemenea oră la el. Mai-marele gărzii îi spuse că îl cheamă sultanul cu privire la jefuirea vistieriei. 
Cadiul, când auzi una ca asta, îşi închipui că sultanul a descoperit că el este făptaşul, aşa că se 
aruncă la picioarele lui, implorând să-l omoare pe loc, să nu mai sufere ruşinea în faţa întregului 
divan, deoarece aşa era, într-adevăr, el prădase vistieria. Mai-marele gărzii nici nu vru să audă şi îl 
târî în faţa sultanului, care, înmărmurit, ascultă mărturisirea cadiului. Furios, sultanul dădu poruncă 
să fie purtat prin tot oraşul fără turban, să râdă toată lumea de el, apoi să-l omoare şi să-l arunce 
dincolo de porţile oraşului, la groapa de gunoi, ca pe ultimul nemernic. 

În schimb, omului nostru îi dărui bogății nenumărate, îl slobozi din temniţă şi, mai mult decât 
atât, îl făcu sfetnicul său de taină. 

Şi aşa pieri şi acel mişel, înşelător al oamenilor de bună-credinţă. 

„Cine înşală nici toată apa Tigrului nu-l spală.” 


Sora 
poveste de pe Tigru si Eufrat 


Într-o bună zi, o scorpie ce trăia în inima pustiului se hotărî să-şi părăsească bârlogul, mânată de 
un dor nestăvilit de a întâlni un om. Se uită în dreapta, se uită în stânga, însă nu află decât pustiul 
cel năprasnic, întinzându-se hăt departe, până unde privirea ei putea ajunge. Undeva la capătul 
pustiului, zări un mărăciniş uscat. După o clipă de gândire, o porni spre mărăcinişul cu pricina, căci 
se obişnuise să găsească mereu acolo câte un om care aduna vreascuri printre beţele uscate şi 
ghimpii sfâşietori. Cât se mai bucură când zări printre uscături un om care curăța beţele de ghimpi 
ca să le poată apoi căra! 

Culegătorul de vreascuri era un om sărman ce nu avea decât o toporişca şi un măgar pe spinarea 
căruia îngrămădea sarsanaua de găteje pentru a le duce în piaţa din Bagdad. Le vindea acolo şi apoi 
cumpăra cu paralele câştigate ceva ovăz pe care-l împărțea cu măgarul său. După ce-i punea 
măgarului tainul său într-o trăistuță pe care i-o lega de grumaz ca să poată mânca din ea, măcina 
restul de boabe şi făcea din făină turtite pe care le mânca dimpreună cu nevasta şi copiii săi. 

Cum bordeiul său era tare departe de locul cu vreascuri, se învățase să-şi ia cu el merinde ca să 
poată sta acolo toată ziua. Se făcea de amiază, când soarele te bate chiar în moale capului iar orice 
firicel de umbră se face nevăzut, lăsând locul doar păişului uscat, când se apropie de el scorpia, 
bucuroasă nevoie mare, însă cu mâhnire în glas: 

— Ziulica bună, fratele meu! Sufleţelul meu de care m-am despărțit! O, frățiorul meu după care 
mi-a tânjit sufletul atâta! De ce, frate, aşa? Nu întrebi şi tu, nu zici şi tu: unde o fi? ce i s-o fi 
întâmplat? ce-o fi dat peste ea? ce soartă o fi avut? De ce aşa, frate? De ce s-o duci tu aşa de rău, iar 
eu să mă lăfăi în bunătăţi? Vai şi iar vai! De ce, frate, de ce? 

Lacrimile începură să-i şiroiască pe obraji în vreme ce-i vorbea cu un glas plin de dragoste, cu 
un tremur de îngrijorare. Vorbele ei îl buimăciră pe de-a-ntregul pe om şi nu fu în stare să scoată o 
vorbă multă vreme. Apoi, amintirile îl copleşiră şi prinse a povesti întâmplări de demult. Era 
adevărat că avea o soră, însă se măritase demult cu un bărbat din alt sat şi, de când plecase în satul 
acestuia, nu mai ştia nimic de ea. Sărăcia şi grija pentru hrănirea gurilor înfometate îl făcuseră să o 
dea uitării. 


Îi luă apoi seama şi o întrebă bănuitor: 

— Dar unde ai fost în tot acest răstimp? îi răspunse pe nerăsuflate: 

— Păi, eu sunt sora ta! Am tot rătăcit o vreme, căutându-te şi întrebând peste tot de tine. De ce ai 
ajuns în halul ăsta? Cum? Eu am tot ce-mi trebuie, căci Atotputernicul mi-a dat cu vârf şi îndesat. 
Vino cu mine! Hai, vino! 

Îl apucă zdravăn de mână şi-l trase după ea. Culegătorul de vreascuri îşi lăsă toporişca şi 
merindele şi o urmă. Nici nu ştia ce să spună: o fi aievea, o fi visând? 

După ce se tot învârti cu el printre dunele de nisip şi beţele uscate, se apropiară de o căsuţă 
veche, ca de pe altă lume, pe care el o mai văzuse în drumurile sale, însă nu ştiuse niciodată a cui ar 
fi putut fi. Scorpia descuie uşa casei şi după ce-l pofti înăuntru îi zise: 

— Aşterne-ţi abaya pe jos! Ascultător, omul îşi întinse abaya pe jos, şi baba i-o umplu de îndată 
cu orez şi pâine, îndemnându-l: 

— Du-te, frate, şi du-le alor tăi să mănânce! Eu voi fi mereu lângă tine. Aceasta-i casa mea! Eu 
sunt sora ta şi tu eşti fratele meu. N-o să mai ai grija traiului atâta vreme cât eu sunt alături de tine. 

Bărbatul se întoarse acasă cărând în cârcă orezul şi pâinea pe care i le dăduse scorpia. Cum intră 
în casă, puse în faţa nevestei şi a copiilor povara pe care o cărase şi le povesti toată tărăşenia de-a 
fir-a-păr. 

Neîncrezătoare, nevasta prinse a-l descoase: 

— Păi, unde a fost atâta amar de vreme? După ce povesti şi iarăşi povesti, văzu în privirile 
nevestei şi ale fiicelor sale o dorinţă arzătoare de a o cunoaşte pe sora lui cea duioasă şi cu dare de 
mână. 

Mâncară pe săturate din bucatele trimise de scorpie, apoi mulțumiră sorții care le-a scos în cale 
această rudă ce-i făcuse să uite pentru prima oară în viaţa lor de sărăcie, de foame şi de lipsurile 
cumplite în care se zbăteau. 

Scorpia era pe zi ce trece mai prietenoasă cu ei, mai ales după ce fuseseră în ospeţie în căsuţa ei. 
Le dăruia din ce în ce mai multe bucate, spunându-şi în sinea ei: 

— O să-i îngraş bine de tot şi apoi o să-i înfulec. 

În acest timp, nevasta culegătorului de vreascuri se temea din ce în ce mai mult de această 
femeie care apăruse din senin în viața soţului ei şi schimbase viaţa întregii familii. În ciuda 
darurilor, nu o dorea deloc în apropierea alor săi. În schimb, soţul era din ce în ce mai fericit şi, 
după atâtea daruri şi bucate de tot felul, nici prin cap nu-i mai trecea să meargă prin mărăcinişurile 
pustiului ca să strângă vreascuri de foc. Nici măcar de măgarul cândva atât de drag lui nu se mai 
îngrijea. 

Într-o zi, după ce trecuse ceva vreme de când scorpia nu mai venise în ospeţie la aşa-zisul ei 
frate, una dintre fetele culegătorului de vreascuri se hotări să-i facă acesteia o vizită ca să o întrebe 
de sănătate. Ajunse la casa scorpiei, însă când dădu să intre văzu că uşa este zăvorâtă. Îi trecu prin 
cap să ciocănească, însă îşi luă seama, căci îndoiala mamei sale i se strecurase şi ei în suflet, îşi lipi 
un ochi de o crăpătură din uşă şi aruncă o privire înlăuntrul casei. Ceea ce văzu o făcu să-i îngheţe 
sângele în vine. Aşa-zisa mătuşă era goală puşcă, cu părul despletit, iar din gura ei ieşeau nişte colți 
uriaşi. În faţa ei era un leş de om din care rupea hălci de carne cu ghearele şi colții săi ascutiti. 
Îngrozită peste poate, fata se dădu uşor înapoi ca să n-o simtă scorpia şi, tremurând ca varga, o luă 
la goană către casă. Cum ajunse, îi povesti mamei, într-un suflet, cele văzute la casa scorpiei. Mama 
o crezu pe loc, fără prea multe întrebări, căci de mult o copleşiseră îndoielile şi gândurile negre cu 
privire la cumnata ei neaşteptată. 

Năpădiţi de o spaimă de moarte, zăvorâră uşa, apoi ridicară în spatele ei o întăritură din lemne pe 
care le îngrămădiră unele peste altele ca să nu se poată strecura cumva cineva în casă. Când veni 
acasă bărbatul, după ce se convinseră că este chiar el, îi dădură drumul înăuntru. Îi povestiră ceea ce 
văzuse fata lui în casa scorpiei. La auzul acestor vorbe, bărbatul se înfurie peste măsură şi o învinui 
pe nevastă-sa că ar fi pus totul la cale din gelozie față de draga lui soră ce fusese atât de darnică cu 
ei: 


— Uite ce-i, nevastă! Aceasta este sora mea şi eu nu o alung pentru nimic în lume. Altfel să-mi 
sară ochii din cap! Dacă nu ţi-e pe plac, n-ai decât să-ţi strângi catrafusele şi să te duci de la casa 
mea, cu copii cu tot. Auzi la ea, să fie geloasă în aşa hal pe sora mea, încât s-o facă din om neom! 

Femeia îşi strânse cele câteva lucruşoare, hăinuţele copiilor şi câteva oale ciobite, pe care le puse 
laolaltă într-o bocceluţă. Îşi chemă copiii, puse bocceluţa pe spatele măgarului şi pe aici ţi-e drumul. 
Se îndepărtă cât putu de repede de casă, cu frica cuibărită în sân. Poposi într-un loc sigur, printre ai 
săi, departe de casa soţului. A doua zi, când bărbatul se întoarse acasă, găsi casa pustie, lipsită de 
viață, fără căldura celor dragi lui. Rămase pe gânduri, copleşit de dorul de copii, de nevastă, 
părându-i rău că nu i-a ascultat poveţele şi că nu a plecat şi el cu ei. Teama se strecură pe nesimţite 
în sufletul lui. 

În noaptea aceea, scorpia socoti că a sosit vremea să-şi dea arama pe faţă. I-a hrănit bine, aşa că 
acum va culege roadele. I se făcuse o poftă nebună să o înfulece pe soţie, căci întotdeauna se 
temuse de ea să nu îi afle taina şi să n-o dea în vileag înainte de vreme. Zori cât putu către casa cu 
pricina, căci foamea nu-i dădea răgaz. Văzu că uşa este zăvorâtă pe dinăuntru, aşa că se propti în ea 
cu toată puterea ca s-o dărâme. Bărbatul, auzind zgâlțâielile de la uşă, fu cuprins de frică şi cu inima 
cât un purice de spaimă se vâri iute în cuptor, căci altă ascunzătoare nu găsi. Intră aşadar în cuptorul 
aflat într-un ungher şi-i astupă gura cu lespedea obişnuită. Scorpia intră ca vijelia şi prinse să 
scotocească prin casă. Cum nu află nici țipenie de om, se puse pe răcnit: 

— Frățioare, frățioare! Unde au fugit nevastă-ta şi copiii? Unde, frățioare? 

Cum nu primi niciun răspuns de nicăieri, răcni iarăşi: 

— Frățioare, frățioare! Unde au fugit nevastă-ta şi copiii? Unde, frățioare? 

Cuvântul „frățioare” ieşit din gura scorpiei îl înfurie foarte tare, căci îşi dădu seama cum a fost 
tras pe sfoară. Îşi iți capul din cuptor fără să-i pese de primejdie: 

— Aici este fratele tău, piază-rea! 

Scorpia sări degrabă şi îl trase afară din cuptor. Turbată de furie că i-au scăpat copiii şi nevasta, îl 
întrebă: 

— De unde vrei să încep a te mânca, de la urechi sau de la călcâie? 

— De la urechi, zise el, că n-am ascultat-o pe nevastă-mea, căci mare dreptate avea, sărăcuţa de 
ea! 

Scorpia îl înghiți pe loc şi plecă într-ale ei supărată foc că prăpădise atâta mâncare pe copii şi pe 
nevastă, fără să se poate ghiftui cu ei. 


Voinicul şi cei şapte uriaşi 
poveste de pe Tigru si Eufrat 


Şapte uriaşi, frați între ei, semănau groaza pe la marginile satelor, după ce îşi făcuseră sălaş într- 
o peşteră mare din apropiere. La puțin timp de când se pripăşiseră prin partea locului, tăbărâră pe 
ciobanii ce-şi păşteau liniştiţi turmele şi îi înfulecară cât ai clipi cu turme cu tot. 

Apoi prinseră să aţină calea caravanelor şi călătorilor singuratici, ceea ce făcu să crească şi mai 
mult spaima sătenilor, care nu mai îndrăzneau să iasă nici măcar pe uliţă, iar unii dintre ei merseră 
până acolo încât îşi astupară ferestrele şi uşile bordeielor, ca nu cumva să-i dibuiască uriaşii. Nu 
după mult timp, îşi dădură seama că, dacă vor sta înlemniţi în bordeie zi şi noapte, vor muri fără 
doar şi poate. 

Printre săteni se afla şi un voinic pe nume Chosroe, căruia i se uri cu asemenea trai. I se uri atât 
de tare, încât viaţa şi moartea îi erau totuna, aşa că se hotărî să-i înfrunte pe cei şapte uriaşi şi să-i 
alunge de pe meleagurile sale. Sătenii, în loc să-i dea o mână de ajutor, prinseră a-şi bate joc de el 
pentru nesăbuinţa de a se pune cu uriaşii. 

Aşadar, într-o bună dimineaţă se sculă odată cu primele fire de lumină şi se pregăti de drum, 
punându-și într-un buzunar un ou, pe care tocmai îl ouase o găină, şi o bucată de pâine. leşi pe uşă 


hotărât, în ciuda rugăminților nevestei sale şi a lacrimilor pe care aceasta le vărsa. Nu dădu nicio 
atenţie rugăminților fierbinţi ale soţiei, ci se mulțumi doar să zică: 

— Deopotrivă îmi este de voi muri de mâna uriaşilor sau de voi muri încet-încet, râncezind în 
bordei. O vorbă din bătrâni spune că fricosul moare de o sută de ori, pe când îndrăzneţul moare o 
singură dată. 

Şi, odată spuse aceste vorbe, se afundă printre vălurile beznei, ce tocmai se ridicau, lăsând locul 
luminii. Şi merse aşa, străbătând munţi, văi şi păduri, având ca ţintă sălaşul celor şapte uriaşi. Pe 
când mergea, se tot gândea la un vicleşug cu care să-i dovedească pe duşmanii săi. Fără îndoială, 
aceştia nu aveau cine ştie ce deşteptăciune! 

Cum mergea adâncit în gânduri, se trezi deodată lângă uriaşi. Chiar atunci se ivi o geană de 
lumină care polei lumea toată, iar uriaşii îi apărură limpede, în toată grozăvia lor. La rândul lor, 
uriaşii îl văzură pe voinicul nostru, fiind doar la o aruncătură de băț. Se holbau la el cu dispreţ şi cu 
răutate, iar voinicul luă aminte la ceea ce făceau. Aceştia sfărâmau pietre prefăcându-le în firişoare 
de nisip, doar aşa, ca să-şi omoare urâtul. Chosroe îşi dădu seama că este prea târziu să-şi salveze 
pielea fugind, aşa că îşi înfipse bine picioarele în pământ, rămânând neclintit ca o stâncă. Le aruncă 
o privire sfidătoare în care scăpărau scântei, însă care nu izbuti decât să-i facă pe uriaşi să 
izbucnească în hohote de râs, de răsunau văile, şi ziseră: 

— [a uitaţi-l pe omul ăsta prostănac! Cu siguranţă şi-a pierdut şi bruma de minte! 

— O să-l mănânc! 

— Ba nu! Este al meu! 

— Ba este al cui pune primul mâna pe el... 

Eu sunt mai mare decât voi toți, aşa că propun să-l împărțim între noi. Eu iau trupul, capul este al 
tău... 

— Mădularele sunt ale mele! 

— Este al celui puternic, căci puterea este stăpâna! Să fie al celui care sfarmă cele mai multe 
pietre în cel mai scurt timp. 

Şi prinseră a se întrece în a preface pietrele în nisip... într-o clipită, o movilă de nisip se şi ridica 
dinaintea lor. Prinseră iarăşi a se ciorovăi: 

— Eu am sfărâmat mai mult decât tine! 

— Ba eu! 

— Toţi la un loc nu ați sfărâmat cât mine! V-am întrecut pe toți. 

În acest răstimp, Chosroe le lua seama pe îndelete. Deodată îi veni un gând tare şugubăţ, pe care- 
l întâmpină cu un râs zgomotos, ce-i făcu pe uriaşi să amuţească. Se apropiară, roşi de curiozitate, şi 
făcură roată în jurul voinicului nostru. Chosroe, printre hohote de râs, spuse: 

— Ha, ha, ha! Şi eu mă prind în jocul vostru. Cel slab să fie partea celui puternic. Aşadar, voi 
sfărâmați pietrele şi le prefaceţi într-un praf gingaş, hm! şi pentru atâta lucru vă credeţi mari şi tari. 
În schimb, eu pot să store orice piatră până curge apă din ea. Poate vreunul dintre voi să facă aşa 
ceva? Hai, spuneţi! 

Uriaşii, la auzul acestor vorbe, nu ziseră nici pâs, ci îşi aruncară unii altora priviri nedumerite, 
buimace. Chosroe se aplecă atunci, luă o piatră de jos şi le ceru părerea: 

— Uitaţi-vă! Este o piatră... Da sau nu? Răspunseră într-un glas: 

— Da, da, este o piatră. 

— Bine! Acum o voi strânge în mână până când va curge din ea apă... 

Cu piatra într-o mână, băgă cealaltă mână pe furiş, fără să-l vadă uriaşii, în buzunar şi scoase de 
acolo oul. ÎI puse în aceeaşi mână cu piatra şi nici nu apucă bine să strângă, că şi începu să-i curgă 
printre degete gălbenuşul oului. Uriaşii îşi închipuiră că într-adevăr din piatră curge apă. Păliră de 
groază şi înțepeniră, care pe unde era, fără să mai poată îngăima o vorbă. Într-un târziu, mai-marele 
lor zise: 


— Tu, omule! Ai dovedit că eşti mai puternic decât toți uriaşii lumii... Cum noi suntem şapte 
frați, am fi deosebit de onoraţi dacă ai primi să ne fii al optulea frate. Aşadar, te rugăm să vii şi să 
trăieşti, ca un frate, alături de noi, în peşteră. 

Chosroe se învoi şi porni înaintea lor, țanţoş, către peşteră. 

x 

Viața în peştera uriaşilor curgea după o anume rânduială. Toate treburile erau făcute pe rând de 
fiecare dintre ei. De pildă, o zi, unul aducea apă şi vreascuri pentru foc şi aşa mai departe. Chosroe 
îşi dădu seama de această rânduială din primele zile petrecute alături de ei în peşteră. Până acum lui 
nu i se ceruse nimic de făcut, însă se aştepta ca în curând să vină şi rândul său. Şi chiar veni! în a 
opta zi de la venirea sa în peşteră, fu poftit să se ocupe de gospodărie. În primul rând, să aducă apă 
de la râu. Apa era adusă de la râu într-un burduf cât un bivol întreg. Oricare dintre ei îl umplea cu 
apă din râu, îl arunca nepăsător pe umăr şi se întorcea fluierând la peşteră. Când veni rândul lui 
Chosroe, acesta fu peste măsură de tulburat de mărimea burdufului gol, darămite plin cu apă! Cu 
toate acestea, nu lăsă să i se vadă neliniştea şi nu se împotrivi deloc când îi făcură semn să aducă 
apă. Luă burduful fără să crâcnească şi se îndreptă cu el către râu, deşi era pe deplin încredințat că 
nu ar fi putut urni din loc nici a zecea parte din el. Ajuns pe malul râului, turnă un pic de apă în 
burduf, apoi prinse să sufle în el până când îl umplu cu aer. ÎI legă la gură, îl udă bine de tot şi apoi, 
după ce îl aburcă pe umăr, luă drumul înapoi către peşteră. Când ajunse în preajma uriaşilor, se opri 
şi zise cu glas tare, ca să fie auzit: 

— Nenorocirea mea este că atunci când merg o bucată de drum, mi se face o sete... şi încă ce 
sete! 

Şi fără să mai stea pe gânduri, ridică burduful şi-l duse la gură. Îl dezlegă cu dinţii şi lăsă aerul să 
iasă din el, încet, fără să dea ceva de bănuit. Ţinu aşa burduful până izbuti să bea cele câteva 
înghițituri de apă, lăsând, cu bună ştiinţă, câţiva stropi să i se prelingă pe bărbie. Apoi aruncă 
burduful cât colo. 

Uriaşilor nu le venea să creadă ceea ce tocmai văzuseră. Rămaseră înspăimântați de această nouă 
năzdrăvănie. Iarăşi mai-marele lor prinse a glăsui: 

— Dacă de băut bea aşa, apoi de mâncat... ferit-a Domnul! Dacă 1 se va face foame într-o zi şi 
n-o să avem ce să-i dăm să mănânce, o să ne înfulece pe noi, fără doar şi poate! 

Chosroe se făcu că nu a auzit vorbele uriaşului şi se dezvinovăţi: 

— Aţi văzut singuri... nu este vina mea! Sunt gata să mă duc la râu să mai aduc un burduf, însă, 
din păcate, se va întâmpla acelaşi lucru... tare mi-e teamă că veţi muri de sete dacă mai continuu 
aşa. 

Nici nu rosti bine aceste cuvinte, că mai-marele uriaşilor îi şi zise: 

— O, frate! Nu te mai punem niciodată să ne aduci apă de râu. Te scutim pentru totdeauna de 
această corvoadă... 

Şi aşa a trecut cu bine corvoada căratului apei. Chosroe ieşi aşadar şi din această încercare 
biruitor, temut de noii săi tovarăşi. Bucuria nu îi fu însă de lungă durată, căci o nouă treabă îl 
aştepta. Îi veni rândul să aducă vreascuri de foc din pădure. Un singur uriaş era în stare să care în 
spinare câteva care de lemne odată. Chosroe îşi zise în sinea lui: 

— Încă o belea din care trebuie să ies viu şi nevătămat. Însă este peste putinţa mea de a căra şi a 
zecea parte din a zecea parte pe care o duce în spate un uriaş. 

După multă chibzuinţă, îi veni un gând călăuzitor, aşa că le spuse uriaşilor: 

— Aduceţi-mi toate frânghiile de legat lemne! Uriaşii se întrebară cu uimire de ce îi trebuie toate 
frânghiile. Cu toată nedumerirea lor, se supuseră poruncii şi strânseră de prin toate cotloanele o 
grămadă mare de frânghii care, puse cap la cap, s-ar fi întins până hăt, departe. Ceru apoi unui uriaş 
să ia în spate porcoiul de frânghii şi să-l urmeze în pădure. Zis şi făcut! Uriaşul îl urmă ascultător 
până la pădure. Odată ajunşi aici, Chosroe se apucă să înnoade frânghiile cap la cap, până făcu din 
ele una singură, lungă cât o zi de post. Atunci înfăşură unul dintre capetele frânghiei în jurul unui 
trunchi de copac, iar cu celălalt înconjură pădurea toată până ajunse la copacul de la care pornise. 


Apoi petrecu acest al doilea capăt pe sub legătura din jurul copacului, făcând astfel un laţ în care era 
prinsă toată pădurea. Uriaşul îl privea tot mai neliniştit: 

— Zău, măi, omule, spune-mi şi mie ce ai de gând să faci. 

Sigur pe el, Chosroe îi răspunse: 

— Vreau să smulg pădurea din rădăcini şi s-o duc la peşteră ca să vă scutesc de oboseala din 
fiecare zi de a căra câteva vreascuri. O smulg dintr-o singură smucitură şi gata, am terminat cu ea 
pentru totdeauna! 

La auzul acestor vorbe năprasnice, uriaşul căzu în genunchi şi, printre sughiţuri de plâns, îl rugă 
fierbinte: 

— Lasă pădurea, căci vara stăm la umbra copacilor, ba chiar şi vânăm fel de fel de fiare şi de 
păsări, ca să nu mai spun că este tare frumoasă. Te rog, nu o nimici, te rog! 

Într-un sfârşit, Chosroe se învoi şi se întoarse la peşteră, după ce uriaşul îi făgădui că va aduce el 
o sarsana de vreascuri trebuincioase pentru acea zi. 

Seara, uriaşul le povesti fârtaților săi tărăşenia din pădure, de-a fir-a-păr. Aceştia îl ascultau cu 
părul măciucă de groază. 

În noaptea aceea nu izbutiră să pună geană pe geană, căci se tot munciră să găsească o cale de a 
scăpa de voinic. Hotărâră să-i dăruiască un sac plin cu aur, să-şi ia rămas-bun de la el şi apoi să se 
facă nevăzuţi, căutându-şi un loc cât mai departe de acesta. Când se făcu dimineaţă, se strânseră în 
jurul lui şi-i ziseră: 

— Frate, noi trăim o viață de nomazi, mai tot timpul suntem pe drumuri, niciodată nu facem prea 
mulți purici într-un loc. N-am vrea să te împovărăm şi pe tine cu greutățile drumului, aşa că ne-am 
hotărât să-ţi dăm jumătate din aurul nostru şi să te întorci la cei de-o semințţie cu tine, la oamenii 
care sunt asemenea ţie. Mezinul nostru o să te ducă unde îți doreşte inima. 

Chosroe se învoi pe loc. Uriaşii legară sacul în spatele mezinului, iar Chosroe se urcă pe cea mai 
înaltă stâncă şi, de acolo, ţuşti deasupra sacului! De acolo, de pe sac, îşi luă rămas-bun de la uriaşi, 
zicând în sinea lui: 

— Nu vă las până nu vă dezvăţ de a mai face rău oamenilor. 

Uriaşul porni ca din arc pe drumul arătat de Chosroe... 

x 

Ajunseră degrabă la bordeiul lui Chosroe, unde nevasta sa îl întâmpină cu lacrimi de fericire. ŞI, 
cum ninsese din belşug în acea zi, nevasta se grăbi să aducă un braț de vreascuri cu care să aprindă 
focul ca să se încălzească voinicul nostru şi însoțitorul său, uriaşul. Ca să aţâţe mai repede focul, 
prinseră a sufla cu putere asupra lui. Cum nu se întâmpla nimic, uriaşul îi dădu la o parte, închise 
ochii şi suflă o dată de zburară lemnele cât colo, iar cei doi soți fură azvârliți tocmai pe acoperiş. 
Când deschise ochii, nu mai văzu nici lemne, nici oameni, nimic. Chosroe îl strigă atunci de pe 
acoperiş. Uriaşul, uimit, îl întrebă: 

— Ce faci acolo, frate? 

— Ce să fac, îi răspunse Chosroe furios, caut cu nevasta mea sabia pe care a ascuns-o aici 
bunicul meu. 

— Şi ce vrei să faci cu ea? 

— Să tai capetele tuturor uriaşilor care fac rău sărmanilor de pe lumea asta. 

Când uriaşul auzi aceste vorbe, o luă la goană, cu câinii satului lătrând furioşi în urma sa. De 
atunci nimeni nu a mai auzit de uriaşii cei răi. 

Chosroe cobori cu nevastă-sa de pe acoperiş şi se puseră pe numărat galbenii... 


Tâlharul cel isteţ şi cei trei prostănaci 
poveste de pe Tigru si Eufrat 


Cândva, demult, trăiau într-un sat trei prostănaci. Într-o bună zi, se hotărâră să plece la 
vânătoare. Cu toate că se afundară în sălbăticia cea nesfârşită şi hălăduiră prin toate mărăcinişurile 
cât fu ziulica de lungă, nu dădură peste nicio gazelă, ba, mai mult decât atât, nu găsiră nici măcar o 
urmă de gazelă. Când fură cuprinşi de istoveală, se hotărâră să se întoarcă de unde au venit. Setea 
nu le dădea deloc pace în acel pustiu, gol ca în palmă. Cu gurile uscate de arşiţă, cu picioarele ca de 
plumb, luară drumul către casă. Ca să le treacă timpul mai uşor şi să mai uite de necazul în care se 
aflau, propuseră ca fiecare să povestească o întâmplare prin care trecuse. Aşadar, se puse pe povestit 
primul dintre ei: 

„Într-o zi, mă duceam către casă. Era trecut de miezul nopţii, iar frigul pişcă fără milă. Mai mult 
decât atât, o ploaie zdravănă şiroia din ceruri de parcă cineva uitase dezlegat la gură un burduf plin 
cu apă. Ploaia mă udase până la piele, nicio părticică din mine nu era uscată. Din pricina frigului, 
ploaia se preschimbă în zăpadă. Gerul deveni năprasnic. Cu greu am ajuns acasă, înghețat tot, abia 
mă mai puteam mişca. Îmi înghețaseră şi măruntaiele în mine, aşa de ger se făcuse. Am bătut la uşă 
cu putere şi, după un timp, mi-a răspuns nevasta: 

— Cine bate acolo? 

M-am mirat până peste poate de o asemenea întrebare. Cum adică, nu mă ştie pe mine, soțul ei? 
Mam mâniat atât de tare, că nu am catadicsit să-i răspund, ca s-o învăţ minte. Toată noaptea am 
rămas afară bătând la uşă, iar nevastă-mea tot întrebând cine este. Şi tot aşa, până se crăpă de ziuă şi 
nevastă-mea deschise uşa după ce mă văzu pe geam”. 

Cei doi prieteni ai săi îi spuseră atunci cu admirație: 

— Măi, dar tu eşti încăpățânat rău de tot! 

— Hai să ascultăm şi povestea următorului! Al doilea prostănac începu să povestească: „Într-o zi 
ma pocnit o durere de măsea aşa de tare, de mă zvârcoleam prin toată casa. Nemaiputând răbda, m- 
am dus la vraci să-mi scoată măseaua şi să scap astfel de durerea cea crâncenă care nu mă slăbea 
nicio clipită. Aşadar, am intrat la el şi m-am plâns de măseaua care mă supăra atât de tare. Omul, 
după ce m-a ascultat cu luare-aminte, m-a aşezat pe un scăunel în faţa lui şi mia spus să deschid 
gura cât pot de mare. Am deschis-o aşa cum mi-a cerut. Prinse a-mi cerceta dinţii, iar după ce 
termină, mă întrebă care-i măseaua cu pricina. Insistă să-i spun cu precizie. M-am mirat foarte tare 
de cererea lui şi m-am întrebat în sinea mea: 

— Cum o fi ajuns ăsta vraci, de vreme ce nu ştie care măsea mă doare? 

M-am încăpățânat aşadar să nu-i spun care este măseaua, ca să văd cum se descurcă. El, marele 
vraci! Neprimind niciun răspuns de la mine, acesta se apucă să-mi smulgă dinții unul câte unul. Din 
când în când se oprea să repete întrebarea, însă, cum mă încăpățânam să nu-i spun măcar un 
cuvinţel, continua să-mi scoată dinții. Şi aşa, după cum vedeți, nu mai am niciun dinte în gură. 
„Niciunul!”. 

Cei doi prieteni rămaseră muţi de admirație: 

— Eşti cel mai încăpățânat om pe care l-am cunoscut vreodată! 

— Hai să ascultăm şi povestea ultimului dintre noi... Al treilea prostănac îşi începu povestea 
insistând că a lui este şi mai grozavă decât ale lor, iar încăpăţânarea lui o depăşeşte cu mult pe a 
lor... 

„Am intrat în noaptea nunţii în iatacul miresei, aşa cum este obiceiul, şi am găsit-o îmbrăcată în 
rochie de mireasă, cu fața acoperită de un voal alb, prins pe cap cu o coroniţă de trandafiri. Am 
rămas uimit de frumuseţea ei răpitoare, căreia nu puteam să-i rezist cu niciun chip. Îmi venea să mă 
duc peste ea, să-i sărut chipul acela luminos, să-i îmbrăţişez trupul fermecător, însă deodată îmi 
trecu prin cap un gând şi mă dădui înapoi câţiva paşi, cuprins de nelinişte... De ce oare stă 
împopoţonată în straiele acelea şi nu le dă jos ca să pot face ceea ce face orice mire în noaptea 
nunții? M-am înfuriat până peste poate şi, încăpățânându-mă în furia mea, am lăsat-o de izbelişte 
aşa cum am găsit-o. De atunci au trecut şapte ani, mi-a născut trei copii, însă eu până acum nu i-am 
văzut fata...”. 

Cei doi strigară într-un glas: 


— Doamne, ce bărbat mândru! Blagoslovită să-ţi fie stirpea! 

Şi aşa ajunseră ei în apropierea satului lor, când deodată văzură o capră care se rătăcise de turmă 
şi umbla bezmetică de colo-colo. Îşi suflecară iute mânecile, se năpustiră asupra ei şi o prinseră. 
Apoi începură să se ciorovăiască asupra caprei, fiecare voind-o pentru el. Pe când se certau ei de 
zor, trecu pe lângă ei un tâlhar isteț care auzi toată tărăşenia. Puse ochii pe capră şi urzi cum s-o fure 
de la cei trei nătărăi. Se apropie de ei şi-i întrebă: 

— Care-i treaba, vitejilor? De ce vă amărâţi atâta? 

Îi răspunseră tustrei că se ceartă pentru că nu ştiu a cui trebuie să fie gazela pe care tocmai au 
vânat-o. Tâlharul cel isteţ înțelese degrabă că are în faţa lui nişte proşti sadea, de vreme ce nu sunt 
în stare să deosebească o capră de o gazelă. Aşa că încercă să profite de ocazia neașteptată: 

— Nu se cuvine să vă certaţi pentru ceva atât de simplu. Puneţi-mă judecător între voi şi o să vă 
fac o judecată dreaptă, fără nicio părtinire. 

— Aşa să fie! Tu vei fi judecătorul nostru, iar noi vom primi fără crâcnire orice hotărâre vei lua. 

Tâlharul îşi luă un aer de judecător şi le ceru: 

— Mai întâi de toate, spuneți-mi cum aţi vânat gazela! 

Unul dintre ei spuse: 

— M-am aruncat asupra ei şi am prins-o de coarne... Al doilea interveni şi el: 

— Înainte să o prindă el de coarne, am apucat-o eu de urechi şi am strâns-o zdravăn, căci dacă 
nu făceam aşa ar fi fugit şi dusă ar fi fost pentru totdeauna... 

Al treilea mărturisi şi el, mândru de ceea ce făcuse: 

— Am fugit după ea şi, când am ajuns-o, am apucat-o cu nădejde de coadă şi aşa am tinut-o pe 
loc, căci dacă nu făceam aşa nu mai era acum aici, la picioarele noastre. 

Tâlharul îşi duse mâna la frunte, prefăcându-se că se gândeşte la o hotărâre dreaptă. După câteva 
clipe, le ceru să-i dea un cuţit. Îi dădură. Puse capra la pământ şi o tăie. Smulse apoi coarnele şi i le 
dădu primului prostănac; după aceea, îi tăie urechile şi i le dădu celui de-al doilea şi, în sfârşit, îi 
tăie coada şi i-o dădu celui de-al treilea. Se întoarse apoi către ei şi le zise: 

— Fiecare a primit ceea ce a vânat. Acum duceţi-vă în pace pe la casele voastre. 

Şi, acestea fiind zise, puse mâna pe capră şi se făcu nevăzut. 

Cei trei prostănaci îi mulțumiră Domnului că le-a trimis un judecător aşa înţelept şi drept care i-a 
scăpat de povara împărțirii caprei. Prinseră a-l lăuda pe judecător, minunându-se că nu le-a trecut şi 
lor prin cap cum să se descurce într-o atare situaţie. Bucuroşi nevoie mare, se duseră pe la casele lor 
cu partea din vânat, fălindu-se dinaintea tuturor cu prada lor şi cum un bărbat deştept foc i-a luminat 
şi i-a ajutat la împărțit. Căci, vorba aceea, prostul nu e prost destul, dacă nu e şi fudul... 


Nu-i nimic pe lângă ce va fi să fie 
poveste de pe Tigru si Eufrat 


O femeie sărmană îşi luă băiatul şi îl duse la şcoala religioasă. Acolo, învățătorul Kaşu îi 
întâmpină cu multe urări de bun-venit, aşa cum îi era obiceiul. Micul Muhammad se apropie de 
învăţător aşa încât deveni mâna sa dreaptă, în ciuda vârstei sale fragede. Învățătorul era foarte 
grijuliu cu fiii bogătaşilor, care, la sfârşitul anului şcolar, îl copleşeau cu peşcheşuri de tot felul. 
Într-o bună zi, unul dintre băieţi spuse: 

— Învăţătorule, mâine să nu gătiţi nimic! învățătorul îl întrebă cu voce mieroasă: 

— De ce, fiule? 

— Mi s-a spus să vă înştiințez că mama o să vă trimită o găină pe orez. 

Când auzi acestea, Muhammad sări iute în picioare şi-i zise învățătorului: 

— Învăţătorule, eu ştiu casa lui Sa'dun. Mâine o să mă duc la el acasă, o să iau mâncarea şi o s-o 
duc la dumneavoastră acasă. 


— Bine faci, fiule, Atotputernicul să-ți dea sănătate! Eşti un băiat de toată isprava, cinste cui te-a 
crescut! 

A doua zi, Muhammad se înființa acasă la Sa'dun şi-i spuse mamei acestuia: 

— M-a trimis învățătorul să-i duc prânzul. Femeia ieşi degrabă cu o tavă uriaşă plină cu pilaf, 
peste care trona o găină umplută, bine rumenită, şi-i spuse: 

— Bagă de seamă cum duci tava, să nu se întâmple vreo nenorocire! 

— Stai fără grijă! îi zise Muhammad şi plecă sprinten, cu tava pe cap. 

Dar, în loc să se ducă la învăţător acasă, Muhammad se duse fără nicio şovăială la el acasă, unde 
mama sa îl întâmpină uimită. Muhammad o linişti pe dată: 

— Învățătorul mi-a făcut aceste daruri pentru că sunt cel mai deştept! Mi-a dat o găină şi această 
tavă scumpă! 

La auzul acestor cuvinte, mama lui Muhammad se veseli tare mult şi mancă, împreună cu fiul ei 
cel deştept, găina şi pilaful. După ce se saturară, Muhammad îi zise: 

— Du-te la piaţă şi vinde această tavă minunată! 

— Cum s-o vând, fiule? Buna-cuviinţă cere să o înapoiem stăpânului de drept... 

— Nu, o întrerupse Muhammad. Mi-a dat-o în dar, aşa că este a noastră şi, cum avem nevoie de 
bani, hai s-o vindem în piaţă! 

În acest timp, învățătorul se duse acasă şi, sigur pe el, îi zise nevestei: 

— Hai, scoală degrabă şi adu-mi mâncarea! La care nevasta îi răspunse cu obidă: 

— Nu mi-ai spus ieri că ţi s-a făgăduit o găină? 

— Dar ce, zise învățătorul cu un soi de nelinişte, n-a sosit încă găina? 

— Nici găina, nici cocoşul, nici gâscă şi nici rața, îi răspunse nevasta supărată. 

A doua zi, învățătorul, furios de cele întâmplate, îi zise lui Muhammad cu asprime: 

— Unde ai dus găina, Muhammad? Ce ai făcut cu ea? 

— Învăţătorule, vreţi să vă spun adevărul gol-goluț? 

— S-aud! 

— Ei bine, găina a zburat! 

— Măi, băiete, ia-ţi seama la vorbă. Cum să zboare o găină rumenită în cuptor? 

— Păi, învăţătorule, nu ne-aţi învățat dumneavoastră versetul din Coran în care se spune că 
Atotputernicul „va da viaţă osemintelor după ce au fost făcute fărâme”? 

— Da, aşa este, zise învățătorul. Să zicem că găina a zburat, însă orezul unde este? 

— Păi, după ce şi-a luat zborul găina, am răsturnat tot orezul în poala dişdaşei”“*, iar tava am 
lăsat-o acolo, pe jos. Am început să arunc cu boabe de orez ca să momesc găina să vină să le 
ciugulească şi astfel să pun mâna pe ea... Şi, cum găina nu voia să se aşeze, am urmărit-o pe tot 
felul de ulicioare, pe terasele caselor, prin grădini, presărând orezul din poală şi îmbiind-o cu glasul, 
doar-doar va coborî din văzduh... însă n-a fost chip s-o înduplec. Când mi s-a terminat orezul din 
poală, m-am întors acolo unde lăsasem tava... însă, ce să vezi!, tava dispăruse şi ea învățătorul îşi 
pierdu cumpătul şi se repezi asupra băiatului, pocnindu-l atât de tare că-i dădu sângele pe nas. 
Plângând, Muhammad se întoarse la mama sa şi îi spuse că nu mai vrea să se ducă la şcoala 
religioasă şi că o roagă să-l îndrume să înveţe meseria tatălui său, ca să-i calce pe urme. 

— Bietul taică-tău a fost croitor! Aşa că dacă vrei să-l urmezi, trebuie să înveţi croitoria. 

A doua zi îl băgă ucenic la un croitor, să înveţe meserie. Acesta îl întrebă pe Muhammad: 

— Cum te cheamă, fiule? 

— Măsoară cu palma şi taie, acesta-i numele meu! Şi aşa îşi începu Muhammad ucenicia la 
croitor, în ajunul unei sărbători, meşterul, doborât de oboseală, îi zise lui Muhammad: 

— Ascultă, fiule! Eu mă duc până acasă să trag un pui de somn, că sunt tare istovit, tu rămâi aici 
şi dă-le oamenilor hainele, căci în curând vor veni după ele. Ai înțeles, fiule? Bine, să ne vedem cu 
bine, fiule, Măsoară cu palma şi taie! 


248 în Irak, haină lungă, asemănătoare unui anteriu 


Nici nu s-a îndepărtat bine meşterul, că Muhammad puse mâna pe foarfecă şi, după ce măsura cu 
palma, tăia cu nădejde. În scurt timp, din hainele de sărbătoare nu rămaseră decât nişte petice 
amărâte. Nu se opri însă aici. Luă toate stofele din atelierul de croitorie şi le ciopârți până la ultima. 
Când se întoarse, meşterul rămase cu gura căscată: 

— De ce ai făcut aşa ceva, Măsoară cu palma şi taie? 

— Ce am făcut? Am tăiat toate hainele şi stofele aşa cum mi-ai cerut. Nu mi-ai zis Măsoară cu 
palma şi taie? Aşa am făcut şi nimic mai mult. Dacă găseşti vreun petic mai mare sau mai mic de o 
palmă, poți să mă pedepseşti cum vrei... 

— Împieliţatule! Eu ţi-am zis Măsoară cu palma şi taie pentru că acesta este numele tău! 

— Ce nume?! Ai mai întâlnit până acum pe cineva cu un astfel de nume? 

Meşterul, nemaiavând ce zice, apucă foarfecă şi-l lovi pe Muhammad de-l umplu de sânge. 
Acesta iar se întoarse plângând la mama sa şi, printre sudălmile aruncate croitorului, îi zise: 

— Tata n-a fost croitor! Spune-mi care a fost meseria lui! 

— Păi, tatăl tău a fost zarzavagiu... Muhammad se duse atunci la un zarzavagiu şi-i zise: 

— Mă iei ucenic la tine? Plata mea va fi doar atât cât pot să mănânc. 

Zarzavagiul se învoi pe loc şi-l întrebă cum îl cheamă. 

— Mă cheamă Amestecă şi aruncă! Cum zarzavagiul îl privea cu neîncredere, prinse a-i lămuri 
înțelesul acestui nume ciudat: 

— Mamei nu-i trăia niciun copil; cum se năşteau, cum mureau. Când m-a născut pe mine, de 
frica deochiului, mi-a pus acest nume ciudat... 

Într-o vineri, zarzavagiul se pregătea să meargă la moschee, la slujbă, aşa cum făcea de obicei, îl 
chemă pe Muhammad, ca să-i țină locul, şi-i spuse: 

— Amestecă şi aruncă, fiule! Eu mă duc la moschee să mă rog. Să nu laşi pe nimeni să se 
apropie de dugheana noastră. Leul meu! Amestecă şi aruncă! 

Nici nu se îndepărtă bine jupanul, că Muhammad se şi repezi şi începu să amestece orezul cu 
lintea şi cu susanul, apoi le aruncă în noroiul drumului. După ce termină treabă, se aşeză turceşte în 
aşteptarea zarzavagiului, care nu întârzie să apară. Când văzu nenorocirea, răcni la Muhammad: 

— Ce-ai făcut? De ce le-ai amestecat pe toate şi le-ai aruncat în noroiul drumului? 

Nepăsător, ca şi cum n-ar fi făcut nimic rău, Muhammad îi răspunse: 

— Păi, nu mi-ai spus Amestecă şi aruncă? Ei bine, nu am făcut altceva decât să amestec 
mărfurile acestea şi să le arunc în drum. Sigur că ai tot dreptul să mă pui la socoteală dacă nu le-am 
amestecat bine... 

Zarzavagiul se înfurie atât de tare, încât luă o greutate de pe cântar şi o aruncă după Muhammad, 
pe care îl nimeri în picior. Şontâc-şontâc se întoarse Muhammad acasă, la mama sa, căreia îi ceru 
din nou să-i spună care a fost meseria tatălui său: 

— Ştiu că nu a fost nici croitor, nici zarzavagiu! Spune-mi degrabă ce a fost! 

— Ei, bine, a fost olar. Făcea oale din lut... 

— Bună treabă! 

Se duse atunci în mahalaua olarilor din Mosul“ şi îi zise unuia dintre ei: 

— la-mă ucenic şi nu-ți cer ca simbrie decât mâncare. Olarul se învoi şi-l întrebă care îi este 
numele, ca să ştie cum să-l strige. Muhammad îi spuse: 

— Numele meu este Trage şi pune la pământ! Şi aşa începu să muncească Muhammad la olar. 

Într-o bună zi, acesta îi spuse: 

— Fiule, Trage şi pune la pământ! Eu mă duc să mai zidesc un cuptor pentru ars oale, tu ai grijă 
să nu se apropie nimeni de cuptoarele noastre. Să ne vedem cu bine, Trage şi pune la pământ! 

Nici nu se îndepărtă bine olarul, că Muhammad apucă un ciomag zdravăn şi prinse a lovi cu sete 
în oalele şi ulcelele din jurul său, ba chiar şi în acelea puse la smălţuit în cuptoare, până când 
prefăcu mândreţe de oale într-o grămadă de cioburi colorate. 

Când se întoarse şi văzu nenorocirea, olarul rămase fără cuvinte. Cum iarna se apropia, nu mai 
putea să pună la uscat alte oale chiar dacă s-ar fi dat peste cap. Cum o să-şi mai țină făgăduielile 
făcute muşteriilor? Se duse întins la ucenicul său şi-l luă la rost: 

— Ce-ai făcut, fiule? 

— Am făcut ce m-ai povăţuit să fac. 

— Ce te-am povăţuit? 

— Păi, nu mi-ai zis Trage şi pune la pământ? 

— Măi băiete, păi nu aşa te cheamă? 

— Meştere, odihni-ţi-ar Atotputernicul părinții, ai mai pomenit pe cineva cu un aşa nume? 

— Eşti dracul gol! 

Meşterul luă un ciob de pe jos şi-l aruncă în Muhammad. ÎI lovi aşa de rău că-i dădu sângele. 

Muhammad se întoarse degrabă la mama sa, văitându-se: 

— M-ai mințit şi de data aceasta. Tata nu a fost nicidecum olar. Dacă mă mai minţi şi acum, o să- 
mi iau lumea în cap şi n-o să mă mai vezi niciodată. Aşadar, ce meserie a avut tata? 

— Vino după mine, copile, şi o să-ţi arăt! Muhammad se ținu după mama sa aşa cum îi ceruse. 
Coborâră într-o ascunzătoare întunecoasă. Aici, mama căută cu privirea printre mormanele de 
lucruri aruncate vraişte şi îi arătă o legăturică: 

— Acestea erau uneltele lui de lucru... un ciomag, o funie, o cazma... Tatăl tău a fost tâlhar! 

— Adevărat grăit-ai, măicuţă! Nu puteai să-mi spui aşa de la bun început şi nu mai mâneam 
atâta bătaie, vai şi amar de capul meu?! O să-l urmez aşadar pe tatăl meu, şi chiar astă-seară o să-l 
pomenească lumea din nou. 

Chiar în seara aceea, Muhammad se cațără pe zidul palatului regelui, intră tiptil în vistierie, fură 
de acolo o grămadă de galbeni şi scrise pe uşă: „Nu-i nimic pe lângă ce va fi să fie”. 

Se întoarse acasă şi răsturnă galbenii furaţi în odaia mamei sale, căreia îi spuse cu năduf: 

— Nu ţi-am spus că ar fi fost mai bine să-mi fi mărturisit din capul locului ce meserie avea tata? 

Hai, du-te acum la unchiul şi cere-i balanţa ca să cântărim aurul acesta. 

— Dar este foarte târziu. Ce-o să spună mătuşa ta când s-o trezi cu mine la poartă? 

Dar, cum Muhammad rămase neînduplecat, se duse totuşi fără tragere de inimă, bătu la poartă şi 
zise ruşinată: 

— Băiatul meu a cumpărat nişte orez şi ar vrea să-l cântărească, să se convingă că nu a fost 
înşelat. 

— Uite, acum îți aduc balanţa din cămară! zise cumnată-sa cu viclenie. 

Îi dădu balanţa, după ce puse un pic de clei pe fundul talerului ca să se lipească ceea ce va 
cântări. Mama lui Muhammad se întoarse acasă cu balanţa şi cântări, împreună cu fiul ei, galbenii. 
A doua zi, cu noaptea în cap, îi duse înapoi balanţa cumnatei sale, care rămase ca trăsnită. Pe fundul 
talerului, lipit de cleiul pus din ajun, strălucea un bănuţ de aur de-ţi lua ochii. Muhammad, în 
iureşul bucuriei, nu băgase de seamă bănuţul lipit de fundul talerului... 

Pe seară, mătuşa veni în vizită şi, din una în alta, îi zise lui Muhammad: 

— Ştiu că acum tu faci rost de aur. De ce nu-l iei şi pe unchiul tău să-ţi dea o mână de ajutor? 

— Aha, acum şi-a adus aminte că-mi este unchi? zise Muhammad cu asprime. 

— Ce-a fost a fost! Este unchiul tău orice ar fi să fie! Ia-l cu tine la muncă, căci aşa se cade. 

— Mătuşă dragă, eu sunt hoţ. Primejdia de a fi omorât sau schingiuit mă paşte la tot pasul. O 
astfel de soartă ai vrea pentru unchiul meu? 

Mătuşa amuţi câteva clipe, apoi bombăni: 

— Cum ţi-e ţie să-i fie şi lui! între timp, vestea jefuirii vistieriei regale se răspândise ca fulgerul 
în întreg ținutul. Tot palatul era tulburat de cele întâmplate, iar paznicii amenințau că va fi vai şi 
amar de cel ce îndrăznise să săvârşească o asemenea faptă. Muhammad aflase, prin tot felul de 
tertipuri, că unii curteni îl povăţuiseră pe rege să pună să se sape un şanţ adânc în jurul vistieriei şi 
să-l umple cu catran, aşa încât, dacă hoţul mai vine, să cadă în şanţ şi acolo să rămână. 

Muhammad se duse la unchiul său şi-i zise: 


— Unchiule, astăzi mergem la treabă! Luă cu el o desagă mare şi un cuțit ascuţit. 

Când bătu de miezul nopţii, Muhammad şi unchiul său ajunseră în preajma vistieriei. Cum ştia 
de șanțul cu catran, îi zise unchiului să meargă el în față. Acesta nu făcu nici doi paşi că se şi afundă 
până la gât în catran. Speriat, dădu să strige, însă Muhammad îl opri: 

— Unchiule, să nu zici nici pâs! O să deschid vistieria şi o să fur tot aurul. Rabdă un pic, că o să 
te scot eu de aici. 

Cum zise vorbele acestea, sări pe umerii unchiului şi deschise vistieria, apoi încarcă tot aurul în 
desaga pe care o avea la el. Scrise apoi pe vistierie: „Nu-i nimic pe lângă ce va fi să fie”. 

Apoi sări înapoi, scoase cuțitul şi îi reteză capul unchiului împotmolit în catran. ÎI puse apoi în 
desagă, peste aur, şi pe-aici ţi-e drumul. Pe drumul de întoarcere, păreri de rău începură să-i dea 
târcoale, însă le alungă gândindu-se că nu avea altă cale. 

Odată ajuns acasă, mătuşa prinse a-l întreba neliniştită: 

— Unde-i unchiul tău? 

Îi răspunse cu tristeţe în glas: 

— A murit. Nu am avut putinţa să-l salvez, însă i-am retezat capul ca nu cumva străjerii regelui 
să-şi dea seama cine este şi astfel să se ducă pe pustii tot aurul nostru. 

La auzul acestei grozăvii, femeia dădu să țipe, însă Muhammad îi astupă gura, zicându-i: 

— Dacă aud măcar o vorbuliță, nu mai vezi nicio para! 

Mătuşa, buimacă, se gândi ce este mai bine să facă: să jeluiască sau să-şi ia partea de aur. Zise: 

— Sunt tare necăjită, căci l-am iubit mult pe unchiul tău. 

La care Muhammad îi răspunse: 

— Dacă l-ai fi iubit, nu l-ai fi jertfit de dragul ambițiilor tale. Plângi cât vrei, însă fără să se audă. 

În timpul acesta, la palatul regelui era zarvă mare. Străjerii dăduseră de cu zori peste hoţul din 
catran. Toţi răcneau, care mai de care: 

— Hoţul! Hoţul! 

Veni şi regele şi, când văzu grozăvia, hoţul fără cap, fu cât pe ce să cadă din picioare. Când îşi 
mai veni un pic în fire, îi sări în ochi ceea ce scrisese hoţul aşa cum făcuse după fiecare jaf: „Nu-i 
nimic pe lângă ce va fi să fie”. 

Dacă acesta era hoțul, atunci cine îi retezase capul? Ca să limpezească tărăşenia, porunci ca 
trupul hoțului să fie atârnat la capul podului. Şi cine va plânge înseamnă că-l cunoaşte! 

Muhammad află şi de data aceasta ce se petrece la palat, aşa că se duse la mătuşa sa şi-i spuse: 

— Astăzi o să te saturi de bocit şi jeluit. Toţi locuitorii oraşului trebuiau să treacă prin faţa 
mortului. Atunci Muhammad ce făcu? O luă pe mătuşa lui şi o duse la piaţa de măgari, unde îi 
cumpără un măgar, o desagă şi o grămadă de ouă pe care i le dădu în dar. Bucuroasă nevoie mare, 
femeia puse desaga cu ouă pe samarul măgarului şi, apucându-l de căpăstru, porni pe drumul către 
casă. Când ajunseră la capul podului, Muhammad dădu un ghiont desagii cu ouă, care căzu la 
pământ, iar ouăle se făcură praf şi pulbere. Femeia începu să plângă, lovindu-se cu palmele peste 
față de atâta necaz. Cum o văzură atât de plină de jale, soldaţii regelui se şi năpustiră asupra ei şi o 
întrebară de ce se jeluieşte. Printre suspine, le spuse arătând ouăle sparte: 

— Sunt o biată femeie care nu are de nici unele pe lumea asta. Căpătasem şi eu câteva ouă şi s- 
au dus şi astea... 

Înduioşaţi, soldaţii o lăsară să treacă, fără să bănuiască adevărata pricină a mâhnirii femeii. 

În noaptea aceea, Muhammad fură trupul unchiului său şi-l îngropa după lege. 

Regele se înfurie şi mai tare când află şi de această ispravă. Curtenii săi îl sfătuiră să împrăştie 
galbeni cât este drumul de lung şi cine s-o apleca să-i adune, acela este hoțul. Muhammad află şi de 
data aceasta care era vicleşugul regelui. Îşi făcu degrabă nişte încălțări uriaşe şi le frecă talpa cu 
catran. Apoi prinse a se plimba când în sus, când în jos pe uliţa cu galbeni, chiar pe sub nasul 
străjerilor. Galbenii se prinseră unul după altul de catranul de pe talpă. Când nu mai rămase niciun 
galben în praful drumului, tiptil-tiptil, se pierdu pe o străduță dosnică şi de acolo, acasă. Când 
străjerii băgară de seamă că au dispărut galbenii, era mult prea târziu. leşiţi din minţi, alergară la 


rege şi-l spuseră că tot aurul a dispărut fără ca cineva să se aplece ca să-l adune. 

Toţi sfetnicii se adunară şi, după ce-şi bătură capul în fel şi chip, le veni în cap un alt şiretlic: să 
fie adusă o cămilă şi să se pună pe ea o lectică, iar în lectică, fiica regelui. Fata îi va cădea cu tronc 
hoţului, acesta se va năpusti s-o fure şi ei vor pune mâna pe el. Regele primi bucuros această povaţă 
înțeleaptă. Muhammad află şi de data aceasta ce se urzeşte la palat, însă hotărî s-o răpească pe 
prințesă. Zis şi făcut. După ce o răpi cu cămilă cu tot, o duse acasă şi o ferecă într-o cameră 
dinadins orânduită, apoi tăie cămila şi se ospăta împreună cu toţi vecinii, cu mama sa şi cu prinţesa. 
Apoi o rugă pe mamă să pună restul de carne în saramură, la păstrare. 

Fata rămase închisă în odaia ei multă vreme, într-o bună zi, Muhammad o întrebă: 

— Cum de te-ai învoit să-mi fu mie momeală? Ți-ar fi plăcut să mă vezi mort în chinuri, 
schingiuit pe cruce? 

— M-am învoit ca să salvez bunul nume al tatălui meu, căci sultanul începuse să-l dispreţuiască: 
ce fel de rege este dacă nu-i poate veni de hac unui tâlhar? Tu eşti un tânăr de nădejde. Predă-te 
tatălui meu şi eu mă pun chezaşă pentru viaţa ta. 

— De cine râzi tu? Eu sunt cel care i-am furat averile şi dacă îi pic în mână mă face harcea- 
parcea. Tatăl tău se crede un om drept şi cinstit, nu-i aşa? însă oare este drept să strângi tot avutul 
oamenilor şi să-i laşi săraci lipiți pământului, aşa cum face preacinstitul tău tată? Eu nu fur de la 
tatăl tău, ci nu fac altceva decât să le dau oamenilor ceea ce este al lor. 

Fata regelui mai stătu închisă în casa lui Muhammad vreo două luni, timp în care regele aproape 
că-şi ieşise din minţi de dorul ei. Într-o bună zi, prințesa profită de nebăgarea de seamă a mamei lui 
Muhammad şi fugi iute la palat. Când ieşi din curte, mânji poarta cu o vopsea vineţie pe care o 
păstrase pentru acest scop. 

Când se întoarse Muhammad acasă, nu o mai găsi pe fată. leşi iute ca să-i dea de urmă şi băgă de 
seamă dâra vineţie de pe poarta de la intrare, înțelese pe loc vicleşugul, aşa că se duse în cămară şi 
luă toată vopseaua vineţie care era acolo, o puse într-o desagă şi porni prin oraş, însemnând orice 
poartă îi ieşea în cale cu vineţiu. În noaptea aceea mânji toate porțile din oraş, ba mai mult chiar, 
trase o dungă de vinețiu şi pe poarta palatului regelui. Şi, ca de obicei, scrise „Nu-i nimic pe lângă 
ce va fi să fie”. Se întoarse apoi acasă şi, de atâta oboseală, adormi buştean. 

În acest timp, fata regelui ajunse la palat, unde fu întâmpinată cu o bucurie fără seamăn. Când se 
mai liniştiră, fata îi spuse regelui că hoţul este un tânăr frumos, deştept şi bine-crescut, cum altul ca 
el nu-i. Apoi îi mai spuse că poate fi găsit uşor, căci la plecare i-a mâzgălit poarta casei cu vinețiu. 

Cum auzi aceasta, regele trimise după mai-marele străjerilor şi-i porunci să i-i aducă pe dată pe 
toți cei ce locuiesc în spatele unei porți însemnate cu vinețiu. Mai-marele străjerilor, dimpreună cu 
ajutoarele sale, plecă din zori să găsească acea casă însemnată cu vinețiu. Deodată, unul dintre 
străjeri zise mirat: 

— Poarta palatului este însemnată cu vinețiu! Şi poarta vizirului! 

Nu trecu mult până descoperiră că toate porțile din oraş erau mânjite cu vinețiu. Mai-marele 
străjerilor se înfățişă dinaintea regelui cu capul în pământ, neîndrăznind să scoată o vorbă. Regele îl 
luă la întrebări: 

— Ai prins tâlharul? Schingiuiți-l! Atunci mai-marele străjerilor zise ruşinat: 

— N-am izbutit să aflăm care-i casa tâlharului, căci este mai deştept decât ne-am aşteptat. Ne-a 
stricat tot vicleşugul, căci a mânjit toate porțile din oraş cu vinețiu, chiar şi poarta palatului. 

La auzul acestor vorbe, regele se mânie până peste poate: 

— Unde sunt oştenii? Unde este paza? Chiar dormiti cu toții de-a-npicioarelea? 

În schimb, fata regelui se bucură tare mult în sinea ei că hoţul a scăpat din mâna tatălui său, care 
nu ar fi avut nicio milă. 

Câţiva sfetnici mai apropiaţi îl povăţuiră atunci pe rege să trimită o bătrână vicleană pe la toate 
casele să ceară cu împrumut o bucată de carne de cămilă ţinută în saramură. Dacă cineva îi va oferi 
asemenea carne, înseamnă că este hoţul. 

Aşadar, una dintre acele babe care învârt totul pe degete se legă în faţa regelui că o să-l prindă în 


urzelile ei în cel mai scurt timp cu putință. Baba se găti de drum şi începu a se preumbla de la o 
poartă la alta, cerând o bucată de carne sărată, însă neapărat să fie de cămilă. Într-un târziu ajunse şi 
la poarta casei lui Muhammad. Cum acesta nu era pe acasă, îi zise mamei sale: 

— Nurorii mele i s-a făcut poftă rău de tot de carne de cămilă. Ți-aş rămâne sclavă pentru tot 
restul vieții mele dacă ai avea bunăvoința să-mi dai măcar şi o bucăţică. 

Mamei lui Muhammad i se făcu milă de biata bătrână şi cobori degrabă în cămară, de unde se 
întoarse cu o bucată de carne. Baba înşfacă pe loc carnea, nevenindu-i să creadă că a avut un 
asemenea noroc. Mulţumind grăbită, dădu să iasă, când se ciocni de Muhammad, care se întorcea 
acasă. Acesta, bănuitor, o întrebă: 

— Ce făceai pe aici, mătuşă? 

— Păi, am luat un pic de carne de cămilă pentru nora mea, căreia i s-a făcut poftă şi, fiind grea, 
m-am temut să nu păţească ceva. 

— Of! Cât de zgârcită-i mama! l-am zis de atâtea ori să nu mai fie atât de strânsă la mână, însă 
degeaba! Ce pot să fac?! Hai, mătuşă, să-ţi dau mai mult. Ce să facem noi cu o cămilă întreagă?... 
Deh, cămila regelui! 

Şi, apucând-o strâns de mână, o trase după el în casă, în ciuda opintelilor babei de a scăpa din 
strânsoare. Odată ajunşi în casă, Muhammad scoase sabia şi, învârtind-o pe deasupra capului babei, 
o întrebă cine a trimis-o şi în ce scop. Baba, înspăimântată, mărturisi tot, de-a fir-a-păr. După ce o 
judecă, Muhammad puse să fie închisă într-o încăpere dosnică. 

După ce trecu ceva vreme fără ca baba să mai dea vreun semn de viaţă, regele intră la bănuieli 
cum că aceasta ar fi încăput pe mâna tâlharului. 

Din nou, înţelepţi regelui veniră cu un sfat, şi anume să o scoată pe prințesă într-un loc deschis, 
căci, fără îndoială, în răstimpul de două luni cât a fost în mâna tâlharului, acesta a fost vrăjit de 
frumuseţea ei, şi acum mai mult ca sigur suspină de dorul ei. Aşadar înălțară un cort în piața 
publică, unde prințesa putea fi văzută de toată lumea. Când tâlharul se va apropia de ea, aceasta le 
va face un semn străjerilor, care îl vor înhăţa. 

Regele se duse la prinţesă s-o convingă să treacă şi prin această încercare, numai că prințesa nici 
nu vru să audă. În ciuda rugăminţilor fierbinţi ale regelui, refuză cu îndârjire să fie iarăşi momeală 
pentru prinderea tâlharului. Vorbele lui încă îi răsunau în urechi: „Dacă aş fi fost un om josnic, ce s- 
ar fi ales de tine acum?”. Însă regele nu se lăsă cu una, cu două, ci stărui pe lângă ea: 

— Fata mea, te mulţumeşte să mă vezi făcut de ocară, pe mine, tatăl tău, regele? Sultanul m-a 
amenințat că o să mă mazilească dacă nu-l prind pe nemernicul acesta. 

Fata, într-un sfârşit, se înduplecă să-i întindă capcana lui Muhammad de mila tatălui ei. 
Muhammad, deşi auzise ce pusese la cale regele, încercă să ajungă la fată oricât l-ar fi costat acest 
lucru. Izbuti să treacă de străjeri fără prea multe bătăi de cap şi, pătrunzând în cort, îi astupă gura 
prințesei cu palma şi îi şopti la ureche: 

— Trădătoareo! De ce ai fugit? Te-ai prefăcut în fața mea că-ți pare rău de tot ce s-a întâmplat! 
Acum am înţeles cât de josnică poţi să fii. Să ştie tatăl tău că, dacă vrea să pună mâna pe mine, 
trebuie să proclame că sunt un viteaz drept şi cinstit şi mă voi înfățişa singur dinaintea sa. 

— Rămâi cu mine şi o să-i dau de ştire! însă Muhammad nu o crezu, aşa că îi înfundă o batistă în 
gură şi o legă de unul din ţăruşii cortului, după care se făcu nevăzut, ca de obicei. Când veni seara, 
străjerii începură să se neliniştească, deoarece nu auzeau niciun zgomot venind dinspre cort. Atunci 
mai-marele străjerilor intră în cort şi împietri de groază. Prinţesa, aproape leşinată, era legată de un 
țăruş. După ce o dezlegă, aceasta îi spuse regelui care sosise şi el acolo în mare grabă: 

— Trebuie să declari că toate aceste fapte care au întors pe dos regatul sunt fapte de vitejie. 

Mulțimea rămase cu gura căscată când află că cel ce făcuse toate aceste nemernicii, acel tâlhar 
care merita schingiuit pe cruce, acum, după ce regele şi-a dovedit neputinţa de a pune mâna pe el, 
este proclamat erou, ba chiar i se mai dă şi mâna prinţesei. 

După citirea acestui firman, apărură fel de fel de escroci, fiecare dintre ei pretinzând sus şi tare 
că este marele erou. Când era luat la întrebări însă, nu prea ştia ce să răspundă, aşa că era alungat în 


văzul mulţimii. Într-un sfârşit, îşi făcu apariţia şi Muhammad, aducând cu el toate dovezile: aurul, 
armele, hainele străjerilor, carnea de cămilă, baba cea vicleană. 

Când văzu toate aceste dovezi, pe rege îl cuprinse iarăşi mânia, însă nu-şi mai putu lua înapoi 
cuvântul dat. Aşadar îl iertă pe Muhammad şi i-o dădu pe prinţesă de nevastă. Muhammad se însura 
cu prințesa şi făcură nuntă mare de se înveseli tot regatul. Însă nici nu trecu bine luna de miere, că 
regele îl şi chemă la el pe Muhammad: 

— Ginere dragă, sultanul mi-a trimis un răvaş cu vorbe grele, umilitoare. Mă ameninţă că, dacă 
nu pun mâna pe tâlharul care a băgat regatul în sperieţi, o să mă mazilească. Aş vrea să te rog să mă 
răzbuni pentru toate umilinţele îndurate din partea marelui sultan. 

— Nimic mai simplu, zise Muhammad vesel. O să-l fac să latre precum un câine dinaintea ta. 

Muhammad se duse acasă şi se pregăti de îndată de drum. Îşi luă cu el câteva haine, ceva bani şi 
plecă la Istanbul. Aici trase la un han dosnic şi se prefăcu că este lustragiu. Încet-încet se apropie de 
oamenii de la curtea sultanului, cărora le câştigă încrederea. Cum le lustruia tuturor celor de la curte 
încălțările fără să le ia vreo para, ajunse să se plimbe aproape nestingherit prin curțile sultanului, 
îndrăgit de toată lumea. Le spusese tuturor că îl cheamă Rahil. 

În fiecare dimineaţă, Rahil mergea la măcelărie şi se uita la dobitoacele care urmau a fi tăiate, 
într-o zi văzu un țap uriaş, cu părul lung şi fin. Îşi zise în sinea lui: L-am prins! L-am prins! Apoi îl 
întrebă pe măcelar: 

— Cât costă țapul? 

— Două lire. 

— Şi cât costă ca să-l jupoi? 

— O liră. 

— Uite ce-ţi propun: îți dau cinci lire şi pe deasupra toată carnea ţapului, dacă izbuteşti să-l jupoi 
în aşa fel încât să nu strici blana deloc. 

— Sigur că pot să fac asta! 

După ce luă pielea ţapului de la măcelar, se duse la un tăbăcar să i-o argăsească. Tăbăcarul argăsi 
pielea cu multă grijă, de ziceai că ţapul este încă viu. Rahil luă pielea de la tăbăcar, o ascunse cu 
grijă pe sub haine şi o duse în camera lui de la han. A doua zi cumpără câteva mii de clopoței mici, 
mici de tot şi îi duse la han. Apoi se puse pe lucru: legă fiecare clopoțel cu câte două fire de păr din 
blana ţapului. Când termină, toată blana ţapului era înțesată de clopoței cum nu s-a mai văzut. Pe 
urmă cumpără o oglindă mare pe care o puse în camera lui. Se îmbrăcă cu pielea de ţap şi, printr-o 
deschizătură abia mijită pe care o lăsase în dreptul ochilor, se privi în oglindă. Ceea ce văzu îl 
îngrozi şi pe el însuşi, deşi ştia despre ce este vorba. Îşi scoase apoi pielea de tap şi o împături cu 
grijă. 

Între timp, Rahil se împrietenise cu mai-marele străjerilor, care într-o bună zi îl luă deoparte şi îi 
zise: 

— Locuinţa servitorilor este mare şi încăpătoare. De ce nu vii să locuieşti aici, într-o odaie? 

Rahil nu lăsă să-i scape un asemenea chilipir şi se mută la palat. Într-o noapte întunecoasă, de nu 
vedeai la doi paşi, se strecură în iatacul sultanului după ce se îmbrăcase cu blana ţapului. Se aşeză la 
picioarele sultanului şi se scutură aşa încât sunară toţi clopoţeii. Sultanul sări ca ars, cu părul 
măciucă de groază. Întrebă tremurând, fără vlagă: 

— Cine eşti? 

— Sunt Azrafil, îngerul morţii, şi am venit să-ți iau sufletul. 

— Du-te şi ia-i sufletul lui Rahil, căci nu va plânge nimeni după el. Eu nu m-am bucurat încă de 
viață. 

— l-am luat sufletul lui Rahil înainte să vin la tine. Acum este rândul tău! Te-ai bucurat destul şi 
ai făcut rău cât cuprinde. 

— Nu se poate să mă păsuieşti cât să-mi iau rămas-bun de la nevastă şi copii? 

— O să-l înştiințez pe Domnul şi o să-l rog să te mai lase, însă cu o condiţie... 

— Eu sunt un biet rob dinaintea ta, Maiestate, o, înger al morţii! 


— Treaba nu-i deloc uşoară. Pune să ţi se facă un coşciug, apoi să te îmbrace în giulgiu şi să te 
aşeze cum se cuvine în el. După aceea, să fie dus coşciugul în port şi să fie lăsat acolo fără ca cineva 
să stea la pândă. Dacă faci altcumva, Domnul se va supăra! 

— E simplu! 

— Mai este ceva. Trebuie să faci ca toate animalele atunci când vei fi înfățişat dinaintea 
Domnului, ca să vadă cât de umil eşti. 

— O să fac ca toate animalele. Pot să încerc? 

— Haide, latră ca un câine! 

— Ham, ham... 

— Rage ca un măgar! 

— Iha, iha... 

— Behăie ca o capră! 

— Be, be... 

— Cotcodăceşte ca o găină! 

— Cotcodac, cotcodac... 

— Bine, de-ajuns! Acum mă duc să mijlocesc la Domnul pentru tine! 

Şi, acestea fiind zise, Rahil se strecură afară din iatacul sultanului fără ca cineva să-l vadă în acea 
beznă de nepătruns. Apoi ieşi tiptil din palat şi o tinu într-un suflet până în port, fără ca cineva să fie 
pe urmele sale. Cum ajunse în port, cumpără o corabie şi tocmi câțiva marinari de nădejde... 

În acest timp, sultanul se ridică îngrozit din aşternut şi prinse a răcni ca din gură de şarpe până se 
adunară în jurul său soția, copiii, sfetnicii. Când se mai linişti, le spuse: 

— Acum sunt mort. Vreau să mă spălați, să mă puneţi în giulgiu şi să mă aşezaţi apoi în coşciug. 
Luaţi apoi coşciugul şi duceți-l în port. Lăsaţi-l acolo fără ca vreunul din voi să rămână de pază sau 
să se uite înapoi, căci altfel se înfurie Domnul. Să nu-ndrăzniți să-mi spuneți că visez sau că am 
avut un coşmar! Nu, nu, nu! Este adevărul gol-goluţ! 

După aceste vorbe, îşi îmbrățişa nevasta, copiii, sfetnicii apropiați. Toţi erau muţi de uimire, căci 
aşa ceva nu se mai pomenise de când lumea şi pământul. Neputând să se opună poruncii sultanului, 
fără tragere de inimă se apucară să îndeplinească cele cerute. 

Pe înserate, Rahil, sau Muhammad al nostru, căci el era, se uita de departe spre port. La un 
moment dat, văzu cum se apropie un alai de oameni cu un coşciug de preț pe care l-au pus pe țărm, 
după care s-au grăbit să dispară. După ce se asigură că nu a rămas nimeni care să-l păzească pe 
sultan, se duse la marinarii săi şi le spuse să încarce lada de pe țărm. Ridicară ancora şi merseră pe 
mare până ajunseră la Beirut. Aici cumpără câţiva cai, toți unul şi unul, şi o trăsură în care puse 
coşciugul, înhamă caii şi dă-i bice! înainte să ajungă în oraşul regelui, îi trimise acestuia vorbă să se 
pregătească. 

Regele ieşi degrabă în întâmpinarea ginerelui său năzdrăvan, împreună cu toți curtenii. După 
salamalecurile de cuviință, regele îl întrebă nerăbdător: 

— Spune-mi! Ai izbutit ceva? Muhammad îi răspunse împăunându-se în fața nevestei: 

— Ți l-am adus pe sultan în carne şi oase! La auzul acestei trăsnăi, se înghesuiră cu mic, cu mare 
să vadă ce se întâmplă. Muhammad spuse: 

— Să se închidă porțile ca nimeni să nu mai intre şi să nu mai iasă! 

— Aşa să fie, zise şi regele buimac. Unde este sultanul? Spune-mi, nu mă mai fierbe atâta! 

— Ai răbdare! La lăsatul serii, o să vezi cât valorează un sultan. 

La lăsarea serii, Muhammad aduse coşciugul şi îl puse în faţa celor adunaţi în palat. Apoi îşi 
scoase hainele în faţa tuturor şi se îmbrăcă cu blana de țap. Când văzură arătarea, toți cei de faţă se 
cutremurară, deşi văzuseră cu ochii lor cine era înăuntru. Dădu jos capacul coşciugului şi se scutură 
o dată cu putere de-i asurzi pe toţi cu clopoţeii lui. Sultanul întrebă cu glas pierit: 

— Cine eşti? 

— Îngerul morții, îi răspunse Muhammad. Vin de la Domnul pe care l-am rugat să te păsuiască, 
Mărite Sultan! 


— Sunt sclavul tău cel nemernic, stăpâne! 

— Haide, latră ca un câine! 

— Ham, ham... 

— Rage ca un măgar! 

— Iha, iha 

După ce sultanul făcu ca toate dobitoacele, şi ca găina, şi ca pisica, Muhammad îl luă de mână 
ŞI-I zise: 

— Domnul te-a iertat de data aceasta. Sultanul ieşi atunci din coşciug, înveşmântat în giulgiul lui 
cel alb: 

— Cine sunt aceştia, o, înger al morţii? 

— Sunt îngerii milosteniei cereşti! 

Şi, nemaiputându-şi ține râsul, îşi lepădă blana de tap, arătându-se cu chipul său dintotdeauna. 
Sultanului nu-i venea să creadă: 

— Tu! Tu, Rahil? 

— Eu, Mărite! 

Toţi cei de faţă se prăpădiră de râs. Când mulţimea se mai potoli, regele înainta către sultan şi, 
prefăcându-se foarte umil, îi zise: 

— Acesta este tâlharul din pricina căruia mi-ai trimis vorbe de ocară dacă nu-l prind... 

Sultanul, roşu de mânie, răcni: 

— Nu este tâlhar, este chiar diavolul în carne şi oase... 

Apoi, dându-şi seama de starea în care era, zise cu voce domoală, vrând să ascundă ruşinea ce o 
pățise: 

— Ba nu! Este un viteaz! Un erou cum altul nu-i. Mi-a plăcut şotia pe care a pus-o la cale şi, ca 
atare, i-o dau de nevastă pe fiica mea. 

La auzul acestei propuneri, fiica regelui îl fulgeră pe Muhammad cu privirea. Acesta, resemnat, 
zise: 

— Mulţumesc, Maiestate, pentru bunătate, însă eu am o soţie care a încercat să-mi pună de două 
ori ştreangul de gât şi am scăpat ca printr-o minune. A treia oară a izbutit. Pe vecie. Aşa că nu-mi 
mai trebuie încă unul. 

Mulțimea se înveseli şi petrecu zile de-a rândul... 


Vânzătoarea de ouă 
poveste de pe Tigru si Eufrat 


Odată, demult, tare demult, trăia o bătrână care creştea găini. Avea nu mai mult de zece găini şi 
un cocoş. Le îngrijea, le hrănea, le înconjura cu toată dragostea ei, căci nu mai avea nimic altceva în 
afara lor. Le iubea atât de mult, încât le dăduse câte un nume pe care le striga de parcă erau fiicele 
sale. De altfel, şi găinile o iubeau foarte mult. În fiecare zi, bătrâna vindea în piaţă şase ouă, 
niciodată mai mult, unul îl oprea pentru sine ca să-l mănânce, iar restul le dăruia unei văduve cu 
patru copii ca mulțumire că negoţul ei merge bine. 

Într-o bună zi cineva bătu la uşa ei. Bătrâna ieşi să vadă cine o caută şi găsi un sărman care o 
rugă să-i dea din bunătăţile ce i le-a dăruit Atotputernicul. 

Bătrâna îi dărui oul pe care-l oprise pentru ea, o lipie şi câteva curmale, iar ea mancă în ziua 
aceea doar curmale şi o bucăţică de lipie. 

A doua zi, povestea se repetă. Un alt sărman veni la uşa ei să-i ceară ceva de mâncare. Îi dădu 
oul pe care-l oprise pentru ea, o lipie şi câteva curmale, iar ea mancă doar câteva curmale şi un pic 
de lipie. 


A treia zi se trezi la uşă cu o văduvă sărmană însoțită de patru copilaşi, dintre care cel mai mic 
era încă sugar. Era o zi friguroasă, cu o burniță măruntă ce-ţi pătrundea până la oase. Miloasă, 
bătrâna îi poftu în bordeiul ei. Ce să le dea însă de mâncare? Nu avea decât un ou, câteva lipii şi un 
pumn de curmale. 

Bătrâna îşi zise în sinea ei: „Ce-aş putea să fac? Un singur ou nu-i de ajuns pentru micuţii 
aceştia”... îşi ridică mâinile către cer şi se rugă: „Doamne, ajută-ne pe noi, sărmanii! Dă-ne putinţa 
de a mânca şi noi pe săturate!”. 

Apoi luă oul şi se duse să-l prăjească în tigaie ca să-l împartă tuturor cu lip iile şi curmalele. Oul 
prinse să se mărească, şi se tot mări până deveni mai mare decât un ou de struţ. Bătrâna se miră 
până peste poate, apoi, venindu-şi în fire, mulțumi Celui de sus că 1-a ascultat ruga. 

Prăji oul care aproape că dădea pe dinafară din tigaie şi se aşeză apoi la masă împreună cu 
văduva şi cei patru copii ai săi. 

Bătrâna era aşa de fericită că le poate oferi tuturor de mâncare, încât i se lumină întregul chip. Se 
aşezară la masă şi mâncară cu toții pe săturate, iar văduva îşi alăpta copilul cel mic, care până atunci 
tot scâncise de foame. 

După ce văduva şi copiii ei plecară mulțumiți, bătrâna mancă ce mai rămăsese lipit de tigaie cu 
un pic de lipie, apoi se rugă să nu mai fie pe această lume oameni care mor de foame şi să aibă 
fiecare cu ce să-şi ducă traiul. 

Bătrâna nu alunga pe nimeni care-i bătea la uşă şi le dădea tuturor din puţinul pe care-l avea. 
Într-o bună zi, pe la amiază, îi bătu la uşă un moşneag gârbovit, zdrenţuit, sprijinit într-un toiag 
noduros, cu o găină frumos colorată la subsuoară. 

Bătrâna îi zâmbi larg, după obiceiul ei, şi-l pofti cu blândeţe în casă: 

— Intră! Ce vânt bun te-a adus? Fii bine venit! Cu ce aş putea să-ți fiu de folos? 

Moşneagul intră în bordeiul bătrânei şi, cum era înfometat, aceasta îi oferi, aşa cum făcea cu toți 
musafirii, un ou prăjit, câteva curmale şi o lipie. Cum de curând îşi cumpărase şi o capră, îi dădu şi 
o ulcică de lapte acru. 

După ce mancă pe săturate şi îi mulțumi din suflet milostivei bătrâne, moşneagul se ridică şi-i 
spuse: 

— Pot să las această găină în grija ta pentru o săptămână? Am nişte treburi în alt sat şi n-aş vrea 
s-o port după mine, sărăcuţa. Să ştii că este o găină foarte blândă şi ouătoare cum nu s-a mai văzut. 

— Cu dragă inimă o primesc, uncheşule. O să-i dau drumul printre găinile mele şi mă voi îngriji 
de ea mai mult decât mă îngrijesc de ale mele. Fii fără grijă, că rămâne pe mâini bune! Când te vei 
întoarce o s-o găseşti sănătoasă şi voioasă. Însă de ce nu rămâi oaspete la noi? 

— Îţi mulţumesc foarte mult pentru bunătatea ta, însă trebuie să plec. Mă aşteaptă treburi care nu 
suferă amânare. 

— Bine, uncheşule! Găina rămâne în grija mea. Să nu uiţi că umila mea casă îţi este deschisă 
mereu. 

Bătrânul mai mulțumi încă o dată şi, şontâc-şontâc, sprijinindu-se în toiagul noduros, se îndreptă 
către zarea îndepărtată, cu desaga în spinare... Merse şi iar merse. Pe drum, i se năzări că o vede pe 
bătrâna cea bună la suflet care-i hrăneşte pe toți sărmanii, pe toţi nevoiaşii, cu toată sărăcia ei. 
Zâmbi şi îşi spuse: „Mare ţi-e grădina, Doamne!”. Şi îşi continuă drumul către zarea îndepărtată, 
acolo unde norii îşi iau rămas-bun de la munți, ca să plutească apoi pe deasupra câmpurilor pe care 
le udă cu ploaia lor binefăcătoare. Merse, urcând şi coborând coline, în timp ce ploaia îi spăla barba 
aşa cum spală frunzele şi florile pustiei. 

Trecu ceva vreme de la plecarea bătrânului. Găina făcea două ouă uriaşe în fiecare zi: unul 
dimineaţa, iar altul pe seară. Bătrâna strângea aceste ouă într-un coş, separat de celelalte ouă. 

Femeia era foarte uimită de această găină ouătoare, frumoasă şi blândă, însă cel mai mult o mira 
culoarea ouălor, care era un galben strălucitor cum nu s-a mai pomenit niciodată să fie un ou de 
găină. 


În cea de-a şaptea zi, bătrâna strânsese paisprezece ouă de la găina năzdrăvană. Uitându-se la ele, 
bătrâna se bucura: „Este găinuşa mea cea blagoslovită! în viaţa mea n-am văzut şi nici nu am auzit 
pe cineva povestind despre o asemenea găinuşă”. 

În după-amiaza acelei zile, cineva bătu la ușa bătrânei. Deschise uşa şi îl văzu pe moşneagul 
care-i lăsase găina în grijă. Cât se mai bucură bătrâna! îl primi cu toată căldura, poftindu-l degrabă 
în bordei. După ce acesta luă loc şi-şi mai trase sufletul, bătrâna îi puse dinainte o strachină cu două 
ouă prăjite, câteva curmale, o bucată de brânză, o lipie şi o bărdacă de lapte. 

Bătrânul mancă pe săturate, în timp ce bătrâna îi povestea despre găina cea frumoasă, atât de 
ouătoare că o uimise, apoi se ridică, se duse în cămară, de unde se întoarse cu coşul cu ouă aurii, şi-i 
spuse: 

— Uite, în coşul acesta sunt paisprezece ouă de la găina ta. 

Bătrânul zâmbi, pişicher: 

— Eu ţi-am lăsat-o doar şapte zile, aşa că în coş ar trebui să fie şapte ouă, cum este firesc. De 
unde au apărut paisprezece? 

— Uncheşule drag, găina ta face două ouă în fiecare zi, şi nu unul, ca orice găină de pe lumea 
aceasta. Şi mai mult decât atât, ouăle sunt galbene la culoare. 

Moşneagul prinse a râde în hohote, iar faţa i se lumină ca o lună plină: 

— Eşti cinstită şi dreaptă, milostivă cu cei săraci, pe care nu-i laşi niciodată să plece de la uşa ta 
cu mâna goală... 

— Slavă Domnului, uncheşule! Dăm şi noi din ceea ce ne dăruieşte Cel de sus. 

— Eşti aşa de bună, că vei primi şi mai mult decât dai. Uite, eu îţi dăruiesc găina cea frumoasă şi 
ouătoare. Te rog s-o primeşti în dar. Şi ţine minte, ouăle ei sunt galbene pentru că sunt de aur. De 
aur din cel mai curat. 

— O primesc, uncheşule! Nu pot să te las cu mâna întinsă. Mâna întinsă este la fel deopotrivă 
dacă dă sau primeşte. 

— Eşti o femeie bună, fără de pată. Meriţi mai mult decât atât. 

— Dar cum de ai ştiut că sunt o femeie bună? 

— De mult am plecat la drum ca să caut grădinile bunătății. Şi am mers, şi am mers, cu o 
lumânare într-o mână şi cu o găină în cealaltă. Şi am tot căutat acele grădini, însă nu le-am dat de 
urmă nicăieri. Când m-am apropiat de bordeiul tău, lumânarea a început să pâlpâie şi mi-a zis: 
„Aici, în bordeiul acesta, găseşti bunătatea”. Am bătut atunci la uşa ta şi te-am aflat aşa cum eşti: 
bună şi miloasă. 

— Toată sunt de la Cel de Sus, uncheşule. Mi-am dat seama în lunga mea viaţă, că doar sunt o 
femeie bătrână acum, că nimic nu poate fi câştigat prin furt, înşelătorie, mârşăvie, în afară de 
necazuri. Eu în sărăcia mea sunt foarte bogată! 

— Cât eşti de înțeleaptă! Ține găina şi ai grijă să păstrezi taina ouălor de aur. 

Moşneagul plecă lăsându-i bătrânei găina cu ouăle de aur ca răsplată pentru bunătatea ei 
nețărmurită. 

La scurt timp, bătrâna deveni bogată, foarte bogată, ceea ce îi îngădui să-i ajute cu şi mai mult 
sârg pe săracii care îi cereau ajutorul. Odată cu bogăţia, spori şi bunătatea ei, şi nu se îngustă, aşa 
cum se întâmplă cu bunătatea celor îmbogăţiți peste noapte. 


Găina fermecată 
poveste de pe Tigru si Eufrat 


Trăia odată, demult, o femeie singură-singurică pe lumea aceasta, într-o bună zi, femeia se duse 
la iarmaroc şi cumpără de acolo o găină de care să aibă grijă şi care să-i ţină de urât. 

Din când în când, femeia se ducea la iarmaroc ca să mai cumpere una-alta din cele necesare 
gospodăriei. Cum ieşea femeia pe poarta casei, găina îşi lepăda hăinuţa de pene şi se preschimba 


într-o fată de toată frumuseţea. Fata nu numai că era frumoasă, ci era şi foarte harnică. Îndată ce 
ieşea din pielea de găină, se şi apuca de dereticat prin casă, de o făcea să strălucească precum 
cleştarul. După ce termina cu trebăluitul, se repezea la pârâul din spatele casei şi se îmbăia, apoi, 
curată şi frumos mirositoare, se întorcea acasă şi intra iar în pielea găinii. Când se întorcea femeia 
acasă, găsea găina stând cuminte la locul ei, însă minune mare! Casa era dereticată şi rânduită de-ți 
lua ochii. Şi aceasta se întâmpla ori de câte ori femeia lăsa găina singură acasă. 

Într-o zi, pe când fata se pregătea să intre în apele pârâului, apăru ca din senin grădinarul regelui 
al cărui palat era chiar lângă pârâu. Grădinarul fu uimit peste măsură de frumuseţea fetei, însă nu 
apucă să spună nimic pentru că aceasta şopti repede: 

— Şandar-mandar”“, de-a-ndăratelea să fii! 

Şi într-adevăr, bietul grădinar se trezi cu capul în locul picioarelor şi cu picioarele în locul 
capului. Fata se îmbăie ca de obicei şi când ajunse acasă pocni din degete şi dezlegă vraja care-l 
făcuse pe grădinar din om neom. Apoi îmbrăcă liniştită pielea de găină. 

Într-o zi, fiul regelui ieşi la plimbare şi dădu peste grădinar în halul acela, cu capul în locul 
picioarelor şi cu picioarele în locul capului. Mirat până peste poate, prinse a-l descoase. Grădinarul 
îi povesti totul, cu cele mai mici amănunte: 

— O fată frumoasă cum alta nu-i vine la pârâu de se îmbăiază. Şi cum mă vede, îmi zice: 
Şandar-mandar, de-a-ndăratelea să fii! Şi de îndată capăt această înfăţişare cu care mă vezi acum. 
Apoi, după ce se face nevăzută, îmi recapăt deodată vechea înfăţişare. 

Fiul regelui, când auzi această poveste, hotărî să se aşeze la pândă în apropierea pârâului, ca să 
se convingă cu ochii lui de adevărul vorbelor grădinarului. Aşadar se aşeză la pândă şi aşteptă, 
aşteptă... până se ivi, într-un târziu, preafrumoasa fată care se grăbi să se răsfeţe în apele de cleştar 
ale pârâului. Aşteptă neclintit în ascunzătoarea lui, până când fata ieşi din apă, apoi tiptil-tiptil 
merse în urma ei până văzu casa în care intră. 

Îndrăgostit de mândreţea de fată, se întoarse la casa cu pricina ca să-i ceară mâna. Femeia, uluită, 
îi spuse că nu are nicio fată, ci doar o biată găină care cotcodăceşte toată ziua prin casă. Cu chiu, cu 
vai, fiul regelui se întoarse la palat cu inima frântă pentru totdeauna. 

După un timp, iar plecă femeia după cele necesare gospodăriei, iar se preschimbă găina în fată, 
iar se duse la pârâu, iar veni fiul regelui s-o ceară de nevastă... Femeia intră la bănuieli. Fiului 
regelui nu părea deloc că i-ar lipsi vreo doagă. 

Un sâmbure de adevăr trebuia să fie totuşi în toată tărăşenia aceasta. Hotărâtă să afle taina, 
femeia se prefăcu că pleacă la iarmaroc, însă se întoarse tiptil şi se ascunse într-un loc pregătit 
dinainte în aşa fel încât să vadă ce se întâmplă în casă. Şi iată minunea minunilor: găina îşi aruncă 
cât colo straiul de pene pestriţe şi se preschimbă cât ai clipi într-o fată de o frumuseţe răpitoare. De 
îndată, fata puse mâna pe mătură, mătură podelele, deretică prin toată casa, apoi plecă zorită la 
pârâu. Cum ieşi din casă, femeia luă pielea de găină şi o aruncă în focul care ardea în vatră. Odată 
cu arderea acesteia, fu distrusă şi vraja care o ţinea pe biata prinţesă, căci prințesă era, captivă în 
înfăţişarea de găină. 

Când fata se întoarse de la pârâu, nu mai găsi pielea de găină şi rămase cu înfăţişarea ei 
omenească aşa cum fusese cândva. Când tocmai îi mulțumea femeii că a scăpat-o de blestem, fiul 
regelui bătu la uşă, aşa cum făcea în ultimul timp. Când o văzu pe frumoasa fată, o rugă pe loc să-i 
fie nevastă şi să meargă cu el la palat pentru totdeauna. Fata se învoi şi tot regatul se veseli la nunta 
celor doi. 

Trăiră fericiţi ani mulți, iar femeia cea singură pe lume se trezi cu o mulțime de prințişori care-i 
luminară zilele bătrâneții. 


Trădarea 


250 formulă de început a unui descântec 


poveste de pe Tigru si Eufrat 


În vremurile de demult trăia un pescar care se ducea zilnic la râu, de unde pescuia peştele cu care 
îşi ducea traiul. Într-o zi, pescarul îşi aruncă năvodul aşa cum făcea de fiecare dată când ajungea la 
malul râului. Aşteptă un timp, apoi îl trase la mal. Nu mică îi fu dezamăgirea când află printre ițele 
încurcate ale năvodului un singur peştişor pricăjit. Acesta prinse a-l ruga fierbinte să-i dea drumul în 
apă, căci este de fapt o sirenă care-i va îndeplini toate poruncile, oricare ar fi acestea. Pescarul, 
vrăjit de această propunere, îi dădu de îndată drumul în apa râului. Peştişorul îi spuse că îi 
îndeplineşte orice dorință aşa cum îi promisese, cu condiția să îi dea îndoit vecinului acelaşi lucru. 
Pescarul se învoi. 

A doua zi, cum sosi la râu, îl întâmpină din valuri peştişorul, care-l întrebă care îi este porunca. 

— Să-mi faci o casă mare şi frumoasă în care să trăiesc cu familia mea! 

— Du-te acasă, îi spuse peştişorul, şi o să găseşti în locul colibei tale un palat de toată 
frumuseţea. 

Zorit, făcu cale-ntoarsă să vadă minunea, într-adevăr, în curtea lui se înălța un palat de-ţi lua 
ochii, însă în curtea vecinului se înălțau două palate la fel de minunate. 

În ziua următoare, iar se duse pescarul la râu şi-i ceru peştişorului: 

— Nu am niciun ban. Fă o minune să am şi eu bani! 

— Du-te acasă, îi spuse peştişorul, şi o să găseşti în bătătură o grămadă de aur. 

Pescarul se întoarse iute acasă şi, într-adevăr, în bătătură strălucea o grămadă de aur. După o 
clipă de bucurie, se uită în curtea vecinului şi văzu acolo două grămezi de aur. Când văzu aceasta, 
pescarul se înfurie şi, ros de pizmă, se tot întreba cum să facă să capete doar el ceva, fără să aibă 
parte şi vecinul. Cum de a căpătat vecinul două palate şi două grămezi de aur, stând cu mâinile în 
sân, fără să asude deloc? 

Pescarul se tot gândi cum să-i facă rău vecinului norocos. A doua zi, se duse la râu şi-i ceru 
peştişorului să-i scoată unul din cei doi rinichi pe care-i avea în trupul său. Peştişorul se miră de 
această poruncă ciudată, însă trebuia s-o împlinească: 

— După ce vei simţi un mic fior, să ştii că ai rămas doar cu un rinichi! 

Într-adevăr, simţi un fior şi unul din rinichi îi dispăru. Când se întoarse acasă, fu întâmpinat de 
bocete. 

— Ce s-a întâmplat? întrebă nevinovat. 

— A murit vecinul. 

Vecinul murise deoarece îi dispăruseră cei doi rinichi. A doua zi, pescarul se duse din nou la râu, 
însă peştişorul nu se mai arătă. Nici atunci, nici altă dată. Nimănui. Răutatea omenească îl lecui, 
pentru totdeauna, de făcut minuni. 

Qabih şi Malih 


poveste de pe Tigru si Eufrat 


În vremurile de altădată trăia un tânăr falnic, însă foarte sărac. Numele său era Malih. În zadar se 
străduia să găsească ceva de muncă în oraşul său ca să-şi poată ducă zilele şi să-i ofere şi mamei 
sale un sprijin la bătrâneţe. Văzând că nu are nicio putință de izbândă în oraşul său, o rugă pe mama 
sa să-i pregătească o bocceluţă cu cele necesare unei călătorii, hotărât să-şi încerce norocul în altă 
parte. Degeaba se rugă mama sa de el cu lacrimi în ochi să nu plece de acasă, Malih rămase 
neînduplecat. Văzând că nu-l poate clinti din hotărârea lui, îi făcu câteva pâiniţe stropite cu 
lacrimile sale amare şi i le puse într-o trăistuță de pânză. Apoi îl îmbrățişa şi îi ură drum bun, 
rugându-l să n-o dea nicicând uitării. 

Pe când mergea el aşa prin acele pustietăți, iată că se întâlneşte cu un alt voinic, cam de-o seamă 
cu el. După schimbul de salamalecuri, acesta îl întrebă: 

— De ce-ai plecat la drum? 


— Am plecat de sărăcie, răspunse Malih. În ţinutul meu nu am găsit nimic de făcut, aşa că m-am 
hotărât să plec în lume să-mi încerc norocul. Dar tu? 

— ŞI eu aşijderea. Nu vrei să străbatem aceste pustietăți împreună? Ne va fi mai uşor... 

— Sigur că da. Şi eu îmi doream un tovarăş de drum. Cum te cheamă? 

— Qabih”!. Şi pe tine? 

— Malih”. 

Merseră ei ce merseră până se făcu de prânz. Se aşezară şi fiecare îşi dezlegă trăistuţa cu 
mâncare ca să-şi astâmpere foamea. Qabih îi zise atunci lui Malih: 

— Frate, de ce să mănânce fiecare din traista lui, când ar fi mai bine să mâncăm împreună, mai 
întâi mâncarea unuia, apoi, când se termină, să trecem la mâncarea celuilalt? 

— Aşa să facem, zise Malih cu inima curată. 

— Hai să începem cu mâncarea ta! 

— Plăcerea este de partea mea! Pofteşte dară! Mâncară merindele lui Malih până la ultima 
firimitură, apoi se ridicară şi merseră mai departe. Pe la chindie, li se făcu o din nou foame de atâta 
mers prin nisipurile pustiei. Se opriră să se odihnească şi să mănânce ceva, din traista lui Qabih de 
data aceasta, numai că acesta nici nu vru să audă să împartă mâncarea cu Malih, ci prinse a se văita 
că o să moară de foame la poalele unei dune, fiindcă n-o să-i ajungă mâncarea. Degeaba îl rugă 
Malih în fel şi chip, nu se lăsă înduplecat, ba mai mult, îl alungă pe Malih şi îi spuse să-şi continue 
singur drumul. 

Malih, mort de foame şi de istovire, merse singur mai departe până dădu de un firicel de apă cu 
care îşi ostoi setea, şi iar merse ce merse, până când soarele stătea să apună. Atunci se opri şi căută 
în jur un loc în care să înnopteze. Şi iată că zări nu departe de locul în care se oprise un cuptor 
părăsit. Se duse imediat la el şi, după ce îl scotoci, ca să se încredinţeze că nu sunt cine ştie ce 
lighioane adăpostite pe acolo, se vâri în el ca să-şi petreacă noaptea. Când bezna se înteți, Malih 
auzi paşii grei ai unor fiare care dădeau târcoale cuptorului. Îşi ciuli urechile, tremurând ca varga. 
Fu şi mai îngrozit când auzi glasul unui leu ce mormăia: 

— Simt miros de om! 

Un lup care era şi el prin preajmă zise: 

— Dar cum ar putea un biet om să ajungă până aici? 

— Aşa ceva nu este cu putinţă, îşi dădu cu părerea şi vulpea care era împreună cu ei. 

Leul tăcu, închipuindu-şi că mirosul său l-a înşelat, ceea ce nu se mai întâmplase niciodată până 
atunci. Se aşezară tustrei, leul, lupul şi cu vulpea, lângă cuptorul în care era voinicul nostru şi se 
sfătuiră cum să facă să treacă mai uşor noaptea. Hotărâră să povestească ce au auzit peste zi şi astfel 
să se desfete până îi va lua somnul. Primul prinse a povesti leul: 

— Am auzit că în cetatea vecină ar fi un rege care are o fiică nebună căreia niciun vraci nu i-a 
găsit leacul. Regele i-a chemat pe toți vracii din regat şi le-a spus: „Cine îmi lecuieşte fata o 
primeşte de soție şi va fi urmaşul meu la tron. Dacă nu, îşi pierde capul”. Rând pe rând au tot 
încercat, însă niciunul nu a izbutit. Cu timpul, la porţile palatului s-a înălţat un turn din capetele 
vracilor nenorocoşi. 

— A, ştiţi care-i leacul? întrebă lupul. Trebuie ca cineva să prindă o pisică într-un loc ca acesta, 
să o taie şi să-i scoată creierul. Cu creierul acesta de pisică, dacă o unge pe prinţesă pe întregul trup, 
o scapă de nebunie. 

Vulpea sări şi ea să povestească ce auzise: 

— Eu am auzit că pe aici pe undeva este un şoarece care are o sută de galbeni mai strălucitori 
decât soarele, pe care-i scoate din gaura sa în fiecare dimineaţă şi se joacă cu ei până când soarele 
pleacă la culcare, apoi îi cară iarăşi, unul câte unul, în gaura sa. 


251 urât, rău 
252 frumos, bun 


După ce îşi spuse fiecare povestea, se lăsă o tăcere adâncă, apoi Malih auzi sforăiturile celor trei. 
Când dădu prima geană de lumină, cele trei fiare se treziră, căscară de le trosniră fălcile şi plecară în 
treburile lor, după mâncare. 

Malih ieşi din cuptor şi plecă să înfăptuiască ceea ce auzise de la fiare. Ca prin minune, zări o 
pisică la adăpostul unor mărăcini. O prinse fără prea mare bătaie de cap. Apoi căută şoarecele cu 
galbeni şi îl găsi după fulgerele de lumină pe care le aruncau galbenii printre dunele de nisip. Dădu 
de îndată drumul pisicii, care se năpusti asupra şoarecelui şi-l înfulecă pe loc. Prinse din nou pisica, 
adună galbenii răspândiţi prin nisip şi plecă, fără să mai stea pe gânduri, către cetatea unde locuia 
prințesa cea nebună. 

Când ajunse la palat, văzu turnul de capete ce se înălța dinaintea porților şi-i întrebă pe trecători 
care-i povestea. Aceştia îi spuseră că fata regelui este lovită de nebunie şi că regele a făgăduit celui 
ce o lecuieşte că i-o va da de soție şi că va moşteni şi tronul regatului. Însă cel ce încearcă şi nu 
izbuteşte îşi pierde capul. De aici, turnul de capete din fața porților palatului. Malih nu zise nimic, 
însă în sinea lui se încredința că tot ce auzise de la fiare era adevărat. Rămăsese să se dovedească 
adevărată şi lecuirea cu creierul de pisică. Se duse aşadar în piaţă şi, cu galbenii de la şoarece, îşi 
cumpără straie de vraci şi un cufăraş cu cele trebuincioase unei astfel de meserii. Apoi jertfi pisica 
şi-i luă creierul, pe care-l puse frumos într-o cutiuţă din cufăraş. Când toate pregătirile fură 
încheiate, o luă pe ulițele cetăţii strigând: — Vraci, vraci ce lecuieşte nebunia! Locuitorii cetății îi 
făcură pe dată semn să tacă şi prinseră a-i şuşoti la ureche să nu mai spună că este vraci, fiindcă o 
să-şi piardă viaţa, şi îi istorisiră povestea prinţesei. Însă el nu şi nu, striga şi mai tare şi le ceru chiar 
să-l îndrume către palatul în care se afla prinţesa cea nebună. Mâhniţi pentru tinereţea lui care avea 
să se piardă degeaba, îi arătară drumul către palat. Odată ajuns la palat, străjerii îi şoptiră să se 
întoarcă de unde a venit, însă el nu şi nu! Vizirul îl rugă să lase baltă totul şi să plece cât mai departe 
de palat. Însă el nu şi nu! Atunci vizirul îl duse în sala tronului, dinaintea regelui, care îi spuse ce se 
va întâmpla cu el dacă o lecuieşte pe fată şi dacă nu. Malih îi răspunse hotărât că o va lecui, fără 
nicio îndoială: 

— Ştiu ce mă aşteaptă dacă nu izbutesc şi mă prind în această încercare. 

Regele puse să fie chemată doica prinţesei, căreia îi porunci să-l ducă pe tânărul vraci în 
iatacurile prinţesei. Ajuns în faţa prinţesei, acesta se prefăcu că o cercetează ca să afle pricina bolii. 
După câteva clipe bune, îi spuse doicii, întinzându-i cutiuţa cu creierul de pisică: 

— Ia această pomadă şi du-te cu prinţesa la hammam?®. Îmbăiaz-o bine, apoi unge-o pe tot 
trupul cu această pomadă care o va lecui de nebunie. 

Zis şi făcut. Doica o duse la hammam, legată în lanţuri, ca să nu facă cine ştie ce prostie, şi o 
îmbăie după datină, apoi o unse cu ciudata pomadă primită de la vraci. În câteva clipe, prințesa se 
linişti, privirea i se limpezi şi mintea îi reveni. Era iarăşi în toate minţile, aşa cum fusese cândva, 
demult. Ca trezită dintr-un somn greu, se minună de ce se află în baie, legată cu lanţuri... 

Când regele auzi vestea înzdrăvenirii odorului său neprețuit, nu-şi mai încăpu în piele de 
bucurie. Porunci pe loc să i se înalțe un palat, chiar în fața palatului său, lui Malih, unde să trăiască 
cu soția sa, prințesa. 

Pe când zidirea palatului era în toi, căci trebuia să fie gata înainte de nuntă, Malih văzu printre 
truditorii care cărau pământ un chip cunoscut. Când se uită mai cu luare-aminte îşi dădu seama că 
nu este altul decât Qabih, cel care-l lăsase de izbelişte în cumplitul pustiu. În loc să se supere pe el, 
Malih îi mulțumi că, datorită purtării lui nesăbuite, se bucură astăzi de tot ceea ce are. ÎL iertă şi îl 
luă să trăiască alături de el la palat... 


Să nu faci bine cui nu merită 
poveste de pe Tigru si Eufrat 


253 baie 


Un bătrân pe nume Hamdan avea un cal cum nu mai era altul în tot ţinutul de frumos, de zvelt şi 
de iute. Era cel mai iute cal din câţi au fost văzuți vreodată. 

Bătrânul Hamdan era foarte mândru de calul său şi îl iubea ca pe lumina ochilor. Tocmise un 
grăjdar numai pentru el ca să-l ţesale şi să-i dea de mâncare. Şi calul la rândul său îşi respecta 
stăpânul, căci nu lăsa pe nimeni altcineva să pună şaua pe el. 

Vestea despre calul cel nemaipomenit se răspândi în totul regatul. Oameni avuti şi negustori cu 
stare se perindară pe la moşneag să-i cumpere calul, oferindu-i bani cu nemiluita, însă acesta nici nu 
voi să audă de aşa ceva. 

Oamenii începură să povestească vrute şi nevrute despre calul cel frumos, zvelt şi sprinten ca o 
zvârlugă, încât oriunde te-ai fi dus nu auzeai decât de el. 

Într-o zi, povestea calului minunat ajunse şi la urechile a patru tâlhari care nu făceau altceva 
decât să jefuiască tot ce întâlneau în cale. Cum auziră, se strânseră la marginea pustiului, nu departe 
de corturile bătrânului, ca să se sfătuiască şi să pună la cale furtul calului. 

În timp ce se sfătuiau de zor cum să facă şi să dreagă, iată că se stârni o furtună de nisip atât de 
cruntă, încât acoperi cu totul lumina soarelui, de nu se mai vedea nimic. Tâlharii nu aveau nici 
măcar unde să se adăpostească în acel pustiu. Speriaţi, începură să alerge când încoace, când încolo, 
doar-doar vor găsi o ascunzătoare. Colbul înecăcios îi cuprinse din toate părțile, încât nu se mai 
puteau zări unii pe alţii. Deznădăjduiţi, se lăsară în voia sorții, ce le părea pecetluită. 

După vreo două zile de la stârnirea îngrozitoarei furtuni, bătrânul Hamdan ieşi cu câţiva bărbați 
destoinici dintre rudele sale ca să vadă ce s-a întâmplat cu dobitoacele lor lăsate slobode să pască 
prin deşertul din jurul corturilor. Şi, cum mergeau ei aşa prin furtuna şuierătoare, întâlniră patru 
bărbaţi care păreau că-şi dau ultima suflare, cu hainele zdrenţuite, cu gurile pline de țărână, gemând 
de foame şi de sete. 

Bătrânul Hamdan îşi chemă degrabă voinicii şi îi rugă să-i care pe acei nefericiți la corturile lor. 
Zis şi făcut. Îi suiră pe cai şi îi duseră la locul lor de popas. Acolo, ca oaspeți ai bătrânului Hamdan, 
primiră toate îngrijirile: li se aduse apă, li se oblojiră rănile, fură îmbrăcați în haine noi în locul 
zdrenţelor care fluturau pe ei şi li se întinse masa ca să se ospăteze după placul inimii. 

Trecură câteva zile, timp în care cei patru îşi reveniră în simţiri încetul cu încetul, până când fură 
iarăşi în deplinătatea puterilor. Când se înzdrăveniră de-a binelea, bătrânul prinse a-i întreba de ce 
se aflau în pustie atunci când s-a pornit furtuna. Răspunse unul dintre ei care, după robusteţea 
trupului, părea a fi mai-marele lor: 

— Domnul meu! Noi suntem nişte bieţi negustori a căror caravană a fost prădată de o ceată de 
tâlhari nemiloşi. Ne-au jefuit de toate bunurile pe care le aveam şi apoi ne-au lăsat de izbelişte în 
pustiu fără de nici unele. 

Ceilalţi trei, care stăteau în spatele celui ce vorbea, dădeau din cap, încuviinţând fiecare vorbă a 
acestuia şi arătând o tristețe sfâşietoare. 

Bătrânul, cu istețimea sa înnăscută, nu crezu nicio iotă din spusele tâlharului, pentru că dăduse 
peste ei într-un ţinut ce se afla la mare depărtare de căile caravanelor, însă nu spuse nimic. După o 
clipă de gândire, le zise cu blândețe: 

— Din păcate, noi nu avem putinţa să vă dăm ceea ce aţi pierdut odată cu caravana furată, însă 
vă putem dărui câteva dobitoace ca să vă puteți întrema cât de cât. De asemenea, dacă pofiiți, puteți 
rămâne alături de noi. 

Tâlharii îi mulțumiră pentru bunătatea pe care le-o arătase şi pentru ospitalitatea de care se 
bucurau, apoi ieşiră din cortul bătrânului. Nu după mult timp, se strânseră din nou într-un loc ferit 
de ochii gazdelor, ca acestea să nu le afle taina, şi se sfătuiră cum să fure calul acela minunat. Mai- 
marele lor spuse cu un glas hodorogit: 

— Eu cred că bătrânul Hamdan nu prea ne-a crezut, ci doar s-a prefăcut că ne crede, aşa, în 
bătaie de joc. 

Un altul dintre ei, lung ca o prăjină şi smolit la chip, îi întări bănuiala: 


— Da, aşa este. Am băgat de seamă când m-am uitat în ochii lui că avea o sclipire de 
neîncredere. Un al treilea se băgă în vorbă, tăios: 

— Lăsaţi asta acum! Trebuie să ducem la îndeplinire ceea ce am hotărât înainte să fim daţi în 
vileag. 

Al patrulea îi întări spusele, dând din cap a încuviinţare. 

Mai-marele lor spuse atunci: 

— Da, aveţi dreptate. Trebuie să terminăm cât mai degrabă această treabă. Ştiu locul unde este 
priponit calul peste noapte. Am aflat, de asemenea, că bătrânul a tocmit un argat care să se ocupe de 
cal, să-l hrănească şi să-l adape, să-l țesale şi să-l potcovească. Trebuie să ne ferim de el! Cum se 
lasă întunericul, după ce toţi se duc la culcare, ne strecurăm cu multă băgare de seamă până la locul 
cu pricina. 

În toiul nopţii, după ce toți se retraseră în corturile lor, cei patru tâlhari porniră la treabă. 
Ajunseră la locul unde era priponit calul. Lângă el, argatul dormea ca dus de pe această lume. ÎL 
pocniră în cap cu tărie, apoi îl legară fedeleş de trunchiul unui palmier şi-l lăsară acolo, căzut în 
nesimţire. Se întoarseră apoi la cal, pe care-l dezlegară de țăruşul de care fusese priponit, şi mai- 
marele lor dădu să-l înşeueze. Nici nu puse bine şaua pe cal, că acesta o şi aruncă cât acolo, iar pe 
tâlhar îl trânti la pământ. Furios, acesta se ridică şi, după ce-l bătu zdravăn pe bietul cal, le porunci 
oamenilor săi să-l tragă uşurel de frâu până se îndepărtează de corturile bătrânului Hamdan. 

După vreo două zile de mers, ajunseră în preajma unei peşteri în care se ascundeau de obicei. 
Lihniţi de foame şi istoviţi de atâta amar de drum, priponiră calul şi se băgară care pe unde apucă, 
să se odihnească puţin. Cât fusese drumul de lung, îl tot ciomăgiseră pe săracul cal ca să meargă cât 
mai întins, să nu-i ajungă din urmă oamenii lui Hamdan. 

Nici nu închiseră bine ochii, că deodată începură să se târască afară din peşteră nişte şerpi uriaşi, 
plini de venin, care se încolăciră în jurul tâlharilor, în zadar răcneau aceştia cât îi țineau bojocii, căci 
nu le răspundea decât ecoul în acea pustietate fără margini. Degeaba se zbătură, degeaba încercară 
să se lupte, căci otrava şerpilor punea încetul cu încetul stăpânire pe ei. 

Pe când se zbăteau între viaţă şi moarte, în depărtare se ivi un nor de praf ce se apropia ca o 
vijelie. Erau bătrânul Hamdan şi oamenii lui, porniţi pe urmele tâlharilor. 

Când ajunseră în fața peşterii, toți tâlharii erau morți, iar şerpii cei mari se pregăteau să-i înghită 
pe nemestecate. 

Dezlegară calul, care veni bucuros lângă bătrânul Hamdan. Acesta le spuse oamenilor săi: 

— Aşa păţesc toți cei care plătesc binele cu rău! 

Apoi puse şaua pe calul lui cel minunat, iar întreg alaiul se întoarse la corturi, unde porni o 
petrecere ce ținu câteva zile... 


Yasa 
poveste de pe Tigru si Eufrat 


Se povesteşte că un bărbat trăia fericit cu soţia sa, pe care o iubea din toată inima şi care îl iubea 
aşijderea. Fericirea lor era ştirbită doar de lipsa unei odrasle, mai ales că trecuseră de la nunta lor 
mai bine de zece ani. Într-o bună zi, pe când femeia stătea singură în casă, auzi un bărbat care striga 
în gura mare pe ulițele satului: 

— Prezicător, ghicitor în stele! Femeia îşi acoperi iute capul cu o năframă, după cuviință, şi ieşi 
pe dată în întâmpinarea prezicătorului, pe care-l pofti în ogradă. După ce îl lăsă să-şi tragă un pic 
sufletul, îl întrebă dacă o să aibă sau nu copii, căci de multă vreme aştepta această binecuvântare. 
Prezicătorului i se făcu milă de suferinţa ei şi, întinzându-i un leac, îi spuse: 

— Îţi dau acest leac, pe care te sfătuiesc să-l pui într-un pocal şi apoi să torni un pic de lapte 


bătut peste el. După aceea, du-te şi pune pocalul sus pe terasă, sub licărul stelelor, şi, cum se crapă 
de ziuă, dă-l pe gât. 

Femeia luă leacul, îl puse în pocal, turnă peste el lapte bătut şi apoi îl puse pe terasa casei, sub 
licărul stelelor, aşa cum o învățase prezicătorul, apoi, obosită de toată întâmplarea, adormi. Soţul ei, 
care era plecat, se întoarse noaptea târziu acasă şi, cum nevasta dormea dusă, începu să cotrobăiască 
prin casă după ceva de-ale gurii, căci era mort de foame. Nu găsi nimic în afară de pocalul cu iaurt 
de pe terasă. Fără să stea pe gânduri, îl înşfacă şi îl dădu pe gât dintr-o sorbitură, apoi se culcă 
liniştit lângă soția lui. 

A doua zi, dis-de-dimineaţă, femeia se sculă şi se repezi pe terasă ca să ia leacul. Nu mică îi fu 
mirarea când găsi pocalul gol. Mânată de o bănuială, îl trezi pe soț şi-l întrebă de pocalul de pe 
terasă. Nepăsător, acesta îi răspunse: 

— L-am băut eu când m-am întors azi-noapte, căci mi-era foarte foame... 

— O, ce năpastă! O să rămâi însărcinat şi o să dai naştere unui copil, căci în pocal se afla un leac 
pentru făcut copil. 

Bărbatul se sperie foarte tare la auzul acestei veşti şi prinse a se gândi la soarta amarnică ce îl 
aştepta. Nu după mult timp, piciorul drept prinse a i se umfla. Zi după zi, umflătura se făcea din ce 
în ce mai mare. De ruşine, omul nu mai îndrăzni să treacă pragul casei, ci rămase departe de ochii 
curioşi ai lumii. Soţia lui făcea acum toate treburile de negustorie ca să aibă din ce trăi. După vreo 
nouă luni, când simţi că sorocul îi este aproape, bărbatul îi zise soției sale: 

— Femeie! Vreau să ies din oraş şi să mă duc undeva unde nu mă vede nimeni. Pune-mi ceva de 
mâncare ca să am de drum şi mă duc. 

Înainte să plece, mai luă cu el un cuţit, un chibrit şi o sticlă de petrol. Apoi se urcă în şa, pe 
catârul lui, şi plecă în noapte, ca să nu-l vadă nimeni, nu înainte de a-i spune soţiei: 

— Mă voi întoarce peste două zile! 

— Să aduci copilul cu tine ca să-l creştem împreună! 

— O să-l aduc pe lume şi o să mă întorc acasă. Dacă îi este dat să trăiască, atunci aşa să fie. 

Şi merse bărbatul ce merse până ajunse într-o vale adâncă, smălțuită cu iarbă verde şi presărată 
cu pomi din fel de fel de soiuri, printre care zburdau gazele şi iepuri în ciripitul vesel al păsărelelor. 
Bărbatul se aşeză lângă un pârâiaş cu apă ca de cleştar, iar după ce se odihni puţin strânse un braţ de 
vreascuri peste care turnă ceva petrol. După ce aprinse focul, puse cuțitul în jar până când acesta se 
făcu roşu. Cu grijă, luă cuțitul încins şi, rugându-se să fie mântuit de această năpastă, prinse a cresta 
pielea piciorului, puţin câte puţin, până ieşi la iveală o copilă de o frumuseţe nepământeană, cu 
ochii mari şi albaştri. O înfăşa în scutecul luat de acasă şi o puse lângă pârâiaş, apoi încalecă pe 
catâr şi se întoarse acasă. 

După ce bărbatul părăsi fetița pe malul apei, aceasta începu să plângă şi să țipe cât putea ea de 
tare, până când o turmă de gazele veni să se adape. Una dintre gazele se apropie de fetiță şi o 
mirosi, apoi începu să o lingă cu drag şi se aşeză în aşa fel încât aceasta să poată ajunge la ugerul ei 
ca să sugă. Fetița prinse a suge cu poftă, de parcă ugerul gazelei ar fi fost sânul mamei sale bune. 
Timpul trecu, iar fetiţa crescu alături de gazele, alăptată de gazela cea miloasă. Tot timpul şi-l 
petrecea alături de gazele. Mânca, se juca şi dormea împreună cu ele. 

Într-o bună zi, fiul sultanului ieşi la vânătoare împreună cu ceata lui de prieteni. Când ajunse în 
valea cea adâncă, văzu că o fiinţă ciudată aleargă împreună cu gazelele. Îi întrebă pe însoțitorii săi 
ce ar putea fi, însă nimeni nu avea vreo idee. 

După vânătoare, se întoarseră la palat şi fiecare plecă într-ale lui, numai fiul sultanului nu-şi 
găsea liniştea. Se tot gândea la acea ființă nefirească pe care o zărise alături de gazele. După zile de 
frământări, îi dădu prin gând să se ducă să o prindă. Luă seminţe de susan şi curmale fără sâmburi şi 
le amestecă bine într-o farfurie încăpătoare, apoi sări în şa şi se duse la pârâiaşul lângă care văzuse 
ultima oară turma de gazele. Puse farfuria cu acel amestec pe malul apei, apoi se ascunse într-un 
tufiş şi se puse pe aşteptare. 

Nu trecu multă vreme şi apăru turma de gazele, printre care era şi fata. După ce băură apă pe 


săturate, fata zări farfuria şi, cu oarecare teamă, gustă din amestecul pregătit de fiul sultanului, apoi, 
văzând că este bun la gust, mancă totul cu iuțţeală. Când termină de mâncat, simţi că mâncarea i-a 
căzut greu şi 1 se făcu greață. 

Fiul sultanului sări iute în şa şi dădu s-o prindă. Fata fugi câțiva paşi, împleticindu-se fiindcă îi 
era rău. Prinţul o ajunse aşadar din urmă şi o prinse. Nu mică îi fu mirarea când se trezi cu o fată de 
o rară frumuseţe. Mirarea îi fu şi mai mare pentru că nu înțelegea cum poate trăi o asemenea 
frumuseţe într-o turmă de gazele. 

Fiul sultanului o întrebă cum o cheamă, însă fata nu învățase să grăiască precum oamenii, ci 
mugea uşor, aşa cum fac gazelele când sunt speriate. 

Fiul sultanului o urcă pe cal, alături de el, şi se întoarse cu ea la palat. O duse în partea palatului 
în care trăia el şi închise bine poarta, ca nimeni să nu mai intre şi ca nu cumva frumoasa fată să 
fugă. Îi aduse haine şi o îmbrăcă. Apoi, zi de zi, îi aducea de mâncare şi o învăţa să vorbească, să 
scrie şi să citească. Fata învăţa repede şi se schimba văzând cu ochii, făcându-se tot mai frumoasă. 
Îi puse numele de Yasa”*%. Yasa rămase la palat până când se făcu numai bună de măritat. 

Într-o zi, fiul sultanului o înştiinţa că va veni cu familia şi cu prietenii săi ca să facă nunta după 
cuviință: 

— O să te iau de nevastă, căci nu pot să trăiesc departe de tine. 

Fata începu să se pregătească de nuntă: se îmbăie, se înveşmânta în straiele de mireasă, îşi puse 
toate podoabele pe care le primise de la fiul sultanului şi se aşeză la fereastră în aşteptarea alaiului. 
În acele clipe, o femeie neagră tuci se aşeză pe malul șanțului care înconjura palatul şi se apucă să 
spele copilul pe care-l ducea cu ea. Când se aplecă, văzu în oglinda apei chipul nespus de frumos al 
Yasei. Tulburată peste măsură, uită de copil şi, sărind în sus de bucurie, zise: 

— Doamne! Cât sunt de frumoasă! ŞI cu frumuseţea asta, eu îi slugăresc pe alţii şi le spăl copiii! 

Când Yasa văzu copilul lăsat de izbelişte în apă, ţipă la sclavă: 

— Ce vezi în apă este chipul meu, şi nu al tău! Sclava ridică privirea şi o văzu pe Yasa la 
fereastră în toată strălucirea ei. Vrăjită de atâta frumuseţe, prinse să se roage de aceasta: 

— Te rog, salvează-mă înainte să vină părinţii copilului, căci mă vor omorî dacă o să vadă că nu 
m-am îngrijit de copilul lor. 

Miloasă, Yasa îi aruncă de la fereastră o cosiţă pe care sclava se urcă sprintenă până în iatacul 
acesteia. Îi privi uimită chipul, îmbrăcămintea, podoabele, apoi o întrebă: 

— Cum te cheamă? 

— Yasa. 

— Ce frumos este inelul acela pe care îl ai pe deget! Poți să mi-l dai o clipă? 

Yasa îşi scoase inelul şi i-l întinse sclavei, care continuă: 

— Dă-mi şi straiele tale să văd cum îmi vin. Yasa îşi scoase straiele de mireasă şi i le dădu 
sclavei, care nu se opri aici: 

— Dă-mi şi giuvaierurile care te împodobesc! Yasa îşi scoase toate giuvaierurile şi i le întinse 
sclavei, care scoase un ac lung, vrăjit, cu care o făcu pe Yasa să dispară fără urmă. Rămasă singură, 
sclava se îmbrăcă în mireasă şi se puse pe aşteptat. Pe la amiază, iată că alaiul de nuntaşi se apropia 
de palat. În fruntea alaiului, pe un cal nemaipomenit, era chiar fiul sultanului. Când ajunseră 
dinaintea porților, fiul sultanului îi opri pe nuntaşi cu un semn, apoi cobori de pe cal şi intră singur 
în palat ca să o aducă pe Yasa. O strigă ca de obicei: 

— Yasa! Yasa! 

Neprimind niciun răspuns, urcă pe zid şi intră în iatacul miresei pe fereastră. Văzu o femeie 
întinsă pe patul Yasei şi o întrebă: 

— Cine eşti? 

— Yasa. 

— De ce nu mi-ai răspuns când te-am strigat? 

— Nu te-am auzit. 

— De ce ai chipul smolit? întrebă copleşit de nedumerire. 

— Pe când te aşteptam la fereastră m-a ars soarele. 

— De ce ai părul creţ? 

— Pentru că l-am tot răvăşit cu mâinile de dorul tău! 

— Ai ochii şi buzele umflate! 

— De atâta plâns în aşteptarea ta. Fiul sultanului rămase pe gânduri, neştiind ce să facă. Ce-o să 
le spună alor săi, care îl aşteptau în fața palatului cu mândreţea de mireasă despre care le tot 
povestise? Cum să iasă acum cu pocitania asta? După câteva clipe de buimăceală, îi spuse sclavei: 

— Stai aici, că o să mă întorc la tine mai târziu. leşi singur din palat şi le spuse tuturor că 
mireasa a fugit. Porunci de îndată străjerilor săi să plece în căutarea ei. O căutară prin grădini, prin 
case, însă nu dădură de urma ei. 

Deznădăjduit, fiul sultanului se ducea zilnic la femeia cu chip smolit şi o descosea ca să afle ce 
s-a întâmplat. Cum a fost cu putinţă o asemenea schimbare? începu să-şi petreacă vremea stând la 
fereastră şi uitându-se la femeile care treceau încoace şi încolo, doar-doar o va descoperi printre ele 
pe frumoasa lui, Yasa. 

Yasa se preschimbase într-un mirt ce crescu peste noapte la fereastra fiului sultanului. Când se 
trezi tânărul sultan şi deschise fereastra, i se înfățişă în faţa ochilor un mirt de toată frumuseţea, cu 
frunze de un verde-închis şi flori albe frumos mirositoare. Se minună de acest copăcel ce apăruse ca 
din senin, căci el nu dăduse poruncă să i se sădească vreun mirt la fereastră. Pe când privea mirtul 
neştiind ce să creadă, o femeie cu o râşniță în braţe lovi din greşeală mirtul cu aceasta. De îndată 
mirtul începu a se plânge cu glas omenesc: 


— Cine te mai scutură, o, Yasa, 
Floare a florilor, 

Mama a uitat de mine, 

Tata m-a purtat ca făt, 

Gazelele m-au crescut, 

Sclava m-a aruncat din casă! 


Fiul sultanului, auzind aceste cuvinte, cobori degrabă în uliţă şi se apropie de mirt, pe care-l lovi 
tare cu piciorul. Cum îl lovi, mirtul prinse a se văita, repetând aceleaşi cuvinte ca mai înainte. 
Atunci, furios, fiul sultanului îl chemă la el pe dulgherul palatului şi-i porunci să reteze mirtul 
obraznic din rădăcini. La fiecare lovitură de secure a dulgherului, mirtul repeta aceleaşi cuvinte. Ca 
să nu le mai audă, fiul sultanului îşi băgă degetele în urechi, socotind că mirtul îşi bate joc de 
durerea lui şi că vrea cu tot dinadinsul să-i amintească de frumoasa Yasa. 

După ce dulgherul îşi termină treaba, se duse acasă şi se aşeză să mănânce împreună cu soția sa. 
Pe când mâncau, soția băgă de seamă că are o aşchie agăţată de încălțări şi-l întrebă: 

— De unde s-a agăţat aşchia asta de încălțările tale? 

— Am tăiat astăzi un mirt ce crescuse la gardul fiului sultanului, chiar în dreptul ferestrei sale. S- 
ar putea ca de acolo să fie. 

Soția dulgherului se ridică, luă aşchia şi o aruncă într-un colţ al casei. 

La căderea nopţii, se culcară ca de obicei; când se sculară dimineaţa, găsiră casa curată lună şi 
mâncarea aburind pe masă. Cei doi rămaseră cu gura căscată şi se tot întrebau buimaci cine ar fi 
putut face toate acestea peste noapte. 

Totul se repetă şi a doua, şi a treia zi... Atunci dulgherul îi spuse soţiei că va sta de veghe ca să 
vadă cine trebăluieşte prin casă toată noaptea. Zis şi făcut. Cum se lăsă întunericul, dulgherul se tăie 
uşor la deget şi presără apoi sare pe rană ca să nu poată închide ochii de durere, se ascunse în 
spatele cuptorului ca să nu-l vadă nimeni şi de acolo prinse a veghea asupra casei. Nu după mult 
timp, dintr-un cotlon al casei se ridică din senin o fată care se apucă pe dată de dereticat. Cum 
termină cu dereticatul, se apucă de gătit cu aceeaşi voioşie. Când aduse lângă cuptor coca pe care o 


frământase ca să coacă din ea pâiniţele, dulgherul, hat!, o prinse de mână şi o întrebă: 

— Eşti ființă omenească sau din altă lume? 

— Sunt ființă omenească! Te rog să nu-mi faci vreun rău! 

Dulgherul o luă atunci de mână şi o duse la soția sa, care încă dormea. Nu mică îi fu mirarea 
când îl văzu pe soţul ei cu acea fată frumoasă de mână chiar la căpătâiul ei. După ce auzi cele 
întâmplate din gura soţului, o întrebă: 

— Cum te cheamă, fata mea? 

— Mă cheamă Yasa! Vă rog mult să nu spuneți nimănui că sunt aici. 

Dulgherul se învoi ca Yasa să locuiască împreună cu ei şi, din ziua aceea, o socotiră fiica lor. Se 
purtau cu ea frumos şi încercau să-i facă viaţa minunată alături de ei. 

Într-o bună zi, pe când Yasa ieşise pe terasa casei să întindă rufele la uscat, se întâmplă ca fiul 
sultanului să facă să zboare pe deasupra casei porumbeii crescuţi la palat. O zări pe Yasa şi ea îl zări 
pe el. Inima îi bătea mai-mai să-i sară din piept. Cobori iute în casă şi se duse în cotlonul ei, unde se 
preschimbă pe loc în aşchia de mirt. 

Fiul sultanului cobori şi el iute de pe acoperiş, de unde-şi îndemna porumbeii la zbor, şi se duse 
la mama sa, rugând-o: 

— Du-te acum până la casa dulgherului şi adu-mi-o pe fata pe care o au în casă! 

— Dar, fiule, dulgherul nu are nicio fiică! De unde să-ţi aduc eu o fată din casa lui?! 

— Am văzut-o cu ochii mei cum întindea rufe pe terasa casei. Te rog, mamă, du-te după ea şi 
adu-o! 

Într-un sfârşit, femeia se lăsă înduplecată şi plecă în căutarea fetei din casa dulgherului. Bătu la 
uşa dulgherului şi ieşi soţia acestuia. Tare se minună când se trezi față în faţă cu soția sultanului, 
încurcată, nici nu ştiu ce să zică. După câteva clipe, bâigui pierdută: 

— La porunca Maiestăţii Tale! 

Soţia sultanului îi spuse că fiul ei văzuse o fată pe terasa casei lor. Făcând pe neştiutoarea, soția 
dulgherului îi răspunse că nu are nicio fată şi niciun băiat, aşa cum ştie toată lumea, şi o pofti să se 
convingă cu ochii ei: 

— În afară de o aşchie de mirt, n-o să afli nimic altceva în casa aceasta. 

Soţia sultanului se întoarse la palat şi-i povesti fiului tot ce aflase. Luminat de un gând, acesta îi 
ceru: 

— Întoarce-te iute la casa dulgherului şi adu-mi aşchia de mirt! 

— Dar ce ai de gând să faci cu o amărâtă de aşchie, fie ea şi de mirt? 

Fiul sultanului nu-i dădu nicio lămurire, ci doar stărui să-i fie adusă aşchia. Soția sultanului se 
duse atunci şi-i aduse aşchia de mirt. 

Când se întoarse dulgherul acasă, soţia îl înştiinţa că a venit soția sultanului şi că i-a dat aşchia 
de mirt. La auzul acestei veşti, dulgherul începu să se vaite şi să se lovească cu pumnii în cap de 
amar şi jale. Apoi, când se mai potoli un pic, îi spuse soției întreaga poveste: 

— Fata noastră, Yasa, este de fapt aşchia de mirt. Ea m-a rugat în noaptea când am descoperit-o 
să nu spun niciodată nimănui nimic. 

— ŞI ce-o să facem acum? întrebă soţia, mâhnită. 

— Ce am mai putea face atâta vreme cât Yasa a noastră se află la fiul sultanului? 

În acest timp, fiul sultanului luase aşchia de mirt şi o purta cu el peste tot, iar noaptea şi-o punea 
lângă pernă. 

Să ne reîntoarcem la Yasa! Yasa, cum adormea fiul sultanului, lua din nou înfăţişarea omenească, 
îşi pieptăna părul mătăsos, se îmbăia, se parfuma, apoi se aşeza pe marginea patului şi îl privea 
drăgăstos. Într-o noapte, fiul sultanului se trezi deodată şi rămase buimac când o văzu pe Yasa, în 
carne şi oase, stând liniştită pe marginea patului. Se frecă la ochi, crezând că visează, apoi cu sfială, 
ca să nu o sperie, o apucă de mână şi, convingându-se că este chiar iubita lui, o strânse la piept: 

— De ce ai fugit în ziua nunţii? 

— Nu am fugit. O roabă m-a înşelat, mi-a furat straiele şi giuvaierurile şi, după ce m-a alungat 


din palat, mi-a luat locul... 

Fiul sultanului o luă pe Yasa şi plecă la palatul lui, pe unde nu mai dăduse de multă vreme, 
petrecându-şi mai tot timpul în palatul părintesc. Se cățărară pe fereastra buclucaşă şi intrară în 
palat. O găsiră pe roaba cea tuciurie dormind dusă în patul Yasei. Fiul sultanului o întrebă: 

— Yasa, aceasta este roaba care te-a alungat? 

— Ea este, însă te rog să nu-i faci niciun rău. 

Fiul sultanului o luă pe sus pe roabă şi o aruncă în șanțul cu apă, unde se duse la fund ca un 
bolovan. De atunci, nimeni nu a mai auzit de ea. 

Fiul sultanului îşi înştiința părinții, rudele şi prietenii că şi-a regăsit mireasa şi că este gata de 
nuntă. Nu peste mult timp făcură nuntă mare, la care se veseli toată suflarea din ținut. 

Fiul împăratului îi rugă pe dulgher şi pe soția acestuia să vină să locuiască alături de ei la palat 
drept mulţumire că avuseseră grijă de Yasa ca de propria lor fiică. 

Şi aşa trăiră cu toții viață lungă şi plină de bucurie, aşa cum vă dorim şi vouă! 


Leul şi culegătorul de vreascuri 
poveste de pe Tigru si Eufrat 


Cândva, demult, trăia într-o cetate îndepărtată un bărbat care mergea în fiecare zi în pădure ca să 
adune vreascuri. Le strângea într-un snop uriaş pe care-l căra apoi în piață, unde-l vindea pe un 
dirham, cu care cumpăra de-ale gurii pentru el, nevastă şi copii, cu care locuia într-o dărăpănătură. 
Nevasta sa, femeie harnică, nu stătea cu mâinile în sân, ci lucra ca slujnică în casa sultanului. Şi au 
dus-o aşa multă vreme, fără ca ceva să se schimbe în viaţa lor. 

Într-o bună zi, pe când strângea vreascuri de prin desișurile pădurii, iată că îi apare în faţă un leu, 
cu care se mai întâlnise şi în alte dați şi cu care legase un fel de prietenie. Cum îl văzu, leul îi zise: 

— Ai terminat toate vreascurile din pădure şi nu sa ales nimic bun de capul tău! Hai cu mine la 
fântâna noroacelor, să vedem unde ţi-e norocul. 

Bărbatul se învoi pe dată şi plecă împreună cu leul la fântâna noroacelor. Când ajunseră acolo, 
leul întrebă fântâna despre norocul culegătorului de vreascuri. Aceasta îi răspunse cu o voce venind 
din adâncurile sale: 

— Lasă-l să se ducă în treaba lui, fiindcă nu vreau să vorbesc cu el, căci nu are niciun dram de 
noroc. 

Leul, văzând deznădejdea omului, îl îmbărbăta: 

— Fântâna nu vrea să-ți dea şi ţie noroc pe lumea aceasta, însă eu o să te ajut. la această sută de 
dinari şi deschide-ti o prăvălie. Poate o să izbuteşti să ai o viață mai bună! 

Bucuros până peste poate, bărbatul luă suta de dinari şi se întoarse acasă, la ai săi. Pentru ca soția 
sa să se minuneze şi mai mult de darul pe care l-a primit, ascunse banii în târâtele care erau puse 
într-o baniţă şi se duse degrabă la casa sultanului ca să-i dea vestea soţiei. În timpul acesta, omul 
care cumpăra tărâţe de la el veni ca de obicei să le ia. Fata cea mare a culegătorului de vreascuri i le 
vându pe loc, fără să ştie că în ele se află o mulțime de dinari ascunşi. Omul îşi luă târâtele şi plecă 
într-ale lui. 

Când se întoarse culegătorul de vreascuri împreună cu soţia sa acasă, nu mai găsi târâtele în care 
ascunsese banii. Află de la fata lui cea mare ce se întâmplase. Văitându-se şi jeluindu-se, prinse să-i 
povestească iarăşi soției întâmplarea din pădure, însă aceasta îi reteză vorba: 

— Eşti un mare mincinos. M-ai păcălit ca să las slujba de la casa sultanului, asta a fost tot! Ce 
sută de dinari? De unde să aibă o lighioană o sută de dinari ca să ţi-o dea ţie? Haida-de! 

Soţia se întoarse la casa sultanului ca să-şi vadă de treabă, iar omul nostru, necăjit de cele 
întâmplate, îşi luă toporul şi funuile de legat vreascuri şi plecă iarăşi în pădure să-şi continue 
îndeletnicirea de-o viață. Nici nu se apucă bine de treabă că apăru leul, nespus de mirat că-l găseşte 
iarăşi în pădure adunând vreascuri. Omul îi povesti de-a fir-a-păr întreaga tărăşenie cu dinarii. Leul, 


înduioşat, îl luă din nou la fântâna noroacelor şi îi ceru acesteia să-i dea şi prietenului său un pic de 
noroc. După ce bău îndelung din apă, fântâna îi aruncă un fils**, un biet fils, şi-i spuse hohotind: 

— a-ţi norocul şi du-te! Acesta este norocul tău, nici mai mult, nici mai puţin. 

Omul se întoarse în cetate, amărât şi îngândurat, fiindcă nu ştia ce ar fi putut să cumpere doar cu 
un fils. Pe când mergea el aşa prin piaţă, se întâlni cu un vânzător de simsimiyya”* care îi dădu o 
bucată pentru un fils. Luă bucata de simsimiyya şi, pe când se pregătea s-o mănânce, căci era lihnit 
de foame, văzu pe marginea drumului doi copii care se certau de zor pe o cărămidă de aur. Se 
apropie şi-i întrebă care-i baiul. Îi răspunseră suspinând: 

— Avem o cărămidă de aur şi nu putem s-o împărțim. 

Atunci adunătorul de vreascuri le propuse un târg: 

— Uitaţi, vă dau această simsimiyya în schimbul cărămizii, căci simsimiyya o puteți împărți fără 
nicio greutate. 

Copiii luară simsimiyya, pe care o rupseră pe dată în două, şi îi dădură în schimb cărămida de 
aur. Omul luă cărămida şi se întoarse la magherniţa lui. Ca să nu mai păţească ce a păţit cu dinarii, 
îşi puse cărămida sub pernă, ca să nu i-o mai poată lua nimeni. Peste noapte, cărămida prinse a 
străluci atât de tare, încât lumina ei ajunse până la palatul sultanului. Trezit din somn de strălucirea 
ce venea din casa culegătorului de lemne, acesta trimise pe dată străjerii să vadă ce este acolo. O fi 
oare vreun bolnav căruia i-au aprins lumină sau o fi altceva? Culegătorul de vreascuri le spuse 
străjerilor că nu au niciun bolnav în casă, că toţi sunt bine sănătoşi şi că nu este nicio lumină. De 
unde până unde li s-a năzărit c-ar fi o lumină în casa lui? 

La auzul răspunsului, sultanul se mânie foarte tare. Se îmbrăcă degrabă şi porni el însuşi către 
dărăpănătura în care locuia culegătorul de vreascuri. Cum ajunse, îl luă la rost pe acesta: 

— Cum poți să spui că nu ai nicio lumină în casă, când tot ţinutul este acum scăldat de lumina ce 
izvorăşte de aici, de la tine? Uite, de acolo vine, de sub pernă! 

Sultanul intră în casă, ridică perna ca să vadă ce este sub ea şi dădu astfel peste cărămida de aur. 
Din clipa aceea, nu-şi mai dori nimic pe lumea aceasta în afara cărămizii, aşa că prinse a se târgui 
cu culegătorul de vreascuri. Acesta îi spuse, după o lungă şi istovitoare tocmeală: 

— Dacă îmi dai comoara ta, îţi dau cărămida. 

Zis şi făcut. Sultanul căzu la învoială, luă cărămida şi se întoarse la palat. Pe drum, se gândi însă 
că nu este bine săi dea tot tezaurul lui culegătorului de vreascuri, căci i se va duce buhul în toată 
lumea că pe-o nimica toată şi-a dat întreaga avere. Dacă se află de această poveste, nimeni nu o să-i 
mai dea nicicând nimic decât la un preţ uriaş. Îl chemă pe omul nostru la el şi-i spuse ce îi dăduse 
prin gând, propunându-i ca banii să rămână în vistieria palatului, de ochii lumii, iar el să facă negoţ 
cu ajutorul lor. Acesta se învoi şi sultanul îl trimise la Basra””, împreună cu un prieten de-al său, ca 
să facă negoț. 

Cei doi plecară la Basra şi începură să lucreze ca negustori. Într-un timp scurt, strânseră o avere 
uriaşă, cu care se întoarseră în cetatea lor, unde o împărțiră frățeşte. Culegătorul de vreascuri îşi 
ridică un palat de toată frumuseţea în locul magherniţei în care îşi dusese zilele până nu demult. La 
poarta palatului, agăţă o placă pe care scrise cu litere de aur: „Negustorul Muhammad Celebi”. 
Faima i se duse dincolo de ținutul său, printre marii negustori şi oamenii înstăriți, iar sultanul îi 
cerea sfatul pentru orice, fiind de acum favoritul său. 

Într-o bună zi, pe când se plimba în curtea palatului său, îşi aminti de leul din pădure şi îi spuse 
soției sale: 

— Trebuie neapărat să-l vizitez pe prietenul meu, leul, şi să-l poftesc la un ospăț pe cinste în casa 
mea, căci lui îi datorăm traiul nostru îmbelşugat de astăzi. 

Se duse în pădure, prin locurile în care obişnuia cândva să strângă vreascuri, şi îl întâlni pe 
prietenul său, leul, căruia îi mulțumi şi îl înştiința despre tot ceea ce i se întâmplase de când fusese 


255 unitate monetară ce reprezintă a mia parte dintr-un dinar 
256 turtită făcută din semințe de susan (simsim) 
257 oraş-port în sudul Irakului 


ultima dată în pădure şi până în acel moment, apoi îl pofti la ospăț în palatul său. Leul îi spuse: 

— Vin cu mare plăcere, însă tu trebuie să aduci un lanţ gros pe care să mi-l pui la gât, ca să nu se 
sperie lumea de mine când voi trece pe ulițele cetăţii. 

A doua zi, Muhammad făcu întocmai cum îl povăţuise leul. Pregăti apoi un ospăț la care-i pofti 
pe sultan şi pe mai-marii cetății să petreacă în cinstea leului. Muhammad îl hrăni cu mâna lui pe 
prietenul său, leul, cu cele mai alese bucate. 

După ce leul mancă pe săturate, Muhammad se grăbi să aducă un ibric cu apă ca să-l spele pe 
bot. Nevasta lui sări atunci şi-i luă ibricul din mână, apucându-se ea însăşi să spele leul. Nici nu 
apucă bine să-i ude măcar botul, că bombăni nemulțumită: 

— Mai puturos decât botul leului nici că se mai află ceva pe lumea aceasta! 

Când auzi aceste vorbe, leul se ridică şi se duse la Muhammad peste măsură de furios. Niciuna, 
nici două, îl rugă să ia o secure şi să-i tragă una în cap. Muhammad nici nu vru să audă de aşa ceva, 
însă leul amenință că se va năpusti asupra mulțimii şi o va face praf. Speriat, Muhammad îl pocni 
cu securea în cap aşa cum îi ceruse, apoi se grăbi să-l oblojească cât mai bine. Îi ceru iertare leului 
pentru vorbele nesăbuite ale nevestei sale, însă acesta îi spuse: 

— O să mă mai vezi peste vreo două săptămâni. După două săptămâni, Muhammad merse în 
pădure, unde îl întâlni pe leu. Acesta îi ceru să-i desfacă faşa cu care îi înfăşurase capul şi văzu că 
rana se vindecase. Leul îi spuse atunci: 

— Vezi, rana făcută de tăişul securii se închide, însă rana făcută de tăişul limbii nu se mai 
închide niciodată. 

— Iertare, leule! Să ştii că m-am despărțit de nevasta mea din ziua când ţi-a zis vorbele acelea. 

Când auzi această veste, leul porni degrabă cu Muhammad la palatul sultanului şi îi ceru mâna 
fiicei acestuia pentru prietenul său. Sultanul dădu poruncă să se facă un mare ospăț în cinstea 
căsătoriei fiicei sale cu marele negustor Muhammad Celebi. Leul fu poftit la ospăț alături de sultan 
şi curtenii săi. După ce terminară de mâncat, Muhammad îi ceru nevestei sale, fiica sultanului, să-i 
toarne apă ca să-l spele pe leu pe bot. Veselă, aceasta îi răspunse: 

— Lasă-mă să-l spăl eu pe bot, căci mulțumită lui m-am măritat cu tine. 

Sultanul se mânie foarte tare când o văzu pe fata lui cum îl spală pe leu pe bot şi-i zise lui 
Muhammad: 

— Dacă nu era cărămida aceea, nu s-ar fi întâmplat toate acestea acum. 

— Cărămida am cumpărat-o cinstit de la doi copii în schimbul unei bucăţi de simsimiyya, iar tu 
m-ai păcălit şi mi-ai luat-o... 

Sultanul se mânie şi mai tare pentru că Muhammad dezvăluise această faptă nedemnă în faţa 
întregii curți. De supărare, muri chiar în acea noapte, iar Muhammad, împreună cu nevasta sa, 
moşteniră întreaga avere a sultanului şi tronul său pe deasupra. 

Şi trăiră ani mulți şi fericiţi împreună cu prietenul lor, leul. 


Peştele care râde 
poveste de pe Tigru si Eufrat 


S-a întâmplat cândva, demult, ca un şeic pe nume Hasan să pornească în pelerinaj la Mecca 
pentru a îndeplini una dintre obligaţiile credinţei sale. Nu mai avea pe lume decât o fiică, pe care o 
lăsă singură în palat, cerându-le sacagiului, măcelarului şi băcanului să-i aducă zilnic cele necesare 
traiului. 

Fata rămase aşadar singură în ditamai palatul. Neavând pe nimeni care să-i ţină cât de cât de 
urât, ca să-şi alunge plictiseala, începu să cotrobăiască prin toate ungherele, doar-doar va găsi ceva 
care să-i alunge gândurile negre. Şi cum căuta ea aşa, dădu într-o zi peste o punguţă cu un praf 
aidoma făinii, din care se grăbi să guste. Văzând că nu are cine ştie ce gust, o lăsă acolo unde 
dăduse peste ea şi îşi continuă scotocirile prin palat. După un timp i se uri şi de căutat, aşa că se 


aşeză în iatacul ei şi-l aşteptă pe tatăl plecat la Mecca. 

Cum se întoarse, tatăl băgă de seamă unele schimbări neliniştitoare la fiica sa. Prinse să o întrebe 
vrute şi nevrute, doar-doar va descoperi taina pe care o ascundea fata: 

— A intrat cineva în palat în lipsa mea? 

— Cine să intre şi pe unde să intre, căci doar ai zidit uşa de la intrare, iar peste ziduri nici în zbor 
n-ar putea trece cineva. 

— Spune-mi cum ţi-ai petrecut vremea în lipsa mea. Şi bagă de seamă să nu uiţi nici cel mai mic 
amănunt. 

Fata începu să-şi depene amintirile, înşirând toate nimicurile, iar la un moment dat spuse: 

— Am dat peste o punguţă cu un fel de făină din care am înghițit puţin. 

La auzul acestor vorbe, tatăl sări ca ars: 

— Unde ai găsit-o? 

— Pe unul din rafturile acelea căzute în uitare din iatacul mamei mele... 

Tulburat peste poate, tatăl se pocni cu palma peste frunte, zicând: 

— Vai şi amar de noi! Acel praf este vrăjit şi cine gustă din el... 

Nu mai spuse ce se întâmplă, însă, după câteva luni, fata şeicului Hasan dădu naştere unui băiat 
de toată frumuseţea, dar nimeni nu se bucură de venirea sa pe lume. După ce se gândi cum să iasă 
basma curată în faţa lumii, şeicul se duse la un tâmplar şi îl rugă să facă o ladă destul de mare încât 
să încapă în ea un om şi să o căptuşească bine încât să nu pătrundă în ea niciun strop de apă. 

Când lada fu gata, şeicul o aduse la palat. Într-o noapte, pe când fiica sa căzuse într-un somn 
greu, o luă şi o puse împreună cu copilaşul în ladă. După ce îi zăvori capacul, o târî cu greu până pe 
malul râului şi apoi îi dădu drumul pe apă. Luată de vârtejuri, lada alunecă la vale, făcându-se iute 
nevăzută, iar şeicul se întoarse liniştit la palat, scăpat de ruşinea care îl păştea, de a avea un nepot de 
la o fiică nemăritată. 

În acest timp, lada se tot ducea pe râu în jos, până când o văzu un pescar care o prinse şi o trase 
cu greu la mal. Auzind scâncete dinăuntru, se grăbi să deschidă capacul. Nu mică îi fu mirarea când 
îi găsi în ladă pe fata şeicului şi pruncul ei. Milos din fire, pescarul îi luă pe amândoi la coliba lui ca 
să-i hrănească şi să le ofere un colţişor liniştit să se odihnească. Numai că nevasta pescarului nu se 
împacă deloc cu povestea auzită: 

— Vai de mine şi de mine! Ţi-ai luat a doua nevastă, pe ascuns, fără să-mi spui nimic. Auzi la el, 
cică a găsit-o pe râu! Lume! Lume! De când are râul femei?! 

— Zău aşa, măi femeie! Mă jur pe ce vrei tu că am găsit-o într-o ladă plutind pe râu la vale! 

Într-un târziu, nevasta păru că se mai îmbunează, însă nu de tot: 

— Tu prinzi în fiecare zi cinci peşti, unul pentru mine, unul pentru tine şi câte unul pentru cei 
trei copii ai noştri... Ce-o să-i dăm să mănânce femeii pe care ai adus-o? 

— Atotputernicul are grijă de toate. Dacă ne-a trimis-o să avem grijă de ea, o să ne trimită şi cele 
de cuviinţă pentru a ieşi la liman. 

Se culcară cu toţii, care pe unde apucă, iar a doua zi, dis-de-dimineaţă, pescarul plecă la râu, de 
unde se întoarse cu şapte peşti. Bucuros, îi spuse nevestei sale: — Nu ţi-am spus că totul are o 
dezlegare?! Zi de zi, pescarul se întorcea de la râu cu şapte peşti, fiecare având parte de un peşte. 
Trecură aşa câteva luni bune, până într-o zi când se stârni o furtună ce întunecă cerul şi răscoli apele 
până-n străfunduri. Degeaba aruncă pescarul undiţa, căci niciun peşte nu se prinse. Către seară, 
speriat că nu va avea ce pune pe masă, se rugă: 

— Doamne, ajută-mă! Dacă nu pentru mine, măcar pentru copiii mei, pentru nevastă-mea şi 
pentru femeia străină şi pruncul ei! Ajută-mă, Doamne! 

Şi aruncă iarăşi undiţa în râu. Peste câteva clipe simţi că ceva s-a agăţat şi prinse să tragă firul 
încet-încet. Când văzu ce peşte uriaş prinsese, nu-şi mai încăpu în piele de bucurie. Îl aruncă iute pe 
umăr şi porni vesel spre colibă. Cum intră, le strigă: 

— Peştele acesta ne va ajunge tuturor să ne saturăm! îl trânti apoi pe masă şi căută un cuţit ca să- 
l taie. 


Când ridică cuțitul ca să-l spintece, auzi un glas ca din senin: 

— Ce vrei să faci, nesăbuitule?! 

Mirat, se uită în toate părțile să vadă cine vorbeşte, căci glasul auzit îi era cu totul necunoscut. 
Mirarea îi fu şi mai mare când îşi dădu seama că acela care îi vorbeşte nu este altul decât copilul 
găsit în ladă: 

— Unchiule, eu vorbesc! Uită-te la peştele acesta cât este de frumos! Ai mai văzut aşa ceva de 
când eşti pe lumea aceasta? Uită-te la înotătoare şi la solzi! Fiecare are o altă culoare! De foame n- 
ai văzut frumuseţea acestui peşte! Este un peşte-minune! Du-l la palatul regelui şi vei fi răsplătit cu 
vârf şi îndesat! 

Copleşit de cele auzite, pescarul se uită mai cu băgare de seamă la peşte. Frumuseţea fără de 
seamăn a acestuia îl vrăji pe loc. După ce se dezmetici un pic, luă peştele, aşa cum îl sfătuise 
copilul, şi îl duse la palat. Când văzu peştele cel colorat precum curcubeul, regele fu peste măsură 
de încântat. Fără să mai stea pe gânduri, îl umplu pe pescar de daruri drept mulţumire pentru acest 
plocon fără seamăn. Bucuros că a scăpat de sărăcie, pescarul se întoarse cu toate darurile la colibă, 
unde îi mulțumi copilului de mii de ori pentru sfatul dat. 

În acest timp, regele îi adună pe toţi curtenii ca să vadă minunea. Iute ca gândul, vestea se 
răspândi în tot regatul şi toți supuşii, cu mic, cu mare, se perindară pe la palat să vadă cu ochii lor 
peştele cel năzdrăvan. După ce tot regatul se bucură de priveliştea nemaivăzută, regele îşi aduse 
aminte de fiica sa, aflată într-un palat departe de ochii lumii, aşa cum se cade unei prințese. Regele 
porunci unui rob să ia peştele şi să vină după el la palatul fiicei sale. Când ajunseră la uşă, prințesa 
veni bucuroasă să deschidă, dar când îl văzu pe rob cu peştele în braţe se sperie şi le trânti uşa în 
nas. Regele încercă atunci să o liniştească: 

— Nu este niciun străin cu noi, fata mea! Pe robul acesta îl ştii, căci l-ai mai văzut de mii de ori. 
El cară îl braţe un peşte nemaipomenit pe care ţi l-am adus să-l vezi şi tu şi să te minunezi de 
frumuseţea lui... 

— Tată, mie mi-e ruşine de peştele acesta. Nu vreau să mă vadă! 

La aceste vorbe, se întâmplă un lucru de o mare ciudăţenie: peştele zâmbi, apoi hohoti de râs. 
Regele nu mai înţelegea nimic. Ce se întâmpla oare? Fiica sa se ascundea de peşte, iar peştele râdea 
cât îl ţineau fălcile! De ce se ascundea fata? De ce râdea peştele? Nelămurit, se întoarse la palat. 
Gândurile însă nu-i dădeau pace. Într-un târziu îi trecu prin cap că pescarul ar putea să-l lămurească, 
aşa că porunci să fie adus degrabă la palat. Pescarul, tremurând ca varga, se înfățişă dinaintea 
regelui, neştiind care era pricina chemării sale. Regele îi spuse: 

— Ieri peştele a râs. Vreau să ştiu de ce a râs peştele. Buimac, pescarul îl rugă să nu îi ceară lui 
un răspuns la o astfel de întrebare: 

— Eu sunt un biet pescar... de unde să ştiu eu de ce râd peştii?! 

Regele îi spuse atunci neînduplecat: 

— Te păsuiesc trei zile. Dacă după cele trei zile numi spui de ce râd peştii, o să-ţi zboare capul 
de pe umeri. 

Pescarul se întoarse la coliba sa abia târându-şi picioarele de groaza a ceea ce îl aştepta. Cum 
intră în colibă începu să arunce vorbe grele asupra copilului găsit în ladă: 

— Trăsni-te-ar să te trăsnească cu sfaturile tale cu tot! Cine m-a pus să mă iau după tine? Uite ce 
nenorocire mă paşte! 

Copilul, gângurind, îi zise: 

— Unchiule, nu te mai amărî atâta! Eu ştiu de ce râd peştii! 

— Dar de unde ştii tu ce m-a întrebat regele pe mine?! 

— Lasă asta! Du-te la rege şi spune-i să-i strângă pe mai-marii regatului, apoi ia-mă şi du-mă la 
el. Eu o să-i spun de ce râd peştii! 

La timpul hotărât de rege, pescarul puse copilul într-un coş de paie şi plecă cu el la palat. Cum 
intră în sala tronului, copilul din coşul aflat pe capul pescarului le dădu bineţe tuturor după obiceiul 
locului: 


— Pace vouă! 

După câteva clipe de zăpăceală, cei prezenţi îşi reveniră şi îi răspunseră la binețe. Copilul întrebă 
atunci, sigur pe el: 

— Maiestate, ai vrea să ştii de ce râd peştii? 

— Nu că aş vrea, ci chiar poruncesc să-mi spui pe loc. 

— Mi-e teamă că vei regreta amarnic! 

— N-o să regret deloc! 

— Aşadar, aceasta este ultima ta hotărâre? însă eu îţi mai spun încă o dată că vei regreta 
amarnic. Ca să-ți mai dau timp de gândire, o să vă spun un basm: trăia odată un rege care iubea 
foarte mult şoimii. Printre şoimii pe care îi avea era unul care îi cucerise inima prin frumuseţea şi 
istețimea sa. De dragul lui, regele uitase şi de treburile regatului, şi de soţie, şi de tot. Într-o zi, aşa 
cum îi era obiceiul, plecă la vânătoare cu şoimul lui cel drag. Încet-încet, pe nesimţite, se îndepărtă 
de palat, afundându-se în inima pustiului. Şi pentru că nu-şi luase apă şi mâncare de ajuns, acestea 
se terminară degrabă. Ars de sete, merse ceva vreme fără țintă prin acele pustietăți, până ajunse la 
un munte. Văzu cu bucurie că de pe o stâncă se prelingea câte o picătură de apă care cădea apoi în 
praful deşertului. 

Scoase un pocal din traista pe care o avea şi cu multă grijă şi răbdare începu să strângă picăturile 
de apă ce cădeau rar, una câte una. După o vreme de chin, izbuti să umple pocalul. Nerăbdător, îl 
duse la gură să-şi ostoiască setea, însă nici nu apucă să-şi înmoaie buzele că şoimul se năpusti 
asupra pocalului şi vărsă toată apa. Furios, regele alungă şoimul, apoi, înarmându-se cu multă 
răbdare, întinse din nou pocalul să strângă picăturile de apă. Când fu aproape plin, şoimul se năpusti 
din nou şi îi vărsă toată apa. Atunci, înfuriat la culme, regele zise: „Dacă mi-l mai verşi o dată, jur 
că o să-ți sucesc gâtul, pasăre nemernică ce eşti!”. Şi iarăşi se apucă de strâns apă. Nici nu se umplu 
bine pocalul, că şoimul şi veni precum fulgerul şi i-l vărsă. Prinzându-l, regele îi spuse: „Am lăsat 
de dragul tău regatul, poporul, familia... şi tu aşa mă răsplăteşti?! Vrei să mă vezi murind de sete în 
zăduful ăsta? Ei bine, am jurat că te omor şi chiar asta o să fac!”. Şi, orbit de furie, îi suci gâtul 
bietului şoim şi-i aruncă leşul cât colo, ca să-l înfulece fiarele pustiei. După ce-şi trase sufletul, 
regele zise în sinea sa: „De ce să aştept aici la poalele muntelui să-mi vină picătură cu picătură, 
când ar fi mai bine să mă caţăr pe munte şi să iau apă chiar de la izvor?”. Zis şi făcut. Se caţără din 
stei în stei, până ajunse în vârful muntelui, iar acolo îi îngheţă sângele în vine de groaza a ceea ce 
văzu. Tolănit pe culmea muntelui, un balaur uriaş dormea dus, cu botul deschis. De pe colții lui 
uriaşi se scurgea veninul care se prelingea apoi pe stânci, picurând la poalele muntelui. Atunci îşi 
dădu seama regele că şoimul nu făcuse altceva decât să-i salveze viaţa, împiedicându-l să bea 
veninul aducător de moarte. Regrete amarnice îl cuprinseră, însă era prea târziu: credinciosul şoim 
nu se mai putea întoarce din burta fiarelor. Acesta fu basmul. Aşadar, mă tem că dacă îţi spun de ce 
râd peştii vei regreta precum acest rege. Însă regretele sunt de prisos! 

Regele nostru îi spuse atunci mai hotărât ca oricând: 

— N-o să regret nimic. Spune-mi degrabă de ce râd peştii! 

— Mi-e teamă că o să regreţi. O să vă mai spun un basm. Poate tâlcul lui să te facă, Maiestate, să 
nu-ți mai doreşti să afli de ce râd peştii. lată al doilea basm: trăia cândva un rege care prinsese drag 
de o privighetoare cu glas măiastru ce vrăjea pe oricine o asculta. Regele închisese privighetoarea 
într-o colivie de aur ca nu care cumva să fugă. Nu peste mult timp, — privighetoarea începu să 
slăbească şi să se ofilească de dorul de a zburda liberă prin livadă. Văzând-o atât de pricăjită, regele 
deschise colivia ca să plece unde vrea ea, numai să nu moară la el. Privighetoarea ieşi din colivie şi, 
după ce zburdă toată ziua prin livadă, se întoarse seara la colivie, voioasă şi sănătoasă. Şi glasul îi 
era şi mai frumos, şi mai duios. Din ziua aceea, îl însoțea pe rege peste tot, stând pe umărul lui şi 
încântându-l cu trilurile-i fermecătoare, într-o zi, privighetorii i se făcu dor de ai săi şi se hotărî să le 
facă o vizită. În ziua aceea, zbură roată în jurul regelui, sări din creangă în creangă, încercând astfel 
să-i spună că ea pleacă pentru un timp. Regele nu pricepu însă semnele date de privighetoare, aşa că 
seara, când aceasta nu se mai întoarse la colivie, fu cât se poate de uimit şi de mâhnit. 


Privighetoarea nu se întoarse nici a doua zi, nici a treia zi, nici peste o lună, lăsându-l pe rege cu 
inima frântă. Abia atunci înțelese el că privighetoarea încercase să-i dea de ştire că pleacă. De 
atunci nu mai avu linişte, fie noapte, fie zi, gândul îi era doar la scumpa lui privighetoare. Nu mai 
avu chef de nimic, nici de regat, nici de familie, de nimic! Nici măcar de el însuşi nu se mai 
îngrijea. Vizirii săi, îngrijoraţi de soarta regatului, îşi făcură curaj şi-i spuseră: „O, tu, rege al tuturor 
timpurilor, privighetoarea te-a făcut să-ți neglijezi sănătatea, şi familia, şi prietenii, şi regatul... Nu 
este decât o pasăre! S-a dus şi gata! Poate că a înfulecat-o vreo pisică. Nu-şi are rostul atâta 
mâhnire, Maiestate!”. Regele le spuse atunci încrezător în vorbele sale: „Privighetoarea nici nu a 
fugit şi nici nu a fost mâncată. Se va întoarce!”. Nici nu apucă să zică bine a treia oară „se va 
întoarce” că privighetoarea apăru ca din senin şi 1 se aşeză pe umăr. Bucuros, regele întinse mâna să 
o mângâie, însă privighetoarea i se aşeză în palmă, unde lăsă din cioc o sămânță cum nimeni nu mai 
văzuse până atunci. Regele înţelese că acesta este darul pe care privighetoarea i-l face la întoarcerea 
sa acasă. După ce suci sămânţa pe toate părțile, minunându-se de forma ei neobişnuită şi de 
culorile-i frumos rânduite, îl chemă pe grădinar şi îi porunci să o sădească în cel mai ferit loc din 
livadă. După câteva zile, din sămânță răsări un copăcel care prinse să crească şi să tot crească până 
când deveni un măr cum nimeni nu mai văzuse vreodată. Nu după mult timp rodi primul fruct, un 
măr roşu şi strălucitor. Grădinarul îl culese şi alergă cu el la rege. Numai că mărul fusese otrăvit de 
cu seară de către vizirii care voiau să scape de privighetoare şi astfel regele să se îngrijească iarăşi 
de treburile regatului, înainte ca regele să apuce să muşte din măr, îi ziseră: „Stai, Maiestate! Dacă 
mărul este otrăvit?”. Regele se mânie atunci: „Dar e un măr rupt din pom chiar acum!”. 
„Maiestate”, ziseră ei într-un glas, „hai să-i dăm puţin acestui iepuraş! Dacă nu are nimic, ne vom 
bucura alături de tine! Dar dacă moare...”. Încrezător, regele rupse o bucăţică de măr pe care i-o 
dădu iepuraşului adus acolo de viziri. Acesta ronțăi de vreo două ori şi căzu mort. Când văzu aşa 
ceva, regele se mânie crunt şi porunci să-i fie adusă privighetoarea: „Eu am lăsat totul baltă pentru 
tine, iar tu vrei să mă otrăveşti?”. Şi fără a mai sta pe gânduri îi smulse bietei privighetori capul... 
Grădinarul, mâhnit de această întâmplare, se întoarse în livadă şi se aşeză lângă pom, nevenindu-i 
să creadă că acesta ar avea roade otrăvite. După câteva zile pomul mai rodi un măr. Grădinarul îl 
culese şi muşcă din el, zicând în sinea sa: „Fie ce-o fi! Dacă şi acesta este otrăvit, o să crap ca 
iepuraşul. Dar dacă nu e...”. Luă o muşcătură din măr şi plecă către casă. Când dădu să intre în 
casă, nevasta îi ieşi în întâmpinare cu ocări: „Ce vrei de la mine, neruşinatule?”. „Ce neruşinat, 
femeie, te-ai ţicnit? Sunt eu, Hammudi, soțul tău!” „Câtă obrăznicie! Auzi la el! Soţul meu! Măi, 
băiatule, soțul meu este de vârsta mea, om bătrân cu părul alb. Tu ai putea să-mi fii nepot!” Văzând 
că nu are cu cine se înțelege, grădinarul prinse să-i povestească fel de fel de întâmplări, doar de ei 
doi ştiute. În sfârşit, femeia îi dădu drumul în casă. Când se văzu în oglinda atârnată pe perete, 
grădinarul înţelese toată tărăşenia: era iarăşi tânăr. Atunci îşi zise: „Biata privighetoare a murit 
degeaba! Mă duc să-i spun regelui!”. Luă mărul din care muşcase şi se duse la palat. După ce trecu 
cu chiu cu vai de străjerii care nu-l recunoscuseră, ajunse în faţa regelui şi îi povesti ce se 
întâmplase, apoi adăugă: „Privighetoarea a murit nevinovată. Cineva cu ură în suflet a otrăvit mărul. 
Uită-te la mine cum am întinerit după ce am muşcat din mărul acesta!”. Regele, vrând să se 
convingă, hotărî: „O să mănânc eu însumi mărul!”. Nici nu înghiţi bine prima bucată, că se şi 
preschimbă într-un tânăr zvelt şi plin de viaţă aşa cum fusese cândva, în vremuri uitate. Regele 
înţelese atunci că greşise amarnic omorând privighetoarea, căci alţii erau vinovaţi de otrăvirea 
mărului. Regretele îl copleşiră, însă nu mai era nimic de făcut... Acesta a fost al doilea basm. 
Aşadar, mă tem, 

Maiestate, că vei regreta dacă îţi voi spune de ce râd peştii. 

— Nu-mi pasă de nimic, eu vreau să ştiu de ce râd peştii! 

— Bine, haidem cu toţii la palatul fiicei tale, cea care trăieşte în smerenie, departe de ochii lumii. 

Se duseră cu toţii la palatul prințesei şi intrară în iatacul ei. Copilul spuse: 

— Trageți covorul de pe podea! 

Traseră covorul şi găsiră sub el un capac pe care îl ridicară. Imediat se treziră în faţa unei hrube 


adânci... Copilul spuse: 

— Să coborâm în hrubă! 

Coborâră, şi iată-i într-o sală de vis unde îl aflară pe unul dintre robii regelui, îmbrăcat ca un 
sultan, jucându-se cu patru copilaşi. Regele urlă atunci: 

— Cine sunt aceştia? Ce legătură au cu fata mea cea neprihănită? 

— Robul este ibovnicul fetei tale, iar aceştia sunt copiii lor. De aceea a râs peştele când a auzit 
că fata ta se ruşinează, nevrând să fie văzută nici măcar de un peşte, în timp ce ea... 


Pasărea albă 
poveste algeriană 


A fost odată, în vremurile de demult, un rege care avea o fată de o neînchipuită frumuseţe. Tatăl 
ei o ținea încuiată într-un castel care se afla sus pe vârful unui munte. La fiica regelui nu intra 
nimeni decât doica neagră, care o îngrijise din copilărie şi care-i aducea mâncarea la orele de masă. 
Felurile ce se pregăteau pentru prinţesă erau din cele mai alese, carnea fără os, pâinea numai miez, 
iar migdalele gata curățate. 

Odată insă, când intră ia copila regelui, doica lăsă uşa deschisă şi în urma ei pătrunse în iatac un 
băiețandru, din robii negri ai palatului. Se opri mirat în prag, apoi îi spuse domniţei: 

— Prinţesă, să ceri să ți se pună pe masă carnea cu os cu tot, pâinea cu coaja ei şi migdalele 
necurăţate. Nu ştii ce gust are carnea când o mănânci de pe os, ce bună e coaja de pâine şi ce 
bucurie ai când spargi tu însuţi sâmburii de migdale! Încearcă şi ai să vezi. 

Din ziua aceea domniţa ceru să i se aducă felurile de mâncare aşa cum o învățase negrişorul. 
Odată, voind cu tot dinadinsul să scoată măduva dintr-un os, îl lovi de masă de răsună iatacul şi se 
cutremurară ferestrele ca de un vânt năprasnic. Una din ele se deschise şi, curioasă să afle pricina 
zgomotului de afară, prinţesa scoase capul să vadă ce se petrece. Când colo, zarva se făcuse pentru 
că era zi de târg şi negustorii îşi lăudau mărfurile cât îi ţinea gura: 

— Semințele durerii de vânzare! striga un bătrân sub geamul prinţesei. 

Copila se minună de aşa boabe şi chemă repede doica rugând-o să-i cumpere şi ei din acele 
seminţe. Negresa îi cumpără şapte bobite ca cele de piper şi prinţesa le puse într-un vas cu pământ. 
Peste noapte ele încolţiră şi în câteva zile crescură, gata-gata să înflorească. 

„O să fie tocmai bine înflorite de serbarea care o dă părintele meu săptămâna viitoare, cu prilejul 
zilei mele de naştere”, îşi spuse fata bucuroasă. 

Într-adevăr, în ajunul zilei când se sărbătorea naşterea prinţesei, florile se deschiseră şi erau atât 
de strălucitoare şi minunat colorate, încât ea nu-şi putu stăpâni un strigăt de uimire. 

Dar bucuria ei se stinse în aceeaşi zi, căci spre seară se iviră pe terasă, de nu se ştie unde, două 
păsări: una neagră ca noaptea şi una albă, fără o umbră de altă culoare în penele sclipitoare. Cele 
două păsări se aşezară drept pe vasul cu florile durerii şi lăsându-se cu toată greutatea pe ele, le 
striviră şi apoi le ciuguliră petalele. Văzând că nu e chip să plece, prinţesa îşi scoase din deget 
inelul, fiindu-i mai la îndemână, şi-l azvârli după cele două păsări. Una din ele îl prinse, apoi 
zburară amândouă şi pieriră fără urme. 

Dar, spre bucuria fetei, a doua zi florile îşi ridicară capetele şi se deschiseră iarăşi. Însă, ca şi 
prima oară, fericirea domniţei se risipi repede: cele două păsări se iviră din nou şi se năpustiră la 
minunatele flori. 

Mai supărată de rândul acesta, prințesa aruncă în ele cu inelele care-i împodobeau gleznele, doar, 
doar le-o goni. Dar păsările prinseră inelele de aur şi se făcură nevăzute în văzduhul înalt. 

Dimineaţa, copila îşi găsi florile la fel de frumoase ca înainte, dar în aceeaşi seară se trezi iarăşi 
la geam cu musafirii nepoftiţi. De astă dată ea luă coroana prețioasă, bătută cu nestemate şi fără să 
se gândească la pagubă, o azvârli cu toată puterea în pasărea albă. Aceasta prinse giuvaerul şi zbură 
cu el spre muntele din fața castelului. 


Şi aşa s-a întâmplat mai multe zile în şir, până când prinţesa rămase fără niciun giuvaer şi fără 
flori, căci ultima oară păsările le smulseră din pământ cu rădăcini cu tot şi de atunci duse au fost. 

De durere, prinţesa căzu la pat bolnavă cu fierbințeală mare, iar doica înspăimântată îi chemă pe 
părinți la căpătâiul fetei. Slăbită, le şopti, abia auzit: 

— Mamă şi tată, vă rog să adunaţi la un loc toate fetele şi femeile din oraş şi să le trimiteţi rând 
pe rând să stea aici lângă mine şi să-mi povestească necazurile lor, ca să văd dacă au existat şi 
dureri mai mari ca ale mele. 

Regele şi regina chemară pe dată crainicul să vestească în oraş dorința domniţei. 

Zile întregi se perindară pe lângă patul ei fete şi femei, care-i povestiră feluritele lor necazuri, pe 
care le aveau din partea soacrelor, a soţilor sau a copiilor. Unele îşi plângeau bărbații morți, iar 
fetele nemăritate, singurătatea. Aşa se scurseră încetul cu încetul pe lângă dânsa toate femeile şi nu 
rămăsese, întru târziu, decât o tânără roabă neagră, care se aşeză ultima in faţa celor şapte rânduri 
de perdeluţe ce înconjurau acum patul de suferinţă al domniţei. Pasămite, aceasta nu mai voia să 
audă niciun zgomot din afară, pregătindu-se să-şi dea duhul sub apăsarea nefericirii ei. Ajunsă în 
iatacul domniței, tânără negresă începu să-i povestească o întâmplare pe care o trăise atunci: 

— Zilele trecute m-am dus la râu cu lina s-o spăl. Intrasem în apă când văzui venind o cămilă 
încărcată cu tot felul de crătiți şi oale de bucătărie. Cămila înainta în apă şi atunci vasele săriră toate 
Jos, se spălară singure şi se limpeziră în undele râului. Pe urmă se urcară din nou in spatele cămilei. 

— Vino mai aproape şi mai trage perdeluţele, ca să te aud mai bine, o rugă domniţa, pe care 
povestea roabei negre o trezise deodată din toropeala dureroasă în care lâncezise până atunci. 

— Văzând că vasele sunt gata spălate şi cămila se pregătea de plecare, m-am agăţat cu toată 
puterea de coada ei, să văd unde merge. 

— ŞI? Mai trage încă din perdeluţe! îi porunci atunci domnița care înviase de-a binelea. 

— Cămila a luat-o pe cărarea care duce spre muntele din apropiere. Acolo s-a oprit şi, spre 
marea mea uimire, muntele s-a deschis, făcându-i loc să treacă, apoi s-a închis la loc. În faţa mea se 
înălța, domniță, un castel cu mult mai frumos ca al regelui nostru. Vasele au sărit din nou de pe 
spatele cămilei, care s-a îndreptat spre grajduri, iar eu, luându-mă după oalele şi cratiţele ce 
cunoşteau bine drumul bucătăriei, am pătruns în palat. 

— Hai! Spune ce-ai văzut mai departe! 

— Înăuntru, urmă roaba, toate vasele, farfuriile, cupele, tăvile şi ferecăturile care la alții sunt de 
fier sau de aramă erau din aur şi argint. Arome îmbietoare se ridicau de pe tipsii încărcate cu 
bunătăți. 

— Mai departe, mai departe, zise domniţa ai cărei obraji începuseră să se rumenească. 

— M-am furişat apoi în grădină şi m-am ascuns după un tufiş, aşteptând să văd ce o să se mai 
întâmple. Dar n-am stat mult. Două păsări, una neagră de tot şi una albă ca lumina zilei au venit in 
zbor şi s-au aşezat o clipă să se odihnească pe marginea bazinului de marmoră din mijlocul grădinii, 
apoi s-au aruncat în apă. De ieşit, a ieşit de acolo un tânăr alb, neînchipuit de frumos, îmbrăcat ca 
un prinț şi un tânăr negru, care după straie trebuie să fi fost însoțitorul primului. Amândoi au intrat 
într-o încăpere alăturată să prânzească. De sus a coborât o măsuţă încărcată cu toate bunătăţile. 
După ce au mâncat şi au băut ceai din ceşti de aur, tânărul deschise un dulăpior din care scoase o 
cutie cu giuvaeruri şi din aceasta un inel: 

— A vrut să ne alunge cu acest inel! Credea că o să fug de ea, şi dacă ar şti cât doresc să fie 
mereu cu mine, cât aş vrea să-mi fie soție! 

De data aceasta, domniţa trase toate perdeluţele ce-i ascundeau chipul fetei care povestea şi-i 
spuse să se apropie. 

— Nu te opri, mai departe! 

— Pe urmă, domniţă, a scos din acelaşi sipet şi alte giuvaeruri, aşa cum ar fi inelele de gleznă, 
spunând: „Şi cu ele a vrut să mă gonească. Dar dacă ar şti că fiecare din aceste giuvaeruri îmi 
reamintesc ceva din ea, frumuseţea gleznelor, puritatea braţelor, părul ce-i înconjoară ovalul dulce 
al feţei”. Dar, ceea ce mi s-a părut şi mai ciudat, a fost că toate giuvaerurile plângeau în hohote 


atunci când geniul alb vorbea despre stăpâna lor. 

Pe urmă vasele din bucătărie au ieşit din nou afară, urcându-se în spatele cămilei care aştepta în 
fața intrării. Eu m-am grăbit să mă prind de coada animalului care m-a scos pe poartă aşa cum 
intrasem. Când am ajuns la râu, lâna pe care o dusesem la spălat era tot în locul unde o lăsasem. Am 
plecat cu ea acasă şi atunci am aflat că Măria-ta doreşte să ne vadă. 

— Îţi mulţumesc, fata mea. Acum du-te şi mâine să te întorci la mine dis-de-dimineaţă. Dar să 
nu pomeneşti nimănui de păţania pe care mi-ai povestit-o mie. 

A doua zi, prinţesa ceru părinților ei haine şi merinde de drum, spunându-le că pleacă într-o 
călătorie. Ei încuviinţară dorinţa ei şi fata porni cu roaba cea neagră pe Jos, spre râu. Aici găsiră 
cămila care sosise încărcată cu vasele de bucătărie. Prinţesa se încredința că fata nu minţise: toate 
oalele şi cratiţele acelea erau năzdrăvane: săreau de colo-colo de parcă ar fi fost vii. 

Ținându-se bine de coada cămilei, cele două fete trecură prin crăpătura muntelui ce se deschisese 
la sosirea animalului şi ajunseră fără alte peripeții în grădina unde era castelul geniului cel alb. Ca şi 
prima oară, pasărea albă şi pasărea neagră, sosind după câtva timp, se aşezară pe marginea 
bazinului, apoi se scăldară amândouă şi se prefăcură în doi tineri de toată mândrețea: unul alb, 
celălalt negru. 

Geniul alb începu să-şi jelească iubirea, întocmai cum roaba îi povestise domniţei. Privind 
giuvaerurile prințesei, geniul alb chema cu durere frumuseţea celei pe care o iubea. Aceasta, 
ascunsă în spatele unor flori, auzea fiecare cuvânt pe care-l rostea geniul alb. Dar, spre deosebire de 
alte daţi, giuvaerurile pe care ea le aruncase în păsări nu mai plângeau, ci râdeau acum. Uimit, 
geniul voi să afle pricina veselie lor şi le întrebă: 

— Ce-i cu hazul ăsta pe voi? De ce râdeți? 

— Râdem pentru că stăpâna noastră e pe aproape. 

La început, tânărul nu pricepu rostul acestor vorbe şi, pierdut în gândurile lui triste, îşi urmă 
jeluirea: 

— Cât farmec răspândeşte toată ființa ei! De ce oare nu mă iubeşte şi ea cum am îndrăgit-o eu? 

În ascunzătoarea ei, domnița nu se mai putu stăpâni, ieşi de unde era, zbură în brațele lui şi, 
plângând laolaltă, ea îi mărturisi: 

— Fii încredinţat că şi ea te iubeşte la fel! 

Atunci tânărul alb ii căzu în genunchi şi îi povesti că este un geniu din Oraşul de aramă şi o 
întrebă dacă vrea să trăiască acolo, în mijlocul lor. 

Copila se învoi şi cu toții porniră în zbor spre Oraşul de aramă, oraşul geniilor. Fiica regelui se 
însoți cu geniul alb, iar slujitoarea ei, cu geniul negru. Serbările celor două nunți au durat şapte zile, 
timp in care cerul şi pământul răsunară de cântecul viorilor, al harfelor şi de glasurile unor duhuri 
care, nevăzute, îi ajută pe oameni. 


Fiica oului de struţ 
poveste dimn Botswana 


A fost odată un om sărac, sărac de n-avea după ce bea apă, pe care-l chema Mobule. Şi era acest 
Mobule într-atâta de nevoiaş, încât se hrănea cu rădăcini şi cu şoarecii pe care-i prindea pe lângă 
coliba lui. 

Într-o zi însă, îi surâse norocul şi găsi în nisipul cald al pustietăţii în care trăia un ou de strut. 
Fericit, omul aduse oul acasă şi-l puse bine, cu gândul să-l mănânce într-o zi de sărbătoare. 

A doua zi, plecă el ca întotdeauna după hrană. Care nu-i fu mirarea când se întoarse acasă şi găsi 
coliba deretecată, apă în oală şi toate la locul lor! Nu ştiu ce să mai creadă şi aşteptă a doua zi să 
vadă ce se mai întâmplă. Plecă la vânat ca de obicei, iar când se întoarse găsi din nou, ca şi în ajun, 
toate rostuite, ba şi turtite proaspete de porumb coapte şi acoperite cu o pânză curată. A treia zi la 


fel. Se uită omul în toate ungherele colibei sale, dar în zadar; nu găsi pe nimeni şi nici urmă de 
ființă omenească. Nedumerit, el mâncă şi se culcă. 

În dimineaţa următoare porni, ca de obicei, într-ale sale. Dar, după puţin timp se întoarse şi 
târându-se pe lângă intrarea colibei o înconjură şi se uită din spate, printr-o spărtură în peretele de 
nuiele, să vadă ce se petrece înăuntru. Când colo, ce să vezi! în colibă dereteca o fată tânără, de o 
frumuseţe cum nu mai văzuse sărmanul om niciodată. Copila se mişca prin încăperea mică şi 
întunecoasă ca un duh, cântând cu glas dulce tot felul de cântece, în timp ce pregătea mâncarea. 

Mobule nu se trăda cu nimic, aşteptând să vadă încotro se îndreaptă fata. Care nu-i fu însă 
mirarea când văzu că odată treburile terminate, ea se făcu nevăzută, pieri, fără urmă într-unui din 
ungherele colibei! Când intră în casă, el se duse drept în colțul unde dispăruse fata. Nu găsi acolo 
altceva decât oul de strut. ÎI luă în mână şi voi să-l spargă. Oul se desfăcu atunci în două şi dintr- 
însul sări copila minunată pe care o văzuse în ajun: 

— Nu-mi strica lăcaşul, om bun, se rugă fata, şi te-oi răsplăti şi eu! 

— Cum aş face una ca asta, copilă frumoasă! Dar spune, n-ai vrea mai bine să-ţi părăseşti căsuţa 
şi să fii nevasta mea? 

— Şi dacă m-aş învoi, te simţi în stare să ţii totdeauna de aici înainte un legământ față de mine? 

— Cum de nu, copila mea, spune numai ce trebuie să fac? 

— Să nu-mi spui niciodată, oricât ai fi vreodată de nemulțumit sau de supărat: fată a oului de 
struț! 

— Mă învoiesc, cu dragă inimă, încuviință omul şi din ziua aceea ei trăiră fericiți ca soț şi soţie. 

Viaţa lui nu mai era ca cea dinainte. Bucate gustoase avea întotdeauna, coliba strălucea de 
curăţenie, iar pereţii erau acum acoperiţi cu tot soiul de blănuri scumpe. 

Într-o seară, femeia îl întrebă pe Mobule: 

— Spune-mi, bărbate, ţie nu ti-ar plăcea să fii şi tu o căpetenie de trib, cu turme multe, să 
porunceşti unor războinici viteji în lupte? 

— Cum să nu-mi placă aşa ceva, femeie! Dar cum să ajung la asemenea noroc? 

— Să vedem, răspunse soția lui, şi după cină se duse şi mestecă puţin în cenuşa fierbinte din 
vatră. A doua zi de dimineață, omului îi păru că visează: auzi în faţa colibei zvon de glasuri, clinchet 
de arme, nechezat de cai. Când ieşi afară îl întâmpinară uralele unui număr mare de tineri 
războinici: 

— Slavă căpeteniei noastre, du-ne la izbândă, Mobule! aşa răsuna cerul în jurul omului uluit, 
care până nu de mult vâna rozătoarele pământului ca să aibă cu ce trăi. 

A urmat p vreme frumoasă pentru el. Părea că avea un dar deosebii în mânuirea armelor şi 
pricepere în purtarea luptelor cu triburile care le dădeau de furcă. Veneau la el căpeteniile de triburi 
să ceară pace şi să se asigure că nu vor avea de purtat lupte cu el. Şi-i aduceau daruri bogate care-i 
măreau puterea şi faima. 

Într-una din seri, fiind la masă cu mulţi războinici şi oaspeţi, femeia lui Mobule nu mai prididea 
cu mâncărurile şi întârzie să pună bucatele pe masă. În vremea aceasta însă Mobule băuse multă 
utsju-walla”* şi-şi pierduse judecata. Plin de năduf că nevasta nu mai venea cu mâncarea, el o strigă 
de la masă: 

— Hei, ce-i cu bucatele alea, odraslă de ou de strut?! înspăimântată, tânăra femeie îl întrebă: 

— Ce-ai spus, bărbate? 

Atunci, fără să-şi dea seama, Mobule repetă întrebarea. Nevasta însă nu-i spuse altceva decât 
atât: 

— Ai fost nerecunoscător, Mobule, şi ai să te căieşti amarnic! Rosti vorbele acestea şi pieri din 
faţa lui. Într-o clipă Mobule căzu pradă unui somn adânc, din care nu se trezi decât în zorii zilei 
următoare. 


258 băutură asemănătoare cu berea 


Dar ce-i văzură ochii când se deşteptă? Se afla ca odinioară în coliba lui săracă, îmbrăcat în 
zdrențe şi fără un fir din ale mâncării în toată casa! Şi de atunci aşa i s-au scurs zilele, de nu mai ştiu 
ce să creadă, dacă aievea fusese sau vis ce trăise odinioară in zilele de mărire ale vieții lui. 


Istețilă 
poveste din Burundi 


Un om sărman, căruia ceilalți îi spuneau Isteţilă, fiindcă se scotea şi pe el şi pe alții din, toate 
încurcăturile, se duse să taie într-o zi papură, în vreme ce lucra, numai ce văzu un leopard care 
înşfăcase o oaie şi era gata s-o mănânce. 

— Dă-mi şi mie jumătate, încercă omul să-l înduplece pe leopard. Să ştii că n-o să-ți pară rău. 
Am să-ţi înapoiez carnea şi poate chiar mai mult decât am primit. 

— Ce fel de carne ai să-mi dai? 

— Din animalul pe care am să-l găsesc mai întii, îi răspunse omul. 

Leopardul se învoi şi-i dete jumătate de oaie, cu care Isteţilă se duse acasă. 

— De unde ai găsit aşa minune de carne? se bucură nevasta, căreia nu-i venea să-şi creadă 
ochilor când văzu o asemenea pradă. 

— De unde de neunde, iaca am adus. Femeile, tot proaste, nu ştiu altceva decât să te tot 
descoase. 

— Nu mai vreau să ştiu nimic, făcu ea, să dea domnul să tot aduci asemenea hrană şi n-o să te 
supăr cu întrebări. 

A doua zi omul se duse din nou la papură şi de data aceasta zări, aproape de apă, un crocodil cu o 
pradă tot aşa bogată. Pasămite, prinsese o vită care se pierduse de turmă şi se apropiase prea mult de 
apă, ca să se adape. 

Isteţilă se luă cu binişorul şi pe lângă crocodil: 

— Crocodilule, n-ai vrea să-mi dai şi mie o bucată din prada ta? N-o să fie degeaba. O s-o 
primeşti înapoi de la mine, poate şi cu ceva pe deasupra. 

— Şi tu, ce animal vrei să-mi dai? făcu crocodilul cam cu îndoială. 

— O să-ţi dau un leopard, îi promise Isteţilă. 

— Bine, se învoi crocodilul şi dete omului jumătate din prada sa. Acesta o luă, o duse acasă şi o 
puse în fața femeii lui. Femeia rămase din nou uimită. 

— De unde ai mai găsit şi astăzi carne, omule? 

— lar întrebi? N-am spus că femeile sunt proaste? Nu ştiu decât să întrebe! Ia carnea şi găteşte-o 
fără să mă mai descoşi. 

— Lasă, bărbate, tu adu mereu asemenea bucate, că eu nu mai întreb nimic. 

În ziua următoare însă, leopardul se abătu pe la coliba lui Isteţilă. Nevasta acestuia îl zărise de 
departe şi de spaimă se băgă sub pat. Isteţilă însă nu se pierdu cu firea şi-l întrebă ce vrea. 

— Am venit să-mi iau partea de carne făgăduită de tine. 

— N-am prins încă nimic. Fii încredințat, leopardule, că de îndată ce am ceva pentru tine te 
înştiințez să vii să-ți iei partea, îi asigură omul. 

— Şi ce carne ai de gând să-mi dai? mai întrebă leopardul. 

— Eu cred că va fi de crocodil, îi răspunse omul. Leopardul îl crezu pe cuvânt şi se făcu nevăzut 
în pădure. Mai trecu încă o zi şi tocmai când să pornească după vânat, numai ce se trezeşte Isteţilă 
cu crocodilul la intrarea colibei sale. Femeia lui dete un țipăt şi se băgă iar sub pat, dar omul ieşi 
afară înaintea crocodilului. 

— Crocodilule, încă nu-mi pot ţine făgăduiala, dar acuşi, acuşi, mă plătesc de datorie. N-ai frică, 
te chem eu Ia împărțeală. 

— Bine, făcu crocodilul, dar să nu uiţi că mi-ai făgăduit carne de 


— Aşa o să fie, îi răspunse Isteţilă şi crocodilul fu mulțumit, în ziua aceea omul se duse, tăie 
papirus şi pe urmă o chemă pe nevasta lui să-l ajute să împletească o frânghie ţeapănă. După două 
zile, frânghia se uscă şi Isteţilă chemă într-un colţ de pădure pe leopard şi-i dete unul din capetele 
ei, povăţuindu-l să tragă de ea de îndată ce-i va striga. Apoi fugi şi dete celălalt capăt crocodilului, 
cu aceeaşi poruncă. După ce izbuti să-i pună astfel la cale, omul se sui în vârful unui arbore de 
pâine şi strigă de acolo, cât îl ținea gura: 

— Trage! 

Cele două jivine traseră ce traseră, tot apucând câte o bucată din frânghie, până ce se pomeniră 
unul in faţa celuilalt şi atunci se luară la trântă. Când leopardul izbuti să-l pună la pământ pe 
crocodil, Isteţilă strigă din vârful copacului: 

— Vezi, leopardule, că ţi-am dat crocodil să mănânci? 

Însă, până la urmă, crocodilul izbuti să-i facă de petrecanie leopardului. Şi atunci omul cobori 
din vârful copacului şi-i spuse: 

— Eşti mulțumit? Mi-am ținut făgăduiala? Uite, ca să nu zici că nu te-am răsplătit cum se 
cuvine, îţi dau ţie toată carnea acestui vânat şi eu îmi păstrez doar pielea. 

Crocodilul se învoi, iar cu pielea aceea, Isteţilă îşi cumpără o vacă. Vaca avu viței şi aşa dobândi 
omul cu vremea o turmă frumoasă. 


Samandari şi regele 
poveste din Burundi 


Într-o zi, Samandari se duse la curte, făcu o plecăciune şi-i spuse regelui: 

— Samandari vă urează bună ziua şi vă cere ceva legume şi o ulcică să le fiarbă. 

— De ce numai legume, Samandari? Uite, eu vreau să-ţi dau pe lângă legume şi un bivol tânăr 
să-l tai şi să-l găteşti. 

— Nu vreau, o rege, niciun bivol. 

— Atunci să-ţi dau un berbece, Samandari? Ți-e mai pe plac? 

— Nici berbece nu vreau, mărite rege. 

— Şi ce-ai vrea să mănânci de la noi? 

— Ce am spus de la început, o rege: nişte spanac. 

— [a un coş, Samandari, şi culege cât spanac pofteşti. 

— Mărite rege, te mai rog, porunceşte să mi se dea şi o oală şi un colţ unde să mi se îngăduie să- 
mi fierb spanacul. 

După ce adună tot ce-i era de trebuință, Samandari se apucă să-şi prepare spanacul, în vreme ce 
regele sta şi-l privea cum găteşte. Când o puse Ia foc, oala era plină până sus. Atunci Samandari 
spuse: 

— O, rege al Burundiei, dacă vrei, rogu-te să te mai uiţi la oala mea până aduc vreo două lemne. 

— Bine, Samandari, du-te. 

În vremea aceasta spanacul fierbea de zor şi toată lumea ştie cum scade când fierbe. 

Când se întoarse Samandari de la pădure, văzu că fiertura lui era gata. Săltă capacul şi strigă 
nedumerit: 

— O, rege! Unde e spanacul meu? Uite ce a rămas! Numai tu mi l-ai mâncat. 

Uluit şi neînţelegând ce se întâmplase, regele voi să-l liniştească: 

— Nu am mâncat eu spanacul tău, Samandari! Mă crezi? 

— Nu te cred. Tu l-ai mâncat, rege al Burundiei! Cine altui a stat lângă oală? 

Samandari strigă din ce în ce mai tare pină când regele îl rugă cu cerul şi cu pământul să tacă, 
căci se temea să nu-l audă soția şi copiii. Dar Samandari nici gând, țipa şi mai tare. Atunci regele îi 
făgădui cinci vaci dacă tace. 


— Lasă-mă în pace, cu vacile tale, strigă Samandari, nu-mi trebuie vacile, dă-mi spanacul meu 
înapoi, ori vrei să mă vezi murind de foame? 

— Taci, Samandari, taci, rogu-te, îl conjura regele şi ți-oi da cinci cirezi de vaci. 

Atunci Samandari tăcu şi-i spuse regelui să strângă întreaga curte ca să primească cirezile de 
vaci în fața mai marilor sfatului. Neavând de ales, regele se învoi şi-şi strânse sfetnicii, iar după ce 
se adunară toți, Samandari spuse: 

— Fără îndoială, rege al Burundiei, că nu mi-ai mâncat spanacul: scade el singur când fierbe. Eu 
însă am vrut să te ponegresc ca să vezi şi tu cum le-a fost celor osândiți în urma unor pâre făcute din 
ură, celor pe care tu i-ai trimis la moarte fără să le cercetezi pricina, în felul acesta sunt sigur că de 
aici înainte vei face dreptate după împlinirea unor rânduieli de judecată dreaptă, vei cere să ți se 
aducă mărturii cinstite şi nu vei mai pune să se taie capetele unor nevinovați. 


Iepurele şi broasca ţestoasă 
poveste cameruneză 


Într-o zi, întâlnindu-se cu broasca ţestoasă, iepurele nu se putu împiedica să n-o ia în râs: 

— Ce picioare scurte ai, surată! Stau şi mă întreb cum poţi merge de colo până colo cu asemenea 
picioare. 

Broasca ţestoasă însă se făcea că n-aude şi tăcea cu capul băgat sub carapace. 

Dar iepurele avea chef de vorbă şi tăcerea cumetrei îl ațiţa să-şi continue zeflemeaua: 

— De alergat, nici vorbă cred că nu poate fi! Nu-i aşa, cumătră? Oare cum poate vieţui o făptură 
fără să alerge? 

Broasca ţestoasă însă nu-şi ieşea din ale ei. Tăcea şi pace bună. Până când, în sfârşit, iepurele 
plictisit, socotind că broasca nu-i în stare să-i răspundă, se pregăti să plece. Şi iată că dintr-o dată ea 
prinse a grăi şi-l spuse: 

— Ascultă, iepure: ştii ce? Hai să ne luăm ia întrecere! 

— Ce-ai spus? Mai spune o dată! Să ne luăm la... o îngână iepurele uluit. Tu cu mine? 

— Ei, cu tine. De ce nu? 

Iepurele simți cum îl cuprinde furia. Fără îndoială că surata glumea, dar gluma nu era tocmai la 
locul ei. Când băgă însă de seamă că broasca nu glumea, el îi răspunse: 

— Bine, mă învoiesc. Dar pe ce facem întrecerea? 

— Eu pun la bătaie tot ce am; tu însă va trebui să faci Ia fel. 

— Bine, aşa să fie, încuviinţă iepurele şi se despărțiră. Iepurele plecă râzând cu nevasta lui, iar 
broasca o luă încet spre casă. Aici o întâmpinară puii ei, cărora le spuse: 

— Astăzi trebuie să mai plec o dată de acasă, iar voi o să mă însoţiţi. Broscuţele se bucurară de 
vestea aceasta. Într-adevăr, după puţin timp porniră cu toţii spre pădure. La cea dintâi cotitură de 
drum, mama îi spuse unuia din pui: 

— Rămâi aici, dar nu uita, mâine, când ai să dai cu ochii de cumătrul iepure, să-i spui: 

— Bună ziua, cumetre dragă! 

După ce se încredința că puiul ştia ce avea de spus, broasca ţestoasă porni mai departe şi la 
răscrucea următoare puse al doilea pui să repete: 

— Bună ziua, cumetre dragă! 

Astfel, la fiecare cotitură sau oprire bătrâna broască lăsă câte unul din pui, până ce ajunse la o 
piatră mare şi albă, unde rămase cel de al şaselea pui, cel mai mic, dar cel mai isteţ, care trebuia să-i 
strige iepurelui de îndată ce-l zărea: 

— Am câştigat! Uite-mă! 

După ce se încredința că puii aveau s-o ajute, broasca o luă înapoi spre vizuina lor din pădure, ca 
să se culce. 


Iepurele, în schimb, se suci şi se răsuci toată noaptea şi nu-şi află somnul, până când aproape de 
ziuă soția lui îl certă: 

— Nu crezi că eşti caraghios? Când s-a mai pomenit ca o broască țestoasă să bată un iepure la 
alergat? Linişteşte-te, totul o să meargă de minune. 

La ziuă, sosi şi Mustăciosul, prietenul iepurelui, care trebuia să fie martor la desfăşurarea 
întrecerii şi împreună o luară către casa broaştei țestoase care-i aştepta în prag. Porniră apoi cu toții 
spre locul de unde hotărâseră să înceapă cei doi să alerge. 

— Unu, doi, trei, numără prietenul iepurelui şi cei doi o luară la picior, iepurele ca o săgeată, 
broasca, după cum îi era mersul. La prima potecă, ea coti şi se îndreptă agale spre casă. 

În vremea aceasta, iepurele alerga de-i pocneau ochii, dar prima oară când se opri să-şi tragă 
sufletul, auzi lângă el: 

— Bună ziua, cumetre dragă! 

Se uită in dreapta şi văzu un cap de broască ţestoasă. O luă din nou la picior, dar nu făcu mult şi 
auzi lângă el: 

— Bună ziua, cumetre dragă! Şi, puţin mai departe: 

— Bună ziua, cumetre dragă! Apoi din nou: 

— Bună ziua, cumetre dragă! 

Iepurele alerga de-i vâjâia capul şi era furios. Nu pricepea cum îl ajunsese şi-l întrecuse broasca. 
Îşi făcu vânt, cu toată puterea, până la capăt mai era puţin şi el nădăjduia să i-o ia înainte. Fugea cât 
îl țineau picioarele, dar când ajunse la bolovanul cel alb, care le era ţinta, numai ce auzi în față: 

— Am câştigat! lată-mă! 

Sleit de puteri şi deznădăjduit, iepurele căzu la pământ aproape fără suflare. 

Acasă însă broasca îşi primi cu drag puii şi-i lăudă pentru treaba pe care o făcuseră, bucurându- 
se cu toții că izbutiseră să-l pedepsească printr-un vicleşug pe iepurele cel trufaş. 

Nu trecu mult şi iată că veni la ei nevasta urecheatului, plângând şi văitându-se: 

— Zace acasă bolnav şi acum trebuie să plătim rămăşagul! 

— Du-te liniştită acasă, spuse broasca țestoasă, o să mă mai gândesc ce-i de făcut. Mâine o să 
viu la tine. 

Într-adevăr, ziua următoare se duse să-l vadă pe rivalul învins, îi spuse câteva cuvinte frumoase 
şi nu luă decât foarte puţin din ceea ce i se cuvenea. 

— Un lucru însă nu trebuie să uiţi niciodată de aici înainte: că nu e bine să-ţi baţi joc de 
înfăţişarea altora; trebuie să rămânem aşa diferiți cum suntem şi bine că este aşa. 


Hubeane 
poveste din Coasta De Fildeş 


Odată, Hubeane a plecat la câmp s-o ajute pe mama lui la cules de fasole. În toiul zilei, căldura s- 
a făcut atât de mare, încât mama şi fiul s-au tras puţin la umbră să se odihnească. Întorcându-se la 
lucru, ce să vezi? Printre cuiburile de fasole, găsiră un pui de căprioară adormit. Îl prinseră, îl 
legară, mama îl puse ta fundul coşului şi fasolea deasupra. Apoi îşi trimise băiatul acasă şi înainte 
de a pleca îi spuse: 

— Dacă cineva pe drum te întreabă ce ai în coş, tu să-i răspunzi, „fasole culeasă de mama”, cu 
toate că în sinea ta ştii că ai o căprioară. 

— Ce cari acolo, Hubeane? se găsi într-adevăr să întrebe un vecin, aproape de coliba lor. 

— Ce să fie, fasole culeasă de mama, cu toate că în sinea mea ştiu că-i o căprioară, răspunse 
Hubeane liniştit. 

Mama lui îl certă pentru răspunsul lui, dar el nu-şi schimbă felul de a fi nici atunci, nici mai 
târziu. 


Trecură câțiva ani, băiatul se făcuse mărişor, aşa că tatăl său hotărî să-l trimită cu oile satului la 
păscut. Zis şi făcut. Hubeane lua în fiecare zi turma şi pornea cu ea la păşune. 

Odată, tot umblând pe coclauri, dete peste o zebră moartă, pe care o lăsă acolo. Seara, când îl 
întrebară oamenii pe unde fusese cu oile, el le răspunse: 

— La stânca albă şi neagră! 

A doua zi, mergând în acelaşi Ioc, văzu că hienele sfâşiaseră zebra, iar seara, când lumea din sat 
îl întrebă din nou pe unde păscuse oile, el le răspunse tot în doi peri: 

— La stânca hienelor. 

Neînţelegând despre ce vorbea Hubeane, oamenii se luară a doua zi după el, să vadă unde duce 
oile. Când pricepură că pierduseră un vânat bun şi o piele prețioasă, din cauza neghiobiei sau a 
nepăsării ciobanului lor, oamenii îl chemară şi-l învăţară cum trebuia să ascundă un animal, în cazul 
că mai găsea vreunul. Îi arătară aşadar cum să-l acopere cu crengi şi ce să facă să adune oamenii să- 
l ia de acolo şi să-l aducă în sat. 

În ziua următoare, mergând pe lângă oile lui, ce-i vine lui Hubeane în gând? Ia o piatră şi svârr! 
cu ea după o păsărică, pe care într-adevăr izbuti s-o lovească. O luă apoi şi, după ce-o acoperi cu un 
maldăr de crengi, fugi şi făcu atâta gălăgie, până când ridică tot satul în picioare, să vină în pădure 
să-i vadă isprava. Care nu fu ciuda oamenilor când văzură pentru ce-i chemase Hubeane! îl învăţară 
iarăşi că nu trebuia să-i ia de la treburile lor pentru aşa lucru de nimic. Că altădată ar face bine să-şi 
lege un astfel de vânat de cingătoare şi să-l aducă singur acasă. Tânărul făgădui că aşa va face. În 
ziua următoare, găsi prin locurile pe unde îşi purta oile un cerb. Fără a sta pe gânduri, Hubeane îşi 
legă cerbul de brâu şi-l târî astfel până în sat, făcându-i praf şi pielea şi carnea prin toate hârtoapele 
pe unde şerpuia drumul lui. Când văzură paguba, oamenii îşi puseră din nou mâinile în cap de 
necaz, hotărând de data aceasta, ca o vreme, Hubeane să plece cu oile însoțit de tatăl lui, ca să aibă 
cine-l povăţui şi deprinde cu ceea ce avea de făcut în viață. Ajungând în dreptul unei stânci înalte, 
Hubeane îi spuse tatălui său că în stânca aceea mai spre vârf se găsea fără îndoială apă. Cum apa se 
găsea in puţine locuri în ținutul acela secetos, tatăl hotărî să urce până la jumătatea stâncii, să vadă 
dacă într-adevăr găseşte acolo un izvor. Când ajunsese sus, Hubeane îi luă părintelui său frânghia, 
să nu mai poată coborî. Apoi fugi acasă şi înfulecă bucăţile pregătite bătrânului pentru masa de 
prânz. Pe urmă umplu oalele cu bălegar şi o luă înapoi spre locul unde se aflau oile şi-l ajută pe tatăl 
său să coboare. Acesta îl întrebă de ce fugise lăsându-l sus fără ajutor, iar Hubeane îi răspunse că 
alergase după o oaie care se pierduse de celelalte. Tatăl şi fiul se îndreptară apoi spre casă. De 
departe, Hubeane începu să-i dojenească pe oamenii părintelui său că nu se mişcă mai repede. El îi 
certa amarnic, întrebându-i dacă nu ştiu sau dacă au uitat că bucatele lăsate să se sleiască se prefac 
în bălegar. Ceea ce se dovedi adevărat de îndată ce descoperiră oalele ce-i fuseseră pregătite tatălui 
pentru masa de prânz. 

Bănuind că la mijloc fusese tot o mişelie de-a feciorului său, dar mai ales sătul de toate poznele 
lui, bătrânul se învoi să-l lase pe seama unora din căpeteniile satului, care erau mai năprasnici. 

Într-o zi aceştia hotărâră să sape, pe locul unde stătea băiatul când îşi păştea oile, o groapă 
adâncă şi s-o acopere cu crengi. Dar tocmai în ziua aceea Hubeane se duse cu oile în altă parte. 

După câteva zile. la masă îi picurară otravă în fiertura de orez. Dar Hubeane luă vasul lui cu 
mâncare şi-l puse în fața altuia. 

Sătui de el, căpeteniile tribului chibzuiră mai departe şi hotărâră în cele din urmă să tocmească 
un războinic care să-l ucidă cu o săgeată trasă din vârful unui copac. 

După ce-i arătară arborele la umbra căruia Hubeane se oprea zilnic pe drumul de întoarcere, 
căpeteniile îl povăţuiră pe războinic să caute să desluşească podoaba de pene din părul celui urmărit 
şi s-o ia drept ţintă pentru săgeata lui. În ziua hotârâtă se nimeri însă o căldură de se aprindea 
văzduhul. Pe drumul de întoarcere spre sat, răpus de osteneală şi de căldură. Hubeane se opri, îşi 
scoase coroana de pene de pe cap, o agăţă de o ramură a copacului şi se culcă la umbră, lăsând oile 
să pască singure în jur. 


Când se trezi şi voi s-o pornească mai departe, care nu-i fu mirarea când găsi o săgeată otrăvită 
înfiptă în penele lui!.. Dar dacă mi se înfigea mie în cap?! Hubeane, Hubeane te-au părăsit cei ce te- 
au iubit. Ţi-au rămas doar duşmanii! E timpul să te mai plimbi prin lume". 

Zis şi făcut: băiatul o luă cu turma lui cu tot, la drum. Şi-l căutară căpeteniile pretutindenea. Ar fi 
dat acum nu ştiu cât să-l vadă pe tânăr întors. Dar urma 1 se pierduse în pădure ca o umbră care se 
tot lungeşte până n-o mai vezi. De la o vreme, turma se ivi din nou în sat. O oiță după cealaltă se 
opriră în drum pe la câte o colibă. Dar păstorul rămase plecat, flutură-vânt prin lume, ținându-se de 
alte şi alte pozne, pe care oamenii au început să le înşire una câte una ca mărgelele pe o aţă. 


Ursitoarele 
poveste egipteană 


A fost odată un rege care nu avea niciun fiu. Inima lui era întristată din această pricină şi el nu 
înceta să se roage zeilor să-i dăruiască un urmaş. În cele din urmă, cerul se îndură şi regelui i se 
născu un fiu. Când se înfăţişară cele şapte hatore?* să-i hotărască soarta, ele spuseră: „Să moară 
ucis de crocodil, de şarpe sau de câine”. 

Mult s-a întristat regele când a auzit ce sfârşit îi aşteaptă pe fiul lui. 

Se gândi el ce se gândi, apoi puse să i se ridice un palat în vârful unui munte, îi dete gărzi să-l 
păzească şi le porunci să nu-l lase pe prinţ să iasă din palat. Copilul creştea văzind cu ochii şi când 
se făcu mare, ieşind într-o zi pe terasa castelului, văzu un câine de vânătoare mergând pe drum in 
urma unui om. 

— Ce animal e acela care-l însoţeşte pe omul de colo? îl întrebă prințul pe pajul care-i ţinea de 
urât. 

— E un câine de vânătoare, înălțimea ta. 

— Să mi se aducă unul la fel, ceru prinţul. 

Pajul se duse şi-i spuse regelui dorinţa fiului său. Regele se gândi ce se gândi, apoi porunci: 

— Duceţi-i un căţeluş tânăr, pentru ca inima lui să nu se întristeze. 

Aşa se întâmplă că prinţul primi un căţel de vânătoare pe care îl crescu şi care nu-l mai părăsea 
niciodată. 

Când se făcu mare şi trupul lui dobândi putere, prinţul îi trimise vorbă printr-un sol tatălui său: 
„De ce să zac aşa ca un trântor? Dacă viața mi-a hotărât trei soarte triste, eu să nu mai fac nimic? 
Oricum, soarta îşi va împlini voia, iar eu pe a mea!” 

Auzind cuvintele prinţului, regele îi dădu dreptate, astfel încât din ziua aceea i se încuviință să 
înveţe a mânui toate armele, iar când dobândi destul meşteşug în fiecare, primi bani şi merinde şi fu 
însoțit de slujitori până dincolo de hotarele de răsărit ale ţării. Câinele lui nu-l părăsea niciodată. 

Ajuns aici, însoțitorii lui îi spuseră: 

— Du-te unde doreşti! 

A străbătut prinţul locurile umblând după vânat, până când ajunse în apropierea palatului 
prințului de Naharinna. Întâmplarea făcea că prinţul nu avusese decât o singură fiică pe care o 
închisese într-un castel cu şaptezeci de ferestre ce se aflau la o înălţime de şaptezeci de coţi?“ de la 
pământ. Tatăl ei hotărâse că nu o va da de soție decât celui care va izbuti să ajungă în zbor până la 
ferestrele ei. 

Când ajunse în apropierea castelului fetei, prinţul egiptean găsi o mulțime de alți prinți, care îşi 
pierdeau vremea pe sub ferestrele ei doar, doar vor izbuti să ajungă să-i câştige inima. 

Când văzură că mai soseşte un străin, ei îl întrebară cine e. Prinţul însă nu voia să-şi dea în vileag 
obârşia şi le spuse: 

— Sunt fiul unuia din acei soldaţi ce mină carele de luptă în ţara Egiptului. Mama mea a murit şi 
tatăl meu şi-a luat o altă nevastă, care m-a urât când s-au născut alți prunci în casa lor. De răul ei am 
fugit în lume. 

Prinții străini îl luară atunci pe frumosul tânăr, îl duseră cu ei în casa unde erau găzduiți, îl 
trimiseră să se îmbăieze, îi dădură parfumuri şi uleiuri să se ungă şi-l poftiră să rămână cu ei. 

— Ce faceți aici? îi întrebă prințul egiptean. 

— Ne pierdem vremea încercând să zburăm şi să ne înălțăm până la ferestrele fiicei prințului de 
Naharinna. Cel ce va ajunge la ea o va dobândi de nevastă. 

— Eu mă voi încredința zeilor şi apoi vă voi însoți la zbor, le răspunse noul venit. 

Se trase apoi deoparte şi se uită la ceilalţi. În vremea aceasta prinţesa îşi aruncă ochii de sus de la 
geamuri la cei de jos şi privirile-i rămaseră aţintite la prințul egiptean. 

Zilele veniră şi zilele trecură. După câtva timp, prinţul egiptean se înălță şi el în zbor, atinse 
geamurile prinţesei, şi ea îl îmbrăţişa din adâncul inimii. 

De îndată vestea cea bună că un tânăr ajunsese la ferestrele fetei fu dusă prințului de Naharinna. 
Acesta întrebă: 

— Fiul cărui prinţ era? 

— Al unui soldat egiptean, care conducea carele de luptă şi care a fugit din Egipt din pricina 
mamei sale vitrege. 

O mânie mare 21 cuprinse atunci pe tatăl prinţesei şi el chemă de îndată un sol prin care trimise 
vorbă tânărului: 

— Să plece îndată înapoi! Ce crede străinul acesta că voi da fata după un fugar din Egipt? Să 
plece înapoi. 

Dar prinţesa îl întâmpină pe sol şi-i spuse la rândul ei: 

— Jur pe viața marelui Ra Harmaki, că nu voi mai mânca, nu voi mai bea şi că voi muri dacă va 
fi izgonit tânărul acesta! 

Solul se duse şi-i spuse regelui ce auzise de la fiica lui, iar acesta hotărî să trimită pe cineva să-l 
ucidă pe îndrăzneţul tânăr, în timp ce se afla la ea în casă. Dar fiica regelui îi trimise din nou vorbă 
tatălui ei: 

— Pe viața zeului Ra! Dacă va fi ucis, la apusul soarelui voi fi şi cu moartă, nu voi mai îndura 
viaţa o oră, despărțită de el. 

Auzind aceste cuvinte, regele porunci să vină tânărul, pe care îl cuprinse teama când se văzu in 
fața tronului. Dar regele îl luă, îl îmbrățişa şi-i spuse că este pentru el ca un fiu. Apoi îl puse să-i 
povestească cine e, iar prinţul egiptean îi spuse tot ceea ce le spusese şi celorlalți. Cu toate acestea, 
regele îi dădu fata de soţie, o casă, supuşi, câmpii întinse, animale şi multe alte lucruri de preț. 
Zilele au venit, zilele au trecut şi după un timp tânărul îi povesti soției sale prevestirea ce-i întuneca 
viața: 

— Sunt predestinat să întâmpin trei soarte rele: crocodilul, şarpele şi câinele. 

Atunci soţia lui se sperie foarte tare şi-i ceru să ucidă câinele. Dar el îi răspunse că e câinele pe 
care-l crescuse de mic şi că nu va face niciodată acest lucru. Atunci soția lui hotărî să nu-l mai lase 
să iasă nicăieri singur. Dar după un timp, tinerii se gândiră să călătorească şi să meargă în Egipt. 
Cum ajunseră aici, poposiră o vreme într-un oraş în apropierea Nilului. Curând însă, un crocodil 
uriaş ieşi din apele fluviului şi se îndreptă spre cetatea în care se afla prinţul. Însă cei din jurul 
tânărului prinseră de veste şi închiseră crocodilul punându-l sub paza unui uriaş care nu pleca 
nicăieri decât noaptea, când crocodilul dormea. 

Şi aşa au trecut luni. 

Într-o seară, înainte de a se culca, soţia prințului umplu un vas cu lapte şi-l aşeză lângă tânărul ei 
soţ. Peste noapte, un şarpe ieşi de sub pământ şi se îndreptă spre prinţ să-l muşte. Roabele împinseră 
însă şarpelui vasul cu lapte, acesta bău până se satură, apoi se răsuci cu burta în sus şi rămase aşa 
nemişcat, iar soția prințului egiptean îl făcu mici bucăţi cu lancea. 


— Vezi, îi spuse ea bărbatului ei. Zeul tău ţi-a dat în mâini una din soartele tale. Poate ţi le va da 
şi pe celelalte. 

Prinţul aduse jertfă zeului, căzu în genunchi în faţa lui şi-i preamări puterea. 

Zilele au venit, zilele au trecut. 

În cele din urmă, prințul a pornit să se plimbe în împrejurimi. Cum nu ieşea niciodată singur, 
plecă şi de data aceasta însoțit de câine. Acesta începu să alerge în fața lui şi fără să-şi dea seama îl 
duse pe prinţ din nou în apropiere de Nil. Crocodilul ieşi din valuri, dar uriaşul apăru la timp ca să-l 
apere pe prinț. Crocodilul insă îi spuse: 

— Degeaba încerci să scapi de mine. Să-mi juri acum că ai să-l omori pe uriaş şi dacă nu vei 
face aşa să ştii că ai să-ți vezi moartea cu ochii. 

— De ce să-l omor pe cel care a vegheat asupra mea? întrebă prinţul. 

Dar crocodilul îi răspunse: 

— Atunci să ţi se împlinească soarta! Dacă până la apusul soarelui nu-mi vei face jurământul, o 
să-ți găseşti moartea. 

Câinele însă, care se afla acolo, fugi repede acasă căutând-o pe soţia prințului. O găsi 
smulgându-şi părul din cap de deznădejde. Fără întârziere o trase, poftind-o parcă să-l urmeze. Ea 
îşi luă atunci lancea cu care ucisese şarpele, urmă câinele şi se ascunse în păpuriş aproape de locul 
unde se afla soţul ei. Acolo nu încetă să roage zeii să-l ocrotească. 

Când se făcu seară, crocodilul ieşi din nou din apele Nilului şi-i spuse prinţului: 

— Jură-mi că-l vei ucide pe uriaş, altfel te voi târî în fluviu şi-ţi vei găsi moartea. 

— De ce să-l ucid pe cel care a vegheat asupra mea? întrebă din nou prinţul. 

Crocodilul îl duse atunci spre locul unde era ascunsă soţia lui şi când deschise botu-i uriaş ca să-l 
nimicească, ea străpunse lighioana cu lancea, iar uriaşul se aruncă asupra lui şi-i luă zilele. 

— Vezi? Zeul ţi-a dat a doua soartă în mâini şi ţi-o va da şi pe a treia, îi spuse prinţesa soțului ei. 

Acesta aduse din nou prinos zeului şi-l slăvi din adâncul inimii. 

Zilele au venit, zilele s-au dus şi iată că au pătruns în ţară duşmani care nu erau alții decât prinții 
străini ce veniseră s-o pețească pe fiica prințului de Naharinna şi care se întorceau să se răzbune 
acum pe cel socotit de ei un netrebnic. Primul lucru ce făcură a fost să-l gonească de la tron pe 
bătrânul prinț Naharinna. Dar nu uitară să-l întrebe unde se ascund fiica şi ginerele lui. 

— De unde să ştiu eu? le răspunse bătrânul rege. Vânează prin ţară. 

S-au sfătuit atunci cu toţii şi apoi s-au împărțit în mănunchiuri mici şi au început să bată toate 
ținuturile ca să-i găsească pe cei doi soți, jurându-şi unul altuia că cei ce vor da peste ei să-l ucidă 
pe prinţ şi să facă ce-o vrea cu prințesa. Cel care-i văzu primul a fost uriaşul şi el îi spuse prințului: 

— Vin asupra ta şapte fii de regi din ţările învecinate. Sunt prea mulţi. Fugi şi ascunde-te. lar eu 
mă voi întoarce în țara fraţilor mei. 

Atunci cei doi soţi, împreună cu câinele, se ascunseră într-o peşteră. Trecură prin faţa lor şase din 
prinții străini cu soldaţii lor şi se depărtară. Însă după ce trecu şi al şaptelea, câinele ieşi din peşteră 
şi începu să-l latre. Atunci, recunoscând lătratul câinelui, prinții se întoarseră şi se năpustiră la 
intrarea în peşteră. Prinţesa se aruncă în fața soțului ei ca să-l apere şi o lance o străpunse. Pe unul 
din prinții străini câinele îl sfâşie cu dinţii, iar pe un altul îl ucise prințul egiptean cu lancea. Dar toți 
ceilalți se repeziră asupra prințului şi asupra câinelui şi-i culcară la pământ cu lovituri de lance. 
Apoi îi scoaseră din peşteră şi-i lăsară afară. După ce dispăru şi ultimul din prinții vecini, prințul 
rănit mai deschise o dată ochii, îşi văzu lingă el soţia şi câinele fără viaţă, apoi spuse cu un geamăt: 

— În adevăr soarta se împlineşte. De când am fost mic, ursitoarele şi-au spus voinţa: să mor 
datorită câinelui şi iată că s-a împlinit. Câinele m-a dat în mâna duşmanilor. Eu sunt gata să mor, 
căci nu pot îndura viața fără aceste două fiinţe, dar vă rog, o zei, să-mi dați un mormânt în lumea 
aceasta şi răspuns bun în faţa judecății veşnice. 

Rugăciunea prinţului fu auzită de cei nouă zei mari. 

— Merită o mare răsplată aceşti doi soți pentru dragostea ce şi-au purtat-o în viață, spuse Ra 
Hamarki. lar mama zeilor întări: 


— În adevăr, merită cea mai mare răsplată aceşti soţi pentru dragostea lor neţărmurită! 
Atunci se arătară cele şapte hatore: 

— Destinul s-a împlinit. 

Fie ca acum cei doi soți să revină la viaţă! 

Şi din clipa aceea prințul şi prințesa s-au reîntors printre cei vii. 


Pasărea Holawaka 
poveste etiopiană 


Trăia odată un om pe nume Wak care s-a gândit odată să trimită oamenilor vorbă cum să-şi 
păstreze nemurirea. S-a gândit mult Wak cine să fie crainicul unei ştiri atât de însemnate pentru toţi 
oamenii. Până la urmă, s-a oprit la o pasăre frumoasă, albă, care s-a şi numit Holawaka, adică oița 
lui Wak, după strigătul pe care-l scotea şi care semăna cu un behăit de oaie. 

— Du-te şi spune-le oamenilor, din partea mea, că atunci când se vor simţi bătrâni şi lipsiți de 
puteri, să iasă din pielea lor, s-o lase pe cea veche, s-o schimbe, şi vor întineri de fiecare dată, vor 
trăi veşnic. Lor le este hărăzit acest dar. Să le spui oamenilor asta din partea mea. 

— Am înţeles, mărite Wak, zise pasărea şi fără să mai aştepte ceva îşi luă zborul. 

Din când în când, se mai oprea pe drum, ca să se odihnească şi să mai ciugulească câte ceva. 

Cu prilejul unui popas, pasărea văzu de sus, din vârful unui copac, cum un şarpe tocmai se 
ospăta cu o pradă prinsă atunci. Mirosul de carne îi făcu mare poftă lacomei făpturi, care intră pe 
dată în vorbă cu şarpele: 

— Nu vrei să-mi dai şi mie să gust din prada ta? 

— De ce să-ţi dau? se supără şarpele. M-ai ajutat s-o prind? 

— Nu, dar poate că ţi-aş putea dărui şi eu ceva în schimb, îi răspunse pofticioasa pasăre, gata să 
se năpustească asupra prăzii şarpelui. 

— Binişor, Holawaka, o potoli el. Să aud întâi ce mi-ai putea dărui tu. 

— Uite, te-aş învăţa ce să faci ca să rămâi veşnic tânăr, se învoi pasărea făcând pe grozava. 

— Cum asta, voi să afle şarpele, dintr-o dată curios, de unde ştii tu o asemenea taină? 

— De la marele Wak, îi scăpă păsării, care nu ştia cum să ajungă mai repede la mâncare. El m-a 
trimis să le vestesc oamenilor cum îşi pot păstra tinerețea şi viaţa. 

— Şi cum şi le pot păstra? 

— Schimbându-şi pielea atunci când îmbătrânesc şi le scade puterea. 

Şarpele nu spuse nimic ci-i lăsă păsării întreaga pradă din care abia gustase şi se strecură tăcut în 
pădure. 

Wak însă, care văzuse trădarea neghioabei păsări, o pedepsi ca veşnic să sufere de dureri de 
pântec şi astfel să nu se bucure niciodată de hrană. 

Oamenilor, Holawaka nu ajunsese să le transmită mesajul marelui zeu. De aceea ei rămaseră 
muritori, în vreme ce şarpele îşi schimbă în fiecare an pielea şi trăieşte şi nu îmbătrâneşte decât cu 
greu. 


Oniame 
poveste ghaneză 


Cu multă multă vreme în urmă, Oniame, marele zeu, trăia pe pământ, în mijlocul oamenilor care- 
i puteau cere oricând ajutor. Dar tot atunci vieţuia şi o bătrână, care se purta rău cu marele zeu. 


— De ce faci aşa? De ce eşti cicălitoare? De ce mă batjocoreşti? într-o zi o să mă ridic în cer şi 
n-o să mă mai vedeţi, spunea Oniame de fiecare dată. 

Dar baba nu voia să înțeleagă şi zilnic pricinuia necazuri marelui zeu până când într-adevăr, 
marele zeu s-a înălţat în văzduh şi dus a fost de pe pământ. Oamenii s-au mâniat foarte tare când au 
văzut că Oniame i-a părăsit şi s-au năpustit asupra babei. Înspăimântată, ea şi-a strâns copiii şi 
nepoții şi le-a poruncit să adune multe pietre de râu, să le pună una peste cealaltă, ca să ajungă la 
Oniame şi să-l aducă înapoi. Copiii şi nepoții au pus într-adevăr piatră pe piatră, până când nu a mai 
rămas decât una singură de adăugat ca să ajungă la marele zeu. Au căutat pretutindeni, dar n-au mai 
izbutit să găsească nicăieri acea piatră de care aveau neapărat nevoie. S-au dus şi au întrebat-o pe 
bătrână ce să facă. 

— Luaţi una de la mijloc şi puneţi-o în vârf, i-a sfătuit ea. 

Aşa au şi făcut. Dar, în clipa următoare, totul s-a prăbuşit la pământ, ucigând oameni şi animale. 
De atunci, nimeni n-a mai putut ajunge vreodată la Oniame. 


Copilul ananasului 
poveste din Guineea 


Trăia odată o pereche de oameni care își doriseră mult un copil şi nu-l dobândiseră. În durerea ei, 
soţia se duse la o femeie bătrână din sat să-i ceară ajutorul. Aceasta îi spuse: 

— [a-o pe drumul care se întinde drept în fața ta şi după ce ai străbătut o bună bucată ai să ajungi 
la o răscruce. Apuc-o spre stânga şi vei da peste o livadă plină cu ananaşi. Unul din aceştia îţi va 
spune: „Culege-mă! Culege-mă!”, dar tu nu culege din acesta, ci din cel care-ţi va spune „Nu mă 
culege, nu mă culege!” la ananasul acasă şi ascunde-l în spatele căldării voastre de apă. In trei zile 
ai să auzi țipând: „Mamă, mamă” şi vei găsi un copil în spatele căldării. a-l şi să fie al vostru. 

Femeia făcu întocmai cum o învățase bătrâna. Trecuseră trei zile când se trezi strigată „mamă, 
mamă!” şi găsi un copilaş de toată frumuseţea în spatele vasului cu apă. ÎI luă în braţe, îl spălă şi-l 
legănă împreună cu bărbatul ei, până ce copilul crescu şi se putea avea nădejde în el. 

Într-o bună zi, cei doi soţi plecară la câmp, luând cu dânșii şi o fată care locuia cu ei şi-i ajuta în 
gospodărie. Copilul rămase acasă, aşezat într-o băiță cu apă şi având ca jucărie o ploscă micuță. O 
vreme el frecă şi lustrui plosca, apoi o aşeză pe o grămadă mare de vreascuri ce se afla lângă el. 

Nu trecu mult şi fata, pe care o chema Adene, se întoarse purtând o grămadă de vreascuri pe cap. 
Obosită peste măsură, ea aruncă vreascurile peste vechea grămadă de crengi uscate, fără să vadă 
plosca copilului. Jucăria lui se făcu țăndări. El văzuse însă cele întâmplate şi începu să plângă. 
Adene se supără şi-i spuse copilului: 

— Ce faci atâta gălăgie pentru nimic? Ce-ai pățit? Oare sunt copiii de ananas atât de mofturoşi? 

Copilul se simți rănit de cuvintele Adenei şi uitându-se după mama şi tatăl lui începu să cânte: 


Adene căra un braţ de vreascuri de foc, 

Adene i-a lăsat să cadă pe plosca mea, 

Adene mi-a zis: N-ai decât să mă spui. Dacă vrei, 

Adene mi-a zis că nu sunt un pui de om, 

Adene mi-a spus că sunt un copil de ananas 

Aşa că mă duc în ţara ananaşilor, Adene, oh, Adene, Adene! 


În vremea aceasta, tatăl şi mama copilului plecaseră de la fermă şi se îndreptau spre casă. Auzind 
cântecul, se opriră să-l asculte puţin. Apoi pricepură că ascultă însuşi glasul copilului lor, iar tatăl 
începu să alerge cât îl ţineau picioarele spre locul de unde se desluşea cântecul. Pe măsură ce alerga, 
auzea cântecul din ce în ce mai limpede şi izbuti să priceapă cuvintele. Ajungând acasă, întrebă fata 
ce se întâmplase, iar ea le răspunse că nu se întâmplase nimic, că numai atunci copilaşul ieşise în 


fața porții. Din cântec tatăl pricepu că Adene îl rănise cu vorbe urâte şi că din pricina aceasta fugise 
de la ei. Cum se uita el în toate părțile, văzu copilul dispărând la orizont. Se puse atunci omul pe 
alergat, mai mai să i se oprească inima. Dar copilul ajunsese la grădina de ananaşi. Tatăl mai izbuti 
doar să-l prindă de păr, dar rămase cu un smoc în mână, căci copilul însuşi se făcuse nevăzut în 
arborele de ananas. 

Smocul acela de păr omul şi-l lipi de piept şi lipit a rămas. 

Se spune că de aceea bărbatul are păr pe piept. 


Zimwi 
poveste kenyană 


Era o zi foarte caldă, când un cârd de fete o porniră spre plajă, să adune scoici. Una dintre ele 
găsi o scoică minunată, cu ape albastre şi verzi în sideful strălucitor. Temându-se să n-o piardă, fata 
puse scoica sus pe o stâncă, cu gândul s-o ia înainte de a pleca. Dar uită de ea şi nu-şi aduse aminte 
c-o lăsase pe stâncă decât după ce trecuseră de aceasta. În zadar le rugă pe celelalte fete să se 
întoarcă împreună cu ea să-şi ia scoica. Ele nu se învoiră s-o însoţească, dar îi făgăduiră în schimb 
s-o aştepte. Astfel încât fata făcu singură calea întoarsă, cântând încet pe drum. În vremea aceasta, 
pe stâncă se aşezase un zimwi, care-o aştepta şi-i spuse când o zări: 

— Apropie-te, n-aud ce spui! 

Fata mai făcu câţiva paşi, cântând mai departe: 

— Se face târziu! Lasă-mă să-mi iau scoica pe care am uitat-o! Zimwi zmeul ii spuse din nou: 

— Apropie-te mai mult, tot n-aud ce spui! 

Copila făcu ceea ce-i ceruse dihania. Dar când ajunse în dreptul ei, zmeul o apucă şi-o băgă în 
toba pe care-o purta totdeauna cu el. Având înfăţişare omenească, zimwi-ul străbătea satele şi când 
se oprea şi bătea toba, fata dinlăuntru începea să cânte. Glasul ei dulce fermeca pe toată lumea şi 
faima toboşarului se întinsese până departe: era aşteptat cu nerăbdare în toate satele din ţinutul 
acela. Azi aşa, mâine aşa, până când într-o bună zi ajunseră şi în satul în care trăiau părinţii fetei. 
Auzindu-i glasul, ei îşi recunoscură pe dată copila. Nu spuseră nimic şi dădură toboşarului o vadră 
de băutură şi apoi încă una, până ce adormi buştean. Atunci părinții fetei, desfăcură toba şi scoaseră 
copila. În locul ei băgară însă un şarpe, viespi şi furnici uriaşe, apoi închiseră toba la loc. Pe urmă se 
duseră şi-l treziră pe zmeu, spunându-i să se grăbească să ajungă în satul vecin, unde era aşteptat la 
o petrecere. Dar toba nu mai scotea sunetele dinainte şi zimwi-ul se tot întreba care să fi fost 
pricina. Până când, oprindu-se ceva mai târziu, el o deschise. Şarpele ţâşni afară şi-l muşcă pe 
zmeu, care muri cit ai zice peşte. Din locul unde-şi pierduse viaţa răsăriră mai multe vrejuri de 
dovleac care rodiră mult mai repede decât cei obişnuiţi. 

O ceată de copii ce treceau pe acolo se minună de frumuseţea acelor dovleci: 

— Ce frumoşi sunt! strigară ei. 

Şi unul dintre băieţi adăugă: 

— Eu mă duc să aduc iataganul tatălui meu, să tăiem unul şi să-l coacem. 

Atunci însă unul dintre dovleci „se supără”, se desprinse din vrej şi începu să se rostogolească, 
luându-se după copii. Aceştia alergau cât îi țineau picioarele, dar nici dovleacul nu-i slăbea deloc 
până ce ajunseră cu toții la malul unei ape. Copiii se rugară de luntraş să-i treacă râul şi ajunşi de 
partea cealaltă intrară alergând în casa unde mai marii satului îşi ţineau sfatul. 

— Ascundeţi-ne, salvați-ne de dovleacul ce ne urmăreşte! strigară ei. Un zimwi s-a prefăcut într- 
un dovleac şi acum ne urmăreşte. După ce va trece apa şi va ajunge aici, luați-l şi azvârliți-l într-un 
foc mare! 

Abia terminară copiii ce aveau de spus, că sosea şi dovleacul. Se rostogolea pe drum ca vântul, 
iar când ajunse în fața căpeteniilor satului, întrebă cu glas omenesc: 

— N-aţi văzut nişte sclavi ai mei care şi-au părăsit casa? 


— Ce fel de sclavi erau aceia? întrebară oamenii. Nu ştim cine ar fi putut fi sclav la un asemenea 
stăpân! 

— Spuneţi minciuni, strigă dovleacul înfuriat. Căci i-aţi ascuns înăuntru! Stai că vă arăt eu vouă! 
Zicând acestea, voi să se repeadă la oameni. 

Însă ei îl prinseră şi-l aruncară în focul pregătit. Aşa a pierit dihania răufăcătoare, iar copiii s-au 
putut întoarce liniștiți la părinţii lor. 


Povestea celor patru făcători de minuni 
poveste kenyană 


A fost odată un băiat căruia părinţii i-au dat numele de Musavili. Dar pe cât era de bună mama 
acestui copil cu el, pe atât era băiatul de încăpățânat şi rău, făcând înadins pe dos tot ce-l povățuiau 
părinţii, într-o bună zi, el îi ceru mamei sale o pălărie. Ea îi cumpără o pălărie scumpă, dar tinerelul 
o luă şi o zvârli cât colo, spunând că e un nimic. Scârbită peste măsură, femeia îi spuse să plece de 
la ea, să se ducă unde vede cu ochii. 

Aşa că Musavili luă drumul pădurii în care orbecăi multe zile şi nopţi, pină când, într-o zi, ieşind 
din nou la un drum, văzu la o răscruce un om care ochea, stând în genunchi. Băiatul se apropie de 
el, pentru că era curios să ştie ce ochea omul. Văzându-l, acesta îi spuse: 

— Bună ziua, Musavili. Vrei să ştii în ce ţintesc? Uite, sus în vârful muntelui Kilimanjaro văd un 
țânțar căruia aş vrea să-i retez aripile! Dar dacă vrei, hai cu mine şi om călători împreună. 

— Vreau, cum să nu vreau, răspunse Musavili uimit de năzdrăvănia omului şi de faptul că-i ştia 
numele. Merseră ei o bucată de vreme şi iată la o altă răscruce văzură un alt om stând într-un singur 
picior. 

— Vezi tu omul acela? îl întrebă ochitorul pe Musavili. Hai să ne apropiem de el, să-i dibuieşti 
ciudățenia. Când ajunseră destul de aproape, Musavili îl întrebă: 

— la spune-ne şi nouă, omule, dacă vrei, de ce stai într-un picior? 

— Iaca, stau aşa proptit într-un singur picior, pentru că de îndată ce l-aş pune jos şi pe celălalt, aş 
străbate într-o clipă un drum atât de lung, că un om obişnuit nu l-ar putea face în ani şi ani de zile. 
Şi, ca să vă încredinţaţi că vă spun adevărul, priviţi puţintel. Zicând acestea, cocostârcul, căci tare 
semăna cu o pasăre mare de apă, cocoțată într-un picior, îl puse în pământ şi pe celălalt, iar în clipa 
următoare nimeni nu-l mai văzu din toţi cei de față. Pasămite făcuse un pas şi străbătuse toată calea 
până în satul părinților lui Musavili, căruia îi trebuiseră multe luni de zile, ca să ajungă unde se afla 
acum. În clipa următoare însă omul se întoarse din nou şi, înfățişându-li-se, îi spuse tânărului: 

— Drumul nostru e încă lung. Dacă vrei poți să mă urmezi împreună cu prietenul tău. 

Musavili se învoi şi porniră toți trei mai departe. Mai străbătură ei o bucată bună de drum şi când 
obosiră, hotărâră să se oprească să mănânce şi să se răcorească lângă o apă. Dar pe când stăteau ei 
aşa, picotind la umbră, Musavili văzu, nu departe, un om ţinându-şi nările astupate cu mâna. Curios, 
tânărul se apropie de el şi-l întrebă de pricina care-l îndemna să-şi astupe nasul. 

— Dacă dau drumul nărilor mele, nu mai puteți sta pe lângă mine, Musavili, îi răspunse ciudatul 
călător. 

— Rogu-te, arată-ne şi nouă ce se întâmplă dacă nu-ţi mai astupi nasul. 

Omul se învoi şi lăsă o nară destupată. În clipa aceea, se porni un vânt atât de puternic, încât 
răsturnă într-o clipă copacii din jur şi pe cei trei călători. 

— Stai, astupă-ţi nasul! îi strigară ei. 

Călătorul se supuse, văzduhul se linişti şi atunci el îi întrebă, ca şi ceilalți, dacă nu vor să-l ia şi 
pe el tovarăş de drum, căci nu se putea şti la ce le-ar putea fi de folos. Musavili şi prietenii lui se 
învoiră şi-şi urmară împreună drumul. 

După o vreme, la un alt popas, văzură o altă minunăţie: un om care se îndeletnicea cu 
dezrădăcinarea unor baobabi bătrâni, pe care-i smulgea din pământ ca pe nişte fire de iarbă şi-i vâra 


apoi într-o desagă. După ce isprăvi cu toţi copacii cei butucănoşi din jur, omul ridică cu aceeaşi 
uşurinţă un deal şi-l vâri în desaga lui fără fund. 

Celor patru călători nu le venea să-şi creadă ochilor privind minunăţiuile pe care le înfăptuia. Dar 
văzându-i aşa uluiți, smulgătorul de baobabi le spuse: 

— Ce vă minunaţi aşa? Acestea sunt pentru mine nişte beţişoare pe care le ridic şi le bag cu 
uşurinţă în săculețul meu! Să mă vedeţi voi luptându-mă cu nişte munţi adevăraţi! Dar cine ştie, 
poate că veţi avea şi prilejul acesta, nu se ştie la ce voi fi şi eu bun. Dacă vreţi, luaţi-mă cu voi. 

— Vrem, cum să nu, îi răspunse Musavili, socotind că un astfel de tovarăş de drum le-ar putea fi 
de folos. 

Şi mai străbătură ei o ţară şi când intrară în următoarea aflară că regele acelui tărâm pusese la 
cale o întrecere mare pentru a găsi pe cel mai bun călăreț, căruia voia să-i dea fata de soție. 

Peţitorii se şi înfăţişaseră la intrarea în curtea regească, ducându-şi fiecare de căpăstru cel mai 
bun şi iute cal pe care îl avea. Când veni rândul lui Musavili intră şi el împreună cu prietenii săi. 
Slugile regeşti îl întrebară unde îi este calul. Dintre tovarășii lui răspunse atunci cel ce stătea într-un 
picior: 

— Noi n-avem nevoie de cal. Facem drumul pe jos. 

Mai marelui peste slugile regeşti nu-i veni să-şi creadă urechilor. Dar, gândind că omul nu ştie 
despre ce întrecere e vorba, el le spuse: 

— Fiecare dintre peţitori trebuie să aducă prinţesei un burduf cu apă de la râul din marginea 
pădurii. Cel care va sosi primul o va primi de soţie. Călare, pe jos, dar să fie primul. 

— Aşa vom face, încuviinţă acela dintre însoțitorii lui Musavili care stătea într-un picior. Numai 
du-ne la coliba pe care ne-aţi hărăzit-o ca să ne odihnim. 

Ajunşi acolo, ei se chibzuiră şi hotărâră ca la întrecere să nu iasă din colibă decât alergătorul. Zis 
şi făcut. 

A doua zi de dimineaţă, pețitorii se înşiruiră într-un singur rând, toți călare, în afară de cel ce sta 
într-un picior, care n-avea cal. Când se sună de plecare, o rupseră toți la goană dând pinteni 
armăsarilor. După ce se depărtaseră binişor, făcu şi omul fără cal un pas, îi ajunse pe ceilalți din 
urmă şi-i şi întrecu. Văzând ce departe au rămas în urmă, alergătorul mai făcu un pas, umplu 
burduful cu apă şi se aşeză la umbră, să se odihnească... Acolo însă îl prinse somnul şi adormi 
buştean. Aşa îl găsi prințesa, împreună cu toată curtea şi cu pețitorii. Niciuna, nici două, ea Si vărsă 
burduful şi-şi văzu de drum. Călăreţii veneau acum din urmă, mulțimea striga numele celor mai 
vajnici care se apropiau de apă. Auzind larma de afară, Musavili ieşi şi el din colibă şi se uită în 
zare. De prietenul lor însă, nici urmă. Atunci chemă ochitorul, care scrutând drumul şi văzându-l pe 
omul lor cum doarme, pe loc apucă un arc şi slobozi o săgeată micuță care îl atinse drept în 
scăfârlie, fără a-i face vreun rău. Omul sări în picioare ca ars, văzu lângă el burduful gol şi pe toți 
pețitorii mai-mai ajunşi la curtea regelui. Dar cine se putea pune cu iuțeala lui? Puse o dată piciorul 
Jos în pământ şi ajunse la râu, unde umplu din nou burduful, apoi îl mai puse o dată jos şi nimeri 
drept în faţa prinţesei şi a regelui, înaintea tuturor celorlalți. 

— N-avem ce face, trebuie să vă dăm fata, spuse regele, cam cu jumătate de glas, lui Musavili. 
Mâine dimineaţă o puteți lua şi pleca. 

Pasămite, cei cinci străini nu-i erau deloc pe plac şi se gândea să le facă de petrecanie peste 
noapte. Dar soldaţii puşi să le vină de hac până în zori dormeau duşi când Musavili îl trezi încetişor 
pe smulgătorul de baobabi, şi-i spuse: 

— Desluşeşti tu locuința stăpânitorului acestor locuri? 

— Chiar dacă n-o recunosc eu bine, fii pe pace, o să mi-o arate ochitorul. 

— Bine. Rugămintea mea este s-o iei şi s-o cufunzi în mare. Smulgătorul de baobabi făcu 
întocmai, iar la ziuă, când se treziră soldaţii, ia locuinţa şi toată curtea regească de unde nu-i. Puseră 
cu toții mina pe sulițe şi se năpustiră pe urmele celor cinci călători. Dar cel ce-şi ținea nările 
astupate nu-și arătase încă puterea: se întoarse către soldaţi şi-şi destupă nările. Într-o clipă vârtejul 


năprasnic ce se iscă mătură întreaga armată de acolo, şi vântul nu conteni până când nu zvârli şi 
soldaţii în valurile mării, pe urmele regelui. 

Liniştiţi şi fară alte piedici, ce-i cinci prieteni poposiră în ţara lui Musavili, unde ajunseră toți 
căpetenii ale unor triburi puternice. 


Cum a pătruns moartea în lume 
poveste kenyană 


Era un om odată într-un craal’®' ce stătea ceasuri întregi pe împletitura din faţa colibei, cu ochii 
pierduţi în gol. De cele mai multe ori cugeta la toate durerile prin care trecuse. Poate că ceilalți din 
satul lor, care se afla chiar unde începea jungla, fuseseră şi ei năpăstuiți. Dar nu ca el. Odată seceta 
fusese atât de mare, încât îi muriseră toate vitele. Apoi îi pieriseră copiii. Şi nu de mult, femeia. Nu 
era bătrân. Ar fi putut să se ducă la un trib, dincolo de râu, să peţească o alta. Dar nu se dusese. 

Stătea seară de seară nemişcat, cu picioarele încrucişate sub el, şi se gândea, până ce luna 
dispărea în desişul pădurii. Încerca să-şi aducă aminte de poveştile pe care le auzise, copil, în coliba 
în care se născuse, departe de aici. Le spunea o bunică doftoroaie, poate că era chiar străbunică, sau 
mai bătrână. Căci ea nu ştia nici când se născuse şi nici că avea să moară vreodată. De la ea auzise 
că oamenii erau veşnici, că moartea se furişase nu de mult în lume, pe undeva, nu se ştia pe unde, şi 
că trebuia întoarsă de cei ce aveau putere asupra ei. 

Dar cine erau cei ce aveau putere asupra ei? Când te întâlneai cu ea se întâmpla cum se 
întâmplase cu ai lui: îi atinsese uşor, în treacăt. Şi dintr-o dată înceta şi foamea, şi plânsul, şi tot. 

Cine oare avea putere asupra ei? Pe vremea bunicii sale, oamenii trăiseră fără moarte. 

Se gândea omul să pornească odată în căutarea colibei unde se născuse. Dar nu mai ţinea minte 
drumul. Şi totuşi, într-o bună zi plecă în călătorie, fără să spună cuiva încotro. Pasămite hotărâse să 
meargă în fața lui Bleniba, marele idol al celor din neamul Cavalla, să afle de la el sfat şi ajutor 
împotriva morţii. Merse el zile şi nopți, străbătând căi neumblate, căci drumul pină la faţa marelui 
fetiş era greu şi primejdios. Nu se încumetaseră pe el decât căpeteniile triburilor însoțiți de mulți 
războinici. 

lată însă că după multă trudă ajunse şi omul cel năcăjit la gura văii în care se afla peştera sfântă a 
lui Bleniba. 

Când păşi înăuntru, nu era nici zi, nici seară, şi călătorul rămase înmărmurit de chipul în fața 
căruia se afla. Nişte raze de soare rătăcite înainte de asfințit se jucau pe un idol uriaş cu mâinile 
înfipte de o parte şi de alta în pereții stâncii. Părea că toată înfăţişarea aceasta, cu ochi strălucitori de 
nestemate sprijină întreaga lume şi că în mânia ce 1 se citea pe chip era gata să-l zdrobească pe omul 
ce tocmai venise să i se închine. 

Fusese doar un gând sau nişte vorbe fără grai, ce se înălțară spre marele idol? 

— Bleniba, idol atotputernic, al celor din neamul Cavalla, dă-mi un descântec împotriva morții. 
Tu singur mi-l poţi da. Îndură-te să faci lumea cum a fost altă dată. 

Soarele fulgeră în ochii imenşi de smarald şi de diamante şi prin nu ştiu ce mişcare înăuntrul 
stâncii, o piatră se desprinse de sub palma figurii uriaşe, se rostogoli şi căzu la picioarele omului 
îngenuncheat în faţa fetişului. 

— [a-o şi te du şi astupă cu ea cărarea morţii, păru a auzi cel venit de departe, că îi şopteşte 
cineva pe sub bolțile stâncilor. 

— Cărarea morţii, o Bleniba? Dacă aş şti unde se află! încotro s-o apuc? 

— Caut-o, caut-o, caut-o, şuieră curentul din adâncimile peşterii, până când totul încetă, soarele 
se stinse pe chipul fetişului şi noaptea învălui figura uriaşului. 

Când se văzu afară, călătorului i se păru că piatra din brațele lui îl trage la pământ de grea ce era. 
Se minună şi el cum de o putuse aduce până acolo şi se întreba cum avea s-o care mai departe, cine 
ştie câtă vreme. Se aşeză şi încercă să se gândească la ceea ce avea de făcut. Cărarea morţii! „Nu e 
nicăieri şi e pretutindeni”, gândi omul în sinea lui, cercând să pătrundă rostul pietrei ce-i fusese 
încredințată. O întoarse pe toate părțile, crezând că va găsi vreun semn pe ea. Piatra insă era albă şi 
strălucitoare, spălată parcă de toate apele lumii. 

— Las că ştiu eu unde ţi-e locul, grăi omul tare. 

— Numai să nu greşeşti, i se păru că aude lângă el. Se întoarse şi când colo, o antilopă se tot 
învârtea în jurul lui privindu-l cu ochii ei aurii. 

Omul o recunoscu imediat: 

— Nemla, surioară, de unde vii? 

— Eu? Tu de unde vii, îi întoarse Nemla vorba. Uite, de când ne tot învârtim pe aici îmi spuneai 
şi tu păsul şi ţi-l spuneam şi eu pe al meu. 

— Ce păs ai tu? 

— Am şi eu, acum însă vreau să te ajut cu piatra aceea de-o porți în braţe. Ţi-a dat-o Bleniba şi 
tu nu ştii încotro s-o apuci cu ea. Aşa-i? 

— De unde ştii? întrebă călătorul, dar tot el îşi aduse aminte că Nemla antilopa era o mare 
vrăjitoare şi că avea putere asupra oamenilor şi chiar asupra fiarelor. Şi dacă ştii, cam unde ai crede 
tu că se află cărarea pe care trebuie s-o astup cu piatra aceasta? 

— Uite, aici nu prea departe, tot în jurul marelui fetiş se află şi cărarea. 

— Asta nu cred, antilopă Nemla. Ea trebuie să fie undeva sus, pe muntele din care pornesc apele 
şi care ascunde soarele. Eu tot într-acolo pornesc să duc piatra. 

— Fă cum crezi, omule, îi răspunse antilopa. Dacă vrei, te pot ajuta după puterile mele. 

— Îţi mulţumesc, Nemla, spuse el. Poate cărăm amândoi povara aceasta o bucată de drum. 

Cât ai clipi din ochi, antilopa sări şi ridică piatra, cât era de grea, doar cu fruntea, apoi o rostogoli 
în valea care se deschidea în faţa lor. 

— Opreşte! strigă omul. Unde mergem? încotro ai îndreptat piatra? 

— Nicăieri. Se va opri imediat... 

Şi Nemla se ridică deodată pe picioarele dinapoi, începu să sforăie aprig pe nări şi să arunce 
priviri scânteietoare în jurul ei. Apoi rosti ceva cu glas omenesc, dar călătorul nu pricepu ce, şi în 
clipa următoare se făcu nevăzută. Atunci el se repezi după piatră, dar pricepu de îndată, plin de 
spaimă, că antilopa îl înşelase: rostise un farmec şi înţepenise pentru vecie piatra pe locul unde se 
oprise. 

Toate încercările lui şi ale altora mulți care voiră să-i ajute ca să scape lumea de moarte au fost 
zadarnice. 

Cărarea morţii n-a putut fi astupată şi de atunci oamenii au tot murit. 


Fiii soarelui 
poveste kenyană 


Un om din cei ce vânează sau îşi pasc turmele la poalele muntelui Kilimanjaro avea patru fii. 
Dar, spre durerea, deznădejdea şi mânia acestui tată nefericit, fiii lui se stinseră unul cite unul. Ori 
boala îi răpusese, ori o săgeată vrăjmaşă, ori o năprasnică cutremurare de pământ. Mai pe scurt, 
omul care fusese un părinte atât de fericit, căci avusese atâţia feciori, rămăsese fără niciunul. 

— Oare ce mânie a pus stăpânire pe lruwa, de mi-a ucis toţi fiii? se întreba omul cuprins de 
durere şi de o mai adâncă revoltă. Ce-am făcut de l-am supărat pe marele zeu? 

Iruwa, Soarele, marele zeu, fusese necruţător cu Numbe şi acesta hotărî să meargă până la 
marginea pământului, să-l caute şi să tragă o săgeată în el. Zis şi făcut. Se duse la fierar şi porunci 
să-i facă mai multe vârfuri de săgeți cu care-şi umplu tolba, apoi îşi luă arcul şi porni la drum. 


Merse omul ce merse, cale lungă spre răsărit, până când ajunse la un deal întins. Aici se opri, 
căci văzu în faţă, pe deal, o poartă mare la care duceau o mulțime de drumuri pământene şi de la 
care plecau nenumărate căi cereşti. 

— Oare aici o fi capătul lumii? se minuna Numbe. 

Şi în timp ce sta aşa nedumerit, chibzuind la ceea ce avea de făcut, pământul răsună de un 
zgomot asurzitor, ca de tropăit de mii de picioare, care-l făcu pe Numbe să cadă în țărână. Dar 
zgomotul nu încetă, ci parcă se înteţi, iar în sunetul acesta, Numbe auzi cum scrâşneşte poarta de pe 
deal şi văzu o mulţime de bărbaţi frumoşi şi strălucitori ca nişte luceferi, ieşind pe poartă şi 
strigând: 

— Repede, deschideţi porțile să treacă regele! Loc, să iasă şi să nu găsească nimic în cale! 

Înţelese atunci că zgomotul îl făcuseră acei tineri cu paşii lor. 

De spaimă, Numbe se târî şi se ascunse într-un desiş, aşteptând acolo ceea ce avea să se mai 
întâmple. 

Care nu-i fu mirarea când văzu cum se deschid larg porțile, făcând loc unui tânăr într-un nimb de 
aur, care răspândea în jur o lumină orbitoare. Cel Strălucitor era atât de frumos, atât de neînchipuit 
de frumos, încât Numbe se simţi copleşit şi uită pentru ce venise. 

Trecu din nou o armată de tineri şi răsună încă o dată: 

— Loc, să treacă regele! 

Primii însă se opriră şi adulmecând în stânga şi in dreapta strigară: 

— Miroase pe aici a pământean, cine se ascunde primprejur? Căutară ce căutară şi găsindu-l pe 
Numbe îl aduseră în faţa Celui veşnic strălucitor: 

— De unde vii şi pentru ce-ai făcut drumul încoace? îl întrebă el. 

— Numai durerea, doamne, durerea m-a gonit de acasă. Mi-am spus: să mă duc să mor şi eu în 
pădure. 

— Cum rămâne atunci cu săgeata pe care ai vrut s-o tragi in mine? Uite, trage-o acum! 

Dar Numbe nu cuteză nici să se mişte. 

— Îţi vrei copiii înapoi, aşa-i? 

— Da, doamne, asta e ceea ce vreau! 

Iruwa se întoarse atunci şi-i arătă lui Numbe pe fiii săi, care se aflau cu toţii în ceata 
scânteietoare ce-l însoțea pe marele zeu. 

— [a-i, eu ţi-i dau înapoi, grăi Cel strălucit. 

Dar când îşi aruncă Numbe privirea la feciorii lui, încremeni de uimire: erau atât de frumoşi, atât 
de puternici şi strălucitori. Încât cu greu îi putu recunoaşte. 

— Fi sunt, oare, băieţii mei? 

— Iaţi-i, porunci Iruwa. laţi-i, şi pleacă cu ei! Numbe însă căzu atunci cu faţa la pământ şi strigă: 

— Nu, doamne, nu mi-i da înapoi, sunt ai tăi şi eu te rog în genunchi să-i păstrezi lângă tine. 

— Bine, făcu lruwa, du-te şi vei primi pe drum tot ce-ţi este de trebuinţă, iar acasă ai să 
dobândeşti alți feciori. 

Numbe luă drumul înapoi şi-şi găsi calea presărată cu atâta vânat, încât îi ajunse să se hrănească 
şi să adune şi atâţia colti de fildeş, încât abia ii putu îngropa. Când ajunse acasă strânse vecinii şi se 
duseră cu toții să aducă fildeşul. Şi astfel, întreg craalul a scăpat de sărăcie. Iar după ce s-a scurs 
anul, lui Numbe i se născură alți şi alți feciori, în mijlocul cărora a trăit fericit până la adânci 
bătrânețe. 


Maruwa 
poveste kenyană 


Părinţii au trimis-o pe Maruwa, împreună cu surioara ei, să păzească un câmp de mazăre, înainte 
de culesul ei. Căldura era însă foarte mare şi într-una din zile, Maruwa o lăsă câteva clipe pe 
surioara ei singură, şi se duse să-și potolească setea în apa lacului Kiningo, ce se afla în apropiere. 
În vremea aceasta, se apropiaseră de câmpul lor o puzderie de maimuțe lacome, care se şi 
năpustiseră să înfulece mazărea. Surioara Maruwei se temu să gonească maimuţele, care erau mult 
mai mari şi puternice decât ea. Aşa că se piti după un tufiş, iar când se întoarse Maruwa găsi tot 
câmpul mâncat şi pustiit de blestematele jivine! Gândindu-se la ce o aştepta acasă, după o asemenea 
ispravă, care le lăsa coşarul gol şi burțile flămânde, Maruwa, niciuna, nici două, fugi şi-şi făcu vânt 
în lac. Surioara ei se duse plângând acasă şi povesti mamei lor cele întâmplate. Sărmana femeie nu 
aşteptă să termine fetiţa vorba şi se năpusti cât putu de repede la malul lacului ca s-o prindă în viață 
pe Maruwa. Într-adevăr, aceasta încă nu se cufundase în apele cristaline ale iezerului: plutea 
deasupra ca o frunză uşoară purtată de vânt. Mama ei, străpunsă de durere, se zbătea amarnic pe 
mal. Nu ştia să înoate şi nu putea să-şi salveze fata, care rămăsese încă la suprafață, astfel încât o 
auzi foarte bine pe mama ei, când aceasta îi striga: 


Maruwa, opreşte-te, 
Maruwa, întoarce-te, 
Nu-ţi pese de boabe, 
Altă mazăre pune-vom! 


Dar Maruwa răspunse: 


Eu nu! Eu nu mă-ntore! 
Maimuţele mazărea au mâncat 
Şi flămânzi ne-au lăsat. 
Lăsat-au grădina pustie. 

lar eu mă tem să rămân vie! 


În zadar cânta şi striga mama ei, Maruwa nu-i dădu ascultare şi se cufunda încet în apele 
albastre. Dar când ajunse în fundul lacului, spre uimirea ei, găsi aici lume multă, care se adăpostea 
in colibe asemănătoare cu cele pe care le ştia de acasă. Fiecare din cei cu care se întâlni voia s-o 
oprească şi s-o ospăteze cu ce avea mai bun. Dar fata nu primi nimic, iar când gazdele o întrebau ce 
ar dori să mănânce, ea se gândi să ceară ceva ce cu greu s-ar fi putut afla acolo, aşa că spuse: 

— Vreau fructul amar şi iarba de leac! 

Aşa a trăit Maruwa multe zile, adăpostindu-se în locuinţa unei bătrâne, pe care o fetiță o ajuta la 
treburile gospodăriei. Copilita babei se ducea aproape în fiecare zi să cosească iarbă pentru capre. 
Văzând aşa, Maruwa se rugă de bătrână s-o lase să se ducă şi ea la cosit. Bătrâna se învoi, dar îi 
spuse că nu era nevoie s-o ajute cu nimic pe fetiță. Plecară, aşadar, amândouă, dar departe de a o 
asculta pe bătrână, Maruwa se apucă ea de cosit şi de adunat iarba, pe care o aduceau apoi acasă. 
Tot aşa făcu ori de câte ori era de adus apă sau vreascuri din pădure. Fetița o îndrăgi pe Maruwa, şi 
într-o zi îi spuse: 

— Să nu rămâi aici, Maruwa. Ai să te obişnuieşti cu timpul şi cei de aici o să te pună la tot felul 
de munci grele. Mai bine du-te la bătrână şi spune-i că ți s-a făcut dor de casă. Dar ai grijă, dacă te 
întreabă pe ce cale vrei să te întorci, dacă vrei prin apă sau prin foc, tu să spui: „Lasă-mă să mă 
întorc prin apă, măicuţă!” 

Maruwa îi mulțumi fetiţei şi de îndată ce 1 se ivi prilejul o rugă pe babă s-o trimită înapoi. Aşa se 
şi întâmplă: bătrâna o aruncă în fântâna din ocolul vitelor şi până să se dezmeticească, Maruwa se 
pomeni în lumea pământenilor, vie şi nevătămată, ba mai mult, acoperită cu lot felul de lanţuri şi 
podoabe. Fata porni spre coliba lor şi se ascunse în ocolul vitelor. Nu după multă vreme mama ei 


veni să ia ciubărul de lapte. Mare-i fu bucuria când îşi găsi fata acolo. Voi s-o ia în braţe, dar 
Maruwa îi strigă: 

— Nu-mi atinge podoabele, mamă! Femeia se duse atunci fuga la bărbatul ei: 

— Hei, Mbonyo, du-te şi adu-mi ciubărul de lapte! strigă ea. Omul nu prea înţelese de ce îl 
trimite nevasta la o treabă femeiască, dar se duse. Când îşi găsi fata în ocolul vitelor, voi s-o strângă 
la pieptul lui, dar ea nu-l lăsă nici pe el să se atingă de podoabele ei. Omul plecă atunci şi aduse 
fetei, ca semn de bun venit, o oaie mare şi grasă. Maruwa ieşi în curtea casei lor şi după ce tatăl ei îi 
înfățişă oaia, pe lângă părinţi, îi urară bun sosit toţi oamenii din sat. 

Văzând-o însă încărcată cu atâtea lanţuri şi podoabe, pe fata unor vecini o cuprinse o pizmă atât 
de mare încât, după ce ascultă povestea Maruwei, niciuna nici două, se duse şi-şi dete drumul în 
undele lacului Kiningo. Ajunse şi ea în aceleaşi locuri şi la aceeaşi bătrână la care fusese şi Maruwa. 
Dar, în loc s-o ajute pe fetiţa bătrânei, ea lenevea cit era ziulica de lungă. În cele din urmă, fetiţa 
sătulă de asemenea trântoriță, o sfătui ca şi pe Maruwa să se ducă să-i ceară bătrânei învoirea să 
plece şi să aleagă calea apei pentru a ieşi la lumina pământului. Fata cea pizmaşe însă n-o ascultă şi- 
i spuse bătrânei că vrea să iasă de acolo pe calea focului. Bătrâna îi făcu pe voie şi o aruncă în foc, 
iar când ajunse pe pământ, focul intrase şi în trupul ei. Maruwa voi s-o întâmpine, dar nu fu chip, 
căci orice atingea fata aceea se aprindea şi se prefăcea în scrum. Alerga nefericita şi se ruga de toate 
râurile să-i ia flacăra ce o mistuia, dar apele nu voiau s-o primească până ce, în sfârşit, ajunse la 
Namuru, zeul ocrotitor al râului Sere, în care fata îşi sfârşi zilele. Se spune că în râul acela i s-a stins 
jarul şi că toţi cei ce ştiu de întâmplarea aceasta se feresc să bea din apele lui. 


Arborele cerului 
poveste kenyană 


Trăia odată, într-un craal, o fată frumoasă şi harnică pe care o chema Chicialundu. Într-o zi, în 
timp ce tăia iarbă pentru vitele părinţilor ei, fata, din nebăgare de seamă, căzu într-o groapă adâncă 
pe care n-o văzuse, căci era acoperită cu verdeață. Prietenele care o însoțiseră o auziră strigând, mai 
întâi desluşit, din răsputeri, apoi mai slab şi tot mai slab, până când sunetul glasului ei se pierdu în 
murmurul vântului printre ierburi. 

Pasămite, prăbuşindu-se în adâncuri, fata trecuse prin cele trei tărâmuri ale morţii şi târziu se 
oprise în ultimul, cel din care pământenii nu se mai întorc, nici să-i vadă pe cei vii. În clipa când 
fata ajunsese la locul acela, răsărise din groapa care-o înghiţise o plantă tânără, pe care mama fetei o 
stropea mereu cu lacrimi multe. Creştea văzând cu ochii şi arunca în jur o umbră răcoroasă, de care 
se bucurau tinerii păstori, care plecau cu vitele la iarbă. 

Din când în când, seara, ori li se părea, ori într-adevăr se auzea un glas dulce de fată, când vântul 
se juca printre crengile arborelui? Aşa cel puțin credea mama copilei, care nu contenea să vină 
zilnic la poalele arborelui. 

— Draga mea, copila mea, şoptea ea şi privea în sus cerul şi i se părea că vede departe, dincolo 
de crengile tremurătoare încărcate cu flori parfumate, nesfârşita împărăție a lui Vahun. 

— Oare acolo eşti, frumoasa mea, copila mea, sau jos de tot in negurosul tărâm al morților? 

Unul dintre păstorii vitelor din craalul lor o ascultă tăcut, în timp ce se odihnea la umbra 
arborelui. În fitece zi el afla câte ceva nou despre fata dusă din lumea pământeană. După ce pleca 
mama Chicialundei, tânărul se urca în arbore, pină sus, sus de tot, unde începeau norii şi împărăția 
lui Vahun, marele zeu. Vântul se juca printre ramuri, iar frunzele lucioase şi catifelate îi mângâiau 
şi-i răcoreau obrajii. 

— Chicialundu, se trezi tânărul şoptind, Chicialundu, unde eşti? 

— Aici, aici, pretutindeni lângă tine, murmura parcă frunzişul arborelui, unduindu-şi ramurile în 
jurul tinărului. Acesta încerca să şi-o amintească pe Chicialundu, aşa cum o văzuse în viață, când se 
jucau cu toţii pe malul râului, în pădure, la sărbători. Cu cât se gândea mai mult la ea, cu atât fata îi 


apărea mai vie, mai plină de farmec. Şi dacă într-adevăr nu căzuse în tărâmul subpământean şi o 
putea găsi acolo sus în împărăţia lui Vahun? Poate că zburase din împărăţia fără întoarcere şi acum 
era departe. 

Într-o bună zi, tânărul păstor începu din nou urcuşul spre vârful arborelui. Încet, fără să se 
grăbească, ca un om care ştie că-l aşteaptă un drum lung. Nu ajunsese nimeni vreodată în vârf. 
Dincolo de coroana stufoasă nu ştia nimeni ce e. 

Tânărul nu s-a mai întors niciodată şi oamenii au povestit vreme îndelungată că a trecut dincolo 
de împărăţia lui Vahun, dincolo de nori, ca să o găsească pe Chicialundu. 


Ntotwatsana 
poveste din Lesotho 


Odată, de mult, Ntotwatsana, fiica unei căpetenii de trib din Basuto, păştea, afară la câmp, turma 
tatălui ei. Aici o văzu, de departe, din vârful unui bananier înalt, un matebele, din satul temut al 
celor jumătate de oameni. Aceştia aveau un braţ, un picior, un ochi şi o ureche. Celor care aveau 
nenorocul să-i întâlnească, li se părea că văd un fel de înspăimântătoare făpturi omeneşti, tăiate pe 
din două. 

Acel matebele, care o zărise pe frumoasa Ntotwatsana, fugi în sat, la căpetenia lor şi-i povesti cit 
era de mândră fiica şefului de trib vecin. 

A doua zi de dimineaţă, în timp ce Ntotwatsana umbla liniştită păscându-şi turma de vite, se iscă 
de nu ştiu unde un vint năprasnic, vârtej care o ridică şi o duse departe, până în satul jumătăților de 
oameni. Aici, căpetenia lor o făcu pe dată soţia feciorului său, tot jumătate de om, cu un ochi, o 
mână şi un picior. Ca să fie sigur că nu va putea fugi de la el când lipsea de acasă, soțul 
Ntotwatsanei îngropa o pereche de coarne fermecate în coliba lor. Într-o noapte, când bărbatul ei se 
alia la vânătoare, tinăra femeie încercă să fugă. Dar coarnele începură să şuiere din răsputeri: 

„U-u-u-u! Iat-o pe Ntotwatsana, cea pe care a ridicat-o un vârtej de pe păşunea unde păzea turma 
tatălui ei, căpetenia din Sekwae!” 

La auzul acestor sunete, matebelii, pornind cu toţii, şontâc, şontâc, într-un picior, o ajunseră 
degrabă din urmă şi-o aduseră înapoi. Vrând-nevrând, sărmana fată rămase soţia acelei jivine ce 
abia dacă semăna a om şi după ce mai trecură anii avu şi două fetițe gemene. Acestea însă semănau 
cu mama lor, aveau mâini şi picioare ca toţi oamenii şi se făceau mai frumoase pe zi ce trecea. 

Odată, mergând să aducă apă de la izvor, cele două gemene întâlniră un războinic însoțit de 
câțiva din oamenii lui. Acesta le întrebă: 

— Ai cui copii sunteți voi? 

— Suntem copiii Slutului-neândurat. 

— Cine e mama voastră? 

— O cheamă Ntotwatsana. 

— Al cui copil e ea? 

— Nu ştim — mama ne-a povestit numai că a fost luată de un vânt furtunos de pe pajiştea unde 
păzea turma tatălui ei. 

Atunci războinicul spuse: 

— Vai! Sunt fiicele surorii mele mai mici. 

Apoi, unii dintre însoțitorii luptătorului scoaseră apă pentru cele două fetiţe, alții le tăiară fire de 
trestie şi le curăţară frumos, cu cuțitele. Unchiul lor le spuse: 

— Când ajungeţi acasă, spuneţi-i mamei voastre că vă este foame şi cereţi-i nişte pâine să 
mâncaţi. După ce iese, ascundeţi repede mănunchiul acesta de trestii sub pielea de căprioară pe care 
şade ea. 

Cele două fetiţe făcură întocmai cum le învățase unchiul lor. Când cerură mamei de mâncare şi 
până să se întoarcă, ele îi ascunseră trestiile sub pielea pe care se odihnea. 


Când Ntotwatsana se aşeză pe ele, trestiile se rupseră. Fetiţele începură să plângă. Zadarnic 
încerca mama lor să le potolească, făgăduindu-le să trimită un băiat şi să le taie altele. Ele o țineau 
una şi bună că nu se vor linişti decât atunci când mama lor le va aduce alt braț de trestii. Văzând 
aşa, femeia se duse la izvor şi care nu-i fu uimirea şi bucuria când îşi întâlni acolo fratele! Ea îi căzu 
în braţe şi-i povesti plângând cum o păzea de atâția ani pocitura de jumătate-om, cu ajutorul 
coarnelor fermecate. Fratele ei o învăţă atunci ce să facă: 

— Dacă vrei să scapi, pune apă la foc şi când începe să fiarbă, toarn-o în coarnele vrăjite, astupă- 
le apoi bine şi mai pune-le şi câte o piatră la gură. Apoi ia-ţi copiii şi de îndată ce se înnoptează, 
vino încoace. 

Femeia făcu întocmai cum o învățase fratele ei, pregăti fetiţele şi din toată gospodăria nu luă 
decât o oiţă neagră. În puterea nopții, toţi o porniră iute la drum. 

Ştiind că bărbatul ei este plecat şi simțind că a părăsit coliba, coarnele fermecate voiră să dea, ca 
de obicei, de veste, dar din pricina apei ce gâlgâia înăuntrul lor, ele nu izbutiră decât să scoată nişte 
sunete răguşite: 

„U-u-u-u!”, care li se păru matebelilor lătratul unor câini somnoroşi. Târziu de tot, când apa din 
coarne se mai scurse puţin, ele izbutiră să şuiere şi să trezească tot satul jumătăților de oameni. Ei 
porniră cu cea mai mare repeziciune pe urmele fugarilor. Aceştia erau însă departe şi luna coborâse 
mult pe cer, când izbutiră să se apropie de ei. Când le auzi zgomotul paşilor, care semăna mai 
degrabă cu zgomotul unor copite de dobitoace, Ntotwatsana şopti ceva oiţei celei negre. Aceasta se 
opri şi, spre uimirea tuturor, începu să joace. Şi juca, săltând şi învârtindu-se şi însoțindu-şi 
mişcările pline de drăgălăşenie cu nişte sunete dulci, nepământeşti. Matebelii rămăseseră pironiţi pe 
loc. Uluiţi şi încântați, ei nu-şi puteau lua privirea ochiului, pe care-l aveau în vârful capului, de la 
făptura aceasta neînchipuită, care se întrecea in sărituri şi câte alte mişcări aproape omeneşti. În 
vremea aceasta, mica ceată de fugari câştigase timp şi se îndepărtase binişor de matebeli. Când 
aceştia se dezmeticiră, ia oiţa de unde nu-i. Începură din nou să alerge s-o prindă din urmă pe 
Ntotwatsana. Dar fu în zadar. Ea ajunsese, împreună cu fetiţele, cu oita şi cu toţi ceilalți, în satul lor. 
Văzând numărul mare de războinici cu arcuri şi sulițe, care-i aşteptau în afara satului, matebelii se 
dădură bătuţi şi făcură cale întoarsă. 

Ntotwatsana însă se duse înapoi la casa tatălui ei, iar fetiţele se îngrijiră de atunci de oiţa cea 
neagră ca de o surioară a lor şi n-o lăsară să ducă lipsă de nimic. 


Prinţesa-Porumbel 
poveste marocană 


Un rege puternic domnea odată demult peste o întinsă ţară din Magreb. Poporul îl iubea pentru 
că era un rege drept şi bun, care se luptase pentru liniştea şi pacea pământului ce-l cârmuia. Dar 
regele nu era fericit, pentru că în casa lui nu se născuse niciun fiu. Oricât s-au străduit vraci, 
niciuna din soțiile pe care le luase şi de care mai apoi se despărțise, din aceeaşi pricină, nu-i dăruise 
niciun urmaş. Azi aşa, mâine aşa, până când într-o zi un neguțător străin strigă pe sub geamurile 
palatului: 

— Mere fermecate, mere fermecate avem de vânzare! 

Dinlăuntrul palatului îi auziră şi regele şi tânăra lui soţie care, mirată de aşa marfă, trimise, 
înaintea soţului ei, o slugă să-i aducă un măr. După ce primi mărul, regina se retrase în iatacurile ei 
şi-l tăie în două. Mâncă jumătate, iar cealaltă jumătate o lăsă pe farfurie. O păuniţă intră în încăpere, 
atrasă de frumuseţea şi parfumul mărului, fură jumătatea de măr şi o duse departe, în scorbura unui 
copac care-şi întindea crengile deasupra fântânii unde veneau slugile împărăteşti să adape caii şi 
celelalte vite ale curţii. Acolo, păuniță îşi făcu un cuib încăpător, căptuşit cu frunze moi şi nu mai 
plecă din locurile acelea. 


Vremea trecu şi băiatul căruia între timp regina îi dăduse naştere, crescu mare şi frumos de-i era 
mai mare dragul regelui să se uite la el. Învățase să mânuiască toate armele şi era meşter în toate 
ştiinţele. Şi ca să fie toate rânduielile împlinite, părinții lui îi hotărâseră şi soția, pe fiica uneia din 
surorile reginei. Prințului nu-i prea dădea inima ghes spre fecioara aceea, dar, de gura mamei sale, 
se învoi în cele din urmă şi nunta trebuia să urmeze. 

Într-una din zile, iată că slugile regeşti se întoarseră înspăimântate cu animalele de la izvor, iar 
unul dintre grăjdari povesti cu mare supărare că nici caii, nici vitele nu mai beau din apa aceea, cu 
toate că era limpede şi curată ca lacrima. Neştiind ce să creadă de o asemenea întâmplare, prințul 
însuşi se duse în ziua următoare să vadă care era pricina ce oprea animalele în faţa izvorului. Ca şi 
în ajun, caii sforăiră şi se dădură înapoi. Prinţul se aplecă atunci să vadă dacă se poate desluşi ceva 
în unda albastră. Dar rămase multă vreme aşa privind nemişcat apa, iar când se ridică de acolo era 
galben ca turta de ceară, pierdut şi cu privirile rătăcite. La castel ceru să fie lăsat singur. Din ziua 
aceea tânărul căzu la grea boală. Nu mai mânca, nu mai bea, nu mai voia să vadă pe nimeni şi se 
trase în scurt timp de-i simțiră toți cei din jur sfârşitul aproape. 

Pasămite, văzuse prinţul în oglinda apei un chip de fată de o frumuseţe atât de nepământeană, 
atât de neînchipuită pentru mintea unui muritor, încât se îmbolnăvise de o dragoste fără leac, căci 
acel chip era ca un joc de lumini şi de umbre: pieritor ca tremurul undelor ce-l oglindeau. De unde 
oare să ia copila aceea? întrebarea aceasta şi-o puneau prinţul şi slujitorii, dar mai ales regele, care- 
şi vedea feciorul pierind. 

În cele din urmă, cerură sfat unui bătrân pustnic, iar acesta le spuse: 

— Prinţul s-a îndrăgostit de o djania,”” care s-a născut din mărul fermecat şi a fost crescută de o 
pasăre fermecată ce-şi are cuibul în copacul ce se întinde deasupra izvorului. Până nu-i veți găsi fata 
nu se va vindeca. Ceea ce trebuie însă neapărat este să dăm de urma neguţătorului care i-a vândut 
reginei mărul. El singur poate aduce zâna printre muritori. 

Zis şi făcut. După ce trimiseră soli în toate părțile, slujitorii regelui izbutiră în cele din urmă să-l 
dibuiască pe neguțătorul vrăjitor. 

La rugămintea regelui, vrăjitorul îşi luă descântecele sale şi se aşeză la poalele arborelui în care 
păuniță o crescuse pe zână. După prima zi de descântece, copila din copac se prefăcu într-un 
porumbel ce-şi luă zborul alături de păuniţă, spre deznădejdea prinţului care o socotea pierdută. Cu 
toate acestea, ea se întoarse seara şi se aşeză în copac. 

Timp de şase zile vrăjitorul îşi urmă descântecele, arzând sub copac felurite ierburi şi prafuri pe 
care le însoțea cu semne şi cuvinte necunoscute. În cea de-a şaptea zi, porumbelul cobori din copac 
şi se prefăcu într-o fată de o frumuseţe cum nu se văzuse niciodată în locurile acelea. Umbla mai 
ales cu nişte paşi ce păreau că nu ating pământul, unduindu-şi pe spate părui aproape albastru, ca un 
crâmpei de mare întunecată. 

Bucuria prințului era fără margini, îşi luă mireasa în braţe şi se duse cu ea în fața regelui. 

— Aceasta va fi soția mea, mărite rege, dă-ne binecuvântarea. Era însă în palat o altă fată, care-i 
purta prinţului şi zânei o ură neîmpăcată. Aceasta era verişoara tânărului fiu al regelui, cea care-i 
fusese menită să-i fie soție înainte de a o fi întâlnit pe djania din copac. Vârându-se în sufletul 
reginei, fata izbuti s-o atragă de partea ei şi s-o facă s-o duşmănească pe zână. Chibzuiră ele ce 
chibzuiră cum să scape de ea şi, în cele din urmă, îl chemară din nou pe vrăjitor şi făgăduindu-i un 
sipet întreg de aur şi nestemate, cele două femei aflară calea să scape de copila din copac. 

— Când se va pregăti de nuntă, după ce s-a spălat pe cap, să o luaţi şi să vă faceți că vreți să-i 
uscați părul. Să i-l ridicaţi şi când va sta aplecată în jos să-i înfigeţi acul acesta în ceafă. 

Vrăjitorul înmână cu aceste cuvinte verişoarei prințului un ac subțire de aur. Fata făcu întocmai. 
Înainte de nuntă, după ce se îmbăie şi se pregăti să se îmbrace, zâna o rugă ea însăşi pe verişoara 
logodnicului ei să-i usuce părul şi s-o pieptene. Când fu culcată cu capul în poala ei, fata cea haină, 
care-i purta sâmbetele, îi înfipse acul adânc în cap. În clipa aceea zâna se prefăcu într-un porumbel, 
ieşi din încăpere şi dispăru pe geam. Când veni prințul să-şi întâmpine logodnica, ia-o de unde nu-i. 


262 zână, fee 


Tânărul fu cât pe aci să-şi piardă minţile. Căzu din nou la pat. Dar regina îl tot mângâia, şi-l 
mângâia, spunându-i că zânei-porumbel nu i-ar fi plăcut viaţa închisă într-un palat. 

Prinţul nu voia însă să ştie de nimic şi porunci să se curețe grădina şi pomii din faţa casei, doar, 
doar s-o întoarce porumbiţa într-unul din copaci. Aşa s-a şi întâmplat. În vreme ce lucrau la sădirea 
pomilor şi a fiorilor, grădinarii auziră pe sus râsete şi şoapte: 

— M-am născut dintr-un măr, m-a crescut o păuniţă, m-am logodit cu un prinţ şi m-au vrăjit 
mama şi prima lui logodnică! 

Grădinarii nu întârziară să se ducă să-l caute pe prinț şi să-i povestească ce auziseră. 

Acesta nu se îndoi nicio clipă că zâna se afla în preajma lui şi chemă din nou vraciul din munţi 
să-l sfătuiască cum s-o aducă înapoi. Acesta porunci să 1 se dea o râşniță şi nişte boabe de grâu şi 
trimițând o babă sub copacul de Ia izvor o învăţă ce să facă. 

Baba începu să se vaite în gura mare: 

— Ce tristă e bătrâneţea! Nu mai văd nimic. Nici să torn boabele în râşnița aceasta. Vai, vai! Şi 
nu-i nimeni aici să mă ajute! 

De sus, porumbiţa îi răspunse: 

— Nu aşa, mătuşico, întoarce morişca, nu vezi că ai turnat boabele pe jos? 

— Nu văd, maică, făcu bătrâna, nu văd deloc! N-ai vrea să mă ajuţi? 

În cele din urmă, porumbiţa cobori din pom, baba puse mina pe ea şi vârând-o într-o colivie o 
duse prinţului care-o încuie pe dată în iatacul său. 

Dar cele două femei, care-i purtau sâmbetele, se furişară în lipsa prinţului, scoaseră porumbiţa 
din cămara lui şi-o aruncară în pivnita de cărbuni. 

Întorcându-se în iatac, prințul se mânie atât de tare că nu-şi găsise pasărea iubită, încât regina fu 
nevoită să-i mărturisească ruşinată cum că ea o băgase în pivniţa de cărbuni, minţind că porumbiţa 
voise să zboare din nou pe geam. Pe loc prinţul cobori in beci şi scoase pasărea Ia lumină. Dar în ce 
hal era sărmana! Neagră de praf de cărbune! Fiul regelui o luă cu gingăşie, începu s-o spele şi s-o 
curețe cu mâna lui. Atunci dădu peste acul din capul porumbiţei şi i-l trase imediat afară. 

Ce minune se întâmplă atunci!? Zâna se afla din nou în fața lui, vie, în toată strălucirea 
frumuseții ei. Ea îi căzu prințului în braţe şi-i povesti tot ce i se întâmplase, toate suferințele prin 
care trecuse din pricina pizmei şi răutăţii verişoarei lui. Aceasta îşi primi pedeapsa cuvenită, iar 
regina fu izgonită de ia palat şi-şi termină zilele cerşind la margine de drum. 

Prinţul insă trăi ani îndelungațţi şi fericiți lângă prințesa lui, cea născută dintr-un măr, care-i dărui 
mulți copii frumoşi şi plini de noroc. 


Cum s-a răspândit înțelepciunea în lume 
poveste din Namibia 


Trăia odată în Taubi un om bătrân, atât de bătrân, că-şi uitase şi ei numărul anilor. I se spunea 
moş Ananzi şi toți cei din jur ştiau că adunase întreaga înțelepciune a pământului la un loc. 

Într-adevăr, bătrânul o strânsese cam pe toată într-o oală de lut, pe care o ţinea mereu aproape de 
el. 

Odată, ce-i veni moşneagului în minte, se hotărî să ascundă oala lui umplută cu înțelepciune să 
n-o mai găsească nimeni. Se sculă aşadar, a doua zi, dis-de-dimineaţă, şi porni să caute o 
ascunzătoare potrivită. Când să iasă insă din colibă, iată că se trezi feciorul lui cel mai mic. 

„Unde s-o fi ducând tăticul, aşa cu noaptea în cap şi fără o fărâmă de mâncare în pântec”? se 
întrebă băiatul pe care-l chema Kweku Tsin. 

Stârnit de curiozitate, el se sculă binişor şi se luă după tată-său. Acesta merse multă vreme şi se 
opri într-un loc, unde creşteau cei mai înalți bananieri din toată pădurea. Se suci, se învârti şi în cele 
din urmă alese copacul cel mai înalt, ca să facă ascunzătoare din el. Voia să urce oala cu 
înţelepciune în vârful bananierului, gândind că nu avea să-i treacă prin minte nimănui s-o caute 


acolo. Îşi atârnă aşadar oala de gât cu o sfoară groasă şi începu urcuşul. Bananierul însă avea tulpina 
netedă şi era neînchipuit de greu să te cațeri pe trunchiul lunecos. Peste toate, ceea ce îl stânjenea 
mai tare pe bătrân era tocmai legănatul vasului agăţat de gât, care se clătina mereu între pieptul lui 
şi copac, fie împiedicându-l să urce, fie speriindu-l la orice pas, că la cea mai mică neatenție se face 
țăndări. Soarele ajunsese drept în mijlocul bolţii cereşti aruncându-şi, cu puterea ce o are la 
nămiaza, razele dogoritoare drept în creştetul bătrânului, care nu ajunsese decât la jumătatea 
copacului. Feciorul lui îl privea uimit de jos şi văzând cum se zbuciumă bătrânul ca să nu spargă 
vasul buclucaş, de la o vreme simţi că nu-l mai rabdă inima. Se suci, se răsuci, însă dorinţa de a-şi 
ajuta acum părintele, pe care în alte daţi îl supărase, fu mai tare. 

— Dar bine, tată, îi strigă el, de ce nu-ţi atârni vasul acela în spate, nu te-ar stânjeni decât la 
urcat! 

Bătrânul, se opri, se uită în jos şi îşi văzu băiatul. 

— [a te uită, spuse el, crede omul că a strâns toată înțelepciunea lumii la un loc şi-i arată propriul 
lui copil că are mai multă minte decât tată-său! 

Zicând acestea, de uimire şi de ciudă, bătrânul îşi dădu drumul şi într-o clipă alunecă înapoi pe 
coaja netedă a bananierului. 

Când ajunse jos, luă vasul şi-l zvârli cât putu de departe. Lovindu-se de un copac, se făcu bucăţi, 
iar de atunci se spune că înţelepciunea s-a răspândit pe întreg pământul. 


De ce se foloseşte broasca ţestoasă împotriva duhurilor rele 
poveste nigeriană 


Doi copii s-au dus odată la un mare şef de trib pe care îl chema Ogodo. Acesta le-a dat să bea 
cola şi i-a întrebat cum se numesc. Primul din copii i-a răspuns că-l chemă Fântână-de-istețime, iar 
celălalt, Nătărău-fiul-lui-Prostovan. Şeful de trib l-a întrebat pe primul copil de ce se numeşte aşa, 
iar acesta îi răspunse pentru că ştie să răspundă la orice i s-ar fi cerut. Întrebându-l şi pe celălalt 
copil de ce îl chema aşa, el răspunse că oamenii îi dăduseră acest nume pentru că nu ştia nimic. 
Şeful de trib a dăruit apoi o găină grasă Nătărăului şi un cocoş lui Fântână-de-isteţime, rugându-i ca 
fiecare să-i aducă două ouă în ziua următoare. Pe urmă, copiii s-au dus acasă. 

Dar, în vreme ce găina Nătărăului făcu a doua zi două ouă, cocoşul lui Fântână-de-isteţime nu 
făcu nimic. 

Fiind de multă vreme bun prieten cu broasca țestoasă, Fântână-de-isteţime se duse la ea să-i 
ceară sfatul în privinţa cocoşului care, ca orice cocoş, nu făcea ouă. 

— Nimic mai uşor, nu-ți face griji, îi spuse broasca. Lasă-l mâine pe Nătărău să se ducă cu cele 
două ouă şi tu du-te poimâine. lar dacă te întreabă şeful tribului de ce ai întârziat, spune-i că ieri ai 
stat pe lingă tatăl tău, care aştepta să nască. 

Fântână-de-isteţime făcu întocmai cum îl învățase broasca, spunându-i şefului de trib că-l roagă 
să-l ierte de întârziere, dar tatăl lui era gata să nască. 

Şeful de trib se uită la el şi-l scuipă între ochi. 

— Nu ţi-e ruşine? Ai văzut vreodată un bărbat să dea naştere la copii? 

— Dar tu ai văzut cocoş făcând ouă? 

Atunci şeful de trib pricepu că într-adevăr copilul e isteț şi-i spuse: 

— Mâine să vii să-mi dobori copacul din fața locuinţei mele. Băiatul îi răspunse că aşa va face şi 
îndreptându-se spre casă trecu pe la prietena lui, broasca țestoasă, căreia îi povesti dorința şefului de 
trib: pasămite, copacul pe care ceruse să i-l taie era atât de înalt, încât nici nu i se vedea vârful. 
Broasca ţestoasă linişti copilul: 

— Nu te teme. Du-te mâine şi spune-i şefului să ia piatra din pragul casei sale şi să ţi-o sfarme 
până se preface in pulbere. Şi dacă te întreabă de ce-ţi trebuie praful spune-i că vrei să ţi-l presari pe 
piept ca să prinzi putere să poţi dobori copacul. 


Copilul făcu aşa cum îl învățase broasca. Ajungând în faţa şefului de trib, el îl rugă să-i sfărâme 
piatra din pragul casei şi s-o prefacă în pulbere, având nevoie de ea ca să dobândească puterea de a 
doborî copacul. 

— Pe cine ai mai văzut tu, băiete, sfărmând pietrele între palme? 

— Dar tu pe cine ai văzut doborând un asemenea copac cu braţele? 

În sinea lui, şeful de trib recunoscu deşteptăciunea copilului, dar nu voi să se dea bătut, şi-i spuse 
din nou: 

— Mâine să vii să bei toată apa din mare. 

Băiatul se duse din nou să ceară sfat de Ia prietena lui broasca țestoasă. Povestindu-i ce mai vrea 
de la el şeful tribului, ea îl învăţă ce să facă: 

— Mâine, când te duci acolo, bagă un deget în mare, pe urmă linge-l şi spune-i că apa mării nu e 
destul de sărată şi că tu nu poți înghiţi ceva nesărat. 

Urmând sfatul broaştei, băiatul îi spuse întocmai şefului de trib, iar acesta îl întrebă: 

— Nu ştiai că apa nu-i destul de sărată? 

— Dar tu ştiai pe cineva care să poată bea toată marea? Mirat peste măsură de răspunsurile 
copilului, şeful de trib îi spuse: 

— Aş vrea să mi-l aduci pe cel ce te-a învăţat toate acestea. 

Fântână-de-isteţime îi spuse broaştei țestoase despre dorinţa şefului de trib, iar aceasta, gândind 
că vrea s-o răsplătească în vreun fel oarecare, se învoi să meargă la el a doua zi, împreună cu 
băiatul. 

Şeful de trib îi primi pe oaspeţi cu cola, apoi luă broasca ţestoasă cu binişorul şi-i puse pe furiş 
nişte leacuri năzdrăvane în cutele feţei, spunându-i: 

— Broască ţestoasă, vei fi întotdeauna întrebuințată să iei puterea duhurilor rele şi să ne ajuţi să 
izgonim pe oamenii păcătoşi, care ne tulbură liniştea. Te vom folosi în preziceri, iar carapacea ta va 
ajuta pe cei lipsiţi de simțire şi minte să le dobândească şi să devină înţelepţi. Du-te acum şi deseară 
te vom lua să împlineşti fapta aceasta. 

Plecând de acolo, broasca spuse: 

— Duh păzitor al pământului, fă in aşa fel să nu fiu folosită ca pavăză împotriva duhurilor rele. 

Prafurile pe care şeful tribului i le pusese în cutele feţei, îi răspunseră: 

— Trebuie să fi folosită ca pavăză împotriva duhurilor rele. 

Broasca plecă şi se ascunse într-o gaură sub pământ, dar şeful tribului veni curând şi întrebă de 
ea, iar leacurile îi răspunseră că ea se ascunsese în văgăuna de sub pământ. Atunci şeful porunci 
leacurilor: 

— Aduceţi-o la mine! 

Şi leacurile scoaseră de sub pământ broasca ţestoasă, care fu folosită ca pavăză împotriva 
duhurilor rele din țara acelui şef de trib. 

De atunci broasca țestoasă a fost întrebuințată pentru a ajuta pe cei fără minte să dobândească 
ceva din ce le lipsea. Ea ocroteşte de asemenea pe cei din țara Igbo de ierburi vătămătoare, este 
folosită ca pavăză împotriva duhurilor rele şi împotriva celor ce turbură liniştea oamenilor cu 
faptele lor nesăbuite. 


Adamu şi frumoasa lui soție 
poveste nigeriană 


Trăia odată, într-un oraş, un om care ducea o viaţă de pustnic. Era atâta de drept şi de bun, încât 
îl iubeau nu numai oamenii, ci şi întreaga fire. Din această pricină, omul acesta, pe care-l chema 
Adamu, izbutise să înțeleagă limba animalelor, a păsărilor, a insectelor, a copacilor, ba pricepea 
chiar ceea ce voiau să spună pietrele cele necuvântătoare. 


Cam în aceeaşi vreme se născuse în oraş o fată, cu câţiva ani mai tânără decât Adamu, pe care 
nicio alta n-o întrecea în frumuseţe, gingăşie şi virtute. Cu toate că părinţii ei nu erau bogați, fata, 
căreia 1 se spunea Sonkowa, adică cea dorită de toţi, fu cerută în căsătorie de tinerii cei mai înstăriți 
ŞI voinici şi, înaintea tuturor, de legiuitorul oraşului, care era şi omul cel mai puternic dintre toți. 

Fata însă îl cunoscuse pe Adamu, a cărui frumuseţe sufletească îi câştigase inima. ŞI, cu toate că 
în oraşul acela părinţii aveau putere asupra copiilor siliți să-i asculte, Sonkowa nici nu voi să audă 
de o altă căsătorie decât cu Adamu cel îndrăgit de ea. În zadar o ameninţară şi o pedepsiră părinţii în 
fel şi chip, fata nu se plecă voinţei lor. Ba, mai mult, de la o vreme, văzând că n-o mai scoate la 
capăt, nu se mai atinse nici de mâncare, nici de apă, spunând că moartea îi era mai plăcută decât 
căsătoria cu legiuitorul oraşului, căruia o făgăduiseră părinţii. Aceştia, pricepând că nu au sorți de 
izbândă cu fata lor, se înţeleseră in ascuns cu legiuitorul să se învoiască la căsătoria fetei cu Adamu 
şi apoi să tocmească pe cineva să-i curme acestuia, în taină, viaţa. 

Auzind vestea cea bună, că i se încuviințase măritişul cu cel iubit, Sonkowa începu să mănânce 
şi să revină la viaţă. Curând căsătoria celor doi tineri se făcu şi ei ar fi trăit fericiţi, dacă Adamu n-ar 
fi aflat prin puterea duhului său atotpătrunzător că legiuitorul aştepta un prilej ca să-l ucidă. Cei doi 
tineri hotărâră, aşadar, să părăsească în mare taină oraşul, care fu cuprins de o mare jale când află 
această veste: plângeau clădirile, copacii şi locuitorii în graiuri numai de Adamu cunoscute. 

Când să iasă din oraş, cei doi tineri întâlniră furnicile unui muşuroi. Regina furnicilor îl întrebă 
pe Adamu: 

— Unde plecaţi la asemenea ceas al dimineţii? 

— Legiuitorul oraşului vrea să-mi ia viața, aşa că mergem în altă parte, să trăim în pace. 

— Dacă o să pleci din oraş, vom fi totdeauna îndurerate. Putem să vă însoţim şi noi? 

— Eu plec din oraş, le răspunse Adamu, pentru că sunt silit s-o fac, dar vom fi bucuroşi dacă 
vreţi să ne însoțiți. 

Aşa că plecară cu toţi spre un ţel necunoscut. Dar nu trecu mult şi iată că întâlniră în cale 
Alunecuşul şi Piedicuşul. Amândoi îi cerură lui Adamu învoirea să-i însoţească, iar acesta le-o dădu. 
După câtva timp, iată că întâlniră două păsări moţate, care cerură şi ele încuviințarea să li se alăture. 
Mai străbătură o bucată de drum şi dădură peste o broască, apoi peste un şarpe care păreau că-i 
aşteaptă ca să-i însoţească, ceea ce şi făcură. 

După o călătorie lungă, ajunseră, in sfârşit, cu bine, la porţile unui oraş mare şi frumos, ce se 
numea Danisa. Peste acesta domnea un rege a cărui faimă se întinsese până departe şi care adusese 
o bună rânduială în viața oamenilor de acolo. Toate ar fi fost bune şi lumea ar fi trăit în tihnă, dacă 
n-ar fi fost şeful gărzilor palatului, cel care era ochii şi urechile regelui şi-l înştiinţa despre tot ce se 
petrece în oraş. Omul acesta, ros de o boală care-l umpluse de bube, pocindu-i chipul, pe cit îi era 
de schilod sufletul, era urât de toată lumea, care nu-i spunea altfel decât Bubosul. Şi avea Bubosul 
ciudă mai ales pe oamenii buni, pe cei fericiţi, pe care-i pâra regelui pentru tot felul de vini 
născocite de el, din plăcerea de a face rău. 

Şeful gărzilor stătea toată ziua la porțile oraşului şi afla cine iese şi cine intră, cu ce treburi şi cu 
ce păsuri. Aşa încât fu cel dintâi care-l văzu pe Adamu şi pe soţia lui intrând în oraş. După ce-şi 
reveni din uimirea pe care i-o pricinuise neasemuita frumuseţe a Sonkowăi, Bubosul fugi drept la 
rege şi-i spuse: 

— Mărite doamne, dacă ai două urechi, te rog să-ţi închipui că ţi-a crescut şi o a treia, ca să auzi 
vestea pe care ţi-o aduc. 

— Ce s-a întâmplat? făcu regele curios. 

— Ţi-a intrat în oraş, o rege, cea mai frumoasă femeie care s-a pomenit vreodată pe meleagurile 
acestea. E singura pe care o cred vrednică să-ți fie regină. 

— ŞI cine e minunea aceasta, căpitane? întrebă regele obişnuit cu laudele aduse frumoaselor pe 
care şeful gărzilor voia să le aducă la palat. 

— E nevasta unui om sărman, care a intrat azi în oraşul nostru. 

— Păi bine, omule, dacă e soția cuiva, cum s-o mai fac şi nevasta mea? zâmbi regele. 


— Mărite doamne, când ai s-o vezi, ai să dai jumătate din împărăție să fie a ta. Şi-apoi, nu cred 
eu, rege slăvit, că sărăntocul ei nu va fi mulțumit s-o dea Măriei tale, dacă-i făgăduieşti ceva în 
schimb. 

— Căpitane, ştii că mie asemenea lucruri necurate nu-mi sunt pe plac. Dacă găseşti o cale să mi- 
o aduci pe această tânără femeie fără să se facă vâlvă şi fără să se plângă bărbatul ei, fă-o şi te voi 
răsplăti. la hotărârile pe care le crezi de cuviinţă. 

Bubosul se suci, se răsuci, dar nevenindu-i la îndemână să intre de-a dreptul în vorbă cu Adamu, 
se gândi că-i mai sănătos să-i trimită o slugă cu o otravă puternică, care să-l scoată din calea lui şi 
din mijlocul celor vii. 

A doua zi, când solul Bubosului care aducea otrava se arătă în casa lui Adamu, Alunecuş îi ținu 
calea şi-i făcu picioarele s-o ia razna, iar Piedecuş îl făcu de se poticni de-a dreptul şi căzu sluga, şi 
făcu praf vasul în care adusese otrava pregătită pentru Adamu. De rândul acesta tânărul scăpă, dar 
nu pentru multă vreme. 

Mai lăsă Bubosul să treacă câtva timp, apoi trimise un al doilea sol care păți ca şi primul, până 
când şeful gărzilor regeşti se gândi la altă cale să scape de Adamu. Şi anume, el îl învăţă pe rege să- 
| cheme pe tânărul soț al Sonkowăi şi să-l pună la o încercare atât de grea, încât să n-o poată 
îndeplini şi ca urmare să fie pedepsit a-şi pierde soţia. 

Regele porunci aşadar să fie adus Adamu în faţa lui şi arătându-i doi saci, unul cu grâu şi celălalt 
cu sorg, ceru să fie amestecate boabele. Apoi îi porunci lui. Adamu să le aleagă în următoarele două 
zile, altfel era osândit să-şi piardă soția. 

Când sosi acasă și-i povesti Sonkowăi cele întâmplate, pe amândoi tinerii îi lovi o asemenea 
durere, încât lacrimile li se rostogoliră potop pe obraji şi căzură la pămint peste forfota furnicilor. 
Regina lor se şi înfățişă lui Adamu întrebându-l care-i e păsul. El îi povesti atunci despre încercarea 
la care îl pusese regele şi după ce-l ascultă, furnica îl linişti, făgăduindu-i că-l va scoate din impas. 
Cât ai clipi, ea chemă toate furnicile, le puse la treabă, iar într-o zi şi o noapte griul fu ales de sorg şi 
Adamu se înfăţişă regelui cu cei doi saci aleşi, în mai puţin de două zile. 

A fost mare uimirea regelui văzând o asemenea faptă, dar şi mai mare a nemernicului de Bubos. 
Stătu el ce stătu pe gânduri, apoi se duse din nou la rege şi-l învăţă alt şiretlic, cu care să-l prindă pe 
Adamu. Şi anume îl puse pe rege să-l cheme pe Adamu şi în faţa lui să arunce în lacul din mijlocul 
oraşului un inel preţios pe care Adamu trebuia să-l scoată în următoarele trei zile. 

Care nu fu spaima tânărului când auzi ce-l aşteaptă, pentru că toată lumea ştia că apa lacului nu 
numai că era bântuită de o mulțime de crocodili, dar era şi otrăvitoare. Deznădejdea stoarse din nou 
lacrimi amare celor doi soţi. De data aceasta, broasca le auzi plânsul şi li se înfățişă: 

— Lasă, stăpâne, nu te mai amări atâta, îi spuse ea. Uite, eu o să mă afund pe dată în lac şi mă 
voi strădui să-ți aduc inelul. 

— Îţi mulţumim, iubita noastră prietenă, oftară tinerii şi petrecură broasca până la malul apei. 
Aici, ea cobori in adâncuri şi se afundă şi se afundă, mişcându-se cu mare grijă printre mulțimea de 
crocodili şi peşti hrăpăreţi, care la tot pasul erau gata s-o înghită. În sfârşit, ajunse la fundul apei, 
dar, ce să vezi? Pe locul unde socotise că a căzut inelul se afla un crocodil mare şi bătrân care fără 
îndoială că-l înghițise! 

Broasca făcu atunci ce putu să scoată jivina din fire, ca s-o înghită, să ajungă în burta ei şi să ia 
astfel urma inelului. Şi, într-adevăr, supărat de tot ce-i spusese mica broască, crocodilul o înghiți 
nemestecată. Ajungând în burta lui, broasca găsi, cum bănuise, inelul alături de multe alte lucruri 
preţioase care încăpuseră între fălcile înspăimântătorului animal. ÎI luă şi se apucă să-l scurme în 
burtă pe crocodil, ca să-l facă acum s-o dea iar afară. Într-adevăr, fiorosul animal simți că-i lucrează 
ceva în pântece şi, când icni o dată, scuipă afară broscuţa, cu inel cu tot. 

Fără să mai aştepte o clipă, ea înotă la suprafața apei, unde o aşteptau Adamu şi Sonkowa. Care 
nu le-a fost bucuria văzând-o că aduce inelul! Adamu îl luă şi fără întârziere se înfățişă cu el regelui. 
Acesta rămase şi mai gânditor decât prima oară, văzând ce putere are Adamu, căci în altceva nu 
putea crede decât numai în forța supranaturală cu care tânărul era fără îndoială înzestrat. 


Aproape că regele ar fi pus capăt încercărilor menite să-l despartă pe Adamu de nevastă, dacă 
Bubosul nu l-ar fi zgândărit mai departe şi nu i-ar fi şoptit o altă năzdrăvănie cu ajutorul căreia avea 
să se descotorosească fără doar şi poate de un asemenea primejdios locuitor al oraşului. 

Regele îl puse deci pe Adamu la o nouă încercare şi anume îi ceru să-i aducă într-o lună şapte 
spice de sorg pârguite atunci. 

Când auzi de o asemenea poruncă, sărmanul tânăr încremeni, căci sorgul nu mai putea creşte în 
jumătatea aceea a anului, nici într-o lună şi nici in şase. Anotimpul cultivării lui trecuse şi nu avea 
să revină deci decât după multe luni, iar până atunci recolta nouă de sorg nu se mai găsea decât într- 
o altă ţară foarte departe de oraşul lor. Sărmana Sonkowa nu mai ştia ce să facă de atâta amărăciune: 
ea îşi dădea foarte bine seama că era pricina tuturor necazurilor lui Adamu şi că avea să fie smulsă 
de lângă el dacă nu izbutea să ducă la bun sfârşit şi această neînchipuită încercare. Plânsul lor 
ajunse până la cele două păsări moţate, care îi însoţiseră când plecaseră de acasă. Ele coborâră pe 
umerii lor şi le făgăduiră să facă tot ce le va sta în puteri ca să aducă cele şapte spice de sorg cerute 
de rege. 

Pe dată ele şi porniră, îndreptându-se mereu spre răsărit. 

Moţatele nu s-au oprit din zbor, zi şi noapte, până ce n-au ajuns într-un loc unde era anotimpul 
ploios şi lumea începuse să semene sorgul. Păsările însă nu s-au oprit nici acolo, ci şi-au urmat 
zborul, şi după alte şapte zile au ajuns într-un ţinut unde sorgul era copt şi aştepta să fie cosit. Aici 
păsările s-au lăsat la malul înflorit al unei ape, au băut din undele ei şi pe dată s-au prefăcut în două 
fecioare de o neînchipuită frumuseţe. Nu departe de râu, nişte tineri strângeau recolta de sorg. 
Zărind fetele care începuseră să se depărteze, tinerii fugiră după ele şi le poftiră la umbră, să 
prânzească cu ei. Fetele mâncara, iar după-amiază cei doi țărani adunară câte două mănunchiuri de 
spice de sorg şi le dăruiră celor două fecioare, spunându-le că aveau să vină să le vadă în țara lor. 
Fetele le mulțţumiră pentru toate gândurile bune, apoi porniră singure spre malul râului. Acolo, 
îngrijindu-se să nu fie văzute de cineva, băură din nou apă din lac şi se prefăcură în ceea ce 
fuseseră: două păsări moţate. Fiecare purta pe spate câte un mănunchi, nu cu şapte, ci cu 
paisprezece fire de sorg, cu care Adamu se şi înfățişă regelui. Bubosul, care se afla în spatele lui, 
abia îşi putea ascunde necazul. Dar se stăpâni. Regele se văzu nevoit să-i mulțumească lui Adamu şi 
să-i mai făgăduiască pe deasupra şi o răsplată. 

După plecarea lui, să te ţii ce-i fu dat Bubosului să audă! Regelui îi venea să-l facă mici bucăţi 
pentru umilințele pe care le înghiţise prin biruinţa lui Adamu în toate încercările la care acesta 
fusese supus. 

Bubosul plecă la casa lui în culmea furiei, hotărât să facă orice ca să-l piardă pe Adamu. Mai 
chibzui el ce mai chibzui, apoi ceru ajutorul unei femei de la curte, care şterpeli regelui un giuvaer 
de preț şi-l dete Bubosului. Pasămite, acesta ştia că furtul din comorile palatului se pedepsea cu 
moartea. Punând aşadar mâna pe un giuvaer al regelui, Bubosul îşi duse la împlinire planul mârşav 
de a arunca vina acestui furt asupra lui Adamu. Prin mijlocirea unei slugi credincioase, ei strecură 
într-o noapte giuvaerul regesc în casa lui Adamu. 

Puse pe urmele hoţului gărzile oraşului, care se duseră de-a dreptul la casa străinului şi 
cotrobăindu-i în locuinţă, găsiră ceea ce căutau: dovada vinovăţiei celui năpăstuit. Cu o seară 
înainte însă, şarpele, cel care plecase împreună cu cei doi tineri din oraşul lor de baştină, ieşi din 
ascunzătoarea lui şi le povesti tot ceea ce avea să urmeze: regele se va lăsa înduplecat de Bubos să-l 
condamne pe Adamu la moarte. Dar că, în ceasul executării pedepsei, el, şarpele, avea să se 
strecoare până în faţă la fiul cel mare al regelui, să-l muşte. Veninul lui avea să-l facă pe prinț să 
leşine şi nimănui nu-i va sta în putinţă să-l readucă în simtire. 

— Atunci, încheie şarpele, te vei înfățişa regelui şi-i vei spune să te lase să-l vindeci pe prinț. Şi- 
i vei cere pentru aceasta ficatul sau inima Bubosului, pentru a freca rana de pe piciorul băiatului. 
Altfel, muşcătura îi va aduce moartea. 

După aceste cuvinte, şarpele se făcu nevăzut. 

Lucrurile se întâmplară întocmai cum le înfăţişase el lui Adamu. Când se adunară mai marii 


oraşului, pregătindu-se să ia parte la osânda lui Adamu, un şarpe uriaş răsări ca din pământ şi 
înainte ca cineva să poată face ceva îl muşcă pe prinţ de picior. Acesta căzu pe dată în nesimţire şi 
oricât se străduiră toți vracii regelui, nimeni nu-l putu ajuta. Atunci ii vorbi şi Adamu regelui: 

— Mărite doamne, dacă vei voi ştiu eu pentru prinț leacul! 

— Ce leac să mai primească de la un osândit! sări Bubosul cu gura.. 

— Ba spune degrabă, dacă ştii vreo cale, şi te voi răsplăti, îi răspunse regele in culmea 
deznădejdii. 

— Uite, rege, ca să-l vindec pe prinţ îmi trebuie în chiar clipa aceasta inima sau ficatul unui 
bubos! 

— Numai atât? făcu regele uimit. Căutaţi şi găsiţi un bubos, că de nu unde vă stau picioarele o să 
vă stea şi capul! 

Îngroziţi, slujitorii regelui se împrăştiară care încotro şi cel dintâi care voise să se facă nevăzut a 
fost şeful gărzilor, înțelegând ce soartă îl aşteaptă dacă nu găseau îndată pe bubosul de leac, cerut de 
Adamu. Dar era prea târziu. Înţelegând că viața feciorului îi e mai scumpă decât cea a slugii sale, 
oricât de credincioasă i-ar fi fost, regele porunci să fie ucis Bubosul iar ficatul şi inima lui să fie 
date prinţului spre vindecare. 

Adamu făcu întocmai cum îl învățase şarpele şi cât ai clipi, tânărul îşi veni în simţiri şi se ridică 
în picioare. Mare fu bucuria regelui văzând aşa minune. El îi făgădui lui Adamu multe bogății şi-l 
rugă să primească slujba de mare sfetnic. Tânărul îi mulțumi, făgăduindu-i că-l va ajuta totdeauna 
cu ştiinţa lui, dar îl rugă să-l lase să trăiască şi de aci înainte ca un înţelept, departe de curte, de 
ambiţii şi de orice glorie deşartă. Regele se învoi şi-i dărui lui Adamu o casă frumoasă cu minunate 
grădini, unde cei doi soţi trăiră o viaţă fericită, spre binele întregii țări şi a tuturor celor necăjiţi, care 
veneau la ei după sfat şi ajutor. 


Primii oameni 
poveste din Madagascar 


Primul om a fost letse. Trăia fericit pe pământ, fără să facă nimic, pentru că avea de toate. Ca să 
nu se plictisească, făcea mici statuete din pământ după chipul lui. Când termină cea de-a zecea 
figurină, zeul cel mare îl văzu şi chemând la sine una din roabe, îi spuse: 

— Doresc să te măriţi cu letse. 

— Fie, dar te-ai gândit bine? Poate nu vrea el să mă ia. 

— M-am gândit. Pentru aceasta îţi voi da opt burdufuri, să le ai la tine. Dacă vezi că nu vrea cu 
niciun chip, ai să scoţi din primul Frigul. Atunci o să vină să te caute, ca să se încălzească lângă 
tine. Apoi, dacă ai să vezi că nu rămâne, ai să scoţi din alt burduf. Căldura. O să vină să caute 
răcoarea braţelor tale şi a colibei în care-l vei pofti. Dacă nici aşa nu rămâne la tine, ai să scoţi din 
alt burduf Setea şi ai să-i dai să bea apă proaspătă şi sucuri de fructe. lar dacă încăpăţinarea lui nu se 
curmă nici acum, vei da drumul la Foame din al patrulea burduf şi te vei apuca să găteşti în faţa lui 
feluri din cete mai gustoase. S-ar putea să nu se uite nici la mâncare şi atunci desfăcând un alt 
burduf, vei da drumul Muştelor care-l vor înţepa tare şi atunci te va căuta să-i teşi un lamba”®. Apoi, 
dacă nu se va apropia nici acum de tine, vei slobozi, din burduful al şaselea, Mâncărimea. El nu o 
va putea indura şi-ţi va cere o alifie cu care va voi să-l ungi. S-ar putea să nu vrea nici atunci să te ia 
de nevastă. Ai să dai drumul atunci Plictiselii. Se va sătura de singurătate şi va veni să-i spui 
poveşti. Iar dacă nu-l astâmperi nici aşa, vei slobozi din ultimul burduf, Râsul. Îi va place şi va veni 
la tine să-l audă şi să-l imite. Acum du-te şi încearcă. 

Roaba făcu aşa cum îi poruncise marele zeu şi cobori repede din cer. 

Când o văzu pe pământ, letse fugi cât colo. Iar când ea dădu drumul Frigului, el îşi tăie lemne, 

aprinse focul şi se încălzi singur. Când simți că-l cuprinde Căldura, ce ieşise din al doilea burduf, 
omul plecă şi căută umbra deasă a pădurii. Nici cu Setea roaba nu reuşi să-l apropie. letse crestă 
scoarţa unui ravenal”“ şi bău din apa acestuia. 

Altădată, văzând-o pe roabă gătind tot felul de mâncăruri alese, letse urcă plin de dispreţ într-un 
bananier, îşi culese câteva banane pe care le mâncă şi apoi plecă de lângă ea, înfrângând Foamea. 

Lăsând să iasă Muştele din burduful lor. Omul le goni cu mâinile, apoi se puse pe fugă şi scăpă 
de urmărirea lor. lar când Mâncărimea începu să-i cuprindă spinarea, el se frecă de un pom şi tot nu 
se apropie de femeie. 

În sfârşit, încercă şi Plictiseala să-şi facă rostul: se furişă şi-i cuprinse inima. Dar simțind că nu e 
în apele lui, letse se apucă să taie lemne fără să asculte poveştile femeii. Râsul izbucni atunci din 
ultimul burduf: omul însă îşi astupă urechile şi adormi buştean. 

Plină de năduf, roaba se întoarse în cer şi-i povesti zeului că nu izbutise să şi-l apropie pe om. 
Acesta o trimise înapoi la bucătărie şi o chemă pe Ivelo, fiica lui, spunându-i că va trebui să se 
pregătească să coboare pe pământ. Ivelo se învoi şi se duse să-şi îmbrace ceea ce avea mai frumos: 
o rochie croită din şapte văluri în toate culorile curcubeului: violet, indigo, albastru, verde, galben, 
portocaliu şi roşu. Ivelo era într-adevăr frumoasă ca cerul, ca soarele, ca stelele şi când o văzu Ietse 
o îndrăgi şi voi s-o ia de soţie. De atunci el nu mai făcu figurine de lut, ci stătea tot timpul şi-şi 
privea nevasta. De la un timp insă ea se plictisi şi nici statuetele pe care le lucra bărbatul ei nu-i mai 
alungau urâtul. 

Într-o bună zi, ea se gândi să-şi ajute soţul şi îi spuse: 

— O să mă urc înapoi la cer şi o să-i cer tatălui meu un burduf de viaţă să torn peste statuetele 
tale. 

Când plecă fiica zeului, pe pământ începu să plouă, iar când se întoarse, se făcu din nou soare şi 
lumină. Ivelo luă burduful adus de ea şi-l răspândi peste statuetele lui Ietse, iar acestea prinseră 
viață. 

Aceştia au fost primii oameni, copiii lui Ivelo şi ai lui Ietse. 

După multă vreme acesta din urmă a murit. 

Se spune că urarea „ietse”, care se face până astăzi între malgaşi când cineva strănută, a rămas 
din strămoşi, în amintirea primului om. Ivelo însă este nemuritoare. Din când în când ea vine pe 
pământ să-i vadă pe copiii copiilor ei, îmbrăcată în văluri strălucitoare, violet, indigo, albastru, 
verde, galben, portocaliu şi roşu. 


Cel ce caută neobişnuitul 
poveste din Madagascar 


Tânărul Zatuve nu ştia nici el ce anume era ceea ce-şi dorea cu atâta ardoare, dar simţea că dacă 
nu găseşte acel ceva nu va avea niciodată linişte. 

Odată, scos din sărite de dorința nesăbuită a fiului său, tată-său îi spuse: 

— N-ai decât să te duci să cauţi mistrețul alb! 

— Dar cum să-i dau de urmă? voi să ştie Zatuve. 

— Se spune că se târăşte cu burta pe pământ şi lasă o dâră. N-ai decât să cauţi dâra aceea. Frații 
tăi or să te însoţească. 

— Bine, tată, o să mergem! zise Zatuve bucuros. 

Dar mama celor trei tineri se înspăimântă foarte tare, căci ea ştia ce primejdioasă era vânătoarea 
mistrețului alb. Fugi repede şi smulse trei fire de cânepă, pe care le aşeză într-un vas in coliba lor. 
Cele trei plante aveau darul să înceapă să se legene când fiii ei erau în primejdie, înştiințând-o astfel 
de soarta lor. Atunci ea ştia că trebuie să se roage duhurilor ocrotitoare să le stea în ajutor. 

Zatuve plecă însoţit de cei doi fraţi ai săi şi de şase câini. Au rătăcit ei multă vreme fără să 
întâlnească altceva decât porumbei verzi, papagali, şi bibilici. Obosiţi frânți, cei trei frați îşi 
împletiră hamace din liane, le agăţară în pomi şi se culcară. Dimineaţa ei porniră din nou în căutarea 
mistrețului minunat. Doi o luară într-o parte, iar Zatuve în cealaltă. Şi iată că deodată el văzu o dâră 
care şerpuia pe pământ, înconjurată de urmele de copită ale animalului. Îşi chemă fraţii şi se luară 
după urma aceea, care-i duse într-o poiană întinsă, unde le fu dat să vadă într-adevăr o privelişte 
nemaipomenită: în mijlocul poienii, mistrețul alb se învârtea în cerc, urmat de o turmă întreagă de 
mistreți negri. 

În clipa următoare însă, mistrețul regesc simţi miros de om, se întoarse şi se azvârli asupra 
fraților. Atunci cele trei fire de cânepă din coliba părintească începură să se mişte încoace şi încolo, 
parcă scuturate de un vânt năprasnic. Mama băieților, înspăimântată, începu să se roage de duhurile 
ocrotitoare ca să-i apere copiii şi trei liane coborâră în fața lor în clipa în care mistrețul voi să-i 
sfâşie cu colții uriaşi ce-i ieşeau din gură. Zatuve şi fraţii lui se cățărară, cu ajutorul lianelor, într-un 
arbore acaju uriaş, iar jos, mistrețul, furios, se azvârli cu capul în trunchiul copacului. Colţii i se 
înfipseră în lemnul tare şi el nu-i mai putu scoate. Cât ai clipi, Zatuve îi aruncă cu putere sulița în 
burtă şi răpuse animalul. Abia atunci copacul se deschise, făcând loc colţilor să iasă din coaja lui. 

Cei trei frați legară animalul de nişte prăjini şi se îndreptară spre sat. Dar când să iasă din pădure, 
ce să vezi! Toată turma de mistreți negri venea în urmă să-şi conducă stăpânul. Nu fu chip să scape 
nimeni de ei şi oamenii din sat se luptară toată noaptea, până la ziuă, să răpună jivinele. Mai marele 
satului însă se mânie foarte tare pe Zatuve, căci pagubele pricinuite de fiare îi sărăciseră pe toți într- 
o noapte. Drept pedeapsă, el porunci părinților lui Zatuve să aducă trei sute de boi şi doi saci cu 
bani ca despăgubiri oamenilor din sat. Ani de zile au trebuit să trudească bieţii oameni împreună cu 
copiii lor, ca să plătească despăgubirea. Numai Zatuve stătea deoparte, pierzându-şi vremea, 
cufundat în gânduri şi urmărit de aceeaşi dorință a lui de a găsi ceea ce nu era la îndemâna oricui. 

Scos din fire şi mânios peste poate, tatăl Iui Zatuve îi spuse într-o zi, mai mult ca să scape de 
leneş din casa lui: 

— Scoală-te mâine de dimineaţă şi du-te in căutarea zorilor. E singurul lucru cu adevărat 
neobişnuit pe care-l cunosc. 

— Foarte bine, mă duc, spuse Zatuve. Dar încotro s-o iau? 

— Tot înainte, n-ai de mers decât înainte şi oriîncotro te vei îndrepta vei găsi zorile. 

Zatuve nu avu răbdare şi plecă de cu noapte, mult înainte de zori, ca să găsească ceea ce-i spuse 
tatăl lui că este cu adevărat neobişnuit. 

Merse el multă vreme prin pădure şi nu văzu nimic. Era gata să creadă că tată-său îşi bătuse joc 
de el şi că-l trimisese în lumea largă, ca să scape de el, când, în cele din urmă, ajunse la malul mării, 
in clipa aceea soarele răsărea din mare, iar priveliştea ce 1 se aşternu în faţă era într-adevăr atât de 
minunată, încât Zatuve se simţi pătruns de o neînchipuită fericire. Ca să se apropie mai mult de acel 
neobişnuit ce i se înfățişa, el puse piciorul în apă, întâi până la gleznă, apoi până la genunchi, apoi 
până la brâu şi apoi până la gât... 


Şacalul şi hiena 
poveste sud-africană 


Un şacal stătea într-o zi la margine de drum şi aştepta de undeva o pradă cât de mică, să-şi 
astâmpere foamea. În pădure nu prinsese nimic şi nevoia îl scosese în calea oamenilor. 

Într-adevăr, văzu după câtva timp o căruță apropiindu-se agale, căci era încărcată până sus cu 
peşte, iar mirosul care se simţea de departe îl făcu pe şacal să-i lase gura apă, hămesit cum era. 

„Peşte! Şi cât peşte!” îşi spuse el şi se ascunse iute într-un tufiş, lăsând căruţa să treacă. Apoi se 
luă după ea şi încercă să sară pe grămada de peşti. În zadar. O dată, de două ori. Şacalului îi fu peste 
putință să ajungă sus. Atunci fugi iute înainte, se întinse în mijlocul drumului şi rămase aşa 


nemişcat, prefăcându-se mort. 

Când ajunse în dreptul lui şi dete cu ochii de animalul întins în praful drumului, căruțaşul rămase 
o clipă pe gânduri, îl măsură, îl întoarse cu piciorul, apoi îl luă şi-l aruncă în spate, pe grămada de 
peşti. 

„O să se bucure femeia mea că-i duc o blană aşa frumoasă”, îşi spuse el mulțumit. 

Dar atât îi trebui şacalului. Uşurel, uşurel, se lăsă spre spatele căruţa şi începu să arunce peştii 
jos, câte doi trei, niciodată mai mulţi, ca să nu trezească bănuiala căruțaşului. În felul acesta însă 
izbuti să golească aproape la jumătate povara pe care omul o ducea spre casă. În apropierea satului, 
şacalul se lăsă jos şi o porni înapoi, culegând de pe drum toți peştii pe care-i semănase în cale. După 
ce-i făcu grămadă, începu să-i care în vizuina lui, iar apoi mâncă din ei până se satură şi tot îi mai 
rămăseseră din belşug pentru zilele următoare. Când termină de rostuit provizia, şacalul ieşi şi se 
duse la apă. În vremea aceasta se apropiase de locuinţa lui hiena, atrasă de mirosul peştelui. Când 
intră şi văzu belşugul şacalului, niciuna, nici două, începu să tragă peştii afară. Dar nu ajunse 
departe, căci şacalul prevăzător, nu zăbovi mult la râu şi se întoarse tocmai când hiena era să plece 
cu peştii lui. 

— Hei, cumătră, aşa uşor crezi că se dobândesc peştii? Ia fă bine şi cară-i de unde i-ai luat şi 
dacă îţi vezi de treabă am să te învăţ şi pe tine cum să ajungi Ia o astfel de pradă. 

Neavând încotro, hiena duse peştii la loc, iar şacalul o povăţui să-şi încerce şi ea norocul 
povestindu-i cum făcuse el rost de peşti. Zis şi făcui. A doua zi hiena pândi şi ea căruțaşul cu peşti şi 
se întinse în drum în aşteptarea căruței care, într-adevăr, nu întârzie să vie. Căruţaşul văzu hiena, dar 
fără să stea pe gânduri îi dete un picior de o făcu să se rostogolească cât colo şi-i mai şi arse un bici 
pe spinare. 

— Piei, spurcăciune, din calea mea! 

Sărmana hienă nu ştiu cum să ajungă mai repede în vizuina ei. A doua zi ea se duse dis-de- 
dimineaţă şi-i povesti şacalului ce se întâmplase. 

— Mă mir, făcu şacalul. S-o fi prins căruţaşul că a fost înşelat. Eu n-aş fi păţit aşa ceva. 

— Nu, plânse hiena. Sigur că nu. Pentru că hienele n-au blană de şacal! Dacă m-aş fi gândit, nu 
m-aş fi ales cu aşa cotonogeală! 


Dovleacul fermecat 
poveste sud-africană 


Un bărbat şi nevasta lui aveau o bucată de pământ pe care nu puseseră decât dovleci. Aceştia 
crescuseră de ţi-era mai mare dragul să te uiţi la ei. Într-o bună zi femeia alese unul mai mare şi mai 
frumos şi-l duse în colibă să-l gătească. Deodată însă, spre mirarea ei, femeia auzi un glas care 
venea din dovleac şi care o ruga: 

— Lasă-mă să trăiesc! Mă fierbi tu pe mine, te fierb şi eu pe tine! Lasă-mă să trăiesc. 

Speriată de moarte, femeia vru să ia dovleacul şi să-l ducă înapoi pe câmp. Dar se temea de 
bărbatul ei, care trebuia să vină de la muncă şi căruia nu s-ar fi încumetat să-i povestească cele ce i 
se întâmplaseră, n-ar fi crezut-o şi ar fi ris de ea. Începuse aşadar să pregătească dovleacul şi ca să 
nu mai audă glasul care-o striga dinăuntrul lui, fugi la izvorul din apropiere, să aducă apă să-l fiarbă 
cât mai repede cu putinţă. Însă, îndată ce femeia ieşi din colibă, dovleacul se rostogoli în mijlocul 
casei şi se prefăcu în copilaşul celor doi oameni, care dormea liniştit pe pământ, iar acesta luă 
înfăţişarea rotofeie a dovleacului, semănând întocmai cu cel pe care femeia îl culesese de pe câmp. 

Repede, ea se întoarse cu apa şi o puse la fiert. Pe urmă se apucă să-şi ascută cuțitul ca să taie 
dovleacul. Acesta însă îi spunea mereu! 

— Cruţă-mi viaţa! Mă tai tu pe mine, te tai şi eu pe tine! Lasă-mă să trăiesc! 

Şi tot aşa, în timp ce femeia îl făcea bucățele şi-l arunca în oala cu apă fiartă. Nicio clipă nu se 
opri dovleacul din rugămintea lui. Isprăvindu-şi treaba, ea lăsă toate baltă şi fugi pe câmp să 


povestească bărbatului ei năstruşnica întâmplare. Acesta, deşi nu-i prea dete crezare, o urmă totuşi 
în colibă să vadă ce se petrece înăuntru. Când colo, ce să vezi? În locul copilaşului lor, pe jos un 
dovleac iar de prunc nici urmă. ÎI căutară oamenii, deznădăjduiţi, pretutindeni, fără să dea de el, 
până ce bărbatul se gândi să ridice capacul oalei în care nevasta pusese dovleacul la fiert. Atunci, 
sări afară din oală viu şi nevătămat copilul lor, care le spuse de îndată: 

— lată-mă! Sunt în viață! Altădată însă, mamă, să asculți de cuvintele care ţi se spun, chiar dacă 
ele sunt rostite de un dovleac. 

Bucuroşi din cale-afară că şi-au redobândit băiețaşul, părinții însoțiți de copil se grăbiră să ducă 
dovleacul pe câmp şi să-l pună pe locul de unde îl luaseră. 


Povestea viteazului Dulane şi a feciorului său 
poveste sud-africană 


A fost în vremuri de demult un şef de trib, pe nume Dulane, cinstit de întreg neamul său pentru 
vitejia de care dăduse totdeauna dovadă. 

El se născuse, întocmai ca tatăl, bunicul şi străbunicul său, cu o lună plină pe piept. De când se 
ştiau, cei din seminția căpeteniei tribului aşa veniseră pe lume: cu o lună plină pe piept. 

Când sosi timpul să-şi ia o soţie, Dulane cutreieră craal după craal, dar nu găsi ceea ce căuta. 
Pasămite, trăia chiar în satul vecin fiica unei căpetenii de trib care umbla de mult să-l atragă pe 
viteaz să se mărite cu el. Dar, cu toată dorinţa şi strădaniile ei, nu izbutise. 

În cele din urmă viteazul Dulane găsi o fată ai cărei părinţi n-aveau cirezi de vite, dar care îi 
plăcu nespus atât pentru frumuseţea ei, cât mai ales pentru făgăduinţa de a-i dărui un prunc vânjos, 
cu luna plină pe piept, ca a străbunilor săi. Nunta se făcu şi după câtva timp tinăra soţie îi spuse 
bărbatului ei că vor avea un copil. Pe cât s-a bucurat viteazul Dulane, pe atât s-a posomorit fiica 
şefului de trib din satul alăturat, alinul această veste. Căci nicio clipă n-o părăsise gândul că într-o 
bună zi avea să fie nevasta viteazului Dulane. Din această pricină se frământa cum să scape de soția 
acestuia. 

Aflând, aşadar, că tânăra aştepta un copil, nemiloasa alese repede o roabă şi trimiţând-o s-o ajute 
pe nevasta viteazului şef de trib, o povăţui ce să facă atunci când avea să se nască pruncul. Drept 
răsplată, ea îi dărui multe brățări de aur şi de aramă. 

Când sosi ziua mult aşteptată, Dulane era plecat şi roaba cea netrebnică împlini ce-i poruncise 
stăpâna ei: luă copilaşul frumos care purta pe piept luna plină a strămoşilor săi şi-l aruncă în cămară 
după oalele cu smântână, iar în locul lui puse în braţele tinerei neveste adormite un căţel mort. 

Trezindu-se, sărmana femeie fu cuprinsă de o spaimă fără seamăn, văzând ce năpastă dăduse 
peste dânsa. Pasămite ea ştia că acela nu era copilaşul ei, dar crezuse că fusese vrăjit. 

De ruşine şi de frică ea fugi din craalul bărbatului ei, căutând prin pădure drumul ce ducea la 
unul din frații ei. 

În vremea aceasta, copilaşul lui Dulane, care se târa printre oalele cu smântână, dete peste un 
şoarece căruia i se făcu milă de prunc. Şoarecele luă copilaşul în culcuşul lui, îi dete de mâncare la 
rând cu puii săi, apoi îi făcu loc de dormit. Şi băieţaşul rămase Ia el. 

În coliba Iui Dulane însă domnea jalea: toată lumea, dar mai ales stăpânul casei o plângea pe 
tânăra nevastă, socotind că o sfâşiaseră fiarele junglei. Dar, după puţină vreme, fiica acelei căpetenii 
de trib din vecini, care voise să se mărite cu Dulane, făcu ce făcu şi tot învârtindu-se pe lângă coliba 
lor, izbuti să-l, ducă cu vorba şi în cele din urmă el o luă de nevastă, socotind-o pe prima soţie 
moartă. 

În anul următor, se născu in coliba lor un alt copil, dar acesta n-avea luna plină pe piept, ci numai 
un pătrar de lună. Tot atunci însă care nu fu spaima nevestei lui Dulane când dădu într-o bună zi, 
printre oalele de lapte din cămară, peste copilul cel cu luna plină pe piept! înțelegând că pruncul nu 
pierise, ea se prefăcu repede bolnavă şi începu să se vaite şi să țipe de strânse toată lumea in jurul 


ei. Veni şi Dulane, iar când îl văzu, ea începu să strige şi mai tare: 

— Valeu, valeu, măi bărbate, să ştii că eu sunt vrăjită! Şi de n-ai să dai foc cămării în care ținem 
vasele cu lapte, acolo unde am aruncat noi întâi cățelul mort al primei tale neveste, să ştii că n-am să 
mă fac bine. 

Bun şi milos din fire, Dulane o crezu şi porunci să se dea foc colibei în care se afla cămara cu 
merinde, chiar a doua zi dis-de-dimineaţă. 

Peste noapte însă şoarecele, care ascultase tot ce se petrecuse în coliba în care dormeau oamenii, 
îi şopti băiețelului: 

— Urmează-mă, o să mergem cu toţii să căutăm un culcuş în ocolul vitelor, căci de vom rămâne, 
focul ne va prăpădi aici. 

Aşa şi făcură. În ocolul vitelor găsiră o gaură în pământ şi se ascunseră acolo. 

A doua zi de dimineaţă, care nu fu bucuria femeii celei rele a lui Dulane, când văzu că nu 
rămăsese din coliba arsă decât o grămăjoară de cenuşă! O vreme ea fu bucuroasă şi liniştită. Dar nu 
după mult timp, intrând în grajdul vitelor, fu cât pe aci să cadă Jos de spaimă: copilaşul cel minunat 
cu luna plină pe piept sugea la una dintre vaci, care părea să-l cunoască! 

Pricepu atunci că fusese din nou înşelată şi iar începu să tipe cât o ţinea gura: 

— Vai, vai, cât mă doare, cât sunt de bolnavă! Iar m-a vrăjit afurisitul acela de plod, pe care l-am 
îngropat în ocolul vitelor! 

Auzind-o bărbatul ei, se duse la dânsa şi la rugămintea ei, el îi făgădui să-i facă pe plac şi să ardă 
şi ocolul in care ţineau vitele. 

Dar şoarecele nu dormea. Auzise tot ce se pusese la cale şi peste noapte plecară cu toţii, de data 
aceasta mai departe, pină aproape de râu, unde îşi întinseseră corturile nişte negustori veniţi cu 
mărfuri de departe. Aceştia se bucurară când găsiră în zori acea frumuseţe de copil, sănătos şi vesel, 
şi hotărâră să-l crească în mijlocul lor. 

Trecu o bună bucată de vreme şi iată că, într-o zi, când unul din oamenii lui Dulane intră în cort 
să cumpere nişte piei de la negustorii de pe malul râului, el dădu cu ochii şi de copilul cel cu luna 
plină pe piept. Din prima clipă el recunoscu asemănarea cu căpetenia lor şi care nu-i fu uimirea şi 
bucuria când îl ridică în braţe şi văzu semnul strămoşilor lui Dulane pe trupul copilului! 

Într-un suflet fugi şi-i povesti stăpânului său cele ce văzuse. Acesta nu mai aşteptă nimic şi 
ducându-se în cortul negustorilor el îşi recunoscu feciorul, îl luă în braţe şi-l sărută cu dragoste 
părintească. În aceeaşi zi el trimise soli să vestească în toată țara că avusese parte de această mare 
bucurie şi porunci pregătirea unei serbări şi a unui ospăț cum nu se mai pomenise. Vestea aceasta 
minunată ajunse şi la urechile primei lui soții, care porni la drum spre craalul lui Dulane. Aici ea i se 
înfățişă şi-şi îmbrățişa plângând feciorul şi bărbatul, povestind ce-i făcuse femeia cea rea din satul 
vecin. Dar când se duseră s-o caute pe aceasta din urmă, ia-o de unde nu-i: fugise de frica pedepsei 
ce o aştepta. 

De atunci însă Dulane a trăit fericit cu toți ai săi, iar copiii copiilor săi s-au născut întotdeauna cu 
o lună plină pe piept, semn care i-a deosebit de copiii altor căpetenii de trib din ţările vecine. 


Ucombecatsini 
poveste sud-africană 


A fost odată un rege care cârmuia peste un trib puternic. Toată lumea era mulțumită de felul cum 
conducea tribul şi cum împărțea dreptatea la judecăţi. Regele însă nu era fericit. Încă de tânăr se 
căsătorise cu fiica unui mare războinic dintr-un trib învecinat. Dar soţia lui îi dăruise, în loc de 
copii, numai ciori. Atunci îşi luase o altă soţie, dar şi aceasta îi dărui ciori în loc de copii. În sfârşit, 
încercă să dobândească prunci de la o a treia soție. Dar ultima dintre nevestele lui nu dădu viaţă nici 
măcar unor ciori, cum făcuseră celelalte două şi rămase de râsul şi batjocura craalului. Regele, 
înciudat de atâta nenoroc, îşi vărsă pe ea toată supărarea şi-i mută locuinţa la marginea satului. 


Femeia îşi săpa zilnic grădina, ca să-şi uite amarul şi să nu mai audă râsetele celorlalte două 
neveste, cărora li se părea că tot sunt mai presus decât dânsa, pentru că dăduseră viață unor ciori, în 
vreme ce ea nu dăduse viaţă la nimic. 

Grădina reginei era aproape terminată şi iată că într-o zi, când sărmana femeie plângea aşezată 
pe jos, se iviră lângă ea doi porumbei care vorbeau între ei: 

— Vu-ku-tu, spuse unul. 

— De ce-mi spui vu-ku-tu, în loc s-o întrebi pe ea de ce plânge? răspunse celălalt porumbel. 

— Plâng, pentru că sunt soția regelui şi n-am fost în stare să-i dăruiesc un copil şi nici măcar o 
cioară, cum au făcut primele lui neveste. Eu n-am fost în stare să dau viaţă la nimic. 

— Vu-ku-tu, făcu unul din porumbei către tovarăşul lui. Acesta îi răspunse din nou: 

— De ce-mi spui vu-ku-tu, în loc s-o întrebi pe ea ce ne dă dacă o ajutăm să aibă copii? 

— V-aş da orice, iubiții mei porumbei. Să vă aduc oare seminţe de amabele? 

Din nou primul porumbel spuse: 

— Vu-ku-tu, iar celălalt se supără: 

— De ce spui iarăşi „vu-ku-tu” şi nu-i răspunzi că nu ne plac amabelele? 

— Atunci să vă aduc seminţe de amadumbi? 

— Vu-ku-tu, gunguri din nou primul porumbel, iar tovarășul lui îi spuse iarăşi: 

— De ce spui „vu-ku-tu” şi nu-i răspunzi femeii că nouă nu ne plac nici cele de amadumbi? 

Atunci regina înşiră toate semințele pe care le mai avea în casă şi pe care voia să le dăruiască 
porumbeilor. Dar din acestea nici unele nu le erau pe plac. În cele din urmă, al doilea porumbel îi 
spuse: 

— Nouă ne plac seminţele de ricin. 

— Vu-ku-tu, se învoi şi primul porumbel. 

— De ce, „vu-ku-tu”? Mai bine spune-i să meargă repede în casă şi să ne aducă seminţe de ricin. 
Tânăra femeie fugi la coliba ei, scoase dintr-un ungher oala în care ținea seminţele de ricin, le 
turnă într-un coş şi fugi cu ele înapoi în grădină. Aici le luă şi le răspândi pe jos în fața porumbeilor 

care le ciuguliră cât ai clipi din ochi. 

— Vu-ku-tu, şi nu trimiți femeia să aducă un corn şi o lamă bine ascuţită? 

Nevasta regelui nu mai aşteptă nicio clipă şi fugi din nou acasă să aducă cele cerute. Când se 
întoarse unul din porumbei făcu iarăşi: 

— Vu-ku-tu! 

— Ce tot spui „vu-ku-tu”? Mai bine învaţă femeia să se întoarcă cu spatele la noi să-i luăm 
sânge. 

— Vu-ku-tu, gunguri iarăşi primul porumbel. 

— De ce spui „vu-ku-tu”? Mai bine crestează degetul femeii şi eu o să ţin cornul să curgă 
sângele în el. 

— Vu-ku-tu, făcu din nou primul porumbel. 

— De ce spui „vu-ku-tu”, şi n-o înveţi mai departe să toarne sângele închegat într-o oală fie 
îndată ce ajunge acasă şi să nu descopere oala până ce luna nu dispare de două ori de pe cer? 

Femeia ținu minte tot ce auzise, se duse în casă şi făcu întocmai cum o învăţaseră porumbeii. 

După ce luna apăru pe cer pentru a treia oară, ea ridică capacul de pe oală şi care nu-i fu bucuria! 
Găsi înăuntru doi copilaşi de toată frumuseţea, un băiat şi o fată. Scoase pruncii iute şi îi puse într- 
un vas mai mare. Ti acoperi din nou şi nu se mai uită înăuntru până ce luna nu reapăru pe cer a patra 
oară. Atunci descoperi iarăşi oala, scoase copilaşii şi-i puse Jos pe o rogojină. Ei erau acum mărişori 
şi voinici, râdeau şi se jucau. Biata femeie nu ştia ce să le mai facă şi cum să-i îngrijească mai bine. 
Dar niciodată nu-i hrănea şi nu-i spăla decât pe înserat, când nu mai rămânea nimeni pe ulița 
satului. Pasămite, se ferea cit putea de oameni şi mai ales de celelalte neveste ale regelui, care o 
batjocoreau şi aşa cât puteau. De multe ori când se întorcea de la câmp găsea apa vărsată în toată 
casa şi cenuşa din vatră răspândită pretutindeni. De aceea ea opri copiii să iasă vreodată din casă şi 
să intre în vorbă cu oricine din sat, spunându-le că ciorile aveau să-i ucidă. Anii trecură, cei doi 


prunci crescură, se făcură mari şi frumoşi, dar nume n-aveau. Atunci mama lor se hotărî să-i spună 
fetei Ucombecatsini. Băiatul însă se rugă să nu-i dea niciun nume, căci voia să-l primească de la 
tatăl lui, când avea să intre în rândul bărbaților. 

Odată, într-o după-amiază, în timp ce mama lor era la săpat, Ucombecatsini îi spuse fratelui ei: 

— lar au vărsat ciorile apa din cofa mamei. Hai să-i aducem alta de la râu. 

— Oare nu ne-a oprit ea să ieşim din casă singuri? Dacă ne vede cineva? 

— Cine să ne vadă? Toată lumea e la săpat şi o să ne întoarcem repede. 

Băiatul se învoi şi cei doi frați plecară la râu cu cofa. După ce o umplură, fata îi spuse băiatului 
să i-o pună pe cap. 

De jur împrejur amuţiseră şi păsările şi vântul: firea întreagă părea încremenită în faţa frumuseții 
celor doi copii ai reginei. Pasămite, băiatul era mult mai deschis la culoare decât ceilalți oameni din 
craal, iar fata strălucea ca un luceafăr din creştetul capului şi până în tălpi. 

Tinerii însă nu ştiau nimic din toate acestea şi voiau să se întoarcă acasă. Tocmai atunci se 
îndreptă spre ei un şir lung de oameni, care păreau că vin de departe. În dreptul lor străinii se opriră 
şi primul îi ceru fetei: 

— Dă-mi apă să beau, o rugă el. 

Fata îi dădu apă într-o cană. Veni apoi al doilea şi al treilea, făcându-i aceeaşi rugăminte şi aşa 
până la ultimul dintre călători. Ea le dădu la toți să bea şi după ce-i mulţumiră, primul întrebă: 

— Din ce craal eşti, fată frumoasă? 

— Din acela de pe deal. 

— Şi care ţi-e locuinţa? 

— Cea de lângă intrarea mare. 

— Cine e regină acolo? 

— Chiar mama noastră. Dar pentru că n-a avut multă vreme copii, regele i-a mutat casa lângă 
poartă. Dar voi cine sunteți şi de unde veniţi? 

— Noi, îi răspunse străinul, facem parte din tribul Abahwebu şi am plecat să căutăm o fată 
frumoasă şi s-o peţim pentru regele nostru, căruia i-a venit vremea să se însoare. El însă e din alt 
neam decât noi. Rămâi cu bine, fată frumoasă. 

Zicând aceasta, omul o porni la drum şi după el tot şirul de călători care-l însoțeau. 

Seara, când veni de la muncă, mama îi întrebă pe copii: 

— Cine a adus apa? 

— Noi, răspunseră el. 

— Oare nu v-am oprit să ieşiţi din casă şi s-o porniţi singuri la drum? Cu cine v-aţi întâlnit? 

— Cu nimeni din sat, mamă! Să ştii că eu sunt vinovată, eu m-am rugat de fratele meu să iasă cu 
mine să-mi ajute la apă. Dar oamenii cu care ne-am întâlnit erau Abahwebu şi nu ştiau nimic despre 
noi. 

Trecu ce trecu de la această întâmplare, când iată că într-o zi oamenii din craal se treziră cu o 
cireada de vite cum nu se mai pomenise, la intrarea mare, şi cu pețitori din partea unui rege tânăr. 

— Am venit s-o pețim pe fiica regelui vostru, spuseră cei ce aduseseră vitele în dar. 

În vremea aceasta sosise şi regele, care le răspunse cu mare durere: 

— Rău îmi pare din suflet, dar eu nu am nicio fată; ba niciun alt copil! Nevestele pe care le-am 
avut nu s-au învrednicit să-mi dăruiască decât ciori! 

— Cum se poate să ne spui una ca asta, mărite rege, doar noi am vorbit cu fiica măriei tale! 

— Râdeţi de mine şi de durerea mea, oameni buni, cine nu şi-ar da fata după un rege care trimite 
în dar asemenea vite! Credeţi-mă, n-am alți copii decât nişte ciori! 

— Mărite rege, spuse atunci unul din tribul Abahwebu, căci aceştia erau pețitorii, uite, am să-ţi 
arăt şi coliba în care fata mi-a spus că locuieşte. Uite, este cea de colo, de lângă poartă. 

— Cum să am acolo copil, străine, în coliba aceea stă ultima din nevestele mele, cea care nici 
măcar la o cioară n-a dat viaţă. 

În clipa aceea însă, ieşi din colibă a treia nevastă a regelui, cea mai tânără şi spuse cu glas tare: 


— Te înşeli, mărite rege. Uite colo, fiica şi fiul tău! 

Mare larmă se făcu atunci în mulțime, căci din colibă ieşi Ucombecatsini, mai strălucitoare ca 
luceafărul serii, urmată de fratele ei. Bătrânul rege nu mai ştia ce să facă de atâta bucurie, dar nici 
nu mai ştia ce să le spună peţitorilor, ca să nu creadă că-i mințise. Se întoarse, aşadar, către soția lui 
şi o întrebă: 

— Cum de au luat viaţă şi cum de au crescut aceşti copii ai mei şi de ce n-am ştiut de soarta lor? 

— Cum au luat viaţă, mărite rege, este taina mea. Cum am izbutit să-i cresc n-are rost să-ți mai 
spun acum. De ascuns, e adevărat, i-am ascuns de răul celor două neveste ale tale, care ţi-au născut 
ciori. Ţi-aduci aminte, mărite rege, de câte ori am venit şi am plâns în faţa ta, rugându-te să le 
potoleşti îndrăzneala şi să te înduri de mine? Dar n-ai vrut să mă asculţi: ciorile îmi vărsau apa pe 
Jos şi-mi umpleau casa de cenuşă. Dar dacă ar fi aliat că am doi copii aşa frumoşi, le-ar fi scos ochii 
cu ghearele şi i-ar fi ucis! De aceea te-am lipsit de aceşti copii, stăpâne. Şi acum o să dau eu fata în 
mâinile peţitorilor ei! 

Zicând acestea, regina o luă pe Ucombecatsini de mână şi o încredința slujitorilor care veniseră 
s-o peţească. 

Băiatul însă rămase lângă mama lui, căreia întreg craalul îi arătă mare cinste, slăvind-o pentru 
vrednicia ei. 


Legenda hienei celei lacome 
poveste sud-africană 


O hienă dobândise odată un os bunicel, cu care fugise la malul apei apropiate, cu gândul să se 
ospăteze acolo cu el în linişte. Când fu însă gata să-şi înceapă prânzul, privirea îi căzu pe luciul 
apei, în care se oglindea luna. Prin nu ştiu ce înşelător tremur al undei cristaline, chipul lunii 
oglindit de apa limpede i se păru hienei lacome şi înfometate o bucată de carne. Ea se năpusti 
asupra ei, lăsând în iarbă osul. Dar nu izbuti să ajungă la bucata de carne, pe care o bănuise la 
fundul apei, că apa se tulbură şi ea se întoarse, aşteptând mofluză şi răbdătoare să se limpezească, să 
poată vedea mai bine unde se află ascunsă carnea. Într-adevăr, undele se aşezau liniștite în matca 
lor, chipul lunii se vedea din nou clar pe luciul apei şi hiena cea lacomă se năpusti iarăşi asupra ei. 
Şi aşa, de multe ori, de foarte multe ori. 

Între timp însă, o altă hienă se apropie tiptil de locul acela şi găsind pe jos osul disprețuit de 
surata ei, îl înşfacă şi o luă la sănătoasa cu el cu tot. 

Prima hienă insă nu înceta să sară în apă după închipuita bucată de carne. Puțin cite puțin, multe 
alte animale ale pădurii se strânseră în jurul hienei, care nu contenea să se afunde în lac, încercând 
să prindă chipul lunii. De fiecare dată ieşea la mal mai hămesită şi mai ponosită. De aceea, se 
spune, până în zilele noastre: „Eşti ca hiena care şi-a disprețuit osul, întinzându-şi botul să apuce 
luna”. 


Takise 


poveste senegaleză 


O vacă din turma unui peul, venindu-i vremea de fătat, s-a despărțit de celelalte animale şi s-a 
dus într-un lugan”“ părăsit, unde a dat naştere unui viţeluş de toată frumuseţea. După aceea, vaca s- 
a întors la turmă. În zadar au căutat toţi viţelul, acoperit de ierburi şi frunze, el nu a putut fi găsit. A 
dat peste el mai târziu o bătrână care căuta plante mirositoare, ca să-şi prepare cuş-cuş-ul. Bătrâna l- 
a luat acasă, l-a spălat, l-a îngrijit, iar viţeluşul creştea şi se făcea din ce în ce mai frumos, spre 

bucuria bătrânei, care nu avea pe nimeni şi-l iubea ca pe un copil. 

Odată, se întâmplă să-l vadă pe Takise, aşa-i spunea bătrâna vițelului, un măcelar ce căuta marfă. 

— Îţi dau un preţ bun, vinde-mi mie vita aceasta, îi spuse măcelarul bătrânei. 

— Nu e de vânzare, omule, vezi-ţi de drum! Oricât mi-ai da pe vițel, nu-l vând. 

Măcelarul, furios, se duse la sultan şi-i spuse: 

— Sarty”% mărit, bătrâna Zeinebu are un vițel atât de gras şi frumos, încât numai Măria Ta îl poţi 
mânca! 

Atunci sultanul trimise degrabă pe mai marele măcelarilor cu şase slugi regeşti să aducă 
animalul. 

Bătrâna le spuse şi lor ceea ce îi spusese prima oară măcelarului. Dar fu în zadar: porunca era 
dată de rege şi nu încăpea tocmeală. Ea începu atunci să se vaite şi-i rugă să i-l lase măcar până a 
doua zi de dimineaţă. 

Dar în ziua următoare, când se apropiară de el, vițelul începu să sufle, să sforăie şi să dea cu 
cornițele, de-i împrăștie pe toţi oamenii regelui, cât ai clipi din ochi. 

— Vorbeşte-i animalului tău, babo, făcu mai marele măcelarilor domnești, că altfel să ştii c-o 
păţeşti cu sarty-ul. 

Atunci bătrâna se duse la urechea viţelului şi-i spuse: 

— Dragul meu Takise, n-avem ce face, trebuie să ne supunem regelui, lasă-i pe oamenii aceştia 
să te ia. 

Atunci viţelul se supuse şi slugile împărăteşti îl legară şi-l duseră la stăpânul lor. Bătrâna îi 
însoţi, căci nu se îndura să se despartă de vițel. Când fu să-l taie, animalul sforăi şi suflă din nou 
asupra măcelarilor şi nimeni nu mai fu în stare să se apropie de el. 

— Dacă nu-ţi potoleşti animalul, să ştii că pun să-ţi taie ție capul, făcu atunci sultanul mânios. 

Cu mare durere, bătrâna îi şopti atunci lui Takise să se lase tăiat dacă vrea să-i scape ei viața. 

Viţelul o ascultă şi de data aceasta, iar după ce-l tăiară şi-l făcură mici bucăţi, carnea fu dusă în 
bucătăria sarty-ului, iar oasele şi grăsimea le primi bătrâna. 

Cu durere în inimă, ea plecă acasă şi aşeză aceste rămăşiţe într-un vas mare de pământ, pe care-l 
puse deoparte, pentru că i-ar fi fost peste putinţă să se atingă vreodată de ele. 

Bătrâna îşi reluă vechile obiceiuri: se ducea după plante şi acum zăbovea mai mult în afara casei, 
fiindu-i urât fără Takise. 

Dar care nu-i fu uimirea, că ori de câte ori pleca şi se întorcea mai târziu, găsea coliba dereticată 
şi oalele umplute cu apă! Azi aşa, mâine aşa, până când într-o zi ea se hotărî să se aşeze la pândă, să 
vadă ce se petrece la ea când lipseşte de-acasă. Într-o zi se pregăti să plece, dar ocoli doar coliba şi 
se opri să se uite printr-o crăpătură ce se afla în peretele de nuiele. Şi ce-i fu dat să vadă? Din vasul 
de pământ în care păstrase rămăşiţele viţelului sacrificat, răsăriseră deodată două fete zvelte şi 
frumoase, care se apucară pe dată să deretice casa. Pasămite una se născuse din oasele lui Takise, 
cealaltă din grăsimea lui. Bătrâna intră repede in colibă. Văzând-o, cele două copile fugiră să se 
ascundă in vasul lor de pământ, dar ea nu le lăsă: 

— Rămâneţi cu mine şi nu fugiţi, le rugă ea. Eu sunt singură şi voi o să fiți copilele mele dragi. 

În amintirea viţeluşului, ea u dete fecioarei celei mai mari, care era de o neasemuită frumuseţe, 
numele de Takise, iar celeilalte Aisa. Fetele nu ieşeau din colibă, ca să nu fie văzute de cineva. 

Au trăit ele multă vreme fericite şi în linişte, până când într-o zi unui gambari care trecea pe 
acolo i se făcu sete şi intră în colibă cerând apă. Neavând timp să se ascundă şi fiind singură, Takise 
n-avu încotro şi-i dete străinului apă. Dar acesta rămase cu ulcica în mână şi uită să bea, încremenit 
de frumuseţea fetei. Curând după aceea, când se întâlni cu regele, el îi spuse: 

— Am văzut, mărite rege, o fată atât de frumoasă, încât nu poate avea alt soţ decât un sarty. 

Auzind aceasta, regele îşi trimise degrabă griotul””, însoţit de un slujitor, să poftească fata la 
curte. Ea veni împreună cu bătrâna Zei-nebu. Regele îi spuse: 

— Fata ta e neînchipuit de frumoasă şi o s-o iau de soție. 

— Sarty, eu ţi-o dau s-o iei de nevastă, dar să ştii că niciodată ea n-o să aibă voie să iasă la soare 
şi nici să stea pe lângă vreun foc aprins, pentru că s-ar topi imediat ca grăsimea. 

— Nu te teme, Zeinebu, fata ta n-o să iasă când soarele va fi sus pe cer şi nici n-o să gătească în 
bucătărie, ca să nu păţească ceva. 

Într-adevăr, sarty-ul se ţinu de cuvânt: fata nu ieşea niciodată ziua, iar ia bucătărie nu călca. 

Cea care-i purta însă sâmbetele pentru norocul acesta era prima soţie a regelui, care se văzuse 
înlăturată din cauza ei. lată de ce, câteva luni mai târziu, când regele plecă într-o călătorie, soția 
dinţii o sili pe Takise să prăjească nişte boabe de susan, amenințând-o cu moartea dacă nu se 
supune. 

Biata fată, singură şi fără prieteni în gospodăria regească, făcu ce i se ceru. Însă din clipa când se 
aşeză să păzească boabele de susan care se prăjeau pe foc, începu să se topească şi se tot topi până 
se prefăcu într-un râu, care începu să curgă la vale, departe, în afara locuinţei regeşti. 

— M-am dus pe copcă, sunt pierdută! făcu prima soţie a regelui. Dacă el o să afle că am pus-o să 
stea lângă plită, mă omoară. 

Într-adevăr, nici n-apucă să dea bun sosit şi sarty-u! o strigă pe Takise. Atunci soţia dintâi se 
duse şi-i povesti cele întâmplate. 

— Takise, o vreau pe Takise a mea! strigă regele şi începu să alerge spre râul ce curgea nu prea 
departe de locurile acelea. 

Când ajunse la malul lui, urmat de-aproape de prima lui soţie, regele se prefăcu în hipopotam şi 
soția lui, care nu-l putea părăsi, în caiman. Amândoi intrară în apă şi se spune că de atunci 
hipopotamii şi caimanii n-au mai părăsit niciodată lacurile şi unele râuri. 


O piatră acoperită cu muşchi 
poveste dn Sierra Leone 


Într-o pădure trăia un păianjen uriaş, care se hrănea pe sine şi pe copiii lui numai din prăzi, din 
ce putea fura şi dobândi prin înşelăciune în stânga şi în dreapta. Era una din făpturile cele mai 
nesuferite celorlalte animale, cu atât mai mult cu cât părea întotdeauna blând şi binevoitor. 

Într-o zi, căutând flămând ceva cu ce să-şi potolească foamea, păianjenul se opri în faţa unei 
pietre mari, îmbrăcată într-un muşchi verde, neobişnuit de frumos şi mătăsos. Cum de nu văzuse el 
niciodată piatra aceasta? se întreba păianjenul. Trebuia să se ascundă o grămadă de insecte in 
muşchiul des ce-o acoperea. 

— Uite, spuse el tare, o piatră acoperită cu muşchi! Şi cum spuse cuvintele acestea, păianjenul 
căzu la pământ ca trăsnit. Nu-şi veni în fire decât seara târziu, după asfințitul soarelui. „Ei, ei, 
straşnică descoperire am făcut”, gândi el. Piatra asta o să prindă pentru mine mai multă pradă decât 
am izbutit eu să dobândesc în toată viața. 

Ziua următoare, păianjenul se sculă devreme şi se duse ca din întâmplare la pârâu, unde ştia că se 
adapă capra sălbatecă. Într-adevăr, o găsi acolo. 

— Bună dimineaţa, vecină, intră el în vorbă, mieros. Capra nu-i răspunse, făcându-se că n-a 
auzit. 

— Vecino, dacă ai băut apă, n-ai vrea să mergem acum împreună după hrană? Eu voi vâna 
insecte, iar pentru tine ştiu un loc cu o iarbă minunată. 

— Nu, nu merg, răspunse capra morocănoasă. 

— Hai, vecino, numai să vezi la ce păşune grasă şi frumoasă o să te duc. 

În cele din urmă, capra se lăsă înduplecată şi din una în alta ajunseră în faţa pietrei cu pricina. 

— [a te uită ce piatră! făcu păianjenul, păzindu-se să isprăvească vorba fermecată. 

— Da, se minună capra, ce piatră acoperită cu muşchi! în aceeaşi clipă, ea căzu jos fără simtire, 
păianjenul fugi să-şi cheme liota de copii şi cu toții uciseră capra şi o mâncară. 


În ziua următoare, vicleana insectă îl pofti pe cerb să vâneze împreună cu el. Când ajunseră în 
fața pietrei, păianjenul lăsă cerbul puţin singur, rugându-l să-l aştepte acolo până va găsi niscaiva 
vietăți de prins. Pasămite el plecase să-şi cheme copiii, nădăjduind ca cerbul singur să rostească 
cuvintele vrăjite. Aşa se şi întâmplă. Cerbul se minună şi el de podoaba frumoasă a pietrei, căzu Jos 
şi soarta lui fu aidoma cu a caprei sălbatice. 

În vremea aceasta, Filenbamba, cerbul cel mai bătrân şi mai înţelept al pădurii, căutându-l pe cel 
ce pierise, care era din neamul său, află că plecase într-o zi la vânătoare cu păianjenul şi că de 
atunci nu se mai întorsese. Cu acest prilej mai află, întrebând pe unii şi pe alţii, că toți cei ce vânau 
cu păianjenul nu se mai întorceau Ia casele lor. Văzând aşa, Filenbamba, se aşeză la pândă şi 
urmărindu-l pe păianjen, când acesta o porni de dimineaţă să-şi caute un tovarăş, văzu că în ziua 
aceea izbutise s-o înduplece pe antilopă să-l însoţească. Ajungând în faţa pietrei, păianjenul nici nu 
apucase să se îndepărteze ca să-şi cheme copiii, când sărmana antilopă îl chemă înapoi, ca să-i 
spuie: 

— Ai văzut, vecine, ce piatră acoperită cu muşchi?! Antilopa căzu jos ca şi moartă, iar ceea ce 
nu făcuse piatra, împlini degrabă familia crudă şi lacomă a păianjenului. 

„Aha, va să zică, aşa stau lucrurile, se cutremură Filenbamba, îngrozit de cele ce văzuse. Stai că- 
ți arăt eu ţie!” 

În dimineaţa următoare, cerbul cel vârstnic făcu în așa fel încât ieşi în calea păianjenului. Acesta 
se bucură in sinea lui şi cu acelaşi glas blajin şi prietenos îl invită să caute hrană împreună. 

O porniră de-a dreptul spre piatra minunată şi păianjenul îl rugă pe Filenbamba să aştepte puțin 
în faţa ei. Cerbul insă începu să pască şi se depărta îndeajuns de locul acela. 

— De ce ai plecat de aici? îl luă păianjenul în primire, plin de ciudă. 

— De ce să nu plec? făcu cerbul mirat. 

— Uite aşa. N-aveai nimic de văzut aici? 

— Ce să văd? 

— Uite-te şi tu puţin în jur, vecine, tu n-ai ochi? 

— Şi dacă am? Ce vrei să văd? 

— Uite colo, piatra aceea! 

— Piatra aceea... ce-i cu ea? 

— Cum ce-i cu ea? Nu vezi cum e? făcu păianjenul din ce în ce mai scos din fire. 

— Cum să fie, o piatră verde! îi răspunse cerbul liniştit. 

— Aşa ţi se pare, că-i o piatră verde? Dar nu vezi cu ce-i acoperită? Spune şi tu cu ce-i acoperită, 
să văd, poate că nu ştii! 

— Şi dacă nu ştiu, de ce nu mă înveţi tu, urmă cerbul ferindu-se să-şi iasă din fire. 

— Uite, spune după mine: o piatră acoperită... spune! 

— O piatră acoperită... 

— Cu ce e acoperită, cerb afurisit? 

— Păi, n-ai spus că mă înveți tu? 

— Fie, spune iarăşi după mine: o piatră acoperită... 

— O piatră acoperită... 

— Cu muşchi! Furia păianjenului îl dusese la pierzanie şi el căzuse în propria lui cursă. Rostind 
cuvintele fermecate, îşi pierdu cunoştinţa şi rămase pe pământ, nemişcat. În vremea aceasta, cerbul 
chemă degrabă toate animalele pădurii, care se aflau în apropiere, le arătă ce se întâmplase şi le 
învăţă să se păzească de piatra acoperită cu muşchi. Chibzuiră apoi cu toţii ce să facă cu păianjenul. 
Cei mai mulți socotiră că trebuie ucis. 

Cerbul însă explică animalelor că era o pedeapsă mai potrivită să-l alunge din locurile acelea, 
ceea ce şi făcură, cu ajutorul vântului care-l purtă pe păianjen până departe de tot, dincolo de 
copacii şi ierburile ocrotitoare ale pădurii, în nisipurile fierbinți ale deşertului. 


Ghicitorul pus la încercare 
poveste somaleză 


Trăia odată un om despre care se spunea că este înzestrat cu un mare dar de a vedea în viitor. 
Oamenii îl iubeau şi veneau de pretutindeni să-i ceară sfatul şi ajutorul, rugându-l să le spună la ce 
să se aştepte. Pentru fiecare avea o vorbă bună şi încetul cu încetul faima lui ajunse până la urechile 
sultanului. Voind să-l încerce şi să vadă cât de îndreptățită era încrederea pe care i-o arătau oamenii, 
sultanul spuse adunării lui de sfetnici: 

— Părerea mea este că omul acesta nu ştie nimic! 

Multe glasuri se împotriviră cuvintelor sultanului, dar el rămase neclintit şi ceru să fie căutat 
omul şi adus în fața sa, pentru a răspunde unei întrebări pe care voia să i-o pună el însuşi. 

— lar de-mi va răspunde cum se cuvine, îl voi cinsti şi încărca cu bogății, iar de nu, îl voi scurta 
de cap, ca să nu mai înşele lumea. 

Oamenii, speriaţi de cuvintele sultanului, îi răspunseră din nou cu smerenie: 

— Doamne, să ştii că prezicătorul e om cu mare înțelepciune. 

— Vom vedea, sfârşi sultanul, atunci când mi-l veţi aduce. 

După câteva zile de căutare, omul fu adus în fața stăpânului şi acesta îl întâmpină cu următoarele 
cuvinte: 

— Lumea spune că ştii multe lucruri şi că ai pătruns taina de a înțelege ce spun mătăniile. 
Vorbeşte-ne şi nouă despre ceea ce a descoperit înțelepciunea ta. 

Speriat şi temându-se să nu fie la mijloc vreo pâră adusă împotriva lui, ghicitorul răspunse, alb la 
față şi cu glas tremurător: 

— Nu ştiu nimic. Măria Ta... 

Întâi, sultanul prinse a râde şi adăugă: 

— Lasă vorba asta. Toată lumea aici de faţă s-a bucurat de binefacerile înţelepciunii tale. 

Prezicătorul lăsă capul adânc în pământ şi tăcu. Atunci sultanul se mânie şi strigă: 

— Cum adică, tot poporul meu a folosit sfaturile tale, iar în faţa mea taci şi nu vrei să-mi 
răspunzi? 

Temându-se de furia sultanului, unul din sfetnicii lui încercă să-şi domolească stăpânul: 

— Doamne, noi ţi-am mai spus: omul acesta e plin de înțelepciune. Întreabă-l ceva şi el îţi va 
răspunde. 

— Bine. Uite care e întrebarea mea: să-mi spui cum va fi anul care vine pentru noi toţi. Şi dacă 
răspunsul tău se va dovedi adevărat, te aşteaptă şi bogăţie şi cinstire din partea mea, iară de nu, voi 
porunci să ţi se taie capul. 

Bietul prezicător se pierdu mai rău cu firea. 

— Ei, care-i răspunsul? voi să afle sultanul. 

— Mărite sultan, am o prevestire de rău pentru mine însumi şi atâta tot. 

Apoi bietul om îşi ieşi din minţi, scoase pumnalul cu care se răni la un deget. 

— A înnebunit, mărite doamne, şoptiră cei din adunare. Luaţi-i cuțitul. 

— Ce-i omule cu tine? zise sultanul. Te-ai pierdut cu firea? 

— Mărite sultan, răspunse atunci ghicitorul, alb de spaimă, m-a părăsit darul prezicerii. 

— În şapte zile să-mi dai răspunsul la întrebarea pe care ţi-am pus-o, că de nu, unde-ţi stau 
picioarele acolo îți va sta şi capul. 

Oamenii din adunare se răspândiră care încotro, numai prezicătorul rămase pe loc înspăimântat 
şi zăpăcit. Se legă atunci cu jurământ să nu mănânce, să nu bea şi să nu vorbească până ce nu avea 
să găsească răspuns la întrebarea sultanului. Se hotărî să plece în pustiu şi să-şi găsească acolo un 
loc de reculegere. Seara, la asfinţit şi dimineaţa când purpura zorilor vestea venirea zilei, el îşi aşeza 
covoraşul de rugăciune sub un copac şi făcea din nou aceleaşi şi aceleaşi socoteli. Dar fără niciun 
răspuns: mătăniile tăceau. 

În ziua dinaintea celei când trebuia să ducă sultanului răspunsul, prezicătorul aproape că-şi 


aştepta sfârşitul şi ar fi dorit să-şi dea duhul, acolo sub copacul unde petrecuse ultimele zile. Dar în 
vreme ce stătea aşa culcat şi se gândea cum să-şi primească moartea, numai ce vede ieşind, din 
umbra trunchiului de copac, un şarpe bătrân, dar neobişnuit de mare şi puternic. 

Sub stăpânirea primului imbold al spaimei, omul sări în sus, puse mâna pe suliță şi se dete câţiva 
paşi înapoi. Dar şarpele se încolăci de câteva ori în jurul lui însuşi, apoi ridicând capul, întrebă: 

— De ce vrei să fugi? 

— M-ai speriat şi am vrut să mă apăr. 

— N-ai de ce să te sperii, am venit aici ca să-ţi vorbesc şi nicidecum să-ți fac vreun rău. 

Neştiind ce să creadă, pentru că nu i se întâmplase vreodată să audă un şarpe vorbind, 
prezicătorul îşi cuprinse obrazul în palme şi spuse: 

— Ce crezare să-ţi dau? N-am mai văzut un şarpe cu grai omenesc! 

— Uite, vezi astăzi, râse şarpele. 

— N-am nicio încredere în tine, zise omul îndoit. 

— Atunci hai să facem o învoială. 

— Bine, răspunse ghicitorul. 

Şarpele trase atunci cu vârful cornos al cozii un cerc în jurul lui, cât ţarcul unei cămile, şi 
aşezându-se în mijloc spuse: 

— Jur că n-o să-ţi fac niciun rău dacă nu mă sileşti să-l fac. Apoi ieşi din cerc şi în locul lui trecu 
prezicătorul, care făcu acelaşi jurământ. 

Pe urmă au stat de vorbă spunându-şi multe şi în cele din urmă şarpele îl întrebă pe om: 

— Ce vânt te-a adus aici, în țara mea? 

— Sultanul mi-a cerut să-i prevestesc cum va fi anul viitor. Dar puterea mea de prezicere m-a 
părăsit şi am venit în pustietăţile acestea, unde de zile întregi nu fac altceva decât să mă străduiesc 
în fel şi chip să aflu răspunsul. 

— Şi l-ai aflat? întrebă şarpele. 

— Nu. 

— Ce-mi dai dacă-ţi spun eu răspunsul? 

— Tot ce o să-mi ceri. 

— Ce ţi-a făgăduit sultanul dacă afli răspunsul la întrebare? 

— Multe animale. 

— Dacă-ţi spun cum va fi anul viitor, îmi dăruieşti jumătate din ele. 

— Nu jumătate, ci pe toate ţi le aduc! 

— N-am nevoie de toate. Păstrează jumătate din ele şi dă-mi cealaltă jumătate. 

— Bine. 

— Atunci ascultă şi ţine minte ceea ce-i vei spune sultanului: „Pătruns-am tainele timpului ce va 
să vie. A sosit iar vremea faptelor mari. Să ne pregătim să fim puternici, să ne pregătim să ne 
apărăm liniştea. 

Femeia să se cernească cu negru văl, cei buni şi turmele sunt primejduite. 

Oamenii să fie pregătiți de luptă. Să-şi ascută sulițele ruginite, să-şi înşeueze voinicii cai şi să 
umple burdufurile uscate cu apă, ca să-şi apere liniştea”. 

După ce ascultă cu luare-aminte cântecul, prezicătorul îl binecuvântă pe şarpe şi-şi luă tălpăşița. 

În vremea aceasta era mare zarvă între oamenii din aşezarea lor. Se făceau fel de fel de 
presupuneri: unii spuneau despre el că nu izbutise să afle răspunsul cerut de sultan şi că fugise, alții 
că rătăcea prin pădure, alții că-şi dăduse duhul. Ziua a şaptea însă nu se încheiase şi tocmai când 
toate speranţele de a-l mai vedea încetaseră, se ivi departe un nor de praf, din mijlocul căruia se 
desprinse un om alergând şi cântând. Avea ochii duşi în fundul capului şi buzele arse de sete. 

În mijlocul adunării uluite, prezicătorul strânse mâna sultanului şi nu se aşeză până ce nu recită 
geraar-ul şarpelui. Întreaga mulţime fu cuprinsă de o mare tulburare, iar sultanul porunci să se taie 
în cinstea lui cea mai grasă cămilă din ocolul său. Apoi le spuse tuturor: 

— Vine vreme de război. Luaţi sulițele şi le ascuțiți. Hrăniţi-vă bine caii. Să fiți pregătiți. Ne 


vom întâlni cu toții în zorii fiecărei zile şi toată obştea va fi laolaltă. 

Aşa şi făcură. lar după ce isprăviră cu pregătirile de luptă se întâlniră cu toții la apusul şi Ia 
răsăritul soarelui. Apoi aleseră iscoade, care scrutau zările de jur împrejur. Şi iată că într-o bună zi 
veni vestea: 

— Suntem atacați! 

Dar fiind pregătiți, oamenii întregului trib ieşiră în calea vrăjmaşilor şi-i izgoniră. 

Nu trecu mult şi aceeaşi ştire le veni din nou prin iscoade. Dar oamenii se apărară ca şi prima 
oară, izbutind să-i gonească pe duşmani. 

În timpul acela n-a fost trib care să nu fi suferit grele pierderi şi mulţi au pierit. Singur tribul 
sultanului, care cunoscuse oracolul şarpelui, rămase întreg şi biruitor. După trecerea unui an, 
sultanul îl chemă pe prezicător şi-i spuse: 

— Sunt mulţumit de tine: ne-ai spus adevărul. Du-te şi ia-ţi din ocolurile mele o turmă de 
cămile, una de oi şi capre, una de vite şi una de cai. Este răsplata mea. 

Mult s-a bucurat prezicătorul de asemenea dar regesc, dar bucuria lui era umbrită de gândul că 
trebuia să împartă cu şarpele atâta bogăţie. „Oare, gândea el în sinea lui, să dau eu asemenea 
frumuseţe de animale unei jivine înspăimântătoare? Bezmetic aş fi să dăruiesc unui şarpe 
primejdios aceste animale. Mai bine mă duc să-l ucid şi pace bună!” 

Şi fără să mai stea mult pe gânduri, scoase sabia din teacă şi se îndreptă spre locul unde şarpele i 
se 1vise prima oară. De rândul acesta el dormea, încolăcit la umbra copacului. Prezicătorul ridică 
sabia, țintindu-i capul pe care voia să i-l reteze dintr-o lovitură. Dar nu ştiu cum şi de ce, în clipa 
următoare, şarpele nu se mai afla pe locul lui, pierzându-se în desişul pădurii, iar sabia i se izbi întâi 
cu putere de locul unde se odihnise capul târâtoarei cu puţin înainte, apoi se înfipse mai sus, în 
trunchiul copacului. 

„Blestemată să-mi fie mâna, îşi spuse prezicătorul. Uite, nu l-am nimerit şi acum o să se întoarcă 
şi o să mă facă bucăţi!” Cuprins de spaimă, începu să alerge spre locul unde oamenii lui îi păşteau 
turmele şi cu toţii o luară la goană şi nu se opriră decât acasă. 

O vreme ghicitorul se bucură în linişte de toate bunătățile vieții. Până când, într-o zi, i se înfățişă 
iarăşi un trimis al sultanului. 

— Măria-sa te roagă să vii până la el. 

„Ce-o mai fi vrând?” se întrebă prezicătorul din nou neliniştit. 

— Înţeleptule, ai mântuit tribul anul trecut. Avem a-ţi mulțumi. Te rugăm însă să nu ne laşi şi să 
spui acum ce ne mai aşteaptă în anul în care am păşit. 

— Eu, doamne? Dar nu ţi-am mai spus că mi-am pierdut darul?... 

— Ferit-a sfântul, făcu sultanul. Dacă nu erai tu, pieream cu toţii în războaie. Du-te, ca rândul 
trecut, şapte zile în deşert şi când te întorci spune-ne ce-ai aflat. Iar răsplata mea va fi aceeaşi. 

Cuprins de spaimă, nefericitul prezicător se suci în fel şi chip, dar nu găsi nicio cale să scape de 
pacostea care dăduse din nou peste el. Văzând că n-are încotro, îşi spuse în sinea lui: „O să mă duc 
din nou la şarpe, o să plâng şi o să-mi cer ruşinat iertare. Poate că-l înduioşez să mă mai ajute o 
dată”. 

Zis şi făcut. Se duse şi găsi şarpele întins pe locul unde-l aflase şi ultima oară. 

— lartă-mă! făcu prezicătorul cu lacrimi în glas. Am fost nerecunoscător faţă de bunătatea pe 
care mi-ai arătat-o, ţi-am făcut numai rău, dar te rog totuşi să mă ierți şi să mă ajuţi, pentru că am 
intrat din nou într-un greu impas: sultanul vrea să ştie ce ni se va mai întâmpla in anul în care ne 
aflăm. 

Şarpele râse şi râse cu sâsâitul lui gâjâit. 

— Ascultă, omule! Tu ţi-ai făcut partea. Am scăpat cu viaţă, cu toate că tu ai încercat tot ce-ai 
putut ca să-mi curmi zilele. Dar pentru că ploaia vine şi fiindcă în toată omenirea aceasta sunt şi 
fiinţe mai iertătoare decât altele, am să te ajut. Ascultă-mă! Oamenii au fost făcuţi să aducă şi durere 
pe pământ. Pentru că ei au născocit uciderea fraţilor lor şi cuvântul „străpunge-l!” Focul pe care tot 
voi oamenii l-aţi adus pe pământ va distruge mare parte din creaţie, dacă nu luaţi seama. Când 


sunteți lipsiți de apărare, vă place prietenia şi ajutorul aproapelui. Dar îl dispreţuiți de îndată ce v-aţi 
atins țelul. Faptele rele vor distruge lumea când ceea ce grăiți cu buzele nu e spus cu inima. 

Te-am ajutat cât am putut, când ai fost la ananghie. Iar când am aşteptat de la tine o mulţumire 
sau o răsplată, am primit în schimb o lovitură a săbiei tale. Zgomotul ei, praful ce s-a ridicat, spaima 
care m-a cuprins, săriturile la care m-ai silit m-au făcut să mă lovesc ca un bezmetic. Acestea toate 
mi-au luat auzul. lar adineaori m-ai scârbit cu lacrimile, cu prefăcutele tale păreri de rău, cu josnicia 
şi rugăminţile tale împieliţate. Nu te mai aştepta la încredere din parte-mi: ştiu şi eu la ce mă pot 
aştepta de la tine. Şi iată, iţi spun pe dumnezeul meu şi fără nicio îndoială că te socotesc un 
răufăcător, unul care a asuprit pe orfani şi pe cei slabi şi care va plăti pentru nedreptatea din urmă. 

Spune-i sultanului care te-a trimis că va urma o secetă ce va pârjoli tot. 

Ierburile vor pieri, copacii singuratici se vor usca, apele curgătoare se vor opri, lacurile vor seca, 
văile şi câmpiile vor crăpa. 

Cei slabi şi săraci, toate turmele vor muri, n-au să scape decât cămilele şi oile negre, iar dintre 
oameni doar cei isteţi şi vajnici. 

Prezicătorul se învârti de două ori pe loc de bucurie şi-i spuse şarpelui: 

— Șarpe, să ştii că simt răul ce ţi-am făcut, precum şi recunoştinţa ce mă leagă de tine. Şi n-am 
s-o uit, îți făgăduiesc. 

— Bine. O să vedem. 

Grăbindu-se către aşezarea lor, cât îl țineau puterile, prezicătorul recită în fața adunării noul 
geraar, care-l aflase de la şarpe. Avu apoi parte de mare cinstire din partea poporului şi a sultanului. 

A doua zi, acesta din urmă adună întreg tribul. 

— Ne aşteaptă o secetă nimicitoare. Să puneţi toți deoparte de-ale gurii şi să vă pregătiți pentru 
ceea ce avem de îndurat. 

Într-adevăr, în anul acela n-au venit nici ploile de toamnă şi nici cele de primăvară. Câmpurile şi 
pădurile s-au uscat, vitele au pierit şi, împreună cu firea, oamenii din celelalte triburi s-au prăpădit. 

Sultanul, al cărui trib scăpă şi de astă dată cu bine, se ţinu de cuvânt şi-i dărui prezicătorului tot 
atâtea turme câte primise în anul celălalt. 

„Oare ai de gând să arunci în gura unui şarpe leneş, ce zace la soare, toate aceste animale?” se 
întrebă în sinea lui prezicătorul, căruia păcatul lăcomiei îi muşcase pentru totdeauna inima. 
„Bezmetic ai fi. Dar ţi-ai dat cuvântul şi ai avut cu şarpele o învoială. S-o calci şi de data aceasta? 
Ba am să fac altfel: nu mă mai duc deloc pe la el! u Şi urmând acest gând, prezicătorul îşi mână 
toate turmele acasă, călcându-şi şi de rândul acesta vorba dată. 

Nu se scurse însă multă vreme şi sultanul îl chemă din nou şi-l puse să-i spună ce avea să mai 
urmeze după seceta ce-i bântuise. 

— Să spun ce-o să mai... Cuprins de disperare, prezicătorul sări în sus şi căzând la pământ 
rămase pe loc fără simţire. 

Sultanul însă se apropie de el înfuriat şi ridică gârbaciul să-l lovească. 

— De câte ori am poruncit ceva omului acestuia îl apucă necazul şi mi se împotriveşte. 

Cu greu izbutiră cei din jur să-i ia sultanului biciul din mână: 

— Să-i spuneţi acestui cârcotaş când o să se trezească să-mi vină cu răspunsul în trei zile, altfel îl 
scurtez cu un cap! 

Cunoscându-l bine pe sultan şi ştiind că n-are ce nădăjdui de la el, prezicătorul îngroşă obrazul şi 
luă iar drumul spre lăcaşul şarpelui. Acesta râse când îl văzu: 

— lar ai venit la mine? 

— lar. 

— Şi ce mai vrei? 

— Astăzi mi s-a pus aceeaşi întrebare ca cele dinainte. Şarpele îi spuse atunci: 

— Povesteşte-i sultanului că norii vor acoperi din nou cerul. Fulgere vor brăzda bolta. Scurte 
ploi se vor scutura pretutindeni şi ape se vor scurge din nou în văi făcându-le să înverzească, să 
răsară ierburile pe unde cresc de obicei tufişurile, iar pomii să se acopere de frunze. Animalele care 


au scăpat din secetă vor da lapte, femeile se vor împodobi din nou, îmbrăcând mătăsurile puse 
deoparte. Ele vor căra vase şi oale şi vor găti din nou feluri gustoase pentru soții lor, îmbiindu-i 
mereu cu vorbe calde să se înfrupte de mai multe ori. 

Iar dragostea dintre soți îmbătrânită va întineri din nou. Şi mai spune-i că în vremea aceasta de 
joacă şi zburdălnicie se vor naşte fii binecuvântaţi şi strălucitori ca fulgerele. 

Şi mai spune-i că flăcăii vor lua fete după placul lor şi că li se vor face onoruri şi li se vor 
închina serbări şi că oamenii astfel dăruiți îşi vor întoarce iarăşi gândul spre fapte vrednice. 

În grabă, prezicătorul fugi la sultan, unde i se făcu o primire mai bucuroasă ca niciodată. Puțin 
după ce-şi depănă geraar-ul, norii acoperiră cerul şi fulgerele începură să brăzdeze întunericul, 
însoțiți de strigătele de bucurie ale oamenilor, din inimile cărora teama începu să piară. Cu toții 
făcură şanţuri în jurul colibelor şi duseră la adăpost animalele neputincioase. 

Până Ia ziuă se scutură primul nor de ploaie, apoi urmară patru zile de ploaie fără contenire. 
Animalele dădură lapte, de se umplură toate ciuberele. 

Primindu-şi răsplata de la sultan, prezicătorul îşi spuse: „De trei ori şarpele m-a salvat de la 
pieire şi de două ori am călcat învoiala făcută cu el. Să n-o calc şi de rândul acesta şi să-i duc acum 
toate animalele dobândite”. 

— O, şarpe, îi spuse el, aş vrea să-ţi vorbesc astăzi despre trei lucruri. Primul este acesta: de câte 
ori m-ai ajutat eu ţi-am răspuns cu rău la binele ce mi-ai făcut. Astăzi mă înfățişez ţie plin de 
remuşcări, şi-ţi aduc toate cele primite azi în dar. Ia-le şi iartă-mă. Al doilea lucru pe care îl doresc 
este să fim prieteni. Iar al treilea, este acesta: tu, fratele meu, eşti mai înţelept. Spune-mi ceva 
despre lume şi despre viaţă! 

— Înainte de toate, răspunse şarpele, în ceea ce priveşte prietenia, eu nu mă împrietenesc cu 
nimeni; după țelul pentru care viețuiesc eu nu fac rău, dar nici nu-l ajut pe om. În ceea ce priveşte 
remuşcarea ta şi animalele pe care mi le-ai adus, eu te-am iertat şi ți le poţi lua înapoi, dar să ştii că 
darul ţi-a fost primit. 

În privinţa lumii şi a vieţii, îţi pot spune următoarele: lumea există, dar viaţa fără lume, nu. Ceea 
ce oamenii numesc viață nu face decât să urmeze întâmplările lumii. Când vremea a fost vreme de 
război, orice om vedea duşmanul său în tabăra cealaltă. Aşa s-a făcut că în vremea războiului care a 
avut loc nu de mult, ai ridicat sabia împotriva mea după ce te ajutasem, spunându-ți în sinea ta: „O 
să-i retez capul!” Când vremea e vreme de secetă, niciun om nu e darnic cu semenii lui şi acela a 
fost timpul când şi tu ai fugit de mine cu animale cu tot. Când vremea e vreme de belşug, nu vei 
găsi pe nimeni atât de mic la suflet sau plin de duşmănie ca în timp de restrişte şi acesta a fost 
timpul când ai venit la mine cu tot ce-ţi fusese dăruit. De fiecare dată ai făcut ceea ce te-au împins 
împrejurările să faci. 

Acum, în sfârşit, să-ţi spun şi despre mine: să ştii că eu nu sunt un şarpe, ci sunt soarta. N-ai să 
mă mai vezi niciodată de aci înainte. Rămâi cu bine. 


Iepurele şi luna 
povste somaleză 


Odată, în vremuri străvechi, luna şi-a ales mesager o insectă şi a trimis-o pe pământ să le spună 
oamenilor, din partea ei, următoarele cuvinte: „Aşa cum mor eu şi trăiesc murind, aşa o să muriţi şi 
voi şi murind o să trăiţi”. Insecta, mai înceată, a fost ajunsă din urmă de iepure, care s-a oferit să le 
transmită el oamenilor solia lunii. Zis şi făcut. Numai că iepurele a întors puţin mesajul şi astfel a 
ieşit că oamenii vor muri de-a binelea. 

Luna însă a aflat de minciuna iepurelui, iar când acesta s-a întors acasă ea l-a întrebat ce-a făcut. 
Iepurele a tăcut. Atunci luna l-a lovit cu o scândură şi i-a despicat botul şi despicat a rămas până în 
zilele noastre. 


Intrecerea dintre cameleon şi șopârla 
poveste tanzaniană 


Când a fost creat omul, marele zeu a chemat mai multe animale să hotărască asupra noii sale 
făpturi. Între animalele care erau de față, se aflau cameleonul şi şopârla. 

Fiind întrebat ce vrea să se întâmple odată şi odată cu omul, cameleonul răspunse cu toată 
hotărârea: 

— Aş vrea ca toţi oamenii să trăiască şi să nu moară niciodată. Dar când veni rândul şopârlei, 
aceasta spuse fără să pregete: 

— Eu aş vrea ca toți oamenii să moară. 

Neştiind a cui dorință s-o împlinească, marele zeu porunci o întrecere între cele două animale şi 
hotărî să se dea câştigătorului un scăunel de fildeş. 

Bietul cameleon se strădui să alerge cât îl țineau puterile. Dar mlădioasa şopârlă, alunecând 
repede printre ierburi, câştigă cu uşurinţă întrecerea. 

De atunci, se spune că a rămas cameleonul cu mersul lui şchiopătat, trădându-şi astfel durerea că 
nu l-a putut salva pe om de moarte. 


De ce nu mai învie oamenii după moarte 
poveste tanzaniană 


Odată, in vremuri de demult, oamenii mureau şi după o vreme reveneau la viaţă. 

Străbunii străbunilor celor din neamul Iraku ştiau că oamenii mor şi învie după moarte. 

Odată insă, în vremuri de demult, trăia un bărbat care-şi pierduse soţia. Omul o jeli ce-o jeli, dar 
în cele din urmă îşi luă altă nevastă. Copiii lui însă nu lăsau să treacă nicio zi fără să se ducă să 
plângă pe mormântul mamei lor. Şi, de câte ori se duceau, stropeau locul unde se afla îngropată 
mama lor cu lapte curat, proaspăt muls, de la vilele cele mai iubite. 

De aceea crescuseră pe mormânt multe ierburi şi flori de o neînchipuită frumuseţe, care erau de 
acum încolo bucuria şi mângâierea copiilor. Azi aşa, mâine aşa, pină când mama lor vitregă, 
cuprinsă de gelozie, se luă după ei să vadă ce fac la mormântul mamei lor. Văzând cum îngrijesc 
florile şi ierburile, ea se mânie mai tare, dar tăcu şi aşteptă să plece. Pe urmă, smulse de pe mormânt 
cât putu din flori şi plante şi aşa făcu de mai multe ori. 

Copiii însă veneau din nou şi puneau alte flori şi le udau cu lapte proaspăt. 

Pe vremurile acelea de demult, cerul era aproape de pământ. Într-una din zile, femeia cea haină 
veni din nou să smulgă florile de pe mormântul mamei. Dar când începu să le tragă afară, ce să 
vezi, din rădăcini picura sânge! Sângele se ridică la cer, iar cerul se depărta de pământ, se înălță, se 
bolti şi rămase aşa cum este astăzi. 

De atunci, din acele vremuri străvechi, oamenii nu mai învie după ce-au murit. 


Loa, La cel bogat şi La cel sărac 
poveste tanzaniană 


Loa, lumina, căldura, era mama tuturor făpturilor omeneşti, pe care le ocrotea, dar pe care le şi 
pedepsea pentru nedreptăţi sau alte fapte rele. La începutul timpurilor ea hotărâse să rămână pe cer 
— să fie soarele, ca de acolo să vegheze asupra fiilor ei. Aceştia, când ridicau ochii spre soare, se 
gândeau la Loa şi-i cereau ajutorul. 

Într-o zi, ea coborî pe pământ luând înfăţişarea unei bătrâne sărmane, dezbrăcate şi plină de răni. 
Se duse de-a dreptul la casa unui bogat, pe care Loa îl urmărea de multă vreme pentru trufia lui şi 


pentru lipsa de omenie cu care se purta faţă de săraci. 

— Hodi”%, strigă Loa la intrarea în locuinţa bogatului. Acesta îi răspunse: 

— Intră! Şi după ce schimbară saluturile obişnuite, bătrâna îl rugă pe bogat s-o găzduiască în 
noaptea aceea, căci întunericul o prinsese pe drum. 

— Aşa ceva nu se poate, se stropşi bogatul. Cum o să primim între noi o ființă atât de murdară? 

Atunci Loa plecă mai departe şi în fața ogrăzii săracului se opri. 

— Intră, măicuţă, se auzi dinlăuntru. 

— M-a apucai noaptea pe drum şi n-am unde îmi pune capul, spuse bătrâna, ați vrea să mă 
găzduiți in seara aceasta? 

— Cu dragă inimă, măicuţă, dar să ştii că nu te putem ospăta cu nimic, căci bucate nu avem nici 
pentru noi, spuse săracul. 

— Să se ducă soția ta in cămara de bucate din catul de sus şi să aducă de acolo porumb. 

— Dar n-avem porumb, măicuţă. 

— Să faceţi aşa cum spun eu, stărui străina şi atunci nevasta săracului urcă in catul de sus şi spre 
nespusa ei uimire găsi o încăpere plină de porumb. Luă cu dânsa cit putu, cobori cu el şi-l mărunți 
în piuliță. Puse apoi ceaunul şi fierse mămăliga. 

— Dar lângă mămăligă n-avem nimic să-ţi mai punem în faţă, îşi ceru gazda iertare. 

— Ba aveţi, răspunse Loa, să mai aducă nevasta ta o a doua oală şi s-o aşeze pe foc. 

Când apa începu să clocotească şi femeia se uită în ea, nu-i venea să-şi creadă ochilor: oala era 
plină cu carne gustoasă din care se înfruptară cu toţii. În dimineaţa următoare, înainte de a-şi vedea 
de drum, bătrâna îl chemă pe sărac şi-i spuse: 

— Eu sunt Loa, mama voastră a tuturor. Vecinul tău cel bogat m-a alungat de la uşa lui. Pentru 
fapta sa va pierde toate vitele şi va deveni un om sărac. Ție insă ţi se va umple ograda de vaci şi de 
viței. Dar să ţii minte, când vecinul tău nevoiaş va veni să-ți ceară ajutor, să nu faci cum a făcut el 
cu Loa. Aşa îţi poruncesc. 

Sfârşi de vorbit şi se îndreptă cu paşi grăbiţi spre întunecata împărăție a lui Netlang. 

Din ziua aceea însă, bogatului din craalul acela începură să-i moară vitele, una câte una. În zadar 
chemă toți vracii din împrejurimi. Niciunul nu cunoştea leacuri de ajuns de puternice ca să le 
stăvilească boala. Şi pe măsură ce vitele se stingeau în ograda bogatului, ele păreau să se 
înmulțească în gospodăria celui ce fusese mai înainte săracul satului. 

Până când într-o zi acesta se pomeni cu vecinul lui la poartă. 

— Murim de foame. Ajută-ne şi dă-ne o junincă. Poate că va dobândi cu timpul un vițel. 

Săracul de odinioară se codi o clipă în sinea lui. Amintindu-şi însă porunca rostită de Loa înainte 
de plecare, el ii dădu vecinului animalul cerut. Şi făcu astfel de multe ori, pentru că spre mirarea 
tuturor vacile dăruite bogatului, pedepsit de Loa, nu se înmulţeau, ci se opreau întotdeauna la un 
singur pui. 


Povestea omului care a întâlnit nişte proşti mai mari decât nevasta lui 
poveste tanzaniană 


În vremuri de demult, doi soţi vârstnici îşi măritaseră fata care pleca apoi la casa ei. Bătrânul 
muncea mai mult la câmp, căci din toate vitele pe care le avusese nu-i mai rămăsese în ogradă decât 
un vițel pe care-l îngrijea cu mare dragoste. Zilnic când se întorcea seara aducea iarbă proaspăt 
tăiată pentru vițel. 

Într-o bună zi, numai iată că vine fata celor doi bătrâni plângând în hohote, căci i se prăpădise 
unul din copii. Începu şi mama ei să plângă si plângeau amândouă fără să se poală opri pină ce iată 
că sosi soţul felii. 


268 cuvânt prin care se cere încuviințarea de a intra într-o locuinţă 


— De ce plângeți atâta? 

Cele două femei îi spuseră ce se întâmplase. Se necăji şi tânărul de pierderea copilului, dar casa 
lor era binecuvântată cu mulţi prunci, aşa că de la o vreme el se linişti şi ii spuse soacrei sale: 

— Mamă, să ştii că duhul fetii tale nu se va linişti până ce n-ai să tai şi să găteşti viţelul din 
curte! 

Zis şi făcut. Femeii nu-i trebui muli să se hotărască. Tăie viţelul. Îl găti şi cit ai zice peşte mama, 
fata şi ginerele îl şi mâncară. 

Seara, când omul veni de la câmp. Se pregăti să se ducă să hrănească viţelul. Femeia lui insă îl 
opri şi-i puse mâncarea în faţă. 

După ce luă cina, omul iar voi să se ducă în ogradă şi femeia iar îl opri. Atunci văzu sub masă un 
os de vită şi pricepu că femeia lui îi ascunde ceva şi-o întrebă apăsat: 

— Ce-i cu viţelul, femeie? 

— L-am tăiat şi l-am gătit pentru că fata noastră era cu simțirile pierdute după copilaşul ei. 

— Pregăteşte-mi merinde de drum, îi spuse atunci omul supărat peste măsură. Voi umbla prin 
lume şi dacă am să dau peste oameni mai proşti decât tine o să mă întorc şi o să vieţuim mai departe 
ca până acum. lar de nu, acasă nu mă mai întorc. 

Zis şi făcut. Omul se găti de drum şi plecă. Merse el ce merse şi intră într-un craal unde se întâlni 
cu un om pe care-l întrebă: 

— A cul e casa aceea? 

— Este a unui copil mare, îi răspunse omul. 

— Şi în casa aceea le merge bine la toţi? 

— Unchiul copilului mare a murit acum trei zile, îi răspunse omul. 

— Mulţumesc, umblă sănătos, îi spuse bătrânul şi când o să vii prin părțile noastre, coliba 
noastră îţi va putea oricând servi ca adăpost. 

Zicând acestea, omul se opri în faţa casei despre care vorbise cu bătrânul şi strigă: 

— Hodi! 

— Intră, îi răspunse un glas de fată dinlăuntru. lar când îl văzu, ea îl întrebă: 

— Cine eşti? 

— Am venit din împărăția morților, unde m-am întâlnit cu unchiul tău. El te roagă să-i trimiți 
prin mine o mie de capre şi multe lucruri de îmbrăcăminte. 

— Intră mai întâi să guşti ceva, îl pofti tânăra. 

Şi după ce-l ospăta pe bătrân, îi dete o mie de capre şi o mulțime de piei şi blăni moi şi bune. 

„Dacă or fi toți ca femeia aceasta...”, gândi bătrânul în sinea lui şi se chibzui cum să nu piardă 
bogăţia dobândită din neghiobia unei muieri fără minte. 

Merse o bucată de drum, adăposti caprele la un prieten şi plecă mai departe purtând numai pieile 
luate de la femeie, până ce ajunse la un câmp întins pe care lucra un țăran cu mare hărnicie. 

— Ce faci, tinere? întrebă călătorul care avea gândul lui ascuns. 

— Bine. Pe ziua de azi toate veştile sunt bune şi de aceea muncesc cu râvnă. 

— Da? se miră bătrânul. Dar despre ce a poruncit sultanul tot astăzi ai aflat? 

— Nu, n-am aflat, mărturisi țăranul. Spune-mi, rogu-te, ce-a poruncit? 

— Bine, fie. Uite, când stăteam odată aşa, ca dumneata în câmp, am auzit crainicul vestind tare: 
omului acela care-şi sapă ogorul o să-i tăiem astăzi capul! 

— Ce vorbeşti? făcu țăranul îngrozit. Cum să scap? 

— Uite, te ajut eu, îl linişti bătrânul. Eu îţi dau hainele mele şi tu mi le dai pe ale tale. Apoi te 
caţeri sus în vârful bananierului acela. 

Aşa au şi făcut. 

În vremea aceasta venea pe drum cu o falcă în cer şi una în pământ bărbatul acelei femei care-i 
dăduse bătrânului cele o mie de capre şi pieile de îmbrăcăminte. 

— N-ai văzut un om care-şi păştea pe aici nişte animale ce nu erau ale lui? 

— Ce animale? făcu bătrânul. 


— la, nişte capre, vreo mie. 

— N-am văzut. Poate o fi cei ce s-a cățărat colo în bananierul acela. 

Fugi omul cel păgubit la copac şi începu să strige de jos: 

— Dă-te Jos, hoţ nemernic! Unde-mi sunt caprele? 

— Ce capre, îngăimă ţăranul speriat. N-am nicio capră de la nimeni. 

— Dar pieile pe care le porți ale cui sunt? Tot ale tale? 

— Nu, mi le-a dat omul ce sapă acolo jos ogorul meu, ca să nu mă recunoască trimisul 
sultanului. 

Păgubaşul caprelor înţelese că fusese înşelat şi fugi repede după bătrânul care săpa pe ogor. De 
acesta însă nici urmă. O ştersese de mult, apoi trecuse pe la prietenul lui şi-şi luase caprele şi se 
îndrepta acum spre casă. 

Când ajunse la coliba lor, îşi chemă femeia şi-i spuse: 

— M-am întors acasă, căci află că am găsit pe drumul meu oameni cu mult mai proşti decât tine. 


Minciuna şi adevărul 
poveste tanzaniană 


Într-o bună zi Minciuna şi Adevărul hotărâră să plece împreuna într-o călătorie. Înainte de a 
porni. Minciuna îi spuse Adevărului: 

— Hai să ne înţelegem, cumetre: pe unde ne vom duce, ai să stai tu de vorbă cu oamenii. E mult 
mai bine aşa, căci dacă mă vor recunoaşte nu ne va primi nimeni. 

Şi aşa făcură. În prima casă unde au cerut găzduire, bărbatul se întorsese tocmai de la munca lui 
de pe ogoare înfometat cerea de mâncare soției. Femeia se suci, se învârti şi-i spuse în cele din urmă 
că nu-i putea da prânzul. Pentru că nu avusese timp să termine bucatele. 

— Ce spuneţi dumneavoastră, cinstiți oaspeţi de aşa o femeie, care nu e în stare să-şi aştepte 
bărbatul cu mâncarea? Cine credeți dumneavoastră că poruncește în casa aceasta? 

Bietul Adevăr nu ştia ce să facă: ar fi tăcut, dar omul, necăjit, aştepta răspuns la întrebarea lui şi 
ca să-şi uşureze inima, dar şi ca să-şi ruşineze femeia. 

În cele din urmă. Adevărul spuse, cu jumătate de gură: 

— Chiar dacă nevasta e stăpâni în casă, tot trebuie să fie cu grijă de bărbat. 

Atât i-a trebuit femeii: s-a făcut loc şi i-a alungat pe cei doi călători, cu ocări. 

Merseră ei ce mai merseră, necăjiţi şi cu pântecele goale, până când foamea i-a făcut să se 
oprească din nou în faţa unei colibe, care li s-a părut mare şi frumoasă. 

Când intrară înăuntru, ce să vezi? o droaie de copii se apucaseră să-şi împartă o vacă ce fusese 
tocmai atunci tăiată. 

— Şi tatii nu-i lăsăm nimic? întrebă băiatul cel mare. 

— Cum să nu, făcu sora mijlocie. Uite, i-am pus deoparte capul şi picioarele. 

Puseră carnea la fript, se adunară pâlc şi în scurt timp liota de copii isprăvi de înfulecat toată 
vaca. 

Tocmai atunci sosi şi tatăl lor de la săpatul ogorului. Găsi puse deoparte pentru el capul şi 
picioarele vacii. 

Plin de năduf, el îi întrebă pe călători: 

— Ce gândiţi voi, oameni buni, cum se petrec lucrurile în casa aceasta? Cine porunceşte aici? 

De rândul acesta, revoltat de-a binelea. Adevărul răspunse fără ocol: 

— De bună seama că mari şi tari sunt aici copiii! 

Când auzi omul vorba aceasta, se înfurie nevoie mare şi niciuna nici două îi dete afară pe 
călători. 

Aceştia se pomeniră tot pe drum. Mai înfometați ca înainte. Acum insă Minciuna îi spuse 
Adevărului: 


— De aici înainte, dragă prietene, să ştii că eu am să vorbesc cu oamenii şi eu o să văd de 
treburile noastre, că de pe urma dumitale o să pierim de foame. 

— Bine, se învoi Adevărul, să încercăm şi aşa. 

După o bună bucată de drum se opriră din nou într-un sat şi se aşezară să se odihnească? la 
umbră, lângă fântână. Vântul aducea pină la ei țipetele de jale de care narea cuprins tot satul. 

În cele din urmă. Minciuna întrebă o femeie care venise să ia apă, ce se petrecuse la ei. 

— A murit buna noastră stăpână, soţia regelui şi plângem cu toţii, iar regele nu-şi găseşte alinare. 

— Numai dintr-atât? făcu Minciuna. Du-te degrabă şi spune regelui că eu sunt in stare să readuc 
la viaţă şi oameni care au murit de mai mulţi ani. 

Femeia se duse şi se întoarse cu o oaie grasă pe care regele o trimitea în dar călătorilor până ce 
avea răgazul să-i primească. 

A doua zi, ei primiră din nou în dar un berbece bun şi a treia zi la fel. De rândul acesta însă. 
Minciuna făcu pe supărata. 

— Spuneţi-i regelui să se grăbească să ne cheme în faţa lui, căci noi nu avem vreme să-l mai 
aşteptăm. 

Pe dată călătorii fură poftiți în faţa regelui. 

Acesta le spuse durerea lui şi-i întrebă ce ar putea face. 

— Slăvite rege, eu pot să-ţi aduc soţia înapoi din împărăţia morților, dar ce-mi dai tu in schimb? 

Regele îi promise o parte din toate avuţiile lui, dar Minciuna nu se învoi până ce regele nu-i 
făgădui jumătate din tot ce avea. Atunci Minciuna porunci să i se înalțe o încăpere bine închisă de 
jur împrejur, deasupra locului unde fusese îngropată regina. Când această cămară fu gata, luă câteva 
unelte de zidărie şi se băgă înăuntru. Lipi încă o dată toate găurile care rămăseseră neastupate apoi 
începu să bocăne şi să trosnească de li se părea celor de afară că cine ştie ce face. Apoi se auzi cum 
se ceartă, de parcă s-ar fi ciorovăit cu mai mulţi deodată. În cele din urmă Minciuna ieşi afară şi-i 
spuse regelui: 

— Măria-ta, treaba e mai încurcată decât am crezut eu la început, încercând s-o aduc la viaţă pe 
soția ta, iată că m-am pomenit cu tatăl tău trăgând-o de picioare şi țipând: „De ce vrei s-o duci 
înapoi pe pământ pe femeia aceasta? Mai bine înviază-mă pe mine şi o să-ți dau o avere mult mai 
mare, căci bogăţiile mele au întrecut cu mult pe ale fiului meu.” Dar nici tatăl tău n-a apucat să 
termine vorba că iată a început să strige şi mai tare bunicul tău, care se lăuda că depăşeşte cu mult 
în bogăție pe tatăl tău şi că o să-mi dea şi mai mult, dacă o să-l readuc printre cei vii. Şi aşa bunicul 
bunicului tău şi toţi strămoşii tăi! Dar ca să nu-ţi fac ziua amară, atât te rog, stăpâne, să-mi spui pe 
cine vrei să aduc printre cei vii: pe tatăl tău sau pe soția ta?! 

Regele îi răspunse hotărât: 

— Fără doar şi poate, pe soţia mea! 

— Bine, stăpâne, dar atunci lucrurile se schimbă. Tatăl tău mi-a promis că dacă-l aduc pe el Ia 
viață şi las pe soția ta sub pământ, îmi dă o avere cu mult mai mare decât tine. Eu pierd dacă-ți 
îndeplinesc dorinţa. În schimb, dacă îmi dai într-adevăr jumătate din toată averea ta o să-l întorc pe 
bătrân în împărăţia morților. 

Toţi sfetnicii tânărului rege, care-l ajutaseră să-l înlăture pe bătrânul tiran ce-i chinuise mulți zeci 
de ani, săriră cu gura: 

— Lasă-l, slăvite doamne, unde e! 

Regele însuşi, aducându-și aminte cât îl făcuse bătrânul său tată să sufere, încuviinţă oftând: 

— Bine. Fie şi aşa. 

— Cum aşa, doamne? Ca să-l las pe tatăl Măriei Tale unde e trebuie să-mi dai pe dată ceea ce 
mi-ai făgăduit pentru soția ta. 

— Fie! Să rămână amândoi, şi tatăl şi soția mea, unde sunt, iar tu ia-ţi ce ţi-am dăruit şi duceţi-vă 
sănătoşi unde vă e drumul. 

Zicând acestea, regele porunci să se dea celor doi călători toate lucrurile scumpe şi merindele 
făgăduite. Şi aşa, cu câțiva măgari încărcaţi, ei o porniră la drum, lăsând în urmă păcăliți pe cei care 


din prostie crezuseră în Minciună. 


Oul de aur 
poveste tanzaniană 


Într-un craal îndepărtat, aproape de pădure, doi soți aveau o mulţime de păsări, vaci, viței şi 
capre pe care le îngrijeau zi şi noapte, căci animalele erau bunul lor cel mai de preţ. Pământul uscat 
dădea roade puţine, aşa că oamenii trebuiau să hrănească păsările şi animalele cu ierburi culese din 
pădure, cu scoici şi melcişori strânşi din vadul unui râu subțirel ce curgea departe de sat. 

Omul ar fi făcut price ca să devină şi el căpetenie în satul lor sau in altul, să aibă ajutoare şi arme 
frumos lucrate, iar femeia să vadă în ogradă de zece ori mai multe animale decât aveau. Aceasta era 
pricina pentru care se lipseau de carnea gustoasă a animalelor, hrănindu-se mai mult cu porumb 
prăjit, cu turte de mei si cu mierea albinelor din scorburi şi nu se îndurau decât rareori să gătească o 
pasăre din cotețul lor. 

Copii nu aveau, aşa că animalele li se înmulțeau pe zi ce trecea. 

— Ce bine ar fi să fim şi noi bogaţi şi puternici ca mai marele nostru, grăia omul seara, către 
femeia lui. 

— Dar nu suntem şi noi bogați, omule? Doar nu ne lipsesc acum nici vitele, nici păsările şi nici 
oalele cu miere. Când o să moară căpetenia noastră, oamenii te vor alege, fără nicio îndoială, pe tine 
în locul lui! 

— Crezi aşa, femeie? Dar ce, eu am atâția războinici ca el? Am sulițe aşa frumos lucrate, atâtea 
arcuri, săgeți, piei şi câte alteţe? 

— Nu avem fiindcă am strâns şi am tot strâns şi nu ne-am bucurat de nimic. N-am dat nimic şi n- 
am folosit nimic. Uite, eu m-am săturat de mâncat numai rădăcini, boabe şi miere. Mâine, nu mai 
departe, am să tai o rață din curte s-o fac ciorbă. 

Bărbatul se învoi şi a doua zi dis-de-dimineaţă femeia se duse in ograda păsărilor drept la rața 
căreia ii pusese gând rău. Dar rața tocmai oua şi femeia se duse in casă să pregătească între timp 
mâncarea păsărilor. Când se întoarse şi voi să ia oul, rămase încremenită: in paiele cuibarului 
strălucea un minunat ou de aur! îl luă repede în mână crezând că visează: oul mai era cald, dar părea 
desprins din strălucirea soarelui, era cu totul şi cu totul de aur! 

Femeia fugi atunci în ograda vitelor, să-şi strige bărbatul. În casă desfăcu pumnii şi-i arătă 
minunea. Omul, să-şi piardă graiul de uimire şi de bucurie! 

Cei doi soţi puseră oul bine şi din ziua aceea începură să hrănească rața, dându-i în cioc 
seminţele cele mai bune pe care le dobândeau, ba îi dădeau să bea şi lapte amestecat cu miere. Raţei 
îi mergea minunat: se îngrăşase şi se legăna agale prin curte, lăsându-se când pe un picior, când pe 
celălalt, dar ouă nu mai făcu de niciun fel. 

— Ce-o fi având rața noastră minunată? se tot întrebau cei doi soți aşteptând cu nerăbdare ziua 
următoare, doar-doar s-o mai ivi un ou de aur în cuibar. Dar nu se arătă nici de aur, nici de alt fel. 
Zilele treceau şi ciuda celor doi creştea din ce în ce. Socotind rața fermecată, îi vorbiră în fel şi chip, 
rugând-o să-i mai îmbogăţească de câteva ori, în zadar. 

Femeii îi veni atunci în gând că pasărea le face în ciudă, că ascunde în pântecele ei minunat ouă 
prețioase, pe care le păstra poale pentru altcineva. Şi aşa, într-o bună zi, femeia şi bărbatul se 
hotărâră să taie rața, să-i scoată comorile din ea. Zis şi făcut. Dar după ce-o jumuliră şi-i deschiseră 
burta, nu găsiră în mădularele ei decât gălbenuşurile unor ouă ca toate celelalte. 


Fetiţa care ştia să facă ploaie 
poveste tanzaniană 


Trăia odată, într-o ţară bogată în roadele pământului, o fetiță ai cărei părinți muriseră, lăsând-o în 
grija soartei. Însă pentru că fetiţa era cuminte şi harnică, femeilor din sat le era dragă, iar copilul 
găsise la ele şi adăpost şi hrană. Peste ziuă, când oamenii erau plecați la muncă, ea se juca cu 
ceilalți copii de vârsta ei la marginea pădurii. 

Într-o vară însă, o secetă grozavă se abătu asupra întregului ţinut. Sate întregi tânjeau după un 
strop de ploaie. Uneltele de lucru săreau înapoi din pământul uscat şi tare ca piatra. Dar făina nu se 
terminase încă, iar copiii se jucau ca întotdeauna afară, la marginea pădurii, de-a bucătăria. Fetiţele 
cărau făina în ulcele mici de lut şi ar fi făcut întocmai ca mamele lor, turtite coapte, dacă ar fi avut 
apa trebuincioasă pentru frământat aluatul. Dar apă nu era. Şi nici urmă de nor pe cer. Până şi lacul 
din adâncul pădurii unde se adăpau animalele era pe secate. 

Copiii însă se jucau mai departe de-a brutarii. Puneau ulcelele de pământ pe iarba uscată şi 
aşteptau. 

Într-una din zile, când arşiţa era în toi şi copiii simțeau că se ofilesc cum se ofilise totul în jur, 
fetița orfană îi întrebă: 

— Oare dacă vă arăt ceva, o să ştiţi să păstraţi taina? 

— Da, răspunseră toți într-un glas. 

— Bine. Atunci să pună fiecare vasul lui aici, în mijloc, unul lingă celălalt. 

Copiii făcură ceea ce le ceruse ea. 

După ce-şi aşezaseră ulcelele, copiii se depărtară puțin şi fetiţa ridică ochii spre bolta cerului. 
Câţiva nori se iviră de nu ştiu unde. Ea mai privi o dată în sus. Norii se înteţiră şi se apropiară într-o 
învolburare întunecată. lar când fetiţa ridică pentru a treia oară ochii, picături mari de ploaie căzură 
în ulcelele de pământ, niciuna mai aproape şi nici mai departe, decât numai în vasele mici de 
pământ. Pină când fu destulă apă ca fiecare să-şi poată frământa făina. 

Bucuroşi, copiii făcură turtite, le coapseră, le mâncară şi pe urmă se duse fiecare la casa lui. 

A doua zi, când se întâlniră, ceilalți o rugară pe fetiţa orfană: 

— Te rugăm, mai fă ploaie, să pregătim pâine să ne astâmpărăm foamea. 

— Bine. Dar n-o să spuneţi cuiva? 

— N-o să spunem. 

Şi puseră din nou ulcelele la un loc şi fetiţa făcu să se reverse in ele un şuvoi de apă bună şi 
proaspătă, care căzu, ca şi de rândul trecut, numai în văsucele lor. 

A treia zi însă, o fetiță veni cu două ulcele. Una o ascunse în tufişuri, iar pe a doua o puse lângă 
celelalte. După ce copila orfană aduse ploaia şi copiii începură să-şi pregătească aluatul, fetița cu 
pricina goli jumătate din apă în vasul pe care-l avea în pădure şi cu ceea ce-i rămăsese şi-a copt 
turta. 

Seara, când ajunse acasă, luă pe mama ei şi-o duse în pădure să-i arate vasul cu apă. Apoi, 
rugând-o să păstreze taina, îi povesti cum fetiţa orfană izbuteşte să aducă ploaia. Femeia se minună 
de cele auzite, tăcu o zi, tăcu două, apoi nu mai putu răbda şi povesti întâmplarea unei vecine, iar 
aceasta alteia şi alteia, pină când zvonul despre copila năzdrăvană ajunse la urechile căpeteniei 
tribului. Acesta ceru să fie adusă fetița în faţa sfatului. Aici, el o împodobi cu frumoase giuvaeruri 
de aur şi o rugă să dea oamenilor ploaie, ca să nu piară de sete şi de foame. 

După multe stăruinţe, fetiţa se învoi, dar ii rugă pe toți cei de față să se îndepărteze puțin de locul 
unde se afla ea. Oamenii însă nu o ascultară. 

Ca şi altădată, după ce ridică ochii la cer, norii începură să se siringă pe deasupra mulțimii 
adunate şi în scurt timp fulgere şi trăsnete vestiră apropierea ploii. Cerul se întunecase şi lumini 
verzi brăzdau bolta întunecată, despicând norii în uriaşe fişii negre. Se înspăimântară toți, dar 
nimeni nu plecă de acolo. Şi, când primul torent de ploaie, însoțit de alte fulgere, mai grozave, se 
prăvăli peste locul acela, fetița fu ridicată în sus şi se făcu nevăzută în mijlocul furtunii. 


De atunci, se spune că în ţinutul acela n-a mai bântuit niciodată seceta. 


Măgăriţa spălătoresei 
poveste tanzaniană 


Trăiau odată în mare prietenie, la malul unei ape, un rechin şi o maimuţă. Rechinul, jos, în 
valurile limpezi şi călduţe, pe lingă țărm, maimuța sus, printre ramurile palmierilor. Adesea, ea îi 
arunca rechinului fructe dulci de Kuju şi prietenia lor se desfăşura senin, de nimic tulburată. 

Într-o zi, rechinul o pofti pe maimuţă să-i vadă casa. Maimuţa primi cu plăcere, sări în spinarea 
rechinului şi-o porniră la drum străbătând repede valurile. De la o vreme, rechinul, care tăcuse până 
atunci, îi spuse maimuţei, cu părere de rău: 

— Uite, maimuţă dragă, pentru că ne cunoaştem de atâta vreme, eu nu te pot minţi şi trebuie să-ți 
spun adevărul! Eu nu te duc acum la casa mea, ci la palatul sultanului nostru, care suferă de o boală 
grea. Vracii toți i-au spus că nu se va face bine dacă nu va mânca inima proaspătă a unei maimuțe. 

„Aha, vasăzică din ăştia mi-ai fost”, gândi maimuța şi cu glas tare spuse: 

— Vai, vai! Vezi ce poate face lipsa de încredere a unui prieten! 

— Ce anume? voi să ştie rechinul, 

— Uite, să strice treaba. Pesemne că tu n-ai ştiut că maimuțţele din familia mea, când pleacă la 
drum, îşi lasă inima acasă. Dacă-mi spuneai adevărul îmi luam inima cu mine. Acum însă hai să ne 
urmăm drumul şi-om vedea acolo! 

— Dar asta nu se poate! strigă rechinul. Sultanul are nevoie numai de inima ta. Hai înapoi acasă, 
să ţi-o iei! 

Cei doi făcură calea-ntoarsă şi ajungând la țărmul unde vieţuiseră până atunci, maimuța sări 
degrabă la mal, se urcă în copaci şi se făcu nevăzută. 

Aşteptă rechinul ce aşteptă, apoi, nerăbdător, începu s-o strige pe maimuţă: 

— Hai odată, surată, că ne aşteaptă sultanul! 

— Care sultan? întrebă maimuța de sus. 

— Sultanul cel bolnav, care are nevoie de inima ta! 

— De inima mea? De inima mea am şi eu nevoie, ființă fără simţul prieteniei ce eşti! Dacă aş 
mai cobori o dată la tine aş fi aidoma măgăriţei spălătoresei. 

— Ce vrei să spui? Ce-i cu măgărița aceea? 

— Uite, am să-ți spun. O spălătoreasă, femeie sărmană, avea o măgăriță cu care se ajuta la cărat. 
Într-o zi, a văzut-o leul, dintr-un tufiş, în timp ce măgărița bea apă la râu. Leul l-a chemat a doua zi 
pe iepure şi i-a spus că i-a plăcut o măgăriță plinuţă pe care a văzut-o adăpându-se la râu. 

„Tare bun trebuie să fie la gust animalul acesta bine hrănit de stăpân”, socotea leul. Ce mai 
calea-valea, mai marele pădurii îi spuse iepurelui pe şleau să facă ce-o şti să-i aducă măgăriţa să se 
ospăteze cu ea. Iepurele îi făgădui să-i îndeplinească dorinţa şi se şi duse s-o caute pe măgăriţa care 
păştea în împrejurimi. 

— Cumătră măgăriță, uite, am venit cu o veste neaşteptată pentru tine: te cere în căsătorie marele 
nostru stăpân şi împărat, leul! Te-a văzut într-o zi la apă, te-a îndrăgit şi, ca să te cunoască mai bine, 
te pofteşte până la vizuina lui! 

Măgăriţa n-a aşteptat să-i spună iepurele de două ori şi s-a şi dus la locuinţa leului. 

Acesta, când o văzu, se repezi la ea. Apărându-se cât putu cu copitele, măgărița izbuti să scape 
din ghearele leului şi s-o ia la sănătoasa. 

Rugându-l leul să mai încerce o dată să-i aducă măgărița după câtva timp, iepurele se duse din 
nou pe la ea şi-i spuse cu glas mieros că stăpânul pădurii îl trimisese la dânsa, cu lacrimi în ochi, să- 
şi ceară iertare in numele lui, de primirea pe care i-o făcuse, că numai firea lui năbădăioasă îl 
îndemnase să se poarte aşa necuviincios şi că o să fie în viitor fiinţa cea mai blândă față de ea dacă 
se învoieşte să-l ia de bărbat. 


Măgăriţa, proastă, fudulă şi fără niciun simţ, uitase de păţania din vizuina leului, şi lăsându-se 
încântată de linguşelile iepurelui, se învoi şi se duse din nou ia fiorosul stăpân al animalelor. 

De rândul acesta însă, leul nu mai lăsă să-i scape prada: cum o zări în vizuină o şi înşfacă şi-i 
făcu de petrecanie. Ei, ce părere ai, dacă aş mai cobori o dată ca să mergem la sultanul tău, care vrea 
să-mi mănânce inima, n-aş fi mai lipsită de minte decât măgărița spălătoresei? 

Rămâi cu bine, şi altă dată să nu-ți mai trădezi prietenii, ființă fără inimă! 

Zicând acestea, maimuța aruncă o ploaie de sâmburi în capul rechinului şi se făcu nevăzută într- 
unul din bananierii de lângă țărm. 


Peripeţiile lui Baharestan 
poveste tunisiană 


A fost demult un rege foarte bogat şi puternic, care s-a pomenit într-o bună zi, după un război 
foarte lung, cu desăvârşire sărăcit. Izgonit din cetatea peste care domnise, regele trebui să fugă 
însoțit de fiul său, prințul Baharestan. Au mers ei multă vreme prin locuri neumblate, până când 
bătrânul rege, istovit de lipsuri, de ani şi de oboseală, îşi dădu sufletul în mijlocul unei păduri. Fiul 
său l-a plâns multă vreme, apoi l-a îngropat şi şi-a urmat drumul până când a ajuns la malul unui 
râu, unde l-a apucat înserarea şi a rămas să se odihnească. Peste noapte, prinţul se trezi înspăimântat 
de clipocitul unei făpturi prin apă, apoi de un şuierat care-i îngheță sângele în vine. Cât ai clipi, el se 
ascunse sub nişte tufişuri şi aşteptă acolo nemișcat. Când colo, ce-i fu dat să vadă? Un şarpe uriaş, 
alb, verde şi negru se ivi pe mal, apoi se târî ceva mai departe pe uscat, deschise gura şi lăsă să cadă 
o minunată piatră prețioasă, care strălucea atât de tare, încât lumina totul în jur. Păsărele se 
năpusteau din toate părțile, atrase de sclipirea nestematei, ce era aidoma unei stele căzute de pe cer. 
Ele se roteau în zbor în jurul pietrei, apoi amețţite şi orbite de lumină cădeau buluc in gura larg 
deschisă a spurcatei jivine, care înghiţise astfel sute de păsărele fără apărare. 

Prinţul rămase nemişcat sub tufişul lui. 

Spre ziuă, văzu cum fiara sătulă se retrage în apă. 

Prinţul se aşeză la pândă şi în seara următoare, când lucrurile se petrecură la fel: şarpele uriaş 
veni să-şi ia prada, golind pădurile din jur de fermecătorii lor cântăreți. 

A cincea seară, prinţul se apropie de locul unde jivina ieşea la mal şi, în clipa când dădu drumul 
pietrei prețioase, zvârli în ea un bulgăre umed de humă care, bine ţintit, se lipi de ea şi-i stinse 
lumina. 

Atunci să fi văzul furia scârbavnicei fiare! Fâsâia şi se învârtea turbată, în întuneric, doar-doar şi- 
o găsi comoara strălucitoare. Însă tot orbecăind aşa de colo-colo, se lovi cu toată puterea de-o 
stâncă, zdrobindu-şi capul de pietre. În zori, prinţul găsi şarpele mort pe nisip. Atunci luă repede 
piatra şi o porni mai departe cu gândul s-o vândă în cel mai apropiat oraş. Dar seara îl apucă tot pe 
drum şi obosit el se opri să se odihnească puţin. Fără să-şi dea seama, ochii i se închiseseră şi 
adormi buştean. Peste noapte nişte djini ieşiră de sub pământ şi atraşi de lumina fermecată a pietrei 
se apropiară tiptil de prinț şi i-o furară de la piept. 

Care nu fu deznădejdea tânărului a doua zi când nu mai găsi piatra! O căută în toate părțile până 
când, pricepând că i-o luaseră duhurile subpământene, îşi făcu singur inimă bună şi plecă mai 
departe. Nu după mult ajunse într-un codru des şi întunecat. Neştiind la ce primejdie se putea 
aştepta aici, scoase o săgeată şi-şi pregăti arcul, ca să fie gata de apărare. Auzi atunci sus într-un 
copac nişte păsări țipând sfâşietor. Se uită să vadă ce se întâmplă şi văzu un uliu dând târcoale unui 
cuib de gaițe. Părinţii puişorilor zburau înspăimântați de moarte în jurul cuibului primejduit. Atunci 
prințul slobozi săgeata pregătită şi ucise răpitoarea ce pusese gând rău puişorilor de gaiță. 

O bucurie neînchipuită însufleți cele două gaițe bătrâne, care zburau acum fericite în jurul 
prinţului, neştiind cum să-şi mai arate recunoştinţa ce i-o purtau: 

— Noi am aflat că tot ție trebuie să-ți mulțumească tot neamul păsărilor din pădure că au scăpat 


de monstrul apelor care a înghiţit atâtea din suratele şi fraţii noştri! Să ne spui şi nouă cine eşti, 
încotro te duci şi cu ce te-am mai putea ajuta! 

Prinţul le istorisi atunci trista lui poveste şi că încearcă să-şi schimbe soarta nemiloasă, departe, 
pe alte meleaguri decât ţara unde se născuse şi din care fusese izgonit. 

— A venit timpul să-ți meargă mai bine! îi spuseră atunci gaițele. Uite ce am auzit noi pe bufnița 
bătrână a pădurii povestind soţului ei: zicea ea că mergând de aici mereu spre răsărit întâlneşti o 
grădină minunată, care apare noaptea şi se face nevăzută ziua. Această grădină acoperă o locuinţă 
subpământeană plină cu comori, dar păzită de un cocoş de aur ce ar avea mari puteri. Spunea 
bufnița că cel ce intră în grădina aceea şi nu scoate o vorbă, nu ia nimic, nu se opreşte la nimic din 
ce vede în jur şi izbuteşte să pună mâna pe securea fermecată din grădină, va fi stăpân peste 
bogăţiile din încăperea de sub pământ. Eşti tânăr, eşti viteaz, eşti bun şi eşti chipeş, du-te şi-ţi 
încearcă norocul, iar noi te vom ajuta totdeauna când vei fi la nevoie şi te vei gândi la noi! 

Ascultând sfatul păsărilor, prinţul se îndreptă mereu spre răsărit, iar după două zile de drum, 
răpus de oboseală, se culcă şi adormi, însă deodată se trezi şi atunci văzu, scăldată in razele lunii, 
grădina. Era mai încântătoare ca un vis: portocale aurii, piersici zemoase, gălbui ca soarele, cireşe şi 
ananaşi îşi trimiteau in văzduh aromele îmbietoare, amestecându-se cu parfumurile florilor de o 
bogăție de culori şi de forme cum nu şi-ar fi putut prinţul închipui vreodată că există. Călca pe pat 
de petale catifelate de roze şi de violete, iar văzduhul se umpluse deodată de murmur de izvoare şi 
de sunetul lăutelor şi al harfelor. De nu ştiu unde se ivi atunci în calea tui un pilc de copile, 
desprinse parcă din razele tremurătoare ale lunii: subțiri, îmbrăcate în mătăsuri viorii şi văluri de 
aur, întindeau spre el braţe calde şi îmbietoare, cu care încercau să-l înlănțuiască: 

— Rămâi cu noi, străin frumos. Suntem toate copilele nopţii, iar cea care-ţi va place mai mult a 
ta va fi, numai rămâi! 

Aşa îi şopteau ele cu glas dulce desprins din taina nopții. 

Însă aducându-și aminte de povaţa gaiţelor, prinţul îşi făcu drum prin pâlcul de fete şi merse mai 
departe, fără a le răspunde şi fără a se înduioşa de lacrimile lor. Şi tot aşa sări peste un râu ce-şi 
rostogolea năvalnic apele spre el, şi nu se opri nici in fața unui leu înspăimântător, care-i ținu calea, 
gata să-l sfâşie. Ceva mai departe simţea cum i se încolăcesc în jurul picioarelor şerpi reci şi 
vâscoşi, la a căror atingere se cutremură de groază şi de scârbă. Dar nu ţipă şi nici nu se opri să-i 
ucidă şi atunci șerpii se făcură nevăzuţi, lăsându-i calea deschisă, aşa cum făcuse şi leul. Tot astfel i 
se întâmplă cu o perdea de crengi dese, care i se aşeză în cale, voind parcă să-l învăluie şi să-i 
împiedice paşii. Fără teamă, el se avântă şi-şi croi drum cu braţele prin desişul de nepătruns şi iată 
că acesta se despărți, ivindu-se la mijloc o cărare prin care prinţul izbuti să treacă şi să ajungă în 
cele din urmă la un chioşc alb, în dreptul căruia văzu câteva trepte ce se opreau in fața unui chepeng 
închis cu un lacăt greu. O cheie se afla în lacăt. Rostind numele lui Alah, prințul deschise lacătul şi 
cobori într-un lăcaş subpământean ce ascundea bogății la vederea cărora 1 se tăie răsuflarea: tipsii de 
aur încărcate cu rubine, topaze, diamante erau aşezate lângă amfore pline cu mărgăritare şi safire, 
iar toată revărsarea aceasta de focuri albastre, violete şi purpurii era străjuită de o coloană de aur, în 
vârful căreia se înălța un cocoş de aur cu aripile bătute în smaralde. Jos, la piciorul coloanei, se afla 
o bardă cu tăişul ca un fulger, pe care tânărul n-o văzuse de la început. 

Când pătrunse în încăpere, țipete furioase se ridicau de pretutindeni şi cocoşul prinse viaţă, bătu 
din aripi, scoase un „Cucurigu!” de se cutremură totul în jur şi se pregăti să se năpustească asupra 
prințului. Acesta zărise însă barda, se repezi la ea şi dintr-o lovitură tăie coloana în vârful căreia se 
afla cocoşul. Acesta căzu şi rămase ţeapăn pe pământ. 

Din clipa aceea prinţul era stăpânul încăperii. Îşi umplu buzunarele largi ale caftanului cu pietre 
şi mărgăritare şi când socoti că are de ajuns, ieşi la lumină. În urma lui chepengul căzu, se închise 
cu un zgomot de trăsnet. Sus, pe pământ, nici urmă de grădină, zâne, copaci încărcaţi cu fructe. Un 
drum prăfuit se desfăşura în faţa lui şi prinţul o porni pe el mergând multă vreme, până când ajunse 
în faţa unui munte înalt, în vârful căruia se înălța un castel. La unul din geamuri prinţul văzu o fată 
de o neasemuită frumusețe, plângând şi frângându-şi mâinile. Prinţul încercă să urce spre castel, dar 


nu-i fu cu putință: pietrele şi pământul ce se prăvăleau de sus l-ar fi îngropat fără doar şi poate de 
viu. După alte câteva încercări, la fel. Tocmai când se gândea că nu putea ajunge sus decât dacă ar fi 
avut aripi, prinţul auzi în văzduh un zgomot mare şi se trezi înconjurat de mii de aripi: tot neamul 
păsărilor din pădure venise să-l ajute! Ridicându-l lin pe aripile lor, zburară cu el până la terasa 
palatului, unde-l lăsară în grija tinerei fete ce-i ieşise în întâmpinare. 

— Fii binecuvântat, străine viteaz şi chipeş! Eu sunt prințesa Rih Anah, închisă aici de un 
vrăjitor puternic, ce m-a furat de acasă, ca să se răzbune pe tatăl meu. Castelul e păzit de cinci sute 
de djini fioroşi, care vor fi pe dată aici ca să te ucidă. Fii pregătit sau fugi! 

— Nici prin gând nu-mi trece, prinţesă! îi voi înfrunta şi te voi scăpa de aici. 

Zicând aceasta, prințul scoase barda vrăjită şi se aşeză la intrarea castelului, unde începuseră să 
se 1vească djinii. Ei aveau capetele aşa de tari, încât izbutiseră să-şi facă un drum doar izbindu-se de 
zidurile castelului. Dar la intrare, Baharestan cu barda Iui vrăjită spintecă un djin după celălalt, până 
când mormanul de leşuri îi înfricoşa pe cei rămaşi, care o luară la sănătoasa! 

Atunci păsările ridicară pe cei doi tineri din nou pe aripile lor şi-i duseră până la poalele 
muntelui, unde-i aştepta un armăsar minunat. Baharestan încalecă repede şi o luă pe prinţesă în şa. 
Pasămite, între cei doi tineri se înfiripase o dragoste caldă şi în timpul drumului ei îşi ţeseau visuri 
de viitor. Dar când le era lumea mai dragă, o umbră mare se înălță în faţa lor: 

— O, doamne! Vrăjitorul! strigă prinţesa. Suntem pierduţi! 

— Nicidecum! o încuraja prinţul şi cu barda în mână sări jos să-l întâmpine pe duşman. 

Acesta, hidos de te înspăimânta numai când îl priveai, călărea un struţ uriaş, cu un cioc de fier, 
care se şi repezi la prinţ. Dar Baharestan se apără vitejeşte, încrucişându-şi barda cu sabia 
vrăjitorului. Şi luptară ei zi de vară până-n seară, şi iată că prințul simţi că încep să-l lase puterile. 
Atunci se gândi la păsările pădurii, iar acestea se şi iviră şi se năpustiră în ochii struțului, căutând 
să-l orbească. În această clipă, Baharestan se mai opinti o dată şi-i reteză struțului o aripă. Acesta 
începu să şchioapete şi vrăjitorul căzu din spinarea lui. Atunci, fără a pierde o clipă, Baharestan îi 
zbură capul. Răpus de oboseală, căzu şi el la pământ. Fata de împărat îi udă fruntea până îşi veni în 
simțiri. Dar şi capul vrăjitorului păru să prindă din nou viață: deschise gura şi mai rosti un blestem 
împotriva lor. Atunci se ridică din pământ un nor de praf şi un vânt năprasnic care-i smulse in sus. 
În văzduh se luptară să se ţină prinşi unul de celălalt şi să nu se prăbuşească. În sfârşit, vintul încetă 
şi cei doi tineri căzură într-un copac, nu departe de oraşul din care fusese izgonit Baharestan cu tatăl 
său. Intrând în cetate, el află ce rău trăieşte poporul sub domnia celui care-l uzurpase pe părintele 
său. 

Dând in vileag cine era, Baharestan fu primit cu urale de bucurie şi poporul îl înălță iar pe tron, 
după ce, la rândul lui, uzurpatorul fu gonit. 

Urmă apoi o nuntă minunată, la care prințul, având toate bogățiile din grădina cocoşului de aur, a 
poftit pe toţi supuşii țării şi a întins o masă cât ţinea jumătate din împărăţia lui. Şi cu toţii s-au 
veselit şi s-au bucurat de fericirea prinţului şi a prinţesei. 


Puişorul buclucaş 
poveste din Volta Superioara 


Un pui micut, căruia îi murise tatăl, porni în lume să caute un datornic al părintelui său. 

Pe drum întâlni o bucată de lemn, care-l lovi şi-l făcu să cadă. După ce se sculă de jos, puişorul îi 
spuse: 

— Vai, bucată de lemn, aici te-ai găsit să stai? 

— Unde te duci? l-a întrebai bucata de lemn. 

— Mă duc să-mi iau înapoi ce mi se cuvine de la un datornic al tatălui meu, spuse puişorul. 

— Ai vrea să mergem împreună? întrebă bucata de lemn. 

— Cum să nu, încuviinţă puişorul. Apoi luă lemnul şi îl băgă în desaga lui şi-şi văzu de drum. 


Nu după multă vreme, iată că-i sare o pisică drept în faţă şi începe a miorlăi şi a se linge pe 
mustăţi: 

— Hap, hap, miorlau, am să te pap, am să te pap! 

— Nu, n-ai să pui tu gheara pe mine, îi răspunse puişorul supărat. 

Dar pisica se linişti şi-i spuse ta rândul ei puişorului: 

— Unde te duci? 

— Să-mi redobândesc un drept al tatălui meu. 

— Eu te însoțesc, dacă vrei. 

— Vreau, se învoi puişorul, luă pisica şi o băgă în săculeţ. După ce mai făcu o bucată de drum, 
numai ce se întâlneşte cu o hienă, care l-a întrebat şi ea pe puişor: 

— Încotro, puişorule? 

— Mă duc să cer o datorie ce i se cuvenea tatii! 

— Vrei să mergem împreună? 

— Cum să nu, hieno. Eşti binevenită. 

Şi zicând acestea, puişorul băgă şi hiena în desaga lui şi-şi urmă drumul. 

Nu trecu mult şi iată că se auziră răgetele unui leu în apropiere. 

Când dete cu ochii de puişor, leul îl întrebă, ca şi ceilalţi, unde se duce şi ce gânduri mai are. 

— Uite, nevoia mă trimite să cer unui datornic ceea ce i se cuvenea tatii, zise puişorul puţin 
speriat de grozava înfăţişare a leului. 

— Aş merge şi eu cu tine, răspunse leul, privindu-l pe puişor cit putea el mai prietenos. 

— Bine, se învoi acesta din urmă, şi-i făcu loc şi leului în desaga Iui. 

Drumul se înşira aproape fără sfârşit în faţa lor şi bietul puişor, ostenit, se aşeză la o umbră să-şi 
mai tragă sufletul. De la o vreme, simți că cineva îl priveşte dintre crengile copacilor. Se uită, nu 
desluşi pe nimeni. Totuşi, simţea că nu e singur. În cele din urmă însă, iată că arborii părură a-şi 
despărți frunzişul şi din desişul lor apăru trompa lungă a unui elefant: 

— Bună ziua, puişorule, încotro ţi-e drumul? 

Cu toate că inima îi era cit purecele, puişorul îşi ținu firea: 

— Uite, trebuie să mă duc să cer de la cineva o datorie ce i se cuvenea tatii. Pentru că sunt tare 
nevoiaş m-am pornit la călătoria asta. 

— Bine ai făcut, dădu elefantul din cap. Uite, merg şi eu cu tine, dacă vrei. 

— Cum să nu, bucuros, îi răspunse puişorul şi băgă şi elefantul peste ceilalți. 

A mai mers el încă o vreme, nădăjduind să nu-l mai apuce o altă zi şi o altă noapte pe drum, până 
când iată că la o răscruce se întâlni puişorul cu un războinic frumos şi puternic, înarmat din cap 
până-n picioare. 

Încremenit, puişorul se uita la el şi nu ştia ce să spună, dar războinicul deschise el vorba: 

— Ce-i, puişorule, ai pornit în lume? 

— Nu, nevoia m-a trimis să caut un datornic al tatălui meu. 

— Uite, aş vrea să te însoțesc şi eu, îi spuse atunci războinicul. 

— Hai, dar, zise puişorul şi băgă şi războinicul în desaga lui. În ziua aceea, spre amiaz, sosiră în 
oraşul în care se afla datornicul tatălui său. 

Puişorul întrebă în stânga, în dreapta, dar nimeni nu-l desluşi unde ar fi putut găsi pe cel ce-l 
căuta. Pasămite datornicul se înţelesese cu oamenii regelui şi până la urmă cu regele însuşi să scape 
de vechea datorie, astfel că venirea puişorului nu le fu câtuşi de puţin pe plac. 

Puişorul însă nu se lăsă deloc. Se pregătea să se ducă în faţa regelui să-şi facă dreptate. 

Regele îşi chemă atunci slujitorii şi le spuse: 

— la să ne scăpăm noi de puişorul acesta îndrăzneţ! Spuneţi-i prințesei să meargă să-l opărească 
cu o oală de apă fierbinte. 

Prinţesa porni atunci spre locul unde se odihnea puişorul. Acesta însă scoase din desagă lemnul 
şi-i spuse: 

— Du-te în marginea drumului şi urmează-ţi menirea. 


Când să se apropie prinţesa de ei, ea nu văzu lemnul, se împiedică de el şi se opări cu apa 
fierbinte pregătită pentru puişor. 

Supărat peste măsură, împăratul trimise o slujnică să-l închidă în coteţul găinilor, ca acestea să-l 
calce în picioare. 

Puişorul scoase atunci pisica din desagă şi-i spuse: 

— Ţi-a venit timpul, pisică, uite, eu îţi dau libertatea. 

Când intră însă în coteţ, pisica ucise toate găinile, apoi alese una mai grasă, o mâncă şi pe aci ţi-e 
drumul. 

Când auzi şi de isprava aceasta, regele chemă un alt slujitor şi-i porunci să ia puişorul să-l 
închidă în grajdul caprelor, cu gândul că animalele îl vor nimici. Înainte însă de a ajunge acolo, 
puişorul scoase hiena din desagă şi-i spuse: 

— Uite, hienă, am ajuns la capătul călătoriei noastre! Ia-ţi din grajdul în care intrăm hrană şi du- 
te cu bine şi cu sănătate. 

Aşa şi făcură. În grajd, hiena le făcu de petrecanie caprelor, îşi alese pe cea mai plinuţă din ele, 
se ospăta şi apoi fugi în pădure. 

Regele nu mai ştia ce să facă cu netrebnicul de pui. În cele din urmă hotărî să-l arunce în ocolul 
vitelor mari, fiind sigur că boii îl vor zdrobi cu siguranță sub copite. 

Dar înainte de a ajunge acolo, puişorul scoase din desagă leul şi-i vorbi cam aşa: 

— Leule, bun tovarăş ne-ai fost, dar uite a venit ceasul să-ţi iei şi tu libertatea. Dar întâi să te 
ospătezi în locul unde ne vor duce slugile regelui. 

Ajunşi în ocolul vitelor, leul ucise toți boii, apoi îl alese pe cel mai mare, îşi potoli foamea cu el 
şi cât ai zice peşte se pierdu în desişul junglei. 

Supărat şi îngrijorat din cale-afară, regele adună sfatul, ca să-şi dea toți cu părerea ce să mai facă 
cu puişorul. 

În cele din urmă, hotărâră că trebuie aruncat intre cămile, acestea fără nicio îndoială urmând a-l 
strivi sub copite. 

Dar înainte de a se duce hotărârea la împlinire, puişorul apucă să scoată elefantul din desagă şi 
să-i spună: 

— A venit şi timpul tău, elefantule. Uite, curând vei putea să te duci înapoi în pădure. 

Dar aflându-se în mijlocul cămilelor, elefantul îi făcu loc puişorului, zdrobind toate cămilele din 
jur. Apoi pieri fără urme în întunecimile junglei. 

Văzând că nu-i pot veni puişorului de hac în niciun chip, regele şi cu oamenii lui hotărâră să-l 
sfătuiască pe datornic să dea puişorului ceea ce i se cuvenea, ca să-l facă să plece. În taină însă 
puseră la cale urmărirea puişorului şi uciderea lui de îndată ce avea să se depărteze de locurile 
acelea. Cum află că-şi va primi datoria, puişorul se şi pregăti de plecare. 

După ce isprăvi cu bine treaba pentru care venise, luându-și dreptul, puişorul se grăbi pe drumul 
de întoarcere. Numai că nu apucă să ajungă nici la primul popas, că văzu în urma lui un nor de praf. 
Înţelese atunci că era urmărit şi scoase degrabă din desagă războinicul: 

— Fă-ţi datoria şi apoi eşti liber să-ţi urmezi cărările tale, îi spuse puişorul. 

Războinicul se porni atunci împotriva pilcului de soldaţi care veneau în goană să ucidă puişorul. 
Se bătu vitejeşte cu ei şi-i răpuse pe toţi, în frunte cu regele. 

În locul acestuia, oamenii l-au făcut pe războinic căpetenia lor. 

Iar puişorul s-a întors cu bine la casa lui. 


Cum a luat broasca ţestoasă tobele albinelor 
poveste congoleză 


Într-o zi toate făpturile pădurii s-au apucat să-și facă tobe pentru joc. Ca şi celelalte vieţuitoare, 
albinele şi le-au făcut pe ale lor. Când animalele terminară de lucrat şi se făcu proba tobelor, numai 


cele ale albinelor dădeau un sunet limpede şi prelung. Restul tobelor răsunau înfundat sau nu se 
auzeau aproape deloc. Animalele pădurii se simţiră jignite de istețimea albinelor şi hotărâră să le ia 
cu orice preţ tobele. 

Primul care porni la treaba aceasta a fost elefantul: 

— Lăsaţi-mă să mă duc să văd despre ce e vorba şi apoi le iau eu tobele. 

Aşa şi făcu. Dar când încercă să le înşface tobele, albinele se năpustiră asupra lui şi-l înțepară, şi- 
l înţepară de nu nimeri elefantul s-o ia la sănătoasa urlând de durere. Când ajunse înapoi la animale, 
el le spuse: 

— Nu vă închipuiți ce doare înțepătura lor! Nimeni nu va fi în stare să le ia vreodată tobele. 

Dar animalele îl goniră furioase, batjocorindu-l cât le ținea gura: 

— Halal, ăsta e marele domn al pădurii! Te-am trimis gândind că eşti într-adevăr regele nostru şi 
când colo ai dat bir cu fugiţii ca un laş! 

Atunci se oferi să se ducă porcul mistreţ. 

— Lăsaţi-mă pe mine să mă duc. Am nişte dinți lungi, care sigur că o să mă ajute şi o să vă aduc 
tobele. 

Dar când ajunse la lăcaşul albinelor şi voi să se apropie de tobe, păţi întocmai ca şi elefantul: 
albinele îl înțepară şi-l înțepară, până când fugi şi porcul mistreţ urlând de durere şi nu se mai opri 
decât în mijlocul pădurii: 

— Vai de pielea mea! Nici nu vă închipuiţi ce doare înțepătura de albină! Nimeni n-o să fie în 
stare să le ia tobele. 

Dar animalele îl goniră şi pe mistreţ cu aceeaşi înverşunare. Rând pe rând, au încercat toate 
animalele puternice şi mândre ale pădurii să le ia albinelor tobele, dar n-au izbutit, în cele din urmă, 
se înfățişă şi broasca țestoasă: 

— Lăsaţi-mă să mă duc. O să Ie viu eu de hac. 

— Ha, ha, ha, râseră celelalte vieţuitoare. Ce să cauţi tu, o făptură atât de nevolnică, cu 
picioruşele scurte şi cu mersul tău de melc la lăcaşul albinelor? Cum să izbuteşti tu ce n-au fost în 
stare să ducă la bun sfârşit animalele cele mai puternice? 

Broasca țestoasă porni totuşi şi ajungând la albine le găsi bătând tobele. Pe nesimţite ea luă una 
dintr-un loc, alta din alt loc şi le puse pe umeri. Văzând ce se petrece, albinele începură să cânte: 

— O, voi albine cu ace primejdioase, ia priviţi, tobele se duc, se duc... 

Atunci albinele se năpustiră asupra broaştei țestoase şi o înțepară cit putură. Dar în zadar: ea se 
retrăsese sub carapacea ei şi le spuse: 

— Tot ce faceţi e fără niciun rost: eu m-am retras în carapacea mea. 

Astfel încât, pe înnoptate broasca ţestoasă ajunse cu bine în pădure, aducând şi tobele cu dânsa. 
Când o văzură celelalte viețuitoare, se năpustiră şi îi luară tobele pe care începură să le bată în fel şi 
chip. 

— lată, aşa am fi vrut şi noi să răsune tobele noastre! făcură toate animalele bucurându-se de aşa 
sunete şi începând să joace. Broasca ţestoasă ar fi vrut să ia şi ea parte la bucuria şi la jocul lor, dar 
animalele o împinseră la o parte, cu vorbe grosolane: 

— Fiinţă mică şi netrebnică! Vrei să joci în ritmul tobelor noastre cu picioruşele tale scurte? 
Şterge-o de aici! 

Broasca ţestoasă spuse cu amărăciune: 

— Aşa va să zică! Am trăit toți împreună în acelaşi sălaş. Iar voi cu toţii n-aţi fost în stare să 
aduceți tobele albinelor; eu m-am dus şi am reuşit şi acum mă goniţi spunându-mi că am picioruşe 
scurte şi că n-aș putea juca! 

Soarele apusese şi soarele răsărise din nou. Animalele plecaseră toate prin pădure şi numai 
broasca țestoasă rămăsese acasă. În adăpostul unde se întâlneau de obicei animalele, ardea un foc; 
în locuinţa broaştei țestoase ardea de asemenea un foc. Broasca ţestoasă cugeta liniştită cum să-şi 
scoată pârleala. Pe urmă se duse la adăpostul animalelor, tocmi un săculeţ din frunze de bananier, îl 
umplu cu apă, îl atârnă deasupra focului şi plecă acasă. 


De la o vreme începu să plouă. Animalele plecară din pădure şi se întoarseră în adăpostul lor, 
aşezându-se în jurul focului. În vreme ce vorbeau verzi şi uscate, unul dintre animale văzu săculeţul 
agăţat de acoperiş. Animalele voiră să ştie cu orice preţ ce se află înăuntrul lui, aşa încât una din ele 
a luat o suliță şi a străpuns cu ea săculețul; apa dinlăuntru a curs în foc şi l-a stins de tot. 

În felul acesta broasca ţestoasă şi-a scos pârleala. Deci, când o vezi umblând aşa, fără grabă, ştii 
că oricum are un foc ce arde în lăcaşul ei. 

De atunci, de când li s-a întâmplat povestea aceasta, toate celelalte animale n-au mai avut 
niciodată un foc al lor. 


Capra, leul şi şarpele 


poveste congoleză 


Odată, demult de tot, leul se plimba cu capra la marginea unei păduri dese. În apropiere se afla 
un sat cu colibe, mari şi trainice, în care trăiau oameni fericiți. 

Aşezarea lor era despărțită de pădure doar printr-un gard înalt de nuiele. 

— De unde vii, dragul meu prieten? îl întrebă capra pe leu. 

— Vin de-a dreptul de la o masă pe care am dat-o bunilor mei prieteni: leopardul, hiena, lupul, 
şacalul, pisica sălbatecă, taurul sălbatic şi zebra. Au venit, de asemenea, la serbarea mea, ceva mai 
târziu, girafa, renul şi capra neagră. Mai toate animalele au vrut să se afle la ospăț. 

— Ce petrecere frumoasă trebuie să fi fost, prietene! exclamă capra. Şi cât sunt eu de singură şi 
de nebăgată în seamă! Cu toate acestea, n-am de ce mă plânge: găsesc iarbă bună şi grasă de păscut, 
apă limpede la izvor şi un locşor la umbra copacilor, unde pot ațipi în zilele prea fierbinţi. Eu sunt 
fericită cu atât. Şi, ca să fiu cinstită, nu am de ce cârti, mă mulţumesc cu ce am. 

— Cum? se răsti leul, vrei să spui că nu mă invidiezi pentru puterea şi măreția mea? 

— Leule, într-adevăr, să ştii că nu te invidiez. N-am avut până azi prilejul să cunosc nici puterea 
şi nici măreţia ta, aşa că nu prea am ce invidia! 

— Ce vorbeşti? Oare n-ai aflat până acum că sunt cel mai puternic dintre animalele pădurii şi că 
atunci când răsună glasul meu, toate ființele se ascund înspăimântate? 

— Nu, nu ştiu nimic despre toate acestea. Oare nu eşti prea încrezut pe darurile tale? Oare 
înfățişarea-ţi impunătoare, forța ta de neînvins şi glasul înspăimântător nu sunt ele totuşi mai puțin 
grozave decât toate însuşirile altor viețuitoare mult mai mici şi neînsemnate, de care pădurea se 
teme mai tare decât de tine?! 

— Ce vorbeşti tu, capră! Nu-ţi dai seama ce spui pentru că n-ai cunoscut niciodată puterea mea. 
Tu nu-ți poți închipui că eu te-aş putea face fărâme dintr-o singură lovitură de labă. 

— De asta sunt sigură, răspunse capra. Neînsemnata mea făptură nici nu trage prea mult în 
cumpănă. Dar sunt animale în pădurea aceasta care te întrec în putere şi de care ceilalți toţi se tem 
mai mult decât de tine. 

— Ce tot îndrugi, capră? Aş putea oare să ştiu şi eu unul din aceste animale? 

— Ele n-au fost, o leule, la ospăţul tău! 

— Şi cine sunt? întrebă el dispreţuitor. 

— Dacă vrei cu tot dinadinsul să ştii, am să-ți spun: unul e şarpele. 

— Şarpele? Făptura aceea firavă, aproape nevăzută, ce se strecoară prin ierburi sau se agaţă de 
crengi? Aceea să fie mai puternică decât mine? Cred că glumeşti, cumătră capră! 

— Ba nu glumesc deloc, leule, şi-ţi spun dinainte că dinţii şarpelui sunt cu mult mai primejdioşi 
decât ai tăi! Nu te-aş sfătui să-i pui la încercare. 

— Dacă mă învoiesc să lupt cu şarpele, pui rămăşag împotriva mea? întrebă leul şi mai 
disprețuitor. 

— Pun. 

— ŞI dacă pierzi? 


— Voi fi pentru totdeauna sclava ta şi te vei putea folosi de mine după pofta inimii. Dar ce-mi 
dai dacă pierzi tu? 

— Spune-mi o dorință. 

— Bine! Atunci să ştii că vreau să-mi dai 100 de ciorchini de banane. Cel mai cuminte ar fi să mi 
le aduci imediat aici pe câmpul de luptă. 

Leul nu se mai osteni să-i răspundă caprei. 

— Unde m-aş putea întâlni cu puternicul şarpe? 

— Nu-ţi face griji. Du-te numai după bananele mele şi eu o să-l vestesc să vină. 

Leul se îndreptă spre pădure, iar capra spre pomul sub care şarpele, făcut colac, dormea. 

— Scoală-te! îi porunci ea. Şi acum spune-mi, rogu-te, o să mă ajuţi oare să câştig un rămăşag pe 
care l-am pus, că vei birui pe cel mai puternic dintre animalele pădurii? 

— Şi dacă aş vrea să te ajut, ce-ar trebui să fac? sâsâi şarpele, încă somnoros şi fără chef. 

— Să te lupţi cu leul, care este primul şi cel mai de neînvins animal al pădurii. Dar dacă o să faci 
ce-ţi spun eu, îl vei răpune. Când vine leul apropie-te de el şi prefă-te că vrei să-l vezi mai bine. 
Bagă de seamă că n-ai alt loc mai potrivit să-ți înfigi colții veninoşi în trupul lui decât sus, deasupra 
ochilor. Şi asta repede şi dintr-o dată. 

— Bine, se învoi şarpele, care între timp se trezise. Dar care va fi răsplata mea? 

— Îţi voi rămâne prietenă şi slugă credincioasă pentru toată viaţa, ii răspunse capra. 

Şarpele se învoi şi o luară spre copacul sub care trebuia să aibă loc lupta. 

În vremea aceasta, iată şi leul urmat îndeaproape de toate animalele pădurii, care răsuflau din 
greu. Strivite de greutatea bananelor pe care le cărau pentru capră. 

— Ei, unde este puternicul tău prieten", nu se încumetă să se arate? 

— Îndată, apropie-te, apropie-te, spuse capra. 

Când fu lângă copacul sub care trebuiau să se măsoare, şarpele se lăsă în jos, legănându-se până 
ajunse în dreptul lui, atât de aproape că-l atingea cu răsuflarea. 

— lartă-mă, mărite leu, sâsâi el încet, ochii mei nu sunt atât de pătrunzători ca ai tăi. Uite, 
trebuie să mă apropii mult ca să te recunosc! 

— Acum mă vezi? râse leul disprețuitor. 

Dar până să audă răspunsul, şarpele se şi aruncase asupra lui, i se încolăcise în jurul gâtului şi-şi 
înfipsese colțul veninos, adânc, în sprinceana leului. 

În clipa următoare, acesta simţi că un foc îi străbate trupul şi puternicul animal căzu fulgerat de 
otrava ucigătoare a şarpelui, fără a mai avea timp să scoată măcar un geamăt. Tăcuţi, toți cei de față 
se retraseră care încotro şi şarpele rămase singur cu capra: 

— Îţi mulţumesc, spuse ea, şi mă prind să te ascult şi să te slujesc cu credință, aşa cum ţi-am 
făgăduit. 

— Bine, sâsâi şarpele, din nou somnoros. Atunci, uite ce treabă îți dau eu să faci: ia-o pe cărarea 
aceasta în sus. Ai să ieşi din pădure şi, de la un timp, ai să vezi că pământul nu mai e acoperit de 
ierburi şi buruieni, că e negru şi lucrat. Mergi mai departe şi vei găsi casele oamenilor. Du-te şi te 
aciuiază pe lângă ei. Se vor purta frumos cu tine. Ai să fii prietena lor. Ai să duci o viaţă liniştită, 
ferită de spaimele şi de hărţuielile la care ai fi osândită în pădure şi cărora tu, mai slabă şi lipsită de 
apărare, n-ai să le poţi face faţă. Nu uita, când ajungi între oameni, povesteşte-le ce s-a întâmplat 
aici şi cum l-am răpus eu pe leu. 

— Aşa am să fac, şi-ţi mulțumesc, prietene. Mai bine aşa decât toată viaţa fugărită. Din păcate, 
tu n-ai să-ți afli niciodată liniştea: întotdeauna animalele şi oamenii se vor teme de puterea ta 
ascunsă şi te vor uri pentru ea. 

Din ceasul acela, şarpele se întoarse sub pământ, iar capra o luă spre satul oamenilor. La 
marginea unui craal, întâlni o femeie care se înspăimântă de moarte când văzu un astfel de animal 
cu coarne ieşindu-i în cale. 

— Nu-ţi fie teamă, ci, mai degrabă, urmează-mă. 

Femeia îşi luă inima în dinți şi porniră spre pădure, ajungând curând la locul unde zăcea leul 


mort. 

— Ce înseamnă toate acestea? Ce-i cu leul acesta, şi cu tine? voi să ştie femeia. 

— Pe leu l-a omorât şarpele, care este una din cele mai puternice fiinţe ale pădurii. Dar şi una 
din cele mai înțelepte. Pe mine m-a convins să trăiesc lângă voi, oamenii, deşi nu mi-a ascuns că 
după ce mă voi îngraşă şi voi fi bună de mâncat, o să fiu tăiată. 

Femeia băgă bine în cap ceea ce auzise şi după ce jupui pielea leului, porni spre sat, cu capra 
după ea. De atunci s-a întâmplat după spusele şarpelui: capra a devenit prietena omului şi n-a avut a 
se plânge, ducând-o mult mai bine decât sora ci, antilopa, care a rămas veşnic pribeagă şi urmărită 
de fiarele junglei. 


Columolumo 
poveste congoleză 


Odată, foarte demult, un monstru care trăise în negurile adânci ale apelor fără fund s-a luat după 
unul din puii săi şi tot urmărindu-l a ieşit la suprafaţă. Pentru prima oară a văzut soarele, luna şi 
stelele şi i s-a părut că atunci a dobândit vederea. Dar în acelaşi timp s-a simțit atât de năpăstuit că 
trăise timp de sute de ani în negura apelor adânci, încât nu s-a mai întors şi a mers înainte stăpânit 
de dorinţa de a ajunge la soare şi a-l înghiţi. Străbătând valurile, dihania ale cărei puteri nu 
cunoşteau margini s-a pomenit pe uscat şi de la o vreme a întâlnit în cale animale şi oameni pe care 
i-a înghițit rând pe rând fără să-i pese. Şi-a înghițit, şi-a înghiţit şi s-a umflat monstrul de se 
întuneca cerul pe unde trecea. lar oamenii şi animalele nu mai ştiau unde şi cum să afle scăpare şi 
încotro s-o apuce ca să iasă din calea fiarei nepotolite. Sate şi oraşe înfloritoare pieriră în pântecele 
uriaş al monstrului, şi aşa, jumătate din lume. 

Într-un craal bogat, locuit de mulţi războinici, oamenii se hotărâseră să înfrunte dihania. 
Pregătiră săgeți otrăvite şi sulițe, fiare înroşite in foc, descântece puternice. Întreg craalul era gata 
de luptă. Singură nevasta căpeteniei, o femeie tânără, care aştepta un prunc, se gândi ce se gândi, 
apoi luă cenuşă din vatră, se mânji pe tot trupul cu ea şi se ascunse în ocolul vitelor. Apropierea 
fiarei se cunoştea după negura ce întuneca zarea şi după aburul răsuflării sale, ce ridica nori cenuşii 
în văzduh. Războinicii nici nu apucară să-şi încordeze armele împotriva monstrului: într-o clipă el 
înghiţi tot ce-i ieşise înainte şi se opri la ocolul vitelor. Mirosi mogâldeaţa cenușie din mijlocul 
curții şi, fiindcă-i simţi izul de fum, crezu că-i piatra pe care oamenii coceau turtițele de grâu. Trecu 
înainte şi femeia care nu se mişcase din loc parcă aievea prefăcută in piatră, de spaimă sau poate 
fiindcă-i venise timpul, dete viaţă unui fecior voinic, căruia ii spuse Columolumo. Căutând hrană 
pentru ea, ca să aibă cu ce hrăni pruncul, femeia văzu că în jur nu mai rămăsese nici țipenie de om 
sau de animal. Găsi cu chiu cu vai ceva rămăşiţe de ale mâncării prin craalul pustiit şi se întoarse 
degrabă la copilaşul ei, pe care-l lăsase tot in ocolul vitelor. Când colo, ce să vezi? Găsi în locul lui 
un tânăr războinic puternic şi trupeş la înfăţişare, gata înarmat cu o suliță. 

— Cine eşti tu? întrebă femeia nespus de mirată. 

— Sunt fiul tău, mamă, îi răspunse voinicul. Dar unde sunt toţi oamenii de aici? 

— Dacă eşti fiul meu cu adevărat, află că i-a înghițit o fiară ieşită din mare, care se târăşte de o 
bucată de vreme pe pământ şi a pustiit jumătate din el. Uite, colo, muntele acela, care se vede în 
fundul văii, aceea e spinarea monstrului. S-a oprit acolo, pentru că a ajuns atât de uriaş, încât nu se 
mai poate mişca. Numai cu gura soarbe şi înghite orice vede în jur. 

— Mamă, eu trebuie să plec să ucid fiara aceasta, altfel se întunecă şi piere lumea, îi spuse 
voinicul mamei sale. 

— Cum o să faci tu una ca asta, fiule! S-au unu multe căpetenii cu războinicii lor cu tot şi n-au 
reuşit! Dar tu, că eşti singur! 

— N-ai teamă, mamă. M-am gândit cum o să fac şi ai să vezi c-o voi învinge. 

— Dacă izbuteşti, fiule, toată lumea te va iubi şi te va alege căpetenie. Numai să fii cu mare 


băgare de seamă, căci fiara e şireată şi necruțătoare. 

Spre seară, tânărul îşi pregăti o suliță uriaşă şi ascuţind-o multă vreme făcu din ea o armă 
neobişnuit de lungă şi tăioasă, care putea pătrunde în orice. Apoi aşteptă până se lăsă întunericul şi o 
porni către muntele de ia capătul văii, ştiind că înălțimea întunecată este chiar monstrul. Dar în loc 
să treacă prin faţa ei, Columolumo ocoli dihania pe jumătate adormită, târându-se prin ierburi şi 
tufişuri, ca să nu-l simtă. Apoi, când ajunse in spatele ei, se năpusti cu toată puterea şi-i străpunse 
trupul dintr-o singură lovitură țintită cu mare pricepere drept în inimă: Sângele începu să gâlgâie în 
toate părțile, amenințând să-l înece pe tânărul luptător. Iute ca fulgerul, el se cațără pe o stâncă de 
care fiara obişnuia să-şi frece spatele. Când cobori de acolo era aproape ziuă şi el văzu că în jurul 
fiarei luase ființă un lac roşu, care se mai află acolo până în zilele de astăzi. Hotări să şteargă orice 
urmă a monstrului şi se gândi să se apuce să-l spintece, când auzi deodată înăbuşit: 

— Muu, muu, nu mă omori, nu vâri tăişul pe partea mea, rogu-te, voinice. 

Mirat, Columolumo se opri şi voi să încerce în altă parte. Dar şi aici păți la fel. Auzi foarte 
desluşit: 

— Vau, vau, vau, ce-ai cu mine? Dacă nu vrei să mă omori, despică monstrul puţin mai jos. 

În sfârşit, cu mare greutate, tânărul băgă cuțitul sub burta dihaniei, şi, prin deschizătura pe care o 
făcu în trupul ei, începură să iasă buluc zeci şi zeci de animale şi păsări de toate felurile, de-a 
valma, vite mari şi mici, câini, antilope, bufniţe, urmate de oameni. Pământul se lumină, începu să 
prindă din nou viaţă, parcă sculat din somn, iar făpturile ce curgeau în toate părțile îi aduceau laude 
lui Columolumo, care pe dată fu ales căpetenie peste mai multe triburi. 

Numai în craalul unde se născuse şi unde îl aştepta mama lui se iviră puţină vreme după aceea 
nişte pizmuitori, care încercară curând să-i facă de petrecanie voinicului. Aceştia nu erau alții decât 
războinicii ce se pregătiseră zadarnic să înfrunte fiara, când intrase în craalul lor. S-au chibzuit ei ce 
s-au chibzuit şi, în cele din urmă, au pus la cale o serbare mare, cu dansuri în ritmuri de tam-tam. 
Pasămite tinerii se învârteau în jurul unui foc mare, peste care cei mai pricepuţi săreau de parcă ar fi 
avut aripi. Cei ce puseseră la cale moartea lui Columolumo făcură în aşa fel încât, atunci când îi 
venea lui rândul să sară peste foc, mai mulți să-l împingă în flăcări. Care nu le fu însă uimirea când 
văzură că flăcările se despart, făcându-i loc, ba, mai mult, îl văzură înălțându-se sus, deasupra 
mulțimii şi apoi coborând lin, pe partea cealaltă. 

— Are puteri mari, şoptiră între ei pizmuitorii. Are puteri mai mari decât toți vracii noştri. 

— Cu atât mai mult trebuie să scăpăm de el, încuviinţară alții. Găsiră aşadar un prilej când ştiau 
că viteazul merge la iaz să se scalde, îl legară fedeleş, îi atârnară şi o greutate de picior şi-l aruncară 
unde apa era mai adâncă. Dar lucru nemaiauzit, bureţii, peştii zburători si alte făpturi ale apei îl 
aduseră lin la suprafaţă, iar crocodilii îi tăiară legăturile de la mâini şi picioare. 

Înfricoşaţi, dar din ce în ce mai înverşunaţi să-l ucidă, duşmanii tinărului viteaz hotărâră să-l 
pândească pe când străbătea o dată, seara, cărarea spre craalul fetei pe care o voia de nevastă. 
Drumul acela şerpuia pe lângă o prăpastie adâncă din care nimeni nu ieşise vreodată viu. 

Într-adevăr, nu ştiu cum făcu, dar puţin înainte de ziua hotărâtă să-şi aducă soția acasă, 
Columolumo se îndreptă într-o seară după asfintit spre coliba ei. În mijlocul drumului, duşmanii lui, 
ascunşi în tufişuri, îl împinseră în hăul negru ce se deschidea la picioarele lui. 

Trupul tânărului se rostogoli şi căzu fără însă a atinge adâncimile înfricoşătoarei gheene. Nu se 
ştie când şi cum o pasăre țâşni din adâncimile cenuşii, o pasăre minunată, albă şi strălucitoare, în 
care bătea inima viteazului. Pasărea aceasta se înălță în sus ca o săgeată şi se tot urcă spre soarele pe 
care-l mântuise de dihania negurilor, pierzându-se în focul lui. 


Onecike 
poveste congoleză 


A fost odată un om care trăia fericit cu soția şi cu băieţelul lor Dar când acesta împlini şapte ani, 


mama lui muri şi nu după multă vreme o urmă şi tatăl. 

Copilul rămase singur, căci părinţii lui nu mai aveau frați şi surori şi nici alte rude care ar fi putut 
să-l ia şi să-l crească mai departe. Curând băieţelul începu să cerşească, acoperit de zdrențe, plin de 
râie şi de răni pe tot trupul. 

— Ce să mă fac? Unde să găsesc pe cineva să mă ocrotească? Aşa se tot întreba Onecike, pină 
când într-o bună zi, tot umblând de colo până colo, găsi un fierar care se învoi să-l ia ca ajutor. În 
schimb, omul îi făgădui să-l ajute şi-l dădu pe mina soției sale, care-l puse să se spele, îi unse rănile 
şi-i dădu nişte coji de orez să mănânce. 

Curând însă copilul se apucă şi el de treabă. Îl rugă pe fierar să-i facă o undiţă, să se ducă cu ea 
să prindă peşte. Fierarul îi îndeplini rugămintea şi Onecike porni la pescuit. La prinz se întoarse 
acasă cu o gălețică plină de peşti. Femeia fierarului îi găti, dar la cină puse în faţa băiatului doar 
capetele de peşte şi nişte coji de orez. Copilul se întrista în inima lui, dar nu spuse nimic. A doua zi, 
in zori, porni din nou la pescuit şi se întoarse cu mai mulți peşti ca în ajun. Dar nici de rândul acesta 
nu primi la masă decât capetele peştilor, în timp ce ceilalți, fierarul, nevasta şi copiii lor mâncară 
bucăţile bune. 

Orfanul se întrista mai tare şi, aruncând a doua zi undița, gândea cu amărăciune că orice ar fi 
prins tot nu se alegea cu nimic. Dar când o azvârli a doua oară, trage-o înapoi, băiete, dacă mai poți! 
Cârligul se prinsese cu putere într-o scoarță de copac ascuns în apă. Lui Onecike nu-i rămase 
altceva de făcut decât să intre în apă să desprindă cârligul de unde se agăţase. Aşa şi făcu, gândindu- 
se cu durere că odată undiţa stricată nu se putea întoarce cu mâna goală în casa fierarului. Copilul se 
temea mai ales de nevasta cea rea a acestuia, în jurul lui apa făcea cercuri din ce în ce mai largi, 
poftindu-l parcă să treacă pe sub ele ca sub nesfârşite bolți de smarald. De la un timp, băiatul, ajuns 
în dreptul trunchiului ce-i apucase cârligul, se lăsă în jos şi se afundă, coborând spre inima ascunsă 
a apei, caldă şi limpede până în adâncuri. Când se opri, părea că se deschid în faţa lui nişte porți de 
cleştar, iar în prag cine-l aştepta? Părinţii lui! Amândoi, şi mama şi tatăl îl strânseră în braţe şi-l 
petrecură într-un sat subpământean plin de lume. Aici primi casa lui, în care se aflau haine 
minunate, care mai de care mai frumos şi mai viu împodobite. 

— Îmbracă-te, îi surise mama lui. Coliba cu tot ce se vede în ea este a ta. De un singur lucru să te 
fereşti însă ca de foc: nu care cumva să intri în cămăruța din fundul casei pe care ţi-o voi arăta 
acum, că o să fii pierdut. Onecike se învoi şi din ziua aceea începu pentru el o viață neînchipuită: 
toată ziua se plimba cu părinţii lui, îşi schimba îmbrăcămintea şi lua parte ia ospeţele unui sat 
condus de o mare căpetenie. Trecu multă vreme aşa, până când viermele nemulțumirii îi pătrunse în 
inimă şi începu să-l roadă: 

„Sunt acum bogat, trăiesc lângă părinții mei. De ce să nu-mi arunc privirea şi în cămăruţa 
locuinţei mele, care stă totdeauna închisă? Ce-o să fie? Nu mi se mai poate întâmpla nimic! Tatăl 
meu e puternic aici, în palatul subpământean! Cine să-mi facă ceva?” 

Şi astfel, curiozitatea şi nemulțumirea strecurându-i-se în suflet, Onecike făcu într-o bună zi ceea 
ce părinții lui îl rugaseră să nu se încumete vreodată să încerce: deschise uşa tainicei cămăruţe şi 
pătrunse înlăuntru. 

Când colo, ce să vezi! Băiatul se trezi din nou, spre neînchipuita lui spaimă, cum fusese când 
umbla după un om lângă care să se aciuiască: flămând, în zdrențe, acoperit de râie şi bube, 
punându-și aceeaşi întrebare: „Unde să găsesc pe cineva care să mă ocrotească?” Pricepu că trecuse 
multă vreme de când părăsise casa fierarului şi că toți cei de odinioară trebuie să fi fost ei înşişi 
oaspeți ai satului de sub ape. Dar unde oare se afla satul acela? Bâjbâi prin jur şi, spre mirarea lui, 
îşi găsi şi undița pe mal şi cârligul ei înfipt într-o scoarță de copac. De satul minunat însă nici urmă. 

Onecike se întrebă, pornind cu capul în pământ, pe cărarea ce ducea spre colibele oamenilor, 
dacă avea să-l mai regăsească vreodată. 


Leopardul vrăjitor 
poveste zambiană 


Trăia odată într-un sat o fată de o frumuseţe fără seamăn. Dar pe cit era de fermecătoare fata, pe 
atât era de mândră şi plină de ifose. Mulţi peţitori veniseră s-o ceară de nevastă, dar niciunul nu-i 
fusese pe plac. Ba că una, ba că alta, găsea mereu pricini să nu se arate mulțumită de niciunul din 
cei ce se perindaseră la părinții ei s-o peţească. Până când, iată că într-o zi li se înfățişă un străin 
venit de departe şi el încântător de frumos, dar mai ales foarte puternic. 

„Trebuie să fie un războinic temut”, îşi spuse fata, căreia străinul îi plăcuse din clipa când îl 
văzuse. 

Tânărul ceru fata la părinţi şi le spuse că satul lui era departe de locurile lor, cale de câteva zile, 
dar că avea tot ce trebuia unui cămin şi multe vite în ogradă. Deşi nu prea ştiau unde se află satul 
din care spunea că e tânărul, văzând că fata îl plăcuse, părinții se învoiră şi nunta se făcu. 

A doua zi tânărul le şi spuse că vrea să plece cu nevasta lui şi-i rugă să gătească toate pentru 
drum. 

Atunci li se înfățişă frățiorul cel mai mic al tinerei neveste şi-i ceru soră-si să-l ia cu ei. Pasămite, 
copilul simţise ceva şi nu voia să-şi lase sora singură. Aceasta însă îl certă şi-i spuse să rămâie 
acasă. 

Pregătirile de călătorie fiind terminate, tânăra pereche porni la drum. În urma celor doi tineri se 
strecură şi copilul care nu voise cu niciun preț să se despartă de sora lui mai mare. 

În timpul călătoriei, copilul se hrănea cu ce găsea, fără insă a-și slăbi sora din ochi! 

De ia o vreme, cumnatul lui, observându-l, voi să-l gonească acasă: îl luă şi cu răul şi cu binele, 
dar nu izbuti. 

Băiatul se prefăcu un timp că se învoieşte să se întoarcă, rămase chiar puțin în urmă, până îl 
pierdură din vedere, apoi se luă din nou după cei doi călători. 

Seara ajunseră în satul tânărului soț. Avea o colibă încăpătoare şi bună, de asemenea, multe 
grajduri pentru animale. Trădându-li-se, băieţelul dobândi cu chiu şi vai încuviințarea să doarmă 
într-unui din coteţele de păsări. 

Fata intră în colibă, uşa se închise în urma lor, şi, în aceeaşi clipă, fiind seară, băieţelul, care nu 
dormea, văzu cum li se umple curtea de leoparzi. De frică, el se băgă în fundul cotețului de găini, 
crezând că ceea ce vedea nu era aievea. Leoparzii însă începură să sforăie, cu grai omenesc: 

— E înăuntru, e înăuntru, s-o mâncăm, s-o mâncăm! Alţii însă le răspunseră: 

— Încă nu, încă nu, s-o îngrăşăm, s-o îngrăşăm! 

Băieţelul înțelese atunci că sora lui se măritase cu un vrăjitor, care ziua avea chip omenesc, iar 
noaptea îşi lua adevărata înfăţişare de leopard. 

A doua zi de dimineaţă, satul era plin de oameni ca orice sat: unii mergeau la vânat, alții la 
pescuit şi unii rămâneau în curte să-şi îngrijească vitele. Fiind singuri, băieţelul o chemă pe sora lui 
şi-i spuse: 

— Să fugim repede de aici. Ne aflăm într-un sat de vrăjitori: acum au înfăţişare de oameni, dar 
noaptea se schimbă in leoparzi. 

Sora lui râse şi-i spuse: 

— Fugi de-aici, frățioare! Ai visat, de unde ai născocit povestea asta? 

— Nu-i nicio poveste, soră. Uite, ca să mă crezi, iți leg o aţă de degetul mic de la picior şi la 
noapte, când va fi curtea plină de leoparzi, am să trag de sfoară, o să te trezesc şi o să-i vezi şi tu. 
Dar să faci ce-ţi spun eu: nu care cumva să te trădezi că ai văzut ceva. 

Cei doi fraţi făcură întocmai. În toiul nopţii, când leoparzii strigau toţi în curte: „S-o mâncăm, s- 
o îngrăşăm”, băiatul trase de sforicică, îşi trezi sora, şi aceasta ieşi încet în curte. Când văzu fiarele 
care dănţuiau şi sforăiau, pregătindu-se s-o sfâşie, tânăra femeie fu gata să leşine. Dar amintindu-și 
cuvintele fratelui, ea se strădui să-şi țină firea şi se întoarse încet în colibă. Bâjbâind prin întuneric, 
simți şi lingă ea o blană de fiară aidoma celor din curte. Femeia îşi înăbuşi cu greu un strigăt, dar 


până la urmă izbuti să se liniştească şi să se prefacă până la ziuă că doarme. 

În zori, bărbatul ei era aşa cum îl ştia ea şi o întrebă: 

— Ce-a fost cu tine azi-noapte, nevastă? N-ai dormit bine? 

— Ba am dormit, îi răspunse ea speriată să nu se trădeze, dar am visat că mi s-au îmbolnăvit 
părinții şi visul acesta m-a tulburat în somn. 

— N-ai grijă, îi răspunse bărbatul ei. Părinții îți sunt sănătoşi şi o să mergem curând să-i vedem. 
Acum mă duc să vânez nişte antilope. Pregăteşte ceaunul cu apă, să fierbem carnea pe care o voi 
aduce. 

Femeia îi făgădui că aşa va face, deşi inima era în ea cât puricele. De îndată ce ieşi pe poartă, 
tânăra se duse în fugă la frățiorul ei. Acesta îi spuse: 

— Repede du-te în casă şi caută acolo un ciocan şi o piele uscată. Femeia îi aduse cele cerule şi 
pe dată băiatul înjghebă un fel de cutie mare de lemn, peste care întinse pielea. Lucra grăbii, căci 
din depărtare se auzea vuiet de glasuri şi cei doi fraţi înțeleseră că se apropiau vrăjitorii. În clipa 
când băiatul îşi termină treaba, amândoi intrară în cutie şi la un semn al năzdrăvanului copil, ea se 
înălță în văzduh, ridicată de un vânt puternic, care umflase pielea ca o beşică uriaşă. 

Încremenită de spaimă, fata văzu de sus cum zeci de leoparzi se apropiau, odată cu căderea serii, 
de ograda lor. 

— Ai priceput, surioară, din ce-ai scăpat? zise băieţelul cel atoateştiutor. Ce ţi-am spus eu, 
acasă? Acum nu te mai necăji, o să ne întoarcem cu bine. 

Aşa a şi fost. După ce plutiră multe ore în văzduh, cei doi frați coborâră în curtea casei părintești, 
unde tatăl şi mama lor îi întâmpinară cu lacrimi de bucurie în ochi. Când află tot satul cele 
petrecute, războinicii se pregătiră să meargă în satul vrăjitorilor, să-i ucidă. Se înarmară până în 
dinți şi porniră călăuziți de băiatul năzdrăvan şi de sora lui. Merseră ei, merseră multă vreme. Dar 
când socotiră că au ajuns, nu aflară nimic pe drumul Ion drumul ducea tot în pustiu, iar în jur se 
întindeau tufişurile în care se ascundeau tot soiul de animale. De oameni sau de vreo aşezare 
omenească, nici urmă. Aproape că nu i-ar fi crezut pe cei doi frați, dacă n-ar fi găsit, nu departe de 
râu, urmele a nenumărate labe şi gheare de leopard, care se pierdeau în apă şi nu se mai regăseau. 

De atunci se spune că s-au răspândit o mulțime de vrăjitori în lume şi tot de atunci oamenii n-au 
încetat să-i urmărească pentru a-i opri să-şi înfăptuiască gândurile rele. 


Caimanul nerecunoscător 
poveste africană 


Într-o zi, caimanului îi era foame. Îşi chemă copiii şi ieşiră puţin pe uscat să caute ceva de 
mâncare. În timpul acesta, apa se retrase pe nesimţite şi caimanul se trezi, departe pe uscat, 
împreună cu puii săi. 

În timpul acesta, un vânător umbla prin apropiere după pradă. Caimanul îl zări şi se rugă de el: 

— Ajută-mă să ajung iarăşi în apă, cu puii mei. 

— 'Te-aş ajuta, dar eşti un nerecunoscător, îi răspunse vânătorul. 

— Nu sunt. Încearcă şi ai să vezi. 

Atunci vânătorul se înduplecă, legă caimanul de pui şi-i luă pe toţi la spinare, îndreptându-se cu 
ei spre apă. 

Când puse piciorul în unda limpede, vânătorul întrebă: 

— Vă dau drumul aici? 

— Mai înaintează puțin, îl rugă caimanul. Vânătorul mai merse puţin şi întrebă din nou: 

— Aici e bine? 

— Mai du-ne puţin. 

Vânătorul abia mai putea răsufla, sub povara pe care o ducea în spate. 

— Acum vă las jos. 


— Încă puţin de tot, te rugăm. 

Tărmul era acum destul de departe, când, în sfârşit, caimanul spuse: 

— Aici e bine. Dă-ne drumul. 

Vânătorul zvârli toată povara în apă şi dezlegă puii de caiman. Dar în clipa când se văzură liberi 
şi în apă, caimanul-părinte înşfacă piciorul omului: 

— Ha, te-am prins! Uite, cu tine o să ne potolim acum foamea! 

— Aşa? Asta e multumirea că v-am salvat viaţa? Am spus eu că eşti un nerecunoscător. Ştiam de 
ce nu voiam să te ajut. 

— Ce-mi pasă! N-o să lăsăm să ne scape aşa o bucăţică. Pregăteşte-te! 

În clipa aceea trecea pe mal un iepure, care văzând în ce primejdie se afla omul, se opri. 

— Vezi ce-am păţit, iepure? Asta, drept mulțumire că am luat caimanul, împreună cu puii lui şi i- 
am cărat pe toți în spinare, ca să-i duc înapoi în apă. Altfel mureau pe uscat. Şi acum vor să mă 
mănânce. 

— Nu cred. 

— Ce nu crezi? făcu omul uimit. 

— Nu cred că i-ai putut căra pe toți în spinare. Spune, caimane, e adevărat ce spune omul acesta, 
că te-a dus în spinare cu toți puii tăi? 

— E adevărat, zise printre dinți caimanul. 

— Tot nu cred, răspunse iepurele. Uite ce, caimane, ai vrea să vii încă o dată pe uscat, să te lege 
omul din nou împreună cu puii tăi şi apoi să te ducă în apă? Numai dacă o să văd cu ochii mei cum 
a făcut, atunci am să cred. 

— Bine, se învoi caimanul. Uite, merg. 

Şi întorcându-se la mal, se opri cu puii pe locul unde-l găsise vânătorul. Acesta făcu întocmai ca 
prima oară, îi legă zdravăn şi voi să-i ia din nou în spate. Dar iepurele sări atunci ca ars, de unde se 
afla: 

— Ce faci, neghiobule? Vrei să păţeşti ca prima oară? Omoară-l şi mănâncă-l tu, cu copiii tăi! 

Şi vânătorul aşa a făcut. 


Ou 


poveste africană 


A fost odată o căpetenie de trib, puternică, care nu avea decât fiice. După mulți ani, soția lui se 
pricopsi cu un ou mare, ca de struț, pe care tatăl îl luă şi-l puse în coliba lor. 

Multă vreme după aceea ei petrecu serbarea cântecului la unul din vecini şi acolo, văzând-o pe 
fiica gazdelor, aceasta ii plăcu într-atât încât o peți pentru fiul lui: 

— Fata ta îmi place, îi spuse el vecinului său. Mă duc să aduc vitele cu care vreau s-o peţesc 
pentru fiul meu. 

După aceea o luă la ei, îi înălța o colibă şi-o dădu în grija fiicelor sale. 

Trecură alți ani şi copila nu-şi văzu niciodată soţul: trăia de la un an la altul, în tovărăşia fetelor 
socrilor ei. 

Odată, în vreme ce munceau la câmp, se întâmplă să li se termine sămânța pe care o aruncau in 
pământ. Atunci căpetenia tribului trimise una din fetele sale să aducă boabe de acasă. 

Fata se duse şi, spre uimirea ei, văzu oul care 1eşise din ascunzătoarea lui şi se învârtea în jurul 
colibei strigând: 

— Ha, ha, tata mi-a adus o nevastă! Fata luă oul şi-l duse la locul lui. 

A doua zi se întâmplă din nou să li se termine boabele la câmp. 

De rândul acesta, omul trimise din nou pe una din fetele lui după sămânță. Şi aceasta găsi oul 
învârtindu-se în jurul colibei şi spunând: 

— Ha, ha, tata mi-a adus o nevastă! 


Ca şi sora ei, fata luă oul şi-l puse la locul lui. 

A treia zi însă, când se întâmplă din nou să li se termine sămânţa, şi când tatăl voi să-şi trimită 
una din fete acasă, nora sări de la locul ci şi spuse: 

— Nu, astăzi vreau să mă duc eu după boabe. Şi dusă a fost. 

Când ajunse la coliba socrilor ei, oul se învârtea, ca totdeauna, pe afară şi striga cât putea: 

— Ha, ha, tata mi-a adus o nevastă! 

Tânăra copilă, auzindu-l, se minună nespus şi-şi zise în sinea ei: „Cum, lucrul acesta rotund, cu 
formă de ou, să fie oare bărbatul meu?” 

Şi fără să spună cuiva ceva, luă oul, îl duse în coliba ei şi apoi plecă la câmp cu boabele. 

Seara însă ea îi îndepărtă pe toţi de locuinţa ei. 

— În noaptea asta vreau să dorm singură în coliba mea. Să nu vină nimeni la mine. 

Soacra ei voi să ştie: 

— De ce vrei să faci aşa? 

— Fiindcă mă doare capul şi mă tem că zgomotul celorlalte fete o să-mi facă rău. 

În toiul nopţii însă ea se sculă şi fugi cât o ţineau picioarele, la părinţii ei. Când ajunse acolo, ea 
îi spuse tatălui ei plângând: 

— Tată, de ce m-ai gonit de la tine? 

— Fata mea, nu te-am gonit, te-am măritat. 

— Cu cine m-ai măritat, tată? Ştii tu cine e bărbatul meu? Un ou de struţ! Tată, te rog du înapoi 
vitele pe care le-ai primit pentru mine, căci eu nu mă mai întorc la socrii mei. 

— Ba ai să te întorci, fiica mea. Uite, eu îţi voi da un farmec cu care ai să prefaci oul în ființă 
omenească. Când ajungi în coliba ta, fierbe nişte apă şi apoi arunc-o peste ou. 

Spunându-i apoi în amănunţime ce avea de făcut, tatăl îşi hotărî fiica să se întoarcă acasă. 

În zori, când se văzu în coliba ei, fata făcu întocmai cum o învățase tatăl ei: puse oul pe o 
rogojină, luă apa clocotită şi o turnă peste el, apoi îl unse cu grăsime şi-l acoperi cu mai multe pături 
groase. 

În cele din urmă auzi un glas care spunea încet: 

— Simt că-mi creşte un picior... şi încă unul, acum simţ că-mi creşte un braţ... mi-a mai crescut 
unul... iată că mi-a apărut şi capul, uite-mi nasul, acum mi-a apărut un ochi şi încă unul, o ureche... 
şi cealaltă! Acum am toate părțile corpului. 

În clipa aceea ea auzi cum se sparge cu zgomot coaja de ou şi când se duse să ridice cuverturile 
întinse pe rogojină, i se înfățişă un tânăr cu trupul frumos, căruia nu-i lipsea nimic. Fata aruncă 
atunci praful primit de la tatăl ei în apă fierbinte, îl frecă cu apa aceea pe bărbatul ei din cap până-n 
călcâie şi îl unse cu grăsime. Apoi strânse cojile de ou şi le puse bine. Pe urmă închise tânărul în 
colibă şi ieşi afară. 

— Te mai doare capul, fata mea? o întrebă soacra. 

— Da, mă doare. 

— Vrei să-ți dau puţină fiertură să mănânci? 

— Vreau, răspunse ea. 

Luă fiertura de la bătrână şi în timp ce toţi ceilalți plecară la câmp, ea mâncă cu bărbatul ei, pe 
urmă fugi din nou la tatăl ei spunându-i: 

— Am făcut tot ce m-ai învăţat, tată, şi oul s-a prefăcut în om. 

— Ai văzut, fata mea? Ai văzut? Acum am să-ți dau haine bărbăteşti. 

Tatăl ei scoase atunci o mantie de blănuri, o cingătoare lată, o pavăză şi o podoabă de pene 
pentru frunte. Afară de aceasta, îi mai dărui un asagai”” şi o pălărie din pai împletit. Luând toate 
lucrurile, fata fugi înapoi şi-i spuse bărbatului ei: 

— Ou, ia şi îmbracă-te. Dar nu cumva să ieşi din colibă pină n-am să-ţi spun eu! 

Pe urmă, tânăra femeie se aşeză din nou afară, dar când veni soacra ei se vaită iarăşi: 

— Tot mă mai doare capul. Vreau să mai rămân acasă. Daţi-mi ceva să mănânc şi bălegar să 


269 sabie scurtă 


aprind focul. 

După ce primi tot ce-i trebuia şi ceilalți plecară la treburile lor, ea intră în colibă şi-i spuse 
tânărului: 

— La noapte ai să te duci şi ai să te aşezi pe locul căpeteniei noastre, unde se ține adunarea 
oamenilor din trib. 

Înainte de a se face ziuă. Ou se duse şi făcu întocmai cum îl învățase nevasta lui. Când păstorii 
ieşiră să mulgă vitele, văzură un străin şezând pe locul căpeteniei lor. 

— Oare cine-i îndrăznețul acela care stă pe locul căpeteniei noastre? 

Atunci Ou chemă pe unul din păstori: 

— Dă-mi să gust din laptele vitelor tale. Tânărul îi dădu să bea şi Ou îi spuse: 

— Bine. Du din lapte în coliba aceea. 

Tânărul păstor fugi însă la căpetenia tribului şi-i spuse: 

— Un străin s-a aşezat pe locul tău din sfat. Vino să vezi. Ducându-se acolo, acesta întrebă: 

— Cine eşti, străine? Şi de ce te-ai aşezat pe locul meu? 

— Nu găzduiți musafirii? Şi nu mă mai cunoşti, tată? Sunt fiul tău, Ou! 

Auzind aceste cuvinte, bucuria căpeteniei a fost fără margini: a chemat de îndată pe toți oamenii 
şi le-a înfățişat pe fiul său, cel care fusese un ou. Apoi au tăiat vite multe şi au făcut o petrecere cum 
nu mai fusese înainte. Iar tatăl a întrebat-o pe nora lui: 

— Cum ai făcut, fata mea, de ai izbutit să dai trup omenesc unui ou? 

— Tatăl meu mi-a dat un farmec, răspunse fata. 

— Îţi mulțumim, copilă. O să te răsplătim şi o să-ţi dăruim vite multe şi tot ce-ţi doreşti. 

Mult timp au trăit cu toții fericiți. De la o vreme însă. Ou începu să se poarte urât cu soția lui şi 
până la urmă o părăsi şi-şi luă o altă nevastă. Dar fata care-i dăduse înfăţişare omenească plângea zi 
şi noapte. Până când într-o seară îşi aduse aminte de cojile de ou pe care le păstrase. Atunci se duse 
la coliba unde Ou locuia cu noua lui nevastă şi ceru puţină apă. Femeia din colibă îi răspunse că nu 
au apă. Dar bărbatul ei o pofti înăuntru şi-i dete un vas plin. 

Prima nevastă folosi acest prilej, îi ascunse cojile de ou sub cap şi plecă. 

Peste noapte. Ou simţi că se petrece cu el ceva de neînchipuit şi strigă: 

— Simt cum îmi piere un picior... acum celălalt, mi s-a chircit o mână, acum cealaltă... mi se 
retrage şi capul... acum spinarea. Într-o clipă el se prefăcuse din nou în ou, iar nevasta lui de-a doua 
fugi de lingă el, îngrozită. 

A doua zi in zori, păstorii nu-l găsiră pe tânăr. Mama lui îl strigă în zadar, iar când intră la el găsi 
pe rogojină oul de struţ pe care-l ştia. 

Amândoi părinţii începură să plângă amarnic şi se duseră s-o caute pe nora lor cea dinţii, dar n-o 
găsiră, căci ea plecase la tatăl ei. Atunci luară drumul într-acolo şi-i căzură în genunchi, rugând-o 
să-l ierte pe fiul lor şi să-l readucă din nou în mijlocul oamenilor. Ea insă nici nu voi să audă, 
răspunzându-le că-i făcuse prea mult rău şi că nu mai voia să ştie de el. Atunci tatăl ei o povăţui din 
nou: 

— Lasă, fiica mea. lartă-l de data aceasta. Uite, eu îți dau un alt farmec să-l faci din nou om şi 
dacă ie va mai supăra sau batjocori vreodată, atunci ai să te întorci la mine pentru totdeauna. 

Fiica ascultă şi de rândul acesta de sfatul tatălui ei, luă leacul vrăjit şi făcu întocmai ca prima 
oară, dându-i bărbatului ei înfăţişarea omenească pe care o avusese şi prima oară. 

Atunci el o cuprinse în braţe şi-şi ceru iertare, spunându-i: 

— N-am să mai greşesc niciodată față de tine! 

Se spune că cei doi soți au trăit fericiți până la sfârşitul zilelor lor. 


Se-poate nu se-poate 
poveste africană 


A fost undeva o ţară care era ţara orfanilor. Şi locuitorii acestei ţări aveau un rege al lor, care nu 
era un căpcăun ca alții, ci era un copilaş micuţ, micuţ, până într-un an. 

Cum a ajuns copilaşul, care era un înțelept, rege în ţara orfanilor? 

Cam aşa: 

Tot în vremurile acelea zbura prin poieni şi păduri o pasăre, nu mai mare decât o vrăbiuţă, care 
cânta toată ziua, din răsputeri: „Tiaro-tio!” 

Micuța pasăre nu supăra pe nimeni, nu avea nevoie de nimic, decât să umple văzduhul cu 
trilurile ei: „Tiaro-tio, ndioro-ndioro-ndioro!” 

Dar iată că într-o bună zi un vânător o aude cântând în poiană şi scoate o săgeată să tragă în ea. 

Pasărea însă se aşeză pe arc şi-i spuse vânătorului: 

— Dă-mi pace, vânătorule! Ce ai cu mine? Eu nu sunt decât o mică pasăre fermecată şi nu fac 
rău nimănui. Du-te mai sus în pădure, după urmele leilor şi ale elefanților, şi ai să găseşti destul 
vânat. 

— Se poate, răspunse vânătorul, dar uite eu pe tine te vreau şi am să te prind. 

— Îţi pierzi zadarnic vremea, încearcă şi ai să vezi. Însă de aici înainte pe mine o să mă cheme 
Se-Poate Nu-Se-Poate. 

Zicând acestea, pasărea zbură puţin, apoi se aşeză la îndemâna vânătorului care, haţ, o şi prinde! 

— Vezi? Acum ce mai spui? 

— Ndioro-ndioro-ndioro, încă nu s-a isprăvit, îi răspunse Se-Poate Nu-Se-Poate. 

— Tot mi te mai împotriveşti? Stai că-ți arăt eu ţie chiar acum! Cu aceste cuvinte, vânătorul tăie 
gâtul pasării. Dar în vreme ce o curăța de fulgi, pasărea tot mai urma, aşa cum începuse: 

— Ndioro-ndioro-ndioro, încă nu s-a isprăvit! 

— O să vedem îndată, după ce o să te fiarbă nevasta mea, ce o să mai zici! 

Vânătorul o porni spre casă, însă pe drum întâlni nişte vecini care-l opriră şi-i spuseră: 

— Nevasta şi copiii tăi sunt morți. 

— Vai mie! făcu vânătorul. Cine i-a ucis? 

— Nimeni. Frigurile. Noi i-am îngropat. 

Necăjit, omul se duse în coliba lui pustie, scoase pasărea, o tăie mici bucăţi şi o puse în ceaun să 
fiarbă. Dar în timp ce ceaunul fierbea, se auzea încetişor, înlăuntrul lui: 

— Ndioro-ndioro-ndioro! încă nu s-a isprăvit. 

Astfel că, nişte femei care veniseră dimineaţa să ia foc din vatra vânătorului au găsit şi seara 
ceaunul fierbând şi au auzit de rândul acesta, limpede, un glăscior ce venea dinlăuntrul lui. 

— Ndioro-ndioro-ndioro, nu vreau să fierb, nu vreau să fierb, nu s-a isprăvit, nu s-a isprăvit! 

Înspăimântate, femeile fugiră şi povestiră în tot satul că ceaunul vânătorului e vrăjit. 

Văzând, aşadar, că n-o scoate la capăt, şi temându-se de oameni, omul luă ceaunul cu totul, fugi 
cu el în pădure şi acolo dete cu el de pământ pe locui unde prinsese buclucaşa pasăre. 

Când colo, ce să vezi?! Din ceaun ieşi o fiară uriaşă, care îl înghiţi pe vânător cât ai clipi. Apoi 
înghiți luna de pe cer şi tot pământul se cufundă în întuneric. 

Atunci Fiara-cea-care-răspândeşte-spaima începu să umble şi pe unde trecea înghiţea tot: în 
dreptul pădurii înghiți pădurea, în dreptul râului înghiți râul, iar coada ei de o sută de coți scotea 
zgomotul trăsnetului pe unde trecea. De oprit nu se opri, ci înghiţea în drumul ei câmpia, apoi lacul 
şi ajunse în dreptul satului, unde cocoşii se pregăteau să vestească venirea zilei. Atunci înghiți dintr- 
o singură sorbitură toți cocoşii. lar după ce înghiți cocoşii se prefăcu din nou in pasăre şi zbură în 
baobabul bătrân din mijlocul satului. Acolo o văzură oamenii când se treziră în zori: ținea ochii 
închişi şi ciocul deschis. Apoi zise: „Ndioro!” 

Şi atunci toate turmele oamenilor dădură năvală să iasă din ocoalele lor, să alerge care mai de 
care şi să se arunce în uriaşul cioc al pasării. 


Dar pasărea nu se opri: „Ndioro!” făcu ea din nou. Şi atunci colibele oamenilor începură să se 
cutremure, să se mişte şi, odată cu ele, oalele, burdufurile, ceaunele, rogojinile, toate începură să 
sară, să alerge şi să se azvârle în ciocul deschis. 

Pentru a treia oară, pasărea cântă răsunător: „Ndioro!” 

De data aceasta fu rândul oamenilor să sară de la locurile lor. Bărbaţi, femei, copii, cu tot ce 
aveau la îndemână, începură să se învârtă, parcă minaţi de un vânt nebun, şi se aruncară apoi în 
ciocul căscat. 

Iar după ce înghiţise tot, pasărea deschise ochii: lumea se sfârşise, totul era pustiu. Zărind jos 
nişte rămăşiţe, pasărea cobori din copac şi mai ciuguli nişte oale sparte, o rogojină, un câine bolnav, 
cărbuni aprinşi dintr-o vatră, fumul ce se mai ridica în văzduh şi apoi se făcu tăcere. 

Nimic nu se mai clintea. Pasărea se urcă din nou în baobab, unde rămase nemişcată, cu ochii 
închişi. 

Deodată însă, iată că se desluşi un zgomot mic, mic. 

— Zgomot mic, glas de nimic, 

Strigă să-l ajuţi că nu-i voinic! 

Ti-ti-ti, glas mic! 

Pasărea din baobab deschise un ochi. Văzu un copilaş care scâncea. Fusese uitat. Era gol-goluț şi 
singur pe lume. Tremura. 

Pasărea sări din pom să-l înghită. Dar o lăcustă uriaşă împinse copilul într-o gaură de hârciog. 
Pasărea înghiți lăcusta, dar nu putu ajunge până la copil, căci ciocul nu-i intra în adăpostul 
rozătoarei, iar pruncul se dusese tocmai la fund. 

Atunci pasărea se urcă din nou în baobab şi închise numai un ochi. 

Totul încremenise ca mai înainte. 

— Poc, poc, poc! Cine loveşte? Cine ciocăneşte? 

Pasărea deschise şi celălalt ochi. Era tot copilaşul. Avea acum trei luni şi şedea în vârful unui 
furnicar. Furioasă, pasărea cobori iarăşi să-l înghită. Dar o furnică uriaşă împinse copilul cu toată 
puterea înlăuntrul muşuroiului. Pasărea înghiți furnica şi furnicarul, dar nu ajunse la copii. Se urcă 
apoi din nou în pom, dar nu mai închise ochii. 

Nimic nu se mişca. 

— Bum, bum, bang! Sar scântei din fier, cine-l lucrează, cine-l modelează? 

Pasărea se mânie atât de tare, încât se zbârli toată. 

— Cine îndrăzneşte să ciocănească fierul? în plină zi? 

Era tot copilul, ajutat de mii şi mii de viermi, larve, rime, care-i aduceau din pământ fier şi 
cărbune. 

Pasărea sări din pom şi înghiţi întâi larvele, viermii, rimele. Dar erau atât de multe! Cu greu 
izbuti să le vină de hac. Pe urmă se apucă de mormanele de cărbuni, de fier şi până la urmă înghiți 
toată fierăria. Copilul se ascunsese însă afară, sub o grămadă de pământ. 

Pasărea înghiți pământul cel fieros şi se mişcă din ce în ce mai greu, dar nu se lăsă până nu 
ciuguli tot. Văzând că n-are scăpare, copilul sări într-un sipet strălucitor ce orbea pe oricine. Peste el 
se închise capacul. Pasărea îl înghiți cu copil cu tot, dar ameţise, se îngreunase şi nu se mai putea 
urca în copac. Adormi pe loc, buştean. 

În burta dihaniei, copilul desfăcu capacul sipetului cu un cuţit şi ieşi afară. De jur împrejur era 
întuneric. Ca să facă lumină, copilul spintecă burta pasării cu cuțitul. 

— Fss, şi dinlăuntru ieşiră întâi şi întâi munţii, luna, lacul, pădurile şi apoi lucrurile, rogojinile, 
oalele, tuciurile de fiert. 

Şi tot ce ieşea striga: 

— Îţi mulțumim, rege! 

Copilul rămase o clipă pe gânduri. Apoi ieşiră turmele, oile, vitele, câinii, colibele şi ducându-se 
fiecare la locul lui strigă: 

— Îţi mulțumim, o, rege! 


După aceea au năvălit afară oamenii. Femei, copii, războinici, păstori, vânători, sclavi, toți vii şi 
nevătămaţi. Şi văzând toate lucrurile la locul lor, s-au dus fără să spună nimic copilului. ÎL uitaseră 
pentru a doua oară. 

— Mulţumesc, spuse copilul şi se vâri înapoi în pântecul pasării. Dar nu rămase multă vreme 
acolo. Când ieşi din nou la lumină îl însoțeau roiuri de insecte, mii şi mii de albine, viespi, muşte cu 
aripi sclipitoare, care toate trăiesc din te miri ce, sus, în aurul soarelui, şi-i sâcâie pe oameni. lar 
copilul era regele lor, regele orfanilor. Roiurile toate erau supuşii lui, din țara orfanilor. 

— Se-Poate, Nu-Se-Poate 

Ndioro-ndioro-ndioro! cânta o pasăre care nu-i mai mare decât o vrăbiuţă şi zboară pe deasupra 
poienilor după albine, viespi şi multe altele cu aripi sclipitoare, care-i sâcâie pe oameni. 

„Iiaro-tio!” 


Scara de săgeți 
poveste din Alaska, Canada 


Era într-una din acele seri când tânărul Eut-le-ten îşi chema prietenii şi pe toți ceilalți locuitori ai 
aşezării lor, să ia parte la o seară de veghe, dorită de el, mai marele Eut-le-ten cel Iubit. 

Focul se făcea în mijlocul cercului de tineri şi din când în când o fată se ridica şi turna peste 
vreascuri grăsime de peşte. Se terminase tocmai un joc ritual, când Eut-le-ten se ridică de la locul 
său şi se apropie de flăcări; era înalt şi chipeş, o adevărată statuie de bronz şi purta pe umeri o haină 
din piele de şarpe de mare, iar pe cap, pălăria cu coroană, ce nu se folosea decât cu prilejuri 
deosebite. 

— Dragii mei prieteni din copilărie, tineri şi mai vârstnici, iată, v-am adunat să vă spun că m-am 
hotărât să plec să-mi aduc soție. 

— De unde? Cine va fi ea? voiră să ştie cu toții. 

— Fi, dragii mei, când o să vă spun, nu ştiu dacă o să vă bucuraţi. Mă duc s-o peţesc pe fiica 
Marelui stăpân al lumii de sus. 

O clipă, toți rămaseră muţi de uimire şi de spaimă. Apoi unul îngână: 

— Nu te duce, Eut-le-ten, Iubitul nostru! Nimeni din toţi cei ce s-au dus într-acolo nu s-a mai 
întors. Ce ne vom face noi fără tine? Cine să ne conducă în timp de pace sau în luptă? 

— Prietenii mei dragi, a venit vremea să plec. Eu v-am învăţat multă vreme cum să trăiţi şi cum 
să vă apărați. Acum trebuie să mă ajutaţi să izbutesc ceea ce mi-am pus în gând. Eu am văzut-o pe 
fiica Marelui stăpân în vis şi mi-e dragă din copilărie. Dorul de ea mă mistuie şi n-o să-mi aflu 
pacea până n-o s-o găsesc. Ceea ce vă rog este ca în zori fiecare din voi să vină la ţărmul mării cu 
săgeți multe şi atunci o să vă spun ce avem de făcut. 

Adunarea se destramă şi tinerii plecară trişti la casele lor. A doua zi însă ei se aflau cu toții la 
locul de lângă țărm, unde-i aştepta Eut-le-ten, mai marele lor. El trase prima săgeată, iar după el, 
ceilalți trăgeau câte o săgeată care se înfigea drept în vârful celei dinainte şi aşa mereu până când 
din miile de săgeți se făcu o scară ce se sfârşea undeva sus, în depărtările cereşti. 

— Bine, spuse atunci tânărul Eut-le-ten. lată drumul meu. Vă mulțumesc şi vă las cu bine. De 
voi izbândi, mă veţi vedea uneori din nou, iar de nu, să nu vă pară rău. Aşa mi-a fost voința. Zicând 
acestea, el începu să urce şi să urce pe drumul săgeților, până când nimeni din cei de jos nu-l mai 
Zări. Şi mai merse el ce mai merse, până când ajunse la acoperişul lumii, care se deschise şi-i făcu 
loc să treacă. Ajuns în lumea de sus, care era un ţinut de o neînchipuită frumuseţe, Eut-le-ten mai 
făcu vreo câţiva paşi şi zări în faţa lui două bătrâne care-şi pregăteau masa; peşte sărat şi fructe 
uscate. Din felul cum se mişcau, tânărul pricepu că cele două bătrâne erau oarbe. Când isprăviră şi 
vrură să se aşeze la masă, Eut-le-ten le luă blidul cu mâncare, fără ca ele să-şi fi dat seama cine 
fusese cel care-l luase. 

— Mi-ai furat mâncarea! ţipă atunci una din bătrâne. 


— Mincinoaso, tu mi-ai luat-o, dă-mi-o imediat înapoi! răspunse cealaltă. 

— Ba tu să mi-o dai, netrebnico! 

Şi din una în alta, bătrânele gata să se ia de păr. Atunci tânărul le vorbi, punându-le mâncarea la 
loc. 

— Liniştiţi-vă. Eu v-am ascuns mâncarea, iacăt-o! Uimite, bătrinele ridicară spre el ochii lor fără 
viață. 

— Am vrut doar să ştiu cine sunteți şi cum e lumea de aici, căci eu, măicuţelor, sunt un muritor 
din lumea de jos. 

— Un muritor din lumea de jos? Şi ce cauţi aici, străine? 

— O caut şi o vreau de soţie pe fiica Marelui stăpân. 

— Oh, se jeliră ele, ce îndrăzneală! Nimeni, din toţi cei care s-au încumetat la încercarea aceasta, 
n-a rămas în viaţă. 

— Om vedea. Deocamdată veniţi lângă mine, să încerc să vă dau vederea. 

Cele două bătrâne se apropiară şi Eut-le-ten scoase un ac subțire din sân şi cu el sparse ceața 
groasă ce le acoperea lumina ochilor. Din clipa aceea ele şi-au dobândit văzul. Nespusă a fost 
bucuria lor, căci acum puteau să privească pentru prima oară lumea din jur. 

— Străine, îţi mulţumim din adâncul sufletului pentru binele pe care ni l-ai făcut. Şi dacă totuşi 
stărui în hotărârea ta de a dobândi pe fiica Marelui stăpân, uite, cu ceea ce ne stă în putere noi te 
ajutăm. 

Atunci una din bătrâne scoase un talisman pe care i-l înmână tânărului, învăţându-l să-l stringă 
cu putere în mână când va fi în primejdie, în timp ce a doua bătrină îi dărui un ciocan, singurul cu 
care puteau fi zdrobiţi țăpuşii de piatră ce înconjurau încăperea frumoasei fiice a Marelui stăpân. 

Mulţumindu-le celor două bătrâne pentru ajutorul lor, Eut-le-ten o porni înainte, căci zărise în 
depărtare locuința Marelui stăpân. Dar îi tăie drumul un lac întins, acoperit cu mătasea broaştei şi 
din care se ridica o duhoare de putreziciune şi de moarte. Simţindu-se deodată în primejdie, tânărul 
se prefăcu într-o picătură de apă, cât ai clipi. Era tocmai timpul, căci din mijlocul lacului în care 
fierbeau valurile, se ridicase un duh rău, cu o înfăţişare de broască uriaşă, care era gata să-l înghită. 

După ce învinsese primejdia aceasta, Eut-le-ten se îndreptă spre intrarea locuinţei lui Nas-na- 
şup, Marele stăpân. Dar păzitorul casei era un cod uriaş, mai mare decât o balenă şi cu dinți de 
rechin. Când era căscată, gura lui nu părea ceea ce era, iar trecătorul care voia să intre în casa 
stăpânului se trezea deodată zdrobit între fălcile dihaniei. Însă cu puterea şi limpezimea minţii sale 
flăcăul îl dibui pe paznic şi se strecură printre dinţii lui, tot prefăcut într-o picătură de apă. 

La intrare, îl întâmpină Marele stăpân Nas-na-şup. 

— Slavă ție, Nas-na-şup, Stăpân al lumii de sus, i se închină tânărul. 

— Ce cauţi aici, muritorule? îl întrebă Marele stăpân, plin de dispreţ. 

— Ceea ce doresc cel mai mult pe lumea aceasta este dragostea fiicei tale. lată ce caut aici. 

— Numai atât? Şi stăpânul râse batjocoritor. Dacă ai trecut peste piedicile intrării în locuința 
mea prin puterea farmecelor tale sau prin şiretlicuri, ai să vezi că de încercările la care te voi supune 
n-ai să scapi. Eşti un nechibzuit. 

— Nechibzuit sau nu. Asta vom vedea, Nas-na-şup. Pu-ne-mă la încercare. 

Atunci Stăpânul porunci slujitorilor să aducă vreascuri şi aşezându-le unele peste altele le dete 
foc. Flăcările se ridicară deodată la o înălţime neobişnuită, ca şi cum ar fi fost nişte torţe uriaşe. În 
jurul lor căldura era ucigătoare. 

— EI, tânăr muritor, te poftesc să păşeşti în rugul acesta, îi spuse Stăpânul, zâmbind răutăcios. 
Acum, fără îndoială că Eut-le-ten nu mai putea să străbată dogoarea din față prefăcut într-un 
strop de apă. Dar nu se dete bătut. Strânse cu putere talismanul bătrânei în palmă, sări în flăcări şi, 
spre uimirea, ba chiar necazul Stăpânului, ieşi pe partea cealaltă a peretelui de foc, viu şi nevătămat. 
— Bine, mormăi Nas-na-şup. Dar înainte de a trece la îndeplinirea dorinței tale, am o treabă 

gospodărească şi aş vrea să mă ajuţi. 

Tânărul bănui că trebuie să fie iarăşi vorba de un şiretlic şi stăpânindu-şi supărarea, se învoi. 


Atunci Stăpânul cel mare ieşi şi începu să urce înălțimea din faţa locuinţei sale şi-i spuse lui Eut- 
le-ten să strângă trunchiurile de copaci din calea lor şi să le aşeze în grămezi, pe care sclavii urmau 
să le ducă în locuinţă. 

Tânărul făcu ceea ce i se ceruse. Dar în timp ce stringea de zor lemnele de pe drum, auzi cum 
porneşte de sus ca vântul un trunchi uriaş care l-ar fi ucis fără doar şi poate, dacă el nu s-ar fi 
prefăcut iarăşi într-un strop de apă. 

Văzând că înfruntase toate încercările sale, Marele stăpân îi spuse: 

— Ai izbutit, om muritor. Du-te în încăperea de alături şi întinde-te să te odihneşti. 

Înţelegând însă că era iarăşi vorba de un şiretlic, Eut-le-ten smulse aşternutul alb de pe 
ascuţişurile de piatră, care l-ar fi sfâşiat dacă se întindea acolo, şi începu să zdrobească ţepile acelea 
ca nişte vârfuri de cuţit, cu ciocanul dăruit de una din cele două bătrâne. Ştia că acum e în 
apropierea celei pe care o dorea din toată inima şi după ce-şi termină treaba trase perdeaua care 
despărțea încăperea de o alta, alăturată. 

Când îşi văzu iubita din vis, lui Eut-le-ten nu-i veni să-şi creadă ochilor: era cu mult mai gingaşă 
şi mai frumoasă decât şi-o închipuise. Apoi cei doi s-au căsătorit şi au trăit de atunci în ţara de pe 
înălțimile lumii. 

Dar şi astăzi încă, atunci când vântul aduce aproape de țărm crestele valurilor şi trece printre 
ramurile de ienuperi, locuitorii acelui ținut din care a plecat Eut-le-ten privesc în sus spre cărarea de 
săgeți pe care prietenul lor cel iubit a urcat către tărâmul norilor şi ştiu că e undeva pe aproape şi-i 
veghează. 


Cum a ajuns scan-nah la zâna pădurilor 
poveste de pe Coasta nordică a Pacificului, Canada 


Un viteaz şi puternic şef de trib avusese, în vremuri vechi, unsprezece feciori. Din aceştia, zece, 
toți voinici şi buni luptători, au pornit într-o lungă călătorie, pe apă şi pe uscat, dar nu s-au mai 
întors niciodată. Nu rămăsese acasă decât frățiorul lor mai mic, un copil lovit de boală, cu picioarele 
moi, firav şi strâmb, care nici nu se putea mişca dintr-un loc în altul. Curând după plecarea fraților 
săi, părinţii micuţului infirm au pierit într-o furtună şi băiatul a rămas doar în grija bunicii sale, 
bătrâna Na-Nee. 

Sărmana s-a străduit din răsputeri să-şi pună nepotul pe picioare, căci era singura ființă care-i 
rămăsese din toţi cei dragi. A chemat şamanul”” tribului, i-a dat fierturi, l-a frecat cu alifii de tot 
felul, dar copilul a rămas cu picioarele lipsite de viaţă şi bunica trebuia să-l ridice şi să-l târască de 
colo-colo. 

Vremea a trecut şi când băiatul a împlinit optsprezece ani, într-o dimineață, devreme, el i-a spus 
bătrânei Na-Nee, dus pe gânduri: 

— Bunico, mie mi s-a arătat aevea un duh prietenos, care m-a învăţat ce să fac ca să-mi regăsesc 
frații. Aşa că te rog să mă ajuţi din toate puterile, să ajung jos, lângă țărm, la canoele cu care părinții 
şi frații mei plecau la pescuit. 

— Ce vorbeşti tu, copile? zise bunica mirată. Dar ce-o să poţi face tu, aşa slab cum eşti şi fără 
putinţa de a umbla? 

— Să încercăm, bunicuţe zise Scan-Nah, te rog mult. Bătrâna se lăsă înduplecată, cu toate că 
ceea ce-i cerea băiatul era pentru ea o încercare neînchipuit de grea: trebuia să-l ia în cârcă sau să-l 
târască de la aşezarea lor, până jos, lângă țărm. Văzând însă că băjatul nu se lasă de gândul ce 
pusese stăpânire pe el, bătrâna îşi luă inima în dinţi şi ajutată şi de Scan-Nah, care-şi încorda 
puterile cât putea, sprijinindu-se în mâini, o porniră spre țărm. Biata bătrâna aproape să-şi dea duhul 
până când ajunse cu povara lângă mal. Aici însă ce să vezi? Cele trei canoe ale neamului lor erau 

pline cu apă şi cine ştie de când stăteau aşa. 

— Bunico, ajută-mă să mă aşez în barca din mijloc. Cu ea pescuia tatăl meu. 

Încordându-şi ultimele puteri, Scan-Nah izbuti să se rostogolească în acea canoe pe care o ştia a 
tatălui său. O clipă apa îl acoperi şi bunicii îi fu teamă să nu se fi înecat, ştiind că nu se putea ridica 
în picioare. Dar care nu-i fu uimirea când văzu, sub ochii ei, cum băiatul începe să crească, cum 1 se 
lăţeşte pieptul şi cum mușchii prind să-i acopere braţele şi picioarele. În câteva clipe, în locul 
neputinciosului copilandru care se târa mai mult în coate, se ivi un tânăr puternic, frumos clădit, 
vânjos şi ars parcă de soare, care pe dată se ridică şi începu să golească apa din barcă. 

— Ai văzut, Na-Nee, spuse el, că duhul cel bun m-a învăţat de bine? 

— Cu adevărat, copile, ai avut dreptate. 

— Dar acum, spune-mi, bunico, nu-ți aminteşti încotro au pornit-o frații mei când au plecat şi nu 
s-au mai întors? 

— E mult de-atunci, Scan-Nah, şi parcă mi-aduc aminte ca prin vis că au luat-o spre gura râului 
care se varsă în ocean, mai sus, pe lângă nişte păduri bătrâne. Mai multe nu ştiu să-ţi spun. Şi cred 
că nici şamanul nu ştie. El zice că locurile acelea sunt primejdioase şi că oamenii trebuie să se ţină 
— departe de ele. 

— Ba nicidecum, Na-Nee. Hai să vedem care din bărcile acestea o să mă ducă. 

Zicând acestea, tânărul cercetă canoia pe care o golise de apă. Dar când să-i întărească fundul, 
lemnul crăpă şi pereţii vasului se fărâmiţară şi ei în mii de ţăndări. 

Băiatul oftă şi trecu la a doua canoe. Dar şi lemnul acesteia era putred şi se făcu bucăţi în 
palmele lui. Cea de a treia însă era de cedru, lemn tare şi, ciocănită din toate părțile de Scan-Nah, 
rămase întreagă şi bună de pus pe apă. 

— Aceasta este canoia care mă va duce, bunico. Haidem să-mi dai merindele şi mâine în zori o 
pornesc. 

Bunica îi pregăti tânărului o desagă cu peşte afumat şi carne sărată şi după ce-şi luară rămas-bun, 
băiatul porni a doua zi în zori, cu o pereche de vâsle noi la spinare. 

— Să vii sănătos, băiete, îi şopti Na-Nee, la despărțire, cu lacrimi în glas. Eu nu te mai am decât 
pe tine. 

— N-ai grijă, bunico, o să mă întorc, spuse băiatul şi cât ai clipi din ochi, canoia lui se depărta de 
țărm. O luă în susul apei, până ce ajunse la revărsarea unui râu care venea dintr-o pădure adâncă, 
întunecoasă şi deasă. În care se vedea bine că nu pătrunsese vreodată securea. Flăcăul îşi îndreptă 
barca pe cursul acestui râu şi pătrunse în hățişul unei păduri atât de dese, încât nu trecu mult şi 
lumina zilei pieri cu desăvârşire, totul în juru-i fiind învăluit într-o umbră verde, întunecoasă. Îl 
copleşise o linişte aşa de nepătrunsă, încât băiatului i se strânse inima. 

Curind însă se pomeni într-o poieniță deschisă, presărată cu trunchiuri de copaci retezați. Nu mai 
erau în jurul lui decât buturugi cu nenumărate cercuri, trădând urmele unor copaci bătrâni, tăiați. 

Şi în timp ce stătea aşa, tot chibzuind cine ar fi putut dobori copacii aceia falnici, tânărul se trezi 
în mijlocul unui adevărat torent de animale sălbatice care coborau în goana mare de sus din munţi: 
fiare înspăimântătoare ca: lupi, urşi, pisici sălbatice alergau pe lângă iepuri şi căprioare, fără să se 
oprească şi fără să răsufle. Spaima lor arăta că ceva îi speria, ameninţându-i şi fugărindu-i cu o 
putere oarbă, necruțătoare. Bietele animale căutau să ajungă în vale, la gurile râului unde Scan-Nah 
îşi lăsase canoia. Văzând aşa, tânărul începu să coboare şi el în goană şi nu se opri până ce nu 
ajunse în barca lui pe care o îndreptă spre apele oceanului. Era şi timpul: în urma lui se auzi un 
tunet înspăimântător, ceva ce venea ca un vuiet năprasnic, rupând şi distrugând tot ce întâlnea în 
cale. 

Din canoia, cu care se învârtea în jurul gurii riului ce cobora din pădurile bătrine, Scan-Nah văzu 
o uriaşă avalanşă de gheaţă rostogolindu-se din susul albiei râului şi prăvălindu-se în jos, până 
astupă valea prin care trecuse el cu puţin înainte. Apoi se făcu linişte. O linişte deplină, adâncă, aşa 
cum fusese la începuturi. 

Scan-Nah o luă din nou în sus, de-a lungul firului de apă. Acum astupat cu noroi şi mulțime de 


crengi rupte. Ajunse în poieniţa cu trunchiuri de copaci, care rămăsese neatinsă. Tânărul aprinse un 
foc între buturugi şi în timp ce privea scânteile ce luminau negurile acelor locuri, văzu cum se 
desprinde din flăcări un luptător înalt şi îmbrăcat în armură. 

— Cine eşti tu, făptură nepământeană? 

— Un prizonier al reginei ielelor. Du-te mai sus printre butuci şi, când ai să dai peste cel mai 
mare, acoperit cu muşchi. Ia-l în braţe şi sfarmă-l bucățele. Poate că vei reuşi să fii de folos 
căpeteniei noastre. 

— Aşa voi face, răspunse Scan-Nah şi o porni în căutarea trunchiului găunos. ÎL găsi repede, îl 
strânse cu putere şi începu să-l sfarme bucată cu bucată, până când nu mai rămase din el decât un 
miez mărunt. Şi tot ca prima oară, Scan-Nah se trezi în fața unui luptător înalt, voinic, care părea 
mai bătrân decât primul, purtând arme cum aveau luptătorii în vremuri vechi, şi având capul şi ochii 
acoperiţi cu un coif şi un obrăzar de lemn cu două deschizături pentru ochi. 

— Îţi mulţumesc, fiule, că mi-ai mai dat prilejul să văd pământul şi să-i respir aerul. Eu sunt 
căpetenia unor războinici altă dată temuţi. Dar în pădurile acestea noi am nesocotit o făgăduială pe 
care am făcut-o reginei ielelor şi ea ne-a pedepsit prefăcându-ne în butuci. Nădăjduim ca de aici 
înainte să ne găsim pacea şi iertarea. 

— Dar eu? Eu ce să fac, mărită căpetenie? Am pornit să-mi liberez fraţii de regina ielelor care îi 
ține cu siguranţă în robie. Nu mă poţi ajuta? 

— Mult n-am a-ţi spune, flăcăule, ci fii cu mare băgare de seamă. Regina ielelor îţi va întinde o 
cursă. E foarte puternică şi foarte şireată. Fii cu ochii în zece: ia aminte la orice lucru, cât de mic, 
ce-ţi va ieşi în cale, şi fă în aşa fel să nu te prinzi în cursă, ci să ocoleşti sau să treci cu bine 
încercarea la care te va supune. Mai multe nu ştiu să-ți spun. 

Şi dintr-o dată vedenia se destramă, se pierdu în verdele întunecat al pădurii bătrâne de când 
lumea. 

Tânărul rămase câtva timp pe gânduri, apoi o luă încet printre tulpinile copacilor. Nu merse prea 
mult şi un copac răsturnat îi tăie drumul. Era lung, rădăcina nu i se vedea, dar coaja îi era lucioasă şi 
netedă, fără urmă de muşchi pe dânsa. În timp ce privea copacul, Scan-Nah văzu un şoricel cum se 
căznea să ajungă sus, în vârful copacului. Mergea ce mergea, apoi aluneca pe coaja ce părea 
lustruită şi cădea înapoi pe pământ. Biata făptură tremura de oboseală şi nările micuţe îi fremătau de 
osteneală zadarnică. Atunci Scan-Nah îşi aminti cuvintele bătrânului războinic şi cu cât privea mai 
de-aproape şi cu luare-aminte strădaniile deznădăjduite ale şoricelului, încercarea lui şi dorinţa de a 
străbate tulpina spre vârf i se părea mai ciudată. 

„Fără îndoială, îşi spuse Scan-Nah, ceea ce văd în fața mea e un lucru pe care nu l-am mai 
întâlnit în pădure. Ce să caute şoricelul în copac şi de ce oare tulpina lui nu e îmbrăcată în muşchi 
ca a celorlalți arbori? Să-l ajut eu, şi-om vedea!” 

Cu acest gând, Scan-Nah luă şoricelul binişor cu două degete şi-l duse până în vârful copacului. 
Şi, spre uimirea tânărului, şoricelul îi mulţumi cu glas subțirel şi plăcut ca o muzică. 

— Ştiu că o cauţi pe regina ielelor. Să nu te temi de dânsa. Vei fi bine primit. Nu e nimic pe 
lumea aceasta care să-i placă mai mult decât bunătatea şi înțelegerea oamenilor. Mulți războinici ca 
tine m-au întâlnit: unii au râs de mine şi când înaintam pe tulpina copacului îmi făceau vânt înapoi 
pe pământ, alții mă loveau cu bețe şi-mi spuneau vorbe urâte. Dintre toţi, tu singur te-ai arătat 
îndurător şi aplecat asupra suferinţei. Îi vei putea cere reginei orice vei dori, căci meriţi să fii 
răsplătit. 

— Dar unde o voi putea întâlni pe regina ielelor? întrebă Scan-Nah. 

— la-o în sus, pe calea care ţi se va deschide din vârful acestei tulpini de copac, până ce vei da 
de o boltă verde. Intră fără teamă. Te las cu bine! 

Zicând acestea, şoricelul se făcu nevăzut în frunzişul din jur. 

Scan-Nah îi urmă sfatul şi curând se trezi în faţa unui leagăn de liane, care se întindea între doi 
cedri uriaşi. Intrarea era aproape acoperită de o perdea de frunze lucitoare, cu parfum de mirodenii 
şi de flori rare. 


Fără să se sfiască, Scan-Nah dădu la o parte frunzişul şi se pomeni în fața unei făpturi de o 
neasemuită frumuseţe, care se legăna între flori şi plante agățătoare. 

— Bine ai venit, Scan-Nah. Apropie-te fără teamă, susură regina ielelor şi vorba îi era cântec şi 
şoaptă de vânt. Te-ai arătat vrednic şi bun. Avalanşa de gheaţă din pădure nu te-a speriat. Apoi ai 
fost bun cu şoricelul. Meriţi răsplata noastră. 

— Eu nu doresc decât să-mi regăsesc frații, mărită regină. Ajută-mă şi-ţi voi fi totdeauna 
credincios ţie şi pădurii. 

— Aşa să fie, Scan-Nah. Fraţii tăi şi-au ispăşit pedeapsa pentru că au călcat legile noastre. Acum 
du-te şi-i vei găsi în barca ta. Rămâi cu bine. 

Zicând acestea, frunzele cele multe şi sclipitoare acoperiră dintr-o dată chipul zânei şi Scan-Nah 
se trezi singur, de parcă nici n-ar fi fost aievea întâlnirea lui cu regina pădurilor. 

Se întoarse la țărm, unde, spre bucuria tuturor, cei unsprezece fraţi se regăsiră şi se îmbrăţişară. 
Întorcându-se în mijlocul locuitorilor insulei lor, povestea viteazului Scan-Nah se întinse până 
departe şi toţi s-au unit în dorinţa de a-l alege şeful tribului. El a fost unul din cei mai înţelepţi şi 
puternici conducători din câți avuseseră oamenii acelor locuri până atunci. Sub îndrumarea lui, 
niciodată locuitorii n-au prilejuit pădurilor şi făpturilor ei stricăciuni sau fapte nesăbuite. 


Femeia cioplită din lemn 
poveste de pe Coasta Atlanticului, Canada 


Un bătrân şi o bătrână trăiau singuri departe de sat şi de întreg tribul. Ei nu aveau decât un 
băieţel, care vâna pentru ei. Dar care nu era al lor şi pe care bătrâna îl găsise într-o zi într-o poieniță 
din mijlocul pădurii. S-au scurs de două ori zece primăveri, când tânărul hotărî să-şi caute o soție. 
Se apucă să-şi clădească o locuinţă mare, vână mult şi puse carnea la sărat, iar apoi porni să caute în 
satele învecinate, şi căută până departe de locuinţa lor, dar nu găsi ceea ce-i dorea inima. Se simţea 
singur şi atunci ce se gândi? Să-şi făurească el însuşi o fată, cioplind-o dintr-o tulpină de tei foarte 
alb şi lucios. Iar acest chip de fecioară îi reuşi de minune. Când isprăvi de lucrat, fata semăna atât 
de bine cu ceea ce visase el, şi era atât de vie, încât prinse glas şi-i spuse: 

— Du-mă în coliba ta, întinde-mă pe un pat din crengi de brad, acoperă-mă cu o blană de urs şi 
lasă-mă singură. Apoi peste trei zile te voi lua de bărbat. Dar în timpul acestor trei zile nu care 
cumva să te uiţi înăuntru, căci astfel n-ai să mă mai vezi niciodată. 

De teamă să nu fie ispitit să-şi calce cuvântul, tânărul plecă să se culce în pădure. Dar a doua zi 
de dimineaţă picioarele nu mai voiră să-l asculte şi aproape fără voia lui îl purtară spre colibă. El îşi 
certă cu asprime picioarele, dar ele nu-i dădură pace până ce nu se apropie de un loc unde ştia că se 
află o crăpătură în scoarța copacilor care susțineau coliba. Prin crăpătura aceea se vedea înăuntru şi 
el nu se putut opri să arunce o privire în încăperea unde se afla patul de crengi. O fată cu un chip 
strălucitor şi rotund lucra la o pereche de mocasini. Era atât de frumoasă, încât tânărul fugi din nou 
în pădure, temându-se să n-o piardă. Dar a treia zi când se întoarse, văzu urme de paşi în faţa colibei 
şi pricepu că frumoasa lui plecase. 

— S-a dus, m-a părăsit şi numai eu sunt vinovat. Nu trebuia să-mi ascult pârdalnicele de 
picioare. Ei, acum e acum. Unde s-o găsesc? 

Hotărât s-o găsească, el îşi luă arcul şi o săgeta din lemn roşu de cedru, pe care o trase într-acolo 
unde luna dispare de pe cer. Apoi se apucă să alerge atât de repede, încât ajunse să-şi prindă săgeata 
tocmai când cădea la pământ. O slobozi din nou, şi fugi iarăşi după ea, şi aşa de atâtea ori până când 
se făcu timpul să-şi găsească un adăpost, să se odihnească. Atunci zări în apropiere o căsuță neagră, 
de care se apropie şi intrând înăuntru găsi o bătrână care fierbea porumb. 

— Măicuţă, o întrebă el, iartă-mă de îndrăzneală, dar aş vrea să ştiu dacă nu cumva ai văzut-o pe 
soția mea trecând. 

— Ba am văzut-o, fiule, dar în seara aceasta n-ai s-o mai ajungi, căci mai ai drum de făcut, aşa 


că mai bine odihneşte-te şi mâine ai să pleci mai departe, în zori. 

Tânărul îi mulţumi şi se culcă. A doua zi, când se pregătea de plecare, bătrâna îi dădu un os de 
linx şi-i spuse să-l păstreze, poate avea să-i prindă bine. Tânărul îl luă şi porni iarăşi ca înainte, 
trăgând săgeata roşie în sus şi alergând apoi după ea să o prindă. ŞI tot aşa, de mai multe ori, până 
ce ajunse la o altă căsuță neagră, în care tot o bătrină fierbea porumb. Flăcăul o întrebă şi pe 
aceasta: 

— Măicuţă, nu cumva ai văzut-o trecând pe soţia mea? 

— Ba am văzut-o, fiule, dar nu vei putea-o ajunge din urmă în astă-noapte. Eşti obosit, culcă-te 
şi ai să-ţi urmezi drumul în zori. 

Ca şi prima bătrână, aceasta îi dărui la rândul ei un os de linx, care avea să-i servească la nevoie. 
Flăcăul o porni din nou, tot urmând drumul pe care 1-l arăta săgeata şi oprindu-se la o a. Treia 
căsuţă neagră, în care o altă bătrână fierbea porumb, o întrebă şi pe aceasta dacă n-o văzuse cumva 

pe soția lui. Şi bătrâna aceasta îi răspunse: 

— Desigur, fiulev ieri la amiază. Dar e prea târziu să mai mergi astă-seară după ea. Mănâncă şi 
odihneşte-te bine, căci aceasta e ultima casă pe care ai s-o întâlneşti înainte de a ajunge la arborele 
pătrat, al cărui vârf se pierde în lumea de sus. Pe acest arbore s-a urcat soţia ta. În arbore sunt săpate 
trepte, dar tu nu le poţi vedea cu ochii tăi de om. Tulpina lui ţi se va părea netedă. Tu trebuie să 
găseşti mijlocul să te urci singur. Mâine, înainte de a pleca, o să-ţi dau o coadă de veveriţă, să te 
slujeşti de ea la nevoie. 

Merse ce mai merse flăcăul, până ce ajunse la arborele cu pricina, unde văzu că se opresc şi 
urmele paşilor fetii pe care o iubea. Se aşeză la poalele lui, trase luleaua, o aprinse şi începu să 
privească copacul: era neted ca o piatră lustruită. Se gândi ce se gândi, apoi scoase din desagă cele 
două oase de linx şi începu să se urce cu ajutorul lor, înfigându-le în scoarța copacului, când pe una, 
când pe cealaltă. De la un timp, oasele se tociră şi tânărul rămase agăţat de copac, fără să mai vadă 
nici lumea de jos, nici pe cea de sus. Deznădăjduit, el ceru sfat şi ajutor de la duhul strămoşilor săi 
ŞI, ca în vis, i se păru că aude răspunsul: 

— Închide ochii şi păşeşte până la capăt pe treptele pe care nu le vezi. 

Făcu întocmai cum fusese învăţat şi merse cam cât ar putea fuma un om zece pipe. Apoi, voind 
să ştie unde se află, deschise ochii. Această neascultare a sfatului pe care îl primise de la duhul său 
proteguitor îi atrase pedeapsa acestuia: alunecă în jos şi ajunse înapoi la locul unde nu se putuse 
sluji de oasele de linx. Atunci îşi aminti de coada de veveriță, o scoase din sân şi începu să urce din 
nou cu repeziciunea şi îndemânarea animalului căreia îi aparținea codita. În sfârşit, ajunse la lumea 
de sus, dar fără s-o poată atinge. Era până acolo un mare gol, care despărțea cele două lumi. Tânărul 
îşi luă inima în dinți şi făcându-şi vânt sări departe, întocmai ca o veveriţă, ajungând pe un loc 
sigur, unde se propti bine. Dar aici, se trezi față în faţă cu un urs alb, care-l întrebă: 

— Ce cauţi tu într-o lume care nu e a ta? 

— Am venit să-mi caut nevasta cu fața rotundă şi albă ca zăpada, care a dispărut. 

— Ea te-a prevenit să n-o priveşti trei zile, altfel n-ai s-o mai vezi!... 

— Cu toate acestea, sunt hotărât s-o caut. 

— Cum vrei. Dar ca să rămâi pe acest tărâm va trebui să te supui la o încercare: vezi mingea 
aceasta de foc? Va trebui s-o învârți în goană, în jurul lumii noastre. Dar n-ai să alergi singur. Te vei 
lua la întrecere cu unul din fraţii mei. Dacă ajunge cu mingea înaintea ta, te va mânca. 

— Bine, se învoi tânărul, strângând la piept coada veveriţei, între timp, al doilea urs luase 
mingea de foc în gură şi fugise cu ea. Dar nu destul de iute ca tânărul să nu-i sară în spate fără ca 
ursul să-l simtă. 

După ce făcură înconjurul lumii de sus şi erau gata să ajungă la locul de plecare, flăcăul îl muşcă 
pe urs de ureche. De uimire că nu-l simţise în spinare, ursul deschise botul şi dădu drumul mingii. 
Tânărul puse repede mâna pe ea şi ajunse înaintea lui. 

— Bravo, ai câştigat! îi spuse ursul cel mai vârstnic. Şi fiindcă ai izbutit de minune, de acum 
înainte tu vei fi cel care vei alerga cu mingea de foc zilnic în jurul lumii noastre. 


Cele trei încercări 
poveste din S.U.A. - Vestul îndepărtat: Minnesota, Wisconsin, lowa 


Trăia odată, într-un sat indian lowa, o fată de o frumuseţe a cărei faimă se răspândise de mult în 
toate aşezările învecinate. Dar fata, pe cât era de gingaşă şi plină de farmec, pe atât era de vicleană 
şi năzuroasă cu toți peţitorii care 1 se înfățişau. Oricât ar fi fost ei de viteji luptători sau vânători 
iscusiţi, şi oricât de chipeşi, ea îi supunea la nişte încercări atât de grele, pentru a se învoi să devină 
soția unuia dintre ei, încât cei mai mulți ori îşi pierdeau viaţa în cursul probelor la care îi supunea, 
or; se lăsau păgubaşi. 

S-a întâmplat că un tânăr sărman, care trăia departe de satul în care se afla fata, auzind laudele ce 
se aduceau făpturii ei, hotărî să o peţească. Degeaba încercară toți ai săi să-l oprească, vorbindu-i 
despre atâţia alții, mai puternici ca el, care nu izbutiseră să învingă încercările la care fuseseră 
supuşi. Băiatul nu se lăsă înduplecat şi, într-o dimineaţă, în zori, o porni. Merse el o bucată de 
drum, când numai ce văzu un om, dintr-un alt trib, care se tot apleca la pământ să-şi lege nişte 
pietroaie de picioare. Curios, tânărul călător îl întrebă: 

— De ce cauţi să-ţi împiedici mersul cu greutăţile acelea? 

— Uite, am pornit la o vânătoare de bizoni. Şi pentru că eu alerg mai repede decât ei, nu izbutesc 
niciodată să-i ating cu săgețile mele. 

— Ei, omule, lasă acum treaba asta şi hai cu mine, că n-am niciun tovarăş de drum. 

Alergătorul se învoi şi o porniră mai departe. La o răscruce, văzură altă ciudăţenie. Un om stătea 
între două lacuri şi sorbea când dintr-unul, când din celălalt. 

— Da! ce ţi-au făcut lacurile acestea, de vrei să le seci, bre omule? îl întrebă tânărul. 

— Iaca, nu-mi pot potoli setea. O să-l termin întâi pe ăsta din dreapta şi pe urmă trec la celălalt. 

— la mai lasă secatul lacurilor, prietene. Mai bine hai cu noi, că uite am pornit în lume, poate om 
da de bine. 

Părându-i-se călătorii de treabă, omul se ridică şi se tot duse cu ei. Dar n-au mers mult şi dădură 
peste altă minunăţie. Un bărbat înalt şi deşirat stătea şi se uita în sus şi nu-şi mai lua ochii de pe cer. 
Cei trei călători se opriră şi-l întrebară după ce se tot uită în. Sus, şi atunci omul le răspunse: 

— Am tras o săgeată spre cer şi aştept să mi se întoarcă. Nu ştiu pe unde s-o fi rătăcit. 

— [a lasă acum săgeata aceea, îl povăţui tânărul. Ce folos ai de pe urma ei? Mai bine hai cu noi 
şi-om cutreiera lumea şi eu oi ajunge împreună cu voi unde mă mână soarta ce mi-am ales. 

Fără a se lăsa prea mult rugat, ochitorul se luă după ceilalți şi cu toţii îşi urmară drumul. 

Dar iată că într-un luminiş înconjurat de arbori bătrâni cât lumea, văzură cu uimire un om stând 
Jos, cu urechea lipită de pământ. 

— Ce-Lcu tine, omule, voi să ştie tânărul, nepricepând, cu ce se îndeletnicea omul. De ce stai 
aşa cu urechea lipită de pământ? 

— St! făcu acela supărat. Nu vezi ce fac? Ascult cum cresc plantele şi copacii. 

— Fi, asta-i bună! se uimiră tovarăşii de drum. Ia uite cu ce-şi pierde un om vremea! Mai bine 
hai cu noi şi om izbuti ceva pe lumea asta cu toţii împreună. 

Şi-l luară cu ei şi pe cel cu urechile fermecate. 

În cele din urmă, după multe zile de mers, au ajuns în satul unde trăia fata cea mult pețită. 

Tânărul care o voia de nevastă se înfățişă bătrânilor satului şi le spuse dorinţa lui. Aceştia îi 
răspunseră că ceea ce voia el nu era lucru uşor, dar văzând că nu se dă îndărăt, ei îl puseră în faţa 
primei încercări — şi anume să le înlăture muntele care le astupa, o bună bucată din zi, lumina 
soarelui. 

— Asta n-o să-mi fie cu putinţă, zise tânărul întristat. 

— Ba câtuşi de puțin, prietene, îi luă vorba din gură, alergătorul cel cu greutățile la picioare. Şi 
când întinse odată un genunchi şi apoi îl mai încorda şi pe celălalt, mişcă muntele din loc, care se 
dădu de-a berbeleacul şi sfărâmându-se în mii de bucăţi se răspândi în lumea întreagă. De atunci se 
spune că s-au născut munţii şi dealurile în lume. 


Văzând aşa, locuitorii satului porunciră de li se aduseră oaspeţilor bucate cât să încapă în nişte 
poloboace, nu în burţile unor oameni cât de înfometați. Şi cu mâncarea ar fi fost cum ar fi fost, dar 
ce te faci cu buţile de apă? Ei le cerură străinilor să golească tot ceea ce li se pusese în față. 

— Luaţi şi săturați-vă, le spuse tovarăşul lor cel însetat. Şi apoi o veni şi rândul meu. 

Mâncară şi băură cei cinci tovarăşi, dar dacă la bucate se cunoştea că puseseră gura la treabă, 
apoi la băutură, de n-ar fi fost însetatul lor, nu pridideau. Dar când îşi puse acesta puterea la bătaie, 
goli toate butoaiele până ai zice peşte. 

Atunci se luară de gânduri şi oamenii cei cârcotaşi ai satului, care nu voiau să-şi dea fata decât 
după un voinic ca niciun altul. Dar tot nu s-au dat bătuţi. Au adus în faţa lor o femeie care alerga 
mai repede ca orice iepure al pădurii. Ei trebuiau să pună pe unul dintr-ai lor să se ia la întrecere cu 
femeia alergătoare a satului. Fără doar şi poate că se hotărî să se ia la întrecere cu ea cel cu 
greutățile la picioare. 

Zis şi făcut. 

Cei doi se luară la întrecere la fugă. Dar pe la jumătatea drumului, femeia ajungându-l cu greu pe 
cel cu care se măsura, îi spuse, oftând: 

— Hai să ne odihnim o clipă. 

Omul se învoi şi cei doi se întinseră pe Jos, dar în timp ce femeia rămase trează şi-l pândea, 
alergătorul adormi buştean. Cum văzu aşa, ea o şi tuli la fugă şi fugi, şi fugi, până când iat-o 
aproape de sat. Oamenii o zăriră de departe, dar de tovarăşul ei de rămăşag nici urmă. Atunci, omul 
care asculta plantele crescând puse ureche la pământ 

— Îl aud: a adormit şi sforăie de duduie pământul. 

Cum spuse vorba aceasta, ochitorul îşi luă arcul, puse o săgeată uşoară, ochi şi-l nimeri în vârful 
nasului pe alergătorul cel adormit. Acesta sări în sus ca ars şi pricepu că femeia îl înşelase. Se puse 
pe fugă şi țin-te, nene, nu răsuflă, dar gata să ajungă ea înaintea lui în sat, când izbuti s-o ia din 
urmă şi s-o întreacă. 

Văzând că n-au încotro, bătrânii satului se învoiră şi în cele din urmă îi dădură fata cea frumoasă 
de nevastă, care primi şi ea să-i fie soţie şi a fost lângă el bună şi iubitoare cât au trăit, ani mulți 
fericiți. 


Casa piticului 
poveste din Mexic - poveste a mayaşilor 


În vremuri de demult, piticul era o ființă venerată în triburile maya. Şi în povestirile urmaşilor 
acestor străvechi populaţii, printre care se numără şi mexicanii, piticul stă la loc de frunte. Nu 
degeaba cea mai mare piramidă de la Uxmal, în Mexic, se numeşte „casa piticului”. Şi iată de ce: 

În acele vremuri de demult, o bătrână trăia într-o căsuţă care se afla întocmai pe locul cunoscut 
până azi sub denumirea „casa piticului”. Sărmana bătrână era singură şi deznădăjduită că n-avea 
niciun fiu. Durerea ei era atât de mare, încât într-o bună zi i-a venit în minte să ia un ou şi să-l 
înfăşoare cu grijă în zdrenţele din casă. Apoi l-a ascuns într-un colţ al locuinței, în aşa fel ca să fie 
ferit de orice atingere. Bătrână se scula în fiecare dimineaţă şi, însufleţită de o nădejde ascunsă, se 
ducea să se uite ce face oul. Dar el rămânea mereu aşa cum îl pusese la început. Şi totuşi, într-o 
dimineaţă, care nu-i fu bucuria când descoperi coaja oului spartă şi în mijloc un copilaş micut, care- 
i întindea brațele. Aproape ieşindu-şi din fire de bucurie, bătrână îl luă în palmă, îl sărută şi-l 
mângâie spunându-i: „Copilaşul meu!” Timp de un an, bătrână îl îngriji cu dragoste şi luare-aminte, 
încât în răstimpul acesta, copilul crescu şi vorbi cu atâta înţelepciune, de parcă ar fi fost un om în 
toată firea. După un an însă încetă să crească, în ciuda străduinţelor mamei sale. 

Cu toate acestea, bătrâna nu contenea să se bucure de el. Ba, mai mult, începuse să creadă că 
băiatul avea să devină un mare conducător de trib sau poate chiar un rege. 

După ce gândul prinse mai bine rădăcini în mintea ei, ea nu se lăsă până ce nu-l convinse pe 


băiat să se ducă la palatul regelui şi să-şi măsoare puterile cu el. Bietul tânăr plângea de ţi se rupea 
inima, Căci ceea ce îi cerea mama lui i se părea cu neputinţă. Dar bătrâna nu-şi ieşea din ale ei şi 
atâta îl cicăli pe băiat, până când acesta, mai mult ca să scape de gura ei, se duse la palat şii se 
înfăţişă împăratului poftindu-l să-şi măsoare puterile cu el. Împăratul îi spuse că prima încercare va 
fi aceea de a ridica o piatră de cincizeci de kilograme. 

Bietul băiat se întoarse acasă plângând şi văitându-se că nu va putea face faţă acestei încercări. 
Atunci mama lui îi răspunse, dându-i curaj şi încredere: 

— Dacă împăratul o să ridice piatra, cu siguranţă că o vei ridica şi tu. 

Şi aşa s-a întâmplat. După ce împăratul săltă bolovanul, când veni rândul tânărului, acesta o 
ridică fără nicio greutate. Şi tot astfel s-a întâmplat cu toate încercările. 

Furia regelui nu mai cunoştea margini, văzându-se învins de un biet pitic. ŞI, ca să-i pună capăt 
şi să-i facă de petrecanie, el îi ceru să înalțe într-o singură noapte un palat măreț, altfel avea să fie 
osândit la moarte. 

Cu deznădejdea în suflet, băiatul se întoarse acasă şi-i povesti bătrânei ultima încercare la care îl 
supusese regele. 

— Lasă, fiule, îl linişti bătrâna, o s-o facem şi p-asta. Se culcară seara în cocioaba lor, dar 
dimineaţa, ce să vezi?! 

Se treziră într-un palat măreț şi temeinic clădit. 

însă care nu fu uimirea regelui când se trezi în fața palatului fermecat care era cu mult mai 
strălucitor decât al său! Şi atunci hotărî să se purceadă la ultima încercare. 

Trimise după pitic şi-i porunci să culeagă fructul cagoiol, renumit pentru coaja lui tare. Cu acest 
fruct regele şi piticul aveau să se lovească în cap, dovedind cine era mai tare. 

Piticul veni cu fructul cum i se poruncise, iar regele îl luă şi-l lovi de câteva ori în cap cu el. Apoi 
veni rândul piticului şi pentru că regele îşi dăduse cuvântul că se va supune aceleaşi încercări, 
piticul îl lovi şi el cu fructul. De la a doua lovitură însă capul regelui se făcu țăndări, în faţa întregii 
curți care lua parte la întrecere. Atunci toți cei de față începură să-l ridice în slăvi pe piticul care se 
dovedise atât de vrednic în vitejia şi în norocul său, iar bătrâna se făcu nevăzută, fără ca cineva să 
afle vreodată ce soartă a avut şi cum şi-a sfârşit viaţa. 


Cocoşul, vestitor al zorilor 
poveste Braziliană 


Apropiindu-se de căderea nopții, un călător se opri într-un sat şi ceru găzduire la o casă din 
marginea drumului. Oamenii l-au primit, l-au ospătat şi apoi au început să facă pregătiri de plecare: 
tatăl, mama şi fiii au luat câte un sac şi au pornit-o în goană la drum, urmaţi de călător, care voia să 
afle încotro se grăbesc. Pe drum, străinul îi întrebă unde se duc. Ei îi răspunseră: 

— Ne grăbim să aducem ziua, şi fugiră mai departe. Aşa au alergat toată noaptea şi, la ivirea 
zorilor, s-au întors fiecare cu sacul lui bine legat la gură. Ajunşi acasă, ei îşi desfăcură sacii, o dată 
cu apariția luminii. 

Străinul îi întreabă curios ce aduseseră cu toţii în sacii lor: 

— Am adus ziua, doar v-am spus. 

După ce-şi luă rămas-bun de la ei, călătorul îşi urmă drumul. 

La întoarcere, el se opri tot în ograda lor şi le dărui un cocoş: 

— Pentru că faceţi atâta cale pentru a aduce lumina, eu vă las făptura aceasta, să vă aducă ea 
ziua, fără să vă pricinuiască nicio grijă. Îi daţi drumul să se cocoaţe pe undeva. Când va cânta prima 
oară, ziua va fi încă departe. Când va cânta a doua oară, ea va fi mai aproape, iar a treia oară va fi 
ziuă plină. 

Oamenii i-au mulțumit, dar, în clipa când se văzu liber şi începu să cânte „cucurigu, cururigu...” 
cocoşul îi sperie tare, căci ei nu mai văzuseră asemenea pasăre. 


Călătorul îşi urmă drumul şi se îndepărtase o bună bucată de drum, când femeia îl ajunse şi-i 
strigă din urmă: 

— Ce mănâncă pasărea aceasta? 

Scos din răbdări de prostia acelor oameni, străinul îi răspunse scurt: 

— Mănâncă de toate! 

Îngrozită, femeia intră în casă şi-i spuse bărbatului ei: 

— Auzi, omule, mănâncă tot ce-i cade în cale. Mănâncă orice. Până la urmă o să ne mănânce şi 
pe noi! 

Şi cei doi se năpustiră în curte, lovind fiecare cocoşul cu câte un băț, până ce biata pasăre îşi 
dădu duhul, iar acei oameni au cărat mai departe lumina în ogradă, aducând-o în saci, de la mari 
depărtări. 


Maimuţa 
poveste din Anzii Cordilieri, poveste araucană 


În regiunea cu ierburi bogate Itata, trăia odată un indian bine înstărit, care avea trei fii. Şi pentru 
că în tribul acela toţi purtau numele leului, bătrânul, care se numea Leul albastru, îşi numi pe primul 
fiu Nahuelpan (Tigrul-leu) pe cel de al doilea, Chilapan (Trei lei) şi pe cel mai mic Maripan (Zece 
lei). 

Când au ajuns la anii bărbăției, cei trei frați au hotărât să-şi încerce norocul în lumea largă, fără 
însă a-şi părăsi tatăl toți deodată. Astfel încât a pornit întâi fratele cel mare, Nahuelpan. Dar tatăl 
nu-l lăsă să plece cu mâna goală, ci-i încredința o pungă cu argint, ca să se înfățişeze cum se cuvine 
printre oameni. Tânărul mulţumi şi făgădui tatălui să se întoarcă la capătul unui an. 

Plecă băiatul şi după ce cutreieră o pădure adâncă, a cărei întunecime îl înspăimântă, ajunse în 
cele din urmă la un han, tixit de oaspeţi, care toți beau, se veseleau şi duceau un trai fără griji. 
Tânărului îi plăcu locul acela, se ametecă printre ceilalți şi începând să ducă traiul lor, uită de 
argintul încredinţat şi de casa părintească şi se puse pe trai şi veselie, până când cheltui tot ce avea, 
vându calul şi apoi şaua şi văzându-se într-o zi sărac lipit nu-i rămase altceva decât să-şi aştepte 
fratele. 

Într-adevăr, în anul următor se înfățişă tatălui lor şi cel de al doilea frate, Chilapan, cerându-i 
învoirea să plece în lume. Primi şi el o desagă cu argint de cheltuială şi o porni degrabă pe urmele 
frăține-său. Străbătu şi el pădurea cu pricina şi nimeri şi el la acelaşi han unde îl aştepta Nahuelpan, 
bine dispus şi gata de petrecere. Nu-i fu greu să-şi atragă fratele la viaţa veselă şi uşoară care 
domnea acolo. Dar, întocmai ca şi Tigrul-leu, fratele lui pierdu în scurt timp tot ce adusese şi atunci 
se învoiră să-l aştepte pe mezin. Când ceru şi acesta, în cel de al treilea an, tatălui său să-l lase să 
vadă cum e în lume, bătrânul îi răspunse trist: 

— Du-te, fătul meu, dar fă aşa cum spui, întoarce-te într-un an şi adu-i şi pe fraţii tăi. 

Tânărul făgădui să îndeplinească porunca tatălui său. 

Ajungându-şi din urmă frații, când aceştia voiră să înceapă iarăşi cu petrecerile şi cu jocurile 
dinainte, el le-o tăie scurt şi-i întrebă ce datorii aveau. Atunci cel mai mare îi răspunse: 

— Ce-ţi pasă? înțeleptul mănâncă şi bea cât are. 

Dar Zece lei se mulțumi să facă socoteli, să răscumpere lucrurile înstrăinate de fraţii lui şi 
dăruindu-le şi câte un cal frumos porniră cu toții la drum. Cei doi fraţi mai vârstnici nu i se arătară 
prea recunoscători celui mic, aşa că, ajungând la o răscruce, hotărâră să se despartă şi să se 
întâlnească din nou în acelaşi loc, după un an. 

Nahuelpan străbătu timp de o lună ţinutul unde îl dusese drumul şi în cele din urmă găsi un 
stăpân bun, la care se tocmi să muncească. Bătrânului îi plăcu băiatul şi având o singură fiică i-a 
dat-o de nevastă, cu o zestre frumoasă. 

Celui de al doilea frate i-a mers întocmai ca şi primului: curând a găsit şi el un stăpân bun şi o 


nevastă frumoasă, care nici lipsită de bunăstare nu era. Nunta s-a făcut şi atunci frații au pornit la 
drum cu nevestele lor, să-şi întâlnească fratele cel mic. 

În vremea aceasta însă, lui Maripan nu-i mersese nici pe departe aşa bine ca fraţilor săi. După ce 
rătăcise luni de zile prin locuri sterpe şi neumblate şi-şi vânduse toate lucrurile, ajunsese ca o 
umbră, hărtănit şi mort de foame. Poate că şi-ar fi dat chiar sufletul, dacă n-ar fi întâlnit chiar atunci 
un vițel pe care-l tăie, îl fripse şi-l mâncă. Dar care nu fu spaima tânărului, când se văzu deodată 
înconjurat şi prins de cei care spuneau că veneau din partea stăpânului şi că aveau poruncă să-l 
pedepsească pentru uciderea animalului. Când au fost gata să-i ia viaţa, flăcăul îi întrebă: 

— Oare în ţara aceasta nu se poate povesti nimic? Ştiu o grămadă de istorii. Urmăritorii lui 
râseră de dânsul şi-l duseră în faţa scaunului de judecată. Acolo, judecătorul îl întrebă cu asprime: 

— Ce cauţi tu pe aici şi ce hram porti tu, băiete? 

— Hramul fericitului, înălțate, căci am plecat în lume să caut fericirea. 

Judecătorul râse şi-i spuse: 

— Ai avut noroc. Eu sunt regele ţării şi mi-am dorit un flăcău ca tine, căci am o fiică maimuţă pe 
care vreau s-o iei de nevastă. 

Auzind aceste cuvinte, tânărul se înspăimântă şi voind să câştige timp, ceru trei zile de răgaz să 
chibzuiască. A doua zi, împăratul îl întrebă: 

— Cum stai cu hramul fericirii, băiete? 

— A încetat, doamne, căci mă aflu în ţară străină şi nu ştiu ce mă paşte. 

— Străină sau nu, ai să iei pe fata mea de nevastă, căci altfel unde-i stau picioarele îţi va sta şi 
capul. 

Văzând că n-are încotro, cu durere şi ruşine în suflet, flăcăul se supuse şi nunta se făcu. Între 
timp însă, vremea trecea şi se apropia ziua când băiatul trebuia să-şi întâlnească fraţii. Dar nu cuteză 
să-i spună nimic soţiei. Doar în somn vorbea şi-şi vărsa amarul şi-şi plângea soarta, care-l ținea 
departe de ai săi. Văzând aşa, fiica se duse la împărat şi-i spuse ce se întâmplă cu soţul ei. Acesta 
cugetă puţin, apoi hotărî: 

— Bine, fericitul să-şi dobândească ceea ce caută. Poruncă din partea mea: să vi se pregătească o 
caleaşca aurită şi soldați frumos gătiți, care să vă însoţească la drum ca pe o fiică de împărat ce te 
afli şi soţul ei. 

Într-adevăr, toate se împliniră cum ceruse împăratul şi în ziua următoare tinerii plecară cu mare 
alai. Dar pe măsură ce se apropiau de locul întâlnirii, Zece lei se întuneca la față şi cu greu îşi putea 
ascunde tulburarea. 

Când sosiră la răscrucea unde se despărțiseră, frații se aflau acolo în întâmpinarea celui mai mic, 
fiecare aducându-și nevasta de mână să i-o arate. 

— Dar tu, tu nu te-ai însurat, frăţioare? îl întrebară ei în cele din urmă, după ce se cunoscură cu 
toții. 

— Ba da, răspunse Maripan, cu durere, nevasta mea a rămas acolo în trăsură! 

— Ce vorbeşti? ziseră ceilalți doi. Ce nevastă? Păi aceea e doar o maimuţă, şi-i întoarseră 
spatele. 

În acelaşi fel îl întâmpină şi bătrânul lor tată, care nu-şi primi nora maimuţă în casă şi n-o 
binecuvântă. Drept locuinţă, le îngădui să stea într-o colibă veche, departe de palat. 

Acolo însă maimuța pe care o chema Conchi-Co (pe limba lor „Apa veselă”) îşi chemă soldații 
ŞI, cât ai clipi din ochi, îi orânduiră grajdul, căci altceva nu era, şi făcură din el un lăcaş frumos şi 
plăcut. 

Într-o bună zi bătrânul îşi chemă feciorii şi le porunci să-i aducă fiecare câte un câine frumos, 
crescut de nevestele lor. 

Trist, feciorul cel mic se duse la maimuţica lui şi-i povesti ce-i ceruse tatăl. 

— Nu te întrista, răspunse ea. Totul va fi bine. Apoi chemă pe unul din soldaţii ei şi-i spuse: 

— Ca vântul şi ca gândul să te duci la tata şi să-i spui să-mi trimită sipetul de sub patul meu. 

Soldatul făcu aşa cum i se poruncise şi, în ziua hotărâtă, cei trei frați se înfățişară tatălui. Primii 


doi purtau în braţe câte un câine de toată frumuseţea. Cel de al treilea, nimic. 

— Unde e câinele? întrebă bătrânul. Băiatul cel mic scoase atunci sipetul de sub haină şi, punând 
cheia în mâna tatălui, îi răspunse: 

— Deschide! Altceva n-am. 

Dar, când deschise lădița, rămaseră cu toții uluiți: sări dinlăuntru un căţeluş cu blănița aurie de o 
frumuseţe nemaiîntâlnită. El nu se hrănea decât cu lapte de iapă, dintr-un castronel de aur. 

Foarte mulțumit, bătrânul primi darul şi-i goni pe ceilalți doi cu câinii lor. Aceştia plecară 
înciudaţi pe fratele mai mic. 

Dar la câtva timp după aceea, tatăl îi chemă din nou. De data aceasta el le porunci să-i aducă 
fiecare un veşmânt țesut de soțiile lor. 

— Ei, acum să vedem pe unde scoate cămaşa maimuta, căci oare cum ar putea ea ţese un 
veşmânt cu lăbuţele ei?! râseră cei doi frați mai mari, bucurându-se de durerea şi ruşinea celui mic. 

Acesta se duse iarăşi şi plânse în poala nevestei sale, povestindu-i ce le cerea tatăl lor. 

— De ţesut desigur că nu pot ţese, îi răspunse maimuta, nu mă ajută degetele. Dar tatăl tău îşi va 
primi totuşi veşmântul şi din partea noastră. 

Şi tot ca prima oară îşi trimise un sol acasă, care se întoarse cu o lădiţa mai frumoasă ca prima. 

Când bătrânul o deschise, aproape că nu-i veni să-şi creadă ochilor: veşmântul pe care-l scosese 
la lumină părea ţesut din fire de aur, cu pietre preţioase presărate din loc în loc. Supărat pe ceilalți 
doi, tatăl nu păstră decât veşmântul de la nora cea mai mică. 

Mergând într-o zi peste ogoarele bătrânului lor tată, cei doi frați, care-i puseseră gând rău celui 
mic, găsiră, în sfârşit, un prilej să se răzbune pe el: 

— Curând o să pornim într-o călătorie. Dar înainte am vrea să dăm o serbare în cinstea părintelui 
nostru. O să ne aducem nevestele şi copii. Sigur că o să vii şi tu, nu? 

Soţul maimuţei se întoarse iarăşi întristat acasă, dar soţia îi ghici gândurile, înainte ca el să-i 
vorbească. Ea nu se putea mândri cu niciun copil şi ştia că pe calea aceasta îl loviseră fraţii. Chemă 
la ea soldatul cel mai iute şi-i spuse: 

— Mergi şi adu-mi de acasă securea cea veche, ascuțită, clopotul cel vechi ruginit şi ligheanul în 
care mă spălam pe picioare. Dar fugi ca gândul! 

Slujitorul se întoarse cu toate cele cerute, iar în ultima seară, înainte de serbarea plănuită, 
maimuța îi spuse soțului ei: 

— Ştiu cât suferi că ai de nevastă o maimuţă. Înainte de răsăritul soarelui te rog să mă spânzuri 
de uşa casei noastre, căci nu te mai pot vedea aşa necăjit. 

Tânărul o rugă atunci cu lacrimi în ochi să renunţe la hotărârea ei, pentru că între timp el 
începuse s-o iubească din ce în ce mai mult şi nu voia cu niciun chip să se despartă, socotind că nu 
poate trăi fără ea. 

Dar maimuța nu voi să audă de nimic, ci-i porunci să facă aşa cum îl învățase. 

— Fă-ţi curaj, te rog, îl îndemna ea. 

Dar el continua să plângă şi să se împotrivească dorinţei ei. ar când fu silit să i se supună, ea îi 
spuse înainte de a muri: 

— E lung drumul până la ai mei, cei plecaţi cu mult înaintea mea. După ce n-am să mai fiu, te 
rog sună de trei ori din clopotul cel ruginit. 

În cele din urmă, tânărul se supuse poruncii ei şi plângând mai departe lacrimi grele, el îi dădu 
ascultare. Apoi sună clopotul de trei ori. O clipă se făcu întuneric în mintea lui, de parcă şi-ar fi 
pierdut toate simţurile. Pe urmă se trezi la geamul înalt al unui palat împărătesc, privind în curte. 
Jos se oprise o caleaşca la care erau înhămaţi şase cai negri, cu ţinte de argint şi pietre sclipitoare pe 
hamuri. Din caleaşca coborâră trei fete minunat înveşmântate, dintre care cea din mijloc, cea mai 
frumoasă şi mai minunat îmbrăcată, urcă scările urmată de celelalte două, roabele ei. 

Apoi Conchi-Co urcă treptele şi-i spuse tânărului care nu ştia pe ce lume se află: 

— Nu mă cunoşti? Eu sunt maimuța, soţia ta. Atunci tinerii se îmbrățişară, se urcară în trăsură şi 
porniră spre palatul tatălui. La început acesta nu-i recunoscu, într-atât erau de frumoase atât nora cât 


şi slujitoarele ei. Înţelegând apoi că aceea era cu adevărat cumnata lor, celelalte două nurori să 
plesnească de necaz şi alta nu. Bătrânul tată n-o lua decât pe Conchi-Co la dans. Iar în timp ce 
mânca, ea băga într-un săculeţ toate oasele fripturilor ce se serveau. Crezând că aşa fac toate 
femeile de seamă, cele două cumnate luară şi ele oasele şi le ascunseră sub braţ. În timp ce dansa, 
Conchi-Co arunca pe jos oscioarele care pe loc se prefăceau în dale de aur. 

Văzând aşa, cumnatele ei se luară după ea. Dar în zadar: în timp ce se învârtea cu nora lui cea 
mică, bătrânul se tot împiedica de oasele aruncate de celelalte două, care nu se prefăceau în nimic, 
ci rămâneau acolo, oase ce încurcau lumea la joc. 

Supărat, bătrânul îşi goni nurorile mari acasă, împreună cu bărbaţii lor. 

Atunci Conchi-Co le porunci şi roabelor ei să facă ce făcea şi ea: să arunce oasele din mâncăruri. 
Şi acestea se prefăceau în mari dale de aur, cu care degrabă fu pardosită toată sala. 

Cei doi tineri îl poftiră apoi pe bătrân să se mute în palatul lor, ceea ce el primi cu bucurie. Apoi, 
ei porniră spre împărăția tatălui ei, unde au fost primiți cu mare cinste şi onoruri. Acum, fiica 
împăratului fusese izbăvită de vraja care o prefăcuse în maimuţă, şi care nu avea să-şi piardă 
puterea decât atunci când un bărbat ar fi iubit-o şi ar fi ascultat-o orbeşte, chiar plângând de durere 
cum s-a şi întâmplat. 


Cele trei fiice de împărat 
poveste din Anzii Cordilieri, poveste araucană 


A fost odată, demult, un om bogat şi o femeie, soţia lui, o pereche de oameni care nu aveau 
copii. Vremea trecea, soții se apropiau de anii bătrâneții şi atunci, într-una din zile, omul îi spuse 
nevestei: 

— Femeie, noi îmbătrânim. Cui o să lăsăm tot ce-am agonisit? Hai să luăm un băiat să-l ținem 
lângă noi şi să-i lăsăm averea. 

— Bine, răspunse soţia. Dacă într-o zi de marţi o să ne intre în casă un flăcău care o să-mi placă, 
îl luăm. Poate că o să mă ajute să-mi treacă mai folositor timpul, pentru că nici noaptea nu mai am 
somn şi-mi plâng soarta de femeie fără copii. 

Şi ce să vezi?! Marţea următoare, târziu, bătu la poarta lor un tânăr frumos, care sosise călare pe 
un cal negru cu şaua bătută în ţinte de aur, cu frâul şi cu copitele aurite. 

— Pofteşte, străine, îl îmbiară cei doi soţi şi bărbatul îl întrebă: la ce te pricepi? Ce ştii să faci? 

Flăcăul râse şi răspunse: 

— Ştiu să spun poveşti. Ştiu să istorisesc femeilor câte în lună şi în soare, de uită de tot şi de 
toate. 

— Bine, rămâi aici peste noapte, se învoi stăpânul casei. După ce-l poftiră să mănânce şi să se 
răcorească, tânărul se aşeză într-un colţ al încăperii şi începu să povestească, iar vocea lui era dulce, 
îmbietoare, fermecată ca tot ce istorisea. Iar vorbele ce-i curgeau din gură păreau o vrajă, o adiere 
sau un cântec al văzduhului nesfârşit. Cei doi soți ascultau fericiți şi parcă întineriseră. 

A doua zi de dimineaţă, străinul îşi luă rămas-bun şi plecă. 

Dar iată că după trei zile, femeia care nici nu se mai gândea să aibă copii, dobândi un băiat 
minunat, care după alte trei zile umbla, vorbea şi cutreiera câmpul, luând aminte la toate animalele 
şi dând socoteală seara pentru tot ce văzuse şi pentru tot ce trebuia făcut în ziua următoare. 

Într-o lună, copilul ajunsese un tânăr frumos şi puternic, cu părul de aur, cum nu era niciun altul 
în tot ținutul acela. 

Văzând aşa, stăpânul casei îi încredința băiatului supravegherea animalelor şi-i spuse că în zilele 
următoare grăjdarii aveau să aducă în faţa lui toate iepele cu mânjii lor şi că trebuia să hotărască ce 
mânz îşi va alege să fie îmblânzit şi pregătit pentru a fi călărit de el. Într-adevăr, a doua zi, se 
perindară prin faţa flăcăului toate iepele cu mânji, el le împărți şi le orândui după cum trebuia, fără 
însă a-şi putea alege el însuşi un mânz. 


— Alegerea e grea, spuse el în cel din urmă. Voi face altfel. Şi scoțându-şi poncho-ul, şalul de pe 
umăr, îl întinse pe jos. Veni atunci şi se aşeză pe el un mânz slab de-i numărai coastele şi care abia 
dacă se putea ţine pe picioare. 

Tânărul îl luă şi-l duse în grajd, iar când tatăl îl întrebă dacă şi-a găsit un cal, el îi răspunse: 

— Nu, eu n-am găsit. Dar m-a găsit un mânz pe mine şi l-am luat. Văzând în grajd slăbănogul de 
căluţ ales de fiul său, bătrânul îl sfătui să se mai gândească. Dar băiatul îi răspunse: 

— Nu, tată. După ce va fi îmblânzit, acesta va fi calul meu. A patra zi de când începuse să-l 
călărească, tânărul se simți deodată copleşit de somn, cobori de pe cal şi adormi la umbra unui 
arbore chakay. În somn, el auzi un glas care-i vorbea: 

— Antukina””, stăpânul meu! Trezeşte-te, trebuie să mă asculti. 

Atunci tânărul întrebă nedumerit: 

— Cine-mi vorbeşte oare? Şi glasul îi răspunse: 

— Sunt eu, calul tău. Acum ascultă, bagă bine de seamă ce-ţi spun. Mâine va veni să te ia un 
călăreț, în timpul prânzului. Nu-l urma în ogradă. Îţi va aduce un cal greu, în timp ce el va veni 
călare pe un măgar. Tu să nu te învoieşti să-l urmezi pe calul adus de el. Când te va saluta îi vei 
răspunde şi când te va pofii să-l însoţeşti să-i mulțumeşti şi să-i spui: „Vin cu tine!”, dar tu să nu 
porneşti decât călare pe mine. 

A doua zi lucrurile s-au întâmplat întocmai cum le prevestise calul, căruia îi spuseseră Aripa 
furtunii. Sub chipul unui stăpân frumos, înveşmântat şi nobil se înfățişă celor doi bătrâni un călăreț, 
cerându-le tânărul, de nu, li se va întâmpla ceva rău. Neavând încotro şi cu lacrimi în ochi, aceştia 
încuviințară plecarea băiatului. 

— i-am adus un cal demn de tine să-l călăreşti, fiule, spuse străinul. 

— Eu nu plec decât pe calul meu, care se numeşte Aripa furtunii, îi răspunse băiatul. 

Străinul mormăi ceva, nemulțumit, dar neavând ce zice, îl pofti pe flăcău s-o ia înainte. 

— Cum oare ar putea să meargă cel mic în faţa celui mare? Eu te voi urma. 

Şi mai întunecat, călăreţul care se numea Huekuf o porni într-o goană atât de neînchipuită, încât 
aproape că lui Antukina i-a fost greu să țină pasul cu el. Curând însă calul îi şopti: 

— Îndată va veni hotarul ţării lui Huekuf. Odată ce-a păşit pe pământul său nu se mai poate 
întoarce, orice ar face. Lasă-l să treacă înainte şi slăbeşte frâul. 

Huekuf cel rău îl pofti din nou pe tânăr s-o ia înainte, dar, ca şi rândul trecut, acesta îi răspunse 
că niciodată nu va păşi într-o altă împărăție înaintea celui mai mare, aşa că Huekuf n-avu încotro, 
trecu de poartă, iar în urma lui calul făcu vânt uşii cu copita atât de puternic, încât ea se închise 
pentru totdeauna. Antukina întoarse calul şi-şi luă zborul înapoi. Dar nu se întoarse acasă. Voia să 
cunoască lumea. 

De la o vreme, obosit, se opri să se odihnească în dreptul unui păstor, care nici om nu părea, dar 
nici fiară: era negru ca noaptea şi pielea pe el parcă era de animal. Antukina îl întrebă prietenos: 

— Negriciosule, cu ce te îndeletniceşti? Dar făptura din faţa lui era mută şi nu ştia să-i răspundă 
decât cu un glas sâsâit: 

— Nochi, adică pe limba lui, „încet”, „liniştit”. Altceva nu ştia să spună. 

Flăcăului însă 1 se păru, după felul în care-i vorbise, că-şi râde de el. Şi niciuna nici alta îi făcu 
de petrecanie şi luându-i pielea neagră o puse pe el, iar ea i se lipi de trup, de parcă ar fi fost a lui. 

În chipul acesta: negru, mut şi prostănac el se înfăţişă la curtea împăratului. Acolo îl luă în 
primire mai marele vătafilor. Băiatul ceru de lucru mai mult prin semne şi vătaful îi spuse: 

— Ai să lucrezi grădina şi în fiecare zi să ai grijă să duci celor trei prințese, fiicele împăratului, 
câte o floare: una mare celei mai mari, una mai mică celei de a doua şi o alta mică de tot, celei mai 
tinere. Ai înțeles? 

Tânărul răspunse cu singurul cuvânt pe care-l rostea „Nochi”, şi se duse la treabă. 

A doua zi, când li se înfățişă aducându-le florile, cele trei prințese gata să leşine de spaimă. Pe 
urmă însă, văzându-l mut şi prostănac, începură să râdă şi să facă glume pe socoteala lui. Dar îl 

rugară totuşi pe tatăl lor să poruncească unui alt slujitor să le aducă florile. Împăratul însă nu se 
învoi: pasămite se săturase bietul om de mofturile fiicelor sale, care din această pricină nu-şi 
găsiseră încă soți după dorinţa lor. Aşa că negrul urmă mai departe cu treaba ce-i fusese 
încredințată. Dar primele două prințese nu-i mai primiră florile, ci doar cea mică. Văzând aşa, 
flăcăul îl rugă pe calul său să-i facă rost de un inel cu literele numelui său încrustate pe el. Acest 
inel îl prinse de floarea prinţesei celei mici şi i-o oferi. Ea se sperie foarte tare când găsi inelul, dar 
nu-l respinse, deşi ştia că din ziua aceea era logodită cu argatul. 

Simţind pesemne ceva, surorile ei mai mari se jeluiră iară împăratului că nu mai voiau să-l vadă 
pe urâtul acesta de grădinar, însă împăratul se burzului şi mai rău: 

— De mâine se vor deschide porţile palatului tuturor celor ce vor voi să vă peţească: bogați, 
nobili, meseriaşi, săraci, măscărici sau rândaşi, toţi vor avea dreptul de a intra pe poartă. lar voi veți 
avea în mână o portocală cu care-l veți atinge pe umăr pe cel ales de voi, oricine ar fi el. Şi acela vă 
va fi soţ. 

Cum a zis împăratul, aşa s-a făcut. Palatul s-a pregătit să primească peţitorii care au început să 
curgă de îndată ce slujitorii au deschis porțile. Au intrat mai întâi prinți, nobili şi bogătaşi. Apoi 
oameni mai de rând şi chiar simpli slujitori. Când s-a înfățişat un vătaf, fiica cea mare l-a atins cu 
portocala ei. Cea de a doua a atins un rândaş chipeş. Iar când în cele din urmă s-a ivit şi negrul cel 
mut, prințesa cea mică l-a atins pe umăr. 

Dacă împăratului nu-i plăcuseră de fel primele alegeri ale fetelor sale, la cea de a treia se înfurie 
de-a-binelea. Porunci să se facă nuntă primelor două, ca să-şi țină cuvântul, dar pe cea mai mică o 
trimise, împreună cu alesul ei, în coteţul găinilor. Şi acolo au rămas. Fata era îndurerată mai puțin 
de chipul alesului ei, cu care se obişnuise, cât de muţenia lui, din care nu izvora decât un singur 
cuvânt „nochi”. Iar surorile ei râdeau de ea, amintindu-şi cum cea mică se rugase totdeauna de 
mama lună să-i dea un bărbat bun şi înzestrat cu toate darurile firii. Acum ele îşi numeau sora şi 
cumnatul găină şi cocoş. 

S-a întâmplat însă că împăratul a căzut la grea boală, pierzându-şi vederea. Şamanul care a fost 
adus de la mari depărtări la curte, să-l lecuiască pe bolnav, a cerut să i se facă rost de o sticlă cu 
lapte de leoaică şi de o pană din moţul păsării de aur. Cum auzi, împăratul îşi chemă ginerii şi le 
porunci să-i aducă leacurile până a doua zi, că de nu, unde le stăteau picioarele acolo avea să le stea 
şi capul. 

Se sfătuiră cumnaţii între ei, apoi se gândiră să ceară ajutor de la cumnatul lor negru, pe care-l 
simţiseră cu mult mai înţelept decât ei. Şi luându-l cu şosele şi momele, îl hotărâră să meargă cu ei. 

Pe drum, când să treacă prin apa unui lac, Aripa furtunii, calul negrului, se împotmoli în mâl şi 
de acolo nu fu chip să-l scoată nimeni. Cumnaţii îi aruncară frânghii, dar totul fu în zadar. Atunci 1- 
au ocărit pe negru cât au putut şi au pornit mai departe. De îndată ce s-au făcut nevăzuţi, calul a 
sărit din baltă şi i-a şoptit stăpânului său: 

— Colo, în râpa aceea, sub piatra cea mare, e vizuina unei leoaice cu pui. Ia sticluţa şi caută să 
mulgi din laptele ei atât de încet, încât să creadă că e unul din pui care suge. Altfel te va sfâşia. 
Apoi, când ne întoarcem ne vom întâlni iarăşi în baltă cu cumnații tăi. Arată-le pe ascuns sticluța. Şi 
dacă-ți vor cere să le-o dai sau să le-o vinzi, dă-le-o, dar cu o condiţie: să se dezbrace amândoi, să 
mă lase să săr peste ei şi să-mi înfig copita în umărul lor. Căci potcoava calului purta săpat în ea 
numele stăpânului său. 

S-a întâmplat cum spusese calul. Când văzură sticluţa de lapte la cumnatul lor, cei doi gineri ai 
împăratului se învoiră la orice, numai să pună mâna pe ea. Se dezbrăcară şi calul înfipse adânc 
semnul stăpânului său pe umerii lor. 

Ajunşi la curtea împărătească, cei doi cumnaţi se şi înfățişară socrului lor, după ce-l goniseră pe 
negrul cel mut la coteţul de găini, lângă nevasta lui. 

Dar a doua zi se duseră din nou la el, gudurându-se şi miorlăindu-se în fel şi chip, să-l înduplece 
să meargă cu ei, după pana păsării de aur. Dar lucrurile se petrecuseră ca şi în ziua trecută: în 
mijlocul bălții, calul lui Antukina se propti în noroi şi acolo rămase. Cumnaţii plecară mai departe 


după ce-l împroşcaseră amândoi cu vorbe de ocară. Însă îndată după aceea calul ieşi din apă şi-i 
spuse negrului: 

— Acum, stăpâne, dă-mi un bici puternic şi eu mă voi înălța cu tine sus, aproape de soare, unde 
voi smulge o pană din moţul păsării de aur. Pe urmă faci ca ieri şi nu-i laşi pe cumnaţii tăi până nu-i 
însemn pe umăr. 

Cu părere de rău, Antukina îşi şfichiui calul, care înălțându-se până la nori smulse ca gândul o 
pană din coroana păsării de aur. 

Şi iarăşi se rugară de el cumnaţii să le-o dea, când îl găsiră cu pana, în mijlocul lacului. Da' 
flăcăul cel mut nu le-o dădu până ce nu-şi trecu armăsarul peste umărul lor. 

Într-adevăr, cele două leacuri îl vindecară degrabă pe împărat, care nu ştia cum să-şi 
mulțumească ginerii pentru faptele lor. 

De cei doi tineri din curtea păsărilor nu se mai îngrijea nimeni şi fiica cea mică a împăratului se 
întrisa şi se ofilea pe zi ce trecea. 

Atunci Antukina îşi chemă într-o zi calul şi-i porunci să-i ridice, nu prea departe de locuinţa 
împăratului, un palat cu mult mai frumos şi mai bogat, înconjurat cu grădini şi cu lacuri limpezi 
pline de scoici cu perle şi peşti aurii. 

În ziua când palatul a fost gata, Antukina şi-a scos pielea cea neagră, s-a spălat şi şi-a răsfirat pe 
umeri părul care avea strălucirea soarelui. Prințesei nu-i venea să-şi creadă ochilor când văzu 
minunea de tânăr care se afla în faţa ei. El o luă după umăr şi-i spuse: 

— Să mergem. Afară ne aşteaptă rădvanul care ne va duce la casa noastră. 

Ajunsă în curtea palatului lor, prințesa căzu cu faţa la pământ şi-i mulțumi lunii care-i împlinise 
dorința. Apoi păşiră înlăuntru. 

La câtva timp după aceea, cei doi tineri s-au pregătit să se ducă să-l vadă pe împărat. Careta lor 
era însoțită de o mulțime de curteni călări, iar împăratul, auzind de alaiul care sosea, le ieşi în 
întâmpinare în fața porților. Dar erau aşa de frumoşi şi îmbrăcați în straie aşa strălucitoare, încât 
bătrânul crai nu-i mai cunoscu. 

În palat se pregătise un ospăț înfricoşat şi abia atunci la lumina nenumăratelor făclii tatăl îşi 
recunoscu fiica şi ginerele. Nespusă a fost căinţa împăratului că-i năpăstuise şi-i umilise într-atâta 
pe amândoi, dându-le ca adăpost coteţul păsărilor. Îşi ceru iertare cu lacrimi in ochi, spre ciuda 
celorlalte fete şi gineri. 

— Să facem o nuntă mare, spuse împăratul în cele din urmă, după cuviința unei asemenea 
perechi. Dar fata cea mică îi răspunse: 

— Nu, tată. Nuntă nu va fi. Căci soțul meu pe care-l cheamă Antukina este coborât din soare şi 
el ne-a cununat în cotețul în care ne-ai hotărât să stăm. 

Dar când începură mesenii să-şi ia locurile, Antukina se opri şi-i spuse împăratului: 

— Tată, nu te supăra, dar eu nu stau cu slugile la masă. Împăratul rămase uimit: în sală nu se afla 
nicio slugă. Cumnaţii însă o sfecliseră, căci ştiau ei ce ştiau. Atunci Antukina le ceru să se dezbrace 
în faţa tuturor şi să-şi arate umărul. Apoi povesti de ce purtau cei doi semnul lui pe trup şi cine 
dobândise pentru împărat leacurile. A doua oară se ruşina împăratul. 

— Fiule, îi spuse el atunci ginerelui său cel mai tânăr, hotărăşte tu asupra soartei lor. E dreptul 
tău. lar Antukina hotărî că fostul vătaf al curții va fi mai mare peste porcari, iar al doilea cumnat, 
mai mare peste tâmplari. lar când nevestele lor începură să țipe şi să se vaite, el le spuse: 

— Prea mult v-aţi umilit sora. Dar iată că rugându-se lunii a dobândit un soţ, în dar de la soare. 
Iar voi nu veţi fi altceva decât una spălătoreasă la curtea ei şi cealaltă mai mare peste ograda 
găinilor. 

Cei doi tineri îl poftiră apoi pe bătrânul împărat să le vadă lăcaşul. Lui nu-i venea să-şi creadă 
ochilor când văzu grădinile în care creşteau toate florile pământului, livezile cu fel de fel de fructe 
minunate, lacurile cu peşti necunoscuţi prin locurile acelea. 

— Eu, care sunt împărat, nu am atâtea minuni şi bogății la curtea mea. Pe deasupra, mai sunteți 
şi înţelepţi. E drept ca voi să-mi luaţi locul şi să domniţi peste țara aceasta. Şi aşa s-a făcut 


încoronarea celor doi tineri, dar fără nuntă, cum ar fi voit împăratul, căci ei au rămas credincioşi 
părintelui lor, Soarele. 


Bătrânii din baltă şi cei trei frați 
poveste din Anzii Cordilieri, poveste araucană 


O văduvă sărmană avea trei fii. O duceau toți greu, căci sărăcia lor era aşa mare, încât li se 
sfârşiseră toate bucatele. Văzându-şi mama în suferință, fiul cel mare o întrebă: 

— la caută, mamă, vezi nu mai găseşti nişte făină undeva să-mi coci o azimă, ca să mă pot duce 
în pădure să caut vânat, să avem ce mânca? 

Mama făcu precum îi ceruse fiul. Acesta puse pâinuţa în îndoitura hainei sumeasă până la brâu 
şi-o porni spre pădure. Merse multă vreme, dar nu găsi nimic, nici vânat, nici mănătărei, nici alte 
plante ce s-ar fi putut mânca. 

Dar după ce străbătu o bună parte din pădure şi ieşi la un luminiş, se pomeni în fața unei livezi 
de pomi fructiferi, în care tocmai se copseseră merele sălbatice. Erau mari, frumoase şi parfumate. 
Bucuros, tânărul îşi umplu desaga şi-o porni spre oraş, să le vândă. Oraşul era însă departe şi pe 
drum văzu în apropiere o baltă mai mult mocirlă decât apă, în care doi bătrâni, un bărbat şi o femeie 
se aflau cufundaţi până la brâu. 

— Dar ce faceţi acolo în mâzga aceea? voi să ştie tânărul curios. 

— Ne-am cufundat în noroi şi nu mai putem ieşi, se plânse bătrâna. Dar tu ce cari în sacul din 
spinare? 

— Bălegar de vacă, le răspunse tânărul. Îl duc la oraş, să-l vând. 

— Bine, tinere, zise bătrânul. Fie şi bălegar de vacă. Ajuns la târg, tânărul se băgă printre 
negustorii de mere şi începu să-şi laude marfa. Şi muşterii n-au lipsit. 

Dar când să desfacă gura sacului, ce să vezi? Era plin cu bălegar de vacă! 

Crezârd că-şi bătuse joc de ei, oamenii luară bălegarul şi-l turnară în capul tânărului. Furios, 
acesta se întoarse acasă murdar, obosit şi oropsit. 

În ziua următoare, porni.la drum şi cel de al doilea frate, cu o fărâmă de mâncare în haină. 
Cutreieră şi el pădurea şi, în cele din urmă, ajunse tot la livada cu meri sălbatici. Ca şi fratele său, 
îşi umplu desaga şi-o porni spre oraş. Pe drum găsi şi el pe cei doi bătrâni cufundaţi până la brâu în 
băltoaca noroioasă. 

— Ce ai în desaga aceea, tinere? îl întrebă bătrânul. 

— Pietre. Le duc la oraş, poate trebuiesc cuiva. 

— Bine, flăcăule, fie şi pietre, îi răspunse bătrânul. 

Ajuns la târg şi strigând că are mere frumoase de vânzare, tânărul se văzu repede înconjurat de 
lume. Desfăcu desaga şi, când s-o răstoarne pe tarabă, din ea începură să curgă pietre în toate 
părțile. 

Furioşi, oamenii îl loviră cu pietre pe cel care le dăduse drept mere. Băiatul abea scăpă cu viaţă 
şi nu nimeri să fugă mai repede acasă. 

În ziua următoare, se hotărî şi fratele mai mic să-şi încerce norocul. Trecu prin desişurile pădurii, 
ca şi fraţii lui, şi se trezi în livada cu meri. Încarcă desaga şi urmându-şi drumul dădu peste cei doi 
bătrâni băgaţi în mocirlă. Tânărul se opri, puse desaga jos şi le ajută bătrânilor să iasă din băltoaca 
nămoloasă în care se chinuiseră atâta vreme. 

— Ce duci în desaga aceea, flăcăule, îl întrebă şi pe el bătrânul. 

— Nişte mere la vânzare, tăicuţule. Dar n-o să le mai duc, vi le las dumneavoastră, căci trebuie 
să fiți tare înfometați. 

— Nu pe toate, băiatule, îi răspunse bătrânul. Câteva ne vor ajunge. 

— Bine, zise tânărul. Când trec înapoi o să vă aduc şi eu ceva de la târg. 

Zis şi făcut. Ajuns în târg, băiatul vându cu preţ bun toate merele, îi cumpără mamei şi fraților de 


ale mâncării, iar bătrânilor, o pungă de tutun. 

Luând drumul înapoi, cei doi îl aşteptau la marginea drumului. Mult s-a bucurat moşneagul de 
darul băiatului. L-a îmbrăţişat şi i-a dat la rândul său o nuia fermecată, care, spunea el, avea să-i 
îndeplinească toate dorințele. Tânărul le mai ajută să-şi urmeze drumul o bună bucată de vreme, 
apoi le făcu un foc şi se duse într-ale sale. 

Ajuns acasă, flăcăul îi dădu mamei merindele şi apoi încercă puterea nuielii fermecate. 

Şi, într-adevăr, ea le aduse belşug şi bogăţie. Mama lor nu mai suferea de nicio lipsă şi nici fraţii 
flăcăului cel cu inima bună. 

Dar invidia şi răutatea celorlalți doi le rodeau inimile, într-o zi, când mezinul lor era plecat, 
fratele mai mare îi porunci nuielei cu glas aspru:. 

— la fă bine şi pune-mi un peşte mare în strachină, nuia proastă! 

Dar când se aşeză la masă el găsi strachina plină cu bălegar de vacă. Înfuriat la culme, tânărul luă 
nuiaua şi-o aruncă pe jos. 

În altă zi, cel de al doilea frate îi spuse celui mai mare: 

— N-ai ştiut să te porți. Ai să vezi că eu am să-i dau de hac. 

Şi mângâind uşurel nuieluşa, el îi spuse cu glas mieros: 

— Drăguţă nuieluşă, tare aş vrea o bucată de brânză în strachina mea! 

Însă, aşezându-se la masă, în strachina lui nu erau altceva decât pietre. Furioşi, cei doi fraţi luară 
nuiaua, atât de îngrjită şi bine păstrată de cel mai mic, şi-o azvârliră, undeva în desişul pădurii. 

Când se întoarse mezinul şi-o căută, ia-o de unde nu e! începură s-o caute, el cu mama lui, în 
fiecare ungher al casei. Târziu de tot, li se păru că au atins-o undeva jos pe podea. Şi într-adevăr, 
nuiaua s-a arătat în fața lor şi înălțându-se a început să se ridice încet. Tânărul a prins-o cu mâna, 
dar ea nu s-a oprit. Atunci a prins-o cu amândouă mâinile şi nuiaua tot urca, trăgându-l pe flăcău 
după ea. Mama s-a agăţat de băiat, să-l oprească, dar nuiaua era mai puternică decât ei: nu se oprea 
din plutirea ei spre înălțimi şi pentru că fiul şi mama nu şi-au dat drumul şi s-au ţinut strâns de nuia, 
s-au ridicat din ce în ce mai sus, până au străbătut norii şi ajungând departe, în înaltul cerului, cei 
doi s-au prefăcut în două stele, care poate mai strălucesc şi astăzi licărind în tăria albastră, în nopțile 
senine. 


Cântecele şi sărbătorile 
poveste din Canada - legendă a eschimoşilor 


Era o dată în vremuri străvechi un bărbat care trăia cu soția lui la malul mării. Acolo îşi avea 
coliba şi gospodăria. Bărbatul era un vânător iscusit, care vâna deopotrivă animalele uscatului şi 
urmărea focile sau balenele în valuri. 

Cei doi soți îşi doreau mult un copil şi în cele din urmă mare le-a fost bucuria când au dobândit 
un fecior, care s-a dovedit curând vioi şi priceput în arta vânatului, ca şi tatăl său. Încă din copilărie 
urmărea vulpile şi renii, în timp ce tatăl pescuia în mare. Dar el nu învățase decât vânătoarea, 
necunoscând cântecul şi dansul. 

Ajuns la anii tinereţii, băiatul pleca din ce în ce mai departe şi se întorcea cu mult vânat. Într-o 
bună zi însă, flăcăul porni pe drumurile sale, dar nu se mai întoarse. Durerea părinților a fost foarte 
mare şi vreme îndelungată ei l-au căutat pe toate cărările umblate de vânători, dar n-au mai izbutit 
să-l găsească. 

Trecu ce trecu şi iată că celor doi soți li se născu un al doilea fiu, care părea chiar să-l întreacă pe 
primul în iscusința vânătorii. Părinții se bucurau, dar încă din frageda copilărie îl opriră să se avânte 
prea departe de casă, pe urmele fiarelor. Cât a fost mai mic, băiatul le-a ascultat poveţele, dar mai 
târziu a pornit şi el departe, pe cărările albe, urmărind animalele cu care se hrăneau. Şi el, ca şi 
fatele său, nu iubea decât vânătoarea. Şi odată se întâmplă cu el, cum se întâmplase şi cu primul: nu 
se mai întoarse acasă şi nu i se mai găsi urma. 


Se jeluiră bieţii părinți, plângându-şi soarta, fără a pricepe ce se întâmplase cu cei doi fii ai lor. 
Dar nu după multă vreme, le veni şi mângâierea naşterii unui al treilea fiu. Acesta era mai chibzuit, 
mai înțelept, însă tot atât de curajos ca şi fraţii lui. Încă din tinereţe el îşi pusese în gând să dezlege 
taina pieirii fraților săi. Pleca în pădure cu băgare de seamă, uneori lăsând urme adânci pe unde 
trecea. Şi totuşi, într-o bună zi, pe când urmărea un ren, el zări, sus, pe deasupra lui, un vultur care-i 
dădea târcoale. În aceeaşi clipă tânărul îşi pregăti săgeata şi arcul, dar vulturul nu-i dete răgaz să 
tragă: coborî lângă el şi scuturându-se de pene se prefăcu într-o ființă omenească. 

— Nu te minuna, tinere, îi vorbi el. Să ştii că eu sunt cel care ţi-a ucis frații. Şi ştii de ce? I-am 
rugat multă vreme să înveţe să se bucure, să înveţe cântece şi dansuri pe care să le răspândească 
apoi printre semenii voştri. A fost în zadar. Nu s-au supus în niciun chip cerinţei mele şi mai ales a 
mamei mele. Te întreb: tu ai să faci ce-ţi cer? 

— Dar ce să fac? Eu nu ştiu ce-s cântecele, n-am auzit niciodată, şi nici jocuri, cum le spui, n-am 
văzut! 

— Te întreb încă o dată, fiu de om, vrei sau nu vrei să înveţi ce este o sărbătoare în mijlocul 
semenilor tăi? Răspunde-mi! 

Văzând aşa, tânărul se hotărî deodată şi îi spuse scurt: 

— Vreau. Dar să-mi arăţi ce am de făcut! 

— Bine. Hai să mergem şi o să te învețe mama mea. Au pornit-o atunci amândoi, pe drumuri 
îndepărtate, prin văi şi pe dealuri, departe, din ce în ce mai departe, până când, în sfârşit, au ajuns, 
într-un asfintit, pe vârf de munte, unde se afla lăcaşul vulturilor. 

— Stai, îi spuse atunci tânărul vultur tovarăşului său. Auzi ceva? 

— Aud ca o bătaie depărtată de ciocan pe o nicovală tare. 

— E inima mamei mele. Aşteaptă. Mă duc s-o vestesc de sosirea ta. 

Vulturul cel tânăr intră atunci în lăcaşul lor şi-i spuse mamei sale, o băţrână slabă, ofilită şi tristă: 

— Mamă, uite, am adus cu mine un tânăr care este dornic să-i înveţe pe oameni să se bucure. 
Dar nu ştie cum să alăture cuvintele şi nu ştie cum să bată toba şi cum să cânte, ca să iasă din toate 
o veselie pentru cei ce se află de faţă la sărbătoare. Vrei să-l înveţi? 

— Vreau, răspunse bătrâna, care se înseninase la chip, căci trăise totdeauna din bucuria altora. 
Hai să încercăm. 

Şi, cu răbdare, ea se apucă să rânduiască cuvintele, să găsească sunetele potrivite şi să-l înveţe pe 
tânăr să bată toba, ca să strângă oamenii şi să le deschidă pofta de joc. Iar după ce socoti că tânărul 
ştie tot ce trebuie ca să stârnească bucuria în mijlocul semenilor săi, vulturul îl luă într-o bună zi pe 
aripile lui uriaşe, îl purtă prin văzduhuri şi-l lăsă tocmai în locul de unde-l luase. Şi de-ar fi vrut, 
tânărul n-ar mai fi ştiut să găsească drumul înapoi, spre lăcaşul fermecat, unde învățase ce este 
veselia. Încet o porni spre casă şi care nu fu bucuria părinţilor săi când îl văzură acasă viu şi 
nevătămat. 

Dar, fără să întârzie, tânărul se apucă să facă, împreună cu tatăl său, ceea ce-l învățase bătrâna: o 
casă mare în care trebuiau poftiți musafirii. După ce-o terminară, tatăl şi fiul porniră după vânat, 
umplură cămările, gătiră mesele şi apoi porniră să invite oaspeţii. Veneau de pe toate drumurile, doi 
câte doi, îmbrăcaţi în blănuri de lup, de urs, de ren, de vulpe şi alte animale. Bătrânul tată bătea toba 
şi sunetul ei semăna cu bătăile inimii mamei din lăcaşul vulturilor. După ce gustară felurile de 
mâncare şi-şi potoliră foamea, musafirii începură să joace. Şi jucară, şi jucară până la ziuă. lar când 
se 1viră zorile, fiul şi tatăl văzură că primii lor oaspeţi fuseseră animale ale pădurii trimise de mama 
vulturului, ca să-i încerce. Dar într-atât de mare era puterea bucuriei şi a cântecului, încât izbutise să 
prefacă până şi animalele în oameni. În felul acesta vulturii cei fermecaţi au înţeles că tânărul se 
ținuse de cuvânt. Şi tot în felul acesta neamul eschimoşilor a învăţat să cânte, să joace şi să se 
bucure, obiceiuri pe care le-au păstrat până în vremurile de azi. 


Cum au ajuns oamenii muritori 
poveste din Canada - legendă pikuni 


Odată, demult de tot, ploi mari au venit peste pământ, iar apele au prins să acopere lumea. În 
potopul acela au pierit toţi indienii. N-a mai rămas nimeni şi nimic decât Napiwa Bătrânul şi Nanos 
Bătrâna. Apele stăpâneau încă toată lumea, când Napiwa a trimis lutrul să coboare în adâncuri. 

Micuţul animal s-a aruncat în apă, a rămas acolo până ce soarele a apărut şi a dispărut, apoi a 
ieşit la suprafață, mort. Bătrânul i-a cercetat lăbuţele, apoi a trimis castorul. Acesta a rămas în apă, 
cât ar apărea şi dispărea de două ori soarele, apoi a ieşit şi el la iveală, dar tot fără viaţă. Şi lui i-a 
desfăcut Napiwa ghearele, dar n-a găsit nimic. Fără să aştepte, el a poruncit raţei sălbatice să se 
scufunde, şi aceasta a rămas în apă cât soarele a venit şi a plecat de trei ori. Când a ieşit la suprafață 
era şi ea lipsită de viaţă. I-a urmat apoi vidra, care a stat în străfundurile mării ce acoperea totul, 
până ce soarele a asfintit de patru ori, iar când a reapărut la suprafață, Napiwa i-a scos din lăbuţă un 
grăunte de nisip din care a făcut o insulă fără capăt. Bătrânul ştia că pământul este nesfârşit, lung şi 
lat, totuşi a voit să fie sigur că nu se înşeală şi atunci a trimis un lup cenuşiu să alerge până la 
capătul uscatului. Lupul a alergat fără să se oprească, dar n-a dat de sfârşitul pământului şi pe drum 
a murit de bătrâneţe. 

Atunci, Napiwa a fost mulţumit şi, împreună cu el, Nanos Bătrâna. Însă de la o vreme, aceasta 
din urmă i-a spus lui Napiwa: 

— Ce crezi? prea e pustiu pământul nostru, ce-ar fi să închipuim din nou oamenii? 

— N-am nimic împotrivă. Dar cum să-i facem? Eu o să am primul cuvânt, iar tu ultimul. Te 
învoieşti? 

— Mă învoiesc, îi răspunse Nanos. Putem să începem. 

— Eu zic atunci să facem oamenii din lemn, să crească aşa, ca arborii, din pământ. 

— Nu, zise Nanos. Eu zic altfel, şi anume că trebuie să fie din carne şi apoi să se înmulțească 
având pui. 

— Bine, îi răspunse Bătrânul. Dar atunci zic eu că trebuie să le facem o faţă pătrată, ochii şi gura 
să-i punem de sus în jos, la rând, iar urechile de fiecare parte a nasului. 

— Nu, îi spuse Bătrâna. Vor avea faţa ovală, cu ochii şi gura aşezate simetric, iar urechile, de 
fiecare parte a capului. Altfel cum ar putea să-şi audă duşmanii când vin să-i atace? 

— Fie şi ca tine, zise Napiwa. Dar vor avea patru brațe şi patru picioare şi câte zece degete la 
fiecare mână. 

— Ba deloc. Ce să facă omul cu patru braţe? Mai rău îl încurcă la muncă. Să-l lăsăm cu două 
braţe şi două picioare şi la ele cu câte cinci degete. Ajunge. 

— Să fie cum spui, se învoi Napiwa. Dar atunci oamenii să nu se mai nevoiască să-şi caute hrana 
şi să se îmbrace, ci să stea toată ziua cu nevestele şi cu copiii lor. 

— Nu e bine aşa, îi răspunse Bătrâna. Dacă vor sta degeaba toată ziulica pe lângă femei, îşi vor 
pierde vremea degeaba, femeile se vor plictisi şi treburile vor rămâne baltă. Eu zic cu totul altfel: 
ziua femeile să strângă vreascuri, să deretice şi să facă mineare, să pună peştele şi carnea la sărat. În 
vremea aceasta, ele se vor gândi la bărbaţii lor şi seara îi vor primi cu bucurie. 

— Ai dreptate şi mă învoiesc. Dar ceea ce vreau este ca oamenii să nu moară niciodată, ci să 
trăiască mereu cu soţii lor. 

— Nici cu asta nu-ţi dau dreptate, zise Nanos. Dacă vor trăi mereu, se vor face prea mulți şi 
pământul nu-i va mai cuprinde. 

— Ba, nu mă învoiesc. Rămâne cum am zis eu. 

— Câtuşi de puţin, îi răspunse Nanos, ci aşa cum am spus eu. 

— Atunci, uite ce facem: arunc lemnul acesta şi, dacă pluteşte, oamenii vor muri patru zile şi 
apoi vor învia. 

Şi Bătrânul zvârli lemnul care plutea la suprafaţa apei. 

— Cu lemnul tău nu mă învoiesc, îi răspunse Nanos. O să arunc eu o piatră: dacă stă la suprafață 


ZIC şi eu ca tine: oamenii să trăiască veşnic după cele patru zile cât au fost morți. 

Zicând acestea, Bătrâna luă o piatră şi o aruncă în apă. Piatra se duse imediat la fund. 

— Ai văzut? zise ea. 

Dar Bătrânul, deşi nemulțumit, nu mai spuse nimic şi rămase pe a Bătrânei. 

A trecut timpul şi Nanos a dat naştere unei fetițe pe care o iubea din ce în ce mai mult. Dar iată 
că, ajunsă la vârsta când ar fi putut s-o ajute pe Nanos, copila muri. 

Atunci Bătrâna se duse la Napiwa şi-i spuse: 

— Ce-ar fi să începem iar tocmeala noastră cu privire la viaţa oamenilor? 

— Ceea ce s-a hotărât atunci rămâne bun hotărât, răspunse Bătrânul. 

Şi aşa au devenit oamenii muritori. 


Zăpada care arde 
poveste din Canada - legendă a eschimoşilor Iglulik 


Pe vremuri, demult, nu se mai ştie când, o colibă s-a ridicat în văzduh cu oameni cu tot şi a 
început să călătorească spre un alt ţinut de vânătoare. Abia când locuitorii colibei îi porunciră să se 
oprească, ea cobori şi rămase pe pământ, nemişcată. Cei dinlăuntru nemaiavând la îndemână 
grăsime de balenă, femeia care avea mâini fermecate luă de afară puţină zăpadă proaspătă şi o puse 
sub feştilă. Iar feştila începu să ardă. Tocmai atunci se nimeri să intre la ei un om din satul unde 
poposiseră. El rămase cu ochii ţintă la lumina din opaiț. 

— Ia te uită! se minună omul. Zăpadă care arde! 

Dar în clipa când rosti aceste cuvinte, lumina se stinse. Femeia se supără de nepriceperea 
străinului şi aprinse iar feştila. 

Acestea s-au întâmplat când casele se ridicau în văzduh cu oameni cu tot şi călătoreau după 
voinţa şi nevoile locuitorilor lor. Tot în vremea aceea, ardea şi zăpada proaspăt căzută, aşa după am 
văzut. 


Străinul 
poveste din Canada - legendă tlingit 


Trăia odată într-un trib un vrăjitor puternic, pe care-l chema Tox şi de teama căruia tremura tot 
tribul. Acesta avea o singură fiică, frumoasă de se sfiau florile în fața chipului ei, când se arăta în 
pădure. Mulţi tineri o peţiseră şi voiseră s-o ia de soție, dar Tox n-ar fi îngăduit fetii să se mărite 
decât cu un bărbat ales de el, pe care l-ar fi socotit demn de a-l învăţa tainele sale şi destul de 
puternic pentru a le putea înfăptui. Pe fiecare din peţitorii fetii el îl punea la încercare. Pasămite Tox 
cunoştea o mulțime de vrăji: era în stare să închidă ceața în pălăria lui de paie, să se transforme în 
orice animal, de pildă într-un lutru, o vulpe sau un sobol, după nevoie. 

Dar când voia să încerce un viitor ginere, se prefăcea într-un vânat frumos, după care tânărul 
alerga să-l prindă, şi când punea mâna pe dânsul, se şi lipea de animal. Acesta îl târa în negurile 
pădurii, unde vrăjitorul îi făcea de petrecanie. Sau altă dată îl atrăgea pe tânărul pețitor la malul apei 
şi acolo se prefăcea în vidră şi se dădea la fund. Tânărul îl urma, prins de blana lui, dar nu izbutea 
să înfrunte adâncurile şi vrăjitorul se întorcea singur la suprafață. 

Oamenii tribului începură să se teamă din ce în ce mai tare de el, iar femeile vorbeau în şoaptă, 
pe lângă sitele unde se afuma somnul, că fiica vrăjitorului n-avea să se aşeze niciodată la focul unui 
bărbat. 

Lui Tox însă nici nu-i păsa. Nu găsise încă omul pe care-l căuta şi avea răbdare. 

Într-o bună zi, sosi în satul lor un străin înalt şi frumos, care rămase acolo. Vrăjitorul nici nu-l 
băgă în seamă până când îl văzu o dată aducând în braţe o balenă pe care o vânase singur; altă dată 


un urs alb. Atunci străinul îi atrase luarea-aminte, cu atât mai mult cu cât oamenii din sat începuseră 
să povestească tot felul de întâmplări despre noul venit. Ba că putea să se facă nevăzut oricând voia, 
ba că dimineaţa fusese în sat şi că tot atunci alţii îl întâlniseră pe crestele munților şi câte şi mai 
câte. Toate acestea îl hotărâseră pe Tox să-l pună pe străin la încercare. 

Într-o bună zi îl pândi şi-i ieşi în cale sub înfăţişarea unei vulpi negre, cu blana mătăsoasă, de 
toată frumuseţea. Părea că animalul şchioapătă, aşa că străinul îl ajunse repede şi puse mâna pe 
dânsul. După obicei, vrăjitorul îl târî în pădure având grijă să aleagă locurile cele mai înguste 
printre arbori deşi, prin locuri întunecate. Dar, spre uimirea lui, omul nu-i dădea drumul, îl ţinea cu 
putere de blană şi nu vădea niciun semn de oboseală. Tox o luă atunci printre ascuţişurile munților, 
printre bolovani colţuroşi, care ar fi sfâşiat orice ființă vie, dar omul lui, nimic: nu-i dădea drumul. 
Coborâră apoi din munţi, trecură prin valurile unor ape adânci, intrară într-un câmp de mărăcini 
țepoşi şi deşi ca peria, peste care Tox, în chip de vulpe, se tăvălea cât putea, târându-şi omul după 
sine. În zadar, străinul era mai tare şi nu-l lăsa. 

Istovit, Tox se opri în cele din urmă şi-i spuse: 

— Străine, cum te cheamă? 

— Mi se spune Omul-Purice. 

— Oricine ai fi, să ştii că ai câştigat. Te voi învăţa toate tainele mele, îţi voi arăta cum să închizi 
ceața într-o pălărie de paie şi cum să te prefaci într-un lutru, o vulpe sau un sobol şi-ţi voi da pe fiica 
mea în căsătorie. Când voi fi bătrân, îmi vei lua locul şi întreg tribul va tremura în fața puterii tale. 
Dar acum dă-mi voie să-mi reiau înfăţişarea mea adevărată şi să mergem acasă. 

— Mulţumesc, spuse Omul-Purice. Dar să ştii că eu nu vreau să învăţ să închid ceața într-o 
pălărie de paie, nu vreau să ştiu cum să mă prefac într-un lutru, într-o vulpe sau într-un sobol şi nici 
nu vreau s-o iau pe fata ta în căsătorie. Eu nu vreau altceva decât pielea ta. 

Şi zicând acestea, străinul îi veni de hac vulpii, o luă pe umăr şi-şi văzu de drum. 


Soarele şi pământul 
poveste din Canada - legendă salică, Coasta Pacificului 


Marele bătrân stătea pe prispa casei sale şi privind mereu acelaşi lucru se plictisea, pentru că nu 
vedea nimic deosebit. Atunci luă un boţ din transparenţa care-l înconjura, frământă un glob şi-l 
aruncă în văzduh, unde rămase aşa cum fusese azvârlit. Dar globul acesta golaş tot nu-i plăcu 
Marelui bătrân, şi atunci se apucă să făurească nişte fiinţe asemănătoare omului, foarte luminoase, 
ca să le vadă mai bine. El le denumi Soarele, Terra (sau Pământul), Luna şi Stelele. Soarele se 
căsători cu Terra, iar Luna şi Stelele, ca rude apropiate, rămaseră împreună cu ei. 

Dar Terra avea un obicei rău: era cicălitoare şi toată ziua îşi tot bombănea soţul: ba că e prea 
cald, ba că e prea frig, ba că o lasă prea multă vreme singură. Până când, într-o bună zi, săturându- 
se de o viaţă atât de acră, Soarele se hotărî să se înalțe cât mai sus, în depărtări, ca să scape de 
cicăleala nevestei sale. Luna şi stelele, care-l iubeau, îl urmară, şi astfel Terra se văzu dintr-o dată 
singură şi părăsită de toţi. Atunci începu să plângă şi plânse zile în şir, până când lacrimile îi 
ajunseră la genunchi. 

Văzând din lăcaşul său căința Terrei, Marele bătrân gândi că nu era bine să fie lăsată singură. 
Dacă o părăsise şi Soarele, soţul ei, cine mai avea să-i dăruiască nepoți? 

Aşadar, marele bătrân porunci celor patru să se mişte în aşa fel sus, în înălțimi, pentru ca Terra 
să-i vadă mereu. În afară de aceasta, el îi spuse Soarelui că poate să-şi vadă de drum toată ziua, dar 
seara să se întoarcă la soţia şi căminul lui. 

încet, încet, Terra se schimbă. Din carnea ei se făcu pământul pe care călcăm, din sângele ei, 
apele şi izvoarele, din oasele ei, dealurile şi munţii, iar din părul ei florile, ierburile şi arborii. 
Soarele şi Terra au trăit de atunci fericiţi. Marele bătrân îi spuse într-o zi Terrei: 

— De aici înainte tu vei fi mama tuturor ființelor care se târăsc, merg, zboară şi înoată. Ele vor 


trăi prin tine. Tu le vei da să mănânce, căci eşti bogată în hrană. Toate ființele vor dormi pe 
genunchii tăi. Soarele îți va dărui nenumărați prunci, care te vor iubi şi care uneori te vor uita. Dar 
până în cele din urmă, toţi te vor slăvi şi se vor întoarce la tine. 


Dansul ierbunilor 
poveste din Canada - legendă a indienilor Blackfoot 


În sfatul tribului, şeful Cuţit-lung i-a spus odată tânărului Lup-voinic: 

— Ultima mare vânătoare a fost acum două luni. Cămările de uscat vânatul sunt goale şi oamenii 
noştri sunt înfometați. Doresc carne proaspătă. Când bufniţele şi câinii preriilor se vor duce la 
culcare, tu vei pleca în căutare de bizoni. ŞI să nu te întorci fără să le fi luat urma, ca să-i putem 
vâna repede. 

Zis şi făcut. 

Aproape de asfințit, Lup-voinic porni la drum, străbătând colină după colină, coborând apoi în 
văi şi urcând din nou. 

Era gata să se dea bătut când, în cele din urmă, zări sus, aproape de culmea muntelui, o turmă 
mare de bizoni. Îi numără de câteva ori, ochi bine locul unde se odihneau, precum şi drumul care 
ducea până în vârful acela, apoi, răpus de oboseală, se întoarse, târându-şi mocasinii prin ierburile 
înalte. Deodată însă ciuli urechile şi se opri. Nu departe se auzeau sunetele unei melodii. Atunci 
când nu răsuna toba vestitoare de luptă, nu era primejdie. Deci Lup-voinic se apropie încetişor şi 
simţi cum îl cuprinde farmecul acelui cântec dulce, unduitor, mai pătrunzător şi atât de diferit de 
toate cele pe care le cântau oamenii tribului. Lup-voinic se opri în apropierea unui lac dincolo de 
care se zărea ca printr-o ceaţă uşoară o mulțime ce se legăna încoace şi încolo în ritmul muzicii. Pe 
măsură ce se apropia de lac, Lup-voinic distingea din ce în ce mai bine sunetele melodiei şi zărea 
mai limpede mulţimea care se mişca în ritmul ei. 

Ajuns într-o fâşie de poiană unde antilopele tunseseră iarba cu botul lor delicat, Lup-voinic simţi 
cum ritmul muzicii îi pătrunde în picioare, îl cuprinde şi-l poartă pe o aripă vrăjită. Nici el nu ştiu 
cum şi când, dar se trezi deodată urmărind paşii celor care se mişcau, făcându-i el însuşi, încet, apoi 
din ce în ce mai repede, învârtindu-se ca într-unui din dansurile rituale ale tribului. Lup-voinic se 
simţea parcă ridicat, purtat când uşor, când năvalnic, învăluit de farmecul acelei melodii 
necunoscute, căreia nu i se putea împotrivi. Şi aşa, dansă toată noaptea, iar când se iviră zorile, căzu 
la pământ şi adormi adânc, până când îl treziră razele fierbinți ale soarelui. 

„Oare unde sunt?' se întrebă el buimăcit şi speriat. Apoi îşi aduse aminte de cele întâmplate, se 
ridică şi începu să caute pe jos urmele mocasinilor care jucaseră toată noaptea trecută. Dar nu văzu 
NIMIC ŞI nu auzi decât fâşâitul uşor al vântului în păpuriş şi prin ierburile înalte. Şi n-avea oare 
fâşâitul acela mângâietor sunetul melodiei care-l tulburase într-atâta în seara trecută? înțelegând că 
luase parte la dansul vânturilor ce însufleţesc ierburile preriei, Lup-voinic nu se simţi nici necăjit, 
nici uimit. În sinea lui era fericit: şi aşa se întoarse printre ai săi, cu un dans nou, care avea să-i 
uimească şi să-i încânte pe toţi. 


Omul nevăzut 
poveste din Canada - legendă a indienilor micmac 


Odată, e mult de atunci, într-un mic sat pierdut în păduri, o fată străină ceru găzduire mai marelui 
tribului. Ea îi spuse că e însoțită de fratele ei, care avea de la geniul său bun darul de a se face 
nevăzut. Oamenii erau bucuroşi de oaspeți şi curioşi să vadă cum vieţuia străinul cel nevăzut, aşa că 
au fost bine primiţi. 

De îndată fata şi fratele ei se apucară să-şi dureze o colibă mare şi încăpătoare. Coliba fu repede 


terminată, de parcă se înălţase singură. Apoi tânăra dădu de veste în sat că fratele ei voia să se 
însoare şi să ia de soţie pe fata care avea să-l recunoască în orice împrejurare. Prima care se înfățişă, 
cerând să i se spună cum trebuia să-l recunoască pe străin, a fost fiica şefului de trib. 

— Nimic altceva nu va trebui să faci, decât să mergi cu mine, urmând calea pe unde se întorc 
oamenii seara şi să spui cum e desaga în care fratele meu aduce vânatul. 

Zis şi făcut. 

La asfințit, cele două fete se duseră în întâmpinarea vânătorilor. Trecură unul, doi, mai mulți. 
Apoi apăru o pulpă de elan, care părea că alunecă singură prin văzduh. 

— Ah, uite-mi fratele! Spune, surioară, cum e desaga lui? 

Fata şefului de trib era uluită: nu vedea altceva decât o parte din elan zburând pe deasupra 
drumului. Dar, ca să nu să se dea bătută, minţi: 

— Desaga fratelui tău e verde, surioară. 

— Bine, atunci hai să mergem în colibă, acolo poate o să-ţi fie mai uşor s-o desluşeşti. 

Intrară amândoi în colibă, unde fiica şefului de trib primi locul de cinste lângă foc, ceea ce văzu 
era însă de neînchipuit: elanul vânat fu trântit jos, cu putere, de o mână nevăzută. Apoi o pereche de 
mocasini uzi zburară prin încăpere şi se aşezară unul lângă celălalt în fața perdelei de blană care 
ținea loc de uşă. 

Între timp, sora celui nevăzut pregătise mâncarea şi pusese bucatele pe masă. Fiica şefului de trib 
văzu cum pe locul de lângă dânsa bucăţile de carne se ridicau după masă la înălțimea unei guri şi 
apoi dispăreau iute. Fără nicio îndoială, în încăpere se afla un al treilea, pe care ea nu-l vedea. De 
ruşine şi de necaz, ea fugi degrabă şi se ascunse în coliba tatălui ei. Curând însă fata se mângâie de 
înfrângerea suferită: multe din fecioarele satului păţiră la fel. 

Străina primea bine pe oricare din tinerele care i se înfățişau, le conducea pe drumul ştiut pe care 
soseau seara vânătorii, şi le punea aceeaşi întrebare: 

— Cum e desaga fratelui meu? 

Răspunsurile erau unele mai năstruşnice decât altele. Unele spuneau că desaga e din piele de 
şopârlă sau din pânză de păianjen şi câte şi mai câte. 

Dar, în satul acesta, trăia la margine de tot, un bătrân sărman, care avea trei fete. Cele două mai 
mari erau frumoase şi leneşe, dar cea mai mică, urâtă şi foarte harnică. Şi chiar urâtă n-ar fi fost ea, 
dar fiindcă cele mari o băteau şi-o puneau să muncească şi pentru ele, faţa i se ofilise şi părul i se 
pârlise de la spuza şi praful din vatră. 

Vâlva ce se iscase în jurul străinului nevăzut le îndemnă şi pe cele două surori să-şi încerce 
norocul. Îşi tocmiră îmbrăcăminte din blănuri alese de ren şi-l trimiseră pe bietul bătrân să le caute 
nişte scoici frumoase cu care se împodobiră. Apoi se duseră amândouă la coliba străinilor. Gazda le 
primi prietenos, ca pe toate celelalte. Iar când puse întrebarea despre desaga nevăzutului ei frate, 
cea mai mare din fiicele moşneagului spuse: 

— Eu cred că desaga este croită din piele de om. Un râs nestăpânit de bărbat fu răspunsul, dar ea 
nu-l putea vedea pe cel care râsese şi-şi puse ruşinată capul în pământ. 

— lar eu cred, răspunse sora ei mai tânără, că desaga e țesută din rădăcini de copac. 

Şi ele, ca şi celelalte, văzură ghetele zburând până în faţa uşii şi carnea dispărând de pe masă, 
fără a-l putea desluşi pe cel ce-o mânca. 

Plecară înciudate, spunându-le celorlalți oameni că străinii ar trebui alungați din sat. 

În noaptea aceea însă, cea mai mică dintre surori avu un vis ciudat, pe care fără îndoială i-l 
trimisese geniul ei cel bun. Şi anume: văzu un tânăr chipeş, cu ochii sclipitori, subțire şi înalt, de o 
neînchipuită frumuseţe, care se apropie de dânsa şi-i şopti: 

— Pe tine te vreau de nevastă. Pentru tine am coborât. Să vii să mă cauţi şi ai să mă vezi. 

Apoi se pierdu ca o dâră de foc în albastrul întunecat al nopții. 

A doua zi de dimineață, fata cea mică se rugă de surorile ei să-i împrumute şi ei un veşmânt, să- 
şi încerce norocul. Dar ele au bătut-o mai rău ca altădată şi au batjocorit-o cum au ştiut mai bine, 
spunând că ajunge pentru tot neamul lor ruşinea pe care o pățiseră ele. 


Dar fata cea mică nu se lăsă. Îşi croi o îmbrăcăminte din scoarță de copac şi împrumută 
mocasinii tatălui său, care erau mult prea mari pentru picioruşele ei. Când trecu prin sat, oamenii 
râdeau de ea: părea un peşte înghețat în încălțări omeneşti. 

Dar străina o primi frumos, ca pe toate celelalte fete, şi ducând-o pe înserat pe drumul unde 
veneau vânătorii, fata cea sărmană răspunse astfel: 

— Desaga fratelui tău e ca puntea dintre pământ şi cer şi e alcătuită din toate culorile care răsar 
după ploaie. 

— Atunci, surioară, înseamnă că l-ai văzut! zise străina. Hai dar, să mergem să pregătim masa. 
Şi trăgând-o după dânsa în colibă, o aşeză pe locul nevestei. Fata cea sărmană începu să plângă cu 
lacrimi grele: 

— Cum să mă îndrăgească oare fratele tău, tocmai pe mine, atât de urâtă şi oropsită?! 

— Urâtă? Ia te uită! 

Şi străina o luă pe copilă de mână şi ducând-o afară în faţa colibei îşi muie palma în unda 
fântânii şi i-o trecu peste faţă. 

— Acum priveşte-te în luciul apei, îi spuse ea. 

Şi când se uită şi-şi văzu chipul în fântână, fetii nu-i veni să-şi creadă ochilor: de pe faţa ei 
pierise orice semn de urâţenie, iar chipul îi era limpede, strălucitor şi dalb ca al unei zâne. 

În vremea aceasta, perdeaua de blană fu dată la o parte, şi elanul răpus căzu la pământ, cu 
zgomot. 

— Fi, surioară, se auzi un glas vesel, aşa-i că am fost descoperit? 

Fata cea sărmană avusese până atunci inima cât purecele: se temea de flăcăul nevăzut. Acum 
însă, când se afla în faţa ei, îi pieri frica: era chiar tânărul din vis. 

El o luă uşor după umăr şi privind-o cu ochii lui albaştri o întrebă: 

— Vrei să fii nevasta mea? 

— Vreau, şopti fata abia auzit. 

— Bine, atunci să pornim spre lumea de sus, de unde am coborât numai pentru tine. Părinții mei 
te aşteaptă. N-o să-ţi lipseacă nimic şi ai să fii fericită. Iar tu, surioară Ploaie, să ne acoperi plecarea 
şi să ne urmezi. 

Atunci începu o revărsare de nori, de credeai că se despică cerul. Tânărul deveni mai sclipitor şi 
parcă la un semn al lui porni deodată o bubuitură puternică. Pasămite el era Tunetul cel mic, fratele 
Ploii. Cuprinse fata după umeri şi toţi trei se înălţară în văzduh, purtaţi de nori. Povestea care şi azi 
se deapănă seara la focul din vatră spune că fata cea sărmană n-a mai fost văzută niciodată în sat şi 
că ar fi trăit bine şi mulțumită în împărăția norilor. 


O vrajă puternică 
poveste din Canada-Montana, legendă a indienilor Blakfoot 


Cu multă, multă vreme în urmă, pe vremea când încărcăturile noastre erau trase de câini, tribul 
nostru Kainak a făcut pace cu tribul Cree. Şi oamenii liniștiți mergeau unii la ceilalți, mâncau, beau 
şi fumau împreună. Odată însă un şef din tribul Cree, găzduit de kainaki, zări în aşezarea acestora o 
femeie tânără, atât de mlădioasă şi dulce în priviri şi la vorbă, încât căpetenia Cree o pândi un timp 
până ce-o găsi singură şi vru s-o ia în aşezarea lui, cu toate că avea acasă familie. Femeia se înfurie 
nevoie mare, îl ruşina şi îi spuse să nu le mai calce prin ogradă, pentru că era ea însăşi soția unui 
temut luptător cunoscut sub numele de Marele Elan. Omul din tribul Cree râse şi-i spuse la plecare: 

— Şi totuşi să ştii că am să te răpesc. Nimeni nu-mi poate sta împotrivă, pentru că am în cortul 
meu un farmec atât de puternic, încât toți oamenii se tem de mine. 

Dar femeia îi întoarse spatele şi oaspetele necuviincios plecă. 

La câtva timp după aceea toate nevestele tribului Kainak se adunară într-o zi şi porniră să 
culeagă afine în pădure. Mare le fu spaima când se treziră cu un bărbat Cree în mijlocul lor, care, 


niciuna nici două, se repezi şi-o înşfacă pe soţia Marelui Elan, dispărând cu ea pe o cărare a 
desişurilor. 

S-au dus bietele femei plângând acasă şi au povestit bărbaţilor ce se întâmplase. Necazul a fost 
că tocmai atunci Marele Elan era plecat la vânătoare şi nu s-a întors decât a doua zi. 

Când află de la ceilalți oameni ai tribului cele întâmplate îl apucă o furie oarbă, de se 
înspăimântară toți şi-o luară la sănătoasa, temându-se să-i stea în preajmă. 

— Adunătură de laşi şi de netrebnici ce sunteți, aţi lăsat femeia mea în seama unui Cree ticălos! 
Unde vă e curajul şi mândria? Las! că o să-i arăt eu! 

— Linişteşte-te, căutau oamenii să-l potolească pe Marele Elan. Tu nu ştii de ce ne temem de 
omul acela: are în cortul său un farmec atât de puternic, încât poate ucide cu el orice duşman, oricât 
de puternic. 

— Asta s-o vedem, iepuri fricoşi, le răspunse Marele Elan şi, fără să mai aştepte alte tocmeli, o 
porni cât îl ţineau picioarele spre aşezarea Cree şi nu se opri decât sub cortul celui ce-i furase 
nevasta. Aceasta începu să plângă şi să-şi frângă mâinile când îl văzu, dar stăpânul locului nu-i dete 
răgaz. 

— Ce cauţi aici, omule, în cortul meu? Te rog să pleci cât mai degrabă! 

— Nu fără nevasta mea, hoţoman ticălos, care te-ai slujit de lipsa mea de acasă ca să mi-o furi! 
Am venit s-o iau acasă! 

— Asta nu se va întâmpla niciodată, kainakule, îi răspunse răpitorul, venind spre el. Şi acum, 
pleacă! 

Dar Marele Elan rămase pe loc pironindu-l pe duşmanul lui cu privirile, fără un cuvânt. 

— Ți-am spus să pleci, repetă acesta porunca, mai îndârjit. Dar Marele Elan rămase mai departe 
la intrarea cortului, fără să-şi slăbească adversarul din priviri. 

— Bine, atunci află, om încăpățânat ce eşti, că am la mine în cort un farmec atât de puternic, 
încât te va ucide în chinuri groaznice. 

— Asta s-o crezi tu. O să vedem cine învinge până la urmă. 

— Bine, să vedem. 

Şi mergând la culcuşul lui, indianul Cree trase de acolo o pungă roşie frumos brodată şi 
împodobită cu desene din mărgele colorate, din care scoase o figurină mică, un omuleţ pe care-l 
aşeză jos pe podea. Apoi îi şopti ceva la ureche şi figurina începu să umble şi să se îndrepte spre 
Marele Elan. Atunci se aplecă şi acesta şi scoase din desaga lui un păianjen frumos din piele de 
căprioară, împodobit şi el cu desene şi giuvaeruri. ÎI puse şi el pe jos, îi şopti ceva şi începu să cânte 
încet o melodie la auzul căreia păianjenul se îndreptă spre omuleţul care ajunsese în mijlocul 
încăperii. 


— Ai să vezi numai ce-o să păţeşti când va ajunge la tine, îi spuse indianul Cree, Marelui Elan; 
când te va muşca ai să cazi mort pe loc. 

Dar Marele Elan zâmbea şi aştepta. În vremea aceasta, păianjenul ajunse în dreptul omuleţului 
şi-i aruncă după gât un fir, de care trase cu nădejde, îndreptându-se spre unul din stâl-pii cortului. 
Firul îi prinsese gâtul figurinei, care nu se putea desprinde din strânsoare. Spre groaza lui, răpitorul 
văzu cum păianjenul se urcă pe stâlpul cortului, trăgând omuleţul după sine. 

— Şi acum ai să vezi tu ce-o să păţeşti, râse Marele Elan. Ce mi-ai prezis tu mie. Când 
păianjenul meu îl va ridica până la acoperiş pe omuleţul tău şi-l va gâtui, vei muri o dată cu el. 

Indianului Cree nu-i venea să-şi creadă ochilor: păianjenul avansa repede şi cu o putere 
neînchipuită îşi trăgea prizonierul după el. Văzând că nu are cum să scape şi că fetişul duşmanului 
său e mult mai puternic, răpitorul strigă: 

— Îndurare! Sunt învins. la-ţi nevasta şi du-te! 

Dar Marele Elan nu se mişca, zâmbind mai departe. 

— Stai, că nu s-a terminat, zise el batjocoritor. 

— Mă supun şi te rog să-mi cruţi viața. Uite, îţi mai dau pe deasupra haina mea de luptă din 


piele de şopârlă, rochii frumoase pentru soţia ta, cochilii şi peşte afumat, numai cheamă-ți fetişul 
înapoi şi pleacă. 

Văzându-1 spaima şi înțelegând că nu-l minţea, Marele Elan, care era un om paşnic din fire, se 
duse şi-i şopti ceva păianjenului. Acesta lăsă atunci firul să se desfăşoare şi omuleţul căzu la 
pământ, fără ca cineva să-i mai dea vreo atenţie. Atunci femeia şi sclavii şefului Cree se repeziră şi 
încărcară toate bunurile făgăduite de stăpânul lor Marelui Elan, iar acesta îşi luă nevasta şi duşi au 
fost. 

Se spune că de atunci nu s-au mai întâmplat răpiri de femei în tot ţinutul acela şi că Marele Elan 
a fost respectat ca un puternic şi viteaz conducător de trib. 


O faptă bună, rău răsplătită 
poveste din S.U.A. 


În vremuri de demult, un şarpe cu clopoței se prinsese sub un bolovan cât toate zilele, care se 
rostogolise peste el, gata să-l strivească. Se zbătea cât putea, ca să iasă de acolo, dar nu izbutea, 
până când văzând o rață sălbatecă în apropiere şi începu s-o roage: 

— Surată rață, fă o faptă bună şi împinge puţin pietroiul acesta, să scap cu viață de aici. 

— Cu plăcere, îi răspunse rața, şi se opinti din răsputeri izbutind să mişte piatra, atât cât să-i facă 
şarpelui loc să se strecoare afară. 

Când se văzu liber, şarpele se întinse, se lungi şi apoi îi spuse raţei: 

— E mult de când am fost aici prizonier. Nici nu-ți închipui ce foame îmi e! Norocul îmi surâde: 
pe tine o să te mănânc întâi. 

Biata rață, uimită de atâta lipsă de recunoştinţă, nici n-avu timp să-şi ia zborul. Dar îi răspunse 
şarpelui: 

— Nu e drept. Eu am făcut o faptă bună şi ţi-am salvat viaţa, iar tu vrei să mi-o iei pe a mea. 

— Ce spui? îi răspunse şarpele. Dar de când ai mai văzut o faptă bună răsplătită cum se cuvine? 

— Nu ştii ce spui. Hai să întrebăm un judecător. Şarpele se învoi şi, pentru că tocmai atunci 
trecea pe acolo un măgar, îl opriră, apoi şarpele îi puse întrebarea, la care măgarul îi răspunse: 

— Ai dreptate, frate şarpe. Uite la mine, toată viața am cărat, pe vreme bună, pe vreme rea, 
totdeauna am fost la datorie. Şi de câte ori nu m-a lăsat stăpânul flămând! Nu mai vorbesc ce rău e 
acum când am îmbătrânit; în loc să fie mai bun şi mai îngăduitor, cu mine, mă lasă să mor de 
foame. Într-adevăr, fapta bună nu se răsplăteşte. 

— Vezi? zise şarpele cu clopoței. Ce mai zici? Aşa-i că am avut dreptate? 

— Nu, răspunse rața. O singură părere nu poate fi hotărâtoare. Să mai căutăm alt judecător. 

— Bine, se învoi şarpele. 

Mai merseră ei o bucată de drum şi văzură tolănit la umbra unui copac un bou bătrân şi slab de-i 
numărai toate coastele. Cei doi se opriră în dreptul boului, iar şarpele îi puse aceeaşi întrebare. 

— Da, aşa e cum spui, frate şarpe. Faptele bune sunt rău răsplătite. Uite, eu, de pildă, am muncit, 
am muncit şi iar am muncit. Toată viaţa am tras carul cu sacaua de apă a stăpânului meu, i-am tras 
căruţa încărcată cu greutăţi, de câte ori mi-a poruncit m-am supus. Şi iată-mă acum! El mă lasă să 
mai ciugulesc puţină iarbă, pentru că se gândeşte că în curând o să-mi ia pielea şi puţina carne pe 
care o mai poate dobândi de la mine o s-o săreze şi o s-o mănânce. Uite răsplata vieții mele de fapte 
bune. 

— Fi, acum ce mai zici, surată rață? Aşa-i că-i drept să te mănânc? 

— Ba defel, şarpe. Toţi judecătorii aceştia au avut necazurile lor şi de aceea gândesc aşa. Dar eu 
am să mă rog de fratele coiot, care uite, tocmai ne iese în cale şi care este recunoscut de toate 
animalele pentru înţelepciunea lui. Aşează-te între noi şi pune-i întrebarea. 

— Fie şi asta, zise şarpele. Vreau să înveţi şi tu ce înseamnă înţelepciunea. 

Coiotul se apropie, şarpele îl opri şi-i povesti de-a fir-a-păr toată pricina lor. 


Coiotul se scarpină după ureche, apoi spuse: 

— Înainte de a-mi da părea, vreau să văd cu ochii mei în ce situaţie te aflai, cumetre şarpe, când 
te-a găsit rața. 

Şarpele se învoi bucuros şi porniră cu toţii spre locul unde se afla încă bolovanul sub care fusese 
prins. 

— lată, aceasta e piatra care m-a ţinut prizonier. 

— Nu aşa, cumetre şarpe. Eu vreau să judec în amănunţime ce-a făcut cumătră rață, să te scoată 
de acolo. Dacă nu ţi-e cu supărare, te rog, bagă-te la loc, sub bolovan, aşa cum te-a găsit prietena 
noastră. 

Fără să aştepte, şarpele se strecură sub piatră şi coiotul o prăvăli de-a-binelea peste el. 

— Aşa ai fost? întrebă coiotul. 

— Întocmai aşa! zise şarpele. 

— Atunci dacă binele este răsplătit cu rău, de data aceasta răul îi va sluji cumetrei rațe să-şi 
scape zilele. Rămâi acolo aşa cum eşti, şarpe nerecunoscător! râse coiotul şi-şi văzu de drum. 


Cum a săpat Paul Bunyan trecătoarea Puget 
poveste din S.U.A. 


La sfârşitul unei veri, Paul Bunyan îşi încheiase vânzările de lemne de brad pe care le aducea pe 
plute de la munte şi era nemulţumit: două plute eşuaseră pe un banc de nisip al fluviului Columbia 
şi, de altfel, tot sezonul nu câştigase cine ştie ce. În aceste împrejurări, el a primit cu satisfacţie 
vizita domnului Rainier”? căci ea îi promitea ceva. A fost uimit găsindu-l pe domnul Rainier în 
biroul său, unde-l aştepta de mult. Paul nu prea era obişnuit cu vizite de felul acesta. Au stat de 
vorbă multă vreme despre una şi despre alta, despre vremurile bune de demult, până când, în cele 
din urmă, domnul Rainier a început să spună pentru ce venise: 

— Am vrea să mergi cu noi să ne ajuţi să săpăm trecătoarea Puget”. 

La care Paul îi răspunse: 

— Mă ispiteşte o asemenea ispravă. Plutăritul nu m-a pricopsit în sezonul ăsta. Însă fără îndoială 
că nu e genul meu de afaceri. 

De asemenea, nu trebuie uitat că domnul Rainier, şi domnul Puget, de la Puget Construction 
Company şi apoi Old Dad Hood şi domnul Eliott?” încheiaseră un contract să construiască un golf 
lângă Seattle, pentru ca acest oraş să aibă un port, iar cei doi ani, adică termenul pentru realizarea 
lucrării, erau acum pe sfârşite, fără ca aceasta să se fi făcut nici pe jumătate. 

— Nu suntem în stare să săpăm afuristitul acesta de golf, suspina Old Man Puget. 

— Într-adevăr, nu suntem, era şi Dad Hood de aceaşi părere. 

— Ba eu reuşisem în parte să-i dau de cap cu ajutorul catapultelor şi a castorilor mei, se făli M. 
Eliott. 

Dar bătrânul Puget clătinând neîncrezător din cap sfârși: 

— Golful nu e nici pe jumătate gata, iar un golf fără trecătoarea Puget în spate nu face două 
parale. Trebuie să ne gândim la altceva. 


272 muntele Rainier (4.391 m), după numele unui personaj istoric 

273 trecătoarea Puget. pe coasta statului Washington în nord-estul Statelor Unite. Se află peste înălțimea munţilor 
Cascade (Washington-Oregon), cărora le aparține şi muntele Hood (Oregon) 

274 reactualizarea unor personaje istorice (Rainier, Hood, Puget, Eliott înfăţişate faţă in taţă cu eroul imaginar Paul 
Bunyan, concretizează şi dau autenticitate întreprinderii gigantice al cărui erou este. Povestitorul se foloseşte de acest 
procedeu pentru a da savoare şi umor naraţiunii. Paul Bunyan, personaj legendar, titan zămislit de imaginaţia populară, 
întîlneşte aici personaje istorice reale, din epoci anterioare, pe care povestitorul le foloseşte pentru nevoile alegoriei care 


înfăţişează eroul ca pe zămislitorul reliefului accidentat din această regiune 


Şi parcă ar fi fost la un gând, domnul Rainier interveni încet: 

— M-am întâlnit nu de mult cu Paul Bunyan şi cu boul lui albastru?”. 

— Tocmai la el mă gândeam şi eu întări Puget. 

Când asociaţii obținuseră contractul pentru realizarea golfului se gândiseră că puteau înălța, cu 
pământul escavat, un deal cu care aveau de gând să înzestreze oraşul Tacoma. Astfel încât 
propuseseră să se supună Congresului un proiect de lege ca să facă acest deal şi să li se plătească 
separat — adică să nu intre în costul întregii lucrări. Bineînţeles că nici nu se punea problema să-i 
spună lui Paul Bunyan despre deal, ci numai unde trebuia să arunce pământul escavat. În această 
situație secretarul asociației, domnul Rainier, se dusese să solicite ajutorul lui Paul, care răspunse 
scurt: 

— Cred că treaba aceasta o să mi se potrivească, zise Paul Bunyan. Mâine mă duc să arunc o 
privire asupra lucrării. 

Dar ceea ce a văzut, l-a uimit. 

— Cum, l-a întrebat pe domnul Rainier, nici pluguri şi nici escavatoare n-aveţi? 

— Nu. Nimic, afară doar de catapultele şi de castorii lui Eliott. Câțiva catâri şi un harnaşament. 
Ba nu, greşesc, mai avem şi o grapă cu şase dinţi. 

— Cu toate acestea, am scobit o bună parte din golf cu ajutorul castorilor şi a catapultelor mele, 
se făli domnul Eliott, ca să-l atragă pe Paul. 

— Ce vorbeşti? i-o tăie Old Man Puget. Ia spune cât ai făcut din golf? Nici cât să-ţi scrii numele 
pe el! 

Atunci intră în vorbă Paul, cu hotărâre: 

— Am să-i scriu prietenului meu Andrew Carnegie” din Pittsburg, să-mi fabrice un plug şi un 
escavator, ca să pot duce treaba la capăt. 

Carnegie a executat comanda, pentru care a avut nevoie de întreaga producţie de oţel pe un an, 
de şase luni de muncă şi apoi de şaisprezece locomotive, ca să transporte uriaşele unelte de-a lungul 
continentului. Dar ele n-au dovedit nici pe departe suficientă putere să smulgă sutele de mii de tone 
de pământ ale țărmului, pentru ca să poată lua ființă golful. 

Paul a stat atunci, a chibzuit şi, ca deobicei, s-a lovit cu palma peste frunte: îi venise o idee: 
„Ptiu, la naiba, cum de nu m-am gândit! Acolo sus, în Alaska, doar sunt ghețari cât lumea! Gheţari 
care în drumul lor au putut face lacuri, râuri, văi, golfuri, de toată frumuseţea. la să mă reped să 
aduc unul.” 

Zis şi făcut. Paul şi l-a luat pe Babe, boul său albastru şi a pornit-o spre nord. Acolo şi-a înhămat 
năzdrăvanul animal la cel mai mare ghețar din Alaska şi l-a adus la Seattle. Pe urmă n-a mai avut 
mult de făcut: în drumul lui, ghețarul singur a scobit golful, fără să mai fi nevoie de vreun 
escavator. 

Într-una din zile, Babe dădu cu ochii de o învăţătoare care purta o umbreluţă roz. Babe nu văzuse 
niciodată o umbrelă roz, se sperie şi voi s-o ia la goană. Paul abia izbuti să ţină în frâu animalul, 
înfigându-şi cu putere pintenii în pământ. Aşa a luat naştere canalul Hood. Dar Paul n-a mai făcut 
drumul înapoi cu boul lui, aşa încât canalul n-a fost niciodată terminat cu adevărat. 

Babe devenise ciudat în ultima vreme. Spaima de umbreluţa roz, pe care o purta fiica lui Old 
Dad Hood, învățătoare în oraş, nu era singurul său capriciu. Poate, se gândise Paul, hrana nu-i era 
pe plac animalului. Fără îndoială că trifoiul bun din Dakota şi Wisconsin, finul proaspăt de altă dată 
nu puteau fi înlocuite cu mugurii de brad din nord. În zadar s-a căznit Paul să cultive lucerna pentru 
Babe: n-a izbutit s-o facă să crească în ținutul acela. O pălea ploaia de sus şi apele din pământ ce 
musteau. Babe devenea din ce în ce mai capricios. În aşa fel, încât nu mai suporta să-l vadă pe Paul 
cultivând stridii pentru guvernator, ca să le aibă proaspete, când îi primea pe ceilalți guvernatori. 
Babe şi-a arătat limpede punctul de vedere când Paul a vrut să unească fluviul Columbia cu golful 

Puget: nu s-a mai mişcat din loc niciun pas. Paul n-a avut ce-i face, dar oricum golful era gata, nu 
perfect rotunjit, dar executat după cerinţele contractului. Dealtfel, Paul nici nu mai avea chef să-l 
dichisească: el primise de la municipalitatea din Bellingham”” o comandă să le facă şi lor un golf. 
Paul acceptă oferta, care era avantajoasă. Dar când să se apuce de treabă, se lovi de împotrivirea 
unui ins pe nume Baker, care avea exact în locul unde trebuia săpat golful o fâşie de pământ 
concesionat. Ori, bătrânul Baker nici nu voi să audă, nici să vândă, nici să înstrăineze în vreun fel 
concesiunea lui. În zadar au fost toate rugămințile lui Paul. Până ce acesta se satură şi se luă la 
păruială cu Baker. Când ieşi din spital, Baker găsi golful terminat şi Paul îl consolă: 

— Am aruncat tot pământul pe partea cealaltă a oraşului, îți poţi reface ferma acolo şi-i poți da 


alt nume. Ca să fii mulțumit. Aşa s-a născut muntele Baker”. 


Contractul odată terminat, asociaţii Old Man Puget, Eliott Rainier şi Hood s-au văzut nevoiți să 
meargă să-i plătească lui Paul. Pe drum se gândeau însă că el dobândea prea mulți bani pentru o 
muncă pe care o făcuse cu atâta uşurinţă. Au încercat atunci să-i explice că voiau să-l plătească cu 
ziua. Paul se propti atunci cu un picior de fiecare parte a trecătorii Deception şi în timp ce asociaţii 
căutau să-l convingă să accepte, el arunca câte o lopată de pământ în golf. Cât ai zice peşte făcu mai 
multe grămezi în mijlocul golfului. Când îşi dădură seama că în scurt timp avea să astupe golful, 
asociaţii nu nimeriră mai repede la sacul cu bani pe care-l împărțiră frățeşte cu Paul. Iar când mai 
voiră să-l înşele şi cu vagonul de tutun promis, trimiţându-i o mahorcă proastă, Paul începu din nou 
să arunce lopeţi de pământ în Puget. Pe dată lucrurile se schimbară: cât ai clipi, asociaţii îi trimiseră 
o încărcătură din tutunul cel mai fin. 

Însă toate lopeţile de pământ pe care Paul le aruncase în golf se acoperiră în curând cu verdeață 
şi pomi şi s-au numit insulele San Juan, minunate ca înfăţişare, fiind totuşi o stavilă în calea 
vapoarelor care se îndreaptă spre Victoria. 


Chipul care a prins viață 
poveste din S.U.A. - legendă din regiunea marilor lacuri 


Se afla odată un tânăr şef de trib, care alegându-şi o soție tânără din satul lor, frumoasă şi 
harnică, o iubea din toată inima, iar nevestii. Bărbatul îi era tot atât de drag. Cei doi soți trăiau în 
linişte şi fericire, până când, într-o bună zi, tânăra femeie căzu la pat lovită de o boală grea. Nu era 
şaman de care să se fi auzit în împrejurimi, la care să nu fi trimis şeful tribului, de-a lungul râului, o 
pirogă, să-l aducă lângă patul de suferință al bolnavei. 

Dar toate au fost în zadar. După multă vreme de chinuri, tânăra soţie se stinse, lăsându-şi 
bărbatul copleşit de durere. Nu-l mai trăgea nimic spre viaţă şi n-avea decât o singură dorință: să 
găsească un meşter cioplitor în lemn care să izbutească să redea cu măiestria sa chipul soţiei sale, 
aşa cum fusese în viață. Căută multă vreme prin împrejurimi un asemenea meşter, dar niciunul nu i 
se păru îndeajuns de priceput ca să cioplească frumosul chip al moartei, aşa cum ar fi dorit el. În 
cele din urmă, într-una din seri, îl opri un cioplitor din satul lor, care-l cunoştea de mult: 

— Ai umblat prin toate satele învecinate după un om care să-ţi redea chipul soţiei. Numai la 
mine nu te-ai oprit. Cu toate acestea, dintre toți, eu am văzut-o cel mai adesea plimbându-se alături 
de tine. Ştiind cât ai iubit-o, iată, vreau să încerc să ţi-o făuresc în lemn, s-o ai în față măcar şi aşa 
ca pe un chip neînsuflețit. 

Şeful de trib se învoi, iar meşterul plecă să caute un lemn bun de cedru roşcat, aşa cum creşteau 
prin locurile acelea. 

După ce găsi ceea ce căuta, meşterul se apucă de lucru, dar, cât timp cioplea şi dăltuia lemnul, nu 
dădea voie nimănui să se apropie de coliba lui. Nici chiar şefului de trib. 

În cele din urmă, într-o zi, după apusul soarelui, îl chemă pe soţul celei moarte şi-l pofti în 
colibă. 

Tânărul rămase uluit şi, pentru prima oară, după multă vreme, chipul i se lumină şi un zâmbet îi 
trecu pe față. 

— Da, cu adevărat, ea este, aşa cum a fost în viaţă! Statueta de lemn era înfăţişată şezând pe un 
scăunaş; şi era atât de bine cioplită, încât semăna aidoma cu fiinţa pe care o înfățișa. 

Şeful tribului nu aşteptă nicio clipă, luă chipul de lemn şi-l duse în coliba lui, aşezându-l lângă 
masă. Apoi se întoarse şi-i spuse cioplitorului: 

— Spune-mi, meştere minunat, cât îţi datorez pentru bucuria pe care mi-ai făcut-o? 

— Nimic, sau mai bine ce vrei să-mi dai tu. M-a înduioşat durerea ta şi am vrut să ţi-o alin 
dăruindu-ți într-un fel chipul drag, ca cel puţin aşa să-l poţi păstra aproape. De plată n-am trebuinţă. 

Cu toate acestea, tânărul oştean îl încarcă cu daruri prețioase pe cioplitor şi luându-şi rămas-bun 
de la el îi făgădui prietenia lui pentru totdeauna. 

Din ziua aceea, şeful de trib trăia lângă statuia de lemn, de parcă ar fi fost făptură vie. Ba, îi 
vorbea, mânca lângă dânsa, şi uneori plângea la picioarele ei. Azi aşa, mâine aşa, până ce i se păru 
încetul cu încetul că statuia parcă prinde viață, parcă-l priveşte, uneori îndurerată de suferinţa lui. Şi 
aşa, odată i se păru tânărului că aude în pieptul de lemn un scârțâit, ca un scâncet. 

Speriat, a doua zi după răsăritul soarelui, el mută statueta ceva mai departe şi minune! Sub locul 
unde fusese aşezată, crescuse din podea un cedru mititel şi firav, la fel de roşu ca şi lemnul din care 
fusese cioplită statuia! 

Noaptea, în vis, chipul de lemn prinse viaţă şi spuse soţului ce trebuia să facă. 

Acesta îngriji micul cedru ca pe un copil. Copăcelul creştea văzând cu ochii. Şeful de trib 
dărâmă coliba şi-i făcu loc să se înalțe şi să se întindă. Dar pe locul unde mutase statueta, se ivise 
între timp un alt copăcel, aidoma primului. 

— Sunt copiii şefului de trib, spuneau oamenii, pătrunşi de gândul că fără nicio îndoială, chipul 
de lemn era fermecat şi avea o viaţă a lui. 

Şi în felul acesta, şeful tribului nu s-a mai simţit singur, căci noaptea vorbea în vis cu soţia lui, 
iar pe insula lor s-au răspândit şi au crescut cedrii roşii, cei mai frumoşi şi mai tari din toți câți 
există. 


Fasolea şi porumbul 
poveste din S.U.A. - legendă a indienilor Seneca 


Odată, de mult de tot, locuitorii unui neam care trăia pe lângă malurile unui fluviu întins cât o 
mare, au auzit într-o seară un glas de femeie care venea din aval. Au stat uimiţi şi-au ascultat ce 
spunea cântecul: 

— Cine vrea să mă ia de nevastă, cine vrea? Dacă e cineva să se înfăţişeze cât mai curând! 

Într-adevăr, era glasul cumetrii Fasolea, subţire şi zveltă, bună de măritat. 

— Eu vreau să te iau de nevastă, se auzi glasul tigrului. 

— Bine, dar aş vrea mai întâi să ştiu cu ce bucate ai să mă hrăneşti, voi să afle Fasolea. 

— Am să-ţi aduc întotdeauna carne proaspătă din belşug, o asigură tigrul. 

— Carne? zise uimită Fasolea. Eu nu mă hrănesc cu un asemenea fel de mâncare. Cine vrea să 
mă ia de nevastă? Cine doreşte, să spună! 

— Eu aş vrea să-mi fii soţie, se auzi atunci glasul cerbului. 

— Dar, îi răspunse fasolea, înainte de a mă învoi, aş vrea să-mi spui ce ai să-mi dai zilnic la 
masă? 


— Am să-ţi dau felurile cu care mă înfrupt şi eu, spuse cerbul. Uite, muguri proaspeți din pomi, 
frunze încolțite, coajă tânără de copac. 

— Dar ce să fac eu cu toate acestea? îi răspunse Fasolea. Eu nu mănânc astfel de verdeţuri. Şi 
urmă ca înainte: 

— Cine vrea să mă ia de nevastă, nu e nimeni? Dacă e, să spună şi sunt gata să-l ascult. 

— laca, eu vreau să ne luăm, răsări şi ursul, din fundul pădurii, îmi placi şi o să te îngrijesc cum 
se cuvine. 

— Dar aş vrea să ştiu, cumetre urs, de mâncat ce-o să mănânc atunci când voi fi soţia ta? 

— Am să-ţi aduc în fiecare zi grămezi întregi de nuci gustoase. Am scorburi pline cu nuci, care 
ne vor ajunge pe săturate. Iar în altele am miere. 

— Ia te uită, cu ce hrană vrei să mă ţii, ursule! Dar eu nu am mâncat nuci sau miere şi nici n-o să 
mănânc vreodată! Nici cu tine nu mă pot mărita, cumetre urs. Cine vrea să mă ia de nevastă, cine? 
Să spună, să spună! Glasul Fasolii ajunse şi la urechile lupului. Şi el ar fi vrut să peţească Fasolea. 

— Cu mine n-ai vrea să te măriți, frumoasa mea? întrebă lupul mieros. 

— Ba cum să nu vreau, cumetre lup, dar tot aşa, după ce-mi vei spune pe ce hrană ai să mă ţii. 

— De asta să nu te temi, cumătră Fasole. Am să-ţi aduc vânat şi carne de n-ai să poţi prididi să 
mănânci. 

— Ei, lupule, n-ai nimerit-o nici tu, am mai spus-o şi altuia mai puternic ca tine, înainte, eu carne 
nu mănânc şi mai ales furată, cum ţi-e obiceiul. 

Auzind asemenea vorbe de ocară, lupul tăcu şi se făcu nevăzut. 

— Pare-mi-se că nu mă vrea nimeni de nevastă, urmă Fasolea. Aşa-i sau mă înşel? 

— Uite, eu vreau din toată inima să te iau de nevastă, dacă te învoieşti, se auzi în cele din urmă 
glasul porumbului. 

— Porumbule? Tu? Ia spune-mi, cumetre, ce vrei să-mi pui în față la masă? 

— Eu am să-ţi dau rodul meu, porumb proaspăt şi dulce, în fiecare zi, dacă mă iei de bărbat. 

— Bine, încuviință Fasolea. Aşa a fost să fie de la începutul timpurilor: să fiu alături de tine. 

Zicând acestea, Fasolea se îndoi şi, aplecându-se spre tulpina porumbului, îl îmbrăţişa, iar el o 
cuprinse şi o ocroti acoperind-o cu frunzele lui lungi şi puternice. 

Şi aşa au trăit de atunci, până în zilele noastre, nedespărțiţi. Oriunde se află un lujer de porumb, 
el se înalță spre cer îmbrățişat de soţia lui dragă, Fasolea. 


Mon-Dau-Min 


poveste din S.U.A. - legendă a indienilor Ojibwas, regiunea marilor lacuri 


Într-un sat sărac de pe dealuri sterpe, trăia odată demult un indian cu o casă plină de copii. Deşi 
muncea omul din zi până în noapte, mergea la vânat, pescuia, umbla după roadele pădurii, abia dacă 
izbutea să-şi hrănească pruncii. Dar nu-l auzeai să se plângă vreodată, nici pe el, nici copiii, ci cu 
toții mulțumeau marelui duh al văzduhurilor şi pentru puţinul de care aveau parte. Cel mai bine îi 
semăna tatălui feciorul său mai mare, care era ascultător, blând şi visător. Fecioraşul ajunse la vârsta 
când tinerii serbează ceremonia Ke-ig-u-iş-im-o-win, adică vârsta când omul îşi alege geniul 
protector ce avea să-l conducă şi să-l ocrotească de-a lungul întregii sale vieţi. În vederea acestei 
serbări, care pecetluia trecerea de la vârsta copilăriei la cea a tinereții şi a bărbăției, tatăl îşi chemă 
fiul şi-i transmise străvechiul obicei al tribului: băiatul trebuia să se retragă în pădure sau pe lângă 
malul apei, iar acolo să petreacă şapte zile în cugetări adânci despre viaţă şi despre felul cum avea 
să şi-o folosească. 

În vremea aceasta, nu-i era îngăduită niciun fel de hrană. 

Băiatul făcu întocmai cum îi poruncise tatăl său. Îşi dură o colibă mică în mijlocul pădurii şi 
începu să cerceteze viaţa plantelor şi a vietăților din jur, minunându-se de toate frumuseţile firii ce-l 
înconjurau. Spre sfârşitul zilei, în timp ce se pregătea de culcare, iată că băiatul se trezi faţă în față 


cu un tânăr înalt şi frumos, care apăruse dintr-o dată în mijlocul colibei. Acesta îi spuse, făcându-i 
semn că nu trebuie să se sperie: 

— Marele duh al văzduhurilor te-a văzut şi-ţi cunoaşte dorinţele. El ştie că nu vrei să te faci un 
războinic şi că, dimpotrivă, gândurile îţi sunt paşnice, îndreptate spre căutarea fericirii oamenilor. 
Eu am să vin în toate serile ce vor urma şi ne vom lua la luptă. Datoria ta e să mă învingi de fiecare 
dată. 

Într-adevăr, şi în ziua aceea, şi în cele următoare, după asfinţitul soarelui, frumosul tânăr cobora 
din înălțimi, intra în coliba flăcăiaşului şi acolo se luau la trântă. Însă din pricina lipsei de hrană, 
puterile băiatului scădeau pe zi ce trecea. În prima zi ieşi grabnic învingător. În ziua următoare lupta 
dură mai mult. In a treia zi el trebui să-şi adune puterile pentru a nu rămâne învins. Apoi i-a fost din 
ce în ce mai greu, până când, în a şasea zi, toată suflarea din jur, începând cu stelele, cu adierea 
vântului, cu şoaptele plantelor, a trebuit să-i vină în ajutor, să-l întărească şi să-i sprijine voința 
pentru a nu se da bătut. Atunci, frumosul străin, coborât din văzduh, îi spuse: 

— Tinere, ai învins. Mâine, după ce ne vom întâlni pentru ultima oară, mă vei ucide, îmi vei 
scoate veşmintele, mă vei acoperi cu ele, apoi vei curăța bine pământul din faţa colibei tale şi vei 
săpa acolo o groapă. Mă vei cobori în groapă, mă vei acoperi cu veşmintele şi apoi cu pământ. Pe 
urmă, timp de multe luni de zile vei avea grijă să nu crească nicio buruiană pe locul acela de care te 
vei îngriji mereu. Răsplata o vei primi de la duhul văzduhurilor. De asemenea, să ştii că eu nu voi 
pieri cu desăvârşire, aşa că nu ai de ce să te întristezi. 

A doua zi, tatăl băiatului veni să-l vadă şi timpul de pregătire fiind împlinit, el îi aduse un coş cu 
de-ale mâncării. Dar tânărul îl rugă pe tatăl său să-l mai lase singur până după asfințitul soarelui. 
Bătrânul se învoi. De îndată ce rămase singur, iată că se afla în faţa tânărului frumosul sol a 
văzduhului. 

Cu ultima lui putere, băiatul îl dobort la pământ şi când îi ridică veşmântul de culoarea cerului şi 
a câmpiilor, sub haina sclipitoare, solul Marelui duh al văzduhului era mort. 

Băiatul îl luă, îl înveli în toate țesăturile preţioase pe care le purtase şi-l îngropa în faţa colibei, 
aşa cum i se poruncise. Se duse apoi la locuinţa părinţilor săi, unde luă în grabă puţină hrană şi se 
întoarse deîndată la coliba lui. Multe luni de zile el nu-şi părăsi locuinţa îngrijind locul, şi iată că la 
sfârşitul verii o tulpină înaltă, cu frunze ca nişte săbii, răsărită pe locul unde fusese îngropat străinul, 
legă într-un înveliş de frunze mai multe roade minunate: erau nişte boabe lăptoase şi gustoase, ce se 
înşirau pe un cocean ascuns în acelaşi înveliş moale de mătase aurie, ca părul frumosului sol a 
duhului văzduhurilor. Băiatul mai aşteptă un timp, până când roadele acelei plante necunoscute se 
împliniră, crescând mari şi umplându-se de boabe dese* şi gustoase. Apoi se duse la părinţii lui şi 
luându-i pe toți cu dânsul merse şi le arătă minunata plantă în care era sigur că trăia mai departe 
prietenul lui din văzduhuri: 

— Tată, mamă, iată darul de nepreţuit. De aici înainte noi, indienii din aceste locuri, nu vom mai 
fi nevoiţi să trăim doar din vânat şi pescuit. Vom semăna şi vom înmulți planta aceasta, ale cărei 
boabe ne vor da hrană din belşug. 

Mult s-au bucurat părinţii tânărului. Au pus rodul cel nou şi l-au copt. Apoi l-au mâncat, 
minunându-se de dulceaţa lui şi au înţeles că dobândiseră o hrană bună şi sățioasă, care o putea 
înlocui pe oricare alta. Aşa a apărut porumbul în satul indian. 


Fiii norului 
poveste din S.U.A. Şi Mexic - legendă pima, California 
Trăia odată, într-o fermă din jurul Marelui Templu de pe Gila, o fată de o rară frumuseţe. 


Durerea tuturor tinerilor din aşezarea aceea era că minunata copilă nu-şi alegea pe niciunul din cei 
ce o ceruseră de nevastă. Nu se apropiase de nimeni şi-şi petrecea timpul împletind preşuri şi 


privind cerul şi norii care veneau din răsărit. ÎI plăcea mai ales norul înserării, cel ce aducea de cele 
mai multe ori ploaia. Din înălțimea lui, şi norul înserării îndrăgise fata şi hotărâse s-o ia de soție. 

Într-o seară, ea adormi lucrând la un covoraş şi atunci norul se prefăcu într-o picătură de ploaie 
caldă, înmiresmată, şi ajungând la picioarele fetii adormite luă înfăţişarea unui tânăr frumos, cu 
ochii sclipitori şi albaştri, care-i spuse că de aici înainte el îi va fi soţ şi ocrotitor. Fata surise şi 
primi. Azi aşa, mâine aşa, trăiră fericiți în taină, până când într-o bună zi ea avu doi prunci 
minunați, cu priviri sclipitoare, ageri şi deosebiți de toţi ceilalți copii de seama lor. Dar în sat se 
porni mare gâlceavă, căci nimeni nu se dumirea cine fusese alesul fetii şi cine o luase de nevastă. 

Atunci, pentru a domoli vâlva ce se stârnise, ea adună pe toţi cei ce-o ceruseră şi făceau acum 
gălăgie, îi puse să se aşeze în cerc şi le spuse: 

— Uite, oameni buni, să lăsăm copiii să-şi arate singuri tatăl. 

Copiii se învârtiră cu paşi mărunți în cercul din jurul bărbaţilor şi nu se opriră nicăieri, 
întorcându-se la mama lor. De atunci ei au crescut liniștiți, dar când s-au făcut mai mari ei au 
întrebat-o într-o zi: 

— Mamă, spune-ne şi nouă cine e tatăl nostru. Toţi copiii îşi întâmpină părintele seara când vine 
cu vânatul pe umăr acasă. Noi pe cine să întâmpinăm? 

Atunci mama îi luă de mână, îi duse afară şi, arătându-le norul înserării care tocmai se ivise în 
spatele colinelor verzi, le spuse: 

— Uitaţi-vă colo, în sus: norul acela care ne aduce ploaia e tatăl vostru. 

— ŞI noi ne putem duce la el? 

— Desigur că puteţi. Dar aveţi grijă cum mergeţi, feriți-vă de primejdii şi nu rămânețţi la fratele 
tatălui vostru, Vântul, care stă aproape de el. 

A doua zi copiii au pornit la drum. Au mers multă vreme, străbătând văi şi coline, urcind apoi 
piscuri de munți şi într-adevăr, într-una din zile au ajuns la porțile vântului. 

— Tu eşti tatăl nostru? au întrebat ei Vântul, după ce au intrat în ograda lui. 

— Nu, eu sunt unchiul vostru. Mergeţi mai departe şi veți întâlni lăcaşul Norului de seară, care e 
tatăl vostru. 

Dar, când au ajuns acolo, mare le-a fost mâhnirea copiilor: tatăl lor îi trimise înapoi la fratele lui, 
Vântul, spunând că acela era tatăl lor. Copiii au făcut de câteva ori drumul încoace şi încolo, până 
când, în cele din urmă, norul hotărî să-i încerce să vadă dacă într-adevăr aceşti fii ai săi erau 
vrednici de el şi de puterile ce le fuseseră hărăzite. 

Punându-i prin urmare la încercare, unul din tineri aruncă fulgerul cu toată puterea, făcând să 
sară în jur foc şi scântei, iar celălalt slobozi trăsnetul de se cutremurară munţii şi văile. 

— Într-adevăr, văd că sunteți fiii mei, înzestrați cu. Aceleaşi puteri ca şi mine, zise Norul. Încă o 
încercare şi apoi vom trăi mereu împreună. În casa de alături au pierit o mulţime de oameni înecaţi 
de puhoiul apelor. Ia să văd, puteţi sta în casa aceea? 

Cei doi tineri făcură întocmai cum le poruncise tatăl lor. Apele încă nu se scurseseră din locurile 
unde-i trimisese el, dar năvala valurilor n-avea nicio putere asupra lor: rămâneau deasupra, vii şi 
nevătămaţi. 

— Bine, fiți bineveniţi aici, copiii mei iubiţi, şi petreceţi-vă zilele în lăcaşul meu. Când şi când 
mă veţi ajuta să dăm oamenilor ploaie. 

Şi aşa, cei doi fraţi au trăit multă vreme mulțumiți lângă tatăl lor. De la un timp însă începu să li 
se facă dor de mama lor cea pământeană şi cerură Norului încuviințarea să meargă s-o vadă. Norul 
se învoi şi apucându-se să le făurească nişte săgeți cum nu se mai văzuseră până atunci, el le spuse: 

— Mergeţi. Dar aveţi grijă pe drum să nu vorbiţi cu nimeni şi să nu vă apropiați de nimeni, altfel 
vă veți pierde puterile. 

Zis şi făcut. De îndată ce porniră, cei doi tineri se şi pomeniră cu corbul dându-le târcoale. Dar 
amintindu-şi de cuvintele tatălui lor, ei schimbară drumul, izbutind să scape de urmărire, în drumul 
lor însă se mai iviră şi alte animale, care se străduiau să-i oprească din drum. Astfel au fost... 
şoimul şi vulturul. Dându-şi seama că cei doi tineri căutau să-i ocolească, vulturul cobori deasupra 


lor bătând din aripi ca o furtună. Văzând spaima lor, el îi luă cu binişorul, încercând să-i convingă 
că voise doar să-i sperie în glumă. Copiii însă nu-i răspunseră şi-şi urmară drumul. În cele din urmă, 
îi ajunse din urmă cumătrul coyot. Cu toate că cei doi tineri au făcut tot ce le-a stat în putere ca să 
nu întâlnească animalul acesta prefăcut şi primejdios, coyotul făcea ce făcea şi se tot afla pe drumul 
lor. Văzându-le, de sus, din înaltul cerului, încurcătura, Norul înserării le trimise în ajutor fulgerul şi 
tunetul pe care cei doi tineri ştiau să-i mânuiască, orbind coyotul la fiecare cotitură de drum până îl 
făcură să-şi ia tălpăşiţa. Dar când ajunseră în vârful muntelui, care nu le fu uimirea când se treziră 
din nou în faţa răutăciosului animal. Atunci ei se aşezară unul de o parte a drumului şi celălalt de 
partea cealaltă, făcând loc coyotului să treacă. Iar în clipa aceea, prin propria lor putere şi a tatălui 
lor, ei au fost prefăcuţi în două agave”” mari, cele mai mari ce se văzuseră vreodată. De aceea, până 
în zilele noastre, aga vele cresc pe munți şi sunt culese în timp de ploaie, iar în acest răstimp 
fulgerele şi trăsnetele sar de la un loc la altul, întocmai ca atunci când însoțeau pe cei doi copii ai 
Norului înserării. 


Mudubina” şi nufărul 
poveste mexicană - legendă a indienilor zapoteci 


Mudubina, care în limbajul unor indieni din Mexic înseamnă boboc care plânge, n-a fost, ca şi 
nufărul, întotdeauna o plantă de apă. Amândouă şi mudubina şi nufărul creşteau în poieni şi pajişti 
alături de toate celelalte flori sălbatice. Se legănau în vânt şi se bucurau de soare. Până când, într-o 
bună zi. Nufărul îşi aplecă lujerul ceva mai departe şi-o zări pe mudubina. Din clipa aceea n-a mai 
fost fericit şi se ruga necontenit de vântul serii să-i aplece tulpina spre frumoasa care rămânea 
nepăsătoare, cu petalele închise. Căci mudubina era o floare atât de cuminte şi ruşinoasă, că nu şi-ar 
fi deschis petalele decât numai o dată cu căderea nopţii. Se legăna în vârful tulpinei, închisă, boboc 
surd şi încăpățânat, care nici nu auzea şi nici nu vedea suferinţa bietului nufăr, care-o îndrăgise 
peste fire. Zadarnice erau toate implorările lui, să-i arunce măcar o privire. El îi şoptea dulce, în 
limbajul florilor, cuvinte duioase şi calde, vrând s-o facă să înţeleagă cât o iubea şi cât voia să fie pe 
veci a lui, dar mudubina tăcea, nepăsătoare la tot ce-i şoptea vântul din partea nufărului. Acesta n-a 
contenit cu rugăminţile lui, ce se prefăceau, pe măsură ce ziua scădea şi se apropia seara, din ce în 
ce mai triste, mai deznădăjduite. Şi, în sfârşit, când la căderea nopţii mudubina se lăsă înduplecată 
şi înflori, era prea târziu: nufărul îşi plecase capul şi-şi dăduse duhul: petalele lui se răspândiră de 
jur împrejur ca o mantie ce-i căzuse de pe trup. Văzând ce durere pricinuise nufărului, mudubina 
începu să plângă şi plânse multă vreme, până când lacrimile ei înecară pământul în jur, făcând totul 
o apă, în care nu mai rămaseră din toate florile decât ea şi nufărul. Aşa s-a întâmplat, încât cu 
vremea nu i-au mai primit decât lacurile care le cunoşteau durerea: ziua stă închisă, pe apă, ca o 
adormită, vegheată de strălucitoarea frumuseţe a iubitului ei, nufărul. Iar noaptea se deschide, 
umplând apa cu mii de băşicuţe colorate, ce înfrumuseţează şi lacul şi cântecul broaştelor, căutând 
parcă să aducă la viaţă cu orice preţ pe credinciosul ei cavaler, îmbrăcat în strălucitoarea sa mantie 
albă. 


Primii oameni 
povete din Guatemala şi Mexic - din epopeea civilizaţiei maya: Popol - Vuh 


279 plantă ornamentală din America 


280 plantă acvatică exotică a cărei floare se deschide noaptea 


Într-o zi zămislitorii firii, duhurile pământului şi ale apelor, au chemat la viaţă animalele: cerbii, 
păsările, jaguarii, şerpii, viperele şi păzitorii lianelor. Aceasta, pentru că tăcerea şi nemişcarea din 
arbori şi din liane li s-au părut triste şi împotriva vieţii. Prin urmare le-au spus cerbilor: 

— Veţi avea lăcaşul în păduri, printre ierburi, în văi, de-a lungul apelor, veţi umbla pe patru 
picioare şi veţi avea pui. 

Aşa le-au spus şi păsărelelor, cărora li s-au dat copacii, să-i locuiască şi să-şi facă printre 
ramurile lor cuiburile. Şi astfel şi-au primit locul toate făpturile pământului. Apoi le-au spus 
fiinţelor vii să le dea nume şi să-i cânte pe ei: Fulgerul, Tunetul, pe Tepeu şi pe Gugumaţ, Şarpele 
cu pene; duhurile văzduhului şi ale pământului, de la care primiseră viaţa. Şi aşteptând să audă 
mulţumiri în toate graiurile de pe pământ, aceste duhuri n-au auzit altceva decât orăcăieli, răcnete, 
lătrături, țipete, nimic altceva decât nişte sunete care nu semănau cu sunetele ce-şi doreau să le 
audă. 

— Nu sunteţi în stare nici să spuneţi ceva frumos părinților voştri! N-aveţi grai şi n-aveţi viers, 
le-au spus zeii. 

Încercară atunci animalele să-şi schimbe graiul. Dar nu izbutiră, căci nu se potriveau la vorbă şi 
nu se înțelegeau nici unii pe alții. N-au izbutit să scoată decât aceleaşi sunete fără înţeles. 

Atunci duhurile au spus: 

— Ne luăm cuvântul înapoi. Veţi rămâne mai departe pe locurile unde v-am pus să trăiţi, o să 
viețuiți şi o să vă înmulțiţi, dar o să fiţi vânați pentru hrană. Şi aceasta a fost soarta animalelor 
lumii. 

— Să ne plămădim făpturile în stare de a ne mulțumi pentru trudă şi de a grăi frumos, au hotărât 
duhurile. 

Aşa au spus şi s-au apucat să făurească omul, luând pentru aceasta pământ şi făcând din el 
făpturile omeneşti. Dar acestea se fărâmiţau, se muiau, curgeau şi se risipeau. Niciuna din noile 
ființe n-a rămas întreagă. 

Atunci zeii au chemat în ajutor şi alte puteri: pe Marele Străbun, pe Marea Străbună, pe Marele 
Tapir, pe Marele Jad, pe Bătrâna Soartă şi Vechea Ascunzătoare, cu forțele lor uriaşe. Şi toţi aceştia 
au hotărât să-şi pună puterile laolaltă, să-şi făurească supuşii, încercând din nou. Şi s-au aplecat să-i 
sculpteze din lemn. 

Iar oamenii aceştia au umblat, s-au înmulţit şi-au vorbit, dar fără înțelepciune. Cu timpul, 
chipurile lor au început să se usuce, mersul să li se împleticească, picioarele să li se subțieze, graiul 
să le piară. N-aveau niciun fel de amintire despre făuritorii lor, pe care nici nu-i ştiau şi pe care nici 
nu-i iubeau. 

În vremea aceea nu erau pe cer nici soarele, nici luna, şi totul era învăluit în umbră. Atunci 
Marele Jad, strălucitor, cu ochii de nestemate şi dinţii de perle, a spus: 

— Eu sunt soarele şi luna. Oamenii se vor bucura, vor trăi şi se vor mişca în lumina mea şi mă 
vor proslăvi. 

Dar el nu era nici soarele nici luna, era doar luminos şi strălucitor ca pietrele prețioase din care 
fusese zămislit. Şi lumea a rămas în umbră, iar oamenii au continuat să se usuce şi să piară. 

În timpul acela, a venit un mare potop şi a acoperit totul cu apele lui. 

Dar nu numai atât. Împotriva acestor oameni de lemn s-au ridicat şi animalele, câinii şi păsările. 
Patru mari păsări le-au scos ochii, le-au fărâmiţat oasele, le-au spart capetele şi le-au sfâşiat carnea. 
Până şi obiectele casnice, oalele şi farfuriile de lut s-au ridicat şi au strigat la ei, împreună cu câinii 
şi păsările: „Ne-aţi chinuit zi şi noapte, v-aţi purtat rău cu noi, să pieriți de îndată!” Iar făpturile 
acestea omeneşti, cele dintâi, nu ştiau unde să mai alerge. Au încercat să intre în caverne, dar 
acestea s-au închis în faţa lor. Au vrut să se urce în copaci, dar aceştia s-au depărtat de ei şi astfel au 
pierit, iar de pe urma lor n-au rămas decât nişte maimute în copaci, urmaşii lor. 

Şi s-a scurs de atunci mult şi abia la al treisprezecelea soare care a luat ființă, Făuritorii, 
Zămislitorii au căutat iarăşi să se întrunească şi să ceară sfat marelui Univers în ce fel să creeze 
omul, care să le fie credincios şi recunoscător. 


Şi atunci au aflat că porumbul alb şi cel galben se află în locul unde se despart apele. Şi cele 
două feluri de porumb au fost măcinate, iar zeița Xumucane le-a frământat cu nouă feluri de fierturi. 
Din ele s-au alcătuit braţele, picioarele, trupul oamenilor, al primilor patru fraţi. Aceştia umblau, 
vedeau, se mişcau, priveau cerul şi pământul, vorbeau, aveau înțelepciune şi simțăminte. Erau 
perfecţi. Şi zeii i-au întrebat: 

— Nu e bună făptura voastră? Nu vedeți cu ochii? Nu pricepeți? Cuvântul şi mişcarea voastre nu 
sunt minunate? Priviţi în jur, nu sunt munţi în înălțimi, şi văi sub cerul înalt? 

Atunci cei proaspăt creaţi au răspuns: 

— Într-adevăr, ne-aţi dat orice mişcare şi toate perfecțiunile. Vorbim, înţelegem, gândim, 
umblăm; datorită vouă vedem şi ceea ce se află lângă noi şi ceea ce e departe; vedem toate lucrurile 
mari Şi mici din cer şi de pe pământ, datorită vouă creatorii noştri, şi vă suntem adânc recunoscători. 

Dar zeii n-au fost mulțumiți cu răspunsul acesta. Ei şi-au spus: 

— Oare nu se vor semeţi făpturile acestea şi nu vor deveni rivalii noştri? Natura lor nu e cea a 
unor simpli muritori. Ei vor fi întocmai ca nişte zei, egalii noştri, iar înțelepciunea lor se va 
desfăşura şi va cuprinde înţelegerea tuturor lucrurilor. 

Astfel au vorbit între ei Huracan, Tepeu, Gugumaţ şi perechea divină Xpiacoc şi Xumucane. 
Atunci Inima cerului a suflat asupra ochilor primilor oameni un nor, acoperindu-i cu un văl, în aşa 
fel de părea că privesc într-o oglindă acoperită de aburi: iar vederea lor a fost întunecată astfel, încât 
ei n-au văzut ceea ce se afla lângă ei. În felul acesta înțelepciunea lor s-a restrâns şi a devenit 
înțelepciunea muritorilor. Cuprinşi de somn, cei patru frați au adormit, iar în timpul acesta zeii le-au 
adus patru femei minunate pe care le-au găsit lângă dânşii când s-au trezit. Inima lor s-a umplut de 
bucurie când au văzut soțiile ce le fuseseră dăruite şi în felul acesta omenirea a crescut, a propăşit în 
linişte şi pace. Nu era pe atunci decât o singură limbă pe pământ şi primii oameni nu se închinau 
nici pietrelor, nici lemnului ci Creatorilor, Zămislitorilor lor, Inimii cerului şi a pământului, 
rugându-se pentru soarele, care pe atunci nu apăruse încă. Neliniştiţi cei patru fraţi au pornit spre 
Tulan-Zuiva, unde şi-au primit zeii, o divinitate pentru fiecare clan. Unul dintre zei le-a dăruit focul, 
dar zorile tot nu se arătau şi oamenii priveau cerul aşteptând clipa când soarele avea să se ivească să 
lumineze pământul. 

Cei patru frați au călătorit prin multe ţări până au ajuns deznădăjduiți pe muntele zeului Hacaviţ, 
unde au ars mirodenii aduse din locurile unde răsărise soarele. Acolo au aşteptat Luceafărul de ziuă 
care urca în toată minunăţia lui în zorile care pregătesc ivirea soarelui. Şi într-adevăr acesta s-a 
înălțatei toată suflarea a căzut la pământ, închinându-se măreției lui. În vremurile acelea soarele nu 
era arzător ca în zilele noastre, dar el a uscat totuşi, în scurt timp, pământul umed şi l-a făcut potrivit 
pentru viaţa oamenilor. Şi tot soarele a fost cel care a schimbat în stane de piatră primii zei monştri 
ai pământului zeul-leu, tigru şi vipera uriaşă, precum şi pe primii patru zei. 

Dar nu mult după aceea, bucuria celor patru fraţi s-a amestecat cu durerea. Deşi şi-au văzut 
munții luminaţi de luceferi şi de soare, de lună şi de stele, totuşi ştiau că după toate zilele acestea de 
glorie şi bucurie a triburilor maya Quiche, întemeiate de ei, care au ajuns la mare putere, ei trebuiau 
să le părăsească, să-şi părăsească soțiile şi urmaşii şi să se întoarcă la creatorii lor. „Noi ne-am 
îndeplinit menirea şi trebuie să ne întoarcem. Timpul nostru s-a sfârşit”. Şi într-o bună zi, cei patru 
frați au pierit fără urme. 


Cumătrul Hicotea şi cumătrul tigru 
poveste cubaneză - din folclorul negrilor 


Pe vremea când pământul era încă tânăr, iar broasca avea păr pe dânsa, totul era verde; nu numai 
ceea ce a rămas şi astăzi verde, iarba, copacii, ci şi pietrele, animalele şi oamenii creați de Oba-Ogo. 
Adevărat este că în timpurile acelea încă nu se făcuse rânduială în toate: peştii beau din cupele 

florilor, păsările îşi agățau cuiburile pe crestele valurilor, mările se revărsau de atâtea scoici, apele 


de lacrimile crocodililor... Țintarul îşi înfigea acul în fundul unui munte care, de mâncărime, o 
pornea la vale, iar în ziua aceea elefantul se însura cu furnica... 

Un om făcu o frânghie de lumină şi se urcă la cer. În zadar îi strigă soarele să nu se apropie, că se 
arde. El tot se apropie, dar numai într-atât, încât se înnegri din pricina arsurii. Acela a fost primul 
om negru şi de la el au purces apoi toți negrii din lume. 

În același timp, un alt om se îndrepta spre lună, călătorind pe un cal-pasăre-caiman-nor micuţ. 
Luna nu are decât un singur ochi rotund, într-un cerc tras cu cărbune. Iar în cercul acela se tot 
învârteşte până azi un iepure, fără să se oprească vreodată. Ochiul acela este un izvor de apă curată, 
prima apă a cerului. Iepurele este un peşte de gheaţă, iar ploaia locuieşte acolo, în ochiul lunii. 

Aşa a fost cu luna: s-a născut parcă fără viaţă, nici fată, nici băiat, iar de supărare, mama ei s-a 
îmbolnăvit, iar tatăl a tras-o cu apă de iasomie şi i-a spus: 

— Toate se nasc, mor şi înviază. 

Luna cobori de-a berbeleacul pe un munte şi nimeri într-o pădure, unde iepurele încerca să 
scoată o scânteie dintr-o cremene albă. 

Luna îi spuse iepurelui: 

— Du-te fuga şi spune-le oamenilor că aşa cum eu mă nasc, mor şi înviez, tot aşa şi ei se nasc, 
mor şi revin la viaţă. 

Iepurele o luă la fugă, dar pe drum se întâlni cu un sobol, care bea o băutură asemănătoare cu 
berea. Sobolul îl pofti şi pe iepure la o gură de băutură, dar neavând obişnuința, iepurele se făcu de 
îndată criță şi încurcând mesajul lunii, el le spuse oamenilor: 

— Luna vă face cunoscut că întocmai cum ea se naşte, moare şi înviază, tot astfel o să vă naşteți 
ŞI voi şi o să muriţi şi n-o să mai înviaţi. 

Văzându-l întorcându-se pe două cărări, luna îl luă din scurt pe iepure şi acesta bălmăji şi în faţa 
lunii ceea ce le spusese oamenilor, adăugind că aceştia îl ascultaseră întocmai şi începuseră să-şi 
sape şi gropile. 

Luna se făcu foc, îl luă pe iepure de urechi şi îi spintecă botul cu un băț de bambus: 

— Drept pedeapsă, am să te ţin închis aici la mine, pe veci. Şi-l închise în ochiul ei unic, 
punându-i şi un lacăt. Aşa că degeaba caută iepurele ieşirea, că n-o găseşte niciodată. 

Luna e rece: Tot ceea ce e rece e alb. Omul care s-a urcat în lună a albit şi el. Acesta a fost primul 
om alb, tatăl tuturor albilor. Iar când aceştia sunt trişti sunt din pricina celor spuse de iepure. 

În vremurile acelea străvechi, Hicotea%! i-a propus într-o zi cerbului: 

— Hai să fim frați, „Labă de vânt”. 

— Bine, îi răspunse cerbul cu inima deschisă. 

— Să nu ne despărțim niciodată, îşi urmă Hicotea vorba. 

— Bine, se învoi cerbul. 

Şi aşa au mers împreună şi ajungând la marginea unui lac, au pescuit cu ajutorul luceafărului de 
seară. Apoi au căutat-o pe Nikosia, fiica regelui, şi i-au dăruit luceafărul din care ea şi-a făcut 
cercel, deşi nu prea îi plăcea. Cu toate acestea, ea i-a primit foarte bine şi le-a dăruit mult aur şi 
fildeş. Dar era saşie, grasă şi urâtă fata regelui, că nimeni nu voia s-o ia de nevastă. Una din roabele 
ei o sfătui să bea sânge de broască țestoasă, să se vindece de tuse şi să-i treacă ochiul cel saşiu. 

Auzind acestea, noaptea, Hicotea a dat-o pierzării pe fiica regelui. Aruncându-i capul în sus 
acesta s-a întors şi s-a zdrobit, lovindu-se de carapacea aspră a broaştei țestoase. Cerbul şi broasca 
au deschis-o apoi pe Nikosia, care era şi o vrăjitoare temută şi în măruntaiele ei au găsit seminţele 
tuturor legumelor ce se află astăzi pe pământ, dar care în vremea aceea nu erau cunoscute, şi astfel 
au descoperit şi boabele de porumb, care de atunci, răspândite, au fost atât de folositoare oamenilor. 
Din cel de al doilea cap al Nikosiei, cel rămas pe trup înainte de a muri, a scăpat apoi un nor de 
fluturi şi l-au înștiințat pe împărat de cele întâmplate. Între timp însă cerbul şi cu Hicotea trecuseră 
marea şi urmăritorii lor nu i-au mai putut prinde. 


281 numele unei mici broaşte țestoase din Cuba, cu o carapace foarte aspră, acoperită parcă de cicatrici 


Apoi cei doi fugari au cumpărat pământ cu aurul dăruit de Nikosia şi s-au făcut fermieri, într-o 
țară îndepărtată. Totul ar fi mers de minune, dacă într-o bună zi cerbul nu s-ar fi îmbolnăvit. 
Hicotea, apucându-se să-i fiarbă ierburi de leac, a trecut şi în partea de pământ a cerbului, rămânând 
uluit de frumuseţea şi bogăţia acelor locuri pe care tovarăşul său semănase şi răsădise copacii şi 
plantele cele mai rare şi mai parfumate. Stând în capul dealului, Hicotea nu se mai sătura de 
parfumul portocalilor, de dulceața fructului mango. La picioarele sale se desfăşura întinderea 
minunată şi neînchipuit de bogată a văii Oşu-Kua-Oru-Oruku, unde pădurile de cedrii şi de mahoni 
se continuau cu palmieri de toate felurile, şi apoi cu plante cultivate: porumbul auriu, yucca, 
orezarii în lagune. Fără a mai vorbi de pomii fructiferi: pruni, rodii, gutui, grenate, ananași. În clipa 
aceea soarta sărmanului cerb fu pecetluită: „Să fie totul al tău nu e acelaşi lucru cu ceea ce ai pe 
Jumătate”, gândi Hicotea şi-l lăsă pe cerb să zacă fără să-i mai ducă leacurile de care avea nevoie. 

Însă cerbul avea fetişul?* lui care veghea asupra făpturii sale şi îşi redobândi sănătatea. 

Crezând că prietenul lui s-a sfârşit, se duse să-l caute şi-l găsi fumându-şi pipa, stând liniştit pe o 
piatră. Hicotea, care nu se aşteptase să-l mai vadă viu, îi căută de îndată nod în papură şi, luându-se 
la hartă cu el, îi propuse o întrecere, şi anume, fiecare să taie o parte din pădure. Cel ce va termina 
primul urma să rămână stăpânul întregii întinderi de pământ. Zis şi făcut. Cei doi foşti prieteni de 
odinioară începură fiecare de la un capăt şi terminară amândoi în acelaşi timp. Atunci Hicotea 
propuse ca fiecare să dea foc părţii sale, iar cel ce va izbuti să iasă viu şi nevătămat din flăcări, acela 
să rămână stăpân. Dar, şireata broască ţestoasă, după ce dădu foc unei bucăți de pădure, se băgă 
într-o gaură sub pământ şi trase o piatră în faţă. Ea nu ieşi de acolo decât după ce focul se stinsese. 
În vremea aceasta, cerbul, de bună credință, se aruncase în mijlocul vâlvătăii, crezând că va izbuti s- 
o stăpânească, dar fu prefăcut în scrum de puterea focului. Din toată făptura lui nu mai rămăseseră 
decât coarnele, din care Hicotea îşi făcu un instrument muzical. Când sufla în el, sunetele pe care le 
scotea erau atât de duioase, atât de calde şi dulci, încât atrăgeau toate făpturile pădurii, care se 
simțeau copleşite de frumuseţea şi durerea acelei muzici care trăda bunătatea cerbului înşelat. 

Stăpânul pădurii, cumătrul Tigru, aflând de comoara pe care o avea Hicotea, îşi făcu într-o bună 
zi drum până la locuinţa lui. Şireata broască îl primi cu adânci plecăciuni şi rugă pe măria sa să-şi 
aleagă din ograda sa ce poftea mai bun. Şi, fără a aştepta porunca tigrului, începu să-i pregătească o 
masă bogată şi încă patru păsări grase şi un purcel pentrul cei de acasă. Tigrul se arătă foarte 
mulțumit de primirea ce i-o făcuse Hicotea, dar, înainte de a-şi lua rămas-bun, îi spuse că de fapt, 
venise mai puțin pentru masă şi alte daruri, cât pentru a-l ruga să-i împrumute câteva zile coarnele-i 
fermecate. 

— Căci, zise tigrul, avem şi noi o cumetrie şi am vrea să le cântăm musafirilor din instrumentul 
tău minunat. 

— A împrumuta, mărite stăpân, înseamnă a da pentru vecie, dar dacă e vorba de domnia ta, nu 
mai încape tocmeală. Fluierele sunt ale tale. Numai, te rog să-mi îngădui să-ţi arăt mai întâi cum 
trebuie să umbli cu ele. 

Zicând acestea, Hicotea scoase un corn şi începu să sufle în el. Dar în aşa fel, încât sunetele îl 
făcură pe tigru să-şi piardă minţile. Cogeamite stăpân al junglei, preaputernicul care poruncea 
tuturor celorlalte animale, începu să sară nebuneşte, să se tăvălească, să se gudure, să miaune şi să 
se învârtească asemeni unui motan îndrăgostit pe un acoperiş sub lumina lunii. 

Văzând aşa, Hicotea îi trecu tigrului cornul: 


Gr in! gr in! gr in! 
Gr in! gr in! gr in! 
Gr in! gr in! gr in! 
Bongo Monasengo, Sikengo! 
Bongo, Monasengo, Sikengo! 

Sunetele pe care le scotea fluierul fermecat sfârşiră prin a-l preface pe temutul tigru, al cărui 
răcnet înspăimânta pădurea, într-un pisoi caraghios, care nu izbutea să scoată din gâtlej decât acelaşi 
„Miau”, demn de tot disprețul. Şi atunci, profitând de acest moment de slăbiciune, Hicotea îi făcu 
vânt, îl întoarse pe spate cu labele în sus şi vărsă peste el toată sobiţa în care fierbea smoală; tigrul 
nu se mai putea mişca năclăit în pasta de foc care-i arsese blana. Atunci Hicotea îi tăie nouă degete, 
îi rupse jumătate din mustață şi-i smulse un dinte din față, apoi după ce-i mai dete o bătaie 
zdravănă, îi făcu vânt afară din ogradă, însoțindu-l cu vorbe de ocară, care-l înfuriară pe tigru mai 
rău decât durerile pe care le îndurase. Când se întoarse acasă, mai târând după el şi cele patru păsări 
care-şi băteau şi ele joc de domnia sa. Îngrijit de soţie şi de fiicele sale cu plasturi din pânză de 
păianjen şi cu ulei proaspăt de scorpion, tigrul îşi reveni încet, încet, dar ros cumplit de ruşinea la 
care fusese supus, se schimbase cu desăvârşire. De la întâmplarea aceasta au trecut ani, în timpul 
cărora tigrul îşi privea necontenit labele fără degete şi-şi cocea răzbunarea. Se scursese mult de la 
plecarea într-o lungă călătorie a prietenului său iepurele, care iată se întoarse şi i se înfățişă într-o 
bună zi, pe neaşteptate. 

— Numai steaua mea bună mi te-a trimis, cumetre iepure, strigă tigrul plin de bucurie 
întinzându-i braţele. De ai şti de când te aştept! 

Au petrecut apoi amândoi toată după-amiaza, stând de vorbă între patru ochi, în camera tigrului. 
Acesta îi povesti tot ce se petrecuse, arătându-i labele ciuntite şi plângându-se amarnic că ajunsese 
să 1 se spună „Ramolitul”, din cauza ticălosului de Hicotea. După această întâlnire, iepurele porni în 
sat cu o tobă şi cu un fluier: 

— Sandemania, sandemania! Eluero, queguere, canga niri-macagna abba. Sandemania, 
Sandemania! 

Iepurele dădea de veste tuturor că avea poruncă din partea regelui să adune toate făpturile pădurii 
şi câmpiei, având ceva foarte însemnat să le spună. Avu însă grijă să ocolească locuinţa cumătrului 
Hicotea şi-i trimise vorbă prin cumătră vacă şi prin alți vecini să nu lipsească de la adunare. Peste 
puţin timp, iepurele trecu înapoi şi-l zări pe Hicotea tot în ogradă: 

— N-ai plecat, cumetre? Ai rămas ultimul? Hai mai repede, trebuie să fie toate animalele de față! 

— Dar, ce-o fi chiar aşa grabă, mormăi vicleanul, am auzit că regele este ajutat de tigru. 

— De tigru, ai spus, cumetre Hicotea? Ce, nu ştii? Sunt doi ani de când a făcut o infecție la o 
labă şi cu toată unsoarea de scorpion, n-a putut fi salvat. Ehei, de când şi-a dat duhul! 

— Aşa? zise Hicotea uimit. Va să zică a murit sărmanul tigru. Ce păcat! Era o ființă 
impunătoare, un adevărat stăpân al pădurii. Ei, hai să mergem. 

— Cumetre Hicotea, până să te mişti dumneata se termină adunarea. Hai, urcă-te aici în coşul 
meu, că eu într-o clipă am şi ajuns şi-ţi scuteşti şi osteneala drumului. 

La drept vorbind, lui Hicotea nu prea îi dădea inima ghes să se urce în coşul cumătrului. ÎI ştia 
destul de năstruşnic. Dar la urma urmei ce avea să-i facă? Şi pentru că timpul trecea, Hicotea se 
hotărî, iepurele lăsă coşul jos şi, după ce se urcă broasca țestoasă, îi puse capacul, o luă la spinare şi 
fugi! Fugea, măre, iepuraşul, cum ştie el când vrea. Lui Hicotea simţea că i se zdruncină toate 
mădularele şi creierul din cap, căci se trezea când lovit într-o parte, când în cealaltă, şi era sigur că 
nici pe mare, într-o furtună, nu i-ar fi putut fi mai rău. Simţind că se sfârşeşte, crăpă puţin capacul şi 
întrebă pierdut: 

— Mai e mult, cumetre? 

— O aruncătură de băț, Hicotea, şi ajungem. Şi iar o iuți iepurele, mai avan ca înainte, de i se 
răsuciră broaştei țestoase şi maţele. 

— Opreşte! strigă Hicotea disperat. Dar iepurele îi răspunse: 

— Dar ţine-te, măi Hicotea, uite, am ajuns! 

Într-adevăr ajunseseră. Iepurele ridică repede capacul coșului şi Hicotea se văzu faţă în faţă cu 
tigrul. Ce să mai facă? Se ghemui în coş, tăcut. 


— Aha, uite, tot te-am prins! Dar moartea e prea uşoară, ființă netrebnică. Întâi o să te facem să- 
ți ispăşeşti toate păcatele. Un an ai să stai aici închis în coş, în podul casei noastre. Şi după un an o 
să te păpăm cu garnitură de banane. 

Şi, într-adevăr, a stat Hicotea un an fără apă şi mâncare, în coş, în podul tigrului. Ajunsese 
străveziu, nu mai putea vorbi, nu se mai putea mişca şi începuse să-şi dorească moartea. 

Şi iată că se împlini anul. 

În ziua aceea, tigrul pornise la târg, împreună cu iepurele, să cumpere de-ale mâncării, căci avea 
să se lase cu un ospăț mare, iar felul cel mai gustos trebuia să fie gătit din rămăşiţele lui Hicotea. 
Părinţii odată plecaţi, numai ce-i vine unuia dintre puii de tigru în gând să urce în pod, să vadă ce 
face broasca ţestoasă. Ceilalţi pui se luară după el şi cu toţi coborâră coşul, îl puseră în mijlocul 
podului şi-i desfăcură capacul. 

Orbit de lumină şi slăbit, Hicotea crezu întâi că-i venise ceasul. Pe urmă însă, recunoscând puii, 
făcu o sforțare peste puteri, se întinse şi le spuse: 

— Voi ştiţi să jucaţi? 

— Ştim, cum să nu ştim, ce, poate vrei să ne înveţi tu, râseră puii. Erau însă totuşi curioşi. 

— După atâta post, greu să mai joci, Hicotea, spuse puiul cel mare. 

— Hai să vedem, încercă Hicotea. Scoateţi-mă de aici şi o să vă încredinţaţi. 

Odată liber el făcu mai multe mişcări atât de hazlii, iuți şi puţin obişnuite, încât micii tigri se 
distrară de minune. Dar simțind că-i vine rău, Hicotea le spuse: 

— Dacă aş avea un vas cu apă! Uscatul nu-mi prieşte, aduceţi-mi un vas cu apă şi o să vedeți... 

Micii tigri fugiră şi-i aduseră un bazin cu apă în care Hicotea se scufundă cu nesaţ. O, sfântă apă! 
îl readuse la viaţă, îl întări, îl făcu să răsufle altfel şi, de bucurie, pe deplin înviorat, începu un dans 
nebun, pe care micuţii tigri îl urmăreau uluiți. 

— Bravo, Hicotea, mare meşter eşti, zise cel mai vârstnic. 

— EI, dragii mei, dacă aş fi la un râu! Ce nu v-aş putea arăta... 

— Hai la râu! se repeziră tigrişorii. 

Acolo, Hicotea, după ce se scaldă cu nesaţ în unda rece, îşi reveni de tot şi începu să se 
învârtească, să se răsucească, să salte şi să zboare peste undele limpezi, de parcă ar fi avut aripi. 

Tigrişorii nu mai puteau de bucurie; săreau şi ei în jur, se tăvăleau şi urlau de plăcere. 

— Ehei, copii, dar dacă am fi la malul mării! Atunci să mă vedeţi ce pot! 

— Hai la mare! se învoiră puii cei răsfățați. 

— Nu, gata, zise atunci puiul cel mai vârstnic, cel ce se născuse cu câteva minute înaintea 
celorlalți. Tata trebuie să sosească din clipă în clipă. Ce, Hicotea, nu ştii că astă-seară trebuie să fii 
mâncat cu garnitură de banane? 

— Fi, vezi, era cât pe aici să uit, puişorilor! Uite, plecăm. Numai o clipă să mă lăsaţi să-mi iau 
rămas-bun de la râu. 

Şi Hicotea cobori din adâncuri de unde scoase o piatră, o tăvăli în noroi vâscos şi cu ghearele 
trase pe deasupra formei acesteia, care semăna aidoma cu carapacea lui, liniile şi forma solzilor 
grunţuroşi pe care-i avea el însuşi pe spate. Păreau nişte semne magice, pe care nimeni nu le-a putut 
descifra vreodată. Apoi urcă repede pietroiul acesta sus şi cu lăbuţele îi făcu vânt până la mal. De 
acolo puii de tigru îl luară repede, fără să bage de seamă schimbarea, şi într-o fugă urcară forma 
înnoroită, ce semăna întocmai broaştei, sus în pod, şi-o vârâră în coş. 

Când tigrul se întoarse cu iepurele din târg, puii se jucau cuminţi pe pragul colibei. 

Cu mare alai, coşul cu cel vinovat fu coborât din pod, deschis şi animalul aruncat jos. Tigrul nu 
se putu abține şi-i arse o labă. Dar îşi rupse unghia în pietroiul tare. 

— Cum poate întări durerea orice făptură vie! îi spuse el iepurelui. Hai să-l punem la fiert. 

Iepurele însă, ager la minte, simțind că nu-i lucru curat la mijloc, după ce aruncă pietroiul în oala 
ce fierbea pe pirostrii, spuse: 

— Plăcerea mâncării v-o las, mărite stăpâne. Şi oricât de rea şi tare va fi fost carapacea acelei 
ființe moarte, onoarea slăvitului stăpân a fost salvată. 


Legenda omului 
povete din El Salvador 


În vremuri de demult, străbunii Gagaviţ şi Zactecauh au ajuns la Tuia?%, dincolo de mare, acolo 
unde au venit pe lume primii oameni. 

Atunci a fost creată piatra de obsidian de frumosul zeu Xil-babai. Şi atunci a fost creat omul. 

Când zeii s-au apucat să făurească omul, ei l-au alcătuit din pământ şi au hotărât să se hrănească 
cu frunze şi cu scoarţa copacilor. Şi aşa a fost la început. Dar omul acesta nu era înzestrat cu grai, 
nu putea merge, nu avea nici sânge, nici trup din carne, după cum povestesc străbunii. Nici chiar 
zeii nu ştiau ce să insufle omului ca să-i dea viaţă. Doar două făpturi care trăiau la Paxil”* ştiau că 
acolo se află o hrană folositoare vieţii omului. Unul era corbul, al doilea coyotul. În trupul coyotului 
s-au găsit boabele de porumb. Tot în vremea aceasta, pasărea Tiuh-tiuh, un şoim mai mic, a fost 
trimis de zei să aducă sânge de elan şi de şarpe. Cu sângele acesta a fost frământată făina de porumb 
şi din ea zeii au făcut omul. Au ieşit din mâinile zeilor treisprezece bărbaţi şi paisprezece femei. 

După aceea oamenii au vorbit, au umblat, s-au căsătorit şi au avut mulți copii. Astfel s-au născut 
oamenii şi au dat la rândul lor viaţă la fii şi la fiice şi tot astfel s-a născut piatra de obsidian socotită 
de oamenii acelor vremuri ca purtătoare a tuturor virtuților şi dătătoare de puteri. 

Iar când s-au ridicat oamenii, ei se aflau în față la Tuia care nu era păzită decât de un liliac al 
nopții. Şi acolo s-au alcătuit primele şapte triburi şi s-au ales căpeteniile lor. 

Aşa au apărut străbunii Gagaviţ şi Zactecauh, iar cuvintele lor au rămas sfinte pentru triburile 
maya, din tată în fiu. 


Cum s-a născut noaptea 
poveste braziliană - valea Amazonului 


Fiica Marelui şarpe se învoise să se mărite cu un tânăr frumos, puternic şi foarte gospodar. El 
avea în ograda lui trei slujitori tineri care-l ajutau la muncile casei, iar el îi învăţa în schimb să 
mânuiască arcul, să pună capcane şi alte îndeletniciri pe care un tânăr trebuia să le cunoască înainte 
de a-şi lua o soție. 

Venind de la vânătoare, tânărul se trudea în zadar să se odihnească. Nu putea adormi, pentru că 
în vremea aceea noapte nu era, ci mereu ziuă. 

— Nu pot dormi, nevastă, fă ceva să fie noapte. 

— Trimite pe cineva la părintele meu, să aducă noaptea din adâncurile apei, numai el ar şti să 
săvârşească fapta aceasta. 

Tânărul îşi chemă slujitorii credincioşi şi le spuse: 

— Duceţi-vă şi căutaţi-l pe Boiasu, Marele şarpe, acolo la capătul drumului mare şi spuneţi-i să- 
mi trimită noaptea. 

Supunându-se poruncii stăpânului, cei trei porniră la drum şi-l găsiră pe Boiasu dormind într-un 
hamac din trunchiul unui arbore miriti. Dormea adânc, sătul şi mulţumit, căci înghițise un tapir 
întreg şi băuse mult caixini. 

Tinerii îl treziră cu greu. 

— Cine sunteți şi ce vreţi? îi întrebă Marele şarpe, somnoros. 

Atunci cei trei îi făcură cunoscută dorința fetei sale de a le trimite noaptea, ca să poată dormi 
bărbatul ei. 


283 un centru al civilizației toltece, în Mexic 
284 locul unde, după poemul Popol-vuh, a fost descoperit porumbul 


— Aşteptaţi puțin, le răspunse Boiasu. 

Şarpele cobori în adâncurile fără fund ale fluviului şi se întoarse de acolo cu un sâmbure de 
tucuma, pe care-l încredința celor trei tineri, spunându-le: 

— Nu care cumva să sparge ţi sâmburele acesta, altfel totul e pierdut. Băgați bine de seamă ce 
faceți şi înmânaţi-l numai fetei mele, care ştie să umble cu el. 

Tinerii slujitori se grăbiră să pornească la drum, iar şarpele se încolăci şi adormi la loc. Dar, după 
ce străbătură o bună bucată de drum, la un popas, cei trei se opriră uimiţi de zgomotele care se 
auzeau înlăuntrul sâmburelui de tucuma. Părea că vin din mijlocul sâmburelui minunat tot felul de 
sunete şi cântece: de cucuvea, de broaşte, de maimuțe şi câte alte vietăţi ale pădurii. La popasul 
următor, curiozitatea învinse credinţa şi ascultarea pe care cei trei slujitori le-o datorau stăpânului 
lor. Făcură ce făcură şi desfăcură bobul ce închidea fructul neobişnuit, gândind că nu părea prea 
greu să-l astupe la loc. 

Dar, grozăvie! în clipa următoare se făcu întuneric şi o puzderie de lilieci, bufniţe, animale 
canauaru, rapacuia şi alte făpturi ce-şi trăiesc viața mai mult noaptea, năvăliră care încotro, scoțând 
țipete sfâşietoare, orăcăieli, horcăituri, gemete, fornăieli, şi câte alte sunete care-i umplură de 
spaimă pe servitori. 

— Au dat drumul nopții, spuse fiica marelui şarpe, soţului ei. N-au ascultat de cuvintele 
părintelui meu. 

Tânărului i se făcu teamă. 

Barca de pe râu se prefăcu în rață sălbatecă, lopețile în peşti, frânghia ce-o ţinea legată de țărm 
într-un sucuriju şi totul luă dintr-o dată altă înfăţişare şi pe uscat şi în apă. 

Dar tânăra soţie îi spuse bărbatului ei: 

— N-avem altceva de făcut decât să aşteptăm zorile, ca să despărțim ziua de noapte. 

Când cei trei slujitori ajunseră în ograda stăpânilor, tânărul lor stăpân îi certă, dar soţia lui, care 
cunoştea şi stăpânea toate tainele şi puterile ascunse ale firii, îi prefăcu în maimuțe pentru a-i 
pedepsi pentru vălmăşagul ce-l pricinuiseră pe pământ. 

Apoi aşteptară ziua. Şi iată că într-adevăr, în clipa când se ivi prima geană de lumină, tânăra soție 
despărți ziua de noapte, iar păsările zilei începură să cânte, în vreme ce ale nopții păstrau tăcerea. 

Şi iată că aşa s-a ivit pe pământ, prima dintre nopți. 


Maica apelor 
poveste braziliană 


Un om sărman de tot avea, lângă apă, un petec de pământ pe care îl semăna cu fasole. Dar când 
fasolea se cocea şi era tocmai bună de cules, de la o zi la alta, se făcea nevăzută. Omul punea alt 
rând de seminţe şi când nădăjduia să strângă şi el ceva în desagi, ia fasolea de unde nu-i! O dată, de 
două ori, până când, sătul de muncă şi de pagubă, omul se aşeză într-o seară la pândă. Când trecuse 
de miezul nopții, numai ce vede printre araci o copilă zveltă şi bălaie care-i culegea de zor fasolea. 
Omul tăcu chitic şi, apropiindu-se binişor de frumoasa arătare, o prinse în braţe, de nu se mai putu 
mişca: 

— Aha, va să zică, tu mi-erai hoţul! Nu-mi mai scapi mie acum! 

— Dă-mi drumul, țipa fata ca din gură de şarpe, şi n-am să-ţi mai iau fasolea! Iți făgăduiesc. 

— Ba deloc, zise omul. Am pus mâna pe tine şi iaca am să te iau de nevastă. 

— Nu! strigă fata mai departe. Dă-mi drumul! 

Că hâr, că mâr, copila se învoi în cele din urmă să-l ia pe stăpânul locului de bărbat dacă-i 
făgăduia un singur lucru: 

— Niciodată să nu te lepezi de locuitorii de sub ape. 

Omul o încredința că o va asculta şi nunta se făcu. Îndată după aceea, viaţa sărmanului de 
odinioară se schimbă cu totul: câmpul îi rodi de trei ori mai mult ca înainte, orice fel de semințe ar 


fi semănat, curtea i se umplu de vite şi de păsări, banii începură să tragă la el umplându-i chimirele 
şi o dată cu banii se trezi cu o armată de slugi în juru-i. Îşi zidi o casă nouă, hambare şi magazii şi-şi 
umplu curtea de vietăți şi de acareturi folositoare gospodăriei. Un timp îi merse atât de bine, că nu 
mai ştia ce noroc dăduse peste dânsul. Mai ales că nevasta îi dărui şi o puzderie de copii frumoşi şi 
voinici. 

De la un timp însă ceva se schimbă în felul ei de a fi: începu să se lase pe tânjeală, nu-şi mai 
vedea de gospodărie, copiii umblau flămânzi şi dezbrăcaţi, slugile îşi făceau de cap, certându-se de 
dimineaţă până seara. lar stăpâna casei dormea aproape toată ziulica şi când se trezea umbla 
nepieptănată, într-o rochie murdară şi boțită, de ţi-era mai mare sila să te uiţi la ea. Când se afla în 
curte, toți săreau cu gura pe bietul om: 

— Tată, ne e foame! țipau copiii. 

— Stăpâne, cine ne porunceşte când să strângem bucatele? Se scutură bobul în pământ! 

Iar femeia lui dormea şi nici că-i păsa de toate grijile, aşa încât bietului om îi venea să-şi ia 
lumea în cap şi nu se liniştea decât atunci când ieşea pe poartă după treburi. 

Azi aşa, mâine aşa, până când odată, scos din fire, omului îi scăpară din gură vorbe ne îngăduite: 

— Decât aşa viaţă, mai bine mă lepăd de tine şi de toate făpturile apelor! 

De cum rosti aceste cuvinte, femeia lui se trezi, se ridică din culcuşul ei şi începu să cânte: un 
cântec neînțeles. 

Zao, zao, Zao, Zao... 

Pasămite, femeia abia aştepta să se ivească prilejul să se poată reîntoarce în împărăția apelor, de 
unde venise şi unde era stăpână. Şi tot ceea ce făcuse, purtarea ei nepăsătoare în gospodăria 
bărbatului, nu fuseseră decât prilejuri de a-l scoate din fire şi a-l face să-şi calce făgăduiala, iar ea să 
fie dezlegată de viaţa cu un pământean. 

Începu să cânte şi nu se mai opri. Cântând ieşi pe poartă, iar ei îi urmară copiii, slugile, apoi, 
spre groaza sărmanului om, chiar animalele. Oile, boii, caii, găinile, curcile se înşirară unele după 
altele şi ieşiră din curte. Iar femeia cânta mai departe: 

Zao, zao, Zao, Zao... 

— Opreşte-te, femeie! strigă sărmanul om deznădăjduit. Opreşte-te! 

Dar ea nu-şi urma cântecul, mergând în fruntea alaiului. 

Când sfârşiră de plecat ființele vii, începură să se mişte lucrurile. Căruţele, acareturile din curte, 
oalele, tigăile toate începură să sară de la locul lor şi să o ia la sănătoasa pe drum, în urma femeii 
care nu mai contenea cântecul: 

Zao, zao, Zao, za... 

— Taci odată şi nu mai cânta, răcnea omul din răsputeri, văzând cum i se duc toate ființele dragi 
şi avuțiile dobândite cu ajutorul nevestei lui. Dar n-o putu opri şi întreg alaiul se îndrepta spre râu. 
Acolo făpturile şi lucrurile intrară în apă în urma femeii. Valurile se închiseră deasupra lor, de parcă 
nimic nu s-ar fi întâmplat. 

Omul se întoarse acasă amărât şi-şi găsi ograda tristă şi goală şi se apucă din nou să semene 
fasole pe locul lui de lângă râu. De atunci însă nimeni nu i-a mai furat-o. În nopţile senine însă i se 
părea că aude în curgerea liniştită a apei cântecul frumoasei maici a apelor, care-i fericise şi apoi îi 
pustiise viaţa, şi inima i se strângea de dorul ei, aşteptând-o să apară. 


Intemeierea oraşului Cuzco 
poveste peruană - legendă inca 


De mult de tot, toată regiunea aceasta nu era acoperită decât de munţi şi văi sterpe, de pământuri 
nelucrate, de hățişuri. 

Oamenii erau ascunşi în caverne, în văgăunile munţilor, umblau dezbrăcaţi, se hrăneau cu 
rădăcini şi trăiau aidoma fiarelor din păduri, fără vreo credinţă, fără legi, fără sate sau case, fără să 


lucreze pământul: pentru că nu ştiau să lucreze lâna sau bumbacul, ca să-şi ţeasă veşminte, îşi 
acopereau trupurile cu frunze şi scoarță de copac sau umblau dezbrăcaţi, mâncând ierburi şi 
rădăcini, întocmai ca animalele sălbatice, fără duh, căci ei nu ştiau că au suflet şi minte. 

Tatăl nostru, Soarele, văzând starea în care se aflau oamenii, hotărî să desprindă din strălucirea 
lui două raze, un fiu şi o fiică, şi să-i trimită pe pământ, în mijlocul oamenilor, pentru a le da minte, 
pentru a le da legi după care să se conducă şi să trăiască, pentru a-i învăţa să-şi ridice case şi să-şi 
lucreze pământul, pentru a-i îndruma să crească vite şi să se bucure astfel de bunurile pământului, 
ca oamenii şi nu ca animalele. 

Aşa cum a hotărât măritul Soare, aşa s-a tăcut. 

Cele două făpturi ale sale, luând înfăţişarea unui tânăr şi a unei fete, înveşmântaţi în aur şi 
lumină, au coborât pe pământ. 

Înainte de a se desprinde din Soare, tatăl lor ceresc a dat tânărului un toiag lung şi gros din aur 
greu şi i-a spus că oriunde se va opri, să încerce să-l înfigă în pământ. Iar în locul unde toiagul va 
pătrunde cu uşurinţă în scoarţa pământească, acolo să ştie că va trebui să se oprească şi să facă noua 
aşezare a oamenilor. Inca, fiul Soarelui, a îndeplinit porunca acestuia şi, luând-o de mână pe gingaşa 
rază, care avea să-i fie soție şi regină, s-a lăsat coborât de părintele puternic, Soarele, în lacul Titi- 
caca. 

Înainte de a se despărţi, Soarele le mai spuse: 

— Aşa cum dau eu viață pământului, făcând plantele şi semănăturile să crească, cum dau lumii 
lumină, ca oamenii să poată munci, aşa cum îi încălzesc şi le dau căldură pentru turme, făcând 
zilnic un ocol, ca să văd nevoile pământului, tot astfel să faceți şi voi şi să deveniți ocrotitorii 
acestor oameni, pe care-i veţi scoate din întuneric şi neştiință. 

Din apele lacului, cei doi au pornit apoi peste câmpuri şi văi, încercând mereu cu toiagul locul 
unde ar fi trebuit să se oprească. Dar nicăieri toiagul nu pătrundea în pământ. 

Au mers aşa spre nord, până ce au ajuns la un fel de adăpost în munţi, unde mai târziu s-a 
întemeiat oraşul Pacarec Tampu, adică „Somnul în zori”, pentru că în zorii zilei Inca şi tânăra lui 
soţie au pornit de acolo mai departe. Şi mai târziu locuitorii acelui oraş s-au mândrit cu numele lui, 
fiindcă fusese hotărât de părintele Inca. 

Şi mai mergând ei câtva timp, au ajuns în valea Cuzco, pe atunci pustie. Primul popas al celor 
doi copii ai Soarelui a fost pe muntele Huanacauti, la miazăzi de oraş. Aici Inca, înfigând toiagul în 
pământ, a pătruns atât de adânc, încât a dispărut cu desăvârşire. Şi atunci, tânărul a spus soţiei sale: 

— Părintele Soare a hotărât să rămânem aici şi acesta să fie oraşul în care să chemăm oamenii şi 
să-i învăţăm binele. 

Acesta fiind locul în care străbunii noştri s-au oprit, s-a cuvenit să înălțăm aici un templu pentru 
mărirea lor, ceea ce s-a şi întâmplat. 

Atunci însă cei doi tineri au luat-o fiecare în altă parte. Prințul a urmat calea spre miazănoapte, 
iar prinţesa spre miazăzi. lar în drumul lor ei le-au vorbit sălbaticilor, îndemnându-i să se adune şi 
să asculte poruncile măritului Soare, care nu voia decât binele lor şi dorea ca ei să trăiască, nu ca 
fiarele pădurilor, ci ca oamenii, în sate şi oraşe. 

Iar sălbaticii, văzându-i pe cei doi străini atât de frumoşi, strălucitori, înveşmântaţi în aur şi 
acoperiți de giuvaeruri necunoscute lor până atunci, au crezut că sunt într-adevăr copiii Soarelui li 
s-au închinat şi i-au urmat. 

În valea Cuzco s-a strâns o mulţime de norod. 

Aici prințul a poruncit unora să se îngrijească de adunarea hranei, iar altora să ridice case sub 
îndrumarea lui. Astfel s-a născut oraşul Cuzco, împărțit în două şi anume Cuzco de sus sau Hanan 
Cuzco, unde locuiau oamenii strânşi de prinţ, şi Cuzco de jos sau Hurin Cuzco, unde se aflau toți 
cei ce-o urmaseră pe prinţesă. Între cele două părţi ale oraşului nu s-a făcut niciodată vreo 
deosebire, ele au fost ca cele două braţe ale unui singur trup. Şi aşa a luat ființă unul din cele mai 
vechi oraşe din lume şi o civilizație străveche, legendară, pierdută în negura unor vremi îndepărtate, 
civilizația incaşilor, adică a poporului care s-a socotit ales şi condus de fiii măritului Soare. 


Cum s-a născut calea laptelui 
poveste din Bolivia - legendă aztecă 


Doi soţi bătrâni şi fără copii hotărâră într-una din zile să se ducă în pădure şi să caute un animal 
pe care să-l crească. Zis şi făcut, în zori porniră şi străbătură aproape toată pădurea de lângă satul 
lor, fără a găsi ceea ce căutau. 

În cele din urmă au dat cu ochii de o omidă care sta lipită pe o frunză. Au luat-o şi au dus-o 
acasă, unde au aşezat-o pe o farfurie de pământ. Apoi s-au gândit ce să-i dea de mâncare. Au pus 
lângă ea banane şi alte fructe dulci ale pădurii, dar omida nu se atingea de nimic. 

Azi aşa, mâine aşa, până ce omul vână într-o zi o pasăre micuță. O luă şi i-o dete omizii, care 
crescuse în ultimul timp de nu mai încăpea pe farfuriuța de pământ. Făcură o altă farfurie, mult mai 
încăpătoare decât prima, şi aşezaseră omida pe ea. Omul puse pasărea alături, dar zadarnic. Atunci 
omul o curăţă şi când îi scoase măruntaiele, aruncă omizii inima şi aceasta o mâncă. 

Din ziua aceea omul vână toate păsările din jur, ca să-şi hrănească vietatea. Aceasta crescuse 
într-atât, încât se târa în faţa casei. Însă de la un timp omul terminase de vânat animalele şi începuse 
să caute oameni, din satele învecinate, ca să aibă îndeajuns de multe inimi să-şi hrănească jivina 
care crescuse de avea mărimea unui sat întreg, a unui balaur uriaş. 

Într-o bună zi trăgând cu săgeata într-o fată, fratele ei văzu din colibă ce se petrece, ieşi afară şi 
sfârşi cu vânătorul de oameni. 

În timpul acesta, femeia lui începuse să se ia de gânduri că nu-i mai venea bărbatul acasă. 

— Nyoko, îi spuse ea balaurului, du-te şi-l caută pe tata! 

După o vreme, Nyoko ridică spre cer capul, sprijinindu-se de nori, apoi îşi trase şi trupul în 
văzduh; la amiază cobori din nou şi se duse de-a dreptul unde zăcea omul care-l crescuse. Aici el se 
prefăcu în om şi-l rechemă pe cel ucis la viață. Apoi intră din nou în pielea lui de balaur şi se tot 
lungi, şi se tot lungi până izbuti să se aşeze pe cer. Oamenii spun că aceea e Calea laptelui şi că 
noaptea e atât de strălucitoare pentru că sclipesc în ea miile de vieți cu care animalul s-a hrănit pe 
pământ. 


Legenda păsării cacui 
poveste din Argentina de nord 


La marginea pădurilor fără sfârşit, trăia o femeie tânără cu copilaşul şi cu fratele ei. Bărbatul ei 
plecase odată la pescuit şi nu se mai întorsese. Viaţa celor trei se scurgea liniştită, căci fratele tinerei 
femei se îngrijea de vânat, astfel că hrana le era îndestulătoare. Totul ar fi mers bine, dacă femeia n- 
ar fi avut un cusur de care nu se putea dezbăra: era de o asemenea lăcomie, încât abia aştepta 
sosirea fratelui ei, ca să se repeadă să apuce bucatele cele mai bune pe care le aducea. Azi aşa, 
mâine aşa, gospodăria lor fiind mai totdeauna îndestulată prin grija fratelui, lăcomia surorii lui nu se 
cunoştea şi nu le pricinuia nicio supărare. 

S-a întâmplat însă, că într-o bună zi fratele s-a întors acasă hărțuit, sfâşiat de mărăcini, mort de 
oboseală şi fără niciun vânat pe umăr. Femeia se afla în faţa colibei şi ronțăia osul unui vânat din 
ajun. 

Obosit din cale-afară şi flămând, fratele îşi întrebă sora: 

— N-ai ceva de mâncare? Azi nu mi-a surâs norocul şi sunt tare ostenit. 

Atunci femeia, urmând mai departe cu ronţăitul osului, îi răspunse în batjocură, după ce termină: 

— Na, ia osul ăsta. Cam atât se cuvine unui netrebnic de vânător ca tine. Şi zicând aceste vorbe 
nesăbuite, aruncă osul fratelui său. Acesta nu spuse nimic şi retrăgându-se în colibă se odihni şi se 
apucă apoi să-şi ascută cuțitul de vânătoare. 


De la o vreme, o luă prin pădure şi întorcându-se după câtva timp îi spuse surorii sale, nepăsător, 
ca şi cum ar fi uitat cele întâmplate mai înainte: 

— Soră, hai repede în pădure. Am găsit în vârful unui copac un roi de albine într-o scorbură 
plină de miere. Albinele sunt afară, hai să mâncăm repede mierea. 

Patima lăcomiei se aprinse imediat în inima femeii care se prăpădea după miere. Fără să stea pe 
gânduri, ea sări în picioare: 

Într-adevăr, în pădure, în vârful unui arbore foarte înalt se zărea o scorbură bogată în miere de 
albine. 

— [a-o tu înainte, îi spuse fratele. 

Fără să aştepte să fie rugată, femeia urcă în copac cu uşurinţă şi ajungând la faguri, începu să 
mănânce cu lăcomie mierea dinlăuntru. 

Fratele urcă încet mâncă şi el puţin din miere, dar coborând înaintea ei, tăie cu grijă toate 
crengile copacului pe care s-ar fi putut sprijini sora lui, ca să coboare. Copacul rămase neted şi 
lucios ca sticla. Ajuns jos, tânărul o luă la sănătoasa şi se pierdu în pădure. 

Într-un târziu, când se săturase de atâta miere, femeia voi să coboare. Se înserase şi insectele 
începuseră s-o ciupească. De departe, se auzea răgetul pumei şi al tigrului. Atunci abia văzu ea că 
rămăsese agățată în copac, că-i era peste putinţă să mai coboare pe coaja alunecoasă a copacului. 
Începu să strige înspăimântată, dar nu-i răspunse decât ecoul. 

— De ce n-am şi eu aripi ca păsările, ochi ca ele, să văd noaptea şi un glas puternic, să-mi strig 
copilaşul, se văita sărmana femeie, în inima ei. 

Dar în clipa când mâinile ei erau gata să se desprindă de crengile care-o țineau, să alunece la 
pământ, duhurile vii ale pădurii, cele ce călăuzesc pe vânător în adâncurile neumblate ale pădurilor, 
jucându-se pe deasupra arborilor ce se pierd în depărtările cereşti, i-au auzit tainica şi deznădăjduita 
rugă. Şi n-au lăsat-o să se zdrobească la poalele copacului, ci au dat femeii aripi şi ochi, să vadă 
noaptea, şi un glas trist, care răsună şi azi în pădurile neumblate. E pasărea cacui, care are priviri de 
om şi un vaiet ce înfioară inimile, căci e aidoma unui strigăt dureros de femeie. 


Legenda păsăru colibri 
poveste din Anzii Cordilieri - legendă araucană 


Lângă Lafken, iezerul adânc, ce se află lângă marele lac Pai-mun, trăiau două surori. Pe una din 
ele a luat-o de soţie un mare rege inca, ce domnea în apropierea muntelui Latran, unde-şi avea 
palatul construit din pietre strălucitoare ca lumina. Incaşul, mare şi temut războinic, o iubea cu toată 
căldura inimii pe soția sa, Painemilla, adică în limba lor, „Aur albastru”, care era şi foarte frumoasă 
şi bună la suflet. Spre deosebire de aceasta, sora ei, Painefilu, în limba araucană „Șarpe albastru”, şi 
ea frumoasă, avea o fire rea, invidioasă şi perfidă. 

Când sora ei s-a măritat cu frumosul prinţ inca, Painefilu, ascunzându-şi necazul, a hotărât să-i 
spulbere fericirea. Painemilla s-a mutat în palatul bărbatului ei şi curând aştepta să fie mamă. 
Şamanii şi înțelepții tribului îi prevestiseră războinicului viteaz că va dobândi doi copii cu părul de 
aur, un băiat şi o fată, aidoma unor adevăraţi strănepoți ai străbunului lor soarele, ce se aflau. Astfel 
încât inca a plecat la luptă bucuros, lăsându-și soţia în grija surorii ei, Painefilu, care fusese adusă la 
palat, să-i țină de urât, în lipsa bărbatului ei. 

Painefilu nu ştia ce să-i mai facă surorii ei, răsfăţând-o în fel şi chip, ca să-şi ascundă mai bine 
gândurile mârşave pe care le urzise. Când a venit ziua naşterii, Painemilla născu într-adevăr un băiat 
şi o fată de o rară frumuseţe, pe care însă sora ei îi luă repede şi-i băgă într-o lădiţă ferecată în aur. 
Apoi însărcina o slujnică să dea drumul lădiţei în mijlocul lacului Lafken, acolo unde vârtejuri 
primejdioase trăgeau totul la fund. În locul celor doi copii, ea puse la pieptul surorii ei doi căţei de 
lapte, pe care biata Painemilla îi stropi cu şiroaie de lacrimi, căci se temea pe drept cuvânt de mânia 


soțului ei când avea să vadă ce copii născuse. Şi într-adevăr, întorcându-se din bătălii, incaşul fu 
întâmpinat de Painefilu, care prefăcându-se adânc îndurerată, îi povesti cele întâmplate. 

Şeful tribului inca se mânie atât de tare, încât îşi închise soția iubită în cuşca câinilor, lăsând-o să 
împartă mâncarea cu ei. 

Din ziua aceea, sora ei, Painefilu, îi luă locul, devenind stăpână în palat şi străduindu-se din 
răsputeri să dobândească dragostea incaşului pe care ea pusese ochii de mult. 

În timpul acesta, se întâmplă ca lădiţa aurită — atrăgând luarea-aminte a soarelui, căruia îi plăcu 
scânteierea ei şi ştiind ce se afla înlăuntru — să fie ajutată să treacă peste toate vârte-jurile apei şi să 
fie apoi pescuită aproape de mal, de un indian bătrân, care-o luă şi-o duse acasă. 

Acolo, el se aşeză să prânzească lângă nevasta lui şi începură să mănânce înainte de a umbla la 
lădiță. Dar care nu le-a fost uimirea când au auzit înlăuntrul cutiei aurite o vânzoleală, o scânceală şi 
nişte zgomote ce semănau a înghiţituri de făpturi care sorb ceva. Uimiţi, cei doi bătrâni se grăbiră 
atunci să deschidă lădiţa şi rămaseră amândoi fără grai văzând copiii minunaţi care ieşiră din 
închisoarea lor şi începură să se întindă şi apoi să se înalțe văzând cu ochii. Amândoi aveau un păr 
strălucitor, care-i îmbrăca aidoma unei mantii de aur. Bătrânii indieni le făcură un culcuş şi îi 
îngrijiră ca pe copiii lor. Cei doi crescură mulțumiți; îi ajutau pe bătrâni la pescuit şi la vânătoare, 
dar nu se hrăneau niciodată cu niciun fel de mâncare. 

În vremea aceasta, Painemilla, mama lor, ajunsese o umbră, abia izbutind să-i rămână câte o 
bucăţică de carne, din mâncarea câinilor cu care era închisă. Haina de pe ea era tot o blană de câine 
hărtănită. 

Dar iată că într-o zi, şeful tribului inca, vânând în pădure, dădu deodată peste cei doi copii cu 
părul de aur, care umblau după fructe sălbatice. 

Cât ai clipi incaşul îşi recunoscu fiul şi fiica despre care îi vorbiseră cu multă vreme înainte 
preoţii soarelui. La rândul lor şi tinerii îl recunoscură şi se opriră în faţa lui. 

— Sunteţi copiii mei iubiţi, strigă incaşul vrând să-i cuprindă în braţe. Dar ei se feriră şi-i 
răspunseră: 

— lar tu eşti şi nu eşti tatăl nostru. De ai fi fost cu adevărat tatăl nostru, n-ai fi închis-o pe mama 
în cuşca câinilor şi n-ai fi lăsat-o aproape să piară acolo! 

Dar incaşul descăleca, îşi aşeză copiii în şa şi porniră fără întârziere la palat. 

Acolo, primul lucru ce-l porunci prinţul fu aducerea mamei copiilor în palat, cu mari onoruri. 
Şeful tribului îşi ceru iertare de la ea şi copiii o îmbrățişară şi-o dezmierdară vreme îndelungată. Dar 
când incaşul porunci să-i fie înfăţişată fățarnica Painefilu, pentru a-şi primi pedeapsa, fiul lui îl opri: 

— Tată, judecata te rog s-o laşi pe seama mea. 

Iar prinţul îi încuviinţă dorința. 

Vinovata a fost apoi condusă în curtea palatului, în mijlocul tuturor războinicilor şi a oamenilor 
de vază ai tribului. 

Acolo tânărul fiu al incaşului 1-a poruncit să îngenuncheze şi ridicând în palmă o bucăţică de 
metal strălucitor spre soare, el se închină mărețului astru. 

În aceeaşi clipă cobori de sus un mănunchi de raze atât de fierbinţi, încât o arseră pe femeia 
vinovată. Cât ai clipi, nu mai rămase din ea decât o mână de cenuşă. Dar în grămăjoara aceea de 
scrum se păstrase o fărâmă din inima ei. ŞI, cât ai gândi, rămăşița aceea se prefăcu într-o pasăre 
acoperită cu pene minunat colorate. Dar avântându-se în văzduh, ea se feri din calea razelor 
soarelui, căutând umbra deasă a pădurilor sau a stâncilor negre şi umede. Până în zilele noastre, 
păsările colibri se agaţă cu miile de pereții stâncilor întunecoase, zboară speriate, se feresc de 
lumină şi sunt spaima indienilor, care le socotesc o piază rea. Pentru că pasărea colibri nu moare 
niciodată de o moarte bună: în zborul lor nesigur şi temător, ele se lovesc de arbori şi de stânci, se 
strivesc sau mor spânzurate în crengile copacilor umbroşi, încurcate în propriile lor pene. Din 
această cauză, indienii socotesc că ele îşi iau viaţa. De aceea ei îşi feresc părul şi-şi îngroapă în 
pământ firele căzute, ca să nu stea în calea păsărilor colibri, temându-se că prin atingerea lor să nu 
treacă asupră-le, soarta tristă a vieții şi morții păsării, zămislită dintr-o inimă necurată. 


Buffalo Bill 
poveste din S.U.A. 


Celebrul Buffalo Bill sau „Billy”, cum i se spunea în tinereţe, unul din personajele cele mai 
iubite şi populare ale istoriei vestului îndepărtat, cunoscut tinerilor de pretutindeni din povestiri şi 
filme cu cow-boy, înainte de a ajunge el însuşi cow-boy şi vânător de bizoni — de unde i se trage şi 
porecla de buffalo — a fost ceea ce se numea un pony-rider, adică un curier călare, sau, cum se 
spunea la noi în timpuri vechi, un căpitan de poştă. Reţeaua de comunicaţii rapide, a cărei nevoie se 
resimțea din ce în ce mai mult, pe măsură ce un număr tot mai mare de emigranți se stabileau în 
lumea nouă, a luat naştere în 1860. Noul sistem de comunicare prin curieri, de o rapiditate uluitoare, 
a luat ființă cu mari sacrificii, nu numai băneşti, dar mai ales din partea acelor tineri aleşi să străbată 
continentul, în lung şi în lat, cu repeziciunea unei vedenii fulgerătoare. Li se cerea acestor 
adolescenți, în afară de o rezistenţă neînchipuită, de perfecțiune în stăpânirea unui cal aproape 
sălbatic, un adevărat eroism. Un curier trebuia să se lupte cu intemperiile naturii, cu triburile de 
indieni, care-i atacau necruţător şi in număr mare, cu răufăcătorii şi bandiții, printre care trebuia să- 
şi croiască drum şi să ajungă în oraşul de destinaţie, la termenul stabilit. De la St. Joseph la San 
Francisco, de la Missouri şi până în California, Pony Express-ul, cum se numea sistemul de 
comunicaţie, a reprezentat una din cele mai admirate şi glorioase pagini de curaj şi simţ al datoriei 
din istoria tânărului continent. 

Prin urmare, când şi-a început activitatea de curier al Pony Express-ului, Buffalo Bill avea 
şaisprezece ani. Se spune că a fost în stare să parcurgă, în timpul unei curse, treisute douăzeci de 
mile, fără să coboare nicăieri din şa. 

Billy, intrat în legendă, a întimpinat primejdiile care au fost aceleaşi pentru top aceşti neînfricați 
călăreți. Mulţi au fost ucişi la datorie. Mulţi din ei au rămas necunoscuţi. Spre deosebire de aceştia, 
din viaţa lui Buffalo Bill se cunosc numeroase întâmplări la care tot adăugindu-se noi şi noi 
amănunte s-a ajuns la crearea eroului legendar. 

Se spune că, într-una din cursele sale, tânărul Billy, fără să-şi dea seama, s-a apropiat prea tare de 
un grup de războinici indieni, strânşi într-o tabără şi pregătiţi de atac. Într-o clipă, curierul a cântărit 
situația în care se afla şi a înţeles că era prea târziu să dea înapoi. Atunci a luat o hotărâre disperată, 
care mai salvase însă şi alți căpitani de poştă înaintea lui. A dat pinteni calului şi a trecut ca vântul 
prin mijlocul taberei indienilor. Aceştia, uluiți, au rămas o vreme pe loc, crezând că în urma 
tânărului vine o patrulă de soldați de la postul din apropiere. Pe urmă, văzând că au fost înşelați, au 
pornit în goană pe urmele curierului. Doi dintre indieni erau gata să-l ajungă. Cu aceeaşi agerime şi 
fără a-şi pierde cumpătul, Billy a înţeles că nu avea decât o singură cale de scăpare: să-şi schimbe 
calul peste măsură de ostenit pe un altul odihnit. Atunci, fără a cumpăni, se întoarse în şa şi trase 
asupra indianului ce se afla în spatele lui. Cu aceeaşi repeziciune schimbă şaua şi o lua la goană. 
Glontele celui de al doilea urmăritor îi trecu prin bonetă. Ajuns în dreptul lui, Bill se luă la trântă cu 
indianul şi, izbutind să-l scoată din şa, o porni în goană tocmai când ceilalți începuseră să se ivească 
din urmă. Dar având un cal bun şi cunoscuta sa uşurinţă de a-l struni, Billy izbuti curând să scape de 
indieni şi să ajungă la destinaţie la timpul prevăzut, cu mesajele încredințate. Marea lui pricepere 
de-a stăpâni calul, dar mai ales curajul, aveau să facă din el, mai târziu, vânătorul celebru de bizoni, 
eroul vestului pe care toți tinerii vremi ar fi vrut să-l urmeze: Buffalo Bill. 


Nemaipomenitele aventuri ale lui Jim Bridger 
poveste din S.U.A. 


— Hai, povesteşte Jim! îl rugau adesea cei din Est, pe faimosul eroul al munților, când îl 
prindeau în mijlocul lor. 

— Ce să vă mai spun? 

— Mai povesteşte o dată întâmplările tale, când ai ajuns în regiunea muntoasă Black Hills. 

Dacă era în toane bune, Jim îşi aprindea pipa şi, în ciuda faptului că avea pentru aceşti puştani 
din Est, abia ieşiţi de sub fustele mamei, un anumit dispreţ, el începea totuşi: 

— Odată, am pornit cu un băiat să vânăm în munți. Nu mai ştiu cine era; pare-mi-se că Sublette. 
Dar nu ştiu cum s-a întâmplat că, de la un timp, el a rămas în urmă şi eu singur. Tot urcând cărarea, 
am văzut în apropiere un elan păscând într-o poieniță. Era un animal minunat, voinic şi mândru. Şi 
atât de sigur de el, încât, spre uimirea mea, a continuat să pască nepăsător, fără a părea să-mi fi 
simțit apropierea. „Cu atât mai bine! mi-am zis eu, dacă nu m-a auzit, hai să mai fac doi paşi”. 

Şi am urcat mai departe, vrând cu orice preţ să nu-mi greşesc ţinta. Vedeam animalul, cum vă 
văd pe voi acum, dar el continua să pască liniştit. Atunci n-am mai aşteptat, am ochit, am tras, am 
aşteptat să se risipească fumul, să văd unde căzuse frumoasa mea pradă. Când colo, mă uit şi nu-mi 
vine a crede: elanul păştea mai departe, netulburat. M-am frecat la ochi, mi-am verificat arma, 
glontele pornise, dar la câțiva paşi de mine, animalul era viu şi nevătămat. Ara pus puşca la umăr și- 
am ochit a doua oară. Acelaşi lucru: animalul rămăsese neatins şi continua să pască. Am mai tras o 
dată şi încă o dată. Fără niciun folos. Înnebunit, aproape scos din minţi, m-am repezit atunci înainte, 
vrând să-l lovesc cu patul puștii, dacă era invulnerabil la glonte. În capul meu aprins se 
îngrămădiseră deodată toate amintirile poveştilor despre animale fermecate, care nu cad decât lovite 
de un glonte de argint. Dar ce-am pățit! M-am trezit cu capul aproape zdrobit de un perete de sticlă 
albă ca lumina zilei! Unul mai slab de îngeri ar fi căzut jos sau poate şi-ar fi dat duhul de crâncena 
lovitură suferită. Însă pesemne că uimirea mea a fost atât de mare, încât n-am mai simțit nici 
durerea şi nici sângele care-mi şiroia pe față. M-am şters la ochi cu mâneca hainei şi am privit din 
nou: aveam în faţă o stâncă de cristal curat, prin care se vedea ca prin văzduh: era un munte întreg 
de obsidian, o rocă de cristal, iar elanul pe care-l văzusem se afla într-o poiană la cel puţin 25 de 
mile de locul în care mă aflam. 

M-am aşezat pe un trunchi de copac şi l-am strigat pe Sublette. L-am lăsat să se apropie, ca să 
mă conving dacă vede ce vedeam şi eu. A voit să ochească şi el elanul. Dar eu l-am oprit şi i-am 
spus să meargă încet înainte. Şi abia când s-a lovit de stânca cristalină, m-am liniştit. Altfel aş fi 
plecat de acolo cu gândul că nu mai sunt în minţile mele. 

Ne-am învârtit multă vreme în jurul stâncii de cristal, dar era atât de înaltă şi dreaptă, fără urmă 
de cărare sau de săpătură pe unde te-ai fi putut strecura, încât am făcut calea-întoarsă fără a înţelege 
decât târziu că aceasta era una din minunile naturii acelor locuri. 

O altă minune, pe care am trăit-o cam tot în regiunea aceea, mi s-a întâmplat altă dată, mai 
târziu. Mergeam călare prin munți, ca de obicei, după vânat. Şi eram parcă tot cu Sublette. Era 
iarna, în februarie, şi ne îngheţaseră mâinile pe hăţuri şi picioarele, în scările harnaşamentului. Şi, 
deodată, ce să vezi!? în fața noastră, o pădure cu copaci verzi, iarbă şi flori de toate culorile. Iar în 
copaci cântau păsărele roşii, galbene şi albastre. Caii noştri înnebuniseră de fericire văzându-se în 
poiana cu iarbă verde. Dar mie nu ştiu ce mi-a venit, am ochit şi am tras un glonte într-una din 
păsărele. Pac! Pasărea a căzut, capul i s-a desprins de trup, dar a continuat să cânte. M-am aplecat 
înspăimântat şi-am pus mâna pe pasăre: gândiți-vă, era de piatră! Păsările, iarba, copacii, totul 
încremenit în culori minunate, pietrificate. Sublette venea în urma mea şi m-a văzut, năucit, printre 
copaci. 

A coborât de pe cal şi scoțând cuțitul de vânătoare a început să curețe frunzele de pe copacii din 
jurul lui: cădeau la pământ ca nişte scoici marine şi se făceau praf. 

— Ce-i asta, băiete? am întrebat eu îngrozit. 

— Împietrite, bătrâne, împietrite, pietrificate, mi-a răspuns. Nici de ce şi nici până unde mergea 
împietrirea, vraja aceea înfricoşătoare din jurul nostru, nu vă puteţi închipui. Într-o zi, mergând pe 
acelaşi drum, aproape că ne-am pierdut în pădurea împietrită; era fără sfârşit. Dar în ziua aceea n- 


am vrut să mergem mai departe, de teamă să nu ne prindă seara pe drum. Făcând însă cale-ntoarsă, 
ne-am trezit aproape faţă în faţă cu un grup de indieni, care venea în goana” mare, gata să se 
năpustească asupra noastră. Ce să facem? între soarta de a fi prinşi de indieni, ucişi în chinuri şi 
scalpaţi sau arşi de vii şi pădurea împietrită am ales-o pe ultima. Ne-am întors în pădure, cu indienii 
după noi. Am gonit cât am putut, dar fără a izbuti să realizăm o distanţă serioasă între noi şi 
urmăritorii noştri. Parcă ne blestemase o soartă rea, pentru că în clipa când indienii erau gata să ne 
ajungă, în faţa noastră s-a deschis o prăpastie neagră, fără fund, căreia nu i-am putut măsura 
adâncimea. Ne cuprinsese dăznădejdea, căci ocolişul prăpastiei era lung şi foarte anevoios, caii 
noştri istoviți şi duşmanul pe urmele noastre. Aproape fără să-mi dau seama, am dat drumul hățului 
şi am lăsat calul în voia lui. Tot n-avea rost să-l mai chinuiesc. Dar cum să vă zugrăvesc uluiala şi 
spaima mea când mi-am dat seama că bunul meu cal nu se opreşte şi nici nu-şi schimbă direcția, ci 
o ia drept înainte, păşind sigur şi uşor pe deasupra abisului negru! 

Cât ai clipi, trecuse prăpastia, iar în urma mea venea Sublette încremenit pe calul lui, tot aşa 
trecând parcă prin văzduh. Când ne-am văzut amândoi pe partea cealaltă, ne-am uitat unul la 
celălalt şi, după o clipă de tăcere, privind în jur şi văzând că nu se întâmplă nimic, că pomii, 
ierburile, şi păsările sunt aceleaşi, am spus: 

— Ce-a fost asta, măi băiete? 

— Gravitaţie pietrificată, sau mai bine zis dispărută, făcută pulbere şi străină nouă oamenilor, 
cum străină ne este şi pădurea cu frunze din calcar de cochilii şi păsările colorate din piatră care 
cântă în copaci. 

— Ce vorbeşti, măi băiete, aşa ceva nu s-a pomenit! 

— Câte nu s-au pomenit, pe care sau noi nu le ştim, sau nu le ştim explica încă, bătrâne! întări 
Sublette şi, întorcându-se, îmi arătă pilcul de indieni de partea cealaltă a prăpastiei: 

— Vezi? Ştiu şi ei ceva, dar se tem de necunoscut, pentru ei trebuie să fie ţara marelui lor duh, 
un tărâm oprit, tabu. Putem vâna liniștiți, dacă întâlnim ceva viu, dar nu cred. 

Am rămas acolo până s-a lăsat amurgul. Indienii plecaseră de mult când ne-am înapoiat. În zilele 
următoare am vrut să revenim la cărarea care urca spre pădurea împietrită şi spre prăpastia care o 
despărțea de codrul viu. Spre uimirea noastră n-am mai putut găsi cărarea nici atunci, nici mai 
târziu. 

Într-o altă zi, mucoşii, cum le spunea Jim celor din Est, care nu cunoşteau primejdiile drumului 
prin prerie, care nu întâlniseră turme de bizoni, urşi înalți cât casa şi nici şerpi cu clopoței, deci 
însetații aceştia de aventuri neobişnuite îl poftiră pe Jim să ciocnească un păhărel cu ei şi să le 
povestească despre păţaniile lui cu indienii. 

Dar Jim era plictisit. Să săturase la oraş. Se săturase de străzi, hoteluri şi restaurante. Îi era dor de 
cal şi de păduri, îi era dor să asculte tropăitul îndepărtat al bizonilor şi țipetele păsărilor de noapte. 

— la mai lăsaţi-mă, măi băieți! mormăi el. Mai povestiţi şi voi. 

— Fi, Jim, noi n-am pățit nimic, dacă ne comparăm cu tine... răspunseră tinerii. Puțin, cât de 
puţin, dar povesteşte-ne o întâlnire a ta cu indienii Blackfoot. 

— Hai, fie! zise Jim, dar plictisul tot nu-i trecuse. Şi, după cum v-am mai spus şi altă dată. 
Atunci când am înființat aşezarea ce-mi poartă numele „Fort Bridge”, m-am gândit să facem comerţ 
şi schimburi cu indienii, să-i apropiem de noi şi să-i mai îmblânzim. Dar până atunci! Prin câte am 
trecut. 

— Hai, povesteşte, Jim, când te-ai bătut cu ei. 

— Da, era la început de tot. Convoiul nostru străbătuse toată preria. Mulţi au murit pe drum de 
oboseală, de boli, de holeră. Dar cei care am ajuns, în sfârşit, în California, eram căliți. Pe drum 
însă, într-o seară, mi-am luat puşca şi m-am învârtit puţin în jurul taberei, să caut un vânat. Fără să- 
mi dau seama, mă îndepărtasem de ceilalți, când deodată văzui o mişcare în crengile copacilor şi 
ceva licărind pe sus. Am încremenit: era lancea unui indian. Mă urmăriseră de la plecarea mea din 
tabără. Nu mai aveam scăpare: au căzut asupra mea ca un roi de lăcuste, înainte de a putea face vreo 
mişcare. M-au legat fedeleş de un pom. 


— Şi, şi? întrebară cei din Est cu răsuflarea tăiată. 

— Fi, ce şi? M-au ucis! Şi m-au scalpat! Ce mai vreți? 

Jim îşi aprinse din nou liniştit pipa. O clipă auditorii lui rămăseseră muţi. Apoi izbucniră într-un 
râs general, în hohote. Nu s-a supărat nimeni. Toţi îl ştiau pe Jim: era pe atât de viteaz şi ager pe cât 
era de mucalit când voia să scape de pisălogi, mai ales de domnişorii spilcuiți din Est. 


Bigfoot Wallace şi nucile de hickory”® 
poveste din S.U.A. 


Cunoscutul luptător şi învingător în numeroase atacuri ale indienilor împotriva aşezărilor de 
imigranți din vremea aceea, Bigfoot Wallace a hotărât, într-o bună zi, să urmărească un trib de 
indieni comanşi, care le furaseră aproape toți caii din tabără. Fără să-şi dea seama că pătrunde şi 
înaintează prea departe în pădure, Bigfoot se pomeni deodată singur în apropierea unui grup de 
indieni, care număra 42 de luptători şi care se apropiau foarte repede. Bigfoot îşi făcu într-o clipă 
socoteala că nu se mai putea retrage în tabără. Şi tot aşa de repede se apucă să-şi pregătească 
apărarea. Îşi legă câteva curele de piele în jurul încheieturilor de ia mâini şi picioare, îşi acoperi 
capul cu desaga groasă din piele de bizon şi apoi adună în grabă de pe jos nucile de hickory, care 
tocmai se copseseră şi se scuturaseră. Luă cu pumnul fructele care aveau o coajă mai tare ca lemnul 
şi-şi umplu cu ele pantalonii şi cămaşa, arătând ca un sac plin, apoi puse arma la umăr şi aşteaptă 
atacul. Acesta nu întârzie. Indienii trăgeau de aproape fără să greşească o singură săgeată. Pe unele 
Bigfoot le prindea din zbor, dar cele mai multe se înfigeau în nucile de hickory şi apoi cădeau jos. 

Călcând pe grămada ce se făcuse în faţa lui, Bigfoot se înălţase cu trei palme de la pământ. În 
cele din urmă însă, nucile de sub încheietura genunchilor şi cele de pe lângă subțiori tot mişcându- 
se încoace şi încolo lovite de săgeți, îl gâdilară atât de tare, încât viteazul Bigfoot nu se mai putu 
stăpâni şi începu să râdă cu hohote. 

Indienii, care-şi terminaseră săgețile, rămăseseră muţi în faţa țintei lor vii, care continua să 
trăiască, să se mişte şi să... râdă! Timp de o clipă ochii li se învârtiră în cap, limba le atârna din gură 
de un cot şi scoțând strigătul lor de luptă, se întoarseră în goană şi o luară la sănătoasa, ca un lung 
şir de albine, îndreptându-se spre Rio Grande, ce se afla la şaptezeci de kilometri depărtare. 


Colonelul Crockett şi ursul 
poveste din S.U.A. 


Celebrul colonel Crockett, Davy Crockett, cum este cunoscut de întreaga Americă, răpusese, 
cum ştiu toţi cei ce i-au citit viaţa şi faptele eroice, 105 urşi într-un an, ajutându-şi astfel prietenii, 
vecinii şi pe toţi cei ce-l rugau să le înlesnească obţinerea acestui vânat. Căci pe vremea aceea, 
carnea de urs, bună la gust, era hrana de frunte a coloniştilor, care-o păstrau multă vreme sărată. 
Într-o zi frumoasă de primăvară, cu cer senin şi soare strălucitor, Davy Crockett îşi luă pușca şi-o 
porni pe lângă bancurile fluviului Tennesee. Într-o poieniță, el se opri să răsufle puţin şi mare-i fu 
uimirea auzind deodată un zgomot ca de tunet. Se uită în sus, cerul era fără umbră de nor. „Fir-aş eu 
să fiu!” gândi Davy, „dacă le-aş povesti băieților acasă că am auzit un tunet în plină zi de 
primăvară, ar zice toţi despre mine că am devenit un nătărău care minte de-ngheață apele, dacă ar 
îndrăzni, se-nţelege!” 


285 specie de nuci americane 


Mai trecu puţin şi iarăşi se auzi zgomotul acela ciudat pe care Davy nu-l putea pricepe nici 
distinge. Părea că vine dinspre un sicomor”* bătrân, plin de scorburi, dar foarte înalt, ce se afla în 
apropiere. Crockett o luă într-acolo şi în clipa acea văzu un stol nesfârşit de rândunele luându-și 
zborul dinlăuntrul copacului. „Aşa, va să zică, gândi Davy în sinea lui. Să mai crezi poveştile 
oamenilor! Unii susțin că păsărelele pleacă toamna şi se întorc primăvara, iar alții că-şi petrec 
timpul dintre Crăciun şi Anul Nou între bancurile de peşti. Şi uite care e adevărul: dorm toată iarna 
într-un sicomor bătrân şi primăvara ies la lumină. Altfel, ce-ar fi căutat în copac?” 

Totuşi, curiozitatea nu-i dădea pace. Şi pentru că tocmai atunci vecinii şi lumea din localitatea 
unde trăia îl aleseseră judecător, Davy, mândru şi conştient de încrederea ce i se arătase, crezu de 
datoria lui să meargă mai departe în cercetarea lui şi să se convingă de cele văzute şi, să ştie mai 
ales dacă micile viețuitoare nu fuseseră pricina vreunei stricăciuni în locurile acelea. Cu acest gând, 
el scoase cuțitul de vânătoare, tăie o tulpină subţire de copac, o sprijini de sicomorul care avea o 
coajă moale şi nu prea netedă şi începu să se urce ca un titirez întâi pe tulpina copacului tânăr, care-i 
slujea drept scară, pentru a ajunge apoi în vârful sicomorului. Acesta însă era găunos şi putred pe 
dinăuntru, aşa că, ajuns sus, te-ai fi putut uita în el. Dar când fu gata să facă acest lucru, tulpina pe 
care se cățărase Davy se rupse sub el şi rămase cu mâinile agățate de o creangă şi cu capul deasupra 
găurii prin care puteai privi înlăuntru. În poziţia aceasta, Crockett îşi pierdu echilibrul şi căzu în 
copac cu capul înainte. Spre uimirea lui, se trezi în ceva moale, în care se tot înfunda: era gunoiul 
lăsat de stolul uriaş de rândunele. Văzând că se tot înfundă în gunoiul acesta molcuţ, Davy întinse 
mâinile în sus să-şi găsească un sprijin, ceva de care să se agate. Tot pipăind în jur, dădu peste nişte 
fire de păr, nici prea aspru şi nici prea mătăsos. Se înfipse cu mâinile în peria aceea neaşteptată şi 
deodată auzi un mormăit înfundat! Mai trase el de păr şi mormăitul se înteți. Atunci Davy puse 
mâna pe cuțit. Era fără doar şi poate în tovărăşia unui urs, care-şi petrecea acolo lunile de iarnă, 
cufundat în somn. Trezit de Davy, ursul nu se mai simţi la largul lui şi începu să se foiască în toate 
părțile. Lui Crockett îi veni atunci gândul salvator cum să poată ieşi din interiorul uriaşului copac 
din care nu mai nădăjduise să se vadă afară. Fără multă tărăgăneală, se prinse cu amândouă mâinile 
de fundul dihaniei care mormăia fără să ştie prea bine ce păţise. Dar apucându-se cu ambele mâini, 
Davy nu se simţea sigur: părul de pe fundul ursului îi scăpa când dintr-o mână când din alta. Atunci 
luă o altă hotărâre: apucă în dinți codiţa bearcă a animalului, o strânse bine şi nu-i mai dădu drumul, 
în felul acesta era sigur: nu-i mai putea scăpa. La rândul său, acesta, simțind strânsoarea, şi vrând să 
scape de ea făcu o sforțare şi începu să urce înlăuntrul copacului. Era tocmai ce-şi dorise şi Davy. 
Iar pentru a iuți efortul animalului, îi mai arse câte o înţepătură cu vârful cuţitului de vânătoare, în 
partea lui moale. Bietul urs chelălăia ca un câine dar, împins şi iuțit de la fund de gâdilatul prea 
puțin prietenos al cuţitului lui Davy, o porni disperat, în sus, până când izbuti să iasă din copac la 
suprafață. Atunci Davy îi dete drumul şi ajunse la pământ cu mult mai repede decât urcase. 
Simţindu-se eliberat, animalul începu s-o ia la goană. „Ce laşitate din partea lui! Nici nu se gândeşte 
să mă atace!” gândi Crockett. Însă din recunoştinţă şi purtare bărbătească pentru binele ce i-l făcuse, 
nu-l împuşcă, ci îl lăsă să fugă. Nu era prea sigur, dar socotea că a mai trăit încă multă vreme după 
aceea, fiindcă îl zărise, din când în când, legănându-se bătrâneşte printre copaci. Niciodată însă 
animalul nu se mai apropiase de el. În schimb, Davy Crockett s-a mai ales cu o binefacere de pe 
urma acestei aventuri. Înainte de a cădea în tulpina găunoasă a sicomorului îl durea o măsea. 
Pretindea mai târziu că, după ce-şi înfipsese colții în codita ursului, durerea îi trecuse pe loc şi nu-i 
mai revenise niciodată. Zicea el că auzise de mult despre feluritele suferinţe ce se vindecau cu 
grăsime de urs, dar că nu-i crezuse pe cei care îi povestiseră despre ele. Acum însă recomanda 
tuturor celor ce voiau să-l asculte, să-şi trateze beteşugurile cu binefăcătoarea grăsime. 


286 arbore exotic, de talie înaltă, coroană cu un diametru de peste 30 m, cu frunze ovale strălucitoare şi fructe 
comestibile 


Mustangul alb 
poveste din S.U.A. 


În vremuri de demult, pe când preria şi pământurile neprimitoare de dincolo de Mississippi nu 
erau străbătute decât de călăreţii şi de văcarii îndrăzneți, ce mânau nesfârşitele turme spre zările 
răsăritene ale continentului, unde se cumpărau animalele, în timpurile acelea toată vasta întindere 
sălbatică a acestor ţinuturi secetoase era patria nețărmurită a cailor sălbatici, a mustangilor. Astăzi 
se ştie că vechii locuitori ai continentului american cunoşteau calul cu treizeci de mii de ani în 
urmă. Mai apoi rasa s-a stins şi a fost reintrodusă de cuceritorii europeni o dată cu descoperirea 
Americii. De atunci calul s-a înmulțit şi a însuflețit întreaga prerie, trăind ca un animal sălbatic, în 
herghelii conduse de un cal minunat, de poveste, mustangul negru sau mai ales cel alb. 

Generaţii întregi de cow-boy, de vânători şi cuceritori ai Vestului sălbatic au visat să prindă şi să 
domesticească un mustang alb. În serile senine cu lună plină, minunatul cal putea fi văzut in fruntea 
tovarăşilor săi, ori singur, sus pe o creastă de deal, cu coama argintie în vânt, cu capul nobil ridicat 
în sus, cu nările fremătând, adevărată imagine a libertăţii, a vieţii neîngrădite de legile civilizației 
umane. S-au străduit în timpurile acelea nenumărați viteji ai Vestului să prindă şi să devină stăpâni 
ai acestui giuvaer al preriei. Căci era ca o plăsmuire de vis, ca o vedenie, cu neputinţă de atins, 
oricât ai fi alergat după ea, cum de multe ori alergi, în somn, după o urzeală a nopţii ce se destramă 
în lumina zilei. În bătrâni se povestea că odată, unul din cei mai vajnici cow-boy ai Texasului a pus 
la cale o adevărată bătaie cu gonaci pentru a prinde mustangul alb. Se pregătiseră pentru această 
neobişnuită vână-toare o sută de călăreți, cu cei mai buni cai din întreg ținutul. Mustangul se arătase 
tocmai atunci, de mai multe ori, în acelaşi loc. Era un an secetos şi lipsa de apă gonea animalele 
spre rarele ochiuri unde se mai păstra câte un fir de apă, dintr-un slab izvor subpământean. După 
câteva zile de căutări, vânătorii zăriră minunatul animal, pe coama unui deal, nu departe de sursa de 
apă. Atunci porni goana, hăituiala necruțătoare a celor o sută de călăreți, pe urmele calului 
neasemuit. Acesta era însă, pe cât de ager, pe atât de uimitor de chibzuit, dovedind o inteligenţă şi o 
forță ce depăşeau pe a urmăritorilor săi. De câteva sute de ori el făcu un singur drum. În sus şi în 
Jos, la întrecere cu cel mai bun din caii vânătorilor. Şi făcând aceste drumuri, încoace şi încolo, cu 
toată mulțimea după el, izbutea de fiecare dată să scoată câte un cal din competiție. Părea însuflețit 
de o viață magică, de o tărie fermecată, dovedind puterea mai multor vieţi în a sa unică. Înciudaţi, 
văcarii şi vânătorii începuseră să renunțe la urmărire. Singur, cow-boy-ul care pornise urmărirea nu 
se dădea bătut. Continuă să pândească mustangul. Însă după ce-şi învinsese şi ultimul adversar, el se 
înălță deodată şi, dintr-un salt, depăşi toate barele şi toate trunchiurile de copaci ce i se puseseră în 
cale, şi o luă la goană spre pădure. Cow-boy-ul îl lăsă şi aşteptă în tăcere, o zi şi încă o zi. Ştia că 
animalul era slăbit de sete şi că avea să caute apa. Aşa s-a şi întâmplat. A treia zi mustangul alb 
reapăru, căutând, cu mare băgare de seamă, ochiul de apă de la marginea preriei. Cow-boy-ul era 
ajutat de alţi doi văcari şi toţi trei aşteptau nemişcaţi în apropiere. În cele din urmă, învins de sete, 
mustangul se apropie şi cow-boy-ul îşi aruncă lasso-ul. Fără îndoială că singur n-ar fi izbutit să dea 
de hac puternicului animal: se zbătea cu o forță care făcu să plesnească sforile. Atunci au intervenit 
ceilalți doi şi, în cele din urmă, calul a fost îngenuncheat. A fost apoi dus şi închis într-un fel de 
grajd, corralul, un țarc larg în care avea loc de mişcare, însă din care nu mai putea fugi. 

Odată ajuns acolo, frumosul animal părea a-şi fi acceptat soarta. Stătea aproape nemişcat, liniştit, 
dar nu dădea voie nimănui să se apropie de el. În zadar au fost încercările celor mai pricepuţi 
îmblânzitori de cai, bătrâni şi tineri. Mustangul respingea mâna omului care-i întindea hrana cea 
mai aleasă şi vasul cu apă proaspătă. O zi, şi încă o zi, şi încă o zi. A patra zi, în zori, au găsit calul 
alb mort, în colțul pe care nu-l părăsise din clipa când îl închiseseră acolo. Mustangul alb al preri- 
lor n-a acceptat nicicând să fie altceva decât făptura liberă, nesupusă frâului şi barierelor ce l-ar fi 
priponit pe Ungă locuinţa omului. El a rămas — în poveşti, în legendă şi în amintiri — ca simbol al 
libertăţii, al mândriei şi al demnităţii, pe care poporul întreg, în mijlocul căruia s-a ivit, l-a admirat 
şi l-a cultivat ca pe un ideal. 


John Buck, puternicul marinar norvegian 
poveste din insulele de la Green Bay, din Wisconsin şi Michigan 


De fapt, pe marinarul norvegian care a sosit în orăşelul Green Bay, la jumătatea secolului XIX, 
urcând apoi în pădurile adânci din Wisconsin, îl chema Johannes Bukken. Era blond şi puternic ca 
strămoşii lui vikingi şi venise cu o nevastă micuță, strălucitor de blondă, cu ochii ca cerul albastru şi 
sclipitori, pe care o chema Merit. Ştiind că John iubeşte marea şi neprevăzutele ei întâmplări. Merit 
îl urmase pe aceste noi tărâmuri, unde-i promisese că o va lua cu el le pescuit şi unde spera să nu 
mai plece multă vreme departe de ea, peste mări şi țări. Căci cei doi soţi se iubeau. 

Când spuse norvegianului din Green Bay, care-i făgăduise de lucru, cum îl cheamă, omul 
strâmbă din nas şi-i răspunse: 

— Nu merge. Trebuie să-ţi schimbi numele. N-o să ştie nimeni aici să ţi-l pronunţe. O să-ţi spui 
mai simplu John Buck. Aşa am făcut şi eu cu numele meu. Dar pe nevastă-ta cum o cheamă? 

— Merit. 

— Nici asta nu-i bine. Spune-i Mary. 

John stătu puţin pe gânduri, apoi răspunse scurt: 

— Nu. În toată Norvegia şi în toată America nu există alt nume mai frumos. Rămâne Merit. 
Într-una din zile, explorând golful Green Bay cu barca, se dezlănţui o asemenea furtună, încât 
valurile îi smulseră lui John vâslele din mâini — iar el nu mai putu conduce decât cu cârma. Vântul 
creştea şi mica lui ambarcaţiune părea că sare din creasta unui val pe cealaltă creastă. Lui John i se 

părea minunat, în ciuda primejdiei prin care trecea. Curând, zărind că se apropie de o limbă de 
pământ, John îşi puse toată priceperea lui de vechi marinar în joc, ca să izbutească să înconjoare 
linia aceea şi să intre în ceea ce credea el că trebuie să fie un golf mai adăpostit, altfel 
ambarcațiunea lui, azvârlită de valuri la țărm, s-ar fi făcut ţăndări. În cele din urmă, vântul se mai 
linişti şi John se trezi în faţa unei mici insule, unde se vedea o luminiţă arzând într-o locuinţă. Ajuns 
la mal, norvegianul a fost întâmpinat cu strigăte de bucurie de un locuitor al acelei insule, de altfel 
singurul, care nu mai primise vizita nimănui de peste un an. 

Era un irlandez tânăr şi vesel, pe care-l chema Dennis Rafertty. El luă de îndată pe John de umeri 
şi, poftindu-l în locuinţă, îi puse în faţă o masă bogată, în timp ce-i aşternea de culcare. Gazda era 
bucuroasă ca un copil de sosirea neașteptată a norvegianului. În timpul nopţii, pe care John o 
petrecu acolo, irlandezul izbuti să-l convingă că, în locul acela, se găsea mai mult peşte decât în 
orice parte a golfului. Şi astfel John se întoarse acasă, îşi luă nevasta şi se porniră să-şi facă o 
locuinţă nouă lângă cea a irlandezului. Apoi se apucară amândoi să mai taie din copacii pădurii 
pentru o grădină mare de legume, în care plantară de toate: cartofi, varză, conopidă, mazăre şi 
altele. Cei doi tineri se împăcau de minune, iar Merit, cea cu ochii ca cerul albastru, ţinea 
gospodăria. Nu le păsa de nimeni şi de nimic şi nu se simțeau singuri. De la un timp; soților Buck li 
se născură şi copilaşi, aşa că locul răsuna de râsete şi de voie bună. Din când în când, irlandezul îi 
juca norvegianului câte o festă, dar nici acesta nu se lăsa mai prejos. Apoi râdeau ca doi copii. 

Într-o iarnă însă ce-i vine lui Dennis în gând? Ia un ziar şi, ştiind că prietenul lui nu ştie să 
citească în engleză, se duce la el şi-i spune: 

— Uite, John, ce scrie aici: toți cei care n-au încă cetăţenia americană să se prezinte şerifului din 
Green Bay pentru formalităţi. Neprezentarea aduce după sine 30 de zile de închisoare. Asta te 
priveşte şi pe tine. Ar trebui să te duci. 

Dar cum să te duci? Se aflau în puterea iernii, pe un vânt şi un viscol care înspăimântau chiar şi 
pe un om din nord. lar alt drum până la Green Bay nu exista, decât trecerea peste apa înghețată a 
golfului. Dar ce să facă? îşi puse John schiurile şi trecu prin furtuna de zăpadă şi de gheaţă 


străbătând 65 de mile”. Ajungând în cele din urmă în faţa şerifului şi încercând să explice ce voia, 
fu peste putință să se facă înţeles. 

— Ce vrea omul ăsta? îl întreabă el pe grefier. Cine ştie ce crimă a comis şi a venit să se predea. 

În şfârşit, spre norocul lui John, izbutiră să găsească prin vecini o familie de norvegieni ce 
cunoşteau bine limba engleză şi-i explică şerifului pentru ce venise omul acela, străbătând 65 de 
mile pe o vreme de nu te îndurai să scoţi un câine afară. 

A urmat un hohot de râs general. Singurul care nu râdea era John. În drum înapoi spre casă îşi 
puse în gând să tacă şi să i-o coacă lui Dennis; dar mai aşteptă până sosi prilejul. 

Iar prilejul se ivi într-adevăr, vara, când, pe neaşteptate, sosi bătrâna mamă a lui Dennis, să-şi 
vadă fiul. Între altele, ea adusese feciorului său un săculeț de boabe de grâu din ţara lor. Aceste 
boabe îi prilejui lui Dennis o bucurie ce nu se putea închipui. 

— John, ai să vezi ce grâu e ăsta! Nu mizerabil ca cel ce creşte aici. Îl avem de mulţi ani în 
Irlanda. 

Şi se apucă Dennis şi mai croi o poiană lângă locuinţele lor, unde semăna grâul. De cum răsări şi 
începu să lege rod, Dennis păzi lanul de grâu auriu, ca ochii din cap. Pusese sperietori de ciori în 
toate colțurile, ba mai împuşca din când în când din ele, chiar şi pe alţi hoți de boabe, întâmplători. 
Singurii care nu se sinchiseau de amenințările lui Dennis erau puii: ciuguleau nestingheriți boabele 
de grâu auriu. Şi ai lui, şi ai lui John făceau la fel. Pe propriile sale păsări Dennis le ţinea acum 
închise şi-l rugă pe John să facă acelaşi lucru, ceea ce norvegianul făgădui. 

Dar ce să vezi? A doua zi dis-de-dimineaţă puii lui John se înfruptau iar din boabele mari şi 
frumoase. 

Cu un răget fioros, Dennis intră de-a dreptul în casa lui John şi-i spuse: 

— Dacă nu-i ţii închişi, să ştii că-i împuşc! 

— Îmi pare rău, Dennis, îi răspunse John calm, am uitat să-i spun lui Merit să-i ţină închişi. 
Promit s-o fac de-acum. 

Dar când se lăsă seara şi toată lumea se culcase, John cobori încet şi trase zăvorul de la coteţul de 
păsări al lui Dennis. Doar nu-i făgăduise să se îngrijească şi de-ai lui! 

Când se trezi dimineaţa şi văzu de sus poiana de grâu din nou năpădită de păsări, Dennis nu mai 
aşteaptă, ci luă, aşa cum promisese, puşca şi începu: „Bang, bang, bang!” până ce ucise şase păsări 
iar celelalte fugiră înspăimântate. Apoi luă puii şi din curte îi azvârli lui John în față: 

— Ia-ţi-i! Ți-am spus să-i încul... 

John tăcu şi se duse să-şi vadă de treburile lui, pe apă. La cină însă, mama lui Dennis îi spuse 
fiului ei: 

— Dennis, băiatul meu, ţi-ai împuşcat proprii pui! John le-a dat drumul peste noapte din cotet. 

Turbat de furie, Dennis sări de pe loc, hotărât să-i dea prietenului o mamă de bătaie să-l ţină 
minte. Acesta însă îl pândea la geam. 

Casa lui avea la intrare un chepeng care, ridicat, lăsa loc de coborât în pivniţă. John ridică 
capacul chepengului şi stinse lumina, iar când irlandezul năvăli furios pe uşă, bum, căzu în beci, iar 
John trase capacul la loc şi puse o greutate pe el. Degeaba răgea şi încerca Dennis să iasă din 
strâmtoarea unde se afla. De sus nu venea niciun sunet. Doar când se făcu ziuă, John îl întrebă pe 
Dennis cu o voce dulce: 

— Te-ai liniştit, Dennis? Parcă tot mai bine e în beciul meu decât iarna pe gheaţa golfului până 
la Green Bay. Nu? Promiţi că o să fii cuminte de aici înainte? 

— M-am liniştit, promit! răspunse irlandezul cercând să-şi păstreze calmul. Pe urmă însă îl 
apucă un râs în hohote, amintindu-și de festa pe care i-o jucase iarna prietenului său. Abia când l-a 
auzit râzând, John i-a dat drumul şi prietenia lor a fost aceeaşi ca înainte. Ceea ce nu însemna însă 
că irlandezul nu înscrisese pe răbojul lui o datorie de plătit lui John. Cu timpul, cei doi prieteni, 
chibzuind asupra greutăților pe care le aveau au ajuns să priceapă că pescuitul nu le aducea mare 
lucru. Dacă Merit n-ar fi fost atât de harnică şi bună gospodină, greu s-ar fi descurcat. În schimb, 

începuse în regiunea lacurilor o circulaţie vie: transporturi de lemn, de blănuri şi de minerale, care 
necesitau vase de transport. Cei doi prieteni au hotărât atunci să se apuce iarăşi de munca lor cea 
veche, adică să devină din nou marinari. Într-o noapte, John hotărî să-şi facă singur un vas. Dar 
când se apucă să taie copaci şi să-i golească în interior ca pe nişte pirogi, începând construcția unui 
vas de 120 de picioare”, irlandezul îl întrebă aproape cu necaz: 

— Ce-ai înnebunit, omule? Vrei să faci o arcă a lui Noe? Credeam că te apuci să construieşti o 
barcă mare cu pânze şi când colo tu faci un schooner*?. 

— Asta mă priveşte, Dennis! îi răspunse norvegianul ferm. Vasul îl voi construi singur şi tu ai să 
te uiţi la mine. Aşa că dă-mi pace! 

Şi John s-a ţinut de cuvânt. A doborât singur copacii uriaşi, i-a legat între ei şi neavând bani 
pentru cuie de fier, a făcut cuie de lemn. După ce-a isprăvit scheletul vasului, a chemat-o pe Merit a 
lui să-l ajute. Ciopleau lemne subțiri pentru pereții vasului pe care Merit îl ajuta să le lege împreună. 
Apoi John a tăiat şi a lucrat catargele, iar Merit a cusut pânzele şi, când a isprăvit, a lucrat şi un 
steag alb din rochia ei de mireasă, pe care a cusut o stea. Trei ani a durat strădania acestor doi soți 
neobosiţi, care au transformat cu mâinile şi inima lor tare pădurea din jur într-un vas de o rară 
frumuseţe, care arăta, în ziua când a fost terminat, frumos şi zvelt ca o lebădă albă. Fusese ao 
muncă uriașă, la care se înhămase un bărbat şi o femeie. În ziua când trebuia să-i dea drumul pe 
apă, John îşi privi adânc nevasta în ochii albaştri ca cerul şi, cu o dragoste ne țărm uită şi mai caldă 
ca niciodată, îi mulțumi şi-o îmbrățişa. Apoi acceptă să-l ia ajutor pe Dennis, ca să ducă noua navă 
la Green Bay, s-o înscrie, să-i facă asigurarea şi să-i picteze numele. Voia s-o numească The Merit 
Buck ca pe soția lui. 

Totul s-a făcut după obiceiul şi legile locului, dar când a venit momentul de a înscrie numele 
vasului, John, intimidat de necunoaşterea limbii, nu izbuti să facă jnţeles numele vasului de către 
funcţionarul care-l înregistra. În clipa aceea îi trecu prin minte lui Dennis gândul diabolic de a-i 
plăti lui John o veche datorie. Pe loc, se oferi să scrie el, corect, numele vasului. Dar folosindu-se de 
apropierea dintre cuvinte, el în loc de „Merit Buck”, scrise pe hârtie „The married Buck” (Țapul 
însurat, sau cum se obişnuieşte a se spune la noi, Țapul logodit) cuvintele Merit şi married 
pronunţându-se aproape identic, dar scriindu-se diferit. 

Agentul oficiului de înscrieri rămase o clipă uluit. Tânărul din faţa lui arăta într-adevăr ca o 
făptură bărbătească în toată puterea, dar de ce să mai scrie pe vas că e însurat? La urma urmei, era 
treaba lui. Omul legii îşi făcu datoria şi John plecă mulţumit în oraş să găsească un pictor bun. Când 
se întoarse după câtva timp în port, o mulţime de lume stătea şi căsca gura la vas. ÎI întâmpină 
norvegianul cu care lucrase când sosise la Green Bay. 

— Ai făcut un lucru bun, John. E primul vas care o să ducă mărfurile pe apele marilor lacuri. 
Dar la naiba, ce ţi-a venit să-i dai aşa un nume? 

— Adică ce nume? Numele nevestii mele! 

Jess începu să râdă în hohote. 

— Numele nevestii! Măi omule, tu nu ştii că married buck înseamnă tap care şi-a găsit perechea? 
Ce, aşa greu ţi-a fost să-ţi găseşti o nevastă, ca să scrii aşa ceva pe vasul ăsta minunat? 

Atunci John simţi cum îl sugrumă mânia. Se întorse la Dennis: 

— Excrocule, ai scris numele greşit!... 

— L-am scris cum se pronunţă! făcu Dennis spăşit. 

— Ştii foarte bine că l-ai scris greşit! tună John cu fulgere în priviri. 

— O fi aşa, pesemne că m-am lovit prea tare la cap când am căzut în pivniţa aia a ta, John — ți- 
aduci tu aminte? — şi m-oi fi prostit atunci. 

— O să-i schimbi imediat numele, strigă John. Chiar acum! 

— Eşti nebun, John. Nu-ţi dai seama câţi bani te costă şi câți te vor costa schimbarea asigurării? 
Lasă-l aşa un an şi, când reînnoieşti asigurarea, faci şi schimbarea de nume. 

John tăcu, lăsând capul în pământ. Dar vasul lucra bine şi din plin, ducând mărfuri peste mărfuri 
de-a lungul marilor lacuri, în porturi însă lumea arăta cu degetul spre numele vasului. 

— [a uită-te la căpriorul acela frumos şi tânăr. Vrea să se ştie pretutindeni că e însurat! Şi urmau 
râsetele care-i străpungeau inima lui John. Dar aşa a navigat un an pe marile lacuri. 

Însă o dată, în septembrie, în timp ce aducea o încărcătură de sare de la Cleveland la Port Huron 
s-a iscat o furtună cum nu trăiseră marinarii cei mai încercaţi niciodată în locurile acelea. Vântul 
părea să se încăpăţâneze să azvârle vasul cu orice preț spre ţărmul stâncos de la Detroit. Valurile se 
izbeau ca nişte tunete de rocile înalte ale țărmului. John socotea vasul pierdut, pentru că orice val 
uriaş din acelea îl putea zdrobi de stâncile țărmului. Deodată vasul s-a ridicat până sus în vârful unei 
creste, de părea suspendat în aer. Apoi a coborât luând vasul cu ea şi depunându-l dincoace de 
stânci, în mijlocul unei mlaştini acoperite cu ierburi acvatice, unde a rămas înţepenit. John îl privea 
mut de durere: vasul zăcea deja îngropat în mâl. Până şi steagul alb din rochia de mireasă a lui 
Merit era noroit. Nu era alt viitor pentru schoonerul acesta construit cu atâta trudă de mâinile a doi 
oameni decât înfundarea lui înceată, dar sigură, în mocirla din jur, înţesată de şerpi şi ierburi 
marine, care aveau să-l acopere curând. 

Şi stând aşa şi privind cum i se ducea opera, John era mai puţin îndurerat de pierderea vasului 
decât de amintirile care legau schoonerul de viaţa lui, de dragostea soţiei. Ea nu se cruțase nicio zi, 
trei ani de-a rândul, ca să-l ajute să scoată din pădurile întunecate cu arbori ca arcadele unor biserici 
gotice, o operă minunată făurită de mâinile lor. În orele acelea deznădăjduite, fiecare lemn din 
construcția vasului îi amintea devotamentul şi curajul soției sale, care-l ajutase să-şi realizeze visul. 
Şi iată visul: o pradă a mocirlei nemiloase care înghite şi acoperă tot. Dar nu. Trebuia să existe o 
cale de scăpare. John începu să cerceteze cu mare luare aminte insula de mâl care-i îngropase vasul. 
Şi-atunci zări cum trece prin fundul noroiului vâscos un fir de apă curgătoare. În ziua aceea John a 
pornit la oraş şi a adus cu el, la întoarcere, frânghii şi lopeţi. Apoi, după ce săpă un fel de canal în 
fața vasului, muncind o lună în fruntea întregului echipaj şi chiar mai mult decât toţi, ei izbutiră să 
împingă vasul pe linia firului de apă care se vărsa în lacul Erie. Nu-l despărțea de lac decât o dună 
de pământ prin care John croi drum schoonerului, într-o altă lună. Vasul avansa palmă cu palmă, 
tras de frânghii. 

Şi într-una din zile, se înfăptui minunea: vasul izbuti să ajungă în marele lac Erie. 

Ziua aceea i se păru lui John cea mai însemnată din viaţa lui. Era sugrumat de emoție. Dar n-a 
pierdut prilejul să-i strige lui Dennis: 

— Am salvat vasul şi i-am salvat şi numele. Îl va chema ca pe iubita mea, Merit. Anul a trecut, 
societatea îmi va plăti despăgubiri şi-l va înregistra „Merit Buck”. Nimeni nu merită mai mult ca ea 
cinstirea aceasta. 

În ziua când au ajuns în apele insulei Chember, Merit zări vasul de departe. Luă copilul cel mai 
mic în braţe, iar ceilalți doi, o fată şi un băiat, alergară să-şi întâmpine tatăl, revenit după un an. 
Cuprinzându-i pe toți trei, lui John nu-i venea să le mai dea drumul. 

De atunci John şi Dennis şi-au jurat să nu-şi mai joace feste. Ani îndelungaţi au plutit pe marile 
lacuri, aşa cum nădăjduise John, numele schoonerului slăvind-o pe Merit şi amintind oamenilor ce 
făcuseră doi oameni care se iubeau şi care transformaseră arborii uriaşi ai pădurii într-o corabie 
minunată. 


Serbarea celei de a douăsprezecea nopţi la Cahokia 
poveste din Illinois şi Missouri 


În vremuri străvechi, se aflau de la Detroit la Vincennes, la vest de Mississipii, pe tot drumul 
spre New Orleans, în statele care azi se cheamă Illinois şi Missouri, o mulțime de orăşele supuse 
regelui Franţei şi în care trăiau imigranți francezi. Aici oamenii țineau sărbătorile din ţara de 
baştină. 


Odată, într-unui din aceste orăşele, care se numea Cahokia, lumea se pregătea pentru revelion. 
Era obiceiul ca tineri mascaţi să vină înainte de miezul nopții, la uşile oamenilor, să le facă urări şi 
să fie poftiți să guste din felurile cele mai alese pe care gospodinele le pregăteau cu multă vreme 
înainte. 

Una din casele cele mai frumoase ale înstăritului gospodar Florian era şi ea în sărbătoare. Căci, 
în afară de bunăstare, tatăl şi mama Florian aveau o fată frumoasă, frumoasă foc, pe Louison, 
tocmai bună de măritat. Bătrânul Florian îşi şi ochise un ginere. Era Gwen Malhon, băiat cuminte, 
aşezat şi strângător, care tare îi plăcea tatălui Florian, dar care, din păcate, nu era pe inima fetei. 
Aceasta cunoscuse într-o bună zi un tânăr înalt, îmbrăcat în haină albă, cu beretă roşie şi cu 
cingătoarea negustorilor de piei preţioase. Vesel şi nepăsător, necunoscutul venea de undeva din 
nord şi oamenii spuneau între ei: „Băiatul ăsta e în stare să sucească minţile oricărei fete.” Şi aşa 
era. Frumosul Beaurain îşi putea alege orice fată ar fi voit din Cahokia. Lui însă îi plăcuse de la 
început, fata cuminte, cu ochi migdalaţi a domnului Florian. Însă domnul Florian nici să audă de aşa 
ceva. 

Chiar în noaptea aceea de revelion, când Louison se gândea cu tristeţe la fermecătorul ei iubit, 
care de la un timp dispăruse din oraş cu o trupă de actori, chiar în noaptea aceea, tatăl ei o sâcâia: 

— Să ai grijă, fată, dacă vine Gwen acum la uşa noastră, să-l primeşti cum se cuvine. E un băiat 
foarte cumsecade, care-ţi va fi un bun bărbat. 

— Nici nu mă gândesc, tată! sări fata cu lacrimile în glas. Şi mama ei adăugă: 

— E urât şi fricos ca un pui de găină: dacă sufli pe el zboară cât colo. 

— Voi, amândouă să vă vedeţi de treabă, se burzului tata Florian. În casa asta eu poruncesc şi 
ştiu ce trebuie făcut. 

În clipa aceea, voci vesele se auzeau la poartă, tinerii veneau pentru tradiționalul guignolee, 
băutura dulce de cireşe, cu care oaspeţii erau primiţi de anul nou. 

Bătrânul Florian se grăbi să poftească musafirii, bănuind că se afla printre ei şi Gwen. Într- 
adevăr, sub una din măşti se ascundea faţa rotundă şi urechile clăpăuge ale tânărului Gwen. Acesta 
nu pierdu prilejul să strângă cu căldură mâna fiicei domnului Florian şi să-i şoptească la ureche: 

— Vom dansa peste şase zile la bal, unde-ţi voi aduce ca dar... însă n-apucă să-şi termine vorba, 
căci fata îşi trăsese repede mâna, temându-se ca tânărul să nu spună mai mult. Apoi dispăru în 
bucătărie. 

După ce au fost ospătaţi din belşug cu toate bunătățile şi au băut tradiționala băutură de cireşe, 
tinerii mascaţi îşi luară rămas-bun, ca să mai colinde şi pe la alte case. 

Ziua balului se apropia. Era balul anului şi se dădea în oraş, în sala mare a primăriei, cu mare 
alai, căci era balul celei de a douăsprezecea nopţi, noaptea celor trei crai. Cu acest prilej 
gospodinele oraşului coceau o prăjitură uriaşă, în care se băga un inel. Tânărul care găsea inelul îşi 
putea alege regină orice fată voia: era a lui. 

Tot orăşelul era în sărbătoare. Singură fiica soților Florian aştepta cu inima strânsă balul celei de 
a douăsprezecea nopți. Nu ştia unde dispăruse Beaurain, care era totdeauna gata s-o ia pe cărările 
necunoscute ale marilor peripeții. În deznădejdea ei, fata căută un indian, care le era credincios, şi-l 
trimise repede să-l caute pe Beaurain şi să-l cheme de îndată. Căci fata se temea că în noaptea 
balului Gwen avea să-i ceară mâna. Indianul plecă, dar ziua balului sosise şi de Beaurain nici urmă. 

Aproape plângând, fata se găti şi însoțită de părinţii ei porniră spre sala frumos luminată şi 
împodobită cu ghirlande şi panglici, unde se făcuseră toate pregătirile. Într-un colț era aşezată 
prăjitura uriaşă, care ascundea inelul mult râvnit de tineri. Tata Florian era vesel: de la uşă îi 
întâmpinase Gwen, care nu ştia cum să se poarte mai duios cu viitoarea lui soţie, căci în buzunar 
adusese inelul de logodnă pe care voia să i-l dăruiască. 

Dar Louison făcu ce făcu şi o scăpară din ochi. Se ascunse în mulțime, folosindu-se de toate 
coloanele sălii, îmbrăcate în mătăsuri, numai pentru a nu rămâne singură cu Gwen. 

Se întâmplă însă atunci un lucru ciudat. Toată lumea aştepta să se deschidă dansul dar, spre 
uimirea tuturor, în sală nu se afla niciun violonist după cântecul căruia să se poată dansa. Bărbaţii 


ieşiră afară, căutară un violonist şi, deşi orăşelul avea o mulţime, părea că-i înghițise pământul pe 
toţi. În sala de bal se strecură nerăbdarea, ba chiar îngrijorarea. De unde o vioară şi un violonist? Se 
apropia miezul nopţii şi atunci, Gwen, cel mai dornic să-şi ia fata la dans, ţâşni afară în căutarea 
artistului mult dorit. Străbătu oraşul întunecat, căci luna nu se vedea încă, şi ajunse la malul 
fluviului. Lângă mal, într-o barcă, un pâlc de tineri râdeau şi se veseleau, iar lui Gwen i se păru că 
aude sunetul unei viori. Fără să mai aştepte o clipă, el se duse la mal şi strigă: 

— Domnule, domnule violonist, te rog, te rog în numele dansatorilor celei de a douăsprezece 
nopți să ai bunătatea să vii să ne cânţi. Altfel nu se poate ţine serbarea. 

Din mijlocul pilcului vesel de tineri se ridică atunci un ins cu o figură lungă şi care purta pe 
umeri o mantie neagră. 

— Cu mare plăcere vă urmez îndată. Şi o să vă cânt! Ba ce-o să vă mai cânt! 

Cu aceste cuvinte, străinul sări la mal şi apropiindu-se de Gwen acesta încremeni: în fața lui se 
înălța o siluetă fără sfârşit, slabă, îmbrăcată în negru, cu cizme negre în picioare. Dar faţa! Gwen se 
cutremură. Omul avea un păr ca focul, ce-i stătea pe cap ca o coamă, nişte mustăţi lungi, ale căror 
capete îi ajungeau până la bărbia ascuţită şi îndoită în sus. Când îi privi în ochi, bietul Gwen simţi 
că-i clănțăne dinţii: ochii străinului aveau o strălucire atât de ciudată, ironică şi fulgerătoare în 
acelaşi timp, încât de aproape nu-l puteai privi în față. Cu inima cât puricele, sărmanul Gwen gândi: 
„Parcă ar fi diavolul”, şi încearcă să se îndepărteze cât mai repede, dar străinul îl urma cu paşii lui 
lungi, fără să-l slăbească. „Acum fie ce-o fi”, îşi spuse Gwen, încercând să-şi facă puţin curaj. Când 
ajunseră la sala balului, străinul intră şi toți cei de față încremeniră văzându-l cum arată. Dar 
străinul înainta încet şi se aşeză pe un butoi lângă prăjitura minunată. Cei ce se aflau în jur se 
retraseră neliniştiți. Nu-şi păstră locul decât Louison. Străinul o privi adânc, apoi se ridică şi, fără să 
mai aştepte ceremonia, tăie o felie din prăjitură şi-l pofti pe străin să mănânce. 

Străinul luă felia şi... minune! în mijlocul ei se afla inelul. 

Şi, fără să mai aştepte nimic, căci lumea începuse să murmure, străinul se apucă să cânte. Dar 
cântec era acela sau ce? Fără să ştie ce se întâmplă, toată sala începu să joace: tineri, bătrâni, 
domnul şi doamna Florian, bunicile care însoțeau nepoatele, bunicii care nu mai jucaseră de ani şi 
ani de zile, nimeni, dar nimeni nu-şi putea stăpâni picioarele. Ele se mişcau împotriva voinţei lor, 
purtându-i într-un ritm cu adevărat drăcesc. Gwen juca singur, în mijlocul sălii, căci picioarele îl 
împiedicau să ajungă la Louison, singura care şedea nemişcată lângă violonist. 

„Doamne, de-aş ajunge până la biserică să aduc puţintică apă sfințită, să stropesc sala”, dar 
picioarele îl purtau mai departe, în ritmul unei muzici turbate, care nu dădea nimănui răgaz nici să 
răsufle. Până şi bătrânul preot al orăşelului simţea cum i se mişcă picioarele sub sutana neagră. 

Apoi, timp de o clipă, violonistul se opri: 

— Inelul e al meu şi fata de lângă mine e aleasa şi regina mea, strigă el. 

— lar eu sunt a lui! îi răspunse Louison. 

În zadar voia Gwen să strige, în zadar voia domnul Florian să se apropie de străin, nu puteau: 
muzica viorii vrăjite îi ducea în altă parte. Lumea era aproape să-şi dea duhul şi atunci tinerii care-l 
însoţiseră pe violonist se răspândiră în sală şi până să se dumirească cineva, lumina candelabrelor 
era stinsă. Se făcu atunci o învălmăşeală de nedescris. Oamenii se năpusteau unii peste alţii, se 
călcau pe picioare, până când vreo doi bărbaţi izbutiră să aprindă luminările. Şi atunci ia-l pe 
violonist de unde nu-i! Dispăruse cu Louison şi cu grupul de tineri care-l însoţiseră. Ca un nebun, 
Gwen o apucă pe străzile care străluceau acum în lumina plină a lunii. În drum, văzu o pereche de 
mustăţi false pe jos şi atunci îl fulgeră gândul că diavolul de cântăreţ nu era altul decât hoinarul de 
Beaurain, care-i furase logodnica. La capătul puterilor, ajunse la malul apei. Dar grupul de tineri se 
urcase de mult în barcă şi cântecul lor se auzea departe, pe malurile fluviului sub razele lunii. 

Din ziua aceea nu s-a mai ştiut nimic de Louison. Singură doamna Florian făcea din când în când 
o călătorie, ea ştia unde, când soţul îi era plecat după negustoria lui. Şi de câte ori se întorcea de 
unde plecase, doamna Florian era zâmbitoare şi mulțumită. 


Bătrânul Johnny Appleseed”? 


poveste din Ohio, Indiana 


La începutul colonizării Vestului, adică în primii ani ai secolului al XIX-lea, o mulțime de 
imigranți, sosiți pe pământul Americii, porneau din Est cu căruțe mari cu coviltir, aşa numite 
vagoane, treceau munții Alegani şi ajungeau până la orăşelul din case de lemn, care pe vremea 
aceea era Pittsburgul. Aici se îmbarcau pe şalupe mari, cu care se făceau transporturile de-a lungul 
fluviului Ohio. Şi se aşezau apoi în regiunile aproape complet sălbatice: Ohio sau Indiana. Aici 
ajungeau curând să fie atacați de indienii care-şi vedeau pământurile ocupate de feţele palide, cum 
le spuneau ei europenilor. Cum locuinţele ridicate în grabă, din trunchiuri de copaci, erau rare, 
semănate ici colo, la cel mai mic semn de apropiere a războinicilor indieni, noii locuitori îşi luau în 
grabă familia şi ce mai apucau, le încărcau în căruțe şi porneau să se aciuiască pe lângă o aşezare 
întărită cu un număr mai mare de locuitori, unde se simțeau în siguranţă. 

În vremurile acelea grele, de pionierat, s-a ivit în regiunea Ohio un bătrân ciudat, înalt, ciolănos, 
cu o tufă mare de păr negru pe frunte şi bărbos. Era neînchipuit de curios îmbrăcat: umbla aproape 
totdeauna cu picioarele goale, fără să se teamă de şerpii veninoşi, care mişunau pe jos în ierburi şi 
de care toţi se fereau purtând ghete şi gleznele legate în piei. Ca îmbrăcăminte nu avea de obicei 
decât un sac de cafea gol tras peste cap, iar în loc de pălărie, un fel de tigaie subțire, în care-şi 
fierbea şi mămăliga. 

— Johnny, îi spunea câte un locuitor, părul tău o să-l atragă până la urmă pe vreun indian. Ce 
scalp frumos ar face din el şi l-ar atârna la uşa cortului. 

Dar Johnny râdea cu toți dinţii lui laţi şi albi: 

— Inima mea e curată sub cerul acesta şi nimic nu mi se va întâmpla, căci întreg văzduhul mă 
apără. 

Pentru că omul acesta neobişnuit ştia că pe toată întinderea aceea de păduri virgine el era 
singurul american care putea merge unde voia, fără să fie vreodată atacat de un indian. Căci toți 
ştiau un lucru: Johnny nu voia de la ei nicio palmă de pământ. De fapt, Johnny nu voia să aibă 
nimic al său. Cu tigaia în cap, îmbrăcat într-un sac, cutreiera pădurea vorbind la fel de prietenos cu 
indienii ca şi cu albii sau cântând de răsunau codrii: 


Cu desaga în spate, oriunde mă duc. 
Am seminţe în ea şi le semăn pe loc, 
Apoi vine cerul cu soare şi ploaie 
Şi face sămânţa să devină floare! 


Într-adevăr, pe Johnny îl chema de fapt John Chapman. Dar nimeni nu-i mai cunoştea numele 
adevărat, căci toată lumea îi spunea Appleseed. 

Porecla i se prefăcuse în nume, căci în desaga lui bătrânul purta totdeauna seminţe de măr, pe 
care le aducea de departe, din Pennsylvania, de la teascurile unde se făcea cidrul. Cu ani în urmă 
plecase şi el din Massachusetts, trecuse Aleganii şi ajunsese în Ohio. Aici însă copiii se plângeau 
mamelor de acreala şi amăreala prunelor şi a merelor sălbatice, de lipsa fructelor bune. 

Şi într-o noapte, Johnny zice-se că a avut un vis minunat: i s-a arătat o grădină plină de arbori cu 
mere roşii şi înmiresmate, ce înconjura o cetate de o frumuseţe divină. Nişte făpturi ca zânele din 
poveşti purtate de nori, însă cărora el nu le putea vedea chipul, i-au şoptit că aceasta era datoria lui 
pe pământ: să planteze merii dulci şi parfumaţi în sălbaticul Vest. 

— E bine să te bucuri de măr, şi de mere se vor bucura oamenii vestului, striga Johnny în gura 
mare. Când găsea câte o poiană în pădurile neuitate prin care trecea, se oprea, cerceta locul şi, dacă 

pământul i se părea negru şi mănos, el îngenunchea şi punea semințe de măr. Apoi înconjura locul 
cu un găr-duleţ de nuiele, ca să fie apărat de animale sau de neştiutori. El ştia că într-o bună zi se 
vor ivi în acele locuri oameni care-şi vor aşeza locuinţele pe lângă livezile sădite de el. Noaptea, 
Johnny şi-o petrecea fie într-o peşteră, fie într-o scorbură de copac. Adesea, capul lui cu coama 
neagră se putea vedea în tabăra unor indieni, unde scotea gloanţe sau schije din trupurile 
luptătorilor, le spăla rănile şi-i ajuta să-şi dobândească sănătatea. Indienii îl respectau, socotindu-l 
un vraci puternic şi chiar în timpurile acelea de grele ciocniri cu albii ei îl lăsau să-şi vadă liniştit de 
drum. 

Apoi Johnny a socotit că o altă datorie a lui era să-i avertizeze pe albi când afla sau presimţea 
atacul unor indieni asupra locuinţelor pierdute în acele locuri pustii, atunci apărea noaptea din 
desişul pădurii la uşa locuitorilor şi începea să strige cu glas tunător: 

— Lumina cerului îmi dă ochi să văd şi urechi să aud! Dar cei din casele de lemn înţelegeu 
noima vorbelor sale, săreau din culcuşuri şi porneau în căruțe spre locuri mai fericite. Până să plece, 
însă, vajnicul paznic al liniştii lor, dispăruse, să vestească primejdia la o altă locuinţă: 

— Domnul mi-a poruncit să suflu în trâmbiţă în pustiul acesta, căci focul vine în urma mea odată 
cu cetele cereşti. 

Şi oamenii îl înțelegeau, fugeau şi-l binecuvântau pe cel ce veghea asupra vieţii lor. În zilele 
acelea negre, Johnny nu ştia ce e odihna, nu se oprea nicăieri, nu primea mâncare până ce nu vestea 
tuturor celor ameninţaţi primejdia. 

A venit apoi sângeroasa bătălie de la Tippecanoe. Printre gloanţe şi săgeți, tomahawkuri”! şi 
baionete, morți sau muribunzi, Johnny îşi croia drum, nu pentru a lupta, căci el nu ucisese în viaţa 
lui nicio muscă, ci pentru a scoate răniții de pe câmpul de luptă şi a-i trage în spatele liniilor. 

Două gloanţe l-au nimerit atunci pe Johnny în piept. Dar pe locul acela, în dreptul inimii, el purta 
drept talisman Biblia, care l-a ferit de moarte, aşa cum îl ajutase să nu deznădăjduiască şi să trăiască 
în viață. El o ştia pe dinafară, dar de câte ori era la ananghie, el sau alții în jur, o deschidea şi căuta 
în paginile ei sfatul sau gândul liniştitor, care-l ajută pe om să treacă peste clipele grele. 

Odată se afla într-un sat de indieni shawnee şi-i făcea un arc mic unui băiețel de indian. Când 
iată că se iveşte un grup de războinici, cu o fetiță subțirică, care nu avea mai mult de patru ani şi 
care plângea de ți se rupea inima. 

— Mary! strigă bătrânul Appleseed, căci cunoştea bine copilul. 

Indienii o găsiseră departe de casă şi o luaseră cu ei. Dar, în tot timpul acesta, fetiţa nu încetase 
să plângă, astfel că bărbaţii veniseră în sat s-o dea pe mâna femeilor. Fetiţa tot n-a încetat să plângă 
noaptea întreagă şi atunci, neştiind ce să mai facă, indienele au trimis după Johnny. 

Acesta a venit, a luat fetiţa în brațe şi a început să-i cânte încet, încet o melodie despre pomi şi 
flori, până ce copilul a adormit. De atunci ea a rămas în grija bătrânului. Dar întâmplările războiului 
şi ciocnirile dintre tabere nu luau sfârşit. La capătul zilei, indienii aduseră alţi câţiva prizonieri, pe 
care-i întinseră jos şi-i legară cu braţele şi cu picioarele de câte un ţăruş bătut în pământ. Când veni 
rândul celui din urmă, cel mai vesel şi nepăsător dintre toți, Johnny exclamă: 

— Să mă bată Domnul, uite-l pe Daniel Boone! Nu eşti tu? 

— Sigur că sunt. Şi pe cine văd? Johnny Appleseed în carne şi oase, ce bucurie pe mine! strigă 
prizonierul, care era unul din cei mai vajnici oameni ai pădurilor din Ohio, cunoscut la mari 
depărtări pentru cinstea, hărnicia şi priceperea sa. 

Dar când cei doi voiră să se îmbrățişeze, marele şef indian, Peştele Negru, îl opri pe Johnny: 

— Hei, nu ţi-e îngăduit, Johnny, el încă nu e indian! Dar a doua zi dis-de-dimineaţă când se trezi, 
ce-i fu dat lui Johnny să vadă? Daniel se afla îngenuncheat în fața unui indian care-i smulsese fir cu 
fir tot părul blond de pe cap şi nu-i lăsase decât smocul de pe cărarea din mijloc, adică scalpul aşa 
cum îl purtau indienii. 

— O plăcere să ţi se smulgă fiecare fir de păr! striga Daniel. 

După aceea Johnny văzu că omul fu ridicat pe sus şi dus la râu unde femeile îl dezbrăcară şi 
începură să-l frece cu periile, ca să-i scoată din trup tot ce era străin. După această ceremonie, el 
primi o haină splendidă de mătase, o coroană cu pene şi i se făcu cinstea de a fi adoptat de trib. Pe 
ceilalți prizonieri, indienii îi trimiseseră la comandamentul englez. 

— De aici înainte, numele tău este Marele Porumbel, îi spuse Peştele Negru. De acum eşti de al 
nostru. Tribul meu ţi-a făcut o mare cinste. 

Şi războinicii îi urară bun venit, trecându-i şi lui marea pipă a frăţiei sau a păcii, care făcea 
înconjurul cercului. În noaptea aceea, în timpul serbării recoltei şi a ceremoniei ofrandei către zei 
din aurul spicelor grele, Johnny îi şopti lui Daniel: 

— Nu fi speriat. Te voi ajuta să scapi, cum a fost şi un alt Daniel, cu mulţi ani în urmă. 

Daniel Boone râse: 

— Nu-ţi face griji, Johnny. Am o familie în Kentucky şi cred că o s-o şterg de aici cât pot de 
repede. 

În ziua următoare, cu blândeţe şi stăruinţă, Johnny izbuti să-i convingă pe indieni să-i vândă pe 
Mary, oferindu-le cei doi dolari pe care-i avea şi apoi plecă de îndată cu fetiţa. 

Nu s-au oprit nicăieri decât la locuinţa părinților ei, care plângeau cerniţi, crezând-o pierdută. 

— Mare bucurie vă aduc! tună la uşă vocea de trâmbiţă a lui Johnny şi într-o clipă Mary se afla 
în braţele mamei ei. La câteva luni după aceea, Johnny îl întâlni pe Daniel Boone. Indienii îl 
lăsaseră să vâneze singur în pădure şi după ce-l supravegheaseră un timp îl lăsaseră liber, iar tânărul 
luase drumul casei, la cel dintâi prilej. 

— l-am spus eu, striga Johnny, că va fi cu el cum a fost cu celălalt Daniel: dacă ţi-e dat, scapi şi. 
Din groapa cu lei! 

Războiul dintre englezi şi indieni se terminase, aşa că Johnny îşi reluă ocupaţia cea veche: punea 
seminţe de măr pretutindeni şi era fericit. Nu era bătrânul nicăieri mai fericit decât umblând prin 
pădure, unde toate animalele îi erau prietene, pentru că Johnny nu purtase niciodată o puşcă şi nu 
omorâse nicio vietate. Veveriţele, cu codiţele în vânt, coborau din copaci şi mâncau nuci din mâna 
lui, iar el stătea de vorbă cu ele. Dacă fluiera, sticle ţii veneau şi i se aşezau pe umăr, iar cocoşii de 
India se strângeau în stoluri mari în jurul lui. Până şi pitpalacii cei temători coborau de pe dealuri 
trăgându-şi cozile prin iarbă, până ajungeau la el. Odată, indienii l-au văzut pe Johnny aşezat pe un 
trunchi, stând de vorbă cu O ursoaică mare şi cafenie, care sprijinită pe picioarele de dinapoi, cu 
ursuleții lângă dânsa, îi asculta cu atenție poveştile, căci el o trimitea să caute nuci bune jos în vale. 
lepuraşii se ţineau după dânsul prin iarbă, împreună cu alți pui de animale ale pădurii, acoperiţi cu 
blăniţe tărcate. Atunci bătrânul trebuia să strige la ei, ca să se întoarcă la vizuinile lor. 

— Este ca bunul Francisc, fratele mai mic al fiarelor şi al păsărilor, aşa spuneau noii ocupanți ai 
acelor ținuturi sălbatice, cu dragoste şi admirație. 

Din când în când, ca să câştige câțiva bănuţi, Johnny se oferea să le repare gospodarilor oalele şi 
uneltele casnice stricate. Toţi îl primeau cu bucurie şi cei mai veseli erau copiii, căci ştia să le spună 
poveşti din viața animalelor şi să-i înveţe pe băieți cum să-şi facă fluiere din lemn de salcie. 

Dar cele mai dragi îi erau lui Johnny fetiţele. Pesemne că ele îi aminteau copila pe care o iubise 
demult, demult, în tinereţe. Era frumoasa Sarah Crawford, care avea să-i fie soţie şi care murise în 
ziua nunţii lor. O îngropase în rochia de mireasă. Ea fusese cea care-i dăruise Biblia pe care o 
purtase toată viaţa lângă inima lui. Între filele ei se aflau presate petalele unor flori de măr pe care 
iubita i le dăruise în zilele acelea fericite. Pe urmă, Johnny îşi luase desaga şi-şi împlinea menirea 
care i se arătase atunci într-un vis, să umple vestul sălbatic cu roade dulci şi parfumate de măr. 

Dar când se oprea la o casă şi-şi petrecea timpul cu copiii, nu i se întâmpla niciodată să nu 
găsească pe fundul desagii sale din piele de căprioară câte o bucăţică de stambă colorată pe care o 
dăruia fetiţei gazdelor. Aceasta fugea repede în casă şi-şi aducea păpuşa, de obicei un cocean de 
porumb, care avea pictată o față cu ochi, nas şi gură şi căreia fetiţa îi cosea repede o rochiţă din 
peticul colorat primit de la Johnny. Seara, întreaga familie se aduna în jurul mesei. Şi Johnny nu 
începea să mănânce până ce nu vedea că toată lumea are farfuria plină. Pe urmă se întindea în fața 


focului şi întrebându-şi gazdele: „Vreţi să auziţi câte ceva din tăriile albastre?” el începea să le 
citească din Biblie. Iar când flăcările din cămin scădeau şi se stingeau încet, îşi punea desaga sub 
cap şi dormea aşa până dimineaţa. 

Când lumea îl întreba pe Johnny cât să-i plătească pentru pomii pe care-i dăruise acelor locuri, el 
răspundea simplu: 

— Oh, dați-mi o haină sau nişte pantaloni sau orice altceva de care n-aveţi trebuință. 

În felul acesta strângea lucrurile cele mai ciudate. Vara umbla îmbrăcat cu sacul de cafea. Iarna, 
cu câte o haină veche militară, sau cu vreo îmbrăcăminte de mătuşă bătrână, în care semăna cu o 
sperietoare de ciori. lar în privinţa pantalonilor, i se întâmpla să apară cu un crac de o culoare şi cu 
altul de alta. Şi tot aşa cu încălțările, când le avea; purta într-un picior o gheată şi în celălalt un 
mocasin. 

De multe ori lumea îl vedea sosind în sat urmat de câte un lup cenuşiu, pe care-l scosese dintr-o 
capcană sau cu câte o căpriță sălbatecă, ce-l aştepta să iasă din prăvălia sau din locuinţa unde 
intrase. 

Cu timpul însă, mici orăşele începură să se înalțe prin locurile pustii pe care Johnny le străbătuse 
ani şi ani de-a rândul. Acoperişuri de case, şcoli şi biserici străluceau acum în pustietăţile de 
odinioară şi în văzduhul limpede străbătea cornul vesel al şefului de poştă, care-şi conducea 
echipajul spre Vest, oprindu-se la câte un han. Atunci Johnny socoti că misiunea 1 se împlinise pe 
aceste meleaguri şi că trebuia să se mute mai departe, spre locuri încă pustii, unde aşezările albilor 
erau încă rare. Şi mergând mai departe spre vest, Johnny s-a stabilit în Indiana. Străbătând vechile 
drumuri ale indienilor, a ajuns în ţinuturile mlăştinoase, unde coloniştii vânau animalele sau le 
prindeau în capcane, pentru comerțul cu blănuri. Aceştia trăiau pe mici insule, sub acoperiş de lemn, 
în preajma întinderilor de trestii. Urmând cărările care duceau spre mlaştinile Kankakee, bătrânul 
asculta țipetele sutelor de păsări care se chemau prin încrengăturile verdețurilor din jur, apoi le 
vedea luându-şi zborul ca un nor ce-şi aruncă umbra pe covorul de verdeață ce acoperea mlaştina. 
Iar primăvara, Johnny privea, cuprins de feeria acelor clipe, cum coboară lebedele ca un nor alb, 
apoi miile de gâşte şi rațe sălbatice, căzând parcă din cer, să-şi petreacă vara în mlaştinile acelea. 
Veneau la rând minunatul bâtlan albastru şi cocorii, cu picioarele lor lungi, care cutreierau mândrii 
apa şi-şi începeau dansul nuptial. 

Cu nesfârşită bucurie, Johnny privea jocul acestora, apoi pe al gâştelor sălbatice şi al rațelor ce-şi 
făceau cuiburile şi, mai pe urmă, jocul puişorilor care mergeau rostogolindu-se şi se căzneau să-şi 
redobândească culcuşurile plutitoare. 

Seara, când vânătorii se întorceau după o zi grea, bătrânul îşi petrecea o parte din noapte la focul 
lor, ascultându-le poveştile şi plângerea despre greutățile zilei. Nu erau rare prilejurile când Johnny 
întâlnea bande de hoţi de cai, de falsificatori de bani şi de alți oameni disperaţi, scoşi în afara legii. 
Bătrânul cunoştea acum atât de bine cărările din Big and Little Bogus Islands, încât aflase şi drumul 
de sub apă ce ducea la ascunzătoarea unde hoţii de cai schimbau potcoavele şi semnele animalelor 
furate. Dar el împărtăşea mâncarea lor şi le povestea despre cei doi hoţi crucificaţi dintre care unul 
mărturisindu-şi faptele şi credinţa intrase în lăcaşul divin, iertându-i-se păcatele. Găsea bătrânul 
Johnny o vorbă bună, mângâietoare chiar, şi pentru asemenea nefericiţi bătuți de soartă. 

Până când şi acest ținut s-a împestrițat cu case vesele, construite din trunchiuri de copaci, uneori 
într-o singură zi, cu ajutorul vecinului din stânga şi a celui din dreapta. lar seara nevasta gazdei 
întindea o masă mare şi veselă, pentru toţi cei ce munciseră de-a lungul zilei. Johnny singur nu se 
înfrupta din fripturile şi vânatul ospăţului, căci nu mânca niciodată carnea animalelor de orice fel. 
Scotea din desaga lui nuci şi mămăligă. Nu erau de asemenea rare serile când Johnny nimerea la 
câte o clacă de îmblătitul griului, căci pe vremea aceea boabele se scuturau cu îmblăciul, treieratul 
nefiind cunoscut. Vesele erau serile când Johnny le cânta fetelor şi băieţilor tineri cântecele lui 
despre florile de măr. 

Bătrânul Johnny nu mai avea nevoie să se ducă să aducă seminţe de măr din Pennsylvania. 
Crescuseră adevărate livezi şi ferme pe unde trecuse, iar cultivatorii pământurilor desțelenite veneau 


de la mari depărtări, să ducă acasă pomişorii minunatelor fructe... De umblat a mai umblat bătrânul 
Johnny şi în Illinois, Iowa, Michigan şi Missouri. Când l-a ajuns din urmă bătrâneţea adâncă, şi-a 
ridicat o cabană mică la Fort Wayne, în Indiana. De acolo a mai făcut o călătorie, să-şi ia rămas-bun 
de la cei apropiaţi. Apoi s-a dus la locul unde se afla îngropată mireasa lui. Acolo a rămas multă 
vreme. Printre ierburile de pe pământ a pus seminţe de măr, care odată răsărite au alcătuit, aşa cum 
s-a văzut mai târziu, cuvintele „Flori de măr”. 

— Cum au fost merii printre ceilalți pomi ai pădurii, aşa a fost iubita mea printre oameni, spunea 
bătrânul în genunchi la mormântul miresei lui. 

Apoi s-a întors acasă şi a stat o zi în soare, o noapte în ploaie şi încă o dimineaţă sub lumina unui 
curcubeu, până a reparat gardul unei grădini de meri, stricat de o turmă. Spre seară însă, vecinii au 
auzit un strigăt slab de ajutor. S-a repezit toată lumea şi l-au găsit pe bătrânul Johnny întins pe 
pământ, cu glasul aproape stins. L-au dus pe braţe în casă şi l-au aşezat cu faţa spre geam. Privirile 
îi erau strălucitoare ca apusul serii afară: ştia că-şi împlinise menirea: transformase pustiul într-o 
grădină roditoare, unde oamenii au simțit că au un cămin, o amintire vie a locurilor frumoase pe 
care le părăsiseră cândva. 

Aşa s-a stins Johnny Appleseed. 

Şi cu timpul oamenii i-au ridicat un monument la Ashland, în Ohio, pe care se află gravate 
cuvintele: 


Johnny Appleseed 
Patronul livezilor americane și soldat al păcii. 
A trecut prin lume făcând bine. 


Iar noi avem temei să credem că frumoasele mere purpurii şi aromate, pe care le mâncăm toamna 
cu atâta plăcere, poartă, în limba noastră, numele celui ce le-a răspândit cu atâta generozitate în 
lume: merele ionatane. 


Mike Fink şi pirații de la Cave-in-rock 
poveste din Mississippi, Ohio 


Când au început, în jurul anului 1800, plecările în mare număr a imigranţilor din est peste munții 
Alegani spre vestul Americii, încă nepopulat de albi, nu exista alt drum care să-i ducă pe aceşti 
sărmani călători, care soseau cu familiile lor călare, pe jos sau în căruțe cu coviltir până la Pittsburg, 
decât pe calea apei, adică pe fluviile Ohio şi Mississippi. Pe ambele aceste ape se perindau un mare 
număr de ambarcaţiuni, de la luntrii sau şlepuri mari cât o corabie, la plute din trunchiuri de copac, 
puse în mişcare cu lopeţi felurite. De multe ori, o asemenea plută purta o gospodărie întreagă, în 
care viaţa îşi urma cursul, întocmai ca la fermă, soția gătea, spăla rufe, soţul dirija pluta, copiii se 
jucau, vaca rumega, iar păsările piguleau ce găseau. 

Călătoriile acestea durau săptămâni de-a rândul, iar marinarii care serveau ambarcaţiunile 
întâmpinau cele mai mari greutăți la întoarcere, când erau siliți să tragă luntrile în susul apei şi 
împotriva curentului. Din cauza aceasta şi din altele, care se vor vedea, nu-şi alegeau meseria de 
luntraş decât voinici, nişte adevăraţi uriaşi, care au devenit cu timpul, legendari. Fără îndoială că 
regele luntraşilor de pe Ohio şi Mississippi a fost celebrul Mike Fink. Cunoştea fiecare palmă a 
fluviului pe care-l străbătea, ferindu-şi cu măiestrie corabia de curenţi neprevăzuţi, de bancuri de 
nisip ce dispăreau şi apăreau în altă parte, de trunchiuri de copaci bătrâni, care oricând îi puteau 
sfărâma corabia. 

— Sunt răgetul fluviului sărat! Sunt puţintel mai tare decât o sută de tauri care se bat, aşa îl 
puteau auzi zbierând oamenii din micile aşezări de pe malurile fluviului pe unde trecea. Şi toți 


ieşeau afară să-i vadă trecând pe punte ca fulgerul silueta uriaşă, în cămaşa roşie ca sângele, peste 
care purta o haină albastră, iar pe cap o beretă de sobol. 

— Dacă n-aş fi eu şi mâna mea de oameni, şi câţiva alţi luntraşi trăsnet, cum ar mai putea trece 
vreun bărbat, femeie, copil sau purceluş, sortit să devină şuncă, zic, cum ar ajunge aici, în Ohio? 
Hai, spuneți! 

Mike n-avea nevoie nici de corn, nici de trompetă, ca să se facă auzit de pe maluri: „Ce-mi 
trebuie corn, pot să fac şoricel din orice trompetist, doar strigând o dată la el, aşa că-mi fac treaba 
singur!” 

Şi şi-o făcea. Nu se simţea la largul lui decât pe punte. Odată, fiind chemat la o judecătorie, el îşi 
încarcă luntrea pe o căruţă uriaşă, trasă de şase perechi de boi, îşi aşeză oamenii cu vâslele la 
locurile lor şi, străbătând cele cinci mile până în orăşelul apropiat, îşi făcu acolo intrarea trecând 
prin mijlocul“ unei mulţimi ca frunza şi ca iarba, ce căsca uluită gura la el. În picioare, ca stânca de 
la Gibraltar, cu o prăjină cât un copac în mână, îi făcu pe toți să înțeleagă că nu era bine să te pui cu 
el. 

Mike era un ochitor fără seamăn şi se lăuda: 

— Cu acest Bang-all (Sfarmă-tot) al meu pot să ochesc o ceaşcă pe capul unui om la o distanță 
de şaizeci de paşi! 

Dar marea pricepere a lui Mike rămânea lupta corp la corp. Era în stare să se tăvălească pe jos cu 
cel mai puternic bărbat din tot ținutul. Şi oricât ar fi fost de tare adversarul lui, la sfârşitul luptei 
pana roşie a victoriosului flutura tot pe bereta lui Mike. 

Într-o noapte îşi tăcu intrarea într-o cârciumioară din localitatea Natchez-Under-the-Hill ce se 
afla pe o mică limbă de pământ şi unde marinarilor le plăcea să se distreze, să joace cărți, să cânte şi 
uneori să se lupte, spre marea neplăcere a marilor plantatori, ce nu-şi găseau loc aici. De cum intră 
în zgomotul infernal care-l întâmpină, Mike sări pe o masă, dând din mâinile sale lungi şi puternice 
ca aripile unui vultur şi bătând de trei ori din călcâie: 

— Huu-uu-di-dudle-du! strigă el. Eu sunt un vultur urlător! 

Sunt o pisică sălbatecă — gheare lungi! Pot să întrec, să bat şi să ochesc orice om de pe 
amândouă malurile apei. Jumătate din mine este cal sălbatec şi jumătate aligator. Dacă e cineva care 
zice că nu-i adevărat, să vină în față aici! 

Într-o clipă, marinarii care se hârjoneau în circiumă făcură linişte deplină. 

— Aveţi în față omul care n-a fost doborât în viaţa lui, urlă Mike din adâncul plămânilor. Hai, n- 
are niciunul chef de luptă? 

Până când, în cele din urmă, se auzi din fund, o voce calmă: 

— Oare nu te lauzi prea mult, Mike? Mi se pare mie sau am auzit greşit pățania ta cu Peter 
Cartwright, reverendul metodist care te-a luat de fundul pantalonilor şi te-a ţinut cu capul sub apă 
până nu i-ai promis că ai să spui în fiecare seară Tatăl Nostru? 

— Zi asta încă o dată şi pregăteşte-ţi pumnii, ţipă Mike. Dar omul n-avea chef să se lase 
cotonogit. 

— Las-o moale, Mike. Ştiu că eşti o pisică sălbatecă, că ai sărit în spatele unui elan canadian şi 
că nu le-ai dat drumul coarnelor nici când a sărit cu tine în Mississippi. Ştiu toate astea, dar n-am 
chef să mă bat cu o asemenea făptură sălbatecă. 

Decepţionat, Mike trecu la locul lui, dar nu înainte de a repeta întrebarea: 

— Vrea cineva să se lupte? N-are nimeni tăria să-şi încerce puterile cu unul care n-a fost bătut în 
viața lui? 

Însă într-un colţ al cârciumii, stătea un oaspete care semăna mai degrabă cu un urs tepos şi pe 
capul căruia coada sobolului din care era făcută căciula se învârtea în toate părțile, la orice mişcare 
a omului. Încet, acesta începu să zâmbească, dar zâmbetul lui, prefăcându-se într-un râs zgomotos, 
semăna mai degrabă cu rânjetul unei hiene. 

— Hei, Mike, ştii ce? Ia mai coboară tu de pe cal. O fi adevărat că n-ai fost vreodată doborât de 
un bărbat, totuşi, dă-mi voie să le povestesc oamenilor buni aici de faţă o istorioară! 


— Fi, asta-i bună, Davy Crockett! strigă Mike. Şi eu care te credeam în munţii tăi, ucigând urşi 
sau fulgerând sobolii cu dinţii tăi cei strălucitori! 

— Asta şi făceam mai acum două ore. Găsisem şi o ursoaică mare, în fundul unei scorburi 
adânci, când iată că mă pomenesc cu o păsărică şoptindu-mi la ureche cum că prietenul meu Mike 
Fink ar fi aici. Am lăsat baltă ursoaica, să mai trăiască două trei zile, m-am urcat în spinarea unui. 
Curcan sălbatic şi m-am oprit colea, ştiind că puişorii ăştia, din sală, vor avea nevoie de o istorioară, 
care să le mai toarne puţin foc în vine. 

— Fi, dacă ştii o poveste, dă-i drumul odată şi eu primul o să-ţi fiu recunoscător, dacă mai pui un 
pic de piper pe coada mieluşeilor ăstora! 

— Fi bine, prieteni, adevărul este că Mike Fink n-a fost niciodată bătut de un bărbat, ci de o 
femeie! 

— De o femeie! urlă toată mulțimea din sală, înnebunită de o asemenea veste. Povesteşte-ne, 
Davy! 

— Asta nu-i drept şi nici adevărat, strigă Mike. Ce mă luaţi aşa, pe partea slăbiciunii inimii mele 
pentru strălucirea unor ochi frumoşi?! 

— Povestea nu-i tocmai aşa, Mike, zise Davy, mângâindu-şi celebra puşcă Killdevil, cunoscută 
de toată lumea. E vorba de ciocnirea pe care ai avut-o cu soția mea — Sally Ann Thunder, Ann 
Whirlwind?” Crockett! 

— Oh, strigă Mike, într-adevăr, Sally Ann Thunder, Ann Whirlwind Crockett este genul de 
femeie care poate să danseze pe spinarea a sute de pisici sălbatice! 

— Aşa e, răspunse Davy. Nu există nimic pe lumea aceasta s-o sperie pe nevastă-mea: poartă în 
cap un cuib de viespi bordisit cu cozi de lup, iar haina ei e din blană de urs. Dar nu ştiu ce i-a venit 
într-o zi lui Mike şi numai ce-l aud: „Davy, fac pariu pe o sută de pisici sălbatice c-o să izbutesc s-o 
sperii pe doamna Crockett de o să-i clănțăne dinţii în gură”. Ei, continuă, Davy, zic, nu ştiu ce-i 
venise, că mai încercase şi altă dată s-o sperie pe Sally Ann şi ar fi trebuit să-şi aducă aminte că n-o 
mişcase din liniştea ei nici cât ar fi atins-o un fulg. Dar, nu, el era plin de entuziasm. 

În clipa aceea se tăcuse o linişte în sală de se auzeau muştele bâzâind pe geam şi toţi ochii erau 
ațintiți asupra povestitorului: 

— Şi aşa se duce Mike al meu într-o seară şi găseşte pe malul apei o piele de aligator întreagă, 
spălată de ploile primăverii. la Mike pielea şi se bagă în ea cu cap cu tot, umflând-o cu trupul lui, de 
părea animalul întreg şi viu ca orice aligator. Şi o ia încet, încet printre ierburi şi tufişuri, spre locul 
unde ştia că doamna Crockett se plimbă de obicei seara. Şi, când o vede, dă un urlet atât de fioros, 
de s-a speriat el însuşi şi era gata să iasă din piele. Doamna Crockett însă habar n-avea: îşi urma 
drumul de parcă n-ar fi văzut nimic. Atunci Mike a căscat botul uriaş al aligatorului, s-a îndreptat 
spre ea, ca şi cum ar fi vrut s-o atace. Atât i-a trebuit lui Sally Ann Thunder — care devine 
totdeauna furioasă de e în stare să ridice apele din Mississippi când se apropie cineva prea tare de 
ea. A fulgerat aligatorul cu privirea şi a băgat mina în sacoşa ei. Dar animalul nu s-a astâmpărat: se 
tot învârtea ameninţător, urlând, în jurul ei. Şi atunci, să te ţii, nene! Ea a scos din poşetă o 
scobitoare şi când 1-a retezat animalului capul, l-a trimis în sus, la cel puţin cincizeci de paşi 
deasupra lor. Abia atunci însă l-a descoperit Sally Ann pe Mike. Ce să vă mai spun ce-a urmat: şi-a 
suflecat frumos mânecile şi i-a tras o mamă de bătaie bietului Mike, de a leşinat în pielea lui de 
aligator. Când a izbutit să iasă de acolo era mai mult mort decât viu, numai vânătăi. Şi puteai să juri 
că fusese înghițit şi mestecat de un aligator adevărat. 

Când Davy sfârşi de vorbit, izbucni în cârciumă un asemenea hohot de râs, încât gata să zboare 
acoperişul. La catul de sus al hanului, cultivatorii ce-şi petreceau noaptea acolo au sărit din somn, 
gândind că-i atacaseră indienii. Cel mai tare dintre toţi se auzea râsul lui Mike. 

— Fi, dragii mei, zise el când izbuti să se liniştească, să ştiţi de la mine că e o onoare să fii bătut 
de nevasta marelui Davy Crockett. Davy e cel mai puternic dintre toţi oamenii pădurilor şi mai 
puternic decât toate fiarele. Când s-a născut, mama lui l-a dus afară şi l-a aşezat într-o stâncă 

întocmai cum ai planta un fir de tutun şi l-a stropit zilnic cu lapte de bivol sălbatec. Apoi l-a uns cu 
ulei de şarpe cu clopoței. A crescut astfel hrănit de stâncă, cu laptele celor mai sălbatice bivoliţe. Nu 
putea avea o altfel de soție decât cea pe care o are: tunet şi vânt furtunos. Aşa că nu e nicio ruşine să 
fi încasat o chelfăneală zdravănă din gheruțele doamnei Crockett. Am luptat eu însumi o dată cu 
Davy Crockett — şi Mike începu să cânte plin de elan. 


Am luptat o zi şi-o noapte, apoi ne-am oprit, 
Eu eram vânăt — iar el cotonogit. 
Uitându-mă în jur văzut-am că n-am cap, 
MI-l înghiţise el, iar eu la fel lui, fața. 

Apoi ne-am învoit să ne lăsăm viaţa; 

Eram prea cel mai cel, şi pentru mine — el! 


Iar acum, după ce v-a povestit Davy cum m-a potcovit o femeie, tot nu se înfăţişează nimeni să 
se lupte cu mine? 

Tăcere. În cele din urmă, din fundul sălii, un tânăr îngână timid: 

— Ne pare rău, Mike, dar nu te putem servi, ne trebuiesc ciolanele noastre încă. 

Atunci Davy se sculă şi, luându-şi rămas-bun de la toţi, adăugă: 

— Cred că trebuie să-mi caut curcanul, să mă ducă înapoi la treburile mele, aproape sigur că 
astă-seară nu-i rost de bătaie aici. 

Şi aşa s-au despărțit râzând şi strigând plini de voie bună, căci toţi îi iubeau pe Davy şi pe Mike 
Fink. 

Când însă era vorba despre bandiții care se ascundeau într-o mică localitate de pe mal, Cave-in- 
Rock, Mike spunea: 

— Cum n-am eu norocul să dau peste şobolanii ăia, care se ascund la Cave-in-Rock şi ne fură 
încărcăturile de pe şlepuri şi ne ucid oamenii! Prima oară când o să-mi vină în cale, nu rămâne unul 
netrimis de mâna mea în Valea plângerii, asta s-o ştiţi! 

Bandiţii îşi aleseseră bine hruba: era ascunsă între stâncile de pe lângă Ohio şi în calea 
încărcăturilor prețioase de cereale, făină, carne afumată şi blănuri, care porneau din Vestul Mijlociu 
spre New Orleans şi de acolo mai departe, pe corăbii mari, prin golful Mexic, peste ocean, în țări 
îndepărtate. Folosind tot felul de şiretlicuri ca să ademenească marinarii şi să-i ucidă ei preluau apoi 
încărcătura şi-o vindeau la New Orleans. Trecea mult până ce fermierii din nord aflau că li se 
furaseră mărfurile. 

Într-una din zile, ambarcaţiunea lui Mike plutea lin pe Ohio şi doar un singur om se afla la vâsla 
cârmace a vasului, în timp ce toți ceilalți jucau în ritmul unei mici viori, acompaniate de vocea lui 
Mike. 

La Shawnetown au încărcat sare şi au luat la bord pe un tânăr anume Hiram, cu soţia lui, Molly. 
Billy, cel mai puternic din luntraşii lui Mike, îi şopti acestuia: 

— Uită-te la papă-lapte ăsta, Mike. Leşină la cea dintâi primejdie, dar nu-şi ia ochii de la soția 
lui. 

— Are şi dreptate, Billy: nu vezi ce față, ca o petală de floare, şi ce ochi, în care străluceşte 
soarele?... 

Vasul şi-a urmat drumul în cântecul marinarilor, până când Billy a început să pregătească cina: a 
copt cartofi pe cărbunii aprinşi, într-o cutie de gunoi, a prăjit carne sărată şi a fiert o oală mare de 
cafea. Apoi toţi s-au aşezat să mănânce. 

— O să oprim corabia lângă stâncile de la Illinois, când se face noapte, şi pe urmă o să ne luăm 
cărțile de joc, a spus şeful echipajului. Atunci se ivi lângă Mike tânărul Hiram, care-i şopti cu vocea 
sugrumată: 

— Căpitane Fink, nu credeţi că ne oprim prea aproape de Cave-in-Rock şi că ne vor ataca 
pirații? 


— Lasă-i să vină, dacă îndrăznesc, urlă Mike, râzând cu hohote. Noi, cei de pe corabia asta, 
suntem în stare să-i înghițim de vii, întregi sau prăjiți! 

Zis şi făcut. Coborâră într-o cabină şi aşezându-se în jurul unui butoi, împărțiră cărțile, veseli ca 
nişte nuntaşi. Dar jocul nu începuse, când Hiram năvăli înăuntru strigând îngrozit: 

— Bandiţii! Bandiţii! 

Mike răsturnă butoiul, trase pistoalele de pe perete şi ridică o rangă de oţel de pe jos, pregătind 
apărarea. 

În întunericul punţii se ghiceau figurile piraţilor, zece sau doisprezece la număr. Apoi începu o 
bătaie de se umplu văzduhul de tunetul puştilor, de răcnete şi pocnituri. Nu se auzea decât gura lui 
Mike, din când în când: 

— Hup-di-dudle-du! Jos cu tine! De fiecare dată când arunca un pirat în mare, învârtea ranga în 
jurul lor ca o sfârlează. Fiecare marinar îşi luase câte un pirat în primire, iar cei rămaşi o rupseră la 
fugă. Deodată însă se auzi în beznă un strigăt cutremurător: 

— Molly! Mi-au răpit-o pe Molly! Şi, fără să mai aştepte, tânărul se azvârli în apă, înotând după 
barca ce se depărta. 

— E nebun de a binelea, spuse Bill, scurt. Ce-o să facă puişorul singur cu toată haita asta? 

— Pe viața mea, Bill, eu o scot pe fetița aceea cu ochi de flori însorite din gheara hienelor. 
Băieți, hai după mine şi fără zgomot, să nu le cădem în mână! 

Lăsând trei marinari să păzească vasul, Mike o porni prin tufişuri, urmat de ceilalți, tiptil, tiptil, 
ferindu-se să facă cel mai mic zgomot. 

În cele din urmă, au ajuns la gura peşterii: înăuntru arme şi prăzi de tot felul erau răspândite pe 
Jos de-a valma, dar de bandiți, nici urmă! 

Se gândea Mike: „Unde or fi oare?” temându-se să nu fie atacați din spate şi făcându-şi fel de fel 
de planuri, până când auziră cu toţii un strigăt slab de ajutor, care venea de sus, de deasupra peşterii 
unde se afla o casă de locuit pe care piraţii o foloseau de multe ori, sub o firmă de han, pentru a 
atrage marinarii şi a-i ucide. 

— Sunt sus, şopti Mike, habar n-au că sunt urmăriți, înconjurăm casa şi-i luăm prin surprindere. 
Încet de tot. 

Uşor, ca nişte pisici, marinarii urcară stânca şi ajungând lângă geamul casei auziră ce se vorbeşte 
înăuntru: căpitanul bandei, un uriaş cu spate de taur, striga: 

— Trebuie să ne întoarcem să golim corabia! Am aflat de la prizonieri că nu sunt mulți pe vas. 
Haideţi, năpristan! 

Când ajunse la uşă, nimeri drept în puşca lui Mike, care ochi bine, dar glontele se lovi de cuțitul 
banditului şi ricoşa. Căpetenia scăpă, dar ceilalți, nu. De prizonieri, însă nici urmă! Năvălind cu toți 
afară, văzură cum arde alături grajdul gospodăriei. 

— Acolo i-au închis şi au dat foc clădirii, strigă Mike şi în clipa aceea îl văzură pe Hiram 
alergând ca un nebun spre țărm: 

— Molly, căpitanul a scăpat şi mi-a luat-o pe Molly cu el! într-adevăr, uriaşul pirat ajunsese la 
țărm şi sărise într-o barcă ținând în braţe o făptură care se zbătea şi pe care n-o puteau desluşi, dar 
care scotea slabe țipete de ajutor. Barca sg mişca uşor sub razele lunii. 

— Daţi-mi o puşcă, strigă Mike. 

— Uite-o, îi răspunse Bill calm, dându-i arma. 

Mike se opri, încarcă şi, timp de câteva secunde, tinu nemişcat puşca la umăr înainte de a trage. 
Puțin, foarte puțin ar fi lipsit ca barca să nu-şi ia vânt şi să pornească în larg, iar fata să fie pentru 
totdeauna pierdută. În clipa aceea însă glontele porni „crac!” şi-şi atinse ţinta. Piratul căzu cu mâna 
pe inimă peste marginea bărcii, gata s-o răstoarne. 

Dar tot echipajul lui Mike se afla deja în fluviu şi împreună cu Hiram o aduseră la țărm. 

— EI, vezi c-am scăpat-o pe fata cu flori de aur în priviri, zise Mike, lovind-o uşor peste față, ca 
s-o facă să-şi revină. Ei, vedeți, vitejilor, cum se ţine Mike Fink de cuvânt? Ce v-am spus? l-am 


trimis, sau nu, în Valea plângerii? Am scăpat toate vasele de şobolanii ăştia! De-acum, oamenii 
cinstiți au calea liberă să se oprească în Cave-in-Rock, să se odihnească. 

Şi dând drumul unui cântec de biruință din adâncul plămânilor, Mike şi oamenii lui se întoarseră 
pe corabie cu Hiram şi cu Molly în mijlocul lor. 


Jesse James?” şi văduva cea sărmană 
poveste din Missouri 


Frank James povestea într-una din zile o întâmplare pe care o trăise Jesse în timpul unei călătorii 
în nordul fluviului Missouri. 

El şi cu băieții lui avuseseră nişte zile grele, şi înfometați au părăsit drumul mare, în căutare de 
hrană, pe la vreuna din fermele apropiate, căci într-un han sau vreo altă ospătărie nu cutezau să 
intre. Tot umblând încoace şi încolo, nimeriră în cele din urmă la ferma unei femei sărace, care-şi 
conducea singură gospodăria, îngrijea de vite şi lucra grădina. Intrară şi-i cerură să le facă 
demâncare. Femeia se codi, dar Jesse îi arătă portofelul şi-o asigură că-i vor plăti tot ce le pune pe 
masă. Dar femeia, tot fâstâcită, în cele din urmă le spuse că nu de plată se temea, ci că n-avea mare 
lucru să le pregătească. Băieţii însă se aşezară peste tot, îşi aprinseră țigări şi pipe şi-o liniştiră, 
spunându-i că se mulțumeau cu ceea ce avea în casă. 

Dar în timp ce le pregătea cafea şi ouă prăjite, Jesse, care-o observa, văzu cum îşi şterge pe furiş, 
cu şorțul, lacrimile ce i se rostogoleau pe obraji. 

— Ştii, îi spuse Frank prietenului său, Jesse a avut întotdeauna o inimă simţitoare. Era în stare să 
se lupte singur cu o patrulă întreagă şi să-i împuşte pe toți fără să clipească, dar nu putea îndura să 
vadă o femeie plângând. Aşa şi atunci. S-a dus lângă gazda lor şi a întrebat-o ce necazuri are. 
Sărmana femeie a încercat să zâmbească, dar tot printre lacrimi, i-a şoptit că era mulțumită: casa ei 
nu mai fusese aşa gălăgioasă şi plină de oaspeți. Şi astfel, din vorbă în vorbă, Jesse află că femeia, 
încă tânără, dar ofilită înainte de vreme, avea patru copii care învățau la oraş şi că ea singură nu 
putuse face față cheltuielilor de a-i întreţine. Ipotecase ferma şi tocmai ziua aceea era cea hotărâtă în 
care să-şi plătească datoria către cămătarul la care se îndatorase. Iar ea, sărmana, n-avea în casă o 
leţcaie. N-o aştepta altceva, decât pierderea casei şi a fermei, căci avea de plătit o sumă de 
paisprezece sute de dolari. 

— Ah, va să zică, te temi că va trebui să pierzi casa? întrebă Jesse, asta am înţeles. 

— Întocmai, domnul meu, întocmai! Omul vine azi după-amiază să-şi încaseze datoria şi mă va 
goni de aici împreună cu copiii mei, căci n-are suflet. 

— Hm, doamnă, poate n-o să fie tocmai aşa. ŞI vocea lui Jesse tremura de o furie stăpânită, iar 
ochii îi aruncau scântei. 

Femeia rămase puțin descumpănită, dar nu spuse nimic şi servi oaspeților masa. După ce-şi 
băură cafelele, Jesse scoase din buzunar portofelul şi-i spuse gazdei: 

— Poftim banii, paisprezece sute de dolari. Mie nu-i nevoie să-mi dai nicio chitanţă. Dar nu uita 
să-i ceri cămătarului una că i-ai plătit datoria. 

— Dar, domnul meu, zise femeia cu răsuflarea tăiată, eu nu pot primi, nu voi fi niciodată în stare 
să-ți înapoiez suma aceasta! 

— Nici nu-i nevoie, e un dar al nostru, nu-i aşa, băieţi? Ceilalţi încuviinţară veseli şi Jesse le 
făcu un semn ştiut de ei. 

— Şi cum arată cămătarul, ne-ai putea spune? Cu ce vine până aici de la oraş? 


293 personaje reale, Alexander Franklin James (1843-1915) şi Jesse Woodson James (1847-1882) erau frați. Prin 
atacurile lor la drumul mare, urmate de acte de generozitate faţa de cei săraci, ei au intrat in mitologia vestului sălbatec, 


în categoria „lotrilor iubiți" - asemănători haiducilor de la noi 


— Are o şaretă cu un cal, pe care o conduce singur. Şi vine totdeauna după masa de prânz. Dar 
cum să vă mulțumesc, pentru atâta bunătate! Ne-aţi salvat viaţa, mie şi copiilor mei! Sunteţi 
binefăcătorii noştri şi n-o să vă uităm niciodată. 

— Omenia cu care ne-ați primit a fost răsplătită. 

Jesse îi numără femeii banii, îi mai lăsă şi o sumă de cheltuială şi cu toţii o porniră apoi la drum. 
Dar, după puțin, se opriră, pe şosea, în spatele unor copaci, de unde puteau observa în linişte 
drumul. Într-adevăr, nu trecu mult şi văzură trăsurica trasă de un cal, mânată de omul descris de 
gazda lor, apropiindu-se. Toţi tăcură mâlc şi-l lăsară să treacă. El nu zăbovi mult în casa văduvei. 
Când ieși, fluiera vesel, mulțumit din cale-afară că pe negândite îşi obținuse banii pe care-i socotea 
pierduţi. Oricum, ferma tot avea s-o dobândească mai târziu, când nefericita femeie avea să se 
îndatoreze cu siguranță din nou. 

Ce-a urmat este lesne de închipuit. A fost oare greu lui Jesse să-şi ia banii înapoi? Nu, 
nicidecum. Niciodată n-a obținut ceva mai uşor: de cum s-a văzut înconjurat de băieţi, cămătarul a 
scos frumos cele paisprezece sute de dolari şi le-a restituit proprietarului. Femeia însă n-a aflat 
niciodată sfârşitul acestei întâmplări în care s-a făcut dreptate celui asuprit. 


Saga” despre Pecos Bill 
g p 
poveste din S.U.A. 


Legenda spune că celebrul cow-boy Pecos Bill era fiul unei femei îndrăznețe, venită în Lumea 
nouă, care scosese din luptă patruzeci şi cinci de indieni cu o coadă de mătură. Mama lui îl înțărcase 
la vârsta de trei zile, iar tovarăşii lui de joacă în copilărie fuseseră urşii şi pisicile sălbatice din 
Texas. Când îi crescuseră dinţii, familia îi ascuţise cu ajutorul unui cuţitaş. În călătoria spre un 
meleag unde aveau de gând să se stabilească, familia lui Bill îl pierduse din căruță la trecerea râului 
Pecos. Dar pentru că mai avea şaptesprezece frați, lipsa lui nu fusese observată decât după o lună, 
astfel încât micul Bill a fost crescut de coioți?” şi se socotea el însuşi aidoma lor. Urla ca lupii şi 
prindea mici animale cu care se hrănea. 

Odată, umblând prin desişuri, s-a întâlnit cu un cow-boy în căutare de cai sălbateci, mustangi. A 
rămas uimit, apoi a început să urle ca lupii. 

— De ce urli ca un coyot? l-a întrebat cow-boy-ul. 

— Dar cum să nu urlu, dacă sunt eu însumi un lup? 

— Ce vorbeşti, măi ţâcă, râse cow-boy-ul! Dacă eşti lup unde ţi-e coada? 

— Uite, adevărat, n-am observat că-mi lipseşte, se miră Bill. 

— Vezi? Hai cu mine între oameni şi ai să vezi că eşti şi tu ca ei. 

Astfel a ajuns Bill la oraş, unde se obişnui repede cu toate relele şi belelele de aici devenind 
curând unul din cei mai temuţi cow-boy şi luptători din toată împrejurimea. 

Nu se ştie câţi au fost cei cu care a luptat; un lucru însă a rămas cunoscut din povestea vieţii lui: 
n-a ucis nicio femeie, niciun copil şi nici vreun sărman. În schimb, întreg Texas-ul a fost curăţat de 
hoţii şi de haimanalele care atacau cirezile şi caravanele, iar pe bizonii din regiune i-a stârpit până la 
ultimul. După ce isprăvi aceste trebuşoare, Bill îşi luă desaga la spinare şi o porni spre alte zări, căci 
prin locurile acelea nu mai avea ce face şi începuse să se plictisească. Merse ce merse, însă de la un 
timp, calul său îşi rupse un picior, aşa că Bill fu nevoit să-şi ia şaua la spinare şi s-o pornească pe 
Jos. După ce străbătu câteva sute de mile, întâlni un bătrin vânător şi-l întrebă dacă nu ştie prin 
părțile acelea vreo mână de oameni de nădejde, cărora să nu le fie teamă de nimic. 

— Mai mergi preț de câteva ore prin pădure, îi răspunse bătrânul, care-şi aranja capcanele, şi ai 
să găseşti ce cauţi. Sunt pe aici nişte băieţi cărora nu le e frică. 


294 povestire, în literatura scandinavă 


295 lup american 


Bill îi mulțumi şi porni pe drumul arătat de bătrân. Merse o bucată de vreme şi la o cotitură se 
trezi față în faţă cu un uriaş şarpe cu clopoței, ce se legăna la înălțimea lui şi care niciuna, nici două, 
voi să-şi dovedească puterea. Dar Bill i-o luă înainte şi muşcă el mai întâi şarpele, apoi se apucă să 
se răfuiască de-a binelea cu dihania. După scurtă vreme, şarpele se dete bătut şi Bill îl apucă de 
coadă şi-l aruncă pe umărul drept, căci pe cel stâng încă-şi mai căra şaua. Merse iar o bucată de 
drum şi numai ce se trezi deodată cu un leu uriaş, care sărise tocmai de pe vârful unui deal în ceafa 
lui Bill. Acesta săltă din umăr, zvârli şaua jos şi apoi se apucă să chelfănească leul. Săreau perii 
leului în toate părțile, de se întunecase văzduhul de atâta blană scărmănată, până când, în sfârşit, 
leul ceru îndurare: 

— Ce naiba, Bill, zise el spăşit, nu ştii de glumă? 

— Fie, îi răspunse Bill, şezi în genunchi, să-ți pun şaua în spinare. 

Şi după ce înşeuă leul şi-i puse şi căpăstrul, se azvârli în coama animalului şi tule-o, nene, 
chiuind şi urlând de se cutremurau văile. Şi din când în când mai şfichiuia fundul leului cu şarpele 
agăţat după umăr, în chip de bici. 

Şi tot aşa hăulind şi fugărind leul, ajunse Bill la văcarii de ispravă despre care îi povestise 
bătrânul cel cu capcanele. Când îl auziră de departe răcnind — mai dihai decât răgetul fiarelor — 
şi-l mai zăriră printre copaci călare pe leu şi învârtind şarpele prin văzduh, văcarii, care-şi fumau 
liniştiți lulele lângă foc, aşteptând să le fiarbă ceaunul cu mazăre şi să li se frigă berbecele alături, 
rămaseră năuci, cu ochii cât cepele, holbaţi la arătarea ce se ivise în mijlocul lor. 

Bill descăleca, băgă mână în ceaun, mâncă mazăre până se satură, apoi bău o cană mare de cafea 
şi fiindcă nimeni nu îndrăznea să scoată o vorbuliță, după ce-şi potoli foamea şi setea, întrebă: 

Cine naiba comandă aici? 

La care îi răspunse un vlăjgan de opt picioare înălțime cu şase pistoale şi opt cuțite la brâu: 

— Eu am fost şeful. Acum eşti tu. 

Multe peripeții a cunoscut lumea de pe urma acestei trupe condusă de Bill. În fruntea lor, el a 
străbătut Noul Mexic şi a trecut apoi în Arizona. Se spune că aici şi-a găsit celebrul armăsar 
denumit „Văduvitorul de femei”, adică cel ce le omoară soţii şi pe care nu-l putea încăleca nimeni 
în. Afară de Bill. De altfel, toţi cei ce au trăit pe vremea lui, spun că el putea încăleca orice cal. 
Ultima lui cavalcadă a fost pe marele ciclon din Oklahoma. Bill s-a urcat în vârful ciclonului şi cu 
toate furiile lui nu s-a lăsat azvârlit jos de tornadă, în niciun chip. Se ținea tare şi oricâte salturi şi 
vâjâituri în văzduh făcea ciclonul, Bill rămânea neclintit, ba mai dădea furtunii şi câte un pinten. 
Văzând că nu-i vine de hac, deasupra Californiei ciclonul s-a prefăcut în ploaie şi se pare că astfel a 
scăpat de Bill, care a ajuns pe pământ făcând în locul unde nimerise o groapă de 250 de picioare 
adâncime, denumită de atunci „Valea morții”. 

Dintre toate fetele pe care în tinereţe Bill le ceruse în căsătorie, o îndrăgise cu adevărat pe una 
singură: micuța şi rotofeia Sue — Foot-Sue, care şi ea fusese o călăreaţă neobişnuită: izbutea să 
încalece un peşte-pisică în Rio Grande, unde acest peşte depăşeşte mărimea şi puterea unei balene. 
Cu toate că Sue fusese aleasa inimii lui Bill, căsătoria nu s-a făcut niciodată, datorită unui accident 
nemaipomenit. Sue încercase să încalece armăsarul lui Bill, acesta însă o azvârlise atât de sus, încât 
fata fusese gata să ajungă pe lună, însă fiind îmbrăcată în rochie de mireasă, cum se purta pe vremea 
aceea, o crinolină largă pusă pe cercuri de oţel, când ajunse pe pământ, cercurile, ca nişte arcuri de 
oţel, o azvârliseră cu putere înapoi şi biata Sue ajunse iarăşi în nori. Şi aşa, sus, Jos, sus, Jos, timp de 
trei zile, până când sărmana copilă se prăpădise de oboseală şi de nemâncare. Bill însă n-a putut-o 
uita niciodată, deşi multe fete frumoase s-au străduit să-i ia locul în inima lui. 

Sfârşitul lui Bill nu-l cunoaşte nimeni prea bine. Unii povestesc că se întrecuse cu gluma la o 
petrecere şi că-şi găsise sfârşitul scoțând vin dintr-un butoi fără fund. Alţii însă pretind că odată se 
întâlnise cu un orăşean din Boston, unul din acei sclifosiți pe care cei din vest îi denumeau „picioare 
fine”, luându-i totdeauna în râs. Omul, deghizat în cow-boy, îl oprise pe bătrânul Bill şi-i pusese tot 
felul de întrebări despre viaţa văcarilor din vest. Pe Bill însă îl distrase atât de tare străinul, încât îl 
apucă un râs nebun. Şi râse, şi râse până când îşi dădu duhul. 


Ivan - fecior-de-țăran şi balaurul 
poveste rusă 


Au fost odată într-o oarecare împărăție, un moş şi-o babă, care aveau trei feciori. Pe cel mai mic 
îl chema Ivanuşka. Trăiau la un loc — nu leneveau, cu tragere de inimă munceau, ogorul îl arau şi 
grâul îl semănau. 

Într-o bună zi, se răspândi prin împărăție vestea că balaurul cel năprasnic se pregăteşte să le 
cotropească pământurile, pe oameni să-i căsăpească, iar satele, oraşele să le pârjolească. Moşul şi 
baba căzură pe gânduri, se mâhniră grozav. Feciorii cei mari îi îmbărbătau: 

— Nu vă întristaţi, tăicuță şi măicuţă, că pornim noi să-l înfruntăm pe balaur, să luptăm cu el pe 
viață şi pe moarte. Şi ca să nu vă fie urât să staţi singuri, îl lăsăm cu voi pe Ivanuşka, el e încă prea 
tânăr pentru luptă. 

— Ba nu, a zis Ivanuşka, nu mă-nvoiesc să rămân acasă, să vă aştept pe voi, merg şi eu să lupt 
cu balaurul! 

Moşul şi baba nu s-au împotrivit, n-au încercat să-l convingă pe Ivanuşka să-şi schimbe gândul, 
ci i-au pregătit de plecare pe câteşi trei feciorii. Şi-au încins fraţii la brâu paloşele de oţel şi-au luat 
traistele cu merinde, au încălecat pe cai buni şi— Ia drum. 

Au mers ei ce-au mers până au ajuns într-un sat. Când şi-au aruncat ochii jur-împrejur — nici 
țipenie; totul pârjolit, dărâmat, doar o mică izbă rămăsese neatinsă. 

Cei trei fraţi au intrat în izbă. Acolo, o babă bătrână zăcea pe cuptor şi gemea. 

— Bună ziua, bunico! au zis fraţii. 

— Bună ziua, voinicilor. Încotro aţi pornit-0? 

— Păi, am pornit-o, bunico, spre râul Coacăzului, lângă podul Călinului. Ne ducem să luptăm cu 
balaurul, să nu-l lăsăm să ne cotropească moşia. 

— Ehei, voinicilor, straşnică treabă ați pus la cale! Că ticălosul ăst de balaur a pustiit totul, pe 
oameni i-a prădat şi la moarte năprasnică i-a trimis. Acuma a ajuns şi pe meleagurile noastre, ne-am 
rămas cu zile numai eu singură — se vede că nu-i sunt de trebuință, să se ospăteze cu mine... 

Cei trei fraţi au rămas peste noapte la bătrână, iar a doua zi în zori s-au sculat şi au pornit iarăşi 
la drum. 

Au mers până au ajuns chiar pe malul râului Coacăzului, lângă podul Călinului. Pe malul apei 
erau răspândite tot paloşe şi arcuri sfărâmate, laolaltă cu oase omeneşti. 

Au găsit fraţii o izbă părăsită şi au hotărât să rămână peste noapte în ea. 

— EI, frații mei, a zis Ivan, acuma, că am ajuns în ținuturi străine şi îndepărtate, trebuie să fim 
numai ochi şi urechi la toate. Să stea de pază pe rând, câte unul dintre noi în fiece noapte, ca să nu 
poată trece balaurul peste podul Călinului. 

În prima noapte s-a dus să stea de pază ce! mai mare dintre fraţi. A dat o raită pe malul apei, a 
scormonit cu privirea dincolo, peste râul Coacăzului — pretutindeni linişte, pe nimeni n-a văzut, 
nimic n-a auzit. S-a cuibărit fratele cel mare sub o tufă de răchită, a adormit buştean şi s-a pus pe 
sforăit. 

Ivan însă stă culcat în izbă şi nu poate adormi, nu poate nici ațipi măcar, îndată ce a trecut de 
miezul nopții îşi ia paloşul de oţel şi porneşte spre râul Coacăzului. Când colo, ce să vadă? Frate- 
său cel mare doarme sub tufă şi sforăie pe întrecute. 

Ivan îl lasă în pace să doarmă, iar el se ascunde sub podul Călinului şi începe să păzească 
trecerea peste pod. 

Deodată apele râului începură a clocoti şi vulturii de prin stejari porniră să ţipe — căci se apropia 
un balaur cu şase capete. Lighioana se năpusti pe podul Călinului, dar când ajunse la jumătatea 
acestuia, calul i se poticni, corbul negru de pe umăr tresări, iar câinele negru care venea în urma lor 
îşi zbârli blana. 


Atunci balaurul cu şase capete zise: 

— De ce te poticneşti, calule? Iar tu, corbule negru, de ce tresari? Şi de ce te zbârleşti tu, câine 
negru? Oare aţi prins de veste că Ivan — fecior-de-țăran se află pe-aproape? Păi, eu socot că nici nu 
s-a născut până acum şi chiar de s-ar fi născut — încă nu-i bun de luptă: cu o mână l-aş înşfăca şi cu 
cealaltă l-aş răpune! 

Dar Ivan — fecior-de-țţăran ieşi de sub pod şi zise: 

— Ia, nu te mai lăuda, balaur spurcat! Câtă vreme nu dobori şoimul cel mândru, nu te pripi să-l 
jumuleşti. Şi dacă nu-l cunoşti pe voinicul cel viteaz, nu-l mai batjocori. Haide, mai bine să ne 
măsurăm puterile şi care din doi va birui, acela să se laude! 

S-au apropiat, şi-au luat avânt şi s-au izbit cu atâta putere, că pământul dimprejur a gemut. 

Balaurul n-a avut noroc: dintr-o singură lovitură Ivan — fecior-de-țăran i-a retezat trei capete. 

— Opreşte-te, Ivan — fecior-de-ţăran! îi strigă balaurul. Lasă-mă să mă odihnesc puțin. 

— Vrei odihnă! Tu, balaure, ai trei capete pe când eu doar unul. Las' că ne-om odihni mai târziu 
când vei avea un singur cap şi tu. 

Din nou s-au apropiat şi din nou s-au izbit. 

Ivan — fecior-de-ţăran i-a retezat balaurului şi celelalte trei capete. I-a despicat trupul şi 
făcându-l bucățele l-a aruncat în râul Coacăzului, iar cele şase capete le-a aşezat sub podul 
Călinului. După aceea s-a întors în izbă şi s-a culcat să se odihnească. 

Dis-de-dimineaţă a venit şi fratele cel mare. Ivan l-a întrebat: 

— Ei, cum a fost, ai văzut ceva? 

— Nu, fraților, n-a trecut pe lângă mine nici măcar o muscă. 

Auzindu-l, Ivan nu i-a zis nicio vorbuliță. 

În noaptea următoare plecă să stea de pază fratele mijlociu. Se plimbă o vreme, se uită în toate 
părțile şi se linişti. Se furişă în nişte tufe şi adormi. 

Ivan nu se încrezu nici în el. Cum trecu de miezul nopții se îmbrăcă, îşi luă sabia cea ascuțită şi 
porni spre râul Coacăzului. Se ascunse sub podul Călinului şi se puse la pândă. 

Deodată apele râului începură a clocoti, vulturii de prin stejari se puseră pe țipăt — căci se 
apropia un balaur cu nouă capete. De cum păşi pe podul Călinului-— calul balaurului se poticni, 
corbul negru de pe umăr tresări, iar câinele negru, care venea în urma lor, îşi zbârli blana. Balaurul 
lovi cu biciul — calul peste coaste, corbul peste pene şi câinele peste urechi: 

— De ce te poticneşti, calule? Şi de ce tu, corbule negru, tresari? Iar tu, câine negru, de ce te 
zbârleşti? Oare aţi prins de veste că Ivan — fecior-de- ţăran se află pe-aproape? Eu socot că nici nu 
s-a născut şi chiar de s-ar fi născut — încă nu-i bun de luptă: l-aş răpune doar cu un deget de-al 
meu. 

Dar Ivan — fecior-de-ţăran ieşi de sub podul Călinului şi zise: 

— Bagă de seamă, balaur spurcat, nu te mai lăuda şi treci la treabă! Vedem noi la urmă, cine pe 
cine va birui! 

Şi numai ce îşi avântă Ivan paloşul de oţel, o dată şi încă o dată, că reteză şase dintre capetele 
balaurului. Balaurul izbi şi el de îl împlântă pe Ivan până la genunchi în pământul jilav. Iar Ivan luă 
un pumn de nisip şi-l azvârli în ochii bulbucaţi ai balaurului. Şi în vreme ce balaurul îşi freca şi îşi 
curăța ochii, Ivan i-a retezat şi celelalte capete. După aceea i-a spintecat trupul şi făcându-l bucățele 
l-a aruncat în râul Coacăzului, iar cele nouă capete le-a aşezat sub podul Călinului. El însă s-a întors 
în izbă, s-a culcat şi a adormit ca şi cum nimic nu se întâmplase. 

Dimineaţa a venit şi fratele cel mijlociu. 

— Fi, cum a fost, l-a întrebat Ivan, ai văzut ceva în timpul nopţii? 

— Nu, n-am văzut nimic, n-a trecut pe lângă mine nici măcar o muscă, n-a țiuit nici măcar un 
țânţar. 

— Fi, dacă-i aşa cum spuneţi, haideţi cu mine, scumpii mei frați, să vă arăt eu şi țânțarul şi 
musca! 

Ivan şi-a dus frații sub podul Călinului şi le-a arătat capetele de balauri. 


— [a uitaţi-vă, zise el, ce fel de muşte şi de țânțari zboară pe-aici. lar voi, frățiorilor, mai bine 
rămâneaţi acasă, pe cuptor, decât să porniţi la luptă! 

Pe fraţi îi cuprinse ruşinea. 

— Somnul, ziseră ei, ne-a doborât... 

În cea de-a treia noapte s-a pregătit să meargă şi să stea de pază chiar Ivan. 

— Plec, le-a zis el, la o luptă înspăimântătoare, iar voi, frățiorii mei, să staţi treji şi cu urechea la 
pândă toată noaptea: de îndată ce mă veţi auzi fluierând, lăsaţi-mi slobod calul, iar voi veniţi cât mai 
repede în ajutorul meu. 

Ajunge Ivan — fecior-de-ţăran la râul Coacăzului, se ascunde sub podul Călinului şi aşteaptă. 

îndată ce trecu de miezul nopţii, pământul cel jilav porni să se clatine, apele râului începură a 
clocoti, vânturile năvalnice a vui, iar vulturii de prin stejari se puseră pe țipăt... Se apropia un 
balaur cu douăsprezece capete. Toate cele douăsprezece capete şuierau, toate cele douăsprezece 
capete scoteau flăcări fierbinţi pe nări. Calul balaurului avea douăsprezece aripi, părul de pe trupul 
calului era de aramă, iar coada şi coama îi erau de fier. Cum a păşit balaurul pe podul Călinului — 
calul de sub el se poticni, corbul negru de pe umăr tresări, iar câinele negru ce venea în urmă îşi 
zbârli blana. Balaurul lovi cu biciul — calul peste coaste, corbul peste pene, câinele peste urechi. 

— De ce te poticneşti, calule? Şi de ce tu, corbule negru, tresari? Iar tu, câine negru, de ce te 
zbârleşti? Oare aţi prins de veste că Ivan — fecior-de- ţăran se află pe-aproape? Eu socot că nici nu 
s-a născut şi chiar de s-ar fi născut — încă nu-i bun de luptă: o dată doar să suflu — şi pulberea o să 
se aleagă de el! 

Atunci Ivan — fecior-de-ţăran iese de sub podul Călinului şi zice: 

— Ehei, balaure, prea devreme-ncepi a te lăuda, vezi să nu dai de belea! 

— Aha, va să zică aici erai, Ivan — fecior-de-ţăran! De ce-ai venit? 

— Păi, am venit să-ţi văd puterea vrăjmaşă şi să mă măsor cu ea! 

— Îndrăzneşti să te măsori cu mine? Tu, o sărmană muscă! 

Drept răspuns Ivan — fecior-de-ţăran i-a zis balaurului: 

— N-am venit la tine să-ți spun poveşti, şi nici să le ascuh pe-ale tale. Am venit să ne luptăm pe 
viață şi pe moarte, să-i scap pe oamenii cei buni de tine, blestematule! 

Ivan îşi avântă sabia ascuţită şi-i reteză balaurului trei dintre capete. Balaurul prinse din zbor 
capetele retezate, îşi trecu peste ele degetul său de foc, le lipi de gâtlejele lor şi — pe dată, capetele 
se prinseră la loc, de parcă nici nu fuseseră retezate. 

Lui Ivan îi venea tare greu: balaurul cu şuierăturile îl asurzea, cu flăcările îl ardea şi-l frigea, cu 
scânteile îl orbea, şi pe deasupra îl mai şi împlântă până la genunchi în pământul jilav. 

Apoi îi strigă în bătaie de joc: 

— Vrei poate să te mai odihneşti puțin, Ivan — fecior-de-țăran? 

— Vorbeşti de odihnă? Odihnă pe la noi înseamnă — loveşte, retează bine, nu-ţi plânge singur 
de milă, zise Ivan. 

Apoi el fluieră cu putere şi îşi aruncă mănuşa dreaptă în mica izbă în care se aflau frații săi. 
Mănuşa sparse sticla din geamul izbei, însă frații dormeau duşi, nu auzeau nimic... 

Ivan îşi adună puterile, se mai avântă o dată, mai tare ca înainte, şi-i reteză balaurului şase 
capete. Balaurul le prinse din zbor, şi pe acestea, îşi trecu peste ele degetul său de foc, le lipi de 
gâtlejuri şi iarăşi toate capetele erau la locul lor. Apoi se năpusti asupra lui Ivan şi-l împlântă până la 
brâu în pământul jilav. 

„Proastă treabă, “ îşi zise Ivan. Îşi scoase mănușa stângă şi o aruncă spre mica izbă. Mănuşa 
găuri acoperişul, însă frații dormeau mai departe, nu auzeau nimic. 

Şi iar îşi luă avânt, pentru a treia oară, Ivan — fecior-de-țăran şi-i reteză balaurului nouă capete. 
Balaurul le prinse din zbor, îşi trecu degetul de foc peste ele, le apropie de gâtlejuri, iar capetele se 
lipiră la loc şi de astă dată. Tot atunci, balaurul se năpusti la Ivan şi-l împlântă în pământ până la 
umeri... 


Ivan şi-a luat căciula şi a aruncat-o în mica izbă. Din pricina loviturii izba s-a cutremurat până în 
temelii, iar bârnele ei mai-mai să se risipească în toate părțile. Abia atunci s-au trezit fraţii şi au 
auzit calul lui Ivan nechezând din răsputeri şi zbătându-se să scape din lanţ. 

A Fraţii au deschis grajdul, i-au dat drumul calului, iar ei au pornit alergând în urma lui, ca să-i 
vină în ajutor lui Ivan. 

Calul lui Ivan se năpusti în galop şi începu să izbească balaurul cu copitele, să-l muşte cu dinții. 
Balaurul prinse să şuiere, să sâsâie, să învăluie calul cu puzderie de scântei... în vremea asta, Ivan 
— fecior-de-ţăran izbuti să iasă din pământ, ba făcu ce făcu de-i tăie balaurului degetul de foc şi 
după aceea se apucă să-i reteze capetele. I le reteză pe toate până la ultimul, îi spintecă trupul şi 
făcându-l bucățele, îl aruncă în râul Coacăzului. 

Tocmai atunci ajunseră la locul luptei şi frații săi. 

Halal să vă fie, somnoroşilor! le-a zis Ivan. Din pricina somnului vostru era să plătesc eu cu 
capul. 

Fraţii săi l-au adus în mica izbă, l-au spălat, l-au hrănit, i-au potolit setea şi l-au culcat să se 
odihnească. 

În zorii zilei Ivan s-a sculat şi a început să se îmbrace, să se încalțe. 

— De ce te scoli cu noaptea-n cap? i-au zis frații. Ar trebui să te odihneşti temeinic după lupta 
crâncenă de ieri. 

— Ba nu, le-a răspuns Ivan, nu-mi arde de odihnă, mă duc la râul Coacăzului să-mi caut 
cingătoarea pe care-am pierdut-o acolo. 

— la te uită, ce-ţi mai dă prin minte, au zis fraţii. Lasă că trecem prin oraş şi-ţi cumperi una 
nouă. 

— Ba nu, eu de cingătoarea mea am nevoie! 

Şi porni Ivan către râul Coacăzului, dar nu se apucă să-şi caute cingătoarea, ci trecu pe podul 
Călinului pe celălalt mal şi se furişă pe nesimţite până la palatele de piatră ale balaurilor. 

S-a apropiat de un gemuleţ deschis şi a tras cu urechea: oare nu se pune la cale ceva rău 
împotriva lui? 

Când s-a uitat înăuntru, ce să vadă? în palate şedeau cele trei neveste ale balaurilor, împreună cu 
mama lor, zmeoaica cea bătrână. 

Şi cum şedeau acolo, puneau lucrurile la cale. 

Prima dintre ele zise: 

— Las-că mă răzbun eu pe Ivan — fecior-de-ţăran pentru bărbatul meu! O să i-o iau înainte şi, 
pe drumul ce-l are de străbătut, ca să se întoarcă acasă împreună cu fraţii lui, o să stârnesc o arşiță 
grozavă, iar eu o să mă prefac în fântână. Când se vor repezi câteşi trei să-şi potolească setea — 
morți or să se prăbuşească de la prima înghițitură de apă. 

— Bine te-ai gândit să faci, încuviință zmeoaica cea bătrână. 

A doua zise: 

Eu o să mă prefac într-un măr încărcat de roade. De vor vrea să mă- nânce câte un măr — pe 
dată vor fi sfâşiați în mii de fărâme! 

— ŞI tu te-ai gândit bine, a lăudat-o zmeoaica cea bătrână. 

— Eu una, zise cea de-a treia, o să aduc peste ei un val de picoteală şi de somn, apoi o să le-o iau 
înainte, o să mă prefac într-un covor moale cu perne de mătasă. Cum vor încerca frații să se culce, 
să se odihnească, pe dată îi va pârjoli focul! 

— ŞI tu te-ai gândit bine! rosti zmeoaica. Ei, şi dacă nu veţi putea voi să le veniţi de hac, mâine 
pornesc şi eu să-i ajung din urmă şi să-i înghit pe toți trei! 

Ivan — fecior-de-ţăran a stat să asculte până la capăt vorbele lor şi s-a întors la fraţii săi. 

— Fi, cum e, Ivanuşka, ţi-ai găsit cingătoarea? l-au întrebat frații. 

— Găsit. 

— Nu merita să-ţi pierzi vremea pentru atâta lucru! 

— Ba merita, fraților. 


Şi îndată după asta, tustrei frații se pregătiră în mare grabă şi porniră la drum. 

Au mers şi-au mers, străbătând câmpuri şi lunci întinse. Era zi fierbinte, uscată şi lor le era 
grozav de sete, abia se mai țineau pe picioare. Tocmai atunci, când s-au uitat mai bine, au văzut o 
fântână, iar în ea, plutind deasupra pe apă un căuş mic de argint. Fraţii i-au zis lui Ivan: 

— Hai, frățioare, să facem un popas, să ne îndestulăm cu apă rece şi să adăpăm caii. 

— Cine ştie ce apă e în fântână aceea, le-a răspuns Ivan. Poate să fie necurată şi otrăvitoare. 

Şi descălecând, începu să izbească fântână cu sabia, tăind şi împungând. lar fântână porni să 
geamă şi izbucni în hohote de plâns. Tot atunci se lăsă o ceață groasă, dogoarea îşi scăzu puterea şi 
pe frați încetă să-i mai chinuiască setea. 

— Acuma ați văzut şi voi, fraţilor, ce fel de apă era în fântână asta! zise Ivan. 

— Văzut, cum să nu fi văzut, frăţioare! 

Şi au pornit mai departe la drum. 

Să fi mers mult, să fi mers puţin, cine mai ştie? Doar că văzură deodată un măr. Mărul era 
încărcat cu mere mari şi rumene. 

Fraţii descălecară şi abia aşteptau să rupă din merele acelea, dar Ivan — fecior-de-ţăran a alergat 
înaintea lor şi lovind cu sabia a început să reteze tulpina mărului chiar de la rădăcină. Şi mărul porni 
să geamă şi să țipe... 

— Acuma ați văzut şi voi, fraţilor, ce fel de măr era acesta! Nu erau bune la gust merele din el. 

Şi iar au încălecat tustrei frații şi au pornit mai departe. 

Şi-au mers, şi-au tot mers până i-a cuprins osteneala. Şi ce să vadă? Nu departe, în câmpie era 
întins un covor înflorat şi moale, iar pe covor se aflau perne umplute cu puf. 

— Ar fi bine să ne întindem pe covorul ăsta, să ne odihnim şi să ațipim şi noi vreun ceas, au zis 
fraţii. 

— Ba nicidecum fraților, n-o să ne fie prea moale de ne culcăm pe acest covor, le-a răspuns Ivan. 

Fraţii s-au supărat pe el: 

— Şi de ce, mă rog, ne tot povăţuieşti: asta nu se poate, cealaltă nu-i voie! Că doar avem şi noi 
cap să judecăm şi singuri! 

Ivan nu le răspunse nicio vorbuliță, doar îşi desprinse cingătoarea de la brâu şi o azvârli pe 
covor. Cingătoarea fu cuprinsă de flăcări şi arse toată, nu rămase nici urmă din ea. 

— lată, aşa s-ar fi întâmplat şi cu voi! zise Ivan. 

Apoi se apropie de covor şi prinse să spintece cu sabia şi covorul şi pernele făcându-le pe toate 
fărâme. După ce le spintecă şi le sfâşie aruncă zdrențele în toate părțile şi zise: 

— Degeaba, frații mei, m-aţi mustrat! Căci doară şi fântână, şi mărul, şi covorul nu erau altceva 
decât nevestele balaurilor. Au vrut să ne ucidă, dar nu le-a mers: au murit ele — nu noi! 

Fraţii şi-au recunoscut greşeala şi au plecat mai departe. 

Să fi mers mult, să fi mers puţin, cine mai ştie? Doar că deodată cerul se întunecă, vântul începu 
să vâjâie, iar pământul să vuiască: în urma lor venea în zbor zmeoaica cea bătrână. Şi-a căscat botul 
— o falcă-n cer şi alta în pământ— vrând să-l înghită pe Ivan şi pe frații lui. Dar nici voinicii nu 
erau proşti, aruncară în botul zmeoaicei traistele lor cu merinde de drum şi cu sare. Zmeoaica s-a 
bucurat — gândea că-l înşfăcase pe Ivan — fecior-de-ţăran şi pe fraţii lui. Aşa că s-a oprit ca să-i 
mestece în voie. Îndată ce află însă despre ce-i vorba, scuipă traistele cât colo şi se năpusti din nou 
pe urmele fraților. Mai avea puţin şi-i ajungea din urmă... 

Văzând că nu mai poate scăpa de primejdie, Ivan îşi îmboldi calul să alerge din toate puterile, iar 
fraţii se țineau strâns după el. Aşa au alergat, au alergat, au galopat, au tot galopat. Când, ce să 
vadă? în faţa lor se înălța o potcovărie, iar în potcovărie stăteau şi lucrau doisprezece meşteri 
potcovari. 

— Potcovarilor, hei, potcovarilor, le-a strigat Ivan, îngăduiţi-ne să intrăm în potcovăria voastră! 

Potcovarii le-au îngăduit să intre, apoi au încuiat în urma lor potcovăria, pecetluind-o cu 
douăsprezece uşi de fier şi ferecând-o cu douăsprezece lacăte. 

Zmeoaica a venit în zbor până la potcovărie şi a prins a urla: 


— Potcovarilor, hei, potcovarilor, îndată să mi-i daţi pe Ivan — fecior- de-țăran şi pe frații lui! 

Iar potcovarii i-au răspuns: 

— Deschide cu limba cele douăsprezece uşi de fier şi ia-ţi-i singură! 

Şi s-a pornit zmeoaica să lingă uşile de fier ca să le desferece. A lins şi-a tot lins, a lins şi-a tot 
lins până a subțiat unsprezece uşi. Mai avea o uşă, una singură mai rămăsese ferecată. 

Grozav ostenise zmeoaica, aşa că se aşeză să se mai odihnească. 

Pe dată Ivan — fecior-de-ţăran se năpusti afară din potcovărie, înşfăcă zmeoaica şi o izbi din 
toate puterile de pietre. Hârca se sfărâmă prefăcându-se într-o pulbere măruntă, iar vântul risipi în 
toate părțile pulberea aceea. De atunci înainte toți balaurii şi toate zmeoaicele au fost stârpite de 
prin partea locului şi oamenii au început să trăiască fără să se mai teamă de astfel de lighioane. 

Iar Ivan — fecior-de-țăran împreună cu fraţii lui se întoarseră acasă, la mama şi la tatăl lor. Şi 
prinseră să trăiască şi să muncească la fel ca mai înainte: să are ogorul, să semene grâuşorul. 


Nikita tăbăcarul 
poveste rusă 


Pe malul Niprului cel cu ape argintii, pe nişte mândre coline, se înălța străvechiul Kiev — oraşul 
cel mai frumos şi cel mai bogat dintre toate oraşele ruseşti. 

Veacuri de-a rândul au trăit în acest oraş oameni ruşi. Cu toţii lucrau, ogorul îl arau, pânza o 
țeseau, la sărbători în hore jucau şi bragă pregăteau. lar fetele, kievlencele, când începeau să 
împletească, după datină, coroniţe din flori de câmp şi apoi, împodobindu-se cu aceste coroniţe, 
porneau cântând, în zi de primăvară, spre Niprul cel cu ape argintii, cine le vedea nu ştia la care să 
se uite mai întâi: cu toții, de la mic la mare, rămâneau înmărmuriți de atâta frumuseţe. Cât despre 
flăcăii kievleni, viteji şi chipeşi, li se dusese vestea până hăt-departe: nu-i puteau înfricoşa nici 
vrăjmaşii cei răi, nici fiarele sălbatice, nici şerpi sau alte târâtoare. În lumea întreagă nu se aflau 
săgeți mai iuți şi săbii mai ascuţite ca ale lor. 

Trai tihnit, întemeiat, de nimic întunecat duceau kievlenii. Şi totuşi, nenorocirea prinse a pluti 
deasupra lor aidoma unui nor întunecat. 

Un balaur înspăimântător îşi făcu urâtul obicei de a zbura pe deasupra oraşului. Avea balaurul 
acela trupul acoperit cu solzi verzi, coada i se încolăcea în toate părțile, iar din gâtlej îi creşteau trei 
capete alăturate în loc de unul. Din ochii lui ţâşneau flăcări, gurile aruncau jeratic, iar labele aveau 
gheare de fier. De cum începea a se roti deasupra oraşului, aripile lui negre acopereau tot cerul şi 
lumina zilei pierea fără urmă. Zburând, lighioana şuiera: 

— O să distrug oraşul Kiev de pe Nipru. Pe toţi oamenii lui o să-i ard, o să-i pârjolesc, o să-i 
prefac în pulbere. Dacă vreți să mai rămâneți în viaţă, dați-vă osteneala să mă întâmpinați şi să mă 
ospătaţi cum se cuvine. În fiecare lună o să vin la voi. O să mă las din zbor pe colina din apropiere 
şi o să mă ospătez cu o frumoasă copilă a voastră. 

Kievlenii se întristară şi vărsară lacrimi amare. Îi durea sufletul să-şi jertfească copilele pentru 
ospăţul balaurului. Dar îşi ziceau că dacă se împotrivesc, balaurul va trece Kievul prin foc şi flăcări, 
îl va preface în scrum şi odată cu el, şi pe toți locuitorii oraşului. 

Şi-atunci, oamenii începură să scoată în fiecare lună afară din oraş şi să ducă sus, pe colină, câte 
o copilă. Acolo, după ce o legau cu lanţuri de tulpina unui stejar bătrân, o lăsau singură şi plecau. 
Iar noaptea, balaurul cobora în zbor şi o mânca. 

În felul acesta le-a mâncat, pe rând, pe toate copilele kievlene. Doar fiica țarului mai rămăsese. 

Întregul palat răsuna de țipăt şi plânsete. Au gătit-o pe frumoasa fiică a ţarului în vestminte de 
aur, de mătăsuri scumpe şi de brocarturi şi au dus-o lângă bătrânul stejar. 

După ce-au ajuns acolo au legat-o cu lanţuri, s-au închinat în faţa ei până la pământ, şi-apoi 
plângând în hohote, s-au înapoiat în oraş. Doar un porumbel alb, care-i era tare drag copilei, mai 
rămase cu ea: acesta n-a vrut nici în ruptul capului să-şi ia zborul din stejar. 


Fiica de ţar aştepta lângă tulpina stejarului. O cuprinse spaima — pe deasupra colinei vântul 
vuia, iar undeva pe aproape o bufniţă huhuia. Inima copilei mai că nu mai bătea. Deodată auzi un 
foşnet de aripi. 

— Ah, se vede că aceasta-i moartea, şi fiica țarului începu să plângă. Iar balaurul, căci el se 
lăsase din zbor lângă bătrânul stejar, privea vrăjit la copilă şi nu-şi putea lua ochii de la ea. 

— Nu te teme, frumoaso, şuieră el, pe tine n-o să te mănânc. Prea eşti frumoasă. Pe tine te iau şi 
te duc în peştera mea. Acolo tu o să trăieşti ca stăpână, iar eu am să mă desfăt privindu-te. 

Şi zicând acestea o aşeză pe fată pe aripile sale şi îşi luă zborul. Numai că porumbelul porni să 
lopăteze şi el în urma lui. 

Balaurul cu fiica țarului ajunseră într-un codru de nepătruns şi el o duse pe fată în bârlogul lui 
aflat în inima celui mai mare desiş. Apoi adună din pădure o mulţime de buşteni pe care-i îngrămădi 
la intrarea peşterii, astupând-o. 

— lată, zise el, aici vei locui de acum înainte. 

După care, balaurul a lăsat-o în bârlog pe fiica ţarului, iar el şi-a luat zborul în căutarea altor 
prăzi. N-a băgat de seamă că porumbelul cel alb intrase şi el în vizuină şi se pitise într-un ungher 
ascuns. 

De cum plecă balaurul, porumbelul veni îndată lângă stăpână-sa. Guruia şi i se uita drept în ochi. 

Aşa începu fiica ţarului să trăiască în bârlogul balaurului. Cât era ziua de lungă stătea singură şi 
doar porumbelul îi ţinea de urât; iar seara venea balaurul în zbor, aducându-și de-ale mâncării, apoi 
se lungea în culcuşul său, aflat într-un colț întunecos al bârlogului şi se desfăta privind-o pe 
frumoasa copilă cu toţi ochii Iui de foc. Într-una din zile, după ce balaurul îşi luase zborul, fiica 
țarului îi zise porumbelului. 

— Să te duci în zbor până acasă, în oraşul meu drag, ca să le duci tatei şi mamei o scrisoare. Să 
afle şi ei veşti despre mine. Cine ştie, poate or născoci ceva ca să-mi vină în ajutor. 

Fiica ţarului se aşeză şi scrise scrisoarea pe care o legă bine sub aripa porumbelului. Porumbelul 
se furişă printre trunchiurile de copaci grămădite la intrare, ieşi în pădure, şi de-acolo îşi luă zborul 
spre Kiev. 

Să fi zburat mult, să fi zburat puţin, cine mai ştie? — dar de ajuns, a ajuns chiar sub una dintre 
ferestrele palatului. Țarul şi țarina mai să-şi piardă capul de bucurie, aflând că fiica lor trăieşte. Au 
hrănit porumbelul, l-au mângâiat şi după aceea, adunându-şi toți sfetnicii în jurul lor i-au întrebat: 

— Chibzuiţi bine, ce-am putea face s-o scăpăm pe copila noastră de la balaur? 

Iar sfetnicii le-au răspuns aşa: 

— Va trebui să-i trimiteţi scrisoare prin care să-i cereți să afle de la balaur, de cine se teme el mai 
mult şi mai mult pe lumea asta. E cu neputinţă să nu fie ceva în lume care să-l poată duce la pieire. 

Țarul şi țarina întocmiră scrisoarea şi o legară sub aripa porumbelului, iar acesta îşi luă zborul 
înapoi în pădure. Fata de ţar citi scrisoarea părinților săi şi începu să aştepte cu nerăbdare venirea 
serii. 

Seara balaurul veni în zbor, ca de obicei. Dădu la o parte bârnele de la intrare, se strecură târâş în 
bârlog şi se culcă să se odihnească. Iar copila țarului zise: 

— Ah, balaurul meu drag, ştiu cât eşti de puternic, şi mai ştiu cum tremură de frică oricine în 
fața ta. Dar spune-mi, e oare adevărat, că nu este cineva pe lumea asta mai puternic decât tine şi că, 
aşa fiind, nu-ți este frică de nimeni? 

Cum stătea culcat pe-o coastă, balaurul îşi încolăci coada şi zise râzând batjocoritor: 

— Mă rog, fie, o să-ţi spun adevărul: se află la Kiev un voinic. Il cheamă Nikita. Trăieşte în 
Mahalaua Tăbăcarilor, argăseşte pieile, le tăbăceşte, de aceea e poreclit Nikita Tăbăcarul. Nimeni 
nu-şi poate măsura puterea cu el. Acesta e singurul om din lume mai puternic decât mine. De el, şi 
numai de el mi-e frică. 

După ce spuse asta, balaurul se încolăci bine de tot şi prinse a sforăi. Iar fata ţarului se aşeză şi, 
cu mare băgare de seamă, le scrise părinților săi scrisoarea cerută: „Balaurului îi este frică numai şi 
numai de Nikita-Tăbăca- rul. Pe el să-l trimiteţi să mă scape de aici.“ 


Apoi legă scrisoarea sub aripa porumbelului, iar porumbelul porni în zbor spre Kiev. Ajunsă la 
palat, scrisoarea fiicei ţarului fu citită degrabă. Şi îndată ţarul trimise slujitori în Mahalaua 
Tăbăcarilor. 

— Găsiţi-l pe Nikita Tăbăcarul. Spuneți-i că-l cheamă țarul. 

Şi au venit slujitorii la Nikita. Iar Nikita, un bărbat uriaş, cu umeri vânjoşi, puternici şi o barbă 
stufoasă ca o mătură îşi vedea de tăbăcitul pieilor. 

— Haide, Nikita, vino cu noi la palat, te cheamă ţarul, i-au zis slujitorii. 

— Ba nu mă duc nicăieri. N-am vreme, le-a răspuns Nikita. Şi aruncân- du-şi pe umăr 
douăsprezece piei de bou dintr-o dată, se duse cu ele la râu. Slujitorii ţarului alergau abia ținându-se 
după el: 

— Haide, Nikituşka, vino cu noi! 

— V-am spus doar, nu mă duc nicăieri. N-am vreme. 

Auzind asta, ce erau să mai facă slujitorii? S-au întors la palat şi i-au povestit ţarului cele 
întâmplate. Atunci s-a dus în Mahalaua Tăbăcarilor însuşi țarul. 

— Nikituşka, dragul meu! Ajută-mă! Numai tu poți să-l răpui pe balaur! Salvează-mi copila. 

Însă Nikita i-a răspuns: 

— Cum să mă încumet, luminate ţar, la o treabă ca asta?! Nu mă simt în stare să dobor un balaur. 

Şi oricât l-a rugat țarul, oricât a încercat el să-l convingă — Nikita nu s-a lăsat înduplecat. Aşa că 
s-a întors la palat şi țarul, fără niciun rezultat. A stat toată noaptea şi a tot chibzuit, împreună cu 
sfetnicii săi: cum să facă să-l înduplece pe Nikita. Şi a hotărât aşa: a adunat cinci mii de copile 
orfane de i le-a trimis lui Nikita. Orfanele au venit în Mahalaua Tăbăcarilor la casa lui Nikita, s-au 
aşezat în genunchi în faţa lui şi au prins a plânge: 

— Nene Nikita, fie-ţi milă de noi! De-o să mai treacă un an-doi, o să creştem, iar balaurul o să se 
repeadă să ne mănânce, una câte una, pe toate. Te rugăm, du-te la răufăcător şi smulge-i capetele 
spurcate. 

Lui Nikita i se făcu milă de bietele orfane. 

— Bine, fie, nu mai plângeți. O să mă duc să-ncere să-l răpun. 

Şi a început Nikita Tăbăcarul să se gătească de luptă. A luat trei sute de puduri de fuioare de 
cânepă, le-a înmuiat bine în smoală şi s-a înfăşurat în ele din cap până-n picioare — soiul acesta de 
platoşă cu care se înveşmântase el n-avea cum să fie nici găurită cu sabia, nici sfâşiată cu colții de 
balaur. Apoi porni spre pădure. 

Ajunse la bârlogul balaurului tocmai când acesta se întorsese acasă. 

— Hei, balaure, ia fă-te încoace — că a venit Nikita Tăbăcarul. Vreau să-mi măsor puterea cu 
tine. 

Simţi balaurul că nu are cum scăpa de belea. Şi începu să-şi ascută dinții. Numai că Nikita n-a 
mai stat să aştepte: când a izbit odată în buştenii de la intrare, se umplu toată pădurea de vuiet. 
Buştenii se împrăştiară şi balaurul se târî afară din bârlog. 

Lighioana porni să şuiere din toate cele trei guri ale sale şi să azvârle asupra Iui Nikita fum gros 
şi flăcări arzătoare. Dar voinicul nostru nu se sperie, ci începu să-i dea de cheltuială cu ghioaga sa: 
ba îl îmboldea din partea dreaptă, ba din cea stângă, ba îl pocnea peste unul din capete, ba îl lovea 
peste coadă; iar balaurul şuiera din răsputeri de furie şi de durere, şi se încredinţă că nu-l poate birui 
nicidecum pe voinic. Încercă să-i frângă trupul în două cu dinţii, dar dinţii lui de balaur se 
împotmoliră atât de rău în smoală că n-a mai fost chip să-i scoată din ea. Atunci balaurul se prăvăli 
la pământ. 

— Eh, Nikita, Nikita, grozav de puternic mai eşti! Mult mai puternic decât mine. Dar rogu-te, nu 
mă omorî, hai, mai bine să cădem la învoială cu vorbă bună, că loc este destul în lumea asta pentru 
amândoi. Uite, eu zic să împărțim pământul în două. Tu ai să trăieşti într-una din aceste jumătăţi, iar 
eu în cealaltă. Şi de stingherit n-o să ne stingherim unul pe celălalt. 

— În regulă, zise Nikita, hai să-ncepem treaba. Dar bagă de seamă, o să trebuiască să săpam 
între noi un hotar cât se poate de adânc. 


Zicând asta, luă un plug de lemn, greu de trei sute de puduri şi-l înhămă pe balaur la plug. 

— Ei, haide, înseamnă hotarul. 

Şi porni balaurul să opintească la plug. ÎI trase de la Kiev până la Marea Caspică şi-apoi din nou 
către Kiev şi iar înapoi. Gâfâia balaurul, se istovise cu totul, dar Nikita îl îmboldea întruna strigând: 

— Haide, trage, trage, că altfel hotarul n-o să se vadă bine. 

Şi balaurul, de voie, de nevoie, săpă un hotar adânc-adânc. 

— În regulă, pământul l-am împărţit, zise Nikita. Acuma, haide, să împărțim şi marea, că altfel 
eşti în stare să zici că am intrat să plutim pe marea ta. 

Şi-atunci balaurul începu să târască plugul în mare — credea că şi apa poate fi despărțită cu o 
brazdă. Dar marea... de, e adâncă, nu-i poţi da de fund. Balaurul a înghiţit la apă, până ce s-a înecat. 
Nikita l-a pocnit cu ghioaga, ca să nu-şi vină cumva în fire şi l-a scos pe mal. 

— Nu vreau, zise el, să spurc marea albastră şi curată cu trupul tău. 

Apoi aprinse un foc straşnic, arse rămăşiţele pe jeratic, iar vânturile năvalnice luară cenuşa şi-o 
răspândiră în toate cele patru zări, pentru ca să nu rămână nici urmă de balaur. 

Şi porni Nikita înapoi spre Kiev. Poporul îi ieşi de departe în cale — cu toții se bucurau, jucau şi 
cântau cântece de veselie. Ţarul şi țarina, ținând-o de mână pe copila lor, veniră să-l întâmpine pe 
Nikita şi să-i aducă daruri neprețuite — aur, blănuri, veşminte din brocart, perle mari şi lucitoare. 
Dar Nikita nu voi să ia nimic din toate astea. 

— Ce să fac cu bogățiile voastre? zise el. Că doară nu pentru a fi răsplătit m-am luptat cu 
balaurul, ci pentru că mi-a fost milă de oameni. Pentru mine, munca este mai de preţ decât toate 
darurile voastre. Lăsaţi-mă să mă-ntorc iarăşi în Mahalaua Tăbăcarilor. 

Şi s-a întors Nikita la el acasă, în mahalaua lui, Mahalaua Tăbăcarilor. Şi de-atunci tot acolo 
trăieşte, pieile le argăseşte şi-n Niprul cel de argint le umezeşte. 

Faima lui Nikita însă a ajuns până hăt, departe. Iar poporul a întocmit povestea aceasta despre el 
— să le fie tuturor oamenilor de treabă temei de adâncă chibzuinţă. 


Calul nazdravan 
poveste rusă 


Afost odată ca niciodată. A fost odată un moş care avea trei feciori: celui mai mic dintre ei, îi 
spuneau toți Ivanuşka-prostănacui. 

Şi moşul acela a semănat într-un an nişte grâu. Grâul a crescut tare frumos, numai că se înnădise 
cineva care-l strivea şi-l călca în picioare. 

Atunci moşul le-a zis feciorilor: 

— Dragii mei feciori! Să staţi de pază cu rândul fiecare dintre voi, noapte de noapte, ca să păziţi 
şi să mi-l prindeţi pe hoţ! 

Veni noaptea cea dintâi. 

Cel mai mare dintre feciori se duse să păzească grâul, dar i se făcu somn. Şi-atunci se furişă în 
şura cu fân şi dormi până dimineaţa. 

Când se întoarse acasă, a doua zi în zori, zise: 

— N-am închis ochii toată noaptea, am păzit grâul! Am îngheţat bocnă, dar n-am văzut niciun 
hoţ! 

În cea de a doua noapte se duse feciorul cel mijlociu şi dormi până dimineaţa în şura cu fân. 

În cea de-a treia noapte veni rândul lui Ivanuşka-prostănacul să se ducă la păzit. 

EI îşi puse în sân o plăcintă, luă o funie şi plecă. Îndată ce ajunse în câmp se aşeză pe un pietroi. 
Şedea — nu dormea, din plăcintă molfăia şi aştepta hoțul. 

Chiar la miezul nopţii se năpusti pe ogorul cu grâu un cal; părul calului — un fir de aur şi altul 
de-argint. Calul alerga — pământul cutremura, din urechi nouri de fum scotea, din nări — pălălaie 
de flăcări țţâşnea. 


Şi calul acesta începu să mănânce grâul. Drept e, că mai mult îl călca în picioare decât îl mânca. 

Ivanuşka se apropie tiptil de cal şi dintr-o mişcare dibace îi aruncă funia pe după gât. 

Se smuci calul din toate puterile, dar degeaba! 

În vremea asta Ivanuşka i se săltă uşurel în spinare şi se prinse zdravăn de coamă. 

Calul începu să alerge nebuneşte peste câmpuri. Alergă şi tot alergă dar nu izbuti să-l trântească 
pe călăreț! 

Atunci încercă să-l înduplece cu binişorul pe Ivanuşka: 

— Dă-mi drumul, Ivanuşka, lasă-mă slobod! Că eu, drept răsplată, făgăduiesc să-ți fac un mare 
bine. 

— Fie, zise Ivanuşka, de dat, îţi dau eu drumul, dar după aceea cum o să te mai găsesc? 

— Păi, să ieşi în câmpia mare, liberă din zare-n zare, să fluieri de trei ori voiniceşte şi să strigi 
desluşit, vitejeşte: „Calule-năzdrăvanule, roibule-viteazule, te-aşterne în faţă-mi degrabă, ca frunza 
căzută în iarbă!“ — şi eu voi fi acolo. 

Ivanuşka îi dădu drumul calului, după ce, mai întâi, îl puse să făgăduiască cum că niciodată nu 
va mai mânca şi nici nu va mai călca în picioare grâul. 

În zorii zilei veni şi Ivanuşka acasă. 

— EI, ce-ai văzut pe unde-ai fost? îl întrebară frații lui. 

— Păi, am prins un cal, le răspunse Ivanuşka, părul calului — un fir de aur şi altul de-argint. 

— Şi unde-i calul acela? 

— Păi, mi-a făgăduit că nu mai intră în grâu, şi-atunci i-am dat drumul. 

Fraţii nu-i dădură crezare lui Ivanuşka şi râseră de el pe săturate. 

Numai că, chiar din noaptea aceea, nimeni nu se mai atinse de grâul lor... 

Nu mult după întâmplarea aceasta, țarul trimise soli în toate oraşele, în toate târgurile, în toate 
satele să facă ştiută tuturor această chemare: 

— Să se-adune boierii şi curtenii, negustorii şi țăranii de rând, ca să se înfățişeze Preafrumoasei 
Elena, fiică a ţarului! Țarevna Elena se va afla într-un turn înalt, în dreptul ferestruicii acestuia. Cel 
ce va izbuti să se salte călare, pe calul său, până la odrasla ţarului şi va lua inelul de aur din degetul 
acesteia, aceluia îi va fi soție! 

Şi iată că în ziua arătată încep şi frații mai mari să se pregătească de plecare la palatul țarului — 
nu pentru a încerca să se salte până la fereastra turnului, ci doar să-i privească pe ceilalți avântându- 
se. lar Ivanuşka prostănacul prinse să se roage de ei: 

— Scumpii mei frățiori, rogu-vă, dați-mi şi mie un căluţ cât de mic, să merg şi eu s-o văd pe 
Preafrumoasa Țarevnă. 

— Cum să te duci tu, prostănacule? Vrei să aibă lumea de cine râde? Mai bine şezi colea pe vatră 
şi joacă-te în cenuşă! 

Cei doi frați plecară, iar Ivanuşka le zise soțiilor acestora: 

— Daţi-mi un paneraş, să fac şi eu măcar o treabă: să mă duc în pădure să culeg ciuperci! 

Luă paneraşul şi se duse, chipurile, să culeagă ciuperci. 

leşi Ivanuşka în câmpia mare, liberă din zare-n zare, şi aruncând paneraşul sub o tufă, fluieră de 
trei ori voiniceşte, şi strigă desluşit, vitejeşte: 

— Calule-năzdrăvanule, roibule-viteazule, te-aşterne în față-mi degrabă, ca frunza căzută în 
iarbă! 

Calul alerga, pământul cutremura, din urechi nouri de fum scotea, din nări— pălălaie de flăcări 
țâşnea. 

Veni într-o goană şi rămase încremenit în fața feciorului: 

— Care ţi-e porunca, Ivanuşka? 

— Vreau să merg s-o văd pe fiica ţarului, pe Preafrumoasa Elena! a răspuns Ivanuşka. 

— Prea bine, strecoară-te în urechea mea dreaptă şi ieşi prin cea stângă! 


S-a strecurat Ivanuşka în urechea dreaptă, a ieşit prin urechea stângă a calului şi s-a prefăcut într- 
un voinic falnic şi chipeş, cum n-ai putea nici cu gândul să gândeşti, nici în vis să-nchipuieşti, nici 
în poveşti să-l găseşti, nici cu pana să-l zugrăveşti! 

A încălecat Calul-năzdrăvan şi a pornit la galop drept spre oraş. 

Pe drum îşi ajunse din urmă fraţii, trecu în goană pe lângă ei şi le-o luă înainte, acoperindu-i cu 
nori de praf. 

Ținând-o tot într-un galop, Ivanuşka ajunse în piaţa oraşului, chiar lângă palatul ţarului. Şi ce să 
vadă — se adunase acolo lume, câtă frunză şi iarbă, iar în turnul cel înalt, la fereastră, şedea 
Țarevna — Preafrumoasa Elena. Inelul din degetul ei strălucea de-ți lua ochii — era neprețuit. Iar 
Țarevna — frumoasă ca o zână. 

Cu toţii o priveau, dar să se salte până la ea nu se-ncumeta niciunul: n-aveau chef să-şi frângă 
gâtul! 

Şi-atunci Ivanuşka îmboldi cu călcâieie Calul-năzdrăvan... 

Calul fornăi, necheză, se săltă — şi ajunse sus, doar trei bârne mai erau până la fereastra 
Țarevnei. 

Mare fu mirarea celor de faţă, dar Ivanuşka întoarse calul şi se făcu nevăzut. 

Oamenii strigau într-un glas: 

— Cine era? Cine era? 

Însă pe Ivanuşka parcă-l înghițise pământul. Văzuseră cu toţii de unde venise, dar n-a văzut 
nimeni încotro plecase. 

Acuma, după ce gonise din răsputeri, Ivanuşka ajunse în câmpia mare, cobori de pe cal, i se 
strecură în urechea stângă, ieşi prin urechea dreaptă şi se prefăcu din nou în Ivanuşka-prostănacul. 

I-a dat drumul Calului-năzdrăvan, a cules din pădure un paneraş plin cu ciuperci otrăvitoare şi 
le-a dus acasă. 

— [a uitaţi-vă ce ciuperci bune am adus! 

Soțiile fraţilor l-au luat la rost pe Ivan: 

— Astea-s ciuperci bune, prostănacule? Să le mănânci tu singur! 

Ivanuşka a zâmbit, s-a suit pe vatră şi s-a aşezat acolo. 

Îndată ce s-au întors acasă, fraţii au pornit să le povestească soțiilor ce văzuseră în oraş: 

— Dac-aţi fi fost acolo, dragele noastre să fi văzut ce mândrețe de voinic i s-a înfățişat ţarului! 
De când suntem pe lume n-am auzit de unul ca el. Şi când s-a săltat odată cu calul, a ajuns sus, doar 
trei bârne mai erau până la fereastra Ţarevnei. 

Ivanuşka, cum stătea culcat pe vatră şi zâmbea, zise: 

— Scumpii mei frățiori, oare nu eram eu voinicul acela? 

— Cum era să fii tu, prostănacule! Şezi acolo, pe vatră şi prinde muşte! 

A doua zi fraţii mai mari au plecat din nou la oraş, iar Ivanuşka a luat paneraşul şi s-a dus după 
ciuperci. 

leşi în câmpia mare, liberă din zare-n zare şi aruncând paneraşul, fluieră de trei ori voiniceşte şi 
strigă desluşit, vitejeşte: 

— Calule-năzdrăvanule, roibule-viteazule, te-aşterne în față-mi degrabă, ca frunza căzută în 
iarbă! 

Calul alerga, pământul cutremura, din urechi nouri de fum scotea, din nări — pălălaie de flăcări 
țâşnea. 

Veni într-o goană şi rămase încremenit în faţa lui Ivanuşka. 

Ivanuşka se strecură în urechea dreaptă, ieşi prin urechea stângă a Ca- lului-năzdrăvan şi se 
prefăcu în Voinicul-voinicilor. Încălecă şi goni la palat. 

În piaţă ce să vadă? se adunase şi mai multă lume decât prima dată. Cu toţii se minunau şi se 
desfătau privind-o pe Țarevna, dar să se salte până la ea nu-i trecea nici unuia prin minte, că doar 
cine ar fi avut chef să-şi frângă gâtul?! 

Şi-atunci Ivanuşka îşi îmboldi calul cu călcâiele. Calul-năzdrăvan necheză şi ajunse sus, doar 


două bârne mai erau până la fereastra Ţarevnei. 

Ivanuşka îşi întoarse Calul-năzdrăvan şi pe dată dispăru. Văzuseră cu toţii de unde venise, dar n- 
a văzut nimeni încotro plecase. Iar Ivanuşka se şi afla în câmpia mare. 

I-a dat drumul Calului-năzdrăvan, iar el s-a dus acasă. S-a suit pe vatră, s-a aşezat acolo şi a 
început să-şi aştepte frații. 

Când s-au întors acasă frații au povestit: 

— Dragele noastre, iar a venit mândreţea aceea de voinic! Doar două bârne mai avea până la 
fereastra Țarevnei! 

Iar Ivanuşka iar zice către ei: 

— Scumpii mei frățiori, oare nu eram eu voinicul acela? 

— Stai cuminte, prostănacule, şi nu te băga în vorbă! 

A treia zi fraţii se pregăteau să plece iar, când Ivanuşka le-a zis: 

— Daţi-mi măcar un căluț mai prost: să merg şi eu cu voi! 

— Stai acasă, prostănacule! Numai tu lipseşti acolo! 

Ziseră asta şi plecară. 

Ivanuşka ieşi în câmpia mare, liberă din zare-n zare, fluieră de trei ori voiniceşte şi strigă 
desluşit, vitejeşte: 

— Calule-năzdrăvanule, roibule-viteazule, te-aşterne în față-mi degrabă, ca frunza căzută în 
iarbă! 

Calul alerga, pământul cutremura, din urechi nouri de fum scotea, din nări pălălaie de flăcări 
țâşnea. Veni într-o goană şi rămase încremenit în faţa lui Ivanuşka. Ivanuşka se strecură în urechea 
dreaptă şi ieşi prin urechea stângă a calului. Se prefăcu în Voinicul-voinicilor şi goni la palatul 
țarului. 

Se năpusti în galop până lângă turnul cel înalt, dădu bice calului... Calul-năzdrăvan necheză mai 
tare decât înainte, izbi pământul cu copitele, se săltă — şi ajunse Ia fereastră! 

Ivanuşka sărută buzele roşii ca sângele ale Ţarevnei, îi scoase din deget inelul de preţ şi dispăru 
în goana mare. 

Pe loc începură cu toții să strige, să țipe şi să dea din mâini: 

— Prindeţi-l! Puneţi mâna pe el! 

Dar pe Ivanuşka parcă-l înghiţise pământul. Doar cât l-au zărit şi dus a fost! 

Iar el i-a dat drumul calului şi a venit acasă. Avea o mână legată cu o cârpă. 

— Dar ce-ai pățit, mă rog? l-au întrebat cumnatele lui. 

— Păi, căutam ciuperci şi m-am înţepat într-un ciot. 

Şi se urcă pe vatră. 

Când s-au întors fraţii, au început să povestească ce şi cum a fost: 

— Dragele noastre, de data asta voinicul acela, când s-a săltat odată, a ajuns până la Ţarevnă, a 
sărutat-o pe buze şi i-a scos inelul din deget! 

Ivanuşka, ghemuit pe după horn cum era, o ţinea una şi bună: 

— Scumpii mei frățiori, oare nu eram eu voinicul acela? 

— Stai cuminte, prostănacule, nu mai trăncăni degeaba! 

Chiar, atunci lui Ivanuşka îi trecu prin minte să se mai uite o dată la inelul cel scump al Ţarevnei. 

Abia apucă să-şi scoată cârpa, că toată izba fu năpădită de lumină! 

— Astâmpără-te, prostănacule, nu te mai juca cu focul! au strigat frații lui. Ce, vrei să dai foc 
izbei?! Cred că e timpul să te-alungăm de acasă! 

Ivanuşka n-a zis nimic, doar şi-a înfăşurat mâna cu inelul din nou în cârpă. 

Peste trei zile ţarul trimise o nouă chemare cum că trebuie să se adune, de la mic la mare, tot 
poporul împărăției la palat, la un ospăț şi că nimeni să nu cuteze a rămâne acasă. Cine va nesocoti 
ospăţul țarului — o să i se reteze capul! N-au mai avut încotro cei doi fraţi, au trebuit să-l ia la ospăț 
şi pe Ivanuşka-prostănacul. 

Veniră, se aşezară la mesele din lemn de stejar acoperite cu feţe înflorate, stătură să mănânce — 


să bea şi să vorbească de una, de alta. 

Iar Ivanuşka s-a furişat pe cuptor şi stătea acolo într-un colțişor. 

Preafrumoasa Elena trecea pe rând de la un musafir la altul şi-i îmbia pe toţi cu vin şi mied, iar în 
vremea asta îl cerceta cu privirea pe fiecare — nu cumva are pe deget inelul ei cel scump? 

Numai că nu-şi văzu inelul la nimeni. 

Tot trecând aşa de la unul la altul ajunse şi la ultimul oaspete — la Ivanuşka. El şedea ghemuit 
după sobă, avea pe el o hăinuţă ponosită şi nişte opinci găurite, iar o mână şi-o ţinea legată cu o 
cârpă. 

Privindu-l, fraţii îşi ziceau: „Ia te uită, Țarevna îl cinsteşte cu vin pe Ivaşka al nostru!“ 

Iar Țarevna, după ce îi întinse lui Ivanuşka paharul, îl întrebă: 

— Spune-mi, voinicule, de ce ţi-e mâna legată? 

— Am fost la pădure să culeg ciuperci şi m-am înţepat într-un ciot. 

— la desfă legătura, să văd şi eu, ce ai? 

Ivanuşka îşi scoase cârpa şi pe degetul lui începu să strălucească şi să scânteieze inelul Țarevnei! 

Țarevna se bucură nespus, îl luă de mână pe Ivanuşka, îl duse în faţa tatălui său şi zise: 

— Uite, tată, mi-am găsit mirele! 

L-au îmbăiat, l-au pieptănat, l-au îmbrăcat pe Ivanuşka, care de-acum înainte nu mai era 
Ivanuşka-prostănacul ci Voinicul-voinicilor, aşa că nici nu-l mai puteai recunoaşte! 

Dar cine mai stătea să le lămurească, să le tălmăcească pe toate? Un lucru e ştiut însă, că odată 
cu ospăţul plin de veselie, porniră să sărbătorească şi nunta! 

La ospăţul acela şi eu am petrecut, vin şi mied am tot băut, pe mustăți mi se prelingea, dar în 
gură nu-mi nimerea. 


Prinţesa Roasca-Broasca 
poveste rusă 


A fost odată ca niciodată. A fost odată, într-o anume împărăție, un împărat care avea trei feciori. 
Pe cel mai mic dintre ei îl chema Ivan-Țarevici. Într-o zi, împăratul şi-a chemat feciorii şi le-a zis: 

Dragii mei copii! Acum aţi crescut mari cu toţii, e timpul să vă gândiţi la însurătoare! 

— Păi, tăicuţule, la cine să ne ducem noi în petit? 

— Uite cum faceţi: luaţi câte o săgeată, puneţi-o în arcul bine întins şi sloboziţi-o fiecare în altă 
parte. Şi unde îi va cădea săgeata, acolo să meargă fiecare dintre voi în pețit. 

„Cei trei fraţi ieşiră în curtea mare a palatului, apoi fiecare din ei îşi întinse arcul şi trase. 

Săgeata trasă de fratele mai mare a căzut într-o curte boierească, chiar în fața iatacului fetei 
boierului şi copila o ridică. 

Săgeata trasă de fratele mijlociu zbură până la curtea unui negustor şi căzu într-un frumos 
pridvor. Şi cum în pridvorul acela stătea fata negustorului, ridică ea săgeata. 

Săgeata trasă de Ivan-Țarevici căzu într-o baltă mocirloasă şi o ridică Roasca-Broasca... 

Frații mai mari, de cum plecară să-şi caute săgețile, le găsiră numaidecât: unul —în iatacul 
boieresc, celălalt— în curtea negustorului. Ivan-Țarevici însă, multă vreme nu izbuti să-şi găsească 
săgeata. Două zile încheiate cutreieră el pădurile şi munţii, iar în cea de-a treia nimeri într-o baltă 
mlăştinoasă. Când colo, ce să vadă? Roasca-Broasca şedea pe un bolovan ţinând săgeata lui. Când 
Ivan-Ţarevici vru s-o ia la fugă şi să se lase păgubaş de chilipirul peste care dăduse, Roasca- 
Broasca îi zise: 

— Oac-oac, Ivan-Ţarevici! Vino de-ţi primeşte săgeata, iar pe mine ia-mă de nevastă. 

Mâhnit, Ivan-Țarevici, îi răspunse: 

— Cum să te iau de nevastă? O să-şi bată joc toată lumea de mine! 

— la-mă de nevastă, Ivan-Țarevici, şi n-o să-ţi pară rău! 

Ivan-Țarevici a chibzuit, a chibzuit, apoi a luat-o pe Roasca-Broasca, a învelit-o într-o batistă şi a 


adus-o la palat. 

Când au venit fraţii mai mari, au prins a povesti unde nimerise săgeata fiecăruia dintre ei. 

Şi-a povestit şi Ivan-Țarevici pățania. Fraţii au început să râdă de el, dar tatăl i-a zis: 

— [a-o pe Roasca-Broasca, altminteri — n-ai încotro! 

Şi iată că s-au sărbătorit trei nunţi dintr-o dată şi s-au însurat feciorii împăratului: cel mare — cu 
tânăra boieroaică, cel mijlociu — cu fata negustorului, iar Ivan-Țarevici — cu Roasca-Broasca. 

A doua zi după nuntă, împăratul şi-a chemat feciorii şi le-a zis: 

— Fi, scumpii mei feciori, iată-vă însuraţi pe toţi trei. Acum aş dori să aflu: ştiu soțiile voastre să 
coacă pâine? De aceea până mâine să-mi coacă fiecare din ele câte o pâine mare, rotundă, albă şi 
bine crescută. 

S-au închinat feciorii în faţa părintelui lor şi au plecat. 

Dar Ivan-Țarevici s-a întors în palatele sale tare posomorit: de gânduri împovărat, cu capul mai 
Jos de umeri plecat. 

— Oac-oac, Ivan-Țarevici, i-a zis Roasca-Broasca, de ce te-ai întristat aşa? Ţi-a spus vreo vorbă 
de mustrare tatăl tău? 

Cum să nu fiu trist! i-a răspuns Ivan-Țarevici. Tăicuţul meu a poruncit ca până mâine la gustarea 
de dimineaţă, tu să coci singură o pâine mare, rotundă, albă şi bine crescută... 

— Nu fi supărat, Ivan- Țarevici! Mai bine culcă-te, dormi şi te odihneşte: noaptea e un sfetnic 
bun! 

Îndată ce s-a culcat Ivan-Țarevici, Roasca-Broasca îşi lepădă pielea de broască şi se prefăcu într- 
o mândreţe de copilă, Preaînţeleapta Vasilisa — atât de frumoasă cum n-ai putea nici în poveste s-o 
găseşti, nici cu pana s-o zugrăveşti! 

A luat un ciur des şi nişte site mai mărunte de a cernut făina de grâu, a frământat un aluat alb şi a 
copt o pâine moale şi pufoasă, ba a mai şi împodobit-o cu felurite desene ciudate: pe margini — 
oraşe şi palate, grădini şi turnuri, deasupra — păsări zburând, dedesubt — fiare sălbatice alergând. 

Dimineaţa Roasca-Broasca îl trezi pe Ivan-Ţarevici: 

— E timpul, Ivan-Țarevici, scoală-te să duci pâinea! 

Când Ivan-Țarevici a văzut pâinea — tare s-a mai minunat: nu văzuse niciodată până atunci o 
pâine ca aceea! 

A aşezat pâinea pe o tavă de aur şi i-a dus-o tatălui său. 

Au venit şi fraţii mai mari, au adus şi ei pâinile lor, doar că la ele nu prea aveai ce vedea: pâinea 
fiicei boierului era cam arsă, iar a fetei negustorului ieşise crudă şi prăvălită pe-o coastă. 

Împăratul primi mai întâi pâinea feciorului celui mare şi când o văzu porunci să fie dată dulăilor 
din curte. 

Apoi primi pâinea feciorului mijlociu şi zise: 

— O pâine ca asta poți mânca numai dacă mori de foame! 

Veni şi rândul lui Ivan-Țarevici. Primind pâinea adusă de el, împăratul zise: 

— O pâine ca asta trebuie mâncată numai la zile de mare sărbătoare! 

Şi pe dată le dădu feciorilor o nouă poruncă: 

Aş dori să aflu cum ştiu soțiile voastre să ţeasă. Luaţi deci mătasă, fir de aur, de argint şi puneti- 
le să-mi țeasă cu mâinile lor până mâine, fiecare, câte un covor! 

S-au întors feciorii mai mari la soțiile lor şi le-au vestit porunca împăratului. Soţiile au chemat pe 
mame, pe dădace sau doar pe nişte slujnice frumoase — să le dea o mână de ajutor la țesutul 
covoarelor. Şi numaidecât mamele, dădacele, fetele slujnice s-au adunat cu toatele şi s-au pus la 
treabă — cu fir de aur şi de argint să țeasă, cu fir de mătasă — să coasă... 

Ivan-Țarevici însă s-a întors acasă tare posomorit, de gânduri împovărat cu capul mai jos de 
umeri plecat. 

— Oac-oac, Ivan-Țarevici i-a zis Roasca-Broasca, de ce eşti aşa de trist? Ţi-a spus vreo vorbă de 
dojană tatăl tău? 

— Cum să nu fiu trist? i a răspuns Ivan-Ţarevici. Tăicuţul meu a poruncit sa-i țeşi în noaptea 


asta un covor înflorat! 

Nu fi supărat, Ivan-Țarevici! Mai bine culcă-te şi dormi: noaptea e un sfetnic bun! 

Îndată ce s-a culcat Ivan-Ţarevici, Roasca-Broasca îşi lepădă pielea de broască, se prefăcu iar în 
mândreţea de copilă Preaînţeleapta Vasilisa şi începu să țeasă covorul. De-mpungea cu acu-odată — 
răsărea floarea- nflorată, a doua oară de-mpungea — cel mai iscusit model se-arăta, când impunse-a 
treia oară— păsări sprintene zburară... Nici nu se arătaseră zorile şi covorul fu gata. 

Când s-a trezit Ivan-Ţarevici şi când a văzut covorul, vai! ce s-a mai minunat, era atât de frumos 
cum n-ai putea nici cu gândul să gândeşti, nici în vis să-nchipuieşti, ci, poate, doar în poveste să 
povesteşti! 

Şi iată că s-au înfăţişat împăratului tustrei fraţii, ca să-i aducă fiecare covorul ţesut. Împăratul a 
luat întâi covorul fiului mai mare şi după ce-l privi, rosti: 

— Ăsta doar la poartă să fie aşternut! 

Primi covorul adus de fiul mijlociu, îl privi şi zise: 

— Covorul acesta să fie numai acoperământ pentru cai când plouă! 

Primi covorul de la Ivan-Țarevici, îl privi şi zise: 

— lar acest covor să fie aşternut la cele mai mari sărbători în iatacul meu! A pe dată, împăratul 
dădu o nouă poruncă: tustrei feciorii să poftească, împreună cu soțiile lor, la ospăţul ce are să-l dea 
la palat: dorea împăratul să vadă care dintre ele dansează cel mai bine. 

Ş! au plecat cei trei frați fiecare acasă la el. Ivan-Țarevici mergea tare mâhnit zicându-şi în sinea 
lui: „Cum o s-o duc eu pe Roasca-Broasca mea la ospăţul împăratului?” Când a ajuns, Roasca- 
Broasca l-a întrebat: 

— Ce, iar eşti trist, Ivan-Țarevici? Iar eşti de gânduri împovărat, cu capul mai jos de umeri 
plecat? 

A- Cum să nu mă întristez? i-a zis Ivan-Țarevici. A poruncit tăicuţul ca mâine, să te duc la 
ospăţul ce are să-l dea la palat... 

— Nu mai fi îndurerat! Culcă-te şi dormi: noaptea e un sfetnic bun! 

A doua zi, când era vremea să plece la ospăț, Roasca-Broasca i-a zis: 

— Ivan-Țarevici, du-te singur la ospăţul împăratului că eu o să vin în urma ta. Când o să auzi 
zarvă şi tunete să nu te sperii, ci să spui: „Aceasta, de bună seamă, e broscuţa mea care vine în 
cutioara ei!“ 

Şi Ivan-Țarevici s-a dus singur la ospăţul împăratului. 

Frații mai mari însă au venit la palat împreună cu soțiile, dichisite şi gătite amândouă, nevoie 
mare. Cum au venit au şi început să-l ia în râs pe Ivan-Ţa- revici: 

— Păi, cum aşa, frate, ai venit singur, fără soţie? Trebuia s-o fi adus măcar învelită în batistă, ca 
să ascultăm şi noi cum orăcăie. 

Deodată se auziră tunete şi o zarvă nemaipomenită — de se zgudui, se cutremură până-n temelii 
palatul. Toţi oaspeţii s-au speriat, au sărit de pe la locurile lor, s-au zăpăcit, de nu mai ştiau ce să 
facă. Iar Ivan-Ţarevici a zis: 

— Nu vă fie teamă, dragi oaspeţi! Aceasta, de bună seamă, e broscuţa mea care vine în cutioara 
ei! 

Au dat buzna cu toții la ferestre şi ce să vadă? Servitori iuți de picior aleargă, călăreți vajnici 
gonesc, iar în urma lor zboară o caleaşcă de aur, cu o pereche de cai murgi înhămați la ea. 

Caleaşca a tras în fața pridvorului, dar din ea n-a coborât o broască ci însuşi Preaînţeleapta 
Vasilisa, frumoasă, că la soare te puteai uita dar la dânsa — ba. Toţi oaspeţii se minunau, o priveau 
fermecaţi şi rămaseră muţi de uimire... 

Preaînțeleapta Vasilisa l-a luat de mână pe Ivan-Țarevici şi s-au aşezat amândoi la mesele din 
lemn de stejar acoperite cu feţe înflorate... 

Şi s-au pus oaspeții să mănânce, să bea, să se veselească. 

Preaînțeleapta Vasilisa bea, dar potirul nu-l golea, şi resturile în mâneca stângă le-arunca. lar 
după ce a mâncai friptură de lebădă — aruncă oasele în mâneca dreaptă. 


Soțiile fraților mai mari văzură lucrul acesta şi, fuguţa şi ele: ce nu puteau să bea — şi una şi alta 
în mânecă-şi turna, din mâncare ce le rămânea — şi una şi alta în cealaltă mânecă arunca. Dar de le- 
ai fi întrebat de ce fac asta — n-ar fi ştiut a spune. 

Îndată ce s-au ridicat oaspeţii de pe la mese, a început să cânte muzica şi s-a pornit dansul. 
Preaînțeleapta Vasilisa s-a dus şi ea să danseze cu Ivan-Țarevici. Când îşi flutură odată mâneca 
stângă — se ivi pe negândite un lac, iar când îşi flutură mâneca dreaptă — lebede albe prinseră a 
pluti pe lac. Atât împăratul cât şi oaspeții mult se mai minunară. Dar de cum termină ea să danseze 
totul se făcu nevăzut: şi lacul şi lebedele cele albe... 

S-au dus să danseze şi soțiile fraților mai mari. Numai că ele când şi-au fluturat inâneca stângă 
— i-au stropit pe toți musafirii, iar când şi-au fluturat-o pe cea dreaptă — i-au împroşcat cu oase şi 
resturi, ba mai-mai să-i scoată un ochi însuşi împăratului. Supărat, împăratul a poruncit să fie 
alungate amândouă din odăile sale. 

Când ospăţul se apropia de sfârşit, Ivan-Ţarevici găsi o clipă liberă şi trase o fugă până acasă. 
Căută pielea de broască şi o puse pe foc. 

La întoarcerea acasă, Preaînţeleapta Vasilisa — îndată băgă de seamă că pielea ei de broască nu-i 
nicăieri. S-a repezit s-o caute. A căutat-o cât a căutat-o, şi cum de găsit n-a găsit-o, i-a zis lui Ivan- 
Țarevici: 

— Ah, Ivan Țarevici, cum de-ai făcut una ca asta?! De ce mi-ai pus pe foc pielea de broască? 
Dacă ai mai fi avut răbdare încă trei zile, aş fi fost pe veci a ta. Acuma însă, rămâi cu bine, să mă 
cauţi peste nouă mări şi nouă țări, la capătul pământului, în țara-nsorită a lui Koşcei cel fără de 
moarte. De-abia după ce-ai să rupi trei perechi de cizme de fier, şi-ai să mănânci trei pâini de fier — 
ai să mă găseşti tu pe mine... 

Spuse asta, se prefăcu într-o lebădă albă şi îşi luă zborul pe fereastră. 

Ivan-Țarevici rămase nemângâiat şi grozav de îndurerat. Dar se pregăti de drum: îşi luă arcul şi 
săgețile, încălță cizme de fier, îşi puse într-o desagă trei pâini de fier şi porni să-şi caute soţia, pe 
Preaînțeleapta Vasilisa. 

Dacă a mers mult ori puţin, dacă a ajuns departe ori aproape, cine să ştie? — repede doar 
povestea se povesteşte, mai anevoie fapta se săvârşeşte — atâta ştim că după o vreme a rupt două 
perechi de cizme de fier şi a mâncat două pâini de fier. Şi cum mergea el aşa, a întâlnit într-o zi un 
bătrânel împovărat de ani. 

— Bună ziua, bunule, i-a zis Ivan-Ţarevici. 

— Bună ziua, voinicule! Ce cauţi şi-ncotro mergi? 

Iar Ivan-Țarevici i-a povestit bătrânelului oful său. 

— Eh, Ivan-Țarevici, i-a zis bătrânelul, de ce ai pus pe foc pielea de broască? Doar nu tu o 
îmbrăcasei cu ea şi de aceea nu se cădea să i-o scoţi tu! Preaînţeleapta Vasilisa s-a născut mai 
şireată şi mai înțeleaptă decât tatăl ei, Koşcei cel fără de moarte, de aceea s-a mâniat pe ea şi i-a 
poruncit să se prefacă vreme de trei ani în broască. Dar ce-ţi tot zic eu, că doar cu vorba nu înlături 
nenorocirea. Uite, ţine ghemul acesta şi încotro s-o rostogoli el, într-acolo să te îndrepți şi tu. 

Ivan-Țarevici i-a mulţumit bătrânelului şi a pornit în urma ghemului primit. 

Ghemul se rostogolea peste munţi cu piscuri înalte, peste păduri întunecate, se rostogolea peste 
pajişti verzi şi mănoase, prin bălți urâte, mlăştinoase, se rostogolea peste locuri pustii, uricioase, iar 
Ivan-Țarevici mergea şi tot mergea în urma lui, nicăieri nu se oprea, nicăieri nu se-aşeza. A mers el 
şi-a tot mers, până a rupt cea de-a treia pereche de cizme de fier, până a mâncat şi a treia pâine de 
fier şi a ajuns la un codru des, de nepătruns. Chiar atunci se întâlni cu un urs. 

„N-ar fi rău să omor ursul ăsta! îşi zise Ivan-Țarevici. Că n-am niciun fel de merinde.” 

Tocmai îşi potrivi săgeata şi ochi, când îl auzi pe urs vorbindu-i în grai omenesc: 

— Nu mă omori, Ivan-Țarevici! Că o să-ți fiu şi eu cândva de folos. 

Şi Ivan-Țarevici nu s-a atins de urs. I s-a făcut milă de el, aşa că şi-a văzut de drum. 

Cum mergea el aşa printr-o câmpie întinsă, ce să vadă? Chiar deasupra capului său zbura un rățoi 
de toată frumuseţea. Ivan-Țarevici îşi întinse arcul gata să sloboadă o săgeată ascuţită asupra 


rățoiului, când acesta îi vorbi în grai omenesc: 

— Nu mă omori, Ivan-Ţarevici! că o să-ţi fiu şi eu cândva de folos. 

Iar lui Ivan-Țarevici i s-a făcut milă de răţoi şi nu s-a atins de el, ci, aşa flămând cum era, şi-a 
văzut mai departe de drum. 

Deodată îi ieşi în cale alergând un iepure urecheat. 

„O să omor iepurele, îşi zise Ţarevici, că nu mai pot de foame...” 

Ochi, întinse arcul, dar iepurele îi vorbi cu grai omenesc: 

— Nu-mi lua viaţa, Ivan-Țarevici! Că o să vină vremea când o să-ți fiu şi eu de folos. 

Şi de iepure i se făcu milă lui Ivan-Țarevici, aşa că-şi văzu de drum mai departe. După o vreme 
ajunse la marea cea albastră şi, ce să vadă? chiar pe țărm, culcat pe nisipul galben, un peşte, o ştiucă 
mai mult moartă decât vie. 

Ivan-Țarevici îşi zise: 

— De data asta n-am ce face, o să mănânc ştiuca! Mi-e tare foame şi nu mai pot răbda! 

— Ah, Ivan-Ţarevici, rosti ştiuca, fie-ţi milă de mine şi nu mă mânca, mai bine aruncă-mă în 
marea cea albastră! 

Lui Ivan-Țarevici i se făcu milă de știucă şi-o aruncă în mare, apoi porni mai departe de-a lungul 
țărmului, în urma ghemului său. 

Să fi mers mult, să fi mers puţin, cine mai ştie? doar că la o vreme, tot rostogolindu-se ghemul 
ajunse într-o pădure, chiar în fața unei colibe rotitoare pe picior de găină. Ivan-Țarevici rosti: 

— Colibă, colibioară, opreşte-te cu faţa la mine, pădurea la spate-ţi ră- mână! 

Coliba, ascultând de vorba lui, se întoarse cu spatele către pădure şi cu fața spre el. Ivan-Ţarevici 
intră în colibă şi ce să vadă? pe vatră stătea culcată Baba-Cloanţa-Cotoroanţa. Văzându-l pe 
Țarevici, l-a întrebat: 

— De ce ai venit la mine, mândrule voinic? De bună voie, sau de nevoie? 

— Ah, Babă-Cloanţă-Cotoroanţă, mai bine mi-ai da întâi să mănânc şi să beau şi mi-ai pregăti 
baia cu aburi, şi-abia după aceea m-ai lua la întrebat. 

— Că bine spui, i-a răspuns Baba-Cloanţa. 

Apoi i-a dat lui Ivan-Ţarevici să mănânce şi să bea şi i-a pregătit baia cu aburi, iar Ivan-Țarevici 
i-a povestit că o caută pe soția sa, Preaînțeleapta Vasilisa. 

— Ştiu, ştiu! zise Baba-Cloanţa. Ea este acuma la ticălosul acela de Koşcei cel fără de moarte. 
Va fi tare greu să ajungi la ea, căci cu Koşcei n-o prea poți scoate la capăt: pe el nici săgeata, nici 
sabia nu-l poate răpune. Da aceea nu se teme de nimeni. 

— Dar moartea lui, unde se află? 

— Moartea lui stă într-un vârf de ac şi acul acela se află-ntr-un ou; oul — se află în rață; rața e în 
iepure; iepurele e într-un sipet ferecat şi sipetul — în vârful unui stejar bătrân. Iar stejarul acela 
creşte într-un codru de nepătruns. 

Apoi Baba-Cloanţa i-a spus lui Ivan-Țarevici cum ar putea să răzbească până la stejarul cu 
pricina. Aşa că Ivan-Țarevici i-a mulțumit şi a pornit la drum. 

I-a trebuit mult până să răzbească prin codri de nepătruns şi să străbată bălți mlăştinoase, dar 
până la urmă a ajuns la stejarul lui Koşcei. Stejarul acela îşi proptise vârful printre nouri, rădăcinile 
îi erau răspândite în pământ pe o sută de verste Jur-împrejur, iar crengile lui acopereau strălucirea 
soarelui. Şi tocmai în vârful stejarului — se afla sipetul ferecat. Ivan-Țarevici se tot uita la stejar şi 
nu ştia cum să facă să ia sipetul... 

„Eh, gândi el, pe unde-o fi oare ursul? El m-ar putea ajuta!“ 

Abia îşi termină gândul că ursul se şi înfățişă: alergă într-un suflet şi smulse stejarul din pământ 
cu rădăcină cu tot. Din vârful lui căzu sipetul care se sfărâmă în bucățele. 

Din sipet ieşi iepurele care o luă la goană. 

„Pe unde-o fi iepurele jneu? gândi Țarevici. Negreşit că doar el l-ar putea ajunge din urmă pe 
iepurele ăstălalt...“ 

Abia îşi termină gândul că iepurele se şi înfățişă: îl ajunse din urmă pe celălalt iepure şi-l sfâşie 


în două. 

Atunci, din iepurele sfâşiat îşi luă zborul o rață, care se ridică sus-sus în înaltul cerului. „Pe 
unde-o fi răţoiul meu?“ gândi Ţarevici. lar răţoiul se şi repezise în zbor după rață şi o lovea cu 
ciocul în cap. Rața scăpă oul şi oul căzu în marea albastră... 

Ivan-Țarevici se întristă; stătea pe țărmul mării şi gândea: 

„Pe unde-o fi ştiuca mea? Ea ar găsi oul pe fundul mării!” 

Când colo, văzu un peşte, o ştiucă — ce se apropia de țărm înotând şi având în dinți un ou: 

— Ține, Ivan-Țarevici! 

Ivan-Țarevici se bucură, sparse oul, scoase acul şi-i rupse vârful. Îndată ce-l rupse — pieri 
Koşcei cel fără de moarte, prefăcându-se într-o pulbere din cea mai măruntă. 

Ivan-Țarevici se duse la palatele lui Koşcei. Preaînţeleapta Vasilisa îi ieşi în întâmpinare şi îi 
zise: 

— Ei, Ivan-Țarevici, acum, că ai fost în stare să mă cauţi şi să mă găseşti, voi fi pe veci a ta! 

Ivan-Țarevici alese cel mai bun armăsar din grajdul lui Koşcei şi încăle- când împreună cu 
Preaînțeleapta Vasilisa, se întoarse în împărăția sa. 

Acolo au trăit amândoi în prietenie, dragoste şi bună înţelegere. 


Du-te acolo-nu ştiu unde 
poveste rusă 


A fost odată ca niciodată. A fost odată, într-o anume ţară un țar necăsătorit. Şi avea acel ţar în 
slujba sa un arcaş pe nume Andrei, într-o zi s-a dus Andrei-arcaşul la vânătoare. A umblat prin 
pădure o zi întreagă dar n-a avut noroc, n-a întâfnit nicio sălbăticiune. Era către seară; omul se 
întorcea acasă cuprins de tristețe. Tocmai atunci văzu o turturea stând într-un copac. 

„Haide, îşi zise el, s-o dobor măcar pe asta“. 

Trase şi o răni — turtureaua se prăbuşi din copac pe pământul jilav. Andrei o ridică — vroia să-i 
sucească gâtul şi s-o bage în tolbă. 

Însă turtureaua îi vorbi cu grai omenesc: 

— Nu-mi lua viaţa, Andrei-arcaşule, nu-mi reteza capul! la-mă aşa vie cum sunt, du-mă acasă şi 
aşează-mă la fereastră. Dar ai grijă, îndată ce vezi că mă prinde somnul — bate-mă fără întârziere, 
loveşte-ină din toată puterea cu mâna dreaptă — şi o să dobândeşti o mare fericire. 

Andrei-arcaşul se minună: ce-o mai fi şi asta? Când te uiţi la ea — vezi că-i pasăre cu adevărat, 
dar vorbeşte cu glas omenesc. A dus turtureaua acasă, a pus-o la fereastră, iar el prinse a aştepta. 

Nu trecu mult şi turtureaua îşi băgă căpşorul sub aripă şi începu să picotească. Andrei îşi aduse 
aminte de ce îi poruncise pasărea şi o lovi din toată puterea cu mâna dreaptă. Turtureaua căzu jos, şi 
se prefăcu în Maria- Țarevna, o mândreţe de fată şi-atât de frumoasă cum n-ai putea nici cu gândul 
să gândeşti, nici în vis să-nchipuieşti, doar în poveste să zugrăveşti. 

Şi Maria-Ţarevna i-a zis arcaşului: 

— De vreme ce-ai ştiut să mă iei, trebuie să ştii să mă şi păstrezi — cu un mic ospăț şi-o nuntă 
fără zarvă. Şi-o să rămân să-ți fiu soţie veselă şi cinstită. 

Aşa s-au înţeles. 

Şi s-a însurat Andrei-arcaşul cu Maria-Țarevna şi trăia cu tânăra lui nevastă— veselindu-se. Dar 
nici de slujbă nu uita: în fiecare zi se scula cu noap- tea-n cap, pleca la pădure, aduna vânat fel de 
fel şi-l ducea la cuhnia ţarului. 

Dar n-au trăit multă vreme aşa. Maria-Țarevna i-a zis: 

— Trăieşti în sărăcie, Andrei! 

— Da, vezi şi tu că aşa este. 


— Fă rost de vreo sută de ruble, cumpără cu banii ăştia mătasă de toate felurile şi lasă, că îndrept 
eu lucrurile. 

Andrei a ascultat-o, s-a dus pe la prietenii lui şi a împrumutat de la unul o rublă, de la altul două, 
iar cu banii adunaţi a cumpărat mătasă de toate felurile şi i-a adus-o nevestei. Maria-Țarevna i-a zis: 

— Culcă-te şi dormi, noaptea e un sfetnic bun. 

Andrei s-a culcat iar Maria-Țarevna s-a pornit să ţeasă. A țesut toată noaptea şi a făcut un covor 
ce n-avea seamăn pe lume: era înfăţişată acolo toată împărăţia, cu oraşe şi copaci, cu păduri şi 
ogoare, cu păsări în cer, cu fiare sălbatice în munți, cu peşti în mări, iar împrejurul tuturor acestora 
se rotea luna şi soarele... 

A doua zi dimineață Maria-Țarevna i-a dat bărbatului covorul: 

— Du-te cu el la târg şi vinde-l negustorilor, dar bagă de seamă, preț pe el tu să nu cei, ci cât ți- 
or da cu-atâta să te mulțumeşti. 

Andrei luă covorul, îl desfăşură şi porni cu el printre tarabele din târg. 

Un negustor alergă într-un suflet la el: 

— Ascultă om bun, cât ceri pe covor? 

— Tu eşti negustor, tu fă-i şi prețul. 

Negustorul s-a gândit, s-a tot gândit şi n-a putut găsi un preţ pentru covor. 

Veni în fugă ait negustor şi după el mai veniră alții. S-a adunat o gloată neînchipuit de mare de 
negustori, care priveau covorul, se minunau, dar nu-i puteau găsi preţul. 

Tocmai atunci trecea prin dreptul tarabelor un sfetnic al ţarului, care dori să afle ce pune la cale 
negustorimea. Cobori din caieaşcă şi, după ce izbuti, cu mare greu, să-şi facă loc cu coatele prin 
marea mulțime, zise către cei adunaţi: 

— Bună ziua, negustorilor, oaspeți de peste mări şi țări! Despre ce e vorba? 

— Păi, uite aşa şi aşa, nu putem găsi preț pentru covorul ăsta. 

Sfetnicul ţarului se uită la covor şi mult se minună şi el: 

— Fi, arcaşule, ia spune, spune adevărul adevărat: de unde ai căpătat covorul ăsta atât de 
frumos? 

— Păi, uite, aşa şi aşa, soția mea l-a făurit. 

— Şi cât vrei să-ți dau pe el? 

— Păi, nu ştiu nici eu. Soția mi-a poruncit să nu mă tocmesc: cât îmi vor da, cu atâta să mă 
mulțumesc. 

— Fi, uite, arcaşule, ţine zece mii. 

Andrei a luat banii, a dat covorul şi s-a dus acasă. Iar sfetnicul ţarului s-a dus la ţar şi i-a arătat 
covorul. 

Țarul şi-a aruncat privirea asupra covorului şi văzând acolo, ca în palmă, întreaga sa împărăție, 
rămase uimit: 

— Cere-mi ce doreşti, dar să ştii că eu covorul ăsta nu ţi-l mai dau! 

Şi pe dată ţarul scoase douăzeci de mii de ruble şi i le dădu cu mâna lui sfetnicului. Sfetnicul luă 
banii şi îşi zise: „Nu-i nimic, îmi comand eu alt covor şi mai frumos”. 

A urcat din nou în caieaşcă şi a plecat în mare grabă în mahalaua cu pricina. A găsit mica izbă în 
care trăia Andrei-arcaşul şi a bătut în uşă. Maria- Ţarevna i-a deschis. Sfetnicul ţarului păşi cu un 
picior peste prag, iar pe celălalt nu-l mai trase înăuntru, nu mai scoase o vorbă şi uită pentru ce 
anume venise acolo: în faţa lui se afla o frumuseţe de femeie că nu şi-ar fi luat ochii de la ea o sută 
de ani şi ar fi rămas aşa privind-o. 

Maria-Ţarevna a aşteptat cât a aşteptat o vorbă de la el şi după un răstimp, l-a prins frumuşel de 
umeri pe sfetnicul ţarului, I-a răsucit cu spatele şi a închis uşa. lar acesta, desmeticindu-se cu greu 
porni în silă spre casă. Şi din ziua aceea nici de mâncat nu mai mânca, nici de băut nu mai bea, ci 
mereu în fața ochilor pe soția arcaşului o vedea. 

Țarul băgă de seamă şi începu să-l descoase ca să afle ce mâhnire îl apasă? 

Şi sfetnicul îi destăinui ţarului: 


— Ah, am văzut-o pe soția arcaşului şi de-atunci numai la ea mi-e gândul! 

Nu scap de vraja ei nici cu mâncarea, nici cu băutura, nici cu buruieni de leac. 

Auzind asta, îi veni poftă şi ţarului s-o vadă pe soţia arcaşului. Îmbrăcă nişte veşminte simple, 
plecă în mahalaua cu pricina, găsi mica izbă în care locuia Andrei-arcaşul şi bătu Ia uşă. Maria- 
Țarevna îi deschise. Țarul păşi cu un picior peste prag — iar pe celălalt nu mai putu să-l tragă 
înăuntru, îi pierise graiul: se afla în faţa lui o frumuseţe fără seamăn. 

Maria-Ţarevna a aşteptat cât a aşteptat o vorbă de la el şi după un răstimp l-a prins frumuşel de 
umeri pe ţar, l-a răsucit cu spatele şi a închis uşa. 

Țarul îşi simţi inima copleşită de dragoste. 

„Adică de ce, îşi zise el, să tot rămân neînsurat, să n-am şi eu o soţie? Ce-ar fi să mă-nsor cu 
frumoasa asta? Ei îi este hărăzit să fie soţie de țar — nu de arcaș.“ 

Întors la palat ţarul puse la cale un plan necurat — s-o ia de la bărbatul său pe soţia acestuia. Îşi 
chemă sfetnicul şi-i zise: 

— Ticluieşte ceva ca să-l pierdem pe Andrei-arcaşul. Vreau să mă însor cu soția lui. De ticluieşti 
ceva — răsplată vei primi oraşe, sate şi grămezi de aur, iar de nu vei ticlui nimic — îţi voi reteza 
capul. 

Sfetnicul ţarului se mâhni amarnic şi plecă de la palat cu nasul în jos. Nu putea născoci cu niciun 
chip ceva care să-l piardă pe arcaş. Şi de necaz se abătu pe la cârciumă să se cinstească cu 
băuturică. 

Deodată se apropie în fugă de el un beţivan îmbrăcat într-un caftan zdrenţuit, ce-şi făcea veacul 
în cârciumă, şi zise: 

— Şi de ce, mă rog, s-a întristat sfetnicul ţarului, de ce şi-a lăsat nasul în jos? 

— Piei de-aici, beţivane! 

— Decât să mă goneşti, mai bine m-ai cinsti cu un păhărel de vinişor, că poate îţi dau şi eu vreun 
sfat. 

Sfetnicul l-a cinstit cu un păhărel de vinişor şi i-a povestit necazul său. 

Beţivanul i-a zis: 

— Să-l pierzi pe Andrei-arcaşul nu-i mare lucru că el e un prost, numai că vezi, nevastă-sa e 
şireată nevoie mare. Ei, dar lasă că născocim noi una aşa de bună că n-o să izbutească nici ea să-i 
dea de capăt. Întoarce-te la țar şi spu- ne-i să-l trimită pe Andrei-arcaşul în cealaltă lume ca să afle 
cum o mai duce acolo tătâne-su, țarul cel răposat. Dacă Andrei se duce acolo, de întors — nu se mai 
întoarce. 

Sfetnicul ţarului i-a mulţumit beţivanului şi fuguţa la ţar: 

— lacă, aşa şi aşa îl putem pierde pe arcaş. 

Şi-i spuse unde trebuie să-l trimită şi pentru ce. Țarul se bucură şi porunci să fie chemat Andrei- 
arcaşul. 

— Ei, Andrei, de vreme ce m-ai slujit mereu cu cinste şi cu credinţă, mai îndeplineşte-mi o 
însărcinare: du-te în cealaltă lume şi află cum o mai duce tăicuţul meu. De nu, capul ţi-l voi reteza 
— chiar cu săbioara mea. 

De cum s-a întors acasă, Andrei s-a aşezat pe laviţă şi şi-a lăsat capul în piept. Maria-Țarevna l-a 
întrebat: 

— De ce eşti trist? Ți s-a întâmplat vreo nenorocire? 

Andrei i-a povestit ce fel de însărcinare i-a dat ţarul. Iar Maria-Țarevna i-a zis: 

— Ai şi găsit de ce să te mâhneşti! Asta nu-i însărcinare, e un fleac de poruncă, adevărata 
însărcinare va veni de-abia pe urmă. Culcă-te şi dormi, noaptea e un sfetnic bun. 

În zorii zilei, cum s-a sculat Andrei, Maria-Țarevna i-a dat un sac cu pesmeţi şi un inel de aur: 

— Du-te la ţar şi-i cere să ţi-l dea ca tovarăş de drum pe sfetnicul său, că altfel, să zici, nimeni n- 
o să te creadă că ai fost în cealaltă lume. Şi îndată ce vei ieşi împreună cu tovarăşul tău la drum, 
aruncă în fața ta inelul şi el o să te ducă unde trebuie. 


Andrei primi sacul cu pesmeţi şi inelul, îşi luă rămas bun de la soţie şi se duse la ţar să ceară un 
tovarăş de drum. 

Țarul n-a mai avut încotro, a trebuit să se învoiască şi-i porunci sfetnicului să meargă cu Andrei. 

Şi iată-i pe amândoi ieşind la drum. Andrei aruncă inelul — acesta prinde a se rostogoli, arcaşul 
se ţine pe urma lui prin câmpuri deschise, peste bălți şi covoare de muşchi întinse, peste râuri şi 
lacuri, iar după el se târăşte cu greu sfetnicul ţarului. 

De câte ori oboseau, mâncau nişte pesmeţi şi din nou — la drum. 

Dacă au mers departe sau aproape, dacă au mers repede sau încet, dacă au mers puţin sau mult, 
cine mai ştie? doar că într-o vreme au ajuns într-o pădure deasă, de nepătruns, au coborât într-o râpă 
adâncă şi abia aici s-a oprit inelul. 

Andrei şi sfetnicul ţarului s-au aşezat să mai mănânce nişte pesmeţi. Când colo, ce să vadă? 
Chiar pe alături trecu ţarul, bătrân şi împovărat de ani, înjugat la un car, pe care doi draci puseseră o 
încărcătură uriaşă de lemne, şi-acum îl mânau cu bâtele, unul din dreapta, celălalt din stângă. 

Andrei zise: 

— [a uită-te, nu cumva e răposatul țar, părintele ţarului nostru? 

— Ai dreptate, el este cel ce cară singur încărcătura de lemne. 

Şi pe dată Andrei se răsti la draci: 

— Ei, domnilor draci! Lăsaţi-l slobod pe răposatul acesta pentru scurtă vreme măcar, că trebuie 
să-l întreb câte ceva. 

Dracii i-au răspuns: 

— Crezi că o să ne pierdem vremea aşteptându-te? Ce, vrei să cărăm noi singuri lemnele? 

— Păi, luaţi-l în locul bătrânului, pe omul meu, care-i odihnit. 

Şi-atunci, dracii i-au dejugat pe bătrânul ţar, l-au înjugat în locul lui pe sfetnicul țarului şi dă-i şi 
croieşte-l cu bâtele, mânându-l; acesta se cocoşa sub povară dar de cărat — căra. 

Andrei prinse să-l întrebe pe bătrânul ţar cum o duce cu traiul. 

— Ah, Andrei-arcaşule, i-a răspuns ţarul, amarnic trai duc eu în cealaltă lume! Du fiului meu 
închinăciune din partea mea şi spune-i că-i poruncesc cu străşnicie să nu-i nedreptăţească pe 
oameni, că atunci — tot astfel va pătimi şi el. 

Abia terminară de vorbit, că dracii se şi întorceau cu carul gol. Andrei şi-a luat rămas bun de la 
bătrânul ţar, dracii i l-au dat înapoi pe sfetnicul țarului şi au pornit amândoi pe drumul de întoarcere. 
îndată ce-au ajuns în împărăţia lor s-au înfățișat la palat. Cum a dat cu ochii de arcaş, ţarul s-a 

năpustit cu mare mânie asupra lui: 

— Cum ai cutezat să te întorci? 

Andrei-arcaşul i-a răspuns: 

— Păi, aşa şi aşa, am fost în cealaltă lume la răposatul părinte al înălțimii voastre. Amarnic trai 
duce ei acolo, vă trimite închinăciuni şi vă poruncește cu străşnicie să nu nedreptățiți oamenii. 

Şi, mă rog, prin ce dovedeşti tu că ai fost în cealaltă lume şi ai vorbit cu părintele meu? 

— Păi, dovada e, că pe spinarea sfetnicului vostru se mai văd încă urmele lăsate de bâtele 
dracilor care-l mânau. 

La asta ţarul n-a mai avut încotro, i-a dat crezare şi l-a lăsat pe Andrei să se ducă acasă. Țarul 
însă i-a zis din nou sfetnicului: 

— Născoceşte ceva ca să-l pierdem pe arcaş, că de nu, capul ţi-l voi reteza — chiar cu săbioara 
mea. 

Sfetnicul ţarului plecă, lăsându-și nasul şi mai Jos. Intră la cârciumă, se aşeză la masă, ceru vin. 
Se apropie în fugă de el beţivanul, ce-şi făcea veacul în cârciumă: 

De ce s-a întristat sfetnicul ţarului? Cinsteşte-mă cu un păhărel că poate îţi dau şi eu vreun sfat. 

Sfetnicul l-a cinstit cu un păhărel de vinişor şi i-a povestit necazul său. Beţivanul i-a zis: 

— Du-te înapoi şi spune-i țarului să-i dea poruncă arcaşului să îndeplinească uite care 
însărcinare, ce nu-i greu numai de-ndeplinit dar greu e şi de născocit: să-l trimită peste nouă mări şi 
nouă ţări, la capătul pământului, ca să i-l aducă pe Motanul-Cotoşmanul... 


Sfetnicul dădu fuga la palat şi-i povesti ţarului ce anume însărcinare să-i dea arcaşului pentru ca 
acesta să nu se mai întoarcă niciodată. Țarul trimise după Andrei: 

— Fi, Andrei, de vreme ce mi-ai îndeplinit o însărcinare, mai îndeplineşte una: du-te la capătul 
pământului şi adu-mi-l pe Motanul-Cotoşmanul. De nu, capul ţi-l voi reteza — chiar cu săbioara 
mea. 

S-a dus acasă Andrei cu capul plecat, mai jos de umeri căzut şi i-a povestit soției ce fel de 
însărcinare i-a poruncit țarul. 

— Ai şi găsit de ce să te mâhneşti! i-a zis Maria-Țarevna. Asta nu-i însărcinare, e un fleac de 
poruncă, adevărata însărcinare va veni de-abia pe urmă. Culcă-te şi dormi, noaptea e un sfetnic bun. 
Andrei s-a culcat, iar Maria-Țarevna s-a dus la fierărie şi a poruncit fierarilor să-i meşterească 

trei coifuri de fier, un cleşte de fier şi trei nuiele: una de fier, alta de aramă, a treia de cositor. 

În zorii zilei Maria-Ţarevna l-a trezit pe Andrei: 

— Ține, ai aici trei coifuri, un cleşte şi trei nuiele. Du-te peste nouă mări şi nouă ţări, la capătul 
pământului. Când o să mai ai de făcut doar trei verste până la capăt o să vezi că te năpădeşte un 
somn puternic: Motanul-Cotoşmanul va îndrepta asupra ta un val de picoteală. Nu cumva să 
adormi, împinge înainte o mână — şi după ea pe cealaltă, târăşte-ţi un picior — şi după el pe 
celălalt, ba, la nevoie, fă-te ghem şi dă-le de-a rostogolul. Că dacă adormi — te ucide Motanul- 
Cotoşmanul. 

Şi, Maria-Țarevna după ce l-a învăţat ce şi cum să facă, l-a lăsat să pornească la drum. 

Repede doar povestea se povesteşte, mai anevoie fapta se săvârşeşte; dar iată-l pe Andrei-arcaşul 
ajuns la capătul pământului. Când mai avea de făcut doar trei verste până acolo, simţi că-l năpădeşte 
somnul. Atunci Andrei îşi trase pe cap cele trei coifuri de fier, îşi împinse înainte o mână — şi după 
ea, pe cealaltă, îşi târî un picior — şi după el pe celălalt, ba, la nevoie se făcu ghem şi se dădu de-a 
rostogolul, dar din mers nu se opri. 

Cu chiu cu vai izbuti să-şi învingă picoteala şi se pomeni lângă un stâlp înalt. 

Motanul-Cotoşmanul îl văzu pe Andrei, mieună, miorlăi şi țuşti! din vârful stâlpului, drept în 
capul arcaşului! îi sfărâmă unul din coifuri, îl sfărâmă pe al doilea, şi se apucă de al treilea. Atunci 
Andrei-arcaşul îl înşfăcă pe motan cu cleştele, îl trânti la pământ şi dă-i şi dezmiardă-l cu nuielele. 
Intâi îl bătu cu nuiaua de fier, după ce rupse nuiaua de fier, începu să-l croiască cu cea de aramă, 
când o rupse şi pe aceasta prinse a-l lovi cu cea de cositor. 

Nuiaua de cositor se-ndoia dar nu se rupea, pe şira spinării se-ncolăcea. Andrei lovea iar 
Motanul-Cotoşmanul se porni să-i spună poveşti despre popi, despre diaconi, despre fete de popă, 
doar, doar l-o prinde somnul. Andrei nu asculta ce-i spune, ci îşi vedea de treabă cu nuiaua şi nu-l 
slăbea deloc. 

Motanul ajunse Ia capătul puterilor; dacă a văzut că nu-l poate duce cu vorba pe Andrei, începu 
să-l roage fierbinte: 

— Lasă-mă om bun! Că o să fac tot ce-mi ceri. 

— Vrei să spui că o să mergi cu mine? 

— Merg oriunde ţi-e voia. 

Andrei porni pe drumul de întoarcere târând motanul după el. Ajuns în împărăţia sa, a venit la 
palat cu motanul şi i-a zis ţarului: 

— Aşa şi aşa, am îndeplinit însărcinarea, ţi l-am adus pe Motanul- Cotoşmanul. 

Țarul tare s-a mai mirat şi a zis: 

— Haide, Motan-Cotoşman, arată ce poţi şi cât eşti de năzdrăvan. Motanul începu îndată să-şi 
ascută ghearele, să le pregătească pentru ţar, vroia să-i sfâşie pieptul alb şi să-i smulgă inima vie din 
el. 

Țarul s-a speriat: 

— Arcaşule-Andrei, fă bunătate şi domoleşte-l pe Cotoşman! 


Andrei domoli motanul şi-l încuie într-o cuşcă, iar el se duse acasă la Maria-Țarevna. Trăiau, de 
nimic nu le păsa, tare mult se mai iubeau. Țarul însă îşi simţea inima şi mai copleşită de dragoste. Şi 
iar îl chemă pe sfetnic: 

— Fă ce vrei, dar născoceşte ceva ca să-l pierzi pe Andrei-arcaşul, că de nu, capul ţi-l voi reteza 
— chiar cu săbioara mea. 

Sfetnicul ţarului se duse de-a dreptul la cârciumă şi-l găsi pe beţivanul cu caftanul zdrenţuit ce-şi 
făcea veacul acolo şi-l rugă să-l scoată din încurcătură şi să-i dea un sfat. Beţivanul bău păhărelul de 
vin ŞI îşi şterse mustăţile. 

— Du-te fără întârziere la ţar, 1-a zis el, şi spune-i să-l trimită pe Andrei-arcaşul acolo — nu ştiu 
unde, ca să aducă aia — nu ştiu ce. Însărcinarea asta Andrei n-o s-o îndeplinească în vecii vecilor, 
aşa că n-o să vină înapoi niciodată. 

Sfetnicul a dat fuga la ţar şi i-a raportat totul. Țarul a trimis după Andrei: 

— De vreme ce mi-ai îndeplinit două însărcinări, mai îndeplineşte-o şi pe a treia: du-te-acolo — 
nu ştiu unde, adu-mi aia — nu ştiu ce. De îmi îndeplineşti însărcinarea — te răsplătesc împărăteşte, 
iar de nu, capul ţi-l voi reteza — chiar cu săbioara mea. 

Andrei veni acasă, se aşeză pe laviţă şi izbucni în plâns, iar Maria-Ţarevna îl întrebă: 

— De ce eşti trist, dragul meu? Iar ţi s-a întâmplat vreo nenorocire? 

— Eh, zise el, din pricina frumuseţii tale toate năpastele se țin de capul meu! Mi-a poruncit țarul 
să mă duc acolo — nu ştiu unde, ca să aduc aia — nu ştiu ce. 

— Fi, asta zic şi eu însărcinare! Dar nu-i nimic, culcă-te şi dormi, noaptea e un sfetnic bun. 

Maria-Țarevna a aşteptat până la căderea nopţii, a deschis cartea fermecată, a citit, iar a citit, 
apoi a azvârlit cartea cât colo şi s-a luat cu mâinile de cap: despre taina țarului nu se pomenea nimic 
în carte. Maria-Țarevna ieși în pridvor, îşi scoase batista şi o flutură. Îndată veniră în zbor fel de fel 
de păsări, alergară fel de fel de fiare. 

Maria-Țarevna le-a întrebat: 

— Fiare ale pădurii, păsări ale cerului, voi care goniţi peste tot şi voi, care zburați pretutindeni, 
n-aţi auzit oare cum se poate ajunge acolo — nu ştiu unde, şi aduce aia — nu ştiu ce? 

Fiarele şi păsările i-au răspuns: 

— Nu, Maria-Ţarevna, n-am auzit despre asta. 

Maria-Țarevna a fluturat din nou batista — fiarele şi păsările s-au făcut nevăzute, ca şi cum nici 
n-ar fi fost. Îşi flutură încă o dată batista şi apărură doi uriaşi: 

— Care ţi-e dorinţa? Ce trebuie să facem? 

— Credincioşii mei servitori, duceţi-mă în mijlocul Mării-Okean. 

Uriaşii au luat-o pe Maria-Țarevna, au dus-o la Marea-Okean şi, chiar în mijlocul acesteia, în cel 
mai mare adânc, s-au proțăpit amândoi — stăteau acolo neclintiţi ca doi stâlpi, iar pe ea o ţineau pe 
braţe. Maria- Țarevna îşi flutură batista şi toate târâtoarele şi toți peştii mării veniră înot către ea. 

— Voi, târâtoare şi peşti ai mării, voi înotați pretutindeni, vă târâți pe toate insulele: n-aţi auzit 
oare cum se poate ajunge acolo — nu ştiu unde, şi aduce aia— nu ştiu ce? 

— Nu, Maria-Ţarevna, n-am auzit despre asta. 

S-a întristat Maria-Țarevna şi a poruncit să fie dusă înapoi acasă. Uriaşii au luat-o şi au adus-o în 
curtea lui Andrei, lăsând-o în fața pridvorului. 

În zorii zilei Maria-Țarevna l-a pregătit de drum pe Andrei şi i-a dat un ghem de aţă şi un ştergar 
cusut cu flori. 

— „Să arunci ghemul în faţa ta şi încotro se va rostogoli — într-acolo să te îndrepți şi tu. Dar, 
bagă de seamă, oriunde vei ajunge, când te vei spăla, nu cumva să te ştergi cu alt ştergar, ci numai şi 
numai cu ştergarul meu. 

Andrei îşi luă rămas bun de la Maria-Țarevna, făcu câte o plecăciune către cele patru zări şi trecu 
dincolo de zidul aşezării. Aruncă ghemul în faţa sa, ghemul începu să se rostogolească şi se tot 
duse. lar Andrei porni în urma ghemului. 


Repede doar povestea se povesteşte, fapta mai anevoie se săvârşeşte. Andrei cutreieră multe 
împărății şi multe pământuri. Ghemul se rostogolea, firul de aţă din el se deşira: ajunse mic, mic de 
tot, doar cât un cap de găină; iar la o vreme ajunse atât de mititel că abia-l mai puteai desluşi pe 
drum... Când ajunse Andrei în preajma unei păduri, ce să vadă? O colibă rotitoare pe picior de 
găină. 

Colibă, colibă, te-ntoarce cu faţa la mine, pădurea la spate-ți rămână! 

Coliba s-a întors, Andrei intră înăuntru şi văzu o bătrână căruntă şezând pe laviţă şi torcând un 
fuior. 

— Ptiu, ptiu! de când sunt n-am pomenit — de-auzit n-am auzit, nici de văzut n-am văzut — 
suflare rusească, dar azi, uite, însăşi suflarea rusească a venit singură aici. Ah, ce-o să te mai frig eu 
în cuptor, o să te mănânc şi-apoi o să mă dau de-a rostogolul pe oasele tale. 

Andrei îi răspunse bătrânei: 

— Se poate una ca asta, Babă-Cloanţă, păi cum aşa, bătrânico? Vrei să mănânci un om venit de 
la drum? Omul venit de la drum e numai oase şi praf; mai întâi pregăteşte-mi baia, să mă spăl, să 
stau la abur, şi-abia după aceea o să mă mănânci. 

Baba Cloanţa pregăti baia. Andrei stătu la abur, se spălă, scoase ştergarul soției şi începu să se 
şteargă eu el. 

Baba Cloanţa l-a întrebat: 

— De unde ai ştergarul ăsta? E cusut cu flori de fata mea. 

— Fata ta îmi e soţie, ea mi-a dat ştergarul. 

— Ah, iubite ginere, ia zi, cu ce vrei să te ospătez? 

Şi spunând asta, Baba Cloanţa pregăti cina, aducând felurite mâncă- ruri, vinuri şi alte băuturi. 
Andrei nu se lăsă rugat — se puse la masă şi dă-i şi-nfulecă. Baba Cloanţa se aşeză alături; el 
mânca şi ea îl tot întreba cum s-a însurat cu Maria-Țarevna şi dacă trăiesc bine amândoi. Andrei îi 
povesti de-a fir a păr: cum s-a însurat şi cum ţarul l-a trimis acolo — nu ştiu unde, să aducă aia — 
nu ştiu ce. 

— Ce bine-ar fi, bunico, dacă mi-ai da o mână de ajutor! 

— Ah, ginere scump, bucuros te-aş ajuta dar despre această minune a minunilor nici n-am auzit. 
Doar o broască bătrână ştie; ea trăieşte de trei sute de ani într-o mlaştină... Ei, dar nu-i nimic, tu 
culcă-te şi dormi, noaptea e un sfetnic bun. 

Andrei s-a culcat iar Baba Cloanţa a luat două târnuri, a pornit în zbor până la mlaştina cu 
pricina şi acolo a început să strige: 

— Bunică broască-săltăreață, mai trăieşti? 

— Trăiesc. Trăiesc. 

— [a ieşi puțin din baltă! 

Broasca cea bătrână ieşi din baltă; Baba Cloanţa o întrebă: 

— Nu cumva ştii unde e — nu ştiu ce? 

— Ştiu, cum de nu. 

— Atunci, fă bunătate şi spune-mi! Ginerele meu a primit uite ce însărcinare: să se ducă acolo 
— nu ştiu unde, să aducă aia — nu ştiu ce. 

Broasca 1-a răspuns: 

— L-aş întovărăşi eu până acolo, dar tare-s bătrână şi n-o să pot sări aşa departe. Dacă ginerele 
tău se prinde să mă ducă, în lapte proaspăt muls, până la râul de foc, am să-i spun. 

Baba-Cloanţa luă broasca-săltăreaţă şi porni să zboare înapoi, mulse lapte proaspăt într-o ulcică, 
puse broasca în lapte şi în zorii zilei îl trezi pe Andrei: 

— Ei, dragă ginere, îmbracă-te, ia ulcica cu lapte proaspăt muls, în care se află broasca şi 
încalecă pe calul meu; el are să te ducă până la râul de foc. Acolo lasă calul, scoate broasca din 
ulcică şi ea o să-ţi spună ce ai de făcut. 

Andrei se îmbrăcă, luă ulcica, încălecă pe calul Babei-Cloanţe. Că a mers mult, că a mers puțin, 
cine mai ştie? Atâta doar că, zburând ca vântul, calul l-a dus până la râul de foc. Peste râul acesta 


nici fiara nu putea sări, nici pasărea nu putea zbura. 

Andrei descălecă; broasca îi zise: 

— Scoate-mă din ulcică, vrednicule voinic, acum trebuie să trecem pe malul celălalt. 

Andrei scoase broasca din ulcică şi o lăsă jos. 

— EI, şi-acuma, vrednicule voinic, suie-te în spinarea mea. 

— Nici gând, bunicuţo! Ia te uită ce mică eşti, dacă te strivesc? 

— Nu te teme, n-ai să mă striveşti. Suie-te şi ține-te bine. 

Andrei îi dădu ascultare şi se aşeză pe spinarea broaştei-săltăreţe. Aceasta prinse a se umfla. Se 
umflă şi se tot umflă până se făcu mare — ca o căpiţă de fân. 

— Te ţii bine? 

— Mă ţin, bunicuţo. 

Şi iar prinse broasca a se umfla, se umflă de se făcu şi mai mare — ca un stog de fân. 

— Te ţii bine? 

— Mă ţin, bunicuţo. 

Şi ea se umflă iar, se umflă până se făcu mai înaltă chiar decât pădurea întunecată şi când se săltă 
o dată — se şi pomeni dincolo de râul de foc, îl trecu pe Andrei pe celălalt mal, după care se făcu 
mică din nou. 

— Şi-acuma, du-te, vrednicule voinic, pe cărarea asta şi-ai să vezi un palat care nu-i palat, o 
colibă care nu-i colibă, o şură care nu-i şură; tu să intri înăuntru şi să piteşti în dosul sobei. Acolo ai 
să găseşti aia — nu ştiu ce. 

Andrei porni înainte pe cărare şi ce să vadă? O dărăpănătură de colibă, care numai colibă nu era, 
ferestre n-avea, nici în jur ceardac şi nici gard de harac. Intră înăuntru şi se ascunse în dosul sobei. 

Şi iată că după ce stătu puţin acolo, auzi prin pădure nişte bocănituri, nişte bubuituri, iar în colibă 
intră un bătrânel mic de tot, cu barba de-un cot, care răcni: 

— Hei, cumetre Naum, vreau să mănânc acum! 

Abia termină de răcnit, că deodată se ivi, ca din pământ, o masă gata aşternută, pe masă un butoi 
de bere, un bou întreg Ia frigare, iar în colțul mesei un cuțit ascuţit, mare. Bătrânelul mic de tot, cu 
barba de un cot, se-aşeză lângă frigare, luă cuțitu-ascuţit şi mare, şi prinse carnea s-o taie, în mujdei 
s-o moaie, şi-n vreme ce o-nfuleca, o tot lăuda. 

Curăţă carnea boului oscior cu oscior şi goli până la fund butoiul cu bere. 

— Hei, cumetre Naum, strânge resturile! 

Şi, pe dată, masa se făcu nevăzută, parcă nici n-ar fi fost — nici tu oase, nici tu butoi... Andrei 
aşteptă să plece bătrânelul cel mic de tot, ieşi de după sobă, îşi luă inima în dinți şi zise rugător: 

— Cumetre Naum, dă-mi şi mie ceva de mâncare... 

Abia termină de spus, că deodată se ivi, ca din pământ, o masă încărcată cu fel de fel de gustări, 
de dulciuri şi mâncări, de mieduri şi vinuri. 

Andrei se aşeză la masă dar tot atunci rosti: 

— Cumetre Naum, şezi frate, cu mine şi haide, să-mi ţii de urât, să mâncăm împreună. 

Iar un glas fără chip îi răspunse: 

— Mulţumesc, om bun! Că uite, de atâta amar de ani de când slujesc aici, eu n-am văzut nici 
măcar o coajă arsă de pâine, iar tu mă pofteşti la masă. 

Andrei se uita şi se tot minuna: de văzut, pe nimenea nu vedea, dar mâncarea de pe masă parc-o 
mătura cineva, vinurile şi miedurile se turnau singure în pahar— iar paharul o ţinea întruna: gâl-gâl 
ŞI gâl-gâl... 

Andrei se rugă: 

— Cumetre Naum, hai, arată-te! 

— Ba nu, pe mine nimeni nu mă poate vedea, eu sunt aia — nu ştiu ce. 

— Cumetre Naum, vrei să fii slujitorul meu? 

— Păi, de ce să nu vreau? Că tu, după câte văd, eşti om bun. 

Şi iată că au terminat de mâncat amândoi. Atunci Andrei i-a zis: 


— Fi, deretică pe-aici şi hai să mergem. 

Andrei ieşi din mica izbă şi se uită împrejur: 

— Cumetre Naum, eşti aici? 

— Aici. Nu te teme, nu rămân eu în urmă. 

Şi Andrei ajunse la râul de foc; acolo îl aştepta broasca. 

— Fi, vrednicule voinic, ai găsit aia — nu ştiu ce? 

— Găsit, bunicuţo, cum să nu. 

— Suie-te în spinarea mea. 

Andrei 1 se aşeză pe spinare; broasca începu iar să se umfle; se umflă, apoi sări şi-l trecu înapoi 
peste râul de foc. 

Aici el îi mulţumi broaştei-săltăreţe şi porni la drum spre împărăţia sa. 

Mergea ce mergea şi, deodată, îşi întorcea capul: 

— Cumetre Naum, eşti aici? 

— Aici. Nu te teme, nu rămân eu în urmă. 

Andrei a mers şi-a tot mers, drum lung — după o vreme, picioarele-i sprintene se pironiră în loc 
şi mâinile albe i se lăsară în jos. 

— Of, zise el, sunt sleit de puteri! 

Iar cumătrul Naum către el: 

— Şi de ce nu mi-ai spus până acum? Te-aş fi dus pe dată acolo unde vrei să ajungi. 

Andrei se simți ridicat de un vârtej puternic şi purtat înainte — undeva Jos, sub el, se perindau în 
goană munţi şi păduri, sate şi oraşe. Când începu să plutească deasupra mării adânci — îl năpădi 
frica. 

— Cumetre Naum, aş vrea şi eu să-mi trag puțin sufletul! 

Vântul se domoli îndată şi Andrei începu să coboare pe faţa apei. Când, ce să vadă? Pe locul 
unde adineauri vuiau doar valuri albastre, răsărise o mică insulă, iar pe insulă se înălțase un palat cu 
acoperişul de aur şi cu o grădină minunată împrejur... Cumătrul Naum îi zise lui Andrei: 

— Odihneşte-te, mănâncă, bea şi trage cu coada ochiului înspre mare. Şi-ai să vezi atunci că pe 
apele ei or să vină plutind trei corăbii negustoreşti. Tu cheamă-i pe negustori aici, ospătează-i, 
cinsteşte-i cum se cuvine — că ei au asupra lor trei lucruri neobişnuite. Tu să le făgăduieşti că mă 
dai pe mine în schimbul acestor lucruri ciudate, — nu te teme, că mă întorc eu iarăşi la tine. 

Dacă a trecut multă vreme, dacă a trecut puţină, cine mai ştie? doar că, deodată, s-au ivit trei 
corăbii plutind dinspre apus. Stăpânii corăbiilor au văzut insula, palatul cu acoperişul de aur şi 
grădina minunată din jurul lui. 

— Ce minunăţie mai e şi asta? au zis ei. Am navigat de-atâtea ori pe aici dar n-am văzut nimic 
afară de marea albastră. Hai să ne oprim! 

Cele trei corăbii au aruncat ancorele, cei trei stăpâni ai corăbiilor au urcat într-o barcă mică şi 
sprintenă şi au pornit spre insulă. lar Andrei- arcaşul i-a întâmpinat voios: 

— Poftiti, dragi oaspeţi, poftiți. 

Stăpânii corăbiilor mergeau şi se tot minunau: acoperişul palatului ardea ca jarul, prin copaci 
cântau păsările, pe aleile grădinii se zbenguiau fiare ciudate. 

— [a spune om bun, cine a înălțat aici această fermecătoare minunăţie? 

— Cumătrul Naum, slujitorul meu, a făcut totul într-o singură noapte. 

Andrei i-a condus pe musafiri înăuntru, în palat. 

— Haide, cumetre Naum, pregăteşte-ne să bem, şi să ne ospătăm! 

Şi, ca din pământ răsări o masă gata aşternută, pe masă — vinuri şi mâncăruri după pofta inimii. 
Stăpânii corăbiilor nu mai încetau să se minuneze: 

— Haide, om bun, au zis ei, să facem un schimb: tu ni-l dai pe slujitorul tău, cumătrul Naum, iar 
noi îţi dăm în locul lui oricare dintre lucrurile năstruşnice pe care le avem asupra noastră. 

— Păi, să facem, de ce să nu facem schimbul? Dar, ia să vedem, ce lucruri năstruşnice aveţi voi? 

Unul din negustori scoase din sân o măciucă. Cum îi spui „Haide, măciucă, rupe-i coastele 


omului ăstuia!” măciuca începe singură să-l burduşească pe cel cu pricina, de-i poate rupe coastele 
oricui, oricât de voinic ar fi. 

Al doilea negustor scoase de sub poala hainei un topor şi cum îl întoarse cu muchea în sus — 
toporul începu singur să meşterească — poc-poc, şi-ndată ieşi o corabie; şi iar poc-poc şi mai ieşi o 
corabie. Cu pânze, cu tunuri, cu marinari voinici. Corăbiile pluteau, tunurile trăgeau, vitejii marinari 
aşteptau ordinul de luptă. 

întoarse toporul cu muchea în jos — şi pe dată, totul se făcu nevăzut ca şi cum nici nu fusese. 

Al treilea negustor scoase din buzunar un fluier, cum începu să cânte din el— se ivi o întreagă 
armată: şi cavalerie, şi infanterie, cu puşti, cu tunuri. Armata înainta, muzica răsuna, steagurile 
fluturau, călăreţii galopau, întrebau care-i ordinul. 

Negustorul întoarse fluierul şi suflă în celălalt capăt al lui — pe dată toate se făcură nevăzute, 
dispărură fără urmă. 

Andrei-arcaşul zise: 

— Sunt bune lucrurile voastre năstruşnice, însă ceea ce am eu e mult mai de preţ. Dacă vreţi să 
facem schimb — îmi dați pentru Naum, slujitorul meu, toate cele trei lucruri năstruşnice. 

— Nu socoți că-i prea mult? 

— Cum doriţi, dar altfel eu nu fac schimbul. 

Negustorii s-au gândit şi şi-au zis: „Ce nevoie mai avem noi de măciucă, topor sau de fluier? 
Mai bine să facem schimbul, căci de vreme ce cumătrul Naum va fi cu noi, n-o să mai avem nicio 
grijă — zi-noapte o să fim sătui şi ameţiți de băutură.” 

Şi stăpânii corăbiilor, dându-i lui Andrei-arcaşul măciuca, toporul şi fluierul strigară: 

— Ei, cumetre Naum, vino aici că te luăm cu noi! O să ne slujeşti cu credinţă şi dreptate? 

O voce fără chip le răspunse: 

— Păi, de ce să nu vă slujesc? Mie mi-e tot una la cine trăiesc. 

Negustorii s-au întors pe corăbiile lor şi pune-te pe chefuit — beau, mâncau şi, în răstimpuri, 
răcneau: 

— Cumetre Naum, haide mişcă, adu una, adu alta! 

Au băut peste măsură, s-au îmbătat turtă cu toţii şi s-au prăvălit pe podea. 

Iar arcaşul rămas singur în turnul palatului fu cuprins de tristeţe. „Eh, îşi zise el, pe unde-o mai fi 
oare Naum, credinciosul meu slujitor?” 

— Aici sunt. Care-i porunca? 

Andrei se bucură. 

— Cumetre Naum, oare n-ar fi timpul s-o pornesc şi eu spre ținuturile de baştină, la tânăra-mi 
soție? Haide, du-mă acasă. 

Din nou se iscă un vârtej care-l ridică pe Andrei şi-l purtă în împărăţia sa, în ţinuturile sale de 
baştină. 

Iar negustorii, când s-au trezit, au vrut să se dreagă după beţie: 

— Hei, cumetre Naum, pregăteşte-ne să bem, să mâncăm, haide, fuguţa, mişcă! 

Dar oricât l-au chemat, oricât l-au strigat a fost în zadar. Ba, când s-au uitat, ce să vadă? insula 
dispăruse: în locul ei vuiau doar valuri albastre. 

O vreme stăpânii corăbiilor au fost tare necăjiţi: „Eh, ne-a tras pe sfoară omul acela rău!“ dar 
cum nu mai aveau ce face, au ridicat pânzele şi au pornit să plutească încotro aveau treburi. 

Iar Andrei-arcaşul plutea în zbor spre meleagurile de baştină; s-a oprit în dreptul căsuţei sale, 
însă când s-a uitat mai bine, ce să vadă? în locul căsuţei— doar un horn afumat. 

Cu capul plecat, căzut între umeri, el ieşi din oraş şi se duse pe ţărmul mării albastre, într-un loc 
pustiu, se aşeză şi rămase acolo. 

Deodată, nu se ştie de unde, apăru în zbor o turturea sinilie, se prăbuşi la pământ şi se prefăcu în 
tânăra-i soție — Maria-Țarevna. 

Şi-au dat bineţe, s-au îmbrăţişat, şi-apoi au început, şi unul şi celălalt, cu întrebările şi cu 
istorisirea păţaniilor fiecăruia. 


Maria-Țarevna povesti: 

— Din ziua în care tu ai plecat de acasă, m-am prefăcut în turturea sinilie şi de atunci zbor fără 
răgaz prin păduri şi prin dumbrăvi. De trei ori a trimis ţarul după mine, şi, oamenii lui, dacă nu m- 
au găsit, au dat foc căsuţei. 

Andrei zise: 

— Cumetre Naum, oare nu s-ar putea construi aici, în locul ăsta pustiu de pe țărmul mării 
albastre, un palat? 

— De ce să nu se poată? îndată dorinţa ta se va împlini. 

Nici n-au băgat bine de seamă, că palatul fu gata, şi încă deosebit de măreț, mai frumos chiar 
decât palatul țarului: avea de jur împrejur o grădină înverzită, prin copaci păsări cântătoare, iar pe 
aleile din grădină fiare ciudate se zbenguiau. 

Andrei-arcaşul şi Maria-Țarevna au urcat în palat, s-au aşezat la fereastră, au început să 
vorbească şi să se desfate privindu-se. Trăiau, nu ştiau ce-i amarul şi lăsară zilele să se scurgă una 
după alta — una, două, trei. 

În timpul acesta, ţarul se duse la vânătoare, undeva pe ţărmul mării albastre şi ce să vadă? Pe un 
loc, înainte vreme pustiu, acum se înălța un palat. 

— Cine-o fi nesăbuitul căruia i s-a năzărit să-şi construiască palat pe pământurile mele fără să- 
mi ceară încuviințarea? 

Trimişii țarului au plecat în goana mare, au cercetat din fir-a-păr totul, şi la întoarcere i-au 
raportat țarului că palatul acela e înălțat de Andrei-arcaşul şi că viețuieşte acolo el cu tânăra-i soție 
Maria- Ţarevna. 

Țarul s-a mâniat şi mai năprasnic şi a trimis iar oameni să cerceteze şi să afle, dacă Andrei a fost 
acolo — nu ştiu unde, şi a adus aia — nu ştiu ce. 

Trimişii iar au plecat în goana mare, au cercetat din fir-a-păr şi au raportat: 

— Andrei-arcaşul a fost acolo — nu ştiu unde, şi a adus aia — nu ştiu ce. 

Țarul clocotea de mânie, porunci să fie adunată toată oastea, să meargă pe coasta mării, să 
dărâme din temelii palatul de acolo, iar Andrei-arcaşul şi Maria-Țarevna să piară de moarte 
cumplită. 

Andrei, văzând că împotriva lui se îndreaptă o oaste puternică, puse repede mâna pe topor şi-l 
întoarse cu muchea în sus. 

Toporul doar cât făcu poc-poc —şi îndată porni să plutească pe mare o c. Orabie, iar când mai 
făcu încă odată poc-poc — porni să plutească şi a doua corabie. Aşa bocăni toporul de o sută de ori 
şi pe marea albastră porniră să plutească o sută de corăbii. 

Andrei scoase fluierul — începu să cânte din el şi tot atunci se ivi armata: şi cavalerie, şi 
infanterie, cu tunuri şi cu steaguri. 

Comandanții goneau în galop, aşteptau ordinul: şi Andrei ordonă — să înceapă lupta. Muzica 
porni să cânte, tobele să bată şi regimentele porniră. Infanteria se năpusti asupra soldaților ţarului, 
cavaleria prinse a goni în galop şi a aduna pe prizonieri. Iar tunurile de pe toate cele o sută de 
corăbii trimiteau ghiulele asupra capitalei. 

Văzând că armata sa dă bir cu fugiţii, ţarul se năpusti singur asupra ostaşilor, vrând să le 
oprească fuga. 

Şi-atunci, Andrei scoase măciuca: 

— Haide, măciucă, rupe-i coastele țarului ăstuia! 

Măciuca se dădu de-a dura, țţopăi, îşi luă avânt proptindu-se când într-un capăt când în celălalt şi 
se rostogoli în câmpia mare; îl ajunse din urmă pe ţar, îl izbi drept în frunte şi-l dobori la pământ. 

Tot atunci se sfârşi şi lupta. Oamenii dădură buzna afară din oraş şi începură să-l roage pe 
Andrei-arcaşul să ia asupra sa conducerea întregii împărăţii. 

Andrei nu se împotrivi. Trânti un ospăț de se duse vestea în toată lumea şi, împreună cu Maria- 
Țarevna, a condus acea împărăție până la adânci bătrânețe. 


Ivan-Ţarevici şi lupul cenuşiu 
poveste rusă 


A fost odată ca niciodată. A fost odată un împărat, Berindei-împărat, care avea trei feciori; pe 
mezin îl chema Ivan. 

Şi împăratul acesta avea o livadă minunată; în livadă creştea un măr cu mere de aur.. 

De la o vreme, în livada împăratului, cineva se furişa — mere de aur fura. Împăratului îi părea 
tare rău de livada sa. El îşi trimise acolo toți păzitorii. Dar niciun fel de păzitori n-au fost în stare să 
prindă hoțul. 

Împăratul se întristă şi nu mai vroi nici să mănânce, nici să bea. Feciorii începură să-l 
îmbărbăteze: 

— Tăicuţule scump, nu mai fi trist! Las' că ne ducem noi să păzim grădina. 

Cel mai mare dintre feciori zise: 

— Azi o să fie rândul meu, mă duc eu să păzesc grădina şi să prind hoţul. 

Şi feciorul cel mare plecă. Dar oricât umblă el toată seara, nu prinse pe nimeni şi, cuibărindu-se 
în iarba moale — adormi. 

Dimineaţa, împăratul l-a întrebat: 

— [a zi, ai vreo veste bună pentru mine, ai văzut hoțul? 

— Nu, dragă tăicuţule, n-am dormit toată noaptea. Un ochi n-am închis, dar de văzut n-am văzut 
pe nimeni. 

În noaptea următoare s-a dus să facă de pază feciorul mijlociu, care dormi şi el până către ziuă, 
iar a doua zi dimineaţa spuse că n-a văzut hoţul. 

Veni rândul mezinului, să facă de pază. Şi s-a dus Ivan-Țarevici să păzească grădina tatălui său. 
Îi era teamă până şi să se aşeze o clipă, darmite încă să se culce. De îndată ce-l năpădea somnul, se 
spăla repede cu rouă de pe iarbă şi somnul pierea de pe pleoapele lui. 

Trecuse de miezul nopţii când deodată i se năzări că în grădină e lumină. Mai multă, din ce în ce 
mai multă lumină. Dintr-un capăt în altul — grădina era scăldată în lumină ca ziua. Şi-atunci văzu 
cum pe mărul cu pricina se lasă din zbor Pasărea-de-foc şi începe să lovească merele cu ciocul. 

Ivan-Țarevici se furişă încetişor până la măr şi înhăţă pasărea de coadă. Pasărea-de-foc zvâcni şi 
îşi luă zborul, iar el rămase cu o pană din coada ei în mână. 

A doua zi dimineaţa Ivan-Țarevici s-a înfățișat tatălui său. 

— EI, ce vrei să-mi spui, dragul meu Ivan, poate ai prins tu hoțul? 

— Tăicuţule dragă, de prins nu l-am prins, dar am dat de urma celui care ne pradă grădina. Uite, 
ţi-am adus o amintire de la hoaţă. Iar hoaţa, tăicuțule, e Pasărea-de-foc. 

Împăratul luă pana păsării şi din ziua aceea începu să bea şi să mănânce şi nu mai fu trist. Dar 
iată că după o bună bucată de vreme toate gândurile lui începură să se îndrepte către Pasărea-de-foc. 

Îşi chemă feciorii şi le zise: 

— Dragii mei copii, ar fi bine să încălecaţi nişte cai buni, să plecaţi în lumea largă, să cunoaşteţi 
şi alte locuri, căci cine ştie? poate veți da pe undeva de urma Păsării-de-foc. 

Feciorii au făcut plecăciune în faţa părintelui lor, au încălecat cai buni şi au pornit la drum: 
feciorul cel mare într-o direcţie, cel mijlociu în altă direcție, iar Ivan-Țarevici în a treia direcție. 

Dacă Ivan-Ţarevici a mers mult, ori dacă a mers puţin, cine mai ştie? 

Era o zi caldă de vară. Ostenit, Ivan-Țarevici descălecă, îşi împiedecă bine calul, iar el se 
cufundă într-un somn adânc. 

Dacă a trecut multă sau puţină vreme cine ar putea spune? Doar că atunci când Ivan-Ţarevici s-a 
trezit, calul... ia-l de unde nu-i. Aşa că s-a dus să-l caute; a umblat şi-a tot umblat, dar de găsit nu 1- 
a găsit decât oasele. 

Şi s-a întristat Ivan-Ţarevici: cum să bată atâta cale fără cal? 

„Ei, n-am încotro, şi-a zis el, un lucru început trebuie dus până la capăt“. 


Şi, a pornit pe jos. A mers, a mers, până a obosit de moarte. Atunci s-a lăsat pe iarba moale şi 
şedea acolo supărat nevoie mare. Deodată ieşi ca din pământ un lup cenuşiu, şi alergă în calea lui: 

— De ce eşti atât de supărat, Ivan-Ţarevici, şi de ce şezi aici cu capul plecat? 

— Cum să nu fiu mâhnit, lupule cenuşiu? Am rămas fără calul meu cel bun. 

— Ivan-Țarevici, eu ţi-am mâncat calul... Mi-e milă de tine! Dar spune-mi, de ce ai plecat pe 
meleaguri îndepărtate şi încotro te îndrepţi? 

— Păi, m-a trimis tătuca să colind prin lumea largă şi să găsesc Pasărea- de-foc. 

— Phiii, cu calul tău, bun cum zici că era, nici în trei ani n-ai fi ajuns la Pasărea-de-foc. Şi-apoi 
nimeni în afară de mine nu ştie unde trăieşte ea. Dar, fie, de vreme ce tot ţi-am mâncat calul — o să 
te slujesc cu supunere şi credință. Urcă-te în spatele meu şi ţine-te zdravăn. 

Ivan-Ţarevici l-a încălecat şi lupul cenuşiu o luă la goană — prin păduri albastre pe nesimţite 
trecea, iar coada cărare peste lacuri o aşternea. Dacă au mers mult ori puţin, cine mai ştie? Atâta 
doar că tot gonind, au ajuns la o cetate cu ziduri înalte. Lupul cenuşiu zise: 

— Ascultă, Ivan-Ţarevici, ce spun şi ține minte. Sari zidul, nu te teme: e o oră potrivită, toți 
paznicii dorm. O să vezi în turnul cetăţii o ferăstruică, pe pervazul acesteia e o colivie de aur, iar în 
colivie se află Pasărea-de-foc. Tu ia pasărea, ascunde-o în sân, dar fii cu băgare de seamă, nu cumva 
să te atingi de colivie! 

Ivan-Țarevici sări zidul, văzu turnul cu ferăstruică pe pervazul căreia era colivia de aur, iar în 
colivie — Pasărea-de-foc. Luă pasărea, o ascunse în sân, dar nu-şi putea lua ochii de la colivie. 
Inima îi bătea să se spargă de tulburare: „Vai, ce colivie, e de aur, e nepreţuită! Cum s-o las aici?!“ 
Şi uită ce-i poruncise lupul. Dar îndată ce atinse colivia, porni prin toată cetatea o zarvă 
nemaipomenită: trâmbiţele răsunau, tobele băteau, paznicii se treziră, îl înhăţară pe Ivan-Țarevici şi- 
l duseră la ţarul Afron. 

Țarul Afron îl întrebă mânios: 

— Al cui eşti, şi de unde vii? 

— Sunt Ivan-Țarevici, feciorul lui Berindei-împărat. 

— Vai de mine, ce ruşine! Fiu de ţar şi umbli după furat. 

— Asta-i bună, dar când pasărea dumitale zbura şi livada noastră o distrugea? 

— Trebuia să vii la mine, să mă rogi din tot sufletul şi ți-aş fi dat pasărea, din respect pentru tată- 
tău, Berindei-împărat. Acuma însă am să răspândesc prin toate oraşele faima proastă despre vol... 
Dar, mă rog, dacă-mi îndeplineşti însărcinarea ce ţi-o voi da — te iert. Uite, în cutare împărăție, 
ţarul Kusman are un cal cu coama de aur. Adu-mi aici calul şi-atunci îţi dau şi eu Pasărea-de-foc, cu 
colivie cu tot. 

Ivan-Țarevici s-a întristat şi s-a întors la lupul cenuşiu. Iar lupul făcu către el: 

— Doar ţi-am spus să nu clinteşti din loc colivia! De ce nu mi-ai ascultat porunca? 

— Iertare, lup cenuşiu, iertare. 

— Halal iertare... Fie, haide, încalecă-mă. Ai intrat în horă, trebuie să joci. 

Şi iar o luă la goană lupul cenuşiu ducându-l pe Ivan-Țarevici. Dacă au mers mult ori puţin, cine 
mai ştie? Doar că au ajuns în goana mare până la cetatea în care se afla calul cu coama de aur. 

— Sari zidul, Ivan-Ţarevici; paznicii dorm, du-te la grajd, ia calul, dar fii cu băgare de seamă, nu 
cumva să te atingi de căpăstrul lui! 

Ivan-Țarevici sări gardul cetăţii, acolo toţi paznicii dormeau, intră în grajd, prinse calul cu coama 
de aur, dar râvni la căpăstru — era împodobit cu aur şi pietre prețioase; un căpăstru din acesta era 
tocmai bun să-ți plimbi calul cu el. 

Ivan-Țarevici atinse uşurel căpăstrul şi se porni o zarvă nemaipomenită prin toată cetatea: 
trâmbiţele răsunară, tobele bătură, paznicii se treziră, îl înşfăcară pe Ivan-Țarevici şi-l duseră la 
țarul Kusman. 

— Al cui eşti şi de unde vii? 

— Sunt Ivan-Țarevici. 


— [a te uită, cum ţi-a trecut prin minte o prostie ca asta, să furi un cal? Un țăran de rând nu s-ar 
fi învoit s-o facă. Mă rog, fie, o să te iert, Ivan- Țarevici, dar numai dacă-mi îndeplineşti sarcina ce 
ți-oi da. Țarul Dalmat are o fată— Preafrumoasa Elena. Răpeşte-o, adă-mi-o aici şi eu o să-ţi dau 
calul cu coama de aur împreună cu căpăstrul lui. 

Şi se duse Ivan-Ţarevici, de astă dată şi mai mâhnit, la lupul cenuşiu. 

Doar ţi-am spus, Ivan-Ţarevici, nu cumva să atingi căpăstrul! Şi n-ai vrut să-mi asculţi porunca. 

— Iertare, lup cenușiu, iertare. 

— Halal iertare... Bine, fie, urcă în spatele meu. 

Şi iar o luă la goană lupul cenuşiu, ducându-l pe Ivan-Țarevici. Au ajuns în goana mare la ţarul 
Dalmat. In grădina cetății sale se plimba Preafrumoasa Elena, cu slujnicele sale, cu dădacele după 
ea. Lupul cenuşiu zise: 

A data asta nu te mai las pe tine. Mă duc eu însumi. Iar tu porneşte-o înapoi pe drumul pe care 
am venit, că îndată te ajuns şi eu din urmă. 

Ivan-Țarevici porni înapoi pe drumul pe care veniseră, iar lupul cenușiu sări zidul şi ţuşti! în 
grădină. Se ascunse într-un tufiş şi când se uită Preafrumoasa Elena tocmai 1eşise afară cu slujnicele 
şi dădacele ei la plimbare. Se plimbară ele cât se plimbară, dar îndată ce se despărți de slujnice şi 
dădace, lupul cenuşiu o înhăţă pe Preafrumoasa Elena, o urcă în spate şi o luă la sănătoasa. 

Ivan-Ţai evici mergea, cum i s-a spus, pe drumul pe care veniseră, când, deodată, îl ajunse din 
urmă lupul cenuşiu, iar în spatele acestuia se afla Preafrumoasa Elena. Ivan-Țarevici s-a bucurat, 
dar lupul i-a zis: 

— Urcă iute în spatele meu, nu cumva să fi pus poteră pe urmele noastre. 

Şi o luă la goană lupul cenuşiu, împreună cu Ivan-Țarevici şi Preafrumoasa Elena, înapoi de 
drumul pe care veniseră — prin păduri albastre pe nesimţite trecea, iar coada — cărare peste râuri şi 
lacuri o aşternea. Dacă au mers mult ori puţin, cine mai ştie? Atâta doar că, tot gonind, au ajuns la 
țarul Kusman. Lupul cenuşiu întrebă: 

— De ce taci, Ivan-Ţarevici, de ce eşti mâhnit? 

— Păi, cum să nu fiu mâhnit, lupule cenuşiu? Cum o să mă despart eu de mândreţea asta de 
copilă? Cum s-o dau pe Preafrumoasa Elena în schimbul unui cal? 

Lupul cenuşiu i-a răspuns: 

N-o să te despart eu de frumoasa asta, pe ea o ascundem undeva, eu mă prefac în Preafrumoasa 
Elena şi tu mă duci ţarului. 

Zis şi făcut: pe Preafrumoasa Elena o ascunseră într-o mică izbă din pădure, iar lupul cenuşiu se 
dădu o dată peste cap şi se prefăcu într-o copilă aidoma Preafrumoasei Elena. Ivan-Țarevici îl luă 
şi-l duse țarului Kusman. Ţarul se bucură şi-i zise cu recunoştinţă: 

— [ți mulțumesc, Ivan-Țarevici, că mi-ai adus-o ca soţie. Primeşte din partea mea calul cu 
coamă de aur, împreună cu căpăstrul lui. 

Ivan-Țarevici încălecă pe calul primit şi plecă după Preafrumoasa Elena. O luă, o urcă pe cal şi 
porniră amândoi la drum. 

Între timp, ţarul Kusman făcu nunta, benchetui ziua-ntreagă până-n seară, dar îndată ce veni 
vremea să meargă la culcare, când o duse pe Preafrumoasa Elena în iatac şi se culcă în pat alături de 
ea, ce să vadă? un bot de lup în locul tinerei soții! De spaimă țarul căzu din pat iar lupul o luă la 
sănătoasa. Când îl ajunse din urmă pe Ivan-Țarevici lupul cenuşiu îl întrebă: 

— Spune, Ivan-Țarevici, de ce mai eşti atât de îngândurat? 

— Păi, cum să nu cad pe gânduri? îmi pare nespus de rău să mă despart de o comoară ca asta — 
calul cu coama de aur — şi să iau în schimb Pasărea-de-foc. 

— Lasă, nu te întrista, născocesc eu ceva să te ajut. 

Şi iată-1 ajunşi la ţarul Afron. Lupul zise: 

— Tu ascunde calul şi pe Preafrumoasa Elena, iar eu mă prefac într-un cal cu coamă de aur pe 
care să i-l duci țarului Afron. 

Acestea fiind zise, o duseră în pădure pe Preafrumoasa Elena, împreună cu calul cu coama de 


aur. Lupul cenuşiu se dădu peste cap şi se prefăcu într-un cal cu coama de aur. Ivan-Țarevici luă 
calul şi i-l duse ţarului Afron. Țarul se bucură şi-i dădu în schimb Pasărea-de-foc şi colivia de aur a 
acesteia. 

Ivan-Țarevici se întoarse pe Jos în pădure, o urcă pe Preafrumoasa Elena pe calul cu coamă de 
aur, luă colivia de aur cu Pasărea-de-foc şi porni la drum spre meleagurile de baştină. 

Țarul Afron porunci să-i fie adus calul primit în dar, însă tocmai când se pregătea să-l încalece, 
ce să vadă? Calul se prefăcu în lup cenuşiu. De spaimă, ţarul se prăbuşi la pământ, iar lupul cenuşiu 
o luă la sănătoasa şi, în curând, îl ajunse din urmă pe Ivan-Țarevici. 

— Şi-acum, rămâi cu bine, Ivan-Țarevici, făcu el, că eu nu pot merge mai departe. 

Ivan-Țarevici cobori de pe cal şi, făcând trei plecăciuni până la pământ îi mulțumi lupului 
cenuşiu. Dar acesta zise: 

— Lasă, că doar nu ne despărțim pentru totdeauna, o să mai ai nevoie de mine. 

Ivan-Țarevici gândi: „Pentru ce să mai am nevoie de tine? Că doar toate dorinţele îmi sunt 
îndeplinite”. Încălecă pe calul cu coama de aur şi o porni mai departe împreună cu Preafrumoasa 
Elena şi cu Pasărea-de- foc. 

Când ajunse pe meleagurile sale îi trecu prin minte să prânzească. Luase cu el puțină pâine. Aşa 
că, mâncară, apă de izvor băură şi se culcară să se odihnească. 

Îndată că Ivan-Țarevici adormi, dădură peste el ceilalți doi frați. Colindaseră alte pământuri 
căutând Pasărea-de-foc şi-acum se-ntorceau acasă cu mâinile goale. 

De cum l-au văzut, şi-au dat seama că Ivan-Ţarevici dobândise totul. Şi pe dată căzură la 
învoială: 

— Haide, să-l ucidem, şi-atunci prada va fi a noastră. 

Hotărârea fiind luată, ei îl uciseră pe Ivan-Țarevici. Apoi încălecară pe calul cu coama de aur, 
luară Pasărea-de-foc, o aşezară pe cal pe Preafrumoasa Elena şi amenințând-o îi ziseră: 

— Bagă de seamă, să nu sufli o vorbă acasă! 

Ivan-Țarevici zăcea mort, deasupra lui prinseră să se rotească corbii. Deodată, pe neaşteptate, 
ajunse acolo în goana mare lupul cenuşiu; el înhăță dintr-o mişcare un corb şi un pui de corb. 

— Tu, corbule, ia-ţi zborul după apă vie şi apă moartă. Îndată ce-mi aduci apă vie şi apă moartă, 
îți dau înapoi puiul. 

Corbul n-avu încotro, îşi luă zborul iar lupul rămase să-l ţină prizonier pe puiul de corb. Dacă a 
zburat mult sau puţin corbul, cine mai ştie? atâta doar că el aduse apă vie şi apă moartă. Lupul 
cenuşiu stropi cu apă moartă rănile lui Ivan-Ţarevici, rănile se vindecară; îl stropi cu apă vie — 
Ivan- Țarevici învie. 

— Vai, am dormit buştean! 

— Ai dormit buştean n-am ce zice, făcu lupul cenuşiu. Dacă nu eram eu, nu te-ai mai fi trezit în 
vecii vecilor. Fraţii tăi, cei de-un sânge cu tine, te-au ucis şi au pus stăpânire pe bunurile tale. Haide, 
încalecă-mă repede. 

Îndată s-au aşternut la drum, gonind din răsputeri pe urmele celor doi fraţi pe care i-au ajuns. 
Cum au dat de ei, lupul cenuşiu i-a sfâşiat făcându-i bucățele, pe care le-a împrăştiat pe toată 
câmpia. 

Ivan-Țarevici făcu o plecăciune adâncă în faţa lupului cenuşiu şi-şi luă rămas bun de la el pentru 
totdeauna. 

Şi se întoarse Ivan-Ţarevici acasă, călare pe calul cu coama de aur, îi aduse tatălui său Pasărea- 
de-foc, iar ca soţie pentru sine — pe Preafrumoasa Elena. 

Berindei-împărat se bucură văzându-l şi începu să-l întrebe pe fecior de una— de alta. Iar Ivan- 
Țarevici se porni pe povestit: cum îl ajutase lupul cenuşiu să dobândească toate bunurile, cum l-au 
ucis cei doi frați pe când dormea şi cum lupul cenușiu, la rândul lui, îi sfâşiase pe amândoi. 

Berindei-împărat se necăji puţin dar în scurtă vreme tristeţea i se risipi. Iar Ivan-Ţarevici se 
căsători cu Preafrumoasa Elena cu care începu să trăiască, să vieţuiască — necazuri să nu cunoască. 


Matiuşa cenuşiul 
poveste rusă 


A fost odată ca niciodată. Au fost odată, într-o ţară oarecare dintr-o anume împărăție, un moş şi o 
babă, care trăiau pe-un loc drept şi netezit, de drumul mare — ocolit. Şi aveau ei un fecior, pe nume 
Matiuşa. 

Şi flăcăul acesta creştea într-o zi cât alţii într-un an, se ridica de ziceai că-i aluat pus la dospit, 
dar mai ales, zi de zi, se făcea tot mai înțelept. 

Când împlini cincisprezece ani, băiatul începu să se roage de tatăl şi de mama sa: 

— Lăsaţi-mă să plec în lume! Să-mi caut şi eu norocul. 

Părinţii s-au mâhnit, s-au necăjit, dar n-au avut încotro — i-au copt merinde pentru drum, şi-au 
luat rămas bun şi Matiuşa porni să cutreiere lumea. 

Dacă a mers mult ori puţin, dacă a mers aproape ori departe, cine mai ştie? Doar că, într-o zi, a 
ajuns într-o pădure sălbatică, întunecată. 

Aici îl lovi o mare nenorocire: se dezlănțuise o ploaie grozavă, cu grindină. Matiuşa se urcă în 
cel mai mare stejar ca să se adăpostească de furtună, dar acolo sus, pe creangă, se afla un cuib. În 
cuib țipau nişte puişori. Le era frig, grindina îi izbea, ploaia îi uda. Lui Matiuşa i se făcu milă de 
puişori: îşi scoase caftanul, acoperi cuibul şi tot acolo se adăposti şi el. Apoi hrăni puii cu merindele 
lui de drum. 

Dacă a trecut mult timp ori puțin, cine mai ştie? Doar că, pe nesimţite, furtuna şi vremea rea s-au 
potolit şi a ieşit soarele. Însă deodată, totul în jur se întunecă din nou. Se stârni un zgomot puternic. 
O pasăre uriaşă — pasărea Magai se năpusti din zbor asupra cuibului şi începu să-l izbească, să-l 
lovească cu ciocul pe Matiuşa. Dar puişorii dădură şi ei grai: 

— Nu-l atinge, mamă, pe omul acesta! El ne-a acoperit cu caftanul lui, ne-a hrănit, ne-a scăpat 
de la moarte. 

— De vreme ce aşa stau lucrurile, vrednicule voinic, rosti pasărea Magai, rogu-te să mă ierţi, eu 
te luasem drept un răufăcător. lar pentru că mi-ai hrănit puii şi i-ai ocrotit de urgia furtunii o să te 
răsplătesc cum se cuvine. Jos, lângă stejar, vei afla un urcior acoperit; să bei din urciorul acela trei 
guri, nu mai mult, şi-apoi să vezi ce va fi. 

Matiuşa cobori din stejar, dezgropă urciorul din pământ şi bău din el trei guri, nu mai mult. 
Pasărea Magai îl întrebă: 

— Fi, ce ai de spus, simţi vreo schimbare? 

— Mă simt atât de puternic, că dacă ar fi să proptesc într-o groapă un stâlp, avântat până în 
înaltul cerului şi-apoi, opintindu-mă, să trag de el, aş putea răsturna pământul întreg, cât e el de 
mare. 

— Fi, şi-acuma, haide, mergi sănătos, dar ţine minte: nu te lăuda degeaba cu puterea ta, nu te 
lăsa pe tânjală în nicio muncă, iar dacă te va lovi vreo nenorocire, să cauţi urciorul cu băutura 
tămăduitoare în acelaşi loc! 

Şi din nou se lăsă întunericul de jur împrejur: pasărea îşi desfăcu aripile, s-a înălțat deasupra 
pădurii şi a zburat. 

Matiuşa ieşi din pădure şi, la puţină vreme după aceea, apăru în calea lui un mare oraş. Cum 
trecu de barieră, îi tăie drumul cămăraşul ţarului: 

— Hei, tu, sărăntocule! Dă-te la o parte! 

Matiuşa se dădu la o parte, iar cămăraşul țarului opri calul şi-i spuse: 

— Ce-i, voinicule, la ce muncă râvneşti, ori de muncă te fereşti? Dacă însă cauţi ceva de lucru, 
vino cu mine, că te bag în slujbă — să cari apă pentru curtea ţarului. 

Aşa ajunse Matiuşa sacagiu la curtea ţarului. Din zori de zi şi până seara târziu căra întruna apă, 
dar de dormit n-avea unde: totul până la ultimul locşor era ocupat de slujitorii curții. Până la urmă 


se aciui şi el pentru noapte în curtea din dos, acolo unde se aruncau gunoaiele şi se descărca cenuşa 
de la sobele palatului. De aceea îl şi porecliseră cei de la curte: Matiuşa Cenuşiul. 

Țarul nu era căsătorit, îşi tot căuta, dar nu-şi găsea, soție: una nu-i plăcea, alta era urâtă — aşa că 
rămăsese neînsurat. 

Tocmai atunci ajunsese la urechile ţarului un zvon, cum că peste nouă mări şi nouă ţări, departe, 
la capătul pământului, ţarul Vahramei are o fiică, vitează şi-atât de frumoasă că n-are seamăn pe 
lume. Porniseră mulţi spre împărăţia lui Vahramei în petit, şi prinți şi feciori de regi, dar înapoi nu 
se întorsese încă niciunul: cu toţii pieriseră în luptă crâncenă. 

De cum află ţarul nostru zvonul despre țarevna din îndepărtata împărăție, îşi zise: „Dacă trimit 
soli care s-o peţească pe țarevna aceea, toţi țarii şi toți regii or să mă pizmuiască. Se va duce vestea 
până hăt-departe, pe toate meleagurile, prin toate oraşele, că împărăteasă mai frumoasă decât a mea 
nu se află nicăieri pe lume.“ Şi, în mare grabă, porunci să fie gata de plecare o corabie. Şi 
chemându-i pe toți prinții şi pe toţi boierii, îi întrebă: 

— Se află printre voi careva doritor să meargă peste nouă mări şi nouă țări, tocmai la capătul 
pământului, ca s-o peţească pentru mine pe viteaza Nastasia Vahrameevna? 

Cei de faţă însă tăceau, vorba ceea: cel mare se ascunde după cel mijlociu, mijlociul după cel 
mic, iar celui mic — ce să-i mai ceri? 

A doua zi, chemându-i pe feciorii boierilor şi ai negustorilor de vază, ţarul întrebă din nou: 

— Care dintre voi se învoieşte să meargă peste nouă mări şi nouă ţări, tocmai la capătul 
pământului, ca s-o peţească pentru mine pe vitează Nastasia Vahrameevna? 

Şi din nou: cel mare se ascunse după cel mijlociu, mijlociul după cel mic, iar celui mic — ce să-i 
mai ceri? 

A treia zi fură chemaţi la curtea palatului toți meşteşugarii şi negustorii de rând. Iar ţarul, ieşi în 
pridvorul frumos împodobit şi întrebă: 

— Care dintre voi, fiilor, vrea să meargă peste nouă mări şi nouă țări, tocmai la capătul 
pământului, ca s-o peţească pentru mine pe viteaza Nastasia Vahrameevna? 

De astă dată se găsiră câțiva doritori să meargă în ținuturi îndepărtate, deşi, ce-i drept, cam 
puţini. Tocmai atunci trecea pe acolo Matiuşa-sacagiul. Țarul îl strigă: 

— Hei, Matiuşa, Cenuşiule, vino şi tu cu noi departe, peste mare, ca s-o peţim pentru mine pe 
viteaza Nastasia Vahrameevna! 

Matiuşa răspunse: 

— Nu-ţi stă în putere, înălțimea ta, să retezi un pom ca acela, ai grijă, nu cumva să te căieşti mai 
târziu! 

Țarul se mânie: 

— Să nu mă înveţi tu pe mine ce să fac! Treaba ta de slugă e să-mi îndeplineşti poruncile. 

Matiuşa Cenuşiul nu mai spuse nimic şi se sui pe corabie. 

Curând după aceea veniră şi ceilalți, iar vasul ridică ancora. 

Şi au plutit aşa o zi şi încă o zi. S-a întâmplat să fie o vreme senină şi caldă. Ţarul, vesel şi 
mulțumit, ieşi pe punte: 

— Ah, ce fericire! Cal să am — aş tot goni; arc să am — aş tot ochi; paloş de-aş avea — 
năpraznic m-aş lupta; o frumoasă copilă de-ar fi — din sărut nu m-aş opri! 

Matiuşa Cenuşiul, însă îi zise: 

— Înălțimea ta, arc o să fie — dar n-o să tragi cu el, că ţi-e mâna molâie; şi paloş s-o afla — dar 
n-o să lupţi cu el măria ta; şi-un cal puternic va fi — dar nu măria ta îl vei călări; şi-o fată frumoasă 
se va ivi — dar pe altul îl va îndrăgi. 

Auzind vorbele acestea, ţarul se mânie şi mai tare ca înainte. Porunci ca Matiuşa-Cenuşiul să fie 
legat de catarg, cu mâinile şi picioarele ferecate în lanţuri. 

— lar mai târziu, când ne-om întoarce acasă, după nuntă, voi porunci să 1 se reteze capul, hotărî 
țarul. 


Se mai scursese încă şase săptămâni şi corabia ajunse pe țărmul împărăției lui Vahramei. O lăsară 
în adăpostul portului şi a doua zi, ţarul se înfățişă la palatul lui Vahramei. 

— Înălțimea voastră, sunt țarul cutarei glorioase împărății şi am venit aici cu gânduri bune: 
vreau s-o peţesc pe Nastasia Vahrameevna. 

— Mă bucur, rosti țarul Vahramei. Cam de multişor n-au mai venit pe la noi flăcăi de însurat şi 
Nastasia Vahrameevna a noastră le duce dorul. Dar, ia seama, vorba dată — datorie curată. Fata mea 
e puternică, e vitează şi neînfricată; ca să dovedeşti că eşti mai viteaz şi mai puternic decât ea, 
trebuie să te supui la trei încercări şi, după aceea, ia-ți-o sănătos pe ţarevnă şi pune-i pirostriile, iar 
de nu — să nu te superi: cu sabia mea — capul îţi voi reteza. Mergi acum şi te odihneşte, iar mâine, 
în zorii zilei, să fii aici împreună cu oştenii tăi. Atunci o să te supun Ia prima încercare. Am în 
grădină un stejar, care creşte acolo de trei sute de ani; o să-ţi dau un paloş straşnic — cântăreşte o 
sută de puduri. Dacă izbuteşti, dintr-o singură lovitură, să retezi stejarul, cu paloşul acesta al meu, o 
să-ți facem cinstea să-ți zicem — mire. 

Şi s-a întors pe corabie ţarul-mire, posomorât nevoie mare, de parcă-i tot ningea şi-i ploua. 
Oştenii săi îl întrebară: 

— Din ce pricină ţarul şi stăpânul nostru e mâhnit, de gânduri negre năpădit? 

— Păi cum să nu fiu trist, măi copii? Mi s-a poruncit ca mâine sa retez, dintr-o singură lovitură, 
cu un paloş de o sută de puduri, cel mai mare stejar din lume. Eh, se vede că degeaba am făcut noi 
atâta cale, că doar mi-aş fi găsit eu, vezi bine, şi mai pe aproape o soţie, la fel de bună ca asta de 
aici. Aşa că va trebui să ridicăm ancora şi s-o luăm din loc chiar acum, în puterea nopții. 

— Ba nu, zise Matiuşa Cenuşiul, nu se cade să plecăm, pe furiş, noaptea, ca să ne facem de 
ruşine. Eu am spus-o încă de când eram în largul mării: „Paloş s-o afla — dar n-o să lupti cu el 
măria ta“. Şi chiar aşa s-a întâmplat. Dar, mă rog, n-avem încotro, o să vedem mâine ce şi cum, că 
noaptea e un sfetnic bun. Acuma, înălțimea ta, culcă-te şi te odihneşte, iar mâine, când ne vom duce 
la ţarul Vahramei, să spui aşa: „Cu o jucărie de copil ca paloşul ăsta, n-au decât să se desfete vreuna 
din slugile mele, că eu, la ce bun să-mi pierd vremea? 

— Ehei, Matiuşa Cenuşiule, dacă mă scoţi din încurcătura asta, n-am să uit în vecii vecilor 
binele pe care mi l-ai făcut!... Hei, strajă, dă-l jos de pe catarg pe Matiuşa Cenuşiul, scoate-i 
lanţurile şi adu-i un pahar de votcă. 

Apoi, păşind țanţoş, zise: 

— Frumoasă-i împărăția asta, iar lui Vahramei, chiar dacă nu-mi este pe potrivă, aş putea, totuşi, 
să-i zic socru. 

A doua zi, peţitorii veniră la ţarul Vahramei, unde se şi adunase tot poporul, iar Nastasia 
Vahrameevna stătea în pridvor. De cum o văzu, Matiuşa Cenuşiul se însenină şi se înveseli de parcă 
îl încălzise soarele verii. 

Fură conduşi la stejarul cel inare, iar în urma lor, trei uriaşi aduceau paloşul. Țarul-mire îşi 
aruncă ochii asupra paloşului şi râse batjocoritor: 

— Cu paloşuri de-acestea, la noi se distrează doar copiii mici! N-are decât să se desfete cu el 
vreunul dintre slujitorii mei, dacă are chef să zburde, că mie nu-mi şade bine să mă apuc de o treabă 
ca asta. 

Tocmai atunci apăru Matiuşa Cenuşiul şi ridicând paloşul cu o singură mână, zise: 

— Mda, nu-i făcută pentru o mână de ţar jucărioara asta. 

Şi când îşi luă avânt o dată, sfarâmă stejarul în mii de surcele, iar din paloş nu rămase întreg 
decât mânerul. 

Țarevna, care-l privea pe Matiuşa Cenuşiul, se îmbujoră ca macul. 

Cât despre țarul-mire, el prinse un curaj grozav. 

— Dacă n-aş fi venit aici cu gândul că o să ne înrudim, socoteam o batjocură adusă mie paloşul 
acesta de copil. 

Văd, văd, zise ţarul Vahramei, intr-adevăr, cu prima încercare aţi scos-o bine la capăt. Mâine o să 
vedem dacă mirele se pricepe să tragă cu arcul. Am un arc în greutate de trei sute de puduri, cu 


săgeți de câte cinci puduri fiecare. Cu arcul acesta trebuie să se tragă în aşa fel încât să fie doborât 
unul din turnurile vechiului castel aflat în împărăţia cumnatului meu, Berindei. Eu o să-mi trimit 
acolo solii încă de azi, astfel că mâine către seară ei or să se întoarcă şi-or să ne spună cât de bun 
țintaş eşti. 

Țarul-mire amuţi şi se întristă. Când se întoarse pe corabie, nu mai era deloc în apele lui. 

— Pe cinstea mea, dacă aş cunoaşte drumul spre casă şi dacă aş şti să conduc vasul, un ceas n-aş 
mai rămâne aici! Haide! ridicaţi ancora, gata, nu mai avem ce căuta prin partea locului. Împărăţia 
asta-i destul de posomorită, vedeţi şi voi, cât despre mireasă, nu prea ai la ce râvni. Aşa că, s-o luăm 
din loc şi cât mai repede. 

— Ba nu, înălțimea voastră, zise Matiuşa Cenuşiul, fuga pe furiş nu ne face cinste, dimpotrivă, 
ne dezonorează. 

— Păi, ce altceva poţi face? N-ai auzit ce încercare a pus la cale ţarul Vahramei? Naiba să-l ia cu 
tot cu arcul şi cu mireasa lui! 

— Adu-ţi aminte ce ţi-am spus, măria ta: „Arc o să fie — dar n-o să tragi cu el, că ţi-e mâna 
molâie“. Şi chiar aşa s-a şi întâmpiat. Nu trebuia să te întinzi mai mult decât îți este plapoma. Dar, 
de vreme ce nu m-ai ascultat — acuma n-ai încotro... Din pricina arcului însă, să nu te întristezi. 
Mâine, cum ajungem acolo, măria ta să spui: „Credeam că aveţi un arc pe potriva unui viteaz şi 
când văd unul numai bun să se joace muierile cu el. Poate doar careva dintre slujitorii mei, dacă nu i 
s-o face silă peste măsură, să-l încerce, că mie, zău, nu-mi face nicio cinste.“ 

— Ah, Matveiuşka Cenuşiule, oare ai fi în stare să-i vii de hac arcului aceluia? 

— De, o să mă descurc eu cumva. 

Şi ţarul se înveseli pe dată. 

— Să se aducă, fără întârziere, tuturor oştenilor câte-un pahar de vin, iar lui Matiuşa Cenuşiul o 
să-i torn două potire. 

Dădu vinul pe gât şi de bucurie se îmbătă. 

— Ah, ce zici? ai văzut ce frumoasă e mireasa? Pe toate le-ntrece: şi înaltă, şi bine făcută, şi 
supusă. Să vezi, după ce mă însor, o împărăteasă mai frumoasă decât a mea, decât Nastasia 
Vahrameevna a mea, nu va avea nimeni în toată lumea. Iar ţie, Matiuşa Cenuşiule, o să-ţi dăruiesc 
oraşul întreg împreună cu toate împrejurimile lui. 

Matiuşa Cenuşiul asculta surâzând vorbele spuse la beţie. 

A doua zi dimineaţa porniră din nou cu toţii la palatul lui Vahramei. Palatul— ticsit de lume. 

În pridvorul frumos împodobit şedeau Vahramei şi Nastasia Vahrameevna, iar mai jos, pe trepte 
— prinții şi boierii de mare rang. 

Nouă uriaşi duceau arcul, iar trei fete voinice aduceau tolba cu săgeți. 

Țarul Vahramei îi întâmpină pe pețitori: 

— Fi, ginerică ce ne-ai fost ursit, treci la treabă. 

Mirele privi arcul şi zise: 

— Se poate să vă bateţi joc de mine în halul ăsta? Ieri mi-aţi adus un paloş tocmai bun pentru 
copii, iar azi fleacul ăsta de arc, mai potrivit să se joace muierile cu el, decât să tragă un viteaz ca 
mine. N-are decât să vină să tragă cu el vreunul dintre slujitorii mei, cel mai bicisnic dintre toţi, că 
mie unul mi se face greață numai când mă uit la el. Vino, uite, de pildă, tu, Matiuşa Cenuşiule, şi 
distrează puţin lumea asta. 

Matiuşa Cenuşiul întinse coarda arcului, ochi şi slobozi săgeata. 

Coarda zbârnâi, săgeata bubui, de ziceai că tună, şi se făcu nevăzută în depărtare. 

— Luaţi fleacul ăsta de arc din fața noastră şi aruncați-l cât colo: o distracție ca asta nu-i pentru 
țarul nostru. 

Şi Matiuşa azvârli arcul pe pardoseala de piatră, dar cu atâta putere, că arcul se prefăcu în fărâme 
ce se risipiră în toate părțile. 

Nastasia Vahrameevna îşi plesni palmele şi scoase un oftat de uimire. 

Lumea începu să strige: 


— Aşa pețitori de ispravă mai zicem şi noi! Niciodată n-au venit aici unii ca ei. 

Iar țarul-mire, de colo-colo se plimba, barba şi-o tot netezea şi la toți se răstea: 

— Ia te uită ce minune, ia te uită ce năzdrăvănie era arcul acela de copil! Eh, împărăţia voastră 
într-adevăr e plină de voioşie, doar că-i tare micuță, iar oamenii, chiar dacă par a fi buni şi 
prietenoşi, sunt cam lipsiţi de vlagă faţă de oamenii de pe la noi. 

Tocmai atunci țarul Vahramei îi pofti pe peţitori în palat: 

— Poftiti, poftiți, dragi pețitori, intraţi în iatac să gustați din bucatele noastre, că până una alta, 
acuşi ne vom pomeni că s-au întors solii mei din împărăţia lui Berindei. 

Şi chiar aşa, nici nu isprăviră bine masa că solii se şi întoarseră în goana mare de la Berindei: 

— Săgeata a nimerit taman în vechiul castel, şi a dărâmat tot acoperişul acestuia, dar, niciunul 
dintre oameni n-a avut de suferit. 

Țarul Vahramei zise: 

— Fi, acum văd şi eu că cei care-o peţesc pe Nastasia Vahrameevna îi sunt pe potrivă: nu numai 
că ştiu să mânuiască vitejeşte paloşul, dar şi la tras cu arcul sunt iscusiţi. Vă mulțumesc, acum 
suntem toți cu inima împăcată — şi mireasa, şi eu, şi întreg oraşul. Un lucru vă rugăm, dragi 
oaspeţi, să nu ne judecaţi pentru bucatele cu care v-am ospătat, că n-a fost acesta ospăţul de nuntă, 
ci doar un pui de ospăț — celălalt, ospăţul de nuntă, o să-l facem altă dată, la vremea cuvenită. 
Astăzi însă, mergeţi de vă odihniti, pentru că mâine, tu, ginerică, ce ne-ai fost ursit, vei purcede să 
săvârşeşti ultima dintre încercări. Am un cai. ÎI ţin închis în grajd, după douăsprezece uşi încuiat, cu 
douăsprezece lacăte ferecat. Şi calului acestuia încă nu i s-a găsit călăreț pe potrivă. Oricine a 
încercat să-l încalece şi-a găsit moartea. Ei bine, anume calul acesta trebuie dresat, ca să aibă mirele 
ce încăleca atunci când se va duce la cununie. 

De cum auzi vorbele lui Vahramei, țarul-mire deveni tăcut şi începu în grabă să-şi ia rămas bun: 

— Mulţumim, înălțimea voastră, pentru ospătare, iar acum trebuie să ne grăbim ca să ajungem 
pe corabie înainte de a se lăsa întunericul. 

— Odihneşte-te, odihneşte-te sănătos, prinde puteri — pentru că mâine ai de îmblânzit ditamai 
diavolul, zise ţarul Vahramei. 

Oaspeţii coborâră în cuprinsul portului, dar îndată ce barca lor se desprinse de mal, ţarul-mire le 
vorbi astfel: 

— Grăbiţi-vă, copii, vâsliți mai cu inimă. Că trebuie să ajungem cât mai degrabă pe corabie, şi- 
apoi, chiar în noaptea asta să plecăm de-aici. Ehei, Vahramei ăsta are gură de miere — inimă de 
fiere: în fiecare zi o nouă nenorocire. Poftim! acum i s-a năzărit să-i dresez calul acela turbat! 

Dar Matiuşa Cenuşiul zise: 

— Mai ţii minte, înălțimea ta, când ţi-am spus: „Şi-un cal puternic va fi — dar nu măria ta îl vei 
călări”? Şi de data asta se întâmplă aşa cum am zis eu. Dară nu-i nevoie din cauza asta s-o luăm la 
sănătoasa. Mâine, să zici doar atât: „Ia încalecă, Matiuşa Cenuşiule, încearcă dacă e în stare calul să 
țină în şa un viteaz adevărat!” Că pe urmă, o să-l poţi încăleca fără grijă şi măria ta. 

— Dar dacă fiara asta de cal are să te ucidă? înseamnă că nici eu n-o să scap de moarte. 

— Nu te teme de nimic, las' că îmblânzesc eu calul. 

— Vai, Matiuşa Cenuşiule, n-am să uit o sută de ani binele ce mi-l faci! înainte erai doar sacagiu, 
acum doresc să fii mare nobil al împărăției. O să-ţi dăruiesc trei oraşe împreună cu toate moşiile lor 
şi trei hanuri mari cu toate acareturile ce ţin de ele. Şi zicând asta începu să facă pe grozavul, plim- 
bându-se cu paşi mărunți pe punte şi strigând: 

Hei, dar de ce tac dragii mei ostaşi? Poruncesc să li se aducă fiecăruia câte trei potire de vin. 

Țarul bău un potir, mai bău unul şi porni să se fălească: 

— Mulţi flăcăi de însurat au venit la Vahramei până acuma, dar niciunul n-a fost cinstit cu atâtea 
onoruri ca mine. Că doar e lucru ştiut: cine-i viteaz şi cutezător — izbândeşte întotdeauna. Nu 
degeaba Nastasia Vahrameevna mă privea tot timpul şi nu-şi mai lua ochii de la mine. Cât despre 
țarul Vahramei — ăsta ar fi bucuros să-şi dea toată împărăția numai ca eu, ferit-a sfântul, să nu 
cumva să mă răzgândesc. 


Dar se-mbătă criţă şi se prăvăli cât era de lung, adormind pe loc. 

Matiuşa Cenuşiul însă, de dimineață se sculă, faţa albă că-şi spălă şi pe ţar îl deşteptă: 

— Scoală, înălțimea ta, e timpul să mergem să dresăm calul. 

Şi plecară degrabă la curtea ţarului. 

În pridvorul frumos împodobit şedeau ţarul Vahramei şi Nastasia Vahrameevna, iar mai jos, pe 
trepte — prinții din alaiul crăiesc şi cei mai apropiați dintre boieri. 

— Pofitiţi, dragi oaspeţi, poftiţi, că noi am pregătit totul. Acuşi vor aduce şi calul! 

Calul îl aduceau douăzeci şi patru de uriaşi, care-l ţineau nu de căpăstru ci cu douăzeci de 
odgoane groase. Uriaşii erau la capătul puterilor. 

Țarul -mire măsură cu privirea calul şi strigă: 

— Hei, tu, Matiuşa Cenuşiule, ia vezi, poate călări pe calul ăsta un viteaz adevărat? 

Matiuşa Cenuşiul izbuti cu mare iscusință să încalece calul. De-abia apucară uriaşii să fugă care- 
ncotro, când calul, avântându-se sus de tot, deasupra turnurilor palatului, îl purtă pe viteazul călăreț 
afară, dincolo de zidurile cetăţii. 

El goni calul până pe țărmul mării, îl împotmoli în nisipurile mişcătoare, şi prinse a-l croi fără 
răgaz, cu lanţul peste crupa rotundă, dar atât de tare îl croia că-i sfâşia carnea până la os. ÎL croi şi-l 
tot croi astfel până când calul se prăbuşi în genunchi. 

Uf, îmbuibat afurisit, sac de nutreţ ce eşti, ai să mai faci pe nărăvaşul? 

Calul se rugă: 

— Oh, vrednicule voinic, nu mă mai bate, nu mă schilodi! Că de-acum n-am să-ţi mai ies din 
cuvânt. 

Matiuşa Cenuşiul, pornind calul înapoi, zise: 

— Acuma ne întoarcem în curtea palatului, eu o să-ți pun şaua, dar îndată ce țarul-mire o să 
încalece, tu să te afunzi în pământ până Ia chişiţe şi, când te va lovi cu biciul, tu să cazi în genunchi. 
Să cazi de parcă ţi s-ar fi încărcat o povară de trei sute de puduri. Bagă de seamă, dacă îţi faci de 
cap, te ucid şi te azvârl corbilor să te sfâşie. 

— Am să fac întocmai cum mi-ai poruncit. 

Când se întoarse Matiuşa Cenuşiul în curtea palatului, ţarul-mire îl întrebă: 

— Fi, poate duce calul ăsta un viteaz adevărat? 

— De, pe mine m-a putut duce, dar pe măria ta nu ştiu, vom vedea. 

— În regulă, haide, înşeuaţi-l degrabă, să-l încerc eu singur. 

Au înşeuat calul, însă îndată ce ţarul-mire sări în şa, calul se afundă în pământ până la chişiţe. 

— Chiar dacă nu-i prea grozav, văd că mă poate ține. 

ÎI lovi uşurel cu biciul şi calul căzu în genunchi. Țarul Vahramei cu Nastasia Vahrameevna, 
precum prinții şi boierii se minunară: 

— Până azi, încă n-am văzut pe nimeni să aibă atâta putere! 

Țarul-mire, descălecând, făcu: 

— Nu, nu, Matiuşa Cenuşiule, adevărații viteji nu călăresc mortăciuni — cu mârțoage din astea 
poţi să cari doar apă cu sacaua. Luaţi-l, să nu-l mai văd în faţa ochilor, că de nu, îl azvârl pe câmp, 
să se-nfrupte ciorile şi corbii din carnea lui. 

Țarul Vahramei porunci să fie scos de acolo calul şi începu să-şi ia rămas bun. Dar ţarul-mire 
zise: 

— Fi, şi-acum, înălțimea voastră, de vreme ce noi am trecut cu bine prin toate încercările, e 
timpul să aprindem luminarea de nuntă ca să încheiem toată treaba. 

— Cuvântul meu rămâne neclintit, răspunse ţarul Vahramei. 

Şi-i porunci fiicei sale să se gătească de nuntă. 

În cuhniile împărăteşti nici vorbă să se pună berea la dospit sau vinul la limpezit — căci țarul 
Vahramei avea din belşug de toate. 

Aşa că se apucară cu multă voie bună să rânduiască nunta. 

ÎI cununară pe ţar cu Nastasia Vahrameevna şi porniră ospăţul şi veselia. 


Nastasia Vahrameevna şedea la masa de nuntă şi îşi zicea: „Ce-ar fi să mai pun odată la încercare 
puterea bărbatului meu?“ 

Şi strânse uşurel mâna ţarului-mire, dar numai cu jumătate din puterea sa. Țarul nu se putu 
stăpâni: simţi cum i se urcă sângele în obraji şi pe dată îşi dădu ochii peste cap. lar mireasa gândi: 
„Aha, va să zică asta îţi era puterea, viteazule! Cât de dibaci ai izbutit să mă peţeşti pe mine, o 
copilă, printr-o înşelăciune, ba, pe deasupra, l-ai înşelat şi pe tăicuțul meu.“ 

Dar nu se dădu de gol, ci îi turnă în pahar şi îl îmbie: 

— Ospătează-te, ţarul şi stăpânul meu, soțul meu iubit. 

Iar în gând: „Aşteaptă tu, bărbăţele, că nu-ți iert eu cu una cu două înşelăciunea asta.“ 

O fi trecut o zi, or fi trecut două, cât s-au tot veselit şi s-au ospătat şi iată că ţarul-mire se gândi 
să-şi ia rămas bun: 

— Mulţumesc, dragă socrule, pentru primire şi pentru aleasă ospitalitate. A venit timpul să 
plecăm la casa noastră. 

Au încărcat toată zestrea, şi-au luat rămas bun şi vasul a ieşit în larg. 

Dacă a mers corabia multă sau puţină vreme, cine mai ştie? Doar că într-o zi, ieşind ţarul pe 
punte, îl văzu pe Matiuşa Cenuşiul dormind — se cufundase într-un somn sănătos şi adânc, ca un 
viteaz ostenit ce era. Deodată, ţarul îşi aminti ce-i spusese cândva Matiuşa: „Paloş s-o afla — dar n- 
o să lupţi cu el măria ta; şi arc o să fie — dar n-o să tragi cu el, că ţi-e mâna molâie; şi-un cal 
puternic va fi — dar nu măria ta îl vei călări; şi-o fată frumoasă se va ivi — dar pe altul îl va 
îndrăgi“, şi, amintindu-și aceste vorbe, se mânie grozav. „Unde s-a mai văzut ca o slugă să 
vorbească astfel cu ţarul său?“ 

Şi fără de veste mintea-i fu năpădită de un gând ticălos. Înşfăcă paloşul şi-i reteză servitorului 
adormit picioarele de la genunchi în jos, şi-apoi îl îmbrânci în mare. 

Matiuşa Cenuşiul abia avu vreme să-şi apuce cu mâna picioarele retezate, dar îşi puse în gând să 
ajungă, oricât de greu i-ar veni, până la țărm. Aşa că se lăsă să plutească... şi tot pluti şi pluti pe apă 
— dacă pluti multă sau puţină vreme, cine mai ştie? Doar că, într-un târziu, simţi că e la capătul 
puterilor. Tocmai atunci îl săltă un val şi-l aruncă pe țărm. După ce se odihni puțin îşi aminti de 
pasărea Magai: „Că doar n-o să zac aici o sută de ani. Chiar de-ar fi să mă dau de-a rostogolul şi tot 
o să ajung până la locul unde se află îngropat urciorul cu băutura tămăduitoare”. 

Când, deodată, ce să vadă? Un om care venea dinspre țărm împiedicându- se la tot pasul şi se 
ducea direct spre mare. 

Matiuşa Cenuşiul îl strigă: 

— Unde te duci? Nu vezi că intri în apă? 

— Păi tocmai asta e, că mi-s ochii în întuneric şi nu văd drumul. 

— Bine, atunci ține-te după glasul meu. 

— Dar cine eşti tu şi ce faci aici? 

— Eu stau culcat — nu pot merge, pentru că am picioarele retezate din genunchi. 

Orbul veni mai aproape şi zise: 

— De vreme ce eşti văzător, urcă în desaga mea. Eu am să te duc, iar tu o să-mi spui pe unde să 
merg. 

Şi zicând asta, orbul îl aşeză pe Matiuşa Cenuşiul în desaga sa. 

— Am auzit de la nişte bătrâni cum că s-ar afla pe aici pe undeva apă vie. Ce bine-ar fi dacă şi 
noi doi am da de ea! Tu ţi-ai vindeca picioarele, iar eu mi-aş umezi ochii cu ea şi aş vedea lumina 
zilei din nou. 

— Eu ştiu unde se află băutura tămăduitoare. Dacă o să mă duci în cârcă, o să-ţi arăt drumul şi 
tie. 

Şi iată că au mers aşa şi-au tot mers. Că, de! Repede doar povestea se povesteşte, mai anevoie 
fapta se săvârşeşte, dar orbul şi ologul mergeau şi tot mergeau înainte. Când osteneau, se opreau să 
se odihnească, mâncau poame şi ciuperci — ba uneori se procopseau şi cu câte o sălbăticiune — şi 
din nou — la drum. 


Merseră ei aşa prin câmpii deschise şi prin păduri întunecoase, trecură prin mlaştini şi stufărişuri 
până ajunseră în acea pădure în care Matiuşa Cenuşiul îi ocrotise de urgia furtunii pe puii din cuib. 
S-au apropiat de stejarul cu pricina, iar orbul şi-a dat jos de pe umeri desaga. Matiuşa Cenuşiul se 
rostogoli până la trunchiul copacului şi, cât ai clipi, dezgropă urciorul de aramă. Umezi cu licoarea 
tămăduitoare ochii fratelui său de cruce şi — orbul îşi recăpătă vederea. De bucurie, acesta râdea şi 
plângea totodată, spunându-i: 

— Om bun, îți mulţumesc! O sută de ani am să ţin minte binele ce mi l-ai făcut. 

— Fi, şi-acum, ajută-mă să-mi prind şi eu picioarele la loc. 

Aşezară picioarele lui Matiuşa, le potriviră cum se cuvine şi-apoi le stropiră cu apă vie şi 
picioarele se făcură ca mai înainte. 

— Ei, aşa va să zică, fiecare din noi a dobândit ceea ce îi trebuia, rosti Matiuşa Cenuşiul. Acuma, 
haide să mergem să aflăm ce mai e nou prin împărăţia noastră. Că ţarul de aici, pentru că l-am slujit 
cu credință, m-a răsplătit cu dărnicie: mi-a retezat picioarele de Ia genunchi pe când dormeam şi m- 
a azvârlit în mare. Trebuie numaidecât să-l văd şi să-i plătesc cu vârf şi îndesat pentru tot binele ce 
mi l-a făcut. 

Apoi, fiecare din ei sorbi câte o gură din băutura tămăduitoare — şi toată oboseala se duse de 
parcă le-o luase cineva cu mâna, iar puterea li se făcu de două ori mai mare ca înainte. 

leşiră din pădure şi, nu mult după aceea se ivi în faţa lor şi oraşul. În preajma oraşului, pe 
păşunile împărăției, păştea o cireadă mare de vaci. Când se apropiară, Matiuşa Cenuşiul recunoscu 
în văcarul cirezii pe fostul său țar. ÎI întrebă: 

— A cui să fie împărăția asta? 

Văcarul izbucni în plâns: 

— Vai mie, vai mie, oameni buni, voi nu-mi cunoaşteţi amarul! împărăția aceasta a fost a mea, 
iar eu eram ţarul său mai-nainte vreme, acuma însă, vedeți şi voi, pasc vacile. Am domnit mulți ani 
de zile necăsătorit, dar după aceea, ducându-mă departe, la capătul pământului, peste nouă mări şi 
nouă ţări, în împărăția iui Vahramei, am pețit-o pe fiica acestuia, pe viteaza şi neînfricata Nastasia 
Vahrameevna. Aceasta, de cum a aflat că nu sunt înzestrat cu putere de viteaz, mi-a poruncit să pasc 
vacile iar ea a trecut în locul meu la cârma împărăției. În fiecare zi, îndată ce aduc vacile acasă, mă 
ceartă, mă umileşte cu tot soiul de vorbe şi mă lasă să rabd de foame. 

— Îţi mai aminteşti ce-ţi spuneam: „Și-o fată frumoasă se va ivi — dar pe altul va îndrăgi”? Se 
vede că şi de data asta s-a întâmplat aşa cum am spus eu. 

Atunci ţarul-văcar îl recunoscu pe Matiuşa Cenuşiul şi izbucni în hohote de plâns mai puternice 
ca înainte: 

— Oh, Matveiuşka Cenuşiule, ajută-mă să-mi recapăt împărăţia! Drept răsplată o să te fac 
ministru, iar fratelui tău de cruce o să-i dăruiesc titlul de prinţ şi o ţărişoară. 

— [a te uită, ce blând eşti şi ce darnic în făgăduieli când te afli la ananghie, se vede că ai uitat 
cum m-ai răsplătit pentru felul în care te-am slujit, nu-i aşa? Ar trebui să te ucid, dar nu vreau să-mi 
mânjesc mâinile. Cară-te din împărăția asta, să nu te mai văd în vecii vecilor. Bagă de seamă, dacă- 
mi mai ieşi vreodată în cale, singur vei fi vinovatul. 

Auzind asemenea vorbe țarul-văcar se sperie de moarte şi o luă la sănătoasa. 

Doar cât l-au zărit şi s-a şi făcut nevăzut acel ţar. 

Iar Matiuşa Cenuşiul împreună cu fratele său de cruce intrară în oraş şi se rugară de o bătrânică, 
ce trăia în curtea din dos a palatului, să le îngăduie să rămână acolo peste noapte. 

Tot uitându-se la Matiuşa Cenuşiul, bătrâna zise: 

— Mi se pare că te-am mai văzut undeva, vrednicule voinic! Nu cumva eşti sacagiul care ducea 
apă la curtea țarului? 

Iar Matiuşa Cenuşiul recunoscu: 

— Fi sunt, bunicuţo. 


— Vai de mine, puiule dragă, te-ai întors viu şi nevătămat, va să zică. Pe aici se zvonise că ai 
murit, chipurile. Acuma este un sacagiu nou aici — o cană de apă nu vrea să dea nimănui, nu-i ca 
tine, care le dădeai şi săracilor şi schilozilor câtă apă vroiau. De aceea toţi te pomenesc şi te jelesc. 

Şi bătrânică noastră se apucă de treabă. Le dădu vrednicilor voinici să mănânce şi să bea şi le 
pregăti baia. Oaspeţii se spălară de praful drumului, se îmbăiară şi se cufundară în somn adânc să se 
odihnească. lar bătrânică se duse la curtea împărătească şi le dădu de ştire tuturor: 

— S-a întors în oraş Matiuşa Cenuşiul. 

Vestea ajunse şi la odăile domneşti. Împărăteasa îi porunci unei ţigăncu- şe cu faţa smolită şi 
ochi de cărbune: 

— Cheaină-l aici de îndată pe Matiuşa Cenuşiul. 

Şi Matiuşa Cenuşiul se înfățişă la chemarea împărătesei. Când l-a văzut Nastasia Vahrameevna a 
coborât fuga-fuguţa din pridvorul înalt, a venit alergând şi l-a prins de mâinile-i albe pe voinic: 

— Nu mi-a fost hărăzit cel ce paşte vacile, ci mi-e hărăzit cel ce a ştiut să mă peţească. Credeam 
că nu mai eşti printre cei vii. Nesuferitul de țar povestea că, chipurile, te-ai îmbătat criță când erai 
pe vas şi ai căzut în mare. Ce te-am mai plâns, ce te-am mai jelit, iar pe nesuferitul de ţar l-am 
trimis să pască vacile. 

Şi-atunci Matiuşa Cenuşiul îi spuse adevărul-adevărat: cum i-a retezat ţarul picioarele pe când el 
dormea, cum l-a aruncat în apă, iar după aceea, cum el şi fratele lui de cruce au dobândit apa vie. 

— Cât despre văcar, să nu mai vorbim. Acum s-a dus, parcă l-a înghițit pământul şi niciodată, de 
azi înainte, n-o să mai îndrăznească să dea ochii cu mine. 

Țarina l-a adus pe Matiuşa Cenuşiul în iatac şi a rânduit o masă cu fel de fel de băuturi şi 
mâncăruri. Şi-l tot îmbia pe musafir: 

— Mănâncă, mănâncă, drag şi scump prieten! 

Matiuşa Cenuşiul, după ce bău şi mâncă, începu să-şi ia rămas bun: 

— Acum trebuie să plec, mă duc să-mi văd părinții. 

Nastasia Vahrameevna porunci să i se pregătească o caleaşcă. 

— Mergi sănătos, dar să-i aduci cât mai degrabă aici pe tatăl şi pe mama ta, ca să trăiască şi ei 
alături de noi. 

Şi Matiuşa Cenuşiul îi aduse pe părinţii săi, şi îndată după aceea au făcut nunta şi un ospăț de 
pomină. 

Matiuşa Cenuşiul trecu la cârma împărăției, iar pe fratele său de cruce îl investi ministru. Şi au 
început cu toții să trăiască, să viețuiască, averi să agonisească, necazul să-l ocolească. 


Ca prin minune 
poveste rusă 


A fost odată ca niciodată. A fost odată un moşneag. Şi moşneagul acela avea trei feciori: doi erau 
ageri la minte, al treilea — un prostănac, Emelea. 

Ceilalţi doi frați munceau din răsputeri, iar Emelea stătea toată ziua tolănit pe cuptor şi nu vroia 
să audă de nimic. 

Într-o zi când amândoi fraţii plecaseră la târg, femeile, cumnatele lui, prinseră a-l ruga: 

— Du-te, Emelea şi adă apă. 

Iar el de pe cuptor: 

— N-am chef... 

— Du-te Emelea, că dacă se întorc frații de la târg n-or să-ţi aducă bomboane. 

— Bine, mă duc. 

Cobori de pe cuptor, se încălță, se îmbrăcă, luă gălețile şi toporul şi se duse la râu. 

Făcu o copcă în gheaţă, umplu gălețile cu apă, le puse mai la o parte, iar el începu să se uite în 
copcă. Deodată văzu acolo o ştiucă. Cu multă iscusință izbuti să prindă peştele cu mâna. 


— Ce mai uha bună şi dulce o să iasă! 

Când deodată ştiuca îi vorbi cu glas omenesc: 

— Dă-mi drumul în apă, Emelea, că-ți voi fi şi eu de folos. 

Pe Emelea îl pufni râsul: 

— ŞI, mă rog, cum ai putea tu să-mi fii de folos?... Nu, mai bine te duc acasă şi le spun 
cumnatelor să pună apa la fiert. O să iasă o uha dulce şi bună. 

Dar ştiuca îl rugă şi mai fierbinte: 

— Emelea, Emelea, dă-mi drumul în apă şi voi face pentru tine tot ce-mi vei porunci. 

— Fie, dar mai întâi dovedeşte-mi că nu mă păcăleşti şi-atunci îți dau drumul. 

Şi ştiuca îl întrebă: 

— Emelea, spune ce-ţi doreşti tu acuma? 

— Păi, aş vrea ca gălețile să se ducă singure acasă, fără să se verse apa din ele. 

Ştiuca îi zise: 

— Să ţii minte cuvintele pe care o să ţi le spun şi ori de câte ori o să doreşti ceva, să spui doar 
atât: 

Ca prin minune, 

lată ce vreau anume... 

Şi Emelea zise: 

— Ca prin minune, 

lată ce vreau anume — 

găleților, duceţi-vă singure acasă... 

Abia termină de spus vorbele astea, că gălețile şi porniră să urce dealul. Emelea îi dădu drumul 
ştiucii, şi se duse şi el în urma găleților. 

Oamenii, văzând cum merg singure gălețile prin sat, nu mai puteau de uimire, iar Emelea în 
vremea asta mergea în urma lor şi zâmbea pe sub mustață... Gălețile intrară singure în izbă şi tot 
singure se puseră pe laviţă, iar Emelea se urcă pe cuptor. 

Dacă a trecut mult sau a trecut puțin timp, cine mai ştie? Doar că, la o vreme, cumnatele i-au zis: 

Emelea, ce tot stai tolănit? Mai bine te-ai duce să spargi nişte lemne. 

— N-am chef... 

— Dacă n-o să spargi lemne, când se vor întoarce frații de la târg, n-or să-ți aducă bomboane. 

Emelea tare n-ar fi avut chef să coboare de pe cuptor. Dar îşi aminti de ştiucă şi zise încetişor: 

— Ca prin minune, 

lată ce vreau anume — hei, toporule, du-te de sparge lemne, iar voi lemnelor, în izbă singure să 
intrați şi-n sobă să vă aşezaţi. 

Toporul ţâşni de sub laviță, se năpusti în ogradă şi una-două se apucă de spartul lemnelor, iar 
lemnele singure în casă intrară şi-n sobă se băgară. 

Dacă a trecut mult sau puţin timp, cine mai ştie? Doar că într-o zi cumnatele îi spuseră din nou: 

— Emelea, iar nu mai avem lemne deloc. Du-te Ia pădure degrabă şi taie lemne: 

Iar el de pe cuptor: 

— Da! voi ce păziţi? 

— Cum, ce păzim?.. Parcă asta-i treabă pentru noi, să ne ducem după lemne în pădure? 

— Mă rog, eu n-am chef... 

— Bine, să ştii că n-ai să capeţi niciun dar. 

Şi Emelea nu mai avu încotro — cobori de pe cuptor, se încălță şi se îmbrăcă. Luă o funie şi 
toporul, ieşi în ogradă şi se sui în sanie: 

— Hei, femeilor, deschideţi poarta! 

Cumnatele îi ziseră: 

— Ce faci, tontule, te-ai suit în sanie şi n-ai înhămat calul? 

— N-am nevoie de cal. 

Cumnatele au deschis poarta, iar Emelea zise încetişor: 


— Ca prin minune, lată ce vreau anume — du-mă, sanie, în pădure... 

Sania ieşi singură pe poartă, dar atât de repede că n-ai fi ajuns-o din urmă nici cu calul. 

Dar, ca să ajungi în pădure trebuia să treci prin oraş, aşa că Emelea trânti la pământ şi călcă o 
grămadă de oameni. Mulțimea striga: „Puneţi mâna pe el! Prindeţi-l!“ Iar el, dă-i înainte şi mână 
sania. Şi, ajuns în pădure, rosti: 

— Ca prin minune, 

lată ce vreau anume: 

toporule, taie lemne cât mai uscate, iar voi lemnelor, singure în sanie vă- ncărcaţi, şi cu funia vă 
legaţi... 

Toporul începu să taie copaci uscați şi să spargă lemne, iar lemnele singure în sanie se-ncărcau şi 
cu funia se legau. După aceea, Emelea îi porunci toporului să-i cioplească o măciucă, dar una 
zdravănă, încât cu mare greu să poată fi ridicată de la pământ. Şi se sui în sanie: 


— Ca prin minune, 
lată ce vreau anume — 
să mergi, sanie, acasă... 


Şi sania porni în goana mare spre casă. Şi iar trecu Emelea prin oraşul acela în care nu de mult 
trântise la pământ şi betegise o grămadă de oameni, aşa că acum mulţimea îl aştepta să se întoarcă. 
L-au înhăţat pe Emelea, l-au tras jos şi au început să-l certe şi să-l bată. 


— Ca prin minune, 
lată ce vreau anume — 
haide, măciucă, rupe coastele oamenilor ăstora. 


Măciuca se avântă şi dă-i, şi burduşeşte-i pe toţi. Oamenii o luară la goană care-ncotro, iar 
Emelea ajunse acasă şi se sui pe cuptor. 

Să fi trecut mult timp, să fi trecut puţin, cine mai ştie? Doar că într-o zi auzind ţarul despre 
năzbâtiile Iui Emelea, trimise după el un ofițer: să-l găsească şi să-l aducă fără întârziere la palat. 

Şi iată că ajunse ofițerul în satul cu pricina, intră în izba ştiută în care trăia Emelea, şi-l întrebă: 

— Tu eşti Emelea-prostănacul? 

Iar el de pe cuptor: 

— Dar tu ce vrei? 

— Îmbracă-te repede, trebuie să te duc la ţar. 

— N-am chef... 

Ofiţerul se supără şi-i trase o palmă. 

lar Emelea zise încetişor: 

— Ca prin minune, 

Iată ce vreau anume — măciucă, rupe-i coastele omului ăstuia... 

Măciuca se avântă şi dă-i şi burduşeşte-l pe ofițer, că de-abia a scăpat cu fuga, bietul om. 

Țarul rămase uimit că ofițerul lui nu fusese în stare s-o scoată la capăt cu Emelea şi-l trimise, de 
astă dată, pe cel mai de seamă dregător al său, pe mai-marele dregătorilor. 

— Să mi-l aduci aici, la palat, pe Emelea-prostănacul, că de nu — îţi retez capul. 

Mai-marele dregătorilor cumpără cu toptanul stafide, prune uscate, turtă dulce, ajunse în satul cu 
pricina, intră în izba ştiută şi prinse a le întreba pe cele două cumnate, ce-i place lui Emelea mai 
mult şi mai mult. 

— Lui Emelea al nostru îi place să-l rogi cu blândeţe când îl pui la vreo treabă şi să-i făgăduieşti 
un caftan frumos, şi-atunci face tot ceea ce l-ai rugat. 

Mai-marele dregătorilor îi dădu lui Emelea stafidele, prunele uscate, turta dulce şi-i zise: 

— Emelea, de ce te tolăneşti pe cuptor? Haide mai bine sa mergem la ţar. 


— Păi, mie mi-e cald şi aici... 

— Emelea, acolo, la ţar se mănâncă şi se bea bine — haide, te rog, cu mine. 

— Păi, n-am chef... 

— Emelea, ţarul are să-ţi dăruiască un caftan frumos, căciulă şi cizme. 

Emelea chibzui cât chibzui şi zise: 

— EI, fie, mergi tu înainte, că vin şi eu în urma ta. 

Dregătorul plecă iar Emelea, după ce mai stătu o vreme culcat, zise în cele din urmă: 

— Ca prin minune, 

lată ce vreau anume — 

hai, cuptorule, ia-o din loc şi du-mă la ţar... 

Şi deodată izba pârâi din toate colţurile şi din toate încheieturile, acoperişul se clătină, un perete 
se prăbuşi, iar cuptorul o porni singur pe drum — pe cărare, ducându-se de-a dreptul la ţar. 

Țarul îl văzu pe fereastră şi zise cu uimire: 

— Ce minune o mai fi şi asta? 

Mai-marele dregătorilor îi răspunse: 

— Păi e Emelea, care vine la măria ta, cu cuptorul lui cu tot. 

Țarul ieşi în pridvor. 

— Să ştii, Emelea, că sunt multe plângeri împotriva ta! Ai betegit foarte mulți oameni... 

— Dar, mă rog, ei de ce se băgau sub tălpile săniei? 

Chiar atunci se uita pe fereastră fiica țarului, Maria-Țarevna, care-l văzu pe Emelea. Emelea o 
văzu şi el pe copilă şi zise încetişor: 

— Ca prin minune, 

lată ce vreau anume: 

fie ca fata țarului pe mine să mă îndrăgească! 

Şi mai zise: 

— Du-mă acasă, cuptorule... 

Cuptorul se întoarse şi o porni spre casă, intră în izbă şi se aşeză pe locul în care stătuse mai- 
nainte. lar Emelea rămase mai departe tolănit pe cuptor. 

La curtea țarului însă răsunau strigăte şi curgeau lacrimi. Maria-Țarevna îi ducea dorul lui 
Emelea, nu mai putea trăi fără el şi-l ruga întruna pe tatăl său s-o lase să mărite cu Emelea. Ţarul se 
întristă peste măsură, se îmbolnăvi de supărare şi zise din nou către mai-marele dregătorilor: 

— Du-te degrabă şi adu-mi-l aici pe Emelea, viu sau mort, că de nu, îţi retez capul. 

Şi din nou cumpără mai-marele dregătorilor o m. Ilţime de vinuri dulci şi felurite bunătăți şi 
plecă în satul cu pricina, intră în izba ştiută şi începu să-l ospăteze pe Emelea. 

Emelea mâncă, bău, se îmbătă şi se culcă să doarmă. lar dregătorul îl urcă în trăsură şi i-l duse 
țarului. 

Țarul porunci de îndată să fie rostogolit până acolo un butoi cu cercuri de fier. În butoiul acesta îi 
aşezară pe Emelea şi pe Maria-Ţarevna, după care unseră butoiul cu catran şi-l azvârliră în mare. 

Să fi trecut mult sau puţin timp, cine mai ştie? Doar că în cele din urmă, Emelea se trezi şi ce 
sățvadă? întuneric şi strimt peste măsură: 

— Unde mă aflu, mă rog? 

Iar un glas îi răspunse: 

— Mi-e urât şi mi-e tare greu, Emeleuşka! Am fost ferecaţi într-un butoi uns cu catran şi azvârliți 
în apele albastre ale mării. 

— Dar tu cine eşti? 

— Sunt Maria-Țarevna. 

Atunci Emelea zise: 


— Ca prin minune, 
lată ce vreau anume — 


vânturi puternice, rostogoliți butoiul pe țărm uscat, pe nisip galben... 


Şi vânturile puternice începură să bată. Marea se zbuciumă şi aruncă butoiul pe țărm uscat, pe 
nisip galben. Emelea şi Maria-Țarevna ieşiră din butoi. 

Emeleuşka, dar unde vom locui noi? Haide, construieşte şi tu măcar o izbă cât de mică. 

— Păi, n-am chcf... 

Dar ea îl rugă şi mai tare şi-atunci el rosti: 


— Ca prin minune, 
lată ce vreau anume — palat de piatră cu acoperiş de aur, înalță-te... 


De-abia spuse vorbele acestea că îndată se înălță un palat cu ziduri de piatră şi acoperişul de aur. 
În jurul palatului — o grădină înverzită: pretutindeni — flori înfloreau, păsări cântau. Maria- 
Tarevna şi Emelea intrară în palat şi se aşezară la fereastră. 

— Emeleuşka, oare n-ai putea tu să te faci un bărbat frumuşel? Fără să mai stea pe gânduri, 
Emelea zise: 


— Ca prin minune, 

lată ce vreau anume — 

să mă fac vrednic voinicel, frumos şi tras ca prin inel... 

Şi se făcu Emelea atât de frumos, cum nu poţi nici în poveste să povesteşti, nici cu pana să 
zugrăveşti. 

Cam pe vremea aceea ţarul plecă la vânătoare şi când colo, ce să vadă? Pe un loc înainte vreme 
pustiu, acuma se înălța un palat. 

— Cine-o fi nesăbuitul care, fără să-mi ceară încuviințarea, şi-a construit palatul pe pământurile 
mele? 

Şi trimise îndată oameni să vadă şi să afle „cine sunt cei din palat?“ 

Trimişii ţarului alergară în goana mare, ajunseră sub geamul castelului şi întrebară. 

Iar Emelea le răspunse: 

— Poftiţi-i pe ţar la mine în ospeţie şi am să-i dau răspunsul eu însumi. Şi ţarul veni în ospeţie. 
Emelea îl întâmpină, îl conduce în palat, şi-l aşează la masă. Începu ospăţul. Țarul mânca, bea şi nu 
se mai sătura admirând tot ce-l înconjura. 

— Dar rogu-te, spune-mi, făcu el, cine eşti tu, vrednicule voinic? 

— Îţi mai aduci aminte de Emelea-prostănacul, care venise la palat cu cuptorul lui cu tot, iar 
măria ta ai poruncit să fie şi el şi fiica ta ferecaţi într-un butoi uns cu smoală şi azvârliți în mare? Ei 
bine, eu sunt Emelea. Dacă vreau pot să-ţi distrug, să-ți ard până-n temelii toată împărăția din capăt 
în capăt. 

Țarul se sperie grozav şi începu să-l roage de iertare: 

însoară-te cu fiica mea, Emeleuşka, ia-mi şi împărăţia, dar nu mă pierde! 

Şi s-a făcut îndată un ospăț cum nu s-a mai pomenit. Emelea s-a căsătorit cu Maria-Țarevna şi a 
trecut la cârma împărăției. 

Aici povestea s-a terminat, să trăiască cine m-a ascultat. 


Mica-Fărămica 
poveste rusă 


Sunt pe lumea asta oameni buni, sunt alţii — răi, dar mai sunt şi unii care n-au nicio ruşine față 
de semenii lor. 


Ei bine, tocmai peste oameni de felul acesta a dat şi Mica- Fărămica. Rămânând orfană de ambii 
părinţi, a fost luată de aceşti oameni care au crescut-o, iar după aceea, grozav o mai chinuiau, cu 
munca o istoveau: de ţesut — ea ţesea, de tors — ea torcea, de dereticat, ea deretica şi tot ea, pentru 
orişicare lucru răspundea. 

Stăpână-sa avea trei fete. Pe cea mai mare ò chema — Un-Ochi, pe cea mijlocie — Doi-Ochi, iar 
pe cea mezină — Trei-Ochi. 

Cele trei fete nu făceau altceva decât să stea la poartă şi să caşte gura pe stradă, iar Mica- 
Fărămica făcea toată treaba în locul lor: hainele lor le cârpea, pentru ele torcea şi ţesea, şi în schimb, 
o vorbă bună nu auzea. 

Câteodată Mica-Fărămica ieşea la câmp, o îmbrăţişa pe vaca ei cea bălțată şi culcându-şi capul 
pe grumazul acesteia, îi povestea cum se săturase ea de toate, până şi de viaţă. 

— Măicuţă-văcuţă! Pe mine mă ceartă şi mă bate acasă, pâine nu capăt, şi nici să plâng nu mă 
lasă. Mi-au poruncit ca până mâine să torc cinci puduri de furioare, să le țes, să le-nălbesc, în val să 
le rânduiesc. 

Iar vaca îi răspundea: 

— Fată frumoasă, strecoară-te într-o ureche de-a mea şi ieşi prin cealaltă — şi totul are să se 
facă. 

Şi aşa se şi întâmplă. Mica-Fărămica se strecura în urechea vacii, ieşea prin cealaltă şi în vremea 
asta totul era gata: şi țesut şi înălbit şi în val rânduit. 

Fata lua pânza şi i-o ducea acasă stăpânei. Aceasta o cerceta, mai gemea, mai gâfâia, şi-n ladă o 
ascundea, şi mai mult de lucru îi dădea. 

Şi Mica-Fărămica iar venea! a văcuţa ei, o îmbrățişa, o mângâia, în ureche i se strecura, prin 
cealaltă ureche ieşea, lucrul terminat îl lua şi stăpânei 1-l ducea. 

Într-o zi, stăpâna o chemă pe Un-Ochi, prima din fetele ei, şi-i zise: 

— Fata mea cea cuminte, fata mea cea frumoasă, urmăreşte, stai şi pândeşte, să afli cine-o ajută 
pe orfană: îi ţese, îi toarce, şi valul i-l rânduieşte. 

Şi s-a dus Un-Ochi la pădure cu Mica-Fărămica, ba s-a dus cu ea şi la câmp, dar a uitat ce-i 
poruncise maică-sa: s-a întins în iarbă şi s-a prăjit la soare. lar Mica-Fărămica îi cânta întruna: 

— Adormi un ochi, adormi! 

Şi până la urmă ochiul fetei adormi. Câtă vreme Un-Ochi a dormit, văcuţa a ţesut, a înălbit şi-n 
val a rânduit toată pânza. 

Aşa că stăpâna tot n-a aflat nimic şi-atunci a trimis-o pe fata mijlocie — pe Doi-Ochi. 

— Fata mea cea cuminte, fata mea cea frumoasă, urmăreşte, stai şi pândeşte şi află cine-o ajută 
pe orfană. 

Doi-Ochi s-a dus cu Mica-Fărămica, dar a uitat ce-i poruncise maică-sa: şi ea la soare s-a prăjit 
şi-n iarbă s-a tolănit. lar Mica-Fărămica îi cânta întruna: 

— Adormi un ochi, adormi şi celălalt! 

Şi Doi-Ochi închise pleoapele. Văcuţa a ţesut, a înălbit şi-n val pânza a rânduit, iar Doi-Ochi 
abia s-a trezit. 

Stăpâna se mânie şi o trimise a treia zi pe mezină — pe Trei-Ochi, iar orfanei îi dădu şi mai mult 
de lucru. 

Trei-Ochi ţopăi cât ţopăi, la soare se prăji şi-n iarbă se tolăni. 

Iar Mica-Fărămica îi tot îngâna: 

— Adormi un ochi, adormi şi celălalt! 

Dar de al treilea ochi — uită. 

Doi din ochi adormiră, dar al treilea treaz a stat, totul în jur a observat: cum s-a strecurat Mica- 
Fărămica în urechea văcuţei, cum a ieşit prin cealaltă şi cum a luat apoi valurile de pânză gata 
pregătite. 

Trei-Ochi se întoarse acasă şi-i povesti totul maică-si. 

Bătrâna se bucură grozav când auzi, iar a doua zi îi spuse bărbatului ei: 


— Să tai numaidecât vaca bălţată! 

Moşneagul ba că una, ba că alta. 

— Dar ce ai, babo, nu eşti în toate minţile? Că doar vaca e tânără, e bună de lapte! 

— Nu-mi pasă, s-o tai şi gata! 

Şi bătrânul n-avu încotro. Începu să-şi ascută cuțitul. De cum află despre asta, Mica-Fărămica 
dădu fuga în câmp, îmbrățişă vaca tărcată şi-i spuse: 

— Măicuţă-văcuţă, vor să te ucidă! 

Iar vaca îi răspunse: 

— Ține minte, fată frumoasă, ce-ţi spun: tu să nu mănânci din carnea mea, oasele să mi le-aduni 
în batistă şi-n grădină să le-ngropi, iar de mine să nu uiţi niciodată: în fiecare dimineaţă să torni apă 
peste oasele mele. 

Bătrânul tăie vaca. Mica-Fărămica făcu totul aşa cum îi poruncise bălţata: a stat nemâncată, n-a 
pus în gură nicio bucăţică din carnea ei, oasele i le-a îngropat în grădină şi le-a udat în fiecare 
dimineaţă. 

După un timp crescu din ele un măr, dar ce mai măr — mere zemoase în el atârnau, frunze de aur 
foşneau, ramuri de-argint se legănau. Aşa că, cine trecea pe acolo se oprea, iar cine venea mai 
aproape — se minuna. 

Dacă a trecut mult sau puţin timp, cine mai ştie? Doar că într-o zi cele trei fete se plimbau prin 
grădină. 

Tocmai atunci trecea pe acolo un bărbat călare — un om voinic, bogat, tânăr şi cu părul în inele. 
Cum văzu merele zemoase din pom încercă să înduplece fetele: 

— Fetelor, frumoaselor, care din voi o să-mi dea un măr, pe aceea o iau de nevastă. 

Toate cele trei surori se năpustiră, care mai de care, la copac. 

Dar merele, ce până atunci atârnaseră jos de tot, de le puteai atinge cu mâna, se ridicară deodată 
sus-sus, deasupra capului. 

Fetele să le scuture cu nuiaua au vrut — dar ochii de frunze li s-au umplut; când de pe crengi să 
le rupă doreau, cosița în ramuri uscate şi-o încurcau. Aşa că, oricât se luptară, oricât se zbuciumară, 
de cules mere — n-au cules, doar cu zgârieturi s-au ales. 

Însă când Mica-Fărămica s-a apropiat, toate crengile s-au aplecat, merele-n palmă i s-au culcat. 
Ea îl ospătă cu mere pe voinicul acela iar el o luă de nevastă. Şi de atunci începu fata în belşug să 
trăiască, necazul să nu-l mai cunoască. 


Pajura de lemn 
poveste rusă 


A fost odată ca niciodată. A fost odată, într-o anume ţară, într-o anume împărăție, un împărat. Şi 
avea acel împărat slujitori fără număr. Dar nu slujitori de rând, ci meşteri de toate felurile: şi 
tâmplari, şi olari, şi croitori. Pentru că împăratului îi plăcea să poarte cele mai frumoase şi mai bine 
cusute haine, astfel ca nimeni să nu-l poată întrece, şi-i mai plăcea ca oalele de la curtea sa să fie cât 
mai frumos împodobite, iar palatul său să fie înfrumusețat cu cele mai măiestrite sculpturi în lemn. 

La palatul împăratului se aflau meşteri câtă frunză şi iarbă. 

În fiecare dimineaţă aceştia se adunau cu toții în faţa uşii şi aşteptau să iasă împăratul, ca să le 
spună fiecăruia ce anume are de făcut în ziua aceea. 

într-una din zile se întâmplă să se întâlnească la uşa împăratului un meşter aurar cu un tâmplar. 
De cum s-au întâlnit au şi început să se certe: 

Care dintre ei îşi cunoaşte mai bine meseria şi a cui muncă este mai grea? 

Meşterul aurar i-a zis: 


— Meseria ta e mai puțin însemnată decât a mea, tu stai aplecat deasupra lemnului şi sculptezi 
doar obiecte din lemn. Pe când munca mea e cu totul altceva: tot ce fac eu este numai şi numai din 
aur curat, ţi-e mai mare dragul să vezi ce lucruri ies din mâna mea. 

Dar tâmplarul i-a răspuns: 

— Nu-i mare scofală să meştereşti un obiect scump, de vreme ce aurul, prin el însăşi, este la 
mare preț. Dar ia fă, dintr-o simplă bucată de lemn, un obiect care să-i uimească pe toţi cei din jur. 
Dacă izbuteşti o să te socot şi eu un meşter adevărat. 

S-au certat ei cât s-au certat, ba, erau gata să se şi încaiere, când tocmai atunci intră împăratul. 
Auzind sfada celor doi, el surâse şi le porunci: 

— Fiecare din voi va face câte un obiect cu totul neobişnuit: unul — din aur, celălalt — din 
lemn. Când o să le văd, eu o să hotărăsc cine dintre voi e meşter mai iscusit. 

împăratului nu i te puteai împotrivi, dacă ţineai la viaţă. Astfel că cei doi meşteri plecară din 
palat ducându-se fiecare la casa lui; şi unul şi celălalt nu se gândea decât cum să facă şi să dreagă, 
ca să-l întreacă în meşteşug pe tovarășul său. Împăratul le dăduse un răgaz de o săptămână. 

Peste o săptămână, amândoi meşterii au venit la palat, s-au aşezat la rând alături de ceilalți şi au 
aşteptat să intre împăratul. Fiecare din ei ţinea în mână o legătură. Împăratul intră şi zise: 

— Fi, ia să vedem, voinicilor, ce a meşterit fiecare din voi. Şi zâmbi pe sub mustață. Dăduse 
poruncă să fie chemaţi în sala cea mare atât împărăteasa, cât şi țareviciul, fiul său. Ca să vadă şi ei 
meşteşugul vostru. 

Împăratul şi împărăteasa se aşezară pe o bancă iar fiul rămase în picioare. Primul se înfăţişă 
meşterul aurar. 

— Porunceşte, măria ta, să se aducă un cazan mare cu apă.. 

A fost adus un cazan mare şi umplut cu apă. 

Meşterul îşi desfăcu bocceaua, scoase din ea o rață de aur şi-i dădu drumul în apă. Rața începu să 
înoate, de ziceai că-i vie: îşi întorcea capul în toate părțile, măcăia, şi-şi curăța penele cu ciocul. 

Împăratul rămase cu gura căscată, iar împărăteasa strigă: 

— Nu încape nicio îndoială că rața e vie, nu e făcută din aur! Se vede că a învelit în aur o rață 
vie! 

Meşterul se supără: 

— Cum să fie vie? Dacă-mi porunciţi o desfac în părțile din care e făcută şi pe urmă o prind din 
nou în şuruburi. 

Scoase rața din cazan, îi desprinse mai întâi aripile, apoi capul şi, la sfârşit, o desfăcu în bucăţile 
din care era alcătuită. Aşeză toate părțile pe masă şi începu după aceea să le înşurubeze la loc. O 
întocmi cum a fost, şi îi dădu drumul pe apă. Şi rața începu să plutească, ba chiar mai bine decât 
prima dată. Toţi curtenii începură să bată din palme: 

— Ăsta meşter adevărat, nimic de zis! A făcut un lucru minunat! Niciodată până acum n-am 
văzut aşa ceva! 

Împăratul se întoarse către tâmplar: 

— Fi, acuma arată-ne şi tu ce-ai meşterit. 

Tâmplarul făcu o închinăciune: 

— Înălțimea ta, porunceşte să fie deschisă ferestruica de la odaia asta. 

Ferestruica fu deschisă. Tâmplarul îşi desfăcu bocceaua şi scoase din ea o pajură de lemn. Şi era 
atât de bine făcută pajura cu pricina, că n-o puteai deosebi de una vie. lar tâmplarul zise: 

— Rața de aur poate înota numai pe apă, pe când pajura mea se poate înălța până Ia nori. 

Şi tâmplarul încălecă pajura şi răsuci un arc. Pajura se înălță într-o clipă, îşi luă zborul din sala 
cea mare a palatului şi începu să plutească afară, prin văzduh. Toţi cei de față dădură buzna la 
fereastră: se uitau cu gura căscată cum tâmplarul dădea ocol, când dintr-o parte când din alta, 
zburând deasupra curţii palatului. De răsucea arcul spre stânga pajura pornea să coboare spre 
pământ, de îl răsucea spre dreapta — se înălța din nou. Împăratul privea pe fereastră şi nu-şi putea 


lua ochii de la pajură — de uimit ce era, coroana îi alunecă până pe ceafă. Toţi cei din jur 
rămăseseră fără suflare. Nu mai văzuse nimeni până atunci atâta măiestrie. 

După ce se roti o vreme prin aer, tâmplarul intră din nou în sala cea mare. Puse pajura într-un 
ungher şi veni lingă împărat. 

— Spune, mărite împărate, eşti mulțumit de meşteşugul meu? 

— Nu găsesc cuvinte să-ți spun cât de mulțumit sunt, a răspuns împăratul. Cum ai putut avea 
atâta dibăcie? Şi cum ţi-a dat prin minte să meştereşti un asemenea arc? 

Tâmplarul se pregătea să răspundă la întrebările împăratului dar tocmai atunci împărăteasa 
începu să se vaite şi să țipe: 

— Încotro? încotro? Ah, prindeţi-l, opriţi-l! 

Auzind-o, toţi cei de faţă s-au întors şi ce să vadă? în timp ce împăratul îi punea întrebări 
tâinplarului, tânărul ţarevici încălecase pajura, răsucise arcul şi, ieşind pe fereastră, zburase în curte. 
— Vino înapoi! Unde pleci? Ai să te prăbuşeşti! strigau în urma lui împăratul şi împărăteasa. 

Tareviciul însă îşi flutură mâna şi zbură peste zidul de argint ce împrejmuia palatul. Apoi răsuci 
arcul spre dreapta — şi pajura se înălță dincolo de nori şi se pierdu din vedere. 

Împărăteasa leșină, iar împăratul se năpusti la tâmplar: 

— Se vede că într-adins ai născocit maşinăria asta, zise el, ca să-l pierzi pe singurul nostru fecior. 
Hei, străjerii Lua-ţi-l şi aruncaţi-l în temniță. lar dacă peste două săptămâni țareviciul nu se 
întoarce, tâmplarul să fie spânzurat. 

Străjerii îl înşfăcară pe tâmplar şi-l aruncară în hrubele întunecate ale temniţei. În vremea asta 
țareviciul zbura cu pajura de lemn departe, tot mai departe. 

Şi era grozav de mulțumit țareviciul. Cât vedeai cu ochii zare liberă şi largă de jur împrejur. 
Vântul îi şuiera pe la urechi, zulufii i se învolburau, undeva dedesubt. Alergau de colo-colo norii, 
iar el se simţea aidoma unei păsări cu aripile întinse. Putea porni în orice parte a cerului, după 
dorință. 

Spre seară ajunse într-o împărăție necunoscută şi cobori la marginea unui oraş. Când, ce să vadă? 
Chiar acolo se afla o izbă mică, mică de tot. 

Țareviciul bătu la uşă. leşi în prag o bătrânică. 

— Îngăduie-mi, bunico, să rămân aici peste noapte. Nu sunt de prin partea locului, nu cunosc pe 
nimeni şi n-am la cine să trag. 

— Cum să nu-ţi îngădui, fiule? Intră, că loc este destul. Doar trăiesc singură aici. 

Tareviciul demontă pajura, înodă bocceaua la loc şi intră în izba bătrânei. 

Bătrâna îi puse îndată să mănânce de cină, iar țareviciul începu s-o întrebe: cum se numeşte 
oraşul, cine locuieşte în el şi ce lucruri neobişnuite se află în acel oraş. Şi iată ce răspuns i-a dat 
bătrâna: 

— Este în împărăţia noastră, fiule, un lucru foarte ciudat. Chiar în inima oraşului se înalță palatul 
împărătesc, iar lângă palat se află un turn înalt-înalt. Turnul e ferecat cu treizeci de lacăte, iar poarta 
lui o păzesc treizeci de paznici. Nimeni nu e lăsat să intre în acel turn. Se zice că în el ar trăi fata 
împăratului. Că îndată ce s-a născut, a fost zăvorită în turn împreună cu doica ei, pentru ca nimeni 
să n-o poată vedea vreodată. Împăratul şi împărăteasa se tem ca nu cumva copila să se 
îndrăgostească de cineva, şi astfel, să fie nevoiţi s-o lase să plece pe meleaguri străine. Pentru că ar 
fi tare îndureraţi dacă s-ar despărți de ea: e singura lor odraslă. Şi aşa se face că fata trăieşte în 
turnul acela ca într-o temniță. 

— Dar spune-mi, oare o fi frumoasă ţarevna asta? întrebă țareviciul. 

— Nu ştiu, fiule, eu n-am văzut-o, dar oamenii povestesc cum că frumoasă ca ea, nu se mai află 
alta pe lume. 

Şi țareviciul îşi puse în gând să se furişeze până în turnul ferecat. Se culcă, dar în loc să doarmă, 
chibzui îndelung cum ar putea face s-o vadă pe țarevnă. 

A doua zi, îndată ce se lăsă întunericul, încălecă pajura sa de lemn, se înălță până deasupra 
norilor şi zbură înspre turn, spre acea parte a lui! unde ştia că se află o ferestruică. 


Ajunse acolo şi bătu în geam. 

Țarevna rămase tare mirată. În fața ei se afla un voinic nespus de frumos. 

— Spune-mi cine eşti, vrednicule voinic? întrebă ea. 

— Deschide fereastra şi o să-ţi spun îndată cine sunt. 

Copila deschise fereastra şi pajura de lemn intră zburând în odaie. Țareviciul cobori, îi dădu 
bineţe şi-i povesti copilei cine era şi cum ajunsese acolo.. 

Şi rămaseră aşa, privindu-se fermecați, fără să-şi poată lua ochii unul de la celălalt. 

Țareviciul o întrebă dacă s-ar învoi să-l ia de bărbat. 

— Eu n-am nimic împotrivă, zise țarevna, dar mă tem că tăicuţul şi măicuța mea n-or să mă lase. 

Dădaca cea rea însă, care era pusă s-o păzească pe țarevnă, simţi că se punea ceva la cale. Alergă 
într-un suflet la palat şi dădu totul în vileag, că aşa şi aşa, venise cineva în zbor la ţarevnă, iar 
voinicul cu pricina se ascunde în casa unei bătrâne. 

Veniră tot atunci străjile, îl înşfăcară pe ţarevici şi îl târâră la palat. Acolo, pe tron — împăratul 
şedea, mânios era, cu toiagu-i de lemn în podele izbea. 

Cum ai cutezat, aşa şi pe dincolo, tu, un tâlhar de drumul mare, să nesocoteşti poruncă mea 
împărătească şi să intri în turn? Am să poruncesc să fii spânzurat chiar mâine! 

ÎI duseră pe ţarevici la temniță, îl lăsară singur acolo şi-l zăvoriră cu nişte lacăte zdravene. 

În zorii zilei îi mânară în piaţă pe toţi orășenii. Fuseseră înştiinţaţi că va fi spânzurat nelegiuitul 
voinic — ce se furişase în turnul țarevnei. 

Şi iată că sosi călăul, fu înălțată spânzurătoarea şi veniră, ca să fie de faţă la execuţie, însuşi 
împăratul cu împărăteasa. 

ÎI aduseră în piaţă şi pe ţarevici. Acesta se întoarse către împărat şi rosti: 

— Înălțimea ta, îngăduie să-mi spun ultima dorință. 

Țarul se încruntă, dar n-avu încotro, nu-l putu refuza. 

— Fie, vorbeşte. 

— Dă poruncă unui sol, să tragă o fugă până la casa bătrânei la care am stat şi să-mi aducă o 
legătură ce-am lăsat acolo. 

Împăratul nu se putu împotrivi şi trimise un sol. Legătura cerută a fost adusă. 

Între timp, țareviciul fusese condus lângă spânzurătoare şi urcat pe o mică scară. Chiar atunci 
solul îi înmână bocceaua. Țareviciul o desfăcu, se săltă pe pajura de lemn şi ia-l de unde nu-i. Se 
înălță deasupra spânzurătorii, deasupra împăratului, deasupra întregii mulțimi. 

Împăratul se văicărea: 

— Puneţi mâna pe el! Țineţi-l! Are să scape! 

Iar țareviciul îşi îndreptă pajura spre turn, zbură până în dreptul ferestrei cunoscute, o prinse într- 
o îmbrățişare pe ţarevnă şi o aşeză în faţa lui, pe pajura de lemn. 

— EI, făcu el, de-acum nu trebuie să ne mai temem, nici eu, nici tu, de nicio poteră. 

Şi pajura îi purtă, în goana mare, până în împărăția țareviciului. 

Acolo, bietul tâmplar zăcea în hrubele temniței, dar nu-şi lua ochii de la cer: oare nu cumva s-o 
întoarce țareviciul? Nu de alta, dar mâine, se împlinesc două săptămâni şi dacă feciorul împăratului 
nu se întoarce, el, tâmplarul, o să stea atârnat cu funia de gât. 

Când, deodată, ce să vadă? Sus, în văzduh, zbura pajura lui de lemn, dar îl purta nu numai pe 
țarevici ci şi o preafrumoasă copilă. 

Pajura se lăsă din zbor, în mijlocul curții palatului împărătesc. Țareviciul îşi ajută mireasa să 
coboare şi porni cu ea spre tatăl şi mama sa. Le povesti pe unde a colindat timp de două săptămâni. 
Aceştia, cuprinşi de bucurie, îl iertară pentru durerea ce le-o pricinuise, iar pe tâmplar îl eliberară 
din temniță. 

Împăratul făcu un ospăț de pomină. Iar nunta au sărbătorit-o cu toţii trei luni încheiate. 


Morozko-Gerul 


poveste rusă 


A fost odată ca niciodată. A fost odată un moş şi-o babă. Moşul avea o fată, baba avea şi ea o 
fată. Pe fata ei, baba o alinta, o dezmierda, iar pe fata moşului o ura, toată treaba pe seama ei o lăsa, 
din nimica o certa, o dojenea şi nici cu mâncarea n-o prea înghesuia. Fata nu se dădea în lături de la 
nicio muncă, făcea toată treaba cum 1 se poruncea, mai bine nici că se putea. Oamenii când o 
vedeau cu lauda nu mai conteneau. Pe câtă vreme despre fata babei numai aşa spuneau: 

— [a uitaţi-vă la ea, de ţesut — nu ţese, de tors nu toarce. Ia uitaţi-vă la ea, trândava-leneşa! 

Din pricina asta baba se făcea şi mai rea, şi mai arţăgoasă. Iar fetei moşului îi făcea zile fripte. Şi 
se gândea întruna cum ar face s-o piardă. 

Într-o zi moşul plecă în oraş după târguieli. Baba cea rea, împreună cu fiică-sa, puseră lucrurile 
la cale: 

— Fi, acuma, îi facem noi de petrecanie, duşmancei ăşteia! 

Baba o chemă pe fată şi-i porunci: 

— Haide, du-te la pădure după vreascuri! 

— Dar mai avem destule vreascuri acasă, i-a zis fata. 

Baba cea rea se răsti, bătu din picior, apoi, împreună cu fiică-sa, se năpustiră la ea şi o alungară 
afară din izbă. 

Când a văzut fata că n-are încotro, a plecat la pădure. Şi era un ger de crăpau pietrele, şi-un vânt 
rece ca gheaţa bătea, şi-un viscol hain viscolea... 

Baba şi fata ei se purtau de colo-colo prin izba încălzită şi îşi tot spuneau: 

— Acuma, chiar că nu se mai întoarce nesuferita aceea! Are să degere în pădure! 

În vremea asta, fata ajunse la pădure, se opri sub un brad rămuros şi prinse a se uita împrejur, 
neştiind încotro s-o apuce şi ce să facă... 

Deodată se auziră zgomote şi trosnituri: Morozko-Gerul alerga prin brădiş, Morozko-Gerul 
gonea prin mestecăniş, dintr-un copac în altul se sălta, scârțâia şi ronţăia. Coborî din bradul rămuros 
ŞI. Zise: 

— Bună ziua, fată frumoasă! Cum de-ai nimerit la mine în pădure pe gerul ăsta? 

Fata îi povesti, fără să ascundă nimic, cum că nu venise în pădure de bună voie. 

Morozko-Gerul o ascultă şi-i zise: 

— Ba nu, fată frumoasă, nu după vreascuri te-au trimis ele aici. Dar, de vreme ce ai venit în 
pădurea mea, vreau să văd şi eu cât de harnică eşti! 

Îi dădu un fuior, un fus şi-i porunci: 

— Să torci din fuiorul ăsta fir de bumbac, din el să ţeşi pânză şi din pânză să-mi coşi o cămaşă! 

Cum spuse asta, Morozko-Gerul plecă. Fata nu mai stătu la gânduri ci se apucă fără întârziere de 
treabă. 

Când simţea că îi îngheaţă degetele — sufla puţin asupra lor, le încălzea, şi la lucru. Munci aşa, 
fără să-şi dezdoaie spinarea, toată noaptea. La un singur lucru se gândea: cum să facă, cum să 
dreagă ca să coasă o cămaşă cât mai frumoasă. 

Dimineaţa iar se auziră zgomote şi trosnituri în preajma bradului: era Morozko-Gerul. Îndată ce 
văzu cămaşa, o lăudă: 

— EI, fată frumoasă, tare meşteşugit mi-ai lucrat cămaşa! 

Şi Morozko-Gerul scoase o ladă mare, ferecată, i-o puse fetei dinainte şi zise: 

— După muncă şi răsplată! 

Pe urmă, îmbrăcă fata într-un cojocel călduros, îi legă pe cap o basma înflorată şi o scoase la 
drum: 

— Mergi sănătoasă, fată frumoasă! S-or găsi pe aici nişte oameni buni care să te ajute să ajungi 
acasă. 

Spuse asta şi se făcu nevăzut, parcă nici n-ar fi fost. 

În vremea asta moşul se întorsese acasă. 


— Unde îmi e fata? întrebă el. 

— Păi, s-a dus la pădure după vreascuri încă de ieri şi uite că nici acuma nu s-a întors... 

Pe moş îl cuprinse îngrijorarea, aşa că nici nu dezhămă calul, ci porni în grabă spre pădure. 
Când, ce să vadă? Chiar în marginea drumului stătea fata lui, veselă şi gătită. 

Moşul urcă fata în sanie, încărcă lada cu darurile lui Morozko-Gerul tot acolo şi porni spre casă. 

Iar baba cea rea şi fiică-sa la masă şedeau, plăcinte-nfulecau şi aşa vorbeau: 

— Ehei, vie nu se mai întoarce ea acasă! Doar oasele o să i le aducă mogul! 

Dar căţeluşa, lătrând de după sobă zise: 

— Ham, ham, ham! Fata moşului cu daruri scumpe o să vie! Dar pe fata babei n-o vrea nimeni 
de soţie! 

Baba îi dădu căţeluşei plăcintă, ba o şi bătu cu vătraiul. 

— Taci, netrebnico! Mai bine zi aşa: „Fata babei dragă — nunta o s-o facă, a moşului fată — 
moartă o să zacă!“ 

Dar cățeluşa o ţinea una şi bună: 

— Fata moşului — cu daruri scumpe-o să vie! Dar pe fata babei — n-o vrea nimeni de soție! 

Şi iată că poarta scârţâi, uşa se deschise şi în izbă intră — rumenă şi gătită— fata moşului, iar în 
urma ei oamenii aduseră o ladă mare, împodobită de jur împrejur cu flori de gheaţă. 

Baba, împreună cu fiică-sa, se năpustiră asupra lăzii, începură să scoată de acolo, să cerceteze, pe 
laviţele din jur să aşeze, toate hainele, gătelile şi nu mai conteneau cu întrebările: 

— Cine ţi-a dat daruri atât de minunate? 

Baba, îndată ce află cum o răsplătise Morozko-Gerul pe fata moşului, porni să alerge dintr-un 
capăt în celălalt al izbei, o îmbrăcă şi o înfofoli pe fiică-sa, ca să nu-i fie cumva frig, îi vâri în mână 
o legătură cu plăcinte şi-i porunci moşului s-o ducă în pădure şi pe ea: 

— Fata mea o să capete două lăzi din astea! 

A dus-o moşul în pădure pe fata babei şi a lăsat-o sub bradul rămuros. Fata stătea, de jur 
împrejur privea, de frig se zgribulea, vorbe de ocară striga: 

— De ce nu mai vine odată Morozko ăla? Pe unde, aşa şi pe dincolo, o fi hoinărind? 

Dar, chiar atunci se auziră zgomote şi trosnituri: Morozko-Gerul alerga prin brădiş, Morozko- 
Gerul gonea prin mestecăniş, dintr-un copac în altul se sălta, scârțâia şi ronțăia. Cobori din bradul 
Tămuros şi zise: 

— De ce ai venit la mine, fată frumoasă? 

— Oare, chiar nu ştii şi singur? Am venit să-mi dai daruri scumpe! 

Morozko-Gerul zâmbi şi zise: 

— Bine, dar mai întâi, ca să văd cât de harnică eşti — vreau nişte mănuşi să-mi împleteşti! 

I-a dat andrele, un ghem de lână şi a plecat. Fata babei aruncă andrelele în zăpadă şi izbi cu 
piciorul în ghemul de lână: 

— Ia te uită ce-a născocit moşneagul! Unde s-a mai văzut, unde s-a mai pomenit, să stea cineva 
pe un ger ca ăsta şi să împletească? Şi aşa îți degeră degetele! 

Dimineaţa se auziră trosnete şi pârâituri — şi veni Morozko-Gerul. 

— EI, fată frumoasă, ia să vedem, cum ai scos-o la capăt cu ceea ce ţi-am cerut să-mi meştereşti? 

Fata babei se năpusti la el: 

— Ce meşterit ţi se năzare, bătrân netot ce eşti! Ce, eşti chior, nu vezi? M-a pătruns frigul până 
la os aşteptându-te aici, abia mai răsuflu!... 

— Ei, după muncă — va fi şi răsplata! zise Morozko-Gerul. 

Îşi scutură o dată barba şi când se porni o furtună şi-un viscol — acoperi toate cărările şi toate 
drumurile. lar Morozko se făcu nevăzut, de parcă nici n-a fost. 

Fata babei o porni încet, fără drum, fără cărare şi nimeri într-o râpă. Acolo, cât ai clipi, o acoperi 
zăpada... 


Când de-abia se crăpa de ziuă, baba începu să-l zgâlțâie pe moş, îl trezi şi-i porunci să se ducă în 
pădure să-i aducă fata. În vremea asta ea se apucă să coacă plăcinte. Căţeluşa însă, stătea sub laviță 
şi lătra: 

— Ham, ham, ham! Fata moşului nunta o s-o facă, iară fata babei — moartă o să zacă! 

Baba îi dădu căţeluşei plăcinte, şi o bătu straşnic cu vătraiul: 

— Taci, netrebnico! îndoapă-te cu plăcinte şi nu mai vorbi aşa! Mai bine zi: „Fata babei — cu 
daruri scumpe o să sosească, fata moşului — mire n-o să-şi mai găsească!“ 

Căţeluşa însă mâncă plăcinta şi iar o ţinu pe-a ei: 

— Ham, ham, ham! Fata moşului — nunta o s-o facă, iară fata babei — moartă o să zacă! 

Baba se neliniști: 

„Vai de mine, dacă,. Într-adevăr, păţeşte ceva rău fata mea? Dacă în drumul spre casă se vor 
pierde darurile acelea scumpe? Ia, să dau eu o fugă în urma moşului! ” 

Îşi puse şuba şi o luă la goană spre pădure. Iar viscolul urla şi mai grozav, zăpada o-nvârtejea şi 
mai tare. Drumul era troienit, nu se mai vedea... 

Baba cea rea se rătăci şi zăpada o troieni. 

Moşul o căută şi o tot căută prin pădure pe fata babei, dar n-o găsi. Când s-a întors acasă — nici 
pe babă n-a mai găsit-o. Şi-atunci i-a adunat pe vecini. Şi împreună cu ei au început să le caute: şi 
pe babă şi pe fiica ei. Au căutat şi-au tot căutat, toate troienile le-au răscolit dar de găsit nu le-au 
mai găsit. 

Şi de atunci a început moşul să viețuiască numai cu fata lui. De cum a venit primăvara însă, pe 
fată a pețit-o un voinic fierar-meşter făurar. 

Au făcut o nuntă plină de veselie şi au trăit cu toții în dragoste şi bună înțelegere. Tot aşa mai 
trăiesc ei şi acuma. 


Poveste despre merele tinereții şi apa vie 
poveste rusă 


A fost odată ca niciodată. A fost odată, într-o oarecare țară, într-o oarecare împărăție, un împărat 
care avea trei feciori: pe cel mai mare îl chema Fedor, pe cel mijlociu — Vasili, iar pe mezin — 
Ivan. Împăratul era bătrân, foarte bătrân şi îşi pierduse vederea — a orbit, dar auzise că undeva 
departe, la capătul pământului, peste nouă mări şi nouă țări, se află o grădină în care cresc merele 
tinereţii şi o fântână cu apă vie. Dacă bătrânul ar mânca un singur măr din acelea— ar întineri, iar 
dacă şi-ar spăla cu apă vie ochii săi orbi, ar vedea din nou. 

Împăratul făcu un ospăț cum nu s-a mai pomenit, chemă la ospăț pe toți prinții şi boierii şi le 
zise: 

— Oare se găseşte printre voi, copiii mei, unul ales între aleşi, îndrăzneț între îndrăzneți, care ar 
vrea să se ducă peste nouă mări şi nouă țări, departe, la capătul pământului ca să-mi aducă merele 
tinereții şi, într-un urcior cu douăsprezece guri, apă vie? Aceluia i-aş lăsa moştenire jumătate din 
împărăție. 

Dar cei de faţă tăceau, vorba ceea: cel mare se ascunde după cel mijlociu, mijlociul după cel mic, 
iar celui mic — ce să-i mai ceri? 

Atunci ieşi în față Țareviciul Fedor şi zise: 

— Nu ne rabdă inima să înstrăinăm împărăția. O să plec la drum eu însumi ca să aduc părintelui 
şi împăratului meu merele tinereţii şi, într-un urcior cu douăsprezece guri, apă vie. 

Şi Ţareviciul Fedor se duse la grajdurile împărăției, îşi alese un cal neîncălecat, îi puse un 
căpăstru-necăpăstruit, luă un bici — nebiciuit, potrivi douăsprezece chingi — neînchingate, şi încă 
una pe deasupra — nu de dragul frumuseţii ci al trăiniciei... Şi porni Țareviciul Fedor la drum. De 
văzut — toți l-au văzut când a-ncălecat, dar niciunul n-a văzut încotro s-a îndreptat... 


Dacă a mers aproape, ori a mers departe, dacă a mers în jos, ori a mers în sus, cine ştie? Atâta 
ştim doar că a mers zi de vară până-n seară, a mers până ziua se sfârşi şi soarele asfinţi. Şi-aşa a 
ajuns Ia o răscruce, din care se despărţeau trei drumuri. În dreptul răscrucii se afla o lespede de 
piatră, pe care stătea scris: 

„Spre dreapta de porneşti — scapi tu, dar calul ţi-l prăpădeşti. Spre stânga de porneşti — scapă 
calul, dar tu te prăpădeşti. Înainte de porneşti — te-aşteaptă însurătoarea”. 

După ce chibzui puţin, Țareviciul Fedor hotărî: „Hai s-o pornesc într- acolo unde mă aşteaptă 
însurătoarea”. 

Şi coti pe drumul pe care îl aştepta însurătoarea. A mers şi a tot mers, până a ajuns în faţa unui 
turn cu acoperişul de aur. Deodată, văzu aler- gând în calea lui o preafrumoasă copilă, care îi zise: 

— Fecior de împărat, lasă-mă să te scot din şa, vino cu mine să te ospătezi cu bucate şi să dormi 
pe săturate. 

— Nu pot, copilă dragă, de bucate n-am trebuinţă, iar cu somnul — n-o să-mi scurtez drumul. 
Trebuie să merg mai departe. 

— Fecior de împărat, nu te grăbi să pleci, grăbeşte-te mai bine să faci ceea ce-ţi doreşte inima. 

Şi preafrumoasa copilă îl scoase din şa şi îl duse în turn. I-a dat să bea, l-a ospătat şi-apoi în pat 
l-a aşezat. Dar de-abia apucă Țareviciul Fedor să se întindă la perete, că acea copilă răsturnă iute 
patul, şi el se prăbuşi jos în pivniţă, unde era o groapă adâncă... 

Dacă a trecut multă sau puţină vreme, cine să ştie? Doar că într-o zi împăratul iar făcu un ospăț, 
îi chemă pe prinți şi pe boieri şi le zise: 

— Copii, care îndrăzneţ între îndrăzneţi, vrea să-mi aducă merele tinereţii şi, într-un urcior cu 
douăsprezece guri, apă vie? Aceluia i-aş lăsa moştenire jumătate din împărăție. 

Şi din nou: cel mare se ascunse după cel mijlociu, mijlociul după cel mic, iar celui mic — ce să-i 
mai ceri? Şi-atunci ieşi în față Ţareviciul Vasili: 

— Tăicuţule drag, nu mă rabdă inima să las împărăția pe mâini străine. O să plec la drum eu 
însumi, o să aduc lucrurile cerute şi o să ți le ofer cu mâna mea. 

Şi Ţareviciul Vasili se duse la grajdurile împărăției, alese un cal neîncălecat, îi puse un căpăstru- 
necăpăstruit, luă un bici-nebiciuit, potrivi douăsprezece chingi-neânchingite şi încă una pe 
deasupra. 

Şi porni la drum Țareviciul Vasili. De văzut — toţi l-au văzut când a-ncălecat, dar niciunul n-a 
văzut încotro s-a îndreptat... Şi iată că ajunse la răscrucea unde se afla lespedea de piatră şi citi: 

„Spre dreapta de porneşti — scapi tu, dar calul ţi-l prăpădeşti. Spre stânga de porneşti — scapă 
calul, dar tu te prăpădeşti. Înainte de porneşti — te-aşteaptă însurătoarea”. 

Tareviciul Vasili chibzui cât chibzui şi o luă înainte, pe drumul pe care-l aştepta însurătoarea. 
Ajunse la turnul cu acoperişul de aur. În calea lui alergă preafrumoasa copilă şi-l pofti să se 
ospăteze cu bucate şi să doarmă pe săturate. 

— Fecior de împărat, nu te grăbi să pleci, grăbeşte-te mai bine să faci ceea ce îţi doreşte inima... 

Şi ea l-a scos din şa şi l-a dus în turn. I-a dat să bea, l-a ospătat, şi-apoi în pat l-a aşezat. 

Dar de-abia apucă Ţareviciul Vasili să se întindă la perete, că fata, răsturnă din nou patul şi el se 
prăbuşi în pivniţă. De-acolo, de jos, cineva întrebă: 

— Cine cade din cer? 

— Eu, Ţareviciul Vasili. Dar cine e prizonier? 

— Eu, Ţareviciul Fedor. 

— Măi frate, da' ştiu că am păţit-o! 

Dacă a trecut multă sau puţină vreme, cine ştie? Doar că împăratul făcu ospăț pentru a treia oară 
şi-i chemă pe prinți şi pe boieri. 

— Care îndrăzneţ între îndrăzneți vrea să-mi aducă merele tinereții şi, într-un urcior cu 
douăsprezece guri, apă vie? Aceluia i-aş lăsa moştenire jumătate din împărăție. 

Şi din nou cel mare se ascunse după cel mijlociu, mijlociul după cel mic, iar celui mic — ce să-i 
mai ceri? 


Şi — atunci ieşi în față Ivan-Țarevici şi zise: 

— Tăicuţule drag, revarsă binecuvântarea ta asupra mea, din creştetul capului meu înfierbântat, 
până la tălpile sprintenelor mele picioare, ca să ajung departe, la capătul pământului, să aflu, pentru 
tine merele tinereţii şi apa vie şi să-i mai aflu şi pe frățiorii mei. 

Şi împăratul îi dădu binecuvântarea sa. Iar Ivan-Țarevici se duse la grajdurile împărăției ca să-şi 
aleagă un cal după chibzuinţă şi dorinţa sa. Însă, de cum se uita la vreun cal — calul începea să 
tremure, iar de punea mâna pe vreunul — calul se prăbuşea la pământ. 

Aşa că nu putu Ivan Ţarevici să-şi aleagă un cal după chibzuinţă şi dorință. leşi îngândurat, cu 
capul mai jos de umeri plecat. Deodată îi ieşi în cale o slujnică bătrână de la curte: 

— Bună ziua, Ivan-Țarevici! De ce eşti supărat şi-ntristat, dragul meu copil? 

— Cum să nu mă întristez, bunicuţo, dacă nu pot găsi un cal după chibzuinţă şi dorință? 

— Ehei, de mult ar fi trebuit să mă întrebi pe mine. Calul cel bun stă în pivniţă legat, cu lanţuri 
grele ferecat. Numai dacă izbuteşti să-l iei — o să ai cal după chibzuinţă şi dorință. 

Ivan-Țarevici se duse la pivniţă, izbi cu piciorul uşa de fier şi uşa pivniţei se încovoie. Atunci el 
îşi luă avânt şi sări lingă calul cel bun, iar calul îşi puse picioarele din faţă pe umerii săi. Ivan- 
Țarevici nu se clinti din Ioc. Şi-atunci, calul rupse lanţurile de fier, sări afară din pivniţă şi-l scoase 
şi pe Ivan-Țarevici de acolo. Ivan-Țarevici îi puse un căpăstru necăpăstruit, îl înşeuă cu o şa 
neînşeuată, potrivi douăsprezece chingi neînchingate şi încă una pe deasupra— nu de dragul 
frumuseții ci de dragul faimei lui de voinic. 

Şi porni Ivan-Țarevici la drum. De văzut — toţi l-au văzut când a-ncăle- cat, dar niciunul n-a 
văzut încotro s-a îndreptat... Când ajunse la răspântie — stătu Ivan-Țarevici să chibzuiască: 

„Spre dreapta de porneşti — calul ţi-l prăpădeşti.“ Şi-atunci, unde să mă mai duc fără cal? 
„înainte de porneşti — te aşteaptă însurătoarea”; că doar n-am pornit la drum pentru asta. „Spre 
stânga de porneşti scapă calul”; ăsta-i cel mai bun drum pentru mine. 

Şi coti pe drumul pe care calul scăpa, iar el se prăpădea. Dacă a mers mult sau puţin, dacă a mers 
în jos sau a mers în sus, dacă a mers peste pajişti înverzite, ori pe piscuri pietruite, cine să ştie? 
Atâta ştim, că a mers zi de vară până-n seară, a mers până ziua se sfârşi şi soarele asfinți, şi-atunci 
dădu peste o colibă. 

Coliba pe-un picior de găină stătea şi-o ferestruică avea. 

— Colibă, colibă, te-opreşte cu fața la mine, pădurea la spate-ți rămână! Că eu, înăuntru voi 
intra, şi-afară iar m-oi strecura. 

Coliba se opri cu spatele la pădure şi cu faţa la Ivan-Ţarevici. El intră înăuntru; acolo şedea 
Baba-Cloanţa cea bătrână. Fuior de mătasă torcea, dar firul peste umăr l-azvârlea. 

— Ptiu, ptiu! făcu ea, de când sunt n-am pomenit, de auzit n-am auzit, nici de văzut n-am văzut 
suflare rusească, dar azi, uite, chiar suflarea rusească, şi încă singură, a venit aici. 

Ivan-Țarevici zise la rândul lui: 

— Ehei, Babă-Cloanţă-Cotoroanţă, păsării slobode te pripeşti — penele să-i jumuleşti, şi pe 
voinicul străin îl ponegreşti... Mai bine făceai, dacă te grăbeai voinicului ostenit, de la drum venit, 
de mâncat şi de băut îi dădeai şi să doarmă-i aşterneai. Eu m-aş fi culcat, tu la căpătâi te-ai fi aşezat, 
tu m-ai fi-ntrebat, eu răspunsuri ți-aş fi dat — de unde-s şi-al cui sunt. 

Şi Baba-Cloanţa făcu totul cum se cuvine: lui Ivan-Țarevici să mănânce — să bea îi dădu şi patul 
i-l aşternu. Apoi se aşeză la căpătâiul lui şi prinse a-l întreba: 

— Al cui eştiv voinic vrednic şi-ostenit, călător din drum ivit, şi de unde vii? Din ce împărăție 
eşti? Şi-al cui fecior, cine sunt tatăl şi mama ta? 

— Păi, eu sunt, bunico, din cutare ţară, din cutare împărăție, mă cheamă Ivan-Țarevici, şi-s 
fecior de împărat. Vreau să merg departe, la capătul pământului, peste nouă mări şi nouă țări, ca să 
aduc apă vie şi merele tinereţii. 

— Fi, dragă tinere, până acolo ai de mers tare mult: apa vie şi merele tinereţii se află în 
stăpânirea unei copile cutezătoare şi neînfricate pe numele ei Ochi-Albaştri, iar copila aceasta îmi e 
nepoată de sânge. Nu ştiu, zău, dacă vei dobândi de la ea bunurile pe care le cauţi... 


— Păi, bunico, te-aş ruga să potriveşti pe umerii mei puternici, capul tău ca să mă înzestrezi cu 
înțelepciune şi chibzuinţă. 

— Ehei, mulţi voinici pe-aici au venit, dar puţini cu respect mi-au vorbit. Ia calul meu, copile, că 
e mai sprinten ca al tău, el are să te ducă la sora mea mijlocie şi ea o să te înveţe ce ai de făcut. 

Dimineaţa, Ivan-Ţarevici în zori se sculă, faţa albă şi-o spălă; îi mulțumi Babei-Cloanţa că-l 
adăpostise peste noapte şi, încălecând pe calul ei, plecă. 

Deodată îi spuse calului: 

— Stai! Mi-am pierdut o mănuşă. 

Iar calul i-a răspuns: 

— În vreme ce tu mi-ai vorbit, două sute de verste-am gonit... 

Să fi ajuns Ivan-Ţarevici aproape, să fi ajuns departe, cine ştie? Ştim doar că ziua-n noapte se 
sfârşea, când zări în depărtare o colibă rotitoare, pe-un picior de găină şi c-un geam mic pentru 
lumină. 

— Colibă, colibă, te-opreşte cu fața la mine, pădurea — la spate-ţi rămânăi Că eu, înăuntru voi 
intra, şi-afară iar m-oi strecura. 

Coliba se opri cu spatele la pădure şi cu faţa la el. 

Deodată, se auzi nechezatul unui cal, iar calul pe care se afla Ivan-Ţa- revici îi dădu răspuns. 

Caii crescuseră în aceeaşi herghelie. 

Auzind nechezatul lor, Baba-Cloanţa — încă şi mai bătrână decât cealaltă— zise: 

— Se vede treaba că mi-a venit în ospeţie surioară-mea. 

Şi ieşi în pridvor. 

— Ptiu, ptiu, de când sunt n-ain pomenit, de-auzit n-am auzit, nici de văzut n-am văzut suflare 
rusească, dar azi, uite, chiar suflarea rusească a venit singură aici. 

— Ah, Babă-Cloanţă-Cotoroanţă, primeşte-ţi oaspetele cinstindu-i veşmântul şi prețuieşte-l după 
cum i-e chibzuinţă. Mai bine mi-ai griji calul, iar mie, voinic ostenit, de la drum venit, să mănânc şi 
să beau mi-ai da, să mă culc mi-ai aşeza... 

Şi Baba-Cloanţa făcu totul cum se cuvine: calul i-l griji, iar lui Ivan- Țarevici să mănânce şi să 
bea îi dădu, patul 1-l aşternu, şi-apoi să-ntrebe începu: cine-i, de unde-i, şi-ncotro se-ndreaptă. 

— Păi eu sunt, bunico, din cutare ţară, din cutare împărăție, mă cheamă Ivan-Tarevici şi sunt 
fecior de împărat. Mă duc să iau apa vie şi merele tinereții de la cutezătoare şi neînfricata copilă 
Ochi-Albaştri... 

— Ehei, dragul meu băieţaş, nu ştiu dacă vei dobândi bunurile pe care le cauţi. Ai nevoie de 
înțelepciune, de multă înțelepciune ca să poţi răzbi până la neînfricata Ochi-Albaştri! 

— Păi, bunico, te-aş ruga să potriveşti pe umerii mei puternici capul dumitale, ca să mă 
înzestrezi cu înțelepciune şi chibzuinţă. 

— Ehei, mulţi voinici pe la mine-au venit, dar puțini cu respect mi-au vorbit. Ia calul meu, 
băiete, şi du-te la sora mea mai mare. Ea are să te înveţe mai bine decât mine ce ai de făcut. 

Şi iată că Ivan-Ţarevici, înnoptă la bătrâna aceasta, iar dimineaţa în zori se sculă, fața albă şi-o 
spălă. Îi mulţumi Babei-Cloanţa că-l adăpostise peste noapte şi, încălecând pe calul ei, plecă. Iar 
calul acesta se dovedi încă şi mai sprinten decât celălalt. 

Deodată Ivan-Ţarevici îi spuse: 

— Stai, mi-am pierdut o mănuşă! 

Iar calul îi răspunse: 

— In vreme ce tu mi-ai vorbit, trei sute de verste-am gonit... 

Ei, dar fapta anevoie se săvârşeşte, repede doar povestea se povesteşte. Şi merse Ivan-Ţarevici zi 
de vară până-n seară, merse până ziua se sfârşi şi soarele asfinți. Chiar atunci dădu peste o colibă; 
coliba, pe-un picior de găină stătea şi-o ferăstruică avea. 

— Colibă, colibă, te-opreşte cu faţa la mine, pădurea la spate-ți rămână! Nu stau aici o sută de 
ani să trăiesc, doar o noapte rămân, să mă odihnesc. 


Deodată necheză un cal, iar calul pe care era Ivan-Țarevici necheză şi el. leşi în pridvor Baba- 
Cloanţa — şi mai bătrână decât cealaltă. Se uită, calul soră-si îl cunoscu, dar pe călăreţul străin, pe 
preafrumosul voinic — nu... 

Atunci Ivan-Țarevici o rugă, cu plecăciune aleasă, să-l lase pentru-o noapte la dânsa în casă. Iar 
baba n-avu încotro! Că doar popasul de noapte nu-l poartă nimeni cu sine, popas de noapte i se 
cuvâne oricui: şi călărețului, şi pedestrului, şi săracului şi bogatului. 

Baba-Cloanţa făcu totul după trebuinţă: calul îl griji, pe Ivan-Țarevici cu bucate şi băutură-l 
omeni, Şi-apoi să-ntrebe se porni: al cui e, de unde-i şi-ncotro se-ndreaptă. 

— Păi, bunico, eu sunt din cutare ţară, din cutare împărăție, Ivan-Țarevici mă cheamă şi sunt 
fecior de împărat. Am fost la sora dumitale cea mai mică, ea m-a trimis la cea mijlocie, care şi ea m- 
a îndrumat la dumneata. Te rog să potriveşti pe umerii mei puternici, capul tău, ca să mă înzestrezi 
cu înţelepciune şi chibzuinţă, şi astfel să aflu cum pot căpăta apa vie şi merele tinereţii de la viteaza 
copilă Ochi-Albaştri. 

— Bine, fie, o să te ajut, Ivan-Ţarevici. Ochi-Albaştri, copila aceea puternică, vitează şi 
cutezătoare — e nepoata mea. Împărăţia ei e împrejmuită cu un zid înalt de trei stânjeni şi gros de 
unul, iar la poartă stau de strajă treizeci de uriaşi. Ei n-au să te lase nici să te apropii de poartă. De 
aceea trebuie să te duci acolo la miezul nopții, călare pe calul meu cel bun. Când ajungi în dreptul 
zidului, plesneşte calul peste coaste cu biciul nebiciuit. Şi calul o să sară peste zid. Tu să priponeşti 
calul şi să te duci în grădină. Acolo ai să vezi mărul cu merele tinereții iar sub măr — o fântână. Să 
rupi trei mere — nu mai multe. Şi să iei din fântână apă vie într-un urcior cu douăsprezece guri. 
Ochi-Albaştri, nepoată-mea, la ceasul acela doarme, iar tu, nu cumva să te furişezi în turnul ei, ci să 
încaleci calul şi să-l plesneşti peste coastele rotate. Şi calul o să te treacă dincolo de zid. 

Ivan-Țarevici n-a mai rămas peste noapte la bătrână, ci a încălecat pe calul ei cel bun şi, în 
puterea nopții a pornit la drum. Calul gonea, peste mlaştini, peste bălți sărea, râuri şi lacuri cu coada 
mătura. 

Dacă a mers aproape, ori a mers departe, dacă a mers în jos, ori a mers în sus, cine ştie? Doar că 
la miezul nopţii Ivan-Ţarevici ajunse la zidul cel înalt, în faţa porţii străjile dormeau — toţi cei 
treizeci de uriaşi. El struni calul cel bun şi-l plesni cu biciul nebiciuit. Calul se mânie şi sări peste 
zid. Ivan-Țarevici descălecă, intră în grădină şi ce să vadă? Un măr cu frunze de argint, cu mere de 
aur, iar sub măr o fântână. Ivan-Ţarevici rupse trei mere, nu mai multe şi umplu cu apă vie din 
fântână urciorul cu douăsprezece guri. Dar grozav îşi mai dorea s-o vadă cu ochii lui pe copila 
puternică, vitează şi cutezătoare, adică pe Ochi-Albaştri. 

Şi-atunci, Ivan-Țarevici intră în turn şi ce să vadă? De o parte, dormeau şase copile voinice, 
neînfricate, puternice, de cealaltă parte altele şase, iar la mijloc, stăpâna — Ochi-Albaştri, fără grijă 
dormea, cu vuiet de cascadă răsufla. 

Ivan-Țarevici nu se mai putu stăpâni: se aplecă, o sărută şi ieşi... încălecă pe calul cel bun, dar 
calul îi zise cu grai omenesc: 

— Eh, Ivan-Țarevici, de sfatul primit n-ai ascultat. Şi-n turn la Ochi- Albaştri-ai intrat! Acum eu 
n-am să mai pot sări peste zid. 

Ivan-Țarevici biciui calul cu biciul nebiciuit. 

— Uf, îmbuibat afurisit, sac de nutreţ ce eşti, ce, vrei pe-aici să adormim, capul să ni-l 
prăpădim?... 

Calul se mânie mai tare ca înainte şi sări peste zid, dar atinse cu o potcoavă corzile de sârmă de 
pe el, care vâjâiră, iar clopotele să bată porniră. 

Copila Ochi-Albaştri se trezi şi descoperi furtişagul: 

— Sculaţi-vă toţi şi toate, prădați am fost de bunuri însemnate. 

Porunci să i se pună şaua pe calul cel semeţ şi, împreună cu douăsprezece copile voinice, 
neînfricate şi puternice, porni potera pe urma lui Ivan-Țare- vici. 

Gonea Ivan-Țarevici din toată puterea calului, dar şi neînfricata Ochi- Albaştri gonea în urma lui. 
Când ajunse la Baba-Cloanţa cea mai mare, un cal înşeuat, gata pregătit de drum îl aştepta. El se 


avântă din mers de pe calul lui de-a dreptul pe celălalt şi goni mai departe... Ivan-Țarevici pe poartă 
ieşi, neînfricata Ochi-Albaştri în poartă se ivi şi o întrebă pe Baba-Cloanţa: 

— Bunico, n-a rătăcit pe-aici, vreo fiară? 

— Nu, fetiţo. 

— Nici n-a trecut pe-aici, vreun voinic? 

— Nu, fetițo. Dar tu, stai şi bea nişte lăptişor că eşti ostenită de drum lung. 

— De băut aş bea, dar până mulgi vaca, nu te pot aştepta. 

— Se poate, fetițo? Până să prinzi tu de veste — am şi isprăvit... 

Şi s-a dus Baba-Cloanţa să mulgă vaca, de muls o mulgea, dar de grăbit nu se grăbea. 
Neînfricata copilă Ochi-Albaştri bău laptele şi iar porni să gonească după Ivan-Țarevici. 

Cum ajunse la Baba-Cloanţa cea mijlocie, Ivan-Țarevici schimbă calul şi iar goni mai departe. El 
pe poartă ieşi — neînfricata Ochi-Albaştri, în poartă se ivi: 

— Bunico, n-a rătăcit pe-aici, vreo fiară, nici n-a trecut vreun vrednic voinic? 

— Nu, fetițo. Dar tu stai şi mănâncă nişte blinii că eşti ostenită de drum lung. 

— Ehei, trece mult timp până să le faci dumneata. 

— Se poate, fetițo? Până să prinzi tu de veste — am şi isprăvit... 

Şi Baba-Cloanţa se apucă de blinii, de făcut le făcea — dar de grăbit nu se grăbea. Neînfricata 
Ochi-Albaştri mâncă şi iar porni să gonească după Ivan-Ţarevici. 

Iar el ajunse la Baba-Cloanţa-mezina, descălecă, tot atunci încălecă pe calul său de viteaz şi iar 
porni mai departe. El pe poartă ieşi — neînfricata Ochi- Albaştri în poartă se ivi şi o întrebă pe 
Baba-Cloanţa, dacă n-a trecut vreun vrednic voinic. 

— Nu, fetiţo. Dar tu, bine-ar fi să te-mbăiezi, că eşti ostenită de drum lung. 

— Ehei, până se înfierbântă apa, trece mult timp. 

— Se poate, fetițo? Până să prinzi tu de veste — am şi isprăvit... 

Şi Baba-Cloanţa pregăti baia şi celelalte, după trebuinţă. Neînfricata copilă Ochi-Albaştri se 
îmbăie, stătu să se odihnească şi iar o luă la goană. Calul ei de pe-un munte, pe altul se-avânta, 
peste lacuri şi râuri sărea. Şi-aşa începu să se apropie de Ivan-Ţarevici. 

El văzu potera pusă pe urmele lui: douăsprezece viteze copile şi a treisprezecea — neînfricata 
Ochi-Albaştri — chitind cu toatele să-l ajungă, trupuşorul să-i străpungă. Când calul lui începu să se 
domolească neînfricata copilă Ochi-Albaştri se năpusti asupră-i strigând: 

— Tâlhare, fără îngăduinţa mea apă din puț ai sorbit, puţul n-ai acoperit! 

Iar el îi strigă la rândul lui: 

— Atunci, hai să ne depărtăm la trei sărituri de cal şi-apoi să ne măsurăm puterile. 

Şi pe dată, Ivan-Ţarevici şi neînfricata copilă Ochi-Albaştri la trei sărituri de cal s-au depărtat, 
buzduganele şi-au luat, lăncii lungi, frumos chitite, săbii bine ascuţite. Şi de trei ori au luptat, 
buzdugane-au fărâmat, săbii, lănci au vătămat, dar să-l doboare de pe cal, unul pe celălalt, n-au 
apucat. 

Şi-atunci, n-au mai vrut de pe cai să se izbească, ci au descălecat, şi-au trecut la trântă 
voinicească. 

S-au luptat şi s-au tot luptat, zi de vară până-n seară, de când ziua se ivi— până soarele-asfinţi. 
Dar Ivan-Țarevici, sprinten picior îşi scrânti, la pământ se prăbuşi. Neînfricata copilă Ochi-Albaştri, 
pieptul alb cu un genunchi i-l strivi, scoase-un mic pumnal de oțel, şi să-l împlânte în acest alb piept 
voi. Când, deodată, Ivan-Ţarevici îi vorbi: 

— Nu mă ucide, neînfricată copilă, vitează Ochi-Albaştri, mai bine de mâini dalbe m-apucă, de 
la pământ mă ridică, buze dulci tu îmi sărută. 

Şi-atunci, neînfricata copilă Ochi-Albaştri de pe pământ pe Țarevici îl ridică, buzele lui dulci i le 
sărută. După aceea îşi întinseră cortul chiar acolo, pe pajiştile cele verzi, în câmpia mare, liberă din 
zare-n zare. Aici, trei zile şi trei nopţi la rând au stat tot vorbind şi râzând. Prin logodnă s-au legat, 
inele au schimbat. 

Apoi, neînfricata copilă Ochi-Albaştri i-a spus: 


— Eu o să plec acasă, du-te şi tu la casa ta, dar, bagă de seamă, nu care cumva să te abaţi din 
drum... Iar peste trei ani să mă aştepţi acolo, în împărăția ta. 

Încălecară amândoi şi se despărţiră... Dacă a trecut multă, ori puţină vreme, cine mai ştie? Că 
de! fapta anevoie se săvârşeşte, repede doar povestea se izvodeşte. Şi iată ca ajunse Ivan-Țarevici la 
răscrucea cu cele trei drumuri şi cu lespedea de piatră şi îşi zise: 

„Halal să-mi fie! Eu mă duc acasă iar despre fraţii mei nu mai ştiu nimic“. 

Şi, nesocotind ce-i spusese Ochi-Albaştri se abătu din drumul de până atunci, luând-o pe acela, 
pe care te-aşteaptă însurătoarea... Ajunse la turnul cu acoperişul de aur. Deodată, calul pe care 
mergea Ivan-Țarevici necheză, iar caii fraților lui îi răspunseră. Căci caii crescuseră în aceeaşi 
herghelie... 

Ivan-Țarevici urcă în pridvor, bătu în uşă cu inelul şi turlele palatului se clătinară iar cercevelele 
acestuia se strâmbară. 

În calea lui alergă o preafrumoasă copilă: 

— Ah, Ivan-Ţarevici, te-aştept de-atâta timp! Vino cu mine, să te ospătezi cu bucate şi să dormi 
pe săturate. 

ÎI duse în turn şi începu să-l ospăteze. Ivan-Țarevici însă, de mâncat nu prea mânca — mai mult 
sub masă-arunca, nici de băut nu prea bea — mai mult sub masă turna. Apoi preafrumoasa copilă l- 
a dus în iatac: 

— Culcă-te, Ivan-Ţarevici, şi dormi pe săturate. 

Dar Ivan-Țarevici o-mbrânci în pat pe ea, iute patul răsturnă şi copila în pivniță se prăbuşi, în 
groapa cea adâncă. 

Ivan-Țarevici se aplecă deasupra gropii şi strigă: 

— E cineva viu acolo? 

Şi din groapă i se răspunse: 

— Da! Țareviciul Fedor şi Țareviciul Vasili. 

El îi scoase din groapă pe cei doi frați ai săi, care aveau feţele negre, ca pământul ce începuse să- 
i acopere. Ivan-Țarevici îi spălă cu apă vie şi fraţii se făcură ca mai înainte. 

Încălecară toţi trei şi porniră la drum... Dacă au mers departe ori aproape, cine să ştie? Doar că 
au ajuns la răscrucea cu pricina. Ivan-Țarevici le zise fraților săi: 

— Aveţi voi grijă de calul meu, că eu mă culc să mă odihnesc puţin. 

Se culcă pe iarba mătăsoasă şi se cufundă într-un somn adânc, de viteaz adevărat. Atunci 
Țareviciul Fedor îi zise Țareviciului Vasili: 

— Dacă ne-ntoarcem acasă fără apa vie şi merele tinereţii — n-o să prea avem parte de cinste, 
iar tata o să ne trimită să paştem gâştele... 

Țareviciul Vasili îi răspunse: 

— Hai să-l aruncăm în prăpastie pe Ivan-Țarevici, iar darurile dobândite de dânsul noi să Ie luăm 
şi cu mâna noastră tatei să le dăm. 

Aşa că, i-au scos din sân merele tinereții şi urciorul cu apă vie, iar pe el l-au ridicat şi-n prăpastie 
l-au aruncat. A căzut Ivan-Țarevici trei zile şi trei nopţi până acolo. Şi s-a oprit tocmai pe ţărmul 
unei mări, iar după ce s-a dezmeticit, ce să vadă? Cât cuprindeai cu ochii, de jur împrejur, doar apă 
şi cer, iar sub un stejar bătrân, chiar pe țărm, țipau, în bătaia vântului puternic şi rece, nişte puişori. 

Ivan-Ţarevici şi-a scos caftanul şi a acoperit cu el puii, iar el s-a adăpostit sub stejar. 

Vremea s-a îndreptat şi iată că veni o pasăre mare, pasărea Nagai. Ea se lăsă din zbor, chiar sub 
stejar, şi îşi întrebă puii: 

— Scumpii mei copilaşi, cum de-aţi scăpat cu viaţă din furtuna şi urgia de mai-nainte? 

— Sst, vorbeşte mai încet, mamă, ne-a salvat un rus, el ne-a acoperit cu caftanul lui. 

lar pasărea Nagai îl întrebă pe Ivan-Țarevici: 

— Cum ai nimerit aici, om bun? 

— Fraţii mei de sânge m-au aruncat în prăpastie, ca să-mi ia merele tinereții şi apa vie. 

— Mi-ai scăpat de la moarte copiii, acum poți să-mi ceri orice doreşti: aur, argint, pietre scumpe. 


— Pasăre Nagai, de nimic n-am nevoie: nici de aur, nici de argint, nici de pietre scumpe. Dar, 
spune-mi cum aş putea ajunge pe locurile unde m-am născut eu? 

Pasărea Nagai i-a răspuns: 

— Adu-mi două cazane de câte douăzeci de puduri fiecare, cu carne. 

Şi, Ivan-Țarevici a vânat, acolo, pe țărmul mării, gâşte şi lebede, le-a pus în două cazane, a 
potrivit un cazan pe umărul drept al păsării Nagai, iar celălalt — pe umărul stâng, şi-apoi s-a aşezat 
şi el între ele. Îndată ce a început să-i dea de mâncare, pasărea Nagai s-a ridicat sus de tot, în înaltul 
cerului şi a prins a zbura. 

Ea zbura iar el o hrănea, o hrănea mereu... Dacă au zburat departe ori au zburat aproape, cine 
mai ştie? Doar că, la o vreme, Ivan-Țarevici a terminat carnea din cele două cazane. Pasărea Nagai 
însă întoarse din nou capul spre dânsul. El scoase cuțitul, îşi tăie o bucată din pulpa piciorului său şi 
i-o dădu păsării Nagai. Ea zbură cât zbură şi iar întoarse capul. Ivan-Țarevici mai tăie şi din piciorul 
celălalt o bucată dându-i-o păsării. Şi iată că mai aveau doar foarte puţin până să ajungă. Pasărea 
Nagai însă iar întoarse capul. Şi-atunci, el îşi tăie carnea de pe piept şi i-o dădu păsării. 

Chiar atunci pasărea Nagai ajunse cu Ivan-Ţarevici pe meleagurile unde se născuse acesta. 

— M-ai hrănit foarte bine tot drumul, dar o bucată mai dulce decât ultima n-am mâncat de când 
sunt. 

Ivan-Țarevici îi arătă rănile. Pasărea Nagai icni o dată şi dădu afară toate cele trei bucăţi de la 
urmă: 

— Pune-le la loc. 

De îndată ce Ivan-Ţarevici le puse la loc — bucăţile de carne se prinseră de os ca mai-nainte. 

— Şi-acum, Ivan-Țarevici, haide, dă-te jos că eu trebuie să zbor înapoi, spre casă. 

Pasărea Nagai s-a ridicat sus de tot, în înaltul cerului, iar Ivan-Țarevici şi-a văzut de drum prin 
meleagurile unde se născuse el. 

Ajungând în capitală şi-a dat seama că Țareviciul Fedor şi Țareviciul Vasili i-au adus părintelui 
lor apa vie şi merele tinereţii, căci împăratul se vindecase: îşi redobândise sănătatea dinainte, 
puterea şi agerimea ochilor. 

Ivan-Țarevici nu s-a dus la tatăl şi la mama sa, ci a adunat în jurul lui pe toţi beţivanii ce-şi fac 
veacul prin cârciumi, pe toți sărăntocii şi neisprăviţii şi dă-i, şi ține-te de chefuri prin cârciumi. 

Cam tot pe-atunci, departe, la capătul pământului, peste nouă mări şi nouă ţări, puternica şi 
neînfricata Ochi-Albaştri dădu naştere la doi feciori. Şi creşteau cei doi feciori văzând cu ochii. 
Ehei, dar repede doar povestea se povesteşte, mai anevoie fapta se săvârşeşte — aşa că au trecut 
exact trei ani. Ochi-Albaştri şi-a luat feciorii, şi-a strâns oaste şi a pornit să-l caute pe Ivan- 
Țarevici. 

De cum ajunse în împărăția lui, chiar acolo, pe pajiştile cele verzi, în câm- pia mare, liberă din 
zare-n zare îşi întinse cortul din pânză albă. Şi, pe tot drumul, de la cortul ei înainte, aşternu numai 
postavuri frumos colorate. După aceea, trimise un sol de-al ei la oraş, care să-i spună împăratului 
aceste vorbe: 

Împărate, dă-mi-l pe Țarevici. Că de nu — toată-mpărăţia îţi voi cotropi, tot pământul țării ţi-l 
voi pârjoli, iară tu-mpărate, al meu rob vei fi. 

Împăratul s-a speriat şi l-a trimis la ea pe feciorul său cel mai mare — pe Țareviciul Fedor. Şi 
prinse a înainta Țareviciul Fedor pe postavurile frumos colorate înspre cortul din pânză albă. Cei 
doi băieți alergară strigând: 

— Măicuţă, măicuţă, n-o fi acesta tăicuțul nostru? 

— Nu, copilaşii mei, el este unchiul vostru. 

— Şi ce porunceşti să facem cu el? 

— Voi, copilaşii mei, primiţi-l cum se cuvine. 

Şi pe dată cei doi fecioraşi au pus mâna pe nişte nuiele şi au început să-l plesnească pe 
Tareviciul Fedor pe undeva mai în jos de şale. Atâta l-au bătut că Țareviciul abia a scăpat cu fuga. 

Iar Ochi-Albaştri îşi trimise din nou solul la împărat: 


— Dă-mi-l pe Țarevici... 

împăratul s-a speriat şi mai tare şi l-a trimis la ea pe feciorul mijlociu — pe Țareviciul Vasili. 
Prinse şi el a înainta înspre cort. Cei doi băieţi alergară strigând: 

— Măicuţă, măicuţă, n-o fi ăsta tăicuţul nostru? 

— Nu, copilaşii mei, el este unchiul vostru. Primiţi-l cum se cuvine. 

Cei doi fecioraşi dă-i şi scarmănă-l şi pe el cu nuielile. Atâta l-au bătut că şi Țareviciul Vasili 
abia a scăpat cu fuga. 

Iar Ochi-Albaştri îşi trimise pentru a treia oară solul la împărat: 

— Îndată cu toţii să pornească, pe cel de-al treilea fecior, pe Ivan- Țarevici, să-l găsească. De nu- 
l vor găsi, toată-mpărăția îţi voi cotropi, tot pământul țării ţi-l voi pârjoli. 

Împăratul s-a speriat foarte tare, a trimis după Țareviciul Fedor şi după Țareviciul Vasili şi le-a 
poruncit să-l găsească pe Ivan-Ţarevici, fratele lor. Cei doi frați i s-au aruncat la picioare şi şi-au 
recunoscut fapta: cum au luat de la Ivan-Țarevici, care dormea, apa vie şi merele tinereţii, iar pe 
dânsul l-au aruncat în prăpastie. 

Când auzi împăratul una ca asta, izbucni în hohote de plâns. Tocmai atunci Ivan-Țarevici se 
ducea el însuşi la Ochi-Albaştri, iar în urma lui veneau toți beţivanii ce-şi fac veacul prin cârciumi. 
Ei călcară în picioare şi sfâşiară postavurile aşternute azvârlindu-le în toate părțile. 

Ivan-Țarevici prinse a înainta înspre cortul din pânză albă. Cei doi băieţi alergară strigând: 

— Măicuţă, măicuţă vine la noi un bețiv, împreună cu toţi beţivanii de prin cârciumi! 

Dar Ochi-Albaştri le spuse: 

— Luaţi-l de mâinile-i dalbe şi aduceţi-l în cort. Acesta e tăicuţul vostru cel bun. El a suferit trei 
ani de zile fără a fi vinovat. 

Îndată, copiii l-au prins de mâinile-i dalbe şi l-au dus în cort. Ochi- Albaştri l-a ospătat, l-a 
pieptănat, veşmintele i le-a schimbat şi să doarmă l-a culcat. Iar pe beţivanii cu care venise, i-a 
cinstit cu câte un păhărel şi fiecare din ei s-a dus la casa lui. 

A doua zi Ochi-Albaştri şi Ivan-Țarevici s-au dus la palat. Aici s-a făcut un ospăț de pomină, un 
ospăț pe cinste — ospăţul de nuntă. Țareviciul Fedor şi Țareviciul Vasili n-au prea avut parte de 
cinste, împăratul i-a alungat de la curte — să doarmă pe unde-or putea — o noapte ici-colea, două 
nopți- aiurea, şi-a treia-nicăierea. 

Dar Ivan-Țarevici n-a rămas acolo ci, împreună cu Ochi-Albaştri, în împărăția ei de baştină au 
plecat. 

Şi-aşa povestea s-a terminat. 


Şapte si meoni - frățiori, şapte muncitori 
poveste rusă 


A fost odată ca niciodată. Au fost odată şapte frați, şapte Simeoni- frățiori, şapte muncitori. 

Într-o zi, au ieşit câteşişapte pe ogor, la arat, la semănat. Tocmai la vremea aceea, trecea pe acolo 
împăratul însoțit de sfetnici şi, aruncând el o privire asupra câmpului şi văzându-i pe cei şapte 
muncitori, se minună: 

— Ce-o mai fi şi asta? zise. Pe un singur ogor, şapte plugari de aceeaşi înălțime şi semănând leit. 
Să aflați de îndată cine sunt muncitorii aceştia. 

Slujitorii împărăteşti au dat fuga şi i-au adus în fața împăratului pe cei şapte Simeoni-frățiori, 
şapte muncitori. 

— Fi, şi-acum, făcu împăratul, să-mi spuneți: cine sunteți şi ce ştiţi să faceți? 

Iar voinicii i-au răspuns: 


— Suntem şapte frați, şapte Simeoni-frățiori, şapte muncitori; Arăm ogorul părintesc, ogorul 
strămoşesc şi pe deasupra fiecare din noi cunoaşte o meserie. 

— Ei, întrebă împăratul, cine şi ce meserie cunoaşte? 

Cel mai mare zise: 

— Eu pot să făuresc din fier — un stâlp înalt până în cer. 

Cel de-al doilea zise: 

— Eu pot să mă urc pe stâlpul acela, departe, în jur să privesc şi tot ce se-ntâmplă să urmăresc. 

— Eu, zise cel de-al treilea, sunt Simeon-corăbierul. Cioc-poc — corabie meşteresc, peste mări 
pornesc, ba şi sub apă plutesc. 

— Eu, zise al patrulea, sunt Simeon-arcaşul. Cu arcul dobor — musca din zbor. 

— Eu, al cincilea zise, sunt Simeon-astrologul. Stelele ştiu număra şi nu-mi scapă niciuna. 

— Eu, al şaselea zise, sunt Simeon-plugarul. Într-o singură zi, de arat-am arat, de semănat-am 
semănat şi griul l-am adunat. 

— Dar tu cine eşti? îl întrebă împăratul pe cel mai mic dintre Simeoni. 

— Eu, mărite împărat şi părinte, cânt şi Joc, din fluier îi zic cu foc. 

Atunci, unul dintre sfetnici sări cu gura: „Oh, mărite împărat şi părinte! 

De muncitori avem nevoie. Dar pe ăsta, ce ştie doar cânta şi juca, porunceşte a-l alunga. Că el de 
pomană pâinea ne-o va mânca, cvasul ni-l va bea“. 

— Că bine zici, încuviință împăratul. 

Dar cel mai mic dintre Simeoni făcu o plecăciune în fața împăratului şi îi zise: 

— Îngăduie, mărite împărat şi părinte, să-mi arăt meşteşugul: să cânt, să joc, din fluier să-i zic cu 
foc. 

— Bine, fie, zise împăratul, cântă-ne ceva, înainte de-a pleca, şi-apoi, şterge-o din împărăţia 
mea. 

Şi, pe dată, cel mai mic dintre Simeoni luă un fluier din coajă de mesteacăn şi începu să-i zică un 
cântec rusesc, un cântec de joc. Şi toată mulțimea să joace porni, sprintene picioare în horă îşi roti! 
Juca şi împăratul, jucau şi boierii, jucau şi străjile. Până şi caii se-avântară la joc. În grajduri, vacile 
băteau tactul pe loc. Cocoşii, găinile jucau laolaltă, cu foc. 

Dar cel mai tare şi mai tare dintre toți juca sfetnicul împărătesc. Curgea sudoarea de pe el şiroaie 
şi barba i se-nvolbura şi lacrimi fața că-i uda. 

Şi-atunci împăratul se răsti: 

— Isprăveşte cu cântatul! Nu mai pot să joc, n-am putere deloc. 

Iar cel mai mic dintre Simeoni zise: 

— Odihniţi-vă, oameni buni, numai tu, sfetnicule, pentru limba-ţi ascuţită şi privirea-ți otrăvită, 
stai şi mai joacă oleacă. 

Şi aşa, toţi ceilalţi se liniştiră — doar sfetnicul cu pricina juca mai departe. Şi atât a tot jucat, 
până când jos a picat. Stătea pe pământ culcat, ca peştele pe uscat. Abia atunci cel mai mic dintre 
Simeoni îşi puse fluierul deoparte. 

— Ăsta, zise el, îmi e meşteşugul. 

Împăratul râse, însă sfetnicul cel rău jură să se răzbune. Dar împăratul porunci pe loc: 

— Fi, cel mai mare dintre Simeoni, arată-ți şi tu meşteşugul. 

Cel mai mare dintre Simeoni luă un ciocan de cinsprezece puduri şi- ndată făuri din fier un stâlp 
înalt până la cer. 

Cel de-al doilea Simeon în vârful stâlpului se sui şi prinse în jur a privi. 

Împăratul îi strigă de jos: 

— Haide, spune, ce vezi? 

Iar al doilea Simeon răspunse: 

— Văd pe mare corăbii plutind, văd pe ogoare griul unduind. 

— Şi mai ce? 


— Văd, pe Marea-Okean, pe insula Buian, într-un palat de aur, pe Preafrumoasa Elena — la 
fereastră şezând, covor de mătasă țesând. 

— ŞI cum ţi se pare? mai întrebă împăratul. 

— E-atât de frumoasă, cum n-ai putea nici în poveste să povesteşti şi nici cu pana să zugrăveşti. 
În cosita ei străluce luna, iar fiecare fir de păr-e- mpodobit cu un mărgăritar. 

Şi-atunci împăratul hotărî s-o ia de soţie pe Preafrumoasa Elena. Şi începu să-şi pregătească 
pețitorii să meargă la ea. Dar sfetnicul cel rău îl tot sfătuia: 

— Mărite împărat şi părinte, trimite-i după Preafrumoasa Elena pe cei şapte Simeoni, de vreme 
ce sunt meşteri atât de iscusiţi. Iar de n-or aduce-o pe preafrumoasa Țarevnă, poruncește, măria ta, 
pe toți să-i tortureze — capetele să le reteze. 

— Bine, fie, o să-i trimit! zise împăratul. 

Şi le porunci celor şapte Simeoni să i-o aducă pe Preafrumoasa Elena. 

— Că de nu, capul vi-l voi reteza, chiar cu mâna mea! le mai spuse el. 

Şi ce erau să facă? Simeon-corăbierul luă un topor ascuţit şi cioc-poc! 

Meşteri o corabie, cu cele de trebuinţă o înzestră, scripeţi, funii şi pânze îi atârnă, şi-apoi să 
plutească pe apă o lăsă. Fură încărcate pe corabie bunuri, mărfuri fel de fel, însă şi daruri de mare 
preţ. Împăratul îi porunci sfetnicului celui rău pe fraţi să-i însoțească şi pas cu pas să-i urmărească. 
Sfetnicul se făcu alb ca varul la obraz, dar n-avu încotro. Când sapi groapa altuia — te trezeşti 
singur în ea. 

Şi iată-i urcați pe corabie — pânzele se umflară, valurile se-nvolburară — şi vasul porni spre 
Marea-Okean, spre insula Buian. 

Dacă au mers mult, ori puțin, cine mai ştie? Ştim doar că au ajuns în împărăţia străină pe care o 
căutau. 

Veniră la Preafrumoasa Elena, îi aduseră darurile de mare preţ şi începură s-o peţească pentru 
împărat. 

Preafrumoasa Elena darurile le luă şi-ndelung le cercetă. Iar sfetnicul cel rău îi tot şoptea la 
ureche: 

— Nu te duce, Preafrumoasă Elena: împăratul e bătrân şi urât! în împărăția lui urlă lupii şi, la tot 
pasul, te-ntâlneşti cu urşii. 

Preafrumoasa Elena s-a mâniat — pe peţitori i-a alungat. 

— Şi-acum, frățiorilor, zise cel mai mic dintre Simeoni, voi pe corabie urcați, pânzele le ridicaţi, 
de drum lung vă pregătiți şi de pâine vă-ngrijiți, că eu trebuie să fac ce-oi face şi s-o aduc pe 
Ţarevnă. 

Pe dată, Simeon-plugarul, într-un singur ceas nisipul de pe țărm îl ară, secară semăna, recolta o 
adună şi coapse pâine să le ajungă pentru tot drumul. Când corabia era gata de plecare începură să-l 
aştepte pe cel mai mic dintre Simeoni. 

În vremea asta, cel mai mic dintre simeoni se duse la palat. Acolo, Preafrumoasa Elena la 
fereastră şedea, covor de mătasă ţesea. Cel mai mic dintre Simeoni se aşeză pe o bancă, chiar sub 
fereastră şi-ncepu astfel să vorbească: 

— E frumos aici la voi, pe Marea-Okean, pe insula Buian, dar în Rusia-mumă e de o sută de ori 
mai bine! Acolo verzi sunt pajiştile, ablastre- râurile. La noi câmpiile-s nesfârşite, în zăvoaie — 
mesteceni albesc, iar în lunci flori albastre-nfloresc. La noi zori cu zori se-ntâlnesc, iar luna din cer 
— stelele priveghează. La noi roua e dulce ca mierea, parfumată, iar râurile ca argintul lucesc. Când 
dimineaţa iese-n lunca verde vreun păstor şi când din fluier prinde a cânta cu dor, chiar de nu vrei 
să-l însoţeşti — în urma lui porneşti... 

Şi, tot atunci, cel mai mic dintre Simeoni prinse şi el să cânte din fluierul său. Preafrumoasa 
Elena iese pe pragul de aur. Simeon cântă înainte, merge prin grădină şi Preafrumoasa Elena după el 
se ține. Simeon din grădină iese — şi ea din grădină iese. Simeon o ia prin luncă — o ia şi dânsa 
prin luncă. Simeon pe țărm cu nisip ajunge — şi ea pe țărm cu nisip ajunge. Simeon pe corabie s-a 
suit— şi ea pe corabie a venit. 


Frații la repezeală podeţul l-au ridicat, corabia-au înturnat şi pe marea albastră au plecat. 

Simeon încetă să mai cânte din fluier. Şi-abia atunci Preafrumoasa Elena se dezmetici şi în jur 
privi: cât vedea cu ochii — doar Marea-Okean şi foarte departe— insula Buian. Preafrumoasa Elena 
se prăbuşi pe podeaua de pin, sui în ceruri— steluţă albastră — şi-ntre multe alte stele, se pierdu. 
Dar Si- meon-astrologul, în goana mare alergă, stelele de pe boltă Ie numără și- găsi steaua cea 
nouă. Îndată, veni alergând Simeon-arcaşul, el steaua ţinti, săgeată de aur slobozi. Şi steaua se 
rostogoli, pe podeaua de pin căzu şi în Preafrumoasa Elena se prefăcu. 

Iar cel mai mic dintre Simeoni i-a spus: 

— Să nu fugi de noi, Ţarevnă, că oriunde te-ai ascunde noi te vom afla. Dar dacă ţi-e tare greu să 
vii cu noi, o să te ducem înapoi, n-o să ne pese că împăratul capetele are să ne reteze. 

Preafrumoasei Elena i se făcu milă de cel mai mic dintre Simeoni: 

— N-am să îngădui, Simeon-cântărețule, să ţi se reteze capul din pricina mea. Mai bine mă duc 
la bătrânul împărat. 

Şi iată că au plutit o zi, şi-au mai plutit încă o zi. Cel mai mic dintre Simeoni — un pas nu se 
depărta de ea, iar Preafrumoasa Elena ochii de la el nu-şi putea lua. 

Iar sfetnicul cel rău pândeşte şi-o faptă cumplită ticluieşte. 

Şi iată-i, sunt aproape de casă, se şi vede ţărmul. Sfetnicul cel rău îi chemă pe punte pe toți fraţii 
şi le dădu o oală cu vin dulce: 

— Să bem, fraților, pentru meleagurile noastre dragi! 

Fraţii, îndată ce băură vinul cel dulce, se culcară pe punte, care pe unde apucă şi se cufundară 
într-un somn adânc, foarte adânc. Acum nu-i mai putea trezi nici tunet, nici furtună, nici lacrimă de 
mumă. Vinul acela fusese amestecat cu ierburi adormitoare. 

Numai Preafrumoasa Elena şi cel mai mic dintre Simeoni nu gustaseră din vin. 

Şi iată-i ajunşi pe meleagurile de baştină. Frații mai mari dormeau somn adânc şi-ndelungat. Cel 
mai mic dintre Simeoni o gătea şi o pregătea pe Preafrumoasa Elena, să meargă la împărat. Plâng 
amândoi, în hohote jelesc, să se despartă— nu doresc. Dar n-au încotro! Cuvântul nedat — e bun 
de-mbărbă- tat, dar cuvântul dat — trebuie respectat. 

În vremea asta sfetnicul cel rău dădu fuga la împărat şi-i căzu la picioare: 

— Mărite împărat şi părinte, cel mai mic dintre Simeoni ţi-a pus gând rău, vrea să te omoare, s-o 
ia el pe Ţarevnă. Porunceşte să fie pus la cazne. 

De cum s-au înfățişat împăratului, acesta a primit-o cu toate onorurile pe Țarevnă şi a condus-o 
în palat, iar pe Simeon — poruncă să-l bage la temniţă a dat. 

Cel mai mic dintre Simeoni striga cât îl ținea gura: 

— Frățiorii mei, frățiorilor, hei, cei şase Simeoni, ajutaţi-l pe cel mai mic dintre ei! 

Dar frații dormeau somn adânc, foarte adânc. 

Cel mai mic dintre Simeoni în temniţă fu aruncat, cu lanțuri grele de fier legat. 

Dis-de-dimineaţă, în zorii zilei, pe cel mai mic dintre Simeoni îl duseră la cumplitele cazne. 
Țarevna plângea, lacrimi cât mărgăritarul vărsa. Sfetnicul cel rău surâdea. 

Cel mai mic dintre Simeoni zise: 

— Împărate nemilostiv, îndeplineşte-mi, după cum e datina cea veche, ultima dorință dinaintea 
morții: îngăduie-mi să mai cânt pentru ultima oară din fluier. 

Sfetnicul cel rău o ţinea tot într-un strigăt: 

— Nu-l lăsa, mărite împărat şi părinte, nu-l lăsa! 

Dar împăratul zise: 

— Nu pot nesocoti datina strămoşească. Haide, cântă, Simeoane, dar mai repejor, că, de când 
aşteaptă călăi or fi ostenit, paloşele ascuţite li s-or fi tocit. 

Şi unde a început să cânte din fluierul său cel mai mic dintre Simeoni! Peste munţi şi vâlcele 
fluieru-i se-auzea. 

Şi fraţii cei mari l-au auzit, din somn s-au trezit, s-au dezmeticit, şi-au zis: 

— Se vede că cel mai mic dintre noi a dat de belea! 


Şi au venit tot într-o fugă cu toții, ia palatul împărătesc. De-abia puseră mâna călăii pe paloşele 
lor ascuţite, vrând să-i reteze capul lui Simeon, că, pe neaşteptate veniră fraţii lui cei mai mari. 

Ei, pe bătrânul împărat, cu puterea lor cumplită l-au împresurat: 

— Eliberează-l de îndată pe mezinul nostru şi dă-i-o şi pe Preafrumoasa Elena! 

împăratul s-a speriat şi a zis: 

— Luaţi-vă, frățiorilor, mezinul şi, drept adaos, luaţi-o şi pe Ţarevnă că, oricum, mie nu-mi este 
pe plac. Luaţi-o de-aici cât mai degrabă. 

Ehei, şi s-a făcut un ospăț de pomină. De băut — s-a băut, de mâncat — s-a mâncat, dar şi de 
cântat — s-a cântat. 

În tr-un târziu, cel mai mic dintre simeoni şi-a luat fluierul şi i-a zis una de joc. 

Juca şi împăratul, juca şi Țarevna, jucau şi boierii, jucau şi jupâniţele. 

Până şi caii se-avântară la joc. În grajduri, vacile bateau tactul pe loc. Cocoşii, găinile jucau 
laolaltă, cu foc. 

Dar cel mai tare şi mai tare dintre toți juca sfetnicul împărătesc. Şi-atât de mult a tot jucat, că a 
căzut şi duhul şi-a dat. 

După ce-au jucat la nuntă, fiecare din ei s-a apucat de lucru: Simeon- plugarul, grâul semăna; 
Simeon-corăbierul, pe mare plutea; Simeon-astrolo- gul, stelele număra; Simeon-arcaşul, Rusia o 
apăra... Că în Rusia, este destul de lucru pentru toți. 

Iar cel mai mic dintre Simeoni, cântece cânta, din fluier zicea, inimile-nve- selea, pe toți să 
lucreze îi ajuta. 


Baba-Cloanţa 


poveste rusă 


A fost odată ca niciodată. Au fost odată un bărbat şi o nevastă care aveau o fiică. Femeia s-a 
îmbolnăvit şi a murit. Bărbatul a jelit-o cât a jelit-o şi după aceea s-a însurat cu alta. 

Baba era rea, n-o putea suferi pe fetiță — o bătea, o certa, zi şi noapte se gândea cum să scape de 
ea, cum s-o piardă. 

Şi iată că, într-o zi, când taică-său plecase pe undeva, maştera i-a zis fetiţei: 

— Du-te la sora mea, mătuşă-ta, şi cere-i să-ți dea un ac cu aţă, să-ţi cos o cămaşă. 

Mătuşa asta era Baba-Cloanţa-Cotoroanţa. Fetiţa n-a îndrăznit să se împotrivească şi s-a dus, dar 
mai întâi, a trecut pe la mătuşă-sa cea bună. 

— Bună ziua, mătuşică! 

— Bună ziua, draga mea! De ce-ai venit? 

— M-a trimis maştera la sora ei, să cer un ac cu aţă că vrea să-mi coasă o cămaşă. 

— Bine-ai făcut, nepoată, că ai trecut întâi pe la mine, i-a zis mătuşa. Ţine, ai aici o cordeluţă, 
untdelemn, pâinică şi-o bucată de carne. Când mesteacănul o să te plesnească peste ochi — tu să-l 
legi cu cordeluţa; când poarta o să se trântească şi o să scârţâie, ca să te împiedice să intri — tu să-i 
torni pe la balamale untdelemn; când câinii s-or năpusti să te sfâşie — tu să le arunci pâinica; iar 
când motanul s-o repezi să-ți scoată ochii — tu să-i dai carnea. 

Fetiţa i-a mulțumit mătuşii şi a plecat. 

A mers ea cât a mers şi a ajuns în pădure. Acolo, în pădure, împrejmuită cu un gard înalt de 
nuiele, era o colibă — pe picioare de găină aşezată, în coarne de berbec rezemată — iar în colibă 
stătea Baba-Cloanţa-Cotoroan- ţa şi țesea pânză. 

— Bună ziua, mătuşică! zise fetiţa. 

— Bună ziua, nepoată! i-a zis Baba-Cloanţa. Ce te-aduce la mine? 

— M-a trimis maştera să-ţi cer un ac cu aţă, să-mi coase cămaşă. 

— Bine, nepoţică, o să-ți dau şi ac şi aţă, dar până atunci, şezi colea şi lucrează. 

Şi fetița s-a aşezat la fereastră şi a început să ţeasă. 


Iar Baba-Cloanţa a ieşit din colibă şi i-a spus slujnicei: 

— Eu îndată mă duc să mă culc, iar tu dă fuga, fă focul la baie şi spal-o pe nepoată-mea. Dar 
bagă de seamă, s-o speli bine de tot, că după ce mă scol, am s-o mănânc! 

Auzind vorbele astea, fetița nu mai ştia de-i moartă sau vie. Şi, îndată ce se depărtă Baba- 
Cloanţa, începu s-o roage pe slujnică: 

— Femeie bună! Bagă în sobă lemne cât mai puţine, şi toarnă peste ele apă, mai bine, iar apa s-o 
aduci cu ciurul! 

Şi îi dărui slujnicei o batistă. 

Slujnica făcu focul la baie, iar Baba-Cloanţa se trezi, se apropie de ferăstruică şi întrebă: 

— Țeşi, nepoţică dragă, țeşi? 

— ȚŢes, mătuşico dragă, tes. 

Baba-Cloanţa din nou s-a culcat, iar fetiţa, dându-i carne motanului, l-a-ntrebat: 

— Motănaş-drăgălaş, învață-mă cum să fug de aici. 

Şi motanul i-a zis: 

— Vezi că pe masă se află un ştergar şi un pieptene, ia-le şi fugi cât mai repede, că de nu — te 
mănâncă Baba-Cloanţa! Când s-o porni ea să gonească pe urma ta — tu lipeşte-ţi urechea de 
pământ. Cum auzi că a ajuns aproape, aruncă pieptenele — şi-ndată o să crească o pădure deasă. 
Până să răzbească ea prin pădure, tu ai să fii departe. Când o s-o auzi iar pe urmăritoare, aruncă 
ştergarul şi-ndată o să prindă a curge un râu lat şi adânc. 

— Îţi mulţumesc, motănaş drăgălaş, i-a zis fetiţa. 

După ce i-a mulțumit motanului, a luat ştergarul şi pieptenele şi a rupt-o la fugă. 

S-au năpustit câinii la ea, au vrut s-o muşte, s-o sfâşie — ea le-a dat pâine. Şi câinii au lăsat-o să 
treacă. 

Poarta a scârţâit, vrând să se trântească — fetiţa i-a uns balamalele cu untdelemn. Şi poarta a 
lăsat-o să treacă. 

Mesteacănul începu să foşnească, vrând s-o plesnească peste ochi — fetiţa îl legă cu cordeluţa. 
Şi mesteacănul o lăsă şi el să treacă. Fetiţa ieşi repede de acolo şi începu să alerge cât o ţineau 
picioarele. Alerga, nu se mai uita înapoi. 

În vremea asta, motanul se aşeză la fereastră şi se apucă de ţesut. De ţesut— nu prea ţesea, mai 
mult aţa încurca! 

Baba-Cloanţa se trezi şi întrebă: 

— Țeşi, nepoţică dragă, țeşi? 

— ȚŢes, mătuşă dragă, tes. 

Atunci Baba se năpusti în colibă şi ce să vadă? Fetiţa nu era nicăieri, iar la război şedea motanul. 

Baba-Cloanţa începu să-l bată şi să-l ocărască pe motan: 

— Uf, netrebnic bătrân ce eşti! Ah, nemernicule! De ce-ai lăsat-o pe fată să plece? De ce nu i-ai 
scos ochii? De ce nu i-ai zgâriat fața?... 

Dar motanul i-a răspuns: 

— Te slujesc de-atâţia ani şi o dată nu mi-ai aruncat măcar un os golaş, pe câtă vreme ea — mi-a 
dat carne macră! 

Baba-Cloanţa ieşi afară din colibă şi se năpusti la câini: 

— Şi voi, de ce n-aţi muşcat-o, de ce n-aţi sfâşiat-o pe fată? 

— Noi te slujim de-atâţia ani şi o dată nu ne-ai aruncat o coajă arsă de pâine, pe câtă vreme ea — 
ne-a dat miez pufos! 

Baba-Cloanţa dădu fuga la poartă: 

— De ce n-ai scârțâit, de ce nu te-ai trântit? De ce ai lăsat-o pe fată să iasă din ogradă?... 

Poarta 1-a zis: 

— Te slujesc de-atâția ani şi o dată nu mi-ai pus măcar nițică apă la balamale, pe câtă vreme ea 
nu s-a zgârcit şi mi le-a uns cu untdelemn! 

Baba-Cloanţa se răţoi la mesteacăn: 


— De ce n-ai plesnit-o pe fată peste ochi? 

Dar mesteacănul i-a răspuns: 

— Te slujesc de-atâţia ani şi nu m-ai legat măcar cu o aţă, pe câtă vreme ea mi-a dăruit o 
cordeluţă! 

Atunci Baba-Cloanţa începu s-o ocărască pe slujnică: 

— De ce, aşa şi pe dincolo, nu m-ai trezit, nu m-ai chemat? De ce ai lăsat-o să plece?... 

Iar slujnica i-a zis: 

— Te slujesc de-atâţia ani şi niciodată n-am auzit o vorbă bună de la tine, pe câtă vreme ea mi-a 
dăruit o batistă, a vorbit frumos şi blând cu mine! 

Baba-Cloanţa a strigat cât a strigat, a făcut gălăgie cât a făcut, apoi s-a suit într-o piuă şi s-a 
năpustit pe urmele fetiţei. Cu pisălogul mâna, cu mătura urma-şi ştergea... Iar fetiţa a fugit şi-a tot 
fugit, şi-apoi s-a oprit, urechea de pământ şi-a lipit şi iată, ce-a auzit: pământul se sălta, se 
cutremura, Baba- Cloanţa gonea şi era tare aproape de ea... 

Fetiţa scoase pieptenele şi-l azvârli peste umărul drept. Şi pe dată, crescu o pădure deasă şi-naltă: 
rădăcinile copacilor la trei stânjeni sub pământ creşteau, vârfurile lor înalte — norii îi propteau. 

Baba-Cloanţa veni în goană şi prinse să roadă, să doboare pădurea. Ea rodea şi dobora, dar fetița 
mai departe alerga. 

Dacă a trecut multă sau puţină vreme, cine mai ştie? Doar că fetița, iar urechea de pământ şi-a 
lipit şi iată, ce-a auzit: pământul se sălta, se cutremura, Baba-Cloanţa gonea şi era tare aproape de 
ea. 

Fetiţa luă ştergarul şi îl azvârli peste umărul drept. Şi, în aceeaşi clipă se revărsă un râu mare, 
nespus de mare, adânc, nespus de adânc! 

Baba-Cloanţa făcu un salt, până la râu şi de ciudă scrâşni din dinţi: nu putea să-l treacă. 

Se întoarse acasă, îşi adună toți taurii pe care-i avea şi iar goni până la râu: 

— Beti, taurii mei dragi! Sorbiţi toată apa din râu până Ia fund! 

Prinseră taurii să bea, să bea, dar apa din râu nu scădea. 

Baba-Cloanţa se supără, pe malul râului se culcă şi începu şi ea să soarbă din apă. A sorbit, a 
sorbit, a sorbit, a sorbit, şi-atâta a tot sorbit, până când a plesnit. 

Iar în vremea asta, fetița nu se oprea, tot într-o fugă o ţinea. 

Seara, când s-a întors taică-său acasă, o întrebă pe nevastă; 

— Unde e fata mea? 

Iar baba îi răspunde: 

— S-a dus la mătuşă-sa să-i ceară un ac şi aţă şi văd că nu s-a mai întors. 

Tatăl se îngrijoră şi voi să se ducă să-şi caute fata, dar tocmai atuncea veni, tot într-o goană, şi 
fiică-sa: de cât alergase, se-năbuşea, răsuflarea abia-şi trăgea. 

— Unde-ai fost, fata mea? a întrebat-o tatăl. 

— Ah, tăicuţule! i-a răspuns fetiţa. M-a trimis maştera la soră-sa; dar sora asta a ei e Baba- 
Cloanţa-Cotoroanţa. Ea a vrut să mă mănânce. Cu chiu cu vai am scăpat de ea! 

Când află toate astea taică-său, grozav se supără, pe baba cea rea din casă o alungă, azvârli după 
ea cu o mătură murdară. Şi, de-atunci înainte începură să viețuiască în îndestulare şi bună înţelegere 
numai el cu fiică-sa. 

AICI, şi-aşa, povestea s-a sfârşit şi ea. 


Cele trei împărății: de aramă, de argint şl de aur 
poveste rusă 


A fost odată ca niciodată. A fost odată, într-o oarecare țară, într-o oarecare împărăție, un împărat. 
Impăratul avea o nevastă, Nastasia — Cosiţă-de-aur, şi trei feciori: Peotr-Țarevici, Vasili-Țarevici şi 
Ivan- Țarevici. Într-una din zile, împărăteasa ieşi, împreună cu toate slujnicele şi dădacele ei, să se 


plimbe prin grădină. Deodată se năpusti asupra ei Vârtej, o înhăţă şi o duse nu se ştie unde. 
Împăratul se mâhni, se necăji, dar de ştiut nu putu şti, ce să facă, cum să dreagă, s-o găsească. 

Dar iată că ţarevicii crescuseră şi el le zise: 

— Scumpii mei copii, care dintre voi vrea să plece s-o caute pe măicuţa lui? 

Şi-atunci, cei doi feciori mai mari s-au pregătit de drum şi au plecat. A trecut un an şi nu s-au 
întors, a mai trecut şi-al doilea şi ei tot nu s-au întors; începea cel de-al treilea an... 

Ivan-Țarevici, veni să-l roage pe tătâne-su: 

— Lasă-mă pe mine, să mă duc s-o caut pe măicuţa şi să aflu ce s-a întâm- plat cu frații mei mai 
mari. 

— Nu, i-a zis împăratul, doar tu mi-ai mai rămas, nu mă poţi lăsa singur, acum, la bătrânețe. 

Dar Ivan-Țarevici i-a răspuns: 

— Eu o să plec orişicum; şi dacă mă laşi — plec, şi dacă nu mă laşi — tot plec. 

Şi, ce era să facă împăratul? 

L-a lăsat să plece. 

Şi Ivan-Țarevici puse şaua pe calul lui cel bun, şi porni la drum. 

Şi merse, şi merse... Că de! Repede doar povestea se povesteşte, mai anevoie fapta se 
săvârşeşte. 

Şi mergând aşa, ajunse în faţa unui munte de sticlă. Muntele, tare înalt era, piscu-i avântat — în 
cer se proptea. La poalele muntelui erau aşezate două corturi: unul al lui Peotr-Țarevici, celălait al 
lui Vasili-Țarevici. 

— Bună ziua, Ivanuşka! încotro ai pornit-o? 

— Pe măicuţa s-o găsesc şi pe voi să vă-ntâlnesc... 

— Ehei, Ivan-Ţarevici, noi am dat de mult de urma măicuţei, doar că pe urmele acelea nu se 
poate ţine picior de om. Haide, du-te şi încearcă şi tu să urci muntele ăsta, că nouă ne-au secat 
puterile. De trei ani stăm aici la poalele lui, dar să-l urcăm — ne e peste putință. 

— Bine, frăţiorilor, am să încerc. 

Şi Ivan-Țarevici porni să urce pe muntele de sticlă. Un pas în sus se târa— zece, de-a rostogolul, 
în jos venea. Şi tot aşa, urcă o zi şi mai urcă o zi. Avea mâinile numai tăieturi iar picioarele 
însângerate. În cea de a treia zi însă ajunse până în vârf. 

De acolo de sus, le strigă fraților săi: 

— Eu mă duc s-o găsesc pe măicuța, iar voi aici să staţi, să mă aşteptaţi, trei ani şi trei luni în 
cap, iar de n-o fi s-ajung la soroc — să plecaţi, să nu mă mai aşteptaţi... Că nici măcar corbul n-o 
să-mi aducă oasele până aici! 

Ivan-Țarevici s-a odihnit puţin şi a pornit mai departe. 

A mers şi a tot mers, a mers şi iar a mers. Când, ce să vadă? în faţa lui se înălța un palat de 
aramă. La poarta palatului — nişte balauri straşnici se aflau, ferecaţi în lanţuri de-aramă erau, 
flăcări pe nări aruncau. Mai ia o parte era o fântână şi, legat de fântână — un lanţ, de aramă, la 
capătul căruia se afla agăţat un căuş — tot de aramă. Balaurii după apă tânjeau, de lanţuri tot 
întindeau, dar lanţurile, prea scurte, nu-i lăsau. 

Ivan-Țarevici luă căuşul, îl umplu cu apă foarte rece şi adăpă balaurii. 

Aceştia s-au liniştit şi s-au culcat. Iar el a intrat în palatul de aramă. În întâmpi- narea lui ieşi 
însăşi prinţesa palatului de aramă. 

— Cine eşti tu, viteaz fără pereche? 

— Sunt Ivan-Țarevici. 

— ŞI cum ai ajuns aici, Ivan-Ţarevici? Asta ţi-a fost voia, ori nevoia te-a adus? 

— O caut Pe măicuţa mea, împărăteasa Nastasia. Vârtej a târât-o cu sila încoace. Nu ştii cumva 
unde se află? 

— Eu una nu ştiu. Dar nu departe de-aici trăieşte sora mea cea mijlocie şi s-ar putea să-ți spună 
ea. 

Şi îi dădu o mică bilă de aramă. 


— Să dai de-a dura bila asta, îi zise, şi ea o să-ți arate drumul până la sora mea. Dar, îndată ce-o 
să-l răpui pe Vârtej, ţine seama, nu cumva să mă uiţi pe mine, sărmana. 

— N-o să te uit, zise Ivan-Ţarevici. 

Apoi, aruncă bila de aramă. Bila se rostogoli, iar Țareviciul după ea porni. 

Şi ajunse în împărăția de argint. La poartă nişte balauri straşnici se aflau, ferecaţi în lanţuri de 
argint erau. Şi se mai afla o fântână cu un căuş de argint! Ivan-Ţarevici umplu căuşul cu apă şi 
adăpă balaurii. Aceştia s-au culcat şi l-au lăsat să treacă. În întâmpinarea lui alergă însăşi prinţesa 
palatului de argint. 

— În curând or să se împlinească trei ani, zise prințesa, de când mă ţine prizonieră aici 
puternicul Vârtej. Eu, de când sunt n-am pomenit, de-auzit n-am auzit, nici de văzut n-am văzut 
suflare rusească, dar azi, uite, însăşi suflarea rusească, şi încă singură, a venit la mine. Ia, spune, 
cine eşti tu, viteaz fără pereche? 

— Sunt Ivan-Țarevici. 

Şi cum ai ajuns aici, Ivan-Țarevici? Asta ţi-a fost voia, ori nevoia te-a adus? 

— Asta mi-a fost voia, o caut pe măicuța mea cea bună. S-a dus să se plimbe în grădina 
înverzită, dar s-a lăsat din zbor puternicul Vârtej, a luat-o şi a dus-o ca vântul şi ca gândul. Nu ştii 
oare, unde-o pot găsi? 

— Nu, eu nu ştiu. Dar nu departe de-aici trăieşte, în împărăția de aur, sora mea cea mare — 
Preafrumoasa Elena. S-ar putea să-ți spună ea. Ţine bila asta de argint. Dă-o de-a dura şi mergi după 
ea. Dar, îndată ce-o să-l ucizi pe Vârtej, ţine seama, nu cumva să mă uiţi pe mine, sărmana. 

Ivan-Țarevici dădu de-a dura bila de argint şi porni în urma ei. 

Dacă a mers mult ori puţin, cine mai ştie? Doar că dintr-o dată, ce să vadă? Un palat de aur în 
faţa lui se-nălţa şi ca soarele, ca focul ardea. La poartă balauri straşnici mişunau, ferecați în lanţuri 
de aur erau. Flăcări pe nări aruncau. Mai la o parte se afla o fântână şi un căuş de aur, prins într-un 
lanţ de aur. 

Ivan-Țarevici umplu căuşul cu apă şi adăpă balaurii. Ei se culcară, se liniştiră. Ivan-Țarevici 
intră în palat; veni să-l întâmpine însăşi Preafrumoasa Elena, o prințesă a cărei frumuseţe nu se 
poate spune în cuvinte. 

— Cine eşti tu, viteaz fără pereche? 

— Sunt Ivan-Țarevici. O caut pe măicuţa mea, împărăteasa Nastasia. Nu ştii oare, unde o pot 
găsi? 

— Ba ştiu, cum să nu ştiu? Trăieşte aici, pe aproape. Ţine bila asta de aur. Dă-o de-a dura pe 
drum — ea are să te ducă unde trebuie. Dar, ţareviciule, îndată ce-l birui pe Vârtej, ţine seama, nu 
cumva să mă uiţi pe mine, sărmana. 

— Bine, făcu el, n-am să te uit, prinţesă frumoasă. 

Ivan-Țarevici rostogoli bila şi porni în urma ei. Merse ce merse şi ajunse în fața unui palat atât 
de minunat, cum nici în poveste nu-l poţi povesti, nici cu pana nu-l poți zugrăvi — strălucind tot de 
podoaba mărgăritarelor albe, mari şi lucioase şi scânteind de focul nestins al pietrelor scumpe. În 
fața porții şuierau şi sâsâiau nişte balauri cu câte şase capete fiecare. Răsuflarea fierbinte şi ochii lor 
de jar te frigeau, te pârjoleau. 

Țarevici i-a adăpat. Balaurii s-au domolit şi l-au lăsat să intre în palat. El trecu printr-o mulțime 
de odăi mari şi frumoase. În cea mai îndepărtată dintre acestea o află pe măicuţa sa. Şedea pe un 
tron înalt, purta veşminte împărăteşti frumos împodobite, iar pe cap o coroană de pietre preţioase. 
Când îl recunoscu pe oaspete, scoase un strigăt: 

— Ivanuşka, dragul meu fecior! Cum ai nimerit aici?! 

— Am venit după tine, măicuța mea. 

— EI, fiule, tare greu o să-ţi mai vină. Vârtej e grozav de puternic. Dar fii fără grijă, am să te ajut 
eu să-ţi sporeşti şi tu puterea. 

Şi pe loc ridică podeaua de scândură şi-l duse în pivniţă. Acolo se aflau două putini cu apă — 
una în partea dreaptă, cealaltă în stânga. 


Şi împărăteasa Nastasia îi zise: 

— Ivanuşka, bea nişte apă din putina aflată în dreapta ta. 

Ivan-Țarevici bău. 

— Fi, ce simţi? Ţi-a mai sporit puterea? 

— Mi-a sporit, măicuță. Acum simt că aş putea, cu o singură mână, să răstorn tot palatul ăsta! 

— Hai, mai bea puţină apă. 

Țareviciul mai bău. 

— Câtă putere simți că ai acum, fiule? 

— Acum de-aş vrea, întreg pământul l-aş răsturna. 

— Aşa, fiule, acuma ai destulă putere. Haide, mută putinile astea de la locul lor. Pe cea care se 
află în dreapta, du-o pe partea stingă, iar pe cealaltă, din stânga, mut-o în partea dreaptă. 

Ivan-Țarevici mută putinile aşa cum i se spusese. 

După aceea, împărăteasa Nastasia i-a zis: 

— Într-una din putini se află apa puterii, iar în cealaltă — apa slăbiciunii. Vârtej, de câte ori 
luptă, bea numai din apa puterii, de aceea nu poate fi învins niciodată. 

Şi s-au întors în palat. 

— Curând Vârtej o să se lase din zbor, îi spuse împărăteasa Nastasia, tu să te agăţi cu putere de 
ghioaga lui. Şi, ai grijă, nu cumva să-i dai drumul. Când Vârtej o să se avânte sus, în cer — tu să 
rămâi cu el; când o să-nceapă să te poarte pe deasupra mărilor, peste piscurile munţilor înalți şi să se 
rotească pe deasupra prăpăstiilor adinei, tu ţine-te din toate puterile, nu care cumva să-ţi descleştezi 
pumnii. lar când Vârtej va osteni, şi o să vrea să bea din apa puterii, să vezi, că are să se 
năpustească la putina aflată în partea dreaptă, dar tu, bagă de seamă, să bei numai din cealaltă 
putină — cea din stânga... 

De-abia termină de spus vorbele astea, că întreg palatul se întunecă, şi tot ce era în jur se 
cutremură. Vârtej se lăsă din zbor de-a dreptul în iatac. Ivan-Țarevici se năpusti la el şi se agăță 
strâns de ghioaga lui. 

— Cine eşti tu? Şi cum de ai ajuns până aici? răcni Vârtej. Ei, lasă că te mănânc eu! 

— Ehei, mai rămâne de văzut! Poate mă mănânci, poate că nu mă mănânci. 

Vârtej se năpusti pe fereastră şi zbârr! în înaltul cerului. Şi ce l-a mai purtat şi iar l-a purtat pe 
Ivan-Țarevici... Şi peste munți, şi pe deasupra mărilor, şi pe deasupra prăpăstiilor adânci. Dar Ivan- 
Țarevici nici gând să-şi desprindă mâinile de pe ghioaga lui. Cutreieră Vârtej în zbor lumea 
întreagă. Se istovise grozav, şi se simţea sleit de puteri. Cobori şi — drept în pivniță. Alergă la 
putina din dreapta şi dă-i, şi bea apă. Ivan-Țarevici se repezi şi el, dar în stânga şi prinse să bea apă 
din cealaltă putină. 

Vârtej bea — dar cu fiecare înghițitură puterea-i slăbea. Ivan-Ţarevici bea — şi cu fiecare 
picătură puterea şi-o sporea. Şi se făcu puternic cât un uriaş. Îşi trase spada la repezeală şi dintr-o 
izbitură — reteză capul lui Vârtej. 

În spatele lui nişte glasuri se auziră strigând: 

— Mai izbeşte-l odată! Mai izbeşte-l odată! Altfel — învie! 

— Nu, a răspuns Țareviciul, braţul unui viteaz adevărat nu izbeşte de două ori, isprăveşte totul 
dintr-o singură lovitură. 

Apoi Ivan-Țarevici alergă la împărăteasa Nastasia. 

— Să mergem, măicuţă. E timpul. La poalele muntelui ne aşteaptă fraţii mei. Şi-apoi, în drumul 
nostru, mai avem să le luăm cu noi pe cele trei prințese. 

Şi iată-i porniţi la drum. Au trecut s-o ia pe Preafrumoasa Elena. Ea rostogoli un ouşor de aur şi 
ascunse toată împărăţia de aur în acel ouşor. 

— Îţi mulţumesc, Ivan-Țarevici, că m-ai scăpat de Vârtej cel rău, zise ea. Ţine ouşorul ăsta şi fii 
alesul meu, dacă asta îţi e pe voie. 

Ivan-Țarevici luă ouşorul de aur, iar pe prințesă o sărută pe buzele ei roşii ca purpura. 


Pe urmă au trecut s-o ia pe prințesa împărăției de argint şi de asemeni, pe cealaltă prințesă, a 
împărăției de aramă. Au mai luat cu ei nişte pânză nou țesută şi s-au îndreptat spre locul de unde 
trebuiau să coboare muntele. Ivan-Țarevici o cobori pe fâşia de pânză întâi pe împărăteasa Nastasia, 
apoi pe Preafrumoasa Elena şi pe cele două surori ale ei. 

Fraţii stăteau jos şi aşteptau. Când au văzut-o pe mama lor — s-au bucurat. Când au văzut-o pe 
Preafrumoasa Elena — au încremenit de uimire. lar când le-au văzut pe cele două surori ale ei, i-a 
năpădit pizma. 

— Ehei, zise Vasili-Țarevici, ia te uită la Ivanuşka al nostru, tânăr şi necopt încă, dar se-nghesuie 
să le-o ia înainte fraților mai mari. Haide, să le luăm noi pe mama şi pe prințese, să le ducem 
câteşipatru la tăicuţa şi să-i zicem aşa: cu braţele noastre viteze le-am dobândit. Cât despre Ivanuşka 
să-l lăsăm acolo, n-are decât să se mai plimbe puţin de unul singur pe creasta muntelui. 

Că bine zici, făcu Peotr-Ţarevici, ai dreptate. Cu Preafrumoasa Elena o să mă-nsor eu, tu o iei pe 
prințesa împărăției de argint, iar pe prințesa împărăției de aramă o s-o mărităm cu vreun general. 

Tocmai atunci se pregătea să coboare şi Ivan-Tarevici; dar de-abia începu el să lege pânza de-o 
buturugă, când fraţii mai mari traseră în jos cu putere şi-i smulseră pânza din mâini. Cum avea să 
mai poată coborî Ivan-Țarevici de pe munte? 

Aşa că a rămas Ivan-Țarevici singur, acolo sus, pe creasta muntelui. A izbucnit în plâns şi-apoi a 
pornit înapoi. A umblat cât a umblat, dar pretutindeni— nici țipenie. Se plictisea de moarte! ŞI, fie 
că de necaz, fie că din plictiseală, prinse să se joace cu ghioaga lui Vârtej. 

Nici n-apucă bine să-şi arunce ghioaga dintr-o mână în cealaltă şi, ca din pământ, țâşniră 
Șchiopul şi Cocoşatul. 

— Care ţi-e porunca, Ivan-Țarevici? De trei ori ne dai poruncă — trei porunci îţi împlinim. 

Ivan-Țarevici zise: 

— Mi-e foame, Şchiopule şi Cocoşatuie! 

Şi, ca din pământ se ivi o masă gata aşternută, iar pe masă, aşezate cele mai bune mâncăruri. 

Ivan-Țarevici după ce mâncă, iar aruncă ghioaga dintr-o mână în alta. 

— Vreau să mă odihnesc! mai zise el. 

Nici n-apucă să spună asta până la capăt şi lângă el se şi afla un pat din lemn de stejar, cu saltea 
de puf şi plapomă de mătasă. Ivan- Țarevici dormi pe săturate şi-apoi mai aruncă o dată ghioaga 
dintr-o mână în alta. Iar ţâşniră Șchiopul şi Cocoşatul. 

— Poruncă, Ivan-Țarevici. 

— Vreau să ajung în împărăția şi pe meleagurile mele. 

Abia spuse şi, în aceeaşi clipă, Ivan-Țarevici se şi pomeni în împărăția şi pe meleagurile sale. Se 
trezi chiar în mijlocul pieții, unde e bazarul. Rămase acolo şi începu să-şi rotească privirea în jur. 
Deodată văzu, mergând prin bazar şi venind de-a dreptul la dânsul, un pantofar — mergea, cântece 
cânta, cu picioarele tactul îl bătea — ăsta zic şi eu om de viaţă! gândi. 

Şi Țareviciul îl întrebă: 

— Unde te duci, omule dragă? 

— Păi, vreau să vând nişte pantofi. Că doar sunt pantofar de meserie. 

— Nu mă iei la tine, să-ți fiu calfă? 

— Păi, cum aşa? Ce, te pricepi să faci pantofi? 

— Ma pricep la toate. Pot nu numai să fac pantofi dar chiar şi rochii să cos. 

Când au ajuns acasă, pantofarul i-a spus: 

— Ține, ai aici cea mai bună marfă. Apucă-te şi fă nişte pantofi, să văd şi eu cât de iscusit eşti. 

— Ehei, şi mai zici că asta-i marfă?! Astea-s gunoaie, să ştii! 

Noaptea, după ce toţi ceilalți s-au culcat, Ivan-Țarevici luă ouşorul de aur şi-l rostogoli de-a 
lungul drumului. Şi deodată, în faţa lui se ridică un palat cu totul şi cu totul de aur. Ivan-Țarevici 
intră în iatac, scoase dintr-un sipet nişte pantofi cusuţi cu fir de aur, apoi iar rostogoli de-a lungul 
drumului ouşorul, ascunse în ouşor palatul de aur, aşeză pantofii pe masă şi se culcă, în zorii zilei 
stăpânul văzu pantofii şi nu mai putu de uimire. 


— Pantofi din ăştia numai la palat pot fi purtați! 

Tocmai atunci, la palat se pregăteau trei nunţi: Peotr-Țarevici se însura cu Preafrumoasa Elena, 
Vasili-Țarevici cu prinţesa împărăției de argint, iar prințesa împărăției de aramă se mărita şi ea cu 
un general. 

Şi pantofarul duse pantofii la palat. Îndată ce-i văzu, Preafrumoasa Elena înţelese totul. 

„Se vede că Ivan-Țarevici, alesul meu, e viu şi nevătămat şi umblă nestingherit prin împărăție”. 

— Să-mi facă pantofarul ăsta până mâine, fără să-mi ia măsură, rochia de nuntă, care va trebui, 
negreşit, cusută cu fir de aur, cu nestemate de toate culorile înviorată, şi cu frumoase mărgăritare 
presărată. Altfel nu mă mărit cu Peotr-Țarevici. 

Şi împăratul îl chemă fără zăbavă pe pantofar: 

Aşa şi aşa, îi zise, mâine să-i aduci prinţesei Preafrumoasa Elena o rochie de aur, că de nu — 
spânzurătoarea te paşte! 

Pantofarul s-a dus acasă supărat, cu capu-i cărunt mai jos de umeri plecat. 

— Uite ce-am păţit din pricina ta! îi zise el lui Ivan-Țarevici. 

— Nu-i nimic, făcu Ivan-Țarevici, culcă-te şi dormi! Noaptea e un sfetnic bun. 

Noaptea, Ivan-Ţarevici aduse din împărăţia de aur rochia de nuntă şi o aşeză pe masa 
pantofarului. 

Când pantofarul s-a sculat de dimineaţă, ce să vadă? Pe masă se afla o rochie minunată, care, ca 
jarul ardea, toată odaia o lumina. Meşterul în grabă a luat-o, a alergat la palat şi Preafrumoasei 
Elena i-a dat-o. 

Preafrumoasa Elena l-a răsplătit cu dărnicie şi i-a poruncit din nou: 

— Bagă de seamă, mâine în zori, trebuie să se afle, la şapte verste depărtare de-aici, pe ţărmul 
mării, o împărăție de aur, cu un palat de aur, o împărăție în care să crească cei mai neobişnuiți 
copaci, iar păsări cântătoare, să mă proslăvească cu mii de glasuri — pe mine. Dacă n-o să le faci 
toate acestea, am să poruncesc să mori în cumplite cazne. 

Pantofarul a ajuns acasă mai mult mort decât viu. 

— Uite, ce-am pățit din pricina pantofilor tăi! i-a zis el lui Ivan-Țarevici. 

— Nu-i nimic, a zis Ivan-Ţarevici, culcă-te şi dormi. Noaptea e un sfetnic bun. 

După ce au adormit toţi ceilalți, Ivan- Țarevici s-a dus la şapte verste depărtare, pe țărmul mării. 
Ajuns acolo, a rostogolit ouşorul de aur. Şi, în faţa lui răsări o împărăție de aur, cu un palat de aur în 
mijloc; de la palatul acela se întindea, de-a lungul a şapte verste, un pod, iar de jur împrejur creşteau 
cei mai neobişnuiți copaci şi păsări cântătoare ciripeau în mii de glasuri. 

Ivan-Țarevici urcă pe pod şi începu să bată în parapetul acestuia nişte cuişoare. 

Cum văzu palatul, Preafrumoasa Elena alergă la împărat: 

— Priveşte, împărate, ce s-a întâmplat! 

Împăratul se uită şi scoase un strigăt de uimire. 

Iar Preafrumoasa Elena îi zise: 

— Porunceşte, tăicuţule, să înhame caii la caleaşca de aur, ca să plec la palatul de aur, să mă 
mărit cu Peotr-Țarevici. 

Şi iată că au pornit pe podul de aur. 

De-a lungul podului se înşirau stâlpi mici, frumos şlefuiți, prinşi în nişte inele de aur. Iar pe 
fiecare stâlp se afla câte un porumbel cu porumbiţa lui -— porumbeii stăteau, unul celuilalt se- 
nchinau Şi îşi spuneau: 

— Mai ţii minte, porumbiţa mea, cine te-a salvat? 

— Ţin minte, porumbelule, Ivan-Ţarevici m-a salvat. 

Iar lângă parapet Ivan-Țarevici stătea, mici ținte de aur bătea. 

Şi Preafrumoasa Elena strigă cu glas puternic: 

— Oameni buni! Opriţi îndată caii ăştia sprinteni. Nu m-a salvat cel ce lângă mine se află, ci m-a 
salvat cel ce lângă parapet se află! 


Şi spunând asta, ea îl luă de mână pe Ivan-Ţarevici, îl aşeză alături şi îl duse în palatul de aur 
unde s-a şi făcut nunta. După ce s-au întors, i-au povestit împăratului tot adevărul. 

Împăratul a vrut să-i pună la cazne pe cei doi fii mai mari, dar Ivan-Ţare- vici, de bucurie, îl rugă 
să-i ierte. 

Aşa că o măritară pe prinţesa împărăției de argint cu Peotr-Ţarevici, iar pe cea a împărăției de 
aramă cu Vasili-arevici. 

Şi au făcut un ospăț de pomină. 

Cu asta şi povestea s-a sfârşit. 


Corabia zburătoare 
poveste rusă 


A fost odată ca niciodată. Au fost odată un moş şi o babă. Ei aveau trei feciori— celor doi mai 
mari le mersese vestea că erau tare ageri la minte, în vreme ce mezinului nimeni nu-i spunea altfel 
decât prostănacul. Pe feciorii mai mari baba îi iubea, îi îmbrăca în veşminte curate, îi hrănea cu 
mâncăruri gustoase. Mezinul însă, umbla într-o cămaşă găurită şi îşi potolea foamea cu câte o coajă 
arsă de pâine. 

— Lui, prostănacului, îi e totuna, pe el nu-l duce mintea, el tot nu pricepe nimic! 

Şi iată că, într-o bună zi, ajunse şi până în acel sat un zvon: cine îi va dura împăratului o corabie, 
în stare nu numai să plutească pe mări, ci să şi zboare printre nori, aceluia împăratul îi va da de soție 
pe fiica sa. 

Fraţii cei mai mari hotărâră să-şi încerce şi ei norocul. 

— Tăicuţule şi măicuţă, îngăduiţi-ne şi nouă să mergem! Cine ştie? Poate că unul din noi va 
ajunge ginere împărătesc! 

Bătrâna le pregăti feciorilor săi mai mari toate cele de trebuinţă pentru drum: le coapse plăcinte 
din făină albă, puse la fiert şi la fript câteva găini Şi gâşte. 

— Mergeţi cu bine, dragii mei feciori! 

Şi au plecat cei doi frați în pădure şi s-au apucat să doboare şi să reteze cu fierăstrăul copacii. Au 
doborât şi au tăiat o mulțime de copaci. Dar ce să facă mai departe cu ei — n-au mai ştiut. Au 
început să se certe, să-şi arunce unul altuia vorbe de ocară ba, puţin a lipsit să nu se ia şi de păr. 

Tocmai atunci se apropie de ei un bătrânel şi îi întrebă: 

— Da! ce s-a întâmplat, voinicilor, de ce toată cearta şi vorbele astea de ocară? Dacă-mi spuneţi, 
s-ar putea să vă dau vreun sfat, care să vă fie de folos. 

Fraţii nici n-au stat să asculte ce le spunea bătrânelul, s-au năpustit asupra lui amândoi, l-au 
batjocorit cu vorbe urâte şi l-au alungat de-acolo. 

Şi bătrânelul a plecat. 

S-au mai certat ei o vreme, apoi au mâncat toate merindele pregătite de bătrână şi s-au întors 
acasă cu mâinile goale... 

Îndată ce au venit ei, mezinul începu să-i roage pe părinţi: 

— Acuma lăsaţi-mă să mă duc şi eu! 

Maică-sa şi taică-său au încercat să-l facă să-şi schimbe gândul, să-l împiedice să plece: 

— Unde vrei să te duci, prostule? Or să te sfâşie lupii pe drum! 

Dar prostănacul o ținea una şi bună: 

— Şi dacă mă lăsaţi — mă duc, şi dacă nu mă lăsaţi, eu tot mă duc! 

Văzând maică-sa şi taică-său că n-o mai pot scoate la capăt cu dânsul, i-au dat o coajă de pâine 
neagră şi uscată pentru drum şi l-au alungat de acasă. 

Prostănacul a luat cu el toporul şi s-a dus la pădure. A umblat cât a umblat prin pădure până a 
găsit un pin înalt: vârful pinului acestuia atingea norii, iar ca să fie cuprins în braţe ar fi fost nevoie 
de trei oameni, nu mai puţini. 


A tăiat pinul şi s-a apucat să-l curețe de crengi, de cioturi. Tocmai atunci se apropie şi bătrânelul. 

— Bună ziua, copile! i-a spus el. 

— Bună ziua, bunicule! 

— Dar ce faci tu aici, copile, pentru ce ai tăiat un copac atât de mare? 

— Păi, uite, bunicule, împăratul a făgăduit că i-o dă de nevastă pe fiica lui aceluia care i-ar putea 
dura o corabie zburătoare, aşa că eu m-am apucat să fac o astfel de corabie. 

— Oare o să fii tu în stare să meştereşti asemenea corabie? Asta-i o treabă tare anevoioasă şi, 
vezi tu, se prea poate să n-o scoţi la capăt până la urmă. 

— Anevoioasă, neanevoioasă, dar de încercat — trebuie încercat: poate o scot la capăt! Uite, îmi 
prinde foarte bine şi asta, că ai trecut pe-aici: oamenii bătrâni ştiu multe, sunt umblați prin lume şi 
pricepuţi. Poate că ai să-mi dai vreun sfat. 

Bătrânelul zise: 

— Fi, dacă vrei să-ţi dau un sfat, atunci ascultă ce-ţi spun: ia-ţi toporul şi ciopleşte pe laturi pinul 
ăsta: uite-aşa! 

Şi îi arătă cum să cioplească. 

Prostănacul făcu întocmai cum îl învăţă bătrânelul. Cioplea şi se minuna: toporul în mâna lui 
parcă singur mergea şi mergea. 

— Acum, spuse bătrânelul, potriveşte-i capetele, fățuieşte puțin pinul şi într-o parte şi în cealaltă: 
uite-aşa şi uite-aşa! 

Prostănacul nu lăsa să-i scape nicio vorbă din cele spuse de bătrânel: cum îi spunea, aşa şi făcea. 

După ce termină de lucrat, bătrânelul l-a lăudat şi i-a zis: 

— Ei, acuma, n-ar fi rău să ne odihnim puțin şi să îmbucăm ceva. 

— He-he, bunicule, zise prostănacul, pentru mine, nu zic, s-o găsi ceva mâncare: uite, am coaja 
asta de pâine uscată. Dar pe tine, cu ce să te ospătez? Mă tem că n-ai să prea poți roade merindea 
mea. 

— Stai puţin, copile, făcu bătrânelul, ia dă încoace coaja aceea a ta! 

Şi prostănacul îi dădu coaja de pâine. Bătrânelul o luă în mână, o cercetă, o pipăi şi-apoi zise: 

— Fi, dar să ştii că nu-i chiar aşa de uscată coaja asta a ta! 

Şi i-o înapoie băiatului. 

Prostănacul o luă şi nu-şi crezu ochilor: coaja aceea uscată se prefăcuse într-o pâine mare şi 
rotundă, pufoasă şi albă. 

După ce au mâncat, bătrânul zise din nou: 

— EI, şi-acum, haide să-i potrivim pânzele! 

Şi scoase din sân o bucată de pânză. 

Bătrânelul îi arătă, prostănacul îşi dădu toată osteneala, făcu totul cu temei şi iată că pânzele erau 
gata, ba şi potrivite la locul lor. 

— Acuma poți să urci pe corabia ta, i-a mai zis bătrânelul, şi să-ţi iei zborul în oricare parte 
doreşti. Dar ţine minte porunca ce ţi-o dau: pe oricine vei întâlni în cale — să-l iei cu tine pe 
corabie! 

Cu asta s-au şi despărțit. Bătrânelul a plecat în drumul său, iar prostănacul a urcat pe corabia 
zburătoare şi i-a întins pânzele. 

Pânzele se umflară, corabia îşi luă zborul, se ridică în înaltul cerului şi porni să zboare mai 
repede ca vulturii. Zbura — un pic mai jos de norii ce-n iureş goneau, şi-un pic mai sus de codrii ce 
neclintiți stăteau... 

Zbură şi tot zbură prostănacul, când deodată, ce văzu? Un om se culcase în mijlocul drumului şi 
stătea cu urechea lipită de pământul jilav. Cobori corabia şi zise: 

— Noroc, unchiule! 

— Noroc, voinicule! 

— Da' ce faci aici? 

— Ascult ce se petrece în celălalt capăt al pământului. 


— Şi ce zici că se petrece acolo, unchiule? 

— Ehei, acolo ciripesc şi se-ntrec în cântări păsări cu glasuri minunate, care de care mai 
cristaline! 

— [a te uită, ce auz ascuţit ai! Urcă pe corabia mea, să zburăm împreună. 

Auzilă nu se împotrivi, urcă pe corabie şi porniră în zbor mai departe. 

Au zburat şi-au tot zburat şi deodată, ce să vadă? Un om care mergea pe drum dar păşea numai 
cu unul din picioare —'celălalt şi-l legase de ureche. 

— Noroc, unchiule! 

— Noroc, voinicule! 

— Da' de ce mergi ţopăind într-un picior? 

— Păi, dacă mi-aş dezlega şi celălalt picior, din trei paşi aş ajunge Ia capătul pământului! 

— Ia te uită, ce iute de picior eşti! Urcă pe corabia noastră. 

Repedele Pământului nu se împotrivi, se cățără pe corabie şi porniră în zbor mai departe 
câteşitrei. 

Dacă au zburat mult ori au zburat puțin, cine mai ştie? Doar că deodată, ce să vadă? Un om 
stătea nemişcat cu puşca la ochi. Dar în ce, sau în cine ţintea, nimeni n-ar fi putut spune. 

— Noroc, unchiule! Dar ia zi, pe cine ocheşti că primprejur nu se zăreşte nici fiară, nici pasăre. 

— Vai de mine, ce oameni! Păi, ce, o să mă apuc eu să ochesc de-aproape ceva? Ehei, eu ochesc 
găinuşa de munte aflată într-un copac la vreo mie de verste de-aici. Numai o vânătoare ca asta e 
vrednică de mine. 

— Urcă aici cu noi, să zburăm împreună! 

Ochilă a urcat şi au zburat cu toţii mai departe. 

Au zburat şi iar au zburat şi, deodată, ce-au văzut? Pe drum mergea un om care căra în spinare 
un sac uriaş îndesat cu pâine. 

— Noroc, unchiule! încotro ai pornit-o? 

— Mă duc să-mi agonisesc pâine pentru prânz. 

— Păi, cum aşa? Câtă pâine îți mai trebuie? Că doar ai un sac întreg! 

— Ei aşi! Pâinea asta nu-mi ajunge decât pentru o singură îmbucătură. Ca să mănânc pe săturate, 
mie îmi trebuie de o sută de ori pe-atâta! 

— Aha! Va să zică din ăştia-mi eşti! Haide, urcă cu noi pe corabie, să zburăm împreună. 

Flămânzilă a urcat pe corabie şi au zburat mai departe. 

Peste codri zburau, peste câmpuri zburau, peste râuri zburau, peste cătune şi sate zburau. 

Şi deodată ce-au văzut? Un om umblând pe malul unui lac mare şi dând din cap cu nemulţumire. 

— Noroc, unchiule! Cauţi ceva pe-aici? 

— Mi-e tare sete şi de aceea îmi caut un loc unde să beau nişte apă. 

— Păi uite, ai aici un lac întreg. Să tot bei sănătos! 

Ehei, păi toată apa asta nu-mi ajunge să beau decât o înghițitură mi-i-i-că, mică de tot. 

Prostănacul s-a mirat, s-au mirat şi tovarăşii lui şi i-au zis: 

— Ei, lasă, nu fii necăjit, că s-o găsi pe undeva apă şi pentru tine. Urcă-te cu noi pe corabie, să 
zburăm mai departe, ca să găsim atâta apă câtă îţi trebuie. 

Setilă urcă pe corabie şi plecară mai departe. 

Cât să fi zburat aşa, cine ştie? Doar că deodată, au văzut un om care se ducea la pădure, cărând 
în spinare o sarcină de vreascuri. 

Noroc, unchiule! Ia, spune-ne şi nouă: de ce te duci cu vreascurile astea în pădure? 

— Fi, dar astea nu-s vreascuri obişnuite. Dacă le împrăştii — numaidecât îți răsare în fața 
ochilor o oştire întreagă. 

— Urcă, unchiule, cu noi! 

Şi omul sui pe corabie. 

Şi au zburat mai departe. 

Au zburat ce-au zburat şi ce să vadă? Un bătrân care căra un sac cu paie. 


— Noroc, bine te-am găsit, bătrânel de griji albit! Da' încotro cari paiele astea? 

— Le duc în sat. 

— De ce? Nu-s destule paie-n sat? 

— Ba-s destule dar nu-s din astea. 

— Şi, mă rog, astea cum sunt? 

— Păi, sunt aşa, că dacă le-aş împrăştia în miezul verii, pe zăduf, s-ar lăsa frigul pe dată: ar 
începe să ningă şi ar da gerul. 

— Dacă e aşa precum zici, ai dreptate: paie din astea nu găseşti în sat. Urcă-te cu noi! 

Gerilă urcă pe corabie, cu sacul lui cu tot şi astfel porniră să zboare mai departe. 

Au zburat şi-au tot zburat până au ajuns la curtea împăratului. 

Tocmai atunci împăratul era la masă. Cum văzu corabia zburătoare îşi şi trimise slujitorii. 

— Haide, mergeţi degrabă să aflați: cine a venit în zbor pe corabia aceea, ce țarevici sau alte 
odrasle de neam mare? 

Servitorii au dat fuga la corabie şi ce să vadă? Pe corabie nu erau decât nişte ţărani de rând. 

Slujitorii împărăteşti nici nu s-au mai ostenit să întrebe cine-s şi de unde au venit în zbor. 

S-au întors şi i-au povestit împăratului: 

— Aşa şi aşa! Pe corabie nu se află niciun ţarevici şi nici vreo altă odraslă de mare neam, ci 
oameni de jos — țărani de rând. Ce porunceşte măria ta să facem cu ei? 

„Dacă o să mărităm fata cu un ţăran de rând, ne facem de ruşine — chibzuii împăratul. Trebuie 
să scăpăm, negreşit, de miri de soiul acestora”. 

Şi îi întrebă pe curtenii săi — prinți şi boieri: 

— Ce-i de făcut, cum să ieşim din încurcătură? 

Aceştia l-au sfătuit aşa: 

— Trebuie să-i punem mirelui fel de fel de întrebări grele, la care să nu poată afla răspuns. Şi- 
atunci îl lăsăm cu buza umflată! 

Împăratul se înveseli auzind sfatul şi trimise tot atunci servitori care să-i vestească prostănacului 
această poruncă: 

— Mirele să ne aducă neîntârziat, cât ne mai aflăm încă aici, la masă cu împăratul, apă vie şi apă 
moartă! 

Prostănacul se întristă: 

— Acum, ce mă fac? Că eu nici într-un an, sau poate nici în toată viața mea n-o să găsesc apa 
asta. 

— Se poate una ca asta? a zis Repedele Pământului. Lasă c-o scot eu la capăt în locul tău cât ai 
zice peşte. 

Şi-a slobozit piciorul care-i era legat de ureche şi a pornit în mare goană peste nouă mări şi nouă 
țări, departe, la capătul pământului. 

A luat în două urcioare apă vie şi apă moartă şi... ce şi-a zis: „N-ar fi rău să mai stau puţin pe- 
aici, că vreme am destulă ca să mă pot întoarce fără să întârzii!“ 

Se aşeză la umbra deasă a unui stejar rămuros şi aţipi... 

Şi, iată că masa de la palat se apropie de sfârşit dar Repedele Pământului nu se arată. 

Cei de pe corabia zburătoare se întristară grozav, nu ştiau ce să facă să iasă din încurcătură. 

Însă Auzilă îşi lipi urechea de pământul jilav, ascultă şi zise: 

— Ia te uită ce mai somnoros, ce leneş e şi ăsta! Doarme la umbră, sforăie de se cutremură 
pământul şi nici nu-i pasă! 

— Dacă-1 aşa, n-avea grijă că-l trezesc eu îndată! zise Ochilă. 

Îşi înhăţă puşca, ochi şi nimeri drept în stejarul sub care dormea Repedele Pământului. 

Peste capul celui adormit se scutură o ploaie de ghinde. Acestea îl treziră. 

— Vai de mine şi de mine, doar n-oi fi ațipit! 

Sări ca ars şi în aceeaşi clipă aduse urcioarele cu apă: 

— Le-am adus, luaţi-le! 


Împăratul se ridică de la masă, se uită la urcioare şi zise: 

— De unde să ştiu dacă apa asta e bună sau ba? 

Îndată un cocoș fu prins şi descăpăţânat, după care îi stropiră capul cu apă moartă. Într-o clipă 
capul se prinse din nou la locul său. 

Iar când l-au stropit cu apă vie — cocoşul a sărit în picioare, a bătut din aripi şi a strigat din 
răsputeri „cucurigu!” 

Împăratul să moară de necaz, nu alta. 

— Adevărat, îi zise el prostănacului, însărcinarea ce ţi-am dat-o ai îndeplinit-o. Acuma însă o să- 
ți mai dau una! De vreme ce eşti atât de dibaci, va trebui să mănânci la o singură masă, împreună cu 
pețitorii tăi, doisprezece tauri fripți şi atâtea pâini câte încap în patruzeci de cuptoare! 

Prostănacul se întristă şi zise către tovarăşii săi: 

— Ce mă fac, că eu nici până deseară nu sunt în stare să mănânc o pâine întreagă! 

— Dar de mine ai uitat? sări Flămânzilă. Las'că mă descurc eu şi cu taurii şi cu pâinile. Că şi aşa, 
socot că masa o să fie neîndestulătoare! 

Şi-atunci prostănacul îi trimise vorbă împăratului: 

— Să se aducă aici taurii şi pâinile. Că noi o să înfulecăm totul. 

Şi îndată fură aduşi cei doisprezece tauri la frigare şi atâtea pâini câte încăpuseră să se coacă în 
patruzeci de cuptoare. 

Iar Flămânzilă s-a pus pe înghiţit, şi dă-i şi înfulecă toți taurii rând pe rând. Iar pâinile... şi le tot 
arunca în gură, una după alta, până a golit toate carele. 

— Să-mi mai aducă mâncare! răcnea Flămânzilă. Ce, numai atâta au avut pregătit? Că mie de- 
abia acum mi s-a făcut foame cu adevărat! 

Dar împăratul nu mai avea nici tauri şi nici pâini. 

— Acum, zise el, vă dau altă poruncă: să beți dintr-o dată berea din patruzeci de butoaie, fiecare 
de câte patruzeci de vedre. 

— Păi, eu nicio vadră nu-s în stare să beau, le zise prostănacul ortacilor săi. 

— Şi, mă rog, ce mare scofală e? făcu Setilă. Eu mă prind să le beau toată berea şi socot, că încă, 
o să fie prea puţin! 

îndată au fost rostogolite în fața lor cele patruzeci de butoaie. 

Şi s-au apucat să umple cu bere vedrele una după alta şi să i le pună lui Setilă dinainte. Iar el, o 
dată sorbea şi vadra o golea. 

— Şi, mă rog, de ce îmi tot picuraţi câte o vadră? se repezi Setilă. Că aşa, o să ne irosim degeaba 
toată ziua! 

Şi, zicând asta, săltă un butoi şi-l goli până la fund dintr-o răsuflare. Mai săltă şi al doilea butoi şi 
îl goli şi pe acesta. Şi tot aşa goli toate cele patruzeci de butoaie. 

— Şi, oare, întrebă el, chiar nu se mai află pe aici nişte bere? Cum aşa? Că nici n-am apucat să 
beau pe săturate! Doar o duşcă am tras, atât! 

Când a văzut împăratul că nu poate cu niciun chip să-i vină de hac prostănacului, hotărî să-l 
piardă folosind şiretenia. 

— Fie; a zis el, o să dau de nevastă Pe fata mea, n-ai decât să te pregăteşti de însurătoare! Dar 
înainte de nuntă, du-te la baie, spală-te, curăţă-te şi stai binişor Ia abur. 

Şi porunci să se pregătească baia. 

Iar baia era făcută din fier de sus până jos. 

Trei zile şi trei nopți a tot ars focul la baie încingând-o până la roşu. Răspândea o căldură şi o 
arşiță că nici la cinci stânjeni nu era chip să te apropii de ea. 

— Cum să mă spăl eu în baia asta? a zis prostănacul. O să ard de viu. 

— Nu te întrista, i-a răspuns Gerilă. Lasă, că merg şi eu cu tine! 

Şi dădu o fugă să-l întrebe pe împărat: 

— Îmi îngădui să merg şi eu în baie cu mirele? Vreau să împrăştii pe podea nişte paie, ca nu 
cumva să-şi murdărească tălpile! 


Împăratul n-avea de ce să se împotrivească. I-a îngăduit: „Ce mare lucru era dacă ardeau doi, în 
loc de unul?!“ 

Şi iată că au fost duşi în baie şi încuiaţi acolo amândoi: şi prostănacul şi Gerilă. 

Gerilă împrăştie paiele şi, pe dată, în baie se făcu un frig straşnic, atât de frig că pereții s-au 
acoperit cu promoroacă, iar apa din cazan a îngheţat tun. 

După o vreme slujitorii au deschis uşa. Şi nu le-a venit să-şi creadă ochilor: cei doi, prostănacul 
şi bătrânelul, erau vii şi nevătămaţi. 

— Halal să vă fie, a zis prostănacul, baia asta a voastră nu-i bună să te speli în ea, poate doar să 
te dai cu săniuța! 

Slujitorii au alergat la împărat. Şi l-au înștiințat: aşa şi aşa, adică. Împăratul nu-şi mai găsea locul 
frământându-se ce-ar putea face să scape de prostănac. 

S-a gândit ei, s-a tot gândit şi-apoi i-a poruncit prostănacului: 

— Mâine în zori să scoţi în fața palatului meu un regiment de ostaşi. Dacă faci asta — ţi-o dau 
de nevastă pe fiică-mea. lar de nu — te dau afară, te gonesc de-aici! 

În sinea Iui însă îşi zicea: „De unde are să scoată un ţăran de rând o oştire întreagă? Asta chiar că 
n-are cum s-o facă. Şi-atunci o să-l dăm în brânci afară de-aici!“ 

Auzind porunca, prostănacul le zise ortacilor săi: 

— Fraţilor, mi-aţi ajutat de-atâtea ori să scap de belea... Acuma însă nu ştiu ce-am mai putea 
face? 

— Ia te uită la el, ai şi găsit de ce să te întristezi! i-a zis bătrânelul cu vreascurile. Păi, eu ţi-aş 
putea alinia aici nu unul — ci şapte regimente cu generalii lor cu tot! Mergi la împărat şi spune-i că 
o să aibă oştirea pe care ţi-a cerut-o! 

Şi s-a dus prostănacul la împărat. 

— O să-ți îndeplinesc şi porunca asta, i-a zis el, dar o fac pentru ultima oară. Dacă nici de data 
asta n-o să te ţii de cuvânt, să nu învinuieşti pe nimeni altul, că singur eşti de vină! 

Dimineaţa, în zorii zilei, bătrânul cu vreascurile îl chemă pe prostănac şi ieşi cu dânsul pe 
pajiște. Împrăştie vreascurile şi o oaste uriaşă răsări ca din pământ: şi pedeștri, şi călări, şi tunari cu 
tunurile lor. Gorniştii prinseră să sune din goarnă, toboşarii să bată tobele, generalii să dea ordine, 
caii să izbească pământul cu copitele... 

Prostănacul porni în fata oştirii şi o duse la palatul împărătesc. 

În faţa palatului se opri şi porunci să sune goarnele mai tare, iar tobele şi ele, să bată mai tare. 

Împăratul auzi zarva, scoase capul pe fereastră şi de frică se făcu mai alb ca varul. Porunci 
comandanților lui să-şi adune toate oştile lor şi să pornească război împotriva prostănacului. 

Comandanții au adunat oastea împărătească şi au purces să tragă asupra prostănacului din puşti 
şi din tunuri. Dar soldaţii prostănacului înaintau, oastea împăratului o striveau, în picioare ca pe-o 
iarbă o călcau. Comandanții se înspăimântară şi o luară la sănătoasa făcând cale-ntoarsă, iar după 
dânşii se luă întreaga oştire. 

Împăratul ieşi afară din palat, începu să se târască în genunchi în faţa prostănacului, să-l roage cu 
cerul şi cu pământul să-i primească darurile scumpe şi odată cu ele să o ia de nevastă pe fata lui. 

Prostănacul însă îi zise împăratului: 

— Acuma nu mai ai niciun drept să ne porunceşti! Că doar avem şi noi un cap pe umeri! 

ÎI alungă pe împărat şi-i porunci să nu se mai arate niciodată în acea împărăție. Iar el o luă de 
nevastă pe fata împăratului. 

Țarevna e fată tânără şi bună. Ea n-are nicio vină! 

Şi astfel începu el în acea împărăție să trăiască, lucruri bune să săvârşească. 


Poveste despre preaînțeleapta Vasilisa 
poveste rusă 


A fost odată ca niciodată. Au fost odată un şoarece şi o vrabie care erau prieteni nedespărțiți. 
Prietenia lor ținu treizeci de ani în cap: orice găsea unul din ei, îi făcea parte dreaptă şi celuilalt. 

Odată însă, s-a întâmplat ca vrabia să găsească un bob de mac. 

„Pe ăsta — cum să-l împărţi? şi-a zis ea. Dai o dată cu ciocul şi ia-l de unde nu-i“. 

Şi mâncă singură bobul de mac. 

Când auzi şoarecele una ca asta n-a mai vrut să ştie de prietenia lui cu vrabia. 

— Haide, răcni el, haide, vrabie hoaţă, să ne luptăm pe viaţă şi pe moarte! Tu, adună laolaltă 
toate păsările, iar eu am să adun toate fiarele. 

Nu trecu nici măcar o zi întreagă, că în poiană se adună o oaste numeroasă de fiare. De bună 
seamă, se adună şi oastea păsărească. Se porni o luptă straşnică în care căzură multe jertfe atât de o 
parte cât şi de cealaltă. 

Mult mai puternic, bineînţeles, era neamul fiarelor! Cum o atingea pe vreo pasăre cu gheara, 
aceea, până să se dumerească îşi şi dădea duhul! Dar nici păsările nu se lăsau prinse prea uşor, 
atacau de sus, de la înălțime. De câte ori vreo fiară era gata-gata să lovească sau să strivească o 
pasăre, ea zbârr! îşi lua zborul. Nu-ţi rămânea decât să te uiţi după ea — şi-atât! 

Ei, în lupta aceea fu rănit şi un vultur. Când încercă să se înalțe în zbor, simţi că nu-l mai ţin 
puterile. Atâta mai apucă: să se zburătăcească într-un pin înalt. Urcă şi se aşeză pe o creangă. 

Lupta se sfârşise. Animalele se răspândiră prin vizuinele şi sălaşurile lor. Păsările îşi luară şi ele 
zborul către cuiburi. Numai vulturul stătea sus în pin, jumulit şi plin de răni şi se gândea cum ar 
putea să-şi recapete puterea de odinioară. Tocmai atunci se întâmplă să treacă pe acolo un vânător. 

Colindase ziua întreagă prin pădure, dar de vânat nu vânase nimic. 

„Ce rău îmi pare, îşi zise, se vede că astăzi trebuie să mă duc acasă cu tolba goală“. 

Şi când colo, ce să vadă? Sus în copac — un vultur. Vânătorul se apropie şi îşi îndreptă puşca 
asupra lui. 

„Orice s-ar spune, e şi ăsta un vânat“, îşi zise el. 

Dar nu apucă bine să țintească şi vulturul îi vorbi în grai omenesc: 

— Nu mă ucide, om bun! Că dacă îmi iei viața, n-o să ai mare folos de pe urma mea. Mai bine 
ia-mă cu tine, viu cum sunt, şi hrăneşte-mă trei ani, trei luni şi trei zile. Iară eu, îndată ce-o să prind 
puteri, de cum o să-mi crească din nou aripile, o să te răsplătesc cum se cuvine. 

„Ce răsplată să aştept eu de la un vultur?” gândi vânătorul şi din nou ținti asupra păsării. 

Iar vulturul îl mai rugă o dată: 

— Nu mă ucide, om bun! Că Ia vremea potrivită o să-ți fiu şi eu de folos. 

Vânătorul nu-i dădu nici de astă dată crezare şi ridică pentru a treia oară arma să ţintească. 

Însă vulturul îl rugă pentru a treia oară: 

— Nu mă ucide, viteazule, ci ia-mă la tine, îngrijeşte-mă şi vindecă-mă! Că doar nu ţi-am făcut 
niciun rău, şi pentru binele ce mi-l faci o să te răsplătesc şi eu tot cu un bine. 

Vânătorului i s-a făcut milă de vultur şi l-a luat acasă la el. 

— Ei, om bun, i-a zis vulturul pe drum, ai colindat ziua-ntreagă prin pădure, dar de vânat n-ai 
vânat nimic. la-ţi cuțitul tău cel ascuţit şi du-te în poiană. Acolo ne-am luptat noi păsările cu fel de 
fel de fiare şi am răpus multe dintre ele. Aşa că o să ai parte de o pradă bună.. 

Vânătorul se duse în poiană şi ce să vadă? Fiare ucise câtă frunză şi iarbă. Jderi şi vulpi fără 
număr. 

Îşi ascuţi cuțitul pe o piatră, spintecă şi scoase pieile de pe animale, apoi cobori în oraş şi le 
vându pe un preţ bun. Cu banii luaţi cumpără grâu de rezervă şi umplu până sus trei hambare — atât 
cât să-i ajungă pentru trei ani. 

Trecu un an — se goli primul hambar. Vulturul porunci vânătorului să-l ducă în locul unde creşte 
pinul înalt. 

Vânătorul înşeuă calul şi duse vulturul în acel loc. 

Vulturul se avântă sus, deasupra norilor, apoi îşi dădu drumul de acolo şi izbi din zbor cu pieptul 
un copac — iar copacul se despică în două. 


— Fi, vânătorule, i-a zis vulturul, încă nu mi-am recăpătat puterea dinainte. Mai trebuie să mă 
hrăneşti un an. 

Zi după zi, noapte după noapte — timpul trecea. Aşa trecu al doilea an şi se goli şi al doilea 
hambar. Şi iar vânătorul aduse vulturul în pădure, pe locul unde se afla pinul cel înalt. Vulturul se 
avântă sus, pe deasupra norilor întunecaţi, îşi luă avânt de acolo din înalt şi izbi din zbor cu pieptul 
un copac. lar copacul se despică în patru. 

— Se vede că va trebui să mă mai hrăneșşti un an, viteazule. Încă nu mi-am recăpătat puterea 
dinainte. 

Şi iată că s-au scurs trei ani, trei luni şi trei zile în cap. 

— Du-mă din nou în locul unde se află pinul cel înalt. 

Vânătorul i-a dat ascultare şi a dus vulturul iarăşi lângă pinul cel înalt. 

Vulturul se avântă şi mai sus ca înainte, cobori ca un vârtej năpraznic din înaltul cerului şi izbi în 
cel mai înalt copac — pe care-l despică de sus până jos prefăcându-l în mici fărâme. De jur 
împrejur, întreaga pădure se cutremură. 

— Îţi mulţumesc, vrednicule voinic! Acuma mi-am recăpătat puterea dinainte. Lasă-ţi calul şi 
urcă pe aripile mele. Vreau să te duc în ținutul meu de baştină şi să te răsplătesc pentru tot binele ce 
mi-ai făcut. 

Şi vânătorul urcă pe aripile vulturului. Vulturul îşi luă zborul, pornind către marea albastră şi se 
înălță sus, sus de tot. 

— Uită-te, i-a zis el, priveşte marea albastră şi spune-mi cum ţi se pare, cât de mare e? 

— Cât o roată de car, i-a răspuns vânătorul. 

Vulturul scutură din aripi şi-i făcu vânt vânătorului în jos. ÎI lăsă să simtă teama în faţa morții și- 
apoi îl prinse din zbor, înainte ca el să atingă fața apei. 

ÎI prinse şi se ridică împreună cu el şi mai sus ca înainte. 

— Mai uită-te o dată, priveşte marea albastră şi spune-mi cum ţi se pare acuma, cât de mare e? 

— Cât un ou de găină, i-a răspuns vânătorul. 

Vulturul scutură din aripi şi iar îi făcu vânt vânătorului în jos. Când acesta era gata să atingă fața 
apei îl prinse din zbor şi se ridică sus, încă şi mai sus ca înainte: 

— Haide, mai uită-te o dată la marea albastră şi spune-mi: cât de mare e? 

— Cât un bob de mac. 

Şi vulturul scutură pentru a treia oară din aripi şi-i făcu vânt vânătorului, tocmai de acolo, din 
tăriile cerului, dar şi de astă dată îl prinse din zbor înainte ca el să atingă fața apei, îl aşeză pe aripi 
şi-l întrebă: 

— Ce spui, viteazule, ai aflat cum e teama în fața morţii? 

— Am aflat, zise vânătorul. Mă şi gândeam că mi-a venit sorocul. 

— Tot aşa mă gândeam şi eu când îţi îndreptai arma spre mine. Ei, şi- acuma, gata, am isprăvit 
cu plata răului. Să trecem la răsplata binelui. 

Şi porniră în zbor către țărm. Au zburat şi-au tot zburat. Dacă au ajuns departe ori aproape, cine 
mai ştie? Doar că au văzut deodată, chiar în mijlocul câmpului, un stâlp de aramă care ardea ca 
jarul. 

Vulturul coborî. 

— Şi-acum, haide, vânătorule, zise el, citeşte ce scrie pe stâlpul acesta. 

Şi vânătorul citi: „Dincolo de stâlpul acesta se întinde oraşul de aramă— măsurând douăzeci şi 
cinci de verste în lung şi tot pe atâta în lat. 

— Du-te în oraşul de aramă, zise vulturul. Acolo trăieşte sora mea cea mai mare. Salut-o 
respectuos din partea mea şi cere-i cutia de aramă cu cheiţe- le de aramă. Dar, vezi, altceva nu lua 
— nici aur, nici argint, nici pietre scumpe. 

Vânătorul se duse în oraşul de aramă, ia prințesa Arămița, stăpâna oraşului, sora vulturaşului. 

— Bună ziua, prea înaltă stăpână! Frăţiorul dumitale îţi trimite salutări. 

— Şi, mă rog, de unde îl cunoşti tu pe frățiorul meu? 


— Păi, uite, aşa şi aşa... Era bolnav, era rănit, iar eu l-am îngrijit şi l-am hrănit trei ani, trei luni 
şi trei zile, în cap. 

— Îţi mulţumesc, om bun. Uite, ai aici aur, argint, pietre prețioase! Ia cât îţi pofteşte inima. 

Vânătorul nu- luă nimic dar o rugă pe prinţesă să-i dea cutia de aramă cu cheiţele de aramă. 

— Nici vorbă, drăguţule! Vezi că cizma care vrei s-o-ncalți nu-ți e pe măsură! Preţul cutiei mele 
e prea mare. 

— O fi prea mare prețul ei, dar eu de altceva n-am trebuință. 

Vânătorul îi făcu o plecăciune, ieşi pe poarta oraşului de aramă şi-i povesti totul, din fir-a-păr, 
vulturului. 

Vulturul se mânie, îl săltă pe vânător în spate şi zbură mai departe. Zbura sus, în înaltul cerului, 
bătând zgomotos din aripi. 

— Viteazule, ia, uită-te, ce se întâmplă în spatele nostru şi în fața noastră? Vânătorul se uită, apoi 
zise: 

— În spatele nostru e un pojar, în faţa noastră au înflorit florile. 

— În spate arde oraşul de aramă, iar florile înfloresc în cel de argint. Şi vulturul cobori în 
mijlocul unui câmp, lângă un stâlp de argint. Îi porunci vânătorului să citească inscripția. Vânătorul 
citi: „Dincolo de stâlpul acesta, se întinde oraşul de argint — măsurând cincizeci de verste în lung şi 
în lat“. 

— Aici trăieşte sora mea cea mijlocie, zise vulturul. Cere-i cutia de argint cu cheiţele de argint. 

Ajuns în oraş, vânătorul se duse de-a dreptul la prinţesă, la stăpâna oraşului— sora vulturaşului. 
Îi povesti şi ei cum a trăit la el trei ani, trei luni, trei zile-n cap, frățiorul ei, bolnav, rănit, pe care el 
l-a îngrijit, i-a dat să mă- nânce şi să bea până i-au revenit puterile. Şi, drept răsplată pentru toate 
acestea, îi ceru cutia de argint cu cheiţele de argint. 

— Nici vorbă! zise prinţesa, te lăcomeşti la o bucată prea mare, şi mai ştii? Să nu te-neci cu ea. 
Uite, ia cât vrei de aici: aur, argint, pietre scumpe, dar cutia mea are cu totul alt preţ. 

Vânătorul părăsi oraşul de argint şi-i povesti totul, din fir-a-păr, vulturului. Vulturul se mânie, îl 
săltă pe vânător pe aripile sale mari şi zbură cu el de acolo. 

Acum zbura, din nou, în înaltul cerului: 

— [a vezi, viteazule, ce se întâmplă în spatele nostru şi în faţa noastră? 

— În spatele nostru e un pojar, în faţa noastră au înflorit florile. 

— În spate arde oraşul de argint, iar florile înfloresc în cel de aur. Vulturul cobori în mijlocul 
unui câmp, lângă un stâlp de aur. Îi porunci vânătorului să citească inscripţia. 

Vânătorul citi: „Dincolo de stâlpul acesta se întinde oraşul de aur — măsurând o sută de verste în 
lung şi tot pe atâta în lat“. 

— Du-te acolo, zise vulturul. În oraşul acesta trăieşte sora mea cea mai mică. Cere-i cutia de aur 
cu cheiţele de aur. 

Vânătorul se duse de-a dreptul la prinţesă, la stăpâna oraşului — sora vulturaşului. Îi povesti tot 
ce ştia şi îi ceru cutia de aur cu cheiţele de aur. Prinţesa îl ascultă, chibzui o vreme, apoi clătină din 
cap. 

— Mi-e tare dragă cutia mea, zise, dar fratele îmi este şi mai drag. Şi se duse şi-i aduse 
vânătorului cutia de aur cu cheiţele de aur. Vânătorul luă darul acela nepreţuit, făcu o plecăciune în 
fața prinţesei şi ieşi pe poarta oraşului. 

Când vulturul îşi văzu prietenul că nu vine cu mâna goală, îi zise: 

— Şi-acum, frățioare, du-te Ia casa ta, dar bagă de seamă, nu cumva să descui cutia înainte de a 
ajunge în curtea casei tale. 

Şi zicând asta, îşi luă zborul. 

Iar vânătorul o porni spre casă. Dacă a mers mult, dacă a mers puţin, cine mai ştie? Doar că peste 
un timp a ajuns la marea cea albastră. Şi a vrut să se mai odihnească. Pe țărmul mării s-a aşezat, de 
nisip galben înconjurat, iar cutia a pus-o alături. S-a uitat şi s-a tot uitat la ea şi, până la urmă, n-a 
mai avut răbdare şi a descuiat-o. Nu isprăvise de răsucit cheiţele că în faţa lui, răsări ca din pământ 


un palat de aur, minunat împodobit de sus şi până jos. S-au înfățişat o mulțime de servitori: „Ce 
porunciţi? Care vă e dorinţa?” 

Vânătorul bău, mâncă până când se sătură, şi-apoi să doarmă se culcă. 

Şi iată că veni dimineaţa. Vânătorul trebuia să pornească mai departe. Dar ţi-ai găsit! Cum să 
poată băga el palatul acela înapoi în cutie, aşa cum fusese înainte? Se gândi şi se tot gândi, dar 
degeaba, nimic în minte nu-i veni. Şedea acolo pe mal, necăjit nevoie mare. Când ce să vadă? Pe 
neaşteptate răsări din apă un om: barba — la brâu i-ajungea, părul călcâiele-i bătea. Se opri la fața 
apei şi zise: 

— De ce eşti necăjit, viteazule? 

— Cum să nu fiu necăjit, a răspuns vânătorul, de vreme ce nu mă duce capul ca-n cutioara mea 
să ghemuiesc, acest palat împărătesc? 

— S-ar putea să te ajut eu să scapi de necaz, şi-n cutioara ta să ghemuiesc acest palat împărătesc, 
dar numai dacă o să cădem la învoială: adică să-mi dai în schimb ceea ce ai acasă fără să ştii că ai. 
Vânătorul a stat o vreme şi a cugetat: „Ce aş putea avea eu acasă fără să ştiu? Ba cred că ştiu 

totul despre toate cele de acasă“. 

Şi pe loc căzu la învoială. 

— Haide, zise el, fă bunătate şi ajută-mi ca-n cutia mea să ghemuiesc acest palat împărătesc, iar 
eu o să-ţi dau ceea ce am acasă fără să ştiu că am. 

De-abia termină să rostească vorbele acestea şi palatul — ia-l de unde nu-i. Parcă nici n-ar fi 
fost. Pe ţărmul mării stătea doar vânătorul, singur-singurel şi alături se afla cutia de aur cu cheițele 
ei de aur. 

EI luă cutia şi porni la drum.. 

Dacă a mers departe ori a mers aproape, cine mai ştie? Ştim doar că a ajuns în ţinutul său de 
baştină. Îndată ce intră în izbă, soţia îl întâmpină ţinând în braţe copilaşul ce se născuse în lipsa lui. 

„lată, va să zică, asta aveam acasă fără să ştiu că am”, îşi zise vânătorul. Şi îl copleşi mâhnirea şi 
tristeţea. 

— Lumina ochilor mei, i-a spus soția, spune, de ce verşi lacrimi amare? 

— De bucurie plâng, răspunse el. 

I-a fost teamă să-i spună adevărul şi anume: că mai devreme sau mai târziu vor fi siliți să-şi dea 
feciorul nu se ştie cui. 

După aceea vânătorul ieşi în curte, deschise cutia de aur şi pe dată răsări în fața lui un palat 
măreț, cu multă iscusinţă împodobit. S-au înfățişat o mulţime de servitori. Au înflorit grădini, în 
care străluceau lacuri minunate. În pomi păsărelele cântau, în lacuri peştişori se zbenguiau. 

Se puseră cei trei, vânătorul, soţia şi feciorul, pe trai bun şi pe agonisii averi. 

Aşa au trecut vreo zece ani, ba chiar mai mult. 

Creştea feciorul vânătorului ca aluatul pus la dospit — creştea văzând cu ochii. Şi se făcu mare: 
ager la minte, frumos la chip, mă rog, o mândrețe de flăcău. 

Într-o bună zi, taică-său s-a dus să se plimbe prin grădină. S-a plimbat cât s-a plimbat şi deodată 
s-a trezit chiar pe malul râului. 

Tocmai atunci răsări din apă omul de odinioară: barba — la brâu i-ajun- gea, părul — călcâiele-i 
bătea. Se opri la faţa apei şi zise: 

— Pe cât de pripit eşti când făgăduieşti ceva, tot atât de pripit eşti să-ți uiţi făgăduiala. Haide, 
aminteşte-ţi ce-mi datorezi. 

Vânătorul s-a întors acasă mai întunecat la chip decât norul negru de furtună şi 1-a spus soției: 

— Oricât am vrea să-l ținem pe lângă noi pe Ivanuşka, nu se poate, trebuie să-l dăm. Nu mai 
putem amâna. 

Şi îşi luă feciorul, îl scoase departe, afară din sat, şi îl lăsă singur acolo. 

Ivanuşka s-a uitat în toate părțile, a văzut o cărare şi a pornit înainte pe ea— poate l-o duce 
undeva. Şi cărarea l-a dus într-un codru de nepătruns, în jur pustiu, nicio suflare omenească. Doar o 
colibă era, pe-un picior de găină se-nălţa, singură-singurică stătea, un cerdac şi-o fereastră mică 


avea. 

Era o colibă rotitoare. 

— Colibă, colibă, zise Ivan, te-ntoarce cu faţa la mine, pădurea la spate să-ţi rămână! 

Coliba i-a dat ascultare, s-a întors aşa cum i-a cerut — cu faţa la el şi cu spatele la pădure. 

Ivanuşka urcă în cerdacul înalt şi deschise o uşă scârțâitoare. 

Şi ce să vadă? în colibă şedea chiar Baba-Cloanţa-Cotoroanţa. Baba într-o piuă şedea şi cojoc de 
iepure purta. Văzându-l pe Ivanuşka zise: 

— Bună ziua, viteazule. De unde vii şi-ncotro te-ndrepţi? La ce muncă râvneşti, ori de muncă te 
fereşti? 

— Eh, bunico! Mai întâi, dă-mi să beau, pune-mi în față mâncarea, şi- apoi vină cu-ntrebarea. 

Şi baba îi dădu să mănânce şi să bea, iar Ivanuşka îi povesti totul din fir-a-păr, făr-a tăinui ceva. 

— Cam prost îți merg treburile, viteazule, zise Baba-Cloanţa. Taică- tău te-a dat împăratului 
apelor. Iar împăratul apelor s-a mâniat grozav că nu te-ai dus la el atâta timp. Noroc că, în drumul 
tău, ai trecut şi pe la mine, altfel cred că nici nu te mai aflai printre cei vii. Dar, mă rog, fie, ascultă 
ce o să te povăţuiesc eu. Mergi mai departe, pe aceeaşi cărare, care te-a adus la mine, prin codri, 
prin văgăuni, peste munţi semeți. La urmă de tot o să ajungi în faţa a două porţi. În dreapta o poartă, 
în stânga — tot o poartă. Tu să nu intri pe poarta cu zăvor ferecată, ci pe cea cu lacăt încuiată. Să 
baţi de trei ori şi poarta are să se deschidă singură. Dincolo de poartă o să dai de o grădină cu 
sulfină, în grădină-i lacul verde ca smaraldul, în lac douăsprezece copile, douăsprezece surori se 
scaldă. S-au prefăcut în rațe cenușii, înoată şi se bălăcesc, iar rochiile lor se află pe mal. Unsprezece 
dintre ele sunt la un loc, cea de a douăsprezecea — pusă mai la o parte, singură. Tu să iei rochița 
asta şi să te ascunzi. 

Mai târziu, când surioarele or să iasă din apă, au să se îmbrace şi au să plece. Unsprezece au să 
plece, dar a douăsprezecea are să se pună pe plâns căutându-şi veşmântul. N-o să-l găsească şi o să 
spună: „Răspunde! Cine mi-a luat rochia — aceluia fiică preasupusă o să-i fiu!“ Tu să taci. Ea o să 
spună din nou: „Cine mi-a luat rochia — aceluia surioară duioasă o să-i fiu!“ Tu să taci şi de astă 
dată. Şi-atunci ea o să spună: „Cine mi-a luat rochia — aceluia soţie credincioasă o să-i fiu!“ îndată 
ce vei auzi vorbele astea răspunde şi dă-i rochia. Iar ce are să se întâmple mai departe nu-ţi spun eu. 
Singur o să afli şi o să-mi povesteşti... 

Ivan făcu o plecăciune în fața Babei-Cloanţa, îşi luă rămas bun şi porni pe cărare. Dacă a mers 
mult ori a mers puţin, dacă a mers pe timp frumos ori urât, cine mai ştie? Doar că într-un târziu a 
ajuns la cele două porți. Poarta cu pricina s-a deschis în faţa lui şi a văzut acea grădină cu sulfină, în 
grădină, lacul ca smaraldul, iar în Iac rațele cenuşii scăldându-se. Totul era aievea cum i se spusese! 

Ivanuşka s-a strecurat pe furiş şi a luat rochiţa ce se afla mai la o parte. A luat-o şi s-a ascuns 
după un copac. 

Rațele au ieşit din apă, s-au prefăcut în copile — una mai frumoasă decât alta. Iar cea mai mică, 
a douăsprezecea era mai frumoasă, mai minunată decât toate celelalte. Unsprezece surori s-au 
îmbrăcat şi au plecat de acolo. Cea mai mică însă a rămas pe mal, îşi căuta rochia şi piângea că n-o 
poate găsi. Şi dintr-o dată zice: 

— Spune-mi, răspunde-mi, cine mi-ai luat rochia! Fiică preasupusă o să-ți fiu! 

Ivan nu răspunse. 

— Surioară duioasă o să-ți fiu! 

Ivan tăcu. 

— Soţie credincioasă o să-ți fiu! 

Şi-atunci ieşi Ivan de după copac: 

— [a-ți rochia, preafrumoasă copilă! 

Ea îşi luă rochia şi îi dădu lui Ivanuşka inelul de logodnă — un inel de aur. 

— Şi-acum, spune-mi, viteazule, care îţi e numele şi încotro te îndrepţi? 

— Părinții îmi spuneau Ivan, iar eu mă duc la împăratul mărilor — la stăpânul apelor. 


— Aha, va să zică ăsta eşti tu! Dar de ce ai întârziat atât de mult? Tăicuţul meu şi-al apei împărat 
— cumplit s-a mâniat că ai întârziat. Ei, haide, mergi acum pe drumul acesta, care o să te ducă în 
împărăția de sub ape. Acolo o să mă găseşti şi pe mine. Că doar nu-s alta decât însăşi Preaînţeleapta 
Vasilisa fiică a împăratului şi a stăpânului împărăției de sub ape. 

Şi tot atunci se prefăcu în rață şi îşi luă zborul de lângă Ivan. Iar Ivan se duse în împărăţia de sub 
ape. 

Ajunse acolo şi îşi roti privirea de jur împrejur: lumina din acea împărăție era ca cea de pe la noi, 
erau şi-acolo câmpii şi pajişti precum şi dumbrăvi înverzite, soarele şi-acolo încălzea iar luna 
strălucea. 

Fu chemat să se înfățişeze împăratului mărilor. Şi împăratul mărilor se răsti la el: 

— De ce ai zăbovit atât de mult? Nu pentru vina ta, ci pentru a părintelui tău vinovăţie, iată 
mărunta însărcinare ce o vei avea de adus la îndeplinire: am un loc uitat, de treizeci de verste în 
lung şi în lat, tot numai şanţuri, râpi şi pietroaie ascuţite. Până mâine să fie locul acela neted ca-n 
palmă, să fie semănat cu secară, iar holda să crească peste noapte atât de înaltă şi deasă cât să se 
poată piti cioara în ea. Dacă faci asta, răsplata e a ta, de nu, capul îţi voi reteza! 

Ivanuşka se necăji, ieşi de la împărat tare supărat, cu capul mai jos de umeri plecat. 

Preaînțeleapta Vasilisa îl văzu din turnul ei înalt şi-l întrebă: 

— Ivanuşka, de ce eşti necăjit? 

Şi Ivan i-a răspuns: 

— Cum să nu fiu necăjit?! Tăicuţul tău mi-a poruncit ca într-o singură noapte să netezesc ca-n 
palmă şanţuri, râpi, pietroaie colţuroase de pe locul uitat, să semăn secară, iar acea secară să crească 
până dimineaţă atât, cât să se poată piti cioara în ea. 

Ei, lasă că asta încă nu-i o mare nenorocire. Nenorocirea adevărată va veni de-abia pe urmă! 
Acuma, culcă-te şi dormi. Noaptea e un sfetnic bun. 

Ivan a ascultat-o şi s-a culcat. Iar Preaînţeleapta Vasilisa ieşi în pridvor şi strigă cu glas 
răsunător: 

— Hei! voi slujitori slujnice credincioase! Neteziţi şanţuri şi râpi adânci, sfărâmaţi pietroaie- 
ascuţite şi stânci, semănați câmpul cu secară de soi, aleasă şi vegheaţi ca, până mâine holda să 
crească frumoasă! 

Ivanuşka s-a trezit în zori şi ce să vadă? Totul era gata. Nici urmă de râpi adânci, de pietroaie şi 
stânci. Locul era netezit ca-n palmă, iar pe el crescuse deasă secara, şi-atât de-naltă că-n ea s-ar fi 
putut lesne piti o cioară. 

S-a dus la împăratul mărilor să-l înştiinţeze despre toate. 

— Ei, pentru asta ai toată mulțumirea mea, i-a zis împăratul mărilor. Ai dus cu iscusință la 
îndeplinire însărcinarea ce ţi-am dat. Iat-o acum şi pe a doua: am trei sute de stoguri, fiecare cu câte 
trei sute de căpiţe, tot grâu cu bobul mare şi curat, bob cu bob numărat. Până mâine să treieri tot 
grâul ăsta. Dar bagă de seamă să nu dărâmi stogurile şi să nu răvăşeşti căpiţele. Dacă-ţi îndeplineşti 
sarcina — răsplata va fi a ta, de nu, capul îţi voi reteza! 

Ivanuşka s-a necăjit şi mai tare ca înainte, mergea prin curte împovărat, cu capul mai jos de 
umeri plecat. 

— Ivanuşka, de ce te-ai întristat? l-a întrebat Preafrumoasa Vasilisa. 

Ivan i-a povestit despre noua lui nenorocire. 

Ei, lasă că asta încă nu-i o mare nenorocire, nenorocirea adevărată va veni abia pe urmă. Acuma, 
culcă-te şi dormi. Noaptea e un sfetnic bun. 

Ivan se culcă. Preaînţeleapta Vasilisa însă ieşi în pridvor şi strigă cu glas răsunător: 

— Hei, voi furnici târâtoare! Porniţi încoace toate câte sunteţi sub soare — târâţi-vă aici degrabă 
şi vă puneţi pe treabă: din stogurile tatei grâul adunați — un grăunte nu lăsați, alegeţi rând pe rând, 
bob cu bob, pân-la ultimul stog. 

Dis-de-dimineaţă împăratul mărilor îl chemă la el pe Ivan: 

— Împlinit-ai însărcinarea ce ţi-am dat, tinere? 


— Împlinit, mărite împărat şi stăpân. 

— Să mergem, să vedem. 

S-au dus pe arie: toate stogurile erau neatinse. S-au dus la jitniţe. 

Hambarele pline până sus cu grâu. 

— Fi, dragul meu, îți mulțumesc, a zis împăratul mărilor. Mi-ai îndeplinit şi a doua însărcinare. 
Iat-o acum şi pe a treia, care va fi şi ultima: durează-mi în noaptea asta o biserică, din ceară curată, 
mâine-n zori să fie terminată. Dacă faci asta — alege pe oricare din fiicele mele şi du-te tu însuţi în 
acea biserică să te cununi cu ea. Dacă faci biserica, fata ce-o alegi va fi a ta, de nu, capul îţi voi 
reteza! 

Şi din nou Ivan e mâhnit, merge prin curtea palatului cu fața scăldată în lacrimi. 

— De ce eşti mâhnit, Ivanuşka? l-a întrebat Preaînţeleapta Vasilisa. 

— Cum să nu fiu mâhnit! Tăicuţul tău mi-a poruncit ca în noaptea asta să-i durez o biserică din 
ceară curată. 

— Fi, lasă că asta încă nu-i o mare nenorocire, nenorocirea adevărată va veni abia pe urmă. 
Acuma, culcă-te şi dormi. Noaptea e un sfetnic bun. 

Ivan a ascultat-o şi s-a culcat, iar Preaînţeleapta Vasilisa ieşi în pridvor şi strigă cu glas 
răsunător: 

— Hei, voi, harnice albine, veniţi repede la mine! Porniţi în zbor, neîntrecute lucrătoare, toate 
câte sunteţi sub soare! Ridicaţi-mi din ceară curată, biserică mândră şi-naltă, care-n zori să fie 
terminată, să merg la amiază să mă cunun în ea. 

Dis-de-dimineaţă împăratul mărilor se sculă, se uită pe fereastră şi văzu: biserică-nălțată — din 
ceară curată, frumoasă, strălucitoare, mângâiată de soare. 

— Ei, viteazule, îți mulţumesc! Oricât de iscusiţi slujitori am avut, niciunul nu mi-a plăcut aşa ca 
tine. Eu am douăsprezece fiice, alege-o pe oricare dintre ele. Dacă izbuteşti s-o alegi de trei ori la 
rând pe aceeaşi copilă, ea îţi va fi soţie credincioasă. Dacă nu, capul ţi-l voi reteza! 

„Ei, asta nu mai e o treabă anevoioasă,” îşi zise Ivanuşka. Şi venind de la împărat, surâdea. 

Preaînțeleapta Vasilisa l-a văzut, l-a întrebat despre toate şi-apoi a zis: 

— Eh, Ivanuşka, tare prost mai eşti! Nu-i deloc uşor să faci ce ţi s-a cerut. Tăicuţul o să ne 
prefacă în mânze şi o să te pună să-ţi alegi logodnica. Tu, să bagi de seamă: pe frâul meu va fi o 
steluță mai întunecată, fără luciu. După aceea o să ne prefacă în porumbiţe. Surorile mele or să 
ciugulească gingaş boabele de hrişcă, iar eu o să-mi ridic din când în când o aripioară. Pentru a treia 
oară o să ne prefacă în copile, toate semănând leit la statură şi frumuseţe, la glas, la păr şi mândreţe. 
Eu, dinadins o să-mi flutur batista. După asta o să mă recunoşti. 

În adevăr, aşa cum îi spusese ea, împăratul mărilor aduse douăsprezece mânze, semănând leit şi 
le înşiră una lângă alta, în faţa lui. 

— Alege-o pe oricare! 

Ivan s-a uitat cu băgare de seamă şi a văzut: la un frâu o steluţă era întunecată, fără luciu. Apucă 
acel frâu şi zise: 

— Asta mi-e logodnica! 

— Mde, ai luat una urâtă! Puteai alege mai bine. 

— Nu-i nimic, pentru mine e bună şi asta. 

— Acuma haide, mai alege o dată. 

Şi împăratul lăsă să-şi ia zborul douăsprezece porumbiţe — semănând leit la pene — şi le 
presără nişte hrişcă. 

Ivan a băgat de seamă că una din porumbiţe îşi tot ridică o aripioară şi o apucă de aripă: 

— Asta mi-e logodnica! 

— Mde, te-ai lăcomit la o bucată prea mare — vezi că în curând o să te îneci cu ea. Hai, alege şi 
a treia oară! 

Şi împăratul aduse douăsprezece copile, toate semănând leit la statură şi frumusete, la glas, la păr 
şi mândrețe. 


l-ar fi fost peste putință s-o recunoască, dar ea fu singura care îşi flutură batista. Ivan o prinse de 
mână: 

— Asta mi-e logodnica! 

— Ehei, frăţioare, făcu împăratul mărilor, oi fi eu viclean, dar tu m-ai întrecut în viclenie — şi i- 
o dădu de soţie pe Preaînţeleapta Vasilisa. 

Să fi trecut multă vreme, să fi trecut puţină? Doar că într-o bună zi, lui Ivan i se făcu dor de 
părinţii lui şi voi să plece în sfânta Rusie. 

— De ce te-ai întristat, dragul meu soț? l-a întrebat Preaînţeleapta Vasilisa. 

— Ah, scumpă soţie, i-am visat pe tatăl meu şi pe mama mea, casa părintească, grădina noastră 
frumoasă, şi prin grădină alergau nişte copilaşi. Se vede că erau dragii mei frați şi surori, pe care eu 
nici nu i-am văzut aievea până acum. 

Preaînţeleapta Vasilisa îşi lăsă capul în jos: 

— Fi, de-abia acum a venit adevărata nenorocire! Dacă plecăm de-aici, or să pună o poteră 
straşnică pe urmele noastre. O să se mânie grozav împăratul mărilor şi o să ne piardă printr-o 
moarte cumplită. Dar, n-avem încotro, trebuie să găsim un şiretlic ca să izbutim. 

Şi ea meşteri trei păpuşi, le aşeză prin ungherele iatacului, iar uşa o încuie bine de tot. ŞI, 
împreună cu Ivanuşka, porniră înspre sfânta Rusie. 

A doua zi dis-de-dimineaţă, veniră trimişii împăratului mărilor, să-i scoale pe tineri şi să-i cheme 
la palat. 

Ei bătură la uşă: 

— Treziţi-vă, sculaţi-vă! Vă cheamă părintele vostru. 

— E prea devreme, n-am dormit destul, a răspuns una din păpuşi. 

A mai trecut un ceas, au trecut două şi iar bătu la uşă trimisul împăratului: 

— Nu e vremea să dormiţi, vremea e să vă treziţi! 

— Mai aşteptaţi puţin. Că numaidecât o să ne sculăm şi-o să ne-mbrăcăm, răspunse a doua 
păpuşă. 

Mai veniră trimişii şi pentru a treia oară, zicând că împăratul mărilor e supărat, mâhnit, că atât de 
mult au trândăvit. 

— Venim îndată, zise a treia păpuşă. 

Trimişii au aşteptat, au aşteptat şi-apoi dă-i, şi bate iar în uşă. 

Niciun semn, niciun răspuns. 

Au spart uşa şi, ce să vadă? atacul gol doar păpuşile răspândite prin unghere. 

ÎI înştiinţară pe împăratul mărilor despre cele aflate. EI se mânie şi trimise spre toate colţurile 
împărăției o poteră puternică. 

Dar Preaînţeleapta Vasilisa şi Ivanuşka se aflau departe-departe. Goneau pe cai sprinteni, fără 
popasuri, fără odihnă. 

— la, vezi, dragul meu soţ, lipeşte-ţi urechea de pământul jilav și- ascultă: nu cumva a pus 
împăratul mărilor potera pe urma noastră? 

Ivan sări din mers de pe cal, îşi lipi urechea de pământ şi zise: 

— Aud glas de om şi tropot de cal. 

— Gonesc pe urmele noastre! spuse Preaînţeleapta Vasilisa şi prefăcu amândoi caii într-o pajişte 
verde, pe Ivan într-un bătrân păstor, iar ea luă înfăţişarea unei oiţe cu blana creaţă. 

Şi îi ajunse potera: 

— Hei, moşule, nu cumva au trecut pe-aproape un vrednic voinic şi o fată frumoasă? 

— Nu, oameni buni, răspunse bătrânul. De patruzeci de ani păstoresc prin locurile acestea dar n- 
am văzut pasăre zburând prin apropiere şi nici fiară hoinărind pe aproape. 

Şi potera făcu cale-ntoarsă: 

— Mărite împărat şi stăpân, n-am întâlnit pe nimeni în calea noastră. Am văzut doar un păstor 
care păştea o oiță. 

Împăratul mărilor s-a mâniat şi a strigat cât îl ţinea gura: 


— Eh, voi, nepricepuților! Goniţi pe urmele lor. Aduceți-mi oița, că păstorul o să vină el singur 
după ea. 

Şi iar a pornit să gonească potera împăratului. Dar nici Ivan cu Preaînţeleapta Vasilisa nu stăteau 
să zăbovească — ci îşi îndemnau mereu Pârâiaşul începu să plângă, să susure: 

— Soţul meu iubit, trebuie să ne despărțim! Tu de-te acasă, dar fii cu băgare de seamă, nu cumva 
să îngădui cuiva să te sărute, în afară de tatăl şi de mama ta. Căci dacă te va săruta altcineva, o să 
mă uiţi. 

Ivan veni acasă, dar nu se arăta prea bucuros că venise. Se sărută numai cu tatăl şi cu mama sa şi 
afară de ei cu nimeni: nici cu fratele, nici cu sora, nici cu naşul, nici cu naşa. Printre ei trăia, dar pe 
niciunul nici măcar nu-i privea. 

Aşa trecu un an, şi încă unul, iar cel de-al treilea an se apropia de sfârşit. 

Odată, Ivan s-a culcat şi a uitat să încuie uşa. Sora lui mai mică a intrat în odaie, a văzut că 
doarme, s-a aplecat şi l-a sărutat. 

Când s-a trezit — Ivan nu mai ţinea minte nimic. Uitase totul. O uită şi pe Preaînţeleapta Vasilisa 
ca şi cum niciodată nu s-ar fi gândit la ea. 

Peste o lună pe Ivan îl pețiră şi începură pregătirile de nuntă. 

Şi iată că, atunci când s-au apucat să coacă plăcintele, o fată care s-a dus după apă, de îndată ce 
s-a aplecat deasupra pârâului să umple găleata — a înmărmurit. De jos, de sub unda apei o privea 
— ochi în ochi — o preafrumoasă copilă. 

Fata veni acasă într-o fugă şi povesti tuturor celor întâlniți în cale ce minune se întâmplase. S-au 
dus cu toţii la pârâu, dar n-au găsit pe nimeni acolo. Iar pârâiaşul pieri fără urmă — nimeni nu ştia 
în ce chip, intrase sub pământ, ori secase. 

Cum au ajuns acasă însă, ce să vadă? în pragul casei se afla o preafrumoasă copilă. 

— Am venit, zise ea, să vă ajut. O să mă apuc să coc plăcintele pentru nuntă. 

A frământat un aluat tare, a făcut din el doi porumbei şi 1-a pus în cuptor: 

— [a ghiceşte, gazdă dragă, ce o să se întâmple cu porumbeii aceştia? 

— Păi, o să-i mâncăm, şi gata. Ce altceva poate să se întâmple? 

— Nu, n-ai ghicit. 

Copila deschise uşiţa cuptorului şi dinăuntru îşi luară zborul un porumbel şi o porumbiţă. Se 
aşezară pe pervazul ferestrei şi începură a gunguri: 

— Oare-ai uitat cum eram oiță iar tu păstor? 

— Am uitat, am uitat. 

— Oare-ai uitat cum eu eram un mic paraclis iar tu popă? 

— Am uitat, am uitat. 

— Oare-ai uitat cum eu eram pârâiaş iar tu peştişor? 

— Am uitat, am uitat. 

— Scurtă aducere aminte ai, porumbelule! M-ai uitat şi tu pe mine aşa cum a uitat-o Ivanuşka pe 
Preaînțeleapta Vasilisa. 

Auzind cuvintele acestea Ivanuşka îşi aduse pe dată aminte totul. Prinse mâinile albe ale 
Preaînțeleptei Vasilisa în mâinile sale şi rosti către tatăl şi mama sa: 

— Aceasta este credincioasa mea soţie. Nu am nevoie de altă soție. 

— Fi, de vreme ce ai o soție, vă dorim dragoste şi bună înţelegere! Iar pe cealaltă logodnică au 
copleşit-o cu daruri şi au lăsat-o să plece acasă la ea. 

Şi de atunci Ivanuşka şi Preaînţeleapta Vasilisa în pace trăiră, de toate agonisiră şi necazul îl 
ocoliră. 

Ținuturile nordice sunt vaste întinderi de pământuri acoperite cu zăpezi şi bântuite de vânturi şi 
geruri cumplite, învăluite în întunericul lungii nopți polare. 

Din cele mai vechi timpuri, aici au trăit multe popoare, cele mai cunoscute fiind neamurile 
chukci, evenk, ments, yakut, nganassan etc. Acestea şi-au păstrat tradiţiile şi frumoasele lor poveşti 
şi basme care au fost transmise pe cale orală, din generaţie în generaţie. 


Ediţia de față selectează câteva dintre cele mai autentice nestemate spirituale ale popoarelor 
nordice, care traduse şi repovestite, sperăm că şi-au păstrat farmecul şi prospețimea. 


Fiica soarelui 
poveste de sub Steaua Polară 


Într-o bună zi un om, călătorind într-o sanie trasă de o căprioară bălțată, văzu alt om ce stătea pe 
o colină. Acesta din urmă nu avea nimic pe cap, dar se părea că nu-i era frig. 

— Încotro te duci? întreabă bărbatul de pe colină când sania ajunse mai aproape de el. 

— S-o aduc pe Fiica Soarelui care e foarte năzuroasă şi greu de mulțumit. Țarul vrea să mă însor 
cu ea şi de aceea m-a trimis s-o aduc. Dar tu cine eşti? De ce stai acolo fără pălărie? 

— Numele meu este Vede-Tot şi, cu văd şi aud tot. 

— Atunci vino cu mine, s-ar putea să am nevoie de ajutorul tău. Vede-Tot se urcă în sanie şi cei 
doi îşi continuară drumul. După câtva timp ajunseră la altă colină pe care sătea un om cu un arc în 
mână şi două săgeți. 

— Tu cine eşti? întrebară ei. 

— Mă cheamă Arcaşul şi sunt atât de bun la tras cu arcul, încât pot tinti oricând şi orice îmi trece 
pe dinaintea ochilor. 

— Atunci, hai cu noi! Mergem după Fiica Soarelui, o fată foarte năzuroasă şi greu de mulțumit, 
şi s-ar putea să avem nevoie de tine. 

Arcaşul li se alătură şi cei trei merseră mai departe împreună. După câtva timp, ajunseră pe un 
câmp la marginea căruia stătea un om ce se tot clătina, ba într-o parte, ba în alta. 

— Cine eşti tu? întrebară ei când ajunseră mai aproape. 

— Mai încet! zise omul în şoaptă. Acolo pe câmp se găseşte o căprioară cu un pui — o vedeţi? 
Ei, eu mă numesc Iute-şi-Sprinţar şi încerc s-o prind pe căprioară de picior. Aş fi făcut-o mai demult 
dacă nu mi-ar fi legat țarul piedică din frânghie la picioare ca să nu fiu prea iute. 

— Prinde căprioara şi atunci vom şti că ai spus adevărul! ziseră cei trei. lute-şi-Sprinţar întinse 
mâna şi, înainte ca frumoasa căprioară să poată fugi, o prinse de picior. 

— Chiar că eşti rapid! spuseră cei trei din săniuţă. De ce nu vii cu noi? Mergem după Fiica 
Soarelui, o fată năzuroasă şi greu de mulțumit, şi s-ar putea să avem nevoie de ajutorul tău. 

— N-am nimic împotrivă! 

Aşa că acum erau patru în săniuță, mergând împreună. În drumul lor ajunseră la doi munţi cu 
vârfurile acoperite de zăpadă. Între cei doi munţi stătea un om cu zăpadă pe vârful nasului. 

— Cine eşti tu? întrebară ei. De ce ai zăpadă pe nas? 

— Mă numesc Forţă-şi-Putere şi, după cum spune şi numele ce-l port, sunt foarte, foarte 
puternic. Ajunge să ating munții ăştia cu vârful nasului şi de îndată se vor prăbuşi. 

— Chiar poți face asta? Haide, arată-ne cum o faci. 

Forță-şi-Putere întoarse capul spre dreapta şi, de cum atinse un munte cu vârful nasului, acesta se 
prăbuşi de nu mai rămase nimic din el, se făcu praf şi pulbere. 

— Vino şi tu cu noi, ziseră bărbații din sanie. Mergem după Fiica Soarelui care-i o fată 
năzuroasă şi greu de mulțumit şi poate ne vei fi de folos. 

— N-am nimic împotrivă! 

Aşa că acum erau cinci în sanie, călătorind împreună şi, după un timp, ajunseră la un câmp 
înzăpezit, în mijlocul căruia stătea un om cu buzele întinse către o groapă rotundă. 

— Cine eşti tu? întrebară ei. 

— Mă numesc Gât-cel-Lung şi aş putea bea toată apa din groapa asta dintr-o sorbitură. Aş putea 
s-o înghit cu tot peştele din ea. 

— Chiar poți? Atunci, fă-o să te vedem! 

Gât-cel-Lung îşi puse buzele pe marginea gropii şi sorbi apa odată cu peştii ce înotau în ea. 


ÎI luară cu ei şi pe Gât-cel-Lung. Aşa că acum erau şase în săniuţă şi mergând mai departe 
ajunseră la o stâncă înaltă pe care stătea un om fără pălărie şi nins pe creştetul capului. 

— Măi să fie, asta-i într-adevăr ceva tare ciudat! ziseră cei din sanie. Cine eşti tu şi de ce ai 
zăpadă pe cap? 

— Mă numesc Face-Viscol şi nu trebuie altceva decât să-mi scutur capul ca numaidecât să se 
producă viscol şi să se adune zăpada. 

Producătorul de viscole scutură capul şi pe dată vântul începu să bată răscolind zăpada şi 
adunând-o grămezi. 

— Opreşte-te, opreşte-te pentru că altfel ne omori, strigară cei şase. Face-Viscol nu mai dădu din 
cap şi viscolul încetă. 

— De ce nu vii cu noi? ziseră cei şase. Mergem după Fiica Soarelui care-i o fată năzuroasă şi 
greu de mulţumit şi poate ne vei fi de folos. 

— N-am nimic împotrivă! 

Acum erau şapte de toți mergând împreună şi, după câtva timp, ajunseră la o casă de sticlă. O 
înconjurară, dar toate uşile erau încuiate şi nu putură intra. 

— Asta trebuie să fie casa Fiicei Soarelui, ziseră ei. Haide, Vede-Tot, spune-ne cine-i înăuntru. 
Vede-Tot se uită pe deasupra casei. 

— Văd o fată înăuntru, zise el. 

— Vino, Arcaşule, trage în uşă! strigară ei. Arcaşul trase două săgeți în uşă şi, ce să vezi! — 
lacătul se rupse în două şi uşa se deschise. Cei şapte intrară şi se treziră într-o cameră de cristal, 
poleită cu aur. În mijlocul ei văzură o fată neasemuit de frumoasă, îmbrăcată într-o rochie 
strălucitoare şi cu o coroniță bătută în pietre scumpe. 

— Cine sunteți, de unde veniţi şi încotro mergeţi oameni buni? întrebă ea. 

— Mergem după Fiica Soarelui şi-ţi vom fi recunoscători dacă ai vrea să ne spui unde o putem 
găsi. Se zice că e foarte năzuroasă şi greu de mulţumit. 

— Ştiu unde se află şi vă voi duce eu la ea, zise fata. Numai să mâncaţi mai întâi. 

leşi din acasă, dar curând se întoarse cu un braţ de buşteni de aramă. Îi lăsă jos şi ieşi din nou 
întorcându-se cu un braţ de conuri de aramă. Făcu focul în vatră şi se făcu un fum atât de dens încât 
nu se mai văzu nimic în încăpere. Cât despre fată, ia-o de unde nu-i, de parcă nici nu fusese 
vreodată. Doar din depărtare, i se auzi vocea batjocoritoare. 

— Vai de voi, nenorociţilor! strigă ea. Şi când te gândeşti că voiaţi s-o prindeţi pe Fiica Soarelui. 

Flăcările erau din ce în ce mai puternice şi li se aprinseră hainele. 

— Trage, Arcaşule, trage! strigară ei. 

Arcaşul trase câteva săgeți, dar cu acestea focul se înteți. 

— Potoleşte focul, lute-şi-Sprinţar! 

Iute-şi-Sprinţar flutură mâna întinsă, dar fumul deveni şi mai gros şi flăcările mai puternice. 

— Fă nişte troiene, Face-Viscol! 

Face-Visol îşi umflă obrajii şi suflă cu putere. Pe dată se porni o furtună puternică care mai 
împrăştie din fum. 

— Stinge focul, Gât-Lung! 

Gât-Lung scuipă toată apa pe care o ținea în gâtlej şi ce să vezi! — focul se stinse. 

Dar uşa se închise şi ei nu mai putură ieşi din casă! 

Arcaşul trase două săgeți, dar vârfurile acestora se îndoiră. Atunci Forţă-şi-Putere îşi frecă nasul 
de perete, casa se cutremură şi se prăbuşi, iar ei se treziră eliberați. 

— Spune-ne unde este Fiica Soarelui, Vede-Tot! strigară prietenii lui. 

— E foarte departe şi râde de noi! zise Vede-Tot! 

— Adu-o aici lute-şi-Sprinţar! lute-şi-Sprinţar o luă la fugă de nu-l mai văzură. 

— Unde-i lute-şi-Săprinţar, Vede- Tot? 

— E împreună cu Fiica Soarelui şi ar fi prins-o dacă nu i-ar fi împiedicate picioarele. 

— Eliberează-i-le, Arcaşule! 


Arcaşul trase o săgeată în sforile care-i țineau picioarele lui lute-şi-Sprinţar şi le rupse, 

— Ce s-a întâmplat cu lute-şi-Sprinţar, Vede-Tot? 

— Nimic, dar n-a reuşit s-o prindă pe Fiica Soarelui, ea este mult mai iute decât el şi a traversat 
lacul. 

Primul om ştia acum că numai Gât-Lung îl putea ajuta. Puse şaua pe unul dintre cerbi, o şa 
aurită, şi i-l dădu lui Gât-Lung care merse la lac şi sorbi toată apa. După toate acestea, lute-şi- 
Sprinţar o prinse pe Fiica Soarelui, o aduse la ceilalți şi porniră cu toţi înapoi spre casă. 

Ajunseră la casa lui Face-Viscol şi primul om zise: 

— Mulţumesc pentru ajutor, Face-Viscol. Rămâi aici şi fii stăpânul zăpezilor. 

Face-Viscol rămase acolo şi ceilalți merseră mai departe şi se opriră numai la casa lui Gât-Lung. 

— Mulţumesc că m-ai ajutat, Gât-Lung. Rămâi în locurile acestea, te fac stăpânul apelor şi vei 
putea prinde cât peşte vei dori pentru tot neamul tău. 

Gât-Lung rămase acolo, iar ceilalți merseră mai departe şi se opriră numai când ajunseră la casa 
lui Forță-şi-Putere. 

— Mulţumesc că m-ai ajutat, Forţă-şi-Putere, zise primul om. Rămâi şi fii stăpânul munţilor. 
Animalele ce sălăşluiesc pe aici îţi vor fi de ajutor, va trebui să te foloseşti de ele spre binele nostru, 
al tuturor. 

Forță-şi-Putere rămase acolo şi ceilalți porniră mai departe şi nu se mai opriră până ajunseră la 
casa lui lute-şi-Sprinţar. 

— Mulţumesc pentru ajutor, lute-şi-Sprinţar, zise primul om. Rămâi aici, fii stăpânul caprelor și- 
i hrăneşte pe oameni cu carne. 

Iute-şi-Sprinţar rămase acolo şi ceilalți o porniră mai departe şi nu se opriră decât la casa 
Arcaşului. 

— Îţi mulţumesc că m-ai ajutat, Arcaşule. Rămâni aici, fii stăpânul terenurilor de vânătoare şi 
învață-i pe vânători să țintească bine. 

Arcaşul rămase acolo şi ceilalți merseră mai departe şi nu se opriră până nu ajunseră la casa lui 
Vede-Tot. 

— Îţi mulţumesc şi ţie că m-ai ajutat, Vede-Tot, zise primul om. Stai aici, fii stăpânul câmpurilor 
şi lasă urmaşilor tăi ochiul tău cel ager şi auzul tău ascuțit. 

Vede-Tot rămase acolo şi primul om împreună cu Fiica Soarelui merseră mai departe. Ajunseră 
în ţinuturile sale şi se stabiliră acolo, şi de atunci soarele străluceşte şi razele lui dau viaţa întregului 
pământ. 


Vulturul cel recunoscător 
poveste de sub Steaua Polară 


Trăiau odată o şoricioaică şi o păsărică ce se hotărâră să stea împreună peste iarnă. Săpară o mică 
gaură care să le fie adăpost şi magazie şi, imediat ce terminară, se puseră să care în ea una câte una 
toate grăunţele pe care le găsiră. Când groapa se umplu, rămânând doar atâta loc cât să se înghesuie 
ele două, luară hotărârea să nu se atingă de mâncare până la iarnă. 

— Vom veni aici, odată cu căderea primei zăpezi, îi zise şoricioaică păsării. Păsărică zbură şi 
şoricioaica o luă la fugă după ea, dar foarte curând cea din urmă începu să-şi sape o altă gaură şi, 
când fu gata, duse în ea toate grăunțele şi firimiturile de pâine pe care ea şi păsărică le adunaseră 
împreună. Apoi se vâri în gaură şi începu să înfulece din hrană. 

— Dacă voi fi numai eu la atâta mâncare, nu voi duce lipsă de nimic, pentru că am destul pentru 
toată iarna, îşi zise. 

Căzu prima zăpadă şi păsărică zbură spre adăpostul pe care ea şi şoricioaică îl pregătiseră. 
Vârându-se în el, văzu că era golit de toată hrana. Era atât de mâhnită că izbucni în plâns, dar îşi 
şterse repede lacrimile şi zbură spre ferma unei familii de ruşi. Aici se găsea nişte grâu stocat în 


curte şi ea ciuguli pe săturate şi apoi zbură şi se aşeză pe un gard. Cu timpul, şoricioaică trebui să 
iasă din adăpost şi păsărică, amintindu-şi cum fusese tratată de către aceasta, ţâşni spre ea şi-i 
scoase un ochi. 

Chioară şi simțindu-se nedreptățită, şoricioaică făcu o plângere şi se prezentă cu cazul în fața 
curții. 

Audierea, la care participară toate animalele şi toate păsările, s-a ţinut într-un luminiş şi, 
bineînţeles, au fost convocate pasărea şi şoricioaică. 

Vulturul era şeful păsărilor, iar leul, şeful animalelor. Acum stăteau față în față, vulturul vorbind 
în apărarea păsării şi leul luând apărarea şoricioaicei. Ei ajunseră să se certe aprins şi leul se înfurie 
tare de tot, îl bătu pe vultur şi-l lăsă fără pene. Păsărelele se speriară zburând care încotro, animalele 
o luară la fugă şi nu mai rămăsese nimeni în luminiş, în afară de vultur care nu putea zbura din 
cauza rănilor. 

Ei, şi acum, în satul de la marginea pădurii, trăiau un bărbat şi soția lui. Femeia era cam 
năbădăioasă şi-l certa mereu pe bărbat. Într-una din zilele, după ce-l zăpăci cu limba ei ascuţită, îl 
trimise la vânătoare în pădure. Plecând, bărbatul, după o bucată de drum, ajunse în luminişul în care 
se ținuse judecata. Văzând vulturul fără pene, îşi încarcă arma, tinti, dar dădu greş şi vulturul auzind 
zgomot, se întoarse. 

— Nu mă omorî, om bun, pentru că s-ar putea să-ți fiu de folos, zise el. Mai bine du-mă acasă şi 
dă-mi de mâncare până când o să-mi crească din nou penele. 

Bărbatul lăsă jos arma şi, luând vulturul în braţe, îl duse acasă. Femeia îl întâmpină cu o serie de 
vorbe de ocară. 

— De ce ai adus vulturul ăsta? strigă ea. La ce bun? Ne va mânca grânele care nici nouă nu ne 
ajung. 

Şi o ţinu aşa tot timpul, dar bărbatul nu o băgă în seamă și vulturul rămase la ei un an întreg. În 
timpul ăsta penele îi crescură şi, când mai trecu încă un an, îi zise omului. 

— Lasă-mă liber să văd dacă pot zbura. Şi nu-ți face griji. Dacă totul va fi bine, mă voi întoarce 
la tine. 

Omul îl eliberă şi vulturul se înalță spre cer, dar când îl văzu, nevasta se înfurie rău de tot şi 
începu cearta. 

— De ce l-ai lăsat să plece? Era un vultur bun! strigă ea. Vulturul se întoarse în aceeaşi seară. 

— Ţine-mă la tine şi îngrijeşte-mă încă un an şi după aceea totul va fi cum nu se poate mai bine, 
îi zise el omului nostru. 

Acesta îl luă din nou în casă şi vulturul frăi împreună cu ei făcând muncile cele mai grele fără să 
cârtească. 

Trecură aşa trei ani şi, la sfârşitul celui de-al treilea, vulturul îi zise omului: 

— M-am vindecat în sfârşit, sunt sănătos tun, atât la trup cât şi la suflet. Lasă-mă liber. Aş vrea 
să zbor în luminişul în care m-ai găsit. Trebuie să iei nişte pesmeţi şi să vii şi tu în luminiş. 

Omul îl eliberă pe vultur, urmărindu-l cum se îndepărtează în zbor, iar apoi umplu o desagă cu 
pesmeţi şi porni la drum după cum fuse sfătuit. Ajunse la luminiş destul de repede când, ce să vezi? 
— vulturul era acolo şi îl aştepta. Se îndreptă spre el şi acesta îi spuse: 

— Suie-te la mine în spinare şi vom zbura departe, departe. Omul se sui şi vulturul îşi luă zborul. 

Dacă a trecut timp mult sau puţin nu se ştie, dar, în cele din urmă, vulturul cobori într-un alt 
luminiş şi-i spuse omului: 

— Du-te în oraş şi aşteaptă la uşa bisericii. La terminarea slujbei, vei vedea o femeie frumoasă 
ieşind din biserică. Ea este sora mea cea mare şi te va întreba de mine. 

Omul o porni spre oraş, ajunse la biserică, se aşeză în fața uşii şi aşteptă. 

Oamenii ieşeau rând pe rând din biserică şi printre ei apăru o femeie neasemuit de frumoasă, 
îmbrăcată într-o rochie ţesută în fir de aur. Părea foarte tristă şi se apropia când de unul, când de 
altul dintre cei ce aşteptau la uşă şi-i întreba despre fratele său. 


— Sunt trei ani de când fratele meu a plecat de acasă şi nu s-a mai întors, zicea ea. N-aţi auzit 
nimic de el? 

Nimeni nu-i răspunse, deoarece nu ştiau nimic despre el, dar femeia nu se lăsă şi repetă 
întrebarea a doua şi a treia oară. Omul era sigur acum că femeia era sora vulturului, 

— Eu l-am văzut pe fratele dumitale şi ştiu unde este, zise el. 

— Adu-l aici! îl rugă femeia. Te voi răsplăti cum se cuvine. Numai să-mi spui ce ţi-ai dori. 

— Aş vrea să-mi dai caseta de pe pervazul ferestrei, zise omul, pentru că asta-i spusese vulturul 
să ceară. 

Dar femeia zise că nu renunţă la casetă şi omul trebui să se întoarcă şi să-i povestească vulturului 
toată tărăşenia. 

Vulturul îi spuse să se suie pe spinarea lui şi îşi luară zborul. Când se lăsă seara, ajunseră la al 
treilea luminiş. 

Îşi petrecură noaptea acolo, iar dimineaţa vulturul îi zise omului: 

— Du-te la aceeaşi biserică şi aşteapt-o pe aceeaşi femeie. O vei recunoaşte când o vei auzi 
zicând, după cum îi e obiceiul: 

„N-aţi auzit veste, poveste despre fratele meu, vulturul?” 

Omul se duse din nou la biserică şi aşteptă la uşa bisericii. După câteva timp, oamenii începură 
să iasă unul câte unul din biserică şi chiar aceeaşi femeie îşi făcu apariția printre ceilalți întrebând 
ici-colea despre fratele ei, vulturul. Bărbatul nu zise nimic, până când aceasta nu întrebă a treia 
oară, şi atunci 1 se adresă: 

— Eu am veşti despre vultur şi îl pot aduce chiar acum dacă vrei. ÎI întrebă ce doreşte în schimb. 

— Nimic altceva decât caseta ce stă pe pervazul ferestrei. 

— Nu l-am văzut pe fratele meu de trei ani, dar la casetă nu pot renunța, zise femeia. 

Omul nostru se întoarse din nou la vultur, îi spuse toată tărăşenia şi vulturul, luându-l în spate, îşi 
luă zborul. 

Dacă drumul lor a fost lung sau nu, nimeni nu poate şti, dar în cele din urmă au ajuns la un al 
patrulea luminiş. 

Îşi petrecură noaptea acolo şi, în dimineaţa următoare, omul o porni din nou spre biserică. 
Aşteptă la uşă şi, în cele din urmă, o văzu iar pe cea pe care dorea s-o întâlnească şi care tocmai îi 
întreba pe cei din jur despre fratele ei, vulturul. 

— L-am văzut eu pe fratele dumitale şi îl pot aduce aici, dacă vrei, zise omul când ea întrebă a 
treia oară. 

— Ce-mi ceri în schimb? zise femeia. 

— Nimic altceva decât caseta ce se află pe pervazul ferestrei tale, răspunse omul. 

— Foarte bine. Adu-l pe fratele meu şi vei avea caseta. 

Omul se duse din nou la vultur şi-i spuse întâmplarea, vulturul îl luă în spinare şi zbură. În cele 
din urmă, omul privi în jos, spre pământ şi văzu o aşezare. De-abia atinseră pământul că vulturul 
dispăru fără urmă. Degeaba îl căută omul nostru că nu-l mai găsi şi, văzând o casă în apropiere, 
deschise uşa şi intră. Erau acolo mai mulți oameni care îl întâmpinară cu căldură, îl ajutară să se 
spele şi să-şi schimbe hainele, îl serviră cu cele mai gustoase bucate şi cu cele mai bune vinuri. 
Omul nostru mâncă pe saturare şi bău până-l apucă amețţeala şi n-ar fi putut spune pentru nimic în 
lume cât timp stătuse acolo, încercă să afle abia când fu întrebat de un bărbat arătos, îmbrăcat în 
haine scumpe, care intră în odaie. 

— Ştii de cârid stai aici cu noi? îl întrebă bărbatul. 

— De trei zile?! zise celălalt. 

— Fi bine, greşeşti! Stai aici de trei ani şi nu de trei zile. Şi el adăugă: Nu mă mai cunoşti? Eu 
sunt vulturul care te-a adus aici. Spune-mi, prietene, vrei sa te întorci acasă la tine acum? 

— Sigur că vreau! zise omul. 

Vulturul, căci aşa o să-l numim de aici înainte, ieşi din încăpere, dar reveni cât se poate de 
repede aducând caseta ce fusese a sorei sale. 


— EI, şi acum, ce-ai zice să-ţi dau ţie caseta asta? întrebă el. 

— Ce să fac cu ea? 

— Nu fi prost! Caseta aceasta nu este o casetă obişnuită, ci una fermecată. Haide, hai să ieşim şi 
atunci ai să vezi. 

Cum ieşiră, Vulturul deschise caseta şi, ce să vezi! — aceasta dispăru ca şi cum nici nu fusese şi 
în locul ei, se înălță în jurul lor o casă. Vulturul bătu în peretele casei şi îndată apărură două fete. 

— Ce doriţi? întrebară ele. 

— Ceva de mâncare, zise Vulturul. 

Fetele aduseră înăuntru o masă aşternută cu toate şi, după ce bărbații mâncară, o scoaseră din 
încăpere. 

Vulturul bătu din nou în perete şi pe dată apărură alte două fete. 

— Ce doriţi? întrebară ele. 

— Un pat bun în care să dormim, zise Vulturul. Fetele aduseră patul şi o plapumă frumoasă, cei 
doi bărbaţi se culcară şi adormiră, iar dimineaţa când se sculară, fetele luară şi duseră totul afară. 

— Îţi place caseta mea? întrebă Vulturul. 

— Foarte mult, răspunse omul. 

— Fi bine, atunci strânge casa şi pune-o înapoi în ea. Şi îi arătă omului cum se face treaba asta. 

Omul strânse casa, şi o băgă în casetă şi apoi o porni spre casă. Şi merse şi tot merse, şi când se 
însera deschise caseta, le puse pe fete să aştearnă masa, mâncă şi se culcă. Se găsea din nou pe 
drum dimineaţa următoare, dar pe la prânz i se făcu foame şi sete şi se gândi că ar fi fost bun un 
ceai. Deschise caseta, mâncă şi bău pe săturate, dar când veni timpul să stringa casa şi s-o pună în 
casetă, descoperi că uitase cum s-o dacă. Asta îl întrista foarte tare, aşa că se aşeză lângă uşă, 
gândindu-se cum să o scoată la capăt. Cum stătea aşa, un moş, care se-ntâmplase să treacă pe acolo, 
veni spre el. 

— De ce eşti atât de trist, om bun? întrebă el. 

— Am uitat cum să strâng casa asta şi cum s-o pun în casetă, răspunse omul. 

— Cu ce mă vei răsplăti pentru binele pe care ţi-l voi face? 

— Ce ai dori? 

— Ceea ce o să-ţi arate soţia ta mai întâi de toate când vei ajunge acasă. 

— Foarte bine, acceptă omul, zicându-şi: Ciudată dorință! Ce ar putea să-mi arate soția mea care 
să fie atât de minunat?! 

Bătrânul strânse casa, o puse în casetă şi plecă, iar omul îşi continuă drumul. Ajunse curând 
acasă şi fu întâmpinat de nevasta lui care avea alături un fecioraş chipeş. 

— Vai, dar ăsta trebuie să fie fiul meu, născut în timp ce eu eram plecat de acasă! îşi zise omul. 
Ce prost am fost! Moşul ştia prea bine ce anume îmi cere şi acum va trebui să renunţ la propriul 
meu fiu. 

Aduse caseta, o deschidea şi intrară toți trei — el, soția şi fiul — în casă. Băură şi mâncară şi 
apoi se culcară, iar omul îi povesti femeii pățania cu moşul. 

— Va trebui să-i dăm bătrânului ceea ce i-am promis, pe feciorul nostru chipeş. 

Dimineaţa se sculară şi ce văzură! — lângă uşă stătea un câine roşcovan. Acesta nu spuse nimic, 
dar omul ştiu, fără să i se spună, că acesta venise să-i ia fiul. 

— Trebuie să mergi unde te va conduce câinele ăsta, fiule, zise el. 

Fecioraşul făcu ceea ce i se spusese şi plecă cu câinele. Mergând aşa, cale lungă, feciorul crescu 
şi deveni ditamai flăcăul, când ajunseră la sfârşitul călătoriei. 

Într-o bună zi, câinele dispăru şi flăcăul rămase singur. De-abia mijiră zorii când el văzu un lac 
mare în care se îmbăiau trei dalbe copiliţie, două dintre ele ținându-se aproape una de alta, iar cea 
de-a treia mai la o parte. 

Se apropie şi văzu trei rochii pe țărm, dintre care una era întinsă mai departe de celelalte două. 

O luă pe aceasta din urmă şi o ascunse chiar la timp, deoarece fetele tocmai ieşeau din apă. Două 
dintre ele se îmbrăcară, dar a treia nu-şi găsi rochia şi izbucni în plâns. 


— Cine mi-a furat rochia? întrebă ea. Dă-mi-o înapoi, oricine ai fi, căci s-ar putea să ai nevoie de 
mine într-o zi. 

Flăcăul îi dădu rochia şi fata se îmbrăcă şi zise: 

— Vino să ne vizitezi, feciorule. Locuim departe de aici, dar, când vei ajunge în satul nostru, vei 
şti pe dată care e casa noastră, deoarece e situată într-un loc singuratic, departe de celelalte. 

Flăcăul stătu pe țărm toată ziua şi toată noaptea şi, spre dimineaţă, apăru câinele cel roşcat care-l 
purtă mai departe. Merse în urma câinelui toată noaptea, dar la prima rază de soare acesta dispăru la 
fel ca şi înainte. 

Ajunse la nişte case şi când se apropie de ele, văzu că una era la o oarecare distanță de celelalte. 
Asta era casa spre care se îndreptă şi intră fără să bată la uşă. 

O fată frumoasă îl aştepta acolo şi, după ce îi dădu să bea şi să mănânce, îl trimise la bunicul ei 
care locuia într-o casă învecinată. Flăcăul ajunse la casa acestuia, dar se miră peste măsură când 
văzu în faţa ei doisprezece pari înfipţi în pământ, unsprezece având în vârf capetele a unsprezece 
bărbați. 

— Înseamnă că în cel de-al doisprezecelea par va sta înfipt capul meu, îşi zise feciorul. 

Intră în casă, unde îl aştepta un bătrân. 

— De ce ţi-a luat atâta timp drumul până aici? întrebă bătrânul. Va trebui să îndeplineşti o 
sarcină. Să-mi construieşti o casă şi să mi-o termini până mâine dimineaţă. 

Feciorul se simți mâhnit şi se întoarse la fată. 

— Nu voi fi în stare niciodată să înalt o casă într-o singură noapte! zise el. Dar fata zâmbi. 

— Nu fi trist, căci te voi ajuta, grăi ea. Du-te la culcare şi mâine dimineaţă casa va fi gata. 

Flăcăul prinse curaj şi şe duse la culcare şi dimineaţa, când se sculă, casa era gata făcută! Flăcăul 
merse degrabă la bătrân. Acesta fu foarte surprins şi nu-i veni să-şi creadă ochilor. 

— Bunule fecioraş! zise el. Ai mai avea o treabă de făcut. Aş vrea să-mi îmblânzeşti un cal de 
care nu s-a mai apropiat picior de om de şapte ani. 

— Asta nu-i prea greu de făcut! se gândi feciorul. M-am ocupat de cai toată viaţa. Se înapoie la 
fată şi-i spuse totul despre sarcina pe care trebuia să o îndeplinească. 

— Nici vorbă că-i o treabă uşoară, zise fata. Să ştii că armăsarul acela nu e un cal oarecare, ci e 
chiar bătrânul prefăcut în cal. Nu trebuie să te temi, eu te voi ajuta. Du-te numaidecât în pădure şi 
adu-mi nişte scoarță de copac. 

Flăcăul făcu întocmai şi, când se întoarse aducând şi scoarța, fata făcu din ea o şa şi un bici. Pe 
acestea i le dădu flăcăului care le luă şi porni spre casa moşneagului. 

Intră în curte şi văzu calul alergând şi ridicându-se pe picioarele dinapoi. Calul încercă să-l 
lovească, cu copita, dar flăcăul îl lovi cu biciul atât de puternic încât acesta se răsturnă pe o parte, la 
picioarele lui. Încercă să se ridice rapid, dar flăcăul se dovedi mult mai iute şi-i sări în spinare. Calul 
alergă prin curte cu viteză atât de mare de ziceai că zboară prin aer, dar flăcăului îi era prea dragă 
viața şi se ţinu atât de bine, încât acesta nu-l putu arunca jos din şa. Flăcăul pocni din bici la 
urechile calului asurzindu-l şi făcându-l să încetinească galopul. Se opri numai când calul căzu la 
pământ mai mult mort decât viu. ÎI lăsă zăcând acolo şi se duse la fată. 

— l-am venit de hac calului, zise el. E cât se poate de blând acum. 

Îşi petrecu noaptea în casa fetei şi dimineaţa se duse să-i spună moşneagului că a făcut ceea ce îi 
ceruse. Ajunse la casa acestuia şi-l găsi stând după sobă şi moțăind. 

— Am făcut ceea ce mi-ai cerut, îi spuse flăcăul. 

— Dar numai fiindcă te-a ajutat nepoata mea. Am hotărât să vă căsătoriţi. Veniţi amândoi la baie, 
mâine, şi vom mai discuta despre asta. 

Flăcăul era bucuros la culme şi se duse să-i ducă fetei vestea. 

— Bunicul tău vrea să ne căsătorim, zise el. 

— Aşa ţi-a spus ție, dar nu are de gând să facă aşa, răspunse fata. Bunicul este un vrăjitor rău şi 
vrea să ne distrugă. 


Sosi dimineaţa şi ei merseră la clădirea în care se afla baia, dar nici nu apucară bine să intre că 
moşul aruncă petrol peste ea şi-i dădu foc. 

Flăcări se înălţară deasupra clădirii şi căldura era atât de toropitoare încât fata căzu la pământ şi 
se prefăcu într-un ac, iar flăcăul se prefăcu într-un fir de aţă. leşiră prin gaura cheii şi, redevenind 
fiecare ce fusese, o luară la sănătoasa. Plecară spre casa părinților flăcăului şi avură drum lung de 
străbătut, dar, în cele din urmă, fata se aplecă şi îşi lipi urechea de pământ. Auzea țipete şi strigăte 
de oameni şi-şi dădu seama că vrăjitorul îşi trimisese slugile după ei. 

Strigătele se tot apropiau şi fata se transformă într-o biserică mai mică, iar flăcăul într-o biserică 
mai mare. Clopotele bisericilor începură să bată pe când cei trei servitori ai moşneagului, toți trei 
înarmați, sosiră călări. 

— Ai văzut un bărbat şi o femeie trecând pe aici, moşule? îl întrebară ei pe omul ce stătea în faţa 
uneia dintre biserici. 

— Da, am văzut, răspunse bătrânul, dar tare demult, pe vremea când se construia biserica. Iar 
acum pietrele ei sunt deja acoperite cu muşchi, după cum vezi. Luaţi nişte muşchi şi arătați-l 
stăpânului vostru dacă nu vă crede. 

Cei trei bărbați luară muşchiul şi se întoarseră la moşneag. 

De îndată ce ei se îndepărtară, fata şi flăcăul îşi luară înfăţişarea dinainte şi îşi continuară 
drumul. Servitorii moşneagului ajunseră la casa acestuia şi-i arătară muşchiul. 

— Ce proşti mai sunteți! strigă moşneagul. Cei pe care-i urmăreaţi erau prefăcuţi în două 
biserici, una mică şi cealaltă mai mare şi ar fi trebuit să vă daţi seama şi să-i prindeți numaidecât. 
Grăbiţi-vă şi daţi-le de urmă! 

Şi servitorii plecară, dar când ajunseră la locul în care văzuseră bisericile, ia-le de unde nu-s. 

Fata şi flăcăul erau deja departe şi, după câtva timp, fata aplecă, din nou, urechea la pământ. 
Auzind strigătele ce se apropiau, se prefăcu într-o turmă de mioare şi flăcăul se prefăcu în oier. 

Curând după aceasta apărură şi cei trei servitori călare. 

— N-ai văzut trecând pe aici o fată şi un flăcău, oierule? întrebară ei. 

— Ba, am văzut, zise oierul, dar tare demult. Aveam pe atunci numai o oaie şi acum am o turmă 
de peste o sută. N-o să-i ajungeţi niciodată din urmă pe cei doi, mai bine întoarceţi-vă la stăpânul 
vostru. Tăiaţi nişte lână de pe trupul unei oi şi arătaţi-o stăpânului vostru, dacă nu vă crede. 

Servitorii se întoarseră şi, imediat ce dispărură, fata îşi luă înfăţişarea dinainte, flăcăul, la fel, şi 
apoi îşi continuară drumul. 

Servitorii se întoarseră la moşneag, îi povestiră toată tărăşenia şi îi arătară lâna tăiată de pe 
spinarea oii, dar moşneagul se înfurie şi-i ocărî cu asprime: 

— Proştilor! strigă el. Ar fi trebuit să vedeţi că ei erau chiar cei pe care îi căutaţi. Am să pornesc 
eu după ei! 

Fata şi flăcăul erau demult departe şi fugiră, tot fugiră până când fata se aplecă şi lipi urechea de 
pământ. 

— Am dat de belea, zise ea, a pornit chiar moşul după noi. Nu putem face nimic decât să ne 
prefacem fiecare în altceva. Tu vei fi un lac mare şi eu un peşte. 

Flăcăul deveni lac şi fata se făcu un biban sprinţar, dar moşneagul ştiu că erau ei. Ajunse la lac 
cât ai bate din palme, se opri şi zise: 

— Aici eraţi! O să vă prind curând, n-aveţi grijă! 

Se dezbracă şi se prefăcu într-o ştiucă, sări în lac şi porni după biban. Dar bibanul s-a întors cu 
coada ascuțită spre ea şi oricât a încercat ştiuca nu l-a putut înghiți. 

Ştiuca era deja istovită. 

— Întoarce-te spre mine, bibanule! zise ea. 

— Dar ştiu că eşti şireată, ştiuco! i-o întoarse bibanul. De ce nu încerci să mă prinzi de coadă. 

Ştiuca nu-i răspunse. Sări afară pe mal şi se prefăcu în moşneag, iar bibanul se preschimbă în 
rață. 


— Sunt vrăjitor şi am să vă vin de hac, le zise moşul. Tu, lacule, vei rămâne pe veci lac, iar tu, 
rață, vei rămâne aşa cum eşti. 

— ŞI eu pot face vrăji, i-o întoarse rața. Te voi preface într-o știucă şi pe veci vei rămâne știucă 
pe malul acestui lac. 

Moşneagul se sperie. 

— Aşteaptă! strigă el. Nu vreau să fiu știucă, aşa cum nici tu nu vrei să fii rață. Este mult mai 
bine tu să fii fată, flăcăul să fie flăcău, iar eu să rămân ceea ce sunt, un moşneag. 

Voi veţi merge în drumul vostru, iar eu într-al meu. 

Şi plecă fără să mai spună nimic. Rața se preschimbă în fată, lacul în flăcău şi o porniră din nou 
la drum. Ajunseră la casa în care locuiau tatăl şi mama flăcăului. Atunci fata se opri şi zise: 

— Eu rămân şi te aştept aici, intră în casă singur. Salută-i pe toţi cu căldură, dar nu care cumva 
să-l iei pe copilul fratelui tău în braţe şi să-l săruți, căci dacă o vei face, mă vei pierde. 

Flăcăul intră, îi salută pe toţi călduros şi fu la rândul lui salutat cu multă bucurie. Mama sa era 
acum bunică şi îşi aduse nepoțelul, copilul celuilalt fiu al ei, ca să-l sărute. Flăcăul nu voi la început, 
dar ea îl rugă şi atunci flăcăul luă pruncul în braţe şi-l sărută. Şi ce să vezi! — pe dată uită cu totul 
de fata ce-l aştepta afară. 

Dacă s-a scurs un timp mai scurt sau mai lung, n-avem de unde şti, dar părinții flăcăului îi găsiră 
mireasă şi stabiliră data nunţii. Cât despre fata care venise cu el, îşi găsi adăpost la o bătrânică din 
sat. 

Părinţii miresei o rugară chiar pe bătrânică la care stătea fata să le facă o pâine pentru nuntă. Şi 
când pâinea fu gata, o puseră pe masă, în faţa mirelui şi a miresei. Flăcăul tăie o felie şi să vezi şi să 
nu crezi! Din pâine zburară două păsărele. Tăie încă o felie, tânăra mireasă se sperie şi atunci 
flăcăul îi dădu pâinea mamei sale şi-i spuse s-o arunce. 

Mama flăcăului făcu numaidecât ce i se ceruse şi în aceiaşi clipă apăru o altă fată, pe care nu o 
cunoşteau. Venea înspre ei pe cărare, purta nişte zdrenţe, era murdară pe faţă şi însoțită de un cârd 
de păsărele care zburau în jurul ei. 

— O să vă arăt ca nu s-a mai văzut, le zise fata. Apoi rupse o bucată de pâine, o aşeză pe o 
scândură, puse scândura pe pământ, desenă un lac şi apoi modelă o știucă, un biban şi o rață, pe care 
le aruncă în lac. Tot timpul acesta păsărele care veniseră cu fata se învârteau în jurul lacului, 
ciugulind din pâine şi repetând într-una: 

— M-a uitat, m-a uitat... 

Văzându-le, flăcăul îşi aminti de toate câte i se întâmplaseră, de frumoasa fată care îl salvase de 
bătrânul vrăjitor. Ştiu numaidecât că fata dinaintea lui nu era alta decât cea pe care o iubise cândva. 
O îmbrăţişa şi zise în faţa tuturor: 

— Asta-i fata care mi-a salvat viaţa şi cu ea vreau să mă însor. Se căsătoriră chiar atunci şi trăiră 
mulți ani fericiți. 


Fata şi omul lună 
poveste de sub Steaua Polară 


Trăia odată printre cei din neamul Chukchi un om care avea un singur copil, o fiică. Fata îi era 
un ajutor de preţ tatălui său. Ea îşi petrecea fiecare vară departe de tabăra de corturi, având grijă de 
turma de căprioare a tatălui său, iar în timpul iernii pleca cu turma mai departe. Se întorcea la 
corturi doar când şi când, după hrană. 

Într-o noapte, pe când venea spre tabără, cerbul care trăgea sania ei îşi ridică capul şi privi spre 
cer. 

— Priveşte, priveşte! strigă el. 

Fata privi în sus şi-l văzu pe Omul Lună coborând din cer într-o sanie trasă de doi reni. 

— Unde merge şi pe cine caută? întrebă fata. 

— Vine încoace după tine, îi răspunse cerbul. Fata se sperie foarte tare. 


— Ce să mă fac? Mă poate lua cu el! strigă ea. 

Fără să spună vreo vorbă, cerbul începu să dea la o parte zăpada cu coarnele. Nu se opri până ce 
nu săpă o groapă destul de adâncă. 

— Haide, intră în groapa asta, repede! zise el. 

Fata intră în groapă şi cerbul aruncă cu copitele zăpadă peste ea. Trupul fetei dispăru pe dată şi în 
locul în care se găsea apăru o movilită de zăpadă. 

Omul Lună cobori din înaltul cerului, opri sania trasă de cei doi reni şi cobori. Se plimbă 
primprejur, căutând-o pe fată dar n-o găsi nicăieri. Se duse până aproape de movilită, dar nu-i trecu 
prin minte că fata era acolo. 

— E cât se poate de ciudat! zise Omul Lună. Unde s-o fi dus? N-o găsesc. Mai bine plec acum şi 
voi coborî din nou mai târziu. Sigur o voi găsi atunci şi o voi lua cu mine. 

Zicându-şi acestea, el se urcă în sanie şi renii îl purtară spre cer. Imediat ce se depărta, cerbul 
scormoni zăpada şi fata ieşi din groapă. 

— Hai să mergem la tabără repede! zise ea. Altfel, Omul Lună mă va vedea şi va cobori din nou 
după mine. Nu ştiu unde să mă mai ascund. 

Se urcă în săniuţă şi cerbul o duse repede ca fulgerul. Ajunseră la tabără şi fata alergă în cortul de 
piei al tatălui său. Dat tatăl său era plecat şi nu era nimeni care să o poată ajuta. 

Cerbul îi zise: 

— Trebuie să te ascunzi, deoarece Omul Lună ne urmăreşte. 

— Unde să mă ascund? întrebă fata. 

— Te voi preschimba în ceva — poate, într-o stâncă, zise cerbul. 

— Nu, nu e bine, tot mă va găsi. 

— Într-un ciocan. 

— Nici asta. 

— Un stâlp. 

— Nu. 

— Într-o piele de animal agăţată deasupra uşii. 

— Nu. 

— Atunci, în ce? Am găsit, te voi transforma într-o lampă. 

— Bine. 

— Hai, apleacă-te. 

Fata se apleacă, cerbul izbi pământul cu copita şi, ce să vezi?! Fata se preschimbă într-o lampă 
care ardea atât de tare, încât lumina tot cortul. 

Între, timp, Omul Lună o căutase pe fată printre căprioarele ei şi acum se îndrepta furios la 
culme spre tabără. 

Îşi legă renii ce-i trăgeau sania de un ţăruş, intră în cort şi se puse pe căutat. Căută peste tot, dar 
nici urmă de fată. Căută şi printre grinzile ce susțineau acoperişul colibei, cercetă cu atenţie fiecare 
unealtă, fiecare fir de păr de pe piei, fiecare fir de praf de pe jos, fiecare bețişor de sub pat, dar fata 
era de negăsit. 

Lampa, nici măcar n-o zări, din cauză că, deşi strălucea cu putere, Omul Lună era şi mai 
strălucitor. 

— Ciudat, îşi zise le. Unde ar putea fi? Va trebui să mă întorc în cer fără ea. leşi, şi începu să-şi 
dezlege renii. Se urcă în sanie, dar pe când să pornească fata apăru de după pieile ce atârnau la uşă 
şi, aplecându-se în afară, hohoti vesel. 

— lată-mă! lată-mă! îi strigă ea Omului Lună. Omul Lună îşi lăsă renii, se năpusti în colibă, dar 
fata se prefăcuse din nou în lampă. Începu s-o caute peste tot, cercetă fiecare băț, fiecare frunză, 
fiecare fir de păr de pe blănuri şi fiecare fir de praf, dar s-o găsească pe fată nici vorbă. 

— Ciudată poveste! Unde putea fi? Se părea că va trebuie să se întoarcă fără ea. Dar nici nu 
ieşise bine din colibă şi se apucă să-şi dezlege renii că fata apăru din nou, de după pieile de la uşă: 

— lată-mă! lată-mă! strigă ea, râzâd. 


Omul Lună se năpusti în colibă şi se puse din nou pe căutat. Căută şi căută, scotocind şi 
răsturnând totul cu susul în jos, dar pe fată n-o găsi. 

Era deja ameţit de atâta căutat şi atât de istovit încât de-abia îşi mişca picioarele şi mâinile. 

Acum, fetei nu îi mai era frică de el. Se prefăcu din nou fată, ieşi din colibă, îl trânti pe Omul 
Lună pe spate şi-i legă mâinile şi picioarele cu o funie. 

— Vai, vai! gemu Omul Lună. Ştiu că vrei să mă omori! Omoară-mă! O merit, am greşit că am 
vrut să te duc cu mine. Dar înainte să mor, acoperă-mă cu piei şi lasă-mă să mă încălzesc, mi-e tare 
firg. 

Fata îl privi mirată. 

— Ție — frig? zise ea. Tu, care nu ai nevoie de adăpost, care nu ai nici cort? Dar cum? Tu 
aparții înaltului cerului şi acolo trebuie să stai. Ce nevoie ai tu de pieile mele? 

Atunci Omul Lună începu să se roage de fată şi, iată, ce-i spuse: 

— Tocmai pentru că n-am niciun cămin, cum zici, şi sunt pedepsit să rămân astfel toată viaţa, 
lasă-mă în libertate ca să colind pe cer. Voi fi cel pe care oamenii îl vor privi, ceva care le va aduce 
bucurie. Lasă-mă liber şi eu voi servi drept far oamenilor deasupra tundrei! Lasă-mă liber şi eu voi 
măsura anul pentru poporul tău! Mai întâi voi fi Luna Bătrânului Taur, apoi Luna Naşterii Viţeilor, 
apoi Luna Apelor, apoi cea a Frunzelor, apoi Luna Căldurii, apoi Luna Năpârlirii Coarnelor de 
Cerb, apoi Luna împreunării Căprioarelor Sălbatice, apoi Luna Primei [erni şi apoi Luna Zilelor 
Scurte. 

— Dar dacă te las să devii din nou puternic şi mâinile şi picioarele îți vor fi tari, nu vei mai 
cobori din înaltul cerului încercând să mă duci cu tine? întrebă fata. 

— Nu, niciodată! strigă Omul Lună. Voi încerca să uit drumul care duce la coliba ta. Eşti mult 
prea isteață. Nu voi mai cobori de pe cer, voi sta acolo şi voi lumina cerul şi pământul. 

Fata îl eliberă pe Omul Lună, acesta se înălță la cer şi îşi revărsă lumina pe pământ. 


Tigrul şi omul 
poveste de sub Steaua Polară 


Era odată un Tigru care trăise în pădure atât de mult, încât se credea mai puternic decât orice şi 
oricine pe lume. Colinda prin țară şi băga spaima în toți. 

Într-una din zile, după ce îşi ucisese prada şi mâncase pe săturate, Tigrul se aşeză sub un copac 
să se odihnească. Deoadată, auzi că îl strigă cineva. Se uită în sus şi acolo, stând pe o creangă, o 
văzu pe pasărea Kua. 

— Te crezi mai puternic decât toți, Tigrule, nu-i aşa? Dar... să ştii că greşeşti. Sunt unii cu mult, 
mult mai puternici decât tine. 

Tigrul sări în picioare. 

— Mai puternici decât mine? mârâi el. Nu se poate! Haide, dă-i drumul, spune-mi cine sunt 
aceştia. 

— Oamenii, da, ei sunt! Zise Kua şi zbură. 

Tigrul, care nu văzuse oameni niciodată, dorea din tot sufletul să întâlnescă măcar unul. Porni în 
căutarea oamenilor, şi merse, şi merse, până întâlni un Lup. 

— Tu eşti om? întrebă Tigrul. 

— Nu, nici vorbă, zise Lupul. Dar de ce întrebi? 

— Vreau să ştiu cum arată oamenii, de asta. 

— Fi, dar ştii că eşti prost! Oamenii sunt mai puternici decât tine şi o să te omoare, zise Lupul. 

Tigrul izbucni în râs, auzind acestea. Merse mai departe, şi merse, şi merse, până când întâlni un 
Elan. 

— Tu eşti om? întrebă Tigrul. 

— Nu, nici vorbă, răspunse Elanul. Ce te face să crezi că aş fi? 


— Vreau să aflu cum arată un om, asta-i tot. 

— Dar e o prostie să vrei să întâlneşti oamenii. Ei sunt mai puternici decât tine şi te-ar omori, 
zise Elanul. 

Tigrul râse de ceea ce-i spuse Elanul. Merse şi tot merse şi se întâlni cu un Cerb. 

— Eşti om? întreabă Tigrul. 

— Nu, nu sunt! răspunse Cerbul. Dar de ce întrebi? 

— Vreau să ştiu cum arată oamenii? 

— Dar asta e o prostie. Oamenii sunt mai puternici decât tine şi ar putea să te omoare, zise 
Cerbul. 

Tigrul nu îl crezu nici pe Cerb, la fel cum nu le dădu crezare nici Lupului şi Elanului, şi merse 
mai departe. Merse şi merse, până când înaintea lui se ivi o creatură care stătea pe două picioare şi 
tăia un copac; o ființă cum nu mai văzuse înainte. Ei, dar Tigrul nu ştia că era un „om” şi stătea 
foarte liniştit şi îl privea de departe, să-şi facă curaj înainte de a-i vorbi. 

Omul se întoarse şi-l văzu. 

— Ce doreşti? întreabă el. 

— Vreau să văd cum arată un om, îi răspunse Tigrul. 

— Dar e o prostie din partea ta! zise Omul. Nu ştii că oamenii sunt mai puternici decât tine şi că 
e periculos să le ații calea? 

Dar Tigrul nu-l crezu, aşa că Omul zise: 

— O, foarte bine! Hai să te leg de copacul ăsta şi să-ți îndeplinesc dorinţa. Tigrul acceptă şi 
Omul îl legă de un copac şi, aducându-și pușca, trase un glonte şi-i reteză urechea. Tigrul urlă de 
durere. 

— Lasă-mă să plec! strigă el. Acum ştiu că eşti om şi că eşti mai puternic decât mine. Omul tăie 
funia care-l ținea pe Tigru legat de copac. 

— Pleacă în pădure, zise el, şi ţine-te departe de oameni! 

De atunci nu numai tigrii, ci şi celelalte animale se feresc de oameni. 


Kotura, stăpânul vânturilor 
poveste de sub Steaua Polară 


Demult, tare demult, într-o tabără de nomazi, trăia un bătrân împreună cu cele trei fiice ale sale, 
cea mai mică dintre ele fiind şi cea mai bună şi cea mai deşteaptă. 

Bătrânul era tare sărac. Avea o colibă părăginită şi plină de găuri şi haine mai deloc. Când gerul 
era aspru, bătrânul şi fetele se cuibăreau lângă foc încercând să se încălzească. Noaptea, înainte de 
culcare, stingeau focul şi dârdâiau de frig până dimineaţa. 

Odată, în plină iarnă, se bătu o furtună năprasnică asupra tundrei. Vântul bătu o zi, bătu şi ziua 
următoare, bătu şi în cea de-a treia zi, de se cutremurau colibele stând gata să cadă. Oamenii nu 
îndrăzneau să-şi scoată nasul afară şi stăteau înăuntru flămânzi şi înfrigurați. La fel şi bătrânul cu 
cele trei fiice ale sale. Stăteau în colibă ascultând şuierul vântului, dar, în cele din urmă, bătrânul 
zise: 

— Nu vom putea stăvili niciodată viscolul ăsta. S-a abătut asupra noastră din porunca lui Kotura, 
Stăpânul Vulturilor. S-a înfuriat şi aşteaptă să-i trimitem o fată bună de soție. Tu, Fata mea cea 
Mare, va trebui să mergi la Kotura, altfel neamul nostru va pieri. Trebuie să mergi şi să-l rogi să 
oprescă vijelia. 

— Cum să merg la el? întrebă fata. Nu cunosc drumul. 

— Îţi voi da o săniuţă. Aşeaz-o cu partea dinainte înspre vânt, împinge-o şi porneşte după ea. 
Vântul îţi va desface legăturile hainei, dar nu te opri să le legi. Zăpada îţi va intra în cizmulite, dar 
tu nu te opri s-o scoţi. Nu te opri până ce nu ajungi la un munte înalt. Pe el te vei urca şi când vei 
ajunge în vârf, abia atunci vei putea să-ți scoţi zăpada din cizme şi să-ți prinzi legăturile hainei. 


După câtva timp o păsărică va zbura spre tine şi ţi se va aşeza pe umăr. N-o alunga, fii bună cu ea şi 
înveleşte-o cu grijă. Apoi urcă în săniuță şi coboară pe panta cealaltă a muntelui. Săniuţa te va duce 
până la uşa colibei lui Kotura. Intră în colibă, dar nu te atinge de nimic, aşează-te numai şi aşteaptă. 
Când va veni Kotura fă tot ceea ce îţi va cere el. 

Fata cea Mare se înfofoli în blănuri, aşeză săniuţa cu faţa spre vânt şi o împinse înainte. 

Merse în urma ei o bucată de drum, dar legăturile hainei i se desfăcură, zăpada îi intră în cizme şi 
i se făcu foarte, foarte frig. Ea nu făcu ceea ce o rugă tatăl său, ci se opri şi începu să-şi strângă 
legăturile la haină şi să-şi scuture zăpada din cizmuliţe. Apoi merse înainte cu fața spre vânt. Merse 
mult timp până ajunse la muntele cel înalt. Nici nu ajunse în vârful acestuia când o păsărică zbură 
spre ea şi era gata, gata să se aşeze pe umărul ei. Dar Fata cea Mare dădu din mâini încercând s-o 
alunge şi păsărică se roti deasupra ei de câteva ori şi apoi zbură în depărtare. Fata cea Mare se urcă 
în săniuță, coborî pe panta cealaltă a muntelui şi ajunse la o colibă mare. 

Fata intră; se uită în jur şi primul lucru pe care-l zări fu o bucată mare de friptură. Făcu un foc, se 
încălzi şi apoi începu să-şi rupă bucăţi din friptura de vânat. Rupse o bucată şi o mâncă, apoi altă 
bucată şi o mâncă şi pe aceea, şi aşa, mâncă pe săturate până când auzi că cineva se îndreaptă spre 
colibă. Pieile de la uşă fură ridicate şi un uriaş tânăr îşi făcu apariţia. Acesta era însuşi Kotura. O 
privi pe Fata cea Mare şi-i spuse: 

— De unde vii, femeie, şi ce vrei de la mine? 

— Tata m-a trimis la tine, zise Fata cea Mare. 

— Dar pentru ce? 

— Ca să mă iei de soţie. 

— Am fost la vânătoare şi am adus nişte carne. Dar, ce stai! Găteşte-mi-o! îi zise Kotura. 

Fata cea Mare făcu ceea ce Kotura îi poruncise şi când carnea fu gata, acesta îi spuse să o scoată 
din oală şi să o taie în două. 

— Tu şi cu mine vom mânca jumătate din carne, zise el, cealaltă jumătate o vei pune pe o 
farfurie de lemn şi o vei duce la coliba învecinată. Tu să nu intri în colibă, să aştepţi afară. Va ieşi o 
bătrânică. Dă-i carnea şi aşteaptă până îţi va aduce înapoi farfuria goală. 

Fata cea Mare luă carnea şi plecă. Vântul vuia şi zăpada cădea şi era întuneric beznă. Cum să se 
poată orienta cineva pe o furtună ca asta! Fata cea Mare merse ce merse, se opri, se gândi puţin şi 
aruncă bucata de carne în zăpadă. Apoi veni înapoi la Kotura cu farfuria goală. 

Kotura îi aruncă o privire şi îi zise: 

— Ai dus carnea vecinilor noştri? întrebă el. 

— Da, am dus-o, răspunse Fata cea Mare. 

— Arată-mi farfuria, vreau să văd ce ţi-au dat în schimb. 

Fata cea Mare îi arătă farfuria goală şi Kotura nu zise nimic. Îşi mâncă porţia de carne şi se 
culcă. 

Dimineaţa el se sculă, aduse în colibă nişte piei de căprioară netăbăcite şi-i spuse fetei: 

— În timp ce eu voi fi la vânătoare, tu croieşte aceste piei şi fă-mi o haină nouă, cizme noi şi 
mănuşi noi. Mă voi îmbrăca şi mă voi încălţa cu ele când mă voi întoarce şi atunci voi vedea cât eşti 
de pricepută. 

Şi cu aceste cuvinte, Kotura plecă la vânătoare în tundră. Fata cea Mare se apucă de treabă. 
Deodată, pieile agăţate la uşă fură date la o parte şi intră o bătrână cu părul încărunțit. 

— Mi-a intrat praf în ochi, copila mea, zise ea. Vezi dacă mi-l poţi scoate. 

— Nu am timp de pierdut cu tine, răspunse Fata cea Mare. Sunt ocupată. Bătrânica nu-i mai zise 
nimic, îi întoarse spatele şi ieşi din colibă. Fata cea Mare rămăsese singură. Desfăcu pieile, le tăbăci 
în grabă şi începu să le croiască cu un cuţit, dând zor să termine până la venirea serii. Dar se grăbi 
atât de tare, încât nu reuşi să le facă frumoase. Nu avuse ac de cusut potrivit şi doar o singură zi 
pentru atâta treabă nu-i fu de ajuns. Pe-nserat, se întoarse şi Kotura de la vânătoare. 

— Gata hainele? întrebă el. 

— Da, răspunse Fata cea Mare. 


Kotura luă hainele, le pipăi şi pieile i se părură aspre, atât de rău fuseseră ele tăbăcite. Observă 
că hainele erau rău croite, cusute de mântuială şi mult prea mici pentru el. 

Văzând aceasta, el se mânie şi o alungă pe Fata cea Mare din colibă. O prinse şi o aruncă 
departe, departe şi ea căzu într-un morman de zăpadă unde zăcu până îngheță şi muri. 

Şuieratul vântului deveni mai aspru ca oricând. 

Bătrânul stătea în colibă, ascultând vântul şi furtuna dezlănţuită din zori până-n seară şi zise: 

— Fata cea Mare n-a ținut seamă de vorbele mele, n-a făcut ceea ce am sfătuit-o. De aceea 
vântul nu conteneşte din şuierat. Kotura este foarte mânios. Trebuie să mergi tu la el, îi zise 
bătrânul, Fetei Mijlocii. 

Bătrânul făcu o săniuţă, îi spuse Fetei Mijlocii tot ceea ce-i spusese Fetei celei Mari şi o trimise 
la Kotura. Iar el rămase în colibă împreună cu Fata cea Mică, aşteptând să se oprească viscolul. 

Fata Mijlocie îşi aşeză săniuța cu faţa spre vânt şi, împingând-o, porni în urma ei. Legăturile 
hainelor i se desfăcură, zăpada îi intră în cizmulite. I se făcuse frig, şi, uitând de făgăduiala dată 
tatălui său, îşi scutură zăpada din cizmuliţe şi-şi strânse încheieturile hainelor mai curând decât i se 
spusese. 

Ajunse la munte şi îl urcă, dar, văzând păsărică, flutură mâinile şi o alungă. Apoi urcă în săniuță 
şi cobori panta muntelui ajungând în faţa colibei lui Kotura. 

Intră în colibă, făcu focul, se satură de friptură şi se aşeză să-l aştepte pe Kotura. 

Kotura se întoarse de la vânătoare, o văzu pe Fata Mijlocie şi o întrebă: 

— De ce ai venit la mine? 

— Tata m-a trimis, îi răspunse Fata Mijlocie. 

— Şi ce doreşte? 

— Să mă ia de nevastă! 

— Atunci de ce mai stai? Mi-e foame, mişcă-te şi găteşte-mi nişte carne. Carnea fu gata cât se 
poate de repede şi Kotura îi porunci Fetei Mijlocii să o scoată din oală şi să o taie în două părți. 

— Tu şi cu mine vom mânca jumătate din carne, zise Kotura. Cât despre cealaltă jumătate, pune- 
o într-un vas de lemn şi du-o la coliba învecinată. Tu să nu intri în colibă, să stai deoparte şi să 
aştepţi să ţi se aducă vasul afară. 

Fata Mijlocie luă carnea şi ieşi. Vântul şuiera, zăpada se-nvolbura şi era greu s-o scoată la capăt 
cu ceea ce avea de făcut. Aşa că, nedorind să meargă mai departe, aruncă bucata de carne în zăpadă, 
stătu acolo o vreme şi apoi se întoarse la Kotura. 

— Le-ai dat friptura vecinilor? întrebă Kotura. 

— Da, le-am dat-o, răspunse Fata Mijlocie. 

— Ai venit înapoi prea repede. Arată-mi vasul, să văd ce ţi-au dat în schimb. Fata Mijlocie făcu 
ceea ce i se spusese şi Kotura se uită în vas, dar nu zise nimic şi se duse la culcare. Dimineaţa, el 
aduse înăuntru nişte piei netăbăcite şi-i spuse Fetei Mijlocii, la fel cum îi spusese şi celeilalte, să-i 
facă nişte haine până spre seară. 

— Apucă-te de treabă, zise el. Deseară voi vedea cât de bine ştii să coşi. Cu aceste vorbe, Kotura 
plecă la vânat şi Fata Mijlocie se apucă de treabă. 

Se grăbea nevoie mare, deoarece avea multe de făcut până seara. Deodată, bătrâna cu părul alb 
intră în colibă. 

— Mi-a intrat un firicel de praf în ochi, copila mea, zise ea. Scoate-mi-l, te rog. Singură nu pot. 

— Sunt prea ocupată ca să mai pierd vremea cu tine! îi răspunse Fata Mijlocie. Pleacă şi lasă-mă 
să lucrez. 

Bătrâna se uită la ea şi plecă fără un cuvânt. Era noapte când Kotura se întoarse acasă. 

— Gata-mi sunt hainele? întrebă el. 

— Da, sunt gata, răspunse Fata Mijlocie. 

— Atunci, hai să le încerc. 


Kotura se îmbrăcă cu hainele şi văzu că sunt rău croite, mult prea mici pentru el şi cu cusături 
strâmbe. Kotura se înfurie, o aruncă pe Fata Mijlocie unde o aruncase şi pe sora ei şi aceasta, la 
îndul ei, îngheță şi muri. 

Bătrânul stătea mai departe în colibă cu fiica cea mai mică şi aştepta în zadar să se oprească 
furtuna. Vântul era mai aspru ca oricând şi coliba era gata să se năruiască în orice moment. 

— Fetele mele nu mi-au ascultat vorbele, zise bătrânul. Ba, mai mult, l-au înfuriat şi mai tare pe 
Kotura. Tu eşti singura care mi-ai mai rămas şi cu toate acestea o să te trimit la Kotura în speranța 
că te va lua de soţie. Dacă n-o să fac astfel, poporul nostru va pieri de foame. Pregăteşte-te de 
plecare, fata mea. 

Şi îi spuse unde să meargă şi ce să facă. 

Fata cea Mică ieşi din colibă, îşi aşeză săniuţa cu faţa spre vânt şi o împinse înainte. Vântul 
şuiera încercând s-o ia pe Fata cea Mică de pe picioare, zăpada îi intra în ochi, aşa încât aproape că 
nu mai vedea nimic. 

Dar Fata cea Mică înfruntă viscolul, neuitând niciun cuvânt din făgăduiala dată tatălui său şi 
făcând tot ceea ce îi spusese el. Legăturile hainei i se desfăcură, dar ea nu se opri să le lege. Zăpada 
îi pătrunse în cizme, dar ea nu se opri să şi-o scuture. Era foarte frig şi vântul era tăios, dar ea nu se 
opri, mergea, tot mergea. Numai după ce ajunse la munte şi îl urcă, hotărî să se oprească. Îşi scutură 
zăpada din cizme şi-şi strânse haina pe lângă trup. Apoi o păsărică zbură spre ea şi i se aşeză pe 
umăr. Dar Fata cea Mică n-o alungă. Dimpotrivă, o mângâie şi-o încălzi cu mâinile şi, când păsărică 
zbură, se urcă în săniuţă şi cobori panta muntelui până la coliba lui Kotura. 

Intră în colibă şi aşteptă. Deodată, pieile de la uşă se dădură la o parte şi apăru tânărul uriaş. 
Când o văzu pe Fata cea Mică, zise râzând: 

— De ce ai venit la mine? 

— Tata m-a trimis, îi răspunse Fata cea Mică. 

— Şi de ce te-a trimis? 

— Ca să te rog să opreşti furtuna, pentru că dacă n-o faci, poporul nostru va pieri. 

— Atunci de ce stai? De ce nu faci focul să-mi găteşti nişte carne? zise Kotura. Mi-e foame şi la 
fel trebuie să-ți fie şi ție, deoarece văd că n-ai mâncat nimic de când ai venit. 

Fata cea Mică găti repede carnea, o scoase din oală şi 1-0 dădu lui Kotura şi Kotura mâncă din ea 
şi apoi îi spuse să ia jumătate din carne şi s-o ducă la coliba învecinată. 

Fata cea Mică luă vasul cu carne şi ieşi. Vântul şuiera cu putere răscolind zăpada şi făcând-o 
rotocoale. Unde trebuia să meargă? Unde era coliba pe care trebuia s-o găsescă la porunca lui 
Kotura? Stătu acolo câtva timp, gândindu-se ce să facă, şi apoi merse mai departe prin zăpadă la 
întâmplare. 

Deodată, în faţa ei apăru micuța pasăre care venise la ea pe munte, zburând când încolo, când 
încoace. Fata cea Mică se hotărî s-o urmeze. Pe unde o luă păsărică pe acolo mergea şi fata noastră. 
Merseră tot înainte şi în cele din urmă fata zări o luminiţă ce scânteia nu prea departe, înaintea lor. 
Fata cea Mică se bucură nespus şi se duse înspre ea crezând că acolo era coliba. Dar când se 
apropie, descoperi că ceea ce părea a fi o colibă era numai o movilită din care se înălța un firicel de 
fum. Fata dădu ocol movilitei, o răscoli cu piciorul şi deodată acolo, într-o parte a movilitei, văzu o 
uşă. Aceasta se deschise în faţa ei şi apăru o bătrână cu părul alb. 

— Cine eşti şi de ce-ai venit la mine? întrebă ea. 

— Ți-am adus nişte carne, bunicuţo, răspunse Fata cea Mică. Kotura m-a trimis cu ea. 

— Kotura, zici? Foarte bine, atunci, hai s-o mănânc! Tu aşteaptă afară. Fata cea Mică stătu lângă 
movilită şi aşteptă. Aşteptă multă vreme. În cele din urmă, uşa se deschise din nou şi bătrânica ieşi 
şi-i dădu vasul. 

Era ceva în el, dar fata nu încercă să afle ce anume. Îi duse vasul lui Kotura. 

— De ce ai stat atât de mult? întrebă Kotura. Ai găsit coliba? 

— Da, am găsit-o. 

— Le-ai dat carnea? 


— Le-am dat-o. 

— Arată-mi vasul, vreau să văd ce este în el. 

Kotura se uită şi văzu că în vas erau câteva cuțite şi, mai erau, ace de oţel, râzători şi melițe de 
tăbăcit piei. Kotura râse tare. 

— Ţi-a dat lucruri foarte bune şi care-ţi vor fi cât se poate de folositoare, zise el. 

Veni dimineaţa şi Kotura se sculă. Aduse câteva piei de căprioară în colibă şi-i porunci Fetei 
celei Mici să-i facă o haină nouă, cizme şi mănuşi până seara. 

— Dacă le vei face frumoase, îi zise el, te voi lua de soție. 

Kotura plecă şi Fata cea Mică se apucă de treabă. Cadoul bătrânei se dovedi foarte folositor. Fata 
cea Mică avea tot ceea ce-i trebuia pentru a face hainele. Nu era sigură că va reuşi totul într-o 
singură zi, dar nu mai pierdu vremea şi se strădui să facă cât putea de mult. Deodată, pieile de la uşă 
se ridicară şi apăru o bătrână cu părul cărunt. Fata cea Mică o recunoscu de îndată: era bătrâna 
căreia ea îi dusese carnea. 

— Ajută-mă, fata mea. Am un fir de praf în ochi. Te rog, scoate-mi-l, deoarece singură nu pot. 

Fata cea Mică n-o refuză. Îşi lăsă lucrul de o parte şi îi scoase bătrânei praful din ochi. 

— Ce bine! zise bătrâna. Nu mă mai doare ochiul. Acum, uită-te în urechea mea dreaptă. 

Fata cea Mică se uită în urechea bătrânei şi se minună. 

— Ce vezi acolo? întrebă bătrâna. 

— Văd o fată în urechea ta, răspunse Fata cea Mică. 

— De ce n-o strigi? Te va ajuta să-i faci lui Kotura hainele. 

Fata cea Mică fu nespus de bucuroasă şi o strigă pe fată. La chemarea ei, nu una, ci patru fete 
săriră din urechea bătrânei şi toate patru se puseră pe treabă. Tăbăciră pieile, le periară, le croiră şi, 
la urmă, le cusură. Hainele fură curând gata şi bătrânica le ascunse pe fete înapoi în urechea ei şi 
plecă. 

Era deja seară când Kotura se întoarse. 

— Ai făcut tot ceea ce ţi-am spus? întrebă el. 

— Da, am făcut, îi răspunse Fata cea Mică. 

— Să văd hainele cele noi, vreau să le încerc. 

Fata cea Mică îi dădu hainele, Kotura le luă şi-şi trecu mâna peste ele: pieile erau moi şi plăcute 
la pipăit. Se îmbrăcă cu hainele şi văzu că acestea nu-i erau nici prea mici, nici prea mari, îi veneau 
ca turnate. Kotura zâmbi. 

— Îmi placi, Fată Mică, şi mama, şi cele patru surori ale mele te plac şi ele, zise el. Eşti harnică 
şi curajoasă. Ai biruit o furtună năprasnică pentru ca poporul tău să nu piară. Rămâi cu mine în 
coliba mea, vreau să-mi fii soție. 

Şi de-abia rosti aceste vorbe că furtuna din tundră se şi linişti. Oamenii nu mai dârdâiau de frig, 
nu se mai ascundeau de vânt. leşiră toți din colibe la lumina zilei. 


Fata din ferigă 
poveste de sub Steaua Polară 


În vremuri de demult trăia o băbuţă care era tare singură pe lume. Singurele ființe ce trăiau pe 
lângă iurta ei erau cinci vaci. Într-o bună dimineață, băbuţa se sculă şi ieşi pe câmp. Aici, ea găsi o 
ferigă mare cu cinci mlădiţe. O smulse cu grijă din pământ ca să nu-i rupă rădăcina sau mlădiţele şi 
o duse în iurtă, unde o aşează pe o pernă. Apoi plecă şi se apucă de muls vacile. 

Cum stătea şi mulgea, deodată auzi clinchete de clopoței venind dinspre iurtă. Sări, vărsând 
laptele în graba mare, şi alergă în iurtă. Se uită primprejur, dar toate erau aşa cum le lăsase: feriga 
era la locul ei, pe pernă, o ferigă ca oricare alta. Bătrânica ieşi din nou, se aşeză la locul ei şi se 
apucă de muls când, deodată, auzi din nou clinchete de clopoței. Sări şi alergă din nou în iurtă 
vărsând laptele în grabă şi, să vezi, ce-i fu dat să găsească în mijlocul patului? — o fată neasemuit 


de frumoasă. Ochii-i străluceau ca două nestemate şi avea sprâncenele negre ca două zibeline. 
Feriga se preschimbase într-o preafrumoasă fată. 

Băbuţa era nespus de fericită. 

— Rămâi cu mine, să-mi fii fiică, îi spuse ea fetei. 

Şi astfel, cele două femei ajunseră să-şi ducă traiul împreună în iurtă. 

Într-o bună zi, un tânăr vânător pe nume Kharzit-Bergen ieși la vânătoare, în taiga. El zări o 
veveriță cenuşie şi trase o săgeată şi apoi încă multe altele, până la apusul soarelui, dar nu reuşi să 
țintească veverița nici măcar o dată. 

Veveriţa se caţără într-un molid, din acesta sări într-un mesteacăn şi, ajungând lângă iurta 
bătrânei, se opri într-un pin. 

Kharzit-Bergen se îndreptă în fugă spre pin şi trase încă o săgeată, dar veverița ţâşni din locul în 
care era şi săgeata căzu pe hornul de pe acoperişul iurtei. 

— Vreau săgeata, babo, dă-mi-o înapoi! strigă Kharzit-Bergen, dar băbuţa nu-i răspunsese. 
Kharzit-Bergen, înfuriat peste măsură, intră în iurtă. 

înaintea lui stătea o fată frumoasă, atât de frumoasă încât prinţului i se tăie răsuflarea. leşi în 
fugă fără să rostească vreo vorbă, încalecă pe cal şi plecă în galop spre casă. 

— O, iubiții mei părinţi, le spuse mamei şi tatălui său, băbuţa, stăpâna celor cinci vaci, are în 
iurtă o fată neasemuit de frumoasă. Trimiteţi peţitori la ea, deoarece vreau să fie soția mea. 

Tatăl lui Kharzit-Bergen trimise de îndată nouă bărbați călare pe nouă cai după fată. 

Peţitorii ajunseră la casa bătrânei, o văzură pe fată şi frumuseţea ei neasemuită îi lăsă muţi de 
uimire. Stăteau şi o priveau în tăcere, iar când îşi veniră în simţiri plecară cu toţii în afară de unul, 
cel mai bătrân şi mai respectat dintre toți. 

— Băbuţo, zise el, vrei să i-o dai pe fată lui Kharzit-Bergen de soție? 

— l-o dau, răspunse băbuţa. 

Apoi o întrebară pe fată dacă dorea să devină soția tânărului vânător şi aceasta le răspunse că 
dorea. 

— Va trebui să-mi plătiţi o răscumpărare foarte mare pentru mireasă, le spuse băbuţa. Îmi veţi da 
atâtea vaci şi atâția cai, câți poate cuprinde păşunea mea. 

Curând, caii şi vacile fură mânate spre păşunea bătrânei şi erau atât de multe, încât nici nu mai 
puteau fi numărate. 

O îmbrăcară apoi pe fată în haine noi şi frumoase şi, aducând un cal, îi puseră Mu de argint, îl 
înşeuară cu o şa de argint şi-i agățară de-o parte un bici de argint, Kharzit-Bergen îşi luă mireasa de 
mână, o ridică în şa şi o purtă călare spre casă. 

Mergeau de o bună bucată de vreme, când Kharzit-Bergen văzu o vulpe. La vederea ei, tânărul 
nu se putu stăpâni şi-i spuse miresei sale. 

— Eu trebuie să prind vulpea asta, dar o să mă-ntore curând. Mergi înainte pe drumul ăsta până 
ajungi la o răspântie. Înspre răsărit atârnă o piele de zibelină, iar înspre apus o piele de urs. Să n-o 
iei pe drumul spre apus. Mergi pe drumul pe care se găseşte pielea de zibelină. 

Şi, cu aceste cuvinte, se îndepărtă în galop. 

Fata merse singură mai departe şi la timpul cuvenit ajunse la o răspântie. Nici nu ajunse bine 
acolo că şi uită ceea ce-i spusese Kharzit-Bergen şi o luă pe drumul pe care se găsea pielea de urs. 
Curând, ajunse la o iurtă mare, de fier şi, de îndată ce sosi, îşi făcu apariţia cea de-a opta fiică a 
diavolului. Aceasta avea un singur picior încovoiat, un singur braţ la fel de încovoiat ca şi piciorul, 
un ochi hidos aflat drept în frunte şi o limbă lungă şi neagră care atârna până pe piept. 

Fiica diavolului o apucă pe fată, o trase jos de pe cal, îi jupui pielea de pe faţă şi îşi acoperi faţa 
cu ea. Apoi îi luă hainele cele frumoase şi se îmbrăcă cu ele, pe fată, aruncând-o peste iurtă. După 
toate acestea, ea încalecă pe calul bălțat şi o luă spre răsărit. 

Kharzit-Bergen o ajunse din urmă tocmai când aceasta se apropia de iurta tatălui său. Dar nu 
observă şi nu bănui nimic. 


Toate neamurile lui Kharzit-Bergen se strânseseră să o întâmpine pe mireasă. Nouă feciori 
chipeşi şi opt fete frumoase ieşiseră la poartă ca să-i ureze bun venit. Fetele discutau între ele, 
zicându-şi: 

— De îndată ce mireasa va rosti o vorbă, din gură îi vor sări cele mai frumoase mărgăritare şi se 
vor rostogoli pe pământ. 

Ele aduseseră aţă ca să înşire mărgăritarele. Feciorii discutau şi ei unii cu alții, zicându-şi: 

— De cum va sosi, mireasa va fi urmată de zibeline negre la fiecare pas. Stăteau cu arcurile şi 
săgețile gata pregătite, ca să țintească zibelinele. Dar când mireasa începu să vorbească, din gură îi 
săriră broaşte urâte şi de cum înainta, hermeline râioase îi împiedicară paşii. 

Toţi cei ce veniseră să o întâmpine pe mireasă rămaseră muţi de uimire şi fură cuprinşi de 
tristeţe. 

Cu toate acestea, ei întinseră un covor de iarbă verde, atât de lung încât ajungea până la iurta 
mirelui, care îşi luă mireasa de mână şi o conduse înăuntru. 

Mireasa intră şi, cu trei tufe de larice, făcu focul în vatră. 

După toate acestea, făcură nunta, la care toţi mâncară, băură şi se veseliră. Nimeni nu bănuia că 
fata nu era mireasa cea adevărată. 

Curând după aceasta, băbuţa ieşi pe câmp cu vitele la păscut. Privind înjur, ea observă că o nouă 
ferigă cu cinci tulpiniţe crescuse chiar pe locul celei dintâi; aceasta era mai dreaptă şi mai mlădioasă 
decât prima. 

Băbuţa smulse feriga cu rădăcină cu tot, o duse în iurtă şi o aşeză pe pernă. Apoi, se întoarse pe 
câmp şi se apucă de muls. Deodată, auzi clinchete de clopoței în iurtă. Intră degrabă şi pe cine 
credeți că văzu acolo? — pe nimeni alta, decât pe fata ei, care era şi mai frumoasă ca înainte. 

— Cum se face că eşti aici, de ce fe-ai întors? întrebă mirată, bătrânica. 

— Pe când Kharzit-Bergen şi cu mine mergeam călare spre iurta lui, îi răspunse fata, el mi-a 
spus că vrea să urmărească o vulpe. Eu trebuia s-o apuc pe drumul pe care era agăţată o piele de 
zibelină şi să nu cumva s-o iau pe drumul pe care atârna o piele de urs. Dar uitând de sfatul său, am 
luat-o pe drumul greşit şi curând am ajuns la o iurtă de fier. Cea de-a opta fiică a diavolului m-a 
prins, mi-a jupuit pielea de pe faţă şi şi-a întins-o pe fața ei. Apoi mi-a scos hainele cele frumoase şi 
după ce s-a îmbrăcat cu ele, m-a aruncat peste acoperişul iurtei de fier. Apoi, a încălecat pe calul 
meu şi s-a tot dus. Pe mine m-au găsit nişte câini de pripas şi m-au târât în câmp până spre iurta ta, 
unde am reînviat sub formă de ferigă. Of, mamă, oare îl voi mai revedea vreodată pe Kharzit- 
Bergen? 

Băbuţa îi ascultă povestea şi, încercând s-o liniştească, îi spuse: 

— Nu fi supărată, o să-l revezi, zise ea. Dar între timp, stai cu mine ca şi înainte; vei fi fiica mea. 

Şi aşa, fata din ferigă se instala din nou în iurta bătrânei. Curând, calul cel bălţat află că fata 
înviase şi îi spuse tatălui lui Kharzit-Bergen: 

— Află, stăpâne, că fiul tău, Kharzit-Bergen, şi-a părăsit mireasa în timp ce veneau încoace şi ea 
a trebuit să pornească singură la drum. Când a ajuns la locul în care drumul se desparte, din 
greşeală, a luat-o pe drumul pe care atârna pielea de urs şi a ajuns la o iurtă de fier. Cea de a opta 
fiică a diavolului s-a năpustit asupra ei, i-a smuls pielea de pe față şi şi-a întins-o pe faţa ei, s-a 
îmbrăcat cu hainele ei frumoase şi apoi a aruncat-o după iurtă. Acum fata diavolului stă în iurta ta şi 
îți este noră. Cit despre fata cea frumoasă, adevărata mea stăpână, ea a reînviat. Trebuie să o aduci 
aici şi să i-o dai fiului tău de soţie, altfel vei avea numai necazuri. Fiica diavolului îţi va nimici vatra 
şi iurta, îți va face viaţa nenorocită şi vă va distruge pe toți. 

Bătrânul năvăli în iurtă. 

— De unde ţi-ai adus soția, fiule? îl întreabă el pe Kharzit-Bergen. Cine este ea? 

— Este fiica bătrânei, stăpâna celor cinci văcuţe, îi răspunse Kharzit-Bergen. Zise tatăl, apoi: 

— Mi s-a plâns calul bălțat. Zicea că ţi-ai lăsat singură mireasa în drum spre casă şi că, ajungând 
la răspântie, a luat-o pe drumul ce duce la iurta de fier. Cea de-a opta fiică a diavolului ne-a înşelat 
pe toți găsindu-şi adăpost aici printr-un vicleşug. Du-te din nou la băbuţă şi roag-o pe mireasa cea 


adevărată să se întoarcă la noi. Cât despre fata diavolului, pe ea s-o legi de coada unui cal sălbatic şi 
să-l goneşti pe câmp. Să i se împrăştie ciolanele. Dacă nu vei face astfel, vom pieri cu toţii. 

Fata diavolului îl auzi şi se făcu neagră de frică şi mânie. Kharzit-Bergen, de cum auzi spusele 
tatălui său, se făcu roşu de supărare. O prinse pe fata diavolului, o trase afară de picioare şi o legă 
de coada unui cal sălbatic. 

Calul porni în galop în largul câmpului, târând-o pe fata cea urâtă şi rea, preschimbându-i trupul 
într-o grămadă de viermi şi şerpi. Pe aceştia, Kharzit-Bergen şi tatăl său îi adunară şi le dădură foc. 
Isprăvind toate acestea, Kharzit-Bergen porni călare spre iurta babei. Sări de pe cal în dreptul 
uşii. De cum îl văzu, băbuţa îi ieşi în cale în mare grabă. Era cât se poate de fericită, atât cât poate fi 

cineva când îl regăseşte pe cel pe care-l crezuse pierdut, ori mort. Ea întinse un tăpşan de iarbă 
verde atât de lung încât ajungea până la iurtă, tăie cea mai grasă vacă şi cel mai bun cal şi se apucă 
să pregătească nunta. 

Cât despre fata din ferigă, aceasta îl privi pe Kharzit-Bergen şi se porni pe plâns. 

— De ce ai venit? îl întrebă ea. Ai lăsat-o pe cea de-a opta fiică a diavolului să-mi verse sângele, 
să-mi sfâşie pielea şi să-mi arunce trupul la câini. Cum poți să mai stai înaintea mea? Sunt multe 
fete pe lumea asta, mai multe chiar decât ştiucile, şi multe femei, mai multe decât păsările. Du-te şi 
caută-ți soție printre ele. Eu nu mă voi mărita cu tine! 

— Nu te-am dat celei de-a opta fiice a diavolului, zise Kharzit-Bergen, şi nici nu te-am aruncat 
câinilor. Când am pornit-o după vulpe prin taiga, ţi-am arătat drumul pe care să-l urmezi. Nu te-am 
trimis să-ți afli moartea. 

Băbuţa îşi ştergea lacrimile din ochiul drept, apoi pe cele din ochiul stâng, se aşeză între fată şi 
Kharzit-Bergen şi zise: 

— Cum se face că tu, cea care ai murit şi apoi ai reînviat, şi tu, cel care ai dispărut şi apoi ai 
revenit, cum se face că nu vă bucuraţi? Trebuie să vă iubiţi ca şi înainte şi să trăiţi în prietenie şi 
pace. Ascultaţi-mi vorbele şi faceţi cum vă spun. 

Fata plecă încet capul. 

— Foarte bine, voi face cum spui tu, vreau să uit şi să iert, zise ea. Auzind acestea, Kherzit- 
Bergen sări în picioare şi începu să danseze şi să facă tumbe, îmbrăţisând-o şi sărutând-o pe fată. 

Apoi înşeuară calul bălţat cu o şa de argint, îl acoperiră cu un valtrap tot de argint şi atârnară un 
bici de argint într-o parte a şeii. Pe fată o îmbrăcară în cele mai frumoase țesături şi apoi, ea şi 
Kharzit-Bergen, o porniră la drum. 

Merseră drum lung. Ştiau că e iarnă după zăpada care cădea, ştiau că e vară după ploile care-i 
udau, ştiau că e toamnă după ceața care se lăsa deasupra văilor. Au mers şi au tot mers şi nu s-au 
oprit decât atunci când au ajuns la iurta lui Kharzit-Bergen. 

Toate rudeniile lui Kharzit-Bergen, cei nouă fraţi, cu toţii în păr, au venit să întâmpine mireasa şi 
au aşternut pe jos un covor de iarbă, de la stâlpul porţii până la iurtă. 

— Mireasa va sosi curând, ziseră, şi la fiecare pas pe care-l va face vor apărea zibeline negre în 
urma ei. 

Cu acestea în gând, începură să-şi facă arcuri şi săgeți şi munciră atât de mult, încât pielea de pe 
mâini li se jupui. 

Cele opt surori ale lui Kharzit-Bergen se apucară de tors şi munciră atât de mult, încât pielea de 
pe degete li se jupui. 

— Mireasa va sosi curând, va vorbi cu glasul ei argintiu şi pietrele preţioase se vor rostogoli la 
pământ, spuseră ele. 

Apoi Kharzit-Bergen sosi împreună cu mireasa şi două dintre surori priponiră caii la poartă. O 
luară în braţe pe mireasă şi o lăsară jos pe tăpşanul de iarbă moale. Fata vorbi şi numaidecât îi săriră 
din gură pietre preţioase şi fetele se puseră pe cules şi le înşirară pe sfoară. Cum porni spre iurtă, 
după paşii ei săriră zibeline negre şi tinerii îşi pregătiră arcurile şi săgețile să le țintească. 

Mireasa ajunse la iurtă şi folosind trei tufe de larice, făcu focul în vatră. 


Se porni o nuntă veselă, la care au fost poftiţi ţărani din toate satele vecine. Printre ei erau 
cântăreţi şi erau dansatori, povestitori, luptători şi clovni. 

Trei zile nunta ținu, apoi se sfârşi, iar invitaţii plecară pe la casele lor, unii pe jos, alții călare. 

Kharzit-Bergen şi soția sa şi-au întemeiat un cămin trainic, ducând o viaţă lungă şi fericită. ŞI se 
spune că nepoţii lor mai trăiesc şi astăzi. 


Orfanul 


poveste de sub Steaua Polară 


Într-un sătuc aflat undeva departe, pe un țărm de mare trăia odată un vânător. Şi era atât de 
bogat, încât pusese stăpânire pe tot ce exista înjur. Cortul său, aşezat înaintea celorlalte, era cel mai 
mare dintre toate şi, spre deosebire de acestea, era nou. Canoia sa era mare şi făcută din piei, 
harpoanele şi sulițele lui aveau vârful de oţel. Sătenilor le era frică de vânător pentru că acesta îi 
obliga să vâneze pentru el, dându-le o parte foarte mică din vânatul pe care-l aduceau. Cu toate 
acestea, bărcile lor erau atât de mici şi harpoanele lor atât de slabe încât, dacă l-ar fi refuzat, ar fi 
murit de foame. 

Iarna, vânătorul cel bogat şi ajutoarele sale ieşeau la vânătoare de foci şi urşi polari, iar vara 
porneau pe mare în căutare de morse, sau colindau dealurile în căutare de cerbi şi capre de munte. 

Într-una din zile, în satul lor sosi un băiat orfan. Nimeni nu ştia cine era şi de unde venise. Trăia 
în aer liber, având o movilită de zăpadă drept pat, hrănindu-se cu bucăţi de carne pe care sătenii o 
aruncau câinilor. În nopțile foarte friguroase, ca să nu îngheţe, se vâra între câini şi dormea alături 
de ei. 

Una peste alta, ducea o viaţă de câine şi nu avea pe nimeni care să-l adăpostească sub acoperişul 
lor. 

Într-o zi, orfanul stătea privind cu admiraţie spre cortul vânătorului când fata acestuia, o 
frumuseţe de fată, ieşi cu de mâncare la câini. Orfanul fugi la ea şi fata îi dădu şi lui să mănânce. 

Fata vânătorului intră, din nou, în cort şi-i spuse tatălui său: 

— Am fost afară chiar acum, ca să dau de mâncare la câini şi era şi un băiat cu ei. Hai să-l luăm 
înăuntru să stea cu noi. 

Tatăl se gândi la ce-i spusese fata. 

— Foarte bine, zise el. Du-te şi cheamă-l. 

Fata ieşi şi când băiatul se apropie îl rugă să intre în cortul lor. Băiatul rămase însă nemişcat. 

— De ce aş face-o? zise el. Nu ştiu ce doreşti de la mine. 

Fata îl luă de mână, îl duse înăuntru şi-i dădu mâncare şi băutură. Băiatul stătea acum în cortul 
lor, dar, plictisindu-se după câtva timp, îi spuse fetei: 

— Vreau să plec, am obosit de atâta stat! 

Vânătorul cel bogat auzi vorbele orfanului, dar nu înţelese ce dorea. Aflând despre ce era vorba, 
îi zise fetei: 

— Ia nişte haine vechi dintr-ale mele şi transformă-le după mărimea lui. Nu poate ieşi dezbrăcat. 

Fata făcu întocmai şi când orfanul se îmbrăcă, vânătorul îi spuse să nu mai lenevească, ci să se 
pună pe treabă. 

Băiatul nu aşteptă să-i spună de două ori. Pleca în fiecare zi şi muncea de zor, ajutând când unui 
vecin, când altuia, la treburile gospodăreşti. Cu timpul, deveni un muncitor bun şi se însura cu fata 
vânătorului. 

— Vreau şi eu să merg la vânătoare cu ceilalți, îi spuse el soţiei sale. Întreabă-l pe tatăl tău dacă 
pot face asta. 

Fata îl întrebă şi vânătorul îi răspunse: 

— Lasă-l pe bărbatul tău să vâneze dacă asta doreşte, dar să nu meargă niciodată singur. Trebuie 
să vâneze totdeauna împreună cu mine şi cu harponul meu cel vechi. 


Orfanul fu de acord şi începu să vâneze regulat, împreună cu socrul său. 

Într-o zi, se găseau pe mare când orfanul zări o focă în apă. Se ascunse în spatele socrului său şi, 
neobservat de acesta, stătu acolo aşteptând ca foca să apară din nou. Dar, în loc să apară cea pe care 
o văzuse prima dată, apăru una mai mare, pe care orfanul o ucise şi o aduse acasă. Auzindu-se 
strigată, nevasta ieşi din cort şi împreună traseră trupul focii înăuntru. 

Din ziua aceea orfanul vână de unul singur şi ucise multe foci iarna şi mulți cerbi şi căprioare 
vara. Devenise foarte puternic şi alerga foarte repede. 

Într-una din zile, pe când se întorcea de la vânătoare, îi spuse nevestei sale: 

— Am ucis o capră mare, sus pe deal, şi am lăsat-o acolo. Du-te şi spune-le vecinilor să vină 
mâine să mă ajute s-o aduc acasă. 

Femeia făcu întocmai şi, la ivirea zorilor, sătenii se adunară la cortul vânătorului. Orfanul li se 
alătură şi se îndreptară spre deal împreună. Dar mare le-a fost surpriza când, ajungând pe locul la 
care-i condusese, găsiră nu una, ci mai multe capre şi aflară că el le vânase pe toate. Au făcut mai 
multe drumuri ca să ducă toate caprele acasă, şi când treaba fu terminată, orfanul împărți carnea şi 
pieile în mod egal între toți cei care-l ajutaseră, lăsându-și şi lui o parte la fel de mare. 

De atunci, ori de câte ori se întorcea de la vânătoare, orfanul îi ruga pe ceilalți să-l ajute să aducă 
animalele vânate acasă şi împărțea cu ei frățeşte carnea şi pieile, aşa cum făcuse prima oară. 

Faptul acesta nu-i era pe plac socrului său şi într-o bună zi, când orfanul nu plecase la vânătoare, 
ci rămăsese în cort, zăbovi şi el pe acasă, ocupându-se de gospodărie. După câtva timp încetă lucrul 
şi se îmbrăcă. Îşi suflecă mânecile, îşi ridică pantalonii şi îi legă sub genunchi cu nişte curele de 
piele, ca şi cum ar fi vrut să participe la o cursă. Apoi luă arcul şi trase o săgeată, țintindu-l pe băiat. 
Acesta se aplecă, săgeata se izbi de perete, iar socrul său lăsă Jos arcul. Orfanul, care nu putea 
înţelge de ce îl atacase, crezu totuşi că a fost o întâmplare ce nu se va mai repeta. 

Dar lucrul acesta nu se adeveri, căci pe măsură ce zilele treceau, socrul său îl ura din ce în ce mai 
tare. Odată, când orfanul se găsea la vânătoare, el le porunci oamenilor săi să sape o groapă lângă 
cort şi s-o umple cu oase ascuţite în care orfanul, neştiind nimic, să cadă şi să moară. 

Seara, văzându-l pe băiat că se întoarce din pădure unde fusese la vânat, vecinii îi strigară să aibă 
grijă, dar el era prea departe ca să-i poată auzi. Merse mai departe şi căzu direct în groapă, dar 
norocul fu de partea lui şi reuşi să iasă din ea viu şi nevătămat. Intră în cort. De față cu soția sa, 
socrul nu-i făcu niciun rău. Nici măcar nu se apropie de el. 

Totuşi, imediat ce tânărul plecă din nou la vânătoare, el le porunci oamenilor săi să sape o altă 
groapă lângă cort, una şi mai adâncă decât prima. 

Spre seară, când orfanul se întorcea în sat, cu trupurile a două capre de munte în spate, îi auzi pe 
săteni strigându-l. Se opri brusc, chiar la marginea gropii şi rămase nevătămat, dar nu se mai îndoia 
de acum că socrul său voia să-l omoare. Intră în cort şi lăsând caprele în grija soţiei sale, se întoarse 
pe țărmul mării, se urcă în barcă şi ieşi în larg. 

Vâsli într-una două zile şi se opri doar când nu mai putu să rămână treaz. Dormi un somn lung şi 
apoi porni din nou. 

La amiază, ajunse la un țărm ciudat. Cobori din barcă şi începu să adune lemne plutitoare 
aruncate de mare şi se apucă să-şi construiască o colibă. Munci toată noaptea şi coliba pe care o 
acoperi cu pământ fu gata ziua următoare. Istovit peste măsură, se întinse înăuntru şi adormi. 

Când se trezi, auzi nişte sunete ciudate venind dinspre țărm şi, ieşind afară, zări nişte umbre 
întunecate pe zăpadă. 

Nu-i trebui mult timp să-şi dea seama că acestea erau foci, aşa că ucise câteva, le jupui şi agăță 
carnea la uscat. 

Vână foci şi alte animale marine, de atunci, zi de zi. 

Într-o bună zi, aflându-se pe țărm, zări două bărci pe mare şi când acestea se apropiară, văzu că 
în fiecare se găsea câte un om. 

Se întoarse la colibă, dar ieşi din nou tocmai la timp ca să-i vadă pe cei doi coborând pe țărm şi 
să-i audă spunând că îl vor lua cu ei pe cel pe care-l vor găsi acolo. 


Orfanul se întoarse repede în colibă şi când oamenii se apropiară îl chemă înăuntru. 

— Cine eşti, un om sau vreun duh rău? întrebară ei. 

— Sunt om şi nu trebuie să vă temeți de mine, zise el. Credeam că sunt singur prin locurile 
acestea, nu ştiam că mai trăiesc şi alţii pe aici. 

— Suntem mulţi, spuseră cei doi. Poţi veni cu noi dacă vrei. 

Cele spuse îi plăcură orfanului şi plecară toți trei spre țărm şi urcară în corăbiile lor. 

Orfanul era foarte puternic şi barca lui mergea mai repede decât a celorlalți doi. 

— De ce vâsliţi atât de încet? le strigă el. 

— Pentru că nu putem merge mai repede, îi răspunseră ei, zâmbind. După câtva timp, văzură 
pământ şi cei doi îi spuseră orfanului că acolo locuiau ei. 

— Vâsleşte înainte! spuseră ei. Şi când vei ajunge în sat, aşteaptă-ne în cea mai mare casă pe 
care o vei vedea. 

Orfanul vâsli mai departe şi curând ajunse pe țărm. Acolo aştepta un grup de oameni şi când el 
sări din barcă, îl întrebară dacă nu cumva văzuse doi oameni cu bărcile pe mare. 

— l-am văzut, vin şi ei numaidecât, zise orfanul. 

El merse până la cea mai mare casă pe care o văzu şi aşteptă acolo, iar cei doi veniră şi ei curând. 

De la ei află că toţi locuitorii satului îşi ziceau Urşi Polari şi trăiau din vânătoarea de foci. Îl 
rugară să rămână cu ei, şi el fu de acord şi nu mai plecă din satul lor. Se îmbrăcă în blănurile albe, 
ca toți ceilalți, şi merse la vânătoare de foci cu ei. 

Printre ei se afla şi un bărbat numit Marele Urs. El era înalt şi puternic, dai atât de crud şi de rău, 
încât toți se temeau de el. 

Într-o zi, Marele Urs îl chemă pe băiat acasă la el şi când acesta veni, îi zise: 

— Vino şi mâine şi vom vedea care din noi este mai puternic. 

Orfanul nostru fu de acord, se întoarse acasă şi acolo îl găsi pe unul dintre bătrânii satului, 
aşteptându-l. 

— Ce vrea Marele Urs de la tine? întrebă bătrânul 

Orfanul îi povesti totul de-a fir-a-păr şi atunci bătrânul îi zise: 

— Marele Urs vrea să te omoare, aşa cum face cu toţi străinii şi dacă nu vrei să mori, urmează- 
mi sfatul. Când vei merge la el mâine, Marele Urs va face două găuri în gheaţă şi-ţi va cere să vă 
scufundată amândoi pe fundul mării şi să aduceţi la suprafaţă o piatră. Dacă vei aduce o piatră mai 
mare şi vei dovedi astfel că eşti mai puternic decât el, Marele Urs va lega capul unei morse în vârful 
unui țăruş şi va încerca să te străpungă cu el. Va trebui să fii mai iute, i să te fereşti, să-i apuci 
țăruşul şi să-l ataci. Marele Urs a ucis mulţi oameni şi dacă tu îl vei ucide, toţi vor fi bucuroşi. Te 
vei însura cu văduva lui şi vei duce o viaţă fericită. Îmbracă-te cu hainele mele înainte de a pleca 
pentru că sunt haine vrăjite şi te vor apăra. 

Veni dimineaţa şi orfanul se îmbrăcă cu hainele bătrânului şi o porni spre casa Marelui Urs. 

— Mă voi scufunda în mare şi voi aduce o piatră, iar tu vei face la fel, zise Marele Urs. 

Se scufundă şi reveni cu o piatră mare şi, aruncând-o deasupra gheții, ieşi la suprafață. 

Veni rândul orfanului să se scufunde, şi piatra pe care o aduse fu mai mare decât cea a Marelui 
Urs. 

Acesta din urmă se înfurie şi le porunci oamenilor săi să lege capul unei morse de un băț şi, când 
termină, îi propuse orfanului să se lupte cu el. 

— Dacă nu-mi vei smulge băţul, vei muri! zise el. 

Orfanul se ridică cât era de înalt, se aşeză în fața Marelui Urs. Acesta, ridicând țăruşul cu capul 
de morsă în vârf se repezi spre el, încercând să-i străpungă pieptul cu colții. Dar orfanul apucă 
strâns țăruşul de colţi şi Marele Urs nu mai putu face nimic. 

— Acum e rândul tău să-mi ţii piept şi eu să te atac! strigă orfanul. Să vedem dacă mă vei putea 
opri aşa cum te-am oprit eu. 

Marele Urs stătu în faţa lui. Orfanul, ridicând parul cu capul de morsă îl lovi, colții îi stărpunseră 
pieptul şi acesta căzu mort. 


Apoi el merse la casa Marelui Urs şi se însura cu văduva lui. Trăiră fericiţi împreună cu cei patru 
copii ai lor, doi fii şi două fiice. Orfanul mergea la vânătoare la fel ca înainte, aducea acasă multă 
carne şi multe piei şi era întotdeauna gata să-şi ajute vecinii. Devenise cunoscut şi în împrejurimi 
pentru bunătatea sa şi încă şi astăzi se mai povesteşte pe seama lui şi a tribului Urşilor Polari. 


Rilă-Păsărilă 
poveste de sub Steaua Polară 


Într-o bună zi, Rilă-Păsărilă, ca un păsăroi tânăr şi chipeş ce era, stătea în vârful unui mesteacăn, 
privind-o pe Rica-Şoricica în timp ce aceasta se tot plimba prin fața căsuţei sale. Rica-Şoricica era 
tânără şi drăgălaşă şi avea ţinte şi mărgele împletite într-o coadă atât de grea, încât o făcea să stea cu 
capul ţeapăn. 

Rilă-Păsărilă zbură acasă în cuibul său şi începu să-şi frece mâinile şi să-şi legene capul cu 
tristeţe. 

— Ce s-a întâmplat, fiule, te simţi rău? îl întrebă mama sa, bătrâna Doamnă Pasăre. 

Şi zise Rilă-Păsărilă: 

— Am văzut-o pe Rica-Şoricica şi vreau să mă însor cu ea. E atât de drăguță, încât nu mai pot 
trăi fără ea. 

— Dar cum să te însori cu o şoricioaică! zise Doamna Pasăre. Şoarecii trăiesc în găuri săpate în 
pământ şi iernează prin părțile acestea. Dar dacă tu vei vrea să rămâi aici peste iarnă, îţi va îngheţa 
coada la uşă, deoarece uşa de la căsuţa şoarecilor este întotdeauna acoperită cu zăpadă. 

Dar Rilă-Păsărilă nici n-o asculta pe mama sa, ținând-o pe a lui, una şi bună: 

— Vreau să mă însor cu Rica-Şoricica, vreau să mă însor cu Rica-Şoricica! O spunea atât de tare 
şi de des, încât aproape că o asurzi pe mama sa şi, seara, când Domnul Păsăroi, tatăl lui Rilă- 
Păsănilă, se întoarse acasă de la vânat, aceasta îi spuse: 

— Trebuie să-l însurăm pe fiul nostru, măi bărbate. Domnul Păsăroi se gândi, apoi întrebă: 

— Dar cu cine să-l însurăm? 

— Cu Rica-Şoricica. A văzut-o astăzi şi nu mai vrea pe altcineva să-i fie mireasă. 

— Am văzut-o şi eu pe Rica-Şoricica, zise Domnul Păsăroi. E tare drăguță, ce-i drept. Dar cum 
ar putea fiul nostru să se însoare cu ea? 

Îşi sprijiniră capetele unul de celălalt şi se gândiră, se gândiră cum să facă să-l însoare pe băiat 
cu aleasa inimii lui. 

— Am să merg, în petit, zise Doamna Pasăre. Şi plecă în zbor spre căsuţa viitoarei mirese, Rica 
Şoricica. Ajunse destul de repede şi intră. 

Doamna Şoricioaică, mama fetei, o văzu de îndată, dar nu-şi putu crede ochilor! 

— Ce te aduce pe la noi? o întrebă ea pe Doamna Pasăre. N-ai mai fost niciodată pe aici. 

Doamna Pasăre zise: 

— Am venit să-ţi vorbesc despre fiica ta, Rica-Şoricica. E acasă, nu-i aşa? Doamna Şoricioaică 
nu-i răspunse imediat. 

— Da, e acasă, zise ea în cele din urmă. Ştiu acum pentru ce ai venit şi nu am decât atât de spus: 
de îndată ce va trece vara şi va veni toamna, voi veţi zbura departe peste mări şi țări, în ținuturi mai 
calde. Fiica mea nu poate zbura şi atunci cum o veţi duce cu voi? 

— Nu există decât o singură cale, zise Doamna Pasăre. Va trebui să-l lăsăm pe fiul nostru aici 
peste iarnă. 

Doamna Şoricioaică se simţi mai bine. 

— Asta-i cu totul altceva, zise ea. Dacă fiul vostru rămâne aici, n-am nimic împotrivă ca fiica 
mea Rica-Şoricica să-l ia de bărbat. 

Şi astfel, lucrurile fiind bine puse la cale, Doamna Pasăre zbură acasă. Domnul Păsăroi o aştepta 
în prag. 


— Ei, nevastă, cum stau lucrurile? întrebă el. Şi zise Doamna Pasăre: 

— Trebuie să ne lăsăm feciorul cu Rica-Şoricica şi familia ei peste iarnă. Altfel nu o vor lăsa pe 
fiica lor să se mărite cu Rilă-Păsănilă. 

Domnul Păsăroi aprobă întristat. 

— Aşa să fie, zise el. 

Trecu câtva timp şi Rilă-Păsărilă se însura cu Rica-Şoricica. Făcură nuntă mare şi la ea 
participară toate păsările şi toți şoarecii. 

Se apropia toamna, cerul era din ce în ce mai întunecat şi Domnul Păsăroi şi soţia sa începură 
pregătirile de plecare spre ţinuturile calde de dincolo de mare. 

— Mama ta şi cu mine vom pleca în curând şi tu vei rămâne fără noi peste iarnă, fiule drag, îi 
zise Domnul Păsăroi lui Rilă-Păsărilă. Dar tu să nu-ți faci griji, căci vom reveni de îndată ce se vor 
topi zăpezile. 

Şi zicând acestea îşi luară zborul împreună cu celelalte păsări într-un cârd mare. 

Acum, că mama şi tatăl său plecaseră, nu mai era nimic de făcut, aşa Kilă-Păsărilă se cuibări în 
gaura şoarecilor petrecând acolo, în întuneric, două luni îndelungate. Afară şuiera viscolul şi sufla 
un vânt aspru şi era foarte, foarte frig. 

— E tare frig şi întuneric la voi în adăpost, îi zise el drăgălaşei Rica-Şoricica, Nu mai pot 
suporta. Deschide uşa să iasă fumul. Vreau să văd lumina zilei. 

Rica-Şoricica făcu ceea ce fusese rugată, dar Rilă-Păsărilă ieşi în uşă, coada i se lipi de gheaţă şi 
frații Ricăi-Şoricica se năpustiră asupra lui şi-i mâncară! 

După câtva timp veni primăvara şi zăpada începu să se topească. Domnul Şoarece ieşi afară şi, 
stând în uşă, privi mai întâi spre cer şi apoi spre pământ. Şi cum stătea aşa, îl văzu zburând spre el, 
dinspre colină, pe Domnul Păsăroi. 

— Salutare, Domnule Şoarece! zise Domnul Păsăroi. Unde-i fiul meu? El de ce n-a ieşit? 

Domnul Şoarece oftă adânc. 

— Fiul tău a murit, zise Domnul Şoarece. I-a îngheţat coada la uşă. 

— Vai de mine! Bietul meu băiat! strigă Domnul Păsăroi. Dar dacă a murit precum spui, unde îi 
este mormântul? Domnul Şoarece, care la asta nu mai avu ce zise, tăcu chitic. 

— Aşa, refuzi să-mi dai un răspuns! strigă Domnul Păsăroi din nou. Înseamnă că de azi înainte 
suntem duşmani şi dacă-i aşa, mă duc să-mi strâng oastea şi vei vedea cât de rău pot fi eu, cel care 
am fost socotit întotdeauna atât de bun. 

Şi plecă, iar Domnul Şoarece îşi zise: 

— Nu-mi place treaba asta. Trebuie să-mi pregătesc şi eu o oaste. Şi plecă să facă ceea ce tocmai 
hotărâse. 

După câtva timp ieşi şi Doamna Şoricioaică şi, stând în uşă, se uită împrejur. Se uită spre sud şi 
văzu ceva întunecat apropiindu-se. 

— Trebuie să fie un nor de furtună, îşi zise ea. Vine furtuna. 

Se uită din nou şi abia acum văzu că nu era un nor de furtună, ci oastea Domnului Păsăroi, cu 
Domnul Păsăroi însuşi, în frunte. 

Doamna Şoricioaică privi spre nord şi dintr-acolo veneau înspre ea nenumărați şoareci şi alte 
vietăți mărunte, avându-l în frunte pe soțul ei drag. 

Ostile ajunseră una în faţa celeilalte şi se încleştară. Se luptară, se tot luptară, dar nicio tabără nu 
o putu birui pe cealaltă. Atunci Domnul Păsăroi îl prinse în gheare pe Domnul Şoarece şi-l duse 
departe, departe. Cele două tabere încetară lupta şi de atunci nu s-au mai războit niciodată. 


Ekva-Pyris 


poveste de sub Steaua Polară 


A fost odată un băiat cu numele de Ekva-Pyris, care trăia împreună cu bunica sa, ocupându-se cu 
prinderea animalelor sălbatice în capcane. Dar, deşi instala regulat capcane, foarte rar reuşea să 
prindă câte ceva şi asta îl dezamăgi atât de tare, încât într-o zi îi spuse bunicii sale: 

— De ce nu semănăm nişte grâu, bunico? 

— Apucă-te de treabă! îi răspunse bunica. 

Ekva-Pyris semăna grâul şi, după câtva timp, când veni să-l vadă, observă spre bucuria lui că 
acesta răsărise. Se întoarse acasă şi-i spuse bunicii. 

— Grâul meu a răsărit, bunicuţo, aşa că ne putem aştepta la o recoltă bună. Dar, după câtva timp, 
când se duse din nou să-l privească, Ekva-Pyris descoperi că fusese mâncat de cineva. Aleargă 
acasă şi-i spuse bunicii toată tărăşenia. 

— Cineva ne-a mâncat tot grâul, bunico! strigă el. 

Deoarece se părea că nu mai era nimic de făcut, se întoarse la câmp şi instala o cursă chiar acolo. 

După un timp se duse să vadă dacă s-a prins ceva şi ce să vezi! — un cocor zăcea prins în cursă. 

— Cocorul ăsta mi-a mâncat tot grâul, zise Ekva-Pyris. Trebuie să-l ucid. Ridică bâta ca să-şi 
pună planul în aplicare, dar cocorul îl opri, grăind astfel: 

— Nu mă omorî, Ekva-Pyris! Nu câştigi nimic dacă o s-o faci. Dar dacă mă vei cruța, te voi face 
bogat şi fericit. 

— Dar unde te voi mai găsi? întrebă Ekva-Pyris. Vei zbura de îndată ce îţi voi da drumul. 

— Voi lăsa o urmă ca să poţi veni după mine, răspunse cocorul. Ekva-Pyris îl eliberă pe cocor şi 
se întoarse la bunica sa. 

— S-a prins un cocor în cursă, dar l-am lăsat să plece, îi zise el. 

— De ce l-ai lăsat? îl întrebă bunica. 

— Mi-a promis că mă va face bogat şi fericit, îi răspunse Ekva-Pyris. 

Şi plecă în căutarea cocorului. Merse şi tot merse şi după un timp ajunse la o casă mare. Aruncă 
o privire înăuntru şi văzu un bărbat şi o femeie. Bărbatul stătea culcat pe nişte piei şi femeia era 
aşezată lângă el. Gazdele îi dădură să bea băutură de-a lor şi să mănânce grăsime de focă şi, după ce 
bău şi mâncă pe săturate, bărbatul se ridică în picioare. 

— Tu eşti Ekva-Pyris, nu-i aşa? întrebă el. 

— Da, eu sunt, răspunse Ekva-Pyris. 

Bărbatul se îndreptă spre colțul în care era o grămadă de blănuri. Alese dintre ele o blăniță de 
veveriță şi i-o dădu lui Ekva-Pyris. 

— Du-te acasă acum, Ekva-Pyris, zise el. Nu mai am nimic pentru tine. Dă-i cadoul meu bunicii 
tale să-l păstreze cu grijă. 

Ekva-Pyris făcu tot ceea ce-i spuse omul. Merse acasă şi-i dădu bunicii sale blana de veveriță şi, 
deoarece se făcuse noapte, se culcară. 

Dimineaţa când se trezi, Ekva-Pyris se întinse şi dădu cu mâinile şi picioarele de ceva cald şi 
pufos. 

Ekva-Pyris se ridică, se uită împrejur şi ce văzu?! Nu era niciun cui în pereţii casei, de care să nu 
atârne vreo blană de vulpe, sau de zibelină. 

leşi din casă şi în curte văzu nişte lucrători care-i clădeau o casă nouă şi un hambar. Peste tot se 
găseau saci cu grâne şi făină, gata pregătiți să umple hambarul. 

Trecu o zi şi apoi încă una şi cel mai bătrân om din oraş care era şi cel mai puternic bărbat din 
partea locului, veni să-l vadă pe Ekva-Pyris. 

— Ajută-mă, te rog, şi dă-mi nişte făină! îl rugă el pe Ekva-Pyris. Acesta îi dădu făina, bărtânul 
plecă şi îşi făcu pâine, dar când o mâncă pe toată, veni din nou înapoi. 

— Vinde-mi blana de veveriță, Ekva-Pyris! se rugă el. 

— Ți-o vând dacă-mi dai un preț bun pe ea, îi răspunse Ekva-Pyris. 

— Îţi dau, fii fără grijă! răspunse bătrânul. Făcură târgul şi blana de veveriţă îşi schimbă 
stăpânul. 


Ziua era pe sfârşite şi Ekva-Pyris şi bunica sa se culcară. Se treziră de dimineaţă, Ekva-Pyris se 
întinse şi braţele îi erau reci ca şi picioarele. Se uită şi, ce-i fu dat să vadă! — toate blănurile care-i 
ținuseră cald, ia-le de unde nu-s. 

leşi şi văzu că şi casa cea nouă dispăruse, la fel şi lucrătorii. 

Nu mai era nimic de făcut, aşa că Ekva-Pyris merse să-l caute pe bărbatul care-i dăduse blana de 
veveriță. 

— Cum, te-ai întors atât de repede? exclamă acesta. Ți-am dat în dar o blană frumoasă de 
veveriță. Oare ce-ai făcut cu ea? 

— Am vândut-o, îi răspunse Ekva-Pyris. 

Bărbatul se îndreptă spre colțul în care îşi ținea blănurile şi, alegând o blană de hermelină, i-o 
dădu lui Ekva-Pyris. 

Ekva-Pyris se duse acasă, se culcă şi adormi repede. Când se trezi era 

dimineaţă, se întinse şi dădu cu mâinile şi picioarele de ceva moale şi cald. Se ridică, se uită înjur 
şi văzu că nu exista niciun cui de care să nu atârne blănuri. Păşi afară şi ce-i fu dat să vadă? 

— Lucrătorii erau iarăşi acolo, clădindu-i casa nouă şi hambarul. Îi urmări câteva timp şi când îşi 
ridică privirea îl văzu pe bătrânul oraşului venind spre el. 

Acesta veni direct la Ekva-Pyris şi-i ceru nişte făină şi după ce Ekva-Pyris i-o dădu, plecă acasă. 
Dar o mâncă pe toată chiar în ziua aceea şi a doua zi veni din nou la Ekva-Pyris. 

— Vinde-mi blana de hermelină, Ekva-Pyris! se rugă el. 

Ekva-Pyris îi vându blana şi când veni noaptea, se culcă. Când se culcă a doua zi, se întinse şi-şi 
simţi braţele şi picioarele reci. 

Se sculă şi privi împrejur şi fu cât se poate de dezamăgit când văzu că toate blănurile 
dispăruseră. Pereţii erau golaşi şi casa arăta mai murdară şi mai părăginită ca niciodată. Când ieşi, 
văzu că şi casa cea nouă dispăruse cu lucrători cu tot. 

Ce era de făcut? Ekva-Pyris se duse din nou la omul care îi dăduse blănurile de veveriţă şi de 
hermelină. 

— Ce te aduce aici? — întrebă acesta. 

— l-am dat tot ce am avut celui mai vârstnic om din oraş şi acum sunt tot atât de sărac ca 
înainte, îi răspunse Ekva-Pyris. 

Asta îl înfurie pe stăpânul casei care, după cum aţi ghicit, era cocorul, sub chip de om, şi-i spuse 
lui Ekva-Pyris. 

— Te-am făcut bogat şi fericit, dar n-ai fost în stare să păstrezi ceea ce ţi-am dat. N-am ce-ţi 
face, aşa că du-te la casa ta. 

Ekva-Pyris era gata să plece când fu oprit de prietenul cocorului care se-ntâmplă să fie prin 
preajmă şi care auzise totul. 

— Stai, nu pleca! zise el. 

Şi mergând în colţul camerei în care-şi păstra blănurile, îi aduse Ekva-Pyris o gheară de căpcăun. 

— la gheara asta şi pleacă! zise el. Când vei ajunge acasă, du-te la bătrânul oraşului şi roagă-l să- 
ți dea nişte făină. Când te va întreba unde să ţi-o pună, arată-i gheara. El va zice că gheara este mult 
prea mică şi-ţi va oferi un sac de făină, dar tu să-i spui că puţinul care va încăpea în ghiară îţi va fi 
mai mult decât îndestulător. Să urmăreşti cu grijă, ca indiferent câtă făină va turna în gheară, aceasta 
să fie plină numai pe jumătate. Când bătrânul va observa că i se goleşte hambarul, se va speria atât 
de tare, încât te va ruga să-i dai înapoi făina. Tu să rămâi surd la rugăminţile lui şi să fii de acord să 
i-o dai numai în schimbul blănurilor de veveriţă şi de hermină, pe care le are de la tine. De îndată ce 
ți le va da, toarnă toată făina înapoi în hambar, ia blănurile şi du-te acasă. 

Ekva-Pyris îl ascultă cu atenţie şi se hotărî să facă întocmai. O porni spre casa bătrânului şi, de 
cum îl văzură, servitorii îl chemară pe bătrân. 

— Ce te aduce pe la mine? îl întrebă aceasta. 

— Aş avea nevoie de nişte făină, zise Ekva-Pyris. 


— Bine, îţi dau, zise bătrânul. Ai adus ceva în care să ţi-o torn? Ekva-Pyris îi zise că adusese şi 
când ajunseră la hambarul în care se păstra făina, el scoase gheara de căpitan. 

— Vrei să spui că nu-ți trebuie decât atâta făină câtă încape în gheara asta? îl întrebă bătrânul. 
Dar nu-ţi va ajunge nici să hrăneşti un şoarece. Hai mai bine să-ți dau un sac. 

— Nu, umple-mi numai gheara şi-mi va fi destul, zise Ekva-Pyris. Bătrânul se puse pe turnat, 
dar oricât turna, gheara tot nu se umplea. 

Hambarul se golea văzând cu ochii şi bătrânul era din ce în ce mai speriat. 

— În ritmul ăsta mi se va goli întreg hambarul şi voi rămâne fără hrană, zise el. a-ţi blănurile de 
veveriță şi de hermină, Ekva-Pyris, şi dă-mi făina înapoi! 

Ekva-Pyris turnă înapoi făina în hambar şi bătrânul îi aduse blănurile şi i le dădu. 

Ekva-Pyris se întoarse acasă la bunică-sa şi, deoarece era vremea de culcare, se culcă şi de îndată 
adormi. 

Când se trezi era deja dimineaţă. Ekva-Pyris se întinse şi dădu cu brațele şi picioarele de ceva 
moale şi cald. Se ridică, se uită prin casă şi, ce credeţi că văzu?! 

— Nu era niciun cui în pereţi de care să nu atârne zibeline şi alte blănuri scumpe. leşind afară 
găsi casa cea nouă şi hambarul. Hambarul fu degrabă gata şi când Ekva-Pyris intră în el, văzu că era 
plin de grâne, de făină şi de alte bunuri. 

Şi din ziua aceea, Ekva-Pyris fu bogat şi fericit şi trăi mulți ani fără să fie ameninţat de frigul 
zilelor de iarnă. 


Şapte fraţi şi-o surioară 
poveste de sub Steaua Polară 


Trăiau cândva într-un sătuc îndepărtat, şapte fraţi împreună cu surioara lor. Într-una din zile se 
jucau cu toţii pe tăpşanul din faţa colibei. Înfipseseră în pământ nişte țăruși şi acum îi loveau cu 
bâtele ca să-i doboare. O veveriţă veni fugind spre ei şi-i rugă să o lase şi pe ea să se joace. Băieţii 
acceptară şi jocul continuă până când unul dintre ei, din nebăgare de seamă, o lovi pe veveriţă peste 
lăbuţă. Aceasta se supără, refuză să se mai joace, amenințându-i că va veni să se răzbune în ziua 
următoare. 

Fraţii se speriară şi începură a-şi face planuri cum anume să se ascundă de veveriţă. La început 
nu reuşită să găsească un loc potrivit, dar în cele din urmă, fratele mai mare descoperi că singurul 
loc unde ar putea scăpa era în înaltul cerului. Ceilalţi fraţi fură cu toții de acord, în afară de cel mic, 
care le zise: 

— Dar voi o uitaţi pe surioara noastră. Ei îi va fi peste putință să urce atât de sus şi dacă o lăsăm 
în pădure, veveriţele ar putea-o descoperi şi ar ucide-o de îndată. 

Se gândiră la cele spuse şi hotărâră să sape o groapă în pământ, taman sub vatră şi s-o aşeze pe 
fată în ea. Aşa şi făcură, şi apoi o acoperiră cu un săculeț de piele umplut cu sânge de căprioară şi 
aruncară pământ peste ea, lăsând doar o mică deschizătură pe unde să poată respira. După aceea se 
apucară să tragă pe rând săgeți în văzduh. Săgeata primului frate străbătu şuierând norii până în 
înaltul cerului şi se opri acolo, săgeata celui de-al doilea frate se înfipse în capătul săgeţii primului, 
săgeata fratelui al treilea se înfipse în capătul săgeții celui de-al doilea şi rămase acolo şi aşa mai 
departe până când toți cei şapte îşi aruncară săgețile formând un ţăruş atât de lung, încât unea cerul 
cu pământul. Se cățărară pe acest ţăruş, rând pe rând, spre înaltul cerului. Cel mai mic dintre fraţi 
care era şi ultimul, scotea fiecare săgeată din urma lui, pe măsură ce urca. 

În ziua următoare o ceată de veveriţe, înarmate cu bețe ascuţite, au venit să-i caute pe cei şapte 
frați. Negăsindu-i, se apucară să întrebe lucrurile din casă ce ştiau despre aceştia. Cratiţele şi 
lingurile nu răspunseră nimic, dar o pereche de cizmuliţe vechi, îmblănite, care fuseseră ale fetei, le 
spuseseră unde plecaseră fraţii şi unde se ascundea sora lor. 


Veveriţele scormoniră în pământul de sub vatră cu ţepuşele, străpungând săculețul umplut cu 
sânge de căprioară, şi, văzând sângele pe vârful ţepuşelor fură convinse că o uciseseră pe fată. 
Sparseră toate vasele din colibă şi porniră spre casele lor în pădure. 

Surioara ieşi din ascunzătoare, rupse bucăţi, bucățele cizmuliţele, iar apoi căzu pe gânduri. Nu 
ştiu cum se va descurca, ce va face, singură pe lume cum era. Fiindu-i teamă că veveriţele s-ar fi 
putut întoarce, ea se hotărî să meargă în lumea largă, şi după câtva timp ajunse la o colibă în care 
locuia o broască. Văzând-o pe fată, broasca se prefăcu binevoitoare şi blândă la început, dar apoi se 
năpusti la fată îi luă toate hainele frumoase şi se îmbrăcă cu ele. 

Tocmai atunci câinele broaştei se puse pe lătrat, şi broasca îi zise fetei: 

— Doi flăcăi sunt în trecere pe aici şi când vor vedea ce straie frumoase am, pe tine te vor da 
afară, iar pe mine, unul din ei, mă va lua de nevastă. 

Zicând acestea ea ieşi din colibă să-i întâmpine pe flăcăi, şi fata, care era goală puşcă, luă un băț 
şi îl rupse în două. Se vâri într-una din cele două jumătăți ale băţului şi cu cealaltă se acoperi. Nici 
nu apucă bine să facă astfel, că cei doi şi intrară în casă. Flăcăul mai vârstnic se aşeză lângă 
broască, iar cel tânăr lângă băţul în care se găsea fata. Fratele cel mare se puse la taclale cu broasca, 
dar fratele cel tânăr îşi scoase cuțitul, şi, neavând altceva de făcut, se apucă să cioplească băţul. 
Văzând că din băț țâşneşte sânge, el aruncă cuțitul cât colo şi fugi afară înspăimântat. Fratele lui, 
văzând că rămase singur, îl aşteaptă ce-l aşteaptă, apoi plecă din colibă împreună cu broasca. 

După câtva timp, fratele cel mic îşi aminti de cuțit şi se gândi să meargă după el. Când ajunse la 
colibă se uită înăuntru. Dar rămase mut de uimire când văzu acolo o fată frumoasă, goală goluță ca 
în ziua în care s-a născut! Nemaifiindu-i frică, el deschise uşa şi o prinse pe fată înainte ca aceasta 
să se ascundă din nou în băț. Şi când ea îi povesti despre fraţii săi şi despre broasca ce îi furase 
straiele, el o înfăşură cu ce avu la îndemână şi o duse acasă la tatăl său. 

Fratele cel mare şi broasca ajunseră deja acolo şi acum, tatăl le puse pe cele două mirese să 
povestească despre familiile lor. 

Broasca, ce era tot atât de proastă pe cât era de răzbunătoare, începu să se laude şi le zise: 

— Daţi-mi o găleată şi o să vi-i arăt pe fraţii mei. 

Îi dădură o găleată şi ea se duse la râu şi o umplu cu apă în care se bălăceau câţiva broscoi. Se 
întoarse cu aceştia în colibă. Tatăl aruncă o privire şi o alungă pe broască şi apoi îi ceru fetei să-i 
aducă pe fraţii ei. Fata se duse în pădure, se aşeză sub un salcâm şi se puse pe strigat. 

Enduri, duhul văzduhului, o auzi şi le spuse fraţilor săi despre ea. Frații fură cât se poate de 
bucuroşi. Coborâră de îndată din cer, aducându-i fetei 

fiecare câte o rochie şi multe alte lucruri frumoase. Fata se îmbracă cu rochia pe care i-o aduse 
fratele mai mic, deoarece aceasta îi plăcu cel mai mult, şi apoi îi duse pe cei şapte frați la bătrân. 

Cum îi văzu, bătrânul întinse o pânză de mătase la intrare, pe care ei să păşească, îi primi cu 
căldură şi îi servi cu cele mai alese mâncăruri şi băuturi. Cei şapte fraţi îi spuseră că trăiau pe 
tărâmul duhului Enduri, în văzduh, şi-l rugară să fie bun cu sora lor şi, după ce petrecură trei zile la 
casa bătrânului, plecară. Cât despre fată, aceasta se mărită cu fiul cel mic şi cei doi trăiră ani mulți 
şi fericiți. 


Cum au ajuns pasările să migreze spre nord 
poveste de sub Steaua Polară 


Se povesteşte că demult, tare demult, păsările care acum zboară spre nord în lunile de vară, îşi 
petreceau tot timpul anului în sud. Într-o bună zi, simțind că arşiţa este din ce în ce mai sufocantă, 
ele se strânseră la sfat. 

— Am dus întotdeauna lipsă de hrană şi de aer proaspăt vara, ouăle ni se strică pe căldură asta, şi 
ca urmare, avem mai puţini puişori, ziseră ele. Trebuie să descoperim alte ținuturi în care să ne 
petrecem lunile calde de vară. Să trimitem pe cineva dintre noi să caute un loc potrivit. 


Căzură de acord că cel mai potrivit era cocorul. Acesta, deşi era cam fudul, putea să le ducă la 
îndeplinire planul, fiind tare descurcăreţ. Era vestit ca zburător şi, cu picioarele sale lungi, putea 
merge şi pe jos fără să obosească în răstimp de trei ani trebuia să zboare înspre vest, est şi înspre 
nord şi să afle care era locul cel mai potrivit în care păsările să se poată stabili. 

Şi porni domnul Cocor în zbor dar, nici nu plecă el bine, că soția lui. Doamna Barza îl invită la 
ea pe domnul Nagâţ. Cu penajul lui verde, lucitor, acesta era cel mai arătos dintre toate păsările. Era 
de felul lui sprinten şi vesel şi ştia să se poarte cu doamnele. Aşa că nu trebuie să ne mire faptul că 
doamna în cauză îl plăcu şi îi aprecie, în mare măsură, toate atențiile. Nagâţul se mută deci la 
doamna Barză şi se înțelegeau tare bine împreună. 

Trecură aşa trei ani şi, într-o noapte întunecoasă, domnul Cocor se întoarse din călătorie. Zbură 
direct la cuibul său şi era cât pe ce să-l vadă pe domnul Nagâţ părăsind cuibul. Acesta din urmă, 
zărându-l pe domnul Cocor, se furişă afară şi se ascunse sub cuib. 

Şi-i zise domnul Cocor, doamnei Berze: 

— Am cutreierat prin multe locuri şi am descoperit că cele mai bune dintre toate sunt cele din 
nord. Acolo, clima este plăcută şi răcoroasă şi se găseşte hrană din belşug. Sunt locuri cât se poate 
de potrivite pentru creşterea puilor. Dar nu cumva să crezi că sunt prost. Mâine la adunare, o să le 
spun celorlalte păsări că în nord nu sunt locuri bune de trăit. Asta le va descuraja de tot şi 

apoi, neavând pe nimeni care să ne stânjenească, vom zbura doar noi spre nord şi vom duce un 
trai uşor şi confortabil. 

Domnul Nagâţ, care auzise totul, nu mai putu răbda şi îşi luă zborul. 

— Mac — mac! izbucni el. 

— Parc-am auzit o voce şi un fâlfâit aici sub cuib, îi zise domnul Cocor, doamnei Berze. 

— Da de unde, vorbeşti prostii, dragă! zise doamna Barză. Ţi s-o fi părut. Să ştii că de când ai 
plecat nu am avut nicio noapte liniştită. Auzisem mereu că cineva fluieră, cântă, râde sau geme în 
preajma mea. 

— Aşa o fi, zise domnul Cocor. 

Ei, dar în apropiere locuia şi Rățuşca, prietena domnului Nagâţ, o ființă mititică şi guralivă şi 
acesta se duse s-o viziteze. 

— Ai auzit că s-a întors domnul Cocor? o întrebă el. 

— Şi ce-i cu asta? zise doamna Răţuşcă. 

— Vrea să ne ducă de nas pe toţi, asta-i. 

— Da de unde, nu se poate! strigă doamna Răţuşcă. Fii sigur că un domn atât de respectabil ca 
domnul Cocor n-ar face aşa ceva. 

— Asta s-o crezi tu! i-o întoarse domnul Nagâţ. Şi ca să te conving, am să-ți mai spun ceva. 
Eram în apropiere când l-am auzit zicându-i soției sale, doamna Barză, că cele mai bune locuri se 
găsesc în nord, dar că va păstra secretul pentru el şi familia sa, pe care o va duce acolo. 

— Tâlharul! strigă doamna Răţuşcă. Stai să vezi numai, amară pâine va mânca el de azi înainte. 
Va regreta că şi-a bătut joc de picioarele mele scurte, în fața prietenilor mei. 

Convocară de îndată o adunare, şi le poftiră pe toate păsările, atât pe cele mari, cât şi pe cele 
mici. Domnul Cocor luă primul cuvântul şi le înşiră câte în lună şi-n stele despre cele văzute şi 
întâlnite în călătorie. 

— Am cutreierat pământul spre est şi spre vest zise el, şi am aflat că pe acolo este le fel ca pe 
aici: arşiţa e la fel de mare, nu e prea mult loc şi hrana e puțină. Dar în nord este şi mai rău. Acolo e 
frig tot timpul anului. Dar ceea ce este într-adevăr neplăcut este faptul că în nord trăiesc păsări 
uriaşe cu ciocurile şi ghearele ascuţite ca nişte coase. Sunt înfometate ca lupii, şi, cei ce ajung în 
nord, nu mai pot trage speranţă să se întoarcă vii. 

— Dar tu cum ai reuşit să te întorci? întrebă doamna Răţuşcă şi, întorcându-se cu faţa către 
adunare, zise: 

— Să nu credeţi ce ne spune domnul Cocor, prieteni. Soţiei lui i-a spus cu totul altceva. Pe noi 
ne duce de nas, vrea să se bucure numai el de belşugul din ţinuturile nordice. 


— Cum îndrăzneşti să mă ponegreşti înaintea unei adunări onorabile ca cea de aici?! strigă 
domnul Cocor, şi înainte ca celelalte păsări să-l poată opri, se năpăstui asupra doamnei Rățuşcă. O 
zgârâie cu ghearele, o lovi cu ciocul, şi-i suci picioarele, şi ar fi omorât-o dacă celelalte păsări n-ar 
fi tras-o deoparte. 

— Ruşine, domnule Cocor! strigară păsările. S-o baţi în halul ăsta pe biata doamnă Rățuşcă, 
mamă de familie! Vai, dar bine că a scăpat cu viaţă. 

Mai discutară ce mai discutară şi căzură de acord că, dacă domnul Cocoi i-ar fi minţit, n-ar fi 
fost atât de furios pe doamna Răţuşcă, numai pentru că le-a povestit ceea ce aflase; ea a demonstrat 
prin asta cât este de cinstită. Şi întrucât acesta o lăsase invalidă era cât se poate de clar că el avea 
obligaţia să o îngrijească şi să o hrănească. Asta i-ar fi fost şi învățătură de minte. Să ştie altă dată 
că nu avea voie să-şi facă dreptate cu pumnii. 

Dar acum se ivise o altă problemă: trebuia să meargă altcineva în nord, în locul domnului Cocor. 
Au dezbătut şi treaba asta, şi alegerea s-a făcut în favoarea domnului Vultur, care era cel mai rapid 
zburător şi avea privirea cea mai pătrunzătoare dintre toți. 

Cum se termină adunarea, domnul Vultur o şi porni spre nord. Stătu acolo vreo douăsprezece 
luni şi se întoarse în primăvara anului următor. 

Văzându-l, păsările se adunară din nou şi el le povesti că în nord totul era frumos şi că acolo ar fi 
cel mai nimerit loc pentru creşterea puilor. Era răcoare, hrană se găsea din abundență şi nici vorbă 
să existe păsările răpitoare de care le vorbise domnul Cocor. 

Fără să mai piardă timpul, păsările începură pregătirile pentru călătoria lor spre nord şi erau gata 
să plece când doamna Răţuşcă, schiloadă şi cu aripa ruptă, apăru înaintea lor. 

— Ascultaţi-mă, prieteni, am şi eu a vă spune ceva, zise ea. Anul trecut mi s-a întâmplat ceea ce 
ați văzut cu toții. Aţi fost martori că afurisitul de Cocor m-a bătut numai pentru că v-am spus 
adevărul. M-a schilodit şi nu ştiu ce o să mă fac acum că plecaţi cu toţii şi mă lăsați singură aici. 
Ajutați-mă, vă rog! 

— Doamna Răţuşcă are dreptate, ziseră păsările. N-o putem lăsa aici singură, în scurt timp s-ar 
prăpădi! Şi întrucât toată vina o poartă Cocorul, ori de câte ori vom călători spre nord va trebui s-o 
ducă în spinare. 

Şi de atunci, de fiecare dată când păsările zburau înspre ţările nordice, domnul Cocor trebuia s-o 
poarte pe doamna Rățuşcă în spinare, atât la dus, cât şi la întoarcere. 


Mihalţul şi prinţesa 


poveste de sub Steaua Polară 


A fost odată un moş şi-o babă. Ei nu aveau copii. Moşul construia curse pentru animale şi 
prindea peşte, pentru a-şi asigura traiul. Într-una din zile, mergând spre cetatea regelui, văzu un 
Mihalţ, adică un peşte de râu cu capul mare şi turtit, acoperit cu solzi verzi. Peştele stătea întins pe 
țărmul stâncos. Când să-l omoare, acesta-i spuse: 

— Cruţă-mă moşule, şi-ţi voi fi de ajutor de astăzi înainte, întocmai ca un fiu. Moşul băgă 
Mihalţul într-un sac, îl duse acasă şi-i spuse neveste-sii: 

— Nu avem copii, nevastă, dar Mihalţul acesta ne va fi ca un fiu. 

Şi trăi Mihalţul cu moşul şi cu baba şi aceştia îl îngrijiră şi îl hrăniră până când se făcu mare, şi-i 
zise moşului: 

— Du-te şi-l vezi pe rege şi spune-i că vreau să mă însor cu fiica lui. 

— Regele nu-şi va da fata după unul de teapa noastră, fiule, zise moşul. Au peţit-o regi, prinți şi 
negustori, dar pe toți i-a refuzat. 

— Aşa o fi, dar, cu toate astea, va trebui să mergi, zise Mihalţul. Moşul se duse la casa regelui, 
unde fu poftit înăuntru. 

— Ce doreşti? întrebă regele. 


— Fiul meu, Mihalţul, m-a trimis s-o cer de nevastă pe fiica ta, Prinţesa, îi răspunse mogul. 

— Chiar aşa? Mulţi regi, prinți şi negustori i-au cerut mâna, dar pe toți i-am alungat. 

Fiica regelui, care stătea după un paravan, grăi astfel: 

— E adevărat ce spui, tată, dar de ce nu-l pui la încercare cum ţi-e obiceiul? Dacă-ţi va îndeplini 
dorinţa, mă voi mărita cu el; dacă nu, îl vei ucide. 

Regele lăsă bărbia în piept şi căzu pe gânduri. 

— lată ce are de făcut, îi zise el, moşului. Să ridice o casă nouă chiar aici, lângă palat. Fiica mea 
nu poate sta în casa ta cea veche. S-o facă însă într-o singură noapte. Dacă nu, acolo o să vă stea 
capetele, unde vă stau acum picioarele, atât ție, cât şi feciorului tău. 

Bătrânul plecă amărât nevoie mare. 

— De ce eşti supărat, tăicuţule? întrebă Mihalţul. 

— Cum să nu fiu! zise moşul. Regele nu ţi-o dă pe fata lui de soţie, decât dacă-i vom construi o 
casă într-o singură noapte. Iar dacă nu vom reuşi, ne va tăia capetele. 

— Fi, nu fi supărat! Culcă-te liniştit, ce-o fi, o fi. 

Cum adormiră moşul şi baba, Mihalţul se furişă afară, se dădu peste cap şi se făcu un fecior 
chipeş cum nu s-a mai văzut. Apoi flutură o baghetă de fier şi o aruncă cu vârful în pământ, şi pe 
dată apărură în acel loc, treizeci de oşteni gata înarmaţi. 

— Ce doreşti stăpâne? întrebară ei. 

— Construi-ţi o casă lângă casa regelui, dar vedeţi, să fie la fel de frumoasă ca şi a lui, zise 
Mihalţul. 

— Aşa va fi! răspunseră în cor cei treizeci de bărbaţi, şi plecară, făcând să se cutremure 
pământul sub picioarele lor. 

Feciorul se întoarse în casă, se prefăcu iarăşi în peşte şi se culcă. A doua zi dis-de-dimineaţă, îl 
trezi pe tatăl-său şi-i zise: 

— Du-te de îndată la casa regelui, că o să ai ce vedea. 

Moşul se aşternu la drum şi, când ajunse la casa regelui, nu-i veni să-şi creadă ochilor, văzând 
lângă aceasta o casă mai bogată şi mai arătoasă. lar regele, care tocmai se uita pe fereastră, o văzu şi 
el. 

„Fiul moşului nu-i un om de rând, dacă a reuşit să facă o asemenea casă” gândi el. 

La rându-i, moşul se duse la rege şi-i zise: 

— Fiul meu, Mihalţul, vrea să ştie ce ai de zis. 

— Ei bine, spuse regele, fiica mea nu se poate mărita în biserica cea veche, aşa că va trebui să 
construiască una nouă, cu trei poduri lângă ea: unul care să ducă de la casa veche la cea nouă, al 
doilea, de la biserica veche la cea nouă şi cel de-al treilea, pe care să-l folosească mirii şi invitaţii 
după nuntă, între biserica cea nouă şi casa lor cea nouă. Şi dacă n-o să facă toată lucrarea în răstimp 
de o noapte, vă voi tăia la amândoi, capetele. 

Şi plecă moşul, întristat, plângând amarnic, şi abia ţinându-se pe picioare, de speriat ce era. Cum 
ajunse acasă, fiul său îl întâmpină în uşă. 

— De ce plângi, tăicuţă? întrebă el. 

— Cum să nu plâng?! răspunse moşul. Regele ne cere să construim o biserică cu trei poduri 
lângă ea. Şi dacă nu vom reuşi, ne va tăia capetele. 

— Du-te la culcare şi dormi liniştit, îi zise Mihalţul. Şi mâine dimineaţă să fii pregătit de drum. 

Moşul se culcă, iar Mihalţul se furişă afară pe uşă, se dădu peste cap şi se prefăcu un fecior 
chipeș. Îşi învârti bagheta de fier, o aruncă şi o înfipse cu vârful în pământ, şi în acel loc apărură 
treizeci de oameni înarmați. 

— Ce doreşti stăpâne? întrebară ei. 

— Construiţi-mi o biserică la fel de bună ca cea a regelui şi cu trei poduri de piatră lângă ea. 

— Aşa vom face! ziseră cei treizeci de oşteni şi plecară. 

De îndată ce sunetul marşului celor treizeci de oşteni se stinse, feciorul intră în casă, se dădu 
peste cap, se prefăcu ceea ce fusese înainte şi apoi se culcă. A doua zi dis-de-dimineaţă, el se trezi 


şi-i zise tatălui său: 

— Du-te degrabă la rege, tăicuţă, că o să ai ce vedea. 

Moşul o porni la drum. Ajunse la casa regelui destul de devreme şi — ce credeţi că văzu? Trei 
poduri de piatră şi o biserică ce se înălța lângă cea a regelui, şi care era cu mult mai bogată şi mai 
frumoasă. 

Tocmai atunci regele, uitându-se pe fereastră, văzu şi el minunăția. 

„Feciorul moşului nu e un om de rând, dacă a reuşit să facă ceea ce a făcut” îşi zise el. 

Moşul merse spre casa regelui şi era atât de vesel, încât i se părea că pământul de sub picioare e 
moale ca un covor. 

— M-a trimis feciorul meu, Mihalţul. Vrea să ştie ce mai ai de spus, zise moşul. 

— Mai am încă o dorință: să-mi aducă o sanie şi trei cai. Dacă îmi va îndeplini şi această dorință, 
o va avea pe fiica mea de soție, chiar dacă vor râde toți de ea, din pricina asta. Dar dacă nu o face, o 
să vă tai capetele la amândoi! 

Şi plecă moşul, căinându-se amarnic şi de abia ţinându-se pe picioare, de speriat ce era. Feciorul 
îl întâmpină în uşă: 

— De ce plângi, tăicuță? 

— Cum să nu plâng! Regele nu ţi-o va da pe fiica lui de soţie, decât dacă-i aduci o sanie şi trei 
cai. lar dacă n-o vei face, ne va tăia la amândoi capetele. 

— Dormi, tăicuţă, şi te odihneşte, îi zise Mihalţul, şi mâine dimineaţă să fii gata de drum, că o să 
ai ce vedea. 

Moşul se culcă, şi Mihalţul se furişă afară din casă, se dădu peste cap şi se prefăcu un fecior 
chipeş. Învârti bagheta şi o înfipse cu vârful în pământ şi deîndată apărură treizeci de oşteni. 

— Ce doreşti stăpâne? îl întrebară ei. 

— Aduceţi-mi o sanie şi trei cai! le porunci Mihalţul. 

— Pe dată, stăpâne! strigară cei treizeci de oşteni. Şi plecară în goană, iar feciorul se dădu peste 
cap şi se prefăcu ceea ce fusese înainte, se duse la culcare şi a doua zi dimineaţă îl trezi pe tatăl său 
ŞI-I zise: 

— Mergi la casa regelui, că o să ai ce vedea. 

Moşul porni la drum şi când ajunse la casa regelui văzu o sanie şi trei cai în faţa uşii. Se urcă în 
sanie şi se prefăcu că repară ceva la ea, când regele, care tocmai se uita pe fereastră, îl văzu. 

— Mihalţul nu-i un om de rând, dacă a făcut tot ceea ce i-am cerut! zise el. 

— Feciorul meu ţi-a îndeplinit dorințele, spuse mogul, aşa că trebuie să i-o dai pe fiica ta de 
soție. 

— Aşa voi face, ce-am promis e bun promis, zise regele. Adu-l pe fiul tău, aici! Moşul fu nespus 
de fericit şi merse acasă tot într-o fugă. 

— Ei, tată, o voi avea de soţie pe fiica regelui, sau nu? întrebă Mihalţul. 

— Da! şi am venit să te iau şi să te duc la cununie, zise mogul, şi-l băgă pe Mihalţ într-un 
săculeţ, pornind cu el spre casa regelui. Auzind de nuntă, oamenii ce treceau pe lângă el, îl priveau 
şi-i ziceau râzând: 

— Regele trebuie să fie nebun dacă-şi dă fata după un peşte. 

Dar moşul nu se oprea şi nu le dădea nicio atenţie celor ce îşi băteau joc de el. Ajunse la casa 
regelui, scoase Mihalţul din săculeţ şi îl aşeză pe un scaun. 

Nunta începu şi tinu o săptămână încheiată, şi ori de câte ori trecea sticla cu vin pe la moş, acesta 
îi turna câte puţin şi Mihalţului. Dar cum toate au un sfârşit, aşa se puse capăt şi nunţii, şi mirii 
rămaseră singuri. 

Trei ani trăi Mihalţul în casa cea nouă, laolaltă cu soția sa şi ziua era peşte, iar noaptea, bărbat. 
Într-o zi, Prinţesa se trezi dis-de-dimineaţă şi făcu focul. Se aşeză lângă sobă, dusă pe gânduri şi 
întristată: 

„Toţi au râs de mine în aceşti trei ani. Cred că ar trebui să ard pielea soţului meu şi poate astfel, 
nu se va mai preface în peşte”. 


Zis şi făcu. Aruncă pielea în sobă şi o arse, dar când se întoarse în dormitor, soţul ei nu mai era 
de găsit. Se aşeză la fereastră, întristată, şi zări o păsărică ce-i zise aşa: 

— AI ars pielea soţului tău cu trei zile mai repede, pentru că la capătul celor trei zile, soțul tău s- 
ar fi transformat în om pentru totdeauna. 

După ce îl jeli o săptămână întreagă, întrebându-se într-una: „unde, vai, unde-l voi putea găsi pe 
soțul meu?” Prinţesa plecă în căutarea lui. Ajunse la marginea unui oraş şi o bătrânică ce stătea la 
fereastra casei sale, o văzu pe când trecea. 

— Unde mergi, Prinţeso? o întrebă ea. 

— Am ars pielea soțului meu şi am pornit în căutarea lui, răspunse Prinţesa. Şi-i zise bătrânică: 

— Nu vei ajunge niciodată la el aşa cum eşti îmbrăcată. Pregăteşte-ţi trei perechi de cizme de 
fier, trei pălării de fier şi trei pâini de fier şi abia atunci porneşte la drum. 

Prinţesa se întoarse acasă şi le porunci slujitorilor să-i facă tot ce o sfătuise bătrâna. Când totul fu 
gata, o porni din nou la drum. Trecu prin cetate şi pe la casa bătrânei şi aceasta o hrăni şi o adăposti 
peste noapte. A doua zi dimineaţa, pe când se pregătea de plecare, bătrânica îi zise: 

— Mergi tot înainte până vei ajunge la o gură de peşteră. Acolo încalță-te cu o pereche de cizme 
de fier, pune-ţi pe cap o pălărie de fier, muşcă din una dintre cele trei pâini de fier şi apoi coboară în 
peşteră. Vei întâlni mulți oameni: unii vor plânge, alţii vor striga şi alții vor cânta. Te vor ruga, pe 
rând, să stai cu ei, dar ține minte: dacă nu ieşi din peşteră la timp, acolo vei rămâne pentru 
totdeauna. Când cele trei perechi de cizme vor fi roase de atâta purtat, pălăriile vor fi rupte şi pâinile 
de fier mâncate, vei ajunge la ieşire. Sora mea te va aştepta afară şi-ţi va arăta drumul mai departe. 

Plecă Prinţesa şi, dacă a trecut timp mult sau mai puțin, nu putem şti, dar drumul pe care mergea 
se sfârşi brusc şi în faţa ei apăru o deschidere în pământ. Îşi puse una dintre cele trei pălării şi prima 
dintre cele trei perechi de cizme, şi muşcând din prima pâine de fier, cobori. Se trezi într-un tunel 
lung. Pe amândouă laturile se găseau oameni: unii țipau, alţii care plângeau şi alții care cântau. O 
strigau cu toţii, rugându-o să rămână cu ei, dar ea mergea înainte Iară contenire. Pe jos se aflau cuie 
ascuţite care i-ar fi rănit picioarele dacă nu avea cizmele, din tavan atârnau colți de fier care ar fi 
zgâriat-o dacă n-ar fi avut pălăriile. Mâncă prima pâine de fier şi apoi pe cea de-a doua, o începu şi 
pe cea de-a treia, dar tunelul părea că nu se mai sfârşeşte, vocile care o strigau erau din ce în ce mai 
puternice. Dar nu se lăsă pradă disperării, îşi continuă drumul şi în cele din urmă, zări un firicel de 
lumină cât un vârf de ac. Cu greu se târî într-acolo. leşi din peşteră, dar era aşa de sfârşită că abia 
după o săptămână se simţi în putere să-şi continue drumul. Mergând mai departe, zări o casă, se 
îndreptă în grabă spre ea şi se trezi față în faţă cu o băbuţă, care era sora celei din oraş. 

— Vai, Prinţeso! zise ea. Dar încotro te duci? 

— Am ars pielea soțului meu şi-acum am venit până aici să-l caut, zise Prinţesa. Nu-mi pasă 
dacă mor, chiar dacă nu-l găsesc, pentru că l-am iubit foarte mult! 

— Soţul tău, Mihalţul, zise băbuţa, a trecut pe aici acum zece ani. S-a căsătorit cu o altă fată, cu 
fiica Regelui Focului. Rămâi cu mine o vreme şi mai târziu îți voi arăta unde să-l găseşti. 

Prinţesa o ascultă, iar după o săptămână băbuţa îi dădu un pieptene şi-i zise: 

— A venit vremea să porneşti din nou în căutarea soţului tău. Casa în care locuieşte el se află 
lângă un deluşor. Să te aşezi pe deluşor şi să te piepteni cu pieptenul pe care ţi l-am dat. Vor veni 
trei femei, toate semănând între ele şi fiind îmbrăcată la fel. Cea din mijloc este noua lui soție. Ea te 
va ruga să-i vinzi pieptenul, iar tu să-i răspunzi că eşti de acord numai dacă te va lăsa să petreci o 
noapte cu soțul ei, Mihalţul. 

Prinţesa făcu întocmai. Intră în grădină, se aşeză pe deluşor şi începu să se pieptene. Apoi veniră 
cele trei femei semănând leit între ele şi fiind îmbrăcată la fel. Cea din mijloc zise: 

— N-am văzut niciodată un pieptene atât de frumos! Vindemi-l mie, te rog! 

— Nu pot, numai dacă-mi oferi ceva în schimb. 

— Dar ce anume? întrebă femeia. 

— Lasă-mă să petrec o noapte în odaia soțului tău. 

— N-am nimic împotrivă. Dă-mi numaidecât pieptenul! 


— i-l voi da imediat ce vom fi acolo. 

— Atunci, vino să mergem! 

Când ajunseră, noua soţie a Mihalţului îi spuse să aştepte la uşă, intrând numai ea. După scurt 
timp se întoarse, poftindu-o pe Prinţesă înăuntru. Prinţesa se îndreptă spre patul în care dormea 
Mihalţul, dar, deşi îl strigă disperată, nu reuşi să-l trezească. Se făcu dimineaţă, o cheie se răsuci în 
broască şi cea de-a doua soție a Mihalţului, intră în cameră. 

— Ţi-ai petrecut noaptea aici, acum pleacă! îi zise ea, Prințesei. 

Şi se întoarse Prinţesa la casa băbuţei, mai tristă ca oricând. Trecu o săptămână încheiată, dar nu 
reuşi să-şi alunge tristeţea; la sfârşitul săptămânii, băbuţa îi dădu un inel şi-i zise: 

— Pune-ţi pe deget inelul şi du-te de te aşează din nou pe deluşor. După câtva timp vor veni trei 
femei şi iarăşi cea din mijloc te va ruga să-i vinzi ei, inelul. Spune-i că i-l vinzi şi pune-i aceeaşi 
condiție. 

Plecă Prinţesa şi ajunse la marginea grădinii şi acolo se aşeză pe deluşor. Apoi sosiră cele trei 
femei şi cea din mijloc o rugă să-i vândă inelul. 

— Ți-l vând dacă mă laşi să petrec o noapte în odaia soțului tău. 

— Foarte bine! zise femeia. Dă-mi acum inelul. 

— O să ţi-l dau când ajungem acolo! 

— Atunci, vino să mergem! 

Când ajunseră în faţa odăii, intră ea singură mai întâi şi abia pe urmă o lăsă pe Prinţesă. 

Prinţesa se apropie de patul în care Mihalţul dormea dus, deoarece cea de-a 

doua soţie îi dăduse o „licoare fermecată care te-adoarme pe dată”. Şi cu toate încercările ei, nu 
reuşi să-l trezească până dimineaţă, când sosi noua soţie a Mihalţului. 

— Ţi-ai petrecut aici noaptea, cum ne-am înţeles, acum trebuie să pleci, zise ea. 

Aşa că Prinţesa se întoarse la casa băbuţei, peste măsură de supărată şi-i povesti cele întâmplate. 
Şi-i zise atunci băbuţa: 

— Trebuie să încerci încă dată. Uite, ai aici o basma, şi una mai frumoasă ca asta nici c-ai să mai 
găseşti. Dar, bagă de seamă, asta-i ultima oară că te mai pot ajuta. Ştii ce ai de făcui. Dacă nici de 
data asta nu vei reuşi, n-ai să-ţi mai vezi bărbatul niciodată. 

Şi Prinţesa plecă. Ajunse la deluşorul din capătul grădinii, îşi aranja basmaua pa cap şi se puse pe 
aşteptat. După câtva timp sosiră cele trei femei, şi cea din mijloc îi zise: 

— N-am văzut niciodată o basma atât de frumoasă! Vinde-mi-o mie! 

— E o basma fermecată şi nu o pot vinde numai dacă mă vei lăsa să petrec o noapte în camera 
soțului tău. 

— Foarte bine, te las. Dă-mi basmaua! 

— Îţi voi da-o imediat ce vom ajunge acolo. 

— Atunci, vino să mergem! 

Şi din nou cea de-a doua soție îl adormi pe Mihalţ, încât Prinţesa nu-l putu trezi. Când se făcu 
ziuă, ea se întrista atât de tare, încât izbucni în pâns. Tocmai atunci cheia să răsuci în broască, uşa se 
dădu în lături, şi intră val vârtej cea de-a doua soţie. 

— Ai stat destul. Acum pleacă, îi zise ea. Dar înainte ca să termine de rostit aceste cuvinte, o 
lacrimă căzu din ochii Prințesei pe obrazul Mihalţului, şi-l trezi. 

— Plouă, zise el, deschizând ochii. O picătură mi-a căzut pe obraz. Se uită în jur, şi văzând-o pe 
Prinţesă, zise: 

— Aşteaptă, femeie, tu cea de-a doua soție, nu fi atât de grăbită! Femeia aceasta este prima mea 
soţie şi e cea adevărată. 

Cea de-a doua soţie rămase mută de supărare şi Mihalţul, întorcându-se spre Prinţesă, îi zise: 

— Bine ai venit Prinţesă! Mă bucur nespus! Apoi Mihalţul îi pofti la el pe vecinii cei mai bătrâni 
şi după ce îi servi cu bucate alese şi vin, le zise: 

— Spuneţi, oameni buni! Spuneţi-mi care dintre aceste două femei merită să rămână cu mine. 
Una dintre ele şi-a riscat viaţa ca să mă găsească, pe când cealaltă era gata să mă vândă pentru nişte 


fleacuri ce i se ofereau: un pieptene, un inel, sau o basma. 

— Soţia ta adevărată este cea care şi-a riscat viața pentru tine, şi pe ea trebuie să o primeşti în 
casa ta, ziseră bătrânii. 

Şi se ospătară multă vreme, iar apoi Mihalţul, zise: 

— E timpul să plecăm, Prinţesă! Închide ochii! 

Prinţesa închise ochii, şi o boare de vânt îi trecu peste faţă. 

— Deschide ochii, Prinţesă! zise el! 

Prinţesa deschise ochii, şi — ce minunăţie! Se trezi într-o casă frumoasă, în care stătea pe o 
canapea împreună cu soțul ei. Casa era înconjurată de o grădină plină de flori şi dincolo de zidurile 
grădinii se întindea oraşul. 

Mihalţul îi zise: 

Prinţeso, a trebuit să suferi atât de mult din cauză că ai cerut să mi se dea de îndeplinit trei 
sarcini foarte grele, înainte de a te mărita cu mine. 

Îi poftiră apoi în casa lor şi pe părinţi şi petrecură multe zile. Mihalţul deveni rege şi trăi 
împreună cu Prinţesa în bucurie şi fericire. 


Hanul Solombo 
poveste mongolă 


Demult, tare demult, trăia un han pe care îl chema Solombo. Era hanul foarte bogat, dar copii nu 
se învrednicise să aibă. O slugă de-a lui, săracă lipită, avea în schimb iurta”* plină de plozi; cel mai 
mic dintre ei, un băieţel voinic, cu ciuful des, abia împlinise trei ani. 

Odată veni la Solombo un înţelept, un lama de vază, care îi spuse: 

— Băiatul cu ciuf din ailul”” vecin îţi va risipi într-o zi toată agoniseala. 

Hanul se sperie şi cugetă în sinea lui: „Nu va fi bine deloc dacă fiul unui coate-goale va ajunge 
să mă moştenească. Trebuie să împiedic aceasta, cu orice preţ“. 

Şi, într-o bună zi, hanul intră în iurta slugii sale şi-i spuse: 

— Dă-mi mie băiatul, ca să-l trimit la învăţătură. 

Mama băiatului nu voi să-l dea, dar taică-său nu putu să se împotrivească stăpânului şi 1-l dădu. 
Hanul le făcu în schimb multe daruri, apoi luă copilul şi plecă. 

După câteva zile, hanul duse băiatul în stepă şi îl îngropă în zăpadă. 

Tocmai atunci, umbla prin stepă o ciavganț — o bătrână pribeagă — care strângea arga 
Auzind plânset de copil, se uită în jur, dar nu văzu nimic. Atunci porni spre locul de unde se auzeau 
scâncetele. Deodată, chiar de sub picioarele ei, răsună un geamăt jalnic. Se aplecă bătrâna şi privi 
cu luare aminte, dar în afară de zăpadă nu se vedea nimic. 

— Ce-o mai fi şi asta? se minună femeia. N-or fi umblând niscaiva duhuri rele prin preajmă? Şi 
vru s-o ia la fugă, dar tocmai atunci auzi limpede un glas de copil venind de sub zăpadă. Fără să mai 
stea pe gânduri, puse mâna pe lopata cu care strângea argal şi se apucă să dea zăpada la o parte. 
Dedesubt, într-o groapă săpată de curând, găsi un băiețel de vreo trei ani, pe jumătate îngheţat, cu 
un moţ de păr negru şi des. ÎI ridică de acolo cu grijă, îl strânse la piept şi, acoperindu-l cu poalele, 
îl duse în iurta ei. După ce îl îngriji câtva timp, îl dădu unei familii fără copii. 

Băieţandrul crescu, ajunse flăcău puternic şi voinic şi se însură cu o fată frumoasă şi deşteaptă. 

Când vestea că flăcăul cu ciuful des e viu şi sănătos ajunse la curte, hanul Solombo îşi pierdu iar 
liniştea. Zi şi noapte se gândea cum să facă să-l piardă pe voinic. În cele din urmă porunci ca acesta 
să fie adus înaintea lui. 


1298 


296 cort de pâslă 
297 mică aşezare, avînd una sau mai multe iurte 


298 bălegar uscat, folosit drept combustibil 


— Du-te la tartorul tărâmului întunecat şi adu-mi de acolo un suflet, îi spuse hanul. 

Tânărul se întoarse acasă şi-i povesti nevestei sale ce i-a poruncit hanul. După ce se sfătuiră, 
nevasta Îi zise: 

N-ai ce face, trebuie să te duci. Eu am să-ţi pregătesc pentru drum un sac cu ochi, un sac cu vine 
şi un sac cu sare. În drum ai să întâlneşti un corb, şi când o să vrea să-ţi scoată un ochi — fiindcă vii 
din țara cu oameni văzători — tu să-i dăruieşti sacul cu ochi. Apoi ai să întâlneşti o zgripțuroaică, şi 
aceea o să vrea să-ți tragă vinele — fiindcă vii din ţara cu oameni vânoşi — iar atunci tu să-i dai 
sacul cu vine. Şi, în sfârşit, o să-ţi iasă în cale o cămilă uriaşă, care umblă după carne de om, fiindcă 
e sărată, dar tu să-i dai sacul cu sare. După asta, poți să te crezi ca şi scăpat de toate necazurile. 

Tânărul îşi aruncă sacii pe umăr şi porni la drum. Deodată în calea lui apăru o femeie cu două 
coarne în frunte. 

— Încotro ai pornit-o, voinice? 

— La tartorul tărâmului întunecat. 

— Vai, ce bine! întreabă-l, te rog, de ce am fost blestemată să port toată viaţa coarnele astea? 

Tânărul făgădui că va întreba şi merse mai departe. 

Când, ce văzu? O mulțime de oameni construiau un templu. Cum se apropie de ei, cum îl şi 
întrebară: 

— Încotro, voinice? 

— Spre tartorul tărâmului întunecat. 

— Atunci, fii bun şi află de la el de ce templul pe care îl construim noi se dărâmă mereu. 

Tânărul făgădui să le îndeplinească rugămintea şi porni mai departe. 

Când, mai încolo, dădu de o lotcă în care şedea un pescar. 

— Încotro ţii drumul, voinice? întrebă pescarul. 

— La tartorul tărâmului întunecat. 

— Rogu-te, află şi pentru mine de ce de atâtea zile nu mă mai pot ridica în picioare. 

— Bine, se învoi tânărul şi o apucă iar pe drumul său, care-l duse până la doi munţi. Unul era din 
aur curat, iar al doilea din argint. 

„Mare minune“, gândi el, dar nu se opri şi trecu mai departe. Deodată apăru în zbor un corb 
negru care-i croncăni: 

— Noroc, voinic-viteaz. Ce faci? După cât se vede, ai sosit din țara celor văzători. la să-ți scot 
eu ochii. 

Dar tânărul îi dădu pe loc sacul cu ochi, apoi plecă mai departe şi merse, şi merse, până ce îi ieşi 
în cale o zgripţuroaică bătrână. 

— Vii din ţara celor vânoşi, şuieră ea. Ia stai, să-ţi trag vinele din tine. 

Dar voinicul îi dădu sacul cu vine şi atunci zgripțuroaica se potoli. 

Când să-şi continue drumul, văzu venind spre el, în goană mare, o cămilă uriaşă, care strigă: 

— A, iată un om din ţara celor care mănâncă sărat! Chiar acum o să mă înfrupt din carnea ta cea 
gustoasă şi sărată. 

Dar voinicul răsturnă pe loc sarea din sac; dihania se aruncă asupra ei, iar viteazul trecu în linişte 
mai departe. 

Merse el, merse şi, în sfârşit, ajunse pe tărâmul întunecat. Stăpânul nu era acasă. Când ciocăni, 
din cort ieşi nevasta tartorului. 

Spre mirarea voinicului, aceasta, de cum îl văzu, îl recunoscu ca fiind fratele ei. 

Pasămite, demult de tot, de pe când tânărul nostru era încă prunc în faşă, pasărea măiastră, 
hangarid, o răpise de pe păşunea pe care păştea oile hanului Solombo şi i-o dăduse de soție 
tartorului. 

— Cum ai ajuns aici? îl întrebă femeia, după ce-şi veni în fire de bucurie că şi-a văzut frățiorul. 
Om viu şi nevătămat n-a pătruns la noi până acum. 

După ce-a ascultat povestea lui, de-a fir-a-păr, îi zise: 

— Am să te ascund în cort şi voi încerca să aflu singură tot ce vrei să ştii. Altă cale mai bună nu 


văd. 

Femeia săpă o groapă adâncă sub vatră, îl ascunse acolo pe frate-său, acoperi groapa cu un scut 
de lemn, iar peste scut presără pământ. Apoi aduse cenuşă, cărbuni şi aprinse focul. 

Seara, tartorul veni acasă, călare pe un cal negru. Mult timp, însă, calul nu voi să se apropie de 
cort — tot fornăia şi se ridica în două picioare. Tartorul îl potoli cu mare caznă, dar, de cum intră în 
cort, întrebă: 

— Ce s-a întâmplat? Calul meu parcă a turbat — se vede treaba că a simţit el ceva. Adu-mi 
repede oasele galbene de ghicit. 

Înainte de a-i da oasele, nevastă-sa sări de trei ori peste un câine mare şi trecu de trei ori pe sub 
pântecele lui. 

Tartorul luă oasele, le înşiră în faţa lui, iar ele-i spuseră că sub cenuşă, sub pământ, sub o 
scândură, stă pitit un om cu faţa de aramă. 

Căută el prin toată casa, dar nu găsi nimic şi se mânie. 

— Oasele astea mint fără nicio ruşine, nu-s bune de nimic, zise el şi le azvârli afară. Apoi cină şi 
se pregăti de culcare. Atunci, nevastă-sa îi puse prima întrebare: 

Când m-a răpit pasărea hangarid şi m-a adus la tine, am văzut pe pământ o femeie cu două 
coarne în frunte. De ce i-or fi crescut coarnele alea? 

— Odată, un om sărac i-a cerut lapte pentru copii şi ea n-a vrut să-i dea. De aceea i-au crescut 
coarnele. 

Apoi nevastă-sa îi puse cea de-a doua întrebare: 

— Am mai văzut apoi nişte oameni care nu puteau cu niciun chip să construiască un templu: 
numai ce-l clădeau până la acoperiş, se şi dărâma. De ce oare? 

— Mai înainte oamenii ăştia se țineau numai de jafuri şi nimiceau totul în calea lor. Acum sunt 
pedepsiţi. Orice-ar face, nimic n-o să le reuşească, răspunse tartorul. 

Şi nevastă-sa îi puse cea de-a treia întrebare: 

— Am văzut apoi un pescar pironit în lotca lui. Pentru ce-o fi oare pedepsit? 

— Pentru că prindea peşte şi alte vieţuitoare ale apei şi trăia de pe urma lor. Când o să înţeleagă 
că nu e voie să-i prindă şi să-i vândă”, se va putea desprinde de lotcă. 

— În drumul meu, continuă să întrebe femeia, am dat apoi de doi munţi — unul de aur curat, iar 
celălalt de argint. Ce crezi, oamenii ar putea lua nişte aur şi nişte argint de acolo? 

— Câte puţin, da, dar numai dacă au de gând să-l folosească pentru fapte bune, care să nu aducă 
vătămare nimănui. Altfel nu se poate. 

Dis-de-dimineaţă, tartorul plecă iar să dea o raită prin lume. Nevastă-sa îi dădu fratelui ei să 
mănânce, să bea, îi povesti tot ce auzise, îşi luă rămas bun de la el şi-i dărui la plecare un suflet din 
împărăția tartorului. 

În drum spre casă, voinicul se opri, în dreptul munţilor cu pricina şi luă cu sine atâta aur şi argint 
cât putea duce calul. 

După ce le dădu tuturor celor care-l aşteptau răspunsurile dorite, se întoarse în ailul de baştină şi 
îi spuse, plin de bucurie, nevestei: 

— Numai mulțumită sacilor tăi m-am întors viu şi nevătămat şi am îndeplinit cu bine porunca 
hanului. De aceea, drept mulţumire, ţi-am adus mult aur şi argint. 

În ziua următoare, se duse la hanul Solombo, îi dădu cele cerute şi-i spuse: 

— M-am văzut cu tartorul tărâmului întunecat — e un om tar blând şi cumsecade. Chiar şi cu un 
nevoiaş ca mine s-a purtat prieteneşte şi cu respect. Iar la despărțire mi-a dăruit o grămada de aur şi 
argint. 

Hanul cel nesăţios începu să-l pizmuiască pe sărac. 

„Dacă un prăpădit ca el, fiul unui sărăntoc, a adus atâta aur şi argint, atunci eu, hanul, care mi-s 
os domnesc, o să capăt atâta aur că o să ajung cel mai bogat om din lume“, cugetă el şi hotărî să se 
ducă la tartorul tărâmului întunecat. 

Plin de nerăbdare, hanul Solombo o porni cu avânt la drum, dar, neştiind dinainte ce primejdii îl 
pândeau în cale, ca să se ferească, pieri de o moarte năprasnică: corbul îi scoase ochii, zgripţuroaica 
trase vinele din el, iar cămila îl mâncă. 

După ce pieri, pe tronul lui se urcă voinicul cu ciuful des, iar oamenii din hanatul acela trăiră de 
atunci în fericire şi pace. 


Cei doi badarcini 
poveste mongolă 


În vremurile de demult, trăiau doi badarcini — doi oameni fără căpătâi. Unul dintre ei era bun la 
inimă şi gospodarii îl dăruiau din belşug, iar celălalt era rău şi nimeni nu-i dădea nimic. 

„Asta numai fiindcă mergem tot timpul împreună”, gândi badarcinul cel rău şi cugetă în sinea lui 
că trebuie să scape de stânjenitorul său tovarăş. 

Odată, într-una din drumețiile lor, badarcinii dădură peste un cuib de vultur uriaş, în care erau 
trei ouă. Dintr-un ou ieşi un pui de ogar, din altul o curea, iar din cel de-al treilea un pui de vultur. 

Badarcinul cel rău îl îndemnă pe cel bun să se suie în cuib, ca să ia cureaua şi puiul de ogar. 
Acesta se sui în cuib, dar nu mai putu să iasă din el: pasămite, cuibul era foarte adânc. Badarcinul 
cel rău o porni mai departe, iar pe tovarăşul său îl lăsă să moară de foame. Acesta zăcu multă vreme 
în cuib, până ce puterile îl părăsiră aproape cu totul. Dar iată că pe neaşteptate îi sosi scăparea: veni 
vulturiţa şi-i aduse puiului ei un popândău gras. Cum plecă vulturiţa, badarcinul luă popândăul de la 
puiul de vultur şi-l mâncă. Apoi prinse cureaua de marginea cuibului, se cațără cu ajutorul ei până 
sus, ieşi de acolo şi o porni din nou la drum. 

Merse el ce merse şi ajunse la un munte pe care se afla un templu părăsit de oameni. Podeaua 
templului era plină de murdărie lăsată de animale şi de păsări. Era târziu şi badarcinul se pregăti de 
culcare. 

Abia se băgă el sub masa mare de rugăciune şi se lungi să doarmă, că din toate părțile începură 
să se adune fiare de tot soiul. 

Badarcinul se piti mai bine şi ascultă ce-şi vorbeau fiarele între ele. 

— Tu ce-ai mâncat azi? îl întrebă tigrul pe lup. 

— Un vițel. L-am înhăţat la adăpătoare, la marginea oraşului. Turmele hanului trec mereu pe 
acolo, că altă apă mai pe aproape nu au. 

— Dar tu ce-ai vânat? îl întrebă tigrul pe corb. 

— Nimic! croncăni corbul supărat. Dar am auzit că s a îmbolnăvit prinţesa. Mâine se vor face 
slujbe pentru însănătoşirea ei şi se vor aduce jertfe. Măcar atunci o să mănânc şi eu pe săturate! 

— Dar tu, vulpe, cu ce te-ai desfătat? o întrebă tigrul pe vulpe. 

— Cu nişte măruntaie prea gustoase! se lăudă vulpea. Fiarele începură apoi să flecărească despre 
fiica hanului. Lupul ar fi vrut să ştie dacă poate fi vindecată, iar tigrul se porni să-l lămurească ce 
trebuie să se facă pentru lecuirea ei. 

— În urechea dreaptă a prinţesei a intrat o pereche de păianjeni care a făcut pui. Acum sânt 
şaisprezece cu toţii. Dacă păianjenii au să fie ademeniţi să iasă din urechea prinţesei, atunci ea se va 
înzdrăveni. Pentru asta ar trebui să se pună la clocotit o căldare cu apă, să se încălzească urechea 
dreaptă a prințesei la abur şi să se bată într-o tobă, strigând: „Păianjenilor, ieşiţi afară!” Şi ei vor 
ieşi. 

— Dar nu ştii cum s-ar putea aduce apa mai aproape de târlele hanului? întrebă corbul. 

Nimic mai simplu, răspunse tigrul. Chiar în apropierea lor se află un izvor astupat cu pietre. 
Dacă s-ar găsi un voinic care să dea pietrele la o parte, apa ar trece drept prin oraş. 

— Şi unde e oraşul în care trăieşte acest han? 

— Spre soare-apune. 

Sosi dimineaţa şi templul se goli. Badarcinul se duse la hanul cu pricina, iar acesta începu să se 


jeluiască de boala fiicei sale şi să-l întrebe dacă nu ştie vreun leac. 

— Ştiu, cum să nu ştiu, răspunse badarcinul. Porunceşte să mi se ridice o iurtă, să fie adus un vas 
cu apă, iar deasupra lui să se atârne o tobă, şi-ţi voi lecui fata. 

Hanul îndeplini pe dată toate dorinţele badarcinului. Într-o iurtă nouă făcură focul şi fierseră apă 
într-un vas. Când apa începu să clocotească, badarcinul îi porunci fiicei hanului să-şi încălzească 
urechea dreaptă deasupra aburilor, iar el lovi în tobă şi strigă: 

— Fi, păianjenilor! A sosit vara. N-auziţi cum tună? leşiți din vizuina voastră. 

Şi — minunea minunilor! toţi cei şaisprezece păianjeni ieşiră unul după altul din urechea 
prințesei, căzură în apa clocotită şi se opăriră! 

Din ziua aceea, prințesa începu să se însănătoşească repede, iar hanul se purta față de badarcin cu 
mare respect. Îi dărui o iurtă şi îl lăsă să trăiască la curtea sa. 

Odată, hanul îl chemă pe badarcin la el şi-i spuse: 

— Ajută-mă cu un sfat. Adăpătoarea e tare departe de noi şi pe drumul către ea lupii ne sfâşie 
multe vite. Nu s-ar putea găsi apă pe undeva mai pe-aproape? 

Badarcinul îl sfătui pe han să curețe izvorul despre care auzise vorbindu-se în templu. Slugile 
hanului dădură la o parte grămada de pietre uriaşe care-l astupau şi apa, într-un torent zgomotos, o 
luă drept spre oraş. 

Încredinţându-se a doua oară de înţelepciunea badarcinului, hanul îşi înconjură oaspetele cu şi 
mai multe onoruri, iar când acesta se pregăti să plece în ținuturile sale de baştină, îi dărui o iurtă 
albă, cu toate cele trebuincioase, şi multe slugi. 

Şi badarcinul cel bun o porni către casă. Merse el, merse şi deodată zări înaintea lui, într-un nor 
de praf, o făptură ciudată. 

Apropiindu-se mai mult, îl recunoscu pe vechiul lui tovarăş, badarcinul cel rău. Slab şi 
zdrențăros, abia îşi mai târa picioarele. Badarcinul cel bun îl opri, îi dădu să mănânce şi să bea şi-i 
povesti tot ce i se întâmplase între timp. 

Badarcinul cel rău se umplu de invidie când auzi şi o rupse la fugă spre templul de pe munte. 
Noaptea se ascunse în el, aşteaptă sosirea fiarelor şi se puse să le asculte. 

Lupul îi spuse tigrului: 

— Sunt grozav de flămând. Spune-mi, unde aş putea găsi ceva de mâncare? 

— Caută primprejur şi ai să găseşti, îi răspunse tigrul. Lupul se apucă să caute, dădu peste 
badarcinul cel rău şi-l sfâşie în bucăţi. 

Iar badarcinul cel bun trăi de atunci în linişte şi fericire. 


Slujbaşii nătăfleț ai hanului cel înfumurat 
poveste mongolă 


În vremurile străvechi trăia odată un flăcău îndrăzneţ şi deştept, pe nume Enhel. De mulţi ani 
slujea la un han ca grăjdar, dar niciodată nu putuse să-şi vadă stăpânul la față. Şi iată că într-o bună 
zi se ivi un astfel de prilej. Enhel veni la vraciul hanului, ca să-şi scoată o măsea bolnavă, şi se opri 
lângă porțile palatului. 

— Ce cauţi aici? strigă la el străjerul. Şterge-o, că acuşi trebuie să iasă hanul. 

— Ştiu, răspunse flăcăul, dar hanul însuşi mi-a poruncit să-l aştept aici ca să ieşim împreună la 
plimbare. 

Îndată au apărut opt slugi care purtau o lectică cu un moşneag pipernicit în ea. Când alaiul trecu 
pe lângă Enhel, acesta nu se putu abţine şi spuse: 

— Eu mă aşteptam să văd un bărbat în putere, călare pe cal, şi când colo câţiva oameni cară în 
spate o stâlpitură care seamănă cu o babă slăbănoagă şi hodorogită. 

Hanul auzi cuvintele flăcăului şi începu să-l ocărască. 

— Pleacă de aici, sac de oase putregăite! 


— Oare trupul meu plin de vigoare îi pare hanului un sac de oase putregăite? râse Enhel. Oasele 
mele îs albe, pe când ale hanului s-or fi înnegrit de mult ce-şi chinuieşte supuşii. 

Hanul se înfurie peste măsură şi vru să-l lovească pe îndrăzneţ, dar nu-şi socoti bine mişcările şi 
căzu jos din lectică. De durere nu mai putu să bleştească niciun cuvânt, iar flăcăul râse mai tare. 

— După câte văd, trupul sfințit al luminăţiei voastre nici nu simte durerea. Eu, după o asemenea 
căzătură, nu mi-aş fi venit ni fire cu una, cu două! 

Hanul se făcu ca şi cum nu l-ar fi durut nimic şi spuse: 

— Nu meriţi să-ţi arăt ce nemaipomenit de puternic sânt. Oşteni, puneţi mâna pe el! Şi le porunci 
slugilor să-l care cu lectica mai departe. 

Doi slujbaşi se apropiară în fugă de Enhel şi începură să-l certe: 

— Ce ţi-a venit, nenorocitule, să vorbeşti în felul ăsta cu hanul? O să te pună acum la cazne 
cumplite! 

Enhel îşi luă un aer speriat şi spuse: 

— Oameni buni, faceți cu mine ce vreţi, un lucru doar vă rog: nu-mi daţi nimic de mâncare. 
Vraciul hanului mi-a spus aşa: „Din cauza mâncării, burta o să ţi se umfle şi o să mori în groaznice 
chinuri”. 

— Păi cum poți trăi fără hrană? întrebă unul din slujbaşi. 

— Am o măsca fermecată care mă hrăneşte. 

— Aha, asta era! se bucurară slujbaşii. Atunci, o să ne desfătăm, mai întâi privind cum îţi 
pocneşte burdihanul, iar apoi o să-ți scoatem măseaua cea fermecată. 

Enhel se prefăcu că-l podideşte plânsul. 

— Lacrimile tot n-au să-ţi folosească la nimic, aşa că pune-te de mănâncă! strigară slujbaşii şi 
aşezară în faţa lui Enhel un blid mare cu carne grasă de berbec. 

Enhel se prefăcu că mestecă fără nicio plăcere şi mâncă pe săturate. 

— Fi, cum e? îl iscodiră slujbaşii. 

— Simt că-mi plesneşte burta! se jelui el. 

— Şi care-i măseaua fermecată? 

Enhel le arătă măseaua bolnavă, iar aceştia i-o scoaseră imediat. 

— Acum, prostule, pregăteşte-te, că ţi-a sunat ceasul cel de pe urmă. 

— Nu eu sânt prostul, ci voi, răspunse Enhel. M-aţi hrănit, şi apoi mi-aţi scos tocmai măseaua 
care mă durea. Ce-mi mai lipseşte? Iar moartea să mai aştepte, că abia am împlinit douăzeci de ani; 
voi ar trebui să socotiți câte zile mai aveți de trăit! 

Zicând acestea, Enhel sări în spinarea unui cal şi pe-aci îi fu drumul. 


Bandi vânătorul 
poveste mongolă 


În vremurile de odinioară trăia un vânător sărac, pe nume Bandi. Odată Bandi luă urma a şapte 
tigri; pe şase dintre ei îi ucise, dar pe al şaptelea nu-l nimeri şi acesta scăpă cu viaţă. 

Trecură mai multe zile şi iată că Bandi începu să se pregătească să plece la oaste. Îşi luă rămas 
bun de la neamuri, îşi sărută nevasta şi copiii şi, împreună cu alții de o seamă cu el, o porni la drum. 
În fruntea recruţilor era un om mai vârstnic, cam de vreo patruzeci de ani. Spre seară se opriră 
pentru popas. În zori băgară de seamă că din peştera vecină a ieşit un tigru care s-a ascuns în munți. 
În ziua următoare, tigrul apăru din nou: abia se deşteptară flăcăii, că umbra binecunoscută a fiarei şi 

fulgeră prin apropierea lor. Căpetenia îi întrebă: 

— Care dintre voi a încercat să vâneze acest tigru şi nu l-a nimerit? Toţi tăceau. 

Atunci căpetenia le porunci ostaşilor să-şi pună căciulile una lângă alta, iar ei se ascunseră prin 
preajmă. 

Abia se pitiră toți după o movilă că se şi ivi tigrul. Din două salturi ajunse lângă grămada de 


căciuli, o înhaţă pe cea, a lui Bandi şi o făcu bucăţi. 

— Deci tu ai lăsat tigrul în viaţă! se repezi căpetenia la Banii. 

— Da, răspunse cu tristețe vânătorul. 

— Noi nu vrem să pierim cu toţii din cauza ta. Rămâi aici, ucide tigrul şi abia după aceea să ne 
ajungi din urmă! Şi căpetenia o porni mai departe, cu detaşamentul după el. 

Lui Bandi nu-i rămase altceva de făcut decât să se aşeze la pândă şi să-şi aştepte duşmanul. 

Tigrul veni seara, ca de obicei. Bandi văzu cu groază că fiara se furişează drept spre el. În ultima 
clipă, când tigrul se aruncă asupra lui, Bandi apăsă pe trăgaci şi, in acelaşi timp, îşi pierdu 
cunoştinţa. 

Îşi veni în fire abia spre dimineaţă şi, dintr-o dată, simţi o greutate apăsându-i picioarele. 
Ridicându-se cu mare trudă, Bandi dădu cu ochii de tigrul mort. Eliberându-şi picioarele de sub 
leşul fiarei, o luă la goană pe urmele tovarăşilor săi, dar nu izbuti să-i mai ajungă. 

Atunci se sui în vârful unui deal şi privi roată, jur împrejur. La poalele dealului ardea un foc, iar 
in ceaunul de deasupra lui fierbea ceva. Bandi cobori din vârful dealului, merse pină la focul acela, 
mâncă fiertura toată şi se culcă apoi in scobitura unei stinci. Deodată, lângă ceaunul gol se ivi ca din 
pământ un om burduhănos. La brâu îi atârna un cuțit lung. 

— Cine mi-a mâncat mâncarea? răcni el cu glas fioros. Bandi, de frică, înhaţă puşca şi, fără să 
ochească, trase. Burduhănosul căzu, dar în aceeaşi clipă se ridică din nou în picioare. 

— Cine a tras? Să iasă la vedere, că de nu, îl nimicesc! Urlă el. 

După ce-şi reîncărcă puşca, Bandi ieşi de după stinci şi-şi ceru iertare, spunând că a tras de 
spaimă. 

— Nu-i nimic, spuse stăpânul ceaunului. Eu sânt hanul acestor locuri şi te iert, deşi m-ai rănit de 
moarte. Palatul meu e la miazănoapte de aici. la această cheie, intră în casa mea şi stăpâneşte-o 
sănătos! Şi, spunând aceste vorbe, hanul îşi dădu duhul. 

Vânătorul porni în direcția arătată. După câtăva vreme văzu într-adevăr un palat mare, în jurul 
căruia păşteau o mulțime de vite, şi intră în el. 

În timpul nopții, Bandi auzi o uşă scârțâind. Părea că cineva încearcă să deschidă uşa atacului. 
Zărind în întuneric un ochi roşietic, Bandi sări în sus de spaimă şi, smulgând puşca din cui trase un 
foc. Luminiţa roşie dispăru, iar el adormi din nou, liniştit. 

Dimineaţa, Bandi se uită pe geam şi văzu în faţa casei un elefant, iar alături de el leşul unei 
dihănii îngrozitoare. 

De atunci Bandi şi elefantul se împrieteniră şi trăiră împreună. Se dovedi că se născuseră pe 
aceleaşi meleaguri. Curând, pe cei doi prieteni îi apucă dorul de casă, aşa că o porniră spre ţara lor 
de baştină. 

Între timp, cei din familia lui Bandi, încredinţaţi că el pierise sfâşiat de tigru, îl plângeau fără 
încetare. 

Când Bandi, viu şi nevătămat, apăru în aii călare pe un elefant, bucuria lor nu mai avu margini. 
Dar revederea fu de scurtă durată — sorocul serviciului militar încă nu trecuse — şi Bandi fu din 
nou chemat la oaste. ÎI lăsă acasă pe elefant, iar acesta avu grijă ca familia lui Bandi să nu ducă 
lipsă de nimic. 

Întorcându-se de la oaste, Bandi trăi mulţi ani fericiţi, împreună cu ai săi şi cu credinciosul 
elefant. 


Povestea mânzului fermecat 
poveste mongolă 


Demult, tare demult, trăia pe lume un moş cu baba lui, care aveau o fiică de o frumuseţe 
nemaivăzută. Şi mai aveau şi vite nenumărate, cită frunză şi iarbă, într-una din hergheliile lor păştea 
o iapă care încă nu avusese mânji, iar pe păşunea lor creştea un copac ce nu înflorise şi nu dăduse 


încă rod niciodată. 

Odată, într-o seară, bătrânul se întoarse de la păşune şi le spuse nevestei şi fiicei sale: 

— lată că iapa noastră cea stearpă a fătat un mânz alb, de trei ori mai lung decât maică-sa. lar 
pomul cel fără rod a înflorit şi curând o să facă poame. 

— Pot să mă duc să văd şi eu? întrebă fata. 

— Acum e prea târziu, aşteaptă până mâine, răspunse taică-său, dar fata îl bătu la cap până când 
se învoi s-o lase. Alergă la iapa cea stearpă şi-i văzu mânzul cel alb, de trei ori mai lung decât ea. 
Fata îl privi cit îl privi, apoi gustă câteva poame dulci şi zemoase din pomul neroditor şi dădu să 
plece, când, deodată mânzul îi spuse cu grai omenesc: 

— Apropie-te, frumoaso! La noapte o să vină să te fure un mangas 
din aceste locuri? 

— Şi ce să fac? îl întrebă cu glas întristat fata. 

— Încalecă-mă şi o să plecăm împreună. Numai că trebuie să iei cu tine un pieptene şi o cute. 

Pata se duse acasă, luă un pieptene şi o cute, iar după aceea porniră la drum lung. Merseră ei ce 
merseră şi calul îi zise: 

— Aruncă pieptenele în urma ta şi spune: „Prefă-te, înapoia şi nu în fața mea, într-o mare de 
foc”. Dar ia seama ca nu care cumva să încurci vorbele. 

Fata însă încurcă vorbele şi spuse: 

— Prefă-te, în faţa şi nu înapoia mea, într-o mare de foc. Calul văzu în fața lui marea de flăcări 
şi-i spuse: 

— Fiică a unor oameni de treabă, unde ţi-a fost capul? O să încerc să sar peste mare, dar ține-te 
voiniceşte în şa. 

Calul sări peste mare, iar fata, din fericire, se tinu bine şi nu căzu. Mai merseră ei o vreme, apoi 
calul spuse: 

— Acuma, aruncă cutea în spate şi spune aşa: „Prefă-te înapoia şi nu în faţa mea într-un uragan 
turbat, cu vârtejuri de ploaie”. 

De astă dată, fata nu mai greşi şi spuse vorbele aşa cum trebuia. După un timp, calul vorbi din 
nou şi-l zise: 

— Hanul şi haniţa acestor locuri îl cercetează pe fiecare nou venit, nădăjduind ca vor găsi o soție 
potrivită pentru fiul lor. Îndată hanita va trimite o servitoare ca să vadă cine a intrat în împărăţia ei, 
un flăcău ori o fată: dacă-i fecior, atunci, pe unde a trecut, iarba va rămâne călcată, iar dacă-i fată, 
nu. 

Într-adevăr, curând sosi o slujnicuţă, care începu să flecărească vrute şi nevrute cu fata culcată in 
iarbă. Când fata se sculă de jos, câteva fire de iarbă rămaseră sulcate. „S-a prostit de tot hanița 
noastră”, gândi în sinea ei slujnica şi se întoarse nu prea lămurită la curte. Dar calul îi spuse fetei: 

— Haniţa n-o să se încreadă în spusele slujnicei şi o să te cheme la un ceai la care trebuie să te 
duci neapărat. Curând o să ajungi soaţa fiului de han. Dar, dacă ţii la fericirea ta, nu uita că, 
niciodată, nu va trebui să mă baţi cu biciul. De asemenea, nici chiar pe han să nu-l laşi să mă 
încalece sau să mă împiedice cu lanţul. 

A doua zi, odată cu răsăritul soarelui, sosi slujnica haniţei, care o pofti pe fată la curte. Fiul 
hanului o îndrăgi de cum o văzu. În aceeași zi au orânduit ospăţul de nuntă, iar tinerii au trăit apoi 
în linişte şi fericire. După un timp, însă, fiul hanului a trebuit să plece pentru trei ani de zile pe nişte 
tărâmuri îndepărtate. 

În ăst timp, soţia lui urma să devină mamă. Pe când se pregătea de drum, soțul îi spuse că tare i- 
ar plăcea să plece călare pe calul ei. 

— [a-l, se învoi soţia, dar ai grijă să nu-l împiedici cu lanţul. 

— Şi cum o să-l las în câmp neîmpiedicat? se miră bărbatul ei. Aşa că trebui să-i dea şi piedicile 
de fier, iar el încalecă şi plecă. După câteva luni, soţia îi născu un băieţel frumos. Hanul cel bătrân 
hotărî să-şi bucure fiul şi trimise la el un sol cu o scrisoare în care îl vestea de naşterea pruncului. Zi 

şi noapte goni solul călare. În împărăţia mangasului trebui să schimbe calul, dar prăpădi scrisoarea 
şi o porni la drum mai departe, fără ea. Mangasul găsi scrisoarea şi hotărî ca peste noapte să meargă 
şi s-o fure pe frumoasa noră a hanului. 

Era în amurg. Nora hanului şedea acasă, când, deodată, auzi un nechezat de cal. 

— Te pomeneşti că mi s-a întors calul, se bucură ea. Sări din pat, îşi aruncă pe umeri un şal şi 
alergă în uliţă. Şi ce să vadă, chiar calul ei era! 

— Ai uitat de cele ce ţi-am spus şi i-ai dat bărbatului tău piedicile de fier. lată că s-a şi întâmplat 
o nenorocire. Îmbracă-te repede şi ia-ţi băiatul cu tine. La noapte o să vină mangasul să te fure. 
Grăbeşte-te! 

Tânăra mamă se pregăti într-o clipită de plecare, îşi luă fiul in braţe şi încalecă. Credinciosul ei 
cal porni în galop. Merseră ei aşa multă vreme, până când calul se istovi de tot şi atunci se opriră în 
mijlocul unei stepe pârjolite de soare. 

— Eu am să mor curând, spuse calul, dar tu, după moartea mea, să spui aşa: „Fie ca picioarele 
calului meu să se prefacă în patru plopi înalți, unul de aur, unul de argint, unul de mărgăritar şi altul 
de coral, iar trupul lui într-o mare întinsă de cristal”. 

— Nu muri, începu să plângă femeia cea frumoasă. Cui mă laşi; aşa, singură, cu un copilaş în 
braţe? 

— În coama mea sânt patru fire de păr de aur. Rupe unul din ele cu dinţii, iar eu, după un timp, o 
să înviez. 

Frumoasa rupse atunci cu dinţii unul din firele de păr de aur din coama calului şi acesta, pe dată, 
îşi dădu duhul. 

Tânăra femeie plânse, se amări, dar nu mai era nimic de făcut, aşa că spuse: 

— Fie ca picioarele calului meu să se prefacă în patru plopi: unul de aur, altul de argint, unul de 
mărgăritar şi altul de coral, iar trupul lui într-o mare de cristal. 

Nici n-apucă ea bine să rostească aceste vorbe, că se şi trezi pe un ostrov mititel în mijlocul 
mării. Se uită roată în jurul ei şi văzu cei patru plopi. Abia se cațără femeia, cu copilul în braţe, în 
plopul de aur, că şi sosi în goana mare mangasul şi începu să roadă copacul. Când plopul de aur fu 
gata să se prăbuşească, femeia cu fiul ei trecură în plopul de argint. 

— Degeaba, că tot n-ai să scapi de mine, urlă mangasul şi începu să roadă din plopul de argint. 
Când plopul de argint se prăvăli la pământ, mama cu copilul se cațără repede în cel de coral. 

— Acum, chiar că am să te prind, se înfurie de-a binelea mangasul şi se apucă să roadă copacul 
următor. 

Apoi veni şi rândul plopului de mărgăritar. 

— EI, de astă dată s-a zis cu tine, strigă mangasul şi îşi înfipse colții în ultimul plop. 

Plopul începu să trosnească şi să pârâie, când, deodată, unde nu apărură de undeva doi câini 
uriaşi şi îl sfâşiară pe loc pe mangas. În acest timp, mama cu băieţelul trecu marea. 

Şi iată ce-i văzură ochii: departe, departe, pe coasta muntelui, se zărea venind un om călare pe un 
cal alb. 

„Cine să fie oare?”, se gândi frumoasa. 

Spre dimineață, călăreţul se apropiase mult de tot. Câinii se aruncară lătrând în calea lui, dar se 
potoliră îndată şi începură să dea din coadă. Când se uită mai bine la el, tânăra femeie îşi dădu 
seama că era chiar soțul ei cel iubit! Şi începură să-şi povestească unul altuia prin câte au trecut, 
până ce s-au găsit. 

— Dacă ăsta e calul meu, din coama lui trebuie să lipsească un fir de păr de aur, spuse nevasta şi 
se uită să vadă dacă aşa este — şi chiar aşa era! Iar soţii se întoarseră acasă şi trăiră de atunci în 
fericire şi belşug. 


Nora cea isteață 
poveste mongolă 


Demult, tare demult, trăia pe lume un hau. Şi hanul acela avea un singur fiu. A îmbătrânit hanul 
şi a venit vremea să-i dea tronul fiului său. Dar moştenitorul lui era tare tont. Nu numai că nu putea 
să cârmuiască o țară, dar nici măcar bineţe nu era în stare să deie oamenilor, când trecea printr-un 
aii. Atunci hanul îşi chemă sfetnicii şi le spuse: 

— Eu sânt bătrân, puterea împărătească a ajuns o povară pentru mine, iar fiului meu nu-i pot 
încredința treburile țării. Gândiţi-vă cui am putea să-i dăm tronul. 

Sfetnicii s-au adunat la sfat, au chibzuit bine şi au hotărât astfel: omul nu-şi taie picioarele 
fiindcă-i asudă, iar un fiu nu poate fi dezmoştenit fiindcă e prost. 

— Înălțate han, fie ca fiul tău să-ţi urmeze la tron, dar mai întâi însoară-l. Alege-i o soţie 
înțeleaptă, ca să poată descurca ea treburile împărăției, spuseră sfetnicii. Pentru aceasta, poruncește, 
mărite han, să se zugrăvească mai anapoda toate vietăţile lumii, toate semnele alfabetului, toate 
ierburile şi toţi copacii apoi soarele cu luna şi stelele cerului. Iar înfățişările astfel desenate să fie 
puse la răscrucea mare de drumuri, în calea călătorilor, iar toți supușii tăi, care trec prin faţa lor, să li 
se închine. Un om cu adevărat înțelept va vedea îndată greşelile zugrăvelilor acestora şi nu se va 
închina în faţa lor. 

Hanul încuviinţă hotărârea sfetnicilor, îi adună pe cei mai buni pictori, zugravi şi gravori ai săi, 
le porunci să meşterească o zugrăveală minunată pe care să fie scrisă o bineştiută cugetare budistă, 
apoi o puse la răscrucea de drumuri. Alăturea porunci să fie ridicat un suburgan*!, iar înlăuntrul lui 
băgă doi grămătici 

cu merinde pentru trei zile, care trebuiau să scrie fiece vorbă rostită de cei ce veneau să se 
închine în faţa zugrăvelii aceleia. În toată împărăţia s-a dat citire următoarei porunci a hanului: 

„Pentru toți dreptcredincioşii, la răscrucea mare a fost pusă o rugăciune. Poruncesc ca toți, fără 
osebire, timp de trei zile, să se înfățişeze la locul cu pricina, ca să se închine. Cel care nu se va 
supune poruncii noastre va fi aspru pedepsit”. 

Toţi supuşii hanului se perindară, ca să se roage, timp de trei zile. Şi n-a fost om care să rostească 
o vorbă măcar peste cele cinci cuvinte obişnuite ale rugăciunii. 

Dar iată că tocmai când grămăticii se pregăteau să dea în scris socoteală hanului de treaba care le 
fusese încredințată, pe drumul dinspre miazănoapte mai apăru un om. Ei mai adăstară cu scrisul şi 
hotărâră să aştepte să treacă şi acesta. Omul era un bătrân de vreo optzeci de ani, care trăgea de 
funie un bou fără coarne. Boul căra în spate o iurtă veche şi hărtănită, iar în urma lui păşea o fată de 
şaptesprezece ani. 

Văzând în calea sa tabla cu rugăciunea, bătrânul îi spuse fetei: 

— Hai să deshămăm boul şi să ne închinăm. Fata, după ce citi rugăciunea, grăi: 

— Nu, tată, n-are niciun rost să ne rugăm, să trecem mai departe. Bătrânul se supără: 

— Eu nu mai am mult de trăit şi vreau să mă curăţ de păcate înainte de moarte, de ce nu-mi dai 
pace? 

Fata însă îi răspunse: 

— Nu face să ne certăm din lucruri proaste 

Şi să ne rugăm zugrăvelilor aste. 

Frumoase-s toate, dară neiscusit pictate! 

Luna e lunguiaţă, nu rotundă, 

Făcută e de-o mână cam bolândă. 

Şi, tată, mintea pictorilor pi neroadă 

Că zugrăviră porcii fără coadă. 

Şi l-au uitat pe iepure dintre jivine, 

Iar semnul „huvm”, din rugăciune, nu e. 


Bătrânul se învoi, că în faţa unei asemenea zugrăveli nu se cade să se roage şi o porniră mai 
departe. 

Grămăticii scriseră tot ce-a spus fata şi-i arătară apoi hanului. Hanul rămase foarte tulburat de 
răspunsul fetei şi întrebă unde se află ea acum. 

— Tatăl ei şi-a aşezat iurta pe malul râului de miazăzi. Hanul dori să o vadă şi porunci săi fie 
adus calul. Slugile îi spuseră că fata e plecată pe câmp să strângă argal. Hanul se duse atunci la 
bătrân. După ce se dădu cu el în vorbă de una, de alta, la plecare îi spuse: 

— Ei, moşule, mâine dimineaţă, când o să vin iară, să faci bine sa mulgi boul şi din laptele lui 
să-mi pregăteşti nişte tarac”. Dacă n-ai să faci cele ce ţi-am spus, te ucid. 

Moşul se sperie de o astfel de vorbă şi începu să se tânguiască. Veni fata şi-l întrebă de ce se 
tânguieşte, iar după ce tatăl ei îi istorisi toate câte fuseră, ea îi grăi: 

— Nu te speria din atâta lucru, tată. Un om nu poate fi ucis cu una, cu două. N-o să te omoare el 
pentru un lucru de nimic ca ăsta. 

Dis-de-dimineaţă, fata îi pregăti tatălui ei ceaiul, curăță gunoiul din partea de miazănoapte a 
iurtei, primeni aşternutul, îl aşeză pe taică-său pe saltea, iar la intrarea în iurtă bătu doi pari între 
care întinse o sfoară. Când veni hanul după tarac, fata îi ieşi în întâmpinare şi-i spuse că nu-l poate 
pofti în iurtă fiindcă tatăl ei e tocmai pe cale să nască. 

— Unde s-a mai pomenit, oare, ca un bărbat să nască? întrebă hanul, dar fata îi răspunse: 


— Păi, nu voi, înălțimea voastră, 
Gândit-aţi, spre mirarea noastră, 
C-aş fi în stare eu să fac, 

Din laptele de bou, tarac? 

Dacă ăsta-i lucru adevărat 

De ce n-ar naşte şi-un bărbat? 


Hanul n-a mai avut ce-i răspunde şi, înghițindu-şi vorba, se întoarse acasă. Când fata plecă iară 
după argal, hanul veni din nou pe capul moşului şi-i grăi astfel: 

— Acum, moşule, să-mi împleteşti din cenuşă o piedică pentru cal. Mâine dimineaţă, când oi 
veni, vreau să-mi împiedic calul cu ea. Dacă nu faci ce-ţi spun, o să-ţi tai capul. 

Bătrânul începu din nou să se văicărească. Fata aduse argalul, îl întrebă de ce se jeluieşte, şi 
aflând care-i necazul, îi spuse: 

— Nu te mai necăji, tată, din toate nimicurile. 

Se sculă de dimineaţă, îi pregăti ceaiul, apoi împleti dintr-o mână de fân o piedică de cal. Îndată 
ce hanul ieşi din casă, fata dădu foc finului pe care-l împletise şi căpătă în felul ăsta o piedică de 
cenuşă. Când i-o arătă hanului, acesta se întoarse acasă, tăcând mâlc, iar fata plecă din nou în treaba 
ei, după argal. 

Şi iată că hanul veni iară la bătrân: 

— Moşule, când oi veni mâine la tine, fiica ta să nu se afle nici pe uliţă, nici în iurtă, că, dacă 
dau de ea pe uliţă sau în iurtă, te las fără de zile. 

Bătrânul iarăşi se sperie. Sosi fata, află ce-a mai zis hanul şi-i spuse moşului cu cea. Mai mare 
linişte: 

— Nu-i nimica, lasă-l să vină. 

Se sculă dis-de-dimineaţă, se uită în susul uliței şi iată că hanul se şi îndrepta spre ei, cu toți 
sfetnicii după el. Văzându-i, moşul se înspăimântă de-a binelea... 

— Fata mea, acu' ce ne facem? 

Şi ieşi în întâmpinarea hanului. Când colo, fata dispăruse. O căută bătrânul, o căută, dar nu dădu 

de ea nicăieri. O căută hanul împreună cu sfetnicii, o căută, dar n-o găsi. În cele din urmă, 
plictisindu-se de atâta căutat, hanul spuse: 

— În iurtă nu e, pe uliţă nu e, urme pe pământ nu-s, în văzduh, aşijderea, nu e. Bine, fato, ieşi de 
unde te-ai ascuns! 

Iar fata şezuse în ăst timp între perete şi învelitoarea de pâslă a iurtei. Când ieşi din ascunzătoare, 
hanul o lăudă pentru isteţimea ei şi se întoarse în palatele sale. 

Fata plecă apoi din nou după argal, şi nanul veni iarăşi pe capul batonului. 

— Să pui şaua pe cal şi să vii la mine când s-o îngâna ziua cu noaptea, între ziua de azi şi ziua 
cea de mâine. Numai să nu-mi vii pe drum. Dacă faci în alt fel, o să-ţi zboare capul de pe umeri. 

— Acum chiar că nu mai am nicio scăpare. O să mă ajute, oare, şi de astă dată, fata mea? se 
necăji moşul. 

Când se întoarse fata cu argalul, îl întrebă ce-a mai pățit. Moşul îi povesti totul. 

— Dumneata, tată, du-te şi prinde, din oricare herghelie pe care o întâlneşti în drum, o iapă. 

Bătrânul îi ascultă sfatul şi aduse din herghelia hanului o iapă albă. Cum se lăsă seara, fata puse 
şaua pe ea. 

— Acu' porneşte-o spre palatul hanului. Când oi ajunge la el, spune-i aşa: „La noi soarele apune, 
la luminaţia-voastră e deja noapte, iar la răsărit mijeşte lumina”. Când te-o întreba pe ce drum ai 
venit, spune-i că pe iarba dintre două drumuri. 

Moşul o porni către palatul hanului. Când ajunse, acesta îl întrebă, iar el îi răspunse în totul aşa 
cum îi poruncise fiică-sa. Hanul porunci sfetnicilor să-l înhațe pe bătrân. 

— la zi, moşule, singur ai născocit toate astea „ori te-a învăţat cineva? 

— Nu eu le-am născocit, înălțate han, ci fata mea, răspunse bătrânul. 

— Trebuie atunci ca fata ta să se mărite cu fiul meu. Du-te acasă şi ad-o încoace. 

Se bucură bătrânul — mare noroc căzuse pe capul fiică-si! — şi se grăbi cât putu spre iurta lui 
cea veche şi ponosită. 

Dar fata nu vru să meargă la curtea hanului, nici în ruptul capului. 

— Tată, du-te înapoi la han şi spune-i că nimeni pe lumea asta n-are dreptul să nesocotească 
legea şi obiceiurile noastre, grăi ea plină de supărare. 

Bătrânul se întoarse la han şi-i spuse tot ce-i zisese fata. 

— Fiica ta are dreptate, moşule. Mirele e acela care trebuie să meargă după mireasă, şi nu 
mireasa după mire. Eu sânt de vină şi fiul hanului, împreună cu tot alaiul, o porni către fată. 

În felul ăsta, bătrânul îşi dădu fata hanului, iar el rămase să-şi ducă traiul mai departe, de unul 
singur. 

Fiul cel prost al hanului dobândi o nevastă înţeleaptă, iar hanul şi haniţa, o noră care îi trezea 
dimineaţa, îi ospăta cu mâncăruri gustoase, iar seara le aşternea să se culce. 

„Trăind cu o femeie atât de ageră, poate că s-o mai dezgheţa şi el la minte”, gândea hanul. Şi ca 
să vadă dacă într-adevăr aşa merg lucrurile, după ce mai trecu o vreme, plecă împreună cu fiul său 
la vânătoare. 

— Ia-o, fiule, înaintea mea, dar în aşa chip ca să salte coada calului. Acesta sări din şa şi începu 
a-i răsuci calului coada. Tatăl său îl ocări, îl bătu şi plecară mai departe. Apoi hanul ucise o fiară, 
tăie din ea câteva bucăţi de carne şi-i porunci fiului său să aprindă focul, să pregătească un vas de 
lemn şi să frigă carnea. Băiatul făcu focul, dobort un copac mare, tăie o bucată din trunchi şi începu 
s-o cioplească. 

— Ce faci acolo? întrebă taică-său. 

— Un vas de lemn, răspunse fiul. 

Hanul se supără şi-l bătu iar pe prostănac. Plecară apoi mai departe şi din nou uciseră o fiară. 
Hanul tăie o bucată de carne şi-l rugă pe fiul său să facă focul, să frigă carnea şi să-i pregătească un 
aşternut negru. 

Băiatul aprinse focul, fripse carnea pe o frigare de fier şi, negăsind altceva negru de aşternut, 
smulse pâsla de pe şa şi o întinse pe jos. Taică-său îl bătu din nou, când văzu una ca asta. 


Întorcându-se acasă, tânărul se plânse nevestei că l-a bătut taică-său. 

— A avut dreptate, îi răspunse ea. Trebuie să cugetăm bine la ce ţi-a zis. Şi după ce se gândi, îi 
spuse bărbatului ei ce greşeli făcuse. Curând, hanul şi fiul său o porniră din nou la vânătoare. Când 
leşiră în câmp, tatăl îi spuse fiului: 

— [a-o înaintea mea, dar în aşa chip ca să salte coada calului. 

Băiatul îşi aduse aminte de ce-i spusese nevasta-sa şi o porni înaintea tatălui său în trap mărunt. 

Când omorâră o fiară, hanul îi porunci fiului său să aprindă focul şi să pregătească un vas de 
lemn. 

Băiatul făcu focul, ciopli o frigare de lemn şi fripse carnea. Taică-său mâncă, apoi o porni mai 
departe şi mai ucise o fiară. 

— Tu, fiule, aprinde focul, pune carnea în frigare, iar după ce s-a fript, pregăteşte-mi aşternut 
negru. 

Băiatul făcu focul, fripse carnea, iar când pământul se înnegri sub foc, dădu cenuşa la o parte ca 
să se poată şedea în locul acela. Taică-său mâncă, se aşeză pe pământul cald şi spuse: 

— Mai înainte fiul meu nu ştia. Lucrurile astea, dar acum le ştie. Nevasta te-a învăţat sau tu, cu 
mintea ta, le-ai judecat? 

— Cu mintea mea am judecat, tată. Dacă am ajuns han, m-am mai deşteptat şi eu. 

Taică-său nu-l crezu şi-i spuse: 

— Bine, fiule, eu rămân să mai vânez câte ceva, iar tu întoarce-te acasă, dar ai grijă ca nu care 
cumva să te rătăceşti în drum. 

Hanul îl povăţui încotro s-o ia, dar fiul său se abătu din drum, trecu de casă şi se rătăci. Se sperie 
fiul hanului, când, deodată, văzu în faţa lui un cal. Luându-se după el, ajunse la o herghelie de cai, 
înnopta la herghelegiu, iar dimineaţa îi porunci acestuia să-l călăuzească până la curte. Văzându-l 
viu şi nevătămat, nevastă-sa se bucură: 

— Fi, acum soțul meu se poate socoti cu adevărat han. Hanul cel bătrân se rătăci şi el în timpul 
nopții, trecu hotarul unei împărăţii străine şi fu luat rob. Oricât a încercat el să se dezvinovăţească, 
nimeni nu l-a crezut că n-a venit cu gânduri rele. Trei ani zăcu într-o iurtă murdară, mai mult mort 
decât viu. Şi iată că hanul acelei ţări hotărî să-i ia viaţa. Iar robul ceru îngăduinţa ca înainte de 
moarte să trimită o scrisoare alor săi. Hanul se învoi, dar îi puse următoarea condiție: 

— De vei scrie de bine în scrisoare, o trimitem, de nu — să n-aştepţi nicio îndurare — te ucidem 
de îndată. 

Şi îi dădură robului o hârtie, iar acesta scrise: 


Eu tuturor cu plecăciune mă închin 

Şi vă vestesc că, pe meleag străin, 

Bine trăiesc şi toate-mi merg din plin. 
Cândva, mă voi întoarce iar acasă? 

Doar gându-acesta singur mă apasă 

Să dormi sub baldachin albastru-i minunat 
Pe aşternuturi de mătăsuri şi smarald, 

În perini roşii stau mereu, noapte şi zi, 
Laptele-l beau din cupe sinilii. 

Şi-ntr-un palat cu caturi opt, lucru măreț, 
Opt slugi mă ţin mereu la mare preţ. 
Trăiesc aci nu ca un oaspete, ci ca stăpân, 
Şi pân'la moarte aici voi să rămân. 

De vreți norocul meu să-l împărțiți, 

Să strângeți turmele şi-ncoace să veniţi, 
În faţă să minaţi vite cornute 

Şi-n urmă să se-nşire necornute. 


Luaţi cu voi comori — v-or prinde bine-n cale - 
Luaţi chiar tot... Să uit era, îmi pare: 
Cu maica lui era-n palatul nost', 

Un mânz bolnav şi răpciugos. 

Puteţi acolo să-l lăsaţi, pe loc, 

Căci cinste nu ne face-un cal olog. 
Doi pomi de santal, mari, rotaţi, 
Sclipesc în soare auriți. 

Unul pe locu-i să-l lăsați 

Cu celălalt aici veniţi. 

Apoi, în fundul marelui palat, 

Sus, pe perete, în al meu iatac, 

E-un foarfece-aurit ce prinde bine, 
Fără de el, să nu veniţi la mine. 


Prizonierul scrise scrisoarea şi o dădu cârmuitorului acelei țări. Acesta citi scrisoarea şi spuse: 


— Hei, ca pe ochii din cap păziţi-l pe han! 
Gonaci cu scrisoarea trimiteţi la duşman, 
Hârtia asta, cu vorbele-i meşteşugite, 

Aur ne-aduce, argint şi mândre uite. 

Noi caravanele întâi să le vedem, 

Şi-apoi pe hanul cel bătrân cu săbii îl tăiem! 


Şi trimise hanul cel hain doi gonaci să ducă scrisoarea, să aducă răspunsul şi să ia cu ei toată 
averea şi toate vitele acestui prins de seamă. 

Gonacii dădură scrisoarea fiului cel tont al hanului, iar acesta se bucură grozav, arătă scrisoarea 
mamei sale şi dregătorilor şi, de îndată, hotări astfel: 

— Pregătiți-vă de drum lung... Despărțiţi vitele cornute de cele necornute. Adunați toate 
hergheliile, numai iapa cea bălțată şi mânzul ei cel răpănos să rămână pe loc. Luaţi cu voi unul din 
cei doi copaci de santal, iar pe celălalt lăsaţi-l. În noua împărăție vom trăi mult mai bine. 

Slugile hanului începură să alerge zorite de colo-colo, iar tânăra soție, care nu citise scrisoarea 
socrului său, o întrebă pe soacră-sa: 

— Unde se pregătesc să plece? Şi de ce au împărțit turmele în două? 

— Păi, am primit o scrisoare de la socru-tău. Tu n-ai citit-o? se miră soacra. 

Au început ele să caute scrisoarea, dar ia-o de unde nu-i, parcă o înghiţise pământul. În cele din 
urmă, copiii au dat de ea într-o grămadă de gunoi. Nora cea isteață citi scrisoarea şi le răstălmăci 
tuturor înțelesul ei adevărat. Iată ce scria, de fapt, hanul: 


Cumplit necaz mă împresoară, 

Şi-i rog pe-ai mei în ajutor să-mi sară. 

Aflaţi deci: rob căzut-am în străină țară, 

Şi mult mă tem, în orice ceas, că mă omoară. 
Iar soarta mea e tare nemiloasă, 

M-oi mai întoarce, oare, viu acasă? 

Mănânc şi stau sub cer descoperit, 

În târnă dorm, de moarte-s istovit. 

Cu opt pereţi e iurta, în care-s slugi — opt toate — 
Să ies, cu ei aice, în stepă nu se poate. 
Departe nu e clipa când simt că m-oi sfârşi, 


În pământ străin oasele-mi vor putrezi. 

Dară de vreţi să mă scăpaţi de moarte, 

Atunci degrabă să veniți cu oaste: 

Cei înarmaţi, în frunte; cei fără arme-n spate! 
Gonaciul ce scrisoarea v-o aduce 

Să-l folosiţi, la mine vă va duce. 

Dar dacă-s doi, atunci, neapărat, 

Pe unul să-l ucideţi de îndat'. 

Iar doamna mea şi fiul — vă-ncurcă amândoi! 
De-aceea nu-i nevoie ca să-i luaţi cu voi. 

Ca nora mea deşteaptă în ţară altul nu-i, 

În toate cereţi sfatu-i — eu doar atât vă spui — 
Şi tâlcuri înțelepte la toate va găsi, 

De-aceea, fără vorbă, conduşi de ea veţi fi! 


Adună nora oastea, pe cei înarmaţi îi rândui în față, iar celor fără de arme le porunci să păşească 
în urmă. Pe unul din gonaci îl uciseră, iar pe celălalt îl păstrară ca să le arate drumul. Pe la miez de 
noapte, năvăliră pe pământurile hanului vecin şi, dimineaţa, la răsăritul soarelui, îl eliberară pe 
hanul-socru. Iară pe hanul vecin, cel crud şi hain, îl luară în robie. 


Iată cum fata unui om sărman 
A-nvins oştirea unui han duşman. 
Țara şi-a dus-o spre izbândă, 
Socrul scăpat-a astfel de osândă, 
Şi-ncrederea în inimi s-a înstăpânit, 
Că-nţelepciunea e un dar neprețuit. 


Povestea lui Banga 
poveste mongolă 


În vremurile de demult, trăia împreuna cu mama lui un flăcău sărac, pe nume Banga. Şi flăcăul 
ăsta nu avea nimic în afară de un topor. Cu el tăia lemne şi le vindea prin sate. Odată, Banga îs luă 
toporul, intră în pădure şi lovi un copac. Deodată, de undeva, se auzi clinchetul unui clopoțel. 
Banga se luă după el şi iată că văzu înaintea sa un lama, un înţelept sihastru, care stătea pe o stâncă. 

— În sfârşit, ai sosit, fiule, spuse lama. Peste câteva zile o să vină mare viitură. Tu fă-ţi o plută, 
aşeaz-o pe maică-ta pe ea şi pluteşte aşa până o să întâlneşti o bătrână, un şarpe şi nişte şoareci. 
Şarpele şi şoarecii ia-i cu tine, dar pe bătrână, nici în ruptul capului. 

După trei zile şi trei nopţi, într-adevăr, se porni o mare viitură. Banga ascultă de sfatul lamei, îşi 
întocmi o plută şi se aşeză pe ea împreună cu maică-sa. La un moment dat, de plută se apropie un 
şarpe şi îl rugă să-l scape. Flăcăul îl ajută să se cațăre pe plută. După aceea se apropiară înot şi 
şoarecii. Băiatul îi scăpă din necaz şi pe ei. Apoi auzi cum îl cheamă în ajutor femeia. Şi i se făcu 
milă de ea — era doar la fel de bătrână ca şi propria-i mamă! — aşa că o luă cu sine pe plută. 
Curând apa se retrase şi toţi cei pe care flăcăul îi scăpase de la pieire se împrăştiară care încotro. 

Într-un timp, flăcăul mergea prin pădure cu o povară grea pe umeri. Dintr-o dată, dinspre 
miazănoapte, se stârni un vânt puternic şi, ca şi cum ar fi fost o ființă vie, îi smulse povara din 
mâini, iar mai apoi şi toporul. Când se potoli vântul, flăcăul îşi văzu toporul aruncat pe jos, plin de 
sânge, iar în jurul lui numai urme însângerate. Culese toporul de pe jos, se luă după urme şi ajunse 
la o peşteră. Intră el în peşteră şi văzu că aceasta mai are o ieşire. Trecu de partea cealaltă a stâncii 
şi, deodată, în faţa ochilor lui se deschise o vale largă, iar în depărtare zări multe, nenumărate iurte. 


Intră într-una din ele şi văzu înăuntru doi oameni cu capete de aramă şi picioare de antilopă. 
Amândoi se holbară aşa de urât la Banga, că acestuia îi pieri graiul de frică şi plin de spaimă, se 
repezi afară, în uliţă. Acolo dădu cu ochii de două case mari de piatră, cu lacăte uriaşe de fier la uşi. 
Dintr-una din ele se auzea plânsul cuiva. Flăcăul sfărâmă lacătul cu toporul intră în casă şi văzu o 
mare mulțime de oameni înghesuiți acolo. 

— Unde am nimerit, oare? întrebă el. 

— În ţara mangaşilor, îi răspunseră oamenii. Ne-au adus aici ca să ne sugă sângele. 

— Şi unde sunt acum mangaşii? 

— De obicei umblă prin iurte, după pradă. Astăzi însă căpetenia lor şi-a rupt un picior şi a rămas 
în casă, să se vindece. Mangaşii se strâng îndeobşte la un semnal — când se bate în talgerele de 
bronz din casa de colo. 

Banga ieşi în uliţă. Talgerele de bronz tocmai începeau să dăngăne. Tot felul de dihănii fioroase, 
la fel cu acelea pe care le văzuse mai înainte, se îndreptau către casa vecină. 

— V-aţi strâns cu toții? întrebă flăcăul, după ce toate dihăniile intrară înăuntru. 

— Toţi, în afară de căpetenie. 

— De ce? 

— Fiindcă este bolnav. 

Băiatul alergă repede în uliţă, propti bine uşa pe dinafară înconjură casa din toate părțile cu 
lemne şi-i dădu foc. Apoi îi eliberă pe toţi oamenii închişi în cealaltă casă şi, împreună cu ei se 
îndreptă spre căpetenia mangaşilor. Acesta, vrând să fugă încercă să se scoale din pat, dar căzu 
neputincios la loc. Flăcăul îl ucise cu toporul, luă cu sine multe pietre scumpe şi podoabe şi se 
întoarse acasă. lată însă că de unde, de neunde apăru baba pe care o scăpase el de la înec; pasămite 
asta era chiar mama mangaşilor pe care-i omorâse Banga. Ea se duse la han şi-l pârt pe Banga 
spunând că a furat pietre preţioase din vistierie. Hanul porunci ca flăcăul să fie aruncat în temniță. 
Şi Banga ar fi murit acolo de foame, dacă nu i-ar fi sărit în ajutor şoarecii pe care-i scăpase de la 
înec. Aceştia îi aduseră tot timpul de mâncare. Iar şarpele se furişă în încăperile hanului şi-l strânse, 
şi-l strânse, aproape să-l sugrume. Dimineaţa, hanul îl chemă la el pe lama care locuia pe stânca cea 
înaltă şi-l rugă să-l lămurească de ce-a încercat şarpele să-l sugrume. 

— Pentru că ai aruncat în temniță un om nevinovat, îi răspunse lama. Dă-i drumul băiatului şi 
şarpele o să te lase în pace. 

„Cu siguranţă că flăcăul şi-a dat demult sufletul“, gândi hanul şi o luă la fugă spre temniță. 

Când, ce să vezi, Banga era viu şi sănătos, ba se şi îngrăşase puţin. Hanul se bucură, îl eliberă pe 
flăcău, îi dădu înapoi pietrele preţioase pe care i le luase, ba îi mai dărui şi altele pe deasupra. 

Şarpele îl lăsă pe han în pace, iar Banga se întoarse acasă şi trăi mai departe cu maică-sa, în 
fericire şi îmbelşugare. 


Moşul şi tigrul 


poveste mongolă 


În vremurile străvechi trăiau pe lume un moş şi o babă, care aveau câteva vaci şi câteva oi. Şi 
iată că un lup se nărăvi la averea lor şi începu să care în fiecare zi ba o oaie, ba o vacă. Odată, când 
moşul plecă la pădure după lemne, îi ieşi în cale un tigru care-i zise: 

— Hai să ne măsurăm puterile, să vedem care-i mai puternic. Când auzi o treabă ca asta, moşul 
se sperie. „O să mă mănânce tigrul”, gândi el, dar cu voce tare spuse: 

— Hai, dar nu îndată. 

— Dar când şi unde? 

— Mâine, în acelaşi loc, răspunse moşul. Şi se duse acasă. 

— Ce mă fac acum? o întrebă mogul pe babă. Aceasta se gândi, se gândi, apoi îi spuse moşului: 

— Du-te din nou în pădure. Taie un copac, dar numai atât cât să nu se prăvale. 


Bătrânul aşa făcu. 

A doua zi de dimineaţă, tigrul se şi afla la locul ştiut şi-l aştepta pe moş. Acesta îi spuse: 

— Eu zic să ne întrecem mai întâi la doborâtul copacilor. Eu o să dobor un copac mare, iar tu 
altul. 

Şi moşul numai ce atinse copacul tăiat cu umărul, că acesta se şi prăbuşi la pământ. 

— EI, ce zici, poţi şi tu să faci ca mine? îl întrebă moşul pe tigru, care se aruncă asupra unui 
copac, dar de doborât nu reuşi să-l doboare. 

Tigrul se încredința că moşul e într-adevăr foarte puternic, aşa că-i spuse: 

— Ai învins. Dar întrecerea noastră nu s-a terminat. Hai să ne mai măsurăm şi mâine puterile. Se 
zice că e puternic acela care poate să stoarcă apă dintr-o piatră. 

Moşul se duse acasă şi-şi întrebă baba. 

— Acu', ce mă fac? 

Baba se gândi, se gândi, apoi îi întinse bărbatului ei o bucată de caş proaspăt. 

— [a-l şi bagă-l în adâncitura unei pietre. Moşul aşa şi făcu. 

În dimineaţa următoare, tigrul se şi afla la locul ştiut. Moşul strânse piatra în pumn şi-i spuse 
tigrului: 

— Priveşte cum o storc, tigrule. 

Acesta strânse şi el o piatră, o strânse, dar degeaba, că nimic nu ieşea din ea. Atunci îl apucă 
spaima. 

„Puternic mai e moşul ăsta”, gândi tigrul şi-l chemă la el în ospeție. Tremurând de frică, 
moşneagul se învoi. Tigrul îl cinsti cu ceai şi cu fel de fel de mâncăruri, iar mai apoi îi zise: — 
Acum, hai să ne culcăm. 

Moşul se făcu că l-a furat somnul, când iată ce-i văzură ochii: tigrul luă o sabie, o ascuţi şi ieşi 
din iurtă. Săracul moşneag înţelese că tigrul i-a pus gând rău şi că vrea să-i taie capul, aşa că înhaţă 
o piuă mare de aramă şi şi-o îndesă pe cap. Tigrul se furişă până în dreptul moşului, lovi în piuă o 
dată, de două ori, iar a treia oară sabia îi zbură din mâini în mii de bucățele. Tigrul se sperie şi o luă 
la fugă, apoi, băgându-se de frică într-un colţ, ațipi, Atunci, moşul se ridică şi puse binişor piua la 
locul ei. 

Dis-de-dimineaţă, scărpinându-se în cap, îi spuse tigrului: 

— Pare-mi-se că în timpul somnului cineva m-a lovit uşor la cap. 

— Eu sânt cel care a vrut ieri să te taie şi să te mănânce, dar n-am fost în stare, recunoscu tigrul, 
fiindcă, într-adevăr, eşti de neînvins. Acum haide să facem ceai; tu du-te de adă nişte apă. 

Moşul abia putu să ridice vasul de apă mare cât un butoi şi cu multă greutate îl târî până la 
fântână. 

„Dacă gol abia l-am cărat până aici, apoi plin n-o să-l pot nici măcar ridica de jos. Cum să ies din 
încurcătură?” se întrebă mogul, când, îi veni o idee: desenă cu băţul un cerc în jurul fântânii, apoi 
începu să sape pământul de jur împrejur, cu sârg. 

În timpul ăsta, tigrul se săturase să-l aştepte pe moş în iurtă. 

— Ce tot faci acolo? mârâi el. 

— La ce să mai cari apa picătură cu picătură, mai bine scot toată fântâna şi ţi-o aduc mai 
aproape. Mi-e aşa de sete, că sânt gata să beau singur toată apa din ea. 

Tigrul se sperie că rămâne fără apă, aşa că umplu vasul şi-l cără singur în iurtă. Moşul începu 
apoi să se pregătească de plecare. Tigrul făcu rost de o bucată mare de aur şi o dărui oaspetelui său. 

— Mulţumesc, tigrule, dar fii aşa de bun şi du acest dar până la mine acasă, zise moşul. 

Aşa că tigrul trebui să meargă cu el. Când ajunseră acasă, bătrâna se bucură grozav, apoi se 
apucă iute de trebăluit prin iurtă. 

lar moşul îi spuse cu voce tare, ca să audă şi tigrul care tocmai făcea cale întoarsă: 

— Du-te fuga după tigrul ăla şi pune mâna pe el. Scoate-i maţele, umple-le cu carne şi fierbe-le. 

Tigrul auzi aceste cuvinte şi o rupse la fugă de ziceai că-l frig tălpile. În calea lui dădu de lup. 

— Încotro te grăbeşti aşa? îl întrebă el pe tigru. 


— Vai de zilele mele, se jelui el, pe aici locuieşte un bătrân cumplit. El şi baba lui şi-au pus în 
gând să mă mănânce. 

— Nu te teme, tigrule. Eu în fiecare zi dau iama prin vitele lor si n-am pățit nimic până acum. la 
hai înapoi cu mine. 

— Nu merg, spuse tigrul, mi-e frică. 

— Dacă ţi-e chiar atât de frică, atunci hai să ne legăm capetele unul de celălalt şi să mergem unul 
lângă altul. 

Şi aşa au făcut. Când văzu moşul fiarele, spuse: 

— Lupule, tu demult îmi erai dator cu un tigru. Mi-ai adus, în sfârşit, datoria? Când auzi una ca 
asta, tigrul o luă la goană, târându-l după el şi pe lup. De atunci fiarele n-au mai călcat niciodată 
nici prin ailul acela, nici prin apropierea lui. 

Astfel au scăpat moşul şi baba de duşmanii lor şi au trăit mai departe în pace şi fericire. 


Jivaa-viteazul 
poveste mongolă 


Demult, tare demult, trăia pe lume un han care avea o slujnică. Şapte ani a umblat ea însărcinată, 
iar în al optulea a născut un băiat voinic şi sănătos, căruia i-a dat numele de Jivaa-ţagaan. Vremea 
trecea şi băiatul creştea repede. După numai şapte ani de zile, ajunse un voinic adevărat şi foarte 
curând avu prilejul să dovedească oamenilor cât era de puternic. Într-o zi, la curtea hanului se iscă o 
mare zarvă: pasămite, turbase elefantul hanului şi, smulgându-se din lanţ, pornise să zdrobească 
totul în jur. Slugile hanului fugiră speriate care încotro, numai Jivaa îşi suflecă mânecile, îşi sumese 
poalele şi ieşi în întâmpinarea animalului care sărea înnebunit încoace şi încolo. Voinicul îl cuprinse 
cu amândouă mâinile, îl ridică de la pământ şi apoi îl trânti cu atâta putere că acesta muri pe loc. 

Văzând că a rămas fără elefantul său preaiubit, hanul se înfurie şi porunci ca Jivaa să fie alungat 
la marginile împărăției, acolo unde mai fuseseră alungaţi şi alţi doi tineri. Unul dintre aceştia avea 
darul de a înghiţi tot ce-i cădea sub ochi şi tocmai de aceea nu mai era pe placul hanului, care se 
temea că flăcăul o să-i înghită toată împărăția. Al doilea fugea iute ca vântul şi era gonaciul curții, 
dar şi pe acesta se supărase hanul dintr-o pricină oarecare. Şi aşa îi adună necazul pe cei trei voinici. 
Într-o zi întâlniră în calea lor un băieţandru. După ce îşi dădură bineţe, flăcăii îl întrebară încotro a 
apucat-o şi de ce. 

— Vreau să-l întâlnesc pe viteazul Jivaa şi să mă împrietenesc cu el. 

— Eu sunt cel pe care îl cauţi, spuse Jivaa şi-l întrebă apoi pe băieţandru la ce se pricepe el mai 
bine. 

— Eu văd mai departe decât toţi ceilalți oameni, răspunse băiatul. 

Din clipa aceea rămaseră împreună, aşa că acum erau patru. 

Într-o bună zi ajunseră la țărmul unei mări. 

Flăcăul care putea să înghită orice bău toată marea şi prietenii trecură pe malul celălalt. Acolo se 
şi aşezară în fiecare dimineaţă trei din ei plecau să vâneze, iar al patrulea rămânea pe mal şi 
pregătea mâncarea. Odată, pe când la mâncare era de rând înghite-tot, din mare apăru fără veste un 
ciclop. Strigă: „Ce ţi-e mai dragă, viața sau mâncarea?“ Apoi înfulecă toate bucatele şi se făcu 
nevăzut. 

Ciclopul le mâncă mâncarea şi a doua zi, când era de rând Vede-departe, şi-n cea de-a treia zi 
când sosise rândul lui Lute-ca-vântul. În toate aceste trei zile Jivaa nu pusese nimic în gură. În 
sfârşit, îi veni şi lui rândul să gătească. Când bucatele fură gata, din apă apăru nămetenia şi începu 
să urle: 

— Ce ţi-e mai dragă, moartea sau viața? Dacă vrei să te las în viaţă, nu mi te pune împotrivă şi 
dă-mi mâncarea. 

Jivaa se înfurie, îl snopi bine în bătaie pe uriaş, apoi îl azvârli în mare. Seara, cei patru prieteni 


mâncară pe săturate şi se culcară, în dimineaţa următoare îl zăriră pe uriaş pe celălalt mal. Abia se 
mişca, iar patru zâne îl ţineau de subțiori. Prietenii îl omorâră pe ciclop, iar pe zâne le luară cu ei. 
De atunci încolo, femeile aveau grija casei, iar prietenii plecau la vânătoare de cu ziuă. 

Odată, Jivaa meşteri o plută din lemn de santal şi i-o dărui dragei lui, neasemuitei Oiuun. Pluta 
plăcu foarte mult zânelor, care se plimbau toată ziua cu ea pe mare. Dar iată că Oiuun scăpă în mare 
un papuc pe care-l găsi un duh rău, sluga unui han viclean. Duhul rău îi arătă hanului ce găsise şi 
acesta îi porunci să i-o aducă la curte pe stăpâna papucului. Ca să-i poată îndeplini porunca, duhul 
ceru să-i fie construită o plută cu totul şi cu totul de aur. Când pluta fu gata, duhul cel rău porni cu 
ea pe mare, ca să se întâlnească cu cele patru zâne. O zi întreagă se plimbă împreună cu ele, iar 
seara îi spuse frumoasei Oiuun: 

— Mâine dimineaţă, înainte de plecarea lui Jivaa, trebuie să pui mâna pe sufletul lui pe care şi-l 
ține ascuns într-o lăcriță de aur. Spune-i că ziua te plictiseşti fără el şi că vrei să ai cu tine măcar 
lăcriţa în care îşi ţine sufletul. Iar peste zi ne vom întâlni iar. 

Oiuun făcu aşa cum îi spusese duhul. Jivaa îşi scoase din degetul cel mare o lăcriță de aur şi i-o 
dădu frumoasei Oiuun. Fata ţinu lăcriţa o zi întreagă, până ce duhul i-o luă şi o aruncă în mare. 

Apoi o trecu pe Oiuun pe pluta lui şi o duse cu el. Seara se întoarseră toți acasă, în afară de Jivaa. 
Dar Vede-departe îi arătă lui lute-ca-vântul încotro s-o apuce ca să-l găsească pe Jivaa şi acesta o 
porni în goana mare. lar Jivaa zăcea la pământ, mai mult mort decât viu. Prietenii încercară să-l 
clintească din loc, dar nu izbutiră, aşa că se întoarseră acasă aşa cum plecaseră. Înghite-tot se puse 
atunci de bău toată marea, iar Vede-departe găsi pe fundul ei lăcrița de aur. Prietenii o puseră la 
locul ei, în degetul cel mare al lui Jivaa, şi acesta îşi veni imediat în fire. 

— Că mult am mai dormit! spuse el şi se întinse. 

Puterile îi reveniră în scurtă vreme, aşa că cei patru prieteni începură să cugete cum să facă să o 
răpească pe neasemuita Oiuun. 

Înghite-tot zise c-ar fi bine să bea mai întâi toată marea ca să poată trece toți pe malul celălalt; 
apoi să pătrundă la curtea hanului îmbrăcaţi în haine de călugări, s-o fure pe zână, iar după ce se 
întorc acasă să umple marea la loc, ca să nu-i mai poată urmări nimeni. Şi chiar aşa şi făcură. 

Ajungând la palatul hanului cel viclean, cei trei aşa-zişi călugări se opriră, dar Vede-departe le 
spuse că Oiuun e acasă. Atunci prietenii pătrunseră în iatacurile femeilor. Frumoasa şedea tristă, 
alături de han. Văzându-i pe călugări, hanul porunci slugilor: 

— Turnaţi-le vin în străchinile câinilor. 

Deodată frumoasa izbucni în râs. Hanul se miră: 

— De o lună întreagă eşti la mine şi nici măcar o singură dată n-ai zâmbit. Te-au înveselit oare 
aşa de tare aceşti călugări? 

— Nu ei m-au făcut să râd, ci tu! Unor învăţăcei ai lui Hutuhta?® le dai să bea vin, şi încă din ce? 
Din străchinile câinilor! răspunse frumoasa, râzând în hohote. 

Mâniat, hanul sări în sus şi vru s-o pedepsească pe îndrăzneață, când, deodată, unul dintre 
călugări înhaţă un cuţit şi-i tăie capul. Acesta era Jivaa-viteazul. O luă în braţe pe Oiuun şi ieşi în 
goană din curțile palatului. Slugile hanului se aruncară în urmărirea lor, dar, când ajunseră pe fundul 
mării, înghite-tot umplu la loc marea până la margini, şi toți urmăritorii se înecară. Isprăvind cu 
hanul cel hain, cei patru prieteni trăiră mai departe liniștiți şi fericiți împreună cu nevestele lor. 


Povestea slujbaşului cel bun şi a celor şase slujbaşi haini 


poveste mongolă 


In vremurile de demult era un han care avea şapte slujbaşi. Şase dintre ei erau vicleni şi răi, iar al 
şaptelea era încrezător şi bun. Cei şase îi asupreau pe săraci, iar cel de al şaptelea le sărea în ajutor. 


303 filozof şi preot budist 


De aceea oamenii se purtau față de el cu mare respect şi-l cinsteau în tot felul. Slujbaşii cei răi îl 
păgubeau cât puteau pe cel bun şi într-o bună zi hotărâră să-l piardă. 

ÎI ponegriră cât putură în faţa hanului şi când acesta îi crezu, toţi într-un glas îi ziseră: 

— Cutezăm a-ți spune, luminăţia ta, că în locurile ce se cheamă Argol vieţuieşte un mare 
înțelept. Dacă vei reuşi să-l pofteşti la curte, o, mărite han, vei afla soarta întregii tale dinastii şi a 
împărăției tale. Porunceşte să fie trimisă acolo nevrednica ta slugă, despre care tocmai ţi-am vorbit. 
Şi dacă n-o să fie în stare să-l aducă pe înţelept, să fie pus la cazne pentru nesupunere. 

Şi hanul îşi plecă urechea la vorbele acestor zavistnici. Slujbaşul cel bun fu chemat la curte şi i 
se spuse care era porunca hanului: „Îţi poruncim să pleci în Argol după înțeleptul acelor locuri şi să- 
l aduci la curtea noastră. lar dacă o să vii fără el, îți vom tăia capul”. 

Slujbaşul cel bun plecă de la curte, îngândurat foarte. Ce să facă? Dacă pleca în ţara aceea 
îndepărtată, însemna în cel mai bun caz să piardă mulţi ani, iar în cel mai rău caz să piară pe drum. 
Dacă nu pleca, nu scăpa de securea călăului: hanul era aspru şi crud. Cum o dădea, tot rău ieşea; şi 
aşa, şi altminteri, viața tot în primejdie îi era. „Mai bine să mor cu cinste”, hotărî el în cele din urmă 
şi o porni la drum. 

Merse el, merse şi în cale îi apăru hangarid, pasărea măiastră. 

— Încotro ai pornit-0? întrebă ea. 

— În Argol, după porunca hanului, ca să-l poftesc pe înțeleptul locurilor acelora la curte. Fii 
bună şi spune-mi cum pot ajunge acolo mai repede? 

— În felul ăsta n-ai să ajungi niciodată: Argolul e departe de aici şi mulţi duşmani te aşteaptă în 
cale, îi răspunse pasărea măiastră. Tu însă nu te întrista, suie-te în spinarea mea şi eu o să te duc 
repede până acolo. 

Slujbaşul se bucură, sări în spinarea păsării şi ea îşi luă zborul. 

Deodată, sub ei, se arătă un cort cu podoabe roşii pe poale. 

— A cui e locuinţa asta? întrebă slujbaşul cel cumsecade. 

— A luşilor"* roşii. Acum o să ne lăsăm în jos; tu leagă-mă bine cu frâul şi împiedică-mi 
picioarele, apoi intră cu îndrăzneală în cort. 

Şi coborâră. Slujbaşul legă pasărea hangarid, iar el se îndreptă spre împăratul luşilor. Acesta îl 
întâmpină cu bunăvoință şi-l întrebă: 

— Încotro ai pornit-o, tu, cel care ai pus şaua pe pasărea măiastră? 

— În Argol, după marele înţelept. 

— Când vei face cale întoarsă, să treacă şi pe la noi, spuse împăratul luşilor şi-i dărui un veşmânt 
roşu de mătase. 

Slujbaşul făgădui că aşa va face, apoi încalecă pe hangarid şi zbură mai departe. Când se uită. În 
Jos, văzu din nou un cort, dar de astă dată cu podoabe albe pe poale. 

— Dar aici cine locuieşte? o întrebă el pe pasărea măiastră. 

— Împăratul luşilor albi. Acum o să ne oprim, tu împiedică-mă bine, leagă-mă straşnic şi intră 
singur la împărat. 

Aşa şi făcură. Împăratul luşilor albi ieşi în întâmpinarea oaspetelui şi-l întrebă: 

— Încotro zbori, tu, cel care ai pus şaua pe pasărea măiastră: 

— Zbor spre Argol, ca să-l poftesc pe înţelept la curtea hanului. 

— Fii bun şi treci pe la noi la întoarcere, îl rugă împăratul şi-i dărui un veşmânt alb de mătase. 

Slujbaşul se învoi şi zbura mai departe. Când se uită iar în jos, văzu din nou un cort mare, dar de 
astă dată cu podoabe negre pe poale. 

— A cui e casa asta? întrebă el. 

— A împăratului luşilor negri. Şi aici poţi pătrunde, îi răspunse pasărea hangarid şi cobori alături 
de cortul cel mare. 

Aici slujbaşul cel bun primi în dar un veşmânt de aur şi, făgăduind gazdei să treacă pe la el la 
întoarcere, zbură mai departe. Zburară ei, zburară până ce zăriră jos, pe pământ, o iurtă. 


304 locuitori ai împăraţiei subpământene 


— A cui e iurta aceasta? întrebă slujbaşul cel de treabă. 

— A marelui înțelept, răspunse pasărea hangarid şi se lăsă din zbor drept în faţa intrării. 

Slujbaşul cel bun intră înăuntru, se închină înaintea înţeleptului şi-i spuse pentru ce venise. 
Înțeleptul se învoi să meargă cu el la curtea hanului. Suiră amândoi pe spinarea păsării hangarid şi o 
porniră în zbor înapoi. În drum trecură întâi pe la împăratul luşilor negri. Acesta stătu de vorbă cu 
înțeleptul şi, când fu la despărțire, îi spuse slujbaşului cel bun: 

— la această lăcriță neagră, o să-ți prindă bine odată. Pasărea măiastră trecu în zbor şi pe ta 
împăratul luşilor albi. Acesta stătu, de asemenea, de vorbă cu înțeleptul şi îi dărui apoi slujbaşului 
tot o lăcriță, dar deruloare albă. În sfârşit, se opriră ca să se odihnească şi la împăratul luşilor roşii, 
împăratul zăbovi mult de vorbă cu înțeleptul, apoi îl chemă pe slujbaş şi-i înmână o lăcriță roşie, 
spunându-i: 

— Asta îți va împlini orice dorință vei avea. 

Sosi şi ziua când slujbaşul cel bun ajunse la curte, iar înțeleptul se întâlni cu hanul. 

Slujbaşii cei haini, când îl văzură că se întoarce viu şi nevătămat, ba încă şi călare pe o pasare 
măiastră, păliră de invidie şi începură iar să-i şoptească hanului: 

— Stăpâne, porunceşte-i slugii tale să construiască în trei zile o casă de tuci. lar dacă n-o să fie 
în stare s-o facă, ucide-l. 

Şi din nou hanul ascultă sfaturile acestor vicleni şi-l chemă la el pe slujbaşul cel de treabă: 

— Am nevoie de o casă din tuci. Iţi dau pentru asta un răgaz de trei zile. De n-o construieşti, vei 
plăti cu capul. 

Slujbaşul cel cumsecade se întrista auzind porunca hanului. „Nefericit om mai sânt! Mă pun la 
tot felul de încercări, care de care mai grele, şi pentru toate trebuie să plătesc cu capul”. 

Mult timp se jelui amărâtul de el, când, deodată, îşi aminti de darurile primite de la împărații 
luşilor. 

Între timp, slujbaşii cei haini se bucurau dinainte de izbânda lor. „În sfârşit, o să putem scăpa de 
nesuferitul ăsta, se veseleau ei, la gândul nenorocirii acestuia; din tuci niciun cuţit bun nu poți face, 
darmite o casă”. 

În timpul ăsta, slujbaşul cel bun scoase lăcrița neagră, darul împăratului luşilor negri, şi la miezul 
nopții se duse cu ea la locul unde i se poruncise să înalțe casa cu pricina. 

— Doresc să apară aici o casă de tuci cu trei caturi, spuse slujbaşul cel de treabă deschizând 
lăcrița. 

Şi — mare minune! — lăcrița se prefăcu pe dată într-o frumoasă casă cu trei caturi. 

A doua zi slujbaşul cel bun îl anunţă cu supuşenie pe han: 

— Porunca înălțimii voastre a fost îndeplinită, casa e gata. Cei şase zavistnici se mirară cum de 
putuse slujbaşul cel bun să construiască un palat de tuci numai într-o singură noapte? Şi nu 
conteniră să se ţină de pâre şi uneltiri. 

— Porunceşte slugii tale ca, sub pedeapsa cu moartea, să facă rost până mâine dimineaţă de şapte 
saci plini cu aur, îl sfătuiră ei pe han, şi acesta se învoi bucuros. 

Slujbaşii îl chemară repede pe slujbaşul cel cumsecade şi dădură citire poruncii hanului, care 
suna astfel: „Mâine dimineaţă să aduci în palat şapte saci cu aur. De nu, unde-ți stau picioarele, îţi 
va sta capul”. 

La miezul nopţii slujbaşul cel de treabă scoase lăcrița albă, darul împăratului luşilor albi, şi, 
ridicându-i capacul, spuse: 

— Doresc să apară şapte saci cu aur! 

Nu apucă bine slujbaşul cel bun să închidă gura, că lăcrița dispăru fără urmă, iar alături apărură 
ca din pământ şapte saci mari, plini până sus cu aur curat. 

Dimineaţa, slujbaşul cel cumsecade se duse la han şi-l anunţa cu smerenie că porunca i-a fost 
îndeplinită: sacii cu aur se aflau în palat. Cum auzi aceste vorbe, hanul, urmat de cei şase curteni 
zavistnici, alergă acolo unde se aflau sacii şi fiecare înhaţă câte unul. 

Slujbaşul cel bun se înfurie. 


„Deci, de asta storceau ei porunci hanului? Nu pentru binele țării, ci pentru foloasele lor!” gândi 
el mâniat şi o porni spre casă. 

Între timp, hanul şi cei şase zavistnici îşi chinuiau minţile, gândind ce să-i mai ceara slujbaşului 
cel de treabă. Dar, cit se suciră şi cit se învârtiră, nu găsiră nimic mai acătării. 

Atunci hotărâră să-l silească să aducă la palat nişte lucruri din cale afară de rare şi deosebite. Din 
nou porunci hanul să fie chemat slujbaşul la el, şi de faţă cu cei şase rău-sfătuitori, îi porunci: 

— Mâine să-mi aduci şapte din cele mai minunate lucruri din lume. De nu, să-ţi iei rămas bun de 
la viaţa. 

— Dar să fie numai dintre cele mai rare, îi ținură isonul slujbaşii cei zavistnici, care-i înconjurau 
tronul. 

Slujbaşul cel de treabă se mânie peste poate şi hotărî să-l nimicească şi pe han, şi pe sfătuitorii 
lui. 

În dimineaţa următoare, slujbaşul cel bun sosi la curte şi ceru să fie primit de han şi de demnitarii 
lui. Slugile îl lăsară să intre în sala tronului. Aici el scoase din sin lăcrița roşie, darul împăratului 
luşilor roşii, care era învelită într-o basma curată. Desfăcând basmaua, slujbaşul cel bun spuse: 

— Iată un lucru deosebit. Înăuntrul lui sânt şapte minunăţii. Deschideţi-o, vă rog, şi uitaţi-vă 
Singuri. lar apoi, abia auzit, adăugă: „Pedepseşte-i!” 

Hanul cel lacom înhaţă lăcriţa, iar cei şase zavistnici, arzând de curiozitate, se îngrămădiră în 
jurul tronului. Abia ridică hanul capacul lăcriţei, că şi sclipiră şapte fulgere, iar hanul şi cei şase 
slujbaşi haini căzură morţi pe loc. 

După ce scăpă astfel de hanul cel nesăţios şi lacom şi de sfetnicii lui cei răi, slujbaşul cel bun trăi 
mai departe, liniştit fericit. 


Moşul cel leneş şi baba cea harnică 
poveste mongolă 


Erau odată un moş şi o babă. Baba era tare harnică, iar moşul era leneş şi lacom la mâncare. 
Curând, din toată turma de capre pe care o aveau nu le mai rămaseră decât patru. Peste patru zile 
moşul le termină de mâncat şi pe acestea. Acum nu mai aveau decât o singură vacă. Odată, însă, în 
timp ce baba era plecată după apă, moşneagul tăie vaca, o fripse şi o mâncă. Bătrâna se supără. 

— Mai bine mor decât să mai stau cu unul ca tine, spuse ea. Apoi luă ugerul vacii şi plecă în 
munți. Acolo atârnă ugerul — de colţul unei stânci şi începu să-l mulgă. Şi cu asta îşi ţinea zilele. 

Într-o bună zi, baba îşi aminti de moşul ei, i se făcu milă de el şi hotărî să-i ducă nişte brânză 
uscată şi o bucată de unt. Se apropie de iurtă, se uită înăuntru şi ce văzu? Moşul ei şedea într-un colț 
şi mânca cenuşă. Ea îi aruncă brânza şi untul şi fugi pe furiş. Aşa că moşul nu ştiu cine-i adusese de 
mâncare. De atunci baba îl hrăni mereu. Într-o zi, însă, moşul îşi puse în gând să vadă cine-i aduce 
de-ale gurii; o descoperi pe babă şi o urmări până văzu cum mulgea ugerul agăţat de colţul stâncii. 

În ziua următoare, în vreme ce baba se dusese după apă, moşul puse mina pe uger, îl fripse şi-l 
mâncă. Când se întoarse baba şi văzu ce-a făcut moşul, se supără şi spuse: 

— Mai bine mor decât să mai stau cu unul ca tine. 

Şi din nou baba îşi luă lumea-n cap şi plecă de răul moşului. Merse ea, merse şi iată că văzu pe o 
stâncă o antilopă care tocmai fătase un pui. Baba se furişă până la ea şi se apucă s-o mulgă. Dar 
moşul era pe urmele babei şi în curând o ajunse. Când sosi vremea să mulgă iar antilopa baba îi 
porunci cu as — prime moşului să nu facă niciun zgomot. În zadar, însă, pentru că, tocmai când 
începu să mulgă antilopa, moşul întrebă cu voce tare: 

— Babo, unde-ai pus pâsla cu care să apuc căzănelul? Antilopa se sperie, sări într-o parte şi pe- 
aici îi fu drumul. Baba se supără, o porni mai departe, dar moşul, după ea. 

Merse baba, merse şi ce văzu deodată? În faţa ei se înălța o iurtă mare, albă. Înăuntru nu părea a 
fi nimeni, dar mâncare şi băutură erau din belşug. Baba se miră şi se puse să-l aştepte pe stăpânul 


iurtei. Se lăsă noaptea, baba începu să moţăie, când, deodată, în iurtă năvăliră nişte fiare sălbatice. 

— Ce miroase aşa ciudat? îl întrebară vulpea şi lupul pe urs, dar pe loc dădură cu ochii de 
oaspetele nepoftit. 

— Fie-vă milă de mine că sânt o femeie sărmană şi necăjită, începu să plângă baba. Dacă vreți, 
eu am să vă fac de mâncare şi n-am să vă fiu povară. 

Fiarele se învoiră şi nu-i făcură niciun rău. 

Dimineaţa, nici nu plecară ele bine că moşul se şi înfiinţa. 

— [a-ți de mâncare cât poți şi pleacă până nu te văd fiarele şi nu te sfâşie, îi spuse baba. Mâine 
însă poţi veni din nou. 

Dar moşul cel leneş se îngreuie de atâta mâncare şi nu mai avu deloc chef să plece din iurta caldă 
în noaptea întunecoasă şi sece. Baba îl ascunse bine şi-i porunci să tacă din gură. 

— Dacă află fiarele că eşti aici, de amândoi o să fie rău, îi spuse ea moşului. Noaptea, fiarele 
veniră acasă, începură să mănânce, dar moşul de colo: 

— Babo, hei, babo, mi-e frig. 

Când văzură una ca asta, fiarele se supărară, traseră pe moş afară din ascunzătoare şi îl mâncară. 
Vrură s-o mănânce şi pe babă, dar se răzgândiră: 

— S-o lăsăm să ne gătească bucate şi de-acum înainte! 


Ih-Alim și Baga-Alim 


poveste mongolă 


În vremuri demult apuse trăiau două prietene. În fiecare dimineaţă ele se spălau în acelaşi pârâu. 
Odată, una din ele scoase din pârâu un măr care plutea pe firul apei. Cele două prietene îl împărțiră 
între ele, îl mâncară şi dintr-o dată amândouă rămaseră grele. După câtăva vreme, în aceeaşi zi şi în 
aceeaşi clipa, atât una cât şi cealaltă născură doi băieți într-atâta de asemănători unul cu altul, că 
nici chiar mamele lor nu-i puteau deosebi. 

Vremea trecea şi copiii creşteau. Curând începură să alerge prin pădure după poame. Pe cel care 
aducea multe poame îl numiră Ih-alim, adică „Multe poame“, iar celui care aducea puţine îi ziseră 
Baga-alim, adică „Puţine poame“. Dar care dintre ei era fiul celeilalte, mamele nu ştiau şi nici nu 
încercau să afle. Trăiau împreună în bună pace, deşi erau foarte sărace. 

Dar iată că se întâmplă o nenorocire şi una din prietene muri. Cealaltă, de una singură, abia mai 
prididea cu treburile prin casă. Băieţii trebuiră să se apuce de vânătoare, ca să aibă ce mânca şi ei, şi 
mama lor. 

Odată, pe când băieţii erau plecaţi de acasă, veni în casa lor şulam — duhul cel râu. 

— Care este fiul tău, Ih-alim sau Baga-alim? o întrebă el pe femeie. 

— Nu ştiu, răspunse ea. 

— Hai să te învăţ eu cum să afli care e cu adevărat fiul tău, îi propuse şulamul. 

La început femeia nici nu vru să audă de una ca asta, dar după câteva zile de stăruinţe şi 
amenințări, se înduplecă să-i asculte sfatul. 

— Ia un ac mare şi, când se vor întoarce băieţii, prefă-te că te-a apucat leşinul, îi spuse şulamul. 
Iar când te vor lua de jos ca să te aşeze pe pat, înțeapă-l cu acul pe acela care o să te ţină de umeri. 
Dacă pe locul înţepăturii o să-i apară o aluniţă, înseamnă că el e fiul tău. 

Femeia îl ascultă pe şulam şi făcu întocmai precum o învățase el: luă un ac şi, cu puţin înainte de 
sosirea copiilor, se întinse pe jos, în uşa iurtei. Văzând-o că zace în nesimţire, fiii o luară de jos şi o 
aşezară pe pat. Îndată ea îl şi înţepă pe cel care o ţinea de umeri. Apoi se făcu că-şi vine în fire, 
deschise ochii şi văzu că la căpătâiul ei se afla Baga-alim, iar pe mâna lui se răsfăța o aluniţă mare. 
Începând din clipa aceea, femeia îi dădu fiului ei bun, Baga-alim, bucăţile cele mai gustoase, iar 
orfanului Ih-alim numai ce rămânea de la masă. 

Odată, pe când se afla la vânătoare şi strângea săgețile, Baga-alim zări nişte măruntaie aruncate 


prin preajmă. Îi povesti fratelui său ce văzuse şi nu-şi crezu urechilor când acesta îi răspunse 
Jeluindu-se: 

— Cu siguranţă că aceea e mâncarea pregătită pentru mine. La fel de mare-i fu mirarea când 
maică-sa îi dădu acasă o mâncare gustoasă, iar lui Ih-alim îi puse în față tocmai acele măruntaie pe 
care le văzuse el mai înainte. Baga-alim se mânie, aruncă farfuria cu resturile acelea şi-i dădu 
fratelui său propria lui mâncare, iar el mâncă tot ce-şi gătise maică-sa pentru ea. 

În dimineaţa următoare, când fraţii o porniră din nou la vânătoare, Ih-alim spuse: 

— Mult mi-e jale să părăsesc locurile de baştină, dar n-am ce face, mai bine plec de bună voie 
decât să aştept până ce o să fiu izgonit. 

— Dacă e să pleci, mai bine să plecăm împreună, glăsui Baga-alim. 

Dar Ih-alim îi răspunse: 

— N-ar avea niciun rost. 

Şi se îndepărtă în galop. Se apropie în goană de țărmul marii, unde păştea o turmă uriaşă, şi-l 
întreba pe păstor: 

— A cui turmă paşti? 

— A hanului. 

— Şi unde locuieşte hanul tău? 

— Pe celălalt mal al mării. 

— Şi cum treci dincolo ditai turma? 

— Pe fundul mării. Ajunge numai să spui: „Mare, dă-te în lături“, că ea se şi fereşte într-o parte 
din calea ta. 

— Şi ce faci când ajungi cu turma acasă? 

— O parte din vite le leg la iesle, iar pe celelalte le împiedic. 

— ŞI apoi? 

— Mănânc husam?™, beau hiaram** şi apoi mă pun pe dormit. Ih-alim se îmbrăcă cu zdrenţele 
păstorului si trecu turma pe țărmul dimpotrivă. Mână turma la locul ei, legă o parte din vite, pe 
celelalte le împiedică şi, făcându-i-se foame, intră în palat. Acolo fu cât pe ce să nimerească drept în 
iatacurile hanului, când dădu de o afurisită de slujnică. 

— Ce-i cu tine, prăpăditule, n-ai mai mâncat husam şi n-ai mai băut hiaram, de dai buzna? îl 
ocări ea. 

— Am mers pe câmp şi mirosea aşa tare a ceapă, că mi-a venit ameţeală. Fii bună şi spune-mi, 
rogu-te, unde găsesc husam şi hiaram? spuse Ih-alim. 

— Du-te la bucătărie, bombăni slujnica. 

Ih-alim se duse acolo şi rămase lângă uşă, în aşteptare. 

— Ce-ai păţit, nesățiosule? strigară la el slugile. De ce n-ai mâncat husam şi n-ai băut hiaram 
până acum? 

Din nou trebui să mintă. 

— Am fost pe câmp şi mirosea aşa de tare a ceapă, că m-a apucat ameteala. Daţi-mi mai repede 
husam şi hiaram. 

Slugile îi dădură husam şi hiaram, iar el mâncă pe săturate, bău şi apoi plecă să-şi caute un 
locşor de dormit. 

Hanul acela avea şapte fiice. Şase dintre ele erau măritate, iar cea mai mică nu. ŞI s-a întâmplat 
că aşa-zisul păstor i-a plăcut foarte mult fetei celei mici şi hanul trebui să-şi calce pe inimă şi să 
încuviințeze căsătoria lor. 

Drept zestre le dădu o iurtă veche, galbenă, şi câteva ţoluri prăpădite. 

Iar în herghelia hanului era o iapă bălțată. În fiecare an făta câte un mânz pe care de fiecare dată 
i-l răpea hangarid, pasărea măiastră. Acum se apropia iarăşi sorocul ca iapa să fete. Şi cei şase 
gineri ai hanului hotărâră să pândească pasărea-hangarid şi s-o omoare. Aflând lucrul acesta, soția 

păstorului se duse la han şi-i spuse: 

— Bărbatul meu vrea şi el să pândească pasărea-hangarid. 

— Bine, se învoi hanul şi-i dărui păstorului un mânz sur, de un an, care se târa veşnic pe la coada 
hergheliei. 

Ih-alim o porni în galop pe păşune, iar când se lăsă seara, se culcă. Cei şase gineri ai hanului se 
aşezară roată în jurul hergheliei. Toată noaptea nu lipiră geană de geană, iar spre dimineaţă căzură 
cu toții într-un somn adânc. Ih-alim se trezi pe la revărsatul zorilor şi văzu că iapa cea bălțată fătase 
un mânz pag. Deodată, de unde-de neunde, apăru în zbor hangarid, pasărea măiastră, înhăță mânzul 
şi pe dată se făcu nevăzută. Săgețile trase de Ih-alim în urma ei smulseră câteva pene din aripile 
păsării şi retezară vârful cozii mânzului cel pag. Ih-alim îşi strânse prada şi o duse acasă soţiei sale. 

Când se treziră ginerii, văzură că iapa fătase mânzul, dar că acesta dispăruse. Adunară penele 
care mai rămăseseră, merseră la han şi-l mințiră, spunându-i că s-au luptat cu pasărea, dar că le-a 
scăpat. 

Hanul ar fi dorit să-i trimită în urmărirea ei, dar fiica cea mică îl înduplecă pe tatăl său să-i 
încredinţeze păstorului această sarcină. 

Ih-alim puse şaua pe mânzul cel sur şi o porni la drum. Curând, bietului animal i se sleiră 
puterile de tot şi se opri. 

— Aşteaptă-mă aici, spuse Ih-alim, dându-se jos din şa, mai departe o să merg singur. 

Dar iată că mânzul cel istovit se prefăcu deodată într-un buiestraş de mai mare dragul, gata 
înşeuat, cu un arc şi o tolbă cu săgeți atârnate de oblânc. Acum puteau merge împreună mai departe. 

Când ajunse la izvoarele râului unde auzise el că hangarid îşi adăpa caii furaţi, Ih-alim hotărî să 
se ascundă. Nu după multă vreme, pasărea măiastră îşi mână herghelia la adăpat; dar caii săriră 
afară din apă, nechezară şi se ridicară în doua picioare. 

„Ce-o fi în apa?“ gândi pasărea-hangarid, aplecându-se deasupra în aceeaşi clipă, Ih-alim se 
prăvăli în spatele ei, o legă şi o aruncă peste şa. 

— Cruţă-mă, voinice, îl rugă pasărea şi o să te slujesc cu dreptate şi credință. 

Ih-alim dezlegă pasărea, dar nu-i dădu drumul, ci o luă s-o ducă hanului, împreună cu herghelia 
furată. Deodată zări printre ceilalți cai un mânz de un an, cu coada retezată. 

— Ăsta e chiar mânzul a cărui coadă am retezat-o eu cu săgeata, se bucură Ih-alim şi o porni cu 
iuțeală mai departe. 

Dar, deodată, calul cel frumos îi grăi cu glas omenesc: 

— Când o să trecem pe lângă tabăra cumnaților tăi, aceştia au să te poftească în cort. După ce 
intri, ai grijă să nu te aşezi pe aşternutul rotund şi verde, iar dacă-ţi dau ceai dintr-un urcior, să nu 
bei. 

După un timp, în depărtare se arătă, într-adevăr, ailul celor şase cumnați. Aceştia ieşiră în 
întâmpinarea rubedeniei lor şi-l poftiră în iurtă. 

— Aşează-te, îi spuseră ei păstorului şi îi arătară un aşternut rotund şi verde. 

Dar păstorul continuă să stea în picioare. Atunci aduseră ceaiul. 

— Bea, îi spuseră cumnaţii. 

Dar Ih-alim refuză cu politeţe. Atunci ei îi turnară pe gât cu de-a sila câteva picături, din care el 
ameți atât de tare, încât căzu drept pe aşternutul verde şi în aceeaşi clipă se trezi pe fundul unei 
gropi foarte adânci. După ce o astupară cu un pietroi mare, ginerii hanului tăbărâră asupra păsării- 
hangarid. 

— În lături cu voi, spuse pasărea cu glas amenințător, că de nu, dau o dată din aripi şi vă arunc 
drept în înaltul cerului. 

Speriați, ginerii hanului lăsară pasărea măiastră în pace şi se apropiară de buiestraşul cel minunat 
de frumos. 

— Daţi-mi pace, le spuse calul ameninţător, că de nu, o să stârnesc un praf atât de des, că o să vă 
înăbuşiţi cu toții. 

Părăsind pasărea şi buiestraşul, ginerii mânară către curtea hanului restul cailor. 


Iar credincioşii prieteni ai lui Ih-alim, pasărea-hangarid şi buiestraşul, se apucară să dea la o 
parte bolovanul uriaş, prăvălit pe gura gropii. Doi-trei ani trudiră ei până izbutiră să urnească 
pietroiul din loc. Atunci calul cel credincios se lăsă în jos cu ajutorul frâului şi-l scoase pe Ih-alim la 
suprafaţă. 

Între timp, cei şase gineri merseră la han şi începură să se laude că au omorât pasărea-hangarid şi 
au adus înapoi toți caii furaţi. Hanul se bucură, îi răsplăti pe mincinoşi şi hotărî să dea în cinstea lor 
o mare petrecere. 

Dar iată că ieşi în faţă fiica lui cea mai mică şi-i spuse: 

— Această petrecere trebuie făcută în cinstea bărbatului meu, Ih-alim. Dacă nu crezi, priveşte: 
de unde am eu penele păsării hangarid şi firele de păr din coada mânzului cel pag, pe care l-au adus 
ginerii tăi cu herghelia? Cel pe care îl crezi păstor, este de fapt un voinic viteaz pe nume Ih-alim. 
Porunceşte să fie căutat, tată. 

— Bine, să aşteptăm zece zile, iar slugile mele să-l caute, îi răspunse hanul. 

Trecură zece zile şi Ih-alim încă nu se arătase. 

— Bine, mai aşteptăm încă douăzeci de zile, spuse hanul. 

Dar trecu şi acest soroc, iar Ih-alim dus rămase, nu se mai auzea nimic de el. Toţi îl uitară, numai 
fata cea mică a hanului nu-şi pierduse nădejdea de a-şi revedea bărbatul. 

Într-o bună zi se porni un vânt puternic, iar dinspre miazănoapte apăru un nor des de praf. Hanul 
o chemă pe fata cea mai mică şi o întrebă: 

— De unde s-or fi stârnit praful şi vântul ăsta? 

— Din ce s-a stârnit vântul, nu ştiu, dar praful e de la copitele calului bărbatului meu. 

Dintr-o dată, o umbră uriaşă acoperi soarele. Pasărea-hangarid veni în zbor deasupra curților 
hanului şi cobori lângă iurta cea galbenă şi jerpelită. După un timp, lângă iurtă opri un voinic, călare 
pe un cal nemaivăzut de frumos. 

Hanul îşi dădu seama că fata lui grăise adevărul şi făcu o petrecere mare în cinstea întoarcerii lui 
Ih-alim. Cât despre cei şase gineri ai săi, hanul porunci să fie legați de cozile a şase cai nărăvaşi şi 
aceştia să fie goniti în toate cele patru vânturi. 

Astfel pieriră ginerii cei răi, iar voinicul cel viteaz, Ih-alim, ajunse han şi-şi duse traiul mai 
departe, în pace şi fericire. 


Taurul şi cei şapte lupi 
poveste mongolă 


Un gospodar avea un taur. În fiecare toamnă, taurul nostru o pornea la păşunat. Acolo se odihnea 
bine, punea zdravăn grăsime pe el şi, de cum cădea prima zăpadă, se întorcea iar acasă. Gospodarul 
îl îndrăgise foarte mult şi-i răbda toate toanele. 

Odată ninse şi se făcu tare frig. 

„Cu siguranță că taurul meu s-a şi întors”, gândi gospodarul şi aruncă o privire afară, dar taurul 
nu se vedea nicăieri. 

„În fiecare an făcea cale întoarsă odată cu prima zăpadă, acum ce-o fi cu el? se miră stăpânul. 
Parcă mai ieri-seară fusese zărit pe muntele dinspre miazănoapte. lan să mă duc să văd dacă n-a 
pățit ceva”. 

Gospodarul îşi luă puşca şi porni în căutarea taurului. În drum privea ager în toate părţile şi citea 
urmele de pe zăpada proaspăt căzută — cum fac toți mongolii când ies din casă. Urmele duceau din 
munte spre apus şi, de cum le văzu, gospodarul îşi dădu seama că taurul era urmărit de lupi. Ele îl 
duseră pe crescătorul de vite până la târla lui de iarnă. Aici se afla un şopron gol, în care se 
adăposteau oile mai prăpădite. Urmele se opreau brusc în dreptul şopronului, iar uşa era înţepenită. 
Gospodarul se miră, se cațără pe acoperişul şopronului, făcu o gaură în el şi privi înăuntru. Lângă 
peretele din stânga stătea taurul, proptit bine în uşa care se deschidea înăuntru şi privea fioros în 


dreapta lui. lar acolo şedeau şapte lupi, rânjindu-şi colții cu un aer abătut: pasămite, taurul îi 
prinsese în capcană. 

Gospodarul sări repede de pe acoperiş şi înțepeni bine pe afară uşa şopronului. Apoi se cațără din 
nou pe acoperiş şi îi împuşcă pe toți lupii, unul după altul. După aceea scoase taurul din şopron, 
jupui cei şapte lupi, le agăţă pieile de şaua calului şi se întoarse acasă. De atunci stăpânul taurului 
trăi liniştit. 


Cum iepurele a scăpat-o de la moarte pe oaie 
poveste mongolă 


O oaie s-a rătăcit prin stepă de turma ei şi s-a întâlnit cu lupul. 

— Acum te mănânc, spuse lupul. Deodată, însă, de undeva apăru un iepure. 

— Noroc, cinstite lup! Noroc, cinstită oaie! ce mai faceţi? 

— Eu am rămas în urma turmei şi tocmai voiam să mă duc acasă, dar lupul cică vrea să mă 
mănânce, răspunse oaia. 

— O, cinstite lup, aş putea şi eu să gust o bucăţică din carnea ei? îl rugă iepurele pe lup şi, când 
lupul se învoi, spuse: 

Aşteaptă-mă numai puţin, nu mânca oaia, că eu mai am nişte treburi prin ai 

Şi iepurele plecă în goană. Se întoarse repede înapoi, atârnă de un copac un petic pestrit de hârtie 
şi-i dădu citire cu glas tare: 

— Dalai-lama*% anunţă că se pregăteşte să-şi coasă o plapumă din blana a şaptezeci de lupi. 

Lupul se sperie: 

„Te pomeneşti că dalai-lama vrea să-şi coasă plapuma şi din blana mea”, gândi el şi o luă la 
sănătoasa. lar oaia se întoarse acasă. 

În felul ăsta, iepurele îl păcăli pe lup şi scăpă oaia de la moarte, ba încă avu parte şi de laudele 
fârtaţilor lui. 

Aravgar-Her, calul cel iute 
poveste mongolă 


În vremurile străvechi, pe pământurile cneazului Aghi-Uizen, trăia un crescător de vite pe nume 
Gombo. Dar, deşi era tare sărac, nu cerea de pomană. Muncea zile în şir şi cu mare trudă izbutea să 
o scoată la capăt. Avea o singură fiică preaiubită şi răsfăţată, dar deşteaptă, frumoasă şi harnică. Toţi 
cei din jur nu ştiau cum s-o mai laude. Fiica lui Gombo îi plăcu nespus de mult bogătaşului Balbar. 
Acesta veni în ailul** lor sărac, deşi mai înainte nu avea de-a face cu nevoiaşii, şi o peţi pentru fiul 
său. După câteva zile trimise preţul de răscumpărare cuvenit. La nuntă, Balbar pofti mulți oaspeți şi 
făcu o petrecere straşnică. Seara, mama mirelui şi mama miresei se culcară în iurta tinerilor 
căsătoriţi, ca să cerceteze dimineaţa dacă tânăra nevastă se pricepe să fiarbă ceaiul. 

Nora cea isteață a bogătaşului Balbar se sculă devreme, înainte de răsăritul soarelui, îşi puse 
toate podoabele, aşa cum cerea obiceiul, şi ieşi din iurtă. 

„Bravo, fata mea, te-ai sculat în zori”, se bucură mama fetei, iar soacra gândi cu ciudă: „Ce-o fi 
apucat-o de s-a sculat cu noaptea-n cap?” 

Amândouă femeile îşi dădură cu părerea că tânăra nevastă s-a dus să dea la o parte răsuflătoarea 
de fum, dar vremea trecea şi ia tot nu se întorcea. 


307 mică aşezare, având una sau mai multe iurte 
308 titlu purtat de cârmuitorul Tibetului 


309 mică aşezare, având una sau mai multe iurte 


— Unde a dispărut? începură să zică cele două mame şi hotărâră să iasă şi să se uite după ea. 

leşiră din iurtă şi, când se uitară, tânăra nevastă se afla pe malul drept al râului, unde se oprise 
pentru o noapte o caravană, şi vorbea ceva cu caravangiii. Apoi îşi scoase încălțările, îşi ridică 
poalele îmbrăcăminţii, trecu apa rece a râului prin vad, îşi potrivi podoabele la loc şi se întoarse în 
iurtă. Aprinse iute focul, fierse un ceai gustos şi le pofti cu plecăciune pe mamă şi pe soacră să-l 
bea. După aceea îşi trezi soţul şi-i spuse: 

— Ştiu că n-o să faci întotdeauna ce-ţi spun eu, dar dorinţa asta trebuie să mi-o îndeplineşti 
negreşit. Du-te chiar acum la caravangiii de pe malul drept al râului şi cumpără de la ei mânzul cel 
negru de un an. 

Soţul îşi iubea aşa de tare soția, că nu putu să nu-i facă pe plac şi se îndreptă spre malul drept al 
râului. Acolo văzu un mânz deşelat, negru şi zbârlit. Nu avea nicio înfăţişare ca lumea şi nicio 
culoare mai acătării. 

— Vreau să cumpăr acest mânz, le spuse bogătaşul caravangiilor. 

— Ce vrei să faci cu el? se mirară ei. 

— Am un copil cu toane, căruia-i place să se joace cu animalele, răspunse cu trufie bogătaşul. 

Atunci caravangiii ridicară pe loc prețul: 

— Dacă vrei să-l cumperi, dă în schimbul lui două iepe. 

— Bine, dau, se învoi bogătaşul, dar mai întâi trebuie să mă sfătuiesc cu ai casei: să-i spun 
mamei şi să încerc s-o înduplec pe nevastă-mea. 

Acasă îi spuse nevestei sale că nu va cumpăra mânzul fiindcă cer prea mult pe el. 

Nevastă-sa se supără şi începu să plângă. 

— N-o să sărăceşti dacă dai două iepe pentru el! 

Bogătaşul se duse atunci să ceară sfat părinților. Dar aceştia se supărară grozav pe mireasa cea 
prețioasă. 

— Ce fata! spuneau ei. Nici n-a intrat bine în casa noastră şi vorbeşte de cumpărături! 

Atunci nevasta cea tânără o rugă pe maică-sa să cumpere mânzul şi aceasta îi îndeplini 
rugămintea. După trei zile veni şi tatăl ei s-o vadă şi, în aceeaşi zi, părinţii se pregătiră de plecare 
acasă, hotărând să ia cu ei şi mânzul. Atunci tânăra nevastă începu din nou să-l roage pe soţul ei: 

— Gândeşte-te numai cum o să mergi la nadam-""” Să te lupţi nu ştii, să tragi cu arcul nu ştii, iar 
cal de alergări n-ai. Nu te zgârci la două iepe şi cumpără mânzul acela de la părinții mei. Din el va 
ieşi un cal minunat. 

De astă dată soţul ascultă de nevastă-sa şi hotărî să cumpere mânzul. Aflând aceasta, părinţii lui 
se supărară mai rău ca prima oară şi se repeziră la fiul lor cu ocări: 

— Prostule ce eşti, nătăflețule! Îţi laşi nevasta să ţi se suie în cap! 

— Nevastă-mea zice că din el o să iasă un cal bun pentru alergări, o ţinea pe-a lui fiul. 

— Iute ca viţelul unui iac! Urât animal, numai cinste n-o să-ți facă! îl luau în râs taică-su şi 
maică-sa. 

Dar fiul nu-i ascultă, le dădu socrilor două iepe şi mână mânzul în herghelia sa. Mânzul rămânea 
mereu în coada hergheliei ca un câine, şi foarte curând nimeni nu-i mai dădu nicio atenție. 

Trecură iarna şi primăvara şi veni vara. Se apropia ziua nadamului. Oamenii începuseră să-şi 
prindă caii mai repezi. 

— Hai să proponim şi mânzul nostru, îi spuse fiica lui Gombo soţului ei. 

Acesta prinse mânzul şi-l priponi. Mânzul nu se schimbase nicicum. Avea aceeaşi blană lăţoasă 
şi zbârltă. 

— Luaţi de aici animalul acesta îngrozitor! Ne face de râs! începură să țipe părinţii. 

— Sub un strai modest se poate ascunde o inimă vitează, iar dintr-un mânz nearătos poate ieşi un 
cal bun, le răspundea fata socrilor ei. 

Plin de mânie, socrul dezlegă mânzul şi-l goni, dar mânzul se întoarse şi, zile în şir, stătu lângă 
pripon. Când începu pregătirea cailor pentru alergări, niciunul din copii nu vru să-l încalece. 


310 întrecere cu cai 


Vremea trecea. Veni sărbătoarea. Tinerii însurăţei plecară şi ei cu murgul lor. Alergările începură. 
Sosi şi rândul cailor de doi ani. Fiica lui Gombo îi dărui unei fete sărmane dintr-un ail cunoscut 
inelul din deget şi o trimise să ia parte la alergări, călare pe mânzul ei cel lăţos. Iar ea, împreună cu 
soţul ei, o porni spre locul unde se încheiau alergările. Acolo se şi strânsese o mulțime de câteva mii 
de oameni. 

— Se apropie, se apropie! începu să freamăte mulțimea. 

Micii călăreți goneau scoțând țipete ascuţite, biciuindu-şi caii şi ridicând nori albi de colb. 
Mânzul cel zbârlit era al şaselea în rând, dar curând începu să lărgească pasul. Către sfârşitul 
alergărilor, ajunse în rând cu cel care era în fruntea tuturor cailor şi apoi îl întrecu. 

Tinerii însurăţei îşi îmboldiră caii şi, plini de bucurie, o porniră în galop în urma lui. 

În jur, numai despre mânzul cel lăţos, care galopase în dreapta, se vorbea. Învingătorul fu condus 
spre cort, apoi îl stropiră cu cumâs"!! şi-i ridicară frâul sus. Când începură să-i frece pielea udă de 
sudoare, blana neagră şi zbârlită căzu de la sine şi mânzul se prefăcu într-un murg minunat de 
frumos, cu pielea strălucitoare. I se dădu un premiu mare. 

— Bun cal, îl lăudară bătrânii pe învingător şi îi puseră numele de Aravgar-her, adică Frâul-de- 
aur. De atunci, Aravgar-her câştigă primul loc la fiecare nadam şi toţi o lăudau pe tânăra nevastă, 
care îl cumpărase. lar bogătaşul Balbar, care până atunci o umilea în tot felul, îi dădu în grijă de aici 
încolo numai ei alegerea cailor de alergări, şi astfel herghelia lui se umplu cu cai iuți. Însă niciunul 
dintre ei nu-l putea întrece pe Aravgar-her. El păstră primul loc la nadamale a şapte ținuturi, mai 
bine de douăzeci de ani. 

Anii treceau, murgul îmbătrânea şi puterile îi scădeau. Dar când Balbar şi fiul lui prindeau caii 
cei iuți şi-i legau, Aravgar-her venea şi el, din obişnuinţă, la pripon. În timpul pregătirilor el galopa 
în urma cailor, deşi nimeni nu-l mai încăleca. 

Odată, pe când duceau caii la obişnuitul nadam, Aravgar-her o luă, poticnindu-se, după ei. 

— Murgul nostru s-a prostit de tot, spuse stăpânul şi-l izgoni. 

Calul gemu puternic şi din ochi îi curseră lacrimi. Apoi o luă iar şonticăind în urma stăpânului. 

— [a-l cu noi, de ce să-l jignim? îl apăra nevasta gospodarului. 

Soţul îi făcu pe plac, trase căpăstrul pe capul lui Aravgar-her şi îl luă cu el la nadam. Când 
începură alergările cailor bătrâni, Aravgar-her galopa ca şi mai înainte în fruntea tuturor. Dar, 
deodată, unul din caii lui Balbar se sili să-l ajungă din dreapta şi galopă un timp în rând cu el. În 
cele din urmă izbuti totuşi să-l întreacă pe Aravgar-her. Aravgar-her necheză puternic, îl apucă pe 
potrivnic cu dinții de coadă şi în aceeaşi clipă se prăbuşi cu zgomot la pământ. Oamenii alergară 
strigând către el. Nevasta bogătaşului Balbar se aruncă plângând de gâtul calului ei. Murgul gemu 
încet şi se stinse. 

La dorinţa tuturor celor de față, premiul fu dat pentru ultima oară lui Aravgar-her şi înmânat 
stăpânei lui. 

Pe Aravgar-her îl îngropară în Stepa Galbenă, unde învinsese el prima oară la nadam. lar Stepa 
Galbenă s-a numit de atunci Aravgar-her. Şi multă, multă vreme, în popor s-a tot istorisit această 
întâmplare care a devenit apoi legendă-legenda despre Stepa Galbenă care şi-a schimbat denumirea 
în stepa Aravgar-her. 


Flăcăul cel înţelept 
poveste mongolă 


Demult de tot, in vremurile străvechi, trăia un om cu nevasta lui şi aveau un singur fecior, într-un 


rând, băiatul dispăru fără veste. Multă vreme îl căutară părinţii nemângâiați, dar nici urmă de el pe 
nicăieri. Trecură trei ani încheiaţi şi iată că fiul lor se întoarse. Nu sânt cuvinte care să descrie 

bucuria celor doi părinți. 

— Unde ai fost în aceşti trei ani de zile, ce-ai văzut, ce-ai învăţat? îl întrebară ei. 

— În multe locuri am fost şi multe am văzut. Am învăţat trei ştiinţe. În primul an, am deprins 
cititul şi scrisul. În al doilea, muzica, iar în al treilea am învăţat să joc şah, le răspunse băiatul. 

De-atunci încolo trăiră iar în pace şi mulțumire. 

Odată, trecură prin preajmă nişte caravangii, care se opriră pentru popas nu departe de ailul lor. 
Băiatul află că din caravană face parte un mare cneaz. El dădu bineţe cneazului şi-l întrebă încotro 
binevoieşte să meargă. 

— Merg la un han care stăpâneşte o împărăție îndepărtată. Dar tu ce cauţi la noi? 

— laca, am venit şi eu să mai vând câte ceva, răspunse băiatul. 

— Şi ce ai de vânzare? 

— Pe mine însumi. 

— Cât crezi că faci? 

— Un sac cu galbeni. 

„Netrebnicul ăsta de băiat îşi bate joc de mine. Şi-a închipuit, pesemne, că n-am atâţia galbeni, 
gândi cneazul, dar lasă că-l învăţ eu minte!” Dădu imediat un sac cu galbeni părinților băiatului, iar 
pe el îl băgă într-un sac de piele şi legă de pletele lui un răvaş în care era scrisă o poruncă. Apoi 
cusu sacul la gură şi chemă doi slujitori, poruncindu-le să-l ducă pe băiat la moşia lui. 

Slujitorii o porniră înapoi cu sacul. Pe drum, băiatul cântă aşa de duios, că slugilor li se făcu milă 
de el şi-l scoaseră din sac. 

Merseră ei, merseră aşa, în trei, şi se opriră să se odihnească lângă un râu năpădit de stuf. Băiatul 
smulse un fir de trestie, făcu din el un fluier şi începu să cânte măiestru. Slujitorii ascultară ce 
ascultară şi adormiră. Atunci băiatul desfăcu scrisoarea şi o citi. În ea se spunea: „Aruncaţi-l în 
temniță şi păziţi-l bine până ce vin eu”. Băiatul aruncă această scrisoare şi scrise alta: „Duceţi-l în 
iurta noastră, hrăniți-l bine, daţi-i deplină libertate şi aveți grijă de el”. Apoi pecetlui scrisoarea şi şi- 
o prinse de plete. În scurtă vreme, slugile se treziră din somn şi, tustrei, o porniră iar mai departe. 
Când mai rămase puţin până la iurta cneazului, slujitorii îl băgară din nou pe băiat în sac şi îl duseră 
la mai-marele lor. 

Acesta îl scoase pe băiat din sac, desfăcu scrisoarea şi citi: „Duceţi-l în iurta noastră, hrăniți-l 
bine, dați-i deplină libertate şi aveţi grijă de el”. 

— Dacă-i aşa, atunci de ce l-au mai adus în sac? se minună mai-marele. Sau e vorba cumva de 
vreun om de mare vază, pe care nu trebuie să-l vadă nişte oameni de rând? 

Arătă scrisoarea soției cneazului şi-l lăsă pe băiat la el în iurtă, Băiatul mânca şi bea cit îi poftea 
inima şi făcea tot ce voia. 

După scurt timp, observă că pe dealul dinspre miazănoapte nu cuteza nimeni să urce şi-l întrebă 
pe un om: 

— De ce nu e niciodată nimeni pe dealul acela? 

— Dincolo de acest deal trăieşte un han foarte crud. E mare meşter în jocul de şah şi-l pune să 
Joace cu el pe oricare nimereşti la curtea lui. Pe cel pe care îl bate la şah, îl omoară, îi răspunse 
omul. 

„Nu degeaba am învăţat un an de zile să joc şah! gândi băiatul. Ia să încerc să joc o dată cu el. 
Tot n-am ce face aici!” 

Şi băiatul o porni spre dealul de la miazănoapte. Nici nu ajuns bine că străjile îl şi înhățară şi-l 
duseră în fața hanului. 

— Ce cauţi pe acest deal? îl întrebă hanul cel crud. 

— Nu sânt de pe aici şi nu cunosc legile acestor locuri. Mă plimbam, aşa, într-o doară, dar straja 
înălțimii voastre a pus mâna pe mine şi m-a adus aici. 

— Dacă-i aşa, hai să jucăm şah. Dar să ştii că, de pierzi, rămâi fără cap pe umeri, spuse hanul. 

— Dar nu ştiu să joc şah! 

— Şi ce-mi pasă mie dacă ştii au ba! Şi hanul începu să aşeze figurile. 


— Dacă e să jucăm, atunci să jucăm, dar mai întâi să facem o învoială. 

— Întâi să câştigi şi apoi să vedem noi ce facem. 

— Nu, aşa nu merge, o ţinea băiatul pe-a lui. Mai bine să cădem la învoială de la început. 

— Şi ce vrei? se supără hanul. 

— Înălțimea voastră a spus că, dacă pierd cu, rămân fără cap. Înseamnă că şi înălțimea voastră, 
dacă pierde, trebuie să rămână fără cap. În şah puterea domnească n-are ce căuta, întâi scriem 
învoiala pe hârtie, apoi punem două săbii alături şi, după asta, putem începe jocul. 

„Pe mine nu m-au putut bate meşteri renumiţi, n-o să mă învingă acum un ţângău 
şi, cu voce tare, spuse: 

— Bine, fie cum zici. 

ÎI chemă pe grămătic şi-i porunci să scrie următoarele: „Care din noi doi va câştiga, acela va tăia 
capul învinsului”. Apoi puse alături de tabla de şah două săbii şi jocul începu. Primul joc nu-l 
câştigă nimeni. Hanul o cam sfecli. Se vedea limpede că nu era deloc în apele sale. Al doilea joc fu 
câştigat de băiat. Acesta înhaţă sabia şi tăie pe loc capul hanului. Slujitorii şi poporul acelei țări nici 
nu ştiau cum să-i mai mulțumească băiatului că i-a scăpat de pacoste: hanul, doară, în fiecare zi juca 
şah cu câte cineva şi apoi tăia capul învinsului. 

În acest timp, cneazul care îl cumpărase pe băiat se întoarse din călătoria lui îndepărtată. După 
cum se vede, nu fusese într-o călătorie, ci mai mult fugise de groaza vecinului său. De aceea, nu 
numai că nu-l pedepsi pe băiat, ci, dimpotrivă, îl răsplăti, dăruindu-i vite şi multe alte bogății. 

Mulţumit şi el, băiatul se întoarse acasă şi, împreună cu tatăl ri cu mama sa, se puse pe trai bun şi 
îmbelşugat. 


p> 


gândi hanul 


Stăpânul şi argatul 


poveste mongolă 


Demult de tot trăiau pe lume doi frați, amândoi foarte săraci. Se nimeri ca fratele mai mic să 
argățească la un bogătan, într-o zi, acesta îi spuse: 

— Dacă-mi lucrezi pină la primăvară, când va cânta cucul, şi nu te superi niciodată, îţi dau o mie 
de tugrici:!?. 

Şi cu asta se învoiră. În ziua următoare, dimineața devreme, stăpânul îl chemă pe argat şi îi 
porunci să lucreze la câmp până seara târziu. Când argatul se întoarse de la câmp, după apusul 
soarelui, stăpânul îl trimise înapoi. 

— Pe o noapte cu lună atât de strălucitoare e şi păcat să te odihneşti, îi spuse el flăcăului. Dar 
acesta, după o zi întreagă de muncă, era foarte obosit, aşa că, ajungând pe câmp, îl prinse somnul. 

Dimineaţa, stăpânul se duse la câmp, îl văzu pe argat dormind şi-l izgoni. Şi fiindcă nu-şi făcuse 
treaba după învoială, ba mai se şi supărase, acesta îi rămase dator stăpânului cu o mie de tugrici. 
Atunci veni la stăpân fratele mai mare, tot ca să argăţească. Şi din nou stăpânul îi puse o condiţie: 
cine se supără, plăteşte două mii de tugrici. 

În dimineaţa următoare, stăpânul îl chemă pe argat la treabă. Dar până să se scoale argatul din 
pat şi până să se îmbrace, soarele era la asfinţit. 

— Acuşi se lasă seara, grăbeşte-te, îi strigă stăpânul. 

— Te-ai supărat cumva? îl întrebă argatul. 

— Eu, nu, vorbeam numai aşa, răspunse stăpânul. 

Ziua trecu fără ca argatul să mişte un deget. Seara, stăpânul îi porunci argatului să taie o oaie. 

— Pe care? întrebă argatul. 

— Care s-o nimeri. 

Şi argatul se porni să taie toate oile, câte îi nimeriră sub mină. Aflând de una ca asta, pe stăpân îl 


312 monedă mongolă 


apucară năbădăile. 

— De ce ai tăiat aşa multe 01? întrebă el. 

— Văd că te-ai supărat, stăpâne. 

— Nu, întreb şi eu doar aşa. 

— Păi, mi-ai zis aşa: „Taie pe care s-o nimeri”. Şi eu le-am tăiat pe toate care s-au nimerit. 

Stăpânul tare ar fi vrut să-l alunge pe argat, dar îl încurca afurisita de învoială. Se gândi el, se 
suci şi în cele din urmă îi veni o idee. Îşi trimise nevasta în pădure şi-i porunci să cucăie. Iar el, 
împreună cu argatul, o porni spre pădure la vânătoare. Cum auzi pe nevastă-sa strigând: „cu-cu, cu- 
cu!” spuse: 

— I-auzi, cântă cucul. 

— Ce minunăţie de cuc, să cânte iarna, se miră argatul. Şi ţinti să tragă în el. Stăpânul se sperie 
şi-i mărturisi tot şiretlicul. Acum trebuia să-i dea el argatului două mii de tugrici. Argatul îi înapoie 
stăpânului o mie de tugrici, datoria fratelui său mai mic, iar cealaltă mie o aduse acasă. ŞI trăiră 
frații apoi în pace şi fericire. 


Povestea bătrânul Dalantai 
poveste mongolă 


Bătrânul Dalantai avea şaptezeci de vaci şi un taur cu un singur corn. Odată, pe când Dalantai îşi 
adăpa vitele, se apropie de el un mangas negru, cu zece capete, şi-l întrebă: 

— Moşule, hei, moşule, spune-mi, îți iubeşti vacile şi taurul? Dar la pântecele tău cu şaptezeci 
de straturi de grăsime ţii? 

— Eu îmi iubesc foarte mult vitele, răspunse Dalantai, cât despre burtă nu-mi trebuie, îți dau 
voie să mi-o mănânci. Numai că poate fi tăiată doar cu cuțitul lui Duntai. 

Mangasul merse la Duntai şi-i spuse: 

— Duntai, hei, Duntai, dă-mi cuțitul tău. 

— Ți-l dau, dar, ca să taie, trebuie ascuţit cu piatra lui Bantai. 

Mangasul se îndreptă spre Bantai. 

— Bantai, hei, Bantai, dă-mi piatra ta de ascuțit. 

— Da, dar piatra mea nu poate fi cărată decât cu teleaga lui Hantai, spuse Bantai. 

Merse mangasul la Hantai, după teleagă. 

— La teleaga mea nu poate fi înhămat decât armăsarul lui Dantai, răspunse Hantai. 

Mangasul începu să-l roage pe Dantai ca să-i dea armăsarul, dar acesta îi zise: 

— Armăsarul meu nu poate fi prins decât cu urga?” lungă şi albă a lui Untai. 

Mangasul ceru urga cea albă de la stăpânul ei, dar acesta ii spuse că urga se afla tocmai pe 
celălalt țărm al mării. 

— Şi cum se poate ajunge la ea? întrebă mangasul. 

— Leagă-ţi un bolovan de gât şi treci marea, răspunse Untai. 

Mangasul făcu întocmai cum îl sfătuise Untai şi se înecă în mare. 

Stăpânii cuțitului, pietrei, telegii şi armăsarului erau chiar frații lui Dalantai. Aşa au scăpat ei de 
duşman. 


Puiul de cămilă cel orfan 
poveste mongolă 


In vremurile de demult, trăiau odată un cneaz şi un bogătan. Bogătanul se gândi să se înrudească 


313 vergea lungă cu un laț la capăt, pentru prinderea animalelor 


cu cneazul şi hotărî să-i dăruiască o sută de cămile albe. Adună el nouăzeci şi nouă de cămile albe, 
dar nu-i ajungea una ca să facă suta. Atunci se gândi să-i dea cneazului o cămilă albă care tocmai 
făcuse un pui, iar puiul ei îl păstră pentru sine. Puiul începu să tânjească după maică-sa şi zi şi 
noapte vărsa lacrimi amare. Bogătanul porunci să se arunce un braţ de flori într-o iurtă cu cinci 
pereţi şi să fie închis acolo puiul. Dar acesta plânse atâta, că iurta se nărui. Puiul de cămilă începu 
să strige cu glas subțire! şi, zgârâindu-şi blănița gingaşă de colții pietrelor, alergă peste piscuri şi 
văi, peste dealuri, câmpii şi pustiuri ca să-şi caute mama. Aksaldai, păstorul hanului, înhăţă o urgă’'* 
de fier, lungă de vreo zece coți, cu laţul din piele de panteră, împodobită cu izvoade, sări pe calul lui 
cel şarg, care era chiar capul hergheliei celei mari, alergă după puiul de cămilă şi-l prinse. 

— Ah, am să-ţi dau pielea răpănoasă la câini şi carnea am să ţi-o mănânc friptă! Răcni păstorul 
şi îl arse cu urga, din toate puterile, pe puiul de cămilă. 

Păstorul îl aduse pe pui înapoi şi-l legă de gâtul unei cămile mari şi nărăvaşe. Puiul de cămilă 
alerga zi şi noapte în jurul priponului şi vărsa lacrimi amare. 

— De ce tot boceşti şi nu mănânci nimic? îl întrebă cămila. 

— Ca să se înrudească cu cneazul, stăpânul meu a hotărât să-i dăruiască o sută de cămile albe. Şi 
fiindcă nu-i ieşea la socoteală o cămilă albă, a luat-o pe maică-mea. Eu am început să tip şi, julindu- 
mi coastele, am alergat după ea peste piscuri şi văi, peste dealuri, câmpii şi pustiuri. Când, deodată, 
păstorul Aksaldai a sărit pe calul lui cel şarg, a apucat urga lui de fier lungă de vreo zece coți, cu 
laţul din piele de panteră, şi m-a prins. A jurat pe drum că-mi jupoaie pielea şi-o aruncă la câini şi că 
mă mănâncă fript. lar când m-a adus înapoi, m-a legat de gâtul tău. Iată de ce bocesc. 

— Mănâncă, bea şi dormi liniştit, spuse cămila. Înainte de revărsatul zorilor o să tai sfoara cu o 
piatră şi o să-ți recapeţi astfel libertatea. 

Puiul de cămilă amuţi, iar cămila, dimineaţă devreme, înhăţă sfoara cu dinţii, o frecă de o piatră 
până se rupse şi slobozi puiul de cămilă. Aceasta începu să strige cu glas subțirel şi o luă la goană, 
julindu-şi blănița, peste munţi şi văi, peste dealuri, câmpii şi pustiuri. Dar bătrânul păstor Aksakdai 
îl aduse din nou acasă şi-l legă de astă dată de gâtul unei cămile mici. Puiul de cămilă începu iar să 
bocească şi cămila cea mică îl întrebă de ce plânge. Puiul îi povesti totul şi cămila cea mică făcu la 
fel ca şi cea mare, iar la despărțire îi spuse: 

— Îţi urez să dai de urma copitelor de aur ale mamei tale dragi şi să ajungi să sugi iar laptele ei 
minunat. 

Puiul de cămilă începu să strige cu glas subțirel şi o luă la fugă peste munţi şi văi, peste dealuri, 
câmpii şi pustiuri. Şi din nou se luă Aksaldai după el. Dar când să-l ajungă din urmă, calul lui 
Aksaldai grăi deodată: 

Mulţi orfani am văzut pe lume, dar unul aşa de amărât ca puiul ăsta de cămilă încă n-am întâlnit. 
Rostind aceste vorbe, căzu jos şi muri. 

Iar puiul de cămilă fugi mai departe şi întâlni o lupoaică cu doi pui. 

— De ce boceşti? îl întrebă lupoaica. Acuşi te mănânc! 

Puiul de cămilă îi povesti cum fusese despărțit de maică-sa, iar la urmă îi spuse: 

— Fi, acuma mănâncă-mă. Priveşte-mi gâtul lung şi frumos, picioarele zvelte, cocoaşa rotundă 
şi coastele subţirele-toate sunt ale tale, dacă vrei. 

— Mulţi orfani am văzut pe lume, dar unul aşa amărât ca tine încă n-am întâlnit, spuse lupoaica 
hămesită de foame şi mâncă alt pui, dar de puiul de cămilă nu se atinse. 

lar aceasta începu să strige cu glăsicioru-i subţire şi o luă la fugă mai departe peste piscuri şi văi, 
peste măguri, câmpii şi pustiuri. În calea lui dădu de o tigroaică cu doi tigrişori.. Tigroaica îi puse 
aceeaşi întrebare ca şi lupoaica, iar puiul de cămilă îi povesti şi ei totul. Tigroaicei i se făcu tare 
milă de el şi mâncă alt pui, dar de orfan nu se atinse. Puiul de cămilă începu să țipe cu glas subțirel 
şi o luă la fugă mai departe peste munţi şi văi, peste dealuri, câmpii şi pustiuri, când, deodată, îi 
răsări în cale o pădure întunecată şi deasă, de nu putea nici s-o ocolească, dar nici să treacă prin ea. 
Puiul de cămilă începu să se jelească şi mai tare şi să alerge încoace şi încolo, până ce dădu de o 

cărare şi izbuti să treacă prin pădure. Merse el, merse şi întâlni în drumul lui o mare învolburată pe 
care n-avea nici cum s-o treacă, dar nici s-o ocolească. Din nou începu să se vaite, să alerge pe mal 
dintr-o parte în alta, când se ivi o broască țestoasă, mare cât o iurtă cu patru pereţi, care-i spuse 
plină de supărare: 

— Ce tot alergi pe aici şi nu laşi lumea să-şi vadă de treburi? 

Puiul de cămilă îi spuse că a fost despărţit de maică-sa, dar broasca țestoasă nu se înduioşă deloc 
şi hotărî să-l mănânce. Atunci puiul de cămilă îi povesti toate prin câte trecuse. 

— Mulţi orfani am văzut, dar unul aşa amărât ca tine încă n-am întâlnit. 

Şi broaştei țestoase i se făcu tare milă de puiul de cămilă şi-l ajută să treacă marea. Puiul începu 
să strige cu glăsicioru-i subțire şi alergă mai departe peste munți şi peste văi, peste măguri, câmpii 
şi pustiuri, iar după trei ani auzi, în sfârşit, glasul mamei sale. Cămila auzi şi ea glasul puiului şi-l 
chemă la dânsa. Stăpânul ei o închisese într-o casă de fier cu trei caturi şi o înconjurase cu trei mii 
de ostaşi. Dar cămila sfărâmă pereţii casei de fier, împrăştie oastea de trei mii de ostaşi şi fugi să se 
întâlnească cu puiul ei. Puiul de cămilă umbla acum pe urmele copitelor de aur ale mamei sale şi 
sugea pe săturate din laptele ei cel gustos. 

— Să ştii că va veni stăpânul meu şi mă va ucide, spuse cămila. Fugi, fiule, pe vârful muntelui 
de la miazăzi. Acolo va veni o cămilă roşcată şi bearcă, iar tu vei suge de la ea. 

Dar cum voi putea eu să plec de lângă scumpa mea mamă, după ce am mers pe urmele copitelor 
ei de aur şi am supt din laptele ei cel dulce? răspunse cu tristeţe puiul de cămilă. 

Atunci cămila împroşcă cu lapte din ţâţele din faţă picioarele dinainte ale puiului ei şi cu laptele 
de la țâţele din spate, picioarele dinapoi şi îl goni spre creştetul muntelui. 

După un timp sosiră soldaţii şi o uciseră. 

Puiul de cămilă se sperie şi fugi pe vârful muntelui de la miazăzi. De pe alte meleaguri, de la o 
depărtare de trei ani de mers, sosi o cămilă roşcată şi bearcă, cu glasul asemănător cu al mamei lui. 
Puiul de cămilă se apropie de ea şi se îndestulă sugându-i laptele. 

Şi au trăit multă vreme în pace şi linişte pe lângă casa unui stăpân bun. 


Băiatul cel istet 


poveste mongolă 


Povestea s-a întâmplat tare demult. Un om avea trei feciori, dar muri de tânăr şi băieţii rămaseră 
orfani. Nu aveau deloc ce mânca şi nu ştiau nici cum şi unde să meargă ca să-şi agonisească pâinea. 

— Am să mă duc la unchiul mangas şi am să-i cer ceva de mâncare, spuse fratele cel mare şi ieşi 
din iurtă. 

Băiatul se duse la mangas şi-i spuse: 

— Nene mangasule, cum aş putea să fac să devin fiul tău? 

Mangasul începu să râdă şi-i zise: 

— Dacă ai putere, atunci sfarmă cu o lovitură de picior pragul de tuci al uşii mele, apoi scoate 
uşa din ţâţâni şi arunc-o pe acoperişul iurtei. Dacă izbuteşti să faci toate astea, o să te socotesc fiul 
meu. 

Băiatul se bucură. Cu o lovitură de picior zdrobi pragul de tuci, dintr-o singură mişcare scoase 
uşa din ţâţâni şi o aruncă pe iurtă, apoi intră înăuntru şi întrebă: 

— Tată, hei, tată, eu unde dorm? 

— Aşterne-ţi patul şi culcă-te, răspunse mangasul. 

Băiatul puse în pat, pe furiş, o bucată mare de pâslă veche, îngălbenită de fum, iar el se culcă în 
alt loc. 

În timpul nopții, mangasul se apropie de pat şi înghiţi bucata de pâslă veche, crezând că e 
băiatul. Dimineaţa băiatul se duse la el. Mangasul se miră tare mult în sinea lui, dar nu zise nimic. 

Seara, băiatul îl întrebă din nou: 


— Tată, unde mă culc în noaptea asta? 

— Culcă-te colo, lângă ladă, spuse mangasul. 

Băiatul îşi aşternu să doarmă lângă ladă, iar alături de el puse piciorul dinapoi al unui vițel de un 
an. Când se lăsă noaptea, băiatul se strecură pe furiş în alt loc. 

Nici nu se crăpă bine de ziuă, că mangasul se şi apropie de ladă şi in locul băiatului înghiți 
piciorul de vițel. 

Dimineaţa, băiatul veni iar în fața mangasului, viu şi nevătămat. 

— De unde ai apărut? se miră mangasul. 

— Tocmai am ieşit din burta ta. N-ai băgat de seamă? întrebă băiatul. 

Când mangasul ieşi din iurtă, băiatul săpă lângă prag o groapă adâncă, o acoperi cu o piele de 
cămilă şi presără pământ pe deasupra ei. lar deasupra usciorului uşii legă o piatră mare cit un 
berbec. 

Seara, când se întoarse mangasul acasă, băiatul îi spuse: 

— Astăzi am să mă culc afară, chiar lângă uşă. 

În toiul nopţii mangasul se trezi şi cugetă în sinea lui: „Acum e timpul să-l mănânc pe 
băiețandrul ăsta”. 

Alergă afară, dar în uşă alunecă şi căzu în groapă. Atunci băiatul aruncă peste el pietroiul cel 
mare, pe care-l legase mai înainte deasupra uşii, şi-i sparse capul. Astfel îl învinse băiatul pe 
mangasul cel rău şi trăi mai departe fericit. 


Cum un boulean şi un ied au pus pe fugă nişte lupi 
poveste mongolă 


Cu multă, multă vreme in urmă, a căzut odată, într-o iarnă, o zăpadă mare. Oamenii îşi părăsiră 
locuinţele de iarnă şi se mutară, cu tot calabalâcul, în alte locuri. 

Într-unul din ocolurile de vite zăpada acoperise un ied şi un boulean. Amândoi erau atât de 
vlăguiți din cauza lipsei de hrană, că nu putură să se scoale ca s-o pornească la drum şi rămaseră în 
vechiul ocol. 

După un timp sosi primăvara şi se făcu cald. Iedul şi bouleanul ieşiră cum putură de sub zăpadă 
şi o porniră în căutarea turmei. 

În drum văzură o piele de lup sur şi o luară cu ei. Şi iată că, tot mergând aşa, au dat în calea lor 
de o iurtă albă. După ce au lăsat pielea de lup la uşă, iedul şi bouleanul intrară în iurtă şi ce văzură? 
Nici mai mult nici mai puţin de şapte lupi mari care benchetuiau de zor. Mai-marele haitei, care 
stătea în partea stingă a vetrei, îl întrebă pe boulean. 

— Cine eşti tu? 

— Eu sânt Guze-iht, căpetenia oştii lui Hurmast-han cel hrăpăreț, răspunse bouleanul. 

— Iar tu cine eşti? îl întrebă lupul pe ied. 

— Eu sânt Senghe-bator cel cu coarnele ca nişte cuie răspunse iedul. Lupii se mirară. 

— Cu ce treburi pe la noi şi încotro mergeţi, cinstiţi oaspeţi? întrebă mai-marele haitei. 

— Stăpânul nostru, Hurmast-han, ne-a poruncit să-i coasem o şubă din pieile a şaptezeci de lupi, 
spuse iedul. Noroc că în drumul nostru am dat de un pârlit de lup pe care l-am lăsat pe loc făr'de 
blană. lar acum, din fericire, v-am întâlnit pe voi. 

— Eu am puţină treabă pe-afară, zise mai-marele haitei de lupi şi ieşi din iurtă. 

Când dădu cu ochii, lângă uşă, de blana de lup cu pricina, o luă binişor la sănătoasa. 

Văzând că mai-marele lor nu se mai întoarce, lupii ceilalți începură şi ei să iasă din iurtă, unul 
după altul. Odată cu ultimul lup ieşi şi iedul. Îndată lupul îşi luă picioarele la spinare rupând-o la 
fugă, de ziceai că zboară, nu alta. 

Iedul se prefăcu că se ia după el, dar lupul gonea cit îl țineau picioarele. În felul ăsta scăpară 
iedul şi bouleanul de lupi şi izbutiră să ajungă în cele din urmă la stăpânul lor. 


Se spune că acesta i-a întâmpinat cu multă dragoste. 


Răsplata bunătăţii 
poveste mongolă 


Cu mulți ani în urmă, trăia pe lume o bătrână. Toată viața şi-o petrecuse muncind pe la bogaţi. Şi 
iată că veni o foamete mare, vitele se jigăriră şi araţii*!* hotărâră să se mute în alte locuri. Femeia, 
singură şi bolnavă, nu putu să pornească la drum lung, aşa că rămase pe loc, fără prea multe 
merinde şi argal pentru foc. 

Dar iată că o lovi o nouă nenorocire: îi înţepeniră picioarele, de abia se mai mişca. În scurtă 
vreme, în sacul de merinde nu-i mai rămăsese decât o mină de crupe, iar lângă vatră - o grămăjoară 
mică de argal. Bătrâna slăbise tare mult şi nu mai avea putere deloc. 

Într-o bună zi, în iurta ei intră o fată: 

— Sânt moartă de frig, bunico, fă puţin foc ca să mă încălzesc şi eu, o rugă ea. 

— Păi şi eu sânt înghețată de frig. Iată, mi-au înţepenit picioarele şi nu mai pot să plec după 
argal. Dar lasă că pentru un foc ajunge argalul care mi-a mai rămas. Îndată o să aprind focul şi o să 
te încălzeşti. 

Curând focul începu să pâlpâie în vatră. 

— De unde vii şi unde sânt părinţii tăi? întrebă bătrâna. 

— Sunt orfană de amândoi părinții. Viforniţa m-a prins în plină stepă. Am fugit eu cit am fugit, 
dar era să mor de atâta ger. Dacă n-aş fi dat de iurta matale, aş fi îngheţat de tot. Îți mulţumesc că ai 
făcut focul ca să mă încălzesc. lar acum, bunicuţo, ai pe-aci ceva de mâncare, că sânt tare 
flămândă? 

— Vezi lada aceea veche? Deschide-o şi scoate din ea sacul de merinde. Au mai rămas în el 
câteva crupe. 

Fata scoase sacul, vărsă crupele din el şi aruncă sacul înapoi în ladă. 

— Şi ăsta e bun la ceva, că e din piele, spuse bătrâna. Am să-l fierb mai târziu, când n-o să mai 
am nimic de mâncare. 

Orfana fierse păsatul, apoi îl mâncă. 

După aceea, ieşi afară, aduse o poală plină de pietre şi le răsturnă jos, lângă vatră. 

— Bunico, foc o să ai mereu până la primăvară, când sosesc primele caravane, spuse fata şi 
dispăru. 

Nu mult după aceea, de la pietrele acelea se aprinse focul şi în iurtă se făcu foarte cald. Bătrâna 
flămânzi şi chibzui în sinea ei: 

— Fiindcă nu mai sânt crupe, ia să fierb eu sacul în care le ţineam. Aduse zăpadă de afară şi o 
puse în vasul de pe foc. 

Apoi deschise lada şi, când colo, în sacul de merinde erau tot atâtea crupe câte luase orfana ca 
să-şi fiarbă păsatul. Bătrâna se bucură, turnă crupele în vasul cu apă şi puse sacul la loc în ladă. 

Dimineaţa, când deschise lada, sacul era iar plin. 

De atunci bătrâna trăi fără griji şi necazuri; în vatra ei pâlpâia mereu focul cel nestins, iar în sac 
crupele nu se terminau niciodată 


Motanul și câinele 
poveste mongolă 


Demult, foarte demult, trăiau pe lume un moş şi o babă, care aveau un fiu. Fiul crescu şi se 
însură, dar, deşi munceau toţi patru, câştigul abia le ajungea de azi pe mâine. Bătrânii aveau trei 

bani de aur pe care-i păzeau ca pe ochii din cap. Într-o bună zi, scoaseră banii de unde-i aveau şi îi 
dădură nurorii lor. 

— Păstrează-1. Au să-ţi prindă bine la nevoie. 

Nora luă darul şi-l ascunse într-un loc de nădejde. 

După un timp, bătrânii muriră. Fiul şi nora îi înmormântară şi rămaseră să-şi ducă traiul mai 
departe, în doi. Acum, însă, câştigul abia le ajungea de mâncare, iar lucrurile pe care voiau să le 
vândă nu le lua nimeni. Şi iată că nevasta scoase un ban de aur şi-i spuse bărbatului: 

— [a banul ăsta. Cumpără cu el îmbrăcăminte şi ceva de mâncare. 

În drum spre târg, el văzu nişte copii care chinuiau un motan, îi petrecuseră un laț din păr de cal 
peste cap şi tocmai se pregăteau să-l omoare. 

Omului i se strânse inima de mila motanului. 

— Băieți, hei, băieți, nu omorâţi motanul, spuse el. Vă dau pe el un ban de aur. 

Copiii se bucurară, îi dădură motanul şi, înhăţând banul de aur, o şterseră. 

Bărbatul aduse motanul acasă, iar nevasta îl întrebă: 

— Ce-ai cumpărat de la târg? 

— Nimic n-am cumpărat. Am văzut cum nişte copii se pregăteau să-l omoare pe motanul ăsta şi 
mi s-a făcut milă de el. Atunci l-am răscumpărat cu banul pe care mi l-ai dat tu. 

Nevasta ascultă spusele bărbatului şi nu-i căută ceartă. 

Seara, gospodina împărțea cina săracă în trei părți şi mâncau toţi trei. Trecură câteva zile şi 
femeia trebui să scoată al doilea ban. 

— la banul ăsta, îi spuse ea bărbatului ei, şi du-te de cumpără ceva pe el. 

Omul o porni după cumpărături, iar nevastă-sa plecă în pădure cu motanul. Acolo adunară găteje 
pentru foc, căutară rădăcini bune de mâncat, pentru cină, iar seara o porniră spre casă. Nu mult după 
aceea, se întoarse şi bărbatul ei cu un câine în braţe. 

— Ce-ai cumpărat? întrebă nevasta. 

— Când am ajuns aproape de târg, un ţăran schingiuia un câine. Când am văzut câinele ăsta, m-a 
apucat o milă grozavă! Aşa că i-am dat omului acela banul pe care-l aveam şi am răscumpărat 
câinele, spuse bărbatul. 

Femeia nici de astă dată nu-şi certă bărbatul. Împărţi cina sărmană în patru părți şi mâncară toţi 
patru. 

Din ziua următoare începură să muncească şi mai mult, dar mâncarea tot nu le ajungea. Puțin 
după aceea, gospodina căzu la pat, greu bolnavă. 

Gospodarul, motanul şi câinele nici nu ştiau ce să mai facă. Banii pe care-i câştigaseră se 
terminaseră, iar ultimul ban de aur pe care-l mai aveau din darul bătrânilor fusese cheltui demult. 
Atunci motanul şi câinele începură să ţină sfat între ei. 

— Stăpânul nostru e la grea ananghie, chibzuiră ei, iar noi nu mişcăm măcar un deget ca să-l 
ajutăm. 

Şi hotărâră să facă rost de piatra nestemată care îndeplineşte orice dorință. 

Merseră la stăpânul lor şi-i împărtăşiră hotărârea luată. 

— În vreun fel o scoatem noi la capăt, le spuse stăpânul. Şi-apoi, sunteţi amândoi atât de mici şi 
neajutoraţi, că oricine vă poate omorî. Piatra nestemată nu e pentru oameni sărmani ca noi. Chiar şi 
numai să ajungi până la ea e foarte primejdios. Mai bine rămâneți acasă, dragii mei. Şi închizând 
uşa cu zăvorul, se culcă. 

Pe la miezul nopţii, câinele se trezi, îl sculă şi pe motan şi-i zise: 

— Norocul e de partea celor îndrăzneți. Să mergem, motanule. Dacă am hotărât să aducem piatra 
nestemată, atunci să pornim în căutarea ei. 

Motanul sări în picioare, trase zăvorul şi cei doi o porniră la drum lung. 

Dimineaţa, când soţii se treziră, nu mai găsiră nici motanul, nici câinele. Amândoi se întristară. 
Stăpâna începu să-l ocărască pe bărbatul său: 

— Tu ştiai că vor să plece, aşa că trebuia să te ţii după ei. La piatra aceea nestemată pot ajunge 


doar hanii şi cnejii, nu oameni săraci ca mine şi ca tine. 

În timpul ăsta, câinele şi motanul mergeau, mergeau, fără să bage de seamă cât de tare s-au 
depărtat de casă. Deodată, în calea lor apăru un munte de foc şi nu era chip nici să-l treacă de-a 
dreptul, dar nici să-l ocolească. 

— Nu ştii, prietene, cum am putea trece muntele de foc? îl întrebă motanul pe câine. 

— O să încerc să născocesc ceva, răspunse câinele. Tu du-te de te odihneşte şi vânează; ai însă 
grijă să te întorci la mine taman în cea de-a douăzeci şi una zi de acum încolo, nicio zi mai 
devreme. 

Motanul plecă, iar câinele rămase singur. 

În cea de-a douăzeci şi una zi, la amiază, motanul se întoarse şi văzu că ochii câinelui erau roşii 
de câte lacrimi vărsase, dar muntele ardea parcă şi mai tare. 

Ar fi vrut să-l întrebe pe câine dacă nu ştie cam ce-ar trebui făcut ca să poată trece muntele, 
când, deodată, văzu spre miază-noapte doi nori mici, negri, asemănători cu două lacrimi. Norul 
începură să crească. Într-o clipă, şi cer şi pământ fură acoperiţi de un nor negru, iar asupra muntelui 
de foc începu să plouă cu găleata. 

Ploaia trecu repede, iar focul de pe munte se stinse. 

Motanul şi câinele o porniră mai departe şi dădură de un munte înalt şi stâncos, pe care nu 
puteau nici să-l treacă, dar nici să-l ocolească. 

— Motanule, ia gândeşte-te tu cam cum am putea face să trecem acest munte, zise câinele. 

— Bine, răspunse motanul. Tu odihneşte-te, du-te la vânătoare şi întoarce-te aici după şapte zile. 

Câinele plecă la vânătoare, iar motanul, rămas singur, începu să-şi micşoreze trupul şi să crească 
în forță. Când se întoarse câinele după şapte zile, văzu că motanul ajunsese foarte mic, cât o ceaşcă 
aproape. 

— Apucă-mă bine de după gât şi închide ochii, spuse motanul şi sări în sus. Cât ai clipi, amândoi 
ajunseră pe vârful muntelui. 

O luară împreună mai departe şi ajunseră la o mare uriaşă pe care n-aveau nici cum s-o treacă, 
dar nici cum s-o ocolească. Atunci, motanul cel iute de picior găsi nişte bălegar de cal. Prietenii îl 
aruncară în mare şi acesta nu se duse la fund. Câinele aduse nişte bălegar de vacă şi-l lăsă de 
asemenea pe apă. Acesta, la fel, pluti. Cei doi prieteni se suiră pe bălegarul acela şi o porniră pe 
mare. 

Şi multă vreme plutiră ei aşa, până ce, în sfârşit, ajunseră pe malul celălalt. 

De la malul mării, drumul o lua în jos, spre împărăţia subpământeană. 

Motanul şi câinele intrară în împărăţia subpământeană, ajunseră la un oraş, dar, oricât căutară de 
jur împrejurul lui, nu-i găsiră porțile. Când iată că văzură un şoarece care prinsese o păsărică şi 
tocmai se pregătea s-o mănânce. Prietenii alergară să scape pasărea. Motanul prinse şoarecele, iar 
câinele încercă să readucă păsărică în simțiri. Aceasta îşi reveni şi zise: 

— Vă mulțumesc că m-aţi salvat. Dacă veţi avea vreodată nevoie de ajutorul meu, dați-mi de 
ştire. 

Motanul voi să mănânce şoarecele, dar acesta se rugă să-l cruţe: 

— Acasă mi-au rămas numai bătrânii şi copiii. Dacă mă vei mânca, ai mei vor muri de foame. 

— Dacă ne vei spune unde se găseşte împăratul vostru şi ne vei arăta unde ţine ascunsă piatra 
nestemată, atunci n-am să te mai mănânc, zise motanul. 

— Împăratul nostru ţine piatra nestemată în gură. Nici în timpul somnului n-o dă jos. Dar nu e 
prea greu să pui mâna pe ea şi eu cred că aş putea să fac treaba asta. Numai că nu ştiu cum să ajung 
în palat. Când împăratul doarme, odihna lui e vegheată de patru demnitari cu făclii aprinse în mâini, 
iar la uşi stau strajnici. Să intri în palat e cu neputinţă. 

Pasărea ascultă ce zise şoarecele şi ciripi: 

— Ba eu pot. 

Motanul şi câinele se bucurară, apoi se sfătuiră toţi patru şi hotărâră să aştepte lăsarea nopții. 

În timpul nopții, şoarecele săpă o gaură pe sub gard, trecu dincolo şi deschise poarta. Pasărea 


zbură în palat şi stinse făcliile cu aripioarele. Şoarecele ascunse tot ce ar fi putut servi la aprinderea 
focului. Când motanul şi câinele ajunseră în încăperile împăratului, acolo se iscase un tărăboi întreg. 

— De ce-ai stins făcliile? 

— Nu-i adevărat, tu le-ai stins! se ciondăneau demnitarii între ei. 

În vreme ce ei se ocărau, motanul şi câinele săriră în patul împăratului şi-i trecură pe la nas o 
fiere de oaie. 

— Ptiu, ce scârboşenie! spuse împăratul şi scuipă piatra nestemată. 

Câinele o înhăţă pe loc şi împreună cu motanul fugi afară. Păsărică şi şoarecele îi conduseră apoi 
până la ţărmul mării. 

Când se urcară pe pluta lor, motanul spuse: 

— Noi am dobândit piatra nestemată împreună, dar eu n-am dus-o nici măcar odată. Nu e drept. 

— Prietene, tu nu poți ţine piatra cu labele, spuse câinele. Mă tem că ai s-o pierzi, de aceea nu ți- 
o dau. Dacă doreşti foarte mult s-o duci şi tu, ţine-o sub limbă, dar ai grijă să nu deschizi gura în 
acest timp. 

Şi câinele îi dădu motanului piatra. 

— Bine, spuse motanul, am să fac precum zici. 

Deodată motanul văzu în apă un peşte şi tare avu poftă să-l prindă. Dar îşi aduse aminte la timp 
că are în gură piatra nestemată şi nici nu se mişcă. De nenumărate ori trecură peştii prin apropierea 
lor, dar motanul se abţinu de fiecare dată să nu sară la ei. După câteva zile, era mort de foame şi 
când trecu pe lângă el un peştişor auriu, nu se mai putu înfrâna, sări în apă, deschise gura ca să 
prindă peştele şi scăpă piatra nestemată. 

Motanul şi câinele ajunseră la mal tânguindu-se şi bocindu-se. Multă vreme şezură acolo, 
flămânzi şi obosiţi, neştiind ce să facă. În acest timp, nişte pescari traseră din mare un peşte uriaş, îl 
curățară de măruntaie, iar carnea o luară cu ei. 

Motanul şi câinele se aruncară înfometați asupra măruntaielor. Motanul începu să tragă de mate. 
Câinele se apropie de el ca să-l ajute. Sfâşiară maţele şi în ele găsiră tocmai piatra nestemată pe care 
motanul o scăpase în apa marii. 

Motanul şi câinele se bucurară nespus şi o luară la fugă spre casă. Ca să nu mai piardă piatra 
nestemată, câinele hotărî să-şi facă o crestătură pe tâmplă şi să coasă piatra acolo. Intrară într-o iurtă 
şi cerură un cuțitaş, un ac şi aţă. Dar copiii îi prinseră, îi puseră într-un coşuleț şi începură să se 
Joace cu ei. Părinții văzură cum îi chinuie copiii şi-i dojeniră: 

— De ce chinuiţi bietele animale? Daţi-le drumul, spuse tatăl. 

— Sunt tare ciudate animalele astea; vor să le dăm un cuțitaş, un ac şi aţă, spuseră copiii. 

— Vedeţi ce deştepte sunt? Nu se poate să nu le îndeplinim rugămintea. Daţi-le un cuțitaş, un ac 
şi aţă, zise tatăl lor. 

Câinele îşi făcu pe tâmplă o tăietură, cusu piatra acolo, mulțumi stăpânilor iurtei şi, împreună cu 
motanul, o porni spre casă. 

În acest timp, stăpânul şi stăpâna motanului şi câinelui erau necăjiţi că nu-şi găsiseră prietenii 
dragi, iar mâncare nu mai aveau deloc. 

Şedeau aşa amărâţi, amândoi, când, deodată, în iurtă năvăliră câinele şi motanul şi le dădură 
piatra nestemată. 

Aceasta îndeplini toate dorinţele celor doi soți, care trăiră de atunci în bogăţie şi fericire. lar 
stăpânul se încredință că piatra fermecată poate sta şi în iurta unui sărman arat. 


Preţul legii 


poveste mongolă 


Cu mulți ani în urmă, într-unul din colțurile întinsei Mongolii, trăia un muzicant orb. Trei sute 


şaizeci şi cinci zile pe an rătăcea prin ailuri"'S, mergea din iurtă în iurtă, le cânta oamenilor cu 
hura?” şi din gură şi le istorisea vechi isprăvi de vitejie. 

Muzicantul orb îşi purta cu multă grijă hainele şi fiecare mungu?" de prisos îl punea deoparte 
pentru zile negre, de boală, când nu putea umbla prin ailuri. Banii şi-i strângea într-o pungă, pe care 
o ţinea ascunsă în sân şi de care nu se despărțea niciodată. 

Odată, pe când muzicantul îşi cânta cântecele în fața unei mari mulțimi de oameni, se apropie de 
el un necunoscut, îmbrăcat foarte fercheş. Făcându-şi loc cu coatele prin mulțime, el ajunse în faţă, 
se aşeză pe vine înaintea muzicantului şi începu să-l privească stăruitor cu ochii lui mari şi negri. 

Noul venit era îmbrăcat cu cămașă de mătase şi purta o curma?” verde, plisată, pe deasupra. În 
picioare avea încălțări bune de piele. Căciula de mătase neagră era lăsată pe o ureche. 

După ce muzicantul sfârşi de cântat şi oamenii se risipiră pe la casele lor, necunoscutul se uită 
hoţeşte în jur, apoi îşi strecură o mână în sânul muzicantului. Muzicantul orb tresări speriat, îl prinse 
pe hoţ de mână şi începu să strige: 

— Oameni buni! Săriți că mă jefuieşte ziua în amiaza mare! 

Nici nu apucă jefuitorul să-şi tragă mâna din sânul muzicantului, că se şi strânseră oamenii şi-l 
înhățară. 

— Aşa bine îmbrăcat şi uite pe cine şi-a găsit să fure, vorbeau aceştia, indignaţi. Pe un muzicant 
orb. Ruşine să-ți fie! 

Dar noul venit nici nu se gândea să lase punga cu banii muzicantului din mână, ci, dimpotrivă, 
începu să strige tare: 

— Gândiţi-vă numai, de unde să aibă atâţia bani un orb prăpădit? El a vrut să-mi fure mie banii, 
nu eu lui! 

Poporul se indigna şi mai tare. 

— Şarlatanule, pungaşule, îndrăzneşti să-l mai şi ponegreşti pe bietul muzicant! țipară oamenii 
şi-l târâră în faţa cneazului. 

Cneazul ascultă ce-i spuseră martorii, îl pofti pe muzicant să stea jos şi începu să-l cerceteze pe 
hoț. 

— În genunchi, hoţ nenorocit! Ai cutezat să jefuieşti ziua în amiaza mare un biet muzicant orb! 
Cum ai îndrăznit să faci una ca asta? strigă cneazul la el. 

— Cneazule, răspunse tâlharul, eu sunt dintr-o familie nobilă. Tatăl meu este un om de vază. De 
ce m-aş fi apucat de o treabă atât de murdară? Crezi că aş fi în stare să jefuiesc un muzicant sărman 
şi să stric bunul renume al tatălui meu? 

Cneazul se supără şi mai tare şi spuse: 

— N-o fi mare lucru de capul unui tată care a crescut un fiu atât de rău! 

— Dealtfel, înălțimea ta cunoaşte foarte bine numele tatălui meu. 

— Va trebui să vă tragem la răspundere şi pe tine, şi pe netrebnicul tău părinte. Spune, care este 
numele lui! începu să strige cneazul. 

Hoţul îl privi pe cneaz, îi făcu abia simţit cu ochiul şi spuse: 

— Faţa tatălui meu este brăzdată, spinarea încovoiată, iar numele lui este „Bătrânul argint”. 

Cneazul căzu pe gânduri. Tăcu mult timp, apoi zâmbi şi spuse: 

— Mâine va trebui să ne ocupăm de treaba asta încurcată. 

Şi cneazul porunci ca orbul şi hoţul să fie închişi osebit. 

Noaptea, hoţul veni în fața cneazului şi-i dădu un pumn de monede de argint, cu efigie. 
Dimineaţă, cneazul porunci să fie aduşi amândoi în faţa lui. De astă dată îşi revărsă mânia asupra 
muzicantului orb. 

— Hoţ mizerabil, cum ai îndrăznit să încalci legea? Spune, ce te-a făcut să-l ponegreşti pe acest 


316 mică aşezare, având una sau mai multe iurte 
317 instrument musical cu coarde şi arcuş 
318 monedă măruntă,a suta parte dintr-un tugric 


319 scurtă cu mâneci largi, care se îmbracă peste cămaşă 


om cinstit şi respectat de toţi? 

Muzicantul orb nu-i răspunse nimic. Şedea în acelaşi loc, săpa de zor cu mâinile pământul din 
faţa lui şi din când în când îşi punea urechea pe locul unde scormonise. 

„Ce tot face acolo diavolul ăsta orb?” se miră cneazul şi întrebă cu voce tare: 

— EI, hoţule, ce-i cu tine, ţi-ai pierdut mințile? 

— Cneazule, răspunse muzicantul orb, nu mai departe ca ieri s-a auzit aici glasul legii. Astăzi, 
aceeaşi lege a fost ocolită pentru un pumn de monede. Numai că eu n-am bani. De aceea şi sap 
pământul, poate dau aici de niscaiva arginți, ca să răscumpăr adevărul de la înălțimea ta. 

Cneazului nu-i plăcură deloc vorbele astea şi-l alungă din faţa lui pe muzicantul orb. 


Povestea celor doi frați 
poveste mongolă 


Odată, demult, trăiau pe lume un moş şi o babă, care aveau doi fii. 

Într-un rând, cei doi fii plecară la vânătoare. Multă vreme rătăciră ei prin stepă, dar nu reuşiră să 
vâneze decât un singur iepure, îl mâncară şi o porniră fără chef mai departe. 

Când, deodată, văzură în mijlocul stepei o iurtă albă ca zăpada, în jurul căreia păşteau 
nenumărate turme de oi albe. 

Cei doi frați flămânziseră straşnic între timp. Aşa că fratele mai mare îi spuse celui mai mic: 

— Du-te până la turmele alea şi adu un berbec. 

Fratele mai mic alergă până la una din turme, prinse un berbec zdravăn, îl ridică la subsuoară şi 
dădu să se întoarcă la fratele său. Deodată, unde nu apăru în fața lui un om îmbrăcat în haine din 
piei de oaie şi-i spuse: 

— De ce iei din oile altora? 

Trei zile şi trei nopți se luptară ei şi nu izbutiră nicicum să se învingă unul pe celălalt. 

Fratele cel mai mare se apropie de ei şi-l întrebă pe omul îmbrăcat în piele de oaie: 

— De ce-mi chinuieşti fratele? Amândoi am flămânzit şi atunci eu l-am trimis după berbec. Cum 
poţi fi atât de avar cu nişte oameni sfârşiți de foame? 

Omul îmbrăcat în piei de oaie cugetă cât cugetă şi apoi zise: 

— Bine, vă dau berbecul. Luaţi-l, mâncaţi-l, dar mâine să veniţi din nou la mine. Nu departe de 
aici locuiesc şapte căpcăuni care au încercat odată să mă mănânce. Va trebui să vă răfuiți cu ei. 

A doua zi fraţii veniră din nou în locul acela, iar omul le dădu din nou câte un berbec. Fraţii 
fierseră carnea şi o mâncară, supseră măduva din oase, iar omul le zise: 

— Acum porniţi-o spre căpcăuni, omorâți-i şi omorâţi-o şi pe bătrâna cea rea, mama lor. 

El tăie încă un berbec şi-l dădu celor doi fraţi în desagă, apoi îi conduse o bucată de drum. 

Şi iată că cei doi frați ajunseră la casa de piatră a căpcăunilor. Se ascunseră după un colţ şi 
văzură o bătrână care stătea lângă vatră si fierbea carne într-un cazan. 

După o vreme se întoarseră acasă cei şapte căpcăuni şi o întrebară pe babă: 

— Gata mâncarea? 

— Gata, răspunse pentru ea fratele cel mare. 

Când dădură cu ochii de cei doi fraţi, căpcăunii se bucurară grozav că nişte oameni au venit 
singuri la ei. Pe loc, unul din ei ascuţi un cuțit mare şi zise: 

— Hai să-l mâncăm mai întâi pe cel mai tânăr. 

Căpcăunii îl înhăţară pe fratele mai mic, îi răsuciră mâinile la spate şi-l legară cu trei rânduri de 
sfori. La fel făcură şi cu fratele cel mare. Apoi, unul din căpcăuni spuse: 

— Haideţi să-l aşezăm pe cel mai tânăr în teleagă şi să-l ducem până la foc, să-l frigem. 

Căpcăunii îl luară pe fratele mai mic şi-l puseră în teleagă, apoi îl duseră până la foc. Dar când 
vrură să-l arunce pe cărbunii încinşi, voinicul rupse sforile, înhăță doi căpcăuni şi-i lovi aşa de tare 
cu capetele de teleagă, că în aceeaşi clipită îşi şi dădură sufletul. În acelaşi fel se răfui şi cu ceilalţi 


căpcăuni. Apoi se întoarse spre casă. Fratele mai mare îşi rupsese sforile şi tocmai o întreba pe 
babă: 

— Unde-i ascuns aurul şi argintul? 

— De unde să ştiu eu? răspunse baba. 

Atunci fraţii o înhăţară pe babă, o băgară cu capul într-un cazan şi o întrebară din nou: 

— Unde-i aurul şi argintul căpcăunilor? 

Şi baba n-avu încotro şi le spuse adevărul. 

— Aurul nostru e îngropat pe povârnişul de miazăzi al Munţilor de la Apus, iar argintul, pe 
povârnişul de miazăzi al Munţilor de la Răsărit. 

Cei doi frați o omorâră pe babă, eliberară din robie zece mii de oameni pe care căpcăunii îi 
țineau întemnițați, le dădură cai şi cămile pentru drum şi o porniră spre casă, luând cu ei atâta aur si 
argint cât puteau duce. În cale se opriră şi la omul cel îmbrăcat în piei de oaie, care le dăduse de 
mâncare. Acesta tăie un berbec în semn de mulțumire şi îi omeni din nou, cum se cuvenea după 
izbândă. Apoi, cei doi fraţi se întoarseră acasă şi văzură că părinţii lor zăceau fără puteri de atâta 
foame. Atunci îşi durară o casă nouă începură să-şi îngrijească părinții şi, când aceştia se 
înzdrăveniră plecară în pădure după lemne: 

În pădure dădură de un leu şi un tigru, care le spuseră: 

— A ajuns până la noi vestea că sunteţi cei mai puternici din lume şi iată că am venit la voi după 
ajutor. Ne-am luptat cu un mangas cu cincisprezece capete şi n-am putut în niciun chip să-l 
învingem. Ajutaţi-ne să nimicim jivina. 

Cei doi frați se învoiră. Cel mare se sui călare pe leu, cel mic pe tigru şi o porniră spre mangas. 
După un timp văzură pe un munte o dihanie uriaşă, care cu trupul ei le lua toată lumina. Fraţii se 
gândiră mult timp cum să facă s-o înfrângă în sfârşit, fratelui mai mare îi veni o idee. 

— Hai să-l invităm să benchetuiască cu noi, spuse el. 

Cei doi frați făcură rost de mult vin, apoi îl trimiseră pe tigru după mangas. 

Tigrul aduse dihania care cu trupul ei le lua toată lumina, şi începură ospăţul. Cei doi frați, leul şi 
cu tigrul se făceau că beau vin, dar de fapt beau numai apă. După ce mangasul se îmbăta şi se 
prăvăli la pământ, frații îi făcură vânt de pe munte în jos. 

Astfel pieri mangasul. 

Leul şi tigrul le dăruiră voinicilor mult aur şi argint. Cei doi fraţi cărară toate bogăţiile acasă şi 
de atunci au dus un trai paşnic şi îndestulat. 


Altan-Gu și Mungun-Gu 


poveste mongolă 


În vremurile de demult trăiau odată un pui de tigru şi un pui de bivol. Într-o bună zi se întâlniră 
şi intrară în vorbă. 

— Hai să locuim împreună, spuse bivolaşul tigrişorului. 

— Hai, răspunse acesta. 

Şi începură să trăiască în pace şi înțelegere. 

Odată, tigrişorul găsi pe drum un clopoțel. Îl aduse acasă şi-i spuse prietenului său: 

— O să-ţi atârn de gât acest clopoțel. Dacă încearcă cineva să te sperie, sună şi eu voi veni într-o 
clipă în ajutorul tău. 

Tigrişorul tocmai vâna la poalele muntelui, când auzi deodată sunetul clopoţelului. Se duse la 
bivolaş, dar acesta păştea iarbă, liniştit. 

— Ce s-a întâmplat? întrebă puiul de tigru. 

— Mi s-a aşezat o muscă pe frunte. Atunci m-am speriat şi te-am chemat, spuse bivolaşul. 

Puiul de tigru se linişti şi o porni din nou la vânătoare. De astă dată plecă destul de departe, când 
iată că vântul aduse iarăşi până la el zvon de clopoțel. 


Tigrişorul se sperie, fugi către prietenul său, dar acesta şedea lungit la umbra unui copac şi 
rumega ca şi cum nimic nu s-ar fi întâmplat. 

— Ce s-a întâmplat? Cine te-a speriat? 

— Nimeni îmi era foarte cald şi am clătinat din cap. 

Puiul de tigru plecă iar la vânătoare, dar foarte curând auzi iarăşi sunetul clopoţelului. Gândi însă 
că prietenul său se apără de muşte şi nu se mai duse la el. 

Dar când se întoarse seara acasă, puiul de bivol nu mai era: nişte vânători îl omorâseră, îl 
mâncaseră, iar pielea o luaseră cu ei. Puiul de tigru găsi în iarba verde numai oasele prietenului său. 
Din clipa aceea tigrişorul începu să tânjească; nu-şi putea ierta cu niciun chip faptul că nu alergase 
în ajutorul prietenului său, atunci când îl chemase clopoţelul. 

De atâta jale, puiul de tigru încetă să mai vâneze şi tot timpul zăcu, gândindu-se îndurerat la 
prietenul său. Nu mânca, nu bea şi după câteva zile ajunse ca vai de el. 

„Uite că şi sfârşitul meu se apropie”, gândi tigrişorul. Culese oasele prietenului său, făcu din ele 
o grămăjoară, se culcă lângă ele şi în aceeaşi seară îşi dădu şi el sufletul. 

După moartea puiului de tigru, în locurile acelea, în timpul furtunilor puternice, se putea auzi 
cum şopteşte cineva: „Prietenii credincioşi nu se despart nici după moarte”. Ecoul ducea această 
şoaptă până departe în jur şi murea undeva în munţi. De atunci trecură multe luni de zile. 

Într-o bună zi, un păstor, care păştea oile hanului prin aceste locuri, văzu din întâmplare oasele 
puiului de tigru şi ale bivolaşului. Le strânse şi le îngropă în pământ. După un timp, pe locul acela, 
unde fuseseră îngropate oasele celor doi prieteni, crescură doi arbori zvelți. 

În fiecare dimineaţă, de cum răzbeau razele soarelui în vale, din crengile acestor arbori ieşeau 
doi băieți şi începeau să se joace prin luncă. De cum se ascundea soarele pe după coama muntelui, 
băieții se îndreptau spre cei doi copaci şi dispăreau în crengile lor uriaşe. 

Sosi toamna. Păstorul care păştea oile hanului văzu cum ieşeau cei doi băieţi din ramurile 
copacilor, cum se jucau prin luncă şi cum piereau iar, seara, în copacii aceia. 

Când se întoarse acasă, povesti nevestei şi tatălui său tot ce văzuse. lar nevastă-sa istorisi totul 
vecinelor. Vecinele — fiilor, iar fiii — demnitarilor. În felul ăsta, zvonul ajunse până la urechile 
hanului. Acesta porunci unuia din demnitari să pună mâna pe cei doi băieți. Demnitarul luă cu el 
mulți soldaţi, încercui bine cei doi copaci şi se puse să aştepte ivirea zorilor. Abia atinseră razele 
soarelui valea, că din coroana stufoasă a unui arbore ieşi un băiat. Soldații îl şi înhățară. 

— Aşteptaţi o clipă, acuşi îl prindem şi pe celălalt, le spuse demnitarul soldaților. 

Cel de-al doilea băiat nu ştia că prietenul lui dăduse de necaz: şi ieşi din ramurile copacului. 
Soldații îl înhăţară şi pe el. 

Apoi îi legară pe amândoi şi-i aduseră în fața hanului. 

— Pentru apărarea împărăției mele am nevoie de mulți soldaţi, spuse hanul. Aceşti băieți fără 
căpătâi tot n-au unde merge. Mai bine să-mi slujească mie. Din ei vor ieşi nişte oşteni buni. Până 
una-alta, vor paşte nenumăratele turme ale tatălui meu. 

Şi băieții începură să pască turmele hanului. Pe unul din băieți îl numiră Altan-gu, iar pe celălalt 
Mungun-gu. 

Zece ani păscură băieții turmele hanului şi în acest timp ajunseră doi tineri înalți, puternici şi lați 
în umeri. Erau buni călăreți, le plăcea să tragă cu arcul şi să se bată cu săbule. Tinerii erau foarte 
uniți. Mâncau din acelaşi vas, locuiau în aceeaşi iurtă, dormeau sub aceeaşi pătură şi nicio zi nu 
puteau trăi departe unul de celălalt. 

Într-o zi veni la ei solul hanului şi le spuse: 

— Altan-gu, hanul a poruncit să pleci chiar azi la oaste. Urmează-mă! 

Altan-gu îşi îmbrăţişă cu putere prietenul, îl sărută, sări pe cal şi o porni în urma solului. Trecură 
apoi multe luni de zile şi Mungun-gu începu să tânjească foarte tare după Altan-gu. Într-o bună zi, 
veni şi la Mungun-gu un demnitar bătrân care-i spuse: 

— Hanul nostru, deie-i cerul o mie de ani viață, a poruncit să te duci în țara de unde răsare 
soarele, la hanul din Palatul Negru, şi să-i aduci pe cea de-a zecea fiică a acestuia. Hanul nostru a 


hotărât să se însoare cu această fată. Uite, să ai de drum! Şi demnitarul îi dădu trei săculeţi cu bani 
şi apoi adăugă: Dacă n-o să îndeplineşti porunca hanului, te aşteaptă nişte cazne cumplite. 

— Şi cum o voi recunoaşte pe cea de-a zecea fiică a hanului din Palatul Negru? întrebă Mungun- 
gu. 

— Toate fiicele hanului din Palatul Negru au pletele negre. Dar în cosita celei de-a zecea fiice 
sclipesc întotdeauna trei fire de păr de aur. Fete cu un astfel de păr nu se mai află nicăieri în lume. 

Mungun-gu îşi înşeuă calul şi o porni spre hanul din Palatul Negru. 

Multe zile şi multe nopți galopă el, până când întâlni în cale un păstor bătrân. 

— Încotro ti-i drumul, moşule? întrebă Mungun-gu. 

— Păşteam turmele de oi ale asprului meu stăpân şi iată că am pierdut o oaie. O tot caut şi n-o 
găsesc deloc. 

Stăpânul a spus că o să mă omoare dacă nu dau de ea. 

— Nu fii mâhnit, moşule, spuse Mungun-gu. Uite, îţi dau banii ăştia. Cumpără cu ei o oaie. 

Şi Mungun-gu îi dădu moşului un săculeț cu bani. 

— Mulţumesc, voinice. Uite, ia biciul ăsta. Poate, odată, o să-ți folosească, spuse mogul şi îi 
dădu un bici. 

Mungun-gu luă biciul de la moş, şi-l înfipse în brâu şi porni mai departe. 

După un timp îi ieşi în cale un alt unchiaş. 

— Încotro ti-i drumul, moşule? îl întrebă Mungun-gu. 

— La băiatul meu mă duc. Calul mi-a ostenit, iar eu nu pot să ajung la iurta lui, fiindcă nu mai 
am niciun dram de putere, spuse mogul. 

— Nu fii mâhnit, moşule. Am să te ajut eu. Ia aceşti bani. Cu ei îţi vei putea cumpăra nu numai 
un cal, ci o întreagă herghelie, spuse Mungun-gu şi-i dădu moşului cel de-al doilea săculeț cu bani. 

Moşul se ploconi în fața flăcăului şi luă banii. 

— Îţi mulţumesc, voinice. Ia această bucată de carne de berbec cu tine. În drum poate o să-ţi 
folosească, spuse bătrânul şi-i dădu lui Mungun-gu o bucată de carne. 

Mungun-gu băgă carnea în desagă şi o porni mai departe. 

În timpul serii întâlni în stepa întinsă un al treilea moşneag. Acesta şedea în fața unui foc şi-l 
privea cu tristeţe. 

— Moşule, de ce stai singur în stepă şi de ce eşti aşa de amărât? întrebă flăcăul. Pentru ce nu-ţi 
odihneşti oasele acasă, la tine? 

— Sunt un om sărac. N-am iurtă. De aceea şi stau în stepă lângă foc, aşteptându-mi moartea, 
răspunse bătrânul. 

— Fie ca vântul să-ţi risipească vorbele, îi spuse flăcăul. Ia banii ăştia. Cumpără-ți cu ei o iurtă 
mare şi frumoasă. 

Şi Mungun-gu îi dădu bătrânului ultimul săculeţ cu bani. 

Moşul sări în picioare, se ploconi în faţa lui şi luă din foc un tăciune. 

— la acest tăciune, fiul meu. Cândva, poate, o să-ţi folosească. 

Mungun-gu luă tăciunele, îl băgă în sân şi o porni mai departe. 

Multe zile merse el, fără să se dea jos de pe cal, şi, în sfârşit, zări în depărtare Palatul Negru. 

Mungun-gu aşteptă până când se lăsă noaptea şi, la adăpostul întunericului, o luă spre palat. 

În întâmpinarea lui sări lătrând un câine mare, negru. 

Mungun-gu îi aruncă bucata de carne de berbec pe care i-o dăduse cel de-al doilea moş. Câinele 
înhăţă carnea şi încetă să mai latre. Mungun-gu intră în palat şi de îndată o găsi pe prinţesa Oiuun, 
cu cele trei fire de aur în părul ei. 

— Am poruncă să te duc la bătrânul şi crudul nostru han, care vrea să te ia de nevastă, îi spuse 
el. 

— Dar eu nu vreau să ajung hangița bătrânului şi crudului vostru han, ci să-mi leg soarta de a ta, 
răspunse prinţesa Oiuun. Hai să fugim mai repede de aici. Dacă se trezeşte tatăl meu cu toți 
slujitorii lui, o să ne pedepsească pe amândoi. 


Prinţesa Oiuun şi Mungun-gu ieşiră încetişor din palat şi merseră în pădure, unde se afla calul lui 
cel iute de picior. Flăcăul o sui pe prințesă pe cal în faţa lui şi o porni în goană. 

Galopară ei aşa o noapte şi o zi întreagă şi abia în ziua următoare, spre seară, făcură popas. 

Amândoi adormiră somn greu, dar, când se treziră dimineaţa, văzură că sunt înconjurați de 
soldaţii hanului din Palatul Negru. 

Mungun-gu îşi dădu jos arcul de pe umăr şi începu să se lupte cu ei. Soldaţii erau în număr foarte 
mare, dar nu izbutiră să-l înfrângă pe flăcău. Atunci încercară să se apropie de el mergând târâş. 

Mungun-gu se dădu jos de pe cal, scoase sabia şi începu să taie la duşmani. Douăzeci de soldați 
erau la pământ, răpuşi de sabia lui. Când începu lupta cu cel de-al douăzeci şi unulea soldat, i se 
rupse sabia. Atunci Mungun-gu îşi smulse de la brâu biciul pe care i-l dăduse bătrânul păstor şi 
începu să-i croiască pe duşmani cu el. Soldaţii cădeau la pământ, unul după altul, ca seceraţi. 

Abia atunci înţelese Mungun-gu că biciul lui e un bici fermecat şi nu unul obişnuit. Îl puse la loc 
în brâu, încălecă pe cal şi împreună cu prinţesa Oiuun galopă mai departe. Se opriră pentru noapte, 
ca să se odihnească, adormiră tun, dar dimineaţa se treziră iar că sunt înconjurați de o nouă oştire 
trimisă de hanul din Palatul Negru, pe urma fugarilor. 

Mungun-gu îşi luă arcul şi, când să tragă, văzu că nu mai are nicio săgeată. Vru să scoată sabia, 
dar îşi aminti că o rupsese în luptă. Vru să pună mâna pe biciul fermecat, dar descoperi cu groază că 
l-a pierdut. 

— După câte se arată, totul s-a sfârşit, spuse Mungun-gu prinţesei Oiuun. Nu moartea mă 
înspăimântă, ci despărțirea de tine. 

Atunci îşi aminti de tăciunele aprins pe care i-l dăruise moşneagul cel fără de casă şi aruncă 
tăciunele pe pământ. Din el se ridică o flacără uriaşă care împânzi cu fum toată stepa, iar soldații, 
goniţi de pârjol, se risipiră care încotro. În cele din urmă pârjolul se stinse. Mungun-gu se ridică de 
la pământ, îşi băgă tăciunele la loc în sân şi se duse să-şi caute biciul. După câtva timp îl găsi, îl 
înfipse în brâu şi o porni cu prințesa spre soare-apune. 

Merseră ei aşa mult timp, când, deodată, văzură pe o colină o iurtă albă, fără obişnuitele sfori cu 
care se întăreşte de obicei asta. În iurtă nu era nimeni. Mungun-gu şi Oiuun se aşezară în ea şi 
începură să ducă un trai fericit. 

În fiecare zi, Mungun-gu pleca la vânătoare, iar Oiuun rămânea în iurtă, ţinea focul aprins în 
vatră şi gătea mâncarea. 

— Dă-mi unul din firele de aur din părul tău. Vreau să-l port mereu în sân. 

Oiuun îşi smulse din cosiţă un fir de aur şi i-l dădu. 

Mungun-gu se bucură grozav de un asemenea dar şi plecă din nou la vânătoare. Vână vreme de 
două zile, iar în a treia, încărcat cu o pradă bogată, o porni spre casă. În drum, Mungun-gu cobori de 
pe cal şi se aşeză să se odihnească pe o piatră de lângă drum. Pe flăcău îl apucă dorul de iubita lui. 
Scoase din sân firul de păr de aur şi începu să se desfete privindu-l. Dintr-odată însă se stârni un 
vânt puternic care-i smulse părul de aur din mâini. 

Mungun-gu se întristă, începu să plângă, dar îşi aminti că Oiuun mai are două fire asemănătoare 
şi se linişti că draga lui o să-i mai dăruiască unul. 

Între timp, vântul aruncă firul de aur în grădina hanului care-l trimisese pe Mungun-gu după 
prințesă. Hanul dădu cu ochii de el, se supără foc şi-şi chemă sfetnicul. 

Aflând despre ce-i vorba, sfetnicul se sperie aşa de tare, că începură să-i tremure genunchii. Se 
înfățişă înaintea hanului mai mult mort decât viu. 

Hanul îi arătă părul de aur şi-i strigă: 

— Mungun-gu a răpit-o pe fata care trebuie să devină nevasta mea. Dacă n-o găseşti chiar în 
primăvara asta pe Oiuun şi dacă nu mi-o aduci, am să te izgonesc în locuri neumblate de picior de 
om. 

Sfetnicul luă o sută de soldaţi cu el şi o porni în căutarea frumoasei Oiuun. Cei o sută de soldați 
răscoliră o sută de locuri, dar nu izbutiră să dea de urma frumoasei. 

Se apropia sfârşitul ultimei luni a primăverii. Sfetnicul mergea abătut prin stepă, cu capul în jos, 


când, deodată, îl văzu pe Mungun-gu care stătea pe o piatră privind cu desfătare firele de aur din 
pletele lui Oiuun şi mângâindu-şi iubita. Sfetnicul hotărî să-i prindă pe amândoi prin vicleșug şi le 
porunci soldaților să se ascundă în iarba înaltă. Iar el se făcu că e un cerşetor bolnav şi neputincios 
şi se îndreptă spre Mungun-gu. 

— O sută de ani să trăieşti, voinicule prea-viteaz! Mă dor picioarele şi nu mai pot să merg mai 
departe. la-mă, te rog, în iurta ta ca să mă odihnesc puţin, spuse el şi căzu în genunchi în fața lui 
Mungun-gu. 

— Sunt bucuros că un om căzut în nenorocire îşi găseşte alinare și adăpost în iurta mea. 
Urmează-mă! spuse Mungun-gu şi-l conduse pe oaspete în casă. 

Cei o sută de soldaţi păşiră neauzit pe urmele lui şi, de îndată ce acesta intră în iurtă, îl şi 
înconjurară. 

Mungun-gu tăie cu sabia mulți duşmani. Sfetnicul îşi dădu seama că n-o să-l poată prinde viu pe 
Mungun-gu, aşa că le strigă soldaților: 

— Trageti în el! Oricum, hanul o să-l supună la mari cazne, aşa că n-are importanță unde moare. 

Oiuun nu voia ca Mungun-gu să piară de mâinile duşmanilor, îi smulse sabia si o aruncă în foc. 
Îndată ce oţelul săbiei se muie sub para focului, Mungun-gu căzu în nesimţire la pământ. 

— Pe tine am să te duc stăpânului meu. Vrea să se însoare cu tine, ii spuse sfetnicul frumoasei 
Oiuun şi porunci soldaţilor s-o urce pe un cal. 

În ziua în care fata fu dusă hanului, se întoarse şi Altan-gu de la oaste. Acesta se întristă foarte 
tare când află că prietenul lui credincios a dispărut fără urmă şi porni îndată în căutarea lui. 

Multe zile bătu Altan-gu toate drumurile, pe mulţi îi întrebă dacă nu ştiu unde se află Mungun- 
gu, dar nimeni nu putu să-i spună nimic. 

— Dacă prietenul meu a murit, nici eu nu mai am de ce să trăiesc, spuse plângând Altan-gu. 
Dădu drumul frâului şi-şi acoperi faţa cu mâinile. Între timp, calul o luă în altă parte, dar Altan-gu 
nici nu atinse frâul. Nu-i mai păsa încotro merge. Trecu destul de multă vreme, după care calul se 
opri şi începu să-şi scuture coama. 

Altan-gu deschise ochii şi văzu că în fața lui se înalță o iurtă singuratică. 

„S-ar putea să găsesc aici pe cineva care-l cunoaşte pe prietenul meu”, gândi Altan-gu şi, grăbind 
pasul, intră în iurtă. 

Înăuntru zăcea pe jos, nemișcat, Mungun-gu. Văzându-l, Altan-gu izbucni în plâns. Dar îşi şterse 
repede lacrimile şi, când se uită mai cu luare-aminte, văzu pe vatră sabia prietenului său. 

— Jur să-l găsesc pe ucigaş şi să-l omor cu această sabie, spuse Altan-gu. Trase apoi sabia din 
foc şi se apucă s-o îndrepte. 

În aceeaşi clipă, Mungun-gu deschise ochii şi se ridică în picioare. 

— Prietene, ajută-mă s-o scap pe Oiuun. Au răpit-o slugile hanului, spuse el. 

— Bine. Sau o scăpăm, sau murim amândoi, spuse Altan-gu. 

Se urcară pe cai şi după câteva zile şi nopţi ajunseră la curtea hanului. 

Dar nu era chiar atât de uşor să pătrunzi la han: palatul lui era înconjurat de un şanţ adânc, plin 
cu apă. lar peste șanțul ăsta nu putea sări niciun cal. 

Timp de trei zile, Altan-gu şi Mungun-gu construiră o corabie, dar când se pregătiră să o lase pe 
apă, de la fund se ivi un peşte uriaş care o înghiţi. 

Altan-gu şi Mungun-gu traseră cu arcul în peşte, dar săgețile săriră în lături de parcă s-ar fi izbit 
de o stâncă. Peştele deschise botul şi era cât pe ce să-i înghită şi pe cei doi voinici, cu cai cu tot. 

Dar Altan-gu nu se pierdu cu firea. Trase o săgeată în vârful muntelui din apropiere, îl reteză şi-l 
aruncă în gura căscată a peştelui. 

Prietenii se bucurară că peştele nu mai putea să le facă vreo stricăciune şi se apucară să 
construiască o nouă corabie. 

Dar când fură gata să se urce în ea, peştele lovi apa cu coada şi stârni nişte valuri atât de uriaşe, 
că nici vorbă nu mai putea fi să treacă șanțul! Atunci, Mungun-gu îşi aminti de tăciunele dăruit de 
moşneagul fără casă şi îl scoase din sân. Tăciunele era atât de fierbinte, că flăcăul nici nu-l putu ţine 


în mână şi-l scăpă în apă. Apa începu să spumege, să clocotească, iar peştele cel uriaş fierse de viu. 

Atunci cei doi voinici se suiră în corabie şi trecură cu bine pe ţărmul celălalt. La miezul nopţii se 
strecurară până la palat şi vrură să intre în el, dar uşa era păzită de un mangas negru cu nouă capete. 

Altan-gu scoase sabia şi-i tăie un cap. 

Mungun-gu, şi el, scoase sabia şi-i tăie al doilea cap. 

Mangasului îi mai rămăseseră şapte capete, iar din cele tăiate ţâşneau flăcări. Un fum negru 
năpădi totul în jur. Abia de mai puteau răsufla. 

Caii voinicilor se speriară şi picioarele începură să le tremure. 

Deşi le era greu să lupte pe un întuneric beznă şi în fum, Altan-gu şi Mungun-gu se repeziră din 
nou asupra mangasului şi îi mai tăiară câte un cap. Acum îi mai rămăseseră mangasului cinci 
capete. De urletele cumplite ale dihaniei se cutremurau şi cerul, şi pământul. Dar voinicii nu se 
speriară,; îşi îndemnară caii cu biciuştile şi, pornind din nou asupra mangasului, îi tăiară iarăşi două 
capete. Mangasul mai avea acum trei capete. Mungun-gu mai voi să-i mai taie un cap, dar îşi rupse 
sabia. 

— Nu-i nimic, am să mă răfuiesc eu singur cu dihania, tu du-te în palat după Oiuun a ta, spuse 
Altan-gu şi se năpusti din nou asupra mangasului. Când să-i taie ultimul cap, mangasul făcu ce făcu 
şi-l înhăţă pe voinic. 

Mungun-gu se gândea îngrijorat cum să-şi salveze prietenul. 

Deodată îşi aminti de biciul pe care-l purta la brâu şi-i trase dihaniei o lovitură de-i rostogoli la 
pământ şi ultimul cap. 

Şi astfel Mungun-gu salvă viaţa prietenului său. Amândoi l-au învins pe înfricoşătorul mangas 
cel cu nouă capete, apoi au scos-o din robie pe frumoasa Oiuun şi tustrei s-au întors acasă. 

De atunci toți trei au trăit fericiți, uitaţi de griji şi de necazuri. 


Preţuirea bătrânilor 
poveste mongolă 


În vremurile de demult trăia pe lume un han tare trufaş. Cândva hanul acesta avusese foarte mulţi 
supuşi. Însă o dată cu scurgerea zilelor, numărul oamenilor se împuţina din ce în ce mai mult. 
Aceasta din pricină că după legea dată de el, toți bătrânii, care nu mai puteau ţine în loc un vițel de 
un an, erau supuşi morții. 

Un băiețandru din această împărăție îşi puse în gând să izbăvească de la moarte pe bătrânul său 
tată. Săpă o groapă adâncă, îl aşeză acolo şi-i aducea în fiecare zi, în taină, de ale gurii. 

Când slujitorii împăratului veniră să-l ia, tânărul le spuse, cu lacrimi în ochi, că părintele său a 
murit cu câteva luni în urmă. Slujitorii îi dădură crezare şi plecară mai departe. 

Într-o zi băiatul, trecând prin apropierea palatului hanului, zări o grămadă de oameni. Mulțimea 
privea cu interes un trunchi de copac, cu ambele capete la fel de groase. Trunchiul fusese trimis din 
partea hanului vecin, cu ameninţarea de război dacă nu i se va răspunde grabnic, care dintre 
capetele trunchiului este dinspre rădăcină şi care dinspre coroană. Sorocul se apropia. Mâhnit peste 
măsură, hanul dădu de ştire că va dărui un sac de aur aceluia care va dezlega ghicitoarea. Auzind 
toate acestea, băiatul se duse la tatăl său şi-i ceru sfatul. 

— E o taină foarte uşoară, spuse bătrânul. Dacă trunchiul va fi lăsat pe o apă repede, el va pluti 
cu partea de sus, coroana, înainte. 

A doua zi, dis-de-dimineaţă, tânărul se înființă la han şi-i spuse cum se poate afla care este 
coroana şi care este rădăcina trunchiului. Hanul, în mare zor, trimise un sol la hanul vecin cu 
răspunsul, iar pe băiat îl răsplăti după făgăduință. 

După o bucată de vreme, hanul vecin îi trimise din nou, spre dezlegare, de data aceasta o făptură 
ciudată, mare cât un bou, cu mai mulți colți şi cu douăsprezece picioare. Trebuia să primească 
răspuns unde trăiesc asemenea ființe şi cum pot fi omorâte. Iarăşi se adunară la palatul hanului mii 


de supuşi, dar nimeni n-a fost în stare să-i dea de capăt. Atunci hanul porunci unui slujitor să 
păzească namila toată noaptea. Dar dimineaţa, spre uimirea tuturor, nu găsiră nici urmă de oase din 
paznic. Vremea trecea şi nemaivăzuta arătanie mâncase sute de oameni. Veni şi rândul băiatului s-o 
păzească. Îndurerat adânc, el se duse iarăşi la tatăl său. 

— Nu te întrista, fiul meu, îi spuse bătrânul. Această făptură, în realitate, este un purice 
supraîngrăşat. Când o vei străjui să nu dormi, ci să fu tot timpul cu băgare de seamă; dacă 
ciudățenia o să vrea să se năpustească asupra ta, să-ți freci picioarele unul de altul; cel mai mult îi e 
frică de acest lucru. 

Feciorul făcu întocmai precum îl sfătuise bătrânul şi scăpă cu viață. A doua zi dimineaţa slujitorii 
hanului deschizând uşa, spre marea lor mirare văzură pe tânăr întreg şi nevătămat; alergară îndată la 
han şi-i povestiră totul. Hanul porunci să-i fie înfățişat băiatul şi aflând că ciudata făptură nu-i 
altceva decât un purice îngrăşat peste măsură, trimise răspuns hanului vecin, iar tânărului îi spuse: 

— Tu ai salvat împărăţia mea. Cere de la mine orice-ai vrea şi eu îţi voi îndeplini dorinţa. 

— E o mare cinste să ascult asemenea cuvinte, îi răspunse băieţandrul, dar trebuie să vă 
mărturisesc că acesta nu este meritul meu. Şi căzu în genunchi. Tainele au fost dezlegate de tatăl 
meu. Nu-mi doresc niciun fel de bogăţie, aş vrea numai un singur lucru: să desființezi legea după 
care bătrânii sunt sortiți morții. 

Hanul ascultă dorința tânărului şi porunci îndată slujitorilor să adune cu tobele mici triburile 
MICI, iar cu tobele mari semințiile mari. Şi când se adună tot norodul, atunci chiar hanul în persoană 
aduse la cunoştinţa supuşilor săi schimbarea vechii legi şi introducerea alteia noi. După legea cea 
nouă se poruncise cu străşnicie ca oamenii bătrâni să fie respectaţi şi cinstiți. 

Tot atunci, hanul renunţă la tronul său în favoarea tânărului iscusit, iar bătrânul înțelept deveni 
mâna dreaptă a fiului său. De atunci poporul acelei împărății trăieşte în linişte şi în fericire. 


Cea mai mare bogăție 
poveste mongolă 


Se povesteşte că odată pe drumurile unor pustiuri se întâlniră doi călători, un tânăr şi un bătrân 
înțelepțit de povara anilor. Se prinseră în vorbă. Tânărul începu să se jeluie de viața grea ce o duce: 

— Prea cinstite drumeţ, nu sunt fericit deloc! Venerabilii mei părinți nu mi-au lăsat niciun fel de 
moştenire. Ce minunat este să fii bogat! Ce nenorocire însă că, în lumea asta, eu sunt omul cel mai 
sărac şi mai nefericit! 

— Fi, nu te mai tângui atâta, fiule! răspunse bătrânul. Nu trebuie să fii atât de trist şi atât de 
pierdut! 

— Cum să nu fiu îndurerat şi nefericit când nu am niciun fel de avere? 

— Încetează, fiule, rosti bătrânul călător. Ai atâtea bogății în mâinile tale şi când colo te plângi 
de sărăcie! 

Tânărul tresări şi-l privi mirat: 

— Ce fel de bogății? Eu ştiu că n-am nimic! 

Atunci drumețul cel înțelepţit de mulțimea anilor îi grăi: 

— Te-ai gândit vreodată cât preţuiesc ochii tăi? Cedează-mi numai un singur ochi şi am să-ți dau 
în schimbul lui tot ce doreşti de la mine. 

— Cum?! Să-mi vând un ochi? se sperie tânărul. Nu, cinstite călător, n-am să-mi dau ochiul meu 
nici pentru cea mai mare comoară din lume. 

— Bine, urmă bătrânul. Atunci cedează-mi o mână, pentru care am să-ți dau aur şi argint atât cât 
îți pofteşte inima. 

— Pentru aur şi argint să-mi dau o mână? se înspăimântă tânărul drumeţ. Nu, pentru nimic în 
lume n-am să fac aşa ceva! Pentru niciun fel de aur! 

— Vezi dar, fiul meu, ce bogății ai? cuvântă bătrânul tovarăş de drum. Şi, dacă este aşa, atunci de 


ce plângi? Crede-mă că cea mai mare bogăţie este însuşi omul! Dacă omul este sănătos, dacă are 
mintea luminată, atunci el are şi putere să-şi agonisească singur orice bogăţie din lume. 


Kendzo biruitorul 
poveste japoneză 


Un pescar sărac, pe nume Kendzo Sinobu, trăia în vremurile de demult pe malul unei mări. Drept 
singură avere avea o colibă aproape dărâmată, o barcă prăpădită și o undiță de bambus. Odată, într- 
o zi cu vânt rece, ciocăni cineva la ușa colibei lui Kendzo. Kendzo deschise ușa şi zări în prag un 
bătrân slăbănog. 

— Îngăduie-mi să mân peste noapte la tine, l-a rugat drumeţul. Mulţi ri?” am străbătut fără 
odihnă şi, iacă, te rog acu' să-mi dai adăpost şi să-mi potoleşti foamea. 

Kendzo a rămas descumpănit. 

— Cinstite învăţător”?! sunt tare sărac şi tot ce-ţi pot pune înainte e un singur peștișor. 

Și Kendzo a arătat spre vatră, unde un peşte micuţ fierbea într-un ceaun. 

— Păi bine, peştişorul ăsta îl fierbi pentru tine, a zis drumeţul. 

Şi atunci, pentru întâia oară de când se ştia, Kendzo a spus un neadevăr: 

— Tocmai am mâncat și sunt sătul, a prins a-i îndruga oaspetelui. Nu-mi dispreţui masa 
sărăcăcioasă şi nu te gândi, rogu-te, la mine. 

După ce a cinat drumeţul, l-a culcat Kendzo pe rogojina lui, iar el s-a întins, flămând, pe 
pământul gol. Peste noapte, îl deşteptară gemetele drumeţului. 

— Ce-ai păţit, învăţătorule? Nu cumva ești bolnav? s-a neliniștit Kendzo. 

— Mi-e frig, mi-e tare frig! Dacă n-aprinzi focul pe dată, mor! 

„Ce să fac? şi-a zis Kendzo. Vreascuri nu mi-au mai rămas de fel. Oare să nu fiu în stare să-l 
scap pe omul ăsta cinstit şi să-l las să moară din pricina mea?” 

ŞI, apucând toporul, Kendzo a pornit degrabă către mal, acolo unde i se afla prăpădita de barcă. 
A dat pescarul cu toporul și barca s-a prefăcut curând într-un morman de țăndări. Întorcându-se 
acasă, a aprins Kendzo focul în hibachi*?. 

Atunci s-a încălzit în coliba, s-a ridicat drumeţul de pe rogojină și-a grăit: 

— Mulţumescu-ţi, acu' sunt din nou sănătos. lan spune, care ţie dorinţa cea mai fierbinte? 

Fără a sta pe gânduri, Kendzo i-a răspuns: 

— Doresc ca toţi japonezii să fie înţelepţi, sănătoşi și cinstiți, doresc să-i văd dobândind bunuri, 
vitejie, cunoștințe și voie bună. 

Auzindu-i vorbele, a mai spus drumeţul: 

— Toate binefacerile astea sunt păstrate într-o lădiță, pe vârful Muntelui de Aur. Şi le păzeşte 
balaurul albastru. Mulţi viteji au încercat să urce pe Muntele de Aur, dar greu e drumul într-acolo. 
Mii de primejdii-l pândesc pe cel ce tinde să cucerească binefacerile astea! 

— Nu mi-e teamă de nimic, a răspuns Kendzo. Spune-mi numai unde se află Muntele de Aur. 

I-a grăit drumeţul: 

— Porneşte către miazăzi, dar ţine minte: doar cel ce-şi iubește poporul mai mult decât se 
iubește pe sine, și nu dă înapoi nici în faţa morţii, doar acela poate ajunge la Muntele de Aur! 

Și grăind aşa, şi-a luat oaspetele rămas bun de la Kendzo și s-a îndreptat către ieșire. Pe prag s-a 
întors ȘI-a mai spus: 

— Ne vom mai vedea noi. Rămâi cu bine! 

Dis-de-dimineaţă Kendzo a plecat la drum. Preţ de douăzeci de zile a tot mers către miazăzi, 

după cum îl învățase drumeţul. Într-a douăzeci și una zi se afla pe malul unui râu lat. Valurile se 
spărgeau cu zgomot de pietrele de pe mal. 

S-a întrebat Kendzo cum să treacă pe celălalt mal. Atunci a văzut în apropiere o casă și s-a 
îndreptat către casa aceea. Acolo l-a întrebat pe gospodar: 

— Cinstite domn, unde pot face rost de-o barcă, să pot trece pe celălalt mal? 

— Ce face? a prins a da din mâini gospodarul. Nimeni pe lume n-a izbutit să treacă râul ăsta. 
Vine atât de năvalnic, are asemenea anafoare"”, încât cine a încercat să treacă dincolo, s-a prăpădit. 

— Dar trebuie să ajung negreșşit pe celălalt mal, i-a răspuns Kendzo. 

— Niciun muritor n-a izbutit să treacă râul asta, a vorbit din nou gospodarul. 

— Să am o bucată de mătase, îndată aș trece dincolo, a zis Kendzo. 

— O bucată de mătase îți dau eu, a spus gospodarul, numai că nu pricep cum ai să treci cu ea. 

Căpătând mătasea, Kendzo s-a și apucat să meşterească dintr-însa un zmeu uriaş. Când a isprăvit 
zmeul, i-a grăit astfel gospodarului: 

— Leagă-mă, rogu-te, de zmeu și suie-l în văzduh, îndată ce vântul mă va purta pe celălalt mal, 
voi tăia funia şi voi cobori pe pământ. 

Gospodarul a prins a-l sfătui pe viteaz: 

— Ai să cazi şi-ai să te prăpădeșşti. Rămâi mai bine în casa mea și ţi-o voi da pe singura şi 
frumoasa mea fiică de soţie. Dacă voi muri, îmi veţi stăpâni pământurile şi pădurile. 

Dar o singură dorinţă ardea în inima lui Kendzo, aceea de a-și ferici poporul. De aceea a spus: 

— O zicătoare japoneză glăsuieşte că „cine vrea să ia piatra fermecată, trebuie să lupte cu 
balaurul”. Cine și-a pus în gând să-și fericească poporul, nu trebuie să se teamă că-şi poate pierde 
viaţa. 

— Facă-se voia ta, a spus gospodarul și s-a pus pe treabă. 

L-a legat gospodarul şi zmeul s-a ridicat până pe sub nori. Dus de vânt, a zburat grabnic peste 
râul lat și mânios. Apoi vântul a prins a se domoli şi Kendzo a coborât pe pământ. Când tălpile i-au 
atins glia, a grăit cu bucurie: 

— Repede, la drum, să nu pierd nicio clipă! 

Dar numai ce-a făcut câţiva pași, că de după nişte tufe i-a tăiat calea un tigru. În aceeași clipă 
Kendzo a auzit din spate un şuierat strașnic. Întorcându-se, a văzut că un şarpe boa se târa către el. 
Scăpare nu mai avea: în față, tigrul — în spate, şarpele boa. Amândoi voiau să-l mănânce pe bietul 
Kendzo și niciunul nu voia să-i lase celuilalt prada. 

Un vuiet năprasnic s-a auzit atunci fără veste și un vultur uriaş a căzut, ca o piatră, din cer. L-a 
prins în gheare pe Kendzo şi atât de sus l-a ridicat în văzduh, încât Kendzo n-a mai văzut pământul. 
Dar de priceput a priceput îndată că vulturu-l duce în cuibul lui, ca să-l sfâşie acolo. 

Dacă vulturul a prins a cobori, a văzut Kendzo sub el oceanul zbuciumat și stâncile de la țărm. 
Câteva bătăi din aripi numai, și vulturul avea să ajungă la cuib. Dar vulturul băgă de seamă că o 
maimuţă i se furişase în cuib şi era cât pe ce să-i mănânce puişorii. Scoţând un sunet asurzitor, lăsă 
omul din gheare şi se năpusti asupra maimuţei. 

Kendzo a zburat în jos, a căzut în ocean şi valurile uriașe l-au dus departe, în larg. 

„Să fie oare cu putință să pier, fără a-i aduce poporului meu fericirea?” s-a întrebat cu mare 
amărăciune Kendzo. 

Şi-n clipa aceea a zărit lângă el o balenă. Adunându-şi puterile, a înotat către balenă şi i s-a urcat 
în spinare. Curând balena s-a plictisit de-a tot sta locului și, iscând valuri uriașe, a pornit la drum. 

Istovit, Kendzo s-a lungit pe spinarea balenei şi, fără a prinde de veste, a adormit. Dacă s-a 
deşteptat însă, a văzut că țărmul era aproape. N-a mai stat mult pe gânduri, s-a aruncat în apă și-a 
început să înoate. 

Și numai ce-a dat de țărmul nisipos, că-ndată, răpus de oboseală și de foame, s-a prăbușit fără 
simţire. A rămas bietul Kendzo la pământ până ce l-a zărit un băieţaş care păzea pe țărm un taur. 
Băieţașul l-a văzut şi-a prins a-i face semne cu evantaiul. Kendzo și-a deschis ochii, dar nu s-a putut 

ridica în picioare. 

Atunci băiatul l-a ajutat să se suie pe taur și-a mânat taurul într-o pădure de bambuși din 
apropiere. Îţi pădure se înălța o casă încăpătoare. Gospodarul a ieșit și l-a întrebat pe băieţaş: 

— Pe cine ai adus acolo? 

— O, tată, omul ăsta era lungit fără simțire pe ţărmul oceanului şi nu l-am putut lăsa fără ajutor. 

Atunci tatăl l-a lăudat, apoi l-a ajutat pe Kendzo să intre în casă, l-a ospătat și l-a poftit să se 
culce. 

Multă vreme a dormit Kendzo, iar când s-a deşteptat, gospodarul a intrai în încăpere şi l-a 
întrebat: 

— Spune, preacinstite, încotro ţi i drumul? 

— Spre vârful Muntelui lui de Aur, să dobândesc pentru popor înţelepciune, sănătate, avere, 
ştiinţă, vitejie şi voie bună! 

— Am auzit de muntele acesta, spus tatăl băiețașului. Dacă ţii la viață, nu te duce! Nimeni nu s-a 
mai întors viu de acolo. Rămâi în casa mea şi trăieşte aici cât pofteşti 

— Nu, i-a răspuns cu hotărâre Kendzo. Nu cerca să mă îndupleci. Cât trăiesc, nimic nu mă poate 
face să mă opresc la jumătatea drumului! 

Şi Kendzo s-a îndreptat din nou către miazăzi. 

A străbătut un ținut lipsit de oameni, a trecut înot lacuri mari, a lăsat în urmă păduri de veacuri 
şi-a văzut înainte deșerturi fără margini. Vreme de trei zile a mers prin deșertul fierbinte, răbdând de 
foame și de sete; a patra zi a zărit în depărtare vârful Muntelui de Aur. 

Nespus de bucuros, a prins a alerga către munte și pe la amiază se şi afla la poalele lui. Fără a se 
opri nicio clipă, Kendzo a început să suie către vârf. Şi tare puţin a suit, când, iacă, a auzit un glas 
ca de tunet: 

— Niciun pas mai departe! Sau te vei trezi sfâşiat în bucăţi! 

Dar pe Kendzo nu era lesne să-l înspăimânțţi. A apucat sabia şi a pornit înainte. Când, deodată, 
niște câini cumpliţi l-au strâns din toate părțile. Stăteau în jurul lui cu boturile căscate și ochii le 
străluceau turbat, iar glasul s-a auzit din nou: 

— Întoarce-te cu spatele către câini, pleacă și nu se vor atinge de tine! Dar dacă vei face un pas, 
te vor hărtăni deîndată! 

A izbit Kendzo cu sabia în câinele cel mai apropiat, și câinele degrabă a fugit, vârându-şi coada 
între picioare. Ceilalţi dulăi au schelălăit și-au clănțănit din dinți. Din nou a izbit Kendzo cu sabia în 
câinele cel mai apropiat şi câinele a şters-o, cu coada între picioare. 

A priceput atunci Kendzo că dulăii nu-s primejdioşi decât pentru cel ce, întâmpinând o 
ameninţare, nu merge înainte, ci dă îndărăt. Şi, pricepând, a pornit năvalnic înainte. Atunci dulăii au 
prins a schelălăi jalnic şi s-au făcut nevăzuţi. 

Dar cu asta nu s-a sfârşit încercarea vitejiei lui Kendzo. Nici n-a apucat să facă doi-trei pași, 
când a zărit o fată frumoasă. Fata i-a alergat în întâmpinare, și-a desfăcut braţele şi a strigat: 

— Scapă-mă! Scapă-mă! 

— Cine-a îndrăznit să te supere? a întrebat Kendzo. 

— Fug de balaurul albastru! Scapă-mă! 

— Nu te teme, că te apăr! a zis cu glas tare Kendzo și și-a înălțat sabia. 

— Află că pe balaurul albastru nu-l răpune niciun fel de sabie. Dar se află pe aici pe-aproape o 
peşteră, în care au locuit până nu de mult niște zei. În peștera asta balaurul albastru nu intră 
nicicând. 

— Aşa? Hai degrabă într-acolo! s-a bucurat Kendzo. 

A luat-o fata înainte, cu Kendzo pe urmele ei. Dacă a intrat în peşteră, de mirare, multă vreme nu 
şi-a putut veni în fire. În mijlocul peşterei se afla o dzen?” încărcată cu tot felul de bunătăţi și 
urcioare cu vin. 

— Zeii cei buni s-au gândit la noi! a strigat bucuroasă fata. Priveşte ce bunătăţi şi ce vinuri alese 

ne-au lăsat! 

Și, așezându-se Kendzo pe-o rogojină albă ca zăpada, fata începu să-i slujească. Îi turna vin când 
dintr-un urcior, când dintr-altul. Niciodată nu mai băuse Kendzo un vin atât de bun. 

Kendzo adormi curând. Dar când se deşteptă, numai că nu muri de groază: fata nu mai era în 
peşteră, iar el se afla ferecat cu lanţuri groase de peretele peşterii. A priceput atunci că vicleanul 
balaur albastru luase chip de fată, îl atrăsese în peşteră și-l ferecase-n lanţuri, pe când dormea. 

Aşa a rămas bietul Kendzo în peşteră, așteptând ivirea cumplitului balaur. Dar balaurul nu se ivi. 

Și au trecut multe zile de când Kendzo se trezise ferecat de peretele peșterii. Îl chinuia foamea și 
setea; cu fiece zi îi scădeau puterile. Şi, iacă, atunci când credea că avea să moară acolo, în peșteră, 
a suflat deodată un vânt puternic, pereţii s-au cutremurat și balaurul albastru s-a ivit înaintea 
pescarului. Era un balaur cumplit. Un cap mare de cal, cu urechi de taur, se răsucea pe un gât de 
şarpe. Burta şi spinarea balaurului erau acoperite cu solzi albaștri. 

— Dacă te-ntorci acasă, nu-ţi voi face niciun rău, a grăit răguşit balaurul. Dar dacă nu te 
învoiești, te las să mori de foame. 

— Cât trăiesc nu mă lepăd de visul de a-mi ferici poporul, a răspuns Kendzo. 

Balaurul şi-a căscat botul şi peştera s-a umplut de un fum rău mirositor. Din nou a suflat vântul şi 
din nou s-au cutremurat pereții peșterii. Dar când s-a împrăștiat fumul, balaurul nu mai era în 
peşteră. Se făcuse nevăzut. Iar zece duhuri rele au intrat atunci de-a valma. Fiecare dintre ele s-a 
apropiat de Kendzo şi i-a spus: 

— Dacă te-nvoieșşti să te întorci acasă, îți dăm cât aur vei putea lua cu tine. 

Şi fiecăruia i-a răspuns Kendzo: 

— Mai bine mor decât să mă întorc în patrie fără lădiţa cu binefacerile pentru oameni! 

Atunci duhurile au apucat cu toatele ghioage de fier și-au prins a izbi în Kendzo. După fiecare 
izbitură, întrebau: 

— Pleci de aici? 

Şi el răspundea de fiece dată: 

— Nu! 

Nu i-au putut face nimic duhurile şi s-au grăbit să plece către ocrotitorul lor. 

Urlând sălbatic, balaurul albastru a pătruns în peşteră. A rupt lanţurile cu care Kendzo era ferecat 
de peretele peşterii, l-a târât către o mare cădere de apă și l-a zvârlit în prăpastia vuitoare. Dar, 
numai ce-a atins şuvoaiele apei, că balaurul l-a scos pe Kendzo afară şi i-a spus: 

— Întoarce-te acasă şi-ţi dau câte mărgăritare poţi duce! Eşti mulţumit? 

— Nu! a strigat Kendzo. Nu! 

— Fi, atunci ţi-a sunat sfârşitul! a mârâit turbat balaurul. 

L-a legat pe Kendzo de un brad înalt şi deasupra capului i-a prins cu o sută de funii o stânca 
uriașă. Făcând toate astea, balaurul a grăit: 

— Stânca asta stă într-o sută de funii. Cum trece o clipă, tai şi eu câte o funie. Dacă peste o sută 
de clipe nu te mărturisești înfrânt, stânca are să-ți sfarme ţeasta! 

Şi, grăind așa, a tăiat cea dintâi funie. 

S-au scurs nouăzeci şi nouă de clipe. Stânca se ţinea acu' într-o singură funie. 

— Te-ntreb pentru cea din urmă oară: pleci de aici, sau ba! a răcnit balaurul. 

— Ba, a răspuns din nou Kendzo. Ba! 

— Mori, deci! a strigat cu mânie balaurul, și și-a făcut vânt să taie cea din urmă funie care mai 
ținea stânca. 

În clipa aceea a răsunat un glas năprasnic: 

— Stai! 

Și-a înălțat Kendzo privirile şi l-a văzut alături de balaur pe drumeţul care-i povestise despre 
Muntele de Aur şi despre lădiţa cuprinzând binefacerile pentru omenire. Drumeţul purta veşminte 
roşii de mătase şi ținea în dreapta o vărguţă de aur. 

Balaurul cel ticălos nici nu s-a întors măcar către drumeţ. A izbit cu sabia, a retezat cea din urmă 


funie de care spânzura stânca uriaşă. Dar drumețţul, care era un fermecător atotputernic, a atins cu 
vărguţa de aur stânca și stânca a căzut la picioarele lui Kendzo, legat de trunchiul bradului. 

— Am să te sfâșii! a răcnit balaurul și, zvârlind flăcări cumplite, le-a îndreptat către drumeţ. 

Dar, cât ai clipi, acesta s-a prefăcut într-un uriaş puternic. Văzând una ca asta, balaurul s-a 
prefăcut într-un leu. Atunci uriaşul şi-a luat din nou chipul omenesc şi, de după un nor, a slobozit 
săgeți ascuţite asupra leului. 

Urlând de durere, leul a făcut o săritură şi-a pierit. 

— Ai biruit balaurul albastru! a strigat Kendzo, legat de trunchi. 

Dar fermecătorul nu s-a grăbit să se bucure. A scos o oglindă, a pus-o pe pământ și-n oglindă se 
vedea tot ce se petrecea dincolo de nori. Kendzo a văzut pe cer balaurul, ţintind cu o săgeată 
otrăvită către fermecător. Din nou și-a ridicat fermecătorul vărguţa de aur către cer și balaurul s-a 
prăbușit la pământ. Dar, cum a atins pământul, cum s-a prefăcut într-un lup și-a luat-o la fugă. Într-o 
clipă fermecătorul şi-a luat înfățișarea unui tigru şi-a prins a goni pe urmele lupului. Atunci lupul s- 
a prefăcut într-un uliu, iar fermecătorul într-un vultur puternic. În clipa însă când vulturul a ajuns 
uliul, adunându-și aripile, uliul a căzut în iarbă, s-a prefăcut într-o cârtiță și s-a vârât adânc în 
pământ. Tot atunci vulturul s-a prefăcut într-un mistreţ și-a început a râma mușuroiul cârtiței. A ieșit 
cârtiţa de sub pământ, s-a prefăcut într-o piatră și s-a rostogolit de pe munte. Și-a luat atunci 
drumețul adevăratul chip, a izbit piatra cu vărguţa de aur şi piatra s-a făcut fărâme. Dar fărâmele s- 
au înălțat în văzduh și s-au prefăcut într-un roi de muște veninoase. Drumeţul a apucat un pumn de 
nisip, l-a zvârlit în văzduh și-n văzduh se iviră sumedenie de vrăbii. S-au luat vrăbiile după muşte, 
au prins a le înghiţi şi din toate muştele n a mai rămas decât una. Kendzo a zărit-o sus, în cer. Încă o 
clipă și musca a pierit pe după nori. Dar drumeţul a suflat către nori și cerul s-a acoperit cu o pânză 
de păianjen. În pânza asta s-a încurcat musca. Kendzo a văzut-o cum se zbătea în pânza de păianjen. 
Dar din ce se zbătea, dintr-atât se încurca mai tare. A aruncat fermecătorul cu vărguţa de aur în 
muscă şi musca s-a prefăcut în balaur, şi-a rupt pânza de păianjen. Dar căzând la pământ de la o 
asemenea înălțime, balaurul s-a rănit de moarte. 

Atunci drumeţul l-a dezlegat pe Kendzo și a grăit: 

— Nu ţi-ai cruțat viaţa pentru a-ți ferici poporul; de aceea ţi-am venit într-ajutor. Nu te-ai 
înspăimântat de moarte, nu te-ai lepădat de visele tale și duhurile rele nu te-au putut ucide. Du-te 
până-n vârful Muntelui de Aur, de aici înainte drumul ţi-e deschis. 

S-a bucurat Kendzo și, uitând de oboseală, s-a dus până-n vârful muntelui. Acolo îndată a dat cu 
ochii de lădița mult râvnită, a luat-o şi a prins să coboare. Zi și noapte a mers Kendzo către casă. Se 
grăbea să ajungă în Japonia, ca să le împartă tuturor binefacerile. Păşind pe pământ părintesc a 
deschis capacul lădiţei şi Înţelepciunea, Sănătatea, Averea, Vitejia, Ştiinţa şi Voia Bună și au luat 
zborul dintr-însa. 

Cică binefacerile astea mai trăiesc pe pământ şi-n zilele noastre, da nu le poate dobândi decât cel 
ce nu se gândește niciodată la el însuşi, ci se îngrijește numai de bunăstarea şi fericirea poporului 
său. 


Balaurul cu opt capete 
poveste japoneză 


E mult, foarte mult de atunci. 

Pe vremea aceea era stăpân peste tot Cerul și Pământul un zeu foarte puternic. Și când fu 
aproape de moarte, zeul acesta împărți moştenirea lumii întregi între cei doi băieţi și o fată pe care îi 
avea. Fetei, pe care o chema Amaterasu, îi dădu Soarele; băiatului mai mare, numit Susanoo, îi 
dărui Marea, iar celui mai mic, Luna, fiindcă era de pe atunci o fire liniștită; chipul lui blând se 
poate vedea și azi când e lună plină. 

Amaterasu fu fericită cu alegerea părintelui ei. Îşi luă numaidecât împărăţia în primire, 


bucuroasă că poate face atâta bine oamenilor, animalelor şi plantelor, cu căldura și lumina Soarelui. 

Din toţi trei, Susanoo nu fu de loc mulțumit cu moștenirea primită şi se arătă foarte supărat cu 
Marea, partea ce-i venise lui. 

— Dar ce? Eu să stau într-un loc umed şi rece, în timp ce soră-mea se răsfaţă în căldură? 

De necaz, se repezi pe Cer, dădu buzna în odaia frumoasă dinăuntru Soarelui, unde surioara lui 
învăţa pe fetiţe să ţeasă pânză în fire de aur şi de argint, se năpusti pe gherghefuri și pe război, le 
strică şi le rupse firele, băgând groaza în bietele fete. 

Amaterasu, înspăimântată, o rupse la fugă afară și se ascunse într-o peşteră din creierul munţilor. 

Şi cum se închise în peşteră, cum se cufundă toată lumea în întuneric beznă, că doar ea era Zeița 
Soarelui și putea să facă lumină ori întuneric după bunul ei plac. Ba, oamenii spuneau că lumina 
Soarelui izvorăşte din ochii ei strălucitori. 

Atunci ceilalți Zei rămași în întuneric au fost tulburaţi și deznădăjduiţi. Ce să facă ei, să aducă 
iarăşi lumina pe lume? S-au chibzuit în tot felul și iată ce au hotărât: 

Și-au amintit că Amaterasu era din fire curioasă — că de! doar era femeie- și au pus pe o altă 
zeiţă să danseze în fața peșterii unde se ascunsese Amaterasu; iar în jurul dănţuitoarei, ceilalți Zei au 
început să cânte şi să râdă, ba au mai pus şi pe cocoşi să le dea ajutor. 

Când a auzit atâta zgomot, Amaterasu, curioasă, a crăpat niţel intrarea peşterii, ca să vadă ce e. 
Zeii, care atâta aşteptau, i-au pus în faţă o oglindă și i-au strigat: 

— Uită-te aici, la această nouă zeiță, mai frumoasă decât tine! 

Amaterasu, care vedea pentru prima oară o oglindă, nu şi-a închipuit că ceea ce privea ea acolo 
nu era decât chipul ei răsfrânt în oglindă. Şi, din ce în ce mai curioasă să vadă cum dansează noua 
zeiţă, a ieșit afară. 

Atunci, un zeu voinic, care se aținea la gura peşterii cu un bolovan cât toate zilele, a astupat 
repede intrarea, încât zeița, rămânând afară, n-a avut altceva de făcut decât să se întoarcă în odaia sa 
din Soare. 

Iar pe fratele ei zeii l-au pedepsit, de teamă să nu mai facă vreo poznă, dându-l afară din lumea 
zeilor. 

Bietul Susanoo, izgonit din Cer, a fost silit să se coboare pe pământ. 

Aci, pe când se plimba pe marginea unei ape mari, zări pe un om bătrân și o femeie bătrână, 
țipând şi plângând şi îmbrățişând pe fata lor. 

— Ce e? Ce vă bociţi? întrebă Susanoo. 

— Uite, spuse moșul, am avut opt fete; da', vedeți dumneavoastră, lângă coliba unde locuim e o 
baltă şi-n baltă şade un balaur grozav de mare. 

— Un balaur cu opt capete, zise baba. 

— Şi în fiecare an o dată, balaurul iese de acolo și ne mănâncă câte un copil. Acu' am mai rămas 
doar cu fata asta și azi e ziua când balaurul trebuie să iasă s-o înghită și pe ea. 

ŞI bieţii oameni se puseră iar pe plâns. 

— Nu vă fie frică, le spuse Susanoo. Eu pot să vă scap fata. Uite ce să faceți: luaţi opt hârdaie 
mari, umpleţi-le cu rachiu tare, puneţi-le unul lângă altul, într-un loc, şi plecaţi de acolo. 

Oamenii așa făcură. Și abia isprăviră treaba, că și zăriră dihania apropiindu-se. Era așa de lungă, 
că de abia îşi târa corpul pe opt dealuri şi opt văi. 

Acu' balaurul avea el opt capete, dar avea și opt nasuri, aşa că pe fiecare nas îl gâdilă mirosul 
tare de rachiu. Băgă câte un cap în câte un hârdău și bău, și bău, până ce se îmbătă mort, de i se 
bălăbăneau balaurului cele opt capete somnoroase, ameţite de băutură. 

Când adormi bine, Susanoo, care atâta aștepta, se repezi cu sabia sa şi îi tăie pe rând toate opt 
capete, iar pe urmă îi sfârtecă și corpul în bucăți. 

Dar când să-i taie coada, ce să vezi, lucru de mirare! Sabia i se frânse în două. Și pentru că 
balaurul murise, de nu mai era nicio primejdie, se apropie mai bine să caute în coada balaurului şi 
dădu de o sabie cum nu se poate mai frumoasă, împodobită cu pietre scumpe. 

Când văzură moşneagul şi baba dihania răpusă și singura lor fiică ce le mai rămăsese, vie şi 


nevătămată, nu mai putură de fericire. Cu ei veni și fata să-i mulțumească, și cum era chipeșă și 
mândră, Susanoo o îndrăgi și se însură cu ea. Dar cu fata se purtă foarte blând, nu cum făcuse cu 
soru-sa. 

Şi locuiră fericiţi la un loc cu părinții fetei. Iar când, după mulți ani, muri moșul și baba, şi, mult 
mai târziu muri Susanoo cu nevastă-sa, sabia cu pietre preţioase rămase moștenire copiilor lor, și pe 
urmă nepoților și strănepoţilor, și tot așa din tată în fiu, până ce ajunse în mâinile Mikadoului'%, 
care o păstrează bine, ca pe cea mai scumpă comoară. 

În româneşte de Ioan Timuș 


Unchiaşul Făcător De Minuni 
poveste japoneză 


De mult, tare de mult, trăia odată un om bătrân, el şi cu nevasta sa. Și oamenii aceștia îndrăgiseră 
un biet câine, pe care îl hrăneau cu pește şi cu tot ce aveau ei mai bun în bucătărie. 

Ăst câine, venise cine ştie de unde rătăcit, obosit şi însetat. Nimerise mai înainte la nişte vecini 
răi la inimă, care îl bătură și îl alungară. Când auzi cum scheaună de durere, moșul ieși afară și îl 
chemă cu duhul blândeţii, până ce câinele intră în sfială. 

— Tot suntem noi singurei, zise el babei, să-l oprim la noi. Unde mănâncă două guri, poate să 
trăiască şi el. 

Într-o zi, pe când bătrânii gospodăreau pe afară în grădină, câinele veni după ei și începu să se 
gudure şi să se joace în jurul lor. Deodată îl văzură că se opreşte scurt şi că începe să latre tare, dând 
din coadă cu putere: 

— Uau! Uau! Uau! 

Bătrânii socotiră că a mirosit el ceva bun de mâncare, ascuns în pământ și aduseră o sapă ca să 
scormonească. Când colo, ce să vezi? Locul era plin cu monede de aur şi de argint şi cu tot felul de 
lucruri prețioase, îngropate acolo. 

Moşul şi baba cărară împreună comoara în casă, şi după ce făcură pomană săracilor, îşi 
cumpărară câmpuri de orez şi de grâu şi ajunseră oameni avuţi. 

Acuma, într-o casă vecină, vieţuiau un om și o femeie, amândoi lacomi și zgârciţi. Aceştia, când 
auziră de întâmplarea fericită, veniră la bătrâni să-i roage să lase câinele să stea la ei puţin timp, 
zicând că tare le era drag şi lor. Moşnegii se învoiră bucuroşi. 

Cum sosiră cu el acasă, vecinii pregătiră mâncare bună pentru câine şi îi spuseră: 

— Dacă ai binevoi, domnule câine, ţi-am fi foarte îndatoraţi să ne arăţi și nouă un loc unde să fie 
îngropate parale multe. 

Câinele însă, care până atunci nu primise de la vecini decât lovituri şi bruftuială, nici nu se atinse 
de bunătăţile ce i le puseră dinainte. 

Atunci oamenii răi, înfuriaţi, îl legară cu o funie de gât și-l traseră afară, în grădină, târându-l de 
colo până colo. Dar toate fură în zadar. Oriîncotro îl duceau, nu ieșea niciun lătrat din gâtlejul său; 
pentru ei, câinele n-avea niciun „uau-uau”. 

În cele din urmă, animalul se opri într-un loc şi începu să miroasă. Vecinii, crezând că e locul cu 
norocul, se repeziră şi săpară, dar nu găsiră decât murdării și stârvuri, care răspândeau o duhoare de 
trebuiră să-şi astupe nasul. 

Furioși că fuseseră amăgiţi în aşteptările lor, oamenii răi loviră cu sapa pe bietul câine, până ce îl 
uciseră. 

Când văzu unchiașul cel bun că a trecut atâta vreme și câinele tot nu s-a întors acasă, se duse la 
vecin să-l întrebe. lar omul rău îi răspunse că-l omorâse și că-l îngropase la rădăcina unui pin. 

Bietul bătrân, cu inima grea de durere, se duse la locul unde fusese îngropat câinele său iubit, cu 

o strachină plină cu mâncare bună, arse tămâie şi presără flori pe mormânt, vărsând şiroaie de 
lacrimi. 

Noaptea, pe când bătrânul dormea, i se arătă câinele său drag care îi mulțumi pentru tot ce făcuse 
pentru el și îi spuse: 

— Pune să taie pinul sub care sunt eu îngropat și fă din el o piuliţă. Când te vei folosi de ea, să te 
gândeşti la mine. 

Cum se trezi, unchiaşul făcu întocmai cum îi spusese câinele: tăie pinul și îşi făuri din lemn o 
piuliță pentru grâne. Dar când puse orezul în ea, ce să vezi? Fiecare bob se făcu o piatră prețioasă, 
iar în tot, o bogată comoară. 

Când vecinii cei plini de pizmă auziră și de minunăţia asta, cerură bătrânilor să le împrumute și 
lor piuliţa fermecată. Dar nici nu apucară să piseze în ea orezul, că totul se prefăcu în gunoi. 
Cuprinşi de furie, oamenii pizmași sparseră piulița și îi deteră foc. 

Bătrânul nici nu bănuia ce soartă avusese preţioasa sa piuliță; numai că nu se dumirea de ce 
vecinii nu o mai înapoiau. 

Într-o noapte, câinele se arătă din nou și povesti ce ispravă răutăcioasă îi mai făcuseră vecinii săi. 
Îi spuse că dacă va strânge cenușa piuliţei arse şi o va presăra pe pomii uscați de secetă, arborii vor 
învia şi vor înflori dintr-o dată. 

Bătrânul se miră foarte de răutatea celor doi oameni şi nu-şi putu închipui cum poate fi cineva 
atâta de negru la inimă, încât să se răzbune până și pe un lucru neînsuflețit. 

Cum se făcu ziuă, moşneagul alergă plângând la casa vecinilor săi și îi rugă să-i dea înapoi cel 
puţin cenușa comorii lui. Aceştia, socotind că nu mai are ce să facă cu dânsa, i-o înapoiară. Bătrânul 
mulțumi și se întoarse repede acasă. 

Aici primul gând îi fu să încerce puterea cenuşii asupra unui cireş uscat din fundul grădinii sale. 
Cum atinse pomul, cum se acoperiră crengile de muguri, pe care îi vedeai cu ochii cum se deschid 
şi înfloresc. 

Uimit de această minune, moșul puse cenușa într-un coșuleţ și plecă să cutreiere ţara, dând de 
ştire pretutindeni că el avea puterea să aducă iarăși la viaţă copacii uscați. 

Și îl rugau să le învieze grădinile cu pomi roditori din sămânță rară. Și pretutindeni, cum vântura 
puţină cenușă din piulița arsă, cum prindeau viață arborii. 

Vestea ajunse la urechile unui prinţ, care auzind de moșneagul făcător de minuni, socoti faptul 
drept un lucru foarte ciudat. El trimise după unchiaș, iar acesta cum i se înfățișă, smerit, prinţul îi 
spuse: 

— Am o livadă întreagă de pomi cu fructe rare, dăruiți de împărat, dar uscați cu toții de seceta 
cumplită de astă-vară. Arată-ţi puterea şi te voi răsplăti cum se cuvine. 

Moşul răspândi o parte din cenușă asupra crengilor moarte şi deodată întreaga livadă se îmbrăcă 
în haina de sărbătoare a mugurilor înfloriți. Prinţul îl dărui cu bogate mătăsuri, cu haine scumpe şi 
alte multe daruri, încât moşul plecă acasă încărcat și plin de bucurie. 

Dar vecinii cei răi, cum auziră de această nouă veste care fericea pe moșneag, se repeziră la locul 
unde arseră ei piulița, adunară toată cenușa ce mai rămăsese, o puseră într-un coș cu care omul cel 
rău porni în grabă în orașul apropiat. Aici dădu zvon că e omul care poate să redea viața copacilor 
uscați şi să-i facă să înflorească. 

Nici nu avu mult de aşteptat, că un prinţ îl și chemă la castel şi îi porunci să învie pomii din 
grădina sa. Prinţul însuși veni cu el ca să vadă cu ochii minunea. Dar când se urcă omul cel rău în 
copac şi presără cenuşa peste crengile uscate, niciun mugur, nicio floare nu se iviră. Ba încă, toată 
cenușa zbură în ochii și în gura prinţului, orbindu-l și înăbuşindu-l. 

Când oamenii de la curte văzură cum i-a păcălit omul cel rău, se repeziră la el, îl înhățară şi-l 
bătură, de era cât pe-aci să-l şi ucidă. Ca vai de el, se târî până acasă, unde mai să moară de necaz și 
de ruşine, că-l mai vedea și nevasta în halul ăsta. 

Bunul unchiaș, cu baba sa, aflând de belelele în care căzuseră vecinii, trimiseră după ei și după 
ce le spuseră că lăcomia și cruzimea sunt pierzania omului, dovadă toate cele ce au păţit, le dădură 


şi lor o parte din bogăţiile adunate cu atâta stăruitor noroc. 
Iar vecinii, recunoscând acum, după atâtea întâmplate, că, într-adevăr, așa e, se îndreptară și 
mulțumiră binefăcătorilor lor. De atunci, duseră și ei viață bună, liniștită, nu ca înainte. 


Pățania iepurelui alb 
poveste japoneză 


Trăia odată, de demult, în insula Oki, foarte departe de aici, un iepure alb. Insula asta era cât se 
poate de frumoasă, cu tot felul de flori şi fructe și mai ales cu mai multe neamuri de foi de salată și 
lăptuci, pe care iepurele nostru le mânca cu o poftă, de ţi-era mai mare dragul să-i vezi dinţișorii 
rozând la cotorul frunzelor, în timp ce ochii îi fugeau, cu teamă, lăturalnic. 

Dar, cine e mulțumit cu ce are? Voia și el să mai schimbe locul, că i se urâse numai pe insulă. De 
aceea dorea să ajungă la țărm, dar n-avea cum; că marea era adâncă, iar el nu știa să înoate. Zile şi 
nopți se tot chibzuia el în fel şi chip, dar în zadar, că nimic nu găsea. 

Într-una din zile, un crocodil trecu prin apropierea insulei. Iepurele alb, muncit de gândul său, 
era să se-ndepărteze, că n-avea chef de vorbă, când deodată îi trăsni prin cap un gând năstrușnic. 
Se-ntoarse repede spre crocodil și-i strigă: 

— Hei, ia ascultă! Veţi fi voi crocodilii mai mari, dar tot neamul nostru iepuresc e mai numeros! 

Namila se opri din înot, se apropie de țărm, deschise o gură cât o șură şi zise: 

— Ți se pare, pentru că nu ştii câți suntem în fundul apei! 

— Așa, zise iepurele, atunci hai să ne numărăm! 

— Hai, dar cum să facem? 

Iar iepurele, şiret, îi spuse: 

— lată cum: voi crocodilii să vă aşezaţi în șir de aci până la țărm, într-o singură linie, plutind pe 
mare; eu o să merg repede pe spatele vostru și o să vă număr în fugă. 

— Bine, zise crocodilul şi plecă să spună celorlalți. 

Atunci tovarășii lui se înşirară așa cum fusese vorba, iar drăcosul de iepure trecu pe spinarea lor, 
cât e marea de mare, până la țărm. Când fu însă aproape de mal, nu-l mai răbdă inima şi le strigă, 
plin de bucurie: 

— Asta am vrut: să ajung la mal. Sâc, proştilor, că v-am păcălit! 

Cum sfârși de vorbit, cel din urmă crocodil, care era mai aproape, se înfurie și repezindu-se după 
el, îi sfâşie pielea şi-l jupui de tot, de rămase bietul iepure numai cu carnea pe el, roşie, plină de 
sânge. 

Tocmai atunci trecură pe acolo optzeci de zei, toţi fraţi, care se duceau să ceară de nevastă pe 
prinţesa Yakami; că se dusese vestea peste nouă mări și nouă ţări, despre frumuseţea și despre 
sufletul ei ales. Şi când văzură pe nenorocitul de iepure că ţipă și se vaită de durere, îl întrebară: 

— Da' ce e cu tine? 

EI le răspunse, văitându-se: 

— lacă, vrusei să trec pe țărm pe spinarea crocodililor, şi ca să stea, le spusei că vreau să-i 
număr. Dar ei de necaz că i-am păcălit, uite ce-mi făcură. 

Zeii, ca să-și bată joc de el, îi spuseră: 

— Du-te de te scaldă în apa sărată a mării şi pe urmă întinde-te să te usuci la vânt, că-ți trece! 
Iepurele dădu fuga de se băgă în mare, dar îl cuprinse deodată o usturime din pricina sării din 
apă, de credea că o să înnebunească. Aşa că, repede se întinse la vânt, astfel cum îl povăţuiseră zeii. 

Atunci 1 se zbârci carnea de nu mai putea de durere. 

În urma zeilor mergeau servitorii lor, care le purtau bagajele; iar cel din urmă dintre ei, îl întrebă 
şi el, ce-a păţit. Iepurele îi povesti totul de la început. Iar servitorului, care era și el un fel de zeu, i 
se făcu milă de el şi îi zise: 

— Uite ce să faci: mai întâi du-te iute de te spală cu apă dulce de izvor; pe urmă adună polen de 


papură și dă-ţi cu el pe tot corpul şi aşa o să-ţi treacă! 

Iepurele alb se codi la-nceput, crezând că iar e vreo păcăleală; dar fiindcă nu mai putea de 
usturime, iar chipul blând al servitorului îi insufla încredere, dădu fuga la izvor și își alină durerile 
cu apă rece ca gheaţa. Apoi, adună în grabă polen de pe florile de papură, se tăvăli în el aşa ca să-i 
acopere toată carnea, şi — ce să vezi? Numaidecât începu să-i crească toată blana la loc, așa cum 
fusese înainte. 

Acuma, iepurele acesta era un iepure fermecat; după ce s-a făcut bine, îi spuse așa 
binefăcătorului său: 

— Îţi mulțumesc din toată inima pentru binele pe care mi l-ai făcut. Pe cei optzeci de răi, care şi- 
au bătut joc de mine, îi blestem să nu li se împlinească ceea ce şi-au pus în gând. Numai tu vei 
izbândi. 

— Bine, iepure alb, zise el râzând, dar măririle lor se duc să ceară de nevastă pe frumoasa 
prinţesă Yakami. Cum o să se mărite prinţesa cu un servitor! 

— Uite așa bine. Îi blestem să n-ajungă niciunul să ia de nevastă pe prinţesă. Tu, măcar că ești 
numai un servitor, tu o să te însori cu ea. 

Servitorul clătină din cap cu neîncredere, apucă bagajele şi goni cu ele după zei. 

Când ajunseră la castel, unul după altul, cei optzeci de zei se înfățişară minunatei prințese, 
punându-i la picioare nestemate strălucitoare şi jurându-i dragoste până la moarte. 

Era unul mai frumos decât celălalt, îmbrăcaţi numai în aur și mătăsuri scumpe. Dar prinţesa nici 
pe unul nu-l plăcu. Privirile ei cercetătoare se opriră asupra binefecătorului iepurelui alb. 

— Dar acesta, prea mărită domniţă, nu este decât un servitor, ziseră nedumeriţi zeii. 

— Pe el îl vreau de soţ, răspunse prinţesa, zâmbind cu blândeţe. 

Şi făcură nuntă fără pereche, de se duse pomina, iar în capul mesei fără sfârşit, cine credeți că 
sta, rozând cu poftă o lăptucă mare cât el? Chiar iepurele alb. Că avuseseră grijă să-l poftească la 
praznic, iar el nu putuse să nu primească o cinste atât de deosebită. 


Povestea celor doi frați 
poveste japoneză 


Odinioară, trăiau într-o împărăție îndepărtată doi frați de viță domnească. Celui mare îi plăcea 
grozav să pescuiască ȘI, ori că avea noroc, ori că era el dăruit cu vreo deosebită putere, nu știu, dar 
prindea cu ușurință tot felul de peşti, și mai mari și mai mărunţei. Era destul să arunce undiţa în apă, 
că se şi agăța vreunul. 

Cel mai mic se da în vânt după vânătoare. Bucuria sa cea mai mare era să gonească pe coline, 
prin păduri, peste tot, unde dobora lesne păsări și tot felul de animale. 

Dar pesemne că omului i se urăşte cu o ocupaţie şi râvneşte curând la alta. Într-o bună zi, fratele 
cel mic îi spuse celuilalt: 

— Hai să schimbăm: tu să vânezi în locul meu, iar eu o să încerc să pescuiesc. Dă-mi undiţa ta. 

Fratele cel mai mare, la început nu vru să se învoiască. Se obișnuise cu plăcerea lui și îi venea 
greu să o părăsească. Dar atâta stărui celălalt, încât, în cele din urmă, zise: 

— Bine, fie. Hai să schimbăm. 

Cel cu vânătoarea își încercă norocul cu undiţa, dar, ca un făcut, nu prinse niciun pește, ba mai 
pierdu și cârligul undiţei în mare. 

Când auzi de asta, pescarul îi spuse: 

— Una este vânătoarea, alta e pescuitul. Fiecare cu ce a apucat și cu ce s-a obişnuit. Să ne 
întoarcem la ocupaţia noastră de la început. 

Iar fratele cel mic îi răspunse: 

— Dar n-am prins niciun peşte cu cârligul tău. Nici nu ştiu unde o fi prin fundul mării. 

Celălalt stărui: 


— Să mi-l dai neapărat, că trebuie să plec. 

Atunci vânătorul își frânse sabia sa în bucățele, făuri din ele cinci sute de cârlige pentru undiţă şi 
le dete fratelui său, rugându-l să le primească. Dar acesta nici nu vru să audă. 

Din nou se puse pe muncă trudnică și bătu cu ciocanul o mie de cârlige de prins peşte. Dar 
fratele pescar nu primi nici de data asta, zicând: 

— Mie să-mi dai cârligul de la undiţa mea, nu altul. 

Întristat foarte, vânătorul se aşeză la marginea mării și plânse amar. Când îl văzu în starea asta, 
Bătrânul-Înţelept-al-Mării se apropie de el şi îi zise: 

— la spune-mi mie de ce eşti amărât? 

Iar el îi povesti de la început cum îi pierduse cârligul de la undiţă şi cum celălalt frate nu voia în 
ruptul capului altul în loc. 

Atunci Bătrânul-Înţelept-al-Mării dură o barcă și îl pofti în ea, iar el, împingând barca pe mare, îi 
spuse: 

— Uite ce minunată vreme! Du-te și te plimbă. Lasă-te în voia vântului şi o să întâlneşti un palat 
zidit numai din scoici de mare. Și când o să ajungi la poarta palatului, o să dai de un arbore de 
coacăze negre crescut deasupra puţului de lângă poartă. Dacă te sui în acest pom, până sus în vârf, 
atunci fiica Regelui Mării va veni să te vadă şi-ţi va spune ce trebuie să faci. 

El făcu precum îi spuse Bătrânul-Înţelept. Lăsă barca să lunece în voia ei și dădu în scurtă vreme 
de palatul minunat. Cum sosi, cum se sui în arbore şi aşteptă. 

De la o vreme, veniră cu găleți de aur la fântână, sclavele Domniței Mărgăritar, fiica Regelui 
Mării. Când se aplecară să scoată apa, văzură o rază luminoasă frângându-se în luciul apei şi când 
ridicară ochii în sus, ca să înțeleagă de unde vine lumina, dădură cu ochii de un tânăr frumos, în 
vârful pomului. 

Acesta ceru femeilor să-i dea şi lui puțină apă. Ele îi întinseră o cupă de aur, plină. Dar el, fără să 
guste măcar apa, luă piatra prețioasă care-i atârna la gât, o puse între buze şi o lăsă să cadă în cupa 
de aur. Piatra se lipi de fundul cupei aşa de tare, încât ele încercară în zadar să o dezlipească. Aşa că 
fură nevoite să o ducă stăpânei așa cum era. 

Când domniţa văzu piatra prețioasă, întrebă pe sclavele sale: 

— E cineva la poartă? 

Iar ele răspunseră: 

— Da, este în pomul de lângă puț un tânăr foarte frumos, mai frumos şi mai mândru chiar decât 
regele nostru. Ne-a cerut apă, şi noi i-am dat. Dar el, fără să bea, a dat drumul în cupă acestei pietre 
prețioase. 

Domnița Mărgăritar socotind întâmplarea prea ciudată, se duse ea însăși acolo şi fu încântată de 
frumuseţea tânărului. Dar înainte de a putea fi bine văzută de el, dispăru și se duse la tatăl său să-i 
spună: 

— Tată, în coacăzul de lângă fântână este un bărbat deosebit de chipeș. 

Atunci Regele Mării ieşi el însuși la poartă. Când îl zări în vârful arborelui, el ştiu îndată cine 
este. De aceea îl rugă să coboare şi să intre în palat, ba îl pofti chiar pe tronul său făcut din piele de 
focă şi covoare groase de mătase. 

Regele Mării dădu un mare ospăț în cinstea musafirului, la care luă parte și Domnița Mărgăritar. 
Și fură cu toţii așa de buni și binevoitori cu el, iar acesta îndrăgi pe domniţă așa de tare, încât se 
însură cu dânsa și hotărî să locuiască acolo mai departe, viețuind împreună trei ani de zile. 

Într-o noapte, când trecură aceşti trei ani, fratele vânător îşi aduse aminte de casa sa, de ceea ce i 
se întâmplase, de fratele pescar şi din pricina asta suspină adânc. 

Domnița Mărgăritar fu mişcată şi spuse părintelui ei: 

— Tată! Vreme de trei ani am fost amândoi atâta de fericiţi. Bărbatul meu nu a avut prilej să fie 
niciodată supărat şi nu l-am văzut până acum mâhnit. Dar azi-noapte, întâia oară i-am auzit 
suspinul. Ce poate să însemne asta? 

Regele Mării rugă pe ginerele său să-i mărturisească lui pricina întristării şi cauza pentru care 


venise la palatul său. Acesta îi povesti ceea ce i se întâmplase cu acel cârlig de undiţă pierdut și cum 
se supărase fratele său. 

Regele Mării chemă îndată toți peștii mării, mari și mici, și le vorbi așa: 

— Este vreunul dintre voi care să fi luat cârligul de undiță pierdut de ginerele meu? 

Iar ei răspunseră: 

— Peştele Tai se plânge că de la un timp îl doare în gât şi nu poate mânca cum trebuie. Poate că 
el l-o fi înghițit. 

Îndată trimiseră după el să-l cheme, îl cercetară cu îngrijire și, într-adevăr, găsiră în gâtul său 
cârligul. Îl scoaseră cu binişorul, îl spălară bine și i-l deteră fratelui mai mic. 

Acesta mulțumi din toată inima şi spuse regelui că trebuie să se întoarcă acasă ca să-l înapoieze 
fratelui său. 

La plecare, Regele Mării îi mai dărui două pietre preţioase. Una avea puterea să facă să se 
retragă marea; cealaltă dimpotrivă, să o umfle. Apoi îi spuse: 

— Acuma, întorcându-te acasă, vei da cârligul de undiţă fratelui tău. Și ai grijă să-ți sădești 
orezul în vale, dacă fratele tău îl cultivă pe deal; iar dacă îl sădește el în vale, tu să-l cultivi pe deal. 
Și dacă iarăși va fi rău cu tine, atunci eu o să mișc apele în aşa fel, încât să-ți folosească numai ţie, 
iar lui să-i fie lipsă. 

Atunci ginerele său îl întrebă: 

— Dar dacă se va înfuria așa de tare din cauza asta, încât va voi să mă omoare? 

Regele Mării îi răspunse: 

— Dacă fratele tău va voi să te ucidă, atunci tu să scoţi piatra prețioasă care face să umfle marea 
și aşa, el va fi înghiţit de ea. 

— Dar dacă îi va părea rău şi va cere iertare? mai întrebă el. 

— Dacă se căiește, zise Regele Mării, atunci tu să scoţi cealaltă piatră prețioasă, care face ca 
apele să se coboare îndată și valurile îl vor lăsa viu şi nevătămat. 

După asta, Regele Mării chemă pe toți crocodilii și le zise: 

— Ginerele meu vrea să se întoarcă acasă. Care dintre voi poate să-l ducă repede pe spinarea lui? 

Un crocodil lung cât toate zilele ieşi în fața regelui și zise că poate să-l ducă, ba şi să se întoarcă 
înapoi, într-o singură zi. 

— Du-te, îi zise Regele Mării, şi ai grijă de dânsul să nu i se întâmple nimic. 

Fratele mai mic se aşeză pe spinarea crocodilului, își luă rămas bun și plecă. Crocodilul îl duse 
într-adevăr într-o singură zi, precum spusese. La despărțire, el scoase pumnalul de la brâu și îl puse 
pe gâtul crocodilului, în semn că a sosit cu bine, iar acesta se depărtă în grabă să dea de veste 
Regelui Mării. 

Cum ajunse acasă, se duse vesel la fratele său și îi dădu cârligul. Apoi făcu aşa cum îl povăţuise 
socrul său, Regele Mării. 

De atunci, ca un făcut, fratelui pescar îi mergeau toate treburile rău. În furia sa, socoti că nu 
poate fi altă pricina decât fratele său, și voi să-l omoare. Acesta însă îşi aminti de sfaturile Regelui 
Mării, scoase repede piatra prețioasă de la gât şi îndată marea se umflă ca mânată de o furtună 
năprasnică, gata să înece pe fratele pescar. 

Când văzu primejdia, acesta înţelese îndată puterea deosebită pe care o avea fratele mai mic, se 
grăbi să-i spună că-i pare rău de ceea ce a făcut şi îi ceru iertare. 

Atunci fratele vânător scoase repede cealaltă piatră prețioasă, care făcu îndată ca marea să se 
retragă, gonind valurile înapoi. 

După această întâmplare, fratele mai mare înțelegând că nu e de glumă, dădu ascultare celui mai 
mic, făgăduindu-i să-i fie credincios şi să-l ajute oriunde va fi nevoie. 

Şi de atunci, la curtea împăratului se joacă un dans care închipuie luptele fratelui cel mare cu 
valurile, când era să se înece. 


Izvorul tinereţii 
poveste japoneză 


Într-o pădure îndepărtată, la margine de sat, trăia odată, de mult, tare de mult, un om și femeia 
lui. 

Drept adăpost nu aveau decât o colibă sărăcăcioasă, făcută din crengi de arbori lipite cu lut. 
Drept mâncare, rădăcini de copac, buruieni şi câte un vânat care le mai cădea şi lor în cale. 

Totuși oamenii erau mulțumiți cu ce aveau și nu râvneau la altceva. Erau sănătoși, erau voioși, 
munceau cu drag și nu le mai trebuia nimic. 

EI, ca pădurar, era mai toată ziua plecat după munca lui, iar femeia sa rămânea la colibă să 
deretice, să facă mâncare și să mai cârpească vreo cămașă. 

Şi uite așa, pe nesimţite, trecu multă vreme și amândoi încărcară mereu o mulțime de ani în 
spinarea lor, până ce trebuia să se încovoaie bine ca să-i poată purta în cârcă pe toţi. 

Cu toată bătrâneţea, moșneagul își lua în fiecare dimineaţă securea, spunea babei „la revedere” şi 
o pornea cu pas domol să mai robotească prin pădure. 

Baba rămânea acasă cu gospodăritul, tot vrednică și veselă ca altădată. 

Într-o zi, cum forfotea moșneagul prin pădure, iată că zări un animal ciudat, așa ca o căpriță albă. 
Animalul sări de două ori, pe urmă se opri, întoarse capul spre unchiaș şi îl privi ca şi când l-ar fi 
chemat. 

Bătrânul pădurar se luă după ea, dar când fu la doi paşi, căprița năzdrăvană sări iar mai departe, 
oprindu-se şi privind înapoi. lar se apropie pădurarul și din nou se depărtă cu două sărituri, 
animalul. 

Tot urmărind pe căpriță, moșneagul intră adânc în inima pădurii, până când îi pierdu urma. 
Ajunse aşa într-un loc unde își aducea bine aminte că încă nu-i mai călcase piciorul. 

Obosit cum era, căută un izvor ca să-şi potolească setea, gândindu-se la calea lungă de întors 
acasă. Trecuse de nămiază și de bună seamă că baba trebuia să fie tare îngrijată de întârzierea lui. 

Cum căuta aşa, iată că dădu de un izvor pe care nu-l mai văzuse până atunci. Şi vedeţi, lucru de 
mirare, apa era limpede cum e cristalul, dar bătând niţel în albastru. Și era izvorul așa de frumos și 
apa părea așa de bună și răcoritoare, că bătrânul pădurar se plecă, luă apă în pumni şi sorbi cu nesat. 

Cum bău, se văzu în oglinda apei deodată schimbat: părul lin, din alb ca ninsoarea se făcuse 
negru ca pana de corb; fața lui, de unde era brăzdată de zbârcituri, devenise netedă; și de unde era 
slăbit de abia mergea adus din spate, acu' se simţi voinic, forţa îi veni în mușchi, stătu drept, în 
putere, ca la douăzeci de ani. Pasămite, fără să ştie, moșneagul băuse din izvorul tinereţii și de aia 
întinerise așa de tare. 

Mai întâi pădurarul se sperie, crezându-se fermecat de duhurile rele ale pădurii. 

În cele din urmă însă înţelese că înadins venise căpriţa albă, ca să-i arate locul cu izvorul 
tinereţii. Atunci pădurarul o luă vesel spre casă, gândindu-se la ce-o să zică baba când l-o vedea așa, 
tânăr și voinic. Și de unde la dus îi trebuise atâta vreme, acuma, mânat de picioare sprintene și 
tinere, ajunse numaidecât acasă. 

Cum îl zări baba crezu că e un străin și-l întrebă: 

— Nu cumva văzuşi dumneata pe moşul meu prin pădure? Că a plecat de azi-dimineaţă și uite, 
cine ştie ce i s-o fi întâmplat, că nu s-a mai întors. 

Pădurarul îi răspunse râzând: 

— Da' ce nu mă mai cunoşti, babo? Eu sunt! Moşul tău! Vezi cum am întinerit? 

Baba rămase cu gura căscată. Vocea i-o recunoștea, dar chipul ba. Neîncrezătoare, mai zise: 

— Ce vorbeşti, străinule? Cum o să fii tu bărbatul meu? 

La care pădurarul se grăbi să o asigure! 

— Păi nu sunt eu moșul tău? Nu m-ai petrecut tu, ca-n fiecare zi, azi-dimineață, când am plecat 
la treabă? 

Şi îi descrise cu de-amănuntul cum petrecuse ziua în ajun acasă, până ce baba se încredință că 


într-adevăr el era. Apoi pădurarul îi povesti cum îi apăruse căprița, cum ea îi arătase calea la izvorul 
tinereţii, cum băuse şi cum întinerise. 

Atunci îi veni poftă babei să se facă tânără și ea, şi îi spuse: 

— Rămâi de păzeşte tu coliba, că mă duc şi eu la izvor să întineresc un pic. 

Pădurarul se miră că nu-i venise lui întâi gândul să o îndemne. De aceea se grăbi să o trimeată, 
asigurând-o că va păzi el căsuţa cât o lipsi. 

Baba plecă numaidecât, folosind pentru drum îndreptările bărbatului ei, iar pădurarul, rămas 
singur, căzu pe gânduri. 

Întâi îi veni să râdă gândindu-se cum i-ar fi stat, el tânăr și sprinten, iar nevastă-sa o bătrână 
stafidită şi gârbovă. 

Apoi pe buze îi înflori un zâmbet de fericire, închipuindu-şi cum se va întoarce de la izvorul 
fermecat, o tânără mândră şi voinică. Ce viaţă veselă și ușoară o să ducă de aici înainte ei doi, tineri 
în plină putere! 

Și cum sta el așa, se mai luă cu treaba, cu una, cu alta și nici nu băgă de seamă cum trecu 
vremea. Când soarele fu aproape de asfinţit, el se miră că baba întârzie cu întorsul, că doară de când 
plecase, avea timp să se ducă şi să vie de două ori. 

Îngrijorat, ieşi în drum de mai multe ori, făcu mâna streaşină la ochi și privi cu luare-aminte. 
Baba nu se zărea de fel. 

Mai aşteptă el ce mai aşteptă şi văzând că nu mai vine, se gândi că doamne fereşte! să nu 1 se fi 
întâmplat ceva rău babei. Închise casa și o luă repede într-acolo. 

Sosi gâfâind la izvor, dar baba nu se vedea. Se uită prin împrejurimi, dar femeia nu era nicăieri. 
Deznădăjduit, tocmai voia să se întoarcă acasă, când deodată auzi un scâncet de copil ce venea de 
lângă ierburile mari de lângă izvor. 

Se îndreptă repede într-acolo, dădu bălăriile cu îngrijire la o parte şi văzu un copilaş mic, mic de 
tot, o fetiță care nu știa să vorbească, aşa era de mică. Pădurarul nu se putu dumeri cine să fi părăsit 
un asemenea prunc în inima pădurii. Și cum privea copilul, văzu că acesta da din mâini făcându-i 
semne cu deznădejde. 

Abia acum băgă de seamă pădurarul că fetița e în rochia babei, care îi venea mult prea mare. 

Deodată înţelese totul: copilaşul nu era altcineva decât femeia lui! Pasămite baba nu se 
mulțumise cu câteva sorbituri. Voind să se facă mai tânără decât bărbatul ei, băuse, pesemne, cu 
lăcomie, prea mult, aşa de mult, încât apa izvorului o făcuse copil de ţâţă. 

Bietul pădurar se scărpină în ceafă, a pagubă. lată peste ce năpastă căzuse tocmai acum când 
nădăjduise să înceapă o viaţă nouă fără necazurile bătrâneţii. În cele din urmă, nefericitul pădurar se 
aplecă, o luă în braţe, o puse în spinare, așa cum fac părinţii japonezi ca să poarte pe copiii lor şi se 
îndreptă încet spre casă, trist şi îngrijorat la gândul că, de aici înainte, o să trebuie să crească, să 
îngrijească şi să fie tatăl aceleia care-i fusese nevastă. 


Take-Trai 


poveste japoneză 


Într-un sat trăia un om foarte distrat. Toţi îi spuneau: Take-Trai. 

De cu seară, Take-Trai spuse soției: 

— Pregăteşte-mi hainele de sărbătoare. Mâine în zori plec la oraş, la iarmaroc. 

— Vei avea tot ce-ţi trebuie, numai să nu uiţi un cadou pentru mine. 

În zori Take-Trai era în picioare. 

— Nevastă, nevastă, unde mi-i pălăria? întrebă el cotrobăind prin casă. 

— Este în cuierul din tindă, răspunse nevasta sa cu voce somnoroasă. 

În tindă atârnau alături în cuier pălăria și coşul de paie. Take-Trai puse pe cap coșul de paie. În 
piciorul drept încălță un pantof de paie, iar în cel stâng un sabot de lemn. 


„Cine trebuie să plece, n-are timp de așteptat”, îşi spuse el strângându-și brâul. Dar după o clipă 
se gândi: „Să iau cuțitul cu mine. Câte pericole paște pe om la drum!” îndată strigă: 

— Hei, nevastă! Mi-ai pregătit cuțitul pentru drum? 

— Da, l-am pregătit, este în cui în bucătărie. 

Take-Trai se duse în bucătărie. Cuţitul atârna de un cui în perete, iar alături se afla o umbrelă. 
Take-Trai luă umbrela, o înfipse la brâu şi porni repede spre oraș, la iarmaroc. 

Abia ajunse în satul vecin și fu înconjurat de o mulţime de oameni. 

— Uitaţi-vă ce om ciudat, în loc de pălărie şi-a pus coșul pe cap! 

„Curios, cine-i zăpăcitul care poartă un coș în loc de pălărie?” se gândea Take-Trai, uitându-se în 
stânga și în dreapta. 

De-abia dincolo de sat, când vru să se mai răcorească puţin, vru să-şi scoată pălăria și dădu de 
coş. De mânie îl aruncă în șanț. 

Dar în drum spre oraş, Take-Trai mai trecu printr-un sat. Abia intră, când deodată auzi râsete 
împrejur: 

— Uitaţi-vă, uitaţi-vă, ce om ciudat, un picior încălțat cu paie, celălalt cu lemne. 

Take-Trai se uită la picioarele sale. Amuţi de mirare, își aruncă repede papucul de paie și sabotul 
de lemn şi porni mai departe. 

Mergea și se uita cum oamenii strângeau orezul de pe câmp. Saluta secerătorii, iar aceştia 
răspundeau politicos: 

— Pe o căldură ca asta mergi fără pălărie. Ai putea cel puţin să-ţi aperi capul cu umbrela. 

— Dacă aş avea umbrelă, n-aş aștepta sfatul vostru. 

— Dar ce ai la brâu? 

— Cum ce am? Un cuţit! 

— Om bun, aceasta-i umbrelă, nu cuțit. 

Take-Trai se înfurie. „Nevastă-mea mi-a făcut asta. Am să-i arăt eu. Mă întorc îndată acasă.” 

Când ajunse în satul său, intră în prima casă din marginea satului. 

— Eşti o leneşă, o neglijentă, necinstită, începu el să strige încă din prag. Din cauza ta a trebuit 
să mă întorc din drum, să renunţ la iarmaroc. 

— Nu cumva ai greșit casa, vecine? întrebă gospodina. 

Take-Trai se rușină foarte mult. leși din casă și alergă la prăvălie, ca să cumpere un mic dar și să 
se scuze pentru neplăcerea făcută. 

— Cer scuze. Că am strigat atât de tare, începu el din prag, când se întoarse de la prăvălie. V-am 
adus în dar un pachet de ceai. 

— Nu-mi aduc aminte să fi strigat la mine. Şi apoi, prin ce minune te-ai întors atât de repede de 
la oraș? 

Take-Trai de-abia acum își dădu seama că intrase în propria sa casă. 

Dar de data asta se bucură foarte mult. 

— N-am găsit nimic interesant la iarmaroc. Ţi-am cumpărat un pachet de ceai şi m-am întors. 
Prepară un ceai proaspăt, bun, să-l bem împreună. 

De-ar fi ştiut nevastă-sa ce-a pățit el!... 


Piuliţa fermecată 
poveste japoneză 


Într-un mic sat japonez, de pe malul mării, trăiau odată doi fraţi. Fratele mai mare era harnic, iar 
cel mic, leneș. Într-o zi fratele mai mare se duse la pădure să taie lemne. Munci fără odihnă până la 
amiază. Când soarele ajunse drept în creștetul capului, un bătrân se opri în fața sa. Avea în mână o 
piuliță de piatră, în care se macină orezul. 

— Aceasta este o piuliță fermecată. Tu ești om bun și harnic, piuliţa îţi va da tot ceea ce vei dori. 


Mestecă în ea cu pistilul“ și spune-ţi dorinţa. Te rog s-o iei cu tine acasă, spuse bătrânul către băiat. 


Îi lăsă darul și înainte ca băiatul să poată privi piuliţa, bătrânul era de-acum departe; nici nu avu 
timp să-i mulțumească. Dar se bucură foarte mult şi fericit luă piuliţa şi alergă acasă. 

— Piuliţă, te rog, dă-mi orez! Avem nevoie de orez! se rugă el frumos și învârti cu pistilul în 
piuliță, până când se auzi sunând. 

Deodată din piuliță începu să curgă orez, o grămadă întreagă de orez. Într-o clipă toate ungherele 
din casa săracului se umplură cu orez. 

— Îţi mulţumesc, piuliță! mulţumi modest și cu dragoste fratele mai mare. 

Şi, deoarece avea prea mult orez, se duse în sat și-l dărui oamenilor. 

— Îţi mulţumim, îţi mulțumim mult! Ne-ai ajutat să nu ne moară copiii de foame! îi spuneau 
sătenii. 

Numai fratele său leneș nu era mulțumit. „Eh, dacă aș avea eu o piuliță ca aceasta, aş ști să o 
folosesc altfel!” mormăia el. 

Într-o zi, când fratele mai mare se duse la pădure să taie lemne, fratele cel mic luă piuliţa și plecă 
din sat cu ea. Dar când să treacă de ultima casă, se gândi: „Ce-ar fi să fug, să am piulița numai 
pentru mine şi să nu mi-o fure nimeni?” 

În cele din urmă se hotărî să plece pe mare. Luă o barcă cu vâsle, puse în ea piuliţa și încercă să 
vâslească spre largul mării. Se îndepărtă repede de mal și barca se legăna pe valurile puternice. 
Leneşului i se păru că se află destul de departe de mal, pentru ca nimeni din sat să nu-l poată găsi. 
Se opri, nu mai vâsli și începu să se gândească ce ar putea să ceară piuliţei. „Am găsit! Cel mai mult 
îmi plac covrigii dulci de orez! Aş dori foarte mult asemenea covrigi!” Mestecă tare cu pistilul în 
piuliță, așa cum văzuse la fratele său şi porunci: 

— Să-mi dai covrigi! Să-mi dai mulți covrigi dulci de orez! 

Abia termină vorba, când începu să iasă din piuliță o mulțime de covrigi albi şi buni. 

— Ce bunătate! Numai covrigi dulci! Și toţi sunt numai ai mei! se entuziasmă leneșul. 

Apoi se repezi la ei şi-i mâncă pe toți. 

Dar covrigii erau dulci și au fost atât de mulţi, încât deodată îi veni pofta să mănânce și ceva 
sărat, ca să scape de gustul dulce. 

Din nou învârti cu pistilul în piuliță şi spuse: 

— Să-mi dai îndată sare! Vreau sare! Toarnă-mi sare! 

Deodată începu să curgă din piuliță sare albă. Curgea mereu. Leneșul luă sarea în mână şi strigă: 

— Destul! Destul! Ajunge! 

Dar sarea curgea fără încetare, se umplu barca, se cufundă împreună cu leneșul, dar el se ţinea de 
barcă și continua să strige: 

— Destulă sare! Destulă sare! 

Din piuliță însă sarea curgea mereu și continuă să curgă și acum. De aceea marea este sărată. 


Pescarul și fiica regelui mării 
poveste japoneză 


Marea era blândă și îmbietoare, o risipă de apă şi Soare. De pe treptele de văluri sosite dinspre 
orizont, ziua cobora pe nisipul țărmului, aurind bărcile pescarilor din Miţunoe. Rotindu-se deasupra 
lor, pescăruşii păreau că le cheamă spre largul plin de comori al apelor, acei peşti cu solzi sclipitori. 
Deodată se auzi lipăitul unor sandale de lemn. Un flăcău chipeș și voinic se îndreptă spre una din 
bărcile de pe mal. Pe faţa-i arsă de soare, sprâncenele-i negre se arcuiau deasupra unor ochi care 
fermecaseră privirile tuturor fetelor din satul de pescari, Yura. 

în piuliță 


Bătrânii nu-şi aminteau să fi trăit pe aceste meleaguri un flăcău atât de frumos şi un, pescar atât 
de curajos, petrecând zile întregi singur, în mijlocul apelor fără sfârșit. Părinţii lui Uraşima Taro — 
acesta era numele flăcăului — îl certau adesea când zăbovea prea mult în larg, temându-se să nu 
rămână fără singurul lor fecior. Chimonoul îi ajungea dincolo de genunchi şi un şorț de paie îi ținea 
loc de brâu, apărându-l de plumbii plasei pe care el o rotea, mai înainte de a o azvârli în valuri. În 
jurul frunţii îi strălucea o fâşie de pânză albă. Într-o mână ţinea uneltele de pescuit, iar în cealaltă o 
traistă cu hrana pentru câteva zile. Cu mâinile pe vâsle, Uraşima Taro se îndrepta către orizontul ce- 
l îmbia tot mai departe, spre o soartă pe care n-a mai avut-o niciunul dintre pescarii întinsului 
arhipelag nipon... 

Privind meleagurile natale, de care se îndepărta încet, flăcăul simți o ciudată strângere de inimă. 
Zărea colinele domoale cu orezăriile înșiruite la poale. Simţea aievea răcoarea râului în care se 
scăldase de atâtea ori în copilărie, când casele satului îi păreau mult mai mari decât acum. Aproape 
de țărm se înălța vechea pagodă””, în sărăcăcioasa casă părintească, ai lui încă mai dormeau, visând 
că el se întorcea din larg cu barca plină de scrumbii... 

Trecuseră trei zile fără ca Urașima Taro să pescuiască ceva, deși se avântase mai departe ca 
oricând. Trei nopţi dormise în barca legănată de valuri şi visurile sale îi prevesteau mult noroc. 
Vâslea neobosit și arunca plasa cât mai departe de barcă. Deodată simţi că prinsese un peşte mare. 
Trase nerăbdător plasa împovărată, dar, spre dezamăgirea lui, în ea nu se afla decât o broască 
țestoasă. Pentru prima dată i se întâmpla să prindă așa ceva. Un alt pescar s-ar fi bucurat de-o 
asemenea pradă. Nu însă și Urașima Taro, care ştia că broaștele țestoase sunt deosebit de dragi 
Dragonului, regele mării, care îşi avea palatul pe o insulă minunată, unde nu călcase picior de om 
până atunci. El mai știa de la bătrânii peșcari ca broaștele țestoase trăiau zece mii de ani. 

— Nu te teme, te voi trimite înapoi la regele mării! spuse Uraşima Taro, aşezând broasca pe 
fundul bărcii. 

O mângâie apoi pe creştet, căci ochii ei aveau o licărire aproape omenească. Carapacea broaștei 
părea făcută din aur şi nestemate. 

— Până una-alta, te-oi mai păstra în barcă, să-mi ţii de urât. Nu m-aş îndura să curm tocmai eu 
miile de ani pe care le mai ai de trăit! 

Apoi Uraşima Taro se întinse pe fundul bărcii, grijuliu să nu aducă vreun necaz musafirei sale şi 
începu a privi nesățios cerul albastru, brăzdat de fâşii de nori alburii, ca nişte horbote plutitoare. 
Zâmbind, flăcăul îşi reaminti povestea despre Dragonul mării... 

Departe, în mijlocul oceanului, se află trei insule unde domnește o vară veşnică. Furtunile nu le- 
au bântuit niciodată. Pomii care creșteau pe malurile lor dădeau rod întruna, fără a se usca. Cocorii 
îşi făceau cuiburile în crengile pinilor veșnic verzi. Cei ce trăiau pe aceste insule își păstrau 
neștirbită tinereţea, sorbind din licoarea, unui izvor care ţâșnea dintr-o stâncă-de matostat*%. Pe cea 
mai mare dintre insule se afla lăcașul regelui mării, făcut numai din cleştar și mărgean. Potecile 
parcului care înconjurau palatul erau presărate cu perle, şi în iazuri se zbenguiau cei mai frumoşi 
peşti. lar oamenii muritori nu au ce căuta între atâtea minunăţii... 

Furat, de toropeala amiezii, Uraşima Taro adormi buștean. Nici el nu mai ştia câtă vreme îl tot 
legănase barca, plutind la voia, întâmplării. Într-un târziu se trezi simțind cum o mână gingaşă îi 
mângâia fruntea. Deschise ochii și rămase înmărmurit de ceea ce îi fu dat să vadă. Deasupra lui se 
aplecase o fată de o frumuseţe nemaivăzută, îmbrăcată în straie de purpură și împodobită cu coliere 
de diamante. Părul ei negru, revărsat peste umeri, îi ajungea până la tălpile care pluteau pe valuri, 
alături de barcă. Broască ţestoasă — nicăieri! 

Uraşima Taro se frecă la ochi, așteptând să dispară făptura de vis din faţa sa, dar necunoscuta nu 
conteni să-i zâmbească, ba îi şi vorbi cu un glas în care auzeai toată muzica valurilor: 


327 templu hindus, budist sau brahman la unele popoare din Orient 
328 piatră semipreţioasă de culoare verde 


— Uraşima Taro, trezește-te! Eu sunt Otohime, fiica regelui mării. Cât timp ai dormit, am stat de 
veghe la căpătâiul tău. Bunătatea de care ai dat dovadă când m-ai pescuit va fi răsplătită de tatăl 
meu, la Palatul căruia vreau să ajungem mai înainte de apusul soarelui. 

Se aşeză în barca lui Urașima Taro, care îi făcu loc, fără să poată îngăima ceva de uluit ce era, și 
puse mâna pe o vâslă. Flăcăul îi urmă exemplul, neîntorcându-și privirea de la obrazul ei. Ce-i 
drept, Otohime îl măsura și ea cu coada ochiului, cu toate că, în timp ce-i veghease somnul, chipul 
flăcăului 1 se întipărise adânc în suflet. Amândoi vâsleau cot la cot. Nu se auzea decât zgomotul 
vâslelor și zvâcnirea inimilor lor tinere... 

Într-un târziu. Otohime puse palmele pe ochii pescarului și acesta simţi că barca sa prinsese 
aripi, zburând pe deasupra valurilor asemenea pescăruşilor. Când mezina regelui mării îşi ridică 
frumoasele ei mâini de pe obrajii rumeni ai lui Uraşima Taro, barca, lui se apropie liniștită de 
Ryugu, palatul stăpânului mărilor făurit din cleștar. Cu pervazurile ferestrelor din mărgean, cu ușile 
de aur și ivărele de fildeș împodobit cu pietre preţioase şi cu acoperișul din solizi de argint. Flăcăul 
abia îndrăzni să pună piciorul pe scoicile cu care era pardosită cărarea ce ducea spre intrarea 
palatului, de teamă să nu strivească perlele care ţineau loc de pietriș. O sută de slugi și o sută de 
slujnice ieşiră în întâmpinarea tinerilor, primindu-i ca pe nişte miri. 

Otohime îl călăuzi pe Uraşima Taro până la tatăl ei, al cărui tron se înălța pe o uriaşă carapace de 
broască ţestoasă. Kai-riujin, Dragonul mărilor, le făcu o primire regească; cei doi tineri se așezară 
de-a stânga și de-a dreapta tronului. Otohime mărturisi iubirea pe care i-o purta lui Uraşima Taro şi 
acesta o ceru de soţie. Regele se învoi bucuros, şi de îndată începu ospăţul de nuntă, care ţinu șapte 
zile în şir. 

Încăperea tinerilor căsătoriţi, unde Urașima Taro urma să trăiască alături de fiica Dragonului 
mării, fără a îmbătrâni niciodată, dădea spre o grădină, adevărată minune a minunilor! 

În partea de răsărit a ei se deschideau florile gingașe ale unor pomi și dintre frunzele lor de 
smarald răsunau întruna trilurile privighetorilor. Spre miazăzi domnea în schimb o vară veşnică şi 
din iarba mătăsoasă se înălța țârâitul greierilor. Spre apus auzeai foşnetul molcom al frunzelor 
purpurii de arțar și crizantemele înfloreau una după alta. În sfărșit, spre miazănoapte te întâmpina 
iarna cu pomii ninși ȘI cu velinţele de gheată ale râurilor. Era singurul loc de pe insulă unde te 
puteai întâlni în aceeași zi cu toate cele patru anotimpuri ale pământenilor. 

Viaţa fericită pe care o ducea alături de soția lui, dragostea care i-o purta îl făcură pe Urașima 
Taro să uite cu desăvârşire ceea ce fusese el mai înainte. Zilele erau la fel de frumoase și se 
asemănau între ele ca două picături de apă, aşa că nici nu băgă de seamă când treceau. Nu-și mai 
amintea de meleagurile natale, de furtuni, de plasa lui şi nici de bătrânii săi părinţi. 

Trecură câţiva ani. Câţi — nici Uraşima Taro nu putea să spună. Într-o zi, colindând minunatul 
palat ale cărui încăperi, una mai frumoasă decât alta, nu se mai terminau, pescarul descoperi într-un 
colț o barcă cu unelte de pescuit: uitându-se lung, își, aminti că acestea îi aparținuseră cândva. 
Cuprins de un dor de ducă, el se urcă pe spinarea unor pești cu solzi de aur, care îl duseră în 
tainiţele de nepătruns ale oceanului. Începând să se plimbe tot mai des prin grădina celor patru 
anotimpuri, într-o bună zi căzu pe gânduri, întrebându-se ce vor fi făcând părinții lui. Poate că îl 
socotesc pierdut pentru totdeauna. Cât de mult s-ar bucura ei dacă ar afla că fiul lor trăieşte și că 
este ginerele Dragonului mării! Ce ar fi dacă s-ar repezi să-i vadă? 

Din ziua aceea, Uraşima Taro nu mai, avu liniște. Văzându-l tot mai abătut, Otohime îi întrebă ce 
se petrece cu el. Și când auzi că va trebui să se despartă de iubitul ei, chiar și numai pentru câteva 
zile, ochii ei lăcrimară întâiași dată. Se temea că n-o să-l mai revadă. Dar Urașima Taro îi spuse că 
va zăbovi foarte puţin timp în casa părinților lui. Atunci Otohime se învoi să-l lase să plece. 

A doua zi, Urașima Taro îşi unse barca și înlătură de pe vâsle pânzele de păianjen. La plecare, 
Otohime îi dădu o lădiţă de abanos încrustată cu diamante şi legate cu o sfoară de mătase trainică, 
spunându-i: 


„„Capacu-acesta dacă-l vei sălta, 


Tu n-ai s-o mai revezi pe soaţa ta”. 


Urașima Taro făgădui că nu va deschide cu niciun, preţ lădiţa și o strânse drăgăstos la piept pe 
Otohime. Apoi sări în barcă şi începu să vâslească spre meleagurile sale natale. Când se întoarse să 
mai vadă încă o dată insula, nu mai desluși decât dunga fumurie a zării... 

După șapte zile încheiate, Uraşima Taro începu să zărească, în sfârşit, ţărmul pe care îl părăsise 
în urmă cu câţiva ani. Locurile păreau aceleaşi, dar casele nu erau mai mari şi parcă aveau altă 
înfăţişare. Orezăriile își schimbaseră așezarea, iar vechiul templu de pe malul mării se mutase pe un 
deal. Pe locul unde se afla casa părintească, creştea acum o pădurice de pini. Nespus de străini îi 
părură şi oamenii care îşi schimbaseră până și îmbrăcămintea. Chiar şi bărcile pescarilor erau altfel 
decât a lui! 

Trecătorii se uitau cu nedumerire la el și Urașima Taro nu întâlni pe niciunul dintre cunoscuții 
lui. După ce se dumiri că se află într-adevăr în locul de unde plecase odinioară în larg, se apropie de 
un bătrân care trecea proptindu-se într-un toiag, de părea c-ar fi avut o sută de ani, şi-l întrebă: 

— Nu știi, moșule, unde sunt părinții lui Uraşima Taro? 

— Îţi arde, de șagă, flăcăule, sau nu ești de prin partea locului, răspunse moșneagul mormăind în 
barbă. Când eram copil am auzit de la străbunicul meu, care aflase și el de la cei mai bătrâni oameni 
din anii copilăriei mele, cum că un pescar cu numele de Uraşima Taro a plecat odată în larg şi nu s-a 
mai întors. Avea o barcă la fel cu a dumitale. Părinții lui au murit de vreo patru sute de ani. O piatră 
cu numele lui Uraşima Taro se află în străvechiul cimitir al satului, părăsit de două sute de ani. Dacă 
nu mă crezi, du-te singur s-o vezi. i-o fi povestit cineva pățania pescarului fără să-ţi spună însă că 
de la plecarea lui au domnit asupra acestor insule mai mult de treizeci de împărați! 

Moşneagul își căută de drum, în timp ce flăcăul rămase țintuit locului. Aşadar, cei patru ani 
petrecuţi în palatul Dragonului mării însemnau patru veacuri aici, printre pământeni? ŞI totuşi, el se 
simțea la fel de tânăr ca și în ziuă plecării. Se îndreptă abătut spre cimitirul părăsit al satului. Citind 
anii săpați pe pietrele de mormânt înţelese că moşneagul nu-l minţise. 

Descoperi într-un târziu și groapa părinţilor săi. 

Citi, cu mintea năucă, pe o piatră veche de sute de ani, propriul său nume. Care să fie taina 
tinereții sale veșnice? Nu cumva lădiţa dăruită de Otohime i-ar putea aduce deslușirea ciudatei sale 
păţanii? Dezlegă nodul sforii de mătase şi ridică nerăbdător capacul lădiţei. Din ea se ridică un 
nouraș alburiu, care se înălță de îndată, îndreptându-se spre Ryugu, palatul Dragonului mării. Abia 
acum își aminti el de cuvintele soţiei sale şi trânti repede capacul... Înţelese că nu avea s-o mai 
revadă niciodată şi începu să-i strige deznădăjduit numele: 


„O-to-hi-me! O-to-hi-me!” 


Briza mării îi aducea ca pe un murmur îndepărtat chemarea ei deznădăjduită: 


1? 


„U-ra-şi-ma Ta-ro! U-ra-şi-ma Ta-ro 


Dintr-o dată simţi că puterile îi slăbesc și că părul îi încărunțeşte: îmbătrânea într-o clipă cât alții 
într-un an. Se întorsese, așadar, ca să moară lângă piatra pe care părinţii lui îi săpaseră numele acum 
patru veacuri? Poate că mai rămăsese pe fundul lădiţei ceva din aburul tinereții sale neștirbite de 
altădată? Trase capacul şi sorbi ultimul firişor din norul alburiu care zburase spre insula iubirii şi a 
fericirii veşnice. Braţele sale se acoperiră atunci cu pene, căpătând înfăţişarea unor aripi. Oamenii 
care s-au apropiat de piatra de mormânt a lui Urașima Taro n-au mai dat de trupul străinului care 
poposise în sat căutându-și părinţii. Au văzut însă un cocor ridicându-se deasupra cimitirului părăsit 
al satului. Pasărea scoase un țipăt jalnic şi zbură spre răsărit. 

De atunci, cocorul a fost zărit de pescari colindând pe stâncile pustii împreună cu o broască 
țestoasă. Cocorul este o pasăre care trăieşte o mie de ani, iar broasca ţestoasă este soţia lui. Așa spun 


oamenii din împrejurimi... 


Comoara cea mai de preţ 
poveste japoneză 


Un prinţ oarecare avea obiceiul să strângă tot felul de comori şi lucruri vechi și ciudate, pe care 
le păstra cu sfinţenie în castelul său. 

Dar ce nu avea el! Și cornul leului bărbos, și buricul peștelui, evantaiul și chiar și cingătoarea 
zeului tunetului, Caminarisam! 

Prinţul se mândrea foarte mult cu obiectele sale rare. Dar cel mai de preţ lucru la care ţinea cu 
deosebire era un cocoș de aur. Cu toate că era făcut în întregime din aur, semăna întrutotul cu un 
cocoş adevărat. În fiecare zi, de cum începeau să mijească zorile, el cânta de trei ori; „Cu-cu-ri-gu!” 

Cea mai mare plăcere pentru prinţ era atunci când, din vreme în vreme, îşi scotea din cuierele 
zăvorâte comorile sale și le admira ceasuri întregi. Desfătarea nu-l obosea niciodată și nici nu 
cunoştea margini atunci când el își privea comorile care îi erau cele mai dragi. 

Prinţul avea opt slujitori. Fiecare dintre ei, așa cum se cuvine slujitorilor de prinți, aveau de 
asemenea obiectele lor de preţ, cu care se mândreau. 

Într-o zi, prinţul îşi chemă slujitorii și le spuse: 

— lată despre ce este vorba: mâine seară ofer o priveliște a comorilor celor mai de preţ. Să veniți 
cu toții la castel, cu rarităţile pe care le aveţi şi voi. Cel a cărui comoară va fi mai frumoasă și mai 
de preţ va primi din partea mea o răsplată bogată. 

Slujitorii se bucurară. 

„Parada comorilor”! Era un lucru foarte interesant şi fiecare spera: 

— Răsplata o voi primi eu! 

— Banu, eu! 

Astfel, certându-se, curtenii se împrăştiară pe la casele lor. 

Veni şi seara celei de a doua zi. Prinţul își scoase cocoșul de aur și aștepta să se înfățișeze și 
slujitorii săi cu obiectele lor de preţ. 

În curând apăru primul slujitor. El își aduse „Ochiul balaurului”. 

Al doilea slujitor sosi cu un craniu mic. 

— Iată craniul unui vițel, spuse el satisfăcut. 

Al treilea slujitor sosi cu felinarul unei vrăjitoare. Al patrulea cu stomacul unui bursuc. Al 
cincilea, cu cizme de vrabie. Al șaselea, cu aripile și picioarele unui porumbel sfârlează. Al şaptelea, 
cu o ureche făcută să audă surzii. 

Unul după altul se adunară cu ciudăţeniile lor, șapte slujitori, şi aşteptară pe cel de al optulea, dar 
acesta, nu se ştie de ce, întârzia. 

— Unde o fi? Ce s-a întâmplat cu el? 

— Pesemne n-are ce arăta! 

— Se vede că din pricina asta n-a venit! Păcat... 

În timp ce cei șapte slujitori vorbeau astfel, apăru și cel de-al optulea. Se aplecă cu mult respect 
în faţa prinţului. 

— Am întârziat, luminăția voastră, nu am nicio scuză pentru acest lucru. 

— Ai să te scuzi mai târziu. Acum arată mai repede ce comoară ai adus? 

— Da, da... numai că eu n-am nicio comoară care s-ar putea numi într-adevăr de preţ. Nu am 
ştiut ce să aduc în astă seară și atunci am luat cu mine o comoară dintre cele mai obişnuite. 

— O! O comoară obișnuită? Asta ce o mai fi? Arat-o îndată! 

— Am lăsat-o în faţa porții castelului. 

— Cum așa, fugi repede după ea! 

— Da, luminăţia voastră. Numaidecât! 


Cel de-al optulea slujitor plecă și îndată se întoarse cu comoara lui. Erau patru băieți cuminţi și 
patru fetițe drăgălaşe. Copiii se așezară perechi-perechi şi se înclinară respectuos în faţa celor 
prezenţi. 

Deodată marea sală se lumină de strălucirea obrajilor însuflețiți ai copiilor. Iar cocoșul de aur al 
prinţului cât și curiozitățile slujitorilor săi păliră în faţa acestei comori. 

— M-da... spuse prinţul oftând, într-adevăr este o comoară foarte frumoasă. Sunt nişte copii 
minunaţi! Dar de ce o comoară obișnuită, câtă vreme alături de ea, raritățile şi obiectele noastre de 
preț arată aproape ca nişte gunoaie? Te invidiez pentru că ai cea mai de preţ comoară din Japonia: 
copiii. Ai învins. Răsplata ţi se cuvine ţie. Te felicit! Te felicit. 

Auzind ceilalți slujitori cuvintele prințului se rușinară, plecându-și capetele jos și multă vreme le 
ținură astfel într-o tăcere desăvârșită. 


Prinţesa lunii 
poveste japoneză 


A fost odată un bătrân tăietor de bambus. 

Într-o bună zi, în timp ce îşi vedea de treabă, găsi o tulpină de bambus care strălucea ca soarele 
aproape de rădăcină. Minunându-se foarte, omul nostru se trase mai aproape de tulpină dădu cu 
ochii de o fetiță cum nu se poate mai drăguță, înaltă numai de-o şchioapă și aşezată în scobitura 
tulpinii de bambus de unde ţâșnea lumina. 

Întrucât moșneagul și baba lui n-aveau copii, se gândi de îndată să ducă fetiţa acasă. Zis și făcut. 
În căminul lor o crescură ca pe o adevărată fiică. După aceea, adeseori se întâmplă bătrânului să 
găsească galbeni de aur în tulpinile unora dintre bambușii pe care-i reteza, așa că nu trecu multă 
vreme şi ajunse destul de înstărit. 

Se scurseră vreo trei luni, în timpul cărora fetiţa creștea văzând cu ochii. Ajunse nu numai o 
femeie în toată firea, dar şi de o frumuseţe neasemuită. Era o asemenea încântare pentru cei doi 
bătrâni, încât numai uitându-se la ea și uitau de toate necazurile și suferinţele de care avuseseră 
parte în viață. Aşadar, o numiră pe fiica lor Prinţesa Kaguya, adică Prinţesa Lunii. 

Frumuseţea aproape nefirească, nemaivăzută pe pământ, a Prințesei Kaguya făcu să i se ducă 
foarte curând vestea pe tot cuprinsul țării. Drept care, o sumedenie de flăcăi chipeși și voinici veniră 
rând pe rând s-o peţească. Numai că ea nu vru să dea ochii cu niciunul dintre ei şi-i trimetea pe toți 
de unde veniseră. Totuşi, neînfricaţi şi hotărâți să nu-și piardă nădejdea din pricina purtării ei, cinci 
peţitori se întoarseră mereu la ea, zi de zi, măcar că ea nu le îngăduia niciodată s-o vadă. Erau cu 
toții bărbaţi de neam mare, printre ei aflându-se şi un prinţ, băiatul împăratului. 

Bătrânul ţinea foarte mult să aleagă un mire dintre cei cinci, așa că-i vorbi despre aceasta 
Prințesei Kaguya. Departe însă de a fi încântată, ea dădu fiecăruia dintre cei cinci peţitori o treabă 
cum nu se poate mai grea, zicând că-l va lua de bărbat doar pe cel ce va fi în stare să îndeplinească 
aşa cum se cuvine porunca încredințată. 

Ceea ce li se cerea peţitorilor era să-i aducă fiecare câte un dar prețios și rar, adică un castronaș 
de piatră, o pânză care nu ia foc niciodată, ţesută din blana Șobolanului de foc despre care se spunea 
că trăiește în China, nestematele care strălucesc în cinci culori pe capul balaurului Ryu și un ghioc 
făcut de rândunică. 

Mistuiţi de dorinţa fierbinte de a obţine mâna Prințesei Kaguya, unii dintre cei cinci bărbați de 
neam îşi jertfiră rangul sau averea pentru a ajunge să capete darurile cerute, iar unul dintre ei îşi 
pierdu chiar viaţa. Dar niciunul dintre cei cinci pețitori nu izbândi în căutările lui, lucru care nici nu 
trebuie să ne mire, întrucât toate darurile dorite de Prinţesa Kaguya nu se puteau afla pe lumea asta. 

Într-un târziu, ajunseră și la urechile împăratului vorbe despre frumuseţea fără seamăn a Prințesei 
Kaguya, care nu voia să se mărite cu nimeni. Şi împăratul se hotărî s-o ia de soție, aşa că-i spuse 
bătrânului s-o facă să se supună. Fireşte că moșneagul se bucură tare mult, dar Prinţesa Kaguya nu 


consimţi nici de data asta. Ba chiar zise că-şi va pune capăt zilelor, dacă va fi silită să se mărite. 
Numai că împotrivirea ei straşnică avu darul de a aprinde și mai tare călcâiele împăratului. 

Într-o bună zi, când plecă la vânătoare, împăratul trecu pe la casa moșneagului și încercă s-o 
ducă în palatul lui pe Prinţesa Kaguya. Dintr-odată ea se făcu nevăzută. Dându-și seama că nu are 
de-a face cu o femeie obișnuită, împăratul își mută gândul de la ea şi se întoarse în palatul lui. 

Trecură trei ani de la această întâmplare şi Prinţesa Kaguya se făcu tot mai frumoasă şi mai 
atrăgătoare. Dar în primăvara următoare, începu deodată să cadă tot mai des pe gânduri, din pricini 
necunoscute, în nopțile cu lună, iar pe chipul ei frumos se așternu o umbră de tristeţe. Uneori, în 
timp ce privea la Lună, obrajii i se brăzdau de lacrimi. Pe măsură ce trecea timpul, tristeţea şi 
mâhnirea o copleşeau tot mai mult. 

Într-o bună zi, nemaiputând îndura s-o vadă în starea aceasta, moşneagul îi spuse Prințesei 
Kaguya: 

— Ce te necăjește, fetița mea, când vezi Luna? 

— Fi, bine, răspunse fata cu lacrimi în ochi, demult am vrut să-ţi spun, dar până acum am tot 
şovăit. 

Moşneagul rămase mirat. Și atunci Prințesei Kaguya începu să-i spună următoarea poveste: 

— Ca să-ţi destăinui adevărul adevărat, eu mă trag din Lună. Am săvârşit un păcat şi drept 
pedeapsă am fost trimisă să petrec o vreme aici pe Pământ. Acum, că păcatul mi-a fost iertat, o să 
vină o solie din Lună, în noaptea luminoasă de la mijlocul lui Gustar"”, ca să mă ducă înapoi acolo. 
Așadar, va trebui să-mi iau rămas bun de la voi și de la toți ceilalți, care au fost atât de buni cu mine 
în toţi anii aceștia. lată de ce mă întristez şi-mi dau lacrimile. 

Uimit la auzul unei asemenea povești, moșneagul zise: 

— Cum pot să te las tocmai pe tine, pe care te-am scos dintr-un bambus şi te-am crescut până 
astăzi, să fii smulsă din preajma noastră şi dusă pe tărâmul Lunii?! 

Trist şi mâniat, el se grăbi să-i spună și împăratului. 

Hotărât să împiedice ducerea Prințesei Kaguya pe tărâmul Lunii, împăratul porunci 
comandantului gărzii imperiale să apere casa moşneagului în noaptea de 15 august cu două mii de 
ostași puși sub ordinele sale. 

Peste tot, în curte, în grădină, pe acoperișuri, erau o sumedenie de ostași cu arcuri și săgeți, gata 
să doboare orice ființă care s-ar vedea mişcându-se pe cerul nopţii. Ba, mai mult, în ungherul cel 
mai neumblat al casei clădiră o încăpere tainică, anume făcută pentru a o putea păzi cu străşnicie pe 
prinţesa Kaguya. 

În toiul nopții, împrejurimile casei fură deodată scăldate de o lumină puternică, de parcă ar fi fost 
ziua în amiaza mare. Apoi, dintr-un colţ al cerului, coborî pe nori o ceată de ființe îmbrăcate în 
straie ciudate, cum nu se mai văzuseră niciodată pe lumea asta. Ostașii încercară să tragă cu 
arcurile, dar, nu se ştie din ce pricină, îşi pierduseră cu toţii puterea de luptă. 

În timp ce trupele rămaseră încremenite, niciunul dintre arcași nemaiputând să sloboade vreo 
săgeată, solia de pe Lună trecu senină prin grădină, de parcă ar fi fost ţara nimănui. Intră în casă, o 
scoase pe Prinţesa Kaguya din tainiță și o urcă într-o caleașcă zburătoare. 

Odată aflată acolo, ea îşi dezbrăcă rochia pe care o purta şi-şi puse un veșmânt adus de solia 
cerească. Prințesa Kaguya, care plângea îndurerată la despărțirea de cei dragi, se prefăcu îndată într- 
o doamnă împietrită, din împărăția Lunii, — frumoasă dar fără pic de simţire. Iar caleașca păzită de 
ceata cerească se înălță încet către Lună lăsând în urmă pe cei două mii de ostași, nemișcaţi ca nişte 
stane de piatră, şi pe moșneag, și pe babă vărsând lacrimi fierbinți. 


Lupta dintre maimuţă și rac 
poveste japoneză 


329 luna august 


A fost odată ca niciodată un rac și o maimuţă. Când s-au întâlnit pe un drum de ţară, racul ducea 
în spinare un bob de orez, iar maimuța un sâmbure de curmal. Maimuta era lihnită de foame și tare 
ar mai fi vrut să mănânce bobul de orez al racului. 

— Dragă racule, zise maimuța, ce-ar fi dacă ai schimba bobul tău de orez pe sâmburele meu de 
curmal? 

Fireşte, racul nici nu vru să audă de o propunere atât de neroadă și-şi văzu de drum. Dar 
maimuța cea șmecheră și lingușitoare se ținea scai de el: 

— Nu-ţi dai seamă că după ce mănânci bobul de orez rămâi sărac lipit pământului? Pe când dacă 
vei sădi sâmburele de curmal, el va încolți curând şi va deveni un copac mare și roditor. Iar din 
fructele lui te vei putea hrăni timp îndelungat, după gustul inimii. Hai să facem schimbul! 

În cele din urmă, maimuța cea guralivă reuși să-l convingă pe rac să schimbe bobul de orez cu 
sâmburele de curmal. Maimuţa mâncă imediat bobul de orez, în timp ce racul duse sâmburele de 
curmal acasă şi îl sădi într-un colţ al grădinii sale. 

De atunci, se ducea în fiecare zi în grădină și săpa şi uda cu grijă locul unde sădise sâmburele. 
Odată zise: 

— Dacă nu încolţeşti să știi c-am să te tai cu sapa! 

De teamă, sâmburele de curmal încolți numaidecât. Atunci racul veni la el cu o foarfecă și-i 
spuse: 

— Dacă nu creşti repede, am să te tai cu foarfeca! 

Fiindu-i din nou teamă, sâmburele de curmal crescu repede, până ajunse un copac înalt și 
frumos. De data aceasta, racul veni cu o secure și-i spuse: 

— Dacă nu rodești, te dobor la pământ cât ai clipi din ochi! 

Speriat de-a binelea, curmalul rodi peste noapte şi iată-l în sfârşit un curmal plin de fructe. 

În curând a venit toamna. Curmalele s-au copt și au devenit de un roşu îmbietor. Maimuţa a 
intrat în ograda racului ca la ea acasă, s-a urcat în pom, s-a aşezat pe cea mai încărcată ramură şi a 
început să se înfrupte din delicioasele curmale. Observând-o, racul s-a apropiat şi i-a spus: 

— Eu nu mă pot urca în pom. Rogu-te, rupe o curmală coaptă şi arunc-o Jos. 

— Bine, răspunse maimuța. 

Rupse o curmală verde și o azvârli racului. Acesta mușcă din curmală, dar era îngrozitor de acră. 

— Dă-mi una mai dulce, o imploră el pe maimuţă. 

Dar maimuța rupse din nou o curmală verde și aruncă cu ea drept în spinarea racului. Rănit, 
sărmanul rac a trebuit să zacă mult timp la pat. 

Racul avea mai mulți copii, mici și drăgălași. Dar din cauză că tatăl lor era țintuit la pat, ei 
plângeau amarnic în fiecare zi. Impresionată de suferinţa răcuşorilor, o viespe le promise că-i ajută 
să-şi răzbune tatăl. Zbură imediat prin împrejurimi şi răspândi vestea. O castană, un ac de cusut şi o 
piuliță se oferiră imediat să-i ajute. 

Într-o bună zi, răcuşorii şi prietenii lor porniră spre casa maimuţei. Din fericire, n-o găsiră acasă. 
Aşa că porniră imediat să pună în aplicare planul răzbunării. Castana se ascunse în vatră, răcuşorii 
în căldarea cu apă din bucătărie, viespea în oala cu fasole bătută, acul în așternut, iar piulița se urcă 
pe acoperiș, chiar deasupra intrării, așteptând întoarcerea maimuţei. 

Pe seară, maimuța veni acasă zgribulită de frig. 

— Văleu, ce frig e, se plânse ea, înghesuindu-se cât mai aproape de focul din vatră. 

Castana, bine încinsă, ţâşni atunci din foc, izbind-o pe maimuţă drept în spinare. De usturime, 
maimuța alergă la căldarea cu apă din bucătărie. Dar când vru să-şi răcorească arsura cu apă rece, 
răcușorii își înfipseră cleştişorii în mâna maimuţei. Înnebunită de durere, maimuța își aminti că 
pasta de fasole alină durerile provocate de arsuri. Fugi la oala cu fasole, ridică capacul şi viespea 
bâzzz, bâz! se năpusti asupra ei, înțepând-o de mama focului. Ca să scape de acul neîndurător al 
viespii, se gândi să se ascundă în așternut. Aici altă surpriză — acul de cusut care abia o aștepta! 


— Vai de mine! se văicări maimuța. În propria-mi casă și nu pot găsi un locșor unde să-mi 
oblojesc durerile! 

Plângând, o zbughi spre ieşire. Piuliţa, care până atunci stătuse liniştită, bucurându-se de 
isprăvile prietenilor ei, făcu un salt şi poooc! în capul maimuţei. 

Maimuţa se ridică cu greu de jos și, abia vorbind de durere, spuse: 

— lertaţi-mă, iertaţi-mă! N-am să mai fiu rea niciodată. 

Și astfel, spre marea bucurie a răcușorilor și a prietenilor lor, maimuța își ceru scuze, promițând 
să fie bună și să se poarte frumos. 


Issun-Boshi 
poveste japoneză 


Cu foarte mulţi ani în urmă, undeva în Japonia, trăiau fericiți doi bătrâni. Atâta doar că nu aveau 
copii. Într-o zi s-au dus la un altar și s-au rugat cu lacrimi în ochi: 

— O, doamne, îndură-te de noi şi ne binecuvântează cu un copil, chiar de-ar fi cât un degețel! 

Curând după aceea, femeia aduse pe lume un prunc de toată frumuseţea. Atâta doar că băieţelul 
era tare mic, mai mic chiar decât degetul unui om. Dar și aşa, cei doi soţi l-au crescut cu drag și 
țineau la el ca la ochii din cap. Cu fiecare zi copilul devenea tot mai înțelept şi mai bun. Numai că 
rămânea tot mic de stat. Toţi oamenii din împrejurimi l-au îndrăgit şi-i spuneau Issun-boshi, 
învăţăcelul. 

Într-o bună zi, Issun-boshi se hotărî să plece la Kyoto, capitala imperială, cu speranţa să obțină 
acolo o slujbă înaltă. Drept care spuse părinţilor lui: 

— Tată şi mamă, mă bate gândul să plec în cetatea de scaun, să văd și să învăţ cât mai mult, 
pentru a putea ajunge şi eu cineva. Aș putea să vă părăsesc pentru o vreme? 

Deşi îngrijorați de soarta copilului, părinții îi dădură cu dragă inimă încuviințarea, întrucât aveau 
mare încredere în înțelepciunea fiului lor. Dintr-un ac de cusut îi făcură o sabie micuță-micuţă și i-o 
puseră într-o teacă meşterită dintr-un pai, prinsă de cingătoare. Îi mai dădură un castronaș și un 
beţișor pentru mâncat orez. 

Issun-boshi porni de îndată la drum. Prin apropiere curgea un râu ce ducea chiar în cetatea de 
scaun. Transformând castronaşul în barcă şi beţişorul în vâslă, el călători zile întregi pe apă până 
ajunse la orașul cel mare. Începu să se plimbe de colo până colo, până se pomeni în faţa unui palat 
mare şi frumos, în care locuia unul din cei mai puternici dregători. Issun-boshi se opri în fața porții 
şi strigă: 

— Oameni buni! Hei, oameni buni! 

Un slujitor veni în grabă, privi jur-împrejur şi, cum nu văzu pe nimeni, se pregătea să se întoarcă, 
când vocea răsună din nou: 

— Oameni buni! Hei, oameni buni! 

Glasul părea să vină dintr-o pereche de saboţi înalți, aflaţi chiar în faţa porții. Servitorul îl ridică 
cu grijă şi mare-i fu mirarea când îl zări pe Issun-boshi. 

— Mă numesc Issun-boshi și am venit în cetatea de scaun să învăţ. Îngăduiţi-mi să intru în alaiul 
marelui dregător, se rugă el. 

Întrucât acest pitic atât de mic şi de ciudat îi stârni mirarea, slujitorul îl luă frumușel cu două 
degete şi-l duse în faţa dregătorului. Când fu așezat în palma acestuia, Issun-boshi făcu o plecăciune 
tare frumoasă. Acest lucru plăcu atât de mult dregătorului şi oamenilor lui, încât se hotărî să-l ia pe 
pitic în slujba sa şi-i încuviinţă să locuiască la palat. 

Cu toate că era atât de mic, Issun-boshi era foarte înţelept şi reușea să îndeplinească cu mare 
iscusinţă poruncile primite. Devenea, cu fiecare zi, tot mai atrăgător. În curând câştigă inimile 
tuturor celor din palatul dregătorului. Dar, mai ales, inima fetei acestuia, care îl îndrăgise atât de 
mult, încât nu se mai despărțea de el în ruptul capului. 


Într-o zi, fiica dregătorului se duse la Kiyomizu, însoţită de Issun-boshi, spre a se ruga la templul 
zeiţei îndurării. Când se întorceau acasă, doi zmei ieşiţi la drumul mare săriră înaintea lor, cu gândul 
s-o răpească pe fată. Issun-boshi, până atunci ascuns într-una din mânecile fetei, sări jos ca fulgerul, 
îşi scoase sabia făcută dintr-un ac şi strigă la zmei: 

— Hei! Ştiţi voi cu cine aveţi de-a face? Cu Issun-boshi, paznicul fiicei dregătorului! 

Asta nu-l împiedică pe unul dintre zmei să-l înghită cât ai clipi din ochi. Dar Issun-boshi era atât 
de mic, încât se mișca în voie în pântecul zmeului. Își scoase acul ce-i slujea drept sabie şi începu să 
împungă în dreapta și-n stânga în burta zmeului. Înnebunit de durere, zmeul își eliberă numaidecât 
prizonierul. Cum îl văzu din nou afară, celălalt zmeu se năpusti asupra lui, hotărât să-l strivească 
dintr-o singură lovitură. Numai că Issun-boshi sări cu îndemânare pe sprânceana zmeului şi-i 
înfipse sabia în ochi. Orbit, înnebunit de durere, cu lacrimi șiroindu-i pe obraji, zmeul o luă la 
sănătoasa, urmat de tovarășul său. 

Când se pregătea s-o ducă acasă pe fata dregătorului, care rămăsese plângând la marginea 
drumului, Issun-boshi găsi un ciocănel de lemn, uitat de zmei. Era comoara cea mai de preţ a 
acestora, numită „Uchide-no-kozuchi”, adică ciocanul norocului. Dacă vroiai să obţii ceva de la el, 
orice, n-aveai decât să-l învârți. Așa de mare fusese spaima zmeilor când au luat-o la sănătoasa, 
încât îşi uitaseră până și comoara lor fermecată. Issun-boshi luă ciocanul și-l arătă fetei. 

— Dragă Issun-boshi, zise ea, acesta este ciocanul norocului şi cu ajutorul lui poţi obține tot ce 
doreşti: bani, orez sau orice altceva! 

— N-am nevoie nici de bani, nici de orez. Tot ce vreau e să cresc mare! 

Fata învârti atunci ciocanul prin aer și porunci: 

— Ciocan fermecat, ajută-l pe Issun-boshi să crească mare! 

Ca prin farmec, Issun-boshi începu să se înalțe și să se înalțe, până deveni un tânăr samurai fără 
seamăn de chipeş. Nu mult timp după aceea, Issun-boshi, acum un viteaz în toată puterea 
cuvântului, o luă pe fata dregătorului de soţie. Tinerii însurăţei plecară la casa părintească și trăiră 
fericiți împreună cu părinţii băiatului. 


Hainul 
poveste japoneză 


A fost odată, demult de tot, un om tare hain la suflet. Avea pământuri întinse, case și alte atâtea 
bogății, dar sufletul lui era negru ca păcura. Cu toţi supușii lui era neîndurător și nimeni nu-l iubea. 
Į se dusese vestea de sufletul său rău, rău, până în împărăţia diavolului. Și, din curiozitate, un 
drăcuşor se furișă, într-o bună zi, în casa acelui om rău, vrând să se convingă dacă așa. Era sau ba. 
A stat la pândă drăcușşorul şi, când îl văzu că iese din casă și se pregătește să plece cu caleașca în 
satul vecin, o zbughi iute înaintea lui, ca să-i iasă în cale. Luând chip şi asemănare de om, după 
câțiva zeci de metri, iată că-l rugă diavolul cel şiret: 

— Te rog să mă iei şi pe mine în caleaşca dumitale! 

Dar hainul îl recunoscu după corniţe, deși îi erau ascunse de un păr negru, stufos. Nu luase 
niciodată suflet de om în trăsura lui, dar pe un diavol s-a temut să-l respingă. 

— Poftim de te urcă, îi răspunse şi-i dădu o mână să urce. 

După câtva timp se întâlniră cu o mamă care-şi bătea băiatul, fiindcă nu-i dăduse ascultare și, 
supărată cum era, iat-o spunând cât o ţinea gura: 

— Să te ia dracu', năzdrăvane, căci numai supărări îmi faci! 

De cum o auzi ce spune, despotul hain îi şopti diavolului: 

— Mi se pare că mama aceea ţi-a dăruit pe propriul ei fiu, de ce nu te grăbeşti să i-l iei? 

— A spus-o în glumă! Nici nu mă gândesc! îi răspunse diavolul. 

Mai departe, iată un bătrân cu o mârțoagă: 

— Fir-ai al dracului de cal jigărit! Abia te mai târăşti! înjură amărât bătrânul. 


— Nici pe calul ăsta nu-l iei? Nu l-ai auzit pe bătrân c-ar fi bucuros să scape de el? îl stârni din 
nou omul hain. 

— Nu-i adevărat. Ştiu eu cât ține de mult la calul lui, dar l-a supărat acum, ar fi însă mai necăjit 
dacă ar rămâne fără el. 

Mai departe iată o femeie că se opreşte în faţa trăsurii și strigă: 

— Lua-te-ar dracu' de om hain! Din cauza ta nu mai avem de nici unele! Zgârcenia şi răutatea ta 
ne-au distrus! 

Omul cel rău amuţi. Dar diavolul se uită crunt la el şi se răsti: 

— De-astă dată nu mă-nşel, sunt sigur că această femeie a fost sinceră în ce-a spus şi n-a glumit 
deloc. 

Fără a-i da răgaz de dezvinovăţire, din ce auzise şi ce văzuse, diavolul a fost sigur că îi fusese 
dăruit cu adevărat şi că face bine să-l ducă la el în iad, ca să-l răsplătească. 


Gombei-Păsărarul 
poveste japoneză 


În nordul îndepărtat al Japoniei, în satul Inaghi din insula Hokaido, trăia un țăran pe nume 
Gombei. Nu avea nici tată, nici mamă, nici copii. Trăia de unul singur la marginea satului, într-o 
cocioabă, îndeletnicindu-se cu vânatul rațelor sălbatice. 

În fiecare zi, Gombei se trezea până-n zori, mergea la un lac mare ce se afla nu departe de sat, 
aşeza laţuri de salcie și multă vreme pândea rațele lângă apă. Într-o zi izbutea să prindă când trei, 
când două rațe, dar se-ntâmpla ca în laţ să nu cadă decât o rață, iar uneori niciuna. 

Odată, într-o primăvară timpurie, Gombei a venit acasă, trei zile în şir, numai cu câte o rață. În 
cea de-a treia seară, însă, întorcându-se de la vânătoare, începu să chibzuiască: 

„În fiecare zi pun trei laţuri, veghez lângă lac din zori și până în noapte, dar prind o singură rață 
pe zi. Mâine, din nou va trebui să mă scol cu noaptea în cap, apoi toată ziua voi îngheţa pe mal. Ce- 
ar fi să pun pe lac o sută de laţuri? Aș prinde dintr-un foc atâtea rațe, încât aş putea să stau o lună 
întreagă acasă şi să mă-ncălzesc la sobă”. 

În dimineaţa următoare, Gombei n-a mai plecat de acasă și a-nceput să împletească laţuri noi, din 
nuiele de salcie. A împletit el o sută de laţuri, le-a așezat pe lac și abia târziu de tot s-a dus să se 
culce. Toată noaptea n-a visat decât un lucru: că veneau în zbor o mulțime de rațe și toate se așezau 
în laţurile lui. Gombei se trezi în puterea nopţii, se îmbrăcă repede şi alergă spre lac. Dar pe lac nu 
era nicio rață. Laţurile arătau așa cum le lăsase seara. Toate erau legate cu o funie, iar capătul funiei 
era înfăşurat de un copac. Gombei își cercetă din nou laţurile și se așeză la pândă, lângă un copac. 
Treptat se lumină de ziuă. Deodată începură să vină în zbor o mulțime de rațe. Se-nvârtiră în stoluri 
deasupra lacului, apoi o rață, după ea a doua, a treia, a patra se aşezară pe apă. Şi de-abia se așeza 
rața pe apă, că şi nimerea în laţul lui Gombei. Curând, în fiecare laţ era câte o rață. Numai un singur 
laţ era gol, iar deasupra lacului zbura ultima rață. Atunci Gombei dezlegă capătul funiei de pe copac 
și începu s-o înfăşoare ușor pe mână. Îi părea rău să scoată laţurile atâta vreme cât mai rămăsese 
unul gol. 

„O singură rață de-aş mai prinde, aș face suta. Atunci aș strânge laţurile. Mai repede, mai 
repede!” își şoptea Gombei. 

În curând se lumină de-a binelea și răsări soarele. De după crestele munților, razele luminoase 
ale soarelui cădeau pe lac, iar apa strălucea. Pe apă, rațele se agitară, bătură din aripi şi toate cele 
nouăzeci și nouă, cu laţurile la picioare, se ridicară deasupra lacului. Gombei trase cu putere de 
funie, dar rațele erau mai puternice decât el: doar erau nouăzeci şi nouă! 

Acum nu Gombei trăgea de funie, ci funia îl trăgea pe el. Şi iată că se desprinde de pământ şi se 
ridică în aer. Cu cât zburau rațele mai sus, cu atât se ridica și Gombei. El atârna de capătul funiei și 
se ţinea tare de ea cu ambele mâini. Lacul rămăsese departe. Gombei îşi mijea ochii, dar îi era frică 


să privească în jos. Rațele zburau tot mai sus, tot mai departe, trecând pe deasupra lacului, pe 
deasupra satului, pe deasupra copacilor, pe deasupra pădurii, se înălțau deasupra munților. 

Deodată, funia de care atârna Gombei se rupse. Rațele zburară mai departe, iar Gombei rămase 
atârnat în aer. Inima îi îngheţă de frică. Ar fi putut să cadă, dar nu se întâmplă nimic. Gombei se 
miră și, cu teamă, deschise ochii. Ce se întâmplase? Văzu că zboară prin aer. Îl luase vântul. Un 
vânt puternic îl purta pe Gombei deasupra pământului, deasupra pădurilor, deasupra munților, 
deasupra văilor, deasupra mării, departe-departe spre sud. A zburat o zi, a mai zburat una și încă 
una. În cea de a treia zi, vântul se mai potoli şi Gombei, încet-încet, se apropie de pământ. Se uită în 
Jos şi văzu sub el acoperişuri de case şi împrejur numai câmp. Pe câmp, țăranii semănau orez. 
Gombei se lăsă în Jos, în mijlocul câmpiei. Țăranii părăsiseră lucrul şi alergară din toate părțile. 
Gombei îşi mișcă picioarele și mâinile — din pricina zborului prea lung, el nu-și simţea nici 
mâinile, nici picioarele — apoi, politicos, dădu bineţe țăranilor și-i întrebă: 

— Ce sat e ăsta? Unde am nimerit? 

— Acesta este satul Akano, îi răspunseră țăranii. 

— Niciodată n-am auzit de un asemenea sat. Voi sunteţi japonezi? 

— Da, suntem japonezi. Pesemne că tu eşti de departe dacă nu cunoști satul Akano. 

— Eu sunt din insula Hokaido, din nordul Japoniei. 

— Satul Akano este pe insula Kiusiu, în punctul cel mai de sud al Japoniei. Cum ai nimerit la 
noi? Și de ce ai coborât din cer? 

Atunci Gombei le povesti țăranilor cum i-au ridicat rațele în aer și apoi cum l-a purtat, trei zile, 
vântul. 

— Acum n-o să mai ajungi acasă, grăiră ţăranii, ascultând povestea lui Gombei. Pentru asta, 
trebuie să treci multe strâmtori și mări şi să străbați pe jos întreaga Japonie de la sud la nord. Mai 
bine rămâi aici, ne ajuţi la muncă, iar noi te vom hrăni. 

Gombei se gândi puţin şi se învoi. 

— În insula mea n-am pe nimeni. De ce nu aș rămâne la voi? 

Astfel a rămas Gombei pe insula Kiusiu, în satul Akano. Îi ajuta pe țărani la muncă, semăna cu ei 
orezul, smulgea buruienile. Timpul trecea repede, a trecut primăvara, a trecut și vara. Orezul 
crescuse mare și era copt, numai bun de secerat. 

Într-o zi, ţăranii plecară cu secerile pe umăr şi începură să secere. Gombei se apucă şi el cu râvnă 
de treabă, când, deodată, dădu peste un spic tare gros şi înalt. Gombei îl aplecă la pământ și tocmai 
când vroia să-l taie cu secera, spicul se îndreptă și-l lovi pe Gombei cu atâta putere, că-l aruncă în 
aer. Dar Gombei nu căzu pe pământ, căci din nou îl înșfăcă vântul şi-l ridică deasupra câmpului. 

Gombei nu se mai miră. Înţelesese dintr-o dată despre ce este vorba. 

— Fireşte, ăsta este acelaşi vânt care m-a adus în Kiusiu. Acum vântul se întoarce şi o să mă duc 
acasă. 

De data aceasta se așeză în văzduh bine, ca să nu-i mai amorțească mâinile și picioarele. Vântul 
îl purtă pe Gombei deasupra pământului: deasupra pădurilor, deasupra munţilor, deasupra văilor, 
deasupra mărilor întinse, departe-departe, spre miazănoapte. O zi întreagă zbură Gombei prin aer, 
dar spre seară vântul se mai linişti și Gombei se lăsă încet-încet pe pământ. 

„Astăzi am zburat numai o zi, iar data trecută trei zile. Înseamnă că nu am ajuns în Hokaido”, își 
zise Gombei. Într-adevăr, locul era necunoscut. Cât vedeai cu ochii, numai șes pustiu, nici tu casă 
de oameni, nici copaci, nici tufişuri. Lui Gombei i se făcu teamă. Începu să se întunece şi din toate 
părțile se adunau nori întunecoși. Curând avea să plouă. 

„Unde o să mă adăpostesc?” se gândi Gombei. Și porni degrabă mai departe. Sperase să ajungă 
la vreun adăpost. 

Deodată se împiedică de-o uriaşă ciupercă albă. 

„lată ce ciuperci nemaipomenite cresc în această ţară!” îşi zise Gombei. Dar, aplecându-se, văzu 
că nu era nicidecum ciupercă, ci o pălărie largă țărănească, împletită din paie de orez. 

„Grozav! se bucură Gombei. Cu o asemenea pălărie n-o să mă ude ploaia.” 


Ridică pălăria şi vru să şi-o pună pe cap, dar pălăria era prea mică. O trase mult timp de 
marginile largi și, în sfârșit, cu greu izbuti să și-o pună pe cap. Şi ca să nu-i scape, o legă sub bărbie 
cu şireturile şi porni mai departe. 

Nu făcu nicio sută de pași, că începu să picure. Cerul se acoperise pe de-a-ntregul cu nori. Vântul 
încercă să-i smulgă pălăria de pe cap, dar Gombei o înțepenise, iar şireturile erau bine legate. Până 
la urmă, însă, vântul o ridică în văzduh și o dată cu ea şi pe Gombei. ÎI ridică aşa de sus, că bietul 
om nu mai văzu sub el pământul: nici pădurile, nici munţii, nici marea, ci doar norii de sub picioare. 
Pentru prima dată în viaţă, Gombei vedea norii atât de aproape. Unii erau cârlionţaţi, alții erau 
netezi, unii erau groși și pufoşi, iar alții turtiţi şi subțiri. A zburat el aşa pe deasupra norilor o zi, 
apoi alta. În cea de-a treia zi, vântul se potoli şi Gombei începu să se apropie de pământ. 

„Acum unde voi nimeri?” se întrebă Gombei. 

Privi în jos și văzu că se apropia de un sat mare. În mijlocul satului se afla o pagodă înaltă, cu 
cinci caturi. Nici n-apucă s-o privească, aşa cum ar fi vrut, că se trezi pe catul cel mai de sus şi se 
prinse cu mâinile de vârful pagodei. Să stea așa de sus era mai înfricoșător decât să zboare. 

Gombei se uită în jos, încercând să vadă dacă nu sunt trepte, dar nu se afla nicio scară. Atunci 
Gombei începu să strige cât îl ținea gura. 

— Ajutor! Ajutor! 

La strigătul lui alergară oamenii din toate casele. Tot satul se adună la pagodă. La început nimeni 
nu-și dădea seama de unde se auzea chemarea. Deodată un băieţel strigă: 

— Pe pagodă e un om! 

Oamenii se îngrămădiră în jurul pagodei, ridicându-și capetele. De jos, Gombei părea atât de 
mic, că de-abia putea fi zărit. Dar el privi în jos şi strigă: 

— Ajutor! Ajutor! 

Deodată, ameţind, Gombei se clătină, își desprinse mâinile de pe vârful pagodei și căzu peste 
țăranii care se adunaseră jos. Țăranii se îngroziră, porniră iute în toate părțile, se izbiră unii de alții 
cap în cap, de văzură stele verzi. De la aceste stele s-a aprins totul în jur. Au ars şi țăranii şi pagoda 
şi Gombei. 

Chiar și povestea noastră a ars. 


Ficatul maimuţei 
poveste japoneză 


În adâncurile mării, se afla un palat nemaivăzut: acela al dragonului. Dragonul era cel mai 
puternic dintre vieţuitoarele mării: avea o coadă inelată și înfricoșătoare, iar pe gură arunca flăcări. 
Toţi se temeau de el: și rechinii și peștii și meduzele. 

lată însă că se întâmplă o mare nenorocire: fiica dragonului mării s-a îmbolnăvit. A strâns 
dragonul la palatul său pe cei mai buni vraci și tămăduitori. Au doftoricit-o ei pe fata dragonului 
cum s-au priceput mai bine — i-au dat fel de fel de leacuri, dar nimic n-o ajuta. Fata slăbea văzând 
cu Ochii ȘI se-nvineţea. 

Atunci dragonul își chemă supușii și-i întrebă: 

— Ce să fac? 

— Sa! răspunseră peștii înclinându-și capetele într-o parte. 

Când în Japonia cineva spune „Sa”, asta vrea să însemne că acela n-are nimic de zis. 

Dragonul o chemă pe caracatiță. Caracatiţa înotă îndelung în jurul bolnavei și grăi: 

— Îi trebuie ficat de maimuţă vie. 

Dragonul se mânie: 

— Ca să faci rost de ficatul ăsta, trebuie mai întâi să găseşti o maimuţă vie! Dar, de unde s-o iei 
aici, în fundul mării? 


— Nu te mânia, spuse caracatiţa, care, fiind tare bătrână, le ştia pe toate. Departe, la miazăzi, se 
află Insula Maimuţelor. Poruncește să meargă cineva acolo și să-ţi aducă o maimuţă vie. 

Pentru o asemenea treabă nu trimiţi pe oricine. Chibzuiră pe cine să trimeată. 

— Vom trimite rechinul. El are colții mari, zise dragonul. 

Caracatiţa îşi agită toate cele opt picioare. 

— Nu! Nu! Cum poţi să trimiţi rechinul? O să înghită maimuta cu ficat cu tot. 

— Fi atunci vom trimite peştele-fierăstrău. El este ager. 

— Nu! grăi din nou caracatița. Pe drum, peştele-fierăstrău o să reteze maimuța în două. 

— Atunci pe cine să trimitem? 

— Ascultă! spuse caracatița (ea era bătrână și le știa pe toate). Să meargă meduza. Știm cu toții 
că maimuța trăieşte pe uscat. Ca să o poţi prinde, trebuie să ieşi din apă. Ori asta o poate face numai 
meduza. Ea se laudă că are patru picioare şi pentru meduză e un fleac să umble pe pământ. Să aducă 
maimuța. 

— Ai auzit, meduzo? întrebă dragonul. 

— Am auzit, răspunse meduza. Numai că până acum niciodată n-am mai prins maimuțe. De fapt, 
cum arată o maimuţă? 

— Maimuta are faţa roşie, șezutul roşu și o coadă scurtă. Îi place să se caţere prin copaci şi să 
mănânce castane. 

— A-a! exclamă meduza. 

Voia să pornească la drum, dar căzu pe gânduri şi întrebă din nou: 

— Da' cum se prind maimuţele? 

— Fireşte, n-o să înhați maimuta cu forța. Tu ești mică, iar ea e mare. Trebuie s-o păcălești! 

— A-a! făcu încă o dată meduza, şi dădu să plece, dar se opri iar şi întrebă: Dar cum s-o car în 
spinare, dacă eu sunt mică şi ea e mare? O să-mi fie greu. 

— Ce să-i faci? Trebuie să suporţi! 

— A-a! spuse a treia oară meduza, apoi ieși la suprafața mării şi o porni pe valuri departe- 
departe, spre miazăzi. 

Pe drum, meduza se gândea tot timpul. Se gândea cum s-o păcălească pe maimuţă şi drumul 1 se 
părea mai scurt. Așa a plutit trei zile în șir. 

În sfârșit, departe-departe, înainte, pe apa albăstrie apăru un punct negru. 

„lată şi Insula Maimuţelor”, își zise meduza, înotă mai departe, se scutură și păși pe uscat. 
Numaidecât zări un copac, iar în copac un șezut roșu şi o coadă scurtă. „Asta e o maimuţă vie!” 

— Bună ziua, maimuţo! grăi meduza. Ce vreme frumoasă! 

— Bună ziua, dar nu știu cum te cheamă! Vremea-i frumoasă, este adevărat, dar tu cine ești şi de 
unde ai apărut? 

— Eu sunt meduza şi trăiesc pe fundul mării. Am avut chef să mă încălzesc la soare și am ieşit să 
mă plimb. Întâmplător am înotat până aici şi am ieșit la mal. Vezi bine, eu am patru picioare. Mi-e 
totuna, să înot în apă sau să merg pe pământ. Grozavă e insulița voastră! 

— E cea mai bună insulă din lume, zise maimuța. Priveşte ce copaci înalți, câți nuci și câți 
castani avem de jur-împrejur. Cred că niciodată n-ai văzut un loc atât de minunat! 

— Fi, cum să-ţi spun! grăi meduza. Ţi-am lăudat insula pentru că sunt politicoasă. Trebuie să- 
nțelegi însă că eu am văzut pe lume şi locuri mai neasemuite. Vezi bine, eu trăiesc în adâncul mării! 

— E cu putință?! se miră maimuța și se mută cu o creangă mai jos: de aici o auzea mai bine. Și 
acolo se poate trăi? 

— Cum, tu nu știi? Nu ai auzit de palatul dragonului mării? Eu locuiesc chiar lângă palat. 

— De auzit, am auzit, dar n-am avut prilejul să-l văd, recunoscu maimuța. Poate doar în poză! 

— Ehei, meleagurile noastre sunt mult mai frumoase decât e zugrăvit în poze, o întrerupse 
meduza. Nici nu-ţi închipui ce minunat e acolo! 

— Ce poate fi așa de grozav? mai întrebă maimuța. 

Meduza ar fi vrut să spună că acolo apa e foarte sărată şi că sunt multe alge şi moluşte, ceea ce ei 


îi plăcea tare mult. Își aminti însă la timp că trebuia s-o păcălească pe maimuţă și îi zise: 

— Acolo sunt copaci înalţi, de două ori mai înalți decât la voi. 

— Castane verzi? 

— Câte vrei! La noi, castanele cresc în toţi copacii. Nu numai în castani, chiar şi în pini. 

— O! se miră maimuța. 

Cobori din copac şi se apropie de apă. 

— Tare mult aș dori să vin pe la voi! 

Meduza se bucură, firește, dar, prefăcându-se, îi spuse cu indiferență: 

— Dacă vrei atât de mult să vii la noi, pot să-ţi arăt drumul. 

— Dar eu nu ştiu să merg pe apă. 

— Nu știi? Păcat! Fiindcă dorești atât de tare, fie, am să te duc eu în spinare! 

— Fi, nu se poate. O să-ţi fie greu. 

— Nu-ţi fie teamă, mă descurc eu. 

— Mulţumesc pentru bunăvoință! Hai să mergem! 

Meduza se aruncă în apă, iar curioasa maimuţă păși cu grijă pe spinarea largă, se aşeză pe vine şi 
cu mâinile ei lungi se agăţă de coastele meduzei. 

— Mai încet, spuse ea. Mă tem c-o să cad în apă, spinarea şi coastele tale sunt atât de lunecoase! 

— Nu-i nimic, ţine-te mai bine! 

Meduza plutea iute-iute. Treaba era făcută: o maimuţă vie se afla pe spinarea ei. Acum nici n- 
avea la ce să se mai gândească. Ba chiar începu să se plictisească. Era tare limbută şi nu-i plăcea să 
tacă, mai ales când avea cu cine să vorbească. 

— Spune-mi, te rog, întrebă nitam-nisam, tu ai ficat? 

Maimuţa făcu ochii mari. 

— De ce întrebi? 

— O, e foarte important! 

— Ce este așa de important? 

— Nu pot să-ţi spun. 

Maimuţa se sperie. Înţelese numaidecât că se pusese ceva la cale împotriva ei. 

— Te rog, spune-mi despre ce e vorba. S-ar putea ca ficatul meu să nu fie ăla care-ţi trebuie ție. 

Acum se sperie de-a binelea meduza. Uitase de sfaturile pe care le primise acasă și îi destăinui 
maimuţei tot adevărul. 

— Fata dragonului mării are nevoie de ficatul tău. S-a îmbolnăvit şi nimic n-o poate salva. Şi, 
uite, pe mine m-au trimis după tine. Când o să ajungem acasă, or să-ți ia ficatul, fata dragonului o 
să-l mănânce și o să se înzdrăvenească. 

Maimuţa tremura îngrozită de frică. Era cât pe-aci să sară de pe spinarea meduzei, însă de jur- 
împrejur era numai apă. Ce să facă? S-o roage pe meduză s-o ducă înapoi? Da' meduza n-o s-o 
asculte. Maimuţa se gândi puțin şi spuse cu glasul cel mai liniştit: 

— Fireşte. Îţi voi da cu plăcere ficatul meu. Eu am mai mulţi. Crezi că o să-mi pară rău pentru 
câțiva din ei, când ştiu cine are nevoie? Tocmai fata dragonului mării! Nu sunt eu maimuța care să 
regrete atâta lucru! Dar de ce nu mi-ai spus de la început despre ce este vorba? Că, uite, mi-am lăsat 
toți ficații acasă. 

— Cum i-ai lăsat? 

— [aca așa, i-am lăsat! Dimineaţă i-am spălat și i-am atârnat în copac să se usuce. Ficatul trebuie 
spălat o dată pe săptămână, altfel se murdăreşte. 

„Vai, ce păcat! își zise meduza. Bine, cel puţin, că am întrebat la timp.” 

— Hei! Ce să fac eu cu tine fără ficat? grăi ea către maimuţă. 

— E adevărat, răspunse maimuța. Hai să ne întoarcem pe insulă să-l luăm. 

— Vorbeşti adevărat? Atârnă în copac? 

— O să vezi! Am un ficat foarte bun şi gras. 

— Atunci să-l iei pe cel mai gras. Bine? 


— Fără îndoială. Numai că du-mă mai iute la țărm. 

Meduza se întoarse înotând înapoi spre insulă, îndată ce atinse malul, maimuța sări pe pământ şi 
din două salturi ajunse la copac şi se prinse de întâia creangă cu mâinile și picioarele. 

— Hei, de ce zăbovești atât? strigă meduza. Grăbeşte-te! Și așa am pierdut destul timp. 

Maimuţa însă se cățărase chiar în vârful copacului și de acolo arătă meduzei limba. 

— Neobrăzato! se mânie meduza. Coboară neîntârziat! 

— Nici nu mă gândesc! Mulţumesc pentru plimbare. N-o să mai merg cu tine niciodată. 

— Dar ficatul? Cum să mă întorc fără el? începu meduza să plângă. 

— Nu-mi pasă cum te vei întoarce. Eu, însă, nu vreau să rămân fără ficat. Tu chiar crezi că ficaţii 
mei atârnă în copac? Nu, n-am decât unul singur, aici înăuntru, unde îi este locul. 

— Aşadar m-ai păcălit! se supără meduza. E necinstit! O să mă plâng dragonului mării. 

— Eu nu mă tem de dragonul tău. Dacă totuși dorești atât de mult ficatul meu, cațără-te până la 
mine în copac. Doar ai patru picioare. 

Meduza însă nu știa să se urce în copaci. 

— Ascultă, spuse ea maimuţei, dar cu palatul dragonului mării cum rămâne? Doar aveai de gând 
să-l vezi. Şi castanele din pini? 

— N-am nevoie de castanele tale din pini. Îmi plac numai castanele din castani, îi răspunse 
maimuța. 

Şi uite așa, meduza cea nătângă fu nevoită să se întoarcă acasă cu mâinile goale. Porni pe valuri 
departe-departe, spre miazănoapte. Drumul i se păru iarăși uşor, fiindcă tot timpul se gândea. Acum 
se gândea de ce maimuța nu mai vrea să vadă împărăția de sub ape. Acasă, o așteptau dragonul cu 
supușii lui, de trei zile. 

— Unde-i maimuța? strigară peştii de cum o văzură pe meduză. 

— În copac, răspunse cu tristețe meduza. La început am păcălit-o, dar apoi m-a păcălit ea pe 
mine. l-am povestit că la noi în pini cresc castane. Acest lucru i-a plăcut maimuţei. S-a urcat pe 
spinarea mea și am pornit-o încoace. Pe drum, însă, maimuța şi-a amintit că Și-a uitat ficatul acasă 
şi a fost nevoie să ne-ntoarcem pe insulă. La drept vorbind însă, maimuța m-a înșelat: ficatul îl avea 
la ea. N-a mai vrut să vină în împărăţia noastră de sub apă. Credea că, pesemne, castanele care cresc 
în pini nu-s dulci. 

Dragonul mării ascultă ce ascultă, apoi izbi din coadă şi zbieră: 

— Loviţi-o fără milă! S-o bateţi cât puteţi de tare, până o să-i iasă toate oasele! 

Și au bătut meduza, au bătut-o neîncetat, până i-au scos toate oasele. 

De atunci a rămas meduza fără oase. 

Ea se leagănă pe valurile înspumate ale mării ca un ghemotoc moale și alunecos. 

Ce să facă prostul cu oasele? 


Evantaiul lui Tengu 
poveste japoneză 


Era o zi caldă de primăvară. Heisaku porni în munţi să cosească fânul. Soarele ardea plăcut şi 
leneșului Heisaku îi veni chef să se odihnească şi să-și încălzească spinarea. Se aşeză pe o buturugă, 
începu să privească cerul albastru şi să asculte ciripitul vrăbiilor. Ascultă el ce ascultă şi uită cu totul 
de treabă. 

Când se sătură de atâta şedere, scoase din buzunar zarurile și începu să se joace. Zarurile cădeau 
pe o lespede de piatră mare și netedă, care se afla lângă buturugă. Heisaku spunea întruna: 


Zaruri, zaruri! 
Aşezaţi-vă, zaruri, 
Albe zaruri! 


Deodată, din spate, dintr-un pin înalt, se auzi o voce subțirică: 

— Heisaku, ce faci aici? 

Heisaku se sperie. Se uită înapoi și, pe-o creangă de pin, văzu pe dracul cel năsos, Tengu, pe 
adevăratul Tengu, aşa cum apărea el în desene: cu nasul lung, mai lung decât capul, ţinând în mână 
un evantai. 

Heisaku căzu în genunchi, începu să tremure şi să plângă. 

— Fie-ţi milă, Tengu, nu mă omori! 

— Nu-ţi fie teamă, îi spune Tengu cu blândeţe. N-am de gând să te ucid. Vreau să ştiu numai ce 
arunci tu acolo şi de ce bolboroseşti asemenea vorbe? Ce ai în mână? 

— Astea? Sunt zaruri. Uite, vezi, aşa cum s-au potrivit acum, fac un punct; așa, fac două, dar pot 
să se nimerească şi trei, și patru, şi chiar șase. La zaruri se pot câștiga mulţi bani. 

Tengu nu înţelegea nimic, dar își zise totuși că povestea cu zarurile este o treabă amuzantă. Ar fi 
vrut să aibă și el așa ceva. 

— Heisaku, dă-mi mie zarurile tale. 

Dar Heisaku nu se învoi. 

— Cum să-ţi dau zarurile? E ca şi cum ţi-aş da capul. Nu pot să fac asta! 

Năsosul Tengu dori atunci și mai mult să obţină zarurile. 

— Doar nu ţi le-am cerut de pomană! În schimbul lor îţi voi da ceva care-ţi va plăcea foarte 
mult, îi spuse el cât se poate de mieros. 

— Ce-mi dai? 

— lată ce! 

Și Tengu îi arătă evantaiul pe care-l ţinea în mână. 

— Numai atât? Ce să fac cu un evantai vechi și ferfenițit? 

— Cum? Tu nu ştii ce putere are evantaiul lui Tengu? Îţi explic îndată. Dacă ciocănești în partea 
cu desene a evantaiului și vei spune de trei ori: „Nasule, lungește-te! Nasule, lungeşte-te! Nasule, 
lungeşte-te!”, atunci vârful nasului tău, sau al cui vei dori tu, o să se lungească. Dacă vrei ca nasul 
să crească și mai mult, ciocăneşti mai tare. Dacă dorești ca nasul să crească mai încet, baţi mai 
încet. Când vrei ca nasul să se scurteze, poţi s-o faci și pe asta; trebuie doar să ciocănești în fața 
cealaltă a evantaiului şi să spui de trei ori: „Nasule, scurtează-te! Nasule, scurtează-te! Nasule, 
scurtează-te!” Și nasul se va micşora. Vezi ce lucru minunat e evantaiul lui Tengu? Ia spune, crezi 
sau nu? Altfel, numaidecât fac să-ţi crească nasul tău borcănat până dincolo de cap. 

Heisaku se sperie şi îşi acoperi nasul cu mâna. 

— Te cred, te cred! Cruţă-mă! Cum aș putea trăi cu un nas așa de lung? 

— Atunci, hai să facem schimbul! Poftim evantaiul meu, iar tu îmi dai zarurile. 

— Bine, răspunse Heisaku. 

Era tare bucuros, dar se prefăcea că ascultă numai de frică. 

Heisaku îi dădu lui Tengu zarurile sale vechi, crăpate, primind în schimb evantaiul cel fermecat, 
apoi, mulțumit, plecă spre casă. 

Heisaku cel leneş mergea încet pe drum și își zicea: „Pe cine aș putea încerca puterea fermecată 
a acestui evantai?” 

Deodată, el zări un cortegiu solemn: patru servitori purtau o frumuseţe de fată într-o lectică de 
bambus, sub un baldachin de mătase, iar în faţă, în spate, la dreapta și la stânga mergea mulţime de 
slujitori. 

Această frumoasă fată era fiica celui mai bogat prinţ din regiune. 

„la să încerc să-i lungesc niţel nasul! O să fie amuzant!” îşi zise Heisaku. 

Se strecură pe furiş în gloata servitorilor, ajunse chiar lângă palanchin, bătu ușurel pe fața 
deschisă a evantaiului și şopti de trei ori: 

— Nasule, lungește-te! Nasule, lungește-te! Nasule, lungește-te! 

Și iată că nasul frumoasei fete se îndoi ușor, apoi începu să se lungească o dată, de două ori, de 


trei ori cât era înainte. Peste două-trei zile se zvoni peste tot că fiica prinţului s-a îmbolnăvit de o 
boală neobișnuită: i-a crescut în sus vârful nasului şi acum seamănă cu Tengu. Nici leacurile 
doctorilor, nici rugăciunile călugărilor, nici descântecele vrăjitoarelor — nimic n-o putea ajuta. 
Sărmana prinţesă s-a închis în palatul său, și-a acoperit faţa cu un voal și plânge întruna. Părinţii ei 
nu știu ce să mai facă de durere. 

În sfârşit, în faţa porţii apăru un mare anunţ: 


Cine o să tămăduiască prinţesa de boala sa nemaiauzită, acela o va lua de nevastă. 


Când Heisaku văzu anunţul, dădu fuga acasă, își luă evantaiul fermecat şi se îndreptă degrabă 
spre palat. 

— Eu pot s-o vindec pe prinţesă! spuse Heisaku, îndată ce-i dădură drumul în palat. 

Slugile îl conduseră imediat în iatacul prințesei. Heisaku se înclină adânc în faţa ei, ciocăni cu 
degetul în cealaltă faţă a evantaiului și șopti de trei ori: 

— Nasule, scurtează-te! Nasule, scurtează-te! Nasule, scurtează-te! 

Numaidecât nasul începu să se micșoreze o dată, de două ori, apoi de trei ori și nasul 
preafrumoasei deveni tot așa de frumos precum fusese înainte. Iar prințesa deveni mai frumoasă ca 
înainte. 

Acum nu mai era nimic de făcut, trebuia să se mărite cu Heisaku. 

Astfel, cu ajutorul evantaiului cel fermecat al lui Tengu, leneșul Heisaku deveni omul cel mai 
bogat din sat. Putea să mănânce ţipari prăjiți cu orez alb, cât îi poftea inima, zile în şir putea zăbovi 
în pat, se putea plimba prin munți și — mai ales — nu trebuia să facă nimic. Uite așa trăia el. Într-o 
zi se ghiftuia până nu mai putea, în altă zi dormea tot timpul, în cea de a treia zi haihui şi apoi o lua 
de la capăt. Curând însă se sătură să nu facă nimic, era prea plictisitor. 

Într-o zi, Heisaku stătea lungit în grădină şi căsca plictisit. Și ca să se amuze într-un fel, scoase 
evantaiul de la cingătoare, se uită la el și îşi zise: „Oare nasul meu cât s-ar putea lungi?” Şi dintr-o 
dată se înveseli, bătu în evantai şi rosti de trei ori: 

— Nasule, lungește-te! Nasule, lungește-te! Nasule, lungește-te! 

Numaidecât nasul lui Heisaku se îndreptă în sus şi începu să crească. A crescut de trei ori mai 
mare. Heisaku mai bătu o dată. Nasul se lungi de şase ori, apoi se făcu mai înalt decât casa, mai 
înalt chiar decât un copac. Crescuse atât de înalt, că chiar Heisaku nu mai putea să-și vadă vârful 
nasului. 

Heisaku era voios mare. Începu să lovească în evantai cu toată puterea. Nasul se tot lungi, ajunse 
mai sus de nori, până la cer, şi-l străpunse. 

Sus, sus se ivi în acest timp Tunetul, care văzu că ceva subţire, roşu și ascuţit, străpunge cerul și 
se caţără tot mai sus. Tunetul se miră. „Seamănă cu un morcov. N-am văzut niciodată morcovi care 
să crească în cer, ba şi cu vârful în sus!” Apoi trase cu putere de morcov. 

— Au! strigă Heisaku de jos, de pe pământ. 

Deşi vârful nasului ajunsese departe, era vârful propriului său nas şi pe sărmanul Heisaku începu 
să-l doară. Întoarse totuşi repede evantaiul, ciocăni în faţa opusă, strigând: 

— Nasule, scurtează-te! Nasule, scurtează-te! Nasule, scurtează-te! 

Și, într-adevăr, dintr-o dată nasul începu să se micșoreze: o dată, de două ori, de trei ori. Numai 
că Tunetul era mai puternic decât Heisaku. Nasul se micşoră treptat, dar vârful îi rămăsese ca şi 
până atunci în cer. Şi fiindcă vârful nasului nu putea să se întoarcă din cer pe pământ, Heisaku fu 
nevoit să se ridice până acolo. Mai întâi trebui să se desprindă cu totul de pământ. Cu cât scădea 
nasul, cu atât Heisaku se înălța mai sus. Se ridică mai sus decât casa, mai sus decât copacul cel mai 
înalt din grădină, mai sus de nori şi, în sfârşit, ajunse până la cer. Dar gaura pe care o făcuse cu 
nasul era atât de mică, încât Heisaku nu putea să treacă prin ea. Și astfel a rămas sus pe cer, 
suspendat de vârful propriului său nas. 

Mai atârnă acolo şi astăzi. 


Cele două broaște 
poveste japoneză 


Demult, tare demult, pe când oraşul Kyoto mai era capitala Japoniei, trăia în acest oraş o 
broască. Ea nu locuia cine ştie unde, ci lângă un templu, într-o fântână mică din curte. Se simţea 
bine acolo: fundul fântânii era moale, lipicios și umed. 

Dar iată că a venit vara cea călduroasă. Era atât de cald, încât totul în jur secase: bălțile, 
vâlcelele, pâraiele. Fundul fântânii se întărise şi crăpase. Nici nu-ţi venea să crezi că e vorba de o 
fântână. 

„Trebuie să mă mut! îşi zise sărmana broască. Dar unde? Pe aici totul s-a uscat. la să mă duc în 
orașul Osaka. Se spune că Osaka se află la mare, iar eu n-am văzut niciodată marea. Mă duc să văd 
cum arată!” 

Broasca ieși din fântână și o luă încet spre orașul Osaka. 

În orașul Osaka trăia o altă broască. Ea huzurea într-un heleșteu mare și rotund. Îşi vâra capul în 
nămolul moale sau înota în apa tulbure printre algele unduitoare, iar în zilele însorite se încălzea pe 
o piatră caldă şi netedă. 

Dar arșiţa ajunse şi la Osaka. Și aici secară vâlcelele, pâraiele și heleşteiele. Secă și heleșteul 
rotund, unde trăia broasca. Fundul heleşteului se albise de-a binelea. Broasca trăise toată viaţa în 
heleşteu şi deodată s-a trezit pe uscat: nici tu apă, nici tu nămol, ci doar praf uscat. 

„În Osaka e secetă mare — își zise broasca. Trebuie să mă mut altundeva. Mă voi duce în orașul 
Kyoto. Se spune că-i capitala Japoniei. Cu prilejul ăsta o să văd palatele şi templele capitalei.” Şi 
broasca o porni ţopăind fără grabă spre Kyoto. 

S-a-ntâmplat ca amândouă broaștele să pornească la drum în aceeaşi zi, la aceeași oră, dis-de- 
dimineaţă. Una ţopăia de la Kyoto la Osaka, cealaltă de la Osaka la Kyoto. 

Broaştele ţopăiau fără grabă: făceau un salt, apoi mai stăteau, încă o săritură și iar stăteau. 
Fiindcă plecaseră la drum în același timp şi fiecare sărea nici mai repede nici mai încet decât 
cealaltă, ar fi trebuit să se întâlnească la jumătatea drumului. 

La jumătatea dramului dintre Osaka și Kyoto se afla însă muntele Tenedzan. Când ajunseră la 
acel munte, broaștele se odihniră puţin și începură să se caţere încetișor pe coastă în sus. Urcau, 
desigur, tare încet, pentru că nu erau obişnuite să umble prin munți. 

Gâfâind şi umflându-se, se cățărau tot mai sus şi mai sus. Încă nu se vedeau una pe alta, fiindcă 
între ele se afla muntele. În sfârșit, broaştele ajunseră în vârf. Aci ele se ciocniră cap în cap. 

— [a te uită! spuse broasca din Kyoto. 

— [a te uită! spuse broasca din Osaka. 

— Eu sunt broasca din Kyoto şi merg la Osaka. Dar tu? întrebă broasca din Kyoto. 

— Eu sunt broasca din Osaka și mă duc la Kyoto: La noi, la Osaka e secetă mare! 

— La Osaka e secetă? La Osaka, secetă? se alarmă broasca din Kyoto. Ca la Kyoto? Ca la 
Kyoto? 

— Oare și la Kyoto e arșiță? 

— Desigur! Desigur! La noi, la Kyoto, au secat nu numai bălțile, dar și fântânile. 

— Înseamnă că n-are rost să mergem mai departe, rosti cu tristeţe broasca din Osaka. Dacă și la 
voi e secetă ca și la noi, mai bine să pierim acasă. 

Broaştele tăcură, căzând pe gânduri. E păcat, totuşi, să te întorci la jumătatea drumului. Se 
gândiră ele ce se gândiră şi hotărâră să se verifice una pe alta. Câte nu vorbesc trecătorii! 


— lată, la ce mă gândesc, zise broasca din Kyoto. Dacă tot am ajuns pe acest munte, o să mă uit 
de aici spre orașul Osaka. De pe munte pesemne că se vede cu siguranţă marea. 

— Bine te-ai gândit! spuse broasca din Osaka. O să mă uit şi eu de pe piscul muntelui. Doar de 
aici se pot vedea palatele şi templele orașului Kyoto. 

Amândouă broaştele se ridicară pe lăbuţele dinapoi, îşi lungiră cât putură trupurile lor de 
broască, deschiseră ochii larg şi începură să privească în depărtare. Priviră ce priviră şi deodată 
broasca din Kyoto se lungi la pământ şi spuse cu durere: 

— Ce-i asta? Nimic nou, nimic interesant! Exact ca la Kyoto. Toţi spun: „Marea, marea 
nu văd nicio mare la Osaka. 

Şi broasca din Osaka era supărată: 

— Ce-i asta? Ce fel de capitală mai e și asta? E exact ca Osaka noastră. Credeam c-o să văd 
palatele şi templele capitalei. Dar de fapt acolo nu-i nimic interesant, totul e ca la noi. Ei, dacă-i aşa, 
trebuie să mă întorc la Osaka! mai zise broasca din Osaka. Dacă o să plouă, o să fie şi acasă 
umezeală. 

Broaştele îşi luară rămas bun, fiecare se întoarse dincotro venise şi începură să coboare de pe 
munte. 

După mai multe sărituri se şi pierdură din ochi una pe alta, pentru că între ele se ridica piscul 
ascuţit al muntelui. 

Aşa s-a terminat totul: broasca din Kyoto s-a întors la Kyoto, iar cea din Osaka — la Osaka. Şi 
până la sfârşitul vieții s-au gândit că Osaka şi Kyoto seamănă ca două picături de apă. Dar nu-i 
adevărat. Cele două orașe nu seamănă deloc. Atunci ce s-a întâmplat? 

Broasca din Kyoto n-a văzut deloc Osaka, ci Kyoto, orașul natal, iar broasca din Osaka n-a văzut 
Kyoto, ci Osaka. Fiindcă ochii broaştelor sunt pe creștetul capului. lată de ce, când s-au înălțat pe 
lăbuţele dinapoi şi au ridicat capul, ochii lor priveau în spate. Deci nu se uitau înainte, ci înapoi: 
fiecare broască se uita acolo de unde venise. Numai că ele nu știau acest lucru. 

Broasca din Osaka s-a-ntors în heleşteul ei şi plină de supărare le-a spus puilor săi: 

— Osaka şi Kyoto înseamnă de fapt același lucru. De aici și zicala: „Puii de broască tot broaște 
sunt”. 

Iar broasca din Kyoto, întorcându-se acasă, la vechiul ei lac, s-a aruncat în fântână şi le-a spus 
suratelor: 

— Nu există nicio mare! 

De unde și zicala: „Broasca din fântână nu cunoaşte marea”. 


1? 


Dar eu 


Nara-Nashi 


poveste japoneză 


Trei frați, rămaşi de mici fără tată, trăiau împreună cu mama lor. Într-o zi, buna lor mamă căzu 
grav bolnavă. Deși aduseseră la căpătâiul bolnavei pe cei mai buni și mai scumpi doctori, sănătatea 
ei se şubrezea cu fiecare clipă. Zilele bătrânei mame păreau numărate. 

Într-o zi, cei trei feciori se apropiară de patul muribundei și-o întrebară dacă are vreo dorință. 

— Aş vrea să mănânc Nara-nashi, le răspunse bolnava. 

Cei trei frați auziseră povestindu-se despre Nara-nashi o delicateţe de pere de Nara, care creșteau 
tocmai în creierul munților. Numai că erau aşa de straşnic păzite de un monstru, încât nimeni dintre 
cei ce se aventuraseră în căutarea acestor pere nu scăpase cu viaţă. Cu toate acestea, cei trei băieţi, 
dornici să îndeplinească ultima dorință a mamei lor, se hotărâră să se facă luntre și punte şi să-i 
aducă Nara-nashi. 

Aşa se face că Taro, cel mai mare dintre frați, luă primul coşul în spinare şi porni să-şi încerce 
norocul. Merse el, merse pe o cărăruie de munte și urcă și tot urcă până ajunse la o stâncă uriașă. 
Lângă ea se odihnea o bătrână uitată de moarte. 


— Încotro ai pornit, tinere? îl întrebă bătrâna. 

— Mă duc să culeg Nara-nashi, răspunse Taro, dar nu știu unde să le caut. 

Femeia se ridică în capul oaselor și apropiindu-se de flăcău zise: 

— Să ştii că un demon fioros trăiește în inima munţilor. Te va răpune cu siguranță dacă te 
încumeţi să-l înfrunţi. Ai face mai bine să te întorci acasă. 

— Imposibil! Trebuie să ajung acolo negreşit. Te rog, arată-mi drumul! se rugă Taro. 

— Bine, răspunse bătrâna. Ascultă cu mare băgare de seamă ce-am să-ţi spun. Puțin mai încolo 
ai să dai de o răscruce de drumuri străjuită de bambuși tineri. Să apuci pe drumul spre care sunt 
îndreptate de vânt frunzele bambusului. 

Taro mulţumi bătrânei şi continuă să urce pe cărăruia care ducea spre creierul munţilor. Întocmai 
cum îi spusese bătrânica, cărăruia se răsfiră în curând în trei, începutul fiecărui drum fiind străjuit 
de câte un bambus tânăr. Unul dintre ei avea frunzele răsucite spre o potecă ce părea cea mai 
abruptă, cea mai strâmtă și mai întortocheată dintre toate trei. 

Taro îşi aminti ce-i spusese bătrâna, dar în sinea lui își zise: 

„Indiferent ce potecă aleg, rezultatul va fi cu siguranță același. S-o apuc atunci pe drumul cel mai 
uşor!” 

Alese drumul cel mai larg şi mai bine nivelat şi o porni la mers. N-apucă să facă doi paşi că o 
cioară zbură pe deasupra capului lui zicând: 

— Ai face mai bine dacă n-ai alege acest drum, flăcăule! 

Taro n-o luă în seamă și-și continuă drumul. Întâlni curând un pom încărcat cu tigve, care îl 
avertiză: 

— Ai să te căiești amarnic, dacă-ți continui drumul pe-aici. 

Ignorând şi acest avertisment, Taro îşi văzu mai departe de drum. Ajunse curând la un lac cu apă 
liniştită, dincolo de care se vedeau pomi încărcați cu Nara-nashi. Fericit, Taro se aruncă în apă şi 
începu să înoate spre fructele de pe țărm. De îndată ce trupul său atinse argintiul lacului, apele 
liniştite de până atunci începură să clocotească şi să mugească înfricoșător, iar monstrul, care nu era 
altul decât paznicul lacului, răsări din ape și-l înghiți dintr-o răsuflare. 

După zile şi zile de nerăbdătoare așteptare a lui Taro, cei doi frați se sfătuiră și hotărâră ca fratele 
mijlociu, Jiro, să-și încerce și el norocul. 

Jiro porni imediat la drum, dar întocmai ca Taro, nesocotind sfatul bătrânei de la stâncă, fu 
înghițit şi el de monstrul lacului. 

În sfârșit, veni rândul mezinului Saburo să pornească spre munți. Întâlni, de-asemenea, bătrâna 
femeie și-i spuse că cei doi fraţi ai săi mai mari, plecaţi să aducă Nara-nashi, nu s-au mai întors 
acasă. 

— Pentru că nu mi-au ascultat povaţa, răspunse bătrâna. Dacă vrei să reușeşti, urmează-mi 
sfatul, fătul meu. 

Spunând acestea, îi dădu o sabie. 

Când ajunse la răscruce, Saburo o porni pe cărarea cea mai prăpăstioasă şi mai strâmtă, spre care 
erau îndreptate frunzele bambusului, așa cum îl sfătuise bătrâna. Cum mergea el așa, o cioară zbură 
pe deasupra capului și-l îndemnă să nu-și piardă timpul prin ascunzișurile muntelui. 

Ajunse curând la un pârâiaș, în apele căruia văzu o floare de Nara-nashi. Cu inima bătându-i de 
emoție o porni în susul apei și găsi în cele din urmă o plantație de Nara-nashi, înconjurată de apele 
liniștite ale unui lac. 

Când Saburo începu să alerge spre pomii de Nara-nashi, vântul îi şopti la ureche: 

— Dacă te urci în pom dinspre nord, umbra ţi se va răsfrânge în apă şi vei fi înghiţit pe dată de 
monstrul lacului. Dacă vrei să scapi teafăr, cațără-te în pom din partea sudică. 

Saburo se urcă în pom așa cum fusese sfătuit şi culese o mulțime de Nara-nashi. Dar la coborâre, 
din nebăgare de seamă, se aşeză pe o creangă crescută viguros spre nord. Pentru câteva clipe, umbra 
i se proiectă pe luciul apei. Monstrul apăru din valuri şi porni să-l înghită întocmai ca şi pe frații lui 
mai mari, Taro şi Jiro. Dar Saburo scoase din teacă sabia primită de la bătrână şi-o înfipse în 


monstru. O lovitură atât de dibace, încât monstrul se prăvăli ca lovit de fulger. După o scurtă 
agonie, monstruoasa creatură îşi dete duhul. O voce îi şopti atunci lui Saburo să despice burta 
monstrului mort. Oare ce credeţi c-a găsit Saburo în pântecele dihaniei? Pe frații lui mai mari, Taro 
şi Jiro. 

După ce și-a salvat frații, Saburo și-a umplut coşul cu Nara-nashi și s-a întors degrabă acasă. La 
scurt timp după ce bătrâna lui mamă a mâncat din fructele aduse, s-a însănătoșit tun. Și a trăit apoi 
ani mulți şi fericiți împreună cu cei trei feciori ai săi. 


Urashima Taro 
poveste japoneză 


A fost odată, demult de tot, un tânăr pescar pe care-l chema Urashima Taro. Deşi muncea din 
greu, din zori și până-n noapte, abia reușea să-și ducă traiul de azi pe mâine împreună cu bătrâna sa 
mamă. 

Într-o toamnă, vânturile reci de nord începură să bată tot mai puternic, de la o zi la alta, iar marea 
deveni atât de furioasă încât nici cei mai curajoşi oameni nu se încumetau să iasă la pescuit. 
Urashima era tare nefericit. Ar fi fost în stare să-şi dea viața numai să nu-și vadă mama răbdând de 
foame. 

Într-o bună zi vânturile violente de nord încetară pe neașteptate, iar marea deveni parcă şi mai 
blândă ca înainte. În culmea bucuriei, Urashima o porni în larg cu noaptea-n cap. Dar ca un făcut, 
peştii dispăreau în larg de-ndată ce tânărul arunca undiţele şi plasele, astfel că de la răsăritul 
soarelui şi până la amiază nu reuși să prindă decât un singur peștişor. Aproape de asfințit, simţi o 
smucitură puternică, gata-gata să-i smulgă undița din mină. Era convins că prinsese un peşte foarte 
mare. Bucuria lui Urashima era fără margini şi manevră undiţa cu atâta dibăcie încât în numai 
câteva clipe prada ajunse la suprafaţa apei. Dar nu era un peşte, ci o broască ţestoasă uriașă! 
Desfăcu cârligul dezamăgit şi aruncă broasca în mare. Cine ar fi cumpărat o broască ţestoasă, și 
încă una atât de mare? 

La căderea nopţii, trase barca pe mal şi o porni spre casă, pe un drum colbuit şi întunecos, cu un 
singur peştişor în traistă. 

A doua zi, vânturile de nord se porniră din nou, parcă și mai aprige ca înainte. Marea clocotea ca 
un cazan. Nici vorbă să mai poată pescui. Urashima mergea deznădăjduit de-a lungul țărmului, 
urmărind cu privirea rătăcită apele învolburate ale mării. 

Deodată, uriașa ţestoasă pe care tânărul pescar o aruncase din undiţă, cu o zi înainte, își înălță 
capul printre valuri, spunându-i: 

— Urashima! îl strigă ea, îţi mulțumesc din suflet că m-ai salvat ieri. În semn de recunoştinţă, te 
duc la Palatul Dragonului, dacă vrei. Aş fi tare fericită să te răsplătesc pentru binele ce mi-ai făcut. 
Te rog, urcă în spinarea mea. 

Deși puternic atras de invitaţia broaștei țestoase, Urashima ezita, gândindu-se la mama lui. 

— Nu fi îngrijorat, îl îmbărbătă broasca, ghicindu-i parcă gândurile, n-o să lipsim decât două sau 
trei zile. 

Urashima își învinse nehotărârea și urcă vioi pe carapacea uriașei broaște țestoase. Cu Urashima 
în cârcă, broasca porni în adâncurile mării. Merseră ei ce merseră, printr-o zonă mohorâtă și tulbure, 
până ajunseră la poarta strălucitorului Palat al Dragonului. De îndată, prinţesa palatului, întovărășită 
de domnişoare de onoare frumos îmbrăcate și de o mulțime de pești, ieșiră în întâmpinarea lui 
Urashima în sunetele unei muzici fermecătoare. 

Odată intrat în palat, Urashima fu cinstit cu cele mai înalte onoruri. Banchetele se ţinură lanţ, iar 
bucatele servite de încântătoarele domnişoare de onoare erau atât de gustoase, încât nu se mai sătura 
mâncând. Minunate erau și dansurile peştilor şi muzica divină ce părea să vină din măruntaiele 


mării. Urashima era fascinat şi nu-i mai venea să plece. Cele trei zile trecură repede şi Urashima îşi 
amâna mereu plecarea până ce, iată, se împliniră trei ani de la sosirea lui în Palatul Dragonului. 

Se hotărî, în sfârşit, să plece. Când îşi anunţă hotărârea, prinţesa îi înmână o casetă triplă, 
Tamatebako, spunându-i: 

— Umblă sănătos, Urashima, iar această casetă să n-o deschizi decât la mare necaz. 

Cu frumoasa casetă sub braţ, tânărul pescar încălecă pe carapacea broaştei şi o porni spre casă. 

Când ajunse în satul natal constată cu surprindere că munții și râurile nu mai arătau ca altădată, 
iar locul arborilor semeți pe care-i știa pe dealuri fusese luat de pomi tineri. Nu-i venea să-și creadă 
ochilor ce schimbări uriaşe se petrecuseră în acest răstimp cât lipsise. 

Întâlni curând un bătrân, pe care nu-l cunoștea, lucrând într-o fermă. 

— Spune-mi, te rog, unchieșule, îl cunoști cumva pe Urashima Taro? întrebă Urashima. 

— Am auzit de un om cu numele de Urashima Taro, răspunse bătrânul. Eram copil când bunicul 
povestea că pe vremea tinereţii lui, Urashima ar fi plecat la Palatul Dragonului, dar nu s-a mai 
întors. 

De prisos să mai spunem că mama lui Urashima murise de mult. lar când a ajuns acolo unde se 
născuse, urmele casei dispăruseră ca șterse cu buretele. Doar grădina se mai cunoștea, dar o 
năpădiseră buruienile. 

Oamenii și locurile copilăriei lui se schimbaseră atât de mult încât Urashima nu știa ce să mai 
facă şi încotro s-o apuce. Își aminti atunci de caseta primită de la prinţesă şi se hotărî s-o deschidă. 
În prima cutie găsi o pană de cocor. Când ridică capacul celei de-a doua cutii, un fum alb îl 
înconjură ca o adiere parfumată. Odată cu risipirea fumului, Urashima se preschimbă într-un bătrân 
cu plete dalbe, uitat de ani. 

În cea de-a treia cutie găsi o oglindă. Privind în ea, fu surprins să descopere chipul unui om atât 
de bătrân. Înainte să înțeleagă ce s-a întâmplat, fulgul de cocor fu ridicat în văzduh de o pală de 
vânt. Când vântul slăbi, fulgul căzu pe spatele încovoiat al lui Urashima, care se preschimbă într-un 
cocor. Astfel, în timp ce Urashima- cocorul îşi luă zborul spre înaltul cerului, uriașa broască ţestoasă 
apăru din valurile mării şi privi spre cocorul ce dispărea în zarea albastră. 

Bătrânii spun că broasca ţestoasă nu era alta decât prinţesa Palatului Dragonului, fiica Zeului 
mării. 


Oyasute-Yama 
poveste japoneză 


A fost odată un fecior din cale-afară de iubitor şi de devotat tatălui său, pe care îl chema 
Oyasute-Yama. În acele timpuri, se spune că ar fi existat o lege care obliga copiii să ducă în munți 
bătrânii ce nu mai puteau munci. 

Tatăl feciorului cu pricina ajunsese atât de bătrân încât nu mai putea munci. Sosise timpul 
abandonării lui și feciorul îl luă în cârcă și porni cu el spre inima munţilor. În timp ce-și ducea 
părintele în spinare, bătrânul tată, care-și iubea și el copilul din tot sufletul, rupea crengi de copaci 
şi le arunca, ba ici, ba colo, ca nu cumva dragul său fiu să rătăcească drumul la întoarcere. 

Ajunşi în creierul muntelui, fiul strânse un maldăr de frunze uscate și-și așeză tatăl în vârful lor. 

— Şi acum, dragul meu tată, trebuie să ne despărțim! 

Bătrânul tată rupse o ramură dintr-un copac și arătând-o fiului iubit, zise: 

— Copile drag, ca să nu te rătăceşti, am presărat ramuri ca aceasta pe unde am trecut. Ele îți vor 
arăta drumul până acasă. Şi acum rămâi cu bine, fiu iubit! 

Emoţionat până la lacrimi de dragostea tatălui său, fiul nu se îndură să-și abandoneze părintele. ÎL 
luă din nou în spinare şi se întoarse cu el acasă. 

Dacă fapta aceasta ar fi ajuns la urechile seniorului, atât tatăl, cât şi fiul ar fi fost aspru pedepsiţi. 
Dar fiul săpă o groapă în fundul curţii, și-și ascunse tatăl acolo. În fiecare zi ducea mâncare tatălui 


său în tainiță, iar atunci când făcea rost de bucate mai alese, nu se atingea de ele până ce nu-i ducea 
mai întâi părintelui său. 

Într-o zi, seniorul dădu poruncă în ţară să i se facă o frânghie din cenușă. Supuşii săi se străduiră 
zile şi nopţi să facă frânghia comandată, dar în zadar. Cererea seniorului ajungând şi la urechile 
bătrânului, acesta îi spuse fiului: 

— Încolăcește o frânghie pe un fund de lemn și dă-i foc. 

Fiul ascultă povaţa tatălui și obţinu, într-adevăr, o funie de cenușă. Se prezentă cu ea în fața 
seniorului și fu răsplătit pentru iscusinţa sa. 

La scurt timp după aceea, seniorul îl chemă din nou pe tânăr și-i dădu un țăruș din lemn. Astfel 
tăiat încât nu se putea bănui care e capul și care e coada, şi-i ceru să-i arate unde e vârful şi unde e 
rădăcina. Fiul luă țărușul acasă și ceru părerea bătrânului tată. 

— Pune țărușul în apă, îl sfătui bătrânul. Capătul care va încerca să iasă din apă, va fi vârful, iar 
cel ce se va afunda în apă, va fi rădăcina. 

Fiul făcu întocmai cum îl învăţă bătrânul său tată și anunţă rezultatul înaltului senior. 
Impresionat de felul deosebit de inteligent de rezolvare a acestei dificile probleme, seniorul îl 
răsplăti și mai darnic pe tânăr. 

Dar seniorul veni curând cu o a treia problemă şi mai dificilă decât celelalte două. El porunci 
tânărului să construiască o tobă care să scoată sunete fără a fi lovită. 

Băiatul își consultă din nou tatăl. 

— Nimic mai uşor, fătul meu, zise bătrânul. Du-te și cumpără o piele potrivit de mare. Apoi 
mergi la munte și fă rost de un stup. 

Fiul procedă întocmai cum îl învăţă tatăl său, iar bătrânul croi din piele o tobă şi în interiorul ei 
instală roiul de albine. 

— Iată toba, fiule. Înfăţişează-te cu ea în faţa înălţimii sale. 

Feciorul luă imediat drumul seniorului. Iar când acesta atinse toba, albinele din interior, tulburate 
fără veste, începură să zumzăie de vibra membrana tobei ca lovită de sute de ciocane. Nu exista 
nicio îndoială: toba cânta de la sine. 

Lăudându-l pe băiat pentru soluţiile înțelepte date celor trei dificile întrebări ale lui, seniorul îl 
întrebă cum de a reușit să se descurce atât de bine. 

— Fiind prea tânăr şi având puţină experiență — răspunse flăcăul — n-am reușit să rezolv 
niciuna dintre probleme. Soluţiile le-am aflat de la tatăl meu, om bătrân, cu experienţă bogată... 

Şi pentru că spusese destule, tânărul s-a hotărât să fie cinstit până la capăt: 

— Nu m-am încumetat să-mi abandonez părintele în munţi, luminăţia-ta. L-am ascuns în fundul 
grădinii... 

Impresionat de povestea fiului iubitor, seniorul zise: 

— N-aș fi bănuit că bătrânii sunt atât de înţelepţi şi de folositori. De acum încolo, nimeni să nu- 
şi mai arunce părinţii în munţi. 

De atunci se spune că vârstnicii au trăit împreună cu fiii lor până la adânci bătrâneți. 


Momotaro 
poveste japoneză 


Se povestește că ar fi trăit odată un moş și o babă. În fiecare zi, moşul se ducea în munţi să adune 
vreascuri, iar baba, la râu, să spele rufe. 

Într-o zi, pe când femeia spăla rufele ca de obicei, văzu o pară uriașă plutind pe apele molcome 
ale râului. Femeia prinse para, dar abia-abia reuși s-o scoată din râu. O apucă cu ambele mâini şi se 
chinui straşnic până s-o aducă acasă. La scurt timp după ce moșul ei se întoarse de ia munte, baba 
luă un cuţit de bucătărie cu gândul să taie para şi s-o servească la cină. Deodată para se despică 
singură în două și un copilaș sări afară chiuind. Moşul și baba rămaseră ţintuiți locului de uimire. 


Când își reveniră, se bucurară tare mult, pentru că deşi nu aveau copii, iubeau la nebunie pruncii. 
Botezară copilul Momotaro, pentru că se născuse dintr-o pară. Îl iubeau ca pe ochii din cap şi nu 
ştiau ce să mai facă să-l crească mare și sănătos. 

Momotaro creştea într-o zi cât alți copii în şapte şi cu fiecare castron de orez mâncat se făcea mai 
mare și mai mare. Ajunse curând un flăcău voinic, cu o forță inegalabilă prin împrejurimi. 

Într-o zi, Momotaro se înfăţișă dinaintea celor doi bătrâni şi le căzu în genunchi: 

— Vreau să merg la Onigashima să răpun demonii care terorizează poporul. Daţi-mi 
binecuvântarea voastră, rogu-vă! 

Cererea lui Momotaro l-a surprins şi i-a înspăimântat pe bătrâni aşa de tare că minute lungi au 
rămas fără grai. Dar flăcăul era hotărât să plece și atât a insistat cu ruga lui până ce bătrânii au fost 
de acord. Momotaro şi-a aruncat pe umăr traista cu merinde pregătită de bătrâna lui mamă și a 
plecat fericit. La marginea satului i-a tăiat calea un câine. 

— Te cunosc. Eşti Momotaro. Încotro ai pornit, tinere? întrebă câinele. 

— Mă duc la Onigashima să răpun demonii, răspunse flăcăul. 

— Şi ce-ai în traistă? întrebă animalul. 

— Cele mai bune găluşte de mei din Japonia, răspunse mândru Momotaro. 

Câinele l-a rugat atunci să-i dea și lui să guste. Momotaro a fost de acord, cu condiţia să-l 
însoţească în lunga și greaua lui călătorie. Nu peste mult timp, cei doi tovarăşi au întâlnit un fazan, 
care s-a alăturat bucuros expediției, în schimbul unei găluşte de mei. Următorul membru al echipei 
a fost un măgar, gata şi el să-l ajute pe Momotaro pentru o gălușcă. 

Iată-l acum pe Momotaro îndreptându-se spre Onigashima însoţit de un câine, un fazan și un 
măgar. 

Când au ajuns la insulă, o poartă uriașă, ferecată pe dinăuntru, le bara drumul. Dar fazanul s-a 
înălțat în văzduh, a sărit peste poartă şi i-a tras zăvoarele. Momotaro şi prietenii săi au intrat atunci 
în cetate, surprinzând demonii în toiul petrecerii. 

— Hei, demoni! strigă flăcăul. Eu sunt Momotaro şi am venit sa vă pedepsesc pentru 
fărădelegile voastre! 

La acest semnal, câinele, fazanul și măgarul au tăbărât pe demonii beţi. Momotaro și prietenii 
săi, animalele, aveau fiecare puterea a o mie de oameni la un loc, deoarece mâncaseră cele mai bune 
găluști de mei din Japonia. Fazanul lovea demonii peste față cu ciocul şi ghearele, măgarul le căra 
la copite, pe unde nimerea, iar câinele îi mușca de picioare. Înnebuniţi de durere, demonii nu știau 
ce să-şi apere mai întâi. Și, spre a-şi găsi scăparea, s-au predat unul câte unul. Mai-marele 
demonilor a îngenuncheat în faţa lui Momotaro şi tremurând de frică l-a rugat cu lacrimi în ochi: 

— Te implor, cruţa-mi viaţa! ŞI-ţi promit că niciodată nu voi mai supăra o fiinţă omenească. Pe 
deasupra îți dau și toate comorile adunate aici. 

Momotaro a poruncit să fie adunate toate comorile de la palat, furate de la oameni. Le-a încărcat 
apoi într-o căruţă și s-a întors triumfător acasă. Împreună cu prietenii săi câinele, fazanul și 
măgarul. 


Vulpea-ceainic 
poveste japoneză 


A fost odată, tare demult, un bătrân și o bătrânică. Erau atât de săraci că n-aveau după ce bea 
apă. Moşul se ducea în fiecare zi la pădure, să ia lemne de foc pe care le vindea apoi la oraș, spre a- 
şi câştiga pâinea ce de toate zilele. 

Într-o zi, în timp ce se îndrepta spre cărările dificile ale munţilor, văzu trei copii schingiuind o 
vulpe pe care nu se știe cum o prinseseră. Făcându-i-se milă, zise copiilor: 

— E mare păcat să chinuiţi un biet animal! Nu vreţi să mi-l vindeţi mie? 


Copiii se învoiră şi când avură în palmă câteva monede îi dădură bucuroși vulpea și o zbughiră 
peste câmp. 

Bătrânul dezlegă frânghia care aproape sugrumase gâtul vulpii şi zise: 

— Ce nenorocire! Altă dată să nu te mai aventurezi pe ulițele satului, la lumina zilei, dacă vrei să 
n-o paţi la fel! Și acum, şterge-o la vizuina ta! 

Eliberat, animalul o zbughi în pădure. 

Trecură zile, săptămâni, luni. Bătrânul aproape că uitase de vulpe. Sfârşitul anului era aproape şi 
moșul urca din nou cărările muntelui pentru a aduna lemne ca de obicei, cugetând cum să facă rost 
de bani pentru Anul Nou. Deodată o vulpe ieși din pădure și îi spuse: 

— Dragă bătrânelule, eu sunt vulpea pe care bunătatea ta a salvat-o de la moarte nu demult. Te 
văd foarte îngrijorat. Ţi s-a întâmplat ceva? 

— Gândeam că anul e pe sfârșite şi aş avea atâtea de cumpărat de Anul Nou, zise bătrânul. 

— Nu-ţi face griji, zise vulpea. Mă voi transforma într-un ceainic, pe care te rog să-l duci la 
templul din sat şi să-l vinzi preotului pentru trei ryo. 

Bătrânul rămase pe gânduri, neștiind dacă e bine să facă o asemenea faptă. La insistentele 
animalului, acceptă în cele din urmă. 

Atunci, vulpea se dădu peste cap şi cât ai clipi din ochi se prefăcu într-un frumos ceainic din 
bronz. Bătrânul ascunse ceainicul sub cămașă și porni spre templu. 

— Am un lucru rar pe care aş vrea să ţi-l vând, părinte. Un ceainic din bronz. Vrei să-l cumperi? 
zise moșneagul. 

Preotul luă ceainicul. Îl examină cu grijă, îl ciocăni cu arătătorul. Suna profund și melodios, 
impresionându-l pe preot. Hotărât să obțină ceainicul, zise bătrânului: 

— Cât vrei pe el? 

— Trei ryo, răspunse acesta. 

Socotind preţul nu prea ridicat, preotul plăti suma cerută, convins c-a făcut o afacere bună. La 
rândul său, bătrânul se grăbi spre casă. Fericit să-i poată arăta babei lui trei ryo. 

Ei bine, sunteţi probabil curioși să aflați ce s-a întâmplat cu ceainicul. De îndată ce a intrat în 
posesia frumosului ceainic, preotul a fost nerăbdător să vadă cât de bun ceai e în stare să facă și 
dădu poruncă unei slugi să-l spele bine. Sluga, un băiat cam sărac cu duhul, luă ceainicul în 
bucătărie, puse nisip în el şi începu să-l frece cu o perie. Deodată, ceainicul strigă la băiat: 

— Oh, oh! Neisprăvitule, spală-mă mai cu grijă. Mi se sfâşie inima de durere! 

Speriat, băiatul fugi la preot. 

— Părinte, părinte, ceainicul vorbește! Mi-a zis să-l spăl cu grijă că-l doare! 

Preotul răspunse calm: 

— Fii pe pace, băiete. Ţi s-a părut probabil, pentru că ceainicul e într-adevăr foarte frumos şi 
scoate nişte sunete minunate, de parcă ar vorbi un om. Termină spălatul şi pune apă la fiert. 

Băiatul puse apă în ceainic, îl aşeză pe plită şi aprinse focul. 

— Vai, mă arde, mă arde, neisprăvitule! Lasă focul mai mic că mă ucizi, se auzi din nou vocea 
ceainicului. 

Speriat de-a binelea, băiatul fugi la preot. 

— Nu m-am înşelat, părinte! zise el. Ceainicul vorbeşte. A zis „Mă arde, mă arde, fă focul mai 
mic”. 

Încă neîncrezător, preotul, dornic să bea ceai, socotea că apa este gata fiartă. Spuse băiatului să 
oprească focul și să-i aducă ceainicul. 

— Imediat, sfinția-ta, zise băiatul și dădu fuga în bucătărie. 

Spre marea lui mirare văzu ceainicul alergând pe patru picioare, cu coada stufoasă ridicată în 
sus. Căzu jos de uimire și strigă: 

— Părinte, părinte, ce întâmplare nemaipomenită! 

Preotul se repezi în bucătărie. În locul ceainicului văzu o vulpe fugind cât o ţineau picioarele. 


Cu toată înţelepciunea sa, preotul s-a speriat în toată puterea cuvântului, uitând şi de pagubă şi 
de tot. Iar vulpea, chelălăind și agitându-și coada stufoasă, fugea mâncând pământul spre vizuina ei 
din munți. 


Vrabia cu limba tăiată 
poveste japoneză 


Un bătrân s-a dus odată la munte, a atârnat traista cu merinde de o ramură de copac şi s-a apucat 
de treabă. Venind ora mesei, bătrânul desfăcu traista şi ce să vezi? Era goală. Fiertura de orez 
dispăruse și în locul ei o vrabie lenevea cu gușa plină, la adăpost de frig şi vânt. Cu ce ochi gingași 
îl privi vrabia! Uitând de foame, bătrânul legă traista la gură, iar seara aduse vrabia acasă şi de 
atunci începu s-o îngrijească cu dragoste părintească. 

Câteva zile mai târziu, moșul plecă din nou la munte, lăsând acasă pe babă împreună cu vrăbiuţa. 
Bătrâna pregăti amidon pentru apretatul rufelor şi-l lăsă pe verandă, apoi plecă cu rufele să le spele 
la râu. 

Vrăbiuţa gustă din apret şi-i plăcu. Mai ciuguli o dată, încă o dată. I se părea din ce în ce mai bun 
şi tot ciugulind și iar ciugulind, constată îngrozită că mâncase tot apretul. 

— Vai, mie, ce-am făcut! se văicări ea, dar era prea târziu. 

După ce termină de spălat, femeia se întoarse acasă şi se opri direct pe verandă. Dar ia apretul de 
unde nu-i! Castronul era gol-goluţ, de parcă-l spălase cineva. 

„Măi să fie! Cine să-l fi luat?” se întrebă femeia nedumerită. Privi în stânga, privi în dreapta prin 
verandă până ce ochi-i căzură pe vrăbiuță. Stătea spășită într-un colț, cu capul ușor plecat, ca și când 
şi-ar fi cerut iertare. Femeia luă vrabia în mână şi privind-o cu atenţie descoperi apret în jurul 
ciocului. Îi căscă ciocul și din nou urme de apret și pe limbă. 

— Tu eşti hoaţa, deci! zise femeia. 

Furia ei crescu brusc, mai ales că zile întregi se străduise să-i facă toate poftele, să nu-i lipsească 
nimic. Oarbă de mânie, luă e foarfecă și tăie limba bietei vrăbiuţe. 

Înnebunită de durere, vrabia zbură din mâna bătrânei încotro văzu cu ochii. 

Moşul veni și el curând acasă. 

— Spune, draga mea, ce face păsărica? îşi întrebă el soția de cum trecu pragul. 

Baba povesti toate cele întâmplate, iar moşul se întristă foarte tare. 

— Mare păcat! zise el în cele din urmă. Am să mă duc după ea. 

Şi moşul o porni spre munți. 

— Unde este casa vrăbiuţei? Unde locuieşte vrăbiuţa cu limba tăiată? întreba el în stânga și-n 
dreapta. 

Și tot repetând ca un cântec întrebarea, ajunse în munți. Întâlni un om care păștea vaca și-l 
întrebă dacă nu cumva ştie unde e casa vrăbiuţei. Întâlni mai apoi un om păscând caii şi-i puse 
aceeaşi întrebare. Dar nimeni nu știa unde locuiește sărmana păsărică. 

Auzi, într-un târziu, că vrăbiuţa îşi are cuibul într-un crâng de bambus. Pătrunse în crâng cu 
inima plină de speranţă. Ajunse la casa vrăbiuţei şi o găsi în războiul de ţesut. 

— Îmi pare așa de rău c-ai rămas fără limbă! o întâmpină bătrânul. 

— Bine-ai venit, moșneagule drag! îi spuse vrabia și toţi membrii din familia ei îi ieșiră în 
întâmpinare. 

ÎI omeniră cu o masă somptuoasă, şi-l distrară cu dansuri şi cântece păsăreşti. La căderea nopții 
bătrânul zise: 


— Trebuie să plec. Femeia mea o fi îngrijorată. 

— Ce păcat că trebuie să pleci, spuseră vrăbiuţele. Primește de la noi în dar, moșule, unul dintre 
aceste cadouri, la alegere, mai ziseră la despărțire. 

Şi aşezară în faţa bătrânului două cufere, unul mai mare și unul mai mic. 

— Sunt bătrân, știți bine, se plânse moșneagul. Aşa că, dacă nu vă e cu supărare, am să aleg 
cufărul acesta mic. 

Zicând acestea, ridică lada pe umeri și o porni pe drumul întoarcerii. Când ajunse acasă. Îi spuse 
soţiei: 

— Am întâlnit vrăbiuţa și m-am ales cu un dar. Având de ales între un cufăr mare și unul mic, l- 
am preferat pe ăsta mititel. 

Și zicând acestea, deschise lădiţa. Ei bine, oameni buni, ce credeţi că era înăuntru? Numai 
monede de aur, lingouri de aur și argint şi câte şi mai câte alte bijuterii de preţ! 

Surpriza de început a femeii se transformă curând într-o furie lacomă: 

— Dacă aș fi fost eu în locul tău, aș fi luat cufărul cel mare, zise ea cu reproș. 

Ziua următoare plecă la munte să-i facă o vizită vrăbiuţei, după ce află din fir-a-păr locul unde își 
avea culcușul. 

— Unde e casa vrăbiuţei? Unde e casa vrăbiuţei? 

Tot repetând întrebarea, deşi ştia bine răspunsul, ajunse în crângul de bambus. 

— Draga mea, vrăbiuţă! lată, am venit și eu să te văd, zise baba mieroasă de cum ajunse la casa 
vrăbiuţei. 

— Bine ai venit, bătrânico! îi ură vrăbiuţa. 

Familia vrăbiuţei o primi cu o masă îmbelşugată, cu dansuri şi muzică, întocmai cum făcuseră și 
cu moșul ei. Când veni vremea plecării, îi aduseră și ei dinainte două cufere, unul mare și unul mic, 
şi-l spuseră să aleagă după pofta inimii. 

— Dacă e aşa, zise baba, am să-l aleg pe cel mai mare. 

Cu ajutorul vrăbiuţelor, săltă cufărul pe umeri și o porni la vale. Pe drumul de întoarcere o rodea 
cumplit întrebarea: ce anume o fi în cufăr de e așa greu. În cele din urmă învinse curiozitatea. Se 
opri în drum. Lăsă cufărul jos și deschise capacul. Înăuntru numai șerpi încolăciţi, balauri şi 
fantome! Trânti capacul peste arătările gata s-o înghită și, înfricoșată de moarte, o rupse la fugă spre 
casă cât o ţineau picioarele. 


Lăstarul de salcie 
poveste japoneză 


Un gospodar găsise undeva un lăstar de salcie și-l sădi în grădina sa. Era o salcie dintr-o specie 
rară. Îngrijea lăstarul, îl uda în fiecare zi, dar iată că într-o zi trebui să plece de-acasă timp de-o 
săptămână. Își chemă sluga și-i spuse: 

— Priveşte cu atenţie acest lăstar; să-l uzi în fiecare zi, ȘI, ce-i mai important, să ai grijă ca nu 
cumva copiii vecinilor să-l smulgă, şi să-l calce în picioare. 

— Bine, răspunse sluga. Poți să pleci liniştit, stăpâne. 

Omul, într-adevăr, plecă. Peste o săptămână el se întoarse şi intră în grădină. Lăstarul era, la 
locul lui, dar se veştejise. 

— Cu siguranţă că nu l-ai udat! spuse stăpânul supărat. 

— L-am udat, aşa cum mi-ați poruncit, răspunse sluga. Dimineaţa am ieşit pe balcon şi până 
seara târziu m-am uitat la el. Dar când s-a întunecat, l-am smuls din pământ, și l-am adus în casă și 
l-am închis în ladă... 


Imprudenţa 


poveste japoneză 


Era odată un om căruia i s-a năzărit că el ar putea cânta uşor la flaut. El plecă la prăvălie să-şi 
cumpere flautul dorit. În prăvălie, privi mult timp, încercă ba un flaut, ba altul, suflă în fiecare, le 
pipăi și pe dinafară şi pe dinăuntru. Apoi într-un flaut îşi băgă degetul aşa de adânc, că nu mai putu 
să și-l scoată. Trase el ce trase, dar degetul tot nu ieși. Trase din nou, cu toată puterea, dar degetul se 
înţepeni și mai tare. Pentru că omul se zbătea, degetul nu se mişca nici înainte, nici înapoi. Ca să-l 
scoată îi mai rămăsese o singură soluție: să spargă flautul. Dar flautul nu era al lui, trebuia mai întâi 
să-l cumpere. 

— Vă rog iertați-mă, cât costă flautul? întrebă el pe vânzător. 

„Acest om nechibzuit și-a prins atât de adânc degetul în flautul meu și nu va putea în niciun fel 
să-și salveze degetul. Înseamnă că pot să-i cer oricât”, gândi iute vânzătorul. 

Pretinse preţul a trei flauturi. Cumpărătorul, fără să se mai târguiască, plăti flautul, alergă acasă, 
ca să-l sfarme cu ciocanul și să-şi elibereze degetul, căci nu putea duce flautul în mână, ori în 
buzunar, fiind grozav de bine împlântat în deget. Încercă să-și miște degetul în toate părţile, căci îl 
durea. Deodată, de după un gard înalt de bambus, se auziră sunetele melodioase ale unui flaut. Ar fi 
vrut să ştie cine cântă așa de frumos. În gard, el găsi, în sfârșit, un loc unde beţele de bambus se 
puteau da la o parte și pe unde reuși să privească cu un ochi, prin crăpătură. Dar crăpătura era așa de 
strâmtă că el nu putea vedea nimic. Desfăcu și mai mult beţele de bambus și reuși să-și introducă 
încet capul prin gard. Dar, în aceeaşi clipă, minunata muzică se stinse, iar pe balconul casei se lăsă o 
perdea. 

„Ce păcat! abia am băgat capul şi acum n-am ce vedea”. 

Omul îşi aminti din nou că-l doare degetul și își trase capul înapoi. Dar capul se prinse şi el 
strâns în crăpătură. Beţele de bambus, pe care el le îndepărtase cu fruntea, se strânseră din nou și-i 
prinseră gâtul ca într-o zgardă. El împinse așa de tare cu capul, încât gardul trosni. Auzind 
zgomotul, stăpânii casei veniră în goană la locul cu pricina Când ei văzură un cap ieşind printre 
beţele de bambus ale gardului strigară: 

— Ce-i cu tine, omule? Cine te-a băgat aici? 

— lertați-mă, vă rog, cât costă gardul acesta? Aş vrea să-l iau cu mine. 

Nefericitul om se gândi la multele boroboaţe făcute din pricina... unui flaut nemeritat. 


Stăpâna cea lacomă 
poveste japoneză 


Într-un han de ţară intră un negustor ambulant. Pe umeri avea un mare balot cu mărfuri. Stăpâna 
hotelului era o femeie tare lacomă. Cum văzu balotul se și gândi să pună mâna pe el. Îl chemă pe 
negustor într-o cameră, apoi alergă la bărbatul ei să se sfătuiască, cum să fure balotul negustorului. 

— Asta-i foarte ușor, îi spuse bărbatul. Trebuie să culegi iarba dracului, apoi o fierbi și o 
amesteci în mâncare. Omul îşi va pierde memoria, dacă o va mânca. El va uita balotul la noi. 

Zis şi făcut. Femeia merse în grădină, culese un braţ plin cu iarbă, pe care o fierse și zeama o 
amestecă în toată mâncarea, chiar şi în orez. Apoi îl invită pe negustor la cină. Acesta mâncă și nu 
observă nimic. Doar capul parcă i se învârtea. Apoi i se făcu somn. Se îndreptă spre camera lui şi 
adormi imediat. Dis-de-dimineaţă se trezi cu o cumplită durere de cap, se îmbrăcă şi își văzu de 
drum. 

Stăpâna aşteptă până plecă negustorul, apoi imediat se repezi în camera lui să-i ia balotul. Dar 
camera era goală. Stăpâna cotrobăi peste tot, dar balotul, nefiind un ac, s-ar fi putut observa uşor. 
Degeaba căută ea, că nu reuși să găsească nimic. Disperată, fugi la bărbatul ei. 

— EI, ce grozăvie am făcut cu iarba aia? Degeaba am fiert-o. Negustorul a plecat și n-a lăsat 
NIMIC. 


— Nu se poate! Cine gustă dintr-o asemenea iarbă, neapărat uită ceva. Mai caută, poate că, 
totuşi, a uitat ceva. 

Femeia se întoarse în camera în care înnoptase negustorul, din nou răscoli totul, din nou 
cotrobăi, dar nu îi găsi nimic. În sfârșit, se opri în mijlocul camerei și disperată aruncă o ultimă 
privire prin toate părțile. Deodată, se bătu cu palma peste frunte și urlă de se cutremură casa: 

— A uitat! A uitat! 

Bărbatul, auzind urletul, întrebă: 

— EI, ce s-a întâmplat? Ce-a uitat? 

— A uitat să plătească! 

Țăranul cel cumsecade 
poveste japoneză 


Un ţăran înșeuă calul și plecă la oraș după târguieli, în oraș el cumpără douăsprezece putinele cu 
soia. 

— Mai mult de opt putinele nu va putea duce calul tău - îi spuse negustorul. Lasă patru din ele 
aici. Te vei întoarce mâine după ele. 

— Calul meu este bătrân, răspunse țăranul. Chiar şi opt putinele sunt multe pentru el. Voi așeza 
pe cal numai șase, iar pe celelalte le voi lua eu în spinare. 

Zis şi făcut: şase putinele le urcă pe cal, iar pe celelalte şase le luă în spinare. Apoi urcă pe cal şi 
plecă. Calul făcu un pas-doi şi se poticni. Picioarele i se îndoiră și se lăsă la pământ. 

— Animal nerecunoscător! strigă țăranul. Alții pun pe caii lor mai mult de opt putinele, iar eu te 
cruț; șase putinele le port eu în spinare ca să-ți fie ţie ușor. De ce ești atât de încăpățânat? 


Un nume lung 
poveste japoneză 


Care era numele adevărat al lui Numaiceon nimeni nu știa. Cert este, că atunci când se născu 
pruncul, mama începu să-i născocească numele. Cineva îi spusese că oamenii care au nume lungi 
trăiesc mult. Şi iată, ea începu să născocească un nume lung, cât mai lung. Inventă un nume de două 
ori mai lung decât al tatălui copilului, dar imediat i se păru că e prea puţin. Îl născoci de şapte ori 
mai lung, dar tot nu era de-ajuns. Trebuia să se mai gândească. Se gândi ziua şi noaptea, și din nou 
ziua şi noaptea, şi încă o zi și-o noapte, până își istovi puterile. În sfârşit, compuse un nume aşa de 
lung, cum nu se mai pomenise niciodată pe lume. 

Atunci ea se opri bucuroasă şi spuse rudelor: Fie ca băiatul meu să se numească „Ceon”, dar abia 
rosti acest nume că biata femeie muri. Nimeni nu aflase care era numele cel lung născocit de mamă 
pentru fiul ei. 

— Fi, spuseră rudele. Ea a reușit să spună numai „Ceon”. Fie, așadar, ca băiatul să se cheme 
Numaiceon. 

În curând, tatăl lui Numaiceon se însură a doua oară. A doua nevastă născu tot un băiat. Mama 
vitregă a lui Numaiceon era o femeie puternică şi sănătoasă. Cu toate că și ea se gândi trei zile în șir 
cum să-i născocească fiului ei un nume şi mai lung - nu obosi de loc, iar în a patra zi rosti tot 
numele găsit, până la capăt. Numai că ea nu muri, ci rămase în viață. lar numele era, într-adevăr, 
lung, foarte lung. 

Iată-l: Oniuda - Koniuda - Mappiranoniuda - Heiraniuda - Seitakanoniuda - Harimanobetta - 
Heitako - Heitako - Heikanako - Hemetakamato - Iceooghirika - Ceoceoraghirika - Ciooni - Ciooni 
- Ciobikumi - Ciotarobituni - Naganabiţumi - Anaiana - Konaiama - Amoosu - Komoasu - Moosu, 
moosu - Moosigo - lasikiandoni - Temmoku - Temmoku - Mokuna, Mokuna - Mokugzoba - 
Tiavancioosuna - Hihidzo-Eisko... 


Cei doi băieți crescuseră împreună și deseori se certau între ei. Fratele mai mic îl necăjea adesea 
pe cel mare, zicându-i: 

— Ah, tu, Numaiceon! Ceon-Ceon! Numai-numai! Numaiceon! 

Numaiceon se supără şi el şi-l necăjea pe fratele cel mic: 

— Ah, tu, Oniuda — Koniuda — Hiranida — Seitakanoniuda — Harimanobetto... 

Dar, aici limba 1 se-mpletici, iar când începu din nou să rostească numele fratelui mai mic, acesta 
era deja departe. Numele era prea lung, și din pricina asta, fratele cel mic era fericit. Ca să-l strigi, 
trebuia să dispui de mult timp liber. De aceea, când trebuia trimis la cineva, undeva, şi pentru ceva, 
îl chemau pe Numaiceon. 

— Numaiceon, adu apă! Numaiceon, adu cărbuni! 

Și Numaiceon aducea apă și cărbuni; făcea tot ce i se poruncea, în schimb fratele cel mic făcea 
numai ce-i trecea prin cap. Chiar și când cel mic era vinovat, tatăl îl certa întotdeauna pe cel mare: 

— Numaiceon, vino aici! Ai s-o încasezi! 

Iar fratele cel mic scăpa de pedeapsă. Mama se gândea: 

„Ce bine că i-am dat fiului meu un nume atât de lung”. 

Odată, fratele mai mare se juca cu tovarășii săi de joacă în curte și căzu într-un puț. Tovarășii lui 
începură să strige: 

— Numaiceon a căzut în puț! Numaiceon a căzut în puț! 

Imediat au alergat oamenii, au aruncat o frânghie și l-au scos pe Numaiceon din put. 

Mama vitregă se gândi: 

„E-adevărat când se spune că cei cu nume scurte sunt nefericiţi. lată, Numaiceon a căzut în puț”. 

Dar peste două zile, copiii se jucară din nou în curte, lângă puț. Fratele mai mic sări pe 
acoperişul puţului şi strigă: 

— Numaiceon a căzut în puț pentru că are un nume scurt. Numele meu lung, în schimb, îmi 
aduce fericirea! Eu n-o să cad niciodată în puț. Dar alunecă și se trezi în puț. Tovarășii de joacă 
alergară să anunţe părinţii copilului și începură să strige: 

— Grăbiţi-vă! Grăbiţi-vă! Al dumneavoastră Oniuda - Koniuda - Mappuraniuda - 
Seitakanoniuda - Harrimanobenkei - (Nu, nu Benkei) - Harrimanobetto, - Heitako - Heitako - 
Heihanako - Koketaotito - Heketamatito - Henetatoketo... 

Atunci ei se încurcară şi o luară de la început: 

— Grăbiţi-vă! Grăbiţi-vă! Al dumneavoastră Oniuda-Koniuda... 

Aici, din nou, se încurcară şi din nou o luară de la capăt, mai îndârjiți: 

— Grăbiţi-vu! Grăbiţi-vă! Al dumneavoastră Oniuda — Koniuda... 

Dar un băiat strigă: 

— Nu e bine! Nu e bine! Am uitat partea din mijloc! 

Şi iarăși o luară de la început: 

— Al dumneavoastră... 

Deodată tăcură, se odihniră puţin. Şi începură din nou: Iceogirika - Ceoceoragirika - Ceooni - 
Ceooni - Ciobikuni - Ciotarobiţuni - Naganobiţuni - Anioma - Konainma - Amoosu - Komoosu - 
Moosu, moosu - Moosigo - Temmaku - Temmaku - Mokuna, mokuna - Mokudzaba - 
Tiavanceosuna - Hidizo-Eisko a căzut în puț! 

Auzind strigătul lor, părinţii luară iute o funie şi se-ndreptară spre puț: băiatul lor, cu numele cel 
lung, cât pe ce să nu-l mai găsească viu! 


Predicatorul şi sluga 
poveste japoneză 


Într-un templu din satul Titosa slujea un predicator zgârcit și lacom. El niciodată nu-i dădea 
slugii dulciuri, ci le mânca singur, dar, trebuie spus, că slugii îi plăceau tare mult dulciurile. 


Odată, predicatorul primi din partea sătenilor miere proaspătă şi aromată. Predicatorul puse 
mierea iute într-un borcan, iar borcanul îl așeză într-un loc ascuns, în altar. Și firește că slugii nu-i 
dădu nici măcar să guste. 

Într-o zi, predicatorul trebui să plece de-acasă și fu nevoit să lipsească o zi întreagă. La plecare, îi 
spuse slugii: 

— Fii atent, aici în altar am un borcan cu o otravă cumplită. Ea seamănă la gust cu mierea. Dacă 
guști din această otravă vei muri. 

Abia plecă predicatorul că sluga desfăcu borcanul şi mâncă toată mierea. Iar când în borcan nu 
mai rămăsese nimic, se sperie și începu să se gândească, cum să-l păcălească pe predicator. Se gândi 
în fel şi chip. Luă ceașşca preferată a predicatorului, o sparse, presără cioburile prin cameră, se 
acoperi cu pătura și începu să aştepte. Predicatorul se întoarse seara târziu. În cameră era întuneric. 
Predicatorul strigă supărat: 

— Fi, slugă, unde eşti? De ce n-ai aprins felinarul? 

Dar sluga gemea sub pătură: 

— lartă-mă, tată predicatorule! Mor. Sfârşitul mi-e pe-aproape. Citeşte-mi repede rugăciunea! 

Speriat, predicatorul întrebă: 

— Ce-i cu tine? Ce ţi s-a întâmplat? 

— Mă simt vinovat în fața ta, tată predicatorule. Azi, stăteam pe dușumea și spălam ceașca ta 
preferată, dar deodată a sărit motanul şi m-a lovit peste mână. Eu am scăpat ceaşca, iar ea s-a spart. 
Acum nu mi-a mai rămas decât să mor. Am luat din altar otrava şi am golit borcanul. Ah! simt cum 
otrava s-a revărsat prin mine, Ah? mi-e tare rău! Citeşte-mi te rog rugăciunea, spuse sluga, gemând 
tot mai tare. 

Predicatorul înţelesese că sluga l-a înșelat, dar nu-i putea spune nimic. Și așa rămase el fără 
miere şi păcălit. 

x 

Predicatorul lipsi din nou de-acasă. Sluga ațipise lângă ușă. Deodată se auzi o bătaie în uşă. 
Sluga deschise și văzu pe bătrânica din vecini cu o legăturică în mână. 

— Azi e sărbătoare. Dă-i asta părintelui predicator, spuse vecina şi-i întinse slugii legăturica. 

Abia plecă bătrâna că sluga se și repezi să ducă legăturica la nas; de-acolo venea un miros cald şi 
ademenitor. „Dacă-i voi da legăturica lacomului predicator eu nu voi şti ce-i înăuntru — se gândi 
sluga. Mai bine mă uit acum.” 

Sluga desfăcu legăturica. Într-o năframă era un coşuleţ cu lipii calde. Cu precauţie, scoase o lipie 
şi mâncă, apoi mai scoase una și o mâncă şi pe aceea, apoi pe-a treia și treptat mâncă toate lipiile. 
Când nu mai rămăsese niciuna, sluga îşi puse mâinile în cap: 

„M-am nenorocit! Ce să mă mai fac?” 

Se gândi, ce se gândi, apoi înfășură coșulețul în năframă şi fugi cu el în templu. Legăturica o 
puse la picioarele statuii zeului Amida, iar firimiturile de la lipii le duse la buzele zeului. Apoi se 
întoarse acasă, se așeză la locul lui, ca și când nu s-ar fi întâmplat nimic. Îl aşteptă pe predicator. 
Întorcându-se, predicatorul își întrebă sluga: 

— A venit cineva aici în lipsa mea? 

— Da. A trecut vecina. Fiind sărbătoare, ţi-a adus ceva într-o legăturică. 

— Unde este legăturica? 

— Am dus-o în templu şi am pus-o la picioarele lui Amida. 

— Ai procedat foarte bine! 

Predicatorul s-a îndreptat spre templu şi, într-adevăr, la picioarele lui Amida a găsit legăturica. 
Gândindu-se puţin, desfăcu legăturica și văzu că era goală, iar pe fundul ei mai erau niște firimituri. 

— Tu ai mâncat totul, strigă supărat predicatorul. 

Sluga veni în fugă, privi coşul gol şi se prefăcu tare mirat. 


— EFi, drăcie, n-aş fi crezut niciodată! spuse el și arătă spre statuia zeului. Priviţi, părinte, Amida 
a crezut că această legăturică i-a fost adusă lui și a mâncat-o! Vedeţi, i-au rămas firimiturile pe 
buze! 

— Drac împielițat, tu mi-ai mâncat lipule! 

Predicatorul, înfuriat la culme, lovi statuia cu toiagul în cap. Statuia începu să sune: „E-el, e-e- 
el!” Predicatorului i se păru că statuia spune: „EI”, „el”. Furios, se răsti din nou către slugă: 

— Auzi, Amida spune „el”, „el”. Înseamnă că tu ai mâncat lipiile. Ce ai de spus? 

Sluga dădu din umeri: 

— Amida va recunoaşte. Trebuie să-l speriați. Permiteţi-mi să-l fac să vorbească. 

Sluga alergă şi luă ceainicul cu apă fiartă, începu să toarne apa pe capul zeului şi începu să-l 
certe: 

— Am spus adevărul? Lipiile au fost aici sau n-au fost? 

De aproape se auzi apa gâlgâind: „Ost, ost, ost? — căci ea se scurgea tocmai de pe capul statuii 
pe dușumea. 

— Fi, v-aţi convins? întrebă sluga. lată-l, a recunoscut: „A fost, a fost, a fost!” 

Predicatorul dădu din cap, oftând, şi se duse la culcare flămând. 

x 

Odată, în timpul unei ploi torențiale, predicatorul plecă de-acasă, iar sluga rămase singur. În ușă 
bătu un ţăran. Ploaia îl surprinsese pe drum şi el era ud leoarcă Țăranul îl rugă să-i împrumute 
umbrela, căci avea drum lung de făcut. Sluga îi dădu umbrela cea nouă a predicatorului, abia 
cumpărată din oraș. Țăranul luă umbrela mulțumi și plecă. Seara, predicatorul se întoarse acasă și, 
ca întotdeauna, întrebă dacă nu l-a căutat cineva în timpul în care a lipsit de acasă. 

— A fost un țăran care m-a rugat să-i dau umbrela. 

— Şi i-ai dat-o? 

— Desigur. 

— De ce i-ai dat-o? se supără zgârcitul. Nu trebuia să i-o dai! 

— Cum era să nu i-o dau, dacă ploua cu găleata? 

— Trebuia să-i spui că umbrela e stricată. Mai trebuia să-i spui că am ținut-o prea mult la soare, 
pielea a crăpat şi am aruncat-o în cămară. 

— Altă dată voi şti ce să spun, răspunse sluga. 

Peste câteva zile veni un alt ţăran. Predicatorul era în templu, iar sluga, pe-afară. Țăranul se 
adresă direct slugii: 

— Astăzi vremea este bună. Trebuie să trec peste munţi la fiica mea și calul meu şchioapătă. 
Oare îmi va da predicatorul calul său? 

— Nu, răspunse sluga. Nu ţi-l va da. El spune că acesta a stat prea mult la soare, pielea a crăpat 
și l-am aruncat în cămară. 

Predicatorul, aflându-se în templu, auzi toată discuţia. Și abia plecă ţăranul că și alergă în curte şi 
începu să-şi certe sluga: 

— Spui numai prostii. Calul nu-i umbrelă! Trebuia să spui că ieri calul a mâncat măselariță, a 
sărit toată ziua ca un turbat, şi-a rupt picioarele şi acum zace în grajd. 

— Prea bine, răspunse sluga. Pe viitor voi şti ce să spun. 

Peste câteva zile, în sat muri un om bogat. Rudele răposatului veniră să-l cheme pe predicator. 
Întâlniră sluga în curte şi îi spuseră: 

— Avem acasă un mort. N-ar putea oare să vină predicatorul, să facă slujba de înmormântare? 

— Nu poate, răspunse sluga. Ieri, predicatorul a mâncat măselariţă, a sărit toată ziua ca un turbat, 
şi-a rupt picioarele și acum zace în grajd. 

— Nouă nu ne trebuie un asemenea predicator — spuseră rudele mortului şi făcură calea 
întoarsă, nu înainte de a-l ocări pe acesta în gura mare, ca să afle toată lumea că la un astfel de om 
nu merită să baţi drumul. 


Uraganul şi butoaiele 
poveste japoneză 


La marginea oraşului trăia un dogar. El n-avea de lucru şi, fireşte, n-avea nici bani. Iarna se 
anunța aspră. În fiecare zi sufla un vânt puternic. Căsuţa bietului dogar scârţâia şi se clătina. Chiar 
şi copacii cei mai viguroși se aplecau până la pământ. 

Într-o dimineaţă dogarul privi pe fereastră și-i spuse nevestei: 

— Priveşte ce uragan! În sfârşit, ne vom îmbogăţi. 

— Cum o să ne îmbogățim noi de pe urma uraganului? Nu pricep, zise nevasta. 

— Fi, dar proaste mai sunteţi voi femeile! Niciodată nu daţi ascultare bărbaţilor și uite-așa vă 
scapă fericirea din mână. 

— Ce fericire poate să aducă un uragan? 

Dogarul tuși și spuse: 

— Când suflă vântul cu putere, se ridică praful. Acesta se așază în ochii oamenilor. Firește că 
ochii se-nroşesc şi lăcrimează. Şi de-aici... fericirea noastră. 

— Fi, și dacă ochii oamenilor lăcrimează, ce-are a face asta cu fericirea noastră? 

— Cât eşti de nepricepută! Oamenii se vor îmbolnăvi. Mulţi vor orbi. ŞI ce pot face orbii? Lor 
nu le rămâne altceva de făcut decât să bată drumurile, să joace, să cânte și să ceară milostenie. Dar 
la ce vor cânta? Se-nţelege că la tamburină. lată fericirea noastră. 

— Fi, și dacă vor cânta la tamburină, ne vom pricopsi? 

— Ce neroadă! Doar tamburina se acoperă cu piele de pisică. E nevoie de tamburină, e nevoie și 
de pisici. Acestea trebuie omorâte. 

— EI, şi dacă mor pisicile, cum vom fi noi fericiți? 

— Dacă nu vor mai fi pisici, în toate cămările vor da buzna şoarecii. Aceştia vor roade toate 
putinile şi butoaiele. Înseamnă că oamenii vor avea nevoie de butoaie și doage noi. Și, bineînţeles, 
că eu voi avea foarte mult de lucru. Și astfel ne vom îmbogăţi și vom fi fericiți... 


Mincinosul 
poveste japoneză 


În orașul Osaka trăia un mare mincinos. El minţea tot timpul şi toţi ştiau aceasta. Odată plecă pe 
munte. La întoarcere îi spuse vecinei: 

— Ce şarpe uriaş am văzut! Gros ca o putină şi lung cât toată strada. 

Vecina strânse doar din umeri. 

— Măi omule, doar știi şi tu că un şarpe nu poate fi așa de lung cât toată strada. 

— Şarpele era, într-adevăr, foarte lung, dar nu chiar cât strada, ci numai cât o ulicioară. 

— Cine-a mai văzut un şarpe lung cât o ulicioară? 

— Fi, nu chiar cât o ulicioară, ci cât pinul acesta. 

— Cât acest pin, nu se poate! 

— Fi, acum îți spun adevărul. Şarpele era cât podeţul de peste râu. 

— Nici așa nu poate fi! 

— Atunci îți voi spune adevărul-adevărat: şarpele era lung și lat cât o putină. 

— Cum vine asta? Şarpele era gros ca o putină şi lat tot ca o putină? Atunci, cu siguranță, că nu 
era șarpe, ci o putină... 


Dragonul albastru şi dragonul galben 


poveste japoneză 


Se spune că, la aniversarea urcării sale pe tron, un împărat şi-a dorit să aibă cel mai frumos 
paravan din câte fuseseră vreodată; aşa că porunci să vină la palat pictori vestiți din întreaga țară. 

Se perindară mulți prin faţa împăratului, însă lui nu-i plăcu nimic din ce îi arătară ei. Atunci 
trimise după cel mai renumit pictor, care locuia departe, într-o peşteră departe de oraş, şi îi împărtăşi 
dorința sa: pe paravanul din sala tronului să-i fie desenaţi doi dragoni, unul albastru şi unul galben, 
care să înfățişeze puterea și trăinicia imperiului. 

Artistul răspunse că el va picta cei doi dragoni pe mătase neagră, dar o mătase fină, țesută mai cu 
osteneală decât tot ce se pomenise până atunci în imperiu. 

— Până va fi gata mătasea mă voi întoarce în peştera mea şi voi avea timp să mă pregătesc 
îndelung să pictez dragonii. 

La porunca împăratului lucrul începu de îndată; dură mult timp, căci mătasea o făceau numai din 
firul anumitor viermi de mătase, hrăniţi cu frunze de dud proaspete. În ciuda tuturor precauţiilor 
luate, puţini viermi au putut fi salvaţi, iar firele obținute — prea puţine pentru mătasea necesară. A 
fost nevoie apoi de ţesători neîntrecuţi pentru mătasea unor fire atât de fine... 

În sfârșit, mătasea pentru paravan a fost isprăvită. Împăratului i-a plăcut atât de mult încât 
porunci să i se facă iute o ramă de fildeş. A doua zi trimise un slujitor la peşteră să-l anunţe pe artist 
că totul este pregătit și că poate veni neîntârziat să picteze dragonii. Dar pictorul spuse slujitorului 
împărătesc că n-a terminat pregătirea lucrării şi-l roagă pe împărat să mai aibă răbdare. Acesta 
așteptase destul de mult să fie ţesută mătasea și era nemulțumit de-atâta întârziere, dar înţelese că 
artistul vrea să realizeze ceva cu totul deosebit și se învoi cu amânarea cerută. De fiecare dată când 
trecea pe lângă paravan abia se stăpânea să nu se înfurie, până într-o zi, când trimise din nou un 
slujitor la pictor să-i reamintească de promisiunea făcută. Meşterul răspunse că dacă ar ceda 
rugăminții împăratului imediat, nu va fi în stare să picteze niște dragoni demni de cel mai frumos 
paravan văzut vreodată. Trebuia — spunea el — să-şi continue schițele începute; şi-i ceru un nou 
răgaz... 

Împăratul, în ciuda nerăbdării sale, fu silit să aştepte iar. 

Timpul trecea, iar pictorul nu dădea niciun fel de ştire că ar fi terminat lucrul schițelor. De 
fiecare dată când se uita la paravan împăratul simțea cum sporeşte în el nemulțumirea, iar într-o zi, 
la capătul răbdării fiind, trimise un slujitor cu poruncă să-l aducă pe pictor, fie de bună voie, fie cu 
forța, la curte. 

Pictorul veni la palat şi îi spuse împăratului: 

— Cred că acum pot picta dragonii. 

Ceru să i se aducă vopsea galbenă, vopsea albastră, două pensule lungi și se apropie de 
paravanul pe care strălucea mătasea cea fină. Dintr-o singură mișcare pictorul trase o linie subțire 
galbenă; şi tot aşa — dintr-o singură trăsătură — făcu o alta albastră. Așeză apoi pensulele alături şi 
anunţă că a terminat opera. 

De îndată ce îi fu dată ştirea împăratului, acesta, fericit să ştie că cel mai frumos paravan văzut 
vreodată va împodobi sala tronului, se grăbi să vină să admire lucrarea celebrului pictor. Când 
ajunse însă la paravan, nu putu să-și creadă ochilor: două dungi străbăteau de-a latul mătasea cea 
mai fină. Socoti că pictorul vroise să-şi bată joc de el. Artistul îi arătă că cele două linii erau rodul 
unor căutări îndelungi, timp de ani de-a rândul. Împăratul își ieşi din fire de supărare văzând că 
cineva îndrăznește să-și bată joc de el şi-i stricase mătasea ţesută cu atâta grijă; porunci imediat ca 
pictorul să fie aruncat în închisoare. 

Astfel fu răsplătită truda artistului retras în peşteră. 

La căderea nopții împăratul se culcă, dar nu fu chip să adoarmă. 

În umbra iatacului, cele două dungi, una albastră și alta galbenă — făcute de pictor pe paravan 
— îi treceau prin faţa ochilor dintr-o parte în alta și-i păreau că se mişcă şi se măresc treptat. Spre 
mirarea împăratului liniile prindeau apoi chip de dragoni adevăraţi, care se luptau cu înverșunare. 


Erau doi dragoni agili şi puternici, de parcă ar fi fost vii: scoteau răgete şi toată vigoarea lor era 
concentrată în cele două fâșii de culoare, pe care pictorul le făcuse pe mătasea fină. După ce veghe 
toată noaptea admirând dragonii de pe paravan, împăratul hotărî să descopere taina artistului ce 
săvârşise o asemenea operă. În zori porunci să se înşeueze calul și, însoţit de gardă, porni către 
peştera unde pictorul pregătise atâta vreme lucrarea, înainte de a desena dragonii pe paravan. Când 
ajunseră în sfârşit la peșteră, aprinseră torţele şi la lumină lor împăratul văzu doi dragoni desenaţi pe 
pereţii peșterii: unul — albastru, celălalt — galben. Erau înfățișați cu foarte multă meticulozitate: se 
distingeau pe ei solzii, ghearele, dinţii, nările din care ieșeau, flăcări. Sub desen era scrisă o dată: 
cea a zilei când împăratul îi ceruse pictorului să se apuce de lucru, să facă cel mai frumos paravan 
din câte s-ar fi văzut vreodată. Alături era un alt desen, tot cu doi dragoni — unul albastru şi celălalt 
galben; apoi o a treia pictură, apoi a patra, a cincea Şi a șasea şi încă multe altele. Pereții peşterii 
erau acoperiți de desene reprezentând pe cei doi dragoni. Fiecare scenă avea însemnată data: zi 
după zi, lună după lună. La lumina torțelor împăratul simţea munca încrâncenată a artistului: 
schițele urmau altor schiţe, imaginile urmau altor imagini; apoi, după un lung şir de dragoni, 
meșterul trăsese pe peretele peșterii două dungi, una albastră şi una galbenă. În ele era cuprinsă 
toată forța dragonilor fără număr, pe care pictorul îi desenase de-a lungul timpului. Împăratul 
recunoscu cu ușurință dragonii de pe paravanul de mătase, unul albastru și celălalt galben. 

A dat ordin să se pună şeile pe cai, căci vroia de îndată să-i redea pictorului libertatea, să-l 
cinstească cum se cuvine și să-i mulțumească. 

Ajuns la palat, împăratul a poruncit ca paravanul împodobit cu cei doi dragoni să fie adus în sala 
tronului, căci era într-adevăr paravanul cel mai frumos din câte s-au văzut. 


Spiridușii cu nasuri lungi 
poveste japoneză 


În pădurile bătrâne şi întunecoase din munţii înalţi ai Japoniei trăiau odată doi spiriduşi cu nasuri 
lungi. Se deosebeau între ei doar prin culoarea nasului: unul avea nasul albastru, iar celălalt, roşu. 
Amândoi erau foarte mândri și tare se mai făleau cu nasurile lor, pentru că puteau să și le lungească 
atât cât voiau, ajungând cu vârfurile lor dincolo de munți, în cealaltă parte a ţării. Se certau mereu, 
pretinzând fiecare că nasul lui este cel mai frumos şi mai lung. 

Într-o zi, în timp ce se odihnea pe vârful unui munte, spiriduşul cu nasul albastru simţi un miros 
foarte plăcut venind de undeva de departe, tocmai din câmpia de dincolo de munţi. „Miroase aşa de 
frumos! Ce-o fi?” îşi zise el. 

Ademenit de miros, începu îndată să-şi lungească nasul din ce în ce mai mult, în căutarea 
aromei. Și nasul se lungi, se lungi, trecu peste șapte munţi, cobori în câmpie şi, în sfârşit, se opri la 
castelul unui prinţ. 

Chiar în acel moment, prinţesa Floare Albă, fiica prinţului, dădea o petrecere la castel. Se aflau 
la ea, în vizită, multe prințese și Floare Albă dorea să le arate rochiile și materialele ei de 
chimonouri neasemuit de frumoase. Deschise garderoba de preţ și, împreună cu prietenele, scoaseră 
din ea materialele minunate, printre care fusese pusă rășină de brad, cea care îi mirosea atât de 
frumos spiridușului. Tocmai când prinţesa voia să agaţe țesăturile pe ceva ca să la poată admira mai 
bine cu prietenele ei, văzu pe terasă o prăjină albastră, care nu era nimic altceva decât nasul 
spiriduşului din vârful muntelui.. 

— Ce-ar fi să agăţăm materialele pe prăjina aceea albastră de pe terasă? zise prinţesa. Aşa le 
putem vedea mai bine. 

În clipa următoare, chemă cameristele și le porunci să înşire cele mai frumoase mătăsuri pe 
prăjina albastră, fără să bănuiască nicio clipă că era un nas de spiriduș. 

Cum stătea spiridușul pe vârful muntelui și se delecta cu mirosul de rășină, simţi că îl gâdilă 
ceva pe vârful nasului. Încercă să reziste, dar nu putu și începu să-şi scurteze nasul. Prinţesele 


rămaseră uluite văzând cum materialele frumoase de rochii zburau prin aer. Curând, toate 
mătăsurile ajunseră sub privirile încântate ale spiridușului. Acesta le luă, le duse acasă şi-l invită pe 
celălalt spiriduş, cel cu nasul roşu, care trăia pe muntele vecin, să vină să le vadă. 

— Priveşte ce nas minunat am! Doar ce l-am lungit peste șapte munţi, și mi-a adus toate aceste 
mătăsuri frumoase, tocmai din câmpie. Şi asta numai după mirosul foarte plăcut ce venea de acolo. 
Îţi dai seama deci că nasul meu e cel mai grozav! 

Văzând mătăsurile acelea minunate, spiridușul cu nasul roșu se învineţi de gelozie şi invidie, și-i 
spuse: 

— Am să-ți dovedesc că nasul meu e și mai grozav decât al tău. Așteaptă și ai să vezi! 
Spiridușul cu nasul roșu plecă acasă supărat şi imediat se urcă pe vârful muntelui, adulmecând 
aerul din depărtări. Trecură mai multe zile și nu simţi niciun miros plăcut. Stătu acolo zile în șir, dar 
în zadar. Îşi pierdu răbdarea şi-şi zise: „Nu mai aştept! Am să-mi întind nasul peste cei şapte munți, 
tocmai în câmpie. Nu se poate să nu găsesc ceva bun cu care să dau gata nasul albastru al rivalului 

meu”. 

Aşa gândi și începu să-şi lungească nasul. Traversă cu el şapte munți și se opri, în cele din urmă, 
la același castel al prințului din câmpie. Chiar în momentul acela, fiul prinţului se juca vesel cu 
prietenii lui în grădină. Cum văzu nasul roşu, strigă: 

— Priviţi prăjina aceea roşie pe care a pus-o cineva acolo. Hai să ne legănăm de ea! 

— Grozavă idee! ziseră ceilalți, îndreptându-se buluc într-acolo. 

Luară nişte frânghii groase şi le legară de prăjina roşie, adică de nasul spiriduşului; îşi făcură 
astfel câteva scrâncioburi și începură să se legene în ele. Și ce s-au mai jucat! Într-un scrânciob s-au 
urcat mai mulți băieți care se avântară cu el cât putură de sus. Alţii se urcară chiar pe prăjina roşie, 
adică pe nas, săriră pe ea şi de pe ea jos, iar unul dintre băieți începu să-şi încrusteze numele cu un 
briceag chiar pe nasul cel roşu! 

Spiridușul simţea dureri îngrozitoare şi voia să-şi aducă nasul înapoi, dar nu mai putea nici 
măcar să-l mişte din loc, așa de greu se făcuse din cauza cetei de copii care-l călăreau şi se ţineau de 
el. 

Când simţi însă tăieturile briceagului, spiridușul se opinti cât putu, scutură nasul, aruncând 
droaia de băieți de pe el, și-l scutură cât fu în stare de repede. 

La vederea celor întâmplate, spiriduşul cu nasul albastru, care urmărea de câteva zile să vadă de 
ce e în stare potrivnicul lui cu nasul roşu, izbucni în hohote de râs. 

Lăcrimând de durere, spiridușul cu nasul roșu spuse: 

— Așa îmi trebuie! Am fost gelos și invidios pe tine. Nu merit altceva! De acum nu-mi voi mai 
trimite niciodată nasul în câmpiile îndepărtate de dincolo de munţi, numai din ambiția de a face, cu 
orice preţ, pe grozavul. 


Zâna ȘI pământeanul 
poveste japoneză 


Într-un sat din Japonia trăia odată un tânăr voinic şi chipeş, cum nu se mai văzuse până atunci 
prin părțile locului. Era cel mai harnic dintre tinerii satului. La lucratul pământului sau la tăiatul 
lemnelor în pădure era neîntrecut. Pe ce punea mâna, făcea repede şi bine. 

Într-o zi, înainte de revărsatul zorilor, plecă la munte împreună cu alți săteni pentru a dobori 
copacii ŞI a-i stivui în grămezi. Harnic cum era, termină treaba mai repede decât de obicei și se duse 
la râu să facă baie. Hotări să meargă cât mai în susul râului, acolo unde nu mai fusese niciodată. 
Merse cât merse şi dădu de un lac mare, unde numai puțini oameni ai satului ajunseseră doar din 
întâmplare. Se apropie de mal şi fu surprins să vadă mai multe fete scăldându-se în lac. Fiecare 
dintre ele era de o frumuseţe deosebită, aşa cum tânărul nu mai văzuse niciodată. Încântat că le 


vede, se ascunse după un copac gros de pe malul lacului. Privi cu atenţie în jur şi descoperi mai 
multe rochii argintii și uşoare ca pana, agăţate de crengile copacilor 

Luă una din acele rochii şi se ascunse cu ea undeva, ceva mai departe de mal, aşteptând ca fetele 
să iasă din lac. 

Curând ele ieşiră din apă, își puseră rochiile și dispărură fără urmă. Una, însă, negăsind-o pe a ei, 
se aşeză la rădăcina unui brad înalt, după un tufiș, și începu să plângă. Tânărul, care urmărise totul 
de la distanță, văzu cum frumoasa fată se îneacă în lacrimi. Veni la ea și o întrebă: 

— Ce s-a întâmplat? De ce plângi? 

— Eu sunt o zână, îi spuse ea, continuând să plângă. În timp ce făceam baie, mi-a dispărut 
rochia. Fără ea nu mă mai pot întoarce la surorile mele, sus, deasupra norilor, în împărăţia zânelor! 
îi explică fata printre sughiţuri. 

— Ce păcat! zise atunci tânărul, cu glas compătimitor. Dacă nu te mai poţi întoarce la ele, acolo 
sus, deasupra norilor, atunci mărită-te cu mine! Te învoiești? 

Fata, la început, îl refuză. El însă insistă cu blândeţe și, în cele din urmă, o convinse să îl ia de 
bărbat. O duse acasă şi făcură o nuntă la care veni tot satul. Timpul trecu repede. Trăiră în înţelegere 
şi zâna născu un băiețel frumos ca ea și ca tatăl lui. Când împlini trei ani, mama încercă, într-o 
după-amiază, ca de obicei, să-l culce. Îl urcă pe salteaua de pe tatami (rogojină), se întinse lângă el 
şi începu să-i spună o poveste cu zâne și Feţi-Frumoși. Cum stătea ea cu ochii pironiţi pe pereți, 
văzu un pachet de hârtie ascuns între grinzile de lemn ale tavanului. Curioasă să vadă ce e în el, se 
ridică de pe saltea, luă pachetul, îl deschise, şi găsi rochia pe care o pierduse cu ani în urmă, când 
făcuse baie în lac. Își dădu seama imediat că soţul ei era cel care-i luase rochia şi-o ascunsese. O 
cuprinse îndată un sentiment de mânie împotriva lui şi, de cum văzu rochia din nou în mâinile ei, 
căzu într-o adâncă nostalgie. I se întâmplă ceea ce nu i se întâmplase niciodată de când se măritase 
cu pământeanul; își reaminti de locurile de deasupra norilor, unde se născuse și copilărise. Întrucât 
soţul ei era plecat de acasă, îşi puse rochia de zână și se pregăti să plece deasupra norilor, împreună 
cu copilul. Dar chiar atunci soţul ei se întoarse acasă. 

— Unde pleci? o întrebă el, nebănuind ce se întâmplase în lipsa lui. 

— Deşi te iubesc, răspunse ea, trebuie să mă duc acolo, de unde am venit, pentru că mi-am găsit 
rochia. Dacă îmi vei simţi lipsa, te rog să-ți faci o sută de sandale de papură, să le încalţi pe rând și 
să vii, cu ajutorul lor, sus, la mine. 

După ce-i spuse toate astea, se urcă pe un nor, cu copilul în brațe și dispăru fără urmă în văzduh. 
Rămas singur, copleșit de durerea despărțirii, soțul se apucă să facă, zi şi noapte, sandale de papură. 
Dar să faci o sută de sandale, nu era lucru uşor. Avea nevoie de mult timp. Când ajunse la nouăzeci 
şi nouă, îşi pierdu răbdarea. Chiar în acel moment se coborî un nor întunecat să-l ducă sus, la zâne. 
Se urcă bucuros pe el, și începu să se ridice. Când ajunse aproape de cer, norul îl opri la o mică 
distanță de intrarea în împărăţia zânelor, deoarece soţul nu mai avusese răbdare să facă și ultima 
pereche de sandale pentru a completa cifra de o sută, așa cum îl sfătuise soţia. Zâna, soția lui, 
văzându-l aşa de aproape de ea, îl privi surprinsă, i se făcu milă de el, îi întinse o prăjină și-l trase 
sus. 

Cu toate că reuşi să ajungă în acest fel în cer, părinţii zânei nu-l plăcură şi-l puseră la încercări 
multe și grele. Într-o zi îi cerură să care apă cu un coş de nuiele. Zâna îl ajută, punându-i în coş o 
hârtie muiată în ulei și așa putu să aducă apă. În altă zi îi cerură să semene seminţe de mei pe câmp. 
Dar când se întoarse acasă, îi cerură să adune toate seminţele şi să le aducă înapoi. Zâna îl ajută din 
nou. Trimise pe ogoare mulți porumbei, care strânseră seminţele şi aşa el putu să le aducă înapoi, 
până la ultimul bob. 

Aşteptând ultima încercare la care urma să fie pus, omul făcu o greșeală de neiertat. Într-o zi 
călduroasă, chinuit de sete, tăie un pepene. În cer însă era interzisă tăierea pepenilor, întrucât exista 
pericolul formării unui torent de apă care putea provoca inundaţii. Încălcând această regulă, cum 
tăie pepenele, șuvoaie de apă inundară cerul. Fiind pământean, fu luat de ape și dus departe de soția 
lui. 


Aceste inundaţii formară Fluviul Ceresc sau Calea Lactee, pe care o puteţi vedea pe cer în serile 
senine de toamnă. Se spune că tânărul cel harnic, soţul zânei, a devenit steaua Altair, iar ea s-a 
transformat în steaua Vega. Și acum cele două stele plâng una de dorul celeilalte, separate de Calea 
Lactee. 


Căpcăunul și cocoșul 
poveste japoneză 


Demult, în insula cea mare“ a Japoniei, exista un munte atât de înalt, încât părea că atinge cerul. 
În vârful lui, unde se putea ajunge foarte greu, din cauza prăpăstiilor foarte adânci și a pereţilor 
foarte abrupți ai stâncilor, locuia un căpcăun fioros şi puternic. El avea pielea albastră, un corn mare 
în frunte și făcea tot timpul numai rele celor din jur. 

La poalele muntelui se aflau câteva așezări în care trăiau oameni; ei cultivau pământul şi 
creșteau animale. 

Într-o dimineaţă, gospodarii dintr-o astfel de așezare ieșiră, ca de obicei, la câmp să lucreze și 
găsiră toate zarzavaturile din grădini rupte şi culcate la pământ. Era clar că, peste noapte, cineva le 
smulsese şi le călcase în picioare de nu mai rămăsese nimic bun din ele. Uimiţi și supăraţi, oamenii 
priviră mai atent răzoarele şi găsiră urmele pașilor căpcăunului. Deci el era cel care le distrusese 
grădinile de zarzavaturi, ceea ce-i înfurie şi mai mult. Se săturaseră cu toţii de faptele lui urâte. Cu 
cât priveau zarzavaturile, făcute una cu pământul, cu atât mai tare se mâniau pe căpcăun și le 
creştea ura împotriva acestuia. Supărați din cale-afară, îşi îndreptară privirile spre vârful muntelui şi 
strigară: 

— 0ooo!... Căpcăun mârşav, ce eşti! De ce nu încetezi, o dată pentru totdeauna, cu faptele tale 
nesăbuite? Până când crezi tu, spurcăciune, că o să mai răbdăm fărădelegile tale? 

Căpcăunul însă îi privi satisfăcut din vârful muntelui și le răspunse, în batjocură, cu o voce care 
înfioră văzduhul: 

— Nu vă voi lăsa în pace decât atunci când îmi veţi da câte un om pentru cina mea zilnică. 
Altfel, râse el de se zguduiră munţii, am să vă „vizitez” din ce în ce mai des. 

Auzind ce le cerea căpcăunul cel crud, gospodarii se făcură negri de mânie, îşi agitară uneltele 
către munte și unul dintre ei strigă cât putu el de tare: 

— Cine te crezi tu, dihanie spurcată, să mănânci în fiecare zi câte un om? Cum îndrăzneşti să ne 
ameninți cu atâta obrăznicie? 

— Sunt cel mai mare căpcăun dintre toţi căpcăunii din lumea asta! răspunse el. Asta să știți că 
sunt! Nu există ceva ce n-aş putea face, dacă vreau! Ha, ha, ha! 

Vocea căpcăunului răsună puternic printre munţi, făcând chiar și copacii să se zbuciume. 

— Fi bine, strigă un alt țăran, ia să vedem, ești tu așa de grozav pe cât te lauzi? Pentru a dovedi 
că poţi orice, construiește, într-o singură noapte, o scară de piatră cu o mie de trepte, de aici, din 
câmpie, până sus la tine, în vârful muntelui. Dacă poţi face asta, înseamnă că, într-adevăr, ești în 
stare de orice, iar noi va trebui să-ți îndeplinim toate dorinţele. 

— O voi face chiar în noaptea asta! strigă căpcăunul, plin de îngâmfare. Dacă nu voi termina 
cele o mie de trepte înainte de primul cântat al cocoșului, vă promit că plec de aici şi nu vă mai 
necăjesc niciodată. 

Vicleanul căpcăun se gândise deja la un şiretlic. Imediat ce se întunecă, se strecură în 
gospodăriile țăranilor și puse câte o glugă mică de paie pe capul fiecărui cocoș, pentru ca aceștia să 
nu mai poată vedea când răsare soarele și să cânte ca de obicei. Când îmbrobodi cu paie ultimul 
cocoș, îşi zise: „Acum pot să construiesc liniştit cele o mie de trepte”. 

Şi începu să lucreze din greu și cu sârg. 

Urcă şi coborî muntele, cărând piatră, de nenumărate ori. Munci mult şi, când soarele începu să 
se ivească la răsărit, avea deja nouă sute nouăzeci şi nouă de trepte, gata construite. 

Căpcăunul zâmbi în sinea lui, gândindu-se că niciun cocoș nu va putea cânta şi el va avea destul 
timp să coboare să ia piatră pentru a face și ultima treaptă. 

Pe munte însă mai locuia o zână bună, care privise totul şi văzuse cum neobrăzatul căpcăun îi 
înşela pe ţărani, acoperind cu glugi de paie capetele cocoşilor ca ei să nu ştie când răsare soarele şi 
să cânte. Aşa că, în timp ce căpcăunul cobora în câmpie să ia piatră pentru ultima treaptă, zâna cea 
bună se duse repede în sat și luă o glugă de pe capul unui cocoș. Acesta văzu soarele ridicându-se 
Şi... 

— Cucuriguuuu!... Cucuriguuuu!... 

El îi trezi pe ceilalți cocoşi, care şi începură cu toţi să cânte. Căpcăunul fu surprins și speriat 
când auzi cântatul cocoşilor. Oamenii care se treziseră de mult şi urmăreau acum să vadă ce face 
căpcăunul, duşmanul lor de moarte, îl văzură cărând piatră tocmai când cântau cocoșii. 

— Am pierdut! îşi zise căpcăunul supărat. Şi nu mai aveam decât o piatră de pus. Acum, am 
pierdut şi gata! Trebuie să-mi ţin cuvântul. N-am reușit să termin, cu toate șiretlicurile mele. Așadar, 
chiar și eu trebuie să-mi țin cuvântul dat. 

Așa că își mângâie cu tristeţe cornul din frunte şi plecă departe de locul acela, în inima munților. 

Nimeni nu l-a mai văzut niciodată pe căpcăunul cel groaznic. Țăranii au trăit la poalele muntelui 
fericiţi că, prin înţelepciunea lor, îl făcuseră pe căpcăun să construiască acea scară mare, apoi îl 
izgoniseră şi scăpaseră de el pentru totdeauna. Ei au terminat, în scurt timp, scara părăsită de 
căpcăun Și, foarte des, urcau pe ea, mai ales în serile de vară, pentru a se bucura de aerul curat și de 
priveliștea minunată ce li se înfățișa din vârful muntelui. 


Scobitorile buclucaşe 
poveste japoneză 


A fost odată o prinţesă care avea un obicei foarte prost. Se scula noaptea din somn și-și curăța 
dinţii cu scobitori. A-ţi curăța dinţii cu scobitori nu este un lucru rău, numai că prințesa, după ce și-i 
curăța, în loc să arunce scobitorile unde trebuia, le înfigea între paiele rogojinii care acoperea 
podeaua camerei sale și pe care se afla salteaua unde dormea. Nu era deloc sănătos și, tot făcând așa 
în fiecare seară, găurile din rogojină au fost curând umplute cu scobitori folosite. 

Într-o noapte, mica prinţesă fu trezită de zgomotele unei lupte aprige. Auzi voci de luptători și 
sunete de săbii. Speriată, se ridică şi aprinse lampa de lângă salteaua pe care dormea. Se uită mai 
bine și fu aşa mirată de ce văzu, că nu-i veni să creadă ochilor. Chiar lângă plapuma ei erau mulți 
luptători mititei. Unii se duelau cu săbiile, alții cântau și cu toții făceau un zgomot teribil. Prinţesa 
se gândi că visează şi se ciupi de față și de mâini să se convingă că nu doarme. Descoperi că într- 
adevăr nu dormea. Era trează, iar micuţii luptători se aflau încă acolo şi făceau un mare tărăboi. Din 
cauza gălăgiei lor nu putu să doarmă toată noaptea şi, când reuşi să aţipească, se trezi speriată de 
liniștea care se lăsă dintr-o dată. Înţelese atunci că micii luptători plecaseră. 

A doua zi, prinţesa se simţea obosită și înfricoșată. Îi era însă ruşine să-i spună tatălui ei ce se 
întâmplase, de teamă că n-ar fi crezut-o. Se întâmplă același lucru și în nopțile următoare. Micuţii 
luptători făceau un tărăboi așa de mare, că prinţesa nu putea să doarmă aproape deloc, noapte de 
noapte și, de la o zi la alta, devenea tot mai palidă. Curând o ajunse o oboseală mare și se îmbolnăvi 
rău de tot. 

Tatăl său o întrebă ce i se întâmplase şi, până la urmă, află totul. N-o crezu şi de aceea se hotărî 
să se convingă cu propriii săi ochi. Când se lăsă noaptea, îi spuse prinţesei să se culce în camera lui 
şi el se duse să vegheze în camera ei. Rămase treaz toată noaptea şi pândi apariția micilor luptători. 
Dar aceştia nu veniră. Așteptând, observă multe scobitori pe rogojină. Se uită cu atenţie la ele şi, în 
sfârşit, descoperi ce se întâmplase. 


În ziua următoare chemă pe prințesă și-i arătă una din aceste scobitori. Laturile ei erau crestate și 
tăiate. Semnele erau așa de micuţe, încât prinţesa abia putea să le vadă. ÎI întrebă pe tatăl ei ce-ar 
putea însemna aceste semne. Tatăl îi spuse că micii samurai veneau în camera ei deoarece lăsase 
scobitorile pe jos, pe rogojină. Ei nu aveau săbii, dar și le doreau foarte mult. O scobitoare era cea 
mai bună sabie pentru un micuţ luptător. Acesta era și motivul pentru care ei veneau, noapte de 
noapte, şi se luptau în dormitorul ei. 

— Noaptea trecută, îi spuse tatăl, n-au mai venit, pentru că eram eu acolo cu o sabie adevărată și 
le-a fost frică. 

Spunând aceasta, se uită încruntat la fiica lui şi o întrebă: 

— De ce sunt așa de multe scobitori folosite în camera ta? 

Prințesei îi fu tare rușine să recunoască în fața tatălui că are un obicei așa de prost, dar, în cele 
din urmă, mărturisi că ea folosise scobitorile şi le înfipsese între firele rogojinii, pentru că îi era prea 
lene să se scoale şi să le arunce acolo unde trebuie. 

Îi mai spuse că-i pare rău de ceea ce a făcut și-i promise că nu va mai fi niciodată aşa leneșă. 
Culese apoi toate scobitorile și le aruncă afară. 

În noaptea aceea micuţii samurai nu mai veniră, pentru că nu mai existau scobitorile pentru a se 
lupta cu ele. Şi n-au mai venit niciodată. 

După această întâmplare neplăcută, prinţesa se făcu foarte ordonată şi tatăl ei fu foarte mulțumit 
de ea. N-a uitat însă niciodată pe micii luptători şi, chiar dacă prinţesa mai folosea scobitori, fiți 
siguri că avea cea mai mare grijă să le arunce la locul lor. 


Pinul lipicios 
poveste japoneză 


Trăia odată, cu mulţi, mulţi ani în urmă, un om pe cât de sărac, pe atât de bun la suflet. Cu toate 
că era tăietor de lemne, el nu rupea niciodată ramurile verzi ale copacilor pentru a face focul cu ele. 
Aduna numai vreascuri uscate, căzute la pământ, tocmai pentru că ştia ce s-ar fi putut întâmpla dacă 
ar fi rupt o creangă verde. Seva, adică sângele copacului, ar fi picurat fără întrerupere până ce bietul 
copac ar fi murit. Pentru că nu voia să facă niciun rău copacilor, care pentru el erau ca şi vii, ca 
oamenii, nu le rupea crengile niciodată şi pentru nimic în lume. 

Într-o zi, în timp ce căuta vreascuri uscate pe sub un copac înalt, tăietorul de lemne auzi o voce 
suspinând. 

— Lipicioasă, lipicioasă este seva mea, pentru că ramurile mele sunt frânte... 

Tăietorul de lemne se uită cu atenţie la copac. Era un pin şi-şi dădu seama că cineva îi frânsese 
trei ramuri, iar seva lui curgea, cum curg lacrimile din ochii unui copil ce plânge îndurerat. Cu 
îndemânare, omul le îndreptă, spunând: 

— Oooo, gingaşe rămurele! Vă voi înfășură îndată, şi seva se va opri. 

Rupse o bucată din haina de pe el şi bandajă rămurelele pinului. Nici nu termină bine de 
înfășurat şi, din copac, începură să cadă bani de aur şi de argint. Și căzură atât de mulți că aproape îl 
acoperiră pe tăietorul de lemne, uluit de tot ce se întâmplă. Când se dezmetici, se uită la copac și-i 
zâmbi în semn de mulțumire, după care luă banii și-i duse acasă. Abia aici își dădu seama că era o 
sumă foarte mare şi că devenise dintr-o dată foarte bogat datorită pinului, despre care toată lumea, 
în Japonia, ştie că este simbolul prosperității. Cum se gândea el la toate astea, privind grămada de 
bani de aur, cineva apăru la fereastră. Se uită mai atent şi desluși figura unui tăietor de lemne, care 
nu era nici mai arătos decât el şi nici mai bun la suflet. Era cel care frânsese ramurile pinului. Când 
văzu banii, întrebă: 

— Unde ai găsit atâţia bani? Sunt foarte frumoși și strălucitori! 

Tăietorul de lemne cel bun ridică banii în sus, în așa fel ca omul de la fereastră să-i vadă mai 
bine. Erau în formă ovală, cum se făceau pe atunci banii în Japonia, și umpluse cu ei cinci coșuri. Îi 


spuse apoi omului care se uita zăpăcit prin fereastră: 

— l-am luat din pinul acela înalt. Din cel de colo! arătă el spre copac. 

— Hm! se miră tăietorul de lemne ce! rău și alergă îndată spre pinul cel bătrân. 

Cum ajunse, pinul îi spuse: 

— Lipicioasă, lipicioasă este seva mea! Atinge-mă și vei avea un şuvoi din ea! 

— Oooo! E tocmai ce voiam eu, spuse omul cel rău, un torent de aur și argint. 

Se ridică pe vârful picioarelor și rupse o creangă. Deodată, în loc de aur și argint, pinul dezlănţui 
un şuvoi de sevă lipicioasă, care-l acoperi din creștet până-n tălpi. Îi curse seva pe cap, pe mâini, pe 
picioare Şi, cum era aşa de lipicioasă, omul cel rău nu se mai putu mișca. Strigă cât putu după 
ajutor, dar nu-l auzi nimeni. Rămase așa împietrit în răşina pinului patru zile, câte una pentru fiecare 
rămurică pe care o frânsese. După aceea seva se înmuie şi omul cel rău cu greu se mai putu târî 
până acasă. 

De-atunci el n-a mai rupt niciodată crengi dintr-un copac verde. 


Unde-i capătul lumii? 
poveste japoneză 


Se zice că odată, demult, păsării karebinga”” i s-a năzărit să zboare până la capătul lumii ridicat 
în văzduh de pe insula ei de baștină, Tanegașima, şi s-a avântat în zbor iute ca săgeata peste marea 
cea mare. 

A zburat karebinga șapte zile și șapte nopţi în şir, iar în cea de-a opta zi a văzut un arbore înalt, 
cu o singură creangă. Arborele părea că crească chiar din adâncurile mării. A coborât karebinga pe 
creanga aceea, s-a odihnit, apoi a pornit iarăși la drum. 

A zburat ea alte şapte zile şi șapte nopți peste întinsurile mării și nu mică i-a fost mirarea văzând 
alt copac, aidoma cu cel dintâi. Tocmai poposise pe creangă, strângându-și aripile ostenite, când din 
adâncurile mării se auzi un glas: 

— Hei, cine s-a cocoţat acolo? 

Aripile păsării fremătară de spaimă: 

— Sunt eu, pasărea karebinga. Dar tu cine eşti? 

— He-he-he-he! Eu sunt homarul cel mare. 

„.. Crezuse, sărmana vietate, că s-a aşezat pe o creangă, şi când colo stătea pe mustaţa unui 
homar uriaș. O trecură fiorii. 

— Ho-ho-ho-ho! râse homarul, asta-i marea cea mare, aici e casa mea. Dar tu încotro ai pornit? 

— Vreau să ajung la capătul lumii. 

La aceste cuvinte homarul îşi arcui spinarea şi izbucni într-un râs nestăvilit: 

— He-he-he! Hi-hi-hi! Ho-ho-ho! Mai bine lasă-te păgubașă, nesăbuito! 'Ți-au trebuit şapte zile 
şi șapte nopţi ca să zbori de pe o mustață a mea pe cealaltă. Și tocmai tu vrei să ajungi la capătul 
lumii? Ha-ha-ha-ha! 

Pasărea karebinga rămase cu ciocul căscat de uimire! Apoi, umilită şi întristată”, părăsi gândul 
de-a mai ajunge la capătul lumii și porni înapoi spre insula Tanegaşima. 

Homarul însă, după ce o speriase atât de strașnic, se bucură, zicându-şi în sine: Eu şi numai eu 
sunt vrednic să ajung până la capătul lumii”. 

Și porni fără zăbavă la drum. Sărea cu mare hărnicie şi fiecare săritură îl apropia de ţintă cu o 
mie de ri'?. Merse el astfel șapte zile şi șapte nopți. În ziua a opta se simţea grozav de ostenit. Dar 
iată că, spre norocul lui, zări în mijlocul mării gura unei peşteri uriașe. Intră homarul în peşteră, se 
odihni bine, apoi purcese iarăși la drum, voiniceșşte: la fiecare săritură lăsa în urmă o mie de ri. 
După alte șapte zile şi şapte nopţi, dădu peste altă peşteră, asemănătoare cu cea dintâi. Bucuros, se 

vâri înăuntru Și, trudit cum era, pe nesimţite îl fură somnul. Deodată se auzi de undeva un glas gros 
care-l făcu să tresară de spaimă: 

— Cine-oi mai fi și tu, netrebnicule? Cum ai cutezat să intri în nara mea dreaptă? Răspunde, 
dacă nu vrei să te ucid! 

Homarul răspunse cu mustățile dârdâind: 

— Sunt homarul cel mare. Dar tu cine zici că eşti? 

— O-ho-ho-ho! Eu sunt calcanul. Dar încotro ai pornit-o! 

— Vreau să ajung la capătul lumii. 

Peștera vie se zgudui ca de cutremur: 

— Ha-ha-ha-ha! Ce gând nesăbuit! Vezi bine că ţi-au trebuit şapte zile și șapte nopţi să înoți de 
la nara mea stângă la cea dreaptă. Ascultă-mi sfatul, prichindelule, şi fă calea întoarsă. 

Homarul bolborosi ceva neînțeles și, suflând nori de spumă, porni cu mare grabă îndărăt. 

După ce homarul se mistui în depărtări, calcanul se gândi: „Sunt cea mai mare şi mai puternică 
făptură. Pentru mine totul e cu putință. Cine-i mai vrednic ca mine să ajungă la capătul lumii?” 

Și porni la drum fără să mai piardă vremea. Înotă fără răgaz șapte zile și șapte nopți. În ziua a 
opta îi apăru sub el fundul mării şi se ivi din ape un țărm alb de nisip moale și întins ca-n palmă. Se 
odihni calcanul acolo, apoi se avântă iarăși la drum. După ce înotă alte șapte zile și şapte nopți, 
dădu de un alt țărm, la fel cu celălalt. Istovit, calcanul se întinse pe țărmul moale și albicios şi ațipi 
numaidecât. Deodată răsună un glas atât de puternic, încât marea se învolbură ca de furtună: 

— Hei, tu, nepofititule, cum ai îndrăznit să te sui pe spinarea mea? 

Calcanul începu să tremure şi strigă înspăimântat: 

— Eu sunt calcanul. Dar tu cine ești? 

— Eu sunt caracatiţa. Ce vânt te-aduce pe-aici? întrebă caracatiţa pe un ton batjocoritor, și 
deodată îl învălui pe calcan într-un nor negru. 

— Am pornit spre capătul lumii. 

— Ha-ha-ha-ha, ce nerozie? Cum a putut să-ți treacă prin minte una ca asta? Pluteşti de şapte 
zile și șapte nopţi într-una și tot n-ai trecut de spinarea mea. Mai bine părăsește gândul ăsta 
prostesc, până nu e prea târziu. 

Calcanul de mare nu răspunse nimic. Se întoarse cu coada spre caracatiță şi porni înapo i, spre 
casă. 


Ochii șerpoaicei 
poveste japoneză 


Zice-se că trăia în vechime un tăietor de lemne pe nume Nihaci. 

Odată, coborând el de pe munte, cum tocmai trecea printr-o poiană, zări ceva negru încolăcit în 
jurul unui copac și care se mișca de parcă era o vietate. 

Nihaci nu era fricos din fire, dar simţi că îl trec fiorii. Se opri şi, uitându-se mai bine, rămase 
încremenit. O femeie necunoscută era legată de tulpina copacului cu o funie neagră. Tăietorul de 
lemne se apropie cu băgare de seamă, dar îl cuprinse şi mai tare spaima: nu cu o frânghie era legată 
femeia de trunchi, ci chiar cu cosiţele ei lungi şi negre ca pana corbului. Ținea ochii închiși, de 
parcă și-ar fi pierdut simțirea. Nihaci se înduioșă, învingându-și sfiala și teama, desfăcu nodurile 
părului. Femeia căzu la pământ, dar după ce răsuflă adânc își deschise ochii. Era tânără şi nespus de 
frumoasă... 

— Ce ţi s-a întâmplat? Cine te-a năpăstuit atât de rău? o întrebă Nihaci. 

Râuri de lacrimi porniră să curgă din ochii femeii. Și zadarnic o descusu tăietorul de lemne cu 
blândeţe, căci ea nu scotea o vorbă, ci doar suspina întruna, cu fruntea plecată. 

Flăcăul zăbovi cât zăbovi lângă dânsa, iar în cele din urmă, plin de nedumerire, voi să-şi caute de 
drum. 


Deodată, femeia se ridică și strigă după el: 

— Opreşte-te! Aşteaptă puțin! 

Nihaci întoarse capul, iar femeia continuă cu glas rugător: 

— Nu mă lăsa singură în codru! Îngăduie să vin cu tine... 

Nihaci nu izbutise să afle cine era femeia aceea, nici de unde se ivise, dar cum ai putea oare să 
părăseşti o ființă în restriște? O luă cu sine şi-i dădu adăpost în bordei. 

Trăi femeia în coliba tăietorului de lemne o săptămână, două, dar niciodată nu aduse vorba 
despre ce i s-a întâmplat. Și apoi, Nihaci nici n-o mai iscodea: înţelesese şi el că la mijloc trebuie să 
fie o taină. 

După o vreme însă, flăcăul își luă inima-n dinți și-i zise: 

— Ce-ar fi să te măriți cu mine? Îţi voi purta de grijă întreaga viață, cu dragoste și credință. 

— Îţi sunt recunoscătoare că i-ai oprit privirea asupra unei biete făpturi ca mine, răspunse 
străina. Primesc să fiu soția ta, dar mai întâi făgăduiește-mi că nu mă vei întreba nimic. 

— Ce-a fost a fost, răspunse Nihaci. Pentru mine nu are nicio însemnătate. Nu te voi ispiti 
nicicând cu întrebări fără rost. 

Nihaci o luă de nevastă și duseră un trai fericit. După un răstimp, tânără soţie îl vesti că sub 
inimă are un prunc. lar când îi veni sorocul să nască, îi spuse bărbatului: 

— Ridică în jurul casei o îngrăditură înaltă. Dar vezi să nu care cumva să te uiţi înăuntru când 
voi ieși eu în cale cu copilul în braţe. 

Nihaci făcu întocmai: împrejmui coliba cu un gard înalt şi rămase afară să aştepte, după se 
poruncise. Așteptă el o zi, două, trei, dar iată că începu să-l cuprindă îngrijorarea. Nu-și afla locul și 
pace. „O fi născut cu bine? se întreba. O mai fi trăind oare sărmana mea nevastă? Dar pruncul?” 

Până la urmă nu-l mai rabdă inima, sfredeli în gard o găurică şi se uită... Dar abia aruncă o 
privire, că i se tăiară picioarele de frică și simți că e gata, gata să leșine. În colibă era o șerpoaică 
uriaşă, care înfășurase în inelele ei un prunc. Printr-o sforţare dincolo de puterile lui Nihaci îşi veni 
în fire şi se îndepărtă buimac. Rătăci astfel multă vreme în neștire, căinând... 

— Înseamnă că nevastă-mea nu e femeie, ci șerpoaică. Dar dacă m-am însurat cu ea, nu mai am 
ce face. Pesemne că aşa mi-a fost scris... Vai mie! De ce n-am ascultat-o? De ce am privit, ca să-mi 
pierd liniștea pentru totdeauna? 

Peste șapte zile, nevasta, cu ochii scăldați în lacrimi, ieși din casă purtând în braţe un fecior de 
toată frumuseţea. 

— Doar te rugasem, vai, cât te rugasem, să nu te uiţi! Neascultarea ta ne-a adus nenorocirea și, 
iată, va trebui să-ți dezvălui taina... Află că zeul munţilor s-a mâniat atât aprig pe mine, încât m-a 
blestemat să mă schimb într-un șarpe uricios. Îmi era totuși îngăduit să iau când și când chip 
omenesc. lar dacă aș fi întâlnit un prieten credincios, care să mă îndrăgească și care niciodată nu ți- 
ar fi încălcat cuvântul dat, aș fi rămas pururea cu înfăţişare omenească. Dar tu n-ai ştiut să-ți ţii 
promisiunea. De-acum sunt osândită să rămân şerpoaică, pentru totdeauna. Rămâi cu bine, Nihaci! 
Eu voi trebui să viețuiesc pe fundul lacului acela de munte. Ai grijă de copilul nostru, veghează-l şi 
ocroteşte-l! 

Nihaci văzu cu uimire și groază cum femeia se schimbă până la jumătate în șarpe: în loc picioare 
îi crescuse o coadă solzoasă și încolăcită. Omul luă copilul în braţe și îngână: 

— Mă părăsești, fie... Dar cum o să cresc eu singur un copil de țâță? Cu ce-o să-l hrănesc? 

— De câte ori va începe să plângă, dă-i asta. O să-i înlocuiască laptele meu. 

Spunând aceasta, femeia îşi scoase ochiul stâng și-l puse în palma bărbatului, apoi se fă 
nevăzută. În locul ei rămase șerpoaica. Și cu singuru-i ochi, șerpoaica se uită lung la mâhnitul 
Nihaci, ca spre a-și lua rămas bun și, încet, porni să se târască înspre lacul de munte. 

Tăietorul de lemne îşi boteză fiul Botaro și îl îngriji cum se pricepu și el mai bine. Când începea 
pruncul să plângă, îi ducea la gură ochiul fostei sale neveste. Se vede treaba că ochiul acela păstra 
în el întreaga căldură și duioșie a sânului de mamă, căci copilul îndată se liniștea fericit. Dar iată că 


ochiul începu să scadă, se făcu tot mai mic, iar în cele din urmă se topi cu totul. Micul Botaro 
începu să plângă amarnic. 

Taică-său căuta și îi dădea ba una, ba alta zadarnic. Zbuciumul acesta îl istovi cu totul pe Nihaci. 
Îşi legă copilul în spate și porni să caute lacul de munte. Rătăci multă vreme prin păduri și stâncării, 
până când, deodată, înaintea lui, într-o vale întunecată, zări apa albastră a lacului. Se apropie de 
țărm Și strigă: 

— Unde eşti oare, mamă a micului Botaro? Răspunde, arată-te! Am venit cu feciorul tău! 

Apa se învolbură și din adâncuri se ivi un şarpe uriaș, cu un singur ochi. Nihaci grăi: 

— Copilul nostru e flămând şi nu mai conteneşte cu plânsul. De când ai plecat, s-a hrănit numai 
cu ochiul tău. Dar ochiul a secătuit, şi mi-e teamă să nu piară de foame. Îndură-te de el, dă-i şi 
ochiul celălalt. 

— Bine, am să 1-l dau şi pe celălalt, răspunse cu mare tristețe şerpoaica. Dar voi rămân oarbă şi 
n-am să mai pot deosebi zorile de asfinţit. De aceea, rogu-te, pune un clopot a ici, pe malul lacului, 
şi sună-l în fiecare dimineaţă și în fiecare seară. Astfel o să ştiu că s-a ivit o nouă zi, ori că a coborât 
întunericul. 

Îşi scoase de sub pleoapă ochiul drept şi i-l dete lui Botaro, care scâncea întruna. Ap oi spuse: 

— Ai grijă de copilul nostru, bărbate. Tare mi-e greu să mă despart de voi, dar n-am încotro, mă 
apasă blestemul necruţător. Voi purta însă de grijă şi mai departe odorului nostru. 

Atunci, din orbitele goale i se prelinseră două lacrimi de sânge, apoi trupul ei uriaş pieri în 
străfunduri. Copilul duse lacom la gură ochiul mamei, liniştindu-se ca prin minune. 

Nihaci ceru de la templul vecin un clopot mare, îl atârnă de o creangă lângă lacul din munţi și 
începu să-l sune în fiecare dimineaţă şi în fiecare seară. 

În felul acesta, şerpoaica știa că a răsărit soarele, ori că s-a lăsat iarăşi noaptea pe pământ. 

Când isprăvi şi cel de-al doilea ochi, Botaro crescuse mare de-acum, era atât de zdravăn şi de 
puternic, încât toţi se minunau. 

Odată, pe când împlinise zece ani Şi se juca voios cu copiii din sat, în mintea lui încolți un gând 
stăruitor, care nu-i mai dădu pace: „Fiecare dintre băieții aceștia are o mamă. E de ce nu am?” 

Începu să-l descoase pe Nihaci, care, înduplecându-se în cele din urmă, îi povesti totul. 

Băiatul își spuse în sine cu hotărâre: „Chiar dacă mama mea e o șerpoaică fioroasă, tot vreau să o 
văd, fiindcă ea este cea care mi-a dat viață”. 

A doua zi în zori, Botaro ieși tiptil din casă şi porni către lacul de munte. 

Se opri la țărm și strigă din răsputeri: 

— Mamă, mamă, arată-te! Sunt eu, Botaro, fiul tău! 

Apa se învolbură și din adâncuri se arătă marea şerpoaică oarbă. Mai întâi, băiatul se sperie și 
dădu să o ia la fugă. Dar deodată îşi aminti că, din dragoste pentru el, maică-sa şi-a jertfit lumina 
ochilor. Se întoarse grabnic și, luând şerpoaica de gât, începu să plângă și să șoptească: 

— Mamă, măicuţa mea scumpă... 

Lacrimile copilului se prelinseră peste orbitele goale ale şerpoaicei şi în aceeaşi clipă ea îşi 
recapătă vederea, schimbându-se deodată în femeia care fusese odinioară. 

— Botaro, Botaro, n-ai şovăit, nu ţi-a fost frică să vii singur în adâncul codrului și să mă strângi 
la piept! Nu te-ai temut de înfățișarea mea hâdă... lată, blestemul zeului munţilor și-a pierdut 
puterea asupră-mi şi mi-am redobândit pentru totdeauna chipul omenesc. 

Cu aceste vorbe, mama își îmbrățișă strâns feciorul şi porniră veseli spre casă. Din ziua aceea 
trăiră tustrei fericiți și rămaseră împreună toată viaţa. 


Povestea gândacilor aurii 
poveste japoneză 


Demult, demult de tot, trăia la poalele muntelui Hikozan un om sărman, pe nume Tokubei. Toată 


viața muncise Tokubei plin de hărnicie, dar iată că acum spre bătrâneţe îl dobori o boală nemiloasă. 
Din ziua aceea sărăcia se cuibărise și mai amarnic în coliba lui. O singură întrebare își punea în 
fiecare zi:. „Muri-voi oare astăzi, de foame, sau am să mă mai chinuiesc așa până mâine?” Omul era 
văduv. De pe urma răposatei neveste îi rămăseseră doi copii: un băiat și o fată. Într-o zi îi chemă la 
căpătâiul său şi le spuse cu lacrimi în ochi: 

— Dragii mei, iertați-mă că nu mai sunt în stare să vă agonisesc hrana zilnică. Vedeţi şi cum zac 
aici, sleit de puteri... 

— Nu-ţi mai face inimă rea, iubite tată, îi răspunse fiul, pe nume Ghenkici. Nu te mai gândi la 
noi. Singurul lucru care ne mâhneșşte e că nu-ţi putem cumpăra leacuri, să te tămăduim mai degrabă. 
Am răbda bucuroși orice, numai să te vedem iarăși sănătos. Apoi adaogă după câteva clipe de 
gândire: Chiar astăzi am să mă duc la unchiul Gonza și o să-l rog să ne împrumute niște bani. Cu 
banii aceștia tu te vei face bine, iar surioara Yuki nu va mai scânci de foame. 

— Vai, fiule, zise omul cu tristeţe, ai uitat oare că acest Gonza e un zgârcit fără pereche? Mi-e 
frate într-adevăr, dar are un suflet de câine. Când biată maică-ta era pe moarte, Gonza n-a vrut 
măcar să vină s-o vadă. lar acum, deși știe bine că sunt bolnav pe patul morții, nici nu s sinchisește. 
Nu, nu bani vei căpăta de la el, ci doar cuvinte de ocară. Pentru un bănuţ de aramă, Gonza ar fi gata 
să se spânzure. 

— Dar nici aşa nu putem sta, așteptând moartea! 

— Ce alta putem face, bietul meu copil? 

— Las' pe mine, tată. 

Şi zicând acestea, Ghenkici ieși grăbit din casă. Afară ploua cu găleata. Nici el nu știa prea bine 
încotro s-o apuce. În faţa tatălui se arătase încrezător şi hotărât, dar acum îşi simţea inima plină de 
neliniște. Pe nesimţite, pașii îl purtară până-n pragul casei lui Gonza. Poate că, tot unchiul se va 
milostivi de noi, îşi zise. Doar n-o fi având inima atât de împietrită.” 

Însă toate se întâmplară după cum prevăzuse tatăl. 

Posomorâtul Gonza nici nu voi să-l asculte până la capăt: 

— Şi de ce-ai venit tocmai la mine? Nu am bani pentru calici ca voi. Hai, şterge-o! 

— Unchiule, pentru datoria aceasta îți voi munci zi și noapte, cât socoteşti dumneata. Nu înţelegi 
că tata e pe moarte? 

— Unii mor, alții trăiesc. Eu nu pot schimba ursita. Hai, pleacă mai repede din casa mea. Ah, 
netrebnicule, ia te uită cum mi-ai murdărit tatami?™-ul cu încălțările tale! Afară! 

Sărmanul Ghenkici ieşi eu capul plecat. Cu ochii aburiți de ceața durerii şi deznădejdi i, rătăci 
multă vreme în neştire. Se dezmetici în mijlocul unei păduri. Nu-şi dădea seama unde me se află. 
De pe crengile brazilor şi criptomerilor** cădeau picături grele, ca și cum întreaga fire ar fi plâns de 
mila lui. Deodată auzi un glas blajin care-l striga: 

— Opreşte-te, Ghenkici! încotro? 

— Cine mă strigă? întrebă surprins băiatul. 

În mijlocul cărării se ivi ca din pământ un bătrân înalt, cu barba căruntă. În mână avea gheta**% de 
lemn, prăpădite şi murdare. 

— De ce plângi? îl iscodi moșneagul. 

— Fiindcă am mare nevoie de bani și nu găsesc nicăieri. 

— Şi ce vrei să faci cu banii? 

— Să cumpăr leacuri şi câţiva pumni de orez. 

— Pentru tine ai nevoie de toate acestea sau pentru altcineva? 

— Dacă mi-ar fi trebuit mie, n-ai fi văzut vreo lacrimă în ochii mei, moșule. Dar tata e bolnav și 


333 casele japoneze (inclusiv unele apartamente din marile blocuri) sunt pardosite cu o rogojină (groasă de circa 7 
cm), confecționată din paie de orez; această rogojină se numeşte tatami. Pe tatami, direct, se aşază saltele obişnuite pe 
care dorm japonezii 

334 arbore peren, din familia coniferelor, originar din extremul-orient 

335 sandale cu talpa de lemn 


lipsit de puteri, iar surioara mea rabdă de foame. 

— Dacă-i așa, atunci primește în dar încălțările acestea, zise bătrânul, întinzându-i sandalele de 
lemn. 

— Ce să fac cu ele? întrebă copilul dezamăgit. 

— Sandalele îţi vor aduce banii de care ai nevoie. Încalță-le numai şi vei vedea. La fiecare pas o 
să vezi cum răsar galbenii de sub tălpile lor. Însă fii cu luare-aminte: dacă vreodată te vei lăsa ispitit 
de lăcomie şi vei râvni aurul numai pentru tine, ţi se va întâmpla o mare nenorocire. Să nu uiţi asta! 
lar acum grăbeşte-te să ajungi la tatăl tău și la sora ta! 

Zicând acestea, unchiașul se făcu nevăzut. „Te pomeneșşti că mi s-a năzărit”, îşi spuse Ghenkici 
uitându-se buimac pe cărare. Dar sandalele din mâna lui mărturiseau că bătrânul nu fusese o 
nălucire. 

Porni spre casă plin de nerăbdare, iar de îndată ce intră în colibă îşi puse sandalele în picioare 
făcând câțiva pași. Sub tălpile lui banii de aur luceau ca niște stele... 

Cu banii aceştia, Ghenkici cumpără leacuri şi mâncare din belşug. Tatăl se tămădui în curând iar 
surioara Yuki nu mai plânse niciodată de foame. Trăiau tustrei fericiţi, cu înţeleaptă cumpătare. 

Vestea despre încălțările vrăjite se răspândi însă iute în tot ţinutul. Unul după altul oamenii 
veneau la ușa lui Ghenkici să-i ceară împrumut sandalele de lemn. Și tuturor băiatul le punea 
aceeași întrebare: 

— Ai nevoie de banii aceştia pentru tine însuţi sau pentru altcineva? 

Numai după ce se încredința că omul nu e lacom de avuţie şi că vrea doar să aline suferinţa 
altora, îi dădea încălțările jinduite. 

Dar într-o zi iată că auziră în prag un glas mieros: 

— Acasă ești, frățioare? Sunt eu, Gonza, am venit să văd cum o mai duci. O, dragul meu nepot, 
ce mare şi voinic te-ai făcut! După cum văd, tare bine vă mai merge. Iar eu, ca prostul, îmi făceam 
griji din cauza voastră. Cum te simţi, iubite frate? Zdravăn, în putere?... Păzeşte-ţi sănătatea, că-i 
mai de preţ ca aurul. 

Tokubei îl privi lung: 

— Ce vânt te-aduce pe la noi, frate Gonza? 

— Păi cum, nu era firesc să mă îngrijoreze soarta, fratelui meu bolnav? 

Gonza vorbea cu Tokubei, dar nici nu-se uita la dânsul; privirile lui lacome rămâneau nedezlipite 
de sandalele fermecate. Tokubei clătină din cap cu amărăciune: 

— Înţeleg eu prea bine de ce-ai venit. Nu grija faţă de mine te-a îndemnat să-mi pășești pragul, 
ci ispitirea aurului. Hain suflet mai ai! Vezi-ţi de drum, Gonza. 

— He, he, he, râse zgârcitul, tu uiţi pesemne, iubite frate, că sandalele nici nu sunt ale tale, ci ale 
fiului tău Ghenkici. Ție nu ţi-am cerut nimic. Apoi, întorcându-se către băiat: Bunul, dragul meu 
Ghenkici, orice s-ar spune, eu sunt singurul tău unchi, împrumută-mi sandalele numai pentru o 
singură noapte. 

— Pentru o singură noapte, unchiule? Eu ţi le-aș da bucuros, dar... 

— Lasă, Ghenkici. Nu-l mai întreba nimic, dă-i sandalele, porunci Tokubei. 

Nici nu sfârșise bine vorba tatăl băiatului, că Gonza înșfacă sandalele de pe tokonoma“* și o luă 
la fugă spre casă de-i sfârâiau călcâiele. Ghenkici rămase câtăva vreme pe gânduri, apoi zise: 

— Mă tem să nu i se întâmple ceva rău unchiului Gonza. Doar știi și tu, tată, ce-a spus 
moşneagul din pădure: „Asupra celui ce va încălța sandalele mânat de lăcomie, se va abate o mare 
nenorocire”. Alerg după el! 

Ghenkici porni în goană către casa lui Gonza. Păși plin de neliniște pragul și, ce să-i văzură 
ochii? În mijlocul odăii se înălța o movilă de galbeni, pretutindeni erau risipiţi galbeni, iar printre ei 
mişuna cu iuţeală un gândac, un gândăcel mic de tot, sclipitor ca aurul. Era tot ce mai rămăsese din 


336 în casele japoneze, o firidă în perete, un fel de altar al familiei, în care era plasată imaginea lui Buda, împreună 
cu un aranjament floral, o pictură şi tămâie zindă. Inaintea tokonomei erau invocaţi zeii. Tot aici se păstrează şi 


obiectele de preț 


lacomul Gonza. 
De atunci s-au ivit pe lume gândacii aurii. 


Fecioraşul-melc 
poveste japoneză 


Trăia odată un bogătaș în cămările căruia se adunaseră avuţii fără seamăn. Jur împrejurul lui 
lanurile de orez se întindeau până departe, la poalele munţilor. Bogătașul putea să-şi îngăduie tot ce- 
i poftea inima. 

Pe moșia lui trăia un ţăran mai sărac decât un cerşetor. Din hornul colibei lui aproape niciodată 
nu se vedea ieşind fumul. Din zori până seara țăranul lucra împreună cu nevasta lui ogorul 
stăpânului, dar tot nu izbutea să scape de sărăcie. 

Dar ceea ce îl întrista mai mult era că, deși trecuseră amândoi de jumătatea vieţii, nu avuseseră 
parte de copii. Se întorcea țăranul cu nevasta lui în bordeiul pustiu și oftau amândoi: 

— Ehei, dacă ni s-ar naște un copil, fie cât de mic, măcar cât o broscuţă, măcar cât un melc, cât 
un melcușor... 

Într-o zi, nevasta ţăranului se duse să plivească buruienile din câmpul de orez. Cum stătea ea 
astfel cu picioarele în apă, plivind buruienile, se rugă din adâncul sufletului: 

— Rogu-te, zeu al apelor de pe lanurile de orez, dăruieşte-mi un copil, măcar cât melcuşorul ăla 
de colo... 

Deodată simţi o durere puternică în pântece. Parcă ar fi înjunghiat-o cineva cu cuțitul. Răbdă ea 
cât rabdă, însă durerea se făcea tot mai amarnică. Se întoarse acasă. 

Țăranul se sperie, încercă toate leacurile pe care cunoştea el, dar nu ajutară la nimic. Ar fi chemat 
un vraci, dar n-aveau nicio leţcaie în casă. Ce era să facă? Omul îşi pierdu capul. Din fericire, se 
nimerise să aibă drept vecină o moașă. Moașa veni, văzu bolnava și a zis: 

— Păi nu vezi că e gata să nască? 

Cei doi se bucurară nespus. Aprinseră iute focul în faţa tokonomei şi începură să-l roage pe zeul 
apelor ca odrasla lor să vină cu bine pe lume. În scurt timp, soţia născu feciorașul dorit: un melcușor 
cât unghia... 

Țăranul se întristă mai întâi, dar apoi își zise: 

— Copilul a venit pe lume în urma rugăminților noastre către zeul apelor. Mare, mic, e fecioraşul 
nostru drag! 

Umplură cu apă o ceaşcă, puseră melcul înăuntru şi aşezară ceaşca pe tokonoma. 

Trecură astfel douăzeci de ani. 

Feciorașul-melc nu crescuse deloc şi nu rostise măcar o vorbă. Dar de mâncat, mânca la fel de 
mult ca un om în toată firea. 

Într-o zi, ţăranul trebuia să-i ducă stăpânului dijma cuvenită. Puse, așadar, sacii grei orez pe 
spinarea cailor şi oftă cu amărăciune: 

— Ce-i drept, zeul apelor ne-a ascultat rugăciunea și ne-a trimis feciorașul râvnit. O, cât ne-am 
mai bucurat! Numai că feciorașul ăsta e un biet melc. Ce folos avem de la un asemenea copil? Toată 
viața am muncit din greu, fără să-mi cruț puterile, iar acum, la bătrâneţe, sunt nevoit să agonisesc 
tot de unul singur hrana familiei... 

Deodată, de undeva se auzi un glas: 

— Nu te întrista, tăicuţă, astăzi mă voi duce eu în locul tău la stăpân cu sacii de orez. 

Țăranul se uită împrejur, dar nu văzu pe nimeni, întrebă mirat şi speriat: 

— Cine vorbeşte cu mine? 

— Eu sunt, tăicuță! M-ai hrănit atâta vreme şi iaca, a venit sorocul să-ţi mai port și e grijă, să ies 
şi eu în lume. Astăzi voi duce eu în locul tău dijma stăpânului. 

— Prea bine. Dar cum ai să mâi tu caii, fiule? 


— Nu te îngriji de asta, tăicuţă. Tu aşează-mă sus, pe sacii cu orez, Şi ai să vezi. Calu-n frunte va 
merge ascultător, după îndemnul meu, iar pe urmele lui vor merge și ceilalți doi răspunse fecioraşul- 
melc. 

Tare se mai minună bătrânul! Vreme de douăzeci de ani fiul lui nu scosese nicio vorbă, iar acum 
grăia limpede şi răspicat, ba, colac peste pupăză, voia să se ducă singur cu dijma la stăpân. 

„Hm, îŞi zise ţăranul în sine. Cel care-mi vorbește e doar feciorul meu, trimis de zeul apelor. 
Dacă m-aș împotrivi, aş săvârşi un păcat.” 

Încarcă el sacii cu orez pe samarele celor trei cai, apoi luă ceașca de pe tokonoma, în care trăia 
fecioraşul-melc. Și o aşeză cu grijă pe spinarea unuia dintre cai, între sacii cu orez. 

Feciorașul strigă: 

— Rămas bun, tată şi mamă! 

Apoi începu să mâne caii cu străşnicie, de parcă toată viaţa lui numai asta făcuse: 

— Hii! Hii! Haide, căluților, zoriţi la drum! 

Caii porniră ageri la drum, iar fecioraşul-melc îi îndemna întruna, cât îl ţinea gura. Țăranul se 
despărți de fecior cu inima strânsă și neliniștită. Rămase multă vreme în poartă, uitându-se urma lui. 

Feciorașul-melc își vedea liniștit de drum. De cum ajungea la câte-un pod sau la câte-un stăvilar, 
striga din răsputeri, de parcă ar fi fost un surugiu de poştă: 

— Hu! Hiii! 

Apoi începu să cânte vesel vechiul cântec al surugiilor. Glasul îi era limpede și înalt. 

Caii mergeau în pas cu cântecul, sunându-și clopoței. 

Drumeţii care-i ieșeau în cale şi ţăranii care se nimeriseră să lucreze pe câmp se minuna grozav 
auzind un glas atât de frumos şi de limpede, dar fără să vadă pe nimeni. „Ăștia sunt caii moșului, îşi 
ziceau. Mârţoagele astea nu-și au pereche de prăpădite ce sunt. Dar cine le mână oare, cine cântă 
atât de frumos? Multe minuni mai sunt pe lume!” 

Tatăl se uită după fecioraş până nu-l mai văzu, apoi fugi în casă. Se închină la tokonoma cu 
nevasta, rugându-se fierbinte: 

— Ascultă-ne, zeu al apelor de pe câmpurile de orez! Până astăzi nici n-am ştiut ce fecior 
minunat ne-ai trimis și nu l-am prețuit cum se cuvenea. Ne rugăm din toată inima să-l ocrotești în 
drumurile lui. 

Iar feciorașul-melc își vedea de drum, mânând caii cu hărnicie. 

În curând ajunse la poarta bogătașului. Slugile îi ieșiră înainte, deschizând poarta. Dar o 
deschiseră, mai să nu-și creadă ochilor: gloabele stăteau cu samarele în spinare, dar pe lângă ele nu 
se afla nimeni. Deodată, din spinarea unui cal răsună un glas de parcă ar fi vorbit chiar sacul cu 
orez: 

— Hei, slujitorilor! Am adus dijma cuvenită stăpânului. Ajutaţi-mă să dau Jos sacii de pe cai. 

— Dar cine vorbeşte acolo? Că noi nu vedem pe nimeni! 

Se uitară ei cu luare-aminte şi între saci zăriră un melcușor. Acesta le grăi cu glas o menesc: 

— După cum vedeţi, nu-s prea voinic şi nu pot să dau sacii jos. Faceţi voi treaba asta. Iar pe 
mine puneţi-mă ușurel pe cerdac. Dar băgaţi de seamă să nu mă scăpaţi ori să nu mă striviţi! 

Slugile se speriară şi-l strigară pe bogătaş: 

— Stăpâne, ieşi degrabă să vezi minunea! Un melcușor care vorbeşte cu glas omenesc! Ţi-a adus 
dijma... 

La strigătele lor ieși însuși boierul. Se încredință îndată că nu minţeau. După el, ieşiră și alții, 
minunându-se care mai de care. 

La porunca melcușorului, slugile dădură sacii jos de pe cai, îi hrăniră, îi adăpară, apoi puseră 
orezul în hambar. Pe melc îl poftiră în casă cu mare cinste şi-i puseră dinainte felurite bucate, pe o 
măsuţă“”. Fecioraşul-melc se urcă îndată pe marginea măsuţei. Nimeni nu-l vedea cum mânca. 
Beţişoarele** rămaseră nemișcate toată vremea, dar castroanele se goliră cât ai clipi. Se uitară: 
niciun bob de orez! Strachina cu ciorbă era și ea goală. Dispăruse şi peștele! 

În cele din urmă, feciorașul-melc spuse: 

— Mulţumesc din inimă, cinstite gazde, pentru bucatele gustoase. Acum, tare-aş mai bea un 
ceai! 

Bogătașul auzise el mai de mult că țăranul şi nevasta lui au un fecioraş-melc, dăruit de zeul 
apelor. Dar oamenii spuneau că de când a venit pe lume, melcuşorul n-a scos o vorbă şi nu-i bun de 
nicio treabă: zace în ceașca lui cu apă de pe tokonoma. Dar se vede că nu er a tocmai așa. lată, 
feciorașul-melc venise la ei în ospeţie, grăia cu glas omenesc, ba încă se pricepea să şi lucreze. 

„În casa mea ar trebui să fie locul unei asemenea comori! gândi bogătașul. Cum aș face să-l aduc 
aici la mine, pentru totdeauna?” 

Apoi spuse cu voce blândă, mieroasă: 

— Preacinstite melc, familiile noastre se cunosc de mult și au fost prietene totdeauna. Eu cred că 
n-ar strica să devenim neamuri. Am două fete. La-o de nevastă pe c ea care-ţi va plăcea mai mult! 

Auzind aceasta, fecioraşul-melc întrebă plin de bucurie: 

— Vorbești serios, stăpâne, sau vrei doar să glumeșşti cu mine? 

— Vorbesc serios. Dacă vrei, chiar și-acum ţi-o dau de soţie pe una dintre fiicele mele, își întări 
bogătașul vorbele. 

În vremea aceasta, tatăl şi mama melcușorului nu-şi mai aflau locul de atâta îngrijorare. 

— Mult mai întârzie fecioraşul nostru! Nu i s-o fi întâmplat oare ceva rău? N-o fi pățit ce pe 
drum? 

Deodată, la poartă se auziră clopoţeii cailor. 

Feciorașul-melc se întorsese acasă vesel nevoie-mare. Pe una dintre mârțoage călărea el, iar pe 
celelalte două le mâna cu voioșie. Mama așternu masa cu grabă mare. În timpul cinei, feciorașul 
începu să le povestească: 

— Stăpânul îmi dă de nevastă pe una dintre fetele lui... 

Părinţii strigară: 

— Una ca asta nu-i cu putință! 

Dar pe urmă chibzuiră că feciorul lor nu-i un fitecine. E un flăcău năzdrăvan! Cu un astfel de 
fecior totul se poate. 

— Prea bine, spuseră, o să trimitem o peţitoare la casa stăpânului. Atunci vom afla dacă a vorbit 
serios. 

O trimiseră ca pețitoare chiar pe mătuşa feciorașului-melc. Bogătașul era hotărât să-și țină 
promisiunea. Le chemă la el pe amândouă fetele și le întrebă: 

— Care dintre voi vrea să-l ia de bărbat pe fecioraşul-melc? 

Cea mai mare bătu furioasă din picior: 

— Nu cumva mă crezi smintită? Sunt oare cea mai prăpădită fată din lume, să iau de bărbat o 
lighioană scârboasă? O jivină de apă? Să ştiu de bine că mor şi nu-l iau! 

Cea mică glăsui însă blajină și voioasă: 

— Nu te întrista, tăicuţă. Dacă ai apucat să făgăduieşti că-i vei da melcului drept soață una dintre 
noi, primesc să fiu eu aceea. 

Şi aşa rămase. Peţitoarea se întoarse la țăran cu vestea cea bună. 

Curând, slugile aduseră averea nurorii, încărcată pe şapte cai. Pe şapte tărgi aduseră o mulțime 
de sipete și lucruri de prin casă. Cum în sărmanul bordei nu era loc pentru atâtea bogății, tatăl fetei 
trebui să zidească o cămară unde puseră zestrea. 

În casa ţăranului nu se aflau decât pereţii goi. Nu avură nici măcar pe cine să cheme la nuntă. Pe 
mireasă o întâmpinară socrul cu soacra și mătușa peţitoare. Iar drept oaspeţi veni doar o vecină 
bătrână. 

Părinţii se încredinţară că au dobândit o noră frumoasă și iubitoare. 

338 japonezii servesc toate felurile de mâncare cu două beţişoare, numite hași - hashi (inclusiv supa: ei sorb partea 


lichidă, iar bucăţile de carne sau de zarzavat le „pescuiesc” cu aceste beţişoare);, servirea mesei cu aceste beţigașe 


presupune o anumită dexteritate, uşor de obținut cu timpul 


Mult se mai bucurară de norocul care dăduse peste feciorașul melc. Nora începu să-i slujească pe 
bătrâni ca o fiică devotată. 

Dădea ajutor și în gospodărie şi la câmp, astfel că de-atunci încolo bătrânii începură s-o ducă mai 
bine. 

După obicei, la scurtă vreme după nuntă, tânăra nevastă trebui să meargă în ospeţie la templu. 
Aleseră pentru asta cea de-a opta zi a lunii iepurelui*”, când se sărbătorea ziua lui Buda 
vindecătorul, ocrotitorul acelui sat. Florile de vișin abia se iviseră pe ram, când ia la că sosi și ziua 
hotărâtă. 

Dorind să se bucure din plin de sărbătoare, tânăra nevastă se scoase din ladă cel mai de preţ 
chimonou'*“ — şi se făcu atât de frumoasă, încât nicio zână nu s putea asemui cu ea. Sfârşind 
găteala, îi spuse bărbatului-melc: 

— Vino și tu cu mine, căci vreau să împărțim toate bucuriile! 

— Bine, o să vin. Astăzi e o zi frumoasă. Toată iarna am stat pe-acasă, așa încât o să-mi plăcere 
să mai văd lumea, să mă mai dezmorţesc oleacă. 

Tânăra nevastă vârî grijulie melcul după obi*"-ul ei de sărbătoare şi porni la drum. Tot m ea așa, 
vorbea întruna cu bărbatul, iar cei cu care se întâlnea pe drum se uitau lung la ea: 

— O fată atât de frumoasă Și ia te uită cum mai vorbește și mai râde singură! Pesemne că și-a 
pierdut minţile, sărmana. 

Tânăra ajunse la porţile sfinte ale templului lui Buda vindecătorul. Atunci melcul îi spuse: 

— Dincolo de aceste porți nu-mi este îngăduit să trec. Tu intră în templu, iar eu te voi aștepta 
aici, la marginea lanului de orez. 

— Fie cum spui, însă fii cu luare-aminte să nu te înhaţe vreun corb. Eu mă voi întoarce repede, 
spuse tânăra soţie şi porni să urce dealul către pagodă. 

Se închină ea acolo, apoi se grăbi să se întoarcă. Dar când colo, ia-l pe bărbăţelul-melc de nu-i! 
Speriată, tânăra nevastă începu să-l caute încolo şi-ncoace, dar nu-l află nicăieri. 

„Nu l-a înșfăcat vreun corb flămând? Nu cumva i-o fi spart căsuţa cu ciocul lui puternic? se- 
ntrebă ea neliniştită. Sau poate că a căzut în apa câmpului cu orez... Acolo sunt melci câtă frunză şi 
iarbă! Cum o să-l mai găsesc oare?” 

Intră în apă până la genunchi şi începu să scoată unul după altul melcii care mişunau pe-acolo şi 
privea cu băgare de seamă, dar niciunul dintre ei nu era bărbăţelul cel drag. Arunca unul şi scotea 
altul. Căuta întruna, cântând cu mâhnire: 


„Melc, melc, melcuşor, 
Bărbăţelul meu iubit, 

Mi te caut fără spor, 
Spune-mi unde ai pierit? 
Poate corbul cel flămând 
Te-a găsit, te-a înşfăcat 
Şi cu pliscul scociorând, 
Casa mică ţi-a crăpat...” 


Faţa îi era stropită de noroi, mânecile şi poalele chimonoului i se udaseră de tot, dar ea căuta 
întruna prin apă. 

Curând se lăsă noaptea. Oamenii se întorceau pe la casele lor. Se uitau cu tristeţe la tânăra 
femeie, căinând-o din adâncul inimii: 

340 denumire generică pentru îmbrăcăminte (în limba japoneză: kiru= a îmbrăca; ono = lucru). Această 
îmbrăcăminte tradițională japoneză - costum naţional - este purtată atât la ţară, bineînţeles, cât şi la oraş 

peste chimono 


— Mare nenorocire! O făptură atât de frumoasă și cu minţile rătăcite... 

Soția căută multă vreme, dar zadarnic. „Acum se gândi ea, totul s-a sfârşit! Dragul meu melcuşor 
nu mai e în viaţă. Ce-mi rămâne de făcut? Am să mă arunc în bulboana cea mai adâncă și o să mă 
omor.” În timp ce se pregătea să se arunce în apă, cineva îi strigă: 

— Oprește-te! Ce vrei să faci? 

Se uită soţia şi văzu înaintea ei un flăcău frumos, cu o pălărie largă, trasă pe ochi. La buze avea 
un fluier. Tânăra îi povesti tot ce i se întâmplase. 

— Vreau să-mi pun capăt zilelor, spuse ea plângând. La ce bun să mai trăiesc, dacă l-am pierdut 
pe scumpul meu soţior melcușor? 

— Dacă-i așa, răspunse tânărul, n-ai de ce să fii întristată. Eu sunt cel pe care-l cauţi! 

Mai întâi, soţia nu voi să-i dea crezare. 

— Nu-i de mirare că nu mă recunoşti, spuse flăcăul. Zeul apelor din lanul de orez m-a dăruit 
părinților mei în chip de melc. Astăzi însă, datorită credinţei și iubirii tale, am devenit fiinţă 
omenească. 

Tinerii porniră spre casă. Bărbatul îşi sorbea din ochi nevasta. Iar ei îi mersese la inimă flăcăul 
cel frumos! 

Bătrânii se bucurară nespus. Niciun basm, nicio poveste din vechime nu pomenea despre vreo 
fericire atât de mare... 

Feciorașul-melc le arătă totdeauna părinţilor o grijă iubitoare şi o cinstire aleasă, iar e mătușa 
peţitoare o dădu de nevastă unui văduv dintr-o familie înstărită. N-o uită nici pe vecina bătrână, care 
fusese poftită la nuntă. Pe toți îi dărui cu câte ceva, tuturor le împărți câte cava. 


Casa privighetorilor 
poveste japoneză 


Demult, demult, de tot, trăia lângă o pădure un tăietor de lemne tare sărac. În fiecare zi colinda 
pădurea și dobora copaci, agonisindu-și traiul cu trudă. 

Odată, veni la sălașul lui din codru o fată necunoscută. Avea faţa albă şi se ferea de soare cu o 
umbrelă mare. Tăietorul de lemne se uită la ea cu răsuflarea oprită. „Cum de se află pe lume 
asemenea frumuseţe? își zise. Ehei, dacă una ca asta s-ar învoi să-mi fie nevastă...” 

— Îngăduie să mă odihnesc în coliba ta, îl rugă fata. 

— Cât îți pofteşte inima! Intră... 

Începură să grăiască amândoi. Fata îl întrebă: 

— N-ai vrea să mă iei de nevastă? Îmi place înfăţişarea ta. Am o casă mare şi frumoasă, hai la 
mine. 

— Bine-ar fi... Eu sunt mezinul familiei și nu moștenesc nimic de la tata. Iar pământ avem o 
fâşie cât fruntea de pisică. 

— Atunci nu mai sta pe gânduri, vino cu mine. Nu va trebui să mai ai grijă de nimic. 

Tăietorul îşi luă cu sine tot avutul — securea și fierăstrăul — și porni în urma fetei pe cărarea 
care se pierdea în adâncul pădurii. 

Merseră ei cât merseră, dar de la o vreme pe tăietorul de lemne îl cuprinse osteneala: 

— EI, fată frumoasă, mai e mult până la casa ta? 

— Ce să-i faci, nu stau prea aproape. Casa mea se afla după muntele care se zărește în spatele 
munților aceia. 

Tăietorul nu mai zise nimic şi porni mai departe, după fată. 

Trecură de-un munte, de al doilea, de al treilea și ajunseră la un lac albastru. Chiar pe malul 
lacului era o casă frumoasă, cu acoperișul înalt şi ţuguiat. 

— lată, am sosit, spuse fata. Intră şi fii binevenit, stăpâne. 

Tăietorul de lemne păşi pragul, uitându-se în toate părțile. Odăile casei erau încăpătoare şi 


împodobite, dar înăuntru niciun suflet de om. Cu toate acestea, ceainicul fierbea pe foc zornăindu-şi 
capacul, iar în baie se afla gata pregătită cada de lemn cu apă fierbinte. Se scaldă el, iar când sfârși, 
ce să vezi, măsuţa cu bucate se şi ivi dinaintea lui! Niciodată nu mâncase tăictorul de lemne un orez 
atât de alb, niciodată nu băuse un vin atât de gustos. 

Se însură cu fata și trăi cu ea fericit şi fără grijă. Nimic nu-i lipsea, n-avea decât să zică, că toate 
îi veneau de-a gata. După un timp, li se născu un fecioraș frumos. Într-o bună zi nevasta îi spuse: 

— De mult nu mi-am mai văzut părinţii. Vreau să mă duc la ei în ospeţie, să le arăt pe nepot şi să 
le bucur inima. Tu rămâi să păzeşti casa. lată aici douăsprezece chei, de la douăsprezece cămări. Pe 
unsprezece poți să le deschizi şi să intri în ele, dar nu cumva s-o descui pe cea de-a douăsprezecea! 

Nu-i dădea întâia dată porunca aceasta. De câte ori plecase -undeva de-acasă, îl oprise cu 
strășnicie să pătrundă în cea de-a douăsprezecea cămară, în sfârșit, îl îmbrățişă de rămas bun, își luă 
copilul în spate şi plecă peste munţi. 

Greu îi mai trecea vremea tăietorului de lemne, în singurătate... leși în curte şi începu descuie o 
cămară după alta. Cea dintâi era plină până sus cu orez din soiul cel mai bun. Într-a doua se aflau 
butii pline cu miso”. Într-a treia, o grămadă de zahăr, într-a patra, se înălța un munte de bumbac 
alb. A cincea era plină cu sare. Într-a șasea, chiar din prag, te izbeau valurile mării, iar prin apă 
foiau o mulțime de peşti. „a te uită, nici prin cap nu mi-ar fi trecut că aici, în inima munţilor, trăiesc 
peşti de mare!” se minună tăietorul. 

Ei, dar multe bunătăți se mai aflau şi în celelalte cămări! Și astfel, tot mirându-se şi săturându-se 
să privească, omul ajunse la cea de-a douăsprezecea cămară. Îşi aduse îndată aminte porunca aspră 
a soției. Dar în cele din urmă cugetă: „Doar nu e nimeni acasă, să mă vadă”. Şi începu să caute 
cheia celei de-a douăsprezecea cămări. Una se dovedea prea mare, alta prea mică... În cele din 
urmă, lacătul se deschise. Tăietorul crăpă uşa cu sfială. Privi înăuntru dar nu văzu nimic, cămara era 
goală. 

„Ce-o mai fi și asta? îşi zise. De ce era nevoie să stea încuiată ușa unei cămări pustii?” Dar când 
se uită mai bine, văzu că încăperea era despărțită în două. Drept la mijloc se afla un perete, care 
avea o ferestruică mică, bine oblonită. „Fie ce-o fi, am să mă uit!” își făcu el curaj. Deschise 
ocheţul, iar când privi, ce-i fu dat să vadă? 

În fundul cămării se întindea o livadă de pruni înfloriţi. Afară era toamnă târzie, iar acolo 
poposise primăvara. Copăceii arătau întocmai ca nişte nouri rozalii. De pe o creangă pe alta zburau 
o mulțime de privighetori, scoțând triluri măiestre. 

Tăietorul de lemne asculta fermecat... Dar deodată, privighetorile amuţiră. Apoi, ca şi când s-ar 
fi speriat de ceva, se ridicară în zbor şi întreg stolul pieri. Iar prunii se ofiliră pe dată, scuturându-și 
florile. În cămară pătrunsese frigul toamnei. Iarba îngălbeni, pomii uscați începură să foșnească 
trist... 

Tăietorul de lemne se sperie şi fugind afară, zăvori iute uşa cămării. Ridică ochii şi o văzu pe 
tânăra-1 soţie, care venea pe cărare plângând amarnic. 

— Ce-ai făcut, nesăbuitule? se tângui ea. O, cât te-am rugat să nu deschizi cămara aceea! Dar 
acum totul s-a sfârșit. Află că eu nu sunt făptură omenească, ci privighetoare. Într-o primăvară am 
cântat pe ramura copacului de lângă sălaşul tău şi mi-ai căzut drag... Dacă nu deschideai această 
ușă, ai fi trăit alături de mine în veac, fără a cunoaşte truda, nici bătrâneţea sau boala. Dar tu n-ai 
vrut să-mi asculți povaţa. Va trebui să ne despărțim pentru totdeauna, căci în cămara aceea venea 
ades zeul munţilor, să asculte glasul privighetorilor, iar tu l-ai mâniat straşnic. Rămâi cu bine! 

Cât ai clipi, soţia se prefăcu într-o privighetoare, își puse copilul călare pe săgeata cozii şi, piuind 
jalnic, se mistui în depărtări. 

Tăietorul de lemne se trezi parcă dintr-un somn adânc. Stătea chiar lângă bordeiul lui, iar în 
mâini ţinea fierăstrăul şi securea. 

Căciula „urechi-agere” 
poveste japoneză 


Se zice că într-un sat trăia un moşneag. Umblând el odată prin pădure, găsi o căciulă roșcată 
roasă nevoie-mare, moșul își zise: „O fi ea găurită, dar până acuma n-am avut nici măcar una ca 
asta. O să-mi prindă bine pe asemenea vreme friguroasă.” 

Şi zicând acestea, unchiașul își îndesă căciula pe cap. Și să vezi minunăţie! Până atunci n-auzi în 
preajmă decât ciripitul şi strigătul păsărilor, iar acum, deodată, întreaga pădure se umpluse de 
glasuri și sporovăieli. Într-un loc, mama își striga copiii. Dincolo, bărbatul se certa cu nevasta. 
Undeva, tatăl îşi dojenea fiul, iar din altă parte se auzeau șoapte gingașe de iubire... 

De frică, moşul făcu un pas înapoi. O creangă îi dădu căciula jos de pe cap şi deodată glasurile 
amuţiră. Nu se mai auzea decât foşnetul frunzelor şi ciripitul neînțeles al zburătoarelor. 

Moşul ridică de jos căciula, şi-o puse iarăşi pe cap şi din nou auzi vorbele şi şoaptele. Venea de 
sus, de pe ramuri, şi de jos, de prin tufișuri. Îşi scoase căciula: vorbele se prefăcură iarăşi în ciripit şi 
foşnet. O puse pe cap: auzi iarăşi, limpede, vorbăria din jur. 

„Vasăzică, asta-i povestea! se dumiri moșneagul, înseamnă că n-am găsit un lucru obișnuit ci o 
adevărată comoară, o căciulă «Urechi-agere!» Cine o pune pe cap înţelege graiul tuturor vietăţilor: 
păsări, fiare, ba chiar şi ierburi şi copaci. Auzisem eu şi înainte despre căciula a năzdrăvană, dar nu 
credeam că se află pe lume aşa ceva!” 

Moşul merse mai departe prin pădure, dar prinzându-l oboseala se aşeză să se odihnească la 
umbra unui copac Şi ațipi, îl trezi curând croncănitul ciorilor. 

— Pesemne că m-a luat somnul! tresări bătrânul, înălță capul și ce să vadă? Un corb veni, se lăsă 
pe-o creangă a copacului sub care şedea el. După el în câteva clipe, din cealaltă parte sosi alt corb și 
poposi alături de cel dintâi. Moșul își puse repede căciula lui roasă şi începu să asculte. Deasupra 
lui, corbii vorbeau cu glas ciudat, răgușit. 

— De mult nu ne-am mai întâlnit noi, frate, spuse unul. Tu pe unde mi-ai umblat? 

— Vin de pe ţărmul mării. Pe-acolo a pierit tot peştele, aproape că nu mai aveam ce mânca. De 
aceea am zburat încoace, răspunse celălalt. Dar tu, pe unde ai hălăduit? 

— Eu vin tocmai din Atarni. La drept vorbind, nici pe-acolo nu-i grozav de bine. Peste tot, jale şi 
sărăcie. Mai bine spune-mi tu, ce se mai aude nou prin lume? 

— Noutăţi prea mari nu sunt. Dar am să-ți povestesc ceva care s-a întâmplat pe țărmul mării. 

Cu vreo şase ani în urmă, un bogătaș își clădea un hambar. Când a început să-i pună acoperișul 
tocmai atunci se cățărase pe-acolo un şarpe, pe care, din nebăgare de seamă, l-au țintuit în cui l-au 
acoperit cu şindrilă. Şarpele a zăcut acolo şi zace şi astăzi, pe jumătate mort, trecând prin chinuri 
cumplite. În toţi anii aceștia tovarăşa lui credincioasă i-a adus de mâncare în fiece zi. Mare, 
nenorocire pe bietele făpturi! În fiinţa lor au strâns an de an tot mai multă ură împotriva oamenilor. 
Duşmănia neîmblânzită a șerpoaicei, suferinţa și chinurile târâtoarelor au îmbolnăvit-o pe fiica 
bogătaşului**. 

Dacă nimănui nu-i va trece prin cap să scoată șindrila şi să slobozească șarpele, fata va muri 
curând şi va muri şi sărmanul şarpe. De multe ori am zburat peste acoperișul casei şi-am croncănit 
asta din toate puterile, dar degeaba. Nimeni nu m-a înţeles! 

Celălalt corb îi răspunse: 

— Ai dreptate, oamenii pricep tare greu. Oricât ai croncăni, lor nu le intră nimic în cap. 

Mai vorbiră ei o vreme, apoi zburară care încotro. Auzind toate acestea, moșneagul se gândi: „Ce 
bine că mi-am pus pe cap căciula fermecată! Trebuie să pornesc cât mai repede spre casa 
bogătașului, să-i izbăvesc fata. Dar înainte de asta am să mă îmbrac cât mai ciudat, să creadă că nu 
sunt om obişnuit.” 

Moşul găsi într-o grămadă de gunoaie un stup vechi, de nuiele, aruncat acolo. ÎL înveli cu o hârtie 
strălucitoare, apoi și-l îndesă pe cap. Purtând tichia aceasta ciudată, ajunse la casa bogătașului și 
începu să strige: 

— A sosit ghicitorul! A sosit cel mai mare ghicitor! 

Bogătașul şedea mâhnit şi cufundat în gânduri. Auzind strigătele, îl chemă pe unchiaș: 

— Hei, vraciule, nu mai sta la poartă! Vino degrabă înăuntru și ghiceşte-ne. 

Moşu intră şi întrebă: 

— Despre ce vrei să-ţi ghicesc? 

— Fiica mea bolește de mulţi ani, iar acum e pe cale să-și dea sfârşitul. Ghiceşte din ce i se trage 
şi cum aş putea s-o tămăduiesc? 

— Duceţi-mă la bolnavă, zise moșul. 

Se aşeză la căpătâiul fetei şi începu să bolborosească vorbe -neânţelese: „Plici, pleosc, târâtoare, 
pleosc. Prin munți se târăște șerpeşte, Pe douăzeci de ri se lungește... Plici, pleosc, târâtoare, 
pleosc!” bolborosi el astfel, apoi rosti: 

— Cu şase ani în urmă aţi clădit un hambar nou și aţi țintuit în cuie fără să știți, un șarpe. De la 
el vi se trage toată nenorocirea. 

— Adevăr grăiești, ghicitorule! strigă bogătaşul cu uimire. Tocmai cu șase ani în urmă am clădit 
hambarul acela. Pesemne-că atunci s-au întâmplat toate... Trebuie să slobozim şarpele cât mai iute! 
Chemară de grabă un dulgher care locuia prin vecini şi-i porunciră să dea şindrila jos. lar sub 

şindrilă găsiră șarpele: uscăţiv şi albit cu totul, de parcă-şi lepădase solzi. 

— lată pricina bolii! spuse unchiașul. 

Puseră şarpele într-un coş, cu multă băgare de seamă, îl coborâră de pe acoperiş, îl duse la albia 
unui pârâu şi începură să-i dea apă și mâncare. lar când se înzdrăveni, îi dădură drumul să plece. 

Pe de altă parte, copila se tămăduia văzând cu ochii, iar în scurtă vreme fu la fel de sănătoasă și 
vioaie ca mai înainte. Nespus de fericit, bogătașul îi dărui bătrânului o pungă cu trei de rio". 

Moşul se întoarse acasă, își cumpără haine noi, iar după un timp începu să călătorească prin ţară. 
Pe când poposise la umbra unui copac rămuros, chiar la marginea drumului, văzu venind în zbor doi 
corbi. Unul venea dinspre apus, celălalt dinspre răsărit. Se aşezară ei pe-o creangă şi începură să 
grăiască: 

— Tare e plicticos să trăieşti mereu într-unul şi același oraş. Prea puţine noutăţi auzi, zise primul 
corb. Trebuie să mai zbori și prin alte ţinuturi. 

— Adevărat, răspunse al doilea corb. Dar iată că în orașul unde viețuiesc eu s-a întâmplat demult 
ceva nemaipomenit. Un bogătaș s-a îmbolnăvit rău, iar acum trage să moară. Și din ce cauză crezi 
că pătimeşte? Cu vreo şase ani în urmă, s-a apucat să clădească un adaus la casă, o anexa pentru 
oaspeţi. Ca să curețe locul pentru ele, a dat poruncă să fie tăiat un arbore bătrân de camfor care 
creștea acolo. Ciotul copacului a rămas sub streașină și apa de ploaie de pe acoperiș se scurge pe el. 
Rădăcinile lui nu s-au uscat şi cât mai au viaţă în ele dau întruna lăstari noi. Pe măsură ce ele cresc, 
stăpânul le taie. Sărmanul arbore nici de trăit nu trăieşte, nici de urât nu moare. Îi trec prin minte tot 
felul de gânduri negre, iar din pricina acestor gânduri pe stăpân l-a lovit o boală grea. În fiecare 
noapte din pădurile munților coboară mulţime de copaci să-și vadă prietenul nefericit. Arborele de 
camfor li se plânge plin de amărăciune, dar ei nu-l pot ajuta cu nimic. Mai bine l-ar fi lăsat să 
crească în voie sau să-l fi scos cu totul din rădăcini, să se usuce odată și să nu se mai chinuiască 
atât. 

Auzind povestea corbului, moșneagul porni către ținutul depărtat unde se afla casa bogătașului 
bolnav. De cum sosi, începu să strige la poartă: 

— A venit ghicitorul! Ghicitorul! 

Oamenii din casă dădură fuga: 

— Vino înăuntru, ghicitorule. Te pofteşte stăpânul. 

Unchiașul intră, minunându-se de odăile atât de frumoase, cum nu mai văzuse vreodată. După ce 

se sătură de privit, întrebă: 

— Ce vreţi să vă ghicesc? 

— Stăpânul acestei case bolește de multă vreme. Am chemat o mulțime de vraci și descântători, 
dar toate străduinţele lor s-au arătat fără folos. 

— Alungă-ţi neliniștea, le spuse bătrânul cu glas solemn. Eu am să descopăr pricina bolii și-l voi 
tămădui într-o clipă. Pentru mine e un lucru nespus de ușor. 

Moşul începu apoi să bolborosească descântecul lui: „Plici, pleosc, târâtoare, pleosc! Prin munţi 
se târăşte şerpește zeci de ri se lungește... Plici, pleosc, târâtoare, pleosc!” 

Apoi spuse: 

— Cu şase ani în urmă aţi zidit aici nişte acareturi frumoase, drept adaus la casă. 

— O, înţeleptule, de unde știi ce-am făcut noi acum şase ani? îl întrebară miraţi cei ai casei. 

— Darul meu de ghicitor mi-a dezvăluit aceasta. Lăsaţi-mă să înnoptez în odăile acelea, iar 
mâine veţi afla pricina bolii stăpânului vostru, care se va tămădui pe dată. 

ÎI duseră pe bătrân în odăile cele frumoase. Vraciul le porunci apoi: 

— Nu care cumva să intraţi la mine până nu vă chem! 

Se făcu noapte, dar moșul nici gând să se culce, îşi puse cuşma pe cap şi începu să asculte. Pe la 
miezul nopţii ceva foșni sub fereastră și deodată se auzi un glas: 

— Hei, copacule de camfor, răspunde! Cum îți mai merge cu sănătatea? 

Drept răspuns, se auzi o voce stinsă şi tânguitoare, iscată ca de sub pământ: 

— Cine vorbeşte acolo? Nu cumva e criptomerul din Muntele criptomerilor? Îţi mulţumesc, 
prietene, că vii la mine în fiecare noapte, să mă cercetezi. Află că un singur gând mă chinuie: cum 
să fac să mor mai repede. Însă moartea nu vrea să vină şi suferinţele mele nu mai iau capăt. 

Criptomerul căută să-și liniștească prietenul: 

— Ce vorbe-s astea? Alungă întristarea și vino-ţi în fire. 

Vorbiră ei astfel o vreme, apoi se despărțiră. Dar nu trecu niciun ceas şi iar se auzi un foşnet sub 
fereastră, iar glasul cuiva întrebă: 

— Hei, copacule de camfor, cum îți mai merge? 

— Cine grăieşte cu mine? Nu cumva ești tu, pinul din Muntele pinilor? 

— Da, eu sunt. 

— Ai venit atât de departe... Îţi mulţumesc, prietene. 

— Lasă mulțumirile. Am plecat să mă mai dezmorţesc oleacă și iată, m-am abătut și pe la tine: 
nu mai fi supărat, în curând va veni primăvara şi te vei tămădui, sunt încredințat de asta. Nu pierde 
nădejdea. 

Din nou se auziră foșnete. Pinul se îndepărtase. Moşul, datorită căciulii sale năzdrăvane auzise 
toate acestea și se gândea bucuros: „Ei, de s-ar face ziuă mai repede!” 

De cum sosi dimineaţa, bătrânul se duse la bolnav. Se așeză la căpătâiul lui şi începu să 
descântecul: 

„Plici, pleosc, târâtoare, pleosc!... 

După aceea povesti ce auzise peste noapte. 

— Nenorocirea altuia, iată pricina bolii tale, îi spuse bogătașului. Căci nu numai arborele de 
camfor suferă amarnic, ci toţi arborii de pe munţii din preajmă sunt mâhniţi pentru soarta 
prietenului lor. Trebuie să dezgropăm cât mai repede rădăcina arborelui de camfor. Numai atunci 
bolnavul se va tămădui. 

Scoaseră grabnic din pământ ciotul copacului, îl puseră în grădină cu grijă, ca să nu-i fie rău, îl 
udară şi îl împodobiră ca pe un adevărat zeu. Stăpânul se înzdrăveni pe dată. Boala fugi tot atât de 
ușor cum cade frunza uscată din copac. 

Neamurile bogătașului nu mai ştiau cum să-i mulțumească bătrânului. 

Acesta primi din nou în dar o pungă cu trei sute de rio şi se întoarse acasă. 

De-atunci, moşneagul încetă să se mai prefacă ghicitor, îşi cumpără o livadă frumoasă în care 
drept recunoștință faţă de el, se strămutară cei mai frumoși arbori din ţinut. Înfloreau în toate zilele 

cu flori nemaivăzute. Și toate jivinele şi păsările din pădure se împrieteniră cu unchiașul, fiindcă 
acesta le înţelegea și le iubea. 


Taro cel de foc 
poveste japoneză 


Demult, demult de tot, trăia o fată care se numea O-Kiku. Odată, pe când trecea ea pe câmpul 
din spatele casei, văzu în pământ o groapă mare, adâncă și întunecoasă. Se miră nespus căci până 
atunci nu mai văzuse groapa aceea. De unde să se fi ivit oare? O-Kiku se aplecă deasupra gropii și 
privi în adâncuri. Dar acolo era beznă şi nu se zărea nimic. Mânată de curiozitate, fata cobori în 
groapă şi nimeri în împărăția subpământeană. 

Merse O-Kiku, străbătu cale lungă, iar pe marginea drumului văzu crescând flori minunate, cum 
nu se aflau pe pământ. Merse ea cât mai merse, și deodată văzu ridicându-se înaintea ei niște porți 
negre. Bătu în poartă: cioc, cioc, cioc şi îi ieşi în întâmpinare un flăcău frumos cu chipul palid şi 
străveziu. Parcă n-avea nicio picătură de sânge în obraji. Flăcăul o pofiti să şează. 

— Mă numesc Taro cel de Foc, îi spuse el. lar aceasta este împărăţia Focului. Tatăl meu a fost 
stăpânul acestei împărăţii, dar el a murit şi din clipa aceea duhurile care sălășluiesc aici nu-mi mai 
dau pace. Îndur chinuri cumplite, fără seamăn, și nu știu dacă voi scăpa vreodată de ele... 

Fetei i se făcu milă de Taro cel de Foc și rămase cu el. A doua zi dimineaţa, tânărul se pregăti de 
plecare şi-i porunci: 

— Nu cumva să-ţi treacă prin minte să te uiţi încotro mă duc. Aşteaptă-mă în odaia aceasta şi nu 
ieși nicăieri de-aici. 

Dădu în lături fusuma**, apoi o trase după el şi se pierdu în odăile casei. 

Din camerele cele mai depărtate începu deodată să străbată un zgomot năprasnic, asemănător cu 
un răcnet de fiare. O-Kiku nu se mai putu împotrivi ispitei şi privi pe furiş. Dar ce-i fu dat să vadă? 
O ceată de duhuri înfricoșătoare îl dezbrăcaseră pe tânăr până la piele, şi cu o vergea de fier și-l 
atârnaseră deasupra unei vetre uriașe. Tânărul se închircea întruna deasupra flăcărilor, iar când văzu 
că nu mai are într-însul aproape nicio picătură de viaţă, căpetenia porunci: 

— Pentru astăzi, ajunge! 

Fata mai-mai să-și piardă minţile de groază, împinse fusuma la loc şi fugi în odaia ei. A doua zi 
dimineaţa, Taro îi spuse: 

— Din nou voi fi nevoit să-mi petrec ziua în odăile depărtate ale casei. Mi-e teamă că te 
plictisești aici, în singurătate. Plimbă-te, aşadar, prin grădină, vei avea ce să vezi acolo! lată, ține 
aceste treisprezece chei de la treisprezece cămări. Douăsprezece poţi să le deschizi, dar în cea de-a 
treisprezecea nu cumva să intri. Răposatul meu tată ne-a oprit cu străşnicie s-o deschidem. Eu 
însumi n-am pătruns niciodată acolo. Ai grijă, să nu-mi încalci porunca. 

Spunând acestea, Taro cel de Foc îi dădu fetei legătura cu chei negre și porni din nou spre odăile 
îndepărtate. 

O-Kiku ieși în grădină cu sufletul îndurerat. Acolo se rânduiau una lângă alta treisprezece cămări 
de piatră. Fata dori să vadă ce se ascunde în ele. Descuie cu cheia cea dintâi cămară. De cum văzu 
ce se afla acolo, uită de toate grijile. În cămara aceea tocmai se sărbătorea Anul nou“. O mulţime 
de omuleți cât degetul, îmbrăcaţi în haine de sărbătoare, împodobeau cu panglici brazii de Anul 
nou, iar puzderie de fetițe mărunţele, în chimonouri strălucitoare, îşi aruncau una alteia mingi cu 

duratei - se organizează jocuri 


pene. Era o veselie şi o larmă nemaipomenită. 

În ce-a de-a doua cămară era februarie. Prunii înfloreau răspândind o mireasmă ameţitoare. 
Băieţaşi de-o șchioapă înălțau în vânt zmeie de hârtie. 

Dar ce credeți că se afla în cea de-a treia?! Acolo tocmai întâmpinau sărbătoarea înfloririi 
piersicilor*”. Fetiţe, cât degetarul, frumos îmbrăcate şi pline de veselie, își legănau în aer păpuşile 
cât un bob de mazăre. 

În cea de-a patra cămară, lumina soarele de aprilie. Pitici cu bărbi cărunte, ţinându-şi nepoţeii de 
mână, îi duceau solemn către templu, unde se sărbătorea ziua nașterii lui Buda**. 

Dar într-a cincea? O-Kiku abia aştepta să vadă ce e acolo. Era un mai însorit şi călduros. Sub 
cerul albastru se legănau o mulţime de pești pestriţi“”, iar o puzderie de prichindei, cântând cu 
voioşie, așterneau pe case irişi înfloriţi. În odăile împodobite sărbătoreşte se vedeau soldaţi-jucărie, 
cât unghia de mari. 

În cea de-a şasea cămară, soarele lumina şi mai aprins. La malul unui râu limpede, fete pitice 
spălau rufele cu mare hărnicie, iar dincolo de râu se întindeau câmpurile de orez. Țărani și țărănci 
atât de mici, încât i-ai fi putut lua în căușul palmei, cântau cântece voioși, printre rândurile şi 
tulpiniţele fragede de orez. 

O-Kiku descuie ușa celei de-a șaptea cămări și văzu un cer limpede, înstelat. Era seara venirii 
celor două stele". Copii piticilor legau de frunzele bambusului fâşii subţiri de hârtie colorată, 
purtând inscripția „Râul celest”, şi multe alte podoabe. 

Săturându-se de privit, O-Kiku, deschise şi cea de-a opta cămară. Acolo era noaptea lunii pline 
de toamnă”). Prichindeii priveau cu încântare luna luminoasă, iar în faţa lor, pe măsuţe, se aflau tot 
felul de bunătăţi, grămezi de mere şi de pere, nu mai mari decât fragii de pădure. Luna, semănând 
cu o tavă rotundă, aurită, se uita ţintă din cer la pâiniţele de orez. 

O-Kiku își aruncă ochii în cămara a noua. Acolo totul era roşu și auriu. Sprijinindu-se în toiege, 
piticii se plimbau agale prin munţi. Ba se ridicau pe povârnişuri, ba coborau în văile adânci, 
bucurându-se de frumuseţea arțarilor poleiți de toamnă. 

Veni rândul celei de-a zecea cămări. Acolo era octombrie. Căţăraţi în pomi, piticii scuturau din 
răsputeri crengile și o grindină de castane coapte cădeau pe jos. Era o plăcere să priveşti cum le 
culeg în coșuri odraslele piticilor. 

O-Kiku descuie cămara a unsprezecea. O întâmpină un vânt rece. Întreg pământul era acoperit cu 
dantela gingașă a celei dintâi brume. Sub streşini atârnau legături de ridichi și hurma’? uscate. 
Țărani mititei treierau orezul, bucuroşi de recolta bogată. 

În cămara a douăsprezecea era împărăţia zăpezii: Oriunde te uitai nu vedeai decât nămeți. Plini 
de veselie, copiii se jucau cu bulgări și făceau oameni de zăpadă. 


347 Sărbătoarea înfloririi piersicilor are loc la 3 martie. Este în același timp sărbătoarea fetelor (Hina-Maţuri). În 
această zi fetele îşi fac vizite reciproce. Pe răftulețe anume amenajate se expun păpuşile (hina), reprezentând dregători 
şi dame de curte, lupttori şi orchestre de muzicanți etc 

348 ziua de nașterea lui Buda se sărbătorește la 8 aprilie 

349 la 5 mai, în Japonia, este sărbătoarea băieţilor. Lângă casele în care sunt băieți mici atârnă în vârful unor 
prăjini crapi de hârtie. Crapul, înotând contra curentului, este considerat simbol al dârzeniei. Acoperişurile caselor, în 
scopuri magice, sunt presărate cu irişi înfloriți şi pelin negru, casa mare este decorată cu steaguri, de care sunt prinse 
figurine reprezentând luptători 

350 Seara întâlnirii celor două stele (Tanabata) - are loc la 7 iulie. Conform unei legende vechi, numai în această 
seară, o singură dată pe an, se întâlnesc pe cele două maluri ale „râului celest” (Calea Lactee), cele două stele 
îndrăgostite una de alta: Torcătoarea (Vega) şi Ciobanul (Altair). Coţofenele întind atunci un pod peste „Râul celest”, 
pentru a veni în ajutorul îndrăgostiților. La sărbătoarea Tanabata, copiii pictează pe fâşii de hârtie colorată inscripții şi 
versuri pe tema sărbătorii. Tuşul cu care scriu îl dizolvă în roua dimineţii. Fâşiile cu inscripţii se leagă de ramuri de 
bambus, iar în a patra zi aceste ramuri se aruncă în râu 

351 noaptea lunii pline de toamnă se serbează în luna august; în Japonia este foarte popular obiceiul privirii lunii 
352 curmale 


Şi iată cea din urmă cămară... Fata își aminti că Taro cel de Foc o oprise cu strășnicie să 
deschidă ușa a treisprezecea. Strângea în mâini, șovăind, cheia neagră... Îi era oprit să intre, dar ce 
ar mai fi râvnit să încalce porunca. Să deschidă sau ba? Se apropia pas cu pas de ușă, parcă ar fi 
atras-o o putere nevăzută. 

În cele din urmă, fata vâri cheia în broască și voi s-o răsucească. Broasca ruginise, dar după ce se 
strădui o vreme izbuti s-o descuie. Cămara aceasta nu semăna cu celelalte. Nu se aflau înăuntru nici 
pitici, nici priveliști minunate. Uitându-se cu luare-aminte, văzu așezat într-o firidă un sipet lăcuit în 
negru. Curioasă, se apropie şi săltă capacul. În sipet erau două globuri roşii, ca de sticlă, dar moi la 
pipăit. Ce să fi fost oare? 

Nedumerită, O-Kiku luă sipetul sub braţ și ieși iute din cămară. Soarele se ridicase sus pe cer. 
Fetei 1 se făcu sete. Prin grădină curgea un pârâiaș. O-Kiku se aplecă deasupra lui şi bău o gură de 
apă. În apa limpede, ca într-o oglindă de cleştar, se răsfrângeau copacii de pe mal, iar într-unul din 
ei văzu mișcând ceva lung și pestriţ... Înălţă capul şi băgă de seamă că un șarpe mare se încolăcise 
uitându-se la ea cu ochi strălucitor. 

Pierzându-și cumpătul, O-Kiku sări peste pârâu și o luă la fugă. În clipa aceea sipetul se închise 
şi unul dintre globuri se rostogoli în râu. Fugind înfricoșată, fata nici nu luă aminte la ce s-a 
întâmplat. 

Intră în casă, unde o întâmpină Taro cel de Foc. Fata îi povesti câte minunăţii văzuse în 
douăsprezece cămări, dar despre cea de-a treisprezece nu-i pomeni nimic. 

Tânărul o asculta şi zâmbea. Deodată se stârni un tropot şi o gălăgie înspăimântătoare. Din casă 
se revărsă o ceată întreagă de duhuri. O-Kiku începu să tremure, însă demonii i se închinându-i: 

— Datorită ţie am regăsit unul dintre ochii căpeteniei noastre. Șarpele ne-a povestit totul. 
Căpetenia a poruncit să vă înfățișați amândoi înaintea lui. 

Demonii îi călăuziră pe Taro și pe fată la marea lor căpetenie. În fruntea acestuia strălucea un 
singur ochi, luminând ca un foc roșu. În locul celui de-al doilea ochi nu era decât o scobitură 
neagră. 

— Îţi datorez mulțumire și recunoștință, grăi căpetenia, aplecându-și coarnele în faţă. Cu zeci de 
ani în urmă, între mine şi răposatul părinte al lui Taro s-a iscat o gâlceavă amarnică. Părintele lui 
Taro mi-a răpit atunci amândoi ochii. Multă vreme am umblat orb, bâjbâind ca vai de lume. Drept 
răzbunare, îl chinuiam pe Taro fără milă. Dar astăzi am avut o bucurie negrăit: mi-am redobândit 
unul dintre ochi. Dă-mi-l înapoi şi pe celălalt, în schimbul lui, vă voi dă i tot ce vreţi. 

Taro cel de Foc asculta și nu pricepea nimic. O întrebă nedumerit pe fată: 

— Oare nu mi-ai ascuns nimic? 

— Ba, drept să-ţi spun, am încălcat porunca ta şi am descuiat, cea de-a treisprezecea cămară. În 
ea am găsit un sipet negru cu două globuri roşii. Nu ştiam că sunt chiar ochii căpeteniei duhurilor. 
Am luat sipetul cu mine, dar văzând șarpele, acolo lângă pârâu, m-am înspăimântat şi un glob mi-a 
căzut în apă. 

Căpetenia duhurilor nu mai putea de bucurie: 

— lată-l! Acesta este celălalt ochi al meu! Dă-mi-l înapoi, rogu-te! 

Fata îi dădu căpeteniei cel de-al doilea glob roşu, iar mai-marele duhurilor și-l potrivi îndată în 
scobitura neagră de sub frunte. Ochii lui scânteiau acum ca două focuri purpurii. Plin de mărinimie, 
el îi răsplăti pe O-Kiku şi pe Taro cel de Foc cu daruri bogate. 

Tânărul se însură cu fata și trăiră mulțumiți, căci puteau să privească în fiecare zi toate cămările. 

Vă doresc fericire! Vă doresc fericire! 


Soţia vulpe 
poveste japoneză 


Trăia în vremurile de demult un mikado?” care stăpânea întinse domenii de vânătoare, bogate în 


fel de fel de animale şi păsări. Odată, keraii*** mikadoului puseră la cale pentru el o vânătoare de 
vulpi. 

Pe când vânau ei, din tufișuri ieşi deodată o vulpe albă, care se piti chiar la picioarele unui kerai, 
pe nume lasunari, și începu să-l roage cu glas tremurător: 

— Fii milostiv, lasunari! Cruţă-mă măcar până în ziua când voi da viaţă puilor mei. 

asunari o eliberă pe vulpea cea albă, îi dădu drumul să plece. Nu după multă vreme, mikadoul 
află de isprava asta și-l alungă pe vinovat într-un ţinut îndepărtat şi pustiu. 

lasunari avea o soţie tânără care se numea Kuzunoha?™. Kuzunoha nu voi să-şi urmeze soţul în 
pribegie și rămase în capitală, unde traiul era mult mai uşor şi mai plăcut. lasunari însă, care o iubea 
ca pe lumina ochilor, tânji atât de mult după ea, încât până la urmă se îmbolnăvi. Cele zece slugi 
credincioase, care nu-l părăsiseră la necaz, îl îngrijeau cu toată dragostea, dar fără să-l poată ajuta 
CU NIMIC. 

lasunari se topea ca o făclie de ceară. Era limpede că nu mai avea multe zile de trăit, îi dădură de 
ştire soției, dar aceasta tot nu veni. 

Aflând despre nenorocirea lui lasunari, vulpea albă luă înfăţişarea Frunzei de lederă şi merse 
grabnic către casa, bolnavului. Dar când să păşească înăuntru, încremeni în prag, căci talismanul de 
pe ușă îi oprea calea. Începu să se roage de slujitori: 

— Scoateţi de-acolo talismanul acela! 

Abia după ce i se îndeplini rugămintea vulpea albă putu să intre în casă. 

lasunari se bucură nespus că tânăra-i soţie s-a înduplecat să vină la el. Și din acea prinse să se 
însănătoșească văzând cu ochii. 

După un an, vulpea albă născu un fiu pe care-l numiră Doşimaru. 

Trecuse destulă vreme de când lasunari fusese alungat din cetatea împărătească. Şi iată că în cele 
din urmă mikadoul se învoi să-i dăruiască mult așteptata iertare. Abia atunci, aflând vestea, 
adevărata Kuzunoha plecă în grabă să-şi vadă bărbatul. Nu mică îi fu mirarea când găsi în casă una, 
care semăna cu ea ca două picături de apă. Ba încă, cealaltă nevastă îi născuse lui lasunari un fiu... 

Văzându-le pe amândouă alături, nimeni, nici chiar lasunari însuşi nu putu să-şi dea seama care 
dintre ele e cea adevărată. lasunari le porunci atunci să-şi numere anii. Amândouă femeile își 
socotiră vârsta și astfel ieşi la iveală că vulpea Kuzunoha a împlinit o mie trei ani, iar adevărata 
Kuzunoha abia treizeci și trei. 

Vulpea albă fu nevoită să plece. Scrise cu lacrimi fierbinţi scrisoarea de rămas bun: 


„Acela care mă iubeşte cu adevărat, 
Acela va veni la mine, 

În depărtata pădure 

Șinoda.” 


Doşimaru o iubea din tot sufletul pe vulpea albă, fiindcă ea îi dăduse viaţă, ea era mama lui 
adevărată. Astfel încât, nu după multă vreme, Doşimaru porni către pădurea Șinoda. Vulpea îi ieşi în 
cale plină de bucurie: 

— Bine-ai venit, fiule! 

ÎI îmbrăţişă cu dragoste, iar la plecare îi dărui un băț de bambus, povăţuindu-l să nu se despartă 
niciodată de el. 

Primind iertarea mikadoului, lasunari împreună cu ai săi se întoarse în capitală și începu să 
trăiască la fel ca înainte. 


353 „Porţile (înalte ale) Palatului Imperial” - titlu echivalent cu împăratul Japoniei 
354 în Japonia medievală, slujitor sau vasal, membru al escortei unui demnitar 
355 frunză de iederă 


Odată, ducându-se să se închine la templul lui Sumiyoshi”*, zeul mării, lasunari îl luă cu el şi pe 


feciorul său. Doşimaru primi în dar de la tatăl lui o sută de moni”, să-i aibă de cheltuială, și ispitit 
de feluritele minunăţii pe care le vedea, se pierdu de Iasunari, rătăcindu-se în mulțime. 

Hoinări el cât hoinări, iar după o vreme se pomeni pe țărmul mării. Deodată, văzu un băiat care 
prinsese o broască ţestoasă şi o chinuia plin de răutate. Lui Doşimaru i se făcu milă de biata vietate 
și dându-i băiatului cei o sută de moni, îl înduplecă să slobozească broasca. 

Dar în puțină vreme, broasca ţestoasă, care nu înotase prea departe, fu adusă iarăși la mal de 
talazuri. Băiatul cel uricios o prinse iarăși şi începu s-o schingiuiască și mai amarnic. Doşimaru însă 
nu mai avea niciun ban ca s-o răscumpere, începu să-l roage pe băiat: 

— Dă-i drumul ţestoasei. Dacă te învoiești, o să schimb hainele mele cu ale tale. 

Doşimaru era fiu de curtean, iar băiatul acela era odrasla unui pescar sărac. Doşimaru avea haine 
scumpe, iar feciorul pescarului purta niște zdrenţe prăpădite. Acesta din urmă se învoi bucuros și, 
după ce schimbară veșmintele, îi dădu lui Doşimaru broasca ţestoasă duse vietatea la țărm, o mână 
către larg și-i strigă la despărțire: 

— Pluteşte, țestoaso, depărtează-te cât mai iute şi nu te mai lăsa prinsă! 

Țestoasa se cufundă în apă și pieri. 

Doşimaru rătăci pe țărm multă vreme. Totul în jur îi era necunoscut. Unde să-și caute părintele? 

Deodată, plin de uimire, văzu plutind către el o luntre frumoasă. Din luntre ieși însuşi stăpânul 
dragonilor’ care îi spuse: 

— Am venit să te poftesc în ospeţie la mine. Tu n-ai scăpat de la moarte o broască ţestoasă 
oarecare, ci pe însăşi fiica mea prea-iubită, prinţesa Otohime. 

Doşimaru se sui în luntre şi pluti către împărăția de sub valuri a stăpânitorului dragonilor. 
Frumoasa Otohime îl întâmpină plină de bucurie pe mântuitorul ei. În cinstea lui Doșimaru puseră a 
cale petreceri minunate, la care luau parte toate vietăţile mării. Astfel, se scurse ca pe nesimţite 
treizeci de zile, apoi cincizeci de zile trecură ca un ceas... De la o vreme, Doşimaru începu să simtă 
un fior neliniștit, gândindu-se la părinții săi. I se făcuse dor să se întoarcă pe pământ și îi împărtăşi 
această dorință puternicului stăpânitor din adâncuri. Acela îl lăsă să plece, iar la despărțire îi făcu 
trei daruri. Cel dintâi dar era perla fluxului. Când o ridicai sus, deasupra capului, marea năvălea pe 
uscat, înecând totul cu talazurile ei. Iar când o coborai, marea se întorcea liniştită în matca ei. Al 
doilea dar era perla sațiului. Când o puneai pe limbă, erai sătul cincisprezece zile în şir, ca şi cum ai 
fi mâncat din belşug în fiecare zi, iar în afară de asta avea puterea să vindece orice boală. Al treilea 
dar era perla „Urechi-agere”. Când o duceai la ureche, pe dată pricepeai graiul tuturor păsărilor şi 
animalelor, în afară de perlele vrăjite, stăpânitorul dragonilor îi dărui băiatului un rând de haine 
aurite, călăuzindu-l apoi cu barca până la ţărmul unde se afla templul lui Sumiyoshi. 

Doşimaru ajunse pe pământ şi privi în jur. Când pogorâse în adâncul mării, pe câmpuri lanurile 
începuseră să înverzească și orezul abia încolțise, iar acum, lanurile de spice coapte se legănau sub 
adiere... 

Doşimaru era încă un copil. Nu știa nici ce să facă, nici încotro s-o apuce. Cum stătea el așa, 
deodată se apropie în zbor o lebădă albă. Doșimaru duse repede la ureche perla năzdrăvană și auzi 
glasul lebedei, prelung: 

— Doşimaru, grăbeşte-te către casă! Mama ta vitregă s-a sfârşit de tristeţe, iar tatăl tău e bolnav. 

Doşimaru se umplu de mâhnire. Lebăda strigă iarăşi: 

— Tu, pesemne că nici nu cunoști drumul. Vino în urma mea, eu voi zbura încet, călăuzindu-te. 


356 zeul Sumiyoshi este considerat stăpânul valurilor. El este protectorul navigatorilor. Templul lui se afla pe 
țărmul Sumiosi, unde astăzi, pe locul unui sătuc de pescari, se află oraşul Osaka 

357 veche monedă japoneză 

358 conform legendelor vechi japoneze, Stăpânul dragonilor este zeul mărilor, stăpânul stihiei apelor. Trăieşte pe 
fundul oceanului într-un palat superb, împreună cu frumoasa lui fiică Otohime, și se arată oamenilor luând înfăţişarea 


unui bătrân majestuos 


Doşimaru merse în urma lebedei și în curând ajunse la casa părintească. Pasărea albă grăise 
adevărul. Kuzunoha, mama lui vitregă, murise de tristeţe. Iasunari zăcea bolnav, abia mai răsuflând. 

Doşimaru îl atinse pe tatăl său cu perla vrăjită şi lasunari se făcu pe dată sănătos. 

Într-o zi, Doșimaru văzu un porumbel care se așezase pe cerdacul casei și gângurea fără încetare. 
Băiatul duse grabnic perla la ureche şi desluşi ce spunea zburătoarea: 

— Doşimaru, Doşimaru, du-te repede în cetatea împărătească! Dacă nu te duci, rău îţi va fi 
fiindcă vei pierde fericirea! 

Băiatul îi ceru îngăduinţă tatălui său şi porni înspre capitală. Nu luase niciun fel de mâncare 
fiindcă avea cu el perla saţiului: era de ajuns s-o pună pe limbă și cincisprezece zile în şir nu-i mai 
trebuia mâncare. 

Ajunse în preajma capitalei pe la mijlocul zilei, istovit din pricina soarelui arzător, şi se culcă pe 
marginea drumului, la umbra unui copac. Deodată, veniră în zbor doi corbi. Unul dinspre apus, 
celălalt dinspre răsărit. Se aşezară pe copacul cu pricina și începură să grăiască între ei: 

— De pe ce meleaguri vii, prietene? întrebă corbul din răsărit. 

— Eu vin din Kumano’”, răspunse corbul din apus. Pe la noi, anul acesta a fost secetă mare, 
lumea suferă de foame. Dar pe la voi cum este? 

— La noi în capitală toate ar fi bune, răspunse corbul din răsărit. Numai că oamenii sunt nişte 
făpturi cumplite. Vraciul Dornan i-a făcut împăratului o vrajă rea. A îngropat sub colțul dinspre 
nord-vest al palatului”“ un şarpe care varsă trei veninuri ucigătoare. Oamenii nu ştiu nimic despre 
asta. Nici nu le trece prin cap de ce s-a îmbolnăvit împăratul atât de rău. Au chemat fel de fel, de 
lecuitori, dar niciunul n-a putut să-l tămăduiască pe împărat, fiindcă preaslăvitul nu se va face bine 
până când nu vor dezgropa șarpele. 

„lată o veste însemnată!” se gândi Doşimaru şi o porni grăbit spre capitală. Acolo poposi în casa 
unui prieten al tatălui său pe nume Ţunemoto. A doua zi dimineaţa, Doșimaru începu să colinde prin 
oraș, cu băţul de bambus în mâni. Mergea şi striga din răsputeri: 

— Este demn de milă cel care nu ştie de ce l-a ajuns năpasta! 

Tocmai atunci treceau pe stradă slujitorii vraciului Doman. Auzind cuvintele lui Doşimaru, își 
ziseră: „Pesemne că nu degeaba rostește băiatul acesta asemenea cuvinte cu tâlc!” Și niciuna, nici 
două, se repeziră asupra ui Doşimaru, să pună mâna pe el. Acesta însă îi cotonogi zdravăn cu băţul 
lui de bambus, încât fură nevoiţi s-o ia la fugă cât îi țineau picioarele. 

Țunemoto auzi întâmplarea și a rămas uimit de puterea băiatului. Doșimaru îi spuse însă: 

— Asta nu-i nimic. Eu pot chiar să-l tămăduiesc pe împăratul nostru. 

Ţunemoto îi dădu crezare şi înfățişându-se la împărat, îl vesti că în capitală a venit un vraci, care 
se leagă să-l tămăduiască de boala lui. 

Vrăjitorul Doman, care tocmai se afla în odaia bolnavului, strigă mânios: 

— Eu şi numai eu am să-l lecuiesc pe împărat! Mie mi-a fost încredințată treaba asta şi o să-mi 
părăsesc îndatorirea din pricina laudelor prosteşti ale unui băiețandru de pe uliti! 

Țunemoto îşi ieși din fire: 

— Dacă-1 aşa, spuse el, atunci să punem la cale o întrecere între Doman şi Doşimaru. Fiecare să- 
şi arate iscusinţa. Cine se va dovedi mai tare, acela o să-l îngrijească pe împărat. 

Zis şi făcut. Mikadoul dori şi el să fie de faţă la întrecerea dintre cei doi vraci, îl chemară pe 
Doşimaru şi îl aşezară faţă în faţă cu vrăjitorul Doman. 

Mai întâi, Doşimaru luă o hârtie şi o puse într-un vas de flori. Apoi o atinse cu băţul de bambus 
şi deodată hârtia se schimbă într-un pomuleţ. Ramurile lui se acoperiră cu flori roşii şi îndată palatul 
se umplu de miresme. 

Doşimaru luă apoi altă fâşie de hârtie, o tăie în bucăţi mărunte, le atinse cu băţul de bambus și se 

schimbară în privighetori. Privighetorile zburară pe crengile copăcelului și începură să cânte. În cele 
din urmă, Doşimaru bătu de trei ori din palme şi totul pieri. 

Înţelegând că se află în faţa unui potrivnic de soi, Doman căzu pe gânduri. Luă două pagini 
hârtie și făcu din ele un șarpe. Şarpele se târî înspre Doșimaru, gata-gata să-l muște. Dar băiatul nu 
se clinti. Se uită doar o dată la şarpe și acesta pieri fără urme. 

„Într-adevăr, chiar dacă-i așa de mic, e un mare vrăjitor” îşi zise Doman. Pe nebăgate de seamă 
puse într-o lădiță douăsprezece lămâi şi portocale, apoi îl întrebă pe băiat: 

— Ghiceşte ce-am pus în lădiță? Și câte anume? 

Doşimaru, care nu era în stare să ghicească, înclină încetişor băţul de bambus, iar acesta îi șopti 
la rândul lui ceva. 

— Doisprezece şoareci! răspunse Doşimaru, după povaţa bastonașului său de bambus. 

Plin de bucurie că l-a învins pe băiat, vrăjitorul deschise lădiţa şi când colo, ce să vezi: în toate 
cutiuţele începură să sară şoareci mărunți. Erau tocmai doisprezece... 

Pricepând că a fost biruit, Doman o luă la fugă. Doşimaru însă ridică deasupra capului perla 
fluxului și în aceeași clipă un val înalt sosi năprasnic de pe întinsul mării, acoperindu-l cu totul pe 
Doman. Astfel îşi găsi sfârșitul vrăjitorul cel rău. 

Doşimaru cobori perla jos de tot: 

— Valule, retrage-te, retrage-te! 

Valul se trase înapoi, ascultător. Băiatul spuse apoi: 

— Maria ta, poruncește să se sape sub colțul dinspre nord-vest al palatului. Acolo vrăjitorul a 
îngropat un șarpe care varsă neîncetat trei veninuri ucigătoare. Acesta e pricina bolii tale. 

Slujitorii împărăteşti alergară să îndeplinească porunca. ŞI, într-adevăr, aflară acolo, şarpele cel 
veninos. De cum îl striviră, împăratul se vindecă. 

Doşimaru primi o răsplată bogată și se întoarse la casa tatălui său, sprijinit în băţul de bambus. 


Ulciorul fermecat 
poveste japoneză 


Cândva, pe insula Miako, trăia un tânăr pescar, pe nume Masaria. Să tot fi avut vreo douăzeci de 
ani, nu mai mult. 

Odată, într-o seară cu lună plină, se duse la țărmul mării să prindă pește. Deodată, undiţa i se 
îndoi, gata-gata să se rupă. 

— Aha, se vede că am prins unul zdravăn! 

Masaria îşi încorda puterile şi trase din apă un peşte uriaş. De la cap la coadă măsura până la trei 
shaku’. Plin de bucurie, voi să-l scoată din cârlig, dar deodată nu-și mai simţi mâinile, ca și cum i 
se făcuseră de lemn sau i le retezase cineva. Îndată căzu la pământ, pierzându-și cunoştinţa. 

Când își veni în fire, ia peştele de unde nu-i. În faţa lui se ivise însă o fată nemaipomenit de 
frumoasă. 

— M-a apucat noaptea pe drum, spuse ea cu glas limpede şi curat ca un clopoțel de argint. 
Îngăduie să petrec o noapte în bordeiul tău. 

— Dar eu trăiesc într-un sălaș strâmt și sărăcăcios, nici n-ai să te poți odihni ca lumea. 

— Totuna mi-e, răspunse fata. Vreau doar să mă adăpostesc de ploaie și de frigul nopții. 
Găzduiește-mă o noapte, rogu-te. 

Masaria o călăuzi pe fată la coliba lui, iar inima i se zbătea puternic în piept, căci în viața lui nu 
mai văzuse asemenea frumuseţe. 

Petrecură împreună noaptea, iar a doua zi dimineaţa, când pescarul deschise ochii, frumoasa 
pierise ca luată de vânt. 

Mult timp nu putu s-o uite tânărul pescar. În fiecare seară se ducea la malul mării, dar ea nu se 
mai arătă. 

Într-o dimineață, Masaria aruncase năvodul în apă și aştepta liniştit peştele. Deodată, ce să vezi! 
Pe valuri se clătina o bărcuţă cioplită dintr-un trunchi de copac, iar în ea se aflau doi băiețandri 
kappa. Aveau trupul acoperit cu solzi, iar ochii bulbucaţi, ca la peștii cei mari. 

— Tată! Bine te-am găsit, tăicuţule drag! strigară ei, apropiindu-se. 

Grozav se mai miră Masaria: 

— De ce-mi ziceţi astfel? Ce fel de tată vă sunt eu? Doar voi sunteţi kappa, fiii apelor! 

— De ce te lepezi de noi? Oare acum doi, trei ani, n-ai cunoscut-o pe măicuţa noastră? îl 
întrebară ei cu o îndrăzneală nefirească vârstei lor. De pe urma acelei nopți am venit noi pe lume. 
Suntem frați gemeni. 

— Dacă-i așa, atunci sunteţi cu adevărat copiii mei. Dar unde se află mama voastră? 

— Pe fundul mării, în palatul stăpânitorului dragonilor. 

— Așa să fie oare? 

— Crede-ne, tată. Ea ne-a trimis după tine. 

Auzind una ca asta, Masaria nu mai stătu pe gânduri. Își îmbrăţișă copiii și se cufundă cu ei în 
valuri. Cât ai clipi, ajunseră dinaintea porţilor palatului de sub ape. 

— Mamă, mamă, l-am adus pe tata! strigară băieţii. 

Porţile de coral roșu ale palatului se deschiseră vuind. 

În sunetele unei muzici line, înconjurată de o ceată de slujitoare frumoase şi înveşmântată în 
straie strălucitoare, îi ieși în cale însăşi prinţesa Otohime, fiica stăpânitorului dragonilor 

— Bine-ai venit! îi spuse. Te aştept demult... 

Otohime luă mâna lui Masaria iar mâna ei asemănătoare cu un pește alb și îl călăuzi prin palat. 

Toate cămările erau pline cu podoabe de coral roșu, negru, alb și azuriu. 

Prin pereţii de cleștar străveziu se vedeau plutind peşti pestriți; nemaivăzute vietăți de apă 
priveau la ei. 

— De mult voiam să mă întâlnesc cu tine, spuse Otohime. Din iubirea noastră s-au născut doi fii. 
Rămâi cu noi în palatul acesta. Vom trăi nedespărțiți pentru totdeauna. 

Masaria privea în jur fermecat și nu putea să scoată o vorbă. Otohime îl duse în sala de ospețe, 
unde se afla pregătită o masă îmbelșugată, cu bucate de soi. Slujitorii-pești turnau vin în cupe. 

Samisene?®, kotouri”“, flaute şi tobe începură să cânte cu foc. Mesenii se apucară să dănţui plini 
de voioşie. Aici vedeai bălăbănindu-se un crab, dincolo o caracatiță se schimonosea în fel și chip. 
Masaria se minuna și râdea cu lacrimi. 

Trecură astfel cinci zile. Dar veşnica sărbătoare începu să nu-l mai bucure pe tânărul pescar. I se 
făcuse deodată dor de pământ, de oameni... Copiii băgară de seamă că tatăl lor are chipul 
posomorât, că umblă mereu abătut și-l întrebară: 

— Nu te simți bine la noi, tată? Ni se pare nouă că ai vrea să te întorci pe pământ... 

Masaria rămase uimit: 

— Nu degeaba se spune despre copii că au darul ghicitului! Greu îmi este aici, pe fundul mării... 
Ajutaţi-mă să mă întorc în lumea mea. 

— Dar mama ce-are să zică? 

— O voi ruga eu însumi să-mi îngăduie să plec. 

— Da, e mai bine să-i spui tot ce ai pe inimă. Dar fii cu luare-aminte: la despărțire, ea va voi să- 
ți dăruiască ceva, drept amintire. Tu să nu-i ceri alt lucru decât micul ulceior albastru. Aceasta e 
comoara cea mai de preţ din palat, îi destăinui unul dintre băieţi, călăuzindu-l apoi la Otohime. 

— Am aflat totul de la copiii noștri, spuse Otohime. Așadar vrei cu orice chip să te întorci pe 
pământ? 

— N-am încotro. Mă obişnuisem să trudesc în fiecare zi. Stând așa, de pomană și fără grijă am 
început să mă simt stingher, mă roade tristețea. Eu sunt făptură pământeană şi trebuie să mă întorc. 

— Dacă-i așa, atunci ce să mai lungim vorba. Du-te sănătos. Dar la plecare vreau să-ţi dăruiesc 
ceva. Alege orice îți va plăcea din tot ce vezi în jurul tău. 

— Bine, atunci dă-mi acest mic ulcior siniliu. 

Otohime se încruntă, dar apoi zâmbi: 

— Acest ulcior e o comoară nepreţuită. Dar pentru tine, dragul meu Masaria, fac orice jertfă, nu- 
mi pare rău de nimic. Al tău să fie ulciorul și să-ţi amintească de mine totdeauna. 

Şi zicând acestea, îi dădu ulciorul albastru. 

Tânărul pescar îşi luă rămas bun de la soție, își îmbrățişă feciorii şi într-o clipă se pomeni la 
Miako. Porni către satul lui, dar când ajunse acolo, ce să vadă! Cât de mult se schimbase totul... 
Părea o așezare străină. Dacă n-ar fi fost munţii și râul, n-ar mai fi recunosc nici măcar locurile. 
Masaria îşi căută coliba, dar nu mai rămăsese nici urmă din ea. Acolo unde fusese casa lui, creşteau 
acum lanuri înalte. 

Mai să nu-și creadă ochilor tânărul pescar. Oare nu cumva totul fusese un vis? Deodată văzu 
venind pe drum un bătrân încărunțit şi gârbov, care mergea sprijinit într-un toiag. ÎL întrebă: 

— Eu sunt pescar de pe-aici şi mă numesc Masaria. Am petrecut cinci zile în palatul 
stăpânitorului dragonilor și iată, acum, la întoarcere, nu-mi mai recunosc satul. Cum de s-a 
schimbat totul atât de mult? 

— Masaria, spui? Într-adevăr, a fost un pescar cu numele ăsta printre noi. Numai că au trecut 
cincizeci de ani de când a plecat pe mare și nu s-a mai întors. Dar tu nu cumva ești vreo stafie? Piei, 
arătare! 

Şi bătrânul ridică toiagul apărându-se de Masaria. 

„Ciudată întâmplare!” îşi spuse Masaria şi porni poticnindu-se, cu pași nesiguri, către acea baltă 
de la marginea satului. Dar aplecându-se peste luciul apei nu mai văzu chipul unui tânăr de 
douăzeci de ani... Din oglinda bălții îl privea un moşneag încărunțit, plin de riduri, aidoma cu cel 
pe care-l întâlnise. 

— Vai mie, ce nenorocit sunt! Doar cinci zile am petrecut în palatul stăpânitorului dragonilor, 
dar pe pământ, în acest timp, s-au scurs cincizeci de ani! Mi-am irosit tinereţea... 

Deznădăjduit și furios, Masaria zgâlţâi micul ulcior azuriu. Ceva plescăi înăuntru. Scoase 
capacul și din ulcior se răspândi un miros puternic de vin vechi. 

— Aha, trebuie să fie un vin de soi, tare și înmiresmat. De necaz am să-l beau pe tot! 

Duse ulciorul la buze, răsturnându-l cu fundul în sus şi sorbi băutura pe nerăsuflate. 

Vinul i se strecură în trup ca o undă fierbinte, îşi pipăi obrazul cu mâinile: faţa îi deveni iarăși 
netedă, ca odinioară. 

Masaria se privi în oglinda bălții și tresări de bucurie: 

— Am din nou douăzeci de ani! Vasăzică, iată de ce mi-au spus copiii că acest ulcior e o 
comoară neprețuită... Păcat însă că am băut totul dintr-o dată. 

Clătină ulciorul, dar înăuntru vinul gâlgâia din nou. 

— Ia te uită, minune după minune! Înseamnă că poți să bei din el cât poftești, vinul acesta nu 
seacă niciodată, ca apa dintr-un izvor. 

Mai să-şi piardă firea de atâta fericire. „Înseamnă că le voi fi oamenilor de mare ajutor zise. 
Vinul o să ajungă pentru toți.” 

Începu să cutreiere insula și pretutindeni le povestea oamenilor păţaniile sale. Bătrânii sorbeau 
din vinul acela și întinereau pe dată. Bolnavii gustau din el şi se lecuiau. Vestea acestor minuni se 


răspândi repede în toate insulele din preajmă. Oamenii veneau fără încetare la casa lui Masaria, care 
singur, care sprijinit, care purtat pe sus. 

Dar adevărată e zicala care spune: între bucurie şi tristeţe e un perete subțire de tot. 

Odată, la Masaria veniseră de trei ori mai mulţi oameni ca de obicei. După o vreme el se culcă să 
doarmă, căci era frânt de osteneală. Dar abia ațipise, că în poartă răsunară bătăi puternice, de parcă 
ce-i de-afară voiau s-o facă țăndări: 

— Hei, Masaria, deschide! Dintr-o insulă depărtată am adus cu barca un om bolnav. Abia mai 
răsuflă. Dă-i să bea din vinul tău tămăduitor. Hai, deschide poarta mai repede, că moare! Dacă nu 
deschizi de bună voie, să ştii c-o spargem! 

Masaria se sculă din pat frecându-se la ochi: 

— Ce-i gălăgia asta?! Auzi obrăznicie! Eu îi dau să bea oricui îmi cere din vinul vrăjit adus de la 
palatul stăpânitorului dragonilor şi nu cer nicio plată pentru asta. Iar voi, în loc să-mi fiți 
recunoscători, dați năvală în casa mea la miezul nopții şi nu mă lăsaţi să dorm! Frumos mă mai 
răsplătiți pentru bunătatea mea! Cu ce m-am ales eu în afară de osteneală şi necazuri? Din cauza 
acestui ulcior blestemat n-am linişte nici ziua nici noaptea. Lua-l-ar naiba! 

De cum rosti aceste vorbe, ulciorul se sparse în două. Cioburile se prefăcură în două lebede albe 
şi porniră în zbor către mare. Țipând ca ieşit din minţi, Masaria se repezi după ele să le prindă. Însă 
lebedele care străluceau în lumina lunii pieriră fâlfâind din aripile lor albe. 

În aceeaşi clipă Masaria se schimbă iarăși într-un moșneag gârbovit. Și toți oamenii cărora el le 
dăruise tinereţea deveniră din nou bătrâni. Bolnavii tămăduiți cu vinul din ulcior muriră pe dată. 

lată ce s-a întâmplat în vremurile de odinioară. 


Cenușarul 
poveste japoneză 


Demult, demult de tot, trăia în ţinutul Omura un bărbat cu nevasta lui. După câțiva ani de 
căsnicie li se născu un fecior pe care-l numiră Mamicigane. Dar nici nu împlinise băiatul trei ani, 
când maică-sa muri. Tatăl fu cuprins de tristeţe, dar după o vreme durerea 1 se risipi şi îşi aduse în 
casă o nouă soție. Mama vitregă nu-l îndrăgea defel pe băiat, însă fata îşi ascundea cu grijă 
adevăratele simțăminte. 

Când Mamicigane împlini nouă ani, tatăl plecă pentru trei luni la Edo*%5. Înainte de a porni în 
călătorie îi spuse nevestei: 

— Cât lipsesc eu, poţi să nu faci nicio treabă. Un singur lucru să nu uiţi însă: să-l piepteni pe 
Mamicigane în fiecare zi. 

Mama vitregă îşi petrecu bărbatul până la corabie, apoi se întoarse acasă şi îi porunci băiatului: 

— Du-te în pădure și taie lemne! 

Mamicigane plecă şi se întoarse cu o grămadă mare de lemne. 

— Acum apucă-te şi mătură curtea! îi porunci mama vitregă. 

Şi aşa merseră lucrurile mereu. Nici măcar o singură dată mama vitregă nu puse pieptenele în 
părul băiatului. Mamicigane muncea din greu în gospodărie, neîngrijit, neprimenit şi în curând se 
făcu atât de murdar şi cu părul năclăit, încât parcă ar fi fost un cerşetor de pe uliți. 

După trei luni, din Edo veni o scrisoare în care tatăl își vestea apropiata sosire. A doua zi de 
dimineaţă, Mamicigane îi spuse mamei vitrege: 

— Măicuţă, eu voi merge pe țărmul mării, să-l întâmpin pe tata. 

— Bine, du-te înainte. Eu am să mă pieptăn şi am să mă gătesc, apoi vin în urma ta. Mai e 
destulă vreme. 

Mama vitregă îl trimise înainte pe băiat, apoi îşi crestă faţa cu un brici ascuţit, se culcă și îşi trase 
plapuma peste cap. 

împăratului 


Tatăl se dădu jos de pe corabie și rămase uimit văzând cât de murdar şi de nepieptănat este 
Mamicigane. 

— Ce-i cu tine? Parcă nici n-ai fi copilul meu! 

— Mama nu m-a spălat şi nu m-a pieptănat niciodată, răspunse băietul. 

— Dar unde-i maică-ta? 

— A spus că va veni în urma mea, după ce se găteşte și se piaptănă. 

Tatăl și fiul o aşteptară multă vreme pe țărm. În cele din urmă, văzând că nu mai sosește casă. 
Tatăl se miră văzând că tânăra-i soție zace în pat: 

— Ce s-a întâmplat? Nu cumva eşti bolnavă? 

Mama vitregă se ridică puţin şi dădu plapuma la o parte. Tatăl strigă îngrozit. Faţa femeii era 
ciopârțită şi plină de sânge. 

— lată ce mi-a făcut fiul tău! De când ai plecat cu corabia m-a asuprit și m-a certat în fiecare zi. 
Mereu îmi striga: „Mamă vitregă, rea și vicleană!” Iar astăzi s-a repezit, mine și m-a tăiat cu briciul. 
Mi-e şi rușine, să-mi mai arăt fața înaintea oamenilor, de aceea n-am venit să te întâmpin. 

Tatăl se mânie grozav şi nu mai stătu să asculte dezvinovăţirile băiatului. 

— Pleacă din casa mea, fiu nevrednic! îi strigă. Nu vreau să te mai văd în ochi! 

ÎI îmbrăcă pe fecior în hainele scumpe pe care i le adusese în dar din Edo, îl sui în spinarea celui 
mai bun cal și-l alungă de acasă. 

Mamicigane plecă fără să ştie nici el încotro. Merse el ce merse şi deodată văzu înainte un râu 
lung de o mie de ri și lat de un ri. Cercetă la deal, cercetă la vale, dar nu se afla nicăieri niciun vad. 

— Hei, bidiviu al lui Mamicigane. Ia-o în zbor peste râu! 

Băiatul lovi calul cu biciușca și calul zbură ca o pasăre pe malul celălalt. Porni Mamicigane mai 
departe. Merse el ce merse până când deodată i se ivi în cale muntele Ibora, cu creștetul încununat 
de ceţuri albe. Cercetă el, dar nu putea să treacă nici prin dreapta piscului, nici prin stânga lui. 

— Hei, bidiviu al lui Mamicigane. Zboară peste munte! 

Lovi calul cu biciuşca, dar acesta sforăi şi dădu din cap. Îl lovi a doua oară, iar calul se avântă ca 
o pasăre peste munte. 

Mamicigane merse mai departe şi întâlni în cale un bătrân cu plete albe. 

— Moşule, nu ştii pe aici pe cineva care are nevoie de un argat? întrebă băiatul. 

— Bogătaşul din casa aceea de pe muntele din apus avea treizeci şi cinci de argaţi, răspunse 
moşul. Astăzi se împlinesc şapte zile de când s-a prăpădit unul din ei. Acolo s-o găsi pentru tine 
ceva de lucru. Numai că tare ești îmbrăcat frumos pentru o biată slugă... 

— Atunci hai să schimbăm veșmintele între noi. 

— Cum așa, feciorule? Cine a mai auzit să schimbi o îmbrăcăminte atât de bogată pe niște 
zdrenţe ca vai de lume! Mai bine ţine bundiţa asta veche. Ți-o dau pe degeaba. 

— Moșule, aş fi făcut schimbul ăsta fără nicio părere de rău. Dar dacă tu vrei să-mi dai măcar 
dă-mi și lădița ta. O să-mi ascund în ea hainele cele bune. 

Moşul se învoi. Băiatul îmbrăcă zdreanţa de bundiţă, iar hainele cele mândre precum și şaua 
frumoasă, le ascunse în lădiță. Lăsă calul să pască în voie într-un desiş de bambuşi, iar el se duse la 
bogătaşul de pe muntele din apus şi-l rugă: 

— Primiţi-mă şi pe mine slugă. 

Bogătașul îl primi şi Mamicigane începu să muncească în gospodăria acestuia. La început îi 
deteră să cosească fân pentru vite. După o vreme, Mamicigane îi spuse stăpânului: 

— Treaba asta nu-i pentru mine. Mi-au ostenit braţele de tot. Mai bine puneți-mă să mătur 
curtea. 

Stăpânul îl trimise să măture curtea. Dar în curând, argatul se înfățişă iar: 

— Nici treaba asta nu-mi este pe plac. Uitaţi-vă ce bătături am făcut la mâini! Mai bine daţi-mi 
şapte oameni drept ajutor, iar eu o să meșteresc nişte cuptoare în care veți putea pune mâncarea 
pentru toți ai casei deodată. Nu ca acum: unii mănâncă, iar alții aşteaptă flămânzi de li se lungesc 
urechile. 


— Fie, n-ai decât să încerci, flăcăule. 

Îi dădură ajutoarele cerute şi băiatul se apucă de treabă. Unii cerneau nisipul, alţii zideau pietrele, 
unii cărau căldări cu apă, alţii tocau paiele și alţii frământau lutul. În scurtă vreme ridică şapte 
cuptoare bune, în care puteau să fiarbă orez în şapte cazane, săturându-i deodată pe toți casei. 

Până atunci, mâncarea de dimineaţă se nimerea să fie gata abia spre amiază. Cea de prânz era 
gata doar în amurg, iar cina o sfârşeau abia pe la miezul nopţii. Acum însă, chiar la ivirea zorilor, 
orezul era gata pentru toată lumea. Nu se ridica bine soarele pe cer, că mâncarea de prânz era gata. 
Abia prindea să se întunece, și cina aburea în cazane. Oamenii erau totdeauna sătui și mulțumiți. 

Iar de atunci, Mamicigane nu mai făcea altceva decât să pună lemne pe foc. Oamenii îl 
porecliseră Cenușarul, fiindcă era mereu plin de cenușă și funingine. 

Bogătașul se bucura: 

— Ehei, bun fochist am mai găsit! îl lăuda el. Rămâi la mine cât îți va fi voia, flăcăule. 

Trecu astfel destulă vreme, într-o zi, bogătaşul spuse: 

— Mâine, la templu, va fi o sărbătoare plină de strălucire și se vor da reprezentații”. Ne vom 
duce cu toții să privim. Tu pregătește-ne mâncare pentru drum. 

A doua zi, abia se luminase că Mamicigane sfârșise de fiert orezul. Stăpânul îl chemă și-i spuse: 

— Vino și tu cu noi, Cenușarule. 

— Astăzi se împlinesc trei ani de la moartea mamei mele, răspunse flăcăul. Nu pot merge într-un 
loc unde oamenii se veselesc. 

— Prea bine. Atunci rămâi să păzeşti casa. 

Stăpânul, cu neamurile lui și cu toţi slujitorii, porniră spre templu. Se adunaseră acolo o mulțime 
de curioși, câtă frunză și iarbă, însuși prinţul cârmuitor al acelor ținuturi veni să se bucure și el de 
privelişte. Oaspeţii mai de vază se suiseră cu toții pe o podișcă de lemn, cu acoperiș înalt, de 
mătase. 

Mamicigane se spălă bine până se făcu alb, îşi scoase din lădiță hainele cele frumoase, se încălță, 
apoi îşi chemă calul din câmpia cu bambuși. Calul sosi îndată la porunca stăpânului. Mamicigane îl 
înşeuă, se urcă în spinarea lui, apoi strigă: 

— Hei, bidiviu al lui Mamicigane, porneşte degrabă în zbor! 

Lovi calul cu biciușca, iar acesta zbură ca o pasăre şi se opri chiar lângă podişcă de lemn, în 
partea dinspre miază-noapte a acesteia. Toţi privitorii strigară într-un glas: 

— Uitaţi-vă, uitaţi-vă! Un zeu luminos a coborât la noi din văzduh, închinați-vă înainte-i! 

Se ridicară cu toţii de la locurile lor şi împreunându-şi mâinile ca pentru rugăciune se închinară 
înaintea Cenușarului. Stăpânul lui Mamicigane se închină și el ca toată lumea, dar fiica bogătașului, 
care avea ochi ageri, îşi spuse în sine: 

„Păi ăsta e chiar Cenuşarul nostru! Îl cunosc fiindcă are un semn negru pe urechea stângă.” 

Fata râse cu şiretenie, dar îşi plecă şi ea capul înaintea Cenuşarului. 

După o vreme Cenușarul se întoarse grabnic acasă, îşi lăsă calul să pască în desişul de bambus, 
puse hainele cele bune în lădiță, apoi îmbrăcă iute zdrențele lui de totdeauna. Făcu focul în cele 
şapte cuptoare şi se culcă pe un morman de cenușă, punându-și sub căpătâi o legătură de vreascuri. 

Nu târzie vreme stăpânul se întoarse împreună cu ceilalți. 

— Cenușarule, hei, Cenușarule, deschide poarta! 

Cenușarul deschise poarta, iar stăpânul îi zise: 

— Păcat că n-ai mers cu noi. Astăzi a coborât acolo din văzduh un zeu luminos, de-o frumuseţe 
nemaivăzută Și toţi s-au închinat înaintea lui. 

— Rău îmi pare. Dacă-aș fi ştiut că se întâmplă asemenea minune aș fi mers și eu cu voi. 

— Poimâine o să mergem din nou la templu. Scoală-te mai devreme și pregătește-ne mâncare 
pentru drum, îi porunci iarăşi stăpânul. 


366 din timpuri străvechi, pe lângă templele japoneze, cu scopul de a atrage pelerini, se organizează spectacole în 

farse, se execută dansuri şi se face teatru de păpuși. Asemenea spectacole stau la origina teatrului japonez 


În ziua hotărâtă, Cenuşarul se sculă în zori, fierse orez mai mult ca de obicei, îi hrăni pe toţi şi le 
dădu să aibă şi pentru drum. 

Stăpânul îl îmbie din nou: 

— Vino și tu cu noi, Cenușarule. 

— Nu pot. Astăzi se împlinește un an de la moartea bunicului meu. Nu pot merge acolo unde se 
veselesc oamenii. Voi rămâne să păzesc casa. 

Cenușarul îi petrecu pe toţi, se spălă în grabă, se îmbrăcă frumos și când să pună șaua pe calul lui 
fata intră în curte, prefăcându-se că şi-a uitat sandalele acasă. 

Nemaiavând încotro. Cenușarul îi spuse: 

— Urcă şi tu cu mine pe cal. 

Fata se sui pe cal în spatele lui Mamicigane. Calul săltă în zbor şi se opri chiar lângă podişcă, în 
partea de răsărit a acesteia. Atunci, Cenușarul lovi din nou calul cu biciul şi strigă: 

— Hei, bidiviu al lui Mamicigane, avântă-te în zbor! Calul se înălță ușor ca o pasăre, peste 
acoperiş şi se opri lângă podișcă, în partea ei dinspre apus. Toţi privitorii strigară: 

— Uitaţi-vă! Din văzduh a coborât o pereche zeiască! 

Şi se închinară plini de respect înaintea Cenușarului şi a fetei. 

Iar Cenușarul cu fata bogătașului se întoarseră degrabă acasă. Flăcăul dădu drumul calului în 
desișul de bambus, își lepădă hainele cele scumpe, aţâţă focul în cuptoare şi se tolăni în cenușă, să 
se odihnească. Iar fata se ascunse în cea mai depărtată odaie a casei, prefăcându-se bolnavă. 

Peste puţină vreme se auziră strigăte: 

— Hei, Cenușarule, deschide poarta! 

Flăcăul deschise poarta. Stăpânul grăi: 

— Mare păcat că n-ai mers nici astăzi cu noi! Ai fi avut ce vedea. O pereche de zei strălucitori a 
coborât din văzduh și ne-am închinat înaintea lor. 

— Într-adevăr, rău îmi pare că am rămas acasă, răspunse Cenușarul. 

Bogătașul începu să-şi caute fata prin toate odăile. Îşi găsi fata zăcând în pat, bolnavă. Se iscă 
zarvă mare. Voiră să trimită îndată după vraci, dar fata le spuse: 

— N-am nevoie de niciun vraci. Chemaţi-o mai bine pe preoteasa-miko*”. 

Chemară trei preotese miko şi le porunciră să ghicească ce are fata. Se gândiră ele o vreme apoi 
spuseră: 

— Pe fiica voastră a răpus-o o boală grea, care nu se va tămădui atât de curând. 

Dar fata le spuse: 

— N-aţi fost în stare să ghiciţi adevărul. Chemaţi altă preoteasă, pe aceea care s-a arătat nu 
demult pe meleagurile noastre. 

O chemară şi pe aceea. Preoteasa se uită la fată, apoi rosti: 

— Asta nu-i boală trupească, ci de dragoste. Fetei i-a căzut drag unul dintre argaţii voştri. Puneţi- 
i în mână o cupă cu vin și lăsaţi-o să i-o dea aceluia pe care-l va alege. 

Bogătașul o ascultă, îi dădu fetei o cupă cu vin şi le porunci tuturor slugilor să treacă pe 
dinaintea ei. Trecură astfel treizeci, și patru de slujitori, dar nici unuia dintre ei, fata nu-i întinse 
cupa. 

— Nu mai e nicio slugă prin casă? 

Întrebă bogătașul. 

— Păi, au trecut toate. Numai Cenuşarul cel zdrențăros a rămas lângă cuptoarele lui. 

— Dacă te gândești, şi el e om, ca și voi. Spuneţi-i să treacă şi el. Dar mai întâi, să se 
primenească. 

Stăpânul îi trimise Cenușarului o haină veche. 

Cenușarul se scaldă cu apă fierbinte, se şterse cu haina căpătată în dar și o aruncă în cocina 
porcilor. 


367 miko execută în templele şintoiste dansuri sacre. Ele se mai ocupă de asemenea cu ghicitul și cu descântatul 


Auzind aceasta, stăpânul îi trimise o haină nouă-nouţă. Dar Cenușarul se şterse și cu asta 
aruncând-o ca pe-o otreapă, în spatele grajdului. Atunci, stăpânul îi trimise un veșmânt de 
sărbătoare, cusut cu fir, dar Cenușarul își șterse picioarele cu el și-l aruncă la gunoi. 

Apoi scoase din lădiță hainele lui cele mândre, se îmbrăcă în ele și se avântă pe spinarea calului. 
De cum îl văzu bogătașul pe tânărul cel frumos și strălucitor, îl luă de mână, călăuzindu-l în 
odaia de oaspeţi. Boala fetei pieri ca luată cu mâna. Ea îi întinse bucuroasă cupa cu vin alesului ei. 

— Fata mea are ochi mai ageri decât mine, zâmbi bogătaşul. Primeşte, rogu-te să-mi fii ginere. 

Făcură nunta. Trei zile încheiate ţinu petrecerea, iar într-a patra Mamicigane îi spuse socrului 
său: 

— Îngăduie-mi să lipsesc trei zile. Vreau să-mi văd tatăl. 

Dar socrul îi răspunse: 

— Nu, pentru trei zile nu mă-nvoiesc. Îți ajunge o singură zi, de dimineaţa până seara. 

Mamicigane îşi luă rămas bun de la tânăra-i soție, care-l întrebă: 

— Ce cale ţi-ai ales? Vei merge pe țărmul mării sau de-a dreptul peste munți? 

— Pe țărmul mării mi-ar trebui trei zile ca să mă duc și să mă-ntorc. Tatăl tău însă nu mi-a 
îngăduit să lipsesc decât o singură zi. Aşa încât o voi lua de-a dreptul peste munți. 

— Dacă vei merge peste munţi, spuse soția, fii cu luare-aminte. Pe coama calului și pe oblânc 
vor cădea o mulțime de dude. Oricât te-ar chinui setea pe drum, tu să nu te atingi de ele. Numai una 
dacă vei gusta, nu ne vom mai revedea nicicând în această viaţă. 

Mamicigane o luă de-a dreptul peste munți, iar pe oblânc îi căzură o mulțime de dude. Tare erau 
coapte şi mustoase! Flăcăul își aduse aminte de sfatul soţiei sale și o vreme se ținu tare. Era însă o 
arşiță cumplită. Către amiază i se făcuse atât de sete, încât i se umflase limba. Mamicigane nu mai 
putu să rabde şi mâncă o dudă. 

Deodată răsuflarea i se opri şi trupul i se prăbuși pe grumazul calului. Simţind că stăpânul lui e 
mort, calul începu să sforăie şi zbură ca o pasăre peste munţi. Zburând către creastă își îndoi 
picioarele din față. 

Coborând povârnișul își îndoi picioarele. Și astfel își aduse stăpânul la porțile casei unde se 
născuse. Ajuns acolo, necheză de trei ori, cu adâncă jale. Tatăl lui Mamicigane auzi şi ieşi afară: 

— Dar acesta e calul fiului meu! De ce oare nu aud glasul lui Mamicigane? Du-te de vezi ce se 
întâmplă! o trimise el pe soție. 

Soţia deschise poarta, în aceeaşi clipă calul se repezi la ea, sugrumând-o cu dinţii. În poartă se 
arătă tatăl lui Mamicigane. 

— Odo, câtă jale! Sărmanul meu fecior! Ai plecat teafăr de la mine şi iată, te întorci acum fără 
viaţă... 

Puse trupul lui Mamicigane într-o butie cu vin şi-l acoperi cu capacul. 

În acest timp, soția lui Mamicigane se frământa plină de îngrijorare: 

— Dacă aş şti unde a plecat soțul meu, aş porni pe urmele lui. Iată, a trecut o zi, au trecut două, 
trei şi el tot nu s-a întors. Nu cumva mi-a încălcat povaţa și a mâncat din dudele ucigătoare? 

Soția luă cu sine trei măsuri de apă vie și porni iute ca vântul peste munţi. Străbătu ea mai repede 
decât bidiviul cel năzdrăvan al lui Mamicigane şi iată că ajunse la porţile unei case străine. 

— Nu-i aici casa lui Mamicigane? întrebă ea. 

— Ba da, aici este, numai că Mamicigane nu se mai află pe lumea asta, îi răspunse cu mâhnire 
tatăl flăcăului. 

— Arătaţi-mi-l, vreau să-l văd chiar așa, mort, se rugă soția. 

— Nu pot să-mi arăt feciorul unei femei străine. 

— Dar eu nu-i sunt străină! Îmi este bărbat și abia patru zile au trecut de când a plecat de-acasă 
şi nu s-a mai întors. 

— Dacă-i așa, iartă-mă. 

Tatăl scoase trupul lui Mamicigane din butea cu vin şi i-l arătă nurorii. 


Mamicigane arăta de parcă ar fi fost viu, doar că nu răsufla. Soția îi spălă trupul cu apă curată, de 
izvor, apoi îl stropi cu apă vie. 

Mamicigane deschise ochii şi întrebă: 

— Am dormit oare somnul de dimineață? Sau cel de seară? 

— Nu, n-ai dormit nici somnul de dimineaţă, nici cel de seară, îi răspunse tânăra soţie. Ai dormit 
somnul morţii, fiindcă nu m-ai ascultat şi ai mâncat din dudele ucigătoare. Dar iată, eu te-am stropit 
cu apă vie și ţi-am întors suflarea în trup. Să mergem acum. 

Tatăl lui Mamicigane se împotrivi: 

— Acesta e singurul meu fiu. Nu-l voi mai lăsa să plece de lângă mine. 

— Bine, atunci vom rămâne cu tine, tată, spuse tânăra soție. 

Dar Mamicigane nu voi să primească: 

— Un fecior nu poate să aibă doi taţi în același timp. a-ţi un copil de suflet, iar eu voi rămâne 
pentru totdeauna în casa socrului meu și a nevestei care mi-a scăpat viaţa. 

Tinerii soți își luară rămas bun de la tatăl lui Mamicigane și făcură calea întoarsă. Se spune că ei 
şi acum trăiesc în fericire şi înțelegere deplină. 


Acul viu, acul mort şi carul zburător 
poveste japoneză 


Trăia cândva un bogătaş, în casa căruia se păstra o datină veche. Și anume, în cea dintâi zi a 
noului an, slugile se așezau lângă cămin, în odaia boierească, iar stăpânul le servea cu mâinile, 
dându-le să mănânce şi turnându-le de băut. 

Odată, pe când slugile sărbătoreau astfel noul an, cu mare veselie, bogătașul le umplu cupele cu 
vin ȘI spuse: 

— Se știe că somnul din cea dintâi noapte a anului este plin de prevestiri*%. Căutaţi fiecare să 
ţineţi bine minte ce veți visa, ca să-mi puteți povesti mâine. Pentru fiecare vis vă voi dărui câte-un 
bănuţ de argint. 

A doua zi dimineaţa, stăpânul întrebă: 

— Fi, care dintre voi a visat mai frumos? Haide, povestiți-mi, pe rând. 

Slujitorul cel mai bătrân, care stătea la locul de cinste, mormăi: 

— Să mă ierţi, stăpâne, dar am dormit până dimineaţa ca mort. N-am visat nimic. 

Următorul se codi și el, așijderea: 

— Eu, aseară, abia închisesem ochii, iar când i-am deschis se și făcuse ziuă. Nici nu știu când a 
trecut noaptea. 

Şi tot așa, unul după altul, slujitorii îl încredinţară pe bogătaș că n-au visat nimic. Cel mai tânăr 
dintre ei, un băieţandru de vreo 15-16 ani, mărturisi: 

— Eu am avut un vis tare minunat. 

— Nu mai spune! Uite, ia-ți bănuţul de argint și povestește-mi-l cât mai repede. 

— Nu, răspunse slujitorul. E un vis fericit şi mi-e teamă că dacă-l spun nu se mai împlineşte. 

— Îţi dau doi bănuţi de argint! 

Slujitorul clătină din cap, în semn că nu se învoieşte. 

— Îţi dau trei bănuţi! 

norocul, în acest caz, se zice că trecea la persoana care cumpăra visul 


— Nici pentru trei nu-l vând. 

— Tii, dar greu mai cazi la învoială! Haide, ia patru. 

Înfierbântat, bogătașul creştea mereu preţul, dar slujitorul nici gând să primească. Până urmă, 
stăpânul ajunse să-l îmbie cu douăzeci de galbeni de aur, dar nici atunci tânărul nu se învoi. 

Mânios din cale-afară, stăpânul îl puse pe flăcău într-o bărcuţă fără pânze și fără vâsle. Îngădui 
totuși să ia cu el niște plăcinte de orez, ca să nu moară de foame prea curând, şi să trăiască mai 
mult. 

Bărcuţa pluti multă vreme, pradă vânturilor şi valurilor, până ce ajunse la o insulă de pământ: 
cobori pe uscat și băgă de seamă că insula e sălbatică și nelocuită. Doar niște maimute ici și colo. 
De cum îl văzură, maimuţele începură să chiţcăie: 

— Un om! Ia uitaţi-vă, un om! Înșfăcaţi-l mai repede! Să înfigem colții în el, să vede tare! 

Întreaga ceată de maimuțe se năpusti asupra tânărului, care speriat, începu să arunce în ele cu 
plăcinte de orez. Maimuţele începură să adune lacome plăcintele, iar el sări iute în barcă și o 
împinse în larg. 

Mânată de vânturi Şi talazuri, barca pluti din nou câtăva vreme, până ce ajunse la țărmul altei 
insule. N-apucă bine flăcăul să calce pe pământ, că din pădure ţâșni urlând o haită de arătări. 
Pasămite erau nişte draci, de felurite soiuri: roșii, albaștri, negri... 

— Un om! Ia uitaţi-vă, un om! Demult nu ne-a mai picat o asemenea bucăţică gustoasă! răcniră 
demonii. Puneţi mâna pe el! 

Ce să facă bietul flăcău? Cum să scape de la pieire? Începu să arunce în ei cu plăcinte orez, însă 
dracii nici nu se uitară la plăcinte, îl înşfăcară zdravăn cu ghearele, gata să-l omoare. Mai-marele 
lor, tartorul, strigă: 

— Puţintică răbdare, fraților! De mâncat avem timp să-l mâncăm. Să-l întrebăm mai întâi. Hei, 
stârpitură cu chip de om, ai nimerit aici din voia ta, sau, așa, din întâmplare? 

— Nu, n-am venit din voia mea, valurile m-au adus. Stăpânul meu m-a pus într-o barcă fără 
pânze și fără vâsle, fiindcă n-am vrut să-i povestesc visul pe care l-am avut în noaptea anului nou. 

— Şi ce zici c-ai visat? Spune-ne și nouă, mai repede! 

— Ehe, dar vicleni mai sunteți! N-am vrut să-i povestesc visul stăpânului meu pentru douăzeci 
de galbeni, şi să vi-l spun vouă pe degeaba? Nu vi-l spun chiar dacă mă tăiaţi în două! 

Diavolii roşii, albaștri și negri începură să se sfătuiască între ei. Se ciorovăiră ei iar apoi spuseră: 

— Hai să facem un târg. Tu ne povesteşti visul tău, iar noi îţi dăm în schimb carul nostru vrăjit. 

Dădură fuga în adâncul pădurii şi aduseră de-acolo o minunăţie de car. 

— Îl vezi? Ăsta-i un car fermecat. Dacă-l loveşti o dată cu vărguţa asta de fier, zboară o mie de 
ri, iar dacă-l loveşti de două ori, străbate zece mii de ri. 

Flăcăul se uită la car și se prefăcu şovăielnic: 

— De, ştiu eu dacă nu cumva mă păcălesc... 

Din nou se sfătuiră dracii, cu multă înfocare, și de data asta aduseră două ace lungi: 

— Uită-te, bine, omule! Acesta e un ac al morții. Dacă înţepi cu el un voinic, oricât de zdravăn, 
acela va muri pe dată. Iar ăsta e un ac al vieţii. E de-ajuns să înţepi cu el un bolnav, că se face 
sănătos cât ai clipi. Aceste două ace sunt o comoară fără preț, căci ele dau moartea. 

— Așa să fie oare? Atunci, pentru car și pentru acele astea, mă învoiesc să vă povestesc visul 
meu de Anul nou. Tii, ce strașnic vis am mai avut! Dar mai întâi vreau să încerc carul vostru, să văd 
dacă este într-adevăr vrăjit. 

Flăcăul luă cele două ace, se sui în car și-l lovi o dată cu vărguţa de fier. 

Carul se înălță şi porni în zbor. Înţelegând că au fost traşi pe sfoară, diavolii începură să strige ca 
apucaţii, însă carul dispăru într-o clipită în văzduh. De necaz, dracii plânseră cu lacrimi mari cât 
pietrele de moară. 

Carul zbură peste mare, peste munţi, Şi se opri undeva, în mijlocul unor lanuri întinse de orez. 
Tânărul îl lovi iarăși cu vărguţa, de două ori. Carul se înălță până la nori și opri într-un sat mare. 

Prin mijlocul satului curgea un râu. Pe amândouă malurile stăteau, una în faţa celeilalte, două 


case mândre, cu acoperișuri de țiglă, iar lângă una dintre ele se afla o mică ceainărie. Flăcăul intră 
în ceainărie, să se ospăteze. Deodată auzi răzbătând dintr-una din case vaiete cu plânsete și tânguiri. 

— Ce s-a întâmplat acolo? o întrebă pe stăpâna ceainăriei. Ce nenorocire a dat peste ei? 

— O, nu mă mai întreba, răspunse ea cu tristeţe. Vecinului meu cel bogat îi moare singura fată. 
O, şi cât e de frumoasă, sărmana! Tatăl şi mama aproape şi-au ieşit din minţi de durere. Câţi vraci şi 
tămăduitori n-au chemat, dar niciunul n-a putut s-o ajute... 

— Tare mi-e milă de bieții oameni! Du-te, femeie, și spune-le că în ţinutul vostru a sosit un vraci 
care lecuieşte toate bolile. Eu le voi însănătoși fata. 

Tatăl și mama se bucurară nespus auzind vestea, îl duseră repede pe flăcău la patul bolnavei, care 
zăcea abia răsuflând. Băiatul o înţepă cu acul viu şi parcă-i luă boala cu mâna. Fata se făcu 
sănătoasă Și voioasă. 

Bucuria luă locul durerii. Flăcăul voi să plece, dar părinții fetei nu-l lăsară. 

— Tu eşti mântuitorul nostru! Nu poţi pleca astfel! 

Nu știau cum să-și arate mai bine recunoştinţa. Dădură ospeţe bogate, cu muzică și danţuri. Până 
la urmă, îl rugară să se însoare cu fiica lor. 

Flăcăul o îndrăgise pe frumoasa fată şi primi s-o ia de soţie. 

Stăpânii casei de pe partea cealaltă a râului aveau şi ei o fată. După o vreme, se întâmplă că și 
aceasta căzu bolnavă. Ba încă atât de rău, încât părinţii pierduseră orice nădejde. Plângeau. 

Flăcăului i se făcu milă. Veni în casa lor şi, cu ajutorul acului vieții, vindecă pe dată copila. 

Aceasta sări sprintenă și veselă din pat, de parcă n-ar fi fost bolnavă niciodată! 

Tatăl şi mama fetei nu ştiau cum să-l răsplătească mai darnic pe lecuitor. Dădură şi ei ospeţe 
bogate şi fel de fel de serbări. Nici n-ar mai fi vrut să-l lase pe flăcău să plece din casa lor. Până la 
urmă, înduplecat de stăruinţele lor, acesta primi să se însoare şi cu cealaltă fată. 

După o vreme, tânărul căzu pe gânduri: în care din cele două case să se statornicească şi să-şi 
ducă viaţa? 

Neamurile nevestei dintâi şi neamurile celeilalte se sfătuiră și hotărâră să dureze peste râu un pod 
de aur. Astfel, flăcăul începu să trăiască o jumătate de lună într-o casă şi jumătate în cealaltă. 

Curând, faima lui de lecuitor se răspândi în toată Japonia. Mulţi oameni a tămăduit el, cu acul 
vieţii. Acul morţii n-a avut niciodată prilejul să-l folosească, fiindcă nimeni nu-i purta dușmănie. 

... Odată, tocmai trecea podul de aur, de pe un mal pe celălalt. La stânga lui pășea frumoasa 
nevastă dintâi, iar la dreapta cea de-a doua, la fel de frumoasă. Sub picioarele lor strălucea nisipul 
auriu. 

Şi deodată își aminti că toate acestea le văzuse cândva aidoma, în visul lui din noaptea anului 
nou. 


Cum a răsplătit cocorul binele făcut 
poveste japoneză 


Trăiau cândva, la poalele unui munte, un moșneag cu baba lui. Amândoi aveau inima bună, 
milostivă. 

Odată, într-o seară de iarnă cu nămeţi mari, moșul se duse în pădure, după lemne: 

— Tu, nevastă, rămâi aici de păzeşte casa și așteaptă-mă cu cina. 

Taie bătrânul o grămadă măricică de lemne, o luă în spinare şi începu să coboare muntele. lată 
auzi în apropiere un țipăt jalnic. Se uită el și văzu un cocor căzut în capcană. Se zbătea pasărea şi se 
tânguia de parcă ar fi cerut ajutor. 

— O, sărmană vietate! Ai puțină răbdare, te ajut îndată... 

Unchiașul slobozi pasărea din laţ. Cocorul întinse aripile și porni în zbor. Zbura şi țipa de 
bucurie. 

Se lăsase întunericul și bătrânul tocmai se așezaseră să cineze, când cineva bătu la ușă. 


— Cine-o fi la ceasul acesta? 

Moşul crăpă ușa şi ce să vadă? În prag stătea o fată frumoasă, cu fulgi de zăpadă în plete. 

— M-am rătăcit prin munţi, spuse ea. Viscoleşte amarnic şi potecile nu se mai văd. 

— Hai înăuntru, o pofti moșul. Rămâi la noi, suntem bucuroși de oaspeți. 

— Afară e un ger cumplit, se vede că ai îngheţat de tot. Vino de te încălzeşte la foc, spuse baba. 

Fata intră în bordei și se așeză lângă vatră. După o vreme spuse: 

— Uite că m-am şi încălzit. Bunicuţo, nu vrei să te frec pe spinare şi pe mâini, să-ți iasă oboseala 
din mădulare? 

— Îţi mulţumesc, fata mea. Eşti tare bună. Cum te cheamă? 

— Pe mine mă cheamă O-Ţuru. 

— O-Ţuru... Asta înseamnă fata-cocor! Frumos nume, se bucură bătrâna. 

Purtarea plăcută şi blajină a fetei le merse la inimă bătrânilor. Le părea tare rău să se despartă de 
ea. A doua zi în zori, O-Ţuru se pregătea să plece mai departe, dar bătrânii o rugară: 

— Noi suntem singuri, n-avem copii. Rămâi la noi pentru totdeauna. 

— Rămân bucuroasă, căci şi eu sunt singură pe lume, răspunse fata. lar drept răsplată a milei 
voastre, o să ţes pentru voi o pânză frumoasă. Un singur lucru vă rog: nu cumva să vă uitaţi în odaia 
unde am să lucrez eu. 

Fata se apucă de treabă. Din odaia vecină se auzea mereu ţăcănitul războiului: kiri-kara, ton-ton- 
ton... 

A treia zi, O-Ţuru le înfăţișă bătrânilor un sul de țesătură nemaivăzut de subţire şi frumoasă. 

— Ce minunăţie! strigă bătrâna pipăind țesătura. Nu-ţi vine să-ţi mai iei ochii de la ea! 

Însă moşul se uită la fată şi se neliniști: 

— Mi se pare mie, O-Ţuru, că ai cam slăbit. Uite cum ți s-au supt obrajii... 

Tocmai atunci se întâmplă să treacă pe-acolo neguțătorul Gonta, care umbla prin sate şi cumpăra 
pânză ţesută în casă: 

— Fi, mătuşico, n-ai ceva pânză de vânzare? 

— Ba ai venit chiar la timp, neguțătorule, răspunse bătrâna. Ia priveşte! A ţesut-o fata noastră, O- 
Țuru. 

Şi desfăcu în faţa lui Gonta, cât era de lungă, trâmba de țesătură moale și mătăsoasă. 

— O, ce minunăţie, ce mândreţe! Fata ta e mare meșşteră! 

Gonta băgă mâna în pungă şi scoase cu mărinimie o grămăjoară de bani, punându-i pe masă. 

— Galbeni! Zece galbeni! strigă uimită bătrâna. Pentru prima oară în viaţa lor vedeau aur. O, cât 
de puternic strălucea la soare! Și cât era de galben, mai galben decât florile de rapiță! 

— Îţi mulţumim, fată-cocor, îţi mulţumim din toată inima, spuseră. De-acum vom trăi şi noi 
omeneşte. 

Veni primăvara. Soarele începu să încălzească. 

Zăpezile se topiră. În fiecare zi copii în sat se adunau la casa bătrânilor. 

— Surioară-cocor, vino cu noi! De-a ce o să ne jucăm? 

— Astăzi, spunea fata, vom colinda pe poteci de munte, prin împărăţia zânelor înălțimilor. 

Doi dintre copii ridicau braţele, închipuind nişte punți, iar fata-cocor cânta cu glas limpede și 
răsunător: 

„Mergem voioşi prin împărăția zânelor, călcând o cărare şerpuită...” 

Copiii treceau într-un şir vesel pe sub punţile acelea închipuite, strigând către bătrâni: 

— Bunicule, bunico, veniţi și voi să ne jucăm! 

— Ha-ha-ha! Nu ne mai trageţi aşa de mâini! 

Tare le mai plăcea copiilor să se joace cu fata-cocor! Dar iată că într-o zi se arătă iarăşi 
neguțătorul Gonta: 

— Bună ziua, unchiașule! Nu cumva mai aveţi vreo bucată de pânză ca aceea? Vindeţi-mi-o mie, 
vă plătesc oricât. 

— Nu! Și nici să nu ne mai ceri. Fata noastră, O-Ţuru, n-are voie să ţeasă. Lucrul o istovește. 


Dar Gonta puse cu de-a sila o pungă de galbeni în palma moșneagului: 

— Ține! Altădată am să-ţi plătesc și mai mult. Dar dacă nu te învoiești, o să-ţi pară rău că 
niciodată nu mai iau pânză de la baba ta, așa să ştii! îl ameninţă Gonta la plecare. 

— Mare năpastă! Ce-o să ne facem acum? începură să se căineze moşul şi baba. 

O-Ţuru auzi de dincolo văicăreala lor: 

— Bunicule, bunico, nu vă mai frământaţi atâta, nu fiți îngrijoraţi. O să tes altă bucată va fi 
pentru ultima oară. Atâta vă cer: să nu vă uitaţi în odaia unde voi lucra eu. 

Fata merse în odaia alăturată şi în curând se auziră de-acolo bătăile războiului: kiri-kon-ton-ton! 
kiri-kara, ton-ton-ton! 

O zi, două, trei, răsună întruna țăcănitul războiului. 

— O-Ţuru, ajunge, sfârşeşte odată! strigau bătrânii plini de îngrijorare, temându-se să nu 
cauzeze vreun rău. 

Când, iaca, se auzi şi glasul lui Gonta: 

— Ei, cum merge, e gata pânză? Vreau s-o văd! 

— Nu putem încă să ţi-o arătăm. O-Ţuru nu ne dă voie să intrăm la ea. 

— Ce născocire mai e şi asta? Las! că intru eu fără să-i cer voie! 

Gonta deschise larg ușa şi îngână speriat: 

— O, dar acolo e un cocor... un co-co-cor... 

Într-adevăr, la războiul de ţesut se afla un cocor, cu aripile desfăcute, îşi smulgea cu ciocul cele 
mai fine firicele de puf de pe trup şi tesea pânză cu ele: kiri-kara, ton-ton-ton... kiri-kara, ton-ton- 
ton... 

A doua zi dimineaţa, copiii veniră s-o cheme pe O-Țuru: 

— O-Ţuru, vino cu noi! A nins din belșug, ia te uită... Vino să ne jucăm cu bulgări de zăpadă! 

Dar în odaia de lucru totul era tăcut și liniștit. 

Bătrânii se speriară. Deschiseră ușa, să vadă ce se întâmplă: înăuntru, nimeni. Întinsă era o 
frumuseţe de pânză, cu înflorituri măiestre, iar pe jos văzură împrăştiate o mulțime de pene de 
cocor. 

Către seară, copiii începură să facă larmă în curte: 

— Bunicule, bunico, veniți mai repede! 

Bătrânii dădură fuga, și ce să vadă? Pe cer se rotea un cocor. Era același cocor de odinioară. Tipa 
jalnic, învârtindu-se deasupra casei. Zbura cu greutate, aproape toate penele îi erau smulse. 

— O-Ţuru, fata noastră dragă! o strigară bătrânii, cu ochii scăldaţi în lacrimi. 

Înţeleseră că acesta era cocorul căruia, moşneagul îi mântuise viaţa cândva şi care se 
preschimbase apoi în fată. Dar iată că nu ştiuseră s-o păstreze şi s-o ocrotească până la capăt... 

— O-Ţuru, întoarce-te la noi! o chemară îndureraţi. 

Dar totul fu în zadar. Cocorul ţipă adâncă jale, ca și cum şi-ar fi luat rămas bun pentru totdeauna. 

Şi pieri în zarea întunecată. 


Invârte-te, bob de mazăre! 
poveste japoneză 


Trăiau odată un moș cu baba lui. Într-o dimineaţă, cei doi bătrâni se apucară să deretice casa. 
Baba mătura odaia, iar moșul bucătăria. Tot măturând el așa, moșul găsi într-un ungher un bob de 
mazăre și tare se mai bucură: 


„Babo, uite ce-am găsit, 
Bob de mazăre-aurit! 

Pe câmp dacă-l vom sădi, 
Boabe multe-om dobândi; 


In piuă le-om macină 
Și făină vom mânca.” 


Se sfătuiră ei cum să facă şi să dreagă, dar bobul de mazăre lunecă printre degetele unchiului, 
căzu pe podeaua de lut și prinse să se rostogolească. Se rostogoli, se rostogoli și nimeri într-o bortă 
de șoarece. 

— Prinde-l, nu-l lăsa! striga moşul supărat. Ia te uită ce nenorocire! Numai ce-am găsit şi noi un 
bob de mazăre, rotunjor și dulce, iar el, afurisitul, s-a dus învârtindu-se... Babo, dă-mi toporul! 

Scos din sărite, moşneagul făcea o gălăgie nemaipomenită, înșfăcă toporul, lărgi cât putu borta 
de șoarece, apoi cobori fără zăbavă în vizuina aceea. Merse el ce merse, până se pomeni în adâncul 
pământului. Porni mai departe, cântând cât îl ţinea gura: 


Bob de mazăre-aurit, 
Unde te-ai rostogolit? 
Prin ce loc oi fi ajuns, 
Unde mi te-oi fi ascuns?” 


Deodată, văzu la marginea drumului un Gigio-sama** de piatră. 

— Gigio-sama, nu cumva ai văzut bobul meu de mazăre? întrebă unchiașul. 

— De văzut, l-am văzut, eu, însă uite care-i păcatul... L-am ridicat de jos, l-am fiert și l-am 
mâncat, răspunse Gigio-sama. 

— Ha-ha-ha! Vasăzică, așa s-a întâmplat! Atunci ce să mai vorbim... L-ai mâncat, să-ți fie de 
bine. Eu mă întorc acasă. 

Moşul dădu să pornească spre casă, lăsându-se păgubaș. Lui Gigio i se făcu milă de el: 

— Stai niţel, moșule. Nu te las să pleci cu mâna goală. 

— ŞI ce-ai putea tu să-mi dai? 

— Un sfat bun: mergi înainte pe drumul ăsta, până dai de niște sioogi?™” roşii. Acolo era o 
gospodărie de șoareci. Şoarecii tocmai se pregătesc de nuntă, pisează orezul în piuliţe. Tu dă-le o 
mână de ajutor. Apoi pleacă mai departe, până dai de niște sioogi negre. Acolo e bârlogul dracilor. O 
să-i găsești jucând arşice. Cântă de trei ori ca un cocoș, iar dracii o vor lua la fugă, și toți banii lor îţi 
vor rămâne ție. 

Moşul îi mulțumi pentru sfat şi porni la drum. Merse înainte până ce văzu niște sioogi roşii. 

— Acasă-s gospodarii? strigă unchiașul. 

Șoricioaica-mireasă, îmbrăcată în rochie de nuntă ieși şi întrebă: 

— Ce vânt te-aduce pe la noi, moșule? 

— Am auzit că faceţi nuntă şi am venit să vă dau o mână de ajutor la pisatul orezului. 

— Păi ai picat tocmai bine, avem mare nevoie de ajutor. Hai înăuntru, moşule! 

În casă, totul era rânduit cum nu se poate mai frumos. În cea dintâi odaie se aflau sobiţe de 
bronz, iar pe nişte măsuţe roșii, o mulţime de castronaşe roşii, lăcuite. Odaia a doua aceea era plină 
cu halate de mătase. Erau atât de multe halate, că nici nu le puteai număra. În ce a de-a treia 
încăpere se aflau puzderie de şoareci care pisau orez în piulițe de aur curat, cântând de zor: 


Pisălogul saltă, bate, 
Măcinăm pe săturate! 
Dar când miaună pisica, 
Pe toţi ne alungă frica... 

Macină de zor, mireasă; 
Fără preget şi voioasă, 

Că ai mire ca un soare 

Şi-i stăpân peste cele toate.” 


Moşul luă o piuliță și începu să piseze. Își făcea treaba cu spor și cu îndemânare. Șoarecii fură 
încântați şi-i dăruiră două halate de mătase roșie. 

Unchiașul luă darurile, le mulțumi șoarecilor și porni mai departe, către adâncurile 
subpământene. Merse ce merse, până dădu de niște sioogi negre. De după ele răsuna un ciocnetul 
arşicelor și se auzea zdrăngănit de strune. Pasămite, dracii jucau arșice și se veseleau. Moşul se 
ascunse în podul grajdului, ca să nu-l zărească tartorii. Când se făcu noapte târzie, luă vânturătoarea 
şi începu să bocăne și să troncăne, făcând o larmă asurzitoare. Apoi strigă din răsputeri, aidoma 
cocoșului: 

— Cucuriguuu! 

Dracii înlemniră: 

— Fraţilor, nu mai e mult până la ziuă! Ăsta a fost primul cântat al cocoşilor. 

Moşul mai aşteptă puțin, apoi începu din nou să hodorogească vânturătoarea şi să cânte cu foc: 

— Valeu, iacă-tă şi-al doilea cântat! se speriară dracii. 

Moşul nu mai zăbovi mult și porni iar tărăboiul, strigând din răsputeri cucurigu. Dracii o sfecliră 
de-a binelea: 

— Auziţi, au cântat cocoșii a treia oară! Ne-am luat cu jocul și am întârziat prea mult. Să fugim! 

Lăsară banii şi se puseră pe goană, care încotro. lar moşul cobori tiptil din pod, luă banii şi porni 
îndărăt spre casă. 

Tare bucuroși erau moșul și baba! Lepădară de pe ei veşmintele cele vechi și prăpădite şi luară 
halatele de mătase. Apoi se apucară să numere grămada de bănet. 

Aurul şi argintul clinchetau atât de tare, că se auzea până departe. Mânată de curiozitate, o babă 
de prin vecini bătu la ușă și spuse: 

— Acasă sunteți? Am venit să vă cer niscai tăciuni, să-mi aţâţ focul. 

Se uită din prag şi rămase înmărmurită: 

— Să vezi și să nu crezi! De unde atâta bogăţie strânserăţi? 

Moşul îi povesti tot, cum a fost: 

— Uite-așa şi-aşa... Ne-am pricopsit cu o mulțime de bani şi cu halatele astea roşii. Vino să te 
minunezi ȘI tu. 

— Simt cum mă cuprinde pizma, spuse vecina. Mare noroc pe voi! Dau fuga acasă să-l trimit și 
pe moșul meu în gaura de şoarece. 

Alergă acasă cât o țineau picioarele şi se apucă să măture prin odaie. Bărbatului îi porunci să 
caute în bucătărie. Dar cu toată străduința lui, acesta nu găsi niciun bob de mazăre. 

— Babo, spuse omul în cele din urmă, adu un bob de mazăre din sac. 

Bătrâna aduse bobul şi unchiașul îl aruncă în borta de şoarece, îşi croi apoi drum cu toporul și 
nimeri sub pământ. Merse el ce merse şi, întocmai cum 1 se povestise, îl întâlni la marginea 
drumului pe Gigio-sama de piatră. Moşul îl întrebă: 

— N-ai văzut cumva bobul meu de mazăre? S-a rostogolit pe-aici. 

— De văzut l-am văzut eu, dar m-au împins păcatele să-l iau de jos şi să-l mănânc. 

— Nemernicule! se oţări la el moșul cel lacom. Cum ai îndrăznit să înfuleci un bob de mazăre 
străin?! Auzi colo, bunătate de bob! Cum o să răscumperi acuma paguba care mi-ai făcut-o? Să-mi 
dai repede în schimb un maldăr de halate de mătase şi un poloboc de bani! 

Gigio-sama se posomori, dar îi dete și lui povaţa cunoscută. Moşul cel lacom porni mai departe 
cântând: 


„Bob de mazăre-ndrăcit, 


Unde te-ai rostogolit? 
Hoţule, să-mi dai în loc 
Halate multe şi-un poloboc!” 


Curând ajunse la sioogile cele roşii. Din casă se auzea întru-una: Poc-poc-poc!”. Șoarecii pisau 
grăunţe în piulițele de aur, cântând cât îi ţinea gura: 


Pisălogul saltă, bate, 
Măcinăm pe săturate! 
Dar când miaună pisica, 
Pe toţi ne alungă frica... 


Moşneagul cel lacom intră în casa şoarecilor și văzu acolo comori nemaiîntâlnite. Peste tot 
atârnau halate de mătase roşie, pe măsuţe roșii se aflau mulțime de castronaşe roșii, lăcuite, grămezi 
de bani zăceau prin colțuri. Moşului i se aprinseră ochii de poftă. „Cum aş face să pun mâna pe 
toate aceste avuţii? se întrebă el. Ia stai, păi e foarte simplu! N-am decât să miaun ca pisica!”. 

Și începu să miaune din răsputeri: 

— Miaaauu! Miorlaaau! 

Deodată se stinseră toate luminile din casa șoarecilor. Se făcu un întuneric de-ţi vârai degetele în 
ochi. Pieriseră ca prin minune și casa și şoarecii. Moșneagul dibuia cu mâinile în jur, ca orbii. Își 
urmă drumul aşa, pe pipăite, şi după ce merse un timp, în calea lui luci o luminiţă şi văzu sioogile 
cele negre. Dincolo de ele zornăiau arșicele. 

Moşul se uită printr-o gaură şi-i văzu pe draci jucând de mama focului, cu grămada de bani între 
ei. „Înseamnă că arătarea aia de piatră nu m-a minţit”, îşi zise lacomul unchiaș. Și pe furișă să nu-l 
simtă încornoraţii şi se sui în pod, cocoţându-se pe-o grindă. 

Se făcu miezul nopţii. „Cred că a sosit clipa!” gândi moșul. Luă vânturătoarea și începu s-o 
agite. Apoi strigă tare de tot: 

— Hei, împieliţaţilor, a cântat cocoșul întâia oară! 

Dracii rămaseră încremeniţi: 

— Ce-o mai fi și asta? 

„Merge bine treaba!” îşi zise unchiașul, mulțumit. Și strigă iarăși, cât putu de tare: 

— Al doilea cântat al cocoșilor! 

Dracii se holbară nedumeriţi, unii la alții: 

— Aţi auzit? lar strigă cineva! 

Moşul o luase razna de tot. „Trebuie să-i sperii zdravăn, ca s-o ia la sănătoasa” se gândi el. Și 
răcni asurzitor: 

— Hei, voi de-acolo! A cântat cocoșul a treia oară! 

— Al cui o fi glasul ăsta? se mirară dracii. 

— Păi şi noaptea trecută ne-a păcălit cineva, făcând pe cocoșul, și ne-a luat toţi bănişorii! 

— Se vede că nu i-au ajuns dacă a venit iar... 

— Puneţi mâna pe el! Ciomăgiţi-l! 

Moşul cel lacom se sperie și lunecă de pe grinda podului, gata să cadă în mijlocul dracilor. Dar 
se agăţă cu nasul de un cui și rămase spânzurat, dând din picioare. Cu toate că era agăţat, ori de 
frică, îl apucă râsul: Ha-ha-ha! Ile-he-he!”. Tartorii se înfuriară și mai tare: 

— Moşneag blestemat, stai că-ţi arătăm noi ţie! 

— Tu ne-ai furat banii, hoţomanule! 

Și năpustindu-se asupra lui cu bâtele, îl chelfăniră tare de tot, până-l umplură de sânge. 
Moşneagul scăpă cu mare greutate din ghearele lor și porni plângând şi văicărindu-se către borta de 
şoarece, să iasă la lumină. 

Baba, care se uita în gaură, se bucură nespus: 


— Bărbăţelul meu se întoarce în halat roșu și cântă vesel nevoie-mare! Nu mai vreau să port 
zdrenţe! 

Zicând acestea, lepădă hainele cele vechi şi le aruncă în foc. 

Aşa se încheie povestea. 

Vă doresc fericire! Vă doresc fericire! 


Zmeura de sub zăpadă 
poveste japoneză 


Cândva într-un sat o femeie care avea două fete: cea mai mare, O-Cio, nu era copila ei bună, dar 
cea mai mică, O-Hana, era carne din carnea ei. 

Mama vitregă o îmbrăca pe O-Cio în zdrențe, iar pe fiica ei bună numai în rochii scumpe. 

Pe propria-i copilă r, mângâia şi o răsfăţa, dar pe cealaltă o bătea şi o punea la muncile cel mai 
grele. O-Tio căra apă, spăla rufe, gătea... Dar nimic nu era pe placul maşterei, care o ura de moarte 
pe O-Cio, gândindu-se întruna cum ar fac-e să scape de ea. 

Într-o zi friguroasă de iarnă, mama vitregă și O-Hana se încălzeau la vatră. O-Hana, care se 
moleșise de atâta căldură, spuse deodată: 

— Vai ce cald mi s-a făcut! Tare aș vrea să mănânc ceva rece și bun. 

— Nu vrei puțină zăpadă? 

— Zăpada n-are niciun gust, iar eu vreau ceva rece și gustos. 

O-Hana căzu pe gânduri și deodată bătu din palme: 

— Zmeură! Vreau zmeură! Zmeură coaptă, dulce şi răcoroasă. 

O-Hana era tare încăpăţânată. Dacă-și punea ceva în minte, nu se lăsa nicicum până nu-l avea. 
Începu să se văicărească: 

— Vreau zmeură! Daţi-mi zmeură! 

Văzând că nu-i chip s-o împace altfel, maică-sa strigă: 

— O-Cio! O-Cio, vino repede încoace! 

O-Cio, care tocmai spăla rufe în curtea din dos, alergă la chemarea mamei, ştergându-şi mâinile 
din fugă: 

— Pleacă îndată în munţi şi culege coșul ăsta plin cu zmeură! îi porunci mama vitregă. Dacă nu 
umpli bine coșul, nu cumva să mi te-arăţi acasă! 

— Dar creşte oare zmeură acum, în miezul iernii? întrebă sfioasă O-Cio. 

— Creşte, nu crește, tu să ţii minte: dacă te întorci cu mâinile goale, nu-ţi mai dau drumul în 
casă. 

Mama vitregă o îmbrânci pe O-Cio afară și încuie uşa în urma ei. 

Fata îşi puse sandalele de paie în picioarele goale, dar încotro să apuce nici ea nu știa. Iarna în 
munţi nu crește zmeură. Dar nici cu mama vitregă nu te poți pune... 

Stătu ea ce stătu pe gânduri, dar până la urmă luă coșul și o porni spre munţi. Era liniște. Ningea 
cu fulgi mari. Copacii păreau şi mai înalți, sub căciulile lor de zăpadă. 

O-Cio căuta într-una zmeură pe sub zăpada rece şi se gândea: „Pare-se că mamei mele vitrege i 
s-a urât să mă vadă trăind pe lume, de aceea m-a trimis aici, ca să pier. Poate că e mai bine să îngheţ 
aici, sub zăpadă. Poate că atunci mă voi întâlni cu măicuţa mea adevărată şi voi îndeplini dorințele.” 

Pe fată o podidi plânsul. 

Rătăci astfel multă vreme, în neștire, fără să-și mai aleagă drumul. Urca povârnișurile 
împleticindu-se și cobora la vale cufundându-se în troiene. După o vreme, răpusă oboseală și de 
frig, se poticni și căzu. În scurtă vreme zăpada o acoperi, înălțând deasupra moviliţă albă. 

Deodată, auzi ca prin vis cum o strigă cineva. 

O-Cio deschise ochii şi zări chipul unui moşneag cu barbă albă, aplecat asupra ei. 

— Spune-mi, O-Cio, ce-ai căutat aici pe frigul ăsta? 


— Mama mi-a poruncit să adun zmeură coaptă, răspunse fata abia mișcându-şi buzele îngheţate. 
Dacă nu găsesc, nu mă mai pot întoarce acasă. 

— Dar ea nu ştie oare că iarna nu creşte zmeură? Bine, adaogă moşneagul, nu mai fi tristă. 
Ridică-te şi vino cu mine. 

O-Cio se ridică anevoie de jos. Deodată simţi că i s-a făcut cald, iar oboseala îi pieri ca prin 
farmec. 

Unchiașul păşea voiniceşte prin zăpadă, iar O-Cio alerga în urma lui. Deodată minune! Înaintea 
ei se întindea o cărare de nea, bine bătătorită, la capătul căreia văzu o serie de tufe de zmeură. 

— lată, acolo e zmeură coaptă câtă vrei, spuse moșul. Culege cât poftești, apoi du-te acasă. 

Tufele acelea din luminiș erau încărcate cu boabe roşii de zmeură. Moşul se făcuse nevăzut. 

„Vai! Se minună O-Cio. Se vede treaba că a fost zeul ocrotitor al acestui munte, dacă mi-a venit 
în ajutor.” 

Apoi îşi împreună mâinile ca pentru rugăciune și se înclină adânc. Umplu repede coşul cu 
zmeură și alergă spre casă. 

— Unde-ai găsit atâta zmeură? se miră mama vitregă, care pesemne trăgea nădejde că n-o va mai 
vedea niciodată. 

Bucuroasă, O-Hana se așeză lângă vatră și începu să mănânce repede, boabă cu boabă, alintată: 

— Vai ce gustoasă e! Ce înmiresmată e! Se topeşte în gură, nu alta! 

— la dă-mi și mie vreo câteva! 

Mama vitregă gustă şi plescăi din limbă. Lui O-Cio nu-i dădură nici măcar o boabă. Dar fetei nu- 
i trecu prin minte să se supere. Nu prea era ea obişnuită cu bunătățile. Curând o cuprinse osteneala. 
Se așeză lângă vatră şi ațipi. 

Deodată, mama vitregă se îndreptă spre ea şi, bătând tare din picior, îi strigă: 

— O-Cio! O-Cio! Scoală-te! 

Zgâlţâind-o de umeri, îi spuse apoi: 

— O-Hana nu mai vrea zmeură roşie. Vrea zmeură lliachie! Pleacă degrabă în munţi şi adună un 
coş de zmeură liliachie. 

O-Cio se sperie: 

— Dar afară e noapte, iar zmeură liliachie nici nu se află pe lume. Rogu-te, nu mă alunga! 

— Ce tot îndrugi acolo? Eşti datoare să faci orice pentru sora ta mai mică. Cum ai găsit zmeură 
roșie, o să găsești şi liliachie. Dar nu cumva să te întorci cu mâinile goale că-i vai de tine! 

O îmbrânci fără milă pe fată şi încuie ușa în urma ei. 

O-Cio porni către munţi. Făcea un pas, se oprea, mai făcea unul, apoi iar se oprea și plângea cu 
amar. Totul era alb în jur, în munţi căzuse zăpadă multă. I se părea că visează. Nu cumva tot în vis 
culesese coșul acela cu zmeură? 

Se lăsă întunericul. Undeva se auzeau lupii urlând. Tremurând din tot trupul, O-Cio s e lipi de un 
copac. 

Deodată auzi o chemare înceată şi ca din pământ se ivi înaintea ei bătrânul cu barbă albă. 

— Spune, O-Cio, mamei tale i-a plăcut zmeura? întrebă el cu blândeţe. 

O-Cio se uită la el şi izbucnind în plâns, şopti printre suspine: 

— De astă dată mama vitregă mi-a poruncit să-i aduc zmeură liliachie... 

Moşneagul se împurpură de furie. Ochii îi străluciră: 

— Mi-a fost milă de tine, şi de aceea te-am ajutat să culegi zmeură roşie. Dar femeia asta e mai 
rea şi mai nesocotită decât credeam eu. Fie, am s-o învăţ minte! Vino după mine... 

Moşul porni înainte cu pași repezi. Cobori iute ca vântul povârnișul unei văi adânci, iar fata 
fugea, abia ținându-se pe urmele lui. 

— Priveşte, O-Cio! Iată zmeura liliachie! 

O-Cio se uită și mai să nu-şi creadă ochilor. Zăpada din jur ardea cu flăcări violete. Pretutindeni 
se vedeau boabe mari şi strălucitoare de zmeură liliachie. O-Cio, culese cu teamă câteva boabe. Nici 
pe fundul coșului boabele nu-și pierdeau lumina lor liliachie. 


O-Cio umplu coșul și fugi cât o ţineau picioarele spre casă. Munţii se dădură la o parte să-i facă 
loc. Într-o clipă rămaseră departe, în urmă, şi O-Cio se pomeni în pragul casei. Privind coșul cu 
zmeură ca pe ceva înspăimântător, strigă cât putu de tare: 

— Mamă, deschide! Am găsit zmeură liliachie! 

— [a te uită! Zmeură lliachie! se miră mama vitregă nevenindu-i să creadă. 

Pasămite. Crezuse că pe O-Cio au mâncat-o lupii şi când colo nu numai că ea se întorsese vie şi 
nevătămată, dar adusese şi un coș cu zmeură: zmeură liliachie, cum nu se mai află pe lume! 

Deschise uşa, lăsând-o pe fată să intre. 

O-Hana se apucă să înfulece la zmeură: 

— Vai ce bună e, ce gustoasă e! Gustă şi tu măicuţă... Cred că nici zeii nu mănâncă asemenea 
fructe dulci şi înmiresmate. 

Își umplură amândouă gura. Cuprinsă de teamă, O-Cio încercă să le oprească pe soră și pe 
mamă: 

— Măicuţă, surioară, prea sunt frumoase fructele astea, prea luminează ciudat... Mi-e teamă că 
nu e lucru curat, nu mai mâncaţi din ele! 

Dar O-Hana strigă la ea: 

— Tu, una, cred că te-ai săturat mâncând dintr-astea, acolo, în pădure. Dar pesemne că nu ţi-a 
ajuns, ŞI-ai vrea să le mănânci şi pe-ale noastre! Ba mai puneţi pofta-n cui! 

Luându-se după O-Hana, mama vitregă o alungă pe fată din odaie şi nu-i dădu să guste nici ar o 
boabă. 

Dar n-apucară mama vitregă şi O-Hana să sfârşească de mâncat zmeura, că începură deodată să 
devină liliachii, tot mai liliachii, iar către ziuă muriră amândouă. 

Când îi veni vremea, O-Cio se mărită și avu doi copii. Multă zmeură roșie, coaptă, culegea copiii 
de prin munţi, însă pe timp de iarnă nimeni n-a mai găsit zmeură coaptă sub zăpadă. 


De ce e marea sărată 
poveste japoneză 


Demult de tot, în depărtata vechime, trăiau pe lume doi fraţi. Cel mare era bogat, iar cel mic era 
sărac. O dată,. Într-un ajun de An nou, fratele cel sărac se duse la cel bogat, să-i ceară cu împrumut 
o măsură de orez. 

Fratele cel bogat nu voi să-i dea nimic, ba îl mai luă şi la ocări, alungându-l de la ușa lui. Ce să 
facă fratele cel mic? Porni înapoi către casă, abătut şi cu mâinile goale. Deodată pe cărarea de 
munte pe care mergea, întâlni un bătrân cu pletele albe ca zăpada. 

— Încotro? îl întrebă unchiașul. 

— lată, azi e ajunul Anului nou și eu n-am în casă măcar un pumn de orez ca să-l dăruiesc zeilor 
aducători de noroc. Degeaba m-am dus la fratele meu cel bogat, că n-a vrut să-mi dea nimic. Mă 
întorc cu mâinile goale. 

— Dacă-i așa cum spui, am să te ajut eu. Ia această mangină””! și du-te în pădure. Este pe-acolo, 
pe undeva, o peșteră, în peştera aceea trăiesc niște pitici. Ei îţi vor cere să guste din mangin şi îţi vor 
făgădui pentru ea munţi de aur. Dar tu să nu primeşti. Spune-le că nu vrei la în schimb decât râşșnița 
lor. 

Zicând acestea, bătrânul îi dădu fratelui cel sărac o piroșcă-mangin și se făcu nevăzut. 

Fratele cel sărac se duse în pădure şi dădu de peștera cu pricina, în jurul ei forfoteau o mulțime 
de omuleţi mici de tot. „Ce-or fi făcând acolo?” se întrebă mirat. Uitându-se mai bine, văzu o ceată 
întreaga de pitici care, opintindu-se și poticnindu-se, cărau cu mare trudă un lujer subțire de stuf. 

— Staţi niţel, staţi că vă ajut eu! spuse fratele cel sărac. 


371 piroşti din aluat dulce cu umplutură de bob gătite în abur 


Luă firul de stuf şi-l duse în peşteră. Deodată, chiar la picioarele lui, răsună un glas subțirel ca un 
bâzâit de ţânţar: 

— Săriţi! Ajutor! A omorât pe cineva! 

Când se uită mai bine, ce să vadă? Într-adevăr, fusese cât pe-aci să strivească una din acele 
făpturi mărunţele. Piticul se zbătea între tocul și talpa sandalei, strigând și cerând ajutor. Se aplecă 
şi scoase piticul cu băgare de seamă, ţinându-l cu două degete. 

— Ehei, se minună omuleţul, da' puternic mai ești, uriașule! Cât de greu sunt eu, m-ai ridicat ca 
pe-un fulg! 

În clipa aceea piticul văzu piroşca din mâna fratelui cel sărac și începu să se roage aţâţat de 
poftă: 

— Dă-ne nouă această plăcinţică! Cere-ne tot ce doreşti în schimbul ei. Numai dă-ne-o! 

Pe dată, piticii începură să care aur din peşteră. Grăunte cu grăunte, adunară în curând o grămadă 
întreagă. Dar fratele cel sărac își aduse aminte de ce-l învățase moşneagul și nu voi să primească. 

— Nu vreau aur, mie să-mi daţi râşniţa voastră. 

Piticii mai stăruiră o vreme, dar văzând chip să-i schimbe gândul, îl călăuziră în peşteră. Acolo, 
într-un ungher, se afla o râşniţa cu pricina. 

— Râșniţa asta, îi spuseră, e comoara noastră cea mai de preţ. Rău ne pare că rămânem fără ea. 
Piroşca ta ne place grozav. la-o şi stăpâneşte-o sănătos. Dacă învârţi piatra spre dreapta, îţi dă ce-ţi 
pofteşte inima. Dacă o învârți spre stânga, pe dată încetează măcinişul. Vezi, nu uita să-ntorci spre 
stânga, altfel nu se mai opreşte în veac. 

Fratele cel sărac duse râșnița acasă. Nevasta, care se săturase de atâta așteptare, îi ieși 
nerăbdătoare în cale: 

— Fi, ai adus măcar o mână de orez? 

— Nu mai întreba nimic, răspunse el, şi aşterne degrabă un tol, jos pe tatami. 

Soția întinse repede un ţol pe tatami. Fratele cel sărac puse râşniţa jos și învârtind spre dreapta, 
spuse: 

— Râșniţă, dă-ne nouă orez! Râșniță, dă-ne nouă orez! 

Cât ai clipi începură să curgă pe boabe albe și mari. 

— Râșniţă, dă-ne nouă pește! Râșniţă dă-ne nouă pește! 

Pe ţol începură să cadă pești săraţi, mari și frumoși. 

Alte multe bucate gustoase le macină râșniţa! Abia după ce nu mai pofti nimic, fratele cel sărac 
învârti piatra spre stânga şi râșnița se opri. Se așezară bucuroși la masă. Apoi îi spuse nevestii: 

— Destul ne-am chinuit în bordeiul ăsta amărât. A venit vremea să trăim și noi ca oamenii. 

Apoi îi porunci râşniţei: 

— Râșniţă, râşniță, fă și pentru noi o casă nouă și frumoasă, cu cămări largi și cu grajd să stea 
legaţi la iesle şaptezeci și patru de cai. După aceea pregăteşte cât mai multe plăcinte cu orez şi 
niscai vin bun. 

Atunci, fratele cel mic pofti la ospăț pe toţi vecinii și toate neamurile. Mult se mai mirară 
oamenii: 

„Ultimul sărăntoc din sat a ajuns să ne cheme pe toţi la ospăț 

Fireşte, fusese poftit și fratele cel bogat. Acesta veni, se uită și mai, mai să nu-și creadă ochilor: 
„Păi, doar aseară frate-meu a venit să-mi ceară o măsură de orez, iar acuma se scaldă în belșug. 
Cum poate cineva să se îmbogăţească astfel într-o singură noapte? Chiar de-ar fi să crap, îşi mai 
zise el, şi tot aflu eu până la urmă ce s-a petrecut.” 

Fratele cel mare chefuia vârtos, împreună cu ceilalți, dar privea cu luare-aminte în toate părțile. 
Oaspeţii începură să se pregătească de plecare. Fratele cel mic ţinea morțiș să rămână de bun rămas. 

Se strecură pe nesimţite în cealaltă odaie, unde se afla râșnița, și învârti spre dreapta, spunând: 

— Râșniţă, râşniță, macină tu dulciuri pentru toţi musafirii mei! 

Fratele cel mare văzuse totul printr-o crăpătură... „Ehei, îşi zise. Acuma ştiu eu de unde 
agonisește prăpăditul ăsta atâta bogăție!” 

Gazdele îşi petrecură oaspeţii, apoi se culcară. În casă domnea liniștea. Fratele cel mare se furişă 
tiptil înăuntru, vâri râşnița într-un sac şi după ce mai luă o plăcintă şi felurite dulciuri. Merse astfel 
până la malul mării unde, din întâmplare, se afla priponită o barcă. Aruncă râșniţa în barcă și vâsli 
către larg. 

„Am să mă duc pe-o insulă depărtată, îşi făcu el socoteala, iar acolo voi pune râşnița să macine 
numai Şi numai pentru mine. Așa voi ajunge cel mai bogat om din lume.” 

Barca pluti multă vreme pe mare. Se făcuse ceasul prânzului. Fratele cel mare își aduse aminte 
că are în sac o mulţime de dulciuri și o singură plăcintă. Se uită la merindele lui şi pofti cu strășnicie 
ceva sărat. 

„Am să-i cer râșniţei, mai întâi și mai întâi, sare pentru, plăcintă.” Întoarse piatra spre dreapta și 
porunci: 

— Hei, râșniţă, macină-mi nițică sare! 

Din râșniţă începu să curgă un şuvoi de sare albă. Cât ai clipi, fundul bărcii se acoperi cu sare. 
Stratul creştea şi fratele cel mare se afunda în el. Voi să oprească râşnița, dar aceasta măcina de zor: 
căci uitându-se prin crăpătură, nu luase aminte că trebuie să întoarcă piatra spre stânga, pentru ca 
unealta vrăjită să-și contenească lucrul. 

— Hei, râșniţă, oprește, ajunge! Opreşte-te, blestemato! strigă el deznădăjduit. 

Sarea îi ajunsese la genunchi. Barca se cufunda tot mai adânc în apă, iar râșniţa măcina harnică, 
întruna. Bâldâbâc, barca se scufundă și fratele cel mare pieri înecat. 

Râşniţa zace și azi pe fundul mării și varsă sare din ea neîncetat. Va măcina astfel sfârșitul 
veacurilor. lată de ce apa mării e atât de sărată. 


Hei, crabule Koso-Koso! 
poveste japoneză 


Demult de tot, într-o vreme uitată, trăia un moș cu baba lui. Odată, se duse moșneagul în pădure 
să adune vreascuri. Pe la jumătatea zilei i se făcu foame și se aşeză pe malul unui râu să îmbuce 
oleacă. Apa era limpede şi străvezie. Aplecându-se să bea, văzu că pe fundul râului era o vietate. 

— Ia te uită, își zise, păi ăsta e un crab! De unde s-or fi pripășit crabi pe-aicea? 

Unchiașul aruncă în apă câteva boabe de orez. Crabul se repezi să le prindă şi le ciuguli toate, 
până la una. Moşul se uita și râdea mulțumit. De-atunci, ori de câte ori venea în pădure nu uita să-și 
ospăteze crabul cu câte ceva. Pasămite bătrânul îndrăgise mica făptură. 

„Ce-ar fi să-l iau cu mine, acasă? se gândi el într-o zi. Așa o să fim mereu împreună.” 

Zis şi făcut, îl duse acasă şi-i spuse nevesti-si: 

— Babo, ia te uită ce crab am adus! 

— E frumos, într-adevăr, răspunse bătrâna. Trebuie să aibă carnea tare gustoasă. O să-l spăl iar 
pe urmă îl fierbem şi îl mâncăm. 

— la mai tacă-ţi gura, babo! se sperie moșul. Tu nici nu știi ce mult l-am îndrăgit pe prichindelul 
ăsta. 

Unchiașul pândi grijuliu să nu-l vadă baba și ascunse crabul în fântână. De câte ori se întorcea 
din pădure, îl striga voios: 

— Crabule, hei, crabule Koso-Koso! Vino degrabă, sunt eu, moşneagul, iată-mă-s! 

De cum auzea glasul moşneagului, crabul se ridica de pe fundul fântânii, pocnind vesel din 
clești, iar bătrânul îl ospăta cu ceva de soi, povăţuindu-l: 

— Crabule, prietene, tare mi-eşti drag... De aceea fii cu luare-aminte la ce-ţi spun. Dacă te va 
striga baba mea, nu care cumva să te arăţi. E lacomă nevoie-mare şi atâta așteaptă, să te înhaţe şi să 


te mănânce. Numai atunci să ieși la iveală, când vei auzi: „Crabule, hei, crabule Koso-Koso, ăsta-s 
eu, moșneagul, iată-mă-s!” 

Şi avea dreptate să se teamă, căci baba se întreba mereu unde o fi ascuns moșul crabul acela 
gustos și-l căuta pretutindeni, înciudată că nu-l găseşte. 

Într-o zi, moşul se întoarse acasă şi se duse ca de obicei la fântână, să-şi spele picioarele. Bătrâna 
băgă de seamă că unchiașul dă din gură ca și cum ar fi vorbit singur. „Ce-o mai fi” se gândi ea. Se 
apropie tiptil şi trase cu urechea. Moşul tocmai îi striga crabului: 

— Crabule, hei, crabule Koso-Koso, sunt eu, uncheașul, iată-rnă-s! 

— Vasăzică uite unde l-a ascuns! bombăni baba furioasă. Ei, lasă, că pleacă el mâine la pădure şi 
o să mă ospătez împărăteşte. 

A doua zi, n-apucă moșşul să se depărteze bine, că baba dădu fuga la fântână, strigând cu 
prefăcut: 

— Crabule, hei, crabule Koso-Koso, sunt eu, moșneagul, iată-mă-s! 

Auzind vorbele cunoscute, crabul ieși îndată deasupra. Baba se bucură văzând cât de mare şi de 
gras se făcuse. Îi înşfăcă la iuţeală și-l aruncă drept în oala cu apă clocotită. Fierse până se făcu roşu 
ca focul. Bătrâna se ospătă cu lăcomie din carnea-i fragedă, iar cojile le aruncă în hârdăul în care se 
strângea apa murdară. 

Când se întoarse moşul din pădure, îşi chemă prietenul, ca totdeauna: 

— Crabule, hei, crabule Koso-Koso, sunt eu, unchiașul, ieși mai degrabă! 

Însă crabul nici gând să se arate. „Ce-o fi cu el? se întreabă moșul, plin de îngrijorare. Nu cumva 
o fi fugit?” 

ÎI strigă, îl căută peste tot, dar nu-l află nicăieri. Cum şedea el astfel, întristat și pierit, pe creanga 
unui copac din apropiere se lăsă din zbor o păsărică şi prinse să ciripească: 

— Prea târziu te-ai întors din pădure, bunicule! Carnea crabului e în burta babei, iar cojile caută- 
le în ciubărul cu zoaie. Cirip-cirip! 

„Multe minuni se mai întâmplă pe lume!” gândi moșul. Se uită el în hârdău, și într-adevăr găsi 
cleştii crabului. Plin de mâhnire, cu ochii înlăcrimaţi, le adună și le îngropă în colțul cel depărtat al 
grădinii. Deasupra răsădi o tufă de azalee. 

Deşteptându-se în zori, primul gând al moşneagului fu să stropească răsadul, ca nu cumva să se 
usuce. Merse el în grădină, și când colo, ce să vadă! Tufa de azalee era încărcată cu flori care ardeau 
şi străluceau ca un soare. Tare se mai bucură moșul: 

— Babo, hei, babo, vino repede să vezi! Mi-ai mâncat crabul, nu ţi-a fost milă de el, dar eu i-am 
îngropat cojiţele şi am sădit deasupra un pomișor de azalee. Ia te uită ce mai flori de aur a făcut! 
Trebuie să-l udăm și să-l îngrijim. 

Dar nici n-apucă moşul să plece iarăși la pădure, că baba dădu fuga la pomişor: 

— Vezi tu acuș, blestematule! O să-ţi smulg toate florile şi o să le arunc în vânt! 

Dar când se uită mai bine, florile azaleei nu mai erau de aur, ci niște biete flori obişnuite. 

— Vasăzică, îţi baţi joc de mine, vreasc nenorocit! strigă ea mânioasă. O să te rup din rădăcină 
şi-o să te ard! 

Rupse tufa de azalee şi-o aruncă în foc. 

Când se întoarse moşul din pădure, alergă nerăbdător să-şi vadă florile de aur. Dar ia pomul de 
unde nu-i! Întrebă mirat şi neliniștit: 

— Babo, hei, babo, unde a pierit azaleea mea? 

— Păi da, altă treabă n-aveai decât să răsădești în grădina mea asemenea blestemăție! spuse ea 
cu arțag. Mai, mai să mă scoată din minţi. Nu creșteau pe ea flori de aur, ci flori obişnuite. Am 
smuls-o din rădăcină și am pus-o pe foc. 

Ce era să facă moșul? Întrebă încet, printre lacrimi: 

— Spune-mi măcar, unde-ai aruncat cenuşa? 

— Nicăieri. E acolo, în vatră. 


1? 


Moşul adună cu grijă cenușa din sobă. Se simţea mai mângâiat gândindu-se că tot a mai rămas 
ceva din crabul lui iubit. Apoi se duse pe câmp să împrăştie cenușa. Tocmai atunci se stârni o adiere 
de vânt, iar cenușa, prefăcându-se într-un nor, se așternu lin pe crengile pomilor. 

Şi, minune! Pe ramuri începură să înflorească flori de aur. Străluceau la soare de-ţi luau ochii. 

În clipa aceea se arătă din nou păsărica năzdrăvană: 

— Moşule, moşule, ciripi ea, nu mai împrăștia cenușa pe câmp! Presar-o mai bine pe marginea 
drumului. 

Moşul o ascultă, și deodată crengile copacilor de pe amândouă părțile drumului se împodobiră cu 
flori de aur, care străluceau orbitor în lumină. 

Tocmai atunci se nimeri să treacă pe-acolo prinţul cu suita lui. Văzând florile de aur, opri calul şi 
privi fermecat. 

— Niciodată, spuse el, nu mi-a fost dat să văd asemenea frumuseţe! 

Moşneagul se întoarse acasă încărcat de daruri. Văzând una ca asta, baba se aprinse de lăcomie: 

— Las' pe mine, spuse ea, eu o să fac treabă și mai bună. O să capăt mai multe daruri decât tine. 

Umplu o căldare cu cenușă și se aşeză pe marginea drumului, așteptând să treacă prinţul. 

Şi iată că se arătă alaiul cel mândru și lung. Când însuși prințul ajunse în dreptul ei, începu să 
împrăștie cenușa în vânt. Dar nici pomeneală să se ivească flori de aur pe crengile pomilor. Cenușa 
îi intră prinţului în ochi, în nas, în gură, murdărindu-i straiele de sus până jos. 

Atât de tare se înspăimântă baba de mânia prinţului, că se făcu mică, mică de tot. Se gheboşă, se 
ghemui, se micşoră, iar în cele din urmă se schimbă într-un crab prizărit, care fugi să se ascundă în 
nisipul de pe malul râului. 

De atunci zice-se că sunt crabii atât de sperioşi şi se ascund cu atâta grabă în nisipuri. 


De ce n-are caracatiţa oase 
poveste japoneză 


Toate acestea s-au întâmplat în vremuri demult uitate. 

Soția împăratului dragonilor zămislise un prunc în scutece şi mereu poftea câte ceva neobişnuit. 
Dorinţele ei nu se mai isprăveau: azi râvnea una, mâine alta... 

Zi de zi împăratul dragonilor îşi trimitea supușii în cele patru vânturi, poruncindu-le să-i aducă 
nevesti-si tot ce-i poftește inima. Sărmanii peşti se istoviseră de-atâta alergătură, caracatița de-abia 
se mai ţinea pe picioare. 

Într-o bună zi, soţia împăratului mărilor spuse: 

— Vreau ficat de maimuţă. Dacă nu-mi veți aduce, să știți că altceva nu pun în gură. 

Amuţiră cu toţii. Se ştie că în mare nu trăiesc maimuțe. Pe uscat sunt o mulțime de maimuțe nu-i 
vorbă, dar cum să ajungi până la ele? 

Împăratul chemă sfatul cel mare. În castelul de sub ape se strânseră o mulţime de peşti mari şi 
mici. Statură ei, chibzuiră, se frământară, dar nu le venea nimic în minte. Când, iată, se ivi, înotând 
agale, broasca ţestoasă cea greoaie. 

— Ehei, zise broasca, văd eu că fără mine nu faceţi nicio scofală. Eu plutesc pe ape, dar umblu 
tot atât de lesne și pe pământ. Mă strecor pe unde nu gândești cu gândul. Așa încât, trimiteţi-mă pe 
mine, o să vă aduc eu o maimuţă. 

Peştii se învoiră bucuroşi: 

— Mergi sănătoasă! Îţi dorim să izbândeşti cât mai grabnic în treaba asta grea. 

Țestoasa porni să împlinească porunca împăratului. De cum ajunse la mal, văzu o maimuţă care 
se legăna pe creanga unui brad. 


— Bună ziua, doamnă maimuţă, spuse ţestoasa. Ce zi minunată e azi! E o adevărată plăcere să-ţi 
încălzeșşti spinarea la soare. Dar, ia spune-mi, o întrebă ea netam-nesam, ai avut vreodată prilejul să 
intri într-un castel? În castelul împăratului dragonilor, de pildă. Află că eu chiar de-acolo vin... 

— Nu, răspunse maimuța, n-am avut acest prilej. De auzit am auzit multe despre castelul 
împăratului dragonilor, dar de văzut, ce-i drept, nu l-am văzut cu ochii mei. 

— Oho, păi atunci înseamnă că degeaba mai trăieşti pe lume! Întregul an, în castelul stăpânului 
mărilor domnește primăvara. Şi ce bucate de soi se mănâncă acolo! În viaţa ta nu te-ai înfruptat din 
asemenea bunătăţi. Nu vrei să mergi cu mine să-ţi arăt castelul acela neasemuit! Suie-te pe spinarea 
mea și te duc cât ai bate din palme. 

Spinarea ţestoasei era lată și plutea ca o barcă. Maimuţa se așeză pe ea, bucuroasă să se legene 
pe valuri. 

În scurtă vreme ajunseră la castelul împăratului dragonilor. Țestoasa nu minți se defel: în castel 
domnea o primăvară veşnică, și era atât de frumos, încât îți lua graiul. Zidurile de din argint, aur și 
mărgăritare, străluceau orbitor. 

— Binevoieşte să aștepți oleacă, doamnă maimuţă, spune ţestoasa. Eu dau o fugă până la 
împăratul dragonilor, să-l vestesc că i-a sosit un oaspete de seamă. 

Dădu maimuța jos din spinare chiar în faţa porților, şi alergă să dea de ştire împăratului. De strajă 
la porți se nimerise să fie tocmai caracatița. Se vede că i se cam urâse stând de caraulă și cum avea 
sămânță de vorbă, începu s-o căineze pe maimuţă: 

— Sărmană maimuţă, bag de seamă că ești tare veselă, pesemne că nici nu ştii ce te-așteaptă. 
Împărăteasa noastră a poftit să guste din ficatul tău. Milă mi-e de tine. Dar soarta ţi-e pecetluită, 
fiindcă de-aici, de pe fundul mării, nu mai ai cum să fugi. 

Auzind aceasta, maimuța înlemni de spaimă. Dar se prefăcu nepăsătoare și rămase să așteptare 
mai departe, ca şi cum nu s-ar fi întâmplat nimic. Curând, se întoarse testoasa: 

— Doamnă maimuţă, împăratul nostru e bucuros să te primească. Vino cu mine să-ți arăt 
castelul. O să ai ce vedea, e plin cu tot felul de minunăţii. 

— Vai de mine şi de mine, ţestoaso! Aproape că mi-e rușine să-ţi spun... Sunt atât de zăpăcită, 
încât mereu uit câte ceva. Acum, de pildă, mi-am spălat ficatul și l-am agăţat pe ramura unui brad, 
să se usuce. Am uitat cu totul de el şi sunt tare îngrijorată: dacă vine ploaia şi-l udă? Dacă mi-l 
ciugulesc ciorile? Du-mă degrabă înapoi! 

Ţestoasa fierbea de ciudă, dar se feri să se dea în vileag, fiindcă n-avea ce face cu o maimuţă fără 
ficat. De aceea spuse: 

— Într-adevăr, ar fi o mare-nenorocire! Urcă-te repede pe spinarea mea. 

Țestoasa înotă din răsputeri până la țărm. Când ajunseră aici, grăi către maimuţă: 

— Du-te de-ţi ia ficatul şi să ne întoarcem fără zăbavă la castel. Vom ajunge tocmai bine a cină. 

Maimuţa se cațără cu sprinteneală pe creanga cea mai înaltă a bradului, îşi frecă lăbuţele şi 
începu să râdă în hohote: 

— Bun rămas pentru totdeauna, ţestoaso! Eşti cea mai neroadă făptură de pe lume. Se vede că ai 
uitat vechea zicătoare: „Copacii nu cresc în mare şi nici ficatul în copaci”. Haide, ia-ţi tălpășița! 

Țestoasa, care nu putea să se caţere prin pomi, înţelese că totul e pierdut. Se întoarse amărâtă și 
umilită la stăpânitorul mărilor. 

Auzind tărăşenia, cei de la castel începură să se întrebe: 

— De unde să fi aflat maimuța o paşte? Cine să-i fi destăinuit adevărul? Să ştiţi că nimeni altul 
decât caracatița, doar era atunci de strajă la porţi! 

O înșfăcară pe nesocotita de caracatiță și-o luară la bătaie. Atât de tare o chelfăniră, de-i topiră 
toate oasele. 

Limba care flecărește n-are oase. Caracatița de asemenea. 


Broasca din Kyoto şi broasca din Osaka 


poveste japoneză 


S-a întâmplat odată să fie o vară neobișnuit de fierbinte. Soarele dogorea de dimineaţa până 
seara, iar ploaie nu dădea niciun strop. Seceta pârjolea totul. Se uscă până și fântâna, cea veche din 
Kyoto, în adâncul căreia trăia o broască. 

Se gândi ea broasca, se tot gândi ce să facă: până la urmă hotărî să se mute într-un loc mai 
prielnic. 

„Am auzit că Osaka e un oraş vesel și însufleţit, îşi zise ea. Acolo marea e la doi pași. Grozav aș 
vrea să văd și eu marea!” 

Şi broasca din Kyoto o porni la drum către Osaka. 

Dar vezi că şi în Osaka domnea o secetă la fel de cumplită. Secase până şi balta cu lotuși în care 
trăia o broască singuratecă. Zile în şir, sărmana broască privea cerul fără urmă de nor, iar în cele din 
urmă îşi zise înciudată: 

„Nici vorbă să mai rămân aici, în Osaka. Ce-ar fi să mă duc la Kyoto! E doar capitala Japoniei*”?, 
acolo trăiește însuși Fiul Cerului. De bună seamă, o să am ce vedea pe-acolo!” 

Și broasca din Osaka porni fără zăbavă înspre Kyoto. Între Kyoto și Osaka sunt pe puţin zece ri. 

Amândouă broaștele, ca și cum s-ar fi vorbit, o porniseră la drum dis-de-dimineaţă, aproape în 
aceeaşi clipă: una de la Kyoto către Osaka, cealaltă din Osaka înspre Kyoto. Săltau pe drum cu 
mare vrednicie... 

Multă vreme ţopăiră broaștele astfel, iar către amiază nu mai puteau de oboseală şi de foame. 
Razele fierbinţi le frigeau spatele şi abia își mai târau lăbuţele. În sfârșit, cu chiu, cu vai ajunseră în 
munţi, iar aici, într-un defileu, se întâlniră. 

E de spus că muntele Tennozan se află chiar la jumătate calea între Osaka și Kyoto. 

Broaştele își dădură bineţe una alteia şi făcură cunoștință. Broasca din Kyoto începu să-i spună 
celei din Osaka despre minunăţiile din capitală. Cea din Osaka, la rândul ei, îi istorisi o mulțime de 
lucruri despre frumosul ei oraş. Broasca din Kyoto se întristă nespus aflând că nici în Osaka n-a 
plouat demult. Broasca din Osaka fu de asemenea mâhnită auzind că și în capitală bântuie seceta. 
Hotărâră însă amândouă să se încredinţeze cu ochii lor dacă este într-adevăr așa. 

— la să mă-uit eu de-aici, din vârful muntelui, către Kyoto, spuse cea din Osaka. 

— lar eu o să privesc înspre Osaka, răspunse cealaltă. Doresc atât de mult să văd marea! 

Şi amândouă broaștele se ridicară pe lăbuţele dindărăt, holbându-se curioase cu ochii lor căscați. 
Broasca din Kyoto se străduia să vadă cât mai bine Osaka, cea din Osaka nu mai putea de nerăbdare 
să vadă capitala. 

Deodată, broasca din Kyoto strigă supărată: 

— Ia te uită! Acest prea lăudat oraş Osaka seamănă ca două picături de apă cu Kyoto. Să crezi în 
pălăvrăgelile unora: „Acolo e marea, acolo e marea!” Păi marea nici nu se zărește! 

Broasca din Osaka strigă şi ea dezamăgită: 

— Câte mai născocesc unii! Îmi tot împuiau urechile: „Ehei, Kyoto, ehei, capitala!” Iar eu îmi 
închipuiam că pe-acolo sunt grădini minunate şi case nemaivăzute... Nici pomeneală de aşa ceva. 
Kyoto nu e decât un al doilea Osaka. Dacă oraşul Kyoto seamănă atât de mult cu Osaka, păi nici nu 
merită să-l mai vezi 

— Dacă Osaka seamănă leit cu Kyoto, la ce bun atâta osteneală? 

Amândouă broaștele hotărâră că n-are niciun rost să-și mai urmeze calea. Mult mai înţelept ca 
broasca din Kyoto să se întoarcă în fântâna ei, iar cea din Osaka să pornească așijderi cât locul de 
baștină, își luară rămas bun și porniră ţopăind, fiecare pe drumul ei. 

Atâta doar, că broasca din Kyoto nu văzuse Osaka, ci chiar orașul ei, din care abia plecase. Iar 
cea din Osaka, tot așa, nu văzuse capitala, ci chiar aşezarea ei natală. 

Se ştie că la broaşte ochii sunt împlântaţi cam către spate. Ridicându-se pe lăbuţele dinapoi, e de 
la sine înțeles că nu priviseră înainte, ci în urmă. 

Întorcându-se acasă, în fântâna ei, broasca din Kyoto începu să le povestească suratelor: 

— Nu există niciun fel de mare pe lume! Toate nu sunt decât scorneli. 

Iar broasca din Osaka, după ce se întoarse în balta cu lotuşi, îşi văzu de-ale ei și adeseori le 
spunea micilor broscuţe: 

— Nu vă luaţi după minciuni. Kyoto e aidoma cu Osaka al nostru. O fi el capitala Japoniei, dar 
degeaba i-a mers faima. Nu e decât un orășel prăfuit. 


Saburo - strachină spartă 
poveste japoneză 


Trăiau odată trei frați: cel mai mare se numea Taro, mijlociul Giro, iar cel mai mic Saburo. Într-o 
zi, ce se gândiră ei: 

— Fraților, ce-ar fi să învăţăm şi noi un meșteșug oarecare? Numai astfel bătrânul nostru își va 
afla liniștea și când va muri va fi împăcat cu soarta. 

Zis şi făcut. 

Lăsară casa părintească și porniră în lume să-şi aleagă un meșteșug după puteri: fără preget şi 
după trei ani ajunseră meșteri iscusiți. 

Cel dintâi se întoarse acasă Taro, feciorul cel mare: 

— Bun găsit, tăicuţă! Poţi să te bucuri, căci am ajuns meșter cu faimă, fac cele mai mândre 
căciuli din Japonia, cușme fără pereche, care vin bine oricui, pe orice vreme. Dacă un slujbaș sau un 
oștean îmi poruncește să-i fac o căciulă, nici n-apucă bine să mântuie vorba, că e gata. Sunt tare 
mulțumiți și mă laudă nespus când îşi pun pe cap căciula făcută de mine. 

— Prea bine, răspunse tatăl. Dacă-i așa, fă o căciulă pentru prințul nostru. Să fie cât mai 
frumoasă Şi să i se potrivească pe scăfârlie. Demult se plânge el că n-are o căciulă ca lumea. 

Taro urmă povaţa tatălui şi lucră o căciulă pentru prinţ. Grozav se mai bucură Înălțimea sa. 

— Frumoasă căciulă! Şi-mi vine tocmai pe măsură! Poruncesc ca de azi înainte, în ţinutul nostru, 
toate căciulile să le facă numai Taro. 

Din ziua aceea treburile lui Taro începură să meargă ca pe roate, iar tatăl era mândru şi mulțumit 
nevoie-mare. 

Lui Giro, cel de-al doilea fecior, îi plăcuse tare mult, încă din copilărie, să tragă cu arcul. Vreme 
de trei ani el deprinse toate şiretlicurile acestei îndeletniciri, învățând de la cei mai dibaci trăgători. 
Vestea despre vrednicia lui ajunse până la urechea prințului; iată că acesta îl chemă la sine, 
poruncindu-i să doboare cu săgeata o pară dintr-un copac ce se afla la o depărtare de o sută de 
keni’”. 

Giro se învoi bucuros să-i arate prințului marea lui iscusință. Trase şi doborî para. Dar să vezi 
minunăție! Săgeata zbură înapoi şi căzu drept la picioarele lui. Cu numai trei săgeți dobori toate 
perele din copacul acela înțesat de fructe. Prințul îi lăudă straşnic agerimea și îi încredinţă pe toți 
oștenii lui, să-i înveţe meșteșugul de arcași. 

Cât despre Saburo, feciorul cel mic, acesta învățase meșteșugul de a se furișa pretutindeni 
nevăzut şi nesimţit. Auzind despre asta, bătrânul tată încruntă sprâncenele, rugându-l pe cel mic să 
nu destăinuie nimănui năzdrăvanul său meșteșug. 

— Tată, răspunse Saburo mâhnit, îndemânarea mea nu are nimic de-a face cu dibăcia hoţilor, 
este ceva cu totul deosebit. Dar mai bine să-ți povestesc ce mi s-a întâmplat... Mergeam o dată 
singur pe câmp, neștiind prea bine încotro să apuc. Deodată zăresc în depărtare o arătare ciudată. 
Semăna cu o strachină răsturnată cu fundul în sus, căreia îi lipsea un ciob dintr-o margine: pasămite 
pe-acolo era intrarea. Mă apropii eu binișor, mă uit prin spărtura aceea, și ce să văd? Înăuntru erau 
grămădite una peste alta teancuri întregi, sumedenie de străchini de lemn. Iar în mijlocul colibei 

stătea o băbuţă prăpădită. Cată spre mine cu mirare și mă întreabă: 

— De unde vii, străine? 

— lacă, aşa și așa, îi răspund eu, am plecat în lume să învăţ un meșteșug. 

— Atunci înseamnă că ai nimerit tocmai unde trebuia. Am rămas în slujba bătrânei, dar nici în 
anul dintâi, nici în cel de-al doilea nu m-a învăţat nimic. Când s-au împlinit trei ani, m-am rugat de 
babă să-mi îngăduie să plec. Ea nu s-a împotrivit, ci doar mi-a zis: 

— M-ai slujit cu osârdie, fiule, aș vrea să-ţi dau ceva drept mulțumire. Dar vezi și tu că la mine 
în casă nu sunt decât străchini. Alege-ţi una dintre ele, care-ţi va plăcea. 

Vorbele ei mi s-au părut pline de batjocură: 

— Vasăzică, așa, i-am răspuns, asta ţi-e toată răsplata, o amărâtă de strachină! Dacă e din inimă, 
păi atunci e bună şi asta... 

De cătrănit ce eram am înşfăcat o strachină spartă, un hârb care nu făcea nici două parale. 
Mergeam pe câmp și mă gândeam cu necaz: „Rău am mai brodit-o! Am trudit trei ani încheiaţi și n- 
am căpătat în schimb decât un blid hârbuit...” 

Am aruncat vasul cât colo şi am dat să plec mai departe. Deodată strachina a început să 
cuvânteze cu glas omenesc: 

— Rău faci, Saburo, că te lepezi de noroc. Află că eu stăpânesc ştiinţa de a mă furișa 
pretutindeni nevăzută și nesimţită. Anume ţi-am fost dată în dar, ca să te învăţ acest meșteșug. Chiar 
eu am să te urmez peste tot. 

Şi zicând acestea, strachina începu să ţopăie pe urmele mele, căci îi crescuseră cât ai clipi niște 
picioare mărunțele. Întâi m-am speriat de moarte, dar pe urmă mi-am zis că n-am de ce mă teme, 
doar strachina aceea e norocul meu. Ei, şi-am mers eu cu strachina împreună cale lungă, peste munţi 
şi văi, până am ajuns acasă. Pe drum însă, strachina spartă îmi arătă meşteşugul de a mă strecura 
pretutindeni nevăzut și nesimţit. Acuma sunt meşter neîntrecut în treaba asta! 

Tatăl se înverşună însă în nemulțumirea lui, cugetând că asemenea meșteșug e bun numai pe el. 
Nu voia ca lumea să afle despre iscusința fiului său și hotărî să păstreze totul în taină. 

Iar ca orice taină de pe lume, se dădu repede în vileag. Vestea despre năstruşnica meserie a lui 
Saburo se răspândi în tot ţinutul, ajungând într-o bună zi până la urechile prințului. 

Acesta îl chemă pe Saburo şi îi spuse: 

— Pe meleagurile noastre trăieşte un bogătaș lacom și zgârcit. ÎI voi vesti dinainte că e cineva 
care se încumetă să-i fure toată avuţia. Iar tu pune-ţi dibăcia la lucru... 

Saburo răspunse mândru: 

— Nu pentru a fura și a tâlhări am învăţat eu să mă furişez. Deprinderea mea îşi poate arăta 
meritele în război, dacă ne vor ataca vrăjmașii. Nu vreau să-mi fac de râs meșteșugul. 

Dar prinţul se încăpăţână: 

— Puțin îmi pasă, spune ce vrei, însă eu doresc să-ţi pun măiestria la încercare. Și apoi omul 
acela nevolnic o tot face pe grozavul. O să-mi păzesc averea cu cea mai mare străşnicie, zice, dar 
dacă Saburo va izbuti să mi-o fure, a lui să rămână, n-o să mă plâng împotrivă-i. Sunt încredințat 
însă că n-o să fie în stare. Aşa încât, n-ai de ce te teme. Numai fii cu luare-aminte să nu dai greş. 

Oricât se împotrivi flăcăul, până la urmă trebui să se supună poruncii prințului. În noaptea 
sorocită, la casa bogătașului era mare vânzoleală, stăteau toți cu ochii în patru, așteptând să apară 
Saburo. De teamă, scoseseră lăzile cu bani din cămara lor și le căraseră în odăile de locuit. Însuși 
bogătaşul făcea de strajă lângă ele. Slujitorii primiră poruncă: 

— De cum veţi auzi că strig „Hoţul!”, aprindeţi fără zăbavă felinarele şi veniți de-a fuga! 

Li se împărţiră tuturor beţișoare pentru aprins focul. În grajd, de asemenea, totul era pregătit. 

Slugile aşteptau lângă caii înşeuați, gata să pornească în goană pe urmele hoţului. 

Peste noapte tocmai se pornise o ploaie zdravănă, când iacătă-l şi pe Saburo. Venea fără să se 
ascundă, ținând în mână o umbrelă mare. Bogătașul se miră, dar se și bucură: 


— la priviți! strigă el. Neîntrecutul meşter în arta de a se furișa vine de-a dreptul, ba încă şi cu 
umbrela deschisă! Iată, s-a oprit la intrare. Îşi închipuie oare că va fura lăzile cu bani chiar aşa, în 
văzul tuturor?! Ha-ha-ha. Hi-hi-hi! 

Bogătaşul asculta cum lovește ploaia în umbrela lui Saburo şi se prăpădea de râs. Dar în scurt 
timp, Saburo-Strachină Spartă îşi sprijini umbrela deschisă la intrare şi se strecură neauzit în casă, 
prin obloanele deschise. Și pe când slugile râdeau înveselite, ținându-i isonul stăpânului, el înlocui 
beţigașele de aprins focul cu niște fluiere, iar în locul cremenii puse câteva tamburine. Aruncă în 
ceaşca de ceai a bogătașului o buruiană adormitoare, apoi aşteptă să vad e întâmplă. 

După câtva timp, sorbind din ceai, bogătașul simţi că i se face capul greu și ochii i se păienjeniră. 
Strigă deznădăjduit, cu ultimele puteri: 

— Asta-i isprava lui Saburo.! Aici e mâna lui Saburo! Aprindeţi felinarele și dați fuga după el! 

Slujitorii începură să scapere de zor, încercând să aprindă feştilele. Se stârni o gălăgie 
nemaipomenită. „Fiu-fiu-fiu!” țiuiau fluierele — „Zorn-zorn-zorn!” zornăiau tamburinele. 

Bogătașul se înfurie grozav şi bolborosi pe jumătate adormit: 

— Vă încurcaţi ca nerozii, vai şi-amar! 

În larma care se iscase, slujitorilor li se păru că aud: 

— Urcaţi lăzile pe samar. 

Şi niciuna, nici două, începură să care lăzile cu bani și să le urce pe spinarea cailor. 

Iar Saburo-Strachină Spartă, văzând aceasta, șopti mulțumit: 

— lată, acuma toate-s cum trebuie. 

Şi tiptil, nesimtit de nimeni, duse caii cu lăzi cu tot până la palatul principelui. 

Dar după întâmplarea aceasta, Saburo n-a mai rămas în slujba prinţului. S-a pribegit în lume, 
căutând un loc unde iscusinţa lui de a se furișa nevăzut și nesimţit să poată aduce un folos adevărat. 


Cumplita dihanie Plici-Plici 


poveste japoneză 


Trăiau odinioară într-un bordei ca vai de lume, vechi şi povârnit, un moș cu baba lui. Erau săraci 
lipiţi pământului. Singura lor avuţie era un căluţ, dar și acestuia îi pusese gând un hoţ nărăvit de 
prin împrejurimi. 

Într-o seară, hoţul tocmai se pitulase în ogradă şi aştepta să adoarmă stăpânii... Era o vreme de 
toamnă, păcătoasă. Ploua cu găleata, iar acoperișul bordeiului se găurise de tot. Într-un ungher 
picura apa molcom, plici-plici, într-altul curgea de-a binelea. Bătrânii îşi tot mutau așternuturile 
dintr-un colţ, în celălalt, fără să-și afle scăpare iar ploaia răzbea peste tot. 

— Of, cumplită dihanie mai e Plici-Plici acesta, se văicări baba. Mai rea decât tigrul, mai 
nesățioasă decât lupul. 

— Așa e, răspunse unchiașul nu e pe lume fiară mai fioroasă că ea. Nicăieri nu-ţi găsești locul de 
răul ei. 

Sub fereastră se aciuise un lup flămând, care îşi făcuse socoteala să-i mănânce pe stăpâni îndată 
ce vor stinge opaițul și vor aţipi. Auzind însă vorbele bătrânilor, blana i se zbârli de frică. 

— Credeam că pe meleagurile astea nu hălăduiește o fiară mai puternică decât mine, își zise. Dar 
uite că s-a că s-a pripășit necruțătorul Plici-Plici... Cel mai bine ar fi s-o iau la sănătoasa cât mai am 
timp! 

Lupul făcu o săritură și o rupse la fugă mâncând pământul. Hoţul de cai, care pândea afară, își 
zise mirat: „a te uită, căluţul a scăpat din ştreang! Ho, piruu!” Şi luând-o la fugă după lup, îi sări 
acestuia drept în spinare. Lupul, mai-mai să-și iasă din minţi. „Sunt pierdut!... Am scăpat eu din 
capcanele vânătorilor. Dar uite că m-a înşfăcat Plici-Plici...” Fugea în salturi mari, deznădăjduite, 
iar hoţul, care se înfipsese bine în spinarea lui, bombănea furios: „Nu mai pricep nimic! Cal bătrân, 
şi uită-te la el cum fuge... Nici cel mai focos armăsar nu l-ar întrece!” 


Şi cum fugea lupul aşa, cu hoţul în spinare, iată că începu să se lumineze de ziuă. O maimuţă ce 
moțăia într-un copac îi văzu și strigă uimită: 

— Mare năzdrăvănie! Un om călare pe-un lup! Să mori de râs, nu alta! 

Chiar în clipa aceea hoţul de cai băgă și el de seamă pe cine călărește... Înspăimântat de bidiviu, 
căzu rostogolindu-se într-o capcană de lupi. „Bine măcar că nu mi-am frânt gâtul”, cugetă el, 
dezmeticindu-se pe fundul gropii şi tot frământându-şi minţile cum să iasă de-acolo. 

Maimuţa strigă după lupul care fugea încă buimac: 

— Hei, lupule, tare mă mai mir de tine! Cum i-ai îngăduit omului acela să te călărească? 

— Care om? Ce tot vorbeşti? Pe mine m-a înșfăcat înfricoşătorul Plici-Plici! Abia am izbutit să 
scap de el. 

— lar eu îți spun că te-a călărit un om, am văzut cu ochii mei. Te-a călărit ca pe cel din urmă 
dobitoc. Hi-hi-hi! Ai puţină răbdare, o să-ţi dovedesc îndată. Călărețul mi se pare că e în groapa de 
colo. 

Pe vremea aceea, maimuţele aveau toate coada lungă. Cumătra noastră își vâri coada în groapă 
plimbându-şi-o de colo-colo. 

„Aha, cineva mi-a aruncat o funie! Da' ştii că se brodește bine? Ia să încerc eu să ies afară 
zise hoţul de cai agăţându-se vârtos de coada maimuţei. 

Maimuţa scoase un urlet de durere și de spaimă: 

— Valeu, lupule, lupule! Acolo jos este într-adevăr fioroasa dihanie Plici-Plici! M-a apucat de 
coadă! 

Auzind aceasta, lupul își luă tălpășiţa cât putu mai repede. 

— Stai, nu fugi! se tânguia nenorocita. Ajută-mă, nu mă lăsa în primejdie! 

Maimuţa se opintea din răsputeri să scape, de atâta încordare faţa i se înroşise ca o pălălaie. 
Deodată, trosc, coada i se rupse chiar de lângă rădăcină. 

Se zice că de-atunci au maimuţele botul roşu și coada scurtă. 

Un nume lung 
poveste japoneză 


Trăiau cândva pe lume un bărbat cu femeia lui. Într-o una zi li se născu un fecior. Tânăra mamă 
se bucură nespus și se gândi pe dată să-i găsească pruncului un nume frumos feciorului ca și viaţa 
să-i fie frumoasă, asemenea numelui. 

Cugetă ea trei zile și trei nopți la rând, se frământă, îşi scormoni mintea, dar între timp o boală 
nemiloasă îi curmă firul vieţii și, dându-și duhul, abia mai izbuti să şoptească: 

— O, în sfârşit l-am aflat! Numiţi-l Cioon... 

Dar nu mai putu să-şi termine vorba şi copilul rămase cu numele rostit doar pe jumătate. Plin de 
mâhnire, dar nevoit să împlinească dorinţa răposatei, tatăl îl numi pe băiat Numai Cioon. 

Nu peste multă vreme, tatăl lui Cioon se însură din nou. Nevasta de-a doua aduse și ea pe lume 
un fiu. 

Cineva își șoptise mamei, în mare taină, că dacă îi va da copilului un nume scurt, atunci viaţa lui 
va fi scurtă. lar dimpotrivă, cu cât va fi numele mai lung, cu-atât viaţa îi va fi mai lungă şi mai 
fericită. Se hotărî, aşadar, să-i găsească băiatului un nume lung, lung de tot ca să trăiască mult şi să 
aibă parte de noroc. Se gândi ea, se tot gândi, şi după multă bătaie de cap, iată ce nume nemaivăzut 
născoci: Bonza-Cel-Mare, Bonza-Cel-Mic, Bonza-Peste- Toţi-Bonzii-Bonza, Bonza-Cel-Dolofan, 
Bonza-Care-Se-Scaldă-n-Bani, Bonza-Prostuţul, Bonza-Nu-Știu-Cum-Să-1-Mai-Zic, Bonza- 
Bogatul-Răsbogatul-Mai-Bogat-Ca-Toţi, Ceaşca-Și-Ceainicul, Viteazul-Năzdrăvan, Muntele-de- 
Argint, Să-Se-Numească-într-unfel, Să-Se-Numească-Oricum-Și- A șa-Și-Pe-Dineolo-Și- Tot-A șa-ȘI- 


Plu-Pe-Munte, Acoperiş-Pe-Templu, Brad-Pe-Acoperiș, Lună-Deasupra-Bradului, Hei-Hei-Creşti- 
Mai-Repede, Eisuke!” 

Decum crescură mai mărişori cei doi fraţi, începură să se certe între ei. Plin de răutate prâslea îl 
necăjea întruna pe fratele cel mare, făcându-i fel de fel de şotii. Apoi se depărta grabnic și începea 
să-l ațâţe, batjocorindu-l pentru numele lui ce scurt: 

— Cioon-Cioon, Numai Cioon! Cioon-Cioon, Numai Cioon! 

leşindu-și din fire, Cioon încerca la rândul său să-l ia în râs pentru numele lui nemaipomenit de 
lung și începea să strige pe nerăsuflate: 

— Bonza-Cel-Mare, Bonza-Cel-Mic, Bonza-Peste-Toţi-Bonzii-Bonza, Bonza-Cel-Grăsuţ, 
Bonza-Cel-Care-Se-Spală... Ba nu, nu, aşa! Bonza-Care-Bonzăie... Ptiu, fir-ai afurisit cu numele 
tău! 

I se împleticea limba şi i se suia sângele la cap de supărare, astfel încât niciodată nu izbutea să-i 
spună numele până la capăt. Iar între timp, frățiorul îşi lua tălpăşiţa...! 

De câte ori tatăl avea nevoie de vreun ajutor, îl striga, fireşte, pe băiatul cel mare, fiindcă numele 
acestuia era mai uşor de rostit: 

— Cioon, fă aia! Cioon, fă ailaltă! 

Toată treaba o făcea numai Cioon. Pentru poznele lui copilăreşti, bietul Cioon îşi primea 
numaidecât pedeapsa: 

— Hei, Cioon ia vino încoace să te urechez! Na, să mai faci şi altădată, blestematule! 

Când fratele cel mic făcea vreo boroboaţă, tatăl începea să-l strige ca să-i dea chelfăneala 
cuvenită: 

— Bonza-Cel-Mare, Bonza-Cel-Mic, Bonza-Peste-Toţi-Bonzii-Bonza, Bonza-Cel-Umflat, 
Bonza-Care-Face-Baie... Na c-am încurcat-o! 

Obosit și mânios, omul ofta și dădea din mâini a lehamite, lăsându-se păgubaș. 

lar maică-sa nu mai putea de bucurie: „Ce bine că i-am găsit fiului meu un nume atât de lung 

Odată, din nebăgare de seamă, jucându-se prin curte cu ceilalți copii, Numai-Cioon căzu în 
fântână. 

Copiii începură să strige speriaţi: 

— Săriţi, Cioon. A căzut în fântână! Ajutor, Numai-Cioon a căzut în fântână! 

Dădură fuga, unii cu scara, alții cu frânghia, și-l scoaseră pe Cioon din fântână. 

lar mama vitregă se gândea: „Așadar, nu m-a minţit cine mi-a spus că un copil cu nume scurt n- 
are zile multe. L-au scos din fântână mai mult mort decât viu. Gata-gata să se prăpădească.” 

Peste câteva zile, copiii se jucau iarăşi prin curte, în jurul fântânii. Eisuke-Nume lung începu să 
se laude: 

— Ascultaţi ce vă spun, Cioon a căzut în fântână fiindcă are un nume prea scurt. Eu însă joc cât 
vreau şi cum vreau, n-o să păţesc nimic, fiindcă am un nume lung și sunt tare norocos. 

Nu sfârși bine vorba, că se aplecă peste ghizduri și întinzându-se după ciutură, bâldâbâc ca un 
bolovan. Înspăimântaţi, copiii dădură buzna în casă, după ajutor. Începură să strige pe: 

— De data asta Bonza-Cel-Mare, Bonza-Cel-Mic, Bonza-Peste-Toţi-Bonzii-Bonza, Bonza-Cel- 
Rotofei, Bonza-Prostălăul... Ba nu, nu-i aşa! Bonza-Nu-Știu-Cum-Îl-Mai-Cheamă, Bonza-Întoarce- 
Banii-Cu-Lopata... Așa o fi oare? Bogătaşul-Bogătașilor-Putred-De 

Bogat... Adică nu... Cel-Mai-Răsbogat-Dintre... Na. C-am uitat! Vai, ce nenorocire! 

Se încurcaseră de-a binelea. Se uitau unii la alții, îndemnându-se buimaci: 

— Cum e mai departe? Parcă Lingura-Și-Strachina... Ba nu, Perna-Și-Plapoma... Binișor! Staţi 
s-o luăm de la început... Piuliţa-Şi-Pisălogul? Aduceţi-vă odată aminte, ce naiba! Aha! Ceașca-ŞI- 
Ceainicul. Iar pe urmă? Căpetenia-Vitejilor... Ba nu. Năzdrăvanul-Cel-Mare-Care-Bea-Ceal... Nici 
pomeneală... Bea-Vinul -Ca-Apa... Parcă aşa era... Dar mai era ceva cu un munte... Aha!... 
Uncheaşul-Cu-Păr-Argintiu-De-Sub-Munte... Ba parcă nu... Moşneagul-Strălucitor-Ca-Muntele- 
De-Gros, Să-Se-Cheme-Așa-Și-Altminteri-Cine-Știe-Cum-Ba-Așa-Ba-Altfel... Uf, greu mai e de 

ținut minte... Stă-Casa-Pe-Deal, Paie-Vechi-Pe-Acoperiș, Pe-Paie-Motanul-Pândește-Șoarecele, 
Şoarecele-Ti-pa-Tipa... Aoleu, ni s-a încâlcit limba... Hei, veniți repede, Eisuke a căzut în fântână! 
Dădură fuga cu toţii să-l scoată, dar era prea târziu: 
— Eisuke-Nume lung pierise înecat. 


Ștergarul negru 
poveste japoneză 


Toate acestea s-au întâmplat demult - demult. 

Zice-se că într-o seară, un pelerin cerşetor bătu la porțile unei case mari, cerând adăpost pentru 
noapte. Stăpânul casei era chiar starostele satului, cel mai bogat... din partea locului. Căci, știut 
este, pisica și starostele înșfacă tot ce le cade în gheare. 

La ceasul acela, stăpâna casei tocmai se afla la războiul de ţesut. Ea îl alungă pe sărmanul pelerin 
cu vorbe aspre: 

— Pleacă de-aici, hoinarule, cerșetor nerușinat! 

Omul nu spuse nimic și plecă liniştit mai departe. 

La marginea satului se afla un bordei prizărit şi gârbovit, învelit cu trestie. Pelerinul bătu la ușă. 
Încet, încet, abia târându-şi picioarele, locuitorii bordeiului, un moș cu baba lui, ieşiră în prag, 
glăsuind cu mâhnire: 

— Să nu ne judeci greşit. Rău ne pare că te lăsăm să pleci cu mâna goală, dar vezi și tu suntem 
de săraci. N-avem în casă niciun bob de orez şi nici măcar o zdreanţă de prisos, cu care să te 
miluim... 

— Nu vă faceţi griji, nu vreau nimica, răspunse pribeagul. Atâta vă cer: să mă găzduiți o noapte. 
O să mă culc pe tatami-ul gol şi-mi voi sprijini capul de marginea vetrei. 

— Dacă-1 aşa, atunci intră, rogu-te, îl îmbiară gazdele, îl poftiră pe străin în bordeiul strâmt și 
sărăcăcios. 

După ce se odihni puţin, pelerinul îi spuse babei: 

— lartă-mă că te necăjesc, dar fii bună de umple cu apă ceaunul acela mare și agaţă-l deasupra 
focului. 

Bătrâna îl ascultă. Când apa dădu în clocot, oaspetele scoase din tolba lui de călător câteva boabe 
de orez și le dădu drumul în ceaun, unul câte unul. Și ce să vezi! Ceaunul se umplu până a buză cu 
orez fiert, alb ca zăpada dimineţii, moale şi înflorit. 

— Ia te uită ce minunăţie! se bucurară bătrânii. 

Se cam sfiau ei, căci nu prea e obiceiul ca musafirii să-și ospăteze gazdele, dar până la urmă se 
lăsară înduplecați de rugămințile pelerinului şi înfulecară pe săturate. Nici nu mai îşi aducea aminte 
de când nu mai mâncaseră ei un orez atât de bun... 

De cum sfârşiră cina, uşa se deschise şi în prag se arătă grăbită şi voioasă O-Kono. Fiica O-Kono 
era o fată harnică și cu suflet bun, dar era tare negricioasă şi urâtă. Avea chipul atât de brăzdat de 
zbârcituri, încât oricât te-ai fi uitat, nu găseai un locșor neted. 

O-Kono se tocmise slujitoare la casa starostelui, iar stăpânii îi îngăduiau uneori să le ducă 
bătrânilor, drept hrană, ceea ce izbutea să râcâie de pe fundul oalelor şi blidelor. Şi astă dată le 
adusese o strachină plină cu orez pământiu şi ars, dar moșul şi baba zâmbiră cu milă. 

— O-Kono, fata noastră dragă, astăzi suntem sătui: musafirul nostru ne-a ospătat împărătește. 

Auzind aceasta, O-Kono se îmbujoră de rușine, neștiind cum să-i mai mulțumească pelerinului. 
Bătrânul şi bătrâna începură să se căineze: 

— O, ce durere, ce nenorocire! Avem o fată bună şi cuminte, dar uită-te și tu ce urâtă e... La 
sărăcia noastră, asta ne mai lipsea. Unde să-i găsim un mire? Şi tare am fi vrut s-o căpătuim, fiindcă 
e destul de mare. 

— Nu vă întristaţi pentru atâta lucru, le răspunse pelerinul. O să vă ajut eu. 


Şi scoțând din mânecă un ştergar negru ca noaptea, i-l întinse fetei: 

— E alt tău, ţi-l dăruiesc. Diseară, după ce faci baie, să-ți ştergi faţa cu el. 

O-Kono se întoarse la stăpâni şi se apucă să încălzească apa pentru baie“. Cel dintâi se îmbăie 
starostele, iar după el, unul câte unul, toţi ai casei. Slujitoarea, ca totdeauna, se îmbăie cea din urmă. 
Luă apoi ștergarul negru şi, plină de șovăială, îşi șterse încetişor obrajii. Și minune! pielea ei aspră 
şi zbârcită se făcu moale şi gingaşă ca mătasea, îşi şterse apoi gâtul şi-i deveni neted și frumos. 

Fata se sperie. leşi tulburată din baie şi dădu fuga la oglindă. Se uită şi luă seama că toate 
zbârciturile îi pieriseră, iar chipul ei strălucea de-o plăcută albeaţă. O-Kono devenise o fată 
frumoasă cum puţine se aflau pe lume... 

Văzând minunea, soţia starostelui începu s-o descoasă pe slujitoare cum și ce fel. 

O-Kono îi povesti totul, fără să-i ascundă nimic. Arzând de nerăbdare să încerce puterea 
ştergarului soţia starostelui i-l ceru împrumut, făgăduind că se va şterge cu el o singură dată. 

A doua seară, soţia starostelui se duse la baie cea din urmă, cum nu mai făcuse ea niciodată. Se 
scaldă, apoi începu să-şi frece vârtos faţa cu ştergarul negru. Faţa i se făcu gingaşă. Apoi îşi şterse 
mâinile. Mâinile îi deveniră albe şi moi ca niște plăcintele proaspete. 

Stăpâna se bucură nespus, frecându-se cu ştergarul din cap până-n picioare. Cu mare greutate se 
hotărî să iasă din baie. 

„Gata. Ajunge! îşi zise. Am obosit tot ştergându-mă, dar în schimb am devenit de nerecunoscut. 
Sunt fără pereche de frumoasă.” 

Dar pesemne că nu-i era dat să se bucure prea mult. Picioarele ei strălucitor de albe şi spatele ei 
alb ca zăpada se lipiseră de scăldătoare ca şi cum ar fi fost încleiate. Cât se zbătu soția starostelui, 
cât se zbuciumă, degeaba: nu se putea clinti și pace. Începu să strige după ajutor cât o ţinea gura. 

O-Keno veni în fugă şi, apucând-o pe stăpână de mâini, încercă s-o tragă afară din baie, fără să 
reușească. Ce era de făcut? 

Stăpâna o rugă în cele din urmă: 

— Du-te repede după pelerinul acela care ţi-a dat ştergarul negru. Adu-l încoace să mă dezlege 
de farmecele lui. 

O-Kono fugi cât o țineau picioarele până la bordeiul bătrânilor. Pelerinul se afla tot acolo, căci 
gazdele îl înduplecaseră să mai rămână la ei o zi, două. Fata îl aduse în grabă la stăpânii ei. 

Când îl văzu, soția starostelui înlemni. Vrăjitorul nu era altul decât cerşetorul pe care a îl 
alungase în ajun cu atâta asprime. 

Pribeagul surâse în barbă, apoi spuse: 

— Fie, te voi slobozi, dar mai întâi dă poruncă să se facă un praznic mare, la care să fie poftite 
toate neamurile voastre, şi cele apropiate și cele mai îndepărtate. 

În scurtă vreme, rudele starostelui se adunară în odaia de oaspeţi şi începură să cheful. 

După ce se încredinţă că au venit toți, pelerinul se apropie fără grabă de scăldătoare. Soţia 
starostelui îl aștepta plângând și oftând. Scoase din mânecă un beţişor verde de bambus care 
strălucea şi lumina ca o rază de soare. Mişcă apoi beţișorul, rostind un descântec. În aceea clipă, 
femeia se dezlipi de scăldătoare. 

Bucuroasă nevoie-mare, se îmbrăcă în grabă și se duse la oaspeţi. 

Se încinse o petrecere tare veselă, musafirii trăgeau la măsea, cântau și făceau larmă. De pelerin 
uitaseră cu totul, nici nu se gândiseră măcar să-i mulțumească. Deodată, vrăjitorul apăru ca din 
pământ în mijlocul odăii de oaspeţi, strigând cu glas puternic: 

— Schimbaţi-vă în maimuțe! Schimbaţi-vă în maimute! 


374 în satele japoneze, conform unui obicei străvechi, în fiecare seară oamenii se îmbăiază într-un vas de lemn plin 
cu apă încălzită. De obicei apa se încălzește o singură dată pentru familie, începând cu bărbații și continuând cu 
femeile, în ordine descrescândă; fiecare, intră în baie pentru scurt timp şi apoi se spală cu săpun alături de baie, unde nu 


reintră decât după ce e curat, şi pentru a se reîncălzi 


Lovi de trei ori podeaua cu vărguţa lui de bambus și pe dată toți cei de faţă se prefăcură în 
maimuțe păroase, cu botul roşu. Pocitaniile începură să chiţcăie şi să țopăie prin casă. Vraciul cu 
beţișorul de bambus şi le porunci: 

— Duceţi-vă în munţi! 

De cum rosti aceste vorbe, maimuţele, în frunte cu conducătorul, lor, fostul staroste, o luară la 
goană spre munții depărtaţi şi pieriră ca nişte vedenil. 

În marea casă a starostelui se lăsă tăcerea. Înfricoşată, O-Kono se ascunse într-un ungher al 
bucătăriei, temându-se până să și răsufle. 

Pelerinul o chemă la el cu blândețe şi-i spuse să aducă acolo, în casă, pe unchiaș și pe babă. Fata 
alergă într-un suflet şi-i aduse de mână pe tatăl şi mama sa. 

Luându-și rămas bun, vrăjitorul le spuse: 

— Cui i-a crescut păr pe inimă, acela e mai bine să se facă maimuţă. De-acum înainte voi veți 
trăi în această casă. Fiţi fără grijă, starostele nu se va mai întoarce. 

Şi deodată pieri ca luat de vârtej. 

O-Kono își găsi curând un mire pe potriva ei și trăiră laolaltă cu părinții, în pace, belșug. 


Morișca năzdrăvană 
poveste japoneză 


Trăia odinioară într-un sat un flăcău pe nume Ginșiro. Oamenii îl porecliseră „Mâncător de 
ridichi”, fiindcă era atât de sărac, încât se hrănea numai cu ridichi. 

O dată, prietenii lui Ginşiro se înţeleseră să-l căpătuiască pe sărmanul flăcău, făcându-i rost de o 
nevastă avută. Pentru asta puseră la cale un şiretlic. 

Într-o dimineață, trecură în şir lung, cu coşuri goale în mâini, pe dinaintea casei unui bogătaș. 
Văzând atâţia oameni, bogătaşul se miră nespus: 

— Încotro vă duceti cu coșurile acelea? 

Flăcăii răspunseră într-un glas: 

— Mergem să culegem pere sălbatice pentru Mâncătorul de ridichi Ginşiro, mergem să culegem 
pere! 

Altădată trecură buluc prin faţa casei bogătaşului, purtând cu toții sapele pe umăr. Bogătașul le 
ieși din nou în cale, cercetându-i unde se duc și de ce. Iar flăcăii răspunseră: 

— Ne-a tocmit Mâncătorul de ridichi Ginşiro, să-i săpăm ţarinile, mergem să-i săpăm țarinile! 

Tare se mai minună bogătașul: „Mâncătorul de ridichi Ginșiro? N-am auzit de numele ăsta dar se 
vede treaba că nu-i chiar cel de pe urmă calic din ținutul nostru, dacă atâţia oameni muncesc pe 
ogorul lui și culeg pere pentru el. Hm, n-ar fi rău deloc ca acest Ginşiro s-o peţească pe fiică- 
mea...”. 
Și iată că nu târzie vreme, la bogătaș se înfățișă un peţitor din partea lui Ginșiro. Bogătașul era 
grozav de mândru că Mâncătorul de ridichi îi cere fata de nevastă și se învoi bucuros. Își trimise 
fata într-un palanchin*” frumos la casa mirelui, iar drept zestre îi dădu o mulţime de suluri de 
mătase și felurite scumpeturi. 

Mireasa cobori din palanchin și se uită în toate părțile să vadă casa cea bogată a Mâncătorului de 
ridichi. 

Ginşiro însă trăia într-un bordei sărăcăcios, învelit cu paie. Înăuntru, ce-i drept, totul lucea de 
curăţenie. Pe jos erau aşternute două covorașe, nu lipseau paravanele și nici vasele de tot felul. Erau 
chiar și un căzănel și un ceainic cu ceștile lui. 


375 jilț sau pat cu baldahin, purtat de oameni (sau de elefanți, cămile) și folosit ca mijloc de locomoţie pentru cei 
bogaţi; lectică; litieră 


Făcură nunta după rânduială. A doua zi dimineaţa însă, prietenii veniră să-şi ia înapoi cele 
împrumutate mirelui. Luară totul, și căzănelul, şi ceainicul, şi covorașele, astfel încât coliba rămase 
goală. 

Rău se mai amărî tânăra soţie, dar lui Ginşiro nici că-i păsa. În dimineaţa următoare, încercă să 
încropească ceva de mâncare, dar în casă nu era nici măcar un bob de orez. Mâncătorul de ridichi 
ridică din umeri: „Mie nu-mi trebuie orez, nu sunt deprins cu așa ceva.” 

Fierse ca de obicei o oală cu ridichi şi mâncă pe săturate, însă nevasta nici nu voi să se atingă de 
asemenea bucate. Ce să facă, biata? Puse deoparte trei suluri de mătase colorată, din cele ce-i 
fuseseră date drept zestre, şi-i spuse bărbatului: 

— Pe astea o să le vinzi, ca să cumperi nişte orez din târg. 

Ginşiro luă unul dintre suluri şi porni cu el la târg, să-l vândă. Pe drum însă, un târgoveţ făcu ce 
făcu și-i luă sulul pe degeaba. Ginșiro se întoarse acasă cu mâna goală. A doua zi se întâmplă la fel. 
A treia zi însă, izbuti totuşi să vândă mătasea şi tocmai voia să cumpere orez, când văzu nişte copii 
care chinuiau un șoim. 

— Daţi-i drumul sărmanei vietăți, se rugă Ginşiro cuprins de milă. 

— Ce tot vorbeşti? Șoimul e al nostru, noi l-am prins: și facem ce vrem cu el. 

— Dacă nu vreţi să-i daţi drumul, atunci vinde-ţi-mi-l mie. 

Le dădu copiilor toţi banii care-i avea, fără să se mai tocmească, și luă șoimul. Apoi, Ginșiro 
dădu drumul păsării să se înalțe în văzduh și strigă plin de bucurie: 


„Zboară, şoimule, zboară! 
Cale bună, cale bună! 
Hikutaku, 

Sakutaku, 

Pi-i-roro!” 


Șoimul, se avântă, făcu un rotocol în văzduh, apoi se lăsă să cadă ca o piatră într-un lan orz. 
Acolo, în lan, se ascunsese un kappa. Șoimul îl înşfacă în gheare și-l aduse plocon lui Ginșiro. 
Kappa începu să se roage: 

— Sloboade-mă, flăcăule, lasă-mă să plec! Îţi voi da în schimb o răsplată cum nici nu visezi! 

Ginşiro îi dădu drumul, iar kappa își ţinu făgăduiala, dându-i în schimb o comoară nepreţuită: o 
morișcă fermecată şi un săculeţ din țesătură scumpă. Era de-ajuns să învârteşti morișca, și din ea 
curgea tot ce-și doreşte inima. Însă Ginşiro, nepriceput cum era, se gândi: „Sacul o să-mi fie de 
folos în gospodărie, o să ţin ridichi în el. Cât despre morișcă asta, nu-i bună de nimic.” Și o lepădă 
în iarbă. 

Acasă, nevestei i se lungiseră urechile de foame așteptând: Oare nu se mai arată Ginşiro odată cu 
orezul acela?” Când îl văzu că se întoarce iarăși cu mâinile goale, de ciudă i se făcu negru înaintea 
ochilor. 

Ginşiro îi povesti totul: 

— Kappa mi-a dăruit un sac și o morișcă. Sacul uite-l aici. Morișca însă am aruncat-o. La ce ne- 
ar fi slujit? O jucărie care nu face nici doi bani. 

Dar nevasta lui Ginşiro, care era femeie isteaţă, pricepu îndată cum stau lucrurile: 

— Sacul ăsta e o comoară nepreţuită, dar fără morișcă n-are nicio putere. Dă fuga și caut-o acolo 
unde ai aruncat-o. 

Ginşiro porni grăbit după morișca năzdrăvană. 

Căută el ce căută prin iarbă, şi până la urmă găsi morişca şi i-o dete nevestei care spuse 
nerăbdătoare: 

— Bordeiaș, bordeiaș, schimbă-te în casă bogată! 


Nici nu sfârşi ea bine vorba, că bordeiul povârnit se prefăcu într-o casă mândră, înaltă, cu 
acoperiș de ţiglă. În vârful acoperișului era un căluţ cioplit cu meșteșug. Abia atunci înțelese 
Ginşiro ce comoară le-a încăput pe mâini. 

— Într-adevăr. E o morişcă tare darnică, spuse el. Ia să-i încerc şi eu puterea. 

Nevasta îi dădu morișca și-l învăţă ce să facă: 

— Învârteşte-o uite așa, și cere-i ce pofteşti. 

Ginşiro luă morișca și o învârti cât putu de tare, strigând: 

— Trage-i o ploaie zdravănă! Să toarne cu găleata! 

Deodată, din sac ieşi un nor negru din care țâşniră fulgere. Apoi se porni o ploaie cu spume, 
care-i udă ciuciulete pe Ginşiro şi pe nevastă-sa. 

Nevasta luă morișca din mâna bărbatului, o învârti iarăși şi spuse: 

— Să crească lanuri de orez! Lanuri întinse şi mănoase! Cât mai multe lanuri de orez! 

Într-o clipită, din sac ieșiră lanurile de orez, ca nişte covoare, și se desfășurară peste lunci, 
înverzind zările. 

Nevasta mâncătorului de ridichi răsuci din nou morișcă. Din sac ieșşiră o mulțime de cămări cu 
tot felul de bunătăți. Astfel că cei doi începură să trăiască în belșug. 

Nu peste mult timp, Ginşiro trimise după socrii săi, poftindu-i la petrecere în casa cea nouă. 
Bogătașul veni cu nevasta şi rămaseră muţi de mirare. Ce acareturi minunate, ce de mai avuţii! Fură 
ospătați cu mâncăruri atât de alese, cum nu mai mâncaseră ei niciodată. Când se sfârși prânzul, 
Ginşiro aruncă şi masa şi vasele cele scumpe şi lăcuite. Acestea plutiră la vale, pe firul apei, iar în 
locul lor se iviră altele noi. Cu mult mai frumoase. 

A doua zi dimineaţa, socrul și soacra începură să se pregătească de drum. Fata le spuse: 

— Afară e încă întuneric. Mi-e teamă să nu vă împiedicaţi. Staţi, că acuşi vă luminez calea. 

Şi fără să mai stea mult pe gânduri, dădu foc casei. Vâlvătaia se înălță puternică şi arse multă 
vreme ca o torță uriașă, luminând drumul bătrânilor, până ce aceştia ajunseră acasă. 

În urma lui Ginşiro, pe locul rămășițelor înnegrite se înălță o casă nouă, şi mai frumoasă decât 
cea arsă. 

Bogătașul hotărî la rându-i să-i poftească în ospeţie pe fiică-sa cu bărbatul ei. Făcu o petrecere 
mare și chemă lume multă. Musafirii mâncară, băură, se veseliră, iar la sfârșit, gazda aruncă în apă 
cănile şi ceştile goale. Acestea plutiră o vreme în jos pe undele repezi, apoi nu se mai văzură. 

A doua zi în zori, tinerii se pregăteau de plecare. Hotărât să nu rămână mai prejos decât gineri- 
său, bogătașul îşi dădu şi el foc casei. Casa se aprinse ca un rug şi arse până-n temelii de nu mai 
rămase decât cenușa şi scrumul. Pomenindu-se săraci și fără adăpost, socrul şi soacra se mutară într- 
un biet bordei acoperit cu paie. 

Lui Ginşiro i se făcu însă milă de cei doi bătrâni. Învârti morişca năzdrăvană și înălță o casă 
frumoasă. 

Trei comori 
poveste japoneză 


Trăia odată un țăran care avea trei feciori. Cel mai mare avea o fire blândă, era atât de sfios şi de 
potolit, încât toţi ai casei îl socoteau un prostănac. 

Într-o zi, bătrânul tată îi chemă la sine pe feciori și le spuse: 

— Sunt tare împovărat de ani și a sosit vremea să-mi numesc moștenitorul. Voi toţi îmi sunteți la 
fel de dragi şi n-aş vrea să nedreptățesc pe niciunul. Mergeţi, aşadar, să vă căutați norocul pe 
meleaguri depărtate. Fiecăruia îi voi da o pungă cu bani, ca să poată face negoţ, iar acela dintre voi 
care peste trei ani, la întoarcere, va umple cămara cu marfa cea mai de preț, dovedindu-şi astfel 
iscusinţa şi vrednicia, acela să rămână moștenitorul meu. 

Tatăl le dete banii făgăduiți și feciorii purceseră la drum spre cele patru zări. Abia plecați, frații 
cei mici prinseră a râde de cel mare, şoptindu-şi unul altuia: 

— Halal neguţător! Oare cu ce marfă de soi se va întoarce nerodul acasă? 


La cea dintâi răspântie se despărțiră, pornind care încotro. Cei mici apucară către nişte țări 
vestite, iar cel mare cutreieră multă vreme cărările, fără nicio ţintă. Merse el ce merse şi odată îi ieși 
în cale un râu lat și adânc. Voi să treacă dincolo, dar nici urmă de pod: pesemne îl luaseră apele. 

Pe celălalt mal înverzeau lunci bogate şi păduri stufoase, dar toate acestea nu aduceau niciun 
folos, atâta vreme cât nimeni nu putea să treacă apa cea mare. „Trebuie să dreg podul, își spuse 
fratele cel mare, pentru ca pământurile cele mănoase de dincolo să nu se irosească de pomană. 
Măcar să le fac şi eu oamenilor un bine.” 

Se apucă el să dreagă podul şi munci fără răgaz trei ani încheiaţi, cheltuind toţi banii care-i 
dăduse tatăl său. Înţelegând că va trebui să se întoarcă acasă cu mâinile goale, oftă plin de durere. 
„Vai, cum mă vor mai batjocori fraţii mei!” Dar ce era să facă? Se înnoptase și se culcă să doarmă 
pentru ultima dată, acolo, pe malul râului. În vis i se arătă un unchiaș cu barba colilie, care-i grăi 
astfel: 

— I-ai slujit pe oameni cu toată râvna, iar la tine însuţi nu te-ai gândit o clipă. Munca ta va 
rămâne recunoscută și plătită. Dar nu fi mâhnit. Iată. Îţi dăruiesc această undiţă. Mâine arunc-o de 
trei ori în apă. Întâia oară vei pescui o pungă goală. Dar să fii cu luare-aminte, căci nu pungă 
obişnuită: de câte ori o scuturi, curg din ea bani de aur cu nemiluita. A doua oară vei scoate un 
ulcior vrăjit: de câte ori îl apleci, curge din el un șuvoi nesfârșit de vin dulce şi înmiresmat. A treia 
oară vei prinde în cârlig o mătură de nuiele. E simplă la vedere, dar are o putere minunată, căci e 
făcută din ramurile copacului care crește în lună“. De câte ori loveşti cu ea un om bătrân, acesta 
întinerește pe loc. Dar ţine minte: nu cumva să dai mai mult de două, trei lovituri, fiindcă se poate 
întâmpla o nenorocire.” 

Dimineaţa, fratele cel mare se deșteptă îngândurat. Ce vis neobişnuit am avut! își zise. O vedenie 
ciudată... Se uită în preajmă și deodată se frecă la ochi: lângă el se afla undița despre care îi 
pomenise moșneagul. Așadar, nu fusese numai un vis amăgitor... 

Merse grabnic pe pod şi aruncă undiţa în râu. O putere nevăzută smuci struna, ca atunci când 
mușcă peştele din momeală. 

Scoase iute cârligul din apă: în cârlig era agățată punga făgăduită, o răsturnă, și minune! Din ea 
curse o ploaie de bani de aur. Aruncă undiţa a doua oară și scoase ulciorul, îi duse la gură, îl înclină, 
şi din el curse un vin nemaipomenit de gustos, în viaţa lui nu mai băuse asemenea licoare! N-apucă 
să arunce bine undița a treia oară, că mătura de nuiele se şi ivi din valuri. 

Adună el cele trei lucruşoare într-o boccea, puse legătura pe băț şi porni, vesel spre casă. 

La răspântia știută se întâlni cu frații mai mici. Împlinindu-se sorocul, fiecare se întorcea cu câte 
trei care pline de mărfuri. 

De cum îl văzură, începură să-l ia în tărbacă: 

— Ia uitaţi-vă la prostănacul nostru de frate! În trei ani doar atâta a fost în stare să agonisească: o 
boccea prăpădită. Ştiam noi că n-o să facă nicio ispravă! A risipit degeaba banii tatălui nostru... 

Fratele cel mare tăcea și zâmbea pe ascuns. Cei doi o luară înainte cu carele lor, iar el, haida, 
haida, agale şi fără spor, abia li se ţinea pe urme. 

Bătrânul îşi întâmpină feciorii plin de bucurie, pregătind pentru fiecare câte-o cămară, cum 
fusese învoiala. 

Neamurile curioase, precum şi o mulțime de săteni, se adunară la iuţeală, să vadă cu ce-şi vor 
umple cămările feciorii, întorşi de la drum. 

Deschiseră uşa primei cămări: era plină până sus cu orez din soiul cel mai bun. 

— Bun lucru, băiete, îl lăudă tatăl pe fiul mijlociu. Orezul înseamnă belșug și hrană pe pământ. 

Cea de-a doua cămară era plină până-n bagdadie cu suluri de mătase lucitoare. 

— De ispravă flăcău! îi zise bătrânul, cu mare mulțumire feciorului cel mic. Ai adunat avere, nu 
glumă. 

De cea de-a treia cămară, tatăl nici nu voi măcar să se apropie, fiindcă îl văzuse pe fiul cel mare 
întorcându-se cu mâinile goale. Tocmai o pornise îndărăt spre casă, când se auzi strigat din urmă: 

— Tată, oprește-te! În cămara mea nu vrei să te uiţi? 

— La ce bun? i-o întoarse tatăl, supărat. Ca să mă fac de râs înaintea oaspeţilor? Ştiu e că n-ai 
adus din călătoria ta decât o biată legăturică. 

— Tată, nu mă umili, stărui flăcăul. Oare nu sunt şi eu feciorul tău, la fel ca ceilalți? 

Ce era să mai facă bătrânul părinte? Fără nicio tragere de inimă deschise ușa cămării! Dinăuntru 
se revărsară galbenii de aur ca dintr-o butie spartă. Străluceau atât de tare, încât îşi duseră cu toții 
mâinile la ochi, ca să nu-i orbească. 

Amuţiseră de uimire. Văzându-i că nu mai sunt în stare să scoată un cuvinţel, feciorul cel mare le 
spuse: 

— Să ia fiecare câte un pumn de aur. Haide, luaţi, nu vă sfiiți, căci ne va rămâne şi nou unul. Iar 
după aceea vă poftesc pe toţi la ospăț. 

Musafirii se puseră pe chef. 

Fratele cel mare le turna tuturor din ulciorul cu vin înmiresmat și se încinse o veselie fără 
pereche. 

— Toate-s bune, păcat de un lucru! se tângui deodată tatăl, pe când petrecerea era în toi. Tare mă 
mai apasă bătrâneţea... Ehei, să mai am eu sprinteneala de altădată, ce-aș mai juca de bucurie! 

— Tată, dacă-mi îngădui, te voi ajuta eu să-ți redobândeşti picioarele tale zdravene, din tinereţe, 
zise surâzând fiul cel mare. 

ŞI-l lovi de două ori pe spate cu mătura. 

— Cum îndrăzneşti, copil neobrăzat! se mâniară oaspeţii. 

Dar ce le fu dat să vadă! Sub ochii lor, bătrânul tată, din cărunt şi gârbov cum era, se schimbă pe 
dată într-un bărbat falnic, în plină putere, cu părul negru şi statura dreaptă. Nu-i dădeai mai mult de 
treizeci de ani. 'Țâşni în picioare de la locul lui şi începu să joace de mama focului... Plini de 
nerăbdare, moşii şi babele care erau pe-acolo se înghesuiră în jurul flăcăului, rugându-l să fie şi ei 
bătuţi pe spate cu mătura de nuiele. Până şi bătrâna bunică a flăcăului, posmăgită, arăta acum ca o 
femeie în floarea vârstei. Îi mulțumi nepotului cu vorbe mieroase, dar în sinea ei bombănea ursuză: 

— Te pomenești că i-a fost milă de mătură, să nu se tocească. Altfel de ce nu s-a îndurat să mă 
facă şi mai tânără decât sunt acuma, să arăt şi eu, colea, măcar de vreo douăzeci de ani dacă nu de 
șaptesprezece... 

Începură cu toții să ţopăie. Numai bunica nu dansa: cine știe în ce cotlon se mistuise! 

De la o vreme băgară de seamă că lipseşte și se apucară s-o caute. Când colo, ce să le vadă 
ochilor! Pe podeaua camerei învecinate zăcea veşmântul bătrânei, iar în mijlocul acelei grămezi de 
boarfe se zbătea un prunc de ţâţă, orăcăind din răsputeri. Din mătură nu mai rămăseseră decât 
așchii. 

Nu mai puteau să dreagă nimic. Nepoţii se apucară să-și dădăcească bunica, iar de la mătură își 
luară rămas bun. lată de ce, în ziua de azi, bătrânii nu, mai întineresc. 


Frumoasa din tablou 
poveste japoneză 


Trăia pe vremuri într-un sat un om nu prea isteţ la minte, pe nume Gombei. Împlinise el treizeci 
de ani, trecuse de patruzeci, dar tot neînsurat rămăsese, fiindcă toate fetele râdeau de nerozia lui. 
Dar, iată că într-o seară, în bordeiul lui cel povârnit se arătă o frumoasă necunoscută, care-i spuse cu 
glas rugător: 

— Fii milostiv, adăpostește-mă sub acoperișul tău; măcar o noapte. 

Gombei rămase năuc, dar îi dădu bucuros găzduire. 

Se așezară ei să cineze, iar după ce mâncară, fata spuse iarăși: 


— Văd că trăieşti singur. Şi eu sunt singură pe lume; ia-mă de nevastă. 

Gombei amuţi de fericire. 

Din clipa aceea o îndrăgi atât de mult pe tânăra-i soaţă, că nicio treabă nu-i mai ieşea fără ea. Se 
apuca să împletească sandale de paie, fără să-și ia o clipă ochii de la nevastă. Împletea de zor și nici 
nu băga de seamă că sandalele au ieșit lungi cât o covată, încât nimeni n-ar fi putut să le încalţe. 
Începea să meşterească o pelerină de paie, dar tot cu ochii la femeie, ieșea o pelerină ca pentru un 
uriaş, încât nimeni n-ar fi putut s-o îmbrace. 

Dacă se ducea Gombei să lucreze la câmp, nici acolo n-avea spor. Dădea cu sapa o dată, de două 
ori, Şi i se făcea dor de nevastă. Săpa o brazdă și dădea fuga acasă: 

— Nevastă, unde ești? 

O privea pe săturate şi alerga iarăşi la ogor. 

Văzu ea frumoasa că nu prea îi merg treburile lui Gombei. Se duse, așadar, la oraș și porunci 
unui pictor să-i facă portretul. 

— Ia te uită cum îmi seamănă, îi spuse ea bărbatului, arătându-i tabloul. Agaţă-l acolo, de 
ramura unui copac şi uită-te la el cât îţi poftește inima. 

De-atunci, Gombei nu mai dădea fuga pe-acasă în orice clipă. Se uita la portret, iar chipul soţiei 
îi zâmbea de parcă ar fi fost viu. Privea el cât privea şi iar se apuca de săpat. Lucra astfel până 
seara. 

Dar iată ca o dată se stârni un vânt-puternic care smulse portretul de pe creanga lui şi-l săltă 
până-n nori. Plângând de ciudă, Gombei se întoarse acasă şi-i povesti soției nenorocirea. Femeia 
căută să-l liniştească: 

— Nu te mai necăji! Îi voi cere pictorului să-mi facă alt portret, și mai frumos decât cel dintâi. 

... Portretul se roti, prin văzduh multă vreme, ca o frunză uscată, iar în cele din urmă căzu pe 
pământ, chiar în livada prinţului. Văzând frumoasa din tablou, prinţul se aprinse dragoste şi râvni cu 
orice preţ s-o ia de nevastă: 

— Dacă am înaintea ochilor un asemenea portret, înseamnă că undeva, pe lume, trăieşte și 
frumoasa zugrăvită aici! 

Şi le porunci kerailor săi: 

— Căutaţi-o fără zăbavă, pretutindeni, şi aduceţi-o aici, cu sau fără voia ei! 

Keraii prințului începură s-o caute prin satele învecinate și tuturor celor întâlniți în cale le arătau 
portretul: 

— N-aţi văzut-o cumva pe femeia aceasta? 

Într-un sat li se răspundea: 

— N-am văzut-o. 

În altul: 

— N-o cunoaștem. 

În sfârșit, ajunseră și pe meleagurile unde trăia Gombei. 

Țăranii văzură portretul şi îl recunoscu pe dată: 

— Aaa! Păi asta-i nevasta lui Gombei-dono*”! Da, chiar ea e! 

Keraii merseră la coliba lui Gombei și, văzând că frumoasa lui nevastă e aidoma cu cea din 
tablou, spuseră: 

— Din porunca prinţului, trebuie s-o ducem la castel pe această femeie! 

Omul începu să se tânguie: 

— Fie-vă milă! Nu mă loviți atât de crunt! 

Dar ei nici nu-l ascultară. 

O scoaseră pe femeie din casă cu de-a sila. Gombei bocea nemângâiat, lacrimile-i curgeau 
şiroaie. Tânăra soţie plângea de asemenea. Dar pe când ieșea din bordei izbuti să-i șoptească 
bărbatului: 

— Nu-ţi pierde nădejdea! De cum o sosi ajunul Anului nou, vino așa, către seară, la palatul 
prinţului, și prefă-te că vinzi ramuri de brad. Voi găsi eu un prilej să te pot vedea. 

Gombei rămase iarăşi singur şi începu să numere zilele. Greu mai trecea vremea... Dar iată că 
sosi şi mult aşteptatul ajun de An nou. 

Gombei luă în spinare atâtea crengi de brad cât putea să ducă şi porni spre palat. Începu să se 
plimbe pe dinaintea porților, strigând cât putea din gură: 

— Cetină de Anul nou! Cetină de Anul nou! 

De când fusese adusă la castel, nevasta lui Gombei stătea întruna posomorâtă și tristă. Degeaba 
căutase prinţul s-o înveselească, în fel și chip. Zadarnic se străduiau măscăricii, muzicanţii şi 
dănţuitorii. Dar de cum auzi glasul lui Gombei, chipul frumoasei se lumină de un zâmbet fericit. 

Grozav se minună şi se bucură prințul: 

— Fi, dacă neguţătorii de brazi te încântă aşa de mult, o să vând eu însumi brazi, ca să-ţi fiu pe 
plac. 

Prinţul ieși numaidecât pe poartă și îmbrăcă zdrențele amărâte ale lui Gombei, iar acesta puse pe 
el straiele strălucite ale măriei-sale. Întâmplarea făcuse ca Gombei să semene la chip cu prinţul, de 
parcă i-ar fi fost frate geamăn. 

Prinţul o porni în jurul castelului, strigând din răsputeri: 

— Cetină de Anul nou! Cetină de Anul nou! 

În acest timp, frumoasa le porunci și slujitorilor: 

— Daţi-i drumul înăuntru stăpânului vostru. Apoi încuiaţi bine poarta. Să nu mai lăsați pe nimeni 
să intre! 

Gombei intră pe poarta castelului, iar soţia alergă în întâmpinarea lui. Se îmbrățişară de fericire. 

Prinţul umblă cât umblă, strigă el ce strigă, apoi se plictisi. Se întoarse şi voi să intre în castel, 
dar porţile erau ferecate bine. Începu să bată și să răcnească: 

— Hei, nătărăilor, aţi orbit şi aţi surzit de tot? Prinţul vostru așteaptă la poartă! leşiţi odată! 

Dar străjerii îi răspunseră: 

— Pleacă de-aici, cerșetor netrebnic! Pleacă până nu-ţi tăiem capul! Măria-sa prinţul e acolo 
unde trebuie să fie, în castelul lui. 

În zadar se rugă prinţul, în zadar căută să-i înduplece. Nimeni nu-i dădu crezare. Și nu putu intra 
în castel. Fu nevoit să rătăcească toată viața pe drumuri. 

Gombei rămase la castel cu frumoasa lui soție și trăiră în fericire şi înțelegere, până la bătrânețe. 


Darul fecioarei lacului 
poveste japoneză 


Demult, demult de tot, pe când orașul Tono de astăzi, era abia un sat, trăia prin locurile acelea un 
țăran pe nume Magoshiro. Lui Magoshiro îi plăcea să muncească, trudea mereu fără preget, dar nu 
izbutea să alunge sărăcia amară. Pe deasupra mai avea și o soție cicălitoare şi rea de gură. Doar nu 
degeaba se spune: „O nevastă rea e totuna cu o sută de ani de secetă”. Toată ziua, apriga femeie îl 
bombănea și-l certa pe Magoshiro. Din pricina ei, sărmanului om aproape că-i venea să-și puie 
capăt zilelor. 

O singură bucurie avea Magoshiro: să cosească iarba de pe coasta muntelui Monomi. Pornea cel 
dintâi la lucru, iar la mijitul zorilor ajungea să cosească atâta iarbă câtă altul n-ar fi putut s-o 
dovedească nici până seara. Apoi se odihnea și el câteva clipe. Punea coasa așa jos şi privea cu 
încântare cum se ridică soarele deasupra muntelui. Pentru el nu era o clipă mai fericită decât asta... 


Odată, Magoshiro tocmai cosea iarba de pe malul unui lac de munte. Deodată auzi cum îl strigă 
cineva: 

— Magoshiro-dono! 

Se uită el în jur, dar nu văzu pe nimeni. „Pesemne că mi s-a părut”, îşi zise şi se apucă nou să 
cosească. 

Dar după puţină vreme se auzi iarăși strigat: 

— Magoshiro-dono, Magoshiro-dono! 

Îşi îndreptă spinarea și se uită cu luare-aminte în partea de unde auzise chemarea. Ce minune o 
mai fi și asta? Ştia că nu se află pe acolo nici ţipenie de om, dar iată că pe malul lacului se ivise ca 
din pământ o fată. 

Nici în vis nu mai văzuse Magoshiro asemenea frumuseţe! 

Fata îi zâmbi cu bunătate, făcându-i semn să se apropie. Magoshiro simţi că picioarele îl duc 
singure către lac. „Sunt pierdut! își zise. Mă vor înghiți adâncurile lacului!” Tot mai tare îl cotropea 
spaima, dar nu se putea împotrivi acelei puteri tainice. Înainta pas cu pas către țărmul lacului, ca și 
cum l-ar fi tras cineva de cingătoare şi se opri în fața fetei. Aceasta făcu o plecăciune înaintea lui şi 
grăi: 

— Magoshiro dono, îţi voi face o mare rugăminte. Am auzit că peste puțin timp oamenii din 
satul tău vor merge să se închine la templele Ise*%. Ai de gând să te duci şi tu? 

Auzind aceasta, Magoshiro îşi mai veni în fire: 

— Ce să caut acolo, eu, un biet om sărac? De unde să iau atâţia bani pentru drum? răspunse el. 

— De asta să n-ai grijă, vei avea bani destui. Făgăduieşte-mi numai că îmi vei îndeplini dorința. 

Şi fata urmă, plecându-și fruntea: 

— Îţi voi mărturisi tot adevărul... Eu mă număr prin fecioarele apelor și trăiesc în adâncul 
acestui lac. Sunt însă tare mâhnită şi însingurată. Din fragedă pruncie am fost despărțită de sora mea 
cea mare pe care o iubeam nespus. Ea trăieşte acum în lacul Ko, departe de aici, lângă orașul Osaka. 
N-am primit de mult veşti de la ea şi sunt tare îngrijorată. Aş vrea ca tu, Magoshiro, să-i înmânezi o 
scrisoare de la mine, când te vei duce să te închini la templele Ise. 

Bunul Magoshiro ar fi fost gata să-i îndeplinească rugămintea fetei, fără să-i ceară nici el de 
răsplată. 

— Fie, am să duc scrisoarea. Dar m-o lăsa oare nevasta? E o femeie cu care nu prea te poţi 
înţelege. 

— Cere-i cu stăruință să te lase. Îmi pun toată nădejdea în bunătatea ta. 

Fata scoase din sân scrisoarea şi o pungă: 

— Iată, îţi dau această pungă fermecată. În ea sunt tocmai o sută de moni. Poţi să-i cheltui pe 
toţi, în afară de ultimul bănuţ, iar în ziua următoare punga va fi iarăşi, plină. Te va sluji cu credinţă 
până la întoarcerea ta acasă. Nu uita însă: cel din urmă bănuţ n-ai voie să-l cheltui. 

După aceea, fecioara apelor îl învăță cum să găsească lacul Ko şi ce semn trebuie să facă va 
ajunge pe mal. 

— Mergi cu bine, Magoshiro! Drum bun! Fereşte-te însă să povestești cuiva ce-ai văzut şi ce ai 
auzit aici! 

Zicând acestea, fecioara lacului pieri din ochii lui, de parcă nici n-ar fi fost vreodată. Valuri mici 
unduiau pe faţa apei în care se oglindeau norii albi ai dimineţii. Magoshiro se frecă la ochi, ca și 
cum s-ar fi trezit dintr-un vis. În jurul lui era pustiu, numai două ciori croncăneau tare, zburând prin 
văzduh. Dar în mâini, Magoshiro ţinea scrisoarea și punga. Așadar, nu fusese un vis... 

Stătu el ce stătu, dar până la urmă trebui să se apuce iarăşi de lucru: nevasta n-avea să-l 
întâmpine cu vorbe bune dacă nu va termina mai repede treaba. Și Magoshiro luă coasa grăbit. 


378 templele din Ise (insula Honshu, judeţul Mie) sunt cele mai vechi şi venerabile temple din ţară. Ele aparţin 
cultului șantoist, vechea religie a Japoniei, care se bazează pe respectul faţă de forțele naturii şi cultul strămoșilor. În 
primele zile ale anului aceste temple sunt vizitate de familia imperială, de miniştri şi demnitari, apoi de alți oameni; se 


consideră de bun augur vizitarea la începutul fiecărui an a acestor temple 


Nu după multă vreme, oamenii din satul lui se adunară, într-o ceată mare, pornind să se închine 
la templele Ise. Magoshiro voi să li se alăture, dar nevasta se împotrivi mânioasă. 

Magoshiro căută s-o înduplece în fel şi chip, dar totul părea în zadar. Cu chiu, cu vai, nevasta se 
învoi să-l lase, dar fără să-i dea niciun ban de cheltuială. 

— Nu-ţi voi da nici măcar un bănuţ de aramă! O să pieri de foame pe drum! 

Se înţelege, Magoshiro nu suflă nicio vorbă despre punga fermecată, dăruită de fecioara 
lacului... 

Pe drum, omul nostru nu duse lipsă de bani. Cheltuia tot ce avea în pungă, în afară de ultimul 
bănuţ, iar dimineața punga era la fel de plină ca în ajun. Dar Magoshiro nu se gândea numai la el. 
Pe mulţi dintre călători îi ajută la nevoie, hrănindu-i pe cei flămânzi. 

Poposi împreună cu oamenii din satul lui la templele Ise. Petrecu împreună cu ei și în orașul 
Osaka, apoi, luându-și rămas bun de la fârtații de drum porni de unul singur către lacul Ko. 

Lacul acesta se află la miază-noapte de Osaka, chiar la poalele muntelui Nagano. Din vechime se 
povestea că pe-acolo bântuie duhurile rele şi de aceea oamenii din partea locului se temeau să se 
apropie de lac. Dar Magoshiro merse curajos până la țărm şi bătu puternic din palme, de trei ori, 
după cum îl povăţuise fecioara apelor. 

Deodată, în adâncul lacului străluci ceva, apoi către țărm înaintă o undă aurie care se schimbă în 
stropi luminoşi şi în fața lui Magoshiro se ivi o fată de-o frumuseţe fără seamăn. Fata apăru şi pe 
obraji îi curseră lacrimi de bucurie: 

— O, cât sunt de fericită! Datorită ţie, Magoshiro, am primit mult aşteptatele veşti de la sora mea 
mai mică, de care sunt despărțită de-atâta vreme... Te învoiești oare să-i duci scrisoarea mea de 
răspuns? 'Ți-am fi amândouă nespus de recunoscătoare. 

Magoshiro dădu din cap în semn că primeşte. 

— Atunci aşteaptă puţin, spuse fata şi pieri în valuri. 

Când se arătă iar, în urma ei, din locul lacului se ridică un nor alb care alerga spre mal. Deodată, 
se auzi un plescăit puternic și norul acela se prefăcu într-un cal alb ca zăpada. 

Fata îi dădu lui Magoshiro scrisoarea de răspuns: 

— Du-o, rogu-te, surorii mele mai mici. Din pricina noastră, iată, ai rămas mult în urma 
oamenilor din satul tău. Cu calul acesta însă îi vei ajunge repede. Ai grijă însă, nu cumva să deschizi 
ochii până ce calul nu se va opri din zbor. 

Magoshiro încalecă, înşfăcă zdravăn coama calului și închise ochii. Calul necheză puternic de 
câteva ori şi deodată se avântă ca o pasăre prin văzduh. Magoshiro simţea că bidiviul îl poartă 
aproape de nori, dar nu vedea nimic, numai vântul îi şuiera pe la urechi. 

În cele din urmă, copitele sunară lovind pământul şi calul se opri încremenind pe loc. Magoshiro 
deschise ochii şi văzu că se află în pragul unei trecători de munte, chiar în faţa unei ceainării. 

Auzind zgomot, oamenii din ceainărie ieșiră afară. Şi, când colo, ce să vezi? Erau chiar tovarășii 
de drum ai lui Magoshiro! Peste măsură de miraţi, începură să-l întrebe: 

— Cum de ne-ai ajuns atât de repede? De unde vii? Parcă ai coborât din văzduh... 

Stăpânul ceainăriei se miră şi el: 

— Într-adevăr, e lucru tare ciudat! În partea aceea dinspre care vii, sunt doar munți cu neputinţă 
de trecut. Nu-i niciun drum pe-acolo. Cum de-ai putut să străbaţi pe unde n-a călcat picior de om? 

Buimăcit, Magoshiro bolborosi ceva din care oamenii nu înţeleseră nimic. 

Chiar a doua zi după ce se întoarse în satul lui, Magoshiro se grăbi să ajungă la țărmul lacului de 
pe muntele Monomi. Bătu de trei ori din palme și iată că pe lac se stârniră valuri, străluci o spumă 
de aur și pe mal se arătă fata cea frumoasă. 

Mulţumindu-i cuviincios fecioarei lacului, Magoshiro îi dădu scrisoarea de la sora ei. Fecioara 
apelor se bucură adânc şi drept răsplată îi dărui o mică râşniță de piatră, spunând: 

— În fiecare zi vei pune în râșniță asta un bob de orez. Trebuie s-o învârteşti o singură dată: 
bobul se va preface în aur. Însă ia aminte: să nu torni niciodată mai multe boabe în râşnită și nu 
cumva s-o învârți de două ori în aceeași zi! 


Magoshiro așeză râșnită fermecată pe tokonoma — micul altar din coliba lui. În fiecare zi, 
râșniţa îi dăruia un grăunte de aur. Cu vremea, Magoshiro începu să se îmbogăţească. Dar nevasta 
cea călitoare tot nu era mulțumită. Și, știut este, omul nemulțumit e ca o căldare găurită... 

— Mare scofală, un singur grăunte! Când o să înveţe proasta asta de râșnită să macine mai multe 
deodată? 

Într-o zi, pe când Magoshiro lipsea de acasă, soţia turnă în râșnită o strachină plină cu orez și 
începu să învârte mânerul cu mare hărnicie. Ca prin minune râşnița se săltă de pe altar şi porni 
singură pe ușă afară! Degeaba alergă femeia după ea... Râşniţa sări repede de pe o colină și, 
deodată, pleosc, se cufundă în lac, pierind pentru totdeauna. 


Paiul cu noroc 
poveste japoneză 


Se zice că trăia demult, tare demult, un flăcău sărman. Ce nu încercase el ca să scape de sărăcie! 
Dar în zadar, toate îi mergeau anapoda. Într-o bună zi se hotărî să meargă la templul zeiței 
Kannon*”, aflat în localitatea Hasioo, din provincia Yamato. Zis şi făcut. Ajuns acolo, începu să se 
roage cu mare osârdie: 

— Ajută-mă, preamilostivă zeiță, îndură-te de mine! Oferă-mi și mie o fărâmă de noroc! 

Se rugă astfel de dimineaţa până seara, iar nopțile și le petrecea tot acolo, în templu. Dar zeița 
nu-i dădea niciun semn de bunăvoință şi nici nu i se arătă, vreodată în vis, cum făgăduise. Flăcăul 
însă nu se dădu bătut. Zăbovi acolo până i se sfârșiră merindele și nu mai avu nimic în pungă. 
Băgând de seamă că stă toată vremea flămând, călugării îşi ziseră îngrijoraţi: „Dacă-l mai văd ochii 
noștri, oamenii vor gândi rău despre noi și ne vor defăima templul”. Astfel încât fură nevoiți să 
împartă hrana cu el. 

Trecură astfel multe zile. 

Într-o noapte, așa, cam spre dimineaţă, flăcăul avu în sfârşit visul după care jinduise. Din faţa 
altarului păși spre el însăși zeița Kannon, care-i grăi: 

— Mult o să mă mai sâcâi cu stăruinţele tale, cap de fier ce ești?! Grozav mai semănaţi oamenii 
unul cu altul! Fiecare ar vrea să dobândească fericirea de-a gata. Fără să facă nimic pentru a o 
merita. lar suferinţa ta ţi-a fost dată pentru păcatele săvârşite într-o altă viață! Departe îți sunt 
rugăminţile. Află însă că pe mine tot ai izbutit să mă înduioşezi. Măcar un grăunte am și eu dreptul 
să-ți dăruiesc. Dacă-l vei irosi prosteşte, va fi numai din vina ta. Ascultă, așadar, cu luare-aminte: 
Cel dintâi lucru pe care vei pune mâna în zori, la ieşirea din templu, acela o să fie norocul tău. Altul 
nu vei mai căpăta în veac. 

Flăcăul se deșteptă buimac. Dezmeticindu-se, el simţi că nu mai are putere să aștepte, că trebuie 
să înşface neîntârziat norocul mult râvnit. Fugi afară din templu, dar de grăbit ce era se împiedică de 
pietrele pragului și căzu cât era de lung, cu faţa și cu mâinile în praf. Ridicându-se de jos, mare-i fu 
mirarea văzând că ţine strâns în mână un fir de pai. „lată, aşadar, bunătate de om...” îşi zise cu 
amărăciune. Dar încăpățânat şi dârz cum era de felul lui, se hotărî să nu amâne. Chibzui el o vreme, 
apoi în cele din urmă o porni spre Kyoto. Era o zi caldă, de vară. De unde, de neunde, se ivi în zbor 
un bondar uriaș care-i dădea târcoale. Cu înverșunare, ca să-şi mai alunge mâhnirea şi urâtul, 
flăcăul prinse bondarul şi-l legă cu o aţă de paiul lui. Bâzâia şi se rotea de mama focului, iar flăcăul 
mergea vesel, cu paiul în mână. 

Deodată, pe drum se arată o trăsurică frumoasă, trasă de un bivol împodobit cu hamuri scumpe, 
în jurul căreia călăreau câţiva slujitori. În trăsură se afla o femeie bogată care, împreună cu copilul 


379 Kannon este zeița milei. Ea îi ajută pe oameni, întruchipându-se în treizeci și trei de chipuri. Există multe 

povestiri despre faptul că zeița Kannon, prin intermediul visurilor prevestitoare, trimite fericire celor ce se roagă în 


templul ei. Această fericire însă se plăteşte uneori cu un preț foarte mare 


ei nevârstnic, mergea să se închine zeilor. Copilul se cam plictisise şi privea abătut prin despicătura 
perdelelor, văzând bondarul care se zbuciuma legat de pai, începu să strige: 

— Vreau jucăria! Daţi-mi jucăria aceea! 

Unul dintre slujitori se apropie îndată de flăcău: 

— Tânărului nostru stăpân i-a plăcut bâzâitoarea aceea a ta. Nu vreau să 1-0 dai să se Joace cu 
ea? 

— Paiul acesta nu-i un pai oarecare, răspunse flăcăul, mi l-a dăruit însăşi zeița Kannon. Nu se 
cade să dezamăgesc un copil, aşa că luaţi-l. 

Femeia, care auzise totul, spuse atunci: 

— Îţi mulţumesc, flăcăule. Cum să te răsplătesc oare? Poate că ţi s-a uscat gâtlejul de căldură, 
ține fructele acestea. 

Înveli în hârtie albă trei portocale și i le dădu. 

„Pentru început nu-i rău, se gândi flăcăul. Iată că n-a trecut mult și paiul s-a schimbat în trei 
portocale.” 

Porni mai departe. Soarele se înălța tot mai sus, biciuind pământul cu razele-i de foc. Deodată, ce 
să vadă? La marginea drumului stătea culcată o tânără femeie, în jurul căreia roiau zăpăcite câteva 
slugi, văicărindu-se întruna: 

— Nenorocire! Stăpânei i s-a făcut rău de sete! Moare de sete! Hei, drumeţule, strigară după 
flăcău, nu ştii pe-aici, pe-aproape vreo fântână? 

— Cum nu, ştiu o fântână, ba chiar şi-un pârâiaș, dar până acolo-i cale lungă. Mai bine dați 
doamnei voastre aceste trei portocale, să-și răcorească buzele. Poate-și mai vine în fire. 

Slugile stoarseră portocalele și-i dădură să bea celei însetate. Venindu-şi în simtire, fata zise: 

— Îţi mulțumesc din inimă, flăcăule: Dacă nu erai tu, poate c-aș fi pierit de sete aici, în mijlocul 
drumului. lată, primeşte din parte-mi o mică răsplată. Nu-i un dar de preţ, dar altceva nu am la 
mine. 

Scoase dintr-o boccea trei suluri de pânză și i le dădu flăcăului. Acesta le vâri sub cingătoare şi 
porni mai departe plin de voie bună. Merse el ce merse, şi tocmai când începea să se întunece, iată 
că văzu venind spre el un samurai călare pe-un armăsar focos, urmat de slujitorul său, care sălta în 
şaua unui căluţ de rând. „N-aș fi crezut că există pe lume cai atât de falnici”, îşi spuse încântat 
flăcăul. 

Dar chiar în clipa când samuraiul ajunse în dreptul lui, armăsarul cel falnic se prăvăli ca lovit de 
trăsnet. Nespus de îndurerat, samuraiul încalecă pe calul slujitorului, poruncindu-i acestuia să 
rămână lângă animalul căzut, până-și va da sufletul. Stăpânul pieri în timp ce slujitorul se așeză la 
căpătâiul calului şi prinse a se boci cu glas tare: 

— Vai, ce năpastă! Sărmanul, gingașul armăsar n-a fost în stare să îndure osteneala unui drum 
atât de lung... Apoi cugetă tot cu glas tare: Măcar de-aş găsi pe cineva să-i vând pielea, fie şi pe 
nimica toată... 

Flăcăul se apropie numaidecât: 

— Vinde-mi-o mie. Îţi dau în schimb un sul de pânză bună, trainică. Nu-i mare lucru, dar tot se 
cheamă că te-ai ales cu ceva. 

Slujitorul luă pânza și dădu fuga să-l ajungă din urmă pe stăpân. Flăcăul nu mai putea de 
bucurie. „lată că nici n-a trecut bine ziua, şi paiul s-a prefăcut într-un armăsar de soi. Acum cred cu 
adevărat în norocul meu. Nu se poate ca armăsarul să nu-și vină în fire până la urmă.” 

Într-adevăr, într-o vreme calul zvâcni şi deschise ochii înceţoşaţi. Flăcăul îl stropi cu apă, îl luă 
binişor de frâu şi izbuti să-l pună pe picioare. „Hm, îşi zise, cei ce mă vor vedea cu asemenea 
bidiviu de preţ, s-ar putea să creadă că l-am furat.” Duse calul într-o poiană, îl legă de-un copac, 
apoi se repezi până-n satul cel mai apropiat şi vându cele două suluri de pânză care-i mai 
rămăseseră. Cu banii căpătaţi cumpără ovăz, fân, precum și o şa dintre cele mai ieftine. Timp de trei 
zile îngriji armăsarul cum se pricepu mai bine, până ce acesta se înzdrăveni de-ajuns. 


Apoi încalecă şi porni în galop, la adăpostul umbrelor nopţii, în dimineața următoare ajunse la 
marginea orașului. În ograda unei case văzu forfotă mare. Oamenii legau boccele, cărau lucruri, se 
strigau între ei, vânzolindu-se de colo-colo. Flăcăul înțelese că stăpânul casei, împreună cu familia 
lui, se pregăteau de drum lung. Opri calul la poartă: 

— Ascultă, om bun, nu-ţi face trebuință un căluţ ca ăsta? 

Gospodarul ieşi în prag: 

— O, ce mândreţe de cal! Bucuros l-aș lua, dar mi-s banii numărați. Dacă te învoiești în schimb 
cu ogorul meu de orez. lar pe deasupra poţi să locuieşti în casa mea până mă voi întoarce eu de la 
drum, fiindcă tot rămâne pustie. Iar de-o fi cumva să mă prăpădesc pe drum, stăpânește pentru 
totdeauna. 

Târgul se încheie repede. În aceeași zi stăpânul porni împreună cu toţi ai săi către ţinuturile de la 
Soare-Răsare. Trecu un an, trecu al doilea, al treilea... Omul nu se mai întoarse din călătorie. Și 
casa şi ogorul rămaseră în stăpânirea flăcăului. De-atunci, el duse un trai îmbelșugat, muncind 
pământul cu sârguință şi pricepere. Iar mai târziu, când îmbătrânise, le spuse nepoților săi: 

— Celui încrezător şi tare îi ajunge şi-un pai ca să dobândească fericirea. 


Tara oamenilor cu un singur ochi 
poveste japoneză 


Se povestește că odată, demult, trăia un om grozav de leneș, care pe deasupra se mai credea și 
grozav de isteț. Cum se apuca de-o treabă, cum o lăsa baltă: fie că i se părea prea grea, fie că i se 
părea câştigul prea mic. 

Azi așa, mâine tot așa, până când auzi el că undeva, în mijlocul mării, se află o insulă cu oameni 
cu un singur ochi în frunte. 

„Ehei, îşi zise isteţul nostru, tare bine ar fi să prind eu o asemenea dihanie cu un singur ochi. Aș 
vârâ-o într-o cușcă și aș arăta-o lumii întregi. Dar firește, nu pe degeaba. Oricine ar da bucuros un 
bănuţ de aramă, să vadă o astfel de minunăţie. Da, da, aș câștiga o mulţime de bani.” 

Zis şi făcut, împrumută o barcă de la un vecin şi porni în largul mării, să caute ţara oamenilor cu 
un singur ochi. 

Călători el multă vreme, lopătând din greu, înfruntând valurile şi furtunile, până ce, tocmai când 
era să-şi piardă nădejdea, ajunse la țărmul unei insule înverzite. Din desișul pădurii îi apăru în cale o 
namilă cu un singur ochi în frunte. 

Isteţul nu mai putea de bucurie. „Mai întâi, își făcu el socoteala, o să ademenesc matahala în 
barca mea. Apoi, mâna pe vâsle, și pe-aci ţi-e drumul. Curând am să fiu cel mai bogat om de pe 
lume.” 

Însă chiar atunci, arătarea, care-l privea ţintă cu singuru-i ochi, începu să strige cât îl ţinea gura: 

— Fraților, veniţi repede încoace! Veniţi să vedeţi ce n-aţi mai văzut! Marea ne-a adus un 
oaspete ciudat: o făptură cu doi ochi... 

La strigătul lui, pe țărm se arătară o mulțime de oameni cu un singur ochi. Fără să mai stea mult 
pe gânduri, puseră mâna pe musafirul nepofiit şi, după ce se minunară o vreme de înfățișarea lui, îl 
băgară într-o cușcă de bambus. 

Îl purtară astfel prin toată ţara, arătându-l oricui, dar, fireşte, nu pe degeaba. Și fiecare plătea 
bucuros un bănuţ de argint, ca să-l vadă pe omul cu doi ochi. 


Castelul împăratului furnicilor 
poveste japoneză 


Aceasta e o întâmplare veche, veche de tot. 


A fost odată un om care-şi câștiga traiul vânzând peşte cu coșurile. Într-o zi, întorcând acasă, îl 
apucă ploaia pe drum. Ploua cu găleata. Şi cum mergea astfel prin ploaie, văzu deodată că 
pârâiașşele de apă erau gata-gata să înece o furnică. Sărmana vietate se prinsese cu picioarele de un 
ac de pin, însă apele o împresurau și primejdia era tot mai mare. 

— Nu te teme, gâză mică, îndată îţi vin în ajutor! zise vânzătorul de peşte, şi întinzând spre 
gânganie capătul cobiliţei, o scoase la liman. 

A doua zi, omul nostru trecea pe același drum. Deodată, înaintea lui se ivi ca din pământ o 
făptură fără seamăn de înaltă şi spătoasă, un fel de uriaș, care-i grăi: 

— Ieri ai scăpat viaţa unei furnici. Pentru asta ţi se cuvine o răsplată. Vino cu mine. 

— Dar unde trebuie să merg? 

— Nu întreba nimic. Te voi călăuzi eu. 

Şi uriașul o luă înainte. Merse el ce merse, apoi se opri Şi-i arătă omului o găurică ce abia se 
zărea în pământ: 

— Intră acolo. 

— Unde, în găurica aia cât vârful de ac? se minună omul. Cum crezi c-o să încap acolo? 

— N-avea grijă. Tu nu trebuie decât să închizi ochii. 

Vânzătorul de peşte închise ochii. Îi deschise, după o clipă, și i se păru că a nimerit chiar în 
grădinile raiului. În jurul lui în erau flori din toate cele patru anotimpuri, flori roşii, albe, galbene, 
albăstrii... Pluteau miresme îmbătătoare și fluturi nemaivăzut de frumoși zburdau în lumină. Iar în 
depărtare, în pânza străvezie şi tremurătoare a văzduhului primăvăratec, strălucea un castel mândru. 

— Al cui o fi oare castelul acela? întrebă omul, înmărmurit de uimire. 

— E castelul împăratului furnicilor, răspunse uriașul. Te voi duce îndată acolo. 

Nu sfârşi bine vorba, că se și pomeniră în castel. 

Împăratul furnicilor îl primi cu dragoste pe vânzătorul de pește. 

Oaspetelui i se puse că dinainte bucate de soi, iar fetele-furnici îl înveseliră cu danturile lor. 

La plecare, împăratul îi dărui un minunat veșmânt de mătase, spunându-i: 

— Primeşte acest dar, drept mulțumire că ai scăpat viaţa unui curtean al meu. E de-ajuns să 
scuturi puţin mâneca veşmântului, ca să ai tot ce-ţi pofteşte inima. Dar ia aminte: să nu-l arăţi 
niciodată, nimănui, altfel îşi pierde puterea vrăjită. 

Din ziua aceea omul nu mai fu nevoit să vândă peşte prin târg. Era de-ajuns să miște mâneca 
veşmântului fermecat și să dorească ceva, că voia i se împlinea pe dată. Toate îi veneau ca la 
poruncă: şi bani, şi haine scumpe, şi mâncăruri alese. 

Îşi clădi o casă mare şi frumoasă şi începu să ducă un trai îmbelșugat. 

Într-o zi însă, pe când omul nostru era plecat, nevastă-sa se apucă să deretice prin cămară și dădu 
peste o lădiță pitită într-un ungher. „Ce-o mai fi și asta?” se miră femeia. Deschise lădiţa și găsi un 
prea-frumos veșmânt de mătase. Ghimpele geloziei îi străpunse pe dată inima. 

„Fără îndoială, îşi zise, stricatul de bărbatu-meu îmbracă acest veșmânt numai când se duce la 
deocheate, ca să petreacă acolo cu femeile, de aceea îl ascunde de mine. Ei lasă că-i arăt eu lui! ÎL 
învăţ eu minte să mai umble după mândre!” 

Și, niciuna, nici două, aruncă în foc minunatul veșmânt. Flacăra însă izbucni deodată şi se 
prelinse pe podea ca o rogojină arzătoare. Cât ai clipi, întreaga gospodărie căzu pradă focului şi arse 
până la temelii. Totul fu mistuit de flăcări: și casa cea nouă, și acareturile, şi hainele... 

Când se întoarse omul, în loc de casă găsi un morman de cenușă. Lângă rămăşiţele fumegând cea 
de zor: 

— Mare nenorocire ţi-am adus eu ţie, bărbate! Nici nu știu cum s-a întâmplat! Până să mă 
dezmeticesc, se aprinsese toată casa... 

— Şi zici că a ars chiar tot, tot? Poate că măcar lădiţa aceea ai izbutit s-o scoţi din casă. Lădiță 
pe care o tineam în cămară... 

— Lădiţă a ars cea dintâi, răspunse femeia. 

Omul oftă cu amărăciune: 


— Atunci totul e pierdut. Cum poţi să scuturi mâneca unui veșmânt pe care nu-l ai? 


Pânza albită sub clar de lună 
poveste japoneză 


Se povesteşte că odată, demult, starostele unui sat avea o fiică pe care hotărâse s-o dea de soață 
fiului unui bogătaș din satul vecin. Doar la un lucru nu se gândise starostele: dacă și fetei îi va fi pe 
plac mirele ales... 

Se făcu nunta. Ginerele se mută în casa socrului, dar în curând băgară de seamă cu toţii nevasta 
nu-și cinstește bărbatul nici măcar c-o privire. 

Și iată că într-o bună zi fata starostelui se duse la o bătrână vrăjitoare care-şi avea sălaș la 
marginea satului: 

— Tare mă mai mustră cugetul şi greu îmi vine să mă dau în vileag, mătușico, dar m-au măritat 
cu unul pe care nu-l iubesc. Mi s-a făcut lehamite de bărbatu-meu. Atât mi-e de silă, încât nici nu 
vreau să-l mai văd în ochi. Rogu-te, ajută-mă să pun capăt amărăciunii. 

Vrăjitoarea îşi scutură pletele cărunte, îşi îngustă pleoapele și începu să bolborosească vorbe 
repezi și neînţelese. Pironindu-și apoi ochii arzători asupra tinerei femei, îi porunci: 

— 'Ţese o fâşie de pânză într-o noapte cu lună. Albește-o tot într-o noapte cu lună, coase-o într-o 
noapte cu lună, brodeaz-o într-o noapte cu lună şi îmbracă-l pe bărbat cu ea, dar tot într-o noapte cu 
lună plină. 

Femeia făcu întocmai. Țesu pânza într-o noapte cu lună, o albi sub razele lunii şi o cusu tot aşa 
într-o noapte cu lună plină. Era frumos veşmântul, alb, alb şi străveziu ca gingașa lumină a lunii. 

Și iată că veni din nou o noapte cu lună. Tânăra soție acoperi ușor umerii bărbatului cu a 
țesătura. Omul ieși în pridvor, privind luna într-o tăcere mâhnită. Apoi, deodată, se topi ca un bumb 
de argint. Luna apuse. Se iviră şi zorile, dar bărbatul nu se mai întoarse. 

Cu toate că omul acela îi fusese atât de nesuferit, femeia se simţi tulburată fără voia ei şi dete 
iarăşi fuga la vrăjitoare. Aceasta îi spuse: 

— Dacă vrei să-l revezi, rabdă până se va arăta din nou luna plină, iar la ceasul cel mai adânc al 
nopții du-te la răspântia a șase drumuri. Stai acolo și așteaptă. 

Stătu nevasta, după cum i se poruncise, în răspântia celor șase drumuri. Când se făcu cerul cel 
mai adânc al nopţii, se ivi deodată din depărtare, învăluită în razele lunii, o umbră care parcă plutea 
prin văzduh, fără să atingă pământul... 

Tânăra soție simţi un fior îngheţat cuprinzându-i inima: era chiar bărbatul ei, înveșmântat așa de 
pânza albită sub văpăile lunii. Bărbatul se apropie de ea, privind-o cu tristeţe... Apoi şopti încet, cu 
glas tânguitor: 


„În ceas nenorocit am îmbrăcat 
Veșmântul dalb, țesut din fir de lună 
Şi osândit sunt să-nsoţesc pe veci 
Crăiasa nopţii-n drumurile ei...” 


Vedenia albă lunecă lin pe lângă ea şi se pierdu pentru totdeauna în întunericul nopții. 


Scheletul care dansează 
poveste japoneză 


Trăiau cândva doi prieteni nedespărţiţi. Unul se numea Kami-Șicibei, iar celălalt Șimo-Șicibei. 
Odată, cei doi porniră împreună către ținuturi îndepărtate să-și caute norocul. Șimo-Şicibei munci 
cu sârguință, agonisind bani frumoşi. În schimb, Kami-Șicibei nimeri într-o ceată de petrecăreți, 
pierzându-și vremea fără folos. 

Trecură astfel trei ani. Şimo-Șicibei, care se pregătea de întoarcere acasă, îşi pofti prietenul să 
meargă cu el. Dar acesta îi răspunse: 

— Bucuros aş merge însă, vezi, n-am niciun veșmânt ca lumea pentru drum. Mi s-au prăpădit 
toate hainele. 

Șimo-Șicibei își zise în sine: „Împreună am plecat, împreună trebuie să ne întoarcem. Nu-mi voi 
lăsa prietenul să sfârșească singur printre străini.” 

Și îi dărui lui Kami un rând de haine noi, ba îi mai dădu și ceva bani pe deasupra. 

Porniră amândoi către casă. Dar la un popas de munte, prin nişte locuri pustii, Kami îşi ucise 
prietenul, îi luă toți banii și se întoarse singur în sat. Celor care-l întrebau, le povestea cu mâhnire: 

— Îndată ce am ajuns în ţinuturile acelea străine, Şimo s-a schimbat atât de mult, încât nu-l mai 
recunoşteai. S-a dedat cu totul petrecerilor. În toţi acești ani, n-a fost în stare să adune măcar banii 
trebuincioşi pentru călătoria de întoarcere. De aceea nici n-a mai vrut să vină cu mine. 

Însă rodul jafului nu i-a fost de niciun folos lui Kami. A căzut în patima jocului de arșice și 
curând a pierdut toți banii furați, până la ultima leţcaie. Așa încât s-a văzut nevoit să plece în 
căutarea norocului. 

Kami porni pe același drum pe care-l străbătuse odinioară. Ajuns în munți, la locul acela de 
popas unde-și omorâse prietenul, i se păru că aude glasul cuiva: 

— Şicibei! Kami-Şicibei! 

Kami se uită în Jur, dar nu văzu pe nimeni. „Cine mă strigă oare?” se întrebă el nedumerit. 
Pesemne că mi s-a năzărit”, îşi zise şi porni mai departe. Dar iată că din nou auzi chemare aceea: 

— Şicibei! Kami-Şicibei! 

„Ciudate lucruri se mai petrec pe-aici!” îşi zise el ciulind mai bine urechea. Glasul părea că vine 
din păduricea de bambuși care creștea chiar lângă drum. Kami se uită cu luare-aminte și printre 
tulpinile crângului văzu albind un schelet al cărui craniu, cu dinţii dezveliți, părea că rânjeşte. 

Numaidecât, ţeasta aceea golașă începu să grăiască: 

— Bun venit, prietene drag! Demult nu ne-am mai văzut noi doi... Nu te speria, sunt același 
Șimo pe care l-ai ucis acum trei ani, luându-i banii agonisiţi cu trudă și sudoare. Zi de zi te aştept 
de-atunci, plin de nerăbdare. Și iată că astăzi dorința mi s-a împlinit. Nici nu știi ce bucuros sunt! 

Înspăimântat, Kami-Șicibei voi s-o ia la fugă, dar scheletul îl apucă strâns cu mâna-i osoasă de 
poalele veșmântului: 

— Hei, unde te duci? Încotro ai pornit-0? 

— Mi-am pierdut toată averea şi plec iarăși către ţinuturi depărtate, să adun ceva parale. Dă-mi 
drumul, sunt grăbit! 

— Vasăzică, asta era! spuse Șimo. Pe când trăiam, și mie mi se întâmpla să rămân fără bani: te 
voi lăsa fără ajutor la necaz. Uite ce m-am gândit: eu voi dansa, iar oamenii se vor îmbulzi să mă 
vadă, plătindu-ţi pentru asta. Vei câștiga o mulțime de bani. Ce zici, primeşti? Pune-mă într-o ladă și 
ia-mă cu tine. Eu nu beau, nu mănânc, nu va trebui să cheltuieşti nimic hrana sau cu îmbrăcămintea 
mea. Unde mai găsești asemenea tovarăș nepreţuit? Sau poate te îndoiești de măiestria mea de 
dansator... la priveşte colea! 

Şi pe dată scheletul se ridică de jos şi începu să ţopăie, sunându-și oasele. Mâinile și îi zvâcneau 
cu repeziciune, sărea plin de iscusinţă şi făcea tumbe. 

— Fi, ce zici, Şicibei? Dacă vreau, pot să dansez și mai strașnic. Ție nu-ți rămâne decât să baţi 
din palme. Vom câştiga bani frumoşi împreună. Merită să-ți dai și sufletul pentru asemenea 
trebușoară! 

Și astfel, scheletul izbuti să-l convingă pe fostul său prieten. „Într-adevăr, s-ar putea să mă 
îmbogăţesc din asta”, îşi zise 


1? 


Kami, primind învoiala. 

De-atunci, Kami începu să arate pretutindeni dansul scheletului. Oamenii veneau cu duiumul, 
plăteau și se minunau. Vestea despre scheletul dansator se împrăștie până departe, prin orașe şi sate, 
până când, în cele din urmă, ajunse şi la urechile prințului stăpânitor. 

Kami-Şicibei fu poftit la palatul prinţului. Acesta stătea în jilțul său din marea sală de primire, 
așteptând reprezentaţia. Kami scoase scheletul din ladă și-i porunci: 

— Dansează! 

Dar acesta nu se mișcă. 

Chipul lui Kami-Şicibei aci roşea, aci pălea. Bătu din palme, cântă, dar totul rămase în zadar. 
Până la urmă, înfuriat peste măsură, începu să lovească scheletul cu un bici. În clipa aceea scheletul 
se ridică în picioare, se apropie de prinţ şi îngenunche în faţa lui: 

— Milostive principe, grăi Șimo, eu am dansat atâta vreme numai şi numai ca să pot ajunge în 
faţa măriei-tale. Află că acest om m-a ucis mișelește la un popas din munţi, ca să mă fure. 

Prinţul rămase uluit. 

— Multe minuni se mai petrec pe lume! spuse el. Legaţi-l îndată pe ucigaș și faceţi cercetări. 

Străjerii îl legară fără zăbavă pe Kami. Acesta îşi recunoscu vina şi fu răstignit. 

lată ce s-a întâmplat în vremurile de odinioară. 


Castelul reginei pisicilor 
poveste japoneză 


Muntele de foc Aso are câteva piscuri înalte. Unul dintre ele se cheamă Nekodake — Muntele 
Pisicilor. 

Odinioară, pe coasta acestui munte se zice că trăia regina pisicilor. În fiecare an, în noaptea de 
ajun a sărbătorii Seţubuns*, veneau la ea să-i ureze viaţă lungă toate pisicile mai de seamă de prin 
satele învecinate. În vremea aceea, tot muntele răsuna de mieunatul pisicilor. Unii se lăudau chiar că 
au văzut alaiuri întregi de pisici... 

Odată se întâmplă să treacă pe una dintre cărările muntelui un drumeţ întârziat. Începuse să 
însereze. Oricât de mult s-ar fi grăbit el, dar până la capătul călătoriei mai avea o bună bucată de 
drum. În jur se întindeau doar locuri pustii şi nu se auzea decât foşnetul mărăcinilor uscați. 

Călătorul nu mai avea putere nici să se întoarcă de unde plecase, nici să-și urmeze drumul, atât 
era de trudit. Pa deasupra începuse să-l chinuie și foamea. Se așeză pe cărare, la adăpostul unei tufe 
înalte de colilie, și începu să-şi frece picioarele amorţite de umblet. 

— O, dac-aș găsi pe-aici, pe undeva, un adăpost pentru noapte! oftă drumeţul. 

Soarele se ascunse după creasta munţilor şi deodată se lăsă noaptea. Undeva, deasupra lui. Auzi 
glasuri omenești. 

„Înseamnă că pe-aici, pe-aproape, se află un sălaș”, gândi omul. 

Se ridică anevoie în picioare şi începu să se târască înspre locul de unde veneau glasuri. Curând 
ajunse la nişte porţi înalte, în spatele cărora se ridica o mândreţe de casă. 

— Cine-ar fi crezut că în mijlocul acestei pustietăţi se află un palat atât de frumos! se miră el. 
Poate că stăpânii de-aici s-or îndura să mă găzduiască pe timpul nopții... 

Şi călătorul păşi curajos pe poartă. La intrarea casei începu să-i strige pe stăpâni. Se arătă o 
femeie, care după cum era îmbrăcată părea o slujitoare. 

— Am rătăcit drumul şi afară s-a lăsat noaptea, îngăduiți-mi să rămân aici până-n zori. 


380 sărbătoare naţională japoneză care celebrează sosirea primăverii după vechiul calendar lunar. Astăzi se 
sărbătoreşte pe 3 februarie. În această zi, pentru a alunga forţe necurate, se presară în rase boabe de grâu, îngânându-se: 

„Necuraţilor (ieşiţi) afară din casă, fericirea să intre-n casă”. În poartă, pentru același scop, se pun ramuri de ilex de care 
se atârnă capete de peștişori 


— Poftiţi, rogu-vă, răspunse femeia, cu glas subțire şi mlădios. Intraţi în casă. 

ÎI duse înăuntru și îl lăsă singur. Călătorul își întinse picioarele trudite, să se odihnească dar 
foamea începu să-l chinuie tot mai aprig. Stătu el ce stătu, apoi începu din nou să-i strige pe stăpâni. 
Îndată se arătă o altă femeie, care se înclină adânc în faţa lui, arcuindu-și spinarea. 

— lertat să-mi fie, dar de azi dimineață n-am mai mâncat nimic. Mi se face negru înaintea 
ochilor de foame. Nu s-ar găsi pe-aici prin casă ceva de mâncare şi pentru mine? 

— Fiţi fără grijă. Vă vom aduce îndată bucatele. Dar poate că până atunci aţi pofti să vă arăt baia 
gata pregătită, îi spuse cu bunătate femeia... 

ÎI duse apoi până la încăperea unde se afla scăldătoarea și plecă. Nespus de mulțumit, drumețul 
tocmai se pregătea să se îmbăieze. Deodată, în odaie intră o altă femeie, trecută de prima tinereţe. 
Privi drept în ochii lui și înlemni de uimire. Apoi, uitându-se cu teamă în jur, spuse: 

— Pesemne că nu-ți mai amintești de mine, însă eu te-am recunoscut îndată. Spune-mi, cum ai 
ajuns aici? 

Călătorului 1 se păru tare ciudată întâmplarea. Femeia aceea necunoscută vorbea cu el de parcă i- 
ar fi fost o veche prietenă. Începu să-i istorisească păţania lui, cum s-a rătăcit prin munți și cum a 
ajuns la casa aceea. Femeia şopti neliniştită: 

— Vouă, oamenilor, nu vă este îngăduit să umblaţi pe aici. Pentru voi, meleagurile acestea sunt 
tare primejdioase. Pleacă de aici cât poţi de repede, fără să te mei uiţi înapoi, altfel eşti pierdut! 

— Dar ce rău mi se poate întâmpla? se miră omul. 

Femeia răspunse cu şovăială: 

— Nu vreau să-ţi spun nicio vorbă rea despre casa aceasta. Numai atât te povăţuiesc, fugi fără să 
mai zăbovești o clipă, îndepărtează-te de acest loc! adăugă ea, cu glas atât de scăzut încât nu se 
putea să nu-i dai crezare: 

— Ce să-i faci, dacă-i așa, o să, te ascult. Voi pleca îndată. Dar înainte de asta nu s-ar putea 
măcar să îmbuc ceva? Sunt mort de foame. Și n-ar fi rău nici să mă dezmorţesc oleacă e... spuse 
călătorul. 

Dar femeia păru şi mai neliniștită: 

— N-ar fi trebuit să-ţi destăinui nimic, dar acum cinci ani, când încă mai trăiam la stăpânii mei, 
tu te-ai arătat foarte bun cu mine. Adeseori, seara, ieșeam pe sub gard și hoinăream pe drum, iar tu 
mă luai în brațe, mă mângâiai şi mă scărpinai după urechi. Eu n-am avut parte de mângâieri. Află că 
eu sunt pisica tărcată a vecinilor tăi. lar aici este castelul reginei noastre. Dacă vei rămâne să 
mănânci și să te îmbăiezi aici, îţi va creşte păr pe trup şi tu vei deveni motan. Acum înţelegi de ce 
te-am sfătuit să pleci? 

Drumeţul se înspăimântă cumplit, îi mulțumi femeii din toată inima și, ieşind pe poartă, fugi cât 
îl ţineau picioarele. Se pare însă că cei din casă simţiseră asta. Trei fetișcane, cu căușuri cu apă, 
porniră în goană după el. 

Drumeţul alerga cu ultimele-i puteri, poticnindu-se și căzând. Ajuns la marginea unei râpe, se 
uită înapoi. Se îngrozi văzând că fetişcanele acelea erau gata să-l ajungă. De frică îşi dădu drumul 
pe povârniş. În clipa aceea una dintre fete aruncă peste el, de sus, toată-apa din căuş. 

Dar călătorul era acum departe. Abia câteva picături de apă îl atinseră. Una îl stropi pe gât, chiar 
sub ureche, iar două-trei, pe pulpele goale. 

În sfârșit, călătorul ajunse în oraş, iar de-acolo se întoarse cu bine acasă. Prima lui grijă fu să-i 
întrebe pe vecini unde mai e pisica lor tărcată. 

— A plecat într-o zi şi nu s-a mai întors, îi răspunseră aceștia. 

Făcură socoteala câtă vreme a trecut de-atunci şi ieşi că s-au scurs tocmai cinci ani. 

Curând, omul băgă de seamă că au început să-i crească smocuri de păr pisicesc pe gât, și pe 
picioare, acolo unde-l ajunseseră picăturile de apă. Adeseori el spunea: 

— Dacă mai zăboveam niţel, aş fi ajuns fără îndoială în suita reginei pisicilor. 


Ultimul braţ al caracatiţei 
poveste japoneză 


Trăia odinioară, lângă golful Şimoura, un pescar bătrân cu nevasta lui. De la o vreme, pe unchiaș 
îl încolţiră durerile de oase și căzu la pat. ÎI îngriji bătrâna mult timp, cum se cade dar el nici vorbă 
să se lecuiască. Într-o zi, pescarul spuse: 

— Tare mi-e silă de mâncare, nici nu-mi vine să mă uit la ea. Dar niscai carne de caracatiță tot aş 
mânca. Simt că mi-ar prii şi poate că aş mai prinde puteri. 

Vremea era ploioasă. Baba luă o umbrelă mare și se duse la malul mării. Se uită ea prin 
crăpăturile stâncilor, printre pietre, pe unde se ascund caracatiţele de obicei, dar nu văzu nimic. Se 
aşeză pe o stâncă înaltă, închise ochii și se rugă fierbinte: 

— O! zei prea milostivi, ajutați-mă să prind o caracatiță, ca să-l pot tămădui pe moşul meu. 

Când deschise ochii, ce să vadă! Chiar lângă picioarele ei se ivise braţul unei caracatițe uriaşe. 
Plină de bucurie, bătrâna tăie brațul cu un cuțit, îl duse acasă și-l ospătă pentru prima dată de când 
zăcea bolnav. Bătrânul pescar înghiţi cu poftă și parcă, parcă se simţea mai bine. 

A doua zi, bătrâna se duse iarăși la scorbura aceea dintre stânci, şi din nou caracatița scoase la 
iveală un braţ uriaş. Tăie femeia şi braţul acesta, hrănindu-și bărbatul pe săturate. 

A treia zi se petrecu la fel, a patra tot aşa... Moşului i se făcuse lehamite de carnea de caracatiță, 
nici că voia să mai audă de ea. Dar vezi că pe babă o prinsese lăcomia căci începu să care la târg 
hălci mari şi cărnoase de caracatiţă, numărând de fiecare dată câte i-au mai rămas de tăiat. În sfârşit, 
caracatiței îi mai rămase un singur braţ, cel de pe urmă, dar și pe acela se puteau lua bani! 

A opta zi, dis de dimineaţă, baba se duse grăbită la țărm. Se aplecă peste scorbura dintre stânci şi 
privi în apă... În clipa aceea, în jurul gâtului i se încolăci ca un laţ nemilos un braț al caracatiţei. Și 
caracatiţa o târî pe bătrâna cea lacomă în valurile marii. 

Bătrânul pescar o aşteptă multă vreme, apoi fu cuprins de nelinişte. Merse el cum putu, cu 
picioarele-i bolnave, până la țărm și iscodi în toate părţile. Dar baba nu se zărea nicăieri. În cele din 
urmă se târî până la stânci şi privi în adânc... 

Bătrâna şedea pe fundul mării, ținând deasupra capului umbrela deschisă. Unchiașul strigă: 

— Babo, hei, babo, ce faci acolo?! 

Neprimind niciun răspuns, se aruncă după ea în valuri şi se înecă. 

Se zice că și astăzi, primăvara, în timpul refluxului, dacă te uiţi bine în acel loc dintre stânci, poţi 
vedea pe fundul apei umbrela nevestei pescarului. 


Corabia fantomă 
poveste japoneză 

Toate acestea s-au întâmplat în anii Horeki**!. 

Zice-se că odată, de la ţărmul insulei Maţumae*” se desprinse o corabie cu pânze. Pe puntea ei se 
aflau şapte oameni, în frunte cu cârmaciul Magosuke. Se întorceau cu toţii, acasă, la Niigata. 

A treia zi, în zare începu să se legene insula Sado, iar în stânga ei corăbierii văzură țărmurile 
natale. Când, deodată, se iscă pe neașteptate furtuna. Marea începu să fiarbă cu vârtejuri mari. Se 
părea că dintr-o clipă într-alta micul vas cu pânze va fi răsturnat şi zdrobit. Marinarii începură să 
strângă repede pânzele. Însă marea clocotea tot mai înverșunată. Cârmaciul Magosuke strigă: 

— Aruncaţi încărcătura peste bord! Tăiaţi catargele! 

Dar în clipa aceea se năpusti asupra lor un val înalt până la cer. Talazul se prăvăli tunând peste 
corabie. Cârma se despică în două, iar corpul corăbiei fu prefăcută în ţăndări. Marinarii fură târâți în 
adânc, slujind drept hrană peştilor. Dintre ei, Magosuke, izbuti să se agate de o scândură. 

Marea îl purtă departe pe Magosuke, care se agățase de-o biată rămășiță. Vântul şi ploaia îl 
orbeau. Când în când, ridicat pe creasta unui val, privea deznădăjduit în depărtare, doar, doar va zări 
vreo pânză de corabie. 

Ziua se apropia de sfârşit, începu să se întunece. Talazurile veneau unul după altul, ca o turmă de 
balene uriașe, îl săltau pe coamele lor, apoi iarăși îl prăvăleau în adânc. Magosuke putea să 
ghicească încotro îl duce puhoiul, în ce parte se află țărmul mântuitor și încotro plutea. Se lăsă 
noaptea şi nicio corabie nu-i ieşise în cale. 

Abătut şi sleit de puteri, Magosuke ba îl implora pe zeul Kompira?® să-i izbăvească viaţa, ba îi 
făcea făgăduieli zeului Hahika**. Încleştat de scândura lui șubredă, se înălța pe coamele ametitor de 
înalte ale valurilor, apoi iar se prăbuşea în genunile întunecoase. De fiecare dată i se părea că i-a 
sosit sfârşitul, dar un talaz și mai puternic îl smulgea din hăuri, ridicându-l deasupra. 

Când Magosuke își pierduse aproape orice speranţă, auzi deodată o voce puternică: 

— Tăiaţi catargele! Aruncaţi încărcătura peste bord! Ţineţi bine cârma! 

Chiar înspre el, din bezna nopţii venea o corabie. 

Adunându-și ultimele puteri, Magosuke strigă: 

— Salvați-mă, mă înec! 

Deodată, corabia se sfărâmă aproape cu totul. Vreo zece oameni din echipaj se agățau de 
resturile ei, urlând cu disperare. 

Oamenii aceștia nu semănau cu cei vii. Erau scheletici, cu feţele vinete, iar trupurile lor se 
desprindeau ca nişte umbre tulburi din mijlocul acelei întunecimi de iad, în care se părea că ochiul 
nu poate străbate. Corabia însăşi părea o plăsmuire de negură, dar care nu se contopea cu ea. 

Țipătul se stinse pe buzele lui Magosuke. Corabia trecu prin dreapta lui, îndepărtându-se cu 
repeziciune. Deodată răsună tânguirea înfiorătoare a mai multor glasuri: 

— „„A-a-a-a-a-a-a!” 

În clipa următoare corabia fu complet prefăcută în țăndări, iar oamenii agățaţi de ea se topiră 
parcă. Strigătele conteniră. Numai valurile mugeau îngrozitor.. 

„A fost o corabie fantomă!” își zise Magosuke, aducându-și aminte toate poveştile înfricoşătoare 
pe care le auzise despre ea. Era bucuros că a rămas din nou singur pe întinsurile mării. 

Deodată, strigătele răsunară din nou: 

— Tăiaţi catargele! Încărcătura peste bord! Ţineţi bine cârma! Vai, pierim! 

Şi corabia fantomă se ivi iarăși din ceaţă, cu oamenii care se agățau de ea, cerând ajutor iar un 
val puternic o izbi, nimicind-o cu totul. Din nou izbucni tânguirea aceea dureroasă, atât de cumplită, 
încât se părea că nimeni n-o poate auzi de două ori fără să-şi piardă mințile. 

Vedenia pieri. Doar valurile mai vuiau, amenințător. 

Dar nu apucă Magosuke să-și tragă sufletul, că vântul aduse iarăşi până la el strigătul groaznic: 

— Tăiaţi catargele! Marfa peste bord! 'Țineţi cârma! 

Şi totul se petrecu aidoma ca întâia oară: porunci, rugăminţi, chemări, blesteme; ultimul vaier al 
celor ce piereau... 

Oare când se vor sfârși toate acestea? se întreba Magosuke cu inima strânsă. Își simţea cugetul 
gata să 1 se despartă de trup, dar nu-şi descleşta mâinile de pe scândura lui, ținându-se mereu 
deasupra apei. 

În sfârșit, iată că începu să albească de ziuă. O dată cu cele dintâi raze, corabia fantomă dispăru 
pentru totdeauna. Vântul și ploaia se mai domoliră, valurile așijderea. Trei zile rătăci Magosuke pe 
întinderea mării, mai mult mort decât viu. Era sfârșit de oboseală şi de foame. Privirea i se 
împăienjenea, mâinile îi amorţiseră. La ce mai putea nădăjdui? 

Viaţa începuse să-l părăsească. Deodată, văzu ceva strălucind pe apa mării. Deasupra valurilor se 
legăna o legătură de paie. Magosuke o apucă şi scotocind în ea găsi o punguţă de pânză în care erau 
două șiraguri de ardei roșii, uscați. Magosuke mâncă cei zece ardei și simţi că-şi mai vine în fire. 

Nu după multă vreme, îl zări o corabie cu pânze care trecea pe-acolo. Marinarii îl scoaseră din 
valuri și-l aduseră cu bine în golful Niigata, la ţărmul natal. 


Tănia dragostei de mamă 
poveste japoneză 


Trăiau cândva, la marginea unui târgușor, un moşneag cu baba lui. Cei doi îşi duceau zilele 
vânzând caramele moi, care prin partea locului se numesc ame. 

Odată, într-o seară târzie și mohorâtă de iarnă, la ușa dughenii lor bătu o tânără femeie pe care n- 
o cunoșteau. Fără să treacă pragul, femeia întinse cu sfială un bănuţ de trei parale: 

— Daţi-mi, rogu-vă, câteva caramele. 

— Îndată. Dar până vă împachetăm marfa, intraţi să vă încălziți puţin. 

— Nu, nu, mai bine aştept aici. 

Şi luându-şi punguliţa cu dulciuri, necunoscuta pieri în întuneric. 

În seara următoare veni din nou. Tare se mai minunau cei doi bătrâni, întrebându-se: 

— Cine să fie străina aceasta și de ce vine totdeauna atât de târziu? N-o fi găsind oare un ceas 
mai potrivit? 

În cea de-a treia seară, femeia veni iarăşi. Dar în seara a patra, după ce străina plecă ducându-și 
pacheţelul, mare fu uimirea bătrânei când, în loc de bănuţ, găsi în palmă o frunză uscată. 

— Ia te uită ce mai hoaţă! bombăni negustoreasa. Ia-te după ea, moşnege, nu cred să fi ajuns 
prea departe. Ehei, dacă aveam eu vederea mai bună, nu m-ar fi păcălit atât de lesne... 

— Priveşte, pe prag sunt urme de lut roşu, se miră unchiașul aprinzând felinarul. De unde-o fi 
venit femeia asta? Doar pe-aici, prin împrejurimi, pământul e nisipos... 

Și bătrânul porni s-o caute pe străină. Se uita cu luare-aminte în jos, dar pe zăpadă nu vedea 
nicio urmă de picior omenesc. Numai fărâmele de lut roşu însemnau calea urmată de femeie. 

„În partea asta nici nu sunt case, se gândi moșul. Să fi intrat în cimitir? Dar acolo nu sunt decât 
morminte...” 

Făcându-şi curaj, păşi pe potecile tăcutului lăcaș și deodată auzi un plânset de copil. 

„Mi s-a părut, îşi zise. lată, acum nu se mai aude nimic. O fi fost vântul care șuieră prin crengi.” 

Dar scâncetul pruncului se auzi din nou, tânguitor şi înfundat, ca şi cum ar fi venit din adâncul 
pământului. Se apropie de locul cu pricina. Nu, nu i se păruse, cineva plângea sub movilița de lut a 
unui mormânt săpat de curând. 

„Mare minune! tresări unchiașul. la să mă duc să-l scol pe preotul templului din vecinătate. Taina 
aceasta trebuie dezvăluită. Nu cumva aici a fost îngropată o fiinţă vie?” 

ÎI deşteptă pe preot şi merseră împreună în cimitir. 

— Uite, parcă ăsta-i mormântul. 

— Aici a fost înmormântată acum câteva zile o tânără femeie care tocmai trebuia să nască, spuse 
preotul. O boală nemiloasă a doborât-o cu puţin timp înainte de a da viață pruncului. Dar poate că ți 
s-o fi părut, moşule. 

Chiar atunci însă, de sub pământ se auzi iarăși plânsul înăbuşit al copilului. 

Se apucară grabnic să sape şi în curând dădură peste sicriul răposatei. Scoaseră capacul şi ce să 
vadă? În coșciug zăcea o tânără femeie cufundată în somnul veșnic, strângând la piept un prunc iar 
copilul ţinea în gură o caramea ame... 

— lată, așadar, cu ce-l hrănea sărmana. De-abia acum înţeleg totul, spuse bătrânul mișcat mai 
dragostea de mamă poate săvârşi asemenea minuni, căci nimic nu-i mai puternic pe lume ca acest 
simțământ. Femeia mi-a dat mai întâi bănuţii care-i fuseseră puși în sicriu, după care când n-a mai 


avut cu ce să cumpere dulciuri, mi-a lăsat o frunză uscată... Biata de ea, și-a ocrotit pruncul şi 
dincolo de moarte. 
Bătrânul şi preotul vărsară lacrimi îndurerate deasupra mormântului deschis. Apoi desfăcu 
braţele încleștate ale femeii, scoaseră pruncul din muta ei îmbrățişare și-l duseră în templu. 
Băiatul crescu în templu şi rămase acolo toată viața, îngrijind cu devotament mormântul mamei 
sale, care-l iubise atât de mult. 


Cinci tani de pământ 
poveste japoneză 


Trăia pe vremuri în satul Oku din comuna Okazaki un om foarte bogat, care stăpânea 
nenumărate lanuri de orez. Unul dintre aceste lanuri era grozav de întins, măsurând mai bine de 
cinci tani’, din care pricină i se spunea „țarina cea mare”. 

În fiecare an, prin luna mai, când venea vremea răsăditului, bogătașul tocmea la lucru o mulțime 
de oameni. Dacă pălmaşii izbuteau să sfârșească toată treaba într-o singură zi, stăpânul era mândru 
şi mulțumit de hărnicia lor. Drept e că nu totdeauna se nimerea să se întâmple astfel. 

Dar după un vechi obicei al neamului său, ținea cu orice chip, ca pe țarina „cea mare” plantatul 
orezului să înceapă în zori şi să se isprăvească în aceeași zi, înainte de asfinţit. 

Într-o primăvară, printre ceilalţi pălmași, bărbaţi şi femei, se tocmi la lucru şi o fetică, nespus de, 
frumoasă la chip. În scurt timp, ea se arătă atât de harnică și de pricepută la munca ogorului, încât 
nimeni nu putea s-o întreacă. Tot uitându-se la ea, bogătașul își zise: „E bine că o asemenea fată, 
frumoasă și vrednică, ar fi numai bună de soţie pentru fiul său. Își chemă dar, neamurile, să se 
sfătuiască. Mai întâi, acestea se împotriviră cu îndârjire: 

— Cum e oare cu putință ca feciorul unui om avut să ia de nevastă o sărăntoacă, o biată 
muncitoare cu ziua? 

După multe vorbe și certuri, ajunseră însă la o înţelegere, și anume, s-o pună pe fată la încercare: 
dacă va izbuti de una singură să răsădească orezul pe „țarina cea mare” numai într-o zi și să termine 
treaba înainte de apusul soarelui, înseamnă că prin această ispravă şi-a câştigat cinstea de a intra în 
casa lor, ca soție legiuită. 

Hotărâră ziua încercării şi-l spuseră sărmanei copile ce noroc nevisat o aşteaptă dacă va reuşi. 

Ameţită de bucurie, fata nici nu mai avu răbdare să aștepte răsăritul soarelui. Cea dintâi geană de 
lumină o află pe câmp, gata să se apuce de lucru. 

Împlânta răsadurile cu atâta iuţeală și îndemânare, încât ai fi zis că-n urma ei se ţese în cine ştie 
ce vrajă, un covor verde care acoperea câmpul. 

În luna mai zilele nu mai sunt chiar atât de scurte, dar ca să răsădeşti numai cu două braţe, într-o 
singură zi, un ogor de cinci tani, părea ceva dincolo de puterile” omenești! Curând sosi și amiaza, 
dar fata nu se opri să se odihnească, să guste din merinde ori să bea un strop de apă, fiindcă timpul o 
zorea cumplit. Buzele ei rămâneau mute, nu îngânară nicio clipă străvechiul cântec al celor ce 
sădesc orezul. Mereu încovoiată, fără să înalțe măcar planta cu repeziciune firele verzi în pământ, 
căci timpul o zorea amarnic. „Mai repede, mai repede!” îşi spunea fără contenire în gând. 

Pe câmp se adunase o mulțime de lume. Se minunau cu toţii de hărnicia și de iscusinţa ei, 
îmbărbătând-o cu glas tare:. 

— Dă-i zor, dă-i zor, nu mai e mult! 

Soarele se apropia tot mai grabnic de asfințit. Umbre viorii se aşternură pe şesuri. 

Roata de foc atinse muchea dealului din zare, gata să se rostogolească de cealaltă parte. Fetei îi 
mai rămăsese de răsădit un singur rând. Cuprinsă de deznădejde, îşi împreună mâinile şi zise în 
şoaptă: 


385 unitate de măsură pentru suprafeţele agricole egal cu 0,245 acri 


— Oprește-te, măreţule, bunule Soare! Zăbovește numai câteva clipe! 

Ca şi cum i-ar fi auzit rugămintea, soarele se întoarse deodată din cale, înălțându-se deasupra 
dealului. Şi fata începu din nou să împlânte răsadurile, cu şi mai mare grabă ca înainte încât nici nu- 
i mai puteai urmări mişcările iuți ale mâinilor. Abia după ce sădi cel din urmă fir soarele se ascunse 
după creastă cu repeziciunea unei săbii în cădere. 

Oamenii înmărmuriseră în fața acestei minuni. Când îşi veniră în fire, văzură cu spaimă că fata 
era pe pământ, moartă. O ucisese munca peste puteri. 

Din ziua aceea peste capul bogătaşului se abătură fel de fel de nenorociri şi în curând ajunse la 
sapă de lemn. 

Demult nu mai are nimeni în sat un ogor atât de mare, dar locului aceluia 1 se spune până astăzi 
cinci tani de pământ. 


Cum a căzut întâia zăpadă 
poveste japoneză 


Se spune că în vremurile de demult ţara Aizu'* nu cunoștea zăpada și nici gerurile iernii. Tot 
anul era cald și înverzeau câmpurile. 

O dată, veni acolo dinspre miazănoapte un călugăr pribeag. Într-o mână ţinea un toiag, iar în 
cealaltă o umbrelă mare. Cum era ostenit de drum, intră în ceainărie să se odihnească. Înăuntru era 
plin de lume. Sătenii petreceau acolo ceasuri întregi, sfătuindu-se întruna, fără să ajungă a nicio 
încheiere. Pe feţele tuturor se citea îngrijorarea. 

Călugărul înţelese că la mijloc e ceva însemnat și voi să-i ajute pe oameni. 

— Vă văd neliniștiți şi posomorâţi, le spuse. Ce nenorocire vi s-a întâmplat? 

Iar sătenii răspunseră: 

— Am primit înştiinţare scrisă că mâine va trece pe-aici însuşi preaputernicul stăpân, obul 
acestor ţinuturi. Înştiinţarea cuprinde o poruncă aspră: „Totul trebuie să fie curat ca lacrima, astfel 
ca stăpânul să nu vadă vreun fir de praf nici în sat, nici pe drumul satului. Nicio necurăţenie nu 
trebuie să-i supere ochiul slăvit.” Or, noi știm că oamenii din celelalte sate, oricât s-au străduit, n-au 
izbutit să împlinească porunca. Din această pricină pe unii i-au tăiat cu sabia, pe alţii i-au aruncat în 
temniță, iar altora le-au mărit dajdia de două ori. Peste tot numai plânsete şi vaiete. De aceea 
suntem atât de îngrijoraţi. lată, vremea trece şi nu știm ce să născocim spre a fi pe placul înălțimii 
sale... 

— [a te uită ce întâmplare! se minună călugărul, de parcă i-ar fi zburat o pasăre de sub picioare. 
Lăsaţi pe mine, că ştiu eu cum să vă scap de năpastă. Mai întâi, mâine vremea va trebui să fie 
strașnic de friguroasă. Stăpânul cel năzuros se va ghemui în fundul caleștii și nici nasul nu-l va 
scoate afară. lar dacă totuşi se va uita, am eu leac şi pentru asta. Ştiţi voi oare ce este zăpada? E ca o 
pânză nesfârșită, nespus de rece, albă și frumoasă. Zăpada va acoperi tot satul și va troieni câmpiile 
și munţii. Oricât de afurisit e stăpânul vostru, nu va avea de ce să se lege. Fiţi pe pace, nu vi se va 
întâmpla nimic rău. 

Vorbea cu atâta încredere și bunătate, că țăranii se liniştiră pe dată, bucurându-se din plin. Se 
împrăştiară pe la casele lor, întrebându-se curioşi: „Ce-o fi aceea zăpadă? Cu ce-o fi semănând?” 

A doua zi, sătenii se deşteptară mai devreme ca de obicei. Dar cum ieșiră din așternut, îi învălui 
un frig strașnic, cum nu mai fusese vreodată. Era atât de frig, că li se încreţea pielea și le clănțănea 
dinţii. Când ieşiră din casă amuţiră de uimire. 

Oare aceasta să fie a aceea despre care vorbise călugărul ieri, la ceainărie? 

Şi câmpiile, și munţii, și satul, şi casele, şi drumurile, totul era alb, alb... Iar din văzduh cădeau 
mereu fulgi albi. 


386 regiune situată în partea de apus a prefecturii Fukuşima 


Toţi locuitorii satului, tineri și bătrâni, ieşiră în uliţă, uitând de gerul aspru. Începură și să alerge 
de colo-colo, lărmuind cu mare veselie. Țopăiau şi prindeau fulgii în palmă, minunându-se de ei. 

Între timp, veni știrea că stăpânul nu va mai trece pe-acolo în ziua aceea. Plini de veselie, 
oamenii alergară la casa starostelui, unde trăsese peste noapte călugărul pribeag. Dar acesta pierise 
fără urmă. 

Se uitară: patul era gol. ÎI căutară pretutindeni, dar nici vorbă să-l găsească. 

Unii spun că însuşi călugărul a fost întâia zăpadă... De atunci, cei din Aizu s-au obişnuit cu 
zăpada și au îndrăgit-o. Ba chiar au scos și o zicală: Nămeţi mari, înseamnă recoltă bogată. 


Racul-de-mare și corbul 
poveste japoneză 


Întâmplarea aceasta s-a petrecut demult, demult de tot. 

Era odată un călugăr cerşetor care umbla din sat în sat. Tot umblând el aşa, intră într-o ceainărie. 
Ceru dango'* şi o ceașcă de ceai. Mâncă, bău, apoi glăsui către stăpâna ceainăriei: 

— Jupâneasă, n-ai vrea ca în loc de plată să-ţi desenez un tablou? 

„Ce fel de tablou poate să-mi deseneze un amărât ca ăsta?” se gândi femeia. 

Dar călugărul îşi scoase din picior o sanda de paie, o înmuie în tuş, apoi spuse: 

— Vezi, e mult mai interesant să pictezi aşa decât cu pensula. 

Apoi desenă pe jusuma*** un Corb mare. 

Călugărul cerșetor plecă mai departe. Pe coasta unui deal se afla altă ceainărie. Pribeagul se 
odihni acolo, bău ceai, apoi spuse: 

— Jupâneasă, n-ai vrea să-ți desenez ceva? 

Scoase după aceea sandaua din celălalt picior, o înmuie în tuş şi desenă pe jusuma un rac de- 
mare. Racul parcă era viu, nu alta: mișca întruna din coadă și din clești. O mulţime de lume venea 
în ceainărie să vadă racul de mare. Banii curgeau gârlă în punga femeii. 

Timpul trecu. Întorcându-se din pribegia lui, călugărul cerșetor poposi în ceainăria unde 
desenase racul de mare. Stăpâna prăvăliei începu să-i mulțumească: 

— Îţi sunt recunoscătoare, mi-ai desenat un rac minunat! Numai că e tare negricios... N-ai vrea 
să mi-l faci roşu? Roşu aprins, dacă se poate. 

— Nimic mai uşor, răspunse călugărul, şi vopsi racul în culoarea roşie. 

„Ia te uită ce bine! gândi mulțumită femeia. De-acum voi câștiga şi mai mulți bani.” 

Însă racul cel roşu era mort. Nu mai mișca nici din coadă, nici din clești şi nimeni nu mai veni 
să-l vadă şi să se minuneze. 

Călugărul cerșetor se întoarse apoi în ceainăria unde desenase corbul. Stăpâna îl întâmpină: 

— Mi-ai mâzgălit bunătate de jusuma cu corbul tău şi mi-ai stricat-o de tot. Şterge numaidecât 
tabloul! 

— Asta e cât se poate de simplu, zâmbi călugărul. Nu-ţi place corbul? ÎL voi alunga în dată. 

Scoase din sân un evantai, îl deschise și-l flutură de câteva ori prin aer. Deodată se auzi „Crau, 
crau, crau!”. Corbul învie, își întinse aripile și zbură. 

Jupâneasa amuţi de mirare, iar călugărul cerşetor plecă liniştit mai departe. 


Sculptorul şi șopârla 
poveste japoneză 


387 un fel de găluști care se servesc de obicei între mese 
388 grindă de lemn 


Trăia odată un sculptor plin de gingășie și îndemânare, însă nimeni nu auzise de el şi nici nu voia 
să-i cumpere statuetele cioplite cu meșteșug. Sărăcia îl împovăra tot mai tare. 

Într-o zi, pe când şedea în grădină mâhnit și îngândurat, sculptorul văzu o şopârlă jucând în alb. 
Solzii ei străluceau la soare ca argintul şi coada i se răsucea mlădioasă ca un arc. Privi multă vreme, 
ca vrăjit, mica și încântătoarea vietate. În cele din urmă se hotărî s-o sculpteze. Luă un cocoloș de 
lut, modelă cu migală tiparul şi-l turnă în argint. 

Da, se pare că e într-adevăr un lucru frumos, îşi spuse şi încredință șopârla de argint plină de 
podoabe, spre vânzare. 

Nici măcar o zi nu rămase statueta în prăvălia neguţătorului. 

Cumpărătorii începură curând să dea năvală; fiecare râvnea să aibă o șopârlă de argint şi nu mai 
prididea cu lucrul. Faima statuetei se răspândise pretutindeni, cu toţii o socoteau o minunată operă 
de artă. Sculptorul deveni cunoscut și prețuit; norocul îi zâmbise, ducea acum un trai îmbelșugat. 
Oricâte șopârle de argint ar fi turnat, niciuna nu rămânea nevândută. 

Se petrecea însă un lucru de mirare. De câte ori artistul ieșea în grădină, vara sau iarna, șopârla i 
se arăta în același loc, pe aceeași piatră albă, jucându-se la fel de grațioasă și-n toiul arșiţei ca și pe 
frigul aspru, când totul în jur era acoperit de zăpadă. 

Își frământa mintea fără să priceapă. Deodată înţelese tulburat că șopârla argintie i se arătase lui, 
că pentru ochii celorlalţi oameni ea rămâne mereu nevăzută. Îl cotropi o neliniște adâncă. 

Liniştea se prefăcu în groază dinaintea acestei plăsmuiri nefireşti, în cele din urmă, făcându-și 
curaj luă o piatră şi omorî șopârla. 

Numai că din clipa aceea sculpturile lui își pierdură cu totul frumuseţea, farmecul acela negrăit. 
Păreau şterse şi lipsite de viaţă acum, şi nu mai atrăgeau privirile nimănui. Oamenii nu mai voiau să 
cumpere șopârlele lui de argint, în scurtă vreme sculptorul fu uitat de toți şi se pomeni la fel ca 
odinioară, sărac și nefericit. 


Tânguirea păpușilor 
poveste japoneză 


Cu mulţi ani în urmă, prin așezările de munte venea un păpușar din insula Awagi"%, pe nume 
Masaiemon. Îi mersese faima pretutindeni, și pe bună dreptate, fiindcă îşi stăpânea arta cu multă 
măiestrie. 

În fiecare an, primăvara, Masaiemon pornea să dea reprezentații, apoi se întorcea pe insula 
Awagi Şi rămânea acolo până în primăvara următoare. Păpuşile, ca să nu le mai care cu el le lăsa la 
câte-un țăran din partea locului ori la stăpânul unei săli de teatru. Stăteau încuiate într-o ladă luni în 
şir. 

Dar iată că păpuşile nu mai putură să rabde această umilință, începură să se tânguie... 

— E adevărat, spunea cea mai bună dintre ele, cea care juca rolurile de samurai, s-ar părea că nu 
suntem decât nişte biete păpuşi fără simţire... Dar suntem îmbrăcate în straie şi suntem serioase pe 
scenă ca să înfățişăm oameni. Avem, aşadar, o înaltă chemare. Şi când colo, iată păpușile la acel 
teatru sunt mari, cam două treimi din înălțimea omului. Cele mai bune dintre ele sunt foarte 
complicat construite, pot mişca degetele, sprâncenele, deschid gura. Sunt purtate pe bețe. 

Păpușarii le mânuiesc în văzul publicului, dar numai maestrul principal apare cu faţa descoperită, 
ceilalți poartă capişoane negre, cu despicături în dreptul ochilor. Suntem dispreţuite şi aruncate de-a 
valma într-un cufăr, ca niște cârpe vechi și de prisos. O, câtă cruzime, câtă lipsă de recunoștință! 

Până şi păpușile de rând, care aveau roluri neînsemnate, își arătau zgomotos supărarea: 

— Asta nu-i viață! Nu ne mai mișcă nimeni pe beţişoare, mâinile şi picioarele ne atârnă. Dacă 
mai merge mult aşa, vom muri de tristețe... 


389 pe insula Awagi mai există și în prezent un străvechi teatru de păpuși 


Apoi scoteau de pe fundul lăzii tobele şi gongurile, făcând o gălăgie nemaipomenită: 

— Bum-barabum! Tam-tam-tam! 

Câte-un trecător întârziat se oprea să tragă cu urechea: „Ce-o fi cu tămbălăul ăsta?” 

La-început, locuitorii satului nu se mirau cine ştie ce, închipuindu-și că stăpânul șopronului unde 
se afla lada cu păpuși e un om petrecăreţ și primeşte mereu oaspeţi. Dar în cele din urmă intrară la 
bănuieli. 

Într-o seară, un trecător, pesemne mai curios decât alţii, intră în şopron să arunce o privire. Nu se 
vedea pe-acolo, suflet de om. Dar dintr-un ungher se auzea o sporovăială îndrăcită, ca și cum ar fi 
cuvântat un samurai dregător: 

— Odinioară, nu numai păpuşile, dar chiar şi oamenii, trecând pe lângă mine, se înclinau cu 
respect. Dar acum, se vede că pe lume domnesc numai grosolănia şi lipsa de cuviință. 

„Mare minunăţie! Ce caută aici un samurai?” îşi zise trecătorul şi privi cu mai multă luare- 
aminte. Când colo, băgă de seamă că glasul venea din lada cea mare... 

Omul dete fuga la stăpânul şopronului și-i povesti totul. Stăpânul veni în grabă, împreună cu toți 
ai casei. Şi ce le fu dat să audă? În şopron se învălmăşeau o mulţime de glasuri, răsunau şi ropoteau 
tobe. Tot zgomotul acesta venea din lada pe care o lăsase în păstrare Masaiemon, din insula Awagi, 
dar nu putură deschide lada fiindcă nu aveau cheie. 

Trimiseră grabnic pe cineva în insula Awagi, după Masaiemon. Acesta veni, descuie lada și se 
uită în ea: păpuşile stăteau nemișcate, cuminţi, de parcă nu s-ar fi întâmplat nimic. 

Tocmai atunci se nimerise să poposească în satul cu pricina un renumit povestitor de giooruri“” 
din Edo, pe nume Takemoto Ghidaiuu”". Zvonul despre neobişnuita întâmplare ajunse până la el şi 
dori să vadă păpușile cu ochii lui. Se uită în ladă şi clădină din cap. 

— La fel s-a întâmplat odată și la noi, în Edo, spuse Takemoto. Tot așa, aruncaseră păpuşile 
grămadă, la nimereală, și le lăsaseră să zacă acolo ca pe nişte vechituri... 

— Şi ce-i de făcu dară. 

— Vedeţi, acestea sunt păpuși-actori. Dacă nu le mai folosești un timp, trebuie să le pui la 
păstrare cu grijă şi cu respect, astfel încât să nu le umileşti. 

Vorbea de parcă ar fi auzit cu urechile lui tânguirea păpușilor... 

— Din cauza aceasta, la noi, în Edo, există un obicei bun, adăugă Takemoto. Dimineaţa și seara, 
păpuşile sunt scoase din cufăr şi duse la plimbare cu mare alai. Şi apoi, oricum, după reprezentaţie, 
ele trebuie așezate cu grijă şi gingășie, altfel se simt ofensate, la fel ca oamenii. Orice actor ar 
înţelege asta. 

De atunci, Masaiemon din insula Awagi ţinu totdeauna seama de acest sfat preţios. 

Păpuşile, lui nu s-au mai plâns nicicând de soarta lor. 


Bursucul amator de stihuri 
poveste japoneză 


În vechime, sub veranda casei Izumia, din orașul Komațu’”, trăia un bursuc. 


390 aici denumirea unui gen dramatic: piese drame-balade pentru teatrul de păpuşi. Cele mai bune piese giooruri 
ridicau la un înalt nivel genul dramatic. Multe dintre ele au intrat în fondul de aur al teatrului japonez 

391 Takemoto Ghidaiuu (1651-1714), actor - juca la teatrul de Păpuși Takemotodza din Osaka, cu un succes atât 
de pare, încât denumirea „ghidaiuu” a devenit poreclă pentru actorii de acest gen. Ghidaiuu citeşte textul întregii piese 
într-o manieră declamativă specială, şi care se transformă într-un recitativ muzical 

392 orașul Komaţu se află în vechea provincie Kaga (actualmente o parte din prefectura Isikawa). În această 


provincie au trăit mulți poeţi cu renume, ca de exemplu poetesa Ciioo 


Stăpânul acelei case era un mare iubitor de hokku’”. Adeseori în nopţile clare de toamnă, trăgea 


la o parte sioogiile odăii sale de lucru, care dădea spre livadă. Stăpânul citea cu glas tare stihurile 
îndrăgite, sorbea din cupa cu vin şi contempla luna plină. Iar bursucul se pitea jos, sub verandă, și 
asculta, asculta cu nesat. 


Odată, stăpânul primi din Edo, de la prietenul său, poetul Siuka*”* 


„0 poezie nouă: 


„O, luminoase orhidee, 

Cât de solemn aţi înflorit 

În pacea sfântă a grădinii.” 

Transcrise cu slovă îngrijită aceste versuri pe o tanzaku”” şi le citi de câteva ori cu voce tare, 
însă chiar atunci fu poftit în ospeţie şi, plecând în grabă, uită hârtia cu stihuri pe masă. De cum 
stăpânul plecă, bursucul se furișă în odaie, luă tanzaku şi fugi cu ea în livadă. Ascunse prețioasa 
poezie sub crengile unui brad și începu să privească luna plină. Deodată, umflându-şi burta grasă, 
începu să şi-o bată cu labele, ca pe-o tobă, cuprins de fericire. Bătea atât de tare, încât zgomotul se 
auzea până departe, în jur... 

A doua zi dimineață, stăpânul se pomeni că i-a dispărut hârtia cu stihuri. Răscoli casa și livada, 
dar n-o găsi nicăieri. Se făcu foc de ciudă şi întrebă mânios: 

— Cine a furat tanzaku de pe masa mea? Haide, mărturisiți! 

Toţi ai casei răspunseră într-un glas: 

— N-am văzut niciun fel de tanzaku, nu știm nimic! 

Stăpânul avea un fecior care se cam ţinea de șotii. 

— Tu ești hoţul și nimeni altul! îi strigă tatăl, cuprins de bănuială. Nu îndrăzni să te scuzi, 
pungașule! Scoate imediat tanzaku, dacă nu vrei să te învăţ eu minte... 

Ca să-și dovedească cinstea înaintea tatălui său, băiatul se hotărî să urmărească el însuși hoţul. 
Seara se ascundea după un stâlp al verandei și stătea la pândă, însă hoţul nu voia să se arate. Trecură 
astfel câteva zile. 

Dar într-o seară, ce să vadă! Din odaia de lucru se strecură afară o umbră neagră și o luă la fugă 
prin livadă. Băiatul privi de după stâlp. Mare minunăţie! Bursucul se depărta zorit, cu tanzaku în 
dinţi. lată, așadar, cine era hoţul de stihuri! 

Bursucul puse fâșia de hârtie la rădăcina bradului și începu să mormăie ceva pe sub nas, cum ar 
fi deslușit nişte semne încâlcite. Apoi începu să-și umfle pântecele şi să-l bată cu laba ca pe-o tobă. 
Deodată, ca la poruncă, începură să ţârâie toţi greierii şi toate lăcustele din grădina întreagă, ce mai! 

Băiatul își chemă repede tatăl. Acesta veni și se încredinţă că bursucul nu furase la întâmplare o 
hârtie de pe masă, ci anume o tanzaku aşternută cu stihuri. 

— Înseamnă că până și un bursuc e în stare să îndrăgească stihurile, spuse tatăl. Cine a mai auzit 
una ca asta! 

Şi-i lăsă hârtia cu stihuri bursucului iubitor de poezie. 


395 


Podul care șopteşte 
poveste japoneză 


Trăia cândva în satul Azuma'* o fată de vreo 13 ani, pe nume Orasu. Era frumoasă ca o floare de 
vişin abia îmbobocită. Flăcăii de prin împrejurimi îşi pierdeau mințile numai uitându-se la ea. 


393 Hokku, cunoscut mai bine, sub numele de haiku, un gen de poezie lirică, foarte popular. E format din trei 
versuri şi are ca temă principală natura 

394 poetul Siuka (mort în 1774) a fost la vremea sa un renumit scriitor de haiku 

395 fâşie îngustă de hârtie, colorată, pe care se scria poezii 


Dar iată că în nopţile cu lună începu să dea târcoale pe lângă casa ei un tânăr necunoscut. La 
început, Orasu se înroșşea toată când îl privea, dar apoi, pe nesimţite, dragostea se cuibări în inima 
ei. Într-o noapte își vorbiră pentru prima oară. 

— Cine ești tu? îl întrebă Orasu. De ce vii în fiecare noapte lângă casa mea? 

— Vin de departe, dinspre miazănoapte, răspunse flăcăul. Mi-a fost de ajuns să te zăresc o 
singură dată şi de atunci chipul tău mi se ivește mereu înaintea ochilor, ca și cum mi l-ar fi săpat 
cineva în suflet cu fierul roşu. 

Dar, lucru tare ciudat, străinul venea numai noaptea și nu-şi rostise niciodată numele. 

Orasu ar fi vrut să afle cine este, și iată ce-i dădu prin minte: prinse pe furiş de viralele flăcăului 
un ac cu aţă lungă, lungă de tot. A doua zi dimineaţa, firul de aţă o călăuzi până la rădăcina unui 
criptomer uriaș. Acul era înfipt în coaja copacului. 

Fata privea înmărmurită Şi nu-i venea să-şi creadă ochilor. Așadar, flăcăul cel frumos nu era 
altceva decât duhul bătrânului Criptomer... 

Întorcându-se acasă, cu ochii în lacrimi, Orasu le povesti părinților nenorocirea ei. Oamenii din 
sat, aflând minunea, se înspăimântară grozav şi hotărâră să taie străvechiul arbore. 

Se strânseră câteva sute de inşi şi se apucară să taie criptomerul. Dar în fiecare noapte așchiile şi 
crengile tăiate peste zi se întorceau la locul lor, lipindu-se la loc de trunchi. Niciun semn de tăiș nu 
se mai cunoştea pe tulpina criptomerului. 

Trecură astfel multe zile. Toţi copacii din pădure erau mâhniţi de năpasta ce se abătuse asupra 
puternicului lor stăpânitor. Într-o noapte veniră la el să-l vadă și să se sfătuiască. Chiar și un copăcel 
pipernicit de pelinariță de la marginea codrului veni. Dar măreţul criptomer îi spuse cu trufie: 

— Tu nu ești arbore, eşti doar un copăcel amărât. N-ai ce căuta printre noi. 

Jignit şi mânios, copăcelul le destăinui oamenilor: 

— Dacă vreți să-l răpuneţi, aruncaţi în foc tot ce tăiați peste zi din trunchiul criptomerului. 

Zile întregi ciopliră sătenii trunchiul bătrânului copac, arzând cu grijă ramurile tăiate, surcelele. 
În adâncimea tulpinii băteau mereu pene mari de fier. Numai astfel izbutiră să doboare criptomerul. 

Hotărâră apoi ca din trunchiul lui să facă un pod pe drumul care ducea la castelul Fukuşima. Dar 
oricât se străduiră, nici vorbă să clintească din loc arborele cel greu. O chemară atunci în ajutor pe 
Orasu. Fata veni la criptomer şi, plecându-și faţa către el, îi şopti ceva, încetişor. Deodată, tulpina 
copacului tresări, ca şi cum ar fi răspuns acelor şoapte, apoi se urni supusă din loc. 

Oamenii durară din trunchiul criptomerului un pod minunat. Dar tuturor le era frică să treacă 
peste el, fiindcă în tăcerea nopţii, din trunchiul acela vrăjit se ridica un murmur nedeslușit, tânguitor 
şi întristat. 

La porunca stăpânului castelului, o aduseră iarăşi pe Orasu, înveșmântată în rochie de seară. Fata 
păşi pe pod cu ochii înlăcrimaţi. Se opri apoi, lipindu-și obrazul de lemnul Criptomerului. Şi 
deodată răsuflarea i se curmă, frumoasa Orasu se prăvăli moartă pe pod. 

De atunci oamenii îi spun podul care şopteşte. 


Clopotul încins 
poveste japoneză 


Trăia odinioară în ţara Kii?” un om bogat. Într-o zi veni la el un tânăr călugăr şi-i spuse: 


396 satul Azuma se află în prefectura Fukusima, în partea de nord-est a insulei Honşiu. Şi azi s-a păstrat în acest 
sat locul unde a fost criptomerul uriaş, şi se cânta un cântec despre el. „Podul șoptitor” s-a păstrat până la mijlocul 
secolului al XIX, când a fost înlocuit cu un dig de pământ 

397 țara Kii este denumirea unei străvechi regiuni din partea de răsărit a insulei Honșiu (azi face parte din 
prefecturile Wakayaina şi Mie) 


— Bună ziua, domnule. Sunt eu, Ancin, nu mă mai cunoaşteţi? Am părăsit demult aceste 
meleaguri, dar n-am uitat bunătatea dumneavoastră. 

— Ia te uită ce voinic și frumos te-ai făcut! Fiica mea, Kioo-hime**, se va bucura nespus. Pe 
unde-ți mai duci zilele acum? îl întrebă cu blândeţe bogătaşul. 

— Trăiesc în templul Mangangi, nu departe de oraşul Sirakawa””. 

Bogătașul o chemă îndată pe fiica sa, Kioo-hime. Fata îl sărută bucuroasă pe Ancin, căci jucaseră 
ades împreună în zilele copilăriei lor. 

Când se lăsă întunericul, ea îl chemă pe Ancin afară din casă: 

— Ancin-sama“” sunt eu, Kioo-hime! Vino la mine în livadă, măcar pentru o clipă... 

Noaptea era senină. Pe cer se arătase luna plină. 

— Adu-ţi aminte, dragule, spuse fata, adu-ţi aminte cum ne-am jurat credință unul altuia, pe când 
eram copii încă. Eu n-am uitat niciodată jurământul acela. la-mă cu tine... începu ea să-l roage. 

— Nu mă mai ruga, e în zadar, răspunse Ancin. Acolo, în ţinuturile depărtate, mă așteaptă iubita 
mea. 

La aceste cuvinte, fata începu, să plângă amarnic. Kioo-hime nu putea să renunțe atât de uşor la 
dragostea ei. Înţelegând aceasta, Ancin născoci un şiretlic: 

— Bine, atunci așteaptă-mă. Trebuie să mai fac o scurtă călătorie, iar la întoarcere te voi lua cu 
mine. 

A doua zi, Ancin plecă la drum cu atâta grabă, de parcă inima lui presimţise ceva rău. Nici nu-i 
trecea prin minte să se mai întoarcă. 

Kioo-hime, neștiind nimic despre hotărârea lui, îl aşteptă nerăbdătoare, zile în șir. Odată întrebă 
un călugăr, care tocmai trecea pe-acolo, dacă nu cumva ştie unde se află Ancin. 

— L-am întâlnit nu departe de capitală, răspunse călugărul. 

Kioo-hime porni fără zăbavă pe urmele lui. Curând, fata ajunse la malul unui râu lat şi adânc, dar 
cu toate rugămințile și implorările ei, podarul nu voi s-o treacă dincolo. 

Pesemne așa îi poruncise Ancin. 

— Întoarce-te la tine acasă, îi spuse podarul. Iubitul tău n-are nevoie de tine. Demult și-a găsit 
altă femeie. 

Neputând să îndure cruda jignire, Kioo-hime se aruncă în apă. Dar acolo, pe fundul râului, se 
prefăcu într-un şarpe înfiorător şi, ieşind la iveală, porni cu iuțeală pe urmele iubitul necredincios. 
Ancin o văzu de departe şi înlemni de groază. El alergă să-şi caute scăpare la călugării din templul 
Dogioogi“!, care-l ascunseră sub un clopot mare. Ancin se ghemui acolo ţinându-și răsuflarea. 

Şarpele uriaș se târî în templu, pironindu-și ochii arzători asupra clopotului. Apoi se încolăci în 
jurul lui şi-l lovi de câteva ori cu coada. Clopotul sună tânguitor, iar din ochii șarpelui curseră 
lacrimi de sânge. 

În sfârșit, șarpele plecă. Clopotul, după cum băgară de seamă cu toții, era încins. Când se mai 
răci, îl ridicară de la pământ şi priviră: sub el nu era decât o grămăjoară de cenuşă, atât rămăsese din 
tânărul Ancin. 


Ultimul cântec 


poveste japoneză 
Toate acestea s-au întâmplat demult. 
398 prințesă, fetiță mică și drăgălașă 
399 oraşul Sirakawa se află în prefectura Fukusima. Și astăzi se vede aici mormântul lui Ancin 


400 apelativ pentru domnule, excelenţă, maestre 
401 templul budist Dogioogi se află în prefectura Wakayama; este renumit pentru legenda clopotului încins 


Pe una dintre insulele Maţuşima*? trăia într-un templu un băiat pe nume Miacio. Era liniștit şi 
gânditor. După înfățișare și purtări, semăna mai mult a fată. Niciodată nu-l ademeneau jocurile 
vesele ale celor de-o seamă cu el. Cel mai mult pe lume îi plăcea lui Miacio să compună versuri. 

Nu o singură dată trimisese el în capitală frumoasele lui tanka“, iar cei mai renumiţi poeţi de la 
curtea împăratului rămăseseră încântați de ele. Și erau, într-adevăr, niște versuri pe care le simţeai 
izvorâte dintr-o mână gingaşă. 

Miacio nutrea un vis fierbinte, care nu-l părăsea niciodată: „O! Dac-aş putea să ajung în 
Capitală. Acolo aş învăţa cu adevărat arta poetică!” 

Însă preotul templului nu se învoia în niciun chip să-l lase pe băiat să plece într-o călătorie atât 
de lungă: 

— Să înveţi a scrie stihuri frumoase este într-adevăr un lucru de laudă, dar tu ești încă prea crud. 
Călătoria aceasta e peste puterile tale. Nu-ţi voi îngădui să pleci. Aşteaptă până când vei mai crește. 
Dar Miacio nu mai avu răbdare să aștepte şi într-o bună zi fugi din templu. Trecu peste apele 

mării cu o luntre pescărească. Înaintea lui se întindeau câmpiile fără sfârșit şi se ridicau munții 
înalți. Însă nici chiar de pe cel mai înalt munte nu se putea zări capitala. Cu toate acestea băiatul nu 
şovăi, nu se sperie şi hotărî să meargă mai departe, zi şi noapte. 

În curând trecu de marea așezare Șiagama, lăsă în urma lui zidurile trufașe ale castelului 
Tagagioo... Într-o seară, târziu, ajunse în câmpia Miiaghino“%. Ori încotro își întorcea privirea nu 
vedea decât ierburile albastre, legănându-se sub clarul de lună. 

Și, îndată, băiatul compuse începutul unei tanka. Lin și firesc, parcă de la sine, se zămisliră 
primele trei versuri: 


„E-un singur luceafăr pe bolta senină 
Dar în cleștarul de rouă se-anină 
Mii de luceferi cu dulce lumină...” 


Multă vreme se gândi apoi Miacio cum să sfârşească tanka. Se uita îndelung la cer, se uita la 
câmpie, dar în zadar. În mintea lui nu se mai năștea niciun gând frumos. Părea că harul poeziei l-a 
părăsit pentru totdeauna. 

Băiatul se întristă adânc. Credinţa că va deveni poet începu să se clatine, iar în cele din urmă 
oboseala și mâhnirea îl doborâră. Căzu la pământ şi muri. Dar, stingându-se, el şopti cântecului său 
neterminat: „E-un singur luceafăr pe bolta senină...” 

— Sărmanul băiat, ce nenorocire! Ia te uită cum s-a sfârşit... îl căinară țăranii din satul apropiat, 
aflându-i trupul. 

ÎI îngropară chiar acolo, la marginea drumului și clădiră deasupra o colibă mică. 

De-atunci însă, în fiecare noapte, umbra băiatului începu să colinde neliniștită prin câmpie. Cu 
voce îndurerată, stinsă, ca foșnetul stufului uscat, umbra şoptea întruna: 


E-un singur luceafăr pe bolta senină, 

Dar în cleștarul de rouă se-anină 

Mii de luceferi cu dulce lumină...” 

— Vai mie! O, ce rușine, o, ce-nenorocire! se tânguia umbra, pierind apoi în întuneric. 

Vestea despre această întâmplare ajunse până la urmă şi la preotul templului. El veni repede, 
redeschise mormântul băiatului și plânse deasupra lui cu lacrimi fierbinţi: 


402 insulele Maţuşima (peste 260 la număr) sunt considerate una dintre cele mai frumoase regiuni ale Japoniei. Pe 
aceste insule se află multe temple 

403 poezie lirică de 5 versuri, în total treizeci și una de silabe 

404 câmpia Miiaghino se află pe țărmul mării, la răsărit de orașul Sendai. În vechime, era renumită prin 


frumuseţea ierburilor sale, toamna 


— O, băiatul meu, de ce n-ai vrut să mă asculți? Dar fie, te dezleg de păcat. Tihna și pacea să 
coboare asupra ta. Cântecul tău nu va rămâne neterminat. 
Şi preotul rosti cu glas tare ultimele două stihuri: 


„Sufletu-mi scalzi ca o apă-argintie, 
O, Miiaghino, blajină câmpie!” 


După aceasta, umbra băiatului n-a mai rătăcit noaptea prin câmpie. Ultimul lui cântec fusese dus 
până la capăt... Aşa spune o veche legendă. 


Bâtrâna ţesătoare 
poveste japoneză 


Iată ce se povestește în orașul Sendai: 

În casa unui meşter care făcea umbrele, în firida camerei de oaspeţi, se afla statueta de argilă a 
unei bătrâne țesătoare. Era atât de bine modelată, încât părea vie. 

O dată, ucenicul meşterului tocmai trecea firele prin tijele unei umbrele. Nu prea avea spor la 
treabă. Ghemul de aţă se încâlcise rău și oricât se chinuia el, nu mai găsea lungimea firului. 

— Bătrână ţesătoare, bătrână ţesătoare! strigă băiatul deznădăjduit. Ajută-mă să-l descâlcesc! 

Niciuna, nici două, bătrână cobori din firidă şi spuse: 

— Cum să nu ajut eu un băiat atât de cuminte! Las' pe mine, fiule, că fac trebuşoara cât ai clipi. 

Şi descâlci pe dată tot ghemul. 

Dar iată ce se întâmplă într-o seară: 

În prăvălie tocmai intrase un hoţ. Avea fața acoperită până sub ochi cu un ştergar. Făcuse boccea, 
adunând în ea cele mai bune umbrele. Ai casei sforăiau liniștiți, fără să simtă nimic. 

— Bună treabă am făcut! își zise hoţul. Am să vând umbrelele într-un sat depărtat. 

Bucuros că-i mersese totul atât de bine, voi să-şi salte legătura în spinare, dar nici n-o putu clinti 
de pe podea, atât de grea se făcuse. 

— Ce drăcovenie o mai fi și asta? se miră hoţul. 

Își adună puterile și încercă a doua oară. Legătura însă nici gând să se urnească. Întâi auzi primul 
cântat al cocoşilor, apoi al doilea. 

— Ia te uită ce năpastă! Trebuie să-mi iau tălpășiţa... 

Hoţul lăsă bocceaua și fugi cât de repede. Atunci se auzi un râs înfundat. Din legătură sări 
voioasă bătrânica de lut şi se înapoie la locul ei în firidă. 

Dar iată ce s-a întâmplat altă dată: 

Fetiţa cea mică a stăpânului se dusese la nişte prietene să se joace de-a v-aţi ascunselea. Începuse 
să se întunece. Cei ai casei băgară de seamă abia atunci ca fetiţa lipseşte. Se iscă zarvă: 

— Unde-o fi zăbovind? Să nu i se fi întâmplat vreo nenorocire! 

Deodată o văzură pe copilă, care venea zburdând către casă. 

— Unde-ai fost până acum? Şi de ce ai plecat singură? 

— Dar n-am fost singură deloc. Am fost cu bunicuţa. 

— Ce tot vorbeşti? Cu care bunicuţă? 

— Cu a noastră, cu bătrână ţesătoare. M-a ţinut de mână tot drumul. 

Deteră fuga să se uite pe poliţa din firidă. Bătrânica se trăsese în ungherul cel mai departe, cu o 
înfăţişare spăsită. 

Faima bătrânei ţesătoare se răspândi curând în tot orașul! 

O dată, un vecin veni în ospeţie la meșterul de umbrele și, tot sorbind din ceai, spuse: 

— Voi aveţi o bătrânică... La noi însă, pe policioara din firidă, stă din vremuri străvechi 
moșneguţ de lut, cu înfățișare tare simpatică. 


În aceeași zi, bătrâna ţesătoare dispăru. O căutară pretutindeni şi până la urmă o găsiră în casa 
vecinilor, alături de bătrânel. De câte ori o aduceau înapoi acasă, ea fugea iarăși. 

Nemaiavând încotro, o lăsară acolo. 

Până în ziua de azi, în oraşul Sendai, stau alături două figurine de lut: bătrâna ţesătoare și moșul 
blajin, cu barba căruntă. 


Luna pe ram 
poveste japoneză 


La marginea oraşului Miaci, în apropiere de templul ASOGIN-GIA, se întinde Lunca bătrânului 
zeu. Acolo, în luncă, chiar lângă drum, se înalță un arbore falnic enoki. 

Se zice că, odinioară, prin acele locuri, venea în toiul nopţii un bursuc năzdrăvan care nu le 
dădea pace oamenilor. Se pricepea de minune să ia orice înfățișare, dar se făcuse vestit mai ales prin 
meşteşugul lui de a întruchipa luna plină. 

Se cățăra bursucul în arborele enoki, întindea o labă, şi laba se schimba pe loc într-o ramură 
stufoasă. Dar asta nu era nimic: la capătul ramului strălucea însăși crăiasa nopţii! Toţi care treceau 
pe-acolo îşi ziceau plini de uimire: „Vai, ce frumuseţe nemaivăzută!” Iar bursucul se umfla în pene 
de mândrie. 

În nopţile întunecate și ploioase, amăgitoarea lună strălucea și mai vârtos, iar mirarea băieților 
era cu atât mai mare. 

Într-o astfel de noapte, când de pe cerul acoperit de nori nu străbătea nicio rază, bursucul se 
hotărî, după obicei, să uimească lumea. Văzând ramura stufoasă, la capătul căreia luna sclipea ca 
argintul, cel dintâi drumeţ care se nimeri să treacă pe-acolo şopti cuprins de vrajă: 

— O, cât de frumoasă e luna în Lunca bătrânului zeu! 

Deodată, printr-o spărtură a norilor se ivi luna cea adevărată. 

— Mare năzdrăvănie! strigă omul. Acum sunt două Luni... Nu cumva am început să am 
vedenii? 

În aceeaşi clipă, bursucul băgă și el de seamă cum stau lucrurile. Luna cea închipuită se ascunse 
la repezeală după trunchiul copacului. 

— Ia te uită. Una dintre ele a dispărut! se minună iarăşi omul. Și tocmai cea mai frumoasă... 

Bursucul, care nu-și mai încăpea în piele de mândrie, făcu iarăşi luna să răsară de după copac. 

— Ba una, ba două... Să vezi și să nu crezi! Trebuie să fie ceva necurat la mijloc, murmură 
călătorul. Pe-aici nu e bine să umbli singur la asemenea ceas târziu. 

ŞI o luă la fugă înspăimântat. 

Dar iată ce se întâmplă altă dată: 

Pândi bursucul o noapte tot atât de întunecoasă, se cațără în copac și întinse laba-creangă la 
capătul căreia spânzura luna cu strălucirea ei mincinoasă. Apoi aşteptă să treacă cineva. lată că se 
arătă un drumeţ. Văzând luna din copac, acesta îşi şopti printre dinţi: 

— Ehei, domnule bursuc, oi fi dumneata un mare păcălici, dar cu mine n-are să-ți meargă. Eu 
însumi o să te trag pe sfoară. 

Călătorul se vede că era un om umblat şi auzise nu numai o dată despre isprăvile bursucului. 

Bursucul își dădea toată osteneala. Luna lui strălucea ademenitoare, în fel și chip, la capătul 
ramurii arcuite. Omul privi şi spuse îngândurat şi cu glas mai tare să-l audă bursucul: 

— Hm, şi totuși e ceva nefiresc aici. În clipa aceasta luna ar trebui să se afle puţin mai jos. 

Bursucul, care trăgea cu urechea, se grăbi să mute luna ceva mai jos. 

— lar nu-i cum trebuie, spuse omul, acum s-a lăsat mult prea jos. De ce oare? Grozav aş vrea să 
ştiu... 

Ca la poruncă, luna ţâșni în sus. 

— Mare minunăţie! Acum a luat-o într-o parte. Adineauri parcă se afla ceva mai la dreapta. 


Bursucul se zăpăcise de tot. Luna zvâcni spre dreapta. 

— Nemaipomenit! Acum s-a scurtat ramura. Doar îmi amintesc bine că ieșea mai mult într-o 
parte. 

Bursucul își pierdu capul de-a binelea. Voi să întindă laba-crenguţă cât mai departe, dar alunecă 
şi căzu din copac. Ruşinat, cu coada între picioare, o luă la fugă înspre luncă, iar călătorul îşi văzu 
de drum, râzând cu poftă. 


Întimplările lui Iuriwaka*® 


poveste japoneză 


Toate acestea s-au petrecut în vremuri depărtate, cu vreo mie de ani în urmă. 

Ministrul de stânga“, Srgioo, cârmuitorul suprem al celor Nouă provincii“, avea un fiu pe 
nume luriwaka. Din fragedă copilărie, băiatul arătase o deosebită destoinicie a minţii şi o vitejie 
fără seamăn, iar în meşteşugul tragerii cu arcul nu-l întrecea nimeni. Ce nu se auzise, în cele Nouă 
provincii, despre faptele lui luriwaka! Flăcăul se dovedise norocos în toate: tânăra lui soție, Kasuga- 
hime, era blândă, iubitoare și frumoasă. 

Dar iată că în ţara vecină, Siraghi“* izbucni răzmeriţa. Pârjolul se întinse până la hotarul celor 
Nouă provincii. Primind poruncă din Capitală, luriwaka trebui să plece peste mare, în fruntea unei 
oştiri puternice, în ţara Siraghi. Fu nevoit să se despartă pentru lungă vreme de iubita lui soție. 

— Rămâi cu bine, Kasuga-hime, îi spus el la plecare. Fii sănătoasă și aşteaptă-mă. Mă voi 
negreşit la tine. 

— Mergi cu bine, dragul meu luriwaka, îi răspunse soţia. Ai grijă de tine în această lungă şi 
primejdioasa călătorie. Eu te voi aştepta oricât, rămânându-ţi credincioasă. 

Trecură astfel trei ani. După lupte grele, dar victorioase, când se statornici pacea în ţara Siraghi, 
Iuriwaka îşi îmbarcă oastea pe corăbii şi porni înapoi, spre țărmurile Japoniei. 

Străbătând marea, luriwaka dori să le dea oştenilor săi un răgaz de odihnă şi petrecere. Aruncară 
ancora la malul unei insule mici şi coborâră cu toţii pe uscat. Seara încinseră un chef straşnic, spre a 
sărbători întoarcerea. luriwaka nu mai luase demult în gură o picătură de vin. În lipsă de obișnuință, 
se ameţi rău şi se cufundă într-un somn adânc. 

Iuriwaka avea oșteni credincioși. Dar printre aceştia se aflau doi frați, Karanaka și Motomasa, 
care îl urau într-ascuns pe conducătorul lor şi tare ar fi râvnit să-şi însușească meritul izbânzii. Cei 
doi puseră la cale o mârșăvie fără seamăn. Amăgindu-i cu fel de fel de vorbe de ocară pe ceilalți 
luptători, plecară cu corăbiile, lăsându-l pe luriwaka singur pe insula pustie. Ajunși în Japonia, cei 
doi fraţi spuseră tuturor: 

— Căpetenia noastră, luriwaka, a fost ucis în luptă. 

Cei doi se bucurară de toate onorurile biruinţei. Drept răsplată li se dădu rangul de conducători 
militari. La scurtă vreme, Karanaka și Motomasa deveniră atât de puternici și temuti, încât ajunseră 
să cârmuiască toate cele Nouă provincii. 

Kasuga-hime era împovărată de durere. 


405 În Japonia antică circulau povesti despre uriașul, puternicul arcaș luriwaka. Până a zi s-au păstrat urmele 
paşilor lui gigantici şi stâncile găurite de săgețile lui. După părere unor cercetători japonezi numele lui luriwaka (adică 
tânărul Iuri) reprezintă denumirea schimbată, derivată din numele latin Ulise, în greacă Odiseu, a cărui legendă, 
conform acestei ipoteze curioase, a pătruns în Japonia antică și s-a amestecat cu legendele locale. Șoimul apare în 
această legendă fiindcă denumirea păsării în japoneză (taica) se apropie ca sonoritate de Itaca (insula unde domnea 
Odiseu) 

406 în Japonia antică, funcţia cea mai importantă după primul-ministru 

407 regiune situată pe malul apusean al Japoniei 

408 Siraghi era unul din vechile regate ale Coreei 


Aducându-și aminte de vorbele de rămas bun ale lui luriwaka, o podideau lacrimi amare; 
plângea fără contenire, zile şi nopți la rând, 

Dar iată că într-o zi veni la ea un trimis al lui Karanaka, încercând s-o înduplece să-l ia de bărbat 
pe stăpânul său. Pentru Kasuga-hime asta era mai rău decât moartea. Nici nu stătu să-l asculte pe 
trimis: 

— Eu am fost şi rămân soția lui luriwaka. Nu mă voi căsători cu altul. 

Însă Karanaka nu voi să-i dea pace. Îi trimise de mai multe ori pețitori, iar până la urmă 
îndărătnicia femeii îl supără atât de tare, încât o aruncă în temniţă pe Kasuga-hime. 

Ameţit cum era, luriwaka dormi adânc toată noaptea, iar dimineaţa se pomeni părăsit. 

Marea era pustie, nu se vedea nicio pânză de corabie. Insula era nelocuită; în afară de luriwaka 
nu se mai afla pe-acolo nicio ființă omenească. Îi rămăseseră însă puternicul și credinciosul său 
șoim. Șoimul acesta, pe nume Fugimaru, își însoţise stăpânul pretutindeni și nu-l lăsă nici acum, în 
restriște. 

— Fugimaru, tu eşti singurul prieten pe care-l mai am. Eu, vestitul arcaș luriwaka, am fost trădat 
şi mi-am pierdut orice nădejde de a mai scăpa de-aici. Se pare că va trebui să sfârșesc în singurătate, 
pe această insulă uitată. 

Ca şi cum ar fi înţeles vorbele stăpânului său, șoimul se înălță în văzduh şi începu să zboare 
asupra capului lui luriwaka, vrând parcă să-l încurajeze. 

Din fericire, pe insulă creșteau pomi roditori, iar peşte şi vânat se găseau, din belşug. luriwaka 
își dobândea hrana destul de lesne, căci săgețile lui nimereau fără greș. 

Kasuga-hime, soția lui, lâncezea în temnita întunecoasă. Adeseori îşi spunea: 

„Măcar de ar ninge mai curând! Nu mai am decât o dorinţă, să pun mâinile pe piept și să mor...” 
Dar îndată renunţă la gândul acesta neprielnic: „Nu, e prea devreme ca să mă pierd cu firea. Poate 
că luriwaka e încă viu!” 

Odată, Kasuga-hime auzi la fereastra temniţei fâlfâitul unor aripi de pasăre. Uitându-se printre 
gratii, văzu cum din cer cobora rotindu-se un șoim minunat. 

— Nu cumva acesta e șoimul bărbatului meu? Ba da, e chiar el, Fugimaru... Înseamnă că 
Iuriwaka trăiește! 

Kasuga-hime începu să mângâie şoimul, iar inima i se zbătea în piept, fremătând. Ea scrise 
câteva stihuri*” pe un petec de hârtie, pe care-l legă apoi de piciorul păsării. 

— Zboară, Fugimaru, zboară grabnic și du această mică veste stăpânului tău! 

Iuriwaka citi răvașul soţiei sale și se schimbă la față. Așadar, nici pe ea n-o cruţaseră! Voi să-i 
scrie un răspuns, tot în stihuri, dar nu avea cu ce. Își crestă degetul şi scrise mica poezie cu sânge, 
pe o fâşie de veșmânt. Șoimul zbură din nou la Kasuga-hime, cu solia stăpânului său. 

Kasuga-hime citi rândurile scrise cu sânge și lacrimile începură să-i curgă pe obraji. 

Luă pensula și călimara cu tuș, le înveli într-o năframă și le legă pe piciorul șoimului. Pasărea 
zbură anevoie și porni în zbor şovăielnic. Însă greutatea de la picior era mult prea mare și după 
câtăva vreme se prăvăli în mare. 

Trecură zile lungi... Valurile aduseră la țărmul insulei trupul credinciosului Fugimaru. luriwaka 
îl luă, plin de mâhnire, şi-l îngropă în vârful muntelui. Acum rămăsese singur de tot. 

În fiecare zi, luriwaka urca sus pe munte și privea în depărtări cu luare-aminte, doar o zări vreo 
pânză de corabie. Odată, văzu într-adevăr venind către insulă o barcă de pescari. Nu cumva visez? 
îşi zise luriwaka, plini de tulburare. 

— Hei, pescarilor! strigă el cât putu de tare. Luaţi-mă în barca voastră! Mă numesc luriwaka şi 
sunt de loc din ţara Bungo! 

Dar ce se întâmpla oare? Fără îndoială, pescarii îl văzuseră şi-l auziseră, dar în loc să se îndrepte 
el, barca făcu calea întoarsă, îndepărtându-se repede. 

— Hei, barcagiilor! Eu sunt luriwaka, cel adevărat! Opriţi! Luaţi-mă cu voi! Sunt om viu. Nu 
strigoi! 


409 japonezii obișnuiesc să-și trimită scrisori în versuri 


Dar în zadar strigă luriwaka. Barba îi crescuse până sub ochi, părul îi atârna pe spate în vite 
lungi, hainele i se făcuseră ferfeniță. Nu era de mirare că pescarii îl luaseră drept o stafie. luriwaka 
înţelese asta și izbucni într-un râs amar. 

Astfel petrecu el pe insulă doi ani lungi ca două veacuri. Dar până la urmă o corabie se apropie 
de insulă, îl luă şi-l duse pe țărmul natal. 

Se nimerise să fie o zi de sărbătoare şi cu prilejul acesta cârmuirea pusese la cale o mare 
întrecere între arcași. 

— la să vedem cine va izbuti să tragă cu acest arc! Dacă se află printre voi un asemenea voinic, 
să vină să încerce! 

... Astfel striga Karanaka, aţâţându-i zgomotos pe cei de faţă şi arătând un arc uriaş, de era 
încredinţat că nimeni nu va răspunde chemării sale. Dar din mulţime ieși deodată, cu pas măsurat, 
tânărul luriwaka. Nimeni nu-l recunoscu, într-atât de mult se schimbase. 

— Fie, străine, încearcă-ţi norocul, râse Karanaka. Ne vom distra de minune! 

luriwaka încordă arcul cu uşurinţă şi puse în el o săgeată lungă, lungă. Săgeata zbârnâi în 
văzduh, într-un zbor atât de iute încât ochiul n-o putea urmări, și se înfipse drept în mijlocul țintei. 
După ea o trase pe-a doua. Pe-a treia... O săgeată se înfigea în cealaltă. 

— Arcaşul ăsta nu poate fi decât luriwaka! 

— Uitaţi-vă, e chiar luriwaka! 

— S-a întors luriwaka! 

Oamenii strigau plini de uimire şi bucurie. Înţeleseră şi cei doi fraţi trădători că înaintea lor se 
află însuși luriwaka. Dar era prea târziu. Cea de-a patra săgeată îi străpunse pieptul lui Karanaka. 

Motomasa încercă să scape, dând bir cu fugiţii, dar a cincea săgeată îl ajunse din urmă și-l ucise 
pe loc. 

Astfel căzură răpuşi de mâna lui luriwaka cei doi trădători. Apoi luriwaka porni către temnița 
unde zăcea soţia lui, Kasuga-hime. Porțile se deschiseră şi ea îi ieși fericită în cale. 

De-atunci în cele Nouă provincii se statorniciră liniștea și buna rânduială. 


Cântărețul cu urechile smulse 
poveste japoneză 


Întâmplările acestea“! s-au petrecut demult, demult de tot cu veacuri în urmă. 

Pe vremea aceea, în templul Amida“! din satul Aka-magaseki*! se făceau rugăciuni pentru 
odihna tuturor morţilor din neamul Taira. Preotul acelui templu asculta cu multă plăcere cântecele 
unui cerşetor orb pe nume Hoici. Pribeagul Hoici umbla prin satele învecinate şi, ciupind cu dibăcie 
strunele citerei, cânta despre prăbușirea și pieirea neamului Taira, despre marile bătălii din trecut. 

Milostivindu-se de Hoici, preotul îl adăposti în templu şi-l luă sub ocrotirea lui. 

Odată, într-o seară de vară, preotul fu chemat în casa unor enoriași, să slujească un parastas, și 
plecând, îşi luă învăţăceii cu sine. Orbul rămase singur în templu. 

Era o căldură înăbușitoare și Hoici n-avea chef de somn. Stând pe verandă aștepta răbdător 
întoarcerea preotului. Deodată simţi o adiere de vânt răcoros şi dinspre poartă se auziră pași grei. 


410 sursa acestei legende o constituie episodul din epopeea japoneză „Cuvântând despre Taira”. Cântecele despre 
dispariția neamului Taira erau foarte iubite în Japonia evului mediu. Le cântau pelegrinii orbi, acompaniindu-se la citere 
cu patru strune 

411 Amida zeitate budistă, al cărei cult era foarte răspândit în Japonia. Conform religiei budiste, această zeitate 
deschide ușile raiului pentru cei ce cred în ea. De aceea se considera că pentru a fi salvat, era suficient să-i pronunți 
numele 

412 azi, pe locul acestei localităţi se află orașul Șimonoseki Aici, lângă țărmul Dannoura, avut loc în anul 1895 o 


luptă navală răsunătoare 


Omul ciuli urechile: părea să fie un militar, căci armura îi zornăia în ritmul paşilor. Militarul se opri 
înaintea lui Hoici și zise: 

— Mă aflu în slujba unui înalt dregător. Stăpânul meu, care tocmai a sosit la Akamagase ki. A 
auzit despre măiestria ta și dorește să-ți asculte cântecele. Vino cu mine fără zăbavă. 

Simţindu-se atras ca de-o tainică putere, căreia nu i se putea împotrivi, orbul îşi luă citera, iar 
oşteanul îl apucă de mână, călăuzindu-l într-o direcție necunoscută. 

Merseră astfel nu prea mult, fără să ştie încotro, apoi urcară treptele unei scări atât de drepte, 
încât parcă duceau spre un palat. Hoici se miră, fiindcă ştia prea bine că prin împrejurimi nu se află 
niciun palat. Curând pășiră într-o mare încăpere, plină cu oameni de vază. Hoici deduse aceasta 
după foşnetul mătăsos al rochiilor femeiești şi după vorbele alese ale oaspeților. 

— Înălţimea sa binevoieşte a dori ca tu să cânţi povestea bătăliei Dannoura. Haide, începe, 
răsună o voce uscată şi poruncitoare. 

În felul acesta nu putea să vorbească decât o doamnă nobilă. Grăbindu-se să-i dea ascultare, după 
câteva acorduri de citera, Hoici începu să cânte despre bătălia de odinioară, care se încheiase printr- 
o cumplită înfrângere a familiei Taira. În încăpere se lăsase o linişte adâncă, nu se auzea nicio 
mişcare, niciun sunet. 

Cântărețul ajunse la acea parte a povestirii în care împărăteasa Nii se aruncă în valuri împreună 
cu nepotul său, tânărul împărat Antoku: 


„O, jale-adâncă! 

Nesfârşită jale! 

O, vânt hain, cum spulberi dintr-o dată 
Abia îmbobocită, floarea de april... 
Vai, crâncenă durere! 

Vai, soartă neîndurătoare! 

Priviţi 

Cum piere-n marea-nvolburată 
Strălucitor ca iasomia, mândrul chip...” 


La aceste cuvinte, în jurul lui Hoici izbucniră deodată gemete sălbatice şi un plâns atât de 
deznădăjduit, că îți îngheţa sufletul. Cântărețul tăcuse de mult, dar tânguirile încă mai se auzeau. 

La plecare, Hoici fu copleșit cu laude: 

— Stăpânul nostru e foarte mulțumit de felul cum ai cântat. Șase nopţi la rând vom mai trimite 
după tine. Să vii negreșit, dar să nu spui nimănui un cuvânt despre asta! îi porunci orbului aceeaşi 
voce aspră de femeie. 

Hoici făgădui să tacă. 

În noaptea următoare oşteanul veni din nou și, luându-l de mână, îl călăuzi în același loc unde 
mai fusese. Iarăşi începu Hoici să cânte stihurile despre pieirea neamului Taira. Și iarăşi se porniră, 
mai răscolitoare, plânsul și tânguirile. „Vai nouă! Nenorocire, nenorocire!” strigau curtenii în 
zăngănitul armelor, plini de neliniște. Se mai întâmplase și altă dată ca oamenii să plângă 
ascultându-l pe cântăreț, dar asemenea suspine şi vaiete grozave nu-i mai fusese dat să udă. 

Cu puţin înainte de ivirea zorilor, slujitorul îl conduse înapoi la templu. 

Preotul însă băgase de seamă că în noapte aceea Hoici plecase undeva, fără a spune nimănui 
NIMIC. 

— Ascultă, Hoici, îl întrebă el cu blândeţe, pe unde ai umblat atât de târziu azi-noapte? 

Dar Hoici, care nu-şi uitase făgăduiala, rămase mut. 

Preotul se îngrijoră și puse învățăceii să-l urmărească pe orb. În noaptea următoare, când se 
furișă afară din templu, unul dintre învățăcei se luă după el. 

Era o noapte adâncă şi întunecoasă. Hoici mergea cu pași repezi, atât de drept şi de sigur de 
parcă l-ar fi purtat cineva de mână. Învăţăcelul îl pierdu curând din ochi şi voi să se întoarcă dar 


iată, auzi dinspre cimitir sunetele puternice ale citerei. 

„Aici nu-i lucru curat”, îşi spuse învățăcelul, apropiindu-se prevăzător de locul cu pricina. 

Şi ce-i fu dat să vadă? Hoici sătea în fața mausoleului Taira şi, ciupind strunele citerei, cânta 
despre bătălia de la Dannoura, iar în jurul lui pluteau nişte flăcărui albastre. 

Speriat, învăţăcelul îl înșfacă pe cântăreţ şi, luându-l cu sila de-acolo, îi povesti pre văzuse. Abia 
atunci, nemaiavând încotro, Hoici își dezvălui taina. 

— Grozavă întâmplare! strigă preotul. Sărmane Hoici, ai intrat sub puterea morților. Dacă un om 
viu a vorbit fie şi o singură dată cu morţii, aceştia îl socotesc de-al lor și nu se ai îndură să-i dea 
pace. Noapte de noapte, ei vor deveni tot mai înverşunați, iar în cele din urmă te vor nimici. Vai ție, 
Hoici! Totuşi voi încerca să te scap, prin puterea minunată a sutrei care alungă demonii şi strigoii. 

Cu ajutorul învăţăcelului, îl dezbrăcă până la piele și, luând o pensulă, îi zugrăvi pe el versetele 
sfinte ale sutrei. 

— Când vor veni la noapte să te ia, ai grijă să nu scoţi o vorbă. Stai nemișcat. Dacă te vei mișca 
sau dacă vei scoate un singur cuvânt, te vor lua cu de-a sila şi atunci eşti pierdut, îi spuse preotul. 

Hoici rămase din nou singur. Se făcuse noapte neagră. Orbul stătea ca totdeauna pe verandă. 
Deodată se auziră pașii cunoscuţi ai oșteanului. 

— Hoici! strigă acesta oprindu-se în faţa orbului. 

Însă orbul tăcea fără să se clintească. 

— Hoici! strigă din nou trimisul, cu ceva mai multă asprime. 

Apoi, neprimind niciun răspuns, strigă a treia oară, cuprins de furie: 

— Hoici! 

Dar cântăreţul parcă se schimbase într-o stană de piatră. Cu pași grei, oşteanul urcă pe pesemne 
pentru a-l târî de-acolo cu forța, dar deodată gemu: 

— Ooooo... Şi trăgându-se înapoi, bolborosi: Cine ești tu care stai aici, acoperit peste tot cu 
inscripții sfinte? Nu mă pot apropia de tine... Mi-e groază! Nu pot să te ating. Șterge-ţi cât mai 
repede semnele acelea! 

Apoi se făcu linişte. Hoici simţi aţintită asupră-i o privire de gheaţă. 

— Aha! strigă îndată oşteanul. Urechile! Urechile ţi-au rămas neapărate! Așadar tot te voi sili să 
vii cu mine. 

Și înșfăcându-l pe orb de urechi, încercă să-l târască după el. Hoici simţi o durere înfiorătoare; 
strânse din dinţi ca să nu-i scape vreun geamăt și nu se clinti din loc. Oșteanul mai trase o dată, din 
toate puterile și rămase cu urechile orbului în mâini. Sângele începu să curgă năvalnic dar Hoici nu 
se mişcă, nu scoase niciun sunet. 

— Am să-i arăt aceste urechi stăpânului meu, drept dovadă că am fost aici, mormăi trimisul. 

Pașii lui se depărtară şi se pierdură în noapte, iar Hoici căzu leșinat. 

Când preotul se întoarse, se dojeni amar că a uitat să facă semnele sacre şi pe urechile orbului. 
Din pricina ușurinţei lui, Hoici fusese la un pas de pieire. 

Vestea despre această întâmplare se răspândi repede pretutindeni. Toţi vorbeau acum de spre 
cântăreţul cu urechile smulse. 

Oamenii se adunau bucuroși să-l asculte. Și în curând, cântăreţul necunoscut de până atunci 
deveni vestit în toată Japonia. 


Ghiveciul cu crizanteme albe 
poveste japoneză 


Demult, în vremuri uitate, trăia un prinţ bogat şi atotputernic. Prinţul avea o soţie gingașă, plină 
de însuşiri alese, pe care însă o dădu cu totul uitării, din clipa când, robit de farmecele altei femei, 
şi-o aduse în palat, ca ibovnică. Zile și nopţi de-a rândul prințul nu mai ieșea din odăile iubitei, 
desfătându-se fără griji, în vreme ce soția părăsită îşi înăbușea durerea. Singura alinare a bietei 


femei era o citeră“!” străveche, la care cânta de dimineaţa până seara. 

Dar iată că, într-o zi, pizmaşa ibovnică trimise un slujitor la soția prințului, să-i dea iteră. Fără 
împotrivire, mută şi întristată, soţia se despărți de citera-i dragă. Îi rămăsese un instrument umil“, 
dar cu sunet dulce, tânguios. Începu din nou să cânte. Cânta atât de frumos, cu atâta patimă şi 
mâhnire, cu atâta înfocare și duioșie, încât ar fi tulburat inima cea mai aspră. 

Ajungându-i la urechi zvonul depărtat al strunelor, ibovnica fu iarăşi cuprinsă de ciudă şi trimise 
un slujitor să ceară șamisenul. Femeia își stăpâni durerea și dădu şamisenul fără un cuvânt. 

În singurătatea ei îi mai rămăsese totuşi o mângâiere tainică: un ghiveci cu crizanteme albe ca 
zăpezile dintâi. Din zori până seara privea luminoasele flori, martore tăcute ale tristeții ei, şi 
lacrimile i se rostogoleau pe obraji ca mărgăritarele. 

Dar după puţină vreme se înfățișă din nou trimisul ibovnicei: 

— Stăpâna mea doreşte să aibă ghiveciul cu crizanteme albe. 

— Prea bine. Iată florile. Dar mai așteaptă puţin... 

Și luând condeiul scrise aceste stihuri: 


M-am despărțit de citeră mea dragă; 
i-am dat șamisenul: e al tău. 

Iubitul ţi l-am dat fără să murmur... 
De-o crizantemă cum să-mi pară rău?” 


Citind stihurile pline de durere și nobleţe, ibovnica fu adânc tulburată și înţelese toată josnicia 
purtării ei. Cuprinsă de rușine, plecă pe furiș din palat și dispăru pentru totdeauna. Iar inima 
prinţului se întoarse din nou la adevărata și credincioasa lui iubire. 


Preotul, doctorul şi dansatorul pe sârmă în Iad 
poveste japoneză 


E o întâmplare veche de tot. 

Zice-se că odată, la praznicul zeiţei Kannon, în satul Maţuio, un dansator pe sârmă îşi arăta 
măiestria dinaintea unei mulțimi de gură-cască. Deodată, cine știe din ce pricină, dansatorul lunecă 
de pe sârmă şi, din căzătură, muri. 

Cam tot pe-atunci se prăpădise de răceală şi doctorul din partea locului. 

Odată cu el porni către lumea cealaltă şi un preot care se înecase cu o plăcintă de orez, la 
praznicul dat în cinstea zeului protector al vetrelor din bucătărie. 

Tustrei se înfățişară la județ înaintea stăpânitorului iadului, înfricoşătorul prinț Emma 
dansatorul: 

— Atotmilostivule stăpân al nostru Emma, în lumea pământească am fost un acrobat fără 
pereche de iscusit și le-am adus oamenilor numai bucurii. Trimite-mă, așadar, în grădinile 
paradisului, acolo e locul meu. 

— Minţi cu nerușinare! În toată viaţa ta n-ai arătat vreo scamatorie mai nouă. Ai lucrat după 
tipicul vechi, și încă fără nicio îndemânare. Ai luat banii oamenilor de pomană. Mergi în iad! 

Al doilea grăi doctorul: 


115. Cuvântă 


413 instrument muzical compus dintr-o cutie de rezonanţă cu coarde de metal, puse în vibraţie prin ciupirea cu o 
lamă de os sau de metal 

414 instrument muzical cu trei strune, cu rezonator rotund, și gât lung. Se cântă la acest instrument cu ajutorul unei 
pene. A apărut în Japonia mult mai târziu decât koto şi a fost foarte răspândit în oraşe. Gheişele, de obicei, se 
acompaniază la şamisen 

415 judecător suprem, stăpân al tenebrelor 


— Stăpâne al nostru, Emma, cât am trăit pe pământ, am făcut mult bine. Eu lecuiam oamenii de 
boli. Nu se afla medic mai priceput decât mine. Trimite-mă deci în raiul cel luminos. 

— Minti de îngheaţă apele, vraci nenorocit! tună prinţul Emma. Tu n-ai fost în stare măcar să 
recunoșşti ca lumea vreo boală, darmite s-o tămăduieşti. Dădeai leacuri fără niciun folos. Hei, câți 
bani ai luat tu pe degeaba și câţi oameni ai trimis pe lumea cealaltă... Mergi în iadul cel necruţător! 

Veni şi rândul preotului: 

— Preaputernice prinţ Emma, eu, în viaţa mea pământească, grăiam cu zeii, înduplecând prin 
rugăciuni ŞI jertfe. Ascultându-mă, zeii îşi revărsau mila lor asupra oamenilor. Nu se află merit mai 
mare ca al meu. Cu adevărat eu trebuie să merg în rai! 

— Vai ție! Tu ești cel mai rău dintre nemernicit şi mincinoşii ăştia! strigă prințul furios. Toată 
viaţa i-ai înşelat pe oameni, învățându-i la fel de fel de prostii. I-ai deprins să se închine la talismane 
şi să rostească descântece neroade. Chipurile ca să alunge zeii cei răi, care seamănă bolile. Ai luat 
banii oamenilor pe nedrept. Cară-te în iad! 

Ce să facă, sărmanii? Porniră tustrei către iad. Poruncile prințului ajunseseră înainte lor la locul 
de caznă. Dracii îi duseră dinaintea unui cazan mare, plin cu apă clocotită. 

Un diavol fioros răcni la ei: 

— Haide, intrați mai repede în cazan! Trebuie să pun capacul şi să vă dau în fiert. 

Doctorul şi dansatorul pe sârmă o sfecliră: 

— Gata, ne-a sosit pieirea! Cum scăpăm noi din beleaua asta? 

Însă preotul le spuse liniștit: 

— Nu vă pierdeţi cumpătul. Lăsaţi pe mine, știu eu un mijloc bun împotriva focului și gerului 
din iad. 

Şi începu să bolborosească un descântec. După care intrară toţi trei în cazan şi, minune, începuse 
să se răcească. 

— O, ce plăcut e! strigară. Apa e numai bună de scăldat. Ei, tu, bot de drac, mai pune lemne pe 
foc! 

Se înveseliseră grozav și se zbenguiau în apa călduță. Dracilor mai să le vină rău de ciudă. 

— Ajungă-vă, păcătoşilor! Cât o să vă mai desfătați voi în cazanul ăsta? Staţi că înteţim focul! 

Începură să pună lemne pe foc. Cărară buturugi cu braţul și cu spinarea, grămezi întregi. Era tot 
ce se putea arde pe-acolo, prin iad, dar cazanul nu voia să fiarbă. 

Alergară să-l înştiinţeze pe prințul Emma. 

— Fi, bine, se înfurie stăpânul infernului, scoateţi-i din cazan și trimiteţi-i pe muntele săbiilor! 

Dracii îi mânară aşa, goi-goluţi, către muntele cel înalt. Muntele acesta, de la poale până în vârf, 
era împănat cu săbii ascuţite, ale căror lame străluceau ca niște flăcări roşii crâncene, greu de 
îndurat... 

— De-aicea chiar că nu se mai află scăpare! se văicăriră îngroziți preotul şi doctorul. 

— Ba da, se află, le răspunse dansatorul pe sârmă. Lăsaţi pe mine, că vă scot eu la liman. 

ÎI aburcă pe preot pe umărul drept, pe cel stâng îl sui pe doctor și începu să cânte voios: 


„Isanosî, hei! 

Sus, pe umăr, hopa, 
Se cocoaţă popa! 
Doctorul, și el, 
Şade copăcel... 
Isanosî, hei! 
Acrobatul zboară, 
Povara-i ușoară!” 


Începu apoi să sară cu sprinteneală peste săbii: Hop-ţop! Hop-ţop! de parcă ar fi fost o joacă de 
copil. Ajunseră la iuţeală până în vârf. Acolo se opriră tustrei şi începură să privească minunându- 
se: 

— Ia uitaţi-vă ce frumos e în partea aia! 

— Ba nu. Mai bine priviţi într-acolo... 

— O, ce privelişte încântătoare! 

Diavolii scrâșniră din dinţi de supărare și deteră fuga la prințul Emma să se jeluiască. 

— Dacă-i pe-aşa, las! c-o să-mi cunoască ei îndată puterea nemernicii! spuse prinţul. Aduceţi-i la 
mine. Mă răfuiesc cu ei cât ai clipi. 

Dracii îi înşfăcară pe preot, pe medic şi pe dansator, ducându-i cu de-a sila înaintea cruntului 
stăpânitor. 

— V-aţi pus de gând să ne luaţi în batjocură, secăturilor? O să vă înghit pe toți, chiar! urlă 
prinţul, deschizându-și botul uriaș și înspăimântător ca o gură de vulcan. 

Niciuna nici două, doctorul, zdup, în gura căscată, mai ager ca o broască. Până să-l înşface dinţii 
cei ascuţiţi, el și ajunsese în burta tartorului. 

„Se pare că pe-ăsta l-am înghițit întreg” își zise prinţul, deschizând gura a doua oară. 

Ceea, dansatorul, țuști, în gâtlejul lui. Fălcile lui Emma clănțăniră iarăși în gol. „Ia te uită am 
înghițit nemestecat!” 

Dar îndată ce deschise din nou botul, popa luneca printre colții lui ca o zvârlugă. 

Cei trei se întâlniră în burta prințului. 

— Acuma suntem pierduţi de-a binelea, spuseră cu tristeţe preotul şi dansatorul. 

— Voi m-aţi scăpat de două ori, acum e rândul meu, le răspunse doctorul. Nu vă pierdeţi cu firea, 
vă scot eu din impas. 

Dintr-o cutiuță scoase cu două degete oleacă de praf şi începu să-l presare în toate părțile. 
Măruntaiele prințului prinseră să se zvârcolească şi se stârniră vârtejuri ca de furtună. Vâj zbură 
dansatorul. Viuuu! ieși zburând din pântece şi preotul. Te pomenești că rămân singur pe-aici se 
sperie doctorul şi deşertă din cutie tot praful. Prinţul începu să urle îngrozitor. Vijelia din burta lui 
se dezlănțui mai amarnică și doctorul zbură afară mai uşor ca un fulg. 

— Alungaţi-i mai repede de-aici! răcni prinţul Emma către diavoli. Să plece înapoi, pe pământ! 
Tu, dansatorule, du-te să te legeni din nou pe sârma ta. Tu, preotule, înapoiază-te la templul tău, să 
îndrugi rugăciuni. lar tu, vraciule, chinuie-ți mai departe bolnavii, că pe mine m-aţi chinuit destul... 

Şi astfel, preotul, doctorul și dansatorul pe sârmă se întoarseră nevătămaţi pe pământ. 


Nemaipomenita călătorie a lui Torayan-Gură-Cască 
poveste japoneză 


Trăia cândva, la marginea oraşului Osaka, în mahalaua Temma, un flăcău pe nume Torayan. 
Vegheat cu strășnicie de maică-sa, Torayan pregătea domburi“'“ de ţipari, pe care le vindea în târg, 
trecătorilor înfometați. Asta era îndeletnicirea lui și altceva nu știa să facă. Grozav se mai temea 
flăcăul de cicălitoarea lui mamă! Dar bătrâna avea dreptate să-l ţină din scurt, fiindcă era un gură- 
cască fără pereche şi de câte ori îl lăsa de capul lui făcea numai boroboaţe. 

O dată Torayan cumpără din piaţă un ţipar mare și gras. Îl puse pe tocător și voi să-l taie cu 
satârul. Dar năuc cum era din născare, nu ţinu destul de zdravăn peștele, care tot zbătându-se, îi 
lunecă din mâini şi zvâc! la șanțul cu apă. De-acolo înotând cu iuţeală, nimeri într-unul mai mare și 
mai adânc. Șanțul cel mare se pierdea undeva în câmp, printre grădinile de zarzavat. 

— Stai, diavole, unde fugi! Opreşte-te, când îţi zic!... 


416 mâncare din ţipari prăjiţi, cu orez 


Torayan o luă la fugă după ţipar, cu mâinile întinse, doar-doar l-o înşfăca. Dar, ţi-ai găsit să-l 
prindă! Tot gonind el așa, bezmetic, ajunse pe un ogor semănat cu ridichi. Stăpânul ridichilor strigă 
supărat: 

— Hei, băiete, ce tot alergi prin grădina mea?! 

— Tu nu vezi? Alerg să prind țiparul ăsta afurisit, care mi-a scăpat. Dar după cum bag de seamă, 
nu mai pun eu mâna pe el. Vai de sufletul meu! Cum o să mă întorc acasă cu mâna goală? Mă 
omoară mama. Vai mie, nenorocitul! Mai bine nu mă mai nășteam pe lume. Nu, nu mă mai întorc 
acasă în ruptul capului. Dar încotro s-o apuc oare? Vai şi iar vai! 

— [a nu te mai văicări atâta! îl dojeni țăranul. Lacrimile n-ajută la nimic. Dacă ţi-e e frică să te- 
ntorci acasă, bagă-te slugă la mine. Până una-alta, o să mă ajuţi să strâng ridichile. 

Bucuros nevoie-mare, Torayan se și apucă de treabă. Dar ca un făcut, se nimeri să dea peste o 
ridiche uriașă, atât de bine înfiptă în pământ, încât n-o putea scoate cu niciun chip. Torayan își 
încordă braţele, se sprijini bine în călcâie, apoi începu să mormăie: 

— Un-doi-trei! Hop şi hei! Hop şi hup! Trage-zdup! 

Trăgând din răsputeri, izbuti să smulgă ridichea uriaşă, care ieşind din pământ răbufni atât de 
tare, încât îl aruncă pe Torayan tocmai în slava cerului. Se roti el ce se roti prin văzduh ca un titirez 
şi, deodată, buf! căzu chiar în mijlocul curții unui dogar de pe Strada Dogarilor. 

Dogarul înlemni de spaimă: 

— De unde-ai mai răsărit şi tu? Mi se pare mie sau ai picat din cer? 

— M-am căznit să scot din pământ o ridiche cât toate zilele, dar de cum am smuls-o, m-a aruncat 
tocmai, aici, la voi, desluşi Torayan cu lacrimi în ochi, frecându-și fundul lovit. Acuma, chiar că nu 
mai am unde mă duce. N-ai vrea să mă primeşti ucenic la tine? 

— Vasăzică, așa stau lucrurile, zise dogarul îngândurat. Da' ştii că s-a brodit bine? Aveam mare 
nevoie de un ajutor. Uite, tu o să faci cercuri de bambus şi o să le baţi pe butoaie. 

Flăcăul se şi apucă să arcuiască bambusul și să-l bată pe doagele putinii. Dar, cum nu se pricepea 
defel, iar pe deasupra mai era și gură-cască, cercul mlădios de bambus i se destinse în mâini cu atâta 
putere, încât Torayan se pomeni zburând în văzduh ca o săgeată scăpată din arc! Și, buf! căzu la 
pământ chiar în curtea unui meşter de umbrele de pe Strada Umbrelarilor. 

— Valeu, nu mai pot de durere! răcni Torayan, frecându-şi de zor dosul învineţit a doua oară. 

— Hei, unde te năpustești aşa, cu ciocanul ăla în mână? îl luă la rost meșterul. Ce vânt te-a adus 
în ograda mea? 

— Am fost ucenic la un dogar, îl lămuri flăcăul. Băteam cercurile pe butoaie. Un afurisit de cerc 
s-a dezdoit și m-a pălit așa de tare că m-a aruncat tocmai în tăria cerului. Acuma chiar că mi-e 
rușine să mă întorc la stăpân. N-ai vrea să mă iei în slujbă la tine? 

— Păi să te iau, ce să fac. Uite, întinde și tu mătasea pe spiţele umbrelei să văd de ce ești în 
stare. 

Torayan se apucă de lucru plin de râvnă şi migală, întinse mătasea pe o umbrelă mare, o 
deschise, o încercă, apoi merse să i-o arate stăpânului. Dar vezi că tocmai atunci se iscă din senin un 
vârtej grozav. Gură-cască nu mai avu timp să închidă umbrela, nici s-o lepede din mână. 

Vântul îl răsuci şi-l purtă ca pe-o păpădie, sus, sus de tot, printre nori, în împărăția văzduhului. 

Tot plutind astfel prin cer, Torayan se pomeni dinaintea unei case. În prag se arătă o femeie cu 
înfăţişare ciudată, ai cărei ochi străluceau atât de tare, încât flăcăul nu putu să-i privească. 

— Cum ai nimerit aicea, om pământean? se minună femeia. 

— Dar unde mă aflu oare? întrebă Torayan cu sfială. 

— Aceasta e casa Tunătorilor*!, iar eu sunt sora-lor, Fulgeriţa de foc. 

Flăcăului i se înmuiară picioarele de spaimă. Abia izbuti să îngâne: 


417 conform credinţei populare japoneze, tunătorii (din cer) - sunt nişte diavoli cu înfăţişare înspăimântătoare, 
îmbrăcaţi în piei de tigru. Ei bat în tobele imense din cer, iar în acest timp, se aude tunetul. Uneori tunătorul cade pe 


pământ şi nu se mai poate întoarce în cer, decât dacă-l pui într-o mică luntre de lemn 


— N-am venit de voia mea. Umbrela m-a adus... N-am încotro să mai plec. Îndură-te de mine, 
dă-mi adăpost. 

Tocmai atunci sosiră şi Tunătorii, nişte făpturi uriașe, care băteau în darabane de răsunau tot 
cerul. Torayan le povesti nenorocirea lui. 

— Nu-i nimica, spuseră uriașii, vei rămâne la noi şi ne vei da o mână de ajutor. N-ai mare lucru 
de făcut: de câte ori începem noi să batem din tobe, Bububum! Bububum! tu trebuie să stropești 
pământul cu apă din ulciorul ăsta. 

— Prea bine, mă voi strădui să vă fiu de folos. 

Torayan îşi începu slujba cu mare sârguință; uriașii băteau în tobe mai, mai să-l asurzească, iar el 
turna la apă din ulcior. De câte ori se uita în jos, spre pământ, îl apuca o veselie nemaipomenită: 

— Ia te uită, ia te uită ce mai forfotă! Să mori de râs, nu alta! 

Torayan turna de zor, fără să se zgârcească, iar pe pământ se stârnea zarvă, oamenii mişunau de 
colo-colo ca furnicile, adunau rufele de pe frânghie, deschideau umbrelele, se adăposteau pe unde 
puteau. 

Dar până la urmă gură-cască îşi dădu în petec. 

Tot holbându-se la vesela privelişte, lunecă și veni zburând cu picioarele-n sus prin văzduh. Căzu 
chiar în mijlocul golfului Osaka şi se duse la fund ca un bolovan. 

Venindu-și în fire, văzu acolo, pe fundul apei, un castel minunat, strălucind în toate culorile 
curcubeului. Înțelese pe dată că nu poate fi altceva decât castelul stăpânitorului dragonilor. 

Într-adevăr, însăși Otohime, frumoasa fiică a împăratului mărilor, îi ieşi în cale lui Torayan. 
Luându-l de mână, îl călăuzi înăuntru. Flăcăului i se puseră dinainte felurite bunătăți, apoi prinţesa 
sprinţară şi făpturile mării începură să dănțuiască spre a-l înveseli pe oaspete. 

„.. Torayan se obişnui repede cu viaţa aceasta lipsită de griji. Dar într-o zi, frumoasa Otohime îi 
spuse: 

— Fii cu luare-aminte, străine: dacă vei vedea coborând de sus vreo îmbucătură gustoasă, orice 
ar fi ea, nu te lăcomi și nu te lăsa ispitit s-o mănânci, fiindcă te paşte o mare nenorocire. 

Dar gură-cască uită curând povaţa fetei. leşind el odată să se plimbe prin grădina palatului văzu 
cum de undeva, de sus, coboară o bucată de carne. Era atât de fragedă şi de îmbietoare şi se legăna 
cu atâta stăruință pe la nasul lui, încât Torayan, cu toate că era sătul, nu se mai stăpâni și haţ! o 
prinse cu gura, voind s-o înghită. În aceeași clipă dădu un țipăt grozav: 

— Ajutor! Mă înţeapă! Mă doare cumplit! 

Firește, bucata cea gustoasă nu era altceva decât momeala înfiptă într-un cârlig pescăresc. 
Nemilosul cârlig îi străpunse buza lui Torayan şi flăcăul simţi că e tras cu putere în sus. 

Cum scoase capul din valuri, pescarii din barcă începură să strige aţâțaţi: 

— Priviţi, priviţi, un monstru! Am prins în cârlig un monstru al mărilor! 

— Ce monstru?! Vi s-a năzărit! — răspunse Torayan plângând de durere. Aveţi orbul găinilor, nu 
vedeţi că sunt om ca şi voi? Fie-vă milă, scoateţi-mi cârligul ăsta blestemat! 

— Într-adevăr, pare a fi om ca toți oamenii, se minunară pescarii. Ia te uită ce drăcovenie, am 
pescuit un om! 

ÎI traseră în barcă, scoţându-i cârligul. Se uitau cu toţii la el, plini de nedumerire: 

— De unde te-ai mai ivit şi tu, frățioare? Din ce neam ești? Și pe unde-ţi duci zilele? 

— Sunt chiar de-aici, din Osaka, și locuiesc în mahalaua Temma. 

— Asta-i bună! râseră pescarii. Arunci undiţa și prinzi un flăcău din Temma... Ca să vezi pe 
unde mai umblă ai noșştri!! 

ÎI săltară pe umeri cu mare alai și-l duseră acasă la maică-sa cea aprigă, să-l dojenească cum se 
cuvenea. 


Visul triunghiular 
poveste japoneză 


Toate acestea s-au întâmplat demult. 

Într-un oraș trăiau doi prieteni buni, Teppeiroku şi Hacikorobei. O dată, în seara de Anul Nou, se 
înţeleseseră între ei să-și povestească unul altuia cel dintâi vis pe care-l vor avea. Stând ei la un 
păhărel de vin, pe Hacikorobei îl cuprinse pe nesimţite toropeala şi ațipi. 

Prin somn, începu să râdă: „He-he-he! Hi-hi-h'”. 

Teppeiroku se grăbi să-şi trezească prietenul: 

— Dragul meu, văd că ai şi visat primul vis din noaptea Anului nou, şi încă unul frumos de tot, 
după cât se pare. Hai, povestește-l mai degrabă! 

— Prostii! Ce-i drept, am moțăit un pic, dar de dormit n-am dormit nicio clipă. 

— Nu minţi! Ai dormit de-ia binelea şi ai râs prin somn de parcă te gâdila cineva, înseamnă c-ai 
avut un vis. Spune mai repede ce ai visat, abia aştept să aud. 

— Nu știu dacă am râs ori ba, dar de visat n-am visat nimic. Nu știu ce tot vrei de la mine! 

— Nu mai tăgădui, ai visat! Ai prins firul unui vis, acuma desfăşoară-l... 

Începură să strige amândoi: „Ai visat!”; „Ba n-am visat!”. Și niciuna, nici două, se luară la 
ceartă, fiindcă se ştie, unde e vorbă multă e şi ceartă. Ai făgăduit că vei povesti. lar după ceartă, 
ajunseră şi la judecată. 

Teppeiroku îl trase cu de-a sila pe Hacikorobei înaintea judecătorului. Acesta îi porunci cu 
asprime: 

— Mărturiseşte că ai tăinuit visul de Anul nou! 

Dar Hacikorobei o ţinea întruna: 

— Nu pot să povestesc un vis pe care nu l-am visat. 

Judecătorul se mânie și porunci să-l lege pe Hacikorobei de vârful unui brad, pe muntele Goten. 
Vântul rece îl legăna de colo-colo. 

Peste noapte veni în zbor un Tengu“!5 rotindu-se şi dând din aripi prin văzduh, ca o pasăre mare. 
Se lăsă pe o creangă și întrebă: 

— Hei, cine-i acolo? Răspunde! 

— Sunt eu, Hacikorobei. 

— Dar ce cauţi aici noaptea, în vârful copacului? 

— Uite-aşa şi-aşa, judecătorul m-a silit să recunosc că am visat un vis pe care nu l-am visat și a 
poruncit să fiu legat de bradul ăsta. 

— Sărmanul de tine... Stai să te dezleg. 

— Îţi mulţumesc din toată inima, domnule Tengu. Dar te rog să-mi spui ceva: cum faci dumneata 
de zbori prin văzduh? Trebuie să fie o treabă tare anevoioasă. 

— Ba dimpotrivă, nu-i cine știe ce. Toţi cei care stăpânesc comoara Tengu pot zbura astfel. 

— l-auzi! Dar ce fel de comoară e asta? 

— Uite colea, vezi acest băț? Pare un lucru de rând, dar are puteri vrăjite. Când vrei să te înalți în 
văzduh, trebuie să-l fluturi şi să zici: „Șiteareakociancian! Șiteareakoc!” „Iar când vrei să cobori, 
mişti iarăși băţul şi spui: Ogiuzuinogiui! ogiuzuinogiui!” Asta tot. Şi să-ți mai spun ceva. Tu te juri 
că n-ai visat nimic, dar eu ştiu că ai visat, și încă mut! Nu vrei să cădem la învoială? Tu îmi dai mie 
visul tău prevestitor, iar eu îţi dau în schimb băţul fermecat. 

— Într-adevăr, băţul ăsta e o minune a minunilor. Fie; să facem schimbul. Dar mai întâi vreau să 
mă încredinţez cu ochii mei ce putere are. 

— Încearcă tu însuţi, spuse Tengu, dându-i băţul fermecat. 

Hacikorobei strigă: „Șiteareakociancian! Şiteareakociancian!” Mișcă băţul și se pomeni zburând 
lin prin văzduh. Tare-i mai plăcu! Zbura, zbura, întruna, dar nici gând să coboare. Tengu aşteptă cât 
aşteptă, apoi începu să răcnească din răsputeri: 

— Ajunge, Kacikorobei! Dă-mi înapoi comoara! Nu-mi mai trebuie visul tău, numai dă-mi 
înapoi băţul vrăjit! 

Dar Hacikorobei zbura tot mai departe, tot mai departe... Ce era să mai facă bietul Tengu? 
Hacikorobei ar fi rămas mult și bine în văzduh, dar i se făcu foame. Spuse: „Ogiuzuino giui! 
ogiuzuinogiui!” Flutură băţul şi se pomeni pe pământ, în oraşul Numata. Se uită Haciko împrejur, 
întrebându-se unde-ar putea să mănânce ceva. Nu prea departe zări o casă cu o firmă triunghiulară 

pe care scria: „Birtul Trei Colţuri”. 

Ia te uită! 

Ciudată firmă... Ce-o fi vrând să însemne asta! se întrebă Hacikorobei. Ia să intru... Tăiţeii au 
tocmai forma asta, în trei colțuri. Pesemne că aici se mănâncă numai tăiței.” 

La ușă și strigă tare: 

— Hei, cine-i stăpân aici? Nu s-ar putea mânca o strachină de tăiței? 

La bătăile lui ieşi un om cu buză de iepure: 

— Poftiți, rogu-vă în casă. Pe-aici... Luaţi-o pe scări în sus. 

Hacikorobei urcă şi se trezi într-o odaie triunghiulară. Birtașul îl întrebă: 

— Nu doriţi să vă spălaţi mai întâi? 

Hacikorobei intră în baie. Acolo se afla o putină în trei colţuri, cu apă fierbinte. Se îmbăie 
cumsecade, apoi spuse: 

— Fi, acuma aduceţi tăiţeii. Să fie cât mai mulți! 

Îi puseră dinainte o măsuţă, dar ce să vezi, măsuţa avea şi ea tot trei colţuri. „Ei, se miră el — 
aicea toate sunt triunghiulare”, îşi zise Hacikorobei cu uimire. 

Începu să înfulece tăiţeii. Deodată, ca din pământ, ţâșni o broască triunghiulară: „Plici!...” Ţopăi 
de câteva ori pe masă, apoi se făcu nevăzută. Când sfârşi de mâncat, Buză de iepure aduse 
socoteala. Dar cum Hacikorobei se nimerea să nu aibă la el niciun ban zise: 

— Nu merită, să-ţi dau nicio para pe tăiţeii ăştia prin care a ţopăit broasca. Nu-mi pune nimic de 
plată, aşa să ştii. 

— Ce-ţi trece prin minte?! răcni Buză de iepure. Nu cumva ai vrea să mănânci pe de pomană? 
Scoate banii mai repede! 

Hacikorobei încasă un pumn zdravăn Și se rostogoli pe scări, lovindu-se cu capul de un stâlp în 
trei muchii. Pe frunte îi apăru un cucui triunghiular cât toate zilele. De durere, Hacikorobei începu 
să țipe şi deschise ochii... Ce fericire! Totul nu fusese decât un vis. 

Iar prietenul îl întrebă nerăbdător: 

— EI, ce-ai visat în noaptea de Anul nou? 


Zăpăcitul 


poveste japoneză 


Trăia cândva un om atât de zăpăcit şi de încurcă-lume cum nu se mai pomenise. Odată se hotărî 
omul nostru să plece la templul zeului Inari”, a cărui sărbătoare tocmai se prăznuia a doua zi, şi-i 
spuse nevestii: 

— Femeie, mâine plec la templul zeului Inari. Pregăteşte-mi de cu seară nişte plăcinţele Moci“%, 
pentru drum. Am de mers cale lungă. 

Dimineaţa se sculă devreme, înainte de răsăritul soarelui. Femeia încă dormea. 

— Nevastă, hei, nevastă! Unde-ai pus plăcinţelele? 

— Vezi acolo, la fereastră, răspunse femeia somnoroasă. 

identifice cu acela al vulpii de câmpie. Se sărbătoreşte în aprilie 

Omului i se păru că aude: „Acolo, lângă glastră.” Căută prin locul unde ştia că-i glastra și dădu 
peste o ulcică rotundă în care nevasta își ţinea sulimanurile. Năuc cum era, crezu că a găsit 
merindele căutate: 

— Nevastă, hei, nevastă, unde-i basmaua, să leg plăcinta. 

— Vezi şi tu pe raft, mormăi femeia. 

„Dar zăpăcitul înţelese pe pat”. Dibui el pe pat, şi găsi cingătoarea cea lată de dedesubt a femeii. 
Încredințat că a dat peste basma, înveli ulcica în pânza cu pricina și și-o atârnă la brâu. Iar în loc de 
cuțit înșfacă la iuţeală melesteul de lemn. 

— Nevastă, hei, nevastă! strigă iarăși. Unde mi-ai pus pălăria de paie? 

— Caut-o în bucătărie. 

Căută el prin bucătărie și dând peste un coş vechi, de paie, și-l îndesă pe cap. Începu să se 
încalțe”!. Trase un ciorap pe piciorul drept, iar pe stângul uită să-l mai încalţe; potrivi sandaua pe 
piciorul stâng, dar cu gândurile aiurea uită s-o mai pună şi pe cea dreaptă. 

Gătit în felul acesta, porni la drum cu mare zor. Începu să se lumineze de ziuă. Tocmai trecea 
printr-un sat. Oamenii arătau cu degetul spre el şi râdeau înveseliţi: 

— Ia uitaţi-vă ce mai trăsnit! Şi-a pus coşul pe cap, să-i țină umbră! Unde-o fi găsit o pălărie 
nemaivăzută? 

„Despre cine o fi vorbind?” se gândi zăpăcitul cu mirare. Se uită el în urmă: nimeni. 

„Te pomeneşti că oi fi chiar eu...” Îşi scoase pălăria şi ce să vadă? Nu era pălărie, ci un coş: îl 
aruncă în iarbă plin de necaz și porni mai departe. 

Merse el cât merse şi iarăși ajunse într-un sat. Oamenii râdeau cu și mai mare poftă: 

— Ia priviţi cum s-a încălțat năzdrăvanul acesta! Nu cumva o fi beat? 

Se uită drumeţul nostru la picioare și rămase împietrit. 

După ce ieşi din sat, se descălță bombănind, aruncă sandaua și ciorapul cât colo și plecă mai 
departe descult. 

Dar când ajunse în satul următor, oamenii iarăși îl arătau cu degetul, râzând să se prăpădească. 

— [a uitaţi-vă la el! Păzea că vă înjunghie! Măi, ce om năstruşnic! Ce i-o fi venit isteţul să ia 
făcăleţul la brâu, în loc de cuțit? 

Se uită călătorul şi chipul i se lungi de mirare: la brâu purta cogeamite melesteul de lemn. 
Supărat foc îl azvârli departe, pe câmp, Şi se depărtă cu mare grabă. 

Şi iată că ajunse zăpăcitul nostru la porțile templului, unde se vindeau amulete. Avea la el o sută 
de moni. 

Chibzuise de acasă să dea trei moni pentru un talisman, iar cu restul banilor să bea, să mănânce 
şi să petreacă. Dar din pripă şi zăpăceală se încurcă iarăși. Opri trei moni pentru sine, iar celorlalți le 
dădu drumul în cutia în care preoții strângeau bani de la credincioși. Ce era să mai facă? Să-i ceară 
înapoi îi era ruşine, iar trei moni nu-i ajungeau nici e departe să chefuiască. Flămând și amărât, se 
duse după un dâmb, în spatele templului, unde nu era nimeni. Desfăcu legătura cu mâncare, dar 
când colo, în ulcică nici urmă de plăcinte. Cuprins de furie, o aruncă devale: oala nimeri într-un 
bolovan și se prefăcu în țţăndări. 

Voi să împăturească basmaua și ş-o pună în sân, dar... asta ce-o mai fi? Pe dinaintea ochilor îi 
fluturară nişte şnururi lungi. Se uită mai bine și băgă de seamă că nu-i basma, ci chiar cingătoarea 
de dedesubt a femeii. O lepădă iute tresărind de parcă l-ar fi fript. Se ridică să plece şi de-abia 
atunci luă aminte că și-a îmbrăcat halatul pe dos. Fugi rușinat, cât mai departe de mulțime, ca să nu- 
l vadă cineva şi să facă haz pe seama lui. 

Nu-i mai era aminte de petrecere. Oamenii se îndreptau spre templu, unde tocmai începea 
praznicul, dar el o porni de unul singur înapoi spre casă. Şi parcă dinadins foamea începu să-l 
chinuie din ce în ce mai aprig. 

Tocmai trecea pe lângă o prăvălie dinaintea căreia se afla o piatră albă, rotundă, semăna cu o 
pâinişoară: era semn că acolo se vând lipii de orez. 

— Cât costă o lipie? 

— Trei moni, răspunse neguţătorul. 

„Înseamnă că-mi ajunge să cumpăr una, se gândi gură-cască. Mi-au rămas chiar trei moni. 

Dădu banii, înșfacă piatra rotundă și pe-aci ţie drumul. Vânzătorul, uluit, începu să strige: 

— Stai, omule! N-ai luat lipia, ai luat o piatră! Stai niţel să-ți dau lipia adevărată! 

Dar ţi-ai găsit! Încredinţat că i se mai cer bani, zăpăcitul o luă la fugă de-i sfărâia călcâiele 
strigând către neguţător: 

— Ți-am lăsat trei moni! Asta-i preţul! Dă-mi pace! 

Vânzătorul încercă să-l ajungă, dar în cele din urmă se lăsă păgubaş. Ostenit, fugarul se opri într- 
un târziu şi muşcă lacom din lipie! Pipăindu-şi îndurerat dintele rupt, omul se uită lung la piatra 
albă pe care o luase drept lipie. O aruncă în râu și porni oftând spre casă. Ostenit, înciudat şi 
înfometat, mormăia: „Numai nevasta e vinovată de toate. N-a avut grijă să mă pregătească de drum 
cum se cuvine. Numai să ajung acasă și-o învăţ eu minte.” 

Zis şi făcut. Abia păşi pragul că începu să strige mânios: 

— Nemernico! M-ai făcut de râsul lumii! 

— De ce mă ocărăști, vecine? Cu ce te-am făcut eu de râs? 

Zăpăcitul căscă ochii cât cepele. Fireşte, nimerise în casa de-alături, iar femeia din faţa lui nu era 
nevastă-sa, ci nevasta vecinului. leşi în goană şi nu se mai opri până la prăvălie, cumpără pe datorie 
nişte ceai, ca să-și împace vecina. Se întoarse la ea şi-i întinde pacheţelele cu sfială: 

— Primeşte acest dar şi iartă-mă că am fost necuviincios. 

Dar ea de colo: 

— Ia te uită! Aşa curând te-ai întors? 

Înainte vreme nu se ura asteptându-te. 

Zăpăcitul simţi că-i fuge pământul de sub picioare. Năuceala îl făcuse de astă dată să nimerească 
în propria-i locuință. Ridică din-umeri stingherit: 

— Nu era nimic pe-acolo care să merite a fi văzut de aceea m-am înapoiat așa repede. Şi-apoi 
mult mai bine se petrece acasă decât la praznic. Uite, ţi-am adus şi un mic dar. Pune ceaiul la fiert. 


Li 


Batrânul care îndrăgea cimuliturile 
poveste japoneză 


Trăia odată, într-un sat, un bătrân căruia tare-i mai plăceau vorbele de duh şi mai ales 
cimiliturile. 

Într-o seară, pe lângă casa lui trecu un călător întârziat. Era flămând rău şi de oboseală nu mai 
simţea picioarele. Văzând căsuţa unchiașului se gândi: „la să cer eu adăpost pentru noapte poate că 
m-or primi”. 

Bătu, aşadar, la uşă: 

— Acasă-s gazdele? Deschideţi, rogu-vă! 

Moşul scoase capul pe ușă: 

— Pe cine cauţi? 

— Sunt un biet călător; m-a apucat noaptea pe drum și sunt tare trudit. Daţi-mi adăpost. 

— Fie, îți dau adăpost, dar numai dacă te învoiești să-mi spui o ghicitoare. 

— Ghicitoare? întrebă omul, mirat. 

— Fi, da, o cimilitură. Dar una frumoasă şi cât mai greu de ghicit. Dacă nu eşti în stare, n-ai ce 
căuta la mine, râse bătrânul. 

Drumeţul nu știa nicio ghicitoare. Dar ce era să facă? I se umflaseră picioarele şi i se 
împăienjeneau ochii de foame. 


— Bine, moșule, o să-ţi spun o ghicitoare, fireşte că îți spun. Dar mai întâi lasă-mă să-mi trag 
sufletul oleacă. Nu mai pot de oboseală, spuse omul, așezându-se pe prag şi frecându-și picioarele 
amorțite. 

Moșului i se făcu milă de el: 

— Fie şi aşa. Haide, intră. 

Călătorul intră, dar nici n-apucă bine să răsufle, că unchiașul începu să-l întrebe: 

— EI, ţi-a venit în minte vreo cimilitură? 

— Încă nu. Când ești flămând rău, nu-ţi mai trece nimic prin cap. Nici ţinere de minte nu ai. 

— Ei, nevastă, pregăteşte cina pentru oaspete! strigă bătrânul, întorcându-se spre bucătărie. 

Baba aduse o măsuţă și puse pe ea castronașele pline. 

— Haide, mănâncă, să mai prinzi puteri, îl îmbie moșul. 

Înfometat, drumeţul se năpusti asupra mâncării și goli într-o clipă castronașele. Dar unchiașul 
nu-l slăbea defel: 

— Fi, acuma ţi-ai adus aminte vreo ghicitoare? 

Văzându-se încolțit, oaspetele plecă privirea, ruşinat, şi deodată văzu că pe drum, hainele i se 
hărtăniseră atât de rău, că i se zărea trupul gol prin ele. Oftă plin de obidă: 

— Cam descusute... 

— Cum ai spus? sări moşneagul. Cam descusute? Aha! Cam des cu sute... Înţeleg! Te vaiţi că 
umbli cam des la bănișori. Aveai de gând să-mi plăteşti găzduirea? Doar ţi-am spus că primesc 
oaspeţi cu plată. Îmi ajunge dacă-mi spui o vorbă de duh. Asta a fost iscusită, nu zic ba, dar, 
gândește-te la una și mai și. 

Cu gândul la necazurile lui, omul luă foarfeca de pe masă şi o clănțăni de câteva ori întrebându- 
se de unde ar putea să taie un petec, să-și cârpească veșmintele. Moşul sări ca ars: 

— Cum ai zis? „Ţac-ţac-ţac”? Aha, înţeleg! Îţi clănțăne dinţii de frig. Nevastă, pune pe foc, să se 
încălzească musafirul nostru! 

— Vă mulţumesc din inimă, spuse călătorul, apropiindu-se de vatră. Afară bate un vânt 
îngrozitor care m-a pătruns până la oase. De-aia mă întreb: ei, sărmane, dacă nu te primeau oamenii 
ăştia cumsecade, ce te făceai? 

— Am înţeles! răcni moșul. Făceai... „Adică fă ceai!”. Nevastă, adu repede ceaiul! Dacă ești 
meşter la cimilituri? 

„La te uită cum s-a brodit!” se minună omul. 

Gazdele îi pregătiră culcuşul pentru noapte şi oaspetele adormi. 

A doua zi se sculă înainte de a se lumina de ziuă. Gândindu-se că bătrânul va începe îndată să-l 
piseze cu ghicitorile lui, se îngrozi și își spuse: „Trebuie să-mi iau tălpășiţa fără zăbavă!” leşi pe uşă 
şi o luă la sănătoasa. 

Dar din nenorocire, moșul se deştepta şi el devreme. 

— Hei, călătorule, încotro? strigă el în urma celui ce fugea. Stai niţel, stai să-mi mai spui o 
cimilitură! 

Auzind această, drumeţul o luă la goană și mai speriat, şi poticnindu-se, scăpă din mână cleștele 
pe care-l cumpărase de la târg. ÎI luă repede de jos și o tuli mai departe. 

„De ce mi-o fi arătat cleștele acela?” se tot gândea bătrânul. „Ce să însemne asta oare?” 

„Ai, stai că am înţeles! Pare-se că a vrut să-mi spună: «Unchiaș nerod, te-ai agăţat de mine cu 
ghicitorile tale întocmai ca un cleşte şi nu mă slăbeşti deloc»” 

Moşul se ruşină grozav și de atunci încolo nu le mai ceru niciodată oaspeţilor să-i spună 
cimilituri și vorbe de duh. 


Samurai pe negândite 
poveste japoneză 


Trăia cândva, demult de tot, un ţăran pe nume Hacibei. Pe când umbla el o dată prin pădure, 
după vreascuri, Hacibei văzu zăcând la marginea cărării un samurai cu trupul acoperit de răni. 
Făcându-i-se milă de bietul om, Hacibei îl luă în cârcă și-l duse acasă, încercând să-l salveze. Dar 
îngrijirile se dovediră de prisos. 

Simţind că i se apropie sfârşitul, samuraiul îi spuse lui Hacibei: 

— Îţi dăruiesc veșmintele mele, precum și spada aceasta. M-a slujit cu credinţă ani în şir; de- 
acum încolo ea va fi tăria ta. 

Şi astfel, pe negândite, Hacibei al nostru se pomeni samurai. Se îmbrăcă el, se înarmă și porni la 
drum. 

Chiar în primul oraș în care intră, Hacibei dădu peste un samurai arțăgos care, niciuna, nici două, 
îl chemă să se lupte cu el. Lui Hacibei i se făcu inima cât un purice. Bucuros ar fi dat bir cu fugiţii, 
dar îi era ruşine, fiindcă în jurul lor se şi îngrămădiseră o mulțime de curioși. Cu mâna tremurând, 
căci nu mai făcuse treaba asta în viaţa lui, trase sabia din teacă și începu să izbească la nimereală în 
stânga și-n dreapta. 

Şi cum rotea astfel, orbește, spada cea tăioasă, deodată, hârști! reteză capul unui gură cască din 
mulțime. Curioşii se risipiră cât ai clipi, iar îndârjitul potrivnic, cuprins și el de spaimă, o luă la 
goană de-i sfârâiau călcâiele. 

Hacibei rămase o vreme ca năuc. Când se dezmetici, înaintea lui se aflau câţiva oameni care-l 
îmbiau să primească în dar un armăsar minunat. Pasămite, de multă vreme, în orașul acela își făcea 
de cap o ceată de tâlhari. Căpetenia tâlharilor avea obicei să se amestece deseori prin mulțime, 
îmbrăcat astfel încât să nu-l cunoască nimeni. Și tocmai pe dânsul se nimerise să-l lase rece 
norocosul Hacibei cu lovitura aceea de sabie! Iată de ce, locuitorii orașului, bucuroși că au scăpat de 
năpastă, îl cinsteau cu asemenea dar ales pe mântuitorul lor. 

Hacibei încalecă şi porni mai departe. Dar nu trecu mult şi se întâlni cu alt samurai care venea 
spre el în goana calului. 

— Hei, străine, opreşte-te! Vino să ne luptăm pe viață şi pe moarte! strigă înfierbântat samuraiul. 

Hacibei nu stătu mult pe gânduri. Întoarse bidiviul și o luă la sănătoasa. Îmboldea calul e cât 
putea, încercând să se depărteze de vrăjmaș, dar samuraiul nu-l slăbea deloc, gonea ca vântul pe 
urmele lui: 

— Opreşte-te, laşule! Fricos nenorocit ce ești! Încotro fugi?! 

Hacibei se lăsă pe gâtul calului, cu sufletul îngheţat de spaimă. Trecând printr-un loc prăpăstios, 
calul făcu o săritură, iar Hacibei se pomeni că zboară cu picioarele-n sus. De teamă să nu se 
rostogolească în hău, se agăță zdravăn de o tufă care creștea pe-acolo. 

Când îşi veni în fire, văzu cu mirare că ţinea în mâini coada unui fazan uriaş care se zbătea 
speriat. Se vede treaba că Hacibei căzuse chiar peste cuibul fazanilor și se agăţase nu de un smoc de 
iarbă, cum credea el, ci tocmai de coada păsăroiului. 

Vrăjmaşul lui Hacibei văzu și el întâmplarea și grozav se mai minună. 

— Sunt învins! strigă el către Hacibei. Mă plec înaintea vitejiei şi iscusinţei tale! 

Apoi adăugă: „Învoieşte-te să intri în slujba prințului nostru, care caută pretutindeni asemenea 
luptători ageri.” 

Auzind că dintr-o singură săritură Hacibei prinsese de coadă un fazan cât toate zilele, prinţul îl 
primi bucuros în rândul oştenilor săi. 

Nu târzie vreme se zvoni că prin pădurile vecine s-a arătat un căpcăun fioros care sfârtecă 
oamenii. Întreg ţinutul era îngrozit de isprăvile lui. 

Prinţul îl chemă îndată la sine pe Hacibei, poruncindu-i să-i vină de hac nesățiosului căpcăun. 
Hacibei încercă să scape printr-un șiretlic: 

— Înălţimea ta, de ce să-mi mânjesc cu mâinile pentru atâta lucru? Mai bine aştept până apare un 
potrivnic pe măsura mea. Trimite un oștean mai tinerel să se lupte cu căpcăunul acela, ca să se 
acopere și el de faimă. 


Dar cum niciun oştean, nu se încumeta la asemenea faptă, Hacibei înţelese că nu mai are încotro. 
„Pesemne că trebuie să-mi iau rămas bun de la viață”, oftă el. Apoi, luându-și cu el un săculeţ cu 
orez prăjit şi măcinat, hrană care-i plăcea nespus de mult, plecă în pădure să-l caute pe căpcăun. 

Ziua trecu în linişte. Se lăsară umbrele nopții. Hacibei se așeză la rădăcina unui copac ca să 
mănânce. Deodată, din adâncul pădurii ieși, o arătare nemaivăzută, cu capul cât baniţa și lat de-un 
cot. Lui Hacibei i se făcu negru înaintea ochilor de spaimă și căzu la pământ fără simţire. 

Căpcăunul nici nu-l luă în seamă. Se repezi la traista cu merinde și începu să înfulece felii de 
orez prăjit, cărând-o în gâtlej cu pumnul. 

Când Hacibei îşi veni în fire, căpcăunul se zvârcolea pe jos, gemând şi văicărindu-se cumplit. Se 
vede că din lăcomie și din neobișnuinţă se înecase cu făina de orez! 

Fără să mai piardă vreme, Hacibei scoase sabia și-l străpunse. 

Prinţul îl răsplăti cu dărnicie şi-l făcu îndată căpetenie peste întreaga oştire. De-atunci Hacibei nu 
mai avu nevoie să pună mâna pe sabie. De câte ori se ivea vreo primejdie, poruncea altora să se 
ducă. Şi toți, cu mic cu mare, îi lăudau nemaipomenita vitejie şi iscusinţă. 

Vă doresc fericire, vă doresc fericire! 


Isprăvile lui Hikoici 
Cum i-a vândut Hikoici prinţului o umbrela vie 
poveste japoneză 


Trăia cândva un om tare hâtru şi bun de şotii, pe nume Hikoici. 

O dată, Hikoici deschisese în oraşul Iashiro o prăvălie de umbrele. Sus, de tavanul prăvăliei, 
spânzurase o umbrelă pestriță, cât toate zilele, şi-i încredința pe toţi că umbrela cu pricina e vie. 
Abia începe să picure, zicea el, că umbrela se deschide singură, iar după ce trece ploaia, se închide 
tot așa. 

Cei care treceau pe lângă dugheana lui Hikoici ridicau ochii și se uitau la umbrela vie, şoptind 
între ei: 

— Într-adevăr, ciudat lucru! Ieri, abia se înnorase a ploaie, că umbrela s-a şi deschis. 

— lar astăzi, fiindcă e timp frumos, s-a închis singură... 

Azi așa, mâine așa, zvonul de spre umbrela vie a lui Hikoici ajunse până la urechile prinţului. 
Grozav se minună înălțimea sa: 

— O umbrelă vie? N-am mai auzit una ca asta! Și le porunci slujitorilor: Mergeţi să vedeţi dacă 
este într-adevăr așa. 

Slugile se duseră la Iashiro și începură să întrebe, chipurile într-o doară, despre nemaiauzita 
umbrelă. 

Toţi orăşenii spuneau același lucru: 

— Păi da, Hikoici are o umbrelă vie. Mai vie nici că se poate. Singură se deschide, singură se 
închide. Doar am văzut cu ochii noștri. 

Trimișii se înapoiară înștiințându-l pe prinţ că n-a fost doar o pălăvrăgeală: lucrurile fiind clare 
prinţul porunci unui slujitor: 

— Du-te şi cumpără umbrela vie. Vreau să intru în stăpânirea acestei minunăţii. 

Slujitorul dădu fuga la dugheana lui Hikoici și-i spuse ce doreşte prinţul. Dar Hikoici nici gând 
să se învoiască: 

— Umbrela aceasta e un talisman care se păstrează de multă vreme în familia mea, ca o comoară 
nepreţuită. Au venit la mine sute de oameni rugându-mă să le-o vând, dar eu nici n-am vrut să aud. 
Nu pot să mă despart de ea. 

Se vede că așa-s făcuţi oamenii: cu cât dobândesc mai greu un lucru, cu atât râvnesc mai tare la 
el. Prinţul trimise din nou slujitorul la Hikoici, rugându-l să hotărască el însuși un preţ, oricât de 
mare, pentru umbrela vie. 


Tocmai asta aștepta și Hikoici: 

— Nu m-aș fi despărțit nici mort de asemenea comoară, fiindcă nu se mai află pe lume alta ca ea. 
Însă dorinţa prințului e lege pentru mine. Luaţi-o, aşadar! 

Şi hotărî un preţ uriaș. 

Slujitorul se întoarse mândru cu umbrela vrăjită. Toţi cei de la castel, cu prinţul în frunte, 
sporovăiau: 

— Gândiţi-vă: o umbrelă vie! Ghiceşte totdeauna schimbările vremii. O, de-ar veni ploaia mai 
repede! 

În sfârșit, veni și ploaia mult așteptată. leșiră grabnic în curte să privească minunea. 

Sfetnicii lui, oștenii, doamnele de la castel, cu toţii erau dornici să vadă cum se va deschide 
umbrela singură. Căzuseră cei dintâi stropi, apoi începu să plouă tot mai tare, dar umbrela nici 
pomeneală să se deschidă. Prinţul aşteptă mult şi bine, apoi fu cuprins de furie, începu să zbiere: 

— Slujitori netrebnici și nerozi! Cum de v-aţi lăsat păcăliți? Voi nu vedeți că asta nu o umbrelă 
vie? 

Înspăimântate, slugile se jurară că toți oamenii din oraș au văzut cu ochii lor umbrela vie a lui 
Hikoici. Da, neguțătorul avusese în prăvălia lui o umbrelă vie, întocmai ca aceasta. De unde să ştie 
ei ce s-a întâmplat? 

— Aduceţi-l îndată pe Hikoici! porunci prinţul. 

În vremea aceasta, luând bănişorii înălţimii sale, Hikoici trăia în belşug și bucurie, chiar bătându- 
şi joc de prostia prințului. Fiindcă isteţul de Hikoici pusese totul la cale cu mută dibăcie: De cum 
vedea nori pe cer, se furișa la catul de deasupra și deschidea umbrela pe nesimţite, îndată ce se 
însenina, se strecura iarăși sus, închizând-o tot așa, pe nebăgat în seamă. Asta fusese toată minunea. 

De cum îl văzu pe slujitorul prinţului, înţelese că îl aşteaptă judecata şi pedeapsa aspră şi porni 
spre castel fără teamă, încrezător în iscusinţa lui. 

Zărindu-l, prinţul izbucni mânios: 

— Aha, iată-te, mincinosule! Ne-ai îmbrobodit pe toţi cu umbrela ta vie... M-ai făcut să dau pe 
ea o mulţime de bani. Înșelător neruşinat! Vezi bine că afară plouă cu găleata dar nici vorbă să se 
deschidă... 

Hikoici se prefăcu îngândurat: 

— Stau şi mă minunez... Ce-o fi pățit oare umbrela? N-a mai făcut niciodată una ca asta. Şi doar 
le-am spus slujitorilor să aibă grijă de ea, că e un vechi talisman, o comoară nepreţuită. Ia arătaţi- 
mi-o! 

Luă umbrela și începu să se uite la ea cu luare-aminte, din toate părțile. Deodată se porni să 
strige: 

— O, ce nenorocire! O, ce cruzime! Umbrela a murit de foame! Aţi lăsat-o nemâncată! Şi era 
atât de voinică, atât de vioaie! Se vede că nimeni nu i-a dat măcar o îmbucătură: se ştie că orice 
fiinţă vie trebuie hrănită, nu v-aţi gândit la asta? Eu, un biet om sărac, tot îi dădeam în fiecare zi 
peștișori fripţi şi câte-o dușcă de vin. Dar aici, la castel, nimeni nu s-a îngrijit de ea. Vai, sărmana, 
ce chinuri trebuie să fi îndurat! Am pierdut un prieten vechi şi nepreţuit... 

Şi Hikoici începu să plângă în hohote. 

Cei de la castel nu mai ziseră nici pâs, se uitau unii la alții în tăcere. 


Cum a devenit Hikoici nevăzut 
poveste japoneză 


O dată Hikoici auzise că Tengu din pădure stăpâneşte două comori de preţ: o pălărie care ce te 
face nevăzut şi o pelerină care, de asemenea, te face nevăzut. Hotăr? să pună mâna pe ele, Hikoici 
luă cu sine un ciur vechi și se duse în munți. 


Tengu, care se cocoţase într-un brad înalt, îl văzu şi coborî pe pământ. Dar Hikoici se făcu că nici 
nu-l lua în seamă. Privea în depărtare prin sită și striga: 

— Ohoho! În satul de lângă castelul Maţuiama s-au aprins nişte case. Ohoho, cum se mai întinde 
pârjolul! Ia te uită ce mai pălălăi! 

Tengu se apropie de el şi-l întrebă: 

— Oare de pe muntele ăsta se poate vedea satul de la poalele castelului? 

— Ba bine că nu! răspunse Hikoici Se vede ca-n palmă. Prin sita asta se poate zări orice tufiș, la 
mii de ri depărtare. 

— Fi taci! spuse Tengu, mirat. Atunci hai să facem schimb. Tu îmi dai mie sita fermecată, iar eu 
îți dau pălăria şi pelerina care te fac nevăzut. 

Hikoici păru că se codeşte mai întâi, dar în cele din urmă se învoi. Îşi puse pălăria și pelerina 
care făceau nevăzut pe oricine şi deodată pieri din vedere. lar Tengu începu să se uite prin sită în 
depărtare. O sucea, o învârtea în fel şi chip, se holba, clipea din ochi, dar degeaba! 

Nu numai în depărtare, dar nici măcar la doi paşi nu zărea nimic. Sărmanul Tengu înţelese că a 
fost tras pe sfoară, dar era prea târziu. 

Cum să-l mai prindă pe înşelător după ce s-a făcut nevăzut? 

Hikoici cobori de pe munte şi se duse în satul vecin, la bazar. Acolo se înghesuia o mulțime de 
lume. Hikoici îl apucă de nas pe un flăcău. Acesta începu să ţipe: 

— Hei, cine mă trage de nas? 

Atunci, Hikoici îl apucă de nas pe vecinul lui. 

Flăcăii se luară la ceartă. Răcneau unul la altul, gata să se încaiere. Hikoici se strecură mai 
departe prin mulţime, ciupindu-l de nas ba pe unul ba pe altul. În curând toţi oamenii din bazar se 
luară la ceartă și se încinse o păruială în lege. Năstruşnicul Hikoici se tăvălea de râs: 

— Hehehe, ce mai priveliște! Grozavă şotie am făcut! 

Râse până nu mai putu, apoi intră într-un birt. Alese o bucată bună de peşte şi o înfulecă, 
stropind-o cu vin din belșug, fără să plătească nimic, apoi se întoarse acasă ca şi cum nu s-ar fi 
întâmplat nimic şi ascunse pălăria şi mantaua în horn. 

Ca un făcut, nevasta tocmai atunci se apucă să deretice prin casă. Începu să măture funinginea 
din horn şi găsi acolo o pelerină veche, de pai, şi o pălărie prăpădită, de papură. Fără să stea pe 
gânduri le bagă în vatră şi le arse. 

Când se uită Hikoici în horn, ia pălăria și pelerina de unde nu-s! „Se vede treaba că neroada de 
nevastă-mea le-a pus pe foc” îşi zise şi dete fuga să adune cenușa din vatră. Se unse Hikoici din cap 
până-n picioare cu cenușa aceea și deveni iarăşi nevăzut. Se duse la birt, înşfăcă un clondir mare cu 
vin ȘI începu să bea din el. Vinul îi spălă cenușa de pe buze şi deodată ieși la iveală o gură căscată. 
Cei din birt se speriară: 

— Păzea, un vârcolac! Ia uitați-vă, numai gura i se vede! Prindeţi-l, puneţi mâna pe el! 

Şi se aruncară cu toții asupra lui Hikoici. Acesta dădu bir cu fugiţii luând-o la goană cât îl ţineau 
picioarele. Tot fugind aşa, începu să asude şi buricul îi ieşi la iveală. Oamenii săriră: 

— Acuma i se vede buricul! Puneţi mâna pe vârcolac! Nu-l lăsați să scape! Snopiţi-l! 

Văzând mulțimea aceea întărâtată, Hikoici fugea tot mai repede, şi trupul i se acoperea sudoare, 
întâi i se arătară mâinile, picioarele, apoi spatele... În clipa aceea ajunse la râu și se cufundă în apă 
cu capul în jos. 

Când ieși din apă, oamenii rămaseră cu gura căscată: 

— Păi ăsta-i Hikoici al nostru! A fost încă o ispravă de-a lui... 


Cum a prins Hikoici cu undiţa un kappa 
poveste japoneză 


Odată, Hikoici şedea cu undița în mână, pe malul râului Taneama. Tocmai atunci se nimeri să 
treacă pe-acolo prinţul, care-i strigă de departe: 

— Hei, pescarule, ce prinzi acolo? 

Hikoici întoarse capul: 

— Ia te uită! Mă tot miram cine mă strigă și, când colo, chiar luminăția voastră! 

— Fi, da, chiar eu sunt. Ce zici că pescuiești acolo? 

Hikoici voi mai întâi să răspundă cinstit, că încearcă să prindă un pește, dar se răzgândi și spuse: 

— Mă străduiesc să prind un kappa. Stau de azi-dimineață cu undița în mână, dar nu vrea şi 
pace... 

— Ce vorbeşti? Un kappa?! ia dă-mi mie undiţa, se înfierbântă prinţul. 

Năzdrăvanul de Hikoici voise doar să glumească, dar iată că Înălțimea sa luase treaba în serios. 
Nimeni, niciodată nu izbutise să prindă vreun kappa în cârlig, dar cum să-i spui prinţului una ca 
asta? 

Hikoici se scarpină în cap: 

— Degeaba, că tot nu mușcă. N-am la mine momeală bună. Kappa se prinde numai cu carne de 
balenă, spuse, încercând să iasă basma curată. 

Iar în sine gândea: „Carne de balenă nu se găsește atât de ușor. Înălțimea sa se va lăsa.” Iar 
prinţul spuse liniștit: 

— Păi asta nu-i nicio greutate. La mine la castel am carne de balenă câtă vrei. Tu spune numai 
câtă îţi trebuie. 

— Vreo două kamme“”, răspunse la întâmplare Hikoici, buimac și deznădăjduit. Adu-mi diseară 
două kamme de carne de balenă. Pe întuneric kappa trage mai bine la nadă. 

— Bine, o să-ţi aduc. 

Şi cu asta se despărțiră. 

Seara, prinţul aduse ciozvârta făgăduită. Lui Hikoici îi trecuse teama. Se așezară împreună mal. 
În jur era întuneric beznă. Hikoici se prefăcu că vrea să pună momeală în cârlig şi-i zise: 

— Taie o bucăţică de carne, aşa cam de vreo 50 de momme*”. 

Luă bucăţica de carne de la prinţ, o vâri pe furiș în ţeava găurită a bambusului și aruncă cârligul 
gol, în apă. Stăteau așa, alături, fără să scoată o vorbă. Vremea trecea, dar pluta undiţei nu dădea 
semn să tremure. Pierzându-și răbdarea, prinţul bombăni: 

—Nu vrea să muște, afurisitul! 

Hikoici se prefăcu supărat: 

— Înălţimea ta, nu trebuia să vorbeşti aşa de tare. Kappa tocmai mușcase şi mă pregăteam cu 
undița, dar l-ai speriat. Ia uite, a fugit cu momeala... 

Şi-i arătă prinţului cârligul gol. Prinţul îi dădu altă bucată de carne pentru nadă. Hiko ascunse și 
pe-aceasta în ţeava bambusului și aruncă din nou undița. Stătură ei ce statură, dar prinţul începu iar 
să se plictisească: 

— Ei, mușcă sau nu mușcă? 

— Na, că iar l-ai speriat! Se poate să vorbești atât de tare? îl certă Hikoici pe prinț. Așa nu-l mai 
prindem niciodată! 

Rușinat, prinţul îi dădu altă bucăţică de carne și Hikoici aruncă din nou undiţa goală în apă. 
Deodată, prinţul nu se mai putu stăpâni: 

— Ce naiba nu mai mușcă o dată?! 

— Ptiu, iar l-ai alungat! se vaită Hikoici. 

ŞI tot aşa, până când, bucată cu bucată, isprăviră toată carnea. Hikoici spuse, necăjit: 

— Dacă înălțimea ta vorbeşti întruna, nu vom putea prinde niciun fel de kappa. Asta-i o treabă 
care se face în tăcere. 

Prinţul oftă: 


422 măsură veche de greutate, egală eu 3,75 kg 
423 măsură veche de greutate de circa 4 grame 


— Se vede că am mâncărici pe limbă. Nu-i nimica; mâine vei veni singur să-l prinzi pe kappa. 

Hikoici era încântat că prinţul îi va aduce altă halcă de carne, dar se prefăcu mâhnit: 

— Da, se pare că va trebui să pescuiesc singur. Păcat! 

În seara următoare, luna plină strălucea pe cer. Hikoici veni în același loc, pe malul râului. Voia 
să prindă un pește, nici nu-i păsa de kappa. Deodată, undiţa parcă-i fu smulsă din mână și deasupra 
apei se arătă un kappa care-i grăi astfel: 

— Hikoici, hai să ne luptăm! Să vedem care-i mai tare! 

Hikoici amuţise de mirare, dar se învoi fără să mai stea pe gânduri. Se luară la trântă. Vicleanul 
de Hikoici îl lovi pe kappa peste urechi. După cum se ştie, aceste, făpturi au chiar în creștet o gaură 
plină cu apă, iar în apa aceea stă toată puterea lor. De pe urma loviturii apa ţâşni afară şi kappa îşi 
pierdu vlaga pe dată. 

Hikoici îl legă zdravăn cu o funie, dar când colo, ce să vadă? Un alt kappa tocmai ieşea din râu. 
Şi cu acesta se întâmplă la fel. Până dimineaţa, Hikoici prinse vreo cinci Şi-i duse castel. 

— Iertare, înălțimea ta, îi spuse el prinţului, dar n-am prins decât plevuşca asta. N-a prea mers 
pescuitul. Ehei, dacă n-ai fi strigat atunci „De ce nu mai mușcă o dată?”, prada ar fi fost mult mai 
mare. 

Plin de uimire, prinţul îl lăudă: 

— Pe tine, Hikoici, nu te întrece nimeni în lume. Ești un mare meșter într-ale pescuitului. 

Şi într-adevăr, Hikoici pescui de la prinț o mulțime de galbeni. 


Cum s-a întrecut Hikoici cu vulpea 
poveste japoneză 


Lângă oraşul lashiro se află muntele Dragonului. Pe muntele acesta trăia odinioară vulpea O- 
San“, vestită pretutindeni pentru meșteșugul ei de a lua orice înfățișare. 

O dată, Hikoici se întâlni cu vulpea la o răspântie. Cum se cunoşteau de multă vreme, începură 
să strige: 

— Ia te uită, cumătră vulpe! 

— Ia te uită, Hikoici! Ce întâmplare! 

Și din vorbă-n vorbă, Hikoici îi spuse vulpii: 

— Ştii ce? Hai să ne întrecem, să vedem care din noi doi e mai iscusit. Te lauzi că poţi lua orice 
înfăţişare dorești dar să știi că nici eu mă las mai prejos la treaba asta. 

— Ce vorbeşti? N-am știut că și tu ai asemenea haruri, se miră O-San. Dacă-i așa, arată ce poți. 

— Fie, voi începe eu, se învoi Hikoici. Du-te mâine în Poiana Sălciilor, caţără-te într-un copac 
înalt şi priveşte cu luare-aminte. Vei vedea un alai princiar. Alaiul acela voi fi eu însumi. Eu voi fi şi 
prinţul și suita lui... 

Zicând acestea, Hikoici îşi luă rămas bun şi plecă în drumul lui. 

A doua zi, vulpea se cocoţă în pin. Se uita în depărtare, cu gâtul întins, zicându-și în gând: 
„Hikoici ăsta e un lăudăros. Eu în locul lui nu m-aș fi apucat de ceva cu neputinţă de înfăptuit, a-ha, 
ce-o să mai râd de el!” 

Deodată, în zare luciră niște suliți. Pe drum se arătară mai întâi vestitorii alaiului. Trecură apoi, 
într-o tăcere solemnă, oștenii de rând, în sandalele lor de paie. În sfârșit, se ivi patul palanchin al 
prinţului. Înaintea și în urma palanchinului pășeau samuraii în haine scumpe, cu câte două săbii la 
brâu, una mare și alta mică. 

Vulpii nu-i venea să-şi creadă ochilor. Cuprinsă de admiraţie, începu deodată să strige: 

— Bravo, Hikoici. Bravo! Eşti un meșter neîntrecut! O, ce frumos, ce minunat! 

Alaiul se opri. Curtenii ridicară privirea uimiţi, şi ce să vadă! Sus, în vârful pinului, stătea o 
vulpe cu labele ridicate și scotea strigăte de bucurie. 

— Făptură obraznică, ce te-a apucat? răcniră samuraii furioși, și înconjurară-pe dată copacul. 

Vulpea amuţise de spaimă, lipindu-se de trunchiul pinului. Oştenii de jos o amenințau plini de 
mânie: 

— Jivină ticăloasă! Vulpe neruşinată! Ai oprit în loc alaiul prinţului. Stai că te învăţăm minte! 

Samuraii dădură vulpea jos din copac cu vârful suliţelor și începură s-o ciomăgească. Ei vezi 
bine, erau samurai adevăraţi! Şiretul de Hikoici, care ştiuse dinainte când va trece pe-acolo alaiul 
prinţului, își bătuse joc de sărmana vulpe... 

Vulpea fugi acasă bătută măr. Hikoici, ascuns pe-aproape, văzuse totul, îi venea să râdă dar îi era 
și milă de biata O-San. Nu-și închipuise c-o s-o păţească atât de rău. Se hotărî și se duse la vizuina 
ei cu o plăcintă dulce, întrebând de-afară: 

— Hei, aicea stă vulpea O-San? 

Un pui de vulpe ieşi din bârlog: 

— Mama zace bolnavă. 

— Şi cum se mai simte? 

— Rău de tot, geme întruna. Se vede că au vătămat-o cum nu se mai poate, răspunse îndurerat 
puiul de vulpe. 

— Așa, vasăzică... Mare păcat! Uite, du-i plăcinta asta! 

Puiul luă bucuros plăcinta şi i-o duse mamei sale: 

— Hikoici-san a venit la tine să te întrebe de sănătate și ţi-a adus plăcinta asta. 

Văzând plăcinta, vulpea începu să tremure din tot corpul: 

— Aruncă repede spurcăciunea aia! Hikoici e cel mai mare meșter în păcăleli. Cine ştie dacă n-o 
fi pus înăuntru vreun ghemotoc de bălegar! 

ŞI nu voi să-l creadă în ruptul capului. 


Buda de lemn şi Buda de aur 
poveste japoneză 


Trăia odată un om sărac, slugă la un bogătaș. Bogătaşul avea un Buda frumos, de aur curat. 

Mereu se gândea sărmanul slujitor: „Ehei, dacă aș avea eu un asemenea Buda! Poate că el mi-ar 
hărăzi o soartă mai bună. Doar stăpânul spune totdeauna că nimic nu e mai puternic în lume decât 
aurul.” 

Dar cum era sărac lipit pământului, nădejdile lui rămâneau deşarte. 

Odată, slujitorul se duse în pădure să taie lemne pentru stăpân. Acolo văzu o buturugă ca semăna 
aidoma cu statuia unui Buda. O luă bucuros și o duse în odăița lui. De trei ori pe zi îi punea dinainte 
măsuţa cu mâncare: 

— Mănâncă, buturugă mică, mănâncă, zeușorule, iar eu o să-ţi povestesc ce viață amară duc. 

Aşa făcu slujitorul ani în șir. Toţi cei din casă râdeau de el, iar stăpânul mai tare decât ei. 

Slujitorul era harnic și cinstit. Bogătașul își frământa mintea cum să-l silească să-i lucreze toată 
viaţa pe degeaba. Până la urmă născoci el ceva. Îl chemă la sine pe slujitor şi-i spuse: 

— Hai să punem la cale un sumo între zeuleţul tău şi Buda al meu cel de aur. Dacă buturuga ta 
va fi învinsă, îmi vei sluji toată viaţa fără nicio plată. Dacă însă Buda al meu se va lăsa biruit, o să-ţi 
dau toată averea mea. 

Bogătașul adună toţi slujitorii şi toate slujitoarele, jurându-se solemn în faţa lor că-și ține 
făgăduiala. 

Bietul slujitor se întoarse tare abătut în coliba lui şi îi spuse buturugii: 


— Vai, zeușorule, ce năpastă a căzut pe noi! Auzi ce i-a trecut prin cap stăpânului... Îţi 
porunceşte să-l învingi în luptă pe Buda al lui cel de aur, iar dacă nu, va trebui să-l slujesc pe 
degeaba toată viaţa. Mai bine te iau în spate și fug de-aici. 

Dar zeuşorul de lemn îi răspunse: 

— Nu te pierde cu firea. Fii liniştit, că vom ieşi noi la liman. Du-mă fără teamă înaintea 
stăpânului. Voi încerca să-l înving pe Buda de aur. 

Stăpânul îl zorea pe slujitor să înceapă mai repede sumo. Nemaiavând ce face, slujitorul îl cară 
pe Buda de lemn în încăperea hotărâtă pentru luptă. Stăpânul îl aduse şi el pe Buda de aur. 

Se adunaseră o mulţime de slugi. Stăpânul le grăi astfel micilor zeități: 

— M-am jurat că dacă tu, Buda al meu de aur, vei ieşi biruitor, acest slujitor îmi va munci fără 
plată întreaga viață. lar dacă vei învinge tu, zeulețule de lemn, stăpânul tău va avea toată averea 
mea. Ţineţi minte amândoi! 

Şi zicând acestea, făcu semn cu evantaiul că lupta poate să înceapă. 

Şi, minune! Amândoi Buda se ridicară în picioare, se depărtară unul de altul, apoi încet, 
legănându-se, începură. Se socotește învingător cel ce-și doboară adversarul la pământ sau îl 
împinge de pe saltea din interiorul unui cerc. Toţi luptătorii sumo sunt de categorie grea şi foarte 
solizi. 

Intrară în luptă. Se încleștară puternic, căutând să se doboare. Ba unul îşi dovedea tăria 
împotrivă, ba celălalt. Lupta ţinea de două ceasuri încheiate. Privitorii strigau care mai de care: 

— Ara! Ara!” Ia priviţi cum mai luptă! Cine oare va învinge? 

Slugile începură să-l încurajeze pe Buda cel de lemn: 

— 'Țin-te bine, buturugă! Nu te da bătut! Nu-l lăsa pe zeul stăpânului să te doboare! 

Ochii stăpânului erau holbați și însângeraţi, iar glasul îi răgușise de atâta strigăt: 

— Nu te lăsa, Buda de aur! Buda de aur, pune-l jos! 

Buda de aur era lac de sudoare, începu să se miște tot mai greoi, iar în cele din urmă se clătină 
sleit de puteri. Stăpânul, de asemenea asuda din belșug. Se făcuse roșu la față, striga tot mai 
întărâtat: 

— Buda de aur, nu te da bătut! Încordează-ţi puterile! Oare nu ţi s-a adus destulă cinstire în casa 
mea? Nu ne-am închinat cu toţii la tine? E cu putinţă să te lași biruit de-o biată buturugă, de-un ciot 
prăpădit? Fricosule! Slăbănogule! Amărâtule! 

Înfuriat, Stăpânul începu să-l batjocorească pe Buda cel de aur, aruncându-i tot felul de vorbe de 
ocară. Dar cu cât îl certa mai rău, cu atât îşi pierdea puterile zeul de aur. Până la urmă izbucni în 
plâns şi căzu cu zgomot la podea. 

Slugile nu mai puteau de bucurie, luându-l în râs pe zeuleţul de aur. Îi cerură stăpânului să-şi ţină 
făgăduiala. Nemaiavând încotro, bogătașul trebui să plece din casă, luându-l cu sine şi pe Buda al 
lui de aur. Toată averea rămase slujitorului. Acesta le răsplăti cu mărinimie pe celelalte slugi şi în 
casa aceea unde înainte curgeau numai lacrimi, domni de atunci voioşia. 

Bogătașul începu să pribegească prin lume. În curând nu-i mai rămase în pungă nici măcar o 
monedă de aramă. Odată, pe când înnoptase în câmp, flămând şi trudit, începu să-l dojenească amar 
pe Buda de aur: 

— O, zeuleţule de aur. Cum de te-ai lăsat înfrânt de o simplă buturugă? Din pricina slăbiciunii 
tale am fost alungat în chip ruşinos din gospodăria mea, unde stăpâneşte acum un slugoi păcătos. 
Degeaba mi-am pus eu nădejdea în tine, degeaba te-am turnat din aurul cel mai curat... 

Dar Buda de aur răspunse: 

— Pe nedrept mă învinuiești. Asupra ta însuţi ar trebui să îndrepți ocara. Adu-ţi aminte mă 
hrăneai... numai de două ori pe an, la praznicele cele mari. Pe când slujitorul împărțea zilnic, tot ce 
avea, cu buturuga lui. Astfel lemnul a devenit mai puternic decât aurul. O singură mângâiere mi-a 
rămas: să te pot izbi straşnic în spate, la fiecare pas. În felul ăsta afli și tu cât de greu e aurul. 

Şi bogătașul fu nevoit să facă pe cerşetorul până la sfârşitul zilelor, rătăcind pe drumul lui cu 
Buda de aur în spate. 


Preotul şi învăţăcelul (1) 
poveste japoneză 


Odată, preotul unui mic templu dintr-un sat de munte plecă după treburi, lăsând templul în grija 
tânărului său învățăcel. Nu după multă vreme începu să plouă cu găleata. Un enoriaş veni în fugă, 
rugându-l pe învățăcel: 

— Dacă nu vă e cu supărare, împrumutați-mi umbrela voastră. M-a apucat ploaia pe drum. 

Fără multă vorbă, învăţăcelul îi dădu omului bunătatea de umbrelă, pe care preotul n-o folosise 
niciodată. 

A doua zi, preotul fu chemat să citească o rugăciune la căpătâiul unui răposat. Ca un făcut, cerul 
se întunecase iarăși și ploaia stătea gata să înceapă. Preotul se uită la cer şi zise: 

— Băiete, dă-mi umbrela mea cea nouă. 

Învăţăcelul mărturisi că a împrumutat-o unui enoriaș. 

— Mare prostie ai făcut! îl certă preotul. Altă dată născoceşte şi tu ceva; de pildă, să spui că ai 
pus-o la soare să se usuce, că a venit un vârtej care i-a rupt tijele făcând-o ferfeniţă, iar acum nu mai 
e bună de nimic şi zace într-un ungher prăfuit al podului. 

Zicând acestea, preotul îşi puse deasupra glugii o pălărie mare, împletită, îşi luă pe umăr 
mantaua veche și porni la drum bombănind supărat. 

După câteva zile, învățăcelul rămase iarăși singur, să păzească templul. Și iată că veni un om 
care-i spuse: 

— Ce zi însorită e azi! Am plecat să-i fac o vizită fiicei mele, pe care n-am mai văzut-o demult. 
Dar din păcate locuieşte tare departe și am de bătut cale lungă. Milostiveşte-te şi împrumută-mi 
calul vostru. 

Învăţăcelul își aduse aminte de povaţa preotului şi îi răspunse: 

— Nu te supăra, prietene, însă deunăzi am lăsat căluțul nostru să pască la soare și deodată s-a 
stârnit un vârtej care i-a rupt coastele şi i-a făcut pielea ferfeniță. Acum nu mai e bun de nimic și 
zace într-un ungher uitat al podului. 

Săteanul făcu ochii mari: 

— [a te uită ce întâmplare ciudată! îngână el şi plecă dând din cap buimăcit. 

Aflând întâmplarea, preotul îl certă pe învățăcel cu și mai mare asprime: 

— Ce ţi-a venit să îndrugi asemenea prostii? Cum se poate asemui calul cu umbrela? Trebuia să 
spui că acum câteva zile căluţul nostru a mâncat mătrăgună și a turbat. Azvârle rău din picioare, 
încât şi le-a rupt, ba încă şi-a frânt și șira spinării, iar acum zace în grajd şi nu se mai poate ridica. 

Mai trecură trei zile. Preotul tocmai stătea în pat și se odihnea, când veni sluga unui bogătaș, 
care-i spuse învățăcelului: 

— Stăpânul meu îl roagă pe preot să poftească până la noi acasă, spre a sluji la un praznic. 

Învăţăcelul răspunse: 

— Acum câteva zile preotul a mâncat mătrăgună şi a turbat de tot. Atâta s-a zbătut şi a dat din 
picioare, până şi le-a rupt, ba încă şi-a fărâmat şi șira spinării. Acum zace în grajd şi nu se poate 
ridica. 

Preotul auzi şi rămase mut de uimire. Sări din pat ca ars şi începu să-l plesnească pe învățăcel 
peste cap: 

— Altădată să nu mai asemui un preot cu o mârţoagă, făcându-l de râs înaintea enoriașilor. 


Preotul şi învăţăcelul (II) 


poveste japoneză 


Odată, preotul unui templu plecă să slujească la un parastas, lăsând sfântul lăcaș în seama 
învăţăcelului. Rămas singur, acesta mormăi o rugăciune, două, până când îl cuprinse toropeala. 
Deodată auzi ca prin vis glasul cuiva la ușa templului: „Se poate intra?” Învăţăcelul ieși afară 
frecându-se la ochi, și văzu o băbuţă de prin vecini care adusese o legătură cu de-ale gurii. 

— Dă-i, te rog, preotului pomana asta, spuse bătrânica. 

Învăţăcelul luă legătura din care ridicau aburi calzi și îmbietori. Mirosea atât de plăcut, încât își 
zise: 

— Pesemne că baba a adus niscai dango proaspete. Dacă i le păstrez preotului, acesta, lacom 
cum e, le va înfuleca pe toate, fără să-mi dea măcar o bucăţică să gust. Ia să văd ce-i de făcut... 

Dezlegă bocceaua în care găsi un coșuleţ plin cu dango abia scoase din cuptor, învățăcelul 
începu să mănânce atât de zorit că-i trosneau fălcile şi nici nu băgă de seamă când sfârşi toate 
plăcintele. Abia atunci se înspăimântă: „S-a zis cu mine! Ce-o să-i spun preotului?” 

Căzu pe gânduri, cugetând cum să scape de belea. În cele din urmă, iată ce-i trecu prin cap: luă 
coșuleţul în care fuseseră dango şi-l aşeză în fața altarului zeului Amida, iar firimiturile de la dango 
le duse la buzele zeului. Apoi se întoarse acasă, se aşeză la locul lui, ca şi când nu s-ar fi întâmplat 
nimic. ÎI aşteptă pe predicator. Întorcându-se, predicatorul își întrebă sluga: 

— A venit cineva aici în lipsa mea? 

— Da. A trecut vecina. Fiind sărbătoare, ţi-a adus ceva într-o legăturică. 

— Unde este legăturica? 

— Am dus-o în templu şi am pus-o la picioarele lui Amida. 

— Ai procedat foarte bine! 

Predicatorul s-a îndreptat spre templu şi, într-adevăr, la picioarele lui Amida a găsit legăturica. 
Gândindu-se puţin, desfăcu legăturica și văzu că era goală, iar pe fundul ei mai erau niște firimituri. 

— Tu ai mâncat totul, strigă supărat predicatorul. 

Sluga veni în fugă, privi coşul gol şi se prefăcu tare mirat. 

— Ei, drăcie, n-aş fi crezut niciodată! spuse el și arătă spre statuia zeului. Priviţi, părinte, Amida 
a crezut că această legăturică i-a fost adusă lui şi a mâncat-o! Vedeţi, i-au rămas firimiturile pe 
buze! 

— Drac împielițat, tu mi-ai mâncat lipule! 

Predicatorul, înfuriat la culme, lovi statuia cu toiagul în cap. Statuia începu să sune: „E-el, e-e- 
el!” Predicatorului i se păru că statuia spune: „EI”, „el”. Furios, se răsti din nou către slugă: 

— Auzi, Amida spune „el”, „el”. Înseamnă că tu ai mâncat dango. Ce ai de spus? 

Sluga dădu din umeri: 

— Amida va recunoaşte. Trebuie să-l speriați. Permiteţi-mi să-l fac să vorbească. 

Sluga alergă şi luă ceainicul cu apă fiartă, începu să toarne apa pe capul zeului şi începu să-l 
certe: 

— Am spus adevărul? Dango au fost aici sau n-au fost? 

De aproape se auzi apa gâlgâind: „Ost, ost, ost? — căci ea se scurgea tocmai de pe capul statuii 
pe duşumea. 

— Ei, v-aţi convins? întrebă sluga. lată-l, a recunoscut: „A fost, a fost, a fost 

Predicatorul dădu din cap, oftând, şi se duse la culcare flămând. 

Capul de schimb 


poveste japoneză 

Odată, în vechime, un prinț bogat plecase la vânătoare cu şoimi. Slugile îl purtau în palanchin pe 
potecile dealurilor, iar în urmă venea un alai măreț. Deodată, un erete care zbura pe deasupra se 
găinăță fără ruşine pe acoperişul palanchinului. 

— Înlocuiţi palanchinul prinţului! tună poruncitor căpetenia kerailor. 

— Înlocuiţi palanchinul prinţului! Aduceţi un palanchin de schimb! strigară ceilalți slujitori, din 
om în om. 

ÎL mutară pe prinţ în palanchinul cel nou şi porniră mai departe. 

Numai că iarăși se ivi în văzduh un erete. Prinţul tocmai scosese mâna afară din palanchin și 
găinaţul căzu de astă dată pe mâneca aurită a hainei. 

— Schimbaţi numaidecât haina prinţului! porunci mai-marele kerailor. 

— Schimbaţi haina înălțimii sale! Aduceţi altă haină! îşi strigară slugile una alteia de grabă. 

ÎI îmbrăcară pe prinţ cu o haină nouă și porniră mai departe. 

După un timp, prinţul scoase din întâmplare piciorul afară din palanchin. Și ca un făcut, alt erete 
care zbura pe-acolo îşi scăpă găinaţul chiar pe sandaua prințului. 

— Schimbaţi îndată sandalele măriei sale! răcni conducătorul alaiului. 

— ... Sandale de schimb! Aduceţi sandale de schimb! lărmui ceata slujitorilor. 

Îi schimbară prinţului încălțămintea și porniră iarăși la drum. 

Tot mergând aşa, prinţului i se năzări să vadă cum e vremea. Scoase capul afară din palanchin și 
întoarsei ochii spre cer. 

În clipa aceea, afurisitul de erete se găinăţă chiar pe fruntea slăvitului dregător. 

— Schimbaţi-i capul înălțimii sale! Aduceţi un cap de schimb! strigară slujitorii care mai de 
care. 

Aduseră capul de schimb al prinţului, aşezat cu grijă într-un coș, și-l înlocuiră la repezeală pe cel 
mânjit de găinaţ. 

Iar alaiul porni din nou la drum, tacticos şi solemn. 


Samuraiul cel mândru 
poveste japoneză 


S-a întâmplat odată ca un samurai pornit la drum lung să poposească peste noapte în bordeiul 
unui ţăran. Țăranul i-a pregătit așternutul şi l-a întrebat: 

— Dorește înălțimea voastră să se învelească astă-seară cu ceva mai călduros? 

Samuraiul îl privi mândru şi dispreţuitor: 

— Pesemne că voi, țăranii, v-aţi deprins să vă răsfăţaţi la căldură, ca niște nevolnici. Vechi ostaș, 
mi s-a întâmplat adesea să dorm sub cerul liber, pe orice vreme. Tocmai eu să mă tem de răcoarea 
nopții? 

Spre dimineaţă dădu bruma și se lăsă un frig strașnic. Samuraiul se trezi dârdâind și clănțănind 
din dinți. Rabdă el cât rabdă, se zgribuli, se încovrigă, dar până la urmă îl deșteptă pe gospodar. 

— Ascultă, omule, nu cumva ai șoareci în casă? 

— Ba am, înălțimea voastră, am destui. 

— Dar spune-mi, voi, ţăranii, aveţi grijă să spălaţi lăbuţele șoarecilor, seara, înainte de culcare? 

Omul se scarpină în cap, uluit: 

— Nici pomeneală, înălțimea voastră. Drept să spun, n-am auzit în viaţa mea despre un 
asemenea obicei. 

— Așa, care va să zică. Atunci fă bine şi acopere-mă mai repede cu ce ai la îndemână, ca să nu- 
mi murdărească şoarecii veșmintele de mătase. 


Cel mai mare mincinos 


poveste japoneză 


Trăiau odinioară, în oraşele Edo, Osaka și Kyoto, trei mincinoși vestiți. De cum se adunau 
tustrei, se şi apucau să mintă, care mai de care. Unul spunea: 

— Nu demult, am rupt cerul de pământ, apoi mi-am astupat o nară cu cerul şi cealaltă cu 
pământul. Dar degeaba, că nările tot goale mi-au rămas. Auziţi-le numai cum şuieră... 

— Asta nu-i nimic, spunea al doilea. Deunăzi mă jucam, săltând cerul şi pământul cu bobârnace. 
Deodată am strănutat din răsputeri și gata, au pierit fără urmă, și cerul, și pământul. 

Al treilea nu se lăsă mai prejos: 

— Odată soarele pârjolea fără milă. Tot gândindu-mă ce e de făcut, mi-am pus pe cap întreaga 
lume, ca pe-o pălărie. Şi cu toate că umbra nu era prea mare, de bine, de rău, am răbdat iarşi. 

Născoceau vrute și nevrute. Dar cu toate că se certau ades, încă nu hotărâseră care dintre ei e cel 
mai mare mincinos. 

Într-o zi, mincinosul din Kyoto, împreună cu cel din Edo, se duseră în ospeţie la mincinosul din 
Osaka. Feciorul cel mic al gazdei le ieși în întâmpinare: 

— Tata nu-i acasă. 

— Dar unde s-a dus? 

— Păi zicea că uraganul a povârnit atât de rău muntele Fugi, că abia se mai ţine, gata-gata să 
cadă. S-a dus să-l sprijine cu două beţişoare de chibrit. 

— Dar maică-ta unde e? 

— Mama spune că întreg pământul Indiei s-a rupt în bucăţi. A luat cu ea trei ace de cusut şi s-a 
dus să-l cârpească. 

Amândoi mincinoșii amuţiră. Voiră mai întâi să dea bir cu fugiţii, fără să se mai uite în urmă. 
După câțiva paşi se întoarseră plini de ciudă: 

— la ascultă, măi băiete! Zilele trecute vijelia a luat de la noi o piuă mare de piatră. Nu cumva a 
adus-o până la casa voastră? 

— S-ar putea, răspunse copilul. Ia uitaţi-vă, nu cumva piua voastră s-a încurcat în pânza aia de 
păianjen de sub fereastră? 

Muşcându-și buzele, amândoi mincinoșii făcură calea-ntoarsă. 

Între timp, tatăl se înapoie acasă. 

— Au fost pe la noi unchiul din Edo și cel din Kyoto, îi spuse băiatul. 

— Ce vorbeşti? Şi? 

— M-au întrebat: „Unde e tatăl tău?” Iar eu le-am spus că muntele Fugi abia se mai ţine, fiindcă 
l-a clătinat uraganul din temelie şi tu te-ai dus să-l sprijini cu două beţişoare de chibrit. Apoi m-au 
întrebat: „Dar maică-ta unde e?” Iar eu le-am spus că pământul Indiei s-a rupt în bucăţi şi mama s-a 
dus cu trei ace să-l cârpească. Au dat să plece, dar s-au întors și m-au întrebat dacă nu cumva 
furtuna a adus la noi piua lor de piatră. Iar eu le-am spus: „Uitaţi-vă, poate că piua voastră s-a prins 
în pânza de păianjen de colo”. După asta au plecat cu coada între picioare. 

Auzind acestea, tatăl se simţi cuprins de spaimă: 

— Eşti abia un copil și minţi cu atâta nerușinare! N-am nevoie de un asemenea fiu în casa mea. 
Te voi duce undeva, departe. 

Puse băiatul într-un sac gol de cărbuni, îl legă bine la gură, îl luă în spinare şi plecă. 

Merse el ce merse, până dădu în cale de-o crâșmă. Cum îi cam plăcea să bea, atârnă sacul de 
creanga unui copac și intră să tragă o duşcă. 

Micul mincinos găsise o gaură în sac și se tot uita prin ea. Uitându-se el aşa, văzu un moșneag 
gârbovit, care abia se târa pe drum. Niciuna, nici două, începu să bolborosească un fel de descântec: 

— Moșule, fă-te tânăr! Moșule, fă-te tânăr! 

Unchiașul se apropie şi întrebă: 

— Hei, care eşti şi ce faci acolo, în sac? 


— Păi ăsta-i un sac fermecat. E de-ajuns să intri în el şi să rostești descântecul: „Moşule fă-te 
tânăr, moșule, fă-te tânăr!” că te și pomenești întinerit. Uite, azi-dimineaţă nu eram decât un 
prăpădit, dar am stat câtva timp în sac şi am întinerit. Mi-e teamă însă că am spus de prea multe ori 
descântecul, fiindcă am ajuns aproape un copilandru. 

De mirare, moşul făcu ochii mari: 

— [a te uită ce sac năzdrăvan! Păi vreau şi eu să întineresc. Lasă-mă şi pe mine să intru! 

— Te las, fireşte că te las, însă nu pe degeaba. 

— Uite, îţi dau aceste plăcintuţe mangiu“”. Sunt tare bune. 

Băiatul luă plăcinţelele, îl băgă pe moșneag în locul lui, în sac, și o tuli spre casă. 

După o vreme, tatăl ieşi din cârciumă vesel nevoie-mare. Dezlegă sacul, se uită în el şi rămase 
împietrit: înăuntru, în locul băiatului, era un moș necunoscut, care striga cât putea: 

— Moșule, fă-te tânăr! Moșule, fă-te tânăr! 

ÎI luă la zor pe unchiaş, dar aflând despre ce e vorba, mai să-şi piardă minţile de supărare: 

— Auzi, nemernicul! Păi ăsta-i fiul meu cel mic, un mincinos cum nu s-a mai pomenit. V-a 
mințit fără ruşine. lertaţi-l, rogu-vă, fiți mărinimos! 

Tatăl se întoarse acasă plin de furie. Fecioru-său ajunse cu mult înainte, şedea şi înfuleca la 
mangiu. Bătrânul mincinos îl înşfacă pe mincinosul cel mic de guler şi-l vâri din nou în sacul de 
cărbuni: 

— Las! că de data asta nu-mi mai scapi tu... 

Porni cu el pe alt drum. Dar vezi că şi pe-acolo se aflau crâşme destule. Se stăpâni el cât se 
stăpâni, dar năravul fu mai tare. Agăţă sacul de-o creangă şi intră să bea. 

Băiatul se uită prin găurică şi văzu venind pe drum o băbuţă cam chioară, care-și pipăia toiagul. 
O lăsă să se apropie, apoi începu să îndruge alt descântec: 

— Ochilor, recăpătaţi-vă vederea! Ochilor, luminaţi-vă! 

Mirându-se grozav, bătrâna întrebă: 

— Ce faci acolo, fiule? 

— Cum ce fac? Stau în sacul vrăjit și spun descântecul: „Ochilor, luminaţi-vă! Ochilor, luminaţi- 
vă!” De azi-dimineaţă rostesc descântecul și iată, vederea mi s-a limpezit. Și când te gândești că 
eram orb de-a binelea, nu zăream nimic... 

— O, ce sac minunat! Eu, băiete, nu văd aproape deloc. Nu s-ar putea să mă lași și pe mine 
înăuntru, măcar o clipă? 

— Ba, te las, cum nu, dar ce-mi dai drept răsplată? 

— Uite, am la mine nişte hurma**. Ţi-o dau pe toată. 

Îi dădu băiatului un coș întreg de hurma, iar el ascunse baba în sac şi o luă la fugă spre casă, cât 
îl ţineau picioarele. 

Nu trecu mult și tatăl ieși vesel din cârciumă. Se uită el în sac, şi ce să vadă? O băbuţă tăcută 
clipea din ochi, bolborosind întruna: 

— Ochilor, luminaţi-vă! Ochilor, luminați-vă! 

O slobozi pe bătrână din sac, neștiind cum să-i mai ceară iertare: 

— Asta a fost o şotie de-a fiului meu. Un nemernic și un mincinos înrăit. lertați-l, rogu-vă! 

Tatăl se întoarse acasă. 

Băiatul se ghiftuise cu hurma şi sforăia tolănit pe rogojină, cu mâinile și picioarele desfăcute. 

Ce să mai scoţi dintr-unul ca ăsta? 

De atunci, cumătrul din Edo, cel din Osaka și cel din Kyoto nu s-au mai sfădit care dintre ei e cel 
mai mare mincinos. 


427 un fel de chiflă făcută din pastă de fasole 
428 un fruct tropical 


Doi leneși 
poveste japoneză 


Era o zi călduroasă, de vară. Leneșul din satul de la răsărit pornise agale, încă de cu zi, înspre 
satul de la apus. Oamenii îi legaseră la brâu o traistă cu merinde, ca nu cumva să se sfârșească de 
foame pe drum. 

Leneșul din satul de la apus se târa și el, tot din faptul dimineţii, către satul de la răsărit. Pe cap, 
oamenii îi puseseră o pălărie de paie, ca să-l apere de dogoare, iar ca nu cumva s-o piardă, 1-0 
legaseră sub bărbie, cu o sforicică. 

Umblară ei astfel o bucată de vreme, când iată că ajunseră la jumătatea drumului. Soarele, 
vestind amiaza, se ridicase sus, în înaltul cerului, și pârjolea fără milă. 

Pe leneșul din satul de la răsărit îl răzbi deodată foamea. O foame atât de cumplită, încât simţi că 
i se face negru înaintea ochilor. Ehei, însă vezi că pentru a-ţi potoli pântecele trebuie să desfaci 
legătura cu merinde, să scoţi de-acolo lipia, ba încă s-o mai duci și la gură... Cuprins de mâhnire, 
căzu pe gânduri. „Încâlcită treabă, îşi zise, tare încâlcită. Decât să mă risc mai bine rabd.” 

Oftă, şi când ridică privirea, ce să vadă? Prin mijlocul drumului se târa înspre el un om cu o 
pălărie de paie pe cap. Abia, abia își mișca picioarele, iar gura o ţinea larg deschisă, ca şi cum ar fi 
aşteptat să-i pice într-însa ceva din văzduh. 

„Tii, se gândi iar leneșul, da' leneş trebuie să mai fie fârtatul ăsta... Altfel n-ar umbla el așa, cu 
gura căscată...” 

— Ascultă, prietene, îi zise trecătorului, după câte înţeleg, ești tare flămând. Flămând și norocos! 

— Norocos, de ce? se miră celălalt. 

— Fiindcă m-ai întâlnit pe mine. Am să te hrănesc eu pe săturate. Numai fii bun, rogu-te, şi 
dezleagă trăistuța asta de la brâul meu. Scoate pâinea de-acolo, rupe-o în două, jumătăţi! Una bagă 
mi-o în gură, iar jumătatea cealaltă mănânc-o sănătos. 

Dar leneșul din satul de la apus, fiindcă el era omul cu pălăria de paie, cugetă câteva clipe, apoi 
răspunse: 

— Eşti prea mărinimos și nu vreau să rămâi nemâncat din pricina mea. O mână de ajutor tot o 
să-ţi cer însă. Îndură-te şi leagă-mi mai strâns sforicica asta sub bărbie. Nodul de la pălărie s-a slăbit 
şi stă gata-gata să-mi alunece de pe cap. De-aia sunt nevoit să umblu toată vremea cu gura căscată. 
Şi tare mă mai dor fălcile... 


Cum a plecat nevasta de acasă 
poveste japoneză 


O vecină mai îndrăzneață îi făcea ochi dulci unui bărbat însurat, căutând să-l prindă în mreje. 
Începu să calce mai des pragul vecinei. „Nevastă-mea nici nu poate sta alături de dânsa, îşi spunea 
omul. E atât de pocită și de soioasă, încât nici nu-ți vine să te uiţi la ea.” 

Nevasta omului era însă o femeie tare harnică. Muncea din zori și până noaptea târziu, 
nepieptănată, nesulemenită, îmbrăcată în straie vechi şi ponosite. Nu se uita niciodată în oglindă că 
treburile nu-i dădeau răgaz. 

Într-o bună zi, bărbatul îi spuse: 

— Mi s-a făcut silă de tine. De azi înainte nu vreau să te mai văd. Pleacă din casa mea. 

Ce era să facă sărmana femeie? Începu să se pregătească de plecare, își strânse lucruşoarele într- 
o boccea, își puse rochia ei cea bună, pe care n-o mai îmbrăcase demult, se pieptănă cu grijă, îți 
încondeie ochii și buzele, astfel încât acum arăta mult mai frumoasă decât vecina cea sprinţară. 

Bărbatul se uită lung la ea, cuprins de uimire. 

Când fu gata de drum, femeia își luă rămas bun după datină, făcându-i bărbatului o plecăciune: 


— Rămâi sănătos, îți mulțumesc din toată inima că mi-ai purtat de grijă atâta timp. lartă-mă dacă 
te-am supărat cu ceva. 

Se îndreptă sfioasă spre uşa bucătăriei, dar bărbatul îi tăie calea: 

— Ce, ţi-ai pierdut minţile? Să nu cutezi să treci prin bucătăria mea! Ia-o prin altă parte. 

Nevasta dădu să iasă prin odaia de oaspeţi. 

— Unde te bagi? sări omul. Nu eşti oaspete, să intri acolo. Ce, ai uitat rânduiala? 

Voi nevasta să treacă prin odaia de dormit. 

— Prin odaia mea de dormit nu-ţi dau voie, o împiedică iarăşi bărbatul. 

Femeia se opri în loc, nedumerită: 

— Pe-aici nu se poate, pe-acolo nu e voie... Atunci învață-mă tu pe unde să ies. 

— Dacă nu ştii pe unde să ieși, atunci fă bine şi rămâi acasă, nepriceputo. 

De-atunci bărbatul n-a mai tânjit după frumuseţea vecinei. 


Culmea zgârceniei 
poveste japoneză 


Trăia odată pe lume un zgârie-brânză fără pereche. Una-două, numai ce-l auzeai: „Fiecare 
lucruşor trebuie păstrat cu grijă. Chibzuinţa e temelia gospodăriei.” 

Mânat de curiozitate, un prieten se duse într-o seară să vadă cum își chivernisește zgârcitul 
averea. În casă era întuneric beznă, puteai să-ţi bagi degetele-n ochi. „Pesemne că face economie la 
ulei dacă stă cu opaițul stins”, se gândi oaspetele. Intră în casă pe bâjbâite şi după ce se mai obişnui 
cu întunericul, mare îi fu mirarea văzându-și prietenul aşezat în pielea goală pe rogojină””, în 
mijlocul camerei. 

— De ce stai, așa, dezbrăcat? îl întrebă plin de uimire. 

— Păi de ce să-mi tocesc îmbrăcămintea de pomană prin casă? 

— Așa o fi. Nu zic ba. Numai că afară e toamnă târzie și poţi să te alegi cu o răceală. 

— Ei aş! Mie nu mi-e frig defel. Dimpotrivă, mă trec sudorile. 

— Cum asta?! 

— [a priveşte acolo, zise zgârcitul arătând spre tavan. 

Omul se uită şi văzu cu mirare un bolovan cât toate zilele spânzurat de o sfoară subțire, care se 
legăna chiar deasupra locului în care şedea prietenul său. 

— Toată vremea mă gândesc: Aoleu, acuma cade! Acuma se prăvăleşte şi-mi sparge capul! Iar 
de frică mă trec căldurile, îl lămuri zgârcitul. 

„Grozav le mai ticluieşte”, se minună musafirul în sinea lui, uitându-se cu spaimă la pietroiul 
spânzurat de tavan. lar în vremea aceasta gazda îi povestea pe îndelete cum în casa lui lucrurile ţin o 
veşnicie, datorită înțelepciunii cu care le păstrează. În cele din urmă oaspetele își luă rămas bun şi 
voi să plece, dar pe întuneric nu izbutea defel să-și găsească sandalele pe care le lăsase la intrare. 

— Fii bun şi luminează-mi puțin, se rugă el. Nu-mi găsesc sandalele. 

Zgârcitul veni din bucătărie cu un retevei în mână şi-i dădu prietenului o lovitură zdravănă. 

— Aoleu! Ce ţi-a venit? Văd stele verzi de durere! răcni bietul om. 

— Atunci dă-i zor şi caută-ţi încălțămintea la lumina lor. Nu demult, într-o noapte întunecată eu 
însumi mi-am dat un pumn între ochi, atât de vârtos, încât mi s-a luminat drumul ca ziua. Am ajuns 
acasă zburând. 


429 podeaua în casa japoneză este acoperită cu rogojini (tatami) pe care se aşază oamenii. De aceea, la intrarea în 


casă, oamenii se descalță 


Auzind una ca asta, omul se lipsi de sandale şi plecă în mare grabă, aşa descult cum era. 

lată că veni și Anul nou. 

„O să-i fac una zgârcitului să mă pomenească, se gândi prietenul. Să vezi ce-o să mai râd!” 

Dimineaţa sărbătorii se duse la el să-i facă îndătinatele urări și să-i aducă un dar. 

— Îţi doresc viaţă lungă, sănătate și fericire. Vreau să-ţi fac o mare bucurie, prietene, de bine ce 
m-am hotărât să trăiesc după înţeleaptă ta pildă. Și în primul rând m-am gândit: de ce să dau bani pe 
daruri scumpe? De ce să fac atâta risipă? Uite, ţi-am adus paiul ăsta lung, să-ţi faci din el o lulea. 

A doua zi dimineaţa, zgârcitul îi întoarse vizita prietenului. După urările obişnuite, scoase din 
sân acelaşi pai. Atâta doar că paiul era acum pe jumătate mai scurt. 

— Nimic nu-i mai de preţ ca sănătatea. De aceea ţi-am adus în dar un leac minunat. Toată lumea 
ştie că paiul fiert tămăduiește durerile de picioare. 

Zgârcitul îi întinse paiul şi plecă, iar prietenul rămase cu gura căscată fără să mai scoată o vorbă. 


Cum s-au schimbat plăcintele în broaşte 
poveste japoneză 


Trăiau cândva, la marginea unui sat, o soacră cu nora ei. 

Odată, la o sărbătoare, se nimeri să aibă la masă plăcinte botomoci“*. Mâncară fiecare pe 
săturate, dar în blid tot mai rămaseră câteva. Grijulie, bătrâna puse plăcintele la păstrare într-o lădiță 
şi se duse să se culce. Dar, ca un făcut, somnul nu voia să i se lipească de gene. Gândul îi zbura tot 
la plăcintele din lădiță. „Dimineaţa, îşi zise soacra cuprinsă de lăcomie plăcintele sunt și mai 
gustoase decât seara. Mare păcat ar fi ca netrebnica de noră-mea să se înfrupte singură din 
asemenea bunătăţi!” 

Tot răsucindu-se astfel în așşternut, îi veni un gând plin de viclenie. Merse lângă lădiţă ridică 
capacul şi şopti: 

— Hei, plăcinţelelor, fiţi cu luare-aminte. Dacă nesătula de noru-mea va vrea să vă mănânc peste 
noapte, voi să vă prefaceți pe dată în broaşte, înțelesu-m-aţi? 

Şi după ce întări porunca aceasta cu sumedenie de afurisenii şi de vrăji, piti lădiţa în dosul 
dulapului, se sui iarăși în pat şi adormi liniştită, fără să ştie că, din culcușul ei, nora trăsese tot 
timpul cu urechea. Cu mult înainte de a se lumina de ziuă, tânăra se sculă tiptil, înfulecă toate 
plăcintele, se repezi până în orezărie, prinse ea broaşte câte plăcinte fuseseră în blid, le dădu drumul 
în lădiţă și închise repede capacul. 

În cele din urmă se trezi şi bătrâna. Aşteptă o vreme, cu prefăcută nepăsare, până ce noră-sa 
plecă la câmp. De cum se închise uşa în urma ei, soacra se repezi la lădiţă, deschise capacul, şi 
deodată... Ţuşti! țuști! broaștele începură să sară prin casă, împrăștiindu-se care încotro. 

— Plăcinţelelor. Dragele mele ce-i cu voi? prinse bătrâna să se văicărească. V-aţi pierdut mintea, 
ori nu-mi mai cunoaşteţi chipul? Asta sunt eu. Nu nevrednica de noru-mea. Staţi, staţi binişor, nu 
mai săriți aşa, ca nebunele, că se scutură umplutura şi e mai mare păcatul. Opriţi-vă când vă 
poruncesc! 

Însă broaștele nici gând s-o asculte. Țopăiau pretutindeni, căutând parcă s-o scoată din minţi. 
Bătrâna cea lacomă alergă multă vreme după ele, fără să izbutească să prindă vreuna. Poate că şi 
astăzi. 


430 plăcinte făcute din orez acoperite cu pastă de mazăre 


Ba-i așa, ba nu-i așa... 
poveste japoneză 


Trăia într-un sal un om pe care-l chema Saigio. 

Odată, Saigio plecase să se plimbe cu prietenii săi pe dealurile din vecinătate. Toropit de căldura 
amiezii de vară, un iepure își făcuse culcuș în iarba mătăsoasă și tocmai ațipise. 

— [a uitați-vă. Un iepure mort în iarbă, strigă unul dintre prieteni. 

Saigio se grăbi să-şi ducă mâna la nas cu mare scârbă: 

— Da, da, de mult îmi aducea mie vântul miros de stârv. 

Auzind glas de om, iepurele, ţușşti, sări din culcuș şi-o luă la sănătoasa. 

— Fi drăcie, dormea buștean iepurele nostru, râse alt prieten. 

— Da. Da, îi ţinu hangul Saigio cu însuflețire. Dormea fără grijă. Eu demult văzusem cum mișcă 
urechile prin somn. 

Aşa s-a născut zicala despre cel care-i cântă-n strună ba unuia, -ba altuia: Leit Saigio din 
poveste: iepurele ba e mort, ba e viu! 


Paiul din plapumă 
poveste japoneză 


Se povesteşte că trăia cândva un om foarte sărac, atât de sărac, încât nu avea nici măcar un 
aşternut ca lumea pe care să se culce. Tare se mai ruşina omul de sărăcia lui și căuta s-o ascundă de 
ochii lumii... De aceea îi dădu poruncă aspră fiului său nevârstnic: 

— Vezi, nu care cumva să scapi vreodată vorba că dorm pe paie şi că mă învelesc tot cu paie. 
Când e cineva de faţă, totdeauna sacului cu paie să-i zici plapumă. 

O dată, în casa săracului tocmai se aflau nişte oaspeţi. Copilul, niciuna, nici două, începu să-l 
tragă de mânecă pe taică-său: 

— Tată, hei, tată! Vezi că ţi-a rămas în păr un fir de pai din plapuma noastră! 


Cearta 


poveste japoneză 


Zice-se că odată trei oameni călătoreau către o așezare îndepărtată. Tot mergând ei astfel 
sporovăind ba de una, ba de alta, unul dintre ei oftă şi zise: 

— Ehei, ce bine ar fi să găsim noi acuma pe drum o pungă cu treizeci de galbeni... l-am împărți 
frăţeşte şi ce ni s-ar cuveni fiecăruia câte zece galbeni. 

— Nu cred c-ar fi o împărțeală dreaptă, se împotrivi altul. Firesc este ca acela care i-a văzut 
primul să-şi oprească pentru sine măcar jumătate. 

— Ba nicidecum, se amestecă cel de-al treilea. Suntem tovarăși de drum și norocul e al tuturora, 
deopotrivă. 

— Nu te supăra, dar chiar și la vânătorile de reni este o asemenea lege nescrisă. Dacă sunt mai 
mulți arcași și vânatul e unul singur, celui care a lovit primul cu săgeata i se cuvin capul şi blana 
animalului. Așa şi cu punga: cel care a zărit-o întâi trebuie să-și ia partea leului. 

Și astfel, aruncându-și unul altuia vorbe repezi și mânioase, drumeţii începură să se sfădească. 

Tocmai atunci trecea pe-acolo un neguțător de ulei. Auzind cearta, omul lăsă vasul cu ulei la 
marginea drumului şi se apropie să asculte. Dumirindu-se despre ce e vorba, le grăi împăciuitor: 

— Fraților, eu am colindat lumea și am adunat multă înţelepciune. lată, am să fac eu împărțeala 
în locul vostru. Dar mai întâi puneţi banii aici, pe năframa asta. 


Drumetii însă nici gând să-l asculte. Se sfădeau mai departe, înfierbântaţi, ba încă, după sfadă se 
luară și la bătaie. Ciomegele fluturau în vânt, altoind straşnic unde nimereau. Neguţătorul, care se 
vârâse între ei, se alese și el cu câteva lovituri zdravene. 

În focul încăierării, vasul cu ulei se răsturnă în șanț. 

— Staţi, opriţi-vă! strigă neguțătorul deznădăjduit. Daţi încoace cei treizeci de galbeni că ați 
vărsat uleiul în drum şi marfa mea tocmai atâta face. 

— Care treizeci de galbeni? se mirară drumeţii domolindu-se ca prin farmec. 

— Cei pe care i-aţi găsit, strigă omul scos din fire. 

— Vezi-ţi de treabă, noi n-am găsit nicio para, îi răspunseră cei trei nepăsători. 

Și îşi căutară de drum, fără să-i mai arunce vreo privire. 

De atunci, bietul neguțător s-a jurat să nu se mai amestece niciodată în cearta altora. 


Să n-audă porumbeii 
poveste japoneză 


Odată, trecând pe lângă râu, un țăran zări pe celălalt mal un bătrân pe care-l cunoștea... 
Moşneagul semăna ceva pe ogor, bolborosind cuvinte neînţelese. 

Țăranul îi strigă peste apă: 

— Hei, unchiule, ce semeni acolo? 

Bătrânul își îndreptă spinarea, șovăi câteva clipe, apoi zise: 

— Vino mai aproape, dacă vrei să-ți spun. 

Țăranul se minună: ce taină să fie la mijloc? Mânat de curiozitate, trecu râul prin vad şi se 
apropie de unchiaș. Acesta îi făcu semn să se aplece şi îi şopti la ureche: 

— Anul acesta m-am gândit să-mi însămânţez ogorul cu mazăre. 

— Atâta tot? Și de ce nu mi-ai spus de la început, când te-am strigat de pe celălalt mal? 

— Mă crezi oare atât de prost? clipi moşneagul cu șşiretenie. Dacă mă auzeau porumbeii, până 
diseară mi-ar fi ciugulit toată mazărea. 


Chiar dacă zboară, tot pari sunt! 
poveste japoneză 


Odată, doi prieteni se preumblau pe malul mării. Și mergând ei aşa, văzură în depărtare, pe 
nisipul țărmului, niște pete negre. 

Unul dintre ei zise: 

— Uite nişte pari vechi, înnegriți de ape. 

Celălalt râse batjocoritor. Și aşa, din senin, începură să se certe. Unul striga: 

— Ce pari visezi? E un stol de corbi. 

— Sunt pari, sunt pari! 

Iar celălalt: 

— Sunt corbi, sunt corbi! 

— Ce tot dai zor cu corbii tăi? Pesemne că ai chiorât de-a binelea. Sunt pari toată ziua, nu vezi 
că nu mișcă niciunul? 

— Dacă pe asta te bizui, am să-ți arăt eu acuma! 

Şi aruncă o piatră înspre punctişoarele negre. Corbii — fiindcă erau într-adevăr corbi — 
începură să croncăne, fâlfâiră din aripi şi se înălțară speriaţi în văzduh. 

— Fi, ce mai ai de zis? făcu mândru cel care dăduse cu piatra. S-au dus parii tăi, au zburat, gata! 

— ŞI ce mi-ai dovedit cu asta? se îndârji celălalt. Chiar dacă zboară, tot pari sunt! 


De atunci, pe seama omului încăpățânat se spune adesea: „Cu ăsta n-o scoţi la capăt. Orice 
dovezi i-ai aduce, el o ţine pe-a lui: «chiar dacă zboară, tot pari sunt!»” 


Gura lumii 
poveste japoneză 


Odată, o bătrână se duse în ospeţie la niște cunoscuţi din satul vecin. Gazdele aveau o copilă 
ajunsă la vârsta măritișului. Şedea fata pe rogojină şi plângea de ţi se rupea inima. 

— De ce plângi, fata mea? o întrebă bătrâna. Ai pățit vreun necaz? 

— Of, mătuşico, se tângui copila, tare mai sunt rele de gură vecinele astea. Spun că aş fi neagră 
la chip ca fundul ceaunului. 

— Nu te potrivi, fata babei. Vai, ce de răutăți mai scornesc oamenii! Cum să fii tu negricioasă, 
când sulimanul stă de-un deget pe fața ta! 

— Tot ele spun că am un picior mai scurt cu o palmă... 

— Piciorul ăsta, zici? Vorbe mincinoase, fată dragă. Păi ăsta e mai lung cu două palme decât 
celălalt. 


Frumoasa din oglindă 
poveste japoneză 


Cândva, în vremurile vechi, s-a stârnit un război înverşunat între două neamuri vestite: 
Minamoto și Taira. Neamul Minamoto, mai puternic și mai numeros, și-a nimicit dușmanii. Prea 
puţini dintre luptătorii Taira au izbutit atunci să scape cu zile. Temându-se pentru viaţa lor, şi-au luat 
nevestele și copiii şi s-au ascuns în munţii sălbatici ai nordului, și trăiră acolo timp îndelungat, 
neştiuți de nimeni. 

Când dihonia s-a stins Şi s-a uitat, iar urmașii lor au putut să coboare fără primejdie printre 
oameni, multe lucruri care le păreau altora simple şi fireşti erau pentru ei cu toiul necunoscute. Din 
care pricină unii dintre bieţii Taira s-au pomenit amestecați în întâmplări ciudate şi hazlii. 

Astfel se zice că odată, un tânăr din neamul Taira, care coborâse pentru prima oară din munți, 
nimeri în oraşul cetate Kumamoto. Trecând el pe dinaintea unei dughene în care se vindeau oglinzi, 
se uită în vitrină şi, mare îi fu mirarea când văzu acolo portretul tatălui să răposat. Chipul semăna 
uimitor de bine, dar se pare că fusese pictat cu mult înainte, pe vremea când tatăl său era tânăr și 
chipeș. 

„O, ce minunăţie, îşi zise tânărul plin de încântare. lată că după atâta timp revăd iarăși chipul 
părintelui meu drag!”... 

Şi bucuros nevoie-mare. Intră în dugheană, cumpără portretul şi-l duse acasă cu mare grijă 
învelit într-o pânză. 

Acasă, ascunse portretul în dulap. De câte ori avea răgaz, privea cu dragoste şi cu duioşie 
portretul din care, la rândul său, chipul tatălui îi zâmbea, de parcă ar fi fost viu. 

Numai că, în scurtă vreme, nevastă-sa băgă de seamă că bărbatul umblă cam des la dulap: ce 
face, deschide ușița și se uită îndelung, surâzător și plin de mulțumire. Biruită de curiozitate 
deschise și ea uşiţa și... ce să vadă? O femeie tânără și frumoasă o cerceta fără sfială. Se cutremură 
toată şi izbucni în hohote de plâns. 

Speriată de bocetele ei, soacra veni într-un suflet: 

— Ce ai, fetiţa mea? Ce s-a întâmplat? 

— Mămucă, mămucă. Nu mă mai iubeşte bărbatu-meu, s-a săturat de mine... Şi-a adus ibovnică 
de la târg şi-a ascuns-o chiar aici, în casa noastră. 

— Pesemne că ţi-ai pierdut minţile! Unde-a ascuns-o? Arată-mi și mie. 

— Acolo, în dulap, uită-te şi dumneata. 


Soacra se uită și dădu din cap: 

— Pentru asta te necăjeşti tu? Nu-ţi mai face sânge rău, fiica mea. Nu vezi ce bătrână şi pocită e? 
Fii încredinţată că n-o să te părăsească pentru o cotoroanţă ca asta. 

Tocmai atunci intră în casă o călugăriță, cunoștință de-a familiei. Aflând toată tărășenia și voi s-o 
vadă și ea pe străina din dulap. 

— Liniştiţi-vă, nu mai plângeţi degeaba, spuse ea, după ce privi cu luare-aminte. Într-adevăr, i se 
citește pe chip că a fost o ticăloasă și o desfrânată fără pereche, dar acum s-a dus și și-a pus vălul 
călugăriei. Aşa că nu mai fiți îngrijorate. 


Soarele și ciocirlia 
poveste japoneză 


Era o zi caldă şi luminoasă, de primăvară. Ciocârlia coborâse pe câmp, între ierburi, să 
odihnească. Deodată, chiar lângă dânsa, cârtița scoase capul din mușuroiul ei, grăindu-i: 

— Draga mea ciocârlie, n-ai vrea să-mi îndeplineşti o rugăminte? 

— Cum nu, bucuroasă, numai să-mi stea în puteri, răspunse ciocârlia. 

— Uite ce e, odinioară i-am împrumutat soarelui niște bani. A trecut cam multișor de atunci, însă 
el se vede c-a uitat să mi-i înapoieze. Se întâmplă să am mare nevoie acum. Tu să zbori sus de tot. 
Treci pe la soare și roagă-l să-mi întoarcă datoria. 

Biata ciocârlie crezu numaidecât minciuna viclenei vietăţi şi, luându-și avânt, se înălță la lumina 
soarelui, unde începu să ciripească: 

— Datorria! Datorria! Soarre, întoarrce datorria! 

Soarele se aprinse de mânie ca o vâlvătaie. Până și norii din jur se făcuseră roșii ca jarul. 

— Defăimătoareo! Să-mi spui îndată când şi de la cine am împrumutat eu bani! mugi el atât de 
năprasnic, încât ciocârlia căzu amețită la pământ. 

Dar după câteva clipe, venindu-şi în fire, nedomolita pasăre se înălță iarăşi în văzduh: 

— Datorria! Datorria! Soarre, întoarrce datorria! 

— Ei, lasă că te-nvăţ eu minte! strigă soarele cu ochii scânteind de furie. 

Speriată, ciocârlia se lăsă la pământ, pentru ca îndată să se înalțe din nou, plină de îndrăzneală. 

... Şi-aşa se întâmplă mereu de atunci. De teamă să n-o ajungă mânia arzătoare a soarelui, cârtița 
nu mai iese la lumină din tainiţa ei. Ciocârlia însă n-a aflat adevărul nici până astăzi. În zilele 
senine, de primăvară, ea se înalță sus de tot, în văzduh, ciripind neobosită: 

— Datorria! Datorria! Soarre, întoarrce datorria! 


Bufnița vopsitoare 
poveste japoneză 


Tare se mânie mușteriul a doua zi, văzându-și frumuseţea de strai, mai negru ca tușul, mai negru 
decât cărbunele! 

Aşa se face că şi-n ziua de azi, de câte ori vede o bufniţă, corbul se aruncă turbat asupra ei. Însă 
bufnița, prevăzătoare, rămâne pitulată în scorbura ei, de dimineaţa până seara, şi se arată decât după 
ce ațipește corbul. 

Se zice că odinioară corbul avea penele albe ca zăpada. Numai că de la o vreme biata pasăre se 
plictisi de veşmântu-i nepătat şi începu să le pizmuiască pe celelalte zburătoare pentru straiele lor 
împodobite cu fel de fel de culori. De aceea, într-o bună zi se duse la bufniță. Trebuie să știți că pe- 
atunci bufnița era cea mai dibace vopsitoare: ea zugrăvea vesmintele păsărilor în toate culorile 
curcubeului și o făcea cu atâta meșteșug, încât mușterii dădeau năvală. 


— Croitorul mi-a făcut haine albe. Vopseşte-mi-le tu în cea mai frumoasă culoare, se rugă 
corbul. 

— U-hu, u-hu, prea bine, se învoi bufnița. Spune-mi numai ce culoare îți alegi. Eu cred că o 
haină albastră, ca a bâtlanului, i-ar veni de minune. Ori poate vrei una înflorată, ca a şoimului, sau 
pestriță, ca a ghionoaiei... 

— Nu, nu. Alege, rogu-te, pentru mine o culoare neobișnuită, nemaivăzută până azi, căci nu 
vreau să semăn cu nicio altă pasăre din lume. 

Corbul îşi scoase repede îmbrăcămintea-i albă, lăsând-o în grija bufniței şi zbură goala de 
speranţă. 

Bufnița rămase multă vreme pe gânduri, întrebându-se care ar putea să fie culoarea aceea 
nemaivăzută, în cele din urmă muie haina corbului în oala cu vopsea neagră. 


Cum s-a dus miriapodul după doctor 
poveste japoneză 


Se povestește că o dată, demult, greierii se adunaseră la un mare ospăț. În toiul petrecerii însă, 
unul dintre meseni, care pesemne se lăcomise la bucate, începu să se văicărească, amarnic: 

— Valeu, mă doare! Valeu, nu mai pot! Valeu, pântecele! 

Se stârni zarvă mare. Văzând că nu-i de glumit cu boala oaspetelui, greierii hotărâră să trimită 
îndată după doctor. Dar nu se înțelegeau de fel cine anume să plece. Începură să se certe: 

— Să-l trimitem pe cutare! 

— Ba nu, să meargă cutare! 

Greierele cel mai bătrân şi mai înțelept dintre toţi îi sfătui atunci: 

— Eu zic să-l trimitem pe miriapod. Are o mulțime de picioare şi o să alerge ca vântul. 

Se duseră îndată la miriapod, rugându-l să dea fuga după doctor, iar ei rămaseră lângă bolnav 
făcându-i curaj: 

— Mai rabdă și tu niţel, acuși vine doctorul. 

Dar vremea trecea, bolnavul se tânguia, iar doctorul ia-l de unde nu-i! Greierii se repeziră iarăşi 
la miriapod, să afle dacă nu cumva s-a întors. Când, colo, ce să vadă? Miriapodul, lac de nădușeală, 
stătea pe pragul casei, iar dinaintea lui o grămăjoară de sandale. 

ÎI întrebară nerăbdători: 

— Ce-i cu doctorul de zăboveșşte atâta? 

Iar miriapodul le răspunse: 

— Voi nu vedeți că mă zoresc cât pot? Numai să sfârșesc de încălțat toate picioarele cu 
afurisitele astea de sandale şi îndată alerg după doctor. 

Abia atunci se dumiriră greierii că binevoitorul lor vecin nici nu se urnise încă de-acasă. 


Povestea frumoasei Hacikazuki 
poveste japoneză 


Se zice că într-o vreme nu prea îndepărtată, trăia în judeţul Katano, din provincia Kawac un 
bogătaș pe nume Sanetaka. Avea rangul de Bitciu-no kami, adică de cârmuitor al ținutului Bitciu și 
stăpânea avuţii nenumărate, într-un cuvânt, nu ducea lipsă de nimic. 

Sanetaka era un om cu simţire aleasă, iubea muzica și poezia. Când înfloreau vișinii, poposea 
sub crengile ninse și se întrista la gândul că în curând trecătoarele petale se vor scutura. Alcătuia 
stihuri şi se desfăta cu priveliştea cerului înalt şi străveziu, de primăvară. 


Îi plăcea să citească împreună cu soţia sa culegerile de poezii Kokinsiu“!, Maniooșiu“”, povestea 


Ise monogatari”, ca şi alte istorisiri frumoase din acea vreme. Privind laolaltă luna plină, oftau 
presimţind că zorile vor destrăma în curând aceasta frumuseţe. Nimic nu le umbrea inimile. Trăiau 
în deplină înţelegere, nedespărţiți ca o pereche de raţe-mandarin. 

Un singur lucru le lipsea celor doi soţi, spre a fi pe deplin fericiţi: căsnicia lor nu fusese 
binecuvântată cu copii. Purtau zi şi noapte în suflet mâhnirea tăcută a singurătăţii, până când, în cele 
din urmă, se săvârşi şi această minune: soția lui Sanetaka aduse pe lume o copilă. Vorbele nu sunt în 
stare să zugrăvească fericirea celor doi. Își îngrijeau odrasla şi o dezmierdau sorbind-o din ochi ca 
pe o floare. Dimineaţa și seara se închinau cu smerenie zeiței Kannon, mulţumindu-i fierbinte, iar 
adeseori făceau pelerinaje la Hase“*, rugându-se pentru fericirea fiicei lor. 

Astfel se scurgeau lunile şi anii, în deplină seninătate. Dar când Himeghimi“” împlini 
treisprezece ani, iată că mama fetei fu doborâtă de o boală necruțătoare. Simţind că i se apropie 
sfârşitul, ea o chemă pe copilă lângă sine şi mângâindu-i părul strălucitor şi gingaş ca frunza, oftă 
cu adâncă jale: 

— O, soartă nemilostivă! N-am apucat să te văd şi eu măcar la optsprezece ani, n-am izbutit să-ţi 
aflu un soţ, să te ştiu la casa ta... Atunci poate că aş fi murit cu inima împăcată: n-a fost să fie 
astfel... 

La aceste cuvinte, lacrimile începură să-i curgă şiroaie. Himeghimi se porni şi ea pe plâns. 
Deodată, adunându-şi ultimele puteri, mama scoase de la căpătâi o cutiuţă de lemn scump și o așeză 
pe creștetul fetei. Apoi îi înfipse în păr un pieptene greu de tot, iar în cele din urmă acoperi capul 
copilei cu uriaş potir-haci“ și un voal până la umeri. Vocea ei stinsă murmura stihuri ciudate: 


Nu sunt decât un fir de iarbă, firav, 

Dar cred în ajutorul tău divin, Zeiţă Kannon! 
De-aceea împlinesc în clipa morții 

Tot ce mi-ai poruncit cândva...” 


Cu aceste cuvinte, sărmana femeie trecu pragul veşniciei. Zdrobit de durere, tatăl începu să 
lăcrimeze și să se tânguie: 

— O, cum ai putut s-o părăsești pe dulcea noastră copilă? În ce lume tainică te-ai ascuns? 

Dar acestea sunt rânduielile firii... Oricât de tristă ar fi fost despărțirea de fiinţa iubită, răposata a 
trebuit să fie dată pradă flăcărilor rugului funerar. Minunatele ei trăsături s-au prefăcut în cenușă, 
vântul hain a risipit în cele patru zări frumuseţea ei strălucitoare... 

După câtva timp, văzând potirul de pe capul fetei, tatăl se apropie de Himeghimi şi încercă să i-l 
scoată, dar se strădui în zadar. Potirul parcă fusese țintuit acolo de o vrajă. 

— Vai ție, copilă fără noroc, se tângui sărmanul părinte, n-a fost de-ajuns că ţi-ai pierdut 
mama... Ursita vrăjmașă te-a năpăstuit, sluţindu-te pentru tot restul vieţii. O, ce jale, o ce 
amărăciune! 


431 Kokinsiu sau Kokin-wukașiu - renumitei antologie de poezie, realizată în anul 905, de Kino Ţuraiuki și 
Osiijoei Nomiţune. În general conţine poezii de cinci versuri - Tanka. Importanţa acestei antologii pentru poezia 
japoneză este enormă. Oamenii culți cunoşteau această antologie pe de rost 

432 cea mai veche antologie de poezie japoneză, întocmită la mijlocul se colului al VIII-lea, încheiată se pare în 
anul 794, incluzând şi așa-numitele cântece lungi (nagciuta) 

433 povestea Ise monogatari a fost creată, se presupune, în a două, jumătate a secolului al IX-lea sau la începutul 
secolului al X-lea, Autorul ei se consideră a fi renumitul poet Ariwara-no Narihira. Povestirea se compune dintr-o serie 
de schiţe scurte despre peripeţiile amoroase ale unui curtean. Schiţele conţin obligatoriu şi versuri fanka 

434 la Hase se afla renumitul templu budist închinat zeiţei Kannon 

435 titlu, ce se dădea unei fete sau tinere femei aparținând nobilimii, în vechea Japonie 

436 potir de piatră, lemn sau metal, cu fundul plat - în cazul de față, de lemn. Călugării budiști îl folosesc pentru a 
colecta milosteniile 


Dar şi mai adânc suferea copila rămasă orfană. Toată vremea se ruga pentru odihna sufletului 
răposatei. Chipul ei drag dăinuia mereu înaintea ochilor lui Himeghimi. 

Toamna, când prunul care creşte dinaintea casei își scutură frunzele, când vişinii îşi pierd 
podoaba, inima se umple de tristeţe. Dar dincolo de această mâhnire licăre nădejdea că va veni o 
nouă primăvară şi că florile se vor deschide iarăși. Însă vai, chipurile făpturilor scumpe care ne-au 
părăsit, pierdute sunt pentru totdeauna, ele nu ni se mai arată limpezi nici măcar în vis. Și nu vine 
niciodată o zi sau un amurg, nu se află în lume un loc, o răspântie în care cineva să se întâlnească 
fie şi pentru o singură clipă, cu cei plecaţi pe drumul fără întoarcere. Gândurile se rotesc iute ca o 
morișcă ce se învârteşte în gol, dar omului nu-i este dat nicicând să oprească mersul destinului. 

lată că după un răstimp neamurile și prietenii tatălui și ai lui Himeghimi se strânseră în jurul 
acestuia și începură să-l povăţuiască stăruitor, deslușindu-i că nu se cade ca un bărbat, chiar dacă a 
rămas văduv, să viețuiască singur până la sfârşitul zilelor sale. 

— La ce bun să te tânguieșşti astfel, fără contenire, punându-ţi sub cap mâneca udă de lacrimi, 
spuneau ei. Oricât ţi-ar fi fost de dragă cea care s-a dus, e timpul ca inima să-și lecuiască durerea. 

Sanetaka le răspunse că, firește, aşa e rânduit, morții cu morții, viii cu viii, că jalea bărbatului 
rămas singur e într-adevăr prea mare și greu de îndurat şi că, într-un cuvânt, le va urma sfatul plin 
de înţelepciune. Se bucurară cu toții de această hotărâre și începură să-i caute o soaţă potrivită. 
Curând, Sanetaka se însură pentru a doua oară. 

Cât de schimbătoare e lumea și cât de nestatornică e inima omului, asemenea florilor de vişin... 
Când veni toamna şi arțarul îşi lepădă frunzele roşii, singura făptură din toată casa care mai păstra 
inima cernită era sărmana Himeghimi. 

Când soţia cea nouă a lui Sanetaka văzu înfățișarea neplăcută a fetei, bombăni: 

— N-aş fi crezut că există pe lume asemenea făpturi pocite şi respingătoare! 

Din acea clipă ea începu să nutrească pentru fata vitregă o ură de moarte. lar când la sorocul ei 
născu o fetiţă, nici că mai voi s-o vadă în ochi pe Hacikazuki“” ori să audă de ea. Începu s-o 
ponegrească în fel şi chip înfăţișând-o tatălui în culorile cele mai negre cu putință. Ce era să facă? 
Răbda și tăcea. Uneori se ducea la mormântul mamei sale şi îşi spunea păsurile, plângând cu lacrimi 
amare: 

— Lumea aceasta e atât de plină de durere, buna mea măicuţă! Am rămas orfană şi vărs râu de 
lacrimi, dar vai, de ce nu pota mă îneca în adâncul acestor râuri... Viaţa a ajuns pentru mine o 
povară. Tuturor le sunt nesuferită, nimeni nu mă poate iubi din pricina acestei înfățișări hidoase pe 
care mi-a hărăzit-o soarta. Mama vitregă mă urăște. Când tu m-ai părăsit, mi-a trecut o clipă prin 
minte că mai bine ar fi să te urmez pe celălalt tărâm. Dar m-am gândit la suferința nesfârşită a 
tatălui meu şi mi s-a făcut milă de el. Dar acum i s-a născut altă fiică și în curând n-o se mai 
gândească la mine. Dacă mama vitregă mă dușmăneşte, înseamnă că nici tata, cel din urmă reazem 
al vieţii mele, nu va suferi prea mult dacă voi pieri. Fie să renaștem amândouă într-o floare de 
lotus“*. Numai acolo și atunci sufletul meu îşi va afla liniştea. 

Astfel se tânguia copila, în vreme ce lacrimile îi brăzdau obrajii. Dar nu era nicio făptură în lume 
care să se aplece cu duioșie asupră-i, să-i înțeleagă durerea şi să i-o alinte. 

Aflând toate acestea, maştera se grăbi s-o pârască tatălui: 

— Nevrednica-ţi odraslă, Hacikazuki, se duce la mormântul răposatei ca să te blesteme pe tine, 
tatăl ei, pe mine şi pe copilul nostru. O, ce ticăloşie! 

Asemenea învinuire crudă și nedreaptă aruncă mama vitregă asupra bietei orfane lipsite de 
apărare. lar inima bărbatului se știe cât e de șovăielnică și lesne crezătoare. Fără să verifice spusele 
soției, tatăl o chemă la sine pe fată și-i spuse plin de mânie: 

— Ai un suflet negru şi josnic. Tuturor le-a fost milă de nenorocirea ta, iar drept răsplată tu 
arunci blesteme înfiorătoare asupra unor fiinţe nevinovate. Cu ce ţi-au greșit mama ta de-a doua şi 


437 „Purtătoare de potir pe cap”; denumire peiorativă, în genul Cenușăresei. 
438 conform tradiţiei budiste, sfinţii în rai stau în jilţuri în chip de flori de lotus 


mica ta surioară? Eşti plină de răutate. N-am nevoie de asemenea făptură veninoasă în casa mea. 
Voi porunci să fii alungată, să te duci încotro te vor purta paşii! 

La aceste vorbe, mama vitregă își întoarse faţa ca să nu i se vadă bucuria. Apoi smulse 
veşmintele de pe Hacikazuki, o puse să îmbrace o rochie de pânză grosolană şi porunci slugilor s-o 
ducă până la o răscruce de drumuri, în câmp, Și s-o lase acolo, în voia soartei. 

— O, cum se poate zămisli în lume atâta cruzime? se tânguia fata, neștiind încotro să pornească. 

I se părea că trăieşte un vis rău și că beznele o împresoară de pretutindeni. Vărsând lacrimi de 
jale şi de neputinţă, începu să murmure: 


La neagra răscruce de drum, 
În câmpul străin și pustiu, 
Singură, singură stau... 

Şi nimeni amarul nu-mi știe, 
Nicăieri nu zăresc un liman... 


În cele din urmă porni încotro vedea cu ochii, fără să mai aleagă drumul. Merse ce merse, până 
ce ajunse la malul unui râu lat și adânc. 

„Decât să rătăcesc astfel la nesfârșit, fără ţintă, se gândi Hacikazuki, mai bine mă arunc și mă voi 
întâlni iarăși cu buna mea măicuţă”. Privi în apele repezi ale râului și inima ei tânără tremură. „Cu 
câtă putere biciuiesc țărmul talazurile! își spuse înfiorată. Cât de mânioase fierb apele-n valuri... 
Cum oare să cutez?” 

Dar chipul surâzător al mamei îi învie în minte și, simțindu-se îmbărbătată se hotărî să 
părăsească fără zăbavă lumea aceasta. Dar înainte de a se arunca în valurile înspumate spuse 
următoarele stihuri: 


„Deasupra mohorâtului talaz 

O ramură de salcie se-apleacă: 
Lăstar plăpând, abia înmugurit 
Frângă-se dar al vieții mele fir, 

În zori, asemeni fragedului ram...” 


Se aruncă în râu plină de curaj, dar pesemne că soarta nu voia să piară astfel. Potirul de lemn îi 
tinu capul deasupra apei, nelăsând-o să se înece. Fata pluti astfel multă vreme, purtată de firul apei, 
până când o zăriră niște pescari. 

— [a uitaţi-vă! strigară aceştia uimiți. Pe râu pluteşte o cupă mare, de lemn. Prindeţi-o! N-o 
lăsaţi să se ducă! 

Apucară cu nădejde potirul, îl traseră la mal, dar când îl scoaseră din apă înmărmuriră de mirare. 

— Ce vrăjitoare o mai fi şi asta?! Pare făptură omenească, dar în loc de cap are un potir! Să știți 
că nu-i lucru curat. 

Pescarii lăsară fata pe țărm şi fugiră cuprinși de groază. Peste câtva timp Hacikazuki îşi veni în 
fire şi, ridicându-se de la pământ, şopti cu tristeţe: 


„O, cât de bine ar fi fost 

Să mă înghită valul pe vecie, 

Ca pe un fruct desprins din ram... 
De ce să scap cu zile mi-a fost dat, 
Din hăul negru, rotitor?” 


Privi în Jur: totul era pustiu, nu se vedea nici ţipenie de om, şi nu-i trecea prin minte încotro să-și 
îndrepte pașii. Până la urmă porni așa, la întâmplare şi ajunse după un timp într-un loc unde 


stăpânea un bărbat. Acela se tulburase adânc de frumuseţea neasemuită a mâinilor şi picioarelor ei. 
De aceea o chemă: 

— Ascultă, Hacikazuki, nu-i nimeni în preajmă, n-ai de cine să te ruşinezi. Vino și spală-mă pe 
spinare. 

Fata se simţi mai umilită ca totdeauna. Dar cum să se împotrivească poruncii stăpânului? 
Călcându-și pe inimă, intră în baie. 

Uitându-se la ea, Ongioși gândi minunându-se: 

„Se spune că provincia Kawaci, deşi nu e prea mare, numără o mulţime de femei frumoase. Dar 
la niciuna dintre cele pe care le-am cunoscut n-am întâlnit farmecul şi gingășia acestei copile. Când 
am fost odată în minunata noastră capitală, am văzut cum înfloresc livezile de vișini lângă templul 
Ninagi. Se perindau pe-acolo nenumărați nobili, oşteni, slujitori şi țărani din satele învecinate. 
Dinaintea porţilor templului era un bazar prin care, de asemenea, furnicau oamenii, dar nicăieri, în 
toată această mulțime n-am văzut vreo fată care să se poată măsura cu Hacikazuki. Simt că m-a 
prins pentru totdeauna în mrejele ei.” 

Şi Ongioşi grăi astfel: 

— Hacikazuki, află că mi-ești dragă. Dăruiește-mi inima ta. Iubirea noastră va dăinui mai mult 
ca viaţa broaştelor țestoase din Golful Pinilor, despre care se zice că sunt nemuritoare. Vom fi 
nedespărțiți până la sfârşitul vremurilor, ca privighetoarea şi prunul din livadă. 

Dar fata tăcea. Ongioşi grăi din nou: 

— Eu nu sunt ca râul Taţuta“*, să ştii. Trainic ca veșnicia e brocatul iubirii mele. Simţămintele 
mele nu se vor stinge niciodată, chiar dacă buzele tale vor spune nu. Asprimea ta mă întristează, dar 
nădejdea îmi șopteşte: Asprimea stâncilor e leagănul măreților pini, se ştie. Poate că mâna altuia a 
deșteptat înaintea mea din amorţire strunele uitatei citere. Dacă se află pe lume un asemenea 
norocos, eu voi muri chinuit de durerea dragostei neîmpărtășite, dar n-am să-ţi aduc nicio învinuire. 
Răspunde-mi, rogu-te! 

După cum un cal tânăr, trăit în lărgimea câmpiei, chiar supunându-se stăpânului iubit, stă să 
păşească în unda râului lui Imose*“ tot astfel şovăia Hacikazuki în calea ei. Bănuiala că şi-ar fi 
dăruit altuia dragostea îi îmbujoră obrajii. 

— Strunele inimii mele sunt sparte și nimeni n-a încercat să le deștepte iarăși sunetul, răspunse 
ea într-un târziu. Mi-e sufletul cernit de durere şi mă copleşesc părerile de rău că nu mi-am urmat 
măicuţa în lumea cea veşnică. Trăiesc fără niciun rost şi fără nicio nădejde în lumea asta vrăjmașă. 
O, de-aş fi putut măcar să îmbrac veşmântul negru, de călugăriță! 

„Oare vrea să-mi spulbere orice nădejde?” se gândi saișioo neliniștit, și căută să fie mai gingaș, 
mai stăruitor ca înainte: 

— Într-adevăr, aşa este. Viaţa noastră se află în puterea multor karme“! şi de aceea e plină de 
vitregii. Poate că nenorocirea ne e dată drept pedeapsă pentru păcatele săvârşite de noi vieţile 
trecute, dar noi uităm asta și cârtim împotriva zeilor şi a lui Buda”. Pesemne că și tu într-o altă 
viață, ai rupt ramura unui copac tânăr din marginea drumului, ori, cine știe, ai despărțit doi 
îndrăgostiţi, întunecându-le viața. Poate că de aceea suferi acum. Ai rămas orfană la vârstă fragedă. 
Perna ta e veşnic umezită de lacrimi. lar eu, iată, n-am împlinit douăzeci de ani, dar am fost lipsit de 
dragoste până azi. Îmi puneam căpătâiul unde mă cuprindea somnul și trăiam într-o tristă 
singurătate. Și cred că s-a întâmplat astfel pentru că soarta era legată tainic de a ta. Aici este urzeala 
puternicei karme, ascultă ce-ţi spun! Tu ai rătăcit mult prin lume, dar până la urmă ai venit aici, spre 


439 râu proslăvit în poezia japoneză. Se află în apropierea capitalei antice a Japoniei - Nara. Pe malurile Taţutei 
cresc arțari şi de aceea toamna, apele râului seamănă cu un brocat în roşu 

440 râul desfătărilor iubirii 

441 conform religiei budiste, destinul omului este predeterminat de faptele lui bune şi rele, făcute atât în viața 
actuală, cât şi în existențele anterioare. Astfel, carma e legea răsplatei şi a răzbunării 

442 imensul Panteon al zeităților japoneze cuprinde şi vechii zei japonezi şi zeitățile budiste. Credincioşii invocau, 


adesea, atât pe unii cât şi pe ceilalți 


a pune capăt aşteptării mele. 

Întâlneşti multe femei frumoase în viaţă, dar dacă printre ele nu se află cea hărăzită ţie, nu-ţi 
farmecă ochiul. Tu, și nu-alta, eşti cea ursită mie, fiindcă altfel nu te-aș fi îndrăgi de mult, de cum 
te-am văzut. Din clipa în care ţi-ai părăsit casa părintească până ne-am întâlnit aici, totul s-a săvârşit 
după voia destinului. Și totul ne făgăduiește o mare fericire în cer. 

Niciodată nu se va destrăma iubirea noastră. Mai curând va pieri insula cea depărtată, din 
mijlocul oceanului, care slujește balenelor drept adăpost, sau câmpia sălbatică unde se ascunde 
tigrul, sau prăpastia din fundul mării, adâncă de o mie de hiro**; mai degrabă se vor preface în fum 
cele cinci căi ale universului, pe care rătăcește veșnic tot ce există, cele șase lumi, cele patru 
nașteri... Mai curând se vor prăvăli piscurile stâncoase peste râul Imose! Da, vom rămâne 
nedespărțiți până la însuși ţărmul Nirvanei! 

Astfel își rosti acel tânăr tainicul legământ. 

Auzind aceste cuvinte, Hacikazuki înmărmuri, dar rămase nehotărâtă ca o barcă ce nu se poate 
urni din mijlocul vârtejului, oricât de vârtos ar trage vâslașii la rame. Dar înflăcărarea flăcăului 
dezvăluia o iubire atât de puternică, încât cumpăna inimii începu să încline pe nesimţite spre el. 

„Vai, se gândi ea. Ce se va întâmpla oare cu mine dacă îi voi dărui inima mea, noaptea aceasta, 
supunându-mă ispitei ca bambusul înclinat de vânt? Chiar dacă mi-ar face tot atâtea jurăminte de 
credinţă câte noduri are tulpina de bambus, cine ştie dacă nodul care ne leagă destinele se va dovedi 
destul de trainic... N-ar fi mai bine să plec cât mai grabnic de-aici şi să mă duc încotro mă vor purta 
paşii, înainte ca cineva să descopere taina ascunsă în străfundul inimii mele? 

Ochii fetei se umplură de lacrimi. Lui saisioo i se făcu milă de ea: 

— O, Hacikazuki, pentru ce te chinuieşti atâta? Fii încredințată că oricât timp va trece, oricât de 
mult ne vom obişnui unul cu celălalt, eu te voi iubi mereu ca în prima zi. Așteaptă-mă după ce se 
întunecă, voi veni negreșit. 

Dar chiar în timpul zilei Ongioşi veni de câteva ori în bordeiul fetei şi lăsă acolo o pernă de lemn 
tare ca legătura ce unește inimile credincioase, precum și flautul său îndrăgit. 

— Linișteşte-te, îi spuse, nu mai vărsa atâtea lacrimi. Fie ca sunetele flautului să-ţi mângâie 
inima. 

Fata se frământa însă fără contenire. 

Inima omului se schimbă adesea de câteva ori chiar în cursul aceleiași nopți, la fel ca matca 
râului Asuka. Îşi spunea ea: „O, dacă înfățișarea mea ar fi fost la fel cu a celorlalți oameni, atunci l- 
aş fi putut iubi fără să-i cer credinţă veșnică. O, de ce mai trăiesc pe lume? Cât, de rușinată și 
tulburată sunt că acel om minunat și-a oprit ochii asupra mea!...” 

Privind-o, Ongioşi se gândea cuprins de uimire: 

„Cu ce-aş putea oare să te asemăn, frumoasă Hacikazuki? Cu mireasma gingașă a florilor 
piersicului de munte sau ale prunului sălbatec? Cu luna plină, ivită prin spărtura norilor? Eşti 
asemenea lujerului plăpând de salcie, legănat de vântul primăverii. Eşti o garoafă din grădină, cu 
creştetul plecat sub povara boabelor de rouă... Când stânjenită îţi cobori pleoapele, cât de minunată 


e faţa ta! Nici chiar vestitele frumuseți de odinioară, lan Gui-fei sau doamna Li“*, n-ar fi putut să se 


măsoare cu farmecul tău!” 

443 unitate de măsură egală cu 1,82 metri 

444 budismul, ca unul din sistemele vechii filosofii indiene, a elaborat o cosmogonie mistică complicată în cadrul 
căruia se interferau lumea reală, infernul şi raiul. Pe treapta inferioară a existenţei, conform acestei învățături, se află 
demonii. Tot ce există în această lume se naşte din uter (ca oamenii), din ou (ca păsările), din apă (ca broaștele) și prin 
metamorfoză (ca fluturii).) Acestea sunt cele patru naşteri. Sufletul poate merge pe cinci căi: calea celestă, calea vieţii 
pământeşti a omului, căderea în iad, încarnarea în animale sau demoni. Există şase lumi: pământul, apa, focul, aerul şi 
încă două substanţe ideale, închipuite, cum sunt legile ce guvernează lumea şi cunoaşterea acestora 

445 Ian Gui-jei - favorită a unuia din împărații chinezi, renumită prin frumuseţea ei. Doamna Li - o frumoasă 
femeie din antichitatea chineză, care era vestită şi datorită îndemânării cu care știa să deseneze. Ea a făcut un renumit 


tablou, care reprezintă umbre de bambus într-o noapte cu lună 


Şi se mai gândi încă: 

„O, dacă ţi-ai scoate potirul acela de pe cap, dacă nu te-ai mai împotrivi să-ți arăţi strălucitorul 
chip! Atunci el ar lumina ca luna în noaptea a cincisprezecea...” 

Când tânărul ieși din colibă, inima îi era atât de zbuciumată, încât nici crengile înflorite ale 
prunului, la care privea cu atâta drag în drum spre casă, nu izbutiră să-l mângâie. „Când mi te vei 
dărui oare deplin, frumoasă Hacikazuki?” îşi spunea fără încetare. Şi așteptând cu nerăbdare 
întunericul nopții, se ruga cerului ca micul pin care abia se ivise pe malul lui Lunșiiooşi, să aibă o 
viață tot atât de lungă ca a pinilor milenari. 

Iar Hacikazuki, ameţită de bucurie și de teamă, rămăsese cu perna și cu flautul în mâini neștiind 
unde să le pună. 

Veni noaptea iubirii şi zbură ca un vis... 

Cerul începu să se albească spre răsărit și cocoșul trâmbiţă deschizând poarta zorilor. Dar lumina 
dimineţii încă nu se ivise cu totul când se auzi cunoscuta poruncă: 

— Hacikazuki, înfierbântă apa! Repede, dă-i zor! 

— Acuşi, acuși se încălzeşte! 

Frângând şi aruncând în foc vreascurile ce fumegau, fata oftă: 

— O, de-aş putea să mă topesc şi eu, asemeni fumului, în zările înalte... 

Auzind-o, unul dintre slujitori se gândi: „Faţa acestei Hacikazuki nu se vede, dar glasul și 
zâmbetul ei sunt atât de calde, mâinile şi picioarele ei sunt atât de frumos dăltuite... Ce-ar fi să-mi 
încerc norocul?” 

Își aruncă ochii sub potir, însă pe chipul fetei plutea o umbră atât de deasă, încât nu putu să 
zărească decât gura şi bărbia, iar mai sus nu se ghicea nimic. Fata îl îndepărtă cu hotărâre, iar el 
plecă, temându-se să nu se facă de râs. 

Nesfârşită părea ziua de primăvară, dar în cele din urmă se stinse pâlpâind ostenită. Purpura 
asfințitului fu acoperită de întuneric și se porni adierea de seară, trecătoare ca dragostea din inimile 
nestatornice. 

Înveșmântat mai frumos ca totdeauna, Ongioși se apropie încet de ușa de trestie a colibei în care 
dormea Hacikazuki. Fata, care nu știa nimic, se gândea cu amărăciune: „A făgăduit că va veni 
îndată ce se va lăsa noaptea. Dar iată că s-a înnoptat demult. Câinii din sat latră drumeții întârziaţi. 
Nu, el nu va mai veni...” 

Şi privind cu tristeţe flautul şi perna, alcătui acest cântec: 


„Știu, astăzi nu vei mai veni, 

Mi-a spus-o perna-n şoaptă, tânguios: 
Mai simţitor e lemnul decât tine... 
Iar flautul tânjește fără glas 

După căldura buzelor iubite.” 


Ongioşi, care ajunsese chiar lângă ușă, răspunse pe dată: 


„Chiar de vor trece mii de veacuri, 
Simţirea mea va arde pururi vie 

Şi va luci a dragostei văpaie... 
N-auzi cum cântă flautul de bambus? 
E-un dulce murmur, fiecare sunet.” 


Și tânărul jură să nu se mai despartă niciodată de ea, tot așa cum două păsări cu câte o aripă 
zboară laolaltă** tot așa cum doi arbori cresc îngemănaţi dintr-o singură tulpină. 


446 conform unei legende vechi chinezeşti, există, păsări cu un singur ochi şi o singură aripă. Ele zboară numai în 


perechi matrimoniale 


Dar nu poţi ascunde multă vreme de ochii oamenilor taina iubirii, după cum nu poţi ascunde o 
floare minunată din grădină. În casă se găsiră destui pizmăreți care, aflând despre dragostea celor 
doi, se grăbiră s-o osândească aspru pe fată: 

„Stăpânul nostru cel tânăr se duce noaptea la Hacikazuki, pe furiș. Ca să vezi pe cine şi pus 
ochii! Dar vina nu e a lui, ci a ei. Orice femeie, fie de neam mare, fie de rând, își găsește câte un 
ibovnic, fiindcă așa e rânduiala firii, dar sunt îngrădiri care nu trebuie încălcate. Dacă stăpânului 
tânăr și buimac i-a căzut cu tronc una de teapa ei, nemernica de kazuki trebuia să-l îndepărteze cu 
strășnicie. Când colo, i-a căzut în braţe!” 

Uneori, în casa lui lamakaghe veneau o droaie de musafiri și biata Hacikazuki era nevoită să-și 
aştepte iubitul până noaptea târziu. În acele ceasuri lungi și pustii, ea privi cu mâhnire luna, 
murmurând: 


„O, nesfârşită aşteptare! 
Privirea-mi tristă rătăceşte 

În depărtări, prin noaptea înstelată 
Iubirea mea, lacrime de rouă 
Sclipesc sub razele de lună”. 


Însă dragostea lui Ongioşi pentru ea era din ce în ce mai aprinsă, simțămintele lui rămâneau 
statornice. Nimic şi nimeni nu l-ar fi putut sili să se despartă de ea. 

Slugile continuau să pălăvrăgească: 

— Tânărul saişioo n-are niciun strop de rușine și de sfială. O, ce purtare nevrednică! 

Gura oamenilor e mai iute și mai slobodă ca o morișcă, mai ales când e vorba despre lucruri care 
nu-i privesc. În cele din urmă, trăncănelile ajunseră şi la urechile soţiei lui la makaghe. „Vorbe fără 
temei”, îşi zise ea, dar ca să fie pe deplin încredințată, o cercetă şi pe doica băiatului. 

Bătrâna doică plecă fruntea: 

— Acesta e adevărul adevărat, stăpână. 

Părinţii rămaseră atât de uluiţi, încât nu mai erau în stare să scoată un cuvânt. În cele din urmă 
spuseră: 

— Descoase-l tu pe îndelete, doică. Vezi ce și cum. Deschide-i ochii, fă-l să înţeleagă că nu se 
cade să-i mai calce piciorul prin sălaşul acelei Hacikazuki. 

Doica se duse la băiat și începu vorba cu mare dibăcie: 

— Tinere stăpân, ştiu prea bine că flecărelile slugilor n-au nicio sămânță de adevăr. Totuşi mama 
ta s-a arătat îngrijorată auzind că îi cam dai târcoale fetei care încălzește apa pentru baie. Mi-a spus 
în taină că dacă lucrurile stau într-adevăr aşa, Hacikazuki trebuie alungată grabnic din casă, mai 
înainte ca stăpânul lamakaghe să afle ceva. 

Tânărul saişioo răspunse fără să se tulbure: 

— Demult aşteptam eu să aud una ca asta. Dar nu știi oare că dacă două fiinţe se odihnesc la 
umbra aceluiași arbore şi îşi potolesc setea la același izvor, aceasta nu este doar rodul întâmplării? 
O străveche înţelepciune ne învaţă că la mijloc este rânduiala ursitei. Haci a devenit soția mea. Și nu 
este îngăduit să curmi legăturile căsniciei, chiar dacă eşti nevoit s-o lipseşti de moştenirea 
părintească, ori să te cufunzi în adâncul mării, la o mie de stânjeni. 

Cel care se leapădă de iubirea şi încrederea părintească îndură toate chinurile iadului, dar e sunt 
gata să rabd orice, numai și numai ca să rămân alături de aleasa inimii mele. 

Chiar dacă tatăl meu, cuprins de mânie, mă va ucide, voi înfrunta moartea fără să clipesc. Nu, 
nicio ameninţare nu mă va face s-o părăsesc pe Hacikazuki. Chiar dacă voi fi alungat din casă 
împreună ea, nu voi plânge, deşi vom fi nevoiţi să ne ducem viaţa undeva în deşert sau în inima 
munților. 

De nimic nu-mi pasă atâta vreme cât iubita e lângă mine. 

Şi plin de hotărâre, Ongioşi îşi părăsi îndată încăperile bogate, îndreptându-se către căsuţa unde 


stăteau îngrămădite legături de vreascuri. 

Până atunci se ferise să-și dea iubirea în vileag în toiul zilei. Dar acum nu-i mai păsa. Începu să- 
şi petreacă zile întregi, fără sfială, în colibă. 

Fraţii mai mari se supărară foc, spunându-i că nu mai vor să trăiască sub același acoperiș cu el, 
dar Ongioși, nici nu-i luă în seamă. Mama i se jelui doicii: 

— Să ştii, Renzei, că această Hacikazuki nu-i om ca toţi oamenii, ci o vrăjitoare. Mi-e teamă că-l 
va pierde pe fiul meu. Ce să fac oare ca să-l scap din ghearele ei? 

— Înainte, răspunse doica, tânărul stăpân avea o fire tare sfielnică. Se tulbura și roşea dintr-un 
lucru de nimica. Dar acum e plin de îndrăzneală și încăpățânare. Nu vrea să dea ascultare nimănui. 
lată însă la ce m-am gândit eu. Pune la cale o petrecere și poftește-le pe cele patru nurori, pentru ca 
neamurile şi oaspeţii să hotărască anume care dintre ele e mai frumoasă. Vei vedea că Hacikazuki, 
auzind aceasta, va fugi cuprinsă de ruşine. lar cu vremea, tânărul saişioo o va uita. 

Stăpânei îi plăcu sfatul. În casă nu se mai vorbea decât despre apropiata alegere a celei mai 
frumoase nurori. Plin de amărăciune, Ongioși se duse la coliba iubitei şi-i spuse lăcrimând: 

— lată câte născocește răutatea... Ca să te silească să pleci, au hotărât ca nurorile să-și arate 
frumuseţea între ele. 

Hacikazuki începu la rândul ei să suspine: 

— Din pricina mea înduri chinul, mustrarea și neliniștea. Am să plec încotro voi vedea cu ochii. 

— Să nu faci asta! strigă Ongioşi îndurerat. Fără tine nu voi putea vieţui nici măcar un ceas. Mai 
bine să fugim împreună. 

Hacikazuki plângea cu mare zbucium, neștiind ce să răspundă. Dar vremea trecea şi iată că în 
ajunul zilei hotărâte pentru întrecerea nurorilor, Ongioși și Hacikazuki plănuiră să plece pe furiș. 
Târziu, noaptea, începură să se pregătească de drum. La ivirea zorilor îşi legară şiretele sandalelor și 
ieşiră în prag. Tare greu îi venea tânărului să părăsească pentru totdeauna casa părintească. 
Lacrimile îi înceţoşau ochii. Îi va mai fi dat oare să-și mai vadă vreodată tatăl și mama? În față i se 
aşternea drumul către necunoscutele depărtări... 

Dar hotărârea lui rămase neclintită.. 

— Fie! spuse deodată. A venit vremea să las în urmă tot ce mi-a fost drag cândva. 

Înţelegându-i frământarea, Hacikazuki îl rugă: 

— Lasă-mă să plec singură, iubite. Dacă ursita vrea cu adevărat, ne vom revedea în curând. 

— Nu rosti vorbe atât de crude! Sunt gata să merg cu tine chiar până la capătul lumii... Cu ce 
pot oare să asemăn iubirea nesfârșită ce ţi-o port? Ulciorul inimii mi-l umple clocotind... Ea e 
izvorul binecuvântat ce din lăuntrul stâncilor ţâșneşte. 

Drept răspuns, Hacikazuki îi şopti: 


„Aşa se pare că ni-i dat: 

În necuprinsul marilor câmpiei, 

Eu fir de-iarbă, prea plăpând, să fiu, 
Iar tu un strop de rouă, trecător, 

Şi neștiuţi, deodată pierim”. 


Tânărul îngână oftând, la rândul său: 


„Pe marginea tremurătoarei frunze 
Se clatină suav un bob de rouă; 
Vai, bucuria lor ce scurtă e! 

Tot astfel farmecul iubirii noastre 
Sortit e să nu dăinuie prea mult...” 


Ongioşi zăbovea în pragul casei, podidit de plâns, trudindu-se să-și învingă şovăiala şi durerea. 


Dar nu puteau să mai zăbovească. Razele dimineţii luară curând locul întunericului. „La drum, să 
pornim degrabă!” spuse tânărul. Dar în clipa în care cei doi îndrăgostiți făcură primul drumul fără 
întoarcere, potirul de pe capul fetei căzu la pământ, prefăcându-se în țăndări. 

Împietrit de uimire, Ongioşi nu-și putea lua ochii de la chipul iubitei. Nici luna din a 
cincisprezecea noapte, ivită fără veste dintre nori, n-ar fi putut să umbrească frumuseţea lui 
Hacikazuki. Cu nimic nu putea fi asemuită gingăşia trăsăturilor ei şi strălucirea părului mătăsos care 
se desfăcuse şi-i ajungea până la călcâie. 

Ameţit de bucurie, tânărul privi apoi la potirul spart și văzu printre sfărâmăturile lui o lădiță 
mică. O deschise şi ce de minunăţii se revărsară din ea! Trei globuri de aur, câteva mici, tot de aur, 
o cupă de argint pentru vin, o ramură de portocal, făurită din aur roşu, cu trei fructe pe ea, o ramură 
de păr sălbatec, încărcată de fructe, turnată din argint curat, douăsprezece rochii de brocat, 
împodobite cu nestemate, şalvari de mătase vopsiți în toate culorile curcubeului... Nici c-ar fi putut 
cineva să socotească preţul acelor comori nemaivăzute! 

Văzându-le, Hacikazuki își spuse: „Pesemne că acesta e darul zeiţei Kannon, din templul Hase! 
Căci ea a fost ocrotitoarea şi binefăcătoarea răposatei mele mame.” 

O năpădiră laolaltă bucuria și tristeţea. 

Lacrimile îi ţâșniră din ochi. Ongioşi o privi: 

— O, ce fericire nevisată! Acum nu mai suntem nevoiţi să plecăm în lume. 

Intrară în colibă şi începură să se pregătească pentru întrecerea nurorilor. 

Se luminase de-a binelea şi în casă era forfotă mare, ca-n preajma unei sărbători. Slugile vorbeau 
între ele cu răutate: 

— Se vede treaba că sperietoarea aceea cu potirul pe cap se pregăteşte să vină şi ea la petrecere. 
Cum de nu i-o fi rușine? N-a avut măcar atâta minte să-și ia tălpăşița la vreme. 

Între timp cele trei nurori mai mari se gătiseră cum se pricepuseră mai bine. Cea mai în vârstă, 
care n-avea cu mult peste douăzeci de ani, se înveşmântase astfel încât găteala să amintească 
frumuseţea galeşă a toamnei. Pe rochia albă îi sclipeau nenumărate podoabe colorate. Poalele 
șalvarilor lungi, roşii, se târau pe pământ în urma ei. În părul ei negru ca abanosul luminau piepteni 
de fildeş. În urma ei slugile duceau daruri bogate pentru socru și soacră, rânduite frumos pe capacul 
deschis al unei lădiţe: zece trâmbe de mătase chinezească, înflorată, şi zece rânduri de straie de 
sărbătoare. 

Soţia celui de-al doilea fiu avea douăzeci de ani. Frumuseţea veșmintelor ei și boiul ei mândru 
păreau fără cusur. Pieptenii din părul ei erau ceva mai puțin înalți decât la nora cea vârstnică. Purta 
o haină de mătase subțire ca pânza de păianjen, peste care îmbrăcase alta, cusută cu fir de aur şi 
argint. Poalele şalvarilor de culoarea sângerie a frunzelor de prun şi tiviţi cu mărgăritare se târau în 
urma ei, pe podea. În jurul făpturii ei plutea o aromă abia simțită. Adusese și ea daruri: treisprezece 
mantii de sărbătoare, minunat brodate. 

Soţia celui de-al treilea fiu era, fără îndoială cea mai frumoasă dintre ele. Avea numai 
optsprezece ani. Purta piepteni mai scunzi decât ai celorlalte, dar frumuseţea ei era atât de 
strălucitoare, încât ar fi putut s-o pizmuiască chiar luna sau florile de vişin. Purta o haină subțire, de 
culoarea purpurei, iar pe deasupra ei o alta, de mătase chinezească, gingaș zugrăvită. Aducea și ea 
în dar treisprezece suluri de mătase colorată. 

Toate trei nurorile laolaltă alcătuiau o privelişte încântătoare, ca un buchet de flori nemaivăzute. 

Pentru Hacikazuki fusese aşternută pe jos o rogojina găurită, în colțul cel mai îndepărtat și mai 
întunecos al odăii. 

Slujnicele şuşoteau între ele: 

— Ce jalnic va arăta Hacikazuki alături de ele! Ce ochi o să facă văzându-le atât de frumoase... 
O să râdem straşnic! 

Şi se foiau asemenea păsărilor care-şi ciugulesc penele pe streaşina casei. Cele trei nurori nu-şi 
aflau nici ele astâmpăr, aşteptând-o pe Hacikazuki care întârzia. 

Tatăl socru oftă cu obidă: 


— lată că n-a plecat nicăieri și în curând se va acoperi de ruşine. Mi-e şi milă de ea, spuse el. De 
ce s-a mai pus la cale această întrecere? Mai bine ar fi trăit acolo, în coliba ei, fără să se mai arate în 
ochii cuiva. 

Trimiseră de mai multe ori slugile să vadă de ce zăbovește. Ongioşi dădu răspuns că vor veni 
îndată. Cei de față începură să murmure, schimbând între ei zâmbete şi priviri cu înţeles. 

Și iată că Hacikazuki intră... 

Cu ce putea fi oare asemuită frumuseţea ei? Poate numai cu luna care, după ce a licărit o vreme 
prin perdeaua de cețuri, iese la iveală în toată strălucirea. Chipul ei împrăştia un farmec tulburător, 
mersul ei era liniștit și măreț. Tot astfel, la începutul primăverii, frunzele fragede de salcie, umede 
de rouă, scânteiază orbitor în bătaia soarelui de dimineaţă. Avea sprâncenele ușor încondeiate, ca şi 
cum le-ar fi atins în treacăt o boare de fum. Zulufii părului îi tremurau la tâmple, ca aripioarele unui 
greier de toamnă. Păşea grațios, parcă plutind, într-o dulce legănare. Ar fi făcut să pălească, 
primăvara, strălucirea florilor de vişin, toamna ar fi întunecat lumina lunii pline. 

Avea numai cincisprezece sau șaisprezece ani. Purta o rochie de culoarea florilor de ceai, peste 
care îmbrăcase alte veșminte, trandafirii și violete, de brocat chinezesc, brodat cu măiestrie. Poalele 
şalvarilor purpurii unduiau în urma ei prin toată încăperea. Podoabe scumpe şi delicate fremătau în 
părul ei ca aripile unui pescăruş. 

Tuturor li se părea că dinaintea lor a pogorât din văzduh o făptură nepământească. Făcuseră ochii 
mari și li se oprise răsuflarea. Şi pe bună dreptate, căci numai la asta nu se aşteptau. Şi inima lui 
Ongioşi se umplu de bucurie şi de mândrie. 

Făcând o plecăciune cuviincioasă dinaintea părinților soţului ei, Hacikazuki se îndreptă spre 
rogojina găurită, pregătită pentru ea. Socrul ei, slăvitul ciugioo, strigă grăbit: 

— Nu, asta nu se cade! O asemenea frumuseţe, aidoma unei zâne, să fie așezată în ungherul cel 
mai umil? N-am să îngădui! 

Și, plin de admiraţie, o pofti să se așeze pe locul cel mai de cinste, în stânga stăpânei casei. 

Hacikazuki îi adusese tatălui socru daruri bogate: cupe de aur pe tăvi de argint, o ramură de 
portocal cu trei fructe de aur, zece rioo de aur. Pe un mare piedestal sclipeau o grămadă de ţesături 
scumpe: mătase chinezească, zugrăvită cu flori şi păsări, zece rânduri de veşminte sărbătorești, zece 
suluri de brocat greu, cincisprezece suluri de borangic subțire, înfășurat pe beţișoare sculptate. 
Mamei soacre îi dădu globurile de aur, ramura de păr sălbatec, cu totul şi cu totul de argint, 
înfăţişată pe o tavă de aur curat, precum şi o sută de trâmbe de mătase colorată. 

Oaspeţii nu mai ştiau încotro să se uite şi de ce să se minuneze mai întâi: de frumusete fetei, de 
gătelile ei nemaivăzute, sau de bogatele daruri. 

Fraţii mai mari se grozăviseră până atunci nespus cu soțiile lor. Dar pe lângă Hacikazuki ele 
arătau acum ca niște zeități neînsemnate dinaintea măreţului Buda. 

— Priviţi, priviţi cât e de strălucitoare! strigau ei fără să-și poată dezlipi ochii de Hacikazuki. 
Luminează totul în jur cu frumuseţea ei! 

— Nici preafrumoasa lan Gui-fei sau doamna Li n-ar putea să-i umbrească farmecul! Cel ce-ar 
petrece în preajma ei fie şi o singură noapte, ar avea de ce să-și amintească toată viaţa, șopteau alții 
plini de invidie. 

Iar măritul ciugioo gândea: „Nu mă mai mir acum că fiul meu s-a îndrăgostit nebuneşte de 
asemenea făptură...” 

Între timp slugile aduseră cupe cu vin înmiresmat. Li se dădu nurorilor să bea pe rând, după 
datină, de la cea mai mare până la cea mai mică. Apoi fură îmbiaţi şi ceilalți oaspeţi. 

În Japonia partea stângă este cea mai de cinste. 

Cele trei nurori mai mari începură să se sfătuiască în șoaptă: 

— În frumuseţe niciuna dintre noi n-o poate întrece. Dar am putea să ne măsurăm altfel: să 
vedem care dintre noi cântă cu mai multă măiestrie la citeră. Cel mai bine ar fi să alegem o citeră 
japoneză*”, la care nu ştiu să cânte decât fetele de neam. 

Stingherit că și-a ales o soţie de teapa cea mai umilă, Ongioși poate că o va învăţa cu timpul să 
cânte la citeră, dar azi biruinţa va fi a noastră. Să-i dăm drumul! 

Soția fratelui cel mai mare începu să cânte la citeră-biwa, soţia celui de-al doilea la fluier, și 
însuşi tatăl socru se apucă să bată toba. Pe nora cea mai mică o rugară cu stăruință să cânte la o 
citeră japoneză. 

— E pentru întâia oară în viață când ascult o asemenea muzică răscolitoare, răspunse Haci. Cum 
să mai îndrăznesc a cânta eu însămi? 

Privind-o, Ongioşi se gândea: „A sosit timpul să le arăţi acestor oameni că eşti o făptură 
frumoasă şi nobilă. Curaj, iubita mea, îndrăzneşte!” 

Iar Hacikazuki îşi spunea în sine: „Vor să mă facă să cânt numai ca să aibă de cine râde; eu știu 
că odinioară, buna mea măicuţă m-a deprins ani în șir, în fiecare dimineaţă și în fiecare zi măiestria 
cântecului.” 

— Fie, dacă stăruiți am să încerc, spuse ea în cele din urmă, și luând citera cântă unul dintre 
acele cântece duioase. 

Amărâte de biruinţa ei, nurorile mai mari începură din nou să se sfătuiască între ele: 

— Haideţi să punem la cale altă întrecere: care dintre noi va alcătui cea mai frumoasă poezie și o 
va aşterne pe hârtie cu slova cea mai meşteșugită. Poate că domnul Saişioo o va învăţa cândva pe 
cenuşăreasa lui arta aceasta atât de grea. Dar până una alta nu va fi în stare să facă vreun stih ca 
lumea. S-o vedeţi cum va lăsa nasul jos! 

— Ascultă, Himeghimi, îi spuseră ele, după înflorirea vişinilor înfloresc glicinele; primăvara și 
vara sunt surori. Podoabele toamnei sunt crizantemele... Din șiragul acestor gânduri caută şi 
înseilează câteva stihuri. 

— La grea încercare mă puneţi, răspunse Himeghimi. Eu sunt o biată slujitoare la baie. Nu mă 
pricep decât să învârtesc roata care scoate apă din fântână, asta-i toată măiestria mea. Nu pot defel 
să născocesc stihuri. Arătaţi-mi voi mai întâi cum se face, iar pe urmă mă voi strădui și eu. 

Dar nurorile mai mari nu se lăsară înduplecate: 

— Nu, Himeghimi, astăzi tu eşti oaspetele cel mai de seamă, așadar, ţie ţi se cade să începi. 

Himeghimi se învoi şi după ce se gândi puțin alcătui această mișcătoare tanka: 


„Vişinu-nflorește primăvara, 
Vara ne îmbată portocalul, 

Iar în toamnă crizantemele surâd. 
Florile la fel se-apleacă toate, 
Sub povara bobului de rouă...” 


Apoi, luând condeiul, spuse: 

— Voi încerca să scriu aceste stihuri cu pana tremurată, după vechiul meșteșug Tofu“*. 

Șirurile scrise de ea îi uimiră pe toţi. 

— Oare nu este însăşi Tamamo*” cea care stă în faţa noastră? șoptiră oaspeţii înfioraţi. Poate fi 
om ca toţi oamenii. 

Îndată după aceea fură aduse alt rând de cupe pline. Cu cea dintâi cupă, tatăl socru o îmbie pe 
nora cea mică. 

— Gustă, rogu-te, spuse el, apoi adaose: Am o moșie de două mii trei sute de cioo“. O mie de 
cioo o dăruiesc lui Himeghimi şi încă o mie fiului meu cel mai mic, Saişioo-no kami. Restul de trei 
sute de cioo o voi împărţi în părți egale între cei trei feciori mai mari, fiecăruia câte o sută. lar dacă 

448 Ono-no Tofu (896-966) un renumit caligraf al antichităţii japoneze, despre care circulă multe legende 

449 femeie din antichitate, de o frumuseţe legendară, care a dat pierzării, prin farmecele sale, împărați ai Chinei şi 
Japoniei. Se spune că ea a devenit vulpea cu nouă cozi. Ucisă, vulpea s-a transformat într-o stâncă din care se scurgea 
venin 

vreunuia dintre ei i se va părea prea puţin, pe acela nu-l mai recunosc drept fiu. 

În adâncul inimii lor, cei trei frați mai mari socotiră împărțeala nedreaptă, dar n-avură încotro, 
trebuind să se supună. Din clipa aceea Saișioo-no kami fu cinstit de către toţi ca adevăratul urmaș și 
stăpân. 

Himeghimi se mută în bogatele încăperi ale tânărului Saişioo şi i se dădură douăzeci și patru de 
slujitoare în frunte cu doica Rezei. 

Odată, Ongioşi îi spuse cu blândeţe: 

— Nu, nu pot să cred cu niciun chip că ești odrasla unor oameni de rând. Destăinuieşte-mi 
numele tău adevărat. 

Tulburată, Himeghimi tăgădui, apoi schimbă vorba, fiindcă inima ei iertătoare o împiedica să dea 
în vileag răutatea mamei vitrege. 

Trecură anii, Himeghimi născu feciori frumoși și zdraveni. Era nespus de fericită, dar nu uita 
niciodată s-o pomenească pe răposata ei măicuţă în rugăciuni. Câteodată o încerca dorul de tatăl ei, 
ar fi vrut să fie laolaltă, să se bucure şi el de nepoți. 

Dar iată ce se întâmplase între timp la casa părinţilor. Noua stăpână se dovedise atât de rea, încât 
toate slugile lui Sanetaka plecaseră care încotro. Încet, încet, datorită risipei şi nechibzuinţei, sărăcia 
se încuibase în casă. Mama vitregă şi fiica ei, pentru care nu se găsi un mire, începură să se urască 
una pe alta și să se certe necontenit. 

„Ce mai caut oare în această casă a deznădejdii? Nimic nu mă mai leagă de ea”, îşi spuse într-o 
zi Sanetaka, hotărând să părăsească acele întristate locuri și să meargă pentru închinăciuni la 
locurile sfinte. 

Amintindu-și vremurile de odinioară, își jelea soţia moartă şi îi părea rău că nu are lângă sine pe 
fiica lui iubită. Împovărat de asemenea gânduri, ajunse el la templul Hase și începu să se roage. 

Cândva, din mila zeiței Kannon, fusese dăruit cu o copilă gingașă. Dar soția i se săvârşi din viață 
şi fata, prin cine știe ce vrajă, dobândise o înfățișare hâdă. Pe lângă asta, mama vitregă se apucă s-o 
dușmănească și s-o ponegrească. 

„De câtă cruzime e în stare o femeie care-și zice mamă, fără să fie! Sanetaka se căia amarnic că a 
dat crezare clevetirilor soției sale de-a doua, alungându-și din casă singurul copil. Hacikazuki e o 
făptură plăpândă, îşi spunea el, şi i-a fost sortit doar foamea şi cu frigul. Vai de ea, nefericita! Pe ce 
meleaguri străine își va fi ducând zilele, ce lipsuri și suferinţe i-o fi dat să îndure...” 

Chinuit de grijă şi de remuşcările târzii Sanetaka începu să se roage: 

— Preamilostivă zeiță Kannon, dacă fiica mea Hacikazuki mai este încă în viaţă, fă astfel să o 
revăd măcar o singură dată! 

Întâmplarea potrivi astfel lucrurile, încât tânărul Saișioo, care prin bunăvoința mikadoului fusese 
numit cârmuitor peste provinciile Yamato, Kawati şi Iga, se duse cam tot atunci, împreună cu 
întreaga sa familie, să mulțumească zeiţei Kannon. Copiii zburdau fericiţi în largul lor, frumos 
înveșmântaţi şi împodobiţi cu cununiţe de flori. 

În acest timp, tatăl tinerei stăpâne se ruga fierbinte dinaintea statuii zeiței Kannon. Oamenii din 
suita lui Saişioo îl alungară cu asprime: 

— Hei, tu, pelerin zdrențăros, 1-aţi tălpăşița, pleacă mai repede din templu! 

Bătrânul se dădu respectuos la o parte și uitându-se la acei copii frumoși ochii i se umplură de 
lacrimi. Cineva îl întrebă cu mirare: 

— Spune, pelerinule, cine eşti şi de ce plângi cu atât de mare amărăciune? 

Bătrânul îşi spuse numele, apoi istorisi pe îndelete toate nenorocirile prin care trecuse. 

— Copiii aceştia, fie-mi îngăduit s-o spun, încheie el, seamănă uimitor de bine cu fiica mea pe 
care am pierdut-o. De aceea m-a podidit plânsul. 

Himeghimi, care auzise spovedania bătrânului, dădu poruncă: 

— Aduceţi-l la mine pe acest pelerin! 

ÎI duseră pe Sanetaka în pridvorul templului, înaintea tinerei stăpâne. Himeghimi îl cercetă cu 
ochi înrouraţi. Bătrânul slăbise înfiorător, pe chipul lui îşi puseseră pecetea durerii. Dar ea nu șovăi 


nicio clipă să recunoască în acest sărman cerşetor pe tatăl ei adevărat. Îi spuse cu duioșşie: 

— Tată, priveşte-mă cu luare-aminte, sunt eu, Hacikazuki, fiica ta iubită! 

Saişioo îi auzi cuvintele şi tresări: 

— Așadar, nu m-am înșelat spunând că nu te poţi trage dintr-un neam de rând! Eşti fiica fostului 
cârmuitor din Katano, provincia Kawati? 

El înzestră pe unul dintre feciorii săi şi pe tatăl lui Himeghimi cu pământuri întinse în provincia 
Kawati, pentru ca bătrânul să trăiască în belșug şi fericire, alături de nepotul său. 

Se statornici însă în provincia Iga, îngrijindu-se cu înţelepciune de bunăstarea urmașilor săi. 

Așa spune o legendă veche. 


Taro leneșul 
poveste japoneză 


În satul Atarașinogo din judeţul Ţukama, unul dintre cele zece judeţe ale provinciei Şinano, care 
se află la cel mai depărtat hotar al regiunii Tosando, trăia cândva un om ciudat, pe nume Monogusa 
Taro Higiikasu. Monogusa Taro nu înseamnă altceva decât Taro Leneşul. Porecla era îndreptățită, 
căci într-adevăr pe meleagurile acelea nu se mai pomenise un leneş atât de înrăit. 

Dar la ceva tot era bun Taro Leneșul: se pricepea ca nimeni altul să înalțe cu închipuirea case 
minunate. 

„În jurul casei, își zicea Taro, aş ridica o îngrăditură de pământ cu patru laturi și eu aș săpa lacuri 
şi în partea de răsărit, şi în cea de apus, și în cea de miazănoapte, Și în sud ca să se vadă de 
pretutindeni. În mijlocul lor aş face nişte ostroave pe care le-aș sădi cu pini și criptomeri, iar lacurile 
le-aş uni între ele prin punți arcuite. I-aş pune pe cioplitorii în lemn să împodobească frumos 
parapetele. Acareturile le-aş face lungi de doisprezece keni, iar trecerile acoperite de nouă keni... 
Aş clădi chioșcuri pentru pescuit sau doar așa, pentru odihnă, aş sădi livezi de pruni şi de 
paulovnii“!, iar fiecare livadă aș înconjura-o cu un gard viu, de bambus. Aș semăna peste tot flori 
de cele mai rare soiuri. 

Casa cea Mare aş vrea să fie lată de doisprezece keni şi aş acoperi-o cu coajă de chiparos, iar 
tavanul l-aş căptuși cu brocat scump. Căpriorii acoperişului şi cei de la streaşină 1-aş întări cu 
podoabe de argint suflat cu aur. 

Perdelele aş porunci să fie cusute cu mărgăritare şi nestemate... Toate clădirile, până la cel mai 
neînsemnat grajd, ar fi cum nu se poate mai măreţe și mai încăpătoare. Da, o asemenea casă aş vrea 
eu să înalt...” 

Însă nici pomeneală de un asemenea palat mândru: Bietul Taro nu fusese în stare măcar să-și 
înjghebe o locuinţă cât de cât omenească. Înfipsese în pământ patru prăjini de bambus pe care 
întinse o rogojină găurită, în chip de acoperiș. Sălaşul acesta prăpădit nu-l apăra pe Taro de biciuirea 
ploii, nici de dogoarea soarelui. Pielea de pe mâini şi de pe picioare îi crăpase și se cojise, coatele i 
se acoperiseră de murdărie ca de muşchi, păduchii și purecii îl pişcau fără milă. 

E greu să scapi de calicie. Ca să faci negoţ, ai nevoie de bani. Ca să te-apuci de-un meşteşug 
oarecare, trebuie mai întâi să-l înveţi. Aşa încât nu-i rămăsese altceva decât să locuiesc pe pământ. 
Zăcea Taro câte patru, cinci zile în şir, fără să se clintească de jos, fără să facă o figură. Din când în 
când câte cineva își mai făcea pomană cu el. 

Astfel, odată, un om milostiv îi dădu niște turtiţe de orez, rămase de la o nuntă: 

— Ia de colea, sărace. Tare flămând trebuie să mai fii...? 

Rareori îi pica asemenea pleașcă. Taro înfulecă la repezeală patru turtite, dar pe-a cincea o puse, 
deoparte, zicându-şi: „Dacă o păstrez, măcar ştiu că nu voi pieri de foame atât curând. Dacă o 
mănânc, pierd orice nădejde”. 

Se uita lung şi cu duioşie la turtiţă lui, gândindu-se ca un om chibzuit: „Da, da, am s-o păstrez 
până ce mi se va dărui alta”. Când aţipea, o băga în sân, să nu i-o fure cineva. O scotea de-acolo, o 
mirosea, o lingea, iar uneori și-o punea pe cap, ca o podoabă. Dar tot punându-şi-o el pe cap, turtiţa 
îi căzu şi până s-apuce s-o prindă, se rostogoli tocmai în mijlocul drumului. Taro se uită după ea cu 
o privire tristă, întrebându-se: „Să mă scol oare şi să mă duc s-o iau? Vai, grozav mi-e de lene. Lasă, 
odată tot trebuie să treacă cineva pe-aici. O să-l rog pe omul acela să mi-o aducă.” 

Prevăzător, îşi luă lângă sine un băț lung de bambus ca să alunge câinii pribegi. Așteaptă el trei 
zile încheiate, dar ca un făcut, nimeni nu se arătă pe drum. În cele din urmă tot se ivi cineva, dar nu 
un drumeţ oarecare, ci însuși bogatul stăpân al moşiilor din partea locului, nobilul Ataraşino 
Nobuioori, care avea rangul de dregător al departamentului de stânga al pazei porţilor de la curte. 
Atarașino plecase la vânătoare cu şoimi și luase cu sine, pe lângă oștenii de pază, nu mai puţin de o 
jumătate de sută de hăitaşi. Văzându-l pe măritul dregător, Taro săltă alene capul spre el: 

— Hei, ascultă, om bun! Vezi că acolo, în mijlocul drumului, e o turtită de orez. Ridic-o, rogu-te, 
şi adu-mi-o. 

Dar nimeni nu-i luă în seamă vorbele. „Măi, ce puturoșenie! își zise Taro supărat. Cum de e în 
stare ăsta să cârmuiască pământuri atât de întinse, dacă 1 se pare greu să se dea jos de pe cal și să 
ridice o biată turtită?! Şi eu care credeam că sunt cel mai mare leneș din lume...” Apoi începu să 
strige plin de obidă: 

— Vai, vai, om fără milă şi fără rușine! 

Stăpânul moşiei era o fire aprigă. Aprins de mânie întoarse numaidecât calul: 

— Ce tot bombănești acolo, nătărăule? Nu cumva tu vei fi fiind Taro Leneșul, cel vestit 
pretutindeni? 

— Fireşte că eu sunt. Parcă mai e vreunul să-mi semene? 

— la spune, cum de izbutești tu să faci umbră pământului? 

— lac-aşa. Când oamenii mă miluiesc cu ceva, atunci mănânc pe săturate. Când nu, zac aicea 
flămând câte patru, cinci zile. Dar mi s-a întâmplat să rabd şi zece în cap. 

— Vai de tine, Taro. Uite, o să mă străduiesc să te ajut. Doar nu degeaba se spune că dacă doi 
oameni s-au întâlnit undeva şi au băut din același pârâu, la umbra aceleiași sălcii, că nu-i un lucru 
întâmplător, înseamnă că drumurile lor le-au împletit puternicele karme, într-altă viaţă. Lumea e 
mare, și dacă s-a nimerit să dau tocmai de tine, se vede că aşa a fost hotărât înainte. Dar ia spune, de 
ce nu vrei să muncești? Lucrează și tu pământul, ca toți ceilalți. 

— N-am pământ. 

— O să-ţi dau eu o frumuseţe de ogor. 

— Nu-mi place să dau cu sapa. Ştii că sunt leneș. 

— Atunci, poftim, apucă-te de negustorie. 

— Păi n-am nicio para. 

— Nu-i nimic, îţi dau eu banii trebuitori. 

— Mare scofală. Tot nu mă pricep să vând și să cumpăr. Negustoria e o treabă grea, care nu se 
învaţă lesne. 

— Cum de se nasc oare pe lume asemenea făpturi? strigă moșierul scos din sărite. Rămâi 
sănătos, Taro, văd eu că nu-i nicio nădejde cu tine. 

Ajuns la conac, Atarașino luă condeiul şi călimara, apoi scrise o poruncă straşnică, pe care 
slujitorii o făcură cunoscută pretutindeni: 


„De astăzi înainte, prin grija și străduinţa tuturor, lui Taro Leneşul i se vor da de două ori pe zi 
câte trei măsuri de orez şi o cană cu vin. Cel ce va cuteza să-mi încalce porunca va fi alungat de pe 
pământurile mele.” 


Prea adevărată e zicala: „Porunca stăpânului, voia nebunului”. De silă, de milă, bieţii oameni s- 
au pomenit datori să-l hrănească de-atunci încolo pe Taro Leneșul din agoniseala lor. 


Astfel au trecut doi ani. În al treilea an, primăvara, guvernatorul acelei provincii, dainagon*? 
Arisue, din neamul Nigioo, a dat înştiinţare că din satul Atarașinogo trebuie trimis în capitală, la 
Kyoto, un slujitor pe termen lung. 

Țăranii s-au strâns îndată să se sfătuiască. Una ca asta nu mai pomeniseră. Nu înțelegeau despre 
ce fel de slujitor e vorba şi habar n-aveau pe cine să trimită. Se văicăreau cu toții de năpasta ce le 
căzuse pe cap, când unul spuse într-o doară: 

— Ce-ar fi să-l trimitem pe Taro Leneşul? 

— Taci c-ai nimerit-o! săriră ceilalți cu gura. Vino-ţi în fire, omule. Taro nu s-a învrednicit să se 
ridice să-și adune turta din drum. Cum o să se ducă până la Kyoto? 

Dar un alt sătean zise îngândurat: 

— La urma urmei, dacă-l trimitem pe milogul acela e numai spre binele lui. Poate se căpătuiește 
şi el pe-acolo. Haideţi să vorbim cu el, poate se va lăsa înduplecat. 

Se adunară cei mai bătrâni și mai înţelepţi oameni din sat şi merseră la sălaşul lui Taro. 

— Prietene, zise căpetenia, trebuie să ne dai o mână de ajutor. Avem de descurcat o treabă foarte 
însemnată. 

— Dar ce s-a întâmplat? întrebă Taro. 

— Ni s-a cerut să trimitem la Kyoto un slujitor pe termen lung. 

— Lung! se minună Taro. Pesemne unul înalt de câțiva hiro. Hm, cam greu de găsit un asemenea 
uriaş. 

— Da de unde, nici vorbă de uriaș. Trebuie să alegem dintre sătenii noștri un om de nădejde, 
care să meargă în capitală pentru mai multă vreme. Asta înseamnă „slujitor pe termen lung”. Fii 
înţelegător, Taro. Noi te-am hrănit trei ani încheiaţi, acum e rândul tău să slujești pentru noi. 

— He-he-he, râse Taro, nu din bunătatea inimii voastre m-aţi hrănit, ci din porunca stăpânului. 
Nu mă duc la Kyoto. 

Atunci, un ţăran mai vârstnic şi mai șiret întoarse vorba altfel: 

— Află, prietene, că mai întâi și mai întâi ne-am gândit la fericirea ta. Prea bine știi câtă dragoste 
se leagă bărbatul de nevastă, care la rândul ei îi dăruieşte inima pentru totdeauna. Plăcut e oare 
traiul tău, de unul singur, în acest sălaș întristat? Oare nu vrei să-ţi găsești o soţie după pofta inimii? 
Se spune că bărbatul se bucură cu adevărat în viaţă numai de trei ori: când sărbătoreşte ritualul 
ghempuku“*, când își aduce în casă tânăra soție și când este promovat în slujbă. Dar şi mai adâncă e 
bucuria lui când pornește pe un drum la capătul căruia îl așteaptă norocul. Să știi că locuitorii din 
Kyoto sunt mult mai simțitori și mai gingași în iubire decât noi niște bieţi plugari. Femei frumoase 
se unesc din dragoste cu bărbaţi fără niciun rang, ascultând numai de imboldul inimii, îndrăgostiți 
se socotesc unul pe altul drept soţ și soţie, aşa e obiceiul pe-acolo. Cine ştie, poate că îţi vei afla și 
tu o prietenă, o iubită frumoasă plină de farmec, căreia să-i dăruiești inima. 

Vorbele bătrânului merseseră drept la ţintă. 

— Asta ar fi grozav de bine! zise Taro. Trimiteţi-mă cât mai repede la Kyoto! 

Plini de bucurie, ţăranii puseră mână de la mână, adunară niște bani și-l pregătiră de drum. 

Taro Leneșul porni pe calea ce străbate Munţii de Răsărit, prin Yamashina, înspre Kyoto. De astă 
dată nu-i mai dădea mâna să lenevească. Mergea întins, de dimineaţă până seara, iar peste noapte 
dormea pe la câte-un han. În cea de-a șaptea zi intră în Kyoto și nu se opri decât la poarta măreţului 
palat al dainagonului: 

— Sunt slujitorul pe termen lung din provincia Șinano şi m-am înfățișat la porunca stăpânului. 

Slugile începură să râdă de el, arătându-l cu degetul: 

— Ia uitaţi-vă ce chip tuciuriu are! Vai, cât e de murdar şi de zdrențăros, o adevărată sperietoare! 

Auzind toate acestea, dainagonul clătină din cap dojenitor. 

— De ce râdeţi? Nu e vina lui că are o înfățișare atât de neplăcută. Eu am nevoie de un om 
cinstit, atâta tot. 

Tot căscând gura pe ici, pe colo, Taro se încredinţă că orașul Kyoto e cu adevărat strălucitor și nu 
seamănă întru nimic cu ţinutul său de baștină. Muntele de Răsărit, Muntele de Apus, palatul 
împărătesc, tot felul de temple şi pagode care de care mai minunate te îmbiau să le priveşti. Aici n- 
avea cum să ți se urască, n-aveai cum să lenevești, fiindcă mereu îţi fermeca ochiul câte-o privelişte 
nouă. 

Aşa se face că, plăcându-i tare mult, în loc de trei luni, rămase în slujbă şapte luni încheiate. 
Niciun slujitor nu-l întrecea în hărnicie. În cele din urmă, veni totuşi vremea să se întoarcă pe 
meleagurile lui. Merse abătut la casa unde închiriase și el un colțişor și începu să cugete cu glas 
tare: „Când mă pregăteam să pornesc încoace, spre capitală, sătenii mi-au făgăduit marea cu sarea, 
spunându-mi că voi afla negreşit aici o soție după pofta inimii, dar iată că tot singur trebuie să fac 
calea întoarsă... Vai, cât de întristată mi-e inima! Ce-ar fi să-mi caut totuși o prietenă?” 

Zis și făcut. Se înfățișă plin de cuviinţă la stăpânul casei: 

— A sosit vremea să mă întorc în satul meu, dar nu mă îndur să plec așa, de unul singur. N-aţi 
binevoi dumneavoastră să-mi găsiţi o soţie? 

Omul începu să râdă: 

— Dar cine crezi că va primi să ia de bărbat pe unul ca tine? 

Se înfățişau cerându-i binecuvântarea. Răutatea și josnicia îl mâhneau şi-l înfuriau peste măsură. 
Dacă descoperea pe chipul cuiva pecetea senină și înțeleaptă a bunătății, amărăciunea i se topea ca 
prin farmec. 

lată ce tainic e plămădită făptura omenească! Până şi-n inima unui leneş se pot ascunde 
asemenea rare însușiri. 

Toate acestea s-au întâmplat demult, în vremea domniei împăratului Mondoku“*. 

Iar cel ce va citi această poveste în fiecare zi, istorisind-o și altora, fie el binecuvântat cu toată 
fericirea şi cu toate bogăţiile pământului. Zeii coboare asupră-i raza bucuriei veșnice. 


Vulpea albă 


poveste japoneză 


A fost odată, cu mult timp în urmă, un împărat, căruia i-a plăcut vânătoarea. În jur avea mulţi 
curteni destoinici, buni ţintaşi. Dintre toți însă, cel mai iscusit era lasunari, care îi era deosebit de 
devotat. 

Într-una din zile, împăratul i-a chemat pe toţi și le-a grăit: 

— Bucuraţi-vă! Pregătiţi-vă arcurile și sulițele, pentru că mâine vom porni iarăși la vânătoare 
prin codri străvechi! 

Astfel, le-a spus că de această dată nu vrea să vâneze nici cerbi, nici mistreți, ci o pradă mult mai 
de preţ. Puternicul împărat vroia blana vulpii albe. 

— Vulpea albă? l-a întrebat uimit lasunari. Nimeni nu se poate lăuda că s-a putut apropia de ea. 

A fost văzută doar ca un fulger de argint. Se spune că era vrăjită. 

— Vrăjita sau nu, i-a răspuns împăratul, de această dată nu ne poate scăpa, pentru că ştiu unde îi 
este bârlogul. Magoshiro a aflat că ea sălășluieşte în pădurea de pini dinspre miază-noapte. Vom 
împresura pădurea și vom cerceta, fără să ne scape nici cel mai mic loc. 

— Aşa vom face! au strigat curtenii. 

— Pe tine mă bazez cel mai mult, lasunari, a adăugat împăratul. Tu eşti arcaşul meu cel mai 
ager. 

— Am înţeles, măria-ta, i-a răspuns acesta, aplecându-se cu respect. 

După ce au mers mult, vânătorii au ajuns la pădure, au înconjurat-o şi au început să hăituiască 
vulpea. 

asunari stătea nemișcat, pândind atent în desișuri, când deodată a ţâșnit în apropierea lui o 
nălucă strălucitoare ca zăpada. 

— lată vulpea albă! a şoptit el. Vino! Vino mai aproape duh al sălbăticiunilor! Tu îmi vei aduce 
cununa celui mai iscusit vânător şi o bucurie nemăsurată împăratului! 

— Opreşte-te, lasunari! a strigat vulpea, văzând că se pregăteşte să tragă cu arcul în ea. 

— Deci ştii să grăiești! a spus el uimit. Așadar, cei ce spuneau că ești vrăjită, nu au minţit. 

— Da, lasunari, sunt vrăjită, i-a răspuns ea tristă. Dar acum vraja nu are putere să îmi apere 
viaţa, pentru că este lună plină. Sunt în mâinile tale. Niciun alt vânător nu m-ar fi prins, dar ştiu că 
de săgeată ta nu voi putea scăpa. 

— Da, aşa este! Nu am dat greş până astăzi, deci nici tu nu îmi vei scăpa! i-a spus el hotărât. 

— Îndură-te, Iasunari! a strigat vulpea albă. Cruţă-mi viaţa, căci nu am făcut nimănui vreun rău. 
Lasă-mă să plec, te rog. 

— Dar ce vor spune ceilalți? a întrebat el. 

— Nimeni nu va ști, lasunari! Și gândește-te... mândria ta de ţintaș este mai importantă decât o 
faptă bună? 

După ce s-a gândit puţin, vânătorul a rostit: 

— Bine. Mergi în pace, vulpe albă. Nu pot ucide o făptură ce mă roagă s-o cruţ. 

Vulpea albă i-a spus că îi va rămâne recunoscătoare pe vecie și l-a încredinţat că va fi răsplătit 
înmiit pentru fapta lui bună. 

Dar lasunari și vulpea nu ştiau că unul din vânători i-a văzut. 

Acesta s-a dus imediat la împărat, de cum au ajuns la curte şi i-a spus că a văzut cu ochii lui cum 
vulpea era doar la câțiva pași de lasunari, care nu a făcut nicio mișcare. 

Împăratul s-a înfuriate foarte tare. I-a cerut să se apere, să spună că acel curtean minte, dar 
asunari a refuzat. El a rostit adevărul, spunându-i că s-a lăsat înduplecat de rugămintea vulpii, care 
l-a implorat să o cruţe. 

— N-ai ştiut tu, oare, că trebuie să asculți numai de voinţa mea? L-a întrebat împăratul furios 
peste măsură. 

— Am ştiut, măria-ta, i-a răspuns onestul servitor. Doar că uneori glasul inimii este mai puternic 
decât porunca stăpânului. 

Împăratul a început să strige scos din fire: 

— Ştiai cât de mult tânjesc eu după blana acestei jivine şi ai lăsat-o să scape! Iată cu cine mă 
mândream eu! Dacă altcineva îmi făcea așa ceva, i-aş fi retezat capul imediat! Dar cu tine voi fi 
îndurător. Te voi surghiuni în cel mai îndepărtat şi pustiu colț al împărăției și unde vei sta până la 
sfârşitul zilelor tale, ca să te căieşti pentru nesupunerea ta. 

Ajuns acasă, cu sufletul zbuciumat, i-a povestit soţiei lui, Frunză de lederă, ce s-a întâmplat. Era 
îndurerat pentru ea, că avea s-o poarte în surghiun alături de el, deşi îi spunea că nu se simţea 
vinovat cu nimic. Avea inima curată. 

Frunză de lederă i-a zis că mânia împăratului nu va ţine mult și că va trece ca o furtună. Dar el i- 
a răspuns că nu se va întâmpla așa. 

Auzind hotărârea din glasul lui, ea a înţeles că era nevoită să meargă în acel loc și unde avea un 
trai plin de suferințe. 

După ce s-a gândit puţin, l-a convins pe lasunari să plece înainte, promițându-i că îl va urma 
îndată ce va orândui treburile gospodăriei. 

Iasunari a plecat singur şi a trăit greu în acel ţinut îndepărtat și sălbatic. Dar cel mai greu l-a 
apăsat dorul de iubita lui soție, care nici după mult timp nu a venit, aşa cum i-a promis. Neîncetat, el 
scruta zările, aşteptând-o, iar zilele şi nopţile treceau ca o apă tulbure. 

Singur și îndurerat, până la urmă, el s-a îmbolnăvit. 

Dar într-un amurg, a apărut dintre arborii pădurii o nălucă albă. 

— Cum ai ajuns în aceste îndepărtări, vulpe albă? A întrebat-o lasunari. 

— Pentru mine nu este greu să ajung aici sau oriunde în alt loc, oricât este de îndepărtat, i-a spus 


ea. 

Apoi l-a întrebat dacă îi poartă pică pentru situaţia în care a ajuns din cauza ei. 

— Tu nu ai nicio vină, vulpe albă, i-a răspuns el. Niciodată nu voi regreta fapta mea de atunci! 

— Ai un suflet nobil, a rostit ea. Eşti bun şi înțelept, lasunari. Deşi eu văd că suferi mult. Pentru 
ce? 

Atunci lasunari i-a spus ce durere îi mistuie sufletul. Îi era nespus de dor de minunata lui soţie, 
Frunză de lederă. 

— Fără ea viața îmi este plină de chin și pustie, a rostit el. 

Când a văzut durerea mare, vulpea albă i-a spus că va încerca să îl ajute, așa cum şi el a ajutat-o 
odinioară. 

Şi apoi a plecat. 

S-a ţinut de cuvânt. Și-a luat înfățișarea unui negustor bătrân și s-a dus la casa Frunzei de lederă, 
unde a găsit-o înconjurată de bagaje, pregătindu-se să plece. 

— Bine te-am găsit, luminată stăpâna a acestei case! a rostit vulpea albă, odată intrată. Fie-ţi 
inima ca rândunica și ochiul limpede că izvorul. 

— Bine-ai venit, negustorule, i-a răspuns Frunză de lederă cu glas rece. Nu-mi văd capul de 
treburi, așa că nu am nevoie de marfa ta. 

— Nu am venit să-ți vând din podoabele mele, i-a replicat „negustorul”. Ci să-ți spun că în 
lungile mele peregrinări prin împărăție, am întâlnit un om minunat, care se cheamă lasunari şi care 
a fost slujitor la curtea împăratului. 

Frunză de lederă s-a minunat tare, auzind acestea. 

Dar când vulpea i-a spus că el încă o aşteaptă şi că este pe moarte de dorul ei, femeia i-a spus: 

— Nici nu am de gând să-mi risipesc tinereţea și frumuseţea trăind acolo în lipsuri, lângă el. 

Plec la rudele mele, unde voi avea o viaţă îmbelșugată! 

— Nu-l iubeşti de fel pe Iasunari? a întrebat-o vulpea albă. Nu te înduioşează soarta lui? 

— Ba da, cândva l-a iubit. Dar pentru că a fost un neghiob, care nu s-a îndurat să omoare o 
sălbăticiune pentru care ar fi fost răsplătit cu mult aur, acum firul iubirii s-a rupt. Singur a dat cu 
piciorul norocului, singur să-și ispășească pedeapsa! 

Bătrânul negustor și-a aplecat fruntea cu tristeţe şi a ieşit din aceea casă. 

Iar nefericitul lasunari a continuat să trăiască zile chinuite de dor și singurătate. 

Într-una din zile, Iasunari, care era foarte slăbit, datorită suferinţei din inima lui, s-a trezit 
dimineaţa şi a rostit: 

— Oh, începe o nouă zi, în care soarele va străluci din nou. Dar pentru mine lumina lui este ca o 
lumânare palidă și rece ca o lespede. Inima mea plânge de tristeţe... Unde ești, frumoasa mea 
Frunza de lederă? 

Dar deodată sărmanul om a tresărit, văzând că dinspre pădure se apropia o femeie. 

— Nu! A strigat el. Eşti o nălucă! 

Nu-i venea să creadă că cea pe care o vede, este iubita lui soție, după atâta timp de aşteptare, 
când deja îşi pierduse speranța de a o mai revedea. 

— Sunt eu, Frunza ta de lederă, i s-a adresat năluca. 

— Oh, dar glasul acesta nu este al tău... a spus el mișcat. 

— Eşti prea oboist, lasunari și nu-mi recunoști vocea, i-a spus frumoasă femeie. Am venit de 
departe ca să-ţi alin dorul şi să pun capăt singurătăţii tale. Mă vei ierta pentru îndelungata mea 
întârziere? 

— Nu am ce să-ţi iert, Frunza mea de iederă! a exclamat el plin de fericire. Eşti aici și nimeni 
de-acum înainte nu ne va mai despărți! 

Ani în șir au trăit împreună, în pace și bucurie... 

Frunza de lederă i-a adus pe lume un fiu, pe care l-au numit Dosimaru. El a crescut înconjurat de 
dragostea lor părintească și a ajuns un flăcău voinic şi chipeș. 

În serile reci și ploioase, Iasunari a început să-i povestească despre viaţa lui, cum a trăit 


înconjurat de bogăţie, până când a cruțat viaţa acelei vulpi ca neaua. 

— Şi uite-așa, fiul meu, am ajuns să fiu osândit aici și să te cresc în acest loc departe de lume, în 
sărăcie. 

— Iubite părinte, nu te necăji pentru asta, i-a răspuns Dosimaru. Sunt fericit aici şi mult mai mult 
preţuiesc un cuget curat. 

Fiul şi-a întrebat tatăl dacă a mai văzut minunata vulpe albă. 

— Nu am mai văzut-o, a răspuns el, oftând. Se uită repede un bine făcut, precum vezi. 

Atunci soţia lui a intrat în vorbă și i-a spus să nu se grăbească să judece. Poate că vulpea nu a 
avut cum să-l ajute mai mult. 

— Ai dreptate, Frunza mea de lederă, a spus atunci lasunari. Acestea sunt lucruri vechi. Singurul 
lucru ce m-a ajutat să depăşesc toate necazurile soartei, ai fost tu, care m-ai urmat cu atâta iubire! 

Frunza de lederă 1-a răspuns: 

— Am făcut numai ceea ce eram datoare să fac. 

A trecut ceva timp, în care ei au continuat să fie fericiți. Până într-o zi, când, lasunari era plecat, 
mama l-a luat deoparte pe Dosimaru și i-a spus: 

— Fiul meu iubit, lasă-mă să-ți privesc chipul, să îl păstrez în memoria mea. 

— Ce vrei să spui, mama? a întrebat-o el surprins. 

— Te rog să mă asculți cu atenție. Eu sunt vulpea albă, nu Frunză de lederă. 

— Înseamnă că nu ești mama mea? a spus mirat feciorul. 

— Ba da, eu te-am adus pe lume. Pentru că Frunza de lederă nu a vrut să-l urmeze pe tatăl tău, 
am luat înfățișarea ei, ştiind că altfel el va muri de mâhnire. Dar acum nu mai pot să rămân cu voi. 
Eu sunt blestemată de un duh rău, care mă ţine sub vraja lui. Trebuie să mă supun lui. Așa că sunt 
nevoită să plec. 

Fiul nu a găsit cuvinte să rostească nimic, de uimit ce era. 

— Tatăl tău nu va mai suferi atât de mult ca înainte, pentru că acum te are pe tine. 

— Dar la mine nu te gândești? a exclamat Dosimaru. Tristeţea îmi va apăsa sufletul. 

— Nu pot să mai rămân, copilul meu iubit. Nu ştiu unde voi sălășlui, de-acum înainte. Dar uite, 
îți dăruiesc această perlă fermecată. Dacă ţi se va face dor de mine, pune-o la ureche şi vei înţelege 
limba tuturor vieţuitoarelor. Așa mă vei găsi mai ușor. 

lasunari a suferit profund, atunci când a aflat adevărul. Dorul de femeia care a stat lângă el atât 
timp i-a cuprins inima. Dar şi mai mult suferea de dorul ei Dosimaru, care într-un din zile, 
nemaiputând rezista durerii din inima lui, a plecat în căutarea mamei sale. 

După ce a mers şi a mers, a ajuns la malul mării, unde a văzut un pescar ce tocmai prinsese o 
broască ţestoasă, pe care se pregătea să o pună în coșul lui de papură. Dosimaru a observat ochii 
înecaţi ai broaștei și a dus perla la ureche. Astfel, el a auzit: 

— Fie-ţi milă de mine, Dosimaru și ajută-mă să mă reîntorc în valurile mării! 

Flăcăul i-a spus pescarului să se îndure de biata vietate. 

— Dar eu din asta trăiesc, 1-a răspuns el. O voi duce la piaţă. 

— Cât crezi că vei lua pe ea? l-a întrebat Dosimaru. 

— Cel puţin vreo zece moni. 

Tânărul s-a căutat prin buzunare și şi-a scos ultimii lui bani. 

— Uite, asta este toată averea mea, pe care ţi-o dau bucuros. 

Astfel că i-a dat drumul ţestoasei în apele mării. 

— Îţi mulţumesc din suflet, mărinimosule om! A spus ea. Să ştii că eu nu sunt o ţestoasă 
oarecare, ci sunt Otohime — fiica dragonului mării. Cu ce te pot ajuta pentru că mi-ai salvat viaţa? 

— Nu îmi trebuie nimic, a spus el. 

— Dar eu nu te pot lăsa să pleci, fără să nu te răsplătesc pentru gestul tău. Uite, ține aceasta perlă 
frumoasă. Atunci când vei ridica braţul şi vei striga: „Înalţă-te valule!” — apa se va ridica. Iar când 
vei lăsa mâna în jos spunând: „Coboară, valule!” — apa se va retrage înapoi. 

Şi Dosimaru a pornit mai departe. Mai târziu, el a întâlnit la marginea unei mlaștini un vânător, 


ce tocmai prinsese un cocor mare și frumos. 

A pus perla la ureche şi a auzit cum acesta strigă: 

— Îndură-te de mine, preabunule Dosimaru! Scapă-mă din primejdie! 

Atunci tânărul i-a spus vânătorului: 

— Omule, fii milos cu pasărea aceasta! Eu văd că tu ai inimă bună. Las-o să fie liberă șiş a 
zboare în înaltul cerului. 

— Nu pot să o las să zboare, pentru că o voi vinde și din banii luaţi pe ea o să trăiesc câteva zile 
puţin mai bine. Eu sunt un om sărac. 

Dosimaru i-a spus că nu mai are bani, dar i-a oferit haine călduroase de pe el în schimbul 
zdrenţelor pe care vânătorul le purta, astfel că acesta să elibereze pasărea. 

Au făcut schimbul şi după ce vânătorul a plecat mulțumit, cocorul i-a spus: 

— Îţi mulţumesc mărinimosule Dosimaru! Cum să te răsplătesc pentru bunătatea ta? Eu sunt 
prinţul zburătoarelor de pe acest meleag, aşa că te rog să-mi spui dorința ta. 

— Binele nu-l faci pentru răsplata, ci pentru împăcarea sufletului, i-a răspuns flăcăul. 

— Nu știi cumva unde este vulpea albă? l-a întrebat Dosimaru pe cocor. 

— Nu știu, îmi pare rău. Dar pentru că te văd foarte trist, te voi ajuta să îţi fie mai bine. Fata 
împăratului este grav bolnavă şi nimeni până acum nu i-a găsit leacul. Vraciul Odoman de la curte 
se preface că are grijă de ea, dar chiar el a îmbolnăvit-o, îngropând în colțul dinspre miazănoapte al 
palatului un șarpe veninos, rostind o vrajă cumplită. 

— Cum?! a exclamat uimit tânărul. 

— Numai dacă şarpele cel veninos va fi dezgropat, fata se va vindeca. Mergi și fă tu aceasta şi 
vei fi răsplătit fără margini de împărat. 

— Bine, mă voi duce, a spus Dosimaru. Dar nu pentru răsplata împăratului mă duc, ci pentru 
acea fată gingașa şi nevinovată, care suferă. Rămâi cu bine, cocorule! 

Dosimaru s-a apropiat de porțile palatului și le-a spus străjerilor că este un lecuitor vestit. Aceștia 
s-au uitat cam lung la hainele lui zdrențuite, dar pentru că flăcăul tot insista, au dat din umeri şi l-au 
dus în fața împăratului. 

— Am auzit că te lauzi că o poți tămădui pe fiica mea, a spus el posomorât și neîncrezător. Nici 
vraciul Odoman nu a reuşit s-o vindece. Te încumeți tu, un flăcăiandru? Ai grijă să nu îmi trezeşti 
speranţe deșarte! 

Atunci a intervenit în vorbă vraciul cel rău, care i-a cerut împăratului să-l lase să încerce. Dacă 
se va dovedi mai bun decât el, deşi nu crede, zicea el, atunci se va apleca cu respect în faţa 
tânărului. 

— Hai, flăcăule! A exclamat plin de el. Arată-ţi măiestria! 

Apoi l-a mai întrebat pe tânăr unde îi este traistă cu leacuri. 

Dosimaru i-a răspuns: 

— Nu am nevoie de leacuri. 

Vraciul Odoman a sărit imediat: 

— La ce descântec te-ai gândit atunci? l-a întrebat vraciul. 

— Nu, la niciun descântec nu m-am gândit. Vreau doar să dezgrop șarpele din colţul dinspre 
miazănoapte al palatului, căci datorită lui, fiica Mariei-Sale este bolnavă. 

— Şarpele veninos? Ce șarpe? a început să strige vraciul înnebunit. Vorbești aiurea! 

— Ai răbdare, Odoman, 1-a spus liniştit împăratul. Chiar tu m-ai sfătuit să-l las să încerce să-mi 
vindece fiica. 

Spunând acestea, a bătut din palme, chemând slujitorii şi poruncindu-le să se ducă și să 
dezgroape şarpele, dacă îl vor afla în locul spus de tânăr. 

Vraciul disperat a strigat şi mai tare: 

— Înălţimea-Ta, nu da crezare acestui om ce scoate vorbe deșarte! 

Atunci Dosimaru i-a răspuns: 

— Tu însuţi ai îngropat acel șarpe, de aceea ești împotriva mea! Până aici ţi-a fost cu vrăjile tale 


întunecate! 

— Așa crezi tu?! A urlat scos din minți Odoman cel rău. Viermilor neputincioşi! Oriunde voi fi, 
ura mea vă va atinge! 

Vraciul cel rău s-a strecurat printre toți şi a fugit afară din palat. 

— Ah! a exclamat împăratul. A scăpat blestematul! lată că a ajuns pe malul mării, unde sigur are 
pregătită o luntre, ca să poată fugi! 

— Staţi liniştit, Înălţimea- Voastră, a spus Dosimaru. 

Apoi a strigat, rădicând mâna: 

— Ridică-te, valule! 

Toţi de la curte au privit cum marea s-a înălțat şi l-a înghițit pe vraci. Imediat, flăcăul a lăsat 
mana în jos, strigând: 

— Coboară, valule! 

Şi apa l-a purtat departe de oameni pe acel om făcător de rău. 

— Cum să te răsplătesc, tinere? l-a întrebat împăratul bucuros. 

— Mulţumesc, Măria-Ta. Eu știu că omul este creat pentru a face bine, de câte ori are ocazia, 
fără a se gândi la vreo răsplată. Adevărata răsplata este cea din suflet. 

— Eşti înţelept, tinere, a spus împăratul. Spune-mi... cine eşti? De unde vii? 

Atunci, flăcăul a spus tare şi clar: 

— Mă numesc Dosimaru şi sunt fiul lui lasunari. 

— lasunari?! A exclamat nespus de uimit împăratul. Trăieşte? 

— Da, măria-Ta. Trăieşte singuratic, acolo unde l-aţi surghiunit. 

Atunci împăratul a spus că de multe ori l-a mustrat conștiința pentru nedreptatea pe care a făcut- 
o atunci. Dar a fost prea mândru ca să-l cheme înapoi, a recunoscut el. 

— Însă astăzi voi îndrepta totul! a rostit el hotărât. ÎI voi aduce înapoi şi îl voi ruga să mă ierte 
pentru suferințele pe care i le-am pricinuit. Veţi trăi amândoi fără nicio grijă, de-acum înainte! 

— Măria-ta, cu siguranță că tatăl meu se va bucura nespus de mult, dar nu pot să rămân. Trebuie 
să-mi caut mama, cea care mi-a dat viața — vulpea albă. 

— Vulpea albă? a întrebat împăratul. 

— Da, ea este mama mea, cea care a stat ani la rând lângă tatăl meu acolo, în surghiun. 

Atunci s-a auzit o voce cunoscută, care a rostit: 

— Nu trebuie să mă cauţi, fiul meu. Sunt lângă tine. Odată cu dispariția lui Odoman, care m-a 
ținut sub vraja lui, mi-am redobândit pentru totdeauna înfăţişarea omenească. Şi toate acestea 
datorită inimii tale curajoase și bune, dragul meu Dosimaru. 

lasunari a fost readus la palat şi răsplătit cu cele mai înalte ranguri. Dosimaru a fost cunoscut 
toată viața ca cel mai drept şi onest om. Astfel au trăit la palat toți trei, într-o deplină fericire, până 
la sfârșitul zilelor. 


Kuintaro 
poveste japoneză 


A fost odată ca niciodată, a fost odată un băiat japonez pe care îl chema Kintaro*%. El trăia 
împreună cu familia sa pe muntele Ashigara. Tatăl băiatului era un samurai, un războinic ce luptă 
alături de stăpânul său împotriva unui clan dușman. Într-una din bătălii, asupra familiei, o mare 
nenorocire s-a abătut. Deși a luptat pe viață și pe moarte, samuraiul a fost ucis, iar Kintaro a rămas 
numai cu mama sa. 

Ca să nu fie găsiți de duşmani, s-au ascuns într-o peșteră și se hrăneau cu ceea ce le oferea 
muntele: fructe gustoase, ciuperci, ouă de păsări sălbatice... Dar hrana aceasta era prea puţină, ca ei 

să poată mânca pe săturate. Astfel, doamnă, ca orice mamă iubitoare, i-a cedat fiului jumătate din 
porţia sa, mâncând din ce în ce mai puţin. Cu timpul, din cauza condițiilor aspre şi grele în care 
trăiau, femeia și-a pierdut frumuseţea, iar hainele ei elegante odinioară s-au uzat de atâta purtat. 
Dorinţa ei fierbinte era ca el să ajungă un samurai la fel de neînfricat ca şi tatăl său. 

Pe zi ce trecea, băiatul creştea văzând cu ochii. Astfel, a ajuns un flăcău frumos, înalt, puternic și 
cu ochii ageri și pătrunzători. Părul negru precum abanosul era împletit într-o coadă groasă pe care 
o purta prinsă pe creștetul capului. Tovarășii de joacă, din vremea copilăriei, au fost doar animalele 
din pădure. Zilnic, băiatul făcea antrenamente de „sumo”"* cu prietenii săi. Cu timpul a ajuns aşa 
de puternic, încât şi-a încercat forțele în lupta cu un urs uriaş, pe care l-a doborât. După această 
victorie, el a simţit că este pregătit să plece singur în lume. 

De la prietenii săi necuvântători, Kintaro a învăţat foarte multe lucruri. Maimuţa l-a învăţat cum 
să se caţere într-un copac, iar cerbul i-a fost antrenor de „arte marţiale”*”. 

Un alt prieten, un crap uriaș, l-a purtat pe spatele său până au ajuns la poala unei stânci, unde se 
afla o cascadă uriașă. 

Când ploua, Kintaro se retrăgea într-o peşteră. În acest timp, hrănea șobolanii, veveriţele, 
bursucii, vulpile, iepurii, urșii, maimuţele ș.a. La rândul lor, și animalele îl iubeau pe el. În timpul 
acesta, mama lui se ruga la Dumnezeu ca fiul să ajungă un samurai curajos. Așa s-au scurs mulți 
anl... 

Într-o zi, Kintaro a plecat într-o expediţie către muntele vecin. El s-a înarmat cu o sabie și a 
călărit pe spatele unui urs. Pe drum era însoţit de un întreg alai: un iepure, un şobolan, o maimuţă, 
un raton, o veveriță, un cerb şi un mistreţ. După ce au parcurs un drum lung, în calea lor s-a ivit o 
piedică, şi anume un râu de munte cu ape repezi pe care nu-l puteau traversa. Ursul s-a oferit să 
doboare un copac pe care să-l folosească drept punte de trecere... dar n-a izbândit. Copacul era 
adânc înfipt în pământ. Mistreţul a încercat și el să-l doboare, dar n-a reușit decât să scuture câteva 
frunze din bătrânul arbore. Văzând că cei doi n-au avut succes, Kintaro şi-a proptit braţele puternice 
în trunchiul copacului pe care l-a împins până ce acesta a cedat și a căzut între cele stânci. În clipa 
aceea, o explozie de bucurie a izbucnit din inimile tuturor... Deodată, s-a auzit o voce: 

— Ce băiat puternic ești! Nedumerit, băiatul a privit în direcția de unde venea vocea. Și, nu mică 
i-a fost surpriza, când a zărit un samurai grav şi impunător. 

Acesta era renumitul şi temutul „MINAMOTO-NO-YORIMITSU”. Războinicul l-a întrebat pe 
băiat dacă vrea să-i fie adept şi să ajungă samurai. 

— Pot fi samurai?! a întrebat el uimit. 

— Da, poţi deveni un samurai renumit! Sunt sigur că vei ajunge unul dintre urmașii mei. 

— Bunăvoinţa dumneavoastră mă onorează, stăpâne! 

Bucuros și cu speranţa în suflet, Kintaro s-a întors la mama sa, căreia i-a spus: 

— Voi fi unul dintre cei mai curajoşi samurai, voi fi la fel ca tatăl meu! 

La auzul acestor vorbe, lacrimi de bucurie s-au prelins pe chipul mamei. 

Nu după mult timp, el şi-a luat rămas bun de la mamă și de la prietenii săi, cărora le-a spus: 

— Vă mulțumesc pentru prietenia voastră! Nu vă voi uita niciodată! Mamei 1-a spus cât de mult 
o iubește şi i-a promis că, într-o zi, se va întoarce, negreșit, la ea. 

Câţiva ani mai târziu, el a devenit un neînfricat samurai, numit SAKATA-NO KINTOKI-IN. La 
vârsta bărbăției era unul din cei patru renumiţi şi loiali urmași ai lui MINAMOTO-NO- 
YORIMITSU. 

Am încălecat pe-o şa, şi v-am spus povestea aşa. Povestea adevărată a unui erou legendar al 
Japoniei din perioada Heian. 


456 este considerat de către mulți ca fiind sportul național al Japoniei, având multe elemente rituale care îşi au 
originea în religia shinto. Cu toate că are o vechime de peste 2000 de ani, a devenit sport profesionist abia în prima 
parte a perioadei Edo (1603-1868) 

Fantoma de la templu 
poveste japoneză 


A fost odată ca niciodată, într-un sat din îndepărtata Japonie, un magazin de dulciuri. Toţi copiii 
care veneau după bomboane intonau un cântecel nostim: 


„O bomboană, 
Două bomboane, 
Trei bomboane...” 


Într-o zi, o tânără femeie însărcinată, cu mersul agale, cu faţa tristă și palidă, a trecut pe lângă 
magazin. În miez de noapte, la același magazin, s-au auzit câteva bătăi în ușă. Șeful magazinului a 
deschis ușa, iar în prag era frumoasă femeie însărcinată cu fața palidă. Ea a întins o monedă de 100 
yeni şi l-a rugat pe vânzător să-i vândă o bomboană. El a luat moneda și i-a dat o bomboană. A doua 
noapte, femeia a venit din nou să cumpere o bomboană. Faţa ei era şi mai palidă decât noaptea 
trecută. 

Vânzătorul 1-a dat bomboană și i-a spus: 

— De acum încolo, te rog să vii ziua și nu noaptea. 

Ea şi-a cerut scuze rugându-l să-i vândă totuşi o bomboană. Glasul îi era disperat, corpul slăbit, 
ochii stinși... Sleită de puteri, a treia noapte a venit iarăși cu faţa de o paloare și mai accentuată. 

Negustorul a întrebat-o: 

— De unde vii? Eşti străină de acest sat? 

— Sunt venită aici doar de câteva zile, i-a răspuns femeia. Dar în timp ce-i răspundea, nu i se 
vedea faţa, aceasta fiindu-i acoperită de părul lung, răsfirat şi bogat. 

Femeia a continuat să vină și în nopțile următoare. În a șaptea noapte, plângând și cu glasul stins 
i-a spus vânzătorului: 

— Acum n-am bani, dar am nevoie de o bomboană. 

Când omul a refuzat-o, femeia și-a desfăcut kimonoul, iar el surprins, i-a oferit de îndată 
bomboana cerută. Tânăra i-a mulțumit pentru bunătate. Curios, vânzătorul s-a hotărât s-o 
urmărească; de la magazine, ea a apucat pe drumul ce ducea la templul de la poalele muntelui. După 
ce a trecut de poartă, a luat-o pe lângă templu, îndreptându-se spre grădina acestuia, apoi a 
dispărut... În grădină se auzea glasul stins al unui bebeluș ce plângea. Omul a alergat la preotul 
templului şi a povestit ceea ce a văzut și auzit. Apoi, împreună cu preotul a ieşit mergând pe urma 
femeii. Spre marea lor nedumerire şi mirare au găsit în cale o mânecă de la kimonoul ei. Preotul a 
spus: 

— Îmi amintesc de acest kimono. Acum o săptămână, o tânără doamnă m-a vizitat și mi-a zis că 
se simte rău cerându-mi îngăduința de a înnopta aici, pentru că nu avea bani să meargă la hotel. I- 
am permis ca în acea noapte să doarmă la templu. În seara aceea, ea mi-a spus că merge la părinții 
ei pentru a naște copilul şi mi-a arătat niște hăinuţe frumoase de bebeluș. Din păcate, a doua zi am 
găsit-o moartă. 

Neștiind cine este și de unde vine, i-am făcut slujba de înmormântare și am îngropat-o în grădină 
cu hăinuţele copilului și 6 monede a câte 100 de yeni. Surprins, omul l-a întrebat pe preot: 

— 6 monede spuneți? Cu vocea tremurândă, omul l-a rugat pe preot să deschidă mormântul. 

A doua zi, s-a făcut deshumarea şi, în timp ce preotul spunea o rugăciune, au deschis sicriul din 
care s-a auzit un plânset. 

— Dumnezeule! au exclamat cei doi. 

În sicriu au găsit un bebeluş, îmbrăcat în hăinuţe frumoase, în braţele mamei moarte. 

— Ea este cea care a venit să cumpere bomboane de la mine, zise negustorul. 


— Văd că a pierdut o mânecă la kimono, adăugă preotul. În acel moment, bebeluşul a început a 
plânge. 

— Trăieşte! Strigară deodată cei doi. 

Preotul a luat copilul din sicriu și a zis: 

— Mama lui îi dădea în fiecare zi câte o bomboană în loc de lapte. Am să-l iau să crească în 
acest templu. 

Vestea despre această întâmplare neobişnuită s-a răspândit în toată Japonia, iar magazinul de 
dulciuri a devenit faimos şi tot mai mulţi oameni îi treceau pragul. 


„O bomboană, 
Două bomboane, 
Trei bomboane...” 


Au trecut anii, copilul a crescut, a devenit un băiat frumos și deştept care a studiat mult și a ajuns 
un renumit preot budist în Kyoto, vechea capitală a Japoniei. 


Ceainicul magic 
poveste japoneză 


Odinioară, pe muntele sfânt Haku, numit și „muntele alb” (datorită zăpezilor veşnice), trăia un 
călugăr bătrân, vestit pentru credinţa și harul de a vindeca oamenii și, deopotrivă, animalele. 

În tinereţe, călugărul a avut o viață zbuciumată, fiind samurai la curtea unui Shogun. În timpul 
unei bătălii, a fost grav rănit şi numai priceperea şi îngrijirea călugărilor, de la templul din vârful 
muntelui, i-au salvat viața. După însănătoşire, el a hotărât să devină călugăr şi, din acea zi n-a mai 
părăsit templul. Zilnic, după rugăciune, îi plăcea să cutreiere muntele de care se îndrăgostise. Aerul 
curat, cedrii falnici, potecile căptuşite cu flori, animăluţele şi ierburile de leac îl făceau fericit. La 
anumite date calendaristice, dar și în funcție de fazele lunii, aduna ierburile tămăduitoare care nu 
mai aveau secrete pentru el. Alteori, culegea ciuperci pe care le înșira pe funii din bambus, apoi le 
punea la uscat. Dintre ele, unele erau folosite la bucătărie pentru hrană, iar altele erau pisate şi 
întrebuințate ca leacuri. Câţiva tineri călugări își făceau ucenicia pe lângă bătrân. Tot ei îl ajutau la 
pregătirea plantelor de leac, pe care le depozitau într-un loc special. 

Într-o zi, la vreme de seară, a poposit la templu, un negustor cu suita lui care a cerut adăpost 
pentru o noapte. A doua zi, drept răsplată, acesta i-a oferit în dar un ceainic, un obiect de preț, lucrat 
cu fineţe şi migală de meşteri iscusiţi. Ceainicul reprezenta un tanuki‘. Și, cum călugărul aprecia 
„arta ceaiului” şi ceaiul în sine, căruia îi spunea „preţioasa rouă lichidă”, a primit darul cu mare 
bucurie. 

În ziua următoare, după rugăciune, călugărul s-a retras în chilia sa, unde i-a invitat şi pe ucenici. 
În cameră se afla o masă joasă din lemn, pe care erau aşezate frunzele pentru ceai, cupele, inclusiv 
ceainicul. Un vas metalic era încastrat în tăblia mesei. Călugărul a turnat jar în vas, l-a acoperit cu 
un grătar, iar deasupra a aşezat ceainicul. Nici n-a apucat bine a se încălzi apa, că dinspre ceainic s- 
au auzit ţipete... Călugărul şi ucenicii au rămas încremeniți de ceea ce vedeau şi auzeau: 

— Ajutor! Ajutor! Omule, ia-mă de pe foc! 

Bătrânul s-a repezit, a apucat toarta ceainicului și l-a dat deoparte. În chiar clipa aceea, sub ochii 
măriți de spaimă ai celor prezenţi, ceainicul a prins viaţă și un tanuki poznaș a început să alerge prin 

cameră. Când a văzut ceea ce se întâmplă, călugărul a considerat că ceainicul este blestemat și l-a 
dăruit unui om sărac. 

Odată ajuns acasă, Yuta, că aşa îl chema pe om, a aşezat ceainicul pe plită ca să-şi facă un ceai. 

Şi... ce credeţi? La fel ca și la templu, s-a produs aceeași transformare. Tanuki a prins viaţă şi a 
început a ţopăi. Bietul om era să leşine, dar şi-a revenit când l-a auzit vorbind: 

— Yuta, ești un om cumsecade și eu o să te ajut să devii bogat, dar trebuie să-mi promiţi că nu 
mă vei mai pune niciodată la foc. Promiţi? 

— Promit, nu te pot refuza. 

— Îţi mulţumesc, omule bun! Mai am încă o dorinţă. 

— Spune, am să ţi-o îndeplinesc. 

— În fiecare noapte, va trebui să mă hrănești cu prăjiturele gustoase din orez. 

— Cu dragă inimă. 

De atunci, Yuta mergea în piață, unde tanuki dădea spectacole. El cânta, dansa, făcea tumbe şi 
sărituri spre amuzamentul celor de faţă. Oamenii erau bucuroși, răsplătindu-l cu dărnicie. 

La câteva luni de la întâmplare, într-o noapte, Yuta i-a spus prietenului său: 

— Tanuki, am câştigat destui bani, încât să-mi ajungă până la sfârşitul zilelor mele. E rândul meu 
să te ajut. Vrei să te reîntorci la templu? 

— Mi-aș dori foarte mult, dar numai dacă nu voi mai fi pus pe foc. 

— Îţi făgăduiesc a nu te lăsa acolo, decât în cazul în care te vor feri de foc şi-ţi vor oferi 
prăjiturelele preferate. 

În ziua următoare, Yuta a așezat ceainicul într-un sipet din lemn de trandafir, căptușit cu mătase, 
şi a plecat pe munte. La templu a fost întâmpinat cu multă căldură de bătrânul călugăr. Acesta i-a 
oferit un ceai, Și în timp ce savurau „licoarea magică”, omul i-a împărtășit secretul ceainicului şi 
felul cum tanuki l-a ajutat să se îmbogăţească. A mai spus că înapoiază ceainicul pentru care 
mulțumește. După cum făgăduise, a cerut că acestuia să 1 se ofere prăjituri din orez și să fie ferit de 
foc. El a mai adăugat că ceainicul este unul magic şi nu unul blestemat. Auzind toate acestea, omul 
sfânt a spus oftând: 

— Tanuki, îmi pare foarte rău că te-am pus pe foc şi am spus că eşti blestemat. Dacă aş fi ştiut că 
eşti un ceainic special, n-aş fi făcut-o. Te rog, iartă-mă! 

Ceainicul fermecat, tanuki, a fost aşezat în altar, pentru a se odihni. Alături, i-au pus prăjiturile 
de orez, preferate. Chiar și azi, cine ajunge la templul de pe vârful muntelui alb, îl mai găseşte încă 
acolo... 


Caisul înflorit 
poveste japoneză 


Plecasem din Japonia cu părinții mei pentru o scurtă vacanță în România, la bunica mea. 

Era o zi de primăvară, o dimineaţă în care cei câțiva pomişori din faţa casei erau poleiţi de razele 
blânde ale soarelui. Alexia, verişoara mea, se plimba pe lângă copăcei, admirându-le coroanele 
încărcate de muguri: Cu câteva zile în urmă înflorise bătrânul migdal de la fereastra Elenei, mătușa 
mea. 

Ne-am trezit cu el învăluit într-o diademă de ninsoare, de credeai că un pictor se jucase cu 
crenguţele lui, colorându-le. Când Alexia a pipăit dantela petalelor, şi-a dat seama că sunt flori. Din 
casă am auzit-o strigând: 

— Bunico, bunico, a înflorit migdalul! Dar bunica era ocupată cu scrisul, așa că m-am grăbit eu 
s-o întâmpin. 

Alexia mi-a făcut semn cu mâna și m-a chemat la ea. M-am grăbit să aflu ce vrea să-mi spună. 
Cu obrajii roşii de emoţii şi ochii-nrouraţi, ea mi-a spus: 

— Dimi, vezi copăcelul acesta? Plânge! 


— Cum plânge, am întrebat-o mirat. 

— Da, plânge. Îmi spune că a înflorit pentru prima oară... 

— Ce copac este acesta? 

— Este un cais! Azi-noapte şi-a împodobit coroana cu flori alb-roze Acum plânge, speriat că nu 
ştie ce e cu el. 

— Plânge și în clipa aceasta? O întreb eu, din ce în ce mai surprins. Verişoara mă linişteşte... 

— Dimi, eu l-am mângâiat și l-am încurajat spunându-i că-i foarte frumos, iar ceea ce i s-a 
întâmplat este ceva firesc. Să fie mândru de el! L-am liniștit și i-am povestit că același lucru se 
întâmplă şi cu noi, copiii. Când creştem mai mari, avem mici responsabilităţi, mergem la grădiniță, 
apoi la şcoală și facultate. Copăcelul m-a ascultat în linişte, apoi respirând, m-a întrebat neliniștit: 

— Dar cu florile ce să fac? 

— De florile tale va avea grijă Natura, mama ta. Tu eşti un copil al ei. Aşa că suntem frați, dar şi 
prieteni. Când voi fi liberă, ne vom juca împreună, promit. Eu am să veghez asupra ta, să nu te atace 
nimeni... Îţi voi pune un sprijin să nu te îndoaie vântul nebun şi îţi voi turna apă la rădăcină în 
timpul verilor secetoase. 

— Ah, ce fericit sunt! 

I-am privit în tăcere pe cei doi prieteni, Alexia și caisul, gândind că fiecare dintre noi, poate avea 
unul sau mai mulţi prieteni printre copăcei, copii ai naturii. Mi-am amintit cu acest prilej, de cei doi 
cireşi japonezi, din parcul din faţa școlii, pe care îi lăsasem înfloriţi. Școala mi i-a dat în îngrijire și 
o fac cu drag. Sensei*”, ne spusese și el să nu rupem, în joacă, florile sau rămurelele copacilor, 
pentru că şi pe ei îi doare. Ei simt ca și noi, în plus, ne dăruiesc cele mai gustoase fructe. 

Realizând ce gest frumos a făcut Alexia, am privit-o cu alți ochi, întrebându-mă de unde ştie ea 
atâtea lucruri? E doar o fetiță! 

Bunica tocmai se apropia de noi și mă sfredelea cu privirea, parcă citindu-mi gândurile. Am roşit 
şi am lăsat privirea în Jos, iar bunica ne-a luat de mână şi ne-a întrebat: 

— Despre ce vorbiţi voi? 


— A înflorit caisul, bunico, am răspuns noi într-un glas... 


Genemai“! 


poveste japoneză 


Au fost odată un bărbat şi o femeie în vârstă, foarte harnici, dar fără copii. Era pe vremea 
vitejilor samurai din timpul Shogunului Yeasu Tokugawa din îndepărtata Ţară a Soarelui Răsare. 
Cei doi şi-au dorit toată viaţa lor un băiat care să le fie sprijin la bătrâneţe, dar Cerul nu i-a 
învrednicit cu această bucurie. 

Într-o dimineaţă, un pelerin, care poposise la ei peste noapte, i-a sfătuit să meargă la altarul 
Tagata din Komaki, la nord de Nagoya. El le-a spus: 

— După ce veţi depune ofrandele, să vă rugaţi trei zile, dimineaţa și seara, cerându-i lui 
Dumnezeu să vă binecuvânteze cu un fiu. Este un ritual care trebuie îndeplinit, dar, cu siguranţă, 
veţi fi răsplătiți. 

— Va fi o bucurie să ne rugăm. Vă mulțumim pentru sfatul înțelept! 

După ce s-au rugat trei zile și trei nopţi, așa cum fuseseră îndrumați de pelerin, un călugăr de la 
altar le-a dat un bob de orez, spunându-le: 

— Dacă inima vă este bună și cugetul curat, Cerul vă va îndeplini dorința. Când veţi ajunge 
acasă, aşezaţi bobul de orez într-o coajă de fistic (este asemănătoare cu o luntre mică) în care să 
puneţi rouă de pe crizantema regală. Aveţi grijă, ca timp de 9 zile, luna să se oglindească în roua din 
luntre şi să învăluie bobul în razele-i argintii. Zis și făcut! Cei doi au luat preţiosul bob, ce era 

înfășurat într-o cămașă (coajă) și l-au așezat, cu delicateţe, într-o punguţă galbenă dintr-o mătase 
fină. De ce galbenă? Pentru că aurie este și crizantema regală. 

Când au ajuns acasă, era noapte deja. După ce au mâncat, au făcut planul pentru a doua zi, apoi 
s-au culcat. În zori, s-au trezit, s-au spălat pe ochi şi, pe nemâncate, au pornit să culeagă rouă în 
coajă de fistic. Nici nu apucase soarele a se înălța, că ei deja adunaseră rouă. Și, cu grijă să nu verse 
vreo picătură din preţiosul lichid, s-au întors acasă mulţumiţi. Bărbatul a așezat „luntrea” (coajă de 
fistic) într-un loc sigur, unde ziua bobul de orez era încălzit de razele soarelui, iar noaptea, răcorit 
de cele ale lunii. 

Timpul a trecut şi, într-o dimineaţă, bărbatul şi femeia au constatat că bobul de orez dispăruse. 
Pe oglinda de rouă pluteau două mici luntriţe care de fapt fuseseră „cămașa” bobului de orez. Sau 
coaja, cum îi spunem noi. Femeia a început a plânge şi atunci s-a auzit o voce subțire, dar fermă: 

— Mamă, de ce plângi? 

Ea a făcut ochii mari şi a întrebat: 

— Cine eşti?! Cine îmi spune mamă?! 

— Sunt eu, fiul vostru! 

Bătrâna l-a chemat pe bărbat şi amândoi au privit cu mare atenţie în coajă de fistic. Ascuns pe 
fundul uneia dintre luntriţe, se afla un băiat mic, mic, mai mic decât bobul de orez primit de la 
călugăr. 

— De ce vă miraţi? M-aţi chemat și eu am venit. Mi-e foame! Vreau prăjituri, nectar, „kombu 
şi sushi“! 

Auzind ce dorește băiatul, părinţii au rămas încremeniţi. În cele din urmă, femeia s-a gândit că 
mierea este prelucrată în stup, din nectarul adunat de albine. Ea i-a spus bărbatului său: 

— Mierea ar fi potrivită pentru hrană. Alge uscate şi peşte crud avem, dar cum să i le oferim? 
Are o guriță atât de mică! Şi mânuţele îi sunt mici! 

După ce s-au sfătuit îndelung, au hotărât să-i ofere o picătură de miere, două firimituri de 
prăjitură, o fâşie de alge și una de pește... 

— Mai este o problemă, zice bărbatul. 

— Care, întreabă femeia? 

— Beţişoarele... 

— Hmm, ai dreptate! 

În faţa casei înflorise un arbust care, pe lângă florile delicate, avea și spini. Era un arbust căruia, 
la noi i se spune merişor. Bărbatul a luat doi spini, le-a tăiat vârfuleţe și cotorașele, apoi le-a lustruit 
cu migală. Astfel, au ieşit două beţișoare uşoare şi utile. Voi ştiţi că japonezii, în loc de lingurite și 
furculițe, folosesc beţișoarele pentru a mânca? E un obicei păstrat din moși-strămoși. 

Într-o zi, o albină s-a oprit din zbor şi s-a așezat alături de luntrea băiatului, zicând: 

— Ce băiat frumos! Se pare că e și voinic, dar îi lipseşte o sabie. Şi, cum sora ei mai mică pierise 
sub talpa unui copil neatent, a vrut să-i facă o bucurie acestui băiat micuţ și drăgălaș. După ce l-a 
admirat un timp, i-a spus: 

— Uite, îți dăruiesc un ac de albină pe care să-l foloseşti ca sabie. Ia-l, îţi va prinde bine când vei 
crește! 

— Arigatou'*, nobilă doamnă! 

Din acea zi, Genmai a început a se antrena. Uneori își flutură sabia în dreapta şi în stânga, de 
parcă s-ar fi luptat cu un dușman nevăzut. Alteori, transforma bețişoarele în vâsle și plutea în 
luntriţă, făcând multe ture ca să-i crească mușchii și să devină vânjos. 

În ziua în care s-a simţit puternic, le-a spus părinţilor că pleacă la Kyoto. Bărbatul și femeia s-au 
privit surprinşi unul pe celălalt, au ridicat din umeri și, în cele din urmă, au spus: 

— Mergi cu Dumnezeu! 

La oraş, băiatul a fost angajat de un nobil că gardă de corp pentru prinţesă, fiica sa. Când l-a 
văzut această cât de mic este, s-a îndoit de aptitudinile lui de luptător. Cu timpul însă, cunoscându-l 
mai bine, au devenit prieteni. 

Într-o zi, pe când prinţesa se întorcea de la templu, i-a apărut în faţă un demon mare și verde 
căruia i se spune „oni”“%5. În clipa aceea, Prinţesa s-a crezut pierdută. Dar Genmai, dintr-o săritură, a 
aterizat în gura fioroasă a demonului și i-a înfipt sabia în limbă. Înnebunit de durere, demonul a 
luat-o la fugă. După cum ştiţi, sabia era de fapt acul unei albine, purtător de venin. Şi uite așa, 
viteazul Genmai a salvat-o pe prinţesă din primejdia în care se afla. 

Din acea zi, înainte de culcare, Prinţesa se rugă ca salvatorul ei să se transforme într-un voinic 
mai înalt decât ea. Timpul a trecut şi iată că, mare îi fu uimirea şi bucuria când, în locul lui 

Genmai**, într-o zi, a întâmpinat-o un samurai, înalt şi chipeș, care i-a spus: 

— Sunt aici, stăpână! 

Cred că vă imaginaţi ce a urmat: o nuntă ca în poveşti, la care, pe lângă numeroasele familii de 
nobili, au participat și bătrânii lui părinți. 

Prinţesa şi alesul ei au fost fericiți şi mai trăiesc și azi. Rouă de crizanteme pe care au băut-o în 
loc de apă, a fost elixirul ce le-a adus tinereţea fără bătrânețe... 


Omul care a înflorit pomii 
poveste japoneză 


Odată ca niciodată, într-un îndepărtat sat din Japonia, trăia un bătrân și cinstit bărbat, pe nume 
Kamatase, alături de iubitoarea lui soţie. Într-o zi, în vreme, ce săpa pe bucata lui de ogor, un 
căţeluș înfricoșat sa apropiat de el, schelălăind cât îl ţineau puterile. Acest căţel fusese bătut cu 
cruzime de Yatake, un om lacom, ale cărui pământuri se învecinau cu peticul sau de ogor. 

„Vai, bietul de tine,” a exclamat bătrânul, după care l-a oblojit și l-a luat acasă, dându-i numele 
de Shiro“. 

Moşneagul și nevasta lui au ajuns cu vremea să îl iubească nespus de mult pe Shiro, iar cățelul, 
la rândul său, s-a ataşat de cei doi soţi, ajutându-i, pe cât putea, la treburile lor zilnice. Shiro a 
mâncat și a tot mâncat din bunătăţile date de stăpânii săi până când a devenit un mare și puternic 
dulău. 

Odată, Shiro la călăuzit pe bătrânul Kamatase până la un munte din apropiere. Atunci când au 
ajuns în vârful acestuia, câinele a pornit să latre, „Ham-ham, sapă aici! Ham-ham, sapă aici!” 

Stăpânul său i-a dat ascultare şi, spre marea sa uimire, a dat peste o mulțime de monede din aur 
ascunse cine ştie de când în pământ. 

Auzind ce se întâmplase, Yatake, lacomul vecin i-a spus moșului, „Împrumută-mi și mie pentru o 
zi câinele tău.” 

Kamatase, având inima bună, s-a învoit, așa ca vecinul, împreună cu soţia sa, au dus cu forța, 
trăgându-l de lesă, câinele până la muntele cu pricina. „Unde este aurul?” a strigat apoi Yatake. 

Cu spaimă în suflet, Shiro a început să scâncească. „Aha, deci aici este,” a zis hulpavul bărbat, 
și, fără a mai sta pe gânduri, s-a pornit să sape în acel loc. În loc de monede de aur, el a găsit însă 
numai gunoi. 

„Îndrăzneșşti să îți baţi joc de mine,” s-a răstit el cuprins de furie, şi, fără a mai pregeta, a omorât 
nevinovatul câine. 

467 în limbă japoneză, shiro înseamnă „alb” 


Atunci când stăpânii lui au aflat despre această faptă, l-au jelit pe Shiro, şi l-au îngropat lângă 
casa lor. Imediat, din mormântul lui Shiro s-a înălţat un vlăstar, care chiar a doua zi a devenit un 
impunător copac. 

„Lui Shiro îi plăceau prăjiturile din orez fiert,” şi-a adus aminte Kamatase. „Haide să facem o 
mâncare de orez şi să o ducem la mormântul său.” A tăiat copacul răsărit peste mormântul câinelui 
şi a cioplit din el un mojar. Apoi, a început să gătească împreună cu soţia sa orezul. În clipa în care 
l-a pus în mojar, aceasta s-a preschimbat în nenumărați bani de aur. 

Auzind ce s-a petrecut, vecinul său a dat buzna peste el și i-a cerut, „Dă-mi mojarul tău!” După 
aceea, a făcut, cu nevastă-sa alături, nişte prăjituri din orez, însă când a turnat orezul în mojar, 
acesta s-a transformat, sub ochii lor, într-un nămol negru. „Ce naiba s-a întâmplat?” a urlat Yatake. 
Furios peste poate, a tăiat cu toporul mojarul, făcându-l bucăți. După aceea, a aruncat rămășițele de 
lemn în soba și le-a ars. Bătrânul şi bunul său vecin sa întristat, dar a adunat cenușa rămasă din 
mojarul sau, a puso într-o cutie, şi a aduso la casa lui. 

„Să împrăştiem aceasta cenușă peste ogorul nostru, astfel încât să crească frumoase ridichile care 
îi plăceau atât de mult lui Shiro,” a zis Kamatase. Atunci când a făcut acest lucru, sa iscat, pe 
neașteptate, un vânt puternic, care a purtat cenuşa până la un pom sterp din apropiere, făcându-l să 
capete pe ramuri, dintr-o dată, niște minunate flori de cireș. Omului nu ia venit să-și creadă ochilor, 
dar a luat restul de cenușă şi a aruncato peste toți pomii săi neroditori, făcându-i de îndată să 
înflorească cu nişte neasemuit de frumoase flori de cireş. Vestea despre acest miracol a ajuns la 
urechile locuitorilor din preajmă, şi chiar până la acelea ale regelui de pe acele meleaguri. 

Kamatase a fost adus în faţa regelui, cu tot cu cutia lui de cenușă. La porunca suveranului, omul 
a împrăștiat cenuşa peste pomii din preajmă, făcându-i pe toți să nască minunate flori de cireş. 

„Nemaipomenit!” a exclamat regele, cu sufletul plin de mulţumire. „Bravo! Eşti cel mai 
meșşteșugit înfloritor al pomilor din toată Japonia, și meriți o răsplată pe măsură!” 

Nevrând să rămână mai prejos, Yatake a adunat din soba sa cenușa care îi mai rămăsese și a 
alergat până la curtea suveranului, strigând: „Aşteptaţi puţin! Veţi vedea cu toţii ca eu sunt cel mai 
mare înfloritor de pomi din toată Japonia!” 

A azvârlit cenușa către copaci, însă aceasta a ajuns în ochii şi nasul regelui, fiind cât pe ce să îl 
sufoce. 

„Neobrăzatule!” a strigat, mânios, suveranul, și, fără a mai sta la tocmeală, la aruncat în temniță 
pe lacomul şi nesăbuitul om. 

Cei 47 de ronini 
poveste japoneză 


La începutul secolului al XVIII-lea trăia un daimyo“ numit Asano Takumi no Kami, Lordul 
castelului din Ako, în provincia Harima. Întâmplarea a făcut ca un ambasador imperial de la Curtea 
Mikado să fie trimis către shogunul din Yedo. Lui Takumi no Kami şi unui alt nobil numit Kamei 
Sama le-au fost încredințate primirea şi găzduirea ambasadorului; un înalt oficial, Kira Kotsuke no 
Suke, a fost numit să îi învețe ceremoniile care se potriveau unei asemenea ocazii. Cei doi nobili au 
fost obligați deci să se ducă în fiecare zi la castel ca să asculte instrucțiunile lui Kotsuke no Suke. 
Dar acest Kotsuke no Suke era un om avar și astfel a hotărât că darurile celor doi daymio primite de 
el conform obiceiurilor erau fără valoare şi batjocoritoare. Astfel, a prins ura împotriva lor, şi nu s-a 
străduit să îi înveţe prea multe, ci dimpotrivă, râdea de ei cu orice ocazie. Takumi no Kami, dominat 
de simţul datoriei, suporta insultele cu multă răbdare, dar Kamei Sama, care nu putea să îşi 


468 din punct de vedere literal, în limba japoneză, daimyo înseamnă “mare nume” (dai=mare şi myo=nume). Era 

controleze atât de bine temperamentul, era foarte iritat şi hotărât să îl ucidă pe Kotsuke no Suke 
pentru umilirea de care a avut parte. 

Într-o noapte, când treburile sale la castel se încheiaseră, Kamei Sama s-a întors la palatul său și 
şi-a chemat consilierii la o conferinţă secretă, zicându-le: „Kotsuke no Suke ne-a insultat pe mine și 
pe Takumi no Kami în timpul instrucției noastre de primire a ambasadorului imperial. Aceasta este 
împotriva oricărei decente, și mă gândeam că aş putea să îl ucid pe loc; dar apoi am cugetat că dacă 
aş fi făcut o asemenea faptă cu toți funcționarii din castel de fată, nu numai că viața mea s-ar fi 
terminat, dar familia şi vasalii mei ar fi fost ruinaţi. Așa că am renunțat la plan. Însă faptul că exista 
o asemenea epava de om este o tristeţe pentru oameni, deci mâine când mă voi duce din nou la 
Curte îl voi omorî: hotărârea mea este neclintită și nu voi accepta niciun fel de discursuri.” 

Dar unul dintre consilierii lui Kamei Sama era un om foarte înţelept și când stăpânul său a spus 
că nu accepta niciun fel de discurs, el a spus:” Cuvintele dumneavoastră sunt lege; servitorul 
dumneavoastră va face toate pregătirile; şi mâine, când Domnia voastră se va duce la Curte, dacă 
acest Kotsuke no Suke va fi iarăși insolent, își merită moartea.”. Și stăpânul său a fost mulțumit de 
acest discurs și a așteptat cu nerăbdare să vină zorii pentru a se reîntoarce la curte și a-și ucide 
dușmanul. 

Dar consilierul s-a dus acasă fiind foarte preocupat și gândindu-se nerăbdător la ce spusese 
prințul său. 

În timp ce se gândea la aceasta, și-a dat seama că oricum Kotsuke no Suke avea o reputaţie 
foarte proastă şi era posibil să accepte o mâţă. Și era mai bine să plătească orice sumă, indiferent cât 
de mare ar fi fost, doar ca stăpânul său şi casa lui să nu fie ruinate. Așa că a adunat toţi banii de care 
dispunea, şi dându-i servitorilor săi să îi care, a călărit până la palatul lui Kotsuke no Suke și a spus 
secretarilor săi: „Stăpânul meu, care se va ocupa de primirea solului imperial, datorează multe 
mulțumiri Lordului Kotsuke no Suke, care s-a străduit atât de mult să îl înveţe ceremoniile 
deosebite care trebuiesc organizate pentru ambasador. Acesta este doar un cadou modest care a fost 
trimis de către el prin mine, dar spera că Domnia sa îl va accepta. Stăpânul meu spera ca a câştigat 
favoarea Lordului.”. Și, cu aceste cuvinte, el a oferit 1000 de uncii de argint lui Kotsuke no Suke, și 
100 de uncii pentru a fi împărțite între secretarii lui. 

Când secretarii au văzut banii ochii le-au sclipit de plăcere și au fost foarte îndatoritori în 
mulțumirile lor; implorându-l pe consilier să aştepte puţin, s-au dus să spună stăpânului lor de 
cadoul regesc care venise cu mesajul respectuos al lui Kamei Sama. Kotsuke no Suke fiind foarte 
încântat, l-a invitat pe consilier într-o cameră interioară și, după ce i-a mulţumit, a promis că îl va 
instrui pe 

Kamei Sama cât de bine va putea. Astfel consilierul, văzând încântarea coruptului, s-a bucurat de 
faptul că planul lui a avut succes. Dar Kamei Sama, neștiind cum consilierul său îi cumpărase 
dușmanul, încă gândea la planul său de răzbunare și în următoarea dimineaţă în zori s-a dus la Curte 
într-o procesiune solemnă. 

Când Kotsuke no Suke s-a întâlnit cu el, comportamentul său se schimbase complet şi nimic nu 
îi putea întrece politeţea: „Aţi venit devreme în această dimineaţă la Curte, Lordul meu Kamei. Nu 
pot decât să vă admir zelul. Am onoarea să vă prezint câteva reguli de eticheta astăzi. Vă implor să 
îmi iertaţi purtarea anterioară, care poate să va fi părut foarte nepoliticoasă; dar am de obicei o 
dispoziţie schimbătoare, aşa că vă implor să mă iertaţi.” În timp ce continua să se umilească, inima 
lui Kamei Sama a devenit din ce în ce mai înduioșata, până când a renunţat la intenția de a-l ucide. 
Astfel, datorită istețimii consilierului sau au fost Kamei Sama și toată casa să salvaţi de la ruină. 

Imediat după aceasta, Takumi no Kami, care nu trimisese niciun cadou, a ajuns la castel, iar 
Kotsuke no Suke l-a batjocorit şi mai tare decât înainte, provocându-l ironic şi cu insulte subtile, dar 
Takumi no Kami a hotărât să ignore toate acestea, şi a îndeplinit răbdător ordinele lui Kotsuke no 
Suke. 


Această purtare, în loc să producă o ameliorare în comportamentul lui Kotsuke no Suke, l-a făcut 
să îl disprețuiască şi mai mult până când a spus impertinent: „Uite, lordul meu Takumi, se pare că 
fundă de la ciorapul meu s-a dezlegat; mi-o legi, te rog?” 

Takumi no Kami, deși arzând de mânie în faţa afrontului, s-a gândit însă că este datoria lui să 
asculte ordinele, şi a legat funda șosetei. Apoi Kotsuke no Suke, întorcându-se cu spatele către el, a 
exclamat: 

„Vai, dar ce neîndemânatic eşti! Nu poți nici măcar să faci o fundă ca lumea! Toată lumea poate 
vedea că ești un țăran și că nu știi nimic despre manierele Yedo.” 

ŞI cu un ras obraznic a plecat într-o cameră interioară. 

Dar răbdarea lui Takumi no Kami ajunsese la sfârşit; această insultă era mai mult decât putea 
suporta. 

„Oprește-te o clipă, lordul meu.” a strigat el. 

„Da, ce doreşti?” a răspuns Kotsuke no Suke. Dar, în timp ce se întorcea, Takumi no Kami și-a 
scos sabia din teacă şi a încercat să îl decapiteze; însă Kotsuke no Suke, fiind protejat de coiful de 
Curte, a fost doar zgâriat și a reușit să fugă; dar Takumi no Kami, urmărindu-l, a încercat să îl mai 
înjunghie o dată și, ratându-și ţinta, și-a înfipt sabia într-un stâlp. În acel moment un ofiţer pe nume 
Kajikawa Yosobei l-a imobilizat pe nobilul furios şi a oferit timp lui Kotsuke no Suke să scape. 

Takumi no Kami a fost arestat şi dezarmat, apoi închis într-un apartament din palat pentru a fi 
judecat. 

Un consiliu a fost ținut şi prizonierul a fost dat spre paza unui daymio numit Tamura Ukiyo no 
Daibu, care l-a ţinut sub strictă observație chiar acasă la el, spre marea tristeţe a soţiei și secretarilor 
lui; şi când deliberările juriului s-au încheiat s-a decis ca, dat fiind faptul că a atacat un om în 
incinta palatului, Takumi no Kami trebuie să își facă harakiri*”. S-a mai decis că bunurile sale să fie 
confiscate, iar familia sa ruinată. Așa era legea. Și astfel Takumi no Kami și-a făcut harakiri, 
castelul său din Ako i-a fost confiscat, iar slujitorii săi au devenit ronini, unii dintre ei s-au angajat 
la alți daymio, iar alții au devenit negustori. 

Printre aceşti slujitori era şi consilierul său principal, Oishi Kuranosuke, care, cu alți 46 de 
slujitori loiali, a format o ligă ce avea să răzbune moartea stăpânului lor omorându-l pe Kotsuke no 

Suke. Acest Oishi Kuranosuke nu era în castelul Ako în momentul tragediei care nu ar fi avut loc 
dacă ar fi fost alături de prinţul sau; pentru ca, fiind un om înţelept, nu ar fi pierdut ocazia să îl 
îmbuneze pe Kotsuke no Suke trimiţându-i daruri; consilierul care l-a servit pe Takumi no Kami la 
Yedo era un pămpălău care și-a neglijat datoria și astfel a cauzat moartea stăpânului său și a dus la 
ruină casei sale. 

Şi astfel Oishi Kuranosuke şi cei 46 de ronini au început să făurească planul de răzbunare 
împotriva lui Kotsuke no Suke; dar Kotsuke no Suke era atât de bine păzit de un grup de luptători 
oferiţi de către daymio-ul Uyesugi Sama, a cărui față era soția lui, încât cei 47 şi-au dat seama că 
singurul mod în care și-ar fi putut atinge scopul era să îl facă pe duşman să își lase jos garda. 

Astfel, ei s-au separat şi s-au deghizat, unii în tâmplari, alții în meșteșugari, iar alții în negustori; 
conducătorul lor, Kuranosuke, s-a dus la Kyoto și a construit o casă în cartierul numit Yamashina, 
după care a început să frecventeze locuri cu reputație proastă, și a cedat beției şi destrăbălării, ca şi 
cum gândul nu îi stătea deloc la răzbunare. 

Kotsuke no Suke, între timp, suspectând ca foștii vasali ai lui Takumi no Kami vor vrea să îl 
ucidă, a trimis spioni la Kyoto pentru a monitoriza tot ceea ce făcea Kuranosuke. 

Acesta însă, hotărât să instituie dușmanului o falsă stare de siguranţă, a continuat să ducă o viața 
lipsită de griji, înconjurat de prostituate şi beţivi. 

Într-o zi, când se întorcea acasă beat, a căzut în stradă şi a adormit, şi a fost de râsul tuturor 
trecătorilor. S-a întâmplat ca un bărbat pe nume Satsuma să îl vadă şi să spună: 


469 seppuku (harachiri) desemnează un mod de sinucidere prin spintecarea pântecelui cu pumnalul sau cu sabia, 


practicat mai ales de samurai japonezi 


„Nu este acesta Oishi Kuranosuke, care a fost consilierul lui Asano Takumi no Kami, și care, 
neavând îndrăzneala să își răzbune stăpânul, s-a abandonat femeilor și vinului? Uitaţi-vă cum zace 
beat în mijlocul străzii! Bestie lipsită de loialitate! Prostule! Nu meriți denumirea de samurai!” 

Spunând acestea, s-a aplecat peste Kuranosuke și l-a scuipat; Kotsuke no Suke, auzind acestea 
de la spionii săi, s-a simţit foarte ușurat și în siguranță. 

Într-o zi soţia lui Kuranosuke, care era foarte deprimată văzând viaţa pe care o duce soţul ei, s-a 
dus la el şi i-a spus: „Lordul meu, mi-ai spus la început ca destrăbălarea ta este doar un șiretlic ca să 
îl faci pe dușmanul tău să lase garda jos. Dar aceasta a mers prea departe. Te rog și te implor să îţi 
moderezi comportamentul.” 

„Nu mă mai deranja”, a răspuns Kuranosuke, „nu vreau să îți ascult pisălogeala. Dacă modul 
meu de viaţa te nemulțumește, voi divorța de tine, și vei putea să faci orice doreşti; iar eu îmi voi 
cumpăra o fată tânără și frumoasa de la una dintre casele publice, şi mă voi însura cu ea doar de 
plăcere. Mi-e greață să tot văd o femeie bătrână ca tine în casa, aşa că poți să pleci — cu cât mai 
repede, cu atât mai bine.” 

Spunând acestea, soţia sa, îngrozită, a cerut iertare şi mila. 

„O, lordul meu, te rog retrage-ţi acele cuvinte grele! Ţi-am fost loiala timp de 20 de ani, ţi-am 
făcut trei copii; în timp de boala și de tristeţe ţi-am fost alături; nu poţi să fii atât de crud şi să mă 
arunci în strada acum. Ai milă!” 

„Încetează plânsetul. M-am hotărât, iar tu trebuie să pleci; și cum copiii mă încurcă, i-ai și pe ei 
cu tine.” 

Când a auzit aceste vorbe, în disperarea care a cuprins-o, l-a căutat pe cel mai mare fiu al ei, 
Oishi Chikara, şi l-a implorat să cea iertare în numele ei, şi să se roage ca ea să fie reacceptată. Dar 
nimic nu l-ar fi clintit pe Kuranosuke din scopul său, aşa ca soţia sa a fost alungată cu cei doi copii 
mai mici. Dar Oishi Chikara a rămas alături de tatăl său. 

Spionii au comunicat aceasta imediat lui Kotsuke no Suke. Când acesta a auzit cum Kuranosuke 
după ce şi-a alungat nevasta şi-a luat o concubină, a început să se întrebe dacă are vreun motiv de 
îngrijorare. Așa că, treptat, a început să îi ţină pe posibilii dușmani mai puțin sub control, şi a trimis 
înapoi jumătate din garda ce îi fusese trimisă de către socrul sau, Uyesugi Sama. Nici prin minte nu 
îi trecea cum cade în capcana întinsă de Kuranosuke, care, în zelul sau, a renunţat chiar și la nevasta 
şi copiii săi. Un om admirabil şi de-a dreptul loial! 

Astfel Kuranosuke a continuat să îşi inducă dușmanul în eroare; iar asociaţii săi s-au dus cu toţii 
la Yedo și, folosindu-se de poziţiile lor, au reușit să obțină acces la casa lui Kotsuke no Suke, s-au 
familiarizat cu clădirea și cu aranjamentul diferitelor camere și au evaluat caracterele servitorilor lui 
Kotsuke; au identificat oamenii loiali, dar şi laşii. Astfel, Kuranosuke primea rapoarte regulate 
despre duşmanul său. Când în sfârşit a devenit evident că Kotsuke no Suke lăsase jos garda, 
Kuranosuke s-a bucurat că ziua răzbunării venise și a fugit în secret din Kyoto, evitând vigilenta 
spionilor puși pe urmele sale. Apoi, cei 47 de oameni, definitivându-și planul, au așteptat momentul 
potrivit cu multă răbdare. 

Era deja mijlocul iernii, iar frigul era înţepător. Într-o noapte, în timp ce ningea abundent, când 
toată lumea dormea, roninii au hotărât ca aceasta este șansa lor. Aşa că și-au împărțit bandă în două, 
şi au dat fiecărui om câte un post. Una dintre bande, condusă de Oishi Kuranosuke, trebuia să atace 
poarta din fața, iar cealaltă, condusă de fiul său, Oishi Chikara, trebuia să atace spatele casei lui 
Kotsuke no Suke; dar cum Chikara avea doar 16 ani, Yoshida Chiuzayemon a fost numit gardianul 
sau. Mai mult, s-a hotărât ca bătaia unei tobe la ordinul lui Kuranosuke să fie semnalul pentru atacul 
simultan; dacă cineva îl ucidea pe Kotsuke no Suke şi îi tăia capul, trebuia să fluiere ca semnal 
pentru camarazii săi, care trebuiau să se grăbească către locul faptei şi să identifice capul, apoi să îl 
ducă la templul Sengakuji, și să îl ofere mormântului lordului lor mort. Apoi trebuiau să raporteze 
fapta lor Guvernului şi să îşi aştepte sentința la moarte. Roninii au jurat că vor face exact cum au 
plănuit. Operaţiunea a început la miezul nopţii, şi cei 47 de camarazi, terminând pregătirile pentru 


atac, au cinat pentru ultima dată împreună, pentru ca în zori ştiau că vor muri. Apoi Oishi 
Kuranosuke s-a adresat luptătorilor, spunând: 

„În noaptea aceasta vom ataca dușmanul în palatul său; slujitorii săi în mod sigur vor opune 
rezistență, și vom fi obligați să îi omorâm. Dar să omori bătrâni, femei și copii este un lucru 
condamnabil; de aceea, vă rog să vă abţineţi să omorâţi vreo persoană fără apărare.” Camarazii săi 
au fost foarte încântați de acest discurs, şi au rămas în aşteptarea miezului nopții. 

Când ora a venit, roninii s-au pus în mişcare. Vântul bătea foarte tare, iar zăpada le biciuia fața; 
dar lor puţin le pasa de vânt sau zăpadă în timp ce se grăbeau, doritori de răzbunare. În sfârşit au 
ajuns la casa lui Kotsuke no Suke, și s-au împărțit în două grupuri; Chikara, cu 23 de oameni, s-a 
dus la poarta din spate. Patru oameni, cu ajutorul unor scări de frânghie au intrat în curtea 
interioară; au observat că toţi cei din casa dorm, aşa că au intrat în casa portarului unde dormea 
garda, și, înainte ca aceștia să îşi dea seama ce li se întâmpla, roninii i-au legat. Gărzile înfricoșate 
au cerut îndurare, iar roninii au acceptat cu o singură condiţie: să li se dea cheile de la poartă. Dar 
gărzile temătoare au spus că acele chei se afla în casa unuia dintre ofițeri, şi că ei nu puteau să le 
obţină. Apoi roninii și-au pierdut răbdarea și cu un ciocan au spart lacătul porţii. În același timp 
Chikara şi grupul său au spart lacătul de la poarta din spate. 

Apoi Osihi Kuranosuke a trimis un mesager la casele din jur cu următorul mesaj: „Noi, roninii 
care am fost în serviciul lui Asano Takumi no Kami, vom intra în această noapte în palatul lui 
Kotsuke no Suke, pentru a ne răzbuna stăpânul. Cum nu suntem tâlhari de noapte şi nici criminali, 
nimeni nu va fi rănit în casele din jur. Vă rugăm să vă vedeţi de rutina obișnuită.” Și cum Kotsuke 
no Suke era urât de vecinii săi, aceştia nu şi-au unit forțele pentru a-l ajuta. S-a mai luat o măsură de 
precauţie: ca să nu fugă vreunul dintre cei din casa pentru a chema relațiile familiei în ajutor, 
Kuranosuke a pus 10 dintre oamenii săi înarmaţi cu arcuri să păzească curtea de pe acoperiș. 
Terminând astfel pregătirile premergătoare, Kuranosuke a bătut tobă și a dat semnalul pentru atac. 

Zece dintre slujitorii lui Kotsuke no Suke, auzind zgomot, s-au trezit; şi, pregătindu-se de luptă, 
s-au dus în prima cameră pentru a îşi apăra stăpânul. În acest moment roninii, care reușiseră să 
deschidă uşa de la prima cameră, au intrat peste slujitori. Cele două grupuri s-au luptat, iar în 
mijlocul acestei lupte, Chikara, conducându-şi oamenii prin grădină, a intrat în spatele casei; 
Kotsuke no Suke, îngrozit, s-a refugiat împreună cu soția lui şi celelalte servitoare într-un dulap de 
pe o verandă, în timp ce restul slujitorilor săi, care dormeau în baracă de lângă casă, erau gata să se 
sacrifice pentru el. Dar roninii care intraseră pe ușa din faţa și care se luptau cu cei 10 slujitori, au 
reuşit să câştige lupta fără să îşi diminueze numărul; apoi, au înaintat către spatele casei unde li s-a 
alăturat grupul lui Chikara. 

Între timp restul oamenilor lui Kotsuke no Suke se treziseră, și bătălia se desfășura peste tot; 
Kuranosuke, stând pe un taburet, dădea ordine şi organiza roninii. Curând, locuitorii casei au înţeles 
că nu pot face fața dușmanului, așa că au încercat să trimită pe cineva către Uyesugi Sama, socrul 
lordului lor, implorându-l să vină să îi salveze cu toate forţele armate de care dispune. Dar 
mesagerii au fost omorâţi de arcașii pe care Kuranosuke îi pusese pe acoperiş. Și astfel, neavând 
ajutor, au continuat să lupte cu disperare. Apoi Kuranosuke a strigat: „Kotsuke no Suke este 
dușmanul nostru; să se ducă cineva înăuntru și să îl aducă în faţa mea, mort sau viu!”. 

Acum, în faţa camerelor private a lui lui Kpotsuke no Suke stăteau trei slujitori curajoși, cu 
săbiile scoase. Primul era Kobayashi Hehachi, al doilea era Waku Handaiyu, iar al treilea era 
Shimidzu Ikkaku; toți erau oameni buni și loiali, dar și luptători desăvârșiţi. Pentru un timp au ţinut 
toţi roninii departe, şi la un moment dat chiar i-au forțat să se retragă puțin. Când Oishi Kuranosuke 
a văzut această, a strâns din dinţi furios și a strigat oamenilor săi: „Ce? Nu aţi jurat toți să vă 
sacrificați viaţa pentru a vă răzbuna lordul? Acum sunteţi alungaţi de trei oameni? Lașilor, nici nu 
meritaţi să vă vorbesc! Să mori luptând pentru a apăra onoarea stăpânului tău este cea mai nobilă 
ambiţie a unui slujitor!”. Apoi întorcându-se către fiul sau Chikara a spus: „Hai băiete! Provoacă 
acei oameni şi, dacă sunt prea puternici pentru tine, atunci mori!”. 


Ambiţionat de aceste cuvinte, Chikara a înhăţat o lance și a început lupta cu Waku Handaiyu, dar 
nu a putut să îşi menţină poziţia, ŞI, retrăgându-se treptat, a fost scos în grădină, și alunecând, a 
căzut în lac. Dar în timp ce Handaiyu sa pregătea să îl omoare, Chikara i-a tăiat piciorul şi apoi a 
ieșit din apă, omorându-și dușmanul. Între timp Kobayashi Hehachi și Shimidzu Ikkaku au fost 
omorâţi de alți ronini, precum şi toți slujitorii lui Kotsuke no Suke. Chikara, văzând aceasta, s-a dus 
cu sabia însângerată în ultima cameră să îl caute pe Kotsuke no Suke, dar l-a găsit doar pe fiul 
acestuia, un lord tânăr pe nume Kira Sahioye, care l-a atacat, dar a fost repede rănit, retrăgându-se. 
Pentru ca toți oamenii lui Kotsuke no Suke fuseseră omorâţi, lupta s-a sfârşit; dar încă nu îl găsiseră 
pe Kotsuke no Suke. 

Apoi Kuranosuke şi-a împărțit oamenii în mai multe grupuri şi au căutat toată casa, dar în zadar; 
erau doar femei şi copii plângând împreună. Cei 47 de oameni au început să regrete faptele 
săvârşite, şi că după atât chin au permis dușmanului să le scape. A fost un moment în care, în 
disperarea lor, s-au pus de acord să se sinucidă împreună pe loc, dar nu înainte de a mai face un 
efort. Şi astfel Kuranosuke s-a dus în dormitorul lui Kotsuke no Suke, și atingând așternuturile cu 
mâinile, a exclamat: „Tocmai am pipăit așternuturile, și sunt calde, înseamnă că dușmanul nostru nu 
este prea departe. Sigur este ascuns undeva în casă.” Foarte încântați de acestea, roninii și-au 
reînceput căutarea. În partea ridicată a acestei camere, lângă „locul de onoare”, era atârnat un 
tablou. Au dat Jos acest tablou şi au văzut că era o mare gaură în perete. Astfel, unul dintre ronini, 
numit Yazama Jiutaro, a intrat în gaură și a descoperit că la capătul ei era o curte mică, în care era 
un mic depozit de cărbune şi lemn de foc. Uitându-se la depozit, a observat ceva alb, şi împungând 
acel ceva cu sulița, doi oameni au sărit pe el încercând să îl omoare, dar el a reuşit să îi respingă 
până când un camarad a venit şi l-a ajutat. Jiutaro a intrat în depozit şi a înțepat peste tot cu sulița 
sa. Din nou văzând ceva alb, a împuns cu sulița, și un strigăt de durere i-a dezvăluit că împunsese 
un bărbat; Jiutaro l-a înşfăcat de guler şi l-a târât afară din depozit. Apoi ceilalți ronini au venit şi au 
examinat prizonierul, și au observat că este un nobil, că are cam 60 de ani, că era îmbrăcat într-o 
cămașă de dormit albă de satin, care era pătată de sânge. Cei doi oameni erau convinși că acesta era 
Kotsuke no Suke și l-au întrebat care e numele său, dar el nu a răspuns; ei au fluierat însă sfârșitul 
luptei, și toți roninii au venit. Oishi Kuranosuke a adus o lanternă și a examinat trăsăturile 
bătrânului, concluzionând că este Kotsuke no Suke; dacă se doreau și alte dovezi, se putea vedea o 
cicatrice pe frunte de la rana stăpânului lor, Asano Takumi no Kami. Oishi Kuranosuke s-a adresat 
deci bătrânului foarte respectuos: 

„Lordul meu, noi suntem slujitorii lui Asano Takumi no Kami. Anul trecut dumneavoastră și 
stăpânul nostru v-aţi certat în palat, iar stăpânul nostru a fost condamnat la harakiri, iar familia sa 
ruinată. Am venit în această noapte ca să îl răzbunăm, pentru că este datoria unor oameni loiali. Vă 
rog să luaţi în seama dreptatea scopului nostru. Și acum, lordul meu, vă rog să vă faceţi harakiri. Eu 
voi avea onoarea să vă fiu secund, şi când, cu toată umilinţa, voi fi primit capul dumneavoastră, este 
intenția mea să îl ofer mormântului lui Asano Takumi no Kami.” 

Astfel, din respect pentru funcția sa înalta, roninii l-au tratat pe Kotsuke no Suke cu cel mai mare 
respect, şi i-au oferit de mai multe ori harakiri. Dar el se târa mut şi tremurând. În sfârșit, 
Kuranosuke, văzând ca rugămințile lor sunt în zadar, i-a tăiat capul cu aceeași sabie cu care Asana 
Takumi no Kami se sinucisese. Apoi cei 47 de camarazi, foarte bucuroși că îşi îndepliniseră 
misiunea, au pus capul într-o găleată şi s-au pregătit de plecare; dar înainte de a părăsi casă au stins 
toate focurile şi luminile, ca să nu izbucnească vreun foc și să sufere vecinii. 

Când se îndreptau spre Takanawa, o suburbie în care este templul Sengakuji, au venit zorii; 
oamenii au ieşit din case pentru a-i vedea pe cei 47 oameni care, cu hainele şi armele însângerate, 
erau foarte înfricoșători; şi toată lumea i-a lăudat pentru loialitatea și curajul lor. Dar se așteptau ca 
în orice moment să apară socrul lui Kotsuke no Suke, să îi atace şi să le ia capul. Însă au ajuns în 
Takanawa în siguranță, pentru ca Matsudaira Aki no Kami, unul dintre cei 18 daymio înalți ai 
Japoniei, al cărui elev fusese Asano Takumi no Kami, a fost foarte încântat când a auzit de isprava 


de noaptea trecută, și s-a pregătit să ajute roninii dacă erau atacați. ŞI astfel socrul lui Kotsuke no 
Suke nu a îndrăznit să îi tragă la răspundere. 

La şapte dimineaţa au ajuns peste drum de palatul lui Matsudaira Mutsu no Kami, prinţul din 
Sendai. 

Prinţul, auzind aceasta, a trimis după unul dintre consilierii lui şi i-a spus: „Slujitorii lui Takumi 
no Kami au omorât dușmanul lordului lor și trec pe lângă noi; nu pot să îi admir suficient pentru 
devotarea lor; așa că, cum probabil sunt obosiţi și înfometați după muncă de azi-noapte, invita-i la 
mine, oferă-le mâncare şi vin”. 

Și astfel consilierul s-a dus la Oishi Kuranosuke și a spus: „Sunt consilierul Printului din Sendai, 
și stăpânul meu mi-a spus să vă implor să veniţi în casa noastră pentru a vă oferi din săracele 
noastre mâncăruri și vinuri, care nu sunt demne de curajul dumneavoastră. Acesta este mesajul de la 
lordul meu.” 

„Vă mulţumesc”, a răspuns Kuranosuke. „Este foarte frumos din partea lordului să se preocupe 
de noi. Îi accept delicateţea cu multă recunoştinţa.” 

Aşa că cei 47 ronini au intrat în palat şi li s-a oferit un mare festin, şi toți slujitorii Prințului din 
Sendai au venit ca să îi cinstească. 

Apoi Kuranosuke s-a dus către consilier și a spus: „Suntem într-adevăr îndatoraţi dumneavoastră 
pentru ospitalitate; dar trebuie să ne grăbim spre Sengakuji.” Și, multumind de multe ori gazdei lor, 
au părăsit palatul Printului din Sendai și au ajuns la Sengakuji, unde s-au întâlnit cu starețul 
mănăstirii, care i-a întâmpinat la poarta din fața şi i-a condus la mormântul lui Takumi no Kami. 

Şi când au ajuns la mormântul lordului lor, au scos capul lui Kotsuke, l-au spălat într-o fântână 
din apropiere, şi l-au depus în fața mormântului. Când au făcut aceasta, i-au rugat pe preoții de la 
templu să vină să recite rugăciuni în timp ce ei ardeau esențe: mai întâi Oishi Kuranosuke, apoi fiul 
sau Oishi Chikara, și apoi toţi ceilalți 45 de ronini. Apoi Kuranosuke a dat toţi banii pe care îi avea 
starețului, spunând: 

„Când noi toţi cei 47 ne vom fi făcut harakiri, te rog să ne înmormântezi decent. Mă bazez pe 
onoarea dumneavoastră. Știu că nu e mult ce vă oferim; dar vă rog să fie cheltuiţi toți acești bani pe 
rugăciuni pentru sufletele noastre.” 

Starețul, minunându-se de curajul uimitor al oamenilor, cu ochii în lacrimi s-a jurat să le 
îndeplinească dorința. Așa că cei 47 de ronini, cu inima împăcată, au așteptat răbdători să primească 
ordine de la Guvern. 

În sfârșit au fost chemaţi de Curtea Supremă, unde guvernatorii din Yedo se adunaseră pentru a li 
se da următoarea sentința: „Pentru ca, nerespectând demnitatea orașului, neavând frica de 
Guvernământ, v-aţi grupat pentru a omorî duşmanul, intrând violent în casa lui Kotsuke no Suke în 
timpul nopţii şi l-aţi omorât, sentinţa Curţii este, având în vedere totuşi purtarea demnă, că aveţi 
dreptul să vă faceţi harakiri.” Când a fost citită sentinţa, cei 47 de samurai erau împărțiți în 4 
grupuri Și daţi spre păzire către 4 daymio; şerifi au fost trimiși la palatele acelor daymio pentru a 
vedea cum roninii îşi fac harakiri. Dar, cum de la început se împăcaseră cu ideea ca acesta va fi 
sfârşitul, au murit cu demnitate; cadavrele lor au fost transportate la Sengakuji şi înmormântate în 
faţa mormântului stăpânului lor, Asano Takumi no Kami. Când faima lor a depăşit graniţele tării, 
mulți oameni le-au vizitat mormintele şi s-au rugat pentru ei. 

Printre cei care au venit să se roage era și Satsuma, care, prosternându-se în fața mormântului lui 

Kuranosuke, a spus: „Când te-am văzut zăcând pe strada beat în Yamashina, Kyoto, nu ştiam că 
tu plănuiai să îţi răzbuni lordul şi, considerându-te fără onoare, te-am înjurat și scuipat. Acum am 
venit să îți cer iertare și să îmi ofer umilinţa pentru insulta aduse.” Spunând acestea, și-a scos sabia 
şi și-a făcut harakiri. Marele preot, făcându-i-se milă de el, l-a înmormântat alături de ronini. 

Acesta este sfârșitul poveştii celor 47 de ronini. 


Dragostea lui Gompachi și a lui Komurasaki 


poveste japoneză 


Acum 230 de ani trăia sub stăpânirea unui daimyo din provincia Inaba un tânăr numit Shirai 
Gompachi care, când abia împlinise 16 ani, îşi câştigase deja o reputaţie pentru frumuseţea şi 
curajul sau, şi pentru iscusinţa în mânuirea armelor. Într-o zi, unul dintre câinii lui s-a luptat cu un 
câine aparținând unuia dintre membrii clanului sau şi cei doi stăpâni, fiind tineri pasionali, 
discutând contradictoriu despre al cui câine câştigase bătălia au început să se certe şi au ajuns la 
lovituri. Gompachi și-a omorât adversarul și, ca și consecinţă, a fost obligat să își părăsească ţara, 
refugiindu-se în Yedo. 

Aşa ca Gompachi şi-a început călătoriile. 

Într-o noapte, obosit și cu durere de picioare, a intrat în ceea ce părea a fi un han la marginea 
drumului, a comandat ceva răcoritor și s-a dus la culcare, neștiind de pericolul care îl amenință: 
hanul era de fapt locul de adunare al unei găști de tâlhari, în cursa cărora căzuse fără nici măcar să 
suspecteze aceasta. Geanta lui Gompachi nu era prea valoroasă, dar sabia şi teaca valorau cam 300 
de uncii de argint și pe acestea tâlharii — care erau zece — puseseră ochii. Ei hotărâseră să îl 
omoare pe proprietar pentru a le obține, dar el, fără a bănui nimic, a continuat să doarmă simțind o 
falsă siguranța. 

În mijlocul nopţii a fost speriat din somnul sau adânc de auzul deschiderii ușii de la dormitorul 
său şi, trezindu-se cu mult efort, a văzut o tânără foarte frumoasă, de 15 ani, făcându-i semne să nu 
facă zgomot. Fata a venit la capul patului său șoptindu-i: 

„Domnule, stăpânul acestei case este şeful unei găști de tâlhari care a plănuit să te omoare în 
această noapte pentru a îți lua hainele și sabia. Eu sunt fata unui negustor bogat din Mikawa: anul 
trecut tâlharii au venit la casa noastră și au furat comoara tatălui meu și pe mine. Te rog, domnule, 
ia-mă cu tine şi hai să fugim din acest loc îngrozitor.” 

Plângea în timp ce vorbea şi la început Gompachi era prea speriat pentru a-i răspunde, dar fiind 
un tânăr foarte curajos şi descurcăreţ, și-a revenit imediat din şoc și a hotărât că trebuie să omoare 
hoţii și să o scoată pe această fată din mâinile lor. Aşa că a răspuns: 

„Pentru că spui tu, îi voi omori pe acești hoţi și te voi salva chiar în această noapte; dar tu, când 
voi începe să mă lupt, vei fugi afară din casa pentru a nu fi cumva rănită accidental şi vei rămâne 
ascunsă până când mă voi alătura ție.” 

După ce au făcut această înţelegere faţă a plecat pe drumul său. Dar el a stat treaz, ținându-șşi 
respirația ȘI așteptând și, când hoţii s-au furișat fără zgomot în cameră, unde credeau că victima lor 
doarme adânc, a înjunghiat primul om care a intrat, acesta căzându-i mort la picioare. Ceilalţi nouă, 
văzând aceasta, au intrat cu săbiile trase, dar Gompachi, luptând cu disperare, a reușit să îi învingă 
până la urmă, omorându-i. După ce a scăpat de duşmani în acest mod, a ieşit afară și a strigat fata 
care a venit lângă el alergând, alegând să îl însoţească către Mikawa, unde locuia tatăl sau. Când au 
ajuns în Mikawa, el a condus fecioara până la casa tatălui ei şi i-a povestit cum el fiind prins de hoţi 
a primit ajutorul feţei sale care l-a salvat de la moarte din mila sa cea mare. Şi cum el, pentru a îşi 
plăti serviciul, a salvat-o de la sclavie și a adus-o înapoi acasă. Când bătrânii şi-au văzut fata 
revenită acasă au fost copleșiți de bucurie şi au plâns de fericire. În recunoştinţa lor l-au rugat pe 
Gompachi să rămână alături de ei, pregătindu-i festine şi oferindu-i distracţii cu cea mai mare 
ospitalitate. Dar fiica lor, care se îndrăgostise de el pentru frumuseţea și onoarea lui, își petrecea 
zilele gândindu-se la el şi numai la el. Tânărul însă, în ciuda bunăvoinţei negustorului, care dorea să 
îl adopte ca pe fiul sau încercând din răsputeri să îl convingă să accepte aceasta, voia să ajungă la 
Yedo și să se angajeze ca ofiţer la casa unui lord; așa ca el a refuzat darurile tatălui şi discursurile 
blânde ale fiicei şi s-a pregătit de călătorie. Bătrânul negustor, văzând ca Gompachi nu putea fi 
convins să îşi schimbe telurile, i-a dat un cadou de despărţire constând în 200 de uncii de argint şi 
cu mult regret şi-a luat la revedere. 

Dar fecioara jelea, stătea plângând din toată inima pentru că dragostea sa plecase. El, gândindu- 
se mai mult la ambiţie decât la dragoste, a venit la ea și a consolat-o şi i-a spus: „Încetează să mai 


plângi, draga mea, şi nu mai jeli, pentru că mă voi întoarce în curând la tine. Tu, între timp, să îmi 
fu loială şi fidelă, îngrijindu-ți părinții cu pioşenie.” 

Aşa că ea şi-a şters lacrimile şi a zâmbit din nou când l-a auzit promiţându-i că se va întoarce 
rapid la ea. Şi Gompachi a plecat în drumul său, în curând ajungând lângă Yedo. 

Dar pericolele pe care avea să le înfrunte nu se terminaseră: într-o noapte târzie, ajungând la 
locul numit Suzugamori, în vecinătatea lui Yedo, s-a întâlnit cu șase tâlhari care l-au atacat, vrând să 
îl omoare și să îi fure toate posesiile. Netulburat, și-a scos sabia și a omorât pe doi dintre ei; dar, 
fiind foarte obosit după lunga sa călătorie, ceilalți patru aproape sigur că îl învingeau dacă nu îl 
salva un negustor care se întâmpla să treacă pe acolo şi, văzându-l în pericol, a venit să îl ajute. 

S-a dovedit că acest negustor blând, care l-a ajutat fără să clipească pe Gompachi, era de fapt 
Chobei din Bandzuin, șeful Otokodate sau Societatea Prietenoasă a negustorilor din Yedo — un om 
faimos în analele orașului ale cărui viața și aventuri sunt recitate pana în această zi, făcând subiectul 
unei alte poveşti. 

Când tâlharii au dispărut, Gompachi, întorcându-se către salvatorul sau, a spus: 

„Nu știu cine sunteți, domnule, dar trebuie să vă mulțumesc pentru că m-aţi salvat dintr-un mare 
pericol.” 

Și în timp ce continua să îşi exprime recunoştinţa, Chobei i-a răspuns: 

„Nu sunt decât un modest negustor, un om umil și, dacă tâlharii au fugit, a fost mai mult norocul 
dumneavoastră decât meritul meu. Dar nu pot decât să vă admir pentru cum aţi luptat. Aţi dat 
dovadă de un curaj și o pricepere mult peste vârsta dumneavoastră, domnule.” 

„Într-adevăr”, a răspuns tânărul zâmbind încântat la auzirea laudei, „sunt încă tânăr și 
neexperimentat și îmi este chiar rușine de stilul meu neîndemânatic de a mânui sabia.” 

„Şi pot să vă întreb domnule, sunteţi legat de vreun stăpân?” 

„Sunt doar un ronin şi nu am un ţel bine stabilit.” 

„Aceasta este o slujbă proastă” a spus Chobei, fiindu-i milă de tânăr. „Însă, dacă îmi scuzați 
îndrăzneala de a vă face o asemenea ofertă, fiind doar un negustor, până când vă veţi găsi un loc de 
muncă, vă pun sărăcăcioasa mea casă la dispoziție.” 

Gompachi a acceptat oferta noului său prieten de încredere cu multe mulțumiri; aşa ca Chobei l-a 
condus la casa sa, unde l-a cazat şi l-a distrat cu multă ospitalitate pentru câteva luni. Şi acum 
Gompachi, neavând nicio grijă pe lume, a căzut în patima viciilor, ducând o viaţa fără scop, 
gândindu-se la nimic altceva decât la satisfacerea mofturilor și dorințelor sale; a început să 
frecventeze Yoshiwara, un cartier al orașului destinat caselor de ceai şi altor case de plăceri, unde 
frumuseţea sa atletică a atras multă atenţie și l-au făcut un favorit între toate frumoasele cartierului. 

Cam tot atunci, bărbaţii au început să laude farmecele lui Komurasaki, sau „Micuța mov”, o 
tânără care venise de curând la Yoshiwara și care își depășea rivalele în frumuseţe și complimente. 
Gompachi, ca şi restul lumii, a auzit atât de multe despre faima ei încât a hotărât să se ducă la casa 
care o ţinea, 

„Cele trei coaste ale marii”, şi să evalueze singur dacă ea îşi merita laudele. Deci a pornit către 
fata într-o zi ŞI, ajungând la „Cele trei coaste ale marii”, a cerut să o vadă pe Komurasaki. A fost 
îndrumat către camera în care aceasta stătea, înaintând către ea; dar când ochii li s-au întâlnit, 
amândoi au scos un țipăt de uimire pentru ca aceasta Komurasaki, faimoasa frumuseţe a 
Yoshiwarei, s-a dovedit a fi fata pe care Gompachi o salvase cu câteva luni în urmă din 
ascunzătoarea hoţilor şi pe care o redase părinților săi din Mikawa. O lăsase în prosperitate și cu 
influenţa, cel mai drag copil al unui tată bogat, când schimbaseră jurăminte de dragoste şi de 
fidelitate; şi acum se întâlneau într-o ceainărie comună în Yedo. Ce schimbare! Ce contrast! Cum se 
schimbaseră bogăţiile în rugină şi jurămintele în minciuni! 

„Ce este asta?” a strigat Gompachi când și-a revenit din șoc. „Cum de te găsesc aici urmând 
această profesie necurată, în Yoshiwara? Te rog explică-mi aceasta, pentru ca în mod sigur există un 
mister pe care nu îl înţeleg.” 


Dar Komurasaki — care în mod neașteptat îşi reîntâlnise iubitul după care tânjise și era împărțită 
între ruşine şi bucurie — a răspuns, plângând: 

„Într-adevăr! Povestea mea este una tristă și prea lungă. După ce ne-ai părăsit anul trecut, 
calamităţile şi ghinionul au căzut peste casa noastră; și când părinţii mei au devenit săraci, am ajuns 
la capătul răbdării neștiind cum să îi susțin: așa că mi-am vândut nenorocitul acesta de corp 
stăpânului acestei case și am trimis niște bani mamei și tatălui meu; dar, în ciuda acestora, 
problemele s-au înmulțit asupra lor și acum, în sfârșit, au murit în mizerie și jale. Și uite așa trăieşte 
în această lume largă o nefericită ca mine! Dar acum că te-am întâlnit din nou — tu care eşti atât de 
puternic — mă poţi ajuta pe mine care sunt atât de slabă. M-ai salvat o dată, te implor, nu mă 
abandona acum!”. Și în timp ce își spunea povestea demnă de mila lacrimile şiroiau din ochii ei. 

„Aceasta este într-adevăr o poveste tristă.” a spus Gompachi, foarte afectat de istorisire. „Trebuie 
să fi fost foarte mult ghinion în familia ta care cu atât de puţin timp în urmă era atât de înfloritoare. 

Însă nu mai jeli pentru că nu te voi renega. Este adevărat că sunt prea sărac pentru a te 
răscumpăra din sclavie, dar în orice caz mă voi strădui să nu mai fi chinuită. lubeşte-mă deci şi 
pune-ți toată încrederea în mine.” Când l-a auzit vorbind atât de tandru s-a simţit consolata și nu a 
mai jelit, deschizându-şi întreaga inimă lui, uitându-şi necazurile din trecut în marea bucurie de a îl 
fi întâlnit din nou. 

Când a venit timpul ca el să plece, a îmbrățişat-o cu mult drag și s-a întors la casa lui Chobei; dar 
nu putea să și-o alunge pe Komurasaki din minte și se gândea numai la ea, așa că s-a obişnuit într- 
un final să se ducă zilnic la Yoshinawara să o vadă şi, dacă vreo întâmplare îl împiedica să o 
viziteze, ea, lipsindu-i iubitul, devenea nerăbdătoare și îi scria pentru a îl întreba de ce absentează. 
Continuându-și modul de viaţa, banii lui Gompachi au început să se termine şi, fiind un ronin fără 
un stăpân constant, nu avea nicio metodă de a își reînnoi fondurile. Fiindu-i ruşine să apară fără un 
ban la „Cele trei coaste ale marii”, un spirit rău s-a dezvoltat înlăuntrul său și a omorât un om, 
furându-i banii și cheltuindu-i la Yoshinawara. 


O lecţie de dragoste 


poveste japoneză 


Pentru a-și renova casa, un japonez a făcut o spărtură într-un perete. Casele japoneze au în mod 
normal un spaţiu gol între pereţii din lemn. Cu surprindere a constatat că acolo se afla o șopârlă 
blocată din cauza unui cui bătut din afară, într-unul din picioarele sale. I-a fost milă când a văzut 
această, dar în același timp a fost și curios, dându-și seama că cuiul a fost bătut cu câţiva ani în 
urmă, când a fost construită casa. 

Ce se întâmplase...!?! 

Șopârla a supravieţuit în această poziție atât de mult timp! Într-un perete despărțitor închis de 
mai mulți ani, fără a se mișca. Pare imposibil de crezut. Atunci, se întreba, cum de aceasta șopârlă 
supraviețuise atât de mult, fără să se miște, odată ce piciorul său a fost țintuit!? 

Și-a oprit munca pentru a observa şopârlă, pentru a vedea ce face şi cum se hrănește. Ceva mai 
târziu, neștiind de unde, a apărut o alta șopârlă, cu o insectă în gură. 

Ah! Asta l-a uimit şi l-a atins profund. Şopârla prinsă în cui, a fost hrănită ani de zile de către 
alta şopârla... 

Imaginaţi-vă! A făcut acest lucru continuu, pentru o atât de lunga perioadă de timp, fără a 
renunţa la speranță pentru partenerul său. 

Gândiţi-vă. Aţi face asta pentru cineva? Pentru partenerul vostru, pentru părinţii, fraţii sau 
prietenii voştri? Imaginaţi-vă că o creatură mică poate face ceea ce o creatură binecuvântata cu o 
minte strălucită, poate face cu greutate... 

Cu avansul tehnologic din aceasta era a comunicaţiilor, accesul nostru la informaţie devine tot 
mai rapid. Dar distanţa dintre fiinţele umane se reduce oare la fel de mult...? 


De aceea nu-i abandonaţi niciodată pe cei dragi, Nu le spuneți că sunteți ocupați atunci când au 
nevoie de voi... Este posibil să aveţi întreaga lume la picioarele voastre, Dar voi ați putea fi 
întreaga lor Lume pentru ei... 


In căutarea crizantemei de aur 
poveste japoneză 


Era odată, demuuuult, într-o ţară îndepărtată un prinţ foarte bogat, pe nume Mohitoma. Nu ducea 
lipsă de absolut nimic! Avea tot tot ce și-ar fi dorit orice om din lume. Lângă el, trăia și servitorul 
său credincios, Torito, care îi era totodată și prietenul cel mai apropiat. 

Prinţul era vestit în tot ținutul pentru sufletul său bun și pentru că era nespus de viteaz. Dar cu 
toate bogăţiile lui şi viața lipsită de griji, Mohitoma nu-și găsea fericirea nicicum. Se învârtea zi de 
zi, cu sufletul tot mai neliniștit. Astfel, cu timpul, el a ajuns să nu se mai poată bucura de nimic. 

Într-o dimineaţă, după ce s-a trezit, l-a chemat la el pe Torito și i-a spus: 

— Am visat azi noapte balaurul de dincolo de munţi. El mi-a spus că dacă vreau să fiu fericit, va 
trebui să pornesc în căutarea Crizantemei de Aur. Drumul până la ea este plin de primejdii 
neprevăzute. lar atunci când o voi afla, să o duc unei fete de general, care trăieşte departe, departe... 
tocmai în celălalt capăt al țării. Oamenii îi spun Floare de Piersic şi este de-o frumuseţe neasemuită. 

— Să mergem, stăpâne! a exclamat imediat credinciosul lui servitor şi prieten. 

— Vrei să vii cu mine? l-a întrebat prințul. 

— Da! strigat cu hotărâre Torito. 

— Dar ştii că vom întâlni multe primejdii până acolo? 

— Chiar dacă aş şti că voi muri, tot voi veni fără să stau pe gânduri! 

Astfel prinţul, împreună cu prietenul său credincios au pornit la drum în dimineața următoare. 
Spre seară, au ajuns într-o pădure și se gândeau unde vor dormi. Dar chiar în momentul în care 
începeau să-şi facă griji de umbrele nopţii ce se lăsă, în fața lor a apărut un templu părăsite, în ruine. 
Cei doi s-au bucurat! Au găsit repede un loc unde să se aciuiască și să se poată odihni în urma 

lungului drum parcurs în ziua ce tocmai se încheia. 

Dimineaţa, credinciosul servitor s-a trezit înainte de ivirea zorilor și s-a gândit să pornească prin 
pădure, să caute fructe, atât pentru el, cât şi pentru stăpânul său. Erau amândoi înfometați. 

Tot mergând și căutând fructe, el nu a observat însă că s-a îndepărtat cam mult de ruinele 
templului. Şi-a dat seama de această abia când cerul s-a întunecat, iar el a vrut să se întoarcă cât mai 
repede la adăpostul ruinelor. 

Pentru că foarte repede cerul s-a acoperit de nori negri, care au adus cu ei tunete şi primii stropi 
de ploaie, Torito a căutat un adăpost mai apropiat. Astfel, în fugă lui, el s-a trezit în faţa unei porți 
imense, ce se afla într-un zid atât de înalt încât nu i se vedea capătul ce se pierdea în cer, dincolo de 
norii întunecați. A alergat repede înspre uriaşa poartă, dar a încremenit! Poarta era păzită de nişte 
balauri înfricoşători! Dar balaurii dormeau adânc. 

Torito, împins de furtuna ce devenea tot mai puternică, a decis să se strecoare pe lângă ei şi să 
intre pe poartă. Şi a reușit să treacă neobservat de acei balauri îngrozitori! Dar... când a păşit 
dincolo de poartă imensă... s-a trezit într-o încăpere nesfârşită, în care erau absolut toate vietățile de 
pe pământ! Torito a descoperit acolo animale şi păsări, ce stăteau laolaltă perechi-perechi: vulturi, 
elefanţi, lupi, rinoceri, lei, şerpi, cocoși, maimuțe, câini, girafe, urşi, cai şi multe alte vieţuitoare. 

La început s-a speriat foarte tare! Dar, după o vreme, el a observat că nici animalele fioroase și 
nici cele care erau mai puţin înfricoșătoare nu se aruncau spre el și nu se urnesc din loc. Stăteau 
nemișcate. Astfel că Torito a respirat ușurat și s-a mai liniștit. 

Pentru că era obosit din cauza nopții nedormite între ruine, dar și a drumului prin pădure, el a 
căscat lung. Spre surprinderea lui, a observat că toate animalele au căscat împreună cu el! De 
această dată, tânărul servitor s-a speriat foarte, foarte tare şi a scos un strigăt, din pricina fricii ce îl 


cuprinse. Atunci... animalele şi păsările au început şi ele să strige, fiecare în limba sa, făcând o 
hărmălaie de nedescris! 

Torito nu am mai suportat acea mare gălăgie şi şi-a pus mâinile la urechi, strigând: 

— Ajunge! Ajunge! 

Spre surprinderea lui, deodată s-a făcut liniște. Vietățile au încetat să mai strige. Din nou a 
respirat ușurat și a căutat cu privirea în continuare. 

Ochii lui au descoperit o altă sală, spre care s-a îndreptat degrabă, sperând să găsească ceva de 
mâncare. Îi era foame, pentru că furtuna îl gonise tocmai în timp ce căuta fructe de pădure. Dar... 
deznădăjduit, a găsit în acea încăpere doar o masă, pe care se afla o coală mare de hârtie cu ceva 
scris pe ea. 

Cu paşi şovăitori, Torito s-a apropiat şi a citit rândurile aşternute pe ea: „Cine va avea curajul să 
salveze de vraja toate vieţuitoarele din cealaltă sală, va face o faptă bună și va fi binecuvântat cu 
mult noroc în viața” — a citit el. 

Fără să stea pe gânduri, a spus repede: 

— Voi face această faptă bună! Vreau să eliberez de vrajă acele vieţuitoare sărmane! Dar norocul 
doresc să aparțină stăpânului meu, nu mie. 

Imediat ce a terminat de rostit aceste cuvinte, s-a trezit înconjurat de toate animalele și păsările 
din sala învecinată și care săreau în jurul lui de bucurie, strigând: 

— Ne-ai scăpat, milostivule om! Ne-ai scăpat de vrajă! Nu vom uita niciodată ce-ai făcut pentru 
noi! 

În toată acea bucurie, de picioarele lui s-a apropiat un cățeluș mic și alb, pufos și cu ochii negri, 
strălucitori. 

— la-mă, te rog, cu tine! l-a rugat acesta. Vreau să fiu cățelușul tău. 

Torito a acceptat şi astfel, împreună cu noul său prieten, s-a înapoiat la ruinele templului din 
pădure. Când a ajuns, el i-a povestit stăpânului său toate peripețiile prin care trecuse. 

După un timp, cei doi au pornit din nou la drum. Căţelul cel pufos a luat-o înaintea lor, de parcă 
vroia să le arate drumul. Și aşa... au ajuns la un palat, unde au fost primiţi cu tot fastul din lume! 
Stăpânul acelui loc i-a rugat să rămână cu el cel puțin un an de zile, pentru că se plictisea foarte, 
foarte tare. 

Bineînţeles că cei doi au fost serviţi cu cele mai gustoase mâncăruri şi cele mai alese vinuri. 
Micuţul căţel nu a fost nici el uitat. A primit o porţie uriașă de hrană, care ar fi săturat trei dulăi! 

Torito era foarte fericit! Astfel că el i-a spus lui Mohitoma: 

— Este minunat acest loc! Ar fi grozav să rămânem aici cel puțin câteva săptămâni și să ne 
bucurăm de găzduirea ce ni se oferă. 

— Nu, nu! l-a răspuns prințul. Mâine dimineaţă vom porni din nou la drum. Acest palat este un 
loc al ispitelor şi văd bine că tu nu li te poți împotrivi la fel de ușor ca primejdiilor de-afară. 

Servitorul n-a mai spus nimic, astfel că a doua zi dimineaţă au pornit din nou la drum, împreună 
cu micul căţel, care era foarte fericit şi mergea în faţa lor. După ce au mers mai mult timp, au dat 
peste un tărâm pustiu, unde nu există nicio casă, niciun arbore, nici măcar un fir de iarbă, Dar ei nu 
s-au speriat şi au continuat să urmeze cățelul. 

În faţa lor, la un moment dat a apărut un bătrân ce tremura din tot trupul. Era dus de spate, 
îmbrăcat în haine zdrențăroase și avea barbă albă, lungă până la pământ. 

— Ce mă bucur că mai văd și eu suflare de om! Le-a spus moşneagul de cum i-a văzut. 

— Dar ce faci aici, moşule, prin aceste ţinuturi atât de aprige? L-a întrebat Mohitoma. 

— Păi fiule, când am călcat pe-aici aveam doar douăzeci de ani şi eram pe-atunci un tânăr 
frumos şi voinic. Nimeni nu mai călcase până atunci acest pământ uitat de timp. 

— Dar de ce ai venit până aici? l-a întrebat şi Torito. 

— În căutarea Crizantemei de Aur, i-a răspuns moșneagul. Blestemată să fie! 

Cei doi, prinţ şi servitor, s-au privit. Apoi Mohitoma a rostit: 

— Și noi am venit în căutarea Crizantemei de Aur. 


— Fugiţi! Fugiţi cât vă ţin picioarele! A strigat bătrânul zdrențăros. Altfel veţi ajunge ca mine şi 
tot nu veți găsi nimic! 

Dar ei nu l-au ascultat. Călăuziţi de cățelul alb şi pufos, au pornit mai departe prin pustiu. Așa 
că... au mers tot înainte și au dat peste ţinuturi și mai aprige. Timp de câteva zile au umblat, sfâșiați 
de foame şi de sete, pentru că niciunde în jurul lor nu exista nimic altceva decât pământ sterp. 

După ce-au mai mers un timp, deodată Mohitoma a strigat: 

— Crizantema de Aur! Uite-o, e acolo, în fundul prăpastiei! 

Și fără să mai stea pe gânduri, a început să coboare, fără să se teamă că s-ar putea prăbuși în hău 
şi să moară zdrobit de stânci. La fel de curajoși, Torito și cățelul l-au urmat imediat. 

Când au ajuns cu bine în fundul prăpastiei, au văzut de-aproape minunată Crizantema de Aur. 
Dar... s-au oprit speriaţi, atunci când au dat cu ochii de vietățile înspăimântătoare ce păzeau 
frumoasă floare. Acolo erau lei şi tigri fioroşi, şerpi veninoși Și urşi cu colţi uriași. 

Însă... când aceştia i-au zărit pe Torito şi cățelul alb, s-au dat la o parte și i-au permis lui 
Mohitoma să rupă Crizantema de Aur. În acel moment, toate suferinţele lor au luat sfârșit! 

Pornind pe drum mai departe, au întâlnit în cale ţinuturi îmbelşugate, pline cu de-ale gurii şi apă. 
Astfel ei au ajuns cu bine la casa frumoasei Floare de Piersică, iar prinţul a cerut-o de soţie, după ce 
i-a dăruit Crizantema de Aur. Fata a acceptat și... au trăit fericiți până la sfârşitul zilelor lor. 


Omul care nu voia să moară 
poveste japoneză 


Acum mulți, foarte mulți ani trăia un om pe nume Sentaro. Deși numele lui însemna 
„Milionarul”, el nu era chiar așa de bogat, dar nici sărac nu era. Moştenise o mică avere de la tatăl 
său şi anume din aceasta își asigura existența. Până la cei treizeci şi doi de ani împliniți vieţuise 
liber, fără griji şi fără a munci. Dar, într-o zi, ca din senin, se abătu asupra lui gândul că ar putea să 
moară sau să se îmbolnăvească și toată bucuria vieții pierise pentru el. 

— Şi de ce omul nu ar putea să trăiască cel puţin cinci sau șase sute de ani fără să se 
îmbolnăvească? se întreba el în sinea sa. De ce oare veacul omului e atât de scurt?... 

Se mai întreba dacă ar putea să-și prelungească viaţa atât cât ar vrea, dacă ar trăi cu mai multă 
chibzuinţă. 

Cunoştea poveştile unor împărați din timpurile străvechi, care trăiseră și până la o mie de ani. 
Printre aceștia fusese şi frumoasa Prinţesă Yamato. Ea, precum se spunea, trăise vreo cinci sute de 
ani. Dar, după această prinţesă, nu se mai știa să fi trăit cineva o viaţă atât de lungă. 

Auzise de mai multe ori şi povestea împăratului Shin-no-Shiko, unul dintre cei mai înzestrați şi 
puternici conducători în istoria Chinei. Palatele cele mai mari şi Marele Zid Chinezesc au fost 
construite de el. Era dintre acei care ar fi putut avea tot ce şi-ar fi dorit din lume. Dar, cu tot norocul 
ce mereu îl însoțea, toată bogăţia și splendoarea caselor în care locuia, înţelepciunea consilierilor și 
gloria împărăției sale, el nu era pe deplin fericit, pentru că ştia — într-o zi va muri şi toate astea vor 
rămâne fără el. 

Shin-no-Shiko mereu se gândea la moarte: noaptea când se ducea la culcare, dimineaţa când se 
trezea și toată ziua împrejur. Nicicum nu putea scăpa de povara acestui gând. O, cât de fericit ar fi 
fost, dacă ar fi găsit Elixirul Vieții! 

Aşadar, într-o zi, Împăratul și-a adunat curtenii și i-a întrebat dacă îi pot găsi Elixirul Vieţii, 
despre care citise și auzise deseori. 

Jofuku, unul dintre curtenii mai bătrâni, i-a spus că departe, peste mări, este o ţară numită 
Horaizan şi acolo își duc viaţa nişte eremițil care cunosc secretul Elixirului Vieţii. Oricine bea din 
acea licoare trăiește veşnic. 


Şi atunci, Shin-no-Shiko i-a poruncit lui Jofuku să meargă în ţara Horaizan, să-i găsească pe acei 
sihaştri și să-i aducă o sticluţă cu elixirul magic. L-a urcat în cea mai bună joncă“” a sa, pe care a 
încărcat-o cu nenumărate bijuterii şi pietre scumpe, pentru a fi aduse în dar eremiților. 

Jofuku a navigat spre tărâmul Horaizan şi niciodată nu s-a mai întors înapoi la împăratul care 
atât de mult îl aştepta. Din acele timpuri, se spune că fabulosul Horaizan ar fi Muntele Fuji, unde 
locuiesc sihaștrii care cunosc secretul Elixirului Vieţii şi-l venerează pe Jofuku ca pe un spirit 
protector al lor. 

Amintindu-și toate acestea, Sentaro se hotărî să-i caute pe eremiţi și devenind unul dintre ei 
spera să obțină licoarea dătătoare de viaţă veșnică. Casa și tot ce mai avea pe lângă aceasta le lăsă în 
grija rudelor și porni în căutare. 

Îşi mai aminti că, fiind copil, auzise că acei eremiţi nu locuiau doar pe Muntele Fuji, ci că 
ajunseseră să se stabilească aproape pe toate culmile cele mai înalte. 

Așadar, el porni la drum și străbătu toate regiunile muntoase. Urcă pe vârfurile cele mai înalte, 
dar nu găsi niciun sihastru. 

În sfârșit, tot rătăcind de mai multe zile printr-o regiune necunoscută, întâlni un vânător. 

— Ai putea dumneata să-mi spui cam pe unde trăiesc eremiţii care au Elixirul Vieţii? îl întrebă 
Sentaro. 

— Nu... Eu nu am auzit de așa ceva niciodată, îi răspunse vânătorul. Dar, în schimb, îți pot 
spune că prin părțile astea bântuie un hoț de mare faimă. Se zice că ar fi capul unei bande de vreo 
două sute de tâlhari. 

Ciudatul răspuns al vânătorului cumplit îl supără pe Sentaro. El a înțeles că nu are niciun rost să 
mai piardă timpul căutându-i de unul singur pe acei eremiţi. Se hotărî să meargă chiar atunci la 
altarul lui Jofuku, spiritul lor protector. 

Şi, ajuns la altar, s-a rugat şapte zile, cerându-i lui Jofuku să-i descopere calea spre eremiţii care 
au ceea ce el caută atât de mult. 

Pe la miezul celei de a şaptea nopţi, pe când Sentaro se ruga în templu, ușa altarului se deschise 
şi într-o rază de lumină, ca printr-o minune, apăru însuşi Jofuku. El l-a chemat pe Sentaro mai 
aproape ŞI, cu o voce venită parcă din înaltul munţilor, i-a zis: 

— Dorinţa ta este una egoistă și nu poate fi satisfăcută cu ușurință. Tu crezi că ai putea să devii 
eremit“! pentru a găsi Elixirul Vieţii. Dar știi tu oare cât de grea este viaţa unui sihastru? Știi că el 
n-are voie să mănânce decât fructe, pomușoare și coajă de pin? Sihastrul trebuie să se îndepărteze 
de lume pentru ca inima lui să devină curată ca aurul și liberă de orice dorință pământească. 
Respectând cu stricteţe aceste reguli, el încetează a mai simţi foamea, frigul sau căldura, iar corpul 
lui devine atât de ușor încât poate fi dus de un cocor sau un pește, sau poate merge pe apă fără a-şi 
uda picioarele. 

Ţie, Sentaro, îţi place viaţa frumoasă şi comodă. Dar nu-ţi place să muncești. Tu nu poţi suporta 
nici căldura mare şi nici frigul. Niciodată nu vei putea să umbli desculț sau, pe timp de iarnă, să ai 
pe tine doar o haină subţire. Nu cred că ai avea răbdarea și puterea de a trăi viaţa unui eremit. 

Totuși, ca răspuns la rugăciunile tale, am să-ţi ofer ceva. Vei merge în Țara Vieţii Veşnice, unde 
nu există moarte. 

Spunându-i toate astea, Jofuku îi dădu lui Sentaro un mic cocor din hârtie, care urma să-l ducă în 
ţara promisă. Sentaro se miră mult. Și atunci văzu cum, sub ochii lui, cocorul crescu atât de mare, 
încât să-l poată duce pe spatele său. Pasărea îşi întinse aripile, se înălță sus în cer şi zbură de-asupra 
munților, spre mare. 

La început Sentaro era foarte speriat. Dar treptat se obişnui cu iuţeala zborului. Au tot zburat şi 
zburat mii de kilometri. Cocorul nu se opri nici pentru o clipă să se odihnească sau să mănânce, 


470 mică ambarcaţiune rudimentară din lemn, cu mai multe catarge şi cu pânze, folosită la transportarea mărfurilor 
şi la pescuit 
471 persoană care duce o viaţă singuratică, retrasă; sihastru, pustnic 


pentru că, fireşte, o pasăre de hârtie nu avea nevoie de mâncare. Însă, lucru straniu, nici lui Sentaro 
nu-i era foame. 

După câteva zile de zbor au ajuns la o insulă. Cocorul se îndreptă mai spre centrul insulei și 
cobori. 

Imediat ce Sentaro se dădu jos, pasărea își strânse aripile, se făcu mică de tot și se ascunse în 
buzunarul stăpânului său. 

Sentaro se uita în jur cu mirare, curios să vadă cum este Țara Vieţii Veşnice. Făcu mai întâi 
înconjurul insulei, apoi străbătu și un oraş care se părea că ocupă cam toată insula. Lucrurile erau 
ciudate și diferite de cele pe care le cunoştea de acasă. Atât ţara, cât și oamenii de acolo păreau a fi 
destul de avuţi. 

Sentaro hotări să rămână şi să locuiască pentru început la un han. Proprietarul hanului părea a fi 
un om bun. Când Sentaro îi spuse că ar vrea să locuiască acolo, el îi promise să-l ducă la 
guvernatorul oraşului şi să-l ajute cu tot ce este necesar. Îi oferi chiar şi o casă şi Sentaro deveni 
locuitor permanent al Țării Vieţii Veşnice. 

Chiar de la început descoperi că niciun trăitor de pe insulă nu cunoscuse vreodată ca cineva să 
moară sau să se îmbolnăvească în ţara lor. Cândva, demult, preoţi veniţi din India şi China le 
povestiseră băștinașilor că ar exista undeva un frumos tărâm numit Paradis, unde fericirea și pacea 
umplu inimile oamenilor, dar pentru a ajunge acolo trebuie să treci neapărat prin moarte. De aceea, 
spre deosebire de Sentaro, locuitorii Ţării Vieţii Veşnice, atât cei bogaţi cât și cei mai săraci, în loc 
să fie înspăimântați de moarte, visau la ea zi și noapte. Erau cu toţii obosiţi de viaţă prea lungă și 
doreau să ajungă în minunatul loc numit Paradis, despre care le povestiseră acei preoţi cu secole în 
urmă. 

Pentru Sentaro lucrurile acestea păreau de-a-ndoaselea. El venise în Țara Vieţii Veşnice pentru a 
scăpa de moarte, însă găsi pe insulă oameni care, fiind sortiți a nu muri vreodată, considerau totuși 
moartea o binecuvântare. 

Ceea ce el credea până atunci a fi dăunător, acei oameni luau drept bun de mâncat, iar ceea ce el 
obişnuia să mănânce, ei respingeau. Când se întâmpla să vină negustori din alte țări, oamenii de pe 
acea insulă năvăleau nerăbdători să cumpere diferite otrăvuri, pe care le înghiţeau lacom, sperând ca 
moartea să vină şi să-i ducă în Paradis. 

Dar dacă acele otrăvuri în alte părți duceau la moarte sigură, aici, în acest loc neobișnuit, nu 
aveau niciun efect. Ba din contra, oamenii, care le înghițeau în speranţa să moară, descopereau în 
scurt timp că se simțeau chiar mai bine. 

În zadar încercau ei să-și imagineze cum ar fi moartea. Cei mai înstăriți şi-ar fi dat toţi banii și 
toate bunurile pe care le aveau doar pentru a-şi scurta viaţa cu cel puţin două sau trei sute de ani. Să 
trăiască veșnic, fără nicio schimbare, era un adevărat chin pentru ei. 

În farmaciile de pe insulă se găsea un medicament foarte solicitat, pentru că provoca, peste 
câteva sute de ani, o ușoară încărunțire a părului și dureri nesemnificative de burtă. 

Sentaro rămase uluit când văzu că peștele scorpie-de-mare, care este foarte otrăvitor, acolo se 
servea în restaurante printre cele mai delicioase bucate, iar vânzătorii vindeau în stradă sosuri făcute 
din cantaride*”?. Niciodată însă nu văzu pe cineva să se îmbolnăvească după ce a mâncat acele 
bucate ucigătoare. 

Sentaro era sigur că niciodată nu va obosi de viaţă şi considera o prostie să-ți dorești moartea. El 
era poate unicul om fericit de pe acea insulă. Își dorea să trăiască mii de ani și să se bucure de viață. 

Timpul trecea repede, ca o săgeată în zbor, pentru că era mereu ocupat cu treburi, de dimineață 
până seara târziu. Dar lucrurile nu mai mergeau la fel de bine ca la început. Suferise mai multe 
pierderi în afaceri. lar de câteva ori ajunsese şi până la ceartă cu vecinii săi. După trei sute de ani 
începu şi el să obosească de viaţă și-i era dor să-şi revadă propria ţară şi vechea sa casă. Își dădea 
bine seama că, oricât de mult ar trăi în această parte a lumii, viața lui va fi întotdeauna la fel. 


472 insectă verde-aurie numită și gândac-de-frasin 


În dorinţa de a părăsi Țara Vieţii Veşnice, Sentaro îşi aminti de Jofuku, acel care cândva l-a ajutat 
să scape de moarte. Și începu să se roage sfântului să-l ducă înapoi, în ţara sa. 

Nici nu-şi încheie bine rugăciunea, că din buzunarul său sări cocorul de hârtie. Sentaro era 
nespus de mirat să vadă că după atâția ani cocorul era același. Ca și acum mulți ani, sub ochii lui, 
pasărea crescu şi crescu, până se făcu destul de mare pentru a-l duce în spate pe Sentaro. Cocorul îşi 
desfăcu aripile şi îşi luă zborul peste mare, îndreptându-se spre Japonia — ţara lui Sentaro. 

Stranie mai este uneori şi firea omului. Nici nu se desprinseră bine de pământ, că lui Sentaro deja 
îi părea rău de ceea ce lăsa în urmă. În zadar încercă să oprească pasărea. Ea îşi continuă zborul mii 
de kilometri deasupra oceanului. 

Dar, deodată, pe neprins de veste, începu o furtună și minunatul cocor de hârtie se umezi, se boți 
şi căzu în mare. Odată cu pasărea se prăbuși în apă și Sentaro. Îngrozit la gândul că ar putea să se 
înece, el strigă rugându-l pe Jofuku să-l salveze. Privi în jur, dar nu era nicio corabie. În timp ce se 
zbătea să se țină deasupra apei văzu un rechin plutind spre el. Acesta se apropie și își deschise gura 
imensă, gata-gata să-l înghită. Sentaro, înțepenit de frică şi simțind că i-a venit sfârşitul, ţipă, 
rugându-l pe Jofuku să-i dea scăpare. 

ŞI atunci... Sentaro se trezi de la propriul țipăt şi înţelese că adormise în fața altarului în timpul 
lungii sale rugăciuni. Își dădu seama că toate acele aventuri extraordinare și înspăimântătoare le 
trăise doar în vis. 

Deodată, o lumină strălucitoare se îndreptă spre el. În lumină apăru un înger cu o carte în mână. 
El îi spuse lui Sentaro: 

— Am fost trimis de Jofuku. El, ca răspuns la rugăciunea ta, ţi-a arătat în vis cum este Țara Vieţii 
Veșnice. Până și acolo, în vis, tu ai obosit de viaţă și l-ai rugat să te readucă în ţara ta natală, unde, 
precum ştii, există moarte. Tot în vis, Jofuku, pentru a te pune la încercare, te-a lăsat să cazi în mare 
și apoi a trimis un rechin să te înghită. Și, iarăși, tu nu-ți doreai să mori și ai cerut ajutor. 

Degeaba vrei să devii eremit sau să găsești Elixirul Vieţii. Aceste lucruri nu sunt pentru cineva ca 
tine. Tu nu poţi îndura o astfel de viaţă. Cel mai bine pentru tine ar fi să te întorci la casa 
părintească, să muncești şi să-ţi trăieşti viața în continuare. Să-ţi cinsteşti mereu strămoșii Și să 
pregătești un viitor pentru copiii tăi. Anume așa vei trăi până la adânci bătrâneţe. Renunţă la dorința 
de a scăpa de moarte, pentru că niciun om pe pământ nu poate trăi veşnic. 

În această carte, pe care ţi-o dau acum, vei găsi multe învățături. Dacă le vei urma, vei merge pe 
calea cea bună. 

Și îngerul dispăru. Sentaro, omul care nu vroia să moară, rămase să înveţe lecţia. Luă cartea şi se 
întoarse la casa părintească, renunțând la toate dorinţele sale fără rost şi străduindu-se să ducă o 
viață aşezată şi cu folos. Învățăturile din acea carte, pe care i-o dădu îngerul, l-au ajutat să urmeze 
calea cea bună și să devină chiar fericit. 


Pânza măiastră de cocor 
poveste japoneză 


A fost odată, într-o biată colibă, la margine de sat, o bătrână cu fiul ei, Musai. Atâta sprijin avea 
şi ea, pe Musai, care trudea de la soare-răsare până la soare-apune, pe ogorul său. Toată ziulica 
bălăcea prin noroi, punând orez în pământul acoperit cu apă multă, aşa cum îi trebuie orezului să 
încolțească. 

Şi cum lucra el așa în lanul mlăştinos, deodată căzu din văzduh un cocor în apropierea sa. 

Musai era deprins cu cocorii, fiindcă în împărăția Mikadoului, asemenea păsări înalte în picioare 
se plimbă nestingherite în brazdele arate. Cine ar cuteza să facă rău acestei ființe cu pene albe, pe 
care toți o numesc „Preacinstitul domn cocor”? 


De aceea, acestei păsări îi place tovărășia omului. Și pășește cu atâta delicateţe şi graţie prin apă, 
încât se şi zice de o gingaşe fetiță, blândă în purtare, că este asemenea „păsării ce se ridică din apă 
fără să o tulbure”. 

Când zări pasărea căzută, Musai grăbi cât putu de repede prin glodul țarinei. Zvârli cazmaua Jos 
şi privind în iarbă, văzu o săgeată înfiptă în spinarea cocorului; picuri roşii de sânge pătau penele 
albe ca zăpada. 

Cocorul nu se sperie deloc de el. Dimpotrivă, plecă gâtul în jos, ca și când s-ar fi supus de mai 
înainte la orice avea de gând să facă tânărul țăran. 

Binișor și cu grijă, Musai scoase săgeata şi ajută păsării să se ridice, dând în lături buruienile ca 
să aibă loc să-și desfășoare aripile. De câteva ori se zbătu cocorul, încercând să zboare; apoi întinse 
bine aripile şi pornu fâlfâind de la pământ, rotindu-se în jurul făcătorului său de bine, ca pentru a-i 
mulțumi; după care o luă drept spre munte, fără să se mai întoarcă. 

Musai privi pasărea cum se face tot mai mică, până dispăru în azurul cerului; pe urmă se întoarse 
la muncă, gândindu-se la vremea când se vor coace spicele de orez. Mai trebuia să trudească multe 
zile până să culeagă rodul muncii, hrana sa şi a bătrânei, că alta n-avea. 

Singura sa mulțumire era seara când, obosit de ceasuri lungi de muncă în lanul cufundat în noroi, 
putea să facă acasă o baie fierbinte. De asta avea întotdeauna grijă mamă-sa, şi de baie și de 
chimonoul proaspăt călcat, cu care-l primenea. După cină, Musai petrecea seara cu vecinii. 

Şi aşa la fel, fiecare zi se adăuga celeilalte, una după alta, până în apropierea toamnei. 

Într-o seară, când se întorcea acasă până a nu scăpăta soarele de tot — ce să vadă? Lângă mamă- 
sa sta o fată foarte frumoasă care îi ură bun sosit, cu o graţie de domniţă. 

Bietul băiat era ca vai de el, după o zi grea de muncă, desculţ, plin de noroi, cu legătura la cap în 
loc de pălărie, cum obișnuiesc japonezii la treabă. De aceea nici nu se gândi să-i răspundă, ci, 
scoţându-și legătura de pe frunte şi răsuflând adânc, se înclină în fața mamă-si și o întrebă: 

— Cine este preacinstita domnişoară şi cum de a ajuns în amărâta noastră colibă? 

— Uite, răspunse mamă-sa, acum te-ai făcut bărbat în toată firea, dar nu ai și tu o nevastă. Toată 
lumea știe că ești un băiat harnic, cuviincios, cuminte și ascultător mamei tale. Așa că nobila 
domnişoară ţi-ar fi cu dragă inimă soţie. Eu, fără învoirea ta, nu-i pot da un răspuns. Tu ce zici? 

Tânărul țăran gândi adânc: 

— Gingașă făptură şi poate de nobilă viță. Dar dacă m-aş învoi, cum o să poată ea să îndure 
sărăcia cu care suntem noi deprinşi? O să fie ea răbdătoare când o să suferim de foame? Sau va 
zăbovi aici numai o clipă şi va pleca apoi, lăsând durere şi întristare în urmă-i? 

De aceea nu dete niciun răspuns. 

Dar cum zilele fugeau și el vedea cât de bună e fata cu mama sa, totdeauna cu bunăvoință și 
răbdare şi uitându-se pe sine, temerile i se spulberară ca norii în vânt. Și așa, se căsătoriră, tânărul şi 
cu gingașa fată. 

Toamna târziu, însă, la vremea când spicele ar fi trebuit să fie pline de bob, nu putură scoate 
nimic din paiele seci. Atâta trudă irosită în zadar. Și biruri grele de plătit, şi-n casă, merinde de fel, 
și foametea pândindu-i rânjind. Către iarnă se găsiră cu toții în cea mai grozavă lipsă. 

Atunci soţia își arătă puterea sufletului ei, îmbărbătându-și tovarășul: 

— Nu fi îngrijat. Eu ştiu să ţes pânză, cum nu s-a mai văzut pe aici. Trebuie numai să-mi faci o 
cămăruță doar pentru mine, căci, pentru ca să o pot ţese, e nevoie să fiu singură și în tăcere 
netulburată. 

Bătrâna se învoi, dar pe Musai îl trăgea inima doar pe jumătate. Totuși se puse cu sârg la lucru. 
Cu stâlpi, stinghioare, stuh şi rogojini pe jos, cu pereți drepți, întăriți cu lut, și cu ferestre din hârtie, 
zăbrelite, aşa cum se fac în Japonia, el dură cămăruţa. 

Acolo, singurică, zi de zi, departe de toți, blânda nevastă migălea nevăzută. 

Mama și soţul așteptară cu răbdare, până când, după o săptămână, femeia fu iarăși printre ei. În 
mâini purta o trâmbă de albă pânză strălucitoare, tot atât de netedă şi curată ca zăpada abia căzută. 


Ici- acolo, câte o vargă purpurie în țesătură, făcea să pară şi mai albă, neatinsa albeaţă a pânzei, pe 
care se îmbinau roșul ca sângele şi albul ca zăpada. 

— Cum o să-i zicem? Întrebă soţul înmărmurit. 

— Nu are nume, nici asemănare pe lume nu are, zise minunata ţesătoare. 

— Dar trebuie să aibă un nume. Mă gândesc să o duc Marelui stăpân Daimyo; şi el n-o s-o 
primească, dacă nu ştie ce nume are. 

— Atunci, zise nevasta, o să-i zicem „Haina albă a cocorului”. 

Musai o duse în grabă stăpânului la castel, care, când o văzu atât de minunată, o trimise în dar 
împărătesei la Kyoto. Acolo, la palat, cu toţii rămaseră încremeniţi, iar împărăteasa porunci ca 
țăranul să fie bine răsplătit. 

Purtând o mie de arginţi în sacul său, tânărul țăran zorea către casă pentru a vărsa banii lucitori la 
picioarele mamei sale, multumind nevestei care-i adusese avuţie. Făcură praznic, şi săptămâni 
îndelungate ei trăiră în tihnă din banii agonisiți pe pânza măiastră. 

Într-un târziu însă, se văzură din nou în pragul nevoii. Atunci Musai își întrebă nevasta dacă nu 
s-ar învoi să mai țeasă o dată o minunată „Haină albă a cocorului”. Ea primi bucuroasă, vestindu-i 
iarăşi că trebuie să o lase singură și să nu caute s-o vadă, până nu va ieși ea din cămăruţa cu pânza. 

Însă, blestemata curiozitate îl rodea pe Musai. Ca un hoț, el se furișă la fereastra zăbrelită şi 
punând limba pe un ochi de hârtie îl umezi ca să nu facă zgomot și băgă degetul făcând o gaură, de 
care își lipi ochiul, să se uite înăuntru. 

Dar, ce minune îi fu dat să vadă? La războiul de ţesut nu era nicio femeie, ci numai un cocor alb, 
cocorul pe care-l văzuse el în lanul de orez și din a cărui spinare scosese săgeata vânătorului. 

Aplecată pe vârtelnița de tors, pasărea îşi smulgea puful mărunt de pe pieptul ei, îl răsucea și-l 
depăna făcând din el firul cel mai subțire ce a fost văzut vreodată de oameni. 

Din când în când, storcea din inima ei picuri roșii de sânge, cu care vopsea vărgile, și așa mergea 
țesutul veșmântului, care era mai pe sfârşite. 

Musai, încremenit, privi fără să se miște, când, deodată, chemându-l mamă-sa, el strigă fără voie, 
răspunzându-i: 

— Da, viu numaidecât! 

Atunci corul tresări speriat şi văzu gaura din fereastra de hârtie. Zvârlind jos pânza năvădită, 
scoase un strigăt ascuţit și porni mânios către ușă, luându-și zborul afară, spre cer. 

Ca o pată albă pe colinele albastre, se mai văzu o clipă şi apoi pieri în văzduh. 

Mult timp Musai rămase4 cu privirea pe cer, aşteptând în zadar întoarcerea păsării. 

De-acu', fiul și mama din nou se văzură față-n față cu sărăcia și singurătatea, iar flăcăul se apucă 
iarăşi să se bălăcească, descult, în lanul de orez. 

Şi în fiecare primăvară, pe vremea când găsise pasărea căzută în ogorul său. Musai privea 
stăruitor cerul, doar-doar s-o ivi cumva cocorul său drag. 


Cele 10 căni de vin 
poveste japoneză 


Undeva, într-un sat sărac din îndepărtata Japonie, trăiau mai mulți oameni în vârstă, iar viaţa lor 
se împărțea între muncă la câmp și discuțiile pe care le purtau când vremea era prea rece pentru a 
munci. 

Așa că zece bătrâni singuri din sat s-au decis să sărbătorească împreună seara Anului Nou, cu o 
cană de vin cald în mână, ca să se bucure de povești şi de vorbe de duh. 

Dar cum niciunul dintre ei nu avea suficient vin pentru a le da tuturor de băut, ei au vorbit şi au 
fost toți de acord să aducă fiecare câte un ulcior de vin, iar apoi să pună vinul laolaltă într-un vas 
mare, ca să-l încălzească şi să-l bea toată seară împreună. 


Zis şi făcut. S-au despărțit și, mergând fiecare spre casa lui, pentru a aduce vinul, fiecare bătrân 
s-a gândit: 

„Vinul meu este mult prea bun ca să-l amestec cu vinul lor! Nimeni nu va şti dacă eu nu voi 
turna în castronul comun vinul meu atât de bun. Nu se va observa nimic şi oricum vinul celorlalți va 
fi destul de bun. Va fi bine așa. Voi duce în schimb o cană de apă.” 

Şi s-au reîntâlnit bătrânii, în ajunul Anului Nou. Fiecare a adus cu el câte un ulcior, au turnat 
conţinutul ulcioarelor, cu mare ceremonie, într-un vas mare, pus pe foc, pentru a-l încălzi. S-au 
pregătit pentru povești şi s-au strâns în jurul vasului, privindu-se pe furiș. 

Când conţinutul vasului s-a încălzit, s-au așezat pentru a-și depăna poveştile, fiecare cu câte o 
cană cu apă fierbinte în mână. 


Povestea unei pisici şi a artei sale 
poveste japoneză 


A fost o dată ca niciodată un maestru de scrimă numit Shoken. În casa să mai locuia, pasămite, 
un imens șobolan care tare își mai făcea de cap. I se plimba pe sub nas chiar și-n plină zi. Între-o zi, 
ce se gândi maestrul! Să-şi închidă pisica în camera unde vieţuia șobolanul, da' de aceasta va prinde 
obrăznicătura și-i va da de capăt! 

Însă se întâmpla că şobolanul sări pe botul motanului şi-l muşcă atât de tare, încât acesta abia se 
salvă, scoțând mieunături sfâşietoare. Stăpânul, cât ce văzu acestea, dădu repede fugă să găsească 
alte pisici din vecini, motani vajnici de li se dusese vestea, și îi aduse și pe aceștia în camera cu 
pricina. Șobolanul era acolo, la post, ghemuit într-un colț al camerei şi, cum se apropia un motan, 
cum se repezea la el, îl mușca şi-l obliga să fugă cu coada între picioare. Părea atât de grozav, încât 
nici-un viteaz din neamul pisicesc nu se mai încumeta să-l atace. Stăpânul se făcu atunci foc şi pâra 
și, de mânios ce era, hotăra să se pună el-însuşi la pândă. Însă, cât era el de trecut prin ale 
războaielor și cât era de priceput în meșteșugul armelor, tot răzbi să prindă șoarecele care era tare 
viclean şi iute şi îi scăpa de sub fiecare lovitură. În iureşul vânătorii, maestrul fandă şi sparse cele 
două uși SHOK şi KARAK AMIS. 

Dar şoarecele sării în aer rapid precum strălucirea unei săgeți în zbor şi evită toate capcanele, iar 
la sfârșit îi sări drept în faţa și-l mușcă. Şiroind de sudoare, maestrul se dusese umilit la servitorul 
său şi îi spuse: „Am auzit că peste șapte ţări și șapte mări se află motanul cel mai curajos din lume. 
Du-te de-l caută şi să mi-l aduci aici cum îi ştii”. Servitorul plecă peste şapte ţări și șapte mări, căută 
în stânga și în dreapta, făcu ce făcu şi duse la bun sfârşit porunca. 

Motanul cel vestit se afla acum în fața maestrului. Nu părea a se deosebi de ceilalți la înfățișare, 
nu părea nici mai aprig la minte, nici deosebit de iute. Maestrul de scrimă nu-și făcea mari speranțe 
privindu-l. 

Cu toate acestea, deschise binișor ușa în lături și-l lasă să treacă. Motanul păși liniștit, încet ca și 
cum nimic deosebit nu l-ar fi așteptat. Dar, în aceeaşi clipă, în partea cealaltă a camerei şobolanul 
tresări de spaimă, apoi se ghemui și rămase nemișcat. Motanul se apropie tot mai mult, cu pas lent, 
apucă liniștit șobolanul în gură şi-l duse maestrului. 

Seara, pisicile înfrânte de şobolan făcură sfat în casa lui Shoken. Oferiră cu respect locul de 
onoare bătrânului motan care repurtase încă o victorie în viaţa sa, îngenuncheară umile în fața lui și 
îi spuseră: 

— Noi trecem drept motani viteji şi buni vânători. Ne-am antrenat, ne-am ascuţit ghearele pentru 
a prinde orice fel de şoarece, şobolan sau chiar nevăstuici și vipere. Nu am putut gândi niciodată că 
poate să existe un şobolan atât de puternic. 

Prin ce artă, maestre, l-aţi putut învinge atât de uşor? Nu învăluiţi în mister metoda 
dumneavoastră, ci spuneţi-ne şi nouă secretul. 

Bătrânul motan începu a râde, și râse și râse, iar la urmă le vorbi astfel: 


— Voi, tineri motani, sunteți, de bună seamă, foarte puternici. Dar aţi rătăcit pe o cale greşită. 
Iată de ce sunteţi înfrânți de câte ori găsiți ceva neașteptat. Dar, rogu-vă, povestiți-mi şi mie cum v- 
aţi antrenat Măriile Voastre. 

O pisică neagră ieşi în fața şi începu: 

— Eu sunt născută într-o familie vestită în vânătoare de șobolani. Am hotărât, deci, să urmez 
această cale. Pot sări ziduri înalte de doi metri. Pot să mă strecor în găuri atât de mici, încât numai 
un şobolan ar mai reuși să între. Încă din copilărie m-am antrenat la toate acrobaţiile. Chiar şi pe 
jumătate adormit şi încă ameţit de somn, când văd un şobolan tropăind pe grinda-hop, l-am prins. 
Dar şobolanul de astăzi era ceva ce n-am mai văzut, era prea puternic. Am suferit cea mai groaznică 
înfrângere din viaţa mea. Mi-e rușine! 

Bătrânul spuse: 

— Ceea ce ai exersat tu în timpul antrenamentelor era doar tehnica (SHOSA — doar talentul 
fizic). Spiritul tău era ocupat cu întrebarea: „Cum să înving?”. Așa ești prins de dorinţa de a ajunge 
repede la capăt. Când cei bătrâni predau „tehnica”, o făceau doar pentru a arăta un aspect al căii 
(MICHISUJI). Tehnica lor era simplă, dar cuprindea cel mai mare Adevăr. Lumea de azi nu se mai 
preocupă decât de tehnică. S-a descoperit că aceasta corespunde formulei: DACĂ FACI AȘA ȘI 
AȘA, AJUNGI AȘA ȘI AȘA. Și ce rezulta? Numai abilitate. Sacrificând calea tradițională în 
favoarea inteligenţei şi spiritului de competiție, ajungem să epuizăm tehnica. Nu se poate trece mai 
departe. Aşa se întâmplă întotdeauna când ne servim numai de intelect. Inteligentă este, într-adevăr 
o funcție a spiritului, dar, dacă nu se sprijină pe Cale și nu doreşte decât a ști să execute, ea devine 
începutul greșelii, devine un rău. Reîntoarce-te în tine însuţi şi găsește calea cea dreaptă. 

Se ridică mai apoi un motan tigrat şi-şi începu povestea: 

— Arta cavaleriei depinde numai și numai de spirit, asta este credința mea. În consecință am 
exersat pentru a avea această putere (KI NO WONERU) dintotdeauna. Cred că spiritul meu e „dur 
ca oţelul”, liber şi încărcat de spiritul „KI”, ce umple cerul şi pământul (MENCIUS). Dacă văd 
dușmanul, acest spirit puternic îl învăluie și de dinainte victoria este mea. Înaintez după cum îmi 
dictează situaţia în acel moment. Mă reglez pe „tonul” adversarului, îl hipnotizez şi-l dirijez unde 
vreau, la stânga sau la dreapta, îi prevăd toate tertipurile. Eu nu mă ocup de tehnica propriu-zisă. Ea 
vine de la sine. Un şobolan care fuge pe grindă, numai ce-l privesc fix şi deja îmi pică în gheare. 
Dar acest şobolan misterios a apărut făr' a prinde formă şi s-a dus fără a lasă urme. Ce înseamnă 
asta? Nu ştiu. 

Bătrânul îi răspunse: 

— Tu te-ai căznit să obţii efectul produs de marea forță care umple cerul și pământul. Dar nu ai 
câştigat decât o energie a minţii și nu ceea ce se câştigă din bine, din ceea ce merită numele de bun. 
Simplul fapt de a avea conştiinţa forței cu care tu ai vrea să câştigi lucrează împotriva victoriei tale. 
Eul tău e în joc. Dacă cel al adversarului e mai puternic, ce se întâmplă? Dacă vrei să-ţi învingi 
adversarul prin superioritatea forţei tale, el ţi-o va opune pe a lui. Îţi imaginezi că numai tu eşti 
mare şi tare şi ceilalți sunt neajutoraţi? Cum ar trebui să ne comportăm când există ceva imposibil 
de învins, care are cea mai puternică voinţă din lume, superioară celei pe care o deții dominantă? 
Iată întrebarea! Ceea ce simți în tine ca „liber”, „dur ca oţelul” și „umplând cerul și pământul” nu 
este marea forța (KI NO SHO), ci doar reflecţia ei în tine. Asta înseamnă că e propriul tău spirit. 
Doar umbra marelui spirit. Fără îndoială că trece drept marea, vasta energie. În realitate este cu totul 
altceva. Spiritul de care vorbeşte Mencius este puternic pentru că este în permanenţă luminat de o 
mare luciditate. Spiritul tău nu obține forța decât în anumite condiţii. Forţa ta și cea despre care 
vorbeşte Mencius au origine diferită. Ele sunt tot atât de distincte precum cursul etern al unui fluviu 
(ca Yangtze Kiang, de exemplu) și creșterea subită a apelor sale peste noapte. Care este, deci, 
spiritul pe care trebuie să-l păstrăm atunci când ne găsim în fața unui lucru de neînvins cu vreo forță 
spirituală întâmplătoare (KI SEI)? Iată întrebarea! Un proverb zice: „UN SOBOLAN ÎN PERICOL 
DE MOARTE SARE CHIAR ŞI ASUPRA PISICII”. 


Dacă dușmanul e în pericol de moarte, nu mai depinde de nimic. Își uită viaţa, nefericirile, se 
uită pe sine e liber de orice victorie sau înfrângere. Nu mai are deloc intenția să-și asigure în viitor 
existenţa. De aceea voinţa sa e de fier. Cum să triumfi asupra lui cu o forță spirituală pe care ţi-ai 
atribuit-o singur? 

Atunci o bătrână pisica gri înaintă şi grăi: 

— Da, într-adevăr aveți dreptate. Forţa minţii, oricât de tare ar fi, are ea însăşi o formă 
(KATASHI). Ceea ce are o formă, cât de mică, se poate prinde. lată de ce eu mi-am exersat de mult 
timp sufletul (KOKORO: forța inimii). Eu nu posed forța care domină adversarul (SEI — ca 
motanul dinainte). Eu nici nu mă lupt (cum făcea prima pisică). Eu mă împac cu adversarul meu, 
devin una cu el și nu-i opun niciun fel de rezistență. Dacă e mult mai tare ca mine, cedez pur şi 
simplu şi fac, pe scurt ceea ce doreşte. Arta mea constă în „a prinde pietrele din zbor cu un voal care 
flutură”. Un şobolan care vrea să mă atace, oricât de puternic ar fi, nu găseşte nimic asupra căruia să 
se arunce, nimic în ce să-şi înfigă ghearele. Dar șobolanul de azi nu a intrat în jocul meu și gata. 
Venea și plecă, insesizabil, ca și Dumnezeu. Încă așa ceva n-am mai văzut. 

Motanul cel bătrân atunci spuse: 

— Ceea ce numești tu împăcare nu vine din Fiinţa şi nici din marea Natură. Este o împăcare 
artificială. În mod conştient vrei să scapi astfel de agresivitatea inamicului fiindcă, chiar fugitiv, tu 
te gândeşti la ea, iar el îşi dă seama. Dacă în această stare de spirit te prefaci a fi „conciliant”, nu 
faci decât să semeni dezordine în spiritul tău întors spre atac. Precizia intercepției şi acțiunii tale are 
de suferit. Tot ceea ce faci cu intenție reduce vibrația primitivă ce acţionează în secret, vibrația 
marii Naturi, Şi împiedica cursul spontan al mișcării. De unde să mai vină atunci vreo acțiune 
miraculoasă? Când nu te mai gândești la nimic, când nici nu vrei şi nici nu faci nimic, ci te 
abandonezi, tu şi mișcarea ta, la vibrația Fiinţei (SZIZEN NO KA), doar atunci vei ajunge să nu ai 
formă. Nimic nu mai poate sta împotriva ta ca „contra-forma” şi atunci nu mai există niciun dușman 
care să-ți reziste. 

Să nu credeţi că antrenamentele voastre au fost inutile. Totul şi fiecare lucru poate fi un aspect al 
căii. 

Tehnica şi calea pot fi unul şi acelaşi lucru. Atunci marele spirit, „Atotputernicul”, este deja 
prezent, se manifestă în acțiunile corpului. Forţa marelui spirit (KT) servește creatură umană (ISHI). 
Cel care are libertatea KI-ului poate face față la orice, corespunzând libertății infinite. Dacă spiritul 
tău e unificat, chiar dacă nu angajezi vreo forță în luptă, el nu se sparge nici lovindu-se de piatră, 
nici lovindu-se de aur. Există o singură condiție: nu trebuie să fie nici cea mai mică urmă a 
conştiinţei eului propriu, aceasta nu trebuie să între în joc, astfel totul se strică. Dacă ne gândim un 
singur moment la acest eu, totul devine artificial. Aceasta nu mai provine din Ființa, din vibrația 
primordială a corpului primit de Cale (do-tai). Atunci adversarul nu va mai fi supus voinţei tale. Îţi 
va rezista și el. Ce metodă sau ce artă trebuie atunci folosită? Când ești într-o anumită stare, 
dezlegat de orice rațiune (MUSHIN), când acționezi neacționând, fără intenție și fără artificiu, în 
acord cu marea natură, doar atunci ești pe calea cea bună. Uită, deci, orice intenție, exersează-te în 
absența intenției și lasă lucrurile să se facă prin Fiinţă. Această cale este fără sfârșit, nesecată. 

Bătrânul motan mai adaugă ceva uimitor: 

— Să nu credeți cumva că v-am spus ceva foarte înţelept. Cu mult timp în urmă trăia în satul 
vecin — și mai trăiește și astăzi, dacă n-o fi murit — un bătrân motan. Dormea toată ziua. Nu se 
vedea nimic la el care să aducă a putere spirituală. Zăcea acolo ca un buştean. Nimeni nu-l văzuse 
vreodată prinzând un şobolan. Dar nici nu se văzuse vreodată vreunul în locul în care trăia el sau 
prin împrejurimi. Și, în orice loc s-ar fi dus, nu mai era picior de șobolan. Într-o bună zi i-am făcut o 
vizită şi l-am întrebat cum era posibil aşa ceva. N-am primit niciun răspuns. l-am pus de trei ori 
aceeași întrebare... iar el păstra aceeași tăcere. Şi nu era că n-ar fi vrut să răspundă; părea că nu știe 
ce să spună. Atunci am înţeles: cel care ştie nu vorbește, cel care vorbește nu știe. Acea pisică uitase 
totul: pe el însuși, lucrurile dimprejur. Devenise un „nimic”. Atinsese stadiul cel mai înalt al lipsei 


de intenţie. Putem spune că a găsit calea divină a cavalerilor: a învinge fără să omori. Eu sunt încă 
mult în urma lui. 

Shoken auzi totul ca prin vis. Se apropie, se înclină în faţa bătrânului motan și spuse: 

— lată că a trecut mult timp de când exersez arta scrimei, însă nu am ajuns la sfârşitul căutărilor 
mele. Am auzit părerea domniei tale și cred că am înţeles adevăratul sens al drumului meu. Totuși, 
vă implor, mai spuneţi-mi ceva din secretul dumneavoastră. 

Atunci motanul cel bătrân zise: 

— Cum aș putea s-o fac? Nu sunt decât un animal și șobolanul este hrana mea. Cum aş putea să 
ştiu ceva despre lumea oamenilor? Eu știu doar atât: sensul artei scrimei nu este doar de a învinge 
un adversar. Este o artă prin care, într-un moment anume, se atinge marea lumină, lumina 
principiului morţii și al vieţii (SEISHI WO AK IRAK I NI SURU). În timpul practicii tehnice, un 
adevărat cavaler ar trebui să se întreţină în exercițiul spiritual al acestei lumini. Pentru aceasta 
trebuie, înainte de toate, să aprofundeze studiul principiului ființării atât a morţii cât şi a vieţii, al 
ordinii morții (SHI NO RI). Va ajunge la marea lumină spirituală numai acela liber de orice l-ar 
putea întoarce din Drum (KEN KYOKU — departe de centru), mai ales de orice gând definitoriu. 
Dacă fiinţa este lăsată fără piedici, dincolo de orice eu şi de orice lucru, ea poate, când ar avea o 
importanţă, să se manifeste în toată libertatea. Dar dacă inima dumneavoastră se atașează, fie și o 
clipă, la orice-ar fi, Fiinţă e prizonieră. Facem din ea ceva stabil în sine. Iar dacă ea a devenit ceva 
stabil, există și un ego stabil în sine și există și ceva care i se opune. Atunci doi stau unul în fața 
celuilalt și luptă pentru a supravieţui. Dacă este așa, minunatele funcții ale Fiinţei, capabile de a 
face faţă oricărei schimbări, sunt frânate. Capcana morţii se închide, se pierde lumina specifică a 
Fiinţei. Cum ar fi posibil, într-o asemenea dispoziţie, să întâlneşti un adversar, păstrând o atitudine 
dreaptă și privind victoria și înfrângerea în faţa? Chiar victoria ar deveni o simplă întâmplare, fără 
raportare la adevărata artă a scrimei. 

A fi liber de toate nu înseamnă totuși un Vid. Fiinţa în sine nu are natură proprie. E dincolo de 
orice formă, cu atât mai puţin ar acumula ceva în sine însăși. Dacă o reține ceva, orice-ar fi, fie și 
pentru o clipă, marea forță rămâne prinsă şi echilibrul energiilor care curg în mod natural de la 
începuturi este pierdut. Dacă Fiinţa e reținută, cât de puţin, energia sa nu mai elibera, energia sa nu 
se mai răspândește fără obstacole în toată plenitudinea. Când echilibrul care se naște din Fiinţă e 
pierdut, fie într-o direcţie, fie în alta, forța să fie inundă, fie stă să sece. Dacă inundă se naște prea 
multă energie şi nu se mai poate opri. Dacă e insuficientă, acţiunea spiritului devine slabă. La 
momentul oportun nu mai este în măsură să domine acțiunea. 

Ceea ce numesc eu a fi eliberat de lucruri nu este nimic mai mult decât aceasta: să nu acumulezi 
nimic, să nu te sprijini pe nimic. Atunci nu va mai exista nici subiect, nici obiect. Nici „eul”, nici 
„contra-eul”. Dacă se întâmplă ceva, se face faţa întâmplării inconștient și nu va rămâne nicio urmă. 
În „EK T” (Cartea Schimbărilor) stă scris: „Fără gânduri, fără acțiune, fără mişcare, cu totul şi cu 
totul liniștit”. Este singurul fel de manifestare în Fiinţă și în legile tuturor lucrurilor a interiorului în 
cea mai deplină inconștienţă și, la sfârșit „de a deveni una cu cerul şi pământul”. Cel care va face și 
va înţelege astfel arta scrimei este aproape de adevărul căii. 


Ceaşca de ceai 
poveste japoneză 


Nan-in, un maestru japonez din epoca Meiji, a fost vizitat de un profesor universitar care a venit 
să îl interogheze despre Zen. 

Nan-in l-a servit cu ceai. A început să toarne în ceaşca musafirului şi a continuat să toarne. 

Profesorul privea uimit cum ceaiul dă pe dinafară până nu s-a mai putut abţine și a zis. „Dar e 
plină ceaşca. Nu mai intră nimic!” 

„Ca și ceașca aceasta”, a zis Nan-in, „tu ești plin de opinii și speculații. Cum să-ţi arăt eu ce e 


Zen înainte să-ţi golești ceașca?” 


Povara 
poveste japoneză 


Doi călugări se întorceau seara la mănăstire. Plouase şi erau bălți peste tot pe marginea drumului. 

Într-un loc o tânără femeie nu putea trece din cauza apei. Cel mai în vârstă dintre călugări a luat- 
o în spate şi a trecut-o drumul, apoi şi-a continuat drumul la mănăstire. 

Seara, călugărul mai tânăr a venit la el şi i-a spus: „Noi, fiind călugări, nu putem atinge o 
femeie.” 

Iar călugărul bătrân i-a răspuns: „Așa este frate.” 

Atunci călugărul cel tânăr întrebă iar: „Dar atunci cum de ai luat în spate acea femeie?” 

Călugărul bătrân zâmbi și îi spune: „Eu am lăsat-o la marginea drumului, dar tu încă o cari cu 
tine.” 


Aflarea unui adevăr 
poveste japoneză 


Într-o zi un mare demon călătorea prin satele Indiei cu ucenicii săi. Într-un loc a văzut un om în 
meditaţie a cărui față s-a iluminat dintr-o dată. Omul tocmai descoperise ceva pe pământ în faţa lui. 
Un ucenic întreabă ce era acolo, iar demonul răspunse: „Un adevăr.” 

„ȘI nu te deranjează când cineva descoperă un adevăr?” „Nu”, răspunse demonul cel mare. 
„Imediat după ce-l descoperă, de obicei îl transformă în credință.” 


Cealaltă parte 


poveste japoneză 


Într-o zi un tânăr călugăr budist aflat în călătorie ajunge pe marginea unui râu mare. Uitându-se 
la obstacolul cel mare din fața sa, s-a tot gândit cum să facă să-l depăşească. Tocmai când era gata 
să renunţe la călătoria sa, a văzut pe partea cealaltă a râului un mare învățător. Tânărul călugăr 
atunci strigă la învăţător: „O, tu, înţeleptule, poţi să-mi spui cum să ajung pe partea cealaltă a 
râului?” 

Învățătorul se gândeşte câteva momente și strigă înapoi: „Fiul meu, dar te afli deja pe cealaltă 
parte.” 


Probabil 


poveste japoneză 


Era odată un fermier bătrân care îşi muncea pământul de mulţi ani. Într-o zi i-a fugit calul. Când 
au auzit vestea, vecinii au venit la el. „Ce ghinion!”, au zis ei. 

„Probabil”, a răspuns fermierul. 

În dimineaţa următoare, calul s-a întors, împreună cu alți trei cai sălbatici. „Ce minunat!”, au 
exclamat vecinii. 

„Probabil”, a răspuns bătrânul. 

În ziua următoare, fiul său a încercat să călărească unul dintre caii sălbatici care l-a aruncat pe 


Jos și astfel și-a rupt piciorul. „Ce nenoroc!”, au zis vecinii iar. 

„Probabil”, a răspuns fermierul. 

Apoi în sat au venit autoritățile militare pentru a-l recruta pe fiul fermierului. Întrucât acesta avea 
piciorul rupt, l-au lăsat la vatră. „Ce noroc!” au zis vecinii. 

„Probabil”, a răspuns fermierul. 


Atârnând în prăpastie 
poveste japoneză 


Într-o zi, mergând prin sălbăticie, un om a întâlnit un tigru fioros. Omul a luat-o la fugă, dar a 
ajuns la marginea unei prăpastii. În disperare, omul a început să coboare pe o viță și a rămas atârnat 
peste o râpă. 

Cum stătea atârnat acolo, au apărut doi şoricei dintr-o gaură şi au început să roadă la vița de care 
era prins. 

Dintr-o dată, omul a observat pe viță o căpşună sălbatică. A rupt-o şi a dus-o în gură. Era 
incredibil de delicioasă! 


Bine și rău 
poveste japoneză 


Când Bankei ținea seminariile sale de meditație, se adunau ucenici din toate părțile Japoniei 
pentru a participa. În timpul unei astfel de adunări, un ucenic a fost prins furând. Incidentul i-a fost 
adus la cunoştinţă lui Bankei, solicitându-i-se ca vinovatul să fie dat afară. Bankei a ignorat cazul. 

Mai târziu, același ucenic a fost prins iar furând și Bankei iar a ignorat cazul. Asta i-a înfuriat pe 
mulți ucenici, care au formulat o cerere că hoțul să fie dat afară, altfel vor pleca ei. 

Când Bankei a citit cererea, i-a chemat pe toţi înaintea lui. „Voi toţi sunteţi frați înţelepţi”, le-a 
spus. „Voi știți ce e bine și ce e rău. Deci puteţi pleca și altundeva să studiaţi dacă vreţi, dar acest 
sărman frate nici nu ştie să diferenţieze binele de rău. Cine îl va învăța dacă eu îl dau afară? ÎI voi 
ține aici chiar dacă veţi pleca cu toţii.” 

Faţa fratelui care furase s-a umplut de lacrimi. Întreaga dorinţă de a fura îi dispăruse. 

Floarea cea mai frumoasă 

Se spune că un împărat al Japoniei își anunţase intenţia de a vizita o faimoasă grădină. La data 
fixată, grădinarul îl aștepta la poartă și cu o adâncă reverență a spus: 

— l-ar face plăcere maiestăţii sale, să meargă mai întâi în grădină? Ceaiul se va servi după 
aceea. 

Au intrat în grădină, dar pământul fusese arăt şi nivelat. Nu se vedea nici măcar un fir de iarbă. 

Împăratul n-a spus nimic și a fost poftit în casă. Pe măsuţa de ceai, se afla un vas cu o singură 
orhidee, de o frumuseţe fără seamăn. 

Gazda a spus: 

— Am păstrat floarea cea mai frumoasă, celelalte flori nu puteau sta lângă ea... nu meritau să fie 
văzute de împărat. 


Călătoria 
poveste tibetană 


Doi călugări plecaseră în călătorie. De trei zile nu întâlniseră decât o femeie bătrână în pragul 


colibei sale. Ea le-a oferit puţin orez prăjit, amestecat cu ceai şi unt rânced. Această tsampa modestă 
le fusese oferită cu o zi înainte. Acum le era foame și frig. Deodată, a început să plouă. Cel mai 
tânăr dintre călugări se proteja cum putea mai bine cu o parte a veşmântului său lung. Cel mai în 
vârstă mergea mai departe în tăcere. La căderea nopţii, la orizont nu se vedea niciun adăpost, nici 
templu, nici sihăstrie, nici cea mai umilă colibă. Poteca pe care mergeau se pierdea departe în 
munți. Tânărul novice nu mai rezistă. El nu cunoștea ţinta acelei călătorii interminabile. „Templul 
zen nu poate să fie departe, îşi zicea el. Mi se pare că ne apropiem de Kamakura. Dar oare aceasta 
este destinația noastră?” 

Încălcând cerința strictă de a păstra tăcerea, a îndrăznit să-l întrebe pe călugărul în vârstă, care 
mergea cu un pas egal: 

— Maestre, unde mergem? 

— Am ajuns, a răspuns maestrul. 

— Vrei să spui că popasul e aproape? a insistat tânărul călugăr. 

— Aici, acum. Am ajuns. 

Novicele, înspăimântat, s-a uitat la potecă plină de pietre care se pierdea în ceaţă. În depărtare, 
piscurile munţilor dispăreau deja în noapte. Îi era frică, frig și foame. Și, brusc, într-o străfulgerare, 
a înţeles. Și-a amintit de cuvintele care îi fuseseră repetate deseori la mânăstire: 

„Zenul este un drum care duce... În fiecare pas făcut pe acest drum se află eternitatea. În prezent 
se cuibăresc viaţa, oază, infinitul.” 

Trăiesc prezentul, trecutul a zburat, viitorul este un vis; doar prezentul este. 


Miriapodul 


poveste japoneză 


Un miriapod trecea pe o cărare, cu cele 100 de picioare ale sale mişcându-se într-o sincronicitate 
perfectă. O broască râioasă l-a privit minunându-se: „Cum reușești să îți coordonezi atât de bine 
picioarele? Pe care dintre ele îl mişti primul?” 

Miriapodul s-a oprit să se gândească și de atunci nu mai știe cum să meargă. 

Povestea clopoţeilor de vânt 

Se povestește că odată, demult, trăia retras în munţii din China un maestru. 

Era vesel tot timpul, le zâmbea tuturor celor care îi ieşeau în cale. Unul dintre elevii lui, curios 
fiind să afle cum de maestrul este tot timpul fericit, l-a întrebat într-o zi: 

— Maestre, de unde acest zâmbet continuu pe chipul tău? 

— De la clopoţeii de vânt, răspunse maestrul. 

— Cum aşa? 

— De fiecare dată când suna clopoțeii de argint de la poarta mea, mă cuprinde o bucurie fără 
margini! 

Înseamnă că vine cineva... Şi sosirea cuiva, fie şi doar a vântului, mă umple de fiecare dată de 
fericire... 

Gândind că ar avea în ei ceva magic, într-o noapte elevul hotărî să fure clopoţeii. Îi duse în casa 
lui, îi aşeza la poartă şi aştepta că miracolul să se producă. Dar nu simţi nimic când aceştia sunară... 
Ba mai mult, după o săptămână sunetul clopoţeilor începu să îl enerveze din cale afară! 

Când totul deveni insuportabil, cuprins de remușcări, se duse înapoi la maestrul său să-i 
înapoieze clopoţeii. Îşi ceru de nenumărate ori iertare, şi când fu sigur că maestrul l-a iertat, îi puse 
întrebarea care îl frământa: 

— De ce la mine nu se întâmpla nimic atunci când suna clopoţeii? De ce nu apare bucuria pe 
care o văd la tine? 

— Dragul meu, îi răspunse maestrul, unde ai așezat tu clopoței? 

— La poarta casei mele, maestre! 


— Fi, vezi? Trebuia să-i așezi la poarta sufletului tău... 


Invăţătura 
poveste japoneză 


Un maestru a plecat cu ucenicul său în junglă. Chiar dacă era în vârstă, îşi făcea drum cu 
agilitate, în timp ce discipolul tot aluneca și cădea de multe ori. Tânărul se ridica şi mormăia mânios 
de fiecare dată dar continua să-și urmeze maestrul. După o bună bucată de drum, au ajuns într-un 
loc sacru. Fără să se oprească o clipă, maestrul s-a întors pe drumul pe care veniseră. 

„Nu m-ai învăţat nimic astăzi,” spuse novicele, după ce căzuse a mia oară. 

„Te-am învăţat un lucru, dar nu ai reuşit să-l înţelegi,” spuse vraciul. „Încerc să te învăţ cum să 
înfrunți greșelile în viață.” 

„ȘI cum ar trebui să le înfrunt?” 

„În acelaşi fel în care ar fi trebuit să înfrunţi fiecare căzătură,” răspunde vraciul. „În loc să 
blestemi locul unde ai căzut, trebuia să încerci să înţelegi ce te-a făcut să aluneci înainte.” 


Cunoaşterea 
poveste japoneză 


Discipolii meditau asupra unui dicton al lui Lao Tze: „Cei care cunosc, nu spun. Cei care spun, 
nu cunosc.” 

Când maestrul a intrat, ei l-au întrebat ce semnificaţie au aceste cuvinte. 

Maestrul i-a întrebat: „Care dintre voi cunoaşte parfumul trandafirilor?” 

Toţi au ridicat mâna. 

Apoi le-a spus: „Exprimaţi-l în cuvinte 

Toţi au rămas tăcuţi. 


1? 


Spiritualitate 


poveste japoneză 


— Spune-mi un singur efect practic, concret, al spiritualității, i s-a adresat scepticul, gata de o 
dispută filosofică. 

— lată unul, i-a răspuns Maestrul. Când cineva te insultă, îți poți ridica spiritul la o înălțime la 
care insultă nu mai poate ajunge. 

Poate că da... 

Calul cel iute al unui țăran a fugit de acasă. Vecinii lui au exclamat: „O, ce ghinion!” 

„Poate că da, poate că nu!”, a spus ţăranul. 

O săptămână mai târziu, calul s-a întors acasă, aducând cu el alți zece cai sălbatici. „Ce noroc!”, 
au exclamat vecinii. 

„Poate că da, poate că nu!”, a spus ţăranul. 

Pe când îmblânzea caii, fiul ţăranului a fost lovit la un genunchi şi a rămas schilod. „Ce ghinion 
îngrozitor!” au exclamat vecinii. 

„Poate că da, poate că nu!”, a spus ţăranul. 

O săptămână mai târziu, trimișii domnitorului au venit să recruteze oameni pentru armata 
acestuia. Din cauza genunchiului rănit, fiul ţăranului a fost scutit de armată. Vecinii, ai căror fii au 
fost luaţi cu arcanul, au exclamat: „Ce norocos eşti!” 

„Poate că da, poate că nu!”, a spus ţăranul. 


Maestrul și fata 
poveste japoneză 


Maestrul Hakuin era admirat de vecini pentru puritatea vieţii sale. Alături locuia o fată frumoasă, 
fiica unor negustori de alimente. Într-o zi, ca un trăsnet picat din senin, părinţii descoperiră că fiica 
lor era însărcinată. Deşi faţa nu voia să spună cine-i tatăl, până la urmă mărturisi că era Hakuin. 
Atunci, părinţii furioşi, se duseră la maestru. „Aaa, da?” a fost singurul lui răspuns. Când s-a născut 
copilul, i l-au adus lui Hakuin, care l-a îngrijit, fără să-i pese că-şi pierduse reputația. După un an, 
tânăra mamă nu mai rezistă şi spuse adevărul. Tatăl copilului era un tânăr care lucra în târgul de 
peşte... După ce părinții se împăcaseră cu ginerele, tinerii părinţi se duseră la Hakuin să-și ceară 
iertare şi să-şi ia copilul înapoi. Hakuin nu le reproşă nimic, ci spuse doar atât: „Aaa, da?” 


Biblia 


poveste japoneză 


Un student îl întrebă pe Gasan”: „Ai citit Biblia creştinilor?” 

„Nu. Citeşte-mi tu din ea”. 

Studentul deschise Biblia şi citi din Evanghelia lui Matei: 

„De ce te îngrijeşti de haine? Priveşte crinii câmpului: nu lucrează, nu tes, dar nici Solomon nu a 
fost îmbrăcat atât de frumos...” 

„Cel ce a spus asemenea lucruri, preciză Gasan, pare un om ce a atins iluminarea 

Studentul citi în continuare: „Cere și ţi se va da, caută şi vei găsi, bate și ţi se va deschide...” 

Gasan comentă: 

„Foarte frumos! Cel care a spus asta, e un Buddha 

Mustrarea maestrului 

Maestrul Zen Sengai avea mai mulți discipoli. Unul dintre aceştia pleca în fiecare noapte din 
templu, pe ascuns, şi mergea în oraş, unde se întâlnea cu femei. 

Într-o seară, maestrul Sengai a descoperit, în timp ce inspecta chiliile, lipsa discipolului. A văzut 
lângă perete şi scaunul înalt folosit de acesta pentru a escalada zidul. Sengai a dat scaunul la o parte 
şi s-a aşezat în locul acestuia. 

Când discipolul s-a întors, spre dimineaţă, neștiind că fusese descoperit, a pus picioarele pe capul 
maestrului și a sărit înapoi în chilie. Ajuns înăuntru, l-a văzut pe maestru şi, îngrozit, a înţeles ce 
făcuse. 

Sengai l-a privit liniştit şi i-a spus: „Dimineaţa devreme e foarte frig afară. Ai grijă să nu 
răceşti”. 

De atunci, discipolul nu s-a mai furişat niciodată afară din chilie. 


12 


1? 


Fără să chpeşti 
poveste japoneză 


In timpul războaielor interne din Japonia medievală, armata unui nobil puternic a ocupat fără 
probleme un sat inamic. Toţi locuitorii au venit să i se închine cuceritorului, cu o singură excepție: 
maestrul Zen care locuia în satul respectiv. 

Curios, comandantul armatei cuceritoare a mers la maestru, care a refuzat şi de această dată să i 
se închine, primindu-l ca pe orice alt vizitator. 

Comandantul, nervos, şi-a scos sabia și, fluturând-o prin fața maestrului, a răcnit: 

— Prostule! Nu îţi dai seama că te afli în faţa unui om care poate să te taie fără ca măcar să 
clipească? 

— Dar tu, i-a răspuns maestrul Zen, nu îţi dai seama că te afli în fața unui om care poate fi tăiat 
cu sabia fără ca măcar să clipească? 


Hoţul şi înțeleptul Zen 
poveste japoneză 


Maestrul Zen Ryokan trăia în singurătate, într-o grotă aflată la poalele unui munte. 

Un hoţ a venit într-o noapte cu gândul să îl jefuiască dar, odată intrat în grotă, şi-a dat seama că 

Ryokan nu avea nimic. În întreaga peşteră, nu era măcar un singur lucru pe care să îl poată fura! 

Ryokan l-a surprins şi, văzându-i dezamăgirea, i-a spus: Probabil ai bătut drum lung până aici, în 
pustietăţile astea. Nu te pot lăsa să pleci cu mâinile goale. Îți dăruiesc hainele mele! 

Și, dezbrăcându-se, i-a oferit omului veștmintele sale. În timp ce hoţul pleca, prea uimit ca să 
mai poată spune ceva, Ryokan se gândea, privind lună: Sărmanul om! Mi-ar plăcea să îi fi putut 
dărui ceva mai mult, cum ar fi luna asta frumoasă de pe cer. 

Statueta lui Buddha şi egoismul 

Un călugăr budist, aflat în căutarea iluminării, a construit o statuie a lui Buddha, pe care apoi a 
acoperit-o cu aur. Mulţumit de produsul muncii sale, a purtat-o cu sine oriunde a mers, toată viața 
sa. 

La un moment dat, călugărul a ajuns într-un templu în care fiecare călugăr avea câte o statuie 
aurită a lui Buddha, extrem de asemănătoare cu propria lui statuie. 

Atunci când a vrut să îi aducă lui Buddha o ofrandă, călugărului nu i-a plăcut ideea că fumul 
frumos mirositor va ajunge şi la celelalte statuete. Dorea să fie clar că ofranda e doar pentru Buddha 
al său. 

Atunci, a făcut un fel de tub, prin care a captat fumul şi l-a orientat numai spre nările propriei 
statuete. 

A reuşit — niciun fir de fum nu a ajuns la ceilalți Buddha din templu. Dar, când a îndepărtat 
tubul, a văzut că statueta lui avea nasul negru de la fum. Oricât de mult a încercat, nu a mai putut să 
şteargă vreodată acea murdărie, urmă a propriului egoism. 

Maestrul Bankei Yotaku şi hoţul 

Călugărul zen Bankei Ytaku obișnuia să strângă în jurul său discipoli din diferite părți ale 
Japoniei, veniţi să mediteze împreună. 

Într-una din aceste ocazii, unul dintre tineri a fost prins furând. Fapta i-a fost raportată îndată lui 

Bankei, cu recomandarea că hoţul să fie alungat. Bankei nu a reacționat în niciun fel, preferând 
să ignore întâmplarea. 

Mai târziu, elevul a fost prins furând pentru a doua oară, dar maestrului nu a părut să-i pese nici 
de această dată. Nemulțumiţi, ceilalți discipoli i-au adresat o petiție, prin care îi cereau să îl alunge 
pe hoț, pentru că altfel aveau să plece ei. 

Bankei i-a chemat pe toţi la el — inclusiv pe hoţ — și le-a spus: 

— Voi sunteţi cu toţii înţelepţi. Poate că nici nu aveţi nevoie de un maestru, din moment ce ştiţi 
să distingeţi binele de rău și nu comiteţi niciodată vreo faptă greşită. În schimb, acest tânăr sărac nu 
ştie nici măcar lucrurile elementare. Faptul că e aici arată însă că vrea să înveţe. De aceea, nu îl voi 
alunga niciodată pe un om ce are nevoie cu adevărat de mine, ci prefer să vă văd pe voi plecând. 

Impresionaţi de înțelepciunea maestrului, tinerii i-au dat dreptate. Iar hoţul a început să plângă, 
cuprins de remușcări, și de atunci nu a mai comis niciodată vreun furt. 


Uciderea în buddhism și uciderea buddhismului 

Maestrul zen Gasan îşi instruia adepții în felul următor: 

„Cei care condamnă crima şi care doresc să protejeze toate ființele vii au mare dreptate. E bine 
să ai grijă chiar şi de animale și de insecte. 

Dar ce putem spune despre acele persoane care ucid timpul, ce putem să spunem despre cei care 
omoară bunăstarea, despre cei care masacrează economia? Nu trebuie să îi trecem cu vederea nici 
pe aceștia. 

Mai mult, ce facem cu cei care ţin predici fără să fie iluminați? Ei ucid chiar buddhismul.” 


Fiul samuraiului şi tunelul 
poveste japoneză 


Zenkai, fiul unui samurai de provincie, a mers la Tokyo să îşi desăvârşească educaţia, dar acolo 
s-a îndrăgostit de soția unui funcţionar imperial și a uitat de îndatoririle sale. Cei doi au fost 
descoperiţi, funcţionarul a vrut să-l ucidă pe Zenkai și acesta, apărându-se a comis o crimă. 

Pentru a nu fi arestat, a fugit din oraș, iar soția funcţionarului l-a însoţit. Neavând din ce să 
trăiască, au început să fure, folosind atât viclenia femeii, cât şi talentele de spadasin ale lui Zenkai. 

Cei doi au format un cuplu de hoți plin de succes, însă în cele din urmă Zenkai s-a săturat de 
această viață și i-a propus femeii să se aşeze la casa lor. Cum ea a refuzat, Zenkai a preferat să o 
părăsească şi a început să ducă o viaţă pioasă. 

Meditând la tot ceea ce făcuse până atunci, la crimă comisă și la furturile săvârşite, şi-a spus că 
trebuie să îşi răscumpere cumva greșelile. 

Cum în zona în care trăia exista un drum de munte periculos, cu stânci alunecoase, prăpăstii și 
avalanșe, drum pe care mulţi oameni își pierdeau viaţa, Zenkai s-a gândit că cel mai bine ar fi să 
sape un tunel prin munte. 

Zis şi făcut. S-a apucat să sape tunelul de unul singur, iar munca sa a durat treizeci de ani. Ziua 
cerşea mâncare şi se odihnea, iar în fiecare noapte săpa. 

Cu doi ani înainte să termine de săpat tunelul, la Zenkai a venit un spadasin. Acesta era fiul 
funcţionarului ucis de Zenkai în tinereţe, dornic să îşi răzbune tatăl. Zenkai i-a spus că îşi 
recunoaște greșeala şi că nu are de gând să se lupte, ci îl va lăsa pe tânăr să îi taie capul, cu o 
singură condiţie: să îi permită ca, mai întâi, să termine de săpat tunelul. 

Spadasinul a fost de acord și a rămas acolo, urmărindu-l pe Zenkai cum muncește zi după zi și 
noapte după noapte. După câteva luni de stat degeaba, a început şi el să muncească alături de 
Zenkai, deoarece altfel se plictisea de moarte. 

Când tunelul a fost terminat, toţi locuitorii din zonă au început să îl folosească și să îi 
binecuvânteze pe cei care îl construiseră. Zecile de vieți omenești irosite în fiecare an în accidente 
de drum erau acum salvate. 

Atunci, Zenkai a venit la spadasin și i-a spus: 

— Poţi să mă ucizi, munca mea e împlinită. 

— Nu îmi pot ucide maestrul, a răspuns tânărul, îmbrățișându-l pe ucigașul tatălui său. 

Iluminatul, după moarte 

Împăratul Japoniei îl întrebă într-o zi pe maestrul Zen Gudo: 

— Ce 1 se întâmplă unui om iluminat după moarte? 

— De unde să știu eu? răspunse Gudo. 

— Pentru că eşti un maestru, replică împăratul. 

— Da, zise Gudo, dar nu unul mort. 


Prezenţa de spirit 
poveste japoneză 


Un oarecare domn, elev al maestrului Bankei, era tânăr și înnebunit după artele marţiale. 

Într-o zi el s-a decis să-i încerce maestrului „prezenţa de spirit” atacându-l pe neașteptate cu o 
lance în timp ce acesta medita. 

Maestrul Zen a respins calm atacul, folosindu-și mătăniile. Apoi i-a spus tânărului: 

„Tehnica ta este încă imatură; ţi-ai deplasat mintea mai întâi.” 

Inutilitatea suferinţei și a necredinţei 

Odată maestrul Zen Bankei a spus unor oameni: 

„Când m-am simțit prima oară inspirat să caut iluminarea, din cauză că nu am beneficiat de 
îndrumarea unui maestru eliberat, am practicat tot felul de austerităţi, neglijându-mi trupul. 

Câteodată am renunțat la contactul cu alți oameni şi am trăit în izolare. Altădată mi-am făcut o 
cușcă din hârtie şi am stat în interiorul ei, sau am coborât paravanele la ferestre şi am stat într-o 
cameră întunecoasă, în poziţia lotus, fără să-mi întind picioarele timp îndelungat, până când 
coapsele mi s-au umplut de răni şi de puroi care mi-au lăsat cicatrici permanente. 

Apoi, cum auzeam de existenţa unui îndrumător care trăia undeva prin vreo provincie, cum mă 
duceam la el să-l întâlnesc. Câţiva ani după aceasta, puţine mai erau locurile din Japonia unde eu să 
nu fi fost. 

Toate acestea s-au datorat faptului că nu întâlnisem un îndrumător iluminat. Când mintea mi s-a 
deschis într-o bună zi, am realizat deodată cât de nefolositor a fost să îndur trudă și suferinţa, şi 
astfel am cunoscut pacea în sfârşit. 

Acum vă spun aceste lucruri pentru ca voi să cunoaşteţi împlinirea în viața prezentă, fără a vă 
supune la suferinţe fără rost, dar voi nu aveţi destulă credinţă. Aceasta deoarece nu sunteți cu 
adevărat serioşi.” 

Vorbind şi ascultând 

Gettan obişnuia să spună: 

„Când ai o gură care vorbește, nu ai urechi care să audă. 

Când ai urechi care aud, nu ai o gură care să vorbească. 

Gândiţi-vă cu grijă la aceasta.” 


Zen ȘI lumea 
poveste japoneză 


Când maestrului Zen Gisan 1-a fost conferit titlul de onoare în anul 1866, de către însuși 
împăratul Japoniei, el a răspuns cu aceste versuri: 

„Ce este rău, să nu faci; 

Ce este bine, înfăptuieşte: astfel susul și josul vor fi în armonie, binele și răul nu se vor lupta 
între ele.” 

Hoţul care a devenit discipol 

Într-o seară, pe când Shichiri Kojun recita sutre, a intrat în odaie un hoţ cu o sabie ascuţită şi i-a 
cerut bani, că altfel îi ia viaţa. 

Shichiri i-a spus: 

— Nu mă întrerupe. Găsești bani în sertarul de acolo. 

Apoi şi-a reluat recitarea. 

Puțin după aceea s-a oprit şi a spus: 

— Nu-i lua pe toți. Îmi trebuie ca să plătesc mâine impozitul. 

Intrusul a luat cea mai mare parte a banilor şi a pornit spre ușă. 

— Mulţumeşte când primeşti un dar, a adăugat Shichiri. 


Bărbatul i-a mulțumit și a plecat. 

După câteva zile omul a fost prins și a mărturisit, printre altele, jefuirea lui Shichiri. Când 
Shichiri a fost chemat ca martor, a zis: 

— Omul ăsta nu-i hoț, cel puţin în ceea ce mă privește. Eu i-am dat banii și mi-a mulțumit pentru 
ei. 

După ce a ieșit din închisoare bărbatul s-a dus la Shichiri şi-a devenit discipolul lui. 

Nu departe de starea de Buddha 

Un student de la o universitate, aflat în vizită la Gasan, l-a întrebat: 

— Aţi citit vreodată Biblia creștină? 

— Nu, citește-mi-o, a zis Gasan. 

Studentul a deschis Biblia și a citit din Matei: 

„Iar de îmbrăcăminte de ce vă îngrijiţi? Luaţi seama la crinii câmpului cum cresc: nu se ostenesc, 
nici nu torc. Și vă spun vouă că nici Solomon, în toată mărirea lui, nu s-a îmbrăcat ca unul dintre 
aceştia... Nu vă îngrijiţi de ziua de mâine, căci ziua de mâine se va îngriji de ale sale.” 

Gasan a spus: 

— Oricine este cel care a rostit aceste cuvinte îl consider iluminat. 

Studentul a citit mai departe: 

„Cereţi şi vi se va da; căutaţi și veţi afla; bateţi și vi se va deschide. 

Căci oricine cere ia, cel care caută află şi celui care bate i se va deschide.” 

Gasan a remarcat: 

— E minunat. Oricine e cel care a zis asta nu e departe de starea de Buddha. 

Totul este cel mai bun 

Pe când mergea prin piaţă, Banzan“” a auzit discuţia dintre un măcelar şi mușteriul lui. 

— Dă-mi cea mai bună bucată de carne pe care o ai, a zis muşteriul. 

— Totul în prăvălia mea este cel mai bun, a răspuns măcelarul. Nu veți putea afla aici nicio 
bucată de carne care să nu fie cea mai bună. 

La aceste vorbe Banzan a dobândit iluminarea. 

Centimetru timp, metru nestemată 

Un nobil i-a cerut lui Takuan, un învățător de Zen, să-i sugereze cum să-și petreacă timpul. Zilele 
i se păreau foarte lungi pe când îşi îndeplinea slujba și şedea ţeapăn, primind omagiile celorlalți. 

Takuan a scris opt hieroglife chinezeşti şi i le-a înmânat: 


„Ziua cea de azi nu va mai fi vreodată. 
Preţul clipei este cât o nestemată.” 


Călugărul şi școlarul 
poveste chineză 


Un călugăr învăţa copiii la școală. Cel mai mult îi plăcea însă să mănânce și să doarmă. Și 
înainte de a se îndrepta către şcoală, se îndopa de fiece dată în asemenea hal, încât de-abia se mai 
putea mișca. 

Dacă intra în școală, călugărul se lăsa curând furat de somn şi dormea până ce bătăile clopotului 
vesteau sfârșitul lecţiei. 

Și se afla printre școlarii acelei şcoli un fecior de țăran sărac. Îl chema Li. Într-un rând, Li i-a 
spus călugărului: 

— Venerabile și preacinstite dascăl! Cutez să vă întreb pentru ce dormiţi la toate lecțiile? 


474 Kumazawa Banzan (1619-1691) - filosof japonez adept al ramurii neoconfucianismului numită «studiile Wang 
Yangmingy, la începutul epocii Edo 


— Prietene, i-a răspuns fără pic de sfială călugărul. Vezi, ți se pare că dorm. De fapt, în clipele 
astea mă întâlnesc cu Buda și-i ascult cuvintele înțelepte. 

Şi, s-a întâmplat că, veghindu-și toată noaptea părintele bolnav şi venind de dimineaţă la şcoală, 
Li a adormit în timpul lecţiei. Atât de vârtos a dormit, încât n-a auzit nici bătăile clopotului, care-l 
treziră pe călugăr. 

Văzând călugărul că Li dormea, şi-a ieşit din pepeni. 

L-a apucat pe băiat de ureche şi-a strigat: 

— Tii, măi ou de broască ţestoasă! Cum ai îndrăznit să-mi dormi la lecţie? 

— Domnule învăţător, a zis Li. Vi se pare doar că am dormit. De fapt, am fost la Buda și i-am 
ascultat cuvintele înțelepte. 

— Şi ce ţi-a spus atotputernicul Buda? 

— Atotputernicul Buda a spus: „În viaţa mea nu l-am văzut pe dascălul tău 


1? 


Înşelătorul pedepsit 
poveste chineză 


Toate astea s-au petrecut de mult, și de-atunci multe s-au uitat. Dar, iacă, cei din orașul Iunian își 
amintesc încă şi azi de povestea asta. Străbunicii le-au povestit-o urmașilor, bunicii — părinților, 
părinții — copiilor, iar noi v-o povestim vouă. 

Cică a venit odată în orașul lunian un zaraf care şi-a deschis o casă de schimb. I-au mers bine 
treburile. Zi de zi se-mbogățea şi se îngrăşa. Și nu-i de mirare că toți cei care ieșeau din banca lui 
plecau înșelaţi: pe unu-l fura la cântar, altuia nu-i înapoia zălogul. 

Lângă zaraf locuia un hamal. Şi-a pus în minte hamalul să-l dezveţe pe zaraf de înșelătorii. Mult 
s-a gândit cum să-l pedepsească, dar până la urmă a aflat. 

Ascultaţi numai: 

Stătea într-un rând zaraful în banca lui și-și socotea câștigul. Auzi deodată clopoţelul sunând la 
ușă și un om intră. Se plecă în faţa zarafului, scoase din buzunar o legăturică și o desfăcu. Zaraful 
văzu în mâna celui ce intrase o bucată de aur. 

— Cât vrei pe ea? întrebă necinstitul. 

Îi sclipeau ochii și nu-și putea desprinde privirile hulpave de pe bucata de aur. 

— Nu vreau prea mult, răspunse omul, doar o sută de iuani*. 

A luat zaraful bucata de aur şi-a zvârlit-o pe cântar. 

— Toată bucata n-are decât cincizeci de uncii, ia cincizeci de iuani! 

— Domnul se înşeală, spuse hamalul. Bucata are șaizeci de uncii și vreau pentru toată bucata o 
sută de iuani. 

— Măi, mișelule! a răcnit zaraful. Ai furat bucata asta de aur! Are numai cincizeci de uncii. la 
cincizeci de iuani sau şterge-o, că de nu chem paznicii! 

— Nu-i bucata mea de aur, a grăit hamalul. Un prieten bolnav m-a rugat s-o vând. Să scrie 
domnul pe-o hârtie că bucata atârnă cincizeci de uncii, Şi-atunci o las la cincizeci de iuani. 

Bucuros, a scris zaraful şi i-a dat hamalului hârtia. Îndată ce ușa s-a închis în urma hamalului, ṣi- 
a mângâiat zaraful obrajii şi-a prins a chicoti. Și cum să nu râdă de sărăntocul cel prost și fricos! 
Vezi că bucata cântărea șaizeci de uncii și făcea cu mult mai mult. 

Judecând aşa, a scos înşelătorul din sertar un cuţit, pentru a zgâria bucata şi a se desfăta de 
strălucirea aurului. Și-a pus ochelarii şi şi-a dus aurul la ochi. 

Şi deodată au început a-i tremura mâinile, obrajii i s-au învineţit, iar ochelarii i-au sărit de pe nas 
şi s-au făcut țăndări. Dar zaraful vedea acu' și fără ochelari că nu cumpărase decât un metal lipsit de 
preț. 

Tii, ce s-a mai supărat înşelătorul! Vezi, de mult se ştie că mincinoșii își ies din fire când cineva 
îi păcăleşte la rândul lor. 

A dat fuga zaraful şi l-a ajuns din urmă pe hamal. L-a apucat de guler şi-a prins a-i cere banii 
îndărăt. Dar săracul l-a îmbrâncit şi, fără a se sinchisi de el, a intrat în fanza lui. Zadarnic se zbătea 
ca un turbat zaraful la ușa fanzei, zadarnic suduia, blestema, ocăra şi ameninţa, hamalul nici că-i 
răspundea. 

Atunci a alergat neguţătorul cât a putut de repede la un judecător prieten şi i-a povestit cum îl 
păcălise hamalul. 

În dimineaţa următoare săracul se şi afla înaintea judecătorului mânios. Judecătorul ţinea bucata 
de aur fals în mână. 

— Cum ai îndrăznit să-nşeli un om cinstit? l-a întrebat cu mare mânie judecătorul. Ți s-a urât, 
pesemne, să-ţi porți capul pe umeri? Hai? 

— Preaînţelepte domn, a răspuns hamalul, bucata asta nu-i a mea. Eu i-am vândut zarafului o 
bucată de aur, dar dumneavoastră ţineţi în mână o bucată de aramă. 

— Ah, câine fără neam! a răcnit judecătorul. O sută de lovituri te așteaptă dacă nu dovedeşti 
adevărul spuselor tale! 

Și făcu semn să se aducă beţele de bambus. 

— O, stăpâne preadrept, a spus hamalul, nimic mai lesne! Porunceşte să se cântărească bucata de 
aramă și te vei încredința că zaraful minte, în vreme ce eu sunt un om cinstit. 

A pus judecătorul bucata de aramă pe cântar. 

— Şaizeci de uncii, a grăit el, privind greutățile. 

— lar bucata mea a tras doar cincizeci de uncii. Aşa a scris cu mâna lui și zaraful, aici, pe hârtie. 
Oare nu-i limpede, preamilostive domn, că neguțătorul ţi-a arătat o cu totul altă bucată și nu pe cea 
cumpărată de la mine? 

A fost nevoit judecătorul să-l lase pe hamal să plece acasă. În curând s-a mutat din lunian şi 
zaraful, pentru că toți oamenii râdeau întâlnindu-l, iar copiii alergau după el arătându-l cu degetul și 
strigând: 

— Înşelătorul pedepsit! Înşelătorul pedepsit! 


Răspunsul potrivit 
poveste chineză 


Un țăran și-a întâlnit odată moşierul şi nu s-a plecat în faţa lui. 

— De ce nu te apleci? Ce, ai uitat că sunt moșier? a strigat acesta. 

— N-am uitat, a răspuns țăranul. Numai că nu pricep de ce trebuie să mă plec eu cel dintâi... 

— Păi pentru că ai mai puţine fire de păr în cap şi bucăţi de argint în ladă! Iar săracul se cuvine 
să se plece înaintea bogatului. 

— Dar ce legătură am eu cu bogăția dumitale? l-a întrebat din nou țăranul. 

— Cum, ce legătură? s-a mâniat moșierul. Dacă vreau, îţi dau jumătate din averea mea și te fac 
fericit! lată de ce se cuvine să te pleci cel dintâi. 

— Păi, dacă oi avea aproape atâta avere cât ai şi dumneata, de ce să mă mai plec eu cel dintâi? 

— Bine, a strigat moşierul, dar dacă-ţi voi da toata averea te vei pleca cel dintâi? 

— Dacă mi-i da toată averea, vei ajunge cerșetor şi eu bogat. Și numai ce-ai spus că săracul se 
cuvine să se plece înaintea bogatului. lată deci că, întâlnindu-te cu mine, tot dumneata va trebui să 
te pleci cel dintâi. 


Iepurele biruitor 
poveste chineză 


Au hoinărit odată într-o pădure lupul și vulpea şi-au ajuns în cele din urmă la o casă. Multă 
vreme s-au tot întrebat cine să locuiască acolo. Apoi au zărit prin sat o maimuţă Și au iscodit-o: 

— la spune, maimuţă, cine stă în casa asta atât de frumoasă? 

— Iepurele, a răspuns maimuța. Tocmai s-a dus în grădină după niscai morcovi. 

Au pătruns fiarele în casa iepurelui şi i-au îngăduit maimuţei să intre cu ele. 

— Noi o să pornim la vânătoare, iar tu să ai grijă de casă, a zis lupul către maimuţă. 

S-a întors iepurele acasă şi numai ce-a dat să deschidă ușa, că-ndată a auzit glas de fiară: 

— Mi-e cam foame, spunea lupul. 

— Nu-i nimic, scheună vulpea. Îndată se arată iepurele și-l mâncăm! 

Auzind una ca asta, oricare iepure ar fi murit de frică, dar iepurele nostru era deştept şi viteaz. A 
pitit sub prag morcovul pe care-l adusese, a deschis larg ușa şi-a intrat în casă. 

Lupul a văzut iepurele şi, de lăcomie, a și prins a clănțăni din dinți. Iepurele însă s-a plecat 
înaintea tuturor și-a spus: 

— Acu', bine-ar fi să mâncăm... 

— N-ar fi rău, a zis lupul, căruia-i sticleau ochii și care stătea gata-gata să se năpustească asupra 
iepurelui. 

— Dacă binevoiţi, vă voi hrăni azi pe săturate, le-a zis iepurele. 

— Dar ce-ai să ne dai? a întrebat lupul, scrâşnind din dinți. Nu cumva morcovi? 

— Ce face-e-e? a început a râde iepurele. Știu foarte bine că lupii nici să n-audă de morcovi. 
Ascultaţi! Pe la amiază se va întoarce pe cărarea din pădure un preacinstit lama“. Călugărul ăsta i-a 
citit rugăciuni chiar împăratului şi-a primit în dar un sac cu fel de fel de lucruri şi un altul cu de-ale 
gurii. Rămâne doar să-i luăm sacul cu merinde și vom mânca pe cinstite! 

— Iepure prost, s-a mâniat lupul, oare-i vom putea lua omului sacul? 

— Am să fac în așa fel ca lama însuși să-şi zvârle sacul la pământ. Numai să nu căscaţi gura. 
Înșfăcaţi prada-ndată și veniţi cu ea aici! 

Au plecat iepurele, lupul, vulpea și maimuța spre cărarea din pădure, s-au ascuns prin tufișuri și- 
au aşteptat să se ivească lama. Dar lupul se uita cu un ochi la cărare şi cu celălalt la iepure, şi era 
limpede că tare-ar fi poftit să guste nişte carne de iepure. Lama se ivi deodată pe cărare. Ţinea câte- 
un ditai sacul în fiece mână. Atunci iepurele a ieşit din tufiş şi-a prins a se-nvârti pe lângă el. 

Lama a început să alerge după iepure. Iar iepurele fugea de colo-colo, mai-mai să-i sară-n braţe. 
Dar mâinile lui lama erau stânjenite de sacii cei grei. 

N-a mai răbdat lama, a dat cu sacii de pământ, şi-a zvârlit de pe el halatul şi-așa, ușurat, a prins a 
fugi după iepure. 

A sărit iepurele într-o parte — lama după el; a tulit-o iepurele într-o poiană— lama după el. S-a 
împiedicat lama de-o buturugă şi s-a prăvălit în iarbă. 

Dar iepurele văzuse că fiarele apucaseră sacii și halatul și-o luaseră spre casă. Când s-a ridicat 
lama în picioare, din iepure nu rămăsese nici urmă. 

A gonit iepurele către casă şi-a ajuns taman când vulpea dezlega la gură cel dintâi sac. În sac se 
aflau nişte cizme uriașe, o pereche de pantaloni noi, un şirag de mătănii și o tobă. 

— Eh, sacul ăsta nu face parale, a zis lupul. Hai să vedem ce-i într-al doilea. 

Dar iepurele a grăit: 

— Sacul cu merinde n-are s-o ia din loc. lacă ce trebuie să facem acu': tu, lupule, încalță cizmele 
şi du-te la o turmă de oi. Oile te-or vedea cu cizme şi-or crede că le-a sosit păstorul. Dar tu vei mâna 
toată turma în pădure și-atunci, pentru tine, tot anul va fi numai sărbătoare. 

— Dar eu ce să fac? a întrebat maimuța. 

— Tu, maimuţă, trage pe tine pantalonii și du-te până la livada cea mai apropiată. Toţi au să te ia 
drept om şi-ai să poți culege câte caise, piersici și pere vei pofti. Atunci va fi și pentru tine tot anul 
praznic. 

— Ce vorbe-s astea? a strigat vulpea. Toţi să se ghiftuiască un an de zile și eu să rămân tot 
timpul flămândă? 

— N-ai să fii tu nedreptăţită, a zis iepurele. Pune-ţi halatul, ia mătăniile și toba și pleacă-n satul 
vecin. Când vei intra în sat, bate din tobă. Dacă se va aduna poporul, auzind larma, apucă mătăniile 
şi mormăie pe nas ceva nedeslușit. Toţi te vor crede un sfânt lama și vor începe a-ți dărui găinușe, 
rațe şi puişori. Atunci te vei putea înfrupta și tu un an de zile. 

— Ce iepure înţelept! a strigat lupul. Şi ce bine că n-am apucat să-l mâncăm! 

— Minunat iepure! i-a ţinut hangul și maimuța. Cât de bine le-a gândit pe toate! 

— Pentru întâia oară întâlnesc un iepure atât de viclean! s-a învoit şi vulpea. 

Și-au făcut toţi trei precum îi învățase iepurele. 

lar mai departe, iacă ce s-a mai petrecut: 

Și-a pus lupul cizmele și-a intrat în turmă. Simţind miros de lup, câinii au prins a lătra mânioși. 
A luat-o lupul la fugă, câinii după el. Fuge lupul și se-mpiedică— cizmele-l încurcă. Iar câinii se 
apropie, se tot apropie, gata-gata să se năpustească asupră-i. A văzut lupul în cele din urmă că 
trebuie să lepede cizmele. Ceea ce l-a şi făcut să scape. Cu blana hărtănită, dar cu viaţa întreagă. 

În vremea asta maimuța și-a tras pantalonii, s-a strecurat în livadă şi s-a cățărat într-un păr. Fără 
a se grăbi, culegea pară după pară şi le azvârlea la pământ. 

Deodată aude pe-aproape niște glasuri de copii: 

— O maimuţă-n pom! O maimuţă-n pom! strigă un copil. 

— Prindeţi-o! strigă altul. Prindeţi-o! 

Înspăimântată, a dat maimuța să coboare din pom, dar tare-o încurcau pantalonii, agăţându-se de 
cioturi. Dacă s-a văzut într-un târziu pe pământ, copiii se și aflau nespus, nespus de-aproape. Unul a 
izbit-o cu un retevei, altul a zvârlit în ea cu pietre, iar al treilea se pregătea tocmai să arunce un laţ 
de funie, ca s-o prindă. 

A tulit-o maimuța spre pădure. Dar n-a putut fugi destul de repede, pantalonii se agăţau de crengi 
şi tufe, şi-a căzut biata la pământ. Iar băieţii n-o slăbeau, goneau pe urmele ei. 

Bătută, mai mult moartă de frică, maimuța abia-abia a scăpat să nu fie prinsă. 

Şi iacă ce s-a petrecut, în aceeași vreme, cu vulpea: 

Şi-a îmbrăcat ea halatul, a apucat mătăniile, a luat toba şi s-a îndreptat către satul vecin. Acolo s- 
a oprit în mijlocul uliței și s-a pus să bată toba. 

Auzind larma, au prins oamenii a se aduna fuguţa. Iar vulpea prefira mătăniile şi bodogănea pe 
sub nas. 

Dând cu ochii de vulpe, au început oamenii să strige: 

— 'Țineţi hoaţa! Apucaţi roșcata! 

A luat-o vulpea la sănătoasa, dar cum să fugi în halat?! Se încurca halatul printre picioare, o 
stânjenea la fugă. Mătăniile i se agăţau de toate tufele. A fost nevoită vulpea să lepede halatul şi să 
zvârle mătăniile, ca să-şi scape blana. 

Şi uite că nu departe de casa iepurelui, s-au întâlnit din nou lupul, vulpea și maimuța. Și-au 
povestit unul altuia păţaniile și au priceput că dinadins le născocise iepurele pe toate, ca să-i piardă. 

— Trebuia să-l fi mâncat pe loc! a mârâit lupul. Acu', mă răfuiesc eu cu el! 

Grăind aşa, a pornit-o către casa iepurelui, cu vulpea şi maimuța după el. 

Au intrat cu de la sine putere şi-au dat peste iepure, care stătea lungit pe Jos și gemea: 

— Of, ce fericiţi sunteți că n-aţi gustat nimic din sacul lui lama! Lama ăsta-i un vrăjitor hain. 


Cine se atinge de merindele sau de lucrurile lui, păţeşte neapărat o nenorocire. lacă, o piersică am 
mâncat doar, şi-acu' mă prăpădesc. Rămâneţi cu bine! 

Zicând aşa, a închis iepurele ochii și din nou a gemut sfâșietor. L-au crezut fiarele. Ziua întreagă 
l-au blestemat pe lama, iar seara s-au culcat flămânde. 

În zori se deşteaptă fiarele, privesc, ia iepurele de unde nu-i! Și nici sacul cu merinde nu mai era 
acolo. 

Au pornit fiarele în cercetare, au umblat cât au umblat și deodată văd că iepurele stă în vârful 
unui munte și împletește un coş mare. 

— Ehei, mincinosule, acu' nu ne mai scapi! a strigat lupul. 

Se uită iepurele la cele trei fiare şi le vorbeşte: 

— Mă luaţi drept un alt iepure, bag seama. Că eu vă văd pentru întâiași dată. 

— Nu după tine a alergat lama ieri? 

— Ce? Cum? De-o săptămână n-am coborât de pe munte. Tot împletesc într-una la coşuri. 
Pesemne că v-a minţit iepurele care-a fugit devale, nu de mult, cu un sac în spinare. 

— El e, el e! s-au bucurat fiarele. 

— Anevoie veți mai putea pune mâna pe el! a zis iepurele. Mincinosul ăsta fuge, de te miri. 
Numai că, fireşte, eu ştiu cum să-l prindem! 

— Ajută-ne, fii bun, au prins a-l ruga vulpea, lupul şi maimuța. 

— Fie, dacă vreți voi, vă ajut. Iepurele vostru aleargă devale, pe potecă. Vârâţi-vă în coş şi eu am 
să vă cobor cu o funie. Atunci veți ajunge în vale mult mai repede decât iepurele. Dar vă spun 
dinainte că azi a nins în vale şi-i tare rece! 

— Nu ne temem noi de ger! a strigat lupul. Hai, coboară-ne degrabă! 

S-au vârât lupul, vulpea şi maimuța în coș. Iepurele i-a acoperit cu capacul, a legat bine coșul cu 
o funie şi l-a împins în vale. 

Zboară coşul în jos, se izbeşte de stânci, de copaci, de pietre. Urlă de durere lupul, strigă 
maimuța, chelălăie vulpea, dar coșul se rostogolește repede, tot mai repede. Se rostogolește până-n 
valea înzăpezită și se oprește acolo. 

Au vrut fiarele să iasă, dar nici asta nu se putea: coșul era legat zdravăn. S-au zbătut ce s-au 
zbătut, până la urmă lupul a făcut o gaură şi tustrei au ieşit la lumină. Au prins fiarele a-l căuta pe 
mincinos și n-au alergat prea mult, că au şi văzut un iepure stând pe gheaţă şi încălzindu-se la un 
foc. 

— Ăsta ne-a aruncat din vârful muntelui! a răcnit vulpea. 

— Sigur că-i el! a clămpănit maimuța. 

— S-a zis cu el! a mârâit lupul. 

S-au repezit fiarele la iepure; dar el s-a ridicat în două labe şi-a cuvântat: 

— Bună ziua, cinstiți domni. Nicicând nu mi-a fost dat să primesc asemenea cinstiți oaspeţi în 
valea noastră! 

— Lasă, lasă, a strigat lupul, acu' nu ne mai minţi tu! Oare n-ai locuit împreună cu noi? Oare n-ai 
furat sacul lui lama? Oare nu tu ne-ai zvârlit cu coşul din vârful muntelui? 

— Ah, acu' pricep! a grăit iepurele. V-a păcălit un iepure care seamănă cu mine. Vă pot spune că 
nu de mult a coborât din munte un iepure şi s-a ascuns, uite, cam prin dreptul stâncii de acolo. 

— Haideţi la stâncă! a strigat maimuța. 

— Tăcere! i-a strigat iepurele. Dacă ne aude glasurile mincinosul odată îşi ia tălpăşiţa. Dar în 
zori de zi va veni să se încălzească la foc. Staţi aici liniștiți şi nu vă mişcaţi. Un singur fâșâit 
nelalocul lui să audă şi-i prea de-ajuns ca iepurele ăsta să piară pentru totdeauna din locurile 
noastre. 

S-au așezat fiarele în jurul focului şi-au aşteptat în tăcere ivirea zorilor. 

Iepurele zvârlea uscături pe foc şi flăcările s-au înălțat atât de puternice, încât gheaţa pe care 
şedeau fiarele a prins a se topi. Și măcar că lupului, maimuţei şi vulpii le era tare neplăcut să stea în 
apă rece, nu s-au clintit. Se temeau că dușmanul ar putea auzi fâşâitul şi s-ar face nevăzut. 


Curând, focul a început a arde mai potolit, s-a micșorat, s-a tot micșorat, așa că maimuța a prins 
a dârdâi. 

Atunci iepurele a spus: 

— Mă duc după uscături, dar voi staţi liniștiți și nu vă mișcaţi. 

ŞI, grăind aşa, iepurele a luat-o din loc. 

A trecut un ceas, au trecut două, trei, dar iepurele nu se mai întorcea. În sfârşit, când s-a făcut zi 
de-a binelea, vulpea a priceput că lângă foc stătuse chiar iepurele care-i minţise în toată vremea. 

— Oare să ne scape din nou? a urlat lupul cu ură. Pe el, să-l facem bucăţi! 

Dar când au vrut să se năpustească, fiarele au văzut că li se prinseseră cozile în gheaţă. 

— Şi dacă iepurele s-a dus după vânători?! a strigat vulpea. Așa-i! Parcă şi aud glas de om şi 
lătrat de câini! 

De spaimă, fiarele s-au smucit atât de tare, că tustrele rămaseră fără cozi. Au fugit de-a lungul 
văii ŞI, când să ajungă în pădure, şi-au văzut din nou aprigul dușman. Iepurele şedea pe ghizdurile 
unei fântâni și privea cu luare-aminte în apă. 

— EI, acu! ţi-a sunat ceasul! a strigat lupul, apropiindu-se. 

— Acu' nu ne mai duci cu vorba! a chelălăit vulpea. 

— 'Țineţi-l! a clămpănit maimuța. 

— De ce mă certaţi? s-a mirat iepurele. Oare nu ştiţi că l-am prins pe mincinosul care v-a mințit? 
L-am fugărit, l-am vârât în fântâna asta părăsită şi acu' îl păzesc să nu fugă. 

S-a uitat lupul în fântână, a văzut acolo chipul iepurelui care şedea pe ghizduri, şi-a răcnit 
bucuros: 

— Așa-i, e-acolo! Acu' i-a sunat ceasul! 

Iar iepurele, şezând pe ghizduri, a grăit: 

— Lupule, singur nu-l poţi prinde. E tare șiret. Toţi trebuie să vă năpustiți asupra lui. Cum voi 
spune „trei”, năpustiți-vă asupra mincinosului! 

ŞI, ridicându-și lăbuţa, iepurele a strigat cât a putut: „Un, doi, trei 

La „trei” lupul, vulpea și maimuța s-au aruncat cu capul înainte în fântâna adâncă şi, de bună 
seamă, s-au înecat. 

Iar, ca şi cum nimic nu s-ar fi petrecut, iepurele s-a îndreptat către casă, cu gândul să mănânce 
morcovul pe care-l pitise sub prag. 


> 


Marele zid chinezesc 
poveste chineză 


Tare de mult în China, pe vremea dinastiei Cin, trăia o femeie care avea zece băieţi, fiecare 
înzestrat cu o însuşire deosebită. Primul avea urechi foarte bune, auzind de la mari depărtări cea mai 
ușoară adiere a vântului; al doilea avea ochii atât de pătrunzători, încât putea să vadă la o mie de 
kilometri; al treilea era foarte puternic; al patrulea avea capul de oțel, al cincilea, trupul tare ca 
fierul, al şaselea, picioare foarte lungi; al şaptelea, un cap uriaş; al optulea, labele picioarelor foarte 
mari; al nouălea, gura imensă, iar al zecelea avea ochii cât roata carului. 

Într-o zi, toţi zece fraţi au purces la munca ogorului. Cel mai mare, auzind plânsete, i-a spus 
celui de al doilea frate să se uite și să vadă ce se întâmplă. El şi-a aruncat privirea şi a grăit: 

— Doamne, oamenii ce construiesc marele zid chinezesc plâng de foame şi de oboseală. 

Al treilea frate, care era foarte puternic, s-a hotărât să meargă el să trudească în locul lor, iar al 
şaselea frate, cel cu picioare lungi, s-a îndemnat să-l ducă până la zid. Ei au ajuns dimineaţa, iar pe 
la chindie au și terminat lucrul. 

Oamenii le-au mulţumit şi s-au bucurat că se pot întoarce acasă. Dar bucuria lor a fost scurtă. 
Împăratul a hotărât că un om așa de zdravăn este amenințător pentru un tron și nu e bine să fie lăsat 
în viaţă. De aceea a dat ordin să fie omorât. 


Al doilea frate, cel cu ochii ageri, a văzut ce vrea să săvârşească împăratul, şi în ziua execuţiei l- 
a înlocuit pe condamnat cu fratele cel cu cap de oțel. Călăul a mânuit zeci de paloşe, dar nu a reușit 
să-l omoare. Atunci împăratul a hotărât să fie omorât în bătaie. Cel de al patrulea frate auzind 
acestea a început să plângă în hohote. Fratele cel mare iar a auzit că plânge cineva. Și când al doilea 
frate s-a uitat, a spus: „E de rău, împăratul vrea să-l omoare pe fratele nostru în bătaie”. 

Repede cel cu trupul de fier a hotărât să-l înlocuiască. A răbdat ușor bătăile, deși zeci de bâte au 
fost încercate pe el. 

Văzând aceasta, împăratul a hotărât ca să fie înecat în mare. Și al cincilea frate a început să 
plângă amarnic. Dar fratele cel mare i-a auzit plânsetul şi cel de al doilea frate s-a uitat, şi le-a spus: 

— Împăratul vrea să-l arunce în mare pe fratele nostru! 

Atunci al şaselea frate, cel cu picioarele foarte lungi, s-a dus în locul fratelui său, și fiind aruncat 
în mare, apa de-abia îi ajungea până la genunchi. Stând în mijlocul mării a început să pescuiască. 

Și n-a trecut mult, că prinsese atâta peşte de n-avea unde să-l mai pună. De aceea a chemat cel 
de-al șaptelea frate, care era pe mal împreună cu ceilalți fraţi şi se uita la el. Acesta și-a scos pălăria 
de pe cap, şi în ea au încăput zeci de kilograme de peşte. 

Apoi amândoi au dus peștele acasă, dar aici nu era nicio surcică pentru foc. Al optulea frate a 
spus: 

— Alaltăieri, când eram pe munte la tăiat lemne, mi-a intrat un spin în picior. la să-l scoatem şi 
să vedem dacă nu putem face focul cu el. Și ajutat de ceilalţi, a scos din talpă un salcâm. 

Al treilea frate, fiind foarte puternic, a tăiat copacul, al nouălea a făcut focul, și după ce peştele a 
fost prăjit, al nouălea frate a spus: 

— Eu am făcut focul și am voie să gust primul. 

Dar cu gura lui cât o şură a înghiţit tot peştele şi nici măcar nu i-a simţit gustul. Supărat, al 
zecelea frate a început să suspine, și apoi să plângă de-a binelea. Lacrimile lui s-au adunat râuri- 
râuri, apoi în fluvii, care s-au revărsat şi au potopit pământul până la marele zid, care sta gata 
terminat, iar împăratul şi slujitorii săi, care îl sărbătoreau, au fost înghițiți de ape. 

Apoi ei au fost mâncaţi de peşti uriași, iar apa având putere peste fire, a mutat zidul, și de atunci 
el se află dincolo de mare. 


Şase frați 
poveste chineză 


Ceea ce vă voi povesti s-a întâmplat demult, demult. Cândva trăia o fată harnică, de n-avea 
pereche. 

Cât ar fulgera de trei ori, prăjea boabele de soia. Într-o singură dimineaţă topea inul, îl răsucea, 
iar din el ţesea un sac atât de fin, ca mătasea. În aceeași dimineaţă, mai pregătea şi mâncarea și o 
ducea oamenilor la câmp. Faima ei de fată harnică se răspândise până departe. 

Peţitoarele veneau neîncetat s-o peţească; de atâta du-te-vino se tocise pragul casei. Fata nu se 
învoia cu niciuna din ele. Fireşte, unei fete atât de harnice îi trebuia un soţ deopotrivă. Dar unde să-l 
găsească? 

Într-o zi, veni un flăcău și o ceru în căsătorie. El îi spuse că într-o singură dimineață poate planta 
orez pe zece mu”. Fata, de cum îl auzi, se şi hotărî să-l pună la încercare. 

A doua zi, când se lumină de ziuă, flăcăul ieşi la câmp. Sădi orezul atât de repede în apă, încât în 
jurul lui se făceau numai valuri. Nici nu se uscase roua de pe frunze şi de pe iarbă, că el şi terminase 
de plantat cei zece mu cu lăstari de orez şi era gata de plecare. Dar, când întoarse capul, văzu că în 
locul în care îşi pusese pălăria de paie uitase să sădească. 

Fata atunci îşi zise: „E harnic, nimic de zis, dar încă nu mă învoiesc să-l iau de bărbat.” 


477 cincisprezece mu sunt egali cu un hectar 


Flăcăul a plecat supărat. 

A doua zi a venit altul. Şi acesta a spus că poate planta zece mu de orez într-o singură dimineaţă. 

Fata a zis: 

— Bine! Încearcă, să văd și eu şi să mă încredinţez. 

Flăcăul a lucrat foarte repede. După ce a terminat de plantat, a ieşit din apă, şi chiar atunci a 
văzut un lăstar pe suprafaţa apei, pe care-l uitase. 

Fata i-a arătat lăstarul şi nu s-a învoit nici cu el. 

După aceasta, nimeni n-a mai îndrăznit s-o ceară de nevastă. 

Cât era să mai aștepte fata singură în casă? S-a îmbrăcat în haine bărbătești și a pornit în căutarea 
unui soț după vrerea ei, colindând peste tot. Într-o zi, când era aproape de vârful unui munte, pe o 
stâncă de câteva sute de metri, a văzut venind spre ea unul din flăcăii pe care nu-i vrusese de bărbat. 
Urând-o atât de mult, el a vrut să folosească prilejul ca să se răzbune: 

— Ce bine îmi pare că mi-ai căzut în mână! Am să-ţi arăt eu ce pot! 

Şi lupta începu. Se luptară cu dârzenie până când fata, sleită de puteri, se prăvăli din înălțimea 
stâncii. 

La poalele stâncii se afla un sat, și în sat era o fierărie. În fierărie lucra un tânăr fierar, care 
tocmai făcea o seceră. Înălţându-și capul, văzu cum de pe stânca înaltă de câteva sute de metri cade 
un om. „Dacă-l las să cadă, praful se alege de el. Cu mâinile nu pot să-l prind. Dacă aş avea un 
COŞ...” 

Fulgerător, fierarul a isprăvit secera, a fugit în muntele Tingan şi a tăiat un braţ de crengi, a 
împletit un coş mare, și a luat-o la goană spre stâncă. Tocmai când ființa care cădea era gata să 
atingă pământul, el a ridicat coșul şi a prins-o. Fata a căzut în coș și a leșinat. După puţin timp, și-a 
revenit. 

Nu ştia cum de a rămas în viaţă. Când a deschis ochii, l-a văzut pe tânărul fierar, care i-a povestit 
din fir-a-păr ce s-a întâmplat cu ea. După ce l-a ascultat, ea, la rândul ei, i-a povestit câte a avut de 
pătimit. 

Atunci fata i-a mărturisit: 

— Tu eşti omul pe care-l caut! 

Şi pe el îl frământa gândul că nu poate găsi o soție pe potrivă. Aşa că s-au bucurat amândoi 
foarte mult, şi s-au căsătorit şi au trăit fericiți laolaltă. 

Împreună munceau cât zece, nu se temeau de greutăţi şi lucrul le mergea din ce în ce mai bine. 

Nu după mult timp, au avut un băiat și bucuria lor a fost nemărginită. Au dat copilului numele 
Lao Da, care înseamnă primul fiu. 

De la câțiva anişori, Lao Da se descurca de minune şi ştia de toate. 

Părinții s-au sfătuit şi au hotărât că numele care i s-ar potrivi cel mai bine ar fi: Sai Pan-sien — 
„Mai înţelept decât un sfânt”. 

Al doilea fiu pe care l-au avut a fost parcă şi mai istet decât primul. 

Într-o zi, când s-au întors de la câmp, părinţii au văzut că lacătul de la hambar era descuiat, şi s- 
au mirat. Mama l-a chemat pe fiul mai mare, l-a bătut şi l-a întrebat: 

— Cine a deschis lacătul? 

El a răspuns: 

— Nu l-am deschis eu; frățiorul meu l-a deschis. 

Mama n-a crezut, a închis lacătul şi l-a chemat pe al doilea fiu. Cum a venit al doilea fiu, a atins 
lacătul și îndată s-a auzit un zgomot, iar lacătul s-a deschis. Părinții, văzând năzdrăvănia, l-au numit 
Iao Si-tun — „Cel care poate să deschidă orice ușă”. 

Şi au avut şase băieţi. Fiecare era înzestrat cu un dar, și fiecare se deosebea de ceilalți. Părinţii le- 
au dat numele, ţinând seama de darul fiecăruia. Al treilea fiu se numea Kan Bu-tsive — „Cel care 
nu poate fi tăiat de sabie”. Al patrulea, Tan Bu-pa — „Cel care nu se teme de căldură” — Gerilă. Al 
cincilea, Ien Bu-sî — „Cel care nu se teme de apă”. Al șaselea, Ia Bu-bien — „Cel care se strecoară 
pretutindeni”. 


Timpul a trecut repede, şi cei şase frați au crescut mari. Familia se înstărise, și averea ei creştea 
văzând cu ochii, şi toţi munceau ca niște furnici. 

Atunci, în ținutul lor a venit un nou jude. Acesta era fiul unui cărturar, ştia carte și mânuia bine 
arcul. Părea deschis, sever şi cinstit, dar în sufletul lui era hrăpăreţ și hain. Cum și-a luat slujba în 
primire, a chemat la el pe toți slujitorii și pe toți gospodarii mai cuprinși. Tatăl celor şase frați, care 
acum trecea printre oamenii înstăriți, fusese și el chemat. Dar, cum bătrânul fierar nu a arătat 
stăpânului prea multă umilinţă şi supunere, acesta, înfuriindu-se, a dat imediat ordin să fie arestat. 

Fiul cel mare, înțeleptul, când a aflat, şi-a dat seama că judele voia bani ca să-i dea drumul. De 
aceea, şi-a chemat frații, să se sfătuiască cu toţii cum ar putea să-şi scape tatăl. 

S-au dus la casa judelui cu banii. Judele a găsit suma prea mică şi, în faţa copiilor, i-a tras 
bătrânului o bătaie. 

Cei șase fraţi, întorcându-se acasă, s-au sfătuit din nou și au văzut că acum n-au altă scăpare 
decât să recurgă la priceperea lor, pentru a-și salva tatăl. 

În seara aceleiași zile, înțeleptul s-a gândit: «Peste puţin timp, paznicii se vor duce să bea vin; 
este un moment prielnic ca al doilea frate, „Cel care deschide toate ușile”, şi cel mai mic, „Cel care 
se strecoară pretutindeni”, să-l elibereze pe tata.» 

Cel mic l-a dus în spate pe celălalt frate, şi au pătruns îndată în închisoare. Atunci, într-adevăr, 
nu se afla niciun paznic. „Cel care deschide toate uşile”, cum a pus mâna pe lacătul mare de la 
poarta închisorii, l-a și deschis. „Cel care se strecoară pretutindeni” și-a luat tatăl și fratele în 
spinare, și au fugit acasă. 

De abia au intrat pe ușă şi au auzit copitele cailor. Paznicii au venit în goană, l-au luat pe 
bătrânul fierar şi l-au legat, ca să-l ducă iar în închisoare. Judele a hotărât ca, pentru vina de a fi 
fugit din închisoare, să i se taie capul a doua zi. 

În seara aceleiași zile, înțeleptul a prevăzut ce se va întâmpla cu tatăl său şi a trimis pe „Cel care 
strecoară pretutindeni”, pe „Cel care deschide toate ușile” și pe „Cel care nu poate fi tăiat de sabie” 
la închisoare. „Cel care deschide toate ușile” a deschis lacătul, „Cel care se strecoară pretutindeni” a 
luat în cârcă pe tatăl său şi pe fratele „Care deschide toate uşile”, iar „Cel care nu poate fi tăiat de 
sabie” a rămas în închisoare în locul tatălui. A doua zi trebuia aibă loc execuţia. De cum l-au scos 
din închisoare, soldaţii au observat că nu este bătrânul fierar, ci unul din fiii săi. Judele s-a înfuriat, 
a dat ordin să fie ucis fiul şi apoi tatăl. 

După puțin timp, călăul s-a plâns că acestui om, după ce i se taie capul, îi crește altul la loc. 

Atunci judele s-a dus la locul pedepsei şi s-a convins de adevărul celor spuse de călău, s-a 
speriat, şi a poruncit să-l ducă înapoi la închisoare. Apoi a hotărât să-l ardă de viu. 

A spus oamenilor să facă un cuptor mare şi să pună multe lemne pe foc. Înțeleptul a ştiut, şi 
îndată l-a înlocuit cu „Gerilă”. Și, astfel, în cuptorul încins a fost aruncat Gerilă, ca să nu mai 
rămână din el nici oasele. După ce a ars un timp, au deschis cuptorul. Mare le-a fost mirarea când 
au văzut pe o parte a cuptorului scris: S I U E — zăpadă, în altă parte: PI N — gheaţă, iar flăcăul 
stătea înăuntru și clănțănea de frig. 

Văzând aşa minunăţie, judele a făcut feţe-feţe, dar nu s-a lăsat. S-a gândit să-l înece. Înțeleptul a 
ştiut şi l-a trimis în loc pe „Cel care nu se teme de apă”. 

Credea judele că de astă dată flăcăul nu va mai scăpa cu viaţă. 

A dat ordin oamenilor să-l lege burduf şi să-l azvârle în apă, însă apa râului îi ajungea numai 
până la glezne, iar el se plimba prin valuri. 

Supărat, stăpânul a poruncit să fie aruncat unde-i apa mai adâncă. Dar, oricât era de mare 
adâncimea, flăcăul nu era acoperit de apă. Când a văzut asta, înverşunatul s-a făcut foc şi pară; a 
ordonat imediat ca toată familia bătrânului fierar să fie adusă, să fie legată la un loc şi apoi să se 
prăvale o stâncă, care să-i îngroape de vii pe toţi. Însă „Cel care se strecoară pretutindeni” a ridicat 
stânca mare cât casa, și toți şapte au rămas în viață. Întreaga familie s-a întors acasă după ce „Cel 
care se strecoară pretutindeni” a împins stânca dincolo de oraș. 


Judele, care făcuse tot ce putuse, numai să-i omoare, şi ei nu muriseră, crăpa de ciudă și învia. 
Știa că nu-i va putea învinge, dar nici nu voia să se dea bătut. Ridicând capul, văzu o stâncă mare 
care astupase drumul și, nemaifiind în jur niciunul din familia bătrânului fierar, își zise: „Dacă nu se 
mai zăresc, înseamnă că au murit”, și s-a întors pe furiș acasă. 


Tabloul cel din mătase ţesut 
poveste chineză 


Demult, la poalele Muntelui Mare, se afla o câmpie. Pe câmpie erau așezate câteva colibe. Într-o 
colibă locuia mătușa Tan Bu, căreia îi murise soţul și rămăsese cu trei copii. Copilul cel mai mare se 
numea Lă Mo. Cel mijlociu se numea Lă Dui-ă. Mezinul se numea Lă Nă. Tan Bu era foarte 
îndemânatecă la ţesut mătasea. Florile și animalele tesute de ea din mătase parcă erau vii. 

Oamenii cumpărau ţesăturile ei pentru haine, pentru feţe de plapumă şi pentru cuverturi. Toată 
familia trăia din ceea ce câștiga ea. 

Într-o zi, Tan Bu a luat câteva suluri din mătasea pe care o ţesuse și s-a dus să le vândă în bazar. 
Într-una din prăvăliile bazarului, a văzut o pictură înfățișând un peisaj de la ţară. O casă mare, o 
grădină frumoasă cu flori, o câmpie largă şi o livadă, o grădină de zarzavaturi şi un bazin cu peşti. 
Se mai vedeau o mulțime de păsări şi multe vite. 

Tan Bu nu se mai sătura uitându-se, și sufletul i se umplea de bucurie. Banii luați pe mătase erau 
pentru orez. Dar atât de mult i-a plăcut peisajul, încât a cumpărat mai puţin orez și a plătit şi tabloul. 

Pe drum spre casă, s-a oprit de câteva ori, a desfăcut tabloul, l-a privit şi şi-a zis în sinea ei: „Ce 
bine ar fi dacă aș putea trăi şi eu într-un sat ca acesta!” 

Când a ajuns acasă, a dat tabloul fiilor ei, ca să-l vadă, și fiii s-au bucurat. Tan Bu i-a spus 
băiatului cel mare: 

— Lă Mo, ar fi bine dacă noi am putea să locui într-un astfel de sat! 

Lă Mo a strâmbat din buze și a zis: 

— Astea sunt basme, mamă! 

Atunci Tan Bu zise fiului mijlociu: 

— Lă Dui-ă, ar fi bine să locuim într-un asemenea sat! 

A strâmbat şi el din buze și a zis: 

— Asta nu se poate, mamă. 

Tan Bu, încreţindu-și sprâncenile, i-a spus mezinului: 

— Lă Nă, dacă nu voi reuși să trăiesc într-un asemenea sat, mai bine să mor! 

Zicând acestea a oftat adânc. 

Lă Nă s-a gândit ce s-a gândit şi, căutând s-o împace, i-a zis: 

— Mămico, tu țeşi foarte bine mătasea; lucrurile ţesute de tine parcă-s vii. Cel mai bine ar fi să 
lucrezi din mătase acest tablou şi, punându-l în cui, să-l priveşti mereu şi să crezi că trăieşti chiar în 
aceste locuri frumoase. 

Tan Bu a stat puţin pe gânduri, apoi a încuviințat: 

— Tu ai dreptate. Așa am să fac, altfel voi muri de supărare. 

A cumpărat fire de mătase colorată, a potrivit războiul şi a început să ţeasă tabloul. 

A ţesut o zi, a ţesut două, a ţesut o lună, a ţesut nouă. Lă Mo şi Lă Dui-ă erau foarte nemulțumiți 
de ceea ce făcea mama lor şi, într-o zi, trăgând-o de mână, i-au zis: 

— Mamă, tu ţeși numai la tabloul acesta și pe noi ne-ai uitat. lar noi căpătăm orez numai dacă 
tăiem lemne, pentru care trudim din greu şi suntem tare obosiţi. 

Lă Nă a zis fraților săi mai mari: 

— Lăsaţi-o pe mama să ţeasă satul acela frumos; dacă mama nu-l va ţese, va muri de supărare. 
Dacă voi socotiți că sunteţi prea obosiţi pentru că tăiaţi lemne, atunci am să mă duc eu singur să tai! 

De atunci, Lă Nă tăia lemne din zori până-n noapte, ca să întrețină familia. Tan Bu ţesea şi ziua 
şi noaptea. Seara lucra la lumina rășinii de brad. Rășina făcea prea mult fum, şi ochii ei se înroșiră, 


însă Tan Bu nu voia să lase lucrul. După un an de zile, lacrimile lui Tan Bu picurau pe mătase şi, pe 
unde cădeau, lacrimile izvorau pe mătase pârâiaşe limpezi şi bazine rotunde cu peștişori. După doi 
ani, începu să picure sânge pe mătase din ochii lui Tan Bu. Și unde cădeau picăturile de sânge 
răsărea un soare aprins și flori vii. Abia după trei ani a reuşit să termine de ţesut tabloul. Era mai 
mult decât minunat. În tablou se vedea o casă mare acoperită cu ţiglă albastră, cu ziduri verzi, cu 
stâlpii roșii şi cu poarta galbenă. 

În faţa porţii era o grădină mare cu flori, iar în grădină un bazin cu pești de aur care înotau. 

În stânga casei era o livadă cu pomi roditori încărcaţi cu fructe roşii şi galbene. Printre pomi 
zburau tot felul de păsări. În dreapta casei era grădina de zarzavat, plină de verdeţuri și de pepeni 
galbeni. În spatele casei era o pajiște, și pe pajiște erau grajdul, staulul și coteţul. Vacile și oile 
păşteau iarba, păsările ciuguleau tot felul de gângănii. 

Nu prea departe de casă, la poalele muntelui, se întindea un câmp mare cu porumb, orez şi grâu. 

Apa limpede a râului trecea prin faţa satului; soarele privea de pe cer. 

— Ce frumos e tabloul acesta din mătase ţesut! au zis cei trei copii admirând tabloul. 

Tan Bu și-a dezdoit spinarea, și-a şters ochii înroşiţi, şi-a râs în hohote de bucurie. 

Deodată s-a stârnit un vânt de la apus, s-a auzit un vâjâit şi tabloul a fost smuls de vânt din casă 
şi dus pe cer spre răsărit. Tan Bu l-a urmărit în grabă, a întins mâinile spre cer şi-a strigat ţinând 
capul în sus: 

— Vai! 

ŞI, într-o clipă, tabloul a dispărut. Tan Bu a căzut în faţa ușii. Cei trei frați au dus-o în casă, au 
culcat-o în pat, i-au dat să bea o cană cu ceai, iar ea şi-a revenit cu greu. Când s-a trezit i-a spus 
fiului cel mare: 

— Să te duci spre răsărit şi să-mi aduci înapoi tabloul cel din mătase ţesut; el e viața mea! 

Lă Mo s-a învoit, s-a încălțat cu pantofii de paie şi a pornit spre răsărit. A mers o lună şi a ajuns 
la Cheia Muntelui Mare. La gura Cheii era o casă de piatră; în dreapta casei era un cal mare de 
piatră. Calul de piatră ţinea gura deschisă, ca și cum ar fi vrut să mănânce căpşuni. În faţa casei 
stătea o bătrânică cu părul alb. Cum l-a văzut pe Lă Mo trecând prin faţa casei l-a întrebat: 

— Copilule, unde te duci? 

Lă Mo i-a răspuns: 

— Mă duc după tabloul cel din mătase ţesut, care a fost lucrat de mama mea în trei ani, şi pe care 
vântul l-a luat şi l-a dus spre răsărit. 

Bătrânica l-a lămurit: 

— Tabloul cel din mătase ţesut a fost râvnit de mai multe zeițe care se află la răsărit de Muntele 
Soarelui. Ele au văzut că mama ta a ţesut atât de frumos tabloul şi l-au luat ca model să ţeasă şi ele 
unul. Nu-i ușor ca să ajungi la ele. În primul rând trebuie să-ţi scoţi doi dinţi și să-i pui în gura 
calului meu de piatră. Atunci calul de piatră se va mișca; va putea mânca căpşuni. După ce va 
căpşuni, tu vei putea să-l încaleci, și tot el te va duce la Muntele Soarelui. Pe drum, veţi trece peste 
Muntele de Foc; calul de piatră trece prin foc; tu va trebui să scrâşnești din dinţi, să rabzi de durere 
şi să nu ţipi. Dacă vei scoate un țipăt, atunci vei fi ars de viu. După ce vei trece Muntele de Foc, vei 
ajunge la mare. Pe mare vântul și valurile sunt foarte puternice, și ele vor izbi în tine cu bucăţi de 
ghețari; tu va trebui să strângi tare din dinți, fără să tremuri. Dacă ai să tremuri o dată, valul te va 
arunca în fundul mării. După ce vei trece marea, şi-i ajunge la Muntele Soarelui, vei cere zeiţelor 
să-ţi înapoieze tabloul cel din mătase ţesut. 

Lă Mo şi-a pipăit dinții, s-a gândit că ar putea fi ars de viu, că ar putea muri înecat, şi s-a făcut 
alb ca varul. Bătrânica s-a uitat la faţa lui schimbată și, râzând, a spus: 

— Copilule, dacă nu eşti în stare să înduri greutăți, nu trebuie să te mai duci! Îți dăruiesc o cutie 
cu aur; întoarce-te acasă și trăiește-ţi din plin viaţa. 

Bătrânica a luat din casa de piatră o cutie de fier plină cu aur şi i-a dat-o lui Lă Mo. Lă Moa 
primit cutiuța şi s-a întors. Pe drum mergea, şi se gândea: 


— Am această cutiuță, viața mea va fi îndestulată; la ce să mă mai întorc acasă şi să împart cu ei 
tot ce am? 

În grabă, s-a hotărât să păstreze totul pentru el, să nu se întoarcă acasă şi să plece la oraş. 

Tan Bu a stat bolnavă în pat şi a așteptat două luni, și, dacă nu l-a văzut pe Lă Mo întorcându-se 
acasă, atunci i-a spus celui de al doilea fiu: 

— Lă Dui-ă, du-te după tabloul cel din mătase ţesut, căci acel tablou este viaţa mea! 

Lă Dui-ă s-a învoit, şi-a încălțat pantofii de paie şi a pornit-o spre răsărit. După ce a mers o lună, 
a ajuns la Cheia Muntelui Mare şi a văzut-o pe bătrânică stând în faţa casei de piatră. Bătrânica l-a 
sfătuit şi pe el ca pe frate-său. 

Lă Dui-ă și-a pipăit dinţii, s-a gândit că ar putea fi ars de viu, că s-ar putea îneca în mare, Şi s-a 
făcut alb ca varul. 

Bătrânica i-a dat şi lui o cutie de fier plină cu aur. 

El a luat cutiuţa și a făcut la fel ca fratele cel mare, nemaivrând să se întoarcă acasă și 
îndreptându-se spre oraş. 

Tan Bu, bolnavă în pat, a aşteptat iar două luni și a slăbit ca un ţâr. În fiecare zi, privea uşa şi 
plângea. Ochii i s-au înroşit de plâns; a plâns atât de mult, până n-a mai putut să vadă nimic. 

Într-o zi, Lă Nă i-a spus mamei: 

— Mamă! Nu cred să se mai întoarcă fraţii mei. Li s-o fi întâmplat ceva rău pe drum. Eu am să 
plec, şi neapărat voi aduce tabloul cel din mătase ţesut. 

Tan Bu s-a gândit şi a zis: 

— Lă Nă, ai grijă de sănătatea ta. Vecinii vor avea grijă de mine. 

Lă Nă a încălţat pantofii de paie, şi, cu paşi mari, s-a îndreptat spre răsărit. După două 
săptămâni, a ajuns la Cheia Muntelui Mare. Acolo s-a întâlnit cu bătrânica, cea care stătea în fața 
casei de piatră. Bătrânica i-a dat aceeași povaţă ca și fraților ei. 

— Copilule, fraţii tăi mai mari au luat câte o cutie cu aur şi au plecat. Ia şi tu o cutiuţă şi pleacă. 

Lă Nă, cu mâna la inimă, a spus: 

— Nu, eu trebuie să iau înapoi tabloul cel din mătase ţesut. 

Apoi şi-a scos doi dinţi Și i-a pus în gura calului mare de piatră. Calul mare de piatră s-a mişcat, 
a deschis gura şi a mâncat căpşuni. Lă Nă, cum l-a văzut că a mâncat zece căpşuni, a încălecat și s-a 
prins de coama lui. Calul a ridicat capul, a nechezat lung şi a luat-o la goană spre răsărit. După ce a 
gonit trei zile și trei nopţi, a ajuns la Muntele de Foc. Flăcările i-au învăluit şi dogorea ca jarul. 

Lă Nă s-a făcut una cu calul; scrâșnea din dinţi și răbda. Abia după o jumătate de zi, au trecut 
Muntele de Foc şi au intrat în mare. Valurile mării şi bucățile mari de gheaţă izbeau cu furie, și Lă 
Nă suferea şi de frig și de durere. Iarăşi s-a făcut una cu calul, a scrâşnit din dinți şi a răbdat. După o 
jumătate de zi, au ajuns pe celălalt mal, unde era Muntele Soarelui. În vârful Muntelui Soarelui, era 
un palat mare, care strălucea ca aurul, şi dinăuntru se auzeau cântecele şi râsetele fetelor. 

Lă Nă a strâns din călcâie, calul de piatră s-a ridicat în cele patru picioare și a zburat, şi într-o 
clipă au ajuns în fața palatului. 

Lă Nă a coborât de pe cal, s-a îndreptat spre poartă şi a văzut multe zeițe frumoase stând în cerc 
şi ţesând cu fire de mătase. 

Tabloul ţesut pe mătase de mama lui era în mijloc şi toate ţeseau după el. Cum l-au văzut pe Lă 
Nă intrând pe neașteptate, s-au speriat toate. Lă Nă le-a spus pentru ce a venit. O zeiţă a zis: 

— Bine, noi astăzi vom termina de ţesut. Mâine dimineaţă ţi-l vom da. Te rugăm să aștepți aici o 
noapte. 

Lă Nă s-a învoit. Zeița i-a dat să mănânce multe fructe cereşti, foarte bune la gust. Lă Nă era 
obosit şi a adormit stând pe scaun. S-a înnoptat; zeițele au agăţat în mijlocul sălii o perlă, care 
lumina noaptea, şi sala era plină de lumină. Ele chiar și noaptea ţeseau... O zeiţă îmbrăcată în roşu, 
foarte îndemânatică, a terminat prima de ţesut. A luat tabloul ţesut de ea și cel ţesut de Tan Bu și le- 
a comparat. Și a văzut că Tan Bu a ţesut mult mai bine. Soarele ardea, bazinul cu pești era limpede, 


florile erau proaspete și vitele erau vii. Zeița îmbrăcată în roşu și-a zis: „Ce bine ar fi dacă și eu aș fi 
în acest tablou!” 

Văzând că celelalte n-au terminat încă de ţesut, a luat fire de mătase și și-a ţesut portretul pe 
tabloul lui Tan Bu. În portret, fata sta lângă bazin și se uita la flori. Lă Nă s-a trezit la miezul nopții 
și a văzut că toate zeițele s-au culcat. La lumina perlei, tabloul ţesut de mama lui era pe masă, şi el 
se gândi: „Ce-am să fac mâine, dacă ele nu-mi vor da tabloul? Mama e de mult bolnavă și nu mai 
pot zăbovi. Cel mai bine ar fi să iau tabloul şi să plec cu el chiar în noaptea asta.” Lă Nă s-a sculat, 
a luat tabloul mamei, l-a împăturit, şi l-a pus în buzunarul hainei, la piept. A ieşit pe poartă, a 
încălecat pe cal, a strâns din călcâie şi calul de piatră a luat-o la goană sub lumina lunii. 

Lă Nă a scrâșnit din dinţi, s-a făcut una cu calul, a trecut marea nemărginită, a trecut peste 
Muntele de Foc şi îndată a ajuns la Cheia Muntelui Mare. 

Bătrânica sta în picioare în fața casei și râdea în hohote, zicându-i: 

— Copilule, descalecă! 

Lă Nă a descălecat. Bătrânica a scos dinţii din gura calului și pe îndelete i-a pus în gura lui Lă 
Nă. Calul de piatră stătea acum în picioare lângă căpşuni, nemișcat. 

Bătrânica a luat din casa de piatră o pereche de pantofi din antilopă, pe care i-a dat lui Lă Nă, şi 
i-a zis: 

— Copilule, încalță pantofii de antilopă şi întoarce-te repede! Mama e pe moarte! 

Lă Nă a încălţat pantofii de antilopă, a plecat, şi într-o clipă a ajuns acasă. Şi şi-a văzut mama 
bolnavă în pat, slabă ca o stafie, răsuflând rar, gata, gata să moară. A mers în faţa patului şi a strigat- 
o: 

— Mamă! 

Din buzunarul de la piept a scos tabloul cel din mătase ţesut și l-a desfăcut în fața ei. 

Tabloul strălucea de-ţi lua ochii, şi atunci ochii mamei s-au înseninat. S-a sculat deodată din pat 
şi, râzând, privea tabloul pe care-l ţesuse cu mâna ei trei ani de zile şi zise: 

— Copilule, e întuneric, să mergem afară la soare şi să-l mai privim! 

Mama şi fiul au ieşit afară şi au întins tabloul pe pajişte. Deodată s-a stârnit un vânt parfumat și, 
cât ai clipi, tabloul se mări, întinzându-se pe câţiva kilometri de câmpie, și prinse viață. 

Coliba lui Tan Bu nu se mai zărea; se vedea doar un palat care strălucea ca aurul, înconjurat de 
un parc, de o livadă, de o grădină de legume, de un câmp și de vite, așa cum fuseseră tesute în 
tablou. 

Tan Bu și Lă Nă tocmai ședeau în fața palatului. Deodată, Tan Bu a văzut lângă bazinul de peşte 
din parc o fată îmbrăcată în roșu, care privea florile. 

Tan Bu s-a dus în grabă s-o întrebe cine e. Fata i-a spus că-i zeiță şi, fiindcă și-a ţesut portretul pe 
tablou, a fost adusă acolo. 

Tan Bu a invitat-o pe zeiță în palat, ca să locuiască împreună. 

Lă Nă s-a căsătorit cu ea, și au dus o viaţă fericită. 

Tan Bu a mai chemat şi oamenii săraci din apropiere, care avuseseră grijă de ea când a fost 
bolnavă, să locuiască în acel sat de basm. 

Într-o zi, doi cerșetori au trecut pe lângă sat. Cerșetorii erau Lă Mo şi Lă Dui-ă. 

Ei au primit aur de la bătrânică și au fugit să trăiască la oraş, ca să se distreze, să mănânce bine şi 
să bea bine. 

Nu după mult timp, au cheltuit banii și au ajuns iar cerşetori. 

Când ei au ajuns în acest sat minunat, au văzut pe mama lor şi pe Lă Nă cu soţia cântând de 
bucurie în parc. 

Ei şi-au adus aminte de trecut, le-a fost ruşine să intre, și au fugit. 


Cele două curcubeie 
poveste chineză 


Ju-Mo era un tiran foarte crud, care cu ostașii săi jefuia pretutindeni oamenii după bunu-i plac; îi 
omora în bătăi fără ca cineva să îndrăznească să ridice glasul împotrivă-i. 

Trăia pe atunci un tânăr pe nume Dou Găgă-judo, un flăcău frumos, bun, cinstit, harnic şi 
cumpătat. Tânăra sa soție era frumoasă ca o floare de ceai, înţelegătoare, deşteaptă, gospodină şi 
ştia să brodeze minunat. Trăiau fericiți în bună înţelegere. Judo avea o soră mai mică tot foarte 
frumoasă. Neamurile, prietenii și vecinii îi lăudau adesea pe toţi trei. 

Dou Găgă-judo, ca toţi ceilalţi ostaşi, îl slujea pe Ju-Mo, iar în războaie era nevoit să-l însoţească 
pretutindeni. 

Soția sa, lucrând trei zile în șir, i-a ţesut un chimir cum nu s-a mai văzut, şi cu inima plină de 
dragoste 1 l-a dăruit, spunându-i: 

— Când ai să-l întâlneşti pe Ju-Mo, ascunde chimirul; când îţi vei întâlni prietenii să-l lași la 
vedere. 

El s-a învoit: 

— Așa voi face! 

Într-o dimineaţă, Dou Găgă-judo făcea curăţenie în camera lui Ju-Mo, și un colț din chimir i s-a 
văzut de sub haină, luminând dintr-o dată jumătate din cameră. Ju-Mo, nedumerit, l-a întrebat: 

— Ce ai acolo? Ia să vedem! 

Tânărul, neavând încotro, a fost nevoit să i-l arate. 

Ju-Mo, de cum a văzut chimirul, a holbat ochii, a dat din cap, l-a mirosit şi după mult timp a 
spus: 

— Dacă l-a lucrat soţia ta, atunci vreau să fie soția mea; dacă l-a lucrat mama ta, atunci să devină 
mama mea. 

Dou Găgă-judo a vrut să-l facă să creadă că e lucrat de sora lui, dar şiretul de Ju-Mo 1-a zis: 

— Adu-ţi soţia şi sora; văzându-le mâinile, voi afla cine e meșştera. 

Dou Găgă-judo, cu inima grea, s-a dus acasă. Acolo a povestit ceea ce i s-a întâmplat. 

Sora i-a spus: 

— Am să mă duc şi am să iau totul asupra mea. 

A doua zi, s-a spălat, s-a pieptănat frumos, s-a îmbrăcat cu ce a avut mai bun și s-a gătit cu 
bijuterii. Cumnata sa, cu mâinile nespălate, aşa cum pregătise mâncarea, negătită, a venit şi ea în 
faţa lui Ju-Mo. 

De după un paravan, printr-o ferăstruică, ele şi-au întins mâinile pentru ca Ju-Mo să ghicească 
cine a lucrat chimirul. Ju-Mo și-a dat seama îndată. Le-a dat drumul să plece, dar în sinea lui se 
gândea ce și cum să facă. 

La miezul nopţii, un sol i-a transmis lui Dou Găgă-judo ordinul lui Ju-Mo: „În această noapte, 
Dou Găgă-judo să-și pregătească îndată calul, căci armata lui Ju-Mo are să pornească la luptă.” 

Dou Găgă-judo, văzând ce nenorocire a căzut pe capul lui și, neavând nicio scăpare, și-a întrebat 
soția: 

— Mai avem încă merindele şi băutura de acum trei ani? 

Ea i-a răspuns: 

— Nu mai avem. 

El a întrebat-o iar: 

— Mai avem perele şi nucile de acum trei ani? 

Ea era cu gândul la nenorocirea care se abătuse asupra soţului ei, care tot n-ar fi putut mânca 
nimic, chiar dacă i-ar fi adus câte ceva din merindele cerute. De aceea a răspuns: 

— Nu avem! 

A doua zi, dis-de-dimineaţă, tânărul își întrebă soţia: 

— Pe ce cal să încalec? 

Atunci, înțelegând durerea soţului, i-a spus adevărul: 


— Cel mai frumos e cel tărcat: alb cu pete negre; cel mai voinic e cel cafeniu; şi cel mai bun de 
călărit e cel negru. 

Dou Găgă-judo a pus şaua pe calul negru, a luat sulița şi îndată şi-a luat rămas bun. Inima soţiei 
sale era ca sfârtecată de un cuțit. Dorea să mai stea puţin de vorbă cu el: 

— Aşteaptă puţin, mai avem merindele, băutura, perele și nucile de acum trei ani. Ți le aduc să 
mănânci, Şi pe urmă poți pleca. 

Dar el nu putea înghiți nicio îmbucătură. 

Dou Găgă-judo a încălecat calul negru și a plecat. Cu cât mergea mai departe, cu atât nu se mai 
zărea. Soţia lui privi tot timpul după el, până nu se mai zări, şi izbucni în plâns. 

De fapt, nici nu era vorba de război. Ju-Mo, în fruntea oastei, a mers aproape o poștă, când a 
ajuns lângă o prăpastie şi acolo a oprit calul, dând ordin oamenilor! 

— Omorâţi-l îndată! 

Multe săbii strălucitoare începură să se agite. Viteaz, chipeș, iubit de toţi, Dou Găgă-judo s-a 
luptat din toate puterile, dar n-a răzbit. Nevinovatului i s-a tăiat capul. Înainte de a muri au văzut 
însă cum și-a rupt o bucată din cămașa albă, pe care a scris cu sângele lui o scrisoare și a pus-o sub 
șa. lar calul negru a luat-o la goană spre casă. Ju-Mo a lăsat câţiva oameni să-i păzească trupul, iar 
cu ceilalți s-a întors. Soția lui Dou Găgă-judo era adânc îndurerată. Stătea tot timpul pe câmp şi 
privea pierdută către munţii, văile şi norii spre care-i plecase soţul. Calul negru se înapoie singur în 
amurg. Stătea în fața ei şi nu făcea nicio mișcare. Ea îi vorbi cu nerăbdare: 

— Dacă mi-ai adus o veste bună, să nechezi de trei ori; dacă mi-ai adus o veste proastă, să te 
învârtești de trei ori. 

Abia a terminat de vorbit şi calul negru s-a învârtit de trei ori. De îndată ce s-a scuturat, de sub şa 
a căzut o bucată de pânză albă, însângerată. Ridicând-o cu amândouă mâinile, ea şi-a dat seama că 
este scrisoarea de despărțire scrisă cu sânge de Dou Găgă-judo, pentru ea. Plângând, s-a prăbușit la 
pământ Şi Şi-a venit în fire când sosi cumnata ei. S-a ridicat, n-a mai plâns, i-a lăsat cumnatei în 
grijă gospodăria, iar ea s-a dus să vadă ce s-a întâmplat. S-a oprit pe marginea drumului întrebând 
pe cei din armata lui Ju-Mo, care tocmai se întorceau: 

— L-aţi văzut pe Dou? 

Toţi răspundeau: 

— Nu l-am văzut! 

La asfințit, când Ju-Mo s-a întors cu ultimii oameni, ea l-a întrebat pe unul din ei: 

— L-ai văzut cumva pe Dou, soțul meu? 

Ostașul i-a zis: 

— Tot omul ştie să ţină sabia, numai el nu; o ţinea cu vârful aiurea. Calul s-a speriat şi a sărit, 
atunci sabia i-a străpuns gâtul şi a murit. 

În nemărginita ei durere, văduva și-a dat jos basmaua și s-a îndreptat spre creanga unui copac, să 
se spânzure. Ju-Mo i-a dezlegat însă repede basmaua, sfătuind-o: 

— Dacă vei veni să-l slujeşti pe Ju-Mo, nu vei avea grijă cu ce să te îmbraci, ce să mănânci și nu 
vei mai fi tristă. 

Ea i-a spus: 

— Tu eşti împărat, eu sunt o fată din popor; fetele din popor nu se căsătoresc cu un împărat. 

Apropiindu-se de ea, Ju-Mo îi spuse cu înfrigurare: 

— Dacă eşti frumoasă, harnică şi îndemânatică, nu tiu seama că nu ești de viță nobilă. 

Abia acum a înţeles ea adevărul; a înţeles cine i-a ucis soțul. 

Atunci i-a venit un gând şi, pe ocolite, îi răspunse: 

— Dacă-i așa, eu nu îndrăznesc să mă împotrivesc și totuși îţi cer trei dovezi, ca să te slujesc din 
toată inima; dacă nu mi le dai, mă spânzur în faţa ta. 

Ju-Mo îi răspunse în grabă: 

— Da, orice ai să-mi ceri, am să-ţi dau. 


— Prima dovadă, zise ea: Pentru a-i face soţului meu parastas, îmi trebuiesc atâția berbeci ca să 
acopăr cu ei o parte a muntelui, atâția țapi, cât să acopăr cealaltă parte a muntelui, și atâţia boi, ca să 
acopăr încă o parte a muntelui. 

Ju-Mo a încuviinţat: 

— Da, şi acum spune mai departe. 

— A doua dovadă: îmi trebuie mătăsuri colorate pentru 99 de costume, 99 de perechi de pantofi, 
99 de baticuri; îmi trebuie aur și argint pentru 99 de brățări, 99 de inele și 99 perechi de cercei; și 99 
coşuri împletite din sălcii cu sare în ele. 

Ju-Mo a primit şi a întrebat-o ce mai dorește încă. 

— A treia dovadă: în a o suta zi de la parastas, la asfințit, îmi vor trebui 99 de legături cu surcele, 
ca să-i ard cadavrul, și va trebui să mă duc eu însămi; în viaţă mi-a fost soţ, trebuie să-l văd ultima 
dată. 

Ju-Mo i-a răspuns: 

— Bine, bine, cum dorești tu așa om face! 

Ju-Mo, bucuros foarte, a trimis un om să îndeplinească cele cerute şi a ales douăzeci şi patru de 
fete ca să o slujească. I s-au dat rochii şi sare, după cum ceruse. Ea a înmuiat rochiile în apa cu sare 
şi apoi le-a pus la uscat. Au trecut o sută de zile. Și-a pus rochiile cele noi, bijuteriile, iar cele de 
prisos le-a aşezat într-o ladă. A poruncit slujitoarelor să ridice lada şi să o urmeze la locul unde va 
arde cadavrul. Ju-Mo era deja acolo şi el, iar călugărul făcea slujba de parastas. Au fost tăiați atâția 
boi şi atâţia berbeci şi ţapi, încât au acoperit cele trei părți ale muntelui. Pe câmp au strâns grămezi 
de surcele. Călugărul a făcut semn şi câţiva bătrâni au luat cadavrul lui Dou Găgă-judo şi l-au 
aşezat pe grămada de surcele. Focul s-a aprins dintr-odată, flacăra a ajuns până la cer, şi surcelele 
sâsâiau. Când călugărul s-a apropiat de foc, a văzut că Dou Găgă-judo nu ia foc. Niciun fir de păr 
de pe el nu se aprindea. 

Ju-Mo s-a speriat tare; 1-a cerut călugărului să facă repede rugăciuni, să cheme pe zeul focului, 
dar toate au fost în zadar. Ju-Mo a întrebat atunci degrabă pe soția lui Dou Găgă-judo: 

— De ce nu arde? 

— Focul o doreşte pe soţia dumitale, îi răspunse aceasta. 

Ju-Mo a ordonat să-i dea foc soţiei sale. Focul a mistuit-o numaidecât pe soţia lui Ju-Mo. Însă 
trupul lui Dou Găgă-judo, ca și mai înainte, tot nu se aprindea. Ju-Mo a cerut din nou călugărului să 
se roage zeului focului, dar iarăși a fost în zadar. Neavând încotro a întrebat iar pe soția lui Dou 
Găgă-judo ce să facă. 

Ea i-a răspuns: 

— Îl dorește pe fiul dumneavoastră. 

Ju-Mo a primit: 

— ÎL dau! 

Şi focul l-a mistuit și pe fiul lui Ju-Mo. 

Trupul lui Dou Găgă-judo tot nu se aprindea. Ju-Mo a întrebat-o încă o dată pe soția mortului ce 
e de făcut. 

Ea zise: 

— Inima lui o doreşte pe mama dumneavoastră. 

Ju-Mo şi-a trimis mama în foc. Bătrâna lui mamă fu cuprinsă de vâlvătăi. 

Astfel, întreaga familie a hainului Ju-Mo arse de vie; totuși, cadavrul lui Dou Găgă-judo rămase 
neatins de foc. Ju-Mo a întrebat-o iar pe văduvă de ce s-a întâmplat așa și i-a cerut să-i spună fără 
ocolișuri adevărul. Atunci ea s-a apropiat de foc, a aruncat un smoc de păr în flăcări şi s-a rugat 
singură. 

Îndată trupul lui Dou Găgă-judo a început să ardă. Ju-Mo, văzând aceasta s-a bucurat foarte 
mult. Apoi a scos bijuteriile din ladă şi le-a aruncat mulțimii. 

Când slujitoarele se înghesuiau să le culeagă, văduva s-a aruncat în flăcări. 

Ju-Mo a strigat în grabă: 


— Salvaţi-o! Salvaţi-o! 

Slujitoarele au fugit într-un suflet, trăgând-o din răsputeri, dar o prindeau numai de câte un colţ 
al bluzei sau al fustei, și de aceea nu reușeau s-o salveze. Hainele îmbibate cu sare putreziseră și 
atunci când erau trase se rupeau. 

Ju-Mo, mânios, holba ochii şi tuna: 

— Omorâţi slujitoarele! 

Oamenii nici n-au apucat să le omoare, că au rămas înmărmuriți când au văzut pe Dou şi pe soţia 
sa arzând îmbrățișaţi şi mistuindu-se într-o clipă. 

Din flăcări au ieşit doi pomi cu crengile şi frunzele verzi împletite, legănându-se în bătaia 
vântului și crescând tot mai falnici. Ju-Mo s-a mâniat şi mai tare poruncind oamenilor să-i taie cu 
toporul. Când i-a tăiat, pomii, în loc să se prăvălească, s-au înălţat, transformându-se într-o pereche 
de cocori care zburau laolaltă. 

Deodată, cerul s-a întunecat și a început furtuna. Ju-Mo, tare mânios, şi-a scos arcul și a tras în 
cocori, omorându-i. S-a auzit un geamăt îndelung, încât s-a cutremurat pământul, şi cerul într-o 
clipă a început să tune şi să fulgere, iscându-se un uragan. 

Ceaţa era atât de mare, încât totul se întunecase. La lumina fulgerului, oamenii l-au văzut pe Ju- 
Mo prăbușindu-se fulgerat la pământ. 

După ce a stat vântul și a încetat ploaia, cerul s-a înseninat la apus, și a ieșit soarele. La răsărit, 
cei doi soţi s-au transformat în două curcubeie strălucitoare. 


Melodia păsării Phenix 
poveste chineză 


În zilele din urmă ale vieţii sale, prinţul Mu De-tsin a avut o fată. Curând după venirea ei pe 
lume, i-a murit soţia. 

La naşterea copilei, i s-a dăruit prinţului o piatră în mijlocul căreia se afla o minunată nestemată, 
un mare jad de culoare verde lucitoare. Când, după vechiul obicei, din primele zile i s-a înfățișat 
pruncului o tăblie cu nenumărate lucruri, ca să apuce vreunul, fata luă juvaerul, de unde fu botezată 
cu numele de Liang Yu, adică jucăria de jad. 

Liang Yu creștea de minune, frumoasă trupește și bogată cu mintea, de nu credeai că mai era pe 
lume o alta asemenea ei. Pe neînvăţate sufla ea în naiul cel greu şi născocea mereu alte melodii. 
Prinţul atunci puse a se făuri un nai din nestemate de jad. Cântecul prinţesei semăna acum cu 
cântecul păsărilor. Prinţul mai puse să se clădească un castel înalt și încăpător, unde prinţesa să-şi 
poată desfăta nestingherită tinereţea cu muzica ei, iar dinaintea castelului să se ridice un turn înalt, 
de unde prințesa să poată asculta mai bine cântecul păsărilor. Castelul a fost numit după regele 
păsărilor, castelul Phenix. 

Liang Yu crescu, și tatăl ei dori s-o mărite, căutându-i soţul cel mai bun. Prinţesa l-a rugat să aibă 
răbdare, că ea s-a jurat să-l aleagă numai pe acela care ştie cânta măiestrit din nai. Pentru asta s-a 
dus prinţul în căutarea unui cântăreț din nai, dar n-a găsit pe niciunul. 

Într-o seară, Liang Yu trase perdeaua, păși în pridvor și rugă pe slujitoarea ei să aprindă căţuia. 
Noaptea era plină de mireazmă, cerul curat și fără nori, luna plină semăna cu oglinda, lumina-i se 
vedea argintie peste parcul înflorit și strălumina până la fund lacul cu peştișori de aur. Liang Yu și-a 
luat naiul şi, răzimându-se de balustrada de bambus, răspândea din nai sunete fermecătoare. 
Melodia era așa de înălțătoare, de parcă trebuia să răzbată cerul. Adierea vântului întorcea sunetele, 
şi atunci ea simțea ca și cum auzea din departe o a doua melodie; ba aproape, ba departe, ca şi când 
cineva îi însoțea cântarea. Liang Yu încetă de a mai cânta, şi ascultă încordată, dar și a doua melodie 
amuţise, vibrând încă în ea depărtatul cântec. Liang Yu fu cuprinsă de un dor ca după ceva pierdut. 
Cufundată în sine, stătu mult timp proptită de balustradă. Luna asfințise şi sfeşnicul se stinsese. 

Pe nevrute, Liang Yu merse la culcare, punându-și naiul drept căpătâi. Și visă. Poarta cerului se 


deschidea departe, şi ziua apărea în cinci culori. Un tânăr cu fața luminoasă, cu o îmbrăcăminte şi o 
pălărie din pene de cocor, călărea în jos spre pământ pe o pasăre Phenix. La turnul Phenix se opri, şi 
scoase din brâul său un flaut de piatră prețioasă roșie. Apoi răsună un cântec așa de minunat, încât 
pestriţul Phenix își întinse aripile și cântă și dănțui după flaut. Plin de ritm şi armonie era jocul. 
Melodia înfiora adâncul sufletului, și cerul se deschidea celei care asculta. 

Visătoare, Liang Yu întrebă: 

— Cum se cheamă melodia? 

Tânărul îi răspunse: 

— Este cântecul muntelui Tai Hua. 

— Vrei să mă înveți şi pe mine? 

Tânărul zise: 

— Prin frumuseţea cântecului sunt legat de-acum de tine. În miez de toamnă ne vom revedea. 

Apoi păși spre dânsa și o luă de mână. Uimită de bucurie, Liang Yu se trezi, dar gândurile ei încă 
mai stăruiau în visul ce-l povesti și tatălui ei. 

Prinţul s-a sfătuit cu sfetnicul Mong Ming, și după aceea a trimis să-l caute pe flăcău. În 
apropierea muntelui Tai Hua află, de la o bătrână din sat, că de câteva luni un tânăr ciudat locuieşte 
într-o colibă așezată pe o creastă de stea lucie, că el șade singur și arareori coboară ca să aducă vin 
de orez, și în fiecare seară doineşte din flautul al cărui sunet se aude de foarte departe, şi este aşa de 
minunat, că poţi uita orice trudă și grijă. Nimeni nu știe de unde vine şi nimeni nu poate să-l întrebe 
despre asta, încheie bătrâna. 

Mong Ming se călători spre steaua țuguiată a muntelui. Aici găsi pe necunoscut aidoma cum îl 
descrisese prințesa. Ceva nepământean, nu părea să fie din lumea asta. Marele sfetnic se înclină 
adânc în faţa lui și-l întrebă de nume. 

— Numele meu e Flaut, dar al tău? Ce te aduce în singurătatea mea? 

— Eu sunt sfetnicul țării. Fiica prințului dorește un însoțitor pentru naiul din care ea cântă 
măiestrit; prințul mă trimite să te caut, fiindcă el a auzit de arta ta. 

— Cântecul meu e foarte modest; cunosc numai câteva melodii şi nu cutez să mă supun poruncii, 
răspunse tânărul. 

— Vino cu mine la domnul meu, se rugă sfetnicul, va judeca el însuși. 

La turnul Phenix, prinţul primi pe flautist, care i se aruncă dinainte și-i zise: 

— Eu sunt crescut sălbatic în munte, străin obiceiurilor voastre; aveți milă şi iertați-mi neștiinţa. 

Prinţul privi nobila înfățișare şi apoi îl pofti să se aşeze lângă dânsul. 

— Aud că a ta cântare e o frumuseţe. Poţi cânta și din nai. 

Tânărul îi mărturisi că nu ştie. 

Atunci prinţul îi răspunse dezamăgit: 

— Eu nu caut un flautist. 

Și întors către sfetnicul său, zise: 

— Duceţi pe tânăr înapoi; nu e cântăreţul dorit de fiica mea. 

În vremea asta se ivi însoţitoarea prinţesei. 

— Doamne, stăpâna vă roagă să dați voie tânărului să-și arate arta sa, întrucât meșteșugul 
flautului e același cu al naiului. 

Prinţul încuviință fiicei sale această rugăminte, şi tânărul luă în mână flautul, a cărui licoare roșie 
răsfrântă în ochii oamenilor îi făceau şi mai sticlitori. 

La întâia parte a melodiei Tai Hua, adia o lină și domoală boare înspre oameni. 

La a doua parte, din cele patru laturi ale cerului coborau nouri colorați, și oamenii vedeau la 
sunetele muzicii minunate culori, iar la a treia parte, cocori dansau în aer un danţ ritmic, păuni se 
așezau câte doi, mii de pasări înviorau rămurişul, și cântecul lor era o necontenită armonie. 

Atras de magia sunetelor, prinţul tăcu multă vreme, apoi zise: 

— Lămurește-mi deosebirea dintre nai și flaut; de unde vin amândouă? De ce melodia ta are 
putere asupra pasărilor? 


Tânărul începu: 

— Nu Wa, cea care a descoperit naiul, după munca ei grea se odihnea cu muzica. Naiul, după 
cum știți, e ca și fluierul. Flautul însă a fost născocit de domnitorul Fu Hi. Naiul are forma aripilor 
pasării Phenix. Flautul unește tonurile naiului într-o singură ţeava, însă le acordă așa deplin, că 
păsările cred că-l aud pe Phenix, regele lor. În nenumărate stoluri, ele vin încoace, spre a-l preamări 
pe regele lor şi a-i cânta cele mai frumoase cântece. Dacă tonurile flautului îl farmecă pe regele 
păsărilor, dar pe celelalte păsări cum nu le-ar putea ademeni? 

Vocea tânărului suna clară ca apa izvorului; fericit îl asculta prinţul, apoi vorbi şi el: 

— Eu am o fată care iubeşte mai presus de toate armonia tonurilor, şi adaose cu modestie: Ea 
cântă puţin și din nai, și nu-i voi putea da un soţ pe care nu-l farmecă sunetele. Doresc să fii soţul 
fiicei mele, Liang Yu. 

Tânărul se înclină adânc și, cu o înfățișare demnă, răspunse: 

— Eu sunt crescut sălbatic în munţi, cum aş putea să-mi ridic ochii spre fiica celui mai mare om 
al țării? 

— Fiica mea jură că nu-şi va alege alt bărbat, decât pe acela care poate stăpâni naiul. Flautul tău 
face mai multe minuni decât naiul; el pătrunde în adâncul cerului şi pământului, şi mișcă toate 
fiinţele. Suntem în miezul toamnei şi visul fiicei mele merge azi spre împlinire. 

Străinului i s-a pregătit apoi ceremonia băii de nuntă. L-au îmbrăcat în veşminte scumpe și l-au 
condus în castelul Phenix al prinţesei. 

A doua zi tânărul a fost numit dregător al curţii; totuși această cinstire nu-l schimbă. 

Curând prinţesa învăţă melodia pasării Phenix de la dânsul. 

După o jumătate de an, într-o noapte cu lună plină, când Liang Yu şi Siau Schi cântau cântecele 
lor dumnezeiesc de frumoase, se făcu un mare vuiet în văzduh și un Phenix vioriu se lăsă în jos pe 
stânga turnului, apoi pe dreapta se roti în sus un balaur roşu. Prințesa nu pricepu nimic din toate 
astea. 

— Eu nu sunt din lumea aceasta, zise Siau Schi. Am venit pe pământul vostru să alung minciuna 
şi neorânduiala. S-au scurs peste o sută de ani de când sunt spiritul muntelui Tai Hua. Curat şi 
înălțător e cugetul tău, și dragă ţi-e muzica, de aceea m-am călăuzit spre tine. Acum s-a dus pentru 
noi timpul trăit pe pământ. Phenix și balaurul așteaptă să ne îndrume spre țărmurile cele luminate 
ale cerului. 

Liang Yu voi să-şi ia rămas bun de la tatăl ei. Siau Schi zise numai: 

— Cine vrea să vină cu mine nu trebuie să-şi poarte gândul la nimic pământesc. 

Apoi Liang Yu încalecă pe Phenix şi Siau Schi pe balaur, şi aşa zburară ei din turnul Phenix prin 
norii împestriți către depărtarea nemărginitului. Minunat se auzea în noaptea aceea cum cânta 
Phenix pe muntele Tai Hua. 

În zori, însoţitoarea prințesei se grăbi să meargă la prinț spre a-i anunţa taina acestei nopți. 
Amuţit de durere, o înţelese prinţul. 

De atunci sta zilnic în turnul Phenix, întru amintirea copiilor săi. Aci auzi într-o bună seară 
melodia pasării Phenix. Fericit ascultă sunetele ei, care îl chemau parcă din alte tărâmuri. 


In căutarea soarelui 
poveste chineză 


A fost odată o ţară unde soarele uita să răsară. Această împărăție a nopții veşnice se întindea 
tocmai la marginea lumii, de care era despărțită prin nişte munţi foarte înalți. Dacă stăpânul zilei ar 
fi ştiut că și în umbra piscurilor uriaşe trăiesc oameni, de bună seamă că n-ar fi pregetat să treacă şi 
dincolo, măcar c-ar fi trebuit să se mai ostenească oleacă. 

Din această pricină fiarele și hoţii se înmulțiră văzând cu ochii, fiindcă nu era lesne să-i prinzi și 
să-i pedepsești. Ajunși la capătul răbdării, oamenii năpăstuiţi au hotărât să trimită o solie până la 


soare, rugându-l să se ivească și peste meleagurile lor bântuite de frig, beznă şi fărădelegi. 

— Trimiteţi-mă pe mine! spuse un om cu părul încărunțit. Chiar dacă nu mai sunt bun de muncă, 
pasul meu a rămas la fel de sprinten ca în anii tinereţii! 

— Cinstea aceasta mi se cuvine mie! zise un bărbat în floarea vârstei. Sunt mult mai iute de 
picior şi voi ajunge mai repede la soare! 

Se înfățișă atunci un băiețandru, care grăi astfel: 

— Nu vă fie cu supărare, dar drumul până la soare e atâta de lung încât numai eu pot ajunge 
până la el, şi asta abia când voi fi un moşneag sprijinit în toiag. 

Mulțimea dădu dreptate copilului, lăudându-l pentru vorbele lui pline de tâlc: lui să i se 
încredinţeze înalta solie! 

În cele din urmă se arătă o femeie tânără și frumoasă, care se împotrivi hotărârii lor. 

— Drumul până la soare durează o sută de ani și băiețandrul va muri fără să se apropie prea mult 
de ţintă. Casa mea a fost jefuită de tâlhari, iar fiarele mi-au sfâșiat deunăzi bărbatul. Dar eu aştept 
un copil: el va fi răzbunătorul unui tată pe care nu l-a văzut niciodată. Când mă voi stinge, istovită 
de drum şi de foame, fiul meu va ridica toiagul scăpat de mine pentru totdeauna și nu-l va slobozi 
până ce nu va izbuti să-și îndeplinească solia! 

Cel mai bătrân om de pe meleagurile acelea îmbrățișă pe viitoarea mamă a orfanului tuturora, o 
sărută pe frunte şi îi dărui toiagul de o vârstă cu veacul trăit de el: 

— Du-te, Maleh, şi nu mai zăbovi! Dar spune fiului tău că atunci când va ajunge la soare, fiind 
la fel de bătrân ca şi mine, să aprindă un foc mare pe cele mai înalte creste, ca să ne dea mai repede 
de veste! 

Mii de ochi o urmăriră cum îşi îndrepta spre răsărit pasul ei grăbit... Maleh se cațără pe 
povârnişul munților prăpăstioşi. Merse într-una până ce simţi că se apropie ceasul când urma să 
aducă pe lume un copil. Şi fiul ei se născu, așadar, într-o peşteră. Mama îşi înveli odorul în scutece 
de nor. ÎI scăldă în pâraiele reci, ca să-l călească de timpuriu. Apoi Maleh porni fericită mai departe: 
nu mai era singură... 

Apele îşi stăvileau vijelia când trecea Maleh cu pruncul la sân. Arborii îşi preschimbau 
trunchiurile în punți, ca să-i treacă mai repede peste prăpăstii. Caprele sălbatice îi îmbiau cu ugerele 
lor pline. 

Anii treceau şi fiul lui Maleh ajunse flăcău, doborând lesne orice fiară. Apoi un bărbat sprijinind 
o făptură gârbovită, pe mama sa. 

Maleh a mers cincizeci de ani încheiați până să ajungă la lună. Acolo i-a săpat fiul ei mormântul. 
Singur a pornit mai departe spre ţintă. Zadarnic l-a cerut crăiasa lunii de bărbat. Pragul zilei se 
întrezărea în depărtare. Mulţimile din ţara fără soare cercetau de aproape un veac zarea întunecată. 
Pe crestele pustii nu se înălța nicio vâlvătaie. Toţi își spuneau: 

— Poate că Maleh s-a prăpădit pe drum. Fiul ei, dacă a apucat să se mai nască, a şi uitat țara lui 
de baștină, de care nu-l lega nicio amintire! 

Cei care o văzuseră pe frumoasa Maleh plecând, muriseră de mult. Numele ei intrase în 
legendă... 

Dar cum se împliniră o sută de ani de când solia lor pornise spre soare, pe creasta cea mai înaltă 
se aprinse o pălălaie roşie. Şi pentru prima oară îi îmbrățișă lumina zilei. Fiarele au fost vânate și 
hoţii zvârliți în temniță. 

Din creierul munților coborî un străin proptit într-un toiag. Se aşeză istovit şi le spuse apoi: 

— Sunt fiul lui Maleh! Am venit să trăiesc printre voi! 


Penelul fermecat 
poveste chineză 


A fost odată un băiat tare sărman, pe nume Ma Liang. li plăcea nespus de mult să deseneze şi 


visa să ajungă un pictor mare. Părinţii lui muriseră lăsându-l sărac lipit pământului. Orfanul trăia 
adunând crengi uscate şi ierburi tămăduitoare. Era atâta de calic, încât nu-şi putea cumpăra un penel 
cât de mic. 

Într-o zi, trecând prin faţa unei şcoli, văzu un profesor de desen pictând. Mişcările penelului îl 
vrăjiră atât de mult, că el spuse fără voia lui: 

— Vreau să-nvăţ și eu să pictez. Împrumută-mi și mie un penel! 

Dar profesorul îl măsură de sus până jos şi îi spuse disprețuitor: 

— Un zdrenţăros ca tine vrea să ajungă pictor?! Cată-ţi de drum, haimana, penelul nu-i de nasul 
tău! 

Și profesorul îl alungă din curtea școlii. 

Dar Ma Liang nu se dădu bătut. Își zise: „Care va să zică aşa stau lucrurile! Păi atunci să vedem 
dacă un copil sărman și orfan ca mine nu poate să ajungă un pictor renumit!” 

Din ziua aceea el se puse pe treabă, muncind cu îndârjire. Când aduna nuiele în pădure, cu 
ajutorul unei crenguţe întruchipa în țărână păsările care zburau deasupra capului său. Când tăia 
buruieni de leac pe malul râului, își muia degetul în apă şi zugrăvea pe bolovani chipul peştilor care 
se zbenguiau în prundiș. Pereţii peşterii, care îi slujeau de locuinţă, erau acoperiţi de felurite desene. 

Anii treceau, Ma Liang creştea, muncind cu aceeași râvnă. 

Deveni un pictor neîntrecut, deşi nu avea încă niciun penel. Frânt de atâta alergătură şi trudit de 
zelul cu care zugrăvise până noaptea târziu un tablou pe o scoarță de copac, Ma Liang adormi 
buştean. Deodată i se arătă un bătrân cu o barbă colilie, purtând straie împodobite cu cele mai 
frumoase picturi. Moşneagul îi întinse un penel și-i zise: 

— Eu sunt oblăduitorul pictorilor! Îţi dăruiesc acest penel fermecat, pe care îl meriţi cu 
prisosință, datorită muncii tale neobosite. Foloseşte-l cum se cuvine! 

Ma Liang privi încântat darul: era un penel de aur, frumos încrustat şi ușor de mânuit. Nici nu 
apucă să mulțumească, şi bătrânul se şi făcuse nevăzut. Când se deşteptă, simţi că strânge în palmă 
un penel aievea cu cel din vis. 

Desenă o pasăre. Pasărea îşi desfăcu aripile şi îşi luă zborul. Apoi întruchipă un peşte. Peştele îşi 
mișcă neastâmpărat coada și sări în râul din faţa peșterii. 

Ma Liang era nespus de fericit. Cu penelul său minunat se apucă să deseneze toate lucrurile după 
care tânjeau săracii satului. Pe unul îl înzestră cu un car, pe al doilea cu o cazma, pe al treilea cu o 
şa, fiecăruia după pofta inimii lui... 

Vestea despre pictorul vrăjitor ajunse și la urechile bogătașului din vecinătate. Trimise două 
slugi, care să-l aducă cu de-a sila la el acasă. Acolo trebuia să deseneze tot ce-i va porunci noul lui 
stăpân. 

Dar Ma Liang auzise de lăcomia acestuia și nu aduse la îndeplinire ordinele care i se dădură: nu 
desenă nici măcar un bob de orez! Boierul se supără și-l închise într-un grajd până se va răzgândi. 
Nimenea nu avea voie să-i aducă mâncare și lemne pentru foc. 

Peste trei zile ninsoarea așternuse un covor de zăpadă în ograda bogatului, care își zise: „De 
bună seamă că Ma Liang a murit de foame și de frig!” 

Când se apropie de grajd, văzu o lumină roșietică printr-o crăpătură a ușii. O boare plăcută îi 
gâdilă nasul. Își aruncă ochii înlăuntrul grajdului și-l văzu pe Ma Liang ronțăind niște plăcinte bine 
prăjite. Stătea lângă o sobă în care duduia un foc puternic. Într-un colț se vedea un pat împodobit cu 
covoare de preţ. 

Boierul pricepu că toate acestea fuseseră dobândite cu ajutorul penelului fermecat şi se mânie 
crâncen. Chemă repede slugile poruncindu-le să-i aducă penelul lui Ma Laing și să-l omoare 
neîntârziat pe pictorul vrăjitor. 

Zece bărbaţi voinici dădură buzna în grajd. Dar Ma Liang o ştersese la vreme: scara pe care se 
cățărase pe acoperiş mai stătea sprijinită de perete. Când boierul vru să atingă prima treaptă, scara 
dispăru. 

Toate slugile, în frunte cu stăpânul lor, plecară în căutarea fugarului. Acesta zugrăvi cu penelul 


său un armăsar Și apoi sări în şaua lui. 

Urmăritorii se apropiau tot mai mult. Galopul cailor răsuna din ce în ce mai amenințător. Atunci 
Ma Liang desenă un arc şi trimise o săgeată în pieptul dușmanului său de moarte: bogătașul se 
prăvăli de pe cal și fugarul dădu pinteni armăsarului, făcându-se nevăzut. 

Ma Liang galopă zile și nopţi în şir, până ce ajunse într-un orăşel destul de îndepărtat de satul său 
natal. Putea să deseneze galbeni şi să ajungă cel mai mare bogătaș din lume. Dar el se hotărî să 
trăiască de pe urma muncii lui, ca şi ceilalți oameni, vânzând tablourile pietate de el. De teamă să 
nu fie recunoscut, el nu îngăduia chipurilor din desene să capete viaţă. Pentru asta era de-ajuns să le 
lase neisprăvite: fără un ochi, fără o aripă sau fără un picior. Oamenii se înghesuiau să cumpere 
picturile sale, care erau deosebit de frumoase. 

Faima lui Ma Liang creştea într-una. 

Într-o zi el zugrăvi un cocor fără un ochi. Din nebăgare de seamă, o pată de cerneală căzu peste 
desen tocmai în locul ochiului. Pasărea învie, îşi desfăcu aripile și zbură pe fereastră. Vestea se 
răspândi ca fulgerul şi ajunse până la împăratul Chinei. 

Ma Liang se trezi într-o zi cu nişte oameni în straie de catifea, care îl poftiră neîntârziat la palat. 

Dar pictorul nu dorea în ruptul capului să slujească împăratului despre care auzise atâtea lucruri 
urâte. De aceea, când măria sa îi porunci să zugrăvească un dragon, el mâzgăli o broască râioasă. 
Când fu îmbiat să întruchipeze o pasăre fenix, el înfățişă o găină jumulită. 

Broasca și găina începură să se preumble prin sala tronului, murdărind covoarele scumpe, 
împăratul se mânie și ceru să i se smulgă lui Ma Liang penelul, iar buclucașul artist să fie zăvorât 
într-un turn. Porunca-i fu îndeplinită fără zăbavă. 

Craiul se apucă atunci să deseneze singur. Făcu un galben, apoi al doilea. Nerăbdător, începu să 
zugrăvească fișicuri cât mai înalte. Dar, în loc să aibă parte de aur, se pomeni cu stive de pietricele 
care se surpară, cât pe ce să-l îngroape de viu. 

Împăratul nu se astâmpără. Se porni să deseneze cărămizi, bineînţeles tot de aur. Mâzgăli câteva, 
dar i se părură prea mici. Se apucă să zugrăvească un stâlp înalt de câțiva metri. Nefiind un pictor 
prea dibaci, când isprăvi desenul, craiul se trezi cu un şarpe uriaș, gata-gata să-l înghită cu coroană 
cu tot. 

Nu mai mergea așa! Pictorul vrăjitor fu slobozit din turn. Se văzu ospătat și îmbrăcat ca un prinţ. 
Împăratul îi înfățişă pe propria lui fiică şi îi făgădui mâna ei. 

Deși nu era încântat de logodnica lui, de o rară urâţenie, Ma Liang se prefăcu bucuros și 
ascultător. 

Împăratul își zise: „Dacă îl pun să-mi deseneze un munte, te pomenești că o să-mi înfăţişeze un 
leu sau un tigru. Hai să-i cer altceva”. Și porunci lui Ma Liang să-i zugrăvească marea. Pictorul făcu 
câteva linii cu penelul şi în fața împăratului se ivi o mare limpede şi nemișcată ca o oglindă. 

— De ce nu sunt și pești în apă? întrebă împăratul. 

Cât ai zice peşte, dorința împărătească se îndeplini! 

— Acum vreau o corabie, să mă plimb împreună cu toată suita mea pe întinderea nesfârşită a 
mării! 

Ma Liang zugrăvi o corabie de toată frumuseţea. Împăratul luă cu el pe fiica lui. Toată liota 
miniștrilor îşi însoțea suveranul în minunata călătorie. 

Dar, întrucât corabia nu se clintea din loc, monarhul ceru și puţin vânt. Pânzele începură să se 
umfle, mânând prora spre larg. 

— Un vânt mai puternic, să plutim mai repede! porunci împăratul. 

Ma Liang îndeplini porunca cu atâta zel, că dezlănţui o adevărată furtună. Corabia se legăna pe 
valuri ca o coajă de ou. 

— Prea mult vânt! Îmi scutură coroana! striga craiul disperat și miniştrii îi ţineau isonul. 

Dar Ma Liang era surd. Zugrăvi nori negri, fulgere cumplite și valuri cât casa. Veşmintele 
scumpe ale împăratului și demnitarilor săi erau ude și pline de sare. Un munte de apă se prăvăli 
asupra corăbiei, care se scufundă, înecându-i pe toți. 


Vestea despre isprava nemaipomenită a pictorului vrăjitor şi a penelului său fermecat se răspândi 
în toată lumea. Însă nimenea nu știe ce s-a mai petrecut cu Ma Liang după moartea împăratului. 

Se spune că până la adânci bătrâneţi a trăit printre țărani săraci şi copii sărmani, înzestrându-i pe 
toți cu ceea ce le lipsea pentru a duce o viaţă cinstită şi îndestulată. 


O călătorie ciudată 
poveste chineză 


Ting-Ting avea opt ani şi de doi ani mergea la școală. Era o fetiță mică, drăguță, dar foarte 
fricoasă. 

Trei lucruri o speriau. În primul rând, greutăţile pe care le putea întâmpina. Dacă se-mpiedica, 
rămânea întinsă la pământ, plângând, în loc să se ridice imediat. Îi era frică de fantome. Pe Mână 
Neagră, de exemplu, nimeni nu l-a văzut pe Mână Neagră, dar Ting-Ting se temea grozav de el. 

Şi, în sfârșit, ea se speria de lucruri neînchipuit de obișnuite, lucruri pe care le vedea aproape în 
fiecare zi, chiar de câinii de pe stradă. Într-o dimineaţă a pornit mai devreme la şcoală şi când a 
ajuns la colţul străzii a văzut un câine care o privea. Îndată a fost convinsă că o muşcă și a început 
să se prelingă pe lângă zid, sperând ca astfel să abată atenția animalului. Când câinele o observă 
strecurându-se pe furiș, prinse întărâtat să latre. Asta o îngrozi pe Ting-Ting, care o luă la fugă de-i 
scăpărau călcâiele. Fireşte, câinele se luă după ea. 

Din fericire pentru Ting-Ting, se apropie un lăptar, care goni câinele. Dar fetița era atât de 
speriată, încât nu mai voia să meargă la şcoală, pentru că ar fi trebuit să treacă iar prin fața câinelui. 
Când s-a întors acasă, tatăl și mama ei erau plecaţi la lucru. Ea se așeză sub o salcie din pădure și-și 
vorbi plină de tristețe: „Tata ar spune că sunt laşă. De ce sunt întotdeauna laşă?” Cum stătea 
gânditoare, văzu o furnică cățărându-se pe trunchiul copacului și oprindu-se clipă de clipă. 

„Mă întreb de ce se opreşte mereu? Poate că este fricoasă ca mine.” 

Deodată se întâmplă un lucru ciudat. Auzi clar pe furnică şoptind: 

— Ce spuneţi? Puteţi să vorbiţi puţin mai tare? Vă rog! 

Ea se aplecă și auzi furnica strigând din toate puterile: 

— Eu sunt mica Sprânceană Roșie. Te întreb de ce nu eşti la şcoală? 

— Mi-e frică de câini, răspunse Ting-Ting. Toată lumea îmi repetă că sunt o fricoasă. Puteţi să- 
mi spuneți de ce sunt aşa? 

— Nu, zise Sprânceană Roşie, eu nu sunt în stare, dar, dacă vrei, îl voi întreba pe stăpânul 
nostru, „Știe-Tot”, el poate să-ţi spună. 

— Ah! Cât voi fi de mulțumită! se însenină Ting-Ting. Hai să mergem imediat! 

Sprânceană Roşie scoase o pălărie mică din buzunarul său și o întinse lui Ting-Ting. 

— Trebuie să-ți pui această pălărie, spuse ea. 

— Dar cum voi putea pune o pălărie atât de mică? se miră Ting-Ting. 

Fără a se nelinişti de acest lucru, Sprânceană Roşie îi potrivi pălăria pe cap. Atunci se întâmplă 
un lucru ciudat. Ting-Ting simţi că devine din ce în ce mai mică, până ajunse cât Sprânceană Roșie. 
În sfârșit, era potrivită pentru pălărie. 

Pe măsură ce ea se micşora, fiecare lucru devenea mai mare; iarba la fel de înaltă ca porumbul, 
pârâiaşele largi ca râurile, un mic mușuroi de pământ, falnic ca un munte. Luând-o pe Ting-Ting de 
mână, Sprânceană Roșie se grăbi să se întoarcă la mușuroi, pentru a cere o vacanţă de la regele 
furnicilor. Mulţi străjeri de statură puternică stăteau la intrarea în mușuroi. Ei întrebară ce vânt o 
aduce pe Ting-Ting în aceste locuri. În urma explicaţiilor date de Sprânceană Roșie, o lăsară pe 
vizitatoare să intre. Ting-Ting era un pic neliniştită, se temea să nu fie întuneric în mușuroi. Dar, 


spre marea ei surpriză, înăuntru era lumină ca ziua. Trecură pe multe străzi măturate lună și cu lăzi 
pe margine. Aruncând o privire, Ting-Ting văzu furnicile muncind de zor; le zări pe cele care cărau 
grăunţe. Fiecare muncea cântând. Când le veni rândul, Sprânceană Roşie apucă o jumătate de bob 
de soia și-l luă în spate. Ting-Ting voia să ducă un bob de porumb, dar șovăia să care o asemenea 
povară. 

Sprânceană Roşie o ajută imediat să-l aburce pe spate, astfel încât, după patru-cinci drumuri, ea 
deveni foarte pricepută. Deşi se simţea obosită, nu se mai temea să poarte încărcătura grea. Când au 
terminat, Sprânceană Roşie o duse pe Ting-Ting la rege, pentru a obţine vacanţa şi a afla unde-l pot 
găsi pe Domnul Ştie-Tot. Regele îi spuse că Domnul Ştie-Tot adormise într-o cochilie de melc, în 
faţa furnicarului nr 9. 

„Să mergem, până la urmă îl vom găsi 
Ting-Ting o urmă prin numeroasele străduţe întortocheate, și-n cele din urmă ajunseră în faţa 
furnicarului nr 9. Acolo, într-o pădure de ierburi înalte, se găsea cochilia cenușie a melcului. Fără să 

aştepte, se apropie de cochilie şi strigă: 

— Vă rog, Domnule Știe-Tot, v-aș putea pune o întrebare? 

Ceva se mișcă înlăuntrul cochiliei. 

— Cine-i acolo? strigă o voce. 

— Eu sunt, Ting-Ting, aș vrea să vă întreb cum aș putea să fiu mai curajoasă. 

— Habar n-am, eu însumi sunt un fricos. De fapt, nu știu nimic, răspunse vocea și un cap de 
melc se ivi. 

Nu era o cochilie goală, ci un melc viu. Ting-Ting era atât de descumpănită, încât sta gata-gata să 
plângă. 

— Nu te obosi să-l faci să vorbească pe acest prostănac bătrân, spuse Sprânceană Roșie. 

— Pe cinstea mea, aprobă încet bătrânul, de fapt nici eu nu ştiu prea bine. 

— Dar dumneavoastră nu sunteți Domnul Ştie-Tot? întrebă Sprânceană Roşie. 

— O, nu, răspunse bătrânul râzând, Știe-Tot e fratele meu mai tânăr. Ştie-Foarte-Puţin e fratele 
meu mai vârstnic, eu sunt acela care ştiu un pic din toate. 

— Îmi pare rău, exclamă Ting-Ting. Puteţi să ne spuneţi unde este fratele dumneavoastră mai 
tânăr? 

— Nu prea ştiu bine, spuse bătrânul înclinând capul, ați face mai bine dacă ați întreba cocoșul. 

Ting-Ting se apropie de cocoş şi salută. Cocoşul, privind departe, nu dădu atenţie nici lui Ting- 
Ting, nici lui Sprânceană Roşie, chiar după ce l-au întrebat de mai multe ori în şir. În cele din urmă 
Sprânceană Roşie s-a supărat și i-a strigat: 

— Eşti surd, băiete? De ce nu-mi răspunzi, când te întreb de Domnul Știe-Tot? 

Cocoșul îşi întoarse capul și privi pe Sprânceană Roşie. 

— Eşti obraznică, draga mea. Dacă aş fi vrut să răspund, oricum, nu ţi-aș fi răspuns ţie cu niciun 
chip. 

Se întoarse către Ting-Ting și îi vorbi: 

— Tu eşti foarte politicoasă. Ştie-Tot se află pe acest munte. 

Ting-Ting mulțumi cocoșului și se apropie cu Sprânceană Roşie de poalele muntelui. De unde 
erau ele le-ar fi trebuit mult și bine ca să ajungă în vârf. Au început să se gândească ce să facă. Puțin 
mai departe văzură un bondar dormind dus pe o frunză. Sprânceană Roșie șopti câteva cuvinte lui 
Ting-Ting şi ele se apropiară tiptil de bondar. Sprânceană Roşie apucă fulgerător un picior al 
bondarului. În acelaşi timp, Ting-Ting se agăță de aripile sale. Trezit brusc, într-o tresărire, bondarul 
se înălță, ridicându-se în aer ca un elicopter. Când Ting-Ting privi spre pământ, fu cuprinsă de 
spaimă, însă gândul de a găsi pe omul care ştie tot îi dădu curaj. Când atinseră vârful muntelui, 
Ting-Ting şi Sprânceană Roşie săriră jos de pe bondar. Privind în jurul lor, se văzură înconjurate de 
stânci uriașe, unde nu era nici ţipenie. 

— Unde ești, Domnule Ştie-Tot? strigară ele. 


1? 


Singurul răspuns fu ecoul propriilor voci. Ting-Ting plângea dezamăgită. Unei păpădii, care 
creştea în apropiere, i se făcu milă și zise: 

— Ştiu unde se află domnia sa. Am să vă conduc acolo de îndată ce vom avea un vânt bun. 

Cum se stârni vântul, îi spuse lui Sprânceană Roşie și lui Ting-Ting să i se alăture. Zburară, 
vântul ducându-le cu mare viteză. Ting-Ting, în loc să se sperie, râdea bucuroasă. Când vântul slăbi 
puţin, aterizară uşor pe pământ. Cum au ajuns pe pământ văzură un bătrân cu barba lungă, albă. 
Bătrânul începu să râdă şi le luă de mână. Vocea sa era asemenea unei muzici și mișcările ca ale 
unui dansator. Ting-Ting și Sprânceană Roşie dansară cu el. 

— Foarte bine, acum să-l căutăm pe Domnul Ştie-Tot, zise Ting-Ting şi păși înaintea Sprâncenei 
Roşii. 

Dintr-o dată descoperi o altă cochilie de melc, ascunsă în spatele unei pietre. Dinăuntru venea un 
zgomot sforăitor. De data aceasta Ting-Ting a fost mai prudență, și aruncând o ochire în cochilie, 
văzu un bătrân cu barba albă dormind dus. Trebuie să fie Domnul Ştie- Tot. 

— Stăpâne, stăpâne, te rog trezeşte-te, strigă Ting-Ting. 

Bătrânul se sculă, se aşeză pe patul său, căscând: 

— Ei bine, fetiţo, de ce m-ai sculat? 

Ting-Ting îl privi politicoasă și-i spuse: 

— Prea sunt fricoasă, aş vrea să fiu curajoasă. 

— De fapt nici nu m-am gândit că eşti o fricoasă, îi spuse bătrânul. Fără îndoială, comparată cu 
un tigru, s-ar părea că nu prea ai curaj, însă eşti mai vitează decât un crab; în fine, faţă de alți copii 
nu eşti deloc plângăreață, spuse bătrânul, frecându-şi mâinile cu un aer grav. 

— Vai, toată lumea zice că sunt fricoasă. De ce ar spune-o dacă nu este adevărat? întrebă Ting- 
Ting. 

— Mi-e teamă că nu voi putea răspunde, o încredinţă bătrânul. 

— Ar fi trebuit să răspundeţi, strigară Ting-Ting şi Sprânceană Roşie. Nu sunteţi dumneavoastră 
Domnul Știe-Tot? 

— Vai, nu, cel care ştie tot e fratele meu, eu știu foarte puţin. Noi semănăm și suntem confundați 
foarte uşor. 

— Nu știți unde se află fratele dumneavoastră? întrebă Sprânceană Roșie. 

— Întrebaţi plopul, spuse bătrânul, rădăcinile lui sunt așa de lungi, încât el e foarte bine 
informat. 

Ting-Ting şi Sprânceană Roşie i-au spus bătrânului la revedere. Au găsit imediat plopul, dar 
acesta era aproape surd, încât Sprânceană Roşie a fost nevoită să se caţere până la urechea lui, ca 
să-l vorbească. 

— Aţi putea să ne spuneţi unde se găsește Domnul Știe-Tot? întrebă Sprânceană Roșie. 

Plopul se gândi un moment înainte de a răspunde. 

— A, da, rădăcinile mele îmi spun că el se găseşte de cealaltă parte a fluviului. 

Ting-Ting şi Sprânceană Roşie mulțumiră bătrânului plop şi fugiră către fluviu. Distanţa era 
mare până la celălalt mal și nu se vedea nici măcar o barcă. Se așezară pe malul fluviului și se 
întrebară cum să-l străbată. În timp ce Ting-Ting suspina, râul murmura un cântec. Ascultând 
cântecul, au cules o frunză şi s-au apropiat cu ea de fluviu. Abia au răsuflat şi vântul a împins frunza 
spre apă. Atunci libelula le-a dus cu frunza pe celălalt mal şi apoi şi-a luat zborul. Ting-Ting îşi 
scutura părul ud, când auzi o voce care-i spunea: 

— Cine mă stropește? 

Privind în jurul ei, văzu stând pe o frunză un bătrân cu barba albă. Ting-Ting se sculă imediat şi 
salută. 

— O, iată-te, stăpâne! Fratele dumneavoastră mi-a spus că nu sunt fricoasă, însă totdeauna mi-e 
frică. Puteţi să-mi spuneţi de ce sunt așa? 

Bătrânul privi pe Ting-Ting şi spuse: 

— Şi de ce ţi-e mereu frică? 


— Fiindcă nu am destul curaj, dar ceea ce se numește exact curaj ce este? întrebă Ting-Ting. 

— Veniţi cu mine! cântă bătrânul. Fii binevenită, curajoasă Ting-Ting. Eu sunt cel care ştie tot. 
De un an de zile vă aşteptam. 

— Nu, nu, spuse ea, eu mă numesc Ting-Ting, dar sunt o fricoasă. Toată lumea ştie. De ce mă 
numiți curajoasă? 

— În această ciudată călătorie tu ai fost ca o şcolăriță, cântă Domnul Știe-Tot. De la toți prietenii 
tăi ai învățat mult. Pericolele pe care le-ai întâmpinat cu curaj au schimbat pe fricoasa Ting-Ting în 
curajoasa Ting-Ting. 

În timp ce bătrânul cânta, Sprânceană Roșie luă cu vioiciune pălăria lui Ting-Ting. Imediat Ting- 
Ting reveni la statura ei firească. Se regăsi lângă salcâm. Bătrânul dispăruse, dar furnica se cățăra 
mai departe pe trunchiul copacului. După această călătorie ciudată, Ting-Ting nu se mai temu de 
NIMIC, Orice i s-ar fi întâmplat. 


Zoreaua nestemată 
poveste chineză 


Ploaia de vară trecuse repede. Prin aer fâlfâia brâul de mătase al unei zâne; un curcubeu ce 
încingea bolta. Zoreaua se urcă pe gard, îşi înălță capul, salutând curcubeul, şi zâmbi fericită. Zâna 
cobori din curcubeu, lunecând prin aer și întrebă: 

— Câte culori sunt în curcubeu? Poţi să le numeri şi să mi le spui? 

— Curcubeul are șapte culori: roșu, portocaliu, galben, verde, albastru, indigo și violet, răspunse 
zoreaua. 

— Așa este, ai răspuns bine, zise zâna, pentru asta îţi voi dărui șapte nestemate, poartă-le și vei fi 
strălucitoare ca un curcubeu. 

„Lucruri atât de preţioase trebuie dăruite celor mai buni prieteni”, se gândi zoreaua. 

Uitându-se în jur, văzu că pe cărare trecea Cocoșul Cenușiu. Zoreaua îi dădu prima nestemată 
roşie — un rubin. Cocoșul îl luă şi de îndată, penele lui se făcură roşii, creasta şi gușa la fel. Și așa 
Cocoșul Cenușiu s-a prefăcut într-un cocoș roșu de toată frumuseţea. 

Pe lac trecea Gâsca Albă. Zoreaua îi dădu a doua nestemată, portocalie, și deasupra ciocului 
gâştii apăru o dungă portocalie, iar picioarele ei se făcură arămii. Acum Gâsca Albă era grozav de 
frumoasă. 

Rața Pestriţă veni legănându-se și primi a treia nestemată, galbenă — un topaz. Ciocul și 
picioarele ei se făcură de un galben strălucitor. 

A patra nestemată, verde — un smarald, zoreaua i-o dărui surorii ei mai mari, Salcia. Însă Salcia 
se înclină grațios și șopti: 

— Îţi mulţumesc, dar frunzele mele sunt și așa foarte frumoase, nu am nevoie de smarald. 

Cu a cincea nestemată, o minunată piatră albastră, zoreaua se duse la bunicul ei, Bătrânul Pin. 

Dar bunicul îşi scutură crengile și spuse: 

— Mulţumesc, dar frunzele mele sunt întotdeauna alburii, nu am nevoie de nestemata albastră. 

Zoreaua aduse cea de a șasea piatră, de culoare indigo, micuţului ei frățior, Brotăcelul. 
Brotăcelul orăcăi: 

— Oac, oac, mulțumesc, dar frumoasa mea culoare verde îmi este mai pe potrivă, ea mă ascunde 
atunci când prind musculiţe prin pajiştile verzi. Păstrează-ţi nestemata. 

„Atunci cine are nevoie de aceste comori?” se întrebă zoreaua. 

Privi la munţii posomorâţi și dezgoliți. Privi apa tulbure și înspumată. Privi în sus la cer. Cerul 
era mohorât, ceţos, încărcat de praf și de nisip. 

Zoreaua aruncă nestemata albastră înspre munte. Crestele îndepărtate, posomorâte și dezgolite se 
acoperiră deodată de o uşoară ceață albăstruie. 

Aruncă smaraldul în șuvoiul de apă tulbure și apa se făcu verde. 


Nestemata indigo o aruncă spre cer și într-o clipă cerul se făcu albastru, un albastru puternic şi 
strălucitor, albastrul indigoului. 

Munţi albaştri în zări, ape de un verde limpede, cer indigo — ce privelişte încântătoare! 

Zoreaua se simți tare fericită. 

Gâsca Albă şi Rața Pestriță pluteau pe râu. Cocoșul Roşu se umfla în pene, cântând. 

Dar mai rămăsese o nestemată — cea violetă, un ametist, oare cărui prieten să-l dăruiască? Trecu 
o răpăială de ploaie şi curcubeul se ivi iarăși pe cer. Zâna cobori din arcul luminos şi îi spuse 
zorelei: 

— Păstrează ametistul pentru tine. 

Cocoșul Roșu, Gâsca Albă și Rața Pestriţă strigară şi ei: 

„Ametistul trebuie să rămână al zorelei”. 

De atunci zoreaua are petale violete şi e frumoasă ca o nestemată. 


Maimuţele și lăcustele 
poveste chineză 


La început toate animalele vorbeau. Lăcustele locuiau la câmpie și maimuţele au venit să le ceară 
locul, zicându-le: 

— Voi sunteţi mici, trebuie să locuiţi în munţi, noi suntem mari, trebuie să locuim la câmpie. 

Lăcustele ziseră atunci: 

— Strămoșii noştri au locuit la câmpie, de aceea şi noi locuim la câmpie, nu ne mutăm în munți. 

— Bine! ziseră maimuţele, nu ne daţi ascultare. Să ne batem, și cine este mai puternic va locui în 
câmpie. 

Neavând încotro, lăcustele încuviinţară: 

— Bine! Dacă vreţi să ne batem, veniţi mâine după-masă. 

A doua zi, cum se lumină de ziuă, maimuţele, fiecare cu câte o bâtă, au coborât din munţi. Când 
au ajuns la câmpie au strigat: 

— Lăcustelor, unde sunteţi? Veniţi repede! 

Lăcustele au răspuns: 

— E prea multă rouă, nu ne batem, să așteptăm să iasă soarele. 

În curând a ieşit soarele şi de îndată ce roua de pe corpul lăcustelor s-a uscat, lăcustele au chemat 
maimuţele. Maimuţele au umplut câmpia şi au strigat: 

— Hai să ne batem! 

Lăcustele le-au răspuns: 

— Bine! 

Lăcustele le-au sărit maimutelor pe vârful nasului. O maimuţă a spus prietenei sale: 

— Dragă, pe vârful nasului tău stă o lăcustă; te rog să nu te mişti, așteaptă să o omor. 

A ridicat bâta şi a lovit nasul prietenei, iar lăcusta a sărit repede. Maimuţa care primise lovitura a 
murit pe loc. Lăcustele săreau de colo-colo, iar maimuţele, în urmărirea lor, loveau în toate părţile și 
se omorau unele pe altele. Nicio lăcustă nu a fost rănită. Până la urmă a rămas numai o maimuţă. 
Lăcustele au întrebat-o: 

— Unde vrei să locuiești, în munţi sau la câmpie? La urma urmelor, cine este mai puternic? 

Maimuţa a răspuns cu amărăciune: 

— Mi-e teamă de voi, nu vreau să mai cobor din munţi. 

Lăcustele au întrebat-o iar: 

— Vrei să locuieşti în munţi sau la câmpie? 

Atunci maimuța le zise răspicat: 

— Am pierdut, nu voi locui niciodată la câmpie. 


Cum s-a tras cu arcul în lună 
poveste chineză 


Odinioară, cu multă vreme în urmă, pe cer era numai soare, nici lună, nici stele. 

Când se însera, pretutindeni era un întuneric de-l tăiai cu cuțitul. Deodată, într-o seară, a apărut 
pe cer luna, care ardea ca jăratecul, de o formă ciudată, cu multe colțuri, nici pătrată, nici rotundă, 
aducând cu o stâncă rostogolită din munţi în timpul unui uragan. Razele ei erau fierbinți ca suliţele 
înroșşite în foc. 

Grânele s-au uscat, oamenii s-au moleşit din cauza căldurii. Toată noaptea oamenii se foiau de 
căldură şi nu puteau să doarmă. 

— Nu ne trebuie o lună atât de fierbinte. Suntem aproape pieriți din pricina razelor pe care le 
împrăştie, se văitau necontenit oamenii şi năduşeala curgea pe ei în râuri. 

La poalele Muntelui de Piatră locuia o tânără pereche. Soţul, Ia La, era un foarte bun arcaș, care 
vâna mai ales în munţi. Soţia sa, Ni A, ţesea frumos mătasea acasă. Ni A, văzând că luna e atât de 
ucigătoare, zise soțului ei: 

— Eşti un arcaș bun, trage în lună să ne salvezi pe toți! 

Ia La, bătându-se în piept, a luat arcul și săgețile și s-a cățărat pe vârful Muntelui de Piatră. 
Scrâşnind din dinţi, a prins curaj, a potrivit săgeata, a întins arcul şi a tras în lună. Dar săgeata n-a 
ajuns până la lună. A tras cu o sută de săgeți şi niciuna n-a ajuns până acolo. Când a terminat 
săgețile, a ridicat ochii spre cer, privind luna arzătoare şi apoi a privit la poalele munților lanurile 
uscate, oamenii gălbejiți şi a oftat adânc. 

Deodată s-a deschis în spatele lui o stâncă şi s-a ivit un moșneag cu barba albă, care i-a spus: 

— În Muntele din Sud este un tigru uriaș, iar în Muntele din Nord este un cerb mare. Dacă vrei 
să devii puternic, trebuie să mănânci carne de tigru și de cerb. Din coada tigrului să-ți faci arc, din 
vinele tigrului, corzi, din coarnele cerbului, săgeți, și atunci vei izbuti să faci orice vei vrea cu luna. 

După ce a zis acestea, moșneagul s-a strecurat în stâncă, care s-a închis îndată în urma lui. 

Ia La a înţeles cuvintele moșneagului, s-a întors acasă și s-a sfătuit cu soția sa cum să pună mâna 
pe tigru și pe cerb. 

— Eşti un bun arcaș și poţi să vânezi tigrul şi cerbul şi să-i aduci acasă. 

Soţul i-a răspuns cu mâhnire: 

— Am tras cândva în tigrul uriaș din Muntele din Sud și în cerbul din Muntele din Nord, însă 
pielea lor este groasă și tare, iar săgeata n-o poate străpunge. Ar putea fi prinşi cu plasa, dar unde să 
găseşti o plasă atât de mare şi de rezistentă? 

NI A s-a gândit ce s-a gândit și trecând mâna prin părul ei lung, a zis: 

— Din părul meu am să împletesc o plasă. 

Şi îndată şi-a smuls părul. Atunci s-a întâmplat ceva ciudat — părul a crescut iar frumos ca 
mătasea de borangic. 

Amândoi fără răgaz, zi şi noapte, au împletit plasa. Au împletit treizeci de zile o plasă mare, care 
se putea strânge. Cu plasa s-au dus la Muntele din Sud și au aruncat-o în faţa vizuinii tigrului. Când 
tigrul a vrut să iasă din vizuină, după hrană, a fost prins în plasă. Fiara se zbătea şi răgea atât de 
tare, de se cutremurau munții şi văile. 

Cu sulițe de fier au înțepat ochii tigrului, cu toporul i-au spart capul şi l-au adus acasă. 

Au pornit apoi spre Muntele din Nord, la vizuina cerbului și l-au prins în același chip. 

Ia La, după ce a mâncat carne de tigru și de cerb, a devenit mai puternic. Din coada tigrului şi-a 
făcut arc, din coarnele cerbului săgeți și apoi s-a suit pe vârful muntelui. 

A potrivit săgeata, a întins arcul, a ochit şi a tras în lună cu toată puterea. 

Imediat din lună au ieşit flăcări. Flăcările s-au răspândit pe tot cerul şi s-au transformat în stele. 


Săgeata din coarne de cerb, care atinsese luna, a venit înapoi în mâinile sale. la La a pus-o din 
nou în arc, a întins arcul și a mai tras o dată. A tras de o sută de ori și toate colţurile lunii au căzut, 
umplând cerul cu stele. 

Luna a devenit rotundă ca o roată și se rostogolea pe cer, dar razele ei împrăştiau tot aceeaşi 
căldură pe pământ. Grânele erau tot atât de pârjolite și oamenii tot atât de gălbejiţi şi vlăguiți. Ia La 
s-a întors mânios acasă cu arcul, zicând soției: 

— NI A, ce facem, razele lunii sunt tot atât de fierbinţi, trebuie să găsim ceva ca să le domolim. 

Ni A tocmai ţesea un tablou vesel. În tablou era o casă frumoasă şi în faţa uşii un arbore de 
camfor, pe pajişte o turmă de oi şi mulți iepuri albi. La umbra arborelui de camfor, ţesuse chipul ei 
şi se pregătea să țeasă și chipul bărbatului ei. 

Când auzi că el are nevoie de ceva cu care să acopere luna, a spus: 

— la acest tablou, înfăşoară în pânza lui săgeata din coarnele cerbului și trage în cer, ca să 
acoperi luna. 

Ia La a înfășurat îndată săgeata, s-a cățărat din nou pe munte, a tras în lună şi a acoperit-o. Acum 
razele lunii nu mai erau atât de fierbinți, căldura ei era slabă şi blândă. 

Oamenii de la câmpie râdeau de bucurie. 

Ia La de pe vârful muntelui privea luna râzând. Deodată a văzut că tot ce era în tabloul nevestei 
sale, Ni A, arborele de camfor, oile și iepurii, toți prinseseră viață. 

NI A din lună a făcut cu mâna și atunci Ni A din poarta casei a plutit încet spre cer, a intrat în 
lună și cele două Ni A au devenit una. 

Ia La a văzut din vârful muntelui pe Ni A zburând spre lună, s-a neliniștit atât de tare, de i s-au 
înmuiat picioarele și a trebuit să se așeze pe o piatră. A ridicat ochii spre lună şi a strigat cu voce 
tare: 

— NI A, de ce n-ai ţesut pe tablou şi chipul meu? Ni A, coboară! Ni A, coboară! 

NI A din lună era atât de necăjită, că nu mai ştia ce să facă. Şi-a împletit părul într-o coadă, iar 
când luna a ajuns deasupra vârfului de munte Ni A și-a plecat capul şi şi-a lăsat cosița în jos pe 
vârful muntelui. la La s-a prins de coadă și s-a cățărat în lună. 

De bucurie, soții şi-au strâns mâinile. 

De atunci Ni A stă la umbra arborelui de camfor, ţesând pe mătase. Ia La pe pajiște păzeşte oile 
şi iepurii. Viaţa le este foarte fericită. Dacă nu credeţi, priviţi la lună și veți zări chipurile lor. 


Bâta răzbunării 
poveste chineză 


Demult, într-o localitate din inima Mongoliei, era un flăcău priceput, care se numea I Hă Hu 
Chu. În timp ce oamenii trăgeau o brazdă, el trăgea zece brazde, în timp ce oamenii duceau în 
spinare un sac cu cereale, el ducea zece saci, trecând drept un om bun la toate. Dar I Hă Hu Chu 
trăia în sărăcie şi mizerie dintotdeauna, nu avea un pantalon ca lumea, niciodată nu putea să se 
sature la o masă, iar zilele nefericite ca norii din iunie puneau tot timpul stăpânire pe el. 

Într-o zi, când I Hă Hu Chu era la poalele muntelui, arând pentru boier, o pasăre de un galben 
auriu a zburat drept în fața plugului său, ciripindu-i: 

— Harnicule, priceputule I Hă Hu Chu, ţi-am adus Pomul Fericirii, pe care să-l pui în fața 
ferestrei tale. Când va înmuguri și va înflori, să-l scuturi de trei ori, spunând că vrei aur şi atunci o 
să ai aur. 

Pasărea aurie a pus un brad verde pe plug și a zburat. I Hă Hu Chu a sădit pomul în fața ferestrei. 
În fiecare zi, după ce termina lucrul, plivea buruienile, îl stropea, și brăduţul a înmugurit și a înflorit 
foarte repede. Atunci flăcăul s-a bucurat mult şi a scuturat de trei ori Pomul Fericirii, zicând: 

— Vreau aur! 


Îndată pe pământ a căzut aur. Vesel, a adunat aurul și l-a pus bine. N-a trecut mult și boierul a 
aflat şi şi-a trimis oamenii să-i ia cu sila Pomul Fericirii. 

Boierul a plantat Pomul în fața ferestrei sale şi l-a înconjurat cu un zid de aur. 

Nu după mult timp, Pomul a înmugurit şi a înflorit. Atunci, boierul îmbuibat a scuturat de trei ori 
Pomul Fericirii, zbierând: 

— Vreau aur! 

Din pom au căzut multe broaște râioase, unele s-au îndreptat spre casă, iar altele l-au împresurat, 
urcându-se pe el. 

Boierul, speriat, a început să strige: 

— Veniţi încoace, doborâţi acest pom veninos, deschideţi zidul de aur! 

Argaţii au doborât Pomul și au desfăcut zidul de aur. 

De când boierul îi luase Pomul Fericirii, I Hă Hu Chu ducea dorul păsării aurii şi al Pomului 
Fericirii. 

Într-o zi, când I Hă Hu Chu căra boierului grânele acasă, pasărea aurie veni purtând un coșuleț în 
cioc ȘI Ciripi: 

— Harnicule, priceputule I Hă Hu Chu, ţi-am adus Coşul Fericirii. Du-te cu el acasă, trebuie să 
spui doar că vrei făină albă şi în coş va fi făină. 

Pasărea aurie a așezat Coşul Fericirii pe spinarea calului din spate de la căruţă și a zburat. 

După ce I Hă Hu Chu s-a întors cu Coşul Fericirii, a făcut curat lună în casă şi a zis: 

— Vreau făină albă! 

Într-adevăr, coșul s-a umplut cu făină albă. N-a trecut mult şi boierul a aflat şi și-a trimis oamenii 
să-i ia cu sila Coșul Fericirii. 

Boierul a avut Coşul Fericirii, pe care l-a încuiat în camera de la răsărit, pe care a poleit-o toată 
în aur și apoi, lungindu-se în pat, a strigat: 

— Vreau făină albă! 

Deodată s-au auzit nişte zgomote înfiorătoare în camera de la răsărit. Boierul s-a bucurat foarte 
mult și în grabă s-a dus să vadă. Spre marea lui uimire, toată camera era plină de broaște râioase. 
Speriat, şi-a strigat argaţii: 

— Veniţi și luaţi imediat coșul de aici, aruncaţi-l în magazie și scoateţi aurul de pe pereţi! 

Argaţii au îndeplinit poruncile degrabă. 

După ce boierul îi luase și Coșul Fericirii, I Hă Hu Chu ducea dorul păsării aurii, al Pomului 
Fericirii şi al Coşului Fericirii. 

Într-o zi, pe când I Hă Hu Chu purta coșul cu îngrășăminte pentru boier, pasărea aurie s-a aşezat 
pe calul din spate al căruții, ciripind: 

— Harnicule, priceputule I Hă Hu Chu, am să-ţi dăruiesc Bâta Răzbunării. Când îi vei spune 
„loveşte”, va lovi. 

Pasărea aurie a aşezat Bâta Răzbunării pe spatele calului și și-a luat zborul. 

I Hă Hu Chu a intrat în casa boierului cu Bâta Răzbunării. S-a așezat în fața boierului îmbuibat, 
cu capul cât o baniţă, și l-a întrebat: 

— Îmi dai Pomul Fericirii și Coșul Fericirii înapoi? Dacă nu, ai să vezi ce n-ai văzut! 

Boierul, auzind vorbele lui I Hă Hu Chu, s-a făcut foc de mânie şi a zis: 

— Nesocotitule, așa vorbeşti tu cu stăpânul tău? Piei din fața mea, dacă nu, am să chem oamenii 
să te stâlcească în bătaie! 

Mânios, s-a sculat și a întins mâna, vrând să-l lovească pe I Hă Hu Chu. Însă 1 Hă Hu Chu a fost 
mai ager, s-a ferit, şi a tras din mânecă Bâta Răzbunării, strigând: 

— Lovește! Loveşte! Loveşte! 

Bâta a început să burduşească scăfârlia boierului, răpăind cum răpăie picăturile de ploaie. 
Boierul, mânios, urlă: 

— Veniţi în grabă şi arestaţi-l pe I Hă Hu Chu! 


Toată familia boierului s-a bulucit în preajmă-i. Bâta Răzbunării nu se oprea deloc, lovea în ai lui 
toți, şi nimeni din cei loviți nu îndrăznea să facă un pas înainte. 

În cele din urmă, boierul căzu mort în bătaie. Harnicul, priceputul I Hă Hu Chu a dus Pomul 
Fericirii şi Coșul Fericirii acasă și de atunci trăiește fericit. 


Cocorii 
poveste chineză 


Primăvara cocorii zboară în șir sau în formă de „V”, de la miazăzi către miazănoapte. Toamna, 
cocorii formează un şir drept sau în formă de „V”, zburând dinspre miazănoapte către miazăzi. În 
fiecare an sunt în căutarea unui loc pentru iernat. Este ciudat cât pot zbura de ordonat în cârduri. 
Dacă privim viaţa lor mai îndeaproape, vedem că nu e chiar atât de ciudat. 

La început cocorii nu zburau în cârduri. Toată ziua se împrăştiau după hrană, noaptea frânți de 
oboseală dormeau pe malul râului, în tufișuri, în stufăriş. În fiecare noapte un cocor stătea de pază. 
Cocorii bătrâni ştiu bine că ziua se avântă cât mai sus, că au privirea ageră și nu pot fi ochiți de 
vânători. Noaptea însă sunt cu toții frânți de oboseală şi dorm duși, iar vânătorii folosesc acest prilej 
ca să-i împuște. 

Cocorii sunt pățiţi, de aceea întotdeauna unul dintre ei stă de pază. Am să istorisesc povestea 
unui cârd de cocori dintr-o familie. Cocorul bătrân era cel care îi conducea, zburând din zori până 
seara şi dormind noaptea pe malul râului, în tufișuri. Bătrânul, înainte de a se duce la culcare, 
trimitea un cocor de pază. Era neliniştit şi dădea întruna sfaturi străjerului acestuia: 

— Azi e rândul tău să faci de pază până în zori; să nu cumva să ațipeşti, să ai auzul ascuţit, 
privirea pătrunzătoare; dacă auzi pași, dacă vezi flăcări, să dai repede din aripi și să ţipi, ca să ne 
trezim toţi şi să zburăm cât mai repede. 

Cocorul de pază a zis nerăbdător: 

— Bunicule, să n-ai nicio grijă. Du-te şi te culcă! Știu ce am de făcut. 

— Ştiu că știi, dar ești tânăr și până acum n-ai păţit-o, trebuie să fii atent. 

— Am să fiu atent! Ce mai trebuie să fac? Tot timpul același lucru! Cine nu ştie? Sunt vorbe de 
prisos. 

Bătrânul n-a mai zis nimic, s-a dus la culcare lângă întreaga familie. Era la sfârşitul toamnei şi 
începutul iernii. Noaptea nu numai că era rece, dar era şi înnorată, bătea tare vântul şi începuse să 
ningă. 

Cocorul de pază străjuise o jumătate de noapte, era obosit, somnoros, îngheţat. Văzând că 
întreaga familie doarme dusă, se gândea cu invidie: „Ce ghinion am, ce vreme rea, tocmai când mi- 
a venit mie rândul”. Uitându-se la cer şi-a zis: „În curând se va lumina de ziuă, iar vremea este atât 
de rea. Vor veni oare vânătorii? Am păzit atâtea nopţi și nu s-a întâmplat nimic. Cum o să se 
întâmple tocmai acum? Am păzit mai mult de jumătate de noapte. Ce bine ar fi să trag un pui de 
somn. Dacă nu dorm acum, când am să mai dorm?” 

Zis şi făcut. Cocorul de pază s-a frământat în fel şi chip, dar pica de somn şi a lăsat totul baltă și 
s-a culcat în tufiș. 

În același timp vânătorii gândeau: „Cocorul de pază este foarte somnoros în zori. Când vremea 
este rea, cocorii nu dau prea multă atenţie pazei.” 

Vânătorii s-au folosit de acest prilej şi şi-au luat puştile. Orice lucru cere o chibzuială. Au venit 
la malul râului, s-au uitat în dreapta și în stânga și imediat au observat cârdul de cocori. Au fixat 
puştile într-un loc mai înalt şi au ochit. A scăpat cu viață numai un singur cocor. Era chiar cocorul 
bătrân, care și când dormea se gândea la familie, de aceea dormea ca un iepure. Cum a auzit 
zgomotul, s-a trezit, dar n-a avut timp să-i trezească pe ceilalți, că împușcăturile se întețeau. 
Neavând încotro, a zburat îndurerat. 


Cocorul bătrân a povestit nenorocirea tuturor cocorilor, cum din neatenţia cocorului de pază a 
pierit întreaga familie. 

De când au aflat această întâmplare, cocorii nu numai că întăresc paza în timpul nopții, dar au 
aflat şi mijlocul de a zbura în șir drept sau în formă de V. 

Linia dreaptă în care zboară înseamnă unu în limba chineză. 

„V” înseamnă om. 

Un singur cocor zboară în formă de linie întotdeauna. Mai mulţi cocori zboară în formă de „V”, 
ca să se păzească de primejdii. 


Povestea casei 
poveste chineză 


Toate acestea s-au întâmplat demult, demult şi nici chiar străbunii noştri n-ar mai şti de ele. 

Atunci pretutindeni erau numai munți și dealuri după dealuri. Oamenii locuiau în peșteri și aveau 
ca prieteni păsări şi animale. 

Într-o zi, oamenii, păsările și animalele au pornit împreună după hrană și tot au mers până au dat 
de o câmpie. 

Deodată vremea s-a schimbat, s-a pornit furtuna și a început să cadă o grindină cât pumnul. 
Negăsind niciun adăpost, toţi s-au ales cu capul spart și cu oasele rupte. Oamenii erau răniți, 
păsările cu penele jumulite, iar animalele cu blănurile crâmpoțite. Dintre toți care au stat în câmpie 
în timpul furtunii, numai un flăcău, un dragon şi un tigru au scăpat teferi, pentru că s-au vârât într-o 
peşteră. Peştera s-a umplut repede cu apă şi n-au mai găsit nici ei un loc ca să se ferească. Flăcăul, 
dragonul și tigrul s-au sfătuit ce s-au sfătuit şi s-au hotărât să-şi dureze singuri un adăpost, unde să 
se ascundă când vremuieşte — o casă. Tigrul a adus fân, dragonul a adus bușteni, flăcăul a făcut un 
cuțit din piatră, o frânghie din cânepă; toți într-un gând şi o inimă au clădit o colibă trainică, 
bucurându-se că vor locui în ea. 

N-a trecut mult și dragonul s-a gândit că ar fi bine să rămână numai el în colibă. Tigrul avea 
aceleași gânduri, dar niciunul nu ştia cum să-i dea afară pe ceilalți doi, de aceea adesea se certau 
pentru fleacuri și fiecare se simţea prost. 

Într-o zi au luat o hotărâre — cel care va fi în stare să-i scoată pe ceilalți doi afară din casă, fără 
să facă uz de forță, va rămâne stăpân. Tigrul a fugit afară primul, zicând: 

— Am să urlu, am să dau din coadă, am să stârnesc vântul și o să vedeţi dacă n-o să vă speriaţi! 

Cum a terminat de vorbit, a strigat din toate puterile, iar ecoul a răsunat atât de tare în munţi şi în 
văi, încât te asurzea. În clipa în care a dat din coadă, pietrele și nisipurile s-au clintit, iar vârfurile 
munților se clătinau atât de tare, de credeai că se vor prăbuși. Omul și dragonul, de spaimă, s-au 
ghemuit într-un colț al casei; nu îndrăzneau să facă nicio mişcare, darmite să mai iasă afară. Tigrul, 
văzând că nu-i poate scoate din cuib, s-a întors în casă. 

Al doilea care a arătat ce poate a fost dragonul. A fugit afară şi a strigat cât a putut de tare: 

— Voi aduce fulgerul, ploaia cu găleata şi tunetele, și am să văd dacă vă speriaţi sau nu! 

Acestea fiind zise, a chemat norii plumburii și într-o clipă s-a revărsat o ploaie cu găleata, cu 
fulgere și trăsnete peste văi şi munţi, care lua totul din cale. Omul și tigrul s-au ascuns în casă, 
răsuflarea li s-a tăiat de spaimă şi niciunul nu îndrăznea să iasă afară. 

Dragonul, când a văzut că nu-i poate clinti, s-a întors în casă. Tigrul şi dragonul nu mai pridideau 
lăudându-și puterile și priceperea. 

Ultimul la rând a fost flăcăul. A fugit în spatele casei şi a vorbit molcom: 

— N-am să strig, n-am să dau din coadă, n-am să stârnesc vântul și furtuna, nu voi aduce 
fulgerul şi trăsnetul, mă voi folosi doar de puțin jar. 

După cum vorbi a şi luat puțin jar şi a aprins coliba. Dragonul și tigrul în mare grabă au ieşit 
afară din casă. Tigrul a fugit în codri, iar dragonul s-a ascuns în fundul mării. Flăcăul îndată a stins 


focul și a reclădit coliba. 
De atunci oamenii locuiesc în case. 


Unchiașul cu toba de aramă 
poveste chineză 


Odată, în satul San Dziao trăia un unchiaș cu barbă albă. El n-avea soție și nici copii, locuia 
singur cuc într-o colibă şi-şi agonisea traiul împletind papuci din paie de orez. Bunicul lui luase 
parte la război şi de la el i-a rămas o tobă mare de aramă. Când avea timp liber, unchiașul, 
acompaniindu-se la tobă, cânta cântece și apoi începea să povestească. Cântecele erau foarte 
frumoase, povestirile erau foarte atrăgătoare şi toată lumea dorea să le audă. Cum se auzea toba, 
copiii, tinerii Și vârstnicii se strângeau roată în jurul unchiașului, ca să-i asculte poveștile. Toţi din 
sat îl porecliseră „Unchiașul cu tobă de aramă”. 

La intrarea în satul San Dziao era un pârâu. Deși nu prea mare, totuşi apa curgea vijelios şi 
oamenii îl treceau greu. O dată cu sosirea primăverii, apele s-au revărsat și drumul spre sat sta 
închis. 

Într-o zi, unchiașul cu toba de aramă se plimba pe malul pârâului și văzu o femeie cu un copil 
trecând pârâul. Deodată, femeia, alunecându-i piciorul, căzu cu copilul în apă. Copilul se ţinea de 
gâtul mamei și plângea. Zadarnic se luptau cu apa, căci un val mare îi dete la fund. Moşul sări în 
grabă în apă, ca să-i scape, dar apa fiind foarte repede și adâncă, n-a putut să-i găsească. Ud leoarcă, 
unchiașul ieşi la mal și se adresă furios pârâului: 

— Pârâule, eşti un mare ticălos! Voi construi un pod și toţi vor trece peste tine! 

Unchiașul se gândi: „Bătrân, sleit de puteri, fără bani, cum aş putea să construiesc un pod?” 

Târându-și picioarele, s-a întors acasă, şi-a schimbat hainele ude, s-a aşezat pe marginea patului, 
gândindu-se în fel şi chip cum să facă să construiască podul. 

La miezul nopţii i-a venit un gând: „Toată lumea ascultă cu plăcere când bat toba şi când 
povestesc. Oare n-aş putea așa să câștig bani și să construiesc podul?” Unchiașul chiar în noaptea 
aceea a făcut câteva cutii de lemn, care n-aveau decât o deschizătură, pentru bani. A doua zi de 
dimineaţă a luat toba de aramă și cutiile de lemn şi le-a așezat la rădăcina unui copac de scorţişoară, 
de lângă locuinţa sa. El a zis sătenilor: „Dacă voi vreți să mai auziţi povești, vă rog să bateți din 
tobă; cum voi auzi toba, am să ies din casă și am să vă povestesc. Însă cei care vor să mă asculte 
trebuie să arunce câțiva bani de aramă în cutie. Eu am să pun banii deoparte, pentru podul de piatră 
pe care am să-l construiesc peste pârâul din gura satului”. Apoi a început să cânte. 

Sătenii ascultau cu plăcere povestirile şi cântecele unchiaşului, şi doreau din inimă un pod de 
piatră peste pârâu. Aveau încredere în bătrân şi de aceea toți se învoiră. 

Oamenii din sat şi din satele învecinate lucrau ziua la câmp, iar unchiașul cu tobă de aramă 
împletea papuci. De cum se însera însă, toba se auzea: „Bum, bum, bum!” 

Unchiașul ieşea din casă, se aşeza pe banca de piatră de lângă pom, își trecea mâna prin barbă, 
își rotea privirea asupra celor din jurul lui, copii, tineri, vârstnici, tuşea o dată, bătea din tobă, cânta 
două cântece şi pe urmă începea să povestească. Unchiașul a povestit multe povești frumoase. El a 
povestit povestea lui lană, care a semănat un dovleac şi urcându-se pe vrejurile dovleacului a ajuns 
la vârful muntelui Napo şi a omorât tigrul cu aripi. A spus povestea fluviului Tonia, despre o fată 
care, fiind bună la suflet, a făcut din rășină de brad și din nămol niște copii, care, cum vin 
inundaţiile, duc în spate mamele. A spus povestea unui tablou țesut din mătase, despre o mamă care 
a ţesut un tablou frumos pe mătase și care tablou s-a pierdut, iar cel mai mic dintre fiii ei s-a dus la 
zeițele de pe Muntele Soarelui, de unde l-a luat înapoi. Fiul ei s-a căsătorit cu o zeiță şi s-au așezat 
într-un sat frumos. El povesti despre băiatul Lan şi fata Hun Gu. Jun Lan a găsit un tablou cu flori şi 
s-a căsătorit cu Hun Gu. 

Ah! Unchiașul a spus zeci și sute de poveşti minunate. 


Oamenii erau numai ochi și urechi, iar copiii stăteau cu gura căscată. Un cârd de coţofene 
încremeniseră în copacul de scorţişoară, nemișcate, ascultând cu capul plecat, până când le-au 
amortit picioarele. Vântul s-a oprit sub frunzele copacului de scorţişoară, atent, nemișcat. Stelele de 
pe cer ascultau clipind, dorind să coboare. Zeiţele din lună trăgeau cu urechea la poarta palatului, 
zâmbind şi ele şi voind să coboare. 

În fiecare seară toba bătea fără încetare, unchiașul povestea fără încetare şi toți veneau să-l 
asculte de aproape şi de departe. Zece ani a povestit și o sută de lăzi a umplut cu bani de aramă. 
Atunci unchiașul chemă lucrători să-i făurească podul, iar el zi şi noapte lucra alături de ei. 

Părul și barba albă se îmbâcsiseră şi se încâlciseră de praf și de năduf. 

O rudă de-a unchiașului a trecut pe lângă pârâu şi văzându-l atât de obosit i-a zis: 

— Unchiașule, ai împlinit optzeci de ani. Cât ai să mai trăieşti? Pentru ce te prăpădești cu firea? 

Bătrânul, trecându-şi mâna prin barbă, ridică capul, privi apa care curgea vijelios şi zâmbind a 
grăit: 

— Pentru ce muncesc? Pentru urmaşi, de bună seamă, și nu sunt obosit deloc, sunt în puteri şi 
pentru ei fac totul. Un om care trăieşte numai pentru el n-are pentru ce trăi. 

Rubedenia primind răspunsul s-a înroșit şi a plecat. 

Pentru dig şi pentru pod trebuia ciment. Pentru ciment trebuia amestecat nisipul cu varul. Însă în 
acest pârâu nu erau decât pietre cât oul de gâscă, nici fir de nisip mărunt, și-n apropiere niciun 
munte din care să scoată piatră de var. Ce să facă? Unchiașul și lucrătorii erau foarte necăjiţi. 

Într-o zi veniră coţofenele de peste mări și ţări, fiecare purtând în cioc fire de nisip pe care le 
presărară pe malul pârâului. Ele se duceau și veneau și în scurt timp au ridicat un munte de nisip. 

Într-o seară stelele de pe cer şi-au scuturat praful alb de pe ele, care s-a așternut pe malul 
pârâului și cât ai clipi din ochi s-a înălțat un munte de var. Acum aveau cimentul, trebuia construit 
podul. Era o arşiță nemaipomenită. Lucrătorii şi unchiașul, uzi leoarcă, de-abia îşi mai trăgeau 
sufletul de oboseală. Deodată a început să bată vântul, oamenii s-au răcorit și au început să lucreze 
cu puteri înzecite. Podul era aproape gata, dar lipsea piatra din mijloc, care făcea legătura între cele 
două părţi ale podului. 

Au încercat multe pietre şi niciuna nu se potrivea, iar podul rămânea neterminat. Lucrătorii, 
mâhniţi, îşi lăsau bărbile în piept. 

Unchiașul era atât de neliniștit, încât îi sălta barba. 

Într-o seară, când luna se mișca pe cer, zeițele din lună au văzut că podului îi lipsea piatra de 
legătură şi atunci au aruncat în grabă piatra cea mare de jad, care a căzut drept în mijlocul podului şi 
se potrivea de minune. 

Unchiașul cu tobă de aramă stătea la capătul podului, privea oamenii care treceau încoace şi 
încolo şi, mângâindu-și barba, râdea în hohote de fericire. 

S-a întâmplat însă o nenorocire. Când să sfârşească podul, unchiaşul a fost lovit de o piatră la 
picior. Atunci era atât de încălzit cu treaba, încât n-a prea luat în seamă. După terminarea podului, 
piciorul unchiașului se umflă și, cu tot ajutorul dat, curând căzu la pat. Zăcea și nu mai putea să 
povestească. 

Acum, sub copacul de scorţişoară nu se mai auzea toba și nici povestirile unchiașului. 

Coţofenele zburau în jurul copacului de scorţişoară, iar vântul sufla prin frunze oftând uşor. 
Stelele de pe cer sclipeau la fel ca ochii înlăcrimaţi. Zeiţele de pe lună aveau fața plânsă. 

În seara zilei de 15 august — sărbătoarea lunii — un grup de coţofene au intrat în casa 
unchiașului şi l-au luat cu tobă cu tot în lună. 

Vântul a dus copacul de scorţişoară din fața casei unchiașului tocmai în lună. Unchiașul, ajuns la 
palatul lunii, unde înghiţi leacurile pisate de iepuri, bău apă vie de izvor, adusă de zeițe, şi rana de la 
picior 1 se vindecă repede. 

În lună, unchiaşul plin de viață şi de voie bună stătea la rădăcina copacului de scorţişoară, bătea 
iar toba și spunea poveşti frumoase. 

O mulţime de zeițe îl înconjurau şi ascultau încremenite. 


Iepurele judecător 
poveste chineză 


Un lup flămând, umblând prin pădure după pradă, şi nebăgând de seamă, a păşit în gol, căzând în 
capcana pregătită de vânători. 

S-a tot sucit în capcană, dar n-avea cum să iasă şi atunci a început să strige din răsputeri: 

— Ajutor! Ajutor! 

S-a întâmplat tocmai să treacă o capră pe acolo şi lupul plângând a rugat-o: 

— Scapă-mă, capră blândă, dacă mor aici nu este nimic, dar îmi vor muri de foame copiii acasă. 

Capra răspunse: 

— Nu se poate, dacă te ajut ai să mă mănânci. 

Atunci lupul i-a spus: 

— Îţi jur că dacă mă slobozești n-am să mă ating de tine. 

Capra s-a înduplecat la rugăminţile îndelungate ale lupului, a găsit o frânghie, a înfăşurat un 
capăt de coarnele ei, pe celălalt l-a aruncat în capcană, spunând lupului să se ție de frânghie, şi l-a 
scos afară. 

Când s-a văzut liber, lupul s-a gândit de îndată să pună gheara pe capră, să mănânce şi el pe 
săturate, aşa că i-a spus: 

— Dragă capră, m-ai ajutat, dar acum mor de foame, te rog ajută-mă până la capăt. 

Capra 1-a răspuns: 

— Ai jurat că n-ai să-mi faci niciun rău. 

Lupul a zis: 

— Firea mea îmi cere să mănânc carne. Cum aş putea să te iert? 

Când capra nu mai credea că va mai scăpa din ghearele şi colții lupului, a văzut un iepure și a 
strigat: 

— Iepure înţelept, te rog judecă această pricină. 

Iepurele, auzind povestea lupului şi a caprei, a zis: 

— Amândoi aveţi dreptate, însă nu cred ce mi-aţi povestit. Vă rog să îmi înfățișaţi faptele pe care 
mi le-aţi povestit așa cum au fost. Când voi vedea cu ochii mei, voi putea judeca. 

Lupul a sărit iar în capcană, a strigat după ajutor şi s-a rugat de capră. 

Atunci iepurele i-a spus: 

— Nerecunoscătorule, ai uitat binele, aşteaptă frânghia vânătorului. 

Capra a plecat bucuroasă cu iepurele. 


Răzbunarea 1epurelui 
poveste chineză 


Odinioară iepurele şi leul trăiau laolaltă. Cu toate că erau vecini, leul era foarte îngâmfat și tot 
timpul se lăuda că este puternic, dispreţuia pe iepure, îl ocăra adesea și îl speria. Iepurele nu-l mai 
putea înghiți și atunci s-a gândit să se răzbune, zicându-i: 

— Am întâlnit undeva un animal la fel ca tine, care mi-a spus: „Dacă este vreun animal mai 
curajos ca mine, cheamă-l să vină să ne luăm la întrecere, şi dacă nu îndrăzneşte, atunci să mi se 
supună și să mă slujească”. 

Aceste vorbe ar fi supărat pe oricine. Leul l-a întrebat pe iepure: 

— Nu i-ai vorbit despre mine? 

Iepurele i-a răspuns: 


— Dacă nu-i pomeneam despre tine era mai bine. Mi-a vorbit de sus, a spus multe vorbe urâte şi 
printre altele că nu te-ar lua nici ca slujitor. 

Leul s-a înfuriat şi-a întrebat în grabă: 

— Unde-l găsesc? 

Iepurele l-a dus pe leu dincolo de munte, apoi i-a arătat o fântână adâncă și i-a zis: 

— Acolo este. 

Leul a mers la fântână, s-a uitat mânios înăuntru şi deodată a văzut că duşmanul seamănă leit cu 
el, are ochii holbaţi de furie. Leul a urlat o dată şi dușmanul a urlat asemenea. Leului, de mânie, i s- 
a ridicat părul măciucă și dușmanului la fel. Leul își rânjea colții, cu labele îl ameninţa pe dușman, 
iar celălalt îl maimuţărea. 

Nemaiputându-şi stăpâni mânia, leul s-a săltat o dată şi a sărit cu toată puterea în fântână. 

Și astfel îngâmfatul a căzut în fântână și s-a înecat. 


Tigru care caută un maestru 
poveste chineză 


Demult, demult, într-un munte uriaș, se afla ascuns un tigru mare și atât de greoi, încât nu putea 
face nicio mișcare. Cu toate că era foarte puternic nu găsea nimic de hrană. 

Într-o zi, când a ieşit din vizuina sa după demâncare, s-a întâlnit cu un pisoi, care venea din 
muntele vecin. Văzând că pisoiul se mișcă atât de uşor, se gândi: 

„Ce bine ar fi dacă m-aș putea urca pe munţi cum se urcă pisoiul.” Și l-a rugat pe acesta: 

— Maestre pisoi, vrei să mă înveţi să urc munţii şi să trec prăpăstiile? 

Pisoiul ştia de mult că tigrul este rău și se gândea că și-ar pune viața în primejdie, învăţându-l. 
Dând din cap a spus: 

— Bine! Dar mă tem că atunci când vei ști acest lucru te vei schimba. 

Tigrul i-a făcut multe temenele, rugându-l încă o dată pe pisoi: 

— Maestre pisoi, dacă vei încuviinţa, am să-ți fiu întotdeauna recunoscător. De azi înainte, dacă 
te necăjeşte cineva, am să te apăr cu preţul vieţii mele. 

Pisoiul, păcălit de tigru, a înclinat capul şi a zis înduplecat: 

— Bine, dacă mă asiguri că după ce te voi învăţa n-ai să-mi răsplătești binele cu răul, te ajut. 

Tigrul, bucuros, a dat din coadă, a îngenuncheat și a zis: 

— Într-o zi am să ştiu să urc munții, să trec peste prăpăstii, să vânez și atunci n-am să uit ajutorul 
maestrului. Dacă eu am să greşesc faţă de maestru câtuși de puţin, să cad în prăpastie şi să mă fac 
praf! 

De atunci tigrul l-a recunoscut pe pisoi ca maestru. 

Uitând de oboseală, pisoiul îşi învăţa ucenicul din zori şi până-n noapte. N-a trecut mult şi 
ucenicul a învăţat aproape tot, nu a învățat doar un singur lucru. 

Dar Tigrul era foarte mulţumit, crezând că știa totul. Într-o zi, când a venit din nou să ia lecţii de 
la pisoi, privi fix la corpul durduliu al acestuia, lăsându-i gura apă. Pisoiul a ghicit gândul tigrului, 
dar a mai vrut să-l încerce încă o dată şi a zis: 

— Te-am învăţat tot ce ştiu, acum poţi să pleci. 

Tigrul, auzind că pisoiul l-a învăţat tot, s-a bucurat tare şi s-a gândit în ascuns: „Pisoiule, de data 
asta nu-mi scapi!” 

Dar se temea că n-a auzit bine și l-a întrebat încă o dată: 

— Maestre pisoi, este adevărat că m-aţi învăţat tot ce știți? 

Pisoiul 1-a răspuns: 

— Da, te-am învăţat tot! 


Tigrul a găsit un șiretlic, a clipit din ochi și a zis: 

— Maestre pisoi, ia uită-te ce este în pom! 

Pisoiul abia a întors capul şi tigrul şi-a arătat colții, a ridicat ghearele şi a sărit. S-a auzit un 
zgomot: pisoiul se cățărase în pom. 

Pisoiul, cu ochii holbaţi, i-a zis: 

— Bine, dacă asta este recunoştinţa ta, și jurământul tău. Noroc că nu te-am învăţat să te sui în 
pom; dacă te-aș fi învăţat şi acest lucru, mă tem că de mult aş fi fost gustarea ta. 

Tigrul, neavând încotro, a făcut mai multe sărituri ca să ajungă în pom, dar n-a reuşit; a mai 
încercat cu colții să străpungă trunchiul gros al pomului, dar tot n-a izbutit. 

Pisoiul sărea din pom în pom. Câteodată se așeza pe crengi și-și mângâia mustaţa, privind la 
tigru. 

Tigrul, stând jos şi turbând de mânie, nu ştia ce să mai facă. A văzut cum de sub ochii lui pisoiul 
a dispărut în munţi, de nu i se mai vedea nici urma. 

Toate gândurile rele ale tigrului s-au spulberat atunci și dintr-o săritură a ajuns în inima munților. 


Trei frați 
poveste chineză 


Într-o casă stăteau trei fraţi. În faţa casei creştea un copac de santal, înalt de treizeci de metri, 
gata-gata să se prăbușească. Trunchiul copacului era găunos. Înăuntrul lui mișunau furnici albe. 
Rădăcina copacului arsese până la jumătate şi se îngălbenise. 

Fratele cel mare a trecut pe lângă copac și după ce i-a aruncat o privire a zis: „Acest copac mare 
în curând se va prăbuşi, va distruge casa noastră și ne va omori! Las' că frații mei vor face cum e 
bine”. 

Şi a plecat. 

Cel mijlociu a trecut pe lângă copac şi, după ce i-a aruncat o privire, a zis: „Acest copac în 
curând se va prăbuşi, va distruge casa noastră și ne va omori! Las! că fratele cel mare și cel mic vor 
şti ce să facă!” 

Şi a plecat şi el. 

Mezinul, trecând pe lângă copac ca şi ceilalți, și-a zis în sinea lui: „Las' că frații mei mai mari 
vor face ce vor crede de cuviință!” 

Şi şi-a văzut de drum. 

Zilele se scurgeau una după alta. Într-o seară friguroasă se stârni furtuna, se auzi un trosnet și 
copacul se prăbuşi. Casa se făcu ţăndări. 

Cei trei fraţi, tremurând din toate mădularele, scăpară cu viață, dar cu hainele ude leoarcă, cu 
feţele pământii, cu casa distrusă, uitându-se unul la altul. Înţeleseră acum, dar era prea târziu... 


Praful de aur 
poveste chineză 


Au fost odată doi fraţi. Fratele mai mare era căsătorit, iar fratele mai mic era încă holtei. După ce 
le-au murit părinții, fratele mai mare a devenit capul familiei. Fratele mai mic, care era foarte 
harnic, locuia, mânca și lucra în casa fratelui mai mare. Fratele mai mare era zgârcit, ţinea socoteală 
altora și astfel s-a îmbogăţit, a făcut avere, încât grânele din hambarul său nu se mai terminau și 
avea tot ce-și dorea. 

Se purta rău cu fratele mai mic, întotdeauna îi arăta că e nedorit la el în casă, îi spunea vorbe 
urâte, îl privea încruntat și-l gonea. 

Fratele mai mic, nemaiputând răbda, a plecat de acasă. N-avea nimic altceva la el decât un cuțit 


și o frânghie. În fiecare zi se ducea în munte după surcele, pe care le vindea ca să aibă din ce trăi. 
De fiecare dată, când se înapoia din munte cu surcele, trecea pe lângă o stâncă, pe care punea 
sarcina cu lemne și se așeza ca să se odihnească puţin. 

Într-o zi, de-abia șezu, că stânca începu să vorbească: 

— Of, flăcăiaşule, de ce pui întotdeauna pe mine povara de surcele, care mă apasă? 

Fratele mai mic 1-a istorisit viaţa lui, zicând: 

— N-am încotro, doar trăiesc din vânzarea surcelelor. 

Atunci stânca i-a spus: 

— Dacă este așa, ia un pumn de praf de aur din gura mea. Hai, ia! 

Fratele mai mic, bucuros, a luat un pumn de praf de aur, s-a întors acasă, și-a cumpărat unelte, a 
cumpărat o vacă şi un rând de haine bune. 

Fratele mai mare nu mai putea de invidie și l-a întrebat pe fratele mai mic: 

— De unde ai luat atâţi bani? Cum de te-ai îmbogățit dintr-o dată? 

Fratele mai mic i-a povestit fratelui mai mare din fir-a-păr cum a căpătat praful de aur şi cum a 
cumpărat lucrurile. Fratele mai mare, după ce l-a ascultat, s-a întors acasă în grabă, a găsit un cuțit 
şi o frânghie și a plecat la munte după surcele. Cu o legătură cu surcele a mers zilnic pe drumul care 
mersese fratele său mai mic, a pus legătura cu surcele pe stâncă şi s-a așezat să se odihnească. 

Stânca 1-a strigat cu mânie: 

— Acum câteva zile ai luat un pumn de praf de aur, trebuie să-ți fie de ajuns, de ce vii să mai 
strângi surcele? 

— Nu eu am venit după surcele acum câteva zile, dar sunt la fel ca el. Fratele meu mai mare nu 
se poartă bine cu mine, zise omul, care știa ce spusese fratele său mai mic. N-am nicio avere și 
trăiesc din vânzarea surcelelor. 

— Dacă este așa, ia şi tu un pumn de praf de aur. 

Fratele mai mare, bucuros, a întins amândouă mâinile să ia aur, dar stânca i-a prins mâinile şi nu 
putea în niciun fel să le scoată. Oricât s-a zbătut, a fost în zadar. Neputând să se întoarcă acasă, soția 
şi copilul îi aduceau în fiecare zi demâncare. 

Au trecut multe zile, toate bucatele de acasă îi fuseseră aduse lui și soția nu mai ştia ce să facă. 
Într-o zi a venit cu mâinile goale, iar el a început s-o ocărască: 

— Ce femeie fără suflet ești! De ce nu mi-ai adus demâncare? Unde sunt bucatele noastre? 

Soţia, neavând încotro, i-a zis: 

— Nu mai avem niciun bob, le-ai mâncat pe toate. Dar dacă ţi-e foame rău, să te alăptez. 

Atunci el a întins capul ca să sugă. 

Văzându-l în ce hal a ajuns, stânca nu s-a mai putut stăpâni şi a izbucnit în hohote de râs: 

— Ha! Ha! Ha! 

Râzând, a deschis gura și astfel omul a folosit acest prilej ca să-şi scoată mâinile din încleştare. 

lată, ce fel de oameni mai există și pe lumea asta. 


Pasărea fericirii 
poveste chineză 


Demult, în Tibet, într-un ţinut sterp, sărac, care n-avea nici pământ roditor, nici râuri, nici 
căldură, nici flori, nici copaci, nici iarbă, oamenii nu mâncau niciodată pe săturate, nu aveau haine 
călduroase și nimeni nu știa cum arată fericirea. Dar ei credeau că în lume există fericire. 

Bătrânii spuneau că fericirea este o pasăre frumoasă, care trăieşte departe la răsărit, în Muntele 
de Zăpadă. Unde zbura Pasărea Fericirii, acolo era fericirea. În fiecare an porneau oamenii să caute 
Pasărea Fericirii și niciunul din câţi au plecat nu s-a mai întors. 

Se spunea că erau trei zmei bătrâni, cu barba lungă, care păzeau Pasărea Fericirii şi care numai 
suflând în barbă puteau să ia viaţa unui om. 


În acest an l-au trimis oamenii pe Uang Tia, un copil isteţ, să caute Pasărea Fericirii. Înainte de 
plecare, fetele i-au dat rachiu de secară, iar mamele, după un obicei din Tibet, i-au aruncat pe cap 
ovăz, urându-i drum bun. 

Uang Tia a mers multe zile în şir, departe, departe spre răsărit. Deodată s-a ivit un zmeu bătrân, 
cu barba neagră, care cu un glas de cioară a strigat: 

— Cine a venit aici? Cine îndrăznește și ce caută aici? 

— Mă numesc Uang Tia, caut Pasărea Fericirii, a răspuns Uang Tia. 

Bătrânul zmeu a râs în hohote: 

— Eşti cât oul de găină şi îndrăznești să vii la mine! Dacă vrei să găseşti Pasărea Fericirii, mai 
întâi să o omori pe mama lui lo San. Dacă n-ai să faci așa, am să te pedepsesc. N-am să omor cu 
mâinile mele un om atât de mic ca tine, am să te las să mergi treizeci și trei de poște pe drum 
prăpăstios şi ai să te prăpădești. 

Uang Tia a zis: 

— Îmi iubesc mama și nu pot să omor pe mama altuia, fă ce dorești. 

Zmeul bătrân, plin de mânie, a suflat o dată în barbă și într-o clipă drumul neted s-a transformat 
într-un drum prăpăstios, iar fiecare piatră era ascuţită ca un cuțit. 

Uang Tia a mers prima poştă, şi pietrele i-au rupt tălpile pantofilor. A mers a doua poștă, și 
pietrele i-au rănit picioarele. A mers a treia poştă, şi pietrele i-au rănit mâinile. 

„Cât de greu îmi e să mai merg! Oare să mă întorc acasă? Nu pot, oamenii din sat aşteaptă să le 
aduc fericirea”, se gândea Uang Tia. 

S-a lăsat jos și a început să meargă de-a bușşilea. Şi-a rupt hainele, coatele, genunchii. Când și-a 
terminat drumul, s-a întâlnit cu un zmeu bătrân, cu barba bălaie, care vorbea cum vâjâie vântul. 

— Dacă vrei să găseşti Pasărea Fericirii, mai întâi trebuie să-l otrăveşti pe moșşul Lan; dacă nu 
vrei, am să te las să mori de foame. 

Uang Tia s-a uitat la zmeul bătrân și a zis: 

— Frumos mai vorbești! Îmi iubesc bunicul și nu pot să omor pe bunicul altuia. 

Zmeul bătrân a suflat plin de mânie în barbă şi traista lui Uang Tia a zburat în cer. Munţii verzi, 
apele limpezi s-au prefăcut în fața ochilor săi într-un pustiu nemărginit, unde nu se putea găsi nimic 
demâncare. 

Când a terminat prima poștă, îi chiorăiau maţele. Când a terminat a doua poștă, era ametit de 
foame și vedea negru în fața ochilor. A mers şi a treia poştă, dar foamea îl sfâșia și mai cumplit. 

Cine a suferit de foame poate să înțeleagă. Uang Tia a băut multă apă rece pe malul râului şi a 
mers înainte până a făcut treizeci şi trei de poşte, dar a rămas numai piele şi os. 

Un zmeu bătrân, cu barba albă, l-a oprit și i-a vorbit tunător: 

— Cine nu se teme de moarte şi a venit până aici? 

Uang Tia i-a răspuns: 

— Mă numesc Uang Tia, caut Pasărea Fericirii. 

— Dacă vrei Pasărea Fericirii, să-mi aduci în dar ochii lui Pai Ma. Dacă îndrăznești să spui nu, 
am să-ţi scot ochii numaidecât, a spus bătrânul zmeu. 

Uang Tia, cu capul plecat, s-a gândit puţin şi a zis: 

— Te bucuri de răul altuia. N-am să scot ochii fetelor frumoase. N-am să scot nici ochii lui Pai 
Ma. 

Bătrânul zmeu a suflat într-o clipă în barbă. Lui Uang Tia i-au pierit ochii și a rămas orb, dar se 
gândea că este ultima încercare și că trebuia să meargă înainte, acolo unde răsare soarele, la Pasărea 
Fericirii. 

Uang Tia a făcut treizeci şi trei de poşte pipăind pământul cu palmele. S-a cățărat pe vârful 
Muntelui de Zăpadă şi a auzit Pasărea Fericirii vorbindu-i: 

— Dragă copile, pe mine mă cauţi? 

Uang Tia, bucuros și trist, a răspuns: 

— Da, am venit să te caut. Oamenii de la noi se gândesc tot timpul la tine. Hai să mergem! 


Pasărea Fericirii l-a mângâiat uşor cu aripile şi a cântat pentru el. Uang Tia avea acum ochii mai 
strălucitori ca înainte. Rănile i se vindecaseră şi mușchii erau mai tari. Pasărea Fericirii l-a poftit pe 
Uang să mănânce carne uscată şi prăjitură cu frişcă. 

Uang Tia s-a întors în sat stând pe spatele Păsării Fericirii şi a poposit pe vârful muntelui. 

Pasărea Fericirii l-a întrebat: 

— Și acum ce doreşti? Ce doresc ai tăi? 

Uang Tia i-a răspuns: 

— Noi vrem căldură şi fericire, păduri şi flori, câmpii și râuri. 

Atunci Pasărea Fericirii a strigat de trei ori de pe vârful muntelui. Prima dată a strigat: 

— Soare auriu, ieși din nori, vântule cald, suflă din cer! 

A doua oară a strigat: 

— În munţi și la poalele munţilor să crească codri după codri, toate florile de la munte să 
înflorească, toate păsările să cânte! 

A treia oară a strigat: 

— Să apară râuri albastre şi câmpii verzi, iepurii albi de bucurie să zburde pe iarba verde! 

De atunci, oamenii din acel ţinut nu mai duc o viaţă chinuită, nu mai ştiu ce înseamnă sărăcia și 
nevoile. 


Corabia prețioasă 
poveste chineză 


Uang Siao n-avea tată şi trăia cu mama sa într-o colibă, lucra la câmp şi strângea surcele ca să 
trăiască. 

Când Uang Siao se ducea la munte după lemne, trebuia să treacă o punte de lemn foarte îngustă. 
Apa de sub punte era adâncă şi curgea ca un vârtej. 

Într-o zi, Uang Siao pornise la munte cu o cobiliță şi cu o frânghie. Când a ajuns la râu, a văzut 
cum un moșneag, care trecea puntea, a alunecat și a căzut în apă. Uang Siao în grabă a pus cobiliţa 
Jos și frânghia, a sărit în apă și l-a scos afară. Bătrânul tremura tot și nu mai putea merge. Uang Siao 
l-a întrebat unde locuieşte și l-a dus în cârcă acasă. Bătrânul a scos de sub pat o cutiuţă de lemn, a 
tras capacul, i-a arătat înăuntru o corăbioară de hârtie şi i-a spus: 

— Tu ești flăcău curajos și inimos, acesta este darul pe care ţi-l fac în semn de recunoștință 
pentru că m-ai salvat. În iunie va fi o revărsare mare de ape; satul și câmpurile vor fi acoperite de 
valuri. Atunci tu să pui corăbioara pe apă şi să-i spui: „Măreşte-te, măreşte-te repede şi să pluteşti 
încotro bate vântul!” Ea va scăpa întreaga familie de la nenorocire. Când apa va scădea, să rosteşti: 
„Scade apa, se vede pământul, micșorează-te repede!” și ea va fi ca şi mai înainte o corabie de 
hârtie. 

Bătrânul i-a dăruit cutia de lemn lui Uang Siao şi l-a mai sfătuit: 

— Orice animal vei întâlni în cale, să-i dai ajutor, numai oameni să nu salvezi. 

Uang Siao, cu capul plecat, a luat cutiuţa, a privit-o cu luare-aminte şi ar fi vrut să mai spună 
ceva, dar când a ridicat capul, bătrânul parcă se mistuise. Se afla singur, în picioare, la capătul 
punţii; în sinea sa era uimit și a văzut că ţine în mână o cutie vopsită cu lac strălucitor. A rămas o 
clipă nemișcat, şi-a dat seama că este târziu şi s-a întors cu cobilița acasă. 

I-a povestit mamei ce s-a întâmplat, iar mama i-a spus: 

— Aceasta e o corabie prețioasă, pune-o bine, într-o zi îţi va fi de folos. 

Uang Siao a pus-o într-o firidă din perete. 

Într-o seară de iunie nori negri au acoperit cerul, tunete neîntrerupte, fulgere şi o ploaie cu stropi 
cât boabele de soia a căzut. A plouat în șir câteva zile și câteva nopți. 

Vai, câtă apă!! În faţa porţii lui Uang era o mare de apă. Se vedea că în curând va pătrunde în 
casă. 


Ploaia nu înceta şi apa înainta mereu. Mama și fiul erau atât de speriaţi, încât se învârteau 
locului. 

Deodată Uang Siao și-a amintit de corabia prețioasă și a scos-o din firidă. A desfăcut cutia, a pus 
corăbioara pe apă și a zis: „Mărește-te, mărește-te repede şi să pluteşti încotro bate vântul!” Când a 
terminat de vorbit, corăbioara s-a mărit, catargul s-a ridicat şi pânza s-a întins. 

Cabina corăbiei era mai mare decât casa lui Uang Siao. Băiatul a strâns în grabă toate lucrurile 
înăuntru. Mama și fiul s-au urcat în corabie. Apa creştea mereu. Ploaia nu se mai oprea. În curând 
casa lui Uang a fost acoperită de ape. Corabia înainta pe aripa vântului, mama stătea în cabină, iar 
Uang din când în când scotea capul să vadă potopul. 

Corabia își urma drumul. Un şarpe mare se zbătea în apă. Uang Siao l-a salvat în grabă și l-a luat 
în corabie. Şarpele a dat din cap către Uang Siao, în semn de mulțumire. Corabia plutea mai 
departe. 

Deodată Uang a văzut multe furnici strânse la un loc, rostogolindu-se în apă, gata-gata să fie 
luate într-o clipă de val. Uang Siao le-a salvat şi le-a urcat în corabie. Furnica cea mai mare l-a 
privit pe Uang cu recunoştinţă. 

Corabia își croia cale mereu. Au dat peste un stup de albine cu aripile ude de ploaie şi care nu 
mai puteau să ţină piept. Uang le-a salvat şi pe ele şi le-a luat în corabie. Matca a ieşit din stup şi s-a 
înclinat cu recunoştinţă în faţa lui Uang Siao. 

Corabia înainta şi nu departe s-a ridicat dintr-o dată un val şi sub val se vedea un om zbătându- 
se, sleit de puteri. Parcă se auzea strigătul: „Ajutor!” Uang Siao, nesocotind vorbele bătrânului, a 
cârmuit corabia într-acolo și l-a salvat. Când l-a văzut mai bine, şi-a dat seama că este chiar fiul 
boierului Giang San, din satul învecinat. S-au făcut fraţi de cruce. Giang San era fratele mai mare, 
iar Uang, fratele mai mic. Când ploaia s-a oprit, norii se împrăștiaseră şi a ieşit soarele, Uang Siao a 
oprit corabia la poalele muntelui, a dat drumul șarpelui, albinelor şi furnicilor, ca să-și caute singure 
hrana. Uang Siao şi Giang San se duceau zilnic după surcele la munte și găteau pe corabie. După 
câteva zile apa a scăzut, pământul se ivea pretutindeni şi corabia cobora de cum scădeau apele. S-a 
oprit la poalele muntelui şi nu mai era nevoie de ea. Uang Siao s-a sfătuit cu Giang San cum să se 
pregătească cât mai bine ca să se întoarcă acasă. Au adunat lucrurile din corabie şi au făcut două 
legături. 

Giang San a întrebat: 

— Ce se va întâmpla cu corabia noastră? 

Uang Siao i-a răspuns: 

— Aceasta este o corabie năzdrăvană, poate să fie mare sau mică. 

S-a dus în faţa bărcii și a rostit: „Apa scade, pământul se vede, micşorează-te repede!” 

Numaidecât corabia a început să se micșoreze; s-a făcut iar corăbioara de hârtie. Uang Siao a 
luat-o şi a pus-o în cutiuţa de lemn. 

Mama împreună cu fiii s-au întors în sat, dar casa le fusese luată de ape. Uang Siao şi Giang San 
s-au urcat la munte, au doborât câţiva buşteni, au tăiat iarbă de munte și au clădit o colibă, 
gândindu-se să aibă un cuib unde să se adăpostească. N-aveau ce să mănânce, trebuind să se 
mulțumească cu ceea ce găseau în munţi — coaja copacilor, rădăcinile ierburilor. Mama cu fiii se 
sfătuiau ce să facă. 

Giang San a întrebat: 

— Nu putem dărui corabia împăratului? Curtea ne va da bani, îmbrăcăminte, vom avea ce 
mânca, ce îmbrăca, unde să locuim și nu ne vom mai chinui. 

Toţi trei s-au gândit că n-au altă ieșire şi s-au hotărât să facă așa. Atunci Uang Siao a zis: 

— Mâine am să pornesc la drum. 

Giang San i-a spus: 

— Tu ești tânăr, nu eşti umblat prin lume, mai bine să mă duc eu. 

Mama l-a rugat pe Giang San: 

— Când vei ajunge acolo, orice vei face, să ne scrii, ca să nu fim prea îngrijorați. 


Giang San i-a promis: 

— Desigur, cum am să vă uit? 

Uang Siao împreună cu mama au strâns toate bucatele din casă şi le-au dat lui Giang San pentru 
drum, iar Uang Siao i-a spus secretul corăbioarei. Giang San a ajuns în capitală și-a dăruit 
împăratului corabia prețioasă. Împăratul s-a bucurat foarte mult, l-a făcut pe Giang mare demnitar și 
i-a dat de nevastă cea mai frumoasă fată de la curte. I-a construit un castel, i-a dăruit mult aur, 
argint, bani şi mătăsuri. Atunci Giang a uitat cu desăvârşire pe Uang Siao şi pe mama lui, care trăiau 
într-o mizerie cruntă. Se temea doar să nu vină Uang după el, căci dacă împăratul ar fi aflat că 
corabia prețioasă era a lui Uang Siao s-ar fi terminat cu slujba lui la palat. 

După plecarea lui Giang San, Uang Siao şi mama lui abia își mai duceau zilele și trăiau cu 
speranţa că vor primi o veste de la Giang. Au trecut trei luni de zile și n-au primit nicio veste; nu 
mai aveau din ce trăi. Uang se sfătui cu mama sa: 

— Mă duc în capitală, în căutarea fratelui meu; dacă rămân acasă tot nu pot înfăptui nimic. 

Mama nu avea ce să facă şi l-a lăsat să plece. 

Uang, cerşind demâncare, îndurând multe chinuri pe drum, a ajuns până la urmă în capitală. 

„Într-o aşezare așa de mare, unde să-l caut?” se frământa el. 

A ajuns la ușa unui han. Hangiul, văzând că este un flăcău puternic, s-a gândit că ar fi bine să-l ia 
ca ajutor și l-a întrebat: 

— Eşti atât de tânăr, de ce nu munceşti? Cum de ai ajuns să cerșești? 

— Sunt de la ţară, nu cunosc pe nimeni aici. Ce să fac? a răspuns Uang. 

Hangiul, văzând că Uang este foarte sincer, l-a întrebat mai departe: 

— Pentru ce ai venit în capitală? 

— Am venit să-l caut pe fratele meu mai mare, a răspuns Uang. 

— Cine este fratele tău mai mare? Ce face în capitală? l-a cercetat hangiul. 

— A venit acum trei luni în capitală, ca să-i dăruiască împăratului o corabie prețioasă, și se 
numește Giang San. 

— O, fratele tău este demnitarul Giang. De câte ori se duce la curte trece pe la această răscruce. 
Să înnoptezi aici şi mâine dimineaţă o să-l vezi. 

— Bine, a spus Uang, bucuros să înnopteze în han. 

A doua zi de dimineaţă, într-o litieră mare, verde, de brocard, înconjurată de soldați cu săbii 
strălucitoare şi având în faţă cete de oameni, care ţineau în mâini steaguri de toate culorile, 
fluturându-le, bătând din tobe şi sunând din goarne, stătea mândru Giang San. Hangiul l-a vestit pe 
Uang, iar Uang a ieșit în stradă și a văzut că într-adevăr în litieră se afla Giang San. Nemaiputându- 
şi stăpâni bucuria, a strigat în grabă: 

— Frate! Frate! 

Giang a scos atunci capul din litieră şi l-a văzut pe Uang. În sinea sa îl ura: „lată că a venit 
sărăntocul!” 

A dat imediat ordin oamenilor: 

— De unde a răsărit sălbaticul ăsta? Ce îndrăzneală, să iasă în calea mea! Loviţi-l! 

Unii au ridicat bâtele, alții biciul și toți s-au înghesuit să-l bată. L-au bătut până i-a crăpat pielea 
şi a leşinat. A rămas zăcând jos, fără suflare. 

Oamenii l-au vestit pe Giang că a murit, el a crezut într-adevăr, și teama i-a dispărut din inimă. A 
poruncit oamenilor să-l ridice şi să-l arunce într-un loc pustiu în afara orașului. 

Uang s-a trezit încet, a deschis ochii, a văzut că în jurul lui nu era nimeni decât un șarpe mare, 
care avea în gură iarba vindecătoare și-l mângâia pe Uang cu iarba pe tot corpul. 

După puțin timp, s-a însănătoșit și se simţea mai puternic ca înainte. Șarpele i-a vorbit: 

— Eşti omul cel bun, care m-ai salvat, am aflat că eşti în nenorocire, de aceea am venit să te ajut. 

„Câinosul de Giang San, cât se deosebeşte de acest şarpe”, s-a gândit Uang şi fără să vrea i-au 
dat lacrimile. 


— Omul meu bun, nu fi trist, rănile ţi s-au vindecat; aceasta este o iarbă care poate alina orice 
boală, trebuie doar să te freci cu ea și ai să te faci bine. 

Cum a terminat de vorbit, şarpele i-a dat iarba minunată și a dispărut ca vântul. Uang Siao a 
strâns iarba, să salveze cu ea alți oameni. Într-o zi, fiica cea mai iubită a împăratului, s-a îmbolnăvit 
de o boală grea. Nu putea ridica mâinile, nu putea mişca picioarele şi abia mai putea să respire. 

Cu toate că a chemat doctori din toate colțurile țării, niciunul nu i-a aflat leacul. 

Împăratul a dat ordin să se pună peste tot înscrisuri galbene: „Cel care o va vindeca pe prințesă 
va fi soţul ei; va avea rangul de mare demnitar; și cel mai bun cal de călărit. Dacă va dori aur, va 
primi aur; dacă va dori argint, va primi argint”. 

Uang Siao a intrat în oraș. În faţa porţii orașului a văzut oameni care se înghesuiau să citească 
porunca împărătească. Uang s-a dus şi el, şi, după ce a citit, a desprins înscrisul. Soldatul, care sta 
de pază, l-a luat pe Uang și l-a condus la palat. Împăratul l-a întrebat: 

— Poţi vindeca pe prinţesă? 

Uang a răspuns: 

— Da, o pot vindeca. 

Împăratul a poruncit să i se dea lui Uang demâncare și băutură. Fetele din casă l-au condus pe 
Uang să o vadă pe prinţesă. Uang a scos iarba vindecătoare și a atins-o cu ea de la cap până la 
picioare. Mâinile şi picioarele prinţesei au început să se învioreze şi s-a ridicat în capul oaselor ca 
mai înainte de a fi fost bolnavă. Prinţesa, cu ochii înlăcrimaţi de bucurie, i-a mulțumit salvatorului 
ei, Uang Siao, şi l-a întrebat: 

— Cine te-a trimis pe tine? 

Uang i-a povestit ce se întâmplase şi prinţesa l-a iscodit iar: 

— Ce scria acolo? 

— Celui care te va vindeca i se va îndeplini orice dorință. 

— Şi ce gânduri ai? l-a întrebat prinţesa. 

— Vreau să te iau de nevastă. 

Prinţesa a scos din deget un inel și i l-a dat lui Uang ca amintire. Împăratul, pentru a-și îndeplini 
făgăduiala, a pregătit totul pentru nuntă. Când a aflat Giang San, s-a făcut foc şi pară, negru la față 
de invidie și teamă. Se gândea: „Toată lumea a spus că acest flăcău a murit în bătăi. Cum a înviat? 
Dacă va ajunge soţul prinţesei, ce se va întâmpla cu mine?” 

Şi-a stors creierii cum să facă să-l ucidă pe Uang. A încruntat din sprâncene și a ticluit un plan. A 
poruncit slujitorilor să-i pregătească litiera, a luat multe bucăţi de aur şi s-a dus la paznicul care era 
cel mai apropiat om de încredere de la curte. I-a dăruit aurul și acela l-a primit foarte bucuros. 
Giang San i-a spus paznicului: 

— Uang, de fapt, este un flăcău sărac, care taie surcele. Cum se poate mărita prinţesa cu un 
asemenea om? 

Paznicul a înţeles gândul lui Giang San şi i-a spus: 

— Aşa a fost hotărât în înscrisul galben și nu se poate face altfel. 

Giang l-a învăţat atunci: 

— Amestecă 20 kg de susan cu 20 kg de tărâţe. Spune-i împăratului să-i dea un răgaz de 
jumătate de zi, ca să aleagă susanul de tărâţe; dacă nu-l va alege, atunci să fie pedepsit. 

Paznicul a primit aurul de la Giang şi s-a hotărât să-l ajute. A doua zi l-a sfătuit în taină pe 
împărat şi împăratul l-a ascultat. 

A poruncit să pregătească susan și tărâţe şi i le-a dat lui Uang să aleagă susanul de tărâțe. 

Uang se gândea: „Cum pot să aleg într-un timp așa de scurt? Asta înseamnă că mi s-au scurtat 
zilele”. 

Nu-i venea de loc să se apuce de treabă și aștepta cu ochii închiși pedeapsa. Deodată, o furnică 
mare s-a urcat pe umărul lui Uang și i-a şoptit: 

— Omule bun, care ne-ai salvat, nu te mai necăji! 


Repede s-au adunat multe furnici, care au intrat în tărâţe şi fiecare a ieşit cu câte un bob de susan 
în gură, pe care l-a pus în grămadă. N-a trecut mult şi tot susanul a fost ales bob curat, luminat. 
Împăratul a venit chiar el să se încredinţeze și n-a mai avut nimic de spus. 

Giang San, când a aflat, furios, a plecat în mare grabă cu multe daruri la paznic și l-a învăţat 
altceva: Să ia 54 de litiere cu flori asemănătoare, și pe 53 de fete să le îmbrace și să le 
împodobească la fel ca pe prinţesă, să le pună în cele 53 de litiere şi prinţesa să fie printre ele, iar 
Uang să aleagă. Dacă nu va alege litiera în care stă prințesa, atunci va fi pedepsit. 

Paznicul a primit cererea lui Giang San şi împăratul i-a dat iar ascultare. Au fost pregătite şi 
litierele și fetele. Împăratul i-a poruncit lui Uang să aleagă. Uang se gândea că acum nu va mai avea 
scăpare. Când o albină mare i-a zburat la ureche și i-a șoptit: 

— Omule bun, care ne-ai salvat, nu te necăji. Să alegi litiera care este înconjurată de albine, în ea 
se află prinţesa. 

Cele 54 de litiere cu flori erau pregătite. Uang stătea locului și prin faţa sa trecură cele 53 de 
litiere. Dar abia în ultima era prințesa înconjurată de albine. Uang a pus mâna pe litieră, litiera s-a 
oprit și prințesa a apărut. Împăratul de data asta nu mai avea ce spune. Uang și prințesa s-au 
căsătorit. 

Atunci Uang i-a povestit prințesei nerecunoştinţa lui Giang, cum Giang a venit să-i dăruiască 
împăratului corabia prețioasă. Prinţesa a cerut împăratului să-i răzbune soţul. Împăratul a încuviinţat 
şi l-a întrebat pe paznicul cel mai apropiat: 

— Ştiai că corabia prețioasă, dăruită de Giang San, era a lui Uang? 

Paznicul s-a speriat că împăratul ar ști toate dedesubturile și i-a povestit împăratului de-a fir a 
păr cum a vrut Giang să-l piardă pe Uang. Atunci împăratul s-a mâniat şi mai tare şi a poruncit 
călăului să-l ucidă pe Giang. 

Împăratul l-a făcut mare demnitar pe Uang, dar Uang n-a primit. L-a întrebat ce dorește și a 
răspuns că nu dorește nimic decât să se întoarcă acasă, să lucreze la câmp și s-o îngrijească pe 
mama sa. 

Împăratul a trimis oameni în satul lui Uang, ca să-i facă o casă. Uang a cerut în loc de litieră o 
căruţă trasă de catâri. În ea a urcat-o pe soţie, iar el însuşi era vizitiu şi s-au îndreptat spre satul lui 
natal. 

Bătrâna, de îndată ce a văzut chipul atât de frumos al nurorii — că dintr-o sută nu putea să aleagă 
una ca ea — s-a bucurat tare. 

De atunci Uang sapă pământul, iar soția sa cea frumoasă şi cinstită a devenit ajutorul său şi duc 
împreună o viață fericită. 


Cântecul de dragoste 
poveste chineză 


Frumoase sunt cântecele de dragoste ale populaţiei miao... Cine însă a dat viaţă cântecelor 
acestora de dragoste? 

Cu mulți ani în urmă trăia într-un sat o văduvă bătrână și săracă. Nu avea niciun sprijin în afară 
de feciorul ei, care se numea Sian Vin. Din acest băiat bătrâna dorea să facă om. Aceasta era grija ei 
de căpetenie. De mic îl crescuse văduva cu chin, nu rareori cu lacrimi și cu străduințe până la sânge. 
Dar nu în zadar. Sian Vin se făcuse un flăcău voinic și cinstit. Nu era zi în care tânărul să nu se ducă 
în munţi după rogoz, pe care apoi îl dădea altor oameni, în schimbul unei bucăți de hrană sau a unui 
pumn de orez cu care își hrănea mama. 

ȘI, în drumețţiile sale pe potecile munților și prin văile adânci și prăpăstioase, iar uneori acoperite 
cu arbori gârboviţi sau cu lăstari, Sian Vin auzea neîncetat sunetele naturii: ciripitul păsărilor, 
vuietul vântului, murmurul izvoarelor sau urletul fiarelor sălbatice. Oricine înţelege că nu toate 
aceste sunete îi mângâiau urechea; că unele erau plăcute și alintătoare, iar altele înspăimântătoare. 


Sian Vin a ațintit urechea cu mare luare-aminte la cântecele frumoase ale naturii, ocolindu-le pe cele 
urâte. Dar nu numai că le asculta, încerca să le înveţe, să le rostească întocmai. Nu era uşor defel, 
dar nici nu a fost fără putinţă. 

Curând a început să cânte și el precum viețuitoarele, vânturile și apele munţilor. De atunci 
cântecele îl însoțeau ca niște prieteni nedespărțiți în căutarea rogozului pentru foc. Şi din zi în zi, 
Sian Vin cânta tot mai frumos, tot mai puternic şi tot mai mult. 

De la o vreme, oamenii din jur auziră cântecele flăcăului şi le auziră cu bucurie, clipe în şir. Se 
întâmplă ca aceleași cântece mișcătoare în frumuseţe să-și taie drum și spre inima unei fete de boier. 
Dar tristă era soarta fetei; ea asculta cântecele din camera ei unde fusese închisă cu lacăte peste 
lacăte. Între pereţii odăii, biata fată se chinuia cosând tot timpul, ţesând și brodând. Când auzea de 
departe și stins cântecele atât de frumoase, viaţa ei i se părea chinuitoare fără de margini și 
înăbușitoare. Ca o pasăre în colivie se zbătea sărmana fată. Iar cântecele ca vulturul cel sprinten, 
pătrundeau zidurile şi uşile, şi ajungeau la fata care cosea, țesea şi broda. 

Și fata le dădea voie să intre în casă ca să se mângâie cu ele. Uneori melodiile, curate ca apa 
râului răcoros, îi aduceau jale; alteori, aprinse ca Jăratecul, îi aprindeau inima. lar acolo, în inimă, 
ardea şi dragostea fetei pentru cel care le cânta. Cine era acela însă? se întreba fata de după zidurile 
şi uşile grele. Nu putea să-l vadă la chip pe Sian Vin... 

ŞI într-o zi, cântecele se auziră mai aproape ca niciodată. Oare visa fata? Oare pentru ce le dorea 
atât de mult? Nu era un vis, cântecele erau aproape, aproape... Chiar în curtea tatălui ei, de acolo 
veneau. Boierul îl chemase pe Sian Vin să-i cânte. Și flăcăul sosise pe prispa casei. 

Auzindu-i cântecul atât de frumos, fata ieşi într-o încăpere de unde putea să privească spre 
prispă. Dorea cu orice chip să-l vadă. Dar, în clipa când fata apăru, tocmai atunci boierul asculta cu 
înmărmurire cântecul flăcăului Sian Vin, atunci şi chiar atunci, melodia se frânse; tânărul amuţi ca 
de o minune. Faţa îi ardea ca focul, ochii i se aprindeau de emoție. O văzuse pe fată... O văzuse pe 
fata care stătea încuiată şi glasul său se frânse ca și al unei păsări măiestre, care presimte primejdia. 
Se uitară şi se uitară unul la altul şi nu mai conteneau. Parcă aveau să-și spună o poveste fără sfârşit. 
O poveste frumoasă şi caldă ca privirea lor, ca soarele și ca luna, și dulce ca şopotul pârâiașelor. 

Când boierul văzu de ce se oprise Sian Vin din cântec, pricepu că în ochii tinerilor se ţese o taină 
şi îndată o trimise pe fată în odaia ei, iar pe băiat îl alungă din casă. Astfel, abia se văzură, că se şi 
despărțiră pentru totdeauna. 

De atunci înainte, săraca fată împletea şi cosea în sigurătatea camerei ei, alegea cusături cu 
lacrimi, iar băiatul colinda munţii, colinda și se însoțea numai de cântecele de jale, cânta cu alean 
dragostea lui. Zilele se scurgeau și tinerii nu s-au mai văzut la chip. De aceea flăcăul o rugă pe 
mama lui să meargă la boier și să-i mărturisească dorul lui pentru fata închisă în odaie. Mama ştia 
bine că ceea ce o rugase fiul ei era ca şi când ar fi trimis-o să scoată apă din piatră seacă; dar în 
dragostea ei de mamă, și mai ales când îl văzu pe Sian Vin că slăbește de la o zi la alta, își luă inima 
în dinţi şi se duse la boier. Auzindu-i jalea, boierul fără suflet a scos-o în brânci pe poartă pe biata 
bătrână. Întoarsă acasă, mama povesti feciorului cele întâmplate, cu ochii șiroind de lacrimi, 
rugându-l să nu se mai gândească la fata boierului... 

Şi, cum Sian Vin își iubea mama ca pe ceva sfânt, nu a ieșit din vorba ei, a încetat să mai cânte 
cântecele lui de dragoste. Dar inima care nu cântă începe să se umple de amarul tăcerii. Și se umplu 
cât se umplu, până ce Sian se îmbolnăvi şi, de atâta amar și tristeţe, pieri. Cu câteva clipe înainte de 
a se stinge, îi spuse mamei lui dragi: „Eu voi muri, măicuţă, dar inima mea va trăi mereu, ea nu va 
muri niciodată. După ce eu voi închide ochii, ia inima mea și să o porți prin lume... S-o duci și s-o 
tot duci prin lume...” Atâta apucă să zică Sian Vin, că viața i se curmă ca firul de aţă care plesneşte. 

Când se hotărî să-l îngroape, mama auzi cântecul atât de cunoscut, care răsuna din inima 
flăcăului. Acum mama își dete seama că inima lui Sian nu murise, că ea nu va muri, că va cânta 
mereu cum spusese fiul ei înainte de a se stinge. 

Începu să umble din sat în sat cu inima vie a fiului, inima ce înălța cântece de dragoste, care îşi 
făceau loc pretutindeni. Cânta inima mai ales un cântec de iubire al lui Sian Vin pentru fata încuiată 


în odaie. Cine asculta acest cântec nu putea să-şi oprească lacrimile, atât de sfâșietor şi de frumos 
era. Și trecură anii, nu unul, nici trei, zece ani se scurseră de când bătrâna colinda satele, cu inima 
lui Sian Vin. Dar, când mama știa a cui este inima care înduioșa atâtea alte inimi, şi mereu știa a cui 
este, lacrimile o podideau tot mai cu durere şi tot mai cu amar. Câte lacrimi însă poate să plângă 
fără să-şi veştejească vederea? De atâta plâns, bătrâna a orbit într-o zi... 

Dar chiar fără să vadă drumul, mergea pe el tot mai departe, ducând cântecele de dragoste în 
lume. Şi oamenii din ţinutul acela, care se numesc miao, auzeau și se minunau. Numai fata închisă 
în odaia ei, departe, nu a mai putut auzi frumoasele cântece... Și, ca și flăcăul, fără aceste cântece, 
biata şi nenorocita fată trecuse și ea de mult, cu inima frântă de durere, pe celălalt tărâm... 

... Pe pământ rămăseseră numai cântecele lor de dragoste, ca să le cânte alți tineri şi să fie 
fericiţi... ŞI cântecele acelea s-au răspândit şi se răspândesc pretutindeni și astăzi. 


Avandi isteţul 
poveste chineză 


Nu e hop să nu îl treacă... 

Era un împărat priceput la minte, care ştia să născocească fel şi fel de întrebări pe care să le pună 
celor din jurul său. Îi făcea mare plăcere când oamenii nu ştiau să-i răspundă, când se încurcau în 
întrebările lui, ca firele în războiul de ţesut. Într-o zi, de asemenea bucurie, împăratul chemă la palat 
nu mai puțin de douăsprezece mii cititori în stele şi cunoscători într-ale pământului, cei mai cu 
scaun la cap oameni, pe care îi întrebă unde se află centrul pământului. Să-i spună învățații întocmai 
unde este mijlocul pământului. După ce puse întrebarea, care îi lovise pe cărturari cu măciuca în 
moalele capului, împăratul începu să se prăpădească de râs. Și, pentru a arăta cât este el de priceput, 
adăugă: dacă nu se vor găsi inși care să-i spună cu precizie ceea ce a cerut, unde le stau picioarele 
acolo le va sta și capul; dimpotrivă, aceia care vor da răspunsul bun se vor pricopsi cu aur și cu aur. 
Auzind cuvintele stăpânului lor, învățații se făcură vineţi la față și frica le cutreieră corpul, pentru că 
niciunul nu putea şti unde se află mijlocul pământului. Ei începură să clatine din cap a mare 
deznădejde şi a frică. 

Vestea se duse și dincolo de zidurile împărăției și o prinse în ureche şi Avandi, drumeţul 
cunoscut prin istețimile lui, călătorul cu măgarul, când ținându-l de frâu, când pe spinarea lui. 
Avandi se gândi la bieţii cărturari ameninţaţi cu pieirea, și se repezi cu măgarul la curtea 
împăratului. Acesta, când îl văzu, îl și luă în zeflemea: 

— Măi, tu, Avandi, socoteşti că ai minte mai multă decât a învăţaţilor acestora? Vrei să spui că 
ştii tu unde este centrul pământului? 

— Da, vreau să spun că ştiu... răspunse înțepat Avandi. Centrul se află chiar pe bucăţica de 
pământ pe care o calcă acum piciorul stâng al măgarului meu... 

— Ascultă, Avandi, se răţoi împăratul, vrei să-ţi baţi joc de mine? Crezi că mă înţepi cu 
flecărelile? 

— Cu flecărelile ai zis, cinstite împărat? Când eu am vorbit serios? Rogu-vă pe luminăţia voastră 
să măsurați pământul şi să vedeţi că jumătatea lui va fi chiar aici, unde am zis, sub copita stângă a 
măgarului meu. De nu va fi astfel, sunt în mâna măriei tale. 

„Cu unul ca ăsta mi-am găsit naşul, mormăi ca pentru sine în barbă împăratul. Asta-i bună, auzi 
la el, să măsor eu pământul. De unde să încep şi cât timp să-mi ia treaba asta costisitoare? Nu, o fi 
el isteţ, dar nici eu nu mă las mai prejos”, zise în sine împăratul. 

— Da... da... în sfârșit... cu asta vom vedea... Te rog însă să-mi răspunzi, Avandi: câte stele 
sunt pe cer? 

— Câte stele? se miră Avandi ca de un lucru prea ușor de știut. Nimic mai simplu, luminate 
împărate: nici prea multe, nici prea puține. Fiindcă domnia-voastră doriţi, am să vă spun: atâtea 
stele sunt pe cer câte fire de păr în barba pe care o purtaţi... 


— Cum? Ce? Ce-ai spus? Iar flecăreşti, Avandi? 

— Nu mă credeţi? Ce vă rămâne de făcut ca să vedeţi că așa e? Tot eu vă spun: suiți-vă pe cer şi 
numărați stelele. Dacă s-o dovedi că nu am spus adevărul, pedeapsa cea mai mare să mi-o daţi... 

Din nou, împăratul era la mare încurcătură: cum să se suie în cer? Cu ce și în cât timp? Și acolo 
ce va fi? Cum să stea agăţat și să numere puzderia de stele? Hotărât lucru că Avandi acesta picase la 
palat ca musca în lapte. Va trebui să-l înfunde cu ceva; altfel, ce vor spune învățații, ce se va 
întâmpla cu priceperea lui? Continuă, deci: 

— Uite ce este, Avandi, dacă ai pomenit de barba mea, fie... Spune-mi însă: câte fire are în ea? 
Repede, repede... 

— Câte fire? Priviţi... 

Şi Avandi ridică cu o mână coada măgarului său, iar cu cealaltă arătă spre barba împăratului, 
zicând iarăşi: 

— În barba domniei voastre sunt tot atâtea fire câte în coada acestui măgar. 

Împăratul bătu cu pumnii în masă și ţipă: 

— Batjocura a întrecut marginile; nu-ți îngădui să mai spui prostii pe seama mea. Gogomănii şi 
Minciuni... 

Calm şi liniştit, cu glasul sigur, Avandi începu: 

— Preacinstite împărate, eu nu spun minciuni. Ce este mai simplu decât să vă apucaţi să 
numărați firele, unul câte unul, până la ultimul, și să vă convingeţi că vorbele mele nu sunt 
gogomănii... Dacă am greșit, să mă condamnaţi, dacă am ghicit, să mă pricopsiți cu aur, după cum 
aţi spus înainte... 

Siguranţa cu care vorbise Avandi, şi mai ales istețimea cu care îi răspunsese la toate întrebările, îl 
făcu pe împărat să creadă că drumeţul cu măgarul îl biruise, căci nu avea de gând să se ducă la 
coada măgarului și să-i numere firele, unul câte unul. Înghiţi în sec şi fu nevoit să-i dea lui Avandi 
aur Și aur. Și, pe lângă Avandi, scăpară și învățații... 


Voi muri cu numai două zile înainte de moartea dumneavoastră 
poveste chineză 


Odată, Avandi se luase la harță cu un mandarin și i-a spus în glumă: „Veţi muri mâine”. Din 
întâmplare, spre faima lui Avandi, mandarinul a doua zi, în timp ce călărea ca un nebun pe un cal 
trupeș, a căzut, şi-a frânt oasele şi a murit. 

La câteva zile, împăratul a aflat cum că proorocirea lui Avandi s-a adeverit. De aceea, îl chemă 
să-l pedepsească pe Avandi care, socotea împăratul, făcuse să piară un mandarin de seamă. Gura lui 
Avandi fuse păcătoasă, pentru asta murise călăreţul, așa gândea împăratul. Nu trebuia iertat un astfel 
de om, și-a mai zis. Trimise deci oştire în căutarea lui Avandi, care așa cum îi era felul nu stătea 
mult timp în acelaşi loc, umbla de colo-colo. Când îl găsiră, soldaţii îl legară cu juvăţul şi-l aduseră 
la palat. Fu întrebat: 

— Ştii că mandarinul a murit? Ştii că din vina ta, Avandi? Ştii că tu ești vinovatul? 

— Dacă dumneavoastră socotiți că eu sunt vinovat de moartea mandarinului, atunci să mă 
pedepsiți după plac, răspunse Avandi. 

— Bine, ţipă împăratul, ştiu eu cum să te pedepsesc, acum răspunde-mi: dacă ai știut care este 
ziua în care trebuia să moară mandarinul, trebuie să știi neapărat care este și ziua în care vei muri 
tu...? De nu îmi vei răspunde, chiar azi va fi moartea ta... 

— Am zis eu că nu voi răspunde? De ce vă grăbiţi să știți acest lucru, cinstite împărate? Dacă 
totuși mi l-aţi cerut, nu pot să nu vi-l spun, ca un răspuns umil... 

— Ci spune odată... se oțări din nou împăratul. 

— Eu voi muri cu numai două zile înainte de moartea dumneavoastră... Da, cum am spus, 
numai cu două zile. Asta-i... 


Împăratul se cutremură în sinea-i și căzu pe gânduri adânci. Îşi dete seama repede că gândurile 
erau cât se poate de simple: dacă îl ucidea în acea zi, peste alte două zile avea să moară. Și cum să 
se despartă el de viață, de viaţa de împărat, atât de îmbelşugată, cu atâtea plăceri, cu atâția supuși? 
Mai bine să-l lase liber pe păcătosul acesta de Avandi, să trăiască mulți ani, dacă ar putea chiar să-l 
ocrotească, pentru că moartea lui va aduce și moartea sa... 

De aceea împăratul îi dete drumul lui Avandi, scoţându-l din juvăţ. 

— Eşti liber... și să trăieşti ani mulți și fericiți... 


Lupul care nu mănâncă oi 
poveste chineză 


Un cioban bătrân s-a întâlnit cu vestitul Avandi, pe care l-a întrebat: 

— Spune-mi, te rog, Avandi, eu pasc oile de mulți ani, dar n-am întâlnit până acum lup care să 
nu mănânce oi; o fi existând un asemenea lup? 

— Desigur, desigur, răspunse imediat Avandi, există. 

— Cum, Avandi? Glumeşti? Ce lup este acela care nu mănâncă oi? Ce lup e acela? Spune-mi... 

— Îţi spun eu: lupul mort. El nu mănâncă oi. 


Cine are burta spartă? 
poveste chineză 


Un bogătaș voia să se distreze pe seama lui Avandi. Astfel, într-o zi, bogătașul cumpără mulți 
pepeni şi-l chemă acasă la el pe Avandi. În acelaşi timp, chemă la acest ospăț mai mulţi vecini. Tăie 
pepenii, unii cu miez roşu, alții cu miez galben, și dulce ca mierea și îi tot poftea pe vecini să 
mănânce. Vecinii nu se codeau, mâncau vârtos și lăsau pe masă coji peste coji. Bogătaşul asta 
aştepta, cât mai multe coji, pe care le lua pe furiș și le așeza în faţa lui Avandi. La sfârșit, gazda zise 
către meseni: 

— Priviţi, oameni buni... Iată câtă grămadă de coji de pepene se află în faţa lui Avandi... Ce 
mult a mâncat, spuneți dumneavoastră, nu are el burta spartă? Unde o fi băgat atâţia pepeni? 

— Ha, ha, ha, ha, ha, ha, nu mai conteneau vecinii. 

Când se opriră din râs, veni rândul lui Avandi: 

— Ha, ha, ha, ha, ha, ha... mai tare râdea Avandi decât râseseră toţi împreună, spre mirarea 
tuturor. 

După ce se sătură de râs, vorbi: 

— Priviţi, oameni buni... Priviţi în faţa cinstitei noastre gazde... Ce vedeţi? Nimic... Când eu 
mâncam, am strecurat pe furiș cojile de la feliile mele de pepene. Unde sunt acum, spuneţi-mi? 
Gazda le-a mâncat pe toate... Cine are burta spartă? Priviţi, oameni buni; nu e nici măcar o coajă de 
pepene în faţa lui, una măcar... Cine are burta spartă? Ha, ha, ha... 


Mali și fiul ei caută soarele 
poveste chineză 


Iată, ne trezim în fiecare dimineaţă, în jur e lumină, și cine nu ştie că lumina se datorește 
soarelui? Chiar dacă nu îl vedem în fiecare zi, razele lui străpung norii groşi care-l acoperă şi ajung 
până la noi pe pământ. Şi cine nu ştie că fără lumina și căldura lui pe pământ nu poate trăi nimic, 
nici oameni, nici animale, nici plante sau păsări? Dar nu știți că nu întotdeauna a fost așa. 

Demult, tare demult, erau meleaguri de care soarele nu ştia, şi acolo domnea mereu noaptea. 
Ziua şi noaptea erau fără lumină, fără căldură, numai întuneric și frig. Dar şi mai rău era că peste tot 


trăiau animale mari și rele, care mâncau oameni, iar ei nu se puteau apăra, fiind întuneric și 
nevăzând. 

Atunci, toți oamenii s-au strâns la un loc şi au hotărât să aleagă dintre ei o solie care să meargă la 
soare. Era însă tare greu de ales; fiecare voia să fie el trimisul şi, cum nu se puteau hotărî, un bătrân 
de peste 60 de ani le-a spus: 

— Mă voi duce eu! Sunt bătrân, nu mai pot munci mult; în schimb, pot să merg. Acest lucru cred 
că-l voi putea îndeplini. 

— Nu, eu mă duc, se auzi o voce hotărâtă. Sunt voinic, sănătos, pot merge iute, 80 km pe zi, și 
voi ajunge repede. 

Cel care vorbise era un bărbat vânjos, cu umeri lați și puternici. Dar nici ceilalți nu se lăsau mai 
prejos, bărbaţi tineri sau bătrâni, femei, copii, toţi își arătau calitățile și voiau să meargă la soare, și 
toți promiteau că vor ajunge repede şi se vor întoarce repede. 

Deodată, în mulțime s-a auzit vocea hotărâtă a unui băieţel cam de zece ani. 

— Nu, nu se poate! Bunici, unchi, mătuși, frați și surori, nu puteţi să mergeţi, fiindcă soarele este 
foarte departe, și-ar trebui 40-50 ani, poate, sau mai mult, chiar 90. Eu sunt copil, nu sunt împovărat 
de ani, şi trebuie să ajung. 

De-abia a terminat băieţelul de vorbit, și în jur s-au auzit voci: 

— Are dreptate copilaşul. 

— Este voinic, spunea altul. 

— E mai bine să meargă el. 

— E şi tare isteţ. 

— Aşteptaţi puţin, așteptați puţin, spuse atunci o femeie tânără, de douăzeci de ani, care se 
numea Mali. 

Ea a ridicat o mână, arătând că vrea să vorbească. 

Toţi au tăcut. Şi iată ce le-a spus Mali: 

— Băieţelul a vorbit înţelept. Soarele este foarte departe. După părerea mea, nici în 80 de ani nu 
străbatem calea până la soare, și, atunci când omul îmbătrâneşte, îi este greu să meargă mult și 
repede. De aceea, cred că trebuie să merg eu. Sunt sănătoasă, voinică, și nu îmi este frică de munţii 
înalți şi abrupți, nici de şerpii otrăvitori și nici de fiarele sălbatice. lar mai mult decât asta, aştept un 
copil; dacă nu voi reuși, va continua el drumul meu. 

Toată lumea a încurajat-o cu bucurie și încredere, și au rugat-o ca, atunci când va ajunge la soare, 
să-i vestească printr-un foc mare aprins pe cer, pe care-l va vedea toată lumea. 

După aceea, Mali a pornit la drum. Mergea spre răsărit. După opt luni, ea a născut un băiat 
voinic şi sănătos. Și-a mers, a mers mult, fără întrerupere. Au trecut șaptezeci de ani, și Mali simţea 
că merge din ce în ce mai greu; picioarele aproape că nu le mai putea mişca. Atunci a poposit la o 
familie de țărani şi a rugat pe fiul său să meargă mai departe. 

În cei şaptezeci de ani cât au mers, Mali şi fiul ei au trecut mii de munţi, sute de ape, au întâlnit 
prăpădenie de șerpi, şi fiare îngrozitoare. Au întâlnit în cale atâtea piedici, au suferit mult, şi de 
multe ori viaţa le-a fost în primejdie. Dar au trecut ei peste toate, pentru că pretutindeni, unde îi 
întâlneau, oamenii îi ajutau. Le schimbau încălțările rupte de atâta mers, şi hainele zdrenţuite, 
sfâşiate de stânci şi copaci. Îi hrăneau, le arătau drumul, îi treceau cu barca peste ape; şi ei doreau 
tot mai mult să ajungă repede, să-i ajute pe cei de acasă. De aceea, din zi în zi, necazurile, în loc să-i 
slăbească, îi făceau şi mai puternici. 

Erau așteptați cu încredere, iar oamenii le arătau prietenie și le dădeau ajutor. 

Cei de acasă, după plecarea lui Mali, priveau mereu spre răsărit. 

Dar, iată, au trecut zece ani, douăzeci, treizeci, patruzeci, șaptezeci de ani, iar pe cer nu apărea 
nicio veste, nicio rază de foc. Totul era ca înainte: beznă, frig peste tot, fiare sălbatice care mâncau 
și înfricoşau oamenii. 


Încet, încet, oamenii au început să creadă că Mali a murit, că nu mai are cine să ajungă la soare, 
şi speranţa lor scădea din zi în zi. 

Mâine se vor împlini o sută de ani de când a plecat Mali, dar cine mai crede că va vedea soarele? 

Cu câteva clipe înainte de a se împlini anul o sută, oamenii au văzut în răsărit o lumină roşie, 
care cuprindea o jumătate de cer. 

Peste tot se auzeau oameni spunând: 

— Mali a ajuns, și iată că ne dă vestea promisă. 

După aceea, a răsărit soarele. Mii şi sute de mii de raze porneau spre pământ. Munţii și văile 
parcă erau oglinzi, cuprindeau şi reflectau razele, iar animalele fioroase, sălbatice, care îngrozeau 
oamenii de mii de ani, erau silite să fugă, să dispară. 

De atunci, oamenii, pentru a-şi exprima recunoştinţa faţă de Mali şi fiul ei, dimineaţa, când 
primele raze de foc înroşesc cerul la răsărit, își amintesc că Mali îi vestește mereu, și atunci se 
scoală, pornesc să muncească cu hărnicie și voioșie, până când, obosiţi și ei și soarele, după ziua de 
trudă, se întorc acasă, pentru a se odihni, ca a doua zi să vadă iar semnul, să muncească mai cu spor. 


Tabloul fermecat 
poveste chineză 


Demult, la poalele munților, locuia o femeie săracă împreună cu copilul ei. Ea era tare 
îndemânatică la ţesut mătasea. 'Țesea foarte frumos tablouri de mătase. Florile, animalele, toate 
parcă erau vii. Dar, într-o zi, copilul a găsit un desen colorat, înfățişând o casă mare, cu o grădină cu 
flori, o câmpie verde, o livadă, o grădină de zarzavat şi un bazin cu peşti. Femeia se uita la desen şi, 
cu cât se uita mai mult, era cuprinsă de dorinţa de a avea și ea o casă la fel. Dar era foarte săracă, 
încât de-abia reușea să se hrănească pe ea și copilul ei cu banii pe care-i câștiga din vânzarea 
tablourilor. Atunci, a hotărât să ţeasă un tablou după desen. 

Și aşa, zi de zi, lună după lună, ea a început să ţeasă tabloul. Țesea şi ziua și noaptea. 

Seara lucra la lumina rășinii de brad, care făcea mult fum, şi de aceea ochii ei s-au înroşit şi au 
început să o doară. După un an, lacrimile picurau din ochii ei pe mătase, și unde cădeau izvorau 
pârâiaşe limpezi, bazine rotunde cu peştișori aurii! După doi ani, a început să-i picure sânge pe 
mătase, și acolo unde cădeau picăturile de sânge răsărea soare aprins şi flori vii. 

Abia după trei ani a terminat de ţesut, şi tabloul era nespus de frumos. 

Casa era acoperită cu ţiglă albastră, zidurile verzi, stâlpii roșii, poarta galbenă. În faţa casei era o 
grădină mare cu flori, iar în grădină un bazin cu peşti de aur care înotau. În stânga casei era o livadă 
cu pomi roditori încărcaţi cu fructe roșii şi galbene. Printre pomi zburau tot felul de păsări. În 
dreapta casei era o grădină plină de verdeţuri şi pepeni galbeni. 

În spatele casei se aşternea o pajiște unde erau grajdul, staulul și coteţul. Vacile și oile pășteau 
iarba; păsările ciuguleau tot felul de gângănii. 

Nu prea departe de casă, la poalele muntelui, se întindea un câmp mare cu porumb, orez şi grâu, 
iar apa limpede și zglobie a unui râu trecea pe lângă casă; soarele era şi el pe cer, şi privea. 

Deodată, însă, s-a stârnit un vânt puternic. Tabloul a fost smuls din casă și purtat în cer spre 
răsărit; într-o clipă a dispărut. Femeia s-a prăbușit în faţa uşii. Fiul ei a culcat-o în pat. Dar ea se 
îmbolnăvea din zi în zi mai rău, şi plângea. 

Atunci, fiul ei i-a spus: 

— Mă duc să-ţi aduc tabloul de mătase! 

Apoi și-a încălțat pantofii de paie, şi a plecat spre răsărit. 

După două săptămâni, a ajuns la Cheia Muntelui Mare. Era acolo o casă de piatră, iar în dreapta 
casei, pe o pajiște cu căpşuni, un cal mare, tot de piatră, care ţinea gura deschisă, de parcă ar fi vrut 
să mănânce căpşuni. În faţa casei stătea o bătrână cu părul alb, care l-a întrebat: 

— Copile, unde te duci? 


Băiatul i-a spus: 

— Mă duc să-i aduc mamei tabloul la care a ţesut trei ani și pe care vântul l-a luat și l-a dus spre 
răsărit. 

Atunci bătrâna l-a lămurit: 

— Tabloul l-au luat zânele de pe Muntele Soarelui, ca model, să ţeasă și ele unul la fel. Nu-i ușor 
să ajungi la ele. În primul rând, trebuie să-ţi scoţi doi dinţi, să-i pui în gura calului de piatră; atunci 
el va învia, va putea mânca căpşuni, şi după aceea îl vei încăleca. Cu el vei trece peste Muntele de 
Foc. Tu va trebui să scrâșnești din dinţi, să rabzi durerea şi să nu țipi. Dacă vei țipa, vei fi ars. După 
aceea vei ajunge la mare, unde valurile sunt foarte puternice; ele vor izbi în tine cu bucăţi mari de 
gheaţă; tu însă va trebui să strângi din dinţi, să nu tremuri. Dacă nu, valurile te vor arunca în fundul 
mării. Abia după aceea vei ajunge la Muntele Soarelui, şi vei cere zânelor să-ți înapoieze tabloul. 

Băiatul a ascultat-o, s-a gândit la mama lui bolnavă, şi i-a spus: 

— Eu trebuie să iau înapoi tabloul. 

Şi-a scos doi dinţi; 1-a pus în gura calului de piatră. Calul s-a mişcat, a mâncat căpşuni, apoi 
băiatul l-a încălecat, și s-a prins de coama lui. Calul a nechezat lung și a luat-o la goană spre răsărit. 

După trei zile şi trei nopţi de goană, au ajuns la Muntele de Foc. 

Flăcările i-au învăluit, şi peste tot dogorea ca jarul. Dar băiatul scrâşnea din dinți şi răbda. După 
o jumătate de zi, au trecut, dar îi aștepta marea. 

Îi loveau valuri mari și bucăţi de gheaţă, dar băiatul scrâşnea din dinţi și răbda. După altă 
jumătate de zi, au ajuns la poalele Muntelui Soarelui, iar în vârful lui se vedea castelul zeilor. 

Calul s-a înălţat, şi într-o clipă au fost în faţa castelului. 

Băiatul a coborât de pe cal, a intrat în castel, unde a văzut multe zâne frumoase stând în cerc și 
ţesând după tabloul mamei lui, care era așezat la mijloc. 

Când l-au văzut, zânele s-au speriat. 

Băiatul le-a spus însă pentru ce a venit. 

O zână i-a spus: 

— Noi vom termina azi de ţesut. Mâine dimineaţă ţi-l vom da. Te rugăm să aștepți o noapte aici. 

Băiatul s-a învoit şi, cum era foarte obosit, a adormit. 

Noaptea, zânele au agăţat în mijlocul sălii o perlă; sala s-a umplut de lumină, şi ele continuau să 
țeasă. 

Dar iată că o zână mai îndemânatică, îmbrăcată în roșu, a terminat prima de ţesut. A comparat 
tabloul ei cu cel țesut de mama băiatului, şi a văzut că tabloul acela era mai frumos decât cel ţesut 
de ea. 

Atunci, ce şi-a zis? „Ce bine ar fi dacă aş fi și eu în acest tablou!” 

Cum celelalte zâne ţeseau, a luat fire de mătase și și-a ţesut portretul pe tablou. 

Dimineaţa, când s-a trezit băiatul, a luat tabloul, l-a pus la piept sub haină, a încălecat iarăși 
calul, şi au luat-o la goană. 

Au trecut iar peste marea nemărginită, peste Muntele de Foc, şi au ajuns la Cheia Muntelui 
Mare. 

Când l-a văzut, bătrâna i-a spus: 

— Copilule, descălecă! 

Apoi, a scos dinţii din gura calului, i-a pus înapoi în gura băiatului, i-a dat o pereche de pantofi 
de antilopă și i-a spus iar: 

— Te du repede acasă! Mama ta e pe moarte! 

Băiatul a încălțat pantofii şi, într-o clipă, a ajuns acasă. 

A mers în fața patului mamei și a strigat-o: 

— Mamă! apoi a scos tabloul de la piept. 

Cum l-a văzut, ochii mamei s-au luminat. S-a sculat din pat şi i-a zis: 

— Băiatul meu, e întuneric aici; să mergem afară, la soare, să-l privim! 

Au ieșit afară, mama şi fiul, și au întins tabloul pe pajiște. 


Deodată, s-a stârnit un vânt parfumat, şi într-o clipă tabloul se mări, întinzându-se kilometri de 
câmpie, și prinse viață. 

Coliba nu mai era; se vedea un palat, grădina, livada, toate aşa cum fuseseră ţesute în tablou. 

Dar, deodată, băiatul şi mama au văzut lângă bazinul cu peşti o fată îmbrăcată în roșu, care 
privea florile. 

Au întrebat-o cine este. 

Fata le-a spus că e zână, Și, fiindcă și-a ţesut portretul pe tablou, a fost adusă acolo. 

Mama băiatului a invitat-o pe fată în palat, să locuiască cu ei. 

Mai târziu, zâna s-a căsătorit cu băiatul, și toți trei au dus acolo o viață fericită. 


Bivolul istet 
poveste chineză 


Un ţăran trăgea de funie bivolul, mergând să-și are pământul cu plugul. Dar ogorul lui era plin de 
apă, de noroi, încât îi ajungea bivolului până la burtă, şi bietul animal înota sleit. 

A trecut o jumătate de zi, şi au reuşit să lucreze abia o palmă de pământ. Atunci țăranul, supărat 
și furios, cu sudoarea șiroind pe față și pe tot corpul, a ridicat bâta să lovească bivolul, şi mânios îl 
ocăra: 

— Neputincios ce ești, îţi trebuie jumătate de zi ca să ridici o copită. N-ai văzut ce repede 
aleargă, şi ce puternic este, tigrul? De ce nu iei exemplul lui? 

Atât de mult l-a ocărât şi lovit pe bietul bivol, încât acesta nu a mai putut să tacă şi i-a răspuns: 

— Câtă putere are un tigru? Eu sunt mult mai capabil decât el! 

Țăranul nu l-a luat în seamă, și a continuat să-l ocărască. 

Bivolul, supărat, a zis: 

— Nu înţeleg de ce mă dispreţuiești, și de ce te porţi astfel cu mine? Hai să mergem la tigru, și 
să mă întrec cu el. 

A doua zi, dis-de-dimineaţă, ţăranul s-a dus cu bivolul la peștera tigrului. Simţind miros de bivol, 
tigrul a ieșit dintr-un salt afară, rânjindu-şi fioros colții, dorind să facă o masă copioasă din bietul 
bivol. Dar bivolul, liniștit, își mișca coarnele mari, puternice şi îndoite ca o seceră, spunându-i: 

— Tigrule, tigrule, am venit să te anunţ că vom lupta pe viaţă şi pe moarte, și să ştii că dinții tăi 
sunt prea tociţi ca să se înfigă în pielea mea groasă. Du-te să-ţi ascuţi trei zile dinții, și eu mă voi 
duce să-mi ascut coarnele trei zile, şi apoi ne vom lupta. 

Tigrul a scos un răcnet puternic şi s-a întors în peşteră. ŞI, timp de trei zile, şi-a ascuţit dinţii, 
care ajunseseră să taie ca niște cuțite. Dar bivolul doar o zi și-a ascuțit coarnele, iar două zile a 
adunat paie şi fân, cu care şi-a învelit trupul în câteva straturi. Apoi s-a dus la ogorul stăpânului, s-a 
rostogolit în noroi, și s-a făcut negru și lucios, că nu se mai deosebeau paiele cu care se învelise. 

A venit ziua de luptă și întâlnirea cu tigrul la locul stabilit. Văzând atâta noroi pe bivol, tigrul l-a 
întrebat: 

— Unde ai căzut, de te-ai murdărit în aşa hal? 

Bivolul i-a răspuns: 

— În toiul verii, cine suportă căldurile astea mari? În fiecare zi mă duc să fac baie în mlaștină. 
Așa e obiceiul meu, și toată lumea știe. 

Tigrul a holbat ochii, l-a cercetat câteva clipe și nu i s-a părut nimic suspect, doar că bivolul arăta 
mai gras decât acum câteva zile. Își spunea bucuros în sinea lui: 

„Ce bine, eu voi fi mai iute, îl voi învinge, și voi avea o masă bogată.” 

— Tigrule, tigrule, porcii şi oile poți să le mănânci, dar mie nu poți să-mi atingi niciun fir de păr! 
zise bivolul, ca să-l provoace. 

Dar tigrul îi răspunse încrezut: 


— Şi acum trei zile, cu dinţii tociţi, și tot puteam să te mănânc, dar acum, când am dinții mai 
ascuţiţi, crezi că nu pot? 

— Bine, zici că eşti puternic, spuse bivolul; întâi eu stau jos, şi îţi dau voie să mă muști de trei 
ori. Dacă, însă, nu mă vei omori, atunci am eu dreptul să te împung de trei ori cu coarnele. 

Tigrul a răcnit şi a încuviințat. Dintr-un salt, cu gura larg deschisă, s-a repezit să-l sfâşie pe bivol; 
încercă să muște de trei ori. Cu fiecare mușcătură, bivolul parcă se făcea mai mic. Pierdea din 
putere, şi tigrul credea că bivolul a murit. 

Dar, cum tigrul n-a mușcat din carnea bivolului, ci doar din paiele şi noroiul de deasupra, nu l-a 
rănit de loc. După cele trei muşcături, bivolul a sărit în picioare și, din răsputeri, l-a rănit pe tigru în 
burtă; a doua lovitură i-a frânt şira spinării, iar a treia i-a adus moartea. 

Toate fură văzute de stăpân, și în sinea lui acesta lăuda curajul și înţelepciunea bivolului. De 
atunci, ţăranul l-a prețuit şi iubit; nu-l mai certa, și nu-i mai spunea animal neputincios. Deși bivolul 
nu este atât de iute ca cerbul sau calul, el este foarte folositor oamenilor, iar ei, la rândul lor, îl 
preţuiesc. 


Aupan și San-lu 
poveste chineză 


A fost odată o fată, Aupan, și un băiat, San-lu, care trăiau într-o regiune muntoasă, fiecare în 
căsuţa lui din bambus. Aupan era zveltă şi gingașă ca floarea de bambus, iar San-lu era foarte 
harnic, asemeni ciocănitoarei. 

Într-o primăvară caldă, s-au îndrăgostit unul de altul, dar tatăl lui Aupan nu era deloc mulțumit 
de dragostea fetei. Când San-lu a hotărât să o ia de nevastă pe Aupan, și a trimis peţitori la tatăl 
fetei, acesta s-a împotrivit, nevrând ca fata lui să se mărite cu un flăcău sărac lipit pământului. 

Atunci San-lu s-a dus și a rugat pe un bătrân, din tribul său, să-l înduplece pe tatăl lui Aupan. 
Bătrânul i-a grăit acestuia: 

— Dă-i fata de nevastă lui San-lu, că e băiat bun. 

Dar tatăl s-a împotrivit, spunând: 

— Cine vrea să-şi dea fata unui orfan? 

Băiatul, văzând că totul e în zadar, și nu mai are nicio speranţă, într-o zi, pe ascuns, s-a 
spânzurat. 

Când a auzit Aupan că San-lu a murit, a fugit la cabana acestuia și s-a omorât și ea. Tatăl fetei, 
când a aflat vestea, a socotit acest lucru smintit şi a hotărât să-i îngroape pe unul pe muntele de 
răsărit, pe celălalt pe muntele din apus. N-a trecut mult, şi din amândouă mormintele a crescut câte 
un buchet de bambus. 

Bambusul de la soare-răsare creștea spre cel dinspre soare-apune, și invers, şi, cu timpul, încetul 
cu încetul, s-au întâlnit. Când a văzut tatăl fetei acest lucru, a luat un topor și a tăiat bambusul de pe 
mormântul lui Aupan; a alergat, și a tăiat și bambusul de pe mormântul lui San-lu. Apoi, a dat foc şi 
a ars bambusul. 

Din flăcări au zburat două scântei mici spre cer, și s-au aprins două stele lucitoare. De atunci, 
oamenii numesc pe una din stele Aupan și alta San-lu, iar tinerii care se iubesc se plimbă și cântă 
privind cele două stele. 


Cele douăsprezece luni 
poveste chineză 


Odată, în vremurile de demult, când mai umblau câinii cu covrigi în coadă şi greierii cu joben şi 
frac, o tânără și bună fată se duse la grădină să culeagă ceva zarzavaturi pentru ea și mama ei 


săracă. Și pe când se apleca ea să smulgă o căpăţână de varză, iată că o făptură de o frumuseţe rară, 
de ai fi zis că-i o zână, îi apăru înaintea ochilor şi o întrebă: 

— Ce lună îți e mai dragă, fata mea? 

— Dar cine ești tu, și de ce mă întrebi? 

— Tu n-ai de unde să mă cunoști, dar eu aș vrea să știu ce gândești tu despre toate lunile. 

Supusă, copila îi răspunse cuviincioasă și plină de vioiciune: 

— Mi-e dragă luna ianuarie, ninge atât de frumos! La fel şi februarie... în martie şi în aprilie 
înfloresc pomii... în mai e totul o grădină... în vară câmpurile sunt aurii... 

Şi-ar fi mai lăudat mult copila, lunile toate, dar făptura aceea cu chip de zână n-a mai lăsat-o să 
continue, ci mângâind-o, îi ceru coșul în care începuse să-şi adune legumele. I-l umplu cu galbeni şi 
voi să dispară, dar fata mai apucă s-o întrebe cine era: 

— Cine eşti tu, frumoasă ca o zână? 

— Sunt una din cele douăsprezece luni ale anului! Mi-a plăcut răspunsul tău măgulitor pentru 
noi toate şi am ţinut să te răsplătesc pentru sufletul tău curat și frumos, îi răspunse cea mai frumoasă 
dintre luni. 

Într-o suflare, fata se întoarse la mama ei săracă și răsturnând coșul în faţa ei, dinăuntrul lui nu 
mai încetau să se rostogolească galbeni de aur. 

De-a doua zi, firul vieţii lor începu să se depene altfel și fata își cumpără din târg rochii frumoase 
pentru ea și pentru mama ei, iar caleașca cu care venise acasă era încărcată cu toate bunătăţile din 
lume. 

Vecina ei cea rea și invidioasă, căci erau și pe vremea aceea vecine rele şi invidioase, s-a şi grăbit 
să le facă o vizită și să le descoasă cum și în ce chip reușiseră ele să se îmbogăţească peste noapte. 

Și fata cea cinstită nu a șovăit în a-i povesti din fir a păr toate câte se petrecuseră. 

A doua zi dis-de-dimineaţă, cu un coş cât toate zilele, vecina se afla la grădină în locul unde-i 
istorisise fata că-i apăruse zâna cea bună, cea mai frumoasă dintre lunile anului. Și într-adevăr, iată 
apărând o ființă, aidoma descrierii făcute de copilă. 

De cum o văzu, diafana făptură se grăbi să-i pună aceeași întrebare: 

— Ce lună îți e mai dragă, fata mea? 

Dar vecina invidioasă și îndrăcită, căreia nimeni ȘI nimic nu-i intra în voie, uitând de istorisirea 
şi povaţa fetei, îi răspunse iute, iute, după cum îi era felul, adică veşnic nemulțumită, cu gândul de a 
primi cât mai repede răsplata: 

— În ianuarie şi în februarie e un ger de-mi clănțăne dinţii, în martie și în aprilie începe să plouă 
de nu mai contenește până ce îţi intră ploaia în oase, iar în lunile de vară te coci de nu mai poţi și 
zăduful îţi taie răsuflarea... 

Şi tot așa ar fi vrut să îndruge, dacă nu i-ar fi stăvilit furia luna cea mai frumoasă a anului, dar 
căreia 1 se întunecase acum chipul de câte rele auzise despre surorile ei. 

— Bine, fata mea, îi răspunse zâna, zdrobită de durere, dă-mi coșul tău să-ţi răsplătesc bunătatea. 

Fata stătea cu coșul ei mare cât toate zilele, întins, convinsă că nici nu-l va putea duce de atâția 
galbeni cu cât îl va umple zâna. 

Zâna 1-l dădu înapoi plin şi dispăru. 

Ajunse într-un suflet acasă, rânjind de bucurie că o va întrece în bogăție pe vecina ei, care se 
dusese la grădină cu coşul ei mic, pe când ea avusese grijă să-l ia pe cel mai mare din câte se aflau 
pe acolo. Şi când să-l răstoarne?... numai vipere, pe unde te învârteai, vipere veninoase... 
asemănătoare sufletului ei invidios şi rău. 

Fugi de teamă, dar şi de ruşine de vecinele ei, fugi atât de departe, încât să nu afle nimeni ce i se 
întâmplase şi cum îi fusese răsplătită invidia şi răutatea. 


Cel mai frumos bărbat 
poveste chineză 


Domnul Zhou din ţinutul Tzii era un om înalt de stat, întotdeauna spilcuit și chipeș nevoie mare. 

Ca orice om bogat, domnul Zhou avea mai multe consoarte, adică era căsătorit cu mai multe 
femei deodată. 

Prima dintre ele îi fusese hărăzită, cum era pe atunci obiceiul, de voinţa părinților. Ea era 
doamna de lume care îl însoțea în societate, era stăpâna casei şi a întregii averi şi numai ea purta 
titlul de doamnă și soție. Celelalte se numeau, mai simplu, neveste, și erau considerate slujitoare nu 
numai ale domnului Zhou, ci şi ale „soției”, de care trebuia să asculte orbește. Dacă se întâmpla să 
aibă aceeași reşedinţă cu soţia, era vai şi-amar de bietele neveste. 

De vreme ce nu se luaseră din dragoste, şi aşa cum se întâmpla de cele mai multe ori, domnul 
Zhou şi soţia sa nu erau legaţi prin niciun fel de sentimente. Înțelegerea lor era mai mult de ochii 
lumii. 

Într-o dimineaţă, după ce se pregăti, îşi puse haine de sărbătoare și pălăria şi se opri o clipă în 
faţa oglinzii, admirându-se satisfăcut. Întoarse capul şi o întrebă pe soția sa: 

— Spune-mi, ce părere ai: dintre mine și domnul Sin, cel din nordul orașului, cine e mai frumos? 
M-aş putea oare măsura cu el? 

Soțiu îi răspunse: 

— Fără îndoială că dumneavoastră sunteţi mult mai frumos. Domnul Siu nici măcar nu s-ar 
putea măsura cu dumneavoastră. 

Trebuie să spunem că acest domn Siu, care avea reședința în partea de nord a orașului, era vestit 
în tot ţinutul ca cel mai chipeș şi mai arătos bărbat. 

Dar domnului Zhou nu-i venea să dea crezare spuselor soţiei. Se duse s-o întrebe și pe nevasta sa 
favorită. 

— Vai de mine, îi răspunse aceasta, ce-ţi trece prin cap? Cum s-ar putea compara oare domnul 
Siu cu un bărbat atât de frumos ca dumneata? 

Într-o dimineaţă, domnul Zhou primi un musafir care avea de rezolvat afaceri cu el. Din vorbă în 
vorbă gazda îi adresă și musafirului întrebarea pe care o pusese soției şi nevestei favorite. 

Musafirul îi răspunse: 

— Dumneavoastră îl întreceți, desigur, cu mult pe domnul Siu. 

A doua zi se întâmplă ca însăşi domnul Siu să vină să-l vadă pe domnul Zhou. Acesta îl măsură 
cu atenţie pe musafir, compară fiecare amănunt și își dădu seama că, dimpotrivă, domnul Siu e cu 
mult mai frumos. Nici nu se putea compara cu el. Se mai privi încă o dată în oglindă și își întări și 
mai mult această părere: era foarte departe de frumuseţea domnului Siu. 

Domnul Zhou fu atât de necăjit, încât nici nu mai putu dormi în noaptea aceea. Se gândi mult şi, 
spre dimineaţă, înţelese. „Soţia îmi spune că eu sunt cel mai frumos doar ca să se laude pe sine, să 
se fălească. Nevasta îmi spune același lucru ca să mă măgulească și să-mi păstreze dragostea. lar 
musafirul îmi spune că sunt cel mai frumos, doar pentru că are nevoie de mine.” 


Gluma proastă 
poveste chineză 


Erau odată doi voinici, buni prieteni, dar care se vedeau rar. Pentru că unul locuia în vestul 
orașului, iar celălalt în est. 

Într-o zi se întâlniră din întâmplare pe stradă. Nu se mai văzuseră tare de mult. Bucuroşi, s-au 
invitat reciproc la un pahar, să cinstească întâlnirea. 

Intrară într-un birt și după două-trei pahare, unul dintre ei zise: 

— a să cerem o listă, să vedem ce au de mâncare. Aş mânca ceva carne. 

— Păi, tu ești din carne, eu sunt din carne, glumi celălalt. De ce să mai dăm banii. Hai să 
mâncăm din noi. Eu din tine și tu din mine. 


Acuma, trebuie să vă spunem că voinicii sunt oameni cu totul deosebiți. Vorba și fapta sunt la ei 
totuna și nu se tem de nimic. Nici de dușman, nici de suferință. 

Primul înţelese că tovarășul său a glumit. Dar, el trebuia să ia vorba în serios. Altfel, celălalt ar fi 
putut crede că se teme de durere. 

Așa că scoaseră amândoi săbiile, fiecare tăie din celălalt o bucată şi începură să mănânce. Se 
veseleau în continuare, beau pahar după pahar, vorbeau tare și mai tăiau o bucată, înfulecând-o. Pe 
fețele lor, nici urmă de durere, de suferință. Comandau mereu băutură, în timp ce sângele din ei se 
scurgea, șiroaie, sub masă. 

Curioşii se adunară și priveau cu gura căscată la acest spectacol îngrozitor: doi oameni 
veselindu-se cu băutura și mâncând carne din propriile lor trupuri. 

Dar cei doi voinici n-apucară să mai bea prea mult. Căzură amândoi sub masă şi-şi dădură 
sufletul, nu ca doi voinici ce erau, ci ca doi proşti care nu știau să deosebească o glumă proastă de 
un lucru serios. 


Prostul lacom 
poveste chineză 


Era odată un om atât de lacom şi apucător, încât nu putea vedea la cineva un lucru, fără a încerca 
să-l fure, să-l facă al lui. 

Într-o zi, văzu că într-un templu nou se instalează un clopot mare și frumos. Puse gând să-l fure, 
să-l ducă la el acasă. 

Dar clopotul era greu. Avea câteva sute de kilograme. Cum să-l ia, cum să-l ducă? 

Trebuie să spunem că pe vremea aceea arama era un metal foarte preţios, aproape ca şi argintul. 
Aşa că omul cel lacom, văzând că nu poate lua clopotul întreg, se gândi să-l spargă în bucăţi. „ȘI- 
aşa o să mă pricopsesc” — își zise. 

Luă cu el un ciocan mare și porni, noaptea, spre templu. 

Dar, pe drum, se gândi: „clopotul sună foarte tare când îi loveşti. Cum să fac? Dacă mă aude 
cineva?” 

Mergând și gândindu-se, găsi soluţia. Își astupă urechile cu ceară, să nu audă sunetul. 

Deci, lacomul era şi prost. Credea că, dacă nu aude el, nu aud nici alţii. 


Leac pentru nemurire 
poveste chineză 


Se spune că un împărat de demult, care ca toţi împărații trăia în belșug și fericire, era chinuit de 
gândul morţii. Cum să pleci din viaţa asta atât de frumoasă, gândea înălțimea sa, când nu ştii ce te- 
aşteaptă dincolo? 

Oare nu s-ar putea găsi un leac, ceva care să mă facă nemuritor? 

Hotări să caute un asemenea leac. Toata împărăţia primi poruncă straşnică să cerceteze, iar 
pentru cel ce va găsi se făgăduia răsplată împărătească. 

Într-o bună zi veni la palat un om și spuse că el a găsit leacul căutat. Avea, într-o cutiuţă de 
argint, un cocoloş de elixir. Susţinea că e un leac sfințit, preparat cu sute de ani în urmă. Cine îl 
înghite, rămâne veșnic tânăr și, bineînţeles, nu mai moare niciodată, nici de moarte bună şi nici de 
sabie sau de altceva. El venise din depărtare, mersese ani întregi, dorind să-i dăruiască împăratului 
acest elixir. Ceru să se înfăţișeze înălțimii sale. 

Împăratul porunci să-i fie adus străinul. 

La ultima poartă a palatului, acesta fu oprit de un ofițer din garda imperială. 

— E adevărat că elixirul adus de tine se poate mânca şi că te face nemuritor? întrebă ofiţerul. 


— Acesta e adevărul, răspunse omul. Altfel, cum crezi că aș avea curajul să mă înfăţișez 
împăratului? 

Atunci, ofițerul se repezi la străin, îi smulse cutia din mână și înghiți elixirul. 

Dus înaintea împăratului, ofițerul susținea că el nu are nicio vină. 

— Înălţimea ta, eu l-am întrebat pe acest om dacă leacul adus de el se poate mânca și el mi-a 
răspuns că da. Aşa că el e vinovat, şi nu eu. De altfel, dacă el n-a minţit şi leacul te face într-adevăr 
nemuritor, nu mă poți omorî. Am devenit nemuritor, şi cum numai zeii trăiesc veșnic, eu sunt acum 
un zeu. 

lar dacă medicamentul adus de acest om nu-i decât o înșelătorie, cum vei putea, în bunătatea şi 
înţelepciunea măriei tale, să iei viaţa unui ofițer de-al tău pentru un lucru de nimic? 

Împăratul fu nevoit să recunoască: ofițerul avea dreptate. Aşa că, porunci ca omul să plece în 
treaba lui iar ofițerul să-şi vadă mai departe de slujbă. 

Acuma, dacă omul acela a fi spus adevărul, probabil că ofiţerul mai trăiește și azi. Dacă-l 
întâlniți cumva, o să vă convingeti că povestea aceasta e adevărată. 

Cine mi-a spus-o mie a auzit-o chiar din gura ofițerului cu pricina. 


Metamorfoza 
poveste chineză 


Trăiau cândva, demult, doi frați care se înțelegeau minunat. Țineau unul la altul ca umbra la 
omul ei. Ce mai încolo-încoace, se pare că de-atunci a rămas vorba că „se au ca fraţii”. 

Dar, nenorocirea vine când ţi-e lumea mai dragă. Așa păţiră şi fraţii despre care vă povestim. 

Într-o bună zi, adică, de fapt, într-o zi rea, pentru că lucrurile rele nu se petrec în zile bune, 
frățiorul cel mic se îmbolnăvi de o boală ciudată. Parcă îl apucase strechea. Se închise în casă, 
încuie uşile și ferestrele, trase perdelele și nu mai voi să dea ochii cu nimeni. 

Degeaba veni fratele mai mare să-i aducă mâncare. Nu deschidea ușa. Încercă să-l ademenească, 
aducându-i ceai fierbinte, dar ușa tot ferecată rămase. 

Îngrijorat, fratele mai mare se duse după medic. Acesta veni, dar nu fu chip să vadă bolnavul. 

Și aşa, fratele bolnav stătu închis în casă timp de șapte zile şi șapte nopți, fără să mănânce sau să 
bea ceva. Nimeni nu știa ce se petrece cu el, ce-l doare şi de ce suferă. 

Dar, la sfârşitul celor șapte zile, bolnavul se transformase în tigru. 

A opta zi, fratele cel mare auzi mișcare în cameră. I se păru foarte ciudat. Parcă ar fi fost 
înăuntru un tigru. 

Cu teamă, dar şi din curiozitate, îngrijorat de soarta iubitului său frate mai mic ce stătea închis 
acolo de-atâtea zile, fratele cel mare se apropie tiptil de uşă şi desfăcu zăvorul încet, cu meșteșug. 
Băgă capul, să vadă ce se petrece. 

Dar celălalt, transformat acum într-un tigru fioros, se repezi cu gura căscată şi-l mâncă pe dată, 
cât ai zice peşte. 

Aşa e când se transformă omul. Nu i se schimbă numai pielea. Nu capătă numai colți şi gheare 
de animal. Dar i se transformă și inima. 

Şi, după cum, când era om ca toţi oamenii, nu știa ce înseamnă să fii tigru, tot așa acum, când 
devenise tigru, uitase cu totul că la început fusese om. 

Şi îşi mâncă propriul său frate. 


Prima impresie 
poveste chineză 


Pesemne ca zicala „peştele cel mare înghite pe cel mic” nu se potriveşte şi la şerpi, de vreme ce 
într-o baltă trăiau în bună înţelegere doi șerpi de apă, unul uriaş şi unul mic, mic de-o şchioapă. 

Acum, cică era o vară foarte secetoasă. Apa din baltă scădea în fiecare zi şi cei doi şerpi începură 
să facă planuri de mutare. Știau ei că nu departe de balta lor curge un râu. Acolo voiau să se mute. 

Ei, dar ușor de zis şi greu de făcut. Mai ales că între baltă și râu trece drumul mare. Toată ziua e 
circulație: oameni, care, turme. Ba unii umblă chiar şi noaptea. Și, se ştie, oamenii când văd un 
şarpe, tăbărăsc pe el cu măciucile. 

Cum să facă ei, cum să facă, apa scădea mereu de la o zi la alta și mutarea se amâna mereu 
„pentru mâine”, căci drumul era mereu aglomerat. 

Pământul începuse să crape de secetă şi şarpele cel mare nu mai putea rămâne în baltă. Spuse 
celuilalt: 

— Dacă mai stăm aici o să murim de sete. Așa, dacă încercăm să trecem drumul, tot avem o 
șansă de scăpare. Poate nu ne vede nimeni. 

Şarpele cel mic rămase pe gânduri. 

— Da, trebuie să ne mutăm neapărat, zise el. Dar vreau să ajungem la râu, nu să ne lăsăm pielea 
în mijlocul drumului. Uite cum vom face: fiecare ia în gură coada celuilalt, și ne facem ca o roată. 
Ne îndreptăm spre drum rostogolindu-ne, pe unde-i mulțimea mai mare. Oamenii se vor speria, căci 
aşa ceva n-au mai văzut niciodată. Vor crede că suntem cine știe ce spirite sau zei. Cred că aşa vom 
reuși să trecem nevătămațţi. 

Făcură întocmai. 

Trecătorii, nu numai că nu i-au atacat cu ciomegele, dar s-au oprit și s-au închinat, șoptind unul 
altuia că roata aceea care se rostogolește pe drum e un duh bun și că aduce ploaie. 

Mai târziu, pe locul prin care au trecut cei doi şerpi, oamenii au înălțat chiar altare de rugăciune, 
în care trecătorii aprind și azi tămâie. 

Ca să vedeţi ce mult contează prima impresie. Doar nimeni nu văzuse acel „duh bun” decât 
vreme de câteva clipe, în timp ce se rostogolea cu repeziciune de-a curmezişul drumului. 

Dacă l-ar fi observat cineva mai cu atenţie și ar fi văzut că sunt doi şerpi, desigur că nu s-ar mai 
fi păcălit nimeni. 

Vedeţi? Tocmai pe asta mizase şi şarpele cel mic: pe spaimă, pe surpriză, adică pe prima 
impresie. Şi reușise cum nu se poate mai bine. 


Maimuţele și castanele 
poveste chineză 


Era odată un om căruia îi plăceau foarte mult maimuţele. Avea pe lângă casă o ceată întreagă. 
Ştia să le dreseze, le vorbea ca şi unor oameni și maimuţele îl înțelegeau. Cele mai bătrâne 
înțelegeau aproape tot ce le spunea. 

Se ştie că mâncarea preferată a maimutelor sunt castanele. 

Într-o zi, veni omul nostru, se așeză între maimuţele sale şi le povesti că de-acum înainte vor 
avea castane multe-multe. 

— Așa că fiecare maimuţă va primi dimineaţa câte trei castane, iar seara câte patru. 

Maimuţele înţeleseră, dar li se păru că vor avea parte de prea puţine castane. Numai câte trei în 
fiecare dimineaţă? 

Începură toate să ţipe și să facă o zarvă de nu se mai auzea nici în cer, nici pe pământ. 

Ca să le potolească, dresorul se gândi să le inverseze porțiile: cea de dimineaţă să le-o dea seara, 
iar cea de seară, dimineaţa. 

— Linişte! Faceţi linişte! strigă el. Dacă vi se pare puţin, vă dau dimineaţa patru castane la 
fiecare, iar seara trei. Acum, cred că sunteți mulțumite, nu-i așa? 

De data aceasta maimuţelor li se păru că au într-adevăr mai multe. 


Doar erau patru în fiecare dimineaţă. 


Intre cincizeci şi o sută de pași 
poveste chineză 


Într-o bătălie, soldaţii unui detașament atacau cu multă vitejie pe duşman. 

Dar între acești ostaşi curajoşi și viteji erau și doi fricoşi. Unul îşi pierdu boneta și centironul, 
celălalt îşi rătăci sabia și pușca. Alergau amândoi înapoi, cât îi ţineau picioarele. Primul alergase 
deja vreo sută de paşi, iar al doilea cam jumătate pe-atâta, adică cincizeci de paşi, când se opriră. 

Cel care alergase doar cincizeci de pași strigă către celălalt: 

— Ruşine să-ți fie, laşule! Fugi din fața dușmanului! 

Se şi găsise cine să-i facă celuilalt asemenea mustrare. Tocmai el, care fugise la fel de rușinos. 
Doar că rămăsese cu cincizeci de pași mai în urmă. 

Parcă fuga nu-i tot fugă. 


Șiretenia câinelui 
poveste chineză 


A fost odată un câinie atât de inteligent, încât înţelegea până şi vorbele omului. Pentru stăpânul 
lui câinele acesta era — lesne de înţeles — cea mai nepreţuită comoară. 

Dar câinele nu înţelegea numai vorbele oamenilor, ci le ghicea chiar și intențiile. 

Dar, ca orice ființă, câinele avea și un cusur. Era tare pretențios când era vorba de găsirea unui 
loc potrivit pentru ceea ce câinii obișnuiesc să facă la un gard sau la un pom. 

Până la urmă, cel mai mult îi plăcu lui chiar fântâna din fața reședinței stăpânului. Era atât de 
încântat, încât ori de câte ori trecea pe lângă fântână, nu lăsa să-i scape ocazia. Bineînţeles, avea 
grijă să nu-l vadă nimeni. 

Într-o zi însă îl văzu un vecin. Acesta chibzui şi hotărî că trebuie neapărat să-i spună stăpânului 
nelegiuirea pe care o săvârşise câinele. 

Dar câinele i-a înţeles numaidecât intenţia și nu l-a lăsat să intre în curte. Cum se apropia vecinul 
de poartă, cum îl mușca. 

Iar, vecinul, trebuie să spunem, era, din firea lui, foarte fricos, că cel mai tare se temea de câini. 

Aşa că, după vreo trei-patru încercări, văzând că nu poate intra, renunţă și se întoarse acasă. 

Iar stăpânul, necunoscând niciodată această batjocură, a continuat să-l iubească din toată inima 
pe înțeleptul său câine, — câte zile a avut acesta. 


Mamă de vânzare 
poveste chineză 


Era o vreme când, în China, oamenii se puteau vinde. Bărbaţii se vindeau ca slugi, fetele se 
vindeau ca soții sau ca doici, mă rog, fiecare om de vânzare era dat după priceperea şi meseria lui. 

La începutul acestui fel de negoţ ruşinos, se vindeau doar fete ca slujnice, ca neveste sau ca 
țiitoare. Apoi începură să se vândă și femeile mai în vârstă. Și dacă la început oamenii cumpărau 
oameni doar când aveau nevoie, după un timp au apărut şi negustorii de oameni: cei care cumpărau 
ca să vândă din nou, mai scump. Unii au câștigat din asemenea negoţ averi mari. 


Într-un orășel, trăia un om tare sărac. Ce n-avea el mai nimic pe lingă casă, dar de la un timp îi 
mergea aşa de rău, că vându tot ce văzu cu ochii. Rămăsese, în casa goală-goluţă, doar bătrâna lui 
mamă, care-și târa bătrâneţile de azi pe mâine. 

Omului nostru îi veni ideea s-o vândă. Dădu ştire şi căută cumpărător. 

Nu după mult timp, veni un amator, o văzu pe bătrâna femeie și se înţelese cu fiul ei s-o cumpere 
ca slujitoare. Fiul era foarte satisfăcut. Pe o slujitoare se căpătau bani mai mulți. 

Lumea însă era foarte mirată de asemenea vânzare, pentru că nu se mai pomenise până atunci ca 
cineva să-și vândă un părinte. La poarta vânzătorului se adună o mare mulțime. Mama, care urma să 
fie vândută, plângea și-şi blestema fiul nerecunoscător. Dar în cele din urmă biata femeie n-avu ce 
face. Trebui să plece cu stăpânul ei. 

leşiseră deja pe poartă și se îndepărtau, când fiul alergă și-i ajunse din urmă. Căzu în genunchi în 
fața cumpărătorului, implorându-l cu lacrimi în ochi: 

— Te rog să ai grijă de mama! E foarte bătrână şi nu poate face cine ştie ce treabă. Să fii bun cu 
ea ŞI să-i dai mâncare mai consistentă. Şi să o fereşti de oboseală... 

Nenorocitul. După ce-o vânduse, acum îi ducea grija! 


Pasărea Phenix 
poveste chineză 


Un vânător colindă o zi întreagă și nu reuși să vâneze decât un fazan. Se întoarse în oraș cu 
fazanul în tolbă. 

— Ce ai, omule, în tolbă? întrebă un trecător. Ce pasăre e aia? 

Văzând că trecătorul nu recunoaşte un fazan, vânătorul îl păcăli. 

— Cum, nu cunoşti? E o pasăre-Phenix. 

— EFi, nu mai spune, se miră trecătorul. De mult auzisem eu de existența acestei păsări 
miraculoase. Dar, de văzut, nu văzusem niciodată. la să văd și eu cum arată! Aș îndrăzni să vă 
întreb dacă nu cumva o vindeţi. 

— Dacă ai buzunarele pline, poate să stăm de vorbă, răspunse vânzătorul. 

Trecătorul scoase zece leani argint și-i întinse vânătorului, rugându-l să-i dea în schimb pasărea. 

Văzând atâta bănet, vânătorul începu să se codească. Nu-i venea să creadă, gândindu-se că 
celălalt glumeşte: cum să dea zece leani pe-o pasăre rănită? 

— Parcă nu prea aş vinde-o, zise el. 

Dar trecătorul insistă. Mai adăugă încă zece leani și-i luă pasărea, lăsându-l pe negustor cu gura 
căscată și cu banii în mână. 

E locul să spunem că omul nostru, cumpărătorul, avea de mulți ani un gând tainic, un vis al său. 
Știind că pasărea-Phenix aduce fericirea deplină, voia să-i dea în dar împăratului o asemenea 
pasăre. 

Chiar în aceeaşi zi, începu să s-o pregătească pentru a merge la împărat. Pusese fazanul într-o 
cușcă şi nu se mai uită la el. 

A doua zi de dimineaţă, găsi pasărea moartă. Îl cuprinse o mare jale. Nu-i părea rău după banii 
aruncaţi. Nici nu se gândea la asta. Dar regreta foarte mult că n-a apucat să-i ducă pasărea-Phenix 
împăratului. De supărare se îmbolnăvi şi căzu la pat. 

Vestea se împrăștie ca vântul. În scurt timp, toată țara află că acel om avusese o pasăre-Phenix, 
că voise s-o dăruiască împăratului. 

Află și împăratul şi fu foarte impresionat. 


Scoica și barza 
poveste chineză 


O scoică uriaşă se lăfăia pe malul râului, într-o amiază senină de vară. 

O mângâiau razele calde ale soarelui și o dezmierda unda răcoroasă ce spăla clin când în când 
ţărmul nisipos. 

Păşind din întâmplare pe-acolo cu picioarele sale lungi, un cocostârc n-avu ce face și-și băgă în 
scoică ciocul său cât toate zilele. 

Valvele se închiseră brusc, imobilizând ca într-o menghină pliscul cocostârcului. 

— Până la urmă tot scap, zise barza către scoică. Vezi că azi n-are de gând să plouă. Mâine de 
asemenea va fi cald şi secetă. Așa că poimâine te vei usca şi vei muri, ca o netrebnică, ce ești. 

— Până să mă usuc eu, nu ştiu dacă n-ai să te înăbuși tu, cu limba ta ascuţită și cu picioroangele 
tale cele lungi cu tot. Am să te ţin așa toată ziua şi n-am să-ți dau drumul nici mâine... 

Disputa ţinu așa o bună bucată de vreme. Niciunul dintre cei doi nu se lăsa. 

Norocul unui bătrân pescar, care tocmai trecea pe-acolo. Le-a prins pe-amândouă de vii şi fără 
niciun efort. 


Un tratament eficace 
poveste chineză 


Trăia demult-demult un medic foarte renumit. Vindeca orice boală. Însuși împăratul, care suferea 
de o boală gravă, fusese tămăduit de bătrânul doctor. Fiul împăratului fusese şi el tratat, și tot de o 
boală socotită aproape de nevindecat. 

Bineînţeles, faima doctorului crescu și mai mult. 

Un om bogat, pe nume Zhan, se îmbolnăvi într-o bună zi și căzu la pat. Avea toată spinarea 
numai buboaie. 

Trimise după medicul cel vestit şi acesta veni de îndată. 

Trebuie să spunem că în vechea Chină, a-ți arăta altuia trupul era considerat o necuviință atât de 
mare, încât nici bolnavul nu-și lepăda vreodată veșmintele în fața doctorului. Mai ales când avea de 
tratat o femeie, medicul nu-i putea vedea decât mâna, sau chiar numai locul unde se ia pulsul. 
Restul era îmbrăcat, învelit și acoperit cu grijă. 

Lesne de înţeles că tratamentul se făcea mai mult pe ghicite, medicul trebuia să aibă calități 
extraordinare, să înţeleagă după puls, temperatură și după ritmul respirației, ce are de făcut. 

— M-ai chemat să te vindec, îi spuse doctorul cel vestit domnului Zhan. Nu te temi de durere? 

— Doctore, mă dau cu totul pe mâinile dumitale. Fă tot ce crezi. Consideră că nu mă tratezi pe 
mine, ci că-ți oblojeşti propria-ți spinare. Să faci cu spinarea mea exact ceea ce-ai face cu-a 
dumitale. 

Având o asemenea învoială, doctorul îl consultă și îl trată cu multă atenţie şi grijă, după știința 
sa, şi în scurt timp domnul Zhan se vindecă deplin. 

Altfel, dacă ar fi procedat ca toată lumea pe vremea aceea, cine ştie cât ar fi suferit, sau dacă ar fi 
scăpat vreodată. 


In orchestra imperială 
poveste chineză 


Între vechile instrumente de cântat chinezești se află unul, asemănător flautului, numit liu. 

Un împărat iubea foarte mult acest instrument. Îi plăcea nespus de mult sunetul lui cristalin. Dar 
nu voia să-l audă solo, ci numai într-o orchestră formată din sute de asemenea instrumente, care să 
facă să răsune tot palatul. Atunci era el foarte mulțumit. 


Mulţi oameni care habar n-aveau să cânte din liu se strecuraseră, prin relații și intervenții, în 
orchestra împăratului. Țineau instrumentul în mână și mișcau din degete, făcându-se doar a cânta, 
dar nescoţând niciun sunet. 

Un nobil, pe nume Kuo, care habar n-avea nici el să cânte din liu, se duse la palat, se prezentă 
împăratului şi fu primit în orchestră. 

Bineînţeles, pentru această muncă primea mulți arginți pe lună. 

După moartea împăratului, se urcă pe tron fiul acestuia. Și lui îi plăceau instrumentele, și el 
iubea muzica. Dar îi plăceau mai mult instrumentele solo, nu cele în grup. 

Așa că domnul Kuo, la fel cu toți cei ce făceau parte din orchestră, dar nu ştiau să cânte, dispăru 
fără ca măcar să-și ia ziua bună. 


Un ajutor dat la timp 


poveste chineză 


Într-o primăvara, domnul Tuan avu asemenea ghinioane în negoţ, merse din rău în mai rău, încât 
își risipi toată averea. Se văzu peste noapte sărac de n-avea ce pune-n oală. 

Gândindu-se în fel şi chip cum să facă, pe unde să scoată cămașa i se păru că întrezăreşte undeva 
o rază de speranţă. 

Căută un om de încredere și-l trimise la un prieten vechi, mic dregător, să împrumute nişte orez. 

Prietenul, care aflase între timp tot ce i se întâmplase domnului Tuan, răspunse trimisului: 

— ÎL ajut eu mare plăcere, desigur. Să nu-şi iacă niciun fel de griji. Spune-i doar să aștepte puţin, 
până mai spre toamnă. După ce-mi strâng recolta, după ce-mi încasez arenda de la toţi țăranii, am 
să-i trimit negreşit trei sute de arginti. 

Întorcându-se de la dregător cu mâinile goale, trimisul povesti domnului Tuan spusele vechiului 
său prieten. 

Din întâmplare, cei doi se întâlniră chiar a doua zi. 

Cu mânie abia reținută, domnul Tuan îi povesti prietenului. 

— Cum veneam adineaori pe drum, cineva mă striga din spate. Mă uitam înapoi şi nu vedeam pe 
nimeni. Până la urmă, observai un crap, zbătându-se între viață şi moarte, în șanțul săpat pe mijlocul 
drumului de roţile căruţelor. 

— Ce-i cu tine aici? l-am întrebat. 

— M-au adus apele tocmai din marea de est şi am ajuns până aici. Dar apele s-au retras şi uite că 
am rămas pe uscat. Fii bun și salvează-mă. Adu-mi un ulcior sau o găleată de apă și varsă peste 
mine. Poate o mai duc câteva zile, până vin nişte ploi mai mari. 

— Vai, se poate să te las aşa, zise domnul Tuan crapului. Te ajut numaidecât. Ai puţină răbdare, 
până mă duc la stăpânul ținutului de est, să vorbesc să-mi dea voie să trec prin ţinutul lui, până la 
marea de est. Dacă-mi dă voie, îți aduc neapărat apă şi te salvez. 

Ei bine, povesti domnul Tuan, mai departe, ce crezi? În loc să-mi mulțumească, crapul s-a 
supărat foc şi mi-a strigat: 

— Eu te-am rugat să-mi aduci puțină apă să-mi astâmperi setea. Dacă-i vorba să aştept atâta, 
poate oasele să mi le stropești, cu apa adusă tocmai din marea de est. 


Nurorile din oglinzi 
poveste chineză 


Era odată o câmpie aşa de întinsă, încât un cal bun nu putea să-i dea ocol nici în zece zile. Acolo, 
pământul era nesfârşit, iar cerul de necuprins. Şi dacă te uitai în cele patru zări, nu vedeai decât linia 
cenușie a orizontului. Numai în partea de sud-vest abia se zăreau contururile străvezii ale unor 


munţi. În această câmpie se găseau numeroase sate mari și mici. Într-un sătuleţ de aici, trăia o 
bătrână bună și inimoasă, care avea doi feciori frumoși şi deştepţi. Bătrâna dorea din tot sufletul să- 
şi vadă feciorii la casele lor. Și să-și crească nepoţii. Feciorii însă nu înțelegeau dorința mamei. Și a 
trimis bătrâna pețitori în cele patru zări, care au umblat până şi-au făcut praf încălțările, dar nu au 
găsit nurori potrivite pentru feciori. De aceea, bătrâna mamă era tot mai mâhnită. Într-o noapte, 
neputând să doarmă, a coborât din kang“* și a ieşit în curte. Era miezul nopţii. Bătrâna şi-a 
îndreptat faţa spre cerul plin de stele şi oftând adânc a zis: „Cine ştie la ce fel de nurori se gândesc 
feciorii mei?” 

Deși bătrâna a rostit aceste cuvinte cu voce slabă, noaptea fiind nespus de liniștită, ea a crezut că 
a fost auzita până și de stele. Deodată, a văzut cu teamă cum se ridică plutind dinspre sud-vest o 
lumină aibă puternică, care, pe măsură ce se apropia, devenea din ce în ce mai rotundă, mai mare, 
ajungând cam cât luna de pe cer, care a coborât în curtea ei. Bătrâna a fost orbită o clipă, dar 
imediat și-a deschis ochii și a văzut cum în cercul alb şi luminos stătea un bătrân cu barba albă, cu 
un sceptru cu capăt de dragon în mână. Bătrânul avea trupul mai luminos chiar decât cercul și faţa 
strălucitoare şi blândă. Barba lungă şi albă s-a mişcat şi o voce a spus: 

— 'Ți-am adus nurori la feciori! 

Bătrâna, întristată, a spus: 

— Bătrâne, mă tem că te-ai obosit în zadar. Niciun fel de nurori nu pot mişca inimile feciorilor 
mei! Dar unde-s nurorile? Unde sunt pețitorii? 

Bătrânul a izbucnit în râs şi jucându-şi barba a zis: 

— Nu-i nevoie de peţitoroare să lege firul roşu“” și nici de caretă împodobită. lată am aici două 
oglinzi ro tunde, colorate, şi să nu-ţi închipui eă-i o păcăleală; nu rorile tale se află cu adevărat în 
aceste oglinzi. In fiecare un, la trei ale lunii martie, la miezul nopții, dacă vei în- "drepta oglinzile 
spre sud-vest, oglinzile îţi vor arăta dru mul- care duce la nurori. 

Zicând acestea, bătrânul scoase de la piept doua oglinzi mici, rotunde. Apoi, ca un soare care 
răsare, cercul luminos s-a înălțat în văzduh și a început să plutească spre sud-vest, asemănându-se 
cu o cometă cate piere încet de pe boltă. 

Bătrlna s-a întors în casă, şi-a sculat feciorii și le-a dat câte o oglindă. Băiatul cel mare, uitându- 
se în oglindă, a văzut o fecioară îmbrăcată în roșu, care i-a zâmbit și apoi și-a plecat privirea spre o 
floare de bujor roșu, pe care o ţinea în mină. Feciorul cel mare, uitând pentru o clipă că fata ce-o 
vedea nu era decât în oglindă, <a spus: 

— Mamă, înainte de a pleca capul, mi-a zâmbit, nu pot să nu răspund sentimentelor ei. Mamă! 
Dă-mi voie să mă însor cu ea! 

La vorbele băiatului, bătrâna înlemni. 

La rândul său, cel de al doilea fiu, uitându-se în oglinda lui, a văzut o fecioară îmbrăcată în haine 
verzi, care I-a privit cu blândoţe și apoi şi-a plecat privirea spre o floare de bujor verde, pe care o 
ținea în mână. Şi el a uitat pentru o clipă că fata pe care o vede nu este decât în oglindă și a spus: 

— Mamă, fata aceasta avea în privire ceva numai pentru mine, încât m-a mişcat. Mamă, dă-mi 
voie să mă însor cu ea! 

Plângând și râzând de bucurie, bătrâna le-a spus: 

— Fiii mei, nu vă prostiţi, ceea ce ați văzut nu erau decât niște umbre în oglinzi. Cum o să va 
însuraţi cu ele? 

Auzind cuvintele maieă-si, feciorul cel mare si-a piept capul cu tristeţe, iar feciorul cel mic şi-a 
încruntat Iprfncenele cu mâhnire. 

Au trecut câteva zile şi feciorii continuau să fie trişti M Ingânduraţi, încât biata mamă a fost 
nevoită să le des-Ifiliui iască spusele bătrânului. 

La trei ale lunii martie, bătrâna le-a spus: 

— Fiii mei, orice ar fi, nu pot să vă las să plecaţi inilndoi. Cine ştie ce primejdie vă paşte. 


478 pat chinezesc construit din cărămidă şi lut, care se încălzește pe dedesubt 
479 credință populară după care mirii erau legaţi de firul roșu al soartei 


Feciorul cel mare a spus: 

— Frăţioare, lasă-mă pe mine să plec primul! 

Iar bătrâna a adăugat: 

— Fratele tău. E mai mare docil tine, trebuie să-l lași... I plece primul! 

La miezul nopții, feciorul cel mare a ieșit în curie şi îndreptând oglinda spre sud-vest s-a uitat în 
ea. Deodată, in oglindă i s-a arătat o rază albă, care ducea până la Biunţii din sud-vest, ce nu mai 
apăreau ca nişte contururi, ci ca niște stânci ciudate, acoperite cu păduri dese, cu vârfuri de fier. Și 
văzând cu ochii această rază albă s-a. Transformat într-Un drum luminos. Băiatul cel mare şi-a luat 
rămas bun de la bătrâna și de la frățior și a pornit De drumul ce i s-a arătat în oglindă. 

Pe înserate, feciorul cel mare a ajuns la capătul drumului, la poalele munţilor. Ocolind poalele 
munților, a văzut o peşteră luminoasă'ân care şedea bătrânul îneon-uirat de lumină, Amintindu-și ele 
vorbele mamei-, a recunoscut în acesta pe bătrânul care-i dăruise oglinzile. Înaintând, a întrebat cu 
respect: 

—- Bunicule, am ajuns la capătul drumului. Încotro trebuie să ma îndrept spre a găsi fata din 
oglindă? 

— Bătrânul l-a lăudat, zicându-i: 

— Bravo, flăcăule, în sfârșit, ai venit! Fata pe care ai văzut-o locuiește pe marele munte din 
partea de apus a acestor munți și pentru a ajunge la casa ei trebuie să treci mai întii muntele tigrilor 
şi prăpastia monştrilor apei. Fecioara din oglindă este în stăpânirea zgripțuroai-cei, care a 
transformat-o într-un bujor roşu şi a sădit-o în grădina clin spăl ele muntelui. Pentru ca ea să se 
transforme în om, trebuie să pătrunzi în grădină și să îndrepți oglinda asupra ei. Și acum, după ce 
ştii toate astea, ră-mâne la voia. Ta dacă te duci sau nu.;; 

După ce s-a gândit, feciorul a spus: 

— Bătrâne, dacă am ajuns până aici, nu mai pot să dau înapoi. 

— Dacă ai curaj să te duci, eu te voi ajuta. Îţi voi da un bici și un franjure de mătase şi te voi 
învăţa cum să foloseşti aceste obiecte, dar să nu care cumva să uiţi ca atunci când le foloseşti să 
şovăi vreun pic, l-a sfătuit bătrânul. 

Apoi a luat biciul şi franjurele şi le-a pus în. Mină băiatului, dându-i poveţe cum să le folosească 
şi numai după aceea i-a arătat drumul. 

Pornind pe drumul arătat, după multe zile, băiatul a ajuns în apropierea vârfului muntelui, de 
unde, privind drept înainte, a văzut cum din fața muntelui alătura? format din stânci ciudate şi 
acoperit cu păduri dese, se înalță o ceaţă neagră. După un scurt popas, s-a îndreptat catre acest 
munte. Și de ce mergea, de aceea era mai greu de mers; obstacolele deveneau din ce în ce mai mari. 
Clnd era mai obosit şi cu trupul lac de sudoare, din vârful muntelui s-au repezit doi tigri vărgaţi. Şi 
cât ai clipi din ochi, tigrii au ajuns în faţa lui, deschizându-şi gurile să-l înghită. Atunci băiatul a 
scos în mare grabă biciul dăruit de bătrân și mișcându-l deasupra tigrilor, a spus: 

— Tigrilor care păziţi muntele, ascultați! Am venit aici să caut pe cineva care-mi este drag. 
Lăsaţi-mi calea liberă! 

După ce a spus aceasta, tigrii şi-au închis fălcile, şi-au plecat capul și au rupt-o la fugă.. 

Ajungând şi mai sus pe creasta muntelui, băiatul a văzut prăpastia monștrilor apei. Nicio piatră, 
NICI un' copac, ci numai o apă cât un ocean. Cobormd pe coasta muntelui, a ajuns la marginea apei. 
A scos franjurele de mătase şi apucând capătul I-a aruncat în apă, zicând: 

— Monştri ai apelor, faceli-mi o punte să trec să găsesc pe fata pe care am îndrăgit-o! 

Cum a terminat de spus, din mijlocul apei s-au ridicat niște monștri, cu coada de peşte și corp de 
om, cu cap de om și corp de broască ţestoasă, care apucând capătul firului l-au fixat pe celălalt mal 
al apei. Firul subțire s-a transformat într-o punte îngustă și rezistentă. Mișcându-şi biciul, băiatul a 
pornit să treacă puntea, dar cand era aproape de jumătate s-a. Uitat. În jos şi a văzut cum din apa 
verde îl priveau cu ochii roșii, holbaţi, monștrii. Ar fi fost mai bine dacă nu se uita, căci văzând 
aceasta şi-a pierdut cumpătul şi a început să se teamă dacă nu. E în pericol să cadă în apă de pe o 
punte atât deîngustă. Şi a şovăit!! Şi în această clipă picioarele au început să-i tremure, capul să" se 


învârtească. lar puntea — a devenit subțire, cât un fir de aţă, și băiatul, a căzut în i apă afundmdit-se 
în adâncuri împreună, cu monștrii. A trecut un an. Văzând bătrâna că nu i se mai întoarce feciorul 
cel mare, era îngrijorată. A venit din nou trei ale lunii martie şi cel de al doilea fecior i-a spus: 

— Mamă, anul trecut, în această zi, a plecat fratele meu. Acum mi-a venit şi mie riadul să plec în 
căutarea fetei din oglindă. 

Bălrâna, speriată, a răspuns: 

— Fiule, fiule, a trecut un an și fratele, tău nu s-a 'mai- întors, cum de mai îndrăznești să spui. Că 
pleci? Bă iatul a adăugat: 

— Mamă, fii fără grijă, eu mă voi întoarce neapărat. Bătrâna ar fi vrut să ştie ce s-a întâmplat cu 
feciorul cel mare și-i spuse feciorului cel mic: 

— Du-te, dar ai grijă de tine şi să te întorci acasă ehiar dacă nu găseşti fata. Să afli și ce s-a 
întâmplat cu {ratele tău. 

La miezul nopţii băiatul a ieşit în curte' şi îndreptând. Oglinda spre sud-vest s-a uitat în. Ea. 
Deodată, în oglindă i s-a arătat o rază albă, care s-a transformat într-un drum aninos, ce ducea la 
munții din sud-vest. Feciorul cel mic şi-a luat rămas bun de la mamă și a plecat pe drumul arătat în 
oglindă. 

Când s-a crăpat de ziuă, băiatul a ajuns la poalele muntelui, unde I-a întâlnit pe bătrânul 
înconjurat de lumină. Acesta i-a dat și lui un bici și un iran jure de mătase, 1-a povăţuit și pe el cum 
îl povăţuise pe frate-său, apoi a adăugat: 

— Anul trecut, pe timpul acesta, a venit fratele tău, dar a căzut în prăpastia monștrilor apei. 
Hotărăște-te tu singur dacă vrei să-ți continui calea! 

Auzind că fratele lui a căzut în prăpastie, cel de al doilea fecior a început să plângă și a spus: 

— Orice s-ar întâmpla, îmi voi continua drumul. Bătrânul i-a arătat și lui drumul care ducea la 
fata din oglindă. 

Mişcându-şi biciul, băiatul a trecut muntele tigrilor şi a ajuns la prăpastia monștrilor apei. A scos 
franjurele, a tras capătul firului şi 1-a aruncat în apă, spunând: 

— Monştri ai apelor, am venit să caut fata din oglindă, faceţi-mi degrabă o punte! 

Nu apucă bine să termine şi din apa agitată apărură monştri cu corp de om şi coadă de peşte, cu 
cap de om și corp de broască ţestoasă, cu care prinseră firul de capăt şṣi—l fixară de celălalt mal, 
transformându-l într-o punte îngustă şi rezistentă. Băiatul pomi pe punte pocnind din bici. Deşi din 
apă se auzeau tot felul de zgomote ciudate, el nu a privit în jos şi a mers mai departe pe punte, sigur 
de sine. Şi aşa a trecut munte după murite, până ce a văzut o casă înconjurată de copaci bătrâni. 
Înainte de a ajunge acolo, a simţit un miros, plăcut. Băiatul, ur~ mând sfatul Bătrânulur, se îndreptă 
direct spre grădina din spate. Peste zidurile gradinei își întindeau ramurile tot felul da crengi 
înflorite, dar el nu le-a luat în seamă. A plesnit din bici şi acesta s-a transformat într-o scară de 
frânghie, pe care a urcat pătrunzând în grădină, apoi frânghia «devenit din nou bici. 

în mijlocul grădinii a găsit bujorul roşu şi bujorul verde, aşa cum îi spusese bătrânul, înfloriți și 
plini de parfum. Băiatul a îndreptat oglinda spre bujorul cel verde şi a spus: 

— Fata-n verde! 

Şi deodată bujorul verde s-a transformat în fata pe care o văzuse în oglindă. Bucuros, băiatul i-a 
spus: 

— Fată-n verde, pentru tine am venit până aici, vrei să mă urmezi? 

Fata l-a măsurat din cap pân-la picioare, chipul i s-a luminat de bucurie, dar, întorcându-se spre 
bujorul roșu, faţa i s-a întunecat, lacrimile au început să șiroiască ca niște perle și ea a zis: 

— Cum m-aş îndura s-o părăsesc pe sora mea în roşu! Chiar dacă noi vom scăpa din mâinile 
zgripţuroai-cei, eu voi rămâne pentru totdeauna mâhnită. La auzul acestor cuvinte, bujorul roşu a 
început să-şi scuture petalele una câte una, ca nişte lacrimi care cad. 

Băiatul, întristat, a înţeles că bujorul cel roșu e fata după care plecase fratele său. Dar cum s-o 
transforme fu om, dacă nu avea oglinda fratelui său? Fata-n verde ii spus deodată: 

— Să mergem în casă, deoarece e timpul să se în toarcă zgripţuroaica! 


Cum au intrat în casă, zgripțuroaica a şi ajuns în IJUrtea din față. Uitându-se printr-o crăpătură, 
băiatul a văzut că zgripţuroaica era îmbrăcată și împodobită, dar. Ivea faţa şi mâinile acoperite de 
păr. Aceasta s-a oprit în curte şi a început să ocărască: 

— Nemernico! Cine te-a transformat clin nou în om? Cine ţi-a îngăduit să ascunzi străini în 
casă? Și lovind «"u picioarele în ușă și-a prins poalele şi a început să le Bgite sțârmrjji un vânt 
puternic, care a cuprins toată încăperea. Dar oricât se înteţea vântul, fata fiind sub puterea oglinzii 
n-a mai putut fi transformată în floare. Văzând aceasta, zgripţui-oaica s-a prefăcut că e bucuroasă şi 
a spus: 

— Tu eşti un copil bun, Fată-n verde, şi băiatul acesta îmi place. Îţi dau binecuvântarea să te 
măriți cu el. 

Băiatul şi Fata-n verde nu au răspuns. Atunci zgripțuroaica, clipind, a adăugat: 

— Ştii că avem cirezi de cămile şi cai, vaci şi oi și mine teamă că în noaptea asta vom fi pi-ădați. 
Să meargă flăcăul cu mine să mă ajute, iar mâine veți pleca împre ună. Zicând aceasta, 
zgripţuroaica a plecat. 

Arnărâtă, Fata-n verde a spus: 

— Zeripţuroaica vrea să te piardă. Nu are niciun fel de cirezi. S-a dus să cheme animalele, 
sălbatice. Băiatul a liniştit-o, — spunându-i: 

— Nu te teme, am biciul şi nimeni nu va putea să se apropie de mine. 

Zgripţuroaica a dus băiatul pe un munte golaş şi s-a făcut nevăzută. Se lăsase noaptea. Tot 
muntele era acoperit cu ciulini şi nu se vedea nici urmă de cămile sau cai, vaci sau oi. După puţin 
timp, în întunericul care-l înconjura, au început să licărească nenumărați ochi de fosfor. Veniseră 
fiarele, dar niciuna nu cuteza să se apropie de băiat. Băiatul a căutat un loc mai neted şi s-a culcat, 
dormind până a doua zi dimineaţa. 

Zgripţuroaica văzând că băiatul e teafăr, s-a prefăcut că plânge, zicând: 

— Eu nu mai pot de dragul fetei acesteia şi după ce va pleca am să mor de dorul ei. Nu mă pot 
despărți de ea, merg și eu cu voi. 

Auzind-o, Fata-n verde a ghicit că pe drum zgripțuroaica va căuta să-i piardă şi, cu multă 
înţelepciune, a spus: 

— Bine, bine, dar la vârsta ta ai să te obosești de moarte mergând alături de noi, tinerii. Tu ai 
puterea să te măreşti sau să te micșorezi. De data asta, prefă-te mai mică și te vom vâri în vaza 
aceasta de aramă, pe care vom purta-o în spate şi astfel, nu te vei obosi, ba, dim potrivă, în vază vei 
putea chiar să și dormi, dacă vrei. 

Zgripţuroaica, care nu se gân djea decât cum să ie vină de hac celor doi, se prefăcu mică eât un 
şoarece şi intră în vază, fără să stea prea mult pe gânduri. Atunci tinerii astupară în grabă gura vazei 
şi o porniră la drum. 

Ajungând la prăpastia monştrilor apei, aruncară vaza în apele verzui. Apoi, Fata-n verde se așeză 
pe malul apei și începu să plângă. 

— Zeripţuroaică afurisită! Ne-ai chinuit în fel şi chip pe mine şi pe sora mea și ne-ai transformat 
apoi în flori.. Surioară, cum să te părăsesc? Când ne vom revedea oare? Și plânse Fata-n verde, 
plânse, iar lacrimile-i șiro- iau ca nişte şuvoaie, iar din copaci cădeau picuri ca de rouă. 

Băiatul începu să se gândească la fratele său și-l apucă plânsul și pe el. Și deodată, apa începu să 
strălucească şi ceața cea neagră deveni albă, împrăştiindu-se încet, încet în cele patru zări. Atunci 
bătrânul înţelept cobori din văzduh în cercul său luminos. Și apucând sceptrul cu cap de dragon 
arătă spre apă, zicând: 

— Monştri ai apelor, scoateţi-mi degrabă la mal pe feciorul cel mare! 

Nici nu apucă să termine de spus, că monștrii cu coadă de peşte şi corp de om, cu cap de om și 
cu corp de broască ţestoasă îl ridicară deasupra pe primul fecior. Bătrânul făcu un semn asupra lui și 
acesta clipi din ochi şi zise: 

—Am visat oare? Băiatul cel mic, văzându-și fratele, îl îmbrăţişa cu căldură. 

Bătrânul se ridică în văzduh și se făcu nevăzut. 


Plecară cu toții în grădină și feciorul cel mare îndreptă oglinda asupra bujoral. Ui roşu şi acesta 
se prefăcu într-o fecioară îmbrăcată în roşu, aşa cum o văzuse în oglindă. Fata-n roșu îl privi pe 
primul fecior şi-i zâmbi. 

După multe peripeții, amândoi feciorii ajunseră acasă, cu nurorile și împreună cu mama lor 
petrecură zile multe şi fericite. 


Piatra lunu 
poveste chineză 


Pe vârful Zeița de Jad sunt sute de temple. 
De la poalele Pietrei Lunii izvorăşte Râul Raţelor. 


Aceste cuvinte zugrăvesc una din cele mai minunate privelişti de pe muntele Ţin. Povestea spune 
că vârful Zeița de Jad, care s-ar afla pe muntele Ţin, este neasemuit de înalt şi pe el sunt o mulţime 
de temple. Nu departe de acest munte, se află un râuleţ cu apa limpede ca cristalul. E Râul Raţelor, 
care izvorăşte de la poalele Pietrei Lunii. Se zice că Piatra Lunii strălucește și ziua, dar mai ales 
noaptea e neîntrecută. În fiecare seară din ea iese o lună mai rotundă și mai strălucitoare decât luna 
de pe cer. Cel mai puternic lucește Piatra Lunii în zilele de 1 şi 15 ale fiecărei luni şi razele ei 
căzând asupra Râului Raţelor, acesta pare de cristal. Atunci, în mijlocul lunii se vede umbra unei 
fecioare, iar pe apele cristaline ale râului înoată o pereche de rațe de aur. Dar nimeni nu a văzut 
limpede cum arată fecioara și rațele de aur. 

Povestea spune că demult, tare demult, într-unul din templele de pe munte trăia un călugăr care 
zi şi noapte nu avea altă treabă decât să petreacă. La bătrâneţe, călugărul s-a gândit să-şi caute un 
urmaş care să-i îngrijească de casă şi să-i facă mâncare. Într-o zi, trecând prin satul de la poalele 
muntelui a văzut un copil de vreo zece ani care, în ciuda hainelor zdrenţuite, era tare arătos. 
Făcându-şi planul, călugărul s-a dus la părinţii copilului şi le-a spus: 

— Voi sunteţi săraci şi e păcat de copilul ăsta aşa frumos și deştept. Dacă vreţi să trăiască ani 
mulți, fericiți, trimiteţi-l la templu. 

Părinţii au plâns ce au plâns, dar până la urmă şi-au trimis copilul la templu. 

La templu, copilul a fost ras în cap şi i s-a dat o haină preoțească, încât arăta ca un călugăraş în 
toată regula. Deși niciodată nu avea voie să intre în biblioteca templului, micul călugăraș învățase o 
mulțime de lucruri. Știind că are pe cineva acasă, călugărul pleca şi mai des la petreceri. 

Micul călugăraș și-a petrecut în templu câțiva ani. De câte ori mergea la pârâul din pădure să 
aducă apă, florile parcă se înviorau, iarba de pe malul râului parcă se făcea și mai fragedă; iar apa 
cristalină a râului oglindea frumuseţea băiatului. Atunci, nu se știe din ce motive, băiatul ofta. Într-o 
zi, după ce şi-a umplut găleţile cu apă şi tocmai voia să plece, a simţit aşa, ca şi când cineva l-ar 
trage de la spate şi n-a mai putut să înainteze. A privit în jur, dar n-a văzut nimic. A pornit din nou, 
dar după doi pași s-a oprit. Nici de data aceasta nu a văzut nimic. Se înfuriase, când, a auzit un râset 
şi din spatele unui brad a ieşit o fecioară de vreo şaisprezece ani. Avea părul negru în care erau 
împletite flori de munte, iar pe faţa-i rotundă străluceau doi ochi de o bunătate nespusă. 

Până să spună băiatul un cuvânt, fata a şi ridicat una din găleți, zicând: 

— Tu eşti singur, iar eu mor de plictiseală. Hai să ne distrăm puţin. 

De mult nu mai schimbase băiatul nicio vorbă cu nimeni în singurătatea muntelui și, deşi se 
temea puţin, a căzut bucuros la învoială. 

Fata era pricepută la vorbă şi la glumă. Cunoştea numele tuturor ierburilor de leac şi tuturor 
florilor de pe munte. Cu puteri nebănuite a rostogolit o stâncă care, prăvălindu-se în prăpastie, a 
bubuit ca un tunet. A apucat o creangă plină de flori şi florile s-au scuturat ca o ploaie de nea peste 
ei. Și ei râdeau, întruna. Niciodată nu fusese băiatul așa de vesel de când venise pe munte. După ce 
s-au despărțit și călugărașul s-a înapoiat la templu, s-a simţit, așa, deodată, nespus de fericit. 


A doua zi, cum a plecat de acasă călugărul cel bătrân, băiatul şi-a luat gălețile şi s-a grăbit spre 
râu. Fata îl aştepta de mult pe malul apei. Și au început din nou să zburde. Ajungând într-o poieniţă, 
fata a spus: 

— Vreau să te învăţ să cânţi. 

Şi a început să cânte îmbiindu-l şi pe băiat. Fata cânta un viers, băiatul cânta după ea şi au cântat 
aşa până ce băiatul a învăţat să cânte. Acum alergau împreună prin poieniţă cântând. Așa a mai 
trecut o zi plină de veselie. De atunci, cum pleca călugărul, băiatul apuca gălețile şi o zbughea în 
pădure, unde se întâlnea cu fata şi se zbenguiau ziua întreagă. 

Într-o zi, ca de obicei, călugărul a plecat la treburile lui. Pe drum și-a amintit că-și uitase pocalul 
de vin şi s-a întors. Ajungând pe creasta unui munte învecinat, a auzit două voci cântând de te 
fermecau. Călugărul s-a întrebat mirat cine poate să cânte atât de frumos în munții aceia sălbatici! 
Cu cât se apropia de casă cu atât cântul răsuna mai clar, până ce şi-a dat seama că viersul vine din 
împrejurimile templului. A grăbit pasul şi ajungând în poieniță i-a văzut pe cei doi care cântau și se 
veseleau. Atunci, s-a furișat în pădure şi apropiindu-se tiptil de tineri le-a ieşit deodată în față 
strigând: 

— Nu vă mișcaţi! Cum de îndrăznești tu, fată, să-mi ispitești discipolul? 

Călugărașul a încremenit, iar fata a zbughit-o în pădure. Călugărul s-a repezit pe urmele ei. 
Undeva în adâncimea pădurii i s-a părut că vede fusta roşie a fetei, apropiindu-se însă, a văzut că 
era un bujor sălbatic, iar de fată nici urmă. 

Întorcându-se la templu a început să-l bată şi să-l blesteme pe călugăraş, iscodindu-l ce-i cu fata. 
Băiatul s-a rugat să-l ierte, jurindu-se că nu ştie nici de unde venise, nici cum o cheamă. Atunci 
călugărul a promis că-l iartă cu o condiţie: ca a doua zi să înfigă un ac, în care era vârât capătul unui 
franjure, în fusta fetei. 

Călugărașul a luat franjurele și acul, dar în sinea lui își făcuse planul să-l păcălească pe călugăr 
care, după cum se vedea treaba, nu avea gânduri bune cu fata. 

A doua zi, nu plecase bine călugărul, că fata a venit şi veselă a spus: 

— Hai să zburdăm! Ce să faci în casă când afară e primăvară şi au înflorit toate florile?! 

Înfricoşat, băiatul i-a spus: 

— Surioară, să nu mai vii aici! Călugărul mi-a dat un ac şi un franjure, vrea să te găsească și să- 
ți facă rău. 

Zicând acestea, vocea-i tremura gândindu-se cât de tristă va fi viața lui dacă ea nu va mai veni. 

Fata i-a smuls franjurele şi acul din mână și apucând capătul franjurelui i-a spus băiatului: 

— Nu mai fi trist, vino cu mine! 

Au ieşit amândoi pe poartă şi fata ținea de capătul franjurelui. Speriat, băiatul i-a spus 
tremurând: 

— Aruncă firul, altfel călugărul va fi pe urmele noastre! 

Izbucnind în râs, fata 1-a răspuns: 

— Nu te teme, vino cu mine! 

Au străbătut aşa pădurea, au trecut peste câțiva munți și au ajuns la Râul Raţelor cu apa 
cristalină, unde ea a aruncat franjurele. Apoi a bătut din palme şi din apa râului a ieşit o pereche de 
rațe de aur. Una din ele ţinea în cioc o rămurică verde, de care atârna un fruct roșu. Călugărașul a 
simţit un miros puternic de mere, de parcă se afla într-o livadă. Rața s-a apropiat de mal şi a lăsat 
crenguţa cu măr cu tot și apoi a coborât în fundul râului. 

Fata a luat crenguţa şi rupând fructul l-a îmbiat pe băiat: 

— Mănâncă-l tot! 

Ascultând de vorbele fetei, băiatul a mâncat fructul şi s-a minunat de dulceaţa şi parfumul lui. 
Tot corpul şi l-a simţit mai ușor şi toată supărarea și tristeţea au dispărut ca prin farmec. 

În timpul ăsta, bătrânul se odihnea pe o piatră de la marginea drumului. S-a ridicat și a plecat 
spre casă gândindu-se: 


— De data asta prind fata în mod sigur. Poate că e chiar o zână? Dac-o prind, o să mă 
îmbogăţesc. 

N-a mai mers pe potecuţă şi a tăiat-o direct printre stânci și prin pădure. Ajungând acasă nu l-a 
găsit pe băiat şi s-a făcut foc gândindu-se că acesta l-a păcălit plecând cu fata. Uitându-se în jos, a 
văzut capătul franjurelui şi s-a înveselit pe loc. A plecat pe urma firului ce se deşirase din franjure şi 
a străbătut astfel pădurea, a trecut peste munţi şi deodată a auzit râsete. 

Înainte de a-l vedea, fata știa că bătrânul e pe urmele lor și se apropie. Atunci l-a apucat de mână 
pe băiat şi amândoi s-au ascuns în spatele unei stânci. Călugărul a mers după fir până la Râul 
Raţelor. Dar aci nici urmă de tineri. Obosit şi furios, călugărul tocmai se pregătea să-i caute prin 
împrejurimi când, fata a bătut din palme şi din undele lacului au apărut cele două rațe de aur. Cea 
de-a doua rață ţinea în cioc o crenguţă verde de care atârna un fruct verde. Văzând călugărul rața de 
aur, nu l-a mai interesat nimic. Rața înota pe lângă mal în apropierea călugărului. Acesta s-a repezit 
s-o prindă, dar rața s-a făcut nevăzută iar pe mal a rămas crenguţa cu fructul verde. Călugărul a 
simţit un miros aromat de fructe. Gândindu-se că acesta e un fruct vrăjit, l-a mâncat. După câţiva 
paşi şi-a simţit trupul mai ușor. În spatele stâncii, fata i-a şoptit băiatului: 

— leşi şi ia-o la fugă! Călugărul te va urmări, dar să nu te temi. Să fugi mereu spre apus, până 
vei da cu ochii de mine. 

Și s-a făcut nevăzută. 

Cum a ieșit de după stâncă băiatul, călugărul a luat-o la goană după el înjurându-l: 

— Nemernicule, te ajung eu, dacă nu ţi-oi rupe picioarele! 

Şi aşa a fugit călugărul după băiat munte după munte. Băiatul se cățăra pe creste de parcă ar fi 
avut aripi. Călugărul, care-și simţea trupul ușor, era mereu în urma lui, gata să-l ajungă. Și așa au 
ajuns ei la o punte foarte îngustă. Speriat, băiatul s-a oprit, dar de partea cealaltă îi făcea semne fata. 
Atunci, băiatul s-a gândit: 

— Mai bine să alunec și să mor decât să cad viu în mâinile călugărului. 

Şi când a vrut să sară pe punte, a simțit că zboară pe deasupra ei, întocmai ca o rândunică. 
Văzând călugărul că urmaşul lui sare peste punte, a sărit şi el. Dar la jumătate, puntea s-a rupt cu el, 
deoarece mâncase fructul vrăjit necopt. A căzut în prăpastie şi a murit. 

În aceeaşi zi, tinerii, jumătate mergând, jumătate zburând au părăsit muntele Ţin. În seara aceea 
Piatra Lunii n-a mai strălucit şi din ea n-a mai ieşit luna. Fata cu care se împrietenise călugărașul era 
zâna din Piatra Lunii. Şi de atunci nu s-au mai văzut nici rațele de aur. 


Omul de piatră 
poveste chineză 


Pe muntele Ţin erau o mulțime de stânci pe care nu se găsea nicio fărâmă de pământ şi nu 
creștea niciun fir de iarbă, încât din depărtare străluceau de-ţi luau ochii. Dar să nu credeți că 
acestea erau pietre sterpe. În ele se aflau nenumărate comori. Dacă nu mă credeți, ascultați povestea 
„Omului de Piatră”. 

Cu mulți ani înainte, de prin părțile de miazăzi a venit aci un bătrân cam de vreo şaizeci de ani. 
Unii au văzut cum acesta, cu târnăcopul în spinare, s-a cățărat pe stânci, a dat ocol muntelui Ţin 
câteva zile, apoi şi-a luat târnăcopul şi a plecat. El n-a rămas să locuiască în satul de lângă muntele 
Ţin şi a trecut mai departe către un cătun la vreo optzeci de li depărtare. La marginea acestui cătun 
se afla o căsuță neîmprejmuită cu zid. Prin fereastră se vedea lumina aprinsă. Bătrânul a bătut la ușă 
şi a intrat. În casă trăia un flăcău de vreo optsprezece ani, pe nume Li Peng, care-i spuse bătrânului 
că-i singur pe lume, având doar un prieten, pe Pao Iou, care locuiește în partea de răsărit a râului. 

Bucuros că şi-a găsit un tovarăș l-a poftit pe bătrân să rămână în casa lui. Și se purta cu el ca şi 
când i-ar fi fost părinte, iar bătrânul nu-l socotea mai prejos decât pe fiul lui. Li Peng o ducea destul 


de greu, așa că bătrânul a scos banii din chimir şi i-a dat băiatului să cumpere orez și carne. Azi așa, 
mâine așa, până ce bătrânul şi-a cheltuit toți banii. 

Într-o bună zi, i-a spus lui Li Peng: 

— Băiete, azi e vreme frumoasă şi aş vrea să mă plimb puțin. Tu rămâi acasă şi fii cu ochii în 
patru! 

Bătrânul şi-a luat târnăcopul şi a plecat întorcându-se abia a doua zi seara, cu chimirul plin de 
bani. Zâmbind i-a spus flăcăului: 

— Băiete, avem din nou din ce trăi. 

După puţin timp, bătrânul s-a îmbolnăvit. Simţind că i se apropie sfârșitul, l-a chemat pe Li Peng 
şi i-a spus: 

— Copile, mă doare capul de-mi plesneşte şi văd negru înaintea ochilor. Simt că mi se apropie 
sfârşitul. Să știi că nu am pe nimeni pe lume, așa că după ce voi muri să mă îngropi aici. Și să mai 
ştii că pe muntele Ţin, în stâncile strălucitoare, se găseşte... 

Zicând acestea, bătrânul a simțit că i se strânge gâtul şi nu a mai putut continua. A mai arătat 
numai cu degetul spre chimir, s-a uitat afară și a murit. 

Îndurerat, Li Peng l-a îngropat pe bătrân. Apoi, gândindu-se la spusele acestuia înainte de 
moarte, şi-a căutat prietenul și i-a povestit tot. Auzind despre ce e vorba, Pao Iou a sărit în sus de 
bucurie, zicându-i lui Li Peng: 

— Înseamnă că bătrânul a vrut să-ţi spună că în stâncile luminoase se află bani mulți. Să mergem 
degrabă să-i căutăm! 

Li Peng de asemenea se gândea: „Nu ştiu ce se ascunde în aceste stânci, dar se pare că bătrânul a 
vrut să mă duc până acolo”. 

A doua zi, dis-de-dimineaţă, amândoi prietenii au plecat pe muntele Ţin. Drumul era foarte 
anevoios, aşa că de abia pe seară au ajuns la locul cu pricina. La lumina lunii, ei au privit cu atenţie, 
dar li s-a părut că toate stâncile sclipeau la fel. Atunci unde să caute mai întâi? În care stâncă să fie 
ascuns argintul? Și-au adunat puterile şi s-au cățărat pe prima stâncă. Dar aceasta era o stâncă ca 
toate stâncile. La amândoi le-a scăpat un oftat. S-au urcat, cu mare greutate, și pe stânca următoare, 
dar tot n-au găsit nimic. Atunci s-au apucat să le cerceteze pe toate la rând. Noaptea, cântecul 
cucuvaei ȘI urletul lupului făceau munţii și mai fioroși. Cei doi au căutat până s-a luminat, dar n-au 
găsit nimic. 

La lumina zilei, s-au mai cățărat pe câteva stânci, dar tot n-au găsit nimic. A căzut iarăși noaptea. 
Norii au acoperit faţa lunii și s-a stârnit un vânt de credeai că răstoarnă muntele. Brazii fremătau și 
foșnetul lor răsuna în văi. Înfuriat, Pao Iou bodogănea mereu: „Cine știe ce mincinos o fi fost 
boşorogul ăla mort. Ne-a trimis aici cu minciunile lui”. Li Peng a încercat să-l liniştească: 

— Bătrânul nu avea de ce să ne păcălească. Înseamnă că nu ştim noi să căutăm. 

Îmbufnat, Pao Iou i-a răspuns: 

— Dacă nu te-ai săturat, rămâi aci și caută mai departe. Eu unul, mă lipsesc şi plec. 

Şi s-a dus. 

Văzând că Pao Iou pleacă cu adevărat, Li Peng s-a simţit tare mâhnit. Se tot mira de ce pentru o 
vorbă, acesta s-a supărat şi a plecat. Li Peng a rămas peste noapte pe munte, iar a doua zi, la lumina 
zilei, s-a cățărat pe o stâncă din dreapta lui. Stând el așa, a simţit că pietrele de la picioare se mișcă 
şi în stâncă a apărut o crăpătură. Uitându-se cu băgare de seamă a văzut că stă pe capacul unei 
fântâni şi s-a mirat cum de se poate găsi o fântână în creierul muntelui. A dat încet la o parte capacul 
şi uitându-se în jos a văzut înăuntru o lumină. A coborât în fântână, unde a găsit un omuleţ de piatră, 
de vreo 2 ci“ înălțime. L-a privit cu atenţie și a văzut că avea gură, nas, ochi, mâini și picioare ca 
orice om. Tot întorcându-l pe o parte şi pe alta, şi tot uitându-se la el, l-a îndrăgit nespus. A scos 
Omul de Piatră din fântână, și a început din nou să caute comoara. Dar n-a găsit nici măcar urmă de 
argint. 

Văzând așa, a luat Omul de Piatră în spate și a coborât de pe munte. Omuleţul era tare greu de 
cărat și după o bucată de drum l-a lăsat jos să se odihnească. Cu așa greutate în spate mergea destul 
de încet și mereu trebuia să se oprească spre a se odihni. A mers așa toată ziua până s-a înnoptat, 
când, tocmai bine, a ajuns într-un sat. În faţa unei case stătea un bătrân. Li Peng l-a întrebat: 

— Tăicuţule, sunt un trecător. Ai putea să-mi dai găzduire în noaptea asta? 

La care bătrânul a răspuns: 

— Eu chiar că am o cameră liberă, însă cum se întunecă se umple de zgomote, încât nimeni nu 
poate să stea în ea. Mai bine caută în altă parte. 

Li Peng nu fusese niciodată fricos, aşa că a spus: 

— Tăicuţă, pentru un trecător, un colț de casă, oricum ar fi ea, care să-l apere de vânt, e de ajuns. 
Unde să mai caut altă casă liniștită? Nu mi-e frică. Du-mă acolo! 

Bătrânul l-a trecut printr-o curte, unde crescuse iarbă până la brâu şi a intrat într-o casă cu trei 
încăperi. Într-una din ele se aflau o băncuţă şi un pat de lac negru pe care era întinsă o rogojină. 
Totul era acoperit cu praf, aşa că se cunoştea că nu mai fusese locuită de mult. După ce i-a mai spus 
câteva cuvinte, bătrânul a plecat. 

Rămânând singur, Li Peng a ridicat rogojina s-o scuture şi din ea a ieşit atâta praf că a întunecat 
toată încăperea. Peste tot era liniște şi se auzea foarte desluşit foşnetul ierbii din curte. Li Peng a 
simţit că inima îi bate mai repede. A închis ușa, a tras zăvorul şi a proptit Omul de Piatră în ea. 
Apoi, liniştit, s-a culcat. 

La miezul nopții, l-a trezit o rafală de vânt. A deschis ochii şi a văzut că vântul stinsese lampa de 
pe masă. Apoi, vântul s-a întețit şi ușa a început să se zgâlțâie. Li Peng se bucura că i-a dat prin 
gând să înțepenească uşa cu Omul de Piatră, altfel, ar fi deschis-o vântul. N-a apucat să se ridice din 
pat, că a auzit cum Omul de Piatră spunea: 

— Ei, tu, spirit al peştelui, nu mai împinge degeaba! Înăuntru sunt eu, Omul de Piatră, care-o 
proptește! 

Apoi s-a auzit vocea peştelui de afară: 

— Omule de Piatră, lasă-mă să intru! 

La care Omul de Piatră a răspuns: 

— Doar n-o să le las să intri să faci iarăşi o faptă rea. 

Atunci, spiritul peştelui, supărat, a început să strige: 

— Crezi că eu nu ştiu ce putere ai? E destul să te lovească cineva peste burtă şi începi să scuipi 
arginţi; ori să te atingă peste umăr că tu începi să-ți mişti mâinile şi unde ţi se arată să loveşti acolo 
lovești. Cu atâta te lauzi şi tu. 

Înfuriat, Omul de Piatră a spus: 

— ŞI eu ştiu în ce stă puterea ta. Nu ești în stare decât să scuipi apă și să stârneşti vântul cum se 
întunecă, Și cu asta vrei să mă sperii? 

N-a apucat să spună totul, că peştele țipând şi mai tare l-a întrerupt: 

— Prăpăditule, ce te amesteci tu unde nu trebuie? 

Omul de piatră a adăugat: 

— Ştiu că n-ai vrea să spun, dar tot am să spun. Tu trăieşti în iazul din spatele casei fecioarei 
Uang Ciun-ţie din satul Uang 'Ția. Boala de care suferă aceasta poate fi vindecată numai cu ficatul 
tău. 

Ascultând spusele Omului de Piatră, spiritul peştelui a început să-l ocărască şi mai tare, iar Omul 
de Piatră să ţipe şi mai tare. 

Li Peng a ţinut bine minte şi ce-a spus unul şi ce-a spus celălalt. Deodată s-a auzit cântecul 
cocoșului și Omul de Piatră a amuţit. Iarba din curte a foşnit din nou și iarăşi s-a stârnit vântul. 
După ce a trecut vântul, afară nu s-a mai auzit niciun zgomot. 

Se revărsau zorile. În cameră s-a făcut lumină și Li Peng a văzut cum Omul de Piatră stătea 
proptit în ușă aşa cum îl pusese el de cu seară. Era mirat cum de în timpul nopţii Omul de Piatră 
putuse să vorbească. A coborât din pat și s-a apropiat de el lovindu-l încet peste burtă. Omul de 


Piatră a deschis gura și a lepădat un argint alb ca marmura; l-a mai lovit încă o dată și a mai lepădat 
unul. Acum a înţeles Li Peng că ceea ce a vrut să spună bătrânul înainte de moarte s-a împlinit. 

Afară se făcuse ziuă. Stăpânul casei împreună cu câţiva vecini au venit înfricoşați să vadă dacă 
băiatul mai trăieşte. Auzind zgomot la uşă, Li Peng a dat la o parte Omul de Piatră şi le-a deschis. 
Atunci, toţi au rămas cu ochii holbați de mirare. Cei dinaintea lui, care rămăseseră peste noapte în 
casa aceea, nu mai fuseseră găsiți vii. Cum de acesta trăiește? Știind că ei nu au auzit discuţia din 
noaptea trecută, i-a întrebat: 

— Aveţi în apropiere un sat Uang Ţia? 

Iar aceștia au răspuns: 

— Avem, se află la vreo douăzeci li depărtare. 

Li Peng a întrebat cum se poate ajunge acolo şi cu gândul că trebuie s-o vindece pe acea fecioară 
bolnavă şi-a luat Omul de Piatră în spate şi a plecat chiar în aceeaşi zi. 

A ajuns în satul Uang Ția şi întrebând pe unul şi pe altul a dat de casa lui Uang Ciun-ţie. A 
strigat de afară, dar neprimind niciun răspuns, a deschis ușa și a intrat. Tatăl fetei i-a ieşit în 
întâmpinare și cu răsuflarea tăiată l-a sfătuit: 

— Călătorule, dacă vrei apă, caută în altă parte, dacă vrei hrană, fă la fel. În casa noastră cineva 
stă să moară şi nu avem inima să tratăm musafiri. 

Li Peng i-a răspuns: 

— Tăicuţă, nu am venit nici să beau, nici să mănânc, ci să vindec bolnava din casa voastră. 

Bătrânul l-a iscodit pe Li Peng, apoi a spus: 

— Proverbul spune că bolnavul trebuie să se caute. 

Și deşi vedea că acesta nu este nici doctor, nici vraci, l-a îndemnat: 

— Dacă zici că poţi s-o vindeci, intră degrabă s-o vezi. Dar să ştii că au trecut pe aici mulți 
doctori şi a luat nu ştiu câte leacuri, dar boala n-a lăsat-o. 

Fără să intre la fată, Li Peng a iscodit: 

— În spatele casei voastre se află cumva un iaz? 

Bătrânul a răspuns: 

— Se află! 

În grabă, Li Peng a spus: 

— În acest iaz se află un peşte uriaș. Fata ta poate fi vindecată numai cu ficatul de la acest pește. 
Du-te şi adună vreo douăzeci de flăcăi puternici. 

Bătrânul a găsit flăcăii şi împreună au mers la marginea iazului. Apa din iaz era neagră ca 
păcura. 

— Apa din iazul acesta n-a fost secată de mulţi ani! 

Înarmaţi cu găleți, Li Peng şi cei douăzeci de flăcăi au muncit toată dimineaţa să sece iazul. 
Către prânz, nu mai rămăsese decât puţină apă, încât se vedea spinarea peştelui care avea mai bine 
de trei metri. Peştele a mişcat coada, a ridicat capul şi a scuipat o gură de apă și iazul s-a umplut la 
loc. Flăcăii s-au apucat din nou de treabă şi până la apusul soarelui au golit iarăşi apa din iaz. Dar 
peștele a scuipat a doua oară și iazul s-a umplut iarăși de apă. Şi aşa au păţit de trei ori. A patra oară, 
apa n-a mai crescut. Li Peng a coborât în iaz să prindă peştele care a început să se roage: 

— Li Peng, ai milă de mine şi salvează-mi viaţa Și-ţi făgăduiesc că de azi încolo n-am să mai fac 
niciun rău nimănui. Pe fată poţi s-o vindeci și cu doi solzi de pe spinarea mea. 

Lui Li Peng i s-a muiat inima ŞI a scos doi solzi de pe spinarea peştelui, lăsându-i viaţa. După 
puţin timp, apa din iaz a crescut la loc. 

Uang Ciun-ţie a mâncat cei doi solzi și boala i-a pierit ca și când i-ar fi luat-o cu mâna. Bucuroși, 
părinţii au sfătuit-o pe fată: 

— Du-te și-i mulțumește acestui om care te-a vindecat! 

Fata a ieşit din cameră mergând încet spre Li Peng, când, ridicând capul, i-a întâlnit privirea şi s- 
a înroșit toată. Apoi, și-a plecat capul gândindu-se: „Înainte, când părinții îmi spuneau să cinstesc 


un musafir îmi era așa de neplăcut, iar acum, nu numai că nu mă simt stingherită, dar sunt chiar 
bucuroasă”. 

Li Peng, la rândul lui, a rămas cu ochii pironiţi la ea, zicându-și: „E mai frumoasă decât o zână”. 
După ce au schimbat câteva cuvinte, părinţii i-au spus fetei să intre în casă. 

Li Peng şi-a luat Omul de Piatră în spate și s-a întors acasă. După câteva zile, a venit şi Pao Iou 
încărcat cu băutură şi mâncare. 

— Frate, de când nu te-am văzut mă apucase dorul de tine, a spus acesta intrând pe ușă. 

Li Peng s-a bucurat și nu i-a amintit nimic de întâmplarea de pe muntele Ţin, apoi i-a spus: 

— De ce ai adus atâtea lucruri? Mai bine rămâi cu mine și vei putea mânca tot ce vei dori și te 
vei îmbrăca cum vei dori. 

Şi vorbind așa, au intrat în casă. 

Pao Iou a rămas în casa lui Li Peng mai bine de două săptămâni și în acest timp a văzut cum 
capătă acesta argintul de la Omul de Piatră. Au mai trecut câteva zile şi într-o dimineață Li Peng s-a 
trezit Şi fără Pao Iou şi fără Omul de Piatră. El se purtase cum nu se poate mai bine cu Pao Iou și 
acesta îl jefuise. Tocmai când era mai supărat a auzit nişte paşi afară. Uitându-se, nu era altcineva 
decât tatăl fetei. I-a ieşit în întâmpinare, poftindu-l să şadă, întrebându-l dacă-i este sete şi dacă a 
mâncat. Dar bătrânului nu-i era gândul la mâncare şi băutură şi oftând a zis: 

— Îţi sunt recunoscător că mi-ai vindecat fata, dar acum te rog să-mi făgăduieşti un lucru. 

Văzând cât e de îngrijorat bătrânul, Li Peng a răspuns pe loc: 

— Spune-mi ce dorești şi dacă-mi stă-n puteri îţi voi îndeplini dorinţa. 

Dacă a văzut că băiatul făgăduiește, bătrânul a spus: 

— N-am decât fata pe care o ştii Şi aș face totul pentru ea. După ce te-a văzut pe tine, am primit 
peţitori de la răsărit și de la apus, dar ea parcă n-ar vedea și n-ar auzi. A întrebat-o maică-sa şi i-a 
spus că nu se mărită cu nimeni. Văd că şi tu ești singur, așa că poţi să te muţi la noi, să trăim 
împreună. 

Cuvintele bătrânului l-au bucurat așa de tare pe Li Peng, că nu mai voia nici chiar o sută de 
oameni de piatră. Încă de când o văzuse pe fată își pierduse liniştea și se gândea mereu la ea. 

Li Peng s-a mutat la Ciun Ție acasă, au îndeplinit ritualul şi s-au căsătorit. Se iubeau nespus și 
viaţa lor era mai dulce decât mierea. O clipă n-ar fi stat despărțiți şi din cauza asta Li Peng nici nu 
prea ieșea la câmp. 

Într-o zi, Ciun Ție i-a spus: 

— Mi-am brodat portretul, să-l porți cu tine și să nu-mi simţi lipsa. 

ŞI i-a dăruit portretul ei brodat cu mătase în cinci culori. Portretul semăna cu fata ca două 
picături de apă şi Li Peng l-a luat cu el şi a plecat la câmp. Când se odihnea, lua portretul și se uita 
la el, așa că nu se simţea deloc obosit ori singur. Dovlecii care-i semăna el creșteau mari de să-i tai 
cu fierăstrăul, ceaiul pe care-l planta el creştea cât un copac. Într-o zi, pe înserat, Li Peng terminase 
treaba și se pregătea să plece acasă când a luat portretul să se uite la el. Atunci, deodată, s-a stârnit 
un vânt care i-a smuls portretul din mână şi l-a ridicat în văzduh ducându-l departe. Li Peng a fugit 
după el o bună bucată, dar, deodată, l-a pierdut din ochi. Se întunecase şi nu mai avea nicio nădejde 
să-l găsească, așa că s-a întors acasă. N-avea inimă să mănânce și i-a spus lui Ciun Ție întâmplarea 
cu portretul. Aceasta nu s-a plâns de el, dar a spus: 

— Mi-e teamă să nu iasă vreun bucluc din cauza acestui portret. 

Vântul fusese stârnit de peștele cel mare care, deşi nu mai făcea niciun rău nimănui, era supărat 
foc pe Li Peng. Văzând portretul la Li Peng a pus la cale un plan. A stârnit vântul care a luat 
portretul şi l-a dus în vârtej până la ușa noului dregător care era Pao Iou. Acesta, după ce furase 
Omul de Piatră îl pusese să scuipe cât mai mulţi arginți cu care cumpărase funcția de mare dregător. 
Omul care găsise portretul, l-a dăruit lui Pao Iou şi acesta, la lumina lămpii, a început să-l cerceteze 
zicându-și: 

— Am tot ce-mi trebuie: bani de la Omul de Piatră, putere câtă vreau, numai un lucru îmi 
lipseşte. Dintre neveste, niciuna nu e ca fata din portret. Aș fi cel mai fericit dacă aș găsi fata din 


portret și m-aș însura cu ea. 

A doua zi, a tocmit un ghicitor, care să-i caute fata. În ziua aceea Li Peng și bătrânul se duseseră 
la câmp și acasă nu rămăsese decât Ciun Ţie şi mamă-sa. Auzind bătăi în poartă, bătrâna i-a spus 
tetei: 

— Ciun Ție, a venit domnul ghicitor. Îl poftesc înăuntru să ghicească unde ţi-a dus vântul 
portretul. 

Ciun 'Ţie era îngrijorată de pierderea portretului şi a căzut repede la învoială cu maică-sa. L-au 
poftit înăuntru și acesta a întrebat-o pe Ciun ie ziua nașterii şi ziua în care a brodat portretul și 
făcându-se că se gândeşte, după un timp a început să râdă și a sărit în picioare: 

— Am găsit! Duceţi-vă în grabă și căutaţi pe malul râului Giuan. Dacă se întunecă nu-l mai 
găsiţi. 

Fata și mama n-au mai așteptat să se întoarcă bărbaţii de la câmp și au plecat însoţite de ghicitor. 
Ele fugeau către râu şi ghicitorul pe urmele lor. Ajunseseră pe malul apei, când, ghicitorul a bătut 
din palme și de pe pânza apei s-a desprins o barcă din care au sărit doi oameni care au împins-o pe 
Ciun 'Ţie în ea, apoi s-a urcat și ghicitorul. Mama fetei a rămas pe malul apei plângând, până când 
barca nu s-a mai văzut. 

Când a aflat Li Peng că Ciun ie a fost răpită, parcă i s-ar fi stârnit o furtună în cap și inima i-ar 
fi luat foc. Şi într-o singură noapte a slăbit de nu-l mai recunoşteai, încât a doua zi văzându-l soacra 
şi socrul s-au speriat de moarte. 

— Li Peng, ai slăbit de ești de nerecunoscut! i-au spus ei. 

Auzind aceasta, Li Peng s-a întristat şi mai mult. El se gândea: „Unde şi-o fi petrecut Ciun Ţie 
noaptea asta?” 

N-a mai putut să stea și a plecat s-o caute. 

A plecat pe cursul apei şi după ce a trecut un pod, a ajuns în orașul unde Pao Iou era mare 
dregător. Zidurile cenușii ale orașului se ridicau în fața ochilor lui. Li Peng îşi zicea: „Poate că dacă 
intru în oraş, aflu ceva de Ciun Ţie”. Și a intrat. A întrebat paznicii de la poarta orașului, dar aceştia 
nu l-au băgat în seamă. I-a întrebat pe negustori, dar nici aceştia nu i-au răspuns. Atunci şi-a zis: 
„Nu aflu nimic dacă întreb așa”. S-a întors acasă şi a luat un dovleac mare de-l tăiai cu fierăstrăul și 
a plecat la oraș. S-a prefăcut că e negustor şi a început să-şi strige marfa. Veneau să vadă așa 
minunăţie tot felul de oameni, și pe unde trecea, peste tot era înconjurat de lume care se îmbulzea şi 
făcea gălăgie. Ajungând la poarta dregătorului, oamenii de aci au rămas mirați de mărimea 
dovleacului. Ciun Ţie, care era în curte, a auzit şi ea şi a ştiut că a venit Li Peng. Atunci, l-a chemat 
pe Pao Iou şi i-a spus: 

— M-ai răpit, dar nu-mi poți răpi inima. 

S-o îmbuneze, Pao Iou a adus în faţa ei Omul de Piatră. Dar Ciun ie i-a spus: 

— Cu argint ai putut să-ți cumperi rangul, dar nu şi inima mea. 

Auzind că afară cineva strigă dovleac de tăiat cu fierăstrăul, mai îmbunată, i-a spus lui Pao Iou: 

— Vreau să mănânc o felie de dovleac. Cheamă-l pe negustor înăuntru, că vreau să aleg singură. 

De când fusese adusă aici nu mâncase nimic, aşa că, plin de bucurie, Pao Iou auzind că vrea să 
mănânce a crezut că s-a îmbunat și a dat ordin să fie adus negustorul. Văzând cât a slăbit Li Peng, 
Ciun Ţie a început să lăcrimeze; Li Peng l-a recunoscut pe Pao Iou și a văzut și Omul de Piatră. Pao 
Iou nu şi-a mai recunoscut prietenul. Li Peng s-a apropiat de Omul de Piatră şi arătând spre Pao Iou 
i-a atins umărul, iar acesta a început să-l lovească pe Pao Iou și l-a bătut până l-a omorât. 

Li Peng a luat-o pe Ciun Ție şi Omul de Piatră și au plecat. Nimeni nu a avut curajul să-i 
urmărească, pentru că se temeau de Omul de Piatră. Unde-i arăta Li Peng acolo lovea şi dobora 
totul, chiar și zidurile. Au ieșit din oraș, au trecut podul și s-au întors acasă în linişte. În aceeaşi zi, 
au plecat să caute un loc unde să nu fie nici dregători, nici împărați. 


Bujorul de munte 


poveste chineză 


Ce floare înflorește în luna februarie, când suflă vântul pe muntele Ţin? Bujorul de munte 
înfloreşte pe muntele Ţin în luna februarie, în bătaia vântului. 


Acestea sunt versuri cântate adesea de păstorii de pe muntele Ţin. Bujorul de munte are o 
poveste foarte veche. De mult, tare de mult, la poalele muntelui Ţin se afla un sătuleţ în care trăiau 
trei copii. În luna februarie, când zăpada încă nu se topise pe munte, când vântul de miazănoapte 
mai sufla cu putere, iar iarba de abia începuse să încolțească, cei trei copii au urcat pe munte și 
cățărându-se de pe o creastă pe alta, au ajuns pe culmea cea mai înaltă, unde au întâlnit o fecioară 
frumoasă ca o zână. Fata era înconjurată de un cerc roșu strălucitor, aşa cum poartă zânele. Într-o 
mână ţinea un evantai din frunză de banan, iar în cealaltă o floare cu petalele ca focul. 

Cei trei copii s-au bucurat când au văzut zâna şi cel mai mare a spus: 

— Zână surioară, dă-mi mie floarea roșie și o voi duce cumnatei mele, care-mi va face o pereche 
de papuci trainici cum nu s-a mai văzut. 

Cel de al doilea copil, a spus: 

— Zână surioară, dă-mi mie floarea roșie și o voi duce cumnatei mele, care-mi va face o pereche 
de papuci ușori ca fulgul. 

Cel de al treilea copil a spus: 

— Zână surioară, dă-mi mie floarea roșie și o voi duce cumnatei mele care-mi va face o pereche 
de papuci cu flori pe margine. 

Zâna le-a răspuns pe îndelete tuturor: 

— Care dintre voi îmi va povesti o întâmplare din care să se vadă cât de isteață este cumnata lui, 
acela va primi floarea. 

Cel mai mare dintre copii s-a repezit: 

— Cumnata mea e cea mai isteață. Dacă nu mă crezi, îi voi povesti o întâmplare de-a ei. 

La fel a spus și cel de al doilea și cel de al treilea copil. 

Dacă vreţi să ştiţi care dintre cele trei cumnate trebuie să poarte floarea roșie ascultați cu băgare 
de seamă întâmplările de mai jos. 


A început băiatul cel mare: 

— Într-o zi, fratele meu s-a dus pe munte să cosească iarbă şi a întâlnit doi învățăcei, care 
vorbeau și gesticulau cu aprindere: unul era îmbrăcat cu o mantie de brocart verde, iar celălalt cu o 
mantie de brocart roșu. Fratele meu era curios să știe ce discută ei așa de înfierbântați. S-a oprit şi a 
auzit cum cel cu mantie verde zicea: 

— Am, acasă, frățioare, bani să-i întorci cu lopata, şi orez de-mi putrezește în hambare. Cu toate 
astea sunt foc de supărat. Și să vezi de ce: împărătesei 1 s-a urât să tot poarte haine de mătase şi i-a 
trecut prin gând să-și facă o rochie din aripioare de muscă. Împăratul a dat ordin să i se aducă o 
asemenea rochie şi a căzut beleaua pe capul meu. Spune și tu, ce să mă fac? 

Cel cu mantia roşie i-a răspuns râzând: 

— Asta e uşor pentru că totuși muștele au aripioare. Ce să mă fac eu, că mi-a poruncit împăratul 
să-i fac o pufoaică vătuită cu cincizeci de kilograme de puf de broască. Da' zi şi tu, are broasca puf? 
Am acasă lăzi cu aur și argint, dar nu-mi sunt de niciun folos. 

Frate-meu auzind cum cei doi se întrec cu minciunile a izbucnit în râs. Cei doi învăţăcei, 
auzindu-l, s-au supărat foc şi au început să-l înjure: 

— Sărăntocule, nu meriţi să asculţi ce discutăm noi. 

Dar nici frate-meu nu s-a lăsat mai prejos, şi-a pus mâinile în şold şi a zis: 

— Pe cine înjuraţi voi? 


Cei doi învăţăcei au răspuns într-un glas: 

— Pe tine, amărâtule de cosaş! 

Frate-meu a izbucnit: 

— Așa, amărât cum mă credeţi, dar să știți că am o cămilă de aur pe care o hrănesc cu iarbă 
proaspătă. 

Auzindu-l, cei doi învăţăcei s-au mirat și au început să-l măgulească. Frate-meu s-a îmbunat de 
îndată și a izbucnit în râs. Învăţăceii nu l-au lăsat până nu le-a făgăduit să-i ducă să le arate cămila 
de aur. Frate-meu n-a avut încotro, i-a luat cu el şi pe drum se tot gândea c-a scăpat nişte vorbe 
nesăbuite la supărare şi acuma ce se va face, că acasă nu avea niciun măgar. De unde să aibă el o 
cămilă de aur? Din fericire, la jumătatea drumului au întâlnit-o pe cumnată-mea care urca muntele 
după rădăcini de leac, şi aceasta, mirată, a întrebat: 

— Unde duci oamenii aceştia? 

Luând-o înaintea lui frate-meu, învăţăceii au răspuns: 

— Ne ducem la voi acasă să vedem cămila de aur! 

Uitându-se la frate-meu, cumnată-mea a înţeles, apoi, râzând, a spus: 

— Ce păcat, bunica lui tocmai a încălecat pe cămilă şi a plecat să facă o vizită în satul vecin. 

Învăţăceii n-au mai zis nimic şi au plecat. 

Zâna a ascultat până la sfârşit şi l-a lăudat: 

— Într-adevăr, cumnată-ta e o femeie deșteaptă. 

Dar n-a apucat să termine bine, că cel de al doilea copil a început să povestească: 


II 


Fratelui meu îi place foarte mult să planteze pomi şi aşa că a sădit o adevărată livadă în fața 
casei: pruni, peri care fac pere galbene ca aurul, meri, viță de vie. În fiecare an, fructele leagă rod de 
se îndoaie crengile. Într-o zi, frate-meu a cules struguri și s-a dus la târg să-i vândă. După ce i-a 
vândut, l-a întâlnit pe Uang Mincinosul, care i-a spus: 

— Te prinzi cu mine? 

— Ce punem la bătaie? a întrebat frate-meu. 

Uang Mincinosul i-a răspuns: 

— Tu livada, iar eu cele şaizeci de pogoane de pământ roditor. Dacă pierzi, îmi dai livada; dacă 
câştigi, îţi dau pământul. 

— Nu mă prind, a spus frate-meu. 

Râzând, Uang Mincinosul l-a stârnit: 

— Înseamnă că n-ai curaj. 

Auzind, frate-meu s-a aprins: 

— Mă prind numai în necazul tău. 

— Pe ce ne prindem: pe putere sau pe iscusință? 

— Nici pe putere, nici pe iscusinţă. Uite cum facem: eu am să spun o întâmplare și dacă te 
îndoieşti, ai pierdut. Și tu la fel. 

Frate-meu s-a gândit că n-o să se îndoiască de nimic din ce va spune Uang Mincinosul și așa s-a 
prins cu el. Uang Mincinosul a început: 

— Ieri seară a bătut vântul aşa de tare că a mutat moara de piatră dintr-un capăt la celălalt al 
satului. 

Văzând că frate-meu nu spune nimic, Uang Mincinosul a continuat să înşire verzi şi uscate, dar 
frate-meu parcă uitase de prinsoare. Vorbind de una, de alta, Uang Mincinosul a adus din nou vorba 
de vânt. 

— Azi-noapte a bătut din nou vântul. Şi a bătut aşa de tare, că a dus fântâna din răsăritul satului 
în apusul satului. 


— Vorbești prostii! Oare poate să miște vântul fântâna? a răspuns frate-meu şi de abia după 
aceea și-a amintit de prinsoare. 

Uang Mincinosul l-a bătut pe umeri şi a zis: 

— Băiete, ai pierdut, după masă vin să-mi dai livada. 

Frate-meu s-a întors acasă cu coșul gol şi cum a intrat în casă, cum a căzut pe gânduri. Cumnată- 
mea l-a chemat la masă, dar el n-a venit. Dintr-o privire cumnată-mea și-a dat seama că s-a 
întâmplat ceva cu el şi a zis: 

— Soții nu trebuie să-şi ascundă nimic unul altuia. Tu de ce te ascunzi de mine? 

Frate-meu a oftat, apoi i-a povestit în amănunțime cum a făcut prinsoare cu Uang Mincinosul, 
cum a pierdut şi cum după-masă va veni acesta să-i ia livada. 

Cumnată-mea a început să râdă şi i-a zis: 

— Şi pentru atâta lucru ești supărat şi nu mănânci? la și mănâncă și te odihnește, iar când vine 
Uang Mincinosul lasă-l pe mâna mea. 

Frate-meu a mâncat şi s-a dus să se culce, dar gândul îi era numai la Uang Mincinosul. Cumnată- 
mea s-a aşezat la poartă cu lucrul în mână. După puţin timp a venit Uang Mincinosul. Cum a intrat 
pe strada noastră l-a strigat pe frate-meu. Atunci cumnată-mea a intrat în curte, a încuiat poarta şi 
din curte i-a spus: 

— N-ai cum să-l găseşti, fiindcă după ce a venit acasă s-a lovit de o muscă şi a murit. 

Uang Mincinosul s-a înfuriat şi a spus: 

— Deschide îndată poarta să văd dacă e adevărat. Nu cred că o muscă poate omori un om. 

Auzindu-l frate-meu, a sărit de pe kang și a spus: 

— Ai pierdut, Uang Mincinosul. Nu trebuia să te îndoieşti de cele auzite şi tu te-ai îndoit. 

Uang Mincinosul s-a roşit până în vârful urechilor de necaz că s-a lăsat păcălit de o femeie şi de 
teamă că frate-meu îi va cere cele șaizeci de pogoane a șters-o în grabă. 

Auzind întâmplarea zâna l-a lăudat: 

— Cumnata ta într-adevăr e o femeie deşteaptă... 

Dar n-a apucat să termine ce avea de spus, că al treilea băiat a început să povestească. 


III 


— Eu am o cumnată și o soră. Într-o primăvară, cumnată-mea și soră-mea, care stăteau la poartă 
şi croșetau, au auzit dintr-o dată, așa, din văzduh, pe cineva zicând: 

— Floare frumoasă de la poartă! Floare frumoasă de la poartă! 

Cumnată-mea s-a uitat în sus şi a văzut un vultur, care s-a rotit de câteva ori în văzduh, apoi a 
zburat către munți. După puţin timp, vulturul s-a înapoiat şi a spus din nou: 

— Cumnată harnică, de vrei sau nu vrei, eu trebuie să mă însor cu fecioara din casa voastră. 

Apoi a aruncat un fir roşu şi un inel de aur și a zburat. 

Soră-mea s-a speriat şi a început să plângă, iar cumnată-mea a înţeles că acesta era un zgripțuroi. 
Cumnată-mea s-a gândit ce s-a gândit, apoi a căutat un petec de pânză şi a făcut din el o punguță, 
lăsându-i în fund o mică gaură, pe care a umplut-o cu boabe de grâu. Apoi i-a dat-o soră-mi s-o 
poarte cu ea, zicându-i: 

— Surioară, în seara asta va veni să te peţească zgripţuroiul. Dacă te va pofii să te așezi în caretă, 
tu să spui că ameţești, dacă te va pofti în căleașcă, să spui că te zdruncină. Să nu cumva să uiţi ce ți- 
am spus! 

Seara, a venit în curtea noastră o caretă împodobită, din care a coborât un tânăr învăţat cu fața 
albă, îmbrăcat cu o mantie roşie. 

Amintindu-și de sfatul cumnată-mi, soră-mea, înecându-se de plâns, a spus: 

— Îmi vine ameţeală în caretă. 

Auzind-o zgripţuroiul, căci el era, a bătut din palme și îndată a apărut o caleaşca împodobită. 


Soră-mea, plângând şi mai tare a spus: 

— Caleașca mă zdruncină. 

Atunci zgripțuroiul a spus: 

— O să te duc în spate. 

Şi deodată, în cap i-au crescut coarne, pe corp păr, iar ochii au început să-i strălucească ca nişte 
lampioane. A luat-o în spate pe soră-mea şi ca o furtună a plecat cu ea. Şi pe unde a trecut el nu a 
rămas nicio urmă în afara boabelor care căzuseră una câte una din săculeţ. 

A bătut vântul de la răsărit şi de la apus și boabele s-au împrăștiat şi s-au amestecat. Roua le-a 
muiat Și ploaia le-a udat şi boabele au încolţit şi au început să crească. Cumnată-mea s-a luat după 
brazda de grâu şi trecând peste văi și dealuri a ajuns în faţa unui zid de piatră din care se făcea o 
peşteră care era astupată la gură de un bolovan. 

Cumnată-mea a zis cu voce tare: 

— Mergând pe drumul verde, am venit până în inima muntelui să-mi caut cumnata. 

N-a terminat bine, că din peşteră a auzit vocea soră-mi: 

— A venit cumnată-mea! Dă la o parte bolovanul din gura peşterii! 

După puțin timp, bolovanul s-a mişcat şi în faţa ei a apărut zgripțuroiul. Făcându-şi curaj, 
cumnată-mea a intrat în peşteră. Văzând-o pe cumnată-mea, soră-mea a început să plângă. 
Cumnată-mea a cercetat cu privirea peștera și a dat cu ochii de un borcan mare cu miere. Atunci și-a 
făcut, pe loc, un plan, şi i-a zis soră-mi: 

— Surioară, de ce plângi? Văd că nu-ţi lipseşte nimic: orez ai, făină ai, borcanul ăsta e plin cu 
miere. 

Zgripţuroiul, plin de sine, a început să râdă: 

— Aşa e! N-are de ce să-i pară rău că s-a măritat cu mine. 

Cumnată-mea i-a luat vorba din gură: 

— Am auzit că ai puteri foarte mari. Nu vrei să-mi arăţi şi mie ce poţi? 

Zgripţuroiul s-a umflat și mai mult în pene şi pe loc s-a învoit. S-a mişcat o dată şi s-a prefăcut 
într-un tigru fioros. Tigrul și-a mișcat capul şi s-a prefăcut într-un leu amenințător. Cât ai clipi din 
ochi, leul s-a prefăcut într-un şarpe gros cât un butoi; avea capul în peșteră şi coada, lungă de vreo 
treizeci de metri îi ieșea afară. Văzând aceasta, cumnată-mea a spus: 

— Cumnate, văd că poţi să te prefaci numai în animale mari. N-ai putea să te prefaci într-o 
muscă care să intre în borcan să mănânce miere? 

Nici n-a terminat bine de spus, că şarpele s-a prefăcut într-o muscă verde care, bâzâind, a intrat 
în borcanul cu miere. Cumnată-mea s-a repezit şi a pus capacul la borcan. Musca a început să se 
zbată în miere, dar n-a mai putut ieși. 

Cumnată-mea a spus: 

— Zeripţuroiule, zgripțuroiule, asta e pedeapsa ce ţi-am pregătit-o. 

Apoi a luat-o pe soră-mea de mână şi s-au întors acasă. Auzind şi ultima poveste, zâna s-a 
bucurat şi a spus: 

— Pe muntele Ţin sunt multe femei deştepte. E luna februarie și trebuie să înflorească florile. 

Apoi şi-a mișcat evantaiul şi tot muntele s-a înroşit de atâtea flori care străluceau de-ţi luau ochii. 
Cei trei copii s-au minunat văzând atâtea flori și pe crengile uscate, şi-n crăpăturile stâncilor, şi-n 
pădurea de brazi, peste tot erau numai flori roşii şi proaspete. Şi-a cules fiecare câte un buchet şi au 
plecat bucuroşi acasă. 

Începând de atunci, în fiecare an, în luna februarie, când zăpada încă nu s-a topit, copacii încă n- 
au înmugurit, pe muntele Ţin florile înfloresc colorând cu roșeaţa lor stâncile și apa din izvoare. 
Localnicii au numit aceste flori „bujori de munte”. 


Călugărul pedepsit 


poveste chineză 


Unui călugăr i-a plăcut odată nevasta unui ţăran. Și iată că venind primăvara, țăranul s-a dus să 
pună răsaduri pe câmp şi călugărul s-a apropiat de el. A păstrat un timp tăcere, cum se spune: 
„băgând mâinile în mâneci și privind dintr-o parte”, iar apoi a spus: 

— Fiule, cum poţi trei, chiar patru luni la rând să-ți faci bătături, lucrând la câmp? Este foarte 
greu. Cât de uşoară este viaţa călugărilor, care citesc din cartea de rugăciuni, trag clopotul şi umblă 
unde vor. Bine mai trăim noi în mânăstiri mari, înalte, nu ca muritorii de rând, noi suntem mai 
aproape de cer şi mai departe de pământ. 

Țăranul l-a ascultat pe călugăr și s-a gândit: „Într-adevăr, au o viață bună” și s-a hotărât să se 
facă şi el călugăr. 

Cum s-a întors acasă, i-a povestit soţiei despre hotărârea sa, care, când a auzit că i-a venit soțului 
ideea să se călugărească a început să-l certe. 

— Bătrân prost ce ești! Dacă ai să te faci călugăr vei avea de suferit. Va trebui să stai zile întregi 
închis în chilie. Vei putea sta într-un loc fără să ai treabă? Ai văzut cum mănâncă călugării 
plăcintele, dar n-ai văzut cum îi tund. Scoate-ţi din cap prostia asta. 

„Nevasta are dreptate” s-a gândit ţăranul și i-a trecut pofta de călugărie. A doua zi s-a dus din 
nou la câmp. Spre amiază, nevasta a luat de ale mâncării: o ceașcă de supă de orez, găluşte și s-a 
dus la bărbatul ei la câmp. S-au aşezat pe hat şi au început să mănânce. 

Călugărul când a văzut cum stă ţăranul cu nevasta nu mai putea de ciudă. O dorea din ce în ce 
mai mult pe nevasta ţăranului. A trecut pe lângă ei o dată, de două ori, iar femeia nici n-a întors 
capul spre el. Țăranul însă a observat cum se uita călugărul la frumoasa lui soție și îndată și-a dat 
seama ce gânduri are. A hotărât să-i dea o lecţie bună. 

Au terminat prânzul. Nevasta a pus ceştile și bețișoarele în coș și s-a dus acasă. Iar călugărul, 
cum s-a depărtat femeia, s-a apropiat de țăran. 

— Ieri ţi-am povestit despre viaţa călugărilor, ce ai hotărât? 

— Eu sunt gata, dar nevasta nu mă lasă. Dacă m-aş face negustor n-ar avea nimic împotrivă, a 
răspuns țăranul. 

— Sigur, apucă-te de negustorie, a prins din zbor ideea călugărul. 

— Dar n-am bani. 

— Am să-ți împrumut eu bani fără dobândă. Vei câștiga şi-mi vei da datoria înapoi. Dacă vrei să 
te faci negustor, cel mai bun lucru este să deschizi o prăvălie cu mărunțișuri. Este o afacere bună, 
numai du-te mai repede după marfă. 

— Eşti gata să-mi împrumuţi bani, s-a bucurat țăranul. Îţi mulţumesc mult. Dar când vei putea să 
mi-i împrumuţi? 

Călugărul s-a gândit că dorinţa lui cea mare se poate împlini în curând şi a hotărât să se 
grăbească. 

— Treaba văd că este grabnică. Nu poate fi amânată. Chiar acum mă duc după bani şi ţi-i voi 
aduce. 

Țăranul a mai sădit câteva tufe şi s-a dus repede spre casă. Nici n-au terminat bine masa şi a şi 
intrat călugărul, care i-a dat două sute de iuani de argint. Țăranul l-a invitat să intre şi i-a spus soției 
să pregătească ceaiul. Soţia și-a dat seama de gândurile călugărului şi a vrut să-și ajute bărbatul. 

Se uita şăgalnic la călugăr, iar lui i se topea inima de bucurie. 

— Am vorbit cu nevasta, i-a spus țăranul. Ea n-are nimic împotrivă. Mâine dis-de-dimineaţă plec 
la drum și peste o lună mă voi întoarce și-i voi înapoia toată suma cu mii de mulțumiri. 

— Nu este nevoie de mulțumiri. Ce, între prieteni este nevoie de asemenea ceremonii? 

Curând călugărul şi-a luat rămas bun şi a plecat. Nevasta i-a ajutat bărbatului să-și strângă 
lucrurile și abia s-a luminat de ziuă și țăranul a plecat de acasă. În aceeași seară, călugărul, lăsând la 
o parte toate treburile, s-a dus la nevasta ţăranului. Stăteau și vorbeau veseli. Călugărul aștepta 
momentul potrivit ca să înceapă să vorbească despre sentimentele sale. Dar când i se părea că ar 
putea, femeia devenea atât de serioasă, încât după cum se spune: „i se muiau oasele și-i slăbeau 


muşchii” și cuvintele i se opreau în gât. Apoi femeia l-a luat pe călugăr de mână și l-a dus sus. În 
sfârşit, un prilej bun, gândea călugărul, gata s-o îmbrățişeze, dar deodată s-a auzit cineva bătând la 
poartă. Călugărul tremura de frică şi a priceput că este țăranul. Femeia 1-a poruncit să se ascundă 
repede în lada goală pentru orez. În lada de orez în ultimul timp stătuseră nişte crengi ţepoase. 
Spinii au înţepat trupul gras al călugărului, dar el nu îndrăznea să scoată un sunet. 

Femeia între timp a coborât, a deschis poarta şi împreună cu soțul ei s-a urcat în camera cu 
pricina. 

— Barca cu care mergeam s-a scufundat, de aceea am fost nevoit să mă întorc, iar pe drum m-au 
atacat hoţii şi mi-au luat cei două sute de iuani, pe care mi i-a împrumutat călugărul. Ce ghinion! 
Mai bine voi lucra ca şi mai înainte la câmp. Numai ce să mă fac cu datoria? A! Știi ce m-am 
gândit? Am să-i dau această ladă cu orez. 

Şi soții au dormit liniștiți. Numai atunci și-a dat seama călugărul ce au pus ei la cale. Toată 
noaptea s-a chinuit în ladă, iar dimineaţa țăranul a chemat doi novici de la mânăstire și i-a rugat să 
ia lada ca plată pentru datoria pe care o aveau de dat călugărului. 

Novicii au trecut un băț prin inelul de pe capacul lăzii, au ridicat-o şi îndoindu-se sub greutatea 
ei au dus-o la mânăstire. Lada se clătina pe băț. Numai atunci când novicii s-au apropiat de 
mânăstire au auzit pe cineva strigând înăuntru: 

— Nu împingeți! Mă doare. Of, of, of. Deschideţi mai repede! 

Novicii au ridicat în grabă capacul şi nu mică le-a fost mirarea când au văzut în ladă pe călugăr, 
plin de vânătăi şi ciuruit de spini. 


Prefectul judeţului a desenat un tigru 
poveste chineză 


Trăia odată un prefect căruia îi plăcea foarte mult să deseneze tigri, numai că el desena foarte 
prost și în loc de tigri ieșeau niște pisici, care nici pe departe nu aduceau a tigri. 

Odată a desenat un asemenea tigru şi l-a chemat pe curierul său ca să se uite și să-l laude, iar 
apoi să răspândească ştirea despre talentele sale în tot judeţul. 

Cum a venit, prefectul și-a scos tabloul și l-a întrebat: 

— Kai, ce este asta după părerea ta? 

Curierul a privit și s-a gândit că animalul negru aduce foarte mult cu o pisică şi i-a spus: 

— Aceasta este o pisică, înălțimea ta! 

Prefectul s-a înfuriat: 

— La naiba! N-ai ochi să vezi? Pe tigrul desenat de superiorul tău îl iei drept o pisică? 
Obrăznicia ta nu are margini. Şi întorcându-se a strigat: 

— Slujitori, luaţi-l pe acest nemernic și dați-i patruzeci de lovituri! 

Şi săracul om a fost snopit în bătăi. 

Prefectul a chemat alt curier și a început să-l întrebe și pe el. Curierul a văzut tigrul desenat cu 
tuş negru, care semăna grozav cu un motan negru, dar n-a îndrăznit să spună ceva. Ştia doar că 
prietenul lui a avut le suferit că l-a numit pe acest tigru pisoi. Stătea şi tăcea gândindu-se cum să 
iasă din încurcătură. 

— Spune ce-i asta? a întrebat prefectul. 

— Stăpâne, nu am curaj să spun, a răspuns curierul. 

— Dar de cine te temi tu? 

— Mă tem de stăpân. 

— Atunci eu, de cine mă tem eu? a întrebat prefectul supărat. 

— Stăpânul se teme de alți stăpâni. 

— lar ei de cine se tem? 

— Fi se tem de cer. 


— lar cerul de cine se teme? 

— Cerul se teme numai de nori. 

— lar norii de cine se tem? 

— Norii se tem de vânt. 

— Iar vântul? 

— Vântul se teme de pereți. 

— lar pereţii de cine se tem? 

— Pereţii se tem de șoareci. 

— lar şoarecii de cine se tem? 

— Şoarecii nu se tem de nimeni decât de cel din tabloul desenat de dumneavoastră, a spus 
curierul luându-și inima în dinți. 

Prefectul s-a holbat la el, dar n-a mai putut să scoată o vorbă. 


Femeia cea frumoasă 
poveste chineză 


După nuntă, Giang nu se mai ducea să lucreze la câmp. Stătea acasă zile întregi pentru că o iubea 
pe tânără şi frumoasa lui soție. Şi cu cât o privea mai mult, cu atât mai puţin ar fi vrut să se despartă 
de ea. 

Giang s-a lepădat cu totul de muncă şi a uitat de toți din pricina soţiei sale. Așa a trecut jumătate 
de an, un an... La sfârşitul celui de-al doilea an, tot ce aparţinea soției: mese, scaune, albituri — 
totul a fost amanetat sau vândut și în casă nu mai avea niciun ban. 

Soția lui Giang era într-adevăr frumoasă, dar apăsată de gânduri triste: „Din ziua nunţii noastre 
soțul meu niciodată n-a ieşit din casă. Ziua şi noaptea stă pe loc din pricina mea, nu lucrează, doar 
mănâncă. Curând nu vom mai putea trăi așa”. 

Şi ea a început să-și dojenească soţul: 

— Cum poţi să stai zile întregi cu mâinile încrucișate, când toți oamenii lucrează? 

Giang s-a uitat la faţa ei fină, gingașă, ŞI s-a gândit neliniştit: 

— Dacă aş pleca, ea n-o să mai fie numai a casei. 

Şi fiind robul ei, a rămas iar acasă, preferând să mănânce mâncarea cea mai rea, însă să fie sigur 
că nimic nu i se va întâmpla soției. 

Într-o zi, Giang a înţeles că dacă nici a doua zi nu se va duce la lucru să-și câștige pâinea, va 
muri de foame. 

Dis-de-dimineaţă, Giang și-a luat rămas bun de la soția sa şi s-a dus în satul învecinat să caute de 
lucru. Pe drum s-a întâlnit cu un bărbat chipeş de vreo cincizeci de ani. 

— Cum, te duci în satul apropiat? l-a întrebat el pe Giang. 

— Merg singur şi putem merge împreună, a răspuns Giang. 

Pe drum, Giang i-a povestit necunoscutului istoria sa. 

— Sunt așa de nefericit, am fost nevoit, să-mi las acasă soția — a început el— trebuie să lucrez 
pentru că murim de foame. 

— Cel mai simplu ar fi să-ți ţii soția în sticlă. 

— Cum aşa? 

— O, aceasta este foarte simplu. Am să-ţi dau eu sticla. Înainte de a ieși din casă este de ajuns să 
te uiţi la soție și să sufli în sticluţă, iar ea se va oglindi în ea. Niciodată nu va trebui să te desparți de 
ea. Uite, ia-o! 

A luat Giang sticluța, până la jumătatea drumului s-a tot uitat la ea, cum a ajuns în sat a ascuns-o, 
a repetat tot ce 1-a spus bărbatul acela şi fredonând s-a întors acasă. 

A doua zi s-a hotărât să încerce. Când soția stătea în faţa oglinzii și se pieptăna, Giang s-a uitat 
cu atenţie la ea și a suflat în sticlă. 


Soția a văzut în oglindă că soţul ei face ceva şi a vrut să-l întrebe ce, dar n-a reușit nici să 
deschidă gura, căci şi-a pierdut cunoștința și când s-a trezit era deja în sticluță. 

Acum, Giang putea fi pe deplin liniştit — soția lui era ascunsă de privirile curioşilor. 

Seara, răsturna sticluţa și frumoasa lui soţie stătea din nou în fața lui. 

Într-o zi şi-a lăsat soția în casă. Trebuia să se ducă să facă baie, şi, după ce şi-a luat săpunul și 
prosopul, a plecat în grabă. 

Conducându-şi soțul, soția a fugit la râu să-i spele hainele. S-a apucat să spele haina soţului şi 
deodată a dat peste un obiect lunguieţ. 

— Ei, dar asta-i chiar sticluţa! a spus de îndată ce a scos-o. În fiecare dimineață, soţul meu mă 
ascunde în ea. El nu se desparte niciodată de sticlă, oare de ce azi a lăsat-o acasă? 

De pe malul opus al râului, în vremea aceasta, se uita la femeie un tânăr frumos și ea s-a uitat la 
el şi de rușine și-a lăsat capul în jos. 

Singură nu și-a dat seama că a suflat. Tânărul imediat a întrat în sticluță. 

A doua zi, Giang, înainte de a pleca la câmp ca de obicei, a suflat în sticluţă și soția sa a intrat iar 
în ea. Pe drum și-a amintit de acel necunoscut chipeș, care i-a dat sticluţa ce cu atâta siguranţă îi 
păzeşte soţia de privirile străinilor. 

Când a sosit acasă a răsturnat sticluța și a înlemnit. În faţa lui stătea soţia și lângă ea un tânăr 
frumos. 

— Într-adevăr este uimitor! doar sticluţa a fost bine închisă. Cum de a pătruns acolo acest tânăr? 
În orice caz, şi-a dat seama că nu este ușor să păzeşti o soţie tânără și frumoasă. 


Mireasa de lut 
poveste chineză 


O femeie săracă, pe care o chema Sin-in nu avea niciun copil şi îşi dorea foarte mult o fată. 
Măritând fata, ar fi căpătat bani mulți şi ar fi trăit fără griji. 

Dar Sin-in a născut un fiu şi a hotărât să ascundă acest lucru oamenilor. Când băiatul era mic 
trăia la mama lui; ea îl îmbrăca ca pe o fetiţă și toţi credeau că Sin-in are o fată. Iar când copilul a 
crescut, Sin-in l-a trimis într-un sat depărtat la bunica. Astfel nimeni n-a aflat taina ei. Între timp, în 
satul vecin, un bogătaş a auzit că Sin-in a născut o fată şi s-a gândit să o peţească pentru unicul său 
fiu. 

— Nu-i nimic că fata este săracă şi mult mai mare decât fiul meu, se gândea bogătaşul, în 
schimb vom avea o lucrătoare pe gratis în casă şi apoi la o adică o vom putea alunga. 

A primit Sin-in pentru mireasă mulți bani de argint şi multe haine, încât nu le mai ştia numărul. 
Au hotărât părinții și ziua cununiei. În ziua hotărâtă, Sin-in l-a adus pe fiul ei acasă, l-a îmbrăcat ca 
pe o mireasă Şi i-a spus: 

— Astăzi te vor duce în casa mirelui, nu te teme de nimic şi fă așa cum îți voi spune. 

Apoi i-a spus fiului planul său. Deodată s-au auzit tobele şi flautele. A apărut o litieră frumoasă 
dusă de patru culi. Din tot satul au venit oameni la casa lui Sin-in, să vadă când iese mireasa. S-a 
adunat o mare mulţime de oameni, consătenii vorbeau veseli și priveau litiera bogată. 

Dar iată că din casă a ieşit Sin-in, ducând de mână mireasa îmbrăcată în rochie roşie: părul 
miresei era legat într-un coc și prins cu ace de aur. Nici unuia dintre vecini nu-i putea trece prin cap 
că mireasa nu-i fată, ci un tânăr de toată frumuseţea. 

Fiul lui Sin-in se aşeză în litieră şi culii porniră prin sat; mai tare se auzeau tobele şi mai tare 
cântau flautele. Culii mergeau foarte repede și în curând satul a rămas departe în urmă. 

Era o căldură înăbușitoare, sudoarea curgea șiroaie pe feţele obosite ale bărbaţilor. Au mai mers 
o bucată de drum și au hotărât să se odihnească. Au pus jos litiera, iar ei s-au culcat lângă ea şi în 
curând au adormit. Iar fiul lui Sin-in numai atâta aştepta. Cum a auzit sforăiturile culilor, a coborât 
încet din litieră și s-a ascuns printre tufe. Și-a dezbrăcat hainele de nuntă, și-a desfăcut cocul, s-a 


îmbrăcat cu hainele lui şi a devenit din nou el însuși. Cine ar fi putut gândi că el era chiar 
„mireasa”! 

Cum s-au trezit culii au descoperit că mireasa a dispărut. O căutară prin toate tufele. O strigară 
până răguşiră, dar mireasa parcă intrase în pământ. S-au speriat şi au început să plângă. 

Atunci tânărul s-a apropiat şi 1-a întrebat: 

— Ce s-a întâmplat? De ce plângeți? 

Culii, desigur, nu l-au recunoscut și au răspuns: 

— Duceam în litieră mireasa, eram frânţi de oboseală şi ne-am așezat să ne odihnim. Când am 
dormit, mireasa a dispărut şi n-o găsim nicăieri. Ce să facem? Fără mireasă nu ne putem întoarce 
pentru că ne vor băga la închisoare. 

Fiului lui Sin-in i s-a făcut milă de ei și le-a spus: 

— Voi încerca să vă ajut. Luaţi cât mai mult lut, faceți o păpușă de mărimea unui om şi 
îmbrăcaţi-o în rochie roșie. Când veţi ajunge la casa mirelui, spuneţi că mireasa a obosit pe drum şi 
vrea să se odihnească. Mergeţi cu litiera direct în camera miresei și cum veţi primi banii plecați. 

I-au mulţumit culii și au făcut așa cum le-a spus. Au făcut din lut o păpușă mare, au învelit-o 
într-o bucată de material roşu, au aşezat-o în litieră şi au dus-o. Iar în casa mirelui totul era gata 
pentru primirea miresei. Se adunaseră multe rude și mulți musafiri. 

lată că a apărut litiera împodobită. Au început să bată tobele, să sune flautele, să pocnească 
pocnitorile, s-au aprins focurile de artificii. Litiera s-a apropiat de poartă şi toți musafirii au alergat 
să vadă mireasa. Dar culii au spus că mireasa a obosit foarte tare și au dus litiera în camera ei. Au 
pus păpuşa de lut în pat şi cum au primit banii au plecat în grabă. A venit seara. Musafirii au plecat, 
iar mama mirelui s-a dus în camera miresei s-o vadă. A deschis ușa şi vede mireasa stând în pat. 

— EI, tu! a strigat soacra, tot mai dormi. Scoală-te. Tu n-ai venit la noi pentru odihnă. 

Păpușa bineînţeles tăcea. Soacra s-a supărat, a venit în fugă lângă pat, a vrut să lovească mireasa, 
dar a rămas cu gura căscată — în loc de mireasă, o păpuşă. 

A înţeles că a fost păcălită, s-a înfuriat, a luat un ciocan şi a spart păpuşa în bucăţi mici. 

Dimineaţa soacra s-a dus la judecător cu plângerea. S-a mirat judecătorul, dar a primit un plocon 
bun și a promis că o va pedepsi pe Sin-in. 

A doua zi, a chemat-o pe Sin-in și i-a spus: 

— Cum ai îndrăznit să păcăleşti o doamnă atât de stimată din familia Van? De ce ai trimis 
păpuşa în locul miresei? Spune tot adevărul! 

Sin-in s-a prefăcut tristă şi a început să plângă: 

— Ea mă bârfeşte. Tot satul a văzut cum am aşezat-o pe fiica mea în litieră, n-am auzit de nicio 
păpuşă. Da-ţi-mi fata înapoi! Unde este această păpuşă blestemată, în care au transformat-o pe fiica 
mea? 

— Arată-ne această păpușă, stimată doamnă Van. Acum va ieşi adevărul la iveală. 

Auzind aceasta, mama mirelui a răspuns: 

— Eu am spart păpuşa, iar bucăţile le-am aruncat în lac. 

— Atunci n-am ce face — a răspuns judecătorul — va trebui s-o eliberăm pe Sin-in din lipsă de 
probe. 

Mama mirelui a fost nevoită să plece fără să primească nimic, iar Sin-in cu fiul ei au început de 
atunci să ducă o viaţă îmbelşugată și plină de bucurii. 


Porcul alb 


poveste chineză 


Intr-un sat trăia odată un om, care nu se ştie cum căpătase un porc alb. Mare i-a fost bucuria și 
uimirea, deoarece niciun om de pe acele meleaguri nu avea un porc alb, toți aveau doar porci negri. 


Omul socoti că este o adevărată comoară şi poate se va îmbogăți dintr-o dată. Hotărî să se ducă 
cu porcul la împărat, împăratul îl va răsplăti desigur cu bani mulți. Curtea împăratului era departe, 
departe, iar omul nostru nu avea nici cal, nici căruță și trebui să pornească pe jos. În faţa lui mergea 
porcul grohăind, iar în urmă încet, încet, neîndrăznind să-l lovească cu biciul, mergea țăranul. 

Merseră ce merseră până ce ajunseră într-un ţinut, unde oamenii nu văzuseră niciodată porci albi. 
Toţi se mirară și lăudară minunatul animal. Când auziră că vrea să-l dăruiască împăratului laudele 
nu mai conteniră. "Țăranul asculta şi se bucura de parcă ar fi şi primit răsplata. 

— Aveţi răbdare — le spunea el — mă voi întoarce şi vă voi aduce de la împărat munţi de 
mâncare şi mări de băutură. Pe toți vă voi invita la masă și veţi vedea atunci ce înseamnă să fii 
bogat. 

Apoi porni mai departe la drum şi merse până ce dădu de alt ţinut. Când oamenii de acolo văzură 
că mână un porc alb cu gând să-l dăruiască împăratului, se mirară şi începură să râdă. 

Cineva spuse: 

— Du-l mai repede acasă! Ce mare lucru e un porc alb? Noi avem cu toții porci albi. 

Altul spuse: 

— Mai bine taie-l aici şi mănâncă-l, o fi departe până la tine acasă, să nu moară pe drum. 

Al treilea spuse: 

— Mai bine vinde-mi-l mie! Îţi voi da câţiva bănuţi, căci de la împărat nu vei căpăta niciun ban, 
ba va pune slugile să te şi bată. Crezi că-i mare lucru un porc alb? Deschide-ţi bine ochii! 

Țăranul nu crezu o iotă din vorbele lor, socotind că vor să pună mâna pe porcul lui prin minciuni, 
ca apoi să-l vândă împăratului şi le spuse: 

— Ce credeţi că sunt un prost? Să nu cumva să vă treacă prin cap că prin minciuni veți pune 
mâna pe comoara mea. Mă voi duce singur la împărat şi voi primi o mare răsplată. 

Şi iar porni la drum. Nu vă pot spune cât timp a mers până a dat de curtea împăratului. Când 
auziră străjile că un om a adus în dar împăratului un porc alb jigărit şi murdar şi că-l mai laudă că 
este o adevărată comoară, nu numai că nu-l lăsară să intre, dar îl şi ocărâră. Țăranul nu ascultă pe 
nimeni ȘI ţinu morțiş să ajungă la împărat. 

— Mişcă-te, prostule, mai repede de aici! începură să ţipe la el străjerii şi să-l bată. 

Dar țăranul nu se potoli şi se hotărî să afle ce culoare au porcii împăratului. Se apropie, se uită şi 
într-adevăr văzu că împăratul are mulți porci albi. Își lăsă capul în piept și porni încet spre casă. Iar 
porcul slăbi așa de mult din cauza drumului lung, că nu mai era bun de nimic; și ţăranul nu mai 
ajunse acasă cu el, pentru că porcul muri pe drum. 


Șoarecele de munte şi șoarecele de oraş 
poveste chineză 


Odată, şoarecele, care locuia în munți, a ieşit să se plimbe și a întâlnit pe drum un şoarece din 
oraș. Au intrat în vorbă şi s-au plăcut foarte mult unul pe altul. Din acea zi au început să se plimbe 
adesea împreună și au devenit prieteni nedespărțiți. 

Într-o bună zi şoarecele de munte i-a spus şoarecelui de oraș: 

— Ascultă, dragă frățioare, ție, care locuiești tot timpul în oraș, desigur ţi s-a făcut lehamite de 
hrana orășenilor. Nu vrei să guști nişte bucate proaspete și fragede? Haide la mine, te voi ospăta ca 
să mă ţii minte! 

Șoarecele de oraș a primit cu bucurie. Şoarecele de munte şi-a dus prietenul în vizuina sa, a scos 
din cămară arahide, cartofi dulci și fel de fel de boabe din care oaspetele a mâncat cu poftă. 

Mulţumit de ospitalitate, l-a invitat din toată inima la el şi pe şoarecele de munte, ca să guste 
slănină, zahăr şi fursecuri. Șoarecele de munte nu mai putea de bucurie, deoarece niciodată nu 
încercase asemenea delicatese. A doua zi, șoarecii s-au îndreptat spre oraș. Prietenul de la oraș 
locuia în pivniţa unei băcănii Şi întotdeauna avea din belşug tot felul de bunătăți. 


Vorbind despre una, despre alta, s-au strecurat de sub podea, s-au tăvălit prin zahăr, au gustat 
afumăturile și au mâncat pe săturate. 

Deodată, șoarecele de munte a zărit într-un colț un vas mare de lut. 

— Frățioare, a strigat el şoarecelui de oraş, aici ce mai este? 

— O, aici este un ulei foarte gustos şi gras, dar să nu bei mult din el. Gustă dacă doreşti! 

Cu toate că era prea sătul, şoarecele de munte s-a lăcomit şi la ulei. L-a rugat pe prietenul său să- 
| ţină strâns cu dinţii de vârful cozii și a coborât în vas. 

Uleiul era atât de galben şi de limpede, încât se putea vedea fundul vasului. 

Șoarecele de munte stătu atârnat de propria-i coadă ca de o frânghie şi bău cu nesaţ din ulei. 

După aceea strigă șoarecelui de oraș: 

— Nu mai pot să beau, trage-mă în sus! 

Trăgându-l de coadă, șoarecele de oraș i-a spus: 

— Haide, frățioare, de aici. Vreau să te scot teafăr, deoarece nu prea departe de noi se plimbă 
motanul ca și cum nu ne-ar fi zărit. 

— A, nu-i nimic, nu te teme, îi răspunse șoarecele de munte, îmi place foarte mult uleiul, mai 
vreau să beau. 

A răsuflat şi a coborât din nou în vas, iar șoarecele de oraș stătea pe marginea vasului, ținând 
între dinți coada prietenului. 

Deodată, fereastra s-a deschis și s-a ivit un motan mare și negru. 

— Ah, frățioare, ieși! a strigat șoarecele de oraș și fireşte a dat drumul cozii prietenului său. 

„Pleosc” s-a auzit din vas. Șoarecele de munte căzuse în ulei. A încercat să înoate, dar n-a putut, 
întrucât se îngreunase foarte mult, și așa s-a înecat. 


Bărbatul cel tont 
poveste chineză 


O femeie avea un bărbat foarte prost. Nu știa să facă nimic, iar dacă se apuca de ceva ieșea 
tocmai pe dos. 

Odată nevasta l-a trimis la niște neamuri după războiul de ţesut. La întoarcere, bărbatul obosit se 
așeză la marginea drumului ca să se odihnească. Stând așa privi la unealta din fața lui și îi spuse: 
„Dacă ai patru picioare, de ce să te mai car eu? Du-te singur, poate ai să mă şi întreci!” 

Şi puse războiul de ţesut în mijlocul drumului, plecând singur mai departe. 

Cum a ajuns acasă, nevasta l-a și întrebat de război. 

— l-am spus să vină singur aici, doar are patru picioare. Va veni cu siguranţă, răspunse bărbatul. 

— Ce tot spui? Doar un război de ţesut nu poate să umble. Picioarele lui sunt de lemn. Fugi 
înapoi şi adu-l! 

Dar se întunecase și bărbatul se hotări să lase pe a doua zi. În zori, se întoarse să ia războiul de 
țesut pe care încă nu se uscase roua. 

— Vai, sărmanul, cât de tare s-a grăbit, a obosit, ba chiar a transpirat, spuse bărbatul cel tont și-l 
luă acasă. 

După câteva zile nevasta îi spuse să ducă la piață pânza pe care o ţesuse ea. 

Bărbatul văzu pe drum doi stâlpi. Crezând că sunt oameni strigă: 

— Ei! Nu aveţi nevoie de niște pânză? 

Stâlpii nu scoaseră o vorbă. 

— Haide, luaţi niște pânză, stărui bărbatul. 

Se apropie și puse pânza lângă stâlp. 

— Luaţi-o! Dar banii unde sunt? 

O vacă din împrejurimi mugi: Muu! 

Iar el înţelese: „Nu”. 


— Bine, dacă azi nu aveţi bani am să vin mâine. 

— Cui ai vândut pânza? îl întrebă nevasta. 

— La doi flăcăi, răspunse bărbatul. Ei stăteau lângă drum și tăceau, însă când i-am întrebat de 
bani au spus că n-au. 

Nevasta i-a pus mai multe întrebări și îndată a priceput şi l-a trimis să aducă pânza înapoi. 

S-a întors chiar în acel loc, dar sulul de pânză nu era nicăieri. Deodată, zări pe drum mai mulți 
oameni îmbrăcaţi în haine albe, semn de doliu la chinezi, căci era o procesiune de înmormântare. 

Atunci bărbatul s-a gândit că ei sunt hoţii şi începu să-i ocărască. 

— Daţi-mi pânza mea, dacă nu, vă bat. 

Oamenii puseră mâna pe el şi-l snopiră în bătăi. Când a venit acasă şi i s-a plâns nevestei, ea îi 
spuse: 

— Prostule, era o înmormântare. Mai bine i-ai fi ajutat să ducă sicriul. Atunci ei ţi-ar fi mulțumit 
şi nu te-ar fi bătut. 

— Bine, data viitoare voi fi mai deştept, i-a promis bărbatul şi s-a dus să se plimbe. 

Merse ce merse şi văzu venind spre el niște hamali care duceau o litieră împodobită. 

— Fi, voi! strigă el. Aşteptaţi-mă să vă ajut să duceţi sicriul. 

Auzind una ca asta, hamalii îl luară la bătaie. 

Omul se întoarse acasă cu lacrimi în ochi. Când nevasta află de cele întâmplate râse cu poftă: 

— N-ai pic de minte! Litiera de nuntă ai luat-o drept sicriu. Trebuia să zâmbeşti, să baţi din 
palme. 

— Bine, altă dată am să știu ce să fac, mormăi bărbatul și se duse la culcare. 

Dimineaţa, cum ieşi pe stradă, văzu că vecinilor le arde casa. Se apropie şi privi. Îi plăcea să se 
uite la flăcări şi deodată zâmbi, bătu din palme și începu să danseze. lar oamenii îl luară din nou la 
bătaie. 

Se întoarse acasă și începu să se jeluie: 

— Sărmanul și nenorocitul de mine, toți mă bat, nimănui nu-i pot fi pe plac. 

Nevasta își ridică braţele deznădăjduită. 

— Of, că tont mai ești! Cum poți să baţi din palme când arde casa cuiva? Mai bine ai fi luat o 
căldare cu apă și ai fi turnat peste foc. 

Auzind-o bărbatul se hotări să dea neapărat peste un foc şi să-l stingă. 

Plecă prin sat şi ajunse la o fierărie. Acolo văzu cum se înălțau flăcările şi scânteile zburând 
peste tot. 

Luă imediat o căldare cu apă și o turnă peste foc. Atunci au venit fierarii și l-au bătut atât de tare, 
că abia a ajuns până acasă. 

— Of — se jelui femeia — oare cum este cu putință să torni apă peste focul din fierărie? Dacă ai 
fi bătut cu barosul pe nicovală, fierarii ţi-ar fi mulțumit. 

— Bine. Acum știu ce am de făcut, se bucură bărbatul. 

În aceeași zi văzu că doi se bat. Se loveau cu bastoanele și strigau fiecare cât îl ţinea gura de tare. 

Bărbatul cel tont se apropie de ei, luă de pe jos bastonul şi începu să lovească în toate părțile. 

Cei doi uitară de cearta lor și se repeziră la el. Abia reuși să scape teafăr. Atunci nevasta îi zise: 

— Prostule, când doi se bat trebuie să-i desparti. 

În curând bărbatul făcu cum îl învățase nevasta; dar de data asta nu mai era bucuros. 

Erau doi tauri, iar el s-a apucat să-i despartă. Un taur îl ridică în coarne şi-l aruncă departe. 

Abia spre seară îl găsiră mai mult mort decât viu. 


Templul din nori 
poveste chineză 


În trecătoarea de pe muntele Taişan se află templul Utzimiao. La treizeci-patruzeci de paşi de el 
se poate vedea fundamentul altui templu, dar templul în sine nu se vede. Unde este oare templul? 

Se povestește că demult, cu mulţi ani în urmă, acest templu s-a ridicat deodată în aer și așa a 
rămas agăţat de nori între cer și pământ. De aceea oamenii l-au numit „Templul din nori”. 

Iată cum s-a întâmplat: 

Trăia cândva în templu un călugăr bătrân cu ucenicul său de doisprezece ani. Copilul și-a pierdut 
de mic părinții şi rudele l-au dat bătrânului călugăr să-l înveţe. Călugărul, ca toţi călugării, nu 
muncea, ci trăia din ceea ce arenda săracilor, din pământul care aparținea mânăstirii. Lua pentru asta 
un preț mare de la ei. Nici nu se gândea să-l înveţe pe băiat și-l obliga să muncească ziua și noaptea. 
EI ba mătura podeaua, ba îi gătea mâncarea, ba strângea patul. N-avea timp nici să respire, să nu 
mai vorbim să alerge sau să se joace. Îl hrănea prost pe băiat, în schimb de bătăi şi ceartă băiatul era 
sătul până-n gât. 

Călugărul avea mulţi prieteni — toţi ca și el. În fiecare zi se strângeau şi vorbeau despre vreme. 
Seara, înainte de culcare, bătrânul călugăr îi amintea, de obicei, micului său învățăcel: 

— După ce vei mătura curtea, să stropeşti florile. După ce stropeşti florile, să sădeşti legumele. 
După ce vei sădi legumele, să aduci apă... 

Şi aşa, la nesfârșit, și nu uita niciodată să adauge: 

— Dacă nu vei face tot, călcâiele tale vor primi o porţie serioasă de lovituri de bambus. 

Spre sfârşitul zilei picioarele băiatului erau ca niște butuci şi era frânt de oboseală. Iar perna era 
deseori noaptea udă de lacrimi. 

Odată sădea legume la câmp. Deodată a auzit pe cineva strigându-l. A ridicat capul şi a văzut 
două fetiţe venind direct spre el. Erau amândouă îmbrăcate la fel, în scurte roşii și pantofi tot roșii, 
iar pe cap aveau două codițe minunate. Fetiţele erau mici și rotunjoare ca două ridichi. 

— Ce faci aici? l-au întrebat fetiţele pe băiat. 

— lată, fac șănţuleţe şi sădesc legume, a răspuns el. 

Atunci fetiţele au început să-l ajute pe băiat. Munca mergea strună şi repede au sfârşit totul. 
Fetiţele i-au spus să se joace cu ele un joc vesel. 

S-a întunecat şi a venit timpul ca fetiţele să plece. Ele i-au poruncit băiatului să nu povestească 
nimic bătrânului călugăr despre ele. 

A doua zi, fetiţele au mai adus și alte fetiţe cu ele, care le semănau ca două picături de apă. Și de 
data asta l-au ajutat pe băiat. lar după ce au terminat treaba, din nou s-au jucat. Fetiţele au aflat că 
băiatul nu mănâncă pe săturate și i-au adus diferite bunătăţi. 

A trecut câtva timp şi băiatul și fetiţele s-au împrietenit tare, dar noile prietene niciodată nu l-au 
invitat la ele. Când le întreba unde locuiesc, fetiţele doar chicoteau: „Hi, hi” arătând undeva departe 
şi spuneau: „Acolo”. 

De când apăruseră aceste prietene, sprâncenele băiatului nu se mai încruntaseră de tristeţe, iar 
faţa lui slabă şi palidă ca ceara se îmbujorase şi se rotunjise. 

Bătrânul călugăr, observând veselia învăţăcelului s-a supărat: 

— De ce ești așa vesel în ultimul timp? Care ţi-e bucuria? 

— Eu lucrez mult și bine și mănânc bine, iată de ce sunt vesel, a răspuns băiatul. 

— Aha! înseamnă că te oblig să munceşti prea puţin? Bine, acum, după ce vei termina toată 
treaba în casă, trebuie să mergi în fiecare zi în pădure şi să aduci două legături de vreascuri. 

Dar ce însemna oare pentru băiat să adune două legături de vreascuri? Să fie chiar mai multe el 
tot nu s-ar fi întristat, doar prietenele îl vor ajuta. 

Fetiţele îl încurajau în toate. Cât n-ai fi putut înghiți o turtă mică, ele reușeau să facă tot ce 
poruncise călugărul, apoi alergau şi săreau în pădure, rupeau fructe sălbatice, flori roșii cu parfum 
plăcut, îşi spălau în apa de izvor faţa şi mâinile, prindeau raci printre pietre, iar când erau obosite de 
Joacă, se așezau să se odihnească şi până la apusul soarelui aveau timp să-și spună povești şi diferite 
istorioare. 


Bătrânul călugăr îi tot dădea băiatului munci multe, una mai grea decât alta și, spre uimirea lui, 
băiatul făcea totul, fără să spună o vorbă. Atunci în sufletul călugărului a încolțit o îndoială. 

Într-o seară, a închis templul și supărat l-a luat pe băiat de ureche și a început să-i pună tot felul 
de întrebări. Dar băiatul nu i-a spus adevărul. 

Atunci bătrânul a hotărât să facă altfel şi cu o voce mieroasă a început să-i vorbească: 

— Dacă îmi vei spune adevărul, eu mă voi purta cu tine precum cu fiul meu. Şi chiar dacă nu-mi 
vei spune tot, o să aflu despre ce este vorba. 

Băiatul era încă prea mic și bătrânul călugăr a reuşit în cele din urmă să-l înșele și astfel a 
povestit totul bătrânului. 

Călugărul s-a încruntat, apoi s-a gândit, și s-a tot gândit iar sprâncenele i s-au întins, ochii i s-au 
înveselit şi l-a bătut prieteneşte pe umăr. 

— Bine, foarte bine că a dat un asemenea noroc peste tine. Dar de ce prietenele tale nu te 
cheamă niciodată în vizită? Trebuie neapărat să aflăm unde trăiesc şi eu te voi ajuta. Ia o aţă lungă 
şi leag-o pe neobservate de rochia uneia dintre fetiţe. După aţă noi le vom găsi casa. 

A doua zi, din nou au venit fetiţele. Ca întotdeauna la început l-au ajutat pe băiat, iar apoi cu toţii 
s-au jucat. Când a venit timpul ca fetiţele să plece acasă, băiatul a legat pe neobservate de haina 
uneia din ele aţa, iar capătul celălalt l-a agăţat de copac și s-a întors la templu. Dimineaţa, bătrânul 
călugăr s-a dus că caute după fir casa fetelor. Firul ducea departe, departe în pădure și dispărea sub 
pământ. Bucuros a venit într-un suflet călugărul acasă, i-a poruncit băiatului să ia cazmaua și l-a dus 
la locul unde a dispărut aţa. 

Când băiatul a săpat o groapă mică, au văzut că aţa este legată de o rădăcină. Călugărul a pornit 
să sape alături şi acolo era tot o rădăcină. Au scos o legătură mare de rădăcini. 

Călugărul s-a întors în templu, a pus legătura în dulap, iar patru rădăcini le-a aruncat în ceaun, a 
turnat apă şi a făcut focul. După câtva timp din ceaun a început să se înalțe un abur mirositor. 
Atunci bătrânul i-a poruncit băiatului: 

— Ai grijă de foc, numai să nu îndrăzneșşti să deschizi capacul. Dacă-l vei ridica, păzeşte-ţi 
oasele. Eu mă voi duce să-mi vizitez puțin prietenii. 

Băiatului îi era dor de prietenele sale, doar nu le văzuse toată ziua. Deodată din camera interioară 
a templului s-a auzit un plânset de copil și vocea cuiva, parcă vorbind din vasul mare de lut, l-a 
strigat pe nume. 

El a intrat în cameră, s-a uitat în jur şi n-a văzut pe nimeni. Dar vocea iar l-a strigat. De data asta 
băiatul a înţeles că cineva este încuiat în dulap. Fără să stea mult pe gânduri a rupt lacătul şi a 
deschis dulapul. Şi din el una după alta au sărit prietenele lui. 

Cea mai mare dintre fetiţe i-a spus cu reproş: 

— Cum de nu-ţi este ruşine? Tu i-ai povestit călugărului cel rău despre noi şi ai omorât patru din 
surorile noastre, dar și noi nu se știe dacă vom ajunge acasă. Ce să facem acum? 

— Nici eu nu mai pot rămâne aici, a spus cu disperare băiatul. Bătrânul călugăr va afla că v-am 
eliberat și n-o să-mi fie bine. 

Fetiţei i s-a făcut milă de el. 

— Să lăsăm toate la o parte. Ce a fost a fost. Pe surorile noastre tot nu putem să le mai înviem. 
Trebuie să ne salvăm, înainte de a veni călugărul cel rău. M-am gândit ce să facem! 

Şi fetiţa i-a poruncit să ia din ceaun supă şi s-o toarne pe pământ. Băiatul a făcut aşa şi podeaua a 
început să se ridice în sus. 

Între timp, bătrânul călugăr a trecut pe la toți prietenii și i-a invitat la el. Pe drum el povestea 
călugărilor: 

— Am găsit pe câmp multe rădăcini asemănătoare. Ele fierb acum în ceaun şi probabil că s-au 
trezit la viață. Noi vom bea tot ceaunul şi fiertura ne va întineri cu mulți ani. Apoi vom fierbe şi 
celelalte rădăcini și... 

Dar călugărul n-a mai apucat să sfârşească, a ridicat capul şi a văzut templul legănându-se și 
ridicându-se încet, încet în sus. 


— Vai, vai, vai, a strigat călugărul şi s-a repezit spre templu. Bătrânul s-a agăţat de o crăpătură şi 
a rămas agăţat în aer încercând să oprească înălțarea templului. 

Povestea fără sfârșit 

Trăia odată un împărat, căruia mai mult decât orice pe lume îi plăcea să asculte povești. 

Împăratul îi pusese pe toţi să-i povestească. Dar nu ştiu cum se făcea, că tocmai când se ajungea 
la ceva interesant, povestea se termina. Aceasta îl supăra pe împărat şi poruncea să fie omorât 
povestitorul. 

Împăratul nu voia să asculte poveşti obișnuite și i-ar fi plăcut o poveste care să nu se termine 
niciodată. 

În fiecare zi trimitea slujbașii şi soldaţii, să-i aducă oameni care ştiau poveşti. 

Oamenii îşi alegeau poveştile cele mai lungi, dar chiar și poveştile cele mai lungi aveau un 
sfârşit. Toţi povestitorii împăratului au fost omorâţi și niciun om nu s-a mai întors de la palatul 
împăratului. 

Odată a fost adus la împărat un tânăr. Tânărul nu se temea deloc și îi spuse împăratului o poveste 
fără sfârşit. 

— Demult, demult trăia un împărat, atât de bogat, ca nimeni altul. Grâne avea atât de multe, 
încât oamenii nici nu știau unde să le pună. Atunci a chemat un dulgher și i-a poruncit să-i 
construiască un hambar, atât de mare, încât să nu i se vadă capătul. Din vremurile cele mai 
îndepărtate și până în ziua aceea nu se văzuse un hambar mai mare. Grânele lui ajungeau până sus. 
Dar când i-au construit n-au băgat de seamă că rămăsese o spărtură nici mică, nici mare, cât ar 
încăpea o vrabie. Stoluri de vrăbii zburau spre hambar. 

Spărtura era mică, întocmai cât o vrabie. Venea prima vrabie, venea cea de a doua, după aceea a 
treia lua grăunţe şi zbura... apoi a patra, după aceea mai venea una şi încă una... 

Împăratul care asculta cu atenţie a văzut că aici povestea se repetă și nemaiavând răbdare, l-a 
întrerupt pe tânăr întrebându-l: 

— Nu-i așa că vrăbiile au luat toate grăunţele? Ce s-a întâmplat după aceea? 

— Ele nu le-au luat pe toate, nu s-au grăbit, a fost răspunsul. 

Împăratul foarte mult dorea să ştie ce s-a întâmplat mai departe și întrebă iar: 

— De exemplu, dacă toate ar fi fost luate, ce ar fi urmat? 

— Imediat veți şti ce s-a întâmplat după aceea, trebuie să așteptați până când toate vor fi îuate, a 
zis tânărul. 

Împăratul ardea de nerăbdare să ştie ce s-a întâmplat după aceea și i-a dat voie tânărului să 
continue. 

Din zori și până-n seară tânărul repeta întruna: vrabia a venit, vrabia a zburat, a luat grăunţele şi 
a zburat afară. Și așa zile în șir a tot povestit neîncetat, trecând de la o vrabie la alta. Nemaiavând 
răbdare, împăratul l-a întrebat iar: 

— Au terminat repede toate grânele? 

— Nu încă, a răspuns tânărul. 

A trecut o zi, a trecut o noapte, au trecut multe zile și multe nopţi. Dar vrăbiile tot n-au putut 
termina grânele din hambar. Împăratul s-a înfuriat din ce în ce mai tare: 

— De ce până acum n-au mâncat toate grânele? l-a întrebat în cele din urmă pe tânăr. 

— Nu puteau așa de repede, pentru că hambarul era mare, nici nu se ştia câte boabe erau. Cine 
ştie cât timp ar fi trebuit să treacă pentru ca vrăbiile să termine toate grânele! 

Împăratul n-a mai vrut să asculte mai departe această poveste și a poruncit să fie omorât tânărul. 
Dar tânărul îi spuse: 

— De fapt v-am spus o poveste fără sfârșit. Sfârşitul ei încă nu se vede. Cum puteți să mă 
omorâți? 

Împăratul nu putu să-i răspundă nimic și-l lăsă să plece acasă. 


Duhul scorpionului 
poveste chineză 


Cu mult timp înainte, când orezul se măcina aproape zilnic cu piatra de moară, trăia un flăcău 
tânăr însurăţel. Lângă casa flăcăului locuia vărul său, care avea doi copii. 

Într-o zi, flăcăul a ajutat-o pe tânăra-i nevastă să ducă orezul la moară, apoi a plecat pe deal să 
taie iarbă. După o bucată de timp, răzbindu-l foamea şi setea, s-a întors. Apropiindu-se de moară s-a 
mirat văzând că măgărușul mai învârtea roata și peste tot e atâta liniște. Bruma de grăunţe trebuia să 
fie măcinată de mult, de acum trebuia să fie şi masa gata. Când a ajuns mai aproape a văzut cum 
coșul era tot acolo unde-l aruncase, iar grăunţele se făcuseră pulbere. Roata tot se mai învârtea, dar 
nici umbră de nevastă. Să fi zis că a plecat la mamă-sa nu s-ar fi putut să plece fără să-i spună şi lui; 
să fi zis că a fugit, n-avea de ce: de când se luaseră nu se certaseră niciodată. De ce se gândea, de 
aia era mai nedumerit. S-a apucat şi a deshămat măgarul, a strâns făina, a plecat acasă, dar nici 
acasă n-a dat de nevastă. Se mâhnise aşa de tare, că nu mai avea poftă nici de mâncare, nici de 
băutură. A început să întrebe în stânga şi în dreapta, dar nimeni nu-i văzuse nevasta. S-a întors iarăşi 
la moară, a intrat înăuntru, a ridicat piatra şi a văzut dedesubt o crăpătură din care a ieșit un 
scorpion negru parcă era dat cu lac, cu un ac mai mare decât un ci. Atunci a înţeles că acel scorpion 
îi ucisese nevasta. În acea clipă scorpionul s-a repezit la el, dar băiatul, sprinten, s-a ferit în grabă. A 
alergat, a luat secera pe care o lăsase lângă moară şi a lovit cu ea în burta scorpionului tăindu-i acul. 
Când să mai lovească o dată, scorpionul s-a prefăcut într-un nor negru care s-a ridicat în văzduh. 
Din mijlocul norului s-a auzit un glas: 

— Băiete, băiete, peste trei ani să te pregăteşti că-ţi voi lua viața. 

Înfuriat, băiatul a zvârlit secera după nor, dar norul a început să se rotească spre miazănoapte- 
apus. Uitându-se în jos a văzut în piatra de moară o gaură adâncă şi întunecată unde erau 
îngrămădite lucrurile nevestei lui. 

De atunci, băiatul ducea o viaţă singuratică. Când se întorcea de la muncă nu-l mai aştepta masa 
pusă şi lampa aprinsă, nu mai avea cu cine schimba o vorbă. Ascuţise secera ca briciul şi o purta 
totdeauna cu el. Așa a trecut mai bine de o jumătate de an, până ce, într-o zi, când se întorcea de pe 
deal a văzut o fecioară care stătea pe o piatră la marginea drumului şi vărsa lacrimi amare, bocindu- 
şi mama și tata. Băiatul s-a apropiat de fată și a zis: 

— E târziu, de ce stai aici și plângi? 

Nepotolindu-şi plânsul fata a răspuns: 

— Frăţioare, vezi-ţi de drum, sunt o biată orfană, am rămas și fără mamă şi fără tată şi nu mai 
am niciun rost să trăiesc. 

ŞI a început din nou să plângă. Băiatul și-a simţit și el ochii umezi. S-a uitat în jur, dar nu se 
vedea nimeni. Afară se întunecase, lumea în sat dormea. Își frământa mintea ce să facă cu fata. 
Luându-și inima în dinți a spus: 

— Nu mai plânge, hai acasă la mine! 

Fata și-a șters lacrimile și a plecat cu băiatul. 

Ajungând acasă, băiatul s-a gândit că dacă va găzdui fata îi vor ieşi tot felul de vorbe. S-a dus 
alături la vărul său să se sfătuiască. Nevasta acestuia nu se culcase încă și tocmai se căznea să 
croiască niște boneţele pentru cei doi copii ai săi, dar oricum măsura, tot nu ieşeau două boneţele 
dintr-un petecuţ de material. Băiatul le-a povestit cum a găsit fata pe drum și cum a adus-o acasă. 
Apoi a zis: 

— Vere, dacă vrei vino la mine să dormim împreună şi trimit fata aici să doarmă cu nevasta ta. 

Zis şi făcut. 

Băiatul a luat fata şi a dus-o acasă la vărul său. Copiii adormiseră, dar femeia tot se chinuia cu 
măsuratul. Văzând că băiatul îi zice acesteia verișoară a început şi ea verișoară-n sus, verișoară-n 
Jos, parcă se cunoșteau de când lumea. 

După ce au plecat cei doi, fata a zis: 


— Verișoară, dacă nu te superi, dă-mi să-ţi fac eu boneţelele! 

A luat foarfeca și din două tăieturi le-a croit, apoi le-a cusut. A mai brodat pe ele câte un Phenix 
şi un bujor, încât verișoara nu mai putea de bucurie uitându-se la ele. În sinea ei se gândea: 

— Fata asta e frumoasă, e harnică, e pricepută, noroc de cine o va lua de nevastă. 

A întrebat-o pe fată: 

— Cum i se pare vărul meu? Dacă ar fi după mine aş zice că vă potriviţi. Tu nu mai ai pe nimeni 
pe lume, lui văru-meu i-a murit nevasta. 

Fata a lăsat capul în jos și a îngăimat: 

— Mi-e teamă că vărul dumitale nu mă vrea! 

Verișoara, bucuroasă că fata nu e împotrivă, a luat-o de mână şi i-a zis: 

— Fii liniştită, vorbesc eu cu el. 

A doua zi, cum s-a luminat, verişoara s-a dus la băiat şi i-a zis: 

— Vere, ţi-am găsit o nevastă cum nu se poate mai bună! 

Bănuind despre ce e vorba, băiatul a spus: 

— Despre ce nevastă vorbeşti? 

Verișoara îi tot dădea înainte cu laudele. Bărbatu-său, fire care nu se aprindea atât de ușor, a 
încruntat sprâncenele și a zis: 

— Dar nu știm nici de unde vine, nici ce-i cu ea. Să te însori cu o fată găsită pe drum? 

Dar nevastă-sa nu s-a lăsat: 

— Ce nevoie are de toate astea? Se vede cât de colo că e o femeie bună şi vărul nostru are nevoie 
de o nevastă care să-i facă de mâncare şi să-i coase hainele. Tu habar nu ai cât de greu e să trăieşti 
singur. 

Bărbatu-său n-a mai avut ce zice, iar băiatul s-a supus. Băiatul s-a însurat cu fata şi o duceau 
foarte bine. Fata era potolită la vorbă şi tare harnică. Băiatul era mulțumit și toată lumea-i vorbea 
numai de bine. După vechiul obicei, băiatul îşi ascuţea mereu secera și ziua o purta cu el, iar 
noaptea dormea cu ea sub pernă. Nu se știe din ce motive, nevasta, cum vedea secera se schimba la 
faţă. Într-o zi, a început să plângă în faţa lui bărbatu-său. Acesta, crezând că-și plânge iarăşi părinţii, 
s-a apropiat de ea s-o mângâie, dar fata l-a îmbrâncit. Băiatul n-a știut ce să mai creadă. Fata s-a 
oprit din plâns, și-a șters lacrimile și și-a văzut mai departe de treabă. În aceeaşi seară, înainte de 
culcare, nevasta a zis: 

— Cum să nu fiu supărată, sunt nevasta ta, dar te porți cu mine ca și cu o străină. 

Băiatul nu se dumirea despre ce e vorba şi a întrebat: 

— De ce crezi treaba asta? 

Oftând, fata a zis: 

— Dacă nu vezi în mine o străină, de ce nu te desparti de secera asta nici ziua nici noaptea? 

Băiatul a răspuns: 

— Port secera spre a mă apăra de duhul scorpionului. 

Izbucnind în râs fata a zis: 

— Dar viteaz mai eşti! Despre ce duh tot vorbeşti? Și chiar dacă ar fi așa, crezi că se sperie 
Duhul Scorpionului de secera ta? Vezi-ţi de treabă, bărbate, cu nălucirile tale! 

De atunci, băiatul n-a mai purtat cu el secera, iar nevastă-sa n-a mai plâns. Și au trecut câteva 
luni fericite și liniștite, într-una din zile, mieroasă, nevasta i-a spus: 

— Bărbate, înainte de moarte, părinții au mai lăsat unele lucruri. Pe cât văd, anul acesta nu ne va 
fi de ajuns orezul. Mă duc să vând lucrurile alea și să mai cumpărăm măcar un mu“! de pământ. 

A strâns prin casă și a plecat. 

În ziua aceea, văru-său se dusese să culeagă vreascuri. Tocmai se cățărase într-un copac înalt, să 
taie nişte uscături. Aruncându-și ochii în jos a văzut femeia cum alerga și apoi s-a strecurat în mare 
grabă într-o peșteră. Părându-i-se ciudat, vărul a rămas cu ochii la peșteră. A așteptat, a aşteptat, dar 
femeia n-a mai ieșit. A coborât din copac şi tiptil, tiptil, s-a apropiat de peşteră şi, printr-o crăpătură 

s-a uitat înăuntru. S-a speriat așa de rău de ce-a văzut, că i s-a ridicat părul în cap. În peșteră se afla 
un scorpion uriaş, lângă care era o piele verde ca veninul. De frică n-a mai apucat să strângă 
vreascurile pe care le tăiase, a fugit acasă şi i-a spus lui văru-său tot ce a văzut. 

Acesta a luat din nou secera și a început s-o ascută. A doua zi s-a întors și nevasta. A dat banii 
bărbatului zicându-i: 

— Ai grijă ce faci cu banii, nu-i cheltui într-o singură zi. Tot ce mai aveam acolo am vândut, dar 
n-am adus decât o parte din bani. Ce-a mai rămas, am să iau la anul. 

Apoi s-a apucat zorită de treabă. Văzând toate acestea, băiatul şi-a zis: 

— Uite ce nevastă bună am! De unde până unde să fie ea Duhul Scorpionului? 

Și a pus secera bine. După câtva timp i-a spus lui văru-său: 

— Vere, poate că n-ai văzut bine atunci. 

A mai trecut o bucată de timp. Văru-său îi purta mereu de grijă, dar nevastă-sa nu credea nimic: 

— Dacă e, așa cum spui tu, Duhul Scorpionului, n-ar mai trăi cu el de atâta timp. 

Bărbatu-său n-avea chef să se certe cu ea și doar dădea din cap. După puţin timp și-a adus aminte 
că scorpionul îşi schimbă pielea la un an o dată. 

În anul următor, el a început să se ducă mai des după vreascuri şi de câte ori se ducea, dădea 
târcoale în jurul peşterii, până când, într-o zi, când s-a uitat prin crăpătură, iarăşi a dat de scorpionul 
cel verde şi alături de el o altă piele. A rupt-o la fugă spre casă, l-a luat de mână pe văru-său şi l-a 
dus la peșteră. Se lăsase întunericul, tot muntele era scufundat în beznă, doar în peșteră licărea o 
lumină. S-a uitat prin crăpătură şi a văzut cum acea lumină erau ochii scorpionului care luceau ca 
nişte bulgări de foc. Pe burta scorpionului crescuse un alt ac, dar nu atât de mare ca cel pe care-l 
tăiase. A luat un bolovan și a vrut să-l arunce în scorpion, dar în peșteră s-a făcut întuneric și n-a 
mai văzut nimic. 

Când s-a întors acasă, nevasta deja venise şi i-a dat iarăşi o legătură de bani, veselă şi 
zâmbitoare, mai mieroasă ca oricând. Văzând acestea băiatul a lăsat iarăşi secera. 

Zilele treceau una după alta. Văru-său pândea tot timpul. Într-o zi l-a chemat pe băiat la el acasă 
să se sfătuiască. A luat o furcă de fier, au înroșit-o în foc și văru-său l-a trimis să omoare scorpionul. 
Dar văzându-şi nevasta dormind, băiatului i s-au muiat mâinile. Tocmai atunci, aceasta s-a trezit şi 
dând cu ochii de furca înroșită în mâinile bărbatului, a sărit în sus, s-a rostogolit o dată și s-a 
prefăcut în scorpion. Ochii ca doi bulgări de foc au început să strălucească. Băiatului i-a trecut 
slăbiciunea şi s-a repezit la scorpion, vârând furca în el. Atunci scorpionul a zis: 

— Mai trebuia să-mi schimb pielea o singură dată şi-mi creștea la loc acul cel veninos. Mai 
aveam numai un an şi te omoram. 

Şi şi-a dat duhul. 

Grădina zeiţei de jad 

Grădina zeiţei de jad se află pe coasta Muntelui Peştera Vrăjită. De fapt, Grădina zeiţei de Jad nu 
este decât un deluşor. Bătrânii spun că pe vremuri pe Muntele Peşterii Vrăjite erau numai pietre 
goale: nu creştea nicio rădăcină de copac, niciun fir de iarbă. Oamenii care locuiau aci, toți 
spărgătorii de pietre, erau săraci lipiţi pământului; vântul şi căldura îi pârjoleau, sudoarea le curgea 
în ochi, buzele li se uscau şi crăpau. Visau pomi încărcați de fructe, izvoare cristaline, dar visul lor 
rămânea numai vis. Într-o zi, nu se știe când s-a întâmplat, pe creasta muntelui a răsărit un piersic. 
Băteau ploile şi vântul, apele din munte cărau cu ele pietrişul, dar micul piersic rămânea bine 
împlântat și creştea de-ţi era mai mare dragul. 

Pe atunci s-a oploşit pe munte, un flăcăiaş străin, de acele locuri. Nimeni nu știa de unde venise 
şi cum îl cheamă. Tot spărgând piatra în bătaia vântului și-n arșița soarelui se înnegrise de-i sclipea 
obrazul. De aceea oamenii îi spuneau Uang cel Negru. Era bun la inimă feciorul și tare arătos și 
priceput. Nu era însurat şi nu strânsese un ban în viața lui. Când se afla cineva la ananghie, Uang 
cel Negru era primul care-i venea în ajutor. Vorbeau toate satele din jur de bunătatea lui. 

De câte ori urca muntele să spargă piatră, Uang cel Negru trecea pe lângă puiul de piersic. Pe 
neașteptate, într-o noapte, puiul de piersic a crescut de să nu-l recunoşti. Şi tot în noaptea aceea i-au 


dat frunzele și a înflorit. Într-o dimineaţă, trecând pe lângă piersic, deși nu adia nicio boare de vânt 
și crengile erau nemişcate, băiatul a simţit cum se scutură peste el boabele de rouă de pe frunzele 
pomului. Seara, a trecut din nou pe sub piersic și atunci florile au început să-l ningă cu petalele lor. 
Altă dată lui Uang cel Negru i s-a părut că piersicul îi zâmbeşte și i-a fugit toată oboseala. De 
atunci, în fiecare zi, seara, când își termina treaba, Uang cel Negru se așeza sub ramurile piersicului. 

Într-o zi, trecând pe acolo, a văzut cum piersicile roșii și mari se copseseră. S-a dus la locul lui și 
s-a apucat de spart piatră. Mirosul piersicilor îl ameţea cu parfumul lor. Era în iunie când soarele 
pripeşte mai tare şi pietrele se încinseseră ca focul pârjolindu-i picioarele desculțe. La amiază toți 
ceilalți flăcăi şi-au găsit câte un loc să se răcorească, dar Uang cel Negru a rămas să mai spargă 
piatră. Deodată s-a simţit obosit şi a adormit. Când s-a trezit, în jurul lui era o răcoare neobişnuită. 
A deschis ochii şi a văzut că dormea la umbra unui pom. 

Crengile și frunzele pomului se strânseră una în alta ca o umbrelă deasupră-i. Uang cel Negru a 
sărit deodată în sus, mirându-se de unde a răsărit pomul acolo. L-a scuturat el cu putere, dar era bine 
înfipt în pământ. Uang cel Negru s-a minunat și mai mult ştiind că pe tot muntele nu se afla decât 
piersicul pe sub care trecuse dimineaţa. S-a uitat mult la pom, dar n-a găsit un răspuns la întrebarea 
ce-l frământa şi fără a mai sta pe gânduri, s-a îndreptat către locul unde ştia că e piersicul. Cât ai 
clipi din ochi a ajuns acolo și a văzut că acesta era la locul lui. Şi, mare minune, pe o creangă stătea 
o fată de toată frumuseţea și culegea piersici. Uang cel Negru s-a mirat și mai mult văzând așa 
mândreţe de fată cum nu văzuse nicăieri pe unde umblase. Avea fața ca o floare de piersic înflorit 
şi-i zâmbea. Uang cel Negru s-a apucat iarăși de spart piatră. Fata a făcut un semn cu mâna şi din 
locul unde spărgea băiatul piatră a venit în zbor o ramură de piersic și pomul a dispărut. Fata a lipit- 
o de pom Şi crenguţa s-a lipit ca şi când niciodată nu fusese smulsă de acolo. Apoi, a rupt o piersică 
şi i-a aruncat-o băiatului drept în mână. Fata râdea din toată inima. Uang se simţea tare încurcat şi 
nu știa ce să facă. Apoi ea s-a oprit din râs și i-a făcut semn s-o mănânce. După ce a mâncat-o, 
băiatul s-a simţit aşa de răcorit, de parcă fusese la scăldat. Fata a luat o ramură de piersic şi a 
scuturat-o și Uang s-a pomenit, deodată, într-un pavilion verde scăldat în lumină. Pe un perete era 
agăţat un tablou cu o piersică mare. Râzând, fata a spus: 

— Eu sunt Zeița de Jad. Știu că eşti un băiat bun și săritor. Dacă ai vreun necaz vreodată, să vii 
aici şi să mă cauţi. 

În timp ce vorbea, faţa zeiţei s-a îmbujorat şi mai mult, ochii îi scânteiau şi mai tare. Uang cel 
Negru nu știa ce să mai zică de bucurie și mulțumire, când, fata s-a făcut nevăzută. Băiatul s-a 
pomenit iarăşi înconjurat de flăcăii care spărgeau piatră. 

Seara s-a întors acasă și n-a dormit toată noaptea gândindu-se la Zeița de Jad. A doua zi, plecând 
la lucru i se părea că merge mai repede decât ceilalți. Când s-a luminat de ziuă, el ajunsese deja sub 
piersic. Aci a întâlnit-o din nou pe Zeița de Jad. Zâna îl privea râzând, și, roşindu-se, băiatul a spus: 

— Am venit să te rog să-mi cârpești cămașa! 

Zeița s-a învoit cu toate că ştia că nu venise pentru asta şi i-a spus: 

— Uang băiete, ştiu că n-ai dormit toată noaptea. Culcă-te puţin! 

Văzând cât de bine se poartă zeiţa cu el, Uang cel Negru se simţea îl al nouălea cer. După puţin 
timp a adormit. A răsărit soarele şi băieţii trecând la lucru l-au văzut dormind sub piersic și alături 
de el, cămașa cârpită. 

De atunci, Uang cel Negru se ducea în fiecare zi sub piersic și se întâlnea cu Zeița de Jad. Azi 
așa, mâine așa, ceilalți flăcăi au început să facă glume pe seama lui: 

— Negrule, s-au terminat de mult piersicile, tu ce mai cauţi? 

Uang cel Negru, care nu minţea niciodată, le-a spus flăcăilor tot adevărul. 

La vreo 20 de li“? de locurile acelea, se afla un orășel în care trăia un mare bogătaș. Într-o zi, 
după ce a mâncat şi a băut pe săturate, bogătașul a început să-și facă planuri: „Dacă aș avea o 
grădină în care să sap un lac, să ridic un munte şi pe munte să construiesc un pavilion, ce bine ar 
mai fi”. După planuri, a trecut la fapte. A chemat toţi oamenii din împrejurimi, între care era şi 

Uang cel Negru şi le-a dat poruncă să-i aducă piatră din munte. În ziua aceea, când tocmai căra 
piatră pentru bogătaş, Uang şi-a rupt încălțările. Le-a spus băieților să-l aştepte până se duce la zână 
să-i coase. Și a plecat la piersic. 

Văzând că băieţii stau degeaba, paznicul i-a luat la bătaie. Când s-a înapoiat Uang, paznicul a 
întins mâna să-l lovească și pe el. Dar, ca un făcut, mâna a început să-l lovească chiar pe paznic. 
Acesta țipa de durere, i se învineţise fața, dar mâna nu înceta să-l lovească. Unii se uitau mirați, alții 
făceau haz. Paznicul a căzut în genunchi şi a început să se roage: 

— lartă-mă, iartă-mă! De acum încolo n-am să mai bat pe nimeni. 

După ce a spus de trei ori aşa, a auzit vocea unei femei: 

— De data asta te iert. 

Și mâna a încetat să-l lovească. 

Îngrozit, paznicul a fugit la bogătaș și i-a spus tot. Acesta a dat ordin să fie adus Uang cel Negru 
și aruncat în temniță. 

Aflând flăcăii ce i s-a întâmplat, au ţinut sfat şi au hotărât să-i dea de știre Zeiţei de Jad. Când au 
plecat pe munte să spargă piatră, au trecut cu toţii pe la piersic însă, nevăzând pe nimeni, nu ştiau 
cui să-i spună. Auziseră ei înainte pe Uang cel Negru vorbind de zeiţă, însă, în afară de el, n-o 
văzuse nimeni. Atunci, unul din ei a strigat: 

— Zeiţă de Jad! Vrem să-ţi spunem ceva! 

Nici n-a terminat bine, că au auzit o voce de femeie: 

— Așteptaţi puţin să vă deschid ușa. 

Și frunzele piersicului au început să foșnească și băieții s-au trezit deodată în Pavilionul verde, 
iar în fața lor se afla o fecioară care broda o pereche de papuci bărbătești. 

Atunci, ei au înţeles că este Zeița de Jad și i-au spus totul. Aceasta i-a liniștit spunându-le: 

— Fiţi pe pace, mă duc eu să-l scap! 

Și îndată s-a făcut nevăzută. 

Bogătașul tocmai se afla la masă, când a auzit o voce: „Bogătaş afurisit, de ce I-ai închis pe Uang 
cel Negru? Eu l-am bătut pe paznic. Vrei cumva să-mi stai împotrivă? Încearcă!” 

Moşierul s-a holbat în jurul lui, dar n-a văzut nimic şi a început să tremure de frică. Vocea s-a 
auzit din nou: 

— Netrebnicilor, să-l eliberaţi de îndată pe băiat! 

De abia acuma și-a dat seama moşierul că aude vocea unei femei și făcând pe grozavul a zis: 

— Dar cine ești tu care nu te arăţi? 

— Crezi că mi-e frică să-ți spun cine sunt? Sunt Zeița de Jad! a răspuns vocea. 

Îngâmfat, moşierul a spus: 

— Eu sunt stăpânul ținutului. N-am decât să deschid gura, că argintul va curge gârlă, temniţele 
se vor ticsi. Îţi poruncesc să te arăţi la faţă! 

Râzând, zâna i-a spus: 

— Încă n-am văzut niciun stăpân aici! 

— Eu sunt stăpânul, a spus moșşierul. 

— Chiar tu? Şi eu care credeam că ești o grămadă de gunoi! 

Apoi deodată, a intrat pe ușă o rămurică de piersic care s-a înfipt în mijlocul camerei şi, cât ai 
clipi din ochi, din ea a crescut un piersic gros şi mare care împingea cu crengile tavanul camerei. 
Speriat, moşierul a început să ţipe şi a rupt-o la fugă mai abitir de cum dispare un şoarece în gaura 
lui. În rândul paznicilor a început îmbulzeala: cădeau şi se împingeau unii pe alţii strigând: 

— lartă-ne, zână! lartă-ne, zână! 

— Vă iert pe toţi, şi acum descuieţi ușa temniţei! le-a răspuns zâna. 

Uang cel Negru a văzut cum se deschide ușa, a ieșit din temniţă și a fugit acasă. 

A doua zi, când tocmai se pregătea să plece la lucru, s-a pomenit cu Zeița de Jad că intră în curte. 
Fâstâcit, Uang nu ştia pe ce să pună mâna mai întâi. 

N-a trecut mult și de afară s-a auzit hărmălaie mare: Bogătașul trimisese soldați şi cai să-l prindă 


pe Uang cel Negru. Zâna l-a apucat de mână şi i-a spus: 

— Hai repede cu mine. 

Soldații au început să-i urmărească. Zâna şi băiatul s-au cățărat pe munte, dar soldaţii erau pe 
urmele lor. Ajungând la un zid de piatră, Zâna s-a oprit şi a zis: 

— Sapă mai repede aici! 

Băiatul a început să lovească cu târnăcopul în zid până ce a apărut o uşă ce ducea într-o peşteră, 
unde zâna i-a spus să se ascundă. Când au ajuns soldații acolo, n-au văzut nici urmă de băiat, și 
numai peştera neagră. Unii, mai curajoşi, au intrat în peşteră şi au mers, până ce au dat de o apă 
adâncă, adâncă și foarte învolburată. 

De atunci nu l-a mai văzut nimeni pe Uang cel Negru. Peştera de pe munte au numit-o Peştera 
Zeiţei, iar muntele l-au numit Muntele Peșterii Zeiţei. Adeseori, din gura peşterii iese o ceață albă, 
care cuprinde tot muntele și atunci se aude un zgomot ca şi când cineva ar sparge piatră. Şi când 
ceața devine mai deasă, oamenii spun că e vremea când zeița se întâlnește cu Uang cel Negru. 
Nimeni n-a mai văzut-o pe Zeița de Jad, dar tot muntele e acoperit cu piersici, așa că i se spune 
„Grădina Zeiţei de Jad”. 


Fata din tablou 


poveste chineză 


Pe muntele Ţin erau două văi: una se numea Gura-celor-nouă-dragoni, iar cealaltă, Gura-celor- 
şapte dragoni. 

În valea ce se numea Gura-celor-nouă-dragoni, era un sat mare în care trăia o bătrână săracă care 
avea un fecior, pe nume Tien Tai. Acesta creştea mai voinic decât alţi copii şi pe faţa-i cinstită 
străluceau doi ochi foarte vii. La vârsta de nouă ani, Tien Tai putea să se caţere pe munte și să 
prindă bursuci; la vârsta de zece ani avea curajul să intre în vizuina lupului. În fiecare dimineață, 
pleca cu noaptea-n cap pe un munte îndepărtat, de unde tăia vreascuri pe care le aducea acasă și le 
dădea pe orez. Dacă o zi nu tăia vreascuri, în ziua aceea nu se găsea de mâncare în casa lor. Şi până 
să ajungă acolo, trecea peste stânci piezișe și peste punți înalte, trecea prin valea unui râu cu apa 
învolburată. Odată, într-un an, de sărbători, s-a pornit o ploaie care nu se mai termina. Zilele treceau 
și ploaia nu mai contenea. Nemaiaşteptând să se lumineze vremea, Tien Tai şi-a aruncat toporul pe 
umăr, și-a luat coşul și frânghia şi a plecat pe munte să taie vreascuri. Și pentru că veni vorba de 
topor, toporul lui fusese făcut la un fierar anume şi era de trei ori mai greu decât alte topoare. Tien 
Tai a trecut valea cu apa învolburată, s-a cățărat pe crestele spălate de ploaie, pe cărările înguste şi a 
ajuns la muntele cel mai îndepărtat unde, a început să taie vreascuri. Dar n-a apucat să taie cine știe 
ce, că s-a pornit vântul şi a început din nou ploaia. Şi a plouat, a plouat până ce apa a acoperit toată 
valea. După ce a stat ploaia, Tien Tai s-a urcat într-un copac şi a văzut cum valea era tot o apă. 
Uitându-se spre drumul care ducea la casa lui, îşi zicea: „Mama mă așteaptă în poartă şi poate e 
îngrijorată să nu mă fi luat apa”. Apoi 1-a părut rău că nu poate ajunge într-o clipă la mama lui s-o 
liniştească, dar orice ar fi fost, nu se putea trece peste valurile înfuriate care cuprinseseră toată 
valea. ŞI tot gândindu-se el, nu ştiu cum s-a făcut că i-a scăpat toporul din mână şi a căzut cu 
zgomot peste o stâncă verzuie. Uitându-se după el, a văzut că stânca s-a mişcat şi încet, încet s-a dat 
la o parte, apoi pe locul acela a apărut o bătrână care a întrebat de trei ori: 

— Cine a ciocănit la uşa mea? 

Tien Tai şi-a făcut curaj și a sărit din copac spunând: 

— Eu am ciocănit la uşa ta! 

Iar bătrâna l-a întrebat: 

— Ce treabă ai de ai ciocănit la ușa mea? 

Tien Tai i-a spus ce avea pe suflet: 

— Măicuţă, în fiecare zi vin pe muntele acesta să tai vreascuri, în fiecare zi trec prin văile adânci 


şi mă caţăr pe stâncile înalte și nu mă sperie oboseala. Dar acum m-a țintuit apa aici și sunt 
îngrijorat de mama care mă aşteaptă să dăm vreascurile pe orez. Dar cum să mă întorc acasă? 

Bătrâna l-a ascultat şi apoi s-a aplecat şi a ridicat de jos o legătură de trestie pe care i-a dat-o, 
spunându-i: 

— Dacă te vei așeza pe ea, vei ajunge oriunde te vei gândi. 

Apoi, bătrâna s-a făcut nevăzută, iar stânca s-a mișcat la locul ei. Tien Tai s-a aşezat pe legătura 
de trestie și şi-a zis: 

„Întâi să mă ridic în văzduh”. ȘI, cât ai clipi din ochi, s-a ridicat în văzduh. Apoi, a vrut să 
coboare și ca un fulg a coborât tot în locul de unde plecase. 

Dacă a văzut flăcăul, şi-a ridicat crosna de vreascuri în spate, s-a aşezat pe legătura de trestie şi, 
mai repede decât vântul, a ajuns acasă. Înainte, de abia putea să urce muntele după vreascuri o dată 
pe zi şi la înapoiere era deja noapte. Acum, cu ajutorul legăturii de trestie, se ducea pe munte de 
câte patru, cinci ori pe zi. După câteva zile, casa lor era plină de vreascuri și de orez. Atunci, într-o 
zi, Tien Tai i-a spus mamei sale: 

— Mamă, eu m-am făcut mare, dar nu am văzut încă lumea. Am strâns destul orez să-ţi ajungă 
pentru multe zile. Pe mine mă bate gândul să plec în lume. 

Bătrâna l-a întrebat: 

— Dar unde vrei să pleci, copile? 

După puțină gândire, Tien Tai a răspuns: 

— Toţi vorbesc despre frumuseţea oraşului capitală și aș vrea să mă duc şi eu să o văd. 

Bătrâna 1-a zis: 

— Orașul capitală este al împăraților, ai grijă de tine, și să te întorci cât mai repede. 

Tien Tai a dat din cap şi s-a așezat pe legătura de trestie ridicându-se în văzduh şi, într-o clipă, a 
și fost în orașul capitală. De sus, din văzduh, orașul părea amenințător și măreț. Zidurile înalte, 
clădirile în opt colţuri se perindau unele după altele. Pe străzi şi ulicioare mișunau oamenii. În 
oraşul interzis“ se vedeau fel de fel de pavilioane colorate şi pagode albe ascunse pe sub ramurile 
verzi ale copacilor, iar pe apa albăstruie a lacurilor lunecau bărci minunat împodobite. După ce s-a 
săturat de privit, Tien Tai a coborât pe pământ şi a început să se plimbe pe străzile oraşului, unde a 
văzut privelişti pe care nu le mai văzuse niciodată. Mai avea un singur gând: să pătrundă în oraşul 
interzis să vadă cum e şi acolo. A așteptat până s-au închis toate prăvăliile, până ce străjile au 
anunțat miezul nopții, s-a aşezat pe legătura de trestie şi a ajuns în oraşul interzis. Şi ce a văzut aci 
l-a minunat şi mai mult: priveliști fermecătoare şi bogății nepreţuite; lacuri acoperite cu nuferi, 
acoperişuri care parcă-și luau zborul, lampadare rotunde și roșii; dragoni fioroşi pe postamente de 
piatră; picturi şi sculpturi minunate pe fiecare zid. A trecut încetişor pe lângă un leu de aramă mai 
înalt decât un stat de om, s-a strecurat prin peştera de piatră a unui munte făcut de mâna omului și, 
în umbra copacilor, a văzut un palat acoperit cu olane verzi strălucitoare, cu coloane roșii și geamuri 
pictate. După ce s-a asigurat că nu-l vede nimeni, s-a urcat pe scările de marmură vrând să vadă mai 
bine desenele de sub strașină, să pipăie coloanele lunecoase. Ar mai fi vrut să vadă ce se află în 
palat. S-a apropiat de fereastră și a ridicat încet perdeaua de mătase. Dar înăuntru era întuneric şi n- 
a văzut nimic. Când să plece, a auzit un zgomot şi, deodată, toată încăperea s-a luminat. Atunci a 
văzut înăuntru un turn de fildeș și tablouri din bambus, numai aur, iar alături, o fată de o frumusețe 
răpitoare care plângea amarnic. Fata ținea în mână un castron în care ardea o lumânare de aur ce 
împrăştia raze aurii, în păr avea o floare ce împrăştia raze argintii, în urechi avea cercei de rubin, pe 
spate o mantie colorată, iar mijlocul îi era strâns într-o cingătoare bătută cu pietre prețioase. Tien 
Tai văzând cum lacrimile se rostogolesc pe faţa albă a fetei, a simţit cum i se moaie inima. Oare 
cine o chinuieşte pe această fecioară mlădie, care la miezul nopții e închisă în această încăpere fără 
kang“* și fără așternut? Tocmai voia să plece când, fata, plutind parcă, s-a apropiat de el şi cu voce 
slabă i-a spus: 

— Fi, nu pleca! Vreau să-ţi spun ceva! 

Tien Tai s-a oprit Şi a ascultat: 

— Sunt închisă în palat de mulţi ani și nu văd niciodată pe nimeni. Nu pot să mă mişc în voie și 
de primăvara până iarna, de dimineaţa până seara, stau închisă în această cameră. Omule, fie-ţi 
milă, scapă-mă de aici! 

Tien Tai i-a făgăduit, dar cum s-o scoată din palat tocmai când treceau străjile care strigau 
ceasurile din noapte, când fereastra era aşa de solidă și uşa aşa de groasă! A rămas uitându-se la 
fată, în tăcere. Aceasta i-a spus: 

— Scoate tabloul cu fata din palat și astfel mă salvezi! 

Când voia s-o întrebe unde se află acel tablou, s-au auzit pași și camera s-a cufundat din nou în 
întuneric, iar fata s-a făcut nevăzută. Tien Tai s-a aşezat în grabă pe legătura de trestie şi s-a ridicat 
în văzduh. 

Ajuns acasă, i-a povestit maică-si totul şi apoi s-a așezat pe legătura sa şi a plecat la muntele Ţin. 
S-a căţărat din nou în copac și a dat drumul toporului care a căzut cu zgomot pe stânca verde. 
Bătrâna a întrebat iarăşi de trei ori: 

— Cine a ciocănit la uşa mea? 

Tien Tai a sărit din copac şi-a răspuns: 

— Eu am ciocănit la ușa ta. 

Bătrâna, supărată, i-a zis: 

— Ți-am dat legătura de trestie, acuma ce mai vrei? 

— Măicuţă, nu fii supărată, i-a spus flăcăul, te rog să mă asculți. Pretutindeni creşte iarba şi 
înfloresc florile. Oamenii de ce nu pot fi toți fericiţi? M-ai ajutat să scap de foame, să nu mai mă 
obosesc şi să nu mă chinuiesc. Aş vrea să fac și eu un bine salvând-o pe acea sărmană fată din palat. 
Spune-mi, măicuţă, cum să găsesc tabloul cu fata? 

După ce a ascultat toate cele, bătrânei i-a trecut supărarea şi cu blândeţe a zis: 

— Bine, flăcăule, bine de bine. Iarba creşte peste tot, florile înfloresc pretutindeni, oamenii 
trebuie să fie toţi fericiți. Copile, eu vreau să te ajut. Dacă vrei să scapi fata trebuie să te duci la 
munții cei întunecaţi ȘI să cauţi duhul pustiului. Dar ușa duhului e foarte greu de găsit. Pentru 
aceasta trebuie să cauţi mai întâi trestia lungă de trei geanguri“* şi după ce vei trage cu putere de ea, 
ți se va arăta drumul ce duce la ușa lui. Dacă duhul doarme, să nu care cumva să aștepți, pentru că 
dacă a adormit, el doarme 120 de ani și nu se trezește nici dacă-l strigi, nici dacă-l scuturi. De-l vei 
găsi dormind, să te duci la râul cu nisipul roşu și să faci rost de acul sfânt de la împărăteasa peştilor 
negri. 

Stânca verde s-a mișcat și s-a așezat la locul ei, iar bătrâna s-a făcut nevăzută. 

După povaţa bătrânei, Tien Tai s-a aşezat pe legătura de trestie şi într-o clipă a ajuns la munţii cei 
întunecaţi. Aceşti munţi aveau nu știu câte vârfuri și culmi, pe coastele lor creșteau păduri cu tot 
felul de copaci, iar în păduri tot felul de ierburi şi flori parfumate. Tien Tai a început să caute prin 
păduri, pe vârfuri şi pe costişe şi până la urmă a găsit trestia lungă de trei geanguri. A tras de trestie 
şi în faţa lui s-a făcut un drum care ducea în inima muntelui. Tien Tai a pornit pe acest drum. La 
capătul lui se afla o casă de piatră în care era un kang, o pernă şi o masă, toate de piatră. Duhul 
pustiului dormea întins pe kangul de piatră, cu perna de piatră la căpătâi și sforăitul lui răsuna ca un 
tunet. Tien Tai s-a apropiat de el şi văzând cum doarme de adânc, l-a apucat de braţ, dar braţul era 
ca de piatră, încât nici n-a putut să-l mişte; i-a pipăit corpul, dar corpul era mai tare decât piatra. 
După câteva clipe, s-a aşezat pe legătura de trestie și a plecat în căutarea râului cu nisipul roşu. 

Aşezat pe legătura sa, Tien Tai zbura prin văzduh ca un nor alb. Și a trecut peste râuri cu apa 
galbenă și peste râuri cu apa verde, peste râuri în care sclipeau solzii de pește şi peste râuri cu apa 
învolburată şi numai după ce a trecut peste 99 de râuri şi a străbătut 9999 de li a ajuns la râul cu 
nisipul roșu. Apa râului era așa de limpede, încât puteai să vezi până în fundul lui. În râu era nisip 
roșu care strălucea așa de tare, de credeai că și apa e roșie. O mulțime de peștişori negri alergau de 

colo, colo pe fundul lui. 

Tien Tai și-a dat seama că acesta e râul cu nisipul roșu de care-i spusese bătrâna. Dar cum s-o 
găsească pe împărăteasa peştilor negri? Plimbându-se în sus şi în jos pe malul râului i-a venit un 
gând. S-a dus în satul vecin să caute o plasă de prins pește. Când au auzit despre ce este vorba, 
locuitorii de aci l-au sfătuit: 

— Tinere, tinere, nu-ţi primejdui viaţa. Peştii din râu sunt puii împărătesei peştilor negri și 
nimeni n-are curajul să-i atingă. 

Auzind aceasta, băiatul a șovăit un pic, dar nu și-a schimbat hotărârea. A luat plasa şi s-a dus pe 
malul apei. Apoi s-a aşezat pe legătura de trestie, s-a ridicat în văzduh, a aruncat plasa în apă şi a 
început s-o tragă încetişor. Plasa s-a umplut de peştişori negri, care se zbăteau speriați. Dar nici n-a 
apucat să se uite mai bine, că s-a stârnit un vânt şi apa râului a început să se învârtojească. Vârtejul 
se ridica spre Tien Tai mai, mai să-l cuprindă, când văzând că nu-i a bună, acesta a spus: 

— Ridică-te! 

Și legătura s-a ridicat degrabă în văzduh. Şi, cu cât vârtejul se ridica mai sus, cu atât Tien Tai 
ținând plasa strâns în mână, se ridica și mai sus. Legătura de trestie s-a ridicat la nori, iar vârtejul de 
apă a ajuns până sub nori. Legătura s-a ridicat mai sus chiar decât cel mai înalt munte, şi atunci 
vântul s-a potolit și apa a căzut în matcă. Uitându-se în jos, Tien Tai a văzut deasupra apei pe 
împărăteasa peştilor negri cu o coroană de aur pe cap, care a strigat către el: 

— Omule de pe legătura de trestie, mă dau bătută. Dă-mi puii înapoi şi-ţi voi împlini orice 
dorință! 

Tien Tai a coborât la înălțimea unui copac și a spus: 

— Nu vreau nici aur, nici argint, ci numai acul sfânt şi să-mi spui cum să fac să trezesc duhul 
pustiului care doarme în munţii cei întunecați. 

— N-ai decât să-l înțepi cu acul sfânt şi se va trezi, i-a răspuns împărăteasa. Înainte am avut acul 
de care-mi pomenești, dar, anul acesta când au crescut apele, mi l-a furat scorpia de broască ţestoasă 
din văgăuna dragonului de la capătul râului. Îţi voi da în schimb un căuş pe care dacă-l vei afunda 
în văgăuna dragonului vei găsi de îndată acul sfânt. 

Zicând aceasta, împărăteasa și-a desprins un solz strălucitor în formă de căuş pe care i l-a aruncat 
băiatului. Tien Tai a luat solzul și apoi a dat drumul peştișorilor care s-au afundat în apă împreună 
cu mama lor. După ce a înapoiat plasa, Tien Tai s-a aşezat pe legătura de trestie şi a zburat pe firul 
apei, până ce a ajuns hăt, unde se afla un munte mic roşu, din piatră roşie, acoperit cu brazi roşii. 
Aci se afla o văgăună cu apa neagră-verzuie. A coborât de pe legătură și a vârât căușul strălucitor în 
văgăună și ridicându-l, apa a secat pe jumătate. A mai vârât odată căușul și din toată apa n-a mai 
rămas decât o mocirlă pe fundul văgăunii, în care se târau niște broaște țestoase. Cea mai mare 
dintre ele, şi-a strâns capul şi s-a prefăcut într-o femeie cu faţa verde. Tien Tai i-a spus: 

— Dacă nu-mi dai îndată acul sfânt pe care l-ai furat, am să sec văgăuna. 

Broasca i-a aruncat o privire plină de ură şi i-a întins acul. Luându-l, Tien Tai a văzut că era un 
ac nu mai lung de două degete, dar greu de să-i rupă mâna. 

Având acul sfânt, Tien Tai s-a aşezat pe legătura de trestie şi a zburat către munţii cei întunecoşi. 
Ajungând la trestia lungă de trei geanguri, a tras de ea şi i s-a arătat din nou drumul care ducea în 
inima muntelui. Duhul pustiului dormea încă pe kangul lui de piatră, sforăind de credeai că sunt mii 
de tunete. Înţepându-l cu acul sfânt în umăr, duhul pământului s-a trezit strigând: 

— Dar ce m-a pişcat oare? 

Tien Tai i-a zis în grabă: 

— Bunule duh, nu te-a pișcat nimic. Eu te-am trezit, să te rog să mă ajuţi într-o treabă! 

Râzând, duhul pustiului a zis: 

— Desigur că bătrâna de la muntele Tin te-a trimis aici. Bine, spune-mi ce treburi te-au adus! 

Tien Tai a spus: 

— Te rog să-mi ajuţi să scot tabloul cu fata din palat! 

Bătând din palme, bătrânul a răspuns: 


— E uşor de tot, vreau să te ajut, dar să ştii un lucru: nu-mi place niciodată să duc o treabă până 
la capăt. Acum s-a înnoptat deja. Eu voi pleca, iar tu culcă-te pe kangul meu cu capul pe perna mea, 
şi-n vis vei vedea tot ce fac eu. 

După ce a terminat de vorbit, l-a împins pe Tien Tai în pat, iar acesta a adormit pe loc. 

În vis, a văzut tot felul de ciudăţenii. A văzut cum duhul pustiului s-a prefăcut într-o pisicuţă albă 
care parcă zbura, așa alerga de repede şi sărind peste un zid roșu a intrat în orașul de reședință. Era 
aproape de miezul nopţii când, pisica a pătruns în palat; împăratul și împărăteasa dormeau sub 
baldachinul brodat cu dragoni. Slujitorii care-i păzeau erau așa de obosiţi, că le amorțiseră 
picioarele şi de-abia își mai ţineau ochii deschişi, dar nu îndrăzneau nici să se aşeze, nici să se 
culce. Pisicuţa albă a așteptat până s-a liniştit totul, s-a furişat și a luat cingătoarea de jad a 
împărătesei şi sărind din zid în zid a ieşit din palat, apoi sărind peste zidul care înconjura oraşul, a 
alergat până la o fântână părăsită şi a aruncat-o în ea. Tien Tai a dat un strigăt şi s-a trezit. Alături, se 
afla duhul pustiului care, căscând, a spus: 

— Flăcăule, ceea ce trebuia să fac pentru tine, am făcut. Ce a mai rămas, vei face tu. Acum 
pleacă, căci mie mi-e somn. 

Duhul pustiului s-a urcat pe kang, a pus capul pe perna de piatră și a adormit îndată. În cameră s- 
a auzit din nou sforăitul ce semăna cu un tunet. 

În zori, Tien Tai a ajuns în orașul capitală. Împărăteasa se trezise, făcuse baie și când să se 
îmbrace, nu a mai găsit cingătoarea de jad. A dat poruncă s-o caute, dar nu era de găsit. Nu ştiu câți 
servitori au fost pedepsiţi. Dar oricât au căutat-o, n-au găsit-o. Atunci împărăteasa a dat știre: ca 
celui care-i va aduce cingătoarea de jad să i se împlinească toate dorințele: de vrea să fie numit 
demnitar, va fi demnitar, de vrea aur şi argint, va primi aur și argint. 

Tien Tai s-a înfățișat la împărăteasă și i-a spus cu glas domol: 

— Eu am obiceiul să visez ce se întâmplă în realitate. Ieri seară am visat cum cingătoarea de jad 
a fost aruncată într-o fântână părăsită. 

Demnitari şi soldați au pornit-o împreună cu Tien Tai spre fântâna părăsită, unde au găsit 
cingătoarea. 

Împăratul l-a întrebat pe Tien Tai: 

— Vrei să fii demnitar sau vrei bani? 

Tien Tai a răspuns: 

— Nu vreau nici să fiu demnitar, nu vreau nici bani. Am auzit că aveţi în palat un tablou cu o 
fată. Vreau acel tablou şi nimic altceva. 

Împăratul s-a bucurat că cere numai atât și a dat poruncă să-i fie dat tabloul. 

Tien Tai a luat tabloul, s-a aşezat pe legătura de trestie și a părăsit oraşul capitală întorcându-se 
acasă. A agăţat tabloul pe perete și uitându-se la el și-a dat seama că fata din tablou era una şi 
aceeaşi cu fata din palat. Și cu cât se uita mai mult, cu atât i se făcea mai dor de sărmana fată pe 
care o văzuse în palat. Atunci, fata din tablou s-a mişcat: lumânarea de aur din mână a început să 
răspândească raze aurii, floarea de argint din păr raze argintii, a început să zâmbească și fața-i 
palidă a căpătat și mai mult farmec. Nu s-a plâns că Tien Tai e prea sărac şi cu mâna în care ţinuse 
lumânarea de aur, a ajutat-o pe maică-sa să pregătească mâncarea. Cei doi tineri s-au căsătorit şi 
niciodată n-au mai părăsit munţii Ţin. 


Duhul fructului de ginkgo 


poveste chineză 


Munţii Ţin se întind culme după culme, creastă după creastă, cu prăpăstii adânci și vârfuri înalte. 
Odată fuseseră acoperiţi cu păduri seculare în care mișunau tot felul de animale sălbatice. Oamenii 
care locuiau aici trăiau fie din culesul ierburilor de leac, fie din arsul cărbunilor. 

Trăia aici un flăcău înalt şi voinic ce se numea Și Ming şi care se îndeletnicea cu arsul 


cărbunilor. El știa tot felul de cântece din gură și din fluier, care înduioșau inimile oamenilor. Și 
Ming mai avea dai tovarăşi, oameni la casele lor cu neveste și copii. 

Într-o zi, Șî Ming şi tovarășii lui au plecat să ardă cărbune pe alt munte. Au ajuns ei într-o 
poieniţă cu iarbă verde şi mătăsoasă, presărată cu bujori sălbatici, roșii ca focul, cu brazi încărcați 
cu perle de rouă. Toate acestea l-au înduioșat pe băiat, care a început să cânte. În mijlocul cântului i 
s-a părut așa, ca şi când cineva ar cânta odată cu el. S-a oprit din cântat și s-a uitat în toate părțile. 
La urechea lui a ajuns un viers minunat care nu semăna nici cu ecoul munților, nici cu ecoul 
pădurii; semăna mai degrabă cu vocea unei femei. Viersul l-a fermecat pe Şi Ming într-atât, încât n- 
a mai putut să facă nicio mişcare. Cum a încetat cântul, a sărit în picioare, s-a urcat pe o piatră să se 
uite în partea de unde-l auzise. Pe muntele Ţin plutește mereu ceața înnourând cerul. În ziua aceea o 
ceață albă şi deasă curgea ca o apă spre el şi cât ai clipi din ochi, ceața l-a cuprins. 

Proverbul spune: „Dacă nu bate vântul de primăvară nu încolţeşte iarba”. Cântul făcuse să 
încolțească dragostea în inima lui Şi Ming. Nu putea să uite cântecul care răsunase mai duios decât 
viersul unei păsări; în fiecare zi visa s-o întâlnească pe fata care-l cântase. A trecut vara, a venit 
toamna şi după toamnă a venit iarna; brazii s-au încărcat de zăpadă, dar Șî Ming n-a întâlnit nici 
urmă de fată. 

De Anul Nou Și Ming era tot singur şi trist. Fiind bun din fire, de sărbători le-a spus tovarășilor 
săi să se ducă acasă, iar el a rămas să păzească cărbunele. Tovarăşii lui s-au învoit bucuroşi. 

În ajun de Anul Nou, când toate familiile petrec, Și Ming și-a luat fluierul, s-a dus în colibă și a 
început să cânte. A cântat, a cântat, până ce vântul s-a oprit. Atunci a simțit cum se deschide încet 
ușa colibei. 

O fecioară îmbrăcată în alb din cap până în picioare, a intrat în colibă. Avea faţa rotundă, părul 
ca abanosul îi era prins în cozi. Mirat și totodată bucuros, băiatul s-a oprit din cântat. 

Fata a zâmbit şi, uitându-se în toate părțile, a spus cu blândeţe: 

— Sunt din satul Şan lang“ și fiind în trecere pe aici am auzit cântându-se din fluier. Dar tu de 
ce nu faci țiao ţe“ de Anul Nou? 

Şî Ming parcă s-a trezit din vis, a început să se bâlbâie și n-a știut ce să răspundă. 

Râzând, fata a spus: 

— Cântă mai departe că-ţi pregătesc eu ţiao ţe! 

Şi zicând aceasta, a început să frământe aluatul. Băiatul ar fi vrut s-o întrebe dacă ea este aceea 
care-l vrăjise cu cântecul. Când își făcuse curaj s-o întrebe, fata I-a întrerupt: 

— Hai cântă și să știi că viersul tău e minunat! 

Băiatul a început să cânte și cu cât cânta, cu atât ar mai fi cântat, iar fata cu cât asculta, cu atât ar 
mai fi ascultat. Așa a ţinut-o până la revărsatul zorilor. Atunci i-a dat să mănânce țiao ţe, și când 
acesta a poftit-o şi pe ea, fata a zâmbit şi a spus: 

— E târziu, eu trebuie să plac. Să nu care cumva să vii să mă cauţi acasă. Tata nu ştie că am fost 
aici. 

Apoi a deschis uşa şi a plecat. Băiatul s-a uitat după ea până nu s-a mai văzut, apoi a intrat în 
colibă. 

Au trecut sărbătorile și s-au întors cei doi tovarăși. Prima vorbă a lui Și Ming a fost să-i întrebe 
unde se află satul Şan Iang. Cei doi au spus că în viaţa lor n-au auzit de numele unui asemenea sat. 
Întristat, Și Ming și-a văzut de treabă. 

Nu le-a spus celor doi de venirea fetei, temându-se că ea nu vrea să se afle. 

Seara, când se ducea să aducă apă, văzând cum luna se oglindește în pârâu își zicea: 

„Nu trebuie să mă mai gândesc la ea. E ca şi când aș vrea luna din fundul apei. Unde să mă duc 
s-o caut?” 

Privind cu tristeţe bujorii roşii care înfloriseră lângă coliba lui îşi zicea: „Nu trebuie să mă mai 
gândesc la ea, nu ştiu nici măcar cum o cheamă. E ca şi când aș căuta să prind vântul sau umbra!” 


486 în traducere, soarele din fața muntelui 


487 colțunași cu carne , mâncare foarte răspândită în China , care se pregăteşte la sărbători 


Dar oricât îşi poruncea gândul lui era mereu la fată. 

Aşa a trecut primăvara şi a venit vara. Într-o zi, ducându-se la locul unde auzise cântatul cu un an 
mai înainte, deodată s-a pornit o vijelie şi o ploaie care a acoperit totul. Se înserase și băiatul era 
îngrijorat, când a auzit că-l strigă cineva. Întorcând capul, a rămas uimit văzând în spatele lui fata 
din seara de ajun. Aceasta 1-a zis: 

— Pe munte sunt şerpi veninoşi. Am vorbit cu bunicul, așa că dormi noaptea asta la noi. 

Plin de bucurie, băiatul s-a învoit. Și au plecat amândoi. Se întunecase de-a binelea şi copacii 
păreau uriași. Băiatul era din ce în ce mai mirat cum se face că atâția ani de când lucra în pădure, nu 
văzuse drumul pe care mergeau. După o bucată de drum, a văzut nişte luminiţe. Când s-au apropiat 
a observat o cetate înconjurată cu un zid înalt. Intrând, un bătrân l-a întâmpinat călduros şi i-a spus 
fetei: 

— Pai Ni, du-te și pregăteşte ceva de mâncare pentru drumeț! 

Şi fata a plecat. 

După câteva întrebări, dând din cap, bătrânul a spus: 

— Să nu crezi că nu te cunosc. Eu îl ştiu foarte bine și pe străbunicul tău. 

Băiatul a rămas uimit că-l ştia pe străbunicul său, care murise de mult, așa încât se gândea că 
bătrânul trebuie să aibă câteva sute de ani. 

Bătrânul a vrut să mai spună ceva, dar din camera de alături s-a auzit un cântec. Era aceeaşi voce 
care-l fermecase şi băiatul și-a dat seama că aceasta e fata. S-a bucurat nespus şi dacă n-ar fi fost 
bătrânul ar fi fugit într-un suflet la ea. 

Bătrânul a văzut cum stau lucrurile și, zâmbind a râde, i-a spus: 

— Nepoata asta a mea nu mi-a vorbit niciodată de nimeni, dar în ultima vreme îmi vorbeşte 
mereu de tine. Într-adins am vrut să te aducă azi aici. 

Cum a terminat de vorbit, a intrat şi fata cu o tavă cu ceai și mâncare. A pus tava jos şi s-a oprit 
lângă băiat. Bătrânul s-a uitat şi la unul şi la altul, apoi râzând le-a spus: 

— N-am decât fata asta. Dacă vă plăceţi, socotiți că eu v-am și dat binecuvântarea. 

Tinerii s-au uitat îndelung unul la altul, apoi au plecat capetele. După obicei, bătrânul a sfătuit-o 
pe fată să aibă grijă de băiat şi s-a dus în camera lui. 

În noaptea aceea Și Ming și Pai Ni s-au căsătorit. 

A doua zi, ŞI Ming și-a amintit de prima lor întâlnire și i-a zis fetei: 

— De ce mi-ai spus că eşti din satul Şan Iang? 

Râzând, fata i-a răspuns: 

— Nu te-am minţit deloc. Hai afară şi ai să vezi că soarele e în faţa muntelui. 

Amândoi au ieșit afară și, într-adevăr, așa era. 

Soarele răsărise în fața muntelui şi aurea cu razele lui frunzele şi crengile copacilor. Iarba și 
florile păreau şi ele aurii. Tinerii au început să zburde și, peste puțin timp, pe munte s-a auzit 
cântecul lor minunat. 

Erau așa de fericiţi, încât nu au simţit cum a trecut o săptămână. Într-o zi, băiatul i-a spus fetei: 

— Trebuie să mă duc acasă să le dau de știre tovarășilor mei, care or fi îngrijorați. 

Fata i-a spus: 

— N-am nimic împotrivă să te duci, dar când te vei întoarce? 

— Am să stau trei zile acasă. În 15 ale lunii mă întorc, i-a răspuns băiatul. 

Bucuroasă, fata i-a spus: 

— În seara zilei de 15 vin să te iau. 

Pai Ni a plecat și ea să-l conducă și amândoi s-au îndreptat pe drumul cunoscut. Ajungând la 
locul unde se întâlniseră, fata i-a spus: 

— Când te înapoiezi, să mă aştepţi aici, de unde am să vin să te iau. Orice ar fi, să nu faci decât 
cum ţi-am spus! 

Şi-au dat mâna şi s-au despărțit. După puţin timp, băiatul a ajuns la colibă. 

Aici, a povestit tot ce i s-a întâmplat tovarășilor săi. Au petrecut împreună două zile, iar în 


dimineaţa zilei a treia, Șî Ming simţea că trebuie să plece să se întâlnească cu fata. Nu trecuseră 
decât două zile, dar lui i se părea că trecuse un an. Plănuia să se întoarcă mai devreme și le-a 
făgăduit tovarăşilor săi să vină din când în când să-i vadă. 

După ce a mâncat, a plecat şi ajungând la locul întâlnirii, s-a oprit. Fata-i spusese că va veni spre 
seară, iar acum era prea devreme. ŞI Ming nu mai avea răbdare să aștepte şi socotind că ştie drumul, 
a plecat în întâmpinarea fetei. Mergea şi se gândea. Trecând muntele, s-a trezit în faţa unei păduri 
întunecate prin care nu se vedea nicio potecuţă. Drumul cel larg dispăruse. Atunci şi-a zis că a greşit 
drumul cu toate că ţinea bine minte că tot pe acolo trecuse la venire. Nemaiţinând seama de nimic, a 
pornit prin pădure. Dar pădurea era așa de deasă, că a trebuit să facă multe ocolişuri. A trecut prin 
poieniţe cu iarba ca un covor, printre flori până la brâu. A trecut nu ştiu câți munţi şi câte văi, dar tot 
nu a găsit casa unde locuia Pai Ni. S-a înserat, soarele a apus și pădurea a început să se întunece. Nu 
se mai vedea nimic. Atunci a început să se mustre că n-a ascultat de sfatul fetei. S-a uitat în stânga 
şi-n dreapta şi deodată a văzut o luminiţă. A pornit într-un suflet spre ea şi de ce mergea, de ce 
pădurea se rărea și luminiţa se vedea tot mai aproape. Într-o clipă băiatul a ajuns lângă ea. 

A văzut atunci o colibă de piatră fără uşă, lângă care stătea un bătrân. Și Ming l-a întrebat: 

— Bătrâne, nu știi cumva unde-i casa lui Pai Ni? 

— Eu sunt străbunicul lui Pai Ni, ce, nu mă mai cunoşti? Ne-am mutat aici. 

Şi Ming n-a crezut, dar bătrânul a spus din nou: 

— Dacă nu mă crezi, vino cu mine în casă, acolo e şi Pai Ni. 

Băiatul pe jumătate credea, pe jumătate nu credea, dar s-a luat după bătrân şi a intrat în casă. 
Casa nu avea decât o singură încăpere şi cu cât mergeau cu atât părea mai adâncă și devenea mai 
întunecoasă de parcă se aflau într-o peșteră. La un timp a simţit și un miros greu și a început să se 
întrebe cum de poate locui Pai Ni aici. Atunci și-a dat seama că nu-i a bună, a vrut să se întoarcă, 
dar n-a apucat să facă niciun pas, că bătrânul și-a pipăit faţa și deodată s-a prefăcut într-un șarpe 
veninos care s-a încolăcit în jurul lui. Ochii șarpelui aruncau scântei verzi și luminau totul în jur; 
alături de el mai erau doi şerpi negri. Șarpele cel mare a spus: 

— Nici să nu-ți treacă prin cap c-ai să mai scapi! 

Și Ming fierbea de ciudă, dar nu putea să facă nicio mișcare. Şarpele cel mare le-a spus celor doi 
şerpi negri: 

— Fugiţi degrabă la gura peșterii, să nu care cumva să intre duhul fructului de ginkgo** să ni-l 
răpească! 

Iar aceștia au alunecat spre gura peșterii. 

ŞI Ming habar n-avea cine e duhul fructului de ginkgo. Inima lui era plină de păreri de rău că n-a 
ascultat-o pe Pai Ni şi poate chiar în clipa aceea ea sta şi-l aștepta. 

Într-adevăr, Pai Ni îl aștepta la locul stabilit. A așteptat ce a așteptat și văzând că Și Ming nu mai 
vine, îngrijorarea i s-a strecurat în inimă. S-a aplecat, a desenat un cerc pe pământ, iar cercul a 
început să strălucească din ce în ce mai tare. Pai Ni s-a uitat în cerc și a văzut tot ce se întâmpla în 
peşteră. Șarpele cel mare începuse să-i sugă sângele lui Și Ming care leşinase. Pai Ni a scrâşnit din 
dinţi, faţa i s-a albit și întinzând mâna spre copaci, aceștia s-au dat la o parte, dând la iveală drumul 
cel larg, apoi, într-o clipă a fost în faţa bunicului spunându-i: 

— Bunicule, dă-mi sabia fermecată! 

Privind-o, bătrânul a spus: 

— Ce-i cu tine, copilă? 

Și mai furioasă, fata a răspuns: 

— Bunicule, nu mai întreba nimic şi dă-mi degrabă sabia! Şarpele cel veninos vrea să-l omoare 
pe Şi Ming! 


488 Ginkgo biloba, sau Arborele pagodelor este o specie de arbore dioic (pe un exemplar se găsesc doar flori 
masculine sau feminine, deci arborii sunt fie masculini fie feminini) unic în lume, fără părinţi vii. Ginkgo biloba era 
răspândit, în toată emisfera nordică în Jurasic, dar în prezent arealul său natural este redus la o mică regiune din sud- 


estul Chinei. Este denumit popular „patru-bani”, „arborele templier japonez”, „caisa argintie” 


Speriat, bătrânul i-a răspuns: 

— Copilă dragă, nu te duce. Şarpele cel veninos mai are două ajutoare și te vor răpune. 

Fata era aşa de încordată, că-i curgeau lacrimile: 

— Bunicule, orice ar fi, eu mă duc să-l scap. 

Auzind acestea, bătrânul a oftat şi i-a dat sabia. 

Cu sabia în mână, fata a zburat ca vântul la peştera şerpilor. Era un întuneric de să-l tai cu cuțitul. 
Fata și-a tăiat părul cu sabia, și l-a aruncat în gura peșterii. Părul s-a prefăcut într-o grămadă de 
vreascuri. A luat apoi două pietre pe care le-a lovit până ce s-a aprins o scânteie şi a aruncat-o peste 
ele. Scânteia a aprins vreascurile şi după ce fata a suflat de câteva ori flăcările s-au înălțat. Prinși de 
foc, cei doi șerpi negri n-au mai apucat să fugă şi s-au făcut scrum. Focul se întindea din ce în ce 
mai mult. Șarpele cel veninos s-a oprit din supt sânge și a fugit spre gura peşterii, unde dând cu 
ochii de fată a început să scuipe venin. Apoi când a mişcat din coadă odată, praf a făcut pietrele de 
sub el. Fata, curajoasă, s-a tras într-o parte, a sărit în spatele şarpelui şi ridicând sabia fermecată i-a 
tăiat gâtul. Apoi s-a avântat în peşteră prin foc. Dar focul n-o ardea: ea era toată o apă de sudoare; 
doar fumul o orbea, iar lacrimile-i acopereau lumina ochilor. Ea răbda totul cu gândul să-l scape pe 
Şî Ming. L-a scos din peşteră, dar el nu mai putea s-o vadă. Fata-l privea și simţea cum i se sfarmă 
inima în piept. Îndurerată a spus: 

— Şi Ming, cât am dorit să fiu cu tine, cât am dorit să cânt împreună cu tine! 

Dar orice ar fi spus, Şi Ming n-o mai auzea, oricât de tristă ar fi fost, Și Ming n-o mai vedea. 

În vremea aceasta a ajuns la peşteră și bătrânul care i-a spus fetei: 

— Ai omorât şarpele cel veninos şi cu asta socotește că l-ai răzbunat pe Și Ming. Nu mai fi tristă, 
Pai Ni, ai făcut tot ce ţi-a stat în putință. 

Fata a dat din cap şi din gură a scuipat o biluță verde, strălucitoare ca o perlă. Speriat, bătrânul a 
strigat: 

— Copilă, aceasta e rădăcina vieţii tale şi nu trebuie s-o dai. Fără ea, tu nu mai poţi fi ceea ce 
eşti. Vara vei fi bătută de ploi, iarna îngropată de nămeţi. Doar ai cunoscut gustul vântului şi ploii, 
vrei să le simţi din nou? 

Fata nu şi-a pierdut cumpătul iar la vorbele bătrânului a spus cu blândeţe: 

— Sloboade-mă să-i dau lui rădăcina vieții mele! 

Şi zicând aceasta, faţa ei s-a înnegrit, pielea s-a întărit, cele două mâini s-au prefăcut în două 
crengi groase, capul i s-a prefăcut într-un arbore înalt, și golaș, fără ramuri unduioase, fără frunze 
verzi. 

Bătrânul a vârât perla în gura băiatului care a căpătat îndată culoare la față şi s-a ridicat în 
picioare. Trezindu-se, Şi Ming nu ştia ce se întâmplase cu el. Plângând, bătrânul a arătat spre 
arborele despuiat spunând: 

— Copile, aceasta e Pai Ni! Noi suntem duhuri ale arborelui ginkgo. Spre a te scăpa ea şi-a tăiat 
părul și ţi-a dat rădăcina vieţii ei, iar acum nu va mai putea să-și ia înfățișarea dinainte. 

Nimeni nu poate să-și închipuie durerea lui Și Ming, tristeţea lui. Lacrimile curgeau, durerea îi 
îneca glasul. A spus numai atât: 

— Am să stau lângă ea toată viaţa, toată viaţa am să-i cânt cântecele muntelui. 

Într-adevăr, Șî Ming nu s-a mai întors la tovarășii săi şi de lângă arborele golaș de ginkgo se 
auzeau tot timpul cântece, răsuna viersul din fluier. 

Povestea spune că Și Ming s-a prefăcut în spirit, şi, că după o sută de ani ramurile copacului vor 
înverzi Şi atunci, Pai Ni se va preface din nou în femeie mult mai frumoasă ca înainte. 


Povestea izvorului roşu 
poveste chineză 


Intr-un sat, nu se știe dacă din nord sau din sud, trăia un flăcău vesel și priceput, pe care-l chema 


Și Tun. În primăvară își adusese mireasă, pe nume Yu Hua, frumoasă ca o perlă, binefăcută și 
neîntrecută la lucru. Şi traiul lor era mai dulce decât mierea. Şi Tun avea însă o mamă vitregă, rea 
cum nu s-a mai văzut. Mâncarea pe care o pregătea Yu Hua nu era niciodată potrivită pentru gustul 
soacrei; ba era prea sărată, ba era nesărată, iar când nu era nici sărată nici nesărată, nu avea niciun 
gust. Când orezul era fierbinte, se plângea că nora vrea s-o opărească, când nu era, ocăra nora 
zicând că-i dă orezul rece. Iar când Yu Hua îi aducea mâncarea nici prea caldă nici prea rece, o certa 
că a adus-o prea târziu. Oricâtă treabă ar fi făcut Yu Hua, soacra era nemulțumită și de multe ori îşi 
bătea nora. Şi Tun era mai mâhnit decât dacă l-ar fi certat și bătut pe el. Pe vremea aceea soacrele 
puteau să-și bată nurorile, iar feciorii nu aveau voie să se amestece. 

Yu Hua slăbea şi se înnegrea văzând cu ochii. Într-o zi, întorcându-se acasă, Și Tun o găsi pe Yu 
Hua plângând amarnic. Privindu-şi bărbatul Yu Hua îi spuse: 

— Şi Tun, eu nu mai pot răbda. Numai dragostea pentru tine mă mai ţine aici. 

Cu inima îndurerată, Și Tun i-a răspuns: 

— Yu Hua, văd cu ochii mei cum mama vitregă îţi face zile amare. Să fugim în alt sat în noaptea 
asta! 

Auzind aceasta, Yu Hua s-a bucurat nespus de mult. La miezul nopții, au scos caii din grajd, au 
încălecat, și au plecat spre nord-vest. 

Proverbul spune: „Un cal bun se poate întrece cu stelele”. Așa erau și cei doi cai, în ciuda 
faptului că erau foarte slabi. Și Tun și Yu Hua zburau ca vântul pe spinarea lor neștiind prin câte 
sate au trecut și unde au ajuns. La un moment dat, Și Tun îi spune calului: „Calule, calule, n-o lua 
numai pe drumuri de câmpie. Treci și pe potecuţele de munte mărginite de prăpăstii”. Calul, ca și 
când ar fi înţeles vorbele lui Și Tun, zbură ca gândul peste coastele muntelui. 

La lumina zilei, au ajuns la un munte mare pe unde nu călcase picior de om. Era primăvară. Iarba 
de pe munte era proaspătă, toate florile înfloriseră, cocorii se roteau în cârduri pe cer, păsările 
ciripeau în copaci. Yu Hua a oftat şi a zis: 

— Fiecare pasăre îşi are cuibul său. Noi unde ne vom găsi cuibul nostru? 

La auzul acestor cuvinte, Și Tun a răspuns râzând: 

— Putem să ne odihnim în peșteri sau la umbra copacilor. 

Au trecut astfel peste văi învăluite în ceață albă, peste creste de munţi înzăpeziţi și ajungând în 
vârful unui munte, Yu Hua a spus iarăși. 

— Toată viaţa nu-mi mai trebuie nimic decât să fiu mereu împreună cu tine. 

Dar fiecare urcuș are şi un coborâș. La răsăritul soarelui, au dat peste o vale și deodată caii s-au 
oprit. În faţa lor se afla un izvor nu prea mare, cu apa roșie și strălucitoare ca razele lunii în nopţile 
senine. Florile și iarba din jurul izvorului erau, de asemenea, de culoare roşie. Yu Hua a simţit un 
miros ciudat, care venea ori de la apa izvorului, ori de la florile de pe malul lui. Ea îi spuse lui Şi 
Tun: 

— Să ne odihnim puţin, suntem obosiţi și noi și caii! 

Şi au descălecat apropiindu-se de izvorul a cărui apă era limpede cum e cristalul. Deodată, Yu 
Hua a simţit că i se face sete și întinzând mâna a luat în podul palmei o înghiţitură de apă pe care a 
băut-o. Era mai dulce decât mierea, și cu cât bea mai mult din apa rece, cu atât simţea o căldură 
cuprinzându-i tot trupul. După ce şi-a potolit setea și-a ridicat capul și faţa ei era mai proaspătă 
decât o floare de piersic. Şi Tun era foarte mirat. Caii au început să necheze şi tinerii întorcându-se 
către ei au văzut cum aceştia, care păscuseră din iarba roşie se îngrășaseră de strălucea părul pe ei. 
Neştiind ce să creadă, temându-se şi părându-li-se ciudat în acelaşi timp, au încălecat în grabă și au 
pornit-o înainte. 

Acum caii alergau și mai iute și treceau peste culmile munţilor ca şi când ar fi mers pe drum 
drept. Şi au călărit așa până ce munţii nu s-au mai văzut decât ca o dungă palidă la orizont. 

Într-o seară, au ajuns într-un sătuleţ cu câteva căsuțe în care pâlpâiau luminile opaiţelor. Au 
descălecat şi au bătut la ușa uneia dintre căsuțe. Le-a deschis o bătrână care i-a întrebat: 

— După câte văd sunteţi străini de locurile acestea. Ce vânt vă aduce pe aici? 


Yu Hua a răspuns: 

— Măicuţă, venim de departe. S-a înnoptat şi-ţi cerem găzduire. 

Bătrâna, bucuroasă, a răspuns: 

— Eu sunt singură şi dacă vreţi să înnoptați la mine veți dormi în camera de apus, iar eu voi 
dormi în cea din răsărit. 

Yu Hua şi Și Tun s-au bucurat și au intrat în casă. Bătrâna le-a fiert orez și supă și le-a dat să 
mănânce. Tinerii i-au povestit bătrânei cum au plecat de acasă şi cum în drumul lor au întâlnit 
izvorul acela ciudat. Auzind aceasta, bătrâna a izbucnit în lacrimi și a spus: 

— Oh, copii, mă tem că nu veți mai putea fi mult timp împreună. Izvorul roşu pe care l-aţi 
întâlnit vine tocmai din muntele roșu pe care creşte un arțar mare. Apa izvorului musteşte din 
rădăcinile arțarului. În fiecare an, toamna, când frunzele arțarului se roşesc, copacul se transformă 
într-un zgripţoroi cu fața roșie, care are nişte ochi ca nişte comete cu care străpunge o mie de ziduri 
de piatră și zece munţi înalți. El urcă pe vârful muntelui roşu, de unde pândește femeile care beau 
din apa izvorului şi-şi alege pe cele mai frumoase. După ce se topeşte zăpada, nu numai 
zgripţoroiul, dar și nevestele lui se transformă în arţari. Mă tem, fetiţo, că nu vei putea scăpa de 
mâna lui. 

Şi bătrâna plângea, plângea. Auzind-o, Yu Hua s-a speriat cumplit. Văzând însă cât de îngrijorată 
e bătrâna pentru ei doi, a încercat s-o mângâie spunându-i: 

— Măicuţă dragă, zgripţoroiul nu va putea pune mâna pe mine. 

La care, Şi Tun a adăugat: 

— Măicuţă, fu liniştită, zgripţoroiul cu fața roşie nu ne va putea despărți. 

Ștergându-și ochii bătrâna a spus: 

— De când mi-a murit moșul sunt singură, rămâneți în casa mea și-o să fim o familie. 

Ș1 Tun şi Yu Hua au rămas în căsuţa bătrânei. Acum bătrâna nu mai ducea grija că nu are cine să- 
i coasă hainele și să-i strângă recolta. $î Tun muncea la câmp, jar Yu Hua pregătea mâncarea acasă. 

Zilele treceau una după alta. Au secerat grâul, au cules strugurii, și apropiindu-se toamna, frunza 
arțarului a început să se înroşească. Bătrâna nu mai putea nici să doarmă nici să mănânce de 
îngrijorare. Mereu număra zilele şi se ruga ca toamna să treacă mai repede. Zilele de toamnă sunt 
foarte scurte. Şi iată că sosi și clipa de care se temea bătrâna. Răsărise luna. Și Tun și Yu Hua se 
înapoiaseră acasă. În ziua aceea cosiseră iarba la câmp şi acum îngrijeau de cai. Bătrâna pregătise 
masa și de-abia ieșise în curte când, deodată, din văzduh a coborât plutind o frunză roşie de arțar, 
care a început să se rotească din ce în ce mai repede stârnind un vârtej. În mijlocul vârtejului se afla 
zgripţoroiul cu părul şi ochii roşii, îmbrăcat într-o mantie roşie cu mânecile până la pământ. 
Mişcându-şi mânecile, frunza roşie s-a transformat într-o caretă împodobită. Văzând aceasta, 
bătrâna a scos un strigăt și a căzut la pământ. Şi Tun și Yu Hua, care dădeau la cai să mănânce, au 
venit în grabă. Văzând fata, zgripţoroiul a izbucnit în râs, și-a mișcat mânecile şi într-o clipă Yu Hua 
a şi intrat în caretă. Zgeripţoroiul a mai mișcat o dată din mâneci și careta a pornit ridicându-se în 
văzduh şi făcându-se din ce în ce mai mică până ce a dispărut. 

Odată cu ea a dispărut şi zeripţoroiul. Din văzduh i s-a auzit vocea care a zis: 

— Este a mea pentru că a băut apă din izvorul meu roşu. 

Bătrâna plângea, Și Tun era răpus de durere. A ajutat-o pe bătrână să se ridice, spunându-i: 

— Măicuţă, orice ar fi, voi aduce-o înapoi. 

Neputându-și stăpâni lacrimile, bătrâna-i zise: 

— Copile, nu poţi pleca. Faţă-Roşie a răpit nenumărate neveste și niciuna n-a mai putut fi găsită. 
Îţi jertfeşti viaţa degeaba. 

Ș1 Tun nu i-a răspuns şi conducând-o în casă i-a spus: 

— Fii liniştită, măicuţă, eu voi pleca totuși degrabă în căutarea ei. 

Văzând bătrâna cât este de hotărât, îi spuse plângând: 

— Copile, nu poți pleca cu mâna goală, ia cu tine sabia asta, poate-ţi va folosi la ceva. 

Și Tun a luat sabia, a încălecat pe cal şi s-a îndreptat direct către munţii izvorului roşu. 


Plângându-se că nu este purtat mai repede, acesta îi spuse calului: 

— Calule, calule, zboară dintr-o dată peste vârfurile acestor munţi! 

Calul a trecut în zbor peste vârfuri. Apoi, ŞI Tun din nou îi spune calului: 

— Zboară, calule, peste văi. 

Și calul a trecut ca gândul peste văi. În lumina zilei, Și Tun a ajuns la munţii cei mari. Dar oricât 
a căutat, nu a dat de urma izvorului. Lacrimile au început să-i curgă. 

Şi Tun se uita cu disperare spre munţii înalți și-i părea rău că aceştia nu pot cuvânta să-i spună 
unde a ascuns-o Faţă-Roșie pe Yu Hua. A urcat până în vârful munţilor și s-a uitat în cele patru zări, 
dorind din tot sufletul să afle unde a dus-o Faţă-Roșie pe Yu Hua. 

Ștergându-și lacrimile, Și Tun i-a spus calului: 

— Calule, calule, chiar dacă ar fi să merg până la capătul lumii, tot va trebui s-o găsesc pe Yu 
Hua. Zboară, calule, până la muntele cel mai înalt. 

Şi calul s-a avântat înainte. A zburat peste văi, peste munți înalți și peste prăpăstii adânci şi oricât 
ar fi fost primejdia de mare, Și Tun nu l-a strunit. Au trecut munte după munte, dar tot n-au ajuns la 
muntele cel mai înalt. 

Pe vârfurile muntelui cel mai înalt se afla o peşteră. În această peşteră o dusese Faţă-Roșie pe Yu 
Hua. Peștera era împodobită foarte frumos: pe pereţi atârnau tablouri cu desene de munţi și ape, pe 
pat era întinsă o plapumă de brocart. Zgripţoroiul cu faţa roşie se transformase într-un învăţat cu 
faţa albă, frumos şi delicat care, zâmbind, i-a spus lui Yu Hua: 

— Ai băut din apa izvorului roșu și ești a mea. Nu te mai gândi la bărbatul tău, care nu va ajunge 
niciodată aici. 

Auzind acestea, Yu Hua a început să tremure de mânie. Şedea în peșteră și nu auzea nici șuierul 
vântului, nici ciripitul păsărelelor. Inima ei ştia că Și Tun o caută, ghicea că Și Tun varsă lacrimi 
pentru ea. Și, deodată, a ridicat capul şi a spus: 

— Deşi am băut din apa izvorului tău, nu voi fi niciodată a ta. 

Faţă-Roşie a râs cu răceală și a spus: 

— Mai nădăjduieşti să-ţi vezi bărbatul! Ha! Ha! Ha! Nu că mă laud, dar dacă va ajunge până 
aici, eu singur îi voi spune să te ia cu el. 

După aceea a început să râdă sigur de sine. Dar întorcând capul a împietrit de mirare. Sfredelind 
cu privirea o mie de stânci și zece munţi înalți l-a văzut pe Şi Tun călare pe cal cum zboară peste 
munți îndreptându-se către ei. Atunci și-a scos cu repeziciune cingătoarea de la brâu şi, mişcându-şi 
mânecile uriașe deasupra ei, cingătoarea s-a transformat într-un şarpe mare dungat, care, mișcând 
din coadă, a alunecat afară din peșteră. 

Călare pe cal, Și Tun a mai zburat peste cinci munți și uitându-se în jos a văzut ceva ca două 
lampioane roşii. Privind mai cu băgare de seamă a văzut că era un şarpe uriaş, ai cărui ochi luminau 
asemenea lampioanelor. Și Tun n-a frânat calul şi, deodată, cal și călăreț s-au trezit înghițiți de 
şarpe. În burta şarpelui Și Tun se simţea ca într-un cazan cu apă fierbinte. Scrâşnind din dinţi să-și 
potolească durerea a înfipt cu putere sabia în burta șarpelui care a început să şuiere. Apoi, ieşind din 
burtă nu a văzut decât un brâu înflorat întins pe pământ. 

Călare pe cal, Și Tun a mai zburat peste doi munți mari apropiindu-se de muntele cel mai înalt. 
Faţă-Roșie tocmai își da ifose față de Yu Hua închipuindu-și că Și Tun a fost mistuit de mult de 
cingătoarea sa prefăcută în şarpe. Dar Yu Hua plângea și nu-i răspundea. Când şi-a mai aruncat o 
dată privirea a văzut că Şi Tun e din ce în ce mai aproape. Atunci, a apucat în grabă un tablou cu 
munți și ape de pe perete şi, agitându-şi mâneca, din tablou s-a desprins cel mai prăpăstios și cel 
mai alunecos munte, care s-a rostogolit din peşteră afară. 

Tânărul, trecând şi ultimul munte care-l mai despărțea de Faţă-Roșie, a văzut deodată cum se 
ridică în fața lui un munte lucitor, înalt şi prăpăstios. Și Tun nu şi-a frânat calul cătând să treacă în 
zbor Şi acest munte, dar deodată calul s-a lovit de munte și a alunecat. Băiatul a descălecat atunci și 
a început să se caţere pe munte. Dar cum ajungea, cu mare greutate, la mijlocul lui, aluneca iar. Faţa 
i se rănise de stânci, tot corpul îl durea, dar nu s-a dat bătut. Din nou s-a cățărat și iarăși a alunecat. 


Și din nou, și din nou. Sudoarea îi udase hainele. Îi curgea în ochi, orbindu-l. Atunci şi-a şters 
sudoarea și a zvârlit-o jos, pe munte, iar muntele s-a făcut deodată nevăzut. Când și-a dat însă 
seama, se afla într-o prăpastie, iar alături de el a văzut un brad în care era agăţat un tablou cu un 
munte ud de sudoare. Și Tun a încălecat pe cal şi a pornit-o mai departe. 

Dintr-o săritură calul a şi ieșit din prăpastie și uitându-se în sus a văzut ceva roșu. Atunci a știut 
că acela e muntele roşu şi dând frâu calului s-a îndreptat către el. În acest timp, zgripţoroiul cu față 
roşie şi-a agitat mânecile şi, deodată, Yu Hua a încremenit. Nu mai putea nici să se mişte, nici să 
vorbească. Apoi şi-a fluturat mânecile către două perini brodate care au căpătat aceeaşi înfățișare cu 
Yu Hua. Și s-a făcut nevăzut. Ajungând pe creasta muntelui, Și Tun nu a văzut decât stânci roșii și 
arțari cu frunze roşii. Voia să meargă mai departe când, a dat cu ochii de o peşteră încrustată cu 
pietre preţioase. Și Tun și-a zis: „Poate că aici locuiește Faţă-Roșie”. A descălecat și, împingând 
poarta de piatră care închidea gura peșterii, a pătruns înăuntru. Dar, deodată, s-a oprit. În peșteră 
stăteau încremenite trei fete cu gene lungi și ochi mari ce semănau leit cu Yu Hua: toate trei îl 
priveau nemişcate. Îndurerat, Șî Tun a oftat și a spus: 

— Yu Hua, Yu Hua, am trecut prin nenumărate primejdii să te găsesc şi acum nu scoţi niciun 
cuvânt. De ce nu-mi ieși în întâmpinare? 

Auzind cuvintele lui Și Tun, Yu Hua ar fi vrut să-i spună totul, dar limba ei era ca de piatră; ar fi 
vrut să-i iasă în întâmpinare, dar picioarele-i erau înțepenite. 

Se spune că cele mai dureroase clipe sunt în despărțirile după care nu mai există revederi, dar 
ceea ce simţea Yu Hua era și mai dureros. Lacrimile au început să-i curgă şiroaie. 

Ș1 Tun a înţeles pe loc că aceea este nevasta lui. S-a repezit la ea și a luat-o în braţe scoţând-o 
afară din peşteră. Trupul lui Yu Hua era tare şi greu ca piatra. ŞI Tun nu putea să mai încalece pe 
cal, şi ținând-o în braţe pe Yu Hua, i-a spus calului: „Calule, calule, tu cunoști drumul pe care am 
venit. Să ne întoarcem acasă!” Și Tun o ducea în brațe pe potecile din vârful muntelui; o ducea în 
braţe mergând pe stânci abrupte; o ducea în braţe trecând prin hăţișuri; trupul lui era plini de răni, 
dar n-ar fi lăsat nicio crenguţă s-o atingă pe Yu Hua. Au trecut astfel valea în care se afla izvorul cu 
apă roşie şi au ajuns într-o pădure de arțari. Picioarele-i tremurau, mâinile-i amorțiseră, dar nu voia 
s-o lase din braţe. Lacrimile din ochii lui Yu Hua picurau necontenit. Inima-i șoptea: „Și Tun, Și 
Tun, lasă-mă, până acasă mai sunt mii de munți și ape și nu vei putea ajunge purtându-mă în braţe”. 
Și inima i se frângea de durere că nu poate vorbi. Încercând s-o mângâie pe Yu Hua cea de piatră, Și 
Tun îi spunea: „Chiar dacă te-ai transformat cu adevărat în stană de piatră, nu te voi părăsi”. Şi 
ținând-o în braţe, continua să meargă mai departe. Sub ochii lui, frunzele roşii de arțar cădeau una 
câte una. Și, deodată, în fața lui apăru zgripţoroiul. Spunând aceasta, lacrimile îi curgeau pe obraz 
şi, o mână, iar cu cealaltă o ţinea strâns pe Yu Hua. Zgripţoroiul care se afla la zece pași în faţa lui, 
îi spuse: 

— Flăcăule, inima mea e mai tare decât fierul și piatra. Niciodată nu m-am lăsat înduioşat de 
nimic, niciodată nu m-am recunoscut învins. Dar astăzi, mă recunosc învins şi nu voi mai putea 
despărţi niciodată niciun soţ de soția lui. 

Spunând aceasta, lacrimile îi curgeau pe obraz și, într-o clipă, se prefăcu într-un arțar înalt pe ale 
cărui frunze străluceau lacrimile ca niște perle de rouă. Și Tun o luă pe Yu Hua în braţe și o duse sub 
arțar și atunci ramurile arțarului începură să freamăte şi picăturile de rouă căzură pe trupul ei. 
Deodată, Yu Hua începu să vorbească şi trupu-i deveni la fel de mlădios ca înainte. 

Amândoi încălecară pe cal, care zbură peste munţii înalți ajungând la drumul mare şi după puţin 
timp ajunseră la căsuţa bătrânei. Și au trăit în dragoste şi învoire multe zile. Se zice că unii oameni 
au mai văzut acel izvor ciudat, unele fete au mai băut din apa lui roșie, dar când s-au înroșit frunzele 
arțarului acesta nu s-a mai transformat niciodată în zgripţoroi cu fața roşie, iar fetele nu au mai fost 
niciodată răpite. 


lubitorul florilor 


poveste chineză 


În anii domniei împăratului Jen Dsung, din dinastia Sung, trăia un om în satul Dsang Lo, la două 
leghe de oraşul Ping Giang. El se numea Tsiu și porecla era Sien. 

Tsiu-Sien se trăgea dintr-o veche familie de țărani, care posedau câteva palme de pământ și o 
casă. Era de multă vreme văduv și nu avea copii. Nu iubea nimic mai mult ca florile şi de ce le 
cultiva și iubirea pentru ele era mai mare. Da, le iubea așa de pătimaş, că părăsise ogoarele și 
livezile şi trăia numai pentru dragele sale flori. Dacă afla vreun soi deosebit, era mai fericit decât 
dacă ar fi descoperit o perlă sau o piatră prețioasă. Dacă în drumul său spre oraş vedea în vreo 
grădină străină flori înflorind în chip osebit de frumos, uita cele mai grabnice ocupaţii ale lui și intra 
pe răzoare fără învoire. Întrebat fiind ce dorește, cu surâs nedumerit se ruga de iertare și răspundea 
că numai florile l-au fermecat. Dacă erau cumva flori din care avea şi el, încă nu-și lua ochii de la 
ele, însă când erau cu totul neobişnuite, atunci i se putea întâmpla să uite nevoia care-l mânase spre 
oraș. lar dacă vedea la un florar o specie scumpă, îi plătea preţul cerut, chiar de știa că s-a înșelat şi 
cu un sentiment de neasemuită fericire îşi ducea scumpătatea acasă. Patima lui mergea aşa de 
departe, încât atunci când nu mai avea bani îşi amaneta hainele. De aceea i s-a zis Nebunul Florilor. 

Oamenii răi, profitând de slăbiciunea lui, tăiau florile scumpe, le înfășurau într-un șomoiog de 
glod şi paie și, cu o mutră nevinovată, le dădeau îmbucuratului, care le cumpăra în culmea fericirii. 
De mirare era că flori din acelea creşteau şi pe la dânsul acasă. 

Curând deveni grădina lui un parc minunat, pe ale cărui garduri împletite din bambuşi se urcau 
cele mai rare plante agățătoare. După gard, pe amândouă aleile, se învoltau palmierii, salcâmii, 
crizantemele, orhideele aurii şi floarea domniţei plină de frăgezime, ca din poveste. Era cu neputinţă 
să numeşti toată felurimea, că tot florişul se desprindea din verdele tufișurilor de parcă ar fi fost o 
perdea din cea mai prețioasă mătasă minunat brodată. La fiecare pas o nouă minune. Abia se trecea 
o floare, că lângă ea se învolta o soră şi mai frumoasă şi-i lua locul. 

Porţile care duceau în acest paradis erau din ramuri măiestrit împletite. Ușile cu două canaturi se 
deschideau într-o alee îngustă de bambuși. Rareori bambusul galben are câte o dungă verde, el bate 
la ochi prin simplitatea liniei, paşnic şi măreț ca şi când sta gata să întâmpine pe cel cave intră. Un 
stol de molifţi închidea aleea de bambuși. Din amândouă laturile, pornea câte o potecă spre casa cu 
acoperiş de paie a lut Tsiu-Sien, alcătuită din trei încăperi destul de înalte, ca soarele şi lumina să 
pătrundă înăuntru. Pe un perete se afla pictura unui maestru necunoscut şi sub ea un pat micuţ din 
lemn alb lăcuit, acoperit cu perne roșii. Câteva scaune şi mesuţe joase întregeau mobilierul 
încăperii. Toate erau peste măsură de curate şi bine întreţinute. Nu găseai fir de praf. În curtea 
interioară, dinapoia casei, erau așezate în oale, gingaş lustruite, orhidee de-a mirare. Forma şi 
măreția coloritului arătau raritatea lor. Dincolo de această despărțitură era iar un dormitor, care pe 
lângă o splendoare de orhidee, uimea prin simplitatea sa. Dar cine ar putea să descrie încântarea la 
vederea curții a doua! Pretutindeni minunăţie de culori şi miresme! Părea să fie aci pururi 
primăvară. În fund se afla un mic bazin, în faţa căruia se ridica un pavilion din scoarță de copac. 

La intrarea în grădina lui Tsiu-Sien dădeai de un lac lucitor în a cărui apă limpede se oglindea 
cerul; de aceea se chema Oglinda-Cerului. Țărmurile sale păstrau în fiece anotimp un farmec 
deosebit. ŞI aci înfrumuseţa el malurile sădind sălcii şi piersici. Şi vraja primăverii cu flori roz şi 
roşii pe macatul verde al sălciilor era de neînchipuit. Lacul era acoperit cu flori de lotus de toate 
culorile și, în timpul înfloririi, întocmai ca amurgul împurpurat și norii pestriți, pluteau în toată 
splendoarea peste ape. 

Totul respira mulțumitoare bucurie. Bărci sărbătorește împodobite cu aleasă muzică lină aduceau 
oaspeţi, care stăteau cucernic uimiţi în faţa strălucirii florilor de lotus. Când în amurg corăbiile se 
întorceau acasă, sub sclipirea stelelor, ele deveneau însufleţite ca milioane de licurici; lumina lor se 
răsfrângea în apă, de se credea că cerul s-ar fi scufundat pe acolo. 

Dacă adia vântul de toamnă și colora ca purpura frunzișul de arțar, sau cădeau frunzele sălciilor 
verzi ȘI galbene şi plantele își aruncau umbrele lor în lac, atunci răsuna jalnicul țipăt al cetei de 


gâşte sălbatice de pe stuful de trestie. lar când se apropia iarna şi nori grei acopereau cerul sau 
fulguia domol, atunci se topeau pământ şi cer într-o vaporoasă simfonic de culori. Fiecare anotimp 
era așa de minunat, de o gingașă frumuseţe, că cercetătorul cu luare-aminte sta mereu în fața unor 
minuni. 

Cu cel dintâi cântec al cocoșului se scula Tsiu-Sien din culcușul lui să vadă scânteierea de rouă 
pe flori. Apoi îndepărta cu migală toate foile căzute. Scotea apă de la fântână şi le adăpa pe fiecare 
cu aceeași grijă până către amurg. Dacă înflorea un boboc deosebit de frumos, aducea o căniță de 
ceai sau un pahar cu orez, spre a serba nașterea florii. El nu se clintea de lângă ea. Când alături de 
dânsul se deschidea în toată splendoarea, îi doinea un cântecel și-i ura o viaţă de mii de ani. De-l 
biruia somnul, îşi punea capul pe o piatră, spre a rămâne în apropierea ei. Şi-n zare de lună, bătrânul 
nu părăsea deloc grădina. lar dacă veneau furtuni şi ploi, ca să vadă de nu au păţit ceva copilele 
sale, îşi lua un fel de umbrelă cât o pălărie mare din foi și nuiele de bambus și o manta din fibre de 
palmier și, de afla vreo stricăciune, o dregea cu o mână iubitoare și grijulie. Dacă îi creștea o 
mlădiţă la care ţinea și se gălbejea, atunci bătrânul o privea plin de obidă. El cerceta frunzele care 
cădeau și cu băgare de seamă culegea cele din urmă semne ale strălucirii ei într-un pocal, ca să se 
mai bucure de mireasmă. lar când se uscau cu totul, umplea cu ele un ulcior și plin de înduioșare, cu 
ochii înlăcrimaţi, le îngropa alături de tulpina despoiată. Asta numea el înmormântarea florilor. 
Curăţa cu apă proaspătă florile mânjite după ploaie şi furtună şi prietenos încuviinţa din cap, când 
ele stau acolo iarăși în vechea lor splendoare. Asta numea el scalda florilor. 

Îndrepta tulpinele îndoite și le sprijinea, iar frunzele crăpate le căuta ca un vraci plin de dragoste 
pentru bolnavii săi. Ungea rănile cu lut şi tină, le proptea pe un arac şi le înfăşura cu grijă. Asta 
numea el vindecarea plantelor. Nu tăia niciodată vreo floare şi nu suferea să vadă lucrul acesta nici 
făcut de alţii. Se punea cu totul în simţămintele florii și socotea că în scurtul timp cât trăiește ne 
bucură prin mireasmă şi culoare încât noi să luăm seama priveghind gingaşa lor înflorire. Din cele 
patru anotimpuri florile au parte numai de unul şi atunci se deschid pentru puţine zile, ba adesea 
doar pentru câteva ore; trei anotimpuri aşteaptă ele vremelnica vieţuire. 

Dacă întâmplător el lua seama că cineva voia să frângă o floare, se ruga fierbinte să nu facă una 
ca asta şi, dacă era ascultat, era plin de preafericită recunoștință. Cu toate că i s-a zis Nebunul 
Florilor, era iubit din cauza marii lui bunătăţi și îi cruţau florile. Arareori căpăta voie cineva să 
admire grădina; nu pentru că pizmuia străinului această plăcere, ci numai din teamă pentru dragele 
lui. Dacă îngăduia cuiva să intre, mai înainte îl deprindea cu felul lui de a vedea florile. Faţa lui 
blândă se înroşea ca focul de mânie dacă prindea vreun răufăcător în grădina sa. 

Unde înfloresc multe flori, se cuibăresc mai cu seamă păsările. Dacă ar lăcomi numai la fructe, s- 
ar mai fi mângâiat, dar ele ciugulesc îndeosebi tinerii boboci. Asta mâhnea pe bătrân; el le presăra 
mereu destul orez și cereale și păsările păreau că se bucură de florăria lui, fiindcă nu se atingeau de 
nimic altceva. Zi de zi zburau cântând și chiuind între tufișele înflorite şi în copacii dimprejur. Apoi 
deplin mulțumit culegea bogăția de roade binecuvântate și dăruia cu prisosință din poamele mari și 
dulci și vecinilor și prietenilor. Dar mai înainte de a gusta el însuși din ele, mulțumea zeiţei florilor 
pentru mieroasele daruri. O mare parte din fructe rămâneau încă de vânzare, iar banii adunaţi îi 
împărțea între nevoiaşii satului. Simplă și modestă era îmbrăcămintea şi hrana lui. Consătenii săi îl 
iubeau și îl cinsteau cu numele Tsiu-Gung. 

Voioșia senină a florilor sale părea să fi trecut asupră-i, pentru că viaţa i se arătase tot mai uşoară 
şi mai prietenoasă, bătrâneţea nelăsându-i urme. 

x 

Tot pe vremea aceea locuia într-un sat învecinat un om cu numele de Dşan-Wee. El se trăgea 
dintr-o familie numeroasă și se folosea de puterea sa prin viclenie și răutate. Era înconjurat de o 
mulțime de slujitori, care erau ca tigrii și lupii; nelegiuiţi, şi mai cu seamă păgubeau lumea măruntă. 
Până în cele din urmă se întrecuse cu nebuniile lui. Când era gata să fie pârât la cârmuire, el se 
năpustea cu întreaga lui ordie prin împrejurimi şi astfel ajunse în satul bunului Tsiu-Sien. 


Într-o zi, pe jumătate beat chiar dinaintea prânzului, hăituia prin sat. Deodată stătu în faţa 
grădinii lui Tsiu-Sien și cherchelit fiind, splendoarea florilor îl uluia. El întrebă de proprietar. I se 
spuse: 

— Grădina este a Nebunului Florilor, care aproape nimănuia nu dă voie să-i admire florile. 
Numele lui adevărat e Tsiu-Sien. 

— Are curajul a-mi opri și mie intrarea? se semeţi Dșan-Wee. Iute! Bate la ușă! porunci el 
omului său. 

Tsiu-Sien era tocmai gata cu stropitul florilor-domniţei. El stătea în tihnă cu o căniță de vin de 
orez Şi o farfurie de poame între drăguţele sale, când niște bocănituri tari îl făcură să sară în sus 
speriat. Numaidecât deschise ușa şi văzu în faţa sa o ceată de tineri beți. 

— Ce vreţi aici? întrebă el îngrijorat. 

— Eu sunt Dșan-Wee, stăpânul întregului sat de dincolo. Am auzit de mulțimea florilor tale și 
vreau acum să le văd! 

Tsiu-Sien a fost foarte neplăcut mișcat de purtarea cutezătoare și de aerul ce-l răspândeau în jur 
beţivii. Prin tot felul de pricini încercă să-i abată pe năpustitori de la gândul lor. Mânios, zise Dşan- 
Wee slujitorului său: 

— Bătrânul nebun nu pricepe când cineva i se înfăţişează cuviincios? Ce suferă florile lui dacă le 
privesc, ori îşi închipuie că vreau să le pasc? 

El îi şi dete o lovitură în piept, că Tsiu-Sien căzu pe spate. Apoi năvăli cu gloata lui în parc. Tsiu- 
Sien se sculă mâhnit şi urmă pe răufăcători. 

Floarea-domniţei înflorea şi înmiresma pe vremea aceea aşa de încântător, de parcă era din altă 
lume. 

Când Dșan-Wee se apropie foarte tare să-i soarbă ade- menitoru-i miros, fără prea mult ocol, dar 
nici ca s-o vatăme, Tsiu-Sien se rugă cuviincios să ia seama. Această smerită rugă a fost pentru 
omul crunt un binevenit prilej de ceartă. Gălăgios se răsti la bătrân: 

— Se vede că nu mă prețuiești ca oaspete? N-ai vrut să mă laşi înăuntru, tu, mojicule? Ce strică 
neroadelor flori ale tale, dacă eu le privesc şi apoi le miros? Chiar de-acum am s-o fac! 

Tsiu-Sien auzi vorbele-i răutăcioase, dar se sili să stea liniștit, ca să nu întărâte pe hain, ci, 
dimpotrivă, să-l aducă la cuminţenie. Tocmai această linişte îl înverşună și mai mult. El îi strigă 
batjocoritor: 

— Aşa frumoase flori! Pentru asta se cade să închinăm un pahar de vin! Şi chiar porunci 
slujitorilor să-i aducă vin. 

Atunci bătrânul îşi pierdu răbdarea. Tremurând de mânie, sări în sus: 

— Casa mea e tot aşa de micuță ca şi a unui melc! Uită-te la florile mele, dar bea-ţi vinul acasă! 

— Grădina e destul de mare pentru noi toți. Ne vom așeza pe pământ. 

— Pământul vă va mânji hainele. 

— Vom aşterne un covor. 

Într-o clipă s-a pregătit o gustare, s-a așternut un covor și a început ospăţul. 

Deodată-i veni lui Dşan-Wee un gând rău şi cu ochii sticloși, pe când întindea lui Tsiu-Sien un 
pahar de vin, strigă în culmea beției: 

— Cât eşti de prost, te pricepi la flori şi pomi. Îți cumpăr grădina și apoi tu poţi fi grădinarul 
meu. 

Tsiu-Sien presimţea c-o va păţi. Dar el se reculese iute și zise ploconindu-se: 

— Vă mulțumesc, dar grădina mea înseamnă viaţa mea! Luaţi-mi totul, numai grădina nu! 

— Viaţa ta sau nu, mi-e totuna! Vreau grădina! 

Tovarăşii de chef îi strigară: 

— Tu nu ştii ce fericire te aşteaptă. Grăbeşte-te să primeşti târgul. 

O spaimă fără seamăn îl apucă pe bătrân. Îi tremurau mâini și picioare. Abia de era în stare să 
îngaime un cuvânt. 

— Te scoate din sărite! strigă Dșan-Wee. 


— Răspunsul meu rămâne acelaşi, nu vând! zise Tsiu-Sien aproape fără glas. 

Apoi întreaga ordie chefui până ce erau toți beți și gata de a părăsi grădina. În grabă Dșan-Wee 
voi să mai smulgă câteva flori, dar bătrânul se puse dinaintea lor şi tremurând de mânie izbucni: 

— Nu le atinge! 

— De mâine grădina este a mea! De aceea fac, de azi, ce-mi place! 

Atunci toată ordia înteţită strigă din răsputeri: 

— Priviţi pe acest nebun! Să vedem dacă el ne poate împiedica! 

Şi râzând batjocoritor, smulgeau tot ce puteau. Buimăcit, Tsiu-Sien îl izbi pe Dşan-Wee cu capul 
în piept. O singură lovitură fu de ajuns ca să-l răstoarne pe beţiv. Atunci se năpustiră cu toții pe 
bătrân. Apoi ridicară pe stăpânul lor, care turbat de mânie strivi tot ce mai rămase din florile- 
domniței și plecă. 

Tsiu-Sien rămase adâncit în jale, totuşi auzi deodată un glas plăpând, care întreba milos:. 

— De ce plângi? 

El se întoarse şi zări o drăgălașă copilă de vreo șaisprezece ani, într-o îmbrăcăminte simplă. 

— Din ce casă ești, fetițo? o întrebă el năucit. Nu te-am văzut niciodată. 

Încet şi domol suna răspunsul ei: 

— Nu stau departe de tine și am auzit de florile tale. Sunt aci să mă minunez de ele. 

Din nou suspină bătrânul. El arătă spre pământ şi zise: 

— Uite acum toată splendoarea lor. 

Apoi îşi povesti durerea. 

— Linişteşte-te! Mângâie-te, bunule om! răsună iarăși vocea ei. Ştiu un mijloc să-ţi înzdrăvenesc 
dragele tale flori. Dacă vrei să m-ajuţi, adu-mi apă! 

Când se întoarse, nu-şi crezu ochilor. Toate florile-domniţei erau acolo în plină înflorire, ba şi 
mai frumoase şi mai colorate ca până atunci. El se lumină de bucurie. Recunoscător, căuta pe 
binevoitoarea copilă. Ea pierise însă fără urmă. Se repezi în drum, dar aci nu găsi decât doi bătrâni, 
buni vecini, care de asemeni nu zăriseră deloc pe dalba copilă. Cum ei îl căinau pentru florile 
zdrobite, Tsiu-Sien le povesti despre minunea florilor. Merseră cu el în grădină şi văzură 
schimbarea. Și toți trei au ajuns să creadă că numai zâna florilor putea împlini această minune. 

În gura mare amândoi bătrânii vestiră minunea în sat. Doar Tsiu-Sien își petrecu noaptea pe 
jumătate treaz, pe jumătate visând, între florile lui. 

„Mă voi îndrepta şi voi deschide ușa tuturor prietenilor florilor!” 

Mic şi mare, tânăr şi bătrân veniră în grădină, uimindu-se sfios în fața frumuseţii. 

Setos de fapte mari, Dşan-Wee se sculă a doua zi să puie mâna pe grădina bătrânului. Chiar mai 
înainte se povestea în partea din vale a satului că florile strivite stau din nou în toată splendoarea, că 
un spiriduș ar fi fost printre ele. Necrezător, Dşan-Wee alergă cu ceata lui într-acolo și se încredință 
de cele întâmplate. Ca un fulger îi veni gândul diavolesc de a pâri în oraș pe bătrân de vrăjitorie. El 
a înaintat numaidecât pâra şi bietul Tsiu-Sien a fost trimis în temnita oraşului. Numai puţini l-au 
însoţit, cei care văzuseră minunea din grădina sa. Judecătorul ascultă mai întâi pe Tsiu-Sien. El îl 
înfruntă aspru: „Cum îndrăznești să înşeli poporul cu vrăjitorii?” 

Bunul bătrân sta nedumerit. La urmă de tot înţelese că fusese o victimă a lui Dşan-Wee. 
Bolborosind, povesti întâlnirea cu mârşavul om și cu zâna florilor. 

— Minti! îi strigă judecătorul. Satul întreg a văzut farmecele tale! 

Bucuria răutăcioasă a lui Dşan-Wee era de nedescris. În scurt timp se făcu stăpân pe grădină și 
zise tovarășilor săi: 

— Aci vom pregăti o mare sărbătoare! Nimeni nu ne mai poate împiedica! Dar când şi-aruncă 
ochii la florile-domniţei le văzu prăpăd la pământ. 

— Vedeţi și voi, n-am dreptate? Nu e bătrânul un vrăjitor? Altminteri cum s-ar putea ca florile să 
fie culcate iar la pământ? Dar pentru asta să nu ne speriem, strigă el pe jumătate tehui. Nu vrem 
altceva decât să chefuim, să chefuim! 

Curând toţi se îmbătară de-a binelea. Abia stăpânindu-se pe sine, ei desluşiră în aer un vuiet și un 


şuier, foşnete şi trosnete. Izbucni o cumplită vijelie. Cu încetul florile se înfiripară şi din ele răsăriră 
mici vietăți nu mai mari de o șchioapă. Erau niște omuleţi care trepădau. Beţivii începură a se 
dezmetici, că vijelia, care pentru ai era o grozăvie, părea chiar să le placă acum din pricina 
micuţelor fiinţe. Sub puterea acesteia, ele se tot măreau şi până la urmă se făcură un șirag din cele 
mai frumoase copiliţe. 

Cu jind nemernicii întinseră mâna înspre ele, dar numaidecât ele se lăsară moaleşe la pământ. 
Erau spiridușe deșteptate de furtună. O fetiță înveşmântată în roșu prinse a glăsui: 

— Cine v-a dat voie, neobrăzaţilor, să intraţi în grădina lui Tsiu-Sien? Ce înseamnă aci o poruncă 
a lui Dșan-Wee? Sus, voi surori! Să răzbunăm pe credinciosul nostru ocrotitor! 

Însufleţite, toate surorile fură la un gând şi atunci începu o valmă sălbatică, o fugă şi o goană, 
mânecile lor lungi se făcură bice, care ca un vânt umed şi rece plesneau feţele bețivilor. 

Venise seara. Furtuna se potolise. Din nou era liniște și totul, ca mai înainte. Chefliii se treziră ca 
dintr-un vis nedeslușit. Fusese într-adevăr vis sau vedenie? Îi dureau mădularele şi Dşan-Wee cu 
întâiul său slujitor lipseau. Înfricoşaţi se strecurară prin beznă, fără să mai poarte grija stăpânului 
lor. 

După un răstimp se întoarseră cu întăriri de trupe și lumini şi cercetară cu de-amănuntul grădina. 
ÎI găsiră pe slujitor greu rănit, cu capul spart, sub un piersic. Florile-domniţei răsăriseră din nou. 
Tremurând, aşteptau pe cheflii. Pe Dşan-Wee nu-l mai găsiră. 

Bunul Tsiu-Sien se întoarse acasă și-și văzu mai departe de grădinărit. Într-una din zile calde de 
august, când sta și privea cerul senin, îi păru cum din înaltul lui, în lină adiere, se lăsau nouri roz în 
văluri tot mai dese. Miresme dulci umpleau aerul. Zâne dalbe, Phenixi albaștri, berze albe, toate 
soiurile de animale, chiar lei şi tigri coborau parcă din nori iar în mijloc 1 se ivi ocrotitoarea florilor 
lui, care îi zise: 

— Tu, om neprihănit ca şi florile, ai dobândit cea mai înaltă virtute! Dacă cineva iubește florile 
şi le apără, este fericit, dacă le disprețuiește și le vatămă, i-aduc necaz şi capătă pedeapsă! 

În cea mai curată fericire trăi printre florile sale Tsiu-Sien, până a fost găsit odată adormit între 
iubitele sale flori. 


Cinci ouă tari 
poveste chineză 


Demult, demult, trăia un ţăran. El era sărac lipit pământului și umbla prin sate după lucru. Şi a 
umblat el, a umblat, multe locuri a văzut, dar de lucru n-a găsit. 

Și iată că într-o zi, când de-abia se mai ţinea pe picioare de oboseală şi nu mai putea de foame, 
Zări o cârciumă, intră şi ceru să i se fiarbă cinci ouă tari. După ce le mâncă, se scotoci în buzunare 
după bani, dar în buzunare ioc. Nu ştiu cum își pierduse bănuţii. 

„Ce să fac? se gândea el — îmi rămâne doar să mai comand ceva şi între timp să-mi iau tălpășița 
fără să fiu văzut.” 

Dar soarele răsare de la răsărit şi apune la apus, o zi vine după alta, şi săracul nu avu vreme nici 
să clipească măcar și trecură douăzeci de ani. Într-aceasta învățase o meserie și se făcuse tâmplar, 
câștigând bani din care să trăiască. Mergând el odată spre casa de unde plecase, dădu peste satul cu 
cârciuma ȘI-și aminti ce 1 se întâmplase aici acum douăzeci de ani. Intră și ceru din nou cinci ouă 
tari. Cârciumarul nu-l mai recunoscu, dar întâmplarea de atunci n-o uitase. Mâncă el ouăle şi-l 
întrebă pe cârciumar: 

— Cât îți datorez pentru aceste cinci ouă tari? 

— Dă-mi cinci bănuţi de aramă și e bine, răspunse cârciumarul. 

Țăranul scoase zece. Cârciumarul se miră și spuse: 

— Frăţioare, e prea mult, dă-mi numai cinci. De ce îmi dai încă pe-atât? 


— Ai uitat — spuse zâmbind ţăranul — cu douăzeci de ani în urmă am mâncat cinci ouă tari şi 
n-am plătit, înseamnă că-ţi datorez zece. 

Cârciumarul stătu mult pe gânduri, îşi plecă capul şi începu să strige: 

— Vasăzică așa! Acum douăzeci de ani ai mâncat cinci ouă tari de găină?! Câţi pui aș fi putut 
avea în aceşti ani din ele? Și de câte ouă m-ai păgubit? Dacă socotim drept, îmi datorezi mulți, 
mulți bani. Dă-mi-i, că de nu, mergem la judecător să ne judecăm. 

Țăranul nu se sperie deloc şi zâmbind spuse: 

— Bine, du-te tu, iar eu vin pe urmele tale. 

Cârciumarul se duse la judecătorie și depuse plângere. 

Spuse de-a fir a păr cum de l-a înșelat țăranul și câţi bani trebuie să primească acum pentru cele 
cinci ouă. 

Judecătorul îl ascultă şi începu să dea din cap în semn de încuviințare. Cârciumarul se bucură că 
va câștiga procesul şi bani mulți și îi făcu judecătorului un dar scump. 

Judecătorul îl aşteptă pe ţăran să vină la rând. După mult timp veni şi acesta, care se înclină până 
la pământ în faţa sa și îi spuse: 

— Domnule, vă rog să mă iertați că am întârziat. Am avut o treabă foarte importantă, de aceea n- 
am putut veni mai devreme. 

— EI, ţăranule! Ce tot spui? Ce treabă poate fi mai importantă decât un proces la judecătorie? i 
se adresă supărat judecătorul. 

— lată care a fost treaba, domnule, răspunse liniștit țăranul. Fratele meu s-a hotărât să semene 
puţină mazăre. A fiert mai întâi seminţele şi a așteptat să se răcească, să le semene. A trebuit să 
aşteptăm mult până s-au răcit. Când s-au răcit le-am semănat repede şi imediat am fugit încoace. 
Uitaţi-vă, abia mă mai ţin pe picioare de oboseală. 

Judecătorul, curierii, cârciumarul și toţi câți erau de faţă în sală au pufnit în hohote de râs auzind 
vorbele ţăranului. 

— Ai mai auzit să creadă cineva aşa ceva? Cum pot să răsară seminţele de mazăre fiartă? i-a zis 
judecătorul râzând batjocoritor. 

— De ce să nu răsară? Dacă din seminţe de mazăre fiartă nu pot ieşi lăstari, atunci cum pot ieşi 
pui din ouă fierte? 

După ce țăranul rosti aceste vorbe, nimeni nu mai râse în sală. Judecătorul se uită la cârciumar, 
cârciumarul la judecător şi niciunul nu mai știu ce să mai spună. 


Un schimb bun 
poveste chineză 


Trăiau odată într-un sat bogătaşul Fan și sărmanul Dun. Lui Fan îi plăcea să aibă din fiecare 
lucru un câştig; el era foarte viclean și deseori îi păcălea pe consătenii lui. 

Sărmanul Dun era un om cinstit și muncitor. Căra cu asinul său poveri şi era socotit un cărăuș 
iscusit. De aceea oamenii îl porecliseră „Isteţul Dun”. 

Odată, pe la sfârşitul toamnei, îşi înhămă măgăriţa şi plecă la oraş. Se întoarse curând cu un 
câştig frumos. 

Cum auzi Fan de câştigul lui Dun, începu să se frământe până când se hotărî: „Această afacere e 
bună, am să mă ocup şi eu de cărăușie.” 

Scoase din grajd măgăriţa sa mare şi neagră, o înhămă, și dă-i să se apuce de treabă. Pare-se că 
Fan mai crescuse măgari, dar niciodată nu pusese mâna pe un bici şi nu ştia să mâne o măgăriță. 
Cum să fii căruțaş? 

Vicleanul Fan își făcu repede socoteala; fugii la Dun cel isteț şi zâmbind strâmb îi spuse: 

— Frate Dun, aş face și eu cărăușie, dar nu ştiu cum să mă descurc. Ţi s-a dus vestea că eşti un 
cărăuș isteţ, ia-mă cu tine și învaţă-mă meșteșugul tău. 


Bunul Dun nu se gândea niciodată la câștig și nu știa să fie viclean. De aceea fără multe vorbe a 
fost de acord. 

Din ziua aceea mergea împreună cu Fan, care lăsa toată treaba pe umerii lui Dun. Dun înhăma şi 
deshăma măgărița, o hrănea, o curăța. Iar Fan stătea în cărucior şi râdea, iar cu ochii lui mici ca de 
şobolan îl străpungea pe Dun cel isteţ. 

În curând veni vremea ca cele două măgăriţe să fete. 

Odată, când aduceau din oraş o încărcătură şi erau morți de oboseală, lui Dun i se făcu milă de 
animale şi-l îndemnă pe Fan să se oprească la un han şi să doarmă acolo. Fan era și el frânt de 
oboseală, aşa că se învoiră imediat. 

Dun cel istet deshămă mârţoagele și le dădu de mâncare, iar vicleanul Fan în acest timp bău ceai 
şi mâncă plăcinte. 

După ce mâncă şi Dun, se culcară — bogătașul Fan pe patul moale, iar sărmanul Dun jos, pe 
podea. 

Noaptea, Dun s-a sculat şi s-a dus să mai dea măgăriţelor fân. Când a aprins felinarul a rămas 
mut de uimire — lângă măgăriţe erau doi măgăruși. Dun îngriji puii, schimbă fânul și se duse din 
nou la culcare. 

Fan nu dormea și primi nemulţumit veștile. Îndată ce Dun adormi, el se sculă repede, aprinse 
felinarul şi ieşi în vârful picioarelor din cameră. 

În grajd se uită cu atenţie la măgăruși. Tot privindu-i, i se păru că măgărușul lui Dun este mai 
mare... „Probabil că măgăriţa lui Dun i-a născut un măgăruș. Ce bine! De mult voiam să am unul” 
s-a gândit Fan. 

L-a pus pe măgăruşul lui Dun lângă măgărița sa neagră, iar lângă măgărița cenuşie a săracului a 
pus măgărușul său. Apoi, râzând satisfăcut, a stins felinarul și s-a întors tiptil în cameră. 

Dis-de-dimineaţă Dun fu trezit de Fan, care îi spuse: 

— Am visat azi noapte că măgărițele noastre au fătat; a mea, un măgăruş mai mare, iar a ta, unul 
mai mic. 

— Așa-i, aşa-i, îi răspunse Dun, numai că eu n-am observat al cui e mai mare; după părerea mea 
sunt la fel. 

Vicleanul Fan a râs în sinea lui. 

După-masă s-au dus amândoi în grajd. Toţi cei din han s-au dus să vadă măgărușii. 

Fan, cum a intrat, a și strigat: 

— Cel din margine e al meu! Cel din margine e al meu! 

Toţi au începui să-i laude măgărușul. 

— Ce mare e, va putea duce poveri grele. 

A venit şi stăpânul hanului, care era un mare cunoscător la măgari. 

— Da, va fi o măgăriță puternică, iar apoi, întorcându-se spre puiul lui Dun: 

— O, acesta este un măgăruş, nu vă uitaţi că e mic, măgărușul întotdeauna e mai mic la început, 
în schimb va crește mai târziu. 

Când auzi Fan, sări în sus de supărare şi începu să strige: 

— Ba e al meu! Ba e al meu! 

Toţi începură să râdă şi oricât a căutat apoi să-i convingă cum că măgărușul e al lui, nimeni nu l- 
a crezut. 

Aşa a pierdut Fan din cauza lăcomiei sale. 


Tabloul fermecat 
poveste chineză 


Demult, foarte demult, de nici nu-mi aduc aminte care împărat făcea umbră pământului, trăia pe 
lume un tânăr puternic, deștept și frumos, care se numea Ciju-Tzi. Trecuse de douăzeci de ani, dar 


nu era încă însurat. Cu toate că Ciju-Tzi nu se plângea de viaţa sa singuratică, în inima lui nu era 
prea multă veselie. 

Odată, mama lui i-a vorbit cu tristeţe: 

— Oh, fiule, vezi în ce sărăcie trăim. În acest an slujitorii împăratului ne-au luat toată recolta de 
pe bucăţica noastră săracă de pământ. Nici măcar pe noi nu ne putem hrăni. Care fată s-ar hotărî să 
ne intre în casă? 

Trecură trei luni şi apropiindu-se Anul Nou, mama se gândi că n-ar fi rău ca în noaptea aceea să 
mănânce găluşte. Altfel mâncau te miri ce şi mai nimic. Chiar şi de Anul Nou găluștele erau nu din 
făină albă — ci din gaolean“* — şi bine că se mai găsea şi așa ceva. Dar pentru găluşte mai era 
nevoie și de garnitură, iar legumele erau scumpe. Măcar să cumpere ridichi. 

— Băiatule, l-a chemat mama pe Ciju-Tzi, ia ultimii zece bănuţi şi du-te la piață să cumperi 
ridichi. Eu gătesc astăzi găluşte. 

A luat Ciju-Tzi banii şi s-a îndreptat spre piaţă. Nici n-a ajuns bine unde erau legumele, că a 
văzut un bătrân care vindea tablouri vechi. Printre ele Ciju-Tzi a observat unul, în care l-a uimit o 
femeie de o neasemuită frumuseţe. 

Tânărul nu şi-a mai putut dezlipi ochii de pe tablou: Cu cât îl privea mai mult, cu atât se 
îndrăgostea mai puternic. Fără să stea pe gânduri a dat toți banii bătrânului, a luat tabloul și a plecat 
acasă. 

Văzând mamă-sa că i-a adus un tablou în loc de ridichi; a oftat că n-are parte să mănânce găluşte 
şi n-a spus nimic. 

Ciju-Tzi a atârnat tabloul în camera sa și a plecat să caute de lucru. Seara, tânărul s-a întors acasă 
şi de îndată ce a aprins lumina a auzit un foșnet liniștit. 

Vântul nu putea să pătrundă în cameră. Ce să fie? Ciju-Tzi a ridicat privirea și a văzut că tabloul 
se clatină într-un fel ciudat. Se legănă o dată, de două ori și frumoasa fată prinse viaţă. Coborî din 
tablou şi se așeză lângă Ciju-Tzi. 

Tânărul s-a speriat, dar s-a şi bucurat. lar când femeia zâmbind începu să vorbească cu el, frica-i 
pieri fără urmă. 

Cu cât vorbeau mai mult, cu atât sentimentele lor deveneau mai puternice. Noaptea trecea pe 
nesimţite şi când se auzi cântecul cocoșului, femeia trebui să se întoarcă din nou în tablou. Ciju-Tzi 
aşteptă cu nerăbdare seara următoare. Oare se va însufleți tabloul sau nu? Seara, frumoasa fată veni 
din nou și așa trecu aproape o lună. 

Într-o seară, femeia cobori ca întotdeauna din tablou, ţinând capul plecat și foarte tristă. Ciju-Tzi 
începu s-o întrebe cine a supărat-o. Fata îi spuse în şoaptă: 

— Te iubesc foarte mult, ești atât de harnic și îmi este foarte greu să văd cum trudești din zori 
până-n noapte fără să ai de nici unele. Vreau să te ajut, dar mi-e frică să nu atrag vreo nenorocire 
asupra casei noastre. 

Tânărul i-a răspuns înflăcărat: 

— Toată ziua mă gândesc să te văd seara. Bucuria mea este atât de mare, încât nici greutăţile, 
nici sărăcia nu mai înseamnă nimic pentru mine. 

— Nu, viaţa ta nu trebuie să fie atât de amară! Iată douăzeci de monezi, du-te mâine la piaţă și 
cumpără-mi cu ele câteva fire de lână. Numai să fii atent, să nu spui nimănui niciun cuvânt despre 
mine. 

Ciju-Tzi îndeplini rugămintea frumoasei fete. Când se lăsă seara, ea cobori din nou din tablou și 
îi spuse tânărului: 

— Culcă-te şi dormi, eu mai stau să lucrez puţin. 

Cu cântatul cocoşilor se lumină de ziuă. Ciju-Tzi deschise ochii, iar strălucirea din Jur îl orbi; în 
cameră erau împrăștiate suluri lucitoare de mătase și de atlas ţesute peste noapte de frumoasa din 
tabloul fermecat. 


489 pantă furajeră din familia gramineelor, asemănătoare cu porumbul, cu seminţe bogate în proteine şi grăsimi 


(Sorghum chinense) 


După ce privi încântat, tânărul fugi s-o cheme pe mama sa. Ea încremeni de uimire, și atunci fiul 
îi povesti cum în fiecare seară tabloul prindea viaţă şi frumoasa femeie cobora din el, cum se 
îndrăgostiseră unul de altul, cum ea îi dăduse douăzeci de monezi cu care el cumpărase câteva fire 
de lână, cum îi așternuse să doarmă liniștit şi cum atunci când se trezise văzuse că toată camera era 
plină de suluri de mătase şi atlasuri strălucitoare și colorate. 

Mama se bucură când auzi, dar se şi sperie în acelaşi timp, căci toate erau atât de neobişnuite! 

Ciju-Tzi duse mătasea și atlasul la bazar şi luă bani mulți. De atunci, mama și fiul începură să 
trăiască în bunăstare şi fericire. 

Într-o zi, când Ciju-Tzi plecă dis-de-dimineaţă la câmp, iar mama rămase acasă să 
gospodărească, sosi un călugăr, care umbla prin sate după pomană. O privi pe mama lui Ciju-Tzi şi 
cu frică în glas spuse: 

— Ai-a-ia! Ai-a-ia! Pe faţa ta citesc semnul fermecat. 

Femeia își aminti de cele povestite de fiul ei despre tablou şi de frică începură să-i tremure 
mâinile. Iar călugărul continuă: 

— Adu-mi mai repede tabloul cu femeia care țese mătăsuri şi atlasuri, dacă nu mi-l aduci 
moartea va intra în casa ta. 

Mama lui Ciju-Tzi înţelese că cerșetorul știe tot despre tablou și se sperie și mai tare. Fugi în 
camera fiului, luă de pe perete tabloul, îl înfășură și când să iasă auzi un oftat greu. Era frumoasa 
din tablou, care cu lacrimi în ochi îi zise: 

— Spune-i fiului tău că eu sunt departe, departe. Dacă mă iubeşte să vină în ţara Siu””. ÎI voi 
aştepta pe Ciju-Tzi. Dacă nu, fie ca Ciju-Tzi s-o uite pe frumoasa sa. 

Când tânărul se întoarse de la câmp, văzu în locul tabloului numai cuiul. Fugi la maică-sa și ea îi 
povesti despre ameninţarea călugărului. 

Tânărul căzu la grea întristare. Întins în pat, zăcu acolo până a doua zi, când în zori 
nemaiputându-se ridica, îşi dădu seama că o boală grea intrase în trupul său. 

Câţi doctori n-au chemat! Câte leacuri nu i-au dat! Toate, în zadar. Pe zi ce trecea tânărului i se 
făcea mai rău şi mama vedea că nu mai are multe zile. Se aşeză la căpătâiul lui și începu să plângă. 

— Ciju-Tzi, Ciju-Tzi, singurul meu fiu, mama niciodată nu s-a împotrivit nici unei dorințe de ale 
tale. Fie aşa cum dorești. Văd că tu mori din dragoste. 

— Mamă, nu tăgăduiesc acest lucru, şi poate dacă aş mai vedea-o o dată mi-ar trece. 

— Vai nouă, Ciju-Tzi, vai nouă! 

Acum mama Și-a dat seama că nu trebuia să dea tabloul călugărului. 

— Ascultă, băiatule, la ce am să-ți spun. Când am luat tabloul de pe perete, l-am învelit şi m-am 
dus să-l dau călugărului, s-a auzit un oftat greu şi femeia cu lacrimi în ochi m-a rugat: «Spune-i 
fiului tău că eu sunt departe, departe. Dacă mă iubește, mai spune-i să vină în ţara Siu şi eu îl voi 
aştepta pe Ciju-Tzi». N-am vrut să-ți spun cele zise de ea la plecare, mă gândeam că tu o vei uita, 
dar se vede că nu poţi. Eu nu știu unde se găsește ţara Siu, iar tu eşti bolnav. 

În inima lui Ciju-Tzi a licărit o speranță. Cu fiecare zi ce trecea se simţea tot mai bine. Mama i-a 
pus într-o pungă toţi banii pe care îi primiseră din vânzarea mătăsii Şi a atlasului. Ciju-Tzi s-a dus 
spre poartă, a încălecat, a luat punga de bani, și-a luat rămas bun și a dispărut spre apus. 

Au trecut multe zile, nu se ştie câte, argintul care era în săculeţ s-a dus pe mâncare și pe dormit, 
calul de mult a fost vândut, iar Ciju-Tzi era încă departe de ţara Siu. Lui nu i-a rămas nimic altceva 
decât să se apuce de lucru, să câștige bani ca să-şi continue drumul. Au mai trecut încă multe zile, 
iar tânărul mergea, tot mergea înainte. Numai speranţa de a o vedea pe iubita sa îl mai ţinea în viață. 
Satele se întâlneau rar şi Ciju-Tzi nu rareori a trebuit să înnopteze în câmp. Odată a mers o zi 
întreagă și nu a văzut niciun sat. Ceasuri întregi n-a pus nimic în gură. Obosit, însetat și flămând a 
înnoptat sub cerul liber. Când s-a trezit a doua zi de dimineaţă, parcă o baltă s-ar fi arătat în 

vrăjitoare 


apropiere. Bucurându-se, Ciju- Tzi a dat fuga spre ea, dar acolo nu mai era strop de apă — balta 
secase de mult. 

S-a învârtit tânărul și deodată a văzut o adâncitură, iar în fundul ei puţină apă. S-a aplecat, s-a 
aşezat rezemându-se pe coate și se pregătea să soarbă apa, când deodată a văzut un peștişor mic și 
negru. 

Ciju-Tzi s-a uitat la el și a grăit: 

— Peștişorule, peştișorule! Dacă voi sorbi această picătură de apă nu vei mai trăi niciun ceas, iar 
dacă n-o voi sorbi-o, atunci voi muri eu de sete. Și tot el adăugă: Dacă nu voi bea-o acuma, oricum, 
peste o zi, două, apa va seca singură și tu vei muri. Ce să fac? 

Mult a stat tânărul și s-a gândit ce să facă. În sfârșit, a luat batista, a băgat-o în apă, a înfășurat în 
ea peștişorul, a băut ce a mai rămas pe fund, și din nou a pornit pe drumul său spre apus. Soarele 
apunea. Dintr-odată, în drumul lui Ciju-Tzi s-a ivit un râu mare, care-şi purta apele sale de la nord 
spre sud. 

Era atât de adânc, încât oricât ar fi privit tânărul nu-i vedea fundul. Amărât s-a așezat pe mal şi 
nu știa ce să facă. Deodată Ciju-Tzi și-a adus aminte de peștișor. 

— Ce-o fi cu mine o fi, dar tu, peștişorule, înoată sănătos, și i-a dat drumul în valuri. 

Peştişorul numaidecât a dispărut sclipind la soare. Iar tânărul a privit din nou în dreapta şi în 
stânga Și i se părea că râul atinge cerul şi nu se mai sfârșește. 

Nicăieri nu se vedea o barcă, nicăieri. Cum să facă să ajungă pe celălalt mal? Oare nu-i era dat 
să-şi mai vadă vreodată iubita? Cu capul plecat mergea în neştire. 

— Ciju-Tzi! îl strigă un glas. 

Tânărul privi în jur, dar nu văzu pe nimeni. Probabil că i se păruse. Cine ar fi putut să-l cheme 
aici? 

— Ciju-Tzi, Ciju-Tzi, stai un pic, din nou se auzi acelaşi glas. 

Şi, când se uită, văzu un tânăr înalt în straie negre. 

— Tu vrei să ajungi pe celălalt mal? întrebă el. 

— Trebuie, dar nu ştiu cum, răspunse Ciju-Tzi. 

— De acest necaz pot să te scap eu. Vom construi imediat un pod, mormăi tânărul în negru. 

Și cu aceste cuvinte rupse un beţișor și îl aruncă în râu. În aceeași clipă, beţişorul se transformă 
într-un pod mic. Ciju-Tzi se bucură într-atât, încât uită să-i mulțumească străinului. Fugi pe pod, iar 
când păși dincolo, nici podul şi nici tânărul nu mai erau. Numai peștișorul cel mic și negru clipocea 
vesel apa. 

Ciju-Tzi plecă mai departe. Urcă în vârful unui munte și văzu jos în vale un sătuc. La marginea 
dinspre miazănoapte a sătucului se înălța o casă cu două etaje, iar în poartă stătea un bătrân. Soarele 
se lăsase aproape cu totul spre apus și Ciju-Tzi se îndreptă spre casa aceea, să ceară găzduire pentru 
noapte. 

Bătrânul bombăni multă vreme, dar îl primi. Pereţii camerei în care intrară erau acoperiți cu 
hârtie luminoasă. Încolo, numai un pat şi un scăunel. 

— Culcă-te şi dormi, dar fii atent să nu atingi nimic din cameră, i-a spus bătrânul înainte de 
plecare. 

Ciju-Tzi se culcă şi începu să se gândească; 

„În cameră nu este nimic. Ce aş putea să ating eu aici?” 

Cuvintele bătrânului l-au neliniştit. Se răsucea de pe o parte pe alta, şi nicicum nu putea să 
doarmă. Fără să vrea, atinse cu mâna peretele și deodată inima îi tresări. Sub hârtie se ascundea o 
ușă mică. Rupse învelișul de hârtie și în cameră intră lumina lunii. Ciju- Tzi deschise ușiţa cu grijă și 
ieşi în grădină. O cărare dreaptă ducea spre un pavilion în care strălucea o lumină. 

În pragul pavilionului apăru o femeie. La lumina argintie a lunii a reușit să-i vadă fața. Era 
frumoasa lui, aceea care în fiecare seară cobora din tablou, aceea pe care el o căutase atât de mult. 

— Tu? a strigat tânărul. 

Dar femeia i-a făcut semn să tacă, după aceea s-a apropiat de Ciju-Tzi și i-a spus în şoaptă: 


— Aici este ţara Siu. Ştiam că o să mă găseşti. Acum să fugim! Am reușit să pun mâna pe 
paloşul fermecat al bătrânului. 

Apoi, femeia îşi rupse o bucată din poalele rochiei şi îl puse pe Ciju-Tzi să se aşeze. Ţesătura se 
prefăcu pe loc într-un nor, care ridicându-se tot mai sus şi mai sus plutea în cer. Ciju-Tzi se simțea 
ca ŞI cum l-ar fi purtat cineva în litieră. Deodată femeia, aplecându-se spre tânăr, îi spuse: 

— Bătrânul vine în goană după noi, dar să nu-ţi fie frică. Închide ochii și nu privi înapoi până 
când nu-ţi voi spune eu. Mă voi răfui singură cu el. 

Spunând acestea, scoase paloşul fermecat şi Ciju-Tzi auzi în spatele său urletul furtunii, şuierul 
vântului şi zbucnetul vulcanilor. Iar după aceea un strigăt groaznic a cutremurat cerul şi pământul. 

Când strigătul s-a stins, femeia i-a spus lui Ciju-Tzi să deschidă ochii. Nici nu știu cum, dar el 
împreună cu frumoasa femeie erau pe pământ, iar alături de ei zăcea un vârcolac mare cu capul 
tăiat. 

Şi astfel puterile întunericului n-au putut să zădărnicească iubirea lui Ciju-Tzi şi a frumoasei 
femei din tabloul fermecat. 


Viteazul Balin 
poveste chineză 


Demult, demult, în Balin trăia o bătrână lăptăreasă. Bătrânica avea un singur fiu, căruia de mic 
copil îi plăcea să se lupte. De aceea bătrâna i-a făcut un sac din piele de vițel, lăsându-l să se joace 
cu el, când se ducea cu vitele la păscut. Feciorul, cum ajungea la câmp, umplea sacul cu nisip și 
încerca să-l ridice. 

Ca o clipă au trecut câţiva ani şi copilul a devenit un flăcău în puterea cuvântului. 

Acum, sacul din piele de vițel nu mai era potrivit pentru el și de aceea și-a făcut un sac mai 
mare, din pielea unui bou. 

Aşa se scurgeau zilele și flăcăul era din zi în zi mai voinic şi mai puternic. Putea să ridice lesne 
sacul deasupra capului și să-l arunce departe, departe. Dacă-l lovea din fugă, cu piciorul, îl dobora 
şi se bucura grozav. 

În fiecare an, tribul lor sărbătorea „Ziua Zeilor”. Odată a vrut să ia și el parte la această 
sărbătoare. Mama lui s-a dus la căpetenia tribului. După multe stăruințe, căpetenia tribului Balin a 
încuviinţat ca fiul lăptăresei să fie primit în echipa păstorilor. Totodată i-a dăruit o haină de luptător 
şi o pereche de cizme vechi. 

Fiul bătrânei lăptărese a luat parte la lupte de „Ziua Zeilor” și a ieşit învingător. 

Văzând asta, căpetenia tribului, ca să se mândrească, s-a apropiat repede de el, zicând: 

— De azi înainte eşti păstorul meu. 

Căpetenia nu l-a mai lăsat să meargă cu vitele la câmp, dându-i titlul de luptător. Trei ani la rând, 
fiul bătrânei lăptărese a câştigat premiul de „Ziua Zeilor”. Faima lui era atât de mare, încât se 
răspândise până departe şi oamenii îi ziceau „Viteazul Balin”. 

Dar, iată că marele şef U Giu Mu-sin a împlinit cincizeci de ani. El a invitat la această sărbătoare 
patruzeci și nouă de triburi mongu și cincizeci şi şapte de peste graniță. 

Căpetenia din Balin a pregătit multe daruri pentru aniversarea marelui șef U Giu Mu-sin. Dar, pe 
lângă daruri, el dorea să arate și puterea tribului său și de aceea l-a chemat pe Viteazul Balin și i-a 
zis: 

— Să mergi cu solul meu şi să iei parte la aniversarea marelui şef U Giu Mu-sin. Tu trebuie să 
câştigi premiul cel mare la întrecerile de acolo. Dacă n-ai să câştigi, am să te omor. Să ne aduci 
calul pe care-l dă drept răsplată U Giu Mu-sin. 

Căpetenia i-a dat tânărului luptător o zăbală şi un căpăstru. Balin ştia că, dacă va pierde, i se va 
tăia capul. A plecat foarte amărât acasă. A rugat-o pe mama lui să se roage pentru el, iar la 
despărțire i-a cuprins pe amândoi o mare tristeţe. 


Viteazul Balin şi solul, cu darurile trimise de căpetenia tribului, au ajuns curând la tribul lui U 
Giu Mu-sin. Tocmai atunci acesta dădea o serbare în cinstea solilor trimiși de diferite triburi. Marele 
şef U Giu Mu-sin, după ce a primit oaspeţii, s-a îndreptat spre Balin și l-a întrebat: 

— Tu eşti vestitul luptător Balin? 

Viteazul Balin, ca și când nu s-ar fi întâmplat nimic, a zis: 

— Da, Maria Ta. 

U Giu Mu-sin l-a întrebat iar: 

— Când ai plecat, căpetenia ta nu ţi-a dat niciun sfat? 

Viteazul Balin a zis: 

— Maria Ta, căpetenia noastră mi-a spus să câştig premiul cel mare. 

Atunci U Giu Mu-sin l-a întrebat: 

— Așa... Şi tu ce crezi? 

Viteazul Balin, fără să ezite, a zis: 

— Cred că am să pot să călăresc pe calul pe care mi-l dăruiește Maria Ta. 

U Giu Mu-sin, când a auzit acest răspuns, s-a făcut foc și pară, gândind în sinea sa: „Acest flăcău 
sărac este prea îndrăzneţ”. 

Pentru a-i încerca forţa, U Giu Mu-sin i-a aruncat un os mare Viteazului Balin, poruncindu-i să 
mănânce măduva. 

Viteazul Balin a luat liniștit osul și și-a plecat capul în semn de mulțumire. Tocmai când ridica 
osul și se pregătea să-l rupă, oamenii căpeteniei U Giu Mu-sin au izbucnit în hohote de râs, 
batjocorindu-l: 

— Ai nevoie de cuţit sau de topor? 

Viteazul Balin, neluând în seamă batjocura lor, a zis: 

— Nu-i mare lucru! N-am nevoie nici de cuţit, nici de topor. 

Şi numai cu şase degete a rupt osul. 

Marele şef U Giu Mu-sin a rămas mut de uimire și şi-a dat seama că Viteazul Balin este un om 
puternic. De aceea el a amânat întrecerea de lupte cu o lună. A trimis pretutindeni oameni ca să-i 
adune luptători, care să-l învingă pe cel al tribului Balin. 

Când a avut cinci sute șaptezeci de perechi de luptători, a deschis lupta. 

Încă de la început, Viteazul Balin, iute ca vântul și înfierbântat ca focul, a doborât o mulțime de 
adversari. U Giu Mu-sin, când a văzut că luptele nu se desfășoară după așteptările sale, a dat în 
grabă ordin să se oprească şi să se întreacă fiecare pe rând cu Viteazul Balin. Socotea că în felul 
acesta îl va face să obosească şi să părăsească lupta. Purtarea lui U Giu Mu-sin încălca toate regulile 
de luptă, lumea era nemulțumită şi furioasă, dar nimeni nu îndrăznea să spună o vorbă. 

Dar U Giu Mu-sin voia cu orice preţ să-l împiedice pe Viteazul Balin să câştige, însă nimeni nu-l 
putea doborî. Acesta nici nu ridica bine piciorul și adversarul său era la pământ. Din zi în zi, 
numărul adversarilor scădea, până a rămas față în faţă doar cu Sien, luptătorul lui U Giu Mu-sin. 
Sien era îmbrăcat în zale de aur. Trei zile în şir s-a luptat el cu voinicul din Balin, până şi-au rupt 
pantofii de piele și zalele. 

Sien se gândea să-l doboare pe cel din Balin, prinzând un moment de neatenţie din partea lui, dar 
picioarele acestuia parcă prinseseră rădăcini, aşa de bine erau înfipte în pământ. Până la urmă, 
Viteazul Balin şi-a adunat toate forțele şi şi-a înfrânt adversarul în zale de aur. 

Marele şef U Giu Mu-sin, neavând încotro, i-a dat Viteazului Balin calul și, pe lângă el, o căruţă 
de fier plină cu aur şi pietre prețioase, zicându-i: 

— La cincisprezece km de aici se află Boul meu Roşu. Ia această căruță și o împinge până acolo, 
apoi înhamă la ea Boul Roșu şi întoarce-te. Dacă nu faci întocmai, înseamnă că ai încălcat ordinul 
meu şi atunci voi pune să te omoare de îndată. 

Voinicul Balin şi-a plecat capul în fața lui U Giu Mu-sin, s-a înhămat la căruţă şi a pornit cu paşi 
grei spre locul arătat. 


Când a ajuns aproape de staul, a văzut că Boul Roșu era de trei sau patru ori mai mare decât unul 
obișnuit. Avea ochii roșii ca focul şi coarnele pline de sânge omenesc. Aștepta tocmai să i se aducă 
un om pe care să-l mănânce și se zbătea furios. Voinicul şi-a spus în sinea lui: „Dacă aș fi fost 
înfrânt şi m-aș fi întors acasă, căpetenia Balin îmi tăia capul. Dacă am învins, căpetenia U Giu Mu- 
sin vrea să mă omoare. Oricum, drumul morţii mi-e pregătit de căpeteniile cu sufletul negru”. 

Stând aşa pe gânduri, îşi făcu puţin curaj: „Dacă scap de această capcană a căpeteniei U Giu Mu- 
sin, poate găsesc totuşi un mijloc să rămân în viață”. 

Și-a luat inima în dinţi, a deschis ușa staulului și a intrat. 

Boul Roșu, socotind că şi de astă dată i s-a adus un om ca să-l mănânce, s-a dat puţin înapoi, s-a 
ghemuit, şi-a plecat capul şi, sărind cu toate patru picioarele, dintr-o dată s-a repezit spre voinicul 
Balin. Acesta s-a dat în grabă la o parte, a prins Boul Roşu de coadă, trăgându-l din toate puterile. 

S-a încins o luptă pe viaţă şi pe moarte. 

Viteazul Balin a tras atât de coadă, până i-a rupt-o, și Boul Roșu a căzut lat la pământ. Îndată 
luptătorul Balin s-a folosit de acest prilej, a sărit pe spatele namilei, i-a rupt un corn și a început să-l 
lovească cu el, până l-a îmblânzit. După aceea l-a înhămat la căruță şi-a luat-o în goană spre casă. 

Cum putea căpetenia haină U Giu Mu-sin să lase să plece un viteaz? De aceea a dat drumul la 
două cămile turbate, care să-l urmărească. Una din cămile se numea Hangai și cealaltă Maogai. 
Hangai avea obiceiul să lovească cu capul orice întâlnea în cale. Maogai, dimpotrivă, alerga cu 
capul plecat şi sfărâma în dinți orice obiect întâlnit. 

În vremea asta, voinicul Balin mâna bucuros Boul Roșu spre casă și se gândea că peste puțin 
timp se va întâlni cu mama lui. 

Deodată a văzut cele două cămile turbate alergând după el. În grabă a sărit din căruță, a scos 
drugul de fier de la roți şi s-a aşezat la marginea drumului. Hangai se repezise sălbatic în faţa sa. 
Voinicul Balin s-a dat la o parte, a lăsat-o să treacă şi, când i-a venit bine, a lovit-o atât de tare, că a 
frânt-o în două. 

Pe Maogai, care alerga cu botul lipit de pământ, a atacat-o din față, zdrobindu-i capul. Apoi şi-a 
continuat în goană drumul, crezând că de data asta a scăpat și că se va putea întoarce liniștit acasă. 
De unde să știe că U Giu Mu-sin trimisese după el o sută de ostași, care stăteau ascunși la hotarul 
dintre tribul U Giu Mu-sin şi tribul Balin? 

La miezul nopţii, pe când trecea granița, voinicul Balin a fost ucis de vânătorii trimiși de U Giu 
Mu-sin. 

Căpetenia tribului Balin, când a auzit de moartea luptătorului său, nu s-a întristat prea tare. Doar 
n-avea să se certe cu puternicul său vecin pentru un păstor de rând. ŞI l-a uitat. 

Dar pe voinicul Balin nu l-au uitat oamenii din popor, iar păstorii şi-l amintesc şi azi, 
povestindu-i isprăvile. 


Păstorul A Ni-gi 


poveste chineză 


Demult, demult de tot, trăia un boier care tocmise un păstor, pe nume A Ni-gi. Şi A Ni-gi era un 
băiat frumos, cu o înfățișare atrăgătoare şi oamenilor le plăcea mult să-l asculte cântând la fluier. 
Avea un fluier simplu, din bambus, totuşi în mâinile sale părea un instrument vrăjit. Când isprăvea 
lucrul, cânta din fluier, iar oamenii se adunau grămadă în jurul lui. 

Boierul nu-l ţinea deloc la inimă pe A Ni-gi cu fluierul său şi se gândea întruna cum să facă să-i 
găsească vreo vină. Adesea îl certa, zicându-i: 

— Diavole! Crezi că vei trăi din fluier? Ce nevoie am eu de fluierul tău? 

De fapt, A Ni-gi cânta întruna din fluier, dar nu-şi uita treburile niciodată. 

Într-o zi, boierul, înfuriat pe A Ni-gi, l-a bătut crunt, i-a călcat fluierul în picioare și l-a gonit din 
casă. 


— Hai să văd cum ai să mai cânţi de-acum înainte. 

Bietul A Ni-gi a părăsit casa stăpânului, plângând în hohote, încât ţi se rupea inima. A rătăcit pe 
drumuri până a întâlnit un unchiaş. 

— Vai, nepoțelule, ce ți s-a întâmplat? Al cui ești? ŞI de ce plângi? l-a întrebat unchiașul pe A 
NI-gi, mângâindu-l pe cap. 

— Sunt păstorul A Ni-gi, unchiașule. Boierul m-a bătut, mi-a călcat fluierul în picioare și m-a 
alungat. 

— Nu mai plânge! Haide! Vino la mine acasă! Te voi învăţa cum să-i plătești pentru fapta lui. 

Unchiașul l-a condus pe A Ni-gi la el acasă şi dintr-un băț de bambus i-a făcut un fluier mult mai 
bun decât cel pe care-l avea înainte. 

— Am să te învăţ şi alte cântece, i-a promis unchiașul şi l-a învăţat să cânte mai frumos ca 
înainte. 

Acum nu numai oamenii îl ascultau cu bucurie, dar chiar animalele din pădure veneau în goană 
să-l audă, înconjurându-l tiptil și stând nemișcate. Așa s-au scurs multe zile și A Ni-gi şi-a făcut 
mulți prieteni. 

Într-o zi, boierul şi-a chemat la sine fiii și le-a zis: 

— Azi-noapte am visat un iepuraş frumos, frumos, alb ca zăpada, cu o stea neagră în frunte. Mi- 
a plăcut atât de mult, că vă poruncesc să vă duceți imediat în pădure, să-l prindeţi și să mi-l aduceți. 

Cum au auzit una ca asta, feciorii lui au răspuns într-un glas: 

— Tăticule, noi nu știm să existe un asemenea iepure. Unde să ne ducem ca să-l găsim? 

— Prostii! Adineauri v-am spus. 

Și, înfuriindu-se, tatăl i-a certat. 

— Trebuie neapărat să porniţi și să-l căutați. Cel ce-l va găsi va moşteni întreaga mea avere. 

Fiul cel mai mare se gândea în sinea sa: „Eu sunt cel mai mare; chiar dacă nu voi prinde 
iepurele, tot eu voi fi moștenitorul”. De aceea s-a adresat fraţilor săi: 

— Am să mă duc eu, oricât ar fi de primejdios, dacă-i face plăcere tatii. 

Şi a pornit la drum, mergând cu ochii în patru. Pe drum s-a întâlnit şi el cu unchiașul, care l-a 
întrebat: 

— Încotro, flăcăule? 

Atunci fiul cel mare i-a povestit unchiașului ce căuta. Bătrânul l-a sfătuit să meargă până-n 
pădure şi să-l roage pe păstorul A Ni-gi să-l ajute. 

Fiul cel mare, cum a intrat în pădure, a dat de A Ni-gi şi l-a rugat să-l ajute. A Ni-gi i-a răspuns 
zâmbind: 

— Te voi ajuta să găsești pe iepurașul cu stea în frunte. Să vii deseară să-l iei, dar asta are să te 
coste o mie de galbeni. 

Fiul cel mare s-a bucurat foarte mult și se gândea: „Ce contează o mie de galbeni? Moșia 
valorează mult mai mult”. Seara s-a întors în pădure cu galbenii și l-a zărit pe A Ni-gi stând pe 
buturugă şi cântând din fluier. Cânta nespus de frumos și era înconjurat de micile vieţuitoare, care-l 
ascultau nemișcate, cu urechile ciulite. Dintr-o dată a văzut și un iepuraș alb acolo, un iepuraș alb 
cu o steluță neagră în frunte. Când A Ni-gi a zărit iepuraşul, a pus fluierul jos, a întins mâna, l-a 
ridicat de urechi și l-a dat fiului cel mare. 

— a-l și du-te acasă. Să ai grijă de el. Dacă-ţi scapă pe drum, eu nu răspund. 

Fiul cel mare i-a dat galbenii lui A Ni-gi, i-a mulţumit de mai multe ori și ţopăind de bucurie a 
plecat cu iepurașul spre casă. Dar nici n-a ieșit bine din pădure şi A Ni-gi a început să cânte din 
fluier. lepurașul, cum a auzit melodia minunată, s-a zbătut din răsputeri şi, dintr-o săritură, a 
zbughit-o. 

Fiul cel mare l-a urmărit ce l-a urmărit și a trecut mult timp, dar nu i-a dat de urmă. Neavând 
încotro, s-a întors la A Ni-gi Şi i-a spus: 

— lepuraşul a fugit. Ce să fac acum? 

— Nu mai pot să te ajut. Adineaori ţi-am atras atenţia să-l ţii bine! Cine e vinovat? 


Fiul cel mare s-a întors acasă abătut, cu mâinile goale şi 1-a povestit tatălui său cele întâmplate. 

A doua zi, fiul cel mijlociu s-a oferit să meargă el în căutarea iepuraşului. Și lui i s-a întâmplat la 
fel ca fratelui mai mare. A dat şi el degeaba o mie de galbeni. 

A treia zi, s-a dus şi mezinul, dar nici el n-a fost mai deștept decât frații săi. Tatăl lor, văzând că 
cei trei fii ai săi au aruncat atâția galbeni în vânt, fără să dobândească un fir de păr din blana 
iepurelui, s-a înfuriat grozav. 

— Proştilor, ce să mă fac eu cu voi? Mâine mă voi duce eu în persoană. 

A doua zi, a intrat boierul în pădure şi A Ni-gi, cum l-a zărit, a văzut negru înaintea ochilor. Fără 
să aştepte să deschidă gura, a scos imediat fluierul şi a început să cânte. Din pădure au venit cele 
mai felurite animale — iepuri, urşi, șerpi, lupi, vulpi şi tot felul de păsări mari și mici, care l-au 
înconjurat pe boier. 

Acesta, alb ca varul de spaimă, a îngenuncheat în fața lui A Ni-gi, implorându-l: 

— Scapă-mă! lartă-mă! 

— Boierule, îl mai ţii minte pe păstorul tău A Ni-gi? Dacă voi mai cânta o dată din fluier, vei fi 
mâncat de viu. 

— Ah! Drăguţule! Să nu-mi plătești cu aceeași monedă. Îţi voi da tot ce vei dori, numai să nu 
cânţi din fluier. Mor de frică... 

— Bine! Astăzi te iert, dar de azi înainte n-ai voie să mai chinui oamenii săraci. Când vei ajunge 
acasă, să împărți toată averea în două: jumătate s-o dai oamenilor săraci din sat, iar jumătate să ţi-o 
opreșşti ţie. Ai înțeles? 

— Am înţeles! Am înțeles! 

Boierul s-a ridicat în picioare şi-a rupt-o la fugă. Cum a ajuns acasă, s-a ţinut de promisiunea pe 
care i-a făcut-o lui A Ni-gi și a împărțit jumătate din averea sa săracilor. 

De atunci A Ni-gi a fost și mai iubit de oamenii sărmani. 


Nu ştie să frigă carnea... 
poveste chineză 


Era pe lume un bucher, sau altfel spus un om care nu ştia decât să înveţe, să scrie şi să scrie şi 
altceva nimic, ca o maşină fără creier. 

Într-o zi s-a dus să cumpere carne de la măcelărie. După ce cumpără carne de porc, îşi aduse 
aminte că nu ştie cum să frigă carnea. De aceea opri un om în drum Și îl rugă să-i spună cum să 
facă. Acesta fu de inimă şi îi spuse. Dar bucherul... tot bucher se arătă. Scoase o hârtie și un creion 
și scrise cuvânt cu cuvânt cum se frige carnea. După aceea se întoarse bucuros acasă. Puse carnea 
pe o bancă, la intrare. Un câine, cu miros... de câine, se apropie de pachetul cu carne, rupse hârtia 
şi, schelălăind de bucurie, o rupse la fugă, cu bucata de carne în gură. 

Nevasta bucherului, cum văzu aceasta, alergă după câine strigând la soțul ei. Fugea câinele, 
fugea și femeia, ca să-i scoată carnea din gură. Bucherul ieși în pragul ușii şi, după ce văzu despre 
ce este vorba, strigă spre soţie: 

— Nu-l mai alunga, femeie, săracul de el... Că, deși are carnea în gură, tot nu ştie să o frigă... 
Hârtia pe care am scris cum se frige carnea este în buzunarul meu... Nu-l mai alunga, femeie, 
săracul de el... Nu ştie să frigă carnea... 


Ceaiul „Fântâna Dragonului” 
poveste chineză 


Cu mult timp înainte, pe locul numit Fântâna Dragonului se întindea un cătun în care trăiau vreo 
zece familii. Locuitorii acestui cătun o duceau ca vai de lume; munceau de se speteau şi de abia 
aveau cu ce să-și ducă zilele. 

Într-o colibă prăpădită, la marginea cătunului, locuia o bătrână, singură-singurică. Era așa de 
bătrână, că nu putea nici să urce pe munte să culeagă bambus, nici să coboare la câmpie să cultive 
cereale. În spatele casei, avea însă optsprezece arbuști de ceai și toată ziua se învârtea pe lângă ei. 
Sădise arbuștii aceștia în ziua când moșul ei se dusese de pe lumea aceasta, și de atunci trecuseră 
mai mult de zece ani. Dar bătrâna n-avea putere să-i îngrijească cum trebuie, şi nici îngrăşăminte n- 
avea, așa că în fiecare an nu strângea decât câţiva ţin de frunzuliţe de ceai. 

Bătrână avea o inimă bună şi miloasă. În fiecare an, din puţinul pe care-l avea, fierbea ceai și îl 
scotea în fața porţii să-și ostoiască setea cei care urcau muntele. 

Era în ajun de sărbători. Vecinii din dreapta şi din stânga colibei bătrânei se pregăteau de Anul 
Nou. Bătrâna nu mai avea decât o mână de orez şi câteva frunze de ceai. După vechiul obicei, stătea 
în faţa sobei și fierbea ceai, când ușa colibei s-a dat de perete și a intrat un moșneag plin de zăpadă. 
Văzându-l, bătrâna l-a poftit să intre. 

— Intră, omule, nu vezi ce vreme e afară! 

Moşneagul s-a scuturat de zăpadă, a intrat în colibă, s-a apropiat de sobă şi a întrebat: 

— Bătrânico, ce fierbi aici? 

Bătrâna a răspuns: 

— Fierb ceai. 

Bătrânul a adăugat: 

— E ajun de An Nou, toţi pregătesc cele mai bune bucate, cum de tu fierbi numai ceai? 

Bătrâna a oftat şi a zis: 

— Sunt bătrână şi săracă, nu pot să pregătesc bucate pentru pomenirea morţilor. Dar cu ceaiul 
ăsta ostoiesc setea trecătorilor. 

— Ba nu eşti deloc săracă, numai că nu ştii. În faţa porţii tale se află o comoară, i-a spus 
moșneagul. 

Auzind, bătrâna s-a mirat mult. A scos capul pe poartă şi s-a uitat. Toate erau așa cum le ştia: 
gardul dărăpănat, două băncuţe putrede şi în colț vasul din piatră pentru gunoi. 

Moşneagul a arătat spre vasul pentru gunoi și a zis: 

— Uite, aici se află comoara! 

Bătrâna a crezut că moșneagul glumește şi a zâmbit: 

— De unde până unde în vasul ăsta vechi din piatră să fie o comoară? Dacă-ţi place cumva, ţi-l 
dăruiesc. 

— EI, dar cum să primesc aşa degeaba comoara ta! Dacă te învoieşti, am s-o cumpăr. Şi acum 
mă duc să chem pe cineva să mă ajute s-o iau. 

Apoi a zâmbit și a plecat. 

Bătrâna s-a uitat la vas şi se gândea că nimeni nu va vrea să pună mâna pe vasul acela atât de 
murdar Şi plin cu gunoiul care se strânsese de ani de zile. A scos gunoiul, l-a dus și l-a îngropat la 
rădăcina celor optsprezece arbuști de ceai, a adus o găleată cu apă și a spălat vasul, apoi a dus și apa 
aceasta tot la rădăcina arbuștilor. 

De abia terminase, când moşneagul a venit cu cineva să ia vasul. Cum a dat cu ochii de vas, a 
început să se vaiete: 

— Unde-i comoara, ce-ai făcut cu comoara? 

Nedumerită, bătrâna a arătat spre vasul de piatră. 

— Dar uite-o, am curăţat-o niţel. 

Moşneagul s-a așezat pe vine și a continuat să se văicărească: 

— Vai de mine și de mine, dar ce-ai făcut cu ce era în vas? 

Bătrâna a răspuns: 

— Am îngropat murdăria aceea în spatele casei la rădăcina arborilor de ceai. 


Moşneagul a fugit în spatele casei, s-a uitat şi a spus: 

— Comoara era tocmai în gunoiul acela care se strânsese acolo de ani de zile. 

Şi a plecat. 

A trecut Anul Nou şi a venit primăvara. Cei optsprezece arbuşti de ceai s-au încărcat de muguri, 
iar frunzele erau bogate și înmiresmate cum nu mai fuseseră niciodată. 

Vecinii văzând bogăţia de ceai la bătrână, și-au tăiat arbuștii din grădinile lor și au luat seminţe 
de la aceasta, semănându-le în curţile lor. Apoi au început să pună arbori de ceai din seminţele 
bătrânei în tot cătunul, aşa că Fântâna Dragonului era acum plină cu arbuști de ceai. 

Ceaiul din acel loc era așa de aromat și de bun la gust, că i se dusese vestea. 

Chiar și până astăzi oamenii știu că arbuștii de ceai de la Fântâna Dragonului se trag din cei 
optsprezece arbuști din curtea bătrânei, iar ceaiul de aici a ajuns vestit în toată lumea. 


Monumentul cu prunişor 
poveste chineză 


Cu mult timp înainte, la Hangiou trăia un meşter cioplitor de piatră foarte iscusit. Acesta, toată 
viața lui, până ce barba i s-a făcut colilie, a tot cioplit la piatră. Singura lui avere era măiestria 
braţelor cu care însufleţea piatra. 

Îmbătrânise meșterul, se adusese de spate şi vederea îl lăsase, dar tot urca muntele zi de zi în 
căutare de piatră. Odată, a găsit la poalele Munţilor de Miazăzi o piatră albă ca laptele, pe care 
parcă se vedea un contur, ca și când ar fi fost umbra unui copac. La început a crezut că nu 
deslușeşte bine din cauza ochilor şi a pipăit piatra cu toată grija. Dar, minune! Pe piatră era 
conturată chiar umbra unui prunişor, parcă ar fi tipărit-o cineva acolo. A mai pipăit piatra o dată și 
încă o dată; era cea mai delicată broderie, brodată de cea mai iscusită fecioară. Cu cât se uita mai 
mult, cu atât îi plăcea mai mult, și nu-i venea să mai plece. Atunci s-a hotărât, a ridicat piatra în 
spate şi a dus-o acasă. 

Acasă s-a tot uitat la ea timp de trei luni de zile, a tot pipăit-o trei luni, s-a tot gândit trei luni şi 
numai după aceea a pus mâna pe daltă s-o cioplească. Dar piatra era foarte tare. Bătrânul a cioplit, a 
cioplit până ce nu-și mai simţea mâinile; ieșeau scântei, dar din piatră nu s-au desprins decât câteva 
fire de praf. Bătrânul nu s-a lăsat și a cioplit mai departe. A cioplit și ziua şi noaptea, a cioplit o 
lună, un an... şi până la urmă a cioplit conturul unui arbore de prunișor. 

Şi ce frumuseţe de prunișor! Florile albe ca de jad acopereau toată piatra. Dar bătrânul se istovise 
de puteri, nu după mult timp s-a întins lângă piatră şi a murit. 

În urma lui n-a lăsat nimic: nici fii, nici fiice, nici avere. L-au îngropat oamenii miloşi și i-au pus 
la căpătâi piatra pe care era sculptat prunişorul. 

Au trecut anii şi oamenii au început să bage de seamă că se întâmplau nişte lucruri ciudate: 
primăvara când ceilalți prunișori de abia îmboboceau, prunişorul de pe mormântul bătrânului era 
deja încărcat cu flori, vara când frunzele celorlalți prunişori de abia încolţeau, frunzele prunișorului 
de pe piatră erau deja verzi, toamna când frunzele celorlalți prunişori se scuturaseră, frunzele 
prunișorului de pe piatră de abia se îngălbeneau, iarna când vântul de miazănoapte îndoia ramurile 
celorlalți prunişori, prunişorul de pe piatră rămânea nemișcat. 

Monumentul de pe mormântul bătrânului mai avea şi darul să vestească vremea: când venea 
vreme frumoasă, piatra strălucea, când se strica vremea, piatra se întuneca, când venea ploaia, piatra 
se umezea. După semnele pietrei plugarii ştiau când să iasă la arat, călătorii ştiau când să pornească 
la drum. Monumentul devenise de mare ajutor oamenilor care îl preţuiau foarte mult. 

Într-o primăvară, cum se dusese vestea despre acest monument, a venit la Hangiou un mare 
demnitar, care şi-a adus cu el o grămadă de slujbași. S-au dus cu toții la mormântul bătrânului, să 
vadă monumentul, şi când au ajuns acolo, deodată, prunișorul s-a umplut de flori. Minunându-se 


nespus, marele demnitar a dat ordin ca monumentul să fie împrejmuit cu un zid și a lipit un afiş, 
prin care avertiza că nimeni n-are voie să intre. 

Dar la numai două zile, după ridicarea zidului, florile de prunișor s-au scuturat. ŞI oricum ar fi 
fost vremea, monumentul rămânea mereu întunecat și umed. Cu timpul pe el a crescut un strat de 
muşchi care nu numai că a acoperit strălucirea, dar a urâţit monumentul şi mai mult. Marele 
demnitar s-a amărât așa de tare, că nici nu mai mânca, nici nu mai dormea și tot timpul se învârtea 
în jurul pietrei. La un moment dat, unul din slujbași a zis: 

— Stăpâne, cred că ar fi bine să faceți focul la piciorul monumentului, să se usuce, și atunci va 
străluci din nou. 

Marele demnitar i-a dat dreptate şi a poruncit să se aducă vreascuri şi să aprindă focul pe 
mormântul bătrânului. 

Dar flăcările nici n-au atins monumentul şi s-au întins în toate părțile și cât ai clipi din ochi a 
pârjolit totul din jur. Marele demnitar şi slujbaşii lui n-au mai apucat să fugă, încât au fost prefăcuți 
în cenușă. Focul a ţinut trei zile şi trei nopţi. Dar Monumentul cu Prunișor a rămas neatins și mai 
poate fi văzut şi astăzi la Hangiou. 


Podul așteptării 
poveste chineză 


Era la Hangiou pe vremuri, în apropierea Turnului Ceasului, un mic pod de piatră lângă care se 
aciuise un vraci tare priceput, dar cam ciudat, și care avea un picior mai lung și altul mai scurt. Își 
pusese o umbrelă lângă pod şi mai așezase o lădiţă veche cu leacuri pe care ziua ședeau bolnavii, iar 
noaptea dormea vraciul. 

La început, oamenii nu voiau că creadă că acest vraci poate lecui vreo boală. Apoi, într-o zi a 
venit sub umbrelă un om care suferea de trei ani de zile de picioare, și peste tot umblase și se 
căutase, dar nu se vindecase. Auzind de vraciul de la pod, s-a dus și el să-și încerce norocul. Acesta 
i-a dat o pomadă şi-n trei zile s-a vindecat. După aceasta s-a dus vestea și mai mult despre iscusința 
vraciului. Acum veneau oamenii cu grămada la pod să se lecuiască. Vraciul cu pomada lui a lecuit 
multe boli, așa că tot Hangiou-ul vorbea numai despre el. Ba unii l-au şi poreclit zicându-i „Mai tare 
decât Hua Lung“”"”, adică Sai Hualung. 

Dar acest lucru i-a nemulțumit pe toţi doctorii și farmaciștii din Hangiou, care au pus mână de la 
mână, au strâns vreo 2000 liang de argint și i-au trimis la prefectură cu rugămintea să-l alunge pe 
acest Hualung din oraş. 

Cei de la prefectură au trimis îndată străjerii să-l prindă şi să-l aducă. Când l-au adus la 
prefectură, acesta s-a aşezat tacticos pe un scaun. 

Prefectul, văzând că Sai Hualung s-a aşezat, a bătut cu pumnul în masă şi a strigat: 

— Nătărăule! Cum de îndrăznești să nu te laşi în genunchi în fața autorităților?! 

Sai Hualung a răspuns: 

— Eu sunt infirm, oasele mele sunt bătrâne și tapene, nu pot să îngenunchez. 

Prefectul l-a mai întrebat: 

— Cum te cheamă pe tine, și de unde vii? 

Sai Hualung, a răspuns: 

— Eu n-am niciun nume, dar oamenii de aici m-au poreclit Sai Hualung. 

Prefectul a izbucnit în râs: 

— Vasăzică îndrăzneșşti să te compari cu Hua Lung! Atunci de ce nu vindeci mai întâi propriile-ţi 
picioare? 


491 medic vestit din China antică 


Şi zicând acestea a simţit cum îi umblă ceva pe spate și-l pișcă de-l înnebunește. Și-a vârât mâna 
sub haine, dar n-a dat de nimic. 

Izbucnind în râs, vraciul a zis: 

— Stăpâne, tu ești un om luminat şi știi doar că în lumea astea sunt atâtea cazuri când poţi 
vindeca pe alţii, dar nu te poți vindeca pe tine însuţi. Cei care construiesc case de ce locuiesc în 
colibe? Cei care cresc viermi de mătase de ce umblă îmbrăcaţi în zdrenţe? Cei care cultivă pământul 
de ce suferă de foame? 

Înfuriat, demnitarul a dat ordin să-l arunce pe vraci în temniță. 

Apoi s-a întors la palat, dar mâncărimea de pe spate îl supăra mereu. S-a dezbrăcat, a chemat 
slujnicele să vadă ce este, şi acestea au găsit pe spatele lui așa ca un punctişor care cu cât se 
scărpina cu atât creştea, până ce a ajuns ca un neg. Apoi negul a început să-l doară de se tăvălea şi 
urla ca din gură de şarpe. Atunci, mai marele curții a îndrăznit şi i-a spus: 

— Stăpâne, am auzit că Sai Hualung e tare priceput în a vindeca negii. Să-l chemăm mai întâi să 
te vindece și apoi să-și ispășească pedeapsa. 

Nemaiputând răbda de durere, prefectul a trimis oamenii să-l aducă pe Sai Hualung. Acesta i-a 
aplicat peste neg pomada renumită. 

Dar, să vezi! După o noapte, negul nu numai că nu a dat înapoi, dar a crescut și mai mare şi s-a 
prefăcut într-un buboi rău mirositor. A doua zi, prefectul a trimis iarăşi oamenii să-l aducă pe Sai 
Hualung de la închisoare. Și de cum l-a văzut i-a strigat: 

— Negul mă doare și mai tare. Cu siguranță că mi-ai pus cine știe ce otrăvuri în pomadă. 

Sai Hualung a răspuns: 

— Stăpâne, să vedem mai întâi despre ce este vorba. 

S-a uitat la buboi, şi-a încruntat sprâncenele şi apoi a zis: 

— Stăpâne, nu mai ai nicio scăpare. Putreziciunea vine din tine. Te-a pătruns până la inimă, 
fiindcă în tot ce faci pui prea multă răutate şi ură. Pomada mea nu poate să te ajute. 

Înnebunit de ură şi durere, acesta a strigat: 

— Să 1 se taie capul! Să i se taie capul! 

Şi şi-a dat duhul. 

Slujbașii n-au avut încotro, l-au dus pe Sai Hualung în piaţa publică pentru execuţie. Aici se 
strânsese lume câtă frunză şi iarbă. Trecând pe lângă podul cu umbrela Sai Hualung le-a zis 
oamenilor: 

— Oameni buni, s-a hotărât să mă întorc în lumea cealaltă şi trebuie să mă întorc chiar și fără 
voia mea. 

Și s-a aruncat în apă. Îndată valurile l-au înghiţit și în locul unde a căzut el s-a ridicat un norişor. 
Şi-n acel norișor şedea Sai Hualung și se ridica tot mai sus. 

Atunci oamenii și-au zis că Sai Hualung a fost chemat de un zeu. Cu greu l-au uitat oamenii! Nu 
era zi în care să nu vină cineva la pod așteptând că poate vraciul cu leacurile lui se va întoarce; şi 
după un timp, au numit acel mic pod de piatră „Podul așteptări”. 


Vasele Carului Mare 
poveste chineză 


Pe muntele Împăratului de Jad se afla odată o peșteră denumită „Peșterea Dragonului Zburător”, 
dat fiindcă în această peşteră trăia un dragon care din zece în zece zile ieșea din peșteră prin văzduh 
împrăştiind perle de foc. Acesta era un fel de joc al lui: scuipa perle de foc și apoi zbura după ele ca 
să le prindă. Aceste perle de foc se desfăceau în niște steluțe de foc care unde cădeau ardeau totul. 
Şi de fiecare dată când ieşea dragonul din peșteră și începea zborul prin văzduh ardeau câteva case 
ale locuitorilor de aici. 


Cu toții urau de moarte dragonul care le aducea asemenea năpastă, dar nu aveau cum să se 
împotrivească. Ceea ce puteau ei să facă era să pândească când va ieşi dragonul din peşteră. Şi 
atunci se urcau cu toţii pe acoperișul caselor și începeau să bată tobele, să sperie dragonul, ca acesta 
să zboare cât mai departe de locurile acelea. Dar, cu toate acestea, incendiile se ţineau lanţ. 

Într-o zi, în Hangiou a venit un bătrân fierar care a tras la un han. Tocmai s-a nimerit ca în 
aceeaşi zi să iasă dragonul din peșteră și cei de la han se urcaseră cu toţii pe acoperiş. Fierarului i s- 
a părut foarte curios şi s-a urcat şi el. 

După ce a ascultat tot ce i-au spus oamenii, s-a dat jos de pe acoperiș și-a luat ciocanul și a 
plecat. 

În acea zi dragonul a zburat foarte mult timp în văzduh și stelele de foc au cuprins multe case. 
Când s-a întors fierarul, hanul arsese şi gazdele se jeluiau de mama focului. Fierarul i-a liniştit cum 
s-a priceput, le-a dat toți arginţii pe care-i avea, zicându-le: 

— Nu vă mai necăjiţi, că dragonul s-a întors în peşteră și s-a culcat. 

Dar oamenii, în loc să se liniştească s-au îngrijorat şi mai tare, ştiind că în peştera aceea se afla 
locuinţa dragonului și nimeni nu îndrăznea să ajungă acolo. 

Fierarul s-a gândit ce s-a gândit, și, deodată, lovindu-se peste frunte, a spus: 

— Fiţi fără grijă, am eu ac de cojocul lui! 

Hangiul, nerăbdător, a întrebat îndată: 

— Meştere, ce ai de gând să faci? 

Fierarul a răspuns: 

— Dacă fiecare locuitor din Hangiou îmi va da câte un cuţit, eu voi veni de hac dragonului. 

Hangiul l-a măsurat din cap până în picioare şi şi-a dat seama că acesta nu este unul dintre acei 
oameni care îndrugă verzi Şi uscate. 

Vestea aceasta s-a răspândit în tot orașul și lumea nu mai putea de bucurie. 

N-au trecut nici câteva zile că s-a adunat un morman de cuțite, cât un deal. 

Fierarul a chemat pe toți ceilalți fierari din oraș, au luat cuțitele şi le-au topit, făcând din ele 
şapte vase mari cât toate zilele. 

Oamenii se mirau de cele şapte vase şi nu înțelegeau la ce foloseau. Au vrut să le miște, dar de 
abia nouăsprezece flăcăi voinici au reușit să miște unul dintre ele. 

Apoi, fierarul a plecat la peştera dragonului. Când a ajuns aici dragonul sforăia de zor. S-a întors 
într-o fugă și le-a zis oamenilor: 

— Haideţi să prindem dragonul! O sută treizeci şi trei de tineri puternici să ridice cele șapte 
vase. Ceilalţi să aducă fiecare câte o găleată de apă. Veniţi după mine şi aşteptaţi semnalul meu! Să 
nu vă fie teamă! Dacă dragonul se trezește, am ciocanul cu mine. 

Când au ajuns la gura peşterii, dragonul tot mai dormea. Fierarul le-a zis flăcăilor să aşeze cele 
şapte vase pe cele două mustăţi, pe cele patru picioare şi pe coada dragonului. În tot acest timp el 
stătea la capul dragonului cu ciocanul ridicat, gata să lovească dacă s-ar fi trezit. Apoi le-a zis celor 
cu gălețile să răstoarne apa în vase. Când era aproape să se umple și cel de-al șaptelea vas, cineva a 
scăpat găleata care s-a răsturnat şi apa a intrat în nările dragonului gâdilându-l. Acesta a tras un 
strănut și parcă a simţit că-l ţine ceva. A vrut să-şi ridice capul, dar i s-au rupt mustăţile. A răcnit o 
dată și a început să se zbată. Apoi s-a afundat în peşteră; s-a strecurat pe sub pământ şi a ieșit tocmai 
în provincia An Hui, iar la Hangiou nu s-a mai întors niciodată. 

Legenda spune că Peştera Dragonului Zburător din Hangiou ține până în provincia An Hui. 

După fuga dragonului, cele șapte vase de fier au rămas pentru un timp în gura peşterii aşezate 
întocmai constelaţiei Carului Mare, aşa că oamenii le-au zis: „Vasele Carului Mare”. Se zice că dacă 
toate cele şapte vase ar fi putut fi umplute cu apă, dragonul ar fi rămas țintuit pe veci în peştera de 
pe Muntele Regelui de Jad de unde și zicala: „Șapte stele ar fi țintuit dragonul, dacă n-ar fi lipsit o 
găleată cu apă.” 


Peştele cumetrei Sung 
poveste chineză 


Lângă Podul Retezat din Hangiou se afla odată o colibă. Stăpânul colibei se prăpădise și nu 
rămăsese decât soția acestuia Sung U-Sou sau cumătra Sung, fratele lui mai mic şi un băieţel de 
doisprezece-treisprezece ani Siao Şu. Sung U-Sou era tânără şi arătoasă și toţi vecinii o îndemnau 
să-şi refacă viaţa, dar ea nu putea să uite cum bărbatu-său îi lăsase cu limbă de moarte să aibă grijă 
de băiat, așa că refuza pretendenţii unul după altul. Sung U-Sou avea grijă de Siao Şu ca de propriul 
ei frățior: tot ce avea mai bun de mâncare lui îi dădea, iar din veșmintele bărbatului ei îi croia haine 
călduroase. Dar şi Siao Șu o ajuta cu tragere de inimă pe tânăra lui cumnată la toate treburile 
gospodăriei. 

Sung U-Sou se scula cu noaptea în cap, îl lua pe Siao Șu și pleca cu o barcă veche pe lacul Și Hu 
să pescuiască pești şi raci pe care-i dădeau pe orez şi sare, şi așa puteau să-şi ducă zilele. 

Dar într-o zi, din cauza vântului de pe lac, băiatul s-a îmbolnăvit. Sung U-Sou nu știa cum să se 
mai împartă, ori să meargă la pescuit, ori să trimită după doctor, ori să fiarbă leacurile, de abia de-și 
mai putea trage sufletul. Dar după puţin timp, Siao Şu parcă simțind necazurile fetei, s-a însănătoşit. 
Rămăsese, însă, cu o slăbiciune și lipsă de poftă de mâncare. 

Sung U-Sou se tot frământa cum să facă şi ce să dreagă astfel ca Siao Şu să aibă din nou poftă de 
mâncare. Și-a amintit că în copilărie părinţii îi dădeau pește în sos dulce şi acrişor, care şi hrănește 
şi deschide pofta de mâncare. A hotărât să-i pregătească şi băiatului o asemenea mâncare. 

Dar băiatul nici n-a vrut să audă de pește. 

Sung U-Sou nu s-a lăsat și a zis: 

— Am să gătesc peştele cum n-ai mâncat tu niciodată! Aşteaptă puţin și ai să te convingi! 

A pus apa la fiert, a curăţat peştele, l-a fiert, a preparat sosul dulce-acrişor, l-a turnat peste peştele 
fierbinte şi când totul a fost gata l-a îmbiat pe Siao Șu să mănânce. La început acesta de abia a luat 
o înghițitură, dar simțindu-i gustul, a luat castronul din mâinile cumnatei sale şi cât ai clipi din ochi 
a mâncat tot peștele. 

De atunci, în fiecare zi, Sung U-Sou oprea câte un pește pe care-l gătea pentru băiat. În curând 
Siao Şu s-a înzdrăvenit Şi a început să pescuiască din nou împreună cu cumnata lui. 

Auzind vecinii că Sung U-Sou și-a vindecat cumnatul hrănindu-l cu pește în sos dulce şi acrișor, 
au venit la fată să-i înveţe şi pe ei cum să gătească acest peşte căruia i-au zis: „Peştele cumnatei 
Sung”. 

Văzând aceasta că oamenilor le place din ce în ce mai mult peştele astfel gătit, s-a sfătuit cu 
băiatul, au economisit nişte bani şi au deschis o prăvălie unde vindeau pește în sos dulce-acrișor. 
Negoţul mergea destul de bine, în curând s-a dus vestea în tot Hangioul despre mâncarea de peşte a 
cumetrei Sung de la Podul Retezat. 

Într-o primăvară, un împărat din dinastia Sung se plimba cu barca-dragon pe lacul Si Hu, când la 
o adiere de vânt, dinspre Podul Retezat, a simţit o aromă de mâncare de pește cum nu mai mâncase 
niciodată. I-a întrebat pe curteni de unde vine mirosul, dar niciunul n-a ştiut să răspundă. Printre 
aceştia se afla însă și un demnitar din Hangiou, care a răspuns: 

— Mărite împărate, mirosul vine de la cumătra Sung care vinde mâncare de pește cu sos dulce- 
acrişor, lângă Podul Retezat. 

La care împăratul a răspuns: 

— Negreşit trebuie să cunosc pe această femeie care ştie să facă o mâncare atât de aromată!, 

Şi-a dat jos mantia împărătească, şi-a pus haina de muritor de rând şi a plecat la Podul Retezat. 
Când a ajuns acolo Sung U-Sou îmbrăcată cu haine simple albastre, cum au toate femeile, își servea 
muşterii. Dar hainele simple nu-i ascundeau frumuseţea. 

Împăratul a scăpat o exclamaţie văzând cât de frumoasă este și a zis: 

— Mâncarea pregătită de tine miroase foarte frumos, dar nu mi-am închipuit că şi stăpâna casei 
este foarte frumoasă. 


Sung U-Sou s-a rușinat și n-a răspuns. 

La început, împăratul nu se gândea să-i spună cine este, dar văzând cât de frumoasă este Sung U- 
Sou, nestăpânindu-se a zis: 

— Fată frumoasă, fată frumoasă, locul tău nu este în această casă! Vino cu mine la palat! 

Sung U-Sou supărată, a răspuns: 

— La palat stau numai oamenii bogaţi, eu sunt o biată pescăriță, ce să fac eu acolo? Și apoi m- 
am hotărât să-mi trăiesc toată viaţa în coliba aceasta. Aici e locul meu. 

Înfuriat, împăratul a zis: 

— Fie! Dar acum vei merge cu mine pe barca-dragon să găteşti peştele acolo. 

Sung U-Sou, supărată, a răspuns: 

— N-am ce să caut eu pe barca împărătească! Şi nici înălțimea Ta la Podul Retezat! 

Împăratul n-a mai avut încotro şi s-a întors pe barca-dragon. 

Împăratul a plecat supărat, Sung U-Sou se aștepta la tot ce era mai rău. Și-a strâns la repezeală 
lucrurile, l-a luat pe Siao Şu, s-au urcat într-o barcă și au fugit. După puțin timp au venit și oștenii 
împăratului, dar n-au mai găsit pe nimeni. 

De atunci mâncarea de peşte cu sos dulce-acrişor a început să fie din ce în ce mai cunoscută și 
căutată. 


Izvorul tigrilor 
poveste chineză 


Trăiau odată doi fraţi: pe cel mare-l chema Tigrul cel Mare, pe cel mic — Tigrul cel Mic, și li se 
dusese vestea pentru vitejia lor. 

Auzind de frumuseţile oraşului Hangiou, cei doi fraţi au plecat spre acest loc. În drumul lor, au 
ajuns la poalele unui munte de lângă Hangiou unde au dat de o mică vale în care trăiau vreo câteva 
familii. Tot acolo se mai afla şi un mic templu. Ajungând în faţa templului, cei doi frați au văzut un 
călugăr şi i-au zis: 

— Părinte, suntem în trecere pe la Hangiou, poţi să ne găzduieşti câteva zile în templu? 

Călugărul i-a măsurat din cap până în picioare, apoi i-a poftit înăuntru, le-a dat să mănânce şi le- 
a zis: 

— Mâncarea la templu este destul de proastă, nu știu dacă veți fi mulțumiți. 

După ce au mâncat, cei doi au început să laude frumuseţile oraşului Hangiou. Auzindu-i, 
călugărul a oftat: 

— Hangiou-ul este un loc frumos, dar aici lipseşte apa. Trebuie să cărăm apa cu cobilița tocmai 
de peste munte. 

Cei doi au întrebat: 

— Dar pe aici, prin apropiere, nu se află niciun izvor? 

— E departe izvorul. Din această cauză au plecat şi toţi călugării din templu. În tinereţea mea nu 
mă prea supăra acest lucru, dar azi nici pe mine nu mă prea ajută picioarele să merg după apă. 

Cei doi s-au gândit ce s-au gândit şi au zis într-un glas: 

— Părinte, noi doi suntem tineri şi puternici. Dacă ai încredere în noi, opreşte-ne ca novici la 
acest templu. 

Bătrânul călugăr s-a uitat şi la Tigrul cel Mare și la Tigrul cel Mic, şi de ce se uita, de aceea i se 
lumina faţa a zâmbet şi apoi a încuviinţat. 

Aşa au rămas cei doi fraţi la templu. ÎL ajutau pe călugăr la toate treburile zilnice, dar prima grijă 
când se sculau dimineaţa era să aducă apă. Pentru ei era o nimica toată să care apa cu nişte găleți 
uriaşe, atât pentru templu cât şi pentru cele câteva familii care locuiau în apropiere. 

Şi aşa au trecut câţiva ani. Dar într-o toamnă, apa din izvor a secat. Cei doi fraţi s-au gândit ce s- 
au gândit, când și-au adus aminte că pe Muntele Hang se afla un izvor cu apă cristalină, denumit 


Izvorul copilului, şi au hotărât să plece acolo şi să nu se întoarcă până ce nu vor aduce apele 
izvorului în sătucul din depresiune. 

A doua zi dimineaţa, i-au spus călugărului hotărârea lor. Acesta, cu lacrimi în ochi, i-a sfătuit: 

— Fiilor, izvorul acesta se află la mii de lif” și nu știu câţi ani şi câte luni vor trece până ne vom 
vedea din nou... Plecaţi, dar să nu uitaţi că eu voi fi aici și vă voi aștepta. Drum bun, fiilor! 

Astfel s-au despărțit cei trei. 

Cei doi frați au plecat spre miazăzi și în drumul lor au trecut nu știu peste câți munţi și câte ape. 
Veșmintele li se făcuseră ferfeniță, încălțările nu se mai ţineau pe picioare, dar ei nu s-au oprit din 
drum. Şi cu cât mergeau cu atât noaptea era mai scurtă și ziua mai lungă. Vara era pe sfârşite, când 
au ajuns la poalele Muntelui Hang și ei erau morţi de oboseală, de foame şi de sete. Târșâindu-și 
picioarele, au ajuns cu greu la izvor, unde au și căzut leşinaţi de foame şi oboseală. 

Ca prin vis li s-a părut că a început o furtună cu tunete și fulgere, apoi furtuna s-a potolit, a ieşit 
soarele și au început să cânte păsărelele... și s-au trezit. În faţa lor stătea un băiat cu părul lung, care 
ținea în mâna dreaptă o crenguţă de salcie, şi le zâmbea. Cei doi fraţi s-au întrebat în sinea lor: 
„Oare el să fie-cel care păzeşte apa din Izvorul Copilului”? Băiatul a lovit cu creanga de salcie în 
apă stropindu-i pe cei doi fraţi, care pe loc şi-au simţit puterile înzecite. Au sărit în sus și au alergat 
în faţa copilului, rugându-l: 

— Copile, rogu-te, lasă-ne să ducem apele izvorului la templu! 

Copilul a sărit pe o stâncă şi învârtind crenguţa în mână a zis: 

— Eu vă las, încercaţi, dar veți vedea că nu se poate! Bunicul meu mi-a zis că numai cei mai 
puternici şi cei mai cinstiți oameni din lume vor putea să mute apele izvorului. 

La care Tigrul cel Mare a zis: 

— Noi, care am înfruntat moartea şi am ajuns aici trecând peste mii de li, nu suntem oare cei mai 
puternici şi cei mai cinstiți oameni din lume? 

Copilul s-a gândit ce s-a gândit, apoi a zis: 

— Bine, atunci vă voi preface în doi tigri care să fie în stare să schimbe cursul izvorului. 

N-a terminat bine de spus, că a lovit cu crenguţa de salcie în apă, stropindu-i pe cei doi, care, 
într-o clipă, s-au prefăcut în doi tigri fioroşi ce s-au aşezat de o parte şi de alta a Izvorului Copilului. 
Copilul a sărit în spatele Tigrului cel Mare care a început că alerge ca vântul spre miazănoapte. 

În acest timp, la templu, călugărul adormise. În vis i s-au arătat doi tigri care parcă căutau ceva. 
Călugărului i s-a părut ciudat și s-a dus să vadă despre ce este vorba, dar tigrii s-au făcut nevăzuţi. 
Pe locul unde fuseseră tigrii a rămas un izvor cu apă limpede. De bucurie călugărul a izbucnit în râs 
şi s-a trezit. 

Dimineaţa, a povestit oamenilor din sat visul lui, dar mare i-a fost mirarea când a auzit că toți 
sătenii visaseră același vis. Din vorbă în vorbă au ajuns la concluzia că la toți le era foarte dor de cei 
doi fraţi, de aceea au visat la fel. Dar cum au pronunţat cuvintele „Foarte dor” au văzut cum intră 
alergând în templu un copil cu totul și cu totul necunoscut, care ţinea în mână o rămurică de salcie, 
care a început să strige: 

— Tigrul cel Mare şi Tigrul cel Mic au sosit! 

L-a apucat de mână pe bătrânul călugăr și au plecat împreună. 

Copilul l-a dus pe călugăr în grădina de bambus, unde s-a făcut nevăzut. Când s-a uitat călugărul, 
a văzut doi tigri care răgeau. Vocea lor i s-a părut cunoscută şi atunci a bănuit că cei doi fraţi au fost 
prefăcuţi în tigri. Plin de curaj s-a apropiat de ei şi a strigat: 

— Tigrule cel Mare, Tigrule cel Mic! 

Cei doi tigri s-au apropiat încetişor de el şi au început să se gudure. Călugărul i-a bătut cu 
dragoste pe spate şi le-a zis:. 

— Învăţăceii mei, mi-a slăbit vederea de când mă tot uit să vă întoarceţi şi iacă-tă că azi vă pot 
vedea din nou. Dar de ce ați fost prefăcuţi în tigri? Ridicaţi-vă, novicii mei! 


492 veche măsură de lungime la chinezi, 1 li - 576 m 


N-a apucat să termine de vorbit, că cei doi tigri s-au ridicat. În acest timp, toţi sătenii care se 
ascunseseră pe unde apucaseră au prins curaj și s-au apropiat. Cei doi tigri au început să scurme 
pământul şi cât ai fuma o ţigară, au săpat un puț mare. Apoi s-au oprit din scurmat, i-au dat ocol 
călugărului, s-au uitat la săteni, când s-a auzit un vuiet şi a început un vânt puternic, care îndoia 
ramurile copacilor. Și când vântul s-a potolit, tigrii s-au făcut nevăzuţi. Puţul săpat de ei se umpluse 
pe jumătate cu apă. În fundul lui era un izvor și, după puţin timp, puţul s-a umplut cu apă. Sătenii 
nu mai puteau de bucurie. Au gustat din apă și li s-a părut dulce ca mierea. Au început cu toţii să 
care apă, dar oricât ar fi cărat, apa nu scădea. 

Cu timpul izvorul a fost zidit de jur împrejur, iar oamenii i-au zis Izvorul Tigrilor, în amintirea 
celor doi frați. Nu după mult timp în apropierea izvorului a fost construit un templu purtând același 
nume. 


Judecata evantaielor 
poveste chineză 


Su Tungpo“” fusese numit guvernator la Hangiou. Vestea se răspândise în tot orașul, iar oamenii 
se îmbulzeau în fiecare zi, în fața prefecturii, să-l vadă pe noul guvernator. Dar degeaba aşteptau 
oamenii că Su Tungpo nu se arăta. 

Într-una din zile doi oameni băteau de zor în poarta prefecturii, strigând în gura mare să li se 
deschidă poarta, că ei au de făcut plângeri. Străjerii le-au răspuns că noul guvernator nu s-a 
prezentat la post şi să mai aștepte. Dar cei doi ţineau cu tot dinadinsul să pătrundă înăuntru. În acest 
timp, s-a văzut venind un măgăruş care ducea în spate un bărbat ce striga: 

— Faceţi loc! Faceţi loc! Am întârziat! Am întârziat! 

Până să-l oprească străjerii, om și măgar au pătruns în prefectură. Omul şi-a legat măgarul, a 
intrat liniştit în marea sală a prefecturii şi s-a aşezat pe tronul cu emblema tigrului. Văzându-l, 
slujbaşii au rămas înlemniți. Unii credeau că-i nebun. Cel mai mare în grad i-a zis: 

— Bagă de seamă, omule, să nu-ți pierzi capul! Nu ştii că nu ai dreptul să te aşezi pe acest tron? 

Omul a izbucnit în râs și a zis: 

— Chiar așa? 

— Chiar așa. Nu știi că n-au dreptul să se așeze pe acest tron decât purtătorii sigiliului de aur? 

— Dar am şi eu un asemenea lucru, a zis omul şi a scos dintr-un săculeţ un sigiliu cu totul și cu 
totul de aur, pe care l-a aşezat pe masă. Văzând acestea, slujbașul s-a speriat și l-a apucat 
tremuratul. Și-a dat seama că acesta e noul guvernator Su Tungpo. 

Su Tungpo nu mai avusese timp să trimeată slujbaşii să-i anunţe sosirea. Cum a intrat în 
prefectură, s-a aşezat pe tron şi a dat poruncă străjerilor să-i aducă pe cei doi. Apoi i-a întrebat: 

— Care este numele vostru şi ce plângeri aveţi de făcut? 

Unul a răspuns. 

— Mă numesc Li Siaoi; 

Iar celălalt: 

— Mă numesc Hun Amao. 

Atunci Su Tunpo l-a întrebat pe Li Siaoi: 

— Li Siaoi, ce plângere ai de făcut împotriva lui Hun Amao? 

La care Li Siaoi a răspuns: 

— Eu am strâns 10 liang** de argint din munca mea și acum două luni i-am împrumutat lui Hun 
Amao, să-i folosească în negoţ. Deoarece suntem buni vecini n-am avut pretenţia să-mi plătească 

dobândă, dar i-am pus condiţia să mi-i dea înapoi atunci când îi voi cere. Acum trebuie să mă 
însor“* şi i-am cerut banii înapoi, dar el nu numai că nu mi i-a dat, dar m-a luat şi la bătaie. 

Su Tunpo l-a întrebat și pe Hun Amao; 

— De ce l-ai bătut şi nu i-ai înapoiat banii? 

Hun Amao a făcut o plecăciune adâncă și a zis: 

— Slăvite stăpâne, eu sunt un mic negustor. Am împrumutat 10 liang de argint de la el şi pe banii 
aceştia am cumpărat în vară evantaie. Dar cine s-a gândit că anul acesta o să plouă aşa de mult? Şi 
vremea fiind rece, nimeni n-a avut nevoie de evantaie. N-am avut de unde să-i dau banii, el m-a 
înjurat, iar eu m-am înfuriat şi l-am bătut. Dar nu l-am bătut prea vârtos. 

Su Tungpo s-a încruntat și a hotărât: 

— Li Siaoi trebuie să-şi aducă nevasta, Hun Amao trebuie să-i dai banii înapoi. 

Când a auzit, Hun Amao a început să se vaiete: 

— Stăpâne, stăpâne, iartă-mă, dar n-am de unde să-i dau banii înapoi. 

Su Tungpo a zâmbit și a spus: 

— Nu mai fiți îngrijoraţi. Hun Amao du-te acasă și adu douăzeci de evantaie așa cum sunt. 

Hun Amao s-a bucurat foarte mult, a fugit acasă îndată, a luat douăzeci de evantaie și le-a dat lui 
Su Tungpo, Acesta a desfăcut evantaiele unul câte unul şi le-a aşezat pe masă. După ce a pictat pe 
ele ramuri de brad, bambus, merișor, a luat zece dintre ele, le-a dat lui Li Siaoi și i-a spus: 

— Cei 10 liang de argint pentru a-ţi aduce nevastă sunt în aceste evantaie. Ia-le și du-te să le 
vinzi, dar să strigi aşa: „Evantaie pictate de Su Tungpo!” 

Apoi, a mai luat şi celelalte zece evantaie și a spus! 

— Du-te şi tu să le vinzi, Hun Amao, și cu capitalul obținut poţi să faci negoţ în continuare! 

Nemaiputând de bucurie cei doi au ieșit pe stradă și nici n-au apucat să deschidă gura că cele 
douăzeci de evantaie au şi fost vândute. 

Despre această întâmplare s-a dus vestea şi chiar şi până astăzi mai sunt mulți care o povestesc. 


Friptura lui Su Tungpo 


poveste chineză 


Într-un an, pe vremea când Su Tungpo era guvernator la Hangiou, acesta a dat ordin ca lacul 
Sihu să fie curăţat şi limpezit spre marea bucurie a celor care locuiau aici. De atunci localnicii nu au 
mai avut a se teme nici de secetă, nici de revărsări. În semn de mulţumire, de Anul Nou, locuitorii 
de aici i-au dăruit acestuia carne de porc şi băutură. 

Su Tungpo a oprit carnea, a dat poruncă să fie tăiată în bucăţi egale și să fie prăjită, apoi a dus-o 
familiilor celor care munciseră la curățirea lacului. 

Ce veselie pe aceştia: bătrânii râdeau, copii săreau și toți îl slăveau pe Su Tungpo. lar la friptura 
primită i-au zis „Friptura lui Su Tungpo”. 

Auzind bucătarii de la cel mai mare han din Hangiou despre „Friptura lui Su Tungpo” au luat și 
ei carne de porc, au tăiat-o în bucăţi, au pregătit-o în acelaşi fel, şi au început să ademenească 
clienții cu ea. Ba mai mult, în faţa hanului au agăţat o plăcuţă pe care scria: „Friptura lui Su 
Tungpo”. 

Hangiului a început să-i meargă din ce în ce mai bine. De dimineaţă până seara cârciuma era 
plină de clienţi. Şi nici măcar zece porci pe zi nu ajungeau. De la acesta au învăţat alţi şi alți hangii, 
așa că acum toţi din Hangiou. Mari și mici, pregăteau „Friptura lui Su Tungpo”. După ce s-au 
sfătuit între ei, au hotărât ca acest fel de mâncare să fie capul listei de bucate din fiecare han sau 
prăvălie. 

Su Tungpo era pizmuit de mulți la curtea împăratului și ducându-i-se vestea despre binele făcut, 
a început să fie şi mai pizmuit. 

Împăratul a poruncit unui cenzor să meargă la Hangiou și să cerceteze. În prima zi când a ajuns 
aici, cenzorul s-a dus la un han să mănânce. S-a uitat pe lista de bucate și, bineînţeles, în capul listei 
se afla „Friptura lui Su Tungpo”. Şi-a încruntat sprâncenele, a bătut cu pumnul în masă şi a zis: 

— Să-mi aduceţi „Friptura lui Su Tungpo”. 

A mâncat şi i s-a părut gustoasă, apoi l-a descusut pe hangiu și a aflat că acest fel de mâncare 
este în capul listei de bucate la toate prăvăliile din Hangiou. Atunci a strâns toate listele de bucate 
din oraș şi a plecat cu ele la Pekin“*. 

Cum a ajuns în capitală, s-a înfățișat la împărat şi i-a zis: 

— Slăvite împărat, l-ai trimis pe Su Tungpo guvernator la Hangiou și el îşi face de cap, obligă 
toți locuitorii din oraş să folosească rețeta lui pentru pregătirea fripturii. Porunceşte, stăpâne, să fie 
scos din funcție! 

Împăratul, fără a mai cerceta adevărul, a dat ordin să fie scos din funcţia de guvernator şi să fie 
surghiunit în sudul ţării. 

Dar locuitorii Hangiou-lui nu l-au uitat niciodată şi „Friptura lui Su Tungpo” se mai află şi astăzi 
pe listele de bucate ale restaurantelor din acest oraș. 


Podul pisicii 
poveste chineză 


Trăia pe o străduţă în Hangiou, lângă un pod, un bătrân cizmar. Acesta, fiind singur, crescuse o 
pisică care n-avea niciun fir de păr pe ea. Era aşa de urâtă, că-ţi era teamă să te uiţi la ea. Și era 
leneșă cum nu s-a mai văzut: nu prindea șoareci şi îi era lene chiar și să miaune. De dimineaţa până 
seara dormea încolăcită la picioarele bătrânului cizmar. Vecinii îi tot ziceau: 

— Ce folos poate să-ţi aducă această pisică leneșă și leproasă! Mai bine ai alunga-o! 

Bătrânul cizmar dădea din cap şi zicea: 

— N-am pe nimeni, ea este singurul suflet din casa mea. Ne ţinem şi noi tovărășie unul altuia. 

Într-o zi, un negustor trecând pe acolo şi-a rupt un toc de la pantof. S-a dus cu pantoful la cizmar, 
să-l repare, și a văzut pisica cea leneșă, tolănită la picioarele acestuia. După ce s-a uitat bine la ea, a 
întrebat: 

— Meştere, a ta e pisica? 

Meşterul a dat din cap, în semn de încuviințare. 

Apoi, negustorul a zis: 

— Îţi dau 300 liang de argint, vinde-mi pisica! 

Cizmarul a întrebat: 

— Dar ce să faci tu cu o asemenea pisică? 

Negustorul a răspuns: 

— Asta nu te priveşte pe tine, dă-mi pisica ŞI-ţi dau arginții! 

Cizmarul s-a gândit ce s-a gândit apoi a zis: 

— Cine a mai văzut să dai pe o pisică 300 liang de argint? N-o vând şi gata! 

Vecinii care se strânseseră au căşunat pe cizmar: 

— Meştere, tu n-ai fost în stare să strângi 300 de liang de argint în toată viața. Nu-ţi ajunge câtă 
sărăcie ai îndurat până acum? Dă-i pisica și ia arginţii și o să scapi și tu de sărăcie! 

— Toată viața mea am îndurat multe lipsuri. Dacă am avut un castron de orez să mănânc, am 
mâncat, dacă nu, nu. N-o să mă îmbogăţesc acum, la bătrâneţe, de pe urma unei pisici. 

Oamenii au început să-și dea cu părerea cum că cizmarul a înnebunit. În acest timp, s-a nimerit 
să fie acolo fiul moşierului care s-a minunat şi el de ce a auzit. Fără a sta pe gânduri s-a dus la 
negustor, 1-a strâns mâna şi i-a zis: 

— Eu pot să te ajut să capeţi pisica dacă-mi spui și mie ce ai de gând să faci cu ea. 

Când au dat cu ochii de fiul moşierului, oamenii s-au împrăştiat care încotro. Negustorul şi-a zis 
că acesta fiind un om de vază negreșit îl va ajuta să-l lămurească pe cizmar să-i dea pisica, Și a zis: 

— Uită-te bine la pisică! Nu vezi cum străluceşte în soare? Asta e o pisică de aur. Oare n-ai auzit 
că pe acoperișul Pagodei Liu Hă”” sunt doisprezece șoareci de jad, care sunt o adevărată comoară, 
şi numai pisica de aur poate să-i prindă, la miezul nopții când ies să se joace. Dar uite că nu-mi 
ajunge argintul. Mă duc să iau ce mai am și la miezul nopţii mă întorc. 

Şi a plecat în grabă. 

După plecarea lui, fiul moşierului i-a zis cizmarului: 

— Meştere, împrumută-mi pisica să prind șoarecii de jad și după aceea ţi-o dau înapoi. 

— Şoriceii de jad de pe pagodă sunt comoara tuturor, lasă-i acolo unde sunt. Nu-ţi dau pisica! 

Furios, fiul moşierului l-a lovit pe cizmar, trântindu-l pe jos, a luat pisica şi a plecat. 

Când s-a înserat, a plecat la pagodă, unde a așteptat până la miezul nopții, când cei doisprezece 
şoricei de jad au ieșit pe acoperiș și au început să se joace. Atunci a scos pisica din sân şi i-a dat 
drumul. Și, curios, pisica care dormita tot timpul, odată și-a ciulit urechile, și-a ridicat coada, ochii 
au început să-i clipească, parcă ar fi fost un tigrișor. După ce a mieunat o dată, din două sărituri a 
fost pe acoperiş. 

Când au văzut pisica de aur, şoarecii de jad s-au speriat aşa de tare, că au căzut câte unul, câte 
unul, de pe acoperiș și s-au făcut praf și pulbere. Nevăzând niciun șoricel, fiul moşierului şi-a 
închipuit că aceştia au fugit şi a dat năvală spre pagodă, dar alunecând, s-a dus de-a rostogolul până 
în Fluviul Cien Tang-ţiang. 

În acest timp, negustorul ajunsese acasă, de unde a luat arginţii, s-a dus la târg, a cumpărat o 
plasă şi un caier de mătase şi apoi s-a întors la cizmar. Dar aici l-a găsit pe acesta în nesimţire trântit 
pe jos, și nici urmă de pisică. Atunci a înţeles totul și a dat fuga la pagodă. 

Negustorul îi spusese că pisica poate prinde şoarecii, dar nu-i spusese în ce fel. Trebuia să 
întindă mai întâi plasa și în ea să aşeze mătasea și apoi să dea drumul pisicii. Astfel șoarecii de jad 
nu ar fi avut cum să cadă și să se sfărâme. 

Când a ajuns negustorul la pagodă, şoriceii de jad se făcuseră praf, iar fiul moşierului se înecase 
în Cien Tang-ţiang. Oftând, negustorul şi-a luat plasa şi a plecat. 

De atunci, nimeni n-a mai văzut niciun șoricel pe Pagoda Liu Hă. 

Şi tot de atunci podul de lângă cizmărie se cheamă „Podul Pisici”. 


Pisica, tigrul şi șoarecele 
poveste chineză 


Se spune că odată, tare de mult, lumea animalelor nu avea un rege. Tigrul era mai blând decât 
căprioara, mai domol decât boul şi mai prost decât porcul. Astfel că era mereu insultat, mușcat, 
zgâriat, mai ales de către maimuţă şi vulpe. De aceea, pe blana tigrului, care la început era doar de 
culoare galbenă, apărură numeroase pete şi dunguliţe. 

Într-o zi, nemaiputând îndura atâta umilință, tigrul se duse la pisică să înveţe o meserie. Pe 
vremea aceea pisica era dascălul tuturor animalelor. De la ea învățase maimuța să zgârie, lupul să 
sfâșie, câinele să miroasă, bivolul să lingă... 

Degeaba o imploră tigrul, pisica nu mai voia să înveţe pe nimeni; foştii ei elevi, nu numai că nu 
o mai salutau, dar nu mai recunoşteau că ea le fusese dascăl. De aceea, pisica refuză rugămintea 
tigrului. 

Foarte amărât, tigrul se întorcea acasă. Trecând pe lângă vizuina şoarecelui, acesta îl întrebă de 
ce este atât de cătrănit. Tigrul îi povesti printre lacrimi toată durerea și umilința lui. Şoarecelui i se 
făcu milă de bietul animal. Cum era isteţ din fire, se gândi un pic și găsi o cale pentru a-l ajuta pe 
tigru. Săpă în perete o bortă și îl ascunse acolo pe tigru, pentru a vedea și învăţa lecțiile pe care 
pisica le dădea pisoilor săi. Din ascunzătoarea sa tigrul vedea totul fără a fi însă văzut. 

Deoarece pisoii erau încă foarte mici, pisica îi învăţa în fiecare zi doar trei lucruri: năvălirea, 
lovirea cu picioarele dinapoi şi forfecarea. 

În câteva zile tigrul învăţă aceste mișcări și plecă din ascunzătoare. Într-o zi, el se întâlni cu 
pisica Și îi strigă: 

— Bună ziua, domnule dascăl! 

Şi pe loc îi arătă tot ce învățase. Pisica rămase peste măsură de uimită. 

— Dar de unde ai învăţat tu aceste lucruri? 

Atunci tigrul îi povesti cum fusese ajutat de șoarece. Văzând atâta silință la tigru, pisica îi spuse: 

— Păcat! ştii prea puţin. Dacă tu ai învăţa totul, ai putea deveni regele animalelor. 

Tigrul făcu o plecăciune adâncă în faţa pisicii și o rugă din nou să-l înveţe și pe el tot ce ştie. În 
sfârşit, pisica se înduplecă. 

Ea îl învăţă pe tigru cum să miroasă, să sfâşie, să lingă. Dar el nu era un animal prea răbdător. 
Curând începu să se plictisească. De lins și zgâriat învăță numai pe trei sferturi, iar de mirosit și 
sfâşiat numai un sfert. În schimb, învăţă foarte bine cum să-şi zbârlească părul, cum să-şi holbeze 
ochii, astfel încât orice animal care-l vedea să înlemnească de frică. Tigrul văzu că aceasta este cea 
mai de preţ însușire pe care o învățase. Astfel deveni el discipolul pisicii. Oriunde mergea, o purta 
pe spatele său cu mare cinste. Într-o zi, îi văzu şi șoarecele. Vorbăreţ fiind, nu se putu stăpâni şi 
spuse batjocoritor: 

— Dascălul tigru, discipolul pisicii! Cel mare este condus de cel mic. 

Deși tigrul învățase toată măiestria sa de la pisică, auzind spusele şoarecelui, sufletul său se 
întunecă de mânie. 

Într-o zi, pe când mergea spre munte cu pisica în spinare, el o trânti jos şi năvăli asupra ei, 
încercând s-o omoare. Deși rănită, pisica reuși să se caţere într-un copac. Astfel scăpă cu viaţă, 
deoarece acest lucru nu-l învățase pe elevul său. Tigrul, lipit de o stâncă, strigă furios: 

— Pisica moartă să fie aruncată în copac! 

Mânioasă foc, pisica strigă la rândul său: 

— Tigrul mort să fie lipit de perete! 

Şoarecele, aflând că între tigru şi pisică nu mai sunt relaţii de prietenie, fugi de la munte. De 
atunci, el iese după hrană numai noaptea, pentru a nu fi prins de pisică. Dar nici așa nu scapă: când 
îl prinde, pisica îl mănâncă. 

De atunci, tigrul a rămas rege în pădure peste celelalte animale. Şi tot de atunci a apărut 
dușmănia de moarte între şoarece, pisică şi tigru. 

Oamenii, la rândul lor, respectă și ei neînţelegerea acestor animale: când găsesc o pisică moartă, 
ei o aruncă într-un copac, iar când vânează câte un tigru, mai întâi îl lipesc de perete şi apoi îl 
jupoaie. 

Iar tigrul cel grăbit nu a învățat nici până în ziua de azi să se cațere într-un copac. 


Voinicul Și tigrii 


poveste chineză 


Doi tigri uriași se luptau într-o zi pe culmea unui munte, umplând împrejurimile cu răcnetele lor 
fioroase. 

Un luptător voinic şi neînfricat, aflat prin apropiere, scoase sabia din teacă şi se repezi cu gând să 
ajungă la ei şi să-i răpună pe amândoi. 

Un înţelept ieșit din întâmplare în calea voinicului îl întrebă pe acesta încotro se grăbeşte, cu cine 
vrea să se lupte. 

— Nu vezi? răspunse voinicul. Vreau să folosesc prilejul să omor doi tigri dintr-o singură 
lovitură. Nu pot lăsa să-mi scape ocazia de a-mi face cunoscută în toată lumea vitejia fără seamăn. 

— Bine, bine, răspunse înțeleptul, zâmbind cu înţelegere. Numai nu ştiu dacă ai băgat de seamă 
că tu eşti unul singur, iar pe munte sunt doi tigri. Sau poate ai de gând să le serveşti drept o masă! 
Nici pe o măsea nu le-ai ajunge. Şi, ia spune, cum le vei nimeri capetele în învălmășeala luptei? 
Dacă ai avea şi mintea ageră pe cât ţi-e braţul de tare, nu te-ai grăbi așa. Ai aștepta până ce tigrul 
mai slab va fi sfâşiat de cel mai puternic, care va rămâne și el rănit rău. Atunci vei răpune cu puţină 
trudă fiara rămasă, fără să-ţi pui viaţa în joc. Cât despre mândrie, va fi la fel de mare, căci vei avea 
doi tigri morţi, iar tu vei fi cu totul nevătămat. 

Voinicul nostru îl invită pe omul cel înțelept la el acasă, îi mulţumi și-l dărui însutit. 


Răzbunarea 1epurelui 
poveste chineză 


Odinioară iepurele şi leul trăiau laolaltă. Cu toate că erau vecini, leul era foarte îngâmfat și tot 
timpul se lăuda că el este puternic, dispreţuia pe iepure, îl ocăra adesea şi îl speria. Iepurele nu-l 
putea înghiți și se gândi să se răcorească, zicându-i: 

— Am întâlnit undeva un animal la fel ca tine, care mi-a spus: „Dacă este vreun animal mai 
curajos ca mine, cheamă-l să vină să ne luăm la întrecere și dacă nu îndrăznește, atunci să mi se 
supună și să mă slujească”. 

Aceste vorbe ar supăra pe oricine. Atunci leul l-a întrebat pe iepure: 

— Nu i-ai vorbit despre mine? 

Iepurele i-a răspuns: 

— Dacă nu-i pomeneam despre tine era mai bine. Mi-a vorbit de sus, a spus multe vorbe urâte şi 
printre altele că nu te-ar lua nici ca slujitor. 

Leul s-a înfuriat şi-a întrebat în grabă: 

— Unde-l găsesc? 

Iepurele l-a dus pe leu dincolo de munte; apoi i-a arătat o fântână adâncă. 

— Acolo este. 

Leul a mers la fântână, s-a uitat mânios înăuntru şi deodată a văzut că duşmanul seamănă leit cu 
el, are ochii holbaţi de furie. Leul a urlat o dată și dușmanul a urlat de asemenea. Leului, de mânie, i 
s-a ridicat părul măciucă, și dușmanului la fel. Leul rânjea colții amenințând pe dușman, iar celălalt 
îl maimuţărea. 

Nemaiputându-şi stăpâni, mânia, leul săltă odată și a sărit cu toată puterea în fântână. 

Și astfel îngâmfatul a căzut în adânc și acolo a rămas. 


Maimuţele și lăcustele 
poveste chineză 


La început toate animalele vorbeau. Lăcustele locuiau la câmpie și maimuţele au venit să le ceară 
locul, zicându-le: 

— Voi sunteţi mici, trebuie să locuiţi în munţi, noi suntem mari, trebuie să locuim la câmpie. 

Lăcustele ziseră atunci: 

— Strămoșii noștri au locuit la câmpie, de aceea și noi locuim la câmpie, nu ne mutăm în munți. 

— Bine! ziseră maimuţele, nu ne daţi ascultare. Să ne batem și cine este mai puternic va locui în 
câmpie. 

Neavând încotro, lăcustele încuviinţară. 

— Dacă vreți să ne batem, veniți mâine după-amiază. 

A doua zi, cum se lumină de ziuă, maimuțţele, fiecare cu câte o bâtă, coborâră din munţi. 

Când ajunseră la câmpie, strigară: 

— Lăcustelor, unde sunteţi? Veniţi repede! 

Lăcustele răspunseră: 

— E prea multă rouă, nu ne batem, să așteptăm să iasă soarele. 

În curând a ieşit soarele şi de îndată ce roua de pe corpul lăcustelor s-a uscat, lăcustele au chemat 
maimuţele. 

Maimuţele au umplut câmpia și au strigat: 

— Hai să ne batem! 

Lăcustele le-au răspuns: 

— Bine! 

Lăcustele le-au sărit maimutelor pe vârful nasului. O maimuţă a spus prietenei sale: 

— Dragă, pe vârful nasului tău stă o lăcustă, te rog să nu te miști, aşteaptă s-o omor. 

Spunând aşa şi-a ridicat bâta şi a lovit nasul prietenei, iar lăcusta a sărit repede. 

Maimuţa care primise lovitura a murit pe loc. 

Lăcustele săreau de colo-colo, iar maimuţele, în urmărirea lor, loveau în toate părțile şi se 
omorau unele pe altele. 

Nicio lăcustă nu a fost rănită. Până la urmă a rămas numai o maimuţă. 

— Unde vrei să locuiești, în munţi sau la câmpie? La urma urmelor, cine este mai puternic? 

Maimuţa a răspuns cu amărăciune: 

— Mi-e teamă de voi, nu vreau să mai cobor din munţi. 

Lăcustele au întrebat-o iar: 

— Vrei să locuieşti în munţi sau la câmpie? 

Atunci maimuța le zise răspicat: 

— Am pierdut, nu voi locui la câmpie. 


Povestea casei 
poveste chineză 


Toate acestea s-au întâmplat demult, demult şi nici chiar străbunii noştri n-ar mai şti de ele. 
Atunci pretutindeni erau numai munți și dealuri după dealuri. Oamenii locuiau în peşteri şi aveau ca 
prieteni păsările și animalele. 

Într-o bună zi, oamenii, păsările şi animalele au pornit împreună după hrană și au mers, au tot 
mers, până când au dat de o câmpie. 

Deodată vremea s-a schimbat, s-a pornit furtuna și a început să cadă o grindină cât pumnul. 
Negăsind niciun adăpost, toţi s-au ales cu capul spart și cu oasele rupte. Oamenii erau răniți, 
păsările cu penele jumulite, iar animalele cu blănurile crâmpoțite. Dintre toţi cei care au stat în 
câmpie în timpul furtunii, numai un flăcău, un dragon și un tigru au scăpat teferi, pentru că s-au 
vârât într-o peşteră. Peştera s-a umplut repede cu apă şi n-au mai găsit niciun loc ca să se ferească. 
Flăcăul, dragonul şi tigrul s-au sfătuit ce s-au sfătuit și s-au hotărât să-și dureze singuri un adăpost 


— o casă — unde să se ascundă când vremuiește. Tigrul a adus fân, dragonul a adus bușteni, flăcăul 
a făcut un cuţit din piatră, o frânghie din cânepă, toţi într-un gând şi-o inimă au clădit o colibă 
trainică, bucurându-se că vor locui în ea. N-a trecut mult și dragonul s-a gândit că ar fi bine să 
rămână numai el în colibă. Tigrul avea aceleași gânduri, dar niciunul nu ştia cum să-i dea afară pe 
ceilalți doi, de aceea adesea se certau pentru fleacuri şi fiecare se simţea prost. 

Într-o zi au luat o hotărâre — cel care va fi în stare să-i scoată pe ceilalți doi afară din casă, fără 
să facă uz de forță, va rămâne în casă. Tigrul a fugit primul afară, zicând: 

— Am să urlu, am să dau din coadă, am să stârnesc vântul și o să vedeţi dacă n-o să vă speriaţi! 

Cum a terminat de vorbit, a strigat din toate puterile, iar ecoul a răsunat atât de tare în munţi Şi-n 
văi, încât te asurzea. În clipa în care a dat din coadă, pietrele și nisipurile s-au clintit, iar vârfurile 
munților se clătinau atât de tare, de credeai că se vor prăbuși. Omul și dragonul, de spaimă, s-au 
ghemuit într-un colț al casei, nu îndrăzneau să facă nicio mișcare, darmite să mai iasă afară. Tigrul, 
văzând că nu-i poate scoate din cuib, s-a întors în casă. Al doilea care a arătat ce poate a fost 
dragonul. A fugit afară şi a strigat cât a putut de tare: 

— Voi aduce fulgerul, ploaia cu găleata şi tunetele, şi am să văd dacă vă speriaţi sau nu! 

Acestea fiind zise, a chemat norii plumburii și într-o clipă s-a revărsat o ploaie cu găleata, cu 
fulgere și trăsnete peste munți și văi, care lua totul în cale. 

Omul şi tigrul s-au ascuns în casă, răsuflarea li s-a tăiat de spaimă şi niciunul nu îndrăznea să 
iasă afară. 

Dragonul, văzând că nu-i poate clinti, s-a întors în casă. Tigrul şi dragonul nu mai pridideau 
lăudându-și puterile și priceperea. Ultimul la rând a fost flăcăul. A fugit în spatele casei și a vorbit 
molcom: 

— N-am să strig, n-am să dau din coadă, n-am să stârnesc vântul și furtuna, nu voi aduce 
fulgerul şi trăsnetul, mă voi folosi doar de puțin jar. 

După ce vorbi astfel a şi luat puţin jar și a aprins coliba. Dragonul și tigrul au ieşit în mare grabă 
afară din casă. Tigrul a fugit în codri iar dragonul s-a ascuns în fundul mării. Flăcăul îndată a stins 
focul și a reclădit coliba. 

De atunci oamenii locuiesc în case. 


Phoenixul cu două capete 
poveste chineză 


Odată, trăiau doi tineri. Cum erau de-o seamă și buni prieteni, se hotărâseră să-și trăiască viața 
împreună, să muncească laolaltă și să împartă tot ce aveau pe din două. Dacă vreo împrejurare îi 
despărţea, își duceau dorul și abia așteptau să se revadă. Dar după o vreme, unul dintre ei s-a 
îmbolnăvit și a murit. Celălalt a fost atât de îndurerat, încât a căzut la pat și în scurtă vreme a murit 
şi el. După moarte, cei doi prieteni s-au transformat într-o pasăre Phoenix** cu două capete, care 
avea patru picioare, patru aripi, dar un singur, trup. Astfel prietenia lor nedespărțită a continuat și 
oriunde se duceau erau împreună. Cât era ziulica de mare umblau prin pădure și ciuguleau seminţe 
şi fructe. 

Un vânător, umblând el prin pădure, a zărit Phoenixul cu două capete, care tocmai ciugulea niște 
fructe într-un pom și a observat cum unul din capete, după ce găsea fructe coapte, nu le mânca de 
unul singur, ci lăsa şi pentru celălalt. Văzând că ţin așa de mult unul la altul nu s-a mai îndurat să 
împuşte această pasăre ciudată. 


498 pasărea Phoenix (grecescul Poiw&, phoinix, uneori Phönix) este o pasăre mitică longevivă, care posedă 
proprietatea de autoincendiere periodică şi regenerarea din propria cenuşă. Alte surse presupun de asemenea că pasărea 


moare şi se descompune înainte de a renaşte. Este considerată a fi o pasăre oraculară 


Când s-a întors acasă, a povestit la toată lumea cele văzute și astfel povestea Phoenixului cu 
două capete s-a răspândit până departe. Așa se face că până la urmă a aflat și împăratul, care a trimis 
un maestru de vânătoare în pădure să prindă Phoenixul. 

După ce a umblat zile în şir prin pădure, în sfârşit, într-o dimineaţă a descoperit Phoenixul cu 
două capete tocmai când ciugulea fructe. 

A ridicat pușca și a ochit, însă când era gata să tragă, Phoenixul cu două capete a zburat pe alt 
pom. Demnitarul curții a ochit din nou, dar pasărea a zburat iar. Povestea s-a repetat de câteva ori şi 
maestrul de vânătoare nu mai ştia ce să facă. Când s-a înnoptat, nemaiavând încotro, resemnat și 
abătut, a pornit-o spre casă, cu pușca pe umăr. Pe drum, tot frământându-se ce să facă, până la urmă 
i-a venit o idee. S-a apucat să împletească laţuri multe şi înainte de a se lumina de ziuă a pornit-o 
spre pădure și a pus laţurile pe crengile pomilor cu fructe. Abia s-a crăpat de ziuă și într-adevăr 
Phoenixul cu două capete a venit după hrană. 

Dar vai! Piciorul i-a fost prins într-un laţ și n-a mai putut să zboare. 

Curteanul a luat Phoenixul şi l-a dus împăratului, care a dat ordin să fie pus într-o colivie aurită 
şi să 1 se dea apă îndulcită și cele mai alese fructe și seminţe. 

Și aşa, chiar și acum, când Phoenixul era ţinut în colivie, cele două capete se iubeau ca şi mai 
înainte. Când mâncau — mâncau împreună, când beau, beau împreună. 

Împăratul, văzând cât se iubesc, a început să le pizmuiască tot mai mult și s-a gândit să le 
despartă, să fie doi phânicşi. De aceea dădea numai unui cap de mâncare, lăsându-l pe celălalt 
nehrănit. Cel căruia i se dădea să mănânce, văzând că celălalt nu mănâncă, nu mânca nici el nimic, 
cu toate că era silit în fel și chip. 

Atunci împăratul s-a mâniat că Phoenixul nu-l ascultă și a pus să se bată gongul pentru adunarea 
curtenilor. 

Când s-au strâns toți curtenii la palat, împăratul grăi: 

— Care dintre voi va putea să despartă cele două capete ale acestui Phoenix, încât să se 
transforme în doi phânicşi, acela va primi jumătate din împărăție. 

Atunci un curtean, a păşit înainte și a spus: 

— Dacă Maria ta se va ţine de cuvânt eu sunt gata să încerc, însă trebuie să-mi îngăduiți să iau 
Phoenixul acasă şi într-o lună, fără îndoială, voi putea îndeplini dorința Luminăţiei tale. 

Împăratul i-a dat îngăduința și a făgăduit că-l va răsplăti pe curtean așa cum spusese. 

Curteanul, cum a ajuns acasă, a pus colivia sub streaşină și a început să hrănească cu multă grijă 
Phoenixul. Toată ziua stătea lângă colivie și urmărea cum ciugulesc cele două capete, gândindu-se 
mereu cum să facă să le despartă și să dobândească jumătate din împărăție. 

Observându-le cu atenţie zile de-a rândul, a descoperit că uneori cele două capete se întorceau în 
direcţii opuse, şi s-a gândit să folosească acest prilej pentru ca să-i despartă. 

A doua zi, cum a văzut că cele două capete se întorc, depărtându-se unul de altul, s-a dus imediat 
spre unul din capete și i-a şoptit încetişor: „Șu, ṣu, ṣu”. Apoi repede a intrat în casă. Celălalt cap 
când s-a întors a întrebat: 

— Ce ţi-a spus curteanul? 

Capul căruia îi șoptise curteanul a răspuns: „A spus ceva ce nici eu nu știu”. 

Şi a doua zi, Și a treia zi, curteanul de îndată ce vedea că cele două capete ale Phoenixului se 
întorc se apropia de capul cu care vorbise prima dată şi-i şoptea la ureche: 

„Șu, şu, şu!” Și imediat intra în casă. 

Celălalt cap se întorcea mereu şi întreba: „Ce ţi-a spus curteanul? Spune-mi să știu şi eu”. 

Cel care auzise șoaptele curteanului nu ştia ce să-i spună, căci nu înţelegea nici el nimic, și de 
aceea răspundea: 

„A spus ceva ce nici eu nu știu”. 

Până la urmă prietenul său drag, plin de îndoială, i-a răspuns: 

„Sunt sigur că vrea să mă ucidă! De ce nu ești sincer cu mine?” 

În zilele următoare curteanul s-a purtat la fel. Capul căruia curteanul nu-i vorbea întreba întruna: 


„Ce ţi-a spus curteanul?” 

Însă răspunsul pe care putea să-l dea prietenul său era același: 

„A spus ceva ce nici eu nu ştiu!” 

Au continuat așa multe zile la rând și cel ce n-auzea șoaptele curteanului îşi pierdea din ce în ce 
mai mult încrederea în prietenul său drag și a început să se certe cu el din ce în ce mai mult. 

În cele din urmă, s-au certat rău de tot, s-au smucit din toate puterile și partea de mijloc care-i 
unea s-a desfăcut. Phoenixul cu două capete s-a transformat în doi phânicşi. Curteanul, văzând că a 
izbutit să-i despartă, nebun de bucurie, a alergat la palat, să-i spună împăratului şi să-i ceară ca 
răsplată jumătate din împărăție. 

Dar împăratul, se vede, nu era dornic să se ţină de cuvânt și i-a spus doar atât: 

„Nu trebuia să te grăbeşti” 

A mai încercat de atunci curteanul să-i amintească împăratului de făgăduială, dar acesta schimba 
vorba şi până la urmă nu s-a ales cu nimic. 


Spiritul vulpii 


poveste chineză 


În apropierea pădurilor de pe Muntele Ţin trăia odată un fecior mândru, pe nume Iang U, cu 
bătrâna lui mamă. Iang U se născuse pe malul Fluviului Galben. Într-un an, apele fluviului s-au 
revărsat, pustiind totul; atunci mama şi-a luat băiatul și ce a mai putut salva de furia apei și au 
plecat în căutarea unui loc liniştit. Așa au ajuns ei aici, pe Muntele Ţin. De mic copil, Ilang U o ajuta 
pe mama sa; ba strângea vreascuri din pădure, ba prindea pește din râu. În fiecare zi se ducea în 
pădure, dar niciodată n-a străbătut-o până la capăt. 

Într-o zi de toamnă târzie, când frunzele copacilor se împodobiseră cu toate culorile, de la 
galbenul aurului până la roșul curmalelor, Ilang U merse în pădure, ca de obicei. Şi tot strângând 
întruna vreascuri, a ajuns pe nesimţite într-un loc, pe unde nu mai fusese niciodată; rămase mirat de 
ce văzu; aci creșteau nenumărați pomi de șâţi*” încărcaţi de fructe aurii. Deși era după-amiază, 
razele soarelui aveau strălucirea dimineţii, raze și fructe se îmbinau într-o armonie de culori, lang U 
s-a cățărat într-un pom și a cules fructe, să le ducă mamei lui. 

Cum a intrat pe poartă, i-a spus: 

— Bucură-te, mamă, de Anul Nou vom avea și noi băutură. 

Mama băiatului se bucură nespus. Băutura preparată din șâţi era așa de gustoasă şi de parfumată, 
încât de departe se simţea aroma. În noaptea de Anul Nou, bătrâna îi spuse fiului său; 

— Băiete, în afară de băutură de șâţi și nişte legume, nu avem nimic altceva în seara asta. 

Iang U a adus apoi băutura și, cum a ridicat capacul, mireasma s-a răspândit în toată casa. Dar 
nici măcar n-a apucat să toarne în castroane, că deodată ușa casei se deschise încetişor și un 
flăcăiandru intră, zâmbind. Iang U şi mama lui gândeau: „De sărbători, cu cât sunt oameni mai 
mulți, cu atât e mai vesel”. 

Iang U îl îmbie pe flăcău: 

— Dacă vrei, rămâi, să petrecem împreună Anul Nou! 

Bucuros, flăcăul răspunse: 

— Dar frumos mai miroase băutura asta! 

Şi ducând castronul la gură, îl goli pe nerăsuflate. Iang U i l-a umplut din nou. Și așa au petrecut 
până s-a luminat de ziuă. Atunci flăcăul, ridicându-se să plece, spuse: 

— Frate, mâine la miezul nopții să aprinzi lumânarea și voi veni îndată. 

Și se făcu nevăzut. 


499 pom fructifer specific Chinei 


A doua zi, cam pe la miezul nopţii, Ilang U aprinse lumânarea şi ieşi în întâmpinarea oaspetelui. 
Dar, cum deschise ușa, dădu cu ochii de o masă încărcată cu toate bunătățile pământului. Flăcăul 
era așezat la masă şi-i făcea semne cu mâna. A ieșit atunci şi bătrâna și, mută de uimire, exclamă: 

— Ce-i asta, fiule?! 

La care flăcăul răspunse: 

— Mătușico, toate astea le-am adus pentru dumneata. Și am şi pentru Iang U un dar. 

Zicând acestea, vârî mâna în cingătoare şi scoase de acolo o bucată de aur mai mare decât limba 
unei vaci. 

— Frate, ia-o! Este tocmai de pe Muntele Dragonului cel Negru. Tot muntele acesta e din aur, 
dar e păzit de un dragon negru și nimeni nu se poate apropia de el. Eu, cu viclenie, am reuşit. Rămâi 
cu bine, dară, căci trebuie să ne despărțim. 

Iang U se uită la bucata de aur care strălucea de-ţi lua ochii şi cu părere de rău spuse: 

— Frate, dacă ai alte treburi, du-te! Dar dacă vreodată îmi va fi dor de tine, spune-mi, unde te 
găsesc? 

— E uşor să mă găsești. Să intri în pădure și să faci o sută de pași, apoi să te așezi cu faţa spre 
soare-apune, să mă strigi de trei ori şi voi veni negreșit. 

Mamă şi băiat l-au petrecut pe flăcău. 

Peste puţin s-au pregătit pentru sărbătoarea lampioanelor”*, de la jumătatea lunii ianuarie. Pentru 
acea seară, bătrâna pregăti o mâncare deosebită, ca de sărbătoare, Iang U îşi făcu un lampion din 
hârtie roșie şi plecă în pădure să-l caute pe flăcău, să petreacă împreună. Umbrele copacilor se 
întindeau înaintea lui, zăpada scârțâia sub picioarele sale. Iang U numără o sută de paşi şi se opri. 
Se așeză cu faţa spre soare-apune, îşi drese vocea şi strigă de trei ori: 

— Frate! 

Nici nu apucă să termine de strigat, că se pomeni cu flăcăul în fața lui. Amândoi se bucurară 
foarte mult. Acasă, bătrâna îi aştepta cu toate mâncărurile, după datină. După ce au mâncat şi au 
băut, bătrâna zise: 

— Am auzit că în fiecare an, la 15 ianuarie, este mare sărbătoare în orașul Iang Giou, de ziua 
lampioanelor. Oare o fi adevărat? 

— Am auzit că lampioanele din Iang Giou sunt cele mai frumoase, adăugă Iang U. 

Flăcăul răspunse: 

— Așa e, frățioare. Cum în seara asta nu avem nicio treabă, să mergem și noi să privim! 

Bătrâna se sperie, auzindu-l: 

— De aici şi până la Iang Giou sunt câteva mii de li 
n-aţi putea ajunge în seara asta. 

Flăcăul râse: 

— Nu ne trebuie prea mult timp să ajungem la Iang Giou. Frățioare, urcă-te în spatele meu. 
Plecăm imediat, ca să ne întoarcem mai devreme și, la înapoiere, o să mai apucăm să tragem și un 
pui de somn. 

Flăcăul îl luă pe Iang U în spate, ieşi afară şi după câţiva pași se făcu nevăzut. Până să ajungă 
bătrâna la poartă, ei ajunseseră la câteva sute de li distanță. Pământul era acoperit de zăpadă albă, 
iar pe cer strălucea luna: pe zăpadă sclipeau lampioane roşii, iar pe cer sclipeau stelele ca de cristal. 

După puţin timp, cei doi ajunseră la Iang Giou. În orașul acesta curgeau ape limpezi ca lacrima și 
se înălțau clădiri vechi, cu acoperișurile răsucite. Pe străzi, pe poduri, peste tot erau agăţate tot felul 
de lampioane: în formă de leu, de floare de lotus, de peşti exotici, de fluturi, de rodii. Era mai 
lumină decât ziua. 


500 


*! gi chiar dacă ar fi doar câteva sute de li tot 


500 această sărbătoare cade pe 15 ianuarie, după calendarul tradițional chinezesc. Cu aceasta se încheie întreaga 
perioadă prilejuită de Sărbătoarea Primăverii. Oamenii se adună împreună cu familiile lor în pa 
501 unitate de măsură pentru lungime, egală cu 576 m 


Tot uitându-se ba la una, ba la alta, cei doi ajunseră la un pod de jad“? unde se adunaseră câteva 
sute de oameni. Se îngrămădiră şi ei printre ceilalți și văzură prinse de capetele podului două 
lampioane nemaipomenit de frumoase, înfățișând două păsări fenix, care străluceau de-ți luau ochii. 

Mirat, Iang U îşi spuse în sinea lui: „Oare ce mâini măiestre au făcut aceste lampioane?!” 

Ascultând mai bine ce vorbeau oamenii, lang U înţelese că lampioanele au fost făcute de o 
fecioară, pe nume San San, ce locuia în acel oraș. 

— Având mâini atât de îndemânatice, cât de înţeleaptă trebuie să fie acea fecioară! îi spuse el 
flăcăului. 

Flăcăul îl apucă pe Iang U de mână și-l scoase afară din mulţime; apoi îi şopti: 

— Acum te duc s-o vezi pe acea fecioară cu mâini de aur. 

Înfricoșat, Iang U îi zise: 

— Dar cum să mergem la ea, dacă n-o cunoaștem? Și apoi, nimeni nu ne va lăsa să intrăm. 

Dar flăcăul îl trăgea mereu de mână, zicându-i: 

— Vino cu mine, nu-ți fă griji! 

ŞI l-a tot tras până au ajuns în faţa unei porți uriașe. Acolo îi dădu o ramură cu două frunze şi-i 
spuse: 

— Asta este o ramură fermecată: când o ţii în mână, nu te poate vedea nimeni. 

Trecură prin prima poartă, apoi prin cea de a doua și nici paznicii, nici slujnicele care duceau tăvi 
cu ceai nu-i văzură. Intrară apoi într-un pavilion plin cu tot felul de oglinzi și cufere. Acolo, pe un 
pat, şedea San San. Iang U era cât pe-aci să strige: „Ce minune de fată!”, dar se opri la timp. 

San San era într-adevăr minunată. Dar era foarte supărată şi lacrimile-i curgeau șiroaie. A întors 
încetişor capul și, uitându-se pe fereastră, șopti printre lacrimi: 

— Oh, tată, oare de ce nu te gândeşti cui vrei să-ţi dai propria fiică?! 

În acel moment, flăcăul spuse: 

— Surioară, nu mai fi supărată, am venit să te pețesc. 

Atunci San San se uită mirată în jur. Nevăzând pe nimeni, întrebă: 

— Oare îmi vorbește un duh sau un zeu? 

La care flăcăul răspunse: 

— Băiatul pe care ţi l-am adus nu e nici duh, nici zeu, este un om bun. 

Şi, zicând aceasta, îndată luă rămurica din mâna lui Iang U, care deodată se trezi față în faţă cu 
fata. Aceasta rămase încântată de băiat și tare ar fi dorit să se mărite cu el, dar nu știa ce vor zice 
mama, tata, fratele şi cumnata ei. Se auziră pași și Iang U se sperie, mai ales că nu-l mai vedea pe 
flăcău alături de el. Noroc că pe masa de alături se afla încă rămurica fermecată. O apucă în grabă și 
chiar în acel moment intră o slujnică, dar nu mai văzu pe nimeni. 

În acea seară, băiatul rămase în casa lui San San. A doua zi, aceeaşi slujnică îi aduse fetei câte 
ceva de mâncare, însă lang U din nou se făcu nevăzut prin puterea ramurii miraculoase şi slujnica 
nu-l văzu nici de data asta. Dar mâncarea pentru o persoană nu ajungea pentru amândoi. Atunci San 
San îi spuse slujnicei: 

— Mi-a plăcut mâncarea, să aduci mai multă de acum încolo! 

Slujnica nu se întrebă de ce-i cerea San San mai multă mâncare ca de obicei. De aceea, când 
trebui să-i aducă iar de-ale gurii, aduse ca pentru trei inși. Cei doi o dădură iarăși gata. Văzând 
acestea, slujnica intră la bănuială şi chiar se întrebă de data asta: „Ce se întâmplă oare cu San San? 
Înainte mânca așa de puţin, iar acum mănâncă întreit?!” 

Şi aşa mânca acum zi de zi. 

Nu numai slujnica intră la bănuială, dar și părinţii fetei începură să se mire cum de fata lor 
mănâncă atât de mult şi stă tot timpul închisă în casă. Oare ce s-a întâmplat cu ea? 

Într-o zi, mama fetei hotărî să afle adevărul. 

Se furişă până la uşa pavilionului unde se afla San San şi de acolo trase cu urechea. Şi mare îi fu 
uimirea când auzi înăuntru o voce de bărbat. Dădu buzna pe neașteptate, dar rămase şi mai mirată 

când, în afară de fata ei, aici nu mai văzu pe nimeni. Atunci îi spuse fetei sale că auzise o voce de 
bărbat la ea în cameră; dar San San o linişti, spunându-i: 

— Mamă, nu e niciun străin aici, ţi s-a părut, de bună seamă! 

Bătrâna n-o crezu și începu să caute peste tot, dar nu găsi nimic. Seara fi povesti şi soțului său 
cele întâmplate peste zi. Tatăl fetei, când auzi unele ca acestea, se mânie foarte tare şi jură că-şi 
îngroapă fata de vie. Bătrâna încercă să țină partea fetei, și atunci cei doi începură să se certe. 

Auzind gălăgie, fratele fetei se duse să-i liniştească pe cei doi bătrâni și astfel află şi el despre ce 
era vorba. Se întoarse în camera lui şi destăinui totul nevestei sale. Apoi, supărat, adăugă: 

— Trebuie omorâtă în bătaie! Sau s-o îngropăm de vie, cum spune tata! 

Nevastă-sa se arătă nemulțumită de hotărârea lor, și spuse: 

— De ce s-o îngropaţi de vie sau s-o omorâţi? Mai află lumea și vă mai faceţi şi de râs. Cel mai 
bine ar fi să ardă. Putem să dăm foc pavilionului, unde doarme San San, şi zicem că-i foc ceresc, 
drept pedeapsă. 

Zis şi făcut. Când se înnoptă, fără să aibă remușcări, ei dădură foc pavilionului. 

Peste noapte, cei doi se treziră în fum şi flăcări, lang U îşi aminti pe loc de flăcăul care-l mai 
ajutase şi altă dată și începu să strige: 

— Frate, frate, vino în fugă şi ne scapă! 

Nici nu apucă să termine de strigat, că se treziră cu o pasăre mare, care se lăsă lângă ei și îi luă 
pe aripi, ridicându-se în văzduh. 

În acest timp, întregul pavilion se prăbuşea în flăcări. Pasărea îi duse pe cei doi până la Muntele 
in şi îi lăsă în poarta casei lui Iang U. Apoi bătu din aripi şi pe loc se prefăcu în feciorul cel 
inimos. lang U exclamă, plin de uimire: 

— Tu erai, frate?! 

— În aceste zile n-am părăsit orașul Iang Giou, spre a fi mai aproape de tine, răspunse flăcăul. 
Acum se cade să mă duc şi eu acasă. 

Nici nu mai aşteptă ca Iang U să-i mulțumească, intră în pădure și se făcu nevăzut. 

Bătrâna Iang își aştepta cu dor feciorul. 

Văzându-l că se întoarce cu o fată aşa de frumoasă, îi dădură lacrimile de bucurie. Petrecură 
multă vreme fericiţi, toţi trei; băiatul, în acest timp, îi povesti mamei sale toate întâmplările prin 
care trecuse. 

Veni iar primăvara. Începură ploile. Cum se mai încălzi vremea, Iang U plecă în pădure, să 
culeagă vreascuri. Se cățără într-un copac să taie uscături, când fără de veste începu o vijelie așa de 
puternică, de era cât pe-aci să-l dea jos. După ce trecu vijelia dinspre miazănoapte-răsărit, se ridică 
un nor întunecat, care ducea cu el un dragon negru. De câte ori îşi mişca dragonul coada, cerul era 
străbătut de tunete şi fulgere. Fiara se duse direct la rădăcina unui brad. Uitându-se într-acolo, lang 
U văzu că sub acel brad se afla chiar flăcăul cel inimos. Acesta se lupta din toate puterile cu 
Dragonul cel Negru. Iang U zvârli atunci cu putere toporul său asupra dragonului și-l tăie pe 
jumătate: capul dragonului se zbătea într-o parte, iar coada în alta. 

Iang U cobori îndată din copac şi fugi la feciorul cel inimos. Acesta-i grăi: 

— Frăţioare, fiara pe care o vezi aici este Dragonul cel Negru de pe Muntele Dragonului, despre 
care ţi-am vorbit. De data asta, tu m-ai salvat pe mine. Însă acum iarăși trebuie să ne despărţim. Am 
de colindat multe mări și ţări. 

Iang U parcă nu s-ar mai fi despărţit de el. În cele din urmă, îl întrebă: 

— Frate, te cunosc de mult timp. Acum, fiindcă ne despărțim din nou, spune-mi, oare ești om 
sau zeu? 

Flăcăul îi răspunse: 


Iang U cel arătos 
Cu Spiritul Vulpii s-a împrietenit, 
La Iang Giou împreună au fost, 


Acolo Iang U şi-a găsit omul iubit. 


După ce spuse acestea, își luară rămas-bun și feciorul cel inimos se îndepărtă. 
Iang U rămase multă vreme pironit în loc, uitându-se după el. In cele din urmă plecă și el acasă. 


Arborele de ceai verde 
poveste chineză 


Cu mult timp înainte, era odată un munte, un munte pe care nu curgea niciun izvor. ŞI, din 
această pricină, florile se ofileau și iarba se usca, iar muntele era golaş. Oamenilor care locuiau la 
poalele muntelui nu le ajungea apa nici să-şi potolească setea. Din tată în fiu se chinuiau şi se 
întrebau când vor avea şi ei parte de apă pe săturate. 

În acel sat trăia și flăcăul Și Liang, care de mic auzise pe bătrâni vorbind de apa vieţii, ce putea fi 
găsită fie sub formă de iarbă, fie sub formă de pom, fie sub formă de rădăcină a vieții cu floare 
verde. Cine are norocul să o găsească, acela poate avea câtă apă vrea. Băiatul se hotărî să meargă pe 
Muntele Kuantung, să caute apa vieţii. Auzind vecinii că Și Liang vrea să plece, încercară să-i 
schimbe gândul, zicându-i: 

— Şi Liang, deşi noi o ducem greu prin aceste locuri, suntem totuși liniștiți. Adu-ţi și tu nevastă 
şi rămâi în casa ta. 

Şi Liang le răspunse: 

— Nu mă tem de zilele grele şi nici nu mă gândesc să părăsesc pentru totdeauna aceste locuri. 
Am auzit că pe Muntele Kuantung s-ar găsi apa vieţii, mă duc acolo, să-mi încerc norocul. 

Proverbul spune: 

— Să nu te temi că mergi prea încet, să te temi că stai pe loc. 

Şi Liang plecă. Şi merse zile în şir, până când ajunse la Muntele Kuantung. Acest munte era 
acoperit de păduri nesfârșite, copacii se înălțau până la cer şi erau așa de deşi, că nu puteai să vezi 
lumina zilei; iarba era așa de mare şi de fragedă, că-ţi era milă să calci pe ea. În mijlocul acestei 
păduri susura un izvor cu apa limpede. Ajungând la izvor, Şi Liang luă puţină apă în căușul palmei 
şi o gustă. Apa era dulce ca mierea. Atunci băiatul se gândi că acolo unde este apa așa de bună, 
acolo trebuie să fie şi apa vieţii, îşi făcu o colibă din crengi de copaci, în apropierea izvorului, şi 
începu să caute apa vieţii. A smuls fiecare fir de iarbă, a săpat la rădăcina fiecărei flori, dar n-a dat 
de ceea ce căuta. Iarba s-a uscat, florile s-au ofilit, dar Şi Liang căuta mereu şi nici nu se gândea să 
se întoarcă fără apa vieții. A pătruns atât de adânc în inima pădurii, încât, pentru a găsi drumul 
înapoi la colibă, a crestat semne pe scoarța copacilor. 

Se apropia iarna. S-au stârnit vânturile şi a început să cadă zăpada. 

Viscolul ţinu câteva zile. Peste tot se aşezase zăpada. Când a ieșit băiatul afară, a rămas uimit 
văzând că nu departe de coliba lui, pe un petec de pământ, zăpada se topise şi ieșeau aburi. În 
mijloc sta culcată o vulpe cu blana roşie ca focul. Până la el venea un puternic miros de băutură. 
Atunci a înţeles că vulpea era beată. Se aplecă, o ridică şi simţi cum tot corpul i se încălzeşte, de 
parcă ar fi cuprins în braţe o sobă. Duse vulpea în colibă şi se gândea că i-ar prinde bine o așa 
blăniță, dar nu se îndură s-o omoare. 

După puțin timp, vulpea se trezi, deschise ochii, se scutură şi pe loc se prefăcu într-un fecior 
mândru, care se ridică de jos şi spuse: 

— Frate, bine că te-am întâlnit pe tine, care ai avut milă și nu mi-ai luat viața. Dacă aș fi dat 
peste altcineva, se termina cu mine. Eu sunt din Tibet şi am venit pe Muntele Kuantung să-mi văd 
prietenii. Am băut cam mult şi am căzut. 

Deși i se părea foarte ciudat, văzând cât de blând era acel fecior, Și Liang spuse: 

— Dacă vrei, poţi să rămâi să te odihnești în coliba mea. 


Feciorul se bucură și rămase peste noapte acolo. A doua zi, înainte de a pleca, el îl întrebă pe Și 
Liang: 

— Frate, ești un om așa de bun! Eu am o verișoară, n-o vrei de nevastă? 

Şi Liang îl refuză, spunându-i: 

— Frate, acolo de unde sunt eu oamenii o duc foarte greu. Cine ar vrea să meargă cu mine la 
sărăcia noastră? 

Râzând, feciorul-vulpe continuă: 

— Dacă vei avea necazuri, să mă cauţi în Tibet, la Muntele Cornului. 

Şi Liang îl petrecu pe fecior până la poartă şi acesta se făcu nevăzut. Mai rămase câteva zile în 
pădure, dar n-a fost chip să găsească ceea ce căuta. După ce se mai socoti, hotărî că mai bine se 
duce în Tibet. Și într-adevăr plecă. 

Pe drum, unii îi spuneau că va trebui să treacă peste mii de ape, alții că va trebui să treacă peste 
zeci de munţi, dar nimic nu l-a putut opri pe băiat din hotărârea sa. 

Şi merse, şi merse zile nenumărate și, într-o seară, ajunse la malul unei ape adânci, de nu i se 
vedea fundul. Porni pe malul apei și nu departe dădu de o potecuţă. Mergând pe acea potecuţă, 
ajunse la nişte colibe de iarbă. În faţa unei colibe, o tânără stătea aplecată şi semăna ceva. Când 
ajunse în dreptul ei, fata se ridică, îi aruncă o privire, apoi îşi văzu de treabă. Băiatul, uimit de 
frumuseţea fetei, nu scoase o vorbă, ci doar o privea. Zâmbind, fata îl îmbie: 

— Poftim în casă! 

De-abia atunci, Şi Liang îndrăzni să spună: 

— Surioară, unde aş putea găsi o barcă, să trec râul? 

La care fata răspunse: 

— Nu te necăji, s-o găsi un mijloc să treci apa şi să ajungi acolo unde ai pornit, numai să nu uiţi 
să iei cu tine pe cel care îţi va da barca. 

Apoi, aplecându-se deasupra apei, zise: 

— Creşti, creşti! 

Şi îndată frunzele unui lotus începură să se mărească. Apoi fata i se adresă lui Și Liang: 

— Acum, urcă pe una din frunzele lotusului! 

Băiatul se cam codea văzând cât de fragilă e frunza de lotus, dar, cum puse piciorul pe ea, simţi 
cum se ridică în văzduh. Şi se înălță el până la stele şi frunza începu atunci să sclipească întocmai 
ca o stea. Văzând minunea asta, băiatul ar fi vrut să se întoarcă la fată, s-o întrebe dacă ştie ceva de 
apa vieţii, dar nu mai fu cu putinţă. 

Stelele începură să se rărească, vântul încetă să sufle și deodată apăru soarele, iar frunza de lotus, 
strălucind ca o mătase, se opri lângă un munte. Acest munte semăna cu cornul unei vaci. Atunci, 
băiatul îşi zise: „Oare am ajuns la Muntele Cornului?”, şi se îndreptă într-acolo. 

Lângă munte era un sat. Cum ajunse Şi Liang lângă sat, feciorul-vulpe îi ieşi înainte şi-i spuse: 

— Frăţioare, ştiam că ai să vii astăzi. 

Apoi îl duse pe Şi Liang acasă. Părinții feciorului-vulpe îl întâmpinară cu cuvintele cele mai 
calde, îi dădură hainele cele mai alese, mâncarea cea mai gustoasă. Văzând câtă apă şi câtă verdeață 
se află pe acest munte, Și Liang nu mai avu stare, gândindu-se la sărăcia de pe muntele său şi zise: 

— Frățioare, eu am venit pe aceste meleaguri să caut apa vieţii. 

La care feciorul răspunse: 

— Nu-ţi face griji pentru atâta lucru. 

Spunând acestea, îl duse pe Și Liang la un izvor cu apă cristalină, în mijlocul căruia creştea un 
pomişor de ceai verde. De jur-împrejur erau numai stânci şi apa izvorului se prelingea printre ele. 
Feciorul se aplecă și rupse o ramură din copăcelul de ceai, zicând: 

— Oriunde vei înfige această rămurică, acolo va izvori apa. 

În culmea bucuriei, Și Liang spuse: 

— Frățioare, acum arată-mi cum să ajung mai degrabă acasă. 

Râzând, feciorul îi aminti: 


— Să nu uiţi cumva pe cea care ţi-a dat barca! 

Spunând acestea, feciorul se îndepărtă. 

Cele auzite îl puseră pe Şi Liang în mare încurcătură. Nu ştia cum trebuie să procedeze. După 
puţin timp, feciorul se întoarse şi zise: 

— Totul este pregătit, dar să mergem mai întâi s-o vedem pe verişoara mea. 

Şi îl luă pe Și Liang de mână, iar acesta se pomeni dintr-o dată într-o caleașcă minunată, care 
porni ca vântul pe deasupra munţilor și apelor și, într-o clipită, ajunseră la coliba fetei. Ea-i aştepta, 
împodobită de toată frumuseţea. 

Feciorul strigă către Și Liang: 

— Frățioare, coboară, te-am adus la verişoara mea de care ţi-am pomenit! Verişoară, ai pregătit 
băutura de nuntă? 

— Totul este pregătit, dar ai grijă să nu te îmbeţi și să cazi iarăși cine știe pe unde, răspunse fata. 

În seara aceea petrecură toţi trei; însă, a doua zi, mirii se urcară pe frunza de lotus şi se înălțară 
printre stele, zorind către casa băiatului. 

Ajungând acasă, Și Liang înfipse rămurica pe munte. Nu trecu mult şi începură să susure apele. 
De atunci, pe acele locuri n-a mai lipsit apa şi, în scurt timp, muntele se acoperi de verdeață, iar 
oamenii au trăit fericiți, amintindu-și mereu de Și Liang, cel care le-a adus fericirea. 


Pasărea de aur și duhul pădurii 
poveste chineză 


Era odată o pădure atât de întinsă, încât, dacă intrai în ea, nu mai apucai să ieşi zile şi nopţi în șir. 
În acea pădure creșteau tot felul de copaci: brazi cu frunză verde tot anul, arțari cu frunză roșie 
toamna, stejari falnici şi multe alte feluri de copaci. Ce să mai vorbim! Dacă ai fi stat să numeri toți 
copacii, ai fi tot numărat trei zile și trei nopți, Și tot n-ai fi terminat. Cel mai bătrân copac din 
pădurea asta, un dafin, avea crengile răsucite ca un dragon, iar în tulpina lui se afla o scorbură de 
mărimea unei odăi, în care trăia duhul pădurii. Din crengile uscate și parfumate ale copacului, duhul 
pădurii îşi făcuse un pat; din iedera care se cățărase pe copac, își făcuse perdea la ușă”. 

În vremea asta, departe de acea pădure, la marginea unui sătuleţ, era un ulm în care se așeza din 
când în când o Pasăre de aur, tare gureşă şi jucăușă. Alături de copac locuiau două familii despărțite 
între ele numai de un zid subţire. În familia din partea de apus a copacului, săracă lipită pământului, 
trăia Liu Ciuntien cu nevasta şi cu o bătrână de vreo 80 de ani. În fiecare noapte, la a cincea 
bătaie”*, Liu Ciuntien și nevastă-sa se trezeau și porneau moara de apă să macine, ca să prepare tou 
fu5%5. Ei se mulțumeau cu coaja și resturile de la soia, iar brânza o vindeau și cu banii dobândiţi 
cumpărau hrană pentru bătrână. În familia din partea de răsărit a copacului, familie cu stare, trăia 
Uang lufăng și nevasta lui, care aveau şi ei o bătrână de vreo 80 de ani, surdă și oarbă, neputând 
nici să se dea jos din kang**. 

Uang lufăng și nevastă-sa se ocupau cu strângerea dijmei şi urmărirea datornicilor și nu aveau 
altceva de vorbit decât despre bani. Cât despre bătrână, amândoi socoteau că prăpădesc mâncarea 
pe ea şi-i doreau moartea. 

În anul acela, pe vremea când arborii se îmbrăcau cu frunze verzi-gălbui, bătrâna lui Liu 
Ciuntien se îmbolnăvi de o boală grea. Cei doi fură cuprinși de îngrijorare şi, din toată sărăcia lor, 
strânseră câţiva galbeni pentru leacuri. Liu Ciuntien își vându și hainele de pe el, nevastă-sa renunță 
şi ea la acul ei de păr, dar leacurile nu-i ajutară bătrânei și aceasta muri. Liu Ciuntien avea mustrări 


503 în China este obiceiul de a se așeza o perdea sau o plasă peste uşă, pentru a împiedica pătrunderea ţânţarilor 

506 pat de cărămizi, care se încălzea dedesubt 


de cuget că nu-i putuse dărui bătrânei nicio zi fericită, deşi aceasta cu mari sacrificii îl crescuse 
mare. Amândoi soţii își simțeau inima de parcă le era smulsă din piept și plângeau în hohote. 

În timpul acesta, vântul se opri şi începu să plouă. Ramurile copacului se aplecară și Pasărea de 
aur văzu și auzi totul. Înduioşată, îşi deschise, ciocul de parcă ar fi vrut să plângă și ea și, 
nemaiputându-şi stăpâni durerea, zbură din copac, pierzându-se în ploaia măruntă. 

Zbură, zbură Pasărea de aur, până ce ajunse la pădurea cea întunecată și se așeză în vârful unui 
dafin. Vântul începu atunci să bată și ploaia se opri. 

Frunzele copacilor străluceau ca poleite; salcia cea bătrână îşi lăsă la o parte coaja albă, dând la 
iveală verdele fraged. Cucul începu să cânte, cocoșul sălbatic să zboare, dar lacrimile din ochii 
Păsării de aur nu se mai uscau. Norii se împrășştiară, soarele răsări, iarba din pădure strălucea perlată 
de stropii de rouă, iedera de pe copaci își deschisese florile ca niște fluturași, apa se scurgea picătură 
cu picătură de pe frunze. Albinele şi fluturii zburau din floare în floare. Pasărea cea neastâmpărată, 
tristă încă, nu se putu opri să nu se ducă să ciugulească florile de iederă. Ciugulea, ciugulea şi 
lacrimile-i curgeau. Dar deodată florile de iederă se mişcară și perdeaua din gura scorburii fu dată la 
o parte. Din scorbură ieși un bătrân cu faţa blândă și o barbă lungă, albă. Părul strălucitor îi cădea 
peste sprâncene întocmai ca moţul unui cocor. Avea fața roşie şi ochii jucăuși ca de copil. Era duhul 
pădurii. 

— Trăiesc în pădurea aceasta de zeci şi sute de ani, dar, zău, n-am văzut niciodată o pasăre 
plângând, îi spuse el. Oamenii spun că păsările nu pot plânge. Pasăre de aur, tu de ce plângi oare? 

— Bătrâne duh, îi răspunse Pasărea, am văzut astăzi un lucru care mi-a frânt inima şi atunci cum 
să nu plâng? 

Şi-i povesti cât de sărac era Liu Ciuntien, cum aveau grijă de bătrână, cum bătrâna s-a 
îmbolnăvit, cum i-au cumpărat leacuri şi cât de îndurerați au fost când aceasta a murit. Apoi mai 
adăugă: 

— Bătrâne duh, Liu Ciuntien şi nevastă-sa sunt doi oameni nemaipomenit de buni. Nu sunt mulți 
la fel. 

Îngândurat, duhul răspunse: 

— Pasăre mică, nu poți să-ţi dai seama dacă un om este bun numai din atât. Să vezi dacă un om e 
bun sau rău, trebuie să-l supui la mai multe încercări. 

— Nu, duhule, e așa cum îți spun eu, zise Pasărea de aur. Du-te neapărat să-i vezi şi te vei 
convinge. 

Duhul pădurii se prefăcu atunci într-o bătrână negricioasă și zbârcită, cu nişte haine petic peste 
petic şi plecă să-i vadă pe cei doi. 

După ce o îngropaseră pe bătrână, Liu Ciuntien și nevastă-sa se întorseseră acasă și erau așa de 
îndureraţi, că nu se atinseseră de mâncare. Ridicând capul, au văzut o bătrână slabă de-o bătea 
vântul, care şedea în ușa lor. Bătrâna le ceru ceva de mâncare. Liu Ciuntien îi aduse ce aveau mai 
bun în casă, iar nevastă-sa își arătă mila faţă de ea întrebând-o dacă nu este ostenită. Bătrâna 
răspunse: 

— Sunt singură şi n-am pe nimeni, n-am ce să mă fac! Unde voi cădea, acolo voi muri şi eu. 

Văzând-o pe bătrână, Liu Ciuntien își aminti de mama lui care murise și, gândindu-se că nici 
bătrâna aceasta n-a avut parte de zile bune, îi zise, cu căldură în glas: 

— Mătuşică, dacă nu te sperii de sărăcia noastră, rămâi la noi. 

Apoi nevasta lui adăugă: 

— Rămâi în locul bătrânei noastre care a murit de curând. 

Bătrâna se învoi să rămână la ei. 

Şi Liu Ciuntien şi nevastă-sa se purtau cu bătrâna cum se poate mai bine. 

— Bătrânii şi copiii sunt la fel, trebuie feriți de greutăţi, ziceau ei de multe ori. 

Bătrâna, văzând cum cei doi se zbat cu tot felul de greutăți, ziua și noaptea, nu mai vru să stea cu 
mâinile în sân și-i ajută să facă tou fu. Tinerii, de câte ori se așezau la masă, o lăsau întâi pe bătrână 
să se sature. Nevasta îi spunea bărbatului, fără să audă bătrâna: 


— Bătrânii îşi trag puterea din mâncare. Noi, ăştia mai tineri, putem răbda de foame. 

Cei trei se zbăteau în mari greutăţi, dar se înțelegeau de minune. 

Trecu așa un an, trecură doi, Liu Ciuntien şi soţia lui se simțeau din ce în ce mai legaţi de 
bătrână. Cel de-al treilea an era pe sfârşite, când bătrâna îi chemă pe cei doi şi le spuse: 

— Dragii mei, astăzi trebuie să plec. 

Tinerii nu se gândiseră niciodată că s-ar putea întâmpla una ca asta şi începură să se văicărească: 

— Măicuţă, măicuţă, spune-ne unde am greșit față de dumneata, sau suntem prea săraci? Oare cu 
ce te-am supărat, de vrei să pleci din casa noastră? 

Bătrâna dădu din cap şi le răspunse: 

— Nu mai vorbiţi prostii! Alături de voi, zilele amare mi se par ca mierea. Supărată să fiu şi 
lângă voi îmi găsesc liniştea. Dar nu pot să mai rămân aici şi astăzi va trebui să plec. 

Liu Ciuntien mai încercă încă o dată s-o oprească pe bătrână, spunându-i: 

— Măicuţă, după ce vei pleca de aici, casa noastră va fi goală. Spune-ne cel puţin unde să te 
căutăm? 

Cu lacrimi în ochi, nevasta lui Liu Ciuntien zise şi ea: 

— De trei ani de zile suntem împreună și la bine, și la rău. Acum, dacă pleci, noi ce-o să facem? 

Bătrâna se gândi ce se gândi și spuse: 

— Dragii mei, oricum eu trebuie să plec. Aduceţi-mi nişte pământ de la rădăcina copacului cel 
mare şi vă voi face un chip ca al meu. Atunci când vă va fi dor de mine, să priviţi chipul. 

Văzând că nu mai au cum s-o oprească pe bătrână, săpară la rădăcina copacului şi-i aduseră 
pământul cerut. Bătrâna începu să-l frământe, murmurând: 

— Am stat trei ani în casa lui Liu Ciuntien. N-am ce să le las drept amintire decât această păpușă 
de lut, care să scuipe galbeni. 

Bătrâna se făcu nevăzută, iar păpuşa începu pe dată să scuipe bani. Abia acum înţeleseră ei că 
bătrâna fusese un duh. Viaţa în casa lor deveni din ce în ce mai îndestulătoare. Vecinii de la răsărit 
începură chiar să se mire. Înainte, socotind că familia lui Liu Ciuntien este săracă, n-au catadicsit să 
le facă vreo vizită. Acum, însă, din te miri ce, găseau motiv să-i viziteze. 

Într-o zi, după ce iscodiseră cu privirea peste tot, dădură de păpuşa de lut, care scuipa bani. 
Curioși, întrebară: 

— De unde aveţi minunea asta? 

Liu Ciuntien, care nu minţea niciodată, le spuse tot adevărul. 

După ce Uang lufăng se întoarse acasă, luă o frânghie și, ajutat de nevastă-sa, o spânzură pe 
bătrâna lor. Acum erau fericiţi că au o gură mai puţin la masă și că în curând vor avea și ei o păpușă 
de lut. Se așezară în curte și începură să jelească. Dar erau așa de prefăcuţi, că începu să bată vântul 
care le duse cuvintele până departe, iar soarele se îngălbeni de furie. 

Pasărea de aur văzuse şi auzise tot. Supărată, îşi deschise ciocul şi, nemaivrând să asculte 
plânsetul prefăcut, zbură din copac drept către duhul pădurii. 

Vântul bătea din ce în ce mai tare și Pasărea de aur abia de mai putea să zboare. Cu greu ajunse 
la dafin şi se aşeză pe o crenguţă, dar vântul o zvârli de acolo și ea începu din nou să zboare. Apoi 
reuşi să se prindă de o ramură, dar vântul năvalnic frânse ramura şi smulse penele păsării. Ea 
încercă atunci să se agaţe de iedera din copac, dar şi aceasta își strânsese frunzele. Vântul o arunca 
dintr-o parte în alta. Deodată, Pasărea de aur simţi că a căzut; însă n-o durea nimic, căci o prinsese 
în braţe duhul pădurii. Cu blândeţe, acesta o certă: 

— Pasăre mică, de ce zbori pe vântul ăsta? Ce treabă grabnică te-a trimis la mine? Ştii bine că i- 
am făcut fericiți pe cei doi tineri cumsecade. Acum ce mai vrei? 

În grabă mare, Pasărea de aur spuse: 

— Bătrâne duh, sunt supărată de nu-mi văd capul! Am venit într-un suflet să-ți spun ce am mai 
văzut și, când vei afla, n-ai să mă mai cerți. 

Și îi spuse tot ce mai văzuse şi mai auzise. 

Tăcut, bătrânul duh încruntă din sprâncene, ca și când ar fi plănuit ceva, apoi, într-un târziu, 


spuse: 

— Orice ai spune, eu nu cred că în lume pot fi asemenea oameni. 

— Dacă nu mă crezi, du-te și-ai să vezi cât de răi și de lacomi sunt cei despre care tocmai ţi-am 
vorbit, îl îndemnă Pasărea. 

— Bine, mă duc să mă conving. 

ŞI iarăşi duhul pădurii se prefăcu într-o bătrână slabă și peticită şi porni la drum. 

În curând ajunse la casa lui Uang Iufăng. După ce-și îngropaseră mama, Uang lufăng și nevastă- 
sa aşteptau să se ivească bătrâna cea sfântă şi ba mai vărsau câte o lacrimă, ba îşi mai aruncau ochii 
pe drum, în așteptarea ei. 

Dintr-o dată apăru din mijlocul unei vântoase o bătrână tare slabă şi peticită, care se opri în 
dreptul porţii lor. Nevasta lui Uang lufăng tocmai se pregătea s-o alunge, când el o opri; îşi aminti 
că păpușa de lut care scuipa galbeni, din casa lui Liu Ciuntien, semăna leit cu această bătrână. 

— Bătrânico sfântă, vino în casă la noi şi ai să primeşti mâncare mai bună decât în casa lui Liu 
Ciuntien. 

Bătrâna însă, dând din cap, răspunse: 

— Nu sunt deloc o bătrână sfântă, cum îți închipui, ci o biată bătrână săracă. Fă-ţi dar pomană cu 
mine şi dă-mi un castron de orez, să-mi potolesc foamea. 

Nevasta lui Uang lufăng se duse în casă după castronașul cu orez, mormăind: 

— De unde naiba s-a mai ivit şi pacostea asta de bătrână pe care acum trebuie să o tratăm ca pe o 
„sfântă”? 

Şi începu să caute până găsi nişte orez care era pregătit pentru porci; pe acesta i-l dete. 

— Bătrânico, îi zise apoi Uang lufăng, la vârsta asta n-ar trebui să mai umbli de colo-colo. 

— N-am pe nimeni pe lume, răspunse bătrâna. Unde oi cădea, acolo oi muri şi gata. 

Auzind spusele bătrânei, Uang lufăng se bucură nespus, găsind în ele asemănare cu răspunsul 
dat lui Liu Ciuntien; apoi, adăugă: 

— În casa noastră avem destule camere, rămâi să locuieşti la noi. 

Fără să scoată o vorbă, bătrâna intră în curte cu Uang lufăng. Era ora mesei și-n fiecare zi la 
această oră cei doi se ospătau în toată legea. O duseră pe bătrână într-o cameră goală, iar ei se 
aşezară la ospăț. După ce mâncară şi băură pe săturate, îi duseră şi bătrânei ce mai rămăsese de la 
masa lor. 

Astfel a mâncat bătrâna prima oară în acea zi în casa lui Uang lufăng. La fel şi a doua oară. Cei 
doi nu se gândeau decât la păpuşa de lut care scuipă bani. Nevasta lui Uang chiar îi spuse acestuia: 

— Vezi să n-o hrănim degeaba pe amărâta asta de bătrână! 

Uang lufăng se gândi ce se gândi, apoi, bătând din palme, spuse: 

— Bun, m-am gândit la ceva. 

Şi-i spuse la ce se gândise. 

Auzind despre ce este vorba, nevastă-sa se bucură și mai mult. Apoi se furișară amândoi în 
camera bătrânei. Aceasta adormise deja, dar ei o treziră. 

— Bătrânico, îi spuse Uang lufăng, dacă într-adevăr dumneata eşti acea bătrână sfântă pe care o 
aşteptam, fă-ne un om din lut care să scuipe bani, și atunci vei fi în grija noastră timp de trei ani. 

Speriată, bătrâna se uită la unul și la altul, dar nu scoase niciun cuvânt. De ciudă, nevasta lui 
Uang începu să țipe: 

— Ți-am spus eu că este o nenorocită de bătrână, dă-o afară imediat! 

Bătrâna însă nu se sperie de vorbele ei. 

— E timpul să plec de la voi, spuse ea. Aduceţi-mi niște pământ de sub copacul cel mare, că n-o 
să ne mai vedem şi vreau să vă las o amintire. 

Bucuroşi, cei doi alergară îndată la copac, săpară la rădăcina lui şi-i aduseră pământul cerut. 
Bătrâna, după ce modelă o figură, spuse: 

— Am locuit aici până la miezul nopţii, iar acum, la plecare, le dăruiesc figura de lut pe care o 
cheamă Viespea. 


Și se făcu nevăzută. 

Figura aceea semăna cu Uang lufăng și cu nevasta lui și, când deschise gura, ieși o viespe lungă 
de trei degete, care începu să bâzâie prin cameră. Viespea începu de îndată să-i înţepe pe cei doi şi 
pe față și pe trup, de se tăvăleau pe jos de durere. Şi-i înțepă și-i înțepă, până ce tot trupul li se 
umplu de umflături, iar ei se rugau de iertare, fără s-o dobândească însă. 

Multă vreme de atunci încolo duhul pădurii rămase ascuns în scorbura sa, vrând cu tot dinadinsul 
să uite că pot fi şi astfel de oameni pe pământ. Ca să-şi mai ostoiască mâhnirea, se gândea cu drag 
la Liu Ciuntien și la nevasta acestuia, dar și la minunata Pasăre de aur. 


Zeița florii de păr 
poveste chineză 


Nici prea departe, dar nici prea aproape de muntele Țianşang, se afla un cătun în care trăia un 
copil, pe nume Man Șăng. Orfan de mamă și de tată, copilul rămăsese în grija unchiului şi mătușii 
sale. La rândul lor, aceştia aveau şi ei un băiat cam de vârsta lui Man Șăng. Unchiul se purta cu 
Man Şăng ca şi cu propriul său fiu, pe când mătuşa nu-l vedea deloc cu ochi buni, ba mereu se certa 
cu bărbatul ei din cauza băiatului. Şi aşa unchiul și mătușa o ţineau tot într-o ceartă. 

Cam pe la vârsta de 13-14 ani, Man Șăng începu să înțeleagă totul. Într-o zi, merse la unchiul său 
şi-i spuse: 

— Unchiule, te-ai certat destul cu mătuşa din cauza mea. Eu acum m-am făcut mare, aş putea să- 
mi câștig singur pâinea. 

Auzind aceasta, unchiul se întristă. Man Șăng continuă: 

— Unchiule, nu fi îngrijorat, rândunelele vin şi pleacă în fiecare an, dar n-am văzut niciuna 
moartă de foame, peştii din apă nu au nici ei locuinţă, dar n-a murit niciunul de frig. După ce voi 
pleca eu, vei avea și tu zile mai fericite. 

— Băiete, eu nu te pot opri, dacă vrei să pleci, pleacă! rosti unchiul, oftând. 

ÎI luă pe Man Șăng și se duseră la târg, unde din puţinii bani pe care-i avea îi cumpără câteva 
lipii şi cu ochii în lacrimi îşi luă rămas bun de la el. 

Man Șăng se afla pentru prima dată singur. Încotro s-o apuce, oare? Uitându-se el spre 
miazănoapte, văzu norii albi de pe muntele Țianşang, care sclipeau ca o oglindă în lumina razelor 
de soare. Dar oare de unde veneau acei nori argintii care acopereau muntele Ţianșang? Tare ar fi 
vrut băiatul să ştie. Începu să se caţere pe munte. 

Se cățără ce se cățără, până ce, către seară, ajunse la un mic cătun așezat pe coasta muntelui. Aici 
văzu că dinspre apus veneau valuri-valuri de nori negri, iar în sat nu se auzea nicio mişcare. Intră în 
prima casă ce-i ieși în cale. Afară se făcea din ce în ce mai întuneric și în curând nu se mai văzu 
NIMIC. 

Deodată începu vântul să urle, ca un lup înfometat. Apoi se porni o furtună cu tunete şi trăsnete, 
după care începu să cadă ploaia. Lui Man Şăng i se părea că tunetele vor dărâma casa, iar fulgerele 
vor arde pomii din curte. De-abia la miezul nopții se opri ploaia. Era primăvară, în luna martie, Şi 
după ploaie se făcu frig. Man Şăng era înfrigurat şi înfometat şi se gândea ce bine i-ar prinde puţină 
mâncare. Uitându-se afară, văzu o luminiţă care se apropia din ce în ce. Înfricoșat, băiatul credea că 
vine stăpânul casei să-l alunge. Luminiţa apropiindu-se tot mai mult, Man Șăng văzu o femeie în 
alb care ţinea într-o mână o lampă-dragon şi în alta o tavă cu bunătăţi. Aceasta n-o luă nici la 
dreapta, nici la stânga, ci intră direct în casa unde era băiatul. Pe loc încăperea se umplu de un miros 
plăcut. Apoi, femeia rosti: 

— Nu te teme, știu că ești flămând și îngheţat. Ti-am adus mâncare. 

Şi puse mâncarea pe masă. La plecare, femeia îi mai spuse: 

— Eu locuiesc nu departe de aici, în pădurea de peri și, dacă vrei, poţi să vii să mă cauţi. 

Apoi apucă iarăşi cu o mână lampa şi cu alta tava şi plecă, lăsându-l pe băiat acolo. 


Man Şăng, încălzit și sătul de mâncare, adormi îndată. Se trezi abia a doua zi când se lumină. 
Uitându-se afară, văzu un bătrân care mâna o turmă de oi. Se luă după bătrân şi-l întrebă: 

— Bunicule, se află pe undeva, pe aici, o pădure de peri? 

Bătrânul, arătându-i cu mâna, îi spuse: 

— La răsărit de acest munte. 

Băiatul o luă la fugă către răsăritul muntelui. 

Ajungând acolo, nu văzu nicio așezare omenească, ci numai peri cât vedeai cu ochii. Aproape că- 
i venea a crede că a înţeles greșit, când, întorcându-se, dădu cu ochii de femeia în alb, care-i făcea 
semn cu mâna. Bucuros, Man Şăng fugi către ea. Femeia îl luă de mână şi-i spuse: 

— Eu sunt zeiţa florii de păr și tare-mi este milă de tine, așa mic și lipsit de ocrotire cum ești. 
Rămâi să stai la mine. 

Apoi îl duse în casă. 

Man Şăng a trăit în bunăstare în casa zeiţei câțiva ani buni. Aceasta se purta cu el ca și cu 
propriu-i frate. Zeița avea un evantai verde și, de câte ori se stârnea vântul, îl ridica şi atunci vântul 
se oprea şi începea ploaia. 

Într-o zi, zeiţa florii de păr îi spuse: 

— Man Şăng, după câţiva ani, îţi voi dărui și ție un evantai ca acesta. 

Şi acești câţiva ani trecură pe nesimţite. 

— Mâine vărul tău se însoară, îl anunţă zeiţa într-o seară, când stăteau la masă. 

Man Şăng se bucură, dar pe dată se întristă gândindu-se că unchiul său n-are de unde lua bani ca 
să pregătească nunta. Veselă, zâna îi spuse: 

— Unchiul tău s-a purtat bine cu tine, ar trebui să mergi acolo să-l ajuţi. 

Şi, spunând acestea, zâna ieşi în curte, mișcându-și evantaiul. Atunci se stârni vântul și cât ai 
clipi din ochi apăru o lectică împodobită cu flori, urmată de câţiva fluieraşi. În aceeași zi, Man Șăng 
plecă însoţit de acest alai și ajunse la unchiul său acasă. Mătușa sa tocmai își făcea sânge rău că n- 
are bani să închirieze lectică, așa cum se obișnuiește la ei. Se bucură așadar nespus văzându-l pe 
Man Şăng cu lectica și fluierașii şi se arătă prietenoasă cu el. A doua zi, verișorul se urcă în lectică 
şi, bucuros nevoie mare, se duse împreună cu fluierașii să aducă mireasa. 

Îndată ce se termină nunta, Man Șăng le spuse: 

— Acum e timpul să merg şi eu acasă. 

Nemaiputând să-l oprească, unchiul şi mătușă-sa îl petrecură pe Man Șăng până pe culmea 
muntelui; apoi se despărțiră și ei rămaseră să se mai uite după el. 

După puțin timp, Man Şăng se întâlni cu zâna care-i ieşise în întâmpinare. Aceasta, văzând 
lectica şi fluierașii, zise: 

— Ce să mai facem acum cu lectica și fluierașii? 

Şi doar ce mișcă evantaiul, că acestea dispărură. Unchiul şi mătușa lui Man Şăng, văzând ce se 
întâmplase, rămaseră înmărmuriți de uimire. Ca de obicei, tot mătușa întrebă: 

— Oare ce treburi învârte nepotul nostru? Şi de ce nu ne-a răspuns când l-am întrebat cu ce se 
ocupă? 

Auzind acestea, unchiul lui Man Șăng se înfricoșă și el. 

În chiar aceeaşi seară, bătrâna beţivă a satului veni la ei după băutură. Din vorbă în vorbă, 
aceasta le zise: 

— Ce vă pasă, v-aţi adus noră în casă, nepotul s-a ajuns, v-a adus lectică şi fluieraşi la nuntă! 

La astfel de vorbe, mătușa se schimbă la față. Bănuind ceva, bătrâna continuă: 

— Man Şăng a plecat de atâţia ani de aici, ce treburi învârte pe unde se află? 

Mătuşa se sperie și mai rău, socotind că bătrâna văzuse cum dispăruseră lectica și fluierașii și, 
pentru a-i închide gura, dădu fuga în casă şi-i aduse o legătură cu bani: 

— 'Ți-am adus să-ţi iei de băutură și să știi că noi habar n-avem cu ce treburi se ocupă Man Șăng. 
Să nu mai vorbim despre aceasta. 

Bătrânei nu-i venea să-și creadă ochilor că a dat aşa noroc peste ea. Cu banii primiţi, se duse la 


cârciumă unde mâncă şi bău bine, apoi plecă acasă. Cum ajunse, se trânti pe kang şi, amețită cum 
era, începu să se laude la bărbatul ei care era slujbaş împărătesc: 

— Voi, bărbaţii din slujba împăratului, tot vă făliți că prindeţi pe răufăcători şi pe cei care se 
ridică împotriva împăratului, dar aţi prins pe cineva până acum? 

Apoi ea îi povesti cu de-amănuntul tot ce văzuse și tot ce făcuse. 

Cei doi se sfătuiră îndelung şi apoi se culcară. După câteva zile, bătrâna se duse din nou la 
unchiul lui Man Şăng, să-i ceară bani. 

Mătuşa băiatului, de teamă să nu fie pârâţi la stăpânire, făcu rost de bani cum putu şi-i dete. Și de 
data asta bătrâna se duse la cârciumă și bău pe săturate. A doua zi se duse iarăși după bani şi așa s-a 
dus zi după zi, până ce aceștia nu mai avură de unde să-i dea. Înfuriată, bătrâna îl trimise atunci pe 
bărbatul său la oraş, să-i pârască la stăpânire cum că au legături cu cei care se ridică împotriva 
împăratului. 

În acea zi, Man Șăng se plimba împreună cu zeița florii de păr prin pădurea de peri. Deodată, 
uitându-se în evantai, zâna zise speriată: 

— Nenorocire, mare nenorocire s-a abătut asupra unchiului și mătușii tale! 

Man Şăng se sperie și el. Zâna rupse o frunză dintr-un păr, care pe dată se prefăcu într-un evantai 
verde. Apoi îi spuse băiatului: 

— Ai crescut, acum știi ce este binele și ce este răul. A venit timpul să-ţi dau evantaiul promis, 
care te va feri de ploaie și de vânt. În el vei putea citi tot ce se întâmplă la mii de li depărtare, cu 
ajutorul lui vei putea ajunge oriunde vei vrea, te vei preface în orice doreşti şi vei putea face tot ce- 
ți doreşte inima. 

Man Şăng luă evantaiul și, cât ai clipi, amândoi se pomeniră în faţa casei unchiului său. Ajuns 
aici, văzu că unchiul și vărul său tocmai erau luaţi de soldații împăratului. Furios, Man Șăng mișcă 
evantaiul și pe dată frânghiile cu care erau legaţi cei doi căzură la pământ. 

Zeița spuse atunci: 

— Fiecare să-şi tragă ponoasele, după cum merită. Oare voi nu căutaţi cumva pe cei care se 
împotrivesc împăratului? Iată, noi doi suntem dintr-aceia, așa că luaţi-ne și faceţi ce vreţi cu noi. 

Soldaţii, înfricoşaţi şi ei, îi luară, dar nu îndrăzniră să-i lege; mergeau în urma lor, potrivindu-și 
paşii după ei. Aceștia înadins mergeau când mai repede, când mai încet, iar când ajunseră la palatul 
demnitarului din părțile acelea nici vorbă să îngenuncheze. Câţiva dintre soldaţi aduseră cătușe să le 
pună la mâini, dar nici nu apucară să se apropie de ei, că zâna mișcă evantaiul şi atât ea cât și Man 
Şăng se făcură nevăzuţi. Purtătorii cătuşelor căzură cu faţa la pământ. Se auzi apoi glasul zânei din 
grămada de cătuşe: 

— Man Șăng, după un drum atât de lung, să ne odihnim și noi puţin! 

Oamenii stăpânirii porunciră atunci să fie aruncate cătușele în foc. Dar şi de acolo se auzi glasul 
zânei: 

— Man Şăng, nu adormi, în curând trebuie să ne întoarcem! 

Auzind acestea, oamenii stăpânirii se speriară de moarte. Dacă cei doi plecau şi stăpânirea afla, 
atunci ei îşi pierdeau viaţa. Atunci îşi înmuiară glasurile și ziseră: 

— Vă rugăm să vă arătați! Noi nu avem nicio vină, aşa am primit poruncă, iar dacă aveți curaj, 
haideţi cu noi la împărat! 

Zâna şi băiatul izbucniră în râs: 

— ŞI ce mare lucru este să mergem la împărat? Suntem gata de drum. 

Şi ieșiră la iveală. 

În aceeași zi, oamenii stăpânirii aduseră cai şi o lectică, să-i ducă pe cei doi. 

— Dacă vreţi, mergeţi pe cai, dacă nu, în lectică! 

— Nu vreau nici pe cai, nici în lectică, le spuse zâna. Aduceţi-ne două sticle şi, dacă veţi putea să 
ne cărați cu sticlele, să știți că mergem, dacă nu, ne întoarcem. 

De teamă să nu se facă iarăși nevăzuţi, oamenii stăpânirii aduseră două sticle cu gura cât un 
bănuţ de argint. Zâna mișcă evantaiul, şi pe dată ea şi Man Șăng se făcură nevăzuţi. Apoi, din sticlă 


se auzi glasul zânei: 

— Porniți mai repede! Dacă nu faceți așa, plecăm înapoi! 

Oamenii ridicară sticlele, dar acestea parcă aveau câteva sute de ţinuri“”. Făcură numai câţiva 
pași și nu mai putură, atât de grele erau. Le lăsară jos și începură să se roage: 

— Nu putem să vă ducem, ieşiţi, rogu-vă, afară! 

— Pe voi vă iertăm, dar să aduceţi pe cel care ne-a pârât, să ne care el. 

Oamenii stăpânirii trimiseră repede după bărbatul bătrânei. Acesta ridică sticlele, dar după câţiva 
paşi era tot o apă de nădușeală şi capul îi vâjâia cumplit. Trebui să lase sticlele jos. Atunci îl loviră 
cu bicele până ce acesta căzu mort. 

Neavând încotro, oamenii stăpânirii cărară sticlele. În cele din urmă au ajuns la Beijing, pe 
jumătate morți de oboseală. Patru dintre ei au ridicat cele două sticle și le-au înfățișat împăratului. 

Nedumerit, acesta întrebă: 

— Dar unde sunt cei doi rebeli? 

Atunci, din gura unei sticle se auzi: 

— Man Șăng, trezeşte-te, am ajuns în sala tronului de aur! 

Iar din cealaltă sticlă: 

— Am tras un pui de somn pe cinste, parcă nu m-aş mai scula! 

Auzind glasurile care ieșeau din sticle, dar nevăzând pe nimeni, împăratul se înfurie și porunci: 

— Spargeți de îndată cele două sticle! 

Îndată slujbaşii, ca să-i facă pe plac, aduseră ciocane și sparseră sticlele în mii de cioburi. Din 
nou se auzi un glas: 

— Păcat de sticlele astea! 

Şi mai înfuriat, împăratul strigă: 

— Unde sunteţi? 

— Printre cioburile de sticlă, i se răspunse. 

Împăratul porunci să fie strânse cioburile de sticlă și măcinate. Slujbașii măcinară cioburile, 
prefăcându-le în pulbere. Împăratul spuse: 

— De data asta am terminat cu voi. 

Dar n-apucă să sfârșească și se auzi din nou vocea: 

— Păcat de timpul pierdut! 

Împăratul se cutremură şi dădu poruncă să se arunce pulberea în apă. Slujbaşii, de față cu 
împăratul, aruncară pulberea în apă. Mulţumit că scăpase de cei doi şi nemaiauzind niciun glas, 
împăratul se pregătea să se întoarcă la palat, când, deodată, răsună din apă: 

— Acum, că tot ne-ai prefăcut în pulbere şi ne-ai aruncat în apă, n-ai decât să vii aici și să bei din 
apă! 

Împăratul simţi atunci cum i se îngreunează capul şi i se moaie picioarele și îndată căzu în apă. 
Tot atunci zâna, îmbrăcată toată în veşminte albe, şi Man Șăng în veşminte verzi, se ridicară 
deasupra apei. Mişcară fiecare evantaiul său și pe loc se făcură nevăzuţi. Împăratul era cât pe-aci să 
se înece. Cu greu a fost salvat de slujbașii săi. Dar nici împăratul și nici slujbașii nu mai îndrăzniră 
s-o caute pe zână, cât şi pe Man Șăng, spre a-i pedepsi. 

De atunci, zâna şi Mang Şăng, întorcându-se în pădurea de peri, trăiră fericiți. Man Şăng nu mai 
dori niciodată să se întoarcă la ai săi. Alături de zână, trăi până la adânci bătrâneţi, şi poate mai 
trăieşte și astăzi. 

Demult, tare demult, să înveţi carte era o treabă foarte anevoioasă. Dascălii care nu-și băteau 
elevii erau socotiți dascăli proşti, tot aşa după cum părinții care nu-şi băteau copiii se credea că nu 
ştiu să-i crească. Pe atunci, trăia o familie foarte înstărită, care avea un singur copil: un băiat ce se 
chema De lu. Capul familiei dorea din tot sufletul ca De Iu să se instruiască şi să ajungă mare 
demnitar. Şi a angajat un dascăl foarte aspru, să se ocupe de instruirea băiatului. 

Acesta îi dădea lui De Iu să citească în fiecare zi câteva cărți, şi în ziua următoare băiatul trebuia 
să le ştie pe de rost, chiar dacă nu înţelegea mai nimic din ele. În plus, mai încasa și câte o bătaie cu 
linia peste mâini, de i se umflaseră degetele. Învăţa bietul De Iu până la miezul nopții şi, când se 
culca, nu putea să adoarmă de frică, dar fără niciun folos, căci, a doua zi, dascălul îi da și mai mult 
de învăţat. Slăbise şi intrase frica în băiat că, numai ce-l vedea pe dascăl, și uita tot ce învățase. 

Într-o seară, deşi trecuse de miezul nopţii, De Iu tot mai învăţa; dintr-o dată simţi că i se face 
capul din ce în ce mai greu. Îi era așa de somn, încât de-abia se mai ţinea pe picioare, dar se străduia 
să rămână treaz; în cele din urmă, adormi cu capul pe masă și visă că dascălul se îndrepta 
amenințător către el, cu linia în mână. De frică se trezi și văzu că în faţa lui se afla o fată cu faţa ca 
o piersică pârguită. 

— Pe mine m-a adus aici vântul și, văzând că-i lumină, am intrat, îi spuse ea zâmbind. Te rog, 
lasă-mă să înnoptez la tine! 

Speriat, De Iu răspunse: 

— Nu se poate, nu se poate! Nu pot să te găzduiesc! Caută-ţi un loc în altă parte! 

Dar fata, nici gând să se miște: 

— Cum de nu-ţi este milă de mine? Vin așa de departe şi aici nu cunosc pe nimeni, unde să mă 
duc? 

Nemaiputând răbda, băiatul spuse: 

— Nu-i vorba că n-aş vrea să te las să înnoptezi aici. Dar ce ştii tu câte necazuri am eu! Dacă 
mâine nu știu cărțile acestea pe dinafară şi, mai ales, dacă află dascălul că am găzduit o fată, mă 
omoară în bătaie! 

Fata începu să râdă: 

— Să înveţi lecţia pe dinafară e o treabă foarte ușoară. 

— Dacă zici că e o treabă ușoară, învaţ-o tu, să te văd! spuse De Iu, înfuriat. 

Fata luă cartea, o deschise la întâmplare și citi lecţia o dată, apoi închise cartea și spuse pe 
dinafară ce citise. De Iu rămase uluit: nu știa cum făcuse fata, de reușise să înveţe atât de repede. 

— Dacă mă asculți, fii sigur că mâine ai să ştii lecţia, îi spuse ea. Şi acum nu te mai chinui toată 
noaptea. 

De lu nu mai putea de bucurie și mirare. Fata deschise apoi gura şi slobozi o perlă mică, 
zicându-i lui De lu: 

— Ține în gură perla asta ce ţi-o dăruiesc, dar, ai grijă, nu cumva s-o înghiți! 

Băiatul încuviință bucuros și-și vâri perla în gură. Imediat simţi că şi fără să citească ştia cartea 
pe dinafară. Uşurat, începu atunci să vorbească și să râdă cu fata. 

Înainte, de unul singur, noaptea-i părea nesfârşită;, acum, în doi, nici nu mai simţi când se lumină 
de ziuă. 

De lu se spălă pe față și, cu perla în gură, luă cartea și se duse la dascăl. Acesta, așezând linia pe 
masă, îl puse pe băiat să spună lecţia. De Iu nu mai tremura ca altădată și spuse acum lecţia fără 
nicio greşeală, de la început până la sfârşit. Dascălul rămase mulțumit de astă dată, însă pentru a 
doua zi îi dădu de două ori mai mult de învăţat. 

A fost pentru prima dată când De lu n-a luat bătaie de când începuse să înveţe cu acel dascăl. Se 
întoarse în grabă în camera lui, unde-l aştepta fata plină de bucurie, şi-i înapoie perla. Seara n-a citit 
decât o dată și ştia lecţia pe dinafară. Fata era foarte isteaţă şi toată noaptea îi povesti tot felul de 


lucruri, așa că de-abia în zori adormi; însă după puţin se trezi și, cerând fetei perla, se apucă să mai 
repete o dată. Nici în ziua aceea De Iu nu luă bătaie, însă dascălul îi dădu mai mult de învăţat. 
Întorcându-se în camera lui, fata îl primi din nou cu bucurie și iarăși stătură de vorbă toată noaptea. 
Abia acum fata îi mărturisi că se numește Șuang Ție și că mai are o soră, pe nume Șuang Mei. 

De atunci înainte, De Iu trebui să înveţe ziua, iar noaptea şi-o petrecea discutând cu fata. 

Aşa au dus-o ei mult timp. Într-o zi, De Iu, care toată noaptea nu dormise, aţipi cu capul pe masă. 
Tocmai atunci se nimeri să-l vadă dascălul, care pe dată începu să strige. Băiatul, speriat, începu să 
tremure și din nebăgare de seamă înghiți perla. 

Când se întâlni seara cu fata, aceasta încruntă din sprâncene şi-i spuse supărată: 

— Ți-am spus să nu înghiţi perla, orice ar fi, dar tu nu m-ai ascultat, aşa că acum trebuie să ne 
despărțim. 

Mâhnit și nedorind să se despartă de fată, De Iu spuse: 

— N-ai decât să-mi tai burta și să scoţi perla. 

Îndurerată, fata îl certă: 

— Ne-am înţeles aşa de bine şi acum ce fel de vorbe sunt astea? Nu mai pot rămâne aici şi 
trebuie să plec. 

Băiatul o întrebă: 

— După ce pleci, unde să te caut? 

Fata îi răspunse: 

— N-am să-ţi ascund nimic. În Ţiao Gicuo se află Muntele celor opt comori. Acolo stau eu. 

Băiatul, mirat, o întrebă: 

— N-am auzit până acum de Țiao Gicuo. Poate sunt câteva mii de li până acolo. Cum ai să 
ajungi? 

— Nu te îngriji de mine, îi răspunse ea. Vino în curte şi ai să înţelegi cum voi ajunge. 

Pe măsură ce spunea acestea, vocea îi devenea din ce în ce mai slabă. ÎI apucă pe băiat de mână 
şi îl duse în curte. Acolo desenă o cruce pe pământ și, așezându-se în mijlocul ei, spuse: 

— Vino, vântule de răsărit, şi tu, vântule de apus, și duceţi-mă așa cum m-aţi adus! 

Şi deodată se iscă un vânt de la răsărit, apoi de la apus, și fata începu să plutească uşor, — 
precum frunzele copacilor; apoi se ridică în văzduh și se făcu nevăzută. 

Băiatul se uită mult timp după ea, apoi, mâhnit, intră în casă. Toată noaptea nu dormi de supărare 
şi nici mâncarea nu-i tihni. Iar de atunci, zi și noapte se gândea numai la Șuang Tie. Ar fi vrut să 
plece după ea, dar nu ştia unde se află acel loc; în plus, părinții săi erau cu ochii pe el. Dar cu toate 
că nu dormea şi nu mânca mai nimic, acum era mai zdravăn ca înainte. Ţinea minte tot ce învăţa. 
Cum punea mâna pe pană, literele se şi aşterneau pe hârtie, așa că dascălul fu nevoit să recunoască 
în faţa tatălui lui De lu că l-a învăţat pe acesta tot ce trebuia să știe pentru a pleca la examenul de 
demnitar. Părinţii i-au făcut băiatului bagajele, iar acesta, deşi nu avea tragere de inimă să plece, se 
gândea că, după ce va fi demnitar, va scăpa de severa supraveghere a părinților. 

De Iu trecu toate examenele şi împăratul vru chiar să-l numească demnitar în capitală, dar el ceru 
să fie trimis în cel mai îndepărtat colț de ţară împăratul îl trimise atunci pe De Iu în partea de 
miazăzi a ţării, într-un loc numit lun Nan. În drum spre lun Nan, băiatul văzu că munții erau din ce 
în ce mai falnici şi mai împodobiţi, apele mai liniștite şi mai limpezi, aşa că se gândi că nu mai era 
departe până la Țiao Gicuo. Unde ajungea, întreba de numele acestui loc, dar în zadar: nimeni nu 
auzise de el. 

Într-o zi întâlni un bătrân vânător care-i spuse că Muntele celor opt comori se afla la câteva mii 
de li depărtare. De Iu îl descusu pe vânător cum se poate ajunge acolo şi plin de speranță plecă mai 
departe. 

Merse aşa două zile și două nopți, iar a treia zi văzu că satele se răresc și că pe drum erau din ce 
în ce mai puţini trecători. După un timp întâlni un flăcău, cam de vârsta lui, care stătea tolănit la 
marginea drumului. Acesta era galben de parcă n-avea picătură de sânge în el. 

De lu se gândi că poate este bolnav sau a fost jefuit de hoți şi, apropiindu-se atunci de el, îl 


întrebă: 

— De ce stai aici întins, frăţioare? Vrei cumva să te ajut să te ridici? 

Dar flăcăul îi răspunse: 

— Să nu cumva să mă ridici! Eu sunt un om care n-are inimă. 

De lu se apropie atunci și se uită la pieptul lui deschis; văzu că-i fusese scoasă inima şi de aceea 
flăcăul îşi acoperea pieptul cu amândouă mâinile. El vru să plece mai departe, dar îşi dădu seama că 
acel flăcău rănit pare un om bun, care are nevoie de ajutor. Așa că-l întrebă: 

— Spune-mi, băiete, cum pot să te ajut? 

Flăcăul îl rugă pe De Iu să se aşeze lângă el, zicându-i: 

— Am să-ţi povestesc tot ce-am pătimit eu. Am avut nenorocul să întâlnesc cel mai rău duh de 
pe pământ. 

De lu se așeză și flăcăul începu îndată să-i povestească păţania lui: 

— Pe mine mă cheamă Uang Gi și sunt singurul copil la părinți. Cu trei ani înainte mi-a murit 
mama Și, copleșiți de durere, eu și tatăl meu am hotărât să mergem la un templu, să ardem mirodenii 
în amintirea ei. Am plecat înainte de revărsatul zorilor și după o bucată bună de drum am ajuns la 
templul Regelui de Jad. După ce am ars mirodeniile, am ieșit în curtea templului și deodată, de după 
o piatră albă, ne-a ieşit în cale o mândreţe de femeie, care a început să ne zâmbească. Tatăl meu a 
întrebat-o atunci de unde vine şi ea a răspuns că vine din spatele pietrei; apoi a întrebat-o pe cine 
mai are acasă şi ea a răspuns că nu mai are pe nimeni. După acestea, femeia a plecat. A doua zi, tata 
a trimis peţitori la casa acestei femei; ea era deja pregătită și-i aștepta la poartă. În chiar aceeași zi, 
peţitorii au adus-o în casa noastră. La puţin timp după asta, tatăl meu a plecat după treburi. 
Rămânând singură, mândreţea aceea de femeie ce crezi c-a făcut? Şi-a pipăit faţa cu amândouă 
mâinile și îndată faţa i s-a alungit și s-a schimonosit, iar unghiile de la degete i-au crescut, 
prefăcându-se în nişte cârlige. Apoi s-a apropiat de mine şi a vrut să mă prindă, dar am reușit să fug. 
Seara, i-am povestit tatălui meu tot ce se întâmplase peste zi, dar el n-a crezut nimic din ce i-am 
spus. Însă de atunci n-am mai îndrăznit să mă arăt în faţa mamei vitrege, când lipsea tata de acasă. 
Aşa au trecut câteva luni. Într-o zi, femeia aceea frumoasă, ștergându-și lacrimile, a început să se 
plângă tatălui meu: 

„Sunt tare mâhnită din cauza lui Uang Gi. Cu toate că nu-mi este fiu bun, eu îl socotesc ca și 
copilul meu, iar el nici măcar mamă nu-mi zice”. 

Auzind acestea şi temându-se mai ales să n-o supăr pe mama vitregă, dacă voi rămâne acasă, tata 
mă trimise de atunci în fiecare zi în pădure să strâng vreascuri. În pădure întâlneam zilnic o tânără 
fată care se plimba de colo-colo, apoi se mai oprea din loc în loc și îngâna ceva, iar câteodată îmi 
arunca priviri furișe. Într-o seară, când m-am întors acasă, am auzit-o pe mama vitregă spunând: 

„Dacă vrei să-l păstrezi pe fiul tău, am să plec eu, iar dacă mă vrei pe mine, trebuie să-mi dai 
inima lui”. 

Auzind aceste cuvinte, am intrat în casă şi am vrut s-o înfrunt pe mama vitregă, dar tata m-a 
oprit. A doua zi am plecat din nou după vreascuri. Eram mâhnit peste măsură şi mă gândeam: „Dacă 
voi pleca de acasă, poate că zgripțuroaica îl va pierde pe tata; dacă voi rămâne, poate că tata cu 
mâna lui mă va pierde pe mine”. Tot gândindu-mă şi chibzuind ce să fac, m-am pomenit în pădure 
şi, oftând, am spus cu obidă: 

„Munţii pot fi mutaţi din loc, apele îşi pot schimba cursul, numai necazul meu este foarte greu de 
urnit”. 

Atunci a apărut fără de veste în faţa mea acea tânără fată. Cu blândeţe, m-a întrebat: 

„Ce alt lucru mai greu există pe lume, decât să muţi munţii din loc şi să schimbi cursul apelor?” 

Pe moment n-am ştiut ce să-i răspund, gândindu-mă că aceasta era totuşi o fată și încă prea 
tânără, ca să-mi fie de folos cu ceva. Atunci ea mi-a spus: 

„De mult ştiu ce te frământă. Află că mama ta vitregă nu este alta decât zgripțuroaica din munții 
de miazănoapte-apus şi vrea cu orice preţ să-ţi mănânce inima. Însă, dacă mă vei asculta, 
zgripţuroaica nu va reuși să-ţi facă rău”. 


A deschis apoi mâna și mi-a dat o biluţă argintie, spunându-mi: 

„Zeripţuroaica îl va pune în curând pe tatăl tău să-ți scoată inima, dar tu să iei biluţa şi să spui: 
«Prefă-te!», şi atunci biluţa se va preface într-o inimă. Tu să dai tatălui tău această inimă și să fugi 
în pădure, unde vei găsi un cal. Să încaleci şi să nu oprești până nu se va opri calul singur”. 

Când m-am întors acasă, zgripţuroaica se jelea de mama focului. Oftând, tata m-a luat de mână, 
am ieșit din curte și am mers în tăcere până am ajuns în pădure. La umbra unei sălcii se afla un cal 
care aștepta. Atunci i-am spus tatălui meu: „Este oare adevărat că zgripţuroaica ţi-a cerut să-mi 
smulgi inima?” 

Tata nu se putea opri din plâns. 

„Nu mai plânge, tată! Ştiu că-ți este greu să îndeplineşti porunca zgripțuroaicei, dar este o cale să 
scăpăm din asta”. 

Am scos așadar biluţa și am făcut cum mi-a spus fata: pe dată biluţa s-a prefăcut într-o inimă, i- 
am dat-o tatălui meu, ne-am despărțit cu lacrimi în ochi și, încălecând, am plecat în goana calului. 
După un timp am auzit undeva un plânset, calul continua să gonească, dar plânsetul se auzea din ce 
în ce mai aproape, parcă ar fi fost la urechea mea. Fără să-mi dau seama ce fac, am oprit calul şi, 
când m-am uitat înapoi, am văzut o femeie îmbrăcată în alb, cu un coş în mână. Ajungând în dreptul 
meu, s-a oprit și a început să se jeluiască: „Doamne, Doamne, mi-a murit bărbatul și soacră-mea m- 
a trimis după iarbă-fără-miez. Te rog, fie-ţi milă de mine şi spune-mi unde să găsesc iarba-fără- 
miez”. 

Însă eu i-am răspuns: 

„Nu mai întreba pe nimeni, vieţuitoarele fără inimă mor, atunci cum ai să găsești iarba-fără- 
miez?” 

Cum am spus aceste cuvinte, calul s-a și prăbușit și nu s-a mai ridicat de la pământ. În acel 
moment, femeia a aruncat coșul, și-a pipăit faţa cu mâinile și deodată faţa i s-a schimonosit, iar 
unghiile i s-au lungit ca nişte cârlige. Atunci zgripţuroaica a strigat: 

„M-ai păcălit dându-mi o inimă falsă, dar acum ai să mi-o plătești”. 

S-a aruncat apoi cu furie asupra mea și, prinzându-mă, mi-a smuls inima din piept. Când mi-am 
revenit, lângă mine se afla acea tânără fată care mi-a vrut binele. Ea nu m-a dojenit că nu i-am 
ascultat sfatul, ci doar mi-a spus: 

„Ceea ce a înghiţit zgripţuroaica nu era o inimă falsă, ci o potcoavă în opt colţuri. Ea de-acum a 
murit. Dar tu eşti un om fără inimă. Eu am să plec la cele opt insule din cele patru mări, să caut 
iarba vie care-ţi va ajuta să-ţi crească din nou inima. De data asta, te rog foarte mult să-mi asculți 
sfatul. Așteaptă-mă în acest loc”. 

Şi pe dată s-a făcut nevăzută. Asta este trista mea păţanie și de aceea trebuie să stau aici. 

După ce a terminat de povestit, Uang Gi l-a întrebat pe De lu: 

— Spune-mi, poate fi cineva mai bun în lumea asta decât ea? 

Ascultând povestirea lui Uang Gi, De Iu își aduse aminte de Șuang Ţie și de perla dăruită de ea 
şi, oftând, spuse: 

— Şi eu am întâlnit o asemenea fată şi nu ştiu dacă o voi mai întâlni vreodată. 

Dar nu apucă să termine, că se stârni un vânt şi pe dată apăru lângă ei o tânără fată. Înmărmurit 
de bucurie, De lu o strigă: 

— Şuang Tie! 

Dar fata, ca şi când nu l-ar fi auzit, se îndreptă spre Uang Gi şi presără deasupra lui iarba vie. 
Imediat acesta se ridică de jos, plin de vigoare. 

De Iu, plin de îngrijorare, gândindu-se că fata poate s-a îndrăgostit de altul, o mai strigă o dată: 

— Şuang ie, oare de ce nu vrei să-mi răspunzi? 

Fata îl privi mirată și-i spuse: 

— Ți se pare, băiete, eu sunt Șuang Mei, pe sora mea o cheamă Şuang Ţie. Nu cumva tu eşti De 
lu? 

Bucuros că totuși e pe urmele fetei de care se îndrăgostise, băiatul o întrebă: 


— Unde este acum sora ta? Unde se află Muntele celor opt comori? 

Şuang Mei îi luă pe cei doi şi, trecând de pe o culme de munte pe alta, tocmai când răsărea luna 
ajunseră la poalele unui munte falnic. De jur-împrejurul acestui munte se întindea o apă limpede 
cum e cristalul. Pe munte se aflau brazi argintii, printre care sclipea un pavilion înconjurat de 
nourași. Șuang Mei făcu doar un semn cu mâna și dintr-un tufiș de papură se desprinse o bărcuţă 
care se apropie cât ai clipi de mal. Două fete frumoase ca soarele coborâră din barcă și le urară bun 
venit. Apoi se urcară cu toții în barcă. La poalele muntelui îi aşteptau mulți oameni, care îi primiră 
cu mare căldură. De Iu se tot uita în dreapta şi în stânga, dar printre atâtea fete frumoase nu o vedea 
pe Şuang Ţie. Apoi se îndreptară cu toții spre pavilion; la poartă îi aştepta un bătrân. Șuang Mei îi 
spuse: 

— Acesta este De lu! 

Iar bătrânul răspunse: 

— Bine ați venit! Intraţi în curte! 

De Iu intră în prima curte, și din prima în a doua, şi din a doua în a treia, până ajunse într-o 
cameră de oaspeţi mare şi răcoroasă. Acolo, bătrânul îl ospătă pe cinste. Băiatul însă era cu gândul 
la Şuang ie şi se tot mira de ce nu mai apare odată. După ce au fost strânse bucatele, bătrânul 
spuse: 

— Pari foarte obosit de drum şi ar trebui să te odihnești. 

ÎI conduse într-o cameră liniştită, ce era împodobită cu lucruri din lac roşu şi argint filigranat, dar 
fata nu era nici aici. ÎI cuprinse îngrijorarea și abia cu greu adormi. 

Nici a doua zi dimineaţă, Șuang Ţie nu se arătă. Bătrânul spuse din nou: 

— Şuang Mei, du-i pe băieţi la Muntele de Răsărit, să se mai distreze! 

După ce ieşiră din curte, De Iu întrebă: 

— Unde este Șuang ie, de ce nu se arată deloc? 

Dar Șuang Mei nu-i răspunse. Îi duse pe băieți la Muntele de Răsărit: la poalele acestuia curgeau 
ape cristaline; pe munte erau numai flori. Nu trecu mult și întâlniră o mulțime de fete îmbrăcate în 
straie roșii Și verzi, care se plimbau pline de veselie. De Iu nu avea ochi să le vadă. Șuang Mei şi 
Uang Gi se ţineau de mână și se bucurau, dar De Iu se simțea și mai singur. 

A treia zi, bătrânul o îndemnă pe Șuang Mei să-i ducă pe cei doi la Muntele de Apus. Muntele 
acesta era acoperit cu bambus, iar stâncile erau mai frumoase decât cele pictate în tablouri. Fetele 
care se plimbau pe munte erau tot atât de frumoase ca Șuang Ţie. Șuang Mei şi Uang Gi erau şi mai 
fericiți, iar De Iu şi mai întristat. 

A patra zi, bătrânul o trimise pe Șuang Mei cu băieţii la Muntele de Miazăzi. Însă doar ce ieșiră 
din curte și De lu, nemaiputându-se stăpâni, zise: 

— Degeaba îmi arăţi toate frumusețile, mai bine mi-ai arăta-o pe Șuang Ţie. Pentru ea am venit 
aici. 

Auzindu-l vorbind astfel, Şuang Mei se schimbă la față şi răspunse: 

— Am să-i spun lui Şuang Ție că vrei s-o vezi; să vedem care e şi părerea ei. 

Apoi fata, fără să mai piardă vremea, plecă la Muntele de Miazănoapte, de unde se întoarse cu 
răspunsul că Şuang Ție vrea să-l vadă pe băiat. 

Plecară împreună la Muntele de Miazănoapte. Aici intrară într-o peșteră de piatră. În fundul 
peşterii, pe o piatră, sta cățărată o vulpe roşie, care sări jos și le ieși în întâmpinare. Șuang Mei 
spuse: 

— Aceasta este Șuang Ție! 

Cuprins de durere, De lu se aplecă şi luă vulpea în braţe. Șuang Mei adăugă: 

— Şuang Ţie nu mai are perla, fiindcă tu ai înghiţit-o; de aceea nu și-a mai putut recăpăta 
înfăţişarea omenească. De atunci stă ascunsă aici, de unde n-a mai ieșit şi cu nimeni nu s-a mai 
văzut. 

Lacrimile îl podidiră pe De Iu şi începură să i se prelingă pe obraz; vulpea începu să plângă și ea. 
După un timp, Şuang Mei spuse: 


— Trebuie să plecăm. 

Vulpea sări atunci din braţele lui De Iu, dar acesta, cu inima grea, zise: 

— Numai din cauza mea Șuang ie a ajuns ceea ce este și stă închisă în această peşteră rece de 
atâta timp. Nu pot acum s-o mai părăsesc. 

Și luă din nou în braţe vulpea. 

Văzând aceasta, Şuang Mei spuse: 

— De lu, dacă tu o mai iubeşti pe Şuang Ție, cum am văzut, aşteaptă aici şi eu mă voi duce ca 
gândul în pădurea de pe Muntele de Miazănoapte și oricât de tare va fi vântul, oricât de mare 
zăpada, nu mă voi întoarce până nu voi aduce cu mine iarba care are puterea să dea afară perla pe 
care ai înghiţit-o. 

Și se făcu nevăzută. 

De Iu aşteptă în peştera de piatră o zi, apoi încă una şi, în cea de-a treia zi, deodată apăru în fața 
lor Șuang Mei. În mână ţinea un fir de iarbă și-i spuse lui De Iu: 

— Dacă vei mânca acest fir de iarbă, vei putea să dai afară perla înghițită. 

De lu luă degrabă iarba din mâna fetei şi începu s-o mănânce, dar iarba aceea era mai amară 
decât fierea. Băiatul nu se dădu bătut şi o înghiţi pe toată. Atunci simţi un zgomot în pântece şi, 
când deschise gura, scuipă perla lui Șuang ie. Îndată vulpea se ridică în două picioare şi se prefăcu 
în fata frumoasă de care se îndrăgostise De Iu. E greu de descris bucuria lor, văzându-se din nou 
împreună. 

În aceeași zi a fost mare sărbătoare: nunta celor două perechi de tineri, care au trăit fericiţi până 
la adânci bătrâneți. 


Duhul Scorpionului 
poveste chineză 


Cu mult timp înainte, când orezul se măcina aproape zilnic cu piatra de moară, trăia un flăcău 
care abia se însurase. Lângă casa lui locuia vărul său, care avea doi copii. ŞI într-o zi, flăcăul o ajută 
pe tânăra-i nevastă să ducă orezul la moară, apoi plecă pe deal să taie iarbă. După o bucată de timp, 
răzbindu-l foamea şi setea, se întoarse. Apropiindu-se de moară, se miră că măgărușul mai învârtea 
roata şi că în jur era atâta linişte. Bruma de grăunţe trebuia măcinată de mult, de acum trebuia să fie 
şi masa gata. Când ajunse mai aproape, văzu coşul tot acolo unde-l aruncase, iar grăunţele se 
făcuseră pulbere. Roata tot se mai învârtea, dar nevastă-sa nu se zărea pe nicăieri. Să fi zis că a 
plecat la mamă-sa, nu s-ar fi putut să plece fără să-i spună şi lui; să fi zis că a fugit, n-avea de ce: de 
când se luaseră nu se certaseră niciodată. 

Deshămă măgarul, strânse făina şi apoi plecă acasă. Dar nici acasă nu dădu de nevastă. Se mâhni 
aşa de tare, că nu mai avea chef de nimic. Ce să facă? Începu să întrebe de ea în stânga și-n dreapta, 
dar nimeni nu-i văzuse nevasta. 

Se întoarse la moară, intră înăuntru şi, ridicând piatra, văzu dedesubt o crăpătură din care ieși un 
scorpion negru de parcă era dat cu lac; avea un ac mai mare decât un ci. Atunci înţelese că acel 
scorpion îi ucisese nevasta. În acea clipă, scorpionul se repezi la el, dar băiatul, sprinten, se feri în 
grabă. Alergă afară, luă secera pe care o lăsase lângă moară şi, lovind cu ea în burta scorpionului, îi 
tăie acul. Când să mai lovească o dată, scorpionul se prefăcu pe dată într-un nor negru care se ridică 
în văzduh. Din mijlocul norului se auzi un glas: 

— Băiete, peste trei ani să te pregătești, că-ţi voi lua viaţa. 

Înfuriat, tânărul zvârli secera după nor, dar norul începu să se rotească spre miazănoapte-apus. 
Uitându-se în jos, tânărul mai văzu în piatra de moară o gaură adâncă şi întunecată: acolo erau 
îngrămădite lucrurile nevestei lui. 

De atunci, tânărul ducea o viaţă singuratică. Când se întorcea de la moară nu-l mai aștepta 
nimeni cu masa pusă şi lampa aprinsă, nu mai avea cu cine schimba o vorbă. Ascuţise secera ca 


briciul şi o purta totdeauna cu el. 

Aşa trecu mai bine de o jumătate de an, până ce într-o zi, când se întorcea de pe deal, văzu o fată 
care stătea pe o piatră la marginea drumului şi vărsa lacrimi amare. Atunci tânărul se apropie de ea 
și o întrebă: 

— E târziu, de ce stai aici și plângi? 

Fără măcar să se oprească din plâns, fata îi răspunse: 

— Frăţioare, vezi-ţi de drumul tău și nu te opri din cauza mea. Eu sunt o biată orfană, am rămas 
și fără mamă și fără tată şi nu mai are niciun rost să mai trăiesc. 

Tânărul îşi simți şi el ochii umezi. Se uită în Jur, dar nu se vedea nimeni. Afară se întunecase 
deja, lumea în sat dormea. Își frământa mintea ce să facă el acum cu această fată? După un timp, 
luându-și inima în dinţi, spuse: 

— Nu mai plânge, hai acasă la mine! 

Fata își șterse atunci lacrimile și acceptă să meargă cu el. 

Ajungând acasă, tânărul se gândi că dacă va găzdui fata îi vor ieşi tot felul de vorbe. Se duse 
alături la vărul său, să se sfătuiască. Nevasta acestuia nu se culcase încă și tocmai se căznea să 
croiască niște bonețele pentru cei doi copii, dar, oricum măsura, tot nu ieșeau două boneţele dintr-un 
petecuţ de material. Tânărul le povesti cum a găsit-o pe fata aceea pe drum şi cum a adus-o acasă. 
Apoi zise: 

— Vere, dacă vrei, vino la mine să dormim împreună şi trimit fata aici, să doarmă cu nevasta şi 
copiii tăi. 

Zis şi făcut. Tânărul luă fata și o duse acasă la vărul său. Copiii adormiseră de mult, dar femeia 
tot se mai chinuia cu măsuratul. Văzând că tânărul îi zice acesteia verișoară, fata începu şi ea să-i 
zică verișoară, de parcă se cunoşteau de când lumea. 

Apoi cei doi au plecat. 

— Verişoară, îi zise fata, nu te mai chinui, dă-mi să-ţi fac eu boneţelele. 

Luă foarfeca și din două tăieturi le croi, apoi le cusu. Mai mult, brodă pe una un fenix şi pe 
cealaltă un bujor, încât femeia nu mai putea de bucurie uitându-se la ele. În sinea ei se gândea: 
„Fata aceasta străină este frumoasă, harnică și pricepută, noroc de cine o va lua de nevastă”. O 
întrebă pe fată: 

— Cum ţi se pare vărul meu? Dacă ar fi după mine, aș zice că vă potriviţi. Tu nu mai ai pe 
nimeni pe lume, iar lui i-a murit nevasta. 

Fata lăsă capul în jos şi îngăimă: 

— Mă tem că vărul dumitale nu mă vrea! 

Bucuroasă că fata nu este împotrivă, femeia o luă de mână şi-i spuse: 

— Fii liniştită, vorbesc eu cu el. 

A doua zi, cum se lumină, femeia se și duse la tânăr acasă şi-i zise: 

— Vere, ţi-am găsit o nevastă cum nu se poate mai bună! 

Deși bănuia despre ce este vorba, totuși o întrebă: 

— La cine te-ai gândit? 

Verișoară-sa îi vorbi cu căldură de fata aceea străină, lăudând-o în fel și chip. Bărbatul ei însă, 
fire care nu se aprindea atât de ușor, încruntă sprâncenele și zise: 

— Dar nu știm de unde vine, nici ce-i cu ea. Să se însoare cu o fată găsită pe drum? 

Dar nevastă-sa nu se lăsă: 

— Ce nevoie are de toate astea? Se vede cât de colo că e o fată bună și vărul nostru are nevoie de 
o nevastă care să-i facă de mâncare şi să-i coasă hainele. Tu habar nu ai cât de greu e să trăieşti 
singur. 

Bărbatu-său nu mai avu ce zice și tânărul acceptă în cele din urmă să se însoare cu fata. Într- 
adevăr, o duceau foarte bine. Fata era potolită la vorbă și foarte harnică. Tânărul era mulțumit și 
toată lumea îi vorbea numai de bine. După vechiul obicei, tânărul îşi ascuţea mereu secera și ziua o 
purta cu el, iar noaptea dormea cu ea sub pernă. Nevastă-sa, nu se ştie de ce, cum vedea secera, se 


schimba la față. Într-o zi începu să plângă fără de veste în faţa lui. Tânărul, crezând că-şi plânge 
iarăşi părinţii, se apropie de ea s-o mângâie, dar fata îl îmbrânci cât colo. El nu ştiu ce să mai 
creadă. Fata se opri din plâns, îşi şterse lacrimile şi-şi văzu mai departe de treabă. Însă în aceeași 
seară, înainte de masă, îi zise: 

— Cum să nu fiu supărată, sunt nevasta ta, dar te porți cu mine ca și cu o străină. 

Tânărul, neştiind de ce vorbeşte astfel, o întrebă: 

— De ce crezi treaba asta? 

Oftând, fata zise: 

— Dacă nu vezi în mine o străină, de ce nu te desparţi de secera asta nici ziua, nici noaptea? 

Tânărul îi răspunse: 

— Port mereu secera cu mine pentru a mă apăra de Duhul Scorpionului. 

Izbucnind în râs, fata spuse: 

— Dar viteaz mai eşti! Despre ce duh tot vorbeşti? Și chiar dacă ar fi așa, tu crezi că se sperie 
Duhul Scorpionului de secera ta? Vezi-ţi de treabă, bărbate, cu nălucirile tale! 

De atunci, tânărul nu mai purtă secera cu el, iar nevastă-sa nu mai plânse. Și au trecut câteva luni 
fericite. Apoi, într-una din zile, ea-i zise: 

— Bărbate, înainte de moarte, părinții mei mi-au mai lăsat unele lucruri. Pe cât văd, anul acesta 
nu ne va fi de ajuns orezul. Mă duc să vând lucrurile alea și să mai cumpărăm un mu™ de pământ. 

Cum el nu se împotrivi, ea făcu ordine prin casă şi apoi plecă. 

În ziua aceea, văru-său se dusese să culeagă vreascuri. Tocmai se cățărase într-un copac înalt, să 
taie nişte uscături. Aruncându-şi din întâmplare privirea în Jos, o zări pe nevasta vărului său 
alergând și strecurându-se în mare grabă într-o peşteră. Părându-i-se ciudat, vărul rămase cu ochii la 
peşteră. Așteptă ce aşteptă, dar ea nu mai ieși. Cobori atunci din copac şi tiptil, tiptil, se apropie de 
peşteră; când fu foarte aproape, se uită înăuntru printr-o crăpătură. Se sperie atât de rău de ceea ce 
văzu, că i se făcu părul măciucă în cap. În peşteră se afla un scorpion uriaș, lângă care era o piele 
verde ca veninul. De frică, omul nu mai apucă să strângă vreascurile pe care le tăiase, ci o ţinu tot 
într-o fugă până ajunse la văru-său acasă şi-i spuse tot ce văzuse. 

Auzind unele ca acestea, tânărul luă din nou secera și începu s-o ascută de zor. A doua zi, se 
întoarse și nevastă-sa. Îi dădu bărbatului nişte bani, zicându-i: 

— Ai grijă ce faci cu banii, nu-i cheltui într-o singură zi. Tot ce mai aveam acolo am vândut, dar 
n-am adus decât o parte din bani. Ce-a mai rămas, am să iau la anul. 

Apoi se apucă zorită de treabă. Văzând toate acestea, tânărul și-a zis: „Uite ce nevastă bună am! 
De unde până unde să fie ea Duhul Scorpionului?” Și puse secera bine. 

După câtva timp, îi spuse vărului său: 

— Vere, poate că n-ai văzut bine atunci. 

Mai trecu așa o bucată de timp. Văru-său îi purta mereu de grijă, dar nevastă-sa nu credea nimic. 

— Dacă e Duhul Scorpionului, îi spunea ea adesea, n-ar mai trăi cu el de atâta timp! 

Bărbatu-său n-avea chef să se certe cu ea și doar dădea din cap. După puţin timp își aduse aminte 
că scorpionul își schimbă pielea la un an o dată și hotărî să aștepte. 

În anul următor, el începu să se ducă mai des după vreascuri şi de câte ori se ducea, dădea 
târcoale în jurul peșterii. Într-o bună zi, când se uită prin crăpătură, dădu iarăși cu ochii de acel 
scorpion uriaș; lângă el era și de data asta o piele verde ca veninul. Tot atunci plecase şi nevasta 
vărului său de acasă. Fără să piardă vremea, o rupse la fugă spre casă și, luându-l de mână pe văru- 
său, îl aduse repede la peșteră. Se lăsase întunericul, tot muntele era scufundat în beznă, doar în 
peşteră licărea o lumină. Tânărul se uită prin crăpătură şi văzu ochii scorpionului strălucind ca 
focul, iar pe burtă zări un ac, dar nu atât de mare ca acela pe care 1-l tăiase. Luă un bolovan şi vru 
să-l arunce în scorpion, dar deodată în peşteră se făcu întuneric şi nu mai văzu nimic. 

Când se întoarse acasă, tânărul își găsi nevasta veselă și zâmbitoare, mai mieroasă ca oricând; 
ea-i dete și de astă dată o pungă doldora de bani. Văzând aceasta, tânărul lăsă iarăşi secera de-o 

parte. 

Zilele treceau una după alta. Văru-său pândea tot timpul. Într-o zi îl chemă pe tânăr la el acasă, îi 
arătă o furcă de fier înroşită în foc și-l trimise să omoare scorpionul, adică pe acea fată străină cu 
care se însurase nu de mult. Dar văzându-şi nevasta dormind, tânărului i se muiară mâinile și ezită 
s-o lovească. În acel moment ea se trezi și, dând cu ochii de furca înroşită din mâinile bărbatului ei, 
se rostogoli o dată și se prefăcu în scorpion. Ochii ei, acum ca doi bulgări de foc, începură să 
strălucească. Tânărului îi trecu pe dată slăbiciunea și se repezi la scorpion, vârând furca în el. 

Atunci se auzi glasul scorpionului: 

— Mai trebuia să-mi schimb pielea doar o singură dată şi-mi creștea la loc acul cel veninos. Mai 
aveam numai un an și te omoram! 

Spunând acestea, își dete duhul. 

Aşa a scăpat tânărul pentru totdeauna de Duhul Scorpionului. 


Doi frați şi aurul 
poveste chineză 


Trăia odată o babă care avea doi feciori; cel mic era foarte harnic şi cinstit, însă cel mare era 
leneș, lacom și apucător. 

Într-o zi târzie de toamnă, când cădeau frunzele copacilor şi vânturile băteau a jale, baba se 
îmbolnăvi grav şi presimţi că o să moară. De aceea îi chemă pe cei doi feciori și le spuse: 

— Dragii mamei, eu voi muri curând; după ce nu voi mai fi cu voi, aş dori să trăiţi împreună, să 
nu vă pizmuiţi, să munciţi alături ca să aveţi spor, să fiți fericiți mereu. 

Abia ce termină de spus acestea, că se şi stinse din viaţă. 

Moartea mamei lăsă urme adânci în sufletul celui mai mic dintre feciori, şi el chiar se topea de 
dorul ei. Fiul cel mare însă, care era însurat, se bucura. După numai trei zile de la moartea ei, el îi 
spuse fratelui mai mic: 

— Tu ştii că eu am o familie, greutăţi mai mari... Ar fi bine să ne despărțim, eşti destul de mare 
ca să muncești Şi să trăieşti singur. Tu poți chiar pleca de la casa părintească, poţi lua chiar plugul 
din ograda noastră şi acest vas. Boul şi toate celelalte însă rămân aici, la noi... 

Băiatul cel mic, bun la suflet cum era, nu se împotrivi şi plecă de acasă. Mult timp bătu el 
drumurile prin sate și oraşe, prin păduri. Într-o noapte, poposi într-o pădurice. Se aşeză pe o piatră și 
începu să cânte din fluier. Cânta şi tot cânta, parcă dorea să-și cânte toate suferințele. După puțin 
timp, adormi de oboseală. Deodată se ivi de undeva un bătrân cu barba lungă până în pământ. Stătu 
lângă băiat până ce acesta se trezi. Apoi bătrânul îl luă şi-l duse pe Muntele Soarelui. Băiatul văzu 
acolo mulți galbeni, nespus de mulţi, care străluceau ca niște oglinzi cu mii şi mii de feţe. Băiatul se 
miră foarte mult și încă nu pricepea unde ajunsese. Bătrânul îi spuse însă: 

— Bietul meu copil, iată, sunt aici atâţia galbeni, te rog să opreşti din ei câţi vrei... 

Aurul acela, care-i lua ochii, nu-l ameţi pe băiat. Luă doar puţini galbeni şi-i mulțumi din 
adâncul inimii bunului bătrân. 

Când se trezi sub copaci, băiatul se frecă la ochi și regretă că numai în vis pot fi oamenii fericiţi. 

Dar, vai, ce bucurie!... La rădăcina unui arbore de lângă el, zări într-adevăr niște galbeni. Nu-i 
venea să creadă, dar era adevărat. Din clipa aceea, băiatul, lipsit de griji, trăi altfel... 

Vestea ajunse fără zăbavă și la urechea fratelui său mai mare. Îndată acesta se gândi să facă la 
fel, dar, mai mult, își dori să înoate în aur... Se duse deci la fratele său mai mic pe care-l rugă să-i 
spună cum a ajuns pe Muntele Soarelui. Acesta, inimos și bun la suflet cum era, îi povesti totul. 
Fratele său cel lacom porni îndată spre păduricea cu pricina, adormi şi fără de veste se trezi pe 
Muntele Soarelui. Și când văzu grămezile strălucitoare de aur, își spuse: „Ce bine ar fi ca acest 
munte galben să fie alături de casa mea”. Cum însă nu era cu putinţă aceasta, vâri galbeni peste 
galbeni în doi saci mari aduși înadins şi mai vâri cât putu în buzunare. Ajunse acasă cu mare 


greutate, gâfâind și transpirând tot, dar cu mare bucurie: avea atâta aur... mai mult chiar decât îşi 
dorise. 

A doua zi dimineața, când desfăcu sacii, ce credeţi că găsi într-înșii? N-o să vă vină să credeţi, 
dar adevărat a fost: găsi doar pietre și bolovani! Iată ce cărase în spinare, cu atâta amar de trudă, 
omul cel lacom... 

De prisos să vă mai povestim ce s-a întâmplat. Deh, năravul din fire n-are lecuire... 


Povestea vânătorului 
poveste chineză 


Trăia odată un vânător care era cunoscut de toți din juru-i ca un om harnic, iscusit şi drept. Nu o 
dată se întorcea de la vânat cu pradă bogată. Cu toate acestea, el ducea o viaţă plină de griji, pentru 
că-l asuprea un boier lacom. Boierul acesta avea o moşie fără de margini, se scălda în aur, de mult 
ce avea, dar de asuprit tot asuprea. Cine se așeza cu casa în apropierea moșiei acestui boier, era ca şi 
robul său. 

Vânătorul nostru, sărac cum se afla, nu putea nici măcar să-și ia o soție, pentru că asta ar fi 
însemnat să muncească mai mult pentru boierul cel hapsân. 

Într-o zi ca toate celelalte, vânătorul fu foarte amărât: nu prinsese măcar o pasăre, necum un 
iepure sau vreo dropie*”. Istovit de alergătură, se aşeză la rădăcina unui copac, pe iarba crudă. Nu-i 
venea să se întoarcă acasă, unde-l aştepta frigul şi foamea. 

— Ah, vai de mine! zise el oftând. Astăzi n-am avut noroc la vânat, nici bunul Dumnezeu nu a 
vrut să mă ajute! 

Pe dată îl cuprinse o moleșeală și, istovit cum era, era gata-gata să aţipească. În acea clipă, însă, 
auzi un glas sfâşietor, dar stins: 

— Salvează-mă, om bun, salvează-mă!... 

Vânătorul se frecă atunci la ochi, privi în direcția de unde venea glasul stins și întrezări un pește 
care se zbătea pe fundul unei mlaştini secate. Sărmanul de el!... Avea gura deschisă larg, de parcă 
dorea să soarbă tot aerul din văzduh, în lipsă de apă, şi avea ochii mici şi negri ca mărgelele, tare, 
tare tulburi, parcă plângeau. Făcându-i-se milă de acel peşte gata să moară, vânătorul îl scoase din 
mlaştina fără apă şi-l aruncă într-un râu limpede şi rece. Peştele, îndată ce se văzu în lumea lui, 
parcă era altul; își mișca întruna coada lui cu solzi sclipitori, în semn de salut și recunoștință către 
vânător. Ochii îi râdeau acum, aripioarele sale parcă dansau în valurile de cristal... 

Pentru vânător însă noaptea veni tristă. Se culcă lângă copac, pe un pat de frunze, cu mâinile 
căpătâi, învelit cu cuvertura înflorată a stelelor sclipitoare ale cerului. Și nu ştiu nici el cât dormise, 
când se trezi din somn; se pomeni deodată pe un pat moale ca puful, într-o casă solidă şi cu multe 
camere, bine clădite și frumos aranjate; în mijlocul camerei unde se afla, văzu o masă întinsă, cu fel 
de fel de bucate alese... Uimirea îi fu şi mai mare când, alături de el, zări o fată frumoasă — 
frumoasă ca soarele, care-i zâmbea cu blândeţe. Vânătorul privea toate acestea şi se întreba: oare 
sunt în vis? 

Ca să-i arate anume că nu visează, fata cea frumoasă zise: 

— Nu te mira atâta... Eu sunt fiica Zeului mării. Îți mulțumesc din suflet că m-ai salvat de la 
pieire. Acum m-am pregătit să mă iei de soție. 

Bucuros şi fericit cum nu-și închipuia că poate fi un om în viața lui, vânătorul trăia parcă într-o 
lume de basm, deşi pipăia cu mâna lui totul, deși vedea cu ochii lui casa, lucrurile din ea și mai ales 
pe frumoasa fiică a Zeului mării. Se căsători așadar cu fata şi de atunci ea făcea treburile casei, iar 
el aducea vânat proaspăt. Având de toate, trăiau în linişte şi se iubeau. 


509 dropia (Otis tarda) este o pasăre de stepă specifică stepelor din familia Otididae care trăieşte în sud-estul 


Europei şi zonelor cu climă temperată din Asia 


Dar despre bucuria vânătorului și despre viaţa lui fericită află curând, nu se ştie cum și când, 
boierul cel hapsân, cu inima de piatră. ÎI rodea acum ambiția să aibă şi el o soţie așa de frumoasă 
cum avea vânătorul. Nici nu vă închipuiţi la câte vicleşuguri şi uneltiri se gândi, care de care mai 
îngrozitoare. Trimise deci boierul pe cineva să-l cheme pe vânător la curte. Și vânătorul veni. 

— Vă sărut dreapta, mărite. Cu ce vă pot fi de folos? 

— Am auzit că ești capabil, priceput şi dârz. Vreau să mă conving astăzi de aceste calităţi ale 
tale. Iată dar de ce te-am chemat: am aici această traistă cu susan amestecat. Să împărţi susanul în 
două, după culoare: grăunţele albe de o parte, cele negre de altă parte. Doar până mâine dimineaţă 
trebuie să termini această treabă. Dacă nu vei izbuti până în zori, să ştii din capul locului: te voi 
alunga de aici, iar soţia ta va trebui să rămână la mine... 

Vânătorul se întoarse acasă negru de supărare, vedea bine că boierul acesta și-a pus în gând să-l 
piardă. Dar, când îi află supărarea, soția sa îl linişti: 

— Nu fi mâhnit, dragul meu! Eu știu cum să fac lucrul acesta, te asigur că mâine va fi aşa cum a 
cerut el. 

Şi vânătorul, care avea mereu încredere în ce spunea ea, adormi curând în acea seară. Soţia lui 
însă nu se culcă. Ea scoase dintr-un anume buzunar o cutiuță năzdrăvană. Fu de ajuns să sufle doar 
de trei ori în acea cutiuţă, şi pe neașteptate se iviră milioane de furnici. Ele începură să care 
grăunţele de susan ce fuseseră împrăştiate acolo pe podea, în două grămăjoare: una albă, una 
neagră. 

Când se trezi în zori de zi, vânătorul rămase tare mirat de ceea ce văzu. Luă însă susanul astfel 
împărțit și se înfățișă boierului. Când văzu asta, boierul încremeni și-și mușcă limba de ciudă, 
înghițind în sec. Ca să nu se dea bătut, zise: 

— Mi s-a spus că trăiești în mare bogăţie. Poate că soţia ta te-a făcut bogat. Vreau să ne 
măsurăm bogăţiile: aurul, argintul, nestematele, perlele, coralul, jadul, fildeșul... Dacă tu vei fi 
puţin mai bogat decât mine, atunci rânduielile vor fi aceleași pentru amândoi. De aceea să vii cu 
bogăţiile, cu aurul în primul rând, pe stepa din margine. Acolo vor fi de faţă toţi supușii mei, să 
vadă care e mai bogat dintre noi doi, care este deci mai puternic şi în drept să stăpânească... 

Şi mai abătut se întoarse acasă vânătorul. El ştia că are drept avere doar cele două mâini, iar în 
casă trăia omenește, nu se scălda în bogății, precum boierul. Dar soția lui, auzind cele poruncite de 
boier, îl linişti: 

— Nu fi mâhnit, dragul meu... Vom şti să câştigăm întrecerea asta, la care te-a chemat boierul. 
Doar să mă duci mâine la stepa aceea. 

Şi parcă vânătorului îi veni iarăşi inima la loc, că i se frânsese de atâta amărăciune. 

A doua zi, la locul întrecerii, se adunară oameni de pretutindeni. În mijlocul stepei, boierul 
cărase toată noaptea aurul său. Și era atâta aur, de parcă crescuse din el un deal. Un deal care 
strălucea... Vânătorul veni în zori, însoţit de soţia sa. Atât avea vânătorul: pe soţia sa. Când văzu 
aceasta, boierul cel răutăcios izbucni în hohote de râs, fiind sigur că va ieşi învingător: 

— Ha, ha, ha... Ha, ha, ha... Ha, ha, ha... Bine că mi-ai adus-o, în sfârșit! rânji el cu gura până 
la urechi, socotind că deja vânătorul se dăduse bătut. 

Dar nu termină, că soția vânătorului îl şi opri: 

— Să nu râdem înainte. Ştiţi zicala: Cine râde la urmă râde mai bine... Priviţi bogățiile noastre! 
zise ea, arătând cu mâna dreaptă spre răsăritul stepei. 

Şi ce văzu boierul? Ce văzură toți, când se uitară spre răsărit? Un munte de aur se ridica pe geana 
zării, creștea și creştea muntele de aur luminând stepa și minunând ochii cu strălucirea lui 
orbitoare... 

Oamenii izbucniră în strigăte, ca la o victorie, şi aplaudară victoria vânătorului și a frumoasei lui 
soţii. Numai boierul nu zise nimic, numai ochii lui nu se luminară. Nu avea de ce să se bucure. 
Fusese înfrânt şi acum, dar acum mai dureros ca înainte: în fața oamenilor. 


Însă, când un gând rău își sapă drum în mintea cuiva, el nu se pierde lesne. Așa și cu boierul: îl 
rodea invidia din ce în ce mai tare și voia cu orice chip să-i ia vânătorului soţia. Doar la asta se 
gândea zi și noapte. 

După o scurtă vreme de la întrecere, boierul hotărî să-şi adune străjerii şi să-l ucidă pe vânător în 
luptă. Porunci vechilului să adune toți oamenii de pe moşia sa. Apoi îl chemă pe vânător şi 
mângâindu-şi burta pântecoasă, ca un butoi de mare, îi spuse: 

— Ştiu că lupţi vitejeşte. Dacă așa stau lucrurile, arată-ți vitejia în luptă cu oamenii mei. 

Vânătorul se întunecă, dar, uitându-se la soţia sa care-l însoţise şi de astă dată, întâlni privirea ei 
încurajatoare. Așadar, primi lupta. El și soţia lui se aflau în fața ostașilor, călări, cu armuri de argint, 
cu paloșe strălucitoare: erau gata să înceapă bătălia. Dar şi soția vânătorului scoase atunci cutiuța 
năzdrăvană, suflă de trei ori şi... ce să vezi? În spatele ei și al vânătorului se iviră, ca din pământ, 
puzderie de ostași, mai mulți și mai bine pregătiţi de luptă. Armele zăngăniră și văzduhul se umplu 
de chiote de luptă. Într-o clipă, praf şi pulbere rămase din oastea boierului. Iar boierul cel hapsân nu 
scăpă nici el de pieire: îl dobori chiar săgeata vânătorului. 

După moartea boierului, vânătorul, bun la suflet cum era, împărți oamenilor săraci toate bogăţiile 
acestuia. El trăi fericit de atunci, fără să-l mai supere nimeni, şi poate mai trăieşte și astăzi alături de 
fiica Zeului mării... 


Bătrânul grădinar și Zâna Florilor 
poveste chineză 


În timpul domniei împăratului Renzong din dinastia Song, în sătucul supranumit Eterna armonie, 
trăia un bătrân grădinar pe nume Qiu Xian, văduv și fără copii, care avea o căsuţă și un petec de 
pământ. lubea nespus florile. Când făcea rost de o plantă rară, era mai bucuros decât ar fi avut cel 
mai prețios giuvaer. Când pleca de acasă pentru niscaiva treburi urgente şi în drumul său trecea pe 
lângă vreo grădină, cerea voie să intre să o privească mai îndeaproape. Dacă vedea doar plante 
obișnuite sau pe care le avea și el, părăsea grădina fără nicio umbră de supărare, dar dacă era vorba 
de vreo specie rar întâlnită, pe care nu o avea, sau de flori care la el în grădină se ofiliseră, rămânea 
țintuit locului vreme îndelungată şi uita de toate. Când se găseau de vânzare flori minunate și n-avea 
bani, îşi lăsa zălog hainele cele mai bune și le cumpăra oricât ar fi costat. Cu timpul, în jurul 
locuinţei sale apăru o adevărată grădină. 

Aceasta era înconjurată de un gard din bambuşi, pe care se cățărau trandafiri, ruguri de mure, 
plante ornamentale şi exotice. La picioarele gardului viu se îngrămădeau nalba roşie, iasomia, 
busuiocul și macul roșu. Urmau la rând crinii, azaleele, orhideele, crizantemele, cameliile, narcisele, 
magnoliile şi multe alte. Când toate acestea erau în floare, gardul părea un imens și splendid 
paravan. De la poarta de miazăzi a grădinii se deschidea spre interior o alee de bambuși şi chiparoşi. 
Aleea te conducea la o căsuță cu mai multe încăperi înalte și cu ferestre mari. Florile înveseleau 
grădina şi casa în toate anotimpurile, iar parfumul lor desfăta. 

Prunișorul de iarnă se dovedea neîntrecut, orhideea emana un miros îmbătător, camelia era plină 
de graţie, caisul, zâmbitor și mândru, iar crizantema înfrunta curajoasă bruma. Narcisa avea albeaţa 
zăpezii, bujorul strălucea de frumuseţe, magnolia se înălța zveltă la marginea terasei, iar lotusul se 
legăna încetişor pe oglinda lacului. Farmecul rodiei era de neînchipuit, frumuseţea bujorului alb, 
fără seamăn. Dafinul îşi trimitea parfumul până în înaltul cerului, nufărul își întindea florile pe 
luciul lacului singuratic. Părul era și mai auriu sub razele lunii, piersicul surâdea soarelui din zori. 
Azaleele și trandafirii înfloriți păreau întinse brocarturi împodobite pe margini cu mușcate și 
petunii. Erau mii şi mii de flori şi parfumuri dintre cele mai diferite. 

Căsuţa bătrânului era străjuită de un lac. Pe malul apei Qiu Xian amenajase taluzuri, pe care 
plantase sălcii şi piersici. Lotusul înflorit părea un întins curcubeu coborât pe oglinda lacului. Bărci 
de toate mărimile și culorile alunecau alene pe luciul apei, purtate de adierea uşoară a brizei. La 


umbra sălciilor, cu lotcile trase la mal, pescarii își aruncau undiţele și rămâneau tăcuţi în așteptarea 
peştilor. Păsări de tot felul își găsiseră aici un adevărat paradis. 

Qiu Xian se trezea încă din zori. Mătura frunzele căzute și uda grădina de două oră pe zi, 
dimineaţa şi seara. Dacă-i înflorea o floare, era în culmea fericirii și toasta de trei ori „în sănătatea 
ei”. Cânta şi fluiera de bucurie, iar atunci-când obosea de atâta petrecere, se culca printre straturile 
de flori, punându-și sub cap o piatră în chip de pernă. 

Pe timp de arșiță stropea la vreme grădina. Când era furtună își lua la repezeală o haină şi o 
pălărie de paie şi se plimba printre flori pentru a le proteja pe cele mai slabe. Dacă era nevoie, stătea 
în grădină și câte o noapte întreagă. Plângea când vedea că o floare era pe cale să se ofilească. 
Fiindu-i nespus de greu să se despartă de florile căzute, le strângea și le punea într-un coşuleț de 
nuiele și le ţinea până se uscau de tot. Apoi, când coșuleţul se umplea, își lua adio de la ele și, 
copleșit de o mare tristeţe, le îngropa la malul lacului. Numea asta „ceremonia de înmormântare a 
florilor”. Iar dacă unele flori căzute erau murdare de noroi, le spăla de mai multe ori şi le împrăştia 
apoi pe lac. Acesta era „ritualul de spălare a florilor”. Nimic nu-i displăcea mai mult în viaţă decât 
tăierea ramurilor la pomi şi culegerea florilor. Gândea așa: „În tot cursul anului, florile nu înfloresc 
decât o singură dată în cele patru anotimpuri și numai timp de câteva zile. Ceea ce înseamnă că 
florile duc o viață neînsemnată vreme de trei anotimpuri, pentru ca să se poată bucura apoi de 
câteva zile de glorie, zile în care se lasă mângâiate de vânt și surâd oamenilor. Neîndoielnic că, dacă 
ar putea vorbi, florile ne-ar ruga să le lăsăm la locul lor, ar plânge şi ar suspina. Cu atât mai mult cu 
cât ele îndură multe în scurta lor viaţă. Fluturii și albinele, păsările și insectele de tot felul le dau 
destul de furcă. Soarele arzător le ofileşte, vântul puternic le rupe frunzele, ploaia le biciuie fără 
milă. Dacă nici noi nu le apărăm, atunci cine să le apere? 

După ce sămânţa încolțeşte, plantele se dezvoltă ușor, apoi tulpinile se înalță, înmuguresc, se 
formează ramurile... Ce frumoase sunt apoi când înfloresc! La ce bun să culegi florile când se ştie 
prea bine că vine o vreme când ele părăsesc singure ramurile şi nimeni şi nimic nu le mai poate 
salva? Sunt şi ele la fel ca omul: când moare nu mai poate fi în niciun chip readus la viaţă. 

Se culeg uneori flori şi din ele se fac buchete sau coșuri pentru câte o sindrofie, alteori femeile le 
folosesc pentru a-şi înfrumusețţa toaleta lor de-o zi. Hai să stăm și să ne gândim; când rupem o 
ramură, aceasta dispare pentru totdeauna din copacul de unde am luat-o. Nu-i mai bine să o lăsăm la 
locul ei, pentru a o putea admira an de an? Pentru muguri e şi mai rău; ei nu mai înfloresc, se ofilesc 
o dată cu ramura tăiată. Mai există și oameni care nu iubesc cu adevărat florile. Atrași doar de 
frumuseţea lor, ei le culeg după bunul plac sau le aruncă atunci când se satură de ele.” 

Qiu Xian nu distrusese niciodată vreun mugure şi nu rupsese vreo ramură. Când era îndrăgostit 
de vreo floare, stătea să o admire ore întregi. Dacă vedea pe cineva că încearcă să o rupă, se străduia 
să-l convingă că e un mare păcat. Dacă acesta refuza să-l asculte, îi făcea o plecăciune şi îl ruga să 
aibă milă. 

Adesea însă, poate din respect faţă de bătrân, oamenii se abțineau să rupă florile în faţa sa. 

Pentru a-și ocroti grădina, bătrânul nu prea era dispus să primească oaspeţi. Dacă rudele, vecinii 
sau prietenii voiau să-i viziteze grădina, începea prin a le spune tot ceea ce era interzis şi abia după 
aceea îi lăsa să intre. Nu le dădea voie să se apropie prea mult de brazde. Când vreunul rupea vreo 
floare, se înroşea de furie şi-l dădea afară din grădină, hotărât să nu-l mai primească niciodată. 
Devenise vestit pentru acest obicei al său. La el în grădină nu mai îndrăznea nimeni să rupă nici 
măcar o frunză. 

Boschetele şi tufișurile erau adevărate sălașuri pentru păsări. Le atrăgeau mai ales florile şi 
fructele. Nu era o mare pierdere pentru Qiu Xian să fie lipsit de fructe, dar se necăjea tare rău când 
păsările ciuguleau bobocii gata să înflorească. Din acest motiv, bătrânul căpătă obiceiul de a pune 
orez şi mei alături de flori, invitând astfel păsările să nu se mai atingă de flori. După ce mâncau pe 
săturate, zburătoarele ciripeau Și se roteau cuminţi, fără a mai strica vreo floare sau vreun boboc. Și 
an de an bătrânul culegea tot mai multe fructe mari şi gustoase. 

Pe unele le dăruia vecinilor, pe altele le vindea pentru a face rost de bani. 


Vreme de cincizeci de ani florile i-au oferit numai plăcere. Ducea o viaţă cumpătată, simțindu-se 
minunat în mijlocul miilor de flori. Întreg satul îl respecta, numindu-l „bunicul Qui” sau „bătrânul 
grădinar”. 

Într-un orășel din apropiere trăia pe atunci un tânăr pus pe fapte rele și negru la suflet, care se 
numea Zhang Wei. Venind dintr-o familie de nobili, se credea puternic şi se purta urât cu oamenii 
cumsecade. Oricine nu i se supunea era vai de el. Urmat tot timpul de o ceată de bătăuși și 
scandalagii, într-o zi i se înfundă şi dădu peste unul mai puternic decât el, care-i trase o chelfăneală 
zdravănă. Făcut de ruşine, se retrase împreună cu oamenii săi la conacul pe care-l avea în sătucul 
supranumit Eterna armonie, nu departe de căsuţa lui Qiu Xian. 

Într-una din zile, plimbându-se beat prin sat, se apropie de grădina bătrânului și zărind arborii 
luxurianţi, exclamă: 

— O, ce splendoare! A cui este grădina? 

— A unui bătrân poreclit „nebunul florilor”, se grăbi să-l pună în temă un slujitor, ca să-i fie pe 
plac. 

— Da? Am auzit vorbindu-se că e un bun grădinar, că ştie cum se cultivă florile. Deci aici 
locuieşte? Păi, hai să intrăm un pic, hotărî Zhang. 

— Bătrânul ăsta este cam ciudat, săriră cu gura însoțitorii. Nu dă voie nimănui să intre în 
grădină. 

— Poate că altora, zise Zhang Wei, mie însă nu poate să-mi interzică să intru. Hai, bateţi-i în 
poartă. 

Era perioada bujorilor. Qiu Xian, care-și terminase treaba în dimineaţa aceea, stătea lungit sub un 
copac să se mai odihnească. Auzi bătăile puternice în poartă. Se ridică şi merse să vadă cine a venit. 
ÎI izbi imediat un miros puternic de băutură. Se trezi în față cu vreo cinci, şase găligani. Înţelese 
imediat care le era intenţia. Le bară trecerea și-i întrebă încruntat: 

— Ce vă aduce pe aici, tinerilor? 

Zhang Wei sări primul: 

— Fi, bătrâne, ce, nu mă mai cunoști? Sunt fiul nobilului Zhang, stăpânul conacului de aici din 
vecinătate. Ai multe flori rare și am venit să le văd. 

— Tinere, n-am nimic interesant în grădină, doar câţiva piersici, pruni... Florile nici n-au înflorit 
încă. 

Zhang Wei, cu ochii ieşiţi din orbite, urlă la bătrân: 

— Afurisit moşneag! Ce mare scofală dacă intră cineva să-ţi vadă florile! Crezi că am venit să le 
mănânc? 

— Tinere, nu-i nimic de văzut în grădina mea. 

Mâniat la culme, Zhang Wei îl împinse puternic pe Qiu Xian, care-şi pierdu echilibrul şi căzu. 
Namilele năvăliră în grădină. Înspăimântat, bătrânul se ridică şi-i urmă temător. Dintre toate florile 
din grădină doar bujorii erau în plină floare. Nu era însă vorba de specii obişnuite, ci de cinci 
varietăţi dintre cele mai rare: „pagoda galbenă”, „fluturele de jad”, „ochiul dragonului”, „leul 
negru” Și „leul cu cap roșu”. Bujorul este socotit regele florilor, iar bujorii aceștia erau cei mai 
frumoşi. 

Plantaţi în faţa căsuţei, bujorii lui Qiu Xian erau înconjurați de mici stânci artificiale. Înalţi de 
doi și chiar trei metri, ei aveau nişte flori superbe, de toate culorile. Zhang Wei se grăbi să se suie pe 
stânci, pentru a le savura parfumul. Bătrânul se împotrivi: 

— Nu te căţăra, tinere! Uite-te la ei de la distanţă! 

Zhang Wei, destul de nemulțumit pentru faptul că-i fusese refuzată intrarea în grădină, se înfurie: 

— Moşneag prăpădit, n-ai auzit niciodată de mine? Ai nişte flori atât de frumoase și m-ai mințit 
că n-ai. Fie, treacă de la mine, pentru asta te iert. Dar acum iar începi să mă superi? Ce, se ofilesc 
florile dacă le miros și eu un pic? Poţi să bombăni cât vrei, eu tot ce vreau o să fac. 

Şi astea fiind zise, începu să tragă florile spre el, şi să le miroasă una câte una. 


Retras ceva mai departe, Qiu Xian se străduia să-și mai domolească mânia. Spera că intrușii se 
vor duce cât de curând. Dar Zhang Wei zise cu obrăznicie: 

— Nu se poate să ne bucurăm de acest peisaj fără băutură. 

Şi dădu ordin slujitorilor să-i aducă de îndată ceva de băut. 

Atunci Qiu Xian zise: 

— Tinere, este prea strâmt locul aici. Ar fi mai bine să vă duceţi să beţi la conacul 
dumneavoastră, vă rog tare mult. 

Zhang Wei arătă spre pământ: 

— Putem să ne așezăm aici Jos, e foarte plăcut. 

Qiu Xian stărui: 

— Cum să vă aşezaţi într-un loc atât de nepotrivit cu rangul dumneavoastră? 

— Lasă că-i foarte bun locul, o să întindem şi un covor, îl asigură Zhang Wei. 

Curând, pe jos fu întins un covor, iar petrecăreţii se așezară în cerc și începură să bea. Cu un aer 
triumfător, făceau un vacarm de nedescris. Bătrânul îi privea de alături supărat. 

Zhang Wei, plin de invidie, îi zise lui Qiu Xian: 

— Bătrâne, arăţi ca un necioplit, dar ești un bun grădinar. Vino să bei cu noi! 

Qiu Xian îl refuză cu tărie. 

— Nu vrei să-mi vinzi mie grădina? îl iscodi Zhang Wei. 

Văzând că lucrurile iau o întorsătură proastă, bătrânul îi răspunse: 

— Grădina asta este viaţa mea, cum aş putea să o vând? 

— Ce-mi pasă mie de viața ta? Vinde-mi grădina! lar când vei ajunge un om fără căpătâi, vino să 
lucrezi la mine. Te vei ocupa de flori, ce zici? 

Palavragii îi ţinură şi ei isonul: 

— Ce noroc pe tine, bătrâne. Şi ce frumos se poartă cu tine! Haide, arată-ţi recunoştinţa! 

În faţa acestei batjocuri, Qiu Xian simţea că se sufocă de mânie, dar nu zise nimic. 

— [a te uită ce moșneag afurisit! strigă Zhang. Da sau nu, deschide odată gura, ce, eşti mut? 

— Răspunsul meu a fost răspicat. Ce vreţi mai mult? 

— Baliverne, moșule. Dacă o mai ii tot așa, te trimit la închisoare, ameninţă Zhang Wei. 

Ajuns aici, Qiu Xian se gândi cum să scape. 

— Dacă înălțimea voastră ţine atât de mult să-mi cumpere grădina, trebuie să-mi dea măcar o zi 
de gândire. Nu se poate, încheia afacerea acum pe loc. 

Petrecăreţii aprobară: 

— Are dreptate de data asta. Să venim mâine din nou. 

Beţivanii se ridicară unul câte unul cu ajutorul slujitorilor. De teamă să nu-i rupă florile, Qiu 
Xian îi grăbi spre ieşire. 

Dar ţi-ai găsit! Țineau morţiş să rupă florile la plecare. 

Se repeziră la ele şi începură să le rupă cu sălbăticie. Bătrânul se strădui, dar nu mai putu să-i 
oprească. În numai câteva clipe, aveau braţele pline de bujori. Cu o durere fără margini Qiu Xian 
strigă: 

— Mi-aţi distrus toată munca! La ce bun să-mi mai târăsc viaţa asta nenorocită! 

ŞI, cu capul înainte, se năpusti asupra lui Zhang Wei, pe care, beat cum era, îl răsturnă cu furie. 

Petrecăreţii aruncară florile şi strigând ca nebunii se repeziră la bătrân. De teamă să nu-l omoare, 
unul dintre slujitori, care nu-şi pierduse de tot capul, izbuti să-i potolească. Zhang Wei fu ridicat de 
Jos. Furios pentru faptul că fusese trântit la pământ, el se răzbună pe flori, călcându-le în picioare. 
Qiu Xian se jeluia de mama focului. La vacarmul ce se făcuse, vecinii, sosiți în grabă la faţa locului, 
rămaseră uluiți de cele ce le era dat să vadă. Printre ei erau şi câțiva argaţi de-ai lui Zhang. Banda fu 
silită să iasă din grădină. Dar Zhang Wei tot nu se lăsă: 

— Spuneţi-i ticălosului ăsta bătrân să-mi dea grădina. Dacă nu, o să mai aibă de-a face cu mine! 

Apoi, plin de ură, îşi chemă ciracii și părăsiră locul. 


Dat fiind faptul că era așa de beat, amenințările lui nu fură luate în serios. Vecinii intrară în curte 
şi-l ajutară pe Qiu Xian să se aşeze pe prispa casei. Bătrânul continua să plângă, în timp ce unul 
dintre vecini, care-i păstra ranchiună pentru că nu-l îngăduise cândva în grădină, începu să-l 
vorbească de rău pe bătrân: 

— Orice s-ar spune, e un nebun. A primit lecţia pe care o merita. 

Dar un altul, cinstit din fire, îl contrazise: 

— la nu mai vorbi şi tu așa fără noimă! Muncește tot anul la o asemenea grădină, iar plăcerea 
este de scurtă durată. Oamenii se bucură în faţa florilor frumoase, dar nu întotdeauna își dau seama 
câtă muncă cer ele ca să arate astfel. Qiu Xian a trudit pentru bujorii ăştia, iar tu, în loc să-l 
compătimeşti, tot pe el îl condamni? 

Bătrânului, fiindu-i milă de florile aruncate şi călcate în picioare, începu să le strângă fir cu fir şi 
să le mângâie ca pe nişte copil. 

— Dragele mele flori, rosti el cu ochii în lacrimi, toată viața mea nu v-am rupt măcar o frunză 
sau o petală. Cum de s-a putut întâmpla acum lucrul ăsta atât de îngrozitor? 

În timp ce bătrânul, cuprins de o neasemuită tristeţe, se jeluia, în spatele lui răsună deodată un 
glas dulce, liniștitor: 

— De ce plângi, bunicuţule, ce s-a întâmplat? 

Qiu Xian întoarse capul. Se trezi față în faţă cu o tânără necunoscută, nespus de frumoasă, 
îmbrăcată simplu, dar fermecător. 

— Cine ești şi de ce ai venit aici? o întrebă bătrânul. 

— Bunicule, răspunse fata, locuiesc în apropiere. Mi s-a spus că ai bujori minunaţi și am dorit 
tare mult să-i văd. Dar, vai, ce păcat că acum zac toți la pământ... 

Auzind-o vorbind despre bujori, Qiu Xian începu din nou să plângă. 

— Bunicule, spune-mi ce te frământă? 

Bătrânul îi povesti toate cele petrecute. Fata surâse: 

— Spune-mi, n-ai dori ca toate aceste flori să se întoarcă acolo de unde au fost rupte? 

Qiu Xian dădu din cap neîncrezător: 

— Oh, te rog să nu-ţi râzi de mine. Se poate oare ca florile odată rupte să se mai întoarcă pe 
ramuri? 

— Da, bunicuţule, se poate, zise fata. Părinţii mei m-au învăţat să readuc florile la viaţă. Am 
reușit întotdeauna acest lucru. 

Qiu Xian făcu o plecăciune adâncă. 

— Bunicule, nu e nevoie să faci asta. Adu-mi mai bine un vas cu apă, te rog. 

Qiu Xian plecă în grabă după apă. Pe drum îl chinuia o întrebare: „Are oare cu adevărat o 
asemenea putere sau își bate joc de mine?” Dar tot el îşi spunea: „N-am mai văzut-o niciodată și nu 
văd de ce ar glumi pe seama mea”. Se întoarse cât putu de repede cu apa. Dar fata nu mai era acolo, 
iar pe pământ nici urmă de flori rupte. Ramurile erau acum din nou pline de bujori înfloriți. Şi dacă 
mai înainte florile erau toate de o singură culoare, acum avea în faţă flori de toate nuanțele, mai 
frumoase ca niciodată. 

Qiu Xian își zise: „Fetişoara asta a făcut o adevărată minune”. Plin de recunoștință, începu să o 
caute prin toată grădina, dar nu o mai găsi nicăieri. Tare mult ar fi dorit să înveţe şi el să aibă 
asemenea puteri. „Să fi fost oare o zână care mi-a venit în ajutor?” 

Știrea despre cele petrecute în grădina bătrânului se răspândi cu repeziciune. Tot satul ardea de 
dorinţa de a vedea minunea la faţa locului, dar oamenii se temeau că Qiu Xian nu le va da voie să 
intre în grădină. 

Qiu Xian era într-o mare încurcătură. După întâmplarea cu zâna i-a trecut prin minte să se 
ferească și mai mult de lume, dar, în aceeași seară, aşezat în mijlocul straturilor de flori, hotărî 
altfel: „Egoismul și sihăstria mea mi-au adus întotdeauna numai necazuri. Dacă aș fi fost mai 
generos cu oamenii, n-aș fi avut atâtea neplăceri”. Începând din zorii celei de a doua zile, el lăsă 


poarta deschisă larg, să intre oricine dorea. Celor care veneau în grădină le cerea doar un singur 
lucru: să nu le atingă. 

Fără să fi aflat încă nimic din cele întâmplate, Zhang Wei se fălea în faţa alor săi: 

— Ieri, netrebnicul ăla bătrân m-a trântit la pământ şi n-am de gând să-l iert. Mă duc din nou să-i 
cer să-mi vândă grădina. Dacă e îndărătnic şi de data asta, fac praf tot ce întâlnesc în cale. 

Ciracii îi ţinură isonul. 

Pe drum Zhang Wei află ştirea despre minunea petrecută în grădina bătrânului. Se îndoi de 
adevărul ei şi spuse neîncrezător: 

— Sunt sigur că bătrânul a născocit toată povestea asta numai ca să ne facă să-l lăsăm în pace. 

Ajunseră în fața porţii. Sătenii ieșeau liniștiți din grădină, minunaţi de frumuseţea ce le fusese 
dat s-o vadă. 

Zhang Wei ajunse în faţa casei și încremeni de uimire. Florile, mai fermecătoare ca niciodată, 
străluceau de frumuseţe. 

— Grădina va fi a mea, fără să mai fie nevoie să o cer bătrânului, spuse Zhang Wei. ÎI voi învinui 
pe Qiu Xian de vrăjitorie. Bătrânul va fi torturat şi va trebui să mărturisească. Şi apoi, când grădina 
va fi pusă în vânzare, cine va îndrăzni să o cumpere? Din toată zarva asta eu voi ieşi câştigat. 

Întreaga bandă a zurbagiilor fu încântată de vicleșugul la care se gândise Zhang Wei. Așa se și 
petrecură faptele. 

După arestarea lui Qiu Xian, Zhang Wei şi oamenii săi făcură o plimbare prin grădină, apoi 
încuiară poarta și plecară spre oraş. 

Dar zâna îl ajută pe bătrânul grădinar şi de astă dată. 

— Sunt zâna Lacului de jad, îi spuse ea. Dragostea dumitale pentru flori m-a înduioşat şi de 
aceea am spus florilor din grădină să se întoarcă pe ramurile lor. Dumneata iubeşti şi aperi florile de 
o viaţă şi prin această dragoste vei deveni nemuritor. De acum înainte nu te vei hrăni decât cu polen 
de flori; o să devii din ce în ce mai uşor Şi, în cele din urmă, vei ajunge să zbori asemenea unei 
petale. 

Qiu Xian îi făcu o plecăciune, iar când se ridică, o zări pe zidul închisorii, chemându-l încetișor: 
„Vino cu mine!” 

Între timp, Zhang Wei și haimanalele rămăseseră cu gura căscată când văzuseră iar grădina, 
pentru că acum nicio floare nu mai era la locul ei; o grămadă de petale şi frunze pălite acoperea 
pământul. 

Ca și data trecută, așternură un covor, se așezară cu toții roată și băură în neştire. Deodată se 
porni un vânt îngrozitor, care începu să ridice florile de pe pământ. Florile se înfiripau văzând cu 
ochii în fete frumoase și grațioase. Una din ele, îmbrăcată în roşu, îi spuse aprinsă de mânie: 

— Locuim aici de zeci de ani. Bunicul Qiu ne-a iubit întotdeauna și a avut mare grijă de noi. Voi 
ați dat năvală, ne-aţi distrus, iar pe binefăcătorul nostru l-aţi aruncat în închisoare. A venit acum 
timpul să dați seama. 

Prin fluturarea mânecilor foarte lungi, asemenea unor aripi uriașe, ele răspândiră pe dată un frig 
pătrunzător. Neisprăviţii o luară la sănătoasa, strigând: 

— Să ne salvăm, fraților, să scăpăm de aici! 

Furtuna se potoli într-un târziu. În grădină se așternu iar o linişte adâncă. Bujorii erau din nou 
acoperiţi de flori. Pe pământ nu se mai afla nici măcar o singură petală. După un timp, răufăcătorii, 
puţini rămaşi în viaţă, începură să caute prin grădină, dar nici urmă de Zhang Wei. Fusese spulberat 
de furtună. 

După această întâmplare, într-o vară, când soarele strălucea pe cerul fără urmă de nori, iar 
bătrânul Xian stătea în mijlocul straturilor de flori, deodată începu să adie o briză şi cerul se coloră 
în zeci de nuanţe. Se auzi o melodie duioasă, iar în văzduh se răspândi un parfum suav. Din înaltul 
cerului sosiră în zbor lin o pasăre fenix şi o barză albă. De pe aripile lor cobori zâna florilor. 


— Qiu Xian, de acum înainte te vei îngriji de toate florile din lume. Vei avea puterea să 
răsplăteşti pe cei care iubesc florile și să-i pedepsești pe cei care le distrug. Vei locui împreună cu 
noi Și vei deveni nemuritor, după cum ţi-am făgăduit. 

Qiu Xian, căsuţa și florile toate porniră în zbor după zâna florilor. 

De atunci satul căpătă un nume nou: Paradisul celor o sută de flori. 


Prinţesa și păstorul 
poveste chineză 


Trăia odată un păstor care zicea așa de frumos din fluier, că i se dusese vestea peste mări Și țări. 

Tot pe atunci trăia şi o prinţesă frumoasă ca cioplită în marmură albă. 

Într-o zi, plimbându-se prin grădina palatului, prinţesa a auzit un viers încântător, care a pironit-o 
locului. Era fluierul păstorului. Prinţesa şi-a chemat îndată slujnica şi i-a spus: 

— Ascultă viersul ăsta fermecat; du-te de iscodește și vezi cine cântă. 

La înapoiere, slujnica i-a spus prinţesei: 

— Nu e niciun viers fermecat, cântă un păstor din fluier. 

Stând ele așa de vorbă, s-a auzit iarăși melodia fermecată. Atunci prinţesa a trimis slujnica să-l 
caute şi să-l aducă pe păstor. 

Slujnica a plecat îndată și i-a spus păstorului că are poruncă să-l ducă în fața prinţesei. 

Păstorul, ascultând porunca, s-a înfățișat îndată la palat. Bucuroasă, prinţesa l-a poftit în casă, l-a 
împodobit cu veşminte scumpe, încât semăna cu un adevărat prinţ şi l-a oprit la palat fără ştirea 
tatălui. 

După o vreme, împăratului i s-a părut ceva ciudat la singura lui fiică şi a dat poruncă unui slujbaș 
s-o urmărească. Acestuia nu i-a fost greu să bage de seamă ce se întâmplă și i-a dus vestea 
împăratului cum că în camera prinţesei se află un păstor în straie de prinţ, nu se ştie de unde venit. 
Auzind, împăratul s-a speriat foarte tare și a poruncit ca, în aceeași seară chiar, păstorul să fie legat 
şi aruncat în mare. Cine ar fi putut să se împotrivească poruncilor împăratului! Păstorul a fost legat 
fedeleş, când a venit prinţesa plângând. 

Gata să fie dus, păstorul i-a spus acesteia: 

— Nu fi tristă, prinţesă, la anul, în cea de-a treia lună, voi sosi pe un cal înaripat să te iau cu 
mine! 

Dar nici n-a apucat să-și termine vorba, că a fost smuls de lângă prințesă. El însă nu s-a pierdut 
cu firea și şi-a amintit că atunci când prinţesa l-a împodobit cu veșmintele alese, parcă i-a strecurat 
ceva în buzunar şi 1-a spus că atunci când va fi în pericol să se folosească de acel lucru. Şi a început 
să se zbată până şi-a eliberat o mână şi a scos din buzunar un galben de aur. S-a gândit ce s-a gândit, 
apoi a dat aurul ostașilor care-l duceau, zicându-le: 

— Mie nu-mi mai este de niciun folos aurul acesta. Luaţi-l voi! 

Văzând aurul, soldații s-au mai înmuiat, precum spune proverbul: „Chiar dacă vrei să omori în 
bătaie o vacă, las-o mai întâi să bea apă”. 

— Eu mă aflu în pragul morții, împliniți-mi ultima rugăminte, rogu-vă! a zis păstorul. 

Apoi i-a rugat să-l dezlege înainte de a-l arunca în apă, iar aceştia i-au îndeplinit voința. 

Fiind aruncat în apă, el nu s-a înecat și a început să plutească până ce a ajuns la o mică insulă. 
Dar pe această insulă nu se afla picior de om sau de animal. Totul era acoperit cu o iarbă măruntă şi 
arbuşti. Nici vorbă de hrană sau altceva. S-a căutat din nou prin buzunare și a mai găsit un ac și aţă. 
A îndoit vârful acului întocmai ca un cârlig, a trecut aţa prin urechile acului, și așa și-a făcut o 
undiţă cu care a început să pescuiască. A pescuit o grămadă de peşte, apoi a strâns vreascuri, a 
aprins un foc şi a fript peştele. De atunci s-a hrănit mereu cu peşte, așteptând să treacă vreo barcă, 


dar nu se ivea nimic. Până ce într-o zi s-a ivit plutind pe apă un cuib de pasăre care se apropia din ce 
în ce de insulă. Când a ajuns la mal, păstorul a văzut în cuib doi pui de cocor. 

I-a luat pe insulă și a început să-i hrănească cu peşte. 

Păstorul se împrietenise cu cei doi pui și își duceau zilele împreună. Puișorii au crescut, ajungând 
nişte cocori aşa de mari, cum nu se mai văzuseră. În fiecare zi ei zburau departe de insulă şi se 
întorceau la apusul soarelui. 

Într-o zi, cocorii nu s-au mai întors la timp. Păstorul i-a așteptat ce i-a așteptat, dar când își 
pierduse orice nădejde i-a văzut venind. Şi, minune, unul din ei avea în cioc un fluier de jad! 
Păstorul l-a luat și a început să cânte. Auzind cântecul, cei doi cocori şi-au ridicat aripile și au 
început să joace. 

Într-o altă seară, cocorii s-au întors din depărtări, s-au lăsat în faţa păstorului, ca şi cum l-ar fi 
îmbiat să încalece. Acesta a întrebat: 

— Să încalec pe spatele vostru? 

Iar cocorii au dat din cap în semn de învoială. A încălecat pe unul din ei şi amândoi cocorii s-au 
înălțat în văzduh. În seara aceea luna avea o lumină palidă. Cocorii au zburat peste 3000 1i*! de 
mare, peste 3000 li de deșert, peste 3000 li de munte și apoi au început să se rotească deasupra unui 
palat şi l-au lăsat jos pe păstor. Când s-a uitat în jurul lui, păstorul a văzut că se afla chiar în curtea 
palatului prinţesei, dar cocorii îşi luaseră din nou zborul. 

Tocmai atunci a ieşit din palat prințesa și, când a dat cu ochii de păstor, l-a îmbiat să intre 
înăuntru Și i-a zis: 

— Cu părere de rău trebuie să-ți spun că pe lumea asta noi doi nu putem să fim împreună. Nu pot 
să mă opun poruncii tatălui meu; mâine e ziua sorocită de împărat să mă mărit cu altul. 

Apoi i-a povestit visul ce-l avusese cu o noapte mai înainte: 

— Ieri noapte, am visat că erai călare pe un cocor şi, cântând din fluierul de jad, ai căzut din 
înaltul cerului în braţele mele. Îndată m-am trezit și m-am dumirit că n-a fost decât un vis. Aş fi 
dorit atât de mult să fie adevărat. 

Apoi i-a cerut fluierul de jad, pe care păstorul i l-a dăruit cu bucurie. Luând fluierul, prinţesa a 
zis: 

— Mâine să vii la nunta mea și atunci vei înțelege multe ciudățenii din lumea asta. Și acum nu 
trebuie să mai rămâi aici. Pleacă mai repede! 

A doua zi, păstorul s-a dus la nunta prințesei, ascunzându-se printre nuntaşi. 

Ginerele aranjase un mare ospăț în cinstea miresei, la care invitase toți marii demnitari. Au 
început să bată tobele, s-a înfățișat mireasa, însoțită de o slujnică de încredere, au fost aprinse 
mirodenii şi închinate pahare în cinstea mirilor. 

În acest timp, mireasa a scos fluierul de jad și a zis: 

— Bărbatul meu trebuie să ştie să cânte din acest fluier şi aş vrea să încerce în faţa tuturor. 

Slujnica a dat fluierul mirelui, care l-a dus la gură şi a început să sufle în el. Dar oricât ar fi 
suflat, fluierul nu scotea niciun sunet. 

Prinţesa a dat din cap și a zis: 

— Acesta este un fluier fermecat. Dacă nu scoate niciun sunet înseamnă că mare urgie se va 
abate nu numai asupra acestei familii, ci asupra întregii țări. De aceea, poftesc pe toți bărbaţii să 
încerce, pe rând, să cânte din el. 

Dar niciunul nu a fost în stare să scoată măcar un sunet din fluier. La urmă i-a venit rândul și 
păstorului. Şi, cum a suflat în el, cum fluierul a început să cânte. Atunci prinţesa a zis: 

— Acest păstor, deși are hainele ferfeniţă, este bărbatul meu. 

Toată lumea s-a ridicat uimită. 

Auzind, împăratul a dat poruncă să i se taie capul păstorului. Dar în acea clipă, cei doi cocori s- 
au lăsat din văzduh: pe unul a încălecat păstorul şi pe celălalt prinţesa şi apoi s-au înălțat din nou în 
slăvile cerului. Şi au trăit în fericire până la adânci bătrâneți. 

Curcubeul în cinci culori 
(poveste populară a minorității Yao) 
poveste chineză 


De fiecare dată, după ploaie, pe cerul senin apare curcubeul în cinci culori: roşu, galben, 
albastru, portocaliu, verde, colorând crestele munţilor. 

Curcubeul are o legendă foarte frumoasă. 

Se spune că demult, tare de mult, trăia pe muntele Yao un tânăr pe nume Agu, orfan de mamă şi 
tată din fragedă copilărie. Părinţii nu-i lăsaseră moştenire decât un târnăcop și o seceră. Agu a 
început să sape în piatră şi încet, încet a desţelenit o bucată bună de pământ. 

Primăvara, la cântecul cucului, băiatul punea sămânţa în pământ şi până în vară pământul se 
acoperea de verdeață. 

Toamna, Agu strângea recolta galbenă ca aurul și era foarte bucuros că poate să trăiască de pe 
urma muncii sale. Într-o vară a secerat șapte zile și șapte nopți, să-şi umple ochi hambarul, dar cu 
cât secera, cu atât rămânea mai mult de secerat. Secerând el așa cu mare sârg, de se umpluse tot de 
sudoare, a văzut venind în zbor şapte cocori de mai mare frumuseţea, care au început să zboare în 
rotocoale deasupra lui. După un timp, au pornit-o spre creasta muntelui Yao; deodată cel mai mic 
cocor a zis: 

— Surioarelor, e aşa de frumos pe Muntele Yao, hai să ne lăsăm jos și să privim! 

Cele șase surori au căzut la învoială, şi într-o clipă s-au lăsat peste lanul lui Agu, prefăcându-se 
în şapte fete frumoase de mai mare dragul. Agu s-a apropiat de ele şi le-a întrebat: 

— Cine sunteţi voi? 

— Suntem fiicele împăratului de Jad, au răspuns fecioarele şi am venit să te ajutăm să strângi 
grânele. Dar pe tine cum te cheamă, frăţioare? 

Râzând, băiatul a răspuns: 

— Agu. 

Zânele şi-au scos aripile şi s-au apucat de treabă. 

Auzind că vor să-l ajute, băiatul s-a bucurat foarte tare. Cea de-a şaptea zână, văzând că băiatul 
era plin de sudoare, i-a luat îndată secera din mână și 1-a zis: 

— Lasă-mă pe mine să secer! 

Îndată, zânele au dat gata lanul, iar cea mai mică gândea: „Ce bine ar fi să trăiesc de acum încolo 
alături de Agu!” Apoi, prinzând curaj, a zis: 

— Agu, ascunde-mi aripile! 

La început, băiatul nu prea a înţeles despre ce este vorba, dar la îndemnul fetei i-a luat aripile şi 
le-a ascuns. 

Când au terminat de secerat, luna era de acum sus, pe creasta muntelui. Văzând zânele că se 
făcuse târziu, s-au grăbit să-şi pună aripile şi să se pregătească de plecare. Când toate şase erau gata, 
au băgat de seamă că sora lor mai mică nu-şi găseşte aripile. 

— Surioară, cum de nu ai avut grijă de aripi? au întrebat-o surorile mai mari. 

— Luaţi-o voi înainte, le-a răspuns zâna cea mică, și după ce-mi găsesc aripile vin şi eu. 

După plecarea celor şase surori, Agu s-a apropiat de zână şi i-a spus: 

— Dragă surioară, acum, că ai rămas singură, dacă nu te superi vino la mine în colibă. 

Fata, care se îndrăgostise de băiat, s-a învoit îndată. Agu a aprins lampa şi s-au așezat la masă. 

Așa au ajuns cei doi soț și soție; și duceau o viaţă e fericită, iar după un an zâna a născut un 
băieţel dolofan, căruia i-au pus numele Micuţul Frumos. 

Aflând Împăratul de Jad că cea de-a șaptea zână s-a măritat cu un pământean, tare s-a mai 
mâniat. Le-a chemat pe cele șase zâne în faţa lui şi le-a mustrat rău că nu şi-au adus surioara înapoi. 


Apoi a trimis Spiritul Tunetului s-o aducă pe zâna cea mică acasă. Acesta, călare pe pasărea-nor, a 
ajuns pe acoperișul colibei celor doi, spunându-le că împăratul o vrea înapoi pe fiica sa: 

— Cea de-a șaptea zână, ai călcat obiceiurile străbune și te-ai măritat cu un pământean, a zis el. 
Împăratul îţi poruncește să te întorci îndată în palat! 

Fata i-a răspuns din colibă: 

— Vreau să trăiesc alături de Agu până la adânci bătrâneţi. Întoarce-te şi spune-i împăratului că 
nu pot să-i ascult porunca. 

Spiritul Tunetului s-a întors la împărat şi i-a spus cele zise de fată. Mânios, de-i ieşiseră ochii din 
cap şi-i tremura barba, împăratul l-a trimis a doua oară s-o aducă pe fată. Spiritul Tunetului a pornit 
un vânt cu tunete, de se zgâlțâia coliba din temelii, dar fata tot n-a ascultat porunca împăratului. 

— Nu te gândești, zână, oare cum poate un ou să spargă o piatră? Porunca împăratului nu poate 
fi încălcată, i-a zis Spiritul Tunetului. 

Dar fata a răspuns: 

— Du-te şi spune-i împăratului că nu mai am aripi şi nu mai pot sa zbor. 

Şi Spiritul Tunetului a plecat tot singur. 

După plecarea lui, cea de-a șaptea zână n-a mai avut liniște. Simţea aşa de parcă avea o piatră pe 
inimă Și a început să slăbească. Văzând Agu cum zâna e tot mai încercănată şi mai palidă, a început 
şi el să se ia de gânduri. Era tocmai sărbătoarea prinsului păsărilor” şi Agu împreună cu fiul lor, 
Micuţul Frumos, s-au dus și ei să prindă păsări, să-i dea zânei carne să mănânce spre a o pune pe 
picioare. Au prins un coş de păsări pe care le-au dus acasă şi, văzând zâna câtă grijă i se arată, s-a 
mai liniștit. 

Spiritul Tunetului s-a înfățișat împăratului şi i-a spus că zâna a șaptea şi-a pierdut aripile şi nu se 
mai poate întoarce în cer. Împăratul de Jad a zis: 

— Nu te cred! Ea găseşte tot felul de pricini să nu se mai întoarcă. Prefă-te în muritor și mergi pe 
pământ să vezi care-i adevărul! 

Spiritul Tunetului s-a prefăcut într-o tânără fată şi s-a dus la coliba lui Agu. Acasă nu era decât 
Micuţul Frumos, care se juca de-a zburatul păsărilor, așa cum văzuse că zboară păsărelele când 
fusese cu tatăl său la prins. 

— Micuţule Frumos, ești grozav, aşa de mic și vrei să zbori! i-a zis fata. 

— Ce bine ar fi să fiu și eu pasăre, mi-aş deschide aripile şi unde aș vrea acolo aș zbura, a 
răspuns băieţelul 

— Am auzit că mama ta ar avea o pereche de aripi, oare unde le-a ascuns? a întrebat ea. 

Băiatul s-a gândit ce s-a gândit, apoi a spus: 

— Eu ştiu unde sunt ascunse. M-a dus tata odată să le văd. 

Spiritul Tunetului s-a întors în ceruri şi i-a spus împăratului de Jad cele aflate. Mânios, împăratul 
de Jad a trimis iarăşi s-o sfătuiască pe cea de-a șaptea zână să se întoarcă în palat. Acesta a stârnit o 
ploaie cu piatră, care era gata-gata să dărâme coliba lui Agu. 

— Zâna a șaptea, zâna a șaptea, ţi-ai ascuns aripile și acum îl minţi pe împărat. Întoarce-te în 
ceruri, că altfel nu va fi bine nici de tine, nici de fiul și nici de bărbatul tău. Alege, moarte sau viață! 

Ce să facă sărmana zână? Să se întoarcă în ceruri, nu-i venea să se despartă de bărbatul și de fiul 
ei. Să nu se întoarcă, însemna să-i omoare cu bună știință! 

Nespus de mâhnită, i-a zis bărbatului: 

— Agu, pentru viaţa ta Şi a fiului nostru, pentru viaţa noastră, trebuie să mă întorc în cer, la tatăl 
meu. Dar ţine minte: în cea de-a şaptea zi a celei de a şaptea luni să vii cu băiatul la poalele 
muntelui. Și de vei vedea un curcubeu în cinci culori, să apuci bine de un capăt, şi eu am să vă trag 
în ceruri. 

Şi astfel a hotărât zâna să plece din rândul pământenilor, lăsându-și bărbatul cu inima sfâșiată de 
durere. Agu a scos aripile din ascunzișul lor, le-a curăţat, le-a lustruit şi i le-a pus pe spate, apoi a 
zburat de pe pământ pe scaun, de pe scaun pe masă, apoi afară. Bărbat și fiu au condus-o până la 


511 la minoritatea Yao, sărbătoarea prinsului păsărilor înseamnă începutul toamnei, când cade bruma 


poartă, ea s-a mai uitat încă o dată la ei și apoi şi-a luat zborul către înălțimi. 

După plecarea zânei, în colibă s-a așternut tristețea. Lui Agu i se părea că zilele sunt prea lungi: 
o zi i se părea o lună și abia aștepta să vină cea de-a şaptea zi a celei de-a șaptea luni, să se 
întâlnească cu soția iubită. Dar iată că a venit și sorocul. În ziua aceea ploua mărunt, Agu a luat 
copilul şi s-au dus la poalele muntelui. După ce a încetat ploaia, pe cer s-a așternut curcubeul în 
cinci culori. Tată și fiu au apucat puternic de capătul curcubeului. Văzând cea de-a șaptea zână că a 
venit ziua când își va revedea bărbatul și fiul era nespus de bucuroasă și și-a încordat forțele, 
trăgându-i cu toată puterea în cer. Acum erau iarăşi toţi trei împreună. 

Agu trăia acu în altfel de lume. Cea de-a şaptea zână i-a zis: 

— Trebuie să mă asculţi pe mine! Tu nu cunoşti obiceiurile cerului și ai putea foarte ușor să 
stârneşti mânia împăratului, ceea ce te-ar putea duce la pieire! 

Împăratul de Jad îi ura pe muritori, și cu atât mai mult pe bărbatul fiicei sale, şi în ascuns 
plănuise cum să-l piardă. 

Într-o zi, când Agu a intrat în palat, un porc uriaș s-a repezit asupra lui. Dar el a început să strige: 

— Împărate, împărate! și pe loc porcul s-a prefăcut în împărat care, râzând, i-a zis: 

— Eşti grozav! 

Dar împăratul tot nu s-a lăsat, şi altă dată i-a zis lui Agu: 

— Agu, vreau să mergem împreună să ardem toate buruienile de pe muntele Ciocârliei şi să 
plantăm pomi fructiferi. 

Agu a căutat-o îndată pe nevastă-sa să se sfătuiască cu ea. Aceasta i-a spus: 

— Împăratul vrea cu tot dinadinsul să te piardă. 

Şi l-a învăţat cum să se poarte când ajung acolo. 

A doua zi, Împăratul de Jad a plecat împreună cu Agu pe Muntele Ciocâliei. Acolo împăratul i-a 
zis lui Agu: 

— Eu mă duc la poalele muntelui să pun focul, tu du-te pe vârf să-l întețești. 

Dar, cum a aprins focul, s-a stârnit un vânt puternic și pe loc tot muntele a fost cuprins de o 
flacără uriaşă, gata-gata să-l prefacă în scrum Şi pe Agu. Amintindu-şi de vorbele zânei, acesta a 
scos o batistă albă și a fluturat-o deasupra focului, înăbușindu-l. 

Împăratul a mai încercat în mai multe feluri să-l piardă, dar n-a reușit. 

Văzând că nu poate să-i vină de hac ginerelui, în niciun fel, împăratul a plănuit cum să-l piardă 
pe nepot. Într-o zi, când cei doi erau plecaţi şi Micuţul Frumos se juca cu capătul curcubeului, 
împăratul i-a dat brânci și băiatul a căzut din cer pe pământ. 

De atunci se zice că cei doi soți plâng mereu după copilul pierdut. Lacrimile lor se prefac în 
curcubeu şi ei tot așteaptă ca Micuţul Frumos să se prindă de curcubeu și ei să-l tragă iarăși în cer. 


Zeița care-și caută bărbatul 


poveste chineză 
poveste populară a minorităţilor Bai 


Legenda spune că odată trăia un împărat care avea o fiică frumoasă ca o floare albă de magnolie. 
Tocmai de aceea împăratul i-a pus numele de Floare Albă. I se dusese vestea în toată lumea de 
frumoasă şi deşteaptă ce era. A trăit prinţesa Floare Albă în palatele părintelui său până la vârsta de 
optsprezece ani ŞI, cu toate că iubea nespus natura cu munții Şi apele, foarte rar a avut prilejul să 
iasă din palat şi să se bucure de aceste frumuseți. 

Într-un an, după sărbătorile de primăvară, prinţesa a ieșit din palat și a rămas uimită de ce 
văzuse: peste tot înfloriseră boscheţi de ceai; munţii erau acoperiţi de verdeață și flori. Împăratul o 
învoise să meargă la sărbătoarea primăverii, însoţită de două slujnice, dar până la asfințit să se 
întoarcă în palat. Sărbătoarea se desfășura la Templul respectului de la poalele munţilor Canyren. 

Aci se strânseseră mii şi mii de oameni veniți din toate satele învecinate. 


La început, prinţesa n-a simţit nicio încântare, văzând atât puhoi de oameni. După un timp, s-a 
răzleţit de cele două slujnice și căutându-le s-a trezit rătăcind prin pădure. S-a așezat sub un copac, 
respirând din adânc aerul înmiresmat. Stând ea așa, a văzut doi fluturi colorați, care se învârteau în 
jurul ei. Fata a încercat să-i prindă şi, tot alergând după ei, s-a afundat şi mai mult în pădure, iar 
fluturii s-au făcut nevăzuţi. Deodată, s-a auzit un viers de fluier și fata a rămas nemișcată, ascultând. 
După puţin, viersul a încetat și s-au auzit zgomote de lovituri de topor. S-a luat după aceste zgomote 
și în curând a ajuns într-un luminiș, unde un flăcău tăia lemne. S-a ascuns după un copac şi a 
început să se uite pe furiș la flăcău. Acesta avea hainele ude de nădușeală, iar de cingătoare îi atârna 
un fluier de bambus. Prinţesa a înţeles că el era cel care cântase din fluier. Tocmai atunci un con de 
brad a căzut la picioarele ei și, speriindu-se, a scos un țipăt. Flăcăul a ridicat capul şi a dat cu ochii 
de prinţesa înveşmântată în haine scumpe. Tânărului a început să-i bată inima de să-i spargă pieptul. 

— Frăţioare, tu ai viersuit mai adineaori? Mie îmi place foarte mult viersul păsărilor, dar viersul 
tău e mai frumos decât al lor, i-a zis fata cu îndrăzneală. 

— Da' de unde, eu nu cânt frumos. Dar pe tine ce vânt te aduce, surioară? a întrebat băiatul. 

Fata i-a povestit cum de a ajuns acolo şi, tot vorbind ei, au uitat de timp. Şi din ce vorbeau, din 
ce inimile li se înfierbântau. Soarele se pregătea de asfinţit, când prințesa și-a amintit că trebuie să 
se întoarcă la palat. Dar niciunul nu voia să se despartă de celălalt. Băiatul se temea că dacă fata se 
întoarce la palat îl va uita. Dar fata i-a zis: 

— Frate, nu te teme că mă voi schimba. Dragostea noastră va fi veşnică precum acest brad după 
care am stat ascunsă este veşnic verde. 

Și au hotărât să se întâlnească din nou la sărbătoarea din anul următor. 

Zilele au început să zboare și iată că au venit iarăşi sărbătorile de primăvară. În acest timp, 
prinţesa Floare Albă mai crescuse şi se mai împlinise. Împăratul s-a sfătuit cu împărăteasa și au 
hotărât că a venit timpul să-și mărite fata cu un prinţ. Împărăteasa a chemat-o pe Floare Albă s-o 
pregătească. Auzind prinţesa cele hotărâte, inima a început să i se zbată în piept ca o pasăre şi s-a 
roşit toată. Ea îl iubea pe flăcăul din pădure, şi atunci cum ar fi putut să urmeze sfatul părinților? 

— Mamă, fiica ta nu vrea să se mărite, nu vrea să-şi părăsească părinţii. Lăsaţi-mă lângă voi 
până la bătrâneţe, se tânguia prinţesa, care nu îndrăznea să-şi spună taina. 

— Fetiţo, oare nu ştii că obiceiul este ca numai băieții să rămână lângă părinți, iar fetele să 
plece? i-a răspuns supărată împărăteasa. 

Floare Albă a alergat la împărat şi l-a rugat și pe el, dar și acesta, supărat, i-a răspuns în acelaşi 
fel. Văzând că nu-și poate îndupleca părinţii, prinţesa a început să plângă şi să se tânguiască cu 
inima zdrobită. 

După ce s-a despărţit de prințesă, nu exista clipă în care flăcăul să nu se gândească la dragostea 
lui. Seara se uita la lună și-și zicea că privește faţa prinţesei; se uita la cameliile de pe munte şi-şi 
amintea de chipul prinţesei. Așa de mult ar fi vrut s-o revadă, dar cum să pătrundă în palatul în care 
trăia fata? 

Într-o zi, flăcăul tăind lemne, cu gândul la prinţesă, a uitat de timp. Se întunecase și nu mai putea 
să se întoarcă acasă. Atunci s-a urcat în vârful muntelui, unde a dat peste o peșteră adâncă, în care s- 
a culcat. Noaptea a visat cum a venit la el un bătrân şi i-a spus că în apropierea peşterei se află iarba 
zburătoare, ale cărei frunze sunt albe ca zăpada şi cine mănâncă din ele se ridică în văzduh și poate 
zbura oriunde dorește. Dar când flăcăul a vrut să-l iscodească mai cu de-amănuntul, acesta s-a 
prefăcut într-o rază albă şi nu s-a mai văzut. 

A doua zi de dimineaţă, când s-a trezit, şi-a amintit de vis, a ieşit îndată din peşteră şi a plecat în 
căutarea ierbii zburătoare. A căutat așa toată ziua și, de abia pe înserate, a găsit în despicătura unei 
stânci un firişor de iarbă cu frunzele albe, pe care le-a mâncât. Pe loc a simţit cum tot trupul i se 
ușurează și se ridică în văzduh. Apropiindu-se sărbătoarea Primăverii, s-a gândit să găsească 
odoarele cele mai prețioase spre a le dărui prinţesei la întâlnirea lor. A început să zboare în toate 
părțile în căutarea acelor lucruri. A zburat până la Muntele Phoenixului, de unde a cules pene de 
Phoenix frumos colorate; a zburat până la Muntele celor o mie de flori, de unde a cules flori de 


scorțişor; a zburat până pe Vârful Omului de zăpadă, de unde a cules camelii albe; a zburat până la 
Vârful magnoliilor, de unde a cules magnolii albe ca zăpada; a zburat până la Valea Jadului, de unde 
a adunat bucăţi de jad verde ca iarba crudă și acum aștepta sosirea zilei, când putea să le dăruiască 
prinţesei. 

Şi iată că acea zi a sosit. 

Băiatul și-a strâns toate comorile adunate și a plecat spre locul de întâlnire. A așteptat, a așteptat 
până ce soarele a asfințit, dar prințesa nu s-a arătat. 

Flăcăul era nespus de mâhnit, crezând că fata l-a uitat. Dar văzând că bradul în spatele căruia 
stătuse ascunsă prinţesa este tot verde, și-a amintit de vorbele spuse de ea la plecare. Dar atunci de 
ce nu venea prinţesa? Oare-l uitase cu adevărat, ori din alte pricini? Tot frământându-se așa, a 
hotărât să se ducă la palat, să afle ce se întâmplase. 

În ziua marii sărbători, prințesa se împodobise şi, fiind gata de plecare, a mers la împărat să-și ia 
rămas-bun. Dar împăratul, care plănuise ca în acea zi să-i aducă ginerele, n-a lăsat-o să iasă din 
palat. Floare Albă, care așteptase un an de zile să se întâlnească cu iubitul ei, auzind hotărârea 
împăratului, a podidit-o plânsul. Ce putea să facă? A aşteptat până s-a înserat, apoi a ieşit în grădină 
şi a început să se plângă lunii de pe cer. 

Tocmai atunci a ajuns şi băiatul în grădină și, în lumina lunii, a văzut o tânără care se ruga. S-a 
apropiat şi a dat cu ochii de prințesă și a alergat îndată spre ea. Ridicând capul, fata a tras o 
sperietură văzându-l pe băiat şi aproape că nu-i venea să-şi creadă ochilor. 

— Oare visez, ori eşti tu cu adevărat? a întrebat prinţesa. 

Băiatul i-a apucat mâinile şi a zis: 

— Prinţesă, nu visezi, sunt eu cu adevărat! 

Apoi, băiatul i-a dăruit cu mare bucurie comorile pe care le strânsese. Prinţesa s-a bucurat nu atât 
pentru acele minunate lucruri, cât pentru statornicia dragostei băiatului. 

La rândul ei, prinţesa i-a povestit tot ceea ce plănuise împăratul. S-au sfătuit împreună cum să 
fugă din palat. Băiatul a luat-o în brațe și au zburat împreună până la peștera din vârful muntelui, în 
care-și petrecură noaptea, ca să se ascundă de mânia împăratului. 

La răsăritul soarelui, au ieşit din peşteră şi au văzut că în jurul lor erau mulțime de flori şi fluturi. 
Au hotărât să trăiască acolo tot restul zilelor. Flăcăul aduna în fiecare zi poamele cele mai gustoase, 
pe care le dăruia prinţesei, iar acesteia i se părea că totul este mult mai minunat decât în palatul 
tatălui său. 

A doua zi după fuga prinţesei, împăratul a trimis o mulțime de slujbaşi în căutarea ei. Au căutat 
ei la răsărit și la apus, la miazănoapte și miazăzi, dar nici urmă de prințesă. Împăratul era plin de 
mâhnire şi deznădejde, până ce unul din slujitori l-a sfătuit că ar fi bine să ceară sfatul bătrânului de 
la Templul Hai Dunglo, care știe totul despre toate câte sunt pe lume. Au fost pregătite daruri bogate 
şi împăratul l-a trimis pe acel slujitor să se întâlnească cu bătrânul. Acesta l-a ascultat cu luare- 
aminte pe slujitor şi, la sfârşit, a ridicat mâna în care avea şirul de mătănii, a prins între degete cea 
mai mare mărgea din şirag şi a început să şoptească descântece. 

În acest timp, mărgeaua s-a făcut din ce în ce mai luminoasă și mai mare și în ea s-a văzut cum 
flăcăul a intrat în palat, apoi cum a fugit împreună cu prinţesa şi cum au ajuns pe vârful muntelui de 
Jad, așezându-se în peşteră. La înapoiere, slujbaşul a povestit împăratului tot ce a văzut. Acesta s-a 
mâniat cumplit și a dat poruncă bătrânului să facă ce o şti, să-i aducă fata înapoi. El s-a apucat de 
treabă, a înălțat în curtea templului un altar, pe care s-a rugat trei zile şi trei nopţi să dea zăpadă şi 
ger, ca s-o facă pe prinţesă să se întoarcă în palat. 

În acea dimineaţă, ca de obicei, flăcăul a ieşit din peşteră, să adune poame şi alte lucruri de 
mâncare. În jurul peșterii zburdau căprioarele şi tot felul de fluturi și păsări când, dintr-odată, 
dinspre Templul Hai Dunglo s-a stârnit un vânt rece, iar cerul s-a acoperit de nori, în scurt timp au 
început să cadă fulgii de zăpadă. Animalele şi păsările s-au retras înfrigurate în culcușurile lor. A 
cuprins-o frigul și pe prinţesă. Cât ai clipi, muntele s-a acoperit cu zăpadă, apele au îngheţat. Fata 
tremura din ce în ce mai tare pe patul de iarbă din peşteră şi-şi dorea să se întoarcă bărbatul cât mai 


repede. Acesta s-a întors cu mâna goală: nici tu poame de mâncare, nici tu vreascuri pentru foc. La 
venirea lui, prinţesa s-a mai înviorat un pic. Bărbatul și-a amintit că auzise că la Templul Hai 
Dunglo se află niște veşminte fermecate, care te apără de frig şi de arşiţă. S-a gândit că ar trebui să 
facă rost de acele veșminte pentru prințesă. Când i-a povestit că ar trebui să ia acele haine, prințesa 
s-a speriat știind cât de greu se ajunge acolo și cât de crud era bătrânul, încât dacă flăcăul ar fi căzut 
în mâna lui, s-ar fi terminat cu viaţa-i. 

— Mai bine mor de frig decât să te las să te duci acolo, i-a spus prințesa. 

— Nu te speria, prinţesă, ştiu bine că acel bătrân își face rugăciunea cu ochii închiși. Voi zbura în 
templu și mă voi ascunde, iar când își va face rugăciunea, eu voi pune mina pe veșminte şi ţi le voi 
aduce. 

Dar prinţesa tot nu s-a învoit şi s-a rugat de băiat să nu se ducă. Acesta însă era hotărât să facă 
totul s-o scape pe prinţesă de frig. A liniştit-o spunându-i că negreșşit se va întoarce în trei zile şi să-l 
aştepte, apoi a plecat, nevoind s-o mai vadă cum tremură. 

Băiatul a ajuns la templu pe înserat. S-a uitat pe geam şi a văzut cum bătrânul s-a aşezat în pat, a 
închis ochii şi a început să se roage. S-a strecurat tiptil înăuntru şi, încet-încet, a pus mâna pe 
veşmintele bătrânului, a ieşit afară şi se pregătea să-și ia zborul spre Munţii Canyren. 

Dar n-a apucat să iasă din templu, că bătrânul a băgat de seamă că-i dispăruseră veşmintele 
fermecate. A apucat cea mai mare mărgea din şiragul de mătănii şi l-a văzut pe flăcăul care se 
pregătea să-și ia zborul. Mânios, a luat sceptrul-dragon, l-a prefăcut într-o rază de aur şi a zvârlit-o 
pe urmele fugarului. Raza l-a izbit pe flăcău, prefăcându-l într-o cămilă de piatră. 

Prinţesa, care rămăsese în peșteră, îşi aştepta bărbatul cu nerăbdare. A trecut o zi, au trecut două, 
au trecut trei, dar el tot nu se arăta. După trei zile, prinţesa a simțit că şi-a pierdut bărbatul şi, cu tot 
frigul, a ieşit din peşteră. S-a urcat pe o stâncă înaltă și a privit spre templu, dar nici urmă de bărbat. 
Atunci a căutat o stâncă și mai înaltă, dar tot n-a văzut nimic. Se prefăcuse într-un ţurțure de gheaţă, 
dar tot mai căuta cele mai înalte colţuri de stâncă pe care să se caţere și să se uite, să se uite, doar îşi 
va vedea bărbatul venind. Şi atunci a dat cu ochii de cămila de piatră. Tot uitându-se la ea, i s-a 
părut că are înfăţişarea bărbatului ei. De durere, a scos un țipăt, strigându-l. Apoi s-a prefăcut într- 
un nor care s-a înălțat pe vârful muntelui. 

De atunci, când se vede acel nor alb pe vârful Muntelui de Jad, oamenii spun că este zeița care-şi 
caută și azi bărbatul. 


Sticluţa de jad 


poveste chineză 


Trăia odată un tânăr harnic și curajos, care se numea Shi Long. El își pierduse părinții de mic 
copil şi nu mai avea pe nimeni pe lume. Neavând din ce trăi, s-a băgat slugă la un moșier. 

În fiecare zi ducea oile pe munte la păscut și tot timpul vorbea cu ele, spunându-le toate păsurile 
şi cum tânjeşte zi de zi să-şi găsească o fată potrivită cu care să se însoare. 

În ziua când a împlinit optsprezece ani, Shi Long era cu oile pe munte și tocmai se pregătea să-și 
scoată din traistă bucata rece de mămăligă, să mănânce, când, din Templul Pământului care se afla 
în apropiere, a ieşit un bătrân cu părul alb și hainele ferfeniță. Bătrânul, sprijinindu-se într-un 
baston, s-a apropiat încet de Shi Long şi i-a zis: 

— Tinere, îndură-te şi dă-mi bucata ta de mămăligă! 

Făcându-i-se milă de bătrân, Shi Long i-a dat-o. 

Au trecut de atunci mult timp, şi în fiecare zi se întâmpla la fel: cum venea vremea prânzului, 
bătrânul se înfățișa și-i cerea lui Shi Long bucata lui de mămăligă. Până ce, într-o zi, bătrânul i-a zis 
acestuia: 

— Tinere, te poftesc să vii pe la mine pe acasă! 


Shi Long a pornit împreună cu bătrânul şi au intrat amândoi în Templul Pământului. După ce s- 
au aşezat, bătrânul a zis: 

— Tinere milos, am mâncat atâtea zile din mămăliga ta. Acum a venit timpul să te răsplătesc! 

Apoi a luat bastonul, a lovit cu el în pământ și a zis: 

— [a-ți mămăliga înapoi! 

Şi, deodată, Shi Long a văzut cum bucățile de mămăligă pe care le dăduse bătrânului se 
prefăcuseră în bulgări strălucitori de aur și argint. Uimit, l-a întrebat pe bătrân: 

— Bătrâne, de unde ai atâta aur și argint? 

Iar bătrânul a răspuns: 

— Eu sunt Spiritul Pământului, care sălășluieşte pe acest munte. Pentru milostivenia de care ai 
dat dovadă îți dăruiesc acest aur și argint şi acum mergi și rânduiește-ți altfel viaţa. 

Shi Long a răspuns: 

— Mulţumesc, bătrâne, dar n-am nevoie de atâta aur şi argint. 

Uimit, bătrânul a întrebat: 

— Dacă nu vrei aur şi argint, atunci ce vrei? 

Plecându-şi capul, Shi Long a spus: 

— Aş vrea o fată bună cu care să mă însor și cu care să-mi petrec tot restul zilelor. 

Râzând, bătrânul i-a zis: 

— Bine, dar să ştii că pentru aceasta ai nevoie de multă voință și dârzenie. 

Bătându-se cu pumnul în piept, Shi Long a zis: 

— Bătrâne, să știi că am această voinţă şi dârzenie! Dacă-mi găseşti o fată pe gândul meu, voi fi 
în stare să trec prin munţi de cuțite și mări de foc! 

Auzindu-l, bătrânul a scos încet din sân o sticluță de jad de mărimea unui ou, rotundă și 
strălucitoare, şi a zis: 

— În această sticluță se află iarba albă care, după ce e fiartă, se preface în apa care vindecă orice 
boală și care are şi darul de a învia din morţi. Într-un loc, foarte departe de aici, se află Muntele 
celor nouă nori. Și pe muntele acesta trăiește Marele Spirit al Muntelui, care are o fată căreia 1 s-a 
dus vestea de frumoasă şi deşteaptă. Fata se numeşte Yufeng”"?, dar, din păcate, cu trei ani în urmă 
aceasta şi-a pierdut vederea. Marele Spirit al Muntelui a dat sfoară în ţară că acel ce-i va vindeca 
fata, de va voi aur, va primi aur, de va voi argint, va primi argint, iar dacă va fi tânăr și va voi să se 
căsătorească cu fiica lui, se va învoi. la această sticluţă care îţi va fi peţitoare. 

Shi Long a apucat sticluța cu amândouă mâinile şi a plecat îndată spre Muntele celor nouă nori. 

Muntele acesta se afla foarte departe, de parcă ar fi fost la capătul lumii. Dar Shi Long, care era 
cu gândul numai la fată, nu simţea greutatea drumului. De-i era foame se hrănea cu poame 
sălbatice, de-i era sete şi-o potolea cu apa din izvoare. Hainele şi încălțămintea i se făcuseră 
ferfeniță şi nu-l înspăimântau nici răgetul panterelor, nici şuieratul şerpilor. De câte ori trecea peste 
un munte, se aşeza să se odihnească, şi atunci prima lui grijă era să pipăie dacă sticluţa cu leacul 
fermecat se află la locul ei. Și când simţea că sticluţa este acolo unde trebuie, îl apuca o mare 
bucurie. 

După nu se știe câte luni și zile de mers, Shi Long a ajuns în faţa unui munte uriaș. La poalele 
acestui munte se afla o piatră pe care sta scris: Muntele celor nouă nori. Cuprins de bucurie, el a 
început să se caţere, și s-a cățărat, s-a cățărat până a ajuns în vârful lui. lar de acolo putea să pipăie 
cu mâna cerul sau să culeagă stelele. Şi-n acel vârf de munte, printre flori înmiresmate şi brazi 
veşnic tineri, se înălța un palat cum nu s-a mai văzut. Shi Long a auzit, deodată, în spatele lui: 

— De unde a venit sălbaticul acesta, care îndrăzneşte să privească spre Palatul Marelui Spirit al 
Muntelui? 

Speriat, Shi Long s-a întors îndată şi a privit: în spatele lui se afla un bătrân cu faţa neagră. Apoi, 
zâmbind, a zis: 

— Spirit al Marelui Munte, mă numesc Shi Long şi am puterea să vindec orice boală. 

Marele Spirit al Muntelui s-a bucurat când a auzit și a zis: 

— Am o fiică ce se numeşte Yufeng și care și-a pierdut vederea la amândoi ochii. Dacă poţi s-o 
vindeci, cu adevărat, de vrei aur, îţi voi da aur, de vrei argint, îţi voi da argint, iar dacă nu ești 
însurat Și vrei s-o iei de nevastă, a ta va fi. 

Yufeng trăia în Pavilionul Florilor şi era tare tristă că nu poate vedea lumina zilei. Auzind că la 
curtea Marelui Spirit a venit un tânăr care ar putea să-i redea vederea, a sărit în sus de bucurie, 
strigând: 

— Tinere, nu te voi uita niciodată dacă-mi vei reda vederea! 

Iar Shi Long a răspuns: 

— Fii liniștită, eu pot să te fac să vezi din nou! 

Apoi a luat sticluţa de jad și, cu multă grijă, a pus câteva picături în ochii fetei. Îndată întunericul 
din ochii ei s-a împrăștiat şi au început să-i strălucească întocmai ca două boabe de struguri copți. 

Împăratul a dat un mare ospăț în cinstea lui Shi Long și a poruncit să fie aduse tăvi încărcate cu 
aur şi argint. 

Dar Shi Long nici n-a vrut să-şi arunce privirea spre ele, ci a zis: 

— Nu vreau nici aur, nici argint. Vreau să mă însor cu Yufeng. 

Încruntându-și sprâncenele a nemulţumire, împăratul a zis: 

— Eu sunt spirit, iar tu eşti om. Nu ne potrivim. Fata mea nu se poate mărita cu un muritor. 

Şi l-a îmbiat din nou să primească aurul și argintul, adăugând: 

— Cu atâta aur și argint poţi găsi oricând o muritoare de seama ta, cu care să te însori! 

Mâhnit, Shi Long a împins tava la o parte, răsturnând-o. Aurul şi argintul s-au împrăștiat peste 
tot. Acest lucru l-a înfuriat pe împărat, care a dat ordin ca Shi Long să fie izgonit de pe Muntele 
celor nouă nori. 

Neavând încotro, băiatul a trebuit să părăsească muntele. A mers ce a mers, când, deodată, a 
auzit în spatele lui: 

— Frate Shi Long! Frate Shi Long, aşteaptă-mă! 

Shi Long s-a oprit şi s-a uitat înapoi, și a văzut o fată care alerga spre el. Iar când s-a apropiat, 
mare i-a fost mirarea văzând că acea fată era chiar Yufeng. 

I-a strâns bucuros mâinile și a întrebat-o: 

— Yufeng, Yufeng, cum ai ajuns aici? 

Iar fata i-a răspuns: 

— Tatăl mea nu s-a ţinut de cuvânt, dar eu nu pot uita binele ce mi l-ai făcut. Am venit să plec 
împreună cu tine în lume. 

— Dar dacă împăratul ne va urmări, ce ne facem? 

— Nu te teme, eu mă voi preface într-un Phoenix mic de Jad, iar tu mă vei ascunde în buzunarul 
tău. 

Şi cum a zis a şi început să se prefacă din ce în ce mai mică, până ce a ajuns cât o boabă de orez, 
iar Shi Long a luat-o, a pus-o în buzunar şi a plecat mai departe. Shi Long ar fi vrut să ajungă cât 
mai repede în satul lui, dar drumul era foarte lung și munții foarte înalți. Ascunsă în buzunar, 
Yufeng tremura de teamă că împăratul, tatăl ei, ar putea să-i ajungă din urmă, şi atunci totul se va 
termina. 

Ca să ajungă cât mai repede acasă, fata s-a furișat din buzunarul lui Shi Long şi s-a prefăcut într- 
un cal, care i-a ieşit băiatului înainte. Shi Long, văzându-l, tare s-a mai bucurat gândindu-se că 
poate să ajungă mai repede acasă. A încălecat, și calul şi-a luat zborul întocmai ca o săgeată. 

În apropierea satului său, Shi Long s-a oprit într-un târgușor să vândă calul şi să cumpere cele 
trebuitoare pentru nuntă. Cât ai clipi din ochi, un bătrân cu nas de vultur şi ochi de şoarece i-a dat 
30 de taleri de argint pe cal. Băiatul s-a învoit și a vândut calul. Acesta era trimisul împăratului, care 
trebuia să cumpere calul și apoi să-l omoare. L-a dus acasă şi l-a închis într-un grajd întunecos, 
unde nu pătrundea nicio rază de lumină. Bătrânul avea un băiat tare neastâmpărat care, într-o zi 


când tatăl său nu era acasă, a făcut o gaură în hârtia” de la fereastra grajdului, să vadă ce este 
înăuntru. Dar, cum a rupt hârtia, cum o albină a ieşit şi şi-a luat zborul. Când s-a întors bătrânul şi a 
văzut că nu mai era calul, s-a pornit să-l certe pe băiat, zicându-i: 

— Prostule și nefericitule, ţi-am spus să nu te uiţi, dar nu m-ai ascultat! Pentru calul ăsta 
împăratul făgăduise 100 de taleri de argint, şi tu uite ce-ai făcut! 

Cu banii luaţi pe cal, Shi Long a cumpărat ce-i trebuia și a plecat spre casă. Pe drum s-a auzit 
strigat: 

— Frate Shi Long, aşteaptă-mă! 

Uitându-se înapoi, a văzut o albină care s-a aşezat jos şi s-a prefăcut în Yufeng. Gâfâind, aceasta 
a spus: 

— Calul pe care l-ai vândut eram eu, cum ai putut să faci una ca asta? 

Mirat, băiatul a zis.: 

— Dar tu nu erai ascunsă în buzunarul meu? 

Atunci fata i-a spus toată întâmplarea şi cum împăratul aflase de fuga ei şi-i poruncise bătrânului 
să cumpere calul și să-l omoare. 

După puţin timp au ajuns la coliba băiatului. În aceeași seară, Yufeng a luat câteva bucăţi de 
hârtie verde şi roşie, le-a tăiat cu foarfeca, iar acestea s-au prefăcut în valuri de mătase. Apoi, a zis: 
„Surioarelor, veniţi să mă ajutaţi!” Și deodată din văzduh s-au lăsat opt zâne care s-au apucat de 
treabă: unele croiau, altele coseau şi, cât ai clipi, hainele de nuntă au fost gata. 

S-au îmbrăcat amândoi în haine noi și au făcut nuntă mare. 

Marele Spirit, aflând de nunta lor, tare s-a mai mâniat. A trimis doi supuși să dea foc colibei lui 
Shi Long. Acesta nu era un foc ca oricare altul; de ce ardea, de aceea se înălța mai sus și se făcea 
mai puternic. Sărmanii tineri, niciunul n-a scăpat de flăcările pustiitoare. 

A doua zi Spiritul Pământului, văzând ce s-a întâmplat, a strigat: 

— Împărate al Spiritului Muntelui, ai fost prea crud! 

Apoi a scurmat cu toiagul în cenuşă, și dând de trupurile celor doi tineri, a luat sticluţa de jad 
care rămăsese neatinsă și a împrăștiat leacul din ea peste ei. Îndată, cei doi tineri au sărit în picioare. 
Acum păreau şi mai tineri şi mai frumoși decât înainte. Au mulțumit bătrânului, iar acesta le-a spus: 

— Marele Spirit vă crede morţi, aşa că de aici înainte nu vă va mai necăji. Să trăiţi ani mulți 
fericiţi! 

Şi zicând acestea s-a prefăcut într-un vârtej care şi-a luat zborul. 

Cei doi tineri au trăit în fericire mulți ani și poate mai trăiesc și astăzi. 


Vulpea şi broasca ţestoasă 
poveste chineză 


Trăiau odată, demult, opt cerbi, care în fiecare zi, de dimineaţă până seara, se duceau la un lac să 
bea apă. Patru dintre ei, însă, au fost mâncaţi, unul câte unul, de către marea broască ţestoasă, iar 
ceilalți patru, chiar dacă mureau de sete, nu mai îndrăzneau să se ducă acolo. 

Într-o bună zi, vulpea îi văzu aproape morţi de sete și îi întrebă: 

— De ce nu vă duceţi la lac, să beţi apă? 

Atunci, cerbii îi povestiră vulpii cum stă treaba, iar aceasta, după ce se gândi o clipă, le spuse: 

— Am găsit un mijloc să vă ajut: marea broască ţestoasă este una singură, iar voi, patru; să vă 
împărțiți doi câte doi şi așa să mergeţi să beţi apă; când ea va veni într-o parte, voi vă veți duce în 
cealaltă parte să beți apă; când ea se va duce în partea aceea, voi vă veţi întoarce la loc, şi tot aşa 
mereu. Astfel, fiind nevoită să vă urmărească din două părţi, marea broască ţestoasă nu va putea să 
vă prindă. 

Urmând sfatul vulpii, cerbii putură, astfel, să se ducă să bea liniștiți apă în fiecare zi. 

Dându-le cerbilor acest sfat, vulpea îşi atrase însă asupra sa ura marii broaște țestoase, care 
hotărî în sinea ei să-i facă de petrecanie vulpii. 

Şi astfel, într-o bună zi, când vulpea veni la lac dis-de-dimineaţă, să bea apă, întinse mai întâi 
piciorul, să încerce apa. De unde să-i treacă ei prin cap că marea broască țestoasă era tocmai acolo 
şi o pândea?! Într-un cuvânt, cum vâri vulpea piciorul în apă, marea broască țestoasă o şi înhăţă 
strâns. Vulpea cea şireată însă strigă printre hohote de râs: 

— Ha! Ha! Nătăfleaţă mai e și broasca asta ţestoasă! Crede că m-a prins de picior!... Când colo, 
a apucat de o rădăcină şi trage... şi trage!... 

Auzind așa ceva, marea broască ţestoasă dădu drumul piciorului vulpii, iar roşcata o întinse pe 
dată la fugă. 

Într-o altă zi, când vulpea se îndrepta spre lac să bea apă, marea broască ţestoasă, care o văzu 
sosind, se întinse pe mal, prefăcându-se moartă, ca în felul acesta să o poată înhăţa pe neașteptate. 
Vulpea însă nu se lăsă păcălită, ci se gândi deîndată să încerce dacă broasca e moartă cu adevărat 
sau nu; uitându-se la cele patru labe bine întinse ale ţestoasei, ea zise, ca pentru sine: „Dacă creatura 
asta de broască ţestoasă ar fi moartă de-adevăratelea, nu ar avea picioarele aşa întinse cum le are 
acum... Trebuie să fie ceva necurat la mijloc!” Auzind vorbele vulpii, marea broască ţestoasă îşi 
strânse de îndată picioarele, iar vulpea, dându-și seama de prefăcătorie, o luă la sănătoasa. 

Văzând că nici a doua oară nu reușise s-o prindă pe vulpe, marea broască ţestoasă se făcu foc și 
pară de supărare. 

Și iată că, într-o zi broasca se duse pe furiș și se ascunse în vizuina vulpii, făcându-și socoteala 
să o aştepte să se întoarcă acasă, şi să sară la ea pe negândite. 

Când veni vulpea, văzu deîndată pe pământ, în faţa vizuinii, o mulţime de urme de labe ale marii 
broaște țestoase și nu se îndoi că aceasta trecuse pe la ea pe-acasă, dar nu știa dacă mai este sau nu 
în vizuină. 

Şi de astă-dată, vulpea se purtă cu mare grijă şi chibzuială. Astfel, ea întrebă pragul: „Pragule, 
astăzi a trecut cineva pe la mine, sau nu? Dacă a trecut, spune-mi, a plecat, sau nu?” De unde să 
vorbească pragul?! După o clipă, vulpea zise ca pentru sine: „Ce mai prag afurisit! Fără nicio 
îndoială că înăuntru este cineva, iar el nu îndrăznește să-mi spună!” 

Şi de astă dată, marea broască ţestoasă se lăsă păcălită și răspunse cu o voce prefăcută, ca şi cum 
ar fi vorbit pragul: „Astăzi nu a trecut nimeni pe-aici!” 

Auzind glasul, vulpea se lămuri că marea broască ţestoasă, vrăjmașa sa, era ascunsă în vizuină, ȘI 
atunci o luă la goană cât putu de iute, căutând să se îndepărteze cât mai mult de locurile acelea. 


Lăcomia maimuţei 
poveste chineză 


În munţii Emei din China trăia odată o maimuță. 

Într-o bună zi, ea cobori din munte și merse până ajunse la o grădină plină de roade. Tare se mai 
bucură maimuţica văzându-le, și culese numaidecât un spic de mei pe care şi-l puse pe umăr și 
plecă fericită mai departe. 

Şi iată că ajunse la o livadă de piersici; când văzu pomii plini de piersici mari și roşii, se gândi că 
trebuie să fie foarte gustoase. Atunci, aruncă deîndată spicul de mei și culese o piersică. 

Apoi, porni mai departe şi ajunse la o grădină de pepeni, care era plină de pepeni mari şi rotunzi, 
cu miezul roşu. Văzând aceasta, maimuța cea lacomă aruncă numaidecât piersica şi culese un 
pepene. Și atunci își făcu ea socoteala că ar cam fi timpul să se întoarcă acasă. Prin urmare, luă 
pepenele la spinare și, nemaiîncăpându-şi în piele de bucurie, plecă spre casă. 

Merse maimuța cât merse, când, deodată, dădu peste un iepure. Văzându-l cum sare, i se păru 
nemaipomenit ŞI, aruncând pepenele, fugi să-l prindă pe iepuraş. 


Acesta însă alergă în pădure, până nu se mai văzu, iar maimuța nu mai avu altceva de făcut decât 
să se întoarcă acasă cu mâinile goale. 


Cum a fost furată vaca 
poveste chineză 


S-a întâmplat odată că un melc, un fir de lână și un fir de iarbă au vorbit între ei și s-au înţeles să 
meargă împreună şi să fure o vacă. 

Cei trei furară vaca. 

— Eu sunt cel care am înhăţat vaca! zise firul de lână. 

— Bine, dar eu sunt cel care am luat vaca și am târât-o după mine! îi întoarse vorba firul de 
iarbă. 

— Ce mai tura-vura! Eu sunt cel care am gonit vaca de dinapoi, zise la rândul său melcul. 
Tocmai când se ciondăneau astfel, fiecare fiind foarte plin de sine și mândru de ceea ce făcuse, 
ajunseră la un pod; iar acolo, vaca înghiţi firul de iarbă dintr-o răsuflare, vântul veni și suflă firul de 
lână drept în mijlocul râului, iar cât îl priveşte pe melc, vaca odată calcă cu copita peste el, încât îl 

strivi pe loc. 
Cei trei: firul de iarbă, firul de lână și melcul nu au ţinut seama de puterile lor, crezându-se 
neasemuit de puternici și, drept urmare, au fost făcuţi una cu pământul. 


Darul vulpii 
poveste chineză 


Toată lumea știe că vulpea este cel mai mare dușman al găinilor. 

S-a întâmplat odată, de mult, că mai multe găini care ajunseseră la capătul răbdării, din cauza 
felului cum se purta vulpea cu ele, s-au dus la judecătorul-urs, să facă plângere împotriva vulpii. 

— Mărite rege-urs! — i se plânseră găinile judecătorului — dacă vulpea va continua să se mai 
poarte cu noi la fel ca până acum, noi nu mai putem să ne ducem aşa zilele. Nu trece nici măcar o 
seară în care să nu vină la noi acasă şi să nu ne mănânce, fără milă, pe câteva dintre noi. 

Auzindu-le, ursul mormăi supărat: 

— Trebuie să o pedepsesc de îndată pe prăpădita asta de vulpe! 

ŞI trimise numaidecât să fie chemată vulpea la judecată. 

Vulpea veni încărcată de daruri Şi, de cum ajunse în faţa judecătorului-urs, grăi astfel: 

— Mărite rege-urs! Să mă ierte măria-ta că nu i-am adus decât nişte lucruri mărunte. Îmi 
îngădui, cu adânc respect, să-ţi dăruiesc această pernă mare, pe care să te sprijini, căci judecăţile 
trebuie că te-au ostenit tare mult. 

Zicând acestea, vulpea luă o pernă moale pe care i-o aşeză ursului la spate. 

Foarte bucuros de acest lucru, ursul făcu un semn către găini și le zise: 

— Plecaţi de-aici! Și să nu mai îndrăzniţi să veniți la mine cu astfel de pâri mincinoase și pentru 
astfel de judecăţi! 

Zis şi făcut! Cum veni seara, vulpea mâncă iarăși două găini. A doua zi, găinile se duseră din nou 
la judecată, să se plângă de vulpe. 

De data aceasta, în sala de judecată trona lupul, care, după ce ascultă plângerea găinilor, trimise 
să fie chemată vulpea. Aceasta îi făcu judecătorului-lup același cadou ca și judecătorului-urs cu o zi 
mai înainte: o pernă moale. Vulpea nici nu mai aşteptă ca judecătorul-lup să deschidă gură, şi se 
repezi la găini, răcnind la ele: 

— Aţi venit aici ca să îndrugaţi la minciuni în fața măritului judecător?! 

La rândul său, lupul le trase găinilor o săpuneală zdravănă şi, ca încheiere, vulpea le amenință, 


strigându-le: 

— Să vedem dacă o să îndrăzniţi să mai veniţi la judecată, aşa, fără motiv! 

Văzând cum merge treaba, găinile o luară la sănătoasa, fugind cât le ţineau puterile. 

În seara aceea, dispărură iarăși trei găini înfulecate de vulpe. Îngrozite, în cea de-a treia zi, dis- 
de-dimineaţă, găinile merseră din nou la judecată. 

De data asta, judecător era câinele, care trimise la rândul său să fie chemată vulpea la judecată. 
Ea veni şi de astă-dată cu o pernă pe care i-o făcu cadou judecătorului-câine, vorbindu-i astfel: 

— Nu trebuie să ascultați minciunile găinilor, care habar nu au ce spun. 

Câinele pipăi perna şi-i zise vulpii: 

— Mie nu prea îmi place perna aceasta a ta, care e atât de moale. Ia spune drept: câte găini ai 
mâncat ca să poți face rost de atâta puf pentru perna ce mi-o dăruieşti? 

Vulpea holbă ochii la judecătorul-câine şi nu mai putu scoate o vorbă. 

Și astfel, de la această întâmplare, câinii le apără pe găini şi le încolţesc pe vulpi, care-şi primesc, 
în felul acesta, pedeapsa pentru relele pe care le fac. 


Băţul cu cap de taur 
poveste chineză 


Într-o bună zi, un cerșetor bătrân a găsit pe drum un băț tare frumos, care la unul din capete 
aducea întocmai cu un cap de taur. De cum l-a văzut, şi-a spus bucuros: „la să iau eu băţul acesta, să 
mă apăr cu el de câini!” 

Cerşetorul cel bătrân era tare leneș şi dormea toată ziulica în peştera în care se adăpostea. Odată 
însă, când dormea ziua în amiaza-mare, după cum îi era obiceiul, se pomeni că-l pocnește cineva 
peste spinare: „Poc! Poc! Poc!” 

Sări speriat în picioare, strigând: 

— Aoleoo! Cine mă bate?! 

Se uită în toate părțile, dar nevăzând pe nimeni, îşi spuse: „De bună seamă că am visat”. Se culcă 
la loc și, din nou, cineva îl pocni peste spinare: „Poc! Poc! Poc!” 

Se uită iarăşi, speriat, în toate părţile, şi-şi dădu seama că cel care-l bătea era băţul cu cap de taur. 

— Ce te-a apucat, băţule? se răsti la el bătrânul cerșetor. 

— Uită-te la tine cât eşti de leneș, îi răspunse supărat băţul cu cap de taur. De-atâta leneveală ai 
ajuns cerşetor. Du-te să muncești pământul cu sapa! 

— Da!... Da!... dar nu am sapă, se bâlbâi cerşetorul cel leneș. 

Nici nu rosti el bine cuvintele acestea, căci băţul cu cap de taur suflă asupra unui pomişor, şi 
acesta se transformă într-o sapă. 

Neavând încotro, cerșetorul a ieșit din peşteră şi a început să sape un ogor nedesţelenit. Deodată, 
a scos din pământ o bucată de aur. Cum a văzut-o, bătrânul a început să sară în sus de bucurie. 
Atunci i-a apărut în față băţul cu cap de taur, care i-a vorbit astfel: 

— În pământul acesta se află mult aur. 

Apoi, băţul atinse bucata de aur, care dispăru deîndată. 

De atunci, bătrânul cel leneş hotărî să sape fără oprire pământul, din zori şi până seara târziu, tot 
căutând aur. Și astfel, a săpat un ogor întreg, dar aur tot nu a găsit. După ce bătrânul a terminat de 
săpat ogorul, bățul cu cap de taur a adus un sac cu boabe de grâu și l-a pus pe bătrân să le semene în 
ogorul pe care-l săpase. 

Grâul a încolţit, a crescut mare și frumos şi s-a copt, căpătând o culoare galbenă, întocmai ca 
aurul. Era în toiul verii și venise timpul strângerii recoltei, când, pe neașteptate, apăru din nou băţul 
cu cap de taur, care-l întrebă pe bătrân: 

— Fi, uncheașule, ai găsit aur? 

— Am găsit! îi răspunse bătrânul, dând bucuros din cap. 


Și astfel, bătrânul care găsise băţul cu cap de taur și-a dat seama că numai munca aduce belșug 
omului și a devenit un țăran harnic, iar toată lumea a uitat că fusese cândva un cerşetor leneș. 


Cum a fost pedepsită cumătră vulpe 
poveste chineză 


Trăiau odată două prietene de nedespărțit: o tigroaică şi o leoaică. Când cele două mame aduseră 
pe lume niște puişori de toată frumuseţea, se gândiră cum să-și împartă între ele grijile gospodăriei: 
leoaica avea grijă atât de puii ei, cât și de cei ai prietenei sale, iar tigroaica pleca pe munte, ca să 
facă rost de hrană pentru cele două familii. 

Într-o bună zi, tigroaica, aflată ca de obicei pe munte, în căutarea hranei, se întâlni cu cumătră 
vulpe, care-i vorbi astfel: 

— Vai, dragă prietenă, leoaica, pe care tu o crezi cea mai bună prietenă a ta, este de fapt cea mai 
rea ființă din lume; nu le dă să mănânce lapte decât puilor ei, pe când puişorii tăi ţipă fără încetare 
de foame. Şi asta n-ar fi nimica! Leoaica vrea să te mănânce chiar pe tine... Să fii atentă la ea și, 
când o vei vedea că-şi zbârlește blana, înseamnă că vrea să te mănânce. 

Din acest moment, tigroaica începu să o privească cu neîncredere pe prietena ei leoaica şi îşi 
făcea adesea drum pe-acasă, doar, doar o vedea cum prietena se poartă urât cu puii ei; însă 
totdeauna o găsea pe leoaică îngrijindu-i pe micuţii tigrişori ca pe propriii ei pui. 

Cumătra vulpe nu se mulțumi însă doar cu atâta, ci alergă la casa celor două prietene, unde o găsi 
pe leoaică și-i spuse: 

— Vai, prietenă leoaică, tigroaica vine acasă de nu știu câte ori pe zi; să ştii că are de gând să te 
mănânce! De fapt, cu toţii am auzit-o plângându-se mereu că, în timp ce ea trudește din greu, 
alergând toată ziulica după hrană, pe munte, tu leneveșşti acasă. Să ştii că atunci când o vei vedea 
rostogolindu-se de trei ori pe jos şi agitându-şi coada, înseamnă că vrea să te mănânce! 

Leoaicei nu-i prea veni să creadă spusele vulpii, dar rămase cu o teamă în suflet, iar seara, când 
prietena ei se întoarse acasă şi o văzu rostogolindu-se de trei ori pe Jos și agitându-şi coada, adormi 
mai mult moartă de spaimă. 

A doua zi de dimineaţă, de cum se sculă, leoaica începu să-și zbârlească blana, luând o înfăţişare 
care ar fi băgat pe oricine în sperieți. Văzând așa ceva, tigroaica începu să tremure de frică, crezând 
că prietena ei vrea să o mănânce. Leoaica însă o întrebă: 

— De ce tremuri în halul acesta? Te-ai îmbolnăvit cumva? 

Atunci, tigroaica îi povesti din fir-a-păr leoaicei tot ceea ce îi spusese vulpea, iar leoaica, 
înspăimântată de o asemenea întâmplare, îi povesti și ea tigroaicei, bob cu bob, ceea ce-i spusese ei 
vulpea. Tare se mai mâniară amândouă de mârşăvia vulpii! 

În acest timp, vulpea se ascunsese în apropierea locuinţei celor două prietene și, văzând că 
leoaica și tigroaica, pe măsură ce vorbesc, sunt tot mai înfuriate, crezu că-i reușise planul de a le 
învrăjbi pe cele două și alergă spre ele, fără a-i trece prin cap, câtuşi de puţin, care este de fapt 
adevărul. 

Oricine îşi poate închipui cum a fost pedepsită pe drept cumătra vulpe, care și-a aflat sfârşitul în 
ghearele şi colții celor două prietene care i-au venit de hac. 


Răzbunarea iepurașului 
poveste chineză 


Se povesteşte că trăiau odată, într-o pădure, un iepuraș și un leu care erau vecini. Leul era însă 
tare încrezut şi se lăuda tot mereu cât este el de puternic, iar pe iepuraș nu putea să-l sufere; mereu îl 
jignea şi îl băga în sperieți. 


Chiar că iepuraşul nu mai putea să îndure o astfel de viață și își puse în gând, pe bună dreptate, 
să se răzbune pe leu. 

Astfel că, într-o bună zi, se duse la vecinul său leul și îi grăi astfel: 

— Vai, onoratul meu frate mai mare, ce întâmplare, închipuiți-vă! Tocmai m-am întâlnit cu 
cineva care seamănă aidoma cu domnia-voastră şi care mi-a vorbit în felul următor: „Hei, tu, 
iepurașule, există cineva care îndrăznește să se măsoare cu mine? Dacă există, cheamă-l să vină 
numaidecât să-și măsoare puterile cu mine. Dacă nu îndrăznește nimeni, atunci trebuie să vă 
supuneţi cu toții mie şi să-mi daţi ascultare! Sunteţi toți niște neisprăviţi, buni de dispreţ şi a căror 
viaţă nu face nici doi bani!” 

— Nu i-ai vorbit despre mine? întrebă leul înfuriat la culme. 

— Cum să nu, dar era mai bine să nu-i fi spus nimic! De cum i-am povestit despre domnia- 
voastră, a pufnit dispreţuitor şi a început să înşire o mulțime de vorbe urâte. Și, pe lângă toate 
acestea, ce credeţi că a putut să spună?! A spus că, dacă vă supuneţi lui, nu vă mai cere nimic 
altceva. 

— Unde este? Spune-mi de îndată unde se află individul ăla? răcni leul turbat de furie. 

Atunci iepurașul îl duse pe leu la poalele dealului și îi arătă de departe o fântână tare adâncă, 
spunându-i: 

— Este acolo înăuntru. 

Leul alergă la fântână înfuriat și aruncă o privire spre adânc. Într-adevăr, acolo era un dușman 
aidoma lui, care se holba și el înfuriat. 

Leul răcni la el o dată; dușmanul, și el răcni o dată la leu. În culmea turbării, leul îşi zbârli 
coama; dușmanul din fântână își zbârli şi el coama. Leul îşi scoase ghearele şi îşi rânji colții, ca să-l 
înspăimânte pe dușman; acela, îşi scoase şi el ghearele și își rânji colții, ca să-l înspăimânte pe leu. 

Aflându-se în culmea furiei, leul îşi încordă labele şi întreg trupul şi se azvârli cu toată puterea în 
fântână, ca să-l nimicească pe „vrăjmașul” său. 

Şi, astfel, datorită isteţimii iepurașului, leul cel încrezut și rău pieri înecându-se în fântână. 


Omul cu dragoste de flori 
poveste chineză 


În anii domniei împăratului Jen Dsung, din dinastia Sung, trăia un om într-un sat în apropiere de 
orașul Ping Giang. El se numea Tsiu și porecla era Sien. 

Tsiu-Sien se trăgea dintr-o veche familie de ţărani, care aveau câteva palme de pământ și o casă. 
Era de multă vreme văduv și nu avea copii. Nu iubea nimic mai mult pe lume decât florile și, de ce 
le cultiva, şi iubirea pentru ele era mai mare. Da, le iubea așa de pătimaș, că părăsise ogoarele și 
livezile şi trăia numai pentru dragele sale flori. Dacă afla vreun soi deosebit, era mai fericit decât 
dacă ar fi descoperit o perlă sau o piatră prețioasă. Dacă în drumul său spre oraş vedea în vreo 
grădină străină flori înflorind în chip deosebit de frumos, uita cele mai grabnice ocupaţii ale lui şi 
intra acolo, fără învoire. Întrebat fiind ce doreşte, cu surâs nedumerit el se ruga de iertare şi 
răspundea că numai florile l-au fermecat. Dacă erau cumva flori din care avea și el, încă nu-și lua 
ochii de la ele, însă când erau cu totul neobişnuite, atunci i se putea întâmpla să uite nevoia care-l 
mânase spre oraş. lar dacă vedea la un florar o specie scumpă, îi plătea prețul cerut, chiar de ştia că 
l-a înșelat și, cu un sentiment de neasemuită fericire, își ducea scumpătatea acasă. Patima lui 
mergea așa de departe, încât atunci când nu mai avea bani își amaneta hainele. De aceea i s-a zis 
Nebunul Florilor. 

Oamenii răi, profitând de slăbiciunea lui, tăiau florile scumpe, le înfășurau într-un șomoiog de 
glod şi paie și, cu o mutră nevinovată, le dădeau îmbucuratului, care le cumpăra în culmea fericirii. 
De mirare era că flori din acelea creșteau și pe la el acasă. 

Curând deveni grădina lui un parc minunat, pe ale cărui garduri împletite din bambuşi se puteau 


vedea cele mai rare plante agățătoare. Dincolo de gard, pe amândouă aleile, se zăreau palmieri, 
salcâmi, crizanteme, orhidee aurii și floarea-domniţei plină de frăgezime, ca din poveste. Era cu 
neputinţă să numeşti toate felurile de flori; grădina lui părea o perdea din cea mai prețioasă mătase 
minunat brodată. Abia se trecea o floare, că lângă ea o soră şi mai frumoasă îi lua imediat locul. 

Porţile care duceau în acest paradis erau din ramuri măiestrit împletite. Ușile cu două canaturi se 
deschideau într-o alee îngustă de bambuși. Rareori bambusul galben are câte o dungă verde, el bate 
la ochi prin simplitatea liniei, paşnic şi măreț ca şi când sta gata să întâmpine pe cel care intră. Un 
şir de molifţi închidea aleea de bambuși. Din amândouă laturile, pornea câte o potecă spre casa cu 
acoperiş de paie a lui Tsiu-Sien, având trei încăperi destul de înalte, ca soarele și lumina să pătrundă 
înăuntru. Pe un perete se afla pictura unui maestru necunoscut şi, sub ea, un pat micuţ din lemn alb 
lăcuit, acoperit cu perne roşii. Câteva scaune și măsuţe joase întregeau mobilierul încăperii. Toate 
erau peste măsură de curate și bine întreținute. Nu găseai fir de praf. În curtea interioară, dinapoia 
casei, erau așezate în oale, gingaş lustruite, orhidee al căror colorit nemaivăzut arătau raritatea lor. 
Dar cine ar putea să descrie încântarea la vederea curţii a doua! Pretutindeni, minunăţie de culori și 
miresme! Părea să fie aici pururi primăvară. În spatele curții se afla un mic bazin, în faţa căruia se 
ridica un pavilion din scoarță de copac. 

La intrarea în grădina lui Tsiu-Sien dădeai de un lac lucitor în a cărui apă limpede se oglindea 
cerul; de aceea se chema Oglinda-Cerului. Malurile sale păstrau în fiece anotimp un farmec 
deosebit. ŞI aci înfrumuseţa el malurile sădind sălcii şi piersici. Şi vraja primăverii cu flori roz şi 
roşii pe macatul verde al sălciilor era de neînchipuit. Lacul era acoperit cu flori de lotus de toate 
culorile și, în timpul înfloririi, întocmai ca amurgul împurpurat și norii pestriți, pluteau în toată 
splendoarea deasupra apei. 

Vestea despre grădina lui Tsiu-Sien mersese până departe. Bărci sărbătoreşte împodobite aduceau 
oaspeţi, care rămâneau uimiţi în fața strălucirii florilor de lotus. Când corăbiile se întorceau acasă, 
sub sclipirea stelelor, ele semănau cu nişte licurici; lumina lor se răsfrângea în apă, de credeai că 
cerul s-ar fi scufundat acolo. 

La cel dintâi cântec al cocoșului, Tsiu-Sien se dădea jos din culcușul lui să vadă scânteierea de 
rouă pe flori. Apoi îndepărta cu migală toate frunzele căzute. Scotea apă de la fântână și le uda pe 
fiecare cu aceeaşi grijă, până către amurg. Dacă înflorea un boboc deosebit de frumos, aducea o 
căniță de ceai sau un pahar cu orez, spre a serba naşterea florii; îi îngâna un cântece! şi-i ura o viață 
de mii de ani. De-l biruia somnul, îşi punea capul pe o piatră, spre a rămâne în apropierea ei. 

Când veneau furtuni și ploi, ca să vadă de nu au păţit ceva florile sale, îşi lua un fel de umbrelă 
cât o pălărie mare din foi şi nuiele de bambus și o manta din fibre de palmier și, de afla vreo 
stricăciune, o dregea cu o mână iubitoare şi grijulie. El cerceta florile care cădeau și cu băgare de 
seamă culegea cele din urmă semne ale strălucirii lor într-un pocal, ca să se mai bucure de 
mireasmă. lar când se uscau cu totul, umplea cu ele un ulcior și, plin de înduioşare, cu ochii 
înlăcrimați, le îngropa alături de tulpina golașă. Asta numea el înmormântarea florilor. Curăţa cu 
apă proaspătă florile mânjite după ploaie şi furtună şi le privea bucuros când ele arătau iarăși vechea 
lor splendoare. Asta numea el scalda florilor. 

Dacă întâmplător el lua seama că cineva voia să frângă o floare, se ruga fierbinte să nu facă una 
ca asta. Cu toate că i s-a zis Nebunul Florilor, era iubit din cauza marii lui bunătăţi și îi cruţau 
florile. Arareori căpăta voie cineva să-i admire grădina. Dacă îngăduia cuiva să intre, mai înainte îl 
deprindea cu felul lui de a vedea florile. Faţa lui blândă se înroşea ca focul de mânie dacă prindea 
vreun răufăcător în grădina sa. 

Voioșia senină a florilor sale părea să fi trecut asupră-i, pentru că viaţa i se arătase tot mai uşoară 
şi mai prietenoasă, bătrâneţea nelăsându-i urme. 

Tot pe vremea aceea locuia într-un sat învecinat un om cu numele de Dşan-Wee. El se trăgea 
dintr-o familie bogată şi se folosea de puterea sa cu orice prilej. Era înconjurat de o mulțime de 
slujitori, la fel de răi și de vicleni ca și stăpânul lor. 


Într-o zi, pe jumătate beat, Dşan-Wee ajunse în satul bunului Tsiu-Sien. Era vremea prânzului, 
când el hălăduia prin sat. Deodată se opri în fața grădinii lui Tsiu-Sien și, cherchelit fiind, 
splendoarea florilor îl ului. El întrebă de proprietar. I se spuse: 

— Grădina este a Nebunului Florilor, care aproape nimănui nu dă voie să-i admire florile. 
Numele lui adevărat e Tsiu-Sien. 

— Are curajul a-mi opri și mie intrarea? se semeţi Dșan-Wee. Iute! Bate la ușă! porunci el 
omului său. 

Tsiu-Sien tocmai terminase de stropit florile-domniţei. El stătea în tihnă cu o căniţă de vin de 
orez şi o farfurie de poame între drăguțele sale, când nişte bocănituri îl făcură să sară în sus speriat. 
Numaidecât deschise poarta și văzu în faţa sa o ceată de tineri beți. 

— Ce căutaţi aici? întrebă el îngrijorat. 

— Eu sunt Dșan-Wee, stăpânul întregului sat de dincolo. Am auzit de mulțimea florilor tale și 
vreau acum să le văd! 

Tsiu-Sien rămase surprins şi mâhnit de purtarea lui cutezătoare. Prin tot felul de vorbe încercă 
să-i îndepărteze pe cei ce voiau să intre în grădina sa. Mânios, Dşan-Wee zise atunci slujitorului 
său: 

— Bătrânul ăsta nebun nu pricepe când cineva i se înfăţişează cuviincios? Ce suferă florile lui 
dacă le privesc, ori îşi închipuie că vreau să le mănânc? 

El îi dete o lovitură în piept, că Tsiu-Sien căzu pe spate. Apoi năvăli cu gloata lui în grădină. 
Tsiu-Sien se ridică mâhnit şi-i urmă pe răufăcători. 

Floarea-domniţei înflorea şi înmiresma pe vremea aceea aşa de încântător, de parcă era din altă 
lume. Când Dșan-Wee se apropie foarte tare să-i soarbă ademenitoru-i miros, fără prea mult ocol, 
dar nici ca s-o vatăme, Tsiu-Sien se rugă cuviincios să ia seama. 

Această smerită rugă a fost pentru omul crunt un binevenit prilej de ceartă. Gălăgios se răsti la 
bătrân: 

— Se vede că nu mă preţuiești ca oaspete? N-ai vrut să mă laşi înăuntru, tu, mojicule? Ce strică 
neroadelor flori ale tale, dacă eu le privesc şi apoi le miros? Chiar de-acum am s-o fac! 

Tsiu-Sien auzi vorbele-i răutăcioase, dar se sili să stea liniștit, ca să nu întărâte pe hain, ci, 
dimpotrivă, să-l aducă la cuminţenie. Tocmai această linişte îl înverşună și mai mult pe Dșan-Wee, 
care-i strigă batjocoritor: 

— Aşa frumoase flori! Pentru asta se cade să închinăm un pahar de vin! 

Şi chiar porunci slujitorilor să-i aducă vin. Atunci bătrânul îşi pierdu răbdarea. Tremurând de 
mânie, sări în sus: 

— Casa mea e tot aşa de micuță ca şi a unui melc! Uită-te la florile mele, dar bea-ţi vinul acasă! 

— Grădina e destul de mare pentru noi toți. Ne vom așeza pe pământ. 

— Pământul vă va murdări hainele, mai încercă bătrânul să-i abată de la gândul lor. 

— Vom aşterne un covor. 

Într-o clipă se pregăti o gustare, se așternu un covor și începu ospăţul. 

Deodată-i veni lui Dşan-Wee un gând rău. Cu ochii sticloşi de băutură, pe când întindea lui Tsiu- 
Sien un pahar de vin, strigă în culmea bețţiei: 

— Cât ești de prost, te pricepi doar la flori și pomi! Îţi cumpăr grădina asta minunată şi apoi tu 
poți fi grădinarul meu. 

Tsiu-Sien presimţea c-o va păţi. Dar el se reculese iute și zise ploconindu-se: 

— Vă mulțumesc, dar grădina mea înseamnă viaţa mea! Luaţi-mi totul, numai grădina nu! 

— Viaţa ta sau nu, mi-e totuna! se răsti Dșan-Wee. Vreau grădina! 

— Tu nu ştii ce fericire te aşteaptă. Grăbeşte-te să primeşti târgul, adăugă unul din ceata lui 
Dşan-Wee. 

O spaimă fără seamăn îl cuprinse pe bătrân, îi tremurau mâinile și picioarele. Abia de era în stare 
să îngaime un cuvânt. 

— Mă scoţi din sărite! se stropşi Dșan-Wee la bătrân. 


— Răspunsul meu rămâne acelaşi, nu vând! zise Tsiu-Sien aproape fără glas. 

Apoi întreaga ceată chefui până se îmbătară criță. Înainte de a părăsi grădina, Dșan-Wee voi să 
smulgă câteva flori, dar bătrânul se aşeză dinaintea lor și, tremurând de mânie, izbucni: 

— Nu le atinge! 

— De mâine grădina este a mea! De aceea fac, de azi, ce-mi place! strigă Dşan-Wee. 

Atunci şi slujitorii acestuia strigară din răsputeri: 

— Priviţi pe acest nebun! Să vedem dacă el ne poate împiedica! 

Şi, râzând batjocoritor, smulgeau tot ce puteau. Buimăcit, Tsiu-Sien îl izbi pe Dşan-Wee cu capul 
în piept. O singură lovitură fu de ajuns ca să-l răstoarne pe beţiv. Atunci se năpustiră cu toții asupra 
bătrânului. ÎL ridicară de Jos pe stăpânul lor, care, turbat de mânie, strivi tot ce mai rămăsese din 
florile-domniţei. Apoi plecară. 

Tsiu-Sien rămase tare mâhnit, suspinând după florile sale. Deodată, însă, auzi un glas plăpând, 
care-l întreba milos: 

— De ce plângi? 

El se întoarse și zări o drăgălașă copilă de vreo șaisprezece ani, într-o îmbrăcăminte simplă. 

— Din ce casă ești, fetiţo? o întrebă el năucit. Nu te-am văzut niciodată. 

— Nu stau departe de tine și am auzit de florile tale. Sunt aici să mă minunez de ele, răspunse ea, 
încet şi domol. 

Din nou suspină bătrânul. El arătă spre pământ şi zise: 

— Uite acum toată splendoarea lor. 

Apoi îşi povesti durerea. 

— Linişteşte-te! Mângâie-te, bunule om! răsună iarăși vocea ei. Știu eu un mijloc să-ţi 
înzdrăvenesc dragele tale flori. Dacă vrei să m-ajuţi, adu-mi apă! 

Când se întoarse, nu-şi crezu ochilor. Toate florile-domniţei erau acolo înflorite, ba şi mai 
frumoase și mai colorate ca până atunci. El se lumină de bucurie. Recunoscător, căută pe 
binevoitoarea copilă. Ea pierise însă fără urmă. Se repezi în drum, dar aci nu găsi decât doi bătrâni, 
buni vecini; întrebându-i, ei spuseră că n-o zăriseră deloc pe dalba copilă. Cum ei îl căinau pentru 
florile zdrobite, Tsiu-Sien le povesti despre minunea florilor. Merseră cu el în grădină şi văzură 
schimbarea. Și toți trei crezură că numai zâna florilor putea împlini această minune. 

În gura mare, amândoi vecinii vestiră minunea în sat. Toţi se mirară. Tsiu-Sien își petrecu acea 
noapte pe jumătate treaz, pe jumătate visând, între florile lui. 

„Mă voi îndrepta şi, de acum înainte, voi deschide uşa tuturor prietenilor florilor!” îşi spuse când 
se trezi. 

Mic şi mare, tânăr și bătrân, toţi veniră în grădină, uimindu-se sfios în faţa frumuseţii. 

Setos de fapte mari, Dşan-Wee porni a doua zi să pună mâna pe grădina bătrânului. Chiar mai 
înainte se povestea în partea din vale a satului că florile strivite stau din nou în toată splendoarea, că 
o zână ar fi fost printre ele. Dşan-Wee alergă cu ceata lui într-acolo şi se încredință de cele 
întâmplate. Ca un fulger îi veni gândul diavolesc de a pâri în oraş pe bătrân de vrăjitorie. Ceea ce şi 
făcu numaidecât. 

Bietul Tsiu-Sien fu trimis în temniţa oraşului. Numai puţini îl însoţiră, cei care văzuseră minunea 
din grădina sa. Judecătorul ascultă mai întâi pe Tsiu-Sien, după care îl înfruntă aspru: 

— Cum îndrăzneşti să înşeli poporul cu astfel de vrăjitorii? 

Bunul bătrân sta nedumerit. La urmă de tot înţelese că fusese o victimă a lui Dşan-Wee. 
Bolborosind, povesti întâlnirea cu mârşavul om și cu zâna florilor. 

— Minti! îi strigă judecătorul. Satul întreg a văzut farmecele tale! 

Şi bătrânul rămase în temniță. 

Bucuria răutăcioasă a lui Dşan-Wee era de nedescris. În scurt timp se făcu stăpân pe grădină și 
zise slujitorilor săi: 

— Aci vom pregăti o mare sărbătoare! Nimeni nu ne mai poate împiedica! 

Dar când și-aruncă ochii la florile-domniţei le văzu prăpăd la pământ. 


— Vedeţi și voi, n-am dreptate? Nu e bătrânul un vrăjitor? Altminteri cum s-ar putea ca florile să 
fie iar la pământ? Dar pentru asta să nu ne speriem! strigă el. Nu vrem altceva decât să chefuim, să 
chefuim! 

Curând toţi se îmbătară de-a binelea. Însă după o vreme ei desluşiră în aer un vuiet şi un şuier, 
foşnete şi trosnete. Izbucni o cumplită vijelie. Florile se înfiripară încetul cu încetul și din ele 
răsăriră mici vietăți nu mai mari de o șchioapă. Beţivii începură a se dezmetici, că vijelia, care 
pentru ei era o grozăvie, părea chiar să le placă acum din pricina micuţelor ființe. Sub puterea 
acesteia, ele se tot măreau și până la urmă se făcură un șirag din cele mai frumoase copiliţe. 

Nemernicii întinseră mâna înspre ele, cu jind, dar numaidecât ele se lăsară molatece la pământ. O 
fetiță înveşmântată în roşu prinse a glăsui: 

— Cine v-a dat voie, neobrăzaţilor, să intraţi în grădina lui Tsiu-Sien? Ce înseamnă aci o poruncă 
a lui Dșan-Wee? Sus, voi surori! Să răzbunăm pe credinciosul nostru ocrotitor! 

Însufleţite, toate fură la un gând şi atunci începu o învălmăşeală sălbatică, o fugă şi o goană, 
mânecile lor lungi se făcură bice, care ca un vânt umed şi rece plesneau feţele bețivilor. 

Veni seara. Furtuna se potolise. Din nou era liniște și totul, ca mai înainte. Chefliii se treziră ca 
dintr-un vis nedeslușit. Fusese într-adevăr vis sau vedenie? Îi dureau mădularele, iar Dşan-Wee cu 
întâiul său slujitor lipseau. Înfricoşaţi, se strecurară prin beznă, fără să mai poarte grija stăpânului 
lor. 

După un răstimp se întoarseră cu torţe aprinse şi cercetară cu de-amănuntul grădina. Îl găsiră pe 
slujitor greu rănit, cu capul spart, sub un piersic. Florile-domniţei răsăriseră din nou. Tremurând, 
aşteptau pe cheflii. Pe Dșan-Wee nu-l mai găsiră. 

Auzind întâmplarea asta nemaipomenită, judecătorul îl eliberă pe Tsiu-Sien. Bunul bătrân se 
întoarse acasă și-şi văzu mai departe de grădinărit. Într-una din zilele calde de august, când sta și 
privea cerul senin, i se păru că din înaltul lui, în lină adiere, se lăsau nouri roz în văluri tot mai dese. 
Miresme dulci umpleau aerul. Zâne dalbe, păsări fenix, berze albe, tot felul de animale, chiar lei şi 
tigri coborau parcă din nori, iar în mijlocul lor se afla ocrotitoarea florilor lui, care îi zise: 

— Tu, om neprihănit ca şi florile, ai dobândit cea mai înaltă virtute! Dacă cineva iubește florile 
şi le apără, cum ai făcut tu, este fericit, însă celui care le disprețuiește şi le vatămă, i-aduc numai 
necaz şi-l pedepsesc! 

În cea mai curată fericire trăi de atunci Tsiu-Sien, până a fost găsit odată adormit între iubitele 
sale flori. Dar dragostea lui pentru flori l-a făcut să rămână veşnic în amintirea urmaşilor prin 
povestea aceasta, vie și astăzi. 


Un om nelecuit 
poveste chineză 


Lan Yu Dşu se trăgea dintr-o veche familie de cărturari, care din tată în fiu iubea mai mult cartea 
decât orice alt bun. 

Tatăl său fusese logofăt, trăise cumpătat și retras, însă investise toate economiile în cărți. Patima 
asta o moștenise Yu Dșu și, cum el îşi iubea foarte mult părintele, și-a însușit povaţa acestuia. El lipi 
acest îndemn pe un perete dinaintea mesei de lucru şi așa, oricât de des voia, putea citi cuvintele: 


Ca să câştigi mari avuţii, 

N-ai nevoie de mănoase câmpii, 
În carte sunt mii de orezării 
Pentru ce să mai dorești palate? 
Castele de aur cartea îţi scoate. 
Nu te întrista de sărăcia ta; 

În carte vei afla cai şi trăsură. 


Fii fără teamă că pețitoarea 
Nu-ţi poartă grijă de o soţie, 

O vei găsi în carte, o făptură 
Asemenea scumpetului jad. 
De vrei să le capeţi pe toate, 
La lumina clară a ferestrei tale, 
Cufundă-te în carte! 


Yu Dşu se îngropă în cărțile sale şi uită lumea din afară, chiar și rudele şi prietenii. După moartea 
tatălui său, trăia într-o sărăcie lucie, dar și mai pătimaș studia cărțile lui. Deși citise mult, la 
douăzeci de ani era încă un tânăr novice, un înstrăinat, nedumerit în faţa vieții, un om care în nevoia 
sa nu ştia să câștige nimica. În adevăr, nu avea vreo altă dorinţă şi dacă veneau rudele sau prietenii, 
îi primea oarecum stânjenit și, după ultimele salutări, se furişa din nou spre cărțile sale. 

Una după alta vindea câte o bucată de ogor părintesc, numai cărțile îi erau preasfinte. Totuşi nu 
putu să treacă nici examenul pregătitor. 

Odată, în timp ce citea la fereastră, se iscă din senin o furtună care-i smulse cartea din mână și i- 
o duse afară în grădină. Alergând după ea, Yu Dşu căzu într-o groapă. Când vru să iasă afară, 
descoperi, acoperită de bălării, o oală cu orez care fusese de mulţi ani îngropată acolo. Ce-i drept, 
orezul era de nemâncat, dar pentru Yu Dșu însemna întărirea îndemnului înscris pe perete. 

La câtăva vreme, căutând o carte sus de tot, pe dulapul său, găsi acolo un mic tron al lui Buddha. 
ÎI dete spre vânzare unui giuvaergiu, care, cu toată părerea de rău a lui Yu Dșu, constată că tronul ar 
fi numai aurit şi-l refuză. Yu Dşu se gândi și se socoti dacă cu asta ar putea face o bucurie cuiva şi-l 
dărui unui înalt dregător, fost prieten al tatălui său, care, aşa de bucuros de această cinste, îi trimise 
trei sute de bucăţi de aur și doi cai. Acum Yu Dșu era cu totul încredinţat că îndemnul scris pe 
perete se împlinea, chiar dacă norocul venea pe ocolite. 

El era un om curat, tot ce-i pământesc nu-l atingea, totuși din ce în ce dorea și el o fiinţă care să-l 
înţeleagă. De aceea și mai mult se adâncea în cărțile sale, fireşte cu tăcuta dorință că s-ar putea ca o 
frumoasă zână să răsară din paginile vreunei cărți. Oamenii începură a-l batjocori, că la treizeci de 
ani el încă nu avea o soţie. 

Pe timpul acela se zicea că de pe cer pierise steaua numită „Țesătoarea”""*. Râzând batjocoritor, 
oamenii îi spuneau: 

— Caută odată Țesătoarea în cartea ta! Poate că astfel îţi va fi răsplătită credinţa. 

Doi ani trecură, Yu Dșu era de treizeci şi doi de ani, dar era încă un copil mare, mereu cuprins de 
dorul după ceva tainic și nepătruns. Așa, într-o noapte, obosit peste măsură, răsfoia el al nouălea 
volum din cartea „Han”. Când zări în paginile ei imaginea unei gingaşe fete, murmură tremurând: 

— Să fie oare această arătare împlinirea dorinței mele? 

O privea uimit şi acum nu i se mai păreau ochii fără viață; sprâncenele se ridicau, iar când 
întoarse pagina, sta scris pe dosul figurii: „Ţesătoarea”. 

Aşadar, ea a venit, aceea pe care o dorise! Puse chipul ei pe masă, nu mai citi şi uită de mâncare 
şi somn. 

Necontenit privea în ochii ei și în cele din urmă, ca și cum ar fi biruit puterea ochilor săi, chipul 
începu a prinde viață, o mică zână se desprinse din pagină și se aşeză surâzând pe carte. Uluit de 
fericire, Yu Dșu nu mai vedea aproape nimic. Se înclină respectuos dinaintea micuţei făpturi și până 
să-și vie în fire, ea se săltă de o șchioapă și încet-încet se apropie de omul uluit, care se înclină din 
nou. Abia acum văzu el cât era de frumoasă, fără îndoială cea mai frumoasă de când lumea şi 
pământul. În cele din urmă își luă curajul de a-i grăi: 

— Eşti oare o zână? De unde vii? Cine ești? 

Ea răspunse surâzând: 

Păstorul, steaua Altair 


— Mă cheamă Yen Ju-Yu. Tu m-ai atras. Poate să treacă o mie de ani înainte de a mai găsi un om 
aşa de neprihănit cum ești tu, care să creadă celor bătrâni, ca şi tine. 

Yu Dşu era ca într-un vis de fericire, căci frumoasa fată nu-l mai părăsi. Adesea Ju-Yu îl ruga să 
înceteze cu cititul, totuși puterea ei nu era așa grozavă ca a cărților. Chiar şi mustrările ei, că alţii şi- 
au trecut examenele de primăvară și toamnă, nu foloseau deloc. 

— Citeşte mai puţin, e mai bine chiar şi pentru examenul tău. Încetează cu cititul, altminteri 
trebuie să plec! 

Scurt timp ocoli cărțile, apoi iarăși îi veniră în minte. Zăpăcit de atâta învăţătură, într-o bună zi, 
Yu Dşu își puse cartea deoparte, ca să se bucure de ochii frumoasei sale. Dar nu o mai găsi nicăieri; 
ea pierise. Jalnic o striga pe nume. Niciun răspuns. Ce să facă? Luă volumul în care o zărise întâia 
dată și o găsi la locul ei. Dezmierdător şi rugător o strigă el pe nume, totuși ochii ei rămaseră 
nemișcaţi. Cu lacrimi în ochi, Yu Dșu îngenunche. Atunci ea veni înspre dânsul și-i zise: 

— Dacă tu iubești cărțile mai mult decât pe mine şi nu mă asculţi, trebuie iar să plec și nu mă 
mai pot întoarce, ascultă-mă! 

Și ca să-l vindece de patima lui, juca mereu cu dânsul şah. Yu Dșu o făcea de dragul ei, totuși 
fără bucurie. Cum rămânea singur, apuca pe ascuns cărţile lui. Într-o zi îl prinse pe neașteptate 
citind, cu toate că-și ascunse repede cartea. Fără vorbă, ea dispăru. Nenorocit și în spaima morţii, 
luă iarăşi cartea cu poza Ţesătoarei, dar chipul ei nu mai era acolo. Zilele treceau. Jeluindu-se, 
răsfoia cartea. Cu totul pocăit striga: 

— Ju-Yu! Ju-Yu! Hai, vino! Vino! Te iubesc mai mult decât iubesc cărțile mele! Nu pot vieţui 
fără tine! Întoarce-te încă o dată! De-acum te voi asculta numai pe tine! 

Atunci ea apăru surâzătoare dinaintea lui. Jucară din nou șah. Yu Dșu era vesel că, în a treia zi, 
chiar câștigă două partide. După trei zile ea-l învăţă să asculte muzică, și după cinci zile îl înlănţui 
aşa de tare, că el nu se mai gândi deloc la cărţile sale. Când băgă de seamă progresele lui, fu foarte 
fericită. 

Ju-Yu urzea mai departe firele spre a-l lecui de patima lui. Ei beau adesea împreună un păhăruţ 
de vin, sporovăind veseli. 

Într-o zi stăteau veseli la masă, când Yu Dșu privi la dalba lui zână deosebit de drăgăstos şi 
deodată o întrebă: 

— Dar noi de ce nu avem niciun copil? Iubirea noastră e așa de mare, că nu pot să mi-o închipui 
mai mare şi se zice că dacă un bărbat şi o femeie se iubesc ca noi, vine şi binecuvântarea unui copil. 

Ea-i răspunse cu bunăvoință: 

— Dacă iubirea ta față de mine ţi-este așa de mare, și această dorinţă va fi împlinită. 

Și surâse în taină. 

Când iubirii lor le-a fost dăruit un copil, bucuria lui Yu Dşu nu mai cunoscu margini. El povestea 
tuturor despre fericirea lor. Totuși, Ju-Yu îl dojenea cu blândeţe să nu mai pomenească despre asta. 
El răspundea copilăros: 

— Aşa de puţin se înțeleg oamenii unul cu altul, ca ei mereu să-şi ascundă simțămintele? 

Doi ani trăiră toți trei într-o armonie deplină. Totuşi Ju-Yu simţea că, de la o vreme, Yu Dşu era 
cuprins din nou de patima de a petrece tot timpul cu cărțile. Cu inima grea ea-i zise: 

— E timpul să plec. 

Ca un trăsnet îi căzură aceste cuvinte şi, pierzându-și cumpătul, îi aminti de copilul lor. 

Ju-Yu tăcu multă vreme, apoi zise: 

— Este un mijloc să mă reţii. Jertfește toate cărțile tale, arde-le! 

Yu Dșu clătină din cap, dar Ju-Yu continuă şi mai stăruitor: 

— Ştiu că asta-i cea mai mare jertfă ce-mi poți aduce, dar fă-o! Alungă-ţi patima, altminteri 
trebuie să plec. De trei ori am descătușat lanţurile mele, de trei ori am venit la tine. A patra oară sunt 
fără putere. 

Yu Dşu auzea bine cuvintele ei, dar gândurile-i erau sub farmecul cărților. 

Cu tristeţe luă seama Ju-Yu că trecerea ce o avea pe lângă dânsul încetase. Pe tăcute, părăsi 


bărbat şi copil. 

Când Yu Dșu şi-aminti de dânsa, dispăruse. El o chema, o striga. Niciun răspuns. A scos afară 
volumul în care odinioară îi găsise imaginea. Înfiorat răsfoia paginile, fără a mai da de ea. Atunci 
abia ştiu că era plecată pentru totdeauna de lângă el şi fiul lor. Câteva zile, Yu Dşu rătăci cu gândul 
aiurea, apoi, în speranţa că ea totuși își va afla drumul spre ei, jertfi cea mai mare parte din cărți. 
Dar Ju-Yu nu se mai întoarse. 

Zdrobit de durere, suspinând, se aruncă la pământ lângă fiul său şi se jelui: 

— Eu, nebunul, pentru ce nu mi-am putut înfrâna dragostea pătimaşă pentru cărți? Pentru că 
trebuia să sacrific totul, ca să ajung în urmă la înţelepciune? Din vina mea pierdui pe mama ta prea 
de timpuriu, dar vreau să fiu statornic alăturea de tine. Niciodată să nu devii robul cărților, ca mine! 
Te povăţuiesc cum să te poți jertfi la timpul cuvenit, fiindcă tu trebuie să înveți a iubi mai presus de 
orice oamenii! Trebuie să te plimbi fericit în lumina soarelui de aur! Trebuie să te bucuri de pădure 
şi de flori și împreună să ne ridicăm ochii spre stele, ca s-o descoperim în strălucirea lor pe 
„[esătoarea”, mama ta. 


Înțeleptul din O Me San 


poveste chineză 


Lyn Hsian era un tânăr bun şi foarte dăruit de la natură. Școala și toate examenele le trecuse în 
chip desăvârşit și acum se afla dinaintea celui din urmă examen, care îi deschidea calea spre cele 
dintâi slujbe din ţară. Tocmai de asta era în capitală şi abia începuse examenul, când a întâlnit un 
înţelept, care sta pe lângă un izvor, înconjurat de multă lume doritoare de a-l întreba despre trecut și 
viitor. La multele întrebări ale celor de față, înțeleptul răspundea pe scurt. Când îl zări pe tânăr, îl 
salută de departe. 

— Inima ta este de prețuit. Poate că voiești să asculți ceva care te priveşte de-aproape? 

Tânărul îi răspunse afirmativ. 

— Fericirea ta e şubredă. Vei lua cu bine examenul şi titlul de Dsuang-Yuan îți va fi hărăzit, dar 
când vei merge acasă după aceea, mama ta nu va mai fi în viaţă. 

Tânărul, care-și iubea mama mai mult ca orice pe lume, nu se ruşină de lacrimile sale şi zise 
hotărât: 

— Plec numaidecât să-mi văd mama! 

Liniştit, vorbi înțeleptul: 

— Soarta te va păsui să treci examenul început, unul de mai târziu însă, niciodată. 

Tânărul răspunse resemnat: 

— Crezi că lumea, cu toată a ei avuţie și puternicie, are preţ pentru mine, dacă eu îmi pierd 
mama? Ea voia să-mi iau examenul, eu voiam să-i fac o bucurie şi să-i fiu mângâierea bătrânețelor. 
Ce-mi foloseşte toată strălucirea, dacă eu nu mai am mamă? 

Bătrânul înţelept clătină din cap, în timp ce scoase un leac din desaga lui: 

— Trimite-ţi slujitorul să dea leacul acesta mamei tale! Ea te va aștepta încă șapte zile! 

Tânărul era totuşi sigur că se va lăsa de examen, dar cu toate astea luă leacul multumind 
înțeleptului, căci o zi mai mult a mamei era pentru dânsul un veac de strălucire. Încălecă și, însoţit 
de slujitor, plecă spre casă. 

Peste puţin calul său se opri şi în loc s-o ia înainte, o luă înapoi. Calul slujitorului mergea liniştit 
mai departe. Dar omul descălecă de cum văzu că domnul său, înădușit și înfricoşat, se opintea să nu 
piardă vremea. 

— Rogu-te, ia calul meu! El te va duce sigur la mama ta, îi zise slujitorul. 

Schimbară caii; totuşi, după câteva clipe, calul junelui se opri, pe când celălalt, îndărătnicul de 
mai înainte, mergea fără greş mai departe. 

— Ceva ne stă împotrivă. Dă întâi examenul, încă mai e timp, uite că soarele apune! Întoarce-te, 


ultima zi de examen începe curând. Dacă l-ai trecut, calul te va duce grabnic spre casă. Dă-mi mie 
leacul, plec eu înainte! 

Tânărul se întoarse mâhnit, calul părea voios, fiindcă tot mai iute şi mai iute se așternea acum 
drumului. 

După ce a luat examenul, tânărul încălecă din nou pe cal şi porni grăbit, în neliniștea şi grija 
pentru mama sa şi cu teamă că iarăşi calul ar putea fi nărăvaş. Totuşi fu supus, numai că stăpânului 
său nu-i prea mergea bine călătoria asta: mereu își îndemna calul să meargă mai repede și, cum se 
lăsase seara, în loc să caute un han, își făcu vânt mai departe și o luă razna prin noapte. 

La sărbătoarea toamnei din acel an, încă noaptea târziu oamenii mai erau pe stradă şi, în veselia 
sărbătorii, nimeni nu lua seama la călăreţul grăbit, cu atât mai puţin la tânărul prinţ de Ming, care 
lua parte la acea sărbătoare și care de obicei era așa cu mare grijă păzit. Ciocnindu-se, prinţul de 
Ming fu azvârlit de cal în apă şi se înecă. Tânărul, cuprins de jale și cu totul zbuciumat, se 
învinovăţea pe sine. Jelania lui era așa de mare, că nimeni nu se gândea să-l învinovăţească. În 
această încurcătură se ivi înțeleptul şi zise mulțimii: 

— Lăsaţi-l să călătorească la mama sa, care-i pe moarte! 

Tânărul se lupta cu deznădejde, între datoria de a se înfățișa la judecată şi iubirea către mama-i 
bolnavă. Tot zbuciumul sufletesc i-l vedea înțeleptul. Se apropie şi-i zise, liniştindu-l: 

— Du-te cât poți de repede acasă şi vino mai târziu la mine! 

Privirea binevoitoare a înţeleptului îl linişti și așa călări mai departe. 

Când sosi la maică-sa, în loc de o bolnavă, al cărei chip îl urmărise așa de mult, găsi o femeie 
veselă şi sănătoasă. Copleşit de fericire, căzu în genunchi. Maică-sa îl primi cu bucurie şi zise: 

— Vestea că tu vii de departe mi-a adus alinare sufletului. 

Multă vreme tăcu tânărul, căci se gândea la calul nărăvaș şi la tânărul prinţ, care din vina lui 
murise. Se hotărî să se ducă pe muntele sacru, să-şi caute leac pentru durere. Prinse a-i povesti 
mamei sale pățania şi-i spuse că e hotărât să-l caute pe înţelept. Maică-sa, liniştită şi voioasă acum 
că 1 se întorsese băiatul, păli când află ce voia să facă; ştiu din acel moment că nu avea să-l mai 
vadă alături niciodată. 

Plecă deci tânărul. Zi şi noapte mergea. Nu simţea nici sete, nici căldură și nici pietrele de pe 
drum. Chipul mamei sale îi era dinaintea ochilor și în inimă. Vina îl apăsa şi, cu cât era mai mare 
mustrarea de cuget, cu atât mai mare era dorul de bătrânul înțelept. ÎI găsi tot la izvor, înconjurat de 
mulțime. Tânărul se apropie sfios şi bătrânul înţelept, simțind zbuciumarea lui, îi vorbi simplu: 

— Merg cu tine! 

Tânărul abia cuteză a glăsui. Și aşa, mergeau tăcuţi mai departe, abia mai simțind ce se petrece în 
Jur. Muntele O Me San se zărea în depărtare. 

Apoi tânărul rămase singur pe munte. Întunericul adânc, norii grei și fulgerele îl împresurau din 
toate părțile, apele vijelioase îl năpădeau, dar el nu tremura. Tigri şi leoparzi sângeroși voiau să-l 
sfâşie. Simţea răsuflarea lor fierbinte în faţă. El stătea neclintit. 

Fete neînveşmântate, frumoase ca rozele înmiresmate, se alintau pe lângă dânsul. Ele nu-l 
ademeniră. lasme îl înfricoșau şi-l chinuiau. El nu le luă în seamă. Atunci sufletul lui se linişti. 
Bătrânul înţelept apăru lângă el și-i vorbi blând: 

— Tu ai învins; chinurile durerii şi ale ispitei nu te-au atins. 

— Mă voi întoarce după ce mă voi fi înfățișat judecătorului, răspunse tânărul. Prin goana mea 
nebună am ucis un om; știu că trebuie să ispășesc pedeapsa. 

Atunci înțeleptul frânse o nuia de bambus uscat şi i-o dădu, zicându-i: 

— Priveşte această nuia! A murit pentru tine! Îngroap-o, prin asta arată-ţi recunoştinţa! Să știi: o 
faptă rea, care se întâmplă fără voie, nu e un păcat! Altă dată să iei aminte, în orice împrejurare, la 
ce se petrece în jurul tău. 


Boierul cu nasul lung 


poveste chineză 


Într-un sat trăia un boier, care se lăfăia în aur şi plăceri, în vreme ce țăranii se zbăteau într-o 
sărăcie lucie, scăldându-și ochii în lacrimile durerii. 

Se întâmplă ca un țăran să găsească în drum o sămânță pe care o ridică și o duse acasă. Făcu o 
groapă și o sădi. În scurtă vreme, din sămânță se ivi un gaolean“!* înalt, care purta alte multe boabe. 
Țăranul se bucură mult pentru că gaoleanul împrăștia un miros îmbătător în faţa casei lui. Dar, la 
scurt timp, o pasăre de pradă se repezi spre gaolean, îl smulse cu clonţul ei și dispăru în zare. 
Țăranul, uimit de o întâmplare aşa de nemaivăzută, plecă îndată în căutarea gaoleanului, luându-și 
în traistă puţine merinde. 

După drumuri nesfârşite prin câmpii, peste dealuri şi munţi, drumețul fu dezamăgit; nu putu să 
dea de urma minunatului gaolean. Ajunse la un timp într-o pădure. Era tare flămând și nici merinde 
nu mai avea. Liniştea pădurii îl îmbia să se odihnească sub un palmier străvechi. Deodată însă auzi 
în jurul său nişte urlete şi zgomote înfricoşătoare. Când se uită mai cu atenţie, văzu un cârd de 
animale sălbatice de care te apucă frica: tigri, lei, pantere, lupi, maimuțe, șerpi. Ba se rătăcise în 
acest cârd şi o gingaşă căprioară. Animalele se adunară într-o poiană, în timp ce drumeţul de-abia 
nimeri să se suie într-un arbore înalt și stufos, ca să nu fie văzut și mâncat. Atunci un tigru luă din 
tulpina unui copac bătrân, din scorbura lui, o lădiță pe care o ţinu între labele sale. Un altul veni și 
bătu de trei ori în acea lădiță. Imediat se iviră în poiană tot felul de mâncăruri gustoase, care îi 
dădeau drumeţului o stare ciudată, mai ales că el era tare flămând. Îi lăsa gura apă. După ce se 
săturară, animalele începură să dănţuie în pădure, să joace, să sară, să se alunge vesele unele pe 
altele, ca la o petrecere. Bietul om sta pitulat în copac şi se gândea cu teamă că, dacă animalele nu 
vor pleca, el va fi nevoit să doarmă acolo, sau cine ştie câte alte zile va trebui să rămână chinuit în 
ramurile copacului. Însă, după o vreme, tigrul puse lădiţa la loc și plecară care-ncotro. 

Când se depărtară, țăranul cobori din arbore şi se duse la scorbura bătrână. Luă lădița cu pricina 
şi se tot gândea la mâncărurile pe care le văzuse în poiană. Dar ele nu se arătau. Atunci îşi aduse 
aminte că trebuie să bată de trei ori în cutie. Zis și făcut. Imediat se iviră fel de fel de mâncăruri 
minunate. După ce mâncă bine, ca după o foame lungă, se odihni puţin. Se gândea atunci ce bine ar 
fi dacă ar avea un cal înaripat, cu care să zboare spre casă. Şi stând pe iarbă bătu la întâmplare din 
nou în lădiță: după a treia lovitură, din senin se ivi în faţa sa un cal voinic cu patru aripi. Țăranul, 
luând cu sine lădiţa, se întoarse repede acasă, pasămite uitase că pornise în căutarea gaoleanului. Îi 
povesti maică-si cele întâmplate. 

Cum erau săraci, se gândeau că au nevoie de bani, ca să trăiască bine. De aceea, bătând iar în 
cutie de trei ori, casa lor săracă se umplu de bani. Pentru că erau prea mulți, mama și băiatul îi 
împărțiră celor săraci ca și ei. Astfel că viaţa lor începu să se schimbe, oamenii să fie mulțumiți. 

Aflând boierul cel rău că țăranii lui au bani datorită unei lădiţe năzdrăvane, se hotărî s-o fure. 
Trimise câţiva ticăloşi acasă la țăran, care-i luară lădiţa. Boierul ştia că dacă bate de trei ori în ea o 
să aibă sub ochi lucrul la care se gândeşte. Și el se gândi mai întâi la aur, apoi bătu de trei ori în 
lădiță. Dar în loc de aur... se arătă o maimuţă păroasă, urâtă foc, care nu-l întrebă nimic pe boier, ci 
se prinse imediat de nasul lui și trase, şi trase de nasul boierului, și-l lungi, și-l lungi până ce nasul 
atinse pământul. Apoi îi dete drumul, luă lădița năzdrăvană şi se făcu nevăzută. Dar nasul boierului 
nu se mai făcu mic ca înainte, ci rămase așa lung și caraghios, de râdeau toți de el, și așa a rămas 
pentru toată viaţa. 


Negustorul şi șarpele 
poveste chineză 


515 plantă furajeră din familia gramineelor, asemănătoare cu porumbul, cu semințe bogate în proteine şi grăsimi 


La cincizeci de li spre apus de Datuncen se află un munte înalt, iar în el este o peşteră, pe care 
localnicii o numesc: „Peștera dragonului din lașmo”. În peşteră se află un templu, iar în el se zăreşte 
statuia unui zeu într-un halat lung, cu o scurtă vătuită şi cu pantofi în picioare. Pe umăr are o 
desagă, iar în față o tobă mică, așa cum au negustorii ambulanți, ca să cheme cumpărătorii. 

„Oare așa arată zeii la înfăţişare?” se întreabă cel care vede statuia. 

Apoi află ce s-a întâmplat demult. Pe atunci, prin acele locuri nu erau pieţe și femeile cumpărau 
aţă, ace, sare, făină și alte mărfuri de la negustorul ambulant Pân. 

Pân era un om bun, nu vindea scump și nu se supăra când cumpărătorii scormoneau mult timp 
marfa Şi apoi plecau fără să cumpere ceva. Când sosea în sat, începea să bată toba, femeile şi fetele 
îl înconjurau într-o clipă. Soțiile şi fiicele țăranilor se bucurau totdeauna de venirea lui Pân. 

Odată, când el ieşea dintr-o trecătoare, văzu un grup de copii, care înconjuraseră un șarpe mic și- 
| loveau unii cu băţul, alții cu piciorul. Șarpele se strânsese ghem și nu se mișca. Bătrânului 
negustor ambulant i se făcu milă şi le spuse copiilor: 

— Nu chinuiţi șarpele! Este tare mic şi n-a făcut nimănui niciun rău. Nu-l omorâţi degeaba! 

Dar copiii nu vrură să-l asculte. Atunci Pân le spuse: 

— Haideţi să facem așa: vindeţi-mi mie șarpele și eu vă voi da bani cu care vă veţi cumpăra un 
pepene verde. Vă învoiţi? 

Copiii luară banii şi fugiră, lăsându-i şarpele. Negustorul ambulant ridică o rămurică, o despică, 
apucă apoi cu ea şarpele şi-l puse în lada în care purta marfa. Din ziua aceea, Pân începu să 
hrănească șarpele și-l purta peste tot cu el. 

Nici nu simţi cum au trecut zece ani şi micul şarpe se făcuse acum șarpe mare, trupul lui era de 
grosimea unei cești și se lungise, aşa că lada în care stătea nu mai putea fi închisă bine, aproape tot 
timpul avea capacul deschis. 

Pân umbla ca şi mai înainte prin sate, urca în munţi, cobora în văi, dar acum îi era din ce în ce 
mai greu să poarte lada cu şarpele. Într-o zi, lăsă jos lada, o deschise și-i spuse șarpelui: 

— De acum înainte nu mai pot avea grijă de tine. Ai crescut mare și poți să te hrănești singur. Îţi 
dau drumul, dar să nu te atingi niciodată de oameni. Promite-mi! 

Șarpele încuviinţă din cap. 

— Atunci du-te! îi spuse negustorul ambulant. 

Nici nu apucă să clipească, și şarpele ieși din ladă și repede, repede se făcu nevăzut. 

Au mai trecut câţiva ani. Şi iată, în munţi, deodată începu să se petreacă lucruri ciudate. Ziua, în 
amiaza mare dispăreau oamenii care mergeau în munţi după vreascuri. 

Atunci zece flăcăi tineri şi voinici, înarmaţi cu secere, târnăcoape și lopeţi, plecară în cercetare. 
Se întoarse numai unul, dar și acela fără încălțări, așa de tare fugise. Privirea lui era tulbure, nu 
putea să spună niciun cuvânt. Consătenii îl stropiră cu apă rece, și-i turnară în gură o fiertură, ca să-l 
pună pe picioare. Trecură câteva ore până ce-și veni în fire şi putu să le spună ce 1 se întâmplase: 

— Nici n-am trecut bine de jumătatea drumului, când în fața noastră a apărut un șarpe alb lung 
şi, cât ai clipi, a înghițit nouă din cei zece care plecasem. Din fericire, eu, fiind iute de picior, am 
scăpat, altfel aş fi avut aceeași soartă. 

Ţăranii, auzind povestea flăcăului, îngheţară de spaimă. Și-au amintit atunci că demult, când încă 
erau copii, negustorul ambulant Pân cumpărase de la ei, pentru câțiva bănuţi, un șarpe mic alb. Oare 
nu-i acela șarpele monstru de acum, care mănâncă oameni? Cu siguranţă că da. Bătrânul Pân 
atrăsese așadar nenorocirea asupra oamenilor. 

Cuvintele țăranilor ajunseră până la urechile negustorului ambulant, care, fără să spună cuiva 
vreun cuvânt, porni în munţi să caute șarpele. Trei zile umblă prin munţi, dar nu dădu de șarpe. Se 
întoarse în sat, îşi rase părul din cap şi se spălă. 

Luă cu el ceva de mâncare, își bătu ţinte în tălpile încălțărilor și plecă iarăși în căutarea șarpelui, 
jurând să nu se întoarcă până nu-l va omori. 

Urcă el pe munte şi merse ce merse, dar nu întâlni șarpele. În a cincea zi, vârfurile țintelor de 
aramă din talpă luceau de parcă ar fi fost bobiţe de aur, de-atâta ros; pantalonii şi scurta vătuită, tot 


agățându-se de tufe şi ghimpi, se făcuseră zdrenţe; ochii, de atâta sforțare, i se înroşiseră; părul i se 
încâlcise. Pân abia-abia îşi mai târa picioarele, dar tot timpul îşi şoptea: „Până când nu voi omori 
şarpele, n-am dreptul să mor, până când nu voi omori șarpele, n-am dreptul să mor”... 

Deodată auzi: „Sss-sss-sss”. Pân se uită cu atenţie în jur. La doi pași de el, în iarba deasă, stătea 
şarpele alb, cu capul ridicat. 

Câteva secunde se uită la om; recunoscându-și vechiul stăpân, şarpele își trase capul repede și se 
târî în altă parte. Pân îşi încordă ultimele puteri şi alergă după el. Din vale în vale, de pe o stâncă pe 
alta, sus-jos, înapoi şi din nou înainte, șarpele fugea de fostul său stăpân. 

Soarele coborâse de mult dincolo de munți şi luna își revărsa razele pe pământ, dar Pân urmărea 
continuu monstrul. 

lată însă că șarpele ajunse în cele din urmă lângă o peşteră mare și dispăru în ea. Pân se duse 
după el. Umblă prin toate ascunzişurile peşterii şi descoperi o crăpătură între două pietre. „Acolo o 
fi intrat şarpele”, îşi spuse Pân în sinea lui și încercă s-o lărgească. Îşi zgârie rău mâinile, își rupse 
unghiile, dar crăpătura nu se mări. Ce să facă? Rămase mult timp pe gânduri. În sfârșit, strângând 
din dinţi, îşi spuse hotărât: „Întrucât n-am reușit să omor șarpele, cu corpul meu voi astupa 
crăpătura asta, ca el să nu mai aibă pe unde ieși vreodată să atace oamenii”. 

Așa şi făcu. De atunci, nimeni nu l-a mai întâlnit pe negustorul ambulant Pân. Dar legenda 
despre el a trecut de la bunici la nepoți și amintirea despre curajosul negustor ambulant trăiește şi 
azi printre oameni, de mulţi, mulți ani. 

lată de ce oamenii au ridicat în peştera dragonului din laşmo un templu, în care au pus statuia lui 
Pân. 

Şi în fiecare an, țăranii din satele de munte din împrejurimi se adună în acest templu, ca printr-un 
cuvânt bun să amintească tuturor de negustorul Pân, care și-a dat viaţa ca să-i salveze pe oameni de 
urgia şarpelui. 


Femeia și maimuţele 
poveste chineză 


Odată, o femeie foarte săracă, măturând podeaua în casa unui moșier, a găsit trei monede de 
aramă și s-a bucurat. „De mult n-am mai mâncat supă de morcovi, îşi spuse ea. Astăzi fericirea mi-a 
surâs. Am găsit aceste trei monede de aramă cu care pot să-mi cumpăr morcovi şi să-mi fac supă.” 
Mergea ducând coşul cu morcovi într-o mână, iar cu cealaltă se sprijinea într-un băț. Făcuse doar 
câţiva paşi, când deodată zări niște maimuțe, care curând o înconjurară, cerându-i morcovii. 

— Dă-ne morcovi! strigau. Suntem lihnite de foame! 

Femeia, bună la suflet, se înduioșă de maimuţele flămânde. Împărți morcovii în două părți și o 
parte o dădu maimuţelor. Maimuţele mâncară morcovii şi mai cerură. Le mai dădu femeia, dar 
maimutelor tot le mai era foame. 

Femeia văzu că n-o scoate la capăt cu ele: în coş mai rămăseseră doar trei morcovi. Abia-abia îi 
vor ajunge pentru supă, iar maimuţele nu se potoleau, începuseră să se vâre până și-n coş. 

Femeia se supără, le îndepărtă pe maimuțe cu băţul și porni mai departe. Maimuţele se urcară 
atunci în copaci şi de acolo începură să o amenințe: 

— Ascultă, o să-ţi pară rău că nu ne-ai dat toți morcovii! În noaptea asta vom veni la tine şi te 
vom zgâria până te vom omorî! 

Când ajunse acasă, femeii i se făcu frică; se gândea că în noaptea aceea va muri. Începu deci să 
plângă în hohote. 

În acest timp se întâmplă să treacă pe drum vecinul ei, Van U, cu vaca sa bălțată. Auzind-o 
plângând, se apropie de ea şi o întrebă: 

— Vecino, de ce plângi? 

Femeia îi povesti ce i s-a întâmplat şi începu să plângă și mai tare. Atunci Van U îi spuse: 


— Nu te teme, am să-ți dau la noapte vaca mea bălțată, care este foarte nărăvaşă şi păzeşte foarte 
bine poarta. Când vor veni maimuţele, le va ridica pe toate în coarne, spuse Van U şi-şi legă vaca în 
curtea sărmanei vecine. 

Femeia îi mulțumi, dar, când își aminti din nou de maimute, începu să plângă. 

Deodată auzi: 

— Crabi vii! Cumpăraţi crabi! 

Era unchiașul Sui, el prindea și vindea crabi vii. Când o văzu pe femeie plângând, o întrebă: 

— Femeie, ce of ai pe inimă? De ce plângi? 

— Ah, nu mă mai întreba! Maimuţele m-au ameninţat că vor veni la noapte şi mă vor zgâria 
până mă vor omorî, spuse femeia, printre lacrimi. 

— Nu trebuie să te întristezi înainte de vreme, o linişti unchiașul Sui. Eu îţi voi dărui câţiva crabi 
vii. Pune-i într-o putină cu apă. Maimuţele vor vrea să bea şi atunci crabii se vor agăța de ele şi apoi 
să vezi! mai spuse el şi, scoțând din coş cinci din cei mai mari crabi, îi dădu femeii. 

Se linişti puţin sărmana de ea. Începu să mănânce supă de morcovi, dar din nou își aminti că în 
noaptea aceea vor veni maimuţele, și lacrimile începură să-i curgă iarăși pe obraji. 

Deodată văzu trecând pe drum un negustor cu un sac. Acesta se opri şi o întrebă: 

— De ce plângi, soro? 

Femeia îi povesti necazul ei, iar negustorul spuse: 

— Nu fi tristă, te voi ajuta. 

Şi, scoțând din sac un ac lung și ascuţit, adăugă: 

— [a acul ăsta şi înfige-l în prag. Maimuţele vor călca pe el şi nu vor merge mai departe! 

Îi lăsă acul şi plecă, dar femeia plângea întruna, fără să se mai oprească. 

— Ei, mătușico, ce s-a întâmplat? auzi ea, după o vreme, vocea lui Li-ba. 

Acesta locuia tocmai la marginea satului şi împletea rogojini pentru moşier. 

— Am dat de belea, spuse femeia, printre lacrimi. N-am vrut să le dau maimuţelor toți morcovii 
şi ele m-au ameninţat că vor veni la noapte şi mă vor zgâria până mă vor omori. 

— Nu mai plânge! Ia rogojina mea, uită-te cât este de netedă și pune-o pe scară! Maimuţele nu 
se vor putea urca pe ea, pentru că este foarte alunecoasă. 

Femeia îi mulțumi lui Li-ba și hotărî să facă așa cum o sfătuiseră toţi. Legă vaca nărăvașă a lui 
Van U lângă poartă, puse crabii unchiașului Sui într-o putină cu apă şi o așeză în curte; în prag, 
înfipse acul cel lung, rogojina o puse pe scară, iar ea se ascunse în beci și începu să aştepte. Când se 
întunecă de tot, pe stradă se auziră tropăituri și ţipete. Erau maimuţele care veneau în goană. 
Ajungând la casa femeii, deschiseră poarta, dar vaca bălțată, dând cu capul, ridică trei în coarne 
deodată. Maimuţele vrură să se urce pe scară, dar rogojina era lunecoasă şi nu putură deloc să se 
urce. 

În curând maimuţele obosiră și li se făcu sete. Văzând putina cu apă din curte, îşi băgară capul 
înăuntru să bea, dar crabii le apucară de nas şi le strânseră tare. 

Maimuţele, urlând de durere, fugiră spre poartă; atunci vaca mai ridică trei din ele în coarne. 
Maimuţele se speriară rău de tot şi alergară fără rost prin curte. Se urcară apoi pe gard și o luară la 
sănătoasa. Atunci femeia ieşi din beci, fericită că a scăpat de maimuțe. 


Fetele din oglinzi 
poveste chineză 


A fost odată o bătrână tare bună, care avea doi feciori. Ea dorea din tot sufletul să-şi vadă feciorii 
la casele lor şi să-şi crească nepoții. Şi a trimis bătrâna pețitori în cele patru zări, care au umblat 
până şi-au făcut praf încălțările, dar nu au găsit nurori potrivite pentru feciorii ei. De aceea, bătrâna 
mamă era tot mai mâhnită. 


Într-o noapte, neputând să doarmă, cobori din kang*! și ieși în curte. Era miezul nopții. Bătrâna 
îşi îndreptă faţa spre cerul plin de stele şi, oftând adânc, zise: 

— Cine ştie la ce fel de nurori se gândesc feciorii mei? 

Deși bătrâna rostise aceste cuvinte cu voce slabă, noaptea fiind nespus de liniștită, ea crezu că a 
fost auzită până şi de stele. Deodată văzu cu teamă cum se ridică plutind dinspre sud-vest o lumină 
albă, care, pe măsură ce se apropia, devenea din ce în ce mai rotundă, mai mare, ajungând cam cât 
luna pe cer; curând acea lumină cobori în curtea ei. Bătrâna văzu apoi cum în cercul alb şi luminos 
stătea un bătrân cu un sceptru cu cap de dragon în mână. 

Bătrânul avea o față strălucitoare şi blândă și o barbă lungă, albă. Se apropie de bătrână și-i 
spuse: 

— 'Ți-am adus nurori la feciori! 

— Tare mă tem că te-ai obosit în zadar, răspunse ea, întristată. Niciun fel de nurori nu pot mișca 
inimile feciorilor mei! Dar unde-s nurorile? Unde sunt pețitorii? 

Bătrânul izbucni atunci în râs și, mângâindu-și barba, zise: 

— Nu-i nevoie de vreun petitor care să lege firul roșu” și nici de caretă împodobită. lată, am 
aici două oglinzi rotunde, colorate, şi să nu-ţi închipui că-i o păcăleală; nurorile tale se află cu 
adevărat în aceste oglinzi. În fiecare an, la trei ale lunii martie, la miezul nopții, dacă vei îndrepta 
oglinzile spre sud-vest, ele îți vor arăta drumul care duce la nurori. 

Zicând acestea, bătrânul scoase de la piept două oglinzi mici, rotunde, și i le dădu. Apoi, ca un 
soare care răsare, cercul luminos se înălță în văzduh și începu să plutească spre sud-vest, 
asemănându-se cu o cometă care piere încet de pe boltă. Bătrâna se întoarse în casă, își trezi feciorii 
şi le dete câte o oglindă. Băiatul cel mare, uitându-se în oglindă, văzu o fecioară îmbrăcată în roşu, 
care-i zâmbi şi apoi îşi plecă privirea spre o floare de bujor roșu, pe care o ţinea în mână. 

Feciorul cel mare, uitând pentru o clipă că fata ce-o vedea nu era decât în oglindă, spuse: 

— Mamă, înainte de a-şi pleca privirea, fata aceea din oglindă mi-a zâmbit, nu pot să nu răspund 
sentimentelor ei. Mamă! Dă-mi voie să mă însor cu ea! 

La vorbele băiatului, bătrâna înlemni. 

La rândul său, cel de al doilea fiu, uitându-se în oglinda lui, văzu o fecioară îmbrăcată în haine 
albe, care-l privi cu blândeţe şi apoi îşi plecă privirea spre o floare de bujor albă, pe care o ţinea în 
mână. Şi el, uitând pentru o clipă că fata pe care o vede nu este decât în oglindă, spuse: 

— Mamă, fata aceasta avea în privire ceva numai pentru mine, încât m-a mişcat... Mamă, dă-mi 
voie să mă însor cu ea! 

Plângând și râzând de bucurie, bătrâna le spuse: 

— Fiii mei, nu vă prostiţi, ceea ce ați văzut nu erau decât niște umbre în oglinzi. Cum o să vă 
însuraţi cu ele? 

Auzind cuvintele maică-si, feciorul cel mare fu cuprins de o mare tristeţe, iar feciorul cel mic îşi 
încruntă sprâncenele cu mâhnire. 

Trecură câteva zile şi feciorii continuau să fie trişti și îngânduraţi, încât biata mamă fu nevoită să 
le destăinuiască spusele bătrânului. Bucuroşi de cele auzite, amândoi băieții hotărâră să meargă în 
căutarea fetelor. La trei ale lunii martie, bătrâna le spuse: 

— Fiii mei, orice ar fi, nu pot să vă las să plecaţi amândoi! Cine știe ce primejdie vă paşte... 

— Frăţioare, spuse feciorul cel mare, lasă-mă pe mine să plec primul! 

— Fratele tău e mai mare decât tine, adăugă şi bătrâna, trebuie să-l lași să plece el mai întâi! 

La miezul nopții, feciorul cel mare ieși în curte și, îndreptând oglinda spre sud-vest, se uită în ea. 
Deodată, în oglindă i se arătă o rază albă, care ducea până la munţii din sud-vest, ce nu mai apăreau 
ca nişte contururi, ci ca nişte stânci ciudate, acoperite cu păduri dese. Şi, tot privind, văzu că această 
rază albă se transformase într-un drum luminos. Băiatul cel mare porni îndată pe drumul ce i se 
arătase în oglindă. 

Pe înserate, el ajunse la capătul drumului, la poalele munţilor. După ce mai merse puţin, el văzu 
o peşteră luminoasă în care şedea un bătrân înconjurat de lumină. Amintindu-și de vorbele maică-si, 
recunoscu în acesta pe bătrânul care-i dăruise oglinzile. Înaintând, îl întrebă cu respect: 

— Bunicule, am ajuns la capătul drumului, încotro trebuie să mă îndrept spre a găsi fata din 
oglindă? 

Bătrânul îl lăudă, zicându-i: 

— Bravo, flăcăule, în sfârșit, ai venit! Fata pe care ai văzut-o locuiește pe marele munte din 
partea de apus a acestor munți și, pentru a ajunge la casa ei, trebuie să treci mai întâi muntele 
tigrilor şi prăpastia monștrilor apei. Fecioara din oglindă este în stăpânirea zgripţuroaicei, care a 
transformat-o într-un bujor roşu şi a sădit-o în grădina din spatele muntelui. Pentru ca ea să redevină 
ce-a fost, trebuie să pătrunzi în grădină şi să îndrepți oglinda asupra ei. Și acum, după ce ştii toate 
astea, rămâne la voia ta dacă te duci sau nu. 

După ce se gândi puţin, feciorul spuse: 

— Bunicule, dacă am ajuns până aici, nu mai pot să dau înapoi! 

— Dacă ai curaj să te duci, eu te voi ajuta. Îţi voi da un bici fermecat și un franjure de mătase și 
te voi învăţa cum să foloseşti aceste obiecte, dar nu trebuie să șovăi niciun pic atunci când le 
foloseşti, îl sfătui bătrânul. 

Scoase biciul şi franjurele şi le puse în mâna băiatului, dându-i poveţe cum să le folosească și 
numai după aceea îi arătă drumul. 

Pornind pe drumul arătat, băiatul ajunse după multe zile aproape de vârfurile muntelui, de unde, 
privind drept înainte, văzu cum din fața muntelui alăturat, format din stânci ciudate şi acoperit cu 
păduri dese, se înalță o ceață neagră. După un scurt popas, se îndreptă către acest munte. Și, de ce 
mergea, de aceea era mai greu de mers; obstacolele deveneau din ce în ce mai mari. Când era mai 
obosit şi cu trupul lac de sudoare, din vârful muntelui se repeziră doi tigri vărgați. ŞI, cât ai clipi din 
ochi, tigrii ajunseră în faţa lui, deschizându-și gurile să-l înghită. Atunci băiatul scoase în mare 
grabă biciul dăruit de bătrân şi, mișcându-l deasupra tigrilor, spuse: 

— Tigrilor care păziţi muntele, ascultați! Am venit aici să caut pe cineva care-mi este drag. 
Lăsaţi-mi calea liberă! 

După ce spuse băiatul aceste cuvinte, tigrii îşi închiseră fălcile, îşi plecară capetele şi o rupseră la 
fugă. 

Ajungând şi mai sus pe creasta muntelui, băiatul văzu prăpastia monştrilor apei. Nicio piatră, 
niciun copac, ci numai o apă cât un ocean. Coborând pe coasta muntelui, ajunse la marginea apei. 
Scoase îndată franjurele de mătase și, ţinându-l de un capăt, îl aruncă în apă, zicând: 

— Monștri ai apelor, faceţi-mi o punte să trec! Trebuie s-o găsesc pe fata pe care am îndrăgit-o! 

Cum termină de spus acestea, din mijlocul apei se ridicară nişte monştri, unii cu coada de peşte 
şi corp de om, alții cu cap de om și corp de broască ţestoasă, care apucară capătul firului și-l fixară 
pe celălalt mal al apei. Firul subţire se transformă într-o punte îngustă și rezistentă. Mişcându-și 
biciul, băiatul porni să treacă puntea, dar, când era aproape pe la jumătatea drumului, se uită în jos 
şi văzu cum din apa verde îl priveau cu ochii roşii, holbaţi, monștrii. Ar fi fost mai bine dacă nu se 
uita, căci, văzând aceasta, îşi pierdu cumpătul şi începu să se teamă că ar putea să cadă în apă de pe 
o punte atât de îngustă. Și a șovăit! În acea clipă, picioarele începură să-i tremure, capul să i se 
învârtească, iar puntea deveni subțire, cât un fir de aţă. Băiatul căzu în apă, afundându-se în 
adâncuri împreună cu monștrii. 

A trecut un an de când plecase de acasă. Bătrâna, văzând că nu i se mai întoarce feciorul cel 
mare, era îngrijorată. La trei ale lunii martie, cel de-al doilea fecior îi spuse maică-si: 

— Mamă, anul trecut, în această zi, a plecat fratele meu. Acum mi-a venit şi mie rândul să plec 
în căutarea fetei din oglindă. 

Bătrâna, speriată, răspunse: 

— Fiule, fiule, a trecut un an și fratele tău nu s-a mai întors. Cum de mai îndrăznești să spui că 
pleci? 


— Mamă, fii fără grijă, îi spuse el, eu mă voi întoarce neapărat. 

Bătrâna ar fi vrut să ştie ce s-a întâmplat cu feciorul cel mare şi-i spuse feciorului cel mic: 

— Du-te, dar ai grijă de tine şi să te întorci acasă chiar dacă nu găseşti fata. Să afli și ce s-a 
întâmplat cu fratele tău. 

La miezul nopţii, băiatul ieşi în curte şi, îndreptând oglinda spre sud-vest, se uită în ea. Deodată, 
în oglindă i se arătă o rază albă, care se transformă într-un drum luminos, ce ducea la munţii din 
sud-vest. 

Feciorul cel mic îşi luă rămas bun de la bătrâna lui mamă și plecă pe drumul arătat în oglindă. 

Când se crăpă de ziuă, băiatul ajunse la poalele muntelui, unde-l întâlni și el pe bătrânul 
înconjurat de lumină. Acesta îi dădu și lui un bici fermecat și un franjure de mătase, îl povăţui şi pe 
el cum îl povăţuise pe frate-său. Apoi adăugă: 

— Anul trecut, pe timpul acesta, a venit fratele tău, dar a căzut în prăpastia monștrilor apei. 
Hotărăşte tu singur dacă vrei să-ţi continui calea! 

Auzind că fratele lui a căzut în prăpastie, cel de-al doilea fecior începu să plângă şi spuse: 

— Orice s-ar întâmpla, vreau să ajung la fata din oglindă! 

Bătrânul îi arătă şi lui drumul care ducea la fata din oglindă, apoi îşi luă rămas bun de la băiat, 
sfătuindu-l încă o dată să nu şovăie niciun pic când va trece puntea. 

Mișcându-și biciul, băiatul trecu muntele tigrilor și ajunse la prăpastia monştrilor apei. Scoase 
franjurele, îl ținu de un capăt şi-l aruncă în apă, spunând: 

— Monșştri ai apelor, am venit să caut fata din oglindă, faceţi-mi degrabă o punte! 

Nu apucă bine să termine de spus şi din apa agitată apărură nenumărați monștri, unii cu corp de 
om și coadă de pește, alții cu cap de om și corp de broască ţestoasă, care prinseră firul de capăt şi-l 
fixară de celălalt mal, transformându-l într-o punte îngustă și rezistentă. 

Băiatul porni pe punte pocnind din bici. Deşi din apă se auzeau tot felul de zgomote ciudate, el 
nu privi în Jos şi merse mai departe pe punte, sigur de sine. După ce a trecut puntea, merse munte 
după munte, până ce văzu o casă înconjurată de copaci bătrâni. Când ajunse acolo, simţi un miros 
plăcut. 

Băiatul, urmând sfatul bătrânului, se îndreptă direct spre grădina din spate. Peste zidurile ce 
împrejmuiau grădina îşi întindeau ramurile tot felul de copaci înfloriți, dar el nu le luă în seamă. 
Plesni din bici şi acesta se transformă de îndată într-o scară de frânghie pe care, urcând, pătrunse în 
grădină. Apoi frânghia se prefăcu din nou în bici. 

În mijlocul grădinii, găsi bujorul roşu și bujorul alb, așa cum îi spusese bătrânul, înfloriți şi plini 
de parfum. Băiatul îndreptă oglinda spre bujorul cel alb şi spuse: 

— Fată-n alb! 

Şi deodată bujorul alb se transformă în fata pe care o văzuse în oglindă. Bucuros, băiatul îi 
spuse: 

— Fată-n alb, pentru tine am venit până aici, vrei să mă urmezi? 

Fata îl măsură din cap până-n picioare, chipul i se lumină de bucurie, dar, întorcându-se spre 
bujorul roșu, faţa i se întunecă şi lacrimi ca niște perle începură să şiroiască din ochii ei. 

— Cum m-aş îndura s-o părăsesc pe sora mea în roşu! Chiar dacă noi vom scăpa din mâinile 
zgripţuroaicei, eu voi rămâne pentru totdeauna mâhnită! 

La auzul acestor cuvinte, bujorul roşu începu să-și scuture petalele una câte una, ca niște lacrimi 
care cad. 

Băiatul, întristat, înţelese că bujorul cel roșu e fata după care plecase fratele său. Dar cum s-o 
transforme în om dacă nu avea oglinda fratelui său? Fata-n alb spuse deodată: 

— Să mergem în casă, deoarece e timpul să se întoarcă zgripțuroaica! 

Cum intrară în casă, zeripţuroaica şi ajunse în curtea din față. Uitându-se printr-o crăpătură, 
băiatul văzu că zgripţuroaica era îmbrăcată şi împodobită, dar avea fața și mâinile acoperite de păr. 
Aceasta se opri în curte și de acolo începu s-o ocărască pe Fata-n alb: 

— Nemernico! Cine ţi-a redat înfăţişarea? Cine ţi-a îngăduit să ascunzi străini în casă? 


ŞI, lovind cu picioarele în ușă, îşi prinse poalele şi începu să le agite, stârnind un vânt puternic, 
care cuprinse toată încăperea. Dar oricât se înteţea vântul, fata, fiind sub puterea oglinzii, nu mai 
putu fi transformată în floare. Văzând aceasta, zgripţuroaica se prefăcu bucuroasă și spuse: 

— Tu ești un copil bun, Fată-n alb, şi băiatul acesta îmi place. Îţi dau binecuvântarea să te măriţi 
cu el. 

Băiatul şi Fata-n alb nu răspunseră. Atunci zgripțuroaica adăugă: 

— Ştii că avem cirezi de cămile şi cai, vaci şi oi și mi-e teamă că în noaptea asta vom fi prădaţi. 
Să meargă flăcăul cu mine să mă ajute, iar mâine veți pleca împreună. 

După ce zise aceasta, zgripţuroaica se îndepărtă. 

Amărâtă, Fata-n alb spuse: 

— Zeripţuroaica vrea să te piardă. Nu are niciun fel de cirezi. S-a dus să cheme animalele 
sălbatice, să te sfâşie. 

Băiatul o linişti, spunându-i: 

— Nu te teme, am biciul fermecat și nimeni nu va putea să se apropie de mine. 

Zgripţuroaica îl duse pe băiat pe un munte golaș și se făcu nevăzută. Se lăsase noaptea. Tot 
muntele era acoperit cu ciulini şi nu se vedea nici urmă de cămile sau cai, vaci sau oi. După puţin 
timp, în întunericul care-l înconjura, începură să licărească nenumărați ochi. Veniseră fiarele, dar 
niciuna nu cuteza să se apropie de băiat. Băiatul căută un loc mai neted și stătu acolo până a doua zi 
dimineaţa. 

Zgripţuroaica, văzând că băiatul e teafăr, începu să plângă, punând la cale altceva: 

— Eu nu mai pot de dragul acestei fete și, după ce va pleca, am să mor de dorul ei. Nu mă pot 
despărți de ea, merg și eu cu voi. 

Auzind-o, Fata-n alb ghici că zgripţuroaica va căuta să-i piardă pe drum și, cu multă căldură în 
glas, spuse: 

— Bine te-ai gândit, și eu doresc acest lucru. Dar, la vârsta ta, ai să te obosești de moarte 
mergând alături de noi, tinerii. Tu ai puterea să te mărești sau să te micşorezi. Dacă te faci mai mică, 
noi te vom vâri în vaza aceasta de aramă, pe care vom purta-o în spate şi astfel nu te vei obosi, ba, 
dimpotrivă, în vază vei putea chiar să şi dormi, dacă vrei. 

Zgripţuroaica, hotărâtă să le vină de hac celor doi, se făcu îndată cât un şoarece de mică şi intră 
în vază, fără să stea prea mult pe gânduri. Atunci tinerii astupară în grabă gura vazei şi o porniră la 
drum. 

Ajungând la prăpastia monştrilor apei, aruncară vaza în apele verzui. Apoi, Fata-n alb se aşeză 
pe malul apei și începu să plângă. 

— Zeripţuroaică afurisită! Ne-ai chinuit în fel şi chip pe mine şi pe sora mea și ne-ai transformat 
apoi în flori. Surioară, cum să te părăsesc? Când ne vom revedea oare? 

Şi plânse Fata-n alb, plânse, iar lacrimile-i șiroiau ca nişte şuvoaie, iar din copaci cădeau picuri 
ca de rouă. 

Băiatul începu să se gândească la fratele său și-l apucă plânsul şi pe el. Și, deodată, apa începu să 
strălucească şi ceața cea neagră deveni albă, împrăştiindu-se încet-încet în cele patru zări. 

Atunci cobori din văzduh, în cercul său luminos, bătrânul. Și apucând sceptrul cu cap de dragon 
arătă spre apă, zicând: 

— Monştri ai apelor, scoateţi-mi degrabă la mal pe fratele cel mare al acestui băiat! 

Nici nu apucă să termine de spus, că monștrii, cei cu coadă de peşte și corp de om și cei cu cap 
de om şi cu corp de broască ţestoasă, îl ridicară deasupra pe feciorul cel mare. Bătrânul făcu un 
semn asupra lui şi acesta clipi din ochi şi zise: 

— Am visat oare? Ce mult am dormit! 

Băiatul cel mic, văzându-și fratele, îl îmbrățișă cu căldură. 

Bătrânul se ridică apoi în văzduh şi se făcu nevăzut. 


Plecară cu toții în grădină și feciorul cel mare îndreptă oglinda asupra bujorului roşu; îndată, 
acesta se prefăcu într-o fecioară îmbrăcată în roşu, aşa cum o văzuse în oglindă. Fata-n roşu îl privi 
cu dragoste şi-i zâmbi. 

După multe peripeții, amândoi feciorii ajunseră acasă, cu fetele din oglinzi. Făcură două nunţi 
deodată şi apoi împreună cu mama lor petrecură zile multe şi fericite. 


Feciorul şi fantoma 
poveste chineză 


De unde și cum, nu se ştie, în orașul Li-ten începu să umble o fantomă. Oamenii şi-au dat seama 
de apariția ei după isprăvile ce le făcea. Avea obiceiul năstrușnic de a lua chipul și asemănarea unui 
om plecat sau care lipsea pentru o vreme. Bineînţeles, toate năzdrăvăniile pe care le făcea cădeau în 
seama omului respectiv, care, bietul, nu ştia nici cu spatele. 

Un om bătrân şi respectabil, cunoscut de toată lumea, se cam întrecu într-o zi cu băutura. Mergea 
spre casă ameţit, pe două cărări. Fantoma luă înfățișarea feciorului său şi îl întâmpină pe moșneag 
în drum. Se înţelege — nu ca să-l ajute. Dimpotrivă, să-l chinuiască, să-i pună tot timpul piedici şi 
să-l tăvălească pe Jos. Unchiașul ajunse acasă cu chiu-cu vai, numai cucuie și vânătăi. 

A doua zi dimineaţă, își chemă fiul și-l mustră cu asprime: 

— Nu m-aş fi aşteptat niciodată la asemenea purtare din partea feciorului meu, pe care l-am 
crescut, l-am îngrijit și l-am învăţat meserie. Chiar dacă eu am greșit luând un pahar în plus, n-aveai 
dreptul să-mi faci una ca asta. Eu te-am făcut om, iar tu te-ai purtat ca un dușman. De azi înainte nu 
te mai consider copilul meu. 

Sărmanul flăcău nu fusese niciodată ocărât în felul ăsta. Plângând, încercă să-i explice tatălui: 

— Bine, dar chiar tu m-ai trimis ieri, dis-de-dimineaţă, în satul vecin cu treburi. Ştii că am rămas 
peste noapte acolo și m-am întors abia adineaori. Am dormit la rudele noastre. De ce spui acum că 
te-aș fi chinuit și te-aș fi bătut pe drum, când eu nici n-am fost acasă? Și cum crezi că aș fi putut 
face eu una ca asta? Mai bine bate-mă, omoară-mă, dacă te-am supărat cu ceva! Dar nu-mi spune 
vorbe atât de urâte și nu mă năpăstui! 

Unchiașul se gândi că fiul său are dreptate. Fusese plecat din sat. Nu cumva o fi fost fantoma 
despre care tot vorbeşte lumea? 

Trecură câteva zile de la această întâmplare. Moşul se duse din nou la han să se cinstească 
împreună cu nişte prieteni. De data asta însă îşi luă sabia cu el. 

Feciorul, văzând că tatăl său pleacă spre han, se gândi: „Dacă-i iese iar în cale blestemata de 
fantomă?” O luă după bătrân și stătu în preajma hanului, așteptându-l. Înăuntru nu putea intra 
pentru că obiceiul, buna-cuviinţă tradițională, nu îngăduie ca două generaţii diferite — tată şi fiu — 
să bea la aceeaşi masă. Moşul bău mai puţin decât data trecută, tocmai ca să poată înfrunta fantoma. 
Abia porni spre casă că-l şi văzu pe fiu venindu-i în întâmpinare. 

— Fi, las' că-ţi vin eu acum de hac, fantomă spurcată! zise el printre dinți. 

ÎI lăsă pe băiat să se apropie și când îi fu la îndemână, fără să scoată o vorbă, îl despică dintr-o 
singură lovitură. 

Şi uite-așa omori bietul om pe feciorul său adevărat, de frica celui prefăcut. 


„Așa este!” 
poveste chineză 


Trăia odată un bogătaș poreclit „Ardei-iute”. Era un om tare zgârcit și hain. Ce mai, lumea 
spunea despre el că are suflet de câine. Şi acest bogătaș avea un argat pe nume Ciau-ta, care nu era 
de prin partea locului. Venise din alt ţinut și argăţea la boier de vreo șase-șapte ani. 


Într-o zi, Ciau-ta se îmbolnăvi şi căzu la pat. 

Bogătaşul începu să-şi facă fel de fel de socoteli: „Vasăzică, după ce că zace şi nu muncește, mai 
trebuie să-l și hrănesc”. 

Până la urmă se hotărî să-l gonească din bătătură. 

Ciau-ta era un om cinstit şi drept, muncise din răsputeri atâția ani, dându-și tot câştigul pe hrană 
şi pe straie. lar acum, la greu, rămăsese fără un sfant. 

Porni la drum, târându-se ca vai de el, trăind din mila trecătorilor, şi ajunse cu greu în satul lui. 
Acolo povesti rudelor sale ce 1 se întâmplase. De la rude aflară și sătenii. 

Ticăloşia lui Ardei-iute umplu de revoltă sufletele oamenilor. 

— Cerule, câtă nedreptate şi lăcomie! se mirau toţi. Cu ce-a greşit sărmanul Ciau-ta, să fie 
aruncat aşa pe drumuri? 

Oamenii hotărâră că argatul trebuie să se răzbune pe boier. Dar cum? Uşor de zis, greu de făcut. 

Chibzuiră ei îndelung și până la urmă găsiră o cale. 

— Punem mână de la mână, vindem care ce poate şi adunăm bani mulţi. Mai întâi trebuie să-l 
vindecăm pe Ciau-ta. Pe urmă... 

Așa și făcură. 

După ce argatul se înzdrăveni de-a binelea, câţiva săteni merseră cu el la oraș și-i cumpărară 
haine frumoase, bogate, și o colivie cu un papagal. În scurt timp, învăţară papagalul să spună numai 
aceste două vorbe: „Aşa este”. 

— Las! că-i venim noi de hac lui Ardei-iute! se bucurau sătenii. 

Lăsară să treacă vreun an. Apoi Ciau-ta își îmbrăcă straiele cele noi, se ferchezui, luă cu el 
colivia cu papagalul şi se arătă la curtea bogătașului. 

— Mă ardea dorul de dumneata, stăpâne, îi spuse el. Nu te supăra, rogu-te, că am venit să te văd 
Şi să te întreb de sănătate. 

— O, dar ce înţolit ești! Se vede că nu-ţi merg prost treburile. Pe unde ai umblat mai bine de-un 
an? Ce-i cutia aia pe care-o duci în mână? 

Boierul era uluit de schimbarea petrecută cu argatul său. Îl credea mort de mult și, când colo, 
uită-te la el! Nici nu mai ştia cum să-l primească mai bine. 

— Vai de capul meu şi de treburile mele! i-o întoarse Ciau-ta. Abia-mi câştig şi eu câte ceva de- 
ale gurii. Dar, ce să-i faci, zâmbi el cu subînţeles, ridicând colivia şi arătându-i boierului papagalul, 
așa mi-a fost mie dat pe lume. 

Ardei-iute nu înţelegea deocamdată nimic; care soartă, adică? De ce îi arată papagalul? 

Dar argatul se făcea că nu pricepe curiozitatea stăpânului. Cum îl întreba de papagal, cum aducea 
altă vorbă, aţâţându-i şi mai mult nerăbdarea. În cele din urmă se lăsă înduplecat şi-i povesti lui 
Ardei-iute, ca pe o mare taină pe care nu trebuie s-o mai afle nimeni: 

— În timp ce mergeam spre casă, bolnav și flămând ca vai de lume, mânat numai de dorința de 
a-mi da sufletul acolo unde mă născusem, adormii într-o noapte la marginea drumului. În vis, îmi 
apăru un moșneag cu barbă albă-albă şi lungă. Acesta îmi spuse că undeva, într-o pădure, trăieşte un 
papagal care poate descoperi comorile îngropate, poate găsi aurul şi argintul ascuns în pământ. A 
doua zi m-am dus la locul cu pricina, am găsit papagalul, l-am adus acasă şi am avut grijă de el. De- 
atunci, viața mea s-a schimbat. Am cu ce trăi, nu mai muncesc atâta, și nu că mă laud, dar am mai şi 
pus câte ceva deoparte. De-atunci, nu ne-am mai despărţit niciodată, eu şi papagalul meu, şi suntem 
cei mai buni prieteni. Ţin foarte mult la el. 

Bogătașul asculta cu gura căscată. Dar parcă nu-i venea a crede. 

— Nu înghit eu poveşti d-astea! Dacă aș vedea cu ochii mei, aş mai zice. Dar, așa, numai după 
vorbe... 

Argatul o ţinea una și bună că a spus adevărul, că lucrurile stau întocmai cum a povestit, boierul 
nu credea în ruptul capului, şi tot aşa până când se hotărâră să facă o încercare. 

Merseră amândoi pe drum, argatul ducând cu luare-aminte colivia, până ajunseră la o fântână. 
Ciau-ta dădu târcoale puţului, apoi se opri și ridică în dreptul obrazului colivia, întrebând: 


— Coco, frățioare, nu cumva e-ascuns pe-aci ceva argint? 

— Așa este! răspunse pasărea vorbitoare. 

Ciau-ta luă lopata, săpă puţin și ce să vezi? Dădu la iveală o oală cu arginţi. Îi luară şi porniră 
mai departe. Ajunseră la malul unei bălți. 

— Nu cumva s-o fi aflând îngropat pe-aici ceva aur, Coco, frățioare? întrebă din nou Ciau-ta. 

— Aşa este! 

Săpând, argatul dădu la iveală, sub privirile lacome ale boierului, o grămadă de monede de aur. 
Boierul nu se mai putu stăpâni: 

— Ascultă, Ciau-ta, îi zise, îți dau oricât, numai vinde-mi mie papagalul acesta! 

Argatul îi răspunse că i l-ar vinde cu dragă inimă, dar nu se poate despărţi de el nici în ruptul 
capului. „Las' că mi-l vinzi tu până la urmă”, îşi zise boierul în gând, în timp ce se întorceau acasă. 

A doua zi, la conac se încinse o petrecere în toată legea. Masă bogată, băutură, lăutari, invitaţi tot 
unul și unul — bogătaşii din sat şi rudele de la oraș ale lui Ardei-iute. În toiul mesei, boierul povesti 
musafirilor că e pe cale să facă o afacere grozavă: și le spuse asta în așa fel, de parcă vânzarea ar fi 
fost deja hotărâtă: 

— N-o să aibă ce face Ciau-ta. O să se rușineze față cu atâta lume și o să accepte. 

Bineînţeles, toți oaspeţii săriră care mai de care să-l felicite pe Ardei-iute. Acesta ciocni cu toți, 
mai bău două-trei pahare, apoi se adresă lui Ciau-ta în gura mare, dinadins ca să-l audă toți: 

— Îţi dau pe el oricât îmi ceri. Nici nu mă uit la preț. 

Ciau-ta se prefăcu oarecum încurcat Şi-i răspunse: 

— Cum aş putea să-l refuz pe omul care mi-a fost stăpân vreme de aproape şapte ani? Mai ales 
în faţa atâtor cinstite feţe? Dar acest papagal e cea mai mare comoară a mea. Nu m-am despărțit de 
el nici zi, nici noapte, de când îl am. Dacă domnia-voastră ţine cu tot dinadinsul, eu vi-l vând. 
Numai să-mi dați pe el preţul cuvenit. 

Oaspeţii şi rudele boierului săriră care mai de care să-l convingă pe argat. 

Ardei-iute își frecă mâinile și rânjea cu gura până la urechi. Nevasta veni lângă el şi-i șopti la 
ureche: 

— Comoară ca acest papagal nu mai găsești alta pe lume. Fă în așa fel ca să se învoiască! Dă-i 
de la bun început toată averea: pământ, casă, livadă, tot. Numai de s-ar învoi. 

Bogătașul nu avea alta în cap decât să pună mâna pe papagalul năzdrăvan. Chemă notari şi 
martori, întocmiră actele de vânzare și le semnară cu toţii, punând degetul. Averea lui Ardei-iute 
aparţinea de-acum lui Ciau-ta, iar papagalul intră în stăpânirea boierului. Acesta fu felicitat de toți 
oaspeţii, care nu știau cum să-l mai lingușească, doar avea să devină, de-acuma înainte, şi mai 
bogat. Fericit la culme, Ardei-iute luă colivia cu papagalul şi porni, urmat de oamenii lui, de rude și 
de prieteni. Sărea şi alerga, bucuros că de-acum se va umple de aur şi argint. Ajunseră la malul unei 
ape. Ardei-iute întrebă papagalul: 

— Frăţioare, e pe-aici ceva argint îngropat? 

— Aşa este! 

Săpară tot malul. Săpară şi în apă. Căutară zile şi nopți. Nu găsiră nici urmă de arginți. 

Plecară mai departe. Ajunseră, istoviţi și supăraţi, la poalele unui deal. 

— Se află ascuns pe-aici ceva aur? 

— Aşa este! 

Săpară ei ce săpară, dar nu găsiră nimic. Era şi de înţeles: dacă nu pusese nimeni, de unde să fie? 
Ardei-iute își dădu abia acum seama că mâncase o păcăleală grozavă. 

— Papagalule, nu cumva m-ai păcălit? 

— Aşa este! 

În culmea disperării, cu ochii injectaţi și cu obrazul verde-vânăt de furie, Ardei-iute trânti colivia 
de pământ, cu toată puterea. 

— Ai să mă bagi în pământ de supărare, pasăre spurcată! 

Papagalul reuși să iasă nevătămat dintre sfărâmăturile coliviei şi se cocoţă pe creanga unui 


copac. 
— Așa este! îi răspunse el cu glas strident, în timp ce-și scutura penele ciufulite. 


Spintecătorul de dragoni 
poveste chineză 


Cică era odată un om care voia cu tot dinadinsul să fie ca nimeni altul. Într-o zi îi veni ideea să 
înveţe o meserie nemaiîntâlnită. „Atunci, într-adevăr, nimeni nu va mai fi ca mine”, își zicea el în 
sinea lui. 

Vându toată averea, luă pe ea o sumă foarte mare și plecă în lume să găsească un meşter. 

Se întoarse în sat abia după trei ani. Bineînţeles, toată lumea se adună, curioasă, să-l vadă şi să-l 
întrebe ce meserie grozavă a învăţat, ce meșteșug deosebit a deprins în acest răstimp. 

— Fi, bine, poate n-o să vă vină a crede, se lăudă el în gura mare, dar am învăţat de la un meșter 
iscusit cum pot să spintec dragoni. 

Sătenii rămaseră cu gura căscată. Se uitau unii la alții și nu ştiau ce să zică. Apoi începură să se 
întrebe între ei: 

— Aţi mai auzit așa ceva? 

— Aţi mai pomenit una ca asta? 

Nimeni nu putea spune că a mai văzut sau că a mai auzit vreodată despre o asemenea meserie: 
spintecător de dragoni. 

— ŞI cum faci ca să-i spinteci? întrebă unul cu neîncredere. 

Omul nostru nu se lăsă prea mult rugat, începu să le arate, cu gesturi largi, cum se spintecă un 
dragon. Făcea mișcări și salturi ciudate, însoțite de explicaţii amănunțite: ce fel de cuțite și arme se 
folosesc, cum se înjunghie dragonul, cu ce trebuie să-i spinteci burta, și alte asemenea năzdrăvănii. 

Sătenii îl ascultară o vreme cu multă luare-aminte, apoi începură să râdă. Și râseră, de se țineau 
cu mâinile de burtă şi nici că-l mai lăsară pe spintecătorul de dragoni să-și termine demonstrația. 

— Ai învăţat, într-adevăr, o meserie nepreţuită. Dar poate ne spui și unde ai de gând s-o practici. 
Noi suntem uluiţi de iscusinţa ta, dar nu ştim unde ţi-am putea găsi un dragon pe care să-l spinteci şi 
să-ți arăţi meșteșugul. Doar ştii și tu că dragoni nu există decât în basme. 


Cele două fete „„urâte” 
poveste chineză 


Sărmanul moş Huan! Toată lumea îl compătimea. Şi pe bună dreptate; în viaţa lui a avut parte de 
prea puţine bucurii. Grijile şi necazurile s-au ţinut scai de el încă din tinerețe. 

De fiecare dată când își aducea aminte cum şi-a pierdut nevasta şi a rămas cu cele două fete, îl 
podideau lacrimile; mezina nici nu mergea în picioare când a rămas fără mamă. 

Moş Huan n-a mai adus în casă altă femeie și a devenit pentru cele două copile şi mamă și tată. 
Şi cât e de greu să creşti doi copii! Mai ales pentru un tată. Dar moş Huan nu s-a plâns niciodată 
nimănui. 

Când se întorcea de la câmp, îl mai oprea câte un cunoscut să-l întrebe: 

— Ce-ţi mai fac copilele? 

— Ce să facă, răspundea el, cresc, săracele, dar nu știu ce-o să mă fac cu ele, că-s cam urâţele! 

Cam aşa răspundea moş Huan celor ce-l întrebau de fiicele lui. Și se știe cum e în sat: gurile rele 
ale babelor fac imediat din ţânţar, armăsar. 

— Cele două fete sunt așa de urâte, că lui moş Huan îi e ruşine să le lase să se uite peste gard, 
spuseră ele o vreme, şi apoi îl lăsară în pace. 

Moş Huan îşi văzuse de-acum cele două fete mărişoare, şi le iubea ca pe lumina ochilor din cap. 


Mai degrabă și-ar fi dat viaţa, decât să se despartă de vreuna din ele. Tocmai dragostea aceasta 
nemărginită îl făcuse pe moş Huan să țină fetele închise în casă şi să le ferească straşnic de ochii 
lumii. 

Veni şi vremea măritișului. Dar la poarta lui moş Huan nu bătu niciun peţitor. Și cum ar fi putut 
să bată cineva, când cei cu fete de măritat scorneau tot felul de vorbe? 

— Muma pădurii e mai frumoasă decât fetele lui moş Huan, spuneau unii. 

Iar o hârcă de babă se jură c-a văzut cu ochii ei pe cele două fete ale lui moş Huan. 

— Una n-are dinţi în gură; a doua e cocoşată și c-un ochi se uită la făină, iar cu celălalt la 
slănină. Mă rog, dacă le vezi, îţi piere somnul, spunea ea, deşi habar n-avea de înfăţişarea celor 
două fete. 

Despre urâţenia celor două fete ale lui moș Huan se dusese vestea până în satele cele mai 
îndepărtate. 

Într-o bună zi, cineva bătu la poartă. Întâi încet, apoi tot mai tare. Cele două fete se tot iţeau pe 
după perdele, să vadă cine bate, dar moş Huan nu le lăsa. 

— Să nu ieşiţi decât după ce pleacă străinul! se răsti moșul și plecă spre poartă. 

— Bună ziua, moșşule, zise străinul. 

— Bună să fie, precum ţi-e inima și, deschizând poarta, moșul îl întrebă pe necunoscut: Ce 
treburi te aduc, tinere, pe la casa mea? N-ai putea veni altă dată, dacă nu-i zor? 

— Ba-i zor, dar aici în drum nu-i loc nimerit pentru vorbă, îi răspunse străinul. 

Moş Huan nu avu încotro și-l invită pe necunoscut în casă, cu gând să termine cât mai repede 
discuţia cu el și să-i arate poarta pe unde venise. 

De cum intră în casă, necunoscutul, care auzise și el atâtea despre fetele gazdei, nu-și putu 
stăpâni uimirea când văzu toate strălucind de curăţenie, flori la ferestre și pe masă. Mă rog, toată 
casa arăta de-ți era mai mare dragul, dar fetele nu se vedeau nicăieri. 

Moşul îşi dădu imediat seama cam ce căutau privirile tânărului, și se bucura în sinea lui că-și 
alungase fiicele în cămăruţa din spate, fără să-şi dea seama că ele auzeau totul și vedeau printr-o 
ferestruică ascunsă de-o perdea, ca și cum ar fi fost şi ele în cameră. 

— Nu prea am vreme de pierdut, mai ales că mâine mă duc la pădure, îl luă repede moșul pe 
tânăr, iscodindu-l totodată cu privirile lui reci. 

Tânărul îşi dădu seama că moșul nu prea are chef să-l asculte, așa că se hotărî să spună totul 
deschis, de la bun început. 

— Ştiu că ai două fete. Eu am venit să ţi-o cer în căsătorie pe cea mare. N-am văzut-o, dar o iau 
de nevastă, oricum ar arăta. 

— Mai întâi, am să-ţi spun că fata mea e urâtă și n-o să-ți placă. Apoi, trebuie să știi că nici avere 
n-are ŞI, după aceea, cum mi-aş da fata după unul pe care îl văd pentru prima oară în viaţa mea? 

Vorbele moşneagului nu-l descumpăniră pe tânăr, care răspunse pe loc: 

— Nu umblu nici după frumuseţe, nici după avere. Și acum îți voi depăna firul vieţii mele. Am 
rămas orfan de mic copil, m-am hrănit cu pâinea amară a străinilor. Neamurile apropiate mi-au luat 
toată averea și până de curând mă știam cel mai sărac om din lume. De asta nici nu m-am însurat. 
Niciun gospodar n-a vrut să-și dea fata după un om sărac, deşi eram frumos și chipeș la trup. „Dacă 
bogătaşii nu vor să-şi lase fetele să se mărite cu un sărac, o fată de-a lui moş Huan pe care nu-l prea 
încurcă averile, ca și pe mine, tot o să iau eu, fie ea oricât de urâtă”, mi-am spus. Și uite, pentru asta 
am venit la matale, moş Huan, încheie el. 

Neastâmpăratele de fete auziră toată discuţia. Cea mai mare se roși puţin, căci îl îndrăgise pe 
flăcău de cum îl văzuse intrând în casă. 

La drept vorbind, nici lui moş Huan nu-i displăcu tânărul, dar tot încerca să-l facă să plece și să-i 
lase fata în pace. 

— Fata mea nu vrea cu niciun chip să plece de la casa părintească şi, vezi bine, căsuţa ni-i cam 
mică, spuse moş Huan. 

— O să facem una nouă alături, răspunse tânărul. 


— N-avem pământ Şi nici cu ce l-am putea munci, nu se lăsă moșul. 

— Nu vor fi oameni mai fericiți decât noi, îi întoarse răspunsul tânărul peţitor. Fără să ştie 
careva, continuă el, înainte de a muri, mama a lăsat în păstrare, la cel mai bătrân om din sat, un 
diamant de o mare valoare, cu condiţia să mi-l dea în ziua nunţii. Vezi, așadar, că vom fi și bogați. 

Moşul îşi dădea seama că nu-l mai poate alunga pe tânăr şi făcu ultima încercare: 

— Să zicem că ți-aş da fata, zise el, trecându-şi palmele peste barba lungă și privind şiret chipul 
tânărului, dar vezi că nu-i acasă şi n-ai s-o poţi vedea decât în ziua nunţii. 

— Tare îndărătnic mai ești, moșule, dar fie cum zici. Fata tot ai să mi-o dai însă de nevastă. 

Şi uite așa, nu avu încotro moș Huan și trebui să-şi pregătească fata cea mare de nuntă. 

Veni şi ziua sorocită. Pas să mai încapi în ograda lui moș Huan, sau măcar în uliţă. Tot satul se 
adunase acolo, vorbindu-se că acum moş Huan n-o să mai aibă încotro şi o să scoată la vedere pe 
cele două fete. 

Când sosi mirele, apăru pe prispa casei şi moş Huan cu fetele lui. Cea mare era în găteli de 
mireasă, iar cea mică era îmbrăcată cu o rochie înflorată. 

Toţi cei de față rămaseră muţi de admiraţie. 

Frumuseţea celor două fete întrecea orice închipuire. 

Tânărul mire se zăpăci cu totul când își văzu aleasa şi ar fi rămas de bună seamă împietrit locului 
dacă mulțimea nu l-ar fi împins spre prispă cu urări de fericire şi chiote de veselie. Şi avu loc o 
nuntă ca-n povești. 

Moş Huan n-a avut parte să bea în tihnă măcar un pahar cu vin. Peţitorii, unul după altul, veneau 
să i-o ceară pe mezină în căsătorie, așa că moșul trebui în cele din urmă să aleagă unul dintre ei și la 
o săptămână avu iar nuntă mare în bătătură. 

Asta-i povestea despre cele două fete ale lui moş Huan. Și cam de pe atunci a rămas printre 
flăcăi vorba: „Mă duc în petit, poate găsesc şi eu vreo urâtă de-a lui moş Huan”. 


Muntele de aramă 
poveste chineză 


În provincia Cijetian există un munte care se numește Muntele de aramă, deși nu se scoate aramă 
din el. De ce se numește așa o să aflăm din povestea de față. 

Demult, la poalele acestui munte trăia un boier care avea mult pământ și bogății nenumărate; dar, 
zgârcit fiind, tot nu-i ajungeau şi se gândea mereu cum să și le sporească. 

Odată, pe când boierul stătea în salonul unde-şi primea musafirii, a auzit la poartă sunetul 
mătăniilor de lemn. Peste puţin timp, în sală intră un preot. 

Salutându-l pe boier, el murmură: 

— Fă-ţi pomană, stăpâne, dă-mi câţiva bănuţi să cumpăr lumânări aromate şi untdelemn pentru 
candele şi vei fi răsplătit cu mulţi fii şi nepoți, cu o mare fericire şi viaţă lungă. 

Boierul, cum auzi că i se cer bani, se înverzi la faţă şi începu să strige: 

— leşi afară, afară, afară, eu n-am bani! 

— Dacă n-ai bani, poți să-mi dai orez, spuse preotul. 

— Nu numai că n-am orez, dar nici măcar tărâţe. 

Dar preotul nu pleca şi continua să se milogească: 

— Fie-ţi milă, stăpâne, dă-mi ceva pentru lumânări aromate şi untdelemn de pus în candele. Am 
puterea de a transforma orice lucru în aur, argint și pietre preţioase. 

Când auzi boierul că preotul are o asemenea putere, ciuli urechile şi se gândi: 

„Poate că acest preot vrea pur şi simplu să ia bani de la mine. Dar dacă el poate transforma 
lucrurile în aur, de ce umblă şi cerșește? Poate că spune adevărul sau poate minte. Ar fi bine să mă 
conving. Dacă vrea să mă înșele, voi face așa încât să nu primească nimic, cel mult va mânca de 
pomană de câteva ori”. 


După ce se gândi astfel, zâmbi şi spuse: 

— Acum n-am bani. Vino după câteva zile. Tu spui că poţi să preschimbi pietrele în aur, este 
adevărat? 

— Eu nu mint niciodată, răspunse preotul. 

— E adevărat că ştii să transformi metalul în aur, argint şi pietre preţioase? 

— Într-adevăr, ştiu, repetă preotul. 

Boierul se bucură tare mult, dar, luând un aer nepăsător, zise: 

— Am destul aur, argint şi pietre prețioase, însă niciodată n-am văzut cum se face aurul. Arată- 
mi, vrei? 

— Bine, spuse preotul. 

Boierul porunci slugilor să-l ducă pe preot într-o cameră şi să-i dea de mâncare. După ce acesta 
mâncă, îi spuse din nou: 

— Fă-mi douăzeci de monede de argint, bine? 

— Bine, zise preotul, mâine dimineaţă le vei avea. 

Seara, boierul porunci slujitoarelor: 

— Uitaţi-vă cu atenţie după preot, nu-l lăsați să fugă! Dacă va dispărea ceva, voi veţi răspunde. 

De obicei, stăpânul se trezea foarte târziu, dar de data asta nici nu mijise bine de ziuă când se 
dădu jos din pat. Alergă imediat în camera unde dormea preotul şi se uită înăuntru. Când văzu că 
preotul doarme, se linişti şi se întoarse să mai doarmă puţin. 

Când boierul se trezi a doua oară, preotul îl aștepta de mult în salon. Cum intră boierul înăuntru, 
preotul îi şi dădu douăzeci de monede de argint. 

Bogatul cântări în mână argintul, îl încercă şi cu dinţii; văzu că este bun. De bucurie, ochii îi 
luceau şi vorbea întruna. Îi ceru preotului încă cincizeci de monede de aur şi a doua zi le primi. 

A treia zi, moşierul îl rugă de o sută de perle şi preotul îi numără exact o sută. 

Aşa a trecut jumătate de lună. Boierul nu înceta să ceară ba una, ba alta. Preotul se plictisi într-un 
târziu şi-i spuse: 

— Toate aceste bogății pe care ţi le-am dat le am de la o broască ţestoasă de aramă. Dar prea 
mult am cerut de la ea și mai mult nu-mi va da. Dacă vrei, cere-i singur. 

Preotul scoase din sac o broască ţestoasă de aramă, o puse pe masă şi plecă. 

Broasca ţestoasă de aramă era cât un sfeşnic pentru lumânări și, pe lângă asta, nu era vie. Preotul 
spunea că ea poate transforma metalul în aur, argint şi pietre prețioase. Boierul nu prea credea, 
totuşi îngenunche în faţa ei și, fără să ridice capul, murmură: 

— Broască ţestoasă de aramă, dă-mi o comoară! Broască ţestoasă, dă-mi o comoară! 

Broasca ţestoasă îşi întredeschise ochii și, mișcându-și picioarele, îi spuse: 

— Şi aurul, și argintul, și perlele pe care ţi le-am dat sunt luate de la prietenii și rudele tale. 

Boierul tot nu se potolea și din nou se înclină și spuse: 

— Dacă n-a mai rămas la rude şi prieteni, atunci există la alți oameni. 

— Pentru ce-ţi trebuie atâtea bogății? Tu nu ai măsură? 

— Aurul, argintul şi pietrele preţioase sunt nepreţuite pentru mine şi cu cât sunt mai multe, cu 
atât mai bine, răspunse lacomul. 

— Încă mai vrei? îl întrebă broasca. 

— Mai vreau! repetă boierul şi începu să bată mătăniile cu mai mult sârg. 

Broasca ţestoasă de aramă se supără. Pe neașteptate, capul ei începu să crească încet și ea deveni 
de mărimea unui monument. 

— Intră în burta mea și ia-ţi comoara! spuse broasca ţestoasă şi într-o clipă deschise gura și-l 
înghiți pe boier. 

L-a înghiţit pe boierul cel lacom și împreună cu el, toate bogăţiile ce erau în casa lui. Apoi 
dispăru, ea ştie unde. 

Tot în acea vreme trăia un om sărac care lucrase înainte la acest bogat. După ce stăpânul 
dispăruse, omul acela mergea mereu în munţi să adune vreascuri. Aşa-și ducea zilele. Odată auzi 


cum cineva îl strigă. Atunci se întoarse imediat și văzu o broască ţestoasă mare cât o masă. Era 
broasca ţestoasă de aramă. 

— Dacă ţi-e greu, spune-mi ce-ţi trebuie şi eu te voi ajuta, îi spuse ea săracului. 

— Nu mi-e greu, dar, iată, cuțitul cu care tai vreascuri este bont. Eh, dacă aș avea un cuțit 
ascuţit! Dar n-am bani să mi-l cumpăr. 

— Loveşte-mă de trei ori pe spate, şi spune: „Vreau un cuţit bun pentru tăiatul vreascurilor”, îl 
îndemnă broasca ţestoasă. 

Omul făcu așa cum îl învățase broasca ţestoasă de aramă şi scoase din gura acesteia un cuțit atât 
de ascuțit, că nu numai lemnul, dar şi piatra o putea tăia. 

Când omul se pregătea să plece, broasca ţestoasă îi spuse: 

— Dacă rudele sau prietenii tăi au nevoie de ceva, să mă caute şi eu îi voi ajuta. Trebuie să 
repete de trei ori numele meu şi îndată voi apărea. 

Se înapoie omul cel sărac acasă și povesti rudelor şi prietenilor despre întâlnirea sa din munţi. Și 
acum toţi care n-aveau ce mânca, sau care erau încercaţi de vreo boală și nu aveau bani să cheme 
doctorul și să cumpere medicamente, fugeau la broasca ţestoasă de aramă și ea de fiecare dată îi 
salva. 

Vestea se răspândi şi ajunse până la un leneș: „Dacă o voi ruga să-mi dea bani, ea nu-mi va da 
mulți. Ce-ar fi să pun mâna pe ea, să-i despic burta și să-i iau toate bogățiile? Aşa ar fi mai bine”, se 
gândi el. 

Leneșul luă un cuţit și plecă în munţi. 

— Broască ţestoasă de aramă! strigă el de trei ori şi broasca țestoasă apăru de îndată la chemarea 
lui. 

— Ce doreşti? îl întrebă ea. 

Leneșul se prefăcu trist și spuse: 

— N-am ce mânca! 

— Loveşte-mă de trei ori pe spate! îi spuse broasca ţestoasă. 

Leneșul se apropie de broasca ţestoasă și, în loc s-o lovească în spate, scoase cuțitul să-i taie 
burta. Dar broasca ţestoasă de aramă nu aşteptă ca leneșul s-o omoare; deschise gura şi-l înghiți. 

De atunci, broasca ţestoasă de aramă s-a ascuns în munţi şi n-a mai ieșit la chemarea oamenilor. 
Nimeni n-a mai văzut-o. Numai uneori, înainte de ploaie, se poate auzi strigătul ei. 

Iată de ce locuitorii de prin împrejurimi au numit acest munte — Muntele de aramă, 
„Huantungşanvan”. 


Templul din nori 
poveste chineză 


În trecătoarea de pe muntele Taişan”!* se află templul Utzimiao. La treizeci-patruzeci de pași de 
el se poate vedea fundamentul altui templu, dar templul în sine nu se vede. Unde este oare templul? 

Se povestește că demult, cu mulţi ani în urmă, acest templu s-a ridicat deodată în aer și așa a 
rămas agăţat de nori între cer și pământ. De aceea oamenii l-au numit „Templul din nori”. 

lată cum s-a întâmplat: 

Trăia cândva în templu un călugăr bătrân cu ucenicul său de doisprezece ani. Copilul și-a pierdut 
de mic părinţii şi rudele l-au dat bătrânului călugăr să-l înveţe. Călugărul, ca toţi călugării, nu 


518 Tai Shan (chineză ZI, Tăishăn) este un munte situat la nord de oraşul Tai'an din provincia Shandong, China, 
iar acesta face parte dintre cei cinci munţi consideraţi sfinţi în religia taoistă. În credinţa veche din China era considerat 
cel mai înalt munte din lume, monarhii chinezi venind aici ca să aducă jertfă cerului şi pământului, acesta fiind 
escaladat de şase împărați chinezi. Pentru a ajunge în vârful muntelui, aceasta se poate face pe Jos, folosind un traseu cu 
o distanţă de 9 km şi cu o diferenţă de nivel de 1350 m, traseul incluzând scări însumând în total 6293 de trepte 


muncea, ci trăia din ceea ce arenda săracilor, din pământul care aparținea mănăstirii. Lua pentru asta 
un preț mare de la ei. Nici nu se gândea să-l înveţe pe băiat și-l obliga să muncească ziua și noaptea. 
EI ba mătura podeaua, ba îi gătea mâncarea, ba strângea patul. N-avea timp nici să respire, darmite 
să alerge sau să se joace, hrănea prost pe băiat, în schimb, de bătăi și ceartă, băiatul era sătul până-n 
gât. 

Călugărul avea mulţi prieteni — toţi ca și el. În fiecare zi se strângeau şi vorbeau despre vreme. 
Seara, înainte de culcare, bătrânul călugăr îi amintea, de obicei, micului său învățăcel: 

— După ce vei mătura curtea, să stropeşti florile. După ce stropeşti florile, să sădeşti legumele. 
După ce vei sădi legumele, să aduci apă... 

Şi aşa, la nesfârșit, și nu uita să adauge: 

— Dacă nu vei face tot, călcâiele tale vor primi o porţie serioasă de lovituri de bambus. 

Spre sfârşitul zilei, picioarele băiatului erau ca niște butuci și era frânt de oboseală. Iar perna era 
deseori noaptea udă de lacrimi. 

Odată sădea legume la câmp. Deodată auzi pe cineva strigându-l şi văzu două fete venind direct 
spre el. Erau amândouă îmbrăcate la fel, în scurte roşii și pantofi tot roșii, iar pe cap aveau două 
codițe minunate. Fetele erau mici și rotunjoare ca două ridichi. 

— Ce faci aici? îl întrebară ele pe băiat. 

— lată, fac șănţuleţe şi sădesc legume, răspunse el. 

Atunci fetele începură să-l ajute pe băiat. Munca mergea strună şi repede au sfârșit totul. Apoi 
fetele îl rugară să se joace cu ele un joc vesel. 

Se întunecase și venise timpul ca fetele să plece. Ele îl sfătuiră pe băiat să nu povestească nimic 
bătrânului călugăr despre ele. 

A doua zi, fetele mai aduseră şi alte prietene cu ele, care le semănau ca două picături de apă. Şi 
de data asta îl ajutară pe băiat. lar după ce au terminat treaba, din nou se jucară. Fetele aflaseră de 
rândul trecut că băiatul nu mănâncă pe săturate și-i aduseseră diferite bunătăţi. 

Trecu astfel câtva timp şi băiatul și fetele se împrieteniseră tare, dar noile prietene niciodată nu-l 
invitaseră la ele. Când le întreba unde locuiesc, fetele doar chicoteau: „Hi, hi”, arătând undeva 
departe și spuneau: „Acolo”. 

De când apăruseră aceste fete acolo, sprâncenele băiatului nu se mai încruntaseră de tristeţe, iar 
faţa lui slabă şi palidă precum ceara se îmbujorase și se rotunjise. 

Bătrânul călugăr, observând veselia învăţăcelului, se supără: 

— De ce ești așa de vesel în ultimul timp? Care ţi-a bucuria? 

— Eu lucrez mult și bine și mănânc bine, iată de ce sunt vesel, răspunse băiatul. 

— Aha! Înseamnă că te oblig să muncești prea puţin? Bine, acum, după ce vei termina toată 
treaba în casă, trebuie să mergi în fiecare zi în pădure şi să aduci două legături de vreascuri. 

Dar ce însemna oare pentru băiat să adune două legături de vreascuri? Să-i fi cerut chiar mai 
multe, el tot nu s-ar fi întristat, doar prietenele sale îl vor ajuta. 

Fetele îl încurajau în toate. Cât n-ai fi putut înghiţi o turtă mică, ele reuşeau să facă tot ce 
poruncise călugărul, apoi alergau şi săreau în pădure, rupeau fructe sălbatice, flori roșii cu parfum 
plăcut, îşi spălau în apa de izvor faţa şi mâinile, prindeau raci printre pietre, iar când erau obosite de 
Joacă, se așezau să se odihnească şi până la apusul soarelui aveau timp să-și spună povești şi diferite 
istorioare. 

Bătrânul călugăr îi tot dădea băiatului multe lucruri de făcut, unul mai greu decât altul și, spre 
uimirea lui, băiatul făcea totul fără să spună o vorbă. Atunci în sufletul călugărului încolți o 
îndoială. „Cineva îl ajută pe băiat”, îşi spuse el. 

Într-o seară închise templul şi, supărat, îl luă pe băiat de ureche și începu să-i pună tot felul de 
întrebări. Dar băiatul nu-i spuse adevărul. 

Atunci bătrânul hotărî să facă altfel și, cu o voce mieroasă, începu să-i vorbească: 

— Dacă îmi vei spune adevărul, eu mă voi purta cu tine precum cu fiul meu. Şi chiar dacă nu-mi 
vei spune, tot o să aflu despre ce este vorba. 


Băiatul era încă prea mic și bătrânul călugăr reuşi în cele din urmă să-l înșele și-l făcu să-i 
povestească totul. 

Călugărul se încruntă, apoi se gândi și se tot gândi, iar sprâncenele i se întinseră, ochii i se 
înveseliră și-l bătu prietenește pe umăr: 

— Bine, foarte bine că a dat un asemenea noroc peste tine. Dar de ce prietenele tale nu te 
cheamă niciodată în vizită? Trebuie neapărat să aflăm unde trăiesc și eu te voi ajuta. Ia o aţă lungă 
şi leag-o pe neobservate de rochia uneia dintre fete. Așa, urmărind aţa, noi le vom găsi casa. 

A doua zi, fetele veniră din nou. Ca întotdeauna, la început îl ajutară pe băiat, iar apoi, terminând 
treaba, începură să se joace. Când a venit timpul ca fetele să plece acasă, băiatul legă pe 
neobservate de haina uneia din ele aţa, iar capătul celălalt îl agăță de un copac și se întoarse la 
templu. Dimineaţa, bătrânul călugăr se duse să caute după fir casa fetelor. Firul ducea departe, 
departe în pădure și dispărea sub pământ. Bucuros, se întoarse călugărul într-un suflet acasă, îi 
porunci băiatului să ia cazmaua şi-l duse la locul unde dispăruse aţa. 

Când băiatul săpă o groapă mică, văzură că aţa este legată de o rădăcină. Călugărul porni să sape 
alături și acolo era tot o rădăcină. Tot săpând într-o parte şi-n alta, scoaseră o legătură mare de 
rădăcini. 

Călugărul se întoarse în templu, puse legătura în dulap, iar patru rădăcini le aruncă în ceaun, 
turnă apă şi făcu focul. După câtva timp, din ceaun începu să se înalțe un abur mirositor. Atunci 
bătrânul îi porunci băiatului: 

— Ai grijă de foc şi nu cumva să îndrăzneșşti să ridici capacul! Dacă-l vei ridica, păzeşte-ţi 
oasele! Eu mă voi duce să-mi vizitez puţin prietenii. 

Băiatului îi era dor de prietenele sale, doar nu le văzuse toată ziua. Deodată, din camera 
interioară a templului se auzi un plânset de copil şi vocea cuiva, parcă vorbind din vasul mare de 
lut, îl strigă pe nume. 

El intră în cameră se uită în jur şi nu văzu pe nimeni. Dar vocea iar îl strigă. De data asta băiatul 
înţelese că cineva este încuiat în dulap. Fără să stea mult pe gânduri, sparse lacătul și deschise 
dulapul. Și din el, una după alta, ieşiră afară prietenele lui. 

Cea mai mare dintre fete îi spuse cu reproş: 

— Cum de nu-ţi este ruşine? Tu i-ai povestit călugărului cel rău despre noi, care a omorât patru 
din surorile noastre, dar și noi nu se știe dacă vom ajunge acasă. Ce să facem acum? 

— Nici eu nu mai pot rămâne aici, spuse băiatul, cu disperare. Bătrânul călugăr va afla că v-am 
eliberat și n-o să-mi fie bine. 

Fetei 1 se făcu milă de el: 

— Să lăsăm toate la o parte. Ce a fost a fost! Pe surorile noastre tot nu le mai putem învia. 
Trebuie să ne salvăm, înainte de a veni călugărul cel rău. M-am gândit ce să facem! 

Şi fata îi porunci să ia puțină supă din ceaun şi s-o toarne pe pământ. Băiatul făcu aşa și podeaua 
începu imediat să se ridice în sus. 

Între timp, bătrânul călugăr trecu pe la toți prietenii și-i invită la el. Pe drum, el povestea 
călugărilor: 

— Am găsit pe câmp multe rădăcini asemănătoare. Ele fierb acum în ceaun. Noi vom bea 
fiertura şi vom întineri cu mulți ani. Apoi vom fierbe și celelalte rădăcini și... 

Dar călugărul nu mai apucă să sfârșească. Privind în sus, văzu templul legănându-se și înălţându- 
se încet-încet. 

— Vai, vai, vai! strigă călugărul şi se repezi spre templu. 

Reuși să se agaţe de o crăpătură și rămase aşa, agăţat în aer, încercând să oprească înălțarea 
templului. 


Crapul fermecat 
poveste chineză 


În munţii Tin San?” se afla un râu foarte mare, cu ape strălucitoare ca argintul. Râul curgea, 
şerpuind printre stâncile muntelui şi ajungea într-un iaz cu apa verde şi întunecată de nu puteai să-i 
vezi fundul. Dincolo de iaz se afla o vale adâncă și destul de lungă de câteva zeci de li”. La capătul 
văii era un sătuleţ, în care trăia un flăcău orfan de mamă şi de tată, ce se numea Uan Sou. Nu avea 
pe nimeni pe lume, în afară de un bunic care trăia în alt sat şi cu care se vedea numai la sărbători. 

Uan Sou păzea turma de vaci a satului și, în afara zilelor când cobora după mâncare, tot timpul 
şi-l petrecea cu turma pe vârful muntelui. Altuia, în locul lui, i s-ar fi urât, dar lui nu. În fiecare zi, 
după ce vacile se săturau, Uan Sou se tolănea la umbră și se lăsa în voia viselor. Atunci, dinspre iaz 
se auzea un cântec mlădios de fluier și un glas duios care-l vrăjea: când viersul era trist, se întrista și 
el până la lacrimi; când viersul era vesel, lui i se umplea inima de bucurie. 

Într-o zi, viersul răsună așa de melodios și parcă se ridica din ce în ce mai sus. Tulburat, Uan Sou 
sări în picioare, bătând din palme. Dar cât ai clipi din ochi, se lăsă o tăcere adâncă de parcă totul se 
scufundase în apă. Apa iazului, ca turbată, se revărsă peste margini udându-l pe băiat şi era cât pe- 
aci să-l tragă la fund. Uan Sou se luptă din toate puterile: se agăţă cu mâinile de crengile copacilor 
şi, ţinându-se de ele, se cățăra în vârful muntelui. De acolo, privind în jos, văzu că apa se liniștise. 

De atunci, Uan Sou n-a mai auzit niciun sunet deasupra iazului. 

Venise iarna, iarba pe pășune se uscase, în văzduh zburau fulgii de zăpadă. Oamenii din sat își 
luaseră vacile acasă. În ziua a treia a lui ianuarie, Uan Sou plecă în satul vecin, să-l vadă pe bunicu- 
său. Văzând cât de mult crescuse băiatul, bunicul spuse: 

— E timpul să-ţi căutăm o nevastă, dar, așa sărac cum ești, cine să se uite la tine? 

Și oftă. Uan Sou oftă şi el. ÎI săgeta la inimă când vedea că bunicul său, bătrân și bolnav, îi duce 
grija. Şi atunci se gândi să-l mângâie pe bătrân şi-i spuse: 

— Bunicule, nu mai fi îngrijorat! Deja mi-am găsit nevastă. Mâine o aduc acasă. Am venit să-ți 
dau vestea.. 

La început, bătrânul se miră, dar apoi îl bătu pe umeri şi-i zise: 

— Nepoate, nu m-am înşelat în privinţa ta, eşti un flăcău de treabă! Eu mă bucur, dar dacă trăia 
maică-ta, se bucura și mai tare. 

La plecare, bătrânul îl însoţi până la poartă şi-i mai spuse. 

— Nepoate, nu te am decât pe tine, așa că peste câteva zile am să-ţi fac o vizită să văd şi eu ce 
nevastă ţi-ai ales. 

— Bunicule, răspunse Uan Sou încurcat, la vârsta ta te mai încumeţi să mai mergi pe drumuri de 
munte? Mai bine nu mai veni! 

Dar, oricâte-i spuse Uan Sou, bătrânul nu se lăsă convins: 

— Uan Sou, chiar dacă ar trebui să calc de trei ori într-un loc şi tot vin să-mi văd nepoata. 

Cu inima grea, Uan Sou se întoarse acasă, în sinea lui se gândea: „Peste câteva zile vine bunicul 
şi ce o să găsească? Frig în casă și singurătate. Dacă ar şti că l-am minţit, ar fi tare mâhnit. Acum 
ce-i de făcut?” 

Și, frământându-și așa creierul, îi veni un gând: luă un coş şi se duse pe malul iazului, îl umplu 
cu lut și se întoarse acasă. Făcu din lut un chip de femeie, îi vopsi faţa cu alb, îi desenă niște 
sprâncene lungi şi arcuite, o gură mică, parcă gata să vorbească, doi ochi vii, care parcă se mişcau 
în toate părțile. Cercetându-și din ochi lucrarea, Uan Sou oftă: „Oricât ar fi de frumoasă, tot de lut 
rămâne!” 

În a șasea zi a lui ianuarie, pe la prânz, bătrânul bătu la poartă. În grabă, Uan Sou luă chipul de 
lut, îl puse pe un pat de lut „l-a pus pe kang”, îl înveli cu plapuma și fugi să deschidă poarta. 
Bucuros nevoie mare, bătrânul, cum intră pe ușă, şi începu să se uite în stânga şi-n dreapta, dar n-o 

vedea nicăieri pe nepoată. Când să deschidă gura să întrebe, Uan Sou îl pofiti să se aşeze, zicându-i: 

— Bunicule, stai jos şi te odihneşte! 

După ce acesta se așeză, Uan Sou nu mai prididea cu vorba: 

— Vii de departe, oi fi însetat, mă duc să-ţi fierb nişte ceai. 

Bătrânul nu mai avu timp să-l oprească: băiatul şi fugise să aducă niște vreascuri. 

După ce fierse ceaiul, îi aduse bătrânului să bea și ieși în grabă, căutându-și de lucru. Ar fi dorit 
din toată inima să pregătească pentru bunicul său ceva de mâncare, dar nu avea niciun bob de orez, 
niciun fir de zarzavat. Se aşeză lângă el, plin de mâhnire. Bătrânul ridică atunci cana cu ceai, apoi o 
lăsă Jos, aşteptând parcă ceva. 

— Am venit la tine de o bună bucată de timp. Cheam-o pe nepoata mea! 

Uan Sou se temea cel mai mult de aceste cuvinte. Totuşi, nu-şi pierdu firea și, oftând, spuse: 

— Bunicule, e bolnavă de câteva zile, nu se poate mișca din pat! 

Auzind aceasta, bătrânului nu-i mai arse nici de băut, nici de nimic și spuse în grabă: 

— De ce n-ai spus mai dinainte? Mă duc s-o văd. 

Intrând în cameră, Uan Sou i-o luă înainte şi, apropiindu-se de pat, zise: 

— A venit bunicul să te vadă, nu poţi să te ridici? 

La început bătrânul nu văzu decât plapuma umflată ca și când dedesubt dormea un om şi, 
crezând că e nepoată-sa bolnavă, o întrebă: 

— 'Ţi-e mai bine, nepoată? 

Hei! Dar cine şi-ar fi putut închipui ce a urmat? Plapuma se mişcă deodată și se auzi o voce de 
femeie: 

— Mi-e mai bine, bunicule. 

Uan Sou ştia că sub plapumă pusese o făptură de lut, atunci cum de vorbea? Și-și trase, speriat, 
mâna de sub plapumă. Fata se ridică şi începu să-și aranjeze părul, zicând: 

— Vezi cum ești? De câte ori poate să vină bunicul la vârsta lui la noi? Mi-a fost şi mie puţin rău 
şi am adormit, dar tu trebuia să mă trezești. Ai făcut ceva de mâncare pentru el? 

Văzând bătrânul că nepoată-sa se simte mai bine și că e așa de arătoasă și vorbeşte așa de 
cuviincios, nu mai putea de bucurie. Și, luându-i vorba din gură, zise: 

— Nepoată dragă, nu mi-e foame deloc. Nu te mai obosi pentru mine! 

În acest timp, inima lui Uan Sou bătea de să-i spargă pieptul şi parcă i se părea că mai văzuse 
fata asta undeva. 

Fata nu se lăsă și, uitându-se la băiat, îi spuse: 

— Cum putem să-l lăsăm pe bunic să se întoarcă flămând? Stai tu cu el de vorbă, iar eu mă duc 
să pregătesc ceva de mâncare. 

Mulţumit, bătrânul se aşeză cu băiatul la taifas, dar mai mult trăgea cu urechea la ce făcea fata. 
După puţin timp, aceasta intră aducând un castron de ţiao-te*”, cu un miros îmbietor. Băiatul 
rămase și mai mirat, întrebându-se din ce făcuse fata acea mâncare. 

Spre seară, bătrânul plecă acasă și băiatul îl conduse o bună bucată din drum. La înapoiere, fata 
îl aștepta. Nemaiștiind ce să facă, băiatul o întrebă: 

— Până la urmă cine eşti tu? 

Fata păru că nu e prea bucuroasă de întrebarea băiatului şi, arătând spre chipul de lut care se afla 
sub masă, îl întrebă: 

— Nu e asta fata de lut pe care ai făcut-o tu? 

Băiatul se uită şi văzu că chipul de lut e nemişcat. Apoi fata, oftând, zise: 

— Înainte ne întâlneam aproape în fiecare zi, oare într-adevăr nu mă recunoşti? 

Auzind aceasta, băiatul îşi aminti de iaz și atunci știu că ea este fata cu viersul fermecat. Era şi 
încântat, dar și puţin speriat. Cu tristeţe în glas, fata spuse: 

— Să nu fu mirat dacă-ți spun adevărul. Eu sunt spiritul crapului şi de mică am fost răpită şi 
pusă în slujba altor pești. Zilnic trebuie să-i distrez cu viersul meu chiar dacă ninge, chiar dacă 

plouă. Acum câteva zile, bătrânul crap a plecat la o petrecere, iar eu, mergând pe firul apei, am 
ajuns la marginea satului, unde te-am auzit oftând şi vorbind singur şi mi s-a muiat inima. Cum să-l 
fi lăsat pe bunicul tău să plece amărât? 

Auzind acestea, Uan Sou înţelese totul, se roşi până în vârful urechilor şi-i zise: 

— Dacă tot ai venit, rămâi aici! 

Așa a trăit Uan Sou prima zi fericită din viaţa lui. A doua zi, fata se arătă mâhnită și cu ochii 
plini de lacrimi. Văzând-o, băiatul crezu că e mâhnită de sărăcia lui şi o întrebă: 

— Eşti nemulțumită de sărăcia mea? 

Auzindu-l vorbind astfel, fata izbucni în hohote: 

— Uan Sou, cu toate că inima nu vrea, azi trebuie să mă duc acasă, fiindcă se întoarce bătrânul 
crap ŞI, dacă nu mă găseşte, o să vină după mine aici. Nu-mi pasă dacă o să fiu pedepsită, dar mă 
tem pentru viața ta. 

Auzind băiatul toate acestea, izbucni și el în lacrimi. După ce se mai potoli, fata zise iarăși: 

— Uan Sou, nu fi trist! Acum ne despărțim, dar va fi destul de ușor să ne întâlnim din când în 
când. Dacă vrei să mă vezi, vino la marginea iazului, în spatele stâncii verzi şi bate uşor de trei ori 
din palme. 

Temându-se că el n-a înţeles, ea mai repetă o dată şi încet-încet ieși din casă; ajungând la poartă, 
se mai uită o dată în urmă, apoi se prefăcu într-un nouraș și se făcu nevăzută. 

După numai două zile, Uan Sou plecă la iaz. Pe malul iazului se afla o stâncă de înălțimea unui 
om. După spusele fetei, bătu de trei ori din palme și-n stâncă apăru o mică portiță de lac negru care 
se deschise încetişor. Pe portiță se strecură fata, care-i făcu semn să nu facă zgomot şi, apucându-l 
de mână, îl trase înăuntru. Acolo erau numai clădiri înalte, dar fata îl duse într-o cămăruță 
întunecată şi-i şopti: 

— Asta e cămăruţa mea. În clădirile cele înalte locuiesc peştii stăpâni, şi azi au musafiri. Acum o 
să mă cheme să le cânt. Tu rămâi aici şi orice vei auzi afară, să nu te uiţi nici pe geam, nici pe ușă. 

Într-o clipă, afară se auzi un zgomot de tobă și fata ieşi închizând ușa după ea. După puţin timp, 
începu petrecerea. Se auzea sunet de tobe și viori, de fluiere și tălăngi și deodată se înălță viersul 
fetei. Nemaiputându-se stăpâni, Uan Sou crăpă puţin fereastra, zicându-şi că n-are de ce să se teamă 
dacă priveşte şi el un pic. Dar numai ce deschise fereastra, că şi auzi: 

— Ce străin a intrat în palatul meu? 

Înfricoşat, băiatul vru să închidă fereastra la loc, dar deodată muzica încetă şi nu se mai auzi 
decât clipocitul apei. Fata intră în fugă în cămăruţa cea întunecată, îl apucă de mână și-l trase după 
ea afară. În jurul lor, cât vedeai cu ochii, era tot o apă care creștea din ce în ce. După ei începură să 
alerge o mulțime de oameni cu feţe verzi, înarmaţi cu ciomege. Fugiră ei ce fugiră și fata îi făcu un 
vânt, zicându-i: 

— Repede, Uan Sou, repede! Fugi cât poţi de repede! 

Atunci băiatul se cățără în vârful muntelui şi de acolo se uită înapoi şi văzu cum apa crescuse, iar 
fata era urmărită de oamenii cu feţele verzi, care o prinseră şi o traseră în fundul apei. 

A doua zi, apa scăzu la loc şi, la răsăritul soarelui, Uan Sou văzu cum pe apa iazului înota un 
crap de aur aur de vreo cinci ciî lungime. Din ziua aceea, Uan Sou n-o mai văzu pe fată şi de câte 
ori bătea din palme în spatele stâncii verzi, nu-i mai deschidea nimeni. 


Copilul din lemn de scorţişoară 
poveste chineză 


Demult, tare demult, într-un loc nu departe de malul mării, trăiau odată trei frați în belșug şi 
bunăstare. Ei aveau o mătușă și un unchi care o duceau tare greu. Toată averea lor era o colibă și o 
curticică. Unchiul era un om voinic, vesel şi priceput la toate. De tânăr muncea pentru cumnatul 
său, tatăl celor trei feciori, și acasă și la câmp. Făcuse în viața lui tot felul de treburi și îndurase tot 


felul de lipsuri. 

Și trecură așa ani după ani. Tatăl băieţilor îşi făcu o casă şi acareturi, dar cumnatul său rămase tot 
în acea colibă săracă; pe când tatăl băieţilor mânca pâine din făină albă, el avea parte numai de turte 
din făină neagră. 

După un timp, tatăl băieților muri, iar cei trei nepoți îi spuseră unchiului lor: 

— Dacă vrei, lucrează acum pentru noi și astfel nu veţi muri de foame tu şi mătușa. 

Aşa spuseră cei trei nepoți și omul nu mai zise nimic. Şi trecură ani după ani. Nepoţii își 
cumpăraseră pământuri, dar unchiul lor nu avea niciun petec de pământ; nepoții îmbrăcau haine de 
mătase, dar unchiul lor umbla într-o cămașă arsă de soare. În adâncul inimii el era mâhnit dar nu le 
spunea nimic nepoților. 

Pe zi ce trecea, unchiul îmbătrânea, părul îi albea; curând, mâinile începură să-i tremure. Acum 
nepoţii nici nu-l mai socoteau de unchi şi-l priveau doar ca pe o slugă. Dar bătrânul tăcea și răbda. 

Într-un an, la sărbătoarea de la 15 august", nepoții se pregătiră de petrecere: cumpărară fructe şi 
prăjituri, tăiară găini și rațe din belșug. În ajun de sărbătoare, nepotul cel mai mare se adresă 
unchiului său: 

— Hei, ascultă, la această sărbătoare toți petrec în familie. Du-te şi tu acasă să petreci cu mătușa! 

— Ascultă ce spune frate-meu! adăugă cel de-al doilea nepot. Du-te acasă la mătușa, pleacă mai 
repede! 

Iar cel de al treilea nepot se răsti la bătrân: 

— Hei, ţi-a dat o zi liberă, de ce nu te bucuri? 

În după-amiaza acelei zile, unchiul se întoarse acasă cu mâna goală. 

Seara, luna plină se ridicase pe cerul nespus de albastru și razele-i albe luminau pământul. 

Cei trei frați aşezară masa afară şi o încărcară cu bunătăţuri: fructe, prăjituri, mâncare şi băutură, 
apoi luară loc în jurul ei şi începură să petreacă. În acest timp, unchiul și mătușa ieşiseră în curticică 
şi stăteau pe o piatră. Nu aveau decât o turtă de mălai și apă rece. Bătrâna se gândea cum bărbatul ei 
muncise de o viaţă întreagă la nepoți şi acum, la bătrâneţe, n-au nici ce mânca, nici ce bea și începu 
să plângă. Bătrânul încercă s-o liniştească: 

— La ce-ţi foloseşte supărarea?! Nu mai plânge! Uite, de dimineață când am fost pe deal, am 
găsit o pară. Hai s-o mâncăm împreună! 

Bătrâna luă para şi o aşeză pe pământul luminat de lună, apoi zise: 

— Mănânc-o tu! 

— Mai bine mănânc-o tu! refuză bătrânul. 

Şi aşa se îmbiau unul pe altul, dar niciunul nu se atingea de pară. 

Deodată se auzi un clinchet de clopoțel și amândoi bătrânii tresăriră. 

— E aproape de miezul nopţii, cine-o mai trece pe drum acum? zise bătrânul. 

Ting, ting! se auzi din nou clopoțelul din ce în ce mai aproape. Clinchetul nu venea nici din 
partea de răsărit, nici din partea de apus, ci din văzduh. Se uitară în sus şi văzură un iepuraș alb 
care, dintr-o săritură, ajunse jos. lepuraşul acela era mai strălucitor decât razele lunii, iar clopoțelul 
de la gâtul lui mai strălucitor decât stelele. Începu să sară, și clopoţelul suna, suna... Apoi se ridică 
pe lăbuţele din spate și se uită la bătrâni. Bătrânul îl întrebă, speriat: 

— Ai venit din văzduh. Nu eşti cumva lepurașul de Jad din lună? 

lepurașul dădu din cap. Bătrânul spuse atunci, cu mâhnire: 

— lepurașule, în casa noastră nu se găsește nici orez, nici făină, dar, dacă ţi-e foame, mă duc să- 
ți tai nişte iarbă fragedă. 

Atunci lepurașul de Jad începu să-și mişte buzele şi spuse: 

— Nu vreau nici orez, nici făină, vreau numai să gust din para asta. 


523 la 15 august, după calendarul tradițional chinezesc, este Sărbătoarea Lunii pline, cea de-a doua mare 
sărbătoare tradițională după Sărbătoarea primăverii - Anul nou chinezesc. Aceasta se mai numește şi Sărbătoarea 
întregirii familiei şi Sărbătoarea lunii august. Această sărbătoare este celebrată și în Coreea de Nord, Japonia, Vietnam 
şi alte țări vecine 


Cei doi bătrâni se bucurară că pot să-i dea și ei ceva și i-o întinseră din toată inima. Luând para, 
lepurașul de Jad spuse bucuros: 

— Dacă aveţi ceva necazuri, căutați-mă la Muntele de Apus! 

Și din nou se ridică în văzduh și-și luă zborul spre lună. Luna era tot aşa de rotundă, razele ei 
străluceau tot așa de puternic, dar acum cei doi bătrâni nu mai erau atât de trişti. 

Trecură trei ani de la această întâmplare. Unchiul îmbătrânise și mai mult, îi crescuse barba şi 
de-abia de mai mergea. 

Cei trei nepoți se sfătuiră în taină cum să scape de el. Cel mare spuse: 

— După cât văd eu, boşorogul ăsta n-o să mai poată face nimic. 

— Așa e, adăugă cel de-al doilea. De ce să mai mănânce mâncarea degeaba? 

— Cel mai bine ar fi să scăpăm de el, dar nu ştiu ce pricini să-i găsim! spuse şi al treilea nepot. 

Nepotul cel mare, veninos, zise: 

— Mie nu-mi vine greu să-i găsesc pricină. Aşteptaţi şi-o să vedeţi! 

Şi râse sigur de sine. 

A doua zi de dimineaţă, unchiul îl întrebă, după obicei, pe nepotul cel mare: 

— Domnule, ce treabă am de făcut astăzi? 

— Urcă-te pe acoperiș și ară! îi porunci nepotul. 

Era limpede că-s vorbe de batjocură, și ele îl întristară şi-l îndurerară pe bătrân. El îşi dădu şi mai 
mult seama ce fel de om e nepotul său mai mare, dar nu-și pierdu cumpătul și-i răspunsei liniştit: 

— Înjugă boii și hai să mergem pe acoperiș să arăm! 

Nepotul se roşi şi, nemaiavând cum să-i răspundă, plecă de acolo. După puțin timpi nepotul 
mijlociu îi zise bătrânului: 

— Dacă nu vrei să ari pe acoperiş, du-te şi dă la o parte muntele din spatele casei! 

— Bine, mă duc, răspunse bătrânul, dar hai cu mine să mi-l ridici în spate! 

Așa îi închise gura și nepotului mijlociu. După un timp, nepotul cel mic îi strigă: 

— Boşorogule, trebuie să ieși la pensie! 

Liniştit, bătrânul îi răspunse: 

— Niciodată nu v-am cerut salariu, atunci cum îmi spuneţi să ies la pensie? V-am crescut de 
când erați mici şi acum, că am îmbătrânit, de ce vreți să scăpați de mine? 

Oftând, nepotul cel mic răspunse: 

— De ce, de ce, tot nu știi de ce? Fraţii mei ţi-au dat poruncă să faci o treabă, iar tu ai îndrăznit 
să le porunceşti lor. 

Auzind bătrânul acest neadevăr, nu vru să se certe cu nepotul său cel mic și, supărat foc, se 
întoarse acasă. 

Cum ajunse, îi povesti tot bătrânei, iar aceasta izbucni în plâns: 

— N-avem decât bucăţica asta de curte, cum o să trăim de aici încolo? 

Bătrânul, de asemenea, începu şi el să se frământe. Dar, tot femeile-s mai descurcăreţe: bătrâna 
își aduse aminte de întâmplarea de la sărbătoarea din 15 august, își șterse lacrimile și zise: 

— lepuraşul acela de Jad ne-a spus că, dacă avem necazuri, să-l căutăm la Muntele de Apus. Du- 
te acuma și-l caută, cât mai poţi merge. 

Bătrânul își făcu socoteala și văzu că bătrâna are dreptate, doar nu era să stea acasă și să moară 
amândoi de foame. 

A doua zi, bătrânul plecă spre Muntele de Apus. Se urcă pe prima creastă şi de acolo văzu în zare 
marea albastră; se urcă pe cea de-a doua creastă și nu mai văzu decât un nor alb; se urcă pe cea de-a 
treia creastă și nu văzu de jur-împrejur decât munţi înalți. Cutreieră el astfel munte după munte şi, 
după nu știu câte zile, ajunse într-un loc unde nu era suflare de om. Nu mai știa nici în ce lună şi 
nici în ce zi a anului se află. Ajunsese într-o peşteră rece ca gheaţa și vru să se odihnească acolo; 
dar, neputând dormi, porni mai departe. 

După ce merse o bucată de drum, la urechile lui ajunse murmurul unei ape. Mergând şi mai 
departe, el întâlni un râu cu apa limpede, ce curgea între doi munţi. Şi pe râul acela aluneca o barcă, 


iute ca o săgeată. Stâncile de pe mal erau toate acoperite cu brazi. Tocmai căuta un loc pe unde să 
treacă apa, când îl izbi un miros de scorţişoară. Privind cerul, văzu cum luna coborâse după muntele 
învecinat. Ceaţa alburie se ridicase de pe munte, norii colorați se învârteau în jurul lunii și, așa cum 
un măr cade într-o plasă moale, tot așa şi luna căzu în mijlocul ceţei şi a norilor, începu să sufle 
vântul, norii şi ceața se împrăştiară și muntele învecinat nu se mai văzu. Copacii erau albi şi 
strălucitori, la fel, fiecare fir de iarbă. După norii alburii se ascundeau o mulțime de palate. Bătrânul 
privea și se mira de cele ce vedea, când deodată se auzi strigat de o voce. Uitându-se împrejur, nu 
văzu pe nimeni, numai un podeţ care apăruse pe neaşteptate deasupra râului. La capul podului era 
un copac cu crengile încolăcite, și de sub acel copac se auzi o voce care-l strigă din nou: 

— Vino, vino mai repede! 

Bătrânul se frecă la ochi și mai privi o dată, dar nu văzu decât o stâncă sub crengile copacului și 
alături de ea stătea Iepurașul de Jad. Ca şi când ar fi întâlnit un prieten vechi, bătrânul alergă, plin 
de bucurie, spre el. lepurașul tocmai alegea grâu. Alături se vedea o grămăjoară de boabe de grâu, 
galbene ca aurul. Vesel, lepurașul îi spuse: 

— Ştiu care ţi-e păsul. N-am nimic să-ți dau în afară de grămăjoara asta de boabe de grâu. Ia-le 
şi să le semeni în pământ! 

Bătrânul, strâmtorat, spuse: 

— N-am nici măcar un deget de pământ! 

— la-le, şi să le semeni în curte, îi spuse lepurașul, râzând. Eşti de multe zile pe drum şi-oi fi 
obosit. Culcă-te și te odihnește sub copacul acesta. 

Auzind spusele Iepurașului, bătrânul simţi deodată că i se face somn. Nu mai apucă să spună 
niciun cuvânt, că şi adormi adânc. În vis se făcea că petale de flori de scorţişoară, ca niște fulgi de 
zăpadă, pluteau în jurul lui. Și fiecare petală strălucea ca o rază de lună. Apoi, din arborele de 
scorţişoară a coborât un copil cu fața bucălată și ochii rotunzi, frumos cum nu mai văzuse. Bătrânul 
a întins mâinile către el și copilul i-a căzut în braţe. Atunci se trezi. Se făcuse ziuă și răsărise 
soarele. Nu se mai afla sub arborele de scorţişoară. Bătrânul se ridică în capul oaselor! În mână 
ţinea cu adevărat ceva. Când se uită văzu că ţinea o bucată de lemn de scorţişoară. Își aminti de 
grămăjoara de boabe de grâu, și le văzu alături de el. Şi, deşi erau puţine, bătrânul ştia că lepurașul 
de Jad i le dăduse din toată inima. Le strânse cu grijă, ca şi când ar fi fost vorba de cine ştie ce 
comoară, şi apoi plecă. 

La poalele muntelui era un pârâu şerpuitor. Bătrânul îl trecu sărind din piatră în piatră. Merse 
apoi multe zile. Văzu din nou marea albastră, văzu din nou pescărușii și, după puţin timp, ajunse 
acasă. Aflând că nu adusese decât o grămăjoară de boabe de grâu, bătrâna îi spuse: 

— Fiindcă le-ai adus aşa de departe, hai să le semănăm în curte! Şi ai grijă să nu se piardă niciun 
bob! 

Bătrânul împrumută o săpăligă şi începu să sape pământul, iar bătrâna, în urma lui, semăna 
boabele. Nu apucaseră să termine de săpat și semănat, că bătrâna scoase un strigăt de uimire. 
Uitându-se, bătrânul văzu cum boabele puse în pământ deja încolțiseră. Și văzând cu ochii, plantele 
creşteau, se înălțau, apoi dădură rod şi rodul se coapse. Atunci bătrânul lăsă săpăliga şi luă secera, 
iar bătrâna începu să bată spicele. 

Băteau spicele, semănau boabele, apoi secerau. După câteva zile, casa bătrânului era plină de 
boabe de grâu şi pe vatra lui se rumeneau lipiile. 

Plini de bucurie, cei doi bătrâni nu mai duceau grija zilei de mâine. 

Într-o zi, după ce se ridică de la masă, bătrânul îşi aruncă privirea spre bucata de lemn de 
scorţişoară și-și aminti de visul cu copilul. Se gândi să cioplească în acel lemn un copil după chipul 
celui pe care-l văzuse în vis. 

Zis şi făcut. Luă un cuțit și începu să cioplească. Era foarte îndemânatic și, după câteva zile, 
cioplise un copil cu faţă bucălată şi ochii mari, rotunzi, frumos cum nu se mai văzuse, care semăna 
ca două picături de apă cu copilul din vis. Bătrânii îl îndrăgiră foarte mult şi-l numiră Copilul de 
scorţişoară. Copilul parcă ar fi fost viu: gura îi râdea tot timpul, iar părul parcă era răvăşit de vânt. 


Deseori, cei doi bătrâni se gândeau ce bine ar fi dacă acest copil ar avea viaţă. 

Zilele treceau pline de îmbelșugare. Bătrânii se înzdrăveniseră. ŞI, deşi cei trei nepoți se 
purtaseră neomeneşte, bătrâna ar fi dorit să-i vadă. Fără să-i ceară părerea moşneagului, se îmbrăcă, 
îşi umplu coșulețul cu de-ale gurii și plecă la nepoți. Cum intră pe ușă, lucru de mirare, nepotul cel 
mare îi luă coșuleţul, nepotul cel mijlociu îi făcu o temenea, nepotul cel mic îi turnă ceai să bea. De 
mulți ani nu mai fusese tratată așa de bine în casa nepoților ei! După ce au stat puţin de vorbă, le 
dărui tot ce avea în coșuleț și plecă acasă. 

După plecarea ei, cei trei fraţi începură să discute între ei. Feciorul cel mare spuse: 

— Bătrânul era sărac lipit pământului. Toată viaţa lui a muncit pe la alții. La vârsta lui nu puteam 
să-l ţin pe de gratis. L-am alungat și credeam c-o să moară de foame. Dar ce să vezi? Nu numai că 
n-a murit de foame, dar se pare că s-a şi îmbogățit. 

Feciorul mijlociu îi ţinu isonul: 

— Așa e, dar cum de s-a îmbogăţit? 

— Am auzit că a plecat odată departe, le spuse feciorul cel mic. Înseamnă că neapărat a găsit pe 
acolo vreo comoară! Să mergem mâine pe la ei şi, dacă au vreo comoară, să facem în așa fel încât 
să fie a noastră. 

A doua zi, cei trei nepoți făcură o vizită bătrânilor. Toţi trei râzând și întrecându-se în politeţuri, 
făceau temenele de zor. Bătrânul n-ar fi voit să le dea drumul în casă, dar bătrâna îi pofti înăuntru. 

Intrând în casă, celor trei le fugeau ochii într-o parte şi în alta. Mare le fu mirarea văzând 
grămezile de boabe de grâu care umpleau toată casa. Pe masă văzură şi păpuşa din lemn de 
scorţişoară. Şi atunci se repeziră toți trei și înconjurară masa. Și cu cât se uitau, cu atât se dumireau 
că e vorba de un obiect ciudat. Feciorul cel mare se gândea în sinea lui: „Asta-i precis o comoară”. 
Pândind să nu-l vadă mătușa, întinse mâna s-o apuce, dar deodată păpuşa se ridică și spuse: 

— Ce vreţi de la mine de m-aţi înconjurat așa? 

Bătrânii tresăriră surprinși, iar cei trei frați se bucurară văzând că li se adeveresc bănuielile, 
zicându-și fiecare în sinea sa: „Am zis noi că e vorba de vreo minune”. 

Păpușa îi întrebă din nou: 

— Ce vreți de la mine de m-aţi înconjurat? 

Fratele cel mare se gândi că grămezile de grâu au fost făcute de păpușă. Dar ce și-a zis el? „N- 
are rost să-i cer păpușşii lucruri care n-au prea mare însemnătate!” De aceea spuse: 

— Mie să-mi dai perle şi mărgăritare! 

Feciorul mijlociu la fel se gândi că grămezile de grâu au fost aduse de păpușă. „De ce să cer eu 
lucruri care n-au cine știe ce valoare?” Gândind așa, spuse: 

— Eu vreau jad şi mărgean! 

La fel gândi şi feciorul cel mic și adăugă şi el: 

— lar eu vreau aur şi argint! 

Mișcându-şi buzele, păpuşa le răspunse: 

— Pe fundul mării de la răsărit se află Palatul Dragonului. Şi în Palatul Dragonului paturile sunt 
făcute din jad, iar perlele, mărgăritarele, aurul şi argintul acoperă pământul. Duceţi-vă acolo şi luați 
cât vă place. 

Într-un glas, cei trei feciori întrebară: 

— Dar marea e plină cu apă. Cum să ajungem noi la Palatul Dragonului? 

Păpușa, mișcându-și din nou buzele, le răspunse: 

— Dacă mă luați pe mine în braţe n-o să vă înecaţi și vă arăt și drumul spre palat. 

Fără să mai țină seama dacă bătrânii încuviinţează ori nu, cei trei frați luară păpuşa în brațe și 
fugiră la marginea mării. Găsiră un loc pe malul mării unde apa era verde de bătea în negru, iar 
valurile loveau cu furie stâncile. Știau cu toţii că acolo e locul cel mai adânc, dar niciunul nu voia să 
fie primul care se aruncă. Atunci, feciorul cel mare zise: 

— Hai să fiu tot eu primul. Dacă am să văd vreo cale, vă fac semn cu mâna şi atunci să săriți şi 
voi după mine. 


Luă păpuşa în braţe și sări în apă. Valurile îl acoperiră și-l traseră la fund. Deasupra apei i se mai 
văzură pentru o clipă mâinile care se agitau. Fratele cel mijlociu şi cel mic, crezând că acesta e 
semnalul, se aruncară degrabă şi ei în apă, dar, ca și fratele lor mai mare, fură înghiţiţi de valuri. 

Trecu o zi, trecură două, dar niciunul din frați nu se mai întoarse, doar păpuşa din arbore de 
scorţişoară plutea la malul mării. Văzând-o, bătrânul o pescui, o şterse de apă şi o strânse la piept ca 
pe un copil. Atunci făptura din lemn se muie dintr-o dată și se încălzi. Ochii rotunzi se deschiseră și 
păpuşa tuşi. Bucuros, bătrânul strigă de două ori: 

— Copilul meu de scorţişoară! Copilul meu de scorţişoară! 

— Tată! răspunse păpușa. 

Bătrânul o duse acasă şi-i dete să mănânce, iar păpuşa mâncă și bău ca orice copil. Și a crescut 
devenind un flăcău de toată frumuseţea pe care cei doi bătrâni îl iubeau nespus. Cei trei fraţi nu se 
mai întoarseră acasă. Dar numai flăcăul din lemn de scorţişoară știa că ei nu se vor mai întoarce 
niciodată. 


Șoricelul de aur 
poveste chineză 


Un mare demnitar avea o adevărată patimă pentru bani. Deşi strânsese sume însemnate, totuși tot 
timpul se plângea că nu-i ajung banii. 

De dimineaţa până seara îşi tot frământa mintea, încercând să găsească noi și noi tertipuri pentru 
a agonisi cât mai mulți bani. 

El era din cale-afară de calic şi nu numai că storcea bani de la oamenii sărmani, dar căuta tot 
felul de pricini să ia bani și de la demnitari mai mici în rang decât el. 

Într-o zi, din senin, îi chemă pe toți supușii lui și le spuse următoarele: 

— Peste câteva zile va fi ziua mea de naștere și am auzit că toţi doriți să-mi faceți un dar, drept 
care îmi este foarte greu să vă refuz. Nu contează valoarea darului, totuși aş dori să vă aduc la 
cunoștință că anul acesta este o aniversare rotundă, împlinesc cincizeci de ani și că sunt născut în 
zodia șoarecelui. Așa că v-aș ruga ca darul ce mi-l faceţi să nu fie mai puţin de cincizeci liang*”. 

Când termină de spus acestea, zâmbi pe sub mustață şi mai adăugă: 

— Va fi, într-adevăr, un semn ce-mi va purta noroc! 

Oamenii ascultară, privind unul la celălalt, cu uimire şi înghițind în sec. În cele din urmă însă, 
neavând încotro, trebuiră să împrumute bani pentru darul marelui demnitar. În districtul condus de 
acesta se afla pe atunci un om nespus de lingușitor. El reținu foarte bine că demnitarul este născut în 
zodia şoarecelui şi imediat se duse la magazinul de bijuterii şi comandă un şoricel de aur, pentru a-l 
dărui sărbătoritului. 

Când fu gata, lingușitorul îl luă și-l duse imediat demnitarului. Acesta, văzând darul, făcu ochii 
mari, examinând obiectul cu bucurie. Văzând reacția demnitarului, lingușitorul spuse: 

— Dacă, din întâmplare, se iveşte un post mai bun, v-aș ruga să vă gândiţi şi la mine, sluga 
dumneavoastră supusă! 

Demnitarul îi luă repede vorba din gură: 

— Bineînţeles, bineînţeles! Dar trebuie să-ţi spun că de la ziua mea vor mai trece încă zece zile 
şi va fi ziua soţiei mele. 

Linguşitorul înţelese repede și spuse: 

— Am să-i dăruiesc și soției dumneavoastră un șoricel de aur, ca să fie o pereche. 

Dar de data aceasta demnitarul nu se arătă deloc mulțumit, ci, clătinând capul întruna, spuse: 

— Nu, nu, soția mea nu este născută în zodia șoarecelui, ci în zodia bivolului! Dacă ai de gând 
să-i aduci un cadou, atunci dăruiește-i un bivol din aur! 
Linguşitorul, auzind o astfel de dorință nemaipomenită, nu mai putu scoate o vorbă. 


Turta pictată 


poveste chineză 


Trăiau odată doi bogătași zgârciți, care semănau atât de mult între ei, încât au devenit și frați de 
cruce. 

Într-o zi, fratele mai mic trebuind să plece la un drum mai lung, pentru negustorie, s-a gândit să 
treacă pe la fratele mai mare să-și ia rămas bun. A luat cu el un coș frumos împletit din coceni de 
porumb, pentru a i-l face cadou fratelui, la despărțire. În casa fratelui mai mare nu o găsi decât pe 
cumnată-sa, căreia îi zise: 

— Vai, cumnată dragă, curând am să plec la un drum lung, aşa că astăzi am venit la voi ca să-mi 
iau rămas bun de la tine şi de la fratele mai mare. Îmi cer scuze însă că, neștiind ce vă trebuie, v-am 
adus o mică atenţie în semn de despărţire: acest coș și vă rog frumos să-l primiţi cu toată bucuria. 

— Vai, frățioare, să cheltuiești atâția bani pentru noi, doar suntem rude?! Aș vrea să-ţi 
mulțumesc în locul fratelui tău, care, regret că nu este azi acasă, să-ți mulțumească pentru cadoul 
frumos ce ni l-ai făcut... 

Cumnata se gândea în sinea ei: „Indiferent ce mi-a adus, după tradiţie, dar şi în virtutea politeții 
eu trebuie să-l opresc la masă. Dar cu ce să-l tratez?” După ce chibzui un timp, îşi zise: „Ah, am 
găsit soluţia!” şi, bucuroasă, îi spuse cumnatului său: 

— O, frăţioare, de astăzi ne despărțim și nu se știe când ne vom mai revedea, așa că, te rog, nu 
pleca şi fă-mi plăcerea de a rămâne la masă, chiar dacă fratele tău nu este acasă: nu mă poți refuza, 
nu-i așa? 

Nu mai aşteptă răspunsul omului şi aşeză repede masa, punând două perechi de beţişoare, două 
farfurii, iar în mijlocul mesei un platou mare. Scoase apoi o pensulă şi o hârtie şi pictă în tuş o turtă 
mare rotundă, cu mult susan. 

— Te rog, frate, spuse cumnata, serveşte cât e caldă şi proaspătă, dacă se răcește nu va mai fi atât 
de gustoasă! 

— Da, cumnată, spuse frățiorul, am să servesc cu plăcere. 

Fratele se prefăcu și el că mănâncă, duse beţișoarele la gură și mestecă, savurând gustul turtei cu 
susan. 

După un timp, păru că s-a săturat, se ridică de la masă şi plecă, luându-și rămas bun de la 
cumnată-sa. 

Nu trecu mult timp și se întoarse stăpânul casei. Soția sa îl întâmpină şi-i spuse repede: 

— Ghici, cine a trecut astăzi pe la noi? Fratele tău, care a venit să-și ia rămas bun de la noi şi 
bineînţeles nu a venit cu mâna goală, a adus și un coș împletit din coceni de porumb. 

Cum termină de spus, îi şi arătă bărbatului darul primit de la fratele lui de cruce. 

— Vai, nevastă, fratele a adus un cadou, tu nu l-ai oprit la masă? 

— Cum de nu, l-am omenit cum se cuvine. 

— Ce-aţi mâncat? 

— Turtă, vezi bine, hai să-ţi arăt! 

Soţul se duse repede la masă şi, văzând turta pictată în farfurie, oftă adânc, zicând: 

— Dacă eram eu acasă, nu-i dădeam o turtă atât de mare şi atât de frumoasă, în semn de 
despărțire! 


Zgârcitul şi cei trei calici 


poveste chineză 


Un zgârcit avea trei fete. Când acestea ajunseră la vârsta măritişului, zgârcitul căută câte un soţ 
pentru fiecare din ele, alegându-i tot dintre zgârciţii satului. 

În apropierea zilei sale de naștere, zgârcitul îi adună pe gineri și le spuse cu voce prefăcută: 

— Copiii mei, să nu cheltuiţi bani mulţi pe darurile ce aveți a mi le face peste câteva zile. Mai 
degrabă aduceţi-mi fiecare câte o damigeană cu vin, iar eu voi fi foarte mulţumit. 

Neavând cum să refuze, ginerii au încuviințat cu respect, apoi au plecat. 

Pe drum, ginerele cel mare gândea însă cam aşa: „Damigeana cea mare, pe care trebuie s-o dau 
socrului, costă o mulțime de bani, iar dacă o voi umple și cu vin, să vezi atunci cheltuială! Dar dacă 
şi ceilalți doi gineri vor veni cu damigene cu vin, ca să scap de cheltuială ce-ar fi s-o umplu cu 
apă?” Zis şi făcut! N-avea de unde să știe însă că și confrații săi mai mici se gândiseră să facă la fel. 

La sărbătoare, zgârcitul se trezi dis-de-dimineaţă şi-şi pregăti un butoi mare pentru vinul ce va fi 
adus de către cei trei gineri ai săi. Tot pregătindu-l şi uitându-se la butoi, gândea: „Dacă aici nu pun 
nici măcar o picătură de vin, ginerii mei îşi vor închipui că sunt aşa de zgârcit, încât de ziua mea 
beau vin numai de la ei. Dar ca să iau vin trebuie să scot bani și să cumpăr, lucru ce nu-mi este 
deloc pe plac. Așa că mai bine pun în butoi o găleată cu apă rece de la fântână, că la atâta vin cât or 
să aducă ei n-o să se cunoască”. 

Iată că ginerii nu întârziară să se arate, fiecare ţinând în mână câte o damigeană de vin, darul 
către socrul lor cel drag. Acesta, zâmbind, îi primi pe cei trei, care nu mai conteneau lăudându-și 
fiecare băutura. Ginerele cel mare, începu primul: 

— Vinul meu este nemaipomenit, iar aroma lui se simte de la trei kilometri. Dacă bei un pahar și 
fugi trei kilometri, încă îi mai simţi aroma. 

Ginerele mijlociu se semețţea și el spunând: 

— Ce am adus eu este mult mai bun și se cheamă „nu poţi bea mai mult de un pahar”. Dacă te- 
ncumeţi să bei mai mult, cazi mort de beat. 

Mezinul, la rândul său, spuse: 

— Ce vă tot lăudaţi cu așa-zisa voastră băutură? Vinul pe care l-am adus eu este într-adevăr 
băutură bună. Numai dacă-l miroși, și te îmbeţi, darmite să-l mai și bei! 

Zgârcitul nu mai putea de bucurie. Porunci argatului să pună vinul adus de gineri în butoiul cel 
gata pregătit. Se aşezară apoi cu toţii la masă ridicând paharele. Sărbătoritul sorbi o înghițitură, dar i 
se păru fără niciun fel de gust. A înghițit însă în sec, gândindu-se că din cauza găleții lui de apă s-a 
stricat vinul şi, neavând de ales, bău mai departe, spunând: 

— Ah, bună băutură! 

Iar ginerii încuviințară sorbind şi ei, pahar după pahar. 

Slujitorul casei, nesimţind niciun fel de miros, se tot întreba: „Ce fel de băutură bună o mai fi și 
asta fără niciun miros?” Așa că luă cu o jumătate de tărtăcuţă vin, sorbi, apoi scuipă, spunând 
înciudat: „Ce familie zgârcită! Şi-n zi de sărbătoare se bea apă rece şi se strigă că-i cel mai bun 
vin”! 


Traista cu minuni 
poveste chineză 


Pe muntele Tin creșteau mii de soiuri de flori parfumate și ierburi din care se făceau tot atâtea 
feluri de leacuri. 

Acolo, era un sat cu nouăzeci și nouă de familii care aveau nouăzeci și nouă de vaci. Și în acest 
sat trăia un fecioraș de vreo cincisprezece ani, pe nume Ta Tou, care, cum se crăpa de ziuă, ieşea în 
drum și începea să plesnească din bici. La auzul pocnetelor de bici, cele nouăzeci și nouă de vaci 
ieșeau singure din ogrăzi Şi se strângeau în jurul lui, iar băiatul le mâna la păşune. Trecând prin văi 


şi cățărându-se pe povârnișuri, Ta Tou îşi ducea cireada să pască iarba cea mai bună, să bea cea mai 
bună apă. Vacile lui erau grase de plesneau și pielea le strălucea de parcă ar fi fost de aur. 

Într-o zi de vară, pe vreme de arşiţă, când vacile se odihneau la umbra copacilor, băiatul le 
numără şi văzu că în loc de nouăzeci şi nouă avea o sută de vaci. Le numără încă o dată şi încă o 
dată, dar tot o sută de vaci îi ieşeau. Nu ştia ce să creadă, mai ales că, în împrejurimi, nu mai știa 
nicio vacă ȘI nici nu văzuse când venise în cireadă acea vacă străină. 

Timp de trei zile, în cireada băiatului au fost o sută de vaci. A patra zi, când Ta Tou era, ca de 
obicei, cu vacile la pășune, văzu venind spre el un bătrân cu sprâncenele și barba albe ca zăpada. În 
spate ducea o traistă, iar în mână avea un bici. Când ajunse lângă băiat, îl întrebă: 

— Flăcăule, mi-am pierdut vaca, n-ai văzut-o tu cumva? 

Ta Tou răspunse: 

— Cu trei zile în urmă, în cireada mea a apărut o vacă în plus. Du-te şi vezi dacă e a ta. 

Bătrânul intră în cireadă şi ieși trăgând o vacă de coarne. Băiatul îi spuse: 

— Dacă e a ta, ia-o! 

Bătrânul mângâie vaca pe cap şi pe loc pielea acesteia începu să strălucească, iar coarnele i se 
poleiră cu aur. Apoi încălecă pe ea și plecă. După câţiva paşi se opri, se întoarse către băiat și-i 
spuse: 

— Băiete, nu ai nicio dorință? 

Ta Tou se gândi ce se gândi, apoi răspunse: 

— Ceea ce doresc eu... nu poţi dumneata să îndeplinești, moșule. 

Îşi amintise că fusese odată într-un sat mai îndepărtat unde văzuse o mulțime de copii care citeau 
din cărți şi-i povesti acest lucru bătrânului. 

Atunci bătrânul zâmbi, își dădu jos traista de pe umeri și, scuturând-o, îi grăi: 

— Spune, flăcăiașule, ce vrei, că-n traista mea se găseşte orice! 

Uitându-se la traista aceea goală şi necrezând spusele bătrânului, băiatul râse: 

— Dacă ai, dă-mi o carte! Mi-o doresc de mult. 

Bătrânul îşi vâri mâna în traistă, scoase o carte şi i-o întinse. 

Fericit, băiatul luă cartea cu scoarţe roșii de mătase și începu s-o răsfoiască imediat. Când își 
ridică privirile de pe carte, bătrânul dispăruse. 

Ta Tou avea acum o carte și, deși ştia numele a mii de ierburi și de flori, nu știa să citească. Cine 
să-l înveţe să citească? Socoti el pe degete toți oamenii din sat: erau bătrâni care ştiau să 
povestească mii de poveşti, fete care ştiau să cânte mii de cântece, dar nu era nimeni care să știe 
carte. Atunci Ta Tou se hotărî să înveţe carte singur. Arse o rămurică și, cu tăciunele de la ea, începu 
să scrie pe pietre. A scris aşa până s-a lăsat noaptea. Deschizând cartea, literele luminau, încât 
băiatului nu-i mai trebuia lampă. Cartea lumina muntele, copacii, florile. În noaptea aceea, când 
învăţa mai cu râvnă din carte, se apropie de el o fecioară mlădie, împodobită nevoie mare. Fără să 
spună un cuvânt, fata se așeză alături de el. Băiatul se uită la ea cu uimire, iar fata îl privea cu ochii- 
i mari, în tăcere. Aşteptă ce aşteptă şi, văzând că fata nu are de gând să plece, îi zise: 

— Pleacă, te rog, nu mă împiedica să învăţ! 

Cu blândeţe, fata îi spuse: 

— Dar nu te împiedic deloc. Ţi-e teamă să mă uit cum scrii? 

Fără să mai scoată un cuvânt, băiatul îşi văzu înainte de treabă. După un timp, când se uită, văzu 
că fata se afla tot acolo. Aceasta îi spuse zâmbind: 

— Ai așezat cartea cu scrisul în jos, nu știi să citeşti, e-adevărat? 

Rușinându-se de fată, Ta Tou răspunse: 

— Aşa e, nu ştiu carte, dar tu ştii? 

— Așa, puţin ştiu şi eu, răspunse ea râzând. 

Băiatul, neîncrezător, îi dădu cartea: 

— Dacă ştii, citeşte, să aud și eu! 

Fata începu să citească. Ta Tou, plin de bucurie, o rugă: 


— Surioară, fii bună şi învaţă-mă şi pe mine! 

Mişcată, fata se opri din citit, apoi începu să-l înveţe pe Ta Tou. 

Băiatul îşi vâra în cap cu repeziciune tot ce-i spunea fata. ÎI învăţă până ce începură să se reverse 
zorile. Când stelele începură să se stingă de pe cer, când păsările începură să ciripească în copaci, 
fata se ridică de îndată, îl privi pe băiat, privi cartea, oftă din adânc și, fără să spună un cuvânt, 
plecă. 

Ta Tou se simţea ca un înfometat ce a căpătat de mâncare, ca un însetat ce a căpătat de băut. A 
doua zi, după ce a păscut vacile, când se lăsă înserarea și licuricii începură să strălucească, Ta Tou 
rămase în aşteptarea fetei. Luna se ridicase de mult pe bolta cerului și băiatul se temea că fata n-o să 
mai vină. După un timp de așteptare, deschise cartea și literele luminară din nou totul în jur. ŞI iată 
că fata veni. Bucuros, băiatul îi spuse: 

— Azi de ce ai venit atât de târziu? Mi s-a urât așteptându-te. 

Râzând, fata se aşeză lângă el şi-l învăţă să citească până se lumină de ziuă, când, încruntând din 
sprâncene, se ridică şi plecă. A treia zi, fata veni şi mai târziu, aşa că nu apucă să-l înveţe decât 
foarte puţin, că păsările începură să cânte și mijea de ziuă. Se uită la băiat şi, cu durere în glas, îi 
spuse: 

— Mâine seară n-am să pot veni. 

Îngrijorat, băiatul o rugă: 

— Te respect ca pe o învăţătoare, te iubesc ca pe o soră, te rog, învaţă-mă până la sfârşit! Dacă te 
temi că-i drumul greu, vin eu la tine. 

Auzindu-l, fetei i se frângea inima şi ochii îi înotau în lacrimi. Oftând, îi spuse: 

— Nu că nu aş vrea să te învăţ, nu că ar fi drumul greu. De când eram copilă mă aflu în mâinile 
vrăjitoarei care stă la miazănoapte de Muntele Ridichiei de aur. Ea m-a trimis să-ți fur cartea vrăjită, 
dar n-am inima s-o fac. 

Auzind spusele fetei, Ta Tou o întrebă: 

— De ce nu fugi de la zgripțuroaică? 

Cu ochii plini de lacrimi, fata îi răspunse: 

— Chiar și la capătul lumii de m-aș duce, tot m-ar găsi! 

Se apropia răsăritul soarelui şi în grabă mare fata plecă spre miazănoapte; după câteva clipe, nu 
se mai văzu. 

A patra noapte, fata nu mai veni. Ta Tou era nespus de mâhnit. Tot timpul se uita în partea unde 
plecase fata, dar nu vedea decât munţii înalți și pădurea. În zilele următoare, flăcăul se apropie din 
ce în ce mai mult de peştera vrăjitoarei, dar tare se mai temea. 

Într-o zi tocmai se uita spre miazănoapte, când văzu două lumini ciudate: una albă, alta roșie, 
care străluceau de-ţi luau ochii. Ta Tou văzuse de multe ori cum strălucesc stelele căzătoare, dar 
ceea ce vedea acum strălucea mai puternic decât orice stea. Și apoi era ziua în amiaza mare. Tot 
uitându-se aşa, văzu că luminile nu erau prea departe şi hotărî să se ducă până la ele. 

Merse el ce merse, până dădu de un arbore cu ramurile întortocheate, care creştea într-o 
crăpătură a muntelui. Pe una din crengile copacului se afla un merişor de aur și pe alta un merişor 
de argint, care răspândeau, unul, o lumină aurie, iar celălalt, argintie. Ta Tou se urcă pe o piatră și le 
smulse. Dar cele două merișoare se sfărâmară bucățele în mâinile lui. Muntele se clătină și, uitându- 
se în jurul său, băiatul văzu că nu mai era pe piatra pe care se urcase. În dreapta lui se afla un munte 
de aur şi, în stânga lui, un munte de argint, care sclipeau de-ţi luau ochii. Făcându-și curaj, băiatul 
porni înainte şi, după puţin timp, ajunse la o colibă de piatră cu uşile deschise. Intră și în urma lui 
uşa se încuie singură. În casă nu se afla decât un pat de mărime potrivită și o lampă. Vru să iasă, dar 
nu mai putu. Strigă, dar nu-l auzi nimeni. 

Pe înserate, ușa se deschise singură şi, când băiatul se aștepta să vadă intrând cine știe ce 
vrăjitoare, dădu cu ochii tocmai de fata care-l învățase să scrie şi să citească. Bucuros, el o întrebă: 

— Aici locuieşti tu? 


Fata nu răspunse nimic, aprinse lampa şi începu să croşeteze la lumina ei. Oricât încercă băiatul 
s-o facă să vorbească, ea nu scoase niciun cuvânt. Ta Tou îşi luă cartea să înveţe, dar fata tot nu-l 
băgă în seamă. Atunci, înfuriat, băiatul se opri din citit, închise cartea și se întinse pe pat, 
prefăcându-se că doarme. La miezul nopţii, fata se ridică, îl privi înlăcrimată, stinse lampa şi plecă. 

După ce se stinse lumina, băiatului i se păru că nu se mai află în pat, ci pluteşte pe valurile unei 
ape. Ba parcă auzea clipocitul valurilor şi vuietul vântului. Atunci deschise repede cartea și la 
lumina ei încetă și clipocitul valurilor şi vuietul vântului; se afla din nou pe patul din casa de piatră, 
iar uşa era deschisă. Acum îl apucase dorul de fată şi nu mai voia să fugă. În sinea lui se întreba de 
ce fata nu scosese niciun cuvânt când îl văzuse şi de ce lăcrimase când plecase. Se gândi așa până se 
lumină de ziuă și uşa se închise din nou. Băiatul aşteptă în colibă toată ziua; când se înnoptă, fata 
veni, dar nici de data aceasta nu scoase nicio vorbă, iar la plecare lăcrimă. Noaptea, băiatul își zise 
că dacă e ușa deschisă și dacă nu vine fata, să se ducă să-și vadă vacile. Cum ieși din casă, dădu cu 
ochii de un munte înalt şi întunecat care se ridicase între muntele de aur şi cel de argint. Căutând în 
stânga şi în dreapta pe unde să treacă, se hotărî să se caţere pe muntele de aur. Şi cu cât urca, cu atât 
muntele se făcea și mai înalt. Tot urcându-se, auzi la un moment dat un muget de vacă şi se opri 
mirat, întrebându-se cum de sunt vaci pe muntele acesta ciudat, apoi îşi zise c-or fi poate chiar 
vacile lui. Se uită dincotro venea mugetul și văzu o cireadă de vaci cu coarnele și copitele de aur, cu 
tot trupul de aur, iar păzitorul lor nu era altul decât bătrânul care-i dăduse cartea. Bucuros, băiatul se 
duse la el şi-l întrebă: 

— Unde mă aflu, moşule? 

Văzându-l, bătrânul se sperie, dar răspunse: 

— Te afli în inima muntelui. Dar cum de ai ajuns aici? 

Ta Tou îi povesti cum găsise coliba de piatră, cum stătuse în ea și tot ce s-a mai întâmplat. 
Bătrânul îi spuse: 

— Coliba de piatră e a vrăjitoarei, iar patul în care ai dormit e o punte îngustă deasupra unei 
prăpăstii. Când s-a stins lumina, fata urma să te împingă în prăpastie, dar cartea te-a salvat. Dacă nu 
vrei să te desparți de fată, îţi voi da un lucru fermecat, pe care să-l pui deasupra lămpii când se 
aprinde. 

Şi zicând aceasta, vâri mâna în traistă și scoase de acolo un abajur vechi pe care i-l dădu. Apoi, îi 
mai zise: 

— Păzeşte-mi trei zile vacile de aur și eu am să mă duc să le păzesc pe ale tale. 

Nu se luminase încă și băiatul se înapoie în colibă. La lumina zilei, ușa se închise din nou. Seara 
veni iarăși fata și aprinse lampa. Atunci, băiatul îi spuse: 

— Lampa asta luminează prea puternic. Să-i punem abajurul acesta. 

Se ridică şi puse abajurul deasupra lămpii; fata tot nu scoase niciun cuvânt. Băiatul se întinse pe 
pat şi se făcu iarăși că doarme. De data asta, fata plânse în toată regula uitându-se la băiat cum 
doarme şi apoi se duse să sufle în lampă, s-o stingă. Dar, cu cât sufla mai tare, cu atât flacăra lămpii 
creştea, până s-a făcut de trei ciâuri."*. Cu faţa scăldată în lacrimi, fata smulse abajurul și-l aruncă, 
iar acesta se prefăcu într-o barcă. Îndată casa dispăru. Cei doi se urcară în barcă și pluteau acum pe 
un râu căruia nu i se vedeau malurile. De data asta, fata vorbi: 

— De unde ai abajurul ăsta fermecat? 

Uitând de supărare, băiatul îi răspunse cu o întrebare: 

— Ce s-a întâmplat cu tine în nopțile acestea, de n-ai scos niciun cuvânt? 

Fata răspunse: 

— Cum aş fi putut să vorbesc cu tine când zgripţuroaica pândea să audă tot? Tu nu știi, Ta Tou, 
cum mă chinuia zgripţuroaica în fiecare noapte când mă întorceam de la tine, dar, orice mi-ar fi 
făcut, nu aveam inima să te împing în prăpastie după ce stingeam lumina. 

Uitându-se înapoi, cei doi văzură o barcă apropiindu-se din ce în ce de ei. Speriată, fata spuse 
atunci: 

— Ne urmăreşte zgripțuroaica! 

Îşi smulse din cap un ac încrustat şi-l aruncă în apă. Atunci barca zgripţuroaicei începu să se 
învârtească pe loc, dar, după puţin timp, zgripţuroaica îşi reluă urmărirea. Fata îşi scoase din păr alt 
ac pe care-l zvârli iarăși în apă şi barca zgripţuroaicei începu din nou să se învârtească. De şapte ori 
aruncase fata câte un ac în apă, până se lumină de ziuă și barca se apropie de mal. Cei doi coborâră 
pe mal şi, când se uitară în jur, văzură că se află chiar la marginea satului băiatului. 

Ta Tou o duse pe fată acasă, dar, după puţin timp, apăru și zgripţuroaica acolo. Cum intră în 
casă, fără un cuvânt, zgripțuroaica suflă asupra fetei; aceasta simţi dintr-o dată că îngheaţă; mai 
suflă încă o dată și fata își schimbă culoarea, îngrijorat, băiatul își aminti cuvintele bătrânului: 
„Dacă n-ar fi fost cartea, de mult ţi-ar fi făcut de petrecanie zgripţuroaica”. Luă aşadar cartea și o 
apropie de corpul fetei; îndată aceasta îşi recăpătă culoarea. 

Zgripţuroaica, văzând că fata nu mai tremura, începu să sufle asupra băiatului. Iar suflarea ei era 
mai rece decât gheaţa și băiatul simţea că-i amorţesc oasele și tremura din toate încheieturile. În 
sinea lui se gândea cum ar putea s-o scoată din casă și atunci o luă la fugă; zgripțuroaica se avântă 
după el, gata-gata să-l ajungă. Când îşi strânse pumnii să se ia la luptă cu ea, apăru și bătrânul călare 
pe o vacă de aur în mijlocul cirezii lui. Moşneagul vâri mâna în traistă, scoase o frânghie lungă pe 
care o zvârli asupra zgripţuroaicei. Frânghia, ca un şarpe, se răsuci în jurul mâinilor şi picioarelor 
acesteia. Apoi, bătrânul zise: 

— Nu aveam de gând să te ucid, dar, văzând cum tu vrei să-i pierzi pe alții, nu te mai pot nici eu 
ierta. 

Apoi mai scoase din traistă un băț cu care o atinse pe zgripțuroaică, şi aceasta se făcu nevăzută. 
Pe locul unde stătuse zgripțuroaica, rămase o pată de sânge. Bătrânul puse frânghia şi băţul în 
traistă şi, zâmbind, zise băiatului: 

— 'Ți-am adus vacile. Acum ai şi carte, are şi cine să te înveţe. Învață cât te ţin puterile! 

Apoi și bătrânul şi vaca se făcură nevăzuţi. 

Băiatul se întoarse în casă și o găsi tare veselă pe fată; scăpase de sub puterea zgripțuroaicei. 
Rămase alături de băiat și trăiră fericiți până la adânci bătrâneți. 


Nandi 


poveste chineză 


A fost odată un orfan, căruia de mic copil îi muriseră părinţii și-l lăsaseră singur pe lume, fără 
niciun rost. 

Într-o zi, nimeri într-un sat, unde dădu peste o grămadă de copii, care se jucau cu pietricele. Se 
apucă să se joace şi el cu ei. Jocul i se părea atât de nou şi de atrăgător, încât nu și-a dat seama că s- 
a jucat toată ziua. Toţi copiii din sat aveau părinți. La apusul soarelui, părinţii își chemară copiii 
acasă, numai orfanul rămase singur și lihnit de foame. Se gândea la soarta sa amară, stând pironit în 
locul în care se jucase toată ziua și privind apusul tulburător al soarelui. Treptat, treptat, se întunecă, 
apoi se făcu noapte, iar el sta acolo gândind: „Toţi copiii s-au întors acasă, de bine de rău au un 
acoperiş, dar eu unde să mă duc?” 

Se gândi ce se gândi și apoi se culcă într-un staul. Asta s-a întâmplat mai multe zile la rând. 

Într-un rând, gândindu-se la soarta sa amară, el se întristă mai mult ca de obicei: „Vai! Bietul de 
mine! Decât să îndur atâtea necazuri, mai bine să mor”. Și se gândi la un mijloc ca să moară cât mai 
repede. Alese drumul care ducea spre pășune şi se întinse de-a curmezișul lui, ca vitele care vor 
trece pe acolo să-l calce în picioare. 

Din întâmplare, în aceeaşi zi, prinții şi printesele din partea locului trecură tocmai pe acel drum. 
Printre ei se afla însă şi prinţesa cea mai mică, Nandi, care, văzându-l pe orfan întins de-a 
curmezișul drumului, îl îndrăgi foarte mult și de aceea merse cu atenție pe drum, ocolind trupul 
băiatului. Prinții şi prinţesele începură să râdă, întrebând-o batjocoritor: 


— Vrei să-l iei de soţ, de-i arăţi atâta respect? 

Seara, cum au ajuns acasă, prinții şi prinţesele spuseră şi părinţilor cele întâmplate. Aceştia 
râseră și ei de Nandi, pentru mila arătată față de băiatul culcat în drum. 

Nandi, supărată de vorbele celor din jurul ei, hotărî în sine să se mărite cu acel orfan, stingher pe 
lume, care nu era deloc de lepădat. Ea le ceru părinţilor câteva lucruri, ca să-şi întemeieze o familie, 
dar aceştia îi dădură în bătaie de joc un cuţit nefolositor, cu mâner scurt, şi un căţel cu ochii 
bulbucați. 

Nandi nu se dădu bătută în fața nedreptăţii ce i se făcea și a lucrurilor fără importanţă pe care le- 
a primit drept zestre, ci, dimpotrivă, plină de încredere şi de curaj, îşi părăsi familia nemiloasă, ca să 
se mărite cu acel orfan. Nandi ducea o viaţă plină de lipsuri alături de orfanul ei drag, cu care se 
înţelegea de minune. După o vreme, Nandi îi spuse soţului ei într-o zi: 

— Toţi oamenii îşi caută norocul în pădure. Ce-ar fi dacă te-ai duce şi tu să încerci? Ia cu tine 
câinele. Când îl auzi lătrând, să-l strigi. Dacă îți va răspunde, să nu iei nimic din ce găseşti. Dacă 
nu-ți va răspunde şi va lătra mai departe, să iei orice lucru ar fi și să-l aduci acasă. 

Orfanul ascultă sfatul soției sale şi plecă spre pădure, luând cu el şi câinele cel cu ochii 
bulbucaţi. 

În pădure, cum auzi câinele lătrând, orfanul îl strigă și câinele îi răspunse. Ca să ştie de ce latră 
câinele, mânat de curiozitate, merse înainte, tot înainte până dădu peste o comoară de pietre 
scumpe. Amintindu-şi sfatul soției sale, se hotărî să nu ia nimic din această comoară. 

Însoţit de câine, merse mai departe şi pătrunse mai mult în pădure și lucrurile se petrecură ca mai 
înainte. Cum latră câinele, îl chemă şi câinele îi răspunse. Așa s-au petrecut lucrurile de două, trei 
ori, iar el dădea peste grămezi de aur și argint. Ascultând de sfatul soţiei sale, nu luă nimic şi merse 
tot înainte. Nu merse prea departe şi câinele lătră iar. De data asta lucrurile nu se mai petrecură ca 
înainte. Câinele stătea nemișcat și lătra întruna. Orfanul se duse în fugă să vadă ce este. Vai! Era un 
şarpe mare încolăcit pe trunchiul unui copac. Avea în gură o piatră prețioasă ce strălucea de-ţi lua 
ochii. Orfanul n-avea nici sabie, niciun topor, ci numai acel cuţit nefolositor pe care Nandi îl 
primise de la părinţii ei. Cum să facă? Neavând încotro, lovi șarpele cu acel cuţit. Cum dădu cu 
cuțitul, piatra prețioasă căzu din gura şarpelui în fața sa. El ridică piatra prețioasă şi, fără să se uite 
în dreapta şi în stânga, se duse glonţ acasă. 

Foarte bucuros, îi dădu piatra prețioasă lui Nandi, care o ascunse cu mare grijă într-un borcan. 

Într-o zi, părinţii lui Nandi dădură o petrecere şi mulţi oameni săraci se îngrămădeau pe la porţi. 
Nandi se duse în grabă la frații și surorile ei şi-i întrebă: 

— Oare poate veni şi soțul meu la serbare? 

Fraţii și surorile ei îi răspunseră cu dispreţ: 

— Oameni ca voi, fără niciun rost, săraci lipiți pământului, ce să caute la petrecere? Nu vă e 
rușine? Cei care au bani pot veni. Voi cu ce? Vezi-ţi mai bine de drumul tău. 

Nandi, auzind toate acestea, le răspunse cu bunătate: 

— Am acasă un borcan cu varză acră. Îi dați voie soțului meu să vină la serbare? 

Fraţii și surorile, din cale-afară de furioși, îi întoarseră spatele și Nandi plecă fără să mai scoată 
un cuvânt. Cum ajunse acasă, Nandi se sfătui cu soţul său: 

— Cu toate că suntem săraci și cu hainele pe noi numai zdrenţe, nu ne ducem la străini, în vizită, 
ci în familia părinţilor mei. Nu contează cum arătăm. 

Soţul prinse curaj și, ascultând-o pe nevastă-sa, luă borcanul pe umeri și se îndreptă spre socri, să 
ia parte la serbare. 

În drum spre palat el văzu oamenii deosebit de frumos gătiți și drumul ticsit cu un şir nesfârşit de 
căruţe. Văzând cum stau lucrurile, se înfricoşă tare și, pe măsură ce se apropia mai mult de palat, 
curajul îl părăsea de tot. Se opri în faţa templului Dai, neștiind încotro s-o apuce. Împăratul, 
socotind că toţi oaspeții au sosit, dădu ordin să înceapă serbarea. Însă papagalul cel bătrân al curții 
începu să strige: 

— Oaspetele de seamă n-a venit, este pe drum. Aşteptaţi! 


Împăratul, neştiind cine n-a sosit încă, îi întrebă pe cei care sosiseră dacă n-au văzut să mai vină 
cineva după ei. Oaspeţii răspunseră cu toţii într-un glas: 

— Nu mai trebuie să vină nimeni, n-am văzut pe nimeni. 

Unul dintre oaspeţi se ridică şi zise: 

— Pe drum e un om care duce un borcan cu varză acră. 

Papagalul, cum auzi, strigă: 

— Da, el este. 

Nedumerit, împăratul, neștiind cine poate fi acest oaspete de seamă, se duse singur să vadă. 

Orfanul îşi dădu seama, după înfăţişare, că în fața sa stă împăratul şi, tremurând de emoție, 
spuse: 

— Tată-socru, măria-ta, n-am putut să vă aduc altceva. V-am adus puţină varză acră. 

Împăratul era foarte înțelept. Nu uitase vorbele papagalului şi se gândea: „Acest om sărman 
poate să fie într-adevăr oaspetele de seamă”. Şi plin de speranţă se adresă ginerelui: 

— Nu-i rău că ai adus acest borcan cu varză. Am să gust. 

Şi desfăcu borcanul. Deodată, tot orașul se lumină în roşu, aşa de tare sclipea piatra prețioasă din 
borcan. Oamenii veniră în fugă cu mâncăruri și băuturi. Împăratul porunci să se aştearnă un covor 
de aur, să se bată toba și să se închine cu toţii la intrarea ginerelui său în palat. 

Apoi el chemă toți demnitarii să-şi dea cu părerea cam cât valorează piatra cea prețioasă. 

Fiecare demnitar credea altfel și nu se ajunse la niciun rezultat. La urmă intră un bătrân sfetnic; 
acesta, văzând piatra prețioasă, îl sfătui pe împărat aşa: 

— Măria-ta, după părerea mea, această piatră e o comoară nepreţuită, a cărei valoare nu poate fi 
apreciată de mintea noastră. Oricum, ea aparține ginerelui tău. Poţi s-o capeţi, căci ai putere şi 
bogăţie. Dă-i ginerelui o sumă mare de galbeni şi el ţi-o va da cu siguranţă. 

Împăratul găsi bun sfatul bătrânului său demnitar și se hotărî să dea o sumă de galbeni și o parte 
din avere ginerelui său şi fiicei sale, Nandi. 

Nandi și soţul său nu mai erau deci săraci lipiţi pământului ca înainte. Împăratul trimise oștenii şi 
muzicile sale, să-l petreacă atunci când plecă acasă. 

Nandi, auzind toba, fugi în grabă la sora ei şi-i zise: 

— A venit soţul meu, auzi, bate toba. 

Sora ei răspunse cu profund dispreţ: 

— Orfanul e sărac lipit pământului, cum poate sosi acasă cu atâta ceremonie? Dacă amândoi 
într-adevăr sunteţi atât de norocoși, atunci am să vin la voi, să mătur coteţul porcilor. 

Nici nu termină bine de zis aceste vorbe, și-n faţa lor apăru orfanul. Sorei lui Nandi îi era rușine 
să se țină de cuvânt, dar n-avea ce face. Numai că buna, blânda și dreapta Nandi o iertă. 

Ea şi soţul ei au împărțit la săraci şi orfani toată averea. Credinţa lui Nandi a rămas şi azi în 
popor: „Când eşti sărac, să nu te plângi; când eşti bogat, să nu te lauzi”. 


Ghitara 


poveste chineză 


Vechile povești spun că ghitara a fost născocită de un ciobănaș, pe nume Șuhă, care trăia în stepa 
Ciahar. 

Şuhă a fost crescut de bunica sa și amândoi trăiau de pe urma celor douăzeci de oi pe care le 
aveau. Șuhă ducea zilnic oile la păscut, iar seara și dimineaţa, când îi îngăduiau treburile sale, își 
ajuta bunica la gospodărie. 

La şaptesprezece ani, Șuhă arăta ca un om în vârstă. Avea un talent deosebit, ştia să cânte din 
frunză, ŞI păstorii din vecinătate erau foarte bucuroşi să-l asculte. 

Într-o zi, deși soarele apusese și se întunecase bine, Şuhă nu se întorsese încă acasă. 

Nu numai bunica lui era neliniştită, ci şi păstorii din vecinătate. 


Tocmai când oamenii se frământau mai tare, Șuhă intră în iurtă cu ceva alb în braţe. Într-o clipă, 
oamenii îl înconjurară să afle ce e; era un mânz abia născut. Șuhă, văzând cât de uimiți sunt 
oamenii, le spuse râzând: 

— Când mă întorceam, pe drum am dat peste această sărmană ființă culcată la pământ și 
zbătându-se întruna. Nu era nimeni în jur, nici iapa, şi mă temeam tare că va fi mâncat de lupi când 
se va întuneca, așa că l-am luat în braţe și am venit cu el. 

La puțin timp după aceea, într-o noapte, Șuhă se trezi din somn la nechezatul speriat al mânzului 
alb și se duse îndată să vadă ce este. Când tocmai ieșea pe ușă, auzi răgete speriate în staul. 
Uitându-se mai atent, zări un lup mare, cenușiu, care voia să se repeadă în turma de oi, însă în calea 
lui se aținea mânzul alb. 

Şuhă se luptă cu lupul cenușiu până-l goni. Mânzul alb era ud leoarcă. Șuhă îşi dădu seama că 
lupul cenușiu venise de mult și că datorită mânzului alb turma sa fusese salvată. Ca unui prieten 
apropiat, mângâindu-l, îi spuse: 

— Mânzule alb, îţi mulțumesc! Datorită ţie oile au rămas în viaţă. 

De atunci, Șuhă şi mânzul alb deveniră prieteni buni și nedespărțiți. 

Timpul trecea repede. Într-o primăvară, în stepă se răspândi vestea că șeful tribului pregăteşte în 
templul Cama o întrecere de călărie, fiindcă fata lui vrea să-şi aleagă de soţ pe cel mai bun călăreț. 

Șuhă auzi și el această veste, dar nu o luă în seamă. Prietenii săi însă îl îndemnau să ia parte cu 
mânzul alb la întrecere. În cele din urmă, Șuhă se învoi şi plecă acolo cu mânzul alb. 

Când se dădu plecarea, o mulțime de călăreți voinici plesniră din bici şi o luară la galop în goană 
mare, dar când ajunseră la locul de sosire, mânzul alb al lui Șuhă era de mult acolo. Atunci, 
căpetenia dădu ordin: 

— Călărețul cu mânzul alb să urce pe podium! 

Când Şuhă se urcă pe podium, căpetenia văzu că învingătorul era un cioban sărac şi de aceea se 
prefăcu a fi uitat promisiunea şi i se adresă cu viclenie: 

— Îţi dau trei galbeni, lasă calul și du-te! 

Şuhă, auzind vorbele căpeteniei, se făcu foc şi pară, gândindu-se în sinea lui: „Cum pot oare să- 
mi vând calul?” Şi, fără să se gândească la urmări, spuse răspicat: 

— Am venit la întrecere, n-am venit să-mi vând calul. 

— Tu, un sărăntoc, îndrăznești să te opui căpeteniei? 

Slujitorii nici nu aşteptară să termine vorba și începură să-l bată. Îl bătură până își pierdu 
simţirea şi-l aruncară sub tribună. Căpetenia luă mânzul alb și se întoarse mândru acasă. Șuhă fu 
salvat de vecini şi prieteni şi dus acasă. 

Bunica sa îl veghe cu credinţă și, după numai câteva zile de odihnă, începu să se înzdrăvenească. 

Într-o seară, tocmai când Șuhă era gata să adoarmă, auzi un zgomot la ușă și întrebă cine e; nu-i 
răspunse nimeni, dar zgomotul de la ușă nu înceta. Bunica împinse uşa şi, când văzu că e chiar 
mânzul alb, dădu un țipăt de bucurie. Țipătul îl uimi pe Şuhă, care ieşi în grabă. 

— E adevărat, s-a întors mânzul alb. 

Însă văzură în corpul mânzului înfipte vreo șapte-opt săgeți ascuţite; era plin de sânge și ud 
leoarcă de transpiraţie. Șuhă, scrâșnind din dinţi și stăpânindu-și furia, îi scoase săgețile și sângele 
ţâșni imediat din răni. Mânzul alb fusese rănit de moarte și a doua zi își dădu sufletul. Ce se 
întâmplase? Căpetenia îşi invitase rudele și prietenii la o masă bogată, să-și laude calul năzdrăvan. 
Abia încălecase și nici nu se așezase bine în şa, când mânzul alb, dintr-o săritură, îl aruncase cu 
capul în jos. Apoi se zbătuse din răsputeri, scăpase din hăţuri și o luase la goană printre oameni. 

Căpetenia se ridicase de jos, țipând: 

— Prindeţi-l! Dacă nu puteţi să-l prindeţi, omorâţi-l cu săgeți! 

Săgeţile arcaşilor, iuți ca vântul şi dese ca picăturile de ploaie, zburau spre mânzul alb. Gonind 
fără preget, mânzul alb dorea să moară sub ochii stăpânului său drag. 

Moartea mânzului alb îl întristă mult pe Şuhă şi nu putu să doarmă multă vreme. Într-o noapte, 
Şuhă visă că mânzul alb era viu, el îl mângâia, iar mânzul se apropia mereu şi-i șoptea: 


— Stăpâne, n-ai putea găsi un mijloc ca să nu ne despărțim, iar tu să nu te plictisești? N-ar fi 
bine să faci din oasele și venele mele un instrument de cântat? 

Când se trezi, Șuhă se gândi să înfiripe un instrument muzical din oasele, venele și coada 
mânzului alb. ÎI numi ghitară. 

De câte ori cânta, se gândea cu ură la căpetenia tribului, care-i răpise una din puţinele bucurii, şi 
dorul lui căpăta viaţă prin sunetele năvalnice. 

De atunci, instrumentul a devenit distracţia păstorilor, care, cum îl aud, uită de oboseală şi nu se 
mai pot despărți de el. 


Două răspunsuri la o întrebare 
poveste chineză 


Şin Iâuan-ciun e numele unui om, dar în același timp acest nume ne spune în chinezește că 
familia lui a suferit mizerii de zece generaţii. 

Într-o zi, Şin Iâuan-ciun s-a decis să meargă la Dumnezeu și să-l întrebe de ce nu a putut scăpa 
de sărăcie până acum. Merse el ce merse, străbătu drumuri peste drumuri, dar de Dumnezeu nu 
dădea. Unde să fie acest Dumnezeu? se tot întreba el. Tot se frământa şi tot nu găsea răspunsul, 
până ce odată află în munţi doi bătrâni cu barba albă şi lungă, care își împleteau încălțăminte din 
paie. Cei doi bătrâni, ascultând păsul drumeţului, îi spuseră că Dumnezeu nu stă pe pământ, ci în 
cer; îi mai spuseră că el se va putea urca în cer cu ajutorul lor, dar cu o condiţie: dacă se duce la 
Dumnezeu, să-l întrebe în numele lor de ce pomul pe care l-au sădit în bolovani de zece ani nu vrea 
să crească deloc? Şin Iâuan-ciun primi cu bucurie spusele bătrânilor, pentru că nimic nu era mai 
ușor decât așa ceva. Atunci bătrânii îi spuseră: 

— Pune în picioare aceste încălțări de paie şi cu ele te vei sui în cer... 

Şin Iâuan-ciun, încălțând ciuboţelele de paie, care pasămite aveau puteri năstruşnice, simți cum 
se înalță spre cer așa de repede şi de plăcut, că nu-și dete seama în cât timp ajunse în faţa lui 
Dumnezeu, căruia îi spuse că dorește să-i lămurească două întrebări: una a lui și alta a celor doi 
bătrâni. 

— Gândeşte-te bine, i se răspunse. Alege întrebarea care este cea mai de preţ, pe mine nu poţi să 
mă întrebi decât o singură dată, una din întrebări va rămâne fără răspuns... 

Lui Şin Iâuan-ciun îi era, de bună seamă, tare greu să se hotărască. Parcă şedea între două focuri. 
Adică ce? Lucrul care îl privea pe el nu era important? Ba chiar foarte... că sărăcia îl apăsa de zece 
generaţii. Şi cât de mult dorea să afle care este cauza sărăciei... Dar, pe de altă parte, se gândi că şi 
întrebarea bătrânilor era importantă, mai ales că fără ajutorul lor nu ar fi putut ajunge aici, în cer. Îi 
spuse atunci lui Dumnezeu, fără să mai șovăie, că un om cinstit crede întotdeauna că lucrurile altora 
sunt mai importante decât ale lui însuşi, şi-l întrebă ce-l rugase cei doi bătrâni. 

Dumnezeu, ascultându-i întrebarea bătrânilor, zâmbi şi îi spuse: 

— Cum poate să crească un pom dacă nu are rădăcinile înfipte în pământ? Pământul are hrană în 
el... 

Şi, cât ai clipi din ochi, Dumnezeu se prefăcu într-o lumină de aur şi pieri. 

Şin Iâuan-ciun rămase pe gânduri. Repeta mereu vorbele auzite, căuta să le desprindă înțelesul: 
„Pământul are hrană...” Pomul nu creşte pentru că nu are rădăcinile în pământ, el nu are hrană, 
deci... Dar eu am pământ ca să am hrană? se întrebă el. Îndată se limpezi la minte. Cu o singură 
întrebare primise, de fapt, răspuns pentru amândouă întrebările. Aflase deci cum că pricina sărăciei 
lui este lipsa de pământ. 

Se întoarse şi spuse celor doi bătrâni ceea ce auzise în cer. 

Pe urmă, ca să scape de sărăcie, Şin Iâuan-ciun porni să caute pământ, plecă departe, departe de 
tot. ÎL găsi în cele din urmă, se stabili acolo și cu timpul, datorită hărniciei cu care lucra pământul, 
scăpă de sărăcie pentru totdeauna. 


Tânărul împărat şi fata înţeleaptă 
poveste chineză 


A fost odată un împărat bun la inimă, iubit de oameni şi respectat. 

Împăratul era bătrân de acum și cumplit de bolnav. Și mai era împăratul mâhnit toată ziua şi toată 
noaptea, că în viața lui lungă nu avusese niciun fiu, care să-i moştenească tronul. Pe cine oare să 
aleagă în locul său? se tot chinuia cu gândul, neştiind ce să facă. 

Într-una din zile, bătrânul împărat adună la curte tot poporul și începu cu glasul tremurat: 

— Am trăit atât și atâtea mi-au fost date să văd, să aud și să petrec pe lumea asta... Acum simt 
însă că nu mai am multe zile. Spuneţi-mi, rogu-vă, supușii mei, dacă am față de voi ceva datorii ca 
să vi le achit înainte de a închide ochii pentru totdeauna? Apoi mai trebuie să ne sfătuim cum să 
alegeţi pe cel mai bun şi mai înţelept dintre voi, care să vă cârmuiască după plecarea mea pe celălalt 
tărâm... 

Lumea, care ascultase în tăcere, izbucni într-un singur glas: 

— Măria-ta, atâția ani lungi ne-ai condus cu pricepere şi pe nimeni nu ai jignit cu nimic... De 
aceea credem că este mai bine ca domnia-ta să alegi pe viitorul împărat... 

După câteva clipe de cumpănă, în care se gândi şi iar se gândi, împăratul le grăi oamenilor: 

— Eu am un vultur alb... alb. E de aceeași vârstă cu mine. O să vedeţi că, timp de trei zile după 
ce eu mă voi stinge, vulturul acesta nu va mai deschide ochii, nu va desface aripile, nu va ridica 
picioarele și nu va mânca nimic. În a patra zi însă, să-l lăsaţi să-și ia zborul. Va zbura el cât va 
zbura, apoi va pica pe umărul unuia dintre voi. Acela va fi noul împărat, pe umărul căruia se va 
așeza vulturul alb... 

Şi împăratul bătrân muri curând. Vorbele lui se adeveriră. Vulturul alb nu deschise ochii, nu 
desfăcu aripile, nu ridică picioarele și nu mâncă nimic trei zile la rând... În a patra zi, lumea se 
adună pe un câmp, aduse hrană aleasă vulturului alb și îl hrăni. După care vulturul deschise larg 
ochii, desfăcu larg aripile, înălță cutezător picioarele şi se ridică într-un zbor ca săgeata mai întâi, 
apoi de sus, din tăriile albastre, parcă privea şi se gândea cu mare chibzuinţă la noul împărat. Jos, 
toți aşteptau cu inimile tremurânde căderea din înalturi a vulturului alb. După planările lui line, 
pesemne că se hotărî să aleagă. Odată îşi smuci trupul şi pică tot ca săgeata, mai repede decât 
fulgerul în jos, până atinse umărul unui tânăr cioban, ce păştea oile în preajmă. Toţi cei de faţă, 
nerăbdători să întâmpine pe noul împărat, cum văzură vulturul alb odihnindu-se pe umărul 
ciobanului, murmurară: 

— Vai de noi... Ce vedem? Adevărat este? Un cioban să ne cârmuiască? Hotărât, nu... Să 
alegem pe altul... 

În clipa aceea de cumpănă, dintre cei mulți se ivi un bătrân cu barba albă, ca și penele vulturului 
alb; el înaintă în faţa tuturor și le zise: 

— V-aţi uitat cuvântul către împăratul cel bătrân, oameni buni! Unde vă este cinstea? Trebuie să 
ne împlinim făgăduiala, să facem cum a zis cel plecat dintre noi... Adică împăratul nostru să fie 
acest flăcău ales de vulturul alb... 

Vorbele omului cu barba ca zăpada fură ascultate de toţi pentru că erau înțelepte şi drepte. Astfel 
tânărul cioban deveni împăratul ținutului. Când primi această cinste înaltă, noul împărat întâi şi întâi 
prinse a împărți oamenilor care îl aleseseră bogățiile sale, pământurile, livezile, vitele şi pădurile. 
Aceştia începură să scape de griji şi tare se bucurară de fapta cea bună a împăratului ales. Viaţa 
începu astfel mai plină și mai frumoasă pentru toți locuitorii acelui ținut. 

La numai câţiva ani însă, oamenii se gândiră că e vremea ca preaiubitul lor împărat să aibă soție. 
De aceea îi ziseră: 

— Iubite împărat, noi din inimă dorim să ai o soție. la așadar fata cea mai frumoasă de soţie și 
aduceţi-ne pe lume un copil, care să vă fie moștenitor peste ani și ani... 


La început, împăratul cam şovăia, nu le răspunse hotărât. Oamenii însă nu-l mai slăbeau cu 
sfatul, ţineau morţiş să-l căsătorească pe împărat. În cele din urmă, el spuse: 

— Voi spune trei ghicitori. Aceea care le va dezlega îmi va fi soție... 

A doua zi veniră la împărat fete și fete, care de care mai frumoasă și fiecare dornică să afle 
ghicitorile, apoi să le dezlege. Împăratul le spuse cele trei ghicitori, iată-le: 

Cât e de mare timpul dintre răsăritul și apusul soarelui? 

Cât e de lung drumul dintre cer şi pământ? 

Cât este de mare distanţa dintre adevăr și neadevăr? 

Pentru aceste trei ghicitori, împăratul le dădu timp de gândire numai trei zile. 

Trecură două zile; fetele, cu toate chinurile lor şi cu toate străduinţele, nu putură să tălmăcească 
ghicitorile. A treia zi, care era ultima, unele fete porniră la drum să întrebe pe unul şi pe altul, doar- 
doar or afla răspunsul la ghicitorile atât de grele. Se întâlniră cu o fată îmbrăcată sărăcăcios, care 
aduna vreascuri uscate. 

— Hei, surioarelor, le zise fata, de ce tot umblaţi de colo-colo, ce gânduri vă frământă, spuneți- 
mi şi mie...? 

— Ştim noi ce gânduri avem pentru împărat... Dar nu te priveşte pe tine, mai bine vezi-ţi de 
treabă... 

Fata săracă lăsă vreascurile jos şi, când auzi numele împăratului, se rugă de celelalte fete: 

— Luaţi-mă şi pe mine cu voi, fetelor... Și eu vreau să-l văd pe tânărul împărat... Luaţi-mă și pe 
mine cu voi, fetelor, se ruga ea cu gingășie și dulceaţă în glas... 

— Fie, s-o luăm, zise una dintre ele, în vreme ce celelalte stăteau la îndoială. Ea nu este o fiinţă 
ca şi noi? Doar nu o ducem în cârcă! S-o luăm... 

În zorii zilei următoare fetele se adunară la palat. Printre ele se afla și fata săracă. 

— A dezlegat careva ghicitorile mele? întrebă împăratul, curios să-şi vadă viitoarea soţie. 

Nimeni nu scoase o vorbă. Ochii frumoși și atât de bucuroși cu trei zile în urmă se plecară. 
Tăcerea stăpâni mult. 

Când împăratul, uimit, repetă întrebarea, fata săracă ieși la vedere și răspunse: 

— Cred că eu am găsit răspunsul potrivit pentru fiecare ghicitoare. 

— Dacă e așa, atunci să te auzim, o îmbie tânărul împărat cu blândeţe... 

— Răstimpul dintre răsăritul soarelui și apusul său este un drum de o zi, pentru că soarele, după 
cum ştie bine măria-ta şi toți cei de faţă, răsare dimineaţa şi asfinţește seara... 

— Aşa este. Hai, răspunde la a doua ghicitoare, zâmbi împăratul. 

— Distanţa dintre cer şi pământ este lungă cât aceea dintre sprânceană și pleoapă. După cum 
vedeţi, când ridic pleoapa pot vedea cerul, când o cobor văd pământul... 

— Ultima ghicitoare, zâmbi şi mai cald împăratul. 

— Între adevăr şi neadevăr este o depărtare de patru degete. De ce aşa? Fiindcă ceea ce auzi cu 
urechea este neadevărat, dar ceea ce vezi cu ochii este adevărat. Or, măsuraţi și domniile-voastre: 
între urechi și ochi este o distanţă tocmai de patru degete... 

— Aşa este, precum a spus, râse acum împăratul plin de mulțumire... 

După ce fata săracă isprăvi răspunsurile, lumea din juru-i se minună de înţelepciunea şi de 
istețimea ei. lar împăratul, precum promisese, o luă de soţie. Pentru că nu era numai înţeleaptă, ci și 
frumoasă ŞI îi căzuse dragă tânărului împărat. Mulțimea veni la curte să le facă urări de bine, de 
sănătate şi de fericire. Se încinse o nuntă mare, nespus de mare, destul să-i spunem nuntă 
împărătească. 

Și de atunci înainte oamenii acelui ţinut îndepărtat fură cârmuiţi de bunătatea, cuminţenia și 
înţelepciunea împăratului şi a împărătesei, trăind în tihnă şi lipsiţi de griji. 


Domnul Dung-co şi lupul 
poveste chineză 


Pe când mergea cu ochii în pământ, cufundat în nu se ştie ce gânduri, domnul Dung-co se trezi în 
față cu un lup. Încremeni de frică și mai multe nu. Fiara se propti chiar în calea sa. Dar lupul, în loc 
să-și arate colții, începu să se jelească domnului Dung-co de ţi se rupea inima ascultându-l. Spuse 
că să aibă toată încrederea în el, că el nu seamănă cu ceilalți lupi, că are suflet și că niciun gând rău 
nu-l stăpâneşte. Domnului Dung-co îi mai veni inima la loc. Apoi lupul începu să plângă şi printre 
suspine îl rugă pe domnul Dung-co să-l ascundă undeva, pentru că îl urmărea generalul Giao, care 
dorea să-i răpună zilele. Înmuiat de atâta durere, domnul Dung-co se hotări să-i facă un bine 
bietului lup atât de cumsecade. 

Domnul Dung-co era un om bun ca pâinea caldă, nu se atingea măcar de o insectă, de aceea şi 
mergea cu ochii în jos, nu care cumva să calce şi să zdrobească o furnică pe drum. Toate fiinţele 
mari şi mici au suflet, trebuie apărate, fie că ne fac rău, fie că nu ne fac, aceasta era filosofia lui 
Dung-co. Cine omoară o vietate cât de mică va fi pedepsit dincolo de moarte, se mai gândea 
domnul Dung-co. De aceea nu stătu mult pe gânduri și-i îngădui lupului să intre într-un sac, pe care- 
l avea cu dânsul. 

La puţin timp sosi și generalul Giao. Venea alergând să-i sară inima din piept. ÎI întrebă pe 
domnul Dung-co dacă nu cumva a văzut un lup trecând pe acolo. Inimos cum v-am spus, domnul 
Dung-co răspunse că n-a văzut țipenie. După care generalul se depărtă tot pe fugă, leoarcă de 
sudoare. 

Când socoti că a trecut primejdia, domnul Dung-co desfăcu sacul cu blândețe și îl invită pe lup 
afară. Lupul, de cum ieși, îi spuse că-i e tare foame. Domnul Dung-co nu avea nimic de mâncare și 
regretă acest lucru. Îi spuse lupului să-și caute hrană în altă parte. Dar prost era lupul să alerge după 
altă hrană când domnul Dung-co se afla sub botul lui? 

Şi îndată blajinul lup de mai înainte rânji colții, îşi aprinse ochii ca de jar, îşi zburli părul-ca 
ariciul și vru să se repeadă la domnul Dung-co. Acesta scoase un țipăt de cutremură zarea. Lupul se 
învârtea în jurul prăzii, cu coada îmbârligată, căsca gura și-și arăta dinţii ascuţiţi și fioroşi, așteptând 
să-l poată prinde pe domnul Dung-co de unde îi venea mai bine, ca să-l sfâşie. Domnul Dung-co 
avu încă putere să se dea înapoi, să urle şi să caute să se salveze urcându-se rapid într-un copac. 

Atunci răsări ca din pământ un bătrân, un tăietor de lemne, care se afla pe aproape, în pădurice. 
Avea barba cenușie, lungă, arăta a om chibzuit şi cu multă minte. El întrebă care e pricina supărării, 
de ce se certau cei doi, adică Dung-co și lupul? I se povesti, pe scurt, întâmplarea. Și moșul se 
scărpină în cap, făcu cu ochiul pe furiş domnului Dung-co şi apoi îşi arătă neîncrederea în ceea ce 
spusese domnul Dung-co, ceea ce bucură pe lup. Dar mai adăugă „judecătorul” că, pentru a se 
lămuri pe deplin cum s-au petrecut lucrurile, îi roagă pe cei doi să repete scena de mai înainte. 

Lupul, care la minte e tot lup, nu pricepu viclenia moşneagului și, crezând că lui i se va da 
dreptate, intră din nou bucuros în sacul domnului Dung-co. Atunci moșul îi făcu semn cu mâna lui 
Dung-co, care însemna: leagă bine sacul la gură. După ce făcu astfel, moșul puse mâna pe un par şi 
lovi și lovi pe lup atât de mult şi atât de tare, cu atâta sete, încât fiara își dete suflarea. 

Domnul Dung-co scăpă astfel cu viaţă. O fi învăţat oare ceva din întâmplarea aceasta? 


Fricosul 
poveste chineză 


Era odată un om cam slab de minte şi tare fricos. Din zori până-n seară tremura ca varga și se 
speria de tot ce vedea în jurul său, de tot ce-i ieșea în cale. 

Într-o seară trebuia să se întoarcă acasă, venind din satul vecin. De fapt, lui îi era teamă să 
meargă pe drum după apusul soarelui. Dar, cum era o seară senină, cu lună plină ce lumina ca ziua, 
şi cum tot n-avea de ales, îşi luă inima-n dinți și porni. 


Pe măsură ce se apropia de marginea satului, unde casele se răreau şi trecătorii se împuţinau, 
groaza i se strecura tot mai mult în suflet. Când se văzu singur pe drum, fără picior de om împrejur, 
inima i se făcu cât un purice. 

Lumina lunii îi cădea din spate, luminându-i calea ca-n palmă. Se vedeau ca ziua copacii, 
fântânile de pe marginea drumului. Dar fricosul se temea și mai tare. Inima i se strângea și bătea să- 
i spargă pieptul, ochii i se holbau să-i iasă din orbite. Cu fiecare pas, picioarele i se făceau tot mai 
grele, de parcă avea încălțări de plumb. 

Hotări să nu se mai uite înainte, pe drum, ci să meargă cu privirea în jos, la picioare. Dar îşi văzu 
propria lui umbră: un cap cu părul măciucă. 

— Aoleu! Ce stafie cu capul mare! exclamă cu glas stins și picioarele i se înmuiară. 

Trupul 1 se chirci, apropiindu-se de pământ. Umbra se chirci o dată cu el, ceea ce-l sperie și mai 
tare. 

— Vai de mine, a apărut şi o stafie pitică! Drumul e plin de stafii. Cum să ajung acasă? 

Se gândi el cum să facă să nu mai vadă în ochi stafiile cele fioroase și în cele din urmă găsi o 
soluţie: se întoarse cu faţa spre lună și porni de-a-ndăratelea. Într-adevăr, acum nu mai vedea nicio 
stafie. 

Dar, înaintând cu spatele, mergea mult mai încet și, cum frica nu-l părăsise cu totul, dorea să 
ajungă mai curând acasă. Începu să meargă mai repede. Obosi curând și pe spinare începură să-i 
curgă șiroaie de sudoare rece ca gheaţa. Pe măsură ce se grăbea și era tot mai obosit şi mai agitat, i 
se părea că stafule îl înconjoară din toate părțile. Erau gata-gata să se ciocnească de el. Nici nu mai 
ştia cum să mai meargă, cum să se mai ferească. 

Cu chiu, cu vai ajunse bietul om până acasă. Dar abia puse mâna pe poartă, că nu mai avu putere 
s-o deschidă. Zdrobit de oboseală și de frică, se prăbuși lângă poartă, cu capul înainte. 

Dormi acolo, în neștire, până dimineaţa. lar când se trezi şi-şi dădu seama unde se află, înlemni 
de frică: oare cum de-a putut el să doarmă afară? Dacă dădeau de el niște stafii? De atunci evita să-l 
mai apuce noaptea pe drum. 


Trei-Tăișuri 
poveste chineză 


Lacomi ŞI zgârciţi sunt toți bogătașii din lumea asta, dar unul hrăpăreţ şi nesătul, ca acela despre 
care e vorba în povestea aceasta, nimeni nu mai pomenise. Zi şi noapte era chinuit doar de un singur 
gând, ce-l ardea ca para focului: cum să-și sporească averea, cum să mai apuce, prin înșelăciune, 
ceva de la alții. Dacă s-ar fi putut să adune el toată averea de pe lume, să nu mai lase nimic pentru 
restul oamenilor — numai la asta se gândea. 

Lumea îl ocolea şi de multă vreme nimeni nu-l mai căuta. Îl porecliseră „Trei-Tăişuri”. Pe 
ogoarele sale nu mai voia să lucreze niciun localnic. Ca să-și mai găsească din când în când câte un 
lucrător, Trei-Tăişuri trebuia deseori să se ducă departe, la oraș. 

Mergând odată la târg, Trei-Tăişuri întâlni un om nevoiaş şi-l ademeni să vină să-l slujească, să-i 
lucreze pământul. Omul se învoi. 

El avea obiceiul ca în fiecare an, după strângerea recoltei, să-şi plătească lucrătorii nu din 
grânele noi, adunate de aceștia cu sudoare, ci din cele vechi, rămase prin hambare şi magazii din 
anul trecut, sau cine ştie de când. În schimb, recolta nouă era dusă la târg și vândută, preschimbată 
în argint. Trei-Tăișuri adunase de-a lungul anilor o mulţime de argint pe care-l ascunsese peste tot, 
prin locurile tainice. 

De la o vreme începu să-l chinuiască gândul că va fi prădat. Visă chiar că l-au călcat hoţii și i-au 
luat tot argintul adunat. Groaza i se cuibări în suflet. Nu mai putea dormi nopțile, se perpelea ca pe 
Jar şi-l treceau toate sudorile. 


Ca să se liniștească, hotărî să poarte argintul la el. Îşi făcu buzunare adânci, trainice, bine cusute, 
şi le burduşi cu bucăţile de metal strălucitor, de care nu se mai despărțea niciodată. 

lată că în acea vară se porniră niște ploi mari ce nu se mai terminau, de credeai că s-a spart bolta 
cerului. Şuvoaie învolburate se rostogoleau din munţi şi apele tulburi ale râului din apropiere se 
revărsară, inundând tot satul. Puhoiul năvăli atât de repede, că lumea nici n-apucă să fugă. În casa 
lui Trei-Tăișuri, argatul Djan se uită ce să salveze, la repezeală, de furia apelor. Îmbrăcă o haină 
groasă, luă câteva turte şi le băgă în sân, apoi se repezi afară. Văzând că apele cresc şi nu mai are 
unde fugi, se căţără într-un copac mare și rămuros din curte. 

Bogătașul însă tot cotrobăia prin casă. Nu se putea hotărî ce să ia cu el și ce să lase. Dacă ar fi 
putut, ar fi luat totul în spinare. Apa îi ajunsese până la genunchi și el tot nu ieşea. 

Umbla apoi în apă până la brâu şi tot nu se îndura să fugă: îi mai rămăseseră câteva bucăţi de 
argint. În cele din urmă, înotând prin apa până la gât și tras de șuvoi ieși din casă și-l văzu pe Djan 
în copac. 

— Ajutor! Hei, Djan, salvează-mă! Nu mă lăsa! strigă el la argat. 

Om săritor, argatul îi întinse o mână și-l ajută să se urce și el în copac. Erau salvați amândoi. 

Dar ploaia nu se mai opri toată ziua. Turnă cu găleata şi toată noaptea. Casele mai mici fură 
înghițite de ape. După încă o zi, nu se mai vedeau nici casele mai mari. 

Cei doi se urcau mereu mai sus, în copac. Mai trecu o zi. Djan scoase din sân o bucată de turtă, 
rupse o bucată și începu să molfăie. Bogatul scoase şi el o bucată de argint. Se uită la ea cu lăcomie: 
„Vai, ce frumos și strălucitor e!” îşi zise. 

Şi tot așa, când le era foame, ţăranul scotea câte o bucată de turtă și mânca, iar bogătașul scotea 
argintul şi se uita la el, apoi îl punea din nou în buzunar. 

Mai trecu o zi, apoi încă una. Dacă văzu că apele nu se retrag, Djan micșoră porţia de turtă pe 
care-şi îngăduia s-o mănânce în fiecare zi. Bogatul flămânzea şi strângea în fiecare zi cureaua cu 
încă o gaură, uitându-se cu lăcomie la argintul său. 

După șapte zile, apele începură în sfârşit să mai scadă. Trei-Tăișuri ajunsese numai pielea şi 
ciolanele, iar Djan mai avea doar o bucată de turtă. Bogatul nu mai putu răbda și-i spuse: 

— Uite, îți plătesc în argint bucata de turtă care ţi-a mai rămas. Dă-mi-o mie! 

Țăranul se gândi. Toată viața muncise din greu, dar nu reuşise să adune avere cât făcea această 
bucată de metal preţios. Dar nici să moară de foame nu-i convenea. 

— Dacă ţi-o dau ție nu mai am eu ce mânca. Doar argintul nu ţi-a ţinut nici ție de foame. Așa că 
nu mă învoiesc. Milă mi-e de tine, dar de mine mi se frânge inima. 

Mai trecură câteva zile. Djan mânca doar câteva firimituri pe zi. Bogătașul însă nu mai rezistă. 
Slăbi în cele din urmă într-atâta, încât nu se mai putu ţine în copac. Căzu în apă, înecându-se, cu 
buzunarele pline de argint. 


Banditul și Cotonogeală 
poveste chineză 


Era odată un bătrân care avea doi fii. Omul nostru avea însă o fire tare ciudată. Voia să se 
deosebească de ceilalți în tot ce făcea. Tot ce făcea el, făcea pe dos, toate lucrurile din casă erau 
aranjate anapoda. Ce mai, toate din jur erau precum îi era firea. 

Până şi numele copiilor săi erau la fel de ciudate. Cel mare se numea Banditul, iar pe cel mic îl 
chema Cotonogeală. 

Într-o zi, fiul mai mare trebui să plece undeva departe pentru o treabă deosebită. Bătrânul îl 
conduse până la poartă, îi dădu toate sfaturile de cuviinţă şi-şi luară rămas bun. Se uită tatăl după fiu 
până când acesta se pierdu în zare. Atunci îşi aminti că a uitat să-i spună un lucru important. Porni 
după el. Dar, după ce merse o bucată de drum, îşi dădu seama că nu-l mai poate ajunge, începu să-l 
strige cât îl ţinea gura: 


— Banditule! Banditule! 

Trecătorii, văzând un om bătrân că strigă așa în urma unuia mai tânăr, alergară după. Cel tânăr, îl 
prinseră şi-l legară fedeleş. 

Bătrânul înţelese că a făcut o greşeală şi alergă să explice oamenilor încurcătura. Dar cum el 
avea mersul așa încet, îl strigă pe fiul său mai mic în ajutor: 

— Cotonogeală! Cotonogeală! Scapă Banditul! 

Trecătorii începură să-l lovească din toate părțile, care cu ce apuca, pe feciorul mai mare. Și erau 
cât pe-aci să-l omoare în bătaie, dacă nu ajungea la timp Cotonogeală, să-l scape. 


Poveste fără sfârșit 
poveste chineză 


Trăia odată un împărat, căruia mai mult decât orice pe lume îi plăcea să asculte poveşti. 

Împăratul îi pusese pe toţi să-i povestească. Dar nu ştiu cum se făcea că, tocmai când se ajungea 
la ceva interesant, povestea se termina. Aceasta îl supăra pe împărat din cale-afară şi poruncea să fie 
omorât povestitorul. 

Împăratul nu voia să asculte poveşti obișnuite și i-ar fi plăcut o poveste care să nu se termine 
niciodată. În fiecare zi trimitea slujbaşii și soldații în toate părţile, să-i aducă oameni care știau 
povești. 

Oamenii îşi alegeau poveştile cele mai lungi, dar chiar și poveştile cele mai lungi aveau un 
sfârşit. Toţi povestitorii împăratului erau omorâţi după aceea și niciun om nu se mai încumeta să 
meargă la palatul împăratului. 

Odată, la împărat veni un tânăr. El nu se temea deloc și îi spuse împăratului că știe o poveste fără 
sfârşit. 

— Demult, demult, începu el, trăia un împărat foarte bogat, ca nimeni altul. Grâne avea atât de 
multe, încât oamenii nici nu știau unde să pună recolta. Atunci a chemat un dulgher și i-a poruncit 
să-i construiască un hambar atât de mare, încât să nu i se vadă capătul. Şi dulgherul i-a făcut un 
astfel de hambar. Din vremurile cele mai îndepărtate şi până în ziua aceea nu se văzuse un hambar 
mai mare. Boabele de grâu ajungeau până sus. Dar, când l-au construit, n-au băgat de seamă că 
rămăsese o spărtură nici mică, nici mare, cât ar încăpea o vrabie. Stoluri de vrăbii zburau spre 
hambar. Așadar, venea prima vrabie, intra în hambar și ciugulea grăunţe, venea cea de a doua se 
îndestula şi ea, apoi a treia, apoi a patra, după aceea mai venea una şi încă una... 

Împăratul, care asculta cu atenţie, văzu că aici povestea se repetă și, nemaiavând răbdare, îl 
întrerupse pe tânăr și-l întrebă: 

— Nu-i așa că vrăbiile au luat toate grăunţele? Ce s-a întâmplat după aceea? 

— Ele nu le-au luat pe toate, nu aveau de ce să se grăbească, răspunse tânărul. 

Cum dorea foarte mult să ştie ce s-a întâmplat mai departe, împăratul întrebă iar: 

— De exemplu, dacă toate grăunţele ar fi fost luate, ce ar fi urmat? 

— Imediat veţi afla ce s-a întâmplat după aceea, trebuie doar să așteptați până când toate 
grăunţele din hambar vor fi luate, zise tânărul. 

Împăratul ardea de nerăbdare să ştie ce s-a întâmplat după aceea și-i ceru tânărului să-şi continue 
povestea. 

Din zori și până-n seară tânărul repeta întruna: vrabia a venit, vrabia a zburat, a luat grăunţele şi 
a zburat afară. Și așa zile în șir a tot povestit neîncetat, trecând de la o vrabie la alta. Nemaiavând 
răbdare, împăratul îl întrebă iar: 

— Au terminat toate grăunţele? 

— Nu încă, răspunse tânărul. 

Trecu o zi, trecu o noapte, trecură astfel multe zile și multe nopţi. Dar vrăbiile tot n-au putut 
termina grăunţele din hambar. Împăratul se înfurie din ce în ce mai tare. 


— De ce până acum n-au mâncat toate grăunţele? îl întrebă în cele din urmă pe tânăr. 

— Nu puteau așa de repede, pentru că hambarul era mare, nici nu se ştia câte boabe erau. Cine 
ştie cât timp ar fi trebuit să treacă pentru ca vrăbiile să termine tot ce era depozitat acolo. 

Împăratul nu mai vru să asculte mai departe această poveste şi porunci să fie omorât tânărul. Dar 
acesta îi spuse: 

— De fapt v-am spus o poveste fără sfârșit. Sfârşitul ei încă nu se vede. Cum puteţi să mă 
omorâți? 

Împăratul nu putu să-i răspundă nimic și-l lăsă să plece acasă. 


Comoara 
poveste chineză 


Odată, un prefect avea de judecat furtul unor bijuterii. Hoţii, ştiind că prefectul este foarte lacom, 
îi spuseră că vor să-i dăruiască lui comoara și-l roagă numai să fie binevoitor față de ei şi să-i ierte. 

Prefectul lăsă să se înţeleagă că-i ajută. 

— Stăpâne, spuseră hoţii înainte de plecare, comoara este ascunsă în această cutie roşie, care este 
fermecată. Omul care o va deschide trebuie să fie cinstit. Dacă însă nu este curat la suflet, atunci 
comoara poate să dispară într-o clipă. 

Prefectul știa cum este el și cu o asemenea condiţie nu îndrăznea să deschidă cutia și să vadă 
comoara. 

Dar într-o zi nu mai rezistă, pregăti o masă la care invită pe slujbaşii lui. După ce toţi au închinat 
de trei ori și și-au golit paharele, prefectul scoase cutia roşie sculptată și spuse: 

— În această cutie este ascunsă o comoară, dar o poate deschide numai un om drept, a cărui 
conștiință este absolut curată. Dacă un om cu conștiința pătată deschide cutia, comoara va dispărea 
imediat. Astăzi v-am invitat cu un scop: cel mai cinstit dintre voi să deschidă cutia. 

Spunând acestea, prefectul se așeză. Trecu mult timp și toţi se uitau unii la alţii, neîndrăznind să 
vorbească şi cu atât mai mult să se apropie de cutie. Prefectul se supără. Atunci unul dintre servitori, 
care le turna vin, spuse: 

— Stăpâne, permiteţi-mi să o deschid eu. 

„Să permit unei slugi să deschidă cutia cu o asemenea comoară nu prea este potrivit”, se gândi 
prefectul, dar, cum nimeni nu îndrăznea, n-avu încotro Și trebui să accepte. 

Musafirii începură să se agite, se sculară de la locurile lor şi înconjurară cutia. Vorbeau între ei şi 
aşteptau, lungindu-şi gâturile. În sfârşit, servitorul deschise cutia şi atunci se auzi ţipătul prefectului. 
Cutia era goală. 


Păsările nevăzute 
poveste chineză 


Trăia odată în China o fată care se numea Ciju lu-tai. Era tare frumoasă și deşteaptă; nu numai că 
desena frumos dragonii și broda pasărea Phoenix, dar cunoștea și hieroglifele și putea să citească și 
cărțile vechi. 

Într-o zi, Iu-tai se hotărî să meargă în orașul Hancijou la un cărturar vestit, ca să înveţe de la el 
înţelepciunea. Dar știa că obiceiurile locului nu îngăduiau fetelor să meargă singure spre ţinuturi 
îndepărtate. 

Așa că lu-tai se îmbrăcă în haine bărbătești şi o porni pe drumul ce duce la Hancijou. Ajungând 
la cărturar, se plecă în faţa portretului lui Confucius și după aceea în fața cărturarului, şi dădu bineţe 
tuturor învățăceilor. 

Printre discipoli era un tânăr pe nume Lian Şan-bo. De la început, tânărul îi plăcu fetei. Şan-bo 


era nu numai frumos şi bun, dar învăţa şi foarte bine. Pe zi ce trecea, prietenia lor devenea tot mai 
trainică. Nicio clipă nu se despărțeau unul de altul, dar tânărului nici prin cap nu-i trecea că lu-tai 
este fată. Ea desigur nu i-a destăinuit decât pe jumătate secretul ei, iar pe tânărul cufundat în 
învăţătură era uşor să-l amăgească. Ceilalți învăţăcei nici pe departe nu se gândeau la așa ceva. Și 
nimeni nu a observat nimic în afară de soţia cărturarului, care-i şi spuse acestuia într-o bună zi: 

— Oare tu nu vezi că lu-tai este îmbrăcată bărbăteşte? 

— Dar ce-ţi veni?! se miră cărturarul. 

— Bărbaţii, când se înclină în faţa portretului lui Confucius, se lasă mai întâi pe genunchiul 
stâng, iar femeile pe cel drept. Cum de nu ai observat că, în ziua când Iu-tai a venit pentru prima 
dată la şcoală şi s-a înclinat în faţa lui Confucius, s-a lăsat pe genunchiul drept? 

— EI, asta era prea puţin pentru a fi siguri că este fată, zise cărturarul. Vezi, lu-tai nu s-a mai 
trădat prin nimic altceva. 

Și cum femeia nu l-a convins, cărturarul nu o crezu. Dar ea nu s-a lăsat. Cum să n-o creadă 
bărbatul? 

Într-o zi, soţia cărturarului o invită pe lu-tai la ea acasă, îi dădu vin şi după ce bău puţin fata, 
nefiind obişnuită, se îmbătă repede şi-i spuse tot adevărul. 

Trezindu-se dimineaţa, lu-tai îşi aduse aminte că a dezvăluit taina sa soţiei cărturarului. Nu mai 
putea să rămână în școală. Îi spuse lui Lian Șan-bo că trebuie să se întoarcă fără zăbavă acasă. 
Inima tânărului se umplu de tristeţe. Se gândi la mii de motive și la sute de mijloace pentru a-şi 
reține prietenul. Dar totul a fost în zadar, lu-tai îşi adună lucrurile, iar Lian Şan-bo, mâhnit, o 
conduse la plecare. Au mers mult împreună și nu aveau putere să se despartă şi mereu amânau clipa 
despărțirii. 

Oraşul rămăsese departe în urmă, dar Şan-bo tot mai mergea alături de prietenul său. Iu-tai tare 
ar fi vrut să-i spună tânărului cine este ea în realitate. Nădăjduia că tânărul se va îndrăgosti de ea şi 
că se va putea cândva ca soarta să-i unească. Dar fata nu putea să-i spună direct şi se hotărî să-i dea 
de înţeles prin pilde. Văzând pe cer o pereche de lebede, lu-tai spuse: 

— Frate Șan-bo, privește perechea de lebede care s-a ridicat sus, sus, deasupra lacului. Vezi cum 
lebăda a zburat în faţă, iar soţul ei zboară după ea. Ce bine se simt împreună! 

Dar Şan-bo nu înţelese la ce se gândea fata. Mai merseră puţin şi din nou spuse lu-tai: 

— Frate Șan-bo, vezi tăietorul de lemne care coboară din munţi? Pentru soția și copiii lui duce el 
vreascuri. Acum va fi cald în casa lor. 

Iarăşi nu înţelese Șan-bo despre ce e vorba. 

După o vreme, lu-tai spuse: 

— Frate Șan-bo, privește perechea de gâște sălbatice, care se rotesc deasupra noastră. lată, una s- 
a întors spre răsărit, iar cealaltă spre apus. Gâşte, gâște, de ce vă despărțiți? Zburaţi împreună mai 
departe! 

Şi Șan-bo tot nu înţelese nimic. 

— Frate Iu-tai, mie îmi este foarte greu. Vezi, în curând trebuie să ne despărțim, iar tu te-ai 
apucat să vorbeşti, despre păsări și tăietori de lemne. Nu despre aceasta ar trebui să vorbim! spuse 
supărat Șan-bo. 

— Bine, dacă tu nu vrei, eu nu voi mai spune nimic, iar vremea despărțirii deja a sosit, tu şi așa 
m-ai condus destul de departe. 

— Dar eu nu pot, lu-tai, să mă despart de tine. Dă-mi voie să te mai conduc puţin. 

— Frate Șan-bo, îți mulțumesc foarte mult pentru prietenia ta. Aş vrea ca înainte de a ne despărți 
să-ți spun un lucru foarte important. Tu încă n-ai o logodnică, iar eu acasă am o soră, care-mi 
seamănă foarte mult, este deşteaptă şi-ţi va fi o soţie bună. Cum ajung acasă am să vorbesc cu tata 
să primească să o mărite cu tine. Eşti de acord? Numai să vii la noi cât mai repede. Mă voi strădui 
să aranjez totul. 

— Neapărat voi veni la voi! exclamă Şan-bo. 

Mai merseră câţiva pași. Un râuleţ le tăie calea, lu-tai privi apa şi-i spuse lui Șan-bo: 


— Uită-te, Şan-bo, oare râuleţul este adânc? Du-te repede în sat după bețe de bambus, ca să 
facem o plută și să trecem pe malul celălalt. 

Şan-bo se îndreptă spre sat, iar lu-tai, în acest timp, trecu pe malul celălalt. 

Când Șan-bo sosi gâfâind cu legătura de bețe, lu-tai era deja pe malul celălalt. 

— Frate Iu-tai, de ce nu m-ai așteptat şi pe mine? De ce ai trecut singur apa? 

— lartă-mă, frate Șan-bo, dar este timpul să ne despărțim. Nu mă conduce mai departe și 
întoarce-te acasă. Numai să nu uiţi făgăduiala. Vino la noi cât mai repede! 

Timpul trecu pe nesimţite, Iu-tai de mult locuia iar acasă. Într-o dimineaţă, Lian Șan-bo își aduse 
aminte de cuvintele prietenului lu-tai despre sora lui și de promisiunea pe care i-o făcuse. ŞI în 
aceeaşi zi purcese la drum. 

Ajungând la casa lui Iu-tai, tânărul bătu la poartă şi spuse pricina venirii sale. A fost invitat să ia 
loc în sala mare, unde aşteptă până i se uri şi nimeni nu veni la el. 

Nu trecuse mult de când părinţii lui lu-tai reușiseră să o mărite fără consimțământul ei. De aceea 
ea nu putu să vină. Îi venea foarte greu să-și vadă prietenul. Șan-bo era plin de speranțe, dar 
degeaba, nimeni nu se arăta. 

În sfârșit, tânărul îşi pierdu răbdarea, se supără și, nemaiţinând seama de cei şapte ani de acasă, 
făcu un mare tărăboi şi sparse toate vasele din sală. 

Lui Iu-tai nu-i mai rămase altceva de făcut decât să meargă la el. De-abia acum a înţeles Șan-bo 
că prietenul său nu era băiat, ci fată, într-adevăr frumoasă, într-adevăr ca o zână. Acum a înţeles 
Şan-bo că prietenul cu care a stat la masă este fată. Privind cu speranţă la lu-tai, o întrebă: 

— Îţi amintești despre ce am vorbit când ne-am despărțit? 

— Da, dar atunci nu ţi-am spus să vii cât mai repede? Tu ai sosit târziu. Noi nu avem voie nici să 
visăm unul la altul. Părinții deja m-au dat în familia Ma. Acum aparţin acestei familii şi nu am voie 
nici măcar să mă văd cu tine. 

— Ai, ai! 

Doar atât a mai putut să rostească Șan-bo, reținându-și lacrimile și, zdrobit de supărare, se 
întoarse acasă. 

Tânărul se îmbolnăvi de dorul ei, pentru că dragostea lor era nefericită. Niciun fel de leac nu te 
poate vindeca de această boală. Pe patul de moarte, Șan-bo o rugă pe maică-sa să se ducă la lu-tai și 
s-o întrebe dacă nu știe cumva un mijloc de a-l salva. 

Fata o ascultă cu tristețe pe mama prietenului ei iubit şi-i spuse: 

— Numai coarnele bătrânului dragon vor vindeca boala lui. 

Când mama lui Șan-bo îi transmise răspunsul lui lu-tai, tânărul înţelese că nu mai există scăpare 
şi că boala lui e fără leac. 

Şan-bo îi spuse mamei sale: 

— Îngroapă-mă lângă drumul care duce de la casa Ciju la casa Ma! 

Sosi ziua nunţii lui lu-tai. Mirele Ma, plin de sine şi țanţoş, ieşi la poartă să întâmpine litiera de 
nuntă, care se îndrepta spre casa lui, dar o aşteptă în zadar. 

Când culii* treceau pe lângă mormântul lui Șan-bo, fata le porunci: 

— Opriti litiera! 

Şi, în aceeaşi clipă, ea sări din litieră și îngenunche la mormânt. 

Se auzi atunci un sunet și dintr-o dată mormântul se deschise, Iu-tai sări în el. Oamenii alergară 
într-acolo, dar nu mai apucară s-o prindă. Mormântul se închise pe neaşteptate şi în mâna lor 
rămase doar o bucată din fusta lui lu-tai. Când oamenii lăsară pânza din mână, ea se transformă într- 
un fluture, care se înălță sus, sus de tot, purtat de vânt. Și oamenii duseră la casa Ma litiera goală. 
Înfuriat, mirele își adună toate slugile şi le porunci să deschidă mormântul. 

Au deschis mormântul, dar sicriul era gol. Numai două păsări zburară din mormânt și se aşezară 
pe un copac lângă casa Ma. Dar nimeni nu le putea vedea. În schimb, se auzea trilul lor vesel. Una 
din ele ciripea: 


526 muncitori asiatici 


Ma, bogatule stăpân, 
De ce stai singur cuc? 


Iar cealaltă a adăugat: 


Ruşine, ruşine, mire Ma, 

De ce e-atât de liniştită casa ta? 
Nu ai în ea nici musafiri, nici vin, 
Unde este acum nevasta ta? 


Auzind aceste cuvinte batjocoritoare, mirele Ma nu putu să mai îndure ruşinea și se aruncă în 
râu. Şi până în zilele noastre se plimbă în acel râu peştele „cu solzi verzi”. Acesta este chiar mirele 
Ma. Și cele două păsări nevăzute zboară uneori deasupra râului, ciripind vesele şi făcându-i în 
ciudă. 


Piatra lui Hai Li-pu 


poveste chineză 


Demult, demult de tot, era un om pe care-l chema Hai Li-pu şi, pentru că îşi câştiga existenţa din 
vânat, lumea îi spunea „Vânătorul Hai Li-pu”. 

Îi plăcea foarte mult să ajute pe alţii: păsările şi animalele vânate nu erau numai pentru sine, ci le 
împărțea familiilor sărace, după numărul persoanelor, şi de aceea Hai Li-pu era iubit de toată lumea. 

Într-o zi, Hai Li-pu se duse să vâneze în inima munţilor, lângă o pădure deasă; acolo văzu un 
şarpe alb dormind sub un măceș și se strecură tiptil pe lângă dânsul, ca nu cumva să-l trezească. Nu 
mult după aceea trecu în zbor deasupra capului său un cocostârc, care ţinea în gheare șarpele alb. 

— Ajutor! Ajutor! striga șarpele. 

Hai Li-pu întinse în grabă arcul, puse săgeata și ochi cocostârcul, care căzu mort la pământ, şi 
șarpele scăpă cu viaţă. Hai Li-pu îi zise cu blândeţe şarpelui alb: 

— Bietul de tine, întoarce-te repede și caută-i pe tatăl și pe mama ta! 

Şarpele alb dădu din cap în semn de mulțumire şi ieşi grăbit din tufiş. Hai Li-pu îşi strânse arcul 
Şi se întoarse acasă. 

A doua zi, Hai Li-pu, trecând prin locul pe unde fusese cu o zi mai înainte, zări o grămadă de 
şerpi, iar şarpele alb îi ieși în întâmpinare. Lui Hai Li-pu i se păru foarte ciudat şi se gândi să-i 
ocolească, însă şarpele alb îl opri: 

— Bunul meu salvator, ce mai faci? Poate nu mă mai recunoşti? Sunt fiica împăratului şerpilor. 
Ieri mi-ai salvat viaţa. Tata și mama m-au rugat să te întâmpin și să te invit la noi acasă. Tata și 
mama vor să te răsplătească. Hai la noi acasă și orice-ţi vor da în dar tata sau mama, să refuzi și să 
ceri numai piatra prețioasă din gura tatii. Când vei avea acea piatră prețioasă în gură, vei putea 
înţelege limba tuturor animalelor, dar ceea ce vei auzi trebuie să ţii numai pentru tine, nu trebuie să 
spui altora; dacă vei spune altora, te vei preschimba în stană de piatră. 

Hai Li-pu încuviință din cap şi se ținu după șarpele alb. Cu cât mergea, cu atât i se făcea mai 
frig. Merseră, merseră până dădură de o cămară cu tot felul de bogății, unde șarpele alb îi zise: 

— Tata şi mama nu te pot invita în casă. Așteaptă-i în faţa uşii până vor veni să-ți vorbească. 

Nici nu termină bine vorba șarpele alb şi împăratul șerpilor îl și întâmpină foarte respectuos pe 
Hai Li-pu: 


— Dumneata ai salvat-o ieri pe fiica noastră iubită. Îţi mulţumesc! Aici este cămara în care ţin 
lucrurile cele mai rare. Te rog să intri şi să-ţi alegi orice îţi va plăcea, oricât de scump ar fi! 

Într-o clipă, uşa cămării fu deschisă. Hai Li-pu intră şi văzu că erau numai pietre preţioase și 
perle, ce străluceau de-ţi luau ochii. Bătrânul împărat îl conduse pe Hai Li-pu până-n fundul cămării 
şi-i arătă toate comorile ce se aflau acolo, o sută opt la număr, însă el nu-şi alese niciuna. Atunci 
împăratul şerpilor îl întrebă mirat: 

— Bunul meu salvator, nu-ţi place nimic din câte vezi aici? 

Hai Li-pu, fără să ezite, îi răspunse: 

— Cu toate că aceste odoare sunt foarte frumoase, ele pot fi doar podoabe, ceea ce nouă, 
vânătorilor, nu ne este de folos. Dacă vreţi, într-adevăr, să-mi dați un dar ca amintire, vă rog să-mi 
dăruiți piatra prețioasă pe care o ţineţi în gură. 

Împăratul șerpilor, când auzi, rămase pe gânduri, se gândi ce se gândi și, neavând încotro, îşi 
scoase piatra prețioasă din gură şi i-o dădu lui Hai Li-pu. Acesta primi piatra prețioasă, îşi luă rămas 
bun de la împărat, iar şarpele alb, la despărțire, îi aminti din nou: 

— Cu această piatră poți şti totul, însă nu trebuie să spui nimic altora. Altfel vei fi în mare 
primejdie. Ține bine minte acest lucru! 

De atunci, Hai Li-pu vâna mai uşor prin munți. Înţelegând limba tuturor vieţuitoarelor, ştia ce 
animale sunt în Muntele Mare. 

Aşa trecură câţiva ani. Într-o zi, pe când vâna, auzi deodată un cârd de păsări care treceau în zbor 
vorbind: 

— Haideţi mai repede în alt loc! Mâine va fi prăpăd. Vine puhoi de ape şi nu se știe cine va mai 
scăpa cu viaţă... 

Cum află acestea, Hai Li-pu se neliniști tare, nu mai avu chef să vâneze, se întoarse în grabă 
acasă şi le spuse tuturor: 

— Să fugim cât mai repede! Cine nu va pleca acum, va regreta. 

Oamenilor li se păru foarte ciudată purtarea lui Hai Li-pu. Unii nu credeau că poate să fie 
adevărat, alții bănuiau că vânătorul şi-a pierdut mințile. 

Hai Li-pu lăcrima amar şi gândea: „Toată lumea așteaptă ca eu să mor mai întâi şi apoi or să mă 
creadă”. 

Bătrânii veniră la el şi-i spuseră: 

— Niciodată nu ne-ai păcălit, dar de unde ştii că acest munte se va prăbuşi, că apa va fi atât de 
mare încât va îneca totul? Cum ai aflat? Te rugăm să ne spui! 

Hai Li-pu se socoti: „Nenorocirea va veni îndată! Dacă voi fugi eu singur, ceilalți vor muri cu 
toţii. Se poate să fac una ca asta? Mai bine mă sacrific şi-i salvez pe ei”. 

De aceea le povesti cum căpătase piatra prețioasă, cum îl ajuta ea la vânătoare, cum auzise 
vorbind cârdul de păsări despre primejdia care-i paşte și faptul că, dezvăluindu-le acest secret cu 
preţul vieţii sale, se va transforma în piatră. Și, în vreme ce vorbea, Hai Li-pu încremenea. Când 
oamenii din sat văzură că Hai Li-pu s-a transformat în piatră, se mutară în mare grabă de acolo. 
Abia plecaseră, şi cerul se acoperi cu noi mari, negri. A plouat toată noaptea cu găleata. A doua zi, 
în zori, se auzi un tunet atât de puternic, că se cutremură pământul. Muntele se prăvăli cu zgomot și 
apa se revărsă ca o cascadă în valuri mari. 

Toţi erau mișcaţi: dacă Hai Li-pu nu se sacrifica pentru ei, ar fi murit înecaţi. Așa gândeau cu 
toţii. Priveau înmărmuriţi piatra în care se transformase Hai Li-pu; aceasta rămăsese lipită de vârful 
muntelui. 

De atunci, generaţii după generaţii aduc laude vânătorului Hai Li-pu. De altfel, locul acela a 
rămas cunoscut sub numele de „Piatra lui Hai Li-pu”. 


Pisica şi râsul 
poveste chineză 


Odinioară, pisica şi râsul trăiau laolaltă, ca nişte neamuri adevărate. Pisica îl învăţa pe râs tot 
felul de lucruri. Într-o zi îi spuse: 

— Oamenii au foc, am să merg să le cer, ca să ne fierbem și noi mâncarea. 

Și plecă în sat, după foc. Oamenii o primiră bucuroși și o poftiră în casă. Aici simți mirosul 
grozav de îmbietor al orezului care fierbea în oale. Tare ar mai fi gustat din el, dar orezul nu era încă 
fiert. Pisica luă un lemn aprins ca să-și facă foc şi plecă spre pădure. Când ajunse destul de departe 
de sat stinse lemnul şi se întoarse iar la oameni, spunându-le că se stinsese pe drum. Dar orezul nu 
fiersese încă. Luă iarăşi un lemn de pe foc şi porni spre casă, dar pe drum îl stinse din nou. Şi-a tot 
făcut aşa până orezul s-a fiert. 

Oamenii o poftiră la masă și ea se aşeză bucuroasă. 

„Ce gustos este! gândea pisica sorbind din fiertură. Tare buni sunt oamenii și grozav știu să 
gătească.” Și, uitând de foc, se întoarse în grabă acasă şi-i spuse râsului: 

— Oamenii sunt foarte pricepuţi şi primitori, hai să trăim printre ei. 

Râsul nu vru să plece, ba încercă s-o oprească și pe pisică. Atunci pisica se hotărî să plece 
singură. Se apropie prietenoasă de râs şi-i spuse: 

— Hai să te învăţ cum să te caţări în copac. 

Râsul, bucuros, făcu aşa cum l-a învăţat, numai că pisica i-a arătat doar cum să urce, şi nu cum 
să şi coboare. Când a ajuns în vârful copacului, râsul nu mai știu ce să facă, iar pisica se strecură 
repede printre crengi, cobori şi fugi la oameni. 

Râsul nu mai putu coborî din copac. Foamea îi sfâşia stomacul. 

Până la urmă, nemaiputând răbda, sări pe crengile subțiri, cum văzuse că a făcut pisica, dar căzu 
cu capul în jos și-și frânse şira spinării la ceafă. 

De-atunci râsul umblă cu capul în jos, îi chiorăre întotdeauna prin burtă, poate să se caţere în 
copaci, dar nu știe să mai coboare. 


Locuinţa din gura tigrului 
poveste chineză 


Trăia odată într-un cătun o mamă cu fiul ei şi abia își duceau zilele de azi pe mâine lucrând o 
bucăţică de pământ pentru care dădeau dijmă moşierului. Deseori le rămâneau numai câteva 
grăunţe. 

Într-o zi, având pe masă doar o turtă, mama i-a spus fiului ei, care se numea Da-șuan: 

— Da-şuan, mănânc-o, doar tu trebuie să mergi la câmp şi să lucrezi toată ziua. 

Da-şuan s-a împotrivit. 

— Nu, mamă, eu sunt tânăr, voi suporta mai ușor foamea, iar tu ești bătrână și sleită de puteri, 
mănânc-o tu mai bine. 

Așa se îmbiau unul pe altul, să mănânce turta, fără s-o ia niciunul. 

Între timp, s-a apropiat de casa lor o cerșetoare bătrână și slabă, numai piele și os. Se vedea după 
ea că bătrâna n-a pus nimic în gură de câteva zile. 

Mama şi fiul s-au uitat la cerşetoare şi i-au dat ultima turtă. A mâncat bătrâna şi a început să 
povestească cu glas jalnic că în aceeași zi mai avea de mers peste șaptezeci de li şi nu ştia cum o să- 
i facă singură. 

Mama şi fiul s-au gândit cum s-o ajute pe cerşetoare şi au hotărât că cel mai bine ar fi ca Da- 
şuan s-o însoţească. 

Pe drum au lăsat-o de tot puterile pe bătrână şi tânărul a fost nevoit să o ia în spate. Nu știau cât 
au mers când soarele era la asfințit. De foame și de oboseala au început să-l părăsească puterile și pe 
Da-șuan, dar n-a scos niciun geamăt. Soarele se ascunsese dincolo de munţi, iar locuinţa bătrânei nu 
se zărea nicăieri şi pe deasupra un râu mare le tăia drumul. 


Bătrânica l-a rugat s-o lase pe pământ. 

— Ai o inimă de aur, băiatule, i-a spus ea. Îţi mulţumesc că m-ai condus acasă, trebuie să te 
răsplătesc. Așteaptă-mă puţin! 

Şi rostind aceste cuvinte a intrat în apă și deodată a dispărut fără urmă, de parcă s-ar fi prăbuşit 
undeva. 

„Vai, vai, se îneacă bătrânica!” se gândi Da-șuan și vru să se arunce în apă s-o salveze; dar 
tocmai atunci o văzu ieșind din apă şi ducând în mână o găinușă pestriță. 

— Ce inimă bună ai! Nu te teme pentru mine, eu sunt la mine acasă. la această găinușă. Este 
darul pe care ţi-l fac. Ia-o cu tine! 

Bătrânica a pus găinușa pe pământ la picioarele lui şi într-o clipă a dispărut sub apă. 

S-a apropiat în fugă găinuşa pestriță de Da-şuan, i s-a aşezat pe umăr şi tânărul a pornit înapoi 
spre casă cu ea. 

Mama şi fiul s-au hotărât să pună coteţul găinuşei sub fereastră. Înainte de a se lumina de ziuă, 
găinuşa a cotcodăcit de două ori. Mama s-a trezit, şi-a privit fiul care dormea tun şi a oftat: 

— Fiule, fiule, trebuie să te duci cât mai repede la câmp! 

Mama s-a sculat, a scos din coș frunze de dovleac, pe care le-a împrumutat de la o vecină, le-a 
spălat şi le-a pus în ceaun ca să-i facă băiatului de mâncare. Cum a ridicat capacul, în toată casa s-a 
răspândit un miros plăcut de turte prăjite din făină de orez, fierte în aburul legumelor. Mamei i s-a 
oprit respiraţia la astfel de mirosuri îmbietoare. 

„Ce-i asta? se gândea femeia. Nimeni n-a venit la noi. De unde sunt turtele și legumele?” S-a 
gândit, s-a tot gândit, dar n-a putut ajunge la niciun rezultat. Oare ar fi putut mama să ghicească 
dacă masa fusese pregătită de găinușa pestriță? 

A ridicat din umeri, a pus turtele și legumele în coşuleţ, a turnat apă într-un vas de lut și a plecat 
cu merindele pe câmp la băiat. 

Tare s-a mai mirat Da-şuan când mama lui i-a povestit minunile care se petreceau acasă. 

La vremea prânzului totul în jur era liniştit. Deodată s-a auzit găinușa pestriță cotcodăcind de 
două ori şi din ceaun au început să iasă aburi. Mama a sărit repede la geam şi a văzut găinuşa 
pestriță alergând prin curte. Când a ridicat capacul ceaunului a văzut că ceaunul era iar plin de turte 
de orez și de legume fierte. Același lucru s-a repetat și în seara aceleiași zile. De atunci mama și fiul 
n-au mai răbdat de foame. 

Au trecut câteva zile. Da-șuan curăța ograda ajutat de un vecin. La amiază, mama i-a spus: 

— Este timpul să fac ceva de mâncare. Astăzi fiul meu tare s-a mai obosit, şi apoi nu este numai 
el la masă. Ce bine ar fi dacă aş putea face rost de nişte turte. Se tot frământa când a auzit găinuşa 
pestriță cotcodăcind sub fereastră. Mama s-a apropiat de fereastră, a ridicat puţin hârtia și s-a uitat 
la găinușă. A văzut-o cum dă din aripi și s-a transformat într-o preafrumoasă fată. În cameră era un 
miros plăcut. Când s-a întors a văzut ieşind din ceaun aburi aromaţi. Când s-a uitat din nou pe 
fereastră găinușa pestriță stătea în cuib ca înainte. În ziua aceea mama și fiul au avut la prânz turte 
din făină albă. Mama i-a povestit fiului, cum găinuşa pestriță s-a transformat într-o fată minunată. 

Tânărul n-a crezut, dar a doua zi nu s-a mai dus la câmp, ci s-a ascuns în apropiere de cuib şi nu- 
| mai pierdea din ochi. Se apropia vremea mesei. Găinușa pestriță a început să fie neliniştită, a 
început să cotcodăcească, a dat din aripi şi tânărul a văzut cu ochii lui cum s-a transformat într-o 
fată minunată. S-a apropiat în fugă de fată şi a luat-o de umeri. Ea a tresărit, s-a întors, s-a înroşit, a 
lăsat capul în jos şi a spus: 

— Din moment ce ai ghicit că găinușa pestriță nu este găinuşă, trebuie să te însori cu mine; dar 
ne așteaptă mari încercări, gândeşte-te bine înainte de a răspunde. 

Tânărul tare bucuros, nici vorbă să nu spună da. Prânzul era gata. Tânărul o rugă pe frumoasa-i 
soție să meargă cu el la câmp. Nu vor lucra mult, vor prânzi acolo și se vor întoarce repede acasă. 
Așa au şi făcut. Da-șuan mergea înainte, iar frumoasa venea în urma lui, cu merindele. Toţi care-i 
întâlneau rămâneau pironiţi pe loc şi se uitau lung după ei. Când a sosit Da-şuan la câmp, vecinii lui 
au uitat de lucru şi mult timp n-au mai putut să-şi ia ochii de la soția lui. Niciodată nu văzuseră o 


femeie atât de frumoasă. Și se știe doar: „Ceea ce știe unul, vor şti zece, iar ceea ce ştiu zece devine 
cunoscut la o sută”. Vestea despre frumuseţea soţiei lui Da-șuan, cum că nu poți găsi o a doua 
femeie ca ea în toată China, a ajuns până la staroste, care murea de ciudă: 

— Cum aşa? Da-șuan este omul cel mai sărac din sat, iar soția sa este cea mai frumoasă femeie 
de pe pământ?! 

A chemat-o starostele pe mama lui Da-şuan şi a început să o certe: 

— De ce calci obiceiurile și le strici? Cum ai îndrăznit să iei în casa ta o mireasă fără s-o peţești? 
Nu se poate să stea această femeie la voi. Când vei ajunge acasă, alung-o. Dacă după două zile o voi 
găsi la tine acasă, voi porunci să te îngroape de vie, împreună cu fiul tău şi cu soția lui. 

S-a întors mama lui Da-șuan acasă, s-a uitat la fiul ei, faţa lui era atât de luminoasă, parcă nu era 
pe lume un om mai fericit; s-a uitat la noră. Iar ea era atât de frumoasă, încât parcă totul se lumina 
în cameră. I s-a strâns inima mamei. Oare cum ar fi putut să le spună de năpasta de staroste? Nu, n- 
ar fi putut. 

De durere și de jale i s-a făcut rău. S-a culcat și spre sfârşitul zilei abia își mai dădea seama de 
cele întâmplate. Și-a adunat ultimele puteri, l-a chemat pe fiul său și pe noră-sa și le-a spus cu o 
voce slabă: 

— Copiii mei, starostele vrea să vă distrugă, voi nu mai puteţi zăbovi aici nicio clipă, îngropați- 
mă și fugiți cât mai repede și cât mai departe. 

Acestea au fost ultimele ei cuvinte. 

Da-şuan împreună cu soţia şi-a înmormântat mama, au strâns în grabă câteva lucruri și au fugit 
spre munții cei mai îndepărtați, unde starostele nu-i putea găsi. 

Multe suferinţe au avut de îndurat până au ajuns la Muntele cel înalt. 

N-a apucat Da-șuan şi soția sa să facă decât câţiva paşi și s-a şi stârnit un vânt puternic şi un 
Dragon Verde, arătându-și dinţii și mișcându-și ghearele, s-a apropiat de ei: 

— Nu te teme, Da-șuan, a strigat femeia și l-a apărat pe soț cu fiinţa ei, iar de pe jos a luat o 
piatră, şi a aruncat-o drept în ochii monstrului. Un strigăt îngrozitor a zguduit pământul și cerul. Şi 
în aceeaşi clipă s-a oprit vântul, iar din Dragonul Verde n-a rămas nicio urmă. 

— Ah! a exclamat Da-şuan, niciodată nu mi-a fost așa de frică. 

Pe faţa femeii a trecut o umbră ușoară, s-a întors brusc spre soţul ei şi a spus: 

— Te căiești că ţi-ai legat soarta de a mea? Atunci întoarce-te în satul tău, eu nu te împiedic. 

— Ce-i cu tine? a început să se dezvinovăţească Da-şuan. 

Dar femeia s-a desprins de la pământ şi s-a înălțat repede, repede în văzduh. 

Da-şuan s-a repezit spre ea, dar şi-a zdrobit unghiile, căţărându-se până-n vârful muntelui şi tot 
n-a reușit să o ajungă. 

Trecuseră trei ani, şi Da-şuan după ce se întorsese în sat tot timpul o căuta pe frumoasa sa soție. 
Peste munţi și văi au trecut picioarele lui. Pietrele l-au rănit, ghimpi i-au sfâşiat hainele, iar tânărul 
tot mergea și mergea, în speranţa că o s-o mai vadă măcar o dată pe femeia care i-a făcut atâta bine 
şi pe care el o îndrăgise atât de mult. 

Disperat s-a aruncat în apă, preferind să moară decât să mai trăiască aşa. 

— Înoată mai cu curaj, băiete — a auzit el deodată o voce cunoscută — privește înainte, te 
aşteaptă fericirea. 

Da-şuan a întors capul şi a zărit-o pe bătrâna cerşetoare pe mal, cea care i-a dăruit cândva 
găinuşa pestriță, îi făcea acum semne cu mâna. 

Cuvintele ei l-au îmbărbătat pe Da-șuan și nici n-a clipit și s-a și trezit pe malul celălalt. Când s-a 
uitat înapoi bătrâna nu mai era. 

În faţa lui răsărise ca din pământ un tigru uriaş. Îngheţase de frică, nici n-avea unde să fugă, dar 
la urma urmei de ce ar fugi? Iubita lui soţie nu era acolo, cerșetoarea îşi bătuse joc de el. 

Deodată l-a părăsit frica, s-a uitat plin de curaj la tigru şi i-a zis: 

— Tigrule, tigrule, înainte de a mă înghiţi, spune-mi n-ai văzut undeva pe soţia mea? S-au 
împlinit trei ani de când o caut şi nu dau nicăieri de ea. 


Tigrul a deschis gura și tânărul a văzut că în gura tigrului era soția lui. Da-şuan a uitat cu totul că 
în faţa lui stă un tigru, l-a apucat de colţi și a sărit drept în gura tigrului. Tigrul a început să 
împietrească şi s-a preschimbat treptat într-un munte mare. Tigrul a rămas pe malul râului cu gura 
deschisă, iar în gura lui a locuit Da-șuan cu soția lui. 

Au avut copii şi nepoți şi a apărut acolo un sat întreg. 

Acum înţelegeți de ce acest sat se numește „Locuinţa din gura tigrului”. 


Floarea Ţan Tzi 
poveste chineză 


La apus de satul Sahechişuan, lângă malul unui râu, se află o vâlcea. Aici înfloresc pomi 
fructiferi; odinioară însă ea era acoperită de frunze mari şi verzi de ţan tzî. Ţan tzi înflorește rar și 
nu-i este dat oricui să vadă florile ei mari și uimitor de frumoase. 

Pe vremea aceea puteai să întâlnești în sat o fată cu numele Tai-e. Trăia împreună cu mama ei 
într-o cocioabă, în sărăcie şi frig. Nu avea deloc pământ. Mama ei, o bătrână de şaizeci de ani, nu 
mai vedea bine, aşa încât singurul câştig în casă îl aducea muncind Tai-e. Fetei îi mersese vestea de 
țesătoare iscusită. Nici în împrejurimi şi nici pe meleagurile mai îndepărtate nu exista nimeni s-o 
întreacă. Singură își făcea modelele de broderii, care nu semănau deloc cu cele pe care le brodau de 
obicei celelalte; în mâinile ei lâna înflorea In culori vii. 

Munca lui Tai-e era foarte căutată: de câte ori o fată bogată se mărita, o ruga pe Tai-e să-i 
brodeze podoabele de nuntă. Dacă vreun flăcău cu stare se însura, Tai-e era aceea care îi împodobea 
veşmintele. Tai-e trudea zi și noapte. Se trezea odată cu răsăritul soarelui și nu se odihnea până la 
cea de a patra strajă. 

Mama ei se întrista văzând-o cum munceşte din greu și o ruga întruna: 

— Culcă-te, Tai-e! Dar Tai-e râdea. 

— Nu sunt obosită, mamă, iată am și terminat de cusut aceste flori. 

Mama o asculta și ofta din greu. Și ea brodase cândva flori și știa că nu-i o muncă uşoară. 
Stătuse zi şi noapte aplecată deasupra gherghefului până când începuse să-şi piardă vederea şi 
spatele i se încovoiase tot mai mult. Cu toate că Tai-e lucra din zori şi până-n noapte, câștigul ei de- 
abia le ajungea pentru mâncare, iar la haine noi nici nu puteau să viseze. Tai-e umbla într-o rochie şi 
aceea din pânză groasă. Dar cu toate acestea, era o fată frumoasă, gingașă și toți tinerii o plăceau, 
sosind în casa ei unul după altul. Tai-e şi-a ales singură logodnicul şi a spus tuturor: 

— Este un om cu suflet şi înţelept, gândim într-un gând, cât despre faptul că este sărac sau bogat 
nici nu încape vorba. 

Tânărul a luat cu dijmă de la boier un petic de pământ în satul lor. Era un flăcău înalt şi bine 
făcut, chiar frumos. Familia fetei și a băiatului s-au înţeles să facă nunta în primăvară. 

Mama lui Tai-e nu credea că va putea să-i facă fetei zestre de nuntă. 

— Nu te mai necăji, mamă, voi îmbrăca rochia veche, o liniștea Tai-e. 

Dar sufletul îi era greu. La şaptesprezece ani oricui îi place să arate cât mai frumos. 

Înainte de nuntă, Tai-e s-a dus la râu ca să-și spele rochia. Și atât era de rărită pânza, încât atunci 
când fata a bătut-o pe pietre i s-a rupt în mână. Fata s-a uitat la zdrenţele ei și oftând a spus: 

— Tot felul de haine cos: și de mătase, şi din atlas, şi din tafta, iar pentru mine nici măcar o 
rochie simplă. 

Nu a terminat bine de spus aceste cuvinte, și în frunzele de Ţan-tzi s-a auzit un foșnet: „Șa, şa.” 
Desigur este vântul s-a gândit fata. A întors capul şi a privit în jur. În spatele ei stătea o femeie 
frumoasă. Tai-e a tresărit. Femeia nu semăna a om obişnuit. Faţa-i strălucea ca o rază de soare, iar 
în mâini ţinea o rochie bogat împodobită. 

— la-o, fetiţo, şi îmbrac-o! i-a spus femeia cu un zâmbet. 

Tai-e s-a uitat la ea mulțumită, s-a ridicat și dând din cap a spus: 


— Mai bine păstreaz-o pentru tine! 

Atunci femeia singură a îmbrăcat-o cu rochia şi i-a spus: 

— Acum ai cu ce să te îmbraci, nu mai fi tristă! Când rochia se va murdări încălzește-o puţin la 
foc şi din nou va fi nouă. 

Spunându-i toate acestea, femeia a ajutat-o pe Tai-e să se înveşmânteze. Tai-e și-a privit rochia; 
nici lungă, nici scurtă, nici largă, nici strâmtă — chiar pe măsură. A ridicat capul pentru a-i mulțumi 
femeii, dar aceasta dispăruse. Nici umbră nu mai era. 

A privit în jur, în față. 

„Hua, hua” curgea râul; în spate erau florile de Ţan-tzi cât vedeai cu ochii. „Şa, șa” foșneau 
frunzele de Ţan-tzi și parcă șopteau: 

— Poart-o sănătoasă, fetiţo, o meriţi! 

Tai-e s-a frecat la ochi, a privit împrejur, dar nu a văzut pe nimeni. După aceea, așezându-se 
lângă râu se apucă din nou de spălat. În noua rochie Tai-e arăta și mai frumoasă. Au venit 
sărbătorile Anului Nou. Fata a aprins focul în cuptor, şi-a dat jos îmbrăcămintea. Și a aruncat-o în 
flăcări. Mama a încercat să se întindă pentru a o scoate, dar deja focul a cuprins rochia din toate 
părțile. 

— Tai-e, ţi-ai ieșit din minţi? a strigat ea speriată. 

Tai-e râdea. 

— Așteaptă, mamă, ȘI ai să vezi. Focul ardea cu flăcări mari, iar Tai-e, fără să se grăbească, a 
scos rochia. 

— Din ce material fermecat este rochia? a întrebat-o uimită mama. 

Și într-adevăr, nici mătasea, nici atlasul nu au o asemenea strălucire şi nu au atâta gingășie. 
Trebuia numai să o atingi uşor pentru ca florile brodate să-și schimbe culoarea devenind când roşii, 
când violete, iar fluturii perechi care se roteau deasupra florilor începeau să strălucească în toate 
culorile curcubeului. 

Mama, privind îmbrăcămintea, iar după aceea fiica, i-a spus cu veselie: 

— Tai-e, când îmbraci această podoabă devii mai frumoasă decât zeițele cereşti! 

A venit şi prima zi a Noului An. Tradițiile nu îngăduiau să se lucreze în această zi. Tai-e și-a lăsat 
treburile şi a ieșit cu prietenele pe uliţă. Flăcăii nu puteau să-şi mai ia ochii de la ea şi nu înțelegeau 
ce-i atrage mai mult podoabele ei strălucitoare sau Tai-e însăşi. 

Dar cine putea şti că din această zi vor începe toate nefericirile ei! 

În satul Sahecijuan trăia un moșier poreclit „Zgârcitul”. Avea Zgârcitul un băiat și o fată. Fata se 
pregătea să se mărite. Fiul său, care semăna cu o maimuţă, nu era iubit în sat. Oamenii chiar în față 
îi spuneau: „Maimuţa Vicleană”. 

A văzut „Maimuţa Vicleană” pe Tai-e la plimbare şi ca şi o muscă după miere i-a luat urma până 
la poartă fără să mai plece de acolo. 

— Tai-e a noastră are deja un logodnic, i-a spus mama fetei. 

— Nu are niciun rost să-ți faci vise în plină zi, a adăugat mânioasă Tai-e. 

A înţeles „Maimuţa Vicleană” că-i scapă fericirea din mâini și a spus cu răutate: 

— O să vedem dacă o să izbuteşti să scapi de mine. 

S-a întors şi a plecat gândind în sinea lui: „Trebuie să o aduc cât mai repede în casa noastră, 
atunci n-o să mai poată face nimic”. 

S-a întors acasă și văzându-l pe tatăl său clipind din ochi s-a apropiat de el și i-a spus: 

— Tată, surioara se mărită, ar trebui ca pentru nuntă să-i pregăteşti un costum frumos împodobit. 

Zgârcitul și-a privit fiul şi l-a întrebat: 

— Dar cât mă va costa? 

— Eu deja am şi aranjat totul, a răspuns repede Maimuţa Vicleană. La noi în sat este o fată pe 
nume Tai-e, o mare meșteră. Să o chemăm la noi în casă şi numai pentru mâncare va face totul. 

Și-a ascultat moșierul fiul, a cântărit în gând și a spus: 


— Da, şi putem să-i dăm şi mâncare mai proastă. Zgârcitul s-a nimerit a fi fratele prefectului şi 
când Tai-e n-a vrut să meargă de bună voie, au dus-o cu forța. 

Zestrea de nuntă era deja gata, iar pe Tai-e tot n-o lăsau să plece din casa moşierului. Maimuţa 
Vicleană zi şi noapte se tot ţinea după ea. 

Când venea mai aproape de fată, strălucirea pe care o împrăștiau hainele ei îl orbea și începea să 
i se învârtă capul. 

Trecu luna ianuarie, trecu și februarie, caișii înfloriră, și ziua stabilită pentru nunta lui Tai-e și a 
iubitului ei trecu și ea. Se închiseseră porțile după Tai-e în casa moşierului cu pereţi înalți şi Tai-e 
dispăruse ca într-un ocean imens. „Cum să fac să mă văd cu iubitul?” se gândea ea. Cum să scap din 
mâinile Maimuţei Viclene?” 

Oamenii, care slujeau în casa Zgârcitului, lucrau până târziu şi numai la miezul nopții se 
pregăteau de culcare. 

Când în casă se liniștea totul, Tai-e lua o bucată de atlas și se apuca de lucru. Acul îi înțepa 
degetele, aţa era udă de lacrimi, dar ea nu se întrerupea din cusut decât la cântatul cocoșilor. 
Ascundea repede lucrul ei şi din nou se apuca de hainele de nuntă ale fetei Zgârcitului. Aşa a trecut 
încă o lună şi Tai-e a terminat de cusut. Pe cerul albastru sclipeau stele, pluteau nori albi, iar sub ei 
într-o luncă înverzită unde creșteau Țan-tzi stătea o fată, aceasta fiind chiar Tai-e. Ea ridica mâna 
arătând marginea îndepărtată a cerului. Privea Tai-e tabloul cusut de ea şi se gândea: „Va vedea 
tabloul și desigur va înţelege gândurile mele. Poate va veni în luncă și mă va aștepta. Trebuie numai 
să mă strecor din această casă întunecată şi împreună vom fugi la marginea lumii. Dar cum să-mi 
caut logodnicul, cum să ajungă la el gândurile mele?” 

În timp ce Tai-e se gândea, ușa se deschise cu zgomot și în cameră năvăliră Maimuţa Vicleană cu 
slugile. Ochii lui se opriră asupra tabloului. Când l-a ridicat, pânza s-a cutremurat, stelele cusute pe 
ea s-au aprins, norii albi au început să miște, firele de Țan-tzi au înflorit, iar frumoasa fată a prins și 
ea viaţă. Fiul moșşierului a privit tabloul și i s-a părut că a nimerit în îndepărtata ţară a nemuritorilor. 
Oamenii care au venit împreună cu Maimuţa Vicleană au strigat într-un glas: 

— Aceasta este o adevărată minune. 

Maimuţa Vicleană a luat repede tabloul cusut şi l-a dus Zgârcitului. L-a privit, l-a tot privit 
moșierul și a spus: 

— De bun este bun, dar păcat că Țan-tzi nu înfloresc. Chemaţi-o aici pe Tai-e. 

Zgârcitul văzând-o pe Tai-e a strigat supărat: 

— Cine ţi-a permis să coşi aşa ceva? Te țin de milă în casa mea. Trebuie să coși pentru mine, dar 
nu astfel de tablouri. Aici Țan-tzi trebuie să înflorească. 

Pentru ca Țan-tzi să înflorească — s-a gândit Tai-e — este un chin pentru om. 

Zgârcitul s-a supărat şi mai tare şi a urlat: 

— Ai auzit sau nu? De ce taci? Fata s-a gândit și a spus: 

— Domnule, doriţi să vă fac un tablou cu Țan-tzi înflorite? Pot să-l cos, dar dați-mi voie să 
privesc cum înfloresc ele. Am auzit că la miezul nopții, când bate cea de a treia strajă, în luncă 
uneori se deschid bobocii de Țan-tzi. 

„Numai de m-ar lăsa, iar de acolo voi fugi cu logodnicul meu” s-a gândit fata. 

A privi cum înfloreşte Țan-tzî nu costă bani. Maimuţa Vicleană totuşi a spus: 

— Tată, să meargă și oamenii să o păzească să nu fugă. 

— Să nu te gândeşti cumva să fugi! Cum vei coase florile de Țan-tzi imediat îţi voi da drumul 
acasă, a adăugat Zgârcitul. 

În noaptea următoare a pus să o urmărească pe Tai-e sluga sa cea mai credincioasă. 

Mergea Tai-e și se gândea: 

— Oare nu-mi va fi dat să-mi întâlnesc logodnicul? A păşit în luncă, numai luna lumina frunzele 
mari Şi bătea un vânt rece. 

Lacrimi mari curgeau din ochii fetei. Deodată din luncă au început să se ridice globuri de foc. 
Tai-e nu s-a speriat deloc, a înţeles imediat că acestea sunt semnele acelei femei care i-a dat rochia. 


Data trecută ea a dispărut atât de repede, încât Tai-e n-a reușit măcar să-i mulțumească. „Ce bine ar 
fi dacă din nou m-aș întâlni cu ea...” 

Numai ce s-a gândit Tai-e, că s-a şi auzit un zgomot, întreaga luncă s-a luminat şi drept deasupra 
ei s-a înălțat soarele, iar Țan-tzi au început să se întindă, să crească, s-au făcut mari și înalte, iar pe 
una din ele s-a deschis o floare mare de la care se împrăștiau raze aurii în toate părțile. Iar în 
mijlocul florii stătea zâmbind femeia aceea neobișnuită. Tai-e a vrut să fugă înspre ea, dar un glas a 
strigat: „Ai-ia” și totul a dispărut. 

Fusese ţipătul slugii care strigase înspăimântată. Îşi ştergea ochii cu amândouă mâinile, dar mai 
mult nu a putut vedea, fiind orbit de lumina puternică. 

Lunca a luat din nou înfăţişarea dinainte. Tot la fel bătea vântul rece, tot la fel lumina luna 
frunzele de Ţan-tzi. Sluga și-a venit în fire şi a grăbit-o pe Tai-e să meargă acasă. Au trecut câteva 
zile, fata a cusut floarea de Țan-tzi, dar Zgârcitul nici aşa nu i-a dat drumul. 

El auzise că omul, care a văzut un Ţan-tzi înflorit, aduce în casă fericire și a trimis-o pe Tai-e să 
aducă în casă o floare de Ţan-tzi. 

— Am vrut să aduc floarea, dar m-a împiedicat s-o rup sluga dumneavoastră. Daţi-mi drumul 
singură, eu voi găsi floarea şi mă voi întoarce acasă. 

Maimuţa Vicleană a încercat să-și oprească tatăl de la nesăbuinţă, dar Zgârcitul își dorea atât de 
mult floarea fermecată, încât i-a dat voie lui Tai-e să meargă singură. 

În aceeaşi seară, Tai-e s-a îndreptat spre luncă și de atunci nu s-a mai întors în casa moșierului. 
Unii spuneau că ea a plecat cu zâna nemuritoare, ocrotitoarea florilor. Din acea vreme în lunca în 
care creşteau Țan-tzi a rămas numai pământ pustiu. 

Alții spuneau că Tai-e a fugit cu logodnicul ei. E adevărat că din aceeaşi seară a dispărut şi 
logodnicul ei. 

Zgârcitul a trimis oameni să-i caute pretutindeni, dar ei n-au dat nici măcar de urmele lor. 


Vasul fermecat 
poveste chineză 


A fost odată un tânăr care se numea Van Lao-da, adică Van cel în vârstă. Într-o zi, Van Lao-da a 
rugat vecinii să vină să-l ajute să zidească un perete de lut. 

A început el să sape pământul, şi a dat peste un vas mare înverzit de vreme. L-a privit — era un 
vas obișnuit, numai când a scuturat din el pământul, vasul a sunat oarecum neobișnuit: „vava”. S-au 
mirat consătenii și s-au apropiat îngrămădindu-se. Dar în acest timp pălăria de pe capul lui Van Lao- 
da a zburat drept în vas. Țăranul, fără să se gândească, a băgat mâna în vas şi şi-a scos pălăria. A 
vrut să și-o pună pe cap, când privind în vas a văzut că mai era una la fel. A scos-o dar în locul ei a 
apărut alta; şi aşa una după alta a scos nouăzeci şi nouă de pălării, iar împreună cu aceea care era pe 
capul lui Van s-au strâns o sută de pălării, o întreagă grămadă. Van Lao-da și ceilalți săteni s-au 
mirat Şi s-au bucurat, apoi au luat vasul şi pălăriile și au cărat totul în casă. 

Chiar atunci era anotimpul cel mai călduros și toţi aveau nevoie de pălării de soare. S-a hotărât 
Van împreună cu toți vecinii, care l-au ajutat, să-şi cheme toți consătenii și să dăruiască fiecăruia 
câte o pălărie. Așa au și făcut. Mulţumiţi, ţăranii s-au împrăștiat. 

Dar în satul lor trăia un moșier poreclit „Nesătulul”. Auzind el despre Vasul fermecat, a început 
să se gândească cum să facă să fie al lui. 

— Acest vas fermecat este o bogăţie a familiei noastre și Van Lao-da cu ajutorul cuiva l-a furat 
din casa mea, a zis fără să stea pe gânduri moșierul şi şi-a trimis slugile la țăran după vas. 

Van Lao-da desigur nu a vrut să dea vasul. Nesătulului nu i-a rămas altceva de făcut decât să se 
adreseze cu o plângere la prefect. Acesta îi era prieten. 


Auzind prefectul plângerea Nesătulului despre vasul fermecat, şi lui i-au scăpărat ochii. În 
aceeași după amiază, a pregătit mandatul de arestare, a poruncit să fie adus la închisoare Van Lao- 
da împreună cu consătenii săi, şi să i se aducă vasul fermecat. 

Istoria cu vasul fermecat a răscolit întregul oraş. Doritori de a-l privi erau atâţia, încât n-au mai 
avut loc în sala de judecată şi s-au înghesuit afară astfel încât nici măcar un firicel de apă n-ar fi 
avut pe unde să mai răzbată. 

Chiar și bătrânul şi bolnavul tată al prefectului auzind despre vasul fermecat, şchiopătând şi 
împiedicându-se, s-a târât până în sala de judecată. Strecurându-se prin mulțime, s-a apropiat de 
vas. S-a împiedicat de o cărămidă și ca o căpăţână de ceapă a căzut în vas. 

Prefectul, lăsând deoparte desfășurarea procesului, s-a aruncat spre vas ca să-şi scoată tatăl. L-a 
scos, dar în locul lui a apărut un alt bătrân. L-a scos și pe acesta, dar în vas a apărut altul și așa, unul 
după altul, a scos nouăzeci și nouă de bătrâni la fel. lar din vas, întinzând gâtul, privea încă unul. 

Acum marele prefect avea o sută de taţi, care stăteau în marea sală și chiar el însuși nu putea să- 
şi dea seama care din ei era cel adevărat. 

— Ha! Ha! Prefectul nostru are cam mulţi taţi — au hohotit cei din sala de judecată și tot 
poporul care s-a strâns să privească minunea. lar prefectul, care se gândise cum să facă să pună 
mâna pe vasul fermecat, văzând nouăzeci și nouă de bătrâni și auzind cum mulțimea râdea de el mai 
că n-a murit de ruşine, apoi s-a înfuriat încât faţa îi era pământie şi a strigat de a tunat sala: 

— Mişeilor! Plecaţi de aici! Plecaţi! Plecaţi! Plecaţi! și a dat ordin să bată tobele şi să se 
întrerupă ședința de judecată. 

Moşierul cu jalba sa nu mai știa ce să facă, clipea din ochi, şi-a lăsat capul între umeri și ca un 
iepure a şters-o. Slugile au alungat mulțimea. 

Iar prefectul cu taţii săi şi cu vasul au trecut în sala vecină. Seara, întreaga familie a prefectului 
socotindu-i și pe cei o sută de taţi s-au strâns în jurul vasului. Toţi au deschis ochii mari și se 
pregăteau să privească cum din vas se vor împrăștia bogăţiile. 

A aruncat prefectul un lingou de aur în vas. Apoi s-a aplecat după el — dar, lucru ciudat! Vasul 
era gol. Lingoul ca şi cum n-ar fi fost. Prefectul se îngrijorase şi a poruncit soţiei să aducă o 
lumânare ca să aibă lumină. 

Cui i-ar fi putut trece prin minte că soţia sa va fi atât de neatentă încât luminarea îi va aluneca 
din mână și va cădea în vas. În aceeaşi clipă în vas s-a auzit un zgomot: „bum! bum!” şi a apărut un 
fum negru şi des, iar după aceea s-a ridicat flacăra. De spaimă, prefectul și cei ai casei nici n-au 
putut să clipească din ochi; nici să deschidă gura. Focul a cuprins întreaga casă. 

Toţi îl urau pe marele prefect şi când oamenii au văzut că arde judecătoria, toți au bătut din 
palme şi au strigat de bucurie. 

Nimeni nu dorea să meargă să stingă focul, iar focul ardea totul; limbile de foc au cuprins din 
toate părțile casa şi din judecătorie n-a mai rămas decât scrumul. 

A ars și prefectul împreună cu cei ai casei. Numai vasul fermecat stătea nevătămat printre 
rămăşiţele arzânde și ţigle. 


Impăratul care călătorea prin munți 
poveste chineză 


A fost odată un împărat căruia îi plăcea foarte mult să cutreiere munţii şi câmpiile împărăției 
sale. În fiecare an pleca împreună cu suita sa în călătorie, iar poporul trebuia să-i hrănească și să 
împlinească toate voile împăratului şi ale curtenilor săi. 

Auzi împăratul că în luiao sunt locuri foarte frumoase şi hotărî să plece într-acolo. 

S-a poruncit îndată ca în împrejurimile luiao să se sape optsprezece eleşteie, iar deasupra lor să 
fie ridicate optsprezece poduri; malurile trebuiau arate ca mătasea brodată cu flori. Dacă eleşteiele 
şi podurile vor fi rău construite atunci toți guvernatorii din ţinuturi şi, împreună cu ei, toată 


populaţia, vor fi aspru pedepsiţi. 

Când împăratul se încruntă slugile încep să tremure. Guvernatorii începură să-i grăbească pe 
ispravnici şi aceştia pe muncitori. 

Din fiecare familie a fost luat câte un bărbat pentru lucrări, în fiecare casă o fată trebuia să 
brodeze flori şi pe deasupra fiecare familie trebuia să dea bani și provizii pentru slugile împăratului 
şi pentru alte cheltuieli. 

Poporul trăia în mizerie şi era lihnit de foame. De unde să mai ia alte provizii şi bani? 

Oamenii începură să se ajute, dar nu putură să născocească nimic și mulți se hotărâră să fugă din 
acele locuri. 

— Fuga nu duce la nimic, a spus atunci un țăran isteț. M-am gândit la ceva. Să hotărască toți 
dacă este bun planul meu. 

Când țăranul le povesti ce pusese la cale se bucurară cu toţii şi strigară într-un glas: 

— Este bun planul tău. 

A doua zi, țăranul cel înțelept împreună cu toți ceilalți se duse la prefect și îi spuse că obștea vrea 
să ia pe seama ei construirea celor optsprezece poduri și eleşteie cu malurile înveșmântate în flori. 

În acest timp, prefectul nu-și mai găsea locul. 

Împăratul ordonă să se construiască podurile și să se sape eleşteiele, dar nu explică cum să se 
facă toate astea: optsprezece poduri suspendate, mai treacă meargă, se pot construi, dar ce fel de 
eleşteie cu malurile smălțate cu flori, nu aveau habar. 

Prefectul se bucură că ţăranul voia să ia totul pe seama lui; îi dădu un răgaz de trei luni şi-l mai şi 
amenință că dacă nu va face treabă bună capul îi va cădea de pe umeri. 

Țăranul cel înţelept își aduse constructorii lângă un râuleț ce curgea pe lângă lanţul de munţi care 
atingea cerul şi începu să lucreze. 

Oamenii afânară lutul de pe malul râulețului, aruncară seminţe de iarbă, şi pe drumul care trecea 
pe lângă malurile râului săpară optsprezece gropi. Pe margine puseră niște plăci de piatră. Când 
priveai de departe vedeai optsprezece poduri. Trecură câteva zile. Pe malurile eleşteielor crescu 
iarbă deasă și înfloriră floricele galbene. De departe părea un adevărat covor de peruzea brodat cu 
flori mari. Țăranii construiră și cele optsprezece poduri. De îndată prefectul îl invită pe împărat să 
viziteze luiao. 

Împăratul demult auzise că în Iuiao sunt lanţuri de munţi ce ating cerul şi se hotărî să se urce 
chiar până-n vârf şi să admire cele optsprezece poduri şi eleşteiele cu malurile pline de flori. 

Litiera în care se afla împăratul era purtată tocmai de ţăranul cel înţelept şi de prietenul lui. Ei o 
purtau astfel încât împăratul să nu privească în sus, ci în Jos şi pe deasupra legănau litiera, în așa fel 
încât împăratul de abia se putea ţine în ea. Împăratul vedea cum pământul rămânea departe jos, iar 
în faţa lui se ridicau munţi înalți acoperiţi de nori și ceaţă. Purtătorii litierei mergeau pe cărări 
şerpuite de munte, litiera se legăna și împăratul era tot mai înfricoşat. Nemaiputând să rabde 
întrebă: 

— Mai avem mult până-n vârf? 

— Nu încă, abia am ajuns până la mijlocul urcuşului, răspunse râzând țăranul. 

De frică împăratul nu înţelegea nimic, dar auzind că a ajuns numai până la mijlocul urcuşului se 
tulbură şi mai mult. Culii mergeau înainte iar împăratul chinuit de dureri stătea ghemuit și se temea 
să se miște. 

În sfârșit, ajunseră în vârf. Țăranul înțelept îi spuse împăratului: 

— Dacă te uiţi de aici în jos vei vedea cele optsprezece poduri şi eleşteiele cu malurile 
împodobite. Dar de pe muntele care străpunge cerul priveliştea este mult mai frumoasă decât de pe 
muntele care atinge cerul. Împăratul, ameţit de un asemenea urcuș, vedea negru și abia putea să 
deschidă ochii. 

Într-adevăr sub munte erau optsprezece poduri şi eleșteiele, iar malurile lor erau presărate cu 
flori. 

— Minunat. E minunat, dădea din cap împăratul. 


— Muntele care atinge cerul este cel mai scund din luiao. De pe el nu se vede chiar aşa de bine. 
Iată, acum ne vom cățăra pe muntele-ce-străpunge-cerul; de acolo priveliştea va fi cu adevărat 
frumoasă. 

„Dacă pe acesta care este scund abia, abia am rezistat de unde să mai am putere să urc pe cel mai 
înalt?” se gândi împăratul şi spuse cu glas tare: 

— Nu-i nevoie, și de aici se vede destul de bine. Este minunat, minunat, optsprezece poduri 
suspendate şi malurile înflorite. Bine! Bine! 

Întorcându-se în capitală împăratul lăudă peste tot cele optsprezece poduri și malurile smălțate 
cu flori ale eleşteielor pe care le-a văzut în ținutul Iuiao. Ispravnicul și prefectul fură avansați în 
grad pentru strădania lor. 


Cum a făcut rost A-san de bunătăţi pentru anul nou 
poveste chineză 


În familia lui A-san erau numai două persoane: A-san şi soţia lui. Din zori şi până-n noapte soţii 
lucrau, dar trăiau în sărăcie, de azi pe mâine, și așa își duceau zilele fără să fie mulțumiți. 

Într-o zi, în preajma Anului Nou, A-san a intrat la vecinul bogat și a privit cu jind la familia 
vecinului care era în toiul pregătirilor pentru sărbători, făcea plăcinte rotunde, făcea brânză din soia, 
prăjea carne. 

A-san s-a întristat, amintindu-și că acasă nu avea nici măcar un pumn de boabe. Se înapoie trist 
acasă şi îi spuse soției: 

— Vecinii pregătesc tot felul de bunătăţi pentru Anul Nou, iar noi nu avem nici din ce să facem 
brânză de soia. Cu ce vom face praznicul pentru strămoși? 

— Așa e! Dacă nu vom avea grijă de strămoși, e rău. Trebuie neapărat să facem ceva, îi răspunse 
soţia. 

Amândoi se tot frământau și deodată soţia îi zise: 

— Ştiu ce avem de făcut. Poți să te prefaci că eşti mort? Dacă vei putea, atunci vom avea 
bunătăţi de sărbători. 

— Nu înţeleg — s-a mirat A-san — pentru ce să mă prefac mort? 

— Bine, răspunse soția, vei înţelege. Iar acum ascultă ce trebuie să faci. Mâine, înainte de a se 
lumina, culcă-te lângă prag și prefă-te că ai murit. Voi chema călugărul, care va veni cu siguranță. 
Vei vedea cât îl voi păcăli de bine. 

A-san nu înţelese o iotă, dar se hotărâ să-și asculte soţia. 

Călugărul demult pusese ochii pe soția lui A-san şi aştepta cu nerăbdare să moară A-san. 

A doua zi, A-san făcu așa cum îi spuse soţia: se culcă lângă ușă, se acoperi cu plapuma, iar 
alături puse bastonul de bambus — părea mort într-adevăr. 

Călugărul veni curând şi aduse cu el multă carne de porc, brânză de soia, vin, iar sub braţ ţinea 
cartea sfântă, pentru a-i citi lui A-san rugăciunile celor plecaţi în viaţa de-apoi și să-i facă 
pomenirea. 

Soția lui A-san plângea și se văita jalnic: 

— Ah, sărmanul meu soţ, cui m-ai lăsat? Oare niciodată nu te vei mai întoarce? Vai, sărmana de 
mine. Cui îi va fi milă de mine? Cine mă va mai mângâia? 

Călugărul o auzi și crezu că spune așa ca să priceapă el. Deschise cartea și începu să citească: 

— Amitofo, Amitofo!*7 Cui îi va fi milă de ea? Mie îmi va fi milă. 

— Amitofo, Amitofo! Cine o va mângâia? Eu o voi mângâia. 

ŞI, în timp ce citea îi făcea cu ochiul soţiei lui A-san, dar ea continuă: 

— O, scumpul meu soţ, întoarce-te şi bate-l pe acest călugăr prost şi păcătos. 

A-san, cum auzi vorbele soției aruncă plapuma cât colo, luă băţul şi începu să dea în călugăr. 
Călugărul abia reuși să o ia la sănătoasa. Toate bunătăţile i-au rămas lui A-san și soției lui, care au 
petrecut în veselie Anul Nou. 


Coşul cu cicade 
poveste chineză 


La Pekin, zidul Oraşului Interzis avea la colțuri patru turnuri minunate. Plimbând-se pe lângă 
zidurile orașului sau pe malurile canalului, locuitorii Pekinului și astăzi încetinesc fără să-şi dea 
seama paşii ŞI admiră turnurile. Cu cât omul le priveşte mai mult, cu atât turnurile te farmecă prin 
jocul culorilor și al liniilor, aproape că nu-ţi vine să crezi că turnurile sunt făcute din lemn obișnuit, 
cărămidă şi piatră. 

Se ştie că aceste turnuri sunt susținute de nouă-optsprezece stâlpi şi șaptezeci și două de bârne. 

Iată legenda acestor turnuri: 

Într-o noapte, împăratul a avut un vis. În vis văzuse zidul orașului, iar la colţurile zidului patru 
turnuri minunate Și vru să construiască asemenea turnuri. Când se trezi porunci curtenilor, care se 
ocupau de construcţii, să facă la colțurile zidului Oraşului Interzis patru turnuri aşa cum visase. 
Curtenii îl ascultară și chemară pe toţi meșterii de la curte: pietrari, tâmplari; le porunciră să 
construiască patru turnuri fiecare cu nouă-optsprezece stâlpi și șaptezeci şi două de bârne, cum erau 
turnurile visate de împărat. Dacă le vor construi bine, vor fi răsplătiți, dacă nu, îi va aştepta o 
pedeapsă cruntă. 

Au ascultat cei opt meșteri dorinţa împăratului și s-au bucurat la început, sperând că se vor 
îmbogăţi. Fără să stea mult pe gânduri, primul meşter s-a apucat de treabă. 

— Cu cât turnurile vor fi mai stranii, cu atât îi va plăcea mai mult împăratului. 

Se sfătui cu lucrătorii şi le porunci să se străduiască, să nu facă economie de materiale şi să 
construiască niște turnuri măreţe și bogate. Nu trecură nici trei luni și meșterul se duse la împărat 
să-i arate ce-au făcut. Meşterul era sigur că împăratul va fi mulțumit. Nici nu i-a trecut prin cap că 
împăratul va arunca o privire şi va porunci să-l omoare. 

Cel de-al doilea meşter s-a apucat și el repede de treabă şi a poruncit constructorilor să facă totul 
artistic şi delicat și într-adevăr turnurile au ieșit mai frumoase decât prima dată. Nimeni n-a bănuit 
că împăratul va arunca o privire şi va porunci ca şi al doilea meşter să fie omorât. 

Aşa mergeau lucrurile; construiau turnurile, împăratului tot nu-i plăceau, iar construiau și tot era 
nemulțumit. Astfel, rând pe rând, au fost uciși şapte meşteri de la curte. A venit și rândul ultimului 
meşter să se apuce de treabă. 

„Nu-mi voi putea păstra capul” se gândea el, dar cu toate astea, s-a apucat imediat de treabă și a 
căutat să ia pe cei mai buni lucrători. Meşterul era tare trist, avea ceva pe suflet — nici nu mânca, 
nici nu dormea, iar lucrătorii lui încruntau trişti sprâncenele. 

Se apropia termenul de încheiere a lucrărilor. Erau zile călduroase de iulie. Te înăbușeai, iar 
pentru constructori era și mai greu. Nu puteau lucra, topoarele și lopeţile le cădeau din mâini. 
Mâncau puţin şi moţăiau toţi de căldură. Într-una din zile, numai cel mai mic dintre ucenici, Van 
San, nu putea dormi. Deodată Van San a auzit dincolo de poartă cântecul cicadelor*% şi a alergat să 
le privească. Lângă poartă stătea un bătrân cu un băț pe umăr, iar de băț erau agățate coşuleţe cu 
cicade. 

— Toţi sunt atât de mâhniţi, s-a gândit Van San. Să le cumpăr cicade ca să-i mai înveselesc. A 
ales o cicadă și voia s-o pună în primul coşuleţ, dar dintr-o dată a văzut printre ele unele din pai 
roșu. Era un coș frumos și delicat, parcă ar fi fost un turnuleţ. În coșuleţ erau câteva cicade. 

— Cât cereți pentru acest coșuleţ? l-a întrebat băiatul pe bătrân. 

Bătrânul a dat din cap şi a răspuns: 

— Coșuleţul nu se vinde, îl am ca model. 

Tare mult îi plăcea lui Van San coșuleţul și nu-l mai putea lăsa din mână. 

I s-a făcut milă bătrânului și i-a spus: 

— Fi, dacă-ţi place așa de mult, ţi-l dăruiesc, frățioare. Plătește numai pentru cicade. 

Bucuria băiatului n-avea margini! Luă coşuleţul și sărind într-un picior intră în curte. Când se 
întoarse cu banii ca să-i dea bătrânului, bătrânul nu mai era nicăieri. Au început să cânte cicadele și 
s-au trezit toți. 

— Şi aşa avem o povară pe suflet, iar tu ai mai adus cicade ca să neliniștești oamenii, i-a spus 
nemulțumit un meşter tâmplar. 

Băiatul a căzut pe gânduri. 

— Cu tristeţe nu se construiesc turnurile: Uitaţi-vă la acest coşuleţ cu cicade, ce frumos e! le-a 
spus băiatul. 

S-au sculat lucrătorii, s-au uitat cu atenţie la coşuleţ. 

Într-adevăr era un lucru delicat. 

Deodată, unul dintre lucrători a tresărit. Coșuleţul i s-a părut foarte asemănător cu turnurile pe 
care le-a visat împăratul. Cu cât se uita și mai asemănător i se părea turnul cu coşuleţul. Apoi a 
numărat firele de paie și a sărit în sus de bucurie. S-a lovit peste picior cu palma şi a spus: 

— Oare aici nu sunt nouă-optsprezece stâlpi şi șaptezeci și două de bârne? 

S-au bucurat cu toții şi au început să numere firele pe rând. 

— A dat norocul peste noi! 

— Vom construi turnurile la fel cum e coșuleţul şi nu vom greşi nicidecum! 

Așa au şi făcut. Au construit patru turnuri după modelul coşuleţului. 

S-a uitat la ele împăratul şi nu-i venea să creadă. Erau chiar ca în vis. 

Împăratul era foarte mulţumit. 

Constructorii îşi amintesc şi astăzi de această întâmplare și spun: 

— „Protectorul nostru, al meșterilor, Lu Ban ne-a salvat.” 


Tigrul şi șopârla 
poveste chineză 


Tigrul și șopârla erau prieteni buni. Într-o zi, tigrul a vrut să mănânce șopârla și i-a spus: 

— Haide să ne măsurăm puterile şi să vedem care dintre noi este mai puternic și mai priceput. 

Șopârla a înţeles că tigrul se gândea la ceva necurat şi i-a spus: 

— Bine, să ne luăm la întrecere. Dar cine va începe primul? Tu sau eu? 

— Eu voi începe! a răspuns tigrul. 

— Bine! ş-a învoit şopârla. 

— Așteaptă-mă jos la poalele muntelui. Închide ochii, cască botul, iar eu mă voi târî spre tine de 
sus. Încearcă să mă apuci cu dinţii. 

Aşa este mai bine s-a gândit tigrul, voi avea mai puţin de lucru. Voi sta Jos și voi aştepta până 
când ea singură îmi va cădea în gură. 

Tigrul a închis ochii, strângându-se tare. Şi-a întins şira spinării şi s-a așezat la poalele muntelui. 
Șopârla s-a cățărat pe munte, s-a strâns ghem și rotindu-se repede ca o roată și-a dat drumul la vale 
şi a nimerit drept în gura tigrului. 

Tigrul nici n-a avut timp să clipească şi șopârla ajunsese în stomacul lui. Șopârla s-a zbătut în 
stomacul tigrului, i-a sfâşiat toate măruntaiele, apoi i-a perforat burta şi a ieșit. 

Așa a murit tigrul fără să mănânce măcar o șopârlă. 


Barca de trestie 
poveste chineză 


A fost odată un pescar bătrân, care în fiecare zi mergea la râul Tin-Suei-hă să prindă pește. Într-o 
zi a prins un crab de aur şi s-a bucurat foarte mult. Deodată, crabul i-a vorbit cu glas omenesc: 

— Dă-mi drumul, moșule! Eu te voi ajuta şi-ţi voi ajuta și familia. 

Tare mult s-a mirat pescarul, dar a dat drumul crabului care i-a spus: 

— În a şasea zi a celei de a șasea luni, râul Tien Suei-hă va ieși din matca lui. Du-te în desişul de 
trestie, caută o trestie cu capul roșu şi du-o acasă. Când va începe revărsarea apelor aşază această 
trestie pe apă şi ea se va transforma într-o barcă în care vă veţi salva. 

Când crabul a dispărut sub apă, bătrânul s-a îndreptat spre lacul unde creştea trestia, a căutat 
acolo trestia cu capul roşu şi puțin neîncrezător în cuvintele animalului a dus-o acasă. 

În curând a început să crească apa râului. Bătrânul pescar a luat trestia, a așezat-o pe apă şi 
imediat ea s-a prefăcut într-o barcă mare. Bătrânul cu băbuţa lui şi cu fiul lor s-au așezat în barcă și 
s-au lăsat duși de curent. Plutiră ce plutiră și deodată văzură în vârful unui copac un corb care 
croncănea jalnic, fiind cu totul slăbit de foame. A luat bătrânul corbul în barcă și l-a hrănit. Au plutit 
mai departe și au văzut că pe o movilă care de abia mai ieșea din apă stătea o șopârlă cerând 
ajutor... Bătrânul a luat-o şi pe ea în barcă. Au mai mers încă un pic și au văzut un șarpe cu capul 
scos din apă, care de asemenea l-a rugat să-l salveze şi pe el. 

Pescarul I-a luat şi pe el în barcă. După aceea, au auzit un om strigând după ajutor. L-a privit 
bătrânul cu atenţie şi a recunoscut în el pe bogatul Cijana. Acesta le făcea săracilor viaţa grea. Se 
grozăvea și îi înşela pe toți. Și-a adus aminte de toate astea pescarul și a împins mai departe barca, 
nevrând să-l salveze pe bogat. Dar nevestei pescarului, văzând că bogatul Cijana acum arăta jalnic, i 
s-a făcut milă de el, i-a întins un băț de bambus și l-a salvat. 

În curând, apa a scăzut şi bătrânul pescar s-a întors Ia casa lui, iar barca s-a transformat din nou 
în trestie. 

Vestea despre barca de trestie fermecată a ajuns până la împărat, iar el a anunţat în toată 
împărăția: 

— Acel care va aduce la palat barca fermecată va primi un post înalt și va fi trecut în rândurile 
celor mai bune familii ale împărăției. lar dacă deţinătorul nu va da barca îl aşteaptă pedeapsa cu 
moartea. 

A ajuns acest ordin până la urechile bătrânului pescar, care s-a neliniștit. El în întreaga sa viață 
nu a văzut nici măcar un singur demnitar, cum să aibă curajul să apară în fața împăratului? 

În acest timp, ca din întâmplare, a apărut la el bogatul Cijana: 

— Dacă vrei, eu drept mulțumire că mi-ai salvat viața voi da barca împăratului... Acest lucru ne 
va aduce fericire sau nefericire. Le vom împărți împreună. 

Bătrânul pescar i-a dat lui Cijana trestia. A ajuns bogatul Cijana în capitală, a dat împăratului 
barca fermecată şi imediat a fost numit înalt demnitar. Devenind Cijana demnitar, a uitat cu totul de 
bătrânul pescar. Avea o singură grijă, cum să trăiască cât mai bine. Auzind pescarul că Cijana a 
ajuns un mare demnitar şi-a trimis fiul să afle adevărul. 

Cu greu a ajuns tânărul până în capitală şi l-a căutat pe Cijana. Iar acesta a clpit nedumerit din 
ochi şi s-a făcut că nu l-a văzut niciodată pe acest om, l-a învinuit pe nedrept pe tânăr şi a ordonat să 
fie aruncat în temniță. Pentru a nu fi niciun fel de vorbe, Cijana a hotărât să-l nimicească pe tânăr şi 
a ordonat temnicerilor să nu-i dea nimic de mâncare. Cinci zile tânărul n-a pus nimic în gură. Și de 
foame îi vâjâia capul. Deodată a zburat spre închisoare un stol de corbi și s-au aşezat pe gratiile de 
la fereastră. 

Prima pasăre făcea semne din cap, iar tânărul a recunoscut în ea pe corbul căruia i-a salvat viața 
în timpul inundaţiilor. Mare i-a fost mirarea când a văzut că în ciocul fiecărei păsări era ceva 
demâncare. Ele au lăsat tot ce au adus pe pervaz și s-a adunat atâta mâncare, încât tânărul s-a putut 
sătura. 


În fiecare zi corbii îi aduceau mâncare şi el, n-a murit de foame. 

A văzut bogatul Cijana că au trecut zece zile şi tânărul nu a murit de foame. A trimis atunci pe 
omul său ca la noapte să-l omoare pe fiul pescarului. 

Fiul pescarului şedea în închisoare şi nu bănuia nimic. Deodată, în plină zi, de undeva şi-a făcut 
apariţia o şopârlă, era aceea pe care o salvase în timpul inundaţiei. S-a apucat să scormonească 
pământul de sub zid. Ea scormonea pământul, iar tânărul îl căra mai departe şi aşa și-au făcu ei 
drum și au fugit din închisoare. 

Auzind bogatul Cijana că fiul pescarului a fugit, a strâns imediat străjile și le-a trimis în 
urmărirea lui. De abia au ieșit străjerii dincolo de porţile orașului, că pe drum au văzut un şarpe 
uriaş. Șuierând s-a înfășurat în jurul lui Cijana şi l-a mușcat. Aşa a murit bogătașul Cijana. 


Cum s-a sfădit pasărea cu peştele 
poveste chineză 


Odată, a început o gâlceavă între un peşte și o pasăre. Peștele, privind batjocoritor pasărea care 
stătea într-un pom, îi spuse: 

— Biata de tine! Eşti atât de proastă, încât aștepți cu ochii închişi ca vânătorul să te omoare? 
Când auzi sunetul acela tu știi că vânătorul dă drumul corzii de ia arc și ai încă vreme să zbori. 

Pasărea a rămas pe gânduri, neputând să-i răspundă nimic, dar îi ceru peştelui voie să-i pună o 
întrebare: 

— Biet peşte! Oare tu nu ești atât de slab de minte, încât să priveşti cu ochii holbaţi cum te 
gonește pescarul în plasă? După zgomot poţi să-ţi dai seama că plasa se întinde. De ce nu te laşi la o 
adâncime mai mare în apă? 

Peștele a încremenit și n-a mai putut să scoată nicio vorbă. A închis ochii prostește și a dispărut 
sub apă. 

Așa s-a încheiat sfada dintre pasăre și peşte. 


Frații Liu 
poveste chineză 


De mult, foarte de mult, trăia pe malul mării o femeie bună la suflet. Femeia aceasta avea cinci 
fii, cei cinci frați Liu; Liu întâi, Liu al doilea, Liu al treilea, Liu al patrulea și Liu al cincilea. Frații 
semănau atât de bine între ei, încât nimeni nu putea deosebi pe unul de celălalt. Până și mama lor îi 
încurca uneori. 

Dar fiecare dintre frați avea câte o însușire deosebită. Fratele mai mare, Liu întâi, putea să soarbă 
o mare întreagă, iar la nevoie s-o verse. Liu al doilea nu se temea de foc. Liu al treilea putea să-şi 
lungească picioarele cât voia. Liu al patrulea era vânjos la trup şi mai tare decât fierul cel mai tare. 
Iar Liu al cincilea, cel mai mic dintre dânșii, înțelegea limba păsărilor şi a fiarelor. 

Trăiau cu toţii fericiți, fără să ştie de necazuri. Liu întâi se îndeletnicea cu pescuitul. Liu al doilea 
veghea să nu se stingă niciodată focul din vatra casei. Liu al treilea și Liu al patrulea munceau la 
câmp. lar Liu al cincilea păştea gâște şi oi. 

Într-o zi, veni să vâneze pe meleagurile unde locuiau fraţii Liu un dregător bogat și hain la suflet. 
La marginea pădurii văzu un băiețel care păştea o turmă. Era Liu al cincilea. Alături de el dormea 
liniștit o frumoasă capră sălbatică. Dregătorul puse repede mâna pe arc şi ochi capra. Speriat, Liu 
scoase un țipăt și căprioara se ascunse dintr-o singură săritură în desișul pădurii. Din inima codrului 
se ivi apoi un cerb. Liu îi strigă pe limba cerbilor: „Fugi” — și cerbul se făcu nevăzut. În poieniţă se 
iviră săltând niște iepuraşi veseli. Liu le strigă și lor pe limba iepurilor: „Ascunde-ţi-vă” — și micile 
făpturi o luară la goană spre pădure. Toate sălbăticiunile se ascunseră. Dregătorul era mânios că nu- 


și putuse dobândi vânatul. Iar Liu cel bun la suflet stătea în faţa lui şi se bucura că izbutise să-şi 
ajute prietenii din codru. 

Atunci, dregătorul cel hain porunci curtenilor săi să-l înhațe pe Liu al cincilea. La porunca 
dregătorului, băiatul fu dus în oraș și aruncat în cușca unui tigru flămând. Dregătorul îşi închipuia 
că tigrul o să-l sfâşie pe îndrăzneţ. Dar Liu al cincilea îi vorbi fiarei în limba ei și fiara sălbatică nu 
se atinse de dânsul. 

Când află despre asta, dregătorul se mânie şi mai tare şi dădu poruncă să se taie capul băiatului. 
Atunci, se strecură în închisoare Liu al patrulea, care avea trupul mai tare decât fierul cel mai tare. 
El rămase acolo în locul fratelui său, iar Liu al cincilea ieși nevăzut de nimeni din închisoare și se 
întoarse liniștit acasă. Frații semănau atât de bine între ei, încât nimeni nu-și dădu seama că unul a 
luat locul celuilalt. 

A doua zi de dimineaţă, Liu al patrulea fu scos din închisoare și dus în piaţa orașului. Călăul 
dădu să-i taie capul cu paloșul cel mai greu și cel mai tare, dar acesta, izbindu-se de grumazul de 
fier al lui Liu al patrulea, se făcu ţăndări. Atunci, dregătorul fu cuprins de o mânie cumplită şi 
porunci ca îndrăzneţul Liu să fie aruncat de pe stânca cea mai înaltă. 

În toiul nopţii, veni la închisoare Liu al treilea, cel care avea darul să-și lungească picioarele cât 
de mult ar fi voit. Paznicii îl lăsară să intre şi el rămase acolo în locul fratelui său. Nici de data asta 
nimeni nu bănui nimic. 

În zori, Liu al treilea fu dus pe o stâncă înaltă. Dacă cineva era aruncat de pe această stâncă, praf 
şi pulbere se alegea de el, dar când călăii îl îmbrânciră de acolo pe Liu al treilea, el îşi lungi foarte 
liniştit picioarele năzdrăvane și se propti în ele ca și când nu s-ar fi întâmplat nimic. Fierbând de 
mânie năprasnică, dregătorul cel crunt porni în goana calului spre palatul său şi porunci ca, în 
aceeaşi zi, Liu cel nesupus să fie ars pe rug. 

Călăii înălțară în piaţa palatului un rug uriaș. Străji înarmate cu arcuri şi lănci înconjurară piaţa. 
Din toate părțile se adună mulțime mare de norod. 

În vremea asta, Liu al doilea, care nu se temea de foc, se strecură pe nesimţite în închisoare și luă 
locul lui Liu al treilea. Abia izbuti să facă acest lucru, că dregătorul făcu semn ca osânda să fie 
săvârşită. Călăii îl apucară pe Liu al doilea și-l aruncară drept în mijlocul focului uriaș. 

Flăcările se înălțară mai sus decât casele oraşului. Liu al doilea fu mistuit de limbi de foc și de 
fum negru. Norodul adunat începu să plângă de mila lui, în timp ce dregătorul cel fără de inimă 
râdea cu răutate. 

Peste puţin însă, fumul se împrăștie și oamenii îl văzură pe Liu al doilea teafăr și nevătămat în 
mijlocul flăcărilor, zâmbind ca şi cum nimic nu s-ar fi întâmplat. Dregătorul fu cât pe ce să se 
înăbușe de mânie. 

—- Ce fel de om e ăsta? strigă dânsul. Focul nu-l mistuie, de stânca nu se zdrobește, paloșul nu-l 
taie şi până și tigrul cel fioros nu se atinge de el! Dar e cu putinţă ca eu, un dregător atotputernic, să 
nu-i pot veni de hac unui biet fiu de țăran?! 

Și dregătorul cel fără inimă se hotărî să-l ducă pe Liu departe, în largul mării, să-i lege de gât o 
piatră grea şi să-l înece. „Poate că nu se teme nici de apă? gândi dregătorul. Chiar dacă ar fi aşa, 
piatra cea grea nu-l va lăsa să iasă deasupra apei. Să rămână acolo, în fundul mării!” Și în seara 
aceleaşi zile, dregătorul dădu poruncă ca osânda să fie săvârșită 

Atunci Liu întâi, cel care putea să soarbă o mare întreagă, se strecură cu mare greutate în 
închisoare. El luă locul fratelui său şi rămase să aștepte în liniște. 

Seara fu dus pe o corabie. Dregătorul împreună cu straja lui se urcară pe o altă corabie. Apoi 
ieşiră cu toţii departe în largul mării. Ajunşi la locul unde apa era mai adâncă, îi legară lui Liu întâi 
o piatră uriașă de gât și, la un semn al dregătorului crunt, băiatul fu azvârlit în valurile mării. 

Dar de îndată ce Liu întâi se făcu nevăzut sub apă, el începu să soarbă marea. Dregătorul văzu 
deodată că apele mării încep să scadă, și de frică se făcu galben la faţă. Curând după aceea ieşi la 
iveală fundul mării. Corăbiile se răsturnară. Dregătorul şi straja lui se împotmoliră în mâlul 
adâncului. 


În vremea aceasta, Liu întâi dezlegă piatra cea grea ce-i atârna de gât şi ieși liniștit la țărm. Aici 
revărsă marea pe care o sorbise. Dregătorul cel fără de inimă și straja lui rămaseră pe vecie în 
fundul mării. 

Iar norodul se bucură de moartea dregătorului hain la suflet şi proslăvi pe fraţii Liu cei zdraveni. 


Cocostârcul galben 
poveste chineză 


În China trăia odată un student sărac. Numele lui era Mi. Era atât de sărac, că n-avea bani nici 
măcar pentru o ceașcă de ceai. Mi s-ar fi prăpădit de mult de foame, dacă nu l-ar fi ajutat Stăpânul 
unei ceainării. Acestuia îi fu milă de sărmanul student și de aceea îi dădu să bea şi să mănânce, fără 
să-i ceară nimic în schimb. 

Dar iată că într-o zi. Mi veni la stăpânul ceainăriei şi-i spuse: 

— Trebuie să plec. Bani n-am să-ţi plătesc pentru tot ce am mâncat şi am băut la tine. Aș vrea 
totuşi să te răsplătesc pentru ajutorul ce mi l-ai dat. Uită-te'ncoace! 

Şi spunând aceste cuvinte, studentul Mi scoase din buzunar o cretă galbenă şi desenă pe peretele 
ceainăriei un cocostâre. Cocostârcul părea viu, atâta doar că era galben. 

— Cocostârcul acesta, zise Mi, o să-ţi aducă de zece ori mai mulți bani decât îți datorez cu. De 
fiecare dată, când o să se strângă aici oamenii și o să bată de trei ori din palme, cocostârcul o să 
coboare de pe perete și o sa joace în faţa lor. Dar să ţii minte un singur lucru: niciodată să nu-l faci 
să joace pentru un singur om. Și dacă totuși o să se întâmple acest lucru, să ştii că pasărea o să joace 
pentru cea din urmă oară. Și acum, rămâi cu bine! 

Rostind aceste cuvinte, studentul Mi se întoarse şi plecă. 

Stăpânul rămase uimit de cele auzite şi se hotărî să încerce. A doua zi, când se adună multă lume 
în ceainăria lui, îi rugă pe oameni să bată de trei ori din palme. Cocostârcul galben cobori 
numaidecât de pe perete și începu să joace în fața lor. Și cât de vesele și pline de haz erau jocurile 
lui! Oaspeţii rămaseră încântați; se minunau într-una, scoteau strigăte de uimire și nu-şi puteau 
crede ochilor. După ce sfârși, cocostârcul se urcă din nou pe perete. 

Şi aşa se întâmpla de câte ori se strângea lume. 

Vestea despre această minunăţie se răspândi pretutindeni. Mulțimea mare de oameni se grămădea 
în fiecare zi în ceainărie, iar stăpânul se îmbogăţea văzând cu ochii. Făgăduiala dată de studentul Mi 
se împlinea întocmai. 

Dar iată că într-o zi intră în ceainărie un dregător bogat. Aruncându-și ochii prin încăpere văzu 
că de-a lungul pereților ședeau numai țărani şi meșteșugari. Se mânie, dregătorul și dădu poruncă să 
fie aruncaţi cu toții afară. 

Slugile lui se năpustiră cu ciomege asupra oamenilor; aceștia se împrăștiară care încotro şi 
dregătorul rămase singur. El puse în faţa stăpânului o grămadă mare de bani și-i porunci să-i arate 
cocostârcul. Văzând atâta bănet, hangiul uită totul. Bătu de trei ori din palme, cocostârcul coborî în 
silă de pe perete şi nu juca decât un singur joc. Părea posomorit și bolnav. După aceea, se urcă 
înapoi pe perete şi nu se mai clinti de acolo. Dregătorul strigă şi amenință, dar nu izbuti să facă 
NIMIC. 

În aceeași noapte, cineva bătu cu putere la uşa ceainăriei. Stăpânul se duse să deschidă, Şi ce să 
vezi? în fata lui stătea studentul Mi și tăcea. Apoi, Mi scoase din buzunar un fluier, începu să cânte 
şi plecă fără să se mai uite îndărăt. Cocostârcul tresări, cobori sprinten de pe, perete şi se luă după 
dânsul. Din ziua aceea, nimeni nu l-a mai văzut vreodată pe studentul Mi şi nici pe cocostârcul 
galben, cel năzdrăvan. 

Spun bătrânii că dacă s-ar ivi pe undeva o asemenea minunăţie, atunci ea trebuie să fie a tuturor. 
Dar atâta timp cât o stăpâneşte numai un singur om, e ca şi cum n-ar fi - ea tot o să se facă nevăzută. 


Tigrul şi vulpea 
poveste chineză 


Odată, rătăcind prin păpuriş, vulpea se-ntâlni nas în nas cu un tigru flămând. Tigrul începu să 
mârâie, vulpea încremeni de groază: „Dacă n-o să-l pot păcăli pe vărgatul ăsta, s-a sfârșit cu mine”, 
îşi zise dânsa. Dar ce putea să facă? Tigrul era gata, gata să se arunce asupra ei! Atunci, vulpea se 
prefăcu că tremură toată, dar nu de frică, ci de râs: „Ha, ha, ha!” Tigrul, uimit, se aşeză jos — nu 
înţelegea nimic. Apoi o întrebă: 

— De cine râzi tu aşa? 

— De tine, nenorocitule! îi răspunse vulpea, prefăcându-se că nu-şi poate stăpâni râsul. 

— Ce tot spui? De mine? mârâi tigrul. 

— Vezi bine, îi răspunse vulpea. Tu, săracul de tine, îţi închipui că ai să mă mănânci pe loc, iar 
eu nu mă pot opri să nu râd de tine: „Ha, ha, ha!”... Păi de tine nu se mai teme nimeni! în schimb de 
mine se tem toți, până și oamenii!... 

Tigrul fu cuprins de îngrijorare: „Dar dacă-i adevărat? Dacă-i aşa cum spune vulpea, atunci chiar 
că e primejdios să mă ating de ea!” Totuși mai stătea în cumpănă. 

— Văd că nu vrei să-mi dai crezare, îi zise vulpea. Haide! Vino după mine! Dacă oamenii n-or să 
se înfricoșeze de mine, atunci îţi dau voie să mă înghiţi cu coadă cu tot. 

Tigrul primi și o porniră amândoi. lată că ajunseră lângă un drum pe care treceau țărani venind 
de la oraș. 

— Să nu rămâi în urmă! îi strigă vulpea și porni înainte. 

Tigrul se luă după ea, făcând sărituri uriașe. Văzând că un tigru înfricoșător vine în goană pe 
cărare, oamenii începură să strige, îşi aruncară lucrurile şi o luară la fugă care-ncotro. 

Vulpea ieși la iveală din ierburile înalte, care o ascunseseră până atunci cu totul, şi-i strigă 
tigrului: 

— Ei, ai văzut?! Numai vârful cozii mele i-a pus pe toţi pe fugă! Pe când la tine, nu s-a uitat 
nimeni. 

De ruşine, tigrul cel prost îşi plecă botul în pământ și o luă la goană îndărăt, cu coada între 
picioare, spre păpurișul lui. 

De data asta, vulpea râdea de-a binelea! 


Mireasa zeului stăpân al Râului Galben 
poveste chineză 


Pe malurile deluroase ale marelui Râu Galben se ridică ruine străvechi, rămăşiţe ale templelor şi 
mânăstirilor de altă dată. Nimeni nu cutează să treacă pe lângă aceste ruine. lar dacă i se întâmplă 
unui călător întârziat să se afle seara în preajma lor, de îndată ce-şi dă seama de locul unde se 
găseşte, îşi grăbeşte paşii, căutând să se depărteze cit mai mult de ele. E un loc mohorât şi 
primejdios. Şi spun bătrânii că ar fi auzit de la părinții lor, care la rândul lor au auzit şi ei de la 
părinţii lor, povestea acestor ruine. 

De mult, foarte, foarte de mult, se înălțau pe malurile marelui Râu Galben temple și mănăstiri 
mohorâte. Locuiau în ele călugări din cale afară de lacomi şi fără de inimă. Tot peştele din râu, toate 
pământurile din jur erau ale acestor călugări. Cât era ziulica de mare, mii de țărani munceau pentru 
ei, fără să-şi dezdoaie spatele. Pescarii și neguţătorii, ce se aflau în trecere prin acele locuri, plăteau 
călugărilor dăjdii grele şi trebuiau să aducă la templu daruri bogate. Dar toate acestea nu li se 
păreau de ajuns călugărilor hrăpăreți. 

Ei umblau prin sate şi prin oraşe şi povesteau oamenilor lesne-crezători, cum că pe fundul râului 
Huan-Ho sălăşluiește stăpânul marelui Râu Galben, Hebo. Acesta cere în fiecare an să i se dea de 


nevastă cea mai frumoasă fată din China. Și dacă oamenii nu i-ar face pe plac, apele marelui Râu 
Galben s-ar umfla, înecând ogoarele și ștergând de pe fața pământului sate și orașe. Foametea și 
moartea s-ar abate asupra poporului chinez. 

Aşa spuneau călugării, iar oamenii îşi plecau urechea la vorba lor şi le credeau cuvântul. 

Foarte adesea călugării intrau în câte-o casă bogată unde se afla o fată de măritat. Părinţii 
bogătași, înspăimântați de venirea lor, le dădeau tot aurul și argintul pe care-l aveau ca să-și scape 
copila iubită de o moarte năprasnică. Și călugării plecau mai departe încărcați de daruri. lar în apele 
tulburi ale marelui Râu Galben era aruncată câte o fată frumoasă dintr-un neam de săraci. Așa se 
întâmpla în fiecare an. Mamele își plângeau amarnic fetele, iar oamenii de rând cârteau împotriva 
acestor orânduiri. În schimb, călugării cei fără de inimă se bucurau și se îmbogăţeau mereu. Dar 
într-o zi toate acestea se sfârşiră. 

Şi iată cum s-a întâmplat: 

Tocmai în ziua când călugării îşi puseseră în gând să jertfească balaurului Hebo încă o fată, pe 
marele Râu Galben trecu într-o luntre înțeleptul judecător Și En-pao. Judecătorul se trăgea dintr-o 
familie de rând. Era cunoscut pentru judecata lui dreaptă. De când era pe lume nu nedreptățise pe 
vreun om sărman. Firea lui deschisă şi cinstea lui, care nu putea fi cumpărată cu bani, erau 
cunoscute pretutindeni. 

De data aceasta, Şi En-pao se întorcea dintr-o călătorie îndepărtată. Obosit de drumul lung pe 
care-l făcuse, judecătorul şedea în luntrea lui, cufundat în gânduri. Deodată auzi un zgomot 
nelămurit care venea de pe mal. Privi printre perdelele luntrei și văzu o mulțime de norod adunat la 
marginea apei. Oamenii purtau straie de sărbătoare, dar aveau feţele cernite şi mulți dintre ei 
plângeau. Și En-pao porunci vâslaşilor săi să cârmească spre țărm şi să afle ce s-a-ntâmplat. 
Vâslaşii traseră barca la mal și aflară pricina tristeţii oamenilor. După aceea se întoarseră la Și En- 
pao şi-i povestiră despre călugării cei haini şi despre soarta crudă a fetei celei frumoase. Și En-pao 
văzu și el fata cea fără de noroc, împodobită cu mătăsuri roșii ca o mireasă, află tot ce se petrece 
acolo şi fu cuprins de mânie nestăvilită. Dar nu și-o dădu pe faţă. 

În vremea aceasta, mai marele călugărilor, cel mai rău şi cel mai hrăpăreţ dintre ei, dădu poruncă 
să se înceapă jertfirea. Slujitorii, îmbrăcaţi în negru, apucară mireasa balaurului şi o târâră spre 
marginea stâncii. Oamenii căzură în genunchi, acoperindu-şi ochii cu mâinile. Văzduhul era plin de 
plânsetele şi de strigătele lor. 

Şi deodată, norodul adunat prinse să freamăte. Croindu-şi drum prin mulțimea de oameni, 
vâslașii se îndreptau în fugă spre stâncă. De pretutindeni se auziră voci strigând: „A venit stăpânul! 
A venit stăpânul!” Și prin mulţimea care îi făcea loc, trecu purtat într-un palanchin”” Și En-pao. 
Toată lumea rămase înmărmurită. Și En-pao se dădu jos din palanchin, se închină în dreapta şi-n 
stânga şi-i rugă să-i povestească cele ce se petrec. Atunci ieşi din mulțime mai marele călugărilor şi- 
i spuse că fata îmbrăcată în mătăsuri roşii este mireasa zeului acestui râu și că trebuie să fie aruncată 
în apă, altminteri zeul o să se mânie. 

— E o hotărâre înţeleaptă, răspunse Şi En-pao. 

Slujitorii se pregătiră s-o îmbrâncească de pe stânca cea înaltă pe nenorocita copilă când, 
deodată, Și En-pao zise: 

— Opriti! 

Oamenii aşteptau cu răsuflarea tăiată. 

— Oare nu socotiți, urmă Şi En-pao, că e o lipsă de bunăcuviintă să trimiți în chipul acesta 
zeului Marelui Râu mireasa? Mai întâi ar trebui să trimiteţi pe fundul râului un sol. Să vestească el 
zeului bucuria cea mare. Tu, de pildă — spuse Și En-pao, întorcându-se către mai marele 
călugărilor, cel mai hrăpăreţ şi cel mai hain dintre ei — du-te tu de-i vestește bucuria, du-te şi 
întoarce-te cât mai curând înapoi. 

La un semnal al lui Şi En-pao, vâslaşii îl înșfăcată pe călugărul cel rău şi-l aruncară în râu. 

Mulțimea aștepta. Vremea trecea, dar solul nu se mai întorcea. 


529 un fel de pat cu baldachin, purtat pe umeri și care servea de trăsură, în trecut, în China 


— Zăbovește cam mult! spuse Și En-pao. Ia du-te tu după dânsul și spune-i să vină mai repede, 
că uite, mireasa şi-a pierdut răbdarea. 

Şi vâslaşii îl aruncară în râu pe cel de al doilea călugăr, care se înecă şi el. 

Toţi ceilalți călugări, cuprinși de spaimă, căzură în genunchi în fața înţeleptului Și En pao, îi 
mărturisiră toate vicleşugurile și fărădelegile săvârşite și-l rugară fierbinte să le cruţe viaţa. 

— Bine, zise Și En-pao. Dar să daţi îndărăt norodului tot ce aţi furat de la dânsul. Și să știți, că 
de-oi mai auzi vreodată astfel de lucruri despre voi, atunci nu vă mai iert. Acum, hai, plecaţi! 

Şi călugării, înspăimântați, se împrăştiară care încotro. 

Dm ziua aceea, toate templele și mănăstirile de pe malul marelui Râu Galben rămaseră pustii şi, 
puţin câte puţin, se prefăcură în ruine. 

Dar oamenii își mai amintesc și până azi de cruzimea călugărilor hrăpăreți și de înţelepciunea lui 
Şi En-pao cel drept. 


Vulturul şi pustiul 


poveste chineză 


Departe, pe meleagurile dinspre soare-apune ale Chinei, în mijlocul pustiului mohorât și fără de 
margini, trăia odată un vultur singuratic. De jur împrejur se întindeau nisipuri fără de viață şi nu se 
zărea nicăieri nicio tufă, cât de mică, niciun pârăiaș. 

Și iată că într-o zi vulturul se înălță sus, sus de tot, în văzduh, și, rotindu-se pe aripile sale mari și 
puternice, răscoli cu privirea cele patru zări ale lumii. Şi de acolo de sus, văzu că, înspre soare 
răsare, marea albastră îşi rostogolește apele-i nesfârşite; la miazănoapte, a încremenit în tăcerea-i de 
veacuri codrul cel de nepătruns; spre soare-apune, razele asfințitului scaldă cerul în toate culorile 
curcubeului; iar spre miazăzi, verdeaţa de smarald a pajiștilor îți mângâie ochiul ostenit. 

Și vulturul gândi: „Cât de sărac și de mohorât este ţinutul meu drag! Aș vrea ca și pe aici să 
curgă râuri cu ape îmbelşugate și să foșnească vesel grădini verzi!” 

Dar ca să ajungă până la marea dinspre soare-răsare, ca să aducă de acolo un plisc de apă, trebuia 
să treacă în zbor cinci mii de li, iar ca să se poată întoarce seara la cuibul său, trebuia să facă alte 
cinci mii de li. 

Dacă ar fi fost să zboare în codrul cel mare dinspre miazănoapte şi să aducă de acolo ramuri 
verzi, ar fi trebuit să străbată zece mii de li. 

„Ori că m-aş îndrepta spre soare-apune, ori spre miazăzi, trebuie să zbor în fiecare zi câte zece 
mii de li și în fiecare seară să mă întorc la cuibul meu”. 

Dar, deși greutățile erau așa de mari, vulturul se apucă de treabă fără să-și cruțe puterile. 

Din zori și până n seară, nu avea nicio clipă de răgaz. Într-o zi, ajunse istovit la malul mării şi 
marea îi spuse: 

— De ce ești întotdeauna atât de zorit? Rotește-te mai îndelung deasupra mea, desfată-ți ochii cu 
întinsurile mele. Nemărginită mi-e împărăţia şi multe ostroave, mulți peşti minunaţi și multe vietăți 
ciudate sunt într-însa. Poate-ţi place furtuna cu fulgere și trăsnete? Aşteaptă puţin și ai să le vezi în 
toată frumuseţea lor. Iar noaptea, ai să te poți odihni în oricare din nenumăratele peşteri de pe malul 
meu. 

Dar vulturul îi răspunse: 

— Rămâi cu bine! Mă întorc mâine. 

Și după ce luă apă în plisc, se ridică în ceruri, și porni înapoi. 

Codrul cel de la miazănoapte zise şi el vulturului; 

— Rămâi aici, prietene, măcar pentru o scurtă vreme. Curând o să se lase înserarea. Rămâi aici 
peste noapte. Ori poate nu-ți place la mine? Din vremuri străvechi, niciun om n-a străbătut vreodată 
desişul meu de la un capăt la altul. Poporul meu e deschis la suflet și primitor. Îi place să joace şi să 
cânte. Vrei să-l vezi? O să-ţi fac cunoștință cu ursul și cu buba. Aș vrea atât de mult să-mi fi 


oaspete câteva zile!... Dacă ai ști cât de dulce-i somnul la umbra crengilor mele! De-abia închizi 
ochii, că încep să-ţi apară vise nespus de frumoase. Şi orice ţi s-ar arăta în somn: verdeaţa năvalnică 
a verii sau nămeţii mari ai iernii, oricare din aceste vise o să-ţi dăruiască uitarea mult dorită. 

Vulturul însă îi răspunse cu aceleaşi cuvinte: 

— Rămâi cu bine! Mă întorc mâine. Şi după ce rupse o ramură verde, se roti deasupra codrului şi 
o porni înapoi. Zarea de la asfinţit întinse spre vultur mâinile ei gingaşe şi-i şopti: 

— Rămâi cu mine! O să ne prindem în joc, şi-n viitoarea lui o să ne înălțăm sus în ceruri, pentru 
a nu ne mai lăsa niciodată la pământ. Ce bine ne-am simţi împreună! 

Dar vulturul trecu în zbor pe lângă zarea asfințitului şi-i zise: 

— Rămâi cu bine! Ești într-adevăr minunat de frumoasă! 

Pajiştile de la miazăzi, încântătoare ca primăvara, îl întâmpinară cu cuvintele: 

— De ce, când treci pe aici, te arăţi în văzduh doar pentru o clipă și te faci din nou nevăzut? 
Coboară spre noi! Vrem să te-ntrebăm dacă ştii că viaţa înseamnă soare, muncă și prietenie. 

Dar vulturul răspunse: 

— Şi mie mi-e dragă primăvara, dar acum mă grăbesc. Rămâneţi cu bine! O să mă mai întorc la 
voi. 

Şi în fiecare seară, în cuibul său din stâncă, vulturul nu putea să adoarmă. Se gândea la munca lui 
din ziua aceea, în asemenea clipe, îşi zicea: 

„Da! Am pornit la o trudă grea. Muncesc, muncesc și nu văd capătul străduințelor mele. Îmi dau 
seama bine că meleagurile dinspre soare-apune și soare-răsare, dinspre miazănoapte și miazăzi sunt 
nespus de frumoase. Dar pot eu oare să mă despart de pustiul meu, de răcoarea serilor lui şi de 
bucuria dimineţilor ce abia mijesc. Hotărârea mea este nestrămutată: o să aduc aici în pustiu şi apele 
mării, Și verdeaţa codrului. Și zarea asfințitului, și primăvara de la miază-zi. Poate că mulți vor râde 
de mine; dar eu o să-mi îndeplinesc vrerea şi într-o bună zi, în pustiul meu drag vor susura izvoare 
şi va foșni codrul. Chiar dacă toate acestea n-ar fi decât un vis, eu îmi aflu fericirea numai în munca 
pentru înfăptuirea lui”. 

Şi de atunci, zorile fiecărei zile găseau vulturul muncind pentru visul său. 


Rândunica gureșă 
poveste chineză 


O rândunică a poposit odată pe malul unui râu plin de sălcii şi iarbă verde. Cip-cirip-cip-cip-cip, 
cânta ea veselă, fluturând din aripi. 

De cealaltă parte a râului, o turturică îşi învăţa puii: Gu-gu-gu! Gu-gu-gu! să cânte. 

Auzind-o, rândunică s-a făcut foc şi pară. 

— Turturică proastă, îndrăznești să cânţi în fața mea? Nu ştii cine sunt eu? 

Abia spuse aceste cuvinte că din iarbă sări o broască şi zise: 

— Am auzit vorbele tale pline de venin. Eşti bună de gură! 

— Desigur. Din miile de păsări, câte se află pe lume, e vreuna mai pricepută la vorba decât mine 
şi mai proastă decât turturica? 

Broasca râse cu poftă, apoi glăsui: 

— Cine spune că-i prost nu e tocmai prost și cine spune că-i priceput nu e chiar aşa de priceput. 

Rândunica, plină de mânie, se sumeţi la ea: 

— Dacă n-ar fi munţii, cum ai ști care sunt câmpiile? Mai bine cheamă turturica să mă iau la 
întrecere cu ea! 

— E mai bine aşa! zise broasca. 

Şi trecând râul, întrebă turturica dacă vrea să se ia la întrecere cu rândunica. Turturica primi şi 
veni Și ea pe malul celălalt. 

— EI, în ce fel vreţi să vă întreceţi? le întrebă atunci broasca. 


Fără să aştepte părerea turturicii, rândunica zise în grabă: 

— Să vedem care dintre noi vorbește mai repede. Broască dragă, tu ai să ne fii judecător. Cea 
care termină mai întâi de numărat până la zece va fi declarată deşteaptă, iar cea care va termina la 
urmă, va rămâne proastă. 

Turturica încuviinţă. 

Deci ambele părți fiind de acord, broasca dădu semnalul. 

Rândunica înclină capul, deschise larg ciocul și numără pe nerăsuflate: 1, 2, 3, 4, 5,6, 7, 8, 9, 10. 

La rându-i, turturica întinse gâtlejul, deschise ciocul şi începu să numere pe îndelete: 2 ' 5, 2 ' 5, 
Pais A Al A 

Auzind-o, broasca izbucni în hohote de râs: 

— Rândunico, ţine-ţi gura, vorbăreaţo! În timp ce tu ai numărat abia până la 8, turturica a și 
ajuns la 40! 


Tigrul și broasca 
poveste chineză 


Într-o zi tigrul, însetat, a coborât din munte, la câmpie, să caute apă. 

Auzind un orăcăit: „Oac, oac!” a tresărit mirat, zicându-și: „Cine oare să aibă o voce atât de 
puternică?” Căută-n dreapta, căută-n stânga şi până la urmă dădu peste o broască. 

— Ce ghemotoc mititel şi ce voce puternică ai! râse tigrul mirat. 

Broasca însă i-o întoarse supărată: 

— N-ai de ce să mă dispreţuiești. Așa mică cum sunt îmi merge bine: în fiecare zi mănânc câte 
unul de-al tău. 

Tigrul se înfurie: 

— Ține-ţi gura, nevolnico, că te fac piftie dintr-o lovitură! 

— Frate tigrule, se lăudă broasca, tu poţi birui oricare alt animal, dar pe mine nu. Vorbeşti în 
vânt şi te înfurii degeaba. Oricum, nu faci nicio ispravă. Într-o zi vino totuși să ne măsurăm puterile. 

— Ba ni le încercăm chiar acum! zise tigrul mânios. Cel învins va fi mâncat imediat de celălalt. 

Broasca, nemaiputând da înapoi, încercă să se salveze, câștigând un timp cu explicații: 

— Frate tigrule, am cântat toată dimineaţa. Sunt atât de obosită, încât abia mă mișc. N-ar fi mai 
bine să lăsăm pe mâine? 

— Bine, se învoi tigrul, dar dacă mâine nu vii, de mine nu scapi, te găsesc oriunde te-ai ascunde! 

Şi tigrul s-a întors spre munte. 

Broasca a rămas însă foarte tristă. Se tot gândea ce să facă, dar nu vedea nicio scăpare. Când se 
perpelea ea mai rău, zări un bătrân venind pe drum. Îi sări înainte, îi spuse toată povestea și-l rugă s- 
o ajute. Bătrânul, după ce-o ascultă cu atenţie, o sfătui: 

— N-ai de ce să fii îngrijorată. Mâine, la întoarcere, tu să te aşezi pe coada tigrului. Oricum va 
sări, oricum se va întoarce, coada tot în sus și-o ține. Și vei câștiga! 

A doua zi a avut loc întrecerea. Mai întâi la sărituri în înălțime. 

— Începem: Un, doi, trei! 

Broasca, la „unu”, s-a așezat repede pe coada tigrului. Când a zis „trei” tigrul a făcut o săritură 
cât a putut, dar coada și-a săltat-o şi mai sus. Deci broasca l-a întrecut. 

Au hotărât să mai facă o încercare. 

— Începem: Unu, doi, trei! 

La „unu”, broasca s-a aşezat iarăşi pe coada tigrului. Când tigrul a sărit râul şi-a săltat coada. 
Broasca a ajuns hăt, departe și tigrul a pierdut şi de data asta. Atunci, de frică să nu fie mâncat, cum 
era înţelegerea cu broasca, tigrul s-a speriat şi a luat-o la fugă spre munte. Pe când fugea de rupea 
pământul, i-a ieşit în cale un lup. 

— Frate tigrule, de ce fugi aşa tare? l-a întrebat lupul. 


Tigrul a îngânat tremurând: 

— Broasca vrea să mă mănânce! 

— Nu se poate! zise lupul. Hai cu mine înapoi, o vom omorî numaidecât! 

— Ba, când ai s-o vezi, ai să fugi și tu şi o să mă laşi singur cu ea. 

— Dacă nu mă crezi, să ne legăm unul de altul de gât, i-a răspuns lupul, aşa că n-o să ne mai 
putem despărți. 

— Bine, aşa merg! 

Broasca, văzând pe tigru, a început să strige de răsunau văile: 

— Tigrule, tigrule! Ai pierdut întrecerea, trebuie să te mănânc. Aşteaptă să-mi ascut cuțitul şi-ţi 
jupoi pielea! 

Tigrul, cum a auzit-o, a făcut stânga-mprejur şi a luat-o la goană. Dar fiind legat de lup nu putea 
să fugă destul de repede. Atunci a început să se smucească și să tragă de sfoară până când l-a 
omorât. 

Broasca însă era tare fericită că bătrânul i-a salvat viaţa. Dar, neștiind cine este bătrânul, s-a 
hotărât să-i răsplătească pe toți oamenii: a rămas pe câmp să mănânce insectele care distrug holdele. 


Lupul, vulpea şi iepurele 
poveste chineză 


Lupul, vulpea şi iepurele s-au hotărât să se întovărăşească, cu gândul să poată jefui mai bine. S- 
au urcat la munte, prin poienele înflorite, pândind tot prin apropiere. 

Şi lângă drum au găsit o văgăună, s-au tupilat acolo şi-au stat la pândă. 

Curând au văzut urcând un negustor cu două coşuri mari, purtate pe-o cobiliță. Atunci iepurele 
le-a şoptit încântat: 

— Staţi aici ascunși, Și eu îl voi face pe negustor să lase jos cobilița și să se depărteze cât mai 
mult de ea. Atunci voi luaţi cobiliţa și fugiți repede la vizuina lupului. 

Când s-a apropiat negustorul, lupul şi vulpea s-au lipit de pământ şi-au stat nemişcaţi, trăgând cu 
urechea. Iar iepurele a sărit în drum şi a început să cânte cu glas mieros: 


— Pe pajiştea dintre munţi, se văd flori înmiresmate și copile minunate. 
Este murmur de izvor sau râsul copiilor? 

Ce luceşte-n jurul meu, e fazan sau curcubeu? 

Spune-mi, frate negustor, te rog, spune-mi numai tu! 


Şi oprindu-se din cântat, iepurele şi-a întins rugător lăbuţele către negustor și l-a privit galeş. 

Negustorul a rămas încremenit de mirare, ascultându-l și, înduioșat de vocea blândă și privirea 
rugătoare a iepurelui, a lăsat jos cobilița și s-a apropiat de el. Dar iepurele a sărit niţel mai departe, 
s-a oprit şi-a întins iar lăbuţele, de parcă ar fi spus: 

„Încă puţin şi vei putea să mă prinzi”. 

Negustorul, uitând de toate, a pornit după iepure, dar cu cât se îndepărta de locul acela, iepurele 
fugea tot mai tare şi până la urmă a dispărut în desiş. 

Suflând din greu, obosit, negustorul s-a întors să-şi ia coşurile, dar degeaba a căutat primprejur, 
n-a mai găsit nimic. Vulpea furase cobilița și fugise împreună cu lupul până la vizuină. Ajunși 
acolo, vulpea a spus lingușitoare: 

— Nene lupule, eu am dus cobilița, iar tu ești fratele mai mare, așa că ţie ţi se cuvine jumătate 
din pradă. 

Lupul a înţeles că vulpea vrea să împartă numai ei doi prada, iar iepurelui să nu-i dea nimic, dar 
s-a gândit că ar fi mai bine să o ia el toată. 

Așa că s-a răstit încruntat la vulpe: 


— Nu ţi-e rușine, pocitură ticăloasă, să vrei răul iepurelui? Trebuie să te omor, altfel o să încerci 
şi altădată să ne tragi pe sfoară. 

Şi sărind la ea a sfâșiat-o si a mâncat-o. Când a ajuns şi iepurele la vizuina lupului, s-a speriat 
rău de tot văzând păţania vulpii. S-a gândit cum să scape. 

— Frate lupule, a zis el, e o mare cinste pentru mine să fiu prietenul tău. Nu s-a mai pomenit 
până astăzi ca un biet iepure să fie prieten cu prea stimatul lup, de aceea, pentru a-ţi arăta 
recunoştinţa mea, îți dăruiesc și partea mea de pradă. 

Lupul, care avusese de gând să-l mănânce şi pe iepure, n-a mai avut încotro şi l-a lăsat în pace. 
Când a venit seara, lupul s-a culcat şi l-a lăsat pe iepure să păzească coşurile. Cum a adormit lupul, 
iepurele a desfăcut coşurile şi a început să scotocească prin ele. A găsit o pungă cu zahăr, a gustat 
din el și deodată i-a venit în minte un șiretlic. A ascuns punga, a închis un ochi și a început să strige 
în gura mare: 

— O, ce bunătate, ce bunătate! 

Lupul s-a trezit şi 1-a strigat supărat: 

— De ce faci atâta gălăgie, ne-astâmpăratule! 

Iepurele i-a răspuns cu voce prefăcută: 

— Până acum credeam că dintre toate mâncările de pe lume numai fructele sunt dulci, dar acum 
ştiu că mai dulci şi mai dulci sunt ochii mei din cap. Am mâncat unul şi toată gura mi s-a îndulcit, 
inima îmi tresaltă şi-mi vine parcă să zbor. Cum să nu-ţi spun şi ţie despre asemenea grozavă 
descoperire? Frate lupule, înghite-ţi ochii și vei simţi şi tu această neasemuită fericire. 

Lupul, buimac de somn, n-a mai stat pe gânduri, și l-a pus pe iepure să-i scoată ochii şi să-i dea 
să-l mănânce. 

Într-o clipă iepurele i-a scos ochii de la locul lor, i-a dat prin zahăr și i-a băgat în gura lupului. I-a 
plăcut cumătrului mâncarea. Numai că a rămas orb şi s-a repezit înfuriat să-i ceară socoteală 
iepurelui. Iepurele l-a liniştit spunându-i: 

— Ştiu eu un izvor din care, dacă vei bea apă, vei vedea iarăși ca înainte. Haidem acolo. 

Neavând încotro, lupul s-a dus cu iepurele. Au ajuns la marginea unei prăpăstii şi acolo iepurele 
i-a zis: 

— Frate lupule, izvorul e aproape, la doi paşi de tine, grăbeşte-te să bei! 

Lupul s-a repezit înainte şi s-a prăbuşit în prăpastie, izbindu-se de stânci. 

Iepurele a început să ţopăie strigând: 

— Lup lacom şi nesătul, ai vrut să prazi totul, dar ai păţit-o. Acum o să mă ospătez numai eu pe 
săturatele! 

Și întorcându-se repede la coșuri, le întorcea pe toate părţile, le privea îndelung și cânta bucuros: 


Vulpe şireată, vino să vezi 

Inelele strălucesc ca aurul. 

Lupule lacom, vino şi tu să vezi 

Brăţările licăresc ca argintul 

Hi, hi, veniţi repede să vedeţi, 

Hi, hi, încă un pachet de zahăr alb ca zăpada 
Ce bine e, ce bine e! 

Toate sunt numai ale mele! 


Însă în pachetul cu praf alb nu mai era zahăr, ci otravă pentru lupi. Iepurele a înghiţit lacom din 
ea ŞI în scurt timp a murit în chinuri mari. 

Astfel că nici lupul cel crud și lacom, nici şireata vulpe, nici iepurele n-au avut parte de lucrurile 
furate. 

A doua zi, negustorul, căutând prin pădure, a dat de vizuina lupului, a găsit coşurile furate şi pe 
deasupra o blană de vulpe și una de iepure. 


Tigrul îngâmfat 
poveste chineză 


Umblând prin pădure, tigrul a zărit o pasăre cântând şi jucând de parcă toată lumea era a ei. 

— Arătare cu picioare subțiri, ce tot țipi şi ţopăi? Poţi cumva să te iei la întrecere cu mine? i-a 
spus tigrul privind-o pieziș. 

— De ce râzi de unul mai mic? a strigat pasărea supărată. Hai să vedem cine joacă mai frumos 
pe crengile copacului. 

„Nu-i mare lucru, şi-a zis tigrul. Oricine știe să joace”. 

Pasărea a început să salte uşoară şi vioaie pe ramuri. Tigrul s-a cățărat în copac, a sărit pe o 
creangă, apoi pe alta și deodată s-a auzit: „Buf!” A căzut tigrul de mai-mai să-și frângă spinarea. 

Plecând cu coada-ntre picioare, tigrul a ajuns la câmp. 

Acolo a văzut un popândău care dormea cu burta la soare. 

— Aoleu! Ce mai animal e și ăsta, care nici picioare n-are! zise tigrul batjocoritor. 

— De ce râzi de unul mai mic? răspunse popândăul. Hai să vedem cine trece mai repede printre 
oameni? 

Tigrul primi şi porniră întrecerea. 

Popândăul s-a strecurat repede prin mulțime, încât nimeni n-a izbutit să pună mâna pe el. 

Când 1-a venit rândul tigrului, oamenii au luat ciomege şi ce au găsit mai la îndemână, au sărit la 
el şi l-au bătut măr. Abia a izbutit tigrul să scape din mâna lor. 

Obosit, supărat, abia trăgându-și sufletul, tigrul s-a trântit pe iarbă, la marginea unei mlaștini. 
Dar văzând un melc a uitat de cele două păţanii și a început să râdă de el: 

— Aoleu! Așa ceva n-am văzut de când sunt. N-ai gură să mănânci, n-ai picioare să umbli, nu 
eşti bun de nimic. 

Melcul 1-a răspuns liniştit: 

— Frate tigrule, te poftesc să te iei la întrecere cu mine; să vedem cine trece mai repede mlaștina. 

Tigrul s-a prins. „Din două salturi am și trecut dincolo, îşi făcu el socoteala în minte”. Şi sigur de 
el mai zise: „Cum îşi închipuie melcul că m-ar putea întrece?” 

— Hai! 

Melcul a început să înoate încetişor. Tigrul, îngâmfat, a sărit cât a putut şi a nimerit drept în 
mijlocul mlaştinii, unde s-a împotmolit. Cu cât se zbătea să iasă afară, cu atât se împotmolea mai 
rău. Între timp melcul l-a şi întrecut. Supărat, tigrul și-a mai adunat o dată puterile și a încercat din 
nou să sară, dar s-a cufundat mai tare, încât doar botul îi mai ieșea din apă. 

Când melcul a ajuns la malul mlaștini, a întors capul, dar nu se mai vedea nici urmă de tigru. 


Vulpea, maimuța, iepurele și calul 
poveste chineză 


Niciuna dintre vietățile pădurii n-o putea suferi pe vulpe: umbla numai cu şiretlicuri, îl înșela ba 
pe unul, ba pe altul şi-ntotdeauna se bucura dacă izbutea să ducă la capăt un rău. Nu rămăsese 
nimeni prin împrejurimi căruia să nu-i fi pricinuit ea vreun necaz, de aceea toţi se socoteau cum să- 
și răzbune pierderile și necazurile mai bine. 

Tot gândindu-se și frământându-se, maimuța a găsit până la urmă un mijloc de răzbunare. 
Nebună de bucurie, a sărit din copac şi l-a zărit pe iepure stând ghemuit într-un tufiş. I-a împărtăşit 
şi lui planul ei. Dar iepurele a privit-o cu atâta neîncredere, încât maimuța i-a strigat supărată: 

— Dacă nu crezi, vino cu mine! Eu o să vorbesc cu vulpea, iar tu o să stai în vârful muntelui, să 
te uiţi. 


A colindat maimuța prin pădure mult până a dat de vulpe, şi-a întrebat-o: 

— Coană vulpe, spune-mi, ştii care este cea mai bună mâncare din lume? 

Cum a auzit de mâncare, vulpea a ciulit urechile și-a întrebat-o repede: 

— Nu cumva ştii tu? 

— Chiar astăzi am aflat. Nimic pe lume nu-i mai bun la gust decât carnea de cal. Dar nu-i uşor 
de dobândit așa ceva. 

Vulpii a început să-i lase gura apă. 

— Şi de ce-i așa de greu? 

— Pentru că fuge de nu-l poți ajunge. Şi ca să izbuteşti, trebuie să-ţi legi coada de coada lui. 
Dacă vrei, poţi să încerci. Tocmai am văzut, când veneam încoace, un cal adormit. 

Vulpea nu mai putea de nerăbdare, dar s-a prefăcut nepăsătoare. 

— O să mă mai gândesc eu care e cea mai bună mâncare; e greu de răspuns așa, pe loc. Mai 
vorbim noi altă dată. Numai să nu sufli nicio vorbă nimănui. 

Și vulpea s-a despărțit de maimuţă şi a plecat în grabă, fluturându-și coada stufoasă. Maimuţa s-a 
prefăcut şi ea că pleacă, dar s-a cățărat într-un copac înalt și, ascunsă în frunziș, a aşteptat să vadă ce 
se va petrece. Nici vulpea n-a mers prea departe; îndată s-a întors pe furiș și s-a apucat să caute 
calul de care pomenise maimuța. L-a găsit într-o poiană din apropiere, dormind dus, obosit de 
munca grea a zilei. 

Vulpea s-a apropiat tiptil, și-a legat cu grijă coada de coada calului, apoi l-a muşcat zdravăn de 
coapsă. 

Calul, trezit pe neașteptate și străfulgerat până în măduva oaselor de durere, a sărit în picioare 
şi a luat-o la fugă bezmetic, neputându-se dumiri ce s-a întâmplat. 

Astfel vulpea a fost trântită la pământ şi fiind legată strâns de coada calului a fost târâtă în goană 
prin toată pădurea. 

Numai plăcut nu era gustul pe care-l simţea biata vulpe. Nici nu știa de ce să aibă grijă mai întâi: 
de cap sau de frumoasa ei coadă stufoasă. 

Maimuţa, care privea din copac, nu mai putea de bucurie. Uitând unde se află, a început să sară 
și să bată din palme. Dar curând s-a pomenit la rădăcina copacului. În cădere s-a lovit atât de rău 
încât fundul i s-a roșit tot. 

Iepurele, din vârful muntelui, văzând cum era tăvălită vulpea și cum a căzut maimuța, a râs cu 
atâta poftă încât buza de sus i-a plesnit. 

De aceea, până în ziua de astăzi maimuţele au fundul roșu, iar iepurii au buza de sus despicată. 

Caii nu mai dorm niciodată culcaţi, ci numai în picioare. Când sunt prea obosiţi, se rostogolesc 
de câteva ori prin iarbă și se ridică iar. 

Blana vulpilor are câte o pată galbenă sau cenuşie; arareori se poate întâlni o vulpe cu blana de o 
singură culoare. 


Plăcinta 
poveste chineză 


A fost odată o mamă care avea trei copii. 

Într-o dimineață, mama a făcut o plăcintă cu carne de porc și făină de raci, a pus-o pe masă, i-a 
chemat pe copii și ea și-a văzut mai departe de treburi. Copiii s-au bucurat foarte mult văzând 
plăcinta şi abia aşteptau s-o mănânce, dar pe masă nu era niciun cuțit. 

Cel mare, așezându-se pe scaun, zise către mijlociul: 

— Du-te la bucătărie după cuţit! 

Mijlociul, la rându-i, zise către cel mic: 

— Du-te și adu cuțitul! 

Cel mic, bosumflat, zise şi el: 


— Eu sunt mic, duceţi-vă voi! 

Așa s-au îmboldit, unul pe altul, multă vreme, și niciunul nu s-a urnit. 

În cele din urmă, cel mare hotărî: 

— Dacă nu vreţi, stăm mai bine cu toţii aici. Şi care va vorbi primul, sau va plânge, sau va da din 
mâini ȘI din picioare, acela se va duce să aducă cuțitul. Vă învoiți? 

— Ne învoim! 

Toţi trei au rămas pe loc ca nişte stane de piatră. Nu se mișcau, nu vorbeau, nu plângeau, pentru 
că niciunul nu vroia să meargă după cuțit. 

În odaie a intrat atunci pisica. Văzând plăcinta cu carne de porc pe masă, răspândind un miros 
plăcut de făină de raci, şi pe cei trei copii nemișcaţi în jurul mesei, sări pe masă și începu să înfulece 
din plăcintă. 

Leneși cum erau, cei trei holbau ochii la pisică, le lăsa gura apă, dar nu se mişcau și nu scoteau o 
vorbă. 

Curând după pisică intră şi câinele. Văzând pisica, acesta se repezi la ea, o goni, sări cu labele pe 
masă Şi începu să înfulece şi el din plăcintă. 

Ca şi înainte, cei trei leneşi holbau ochii, înghiţeau în sec, dar nu se mișcau. Câinele înfulecă 
până termină aproape toată plăcinta. 

Într-un târziu, cel mic, hămesit de foame, cu ochii la plăcinta care rămăsese doar cât un miez de 
nucă, nemaiputându-se stăpâni, începu să plângă. 

Fratele cel mare şi cel mijlociu săriră imediat şi bătură din palme: 

— Frăţioare, ai plâns, du-te şi adu repede cuțitul! 

Speriat, câinele a hăpăit şi bucata de plăcintă care mai rămăsese și, cu coada ridicată, a şters-o. 


De ce răsare soarele când cântă cocoşul 
poveste chineză 


Odinioară, cu multă vreme în urmă, pe cer erau nouă sori. 

Oamenii o duceau foarte greu, căci nu era niciodată noapte; arşița cumplită usca totul, pădurile 
piereau, iar iarba nici măcar nu putea creşte. Nu știau bieţii oameni ce să mai facă, să-şi poată ţine 
zilele. 

Dar într-o bună zi s-a găsit un voinic care nimerea orice ţintă cu săgeata; și-a încordat arcul cu 
putere şi a început să tragă în sori. Opt sori a doborât cu săgețile lui, dar al nouălea s-a ascuns în 
nori şi a scăpat. 

Ce bucurie grozavă pe oameni! Dar bucuria n-a ţinut mult: pământul se răcea tot mai tare, iar 
bezna nopții nu se mai sfârşea. Speriaţi, oamenii au rugat păsările cântătoare să cheme soarele 
înapoi, dar soarele nu s-a lăsat înduplecat. 

Până la urmă s-au gândit la cocoș. Cocoșul, plin de sfială, le-a spus că el nu ştie să cânte. Dar, ca 
să-i ajute, s-a hotărât totuşi să încerce şi a cântat cu atâta suflet încât a început să se înroșească. 
Soarele s-a ivit pe cer și corul păsărilor a răsunat plin de mulțumire. 

De atunci, când cântă cocoșul, răsare soarele. 


Povestea despre Regele cerealelor şi cele cinci cereale 
poveste chineză 


Civilizaţia din China antică a fost o civilizaţie a agriculturii. În basmele populare chinezești se 
pot găsit numeroase povești despre agricultura. În ediția de azi vă voi spune povestea despre regele 
cerealelor şi cele cinci cereale. 

După apariţia sa, ființa umană şi-a câștigat existența prin vânat, pescuit şi culesul de fructe 
sălbatice, alergând zi de zi după mâncare şi câteodată rămânând înfometată. 


Era odată o fată tânără cu numele de Jiang Yuang care locuia în Youhe. Intr-o zi Jiang Yuang se 
juca afară în aer liber. Pe drumul de întoarcere acasă, a văzut deodată o urmă de picior uriașă într-o 
mlaştină. Mirată, fata a pus un picior de al său pe urma de picior al uriașului. Numai după ce şi-a 
pus piciorul pe locul degetului mare, că a și simţit o zguduitură în pântecul său. Nu mult după 
aceea, fata a rămas însărcinată. 

După 10 luni de sarcină, a născut un băiat. Pentru că pruncul nu avea tată, vecinii au spus că 
băiatul le va aduce nenorocire și au smuls atunci pruncul din braţele mamei sale şi l-au aruncat pe 
câmp, crezând că astfel, băiatul va muri de foame. Dar animalele care au trecut pe acolo, au avut 
grijă de băiat. Femelele l-au alăptat. Văzând că băiatul n-a murit de foame şi a fost salvat de 
animale, vecinii l-au luat și l-au dus în pădure. Din fericire că a fost salvat de tăietori de lemn. În 
cele din urmă, vecinii furioşi l-au abandonat pe gheață. Dar imediat după ce au plecat, a venit un 
stol de păsări, care l-au protejat şi l-au încălzit cu aripile lor. În cele din urmă, vecinii şi-au dat 
seama că acest băiat nu este un om obișnuit. Astfel, ei l-au luat înapoi și l-au redat mamei sale. 
Pentru că pruncul a fost de multe ori abandonat, Jiang Yuang l-a botezat cu numele de 
„Abandonare”. 

De mic, Abandonare avea o năzuinţă înălțătoare. Văzând că oamenii duceau o viaţă instabilă, el 
s-a gândit că ar fi bine dacă ar exista un lot care să ofere regulat oamenilor grânele necesare traiului. 
După o lungă meditaţie și observaţie, el a cules seminţele unor cereale sălbatice, precum orez, grâu, 
soia, sorg, dovleac și le-a însămânţat pe o bucată de pământ desţelenită de el. A udat şi a scos iarba 
de pe acest lot, având o grijă deosebită de aceste seminţe. Odată cu trecerea timpului, seminţele au 
încolțit, au crescut şi au rodit. „Fructele” culturilor au fost mai gustoase decât cele sălbatice. Pentru 
a cultiva în continuare aceste plante sălbatice, Abandonare a făcut din lemn și pietre niște unelte de 
muncă simple. Când a ajuns matur, el acumulase deja o experienţă bogată în domeniul agriculturii. 

Abandonare le-a împărtășit fără nicio rezervă cunoștințele sale agricole altor oameni, ajutându-i 
să scape treptat de viața compusă din vânat, pescuit și cules de fructe sălbatice. Astfel, oamenii l-au 
numit în mod respectuos pe Abandonare „Hou Ji „care înseamnă „Regele cerealelor”. 

După moartea lui „Abandonare”, pentru a cinsti meritele sale, oamenii l-au înmormântat într-un 
colț cu peisaj pitoresc, în apropiere de scara cerească pentru zeii Şi zeițele care coborau din cer. 
Aici, pământul era fertil, diferitele culturi cerealiere creșteau robust și la sezonul recoltei de toamnă, 
apărea un peisaj minunat, în care sute de păsări Phoenix cântau și dansau în văzduh. 

De atunci, agricultura a devenit îndeletnicirea principală a omenirii şi s-a dezvoltat din ce în ce 
mai mult. 

Legenda zilei îndrăgostiților din China 

Cea de-a șaptea zi a celei de-a şaptea luni din calendarul lunar chinezesc (situată în calendarul 
occidental în luna august) este cunoscută sub numele de Qi Qiao Jie sau ziua îndrăgostiților din 
China. Există numeroase versiuni legate de originea acestei zile, dar cea mai frumoasă dintre ele le 
are drept protagoniste pe Zeița Cerurilor şi cele șapte fiice ale sale. 


Potrivit acestei legende, în timpul uneia din vizitele lor pe pământ, cele şapte fiice ale Zeiţei 
Cerurilor au fost zărite de un păstor pe nume Nu Lang. Cele șapte fete făceau baie într-un râu, iar 
tânărul muritor s-a hotărât să le joace o farsă și le-a ascuns îmbrăcămintea rămasă pe mal. După ce 
s-au sfătuit cum să iasă din încurcătură, surorile au decis să o trimită pe Zhi Nu, cea mai frumoasă 
dintre ele, să îi ceară păstorului hainele înapoi. 

Întrucât Nu Lang a văzut-o pe Zhi Nu dezbrăcată, cei doi nu au avut încotro şi au trebuit să se 
căsătorească. Acest cuplu a trăit în dragoste şi fericire vreme de mulți ani. Apoi, fie Nu Lang a 
murit, fie Zeița Cerurilor nu a mai suportat să o aibă departe pe cea mai frumoasă dintre fiicele sale, 
şi i-a poruncit lui Zhi Nu să revină acasă. În ambele cazuri, se spune că Zeița Cerurilor a fost 
înduioșată de afecțiunea ce îi lega și le-a permis totuși celor doi îndrăgostiți să se întâlnească o 
singură zi pe an. 


Se povesteşte că în această a șaptea zi a celei de-a șaptea luni, coțofenele formează cu aripile lor 
un pod între cer și pământ, traversat de Zhi Nu pentru a-şi întâlni soţul iubit. 

Ziua îndrăgostiţilor din China este numită și „Festivalul Începutului” ori „Festivalul Fiicei.” Este 
o zi foarte importantă pentru fetele nemăritate. Spre seară, ele pregătesc ofrande din pepeni și fructe 
şi se roagă ca dorințele lor legate de o căsătorie fericită să fie cât de curând împlinite. 

Mânzul 

Ca orice mamă, iapa avea grijă de mânzul ei, care era ascultător. Cu timpul acesta a crescut, iar 
iapa Și-a spus c-ar fi mai bine să-l lase să se obişnuiască să facă unele lucruri şi singur. Și astfel a 
hotărât să-l trimită să macine o trăistuţă cu grâu. 

Mânzul era foarte fericit că putea să facă ceva singur şi porni bucuros spre moară. Dar, ca să 
ajungă la moară, trebuia să treacă un râu. Ajuns însă la râu, nu avu curajul să-l treacă. 

Văzând pe marginea râului un bou, îl întrebă dacă apa este adâncă. Boul i-a răspuns că nu. Când 
era gata, gata să intre în apă, în fața mânzului apăru o veveriţă care i-a spus, plângând, că râul e atât 
de adânc, încât doar cu câteva zile în urmă se înecase o veveriță. Auzind-o, mânzul nu mai ştiu ce să 
facă. 

Neavând încotro, s-a întors la mama lui. Iapa, aflând despre ce este vorba, i-a zis: 

— Atunci când vrei să ceri părerea cuiva, trebuie, desigur, să te gândești ce, dar mai ales cine te 
sfătuieşte. Este mai bine ca întâi să încerci și apoi să hotărăşti ce să faci. 

Cuvintele mamei l-au îndemnat să plece din nou la moară şi ajungând la râu, i-a ieşit din nou în 
cale veverița, care, cu lacrimi în ochi, i-a spus iarăşi povestea tristă a veveriței care s-a înecat. 

— Îţi mulţumesc că mai prevenit, dar eu nu sunt mic, ca prietena ta și pot trece apa râului. 

Şi, într-adevăr, a traversat râul cu ușurință, a ajuns la moară şi a măcinat grâul. Astfel a reușit 
mânzul, pentru prima oară, să fie de ajutor mamei sale. 

Îmblânzirea apei de către Gun și Yu 

În antichitatea Chinei, într-o perioadă destul de lungă, puhoaiele făceau ravagii. Terenurile 
agricole au fost inundate, oamenii amenințați de foamete, frig și atacurile animalelor sălbatice. 
Îngrijorat de această situaţie, împăratul Yao a convocat pe lideri ai triburilor la o adunare, pentru a 
le consulta părerile. În urma discuţiilor, împăratul a decis să-l trimită pe Gun la îmblânzirea apei. 

Primind ordinul, Gun şi-a scobit capul pentru a găsi o metodă de îmblânzire a puhoaielor care 
ieșeau din matca fluviului. În cele din urmă, el şi-a amintit de o zicală care sună așa: „Generalul 
contra soldaţilor și pământul contra apei”. Dacă se construiește un dig de jur împrejurul satului, apa 
va fi oprită afară. Dar, apa era aşa de multă, de unde să se facă rost de atâtea pământ pentru 
îndiguire. Atunci, a ieşit din apă o broască ţestoasă care i-a spus lui Gun că împăratul ceresc din 
vest are o comoară magică pe nume Xirang. Când este aruncată în apă, această comoară se va 
transforma într-un dig înalt ca un munte. Bucuros, Gun şi-a luat rămas bun de la broască ţestoasă și 
s-a îndreptat în direcția vestică după comoară. 

Învingând tot felul de greutăți, el a ajuns în sfârșit la muntele Kunlun din marginea vestică a 
Pământului, unde s-a întâlnit cu împăratul ceresc și i-a cerut să-i dea Xirang pentru îmblânzirea 
puhoaielor. Dar, împăratul i-a refuzat cererea. Cu gândul la populația care trăia în amărăciune, și 
profitând de neatenţia paznicilor de la palatul ceresc, el a furat Xirant. Întors în patria din răsărit, el 
l-a aruncat Xirang în apă. Imediat în locul acela s-a format un dig, care creştea mereu în înălțime. 
Astfel, apa a fost oprită de acest dig. Scăpaţi de puhoaie, tot sufletul cu mare cu mic cânta și dansa 
de bucurie, şi au început să lucreze paşnic pământul. 

Aflând că Xirang a fost furat de Gun, împăratul ceresc a trimis imediat pe soldaţii şi generalii de 
pe cer să plece la Pământ pentru a lua înapoi comoara. Astfel, viiturile au ieșit iarăşi din matca 
râurilor, inundând terenurile agricole şi înghițind vieți omenești. Indignat, împăratul Yao a spus că 
„Gun ştie doar să construiască digul pentru a împiedica apa. lar odată cu dărâmarea digului, 
urmările sunt mai grave. N-a reușit să îmblânzească apa nici după 9 ani de muncă, merită o 
moarte!”. Astfel, Gun a fost închis în munţii Yu şi după 3 ani, a fost executat. 


20 de ani mai târziu, împăratul Yao i-a cedat tronul lui Shun. Acesta din urmă i-a încredințat 
sarcina de îmblânzire a apei lui Dayu, fiul lui Gun. Împăratul ceresc i-a oferit comoara Xirang lui 
Dayu. La început, Dayu a adoptat aceeași metodă ca şi tatăl său de construire a digului pentru 
oprirea apei. Dar a văzut că puhoaiele îngrădite au o forță şi mai mare şi au dărâmat foarte repede 
digurile. Din practică el a căpătat o experiență: „Îndiguirea sau drenarea trebuie făcute după caz. Nu 
merge numai cu îndiguirea.”. 

Astfel, Dayu a lăsat ca o broască ţestoasă trăgând pe Xirang să urmeze după un dragon. Când 
ajunge la terenuri mai joase, i-a poruncit lui Xirang să înalțe pământul. Iar când este oprit de munte, 
i-a lăsat să deschidă tunelul pentru a conduce apa spre fluviu şi mare. Astfel, Dayu a despicat 
muntele Lonmen, pentru ca apa fluviului Galben să curgă prin acest defileu, şerpuindu-se spre 
mare. 

Sunt multe poveşti legate de îmblânzirea apei de către Dayu. Într-o poveste se spune că a patra zi 
după căsătorie, Dayu a plecat la îmblânzirea apei. Timp de 13 ani cât a lucrat pe şantier, el a trecut 
de 3 ori prin poarta casei sale, dar n-a intrat nicio dată. În cele din urmă, Dayu a reușit să 
îmblânzească puhoaiele: fiecare fluviu își are propria albie și toate cursurile de apă se îndreaptă spre 
est și se revarsă în mare. De atunci, oamenii, scăpaţi de inundaţii, au început să trăiască o viață 
fericită. Pentru a-și exprima recunoştinţa, populaţia l-a ales pe Dayu conducător și împăratul Shun i- 
a cedat de bună voie tronul. 

Povestea Privighetorii 

Acum mult timp, în China trăia un împărat al cărui palat era cel mai frumos din lume, fiind 
construit în întregime din porțelan delicat. În jurul palatului erau splendide grădini imense, pline cu 
plante și flori rare. În spatele acestor grădini, o pădure mare de pini străjuia drumul până la mare. În 
această pădure de pini trăia o micuță privighetoare. 

Privighetoarea cânta atât de frumos încât, oricine o auzea cântând nu mai putea să uite vreodată 
cântecul ei. 

Pescarii sărmani care-şi aruncau plasele în mare toată ziua, se opreau din munca lor când auzeau 
privighetoarea cântând. „Ce frumos cântă!” ziceau ei, uitând de problemele lor şi ascultând muzica 
dulce. 

Calatori mulţi veneau din ţări îndepărtate să vadă regatul împăratului, ei admirau delicatul palat 
de porțelan şi grădinile minunate, dar când auzeau cântecul privighetorii, toți spuneau: „Acesta e cel 
mai frumos din toate frumuseţile de aici!” 

Scriitori Şi poeţi au scris cărţi în care lăudau frumuseţea palatului împăratului şi a grădinilor lui. 
Dar ei lăudau privighetoarea mai mult chiar decât aceste frumuseți. Aceste cărți ajungeau peste tot 
în lume, iar într-o zi, împăratul însuşi deschise una dintre acestea. „Ce minunat!” zise el, „Această 
carte spune că, dintre toate lucrurile minunate din regatul meu, cântecul privighetorii e cel mai 
frumos! Dar unde este această privighetoare, de ce eu n-am auzit-o niciodată cântând?” 

Împăratul a adunat toţi miniștrii și curtenii săi şi i-a întrebat despre privighetoare. Dar nici-unul 
din aceştia nu auzise pasărea, nici măcar doamnele de onoare, bucătarii sau ceilalți servitori nu 
auziseră cântecul privighetorii. 

În sfârșit, unul din ajutorii de bucătari a exclamat: „Oh, privighetoarea, o știu foarte bine! În 
fiecare seară merg în vizită la bătrâna mea mamă, care locuieşte pe malul marii. Când ajung în 
pădure sunt întotdeauna obosit, dar atunci aud cântecul privighetorii, care e atât de dulce încât îmi 
dau lacrimile.” 

Așa încât omul, împreună cu alți curteni și doamne de onoare au plecat spre pădure să caute 
privighetoarea. 

Au mers ei ce-au mers și au ajuns la o pajişte unde o văcuţă a început să muteasca. „Aceasta 
trebuie sa fie privighetoarea! O, dar am mai auzit sunetul asta înainte.”, zice un curtean. „Ah, nu”, a 
spus ajutorul de bucătar „aceasta e doar o văcuţă, mai avem puţin de mers până să ajungem la 
privighetoare.” 


Curând ei au trecut pe lângă un iaz, unde câteva broaște orăcăiau de zor. „Ce drăguţ”, zice un alt 
curtean „vocile lor seamănă cu clinchetul clopotelor de la biserică!”. Ajutorul de bucătar a început 
să râdă şi a zis: „Dar nu-i privighetoarea, însă o vom găsi curând.” 

Au mai mers puțin şi, în sfârşit, ajutorul de bucătar a zis: „lată privighetoarea!” şi a arătat către o 
pasăre micuță, gri, cocoţată pe o creangă deasupra capetelor lor. 

„Ce incoloră este, nu ne-am fi imaginat niciodată că privighetoarea e o pasăre atât de ştearsă!” au 
zis doamnele de la curte. Atunci privighetoarea a început să cânte, iar trilurile ei dulci au umplut 
pădurea. „Ah, ce minunat!” au șoptit doamnele de onoare. 

„Da, într-adevăr” au zis toţi curtenii „Cântecul ei seamănă cu clinchetul unor clopoței de 
cristal!”. După aceasta ei s-au adresat privighetorii: „Bună ziua, privighetoare, am venit să te rugăm 
să cânţi pentru împăratul nostru.” 

„Trebuie să merg acum?” a întrebat privighetoarea. 

„Nu chiar acum, poţi veni în seara asta la palat să cânţi pentru împărat.” a zis unul din curteni. 

„Dar cântecele mele sună cel mai bine în pădure, însă dacă împăratul dorește, voi veni astă seară 
la palat.” 

În acea seara, palatul împăratului era împodobit cu lanterne colorate și decorat cu ghirlande aurii 
și argintii în onoarea acelei seri. În sala tronului, întreaga curte stătea în jurul împăratului, îmbrăcați 
toţi în cele mai frumoase veșminte pe care le aveau. Lângă tronul împăratului era așezată o stinghie 
de aur pe care să stea privighetoarea. 

În sfârșit, micuța pasare gri a intrat în zbor pe fereastra deschisă. S-a așezat pe stinghie și a 
început să cânte. 

Cântecul ei era ca o zi însorită de primăvară și cumva, i-a atins pe toți cei care ascultau. 
Împăratul chiar s-a aplecat către ea să asculte mai bine, lacrimile au început să-i curgă și se 
rostogoleau pe obraji. Când privighetoarea a terminat cântecul, împăratul a zis că niciodată n-a auzit 
ceva mai frumos. El a oferit privighetorii lanţul său de aur, dar aceasta a refuzat și a zis că lacrimile 
pe care le zărise în ochii lui îi erau o recompensă suficientă. 

Apoi privighetoarea a mai cântat un cântec, chiar mai frumos decât primul, după care a zburat 
înapoi în pădure. 

Toţi cei de la curte au căzut de acord că a fost cea mai frumoasă seară şi nimeni nu mai vorbea 
despre altceva decât despre cântecul privighetorii. Câteva dintre doamnele de la curte au încercat să 
imite trilurile privighetorii, dar fără succes. 

Împăratul a anunţat că privighetoarea va avea un loc la curte, îi va oferi o colivie din aur și 12 
servitori care să aibă grijă de micuța pasăre. Așa că, privighetoarea a început să cânte la curte în 
fiecare seară şi toți erau vrăjii de cântecele ei. 

Într-o zi, împăratul a primit în dar o cutie mare de la împăratul Japoniei. Pe aceasta cutie scria cu 
litere de aur: Privighetoarea. „Trebuie să fie o altă carte despre minunata noastră pasăre”, a gândit 
împăratul în timp ce deschidea cutia. În schimb, în cutie a găsit o privighetoare făcută din aur şi 
pietre preţioase. Când această pasăre a fost atinsă, a început să cânte la fel ca și privighetoarea 
adevărată, ba chiar a început să-și înfoaie coada și aripile în ritmul muzicii. 

„Ce frumoasa este!” au exclamat toți curtenii. „Va cânta în duet cu privighetoarea adevărată”. 
Aşa încât cele două păsări au început să cânte împreună, dar pasărea artificială putea să cânte un 
singur cântec iar şi iar, în timp ce, privighetoarea adevărată cânta altfel de fiecare dată. „Ce drăguță 
şi ritmată muzică cânta această privighetoare!” a spus maestrul de ceremonii al curții, iar curtenii au 
fost de acord ca noua privighetoare să cânte singură de atunci înainte, cu atât mai mult cu cât era și 
mult mai frumoasă decât cea reală. 

Împăratul însă a cerut să mai asculte și privighetoarea adevărată măcar o dată, însă aceasta 
dispăruse pe fereastra deschisă și se întorsese la casa ei din pădure. „Ce pasăre nerecunoscătoare!” 
au zis curtenii. „Dar nu-i nimic, avem cea mai bună privighetoare chiar aici.” au completat ei. 

După această întâmplare, adevărata privighetoare a fost izgonită din regat, iar privighetoarea din 
aur şi pietre prețioase i-a luat locul în colivia de aur, cântând în fiecare seară. 


A trecut un an, privighetoarea de aur cânta în fiecare seară, toți curtenii îi cunoşteau cântecul pe 
dinafară. Într-o seară, împăratul a deschis colivia de aur ca de obicei, dar în loc să cânte, pasarea 
scotea un sunet strident. Privighetoarea de aur se stricase! 

Împăratul i-a chemat pe toți meşterii din regat să examineze pasarea și s-o facă să cânte din nou. 
Însă toţi meșterii i-au spus că pot s-o repare, dar ea nu va mai putea să cânte în fiecare seară, ci 
numai o dată pe an. Aceasta ştire i-a întristat pe toţi curtenii, dar s-au împăcat cu gândul acesta. 

Au trecut astfel alţi 5 ani și o gripă cumplită s-a abătut asupra regatului. Împăratul însuși s-a 
îmbolnăvit foarte grav şi chiar a căzut pe patul de moarte. Curtenii care-l iubeau mult erau foarte 
trişti, dar din păcate nu mai era nimic de făcut pentru a-l salva pe împărat. 

Împăratul zăcea în patul său, era atât de palid și fără vlagă încât toți se așteptau să moară în orice 
moment. Chiar începuseră cu toții să-l considere deja mort și aduceau osanale succesorului la tron. 
În tot acest timp, împăratul zăcea singur în dormitorul lui superb, zăcea în patul lui de aur cu 
colivia privighetorii aurite alături. Abia mai putea respira, ca şi cum o greutate îi apăsa pieptul. A 
deschis ochii şi a văzut Moartea stând lângă patul său cu coroana lui de aur pe cap. lar în jurul său 

auzea diverse voci, unele amenințătoare şi crude. 

„Măcar de-aș putea asculta puțină muzică, să nu mai aud vocile astea chinuitoare...” a mormăit 
împăratul. S-a întors către privighetoarea de aur de lângă el şi a zis: „Cântă pentru mine, te rog”. 
Dar pasarea de aur rămânea tăcută. 

Camera părea atât de tăcută şi rece... 

Deodată, o muzică dulce a intrat prin fereastra deschisă. Era privighetoarea adevărată, care 
auzise de boala împăratului şi venise să-i cânte. Privighetoarea a cântat despre primăvară, când 
mugurii se transformă în frunze verzi şi bobocii florilor se deschid. 

Împăratul a simțit cum sângele începe să-i curgă prin vene, culorile i-au apărut în obrajii palizi, 
în timp ce asculta trilurile privighetorii. Chiar și vocile auzite înainte şi chipul morţii, toate au 
dispărut. 

Privighetoarea cânta tot mai frumos, iar împăratul s-a simţit din nou puternic și a întrebat-o: 
„Cum aş putea vreodată să-ţi mulțumesc? Te-am izgonit din regatul meu şi totuşi tu ai venit să-mi 
salvezi viaţa. Cere-mi orice și vei avea!” 

„Vreau doar să mă lași să cânt în fiecare seară la fereastra ta, prin cântecul meu vei afla tot ce se 
întâmplă în regatul tău, și bune şi rele, dar să nu lași pe nimeni să afle că o micuță pasăre îţi şopteşte 
toate acestea.” 

„Foarte bine”, a zis împăratul. 

A doua zi, la răsăritul soarelui, când toți servitorii se aşteptau să-l găsească pe împărat zăcând 
mort în patul sau, acesta a apărut în sala tronului, spunându-le tuturor: „Bună dimineața!” 

Purtând măgarul pe umeri 

Într-o zi, tatăl și fiul se grăbeau să ajungă mai repede la târg. Tatăl mergea călare pe măgar, iar 
fiul mergea pe jos în urma măgarului, ţinând în mână biciușca. 

Văzându-i, un trecător spuse: 

— Ce inimă are omul ăsta, el stă liniştit pe măgar şi lasă copilul să alerge după el?! 

Auzind aceasta, bătrânul s-a dat repede jos, a pus a pus copilul pe măgar și a început el să alerge 
după măgar. După foarte puțin timp au auzit iar oamenii vorbind: 

— [a te uită, un copilandru nu poate să meargă pe jos şi-l lasă pe sărmanul bătrân să se chinuie. 
Vai de mine, de când lumea n-am mai pomenit așa ceva! 

„Da, desigur, are dreptate — gândi bătrânul — nu-i bine nici aşa”. 

— Treci tu, fiule, puţin mai în față, ca să pot urca şi eu. 

Abia porniră din nou la drum, că iar auziră oamenii vorbind şi râzând în hohote: 

— [a uitaţi-vă, ce oameni mari pe un măgar atât de mic! Nu vor ajunge la capătul drumului și 
măgarul o să-şi dea sufletul de atâta greutate. 

„Of, of!” oftă bătrânul şi-l coborî pe copil, mergând amândoi în spatele măgarului. 

După puţin timp a auzit iar: 


— Vai, ce oameni proști, au animal și merg pe jos! 

Bietul tată şi fiul, exasperaţi de comentariile oamenilor, nu mai ştiau ce să facă. În cele din urmă 
hotărâră să lege patrupedul ca o cobiliță şi să-l ducă aşa până la târg. Fiul mergea înainte cu măgarul 
în spate. 

În curând s-a făcut întuneric, măgarul mergea tot mai greu, iar ei, obosiţi, de abia mai vedeau să 
meargă și strigau: 

— Daţi-vă la o parte, trece animalul! 

Calul pierdut 

Demult, într-un sat din nordul Chinei, trăia un om care avea un cal minunat. Așa frumos era calul 
său, că oamenii veneau de la mari depărtări doar să-l admire. Îi spuneau mereu ce binecuvântat este 
că-l are. 

— Se prea poate, răspundea el, dar ceea ce pare o binecuvântare poate fi și un blestem. 

Într-o zi, calul a fugit. A dispărut pur și simplu. Oamenii veneau acum să-l compătimească pentru 
ghinionul său. 

— Așa o fi. Dar ce pare un blestem poate fi şi o binecuvântare, spuse el. 

Câteva săptămâni mai târziu, calul s-a întors. Și nu era singur. Îl urmau 21 de cai sălbatici. După 
legea pământului, aceştia deveneau proprietatea lui. Avea, acum, o mulțime de cai. 

Vecinii veniră din nou să-l felicite pentru norocul ce dăduse peste el. 

— Cu adevărat, eşti binecuvântat! 

— Se prea poate, dar ceea ce pare o binecuvântare poate fi şi un blestem. 

Imediat după aceea, fiul său, unicul său fiu, a-ncercat să călărească unul dintre caii sălbatici. 
Calul l-a azvârlit cât colo, iar acesta şi-a rupt piciorul. Din nou sosiră vecinii, de data aceasta să-i 
spună ce rău le pare. Cu siguranță că trebuie să fi fost blestemat în vreun fel. 

— Se prea poate, a răspuns el, dar ceea ce pare a fi un blestem poate fi și o binecuvântare. 

O săptămână mai târziu, regele ținutului trecu prin sat, luând pe fiecare tânăr apt de luptă la 
război împotriva locuitorilor din nord. A fost un război îngrozitor. Toţi cei plecați din sat au fost 
uciși. Doar fiul omului nostru a supravieţuit, datorită piciorului său rupt. 

De atunci și până azi, în sat exista o vorbă: „Ce pare a fi o binecuvântare poate fi un blestem, iar 
ce pare un blestem, poate fi o binecuvântare.” 

Găleata spartă 

La marginea unui sat trăia odată un chinez bătrân. Acesta îşi amenajase în spatele casei o 
frumoasă grădină cu legume. Dar cum zona era secetoasă, în fiecare zi, de dimineaţa până seara, 
bătrânul căra apă de la un izvor îndepărtat. 

Apa era cărată cu două găleți puse pe umeri, numai că una din găleți era găurită. Așa că, până 
ajungea acasă, în găleata găurită mai rămânea apă doar pe jumătate. 

Găleata găurită era tristă. Vroia să fie perfectă ca şi cealaltă. După o îndelungată chibzuinţă îi 
zise bătrânului: 

— Stăpâne, de ce nu mă repari, ca să fiu şi eu la fel de folositoare ca şi surata mea? 

Bătrânul o întrebă la rândul lui: 

— Ai observat straturile de flori care cresc pe marginea cărării pe care trecem în fiecare zi? 

— Desigur! 

— ŞI ţi se par frumoase? 

— Nemaipomenit de frumoase! 

— Şi cine crezi că le-a udat, ca să poate crește și înflori așa frumos? Tu le-ai udat! Cu ce mi-aş 
mai înfrumuseța casa dacă te-aș repara? 

Găleata a înţeles că bătrânul a transformat defectul ei într-o calitate şi toată tristeţea ei se 
transformă în bucurie, ştiindu-se pe deplin folositoare. 


Melodia păsării Phoenix 


poveste chineză 


În zilele din urmă ale vieţii sale, prințul Mu De-tsin a avut o fată. Curând după venirea ei pe 
lume, i-a murit soția. 

La naşterea copilei, i s-a dăruit prințului o piatră în mijlocul căreia se afla o minunată nestemată, 
un mare jad de culoare verde lucitoare. Când, după vechiul obicei, din primele zile i s-a înfățișat 
pruncului o tăblie cu nenumărate lucruri, ca să apuce vreunul, fata luă juvaerul, de unde fu botezată 
cu numele de Liang Yu, adică jucăria de jad. 

Liang Yu creştea de minune, frumoasă trupeşte şi bogată cu mintea, de nu credeai că mai era pe 
lume o alta asemenea ei. Pe neînvăţate sufla ea în naiul cel greu şi născocea mereu alte melodii. 
Prinţul atunci puse a se făuri un nai din nestemate de jad. Cântecul prinţesei semăna acum cu 
cântecul păsărilor. Prinţul mai puse să se clădească un castel înalt şi încăpător, unde prințesa să-şi 
poată desfăta nestingherită tinereţea cu muzica ei, iar dinaintea castelului să se ridice un turn înalt, 
de unde prințesa să poată asculta mai bine cântecul păsărilor. Castelul a fost numit după regele 
păsărilor, castelul Phoenix. 

Liang Yu crescu, şi tatăl ei dori s-o mărite, căutându-i soțul cel mai bun. Prinţesa l-a rugat să aibă 
răbdare, că ea s-a jurat să-l aleagă numai pe acela care ştie cânta măiestrit din nai. Pentru asta s-a 
dus prinţul în căutarea unui cântăreț din nai, dar n-a găsit pe niciunul. 

Într-o seară, Liang Yu trase perdeaua, păşi în pridvor şi rugă pe slujitoarea ei să aprindă căţuia. 
Noaptea era plină de mireazmă, cerul curat şi fără nori, luna plină semăna cu oglinda, lumina-i se 
vedea argintie peste parcul înflorit şi strălumina până la fund lacul cu peştişori de aur. Liang Yu şi-a 
luat naiul şi, răzimându-se de balustrada de bambus, răspândea din nai sunete fermecătoare. 
Melodia era aşa de înălțătoare, de parcă trebuia să răzbată cerul. Adierea vântului întorcea sunetele, 
şi atunci ea simţea ca şi cum auzea din departe o a doua melodie; ba aproape, ba departe, ca şi când 
cineva îi însoțea cântarea. Liang Yu încetă de a mai cânta, şi ascultă încordată, dar şi a doua melodie 
amuţise, vibrând încă în ea depărtatul cântec. Liang Yu fu cuprinsă de un dor ca după ceva pierdut. 
Cufundată în sine, stătu mult timp proptită de balustradă. Luna asfinţise şi sfeşnicul se stinsese. 

Pe nevrute, Liang Yu merse la culcare, punându-și naiul drept căpătâi. Şi visă. Poarta cerului se 
deschidea departe, şi ziua apărea în cinci culori. Un tânăr cu faţa luminoasă, cu o îmbrăcăminte şi o 
pălărie din pene de cocor, călărea în jos spre pământ pe o pasăre Phoenix. La turnul Phoenix se opri, 
şi scoase din brâul său un flaut de piatră prețioasă roşie. Apoi răsună un cântec aşa de minunat, încât 
pestrițul Phoenix îşi întinse aripile şi cântă şi dănţui după flaut. Plin de ritm şi armonie era jocul. 
Melodia înfiora adâncul sufletului, şi cerul se deschidea celei care asculta. 

Visătoare, Liang Yu întrebă: 

— Cum se cheamă melodia? Tânărul îi răspunse: 

— Este cântecul muntelui Tai Hua. 

— Vrei să mă înveţi şi pe mine? Tânărul zise: 

— Prin frumuseţea cântecului sunt legat de-acum de tine. 

În miez de toamnă ne vom revedea. 

Apoi păşi spre dânsa şi o luă de mână. Uimită de bucurie, Liang Yu se trezi, dar gândurile ei încă 
mai stăruiau în visul ce-l povesti şi tatălui ei. 

Prinţul s-a sfătuit cu sfetnicul Mong Ming, şi după aceea a trimis să-l caute pe flăcău. În 
apropierea muntelui Tai Hua află, de la o bătrână din sat, că de câteva luni un tânăr ciudat locuieşte 
într-o colibă aşezată pe o creastă de stea lucie, că el şade singur şi arareori coboară ca să aducă vin 
de orez, şi în fiecare seară doineşte din flautul al cărui sunet se aude de foarte departe, şi este aşa de 
minunat, că poți uita orice trudă şi grijă. Nimeni nu ştie de unde vine şi nimeni nu poate să-l întrebe 
despre asta, încheie bătrâna. 

Mong Ming se călători spre steaua ţuguiată a muntelui. Aici găsi pe necunoscut aidoma cum îl 
descrisese prinţesa. Ceva nepământean, nu părea să fie din lumea asta. Marele sfetnic se înclină 
adânc în faţa lui şi-l întrebă de nume. 


— Numele meu e Flaut, dar al tău? Ce te aduce în singurătatea mea? 

— Eu sunt sfetnicul țării. Fiica prințului doreşte un însoțitor pentru naiul din care ea cântă 
măiestrit; prințul mă trimite să te caut, fiindcă el a auzit de arta ta. 

— Cântecul meu e foarte modest; cunosc numai câteva melodii şi nu cutez să mă supun poruncii, 
răspunse tânărul. 

— Vino cu mine la domnul meu, se rugă sfetnicul, va judeca el însuşi. 

La turnul Phoenix, prințul primi pe flautist, care i se aruncă dinainte şi-i zise: 

— Eu sunt crescut sălbatic în munte, străin obiceiurilor voastre; aveți milă şi iertaţi-mi neştiinţa. 

Prinţul privi nobila înfăţişare şi apoi îl pofti să se aşeze lângă dânsul. 

— Aud că a ta cântare e o frumuseţe. Poţi cânta şi din nai. Tânărul îi mărturisi că nu ştie. 

Atunci prinţul îi răspunse dezamăgit: 

— Eu nu caut un flautist. 

Şi întors către sfetnicul său, zise: 

— Duceţi pe tânăr înapoi; nu e cântărețul dorit de fiica mea. 

În vremea asta se ivi însoţitoarea prinţesei. 

— Doamne, stăpâna vă roagă să dați voie tânărului să-şi arate arta sa, întrucât meşteşugul 
flautului e acelaşi cu al naiului. 

Prinţul încuviinţă fiicei sale această rugăminte, şi tânărul luă în mână flautul, a cărui licoare roşie 
răsfrântă în ochii oamenilor îi făceau şi mai sticlitori. 

La întâia parte a melodiei Tai Hua, adia o lină şi domoală boare înspre oameni. 

La a doua parte, din cele patru laturi ale cerului coborau nouri colorați, şi oamenii vedeau la 
sunetele muzicii minunate culori, iar la a treia parte, cocori dansau în aer un dant ritmic, păuni se 
aşezau câte doi, mii de pasări înviorau rămurişul, şi cântecul lor era o necontenită armonie. 

Atras de magia sunetelor, prinţul tăcu multă vreme, apoi zise: 

— Lămureşte-mi deosebirea dintre nai şi flaut; de unde vin amândouă? De ce melodia ta are 
putere asupra pasărilor? 

Tânărul începu: 

— Nu Wa, cea care a descoperit naiul, după munca ei grea se odihnea cu muzica. Naiul, după 
cum ştiţi, e ca şi fluierul. Flautul însă a fost născocit de domnitorul Fu Hi. Naiul are forma aripilor 
pasării Phoenix. Flautul uneşte tonurile naiului într-o singură ţeava, însă le acordă aşa deplin, că 
păsările cred că-l aud pe Phoenix, regele lor. În nenumărate stoluri, ele vin încoace, spre a-l 
preamări pe regele lor şi a-i cânta cele mai frumoase cântece. Dacă tonurile flautului îl farmecă pe 
regele păsărilor, dar pe celelalte păsări cum nu le-ar putea ademeni? 

Vocea tânărului suna clară ca apa izvorului; fericit îl asculta prinţul, apoi vorbi şi el: 

— Eu am o fată care iubeşte mai presus de toate armonia tonurilor, şi adaose cu modestie: Ea 
cântă puțin şi din nai, şi nu-i voi putea da un soţ pe care nu-l farmecă sunetele. Doresc să fii soţul 
fiicei mele, Liang Yu. 

Tânărul se înclină adânc şi, cu o înfăţişare demnă, răspunse: 

— Eu sunt crescut sălbatic în munți, cum aş putea să-mi ridic ochii spre fiica celui mai mare om 
al ţării? 

— Fiica mea jură că nu-şi va alege alt bărbat, decât pe acela care poate stăpâni naiul. Flautul tău 
face mai multe minuni decât naiul; el pătrunde în adâncul cerului şi pământului, şi mişcă toate 
fiinţele. Suntem în miezul toamnei şi visul fiicei mele merge azi spre împlinire. 

Străinului i s-a pregătit apoi ceremonia băii de nuntă. Lau îmbrăcat în veşminte scumpe şi l-au 
condus în castelul Phoenix al prinţesei. 

A doua zi tânărul a fost numit dregător al curții; totuşi această cinstire nu-l schimbă. 

Curând prinţesa învăță melodia pasării Phoenix de la dânsul. 

După o jumătate de an, într-o noapte cu lună plină, când Liang Yu şi Siau Schi cântau cântecele 
lor dumnezeiesc de frumoase, se făcu un mare vuiet în văzduh şi un Phoenix vioriu se lăsă în jos pe 


stânga turnului, apoi pe dreapta se roti în sus un balaur roşu. Prinţesa nu pricepu nimic din toate 
astea. 

— Eu nu sunt din lumea aceasta, zise Siau Schi. Am venit pe pământul vostru să alung minciuna 
şi neorânduiala. S-au scurs peste o sută de ani de când sunt spiritul muntelui Tai Hua. Curat şi 
înălțător e cugetul tău, şi dragă ţi-e muzica, de aceea m-am călăuzit spre tine. Acum s-a dus pentru 
noi timpul trăit pe pământ. Phoenix şi balaurul aşteaptă să ne îndrume spre țărmurile cele luminate 
ale cerului. 

Liang Yu voi să-şi ia rămas bun de la tatăl ei. Siau Schi zise numai: 

— Cine vrea să vină cu mine nu trebuie să-şi poarte gândul la nimic pământesc. 

Apoi Liang Yu încalecă pe Phoenix şi Siau Schi pe balaur, şi aşa zburară ei din turnul Phoenix 
prin norii împestriți către depărtarea nemărginitului. Minunat se auzea în noaptea aceea cum cânta 
Phoenix pe muntele Tai Hua. 

În zori, însoţitoarea prinţesei se grăbi să meargă la prinț spre a-i anunţa taina acestei nopți. 
Amuţit de durere, o înţelese prinţul. 

De atunci sta zilnic în turnul Phoenix, întru amintirea copiilor săi. Aci auzi într-o bună seară 
melodia pasării Phoenix. Fericit ascultă sunetele ei, care îl chemau parcă din alte tărâmuri. 


Călugărul şi şcolarul 
poveste chineză 


Un călugăr învăţa copiii la şcoală. Cel mai mult îi plăcea însă să mănânce şi să doarmă. Şi 
înainte de a se îndrepta către şcoală, se îndopa de fiece dată în asemenea hal, încât deabia se mai 
putea mişca. 

Dacă intra în şcoală, călugărul se lăsa curând furat de somn şi dormea până ce bătăile clopotului 
vesteau sfârşitul lecției. 

Şi se afla printre şcolarii acelei şcoli un fecior de țăran sărac. ÎI chema Li. Într-un rând, Li i-a 
spus călugărului: 

— Venerabile şi preacinstite dascăl! Cutez să vă întreb pentru ce dormiţi la toate lecțiile? 

— Prietene, i-a răspuns fără pic de sfială călugărul. Vezi, ţi se pare că dorm. De fapt, în clipele 
astea mă întâlnesc cu Buda şi-i ascult cuvintele înțelepte. 

Şi, s-a întâmplat că, veghindu-şi toată noaptea părintele bolnav şi venind de dimineaţă la şcoală, 
Li a adormit în timpul lecţiei. Atât de vârtos a dormit, încât n-a auzit nici bătăile clopotului, care-l 
treziră pe călugăr. 

Văzând călugărul că Li dormea, şi-a ieşit din pepeni. L-a apucat pe băiat de ureche şi-a strigat: 

— Tii, măi ou de broască ţestoasă! Cum ai îndrăznit să-mi dormi la lecţie? 

— Domnule învăţător, a zis Li. Vi se pare doar că am dormit. De fapt, am fost la Buda şi i-am 
ascultat cuvintele înțelepte. 

— ŞI ce ţi-a spus atotputernicul Buda? 

— Atotputernicul Buda a spus: „În viaţa mea nu l-am văzut pe dascălul tău 


1? 


Înşelătorul pedepsit 


poveste chineză 


Toate astea s-au petrecut de mult, şi de-atunci multe s-au uitat. Dar, iacă, cei din oraşul Iunian îşi 
amintesc încă şi azi de povestea asta. Străbunicii le-au povestit-o urmaşilor, bunicii — părinților, 
părinții — copiilor, iar noi v-o povestim vouă. 


Cică a venit odată în oraşul lunian un zaraf care şi-a deschis o casă de schimb. I-au mers bine 
treburile. Zi de zi se-mbogăţea şi se îngrăşa. Şi nu-i de mirare că toți cei care ieşeau din banca lui 
plecau înşelaţi: pe unu-l fura la cântar, altuia nu-i înapoia zălogul. 

Lângă zaraf locuia un hamal. Şi-a pus în minte hamalul să-l dezveţe pe zaraf de înşelătorii. Mult 
s-a gândit cum să-l pedepsească, dar până la urmă a aflat. Ascultați numai: 

Stătea într-un rând zaraful în banca lui şi-şi socotea câştigul. Auzi deodată clopoţelul sunând la 
uşă şi un om intră. Se plecă în faţa zarafului, scoase din buzunar o legăturică şi o desfăcu. Zaraful 
văzu în mâna celui ce intrase o bucată de aur. 

— Cât vrei pe ea? întrebă necinstitul. 

Îi sclipeau ochii şi nu-şi putea desprinde privirile hulpave de pe bucata de aur. 

— Nu vreau prea mult, răspunse omul, doar o sută de iuani”. 

A luat zaraful bucata de aur şi-a zvârlit-o pe cântar. 

— Toată bucata n-are decât cincizeci de uncii, ia cincizeci de iuani! 

— Domnul se înşeală, spuse hamalul. Bucata are şaizeci de uncii şi vreau pentru toată bucata o 
sută de iuani. 

— Măi, mişelule! a răcnit zaraful. Ai furat bucata asta de aur! Are numai cincizeci de uncii. la 
cincizeci de iuani sau şterge-o, că de nu chem paznicii! 

— Nu-i bucata mea de aur, a grăit hamalul. Un prieten bolnav m-a rugat s-o vând. Să scrie 
domnul pe-o hârtie că bucata atârnă cincizeci de uncii, şi-atunci o las la cincizeci de iuani. 

Bucuros, a scris zaraful şi i-a dat hamalului hârtia. Îndată ce uşa s-a închis în urma hamalului, și- 
a mângâliat zaraful obrajii şi-a prins a chicoti. Şi cum să nu râdă de sărăntocul cel prost şi fricos! 
Vezi că bucata cântărea şaizeci de uncii şi făcea cu mult mai mult. 

Judecând aşa, a scos înşelătorul din sertar un cuţit, pentru a zgâria bucata şi a se desfăta de 
strălucirea aurului. Şi-a pus ochelarii şi şi-a dus aurul la ochi. 

Şi deodată au început a-i tremura mâinile, obrajii i s-au învineţit, iar ochelarii i-au sărit de pe nas 
şi s-au făcut țţăndări. Dar zaraful vedea acu' şi fără ochelari că nu cumpărase decât un metal lipsit de 
preț. 

Tii, ce s-a mai supărat înşelătorul! Vezi, de mult se ştie că mincinoşii îşi ies din fire când cineva 
îi păcăleşte la rândul lor. 

A dat fuga zaraful şi l-a ajuns din urmă pe hamal. L-a apucat de guler şi-a prins a-i cere banii 
îndărăt. Dar săracul l-a îmbrâncit şi, fără a se sinchisi de el, a intrat în fanza lui. Zadarnic se zbătea 
ca un turbat zaraful la uşa fanzei, zadarnic suduia, blestema, ocăra şi ameninţa, hamalul nici că-i 
răspundea. 

Atunci a alergat neguțătorul cât a putut de repede la un judecător prieten şi i-a povestit cum îl 
păcălise hamalul. 

În dimineaţa următoare săracul se şi afla înaintea judecătorului mânios. Judecătorul ţinea bucata 
de aur fals în mână. 

— Cum ai îndrăznit să-nşeli un om cinstit? l-a întrebat cu mare mânie judecătorul. Ţi s-a urât, 
pesemne, să-ți porți capul pe umeri? Hai? 

— Preaînţelepte domn, a răspuns hamalul, bucata asta nu-i a mea. Eu i-am vândut zarafului o 
bucată de aur, dar dumneavoastră ţineţi în mână o bucată de aramă. 

— Ah, câine fără neam! a răcnit judecătorul. O sută de lovituri te aşteaptă dacă nu dovedeşti 
adevărul spuselor tale! 

Şi făcu semn să se aducă beţele de bambus. 

— O, stăpâne preadrept, a spus hamalul, nimic mai lesne! Porunceşte să se cântărească bucata de 
aramă şi te vei încredința că zaraful minte, în vreme ce eu sunt un om cinstit. 

A pus judecătorul bucata de aramă pe cântar. 

— Şaizeci de uncii, a grăit el, privind greutăţile. 

— lar bucata mea a tras doar cincizeci de uncii. Aşa a scris cu mâna lui şi zaraful, aici, pe hârtie. 
Oare nu-i limpede, preamilostive domn, că neguțătorul ţi-a arătat o cu totul altă bucată şi nu pe cea 
cumpărată de la mine? 

A fost nevoit judecătorul să-l lase pe hamal să plece acasă. În curând s-a mutat din lunian şi 
zaraful, pentru că toți oamenii râdeau întâlnindu-l, iar copiii alergau după el arătându-l cu degetul şi 
strigând: 

— Înşelătorul pedepsit! Înşelătorul pedepsit! 


Copilul din lemn de scorţişoară 
poveste chineză 


Demult, tare demult, într-un loc nu departe de malul mării, trăiau odată trei fraţi în belşug şi 
bunăstare. Ei aveau o mătuşă şi un unchi care o duceau tare greu. Toată averea lor era o colibă şi o 
curticică. Unchiul era un om voinic, vesel şi priceput la toate. De tânăr muncea pentru cumnatul 
său, tatăl celor trei feciori şi acasă şi la câmp. Făcuse în viaţa lui tot felul de treburi şi îndurase tot 
felul de lipsuri. Şi au trecut ani după ani. Tatăl băieților şi-a făcut casă şi acareturi, dar cumnatul a 
rămas tot cu o colibă şi o curticică; acesta mânca pâine din făină albă, iar cumnatul său turte din 
făină neagră. După un timp, bătrânul a murit, iar cei trei nepoți i-au spus: 

— Unchiule, lucrează acum pentru noi şi astfel nu veți muri de foame tu şi mătuşa. 

Aşa au spus cei trei nepoți şi unchiul n-a mai zis nimic. Şi au trecut ani după ani. Nepoţii şi-au 
cumpărat pământuri, dar unchiul nu avea niciun petec de pământ: nepoţii îmbrăcau haine de mătase, 
dar unchiul umbla într-o cămaşă arsă de soare. În adâncul inimii, era mâhnit unchiul, dar nu le 
spunea nimic nepoților. 

Au trecut mulți ani, unchiul a îmbătrânit, părul i-a albit, mâinile au început să-i tremure. Acum 
nepoţii nici nu-l mai socoteau de unchi şi-l priveau doar ca pe o slugă. Dar bătrânul tăcea şi răbda. 

Într-un an, de sărbătoarea lunii“, nepoţii s-au pregătit de petrecere: au cumpărat fructe şi 
prăjituri, au tăiat găini şi rațe. În ajun de sărbătoare, nepotul cel mai mare i-a spus: 

— Hei, ascultă, de sărbătoarea lunii toți petrec în familie. Du-te şi tu acasă să petreci cu mătuşa! 

Cel de al doilea nepot a mai adăugat: 

— Ascultă ce spune frate-meu! Du-te acasă, pleacă mai repede! 

Iar cel de al treilea nepot s-a răstit: 

— Hei, ţi-a dat o zi liberă, de ce nu te bucuri? 

În după-amiaza zilei, unchiul s-a întors acasă cu mâna goală. 

Seara, luna plină se ridicase pe cerul albastru, şi razele-i albe luminau pământul. 

Cei trei fraţi au scos masa afară şi au încărcat-o cu bunătățuri: fructe, prăjituri, mâncare şi 
băutură, apoi s-au aşezat în jurul ei şi au început să petreacă. În acest timp, unchiul şi mătuşa 
ieşiseră în curticică şi stăteau pe o piatră. Nu aveau decât o turtă de mălai şi apă rece. Bătrâna se 
gândea cum bărbatul ei munceşte de o viață întreagă la nepoți şi acum la bătrâneţe n-au nici ce 
mânca, nici ce bea şi a început să plângă. Bătrânul a încercat s-o liniştească. 

— La ce-ţi foloseşte supărarea, nu mai plânge! Uite, de dimineaţă când am fost pe deal am găsit 
o pară. Hai s-o mâncăm împreună! 

Bătrâna a luat para şi a aşezat-o pe pământul luminat de lună, apoi a zis: 

— Mănânc-o tu! 

Iar bătrânul: 

— Mai bine mănânc-o tu! 

Şi aşa se îmbiau unul pe altul, dar niciunul nu se atingea de pară. 

Deodată, s-a auzit un clinchet de clopoțel şi amândoi bătrânii au tresărit, zicându-şi: 

— E aproape de miezul nopţii, cine-o mai trece pe drum acum? 

Ting! Ting! S-a auzit din nou clopoţelul din ce în ce mai aproape. Clinchetul nu venea nici din 
partea de răsărit, nici din partea de apus, ci din văzduh. S-au uitat în sus şi au văzut un iepuraş alb, 
care a făcut o săritură şi a ajuns jos. lepuraşul era mai strălucitor decât razele lunii, iar clopoţelul de 
la gâtul lui mai strălucitor decât stelele. A început să sară şi clopoţelul suna, suna... Apoi s-a ridicat 
pe lăbuţele din spate şi s-a uitat la bătrâni. Bătrânul a întrebat speriat: 

— Ai venit din văzduh. Nu eşti cumva lepuraşul de Jad din lună? 

lepuraşul a dat din cap. Bătrânul a spus cu mâhnire: 

— lepuraşule, în casa noastră nu se găseşte, nici orez, nici făină, dar dacă ţi-e foame, mă duc să- 
ți tai nişte iarbă fragedă. 

Atunci iepuraşul a început să-şi mişte buzele şi a spus: 

— Nu vreau nici orez, nici făină, vreau numai să gust din para asta. 

Auzind, cei doi bătrâni s-au bucurat că pot să-i dea şi ei ceva şi i-au dat-o din toată inima. Luând 
para, lepuraşul de Jad a spus bucuros: 

— Dacă aveţi ceva necazuri, căutați-mă la Muntele de Apus! 

Şi din nou s-a ridicat în văzduh şi şi-a luat zborul spre lună. Luna era tot aşa de rotundă, razele ei 
străluceau tot aşa de puternic, dar acum cei doi bătrâni nu mai erau atât de trişti. 

Au mai trecut trei ani. Unchiul îmbătrânise şi mai mult, îi crescuse barba şi de-abia de mai 
mergea. Cei trei nepoți s-au sfătuit în taină cum să scape de el. Cel mare a spus: 

— După cât văd eu, boşorogul ăsta n-o să mai poată face nimic. 

Cel de al doilea a adăugat: 

— Aşa e, de ce să mai mănânce mâncarea degeaba? 

Iar cel de al treilea: 

— Cel mai bine ar fi să scăpăm de el, dar nu ştiu ce pricini să-i găsim! 

Nepotul cel mare, veninos, a zis: 

— Mie nu-mi vine greu să-i găsesc pricină. Aşteptaţi şi-o să vedeţi! Şi a râs sigur de sine. 

A doua zi de dimineață, unchiul l-a întrebat, după obicei, pe nepotul cel mare: 

— Domnule, ce treabă am de făcut astăzi? 

Iar nepotul a răspuns: 

— Urcă-te pe acoperiş şi ară! 

Era limpede că-s vorbe de batjocura! Ele l-au întristat şi l-au îndurerat pe bătrân. A înţeles că 
înainte unchiule în sus, unchiule în jos nu erau decât vorbe goale. De data asta şi-a dat şi mai mult 
seama ce fel de om e nepotul, dar, nu şi-a pierdut cumpătul şi i-a răspuns liniştit: 

— Înjugă boii şi hai să mergem pe acoperiş să arăm! 

Nepotul s-a roşit şi nemaiavând cum să-i răspundă, s-a întors şi a plecat. După puţin timp, 
nepotul mijlociu 1-a zis bătrânului: 

— Dacă nu vrei să ari pe acoperiş, du-te şi dă la o parte muntele din spatele casei! 

lar acesta a răspuns: 

— Bine, mă duc, dar hai cu mine să mi-l ridici în spate! 

Aşa i-a închis gura bătrânul şi nepotului mijlociu. După un timp, nepotul cel mic 1-a zis: 

— Boşorogule, trebuie să ieşi la pensie! 

Liniştit, bătrânul i-a răspuns: 

— Niciodată nu v-am cerut salariu, atunci cum îmi spuneţi să ies la pensie. V-am crescut de când 
erați mici şi acum, că am îmbătrânit, de ce vreţi să scăpaţi de mine? 

Oftând, nepotul cel mic a răspuns: „De ce, de ce, tot nu ştii de ce? Frații mei ți-au dat poruncă să 
faci o treabă, iar tu ai îndrăznit să le porunceşti lor.” 

Auzind bătrânul acest neadevăr, n-a vrut să se certe cu nepotul şi supărat foc s-a întors acasă. 

I-a povestit tot bătrânei, iar aceasta a izbucnit în plâns: 

— N-avem decât bucăţica asta de curte, cum o să trăim de aici încolo? 


Bătrânul, de asemenea, a început să se frământe. Dar, tot femeile-s mai descurcărețe: bătrâna şi-a 
amintit de întâmplarea de la sărbătoarea lunii, şi-a şters lacrimile şi zise: 

— lepuraşul acela de Jad ne-a spus că dacă avem necazuri să-l căutăm la Muntele de Apus. Du- 
te acuma şi-l caută, cât mai poţi merge. 

Bătrânul şi-a făcut socoteala şi a văzut că bătrâna are dreptate, doar nu putea să stea acasă şi să 
moară de foame. 

A doua zi, bătrânul a plecat spre Muntele de Apus. S-a urcat pe prima creastă şi de acolo a văzut 
în zare marea albastră; s-a urcat pe cea de-a doua creastă şi n-a mai văzut decât un nor alb; s-a urcat 
pe cea de-a treia creastă şi n-a văzut de jur împrejur decât munți înalți. A cutreierat astfel munte 
după munte şi după nu ştiu câte zile a ajuns într-un loc unde nu era suflare de om. Nu mai ştia nici 
în ce lună şi nici în ce zi se află. A poposit într-o peşteră rece ca gheaţa şi a vrut să se odihnească; 
dar neputând dormi, a pornit-o mai departe. După o bucată de drum, la urechile lui a ajuns 
murmurul unei ape. Mergând mai departe, a întâlnit un râu cu apa limpede ce curgea între doi 
munți. Şi pe râul acela aluneca o barcă ca o săgeată. Stâncile de pe mal erau toate acoperite cu 
brazi. Tocmai căuta un loc pe unde să treacă apa, când l-a izbit un miros de scorţişoară. Privind 
cerul a văzut cum luna coborâse după muntele învecinat. Ceaţa alburie se ridicase de pe munte, 
norii colorați se învârteau în jurul lunii şi aşa cum un măr cade într-o plasă moale, tot aşa şi luna a 
căzut în mijlocul ceţei şi a norilor. A început să sufle vântul, norii şi ceața s-au împrăștiat şi muntele 
învecinat nu s-a mai văzut. Fiecare fir de iarbă, fiecare copac, erau albi şi strălucitori; iar după norii 
alburii se ascundeau o mulțime de palate. Bătrânul privea şi se mira când s-a auzit strigat de o voce. 
Uitându-se împrejur, n-a văzut nici țipenie de om, numai un podeţ care apăruse deasupra râului. La 
capul podului era un copac cu crengile încolăcite, şi de sub copac s-a auzit o voce care l-a strigat 
din nou: 

— Vino, vino mai repede! 

Bătrânul s-a frecat la ochi şi a mai privit o dată, dar n-a văzut decât o stâncă sub crengile 
copacului şi alături de ea stătea Iepuraşul de Jad. Ca şi când ar fi întâlnit un prieten vechi, bătrânul a 
alergat, plin de bucurie, spre el. lepuraşul tocmai alegea orez. Alături se vedea o grămăjoară de 
boabe de grăunţe galbene ca aurul. Vesel, iepuraşul i-a spus: 

— Ştiu care ţi-e păsul. N-am nimic să-ţi dau în afară de grămăjoara asta de boabe. [a-o şi s-o 
semeni în pământ! 

Bătrânul, strâmtorat a spus: 

— N-am nici măcar un deget de pământ! 

lepuraşul a început să râdă: 

— la-o, şi s-o semeni în curte. Eşti de multe zile pe drum şi-oi fi obosit. Culcă-te şi te odihneşte 
sub copacul ăsta. 

Auzind spusele iepuraşului, bătrânul a simțit deodată că i se face somn. N-a mai apucat să spună 
niciun cuvânt că a şi adormit adânc. În vis se făcea că petale de flori de scorţişoară, ca nişte fulgi de 
zăpadă pluteau în jurul lui. Şi fiecare petală strălucea ca o rază de lună. Apoi, din arborele de 
scorţişoară a coborât un copil cu faţa bucălată şi ochii rotunzi, frumos cum nu s-a mai văzut. 
Bătrânul a întins mâinile către el şi copilul i-a căzut în braţe. Atunci s-a trezit. Se făcuse ziuă şi 
răsărise soarele. Nu se mai afla sub arborele de scorţişoară. Bătrânul s-a ridicat în capul oaselor. În 
mână ținea cu adevărat ceva. Când s-a uitat a văzut că ţinea o bucată de lemn de scorţişoară. Şi-a 
amintit de grămăjoara de grăunţe care se afla alături de el. Şi, deşi nu era decât o mână de seminţe, 
bătrânul ştia că lepuraşul de Jad i-o dăduse din toată inima. A strâns-o cu grijă ca şi când ar fi fost 
vorba de cine ştie ce comoară şi a plecat. 

La poalele muntelui era un pârâu şerpuitor. Bătrânul l-a trecut sărind din piatră în piatră. A plecat 
mai departe şi a mers aşa multe zile. A văzut din nou marea albastră, a văzut din nou pescăruşii, şi 
după puţin timp a ajuns acasă. Aflând că nu adusese decât o grămăjoară de seminţe, bătrâna i-a 
spus: 

— Le-ai adus aşa de departe, hai să le semănăm în curte! Şi ai grijă să nu se piardă niciun bob! 


Bătrânul a împrumutat o săpăligă şi a început să sape pământul, iar bătrâna în urma lui semăna 
boabele. Nu apucaseră să termine de săpat şi semănat, că bătrâna a dat un strigăt de uimire. 
Uitându-se, bătrânul a văzut cum seminţele puse în pământ deja încolțiseră. Şi văzând cu ochii, 
plantele creşteau, se înălțau, apoi au dat rod şi rodul s-a copt. Atunci bătrânul a lăsat săpăliga şi a 
luat secera, iar bătrâna a început să bată spicele. 

Băteau spicele, semănau boabele, apoi secerau. După câteva zile, casa bătrânului era plină de 
boabe şi pe vatra lui se rumeneau lipiile. Plini de bucurie, cei doi bătrâni nu mai duceau grija zilei 
de mâine. 

Într-o zi, după ce s-a sculat de la masă, bătrânul şi-a aruncat privirea asupra bucății de lemn de 
scorţişoară şi şi-a amintit de visul cu copilul. S-a gândit să cioplească în lemn un copil după chipul 
celui care-l văzuse în vis. Zis şi făcut. A găsit un cuţit şi a început să cioplească. Era foarte 
îndemânatic şi după câteva zile cioplise un copil cu față bucălată şi ochii mari, rotunzi, frumos cum 
nu se mai văzuse, care semăna ca două picături de apă cu copilul din vis. Bătrânii l-au îndrăgit 
foarte mult şi i-au dat numele de Copilul de scorţişoară. Copilul parcă ar fi fost viu: gura parcă-i 
râdea tot timpul, iar părul parcă era răvăşit de vânt. Deseori, cei doi bătrâni se gândeau ce bine ar fi 
dacă copilul ar avea viaţă. 

Zilele treceau pline de îmbelşugare. Bătrânii se înzdrăveniseră. Şi, deşi cei trei nepoți se 
purtaseră neomeneşte, bătrâna ar fi dorit să-i vadă. Fără să se sfătuiască cu moşneagul, s-a îmbrăcat, 
şi-a încărcat coşulețul şi a plecat la nepoți. Cum a intrat pe uşă, lucru de mirare, nepotul cel mare i-a 
luat coşulețul, nepotul cel mijlociu i-a făcut o temenea, nepotul cel mic i-a turnat ceai să bea. De 
mulți ani nu mai fusese tratată aşa de bine în casa nepoților ei! După ce au stat puţin de vorbă, le-a 
dăruit tot ce avea în coşuleţ şi a plecat acasă. 

După plecarea ei, cei trei frați au început să discute. Feciorul cel mare a spus: 

— Bătrânul era sărac lipit pământului. Toată viaţa lui a muncit pe la alții. La vârsta lui nu puteam 
să-l țin pe de gratis. L-am alungat şi credeam c-o să moară de foame. Dar ce să vezi? Nu numai că 
n-a murit de foame, dar se pare că s-a îmbogățit. 

Feciorul mijlociu i-a ținut isonul: 

— Aşa e, dar cum de s-a îmbogățit? 

Feciorul cel mic însă le-a spus: 

— Am auzit că a plecat odată departe. Înseamnă că neapărat a găsit pe acolo vreo comoară! Să 
mergem mâine pe la ei şi dacă au vreo comoară să facem în aşa fel încât să fie a noastră. 

A doua zi, cel trei nepoți au făcut o vizită bătrânilor. Toţi trei râzând şi întrecându-se în politețuri 
făceau temenele de zor. Bătrânul n-ar fi voit să le dea drumul în casă, dar bătrâna i-a poftit înăuntru. 

Intrând în casă, le fugeau ochii într-o parte şi în alta. Mare le-a fost mirarea văzând grămezile de 
boabe care umpleau toată casa. Pe masă au văzut şi păpuşa din lemn de scorţişoară. Şi atunci s-au 
repezit toţi trei şi au înconjurat masa. Şi cu cât se uitau, cu atât se dumireau că e vorba de un obiect 
ciudat. Feciorul cel mare se gândea în sinea lui: „Asta-i precis o comoară”. Pândind să nu-l vadă 
mătuşa, a întins mâna s-o apuce, când, deodată, păpuşa s-a ridicat şi a spus: 

— Ce vreţi de la mine de m-aţi înconjurat aşa? 

Bătrânii au tresărit surprinşi, iar cei trei frați s-au bucurat văzând că li se adeveresc bănuielile, 
zicându-şi: „Am zis noi că e vorba de vreo minune”. 

Păpuşa a spus din nou: 

— Ce vreţi de la mine de m-aţi înconjurat? 

Fratele cel mare s-a gândit că grămezile de grâu au fost făcute de păpuşă. Dar ce şi-a zis el? Ce 
să-i cer eu păpuşei lucruri care n-au prea mare însemnătate şi a spus: 

— Mie să-mi dai perle şi agate! 

Feciorul mijlociu la fel s-a gândit că grămezile de grâu au fost aduse de păpuşă. Dar ce să ceară 
el lucruri care n-au cine ştie ce valoare, şi atunci a spus: 

— Eu vreau jad şi mărgean! 

La fel a gândit şi feciorul cel mic şi a spus: 


— lar eu vreau aur şi argint. 

Mişcându-şi buzele, păpuşa le-a răspuns: 

— Pe fundul mării de la răsărit se află Palatul Dragonului. Şi în palatul Dragonului paturile sunt 
făcute din jad, perlele, aurul şi argintul acoperă pământul. Duce-ţi-vă acolo şi luaţi cât vă place. 

Într-un glas, cei trei feciori au întrebat: 

— Dar marea e plină cu apă. Cum să ajungem noi la Palatul Dragonului? 

Păpuşa, mişcând din nou buzele, le-a răspuns: 

— Dacă mă luaţi pe mine în braţe n-o să vă înecaţi şi vă arăt şi drumul spre palat. 

Fără să mai ţină seama dacă bătrânii încuviințează ori nu, cei trei fraţi au luat păpuşa în braţe şi 
au fugit la marginea mării. Au găsit un loc pe malul mării unde apa era verde de bătea în negru, iar 
valurile loveau cu furie stâncile. Ştiau cu toţii că acolo e locul cel mai adânc, dar niciunul nu voia să 
fie primul care se aruncă. Atunci, feciorul cel mare a zis: 

— Hai să fiu tot eu primul. Dacă am să văd vreo cale vă fac semn cu mâna şi atunci să săriți şi 
voi după mine. 

Apoi a luat păpuşa în braţe şi a sărit în apă. L-au acoperit valurile şi l-au tras la fund. Deasupra 
apei s-au mai văzut pentru o clipă mâinile care se agitau. Fratele cel mijlociu şi cel mic crezând că 
acesta e semnalul, s-au aruncat degrabă şi ei în apă, dar ca şi fratele lor mai mare au fost înghițiţi de 
valuri. 

A trecut o zi, au trecut două, dar niciunul din fraţi nu s-a mai întors, doar păpuşa din arbore de 
scorţişoară plutea la malul mării. Văzând-o, bătrânul a pescuit-o, a şters-o de apă, şi a strâns-o la 
piept ca pe un copil. Atunci făptura din lemn s-a muiat dintr-o dată şi s-a încălzit. Ochii rotunzi s-au 
deschis şi păpuşa a tuşit. Bucuros, bătrânul a strigat de două ori: 

— Păpuşă de scorţişoară! 

Păpuşa a răspuns: 

— Tată! 

Bătrânul a dus-o acasă şi i-a dat să mănânce, iar păpuşa a mâncat şi a băut ca orice copil. Şi a 
crescut devenind un flăcău de toată frumuseţea. Cei trei frați nu s-au mai întors acasă. Dar numai 
flăcăul din lemn de scorţişoară ştia că ei nu se vor mai întoarce niciodată. 


Negustorul şi şarpele 


poveste chineză 


La cincizeci de Li spre apus de Datuncen se află un munte înalt, iar în el este o peşteră, pe care 
localnicii o numesc: „Peştera dragonului din laşmo”. În peşteră se deschide un templu, iar în el 
statuia unui zeu într-un halat lung, cu o scurtă vătuită şi cu pantofi în picioare. Pe umăr are o 
desagă, iar în față o tobă mică, cum au negustorii ambulanți, ca să cheme cumpărătorii. 

Oare aşa arată zeii la înfăţişare? Bătrânii spuneau că munţii în aceste locuri sunt înalți, văile 
adânci. 

Demult, demult s-au petrecut cele ce vreau să vă povestesc. Pe atunci, pe aici, la o distanţă de 
optzeci de li în jur nu erau pieţe şi femeile cumpărau aţă, ace, sare, făină şi alte mărfuri de la 
negustorul ambulant Pân. 

Pân era un om bun, nu lua scump şi nu se supăra când cumpărătorii scormoneau mult timp marfa 
şi apoi plecau fără să cumpere ceva. Când sosea în sat începea să bată toba, femeile şi fetele îl 
înconjurau într-o clipă. Soțiile şi fiicele țăranilor se bucurau totdeauna de venirea lui Pân. Odată, 
când el ieşea dintr-o trecătoare, a văzut un grup de copii, care înconjuraseră un şarpe mic şi-l loveau 
unii cu băţul, alţii cu piciorul. Şarpele se strânsese ghem şi nu se mişca. Bătrânului negustor 
ambulant i s-a făcut milă şi le-a spus copiilor: 

— Nu chinuiţi şarpele. Este tare mic şi n-a făcut nimănui niciun rău. Nu-l omorâţi degeaba. 

Dar copiii nu l-au ascultat. Atunci Pin le-a spus: 


— Haideţi să facem aşa: Vindeţi-mi şarpele şi eu vă voi da bani cu care vă veţi cumpăra un 
pepene verde. Nu vreţi? 

Copiii au luat banii şi au fugit. Negustorul ambulant a ridicat o rămurică, a despicat-o, a apucat 
cu ea şarpele şi l-a pus în lada în care purta marfa. Din ziua aceea Pân a început să hrănească 
şarpele şi-l purta peste tot cu el. 

Nici n-a simțit cum au trecut zece ani şi micul şarpe se făcuse acum şarpe mare, trupul lui era de 
grosimea unei ceşti şi se lungise, aşa că lada în care stătea nu mai putea fi închisă bine, aproape tot 
timpul avea capacul deschis. 

Pân umbla ca şi mai înainte prin sate, urca în munţi, cobora în văi, dar acum îi era din ce în ce 
mai greu să poarte lada cu şarpele. Într-o zi, a lăsat jos cobiliţa, a deschis lada şi i-a spus şarpelui: 

— De acum înainte nu mai pot avea grijă de tine. Ai crescut mare şi poţi să te hrăneşti singur. Îţi 
dau drumul, dar să nu te atingi niciodată de oameni. Promite-mi! 

Şarpele a încuviințat din cap. 

— Atunci du-te! 1-a spus negustorul ambulant. 

Nici n-a apucat să clipească şi şarpele a ieşit din ladă şi repede, repede a pornit pe drum. Au mai 
trecut câţiva ani. 

Şi iată, în munti au început să se petreacă lucruri ciudate. Ziua în amiaza mare dispăreau deodată 
oameni, plecați în munţi după vreascuri. Atunci au fost trimişi zece flăcăi tineri şi voinici cu secere, 
târnăcoape, lopeți şi cobiliţe în cercetare. S-a întors numai unul, dar şi acela fără încălțări aşa de tare 
fugise. Privirea lui era tulbure, nu putea să spună niciun cuvânt. Consătenii l-au bătut pe spate, l-au 
stropit cu apă rece, i-au turnat în gură o fiertură ca să-l pună pe picioare. Au trecut câteva ore până 
ce şi-a venit în fire şi a putut să le povestească ce 1 s-a întâmplat. 

Nici nu trecuseră flăcăii de jumătatea drumului când în fața lor a apărut un şarpe alb lung şi cât 
ai clipi a înghițit nouă din cei zece flăcăi. Din fericire, al zecelea era iute de picior, altfel şi el ar fi 
avut aceeaşi soartă. Țăranii, auzind povestea flăcăului, au înghețat de spaimă, au mai vrut să-l mai 
întrebe câte ceva, dar flăcăul, povestindu-le, a retrăit cele ce i s-au întâmplat şi a murit de groază. 

Şi şi-au amintit țăranii că demult, când erau încă copii, negustorul ambulant Pân a cumpărat de la 
ei pentru câţiva bănuţi un şarpe mic alb. Oare nu-i acela şarpele monstru de acum, care mănâncă 
oameni? Cu siguranţă că da. Bătrânul Pân a atras nenorocirea asupra oamenilor. Cuvintele țăranilor 
au ajuns până la negustorul ambulant, care, fără să spună cuiva vreun cuvânt, a pornit în munţi să 
caute şarpele. Trei zile a umblat prin munti, dar n-a dat de şarpe. S-a întors în sat, si-a ras capul, s-a 
spălat, a luat cu el mâncare, şi-a bătut ținte în tălpile încălțărilor şi a plecat iarăşi în căutarea 
şarpelui, jurând să nu se întoarcă până nu-l va omori. 

Dar nici a doua zi, nici a treia zi şi nici a patra zi n-a întâlnit Pân şarpele. În a cincea zi, vârfurile 
țintelor de aramă din talpă s-au ros şi luceau parcă ar fi fost bobiţe de aur, pantalonii şi scurta 
vătuită tot agăţându-se de tufe şi ghimpi s-au transformat în zdrenţe, ochii, de atâta sforțare, s-au 
înroşit, părul i s-a încâlcit, omul abia-abia îşi mai târa picioarele, dar tot timpul îşi şoptea: „Până 
când nu voi omorî şarpele, n-am dreptul să mor, până când nu voi omorî şarpele, n-am dreptul să 
mor”... 

Deodată, aude: „Sss-sss-sss”. Pân s-a uitat cu atenţie în jur. La doi paşi de el, în iarba deasă, cu 
capul ridicat, stătea şarpele alb. 

Câteva secunde s-a uitat la om, în sfârşit, şi-a recunoscut vechiul stăpân şi trăgându-şi capul 
repede s-a târât în altă parte. Pân şi-a încordat ultimele puteri şi a alergat după el. Din vale în vale, 
de pe o stâncă pe alta, sus-jos, înapoi şi din nou înainte, şarpele fugea de fostul său stăpân. 

Soarele coborâse de mult dincolo de munţi şi luna îşi revărsa razele pe pământ, iar Pân urmărea 
continuu monstrul. 

Dar iată că şarpele a ajuns lângă o peşteră mare şi a dispărut în ea. Pân s-a dus după el. A umblat 
prin toate ascunzişurile peşterii şi a descoperit o ieşitură între două pietre. Acolo o fi intrat şarpele. 
Pân a încercat s-o lărgească, şi-a zgâriat rău mâinile, şi-a rupt unghiile, dar ieşitura nu s-a mărit. Ce 
să facă? A stat mult timp pe gânduri. În sfârşit, strângând din dinţi şi-a spus hotărât: „Întrucât n-am 


reuşit să omor şarpele, cu corpul meu voi închide văgăuna, ca el să nu mai aibă pe unde ieşi 
niciodată să atace oamenii”. 

Aceasta s-a întâmplat pe data de opt a lunii a treia. De atunci nimeni nu l-a mai întâlnit pe 
negustorul ambulant Pân. Dar legenda despre el a trecut de la bunici la nepoți şi amintirea despre 
curajosul negustor ambulant trăieşte şi azi printre oameni, de mulți, mulți ani. 

lată de ce oamenii au ridicat în peştera dragonului din laşmo un templu, în care au pus statuia lui 
Pân. 

Şi în fiecare an, pe data de opt a lunii a treia, ţăranii din satele de munte din împrejurimi se 
adună în acest templu, ca printr-un cuvânt bun să amintească tuturor de Pân, care şi-a dat viaţa să-i 
salveze pe oameni de urgia şarpelui. 


Prefectul judeţului a desenat un tigru 
poveste chineză 


Trăia odată un prefect căruia îi plăcea foarte mult să deseneze tigri, numai că el desena foarte 
prost şi în loc de tigri ieşeau nişte pisici, care nici pe departe nu aduceau a tigri. 

Odată a desenat un asemenea tigru şi l-a chemat pe curierul său ca să se uite şi să-l laude, iar 
apoi să răspândească ştirea despre talentele sale în tot judeţul. 

Cum a venit, prefectul şi-a scos tabloul şi l-a întrebat: 

— Kai, ce este asta după părerea ta? 

Curierul a privit şi s-a gândit că animalul negru aduce foarte mult cu o pisică şi i-a spus: 

Prefectul s-a înfuriat: 

— La naiba! N-ai ochi să vezi? Pe tigrul desenat de superiorul tău îl iei drept o pisică? 
Obrăznicia ta nu are margini. Şi întorcându-se a strigat: 

— Slujitori, luaţi-l pe acest nemernic şi dați-i patruzeci de lovituri! 

Şi săracul om a fost snopit în bătăi. 

Prefectul a chemat alt curier şi a început să-l întrebe şi pe el. Curierul a văzut tigrul desenat cu 
tuş negru, care semăna grozav cu un motan negru, dar n-a îndrăznit să spună ceva. Ştia doar că 
prietenul lui a avut le suferit că l-a numit pe acest tigru pisoi. Stătea şi tăcea gândindu-se cum să 
iasă din încurcătură. 

— Spune ce-i asta? a întrebat prefectul. 

— Stăpâne, nu am curaj să spun, a răspuns curierul. 

— Dar de cine te temi tu? 

— Mă tem de stăpân. 

— Atunci eu, de cine mă tem eu? a întrebat prefectul supărat. 

— Stăpânul se teme de alți stăpâni. 

— lar ei de cine se tem? 

— Fi se tem de cer. 

— lar cerul de cine se teme? 

— Cerul se teme numai de nori. 

— lar norii de cine se tem? 

— Norii se tem de vânt. 

— lar vântul? 

— Vântul se teme de pereţi. 

— lar pereţii de cine se tem? 

— Pereţii se tem de şoareci. 

— Iar şoarecii de cine se tem? 


— Şoarecii nu se tem de nimeni decât de cel din tabloul desenat de dumneavoastră, a spus 
curierul luându-şi inima în dinți. 
Prefectul s-a holbat la el, dar n-a mai putut să scoată o vorbă. 


Mireasa de lut 
poveste chineză 


O femeie săracă, pe care o chema Sin-in nu avea niciun copil şi îşi dorea foarte mult o fată. 
Măritând fata, ar fi căpătat bani mulţi şi ar fi trăit fără griji. 

Dar Sin-in a născut un fiu şi a hotărât să ascundă acest lucru oamenilor. Când băiatul era mic 
trăia la mama lui; ea îl îmbrăca ca pe o fetiță şi toţi credeau că Sin-in are o fată. lar când copilul a 
crescut, Sin-in l-a trimis într-un sat depărtat la bunica. Astfel nimeni n-a aflat taina ei. Între timp, în 
satul vecin, un bogătaş a auzit că Sin-in a născut o fată şi s-a gândit să o peţească pentru unicul său 
fiu. 

— Nu-i nimic că fata este săracă şi mult mai mare decât fiul meu, se gândea bogătaşul, în 
schimb vom avea o lucrătoare pe gratis în casă şi apoi la o adică o vom putea alunga. 

A primit Sin-in pentru mireasă mulți bani de argint şi multe haine, încât nu le mai ştia numărul. 
Au hotărât părinţii şi ziua cununiei. În ziua hotărâtă, Sin-in l-a adus pe fiul ei acasă, l-a îmbrăcat ca 
pe o mireasă şi i-a spus: 

— Astăzi te vor duce în casa mirelui, nu te teme de nimic şi fă aşa cum îţi voi spune. 

Apoi i-a spus fiului planul său. Deodată s-au auzit tobele şi flautele. A apărut o litieră frumoasă 
dusă de patru culi. Din tot satul au venit oameni la casa lui Sin-in, să vadă când iese mireasa. S-a 
adunat o mare mulțime de oameni, consătenii vorbeau veseli şi priveau litiera bogată. 

Dar iată că din casă a ieşit Sin-in, ducând de mână mireasa îmbrăcată în rochie roşie: părul 
miresei era legat într-un coc şi prins cu ace de aur. Nici unuia dintre vecini nu-i putea trece prin cap 
că mireasa nu-i fată, ci un tânăr de toată frumuseţea. 

Fiul lui Sin-in se aşeză în litieră şi culii porniră prin sat, mai tare se auzeau tobele şi mai tare 
cântau flautele. Culii mergeau foarte repede şi în curând satul a rămas departe în urmă. 

Era o căldură înăbuşitoare, sudoarea curgea şiroaie pe feţele obosite ale bărbaților. Au mai mers 
o bucată de drum şi au hotărât să se odihnească. Au pus jos litiera, iar ei s-au culcat lângă ea şi în 
curând au adormit. lar fiul lui Sin-in numai atâta aştepta. Cum a auzit sforăiturile culilor, a coborât 
încet din litieră şi s-a ascuns printre tufe. Şi-a dezbrăcat hainele de nuntă, şi-a desfăcut cocul, s-a 
îmbrăcat cu hainele lui şi a devenit din nou el însuşi. Cine ar fi putut gândi că el era chiar 
„mireasa”! 

Cum s-au trezit culii au descoperit că mireasa a dispărut. O căutară prin toate tufele. O strigară 
până răguşiră, dar mireasa parcă intrase în pământ. S-au speriat şi au început să plângă. 

Atunci tânărul s-a apropiat şi 1-a întrebat: 

— Ce s-a întâmplat? De ce plângeți? 

Culii, desigur, nu l-au recunoscut şi au răspuns: 

— Duceam în litieră mireasa, eram frânți de oboseală şi ne-am aşezat să ne odihnim. Când am 
dormit, mireasa a dispărut şi n-o găsim nicăieri. Ce să facem? Fără mireasă nu ne putem întoarce 
pentru că ne vor băga la închisoare. 

Fiului lui Sin-in i s-a făcut milă de ei şi le-a spus: 

— Voi încerca să vă ajut. Luaţi cât mai mult lut, faceți o păpuşă de mărimea unui om şi 
îmbrăcaţi-o în rochie roşie. Când veţi ajunge la casa mirelui, spuneţi că mireasa a obosit pe drum şi 
vrea să se odihnească. Mergeţi cu litiera direct în camera miresei şi cum veţi primi banii plecați. 

I-au mulţumit culii şi au făcut aşa cum le-a spus. Au făcut din lut o păpuşă mare, au învelit-o 
într-o bucată de material roşu, au aşezat-o în litieră şi au dus-o. Iar în casa mirelui totul era gata 
pentru primirea miresei. Se adunaseră multe rude şi mulţi musafiri. 


lată că a apărut litiera împodobită. Au început să bată tobele, să sune flautele, să pocnească 
pocnitorile, s-au aprins focurile de artificii. Litiera s-a apropiat de poartă şi toți musafirii au alergat 
să vadă mireasa. Dar culii au spus că mireasa a obosit foarte tare şi au dus litiera în camera ei. Au 
pus păpuşa de lut în pat şi cum au primit banii au plecat în grabă. A venit seara. Musafirii au plecat, 
iar mama mirelui s-a dus în camera miresei s-o vadă. A deschis uşa şi vede mireasa stând în pat. 

— EI, tu! a strigat soacra, tot mai dormi. Scoală-te. Tu n-ai venit la noi pentru odihnă. 

Păpuşa bineînţeles tăcea. Soacra s-a supărat, a venit în fugă lângă pat, a vrut să lovească mireasa, 
dar a rămas cu gura căscată — în loc de mireasă, o păpuşă. 

A înțeles că a fost păcălită, s-a înfuriat, a luat un ciocan şi a spart păpuşa în bucăţi mici. 

Dimineaţa soacra s-a dus la judecător cu plângerea. S-a mirat judecătorul, dar a primit un plocon 
bun şi a promis că o va pedepsi pe Sin-in. 

A doua zi, a chemat-o pe Sin-in şi i-a spus: 

— Cum ai îndrăznit să păcăleşti o doamnă atât de stimată din familia Van? De ce ai trimis 
păpuşa în locul miresei? Spune tot adevărul! 

Sin-in s-a prefăcut tristă şi a început să plângă: 

— Ea mă bârfeşte. Tot satul a văzut cum am aşezat-o pe fiica mea în litieră, n-am auzit de nicio 
păpuşă. Da-ţi-mi fata înapoi! Unde este această păpuşă blestemată, în care au transformat-o pe fiica 
mea? 

— Arată-ne această păpuşă, stimată doamnă Van. Acum va ieşi adevărul la iveală. 

Auzind aceasta, mama mirelui a răspuns: 

— Eu am spart păpuşa, iar bucăţile le-am aruncat în lac. 

— Atunci n-am ce face — a răspuns judecătorul — va trebui s-o eliberăm pe Sin-in din lipsă de 
probe. 

Mama mirelui a fost nevoită să plece fără să primească nimic, iar Sin-in cu fiul ei au început de 
atunci să ducă o viaţă îmbelşugată şi plină de bucurii. 


Muntele Huantungşanvan 
poveste chineză 


În provincia Cijeţian există un munte care se numeşte Muntele de aramă. Deşi nu se scoate 
aramă din el, muntele se numeşte totuşi de aramă. De ce se numeşte aşa o să aflăm din legenda 
„Muntele de aramă”. 

Se povesteşte că foarte demult, la poalele muntelui trăia un boier care avea mult pământ şi 
bogății nenumărate; dar lui tot nu-i ajungeau şi se gândea mereu cum să şi le sporească. 

Odată, când boierul stătea în sala unde se primesc musafirii, a auzit la poartă sunetul mătăniilor 
de lemn şi în sală a intrat un preot. Salutându-l pe boier, el a murmurat: 

— Fă-ţi pomană, stăpâne, pentru lumânări aromate şi untdelemn de candele şi vei fi răsplătit cu 
mulți fii şi nepoți, cu o mare fericire şi viaţă lungă. 

Boierul, cum a auzit că i se cer bani, s-a înverzit la față, a început să strige: 

— leşi afară, afară, afară, eu n-am bani. 

— Dacă n-ai bani, poți să dai orez, a spus preotul. 

— Nu numai că n-am orez, dar nici măcar tărâţe. 

Dar preotul nu pleca şi continua să se milogească: 

— Fie-ţi milă, stăpâne, dă ceva pentru lumânări aromate şi untdelemn de candele. Am puterea de 
a transforma orice lucru în aur, argint şi pietre prețioase. 

Când a auzit boierul că preotul are o asemenea artă, a ciulit urechile şi s-a gândit: „Poate că acest 
preot vrea pur şi simplu să ia bani de la mine. Dar dacă el poate transforma lucrurile în aur, de ce 
umblă şi cerşeşte? Poate că spune adevărul sau poate minte. Dacă vrea să mă înşele, voi face aşa 
încât oricum nu va primi nimic, doar că va mânca de pomană de câteva ori.” 


După ce s-a gândit astfel a zâmbit şi a spus: 

— Acum n-am bani. Vino după câteva zile. Tu spui că poţi să preschimbi pietrele în aur, este 
adevărat? 

— Eu nu mint niciodată, răspunse preotul. 

— Într-adevăr, ştii să transformi metalul în aur, argint şi pietre preţioase? 

— Într-adevăr, ştiu, repetă preotul. 

Boierul se bucură tare mult, dar luând un aer nepăsător, zise: 

— Am destul aur, argint şi pietre prețioase, dar niciodată n-am văzut cum se face aurul. Arată- 
mi, vrei? 

— Bine, spuse preotul. 

Boierul îndată a ordonat slugilor să-l ducă pe preot într-o cameră şi să-i dea de mâncare. După ce 
acesta mâncă, îi spuse din nou: 

— Fă-mi douăzeci de liani de argint, bine? 

— Bine, zise preotul, mâine dimineaţă îi vei găsi. 

Seara, boierul ordonă slujitorilor: 

— Uitaţi-vă cu atenție după preot, nu-l lăsaţi să fugă, dacă va dispărea ceva, voi veți răspunde. 

De obicei, stăpânul se scula foarte târziu, dar de data asta nici nu mijise bine de ziuă când se 
sculă. A alergat în camera unde dormea preotul şi s-a uitat înăuntru. Când a văzut că preotul doarme 
s-a liniştit şi s-a întors să mai aţipească. 

Când boierul s-a sculat a doua oară, preotul îl aştepta de mult în salon. Cum a intrat, preotul i-a 
şi dat douăzeci de liani de argint. 

Bogatul a cântărit în mână argintul, l-a încercat cu dinții şi a văzut că este bun. De bucurie, ochii 
îi luceau şi vorbea întruna. Îi ceru preotului încă cincizeci de liani de aur şi a doua zi i-a primit. 

A treia zi moşierul îl rugă de o sută de perle şi preotul îi numără exact o sută. 

Aşa a trecut jumătate de lună. Boierul nu înceta să ceară ba una, ba alta. Preotul s-a plictisit şi i-a 
spus: 

— Toate aceste bogății pe care ţi le-am dat le am de la o broască ţestoasă de aramă. Dar prea 
mult am cerut de la ea şi mai mult nu-mi va da. Dacă vrei, cere-i singur 

Preotul a scos din sac o broască țestoasă de aramă, a pus-o pe masă şi a plecat. 

Broasca țestoasă de aramă era cât un sfeşnic pentru lumânări şi pe lângă asta nu era vie. Preotul 
spunea că ea poate transforma metalul în aur, argint şi pietre preţioase. Boierul nu prea credea, 
totuşi îngenunche în faţa ei şi fără să ridice capul murmură: 

— Broască ţestoasă de aramă, dă-mi o comoară, broască țestoasă, dă-mi o comoară. 

Ochii broaştei țestoase se micşorară, picioarele începură să se mişte şi-i spuse: 

— ŞI aurul, şi argintul, şi perlele pe care ţi le-am dat sunt luate de la prietenii şi rudele tale. 

Boierul tot nu se potolea şi din nou se înclină şi spuse: 

— Dacă n-a mai rămas la rude şi prieteni, atunci există la alți oameni. 

— Pentru ce-ţi trebuie atâtea bogății? Tu nu ai măsură? 

— Aurul, argintul şi pietrele prețioase sunt iubite de toți oamenii şi cu cât sunt mai multe, cu atât 
mai bine, răspunse lacomul. 

— Încă mai vrei? îl întrebă broasca. 

— Mai vreau, repetă boierul şi începu să bată mătăniile cu mai mult sârg. 

Broasca țestoasă de aramă s-a supărat, capul ei a început să crească încet şi ea a devenit de 
mărimea unui monument. 

— Intră în burta mea şi ia-ţi comoara, spuse broasca ţestoasă şi într-o clipă deschise gura şi-l 
înghiți pe moşier. 

L-a înghițit pe moşierul cel lacom şi împreună cu el toate bogăţiile ce erau în casa lui. 

Trăia în locul acela un iobag, care lucrase înainte la acest bogat. Când stăpânul a dispărut şi 
iobagul a plecat în munţi să adune vreascuri. Odată auzi cum cineva îl strigă, atunci se întoarse 
imediat şi văzu o broască ţestoasă mare cât o masă. Aceasta era broasca ţestoasă de aramă. 


— Dacă ţi-e greu, spune-mi ce-ţi trebuie şi eu te voi ajuta, i-a spus ea săracului. 

— Nu mi-e greu, dar iată cuțitul cu care tai vreascurile este bont. Eh, dacă aş putea găsi un cuţit 
ascuţit! dar n-am bani. 

— Loveşte-mă de trei ori pe spate, şi spune: „Vreau un cuţit bun pentru tăiatul vreascurilor”, zise 
broasca țestoasă. 

lobagul a făcut cum l-a învăţat broasca țestoasă de aramă. Broasca a scos din gură un cuţit, atât 
de ascuţit, că nu numai lemnul, dar şi piatra o putea tăia. 

Când iobagul se pregătea să plece, broasca ţestoasă îi spuse: 

— Dacă rudele sau prietenii tăi au nevoie de ceva, să mă caute şi eu îi voi ajuta. Trebuie să 
repete de trei ori numele meu şi îndată voi apărea. 

Se înapoie iobagul acasă şi povesti rudelor şi prietenilor despre întâlnirea sa din munţi. Şi acum 
toți care n-aveau ce mânca sau care erau încercați de vreo boală şi nu aveau bani să cheme doctorul 
şi să cumpere medicamente fugeau la broasca ţestoasă de aramă şi ea de fiecare dată îi salva. 

Vestea se răspândi şi ajunse până la un leneş: „Dacă o voi ruga să-mi dea bani, ea nu-mi va da 
mulți. Ce-ar fi să pun mâna pe ea, să-i despic burta şi să-i iau toate bogăţiile. Aşa ar fi mai bine” se 
gândi el. 

Leneşul luă un cuțit şi plecă în munți. 

— Broască țestoasă de aramă! strigă el de trei ori şi broasca ţestoasă apăru la chemarea lui. 

— Ce doreşti? îl întrebă ea. 

Leneşul se prefăcu trist şi spuse: 

— N-am ce mânca! 

— Loveşte-mă de trei ori pe spate, i-a poruncit broasca țestoasă. 

S-a apropiat leneşul de broasca ţestoasă şi în loc s-o lovească în spate, a scos cuțitul să-i taie 
burta. 

Dar broasca ţestoasă de aramă n-a aşteptat ca leneşul să o omoare; a deschis gura şi l-a înghițit. 

De atunci, broasca ţestoasă de aramă s-a ascuns în munţi şi n-a mai ieşit la chemarea oamenilor. 
Nimeni n-a mai văzut-o. Numai uneori, înainte de ploaie, se poate auzi strigătul ei. 

Iată de ce locuitorii de prin împrejurimi au numit acest munte — Muntele de aramă, 
„Huantungşanvan”. 


Povestea fără sfârşit 
poveste chineză 


Trăia odată un împărat, căruia mai mult decât orice pe lume îi plăcea să asculte poveşti. 

Împăratul îi pusese pe toţi să-i povestească. Dar nu ştiu cum se făcea, că tocmai când se ajungea 
la ceva interesant, povestea se termina. Aceasta îl supăra pe împărat şi poruncea să fie omorât 
povestitorul. 

Împăratul nu voia să asculte poveşti obişnuite şi i-ar fi plăcut o poveste care să nu se termine 
niciodată. 

În fiecare zi trimitea slujbaşii şi soldaţii, să-i aducă oameni care ştiau povești. 

Oamenii îşi alegeau poveştile cele mai lungi, dar chiar şi poveştile cele mai lungi aveau un 
sfârşit. Toţi povestitorii împăratului au fost omorâţi şi niciun om nu s-a mai întors de la palatul 
împăratului. 

Odată a fost adus la împărat un tânăr. Tânărul nu se temea deloc şi îi spuse împăratului o poveste 
fără sfârşit. 

— Demult, demult trăia un împărat, atât de bogat, ca nimeni altul. Grâne avea atât de multe, 
încât oamenii nici nu ştiau unde să le pună. Atunci a chemat un dulgher şi i-a poruncit să-i 
construiască un hambar, atât de mare, încât să nu i se vadă capătul. Din vremurile cele mai 
îndepărtate şi până în ziua aceea nu se văzuse un hambar mai mare. Grânele lui ajungeau până sus. 


Dar când i-au construit n-au băgat de seamă că rămăsese o spărtură nici mică, nici mare, cât ar 
încăpea o vrabie. Stoluri de vrăbii zburau spre hambar. 

Spărtura era mică, întocmai cât o vrabie. Venea prima vrabie, venea cea de a doua, după aceea a 
treia lua grăunţe şi zbura... apoi a patra, după aceea mai venea una şi încă una... 

Împăratul care asculta cu atenţie a văzut că aici povestea se repetă şi nemaiavând răbdare, l-a 
întrerupt pe tânăr întrebându-l: 

— Nu-i aşa că vrăbiile au luat toate grăunţele? Ce s-a întâmplat după aceea? 

— Ele nu le-au luat pe toate, nu s-au grăbit, a fost răspunsul. 

Împăratul foarte mult dorea să ştie ce s-a întâmplat mai departe şi întrebă iar: 

— De exemplu, dacă toate ar fi fost luate, ce ar fi urmat? 

— Imediat veți şti ce s-a întâmplat după aceea, trebuie să aşteptaţi până când toate vor fi îuate, a 
zis tânărul. 

Împăratul ardea de nerăbdare să ştie ce s-a întâmplat după aceea şi i-a dat voie tânărului să 
continue. 

Din zori şi până-n seară tânărul repeta întruna: vrabia a venit, vrabia a zburat, a luat grăunţele şi 
a zburat afară. Şi aşa zile în şir a tot povestit neîncetat, trecând de la o vrabie la alta. Nemaiavând 
răbdare, împăratul l-a întrebat iar: 

— Au terminat repede toate grânele? 

— Nu încă, a răspuns tânărul. 

A trecut o zi, a trecut o noapte, au trecut multe zile şi multe nopți. Dar vrăbiile tot n-au putut 
termina grânele din hambar. Împăratul s-a înfuriat din ce în ce mai tare: 

— De ce până acum n-au mâncat toate grânele? l-a întrebat în cele din urmă pe tânăr. 

— Nu puteau aşa de repede, pentru că hambarul era mare, nici nu se ştia câte boabe erau. Cine 
ştie cât timp ar fi trebuit să treacă pentru ca vrăbiile să termine toate grânele! 

Împăratul n-a mai vrut să asculte mai departe această poveste şi a poruncit să fie omorât tânărul. 
Dar tânărul îi spuse: 

— De fapt v-am spus o poveste fără sfârşit. Sfârşitul ei încă nu se vede. Cum puteți să mă 
omorâţi? 

Împăratul nu putu să-i răspundă nimic şi-l lăsă să plece acasă. 


Despre Lion Şan-Bo, Ciju lu-Tai şi păsările nevăzute 
poveste chineză 


Trăia odată în China o fată care se numea Ciju lu-tai. Era tare frumoasă şi deşteaptă; nu numai că 
desena frumos dragonii şi broda pasărea Phenix, dar cunoştea şi hieroglifele şi putea să citească 
cărțile vechi. 

lu-tai s-a hotărât să meargă în oraşul Hancijou la un cărturar vestit pentru a învăţa de la el 
înțelepciunea. Dar ştia că obiceiurile locului nu îngăduiau fetelor să meargă singure spre ţinuturi 
îndepărtate. 

Aşa că lu-tai s-a îmbrăcat în haine bărbăteşti şi a pornit pe drumul ce duce la Hancijou. 
Ajungând la cărturar s-a plecat în faţa portretului lui Confucius şi după aceea în fața cărturarului, şi 
a dat bineţe tuturor învățăceilor. 

Printre discipoli era un tânăr pe nume Lian Şan-bo. De la început tânărul i-a plăcut lui lu-tai. 
Şan-bo era nu numai frumos şi bun, dar învăţa şi foarte bine. Pe zi ce trecea prietenia lor devenea 
tot mai trainică. Nicio clipă nu se despărțeau unul de altul, dar tânărului nici prin cap nu-i trecea că 
lu-tai este fată. Ea desigur nu i-a destăinuit decât pe jumătate secretul ei, iar pe tânărul cufundat în 
învățătură era uşor să-l amăgească. Ceilalţi învăţăcei nici pe departe nu se gândeau la aşa ceva. Şi 
nimeni nu a observat nimic în afară de soția cărturarului, care i-a spus într-o zi soțului: 

— Oare tu nu vezi că lu-tai este îmbrăcată bărbăteşte? 


— Dar ce-ţi veni! s-a mirat cărturarul. 

— Bărbaţii când se înclină în faţa portretului lui Confucius, se lasă mai întâi pe genunchiul 
stâng, iar femeile pe cel drept. Cum de nu ai observat că în ziua când lu-tai a venit pentru prima 
dată la şcoală şi s-a înclinat lui Confucius s-a lăsat pe genunchiul drept? 

— EI, asta este prea puțin pentru a fi siguri că este fată, zise cărturarul. Vezi, lu-tai nu s-a mai 
trădat prin nimic altceva. 

Şi cum femeia nu l-a convins, cărturarul nu a crezut-o. Dar ea nu s-a liniştit. Cum să n-o creadă 
bărbatul? 

Într-o zi, soţia cărturarului a invitat-o pe Ciju lu-tai la ea acasă, i-a dat vin şi după ce a băut 
puţin, fata nefiind obişnuită s-a îmbătat repede şi i-a spus tot adevărul. 

Trezindu-se dimineaţa, lu-tai şi-a adus aminte că a dezvăluit taina sa soției cărturarului. Nu mai 
putea să rămână în şcoală. I-a spus lui Lian Şan-bo că trebuie să se întoarcă fără zăbavă acasă. 
Inima tânărului s-a umplut de tristețe. S-a gândit la mii de motive şi la sute de mijloace pentru a-şi 
reține prietenul. Dar totul a fost în zadar. Iu-tai şi-a adunat lucrurile, iar Lian Şan-bo a pornit s-o 
conducă. Au mers mult împreună şi nu aveau putere să se despartă şi mereu amânau clipa 
despărțirii. 

Hancijoul rămăsese departe în urmă, dar Şan-bo tot mai mergea alături de prietenul său. lu-tai 
tare ar fi vrut să-i spuie tânărului cine este ea în realitate. Nădăjduia că tânărul se va îndrăgosti de ea 
şi că se va putea cândva ca soarta să-i unească. Dar fata nu putea să-i spună direct şi s-a hotărât să-i 
dea de înţeles prin pilde. Iu-tai a văzut pe cer o pereche de lebede şi a spus: 

— Frate Şan-bo, priveşte perechea de lebede care s-a ridicat sus, sus deasupra lacului. Vezi cum 
lebăda a zburat, în față, iar soţul ei zboară în urmă şi râde vesel: „ha, ha”. Ce bine se simt împreună. 

Dar Şan-bo n-a înţeles la ce se gândea fata. Au mai mers puţin şi din nou a spus lu-tai: 

— Frate Şan-bo, vezi tăietorul de lemne care coboară din munţi? Pentru soţie şi copii duce el 
vreascuri. Acum va fi cald în casa lor. 

Iarăşi n-a înţeles Şan-bo despre ce e vorba. 

Au mai mers încă puţin şi lu-tai a spus: 

— Frate Şan-bo, priveşte perechea de gâşte sălbatice, care se roteşte deasupra noastră. Iată una s- 
a întors spre răsărit, iar cealaltă spre apus. Gâşte, gâşte, de ce vă despărțiți? Zburaţi împreună mai 
departe. 

Şi Şan-bo tot n-a înţeles nimic. 

— Frate Iu-tai, mie îmi este foarte greu, vezi în curând trebuie să ne despărțim, iar tu te-ai apucat 
să vorbeşti despre păsări şi tăietori de lemne. Nu despre aceasta ar trebui să vorbim! a spus supărat 
Şan-bo. 

— Bine, dacă tu nu vrei, eu nu voi mai spune nimic, iar vremea despărțirii deja a sosit, tu şi aşa 
m-ai condus destul de departe. 

— Dar eu nu pot, lu-tai, să mă despart de tine. Dă-mi voie să te mai conduc puțin. 

— Frate Şan-bo, îţi mulțumesc foarte mult pentru prietenia ta. Aş vrea ca înainte de a ne despărți 
să-ți spun un lucru foarte important. Tu încă n-ai o logodnică, iar eu acasă am o soră, care-mi 
seamănă foarte mult, este deşteaptă şi-ţi va fi o soţie bună. Cum mă întorc am să vorbesc cu tata să 
primească să o mărite cu tine. Eşti de acord? Numai să vii la noi cât mai repede. Mă voi strădui să 
aranjez totul. 

— Neapărat voi veni la voi, a exclamat Şan-bo şi au mai mers câţiva paşi. 

Un râuleţ le-a tăiat calea. Iu-tai a privit apa şi i-a spus lui Şan-bo: 

— Uită-te, Şan-bo, oare râuleţul este adânc? Du-te repede în sat, după bețe de bambus ca să 
facem o plută şi să trecem pe malul celălalt. 

Şan-bo s-a îndreptat spre sat, iar lu-tai în acest timp a trecut pe malul celălalt. 

Când Şan-bo a sosit gâfâind cu legătura de bețe, lutai era deja pe malul celălalt. 

— Frate Iu-tai de ce nu m-ai aşteptat şi pe mine? 


— lartă-mă, frate Şan-bo, dar este timpul să ne despărțim. Nu mă conduce mai departe şi 
întoarce-te acasă. Numai să nu uiţi făgăduiala. Vino la noi acasă cât mai repede! 

Timpul s-a scurs ca apa. Iu-tai de mult locuia iar acasă. Într-o dimineaţă, Lian Şan-bo şi-a adus 
aminte de cuvintele lui Ciju lu-tai despre sora ei şi de promisiunea lui. Şi în aceeaşi zi a purces la 
drum. 

Ajungând la casa lui Iu-tai tânărul a bătut la poartă şi a spus pricina venirii sale. A fost invitat să 
ia loc în sala mare, unde a aşteptat până i s-a urât şi nimeni nu a venit la el. 

Nu trecuse mult de când părinţii lui lu-tai reuşiseră să o mărite fără consimţământul ei. De aceea 
ea n-a putut să vină. Îi venea foarte greu să-şi vadă prietenul. Şan-bo era plin de speranţe, dar 
degeaba, nimeni nu se arăta. 

În sfârşit, tânărul şi-a pierdut răbdarea, s-a supărat şi nemaiţinând seama de cei şapte ani de 
acasă, a făcut un mare tărăboi şi a spart toate vasele din sală. 

Lui lu-tai nu i-a mai rămas altceva de făcut decât să meargă la el. De abia acum a înţeles Şan-bo 
că prietenul său nu era băiat, ci fată. Într-adevăr frumoasă, într-adevăr ca o zână. Acum a înțeles 
Şan-bo că prietenul cu care a stat la masă este fată. Privind cu speranţă la lu-tai a întrebat-o: 

— Îţi aminteşti despre ce am vorbit când ne-am despărțit? 

— AJ, oare atunci nu ţi-am spus să vii cât mai repede? Tu ai sosit târziu. Noi nu avem voie nici 
să visăm unul la altul. Părinţii deja m-au dat în familia Ma. Acum aparțin acestei familii şi nu am 
voie nici măcar să mă văd cu tine. 

— AI, ai! doar atât a mai putut să rostească Şan-bo, reţinându-şi lacrimile şi zdrobit de supărare 
s-a întors acasă. 

Întorcându-se acasă, tânărul s-a îmbolnăvit de dorul ei, pentru că dragostea lor era nefericită. 
Niciun fel de leac nu te poate vindeca de această boală. Pe patul de moarte, Şan-bo a rugat-o pe 
mama lui să se ducă la Ciju lu-tai şi să o întrebe dacă nu ştie cumva un mijloc de a-l salva. 

Fata a ascultat-o cu tristeţe pe mama prietenului ei iubit şi i-a spus: 

— Nimic în afară de coarnele bătrânului dragon nu vor vindeca boala lui. 

Când mama lui Şan-bo i-a transmis răspunsul lui lu-tai, tânărul a înțeles că nu mai există scăpare 
şi că boala lui e fără leac. 

Şan-bo i-a spus mamei sale: 

— Îngroapă-mă lângă drumul care duce de la casa Ciju la casa Ma! şi cu aceste cuvinte tânărul 
şi-a luat rămas bun de la oameni. 

A sosit ziua nunții lui Ciju lu-tai. Mirele Ma plin de sine şi țanţoş a ieşit la poartă să întâmpine 
litiera de nuntă, care s-a îndreptat spre casa lui, dar a aşteptat în zadar, 

Când culii au trecut pe lângă mormântul lui Şan-bo, fata le-a poruncit: 

— Opriți litiera! Şi în aceeaşi clipă a sărit din ea şi a îngenuncheat la mormânt. 

S-a auzit un sunet şi dintr-o dată mormântul s-a deschis. lu-tai a sărit în el. Oamenii s-au aruncat 
după ea, dar n-au mai apucat să o prindă. Mormântul s-a închis şi în mâna lor a rămas o bucată din 
fusta lui Iu-tai. Când oamenii au dat drumul pânzei din mână, ea s-a transformat într-un fluture, care 
s-a înălţat sus, sus de tot purtat de vânt. Şi oamenii au dus la casa Ma litiera goală. Şi înfuriat mirele 
şi-a adunat toate slugile şi le-a poruncit să deschidă mormântul şi s-a dus împreună cu ele. 

Au deschis mormântul, dar sicriul era gol. Numai două păsări nevăzute „iuanian” au zburat din 
mormânt Şi s-au aşezat pe un copac lângă casa Ma. Una din ele cânta vesel: 


„Ma, bogatute stăpân, 
Pentru ce stai singur?” 
Iar cealaltă a adăugat: 


„Ruşine, ruşine, mire Ma, 
De ce casa ta este atât de liniştită? 
Nu ai în ea nici musafiri, nici vin, 


Unde este acum nevasta ta?” 


Auzind mirele Ma aceste cuvinte batjocoritoare n-a putut să mai îndure ruşinea şi s-a aruncat în 
râu. Şi până în zilele noastre se plimbă în acel râu peştele „cu solzii verzi”. Acesta este chiar mirele 
Ma. 


Pasărea de aur şi duhul pădurii 
poveste chineză 


Era odată o pădure atât de întinsă, încât dacă intrai în ea nu mai apucai să ieşi zile şi nopţi în şir. 
În pădure creşteau tot felul de copaci: brazi cu frunză verde tot anul, arţari cu frunză roşie toamna, 
stejari falnici şi multe alte specii de copaci. Ce să mai vorbim! Dacă ai fi stat să numeri toate 
speciile, ai fi tot numărat trei zile şi trei nopți, dar tot n-ai fi terminat. Cel mai bătrân copac din 
pădurea asta — un dafin, avea crengile răsucite ca un dragon, iar în tulpina lui se afla o scorbură de 
mărimea unei odăi, în care trăia duhul pădurii. Din crengile uscate şi parfumate ale copacului, 
acesta îşi făcuse pat: din iedera care se căţărase pe copac își făcuse perdea la uşă"”. 

În vremea aceea, departe de pădurea noastră, la marginea unui sătuleţ, era un ulm în care se 
aşeza din când în când o vrăbiuţă de aur gureşă şi jucăuşă. Alături de copac locuiau două familii 
despărțite între ele numai de un gard de zid subţire. În familia din partea de apus a copacului, săracă 
lipită pământului, trăia Liu Ciuntien cu nevasta şi o bătrână de vreo 80 de ani. În fiecare noapte, la a 
cincea bătaie“, Liu Ciuntien şi nevasta se sculau şi porneau moara de apă să macine, ca să prepare 
tou fus. Ei se mulțumeau cu coaja şi resturile de la soia, iar brânza o vindeau şi cu banii dobândiţi 
cumpărau hrană pentru bătrână. În familia din partea de răsărit a copacului, familie cu stare, trăia 
Uang lufăng şi nevasta care aveau şi ei o bătrână de vreo 80 de ani, surdă şi oarbă, neputând nici să 
se dea jos de pe kang”, Uang lufăng şi nevasta se ocupau cu strângerea dijmei şi urmărirea 
datornicilor şi nu aveau altceva de vorbit decât despre bani. Cât despre bătrână, amândoi socoteau 
că prăpădesc mâncarea pe ea şi-i doreau moartea cât mai repede. 

În anul acela, pe vremea când arborii se îmbrăcau cu frunze verzi-gălbui, bătrâna lui Liu 
Ciuntien s-a îmbolnăvit de o boală grea. Cei doi erau cuprinşi de îngrijorare şi din toată sărăcia lor 
au strâns câţiva galbeni pentru leacuri. Liu Ciuntien şi-a vândut şi hainele de pe el, nevastă-sa acul 
de păr, dar leacurile nu i-au ajutat bătrânei şi aceasta a murit. Liu Ciuntien avea mustrări de cuget că 
nu-i putuse dărui bătrânei nicio zi fericită, deşi aceasta cu mari sacrificii îl crescuse mare. Îşi 
simțeau inima de parcă era smulsă din piept şi s-au pornit amândoi pe plâns. 

În timpul acesta, vântul s-a oprit şi a început ploaia. Ramurile s-au aplecat şi Pasărea de aur a 
văzut şi a auzit totul. Înduioşată, şi-a deschis ciocul de parcă ar fi vrut să plângă şi ea şi 
nemaiputându-şi stăpâni durerea a zburat din copac pierzându-se în ploaia măruntă. 

A zburat, a zburat până ce a ajuns la pădurea cea întunecată şi s-a aşezat în dafin. Vântul a 
început să bată şi ploaia s-a oprit. Frunzele copacilor străluceau ca poleite; salcia cea bătrână îşi 
despuiase coaja albă dând la iveală verdele fraged. Cucul a început să cânte, cocoşul sălbatic să 
zboare, dar lacrimile din ochii păsării nu se mai uscau. Norii s-au împrăştiat, soarele a răsărit, iarba 
din pădure strălucea perlată de stropii de rouă, iedera ce se cățărase în copac îşi deschisese florile ca 
nişte fluturaşi; apa se scurgea picătură cu picătură de pe frunzele ei. Albinele şi fluturii zburau din 
floare în floare. Pasărea cea neastâmpărată, tristă încă, nu s-a putut opri să nu se ducă să ciugulească 
florile de iederă. Ciugulea, ciugulea şi lacrimile curgeau. Dar, deodată florile de iederă s-au mişcat 

şi perdeaua din gura scorburei s-a dat de-o parte. Din scorbură a ieşit un bătrân cu faţa blândă şi o 
barbă lungă albă. Părul strălucitor îi cădea peste sprâncene întocmai ca moțul unui cocor. Avea fața 
roşie şi ochii jucăuşi ca de copil. Era duhul pădurii, care i-a spus: 

— Trăiesc în pădurea aceasta de zeci şi sute de ani, dar n-am văzut niciodată o pasăre plângând. 
Oamenii spun că păsările nu pot plânge. Păsărică, de ce plângi tu oare? 

lar păsărica a răspuns: 

— Bătrâne duh, am văzut astăzi un lucru care mi-a frânt inima şi atunci cum să nu plâng? 

Şi i-a povestit cât de sărac era Liu Ciuntien, cum aveau grijă de bătrână, cum bătrâna s-a 
îmbolnăvit, cum i-au cumpărat leacuri şi cât de îndureraţi au fost când a murit. Apoi, a mai adăugat: 

— Bătrâne duh, Liu Ciuntien şi nevastă-sa sunt doi oameni nemaipomenit de buni. 

Îngândurat, duhul a răspuns: 

— Pasăre mică, nu poți să-ţi dai seama dacă un om e bun numai din atât. Să vezi dacă un om e 
bun sau rău trebuie să-l supui la mai multe încercări. 

Pasărea a zis: 

— Nu, duhule, e aşa cum îți spun. Du-te să-i vezi şi te vei convinge. 

Duhul s-a prefăcut într-o bătrână neagră şi zbârcită, cu nişte haine petic peste petic şi a plecat să- 
i vadă pe cei doi. 

După ce o îngropaseră pe bătrână, Liu Ciuntien şi nevastă-sa se întorseseră acasă şi erau aşa de 
îndurerați, că nu se atinseseră de mâncare. Ridicând capul, au văzut o bătrână slabă de-o bătea 
vântul, care şedea în uşa lor. Bătrâna le-a cerut ceva de mâncare. Liu Ciuntien i-a adus ce aveau mai 
bun în casă, iar nevastă-sa şi-a arătat mila faţă de ea întrebând-o dacă nu e ostenită. Bătrâna a 
răspuns: 

— Sunt singură şi n-am pe nimeni, n-am ce să mă fac, unde-i cădea acolo oi muri şi eu. 

Văzând-o pe bătrână, Liu Ciuntien şi-a amintit de mama lui, care murise şi gândindu-se că nici 
bătrâna aceasta n-a avut parte de zile bune, i-a zis: 

— Mătuşică, dacă nu te sperii de sărăcia noastră, rămâi la noi. 

Apoi nevasta lui i-a adăugat: 

— Rămâi în locul bătrânei noastre care a murit. 

Bătrâna s-a învoit să rămână la ei. 

Liu Ciuntien şi nevastă-sa se purtau cu bătrâna cum se poate mai bine. Aceasta-i zicea de multe 
ori: 

— Bătrânii şi copiii sunt la fel, trebuie feriți de greutăți. 

Bătrâna, văzând cum cei doi se zbat cu tot felul de greutăți, ziua şi noaptea, n-a mai vrut să stea 
cu mâinile în sân şi-i ajuta să facă tou fu. Tinerii, de câte ori se aşezau la masă, o lăsau întâi pe 
bătrână să se sature. Nevasta îi spunea bărbatului, fără să afle bătrâna: 

— Bătrânii îşi trag puterea din mâncare. Noi, ăştia mai tineri, mai putem răbda de foame. 

Cei trei se zbăteau în mari greutăţi, dar se înțelegeau de minune. 

A trecut un an, au trecut doi, Liu Ciuntien şi soţia lui se simțeau din ce în ce mai legaţi de 
bătrână. Cel de al treilea an era pe sfârşite când bătrâna i-a chemat pe cei doi şi le-a spus: 

— Copii, astăzi trebuie să plec. 

Tinerii nu se gândiseră niciodată că s-ar putea întâmpla una ca asta şi au început să se 
văicărească: 

— Măicuţă, măicuţă, spune-ne unde am greşit față de tine, sau suntem prea săraci? Cu ce te-am 
supărat, de vrei să pleci? 

Bătrâna a dat din cap şi le-a răspuns: 

— Nu mai vorbiţi prostii, copii! Alături de voi, zilele amare mi se par ca mierea. Supărată să fiu 
şi alături de voi îmi găsesc liniştea. Dar, copii, nu pot să mai rămân la voi şi astăzi va trebui să plec. 

Liu Ciuntien a mai încercat o dată s-o oprească pe bătrână şi i-a spus: 

— Măicuţă, după ce vei pleca, casa noastră va fi goală. Spune-ne cel puţin unde să te căutăm? 

Cu lacrimi în ochi, nevasta acestuia a spus: 


— De trei ani de zile am trecut împreună şi binele şi răul. Acum, dacă pleci, noi ce-o să ne 
facem? 

Bătrâna s-a gândit ce s-a gândit şi a spus: 

— Copiii mei, oricum eu trebuie să plec. Aduceţi-mi o bucată de pământ de la rădăcina 
copacului şi vă voi face un chip ca al meu. Atunci când vă va fi dor de mine, să priviți chipul. 

Văzând că nu mai au cum s-o oprească pe bătrână, au săpat la rădăcina copacului şi au scos o 
bucată moale de pământ, pe care au dat-o acesteia. Bătrâna a început s-o frământe murmurând: 

— Am stat trei ani în casa lui Liu Ciuntien. N-am ce să le las drept amintire decât o păpuşă de 
lut care să scuipe galbeni. 

Bătrâna s-a făcut nevăzută, iar păpuşa a început să scuipe bani. Abia acum au înţeles ei că 
bătrâna fusese un duh. Viaţa în casa lor a devenit din ce în ce mai îndestulătoare. Vecinii de la 
răsărit au început să se mire. Înainte, socotind că familia lui Liu Ciuntien e prea săracă, n-au 
catadicsit să le facă vreo vizită. Acum însă, din te miri ce, găseau motiv să-i viziteze. Într-o zi, după 
ce iscodiseră cu privirea peste tot, au dat cu ochii de păpuşa de lut care scuipa bani. Curioşi, au 
întrebat: 

— De unde aveţi minunea asta? 

Liu Ciuntien, care nu mințea niciodată, i-a spus tot adevărul. Uang lufăng s-a întors acasă, şi 
împreună cu nevasta au luat o frânghie şi au spânzurat-o pe bătrâna lor. Acum erau fericiți că au o 
gură mai puţin la masă şi că în curând vor avea şi ei o păpuşă de lut. S-au aşezat în curte şi au 
început să jelească. Dar erau aşa de prefăcuţi, că a început să bată vântul care le lua cuvintele, iar 
soarele s-a îngălbenit de mânie. Pasărea din dafin văzuse şi auzise tot. Supărată şi-a deschis ciocul 
şi nemaivrând să asculte plânsetul prefăcut a zburat din copac drept către duhul pădurii. 

Vântul bătea din ce în ce mai tare şi pasărea abia de mai putea să zboare. Cu greu a ajuns la dafin 
ŞI s-a aşezat pe o crenguță, dar vântul a zvârlit-o şi ea a început din nou să zboare. Apoi s-a prins de 
o ramură, dar vântul a frânt ramura şi a smuls penele pasărei. A încercat să se agate de iedera din 
copac, dar şi aceasta îşi strânsese ramurile. Vântul a aruncat-o dintr-o parte în alta, apoi, deodată, a 
simţit că a căzut, dar nu avea nicio durere; o prinsese în braţe duhul pădurii. Cu blândeţe, duhul a 
certat-o: 

— Pasăre mică, de ce zbori pe vântul ăsta? Ce treabă grabnică te-a trimis la mine? Ştii bine că i- 
am făcut fericiți pe cei doi tineri cumsecade. Acum ce mai vrei? 

În grabă mare, pasărea a spus: 

— Bătrâne duh, sunt supărată de nu-mi văd capul. Am venit într-un suflet să-ţi spun ce am mai 
văzut, şi când vei afla n-ai să mă mai cerți. 

Şi 1-a spus tot ce mai văzuse şi ce mai auzise. Tăcut, bătrânul a încruntat din sprâncene, ca şi 
când ar fi plănuit ceva, apoi, într-un târziu, a spus: 

— Orice ai spune, eu nu pot să cred că în lume pot fi asemenea oameni. 

— Dacă nu mă crezi, du-te şi-ai să vezi cât sunt de răi şi de lacomi, i-a spus pasărea. 

Duhul a făcut o mişcare şi s-a prefăcut iarăşi într-o bătrână slabă şi peticită. Apoi, a spus: 

— Uite, mă duc să văd. 

Uang lufăng şi nevastă-sa, după ce-şi îngropaseră mama, aşteptau să se ivească bătrâna sfântă şi 
ba mai vărsau o lacrimă, ba îşi mai aruncau ochii pe drum, în aşteptarea bătrânei. Dintr-o dată a 
apărut din mijlocul unei vântoase o bătrână săracă, care s-a oprit în dreptul porții lor. 

Nevasta lui Uang lufăng tocmai se pregătea s-o alunge când acesta a oprit-o amintindu-și că 
păpuşa de lut care scuipa galbeni din casa lui Liu Ciuntien semăna leit cu această bătrână. Acesta i-a 
spus: 

— Bătrânico sfântă, vino în casă la noi şi ai să primeşti mâncare mai bună decât în casa lui Liu 
Ciuntien. Bătrâna a dat din cap şi a spus: 

— Nu sunt o bătrână sfântă cum îţi închipui, sunt o biată bătrână săracă, fă-ți pomană cu mine şi 
dă-mi un castron de orez să-mi potolesc foamea. 

Nevasta lui Uang lufăng a intrat în casă să aducă castronaşul cu orez mormăind: 


— De unde naiba s-a mai ivit şi pacostea asta de bătrână pe care acum trebuie să o tratăm ca pe o 
„sfântă”. 

Şi a început să caute până a găsit nişte orez care era pregătit pentru porci şi l-a dat bătrânei. Uang 
lufăng a zis: 

— Bătrânico, la vârsta aste n-ar trebui să mai umbli. 

Iar bătrâna a răspuns: 

— N-am pe nimeni pe lume, ce să fac? Unde oi cădea acolo oi muri şi gata. 

Auzind spusele bătrânei, Uang lufăng s-a bucurat nespus, găsind în ele asemănare cu răspunsul 
dat lui Liu Ciuntien, apoi plin de sine a adăugat: 

— În casa noastră avem destule camere, rămâi să locuieşti la noi. 

Fără să scoată o vorbă, bătrâna a intrat în curte cu Uang lufăng. Era ora mesei şi-n fiecare zi la 
această oră cei doi se ospătau în toată legea. Au dus-o pe bătrână într-o cameră goală, iar ei s-au 
aşezat la ospăț, apoi i-au dus şi bătrânei ce mai rămăsese de la masa lor. 

Astfel a mâncat bătrâna prima masă. La fel şi cea de-a doua. Cei doi aşteptau cu nerăbdare. 
Nevasta lui Uang i-a spus acestuia: 

— Vezi să n-o hrănim degeaba pe amărâta asta de bătrână! 

Uang lufăng s-a gândit ce s-a gândit, apoi bătând din palme a zis: 

— Bun, m-am gândit la ceva. 

Auzind despre ce este vorba, aceasta s-a bucurat şi mai mult. Apoi s-au furişat în camera 
bătrânei. Bătrâna adormise deja, dar ei au trezit-o şi i-au spus: 

— Bătrânico, dacă într-adevăr eşti bătrâna sfântă pe care o aşteptam, fă-ne un om din lut care să 
scuipe bani şi vom avea grijă de tine trei ani. 

Speriată, bătrâna s-a trezit şi n-a scos niciun cuvânt. De ciudă, nevasta lui Uang lufăng a început 
să țipe: 

— Ți-am spus că este o nenorocită de bătrână, dă-o afară îndată! 

Bătrâna nu s-a speriat şi râzând a spus: 

— E timpul să plec, du-te şi adu-mi nişte lut de sub copac, că n-o să mai ne vedem şi vreau să vă 
las o amintire. 

Bucuroşi, cei doi au alergat şi au adus lut, iar bătrâna a modelat o figură zicând: 

— Am locuit aici până la miezul nopții, iar acum la plecare le dăruiesc figura de lut pe care o va 
chema-o Viespea. 

Şi s-a făcut nevăzută. 

Figura semăna şi cu Uang lufăng şi cu nevasta lui. Când a deschis gura, a ieşit o viespe lungă de 
trei degete care a început să bâzâie prin cameră. Viespea i-a înţepat pe cei doi şi pe faţă şi pe trup, 
încât se tăvăleau pe jos de durere. ŞI i-a înțepat şi i-a înţepat până ce tot trupul li s-a umplut de 
umflături, iar ei se rugau de iertare şi se tăvăleau şi poate s-or mai tăvăli şi astăzi. 


Zeita florii de păr 
poveste chineză 


Nici prea departe, dar nici prea aproape de munţii Ţinşan, se afla un cătun în care trăia un copil, 
pe nume Man Şăng. Orfan de mamă şi de tată, copilul era dat în grija unchiului şi mătuşii. La rândul 
lor, aceştia aveau şi ei un băiat cam de vârsta lui Man Şăng. 

Unchiul se purta cu Man Şăng ca şi cu propriul lui fiu, pe când mătuşa nu-l vedea cu ochi buni, 
ba mereu se certa cu bărbatul ei din cauza băiatului. Şi aşa unchiul şi mătuşa o ţineau tot într-o 
ceartă. 

Pe la vârsta de 13-14 ani, Man Şăng a început să înţeleagă totul. Într-o zi, i-a spus unchiului: 

— Unchiule, te-ai certat destul cu mătuşa din cauza mea, eu acum m-am făcut mare, aş putea să- 
mi câştig singur pâinea. 


Auzind aceasta, unchiul s-a întristat. Man Şăng din nou a spus: 

— Unchiule, nu fi îngrijorat, rândunelele vin şi pleacă în fiecare an, dar n-am văzut niciuna 
moartă de foame, peştii din apă nu au locuinţă, dar n-a murit niciunul de frig. După ce voi pleca eu, 
vei avea şi tu zile mai liniștite. 

Oftând, unchiul a rostit: 

— Băiete, eu nu te pot opri, dacă vrei să pleci, pleacă! 

L-a luat pe Man Şăng şi s-au dus la târg, unde din puţinii bani pe care-i avea i-a cumpărat câteva 
lipii şi cu ochii în lacrimi şi-a luat rămas bun de la el. 

Man Şăng se afla pentru prima dată singur. Încotro s-o apuce? Uitându-se spre miazănoapte a 
văzut norii albi de pe muntele Țianşang, care sclipeau ca o oglindă în lumina razelor de soare. Dar 
oare de unde veneau acei nori argintii care acopereau muntele Ţianşang? Tare ar fi vrut băiatul să 
ştie. A început să se caţere pe munte. S-a cățărat ce s-a cățărat, până ce, către seară, a ajuns la un 
mic cătun pe coasta muntelui. Aici a văzut cum dinspre apus veneau valuri, valuri de nori negri, iar 
în sat nu se auzea nicio mişcare. A intrat în prima casă şi s-a culcat. Afară se făcea din ce în ce mai 
întuneric şi în curând nu s-a mai văzut nimic. Deodată a început vântul care urla ca un lup 
înfometat. Apoi s-a pornit o furtună cu tunete şi trăsnete, după care a început să cadă ploaia. Lui 
Man Şăng i se părea că tunetele vor dărâma casa, iar fulgerele vor arde pomii din curte. De-abia la 
miezul nopţii s-a oprit ploaia. Era primăvară, în luna martie şi după ploaie s-a făcut frig. Man Şăng 
era înfrigurat şi înfometat şi se gândea ce bine i-ar prinde puţină mâncare. Uitându-se afară a văzut 
o luminiţă care se apropia din ce în ce. Înfricoşat, băiatul credea că stăpânul casei vine să-l alunge. 
Luminiţa apropiindu-se tot mai mult, Man Şăng a văzut o femeie în alb care ţinea într-o mână o 
lampă-dragon şi în alta o tavă plină cu bunătăţi. Aceasta n-a luat-o nici la stânga, nici la dreapta, ci a 
intrat direct în casa unde era băiatul. Pe loc încăperea s-a umplut de un miros plăcut. Apoi, femeia a 
rostit: 

— Nu te teme, ştiu că eşti flămând şi îngheţat. Ți-am adus mâncare. 

Şi a pus mâncarea pe masă. La plecare, femeia i-a spus: 

— Eu locuiesc nu departe de aici în pădurea de peri şi dacă vrei poţi să vii să mă cauţi. 

Apoi a apucat iarăşi cu o mână lampa şi cu alta tava şi a plecat. 

Man Şăng încălzit şi sătul de mâncare a adormit. S-a trezit abia a doua zi când s-a luminat. 
Uitându-se afară a văzut un bătrân care mâna o turmă de oi. S-a luat după bătrân şi l-a întrebat: 

— Bunicule, se află undeva, pe aici, o pădure de peri? 

Bătrânul, arătându-i cu mâna, a spus: 

— La răsărit de acest munte. 

Băiatul a luat-o la fugă către răsăritul muntelui. Ajungând acolo n-a văzut nicio aşezare 
omenească şi numai peri cât vedeai cu ochii. Aproape că-i venea a crede că a înțeles greşit, când, 
întorcându-se, a dat cu ochii de femeia în alb, care-i făcea semn cu mâna. Bucuros, Man Şăng a 
fugit către ea. Femeia l-a luat de mână şi i-a spus: 

— Eu sunt zeiţa florii de păr şi tare-mi este milă de tine aşa mic şi lipsit de ocrotire cum eşti. 
Rămâi să stai la mine. 

Apoi l-a dus în casă. 

Man Şăng a trăit în bunăstare în casa zeiței câțiva ani buni. Aceasta se purta cu el ca şi cu 
propriu-i frate. Zeița avea un evantai verde şi de câte ori se stârnea vântul îl ridica şi atunci vântul 
se oprea şi începea ploaia. 

Într-o zi, zeița i-a spus: 

— Man Şăng, după câţiva ani, îţi voi dărui şi ție un evantai. 

Câţiva ani au trecut pe nesimţite. Într-o zi zeița a spus: 

— Mâine vărul tău se însoară. 

Man Şăng s-a bucurat, dar pe dată s-a întristat gândindu-se că unchiul n-are de unde lua bani să 
pregătească nunta. Veselă, zâna i-a spus: 

— Unchiul tău s-a purtat bine cu tine, ar trebui să te duci să-l ajuţi. 


Şi a ieşit din curte mişcându-şi evantaiul. Atunci s-a stârnit vântul şi cât ai clipi din ochi a apărut 
o lectică, împodobită cu flori, urmată de câţiva fluieraşi. 

În aceeași zi, Man Şăng împreună cu lectica şi fluieraşii au ajuns la unchiu-său acasă. Mătuşa 
tocmai îşi făcea sânge rău că n-are bani să închirieze lectică cum se obişnuieşte la nunţi. S-a bucurat 
nespus văzându-l pe Man Şăng şi s-a arătat prietenoasă cu el. A doua zi, verişorul s-a urcat în lectică 
şi împreună cu fluieraşii, bucuros nevoie mare, s-a dus să aducă mireasa. 

Când s-a terminat nunta, Man Şăng a spus: 

— Acum e timpul să plec şi eu acasă. 

Nemaiputând să-l oprească, unchiul şi mătuşa l-au petrecut pe Man Şăng până a ajuns pe culmea 
muntelui; apoi s-au despărțit şi ei au rămas să se mai uite după el. 

După puțin, Man Şăng s-a întâlnit cu zâna care-i ieşise în întâmpinare. Aceasta văzând lectica şi 
fluieraşii a zis: 

— Ce să mai facem cu lectica şi fluieraşii? 

Şi a mişcat evantaiul şi acestea au dispărut. Unchiul şi mătuşa au înmărmurit de uimire. Mătuşa a 
început să se întrebe: 

— Oare ce treburi învârteşte nepotul nostru? Şi de ce n-a răspuns când l-am întrebat cu ce se 
ocupă? 

Auzind acestea, unchiul s-a înfricoşat şi el. 

În aceeaşi seară bătrâna beţivă a satului a venit la ei după băutură. Din vorbă în vorbă aceasta a 
zis: Ce vă pasă, v-aţi adus noră în casă, nepotul s-a ajuns, v-a adus lectică şi fluieraşi la nuntă. 

Auzind acestea, mătuşa s-a schimbat la față. Bănuind ceva bătrâna a continuat: 

— Man Şăng a plecat de atâţia ani, ce treburi învârteşte pe unde se află? 

Mătuşa s-a speriat şi mai rău socotind că bătrâna văzuse cum s-au făcut nevăzuţi lectica şi 
fluieraşii şi pentru a-i închide gura a dat fuga în casă şi a adus o legătură cu bani: 

— Ți-am adus să-ţi iei de băutură şi să ştii că habar n-avem cu ce treburi se ocupă Man Şăng. Să 
nu mai vorbim despre aceasta. 

Bătrânei nu-i venea să-şi creadă ochilor că a dat aşa noroc peste ea. Cu banii primiţi s-a dus la 
cârciumă unde a mâncat şi a băut bine, apoi a plecat acasă. 

Ajunsă acasă s-a trântit pe kang şi amețită cum era a început să se laude la bărbatul ei care era 
slujbaş la împărat: 

— Voi bărbaţii în slujba împăratului tot vă făliți că prindeţi pe răufăcători şi pe cei care s-au 
ridicat împotriva împăratului, dar ați prins pe cineva până acum? 

Apoi a povestit cu de-amănuntul tot ce a văzut şi ce a făcut. 

Cei doi s-au sfătuit îndelung şi apoi s-au culcat. După câteva zile bătrâna s-a dus iarăşi la unchiul 
lui Man Şăng să-i ceară bani. Mătuşa acestuia, de teamă să nu fie pârâtă la stăpânire, a făcut rost de 
bani şi i-a dat. Cum a luat banii aceasta s-a dus direct la cârciumă şi a băut pe săturate. A doua zi s-a 
dus iarăşi după bani şi aşa s-a dus zi după zi, până ce aceştia nu au mai avut de unde să-i dea. 
Atunci, bătrâna înfuriată l-a trimis pe bărbatu-său la oraş să-i pârască la stăpânire cum că au legături 
cu cei care s-au ridicat împotriva împăratului. 

În acea zi, Man Şăng se plimba împreună cu zeiţa prin pădurea de peri. Aceasta uitându-se în 
evantai a zis speriată: 

— Nenorocire, mare nenorocire s-a abătut asupra unchiului şi mătuşii tale. 

Man Şăng s-a speriat şi el. Ziua a rupt o frunză dintr-un păr care pe dată s-a prefăcut într-un 
evantai verde. Apoi, i-a spus băiatului: 

— Ai crescut, acum ştii ce este binele şi ce este răul. A venit timpul să-ţi dau evantaiul care te va 
feri de ploaie şi de vânt. În el vei putea citi tot ce se întâmplă la mii de li depărtare, cu ajutorul lui 
vei putea ajunge oriunde vei vrea, te vei preface în orice doreşti şi vei putea face tot ce-ţi pofteşte 
inima. 


Man Şăng a luat evantaiul şi cât ai clipi amândoi au fost în faţa casei unchiului. Unchiul şi vărul 
său tocmai erau luați de soldaţii împărăției. Furios a mişcat evantaiul şi, pe loc, frânghiile cu care 
erau legaţi cei doi au căzut la pământ. Zeița a spus: 

— Fiecare să-şi tragă ponoasele. Oare voi nu căutaţi pe cei care se împotrivesc împăratului? Noi 
doi suntem dintr-aceia, aşa că luaţi-ne şi faceți ce vreţi cu noi. 

Soldaţii înfricoşaţi n-au îndrăznit să-i lege şi mergeau în urma lor potrivindu-şi pasul după ei. 
Aceştia înadins când mergeau mai tare când mai încet, iar când au ajuns la palatul demnitarului din 
părțile acelea nici vorbă să îngenuncheze. Au adus cătuşe să le pună la mâini, dar nici nu au apucat 
să se apropie de ei, că zâna a mişcat evantaiul şi cei doi s-au făcut nevăzuţi. Purtătorii cătuşelor au 
căzut cu fruntea la pământ. S-a auzit apoi glasul zânei din grămada de cătuşe: 

— După un drum atât de lung, să ne odihnim şi noi un pic. 

Oamenii stăpânirii au dat poruncă să fie aruncate cătuşele în foc. Dar şi de acolo s-a auzit glasul 
zânei: 

— Man Şăng, nu adormi, în curând trebuie să ne întoarcem! 

Auzind, oamenii stăpânirii s-au speriat de moarte. Dacă cei doi plecau şi stăpânirea afla, atunci ei 
îşi pierdeau viaţa. Şi-au înmuiat glasul şi au zis: 

— Vă rugăm să vă arătaţi, noi nu avem nicio vină, aşa am primit poruncă, iar dacă aveţi curaj, 
haideţi cu noi la împărat! 

Zâna şi băiatul au izbucnit în râs: 

— Şi ce mare lucru e să mergem la împărat? Suntem gata de drum. 

Şi au ieşit la iveală. 

În aceeași zi, oamenii stăpânirii au adus cai şi o lectică să-i ducă pe cei doi. 

— Dacă vreți, mergeţi pe cai, dacă nu, în lectică! 

Dar zâna le-a zis: 

— Nu vreau nici pe cai, nici în lectică. Aduceţi-ne două sticle şi dacă veţi putea să ne cărați cu 
sticlele mergem, dacă nu, ne întoarcem. 

De teamă să nu se facă iarăşi nevăzuţi, oamenii stăpânirii au adus două sticle cu gura cât un 
bănuţ de argint. Zâna a mişcat evantaiul şi cei doi s-au făcut nevăzuţi. Apoi din sticlă s-a auzit 
glasul zânei: 

— Porniţi mai repede, altfel plecăm înapoi! 

Oamenii au ridicat sticlele, dar acestea parcă aveau câteva sute de ţinuri"". Au făcut câţiva paşi şi 
n-au mai putut, atât de grele erau. Le-au lăsat jos şi au început să se roage: 

— Nu putem să vă ducem, ieşiţi rogu-vă, afară! 

Iar zâna le-a răspuns: 

— Pe voi vă iertăm, dar să aduceţi pe cel care ne-a pârât, să ne care el. 

Oamenii stăpânirii au trimis repede după bărbatul bătrânei. Acesta a ridicat sticlele, dar după 
câțiva paşi era tot o apă de năduşeală şi capul îi vâjâia şi mai mult de atât n-a mai putut. Atunci, 
oamenii stăpânirii au început să-l lovească cu bicele până ce acesta a căzut mort. Neavând încotro, 
oamenii stăpânirii au trebuit să care ei sticlele. Au ajuns la Beijing pe jumătate morţi de oboseală. 
Auzind împăratul că i-au prins pe rebeli, s-a înfățișat în sala tronului de aur împreună cu toată 
curtea. Apoi a dat poruncă să fie aduşi rebelii. Patru generali au ridicat cele două sticle şi le-au 
înfățişat împăratului. Nedumerindu-se împăratul a întrebat: 

— Dar unde sunt cei doi rebeli? 

Din gura unei sticle s-a auzit: 

— Man Şăng, trezeşte-te, am ajuns în sala tronului de aur! 

Iar din cealaltă sticlă: 

— Am tras un pui de somn pe cinste, parcă nu m-aş mai scula. 

Auzind glasurile care ieşeau din sticle, dar nevăzând pe nimeni, împăratul s-a înfuriat şi a 
poruncit: 


536 unitate de măsură egală cu o jumătate de kg 


— Spargeţi de îndată cele două sticle! 

Slujbaşii au adus ciocane şi au făcut bucățele sticlele. Din nou s-a auzit o voce: 

— Păcat de sticlele astea! 

Şi mai înfuriat, împăratul a strigat: 

— Unde sunteţi? 

Vocea a răspuns: 

— Printre cioburile de sticlă. 

Împăratul a dat iarăşi poruncă să fie strânse cioburile de sticlă şi măcinate. Slujbaşii au măcinat 
cioburile prefăcându-le în pulbere. Bucuros, împăratul a zis: 

— De data asta am terminat cu voi. 

Dar n-a apucat să sfârşească, şi s-a auzit din nou vocea: 

— Păcat de timpul pierdut! 

Împăratul s-a cutremurat şi a dat poruncă să se arunce pulberea în apă. Slujbaşii, de faţă cu 
împăratul, au aruncat pulberea în apă. Mulţumit că scăpase de cei doi şi văzând că nu mai aude 
niciun glas, împăratul se pregătea să se întoarcă la palat, când, deodată, a auzit: 

— Acum că ne-ai prefăcut în pulbere şi ne-ai aruncat în apă, n-ai decât să vii aici şi să bei din 
apă! 

Împăratul a simțit cum i se îngreunează capul şi i se moaie picioarele şi îndată a căzut în apă. Tot 
atunci, zâna, îmbrăcată toată în veşmintele albe şi Man Şăng în veşminte verzi, s-au ridicat deasupra 
apei. Au mişcat evantaiul şi pe loc s-au ridicat nevăzuţi. Împăratul era cât pe aci să se înece. Cu 
greu a fost scăpat de slujbaşii săi. Dar nici împăratul şi nici slujbaşii nu au mai îndrăznit să caute 
zâna şi pe Man Şăng spre a-i pedepsi. 


Maimuţele şi lăcustele 
poveste chineză 


La început toate animalele vorbeau. Lăcustele locuiau la câmpie şi maimuţele au venit să le ceară 
locul, zicându-le: 

— Voi sunteţi mici, trebuie să locuiți în munți, noi suntem mari, trebuie să locuim la câmpie. 

Lăcustele ziseră atunci: 

— Strămoşii noştri au locuit la câmpie, de aceea şi noi locuim la câmpie, nu ne mutăm în munţi. 

— Bine! ziseră maimuțţele, nu ne daţi ascultare. Să ne batem, şi cine este mai puternic va locui în 
câmpie. 

Neavând încotro, lăcustele încuviinţară: 

— Bine! Dacă vreți să ne batem, veniți mâine după-masă. 

A doua zi, cum se lumină de ziuă, maimuţele, fiecare cu câte o bâtă, au coborât din munţi. Când 
au ajuns la câmpie au strigat: 

— Lăcustelor, unde sunteţi? Veniţi repede! Lăcustele au răspuns: 

— E prea multă rouă, nu ne batem, să aşteptăm să iasă soarele. 

În curând a ieşit soarele şi de îndată ce roua de pe corpul Lăcustelor s-a uscat, lăcustele au chemat 
maimuțele. Maimuţele au umplut câmpia şi au strigat: 

— Hai să ne batem! Lăcustele le-au răspuns: 

— Bine! 

Lăcustele le-au sărit maimutelor pe vârful nasului. O maimuţă a spus prietenei sale: 

— Dragă, pe vârful nasului tău stă o lăcustă; te rog să nu te mişti, aşteaptă să o omor. 

A ridicat bâta şi a lovit nasul prietenei, iar lăcusta a sărit repede. Maimuta care primise lovitura a 
murit pe loc. Lăcustele săreau de colo-colo, iar maimuţele, în urmărirea lor, loveau în toate părțile şi 
se omorau unele pe altele. Nici lăcustă nu a fost rănită. Până la urmă a rămas numai o maimuţă. 
Lăcustele au întrebat-o: 


— Unde vrei să locuieşti, în munţi sau la câmpie? La urma urmelor, cine este mai puternic? 
Maimuţa a răspuns cu amărăciune: 

— Mi-e teamă de voi, nu vreau să mai cobor din munţi. Lăcustele au întrebat-o iar: 

— Vrei să locuieşti în munţi sau la câmpie? Atunci maimuța le zise răspicat: 

— Am pierdut, nu voi locui niciodată la câmpie. 


Trei frați 
poveste chineză 


Într-o casă stăteau trei fraţi. În faţa casei creştea un copac de santal, înalt de treizeci de metri, 
gata-gata să se prăbuşească. Trunchiul copacului era găunos. Înăutru mişunau furnici albe. Rădăcina 
copacului arsese până la jumătate şi se îngălbenise. 

Fratele cel mare a trecut pe lângă copac şi după ce i-a aruncat o privire a zis: 

„Acest copac mare în curând se va prăbuşi, va distruge casa noastră şi ne va omori! Las' că frații 
mei vor face cum e bine”. Şi a plecat. 

Cel mijlociu a trecut pe lângă copac şi, după ce i-a aruncat o privire, a zis: 

„Acest copac în curând se va prăbuşi, va distruge casa noastră şi ne va omori! Las' că fratele cel 
mare şi cel mic vor şti ce să facă!” Şi a plecat şi el. 

Mezinul, trecând pe lângă copac ca şi ceilalți, şi-a zis în sinea lui: „Las! că frații mei mai mari 
vor face ce vor crede de cuviinţă!” Şi şi-a văzut de drum. 

Zilele se scurgeau una după alta. Într-o seară friguroasă se stârni furtuna, se auzi un trosnet şi 
copacul se prăbuşi. Casa se făcu țăndări. Cei trei fraţi, tremurând din toate mădularele, scăpară cu 
viață, dar cu hainele ude leoarcă, cu fețele pământii, cu casa distrusă, uitându-se unul la altul. 


Corabia prețioasă 
poveste chineză 


Uang Siao n-avea tată şi trăia cu mama sa într-o colibă, lucra la câmp şi strângea surcele ca să 
trăiască. 

Când Uang Siao se ducea la munte după lemne, trebuia să treacă o punte de lemn foarte îngustă. 
Apa de sub punte era adâncă şi curgea ca un vârtej. 

Într-o zi, Uang Siao pornise la munte cu o cobiliță şi cu o frânghie. Când a ajuns la râu, a văzut 
cum un moşneag, care trecea puntea, a alunecat şi a căzut în apă. Uang Siao în grabă a pus cobilița 
Jos şi frânghia, a sărit în apă şi l-a scos afară. Bătrânul tremura tot şi nu mai putea merge. Uang Siao 
l-a întrebat unde locuieşte şi l-a dus în cârcă acasă. Batrânul a scos de sub pat o cutiuță de lemn, a 
tras capacul, i-a arătat înăuntru o corăbioară de hârtie şi i-a spus: 

— Tu eşti flăcău curajos şi inimos, acesta este darul pe care ţi-l fac în semn de recunoştinţă 
pentru că m-ai salvat. În iunie va fi o revărsare mare de ape; satul şi câmpurile vor fi acoperite de 
valuri. Atunci tu să pui corăbioara pe apă şi să-i spui: „Măreşte-te, măreşte-te repede şi să pluteşti 
încotro bate vântul!” Ea va scăpa întrega familie de la nenorocire. Când apa va scădea, să rosteşti: 
„Scade apa, se vede pământul, micşorează-te repede!” şi ea va fi ca şi mai înainte o corabie de 
hârtie. 

Bătrânul i-a dăruit cutia de lemn lui Uang Siao şi l-a mai sfătuit: 

— Orice animal vei întâlni în cale, să-i dai ajutor, numai oameni să nu salvezi. 

Uang Siao, cu capul plecat, a luat cutiuţa, a privit-o cu luare-aminte şi ar fi vrut să mai spună 
ceva, dar când a ridicat capul, batrânul parcă se mistuise. Se afla singur, în picioare, la capătul 
punţii; în sinea sa era uimit şi a văzut că ţine în mână o cutie vopsită cu lac strălucitor. A rămas o 
clipă nemişcat, şi-a dat seama că este târziu şi s-a întors cu cobiliţa acasă. 


I-a povestit mamei ce s-a întâmplat, iar mama i-a spus: 

— Aceasta e o corabie prețioasă, pune-o bine, într-o zi îţi va fi de folos. 

Uang Siao a pus-o într-o firidă din perete. 

Într-o seară de iunie nori negri au acoperit cerul, tunete neîntrerupte, fulgere şi o ploaie cu stropi 
cât boabele de soia a căzut. A plouat în şir câteva zile şi câteva nopți. 

Vai, câtă apă!! În faţa porţii lui Uang era o mare de apă. 

Se vedea că în curând va pătrunde în casă. 

Ploaia nu înceta şi apa înainta mereu. Mama şi fiul erau atât de speriați, încât se învârteau 
locului. 

Deodată Uang Siao şi-a amintit de corabia prețioasă şi a scos-o din firidă. A desfăcut cutia, a pus 
corăbioara pe apă şi a zis: „Măreşte-te, măreşte-te repede şi să pluteşti încotro bate vântul!” Când a 
terminat de vorbit, corăbioara s-a mărit, catargul s-a ridicat şi pânza s-a întins. 

Cabina corăbiei era mai mare decât casa lui Uang Siao. Băiatul a strâns în grabă toate lucrurile 
înăuntru. Mama şi fiul s-au urcat în corabie. Apa creştea mereu. Ploaia nu se mai oprea. În curând 
casa lui Uang a fost acoperită de ape. Corabia înainta pe aripa vântului, mama stătea în cabină, iar 
Uang din când în când scotea capul să vadă potopul. 

Corabia îşi urma drumul. Un şarpe mare se zbătea în apă. Uang Siao l-a salvat în grabă şi l-a luat 
în corabie. Şarpele a dat din cap către Uang Siao, în semn de mulțumire. Corabia plutea mai 
departe. 

Deodată Uang a văzut multe furnici strânse la un loc, rostogolindu-se în apă, gata-gata să fie 
luate într-o clipă de val. Uang Siao le-a salvat şi le-a urcat în corabie. Furnica cea mai mare l-a 
privit pe Uang cu recunoştinţă. 

Corabia îşi croia cale mereu. Au dat peste un stup de albine cu aripile ude de ploaie şi care nu 
mai puteau să țină piept. Uang le-a salvat şi pe ele şi le-a luat în corabie. Matca a ieşit din stup şi s-a 
înclinat cu recunoştinţă în faţa lui Uang Siao. 

Corabia înainta şi nu departe s-a ridicat dintr-o dată un val şi sub val se vedea un om zbătându- 
se, sleit de puteri. Parcă se auzea strigătul: „Ajutor!” Uang Siao, nesocotind vorbele bătrânului, a 
cârmuit corabia într-acolo şi l-a salvat. Când l-a văzut mai bine, şi-a dat seama că este chiar fiul 
boierului Giang San, din satul învecinat. S-au făcut frați de cruce. Giang San era fratele mai mare, 
iar Uang, fratele mai mic. Când ploaia s-a oprit, norii se împrăştiaseră şi a ieşit soarele, Uang Siao a 
oprit corabia la poalele muntelui, a dat drumul şarpelui, albinelor şi furnicilor, ca să-şi caute singure 
hrana. Uang Siao şi Giang San se duceau zilnic după surcele la munte şi găteau pe corabie. După 
câteva zile apa a scăzut, pământul se ivea pretutindeni şi corabia cobora de cum scădeau apele. S-a 
oprit la poalele muntelui şi nu mai era nevoie de ea. Uang Siao s-a sfătuit cu Giang San cum să se 
pregătească cât mai bine ca să se întoarcă acasă. Au adunat lucrurile din corabie şi au făcut două 
legături. 

Giang San a întrebat: 

— Ce se va întâmpla cu corabia noastră? Uang Siao i-a răspuns: 

— Aceasta este o corabie năzdrăvană, poate să fie mare sau mică. 

S-a dus în fața bărcii şi a rostit: „Apa scade, pământul se vede, micşorează-te repede 

Numaidecât corabia a început să se micşoreze; s-a făcut iar corăbioara de hârtie. Uang Siao a 
luat-o şi a pus-o în cutiuța de lemn. 

Mama împreună cu fiii s-au întors în sat, dar casa le fusese luată de ape. Uang Siao şi Giang San 
s-au urcat la munte, au doborât câţiva buşteni, au tăiat iarbă de munte şi au clădit o colibă, 
gândindu-se să aibă un cuib unde să se adăpostească. Naveau ce să mănânce, trebuind să se 
mulțumească cu ceea ce găseau în munţi — coaja copacilor, rădăcinile ierburilor. Mama cu fiii se 
sfătuiau ce să facă. 

Giang San a întrebat: 

— Nu putem dărui corabia împăratului? Curtea ne va da bani, îmbrăcăminte, vom avea ce 
mânca, ce îmbrăca, unde să locuim şi nu ne vom mai chinui. 


p> 


Toţi trei s-au gândit că n-au altă ieşire şi s-au hotărât să facă aşa. Atunci Uang Siao a zis: 

— Mâine am să pornesc la drum. Giang San i-a spus: 

— Tu eşti tânăr, nu eşti umblat prin lume, mai bine să mă duc eu. 

Mama l-a rugat pe Giang San: 

— Când vei ajunge acolo, orice vei face, să ne scrii, ca să nu fim prea îngrijoraţi. 

Giang San i-a promis: 

— Desigur, cum am să vă uit? 

Uang Siao împreună cu mama au strâns toate bucatele din casă şi le-au dat lui Giang San pentru 
drum, iar Uang Siao i-a spus secretul corăbioarei. Giang San a ajuns în capitală şi-a dăruit 
împăratului corabia prețioasă. Împăratul s-a bucurat foarte mult, l-a făcut pe Giang mare demnitar şi 
i-a dat de nevastă cea mai frumoasă fată de la curte. I-a construit un castel, i-a dăruit mult aur, 
argint, bani şi mătăsuri. Atunci Giang a uitat cu desăvârşire pe Uang Siao şi pe mama lui, care trăiau 
într-o mizerie cruntă. Se temea doar să nu vină Uang după el, căci dacă împăratul ar fi aflat că 
corabia prețioasă era a lui Uang Siao s-ar fi terminat cu slujba lui la palat. 

După plecarea lui Giang San, Uang Siao şi mama lui abia îşi mai duceau zilele şi trăiau cu 
speranţa că vor primi o veste de la Giang. Au trecut trei luni de zile şi n-au primit nicio veste; nu 
mai aveau din ce trăi. Uang se sfătui cu mama sa: 

— Mă duc în capitală, în căutarea fratelui meu; dacă rămân acasă tot nu pot înfăptui nimic. 

Mama nu avea ce să facă şi l-a lăsat să plece. 

Uang, cerşind demâncare, îndurând multe chinuri pe drum, a ajuns până la urmă în capitală. 

„Într-o aşezare aşa de mare, unde să-l caut?” se frământa el. 

A ajuns la uşa unui han. Hangiul, văzând că este un flăcău puternic, s-a gândit că ar fi bine să-l ia 
ca ajutor şi l-a întrebat: 

— Eşti atât de tânăr, de ce nu munceşti? Cum de ai ajuns să cerşeşti? 

— Sunt de la ţară, nu cunosc pe nimeni aici. Ce să fac? a răspuns Uang. 

Hangiul, văzând că Uang este foarte sincer, l-a întrebat mai departe: 

— Pentru ce ai venit în capitală? 

— Am venit să-l caut pe fratele meu mai mare, a răspuns Uang. 

— Cine este fratele tău mai mare? Ce face în capitală? l-a cercetat hangiul. 

— A venit acum trei luni în capitală, ca să-i dăruiască împăratului o corabie prețioasă, şi se 
numeşte Giang San. 

— O, fratele tău este demnitarul Giang. De câte ori se duce la curte trece pe la această răscruce. 
Să înnoptezi aici şi mâine dimineaţă o să-l vezi. 

— Bine, a spus Uang, bucuros să înnopteze în han. 

A doua zi de dimineață, într-o litieră mare, verde, de brocard, înconjurată de soldați cu săbii 
strălucitoare şi având în faţă cete de oameni, care ţineau în mâini steaguri de toate culorile, 
fluturându-le, bătând din tobe şi sunând din goarne, stătea mândru Giang San. Hangiul l-a vestit pe 
Uang, iar Uang a ieşit în stradă şi a văzut că într-adevăr în litieră se afla Giang San. Nemaiputându- 
şi stăpâni bucuria, a strigat în grabă: 

— Frate! Frate! 

Giang a scos atunci capul din litieră şi l-a văzut pe Uang. 

În sinea sa îl ura: „lată că a venit sărăntocul!” A dat imediat ordin oamenilor: 

— De unde a răsărit sălbaticul ăsta? Ce îndrăzneală, să iasă în calea mea! Loviţi-l! 

Unii au ridicat bâtele, alţii biciul şi toţi s-au înghesuit să-l bată. L-au bătut până i-a crăpat pielea 
şi a leşinat. A rămas zăcând jos, fără suflare. 

Oamenii l-au vestit pe Giang că a murit, el a crezut întradevăr, şi teama i-a dispărut din inimă. A 
poruncit oamenilor să-l ridice şi să-l arunce într-un loc pustiu în afara oraşului. 

Uang s-a trezit încet, a deschis ochii, a văzut că în jurul lui nu era nimeni decât un şarpe mare, 
care avea în gură iarba vindecătoare şi-l mângâia pe Uang cu iarba pe tot corpul. 

După puțin timp, s-a însănătoşit şi se simţea mai puternic ca înainte. Şarpele i-a vorbit: 


— Eşti omul cel bun, care m-ai salvat, am aflat că eşti în nenorocire, de aceea am venit să te ajut. 

„Câinosul de Giang San, cât se deosebeşte de acest şarpe”, s-a gândit Uang şi fără să vrea i-au 
dat lacrimile. 

— Omul meu bun, nu fi trist, rănile ţi s-au vindecat; aceasta este o iarbă care poate alina orice 
boală, trebuie doar să te freci cu ea şi ai să te faci bine. 

Cum a terminat de vorbit, şarpele i-a dat iarba minunată şi a dispărut ca vântul. Uang Siao a 
strâns iarba, să salveze cu ea alți oameni. Într-o zi, fiica cea mai iubită a împăratului, s-a îmbolnăvit 
de o boală grea. Nu putea ridica mâinile, nu putea mişca picioarele şi abia mai putea să respire. 

Cu toate că a chemat doctori din toate colţurile ţării, niciunul nu i-a aflat leacul. 

Împăratul a dat ordin să se pună peste tot înscrisuri galbene: „Cel care o va vindeca pe prinţesă 
va fi soțul ei; va avea rangul de mare demnitar; şi cel mai bun cal de călărit. Dacă va dori aur, va 
primi aur; dacă va dori argint, va primi argint”. 

Uang Siao a intrat în oraş. În faţa porţii oraşului a văzut oameni care se înghesuiau să citească 
porunca împărătească. Uang s-a dus şi el, şi, după ce a citit, a desprins înscrisul. Soldatul, care sta 
de pază, l-a luat pe Uang şi l-a condus la palat. Împăratul l-a întrebat: 

— Poţi vindeca pe prinţesă? Uang a răspuns: 

— Da, o pot vindeca. 

Împăratul a poruncit să i se dea lui Uang demâncare şi băutură. Fetele din casă l-au condus pe 
Uang să o vadă pe prinţesă. Uang a scos iarba vindecătoare şi a atins-o cu ea de la cap până la 
picioare. Mâinile şi picioarele prinţesei au început să se învioreze şi s-a ridicat în capul oaselor ca 
mai înainte de a fi fost bolnavă. Prinţesa, cu ochii înlăcrimaţi de bucurie, i-a mulțumit salvatorului 
ei, Uang Siao, şi l-a întrebat: 

— Cine te-a trimis pe tine? 

Uang i-a povestit ce se întâmplase şi prinţesa l-a iscodit iar: 

— Ce scria acolo? 

— Celui care te va vindeca i se va îndeplini orice dorință. 

— Şi ce gânduri ai? l-a întrebat prinţesa. 

— Vreau să te iau de nevastă. 

Prinţesa a scos din deget un inel şi i l-a dat lui Uang ca amintire. Împăratul, pentru a-şi îndeplini 
făgăduiala, a pregătit totul pentru nuntă. Când a aflat Giang San, s-a făcut foc şi pară, negru la față 
de invidie şi teamă. Se gândea: „Toată lumea a spus că acest flăcău a murit în bătăi. Cum a înviat? 
Dacă va ajunge soțul prinţesei, ce se va întâmpla cu mine?” 

Şi-a stors creierii cum să facă să-l ucidă pe Uang. A încruntat din sprâncene şi a ticluit un plan. A 
poruncit slujitorilor să-i pregătească litiera, a luat multe bucăţi de aur şi s-a dus la paznicul care era 
cel mai apropiat om de încredere de la curte. I-a dăruit aurul şi acela l-a primit foarte bucuros. 
Giang San i-a spus paznicului: 

— Uang, de fapt, este un flăcău sărac, care taie surcele. 

Cum se poate mărita prinţesa cu un asemenea om? 

Paznicul a înțeles gândul lui Giang San şi i-a spus: 

— Aşa a fost hotărât în înscrisul galben şi nu se poate face altfel. 

Giang l-a învăţat atunci: 

— Amestecă 20 kg de susan cu 20 kg de tărâţe. Spune-i împăratului să-i dea un răgaz de 
jumătate de zi, ca să aleagă susanul de tărâțe; dacă nu-l va alege, atunci să fie pedepsit. 

Paznicul a primit aurul de la Giang şi s-a hotărât să-l ajute. A doua zi l-a sfătuit în taină pe 
împărat şi împăratul l-a ascultat. 

A poruncit să pregătească susan şi tărâţe şi i le-a dat lui Uang să aleagă susanul de tărâțe. 

Uang se gândea: „Cum pot să aleg într-un timp aşa de scurt? Asta înseamnă că mi s-au scurtat 
zilele”. 

Nu-i venea de loc să se apuce de treabă şi aştepta cu ochii închişi pedeapsa. Deodată, o furnică 
mare s-a urcat pe umărul lui Uang şi i-a şoptit: 


— Omule bun, care ne-ai salvat, nu te mai necăji! 

Repede s-au adunat multe furnici, care au intrat în tărâțe şi fiecare a ieşit cu câte un bob de susan 
în gură, pe care l-a pus în grămadă. N-a trecut mult şi tot susanul a fost ales bob curat, luminat. 
Împăratul a venit chiar el să se încredinţeze şi n-a mai avut nimic de spus. 

Giang San, când a aflat, furios, a plecat în mare grabă cu multe daruri la paznic şi l-a învăţat 
altceva: Să ia 54 de litiere cu flori asemănătoare, şi pe 53 de fete să le îmbrace şi să le 
împodobească la fel ca pe prinţesă, să le pună în cele 53 de litiere şi prinţesa să fie printre ele, iar 
Uang să aleagă. Dacă nu va alege litiera în care stă prințesa, atunci va fi pedepsit. 

Paznicul a primit cererea lui Giang San şi împăratul i-a dat iar ascultare. Au fost pregătite şi 
litierele şi fetele. Împăratul i-a poruncit lui Uang să aleagă. Uang se gândea că acum nu va mai avea 
scăpare. Când o albină mare i-a zburat la ureche şi i-a şoptit: 

— Omule bun, care ne-ai salvat, nu te necăji. Să alegi litiera care este înconjurată de albine, în ea 
se află prințesa. 

Cele 54 de litiere cu flori erau pregătite. Uang stătea locului şi prin faţa sa trecură cele 53 de 
litiere. Dar abia în ultima era prinţesa înconjurată de albine. Uang a pus mâna pe litieră, litiera s-a 
oprit şi prinţesa a apărut. Împăratul de data asta nu mai avea ce spune. Uang şi prințesa s-au 
căsătorit. 

Atunci Uang i-a povestit prinţesei nerecunoştința lui Giang, cum Giang a venit să-i dăruiască 
împăratului corabia prețioasă. Prinţesa a cerut împăratului să-i răzbune soţul. Împăratul a încuviinţat 
şi l-a întrebat pe paznicul cel mai apropiat: 

— Ştiai că corabia prețioasă, dăruită de Giang San, era a lui Uang? 

Paznicul s-a speriat că împăratul ar şti toate dedesubturile şi i-a povestit împăratului de-a fir a 
păr cum a vrut Giang să-l piardă pe Uang. Atunci împăratul s-a mâniat şi mai tare şi a poruncit 
călăului să-l ucidă pe Giang. 

Împăratul l-a făcut mare demnitar pe Uang, dar Uang na primit. L-a întrebat ce doreşte şi a 
răspuns că nu doreşte nimic decât să se întoarcă acasă, să lucreze la câmp şi s-o îngrijească pe 
mama sa. 

Împăratul a trimis oameni în satul lui Uang, ca să-i facă o casă. Uang a cerut în loc de litieră o 
căruță trasă de catâri. În ea a urcat-o pe soţie, iar el însuşi era vizitiu şi s-au îndreptat spre satul lui 
natal. 

Bătrâna, de îndată ce a văzut chipul atât de frumos al nurorii — că dintr-o sută nu putea să aleagă 
una ca ea — s-a bucurat tare. 

De atunci Uang sapă pământul, iar soția sa cea frumoasă şi cinstită a devenit ajutorul său şi duc 
împreună o viață fericită. 

Tânărul împărat şi fata înțeleaptă 
poveste chineză 


A fost odată un împărat bun la inimă, iubit de oameni şi respectat. Împăratul era bătrân de acum 
şi cumplit de bolnav. Şi mai era împăratul mâhnit toată ziua şi toată noaptea, că în viaţa lui lungă nu 
avusese niciun fiu, care să-i moştenească tronul. Pe cine oare să aleagă în locul său? se tot chinuia 
cu gândul. Într-una din zile, bătrânul împărat adună la curte tot poporul şi începu cu glasul tremurat: 

— Am trăit atât şi atâtea mi-au fost date să văd, să aud şi să petrec. Acum simt însă că nu mai am 
multe zile. Spuneţi-mi, rogu-vă, supuşii mei, dacă am faţă de voi ceva datorii ca să vi le achit 
înainte de a închide ochii pentru totdeauna? Apoi mai trebuie să ne sfătuim cum să alegeţi pe cel 
mai bun şi mai înțelept dintre voi, care să vă cârmuiască după plecarea mea pe celălalt tărâm... 

Lumea, care ascultase în tăcere, înmărmurită, izbucni într-un singur glas: 

— Cinstite împărat... Atâţia ani lungi ne-ai condus cu pricepere şi pe nimeni nu ai jignit cu 
nimic... Este mai bine ca domnia-ta să alegi pe viitorul împărat... 

După câteva clipe de cumpănă, în care se gândi şi iar se gândi, împăratul le grăi oamenilor: 


— Eu am un vultur alb... alb. E de aceeaşi vârstă cu mine. O să vedeţi că, timp de trei zile după 
ce eu mă voi stinge, vulturul acesta nu va mai deschide ochii, nu va desface aripile, nu va ridica 
picioarele şi nu va mânca nimic. În a patra zi, însă, să îl lăsaţi să îşi ia zborul. Va zbura el cât va 
zbura, apoi va pica pe umărul unuia dintre voi. Acela va fi noul împărat, pe care se va aşeza vulturul 
alb... 

Şi împăratul bătrân muri curând. Vorbele lui se adeveriră. Vulturul alb nu deschise ochii, nu 
desfăcu aripile, nu ridică picioarele şi nu mâncă nimic trei zile la rând... În a patra, lumea se adună 
pe un câmp, aduse hrană aleasă vulturului alb şi îl hrăni. După care vulturul deschise larg ochii, 
desfăcu larg aripile, înălță cutezător picioarele şi se ridică într-un zbor ca săgeata mai întâi, apoi de 
sus, din tăriile albastre, parcă privea şi se gândea cu mare chibzuinţă la noul împărat. Jos, mulțimile 
aşteptau cu inimile tremurate căderea din înalturi a vulturului alb. După plutirile lui line, pesemne 
că se hotărî să aleagă. Odată îşi smuci trupul şi pică tot ca săgeata, mai repede decât fulgerul în jos, 
până atinse umărul unui cioban, ce păştea oile în preajmă. Toţi cei de faţă, nerăbdători să întâmpine 
pe noul împărat, cum se dumiriră ca dintr-un vis şi cum văzură vulturul alb odihnindu-se pe umerii 
ciobanului, murmurară: 

— Vai de noi... Ce vedem? Adevărat este? Un cioban să ne cârmuiască? Hotărât, nu... Să 
alegem pe altul... 

În clipa aceasta de cumpănă, dintre cei mulţi se ivi un bătrân cu barba albă, ca penele vulturului, 
care înaintă în faţa tuturor şi le zise: 

— V-aţi uitat cuvântul către împăratul bătrân, oameni buni! Unde vă e cinstea? Trebuie să ne 
împlinim făgăduiala, să facem cum a zis cel plecat dintre noi... Adică împăratul nostru să fie acest 
flăcău... 

Vorbele omului cu barba ca zăpada fură ascultate de toți pentru că erau înțelepte şi drepte. Astfel 
tânărul cioban deveni împăratul ținutului. Când primi această cinste, noul împărat întâi şi întâi 
prinse a împărți oamenilor care îl aleseseră bogățiile sale, pământurile, livezile, vitele şi pădurile. 
Aceştia începură să scape de griji şi de tristeţi şi tare se bucurară de fapta omenească a împăratului 
ales. Viaţa începu astfel mai plină şi mai frumoasă pentru toţi locuitorii acelui ţinut. 

La numai câţiva ani însă, oamenii observară că preaiubitul lor împărat nu are soţie şi tare doreau 
ei ca să aibă. De aceea, se înfățişară şi ziseră: 

— Iubite împărat, noi din inimă dorim să aveţi o soţie. Luaţi fata cea mai frumoasă de soţie şi 
aduceți-ne pe lume un copil, care să vă fie moştenitor peste ani şi ani... 

La început, împăratul cam şovăia, nu le răspunse hotărât. Oamenii însă nu-l mai slăbeau cu 
sfatul, ţineau morţiş să-l căsătorească pe împărat. În cele din urmă, el spuse: 

— Am trei ghicitori. Cine le va dezlega, aceea îmi va fi soție... 

A doua zi veniră la împărat fete şi fete, care mai de care mai frumoase şi fiecare dornice să afle 
ghicitorile, apoi să le dezlege. Împăratul le dete cele trei ghicitori. Iată-le: 

Cât e de mare timpul dintre răsăritul şi apusul soarelui? Cât e de lung drumul dintre cer şi 
pământ? 

Cât este de mare distanţa dintre adevăr şi neadevăr? 

Acestea erau cele trei ghicitori pentru care împăratul le dăduse timp de gândire trei zile. Trecură 
două zile şi fetele, cu toate chinurile lor şi cu toate străduințele, nu putură să tălmăcească ghicitorile. 
A treia zi, care era ultima, unele fete porniră la drum să întrebe pe unul şi pe altul, doar-doar or afla 
răspunsul la ghicitorile atât de grele. Se întâlniră cu o fetică îmbrăcată sărăcăcios, care aduna 
vreascuri uscate. 

— Hei, surioarelor, le zise fata, de ce tot umblaţi de colocolo, ce gânduri vă frământă, spuneți-mi 
şi mic...? 

— Ştim noi ce gânduri avem pentru împărat... Dar nu te priveşte pe tine, mai bine vezi-ţi de 
treabă... 

Fata săracă lăsă vreascurile jos şi, când auzi de numele împăratului, se rugă de celelalte fete: 


— Luaţi-mă şi pe mine cu voi, fetelor... Şi eu vreau să-l văd pe tânărul împărat... Luaţi-mă şi pe 
mine cu voi, fetelor, se tânguia ea cu gingăşie şi dulceaţă în glas... 

— Fie, s-o luăm, zise una dintre drumeţe, în vreme ce celelalte stăteau la îndoială. Ea nu este o 
ființă ca şi noi? Doar nu o ducem în cârcă! S-o luăm... 

În zorii zilei următoare fetele se adunaseră la palat. 

Printre ele se afla şi fata săracă. 

— Cine a dezlegat ghicitorile mele? întrebă împăratul curios să-şi vadă viitoarea soție. 

Nimeni nu scoase o vorbă. Ochii frumoşi şi atât de bucuroşi cu trei zile în urmă se plecaseră. 
Tăcerea stăpâni mult. 

Când împăratul uimit repetă întrebarea, fata săracă ieşi la vedere şi răspunse... 

— Cred că eu le-am dezlegat, cinstite împărat... 

— Să te auzim, o îmbie stăpânul oamenilor, cu blândeţe... 

— Răstimpul dintre răsăritul soarelui şi apusul său este un drum de o zi, pentru că soarele răsare 
dimineaţa şi asfinţeşte seara... 

— A doua ghicitoare, zâmbi împăratul. 

— Distanţa dintre cer şi pământ este lungă cât aceea dintre sprânceană şi pleoapă. După cum 
vedeţi, când ridic pleoapa pot vedea cerul, când o cobor văd pământul... 

— Ultima ghicitoare, zâmbi şi mai cald împăratul. 

— Între adevăr şi neadevăr este o depărtare de patru degete. De ce aşa? Fiindcă ceea ce auzi cu 
urechea este neadevărat, dar ceea ce vezi cu ochii este adevărat. Or măsuraţi şi domniile-voastre: 
între urechi şi ochi este o distanţă de patru degete... 

— Aşa este, precum a spus, râse acum împăratul, plin de mulțumire... 

După ce fata săracă, găsită pe drumuri adunând vreascuri, isprăvi, lumea din juru-i se minună de 
înțelepciunea şi de isteţimea ei. lar împăratul, precum promisese, o luă de soție, pentru că nu era 
numai înţeleaptă fata săracă, era şi frumoasă, şi îi căzuse dragă tânărului împărat. Mulțimea veni la 
curte să le facă urări de bine, de sănătate şi de fericire. Se încinse o nuntă mare, nespus de mare, 
destul să-i spunem nuntă împărătească. 

Şi, de atunci înainte, oamenii acelui ţinut îndepărtat erau cârmuiţi de bunătatea, cuminţenia şi 
înțelepciunea împăratului şi a împărătesei, trăind în tihnă şi lipsiţi de griji. 


Avandi isteţul 


poveste chineză 


Nu e hop să nu îl treacă... 

Era un împărat priceput la minte, care ştia să născocească fel şi fel de întrebări pe care să le pună 
celor din jurul său. Îi făcea mare plăcere când oamenii nu ştiau să-i răspundă, când se încurcau în 
întrebările lui, ca firele în războiul de țesut. Într-o zi, de asemenea bucurie, împăratul chemă la palat 
nu mai puțin de douăsprezece mii cititori în stele şi cunoscători într-ale pământului, cei mai cu 
scaun la cap oameni, pe care îi întrebă unde se află centrul pământului. Să-i spună învățații întocmai 
unde este mijlocul pământului. După ce puse întrebarea, care îi lovise pe cărturari cu măciuca în 
moalele capului, împăratul începu să se prăpădească de râs. Şi, pentru a arăta cât este el de priceput, 
adăugă: dacă nu se vor găsi inşi care să-i spună cu precizie ceea ce a cerut, unde le stau picioarele 
acolo le va sta şi capul; dimpotrivă, aceia care vor da răspunsul bun se vor pricopsi cu aur şi cu aur. 
Auzind cuvintele stăpânului lor, învățații se făcură vineți la față şi frica le cutreieră corpul, pentru că 
niciunul nu putea şti unde se află mijlocul pământului. Ei începură să clatine din cap a mare 
deznădejde şi a frică. 

Vestea se duse şi dincolo de zidurile împărăției şi o prinse în ureche şi Avandi, drumețul 
cunoscut prin istețimile lui, călătorul cu măgarul, când ținându-l de frâu, când pe spinarea lui. 


Avandi se gândi la bieţii cărturari amenințați cu pieirea, şi se repezi cu măgarul la curtea 
împăratului. Acesta, când îl văzu, îl şi luă în zeflemea: 

— Măi, tu, Avandi, socoteşti că ai minte mai multă decât a învăţaţilor acestora? Vrei să spui că 
ştii tu unde este centrul pământului? 

— Da, vreau să spun că ştiu... răspunse înțepat Avandi. Centrul se află chiar pe bucățica de 
pământ pe care o calcă acum piciorul stâng al măgarului meu... 

— Ascultă, Avandi, se rățoi împăratul, vrei să-ţi baţi joc de mine? Crezi că mă înţepi cu 
flecărelile? 

— Cu flecărelile ai zis, cinstite împărat? Când eu am vorbit serios? Rogu-vă pe luminăţia voastră 
să măsurați pământul şi să vedeți că jumătatea lui va fi chiar aici, unde am zis, sub copita stângă a 
măgarului meu. De nu va fi astfel, sunt în mâna măriei tale. 

„Cu unul ca ăsta mi-am găsit naşul, mormăi ca pentru sine în barbă împăratul. Asta-i bună, auzi 
la el, să măsor eu pământul. De unde să încep şi cât timp să-mi ia treaba asta costisitoare? Nu, o fi 
el isteţ, dar nici eu nu mă las mai prejos”, zise în sine împăratul. 

— Da... da... în sfârşit... cu asta vom vedea... Te rog însă să-mi răspunzi, Avandi: câte stele 
sunt pe cer? 

— Câte stele? se miră Avandi ca de un lucru prea uşor de ştiut. Nimic mai simplu, luminate 
împărate: nici prea multe, nici prea puţine. Fiindcă domnia-voastră doriți, am să vă spun: atâtea 
stele sunt pe cer câte fire de păr în barba pe care o purtaţi... 

— Cum? Ce? Ce-ai spus? Iar flecăreşti, Avandi? 

— Nu mă credeţi? Ce vă rămâne de făcut ca să vedeţi că aşa e? Tot eu vă spun: suiți-vă pe cer şi 
numărați stelele. Dacă s-o dovedi că nu am spus adevărul, pedeapsa cea mai mare să mi-o daţi... 

Din nou, împăratul era la mare încurcătură: cum să se suie în cer? Cu ce şi în cât timp? Şi acolo 
ce va fi? Cum să stea agăţat şi să numere puzderia de stele? Hotărât lucru că Avandi acesta picase la 
palat ca musca în lapte. Va trebui să-l înfunde cu ceva; altfel, ce vor spune învățații, ce se va 
întâmpla cu priceperea lui? Continuă, deci: 

— Uite ce este, Avandi, dacă ai pomenit de barba mea, fie... Spune-mi însă: câte fire are în ea? 
Repede, repede... 

— Câte fire? Priviţi... Şi Avandi ridică cu o mână coada măgarului său, iar cu cealaltă arătă spre 
barba împăratului, zicând iarăşi: în barba domniei voastre sunt tot atâtea fire câte în coada acestui 
măgar. 

Împăratul bătu cu pumnii în masă şi ţipă: 

— Batjocura a întrecut marginile; nu-ţi îngădui să mai spui prostii pe seama mea. Gogomănii şi 
minciuni... 

Calm şi liniştit, cu glasul sigur, Avandi începu: 

— Preacinstite împărate, eu nu spun minciuni. Ce este mai simplu decât să vă apucaţi să 
numărați firele, unul câte unul, până la ultimul, şi să vă convingeţi că vorbele mele nu sunt 
gogomănii... Dacă am greşit, să mă condamnaţi, dacă am ghicit, să mă pricopsiţi cu aur, după cum 
ați spus înainte... 

Siguranța cu care vorbise Avandi, şi mai ales isteţimea cu care îi răspunsese la toate întrebările, îl 
făcu pe împărat să creadă că drumeţul cu măgarul îl biruise, căci nu avea de gând să se ducă la 
coada măgarului şi să-i numere firele, unul câte unul. Înghiţi în sec şi fu nevoit să-i dea lui Avandi 
aur şi aur. Şi, pe lângă Avandi, scăpară şi învățații... 


Nu ştie să frigă carnea... 


poveste chineză 


Era pe lume un bucher, sau altfel spus un om care nu ştia decât să înveţe şi să înveţe, să scrie şi 
să scrie, şi altceva nimic, ca o maşină fără creier. 


Într-o zi, s-a dus să cumpere carne de la măcelărie. După ce cumpără carne de porc, îşi aduse 
aminte că nu ştie cum să frigă carnea. De aceea opri un om în drum şi îl rugă să-i spună cum să 
facă. Acesta fu de inimă şi îi spuse. Dar bucherul... tot bucher se arătă. Scoase o hârtie şi un creion 
şi scrise cuvânt cu cuvânt cum se frige carnea. După aceea se întoarse bucuros acasă. Puse carnea 
pe o bancă, la intrare. Un câine, cu miros... de câine, se apropie de pachetul cu carne, rupse hârtia 
şi, schelălăind de bucurie, o smuci la fugă. Nevasta bucherului, cum văzu aceasta, alergă după câine 
strigând la soţul ei. Fugea câinele, fugea şi femeia, ca să-i scoată pachetul din gură. Bucherul ieşi în 
pragul uşii şi, după ce văzu despre ce este vorba, strigă spre soţie: 

— Nu-l mai alunga, femeie, săracul de el... Că, deşi are carnea în gură, tot nu ştie cum să o 
frigă... Hârtia pe care am scris cum se frige carnea este în buzunarul meu... Nu-l mai alunga, 
femeie, săracul de el... Nu ştie să frigă carnea... 


Domnul Dung-co şi lupul 
poveste chineză 


Pe când mergea cu ochii în pământ, cufundat în nu se ştie ce gânduri, domnul Dung-co se trezi în 
faţă cu un lup. Încremeni de frică, şi mai multe nu. Fiara se propti chiar în calea sa. Dar lupul, în loc 
să-şi arate colții, începu să se jelească domnului Dung-co, de ţi se rupea inima ascultându-l. Spuse 
că să aibă toată încrederea în el, că el nu este ca ceilalţi lupi, că are suflet şi că niciun gând rău nu-l 
stăpâneşte. Domnului Dung-co îi mai veni inima la loc. Apoi lupul începu să plângă şi, printre 
suspine, îl rugă pe domnul Dung-co să-l ascundă undeva, pentru că îl urmărea generalul Giao, care 
dorea să-i răpună zilele. Înmuiat de atâta durere, domnul Dung-co se hotări să-i facă un bine 
bietului lup atât de cumsecade. 

Domnul Dung-co era un om bun ca pâinea caldă, nu se atingea măcar de o insectă, de aceea şi 
mergea cu ochii în jos, nu care cumva să calce şi să zdrobească o furnică pe drum. Toate ființele 
mari şi mici au suflet, şi trebuie apărate, fie că ne fac rău, fie că nu ne fac, aceasta era filosofia lui 
Dung-co. Cine omoară o vietate va fi pedepsit dincolo de moarte, se mai gândea domnul Dung-co. 

De aceea nu stătu mult pe gânduri şi-i îngădui lupului să intre într-un sac, pe care-l avea cu 
dânsul. 

La puţin timp, sosi şi generalul Giao, venea alergând, să-i sară inima din piept. ÎL întrebă pe 
domnul Dung-co dacă nu cumva a văzut un lup trecând pe acolo. Inimos cum v-am spus, domnul 
Dung-co răspunse că n-a văzut țipenie. După care, generalul se depărtă tot pe fugă, leoarcă de 
sudoare. 

Când socoti că a trecut primejdia, domnul Dung-co desfăcu sacul cu blândeţe şi îl invită pe lup 
afară. Lupul, de cum ieşi, şi spuse că-i e tare foame. Domnul Dung-co nu avea nimic de mâncare şi 
regretă acest refuz. Îi spuse lupului să-şi caute hrană în altă parte. Dar prost era lupul, să alerge după 
altă hrană când domnul Dung-co se afla sub botul lui? Şi îndată blajinul lup de mai înainte rânji 
colții, îşi aprinse ochii ca de jar, îşi zburli părul ca ariciul şi vru să se repeadă la domnul Dung-co. 
Acesta scoase un țipăt de cutremură zarea. Lupul se învârtea în jurul prăzii cu coada încolăcită, 
căsca gura şi-şi arăta dinţii ascuţiţi şi fioroşi, aşteptând să poată să-l prindă pe domnul Dung-co de 
unde îi venea mai bine, ca să-l sfâşie. 

Podidit de sudoare, domnul Dung-co avu încă putere să se dea înapoi, să urle şi să caute să se 
salveze urcându-se întrun copac. Atunci răsări ca din pământ un bătrân, un tăietor de lemne, care se 
afla pe aproape, în pădurice. Avea barba cenuşie, lungă, arăta a om chibzuit şi cu multă minte. El 
întrebă care e pricina supărării, de ce se certau cei doi, adică Dung-co şi lupul? 

I se povesti, pe scurt, întâmplarea. Şi moşul se scărpină în cap, făcu cu ochiul pe furiş domnului 
Dung-co şi apoi îşi arătă neîncrederea în ceea ce spusese domnul Dung-co, ceea ce bucură pe lup. 
Dar mai adăugă „judecătorul” că, pentru a se lămuri pe deplin cum s-au petrecut lucrurile, îi roagă 
pe cei doi să repete scena de mai înainte. Lupul, care la minte e tot lup, nu pricepu viclenia 


moşneagului şi, crezând că lui i se va da dreptate, intră din nou bucuros în sacul domnului Dung-co. 
Atunci moşul îi făcu semn cu mâna lui Dung-co, care însemna: leagă bine sacul la gură. După ce 
făcu astfel, moşul puse mâna pe un par şi lovi şi lovi pe lup atât de mult şi atât de tare, cu atâta sete, 
încât fiara îşi dete suflarea scheunând a mare jale. 

Domnul Dung-co scăpă cu viaţă. O fi învăţat oare ceva din întâmplarea aceasta? 


Doi frați şi aurul 
poveste chineză 


Trăia odată o babă care avea doi feciori; cel mai mic era foarte harnic şi cinstit, cel mare, 
dimpotrivă, leneş, lacom, apucător. 

Într-o zi de toamnă, când cădeau frunzele şi băteau vânturile a jale, baba se îmbolnăvi grav şi 
presimţi că o să moară. De aceea îi chemă pe cei doi feciori lângă patul ei şi le spuse: „Dragii 
mamei, eu voi muri curând; după ce nu voi mai fi cu voi, aş dori ca să trăiţi împreună, să fiţi fericiți, 
să nu vă pizmuiţi, să munciţi alături, ca să aveţi spor...” Abia ce şi-a sfârşit vorbele, că bătrâna lor 
mamă s-a şi stins. 

Moartea mamei i-a lăsat feciorului mic urme adânci în suflet, şi se prăpădea de dorul ei. Fiul cel 
mare însă se bucura. Chiar după trei zile i-a spus fratelui mic: 

— Tu ştii că eu am o familie, greutăţi mai mari... Ar fi bine să ne despărțim, eşti destul de mare 
ca să munceşti şi să trăieşti singur. Tu poți pleca de la casa părintească, poți lua chiar plugul acela şi 
vasul ăsta. Boul şi celelalte însă rămân aici, la noi... 

Fratele mic, bun la suflet, nu se împotrivi şi plecă de acasă, bătând drumurile prin sate şi oraşe, 
prin păduri. 

Într-o noapte, poposi într-o pădurice. Şezu pe o piatră şi începu să cânte din fluier. Cânta şi cânta, 
parcă dorea să-şi cânte toate suferinţele. După puțin timp, a adormit de oboseală. Deodată se ivi în 
fața lui un bătrân cu barba lungă până-n pământ, care-l luă şi-l duse pe Muntele Soarelui. Acolo 
tânărul văzu mulți galbeni, nespus de mulţi, care străluceau ca nişte oglinzi cu mii şi mii de feţe. 
Băiatul se miră foarte mult şi încă nu pricepea unde ajunsese. 

Moşneagul îi spuse însă: 

— Bietul meu copil, sunt aici atâţia galbeni, te rog să opreşti din ei câţi vrei... 

Aurul, care-i lua ochii, nu-l ameţi pe băiat. Primi puţini galbeni şi-i mulțumi din adâncul inimii 
bunului bătrân. 

Când se trezi sub copaci, băiatul se frecă la ochi şi regretă că numai în vis pot fi oamenii fericiți. 
Dar vai, ce bucurie... La rădăcina unui arbore el zări într-adevăr nişte galbeni. Nu-i venea să 
creadă, dar era adevărat. lată că nu poți şti de unde sare iepurele. Din clipa aceea, băiatul nu mai fu 
bătut de griji aspre, trăi altfel... 

Vestea ajunse şi la urechile fratelui mare. Pe acesta îl fulgeră gândul să facă la fel, dacă se poate 
să înoate în aur chiar. Deci se duse la fratele mic, pe care-l rugă să-i povestească cum a ajuns pe 
Muntele Soarelui. Şi acesta, inimos, bun la suflet, îi povesti. Fratele lacom porni spre păduricea cu 
pricina, adormi, ajunse pe Muntele Soarelui şi, când văzu grămezile strălucitoare de aur, îşi spuse: 
„Ce bine ar fi ca acest munte galben să fie alături de casa mea.” Cum însă nu era cu putință aceasta, 
musafirul vârî galbeni peste galbeni în doi saci mari aduşi înadins şi mai vâri cât putu în buzunare. 
Ajunse acasă cu mare greutate, gâfâind şi transpirat tot, dar cu mare bucurie: avea atâta aur. 

La ziuă, când desfăcu sacii, ce credeți că a găsit într-înşii? Să nu vă vină a crede, dar adevărat a 
fost; a găsit pietre şi bălegar... lată ce cărase în spinare omul cel lacom cu atâta amar de trudă. 


Mali şi fiul ei caută soarele 
poveste chineză 


Iată, ne trezim în fiecare dimineaţă, în jur e lumină, şi cine nu ştie că lumina se datoreşte 
soarelui? Chiar dacă nu îl vedem în fiecare zi, razele lui străpung norii groşi care-l acoperă şi ajung 
până la noi pe pământ. Şi cine nu ştie că fără lumina şi căldura lui pe pământ nu poate trăi nimic, 
nici oameni, nici animale, nici plante sau păsări? Dar nu ştiţi că nu întotdeauna a fost aşa. 

Demult, tare demult, erau meleaguri de care soarele nu ştia, şi acolo domnea mereu noaptea. 
Ziua şi noaptea erau fără lumină, fără căldură, numai întuneric şi frig. Dar şi mai rău era că peste tot 
trăiau animale mari şi rele, care mâncau oameni, iar ei nu se puteau apăra, fiind întuneric şi 
nevăzând. 

Atunci, toți oamenii s-au strâns la un loc şi au hotărât să aleagă dintre ei o solie care să meargă la 
soare. Era însă tare greu de ales; fiecare voia să fie el trimisul şi, cum nu se puteau hotărî, un bătrân 
de peste 60 de ani le-a spus: 

— Mă voi duce eu! Sunt bătrân, nu mai pot munci mult; în schimb, pot să merg. Acest lucru cred 
că-l voi putea îndeplini. 

— Nu, eu mă duc, se auzi o voce hotărâtă. Sunt voinic, sănătos, pot merge iute, 80 km pe zi, şi 
voi ajunge repede. 

Cel care vorbise era un bărbat vânjos, cu umeri laţi şi puternici. Dar nici ceilalți nu se lăsau mai 
prejos, bărbaţi tineri sau bătrâni, femei, copii, toţi îşi arătau calităţile şi voiau să meargă la soare, şi 
toți promiteau că vor ajunge repede şi se vor întoarce repede. 

Deodată, în mulţime s-a auzit vocea hotărâtă a unui băiețel cam de zece ani. 

— Nu, nu se poate! Bunici, unchi, mătuşi, frați şi surori, nu puteți să mergeţi, fiindcă soarele este 
foarte departe, şi-ar trebui 40-50 ani, poate, sau mai mult, chiar 90. Eu sunt copil, nu sunt împovărat 
de ani, şi trebuie să ajung. 

De-abia a terminat băieţelul de vorbit, şi în jur s-au auzit voci: 

— Are dreptate copilaşul. 

— Este voinic, spunea altul. 

— E mai bine să meargă el. 

— E şi tare istet. 

— Aşteptaţi puțin, aşteptaţi puțin, spuse atunci o femeie tânără, de douăzeci de ani, care se 
numea Mali. 

Ea a ridicat o mână, arătând că vrea să vorbească. Toţi au tăcut. Şi iată ce le-a spus Mali: 

— Băieţelul a vorbit înțelept. Soarele este foarte departe. După părerea mea, nici în 80 de ani nu 
străbatem calea până la soare, şi, atunci când omul îmbătrâneşte, îi este greu să meargă mult şi 
repede. De aceea, cred că trebuie să merg eu. Sunt sănătoasă, voinică, şi nu îmi este frică de munţii 
înalți şi abrupți, nici de şerpii otrăvitori şi nici de fiarele sălbatice. Iar mai mult decât asta, aştept un 
copil; dacă nu voi reuşi, va continua el drumul meu. 

Toată lumea a încurajat-o cu bucurie şi încredere, şi au rugat-o ca, atunci când va ajunge la soare, 
să-i vestească printrun foc mare aprins pe cer, pe care-l va vedea toată lumea. 

După aceea, Mali a pornit la drum. Mergea spre răsărit. După opt luni, ea a născut un băiat 
voinic şi sănătos. Şi-a mers, a mers mult, fără întrerupere. Au trecut şaptezeci de ani, şi Mali simţea 
că merge din ce în ce mai greu; picioarele aproape că nu le mai putea mişca. Atunci a poposit la o 
familie de țărani şi a rugat pe fiul său să meargă mai departe. 

În cei şaptezeci de ani cât au mers, Mali şi fiul ei au trecut mii de munți, sute de ape, au întâlnit 
prăpădenie de şerpi, şi fiare îngrozitoare. Au întâlnit în cale atâtea piedici, au suferit mult, şi de 
multe ori viaţa le-a fost în primejdie. Dar au trecut ei peste toate, pentru că pretutindeni, unde îi 
întâlneau, oamenii îi ajutau. Le schimbau încălțările rupte de atâta mers, şi hainele zdrenţuite, 
sfâşiate de stânci şi copaci. Îi hrăneau, le arătau drumul, îi treceau cu barca peste ape; şi ei doreau 
tot mai mult să ajungă repede, să-i ajute pe cei de acasă. De aceea, din zi în zi, necazurile, în loc să-i 
slăbească, îi făceau şi mai puternici. 


Erau aşteptaţi cu încredere, iar oamenii le arătau prietenie şi le dădeau ajutor. 

Cei de acasă, după plecarea lui Mali, priveau mereu spre răsărit. 

Dar, iată, au trecut zece ani, douăzeci, treizeci, patruzeci, şaptezeci de ani, iar pe cer nu apărea 
nicio veste, nicio rază de foc. Totul era ca înainte: beznă, frig peste tot, fiare sălbatice care mâncau 
şi înfricoşau oamenii. 

Încet, încet, oamenii au început să creadă că Mali a murit, că nu mai are cine să ajungă la soare, 
şi speranţa lor scădea din zi în zi. 

Mâine se vor împlini o sută de ani de când a plecat Mali, dar cine mai crede că va vedea soarele? 

Cu câteva clipe înainte de a se împlini anul o sută, oamenii au văzut în răsărit o lumină roşie, 
care cuprindea o jumătate de cer. 

Peste tot se auzeau oameni spunând: 

— Mali a ajuns, şi iată că ne dă vestea promisă. 

După aceea, a răsărit soarele. Mii şi sute de mii de raze porneau spre pământ. Munţii şi văile 
parcă erau oglinzi, cuprindeau şi reflectau razele, iar animalele fioroase, sălbatice, care îngrozeau 
oamenii de mii de ani, erau silite să fugă, să dispară. 

De atunci, oamenii, pentru a-şi exprima recunoştinţa față de Mali şi fiul ei, dimineaţa, când 
primele raze de foc înroşesc cerul la răsărit, îşi amintesc că Mali îi vesteşte mereu, şi atunci se 
scoală, pornesc să muncească cu hărnicie şi voioşie, până când, obosiţi şi ei şi soarele, după ziua de 
trudă, se întorc acasă, pentru a se odihni, ca a doua zi să vadă iar semnul, să muncească mai cu spor. 


Bivolul istet 
poveste chineză 


Un ţăran trăgea de funie bivolul, mergând să-şi are pământul cu plugul. Dar ogorul lui era plin de 
apă, de noroi, încât îi ajungea bivolului până la burtă, şi bietul animal înota sleit. 

A trecut o jumătate de zi, şi au reuşit să lucreze abia o palmă de pământ. Atunci țăranul, supărat 
şi furios, cu sudoarea şiroind pe faţă şi pe tot corpul, a ridicat bâta să lovească bivolul, şi mânios îl 
ocăra: 

— Neputincios ce eşti, îţi trebuie jumătate de zi ca să ridici o copită. N-ai văzut ce repede 
aleargă, şi ce puternic este, tigrul? De ce nu iei exemplul lui? 

Atât de mult l-a ocărât şi lovit pe bietul bivol, încât acesta nu a mai putut să tacă şi i-a răspuns: 

— Câtă putere are un tigru? Eu sunt mult mai capabil decât el! 

Țăranul nu l-a luat în seamă, şi a continuat să-l ocărască. Bivolul, supărat, a zis: 

— Nu înţeleg de ce mă dispreţuieşti, şi de ce te porți astfel cu mine? Hai să mergem la tigru, şi 
să mă întrec cu el. 

A doua zi, dis-de-dimineaţă, țăranul s-a dus cu bivolul la peştera tigrului. Simţind miros de bivol, 
tigrul a ieşit dintr-un salt afară, rânjindu-şi fioros colții, dorind să facă o masă copioasă din bietul 
bivol. Dar bivolul, liniştit, îşi mişca coarnele mari, puternice şi îndoite ca o seceră, spunându-i: 

— Tigrule, tigrule, am venit să te anunţ că vom lupta pe viaţă şi pe moarte, şi să ştii că dinții tăi 
sunt prea tociți ca să se înfigă în pielea mea groasă. Du-te să-ți ascuţi trei zile dinţii, şi eu mă voi 
duce să-mi ascut coarnele trei zile, şi apoi ne vom lupta. 

Tigrul a scos un răcnet puternic şi s-a întors în peşteră. Şi, timp de trei zile, şi-a ascuţit dinţii, 
care ajunseseră să taie ca nişte cuțite. Dar bivolul doar o zi şi-a ascuțit coarnele, iar două zile a 
adunat paie şi fân, cu care şi-a învelit trupul în câteva straturi. Apoi s-a dus la ogorul stăpânului, s-a 
rostogolit în noroi, şi s-a făcut negru şi lucios, că nu se mai deosebeau paiele cu care se învelise. 

A venit ziua de luptă şi întâlnirea cu tigrul la locul stabilit. 

Văzând atâta noroi pe bivol, tigrul l-a întrebat: 

— Unde ai căzut, de te-ai murdărit în aşa hal? Bivolul i-a răspuns: 


— În toiul verii, cine suportă căldurile astea mari? În fiecare zi mă duc să fac baie în mlaştină. 
Aşa e obiceiul meu, şi toată lumea ştie. 

Tigrul a holbat ochii, l-a cercetat câteva clipe şi nu i s-a părut nimic suspect, doar că bivolul arăta 
mai gras decât acum câteva zile. Îşi spunea bucuros în sinea lui: 

„Ce bine, eu voi fi mai iute, îl voi învinge, şi voi avea o masă bogată.” 

— Tigrule, tigrule, porcii şi oile poți să le mănânci, dar mie nu poți să-mi atingi niciun fir de păr! 
zise bivolul, ca să-l provoace. 

Dar tigrul îi răspunse încrezut: 

— Şi acum trei zile, cu dinţii tociţi, şi tot puteam să te mănânc, dar acum, când am dinţii mai 
ascuțiți, crezi că nu pot? 

— Bine, zici că eşti puternic, spuse bivolul; întâi eu stau jos, şi îți dau voie să mă muşti de trei 
ori. Dacă, însă, nu mă vei omori, atunci am eu dreptul să te împung de trei ori cu coarnele. 

Tigrul a răcnit şi a încuviințat. Dintr-un salt, cu gura larg deschisă, s-a repezit să-l sfâşie pe bivol; 
încercă să muşte de trei ori. Cu fiecare muşcătură, bivolul parcă se făcea mai mic. Pierdea din 
putere, şi tigrul credea că bivolul a murit. 

Dar, cum tigrul n-a muşcat din carnea bivolului, ci doar din paiele şi noroiul de deasupra, nu l-a 
rănit de loc. După cele trei muşcături, bivolul a sărit în picioare şi, din răsputeri, l-a rănit pe tigru în 
burtă; a doua lovitură i-a frânt şira spinării, iar a treia i-a adus moartea. 

Toate fură văzute de stăpân, şi în sinea lui acesta lăuda curajul şi înțelepciunea bivolului. De 
atunci, ţăranul l-a prețuit şi iubit; nu-l mai certa, şi nu-i mai spunea animal neputincios. 

Deşi bivolul nu este atât de iute ca cerbul sau calul, el este foarte folositor oamenilor, iar ei, la 
rândul lor, îl preţuiesc. 


Aupan şi San-lu 


poveste chineză 


A fost odată o fată, Aupan, şi un băiat, San-lu, care trăiau într-o regiune muntoasă, fiecare în 
căsuţa lui din bambus. Aupan era zveltă şi gingaşă ca floarea de bambus, iar San-lu era foarte 
harnic, asemeni ciocănitoarei. 

Într-o primăvară caldă, s-au îndrăgostit unul de altul, dar tatăl lui Aupan nu era deloc mulțumit 
de dragostea fetei. Când San-lu a hotărât să o ia de nevastă pe Aupan, şi a trimis pețitori la tatăl 
fetei, acesta s-a împotrivit, nevrând ca fata lui să se mărite cu un flăcău sărac lipit pământului. 

Atunci San-lu s-a dus şi a rugat pe un bătrân, din tribul său, să-l înduplece pe tatăl lui Aupan. 
Bătrânul i-a grăit acestuia: 

— Dă-i fata de nevastă lui San-lu, că e băiat bun. Dar tatăl s-a împotrivit, spunând: 

— Cine vrea să-şi dea fata unui orfan? 

Băiatul, văzând că totul e în zadar, şi nu mai are nicio speranţă, într-o zi, pe ascuns, s-a 
spânzurat. 

Când a auzit Aupan că San-lu a murit, a fugit la cabana acestuia şi s-a omorât şi ea. Tatăl fetei, 
când a aflat vestea, a socotit acest lucru smintit şi a hotărât să-i îngroape pe unul pe muntele de 
răsărit, pe celălalt pe muntele din apus. N-a trecut mult, şi din amândouă mormintele a crescut câte 
un buchet de bambus. 

Bambusul de la soare-răsare creştea spre cel dinspre soare-apune, şi invers, şi, cu timpul, încetul 
cu încetul, s-au întâlnit. Când a văzut tatăl fetei acest lucru, a luat un topor şi a tăiat bambusul de pe 
mormântul lui Aupan; a alergat, şi a tăiat şi bambusul de pe mormântul lui San-lu. Apoi, a dat foc şi 
a ars bambusul. 

Din flăcări au zburat două scântei mici spre cer, şi s-au aprins două stele lucitoare. De atunci, 
oamenii numesc pe una din stele Aupan şi alta San-lu, iar tinerii care se iubesc se plimbă şi cântă 
privind cele două stele. 


Grădina zeiţei de jad 
poveste chineză 


Grădina zeiţei de jad se află pe coasta Muntelui Peştera Vrăjită. De fapt, Grădina zeiţei de Jad nu 
este decât un deluşor. Bătrânii spun că pe vremuri pe Muntele Peşterii Vrăjite erau numai pietre 
goale: nu creştea nicio rădăcină de copac, niciun fir de iarbă. Oamenii care locuiau aci, toţi 
spărgătorii de pietre, erau săraci lipiți pământului; vântul şi căldura îi pârjoleau, sudoarea le curgea 
în ochi, buzele li se uscau şi crăpau. Visau pomi încărcați de fructe, izvoare cristaline, dar visul lor 
rămânea numai vis. Într-o zi, nu se ştie când s-a întâmplat, pe creasta muntelui a răsărit un piersic. 
Băteau ploile şi vântul, apele din munte cărau cu ele pietrişul, dar micul piersic rămânea bine 
împlântat şi creştea de-ţi era mai mare dragul. 

Pe atunci s-a oploşit pe munte, un flăcăiaş străin, de acele locuri. Nimeni nu ştia de unde venise 
şi cum îl cheamă. Tot spărgând piatra în bătaia vântului şi-n arşița soarelui se înnegrise de-i sclipea 
obrazul. De aceea oamenii îi spuneau Uang cel Negru. Era bun la inimă feciorul şi tare arătos şi 
priceput. Nu era însurat şi nu strânsese un ban în viața lui. Când se afla cineva la ananghie, Uang 
cel Negru era primul care-i venea în ajutor. Vorbeau toate satele din jur de bunătatea lui. 

De câte ori urca muntele să spargă piatră, Uang cel Negru trecea pe lângă puiul de piersic. Pe 
neaşteptate, într-o noapte, puiul de piersic a crescut de să nu-l recunoşti. Şi tot în noaptea aceea i-au 
dat frunzele şi a înflorit. Într-o dimineaţă, trecând pe lângă piersic, deşi nu adia nicio boare de vânt 
şi crengile erau nemişcate, băiatul a simţit cum se scutură peste el boabele de rouă de pe frunzele 
pomului. Seara, a trecut din nou pe sub piersic şi atunci florile au început să-l ningă cu petalele lor. 
Altă dată lui Uang cel Negru i s-a părut că piersicul îi zâmbeşte şi i-a fugit toată oboseala. De 
atunci, în fiecare zi, seara, când îşi termina treaba, Uang cel Negru se aşeza sub ramurile piersicului. 

Într-o zi, trecând pe acolo, a văzut cum piersicile roşii şi mari se copseseră. S-a dus la locul lui şi 
s-a apucat de spart piatră. Mirosul piersicilor îl ameţea cu parfumul lor. Era în iunie când soarele 
pripeşte mai tare şi pietrele se încinseseră ca focul pârjolindu-i picioarele desculțe. La amiază toți 
ceilalți flăcăi şi-au găsit câte un loc să se răcorească, dar Uang cel Negru a rămas să mai spargă 
piatră. Deodată s-a simțit obosit şi a adormit. Când s-a trezit, în jurul lui era o răcoare neobişnuită. 
A deschis ochii şi a văzut că dormea la umbra unui pom. 

Crengile şi frunzele pomului se strânseră una în alta ca o umbrelă deasupră-i. Uang cel Negru a 
sărit deodată în sus, mirându-se de unde a răsărit pomul acolo. L-a scuturat el cu putere, dar era bine 
înfipt în pământ. Uang cel Negru s-a minunat şi mai mult ştiind că pe tot muntele nu se afla decât 
piersicul pe sub care trecuse dimineaţa. S-a uitat mult la pom, dar n-a găsit un răspuns la întrebarea 
ce-l frământa şi fără a mai sta pe gânduri, s-a îndreptat către locul unde ştia că e piersicul. Cât ai 
clipi din ochi a ajuns acolo şi a văzut că acesta era la locul lui. Şi, mare minune, pe o creangă stătea 
o fată de toată frumuseţea şi culegea piersici. Uang cel Negru s-a mirat şi mai mult văzând aşa 
mândreţe de fată cum nu văzuse nicăieri pe unde umblase. Avea faţa ca o floare de piersic înflorit 
şi-i zâmbea. Uang cel Negru s-a apucat iarăşi de spart piatră. Fata a făcut un semn cu mâna şi din 
locul unde spărgea băiatul piatră a venit în zbor o ramură de piersic şi pomul a dispărut. Fata a lipit- 
o de pom şi crenguţa s-a lipit ca şi când niciodată nu fusese smulsă de acolo. Apoi, a rupt o piersică 
şi i-a aruncat-o băiatului drept în mână. Fata râdea din toată inima. Uang se simţea tare încurcat şi 
nu ştia ce să facă. Apoi ea s-a oprit din râs şi i-a făcut semn s-o mănânce. După ce a mâncat-o, 
băiatul s-a simţit aşa de răcorit, de parcă fusese la scăldat. Fata a luat o ramură de piersic şi a 
scuturat-o şi Uang s-a pomenit, deodată, într-un pavilion verde scăldat în lumină. Pe un perete era 
agăţat un tablou cu o piersică mare. Râzând, fata a spus: 

— Eu sunt Zeița de Jad. Ştiu că eşti un băiat bun şi săritor. Dacă ai vreun necaz vreodată, să vii 
aici şi să mă cauţi. 


În timp ce vorbea, faţa zeiței s-a îmbujorat şi mai mult, ochii îi scânteiau şi mai tare. Uang cel 
Negru nu ştia ce să mai zică de bucurie şi mulțumire, când, fata s-a făcut nevăzută. Băiatul s-a 
pomenit iarăşi înconjurat de flăcăii care spărgeau piatră. 

Seara s-a întors acasă şi n-a dormit toată noaptea gân- dindu-se la Zeița de Jad. A doua zi, 
plecând la lucru i se părea că merge mai repede decât ceilalți. Când s-a luminat de ziuă, el ajunsese 
deja sub piersic. Aci a întâlnit-o din nou pe Zeița de Jad. Zâna îl privea râzând, şi, roşindu-se, 
băiatul a spus: 

— Am venit să te rog să-mi cârpeşti cămaşa! 

Zeița s-a învoit cu toate că ştia că nu venise pentru asta şi i-a spus: 

— Uang băiete, ştiu că n-ai dormit toată noaptea. Culcă-te puțin! 

Văzând cât de bine se poartă zeiţa cu el, Uang cel Negru se simţea îl al nouălea cer. După puţin 
timp a adormit. A răsărit soarele şi băieţii trecând la lucru l-au văzut dormind sub piersic şi alături 
de el, cămaşa cârpită. 

De atunci, Uang cel Negru se ducea în fiecare zi sub piersic şi se întâlnea cu Zeița de Jad. Azi 
aşa, mâine aşa, ceilalți flăcăi au început să facă glume pe seama lui: 

— Negrule, s-au terminat de mult piersicile, tu ce mai cauţi? 

Uang cel Negru, care nu minţea niciodată, le-a spus flăcăilor tot adevărul. 

La vreo 20 de li” de locurile acelea, se afla un orășel în care trăia un mare bogătaş. Într-o zi, 
după ce a mâncat şi a băut pe săturate, bogătaşul a început să-şi facă planuri: „Dacă aş avea o 
grădină în care să sap un lac, să ridic un munte şi pe munte să construiesc un pavilion, ce bine ar 
mai fi”. După planuri, a trecut la fapte. A chemat toți oamenii din împrejurimi, între care era şi 
Uang cel Negru şi le-a dat poruncă să-i aducă piatră din munte. În ziua aceea, când tocmai căra 
piatră pentru bogătaş, Uang şi-a rupt încălțările. Le-a spus băieților să-l aştepte până se duce la zână 
să-i coase. Şi a plecat la piersic. 

Văzând că băieții stau degeaba, paznicul i-a luat la bătaie. Când s-a înapoiat Uang, paznicul a 
întins mâna să-l lovească şi pe el. Dar, ca un făcut, mâna a început să-l lovească chiar pe paznic. 
Acesta tipa de durere, i se învineţise fața, dar mâna nu înceta să-l lovească. Unii se uitau mirați, alții 
făceau haz. Paznicul a căzut în genunchi şi a început să se roage: 

— lartă-mă, iartă-mă! De acum încolo n-am să mai bat pe nimeni. 

După ce a spus de trei ori aşa, a auzit vocea unei femei: 

— De data asta te iert. 

Şi mâna a încetat să-l lovească. 

Îngrozit, paznicul a fugit la bogătaş şi i-a spus tot. Acesta a dat ordin să fie adus Uang cel Negru 
şi aruncat în temniţă. 

Aflând flăcăii ce i s-a întâmplat, au ţinut sfat şi au hotă- rât să-i dea de ştire Zeiţei de Jad. Când 
au plecat pe munte să spargă piatră, au trecut cu toţii pe la piersic însă, nevăzând pe nimeni, nu ştiau 
cui să-i spună. Auziseră ei înainte pe Uang cel Negru vorbind de zeiță, însă, în afară de el, n-o 
văzuse nimeni. Atunci, unul din ei a strigat: 

— Zeiţă de Jad! Vrem să-ţi spunem ceva! Nici n-a terminat bine, că au auzit o voce de femeie: 

— Aşteptaţi puțin să vă deschid uşa. 

Şi frunzele piersicului au început să foşnească şi băieții s-au trezit deodată în Pavilionul verde, 
iar în faţa lor se afla o fecioară care broda o pereche de papuci bărbăteşti. 

Atunci, ei au înţeles că este Zeița de Jad şi i-au spus totul. Aceasta i-a liniştit spunându-le: 

— Fiţi pe pace, mă duc eu să-l scap! 

Şi îndată s-a făcut nevăzută. 

Bogătaşul tocmai se afla la masă, când a auzit o voce: „Bogătaş afurisit, de ce l-ai închis pe Uang 
cel Negru? Eu l-am bătut pe paznic. Vrei cumva să-mi stai împotrivă? Încearcă! 

Moşierul s-a holbat în jurul lui, dar n-a văzut nimic şi a început să tremure de frică. Vocea s-a 
auzit din nou: 


537 unitate de măsură egală cu o jumătate de km 


— Netrebnicilor, să-l eliberaţi de îndată pe băiat! 

De abia acuma şi-a dat seama moşierul că aude vocea unei femei şi făcând pe grozavul a zis: 

— Dar cine eşti tu care nu te arăţi? 

— Crezi că mi-e frică să-ţi spun cine sunt? Sunt Zeița de Jad! a răspuns vocea. 

Îngâmfat, moşierul a spus: 

— Eu sunt stăpânul ținutului. N-am decât să deschid gura, că argintul va curge gârlă, temnițele 
se vor ticsi. Îți poruncesc să te arăţi la față! 

Râzând, zâna i-a spus: 

— Încă n-am văzut niciun stăpân aici! 

— Eu sunt stăpânul, a spus moşierul. 

— Chiar tu? Şi eu care credeam că eşti o grămadă de gunoi! 

Apoi deodată, a intrat pe uşă o rămurică de piersic care s-a înfipt în mijlocul camerei şi, cât ai 
clipi din ochi, din ea a crescut un piersic gros şi mare care împingea cu crengile tavanul camerei. 
Speriat, moşierul a început să ţipe şi a rupt-o la fugă mai abitir de cum dispare un şoarece în gaura 
lui. În rândul paznicilor a început îmbulzeala: cădeau şi se împingeau unii pe alţii strigând: 

— lartă-ne, zână! lartă-ne, zână! 

— Vă iert pe toţi, şi acum descuieţi uşa temniţei! le-a răspuns zâna. 

Uang cel Negru a văzut cum se deschide uşa, a ieşit din temniţă şi a fugit acasă. 

A doua zi, când tocmai se pregătea să plece la lucru, s-a pomenit cu Zeița de Jad că intră în curte. 
Fâstâcit, Uang nu ştia pe ce să pună mâna mai întâi. 

N-a trecut mult şi de afară s-a auzit hărmălaie mare: Bogătaşul trimisese soldați şi cai să-l prindă 
pe Uang cel Negru. Zâna l-a apucat de mână şi i-a spus: 

— Hai repede cu mine. 

Soldaţii au început să-i urmărească. Zâna şi băiatul s-au căţărat pe munte, dar soldaţii erau pe 
urmele lor. Ajungind la un zid de piatră, Zâna s-a oprit şi a zis: 

— Sapă mai repede aici! Băiatul a început să lovească cu târnăcopul în zid până ce a apărut o uşă 
ce ducea într-o peşteră, unde zâna i-a spus să se ascundă. Când au ajuns soldaţii acolo, n-au văzut 
nici urmă de băiat, şi numai peştera neagră. Unii, mai curajoşi, au intrat în peşteră şi au mers, până 
ce au dat de o apă adâncă, adâncă şi foarte învolburată. 

De atunci nu l-a mai văzut nimeni pe Uang cel Negru. Peştera de pe munte au numit-o Peştera 
Zeiţei, iar muntele l-au numit Muntele Peșterii Zeiţei. Adeseori, din gura peşterii iese o ceaţă albă, 
care cuprinde tot muntele şi atunci se aude un zgomot ca şi când cineva ar sparge piatră. Şi când 
ceața devine mai deasă, oamenii spun că e vremea când zeiţa se întâlneşte cu Uang cel Negru. 
Nimeni n-a mai văzut-o pe Zeița de Jad, dar tot muntele e acoperit cu piersici, aşa că i se spune 
„Grădina Zeiţei de Jad”. 


Povestea izvorului roşu 
poveste chineză 


Într-un sat, nu se ştie dacă din nord sau din sud, trăia un flăcău vesel şi priceput, pe care-l chema 
Şi Tun. În primăvară îşi adusese mireasă, pe nume Yu Hua, frumoasă ca o perlă, binefăcută şi 
neîntrecută la lucru. Şi traiul lor era mai dulce decât mierea. Şi Tun avea însă o mamă vitregă, rea 
cum nu s-a mai văzut. Mâncarea pe care o pregătea Yu Hua nu era niciodată potrivită pentru gustul 
soacrei; ba era prea sărată, ba era nesărată, iar când nu era nici sărată nici nesărată, nu avea niciun 
gust. Când orezul era fierbinte, se plângea că nora vrea s-o opărească, când nu era, ocăra nora 
zicând că-i dă orezul rece. Iar când Yu Hua îi aducea mâncarea nici prea caldă nici prea rece, o certa 
că a adus-o prea târziu. Oricâtă treabă ar fi făcut Yu Hua, soacra era nemulțumită şi de multe ori îşi 


bătea nora. Şi Tun era mai mâhnit decât dacă l-ar fi certat şi bătut pe el. Pe vremea aceea soacrele 
puteau să-şi bată nurorile, iar feciorii nu aveau voie să se amestece. 

Yu Hua slăbea şi se înnegrea văzând cu ochii. Într-o zi, întorcându-se acasă, Și Tun o găsi pe Yu 
Hua plângând amarnic. Privindu-şi bărbatul Yu Hua îi spuse: 

— Şi Tun, eu nu mai pot răbda. Numai dragostea pentru tine mă mai ține aici. 

Cu inima îndurerată, Şi Tun i-a răspuns: 

— Yu Hua, văd cu ochii mei cum mama vitregă îți face zile amare. Să fugim în alt sat în noaptea 
asta! 

Auzind aceasta, Yu Hua s-a bucurat nespus de mult. La miezul nopţii, au scos caii din grajd, au 
încălecat, şi au plecat spre nord-vest. 

Proverbul spune: „Un cal bun se poate întrece cu stelele”. Aşa erau şi cei doi cai, în ciuda 
faptului că erau foarte slabi. Şi Tun şi Yu Hua zburau ca vântul pe spinarea lor neștiind prin câte 
sate au trecut şi unde au ajuns. La un moment dat, Şi Tun îi spune calului: „Calule, calule, n-o lua 
numai pe drumuri de câmpie. Treci şi pe potecuţele de munte mărginite de prăpăstii”. Calul, ca şi 
când ar fi înţeles vorbele lui Şi Tun, zbură ca gândul peste coastele muntelui. 

La lumina zilei, au ajuns la un munte mare pe unde nu călcase picior de om. Era primăvară. larba 
de pe munte era proaspătă, toate florile înfloriseră, cocorii se roteau în cârduri pe cer, păsările 
ciripeau în copaci. Yu Hua a oftat şi a zis: 

— Fiecare pasăre îşi are cuibul său. Noi unde ne vom găsi cuibul nostru? La auzul acestor 
cuvinte, Şi Tun a răspuns râzând: 

— Putem să ne odihnim în peşteri sau la umbra copacilor. 

Au trecut astfel peste văi învăluite în ceaţă albă, peste creste de munți înzăpeziţi şi ajungând în 
vârful unui munte, Yu Hua a spus iarăşi. 

— Toată viaţa nu-mi mai trebuie nimic decât să fiu mereu împreună cu tine. 

Dar fiecare urcuş are şi un coborâş. La răsăritul soarelui, au dat peste o vale şi deodată caii s-au 
oprit. În faţa lor se afla un izvor nu prea mare, cu apa roşie şi strălucitoare ca razele lunii în nopțile 
senine. Florile şi iarba din jurul izvorului erau, de asemenea, de culoare roşie. Yu Hua a simţit un 
miros ciudat, care venea ori de la apa izvorului, ori de la florile de pe malul lui. Ea îi spuse lui Şi 
Tun: 

— Să ne odihnim puţin, suntem obosiţi şi noi şi caii! Şi au descălecat apropiindu-se de izvorul a 
cărui apă era limpede cum e cristalul. Deodată, Yu Hua a simţit că i se face sete şi întinzând mâna a 
luat în podul palmei o înghiţitură de apă pe care a băut-o. Era mai dulce decât mierea, şi cu cât bea 
mai mult din apa rece, cu atât simţea o căldură cuprinzându-i tot trupul. După ce şi-a potolit setea 
şi-a ridicat capul şi faţa ei era mai proaspătă decât o floare de piersic. Şi Tun era foarte mirat. Caii 
au început să necheze şi tinerii întorcându-se către ei au văzut cum aceştia, care păscuseră din iarba 
roşie se îngrăşaseră de strălucea părul pe ei. Neştiind ce să creadă, temându-se şi părându-li-se 
ciudat în acelaşi timp, au încălecat în grabă şi au pornit-o înainte. 

Acum caii alergau şi mai iute şi treceau peste culmile munţilor ca şi când ar fi mers pe drum 
drept. Şi au călărit aşa până ce munţii nu s-au mai văzut decât ca o dungă palidă la orizont. 

Într-o seară, au ajuns într-un sătuleţ cu câteva căsuțe în care pâlpâiau luminile opaiţelor. Au 
descălecat şi au bătut la uşa uneia dintre căsuțe. Le-a deschis o bătrână care i-a întrebat: 

— După câte văd sunteți străini de locurile acestea. Ce vânt vă aduce pe aici? 

Yu Hua a răspuns: 

— Măicuţă, venim de departe. S-a înnoptat şi-ţi cerem găzduire. 

Bătrâna, bucuroasă, a răspuns: 

— Eu sunt singură şi dacă vreți să înnoptaţi la mine veţi dormi în camera de apus, iar eu voi 
dormi în cea din răsărit. 

Yu Hua şi Şi Tun s-au bucurat şi au intrat în casă. Bătrâna le-a fiert orez şi supă şi le-a dat să 
mănânce. Tinerii i-au povestit bătrânei cum au plecat de acasă şi cum în drumul lor au întâlnit 
izvorul acela ciudat. Auzind aceasta, bătrâna a izbucnit în lacrimi şi a spus: 


— Oh, copii, mă tem că nu veţi mai putea fi mult timp împreună. Izvorul roşu pe care l-ați 
întâlnit vine tocmai din muntele roşu pe care creşte un arțar mare. Apa izvorului musteşte din 
rădăcinile arţarului. În fiecare an, toamna, când frunzele arţarului se roşesc, copacul se transformă 
într-un zgripţoroi cu faţa roşie, care are nişte ochi ca nişte comete cu care străpunge o mie de ziduri 
de piatră şi zece munți înalți. El urcă pe vârful muntelui roşu, de unde pândeşte femeile care beau 
din apa izvorului şi-şi alege pe cele mai frumoase. După ce se topeşte zăpada, nu numai 
zgripţoroiul, dar şi nevestele lui se transformă în arțari. Mă tem, fetiţo, că nu vei putea scăpa de 
mâna lui. Şi bătrâna plângea, plângea. Auzind-o, Yu Hua s-a speriat cumplit. Văzând însă cât de 
îngrijorată e bătrâna pentru ei doi, a încercat s-o mângâie spunându-i: 

— Măicuţă dragă, zgripțoroiul nu va putea pune mâna pe mine. La care, Şi Tun a adăugat: 

— Măicuţă, fu liniştită, zgripţoroiul cu faţa roşie nu ne va putea despărți. 

Ştergându-şi ochii bătrâna a spus: 

— De când mi-a murit moşul sunt singură, rămâneți în casa mea şi-o să fim o familie. 

Şi Tun şi Yu Hua au rămas în căsuţa bătrânei. Acum bătrâna nu mai ducea grija că nu are cine să- 
i coasă hainele şi să-i strângă recolta. Şi Tun muncea la câmp, jar Yu Hua pregătea mâncarea acasă. 

Zilele treceau una după alta. Au secerat grâul, au cules strugurii, şi apropiindu-se toamna, frunza 
arțarului a început să se înroşească. Bătrâna nu mai putea nici să doarmă nici să mănânce de 
îngrijorare. Mereu număra zilele şi se ruga ca toamna să treacă mai repede. Zilele de toamnă sunt 
foarte scurte. Şi iată că sosi şi clipa de care se temea bătrâna. Răsărise luna. Şi Tun şi Yu Hua se 
înapoiaseră acasă. În ziua aceea cosiseră iarba la câmp şi acum îngrijeau de cai. Bătrâna pregătise 
masa şi de-abia ieşise în curte când, deodată, din văzduh a coborât plutind o frunză roşie de arțar, 
care a început să se rotească din ce în ce mai repede stâmind un vârtej. În mijlocul vârtejului se afla 
zgripţoroiul cu părul şi ochii roşii, îmbrăcat într-o mantie roşie cu mânecile până la pământ. 
Mişcându-şi mânecile, frunza roşie s-a transformat într-o caretă împodobită. Văzând aceasta, 
bătrâna a scos un strigăt şi a căzut la pământ. Şi Tun şi Yu Hua, care dădeau la cai să mănânce, au 
venit în grabă. Văzând fata, zgripțoroiul a izbucnit în râs, şi-a mişcat mânecile şi într-o clipă Yu Hua 
a şi intrat în caretă. Zgeripţoroiul a mai mişcat o dată din mâneci şi careta a pornit ridicându-se în 
văzduh şi făcându -se din ce în ce mai mică până ce a dispărut. 

Odată cu ea a dispărut şi zeripțoroiul. Din văzduh i s-a auzit vocea care a zis: 

— Este a mea pentru că a băut apă din izvorul meu roşu. 

Bătrâna plângea, Şi Tun era răpus de durere. A ajutat-o pe bătrână să se ridice, spunându-i: 

— Măicuţă, orice ar fi, voi aduce-o înapoi. 

Neputându-şi stăpâni lacrimile, bătrâna-i zise: 

— Copile, nu poţi pleca. Faţă-Roşie a răpit nenumărate neveste şi niciuna n-a mai putut fi găsită. 
Îţi jertfeşti viața degeaba. 

Şi Tun nu i-a răspuns şi conducând-o în casă i-a spus: 

— Fii liniştită, măicuţă, eu voi pleca totuşi degrabă în căutarea ei. Văzând bătrâna cât este de 
hotărât, îi spuse plângând: 

— Copile, nu poți pleca cu mâna goală, ia cu tine sabia asta, poate-ţi va folosi la ceva. 

Şi Tun a luat sabia, a încălecat pe cal şi s-a îndreptat direct către munţii izvorului roşu. 
Plângându-se că nu este purtat mai repede, acesta îi spuse calului: 

— Calule, calule, zboară dintr-o dată peste vârfurile acestor munţi! 

Calul a trecut în zbor peste vârfuri. Apoi, ŞI Tun din nou îi spune calului: 

— Zboară, calule, peste văi. Şi calul a trecut ca gândul peste văi. În lumina zilei, Şi Tun a ajuns 
la munţii cei mari. Dar oricât a căutat, nu a dat de urma izvorului. Lacrimile au început să-i curgă. 

Şi Tun se uita cu disperare spre munţii înalți şi-i părea rău că aceştia nu pot cuvânta să-i spună 
unde a ascuns-o Faţă-Roşie pe Yu Hua. A urcat până în vârful munților şi s-a uitat în cele patru zări, 
dorind din tot sufletul să afle unde a dus-o Faţă-Roşie pe Yu Hua. 

Ştergându-şi lacrimile, Şi Tun i-a spus calului: 


— Calule, calule, chiar dacă ar fi să merg până la capătul lumii, tot va trebui s-o găsesc pe Yu 
Hua. Zboară, calule, până la muntele cel mai înalt. 

Şi calul s-a avântat înainte. A zburat peste văi, peste munți înalți şi peste prăpăstii adânci şi oricât 
ar fi fost primejdia de mare, Şi Tun nu l-a strunit. Au trecut munte după munte, dar tot n-au ajuns la 
muntele cel mai înalt. 

Pe vârfurile muntelui cel mai înalt se afla o peşteră. În această peşteră o dusese Faţă-Roşie pe Yu 
Hua. Peştera era împodobită foarte frumos: pe pereţi atârnau tablouri cu desene de munți şi ape, pe 
pat era întinsă o plapumă de brocart. Zgripţoroiul cu fața roşie se transformase într-un învăţat cu 
faţa albă, frumos şi delicat care, zâmbind, i-a spus lui Yu Hua: 

— Ai băut din apa izvorului roşu şi eşti a mea. Nu te mai gândi la bărbatul tău, care nu va ajunge 
niciodată aici. 

Auzind acestea, Yu Hua a început să tremure de mânie. Şedea în peşteră şi nu auzea nici şuierul 
vântului, nici ciripitul păsărelelor. Inima ei ştia că Şi Tun o caută, ghicea că Şi Tun varsă lacrimi 
pentru ea. Şi, deodată, a ridicat capul şi a spus: 

— Deşi am băut din apa izvorului tău, nu voi fi niciodată a ta. 

Faţă-Roşie a râs cu răceală şi a spus: 

— Mai nădăjduieşti să-ți vezi bărbatul! Ha! Ha! Ha! Nu că mă laud, dar dacă va ajunge până 
aici, eu singur îi voi spune să te ia cu el. După aceea a început să râdă sigur de sine. Dar întorcând 
capul a împietrit de mirare. Sfredelind cu privirea o mie de stânci şi zece munţi înalți l-a văzut pe Şi 
Tun călare pe cal cum zboară peste munţi îndreptându-se către ei. Atunci şi-a scos cu repeziciune 
cingătoarea de la brâu şi, mişcându-şi mânecile uriaşe deasupra ei, cingătoarea s-a transformat într- 
un şarpe mare dungat, care, mişcând din coadă, a alunecat afară din peşteră. 

Călare pe cal, Şi Tun a mai zburat peste cinci munţi şi uitându-se în jos a văzut ceva ca două 
lampioane roşii. Privind mai cu băgare de seamă a văzut că era un şarpe uriaş, ai cărui ochi luminau 
asemenea lampioanelor. Şi Tun n-a frânat calul şi, deodată, cal şi călăreț s-au trezit înghițiți de 
şarpe. În burta şarpelui Şî Tun se simţea ca într-un cazan cu apă fierbinte. Scrâşnind din dinţi să-şi 
potolească durerea a înfipt cu putere sabia în burta şarpelui care a început să şuiere. Apoi, ieşind din 
burtă nu a văzut decât un brâu înflorat întins pe pământ. 

Călare pe cal, Şi Tun a mai zburat peste doi munți mari apropiindu-se de muntele cel mai înalt. 
Faţă-Roşie tocmai îşi da ifose față de Yu Hua închipuindu-şi că Şi Tun a fost mistuit de mult de 
cingătoarea sa prefăcută în şarpe. Dar Yu Hua plângea şi nu-i răspundea. Când şi-a mai aruncat o 
dată privirea a văzut că Şi Tun e din ce în ce mai aproape. Atunci, a apucat în grabă un tablou cu 
munți şi ape de pe perete şi, agitându-şi mâneca, din tablou s-a desprins cel mai prăpăstios şi cel 
mai alunecos munte, care s-a rostogolit din peşteră afară. 

Tânărul, trecând şi ultimul munte care-l mai despărțea de Faţă-Roşie, a văzut deodată cum se 
ridică în fața lui un munte lucitor, înalt şi prăpăstios. Şi Tun nu şi-a frânat calul cătând să treacă în 
zbor şi acest munte, dar deodată calul s-a lovit de munte şi a alunecat. Băiatul a descălecat atunci şi 
a început să se caţere pe munte. Dar cum ajungea, cu mare greutate, la mijlocul lui, aluneca iar. Faţa 
i se rănise de stânci, tot corpul îl durea, dar nu s-a dat bătut. Din nou s-a cățărat şi iarăşi a alunecat. 
Şi din nou, şi din nou. Sudoarea îi udase hainele. Îi curgea în ochi, orbindu-l. Atunci şi-a şters 
sudoarea şi a zvârlit-o jos, pe munte, iar muntele s-a făcut deodată nevăzut. Când şi-a dat însă 
seama, se afla într-o prăpastie, iar alături de el a văzut un brad în care era agăţat un tablou cu un 
munte ud de sudoare. Şi Tun a încălecat pe cal şi a pornit-o mai departe. 

Dintr-o săritură calul a şi ieşit din prăpastie şi uitându-se în sus a văzut ceva roşu. Atunci a ştiut 
că acela e muntele roşu şi dând frâu calului s-a îndreptat către el. În acest timp, zgripţoroiul cu față 
roşie şi-a agitat mânecile şi, deodată, Yu Hua a încremenit. Nu mai putea nici să se mişte, nici să 
vorbească. Apoi şi-a fluturat mânecile către două perini brodate care au căpătat aceeaşi înfăţişare cu 
Yu Hua. Şi s-a făcut nevăzut. Ajungând pe creasta muntelui, Şi Tun nu a văzut decât stânci roşii şi 
arțari cu frunze roşii. Voia să meargă mai departe când, a dat cu ochii de o peşteră încrustată cu 
pietre preţioase. Şi Tun şi-a zis: „Poate că aici locuieşte Faţă-Roşie”. A descălecat şi, împingind 


poarta de piatră care închidea gura peşterii, a pătruns înăuntru. Dar, deodată, s-a oprit. În peşteră 
stăteau încremenite trei fete cu gene lungi şi ochi mari ce semănau leit cu Yu Hua: toate trei îl 
priveau nemişcate. Îndurerat, Şi Tun a oftat şi a spus: 

— Yu Hua, Yu Hua, am trecut prin nenumărate primejdii să te găsesc şi acum nu scoţi niciun 
cuvânt. De ce nu-mi ieşi în întâmpinare? Auzind cuvintele lui Şi Tun, Yu Hua ar fi vrut să-i spună 
totul, dar limba ei era ca de piatră; ar fi vrut să-i iasă în întâmpinare, dar picioarele-i erau înţepenite. 

Se spune că cele mai dureroase clipe sunt în despărțirile după care nu mai există revederi, dar 
ceea ce simţea Yu Hua era şi mai dureros. Lacrimile au început să-i curgă şiroaie. 

Şi Tun a înţeles pe loc că aceea este nevasta lui. S-a repezit la ea şi a luat-o în braţe scoţând-o 
afară din peşteră. Trupul lui Yu Hua era tare şi greu ca piatra. ŞI Tun nu putea să mai încalece pe 
cal, şi ţinând-o în braţe pe Yu Hua, i-a spus calului: „Calule, calule, tu cunoşti drumul pe care am 
venit. Să ne întoarcem acasă!” Şi Tun o ducea în braţe pe potecile din vârful muntelui; o ducea în 
braţe mergând pe stânci abrupte; o ducea în braţe trecând prin hățişuri; trupul lui era plini de răni, 
dar n-ar fi lăsat nicio crenguţă s-o atingă pe Yu Hua. Au trecut astfel valea în care se afla izvorul cu 
apă roşie şi au ajuns într-o pădure de arțari. Picioarele-i tremurau, mâinile-i amorțiseră, dar nu voia 
s-o lase din braţe. Lacrimile din ochii lui Yu Hua picurau necontenit. Inima-i şoptea: „Şi Tun, Şi 
Tun, lasă-mă, până acasă mai sunt mii de munți şi ape şi nu vei putea ajunge purtându-mă în braţe”. 
Şi inima i se frângea de durere că nu poate vorbi. Încercând s-o mângâie pe Yu Hua cea de piatră, Şi 
Tun îi spunea: „Chiar dacă te-ai transformat cu adevărat în stană de piatră, nu te voi părăsi”. Şi 
ținând-o în braţe, continua să meargă mai departe. Sub ochii lui, frunzele roşii de arțar cădeau una 
câte una. ŞI, deodată, în fața lui apăru zgripţoroiul. Spunând aceasta, lacrimile îi curgeau pe obraz 
şi, o mână, iar cu cealaltă o ţinea strâns pe Yu Hua. Zeripţoroiul care se afla la zece paşi în faţa lui, 
îi spuse: 

— Flăcăule, inima mea e mai tare decât fierul şi piatra. Niciodată nu m-am lăsat înduioşat de 
nimic, niciodată nu m-am recunoscut învins. Dar astăzi, mă recunosc învins şi nu voi mai putea 
despărți niciodată niciun soț de soția lui. 

Spunând aceasta, lacrimile îi curgeau pe obraz şi, într-o clipă, se prefăcu într-un arțar înalt pe ale 
cărui frunze străluceau lacrimile ca nişte perle de rouă. Şi Tun o luă pe Yu Hua în brațe şi o duse sub 
arțar şi atunci ramurile arţarului începură să freamăte şi picăturile de rouă căzură pe trupul ei. 
Deodată, Yu Hua începu să vorbească şi trupu-i deveni la fel de mlădios ca înainte. 

Amândoi încălecară pe cal, care zbură peste munţii înalți ajungând la drumul mare şi după puţin 
timp ajunseră la căsuţa bătrânei. Şi au trăit în dragoste şi învoire multe zile. Se zice că unii oameni 
au mai văzut acel izvor ciudat, unele fete au mai băut din apa lui roşie, dar când s-au înroşit frunzele 
arțarului acesta nu s-a mai transformat niciodată în zgripţoroi cu faţa roşie, iar fetele nu au mai fost 
niciodată răpite. 


Edouard Laboulaye - Degețel 
poveste finlandeză 
I 


A fost odată un ţăran care avea trei feciori: Petru, Pavel şi Ion. Petru era înalt, voinic, rumen şi 
prost; Pavel era slab, galben, pizmaş şi rău; Ion era plin de duh şi alb ca o fată, dar aşa de mic că s- 
ar fi putut ascunde în cizmele cele mari ale tatălui său. De aceea fusese poreclit Degețel. 

Toată averea ţăranului pe pământul acesta era doar familia lui; când, prin cine ştie ce întâmplare, 
se zărea umbra vreunui gologan, în casă era sărbătoare. Secara era scumpă, viaţa grea. De aceea, 


cum începură cei trei copii să muncească, bunul lor părinte îi îndemna şi la culcare, şi la sculare, să 
lase coliba unde se născuseră şi să cutreiere lumea, să-şi caute norocul. 

— Între străini — spunea el — nu e totdeauna uşor să-ţi câştigi pâinea, dar cel puţin o găseşti; pe 
când aici, cel mai mare noroc la care vă puteți aştepta, e să muriţi de foame. 

Dar iată că, la o leghe de colibă, regele țării îşi avea palatul — o clădire minunată, toată de lemn, 
cu douăzeci de cerdacuri şi şase ferestre cu geamuri. Şi uite că deodată, într-o noapte frumoasă de 
vară, drept în faţa ferestrelor ieşi din pământ un stejar mare, cu atât de multe ramuri şi frunze, că nu 
mai putea intra lumina în casa regelui. Nu era lucru uşor să dobori copacul acesta uriaş; nu se găsea 
secure să nu se toceas — că în trunchiul lui şi, în locul fiecărei ramuri sau rădăcini pe care o tăiai, 
creşteau două. În zadar făgăduise regele trei saci de galbeni cui l-o scăpa de această vecinătate 
supărătoare. Dându-se bătut, a trebuit să aprindă lumina în palat şi-n miezul zilei. Şi asta nu-i tot; 
într-o ţară unde ies izvoare şi din piatră seacă, în palatul regal nu era apă. Vara trebuia să te speli pe 
mâini cu bere şi pe faţă cu hidromel. Mai mare ruşinea; de aceea, prinţul făgăduise moşii, bani şi un 
titlu de marchiz aceluia care ar săpa în curtea castelului o fântână destul de adâncă să poată da apă 
tot anul. Dar nimeni nu putuse dobândi răsplata, căci palatul era la o mare înălțime, şi, de săpai de-o 
şchioapă, dădeai de granit. 

Îşi pusese regele aste două lucruri în minte şi nu vroia de loc să se lase de ele. Deşi era un domn 
neînsemnat, era tot aşa de încăpățânat ca un împărat. Asta ține de rang. Ca să-şi atingă ţinta, trimise 
în lungul şi latul țării un hrisov mare, întărit cu stema regală. Acelui care o dobori stejarul şi o săpa 
fântâna, îi făgăduia, nici mai mult nici mai puţin, decât mâna prinţesei, fiica sa, şi jumătate din 
regatul său. Prinţesa era frumoasă, ruptă din soare, şi o jumătate de regat nu e de lepădat; avea cu ce 
să ispitească pe mulți ambiţioşi. 

De aceea, din Suedia şi din Norvegia, din Danemarca şi din Rusia, din insule şi de pe continent 
veniră o mulţime de muncitori zdraveni, cu securea pe umăr şi cu târnăcopul în mână. Dar degeaba 
tăiau şi săpau: osteneala le fu zadarnică. La fiecare lovitură, stejarul se făcea mai tare şi nici granitul 
nu se făcea mai moale; aşa încât, chiar cei mai îndrăzneţi ajunseră să se lase păgubaşi. 


II 


Într-o zi, cum prin partea locului se vorbise mult de istoria asta care sucea toate mințile, cei trei 
fraţi se întrebară de ce, dacă le-ar da voie tatăl lor, nu s-ar duce şi ei să-şi încerce norocul? Să 
izbândească, nu credeau şi nu năzuiau nici la prințesă, nici la jumătate de regat; dar cine ştie dacă 
nu ar găsi, la curte sau aiurea, un loc şi-un stăpân bun? Asta era tot ce le trebuia lor. Tatăl îşi dădu 
încuviințarea; Petre, Pavel şi Ion porniră la drum spre palatul regal. 

Pe când mergeau ei aşa, Degețel alerga în lungul drumului, încoace şi încolo, ca un câine de 
vânătoare, uitânduse peste tot, băgând de seamă tot, scotocind peste tot. Muşte, buruieni, pietre, 
nimic nu scăpa ochilor lui de şoarece. Într-una oprea pe fraţii lui să-i întrebe la toate lucrurile „de 
ce”; de ce intră albinele în potirul florilor? De ce rândunelele ating în zbor râurile? De ce zboară 
fluturii în zigzag? La toate aceste întrebări, Petre începea să râdă, Pavel ridica din umeri şi-i spunea 
lui Degețel să tacă din gură, făcându-l obraznic şi prost. 

Tot mergând înainte, intrară într-o pădure mare de brazi, care se întindea pe un munte. Tocmai în 
vârful muntelui, se auzeau lovituri de secure şi trosnetul crengilor care cădeau. 

— Tare mă mir să doboare cineva copaci în creştetul unui munte — zise Degețel. 

— Tare m-aş mira dacă tu nu te-ai mira, răspunse Pavel, sec. Neştiutorul vede peste tot minuni. 

— Copil ce eşti! Parcă n-ai fi văzut niciodată tăietori de lemne, adăugă Petre, bătând uşor pe 
obraz pe frățiorul său. 

— O fi — zise Degețel — dar eu tot sunt curios să văd ce se petrece colo sus. 

— Du-te, zise Pavel, oboseşte-te; asta o să te înveţe minte, mic înfumurat, care vrei să ştii mai 
multe ca fraţii tăi mai mari! 

Degețel nu-şi bătu capul cu vorbele astea, se cățără, alergă, trăgând mereu cu urechea dincotro 


venea zgomotul şi îndreptându-se într-acolo. Când ajunse în vârful muntelui, ce credeți că găsi? O 
secure fermecată, care, ea singură şi fiindcă aşa avea poftă, tăia o frumusețe de pin. 

— Bună ziua, cucoană secure, zise Degețel, nu ţi se urăște să stai singură aici şi să ciopleşti 
copacul ăsta bătrân? 

— De ani de zile te aştept, fiul meu, răspunse securea. 

— Ei bine, uite c-am venit, răspunse Degețel. 

Şi, fără să se mire de nimic, luă securea, o puse în traista sa mare de piele şi cobori vesel. 

— Ce minune a văzut colo sus domnul care se tot miră? zise Pavel, uitându-se la Degețel cu un 
aer dispreţuitor. 

— Era cu adevărat o secure, ceea ce auzeam noi, răspunse copilandrul. 

— Nu-ţi spusesem eu, făcu Petre, iată-te lac de apă pentru nimica toată; mai bine făceai de 
rămâneai cu noi. 

Puțin mai departe, drumul se strecura cu greu printre grămezi de piatră şi, în depărtare, se auzea 
pe o înălțime un zgomot sec, cum face fierul când izbeşte în piatră. 

— Tare mă mir că vrea cineva să doboare o stâncă tocmai colo sus, zise Degețel. 

— Adevărat, zise Pavel, domnul a ieşit mai ieri din găoace; n-a auzit niciodată o ghionoaie 
izbind cu ciocul în scorbura unui copac bătrân. 

— Aşa-i, zise Petre, râzând, e o verdalie, rămâi lângă noi, puştiule. 

— O fi, zise Degețel, dar eu tot sunt curios să văd ce se petrece colo sus. 

Şi iată-l că se şi cațără pe stâncă, târându-se pe coate şi pe genunchi, în timp ce Petre şi Pavel 
râdeau de el. Când ajunse sus pe stâncă, ce credeţi că găsi? Un târnăcop fermecat care, el singur şi 
fiindcă aşa avea poftă, găurea stânca de parcă ar fi fost lut. La fiecare lovitură, intra în ea cu mai 
bine de un picior. 

— Bună ziua, domnule târnăcop, zise Degețel, nu ţi-e urât să stai aci singur şi să găureşti stânca 
asta veche? 

— De ani de zile te aştept, fiul meu, răspunse târnăcopul. 

— Ei bine, uite că am venit, răspunse Degețel. 

Şi, fără să se mire de nimic, luă târnăcopul, îi scoase coada, puse amândouă bucăţile în sacul lui 
cel mare de piele şi cobori vesel. 

— Ce minune a mai văzut domnia-voastră colo sus? întrebă Pavel pe un ton obraznic. 

— Era un târnăcop ce se auzea, răspunse copilandrul. Şi-şi văzu de drum, fără să mai scoată o 
vorbă. 

Puțin mai departe, ajunseră la un pârâu; apa era limpede şi proaspătă; drumeţilor le era sete; 
începură să bea fiecare din căuşul mâinii. 

— Tare mă mir că e atâta apă într-o vale aşa de puţin adâncă — zise Degețel. Aş vrea să ştiu de 
unde iese pârâul ăsta. 

— O să vedeţi, zise Pavel, că într-o bună zi, obraznicul ăsta o să ştie mai multe decât însuşi 
bunul Dumnezeu. Domnul care se tot miră nu ştie că pâraiele ies din pământ? 

— O fi, zise Degețel, dar eu tot sunt curios să văd de unde vine apa asta. 

Şi iată-l că o şi ia în sus pe pârâu, cu toate strigătele şi ocările fraţilor săi. Merge, aleargă până 
ce, în sfârşit, apa scade, scade. 

Şi când ajunse la capăt, ce credeți că văzu? O coajă de nucă, din fundul căreia apa ţâşnea şi 
strălucea în soare. 

— Bună ziua, domnule izvor, zise Degețel, nu ţi-e urât să stai aci singur şi să tot țâşneşti în 
colțişorul dumitale? 

— De ani de zile te aştept, fiule, răspunse coaja de nucă. 

— Ei bine, uite că am venit, răspunse Degețel. 

Şi, fără să se mire de nimic, luă coaja de nucă, o îndopă bine cu muşchi, ca să nu poată ieşi apa şi 
apoi puse nuca în sacul lui cel mare de piele şi cobori vesel. 

— Acum ştii de unde iese pârâul ăsta? îi strigă Petre, cum îl văzu de departe. 


— Da, frățioare, zise Degețel, iese dintr-o găurică. 

— Copilul ăsta e prea isteţ, zise Pavel, n-o să scoatem niciodată ceva bun din el. 

— Am văzut ce vroiam să văd, murmură Degețel, şi ştiu ce vroiam să ştiu, asta mi-e destul. 
Şi zicând aşa, îşi frecă mâinile, bucuros. 


III 


Ajunseră, în sfârşit, la palatul regelui. Stejarul era mai mare şi mai stufos ca oricând; în curtea 
castelului nu era nicio fântână şi-n poarta palatului tot mai stătea agăţată placarda cea mare, care 
făgăduia mâna prinţesei şi jumătate de regat oricui, nobil, burghez sau ţăran, care ar îndeplini cele 
două lucruri pe care le dorea măria sa. Atâta doar că, deoarece regele se cam săturase de atâtea 
încercări zadarnice, care-l făcuseră să-şi piardă nădejdea, se mai pusese o placardă mică sub cea 
mare; şi pe această placardă mică sta scris cu litere roşii, ceea ce urmează: 

„Prin cele de față se dă de ştire la toată lumea că, în nesfârşita sa bunătate, măria sa regele s-a 
îndurat să poruncească aşa: celui ce nu va izbuti să doboare stejarul sau să sape fântâna, pe dată i se 
vor tăia urechile, ca să se înveţe minte şi să-şi cunoască altădată lungul nasului, ceea ce este 
începutul înțelepciunii.” 

Şi, pentru ca toată lumea să se folosească de acest sfat grijuliu, în jurul placardei erau ţintuite 
vreo treizeci de urechi însângerate, să fie de pildă celor care ar cam suferi de îngâmfare. 

Când Petre văzu înştiinţarea, începu să râdă, îşi răsuci mustățile, îşi privi braţele, pe care vinele 
umflate se vedeau ca nişte frânghii albastre, pe urmă răsuci de două ori securea în jurul capului şi, 
dintr-o lovitură, dobori una din crengile groase ale copacului blestemat. 

Dar pe dată crescură la loc două, fiecare din ele mai mare şi mai groasă decât cea dintâi; aşa 
încât paznicii regelui puseră mâna pe nenorocitul de tăietor şi pe loc îi şi tăiară amândouă urechile. 

— Eşti un nepriceput, zise Pavel fratelui său. 

Luă la rândul său şi el securea în mână, dădu ocol încet copacului şi, văzând o rădăcină care 
ieşea din pământ, o reteză dintr-o lovitură. În aceeaşi clipă, două rădăcini uriaşe săltară pământul şi 
din fiecare din ele răsări un lăstar zdravăn, plin de frunze. 

— Pune-ţi mâna pe ticălos! strigă regele furios şi, fiindcă pilda fratelui lui nu i-a folosit, tăiați-i 
amândouă urechile chiar de lângă cap! 

Zis şi făcut; dar aceste două nenorociri nu părură să sperie pe Degețel; înaintă cu hotărâre să-şi 
încerce şi el norocul. 

— Luaţi-mi la goană pe stârpitura asta, strigă regele; şi dacă se împotriveşte, tăiați-i pe loc 
urechile; asta o să-i fie învățătură de minte şi pe noi o să ne cruţe de prostiile lui. 

— Să-mi fie iertat, măria ta! zise Degețel, doar regele are cuvânt; am dreptul să încerc; aveţi tot 
timpul să-mi tăiaţi urechile dacă n-oi izbuti. 

— Hai, atunci, zise regele suspinând, dar vezi să nu pun să-ţi taie şi nasul, pe deasupra. 

Din fundul sacului său cel mare de piele, Degețel scoase securea fermecată; era aproape cât el de 
mare şi-i fu oarecum greu s-o ridice şi să-i sprijine coada de pământ. 

— Taie! taie! îi strigă el. 

Şi unde începu securea să taie, şi dă-i, şi taie, şi despică, şi doboară, în dreapta, în stânga, în sus, 
în jos. Trunchi, ramuri, rădăcini, totul fu făcut bucățele; fu lucru doar de-un sfert de ceas; şi totuşi 
erau atâtea lemne, că toată curtea se încălzi cu ele mai bine de un an. 

Când copacul fu doborât şi ras de la pământ, Degețel se apropie de rege, care chemase pe 
prințesă să se aşeze lângă el şi se închină frumos în fața lor. 

— Măria ta, zise el, e mulţumită de supusul ei credincios? 

— Da, zise regele; dar mai am nevoie de fântână sau, de unde nu, vai de urechile tale! 

— Dacă binevoieşte măria ta să-mi arate în ce loc o doreşte, zise Degețel, am să încerc să mai 
fac încă o dată pe plac domnului meu. 

leşiră în curtea cea mare a palatului; regele se aşeză pe un tron înalt; prințesa stătu mai jos decât 


tatăl ei şi începu să privească, puţin cam neliniştită, la bărbatul cel mititel pe care i-l trimitea cerul. 
Nu de statura asta îşi visase ea un soţ. 

Fără să se tulbure câtuşi de puţin, Degețel scoase din sacul său cel mare de piele târnăcopul 
fermecat, îi puse coada, apoi, liniştit, îl aşeză pe locul arătat şi îi strigă: 

— Sapă! sapă! 

Şi odată începu târnăcopul să fărâme bucăţi granitul şi, în mai puţin de un sfert de ceas, săpă un 
puț adânc de mai bine de o sută de picioare. 

— Măria ta — zise Degețel închinându-se în fața regelui, găseşte că e destul de adâncă fântâna 
asta? 

— Da, desigur, zise regele, dar n-are apă. 

— Măria ta să-mi îngăduie o clipă, spuse Degețel, îndreptăţita ta nerăbdare va fi mulțumită. 

Spunând asta, scoase din sacul cel mare de piele coaja de nucă învelită în muşchi şi o aşeză într- 
un bazin mare în care, în lipsă de apă, erau puse flori. Când văzu coaja bine înțepenită în pământ, 
strigă: 

— "Ţâşneşte! ţâşneşte! 

Şi-odată apa țâşni din mijlocul florilor, murmurând în şoapte blânde şi căzu ca o ploaie, în 
cascadă, aducând aşa răcoare, că luă cu frig toată curtea, curgând aşa de îmbelşugată, că într-un 
sfert de ceas fântâna se umpluse şi trebui săpat în mare grabă un şanţ, ca să scape de această bogăţie 
amenințătoare. 

— Sire, zise Degețel, punând un genunchi în faţa tronului regal, măria ta găseşte că am îndeplinit 
toate încercările? 

— Da, marchize Degețel! răspunse regele, sunt gata să-ţi dau jumătate din regatul meu sau să-ți 
plătesc atât cât face, punând o dajdie, pe care supuşii mei credincioşi or s-o plătească; dar, ca să-ți 
dau pe prinţesă de soție şi să-ți spun „ginere”, asta-i altă poveste, căci nu ține numai de mine. 

— Ce trebuie să fac? întrebă cu mândrie Degețel, punând o mână în şold şi privind pe prinţesă. 

— Ai să afli mâine! zise iar regele. În aşteptare, eşti oaspetele meu, o să ţi se pregătească odaia 
cea mai frumoasă din castel. 

După ce plecă regele, Degețel dădu fuga la fraţii lui care, cu urechile tăiate cum erau, parcă erau 
nişte şoricari. 

— A, dragii mei! le zise el, aşa-i că aveam dreptate să mă mir de toate celea şi să aflu de unde 
vin? 

— Ai noroc! răspunse rece Pavel; norocul e orb şi nu alege totdeauna pe cine-l merită mai mult. 

— Bine ai făcut, băiete! zise Petre. Cu urechi sau fără urechi, mă bucur de norocul tău şi aş vrea 
să fie şi tata aici. 

Degețel luă cu el pe cei doi fraţi; şi, cum era bine văzut, chiar în ziua aceea un şambelan găsi 


mijlocul să dea de lucru la castel celor doi ciulis*. 


IV 


Întors în odăile sale, regele nu putu închide ochii. Un ginere ca Degețel nu-i era de loc pe plac. 
Măria sa căută cum ar putea să nu-şi țină cuvântul fără să pară că şi-l calcă. Pentru oamenii cinstiți, 
aşa ceva e greu. Între cinste şi interes, un ticălos niciodată nu stă la gânduri; că doar de asta şi este 
ticălos. 

În neliniştea lui, regele chemă pe Petre şi pe Pavel; numai cei doi fraţi îi puteau arăta de unde se 
trage, ce fire şi ce obiceiuri are Degețel; Petre lăudă pe frăţiorul lui, ceea ce nu prea încântă pe 
măria sa. Pavel îl mai însenină, dovedindu-i că Degețel nu era altceva decât un vântură-lume şi că ar 
fi caraghios ca un rege să se simtă îndatorat față de un om de rând. 

— Băiatul ăsta e aşa de încrezut, adăugă fratele cel rău, că se crede în stare să înfrunte şi un 

uriaş. Prin părţile astea trăieşte un troll”, care e spaima celor din jur: le fură boii şi vacile la zece 


leghe jur împrejur; ei bine, Degețel a spus, nu o dată, că dacă ar vrea, ar face pe dihania asta sluga 
lui. 

— Lasă, că vedem noi asta, zise regele. 

Şi cu vorbele astea îi trimise înapoi pe cei doi frați şi dormi liniştit. 

A doua zi, de faţă cu întreaga curte, regele chemă pe Degețel. El veni, alb ca un crin, fraged ca 
un trandafir, zâmbitor ca dimineaţa. 

— Ginere, zise regele, apăsând pe vorbe, un viteaz ca tine nu poate să se însoare cu o prințesă 
fără să-i dea şi slujitori demni de ea. În pădurea asta este un troll care, zice-se, e înalt de douăzeci de 
picioare şi mănâncă un bou la o masă. Colo, cu o haină cu fireturi, pălărie în trei colțuri, epoleţi de 
aur şi o halebardă de cincisprezece picioare, ar fi un portar demn de un rege. Fiica mea te roagă să-i 
faci acest mic dar şi pe urmă o să se gândească să-ți dea mâna ei. 

— Nu e tocmai uşor, zise Degețel, dar, pentru plăcerea măriei sale, am să încerc. 

Cobori la bucătărie, puse în sacul cel mare de piele securea fermecată, o pâine, o bucată de 
brânză şi un cuţit, apoi, aruncându-şi sacul pe umăr, luă drumul spre pădure. Petre plângea, Pavel 
zâmbea şi nădăjduia că, o dată plecat, fratele lui n-o să se mai întoarcă niciodată. Când intră în 
pădure, Degețel se uită în dreapta, se uită în stânga, dar buruienile nu-l lăsau să vadă. Atunci începu 
să cânte cât îl ținea gura: 

Troll pe colea, Troll pe-aci 

— Unde eşti? Să ne luptăm! Viu sau mort al meu vei fi; Troll pe-aci, Troll pe colea, Nu vrei a mi 
te-arăta? 

— lacă-mă! strigă uriaşul într-un urlet înspăimântător. 

Stai tu, când te-oi prinde, nu-mi ajungi nici pe-o măsea. 

— Nu te pripi, dragul meu, răspunse Degețel cu glasul lui ascuţit, îți dau un ceas întreg. 

Când trollul sosi, el întoarse capul în toate părţile, foarte mirat că nu vede pe nimeni. În sfârşit, 
plecându-şi ochii, zări un copil care stătea pe un copac răsturnat şi ținea între genunchi un sac mare 
de piele. 

— Tu m-ai trezit din somn, haimana? zise el, holbându-şi ochii scăpărători. 

— Chiar eu, dragă, zise Degețel. Am venit să te tocmesc la mine. 

— Ha-ha! zise uriaşul, care pe cât era de mare, pe atât era de prost; să mori de râs şi alta nu! O să 
te azvârl în cuibul ăla de corbi, de se vede colo, sus; asta o să te înveţe minte să mai hoinăreşti prin 
pădurea mea. 

— Pădurea ta? spuse băiatul. Mai degrabă e a mea decât a ta; dacă mai spui o vorbă, o rad de la 
pământ într-un sfert de ceas. 

— Ha-ha! urmă uriaşul, aş vrea s-o văd şi pe asta, omulețule! 

Degețel aşezase securea pe pământ. 

— Taie! Taie! îi strigă. 

Şi odată începu securea să taie, să reteze, să despice, să doboare, în dreapta, în stânga, în sus, în 
jos. Şi numai ce începură crengile să plouă în capul trollului, repezi cum cade grindina pe timp de 
furtună. 

— Destul, destul, zise uriaşul, căruia începea să-i fie frică. Nu-mi prăpădi pădurea! Dar cine eşti 
tu? 

— Sunt vestitul vrăjitor Degețel şi o vorbă doar să spun, şi securea mea îți taie capul. Încă nici 
nu ştii cu cine ai de-a face. Stai acolo! 

Uriaşul se opri, foarte nedumerit de ce văzuse. Degețel, căruia îi era foame, îşi desfăcu sacul cel 
mare de piele, scoase pâinea şi brânza. 

— Ce e aia albă? întrebă trollul, care nu văzuse niciodată brânză. 

— O piatră, răspunse Degețel. Şi muşcă din ea cu poftă. 

— Mănânci pietre? zise uriaşul. 

— Da, asta e hrana mea obişnuită. De aceea nu cresc ca tine, care mănânci boi; dar de aceea, aşa 
mic cum mă vezi, sunt de zece ori mai puternic decât eşti tu. Du-mă acasă la tine! 

Trollul se dădu bătut. O luă înaintea lui Degețel ca un câine mare înaintea unui copil şi-l pofti în 
lăcaşul său uriaş. 

— Ascultă, zise Degețel uriaşului, trebuie ca unul din noi doi să fie stăpânul, iar celălalt sluga 
lui. Să facem o învoială. Dacă eu n-oi face ce faci tu, am să fiu robul tău; dacă tu nu vei face ce fac 
eu, tu ai să fii robul meu. 

— Primesc, zise trollul. Mi-ar plăcea să am în serviciu un împieliţat ca tine. Mie mi-e greu să mă 
gândesc, tu ai avea minte în locul meu. Pentru început, iată ăste două găleți; du-te să-mi aduci apă, 
să pregătim prânzul. 

Degețel ridică capul să privească cele două găleți. Erau două butii zdravene, care aveau fiecare 
zece picioare în înălțime şi şase în lățime; mai uşor i-ar fi venit să se înece în ele decât să le mişte 
din loc. 

— Ha-ha! spuse uriaşul, căscând o gură mare, te-ai poticnit, băiețaş; haide, fă şi tu ce fac eu, du- 
te de scoate apă! 

— La ce bun, zise Degețel. Dau fuga la izvor şi-l arunc în căldare de-a dreptul, aşa termin mai 
repede. 

— Nu, nu, strigă trollul. Mi-ai mai prăpădit tu pădurea, nu vreau să-mi iei acum şi izvorul, mâine 
aş fi fără strop de apă. Fă focul, mă duc eu după apă. 

După ce agăţă căldarea, uriaşul aruncă înăuntru un bou tăiat bucăţi, cu cincizeci de verze şi o 
căruţă de morcovi. Spumui cu lingura şi gustă supa de mai multe ori. 

— La masă, acum, zise el; să te văd dacă ai să faci ce am să fac eu. Din partea mea, mă simt în 
stare să mănânc boul ăsta tot şi pe tine pe deasupra, mi-ai ține loc de dulce. 

— La masă, spuse Degețel. 

Dar înainte de a se aşeza, îşi strecură sub haină sacul cel mare de piele, care-i ajungea de la gât 
până la călcâie. 

lată-i pe cei doi cumetri la masă. Trollul mânca, mânca de zor. Degețel nu se lăsa nici el mai pe 
Jos; însă carne, varză, morcovi — arunca tot în sac, fără să se oprească. 

— Uf! zise uriaşul, nu mai pot, o să-mi desfac un nasture de la vestă. 

— Da' mănâncă odată, leneşule! strigă Degețel, înghesuind o jumătate de varză pe sub bărbie. 

— Uf! zise uriaşul, mai desfac şi al doilea nasture. Ce stomac de struţ ai, băiete! se vede că eşti 
învățat să mănânci pietre! 

— Da' mănâncă odată, leneşule! strigă Degețel, înghesuind o bucată zdravănă de rasol pe sub 
bărbie. 

— Uf, zise uriaşul, desfac al treilea nasture, mă înăbuş! 

Dar tu, vrăjitorule? 

— EI, zise Degețel, nimic mai uşor decât să te aeriseşti puţin. 

Luă cuțitul şi-şi spintecă jacheta şi sacul de-a lungul stomacului. 

— E rândul tău, zise el uriaşului, hai, fă ce fac eu. 

— Sluga dumitale, spuse el, mai curând mă fac robul tău, nu prea mistui oţelul. 

Zis şi făcut; uriaşul sărută mâna lui Degețel în semn de supunere. Apoi, luând pe micul său 
stăpân pe umăr, iar pe celălalt un sac mare cu aur, luă drumul spre castel. 

V 


La castel era serbare şi la Degețel nici nu se mai gândeau, ca şi cum l-ar fi mâncat uriașul de opt 
zile, când, deodată, se auzi o bubuitură înspăimântătoare. Castelul se cutremură până-n temelii. Ce 
era? Trollul, găsind că poarta cea mare era prea joasă pentru el, o zvârlise la pământ cu o lovitură de 
picior. 

Toți dădură fuga la fereastră, regele împreună cu ceilalți, şi văzură pe Degețel stând liniştit pe 
umărul înspăimântătoarei sale slugi. 


Îndrăzneţul nostru intră de-a dreptul prin balconul de la primul cat şi punând un genunchi la 
pământ în fața logodnicei lui, îi zise: 

— Prinţesă, ai dorit un rob, iată aci doi. 

Aceste cuvinte curtenitoare fură trecute a doua zi în buletinul oficial al „Gazetei Curţii”, dar, în 
clipa în care fură spuse, au cam pus în încurcătură pe rege. Cum nu ştia ce să răspundă, luă pe 
prințesă deoparte, în dreptul unei ferestre: 

— Fata mea, îi zise, nu mai am niciun temei să nu-i dau mâna ta tânărului acestuia cutezător: 
sacrifică-te pentru binele țării; prințesele nu se mărită după gustul lor. 

— Dă-mi voie, tată, zise infanta, făcând o plecăciune, prinţesă sau nu, orice fată doreşte să se 
mărite după gustul ei. Lasă-mă să-mi apăr dreptul cum m-oi pricepe. Degețel, urmă ea, tare, eşti 
viteaz şi norocos, dar asta nu-i destul ca să placi femeilor. 

— Ştiu, zise Degețel, mai trebuie să le faci pe voie şi să te pleci la toanele lor. 

— Eşti un băiat deştept, răspunse prinţesa. Fiindcă ştii să ghiceşti aşa de bine, îţi propun o ultimă 
încercare, care nu trebuie să te sperie, căci doar eu am să-ţi fiu adversară. Să ne întrecem care o să 
fie mai şiret: mâna mea va fi răsplata întrecerii. 

Degețel făcu o plecăciune adâncă. Toată curtea cobori în sala tronului unde, spre spaima tuturor, 
găsiră pe Troll aşezat jos. Sala n-avea decât cincisprezece picioare înălțime; bietul uriaş nu putea sta 
ridicat. La un semn al tânărului său stăpân, veni pe brânci să se aşeze lângă el, fericit şi mândru să-l 
asculte. Era puterea în slujba minţii. 

— Să începem, zise prințesa, dar cu o năzdrăvănie. Se zice că femeile nu se tem de minciună. Să 
vedem care din noi o să rabde mai bine minciunile. Cel dintâi care va zice: „asta e prea de tot!” va fi 
învins. 

— Ca să mint în glumă, ori ca să spun adevărul, sunt la porunca alteţei sale, zise Degețel. 

— Sunt sigură, spuse prinţesa, că n-ai o fermă aşa de frumoasă ca a noastră. Dacă doi ciobani 
sună din corn, fiecare la câte un capăt al moşiei noastre, cel dintâi nu-l aude pe-al doilea, cum nici 
al doilea nu-l aude pe cel dintâi. 

— Şi ce-i cu asta? zise Degețel. Ocolul tatii e aşa de întins, că dacă o viţică de două luni intră pe 
o poartă, pe cealaltă iese vacă bună de lapte. 

— Asta nu-i de mirare, zise prinţesa; dar aşa taur mare ca al nostru n-ai pomenit de când eşti. Pe 
fiecare din coarnele lui poate să se aşeze câte un om şi aceşti doi oameni nu se pot ajunge cu un 
țăpoi lung de douăzeci de picioare. 

— Şi ce mare lucru? zise Degețel. Taurul tatii are capul aşa de lat, încât un slujitor, dacă stă pe 
unul din coarnele lui, nici nu poate zări pe slujitorul cățărat pe celălalt corn. 

— Asta nu-i de mirare, zise prințesa. Dar voi nu strângeți atâta lapte ca noi, căci noi umplem 
zilnic douăzeci de butii, fiecare înaltă de o sută de picioare şi în fiecare săptămână grămădim un 
munte de brânzeturi, lat şi înalt nici mai mult nici mai puțin decât piramida cea mare din Egipt. 

— Şi ce mare lucru? spuse Degețel. În stâna tatii se fac nişte brânzeturi aşa de mari că o dată, 
când iapa noastră căzuse într-o putină, n-am mai găsit-o decât după ce am umblat şapte zile, ba încă 
bietul dobitoc îşi rupsese şi şalele. Ca să mă mai folosesc de ea, a trebuit să-i înlocuiesc şira spinării 
cu un brad mare; se potrivea de minune. Dar, într-o bună dimineaţă, iată că bradului îi creşte o 
ramură în sus şi astă ramură se făcu atât de înaltă, încât, căţărându-mă pe ea, ajunsei în cer. Acolo, 
dau de o femeie îmbrăcată în alb, care torcea spuma mării, să facă funigei; vreau să iau şi eu din ei, 
trosc! se rupe firul şi cad întro gaură de şoarece. Acolo, ce să vezi, mama mea şi tatăl dumitale 
torceau, fiecare din câte un caier şi cum tatăl dumitale era neîndemânatic, unde-i trage mama mea o 
palmă, de i-au ţiuit urechile. 

— Asta-i prea de tot, strigă prințesa, furioasă; niciodată tatăl meu n-a suferit asemenea înjosire. 

— A zis „asta-i prea de tot”! strigă uriaşul. Stăpâne, a noastră-i prinţesa! 


VI 


— Nu încă, zise prinţesa, roşindu-se. Degețel, am să-ți dau trei ghicitori şi dacă le ghiceşti, n-o 
să-mi mai rămână decât să ascult de tatăl meu. Spune-mi ce cade într-una şi nu se sparge niciodată. 

— Ah! zise Degețel, de când mi-a spus mama asta! E cascada. 

— Ştii că-i adevărat! strigă uriaşul. Cui i-ar fi dat în gând? 

— [a spune-mi, urmă prinţesa cu vocea mai sugrumată, cine face în fiecare zi acelaşi drum şi nu 
se întoarce niciodată? 

— Ah! zise Degețel, de când mi-a spus mama asta! E soarele. 

— Bun! zise prinţesa, galbenă de mânie. Mai rămâne o ultimă întrebare: Ce gândeşti dumneata şi 
nu gândesc eu? Ce nu gândesc eu şi gândeşti dumneata? Care e lucrul la care ne gândim amândoi? 
Care e acela la care nu ne gândim niciunul, nici altul? 

Degețel lăsă capul în jos şi cugetă: era încurcat. 

— Stăpâne, zise trollul, dacă istoria asta e prea grea, nu-ți bate capul. Un semn să-mi faci, iau pe 
prințesă pe sus şi terminăm numaidecât. 

— Taci din gură, trollule, zise Degețel. Puterea n-are ce căta aci, bietul meu prieten; ar trebui să 
cam ştii asta. Lasă-mă pe mine să încerc altfel. Doamnă, zise el în mijlocul unei tăceri adânci, nu 
îndrăznesc să ghicesc, şi totuşi în ghicitoarea asta îmi întrezăresc fericirea. Am îndrăznit să gândesc 
că vorbele dumitale n-o să aibă pentru mine nimic încurcat şi dumneata ai gândit tocmai 
dimpotrivă. Ai bunătatea să crezi că nu sunt nevrednic să-ți plac şi eu am îndrăzneala s-o gândesc. 
În fine, adăugă el zâmbind, ceea ce gândim amândoi este că pe lume sunt destui proşti ca noi; ce nu 
gândim niciunul, nici altul e că regele, augustul vostru părinte, şi acest sărman troll au tot atâta... 

— Tăcere, zise prințesa, iată mâna mea! 

— Dar ce gândiţi voi despre mine? strigă regele. Aş fi încântat să ştiu. 

— Bunul meu părinte, zise prințesa sărindu-i de gât, gândim că eşti cel mai înțelept dintre regi şi 
cel mai bun dintre oameni. 

— Bine, zise regele, ştiu eu. Până una-alta, trebuie să facem ceva pentru bunul nostru popor. 
Degețel, te numesc duce. 

— Trăiască ducele Degețel! Trăiască stăpânul meu! strigă uriaşul cu asemenea glas, că toți 
crezură că a căzut trăsnetul pe casă. Noroc că se aleseră doar cu spaima şi cu douăzeci de geamuri 
sparte. 


VII 


Să povestim nunta lui Degețel şi a prinţesei ar fi de prisos; toate nunțile se aseamănă — nu se 
deosebesc decât a doua zi. 

Totuşi, din partea unui istoric celebru, ar fi de neiertat să nu spună că prezenţa trollului adăuga 
mult haz acestei serbări măreţe. Aşa, la ieşirea din biserică, de prea multă bucurie, credinciosul uriaş 
nu găsi altceva mai bun de făcut decât să-şi pună trăsura cu mirii în cap şi să-i aducă astfel pe soți la 
palat. Asta-i o întâmplare care merită să fie însemnată, căci n-o poţi vedea în toate zilele. 

Seara fu serbare mare în toată capitala. Ospeţe, oraţii, lanterne colorate, urări, focuri de artificii, 
flori şi buchete, nimic nu lipsi serbării. Cu toții se bucurară. 

În castel, fiecare râdea, cânta, mânca, vorbea sau bea; un singur om, ascuns într-un colț, se distra 
într-un chip cu totul altul decât ceilalți — era Pavel. Era fericit că-i tăiaseră urechile, căci surzise şi 
n-auzea decât laudele cu care copleşeau pe fratele lui; în schimb, era nenorocit că nu e şi orb, căci 
era silit să vadă zâmbetul celor doi logodnici. De aceea, în cele din urmă fugi în pădure unde îl 
mâncară urşii, astfel să paţă toți invidioşii! 


Povestea lui Cucurigu 
poveste spaniolă 


A fost odată o găină frumoasă care făcea pe cucoana mare în poiata unui fermier bogat; era 
înconjurată de o familie numeroasă, ce piuia pe lângă ea şi nimeni nu țipa mai tare şi nu-i smulgea 
mai iute grăunţele din cioc, ca un pui mic, pocit şi schilod. Şi tocmai pe el îl iubea mai mult mamă- 
sa: aşa sunt toate mamele: cei pe care îi iubesc mai cu foc sunt cei mai urâţi. Stârpitura asta nu avea 
întreg în ea decât un ochi, o labă şi o aripă; ai fi zis că Solomon şi-a executat sentinţa cea de pomină 
asupra lui Cucurigu (aşa se chema individul ăsta slăbănog) şi l-a tăiat în două cu ascuţişul săbiei. 
Când e cineva chior, şchiop şi ciung, are cele mai bune motive să fie modest; prăpăditul acesta din 
Castilia era însă mai mândru decât tată-său, cocoşul cu pintenii cei mai frumoşi, cel mai elegant, cel 
mai viteaz şi cel mai galant din câţi s-au pomenit vreodată de la Burgos până la Madrid. Se credea o 
minune de grație şi de frumuseţe şi îşi petrecea o bună parte din zi oglindindu-se în pârâu. Dacă 
vreunul din fraţii lui îl lovea din greşeală, îi căuta gâlceavă, îi zicea că e invidios şi gelos şi-şi 
primejduia în bătaie singurul ochi ce-i rămăsese; dacă găinile cotcodăceau când îl vedeau, zicea că 
o fac doar ca să-şi ascundă ciuda, că el nu binevoia nici măcar să se uite la ele. 

Într-o zi, când îngâmfarea i se suise la cap mai mult ca de obicei, spuse mamei sale: 

— Ascultaţi-mă, doamnă; Spania mă plictiseşte, mă duc la Roma; vreau să-i văd pe Papă şi pe 
cardinali. 

— Ce-ţi trecu prin minte, copilul meu! strigă biata găină. Cine ţi-a băgat în cap asemenea 
trăsnaie? Niciodată în familia noastră n-a plecat cineva din ţara lui; de aceea şi suntem noi mândria 
neamului nostru; putem să ne numărăm străbunii. Unde ai să mai găseşti tu o curte ca asta, duzi să 
te umbrească, coteț văruit, bălegar minunat, pâine şi grăunţe peste tot, frați să te iubească şi trei 
câini să te apere de vulpe? Crezi că, la Roma chiar, n-ai să duci dorul belşugului şi huzurului vieții 
de aici? 

Cucurigu ridică din aripa cea ciungă, în semn de dispreţ. 

— Mamă, zise el, eşti o femeie de treabă; cui nu şi-a părăsit niciodată bălegarul, totul i se pare 
frumos; dar eu am deja destulă minte să văd că fraţii mei nu sunt isteți şi verii mei sunt ţărănoşi. 
Geniul meu se înăbuşă în această văgăună, vreau să cutreier lumea şi să fac avere. 

— Dar, fiule, reluă biata cloşcă, te-ai privit vreodată în băltoacă? Nu ştii că-ți lipseşte un ochi, o 
labă şi o aripă? Ca să faci avere trebuie ochi de vulpe, gheară de păianjen şi aripi de vultur. Cum 
pleci de aici eşti pierdut. 

— Mamă, spuse Cucurigu, când o găină scoate din ou o rață, totdeauna se sperie când o vede 
dând fuga la apă. Nu mă cunoaşteţi. Rostul meu este să izbândesc în viaţă prin darurile şi prin 
istețimea mea; trebuie să am în juru-mi privitori care să fie în stare să guste însuşirile ființei mele; 
locul meu nu este printre făpturi de rând. 

Când văzu găina că orice sfat este zadarnic, zise lui Cucurigu: 

— Fiule, ascultă cel puţin ultimele sfaturi ale mamei tale. Dacă te duci la Roma, caută să nu treci 
prin faţa bisericii Sf. Petru. Sfântul, pe cât se spune, nu prea are la inimă cocoşii, mai ales când 
cântă. Fugi şi de anumiţi oameni cărora li se spune bucătari şi ajutori de bucătari; ai să-i recunoşti 
după boneta albă, şorțul suflecat şi după teaca de cuţit pe care o poartă la brâu. Sunt nişte cuțitari 
vestiți care ne urmăresc fără milă, ne taie gâtul fără să ne lase timp nici să zicem „miserere!” Şi 
acum, copilul meu, adăugă ea ridicând laba, primeşte binecuvântarea mea şi Sf. Iacob să te apere, el 
este patronul pelerinilor. Cucurigu se făcu că nu vede că în ochii mamei era o lacrimă; tot atât de 
puţin se sinchisi şi de tatăl său, care totuşi îşi înălță creasta în vânt şi parcă-l chema. Fără să-i pese 
de cei pe care-i lăsa în urma lui, nerecunoscătorul se strecură pe poarta întredeschisă; abia ieşi afară, 
că şi bătu din aripă şi cântă de trei ori, pentru a-şi sărbători libertatea: Cucurigu! Cucurigu! 
Cucurigu! 

Tot alergând prin câmpii, jumătate zburând, jumătate sărind, ajunse la albia unui pârâu pe care-l 
secase soarele. Totuşi prin nisip se mai vedea un fir de apă, dar aşa de subțire, că două frunze 
uscate, care căzuseră, îl opreau din cale. 

Când pârâul îl zări pe călătorul nostru, îi zise: 


— Prietene, vezi cât sunt de slab; n-am nici măcar putere să iau frunzele astea care-mi astupă 
drumul, cu atât mai puţin să le ocolesc, căci sunt istovit. Cu o singură lovitură de cioc, tu poţi să-mi 
dai din nou viață. Nu sunt un nerecunoscător; dacă-mi faci un bine, te poți bizui pe recunoştinţa mea 
în prima zi de ploaie, când apa cerului îmi va fi redat puterile. 

— Glumegşti! zise Cucurigu. Am eu mutra unui măturător de şanţuri? Adresează-te celor de o 
seamă cu tine, adăugă el şi, cu laba cea bună, sări peste firul de apă. 

— O să-ţi aduci aminte de mine când te-oi aştepta mai puţin! murmură apa, dar cu un glas aşa de 
slab, că înfumuratul n-o auzi. 

Puțin mai departe, jupânul cocoşel zări vântul doborât la pământ şi gâfâind rău. 

— Dragă Cucurigu, îi spuse el, vino-mi în ajutor; pe lumea asta avem nevoie unii de alții. Vezi în 
ce hal m-a adus căldura zilei. Eu, care în alte vremuri dezrădăcinez măslinii şi umflu mările, iată- 
mă-s acum prăpădit de căldură. M-am lăsat să mă fure somnul adus de parfumul trandafirilor ăstora, 
cu care mă jucam, şi iată-mă-s la pământ, aproape leşinat. Dacă ai vrea să mă ridici numai de două 
degete de la pământ cu ciocul şi să-mi faci puţin vânt cu aripa, aş avea puterea să mă ridic până la 
norii aceia albi pe care-i văd colo sus, purtaţi de un frate al meu, şi aş primi de la familia mea ceva 
ajutoare care mi-ar îngădui să trăiesc până ce-oi moşteni pe primul uragan. 

— Monseniore, răspunse afurisitul de Cucurigu, Excelenţa Voastră nu o dată a făcut haz, 
Jucându-mi tot felul de renghiuri. Nu-s nici opt zile de când, strecurându-se hoţeşte în spatele meu, 
Măria Voastră s-a desfătat deschizându-mi coada evantai şi m-a făcut de râs în faţa lumii. Răbdare, 
aşadar, prea stimate prieten, cui îşi bate joc de alţii, îi vine şi lui rândul; îi prinde bine să se 
pocăiască şi să înveţe să respecte unele persoane care, prin naştere, frumuseţe şi minte, ar trebui să 
fie la adăpost de glumele vreunui nătărău. 

După aceste vorbe, Cucurigu, înfoindu-se, se apucă să cânte cu glasul cel mai spart cu putinţă: 
„Cucurigu, cucurigu, cucurigu!” şi-şi văzu mândru de drum. 

Pe un ogor cosit proaspăt, unde plugarii făcuseră grămezi buruienile plivite, ieşea fum dintr-o 
grămadă de neghină şi săbiuță. Cucurigu se apropie, cu gând să ciugulească şi văzu o flăcăruie care 
înnegrea cotoarele încă verzi, fără să le poată aprinde. 

— Dragă prietene, strigă flacăra noului venit, soseşti tocmai la timp ca să-mi scapi viața; din 
lipsă de hrană mă prăpădesc. Nu ştiu pe unde îşi pierde vremea vărul meu vântul, că aşa-mi face 
totdeauna; adu-mi câteva fire de paie uscate, să mai prind suflet. N-o să faci bine unei 
nerecunoscătoare. 

„Stai tu, zise Cucurigu în gândul lui, o să-ţi fac eu un bine, aşa cum meriţi; neruşinato, care 
îndrăzneşti să mi te adresezi mie!” Şi, odată puiul şi sări pe grămada de buruieni jilave şi o apăsă 
aşa de tare pe pământ, încât nu se mai auzi pârâitul flăcăruii şi nu mai ieşi fum de loc. După care, 
jupânul, după obiceiul său, începu să cânte de trei ori: „Cucurigu, cucurigu, cucurigu!” apoi bătu 
din aripă, de parcă ar fi împlinit isprăvile lui Amadis. Tot alergând, tot cârâind, Cucurigu ajunse, în 
sfârşit, la Roma; acolo duc toate drumurile. Abia intră în oraş şi alergă drept la biserica cea mare a 
Sf. Petru. S-o admire nici nu-i trecea prin minte; se aşeză în fața uşii principale şi, cu toate că, 
pierdut în mijlocul colonadei, nu părea nici cât o muscă, se ridică în pinteni şi începu să cânte: 
„Cucurigu, cucurigu, cucurigu!” numai ca să-i facă în necaz sfântului şi să nu asculte pe maică-sa. 

Nu terminase bine, însă, că un soldat din garda Sf. Părinte, care îl auzi țipând, puse mâna pe 
neobrăzat şi-l duse acasă la el ca să-l facă friptură. 

— Na, zise soldatul, arătându-l pe Cucurigu gospodinei sale, adă nişte apă fiartă să-l jumulim pe 
păcătosul ăsta! 

— Iertare, iertare, doamnă Apă! strigă Cucurigu. Apă blândă, apă bună, tu, cel mai frumos şi cel 
mai bun lucru din lume, îndurare, nu mă opări! 

— Dar ţie ţi-a fost milă de mine, când te-am rugat cu cerul, cu pământul, nerecunoscătorule? 
răspunse apa, care fierbea de mânie. Dintr-o dată, îl scăldă de sus până Jos şi nu-i lăsă niciun fir de 
puf pe trup. Soldatul luă atunci pe nenorocitul de pui şi-l puse pe grătar. 


— Focule, nu mă arde, strigă Cucurigu. Părinte al luminii, frate al soarelui, văr al diamantului, 
cruță pe un nenorocit, stăpâneşte-ți fierbinţeala, astâmpără-ți flacăra, nu mă prăpădi! 

— Ție ţi-a fost milă de mine când te rugam, cu cerul, cu pământul, nerecunoscătorule? răspunse 
focul care scăpără de mânie; şi cu o limbă de flăcări îl prefăcu pe Cucurigu într-un cărbune. 

Când soldatul îşi văzu friptura în aşa hal, luă puiul de picior şi-l aruncă pe fereastră. Vântul îl 
duse pe o grămadă de gunoi. 

— O, vântule, murmură Cucurigu, care tot mai respira, zefir binefăcător, adiere protectoare, iată- 
mă pocăit de nebuniile şi îngâmfarea mea; lasă-mă să mă odihnesc pe gunoiul ăsta părintesc! 

— Să te odihneşti? mugi vântul. Stai tu, să-ţi arăt eu cum mă port cu nerecunoscătorii! Şi dintr-o 
suflare îi făcu vânt aşa de sus, încât Cucurigu, în cădere, se înfipse în vârful unei clopotniţe. 

Aci îl aştepta Sf. Petru. Cu mâna lui, Sfântul ţintui pe Cucurigu pe cea mai înaltă clopotniţă din 
Roma. Şi în ziua de azi mai e arătat călătorilor. Oricât de sus e aşezat, totuşi toţi îl dispreţuiesc, 
fiindcă se învârteşte după cel mai uşor vânt. E negru, uscat, jumulit, bătut de ploi; nu-l mai cheamă 
Cucurigu, ci Sfârlează; aşa-şi plăteşte şi-şi va plăti în veci neascultarea față de mama sa, 
îngâmfarea, obrăznicia şi, mai ales, răutatea. 


Păţania unui boier care a mâncat fân 
poveste letonă 


Trăia odată într-un sat un boier tare hrăpăreț şi hapsân. 

Când pleca la drum cu trăsura, avea obiceiul acest boier să mănânce şi să bea de unul singur. 
Nici că-i păsa de vizitiu, dacă e flămând sau nu. Lui să-i fie bine. 

Se spunea despre vizitiii care fuseseră la el în slujbă că flămânziseră două şi trei zile chiar. 

Aşa că, de la o vreme, nimeni nu mai voia să se bage slugă la acest boier zgârcit. 

A căutat el, boierul... a dat de veste prin sat, dar degeaba. Toţi aflaseră de zgârcenia şi răutatea 
boierului şi nu i-ar fi slujit pentru nimic în lume. 

Într-o zi stăteau de vorbă la cârciumă câţiva oameni din sat despre boier, cum nu-şi poate găsi 
vizitiu cu niciun chip. Când, un flăcău zdravăn şi frumos, străin de loc, spuse: 

— Măi, oameni buni... iacă eu mă prind să mă tocmesc vizitiu la hoțul ăsta de boier al vostru... 
şi să-i iau simbria de două ori. Ba mai mult decât atât: mă leg în fața dumneavoastră, cinstiți 
gospodari, să-l fac să mănânce fân ca vitele, în loc de mâncare ca oamenii! 

Oamenii râseră de el şi-l cam luară la trei parale. 

— E prea gogonată! spuse unul. 

— Hai să zicem, adăugă altul, să zicem că ai izbuti să-i iei simbria de două ori... mai du-te, 
vino... dar ca să-l faci pe zgripţuroiul nostru de boier să mănânce fân, nu prea văd cum. 

— Ce vă pasă? se-ntărâtă flăcăul cel străin (care era un fel de Păcală) eu mă prind să fac isprava 
asta şi gata! 

Şi-au făcut oamenii prinsoare cu el. Iar flăcăul, a doua zi, dis-de-dimineaţă, s-a-nfăţişat la boier. 

— Am aflat, boierule, că vă trebuie vizitiu. 

— Aşa ceva, răspunse boierul. Dar cum îţi zice, băiete? 

— lonas, boierule, de când mă ştiu pe lume. 

— Uite ce e, Ionas... la mine, la curte, ai să trăieşti tare bine... Dar am şi eu dambla, să ştii... 
Când plec la drum, la târg, la vreo petrecere sau altundeva... n-am obicei să dau de mâncare 
vizitiului... Ai, ce zici? 

— Bine, boierule... aşa să fie... dar să facem o învoială. Ca să nu-mi faceţi poftă, să nu mâncaţi 
niciodată în fața mea. lar dacă o să călcaţi învoiala, îmi dați simbria de două ori pe-atât! 

Boierul stete o toană pe gânduri şi-şi zise: „Şi-aşa el, ca vizitiu, stă cu spatele la mine... Şi de-oi 
îmbuca ceva în trăsură, n-are cum să mă vadă!” 

Apoi grăi: „Fie, precum spui”. 


Eee... şi peste câtăva vreme, boierul îi spuse lui Ionas să pună caii la trăsură. Era poftit la masă, 
la un boier care şedea la vreo şapte sate de moşia lui. Şi, ca să aibă poftă de mâncare mai mare, 
boierul nu pusese nimic în gură în ziua aceea. 

Acu, drumul era lung şi dacă vreai să-l scurtezi, trebuia să treci printr-o pădure. Dar Ionas al 
nostru o luă pe marginea pădurii. Băgând de seamă că boierul a adormit în trăsură, ocoli, o-ntoarse, 
o răsuci, până se lăsă noaptea. Atunci opri caii şi spuse spăşit: 

— Am rătăcit drumul, boierule, trebuie să rămânem aci, n-avem încotro. 

— Tii, făcu boierul cu obidă, dracul m-a pus să plec la drum cu un nătâng? Dacă nu cunoşti 
drumul, la ce te-ncumeţi la slujba de vizitiu? 

A mai blogodorit el, boierul, dar n-a avut ce face. Au tras mai încolo, la un luminiş. Noroc că era 
lună plină şi lumina ca ziua. 

Ionas deshămă caii şi-i priponi mai încolo de copaci. Apoi luă nişte fân dintr-o căpiţă uitată-n 
luminiş şi-i aşternu boierului să doarmă. 

Dar cum să adoarmă boierul nemâncat? Se lupta cu o foame nemaipomenită. Se-nvârtea, se 
răsucea, dar somnul nu se prindea de geana lui. 

Ionas se trăsese ceva mai la o parte. Îşi scoase din traistă: pâine, ceapă şi slănină şi le puse uşor 
pe iarbă, fără să-l vadă boierul. Luă apoi o mână de paie din spatele trăsurii. Se aşeză jos şi începu 
să mănânce, ţinând paiele în mâna dreaptă. 

Boierul auzi mestecând şi, ridicându-se în capul oaselor, se uită lung spre Ionas. 

— Mă, drăcie, îşi zise el, aiurez eu sau e adevărat? lonas mănâncă paie! Hm! Vezi dumneata 
unde te duce foamea? şi se trânti din nou pe fân, adormind cu greu. 

Dis-de-dimineaţă se trezi boierul amortit şi flămând cum nu mai fusese în viața lui. Se sui în 
trăsură bombănind şi porniră mai departe. 

Dar nu ştiu cum se făcu, că nici de astă dată nu găsiră drumul cel bun. Şi din nou îi prinse 
noaptea. 

Acu se opriseră pe-o câmpie ce se-ntindea cât vedeai cu ochii. 

Boierul rămase în trăsură, cu coviltirul ridicat. Ionas se trase la rădăcina unui pom şi-ncepu să- 
nfulece de zor slănină cu pâine, având paiele lângă el. Boierul, vlăguit mai mult de foame decât de 
osteneală, îl întrebă înciudat: 

— Dar ce naiba ai găsit de mâncare, măi, lonas? 

— Ce-am găsit de ieri, boierule. Am luat o mână de paie de la cai şi mănânc, dacă n-am altceva. 

— Ce vorbeşti? Paie?! Hm! înghiţi boierul în sec. Ştii... sunt bune, bre, Ionas? 

— Păi... de... eu zic că da! 

— Hm! Ia adu-mi, măi, şi mie să-ncerc, că nu mai pot de foame! 

— Vai de mine, boierule, nici nu mă gândesc să fac una ca asta! Cum o să mănânce un boier 
mare ca dumneavoastră paie! 

— Dar tu cum mănânci... şi cu poftă încă. Hai, adu-mi paie, că pic de foame... 

— N-o să le puteți mesteca, boierule... Paiele sunt tari, nu glumă... Mai bine v-aduc niţel fân, că 
e mai fraged... 

— Fân... ce-o fi... numai adu-mi mai repede, că mor. Ionas îi aduse boierului o mână de fân şi i- 
o puse dinainte, ca la vite. Boierul lihnit de foame îmbucă o gură, mestecă cu greu, dar de înghițit îi 
fu peste putinţă. Se-necă şi-ncepu să tuşească, de-i ieşiseră ochii din cap, ca cepele. Ionas îi dădu 
vreo doi pumni zdraveni după ceafă, chipurile, ca să-şi vină în fire. Boierul icni, scuipând: 

— Da cum naiba de poți mânca paie şi cu atâta poftă încă, pe câtă vreme eu nici fân nu pot 
înghiți?! Mă las păgubaş de petrecerea la care am fost poftit... Aprinde felinarele la trăsură, suie-te 
pe capră şi dă-i drumul încotro vezi cu ochii... Cată să ajungem la un han, unde-o fi, că mă 
prăpădesc de foame... Hai! Ionas făcu precum îi poruncise boierul şi-ntr-un târziu, aproape de 
revărsatul zorilor, ajunseră la un han. 

— Aduceţi-mi de mâncare şi de băut! abia şopti lihnit boierul. 


Şi când hangiul îi puse pe masă pâine, nişte cârnaţi şi-o carafă cu vin, boierul se năpusti asupra 
lor ca un câine hămesit şi-ncepu să-nfulece ca de frica morţii. 

Când potolit îşi ridică ochii, îl văzu pe Ionas lângă el, rânjind: 

— Aşa-i că ţi-ai călcat învoiala, boierule? 

— Care învoială? mormăi boierul, cu gura plină. Ce tot îndrugi acolo? 

— Învoiala ca să nu mănânci niciodată în faţa mea! Ca oamenii, de bună seamă... Ca vitele, 
fân... mâncaşi azi-noapte! 

— Ptiu, scuipă boierul cu necaz. Naiba să te ia şi pe tine şi pe paie şi pe toţi... Şi-acu ce vrei? 

— Păi... învoiala... să-mi dai simbria de două ori! 

Şi boierul hrăpăreţ n-a avut încotro... I-a dat simbria după învoială. Iar când Ionas le-a povestit 
țăranilor toată tărăşenia, aceştia s-au prăpădit de râs. 

Nu ştiu cum s-a făcut că m-am brodit şi eu p-acolo... şi auzind această întâmplare m-am grăbit 
să v-o povestesc şi dumneavoastră. 


Waclaw Sieroszewski - Invalizii 


Se apropia seara. Bura. Drumul glodos şi negru era cu totul pustiu. Singurul trecător, un cocoş 
mare lălâu, păşea pe el teribil de liniştit, ridicând agale picioarele uscate peste băltoacele de apă. Cu 
fiecare pas superba, însă pleoştita creastă îi tremura peste ciocul purtat cu orgoliu, iar vântul se 
distra familiar cu frumoasa-i dar rărita coadă. În mişcările hoinarului, cumpănite de ochii lumii, se 
puteau întrezări totuşi timiditatea şi chiar frica. Când o picătură mai mare de ploaie i-a căzut 
neaşteptat pe creastă, a țopăit neîndemânatic cu amenințătorul co-co-co! A pornit apoi cu 
încăpățânare mai departe, privind tot timpul împrejur. Pesemne îşi căuta adăpost pentru noapte. 
Nicăieri însă, cât puteai cuprinde cu ochii, nu se vedea nici cea mai mică buturugă, vreun copăcel 
sau scânduri de gard. Câmpuri negre sau roşcate de secară, păşuni noroioase se întindeau până hăt, 
departe, la orizontul înceţoşat şi întunecat. Poate că acolo se afla vreun codru, dar era greu să-ţi dai 
seama prin ploaie şi încă la vremea înserării. 

„Dacă s-ar ivi măcar vreo colină, vreo piatră de drum de pe care să poți vedea împrejurimile şi să 
înţelegi dacă-i vreo nădejde îndepărtată de culcuş! Da' aşa, în ploaie, pe drum, noaptea ca un 
bețivan!... O! co-co-co!” se gândea cocoşul. 

Deodată se înveseli şi chiar făcu o mişcare uşoară cu aripile; la câțiva paşi, pe marginea șanțului, 
ochii lui slabi au recunoscut un obiect întunecos, asemănător cu un pietroi. 

„Să mă opresc o clipă, să mă aşez pe el, ca să mi se usuce picioarele şi să se încălzească!” gândi 
cocoşul şi se porni, de pe drumul drept, într-acolo. Uşor, ca în bunele timpuri vechi, sări scuturând 
din aripi şi nimeri cu picioarele întinse pe piatră. 

Atunci însă se întâmplă un lucru nemaiauzit: piatra miorlăi, mieună şi țâşni în lături, undeva în 
întuneric. Cocoşul, ca să se salveze de la o cădere groaznică, a trebuit să-şi întindă de-a binelea 
aripile. Cu toate acestea s-a trezit într-o apă murdară şi puturoasă de şanţ. 

— Cto-cto-cto?! cotcodăci mânios. Ce glumă proastă mai e şi asta?! Să te prefaci în piatră lângă 
drum, noaptea şi pe timp de ploaie! Mi-am murdărit de tot veșmintele! În starea asta nici să gândeşti 
la o noapte pe cinste... Cea mai puţin pretențioasă găină mă va arunca dincolo de uşă! Şi ce putea 
să fie?... De vulpe nu poate fi vorba, nici de jder şi nici de nevăstuică, dacă e să te gândeşti bine. A 
fost totuşi ceva, parcă de undeva cunoscut! Caldă şi cu blană moale!... În orice caz o creatură vie. 
Ei, prietene! 

— Miau! răspunse un glas potolit din întuneric. 

— Repetă mai tare! Nu-ţi economisi gâtlejul! Ce obicei ciudat şi supărător şi din ce în ce mai 
răspândit să-ţi bolboroseşti numele stropşit pe sub nas! 

— Miau! repetă vocea mai aproape. 

— Aha! Mi se pare că te cunosc. Eşti doamna pisică?! 


— Miau! 

— Da' ce naiba faci pe drum la ora asta, jupâneaso?! Te schimbi în piatră, sperii călătorii, rupi 
picioarele persoanelor cuviincioase!... co-co! Ce-i asta? 

— Fac ce faci şi domnia ta. Merg drept înainte dar, pentru că am obosit, m-am oprit o clipă să 
mă odihnesc pe loc uscat! 

— Da' unde ţi-s ochii? N-ai văzut că eu merg în aceeaşi direcție?! 

— Ochi am, însă i-am închis olecuşoară! Da' domnia ta n-ai ochi? 

— Hm... Bineînţeles... Aşa-1... i-am avut foarte buni... Puteam cu un singur ochi să zăresc 
vulturul în înalturi... iar în iarbă, după slabul luciu al penelor, recunoşteam dintr-o dată găinile mele 
ŞI puii. Acum mi-a mai rămas numai auzul bun! Doar te-am recunoscut de la atâta depărtare după 
glas! 

— Nuss prea departe. Cel mult la cât ai măsura de două ori cu laba, observă pisica cu modestie. 

— Asta nu spune nimic, te-am recunoscut pe loc! Da' ce făceai aici? 

— M-am pornit unde-oi vedea cu ochii. În clipa când mi-ai căzut pe gât, mă gândeam ce bine-i 
să găseşti pe întuneric un colțişor uscat şi retras. 

— Da, da! Ar fi minunat un coteț încăpător cu o stinghie potrivită! Nu cunoşti, jupâneaso, ceva 
de felul acesta prin apropiere? 

— Nu, nu cunosc din nefericire. 

— Ce, nu eşti de pe-aici, jupâneaso? 

— Ba da, sunt de-aici, dar niciodată nu mi s-a întâmplat să mă îndepărtez aşa mult de casă. 

— ŞI ce nevoie aşa grabnică te-a îndemnat să ajungi noaptea prin ploaie la atâta depărtare de sat? 
Putem merge împreună şi-ţi poți povesti necazurile, pentru scurtarea timpului. Numai te rog să nu 
faci economie de gâtlej, căci, deşi mi-am păstrat auzul destul de bine, şuierul vântului, căderea ploii 
si chiar mersul nostru, fără îndoială că vor îngreuna ascultarea. 

— Mi-i peste mână să vorbesc tare! Pe deasupra, istoria nu-i deloc interesantă, observă cu grijă 
pisica. Pe când eram tânără şi sprintenă aveam gheare ascuţite şi dinţi zdraveni cu care slujeam 
oamenilor. Le păzeam gospodăria şi hrana de şoareci, mă jucam cu copiii lor... Acum c-am 
îmbătrânit, când nu mai pot prinde ca înainte şoareci şi şobolani, m-au alungat, pe o astfel de ploaie, 
noaptea, în vijelie şi frig groaznic. Mi-am pierdut toată situația de mai înainte! 

— Aşa, așa... acelaşi lucru şi cu mine, coteodăci cocoşul. Îi trezeam în fiecare dimineaţă, le 
preziceam timpul, păzeam puii de ulii, le înfrumuseţam curtea cu chipul meu! Atâţia ani, atâția 
ani... E adevărat, nici nu-mi mai amintesc de început. Şiacum, la bătrâneţe, trebuie să pribegesc! 
Oare corespunde cu demnitatea mea călătoria asta pe vânt şi ploaie, la un ceas când toate găinile 
cuminţi din lumea întreagă dorm de mult?! Nici măcar nu ştiu unde-o să-mi odihnesc azi ciocul. 
Suntem, precum văd, fraţi de suferinţă. Cum eu am un auz bunişor iar domnia ta, pe cât pot judeca 
după strălucirea ochilor, ai încă o vedere nu prea rea, am putea să ne ajutăm unul pe altul! Să 
întemeiem o asociaţie! Eşti de acord? 

— Bineînţeles, răspunse pisica. Cu atât mai mult cu cât niciunul dintre noi nu pierde nimic prin 
aceasta. 

Au pornit împreună pe marginea drumului glodos. În faţă păşea, scuturându-și creasta, cocoşul, 
iar dupa el se ținea tupilată pisica. 

Era întuneric de jur împrejur. Culmea ghinionului, vântul şi ploaia s-au întețit straşnic şi bietele 
fiinţe ude şi îngheţate, se gândeau cu disperare ce va fi cu ele. 

Deodată cocoşul s-a oprit pe neaşteptate. 

— Ascultă, jupâneasă, sforțează-ţi ochii şi uită-te bine; mi se pare că pe drum vine o căruță sau 
mai sigur o maşină... Groaznic pufăie! Poate să ne strivească dacă n-o să ne ferim cu grijă în partea 
cuvenită. 

— Nu aud nimic şi nici nu văd bine. Însă nu poate să fie maşină de vreme ce are ochi ca ai mei, 
numai că par mai mari, hotărî încetişor pisica. 

Nu apucase să isprăvească vorba când cu hârâială şi tropoteală se prăvăli asupra celor doi 


prieteni ceva negru şi voluminos. 

— Cto-cto-cto?! strigă cocoşul, sărind în sus ca o minge, în timp ce pisica se lipi topită de 
pământ, prinsă de-o spaimă mortală. 

— Hrrr! mârâi monstrul, oprindu-se şi chiar retrăgându-se un pas îndărăt. 

— Ce atac e ăsta pe drumuri? Vă rog să vă împrăștiați că altfel trag. De la o vreme în tot ţinutul e 
o dezordine teribilă! Nimeni nu mai e sigur de avere şi viaţa sa nici în casă, nici pe drum. ŞI, cu 
toate acestea, sunt proşti care aruncă din locuinţă slugile credincioase şi încercate! 

— Ce aud?! Iubitul Brys-Brysinski! Cunoştinţă veche din ograda vecină! se bucură cocoşul. Ce 
s-a întâmplat? Încotro te grăbeşti acuma noaptea? Poate că după domnia ta vine stăpânul cu căruţa 
şi se va învoi să ne ducă undeva pentru odihna de noapte? 

— Fi, aşi!... râse amar Brys-Brysinski! Tocmai alergam ca turbat fiindcă m-au nedreptăţit. Cât 
am fost tânăr m-au ținut, au profitat de serviciile mele. Ani întregi am dormit numai cu un ochi, 
neliniştit continuu de diferite glasuri, mirosuri şi figuri, între care trebuia să le recunosc pe cele 
prietene şi pe cele duşmănoase stăpânilor. M-au legat cu lanţ, m-au hrănit cu ce se întâmpla, dar am 
îndurat totul cu răbdare pentru un cuvânt bun, pentru o scurtă mângâiere. Credeam că mă iubesc. În 
slujbă mi-am irosit puterile, mi-am pierdut dinții, am surzit, am chiorât... Am încetat să mai fiu 
fiorosul Brys. Cu ce sunt eu vinovat de asta?! Şi tocmai de aceea m-au alungat. Acum, unde să mă 
duc? Cine o să mă mai ia! Nici n-am unde să pun capul într-o noapte atât de neagră şi rece... Oare-i 
cinstit să procedezi aşa cu o slugă bătrână? 

— Adevărat! Adevărat! cotcodăci cocoşul. Trebuie să ne sfătuim! Am întemeiat, cu jupâneasa 
Pisică, asociaţia de ajutor reciproc „Nimic de pierdut”. Deoarece eşti şi domnia ta într-o situație 
asemănătoare cu a noastră, poate că te alături nouă. 

— Bineînţeles că mă învoiesc! mârâi Brys-Brysinski. 

— E foarte măgulitor pentru noi, cu atât mai măgulitor cu cât domnia ta cunoşti mult mai bine 
decât noi împrejurimile, mieună cuminte pisica. 

— Şi-ai păstrat cu certitudine cel puţin unul din cele cinci simţuri, a adăugat cu importanță 
cocoşul. 

— Nu pot tăgădui, recunoscu sincer Brys. Poate mirosul?... Da, poate mi-a rămas puţin din 
simțul mirosului... 

— Minunat. Interesele asociației se află pe drum bun... 

Avem auz, văz, miros, gust şi pipăit. 

— O, cu mare plăcere aş pipăi un culcuş cald şi-aş gusta ceva! lătră vesel Brys-Brysinski. 

— O, şi eu! adăugă timid pisica. 

— Să nu pierdem vremea cu trăncăneli de prisos! cotcodăci cocoşul şi păşi înainte scuturând 
mândru creasta. 

Au pornit toți trei pe drumul negru ca tăciunele, într-un întuneric aşa de adânc că dispăruse, 
parcă pe vecie şi în întregime, orice urmă de lumină. Se afundau în gropi mocirloase, se poticneau 
pe rând, se bălăceau în băltoace ca rațele, pentru că nu distingeau nimic-nimic şi nu recunoşteau 
hârtoapele decât după căderile dureroase ale fiecăruia. Din ce în ce mai des câte unul din ei gemea 
sau se izbea în orbecăiaiă, de vecin, cu putere. 

— Ce noapte! 

— Of, of! Hrr! 

— Co-co-co! 

— Miau! 

Cu toate acestea, ochii ageri ai pisicii izbuteau să recunoască câte ceva chiar în acest întuneric de 
tăciune. 

— Opriţi-vă, domnilor! În faţa noastră se află ceva... Se pare că-i o poartă. Pe de lături văd 
stâlpi... în sus acoperiş negru, iar în mijloc luminează un pătrat ca de aur... 

— Ce naiba! să fie poarta cârciumii „La banul pierdut”? Nu prea seamănă şi-i prea aproape. Sau, 
ştiu eu, am alergat ca un nebun şi nu-mi dau seama ce distanţă am parcurs, mârâi Brys-Brysinski. 


— Mie mi se pare că am şi înconjurat jumătate din globul pământesc. Niciodată, clar absolut 
niciodată, n-am mers aşa de departe! rosti cocoşul. 

— În orice caz e un semn bun, de vreme ce avem un acoperiş. Să ne adăpostim sub el, să ne 
uscăm un pic, să privim şi să chibzuim ce-i de făcut mai departe, opină cu prudenţă pisica. 

S-au adăpostit şi erau bucuroşi că nu le mai plouă în cap, când deodată Brys-Brysinski strigă şi 
se feri într-o parte, îmboldind şi pe tovarăşii săi: 

— Olelei! se mişcă stâlpii, se prăvale poarta... Fugiţi c-o să ne strivească! 

Icha! Icha! Iiacha-cha! 

— Am încasat un par în coaste. Mi se pare însă că era copită, mieună fugind pisica. Dar ce 
înseamnă răgetul acela? 

— A fost troznetul unei clădiri care s-a prăbuşit, o instruia pe colegă Brys, alergând în 
întunecime alături de ea. 

— Domnilor, domnilor! Aşteptaţi puțin! Întoarceți-vă! E o greşeală. Nu-i nimic rău, e măgarul 
grădinarului! strigă după ei din răsputeri cocoşul. 

— De ce v-aţi ales un loc de oprire aşa de neobişnuit, în mijlocul drumului? Ce faceți aici? 
mormăi câinele, după ce se întoarse. 

— După cum vedeți, stau! răspunse flegmatic măgarul. 

— Staţi? Noaptea? În ploaie? Mi se pare că problema e foarte neclară. Doar n-o să ne faceți să 
credem că v-a atras din grăjdulețul călduţ, într-o asemenea vreme, dorința de-a observa cometa lui 
Halley”*?... muşcă, ironic, Brys. 

— Ba, cum nu, cum nu! E foarte posibil! Domnul Clăpăug s-a remarcat totdeauna prin atracția 
pentru cugetare şi astronomie. ÎI cunosc foarte bine! îi luă apărarea măgarului cocoşul. 

— Şi chiar ai profitat uneori de pasiunea aceasta a mea şi în timp ce eu cugetam, mi-ai mâncat 
tot ovăzul din iesle! adăugă măgarul cu voie bună. 

— Ha, ha! Se întâmplă! râse cu veselie cocoşul. Dar fără glume, ce căutați noaptea pe-aici? 

— O soartă mai bună! Cât timp am fost tânăr, cât am putut duce greutăţi enorme, m-au ţinut. 
Acum, când am slăbit, le părea rău de-o mână de fân sau de-un colț de acoperiş. M-au alungat în 
drum. Sunt un hoinar fără adăpost... 

— Hm! La fel ca noi toţi, miorlăi pisica. În cazul acesta puteţi să intraţi în asociaţia noastră 
„Nimic de pierdut!” Cu cât vor fi mai mulți membri, cu atât mai bine! 

— Asociaţia „Nimic de pierdut!” repetă măgarul. Permiteţi-mi să mă gândesc. Propriu-zis am 
foarte mult de pierdut: până acum am pielea întreagă şi pântecul mare. Dar fiind însă că mă tem mai 
mult decât de orice pe lume de lupi, iar aici e Brys-Brysinski, despre al cărui curaj am auzit multe, 
sunt gata să mă unesc cu voi! 

— Deci e în ordine! De ce stăm pe loc? Picioarele mi-au amortit de-a binelea. Să pornim! Ce 
plăcere curioasă să te ude ploaia! se agită cocoşul. 

Au mers mai departe, strângându-se pe lângă măgar, care, fie ce-o fi, îi apăra cu persoana sa şi 
cu laturile burții ieşite în afară, de ploaie şi chiar de vânt. 

— Amabilul domn înțelege... că, deşi asociaţia noastră 

„Nu are nimic de pierdut”, fiecare a adus în ea ceva, pentru că fără aceasta nu există tovărăşie! 
trăncănea pisica politicos, învârtindu-se printre picioarele măgarului şi ferindu-se cu îndemânare să 
nu fie călcată de copitele greoaie. 

— Domnul Cocoşescu a adus un auz teribil de bun, eu — resturile vederii mele, iar domnul 
Brys-Brysinski — simţul mirosului... 

— Ce vorbă-i asta „resturi”? eu am adus întreg şi sănătos simţul mirosului! Vă rog să nu-mi 


540 cometa este un mare corp ceresc, care aleargă pe-o orbită foarte îndepărtată în jurul soarelui, formată dintr-o 
stea şi o rază luminoasă sau coadă. Marea cometă a lui Halley e vizibilă de pe pământ în perioade anumite de timp, 
calculate de către celebrul astronom englez Edmund Halley (1656-1752). Halley a văzut această cometă în anul 1682, 
apoi, în concordanţă cu prevederile lui, ea a mai apărut în anii 1759, 1835 şi ultima oară în 1910, tocmai atunci când 

schimbaţi cuvintele! se supără Brys. 

— N-am spus deloc aşa! se apără pisica. 

— Bine, am să vă împac. Vă ofer gustul meu ales, gâfâi măgarul. 

— Ha, ha! S-ar găsi mulți asemenea amatori! se veseli cocoşul. 

— În cazul acesta nu e vorba de aşa ceva, se amestecă blând pisica. Stimatul domn are 
numeroase calități dorite foarte mult de asociaţia noastră! Glas puternic, figură arătoasă, 
comportarea plină de blândeţe si seriozitate. Propriu-zis, până acum n-am avut preşedinte. Propun, 
stimaţilor membri, ca preşedinte al nostru pe domnul Clăpăug. 

— Mă încântă foarte mult propunerea, dar... 

— Niciun „dar”! Ales în unanimitate! începură să strige toți. 

Măgarul tot se mai codea, tot mai reflecta, mişcând în întuneric din urechile enorme, când Brys 
lătră înverşunat: 

— Mai întâi de toate va trebui să ai grijă de viața noastră şi să rezolvi toate treburile cu oamenii 
şi poliţia. 

— Şi ce e mai important, trebuie să te gândeşti cum să ne procuri hrană şi adăpost! Da, da! 
cotcodăci cocoşul. 

— Hm... mormăi preşedintele. Mă îndoiesc că vom izbuti fără ajutorul omului. Cu timpul poate, 
când ne vom obişnui cu traiul liber... însă acum vă sfătuiesc să căutăm un om. 

— De mult am spus eu asta! co-co! ţipă cocoşul! 

— Pentru că suntem tocmai la marginea pădurii, n-ar fi rău să trimitem pe cineva care, urcându- 
se într-un copac, ar putea să privească în împrejurimi, îi îndemnă pisica. 

— E drept, conveniră toţi şi se îndreptară spre întâiul copac de la margine, negru de atâta 
întuneric. 

Au trecut cu atenție printre spini, păducei şi mărăcini de pădure, pentru că noaptea nu dai aşa de 
greu de vreo nenorocire. Sus, deasupra lor, foşneau crengile brazilor falnici. Se făcuse mai cald, în 
schimb era şi mai întuneric. Chiar pisica vedea acum prea puţin. Era o regiune foarte neplăcuta. 
Deodată cocoşul, care mergea înainte, se agită straşnic. 

— Cto, cto, cto?! 

Brys, fără să stea mult pe gânduri, o tuli la fugă pe drum înapoi, urlând: 

— Lupii! 

După el gonea de-i scăpărau copitele domnul preşedinte, iar pe deasupra lor zbura, cu aripile 
întinse şi cu pliscul căscat, cocoşul. Pisica n-a reuşit să fugă, aşa că a sărit pe copac şi s-a apucat cu 
ghearele de ieşiturile tulpinii. Lupul era dedesubt; i se auzea cu claritate groaznica-i răsuflare. Între 
timp, ghearele pisicii, tocite din cauza slujbei îndelungate, alunecau de pe copacul tare. Picioarele 
înțepenite de bătrâneţe slăbeau şi refuzau ascultarea. Nefericita creatură nu numai că nu putea să 
urce mai sus, dar, dimpotrivă, aluneca pe încetul tot mai jos spre gura deschisă a lupului. Atingea 
acum cu coada pământul şi aştepta, clipind des din ochi de spaimă, că în fiece clipă se vor înfige în 
spatele ei colții groaznici ai fiarei. Lupul totuşi nu se grăbea. Atunci pisica sări cu atenţie alături şi, 
nimerind între rădăcini, s-a ascuns într-o mică vizuină. Vizuina s-a dovedit a fi uscată, plăcută şi 
ospitalieră. Pisica prinse curaj, deschise cât putu mai larg ochii strălucitori şi se uită de jur împrejur. 
Nu era nici urmă de lup, în schimb, sub un copac, înfundat în scorbura putredă şi nu prea mare a 
trunchiului, dormea un băiețaş îmbrăcat sărăcăcios. El gâfâia, gemea şi scâncea în somn, aşa că 
putea fi luat prin întuneric drept ceva mai rău decât un lup. 

Pisica se apropie, adulmecă pe necunoscut, îi ascultă respirația şi... i se aşeză pe genunchii 
rebegiţi de frig. Băiatul o atrase bucuros lângă el, dormind mai departe. Între timp, asociaţia „Nimic 
de pierdut!” gonea pe drum în întrecere cu vântul. În cele din urmă, cocoşul, pierzându-și 
răsuflarea, se opri. 

— Sunt toți? Unde-i pisica? Domnule preşedinte! 

— E1!... trăncăneşte sănătos! Ce-mi pasă mie! mormăi zvârlindu-şi picioarele mai departe 
măgarul. 


— Asta nu-i treabă! strigă cocoşul, simțind că-l părăsesc puterile. Să laşi un tovarăş la moarte 
sigură!... Doar am promis să ne ajutăm unul pe altul?! 

— Dar nu faţă de lupi! Totdeauna am avut grijă de integritatea pielii şi stomacului meu! 
demonstră măgarul. 

— Domniei tale ţi-i uşor să pretinzi acest lucru, pentru că în orice clipă poți să te ridici în sus, la 
adăpost, ca un aeroplan! mârâi Brys. 

S-au oprit totuşi şi şi-au întors nările împotriva vântului. 

— Parcă nu se simte a lup, rânji Brys. Poate vi s-a părut? 

— Asta-i bună! Da' cine a dat primul semnal de fugă? se supără măgarul. 

— N-a fost semnal, ci numai avertisment! Era de datoria mea! Da' domnia ta primul ai întins-o la 
fugă. 

— Şi-apoi noi toţi suntem datori prin regulament să-l urmăm pe preşedinte! Ce? Poate nu?! lătră 
Brys. 

— N-aveţi pentru ce să vă certaţi! S-a întâmplat, s-a întâmplat! îi linişti cocoşul. Mai bine 
chibzuiți ce-i de făcut acum. 

— Cel mai bine ar fi ca tu, cocoşule, să mergi şi să vezi ce se întâmplă acolo. Iar noi vom 
rămâne aici, în rezervă, hotărî măgarul. 

— Şi la momentul potrivit ne vom grăbi în ajutor, adăugă Brys încurajator. 

Cocoşul îşi făcu semnul crucii pe neobservate cu aripa dreaptă, oftă şi porni temerar înapoi. Se 
strecură încetişor pe sub desişul mărăcinilor şi, după stelele luminoase ale ochilor, recunoscu, în 
întunecimea trunchiului gros, pisica. 

— A, dumneata aici? Da' ce stai aşa? Noi ne-am neliniștit straşnic din cauza domniei tale... iar 
dumneata tragi la aghioase! Ai găsit un colțişor bun! Evident că lupul a fugit, speriat de tropăitul 
preşedintelui nostru... 

— Da' nici n-a fost vreun lup! 

— Atunci cine gâfâia aşa de grozav şi se foia pe-aici? 

— Un băiat. Doarme sub copac. Sărăcuţul a răcit îngrozitor. Tocmai îi încălzeam genunchii. 

— Nu ai nimic mai bun de făcut, chiar în momentul în care toată asociaţia caută continuu şi 
hotărât de lucru? Ei!? 

— Eu mă gândesc cum să-l atragem şi pe el în asociaţia noastră. Închipuieşte-ţi, domnule 
Cocoşescu, ce lucru minunat ar fi un om, membru al asociaţiei noastre „Nimic de pierdut”! Ce mai 
afaceri vom putea întreprinde!... 

— Da, aşa-i. E adevărat! Straşnică treabă! Totdeauna am spus acelaşi lucru! Mă duc după 
ceilalți, cotcodăci cocoşul. Veniţi, veniți! Am găsit un om! 

— Ce tot spui? lătră câinele. 

— Icha-cha-ichu! răgi bucuros domnul preşedinte, îndreptându-se la trap spre locul unde se afla 
cocoşul. 

Acesta îi duse sub copac. La lumina ochilor pisicii zăriră băiatul dormind. 

— Aşa mic!... se strâmbă câinele. Şi n-are niciun fel de încălțări, iar îmbrăcămintea-i numai 
zdrenţe. 

— Ai fi vrut neapărat un bogătaş! se revoltă cocoşul. 

— Bogătaşii au inimă de piatră! mieună conciliant pisica. Şi-apoi, nu dorm sub copaci, pe 
ploaie! N-am fi găsit niciodată vreunul. Consider însă că şi pe acest sărman ar fi bine să-l aducem în 
asociația noastră. Totdeauna omul e om! 

— Aşa-i, aşa-i! mormăi preşedintele, scăpând botul pe piept de somn. Cine eşti, băiete? 

Băiatul se trezi şi se ridică strigând uşor. Pisica, aruncată, căzu la pământ şi se rostogoli spre 
câine, care îşi arătă dinţii din obişnuinţă şi chiar avea poftă s-o scarmene puţin. 

— Cine eşti? repetă cu aroganță măgarul. 

— Sunt Ias! Iasiek orfanul! 

— Da' ce faci aici? 


— lertați-mă, sunteţi de la poliție, am aţipit oleacă... Nu ştiam că nu-i voie. 

— Ha, ha! se veseli Brys-Brysinski. Se doarme numai acasă. 

— Nu suntem poliția, ci asociaţia „Nimic de pierdut!”, care caută pentru membrii ei o ocupaţie 
cinstită, muncă, câştig, adăpost sau ceva asemănător. Poate că domnia ta ştii vreo îndeletnicire ca 
lumea, de exemplu pentru un măgar, pe lângă vreun grădinar oarecare? 

— Sau pentru mult îndatoratul şi modestul cocoş? se amestecă pintenatul. 

— Sau pentru credinciosul, ireproşabilul câine? adăugă 

Brys. 

— Sau pentru o persoană încă nu de tot bătrână, mieună cotoiul. 

— Dacă tu însuţi nu ai ocupaţie şi adăpost, atunci poți să te alături nouă, sfârşi măgarul cu 
importanță. 

— Ah, domnilor, aţi sosit la timpul cel mai potrivit! Vă voi fi recunoscător până la mormânt, 
pentru că fierarul la care eram ucenic m-a alungat, şopti las. 

— Da' pentru ce? întrebă pisica cu compătimire. 

— Crede că lucrez prea puţin. Însă nu pot mai mult. Spune că mănânc peste măsură, iar eu 
totdeauna sunt flămând. 

— Bine. Ai fost primit, te numesc secretarul meu! răgi măgarul. Şi-acum, secretarule, 
chibzuieşte cum să obținem adăpost cald pentru astă noapte şi ceva de mâncare! 

lasiek se scărpină în cap. 

— Socot că e cel mai bine să mergem... la casa pădurarului. Padurăriţa e grasă şi bună, poate că 
se va îndura de noi. 

— Da, aşa-i! Însă pădurarul e iute la mânie şi are bici lung. Ştiu eu ceva despre asta! chelelăi 
Brys-Brysinski. 

— Nu mai avem de ales, hotărî măgarul. E departe de aici? 

— Nu, nu-i departe. Trebuie urcată pisica pe copac să se uite în ce parte se zăreşte lumină. 

— Sau poate e mai bine să zbor eu? se oferi Cocoşescu. 

— Zboară, vorbi proaspătul secretar, ridicând cocoşul. 

La acest glas vesel îndrăzneala îi prinse pe toţi, iar când din vârful bradului cocoşul anunţă că 
vede o lumină puternică şi că nu-i deloc departe, porniră cu toţii în direcția arătată. 

Îndată vremea se schimbă, ploaia stătu, vântul se potoli şi pe cer luciră stele. 

Curând se aflară în faţa unei clădiri mari, posomorâte, în ale cărei geamuri pâlpâiau lumini. Îi 
miră totuşi faptul că geamurile erau deschise, iar prin încăperi se vedeau umblând chipuri cu pălării 
ŞI şepci pe cap. 

— Ce-i asta? Nuntă?! întrebă cocoşul. 

— Mai curând înmormântare! mieună pisica. Atunci, dintr-un geam, zbură o pungă mare. 

— Linişte! Îs hoţi!... şopti lasiek. 

— Hoţi? Să încep pe dată să latru! se zborşi Brys. 

— Ei! Eşti prost! O să te mai şi împuşte! Nu vezi că au flinte cu ei? Ştiţi ce: eu mă gândesc să ne 
convingem bine ce este, pentru că s-ar putea să nu fie hoți, ar putea fi vorba de un incendiu... Să 
facem deci aşa: Fiindcă temelia e înaltă şi e greu să ne cățărăm pe zid, să stea măgarul lângă perete, 
pe măgar să sară câinele, pe câine pisica, iar pe pisică cocoşul. Acesta vă va putea spune tot ce vede 
şi atunci, dacă sunt hoți, măgarul să zbiere la comandă cât îl vor ţine puterile, câinele să latre, pisica 
să miorlăie, iar cocoşul să cotcodăcească. Eu voi fluiera, voi pocni şi voi striga: „Prindeți-i”. Hoţilor 
nu le place asta. Ştiu, fiindcă nu o dată a trebuit să merg cu şperaclul ca să deschid broaştele pe care 
le stricau ei. 

— Admirabil! se învoi măgarul. Eu m-am şi aşezat! Îndată câinele, cu ajutorul lui Iasiek, se 
cățără pe măgar, fixându-se pe greabănul lui slab, în spatele câinelui băiatul potrivi pisica, iar pe 
pisică zbură cocoşul. Acesta se uită prin geam căci, din prudenţă, se furişaseră sub un geam închis, 
şi să cadă grămadă de spaimă, nu alta. 

— Olei! Ajutor! Ce de hoţi! Sunt vreo şase! Şi printre ei, ia uitaţi-vă, e chiar gospodarul meu! 


Mă recunoaşte! N-o să cotcodăcesc! Nu pot! 

— Trebuie! strigă Iasiek de jos, altfel toţi vom pieri! Hei, gata: unu, doi, trei! Cât vă țin foalele! 

Măgarul se încordă, se umflă ca un butoi şi mugi cât mai gros, ca dintr-un trombon de alamă; 
Brys, căscând botul cât o uşă de cârciumă, urla, lătra, ca şi cum ar fi văzut o haită de lupi, pisica 
miorlăia speriată, apucându-se cu ghearele de laţele câinelui, iar cocoşul ţopăia pe movila vie şi 
mişcătoare, scutura din aripi şi cotcodăcea de groază ca niciodată. 

— Prinde-l, ţine-l! Tiu, tiu, tiu! striga, când cu o voce subțire, când groasă, fluiera şi pocnea 
lasiek. 

În casă se făcu linişte, la geam apăru o faţă cu mustăți. Dar zgomotul şi bătăile de aripi se 
repetară. Atunci hoţii începură să sară iute printr-o fereastră deschisă, în curte, ca broaștele: hop! 
hop! hop! 

După o clipă umbrele lor se pierdură prin gard şi se putea auzi numai în depărtare zdupăiala 
picioarelor care fugeau. 

— Acum, linişte! opri lasiek pe tovarăşi săi înveseliți, care voiau să mai repete concertul. 
Repede, veniţi, să facem orânduială în casă. 

Au intrat, au închis casa, au încuiat uşa cu cheia, au stins luminile de prisos şi au lăsat aprinsă 
numai o lumânare. S-au uitat în camera în care totul era răvăşit, scos din dulapuri, din sertare şi 
bufete, pe podea şi pe masă. Pe masă se aflau păhărele, pahare mari, o carafă cu vodcă, sticle de 
bere, pâine tăiată şi sfărâmată, unt şi un cârnat din care muşcase cineva. 

— A rămas puţin şi pentru noi! Co-Co! cotcodăci, cu mulțumire, cocoşul, culegând firimiturile. 

Pisica se strecură până la unt, Brys obținu o bucată de salam, iar pe deasupra mai găsi oase 
aruncate de la friptură, cu care se apucă pe dată de luptat, pe sub pat şi pe sub masă. Ias îşi tăie 
pâine şi-şi croi felii din cârnat. Numai măgarul se uita cu tristețe la cei care mâncau, clăpăind din 
urechi şi slobozind buza de jos. 

— Ai, până una-alta, coaja de pâine, iar apoi vom căuta ceva şi pentru tine, îl îmbărbătă Ias. 

După ce au mâncat, băiatul i-a chemat în curte, a dat poruncă să fie păzită poarta, iar el, cu mare 
greutate, a târât punga înapoi în casă. Pe urmă a aruncat din şură o legătură de fân pentru măgar şi 
s-a întors cu tovarăşii lui înăuntru. N-a mai închis uşa, pentru că poate pădurarii aveau să revină 
acasă până, la ziuă. Doar câinelui i-a poruncit să se culce în prag. 

— Restul să se culce pe unde vrea! Să vă amintiți însă că, îndată ce voi şuiera, aveţi a vă apuca 
pe loc de treabă: veți mugi, tropăi, urla sau cotcodăci! Iar domnia ta, domnule preşedinte, să dai şi 
cu copitele! 

— Bine, se învoiră animalele. 

Cocoşul zbură pe marginea dulapului, pisica se aranjă în cenuşa caldă din cămin, câinele se lungi 
pe prag, iar măgarul se întoarse în curte aproape de şură şi se apucă de mestecat. 

Jasiek se întinse şi el în odaie, pe laiţă. Peste câteva momente toți dormeau cu poftă. 

Între timp, hoţii nu fugiseră departe. Auzind că zgomotul s-a întrerupt şi că nu-i urmăreşte 
nimeni, s-au oprit, la fluierătura şefului, s-au adunat grămadă şi-au început să discute: 

— Ce-a mai fost şi asta? 

— Dracul ştie! Vreo stafie! De-abia mă uitasem la ea şi deodată: hâț la ochi! Cioc de uliu, 
mustăți ca nişte mături... Lovea cu ele în geam şi se zborşea la mine ţopăind!... Era aşa de mare că, 
deşi temelia casei e înaltă, ajungea cu căpățâna mai sus de fereastră. O doamne! Şi-acum îmi bate 
inima de frică, povestea unul. 

— Dar vocea! Cred că nu va suna mai rău trâmbiţa Arhanghelului Mihail în ziua judecății de- 
apoi! M-a cuprins frigul, nu alta! 

— Şi totuşi, uitați-vă acum s-a făcut linişte, s-au stins luminile, cu toate că pădurarul încă nu s-a 
întors, căci s-ar fi auzit duruit de căruță, a observat şeful. 

— Ehei!... Pe degeaba am aruncat atâta pradă, atât argint, îmbrăcăminte bună!... Şi când colo, 
ce mai? Vreo vedenie, vreo stafie! Tfu! se amestecă cel mai tânăr. 

— Atunci, du-te, dacă eşti aşa viteaz, şi adu măcar pungoiul pe care l-am azvârlit prin geam! 


— Ce, credeți că nu merg?! Voi merge! se aprinse tinerelul. Dar voi să mă aşteptaţi aici... 

— Sigur c-o să aşteptăm. Numai grăbeşte-te, pădurarul încă nu s-a întors. Nu peste multă vreme 
se face ziuă! 

S-a dus hoţul încetişor spre casă, a trecut poarta cu bine şi a înconjurat clădirea, căutând 
pungoiul. Nu l-a găsit, dar pofta hoţească pusese stăpânire pe el, aşa că începu să se caţere pe din 
dos, încercând geamurile şi uşile dacă sunt închise. Uşa de la bucătărie se deschise. Se furişă 
înăuntru, ascultă; linişte. Merse mai departe, aceeaşi linişte. Deschise uşa de la club, de acolo venea 
parcă o gâfâială uşoară, dar nimic mai mult. Scăpără un chibrit care pâlpâi şi se stinse, scăpără altul, 
la fel. Înţelese că i s-au udat în pădure pe timpul fugii prin tufişurile plouate. Se uită şi văzu că în 
sobă lucesc nişte cărbuni. Merse şi puse chibritul pe ei. Nu erau însă cărbuni aprinşi, ci pupilele 
ochilor pisicii. Când a atins-o la ochi, pisica s-a speriat, s-a stropşit, a vrut să sară din sobă şi, în 
întuneric, s-a repezit drept în faţa aplecată a tâlharului. În acelaşi timp, cocoşul, deşteptat din somn, 
scutură înfricoşător din aripi şi cotcodăci pe tonul său cel mai gros: 

— Cto-to! Cto-to! 

Speriat, hoţul aruncă cu greutate pisica de pe el şi alergă spre uşă, dar în prag Brys-Brysinski îl 
înhăță de picior. 

— Doamne, Dumnezeule, fie-ţi milă de mine! 

Sări ca din puşcă, complet prostit, fără cunoştinţă. Gonit de urletele animalelor şi de strigătele lui 
lasiek din casă, se grăbi în partea opusă porţii şi dădu peste măgar. Acesta îşi aminti bine poveţele 
lui Iasiek şi nu-şi economisi copitele. 

— O, doamne, doamne, peste tot numai draci! gemea hoțul, fugind cât îl țineau picioarele spre 
pădure. 

Tovarăşii lui, auzind dinspre casă zarvă neobişnuită, gemete şi strigăte care nu mai încetau, 
crezură că-i vorba de vreo urmărire şi-o tuliră care încotro. 

Pe drum, în acest timp, venea acasă cu căruța pădurarul. Zărind oameni care se furişau în pădure 
şi care, la vederea lui, s-au întors din drum, bănuind că-s braconieri sau hoți de lemne, a înhăţat 
puşca şi a strigat: 

— Stai că trag! 

Fiindcă au continuat să fugă, a tras în aer ca să-i sperie. 

Atunci, ultimul din fugari s-a oprit şi-a căzut în genunchi: 

— lertați-mă, n-am să mai fac niciodată! 

— Ce-i cu tine, Woitek, de alergi prin pădure fără şapcă? întrebă pădurarul, recunoscând un argat 
din cătunul vecin. Urcă repede în cotiugar! 

Flăcăul se ridică şi, şchiopătând, se urcă în căruţă. 

— Să nu vă duceţi spre casa dumneavoastră că acolo s-a aciuat dracul, icni în cele din urmă cu 
groază. 

— Ce tot vorbeşti? Ce ţi-a mai trăsnit prin cap? Nu cumva te-ai îmbătat?... Ce faci pe-aici şi 
cine erau acei care fugeau o dată cu tine? 

— Vai de capul meu de orfan!... Om bun, rău am făcut eu şi ei... gemu Woitek. Pentru asta au 
venit dracii şi-au vrut să ne ia... Ceilalţi au fugit şi pe mine m-au lăsat. M-au trimis a doua oară la 
iadul acela!... De-abia mă mai țin în viaţă... M-au schilodit, n-aş fi putut fugi nicio sută de paşi mai 
departe!... O, ne — fericitul de mine... Faceţi cu mine ce vreţi, ucideţi-mă chiar... Numai nu mă 
mai duceţi la casa dumneavoastră... Acolo e o fiară îngrozitoare. Ochiul omenesc nu poate să 
îndure vederea ei... 

— Hu, deee! gâfâi pădurarul, îndemnând caii. Vino-ţi în fire, omule, ce tot trăncăneşti! 

— De unde-avea să apară monstrul acolo! îl domoli pădurărița pe argat. 

— Mai ştiu eu?... Poate-i balaurul de la Wawel! scânci Woitek. 

La câtva timp după aceea au intrat în curte. Pădurarul îndrumă caii spre şură, iar el, ducând cu o 
mână puşca iar cu alta pe Woitek de guler, se îndreptă spre casă. 

— Hai, hai! striga la argatul care se împotrivea. E treabă necurată la mijloc! Trebuie să vedem şi 


s-o lămurim la lumina zilei! 

După ei mergea pădurăriţa în mână cu un polonic mare, de-abia cumpărat de la iarmaroc. 

Brys a simțit pe pădurarul cu cunoscutul bici scurt şi s-a tras repede la o parte din drumul lui. 
Pisica s-a pitulat sub laiţa pe care se afla Iasiek. Acesta, trezit de intrarea oamenilor şi de aprinderea 
luminii, s-a ridicat şi-şi privea temător zdrenţele. Numai cocoşul mai dormea liniştit pe marginea 
blidarului. 

Când s-a aprins lumânarea, ochilor miraţi ai gospodarului li s-au înfățişat straie împrăştiate, 
lucruri strânse în legături, dulapuri întredeschise, sertare şi bufete răvăşite şi, în fine, oaspeţi curioşi 
nepoftiți. Cel mai mirat însă fu Woitek: 

— Lăudat să fie bunul Dumnezeu! mormăi uitându-se speriat prin cameră. 

— Ce înseamnă asta? Au fost hoţi!... Uită-te, Marie, totu-i de-a-ndoaselea şi redingota mea 
bleumarin călcată în picioare! Ce-i asta! strigă furios pădurarul. Farfurii sparte! Pânza scoasă afară 
din ladă... O, doamne! Ce încurcătură grozavă au făcut? Cum am să pot să mai găsesc ce-o să caut? 
... De bună seamă că multe s-au şi pierdut! Au mâncat şi-au băut ca acasă la ei! se mânie iar 
pădurarul. Vorbiți, pungaşilor, ce-i cu voi! De sigur că tu eşti o lepădătură hoţească. Spune repede 
cine-a fost aici? se adresă, înroşindu-se şi scăpărând din ochi, lui lasiek. 

— Nu, nu, nu noi! încercă să se apere băieţaşul. 

— Dar cine? Tu cine eşti? A, de la fierar! Ai venit cu şperaclul, nu? Vă cunosc eu, derbedeilor! 
Ce faci aici? Spune, hai, spune, de ce-ai venit noaptea la atâta depărtare de fierărie? Vorbeşte mai 
repede! Şi turma asta a ta, dobitoacele, astea, ce faci cu ele?!... Vorbeşte că altfel te omor! se stropşi 
iar pădurarul cel gros. 

Strângea din pumni, în timp ce mustăţile mari i se încovoiau şi i se urcau ca două vipere. 
Pădurărița l-a tras însă pe la spate de mânecă. 

— Linişteşte-te, Matei, mai aşteaptă. Îţi spun! Închide-i deocamdată în cameră. Şi pe Woitek cu 
ei, că se uită urât la dânşii... Mâine o să aflăm totul, iar acum ajută-mi să adun lucrurile şi să le 
numărăm, ca să vedem ce lipseşte. Vom şti pe urmă ce să căutăm. N-o să fugă, închide-i şi zăvorăşte 
bine uşa, să stea acolo! Mâine o să chemăm vecinii, pe primar şi pe judecător, să facă dreptate. E 
timpul să distrugem plaga asta a hoţilor în ţinutul nostru... E bine că i-am prins. 

Tot mai vorbea, când din ogradă s-a auzit un muget groaznic, la auzul căruia săracul Woitek s-a 
îngălbenit, tremurând ca frunza de alun. 

— Da' ce-i! Au adus cu ei şi un măgar! Voiau să încarce totul şi să ducă, se bârzoi şi mai rău 
pădurarul. Ei, marş la mititica! ţipă, întorcându-se spre lasiek şi tovarăşii lui. 

L-a împins mai întâi iute în cămara întunecoasă pe Woitek şi-apoi arătă cu mâna către lasiek, 
după lasiek se vâri umil Brys, pe urmă lângă ei se strecură pisica; la sfârşit păşi mândru cocoşul, 
scuturând creasta pleoştită. În libertate rămase numai măgarul, dar şi pe el îl legă pădurarul cu o 
funie de gard. 

Trist şi-au petrecut noaptea arestații în cămară. Woitek înjura de mama focului, plângea, 
amenința. Până la urmă însă s-a întins pe podea şi a început să sforăie, răspândind în jur miros de 
vodcă şi bere. Ias, cuibărit într-un colțişor, mângâia timid animalele de lângă el şi le încuraja. 

— Nu vă temeţi! Vom spune la judecată adevărul. Nu ne pot face nimic, pentru că noi n-am făcut 
nimănui niciun rău. 

— Numai că eu am cam pătat dulapul pădurăriței... se vărcări cocoşul. 

— Dar osul, osul pe care l-am târât până sub pat? N-o să scap prea uşor! se căina câinele. 

— Oamenii câteodată ştiu să te aducă la sapă de lemn şi fără motiv, mieună pisica încetişor. 

— Se înţelege, se întâmplă multe în lume, dar judecata e judecată. Totdeauna e mare ruşine 
pentru judecător să facă nedreptate. O să vorbim, o să ne apărăm. Aduceţi-vă aminte să spuneți totul 
de la început. 

— Dacă o să mă întrebe, n-am să evit nimic! cotcodăci cocoşul. 

— Întocmai, întări Iasiek. O să ne ajutăm unul pe altul, doar suntem în asociaţie! 

Se lipiră unii de alții şi adormiră adânc, obosiţi de aventurile nopții. N-au auzit nici vorba 


oamenilor, nici uruitul căruțelor care se adunau. N-au văzut razele soarelui, care ca un snop de aur 
se furişau, printr-o mică ferestruică, în cămara întunecoasă. Au visat visuri fericite. lasiek se vedea 
în încălțări întregi, în îmbrăcăminte călduroasă, mergând cu cărți la şcoală. Cocoşului i se părea că e 
tânăr din nou, că-i cu creasta țanţoşă, că salută în fiecare zi zorile cu glas recunoscător şi prevesteşte 
vremea fără greş. Câinele visa un os mare cât o casă, cu zgârciuri multe şi dulci, iar pisica îşi 
închipuia că din nou o iubeşte gospodina, ca pe vremurile cele vechi şi bune. 

Atunci uşa s-a deschis larg şi prin ea irupse lumina şi căldura. 

— EI, veniţi încoace, vinovaţilor, zbârnâi glasul aspru al pădurarului. Mai întâi cocoşul! 

Pasărea semeaţă se prezentă cu curaj, desfăcându-şi larg picioarele împodobite cu pinteni şi 
scuturând mândră din coadă. 

În spatele mesei, la mijloc, stătea judecătorul comunei, alături asesorii, restul erau țărani. 
Gospodarii mai în vârstă stăteau pe bănci, cei mai tineri, strânşi într-un semicerc, în picioare. Chiar 
fetiţa şi copiii se uitau cu curiozitate de după mamele, taţii sau fraţii lor, se căţărau pe geamuri, pe 
mese, se prindeau până şi de dulapuri. Era un lucru interesant judecata acestei bande de hoți 
periculoşi, care de mult făceau ravagii prin împrejurimi. Nu numai unui gospodar i se făcuse 
cunoscută. Intrarea cocoşului a fost întâmpinată cu murmur de uimire. 

— Faceţi linişte! strigă celor adunaţi aprodul judecătoresc. 

— Numele? întrebă cu seriozitate, pe acuzat, judecătorul. 

— Co! Co! Co-co-şescu! 

— Câţi ani ai, domnule Cocoşescu! 

Cocoşul trase cu coada ochiului neliniştit în partea fetelor şi muierilor şi se frământa de pe un 
picior pe altul. 

— Nu aşa de mult! Nu chiar aşa de mult... Dar dacă domnul judecător îmi îngăduie, am să 
povestesc totul de la început. 

— Bineînţeles, chiar te rog, numai pe scurt! 

— Da, da! Pe scurt... cât se poate de scurt! Deci să încep din momentul când pentru prima oară 
am simţit că trăiesc. Mă găseam în strâmtoare, coaja oului îmi strângea aripioarele şi picioruşele, 
însă capul mi se mişca liber. Am lovit cu ciocul drept înainte şi-am făcut o gaură, am mai lovit o 
dată şi-am spart coaja pe o mare suprafaţă, prin care a început să pătrundă lumina. Mi-am adunat 
toate puterile şi-am întins aripioarele. Au căzut bucăţile tari de coajă de ou. Eram liber! Frigul m-a 
obligat totuşi să mă adăpostesc cât mai repede în puful cald al mamei. După o clipă însă mi-am scos 
capul de sub aripa ei şi-am observat că nu eram singur, că peste tot se vedeau, de sub penele mamei, 
căpşoarele galbene sau codiţele fraților mei. Mai târziu a venit gospodina, ne-a strâns într-o sită şi 
ne-a dus într-un loc unde era căldură şi lumină de la soare... Pe-o scândurică se aflau în faţa noastră 
firimituri albe şi galbene... Am început să ciripim de bucurie, iar mămuca noastră a cotcodăcit de 
câteva ori şi-a ciugulit din firimituri. Am făcut îndată la fel. Ce mai firimituri dulci! Erau din ouă 
fierte! 

— La ordine, la ordine! Vă rog să scurtaţi, strigă aspru judecătorul. 

— Ce, nu sunt în problemă, stimaţi domni? se întoarse cocoşul spre ascultători. Doar povestesc 
despre mine! 

— Da, însă asta nu ne explică deloc în ce chip ai ajuns noaptea, pe vremea rea, deasupra 
dulapului din casa pădurarului! 

— Încetul cu încetul venim şi acolo, se apără cocoşul. 

— Nu avem timp pentru „încetul”! Mai sunt multe persoane rămase pentru ascultat. Vă rog să vă 
grăbiţi. 

— În cazul acesta, adăugă cu întristare cocoşul, în cazul acesta... ce să mai povestesc?... Cât am 
fost tânăr, cât am avut simțiri în corp, le cântam oamenilor la miezul nopţii să meargă să se culce; în 
Zori, ca să se scoale la lucru; cântam la schimbarea vremii, prevesteam ploaia, anunțam apariția 
soarelui... Ziua păzeam găinile şi puii lor, de câini şi de ulii, noaptea de jderi, vulpi şi dihori. 
Munceam conştiincios, cât mă ţineau puterile. Aveam voce frumoasă, coada aurie. Toţi spuneau că 


arăt ca un prinț şi cânt ca un dascăl. 

— La subiect, la subiect. Cum de-ai ajuns la pădurărie?! îi reaminti judecătorul. 

— Îmbătrânisem! cotcodăci cocoşul. Au început să mă doară mereu oasele, nu numai la 
schimbarea vremii; mi se întâmpla să greşesc... Gospodarul s-a pus pe înjurături şi pe aminţări, 
zicând că o să dea poruncă să fiu tăiat. De frică, greşeam şi mai rău. Nu mai dormeam noaptea şi 
câteodată mi se părea că-i ziuă în toiul nopții... îmi tocisem vocea, odinioară atât de plăcută, iar 
gospodarul, venea la coteţ şi arunca de răutate în mine cu hârburi şi reteveie. De spaimă, de 
umflături, de gânduri, m-am prostit cu totul. Din cauza lacrimilor am orbit. Înţelegeam că nu mai 
este nicio scăpare şi mă pregăteam pentru moartea apropiată de groaznicul cuțit... Din fericire m-a 
salvat faptul că eram prea slab. Gospodina, prinzându-mă şi ciupindu-mă ici şi colo, m-a azvârlit 
peste poartă, zicând: 

„„Cară-te, slăbănogule ce eşti! De tine îşi rupe dinții şi câinele! Strici grăunţele de pomană 
Doamne, Dumnezeule, parcă multe grăunţe îmi trebuiau?... Domnilor judecători, o mână... un 
pumnişor!... Însă ce aveam de făcut? În seara aceea m-am dus totuşi acasă, dar coteţul era închis, 
iar casa încuiată. Atunci m-am adăpostit în pod. Dimineaţa m-au gonit fără milă şi de-acolo, iar 
gospodarul şi copiii din sat m-au fugărit cu mult tămbălău, aruncând cu bețe şi cu pietre după mine 
şi amenințându-mă cu bastonul. După toate acestea am înţeles că trebuie să plec în lume pentru a 
cerşi o bucată de pâine. Cu inima grea, de pe vârful gardului, m-am mai uitat o dată la satul 
părintesc şi-apoi am pornit-o pe drum înainte. Ploua, era frig, se apropia seara. Din fericire am 
întâlnit-o pe doamna Pisică, pe urmă s-a întovărăşit cu noi domnul Câine şi-apoi domnul Măgar... 
Am întemeiat o asociaţie de ajutor reciproc. 

— Da' asta ce mai este? Încuviinţare aţi avut? întrerupse amenințător primarul rotofei. 

— E interesant. Asociaţie de hoţi! Şi mai departe? întrebă ironic judecătorul. 

— Ce mai vorbă! Se vede cât de colo că el e cel mai mare şef de hoți, vociferau ascultătorii. 

Cocoşul tăcea. Privea însă la cei adunaţi când cu un ochi când cu celălalt. 

— Vă rog să mă iertați, domnilor, mai multe n-am a vă spune, deoarece văd că pot să expun la 
pericol pe colegii mei! vorbi la urmă, cu glas tremurat, dar cu multă demnitate. 

— Ia uitaţi-vă la el, ciugulitul de găini! Încă se mai fandoseşte! strigau cei prezenți. 

Judecătorul făcu un semn cu mâna. 

— Liniştiţi-vă! tună cu basul său aprodul. 

— Bine, bine. Poţi să nu vorbeşti. Vina ta e destul de clară. Ai fost leneş şi obraznic, iar când 
pentru asta te-au pedepsit în loc să lucrezi te-ai urcat pe dulap în locuinţă străină. Restul o să aflăm 
de la alții. Conduceţi-l la arest şi ţineţi-l sub pază puternică! Să intre următorul! 

S-a dat într-o parte uşa de la cămară şi s-a apropiat, modestă, pisica. 

— Miau, miau! se plecă politicoasă de jur-împrejur. Atunci o muiere strigă cu toată puterea: 

— [a uitaţi-vă la ea! E şi dânsa aici! Cunosc potaia asta. E a mea! Stricătoare cum nu se mai află. 
Mi-a vărsat strachina cu lapte şi mi-a irosit aluatul de prăjitură. 

Pisica se întristă, rostogoli ochii rotunzi şi nici nu se mişcă din loc. Văzând touşi că n-o bate 
nimeni, îşi reveni în fire cu încetul. 

— Câţi ani ai, unde te-ai născut, cum te numeşti? întrebă judecătorul. Răspunde cum de te aflai 
în casa pădurarului, noaptea, în tovărăşia cocoșului, câinelui, haimanalei de Iasiek şi a hoţului de 
Woitek. 

— Cât timp am fost tânără, începu încetişor pisica, le-am slujit oamenilor cu credință. Am 
muncit cât mă ţineau puterile, prindeam şoareci, mă luptam cu şobolanii. Nu eram deloc leneşă, îmi 
îndeplineam îndatoririle bucuroasă şi chiar mă jucam cu copiii gospodarului, cu toate că nu-mi intra 
în obligații. Nu rareori distram şi pe gospodari cu săriturile şi ghiduşiile mele. Era un timp când 
aveam mare trecere la gospodină. Îmi dădea voie să mă încălzesc pe prichici, iar iarna să mă aciuiez 
pe cenuşa caldă din sobă. Primeam într-un hârb lapte care, împreună cu şoarecii prinşi de mine, mă 
ținea în bună stare; ba erau chiar momente, primăvara şi vara, când mă îngrăşam. Se întâmpla să 
dau peste vreun cuib de vrăbii sau să înhaţ vreo păsărică neatentă de atâta cântat. 


p> 


— Hm, hm! Ceva ştim noi despre asta. Te pricepi să sustragi şi ouă de sub găină! mormăi 
primarul. 

— Ce să ascund, se mai întâmpla! Cu toate acestea eram iubită şi copilaşii gospodinei veneau să 
se joace cu mine, nu cum făceau câinii din sat. În dizgrație am căzut din cu totul alte cauze şi de- 
abia în ultima vreme. Au început să-mi înțepenească picioarele. Nu mă dor şi sunt întregi, însă mi-i 
greu să mă scol, nu mă pot întoarce repede şi am oroare de sărituri. De acest lucru au aflat pe dată 
şoarecii şi au pornit să-şi facă de cap prin casă. În fiecare zi se găsea ceva ronţăit. Azi apărea o 
bucată de pâine cu o gaură aşa de mare c-ar fi putut să intre acolo o pisică cu pisoi cu tot, mâine în 
cămară se găsea o halcă de slănină roasă sau lada cu grăunţe măcinate şi murdărite. Se apucaseră, 
blestemaţii, să roadă chiar pielea hamurilor din gospodărie. Cum s-a năpustit stăpânul cu multă 
gălăgie asupra femeii lui, îndată şi ea către mine: „Leneşo, parazito, doar cloceşti şi îți încălzeşti 
pântecele! Jos din sobă! Jos de pe cenuşă!” Uitaseră câți ani le-am apărat avutul de pagubă. Dar ce 
să faci! Suntem cu totul în puterea omului! 

— Numai asta vă mai ține la respect, leneşo! se stropşi grasul primar. 

— Nu mi-au mai dat lapte şi de aceea au prins să-mi scadă puterile. Pentru că nu mă mai lăsau în 
sobă, înţepeneala picioarelor s-a accentuat şi chiar ochii începură să-mi înoate în lacrimi din pricina 
guturaiului. Din ce în ce mai rău şi iar rău. Şoarecii îşi băteau de-a dreptul joc de mine. Veneau 
anume aşa de aproape, că să leşin nu alta de pofta lor, şi cum săream, dispăreau... Hâţ şi atâta! 
Umblam şi mă târam pe podea cu picioarele astea țepene de parcă cineva mi-ar fi încleiat coji de 
nuci sub labe. De-a dreptul disperare! Gospodina era turbată. Nu mă mai mângâia niciodată, nu mă 
dăruia cu un cuvânt bun, nu mă încuraja, iar gospodarul nu mă mai întâmpina; mă înghesuiam prin 
colţuri. Chiar când prindeam vreun şoarece şi mă arătam cu el în fața stăpânilor, purtându-l în gură, 
nu mă întâmpinau cu glume vesele ca odinioară. Numai se mirau: 

„Uitați-vă la ea, l-a prins în sfârşit! A dat găina chioară peste grăunţe 

— Co-co! Ce proverb idiot! întrerupse ironic cocoşul. 

N- ar fi mai bine să spună: A nimerit orbul Cracovia?! 

— Faceţi linişte! strigă cu voce de bas aprodul. 

— N-am vrut să supăr pe colegi, se justifică pisica. Voi vorbi mai departe. Din cauza umezelii şi 
frigului acelor colţuri prin care rătăceam, îmi mergea din ce în ce mai prost, iar din cauza bătăilor şi 
lipsurilor, mă dureau cumplit oasele şi tendoanele. De altfel nici nu voiau să se mai îndoaie. De 
foame slăbisem groaznic, iar din frică faţă de ciubota gospodarului îmi pierdusem complet umorul, 
aşa de necesar în meseria noastră. Mi-era atât de rău! Într-un timp am vrut chiar să mă înec în 
hârdăul cu apă, dar când m-am gândit ce va face cu mine gospodina, dacă mă va găsi acolo, atunci, 
dintr-o singură săritură, m-am vârât în colţul cel mai întunecos. Deodată dăduse norocul peste mine, 
pentru că nimerisem la deschizătura vizuinii, pe care o căutasem, cu atâta osteneală, multe 
săptămâni. Era uriaşă, ca poarta de la intrare! Şi eu obosisem atât, orbecăind după nu ştiu ce 
găurele! Pe loc mi-a revenit bunul umor, 

„Aşteptaţi, am să vă plătesc eu, creaturi vătămătoare, toate loviturile de cizmă ale gospodarului, 
toate insultele gospodinei şi blestemele vecinilor!” Am prins câțiva şoareci şi s-a făcut pace. Nu se 
mai vedeau şi nici nu se mai auzeau alții. Dacă gospodarii ar fi înfundat gaura cu sticlă pisată, ar fi 
fost linişte un timp mult mai îndelungat. Însă stăpânii nu mai erau atenţi la şoareci, se obişnuiseră 
numai să mă batjocorească pe mine. Trebuia deci să-mi încordez mai departe picioarele bătrâne, să 
alerg ca nu cumva să se cuibărească în vizuină noi dăunători. Noaptea mă trezeam adesea tulburată 
şi ascultam cu inima palpitând dacă nu rod pe undeva şi dacă n-o să intre iar în lucru cizma 
gospodarului... Şi, imaginaţi-vă, o dată, în plină zi, în prezenţa ambilor stăpâni, văd cum un şoricoi 
cenuşiu se furişa pe marginea unei străchini mari cu lapte şi cum apoi s-a aplecat şi-a început să 
bea. Numai coada îi atârna în afară. Fierbeam, nu alta. M-am tras pe aproape şi-am sărit ca în 
timpurile cele bune. Am măsurat distanţa cu precizie şi l-aş fi prins, pe Dumnezeul meu, dacă, din 
prevedere față de înţepeneala picioarelor, nu m-aş fi sforţat prea tare. Când colo, picioarele, de data 
asta, parcă înadins, din răutate, s-au comportat admirabil şi, în loc să cad pe şoarece, am căzut în 

strachina cu lapte. M-a inundat moartea albă! Miorlăiam cu disperare. În aceeaşi clipă, mâna 
puternică a gospodarului m-a înhăţat de pielea de pe spate şi m-a ridicat sus în aer. Fără voie mi-am 
înfipt ghearele de la toate cele patru labe, am deschis larg ochii şi botul plin de lapte şi mi-am 
pleoştit urechile, apărându-le de lichidul care se prelingea. Ce-a fost mai departe, nu-mi mai 
amintesc! Se pare că am zburat pe sus şi pe urmă am căzut pe undeva, departe... Îmi închipuiam că 
nu mai trăiesc, că m-am preschimbat într-un sac de piele, plin cu oase zdrobite. În comparaţie cu 
noua senzaţie, lovitura de cizmă era cu adevărat o mângâiere! 

— Co-co-co! rosti cocoşul cu milă. 

— Scuzaţi, vă rog, să nu vă înţelegeți între voi! le aminti judecătorul. Sigur că s-au purtat cam 
aspru, dar ăsta nu-i un motiv ca să vă băgaţi noaptea în locuinţă străină. 

— Noi n-am vrut să facem niciun rău! se apără pisica. Dimpotrivă, am încercat să salvăm 
lucrurile domnului pădurar. 

— Da' cum a fost cu aluatul acela de prăjitură? întrebă curioasa pădurărița. 

— Am fost vinovată într-adevăr, recunoscu pisica. După bătaia ceea groaznică din cauza laptelui, 
am vrut să mă încălzesc puțin şi m-am urcat pe scândurica cu care era acoperit aluatul de făcut 
prăjitură, pus în fața sobei încălzite. Obiceiul acesta îl aveam şi mai înainte, cu rezultate bune, dar 
de data asta nu m-au ajutat picioarele betejite. Scândurica s-a răsturnat şi-am căzut în prăjitură. M- 
aş fi înecat repede, dacă nu mi-aş fi depărtat labele şi n-aş fi început să miaun. Au alergat copiii şi 
m-au scos. Nu mai puteam să mă mişc, căci eram lipită din abundență cu aluat. Zăceam ca o mare 
chiroşcă pe podea, aşteptând moartea. Sosind însă gospodina şi uitându-se la mine, nu m-a mai lovit 
ca altădată. Şedea numai pe laiță lângă fereastră şi, acoperindu-şi ochii cu şorțul, a început să se 
văicărească: 

„Ce să fac, nefericita de mine? Ultimul pumn de făină mi l-a spurcat nelegiuita asta. Cu ce-am 
să-mi hrănesc copiii? O, viaţă nenorocită ce am! O, doamne!” 

— Era prea mult. Am înţeles că nu merită să mai trăiesc, că sunt izvorul nefericirii acelora pe 
care-i iubesc şi am hotărât să mă înec cu adevărat. leşisem să caut unde-i apa mai adâncă, când m-a 
întâlnit pe drum domnul Cocoş şi m-a îndemnat să intru în asociaţia „Nimic de pierdut!”. 

— Aha! rostiră cei adunaţi. Speriată, pisica tăcu. 

— Da' ce făceați cu asociaţia asta a voastră în casa pădurarului? întrebă judecătorul. 

— Am făcut ce ne-a poruncit las. El e înţelept şi bun, ne-a mângâiat şi ne-a îndrumat. 

— Bine, bine! Ai, omule, martori? 

— Am soţie şi copii!... 

— Aduceţi-l pe Ias cel cinstit! strigară țăranii. 

— Îndată, îndată, mai e câinele! se împotrivi judecătorul. 

Aduceţi câinele! 

Intră Brys-Brysinski cu o înfăţişare foarte semeaţă. 

La interogatoriu respinse prin lătrături puternice şi nu recunoscu nimic. Chiar la întrebările câți 
ani are şi unde s-a născut, răspunse că n-are niciun an şi că nici nu s-a născut. 

— Pe mine, bătrân străjer al pazei, să mă târâți prin judecăţi, să mă învinuiți de diferite crime!... 
se revoltă el, dezvelindu-şi colții spre toţi cei de faţă. 

Judecătorul nu putu să se descurce cu dânsul. Porunci să-l ducă separat într-un colţ şi ceru să fie 
adus măgarul. 

Domnul Clăpăug ascultă toate învinuirile cu nemărginită seriozitate şi se comportă tot timpul 
astfel ca şi cum el ar fi fost judecătorul oamenilor adunaţi acolo şi nu unul dintre acuzați. 

— Sufăr, pentru că mi-a plăcut totdeauna liniştea şi filosofia. Dacă în loc să trag la ham, aş fi 
azvârlit din copite întruna, şi azi aş fi alergat prin stepele Asiei mijlocii ca măgar sălbatec, liber, 
răspunse după o lungă chibzuială. 

Ascultătorii nu pricepură o iotă şi cerură ca măgarul prost cu care nu putea nimeni să se înțeleagă 
să fie condus în colţul său. 

— Problema se încurcă tot mai rău! observă judecătorul. Asociaţie secretă... stepele Asiei 


mijlocii“ aluatul de prăjitură... înverşunarea lui Brys... Sunt curios ce-o să ne spună puşlamaua 
asta mică?! 

A fost adus Ias. 

— Ce slăbănog! Ce-ar fi putut să fure? îl căină pădurărița. 

— Desigur, de aceea şi-a adus în ajutor animale! cugetă întunecat pădurarul. 

— Mă cheamă las, nu ştiu câți ani am, nu ştiu unde mam născut pentru că sunt orfan. Nu am nici 
tată nici mamă. Au murit pe când eram mic. M-au crescut oameni buni, săraci ca şi mine, mi-au dat 
ce-au avut; am împărțit cu ei şi adăpostul şi pâinea. Până ce m-a luat fierarul. Nici el nu înoată în 
bogății. Pentru asta e mereu rău, se înfurie de orice şi bate. E puternic şi nu înțelege că nu mă pot 
măsura cu dânsul. Îndată spune: „leneşule, puşlamao!” şi te arde. 

În fiecare dimineaţă trebuia să mă scol înaintea celorlalţi, să fac foc în sobă, să mătur casa şi 
atelierul, să aduc apă; să sparg lemne... Şi cum uitam ceva, pe loc soția fierarului haţ de păr! „Na, 
na, aşa şi pe dincolo, mâncăule!” Apoi întreaga zi stam la foale să suflu, ca să înroşesc fierul. Când 
nu se înroşea, fierarul mă lovea pe spate cu coada ciocanului. Spre seară de-abia mă mai țineau 
picioarele. Şi mai trebuia încă să orânduiesc uneltele, să curăţ vatra focului, să fug la prăvălie... 
Meşterul şedea de mult spălat la masă, iar eu trebuia să lucrez din greu, să duc gunoiul, să vărs 
gălețile. Of, oameni buni, e grea soarta de orfan!... Odată, într-o duminică după slujbă, îmi spuneau 
la biserica din orăşel copiii de şcoală că există o ţară unde toți copiii îmbrăcați frumos, pieptănați, 
spălaţi merg după gustarea de dimineaţă la şcoală, iar după şcoală se joacă până seara în grădini 
minunate. Acolo fiecare dintre cei mici are totul şi numai când creşte şi învaţă, răsplăteşte pentru 
asta pe oameni. Când, o dată, am ațipit puțin, iar maistrul m-a bătut straşnic, am plecat în lume spre 
țara aceea minunată. Pe drum m-a prins ploaia, frigul şi noaptea. M-am băgat într-o scorbură de 
copac şi-am adormit. M-a trezit acest măgar cu tovarăşii lui şi m-a rugat să le ajut să caute adăpost 
pentru noapte. I-am convins să meargă spre casa pădurarului, unde nădăjduiam că pădurăriţa o să ne 
lase înăuntru. Ştiam că e bună, pentru că de multe ori, venind cu treabă pe la fierărie, îmi strecura în 
mână un covrig şi mă mângâia pe cap. Am găsit casa pădurarului cu geamurile deschise. Legături 
cu diferite lucruri erau aruncate peste tot. Ne-am gândit că acolo îs hoţi, ne-am orânduit sub o 
fereastră şi le-am făcut o muzică de-au împuns fuga. Noi n-am luat nimic, doar am mâncat oleacă 
de pâine şi cârnat, căci eram straşnic de flămânzi, pentru care fapt o rugăm pe doamna pădurăriță să 
ne ierte. 

— Nu-i nimic! răspunse buna femeie. 

— E adevărat că n-au luat nimic, confirmă pădurarul. 

— Să vedem ce va spune Woitek! Să fie chemat, dădu poruncă judecătorul. 

Se precipită atunci, ciufulit şi plâns, Woitek şi pe dată buf! în genunchi, în mijlocul sălii. 

— lertați-mă, oameni buni, şi voi cinstiți judecători! Am greşit, n-am să mai fac niciodată! Am 
furat, dar mă voi îndrepta. M-au momit oameni răi: Grzela, Bartek, Jozek din Lipow... Ei m-au 
trimis la dracii ăştia, de unde am fugit numai cu sufletul... Răgeau, ţipau, urlau ca o duzină de 
diavoli. Era după geam ceva înalt, de la pământ până la acoperiş... În loc de nas, avea cioc... Ochi 
cum sunt cărbunii. Trup cu pene şi patru picioare... Am fugit de frica acestei vedenii şi de atâta 
hărmălaie. De-abia în pădure mi-a părut rău după lingurile de argint, bucăţile de stofă, cizmele 
țintuite şi cingătorile cu agrafe, pe care le-am văzut la domnul pădurar. Atunci le-am spus 
tovarăşilor mei că mă întorc. Aceştia în loc să mă oprească mi-au dat ghes. Numai ce intrasem, cum 
am atins un chibrit de cărbunaşii din sobă, deodată monstrul cu pene mi-a căzut pe cap... Şi începe 
să țipe: Cto-to?! Cto-to?! Eu spre uşă, când alt drac îmi vâră colții în picioare... Mă scutur, alerg 
fără cunoştinţă. Când colo, culmea nenorocirii mă mai trăsneşte şi cu măciuca pe dinapoi... De 
atunci nu mă mai pot îndoi. 

— He, he! râse măgarul. Nu-s chiar bun de lepădat, cum spunea domnul grădinar! 


541 „Asociaţie secretă... stepele Asiei mijlocii” — este o aluzie ironică la adresa bănuielilor bolnăvicioase ale 
poliţiei ţariste de comploturi pe pământurile poloneze, împotriva ţarului. Considerând aproape pe toți polonezii drept 


complotiști, poliția țaristă era gata să creadă în cele mai fantastice ramificații ale unor astfel de conjuraţii 


— Faceţi linişte! tună aprodul... 

— Deci voi l-aţi furat pe pădurar? întrebă judecătorul. 

— Da, noi! 

— Ce-ai de spus acum, pădurarule? 

— Doar că m-am înşelat o ţâră în privinţa acestor sărmane ființe, mormăi cu tristețe pădurarul. 

— Dar mai este ceva, cu această asociaţie interzisă! observă primarul grăsan. 

— Nu-i deloc asociaţie interzisă, ci numai o tovărăşie pentru a ne ajuta unul pe altul! se apără 
lasiek. 

— Da' de înțeles cum v-aţi înţeles?... Întrebă, bănuitor, judecătorul. 

— N-aţi auzit, domnule judecător? Doar vorbim de-atâta timp! Noi țipăm, mârâim, coteodăcim. 
Ne facem semne, ne ajutăm de mâini şi de picioare, clipim din ochi, mişcăm din cap, lămuri lasiek. 
Dacă vreţi, vă arăt îndată! Cip, cip, cip! Kici! Kici! Kici! Vino la picior! Mişcă-te, domnule Măgar! 
strigă tare. 

Pe loc alergă spre el cocoşul şi i se urcă pe un umăr, iar pe celălat se aşeză pisica. Brys 1 se 
întinse la picioare, iar Clăpăug vâri botul sub braţul lui. 

— Ştii ce, bătrâne, să înfiem băiețaşul acesta. Tot n-avem copii... îi şopti pădurăriţa bărbatului. 

— Fi, băieţaş! Ai vrea să rămâi la noi şi să devii fiul nostru? îl întrebă pădurarul cu blândeţe pe 
lasiek. 

— Sunteţi oameni cumsecade, însă eu nu pot să-mi părăsesc tovarăşii, răspunse băiatul, 
mângâind animalele care se gudurau pe lângă el... 

— Să le primim şi pe ele! şopti pădurărița la urechea soţului. N-o să ne împovăreze prea mult. 
Măgarul va merge prin pădure şi va mânca ierburi, cocoșului o să-i pice câte ceva de la puii mei, 
Brys o să doarmă în cuşcă cu câinii tăi, iar un castronaş de lapte pentru pisică n-are să ne 
sărăcească. la-i, bărbate. 

— Atunci să rămână! E adevărat că era cât pe-aci să-i nedreptăţesc. Dacă n-ar fi fost Woitek, pe 
ei cădea păcatul. 

— lartă-l şi pe Woitek! Flăcău prost, acu e îngrozit, o să se îndrepte. Ce să-l mai pedepsim! Să-l 
facem de râs şi să-i spunem că a doua oară nu-l mai iertăm, îşi îndemnă pădurărița bărbatul. 

Omul s-a învoit din nou. 

lasiek şi tovarăşii săi au rămas astfel într-o pădure atât de frumoasă, la casa unor oameni aşa de 
buni. 

Acolo le era bine ca în rai. lasiek a prins să crească, s-a făcut mai puternic şi a început să meargă 
la şcoală. Se pregătea cu sârguință, visând că, dacă va ajunge mare, o să facă din Polonia o ţară în 
care copiii să aibă totul de mici, să înveţe, să se dezvolte, să fie voinici, iar atunci când va veni 
vremea, să poată să-i răsplătească pe cei mari cu prisosinţă. Mai visa ca oamenii bătrâni şi chiar 
animalele bătrâne şi vlăguite să se bucure la sfârşitul vieții, după muncă, de linişte şi de odihnă. 


Tovărăşie anapoda 
poveste calmucă 


E atât de dibace şi atât de vicleană vulpea, încât rar de tot, dacă se întâmplă, să nu se înapoieze la 
vizuină cu bun şi bogat vânat atârnat de şolduri. 

În ziua aceea însă, ieşise la vânătoare într-un ceas rău. În zadar dădea ea cu ochii rotogoale peste 
câmpuri, repezindu-i ca pe nişte focuri până la marginile orizontului, în zadar iscodea potecile şi 
tufişurile, că vânatul intrase ca în pământ. 

După multă umblătură şi cu inima neagră de amărăciune, dădu în sfârşit peste o cămilă moartă, 
căzută într-o groapă. Cum era tare flămândă, de parcă i-ar fi mers şoareci în burtă, se cobori repede 
în groapă şi, cum se pricepea şi bine la înfulecat, hărtăni repede cele două cocoaşe ale cămilei. 


După ce mâncă ea cât putu din cele două cocoaşe, luă resturile cu ea şi plecă pe-aici încolo, cu 
gândul să se odihnească undeva, în vreun hăţiş sau în vreun hârtop mai adânc şi mai ferit din 
drumul răutăților. Nu apucă însă să se depărteze prea mult, că-i şi tăe calea un lup care, salutând-o 
cu multă prietenie, îi zise: 

— Să trăieşti, dragă vulpe! Să trăieşti, scumpa mea prietenă! 

— Să trăieşti, să trăieşti, frate dragă, îi răspunse vulpea mieros. 

— Bucuroasă că te-ai întâlnit cu mine? 

— Foarte bucuroasă, dragă prietene. Îs așa de bucuroasă, că-s gata s-o iau la goană. 

Lupul se făcu că nu înţelege vorbele vulpii şi continuă: 

— Şi încotro, dacă nu vă supăraţi? 

— La vânătoare, scumpul meu. 

— Atunci, îi răspunse lupul, cu puţină ironie în glas, îmi dai voie să te întovărăşesc? 

Vulpea tăcu şi nu zise nimic. Ce putea să facă? Ce putea să răspundă? Ceartă îi trebuia şi tocmai 
cu cine, cu cineva care doar atâta ar fi aşteptat, ca să transforme nenorocita întâlnire dintre ei într-o 
sângeroasă răfuială? 

— Cine tace înseamnă că încuviinţează, i-a zis lupul şi, fără multă reverență, dând braţul 
prietenei lui, o luară împreună de-a dreptul peste câmp. 

Şi iată că, mergând ei aşa, nu prea departe, lângă o moviliţă, zăriră un iepure pitulat sub o tufă. 
Văzându-l, lupul, care nu se putea măsura în fugă cu o asemenea sălbătăciune, scoase un urlet atât 
de puternic, că durui ca un tunet peste stepă. 

Iepurele înlemni de spaimă şi în loc să fugă se ghemui şi mai tare sub tufă, căutând să se ascundă 
cât mai bine de ochii duşmanilor săi. 

Aceştia însă, începură a-l striga de departe, cu putere, când unul când altul. 

— De ce nu răspunzi, prietene, când te chemăm? îi zise lupul supărat, apropiindu-se de tufă. 

— M-am gândit, răspunse iepurele tremurând de spaimă, că la ce să vă răspund dacă nu vă 
cunosc. Vă cer iertare, mai adăugă iepurele cu multă umilință, făcând mereu plecăciuni adânci în 
fața lupului şi a vulpii. 

— Eei, hai, lasă asta, îi zise vulpea! Lasă temenelele astea! Eşti la fel cu noi. Eşti egal în drepturi 
cu noi. Şi nu te mai preface că nu ne cunoşti. Îți suntem prieteni, şi făcu un semn cu ochiul lupului. 
Hai, vino cu noi la vânătoare! — Cel ce face cu ochiul pune la cale lucruri nelegiuite. 

Dar iepurele nu văzuse semnul pe care-l făcuse vulpea lupului, încât bucurându-se că a scăpat 
aşa de uşor, se învoi îndată, cu toate că în viaţa lui nu fusese la vânat şi nu mâncase nicicând carne. 

— Uite ce, grăi vulpea făcând cerc cu lupul şi cu iepurele, eu mai am şi alte vorbe de spus. Ca 
una care cunosc toate limbile de pe faţa pământului şi în vorbe mai cuminţi şi mai înțelepte nimeni 
nu mă poate răpune, vă propun să facem o tovărăşie pe viaţă: iepurele, eu (mă cunoaşte o lume 
întreagă că sunt lipsită de orice viciu) şi lupul (cea mai bună pildă de cumpătare, îşi rupe şi de la 
gură pentru un prieten). Să ascultăm unul de altul, să ne ajutăm unul pe altul şi tot ce vom dobândi 
să împărțţim absolut frățeşte între noi. Primiţi? 

— Primim, răspunseră cei întrebaţi şi câteşitrei ridicară câte o labă în sus, făcând jurământ greu 
asupra celor ce spusese vulpea, vorbe care se vedea cât de colo că nu erau altceva decât praf în ochii 
celor cu minte uşoară şi prea lesne crezători. 

Ca încheiere a ceremonialului, lupul îşi lovi pieptul cu pumnii de sună ca o tobă, iepurele crescu 
de-o palmă şi vărsă de bucurie valuri de lacrimi, pe când cumătra, rumegându-şi ceva mai încolo 
planurile puse la cale, îşi fuma, cum s-ar zice, ciubucul în linişte. 

În timpul acesta însă, se porni un vânt puternic şi un vârtej începu a purta în sus şi în jos, într-o 
parte şi alta, o mulţime de hârtiuţe. 

Vulpea prinse una din hârtiuţe şi şi-o lipi în frunte, lucru ce stârni mirarea de nedescris a 
tovarăşilor ei, care o întrebară: 

— Ce hârtiuţă este asta şi ce scrie în ea? 


— Hârtiuţa asta, le răspunse vulpea, nu-i o oarecare hârtiuță, ci-i un firman, trimis mie personal 
de către han. 

— Şi ce cântă, firmanul? 

— Cântă bine. În el, marele han ne spune că a auzit de tovărăşia noastră şi, plăcându-i mult ceea 
ce am făcut, ne dăruieşte ca o deosebită apreciere, la alegere, din orice tabun ne convine, cel mai 
frumos şi mai gras cal. Ne pofteşte să-l prindem, urându-ne, la sfârşitul firmanului, poftă bună. 

— Lupule, se adresă vulpea, după explicaţia ce-o dădu, acum ce mai calea-valea, toată nădejdea 
ni-i în tine. Tu eşti un adevărat erou şi un vânător neîntrecut. Tie nu-ți poate ţine nimeni piept. Ce-ar 
fi, dacă-ai merge, cum ne-a scris hanul, să prinzi un cal, după placul tău, din cel dintâi tabun peste 
care vom da? 

Lupul, îmbătat de laudele vulpii şi nemaiîncăpându-şi în piele de mândrie, îi răspunse cu glasul 
lui gros şi sălbatic: 

— Propunerea, într-adevăr, e treabă de labele mele. Ce să mai spun? Primesc. 

Iepurele nu fu mai puţin fericit decât lupul. Pe ascuns, ca să nu-l vadă ceilalți tovarăşi ai săi, îşi 
freca lăbuţele de mulțumire şi fericire că vulpea nu-i dăduse lui o asemenea sarcină. 

Şi au plecat toți trei, împreună, să caute un tabun. Şi iată că, într-un târziu, zăriră un tabun 
departe, la multe verste de ei. 

Lupul, cum îl văzu, şi voi să dea năvală către el. 

— Stai, stai, nu te grăbi, îl potoli vulpea. Aşteaptă să se întunece. 

— Bine, spuse lupul, domolit de vorba vulpii. Sunt însă atât de nerăbdător să-mi îndeplinesc 
sarcina, că nu ştiu dacă o să pot să aştept până la noapte. 

Vulpea, care era vopsită cu o mie de culori, îşi schimbă repede gândul şi-i zise: 

— Văd, dragul meu, că-i pustiu în toate părțile pe-aici. Nu-i nici țipenie de om. Dacă vrei, du-te 
şi nu mai pierde vremea. Până o să ajungi la tabun, numai bine o să amurgească. Ba, dacă te 
grăbeşti, ai putea să ajungi chiar mai devreme şi să ocheşti pe lumină un cal frumos, cel mai frumos 
cal al tabunului, aşa cum scrie la firmanul hanului şi, când vor dormi şi pietrele, în somnul dintâi, 
să-i faci de petrecanie. Fii însă cu băgare de seamă! Înţelegi? 

— Înţeleg, făcu lupul umflându-și pieptul şi scoţându-şi ghearele din teci, ca să vadă dacă sunt 
bine ascuţite. Înţeleg, că doar nu sunt atât de prost să nu înțeleg, mai adăugă el, bătându-şi capul cu 
laba, care, spre puţina lui laudă, nu prea sună a plin. 

Când îl văzu plecat, vulpea, care era diavolul în picioare, se depărtă ceva mai încolo de iepure şi, 
întoarsă cu spatele spre el, scoase o bucăţică de cocoaşă şi începu s-o mănânce. 

Văzând-o cum se ospătează, iepurelui începu să-i lase gura apă şi maţele să-i chiorăie de foame. 
Lăsând toată ruşinea şi sfiiciunea la o parte, se apropie de vulpe şi cu capul plecat, încet şi 
respectuos, o întrebă: 

— Ce mănânci, dragă vulpe? 

— Mici foame şi-mi mănânc un ochi, răspunse vulpea scurt, întoarsă tot cu spatele spre el. 

— Un ochi? Cum un ochi? 

— Da, un ochi. Ce te miri? Mi-am scos un ochi şi acum îl mănânc. 

Auzind răspunsul vulpii, iepurele se înfioră şi se înspăimântă grozav. 

— Cum poţi face lucrul acesta atât de dureros? Şi cum ai să poţi trăi fără un ochi? 

— Ce prost eşti! Adică, în lumea asta nu mai sunt ochi? Chiar azi mi-l pun la loc. ÎL iau de la 
calul care o să ni-l aducă lupul. 

— Se poate face aşa ceva? 

— Desigur că se poate. Treaba asta eu am făcut-o de multe ori, de foarte multe ori chiar. E aşa de 
greu de înțeles? 

Iepurele, naiv, nepricepând rătăcirea în care îl băga ticăloşenia vulpii, îşi vâri ghearele într-un 
ochi, îl scoase afară cu dureri îngrozitoare şi începu să-l mănânce. 

Vulpea, întoarsă tot cu spatele spre iepure, mânca şi ea de zor din hălcile luate din cocoaşele 
cămilei. 


— Dar acum ce mai mănânci? o întrebă iar iepurele cu capul aplecat şi cu aceeaşi smerenie în 
glas. 

— Mănânc al doilea ochi, îi răspunse vulpea. Hai, fă şi tu la fel dacă ţi-e foame şi nu mă tot 
întreba! Din cei doi ochi ai calului, eu o să iau numai unul. Pe celălalt, o să ţi-l dau ţie. Vom avea, 
deocamdată, numai câte un ochi. Mai târziu însă, o să mai găsim noi încă doi ochi, unul pentru 
mine, altul pentru tine. 

Şi nătângul de iepuraş, împins de foame, o ascultă şi de data asta. Îşi scoase şi al doilea ochi. Dar 
întuneric adânc şi pustiu înfricoşător se lăsă deodată împrejurul lui. Frică înspăimântătoare şi 
tulburare fără seamăn i se cuibări în inimă. Nu mai vedea nimic. O noapte neagră şi grea se lăsase 
ca plumbul peste el. 

— Haideţi, haideţi repede! Veniţi încoace! se auzi strigând lupul, venind în goană către ei. Am 
omorât calul. 

— Şi ai mâncat ceva din el? îl întrebă vulpea. 

— Nimic. Aşa cum ne-am legat, n-am vrut să mănânc fără voi. Totul e întreg, afară de un picior 
dindărăt. 

Şi au plecat lupul şi vulpea şi după ei şi bietul iepuraş orb, lovindu-se de toţi bolovanii şi 
zgâriindu-se în toți ţepii peste care cădea. 

Şi, ajungând câteşitrei la locul unde lupul rupsese în bucăţi calul luat din tabun, începură ospăţul. 
Cel mai lacom, tot lupul, care deşi era aproape sătul, înfuleca bucăţi mari de carne pe nerăsuflate. 
Iepurele, cum să mănânce? Niciodată în viaţa lui nu pusese carne în gură. Pe lângă asta, nici nu 
vedea măcar ce să mănânce. Vulpea mâncă ce mâncă şi se sătură şi ea repede. După aceea, fără să 
fie observată, luă două bucăţi de carne şi le vârî în urechi. 

Văzând-o că nu mai mănâncă, lupul o întrebă: 

— De ce nu mai mănânci? 

— Nu mai pot, îi răspunse vulpea. Am mâncat atâta, că-mi iese carnea şi prin urechi. Şi-i arătă o 
ureche şi alta, din care carnea dădea pe dinafară. Dacă te ţine cureaua, încearcă să mănânci şi tu cât 
mine. 

Lupul, cum era hapsân şi trufaş, dar şi destul de prost, ca să nu rămână mai prejos de vulpe, 
începu să mănânce cu o lăcomie de speriat, înghițind repede halcă după halcă, ca şi cum le-ar fi 
aruncat într-un butoi, nu în burtă. Iar vulpea îl încuraja şi-l tot îndemna mereu, spunându-i că dacă o 
să mănânce şi el până i-o ieşi carnea prin urechi, o să fie sătul cel puţin o lună, dacă nu chiar două 
luni. 

— Mănâncă, lupule, mănâncă! Văd că încă nu ţi-a ieşit carnea prin urechi. 

— Uf! Nu mai pot. Nu mai pot nici răsufla. O să plesnesc. 

— Mănâncă! Mănâncă! Vezi că nu eşti prevăzător? Tu crezi că asemenea prânzuri bogate ca cel 
de astăzi te aşteaptă în toate zilele? Şi hani binevoitori, ca stăpânul acestor pământuri unde prânzim 
acum, o să găseşti pe toate drumurile? Mănâncă până ţi-o ieşi carnea prin urechi, ca mie. Va fi un 
semn că vei fi sătul pentru cel puțin două-trei luni. 

Şi lupul iar începu să hăpăiască halcă după halcă. 

Dar încet, încet, noaptea trecu. O dată cu crăpatul zorilor, păstorii se deşteptară şi caii tabunului 
se buluceau în obor, nerăbdători de a fi lăsaţi slobozi la păscut. 

Vulpea văzu că nu mai are de ce sta. Nu mai era timp de pierdut. Primejdia era mare. Luă 
iepurele cu ea şi, pe furiş, ca să n-o vadă lupul, se ascunse într-o groapă, unde socotea că no s-o 
găsească nimeni. 

Lupul rămase astfel singur. Asociaţia frățească ce o făcuse cu vulpea şi cu iepurele ajunsese la 
termen, nu după o viaţă întreagă, cum făcuseră legământ, ci mai înainte chiar de a se fi împlinit o zi 
şi o noapte. 

Îi era frică şi nu prea îi era. Îmbuibarea pântecului îi adormise puterea de a gândi limpede. 
Totuşi, când păstorii se îndreptară spre el, voi s-o ia la fugă. Picioarele însă nu-l mai ajutau. Prea se 


îngreuiase de-atâta mâncare. Paznicii îl zăriră repede, căci era umflat ca un butoi şi de-abia se 
mişca. Unul din ei chiar şi strigase: 

— Ia, priviţi colo! Minunea minunilor! Un poloboc care merge singur pe câmp, parcă ar avea 
picioare. 

Şi, alergând către el, îl prinseră fără multă bătaie de cap. Văzându-se în mâinile unor oameni care 
nu-i arătau niciun pic de prietenie cu ciomegele cu care se puseseră pe el, lupul scoase de durere un 
urlet înfiorător. Apoi, aducându-și aminte de firman, strigă din toate puterile: 

— lepuraşe, dragă iepuraşe! Aleargă repede la vulpe şi adă-mi scrisoarea măritului han, ca s-o 
arăt acestor păstori. Ad-o repede, că mă omoară. Lăsaţi-mă oamenilor, lăsaţi-mă şi nu mă omorâți, 
că doar şi eu sunt om, începu el să se roage. 

— Tu eşti om? Ce fel de om eşti tu? Şi oamenii adevăraţi râseră de se strâmbară de el. Tu nu ai 
niciun pic de omenie. Eşti lacom, eşti grosolan, îţi faci prieteni şi legi tovărăşii cu sila, înspăimânți 
lumea cu ghearele, colții şi puterea ta, ucizi şi nu laşi decât lacrimi, sânge şi distrugeri în urma ta. 
N-ar fi o ruşine să stai în rândul oamenilor? Tu nu ştii că fără adevăr şi dreptate şi dragoste nu te 
poți chema om? 

— Hai, nu mai lungi vorba! îi strigă unul din oameni. Scoate blana şi dă-o încoace! Să mai 
încălzească şi pe altul de acum încolo. 

Şi oamenii îl jupuiră fără multă vorbă şi-i duseră pielea stăpânului tabunului, ca despăgubire 
pentru calul ucis. 

Iepurele, auzind urletele lupului, se înfricoşă şi, ţâşnind din ascunzătoarea în care stătea cu 
vulpea, o luă la goană orbeşte peste câmp, într-un întuneric cumplit. Fugea şi nu ştia încotro. 
Ajungând la un şanţ, se prăvăli în fundul lui, mort de oboseală şi spaimă. Acolo îl găsi mai târziu 
vulpea care, când se văzu singură cu el, ca să scape de un tovarăş incomod, îi înfipse fără milă dinții 
în gât, omorându-l. Şi aşa pieri iepurele, care din prostie, amăgit de vulpe, îşi scosese ochii, de frică 
intrase în tovărăşia unor ticăloşi şi forțat era gata să mănânce chiar şi carne, ceea ce era absolut 
contra firii lui. 

Până la urmă, cred că nu se îndoieşte nimeni, vulpea avu aceeaşi soartă ca şi lupul. 

Într-un târziu, păstorii dădură şi de urma ei. O luară la goană. Traseră şi cu arcele după ea. O 
dâră roşie de sânge le arătară că au lovit-o. Rănită şi obosită, o găsiră aşteptându-şi sfârşitul sub o 
tufă. Trupul îi era cu totul neputincios. Numai coastele i se mişcau ritmic. Pe dinaintea ochilor 
împăienjeniţi îi treceau ca un cortegiu plin de groază toate jafurile şi nelegiuirile ce le urzise în 
viață. 

Oamenii o luară şi pe ea la socoteală, cu ciomegele, fără multă vorbă. 

— Lăsaţi-mă, oamenilor! Lăsaţi-mă şi nu mă omorâţi, că doar sunt şi eu om! începu ea să strige 
ca şi lupul. 

— Tu eşti om? Tu? Şi oamenii cei adevăraţi iar se strâmbară de râs de ea, ca şi de lup. Vicleană, 
perfidă, mincinoasă, ucigaşă, eşti o plagă a societății. Cu asemenea apucături, poate să se aşeze 
cineva la masa oamenilor? 

— Hai, nu te mai văita şi nu te mai milogi atâta, îi zise şi ei unul din oameni. Dezbracă repede 
blana şi dă-o încoace! Destul te-ai fudulit cu ea. 

Şi, cât te-ai şterge la ochi, oamenii o jupuiră şi-i aruncară stârvul pe câmp, iar blana o luară cu ei, 
s-o ducă aceluiaşi stăpân păgubit de unul din cei mai frumoşi cai ai săi. 

Nu mai rămăsese acum din cei doi tâlhari, crudul şi hoţomanul lup şi vicleana şi nelegiuita 
vulpe, decât două leşuri, două cadavre respingătoare, pierdute în cuprinsul bătrânei stepe kalmuce. 

Din nemărginire veni ca o arătare, cu aripi moi de vată şi cu zbor de ucigaş tainic, un hultan care, 
aşezându-se pe trupurile lor calde încă, le scoase în câteva clipe ochii, pe rând, unul câte unul, 
înghițindu-i cu lăcomie. 

Şi din legatul acela, se spune că o asemenea tovărăşie şi prietenie potrivită cum făcuseră lupul, 
vulpea şi iepurele, nu s-a mai putut lega şi nici n-o să se mai lege, cât e hăul. 


Furtună- Viteazul Ivan 
poveste rusă 


Traia odată într-o împărăție un rege cu regina lui. Vieţuiau împreună de multă vreme, dar soarta 
nu se îndurase a le dărui vreo odraslă. Într-o bună zi, regele hotărî să trimită solie la toți împărații şi 
craii, în toate cetățile şi la toate noroadele, chemând la sfat spre a afla leacul ce ar putea face ca 
regina să aibă copil. 

La chemarea lui s-au adunat mulți crai şi împărați, prinți şi boieri, neguțători bogaţi şi oameni de 
rând. Regele i-a ospătat cu bucate şi băuturi alese, după care a purces a-i întreba pe fiecare în parte. 
Dar nimeni nu avea ştiinţă, nici măcar nu-şi putea da cu părerea ce s-ar putea face ca regina să 
rămână grea. Dar iată că un fecior de om simplu se jură că ar putea afla leacul tămăduitor. Plin de 
speranţă, regele îl dărui cu o pungă mare de galbeni, hărăzindu-i trei zile întru împlinirea 
făgăduinţei. 

Feciorul de țăran se legase el să afle leacul, dar cum şi unde nici prin cap nu-i trecea. O luă 
îngândurat pe drumul ce ducea afară din cetate. Curând îi ieşi înainte o femeie bătrână. 

— Ziua bună, flăcăule! Da' ce-ai păţit de ai căzut aşa pe gânduri? 

— Cată-ţi de drum, cotoroanţo. Lasă-mă-n pace! îi răspunse el. 

Dar ea se ținu după el, iscodindu-l: 

— Spune-mi ce te frământă atât de tare? Eu sunt bătrână, şi bătrânii ştiu multe. 

„Ce mi-a venit să-i vorbesc urât? Poate că ştie ceva şi mi-o da vreo povaţă”, gândi flăcăul. 

— Uite, măicuță, m-am legat în faţa regelui să aflu cum ar putea regina să zămislească. Dar 
habar n-am cum! 

— Da, da! Păi, să-ți spun eu. Ascultă: du-te la rege şi spune-i să dea poruncă slujitorilor să 
împletească trei năvoade de mătase. În lacul de lângă palat trăieşte o ştiucă cu aripioarele de aur. 
Când regele o va prinde, s-o dea bucătarilor s-o frigă, apoi-s-o ducă reginei s-o mănânce, şi ea va 
purcede grea. 

Feciorul de ţăran se întoarse în cetate, meşteri singur năvoadele şi se duse să prindă ştiuca cu 
aripioarele de aur. Aruncă cele trei năvoade de mătase, dar ştiuca zvâcni cu putere, le rupse şi scăpă. 
Le aruncă a doua oară, şi iarăşi le rupse şi scăpă. Atunci flăcăul îşi scoase brâul şi năframa de 
mătase, legă năvoadele şi le aruncă a treia oară. De astă dată izbuti să prindă ştiuca cu aripioarele de 
aur. Cu mare bucurie o luă şi o duse regelui. 

Regele porunci să fie spălată, curățată, friptă şi apoi dată reginei s-o mănânce. Bucătarii luară 
ştiuca, o curăţară, o spălară şi aruncară apa pe fereastră. Tocmai atunci pe acolo trecea o vacă şi 
sorbi apa cu solzi cu tot. 

După ce bucătarii fripseră ştiuca, o puseră pe un taler şi chemară degrabă o slujnică, spunându-i 
s-o ducă reginei în iatacul ei. Slujnica, pe drum, rupse o aripioară şi o mâncă. Toate trei: vaca, 
slujnica şi regina rămaseră grele în aceeaşi zi, în acelaşi ceas. 

Când s-a împlinit sorocul, la rege se înfățişă grăjdarul palatului, care-i spuse că vaca a făcut un 
prunc. Regele rămase înmărmurit de uimire. Nici n-apucă bine să plece grăjdarul, că alţi slujitori 
dădură buzna să vestească miraţi că fata de la bucătărie născuse un băiat care semăna leit cu fiul 
vacii. Nu după multă vreme veniră să-l înştiințeze că şi regina a dat naştere unui fecior ce semăna ca 
două picături de apă cu fiul vacii. 

Tare grozavi erau cei trei feciori: creşteau într-un ceas cât alţii într-un an, în trei ceasuri cât alții 
în trei ani! Au crescut mari, s-au făcut puternici şi voinici. Într-o zi veniră tustrei la rege cerându-i 
dezlegare să meargă prin cetate să privească norodul şi norodul să-i privească pe ei. Regele nu se 
împotrivi, le dădu bani fără zgârcenie şi îi sfătui să fie cu băgare de seamă. 

Şi cei trei feciori ai regelui plecară. Pentru că, trebuie să spunem, regele îi socotea pe toți feciorii 
săi. Unul se numea Ivan, fiul regelui, al doilea Ivan, fiul slujnicei, iar cel de al treilea Ivan Furtună- 
Viteazul, fiul vacii. 


Colindară ei ce colindară prin târg, dar de cumpărat nu cumpărară nimic. Ivan, fiul regelui zări 
pe o tarabă nişte gogoloaie de sticlă şi zise către frații săi: 

— Fraţilor, haideţi să cumpărăm câte un gogoloi şi să aruncăm cu el în sus. Cine va arunca mai 
sus, acela va fi cel mai mare dintre noi. 

Fraţii lui se învoiră şi traseră la sorţi care să arunce cel dintâi. Sorţii îl aleseră pe Ivan, fiul 
regelui. El aruncă gogoloiul sus de tot, Ivan, fiul slujnicei şi mai sus, iar Furtună- Viteazul, fiul vacii, 
aruncă atât de sus, încât gogoloiul se pierdu din vedere. 

— Vedeţi, fraţilor, rosti el, eu sunt cel mai mare dintre voi! 

— Cum aşa? zise Ivan, fiul regelui. Tu, fiul vacii, vrei să fii cel mai mare? 

— Pesemne aşa a fost să fie ca voi să ascultați de mine. 

Pe urmă porniră mai departe şi merseră cale lungă până ajunseră la o apă mare. În acea apă se 
zvârcolea şi mugea, făcând tărăboi grozav, un balaur fioros. Ivan, fiul regelui, zise: 

— Fraţilor! Care va astâmpăra lighioana asta, acela va fi cel mai mare! 

Ceilalți doi se învoiră iarăşi, iar Furtună- Viteazul adăugă: 

— Astâmpăr-o tu, frățioare. Dacă izbuteşti, vei fi cel mai mare dintre noi. 

Ivan, fiul regelui, începu să strige, să chiuie, dar lighioana se întărâtă şi mai tare. Pe urmă porni 
s-o sperie Ivan, fiul slujnicei, şi nici el nu făcu mare lucru. Dar când chiui o dată Furtună- Viteazul şi 
azvârli cu ghioaga sa cea groasă, lighioana se făcu nevăzută cât ai clipi din ochi. Şi voinicul glăsui 
din nou: 

— Vedeţi? Tot eu sunt cel mai mare. 

— Noi nu vrem să fim fraţii mai mici! răspunse mânios Ivan, fiul regelui. 

— Atunci rămâneţi sănătoşi! zise Furtună- Viteazul şi porni pe drumul de întoarcere spre 
meleagurile natale. 

Ceilalţi doi frați ţinură drumul mai departe. 

Aflând regele că Furtună- Viteazul s-a întors acasă singur, porunci să fie aruncat în temniță. Şi 
mai porunci ca trei zile şi trei nopţi să nu i se dea nimic de mâncat şi de băut. 

După o vreme, viteazul prinse să bată cu pumnii în ziduri şi să strige cu glas tunător: 

— Întrebaţi-l pe rege, tatăl meu adoptiv, de ce mă lasă să rabd de foame? Spuneţi-i că zidurile lui 
pentru mine nu-s ziduri, gratiile nu-s gratii, iar dacă vreau le prefac în praf şi pulbere! 

Slujitorii îl înştiinţară degrabă pe rege. Regele veni chiar el şi-l întrebă: 

— De ce te lauzi, Furtună- Viteazul? 

— Tată, spune-mi de ce nu mi se dă mâncare? De ce mă laşi să mor de foame? Eu nu mă ştiu 
vinovat cu nimic. 

— Da' unde sunt cei doi feciori ai mei şi fraţii tăi? Ce-ai făcut cu ei? 

Furtună- Viteazul, fiul vacii, îi povesti totul cum s-a în-tâmplat. 

— Fraţii mei sunt vii şi nevătămaţi. Au pornit în lumea largă, s-au dus încotro au văzut cu ochii. 

Regele îl iscodi iarăşi: 

— Dar tu de ce nu te-ai dus cu ei? 

Fiindcă Ivan, fiul tău, vrea să fie cel mai mare. lar după vrerea sorţilor mie mi se cuvine. 

— Prea bine! O să trimit slujitorii să-i aducă înapoi. 

— Nimeni, în afară de mine, nu-i mai poate ajunge. Căci s-au dus hăt departe, spre ţinuturile 
zmeilor. Acolo, din marea cea neagră, ies trei zmei înfricoşători: unul cu şase capete, altul cu nouă, 
iar al treilea cu douăsprezece, spuse Furtună- Viteazul. 

Regele se rugă de el şi-l înduplecă să plece după cei doi frați. Furtună- Viteazul, fiul vacii, se găti 
de drum. Îşi luă buzduganul şi paloşul de oţel şi porni. 

Merse el cât merse şi iată că îi ajunse din urmă pe fraţii săi lângă podul din nuiele de călină, 
aproape de marea cea neagră. Lângă pod se afla un stâlp, şi pe stâlp scria că acolo e locul unde se 
arată trei zmei. 

— Bun găsit, fraților! 

— Bine-ai venit, Furtună- Viteazul, fratele nostru mare! 


— Ei, pesemne nu prea vă cade bine ce e scris pe stâlp? 

Apoi se uită roată în jur şi zări în apropierea podului o căsuță aşezată cu faţa la pădure şi cu 
spatele la ei. 

— Căsuţă, căsuţă! Întoarce-te cu faţa spre noi şi cu spatele spre pădure! glăsui Furtună-Viteazul. 

Căsuţa se întoarse aşa cum i se porunci. Flăcăii intrară în ea şi găsiră o masă aşternută cu fel de 
fel de bucate şi băuturi alese. Într-un colţ se afla un pat de scânduri, cu saltea şi perini de puf. 

— Vedeţi, fraţilor? Dacă nu eram eu, n-aţi fi avut nimic din toate astea. 

Se aşezară la masă, se ospătară, apoi se culcară să se odihnească. Când se sculară, Furtună- 
Viteazul le zise: 

— Fraţilor! În noaptea asta va ieşi zmeul cu şase ca pete. Haideţi să tragem la sorţi, să vedem 
cine o să stea de veghe. 

Au tras şi primul a căzut Ivan, fiul slujnicei. Furtună-Viteazul îl povăţui: 

— la seama! Din mare va ieşi un ulcioraş şi va începe să dănţuiască în faţa ta. Tu să nu te uiţi la 
el, să scuipi şi să-l spargi. 

De cum veni seara, Ivan, fiul slujnicei, plecă să stea de pază. Dar adormi numaidecât. Furtună- 
Viteazul, ştiind că fraţii lui sunt oameni pe care nu te poţi bizui, se duse el să stea de veghe. Mergea 
pe pod încolo şi-ncoace, lovind uşurel cu toiagul. Deodată în faţa lui răsări un ulcioraş care începu 
să dănţuiască. Furtună- Viteazul scuipă pe el şi-l sparse, făcându-l cioburi mărunţele. Îndată se auzi 
un măcăit de rață, țărmurile se zguduiră, marea începu să se frământe, să clocotească şi din ea se ivi 
o dihanie, o pocitanie: zmeul cu şase capete. Numai ce se arătă că îndată slobozi un şuier asurzitor, 
un răcnet înfricoşător: 

— Cal năzdrăvan, armăsar şoiman! Din pământ, din iarbă verde să răsai degrabă în fața mea! 

Auzindu-se chemat, calul alergă ca gândul, de se zguduia pământul, şi de sub copitele lui zburau 
bulgării cât căpiţele de fân. Din nări şi din urechi îi ieşeau rotocoale de fum. Dihania-pocitania 
încălecă şi o porni spre podul din nuiele de călină. Dar calul se poticni sub zmeu şi se opri. 

— De ce te poticneşti, pui de căţea? Ai simţit cumva vreun prieten sau vreun duşman? 

— Ne aşteaptă un vrăjmaş, Furtună-Viteazul, fiul vacii, răspunse calul cel năzdrăvan. 

— Minti, pui de cioară spurcată! El nu e în stare să ajungă pe aceste tărâmuri. Poate corbii i-au 
adus ciolanele în gheare. 

— Hei, dihanie-pocitanie! Corbii n-au adus ciolanele mele. Am venit chiar eu, întreg şi 
nevătămat. 

— De ce ai venit, Furtună- Viteazul? Vrei să pețeşti pe vreuna din surorile sau fetele mele? îl 
întrebă zmeul. 

— Nu, frățioare! N-am venit să ne-nrudim, ci-n câmp să ieşim, armele să scoatem şi să ne 
batem! 

Furtună- Viteazul se avântă o dată, fluturându-şi paloşul de oţel, şi-i reteză zmeului trei capete. Se 
avântă a doua oară şi i le tăie şi pe celelalte. Luă apoi trupul zmeului, îl ciopârți în bucățele şi-l 
aruncă în mare. Capetele le ascunse sub podul de călină, calul îl priponi la picioarele lui Ivan, fiul 
slujnicei, iar paloşul de oțel i-l aşeză la cap. Pe urmă intră în căsuţă şi se culcă de parcă nimic nu se 
întâmplase. 

Când Ivan, fiul slujnicei se trezi, zări calul şi tare se mai bucură. Încălecă pe el şi porni spre 
căsuţă, strigând: 

— Hei, Furtună- Viteazul! Mi-ai poruncit să stau de pază şi să iau seama la ulcioraş. Am luat 
seama şi am fost dăruit cu un armăsar neasemuit! 

Fiul vacii îi răspunse: 

— Ție ţi-a fost dăruit, şi nouă făgăduit. 

În noaptea următoare, după sorţi, veni rândul lui Ivan, fiul regelui, să stea de strajă. Furtună- 
Viteazul îi povesti şi lui despre ulcioraş. Fiul regelui începu să se plimbe pe pod încolo şi-ncoace, 
lovind uşurel cu toiagul. Ulcioraşul răsări dinaintea lui şi prinse să dănțuiască. Ivan, fiul regelui, 
privea la el cu gura căscată, până căzu într-un somn adânc. Dar Furtună- Viteazul, ştiind că nu se 


poate bizui pe frate-său, se duse şi de data asta să stea de pază. Mergea pe pod dintr-o parte într-alta, 
lovind din când în când cu toiagul. Ulcioraşul se ivi şi dinainte-i şi începu să dănţuiască. Furtună- 
Viteazul îl scuipă şi-l izbi, prefăcându-l în cioburi mărunţele. Îndată se auzi un măcăit de rață, 
țărmurile se zguduiră, marea prinse să se frământe şi să clocotească şi din ea răsări o dihanie- 
pocitanie, care slobozi un şuier asurzitor, un răcnet înfricoşător: 

— Roib năzdrăvan, armăsar şoiman! Din pământ, din iarbă verde să apari degrabă în faţa mea! 
Auzindu-se chemat, calul alergă ca gândul, de se cutremura pământul, din nări şi din urechi îi 
ieşeau valuri de fum, din gură îi ţişneau flăcări de foc. Se opri în fața zmeului ca împietrit. Dihania- 
pocitania, zmeul cel cu nouă capete, încălecă şi porni spre podul de călină. Când ajunse la pod, calul 

se poticni sub el. 

— De ce te poticneşti, pui de cioară spurcată? Ai simțit vreun prieten sau vreun neprieten? se 
răsti zmeul, lovindu-l cu biciul. 

— Ne aşteaptă un vrăjmaş, Furtună-Viteazul, fiul vacii. 

— Minti! Poate corbii i-au adus ciolanele, singur n-avea cum ajunge pe aste tărâmuri. 

— Hei, dihanie-pocitanie! răsună glasul lui Furtună- Viteazul. De un an sunt aici şi te aştept. 

— La ce ai venit, Furtitnă- Viteazul? Vrei să te însori cu vreuna din surorile sau fiicele mele? 

— N-am venit să ne-nrudim, ci-n câmp să ieşim, armele să scoatem şi să ne batem! 

Furtună- Viteazul se repezi, fluturându-şi paloşul, şi dintr-o lovitură îi reteză zmeului trei capete. 
Se repezi a doua oară şi-i mai tăie trei, iar a treia oară i le reteză şi pe celelalte. Luă apoi trupul, îl 
ciopârți şi-l aruncă în marea cea neagră, capetele le ascunse sub podul de călină, calul îl priponi 
lângă Ivan, fiul regelui, iar paloşul de oţel i-l puse la cap. Pe urmă intră în căsuţă şi se culcă de 
parcă nimic nu se întâmplase. 

Dimineaţa, Ivan, fiul regelui, se trezi, zări calul, şi mai frumos decât primul, şi se bucură nevoie 
mare. Porni spre casă strigând: 

— Hei, Furtună- Viteazul, mi-ai poruncit să stau de pază, şi am fost dăruit cu un cal mai grozav 
decât cel dintâi. 

— Vouă v-a fost dăruit, mie doar făgăduit, răspunse voinicul. 

Veni şi cea a treia noapte. Furtună- Viteazul începu să se gătească de strajă. Strânse masa şi pe ea 
puse o lumânare. Înfipse un cuţit în perete şi de el atârnă un ştergar. Apoi dădu fraţilor săi un pachet 
de cărți şi le zise: 

— Şedeţi, fraților şi jucaţi în cărți, dar de mine să nu uitaţi. Când lumânarea se va stinge şi din 
ştergar va picura sânge în taler, să dați fuga la pod, să-mi săriți în ajutor. 

Cind se făcu noapte, Furtună- Viteazul se duse la locul de pândă. Se plimba pe pod încolo și- 
ncoace, lovind din când în când cu toiagul. Ulcioraşul răsări înaintea lui şi începu să dănțuiască. 
Voinicul îl scuipă şi-l izbi, prefăcându-l în cioburi mărunţele. Cât ai clipi din ochi, se auzi un măcăit 
de rață, țărmurile se zguduiră, marea se învolbură spumegând şi din adâncurile ei se ivi dihania- 
pocitania — zmeul cu douăsprezece capete. El slobozi un şuier asurzitor şi un răcnet înfricoşător: 

— Rob năzdrăvan, armăsar şoiman! Din pământ din iarbă verde să te iveşti degrabă în fața mea! 

La chemarea lui, calul alergă ca vântul, de se cutremura pământul. Din nări şi din urechi îi ieşeau 
fuioare de fum, din gură îi ţâşneau flăcări de foc. Se opri în faţa zmeului ca împietrit. Dihania- 
pocitania încălecă şi porni spre pod, dar calul se poticni. 

— Hei, pui de cioară spurcată, de ce te-ai poticnit? Ori ai simțit vreun neprieten? 

— Ne aşteaptă un vrăjmaş, Furtună-Viteazul, fiul vacii. 

— Să taci, că doar nu i-au adus corbii ciolanele pe aste tărâmuri! 

— Ba nu, dihanie-pocitanie! Sunt aici de trei ani şi te aştept! 

— Cu ce gând ai venit, Furtună-Viteazul? Nu cumva voieşti să te însori cu vreuna din surorile 
ori fetele mele? 

— N-am venit să ne-nrudim, ci-n câmp să ieşim, săbiile să scoatem şi să ne batem! 

— Aha! Dacă i-ai ucis pe fraţii mei, gândeşti c-o să mă birui şi pe mine? 


— Cum o vrea soarta! Dar ascultă, dihanie-pecitanie, tu eşti călare şi eu pe jos. Să facem o 
înțelegere: cel căzut la pământ să nu fie răpus. 

Furtună- Viteazul se avântă, fluturându-şi paloşul, şi reteză zmeului trei capete dintr-odată. Se 
avântă a doua oară, dar zmeul îl dobori la pământ. Atunci voinicul strigă: 

— Stai, dihanie-pocitanie! Doar am făcut înţelegere: cel căzut la pământ să nu fie răpus. 

Zmeul îl lăsă să se ridice în picioare. Viteazul se ridică şi alte trei capete ale zmeului zburară cu 
iuțeala fulgerului. Şi se luptară aşa încă vreme de trei ceasuri. Amândoi erau istoviți peste măsură. 
Zmeul îşi mai pierdu trei capete, iar paloşul voinicului se frânse în două. Furtună- Viteazul îşi scoase 
cizma din piciorul stâng şi o azvârli spre căsuță. Se dărâmă jumătate din casă, dar fraţii lui dormeau 
duşi, nu auzeau nimic. Atunci scoase şi cizma din piciorul drept, o azvârli, căsuţa se prăbuşi bârnă 
peste bârnă, dar fraţii tot nu se treziră, puteai să tai lemne pe ei. În cele din urmă, Furtună- Viteazul 
apucă o bucată din paloşul rupt şi o aruncă spre grajdul unde erau închişi cei doi armăsari. Uşa sări 
din balamale, armăsarii veniră în goană spre pod şi doborâră zmeul la pământ. Voinicul se bucură, 
alergă spre zmeu şi-i reteză şi celelalte capete. 

Apoi îi ciopârți trupul în bucăţi şi îl aruncă în marea cea neagră, iar capetele le vâri sub pod. Luă 
cei trei armăsari şi îi duse în grajd, iar el se ascunse sub podul de călină. 

Dimineaţa, când se treziră, cei doi frați văzură cu mirare căsuţa dărâmată, talerul plin cu sânge. 
Dădură fuga la grajd — acolo se aflau acum trei armăsari. Mare le fu mirarea negăsindu-l nicăieri 
pe fratele lor mai mare. Ce s-o fi petrecut cu el? îl căutară trei zile şi trei nopţi, dar degeaba, nu-l 
găsiră. 

— Pesemne că s-au răpus unul pe altul şi trupurile lor au dispărut, îşi ziseră ei. Hai să plecăm 
acasă. 

De-abia înşeuaseră caii, pregătindu-se de drum, când Furtună- Viteazul se trezi şi ieşi de sub pod. 

— Cum asta, fraţilor, plecați fără tovarăşul vostru? Eu v-am scăpat de la pieire, dar voi aţi dormit 
buştean şi nu mi-aţi sărit în ajutor. 

— lartă-ne, Furtună-Viteazul, fratele nostru cel mare! ziseră frații lui, căzându-i în genunchi. 
Suntem vinovaţi! 

— lertați să fiți. 

Apoi se întoarse către căsuţă şi rosti: 

— Cum ai fost înainte, aşa să fii şi acum! 

Căsuţa îşi luă înfăţişarea dinainte. Masa era plină cu bucate şi băuturi felurite. 

— Haideţi, fraţilor să prânzim. Mă tem că fără mine aţi cam flămânzit. Pe urmă o să pornim la 
drum. 

Prânziră şi apoi plecară. După ce străbătură vreo două poşte, Furtună-Viteazul, fiul vacii, se opri 
şi rosti: 

— Fraţilor! Mi-am uitat biciuşca în căsuță. Voi mergeţi la pas până dau fuga s-o iau. O să vă 
ajung din urmă. 

Se întoarse la căsuţă, descălecă de pe cal şi-l slobozi să pască pe pajiştea cea verde. 

— Du-te, roibul meu drag, să paşti în voie până o să te chem. 

Apoi se prefăcu într-o muscă, intră în căsuță şi se aşeză pe sobă. 

Nu trecu multă vreme şi în căsuţă intră Baba-Cloanţa, muma zmeilor, aşezându-se în colţul din 
faţă. Înaintea ei se înfăţişă nora cea mare. 

— Vai, măiculiță! Furtună-Viteazul Ivan, fiul vacii, l-a răpus pe soţul meu şi feciorul dumitale. 
Dar mă voi răzbuna crunt pentru netrebnicia asta! O iau înaintea lui, îi potrivesc o zi de arşiță, iar eu 
mă voi preface într-o pajişte verde, apoi într-o fântână îmbietoare, cu ciutură de argint, şi într-un pat 
moale şi ademenitor la odihnă. Şi, de bună seamă, cei trei fraţi îşi vor dezlega caii să pască, iar ei 
vor pofti să se odihnească şi să-şi potolească setea cu apă rece din fântână. Ei, şi atunci praful şi 
pulberea se va alege de ei! 

Baba-Cloanţa încuviință: 

— Aşa le trebuie, nelegiuiţii! 


Se înfățişă şi nora mijlocie. 

— Vai, măiculiță! Soţul meu şi feciorul dumitale a fost răpus de Furtună-Viteazul Ivan, fiul 
vacii. Dar eu n-am să las nerăzbunată nelegiuirea asta. Am să le-o iau înainte şi-o să mă prefac într- 
o livadă fără asemuire. Peste gard vor atârna crengi încărcate cu felurite roade, frumoase şi 
aromitoare. Cei trei fraţi vor pofti să culeagă după placul inimii. Ei, şi atunci praful şi pulberea se va 
alege de ei! 

— Bine te-ai gândit, fata mea! răspunse cotoroanţa. 

Veni şi cea de a treia noră, cea mică. 

— Vai, măiculiță, Furtună- Viteazul, Ivan, fiul vacii, l-a răpus pe soțul meu şi feciorul dumitale! 
Dar nu voi lăsa nerăzbunată asemenea ticăloşie. O să mă prefac într-o căsuţă şi fraţii vor pofti să 
înnopteze în ea. Dar numai ce-i vor călca pragul — praful şi pulberea se va alege de ei! 

— Prea bine, dragele mele nurori! lar dacă voi nu veţi izbuti să le veniți de hac, mâine eu o să le- 
o iau înainte, mă prefac într-un porc şi-o să-i înghit pe toți trei! 

Furtună- Viteazul auzi toate astea de după sobă, apoi zbură afară, se lovi de pământ, luându-și 
iarăşi înfăţişarea dinainte, fluieră şi strigă cu glas voinicesc: 

— Rob năzdrăvan, armăsar şoiman! Din pământ, din iarbă verde să apari aici numaidecât! 

Calul zbură ca vântul, de se cutremura pământul. Furtună- Viteazul încălecă şi porni ca fulgerul. 
Pe drum se opri, rupse o nuia de alun şi legă de ea câteva fâşii din coajă de tei împletite. Când îi 
ajunse pe ceilalți din urmă, le zise: 

— lată, fraților, asta e biciuşca de care nu mă pot despărți! 

— Vai, frățioare, pentru asemenea fleac te-ai întors din drum? Când ajungeam acasă, îţi 
cumparai una nouă din târg! 

Merseră ei, merseră cale lungă, prin văi şi prin câmpii. Deodată se lăsă o arşiţă dogorâtoare şi 
simțiră o sete cumplită. Dar iată că înaintea lor apăru o pajişte verde, cu iarbă deasă, iar în iarbă un 
pat care îmbia la odihnă. 

— Frate, hai să lăsăm caii să pască prin iarba asta, iar noi să ne odihnim în patul de colo. Uite şi 
o fântână, ne vom potoli setea şi ne vom răcori cu apă rece. 

— Cu fântâna asta nu-i lucru curat. N-o să beţi apă din ea! le răspunse Futună- Viteazul. 

Zicând acestea, sări jos de pe cal şi se apucă să izbească în fântână cu paloşul. Din ea ţâşniră 
şuvoaie de sânge. Şi numaidecât dogoarea zilei se risipi, iar setea încetă să-i mai chinuie. 

— [a uitaţi-vă, fraților, ce apă groasă! Parc-ar fi sânge. 

Şi porniră mai departe. 

Cât or fi mers, nu se ştie, dar după o vreme se pomeniră lângă o livadă fără asemănare. Ivan, fiul 
regelui, vorbi către fratele lui mai mare: 

— Lasă-ne să rupem câte un măr. 

— Ehei, fraţilor, aici nu-i lucru curat. Cine a mai pomenit o livadă într-o pustietate ca asta. 
Pesemne că merele sunt putrede, dacă muşti din ele, te mai şi îmbolnăveşti! Lăsaţi-mă pe mine să 
văd despre ce e vorba. 

Intră în livadă şi tăie pomii toţi, până la unul. Cei doi fraţi tare se mai mâniară pe el că nu voieşte 
în niciun chip să le facă pe plac. 

Purceseră iarăşi la drum şi merseră până se lăsă întunericul nopții. În calea lor dădură peste o 
colibă. 

— Frate, Furtună-Viteazul, iaca începe ploaia. Hai să înnoptăm în coliba de colo. 

— Ehei, fraţilor, mai bine dormim sub cerul gol decât în coliba asta veche şi prăpădită. De vom 
intra în ea, se va prăbuşi peste noi şi ne va strivi sub dărâmături. Staţi să mă duc eu să văd despre ce 
e vorba. 

Se apropie de colibă, scoase paloşul şi când începu s-o izbească, din ea ţâşniră şiroaie de sânge. 

— Vedeţi cât de putregăioasă era coliba voastră? Haideţi şi-om porni mai departe. 

În sinea lor, cei doi frați fierbeau de ciudă, dar nu lăsau să li se vadă supărarea. Şi merseră 
înainte. Curând drumul lor se desfăcu în două. Furtună-Viteazul vorbi iarăşi: 


— Fraţilor, s-o luăm pe drumul care-o apucă la stânga. 

— [a-o pe unde vrei, noi nu mai mergem cu tine! răspunseră ei. 

Şi au pornit-o: cei doi la dreapta, iar Furtună-Viteazul la stânga. 

Furtună- Viteazul Ivan, fiul vacii, ajunse după o vreme într-un sat. În acel sat trăiau doisprezece 
fierari. Flăcăul fluieră şi strigă cu glas voinicesc: 

— Hei, fierari, meşteri făurari! Veniţi cu toţii încoace! 

Fierarii auziră strigarea lui şi cu toţii doisprezece i se înfățişară. 

— Care ţi-e dorinţa, voinicule? 

— Vreau să înveliți fierăria într-o foaie de oțel. 

Într-o clipită, fierarii îi îndepliniră rugămintea. 

— lar acum, făurarilor, să-mi meşteriți douăsprezece vergele de fier şi să înroşiți cleştele în foc. 
Curând o să apară un porc şi-o să vă zică: „Hei, fierari, meşteri făurari! Să-mi aduceți degrabă 
nelegiuitul. De n-o să mi-l daţi, o să vă înghit pe toţi, cu fierărie cu tot!” Dar voi să-i răspundeți: 
„Vai, porcule, binefăcătorulc, scapă-ne de nărodul ăsta că demult ne-am săturat de el! Fii bun şi 
vâră-ți râtul în fierărie, o să ţi-l punem drept pe limbă”. 

Abia apucă Furtună- Viteazul să rostească aceste vorbe că se şi arătă un porc cât toate zilele de 
mare, care începu să grohăie cât îl ținea gura: 

— Hei, fierari, meşteri făurari! Aduceţi-mi degrabă nelegiuitul! 

Fierarii răspunseră cu toţii într-un glas: 

— Vai, porcule, binefăcătorule! Izbăveşte-ne de nărodul ăsta, că demult ne-am săturat de el. Dar 
vâră-ți râtul în fierărie şi ţi-l vom aşeza drept pe limbă. 

Porcul, prost, nepricepând şiretenia, vârî râtul, scoțând o limbă lungă de un stânjen. Furtună- 
Viteazul o prinse cu cleştele înroşit şi strigă către fierari: 

— Luaţi vergile şi scărmănaţi-l cu nădejde! 

Fierarii îl loviră cu sete, până ce porcul se rugă voinicului: 

— Furtună- Viteazul, milostivule! Îndură-te de sufletul meu! 

— Da' tu de ce i-ai înghițit pe fraţii mei? 

— O să ți-i slobozesc îndată, vii şi nevătămaţi. 

Furtună- Viteazul îl apucă de urechi, porcul icni zdravăn şi-i scuipă afară pe amândoi fraţii, cu cai 
cu tot. Apoi îl ridică deasupra capului şi-l trânti de pământ cu toată puterea, de se făcu mii fărâme. 

— Vedeţi, nătângilor, unde ați nimerit? 

Cei doi frați căzură în genunchi: 

— lartă-ne, Furtună-Viteazul, fiul vacii, sintem vinovaţi! 

— Acum haideţi să purcedem la drum. Nimic nu ne mai stă în cale. 

Merseră ei, merseră până ajunseră în împărăţia craiului indian. Îşi orânduiră tabăra pe pajiştea 
din apropierea palatului. 

Dimineaţa, când craiul se trezi, se uită spre pajişte şi zări tabăra celor trei fraţi. ÎI chemă degrabă 
pe întâiul său sfetnic. 

— la du-te, frate, ia un cal din grajd şi mergi pe pajiştea de lângă palat să afli cine sunt nătărăii 
care şi-au orânduit tabăra şi au aprins focurile pe pământurile mele, fără să aibă încuviințare. 

Când ajunse la ei, sfetnicul îi întrebă: 

— Ce fel de oameni sunteţi voi? Împărați sau fii de împărați? Regi sau fii de regi? Ori viteji 
preaputernici? 

Furtună- Viteazul, fiul vacii, glăsui: 

— Suntem viteji preaputernici şi am venit să pețim fata craiului vostru. Mergi şi spune-i craiului 
s-o dea pe fiică-sa de nevastă lui Ivan, fiul regelui. De nu se învoieşte, să trimită oastea. 

Craiul o chemă pe prinţesă şi o întrebă dacă vrea să se mărite cu Ivan, fiul regelui. 

— Nu, tăicuţule! Nu vreau să mă mărit cu el. Trimite oştirea. 

Curând trâmbiţele trâmbiţară, tobele bubuiră, oştirea se strânse şi se îndreptă spre pajiştea din 
apropierea palatului. Când văzură ditamai oastea, Ivan, fiul regelui, şi Ivan, fiul slujnicei, se 


înspăimântară din cale-afară. 

În vremea asta, Furtună- Viteazul, fiul vacii, pregătea mâncarea pentru masa de dimineaţă. Şi 
cum era cu polonicul în mână, se repezi şi când izbi o dată dobori jumătate din oştire. Se întoarse, 
mestecă în mâncare, apoi izbi iarăşi cu polonicul şi dobori şi cealaltă jumătate. Cruţă numai pe un 
chior şi pe un orb, cărora le zise: 

— Mergeţi şi spuneţi craiului vostru să i-o dea pe fiică-sa de nevastă lui Ivan, fiul regelui. Dacă 
nu se învoieşte, să trimită oştirea, iar el să vină în fruntea ei. 

Chiorul şi orbul alergară într-un suflet, la crai, căzură în genunchi şi glăsuiră: 

— Înălțimea ta! Furtună- Viteazul ne-a poruncit să-ţi spunem s-o dai pe fiica măriei tale de 
nevastă lui Ivan, fiul regelui. S-a mâniat foarte tare şi ne-a doborât pe toţi cu polonicul. 

Craiul se duse îndată în iatacul fetei. 

— Copila mea dragă! Ia-l pe Ivan, fiul regelui de bărbat. 

Fiică-sa îi răspunse: 

— Se vede treaba că nu mai e nimic de făcut şi trebuie să-l iau de bărbat. Dă poruncă să fie 
trimisă caleaşca după el. 

Craiul trimise caleaşca, iar el, cu tot alaiul, ieşi la poartă să-l întâmpine. Ivan, fiul regelui, sosi 
însoţit de cei doi fraţi ai săi. Craiul îi întâmpină cu surle şi tobe, blând şi curtenitor. Îi pofti să şadă 
la mese de stejar, aşternute cu ştergare înflorate, pline cu tot felul de bunătăţi: bucate gustoase şi 
băuturi aromitoare. 

După o vreme, Furtună-Viteazul îi şopti lui Ivan, fiul regelui, la ureche: 

— Ia seama, frăţioare, prințesa o să vină şi o să-ţi zică: „Îngăduie-mi să lipsesc un ceas”. Tu să-i 
răspunzi: „Poţi să lipseşti şi două!” 

Nu trecu mult şi prinţesa se apropie de Ivan, fiul regelui, şi-i spuse: 

Îngăduie-mi, Ivane, să merg în altă odaie, să-mi schimb straiele. 

Ivan, fiul regelui, o lăsă să plece. Prinţesa ieşi, dar Furtună- Viteazul o luă uşurel pe urmele ei. 

Afară, prinţesa se lovi de pridvor, se prefăcu în porumbiţă şi îşi luă zborul spre mare. Furtună- 
Viteazul se lovi de pământ, se prefăcu în şoim şi zbură pe urmele ei. Când ajunse la țărmul mării, 
prințesa se izbi de pământ, se prefăcu în fecioară frumoasă şi glăsui: 

— Moşule, bunule, cap de aur şi barbă de argint, vino să stăm de vorbă! 

Moşul se ivi din marea albastră şi întrebă: 

— Ce-i, nepoata mea, ce necaz ai? 

— Ivan, fiul regelui, vrea să se însoare cu mine. N-aş fi vrut să mă mărit cu el, dar toată oştirea 
noastră a fost înfrântă. Te rog, bunicule, dă-mi trei fire de păr. O să le arăt lui Ivan, fiul regelui, şi-o 
să-i zic: „Ivane, poţi să-mi spui din ce rădăcină sunt firele astea de iarbă?” 

Bunicul îi dădu cele trei fire de păr. Fata se lovi de pământ, se prefăcu în porumbiţă, luându-şi 
zborul spre casă. 

Furtună-Vileazul se lovi şi el de pământ, luă chipul prinţesei şi rosti: 

— Moşule, bunule, mai arată-te o dată, am uitat că mai aveam ceva să-ți spun. 

Şi îndată ce bătrânul îşi scoase capul din valuri, Furtună-Viteazul îl prinse şi-l smulse, apoi se 
izbi de pământ, se prefăcu în vultur şi ajunse la palat înaintea prinţesei. ÎI chemă pe Ivan, fiul 
regelui, în tindă şi-i şopti: 

— Ține căpăţâna asta, frate! Prinţesa va veni şi-ţi arăta trei fire de păr, zicându-ți: „Spune, Ivane, 
din ce rădăcină e iarba asta?” Atunci, tu să-i arăţi căpățâna. 

Nu trecu mult şi prinţesa se apropie de Ivan, fiul regelui, arătându-i cele trei fire de păr: 

— Ghiceşte, Ivane, din ce rădăcină e iarba asta? Dacă ghiceşti, o să fiu nevasta ta, dacă nu, să nu 
te superi pe mine! 

Ivan, fiul regelui, scoase capul de sub masă şi 1-l arătă: 

— Uite rădăcina! 

Prinţesa, înciudată, zise în gândul ei: „Afurisiţii! M-au biruit”. Apoi cu glas tare: 

— Îngăduie-mi, Ivane, să merg în altă odaie să-mi schimb straiele. 


Ivan, fiul regelui, o lăsă iarăşi să plece. Ea ieşi în pridvor, se lovi de duşumea, se prefăcu în 
porumbiţă, luându-şi din nou zborul spre mare. Furtună- Viteazul luă capul, ieşi afară, îl izbi de 
pridvor, şoptind: 

— Unde erai înainte, acolo să fii! 

Capul zbură, ajunse înaintea prinţesei şi se lipi de trup. 

Prinţesa ajunse la ţărmul mării, se lovi de pământ, luându-şi chipul de fecioară frumoasă. 

— Moşule, bunule! leşi afară că am să-ţi spun o vorbă, rosti fata. Nu cumva capul ce mi l-au 
arătat era capul tău? 

— Nu ştiu, nepoată! Pare-mi-se că am dormit zdravăn. 

— Nu, bunicule, era capul tău! 

— Pesemne, când ai fost aici ultima oară să stăm de vorbă mi-au smuls capul. 

Prinţesa se lovi de pământ, se prefăcu în porumbiţă şi îşi luă zborul spre palat. Când ajunse, îşi 
schimbă straiele, intră în sala ospeţelor şi se aşeză alături de Ivan, fiul regelui. 

A doua zi, Ivan, fiul regelui şi prinţesa fură cununaţi după datină. Îndată după cununie, Furtună- 
Viteazul îl duse pe mire să vadă iatacul ce le-a fost hărăzit pentru culcare. Arătându-i trei nuiele, 
una de fier, alta de aramă, iar a treia de cositor, îi zise: 

— Dacă vrei să mai trăieşti, lasă-mă pe mine să mă culc, în locul tău, în patul prinţesei. 

Fiul regelui se învoi. 

Nu trecu mult şi craiul îi conduse pe tinerii miri în iatacul nupţial. Găsind un moment prielnic, 
Furtună- Viteazul luă locul lui Ivan, fiul regelui. Se culcă în pat şi se prefăcu a dormi adânc. Prinţesa 
îl lovi de două ori cu piciorul, să vadă dacă doarme, apoi luă perna şi i-o puse pe gură să-l înăbuşe. 
Furtună- Viteazul sări din pat, luă nuiaua de fier şi începu s-o lovească pe fata de crai. O lovi până se 
rupse nuiaua. Pe urmă o luă pe cea de aramă. După ce se rupse şi asta, începu s-o lovească cu cea de 
cositor. Prinţesa căzu în genunchi şi se jură cu mii de jurăminte că n-o să mai facă aşa ceva 
niciodată. 

Spre dimineaţă, Furtună- Viteazul se sculă şi se duse la Ivan, fiul regelui şi-i zise: 

Du-te, frate, de vezi cum s-a îmblânzit nevasta ta. Cele trei nuiele ce le-ai văzut, toate le-am rupt 
pe spinarea ei. De-acum să trăiţi fericiți, să vă iubiţi unul pe altul, iar pe mine să nu mă daţi uitării. 


Cei patru muzicanți 
poveste slovenă 


Au fost odată patru muzicanți care colindau prin lume. Luau satele la rând, cântau prin tot felul 
de cârciumi şi iaca-aşa îşi agoniseau pâinea. Într-o seară poposiră la un castel oarecare. Dar aici nici 
țipenie de om. Castelul era tot o paragină. Luna îşi plimba razele pe zidurile năruite, iar printre 
ferestre se legănau ramurile copacilor. Neavând de lucru, unul dintre muzicanți zise: 

— Prieteni, hai să facem o serenadă foştilor locuitori ai castelului. 

Înveseliţi de această propunere, toți muzicanţii începură să cânte, dar în loc de serenadă, se 
treziră cântând o horă săltăreață. Când se opriră din cântat, dintre ruinele castelului apăru un bătrân 
mărunţel, care le mulţumi pentru cântare şi le dădu câte o crenguţă de nuc spunându-le: 

— Să duceţi aceste crenguțe copiilor voştri! 

Muzicanţii le luară, dar pe drum le aruncară în iarbă, ba îl mai luară şi peste picior pe bătrânelul 
acela. 

— A şi găsit ce să ne dea! Nu putea să ne dăruiască altceva? De ce trebuinţă le-ar putea fi 
copiilor noştri ramurile astea? N-au destule acasă? 

Numai unul dintre ei nu râse de bătrân. El ascunse crenguţa în sân. Când ajunse acasă, o dădu 
copiilor săi. 

A doua zi dimineaţa, copiii alergară la el şi-i ziseră miraţi: 


— Tătucă, de ce ne-ai adus nucile astea? Sunt aşa de tari, că nu le putem sparge! În schimb sunt 
tare frumoase. De-ai şti cât sunt de frumoase... Şi-s galbene, galbene de tot! N-am mai văzut nuci 
ca astea... 

Muzicantul a privit cu uimire crenguţa de nuc, fiindcă era împodobită, toată, cu nuci de aur. Se 
grăbi să le povestească şi prietenilor săi această întâmplare ciudată. Când auziră una ca asta, ceilalți 
muzicanți cât p-aci să leşine. Porniră în grabă să-şi caute crengile aruncate. Şi le căutară ei toată 
ziua prin iarbă, dar zadarnic. Se întoarseră acasă seara, târziu, cu mâinâle goale. În schimb 
înțeleseră că omul trebuie să prețuiască darul care i se face. Oricât aifi el de mic! 


Impăratul şi cei trei feciori ai săi 
poveste slovenă 


A fost odată un împărat. Şi pentru că îmbătrânise prea tare, într-o zi îşi chemă feciorii la el şi le 
zise: 

— Fiii mei! M-au ajuns bătrânețile şi nu mai sunt în stare să stăpânesc împărăția. Cred că zilele 
îmi sunt numărate! Pe toţi trei vă iubesc la fel, dar pe tronul meu nu este loc decât pentru un singur 
moştenitor. Mi-e tare greu, chiar peste puteri să hotărăsc care dintre voi e cel mai destoinic. Plecaţi 
în lume şi fiecare dintre voi să-şi încerce norocul. Cel care îmi va aduce darul cel mai de preţ, acela 
să fie moştenitorul tronului. 

Plecară feciorii de împărat, fiecare pe drumul lui, cu gândul să găsească darul cel mai de preţ şi 
să rămână singurul moştenitor al tronului şi stăpânitor al puternicei împărății. 

Feciorul cel mare s-a gândit ce s-a gândit şi şi-a amintit că tatălui său îi plac cel mai mult pietrele 
prețioase. De aceea, fără să mai piardă vremea, se duse glonţ la un giuvaergiu, cumpără cel mai 
scump diamant şi-l duse tatălui său. Acesta primi bucuros darul de preț şi-l puse bine. 

Feciorul cel mijlociu îşi zise: „Coroana tatălui meu s-a învechit şi nu mai străluceşte. Dacă voi 
rămâne singurul moştenitor al tronului, oricum va trebui s-o schimb. Ia să mă duc eu la giuvaergiu 
şi să-i poruncesc să-mi facă cea mai frumoasă coroană din lume.” 

Cum zise, aşa şi făcu. Giuvaergiul îi meşteri o coroană din aur curat, împodobind-o cu cele mai 
scumpe pietre. 

Împăratul primi cu bucurie şi darul acesta, apoi îl ascunse printre celelalte comori ale sale. 

Veni şi rândul mezinului. Acesta străbătu lumea în lung şi-n lat, doar-doar o găsi un dar potrivit, 
dar degeaba. Toate darurile la care se oprea i se păreau prea neînsemnate pentru bunul său tată. În 
cele din urmă, hotărî: „Tatăl meu are de toate. Şi încă din belşug. Oamenilor bătrâni multe lucruri li 
se par a fi de prisos. Văd eu că n-o să găsesc nimic care să-i bucure inima cu-adevărat. O să mă 
întorc cu mâna goală acasă şi o să las tronul împărătesc unuia dintre fraţii mei, care s-o dovedi mai 
destoinic. Aşa să fie! La urma urmei, n-am să pizmuiesc pe nimeni; o să trăiesc în bună pace şi fără 
bogății. Îmi ajunge dragostea tatălui meu.” 

Cu gândurile astea se înfățişă la palatul împărătesc. 

— Ce dar îmi aduci, fiule? îl întrebă împăratul. 

Feciorul răspunse cam cu teamă: 

— Tată, am răscolit tot pământul, în nădejdea că voi găsi un dar pe măsura iubirii ce mi-o porți. 
Dar degeaba! Nicăieri n-am aflat un asemenea dar. De aceea îţi aduc inima mea care te iubeşte cu- 
adevărat. Primeşte-o cu aceeaşi dragoste cu care te iubesc eu şi încredințează împărăția unuia dintre 
frații mei. lar mie îngăduie-mi doar să te slujesc cu credinţă şi dragoste până în clipa când soarta ne 
va despărți de tine. 

Mişcat de cuvintele acestea, împăratul îşi îmbrățişă feciorul cel mic şi zise: 

— Bine, fiule! Îţi făgăduiesc însă că nimeni în afară de tine nu va fi stăpânul împărăției mele, 
fiindcă dragostea ta este darul cel mai de preţ pentru mine. Văd că-ţi iubeşti fierbinte şi fraţii, şi 
supuşii. De aceea ție îţi încredințez împărăția. 


Ursul şi ţânţarul 
poveste siberiană 


Într-o bună zi, pe vremurile îndepărtate şi de mult uitate, un urs stătea de vorbă cu un ţânţar. 
Ursul îl întrebă: 

— "Țânţarule, tu, care nu faci toată ziua decât să înţepi alte animale şi să le sugi sângele, spune- 
mi şi mie care-i mai gustos? 

— Fără îndoială, sângele de om, îi răspunse țânţarul. 

„Atunci şi carnea de om trebuie să fie cea mai gustoasă”, se gândi ursul. 

Şi o şi porni în căutarea omului. Se întâlni cu un băieţaş: 

— Tu eşti un om? îl întrebă ursul. 

— Încă nu, dar în curând voi fi, îi spuse mândru băiețaşul, nebănuind tâlcul întrebării. 

— Nu vreau să ştiu nimic din ce va fi; eu am nevoie de un om acum. 

Merse ce merse şi dădu de un bict cerşetor. 

— Tu eşti un om? îl întrebă ursul. 

— Oi fi fost eu cândva, dar azi am ajuns o zdreanţă, răspunse trist bietul cerşetor. 

— Nu vreau să ştiu de ceea ce-a fost, pe mine mă interesează ceea ce este, mormăi ursul şi plecă 
mai departe. 

Dar tocmai trecea pe-acolo un voinic pe un armăsar alb. 

Şi ursul voi să-l oprească: 

— Tu ce eşti, voinice? Eşti un om? 

— Şi încă ce om! Stai să vezi! 

Şi voinicul nici nu termină bine vorba, că şi scoase spada să-l străpungă. Îl zgârie adânc şi, în 
timp ce ursul se târşâia spre vizuina lui, îl mai nimeriră şi vreo două cartuşe în labă. Abia scăpă cu 
viață, ca să-i poată spune ţânțarului: 

— O fi bună carnea de om, dar cu omul nu-i de glumit! Ştie să se apere mai bine decât noi. Am 
scăpat ca prin minune! 

Şi de atunci ursul nu-l mai caută pe om cu prea multă stăruință, ci preferă să trăiască singuratic, 
ca mai toți urşii. 


Câinele credincios şi lupul iscusit 
poveste ucraineană 


Un ţăran avea în gospodăria lui un câine foarte credincios, dar care îmbătrânise. Soția lui l-a 
sfătuit să-l alunge, căci nu le mai servea deloc ca paznic. Răguşise rău, de abia mai putea lătra, iar 
dinți, ca să muşte pe nepoftiți, puţini îi mai rămăseseră. 

Aşadar, câinele cel bătrân se trezi azvârlit în mijlocul drumului. Mergând alene, ajunse pe 
înnoptate în pădure. Şi în pădure se întâlni cu un lup. În întuneric, lupul crezu că întâlnise vreun 
confrate, dar întrebându-l ce e cu el pe acolo, la o oră atât de târzie, câinele îi istorisi pățania: 

— Am îmbătrânit şi soţia ţăranului, la care am stat atâta amar de ani, i-a spus stăpânului că nu 
mai sunt bun de nimic şi nu mai merit să-mi mai dea demâncare. 

— Lasă că te ajut eu, se grăbi cu răspunsul lupul. Unde sunt stăpânii tăi mâine dimineaţă? 

— De dimineaţă ies la câmp. Ei doi şi copilul cel mic, pe care-l lasă de obicei la marginea 
câmpului, îi explică bătrânul câine. 

— Fi bine, să vezi tu ce ispravă o să le facem. Eu le iau copilul cel mic şi ţi-l aduc ţie, iar tu le 
arăţi credinţa ta mai departe, ducându-le copilul înapoi acasă. Astfel ei îşi vor da seama că totuşi le 
mai poți fi de folos şi de azi încolo şi nu te vor mai azvârli în stradă, rânji triumfător lupul. 

Zis şi făcut. Când le era ţăranilor disperarea mai mare că lupul le răpise copilul şi pesemne că-l şi 
mistuise, iată-l pe bătrânul câine că apare gâfâind cu copilul în gură. Nu mai spun cât de mare le-a 


fost bucuria şi, după cum prevăzuse lupul, cu câtă dragoste l-au mângâiat pe bătrânul animal 
credincios, vrând parcă să-şi ceară iertare de fapta lor urâtă. 

Trecură de atunci zile şi luni şi veni timpul ca ţăranul săşi mărite fata lui mai mare. Pregătirile de 
nuntă se făceau la el acasă. Şi câinele se gândi că s-a ivit, poate, prilejul să-i mulțumească lupului 
pentru că-l salvase în clipele lui grele. Şi, într-adevăr, îl povăţui să se strecoare, pe înnoptat, pe 
furiş, la țăran acasă şi să se pitească liniştit sub masa nuntaşilor, că el, câinele, se va îngriji să-i dea 
acolo din toate bunătățile de pe masă. Oaspeţii începură să simtă că fripturile dispăreau cam iute şi 
se repeziră să-i dea câte un picior câinelui, bănuindu-l pe el, dar gazda se împotrivi, sărind în 
apărarea câinelui: 

— Nouă ne-a făcut atâta bine, încât îi iertăm orice, din ziua în care ne-a adus acasă copilaşul 
răpit de lup. Lăsaţi-l în pace! 

Îmbuibat însă de toate cu câte se înfrupta, lupul începu să urle de fericire, încât toţi invitaţii o 
luară la fugă înspăimântați. Numai gazdele erau liniştite şi aşteptau ca bătrânul şi credinciosul lor 
câine să-i scape şi de astă dată de lup, cum le scăpase atunci copilaşul. Şi, într-adevăr, sub ochii 
încrezători ai stăpânilor lui, câinele îl luă cu binişorul pe lup şi-l scoase afară, fără să i se întâmple 
niciun rău nimănul. 


Ivan Năzdrăvan şi zmeul 
poveste ucraineană 


Cândva, în vremurile de demult, un zmeu furios se năpustea mereu asupra unui sat, Şi, în câteva 
săptămâni, mâncă pe toţi oamenii, afară de un bătrân. 

După câteva zile, zmeul veni din nou în sat şi spuse bătrânului: 

— Ei, moşule, ţi-a venit sorocul, mâine te mănânc şi pe tine. 

Dar se întâmplase ca tocmai atunci să treacă prin sat un băiat sărac, care îi ceru bătrânului să-l 
primească să înnopteze la el. 

— Se vede treaba că te-ai săturat de viață, dragul moşului, îi spuse bătrânul. 

— Cum aşa? întrebă flăcăul curios. 

Bătrânul îi povesti de-a fir a păr cum zmeul a mâncat pe toţi oamenii din sat şi că mâine îl va 
mânca şi pe el. 

— Da' de unde, spuse băiatul, de data aceasta o să se înece. A doua zi dimineaţa, sosi zmeul. 
Văzându-l pe băiat, spuse: 

— Minunat, a fost unul, şi acum sunt doi. 

— Vezi, să nu te îneci, răspunse băiatul. Zmeul se uită mirat la el. 

— Cum? spuse el, nu cumva eşti mai puternic decât mine? 

— Întoemai! 

— Cât de puternic eşti? Uită-te aici... la mine... 

Zmeul luă o piatră, o strânse cu atâta putere încât se prefăcu în făină. 

— Asta nu-i nimic, spuse băiatul, strânge-o în aşa fel, încât să iasă zeamă. 

Apoi luă o bucată de brânză, o strânse şi-ndată, printre degete, picură apa. 

— Uite, aşa strânge-o, spuse băiatul. 

— Fi, hai să mergem, spuse zmeul, de azi înainte ai sămi fii tovarăş. 

— Nu, voi fi mai mare decât tine, îi răspunse băiatul. 

Şi au plecat. Zmeul îl întrebă: 

— Cum te cheamă? 

— Ivan Năzdrăvan, răspunse băiatul. 

Zmeului i se făcu frică: „Nu cumva năzdrăvanul acesta are de gând să mă omoare?” se gândi el. 
Se făcu timpul prânzului, zmeul spuse: 

— Du-te, băiatule, şi adă un bou, să facem demâncare. 


Băiatul plecă. Ajuns la cireada zmeului, începu să lege toți boii, unul de altul, de cozi. Zmeul a 
aşteptat până i s-a urât, apoi a alergat singur să aducă boul. 

— Ce faci, băiatule, aici? 

— Doar n-o să-ţi aduc câte un bou, vreau să iau o dată toată cireada. 

— Cine a mai văzut una ca asta? 

Zmeul smulse repede pielea de pe un bou şi i-o dădu băiatului: 

— Du-te şi ad-o plină cu apă. 

Apoi zmeul înşfăcă boul în spinare şi-l duse la locul unde aveau să gătească masa. 

Băiatul luă pielea şi de-abia, de-abia, o târî până la fântână. Îi dădu drumu în apă, dar de scos, 
nici vorbă. Apoi îşi făcu un hârleţ din lemn şi începu să sape fântâna în Jur. Veni zmeul. 

— Ce faci aici? 

— Doar n-o să-ţi scot apă numai într-o piele! Vreau să-ți aduc toată fântâna. 

Zmeul se înfurie, dar se înfricoşă de puterea băiatului. 

Umplu pielea cu apă şi plecă. 

— Du-te după lemne, îi spuse zmeul, scoate din pământ un stejar uscat, o să ne fie de ajuns. 

— Aşa puţin? Dacă ar fi măcar douăzeci de stejari, atunci m-aş duce. 

Se prefăcu a fi supărat şi nu plecă. Atunci zmeul se apucă şi pregăti singur demâncare, apoi se 
aşeză la masă şi începu să înfulece. Băiatul, fiind supărat, nu mâncă. Dacă s-ar fi aşezat la masă, 
zmeul imediat şi-ar fi dat seama că el nu este puternic, deoarece nu ar fi putut mânca cât el. Când 
mai rămăsese puţină mâncare, băiatul se aşeză, o îmbucă repede şi spuse: 

— Foarte puţin. 

— Fi, dacă-i puţin, spuse zmeul, atunci hai să mergem la maică-mea, să ne facă nişte colțunaşi. 

— Dacă-i vorba de mers, să mergem, răspunse băiatul, dar în sinea lui îşi zicea: „Acum sunt 
pierdut”. 

Au început să mănânce. Erau douăzeci de putini pline de colţunaşi, zmeul mânca mereu, apoi se 
sătură, iar băiatul tot ascundea colţunaşii în sân, în buzunare. După ce zmeul termină de mâncat, 
spuse: 

— Hai să mergem să ne ciocnim cu piatra cea mare... 

— Dacă-1 vorba de mers, să mergem, spuse băiatul. Zmeul se învârti într-un iureş de săriră 
scântei din piatră 

— Asta nu-i nimic, spuse flăcăul, răsuceşte-te în aşa fel, încât din piatră să iasă zeamă. 

Apoi Ivan strânse colţunaşii, pe care-i avea în haine, şi zeama sări în toate părțile, când atinse 
piatra. 

— Fă aşa, ca mine, spuse băiatul. 

Zmeul rămase încremenit şi se înfricoşă de Ivan Năzdrăvan. Dar spuse: 

— Hai să vedem cam cine fluieră mai tare. 

— Hai să vedem. 

Când fluieră zmeul, toți copacii se aplecară la pământ. 

„Ce mă fac eu acum?” se gândi Ivan Năzdrăvan! Dar în acel moment zări o bucată de fier pe 
pământ, se uită la fier, se uită la zmeu. 

— Închide ochii, spuse băiatul, eu când voi fluiera s-ar putea să-ţi sară ochii. 

Zmeul îi închise, iar Ivan Năzdrăvan îi trânti, cu toată puterea, fierul între ochi, de se împletici 
zmeul. 

— E adevărat, spuse zmeul, era cât pe aici să-mi sară ochii. 

Ca să scape de Ivan, zmeul îi făcu o casă, în care acesta trăia liniştit. Dar, în acelaşi timp, zmeul 
se sfătui cu maică-sa cum să-l piardă. 

— Hai să-l ardem, spuseră ei. 

Ivan Năzdrăvan îi auzi şi în aceeaşi noapte se ascunse. După ce arsese casa, Ivan veni lângă 
cenuşă şi se prefăcu că-şi scutură hainele, ca şi când atunci ar fi ieşit din cenuşă. 

Veni zmeul. 


— Eşti încă viu? 

— Da' numai că noaptea asta parcă m-au pişcat nişte purici. 

Zmeul stătu o clipă în cumpănă, apoi îşi spuse: 

„Trebuie să-mi iau tălpăşița din faţa unui astfel de năzdrăvan”. Şi a dispărut în zare. De atunci 
nimeni nu l-a mai văzut prin acele meleaguri. 


Fat-frumos cu parul de aur 
poveste românească 


A fost odată ca niciodată, de n-ar fi, nu s-ar mai povesti; că nu suntem de când cu basmele, ci 
suntem de când cu minciunile; de când se potcovea puricele la un picior cu nouăzeci şi nouă de oca 
de fier şi călcâiul tot rămânea gol şi se urca în slava cerului şi tot i se părea că este uşor; 

De când scria musca pe perete, 

Mai mincinos care nu crede. 

A fost odată, într-o pustie mare, un pusnic. El petrecea singursingurel. Vecinii săi erau fiarele 
pădurilor. Şi aşa era de bun la suflet încât toate dobitoacele i se închinau când se întâlneau cu 
dânsul. Într-una din zile, se duse pusnicul la marginea gârlei, care curgea pe aproape de coliba lui, şi 
iată, văzu că vine pe apă un sicriaş smolit bine, şi auzi un orăcăit ieşind dintr-însul. Stătu puţin de 
cugetă, şi după ce zise câteva vorbe de rugăciune, intră în apă şi, cu o prăjină, trase sicriaşul la 
margine. Când îl deschise, ce să vază în el? Un copilaş cam de vreo două luni; îl scoase din sicriu şi, 
cum îl luă în braţe, copilul tăcu. 

Pusnicul vroia din toată inima să crească pruncul, dar, când se gândi că n-are cu ce să-l 
hrănească, îl podidi un plâns ce nu se mai putea sfârşi. Deodată răsări dintr-un colţ al chiliei sale o 
viţă şi numaidecât crescu şi se înălță până la streaşină. Pusnicul căută la dânsa şi văzu struguri, unii 
copți, alții pârguiți, alții aguridă şi alții în floare; îndată luă şi dete copilului şi, văzând că-i 
mănâncă, se bucură din tot sufletul. Cu must de viţă crescu copilul, până incepu să mănânce şi câte 
altceva. 

Iară dacă se mai mări copilul, pusnicul se apucă şi-l învăţă să citească, să adune rădăcini ca să se 
hrănească şi să umble la vânat. 

Dar într-o zi, chemă pusnicul pe copil şi-i zise: 

— Fătul meu, simţ că slăbesc din ce în ce; sunt bătrân, precum mă vezi, şi află că, de azi în trei 
zile, mă duc pe lumea cealaltă. Eu nu sunt tatăl tău cel adevărat, ci te-am prins pe gârlă. Dacă voi 
adormi somnul cel vecinie, care o să-l cunoşti după răceala şi amorţirea ce vei vedea în tot trupul 
meu, să bagi de seamă că o să vie un leu. Să nu te sperii, dragul tatei; leul îmi va face groapa, şi tu 
vei trage pământ peste mine. De moştenire n-am ce să-ţi las, decât un frâu de cal. După ce vei 
rămânea singur, să te sui în pod, să iei frâul, să-l scuturi, şi îndată va veni un cal la astă chemare şi 
te va învăţa ce să faci. 

După cum zise bătrânul, aşa se şi întâmplă. A treia zi, pusnicul, luându-și rămas bun de la fiul 
său cel de suflet, se culcă şi dormi somnul cel lung. Apoi îndată veni un leu groaznic, nevoie mare, 
şi veni răcnind şi, cum văzu pe bătrân mort, îi săpă groapa cu unghiile sale; iar fiul îl îngropă, şi 
rămase acolo trei zile şi trei nopți, plângând la mormânt. A treia zi foamea îi aduse aminte că era 
dator să trăiască; se sculă de pe mormânt cu inima zdrobită de durere, se duse la viță şi cu mare 
mâhnire văzu că ea se uscase; atunci, şi-aduse aminte de vorbele bătrânului şi se sui în pod, unde 
găsi frâul, îl scutură, şi iată că veni un cal cu aripi şi, stând înainte-i, zise: 

— Ce porunceşti, stăpâne? 

Copilul spuse calului din cuvânt în cuvânt toată întâmplarea cu moartea bătrânului, şi îi zise: 

— lată-mă aici singur; tatăl, care mi-a fost dat, nu mai este; rămâi tu aici, cu mine; dar să 
mergem într-altă parte, unde să ne facem o colibă; căci aici, dinaintea ăstui mormânt, nu ştiu de ce- 
mi vine să tot plâng. Iar calul îi răspunse: 


— Nu aşa, stăpâne; noi ne vom duce să locuim unde simt mulți oameni ca dumneata. 

— Cum? întrebă băiatul, sunt mulți oameni ca mine şi ca tata? Şi o să trăim în mijlocul lor? 

— Negreşit, îi răspunse calul. 

— Atunci, dacă-i aşa, întrebă copilul, de ce nu vin şi ei pe la noi? 

— Fi nu vin, îi mai zise calul, fiindcă n-au ce căuta p-aici; trebuie să mergem noi la dânşii. 

— Să mergem, răspunse copilul cu bucurie. 

Iar dacă-i spuse că trebuie să fie îmbrăcat, fiindcă ceilalți oameni nu umblă aşa goi, el rămase 
cam pe gânduri; şi calul îi zise să bage mâna în urechea lui stângă; şi după ce băgă mâna, scoase 
nişte haine pe care le îmbrăcă, ciudindu-se că nu ştia cum să le întrebuinţeze; calul însă îl învăţă, şi 
apoi copilul încălecă pe dânsul, se îmbrăcă şi pomi. 

După ce ajunse în oraşul cel mai de aproape şi se văzu între mulțimea de oameni furnicând în sus 
şi în Jos, se cam spăimântă copilul de atâta zgomot şi umbla tot cu frică, mirându-se de frumusețea 
caselor şi de tot ce vedea, băgând însă de seamă că fiecare lucru-şi are rânduiala sa. Dar calul, 
îmbărbătându-l, îi zise: 

— Vezi, stăpâne? Aici toate sunt cu şartul“” lor! De aceea, dar, trebuie să ştii, ca să-ți faci şi tu 
un căpătâi. 

Şi după ce şezu acolo câteva zile, mai dedându-se cu lumea şi obicinuindu-se a trăi în huietul ce 
înnăbuşeşte oraşele, plecă, luând cu sine calul său; şi se duse, şi se duse până ce ajunse pe tărâmul 
unor zâne. După ce ajunse la zâne, care erau în număr de trei, căută să se bage argat la dânsele, căci 
aşa-l sfătuise calul să facă. Zânele, deocamdată, nu prea voiau să-l ia în slujbă; dar se înduplecară 
la rugăciunile lui şi-l primiră. 

Calul adesea venea pe la domnul său, şi într-o zi îi zise să bage bine de seamă, cum că, în una din 
case, zânele aveau o baie în care la câţiva ani, într-o zi hotărâtă, curge aur, şi cine se scaldă întâi, 
aceluia i se face părul de aur. Îi mai spuse să vază că, într-unul din tronurile casei, zânele aveau o 
legătură cu trei rânduri de haine, pe care le păstrau cu îngrijire. El băgă bine de seamă aceste vorbe, 
şi de câte ori avea câte ceva greu de făcut, el chema calul şi-i da ajutor. 

Zânele-i daseră voie să umble prin toate casele, să deretice, să scuture, dar în camera cu baia să 
nu intre. Insă când lipsiră ele o dată de acasă, el intră şi luă aminte la toate câte îi zisese calul. Ochi 
şi legătura cu hainele puse cu îngrijire într-un tron. Într-o zi, zânele au plecat la o sărbătoare, la alte 
zâne, şi avură grijă să poruncească argatului că, în minut ce va auzi ceva zgomot în cămeruţa cu 
baia, să rupă o şindrilă din streaşină casei, ca să le dea de ştire lor şi să se întoarcă degrabă, fiindcă 
ele ştiau că e aproape să înceapă a curge această apă de aur. 

Fiul pusnicului pândea, şi când văzu minunea asta, chemă numaidecât pe cal. Calul îi zise să se 
scalde; şi aşa făcu. leşind din baie, el luă şi legătura cu hainele şi o pomi la sănătoasa, călare pe 
calul lui cel cu aripi, cu care zbura ca vântul şi se ducea ca gândul. Cum călcă peste pragul porții, 
începu casele, curtea şi grădina a se cutremura aşa de groaznic, încât se auzi până la zâne, şi zânele 
îndată se întoarseră acasă. Dacă văzură că argatul lipseşte şi hainele nu simt la loc, se luară după 
dânsul şi-l urmăriră din loc în loc, până ce, când era să puie mâna pe dânsul, el trecu hotarele lor şi 
apoi stătu. 

Cum îl văzură scăpat, zânele se ciudiră de necaz că nu putură să-l prinză. Atunci ele îi ziseră: 

— Ah! Fecior de lele ce eşti, cum de ne amăgişi? Arată-ne, măcar, să-ţi vedem părul. 

Atunci el îşi răsfiră părul pe spinare; iar ele se uitau cu jind la dânsul şi-i ziseră: 

— Aşa păr frumos niciodată n-am văzut! Fii sănătos, însă; încai fii bun de ne dă hainele. 

Dar el nu voi, ci le opri şi le luă în locul simbriei ce-i datorau zânele. 

De aici, se duse într-un oraș, îşi puse o băşică de ciriviş”* în cap şi se duse de se rugă de 
grădinarul împăratului ca să-l primească argat la grădina împărătească. Grădinarul nu prea voia să-l 
asculte; dar, după multă rugăciune, îl primi, îl puse să lucreze pământul, să care apă, să ude florile; 
îl învăţă ca să curețe pomii şi brazdele de buruieni. Făt Frumos luă în cap tot ce-l învăţa grădinarul, 


542 rânduială 
543 grăsime topită păstrată în băşici 


stăpânul său. 

Împăratul avea trei fete; şi aşa multă grijă îi dase trebile împărăției, încât uitase de fete şi că 
trebuie să le mărite. Într-una din zile, fata cea mai mare se vorbi cu surorile ei ca să ducă fiecare 
câte un pepene din care-i alesese să fie duşi la masa împăratului. După ce se puse împăratul la masă, 
veniră şi fetele şi aduseră fiecare câte un pepene pe tipsie de aur şi îl puseră dinaintea împăratului. 

Împăratul se miră de această faptă şi chemă sfatul împărăției să-i ghicească ce pildă să fie asta. Şi 
dacă se adună sfatul, tăie pepenii şi, după ce văzu că unul se cam trecuse, al doilea era tocmai bun 
de mâncare şi al treilea dase în copt, zise: 

— Împărate, să trăieşti mulţi ani, pilda asta înseamnă vârsta fetelor măriei-tale, şi că a sosit 
timpul de a le da la casa lor. Atunci împăratul hotărî să le mărite. Dete, deci, sfoară în țară de 
această hotărâre; şi chiar de-a doua zi, începură a veni pețitori de la cutare şi de la cutare fecior de 
împărat. 

Iară după ce fata cea mai mare şi-alese mire pe un fiu de împărat, care-i păru mai frumos, se făcu 
mare nuntă împărătească. Şi după ce sfârşi veseliile, plecă împăratul cu toată curtea, ca să petreacă 
pe fiicăsa până la hotarele împărăției sale celei noi. Numai fiica împăratului cea mai mică rămase 
acasă. Făt Frumos, argatul de la grădină, văzând că şi grădinarul se dusese cu alaiul, chemă calul, 
încălecă, se îmbrăcă cu un rând de haine zis câmpul cu florile, din cele luate de la zâne, şi, după ce- 
şi lăsă părul lui de aur pe spate, începu a alerga prin grădini în toate părțile, fără să fi băgat de 
seamă că fiica împăratului îl vede de pe fereastră, căci odaia ei da în grădină. Calul cu Făt Frumos 
strică toată grădina şi, când văzu că veselia lui făcuse pagubă, descălecă, se îmbrăcă cu hainele sale 
de argat şi începu a drege ceea ce stricase. 

Când veni acasă grădinarul şi văzu stricăciunea, se luă de gânduri şi începu a certa pe argat de 
neîngrijire, şi era atât de supărat, încât p-aci era să-l bată. 

Dar fiica împăratului, care privea de la fereastră toate acestea, bătu în geam şi ceru grădinarului 
să-i trimită niţele flori. Grădinarul făcu ce făcu şi adună de prin colţuri câteva floricele, le legă şi le 
trimise împărătesei celei mici. lar ea, dacă primi florile, îi dete un pumn de galbeni şi-i trimise 
răspuns să nu se atingă de bietul argat. Atunci grădinarul, vesel de un dar aşa de frumos, îşi puse 
toate silințele şi, în trei săptămâini, făcu grădina la loc, ca cum nu s-ar fi întâmplat nimic într-însa. 

Nu mult după aceasta, fata împăratului cea mijlocie îşi alese şi ea un fecior de împărat şi-l luă de 
bărbat. Veseliile ținură ca şi la soră-sa cea mare; iar la sfârşitul veseliilor, fu petrecută şi ea până la 
hotarele împărăției sale. Dar fata cea mică a împăratului nu se duse, ci rămase acasă, prefăcându-se 
de astă dată că este bolnavă. Argatul grădinii se văzu iară singur, vru să se veselească şi el ca toți 
slujitorii curții, dar, fiindcă el nu se putea veseli decât cu bidiviul său, îşi chemă calul, se îmbrăcă cu 
alte haine: cerul cu stelele; îşi lăsă părul pe spate, încălecă şi călcă toată grădina. Când băgă de 
seamă că iar fărâmase tot, se îmbrăcă cu hainele sale cele proaste şi, bocindu-se, începu să dreagă 
ceea ce stricase. Ca şi la întâia dată, grădinarul, voind să-l cârpească, fu oprit de fata cea mică a 
împăratului, care ceruse flori şi care îi trimise doi pumni de bani. Grădinarul se puse iară pe muncă 
şi dădu grădina gata în patru săptămâni. 

împăratul făcuse o vânătoare mare şi, fiindcă scăpase de o mare primejdie, ridică un chioșc în 
pădurea aceea şi chemă, ca să serbeze mântuirea sa, pre toţi boierii şi slujitorii curții, la o masă 
înfricoşată ce pregătise acolo. Toţi curtenii se duseră la chemarea împăratului, numai fiica sa 
rămase. 

Făt Frumos, văzându-se iară singur, chemă calul şi, voind să se veselească şi dânsul, îmbrăcă 
hainele: cu soarele în piept, luna în spate şi doi luceferi în umeri; îşi lăsă părul de aur pe spate, 
încălecă calul şi-l încurcă prin grădină, încât nu mai era chip de a o drege. lar dacă văzu aceasta, el 
începu a se văicăra, se îmbrăcă iute cu hainele lui cele de argat şi nu ştia de unde să înceapă 
meremetulS*. Mâinia grădinarului trecu orice hotare, când veni şi văzu acea mare pagubă. Dar când 
voi să-i dea pe foi pentru neîngrijirea lui, fiica împăratului bătu iară în geam şi ceru flori. Grădinarul 
da din colţ în colţ şi nu ştia ce să facă; în cele mai de pe urmă, cătă şi mai găsi vreo două floricele, 

care abia scăpaseră de copitele calului cu aripi, şi le trimise. Dar fata de împărat îi dete poruncă să 
ierte pe bietul argat, pentru care îi şi dădu trei pumni de galbeni. 

Se apucă dar, croi din nou, şi în patru săptămâni, abia putu face ceva care să mai semene a 
grădină; iar argatului dete făgăduinţa că de se va mai întâmpla una ca asta, apoi are să fie zdrobit în 
bătaie şi gonit. 

împăratul se luase de gânduri, văzând pe fiică-sa tot tristă. Ea acum nu mai voia să iasă afară nici 
din casă. Hotăriî, dar, s-o mărite; şi începu a-i spune de cutare, de cutare şi de cutare fiu de împărat. 
Dar ea nu voi să audă de niciunul. Şi dacă văzu aşa, împăratul chemă sfatul şi boierii şi îi întrebă: ce 
să facă? 

— Un foişor cu poartă pe dedesubt, îi răspunseră, pe unde să treacă toți fiii de împărat şi de 
boieri, şi pe care-l va alege fata să-l lovească cu un măr de aur ce-l va ţine în mână, şi după acela s- 
o dea împăratul. 

Aşa şi se făcu. Se dete sfoară în ţară că este hotărârea împăratului să se adune şi mic şi mare şi să 
treacă pe sub poartă. Toţi trecură; dar fata nu lovi pe niciunul. Mulţi credeau că fata n-are voie să se 
mărite, însă un boier bătrân zise să treacă şi oamenii curţii. Trecu şi grădinarul, şi bucătarul cel 
mare, şi vătaful, şi slugile, şi vizitiii şi rândaşii, dar degeaba; fata nu lovi pe niciunul. Se făcu 
întrebare, oare dacă n-a mai rămas cineva netrecut, şi se află că a mai rămas un argat de la 
grădinărie, un argat cheleş**. 

— Să treacă şi acesta, zise împăratul. 

Atunci chemă şi pe argatul cel cheleş şi-i zise să treacă şi dânsul, dar el nu cuteza; iar dacă fu 
silit să treacă, trecu, şi, când trecu, fata-l lovi cu mărul! Argatul începu a tipa şi a fugi, şi zise că i-a 
spart capul, împăratul, cum văzu una ca aceasta, zise: 

— Nu se poate asta! Este o greşeală! Fata mea nu e de crezut să fi ales tocmai pe cheleşul ăsta. 

Căci nu putea să se învoiască a da pe fie-sa după dânsul, deşi era lovit cu mărul. Atunci puse de a 
doua oară să treacă lumea, şi de-a doua oară fiică-sa lovi cu mărul în cap tot pe cheleş, care iar fugi, 
ținându-se cu mâinile de cap. Împăratul, plin de mâhnire, iară-şi luă vorba înapoi şi puse de-a treia 
oară să treacă toată lumea. Dacă văzu împăratul că şi de-a treia oară tot cheleşul a fost lovit, s-a 
plecat la sfatul împărăției şi 1-a dat lui pe fiică-sa. Nunta se făcu în tăcere, şi apoi îi oropsi pe 
amândoi; şi nici nu voia să ştie şi să corespundă cu dânşii, atâta numai că, de silă, de milă, îi primi 
să locuiască în curtea palatului. Un bordei într-un colț al curții li se dete spre locuinţă, iar argatul se 
făcu sacagiul curții. Toate slugile împăratului râdeau de dânsul, şi toate murdăriile le aruncau pe 
bordeiul lui. Înăuntru însă, calul cu aripi le aduse frumusețile lumii; nu era în palatul împăratului 
ceea ce era în bordeiul lor. 

Fiii de împărat, care veniseră în petit la fiica cea mică, se-mbufnară de ruşinea ce au pățit, fiindcă 
fiica împăratului alesese pe cheleş; şi se învoiră între dânşii ca să pornească oaste mare împotriva 
lui. Împăratul simţi mare durere, când auzi hotărârea vecinilor săi; însă ce să facă? Se pregăti de 
război, şi nici că avea încotro. Amândoi ginerii împăratului se sculară cu oaste şi veniră în ajutorul 
său. Făt Frumos trimise şi el pe soţia sa ca să roage pe împăratul a-i da voie să meargă şi el la 
bătălie. Împăratul, însă, o goni, zicându-i: 

— Du-te dinaintea mea, nesocotito, fiindcă, iată, din pricina ta mi se tulbură liniştea; nu mai voi 
să vă văz în ochii mei, nemernicilor ce sunteți! 

Dar, după mai multe rugăciuni, se înduplecă şi porunci să-l lase să care şi el măcar apă pentru 
oştire. Se pregătiră şi porniră. 

Făt Frumos, cu hainele lui proaste şi călare pe o mârțoagă şchioapă, plecă înainte. Oştirea-l 
ajunse într-o mlaştină, unde i se nomolise iapa şi unde se muncea să o scoaţă, trăgând-o când de 
coadă, când de cap, când de picioare. Râseră oștirea şi împăratul, cu ginerii cei mai mari ai săi, şi 
trecură înainte. După ce, însă, nu se mai văzură dânşii, Făt Frumos scoase iapa din noroi, îşi chemă 
calul său, se îmbrăcă cu hainele: câmpul cu florile, şi pomi la câmpul bătăliei; ajungând, se şi sui 
într-un munte apropiat, ca să vază care parte este mai tare. Oştile, dacă ajunseră, se şi loviră, iar Făt 

Frumos, văzând că oastea vrăjmaşă este mai mare la număr şi mai tare, se repezi din vârful muntelui 
asupra ei, şi ca un vârtej se întorcea prin mijlocul ei cu paloşul în mână, şi tăia, cum se tăia, în 
dreapta şi în stânga. Aşa spaimă le dete iuţeala, strălucirea hainelor sale şi zboml calului său, încât 
oastea vrăjmaşă întreagă o luă la fugă, apucând drumul fiecare încotro vedea cu ochii. Iară 
împăratul se întoarse vesel acasă. Pe drum, întâlni iarăşi pe Făt Frumos prefăcut în argat, muncind 
să-şi scoată iapa din noroi; şi cum era cu voie bună, zise la câțiva: 

— Duceţi-vă de scoateţi şi pe nevoiaşul acela din noroi. 

N-apucară să se aşeze bine, şi veni veste la împăratul că vrăjmaşii lui, cu oştire şi mai mare, s-au 
ridicat asupra lui. Se găti dară şi el de război şi plecă s-o întâlnească. Făt Frumos, iară se rugă să-l 
lase şi pe dânsul să meargă, şi iară fu huiduit, dară dacă dobândi voia, pomi iară cu iapa lui. Fu şi de 
astă dată de râs şi de bătaie de joc, când l-a văzut oştirea că iară se înnămolise şi nu putea să-şi 
scoată iapa din noroi. ÎI lăsară înapoi, dar el ajunse şi acum mai înainte la locul de luptă, prefăcut în 
Făt Frumos, călare pe calul cu aripi şi îmbrăcat cu hainele lui cele cu ceml cu stelele. 

Oştile deteră în tâmpene şi în surle şi se loviră; iară Făt Frumos, iarăşi văzând că vrăjmaşii sunt 
mai puternici, se repezi din munte şi-i puse pe goană. Împăratul se întoarse iară vesel, şi iară 
porunci ostaşilor să scoaţă din noroi pe nevoiaşul de sacagiu. Iară el era împăcat cu cugetul său de 
izbândele sale. 

Împăratul se mâhni până în fundul inimii sale, când auzi că vrăjmaşii se ridică de-a treia oară cu 
oaste şi mai mare, şi că au şi ajuns la hotarele împărăției sale, cât frunză şi iarbă; un plâns îl năpădi, 
şi plânse, până ce simţi că-i slăbesc vederile. Apoi îşi strânse şi dânsul toată oastea sa şi pomi la 
bătălie. 

Făt Frumos pomi şi el, tot pe mârțoaga lui. Iară după ce trecu toată oastea, făcând haz de dânsul 
cum se muncea ca să-şi scoaţă iapa din noroi, se îmbrăcă cu hainele cele cu soarele în piept, luna în 
spate şi doi luceferi în umeri, îşi lăsă păml de aur pe spate, încălecă calul şi într-un minut fu iarăşi 
pe munte, unde aştepta să vază ce s-o întâmpla. 

Se întâlniră oştile şi se loviră de trei părți, şi se tăiau unii pre alţii fără de nicio milă, atâta erau de 
înverşunaţi ostaşii. lar când fu către seară, când văzu că oștirea vrăjmaşă era să ia în goană pre a 
împăratului, unde se repezi o dată Făt Frumos din munte ca un fulger, şi unde trăsni o dată în 
mijlocul lor, cât se îngroziră de nu mai ştiau ce fac; se împrăştiau ca puii de potâmiche şi fugeau de- 
şi mpeau gâturile. Făt Frumos însă-i gonea şi-i tăia ca pe nişte foi. Împăratul îl văzu sângerat la 
mână, la care se crestase însuşi, şi îi dete năframa sa ca să se lege, apoi se întoarseră acasă, izbăviţi 
de primejdie. 

Când veniră, găsiră iară pe Făt Frumos în noroi cu iapa; şi iară îl scoaseră. Iară dacă sosiră acasă, 
împăratul căzu la boală de ochi şi orbi. Toţi vracii şi toţi filosofii care citeau pe stele fură aduşi, şi 
nimeni nu putu să-i dea niciun ajutor. Într-una din zile, dacă se sculă din somn împăratul, spuse că a 
văzut în vis un bătrân, care 1-a zis că, dacă se va spăla la ochi şi dacă va bea lapte de capră roşie 
sălbatică, va dobândi vedere. Auzind astfel, ginerii săi porniră cu toții, cei doi mai mari singuri, fără 
să ia şi pe cel mai mic şi fără a voi să-l lase a merge măcar împreună cu dânşii. Iară Făt Frumos 
chemă calul şi merse cu dânsul spre smârcuri, găsi capre roşii sălbatice, le mulse şi, când se 
întorcea, se îmbrăcă în haine de cioban şi ieşi înaintea cumnaţilor săi cu o cofă plină de lapte de oi. 
Ei îl întrebară: „lapte are acolo?” Iară el le răspunse „da”, prefăcându-se că nu-i cunoaşte, şi că îl 
duce la împăratul, care visase că-i va veni vederea, dacă va da cu acel lapte la ochi. Ei se cercară a-i 
da bani, şi el să le dea laptele. Dară ciobanul le răspunse că laptele nu-l dă pe bani, şi că, dacă 
voieşte să aibă lapte de capră roşie, să se zică că sunt robii lui şi să rabde ca să le pună pecetea lui 
pe spinarea lor, măcar că el are gând să se ducă şi să nu mai dea pe la dânşii. 

Cei doi gineri se socotiră că lor, pentru că sunt împărați şi gineri de împărat, n-o să le pese nimic; 
se lăsară deci de le puse pecetea lui în spinare şi apoi luară laptele şi-l aduseră, zicând pe drum: 

— De se va încerca nerodul să ne zică ceva, îl facem nebun, şi tot noi vom fi mai crezuți dcât 
dânsul. 

Se întoarseră, deci, la împăratul, îi deteră laptele, se unse la ochi şi bău; dar nu-i ajută nimic. 


După aceea, veni şi fie-sa cea mai mică la împăratul şi-i zise: 

— Tată, ia acest lapte; el este adus de bărbatul meu; unge-te cu dânsul, aşa te rog. 

Împăratul îi răspunse: 

— Ce lucru bun a făcut nătărăul tău de bărbat, ca să facă şi acum ceva de ispravă? N-au putut 
face nimic ginerii mei ceilalți, care m-au ajutat aşa de mult în războaie, şi tocmai el, ticălosul, o să- 
mi poată ajuta? Şi apoi, nu v-am zis că nu aveţi voie a vă mai arăta înaintea feţei mele? Cum ai 
cutezat să calci porunca mea? 

— Mă supui la orice pedeapsă vei binevoi să-mi faci, tată, numai unge-te, aşa te rog, şi cu acest 
lapte ce ţi-l aduce umilitul rob. 

Împăratul, dacă văzu că atâta de mult se roagă fiica sa, se înduplecă şi luă laptele ce-i aduse; şi, 
apoi se unse cu dânsul la ochi o zi, se unse şi a doua zi; şi, cu marea sa mirare, simţi că pare că 
începuse a zări ca prin sită; şi dacă se mai unse şi a treia zi, văzu cât se poate de bine. După ce se 
însănătoşi, dete o masă la toți boierii şi sfetnicii împărăției şi, după rugăciunea lor, primi şi pe Făt 
Frumos să şează în coada mesei. Pe când se veseleau mesenii şi se chefuiau, se sculă FătFrumos şi, 
rugându-se de iertare, întrebă: 

— Mărite împărate, robii pot şedea cu stăpânii lor la masă? 

— Nu, nicidecum, răspunse împăratul. 

— Apoi, dacă este aşa, şi fiindcă lumea te ştie de om drept, fă-mi şi mie dreptate, şi scoală pe cei 
doi oaspeți care şed d-a dreapta şi d-a stânga măriei tale, căci ei sunt robii mei; şi ca să mă crezi, 
caută-1 şi vei vedea că simt însemnați cu pecetea în spinare. 

Cum auziră ginerii împăratului, o băgară pe mânecă, şi mărturisiră că aşa este; îndată fură nevoiţi 
a se scula de la masă şi a sta în picioare. Iar către sfârşitul mesei, Făt Frumos scoase năframa care i- 
a fost dată de împărat la bătălie. 

— Cum a ajuns năframa mea în mâinile tale? întrebă împăratul. Eu am dat-o celui care ne-a 
ajutat la război. 

— Ba nu, mărite împărate, mie mi-ai dat-o. 

— Apoi, dacă este aşa, tu eşti acela care ne-ai ajutat? 

— Eu, mărite împărate. 

— Nu te crez, adăugă iute împăratul, dacă nu te vei arăta aşa cum era atunci acela căruia am dat 
năframa. 

Atunci el se sculă de la masă, se duse de se îmbrăcă cu hainele cele mai frumoase, îşi lăsă părul 
pe spate şi se înfățişă împăratului şi la toată adunarea. Cum îl văzură mesenii, îndată se ridicară şi se 
minunară: Făt Frumos era atât de mândru şi strălucitor, încât la soare te puteai uita, dară la el ba. 

împăratul, după ce lăudă pe fiică-sa pentru alegerea sa cea bună, se dete jos din scaunul 
împărăției şi ridică în el pe ginerele său, FătFrumos; iară el cea dintâi treabă ce făcu fu de a slobozi 
pe cumnații săi, şi în toată împărăţia se făcu bucurie mare şi masă împărătească. Eram şi eu p-acolo 
şi căram mereu la vatră lemne cu frigarea, apă cu ciurul şi glume cu căldarea, pentru care căpătai: 

Un năpărstoc de ciorbă 

Şi-o sfântă de cociorbă 

Pentru cei ce-s lungă-vorbă. 


Greuceanu 
poveste românească 


A fost odată ca niciodată etc. 

A fost un împărat şi se numea împăratul Roşu. El era foarte mâhnit că, în zilele lui, nişte zmei 
furaseră soarele şi luna de pe cer. 

Trămise deci oameni prin toate ţările şi răvaşe prin oraşe, ca să dea în ştire tuturor că oricine se 
va găsi să scoată soarele şi luna de la zmei, acela va lua pe fie-sa de nevastă şi încă şi jumătate din 


împărăția lui, iară cine va umbla şi nu va izbândi nimic, acela să ştie că 1 se va tăia capul. 

Mulţi voinici se potricăliseră, semețindu-se cu uşurinţă că va scoate la capăt o asemenea 
însărcinare; şi când la treabă, hâţ în sus, hâţ în Jos, da din colţ în colţ şi nu ştia de unde s-o înceapă 
şi unde s-o sfârşească, vezi că nu toate muştele fac miere. Împăratul însă se tinu de cuvânt. 

Pe vremea aceea se afla un viteaz pe nume Greuceanu. Auzind şi el de făgăduinţa împărătească, 
ce se gândi, ce se răzgândi, că numai îşi luă inima în dinţi, încumetându-se pe voinicia sa, şi plecă şi 
el la împăratul, să se închine cu slujba. Pe drum se întâlni cu doi oameni pe care slujitorii 
împărăteşti îi duceau la împăratul ca să-i taie, pentru că fugiseră de la o bătălie ce o avuse împăratul 
acesta cu nişte gadine*“. Ei erau trişti, bieţii oameni, dară Greuceanu îi mângâie cu nişte vorbe aşa 
de dulci, încât le mai veni niţică inimă, că era şi meşter la cuvânt Greuceanu nostru. 

El îşi puse nădejdea în întâmpinarea aceasta şi îşi zise: «îmi voi încerca norocul. De voi izbuti să 
înduplec pe împăratul a ierta pe aceşti oameni de la moarte, mă voi încumeta să mă însărcinez şi cu 
cealaltă treabă; iară de nu, sănătate bună! Mă voi duce de unde am venit. Asta să fie în norocul meu; 
niciodată nu strică cineva să facă o încercare». 

Şi astfel, poftorindu-şi”” unele ca acestea, aide, aide, ajunge la curtea împărătească. 
Înfăţişându-se la împăratul, atâtea îi povesti, aşa cuvinte bune şi dulci scoase şi atâta meşteşug 
puse în vorbirea sa, încât împăratul crezu că pe nedrept ar fi să omoare pe acei oameni; mai de folos 
i-ar fi lui să aibă doi supuşi mai mult şi că mai mare va fi vaza lui în lume de s-ar arăta milostiv 

către popor. 

Nu mai putură oamenii de bucurie când, auziră că Greuceanu a mâglisit”* pe împăratul până într- 
atâta, încât l-a făcut să-i ierte. Mulţumiră lui Greuceanu din toată inima şi îi făgăduiră că în toată 
viața lor se vor ruga pentru dânsul, ca să meargă din izbândă în izbândă, ceea ce şi făcură. 

Această izbândă o luă drept semn bun, şi Greuceanu, mergând a doua oară la împăratul, grăi cu 
cuvintele lui mieroase cele următoare: 

— Mărite doamne, să trăieşti întru mulți ani pe luminatul scaun al acestei împărății. Mulţi 
voinici s-au legat către măria ta să scoată de la zmei soarele şi luna pe care le-a răpit de pe cer şi 
ştiu că cu moarte au murit, fiindcă n-au putut să-şi îndeplinească legămintele ce au făcut către măria 
ta. Şi eu, mărite doamne, cuget a mă duce întru căutarea acestor tâlhari de zmei, şi mi-ar fi voia să- 
mi cerc şi eu norocul, doar-doar va da Dumnezeu să ajungem a putea pedepsi pe acei blestemaţi de 
zmei, pentru nesocotita lor îndrăzneală. Dar fu-mi milostiv şi mână de ajutor. 

— Dragul meu Greucene, răspunse împăratul, nu pot să schimb nicio iotă, nicio cirtă*” din 
hotărârea mea. Şi aceasta nu pentru altceva, ci numai şi numai pentru că voiesc să fiu drept. 
Poruncile mele voi să fie una pentru toată împărăția mea; la mine părtinire nu este scris. 

Văzând statornica hotărâre a împăratului şi dreptatea celor vorovite de dânsul, Greuceanu 
cuvântă cu glas voinicesc: 

— Fie, mărite împărate, chiar de aş şti că voi pieri, tot nu mă voi lăsa până nu voi duce la capăt 
bun sarcina ce îmi iau de bunăvoia mea. 

Se învoiră, şi peste câteva zile şi plecă, după ce puse la cale tot ce găsi că e bine să facă ca să 
scape cu faţă curată din această întreprindere. 

Greuceanu luă cu dânsul şi pe fratele său şi merse, merse cale lungă, depărtată, până ce ajunse la 
Faurul pământului, cu care era frate de cruce. Acest Faur, fiind cel mai meşter de pe pământ, era şi 
năzdrăvan. Aici se opriră şi poposiră. Trei zile şi trei nopţi au stat închişi într-o cămară Greuceanu şi 
Faurul pământului şi se sfătuiră. 

Şi, după ce se odihniră câteva zile şi mai plănuiră ceea ce era de făcut, Greuceanu şi frate-său o 
luară la drum. 

Îndată după plecarea Greuceanului, Faurul pământului se apucă şi făcu chipul lui Greuceanu 

numai şi numai din fier, apoi porunci să arză cuşnița ziua şi noaptea şi să ţină chipul acesta fără 
curmare în foc. 

Iară Greuceanu şi frate-său merseră cale lungă şi mai lungă, până ce li se făcu calea cruci; aici se 
opriră, se aşezară pe iarbă şi făcură o gustărică din merindele ce mai aveau şi apoi se despărțiră, 
după ce se îmbrăţişară şi plânseră ca nişte copii. 

Mai-nainte d-a se despărți îşi împărțiră câte o basma şi se înţeleseră zicând: «Atunci când 
basmalele vor fi rupte pe margini, să mai tragă nădejde unul de altul că se vor mai întâlni; iară când 
basmalele vor fi rupte în mijloc, să se ştie că unul din ei este pierit». Mai înfipseră şi un cuţit în 
pământ şi ziseră: «Acela din noi, care s-ar întoarce mai întâi şi va găsi cuțitul ruginit, să nu mai 
aştepte pe celălalt, fiindcă aceasta însemnează că a murit». Apoi Greuceanu apucă la dreapta şi 
frate-său — la stânga. 

Fratele Greuceanului, umblând mai multă vreme în sec, se întoarse la locul de despărțire şi, 
găsind cuțitul curat, se puse a-l aştepta acolo cu bucurie că văzuse soarele şi luna la locul lor pe cer. 

Iară Greuceanu se duse, se duse pe o potecă care-l scoase tocmai la casele zmeilor, aşezate 
unde-şi înțărcase dracul copiii. Dacă ajunse aici, Greuceanu se dete de trei ori peste cap şi se făcu 
un porumbel. Vezi că el ascultase năzdrăvăniile ce-l învățase Faurul pământului. Făcându-se 
porumbel, Greuceanu zbură şi se puse pe un pom care era tocmai în fața caselor. Atunci ieşind fata 
de zmeu cea mare şi uitându-se, se întoarse repede şi chemă pe mumă-sa şi pe soră-sa cea mică ca 
să vină să vază minunea. 

Fata cea mai mică zise: 

— Mătculiţă şi surioară, pasărea asta gingaşă nu mi se pare ogurlie*“ pentru casa noastră. Ochii 
ei nu seamănă a de pasăre, ci mai mult seamănă a fi ochii lui Greuceanul cel de aur. Până acum ne-a 
fost şi nouă! D-aici înainte numai Dumnezeu să-şi facă milă de noi şi d-ai noştri. 

Păsămite aveau zmeii cunoştinţă de vitejia lui Greuceanu. 

Apoi intrară câteştrele zmeoaicele în casă şi se puseră la sfat. 

Greuceanu numaidecât se dete iarăşi de trei ori peste cap şi se făcu o muscă şi intră în cămara 
zmeilor. Acolo se ascunse într-o crăpătură de grindă de la tavanul casei şi ascultă la sfatul lor. După 
ce luă în cap tot ce auzi, ieşi afară şi se duse pe drumul ce ducea la Codrul-Verde şi acolo se ascunse 
sub un pod. 

Cum se vede treaba, din cele ce auzise ştia acum că zmeii se duseseră la vânat în Codrul-Verde şi 
aveau să se întoarcă unul de cu seară, altul la miezul nopții şi tartorul cel mare despre ziuă. 

Aşteptând Greuceanu acolo, iată, măre, că zmeul cel mai mic se întorcea, şi ajungând calul la 
marginea podului, unde sforăi o dată şi sări înapoi de şapte paşi. Dară zmeul, mâiniindu-se, zise: 

— Ah, mânca-o-ar lupii carnea calului! Pe lumea asta nu mi-e frică de nimeni, numai de 
Greuceanul de aur; dar şi pe acela c-o lovitură îl voi culca la pământ. 

Greuceanu, auzind, ieşi pe pod şi strigă: 

— Vino, zmeule viteaz, în săbii să ne tăiem sau în luptă să ne luptăm. 

— Ba în luptă, că e mai dreaptă. 

Se apropiară unul de altul şi se luară la trântă. 

Aduse zmeul pe Greuceanu şi-l băgă în pământ până la genunchi. Aduse şi Greuceanu pe zmeu 
şi-l băgă în pământ până la gât şi-i tăie capul. Apoi, după ce aruncă leşul zmeului şi al calului sub 
pod, se puse să se odihnească. 

Când, în puterea nopţii, veni şi fratele cel mare al zmeului, şi calul lui sări de şaptesprezece paşi 
înapoi. El zise ca şi frate-său, iar Greuceanu îi răspunse şi lui ca şi celui dintâi. 

leşind de sub pod, se luă la trântă şi cu acest zmeu. 

Şi unde mi-aduse, nene, zmeul pe Greuceanu şi-l băgă în pământ până la brâu. Dară Greuceanu, 
sărind repede, unde mi-aduse şi el pe zmeu o dată, mi-l trânti şi-l băgă în pământ până în gât şi-i 
tăie capul cu paloşul. Aruncându-i şi mortăciunea acestuia şi-a calului său sub pod, se puse iarăşi de 
se odihni. 

Când despre zori, unde venea, măre, venea tatăl zmeilor, ca un tartor, cătrănit ce era, şi când 
ajunse la capul podului, sări calul lui de şaptezeci şi şapte de paşi înapoi. Se necăji zmeul de această 
întâmplare, cât un lucru mare, şi unde răcni: 

— Ah, mâncare-ar lupii carnea calului; că pe lumea asta nu mi-e frică de nimenea, doară de 
Greuceanul de aur; şi încă şi pe acesta numai să-l iau la ochi cu săgeata şi îl voi culca la pământ. 

Atunci, ieşind Greuceanu de sub pod, îi zise: 

— Deh! zmeule viteaz, vino să ne batem; în săbii să ne tăiem, în suliți să ne lovim ori în luptă să 
ne luptăm. 

Sosi zmeul şi se luară la bătaie: în săbii se bătură ce se bătură şi se rupseră săbiile; în suliți se 
loviră ce se loviră şi se rupseră sulițele; apoi se luară la luptă; se zguduiră unul pe altul de se 
cutremura pământul; şi strânse zmeul pe Greuceanu o dată; dară acesta, băgând de seamă ce are de 
gând zmeul, se umflă şi se încordă în vine, şi nu păți nimic, apoi Greuceanu strânse o dată pe zmeu, 
tocmai când el nu se aştepta, de-i pârâi oasele. 

Aşa luptă nici că s-a mai văzut. Şi se luptară, şi se luptară, până ce ajunse vremea la nămiezi, şi 
osteniră. 

Atunci trecu pe deasupra lor un corb, carele se legăna prin văzduh şi căuta la lupta lor. Şi 
văzându-l, zmeul îi zise: 

— Corbule, corbule, pasăre cernită, adu-mi tu mie un cioc de apă şi-ţi voi da de mâncare un 
voinic cu calul lui cu tot. 

Zise şi Greuceanu: 

— Corbule, corbule, mie să-mi aduci un cioc de apă dulce, căci ți-oi da de mâncare trei leşuri de 
zmeu şi trei de cal. 

Auzind corbul aceste cuvinte, aduse lui Greuceanu un cioc de apă dulce şi îi astâmpără setea; 
căci însetoşaseră, nevoie mare. Atunci Greuceanu mai prinse la suflet, şi împuternicindu-se, unde 
ridică, nene, o dată pe zmeu, şi trântindu-mi-l, îl băgă în pământ până în gât şi-i puse piciorul pe 
cap, ținându-l aşa. Apoi zise: 

— Spune-mi, zmeule spurcat, unde ai ascuns tu soarele şi luna, căci azi nu mai ai scăpare din 
mâna mea. 

Se codea zmeul, îngâna verzi şi uscate, dară Greuceanu îi mai zise: 

— Spune-mi-vei ori nu, eu tot le voi găsi, şi încă şi capul retezaţi-l-voi. 

Atunci zmeul tot mai nădăjduindu-se a scăpa cu viață, dacă îi va spune, zise: 

— În Codrul-Verde este o culă. Acolo înăuntru sunt închise. Cheia este degetul meu cel mic de la 
mâna dreaptă. 

Cum auzi Greuceanu unele ca acestea, îi reteză capul, apoi îi taie degetul şi-l luă la sine. Dete 
corbului, după făgăduială, toate stârvurile, şi ducându-se Greuceanu la cula din Codrul-Verde, 
deschise uşa cu degetul zmeului şi găsi acolo soarele şi luna. Luă în mâna dreaptă soarele şi în cea 
stângă — luna, le aruncă pe cer şi se bucură cu bucurie mare. Oamenii, când văzură iarăşi soarele şi 
luna pe cer, se veseliră şi lăudară tăria lui Greuceanu de a fi izbândit împotriva împieliţaţilor 
vrăjmaşi ai omenirii. 

Iară el, mulțumit că a scos la bun capăt slujba, o luă la drum, întorcându-se înapoi. 

Găsind pe frate-său la semnul de întorlocare, se îmbrățişară şi, cumpărând doi cai ce mergeau ca 
săgeata de iute, întinseră pasul la drum ca să se întoarcă la împăratul. 

În cale, dete peste un păr plin de pere de aur. Fratele Greuceanului zise că ar fi bine să mai 
poposească puţin la umbra acestui păr, ca să mai răsufle şi caii, iară până una alta, să culeagă şi 
câteva pere spre a-şi mai momi foamea. Greuceanu, care auzise pe zmeoaice ce plănuiseră, se învoi 
a se odihni; dară nu lăsă pe frate-său să culeagă pere, ci zise că le va culege el. Atunci trase paloşul 
şi lovi părul la rădăcină. Când, ce să vezi dumneata? Unde începu a curge nişte sânge şi venin 
scârbos şi un glas se auzi din pom zicând: 

— Mă mâncaşi friptă, Greucene, precum ai mâncat şi pe bărbatul meu. 

Şi nimic nu mai rămase din acel păr decât praf şi cenuşă; iară frate-său încremeni de mirare, 


neştiind ce sunt toate acestea. 

După ce plecară şi merseră ce merseră, deteră preste o grădină foarte frumoasă cu flori şi cu 
fluturei, şi cu apă limpede şi rece. 

Fratele Greuceanului zise: 

— Să ne oprim aici niţel, frate, ca să ne mai odihnim şi căişorii. Iară noi să bem niţică apă rece şi 
să culegem flori. 

— Aşa să facem, frate, răspunse Greuceanu, dacă această grădină va fi sădită de mâini omeneşti 
şi dacă acel izvor va fi lăsat de Dumnezeu. 

Apoi, trăgând paloşul, lovi în tulpina unei flori care se părea mai frumoasă şi o culcă la pământ; 
după aceea împunse şi în fundul fântânii şi a marginilor ei, dară, în loc de apă, începu a clocoti un 
sânge mohorât, ca şi din tulpina florii, şi umplu văzduhul de un miros grețos. Praf şi țărână rămase 
şi din fata cea mai mare de zmeu, căci ea se făcuse grădină şi izvor, ca să învenineze pe Greuceanu 
şi să-l omoare. 

Şi scăpând şi de această pacoste, încălecară şi plecară la drum, repede ca vântul; când, ce să vezi 
dumneata? Unde se luase după dânşii scorpia de mumă a zmeoaicelor cu o falcă în cer şi cu alta în 
pământ, ca să înghiță pe Greuceanu şi mai multe nu; şi avea de ce să fie cătrănită şi amărâtă: căci nu 
mai avea nici soţ, nici fete, nici gineri. 

Greuceanu, simțind că s-a luat după dânşii zmeoaica cea bătrână, zise frățâne-său: 

— [a te uită, frate, înapoi şi spune-mi ce vezi. 

— Ce să văz, frate, îi răspunse el, iată un nor vine după noi ca un vârtej. 

Atunci dete bice cailor care mergeau repede ca vântul şi lin ca gândul; dară Greuceanu mai zise 
o dată fratelui său să se uite în urmă. Acesta îi spuse că se apropia norul ca o flăcăraie. Apoi, mai 
făcând un vânt cailor, ajunseră la Faurul pământului. Aci, cum descălecară, se închise în făurişte. Pe 
urma lor iacă şi zmeoaica. De-i ajungea îi prăpădea! Nici oscior nu mai rămânea din ei. Acum însă 
n-avea ce le mai face. 

O întoarse însă la şiretlic: rugă pe Greuceanu să facă o gaură în perete, ca măcar să-l vază în faţă. 
Greuceanu se prefăcu că se înduplecă şi făcu o gaură în perete. Dară Faurul pământului se aţinea cu 
chipul lui Greuceanu cel de fier, ce arsese în foc de sărea scântei din el. Când zmeoaica puse gura la 
spărtură ca să soarbă pe Greuceanu, Faurul pământului îi băgă în gură chipul de fier roşu ca focul şi 
i-l] vâri pe gât. Ea, înghiorţ! înghiți şi pe loc şi crăpă. Nu trecu mult, şi stârvul zmeoaicei se prefăcu 
într-un munte de fier, şi astfel scăpară şi de dânsa. 

Faurul pământului deschise uşa făuriştei, ieşi afară şi se veseliră trei zile şi trei nopți de aşa mare 
izbândă. El mai cu seamă era nebun de bucurie pentru muntele de fier. Atunci porunci călfilor să 
facă o căruţă cu trei cai cu totul şi cu totul de fier. După ce fură gata, suflă asupra lor şi le dete duh 
de viaţă. 

Luându-şi ziua bună de la frate-său de cruce Faurul pământului, Greuceanu se urcă în trăsură cu 
frate-său cel bun, şi porni la Roşu împărat, ca să-şi primească răsplata. 

Merse, merse, până ce li se înfurci calea. Aci se opriră şi poposiră. Apoi, Greuceanu desprinse de 
la căruţă un cal şi-l dete fratelui său, ca să ducă împăratului Roşu vestea cea bună a sosirii lui 
Greuceanu cu izbânda săvârşită; iară el rămase mai în urmă. Înaintând el alene, răsturnat în căruță, 
trecu pe lângă un diavol şchiop care le ținea calea drumeţilor ca să le facă neajunsuri. Acestuia îi fu 
frică să dea piept cu Greuceanu, dară, ca să nu scape nici el neatins de răutatea lui cea drăcească, îi 
scoase cuiul din capul osiei de d-îndărăt şi-l aruncă departe în urmă. Apoi tot el zise Greuceanului: 

— Măi, vericule, ţi-ai pierdut cuiul, du-te de ţi-l caută. 

Greuceanu, sărind din căruţă, îşi uită acolo paloşul, din greşeală. Iară când el îşi căuta cuiul, 
diavolul îi fură paloşul, apoi, aşezându-se în marginea drumului, se dete de trei ori peste cap şi se 
schimbă într-o stană de piatră. 

Puse Greuceanu cuiul la capătul osiei, îl înţepeni bine, se urcă în căruţă şi pe ici ţi-e drumul! Nu 
băgă de seamă că paloşul îi lipseşte. 

Ascultaţi acum şi vă minunaţi, boieri dumneavoastră, de păţania bietului Greuceanu. Un 


mangosit de sfetnic d-al împăratului Roşu se făgăduise diavolului, dacă îl va face să ia el pe fata 
împăratului. Ba încă şi rodul căsătoriei sale îl închinase acestui necurat. Împielițatul ştia că 
Greuceanu, fără paloş, era şi el om ca toţi oamenii. Puterea lui în paloş era; fără paloş era 
necunoscut. Îi fură paloşul şi-l dete becisnicului de sfetnic. 

Acesta se înfățişă la împăratul şi îi ceru fata, zicând că el este cel cu izbânda cea mare. 

Împăratul îl crezu, văzându-i şi paloşul, şi începuseră a pune la cale cele spre cununie. Pe când se 
pregătea la curte pentru nuntirea fiicei împăratului cu voinicul cel mincinos, ce zicea că a scos 
soarele şi luna de la zmei, vine şi fratele Greuceanului cu vestea că Greuceanu are să sosească în 
curând. 

Sfetnicul cel palavatic**, cum auzi de una ca aceasta, merse la împăratul şi zise că acela este un 
amăgitor şi trebuie pus la închisoare, împăratul îl ascultă. Iar sfetnicul umbla d-a-ncâtelea, zorind să 
se facă mai curând nunta, cu gând că, dacă se va cununa odată cu fata împăratului, apoi poate să 
vină o sută de Greuceni, că n-are ce-i mai face, lucrul fiind sfârşit. 

împăratului însă nu-i prea plăcu zorul ce da sfetnicul pentru nuntă, şi mai tărăgăni lucrurile. 

Nu trecu mult, şi iată că soseşte şi Greuceanu, şi înfățişându-se la împăratul, acesta nu ştia între 
care să aleagă. Credea că acesta să fie Greuceanu, dară nu-şi putea da seama de cum paloşul lui 
Greuceanu se află în mâna sfetnicului. Atunci băgă de seamă şi Greuceanu că-i lipseşte paloşul şi 
tocmai acum îi veni în minte pentru ce nu văzuse el stana de piatră, decât după ce-şi găsise cuiul de 
la osie şi se întorcea la căruţă cu dânsul. Pricepu el că nu e lucru curat. 

— Împărate prea luminate — zise el — toată lumea zice că eşti om drept. Te rog să-mi faci şi 
mie dreptate, mult ai aşteptat, mai aşteptă, rogu-te, încă puțin şi vei vedea cu ochii adevărul. 

Primi împăratul a mai aştepta până ce să se întoarcă Greuceanu. Acesta se puse iarăşi în căruța 
lui cu cai şi tot de fier şi într-un suflet merse, până ce ajunse la stana de piatră, acolo unde necuratul 
îi scosese cuiul de la căruţă. 

— Fiinţă netrebnică şi păgubitoare omenirii, zise el, dă-mi paloşul ce mi-ai furat, căci de nu, 
praful se alege de tine. 

Piatra nici că se clinti din loc măcar 

Atunci şi Greuceanu se dete de trei ori peste cap, se făcu un buzdugan cu totul şi cu totul de oţel 
şi unde începu, nene, a lovi în stană de se cutremura pământul. De câte ori da, de atâtea ori cădea 
câte o zburătură de piatră. Şi lovi ce lovi, până ce îi sfărâmă vârful. Apoi deodată începu stana de 
piatră a tremura şi a cere iertăciune. Iară buzduganul, de ce da, d-aia îşi înteţea loviturile şi dete, şi 
dete, până ce o făcu pulbere. Când nu mai fu în picioare nimic din stana de piatră, cătă prin pulberea 
ce mai rămăsese şi-şi găsi Greuceanu paloşul ce-i furase Satana. 

ÎI luă şi, fără nicio clipă de odihnă, veni şi se înfăţişă iarăşi la împăratul. 

— Sunt gata, mărite împărate, zise el, s-arăt oricui ce poate osul lui Greuceanu. Să vină acel 
sfetnic neruşinat, care a voit să te amăgească, spre a ne înţelege la cuvinte. 

Împăratul îl chemă. 

Acesta, dacă veni şi văzu pe Greuceanu cu sprânceana încruntată, începu să tremure şi-şi ceru 
iertăciune, spunând cum căzuse în mâinile lui paloşul lui Greuceanu. 

După rugăciunea lui Greuceanu, dobândi iertare şi de la împăratul, dar acesta îi porunci să piară 
din împărăţia lui. Apoi, scoase pe fratele Greuceanului de la închisoare şi se făcu o nuntă d-alea 
împărăteşti şi se încinse nişte veselii care ţinură trei săptămâini... Şi eu încălecai po şa, şi vă 
povestii dumneavoastră aşa. 

Ion cel sărac şi zâna lacului 
poveste românească 


Cică au fost undeva într-o ţară un om şi o femeie, şi cât au trăit au tot argăţit pe la boieri. Dar din 
munca lor nu se alegeau cu nimic. De slujeau pe haine, se ponoseau, de slujeau pe bani, se 
cheltuiau, de slujeau pe vite, se treceau. Nu le mergea la nimic, şi pace. De munci grele, de necazuri 
a murit şi omul, şi femeia. Şi au lăsat din urma lor un bordei şi un ogor. Orfan pe acest pământ, fără 
sprijin de nicăieri, a rămas şi un băiat al lor cu numele Ion. 

Ce să facă băiatul singur? A semănat ogorul din jurul bordeiului cu grâu. La vremea lui a crescut 
grâul mare, frumos, o dragoste să te uiţi la el. De la rădăcină şi până la vârf avea numai spice de aur. 

— Acuma, face Ion, să-mi caut o seceră bună, să secer grâul, să nu se scuture. 

A umblat pe la iarmaroc, pe la fierari, a cumpărat o seceră şi se întorcea să pună lanul în clăi. 
Când colo, se uită el, grâul tot era scuturat de păsări, până şi paiele erau mâncate. 

A rămas băiatul sărac fără seamăn, de nu avea după ce bea o gură de apă. 

Umblă el aşa necăjit cât umblă şi se gândeşte: 

„O să semăn ogorul cu hrişcă şi tot o să strâng roadă anul acesta”. 

A semănat hrişcă şi a răsărit bine, a înflorit şi se arăta roadă multă, dar într-o noapte a dat o 
brumă şi s-a topit toată hrişcă din vârf până în rădăcină. 

Amu văzuse băiatul că-i nevoie mare şi s-a pornit în lume. Şi a tot mers pe dealuri necălcate, pe 
văi neumblate şi a ajuns la o curte boierească. Acolo s-a oprit să argăţească un an. La un an, a primit 
simbrie un mânz. Bucuros s-a pornit el înapoi şi a poposit la o margine de pădure. Nişte lupi s-au 
repezit din pădure şi au mâncat mânzul. Ce să facă atunci sărmanul Ion? Iar s-a dus la boierul la 
care argățise. Stăpânul l-a primit şi i-a zis: 

— Spune, Ioane, ce răsplată vrei, că ce îi cere ţi-oi da. 

Se uită Ion şi vede o piatră de moară. 

— Nu ştiu, stăpâne, pe ce să slujesc, că la nimic nu-mi merge, doar pe piatra cea de moară să ne 
împăcăm să-ți slujesc. 

— Văi de mine, măi băiate, de ce să-ți prăpădeşti munca în zadar, a răspuns stăpânul, alege şi tu 
altă plată. 

— Pe vite nu mai slujesc, vreau să slujesc pe piatra cea de moară. 

S-au împăcat şi a argățit băiatul cu tot înadinsul. După ce s-a împlinit slujba, i-a dat piatra cea de 
moară, şi lon a dus-o şi a aşezat-o dinaintea bordeiului. 

Când venea cu cofele de la izvor, le aşeza pe piatră şi se uita bucuros la ele ca la o mare avere. 

Într-o bună zi, s-a ridicat o furtună năprasnică, cerul s-a înnourat, a început să tune şi să fulgere, 
şi a detunat piatra, de s-a făcut ea mici fărâme. 

Ion s-a uitat la piatra cea de moară şi, când a văzut-o numai bucăţi, a zis: 

— Nici la pâine, nici la vite, nici la piatră seacă nu-mi stă norocul. O să mă duc în lume să-mi 
caut altă soartă, alt noroc. 

Şi şi-a pus în traistă ce a mai avut şi s-a pornit în lume şi mai amărât ca altă dată. 

Dacă s-a pornit, a mers şi a tot mers, zi de vară până-n seară, şi a ajuns la o branişte domnească. 
Acolo un om punea fânul în stoguri. 

— Măi, om bun, ajută-mă să stoguiesc fânul, să nu mă asfinţească soarele. 

— Ți-oi ajuta, de ce să nu-ți ajut, că tot caut de lucru. 

A tras căpiţele la stog şi până în seară a mântuit de clădit. Omul n-avea parale să-l răsplătească şi 
i-a dat un cocoş. 

Ion a luat cocoşul, s-a pornit mai departe şi a ajuns la curtea împăratului. A bătut în poartă şi a 
ieşit un strajnic. 

— Ce trebuinţă ai? 

— Vreau să vorbesc cu împăratul, să mă jeluiesc, să-i spun de necazurile mele. 

Curtenii au închis poarta şi i-au spus că, de a îndrăzni să intre, o să-l asmuţe cu câinii şi o să-l 


pună la dubală. 

Trei zile şi trei nopți a stat Ion şi a aşteptat nebăut şi nemâncat la poarta împăratului. 

Tocmai după trei zile l-a auzit împăratul strigând la poartă şi a întrebat: 

— Cine-i acolo? 

— Luminate împărate, de câteva zile stă un om şi aşteaptă să vorbească cu luminăţia voastră! 

— Du-te şi îl cheamă! 

Se duce strajnicul şi îi face ştiută porunca să vie în palat. 

Omul a intrat cu cocoşul subțioară, s-a închinat. 

Împăratul l-a întrebat: 

— Ce trebuinţă ai şi ce umbli cu cocoşul acesta subțioară? 

— Că ia, am venit şi eu să-l dau celui ce mă va judeca drept. 

— Spune, ce pofteşti să afli? 

— Luminate împărate, dacă n-au mai muncit părinții mei pe lumea aceasta, şi muncesc şi eu din 
noapte până în noapte, şi n-am nimic la casă... 

Împăratul s-a încruntat: 

— Da bine, drumețule, unde te visezi, cine te-a pus la cale să intri cu cocoşul la palat? Ori te-ai 
gândit să mă iei în batjocură? Judecata pe care o ceri niciun împărat pe lume n-o poate face. 

Pleacă, şi altă dată de vei veni, să ştii, capul îți va sta unde-ţi stau picioarele. 

Băiatul a ieşit pe poarta palatului şi mai amărât decât intrase, întreba, întreba, şi adevărul nu era 
chip să-l afle. Se porneşte el şi merge cale lungă să-i ajungă, şi nu scurtă, că aceea mai rău încurcă, 
şi ajunge la o răscruce de drumuri şi a mers tot înainte, nu s-a abătut nici într-o parte şi a văzut un 
foc arzând şi un sihastru cu barba până în talpa piciorului. Sihastrul l-a chemat pe drumeţ şi l-a 
întrebat: 

— Încotro ţii calea, om bun, cu cocoşul acesta? 

Da flăcăul face: 

— Umblu prin lume, cine mă va judeca drept, să-l răsplătesc cu cocoşul. 

Sihastrul de la foc întreabă: 

— Ce necazuri ai? Hai vorbeşte, ce doreşti să afli? 

— Dacă n-au mai muncit părinții mei pe lumea aceasta, şi muncesc şi eu zi şi noapte, şi n-am 
nimic la casă. 

— De mare lucru mă întrebi, voinice. E peste fire să-şi afle cineva ursita. Ia şi te însoară, că în 
doi mai degrabă veţi afla norocul. 

Băiatul i-a dat cocoşul, şi moşneagul de la foc i-a arătat o cărăruşă printre dumbrăvi şi branişti. 
— Apucă pe cărăruşă aceasta şi mergi până vei ajunge la un ceair verde. Acolo este un lac cu 
lapte, unde vin trei păsări la scăldat. Pe mal ele îşi lasă aripile şi se prefac în zâne. Una cu rochia ca 

câmpul cu florile, alta cu rochia ca luna cu zorile, a treia, cea mai mică, e îmbrăcată într-o rochie 
frumoasă ca soarele cu razele. Tu să iei aripile la zâna cea mai mică, să te ascunzi sub nisipul din 
izvorul de la malul lacului şi să stai acolo până va striga ea de trei ori: „leşi, văzutule şi nevăzutule, 
tu vei fi al meu şi eu voi fi a ta”. Atunci poţi să ieşi, că ea va fi a ta. Să trăiţi bine, căci zâna aceea 
are să-ți fie femeie. 

— Rămâi sănătos, moşule! 

— Mergi cu sănătate, fie-ți drumul cu folos. 

Se porneşte băiatul şi cât mergea numai codrul verde îi sta în faţă. Aşa a mers el până a ieşit la un 
ceair verde şi la nişte zăvoaie de sălcii, unde se auzea murmur de izvor. S-a oprit băiatul după cale 
lungă, şi acolo i-a fost masul şi popasul. Lângă izvor, la malul lacului, cât stătea, tot priveghea, era 
numai ochi şi urechi, să afle cine se va scălda în lacul acesta. 

lată că pe la vreme de noapte, pe lună, vin trei păsări la scăldat. Pe malul lacului ele şi-au lăsat 
aripile, s-au prefăcut în trei fete mari, în trei zâne, vorba cântecului: tot un stat, tot un purtat, tot un 
ochi, tot o sprânceană şi frumoase fără seamăn; una cu rochia ca câmpul cu florile, alta cu rochia ca 
luna cu zorile şi a treia, cea mai mică, îmbrăcată într-o rochie aleasă ca soarele cu razele, de lumina 


locul pe unde trecea. Şi au păşit aşa toate trei pe iarbă, de pe iarbă pe piatră, de pe piatră în lacul cu 
lapte, să se scalde. 

El a văzut bine unde a pus zâna cea mai mică aripile, s-a repezit, cât l-a ţinut duhul, le-a luat şi s- 
a ascuns în nisipul din izvor şi a mai pus şi o brazdă pe deasupra. 

S-au scăldat zânele cât s-au scăldat şi au venit la mal. Cele două mai mari au îmbrăcat aripile şi 
au zburat, iar cea mai mică striga şi îngrozea să-i dea aripile, că îneacă lumea cu apă. Şi pe dată s-au 
ridicat nişte nouri negri cu tunete şi fulgere să rupă pământul, iar băiatul stătea sub nisipul din izvor, 
habar de grijă. 

Neaflând pe nimeni în cuprinsul acelui ceair, a venit zâna la izvor şi a cuvântat: 

— Care mi-a luat straiele, de-a fi femeie bătrână, să-mi fie mamă; de-a fi om, să-mi fie tată; de-a 
fi fată, să-mi fie soră. 

El tace. Atunci zâna a strigat: 

— leşi, văzutule şi nevăzutule, de-i fi flăcău, să-mi fii soţ până la moarte! 

EI n-a răspuns până n-a strigat zâna de trei ori. Abia după ce a strigat a treia oară, el a întrebat: 

— Facem nuntă? 

— Facem. 

Atunci el a ieşit, şi cum s-au văzut, s-au strâns în braţe, s-au sărutat pe față, că trebuia zâna după 
aceasta să-i fie parte, adică soție până la moarte. Dimineaţa, s-au pornit să meargă la cununie, să se 
lege după obicei. Soarele, când a răsărit şi a văzut o mireasă aşa de frumoasă, a încremenit pe loc. 
Mă rog, vroia şi el să aibă aşa o zână. S-a repezit şi a luat-o şi a dus-o tocmai în împărăţia cerului. 

A rămas sărmanul băiat scârbit şi întristat ca şi mai înainte. 

— Măi, zice el, se vede că nu mai am eu parte de noroc pe lume. 

Se porneşte înainte să se tocmească să slujească cu luna, cu anul şi a ajuns într-un târg. In târgul 
acesta bătuse toba trei zile, şi crainicii dăduseră de ştire că împăratul are un copac înalt cu vârful 
tocmai la cer, şi cine s-a afla şi a cuteza să se suie în copac, să-i aducă poame, îi dă jumătate din 
împărăție. 

Mulţi au încercat să se suie în copacul acela, dar au căzut jos şi nu s-au mai sculat. 

Drumeţul s-a dus într-o zi la împărat şi i-a zis: 

— Luminate împărate, lasă-mă să mă urc în copacul acesta, să-ți aduc poame. 

I-a dat voie împăratul, şi a prins el a se urca din creangă în creangă tot sus la cer. Dacă ostenea, 
îşi făcea pat de crengi şi se odihnea. Aşa s-a urcat el în sus şi a ajuns unde copacul avea trei craci: 
unul la răsărit, unul la amiază şi unul la apus. Cracul de la răsărit era încărcat cu mere domneşti, cel 
dinspre amează — cu prăsade“”, iar cel de la apus — cu alune. El s-a urcat pe creanga cea de la 
amiază şi mânca prăsade. 

Soarele din cer îl vede şi-i vorbeşte: 

— Bună ziua, măi omule. Ce faci acolo în pom? 

— la mănânc şi eu nişte fructe. 

— N-ai vrea să mergi în împărăția mea să mâi razele, că eu sunt logodit numai de vreo trei zile şi 
vreau să fac nuntă. 

— Vreau, de ce să nu vreau. Mi-i da trei pungi de galbeni şi mâncare de trei ori pe zi. 

— Cât ceri îți dau, plata şi mâncarea o să ţi le aducă dimineaţa la răsărit Păsărilă-Lăţi-Lungilă; la 
prânz, Brumarul-cel-Mare; la amiază, un Lup-cu-capul-de-Fier, iar la chindii o să-ţi aducă mâncare 
un Balaurcu-solzii-de-Aur, care fierbe piatra şi poartă ploile şi e mai mare peste fulgere şi tunete. 
Cum ţi-l voia, te prinzi? 

— Mă prind. 

— Atunci zi: hop, hop, unde mă gândesc, acolo să mă găsesc! Şi să te gândeşti la împărăția 
Soarelui. 

Ion a zis: 

— Hop, hop, unde mă gândesc, acolo să mă găsesc. 

Şi când a zis aşa, s-a şi pomenit la casa Soarelui. 

Ion era ostenit ca vai de dânsul. Soarele l-a pus la masă, l-a ospătat, apoi l-a dus la raze şi i-a 
arătat cum să le mâie. 

Îndeplinea Ion porunca întocmai cum spusese, din zori până la răsăritul Soarelui şi s-a oprit într- 
O grădină de aur şi aştepta să-i aducă mâncare. 

Păsărilă-Lăţi-Lungilă a întârziat mult cu mâncarea. 

Când l-a văzut că vine, de departe 1-a strigat: 

— Haide, Păsărilă, că s-a pus soarele drept inimă. 

Dar Păsărilă răspunde: 

— Dumneata, voinice, ştii una: să mâi razele soarelui, altă grijă nu ai, iar eu sunt stăpân pe 
păsări. 

— ŞI ce grijă ai? 

— Eu le dau porunci, unde să se ducă, ce să facă, le povăţuiesc să nu meargă la cei săraci să la 
mănânce pâinea, dar să meargă la cei bogați. 

Ion se repede şi-l apucă de piept, îl scutură bine şi-l zdupăceşte“*. 

— Argate, pentru ce faci aceasta? 

— Mă mai întrebi?! Pentru că ai lăsat vrăbiile să-mi mănânce grâul cel cu spicele de aur!... Ai 
noroc că ieşti om bătrân, da altfel n-ai scăpa din mâinile mele. 

I-a dat drumul Ion şi a plecat să mâie razele mai departe. La vremea prânzului s-a oprit în altă 
grădină de aur din împărăţia soarelui. 

Brumarul-cel-Mare întârzia să vină cu mâncare. Când l-a văzut argatul, l-a luat cu ceartă şi 
ocară: 

— De ce ai întârziat cu mâncarea? 

Da Brumarul-cel-Mare face: 

— Bine-i de dumneata, că alt lucru n-ai, decât să mâi razele soarelui. Dar eu sunt stăpân pe 
brumă, pe promoroacă, pe viscol, pe spulber. 

— Aşa, vasăzică, şi ce poveţe le dai? 

— Le spun să nu meargă să îngheţe semănăturile celor săraci, dar să se ducă la cei bogați, că au 
lanuri multe şi mari, de nu le ţin seama. 

Ion se repede, îl prinde vârtos de barbă şi îl bate. 

— Ce faci? 

— Ştiu eu ce fac. Pentru că ai degerat hrişcă şi n-am avut niciun folos dintr-însa. Ai îngheţat-o 
într-o noapte, că până dimineaţă stătea toată fiartă şi pătulită””*, la pământ. 

Brumarul-cel-Mare a lăsat mâncarea şi a scăpat cu fuga. 

Ion a stat la masă şi s-a pornit cu razele mai departe pe cer, pe pământ, pe suflare de vânt. 

La amiază a poposit într-o grădină de aur din împărăţia soarelui şi tot se uita în lungul drumului, 
de nu vine cineva cu mâncarea. Stând aşa şi aşteptând, a văzut un lup cu capul de fier, care venea cu 
mâncare. 

— Haide, lupule, că mi s-au scurs ochii uitându-mă în lungul drumului, de când tot te aştept. 

— Dumneata ai numai un lucru, să porţi razele, iar eu câte le am, nu-mi ajung mâini şi picioare. 

— ŞI ce slujbă mai ai? 

— Eu sunt împăratul lupilor. Ei pun la cale ce să facă, îi stăpânesc, nu-i las să se ducă la unul 
sărac să-i mănânce vita, pe care o mai are, dar să se ducă la cirezele boierilor, că acolo au de unde 
mânca de ajuns şi de rămas. 

— D-apoi, împărate lupule, eu am argățit un an pe un mânz şi, când mă duceam cu el acasă, tu ai 
îndreptat lupii şi l-au mâncat la marginea codrului, de muream de scârbă. 

Şi l-a luat şi pe acesta la trei parale, că numai fuga l-a scăpat pe lup de păruială. 

A stat Ion la masa de amiază şi s-a pornit să mâie razele mai departe. Aşa le-a tot mânat el în cer, 
pe pământ şi în suflare de vânt, până la chindii. 

La chindii s-a oprit într-o grădină de aur a soarelui. „Mă răpune foamea de a mânca ce mi-i, şi 
balaurul nu mai vine.” 

La o habă vine balaurul val vârtej, sărind din deal în deal, din vale în vale. Ion i-a strigat de 
departe: 

— Sileşte, Balaure, sileşte, că foamea mă curmă la inimă! De ce vii aşa de târziu? 

— Tu altă grijă nu ai decât să mâi razele, iar eu am multe şi-mi vine greu să le scot la capăt pe 
toate. 

— Şi ce anume ai de făcut? 

— Păi, ca să ştii, mai am de fiert piatra, de purtat ploile, de păzit fulgerele şi de îndreptat 
tunetele, să nu detune casa vreunui om sărac, să rămâie fără adăpost, dar să detune numai la cel 
bogat. 

Ion îl şi apucă de gât: 

— Cum atunci te-a lăsat inima şi mi-ai sfărâmat piatra cea de moară, care îmi era dragă şi pentru 
care am slujit un an întreg!? 

L-a luat Ion în răspăr pe balaur, că acela nu nimerea drumul pe care venise. 

Ospătează Ion masa de chindii şi iar se apucă de mânat razele şi le-a tot mânat până la capătul 
zilei. 

Când s-a întors seara la curte, îl vede pe Soare gătindu-se să meargă la cununie. Si cu cine 
credeți? Cu zâna cea mai mică! 

El de scârbă şi necaz apucă o secure şi taie pomii de aur din grădină şi îi răstoarnă în calea 
Soarelui. 

Toţi ortacii Soarelui: şi Păsărilă-Lăţi-Lungilă, şi Brumarul-cel-Mare, şi Lupul-cu-Capul-de-Fier, 
şi Balaurul-cu-Solzi-de-Aur se plânseră în ziua aceea că-i buzdugănise Ion, argatul, încât abia au 
scăpat cu zile. 

A venit Soarele la Ion şi l-a întrebat: 

— De ce l-ai bătut pe Păsărilă-Lăţi-Lungilă? 

— Trebuia să-l bat şi mai bine, fiindcă a dat drumul păsărilor şi mi-au mâncat un lan de grâu. Şi 
ce lan! Fiecare firişor de la vârf până la rădăcină era bătut cu spice de aur. 

— E vinovat. Dar pe Brumarul-cel-Mare de ce l-ai scuturat de barbă? 

— Pentru că mi-a îngheţat un lan de hrişcă în floare şi s-a topit tot, de n-am înţeles nimic dintr- 
însul. 

— De-i aşa, e vinovat. Dar pe Lupul-de-Fier de ce l-ai întrunchinat? 

— Cum era să nu-l probozesc, dacă a dat drumul lupilor şi mi-au mâncat mânzul, pentru care 
slujisem un an. 

— S-a cuvenit. Dar pe Balaurul-cu-Solzii-de-Aur de ce l-ai pedepsit? 

— L-am pedepsit, fiindcă mi-a detunat o piatră de moară, pentru care argățisem un an. 

— Bine i-ai făcut. lar eu cu ce sunt de vină că mi-ai tăiat pomii de aur şi mi-ai înfundat 
drumurile şi cărările? 

— Eşti de vină, că mi-ai luat femeia. 

Soarele o cheamă pe Zâna cea frumoasă şi o întreabă: 

— Zână prea frumoasă, a cui eşti? 

Zâna răspunde: 

— A lui Ion Săracul sunt! 

— De-i aşa, ia-ţi-o şi mergi cu bine. Cine strică casa altuia n-are loc nici în cer, nici pe pământ. 

Şi Zâna atunci a vorbit: 

— E-e, loane, de mult te aştept să mă iei din cer, să mă duci pe pământ, să facem nuntă. 

S-a dus Ion cu Zâna cea frumoasă la copacul acela, pe care se urcase la cer, a cules mere 
domneşti, prăsade şi alune şi s-a coborât jos. 


A mers Ion cu poamele drept la împărat şi i le-a dat. 

Când l-a văzut împăratul cu poame şi cu o fată aşa de frumoasă, inima i se închise, faţa i se 
întunecă: vroia acum cu dinadinsul să aibă această zână frumoasă, ba, pe lângă, şi împărăția 
întreagă. Mai în scurt, împăratul cel lacom a chemat îndată divanul şi a întrebat ce să facă. 

— le-i capul! îl sfătuiau sfetnicii. 

— Alei, ce cuvinte rostiți voi! Cum pot să-l mântui de zile fără de nicio vină? 

— Împărate, nu-l omori, dă-i nişte porunci grele, să nu le poată scoate la capăt, şi atunci 
sfârşeşte-l de zile. Spune-i să sădească o vie, cât cuprinzi cu ochii în jurul palatului, şi până mâine 
dimineaţă să fie butucii crescuţi, să vorbească butucul cu viţa, vita — cu bobiţa şi poama coaptă să 
fie, să spânzure strugurii în palat, să întinzi mâna şi să-i ajungi din crivat. 

L-a chemat pe Ion şi i-a spus împăratul: 

— Văd că eşti om vrednic. Din câți s-au urcat în copac, numai tu te-ai întors cu poame şi se 
cuvine să-ți dau jumătate de împărăție, dar mai întâi să-mi îndeplineşti o poruncă. Până mâine 
dimineaţă locul din jurul palatului, cât îl cuprinzi cu ochii, să fie sădit cu vie şi butucii să fie 
crescuţi, să vorbească butucul cu viţa şi viţa — cu bobiţa, când m-oi scula dimineaţă să spânzure 
strugurii copți în palat, să-i ajung din crivat. 

— Bine-i şi aşa, împărate, a răspuns Ion, şi a plecat scârbit, luânduse cu gândul că poate a răsări 
dreptatea de undeva. 

Ajunge el şi-i spune Zânei: 

— Nu ştiu, jumătate de împărăție voi primi ori nu, dar capul ştiu că o să mi-l taie. 

— Şi pentru ce? 

— Uite şi uite ce poruncă mi-a dat împăratul, să fac într-o noapte aşa o vie, ca să vorbească 
butucul cu viţa şi viţa — cu bobiţa, că unde s-a mai pomenit una ca aceasta?! 

— Cine ţi-a dat aşa poruncă, nu ţi-a dat să te crească, dar ţi-a dat să te prăpădească. Nu te scârbi 
şi nu te întrista. Dă aripile, care le-ai luat de la mine, iar tu culcă-te şi dormi, că eşti trudit. 

Ion s-a culcat, iar Zâna a desfăcut cele două aripi, şi ca din pământ au apărut doi lei-paralei cu 
cuşmele în mână şi au întrebat: 

— Ce doreşti, stăpână? 

— Vedeţi dealurile din jurul palatului? 

— Vedem. 

— Să luați să asemănaţi locul şi până mâine în revărsatul zorilor să sădiți o vie, cât poate 
cuprinde ochiul omului, poama crescută să fie, să vorbească butucul cu viţa, vița — cu bobiţa, când 
s-a scula împăratul să culeagă struguri copți din crivat. 

Şi când au şuierat cei doi lei-paralei o dată... au prins a ieşi din pământ, din iarbă verde, tot 
ortaci de ai lor, mulţi ca frunza, iuți ca spuza şi i-au trimis cât mai iute la muncă în toate părțile, să 
facă dealurile vale şi să dureze o podgorie în toată legea, cum a fost porunca. Şi au lucrat toți cât a 
fost draga de noapte: unii arau, unii răsădeau, unii cotorau, unii legau, alţii retezau lăstarii, şi până 
în zori de ziuă erau strugurii copți, numai buni de cules. 

În răsăritul soarelui veneau căruțele cu panere de poamă la palat. 

Zâna l-a sculat pe Ion: 

— Hai, porneşte şi tu, Ioane, de vezi poama. Când s-a uitat el în jur, cât cuprinde ochiul omului 
era numai vie. 

A mâncat împăratul poamă coaptă, a ieşit în pridvor şi se minuna de o vie ca aceea. 

Tot atunci au venit şi sfetnicii divanului, boierii. 

— Aceasta a făcut-o, luminate împărate, dar acum să-l trimiteţi să aducă fluierul fermecat din 
volbura mării, care cântă singur. 

L-au chemat strajnicii şi i-au spus porunca împăratului. 

Vine el scârbit şi amărât şi-i spune Zânei: 

— lată ce mi-a poruncit acuma împăratul. 

— Ţi-a dat o poruncă grea, să te prăpădească. La volbura mării trăiesc uciganii, acolo e sălaşul 


necuraţilor, şi numai ei pot să facă un asemenea fluier, — a spus Zâna şi a scos inelul de pe deget, şi 
i l-a dat lui. Na, ţine-l, la vreme de neputinţă ţi-a fi de trebuinţă, când îți va fi dor de mine să-i dai 
drumul şi să păşeşti tot din urma lui. Acum mergi cu bine, fie-ți drumul cu folos. 

Şi-au luat ei rămas bun, şi s-a pornit Ion la drum lung şi s-a dus cât pe lume, cât pe sub lume, şi a 
ajuns la malul mării. Acolo s-a aşezat jos, scârbit şi amărât, şi a oftat o dată adânc, cu jale şi cu 
durere: 

— Of, of, of! 

În clipa aceea apare un om în faţa lui şi zice: 

— Eu sunt Oftea, ce m-ai chemat? 

Ion a prins a lăcrăma şi a se tângui. 

— Cum n-oi ofta şi n-oi lăcrăma, dacă mi-a poruncit împăratul să-i aduc fluierul care cântă 
singur de la volbura mării. Şi acuma unde să-l caut eu în apă? 

— Aşa un fluier îl pot face uciganii în şapte ani, dar toată vremea aceasta trebuie să fii treaz, să 
nu ațipeşti nicio clipă. Te prinzi să nu dormi? 

— Mă prind. 

Oftea l-a luat atunci în spate şi s-a dus prin apă până la volbura mării. Acolo Mamonul 
Mamonilor, cel mai mare peste ucigani, l-a întrebat: 

— Ai venit de bună voie? 

— Ba de nevoie. 

— Apoi dar bine, te las cu zile, altfel ar fi rău. 

Şi i-a spus că, dacă n-a dormi şapte ani, o să-i facă un fluier care cântă singur. 

Din clipa aceea uciganii, necuraţii, s-au apucat de lucru la fluier cu tot temeiul şi au lucrat trei 
ani de zile în şir, şi toată vremea aceasta Ion n-a închis un ochi. După trei ani l-a răzbit somnul şi a 
început a aţipi. 

— Ioane, Ioane, ce faci, dormi? 

— Nu dorm, nu! 

— la seama, că amuş stricăm fluierul! Ni s-a părut că ai ațipit... 

— Stau aşa şi mă gândesc, ce să fie oare mai mult pe lume: iarbă în luncă, ori frunză în codru? 

Diavolii din fundul mării s-au lovit peste frunte. Nici ei nu ştiau. 

— Stai să ne ducem să numărăm Şi ţi-om spune. 

Au ieşit toţi diavolii din fundul mării şi s-au apucat de numărat. Cât au umblat ei pământul în 
lung şi în lat, Ion a avut când dormi şi când se trezi. 

După ce au terminat de numărat, au venit şi i-au spus: 

— Cu nouă fire e mai multă iarbă decât frunză. 

Şi iar s-au apucat de lucru şi lucrau zi şi noapte. După trei ani fluierul era gata, mai trebuia 
înflorit şi poleit, dar Ion nu mai putea de somn şi a început a clipoci. 

— Ioane, Ioane, ce faci acolo, dormi? 

— Nu dorm, mă tot frământă gândul să aflu ce este mai mult în mare: peşte ori nisip. 

Dracii au căzut pe gânduri, vroiau şi ei să ştie şi s-au dus să numere. 

Ion a rămas singur şi a avut când dormi şi când se trezi. 

Ca să numeri peştele şi nisipul din mare se cerea amar de vreme. Se trezeşte Ion, se uită la inel şi 
îşi aduce aminte de Zână. Şi dacă l-a pălit dorul de casă, n-a mai aşteptat să fie fluierul înflorit şi 
poleit, l-a luat, a dat drumul inelului şi, mergând după dânsul, a ieşit la malul mării. Când a călcat 
pe mal, s-a pomenit cu dracii în faţă. 

— Stai, Ioane, să facem fluierul până la capăt, ne-a mai rămas să-l înflorim, să-l poleim. 

— Lăsaţi-l, cântă bine, îl duc şi aşa neînflorit şi nepoleit. 

Şi picior după picior s-a pornit după urmele inelului şi a mers pe iarbă necălcată şi rouă 
nescuturată până a ajuns la palat. 

A bătut în poartă şi a strigat: 

— Deschide, împărate, că ţi-am adus fluierul cel fermecat care cântă singur! 


A ieşit împăratul. Cheamă şi sfetnicii, şi boierii. 

După ce s-au strâns toți roată împrejur, Ion a scos fluierul şi a spus: 

— Fluier fermecat! 

— Aud. 

— Să cânţi o horă, să joace toţi curtenii. 

A cântat fluierul o horă, şi au jucat toți până la unul. 

— lată, luminate împărate, acesta-i fluierul care cântă singur şi care am avut porunca să-l aduc. 

Împăratul l-a luat, iar Ion a ieşit şi a ţinut drumul lui până unde era Zâna şi s-a culcat fără grijă şi 
a dormit somn voinicesc de trei zile şi trei nopți, că era trudit de drum lung şi nesomn. 

Împăratul, curtenii, boierii au vrut şi ei să încerce fluierul cel fermecat şi i-au vorbit: 

— Fluier fermecat, cântă-ne nişte hore lungi, să jucăm! 

S-a pornit fluierul să zică hore, şi împăratul şi curtenii au început să joace. O horă se sfârşea şi 
alta începea, iar împăratul şi cu boierii jucau pe întrecute, fiindcă fluierul era fermecat şi la cântecul 
lui jucau şi pietrele în jur. Şi aşa au jucat până au căzut posmol”” la pământ, şi tot săreau, căci nu 
ştiau cum să zică să steie. 

La trei zile, aude Ion că cineva cântă şi cuvântă: 

— Du-te, Ioane, la palat şi scoate-i afară pe sfetnici, pe boieri şi pe împărat, că au murit toți 
jucând. De acum n-ai nicio grijă, căci n-are cine îți mai da porunci grele să te prăpădească. Eu am 
cântat şi te-am scăpat de împărat şi de sfetnici. Acuma ai rămas tu stăpân la palat, şi a ta este 
împărăția cât încape în hotare. 

Acesta era glasul fluierului fermecat. 

Ion a ascultat de sfatul fluierului, a luat împărăţia aceea în stăpânire şi acum ce a mai făcut el? A 
trimis răvaşe pe vânt, pe revânt, să ajungă curând prin toate satele, prin toate târgurile că face nuntă. 

Şi s-a strâns lume de pe lume, căci împărăția aceea era mare de n-o cuprindea gândul omului, şi 
a făcut nuntă cu mese mari, cu lăutari. 

Am fost şi eu la nunta lor, am petrecut trei zile şi trei nopţi şi i-am lăsat bând şi petrecând şi voie 
bună făcând, şi am venit la măriile voastre călare pe un fus şi m-am apucat povestea de spus. 


Luceafărul de scara şi luceafărul de zi 
poveste românească 


A fost când a fost, pe vremea când se potcovea puricele cu nouăzeci şi nouă ocă de fier la un 
picior, cu nouăzeci şi nouă ocă de oțel la alt picior şi tot i se părea uşor. 

A fost odată un împărat şi avea împăratul cela un bahores*, de băiat neastâmpărat şi zbânţuit, de 
nu mai avea încotro. Într-o zi, băiatul a ieşit la poartă şi împroşca cu praştia pietre. Tocmai atunci a 
trecut prin poarta palatului o babă cu un ulcior cu apă. Băiatul a împroşcat şi a nimerit drept în 
ulcior. Ulciorul s-a stricat, apa toată s-a vărsat, iar baba s-a întors şi i-a zis băiatului: 

— Să mergi tot pământul umblător, astâmpăr să nu mai ai, până nu vei nimeri pe tărâmul fără de 
moarte, şi nici acolo ceas de tihnă şi loc de odihnă să nu-ţi afli. 

Băiatul s-a întors în palat şi după trei zile a prins a se lua pe gânduri, l-a pălit o tristeţe şi un dor 
să meargă în lume, să găsească tărâmul fără moarte. S-a luptat el în sinea lui cât s-a luptat şi într-o 
bună dimineaţă îi spune împăratului să-i dea bani de cheltuială, haine de primeneală, sabie şi 
buzdugan, că se duce în lume. N-a putut nimeni să-i stea în cale, s-a dus feciorul împăratului şi dus 
a fost. Dacă s-a pornit, a mers pe un drum, pe altul, ba într-un sat, ba în altul, pe la Bălți, pe la 
Soroca, mai ştiu eu pe unde, şi a ajuns la o chilie. A bătut în uşă, a ieşit un sihastru şi l-a întrebat: 

— Ce cauţi, măi băiate? 

— Caut tărâmul fără de moarte. 

Sihastrul s-a mirat: 

— Încă nu mi s-a dat ochii a vedea şi urechile a auzi de aşa tărâm. 

Băiatul s-a scârbit. 

— Ce mă fac eu acum, că doar înapoi n-am să mă întorc. 

Sihastrul atunci i-a dat un sfat: 

— Treci pădurea aceasta deasă şi întunecoasă. În pădure ai să întâlneşti tot felul de jivine, pe la 
toate să mergi, să le dai bună ziua! La urmă ai să ajungi la un palat, dinaintea acestui palat stă culcat 
un balaur cu capul pe prag, îi dai şi lui bună ziua; el de bucurie are să întoarcă capul într-o parte, şi 
ai să treci. Acolo ţi-or spune încotro să mergi. 

Feciorul împăratului aşa a şi făcut, a umblat pădurea toată, şi câte animale, păsări şi gângănii a 
întâlnit pe toate le-a hiritisit. După aceea a ajuns la un palat. În faţa palatului stătea un balaur culcat 
cu capul pe prag. Feciorul împăratului de departe s-a închinat şi i-a zis: 

— Bună ziua, laur-balaur cu solzii de aur! 

Balaurul s-a bucurat, a întors capul şi a spus: 

— Să nu-mi fi dat bună ziua, aici îți făceam capătul. 

Băiatul a păşit pragul şi a răspuns: 

— Să te fi repezit asupra mea, aici te făceam harcea-parcea. 

A intrat feciorul împăratului în palat şi a văzut un moşneag cât lumea de bătrân. 

— Ce vânturi te poartă, voinice? 

— Caut tărâmul fără de moarte. 

— Departe-1, voinice. Departe, nimeni n-a fost pe cele tărâmuri şi nimeni nu ştie drumul. Fiindcă 
mi-ai hiritisit jivinele toate, o să-ți dau un ghem de aur, să-ţi arate calea înainte. Încotro se va 
rostogoli ghemul, într-acolo să mergi. 

Şi-a luat băiatul ziua bună, a aruncat ghemul şi ghemul a prins a se cotili peste dealuri, peste văi, 
peste câmpii, peste pustii. 

Cât mergea ghemul, se desprindea de pe el un fir de aur subţire ca o aţă de păianjen. Aşa a mers 
voinicul cale lungă, şi într-un târziu a ajuns la un stejar, unde s-a oprit să poposească. 

Luceafărul de seară şi Luceafărul de zi 

S-a aşezat voinicul la umbră şi a nimerit drept pe o ghindă, care crăpase şi slobozise colț. 
Ghinda, simțind aşa greutate asupra ei, întreabă: 

— Cine eşti, voinice, şi încotro mergi? 

— Simt fecior de împărat, merg la tărâmul fără de moarte, să trăiesc cât lumea şi pământul. 

Ghinda îi zice: 

— Dă-te de pe mine, că abia am încolţit, sunt firavă şi slabă, să nu mă striveşti, lasă-mă să cresc 
ŞI, dacă vrei, stai aici cu mine şi vei trăi până voi creşte eu stejar mare şi falnic, vei vieţui până voi 
ajunge la adânci bătrânețe şi, când mă voi risipi din picioare şi se vor scălda vrăbiile în colbul meu, 
abia atunci o să-ţi vie şi ţie sfârşitul. 

Feciorul de împărat s-a sculat, a învelit ghinda cu pământ, ca să crească, şi-a luat ziua bună şi s-a 
pornit mai departe. A mers el şi a tot mers din urma ghemului şi a ajuns la un butuc de viţă de vie, 
încărcat cu struguri. S-a oprit voinicul la popas, a rupt un strugure şi a mâncat. După ce s-a săturat, 
viţa de vie l-a întrebat: 

— Unde te duci, voinicule? 

— Mă duc la tărâmul fără de moarte, unde voi trăi cât lumea şi pământul. 

Viţa de vie îi zice: 

— Îngroapă o bobiţă în pământ, să crească, să rodească şi, dacă doreşti, stai aici şi vei trăi până 
s-a înmulți poama, de nu vor avea loc rădăcinile în pământ şi frunzele sub soare, şi cât voi fi aici, 
vei bea vin şi vei mânca poamă. 

Voinicul a îngropat o bobiţă de poamă în pământ şi a zis: 

— Îţi mulţumesc, viţă de vie, rămâi cu bine, creşte şi te înmulțește, că eu mă duc mai departe. 


— Fii sănătos şi umblă în plin. 

Feciorul de împărat a mers înainte şi, nu multă zăbavă, vede un vultur. El a întins arcul să tragă. 
Vulturul atunci zice: 

— Voinice, nu trage şi nu mă săgeta. la şi mă lecuieşte şi mă vermuieşte”, că de mare folos ţi-oi 
fi. Când te-a păli vreo nevoie mare, numai cu gândul să te gândeşti la mine şi eu voi fi la tine. 

Feciorul de împărat i-a purtat de grijă vulturului, i-a legat rănile cum ştia mai bine, l-a hrănit, l-a 
lăsat bun sănătos şi de acolea a mers mai departe şi a ajuns la malul unei ape. Mergând aşa pe malul 
apei, vede ceva strălucind şi înălbind înainte. Se uită el şi se gândeşte: 

— Oare ce să fie? 

A mers el hăt departe, şi când colo ce să vadă? Marea se trăsese la adânc, iar pe nisipul fierbinte 
ca focul se pârpâlea împăratul peştilor — lung de doisprezece paşi şi înalt de un stat de om, cu 
solzii de aur, cu aripile de argint, cum nu s-a mai pomenit cândva pe pământ. 

Băiatul s-a apropiat şi a zis: 

— Alei, bun ospăț de peşte o să mai fac! 

Peştele l-a auzit şi i-a răspuns: 

— Voinice, dacă mă vei mânca, n-ai să te îngraşi, mai bine ia şi mă dă la adânc şi, când îi gândi 
la mine, eu oi fi la tine. 

El a căutat un druc lung, l-a săltat pe încetul şi l-a dat pe împăratul peştilor în mare. 

Apoi băiatul şi-a luat drumul înainte şi a mers multă lumeâmpărăție, cuvântul să ne fie, limba să 
nu ostenească, nici să poposească, şi la o bucată de loc vede o vulpe, fugărită de ogari, muşcată de 
câini. El întinde arcul să tragă, dar vulpea zice: 

— Voinice, nu mă omorî, apără-mă de câini şi de ogari, lecuieştemă şi la nevoie ți-oi fi de ajutor. 

S-a repezit feciorul de împărat, a alungat câinii şi ogarii, a luat-o sub ocrotirea lui şi i-a purtat de 
grijă, până s-a întremat vulpea de-a binelea, şi i-a dat drumul. La despărțire vulpea i-a zis: 

— Mulţumesc, fecior de împărat, că nu m-ai lăsat să mă rupă câinii şi ogari. Când îi ajunge la 
vreo greutate, să te gândeşti la mine şi eu voi fi la tine. 

A plecat feciorul de împărat iar la drum, şi cu cât mergea, ghemul cel de aur se dezvârtea şi se 
făcea tot mai mic. Aşa a mers el pe bură nescuturată, pe cale necălcată, până a ajuns la un ulm cu 
două tulpini, între tulpinile ulmului era întinsă o pânză de păianjen, iar pe pânză se zbătea un țânţar. 
Când l-a văzut pe feciorul de împărat, ţânţarul a prins a striga: 

Luceafărul de seară şi Luceafărul de zi 

— Voinice, voinice, scapă-mă, că ți-oi sta într-o mână de ajutor Eu ştiu unde te duci, te duci la 
tărâmul fără de moarte, şi de mi-i face un bine, la vremea vremii şi eu te-oi ajuta cu ceva. 

Drumeţul, dacă a văzut treaba de-aşa, s-a oprit, l-a hrănit şi i-a dat drumul. 

— Mulţumescu-ţi dumitale, om călător, pentru benefacere. Când îi avea vreo greutate, numai cu 
gândul să te gândeşti la mine şi eu voi fi la tine. lar acum mergi sănătos înainte, căci nu ţi-a rămas 
mult de mers şi vei ajunge la un palat. Acolo dacă vei ajunge, mergi drept la împărat şi cere-i fata 
cea mai mică de mireasă, că până nu-i fi însurat, nu-i putea stăpâni tărâmul fără de moarte. 

A mers feciorul de împărat, a ţinut tot drumul înainte şi de cale lungă ghemul se tot micşora, se 
făcuse cât un măr, apoi cât o nucă, şi când ajunsese cât mazărea, a văzut feciorul de împărat înaintea 
lui nişte palate aurite, poleite, mândre şi, ce să mai vorbesc, erau aşa de frumoase, că nu se mai 
aflau altele să le stee împotrivă pe fața pământului. 

Feciorul de împărat a mers drept la palat şi a bătut în poartă. 

Împăratul a trimis straja de l-a întrebat ce umblă el acolo, de unde vine şi încotro se duce. 

Feciorul de împărat i-a spus totul de-a fir a-n păr. Iaca cum şi iaca ce... atunci a ieşit împăratul la 
poartă şi voinicul i-a vorbit aşa: 

— Luminate împărate, vedea-o-aş pe fiica ta cea mai mică mireasă în capul mesei şi pe mine 
mire alături de ea. lată am venit să-i cer mâna. Mi-o dai? 

— Ți-o dau, ţi-o dau, dacă te vei putea ascunde să nu te găsească nimeni. Atunci vom face nuntă 

şi vei trăi aici la palat cât lumea şi pământul, căci de la poarta aceasta începe tărâmul fără de 
moarte. 

Acum pe sărmanul băiat îl pălise o scârbă ca aceea, dar ce era să facă. Stând aşa pe gânduri, îşi 
aduse aminte de vultur şi cât ai clipi din ochi vulturul a fost lângă dânsul. 

— Ce te-ai întristat, stăpâne? 

— Uite ce nevoie m-a pălit... 

Şi a prins a-i spune de porunca împăratului. 

— Cât despre asta, n-ai ce te întrista. 

Vulturul l-a luat pe feciorul împăratului şi l-a dus tocmai la torțile cerului şi l-a ascuns după nouă 
rânduri de nouri. 

Împăratul avea trei fete tot o faţă, tot un păr, tot o îmbrăcăminte, tot o ciuboţică. A ieşit 
împăratul, cu sabia goală, cu fata cea mai mare şi i-a spus hotărât că, dacă nu l-a găsi pe feciorul 
împăratului unde-i ascuns, îi ia capul. 

Fata s-a dus la vâzdogărie, şi-a luat o vâzdoagă în paneraş şi a ieşit cu tatăl său în pragul uşii, să- 
l vadă pe feciorul împăratului. 

S-a uitat fata pe pământ, nu l-a văzut, s-a uitat în mare, nu l-a văzut, s-a uitat în cer, l-a văzut şi a 
strigat: 

— leşi de după nouri, că te văd. 

Cât te-ai şterge la ochi, vulturul l-a coborât pe feciorul împăratului din nouri. 

Împăratul zice: 

— Acum ce, să-ţi iau capul? 

Fata i-a luat apărarea voinicului: 

— Luminate împărate, păcatul de prima dată se iartă. 

Împăratul l-a iertat. 

— lată te iert, dar a doua oară, dacă te va vedea fata cea mijlocie, îți iau capul. 

Împăratul s-a dus la palat s-o aducă pe fiica cea mijlocie. Băiatul nu mai ştia ce să facă. 

Cum stătea el oropsit şi se tânguia, cine să-l scoată dintr-o greutate ca aceasta, îşi aduce aminte 
de împăratul peştilor. Numai cu gândul s-a gândit şi, când colo, ce să vezi, se pomeneşte cu marea 
la zidurile palatului şi cu peştele săltând din apă. 

— Ce necaz ai, stăpâne? 

— Am dat peste primejdie... 

Şi prinde a-i spune de cuvântul împărătesc, că-l ameninţă să-i taie capul. 

— Vai de mine, fă-ţi pace, nici capul nu-ţi bate, ştiu eu nişte ascunzişuri prin fundul mării, că nu 
te mai găseşte nimeni cât pururea. 

Luceafărul de seară şi Luceafărul de zi 

Peştele I-a luat pe feciorul împăratului în gură, ca pe un grăunte, şi l-a dus în străfundul mărilor. 

Împăratul a ieşit cu fiica cea mijlocie, a scos sabia din teacă şi i-a spus: 

— Să-l găseşti pe feciorul împăratului unde-i ascuns, că de nu, capul nu-ți mai stă unde stă. 

Fata împăratului s-a spălat pe faţă, şi-a pus o vâzdoagă în paneraş, şi s-a uitat să-l vadă pe 
feciorul de împărat. L-a căutat fata pe tot pământul umblător şi nu l-a găsit, s-a uitat în cer, pe după 
soare, pe după lună — nu l-a aflat, s-a uitat fata în fundul mărilor şi l-a zărit. 

Împăratul a strigat: 

— leşi, voinice, că te-a văzut fata mea. 

Peştele l-a scos la mal, şi împăratul, când l-a văzut, i-a spus: 

— Acum se cuvine să-ți iau capul. 

Fata cea mijlocie a sărit: 

— lartă-l, tată, căci păcatul de-al doilea se iartă; dacă-l vei vedea a treia oară, să-i ei capul. 

— Fi, iată te iert şi a doua oară pe cuvântul fetei. Dacă şi a treia oară nu te vei putea ascunde, să 
ştii că nu mai calci iarbă verde. 

A ajuns feciorul de împărat la aman scârbă, groază, ține-te, inimă! 


— O să-mi ieie capul şi mântuită-i socoteala, ce să fac eu să nu mă vadă fetele împăratului, cine 
să mă scoată de la un necaz ca acesta? 

Pe când se văieta el, îşi aduce aminte de vulpe, şi cât s-a gândit — iată şi vulpea dinaintea lui. 

— Ce plângi, stăpâne? 

— Iaca cum şi iaca ce... 

— Taci, nu plânge şi nu te scârbi pentru atâta treabă, fă-ţi pace, nici capul să nu te doară. Dacă ți- 
i vorba de aşa, hai cu mine, că ştiu eu ce-oi face. 

S-a pornit vulpea înainte, feciorul de împărat după dânsa, au sărit pârleazul prin fundul grădinii, 
au intrat în vâzdogăria fetelor, şi vulpea s-a rotit împrejur, l-a lovit pe feciorul împăratului cu coada 
şi l-a făcut o vâzdoagă mare, înflorită, decât toate vâzdoagele mai aleasă şi mai frumoasă. 

Fata cea mai mică a împăratului s-a spălat, s-a dus la vâzdogărie şi tocmai vâzdoaga aceea a 
rupt-o, căci i-a plăcut mai mult, şi a pus-o în paneraş. 

A ieşit împăratul în fața palatului cu sabia goală, a chemat-o pe fata cea mai mică şi i-a hotărât 
să-l caute pe feciorul împăratului unde ştie, că, de nu, îi taie capul cu sabia. 

Se uită fata împăratului pe pământ — nu-i; se uită pe mare — nu-i; se uită în cer — tot nu-i. Se 
mai uită ea o dată prin fundul pământului, prin întorsul cerului, pe scările stelelor şi mai departe, 
nu-i şi pace. Împăratul atunci i-a zis: 

— Uită-te bine, tu îl ascunzi! 

Fata a răspuns: 

— M-am uitat de-a mărunţelul şi nu-i, umbra lui este, iar el nu se vede. 

Împăratul n-a avut încotro şi a strigat: 

— leşi, voinice, de unde ești, că nu te-a văzut fata mea. 

El a sărit din paneraş şi a zis: 

— lată-mă-s, împărate! 

— Bine, voinice, văd că eşti viteaz. 

Împăratul a dat poruncă să vină muzicile şi i-a spus băiatului să intre în curte, s-o cunoască pe 
fata cea mai mică; dacă va cunoaşte-o, face nunta, iar de nu, îi taie capul. 

Când să se vadă băiatul cu gândurile împlinite, na-ţi-o şi pe aceasta mai decât toate. Se pune el 
pe plâns şi plânge, şi plânge până i se făcură ochii ca păstrama. De bună seamă, nu mai scapă. Cât a 
fost, a fost, iar acum — hotărât că împăratul îi ia capul. Cum se văieta el aşa, şi-a adus aminte de 
țânţar. 

Şi cât a gândit cu gândul, țţânţarul a şi fost lângă dânsul. 

— Ce greutate ai, stăpâne, de boceşti aşa de tare? 

— Cum să nu plâng, sărmanul de mine, că uite când să mă văd şi eu scăpat de nevoi, mă 
sfârşeşte împăratul de zile. Mai pot eu să le deosebesc pe fetele împăratului, când ele seamănă leit 
una cu alta? 

— Nu te scârbi, stăpâne, nici în seamă nu lua, eu le cunosc bine pe fetele împăratului, ştiu care-i 
mai mare, care-i mai mică, eu între dânsele am crescut. Când le-a scoate împăratul pe tustrele, eu 
mă voi aşeza pe nas la cea mai mică şi tu pe aceea s-o alegi. 

Fetele împăratului au ieşit toate tot un ochi, tot o față, aceeaşi statură, aceeaşi rochie, nici ca să se 
deosebească cu ceva. Țânţarul a zburat prin stufării, prin dudăi, a venit şi s-a aşezat pe nasul uneia 
dintre fete. 

Fata a ridicat mâna să-l pălească, da feciorul împăratului a apucat-o de mână şi a spus: 

— Aceasta-i, împărate, fata cea mai mică. 

Împăratul a zis: 

— Adevărat, aceasta este. 

Şi era fata aceea mândră şi frumoasă, ca soarele când răsare, ca busuiocul cu floare. 

Împăratului foarte bine i-a părut, l-a poftit pe mire în palat, l-a pus în capul mesei şi i-a vorbit: 

— Dau fiica după tine şi împărăţia cât încape în hotare. De azi înainte vei trăi cu noi, nu vei şti 
de moarte, vei viețui de-a pururi cât lumea şi pământul. Umblă şi cutreieră împărăţia în lungiş şi în 


curmeziş, dar înapoi, pe poarta care ai intrat, să nu ieşi, că o să fie rău. 

Feciorul de împărat a intrat şi a văzut grădini de aur şi argint împodobite cu piatră scumpă, 
fântâni zidite de marmoră cu căni de argint, râuri pe care curgeau lapte şi miere, dumbrăvi cu fel de 
fel de păsări cântătoare, pajişti cu flori, cu iarbă verde crescută, în trei, în patru împletită, bătută cu 
mărgărint, de n-am văzut de când simt... Şi câte şi mai câte nu erau acolo, ca să stai să la spui pe 
toate, le-ai spune, dar nunta s-a aşezat cu tot temeiul, cu chiote şi veselie şi aşa a ținut nunta aceea 
multă vreme, cât anume nu pot spune, căci acolo soarele nici nu răsărea, nici nu asfințea, stătea 
numai în crucea amiezii. 

După nuntă, s-a aşezat feciorul împăratului pe trai şi trăia ca în flori de măr. La un timp de vreme 
a plecat el la vânătoare, a luat arcul şi, când a tras, săgeata a zburat peste poartă. El a văzut încotro a 
zburat săgeata, s-a luat după dânsa şi a uitat de poveţele socru-său. 

A tras zăvorul, a deschis poarta şi nu s-a mai gândit să păţească ceva. Când colo, vede strălucind 
firişorul de aţă de la ghemul cel de aur, îşi aduce aminte de casă, de tată, de mamă şi-l păleşte un 
dor să se ducă să-i vadă. Mai trece cât mai trece, şi ce gândi el? Las toate în pământ şi mă duc 
acasă, să văd ce mai este. 

Împăratul i-a tot zis: 

— Stai, dragul tatei, n-ai la ce te duce, că de atunci au trecut maluri de vreme, nici pomeneală de 
părinți, nici neam din răsstrăneamul lor nu mai este. 

Dar el n-a crezut. S-a gătit voinicul de drum, şi-a pus armele la îndemână, s-a închinat până la 
pământ şi a plecat. 

Împăratul şi fata cea mai mică au rămas cu jale în inimă. 

S-a pornit feciorul de împărat pe firişorul cel de aur şi a tot mers calea înapoi, a ajuns la viţa de 
vie şi a găsit-o bătrână, întinsă pe coline, că nu i se vedea capătul nici într-o parte, nici în alta. 

— Stai, voinice, şi poposeşte. 

El i-a răspuns: 

— Bun cuvânt ai, dar mă grăbesc să ajung mai degrabă acasă. 

A mers el mai departe şi a ajuns la un stejar bătrân. Şi stejarul l-a cunoscut. 

— Îngăduie, voinice, stai la popas, că mare bine mi-ai făcut, când ai trecut pe aici. Eu am crescut 
din ghinda pe care ai acoperit-o cu pământ. 

Feciorul de împărat s-a mirat, nici nu-i venea să creadă că a trecut atâta vreme. 

A mers mai departe, a ajuns la palatul de unde luase ghemul de aur şi l-a găsit pe balaur uscat de 
bătrân. I-a dat bună ziua, balaurul s-a bucurat, a întors capul şi a spus: 

— Măi băiate, acum era să te mănânc, dar fiindcă mi-ai dat bună ziua nu-ți fac nimica. 

Feciorul de împărat a intrat şi l-a găsit pe stăpânul palatului. De multă vreme ce-a trecut îi 
crescuse barba, cu o parte se învelea şi alta îşi aştemea. Bătrânul a ridicat genele de la ochi cu câija, 
s-a uitat la voinic şi a zis: 

— Înapoi când vei veni, tot pe aici să treci. 

Şi-a luat el ziua bună, s-a pornit spre casă, căci nu mai rămăsese mult, şi când a ajuns la chilia 
sihastrului, a dat de o sihlă deasă, să te apuce lupii de spate. Cât despre chilie, sihastru — nici urmă. 
L-a pălit pe feciorul de împărat tristețea şi mai că-l bătea gândul să se întoarcă înapoi, dar nu s-a 
oprit, a mers înainte şi a ajuns acasă. S-a uitat încolo, s-a uitat încoace, într-o parte, în alta, şi n-a 
văzut nimic. Numai prepunea locurile. A potrivit cam pe unde era casa părinților, dar n-a găsit nici 
palat, nici curte, erau numai niște risipituri. Într-o râpă a zărit o căscioară. S-a dus acolo şi a întrebat 
aşa şi aşa. În casa aceea trăia un moşneag de trei sute de ani. El i-a spus că a auzit de la răsstrăbuni 
că a fost aici curtea unui împărat, care avea un fecior, şi vorbeau că s-a dus pe lume după viaţă fără 
moarte şi tinereţe fără bătrâneţe, să trăiască cât lumea şi pământul. În sat a fost după aceea o ciumă 
şi a murit şi om, şi vită, şi pasăre. Feciorul de împărat s-a scârbit, şi-a adus aminte de sfatul lui 
socru-său şi s-a întors înapoi. Când a ajuns pe locul unde fusese poarta curții împărăteşti vede un 
marcoteţ”*. Dă voinicul cu piciorul în marcoteţ şi de desupt iese moartea — neagră, uscată. 

— Ehe, dragul mătuşii, tocmai acum ai venit, de când te aştept eu, nu-mi pot mântui zilele fără 
tine. 

Voinicul şi-a ţinut firea şi hai fuga înapoi, de da inima dintr-însul, să ajungă cât mai degrabă la 
tărâmul de unde venise. 

Când l-a văzut moartea fugind, s-a luat după dânsul. 

Aproape de casa moşneagului nu mai putea fugi, a dat bună ziua balaurului, balaurul s-a bucurat, 
a întors capul într-o parte, şi voinicul a intrat. De ostenit ce era, atâta a zis: 

— Ajută-mă, moşule, nu mă lăsa, pune-mă la cale ce să fac, că mă calcă moartea din urmă. 

Moşneagul i-a dat un brâu şi i-a spus: 

— Na, dă-i-l morţii, să-l poarte până l-a ponosi, de nu se va ţine fir de fir, şi abia atunci să vină la 
tine. 

Când a ajuns moartea şi a văzut balaurul, a ridicat coasa să-l taie. Balaurul a sărit cu gura 
căscată, cu limba înfocată, a duhnit foc şi smoală asupra ei şi n-a lăsat-o să se apropie. 

— Stai, boanghină, opreşte-te, ce dai oarbă peste oameni? 

— N-am treabă cu tine, dă-mi drumul să intru în casă. 

— Trebuia să-mi fi dat bună ziua, iar acum caută-ţi de drum, dacă ţi-s dragi zilele, că ia amuş te- 
oi apuca, ţi-a trece de toate. 

Văzându-l aşa vâlvaş*”, moartea a dat înapoi şi de departe striga: 

— Moşule, dă-i drumul feciorului de împărat să iasă afară, c-am să-ți smulg barba câte un fir. 

Atunci a ieşit feciorul de împărat cu brâul şi a spus: 

— Na, moarte, brâul acesta, încinge-te, întoarce-te înapoi şi poartă-l. Când îl vei ponosi de istov, 
de nu se va mai ţine fir de fir, să vii la mine. 

Moartea a luat brâul să-l poarte, să-l ponosească, iar feciorul de împărat a mers tot înainte, a 
ajuns la stejar, şi stejarul l-a chemat: 

— Vino, voinice, la popas. 

— Nu pot, că mă ajunge moartea din urmă. 

— Despre asta n-avea grijă, bagă mâna în scorbura mea, scoate un toiag de fier. 

— L-am scos... 

— Dacă te-a ajunge moartea din urmă, dă-i toiagul acesta şi spune-i să-l poarte, până-l va roade, 
de nu va avea ce ţine în mână, şi abia atunci să vină la tine. 

Şi cum a vorbit l-a şi nimerit. 

Voinicul şi-a luat ziua bună, şi mişcă, băiete, a mers el şi a mers peste câmpuri fără drumuri, 
peste ape fără vaduri. Şi într-o zi îi iese moartea în cale. 

— Stai, voinice, atâta ţi-a fost să trăieşti! 

Luceafărul de seară şi Luceafărul de zi 

— De ti-i voia să mă sfârşeşti de zile, sfârşeşte-mă, dar mai întâi poartă toiagul acesta de fier şi, 
când îl vei roade, de nu vei avea ce ține în mână, atunci să vii la mine. 

Moartea a apucat toiagul şi a luat drumul în picioare, că doar trebuia să umble, nu ceva, ca să 
roadă un toiag ca acela. 

Feciorul de împărat, când s-a văzut slobod, parcă prinsese aripi, a mers cale înainte, a ajuns la 
viţa de vie şi viţa de vie, cum l-a văzut, de departe l-a chemat: 

— Stai, voinice, de mănâncă poamă şi bea vin. 

— De stat, prea aş sta, dar trebuie să mă duc, că mi-s drumurile departe şi cărările încurcate, uite 
mă ajunge moartea din urmă. 

— N-avea nicio grijă, că m-oi pune luntre şi punte să-ți fiu de folos. 

— Toate ca toate, de mi-i spune ce să fac să opresc moartea, ştiu că mi-i face un bine. 

— Apoi de te ajunge, să arunci sabia şi să zici: 

— la, moarte, sabia şi ține-o să ruginească, până nu s-a alege nimica dintr-însa, şi atunci vino la 
mine. 

— Îţi mulţumesc, cum oi da ochii cu dânsa, cum i-oi spune. 

S-a pornit iar feciorul împăratului pe cale, pe cărare şi păşea cât apuca piciorul. La o habă se 
pomeneşte cu moartea în față. 

— Stai, că ţi-a venit capătul! 

— Apoi, dacă ţi-i vorba de aşa, nu-ți stau împotrivă. lată mai am o sabie, nu m-aş lăsa de ea 
odată cu viața, ţi-o dau s-o ţii până va rugini şi nu se va alege nimica dintr-însa, şi atunci, de mă vei 
ajunge — bine, de nu, să nu cauţi pricină, că eu mă duc la tărâmul de unde am plecat. 

Feciorul împăratului i-a dat sabia şi s-a tot dus. După ce a ruginit sabia, moartea s-a pornit din 
urma lui ca vântul şi ca gândul. Da atunci feciorul împăratului a ajuns la palat, a deschis poarta, 
fiica cea mai mică 1-a ieşit în întâmpinare, l-a apucat de mână, când colo, şi moartea soseşte şi-l 
apucă de picior. 

— Stai pe loc, eşti al meu, unde te duci? făcu moartea. 

— Ba e al meu! Se opuse fiica împăratului. 

— Dă-i drumul! 

Fata împăratului a zis atunci: 

— De-i aşa, eu l-oi face un măr de aur, l-oi azvârli în sus, şi cine dintre noi îl va prinde, a aceleia 
va fi. 

Fata împăratului a azvârlit mărul cel de aur în sus, şi mărul s-a prefăcut în luceafăr de seară. 

împăratul şi cele două fete ale lui au venit la poartă şi, aflând ce-i socoteala, au prefăcut-o pe fată 
într-un măr de aur, au aruncat-o în sus şi i-au spus să-l găsească pe feciorul împăratului şi să se 
coboare cu el în curtea palatului, că moartea n-o să aibă ce face. 

Mărul a zburat în cer şi s-a prefăcut în luceafărul de zi. 

Văzând una ca aceasta, moartea s-a mâiniat, i-a călcat pe tustrei pe umbră şi i-a prefăcut, pe 
împărat şi cele două fete, stane de piatră în poartă. De atunci sunt luceferi în cer şi stâlpi de piatră 
— la porți. 

Am încălecat pe un arici Şi am venit până aici, 

Am încălecat pe un pui Şi altă poveste nu-i. 


Tinerețe fără bătrâneţe şi viaţa fără de moarte 
poveste românească 


A fost odată ca niciodată; că de n-ar fi, nu s-ar mai povesti; de când făcea plopşorul pere şi 
răchita micşunele; de când se băteau urşii în coade; de când se luau de gât lupii cu mieii de se 
sărutau, înfrățindu-se; de când se potcovea puricele la un picior cu nouăzeci şi nouă de ocale de fier 
şi s-arunca în slava cerului de ne aducea poveşti. 

De când se scria“ musca pe perete, 

Mai mincinos cine nu crede. 

Au fost odată un împărat mare şi o împărăteasă, amândoi tineri şi frumoşi, şi voind să aibă copii, 
au făcut de mai multe ori tot ce trebuia să facă pentru aceasta; au umblat pe la vraci şi filosofi, ca să 
caute la stele şi să le ghicească dacă or să facă copii; dar în zadar. In sfârşit, auzind împăratul că este 
la un sat, aproape, un unchiaş dibaci, a trimis să-l cheme; dar el răspunse trimişilor că cine are 
trebuinţă să vie la dânsul. S-au sculat deci împăratul şi împărăteasa şi, luând cu dânşii vreo câţiva 
boieri mari, ostaşi şi slujitori, s-au dus la unchiaş acasă. Unchiaşul, cum i-a văzut de departe, a ieşit 
să-i întâmpine şi totodată le-a zis: 

— Bine aţi venit sănătoşi; dar ce umbli, împărate, să afli? Dorinţa ce ai o să-ţi aducă întristare. 

— Eu nu am venit să te întreb asta — zise împăratul — ci, dacă ai ceva leacuri care să ne facă să 
avem copii, să-mi dai. 

— Am, răspunse unchiaşul; dar numai un copil o să faceți. El o să fie Făt Frumos şi drăgăstos, şi 
parte n-o să aveţi de el. 

Luând împăratul şi împărăteasa leacurile, s-au întors veseli la palat, şi peste câteva zile 
împărăteasa s-a simțit însărcinată. Toată împărăția şi toată curtea, şi toți slujitorii s-au veselit de 
această întâmplare. 

Mai-nainte însă de a veni ceasul naşterii, copilul se puse pe un plâns, de n-a putut niciun vraci 
să-l împace. Atunci împăratul a început să-i făgăduiască toate bunurile din lume, dar nici aşa n-a 
fost cu putință să-l facă să tacă. 

— Taci, dragul tatei, zicea împăratul, că ţi-oi da împărăția cutare sau cutare; taci, fiule, că ţi-oi da 
de soţie pe cutare sau cutare fată de împărat şi alte multe d-alde astea; în sfârşit, dacă văzu şi văzu 
că nu tace, îi mai zise: taci, fătul meu, că ţi-oi da Tinerețe fără bătrâneţe şi viaţă fără de moarte. 

Atunci copilul tăcu şi se născu; iar slujitorii deteră în timpine”! şi în surle şi în toată împărăţia se 
tinu veselie mare o săptămână întreagă. 

De ce creştea copilul, d-aceea se făcea mai istet şi mai îndrăzneţ, îl deteră pe la şcoli şi filosofi, şi 
toate învățăturile, pe care alți copii le învaţă într-un an, el le învăţa într-o lună, astfel încât împăratul 
murea şi învia de bucurie. Toată împărăţia se fălea că o să aibă un împărat înţelept şi procopsit*” ca 
Solomon împărat. De la o vreme încoace însă, nu ştiu ce avea, că era tot galeş, trist şi dus pe 
gânduri. lar când fuse într-o zi, tocmai când copilul împlinea cincisprezece ani şi împăratul se afla 
la masă cu toţi boierii şi slujbaşii împărăției şi chefuiau, se sculă Făt Frumos şi zise: 

— Tată, a venit vremea să-mi dai ceea ce mi-ai făgăduit la naştere. 

Auzind acestea, împăratul s-a întristat foarte şi i-a zis: 

— Dar bine, fiule, de unde pot eu să-ţi dau un astfel de lucru nemaiauzit? Şi dacă ţi-am făgăduit 
atunci, a fost numai ca să te împac. 

— Dacă tu, tată, nu poţi să-mi dai, apoi sunt nevoit să cutreier toată lumea, până voi găsi 
făgăduinţa pentru care m-am născut. 

Atunci toţi boierii şi împăratul deteră în genunchi, cu rugăciune să nu părăsească împărăția; 
fiindcă, ziceau boerii: 

— Tatăl tău de aci înainte e bătrân, şi o să te ridicăm pe tine în scaun, şi avem să-ți aducem cea 
mai frumoasă împărăteasă de sub soare de soție. 

Dar n-a fost putinţă să-l întoarcă din hotărârea sa, rămânând statornic ca o piatră în vorbele lui; 
iar tată-său, dacă văzu şi văzu, îi dete voie şi puse la cale să-i gătească de drum merinde şi tot ce-i 
trebuia. 

Apoi Făt Frumos se duse în grajdurile împărăteşti, unde erau cei mai frumoşi armăsari din toată 
împărăția, ca să-şi aleagă unul; dar, cum punea mâna şi apuca pe câte unul de coadă, îl trântea, şi 
astfel toți caii căzură. In sfârşit, tocmai când era să iasă, îşi mai aruncă ochii o dată prin grajd şi, 
zărind într-un colț un cal răpciugos şi bubos, şi slab, se duse şi la dânsul, iar când puse mâna pe 
coada lui, el îşi întoarse capul şi zise: 

— Ce porunceşti, stăpâne? 

Şi înţepenindu-şi picioarele, rămase drept ca lumânarea. 

Atunci Făt Frumos îi spuse ce avea de gând să facă, şi calul îi zise: 

— Ca să ajungi la dorinţa ta, trebuie să ceri de la tatăl tău paloşul, sulița, arcul, tolba cu săgețile 
şi hainele ce le purta el când era flăcău; iar pe mine să mă îngrijeşti cu însăți mâna ta şase 
săptămâni, şi orzul să mi-l dai fiert în lapte. 

Cerând împăratului lucrurile ce-l povăţuise calul, el a chemat pe vătaful curții şi 1-a dat poruncă 
ca să-i deschiză toate tronurile** cu haine, spre a-şi alege fiul său pe acelea care îi va plăcea. Făt 
Frumos, după ce răscoli trei zile şi trei nopți, găsi în sfârşit, în fundul unui tron vechi, armele şi 
hainele tătâne-său de când era flăcău, dar foarte ruginite. Se apucă însuşi cu mâna lui să le curețe de 

rugină, şi după şase săptămâini, izbuti a face să lucească armele ca oglinda. Totodată, îngriji şi de 
cal, precum îi zisese el. Destulă muncă avu; dar fie, că izbuti. 

Când auzi calul de la Făt Frumos că hainele şi armele sunt bine curățate şi pregătite, o dată se 
scutură şi el, şi toate bubele şi răpciugă căzură de pe dânsul, şi rămase întocmai cum îl fătase mă-sa, 
un cal gras, trupeş şi cu patru aripi; văzându-l Făt Frumos astfel, îi zise: 

— De azi în trei zile plecăm. 

— Să trăieşti, stăpâne; sunt gata chiar azi, de porunceşti, îi răspunse calul. 

A treia zi de dimineaţă, toată curtea şi toată împărăția era plină de jale. Făt Frumos, îmbrăcat ca 
un viteaz, cu paloşul în mână, călare pe calul ce-şi alesese, îşi luă ziua bună de la împărat, de la 
împărăteasă, de la toți boierii cei mari şi cei mici, de la ostaşi, de la toți slujitorii curţii, care, cu 
lacrimi în ochi, îl rugau să se lase de a face călătoria aceasta, ca nu care cumva să meargă la pieirea 
capului său; dar el, dând pinteni calului, ieşi pe poartă ca vântul, şi după dânsul carele cu merinde, 
cu bani şi vreo două sute de ostaşi, pe care-i orânduise împăratul ca să-l însoţească. 

După ce trecu afară de împărăția tatălui său şi ajunse în pustietate, Făt Frumos îşi împărți toată 
avuţia pe la ostaşi şi, luându-și ziua bună, îi trimise înapoi, oprindu-şi pentru dânsul merinde numai 
cât a putut duce calul. Şi apucând calea către răsărit, s-a dus, s-a dus, s-a dus, trei zile şi trei nopți, 
până ce ajunse la o câmpie întinsă, unde era o mulțime de oase de oameni. 

Stând să se odihnească, îi zise calul: 

— Să ştii, stăpâne, că aici suntem pe moşia unei Gheonoaie, care e atât de rea, încât nimeni nu 
calcă pe moşia ei, fără să fie omorât. A fost şi ea femeie ca toate femeile, dar blestemul părinţilor, 
pe care nu-i asculta, d îi tot necăjea, a făcut-o să fie Gheonoaie; în clipa aceasta este cu copiii ei, dar 
mâine în pădurea ce o vezi, o s-o întâlnim venind să te prăpădească; e grozav de mare; dară să nu te 
sperii, ci să fii gata cu arcul ca să o săgetezi, iar paloşul şi sulița să le ţii la îndemână, ca să te 
slujeşti cu dânsele când va fi de trebuinţă. 

Se deteră spre odihnă; dar pândea când unul, când altul. 

A doua zi, când se revărsau zorile, ei se pregăteau să treacă pădurea. Făt Frumos înşelă”*“ şi 
înfrână calul, şi chinga o strânse mai mult decât altă dată, şi pomi, când auzi o ciocănitură 
groaznică. Atunci, calul îi zise: 

— Ține-te, stăpâne, gata, că iată se apropie Gheonoaia. 

Şi când venea ea, nene, dobora copacii: aşa de iute mergea; iar calul se urcă ca vântul până cam 
deasupra ei, şi Făt Frumos îi luă un picior cu săgeata, şi, când era gata a o lovi cu a doua săgeată, 
strigă ea: 

— Stai, Făt Frumos, că nu-ți fac nimic! 

Şi văzând că nu o crede, îi dete înscris cu sângele său. 

— Să-ţi trăiască calul, Făt Frumos, îi mai zise ea, ca un năzdrăvan ce este, căci de nu era el, te 
mâneam fript; acum însă, m-ai mâncat tu pe mine; să ştii că până azi niciun muritor n-a cutezat să 
calce hotarele mele până aicea; câțiva nebuni care s-au încumes a o face, d-abia au ajuns până în 
câmpia unde ai văzut oasele cele multe. 

Se duseră acasă la dânsa, unde Cheonoaia ospătă pe Făt Frumos şi-l omeni ca p-un călător. Dar 
pe când se aflau la masă şi chefuiau, iară Gheonoaia gemea de durere, deodată el îi scoase picioml 
pe care îl păstra în traistă, i-l puse la loc şi îndată se vindecă. Gheonoaia, de bucurie, ținu masă trei 
zile de-a rândul şi rugă pe Făt Frumos să-şi aleagă de soţie pe una din cele trei fete ce avea, 
fmmoase ca nişte zâne; el însă nu voi, ci îi spuse curat ce căuta; atunci ea zise: 

— Cu calul care îl ai şi cu vitejia ta, crez că ai să izbuteşti. 

După trei zile, se pregătiră de drum şi pomi. Merse Făt Frumos, merse şi iar merse cale lungă şi 
mai lungă; dară când fu de trecu peste hotarele Gheonoaiei, dete de o câmpie frumoasă, pe de o 
parte cu iarba înflorită, iară pe de altă parte — pârlită. Atunci el întrebă pe cal: 

— De ce este iarba pârlită? 

Şi calul îi răspunse: 

— Aici suntem pe moşia unei scorpii, soră cu Gheonoaia; de rele ce sunt, nu pot să trăiască la un 
loc; blestemul părinţilor le-a ajuns, şi d-aia s-au făcut lighioi, aşa precum le vezi; vrăjmăşia lor e 
groaznică, nevoie de cap, vor să-şi răpească una de la alta pământ; când Scorpia este necăjită rău, 
varsă foc şi smoală; se vede că a avut vreo ceartă cu soră-sa Şi, viind s-o gonească de pe tărâmul ei, 
a pârlit iarba pe unde a trecut; ea este mai rea decât soră-sa şi are trei capete. Să ne odihnim puțin, 
stăpâne, şi mâine, dis-de-dimineaţă, să fim gata. 

A doua zi se pregătiră, ca şi când ajunsese la Gheonoaie, şi porniră. Când auziră un urlet şi o 
vâjâietură cum nu mai auziseră ei până atunci! 

— Fii gata, stăpâne, că iată se apropie zgripțuroaica de Scorpie. 

Scorpia, cu o falcă în cer şi cu alta în pământ şi vărsând flăcări, se apropia ca vântul de iute; iară 
calul se urcă repede ca săgeata până cam deasupra şi se lăsă asupra ei cam pe o parte. Făt Frumos o 
săgetă şi îi zbură un cap; când era să-i mai ia un cap, Scorpia se rugă cu lacrimi ca să o ierte, că nu-i 
face nimic şi, ca să-l încredinţeze, îi dete înscris cu sângele ei. Scorpia ospătă pe Făt Frumos şi mai 
şi decât Gheonoaia; iară el îi dete şi dânsei înapoi capul ce i-l luase cu săgeata, care se lipi îndată 
cum îl puse la loc, şi după trei zile plecară mai departe. 

Trecând şi peste hotarele scorpiei, se duseră, se duseră şi iară se mai duseră, până ce ajunseră la 
un câmp numai de flori şi unde era numai primăvară; fiecare floare era cu deosebire de mândră şi cu 
un miros dulce, de te îmbăta; trăgea un vântişor care abia adia. Aicea stătură ei să se odihnească, 
iară calul îi zise: 

— 'Trecurăm cum trecurăm până aici, stăpâne; mai avem un hop: avem să dăm peste o primejdie 
mare; şi, dacă ne-a ajuta Dumnezeu să scăpăm şi de dânsa, apoi suntem voinici. Mai-nainte de aci 
este palatul unde locuieşte Tinerețe fără bătrâneţe şi — viaţă fără moarte. Această casă este 
înconjurată cu o pădure deasă şi înaltă, unde stau toate fiarele cele mai sălbatice din lume; ziua şi 
noaptea păzesc cu neadormire şi simt multe foarte; cu dânsele nu este chip de a te bate; şi ca să 
trecem prin pădure e peste poate; noi însă să ne silim, dacom putea, să sărim pe deasupra. 

După ce se odihniră vreo două zile, se pregătiră iarăşi; atunci calul, ținându-şi răsuflarea, zise: 

— Stăpâne, strânge chinga cât poţi de mult, şi, încălecând, să te ţii bine şi în scări, şi de coama 
mea; picioarele să le ţii lipite pe lângă subţioara mea, ca să nu mă zăticneşti** în zborul meu. 

Se urcă, făcu probă, şi într-un minut fu aproape de pădure. — Stăpâne, mai zise calul, acum e 
timpul când se dă demâncare fiarelor pădurii şi sunt adunate toate în curte; să trecem. 

— Să trecem, răspunse Făt Frumos. 

Se urcară în sus şi văzură palatul strălucind astfel, de la soare te puteai uita, dar la dânsul ba. 
Trecură pe deasupra pădurii şi tocmai când erau să se lase în jos la scara palatului, d-abia, d-abia 
atinse cu piciorul vârful unui copac şi deodată toată pădurea se puse în mişcare; urlau dobitoacele, 
de ți se făcea părul măciucă pe cap. Se grăbiră de se lăsară în Jos; şi de nu era doamna palatului 
afară, dând de mâncare puilor ei (căci aşa numea ea lighioanele din pădure), îi prăpădea negreşit. 

Mai mult de bucurie că au venit, îi scăpă ea; căci nu mai văzuse până atunci suflet de om pe la 
dânsa. Opri pe dobitoace, le îmblânzi şi le trimise la locul lor. Stăpâna era o zână naltă, subțirică şi 
drăgălaşă, şi frumoasă, nevoie mare! Cum o văzu Făt Frumos rămase încremenit. Dară ea, uitându- 
se cu milă la dânsul, îi zise: 

— Bine ai venit, Făt Frumos! Ce cauţi pe aici? 

— Căutăm, zise el, Tinerețe fără bătrâneţe şi viaţă fără de moarte. 

— Dacă căutaţi ceea ce ziseţi, aci este. 

Atunci descălecă şi intră în palat. Acolo găsi încă două femei, una ca alta de tinere; erau surorile 
cele mai mari. El începu să mulțumească zânei pentru că l-a scăpat de primejdie; iară ele, de 
bucurie, gătiră o cină plăcută, şi numai în vase de aur. Calului îi dete drumul să pască pe unde va 
voi dânsul; pe urmă, îi făcură cunoscuţi tuturor lighioanelor, de puteau umbla în tihnă prin pădure. 

Femeile îl rugară să locuiască de aci înainte cu dânsele, căci ziceau că li se urâse şezând tot 
singurele; iară el nu aşteptă să-i mai zică o dată, ci primi cu toată mulțumirea, ca unul ce aceea şi 

căuta. 

Încet, încet se deprinseră unii cu alţii, îşi spuse istoria şi ce păţi până să ajungă la dânsele, şi nu 
după multă vreme se şi însoți cu fata cea mai mică. La însoțirea lor, stăpânele casei îi deteră voie să 
meargă prin toate locurile de primprejur, pe unde va voi; numai pe o vale, pe care i-o şi arătară, îi 
ziseră să nu meargă, căci nu va fi bine de el; şi-i şi spuseră că acea vale se numea Valea Plângerii. 

Petrecu acolo vreme uitată, fără a prinde de veste, fiindcă rămăsese tot aşa de tânăr ca şi când 
venise. Trecea prin pădure, fără să-l doară măcar capul. Se desfăta în palaturile cele aurite, trăia în 
pace şi în linişte cu soţia şi cumnatele sale, se bucura de frumuseţea florilor şi de dulceaţa şi 
curăţenia aerului, ca un fericit. leşea adesea la vânătoare; dar, într-o zi, se luă după un iepure, dete o 
săgeată, dete două şi nu-l nimeri; supărat, alergă după el şi dete şi cu a treia săgeată, cu care îl şi 
nimeri; dară nefericitul, în învălmăşeală, nu băgase de seamă că, alergând după iepure, trecuse în 
Valea Plângerii. 

Luând iepurele, se întorcea acasă; când, ce să vezi d-ta? deodată îl apucă un dor de tată-său şi de 
mamă-sa. Nu cuteză să spuie femeilor măiestre; dară ele îl cunoscură după întristarea şi neodihna ce 
vedeau într-însul. 

— Ai trecut, nefericitule, în Valea Plângerii! îi ziseră ele, cu totul speriate. 

— Am trecut, dragele mele, fără ca să fi voit să fac astă neghiobie; şi acum mă topesc d-a-n- 
picioarele de dorul părinților mei, însă şi de voi nu mă îndur ca să vă părăsesc. Sunt de mai multe 
zile cu voi şi n-am să mă plâng de nicio mâhnire. Mă voi duce dară să-mi mai văd o dată părinţii şi 
apoi m-oi întoarce, ca să nu mă mai duc niciodată. 

— Nu ne părăsi, iubitule; părinții tăi nu mai trăiesc de sute de ani, şi chiar tu, ducându-te, ne 
temem că nu te vei mai întoarce; rămâi cu noi, căci ne zice gândul că vei pieri. 

Toate rugăciunile celor trei femei, precum şi ale calului, n-au fost în stare să-i potolească dorul 
părinţilor, care-l usca pe de-a-ntregul. In cele mai de pe urmă, calul îi zise: 

— Dacă nu vrei să mă asculți, stăpâne, orice ți se va întâmpla, să ştii că numai tu eşti de vină. 
Am să-ţi spun o vorbă şi, dacă vei primi tocmeala mea, te duc înapoi. 

— Primesc, zise el, cu toată multumirea, spune-o! 

— Cum vom ajunge la palatul tatălui tău, să te las jos şi eu să mă întorc, de vei voi să rămâi 
măcar un ceas. 

— Aşa să fie, zise el. 

Se pregătiră de plecare, se îmbrăţişară cu femeile şi, după ce-şi luară ziua bună unul de la altul, 
porni, lăsându-le suspinând şi cu lacrimile în ochi. Ajunseră în locurile unde era moşia Scorpiei; 
acolo găsiră oraşe; pădurile se schimbaseră în câmpii; întrebă pe unii şi pe alţii despre Scorpie şi 
locuinţa ei; dar îi răspunseră că bunii lor auziseră de la străbunii lor povestindu-se de asemenea 
fleacuri. 

— Cum se poate una ca asta? le zicea Făt Frumos — mai alaltăieri am trecut pe aici; şi spunea 
tot ce ştia. 

Locuitorii râdeau de dânsul, ca de unul ce aiurează sau visează deştept, iară el, supărat, plecă 
înainte, fără a băga de seamă că barba şi părul îi albise. 

Ajungând la moşia Gheonoaiei, făcu întrebări ca şi la moşia Scorpiei, şi primi asemenea 
răspunsuri. Nu se putea dumeri el: cum de în câteva zile s-au schimbat astfel locurile? Şi iarăşi, 
supărat, plecă cu barba albă până la brâu, simțind că îi cam tremurau picioarele, şi ajunse la 
împărăția tătâne-său. Aici, alți oameni, alte oraşe, şi cele vechi erau schimbate de nu le mai 
cunoştea. In cele mai de pe urmă, ajunse la palaturile în care se născuse. Cum se dete jos, calul îi 
sărută mâna şi îi zise: 

— Rămâi sănătos, stăpâne, că eu mă întorc de unde am plecat. Dacă pofteşti să mergi şi 
dumneata, încalecă îndată şi aidem! 

— Du-te sănătos, că şi eu nădăjduiesc să mă întorc peste curând. 

Calul plecă ca săgeata de iute. 

Văzând palaturile dărâmate şi cu buruieni crescute pe dânsele, ofta şi, cu lacrimi în ochi, căta să- 


şi aducă aminte cât erau odată de luminate aste palaturi şi cum şi-a petrecut copilăria în ele; ocoli de 
vreo două-trei ori, cercetând fiecare cămară, fiecare colțuleţ ce-i aducea aminte cele trecute; grajdul 
în care găsise calul; se pogori apoi în pivniţă, gârliciul*% căreia se astupase de dărâmăturile căzute. 

Căutând într-o parte şi în alta, cu barba albă până la genunchi, ridicându-şi pleoapele ochilor cu 
mâinile şi abia umblând, nu găsi decât un tron odorogit, îl deschise, dară în el nimic nu găsi; ridică 
capacul chichiţei, şi un glas slăbănogii îi zise: 

— Bine ai venit, că de mai întârziai, şi eu mă prăpădeam. 

O palmă îi trase Moartea lui, care se uscase de se făcuse cârlig în chichiţă, şi căzu mort şi îndată 
se şi făcu țărână. 

Iar eu încălecai pe-o şa şi vă spusei dumneavoastră aşa. 


Crâncu, vânătorul codrului 
poveste românească 


Zice c-a fost odată un om şi, când era să moară, chemă pe cei trei fii ai săi la pat şi le zise: 

— Dragii mei copii, dacă voi muri eu, voi să-mi faceți la mormânt un foc din nouăzeci şi nouă 
de cară de lemne şi nouăzeci şi nouă cară de paie. 

Şi după ce-a murit bătrânul, au adunat nouăzeci şi nouă cară de paie şi nouăzeci şi nouă cară de 
lemne. Într-o zi pe-nserate erau toate aci, dar când dau să le-aprindă — pace! lemnele erau jilave, 
iască n-aveau să scapere, iar la casele din apropiere nu vedeau nici fum, necum foc. Se uitară 
feciorii în toate părțile, doar vor vedea undeva o zare de foc, dar nicăeri nu văd, numa într-un vârf 
de munte. 

— Ei — zise cel mai mic — voi staţi aci, că eu merg după foc colo-n munte, unde se vede zarea. 

Feciorul acesta era Crâncu, vânătorul codrului. 

Şi porneşte şi merge, şi merge, până se-ntâlneşte cu Decusară. 

— Bună seară, vere, zise Crâncu. 

— Bună să-ţi fie inima, răspunse Decusară. Dar de unde şi până unde? 

— Vin de la mormântul tatii — răspunse Crâncu — şi merg în munte, că văzui o zare de foc, să 
cer de acolo oleacă de foc s-aprind la mormântul tatii. 

— Şi când vrei să aprinzi focul la mormântul tătâne-tău? întrebă Decusară. 

— Chiar astăzi, răspunse Crâncu. 

— Că azi nu poți! 

— De ce? 

— Că eu sunt Decusară. 

— Aşa? Atunci stai numai locului. Şi se puse Crâncu şi legă pe Decusară cu mâinile-n spate şi 
apoi cu spatele de un lemn. Aici să-mi stai până te voi dezlega eu! 

Apoi Crâncu merse mai departe. Se duse, se tot duse până se-ntâlni cu Miezdenoapte. Cu acesta 
făcu chiar ca şi cu Decusară, apoi mergând mai departe, ajunse la Decătrăziuă, adică se întâlniră. Cu 
acesta făcu ca şi cu cei doi, apoi merse până lângă foc. Acolo erau şapte uriaşi şi dormeau în jurul 
focului, ş-o căldare mare plină cu apă era la foc. El luă un tăciune de foc şi dă să plece, dar iară i se 
pare c-ar fi păcat să facă pomenire după tatăl său cu foc de furat, deci merge îndărăt şi zice către 
uriaşi: 

— N-aţi face bine să-mi împrumutaţi o scânteie de foc? 

— Ba, bucuros, dacă vei ridica căldarea aceasta de pe foc ş-o vei pune iar la locul ei. 

Şi luă feciorul căldarea deoparte şi o puse iară la foc. 

Acum ziseră uriaşii: 

— Noi îți dăm foc, dacă vei fura fetele lui Verde împărat pe seama noastră, că noi am cercat, dar 

numai în zadar. 

— Haideţi cu mine, zise feciorul. 

Şi merseră toţi până la curţile lui Verde împărat, apoi el zise către uriaş: 

— Numai pe horn putem scoate fetele, drept aceea eu merg înainte şi voi câte unul după mine. 

Şi intră Crâncu înainte prin horn la vale, iar după el un uriaş. Atunci Crâncu-i tăie capul de-i 
căzu capul pe horn la vale, iar trupul pe coperişul curților în jos. Tot aşa făcu cu toţi şapte uriaşi, 
apoi intră în chilii la fete şi le sărută pe toate-n obraz, cum erau adormite, iar de la cea mai mică luă 
şi inelul. 

După aceea se duse la foc şi luă un tăciune, apoi merse pe la Decătrăziuă şi-l dezlegă, de acolo 
pe la Miezdenoapte şi pe la Decusară şi, şi pe ei i-a dezlegat, apoi a mers la fraţii lui, colo la 
mormântul tatălui său şi făcură focul cel mare care şi arse după pofta lui. 

Vai, că mult ai şezut, ziseră frații lui. 

— Mult şi nici prea, că voi de mergeaţi, cine ştie, poate că nici acum nu mai eraţi aici. 

Ei avură trei surori, fete mari dă măritat şi le dădură după cine le ceru mai întâi; pe cea mai mare 
după un vultur, pe cea mijlocie după un hărău (uliu) şi pe a treia după un lup. Dar aceste trei 
dobitoace erau năzdrăvane. 

Împăratul Verde, la care omorâse feciorul uriaşii, după ce le văzu dimineaţa capetele înăuntru, iar 
trupurile cât de bivol afară, de bucurie porunci ca în împărăția lui să fie toate cârciumile în cinste, 
tot omul care-şi va spune povestea să mănânce şi să bea fără plată. 

Cârciumile erau toate pline de oameni, unii beau vin, alții vinars şi mâncau la mâncări scumpe 
şi-şi povesteau păţaniile. 

Crâncu, vânătorul codrului, încă merse-ntr-o cârciumă şi mâncă şi bău, apoi le spuse toată 
povestea, câtă v-o spusei şi eu dumneavoastră. 

Când povestea Crâncu despre umblările lui pe la curțile lui \ferde împărat, fraţii îl trăgeau de 
suman să nu mintă aşa tare, iar el le zise: 

— Când am omorât pe cei şapte zmei, am luat inelul de la fata cea mai mică a împăratului. lacă- 
1 pe degetul cel mic. 

Iar cârciumarul a trimis carte la împăratul, cum că un fecior cu numele Crâncu se laudă că el ar fi 
omorât pe zmei şi că ar fi luat chiar şi inelul celei mai mici dintre fetele împăratului. Şi împăratul 
trimise numaidecât porunci mari împărăteşti, ca adică Crâncu să meargă la el şi să spună 
întâmplarea din fir în păr, cum şi ce fel s-a întâmplat cu uriaşii? 

Şi merse Crâncu la Verde împărat împreună cu fraţii lui şi spuse împăratului din fir în păr toată 
întâmplarea. 

Atunci împăratul zise: 

— Voi trei voinici care aţi împlinit cea din urmă poftă a bătrânului vostru tată, voi sânteți 
vrednici să luaţi fetele mele de muieri. 

Şi se însurară feciorii toţi trei, şi luară trei surori, pe fetele împăratului, iar Crâncu chiar pe fata 
cea mai mică, care era cea mai frumoasă. 

Mergând astfel către casă, cei doi frați cu muierile lor mai înainte, iar Crâncu mai îndepărtat cu 
muierea sa, iată le iese-n cale jupânul Pogan, un zmeu cu mult mai mare decât un om pământean, şi 
răpeşte, adică fură muierea lui Crâncu şi pe el îl omoară. Câtă vreme va fi stat el acolo mort, nu se 
ştie, destul că-ntr-un târziu vine pe-acolo cumnatul său, care ţinea pe sora lui cea mai mare, 
Vulturul, şi cum vine, pe loc îl cunoaşte şi aduce apă vie de-l învie şi apă tare de-l întăreşte, băgă 
în el puterea de la trei bivoli, apoi zboară de la cumnatul său. 

Cei doi frați nu ştiau nimic de necazul lui, că erau mult mai înainte. Deci el se luă, merse şi 
merse multă lume împărăție, ca Dumnezeu să ne ţie, merse până dete de o căsuţă mică în mijlocul 
unei păduri. Acolo şedea soră-sa cea mai mare, care era măritată după Vultur. 

— Bună ziua, soră! 

— Sănătate bună, frate, dar ce cauţi pe-aici, că pe aici om pământean n-am văzut de când sunt 
aici?! 


— Oh, soră dragă, nu umblu de gras şi de buiac*”, ci de necaz. Iată, jupânul Pogan îmi fură 
nevasta văzând cu ochii, nu mă ştii tu îndrepta unde şade? 

— Nu ştiu eu, dar stai până vine bărbatu-meu acasă, că tot de la o fântână cară apă cu Poganul şi 
tot cam într-o vreme; el te va şti îndrepta. 

Nici n-avu s-aştepte mult. Veni Vulturul de la fântână cu două fedeleşe mari pline de apă, iar 
când a fost în tindă, se făcu un fecior zdravăn şi frumos, să te fi tot uitat la el. 

— Bună ziua, cumnate! 

— Fii sănătos, cumnate! Ce vânturi te poartă pe-aici, prin ţara noastră? 

— Oh, cumnate, mi s-a întâmplat o pagubă foarte mare. Mergând cu nevasta de mână de la socri, 
mi-a ieşit jupânul Pogan în cale şi mi-a furat-o ziua la amiazi; acum am venit să mă îndrepţi unde 
şade, să-mi iau nevasta de la el. 

— Bucuros, cumnate, bucuros îți arăt unde şade, dar nici n-ai lipsă să mergi până la el, că pare- 
mi-se o văzui venind la fântână după apă; hai să ţi-o arăt. Şi merse Crâncu cu cumnatul său până 
aproape de fântână, unde în adevăr întâlniră nevasta, şi-o duse Crâncu cu sine către casă. 

Dar jupânul Pogan avea un cal năzdrăvan care îi da de ştire când i se întâmpla ceva daună. Aşa 
fu şi atunci: calul începu a râncheza de gândeai că lupii îl mâncau. Şi iese jupânul Pogan din curți şi 
merge la grajd: 

— Dar ce câinii să te mănânce îţi este? Nu mai poţi de foame, ori te coace setea, ori ce te-a 
apucat? 

— Nu mă sudui, stăpâne, zice calul, că eu nu sunt de vină; nu rânchez nici de foame, nici de sete, 
dar Crâncu, vânătorul codrilor, a prins pe stăpâna şi merge cu ea. 

— Cum dracu? 

— Aşa cum îţi spusei, stăpâne! 

— Putem sta până voi mânca un ţipău** de pâine şi voi bea un cop? de vin şi voi dormi un 
somn? 

— Putem şi mai mult! 

Şi se puse jupânul Pogan şi se ospătă bine, mâncă şi bău boiereşte, apoi dormi una popeşte şi 
numai după aceea încălecă calul şi merse după Crâncu, vânătorul codrilor; dar în câteva minute şi fu 
ajuns şi omorât, iar muierea i-o luă din nou. 

Dumnezeu ştie câtă vreme o fi stat el mort. Destul că odată nimereşte pe-acolo cumnatul său 
Hărăul şi-l cunoaşte; şi dacă-l cunoaşte se pleacă la el cu apă vie şi cu apă tare. Din apa cea vie 
toarnă câțiva picuri şi-l învie, iar cu apa cea tare-l întăreşte, îi dă putere câtă au şase bivoli, apoi 
zboară de acolo. 

După aceea ce scoală Crâncu, vânătorul codrilor, frecându-se la ochi, şi vede că iar e fără 
nevastă. 

Du-te, Crâncule, iar în lume după ea. 

Mergând aşa, nimereşte la o căsuţă la poalele unui munte; era numai aceea singură, iar înăuntru 
află pe sora sa cea mijlocie, ce era măritată după Hărău. 

— Bună ziua, soră! 

— Să fii sănătos, frate! dar ce cauţi pe aici, pe unde numai eu sunt om pământean? 

— Oh, draga mea soră, dar uită-te cum am păţit cu jupânul Pogan, că-mi fură nevasta ziua la 
amiazi, iar pe mine mă lasă dormind. Acum aş merge la el, dar nu ştiu unde şade, să merg să mi-o 
iau şi să o duc acasă. De aceea venii să te-ntreb pe tine nu cumva ştii tu unde şade? 

— Nu zău eu, frate, dară stai până vine cumnatul tău de la fântână, că-i dus după apă şi-ndată 
vine; el poate că te va şti îndrepta. 

Nici nu trecu mult şi numai văzură Hărăul (uliul) venind cu două fedeleşe pline de apă, iar când 
fu dinaintea casei se făcu un drag de fecior, de-ți era mai mare dragul de el. 

— Bună vremea, cumnate. 

— Bună să-ţi fie inima; da, cum mai trăieşti? 

— Bine, dar pe tine ce vremi grele te poartă pe aici? 

— Oh, Doamne, cumnate, am dat de un necaz. Mergând cu nevasta de la socri către casă, îmi 
ieşi-n cale jupânul Pogan şi-mi luă nevasta, iar pe mine mă adormi. O dată am scos-o de la el cu 
ajutorul cumnatumeu Vultur, dar acum mergând cu ea către casă, el iar m-a adormit şi mi-a luat 
muierea şi-a dus-o cu el; acum o tot caut, dar în zadar, nu ştiu în ce parte şade, de aceea venii până 
la tine să te rog de cumva ştii unde şade, să-mi spui să merg după ea. 

— Nu trebuie să mergi chiar până la curțile lui, că pare-mi-se o văzui mergând după apă. Vino să 
ti-o arăt, apoi grija ta e cum vei merge. 

Aşa şi fu: nevasta era la fântână şi-o luă Crâncu, vânătorul codrilor, şi du-te! Dar calul iar spune 
lui jupân Pogan că-i fuge nevasta şi cela-i zise: 

— Pot mânca două pâini şi bea două copuri de vin şi dormi ca două ceasuri? 

— Poţi, zise calul. 

Şi mâncă jupânul Pogan două pâini şi bău două copuri de vin şi dormi ca două ceasuri, apoi 
încălecă şi într-o minută îl ajunge şi pe Crâncu îl omoară, iar cu nevasta pleacă spre curțile lui. 

Dumnezeu ştie cât a zăcut el acolo în drum, destul că odată nimereşte pe-acolo un lup. Era chiar 
cumnatul său care ţinea pe sora cea mai mică. ŞI se uită Lupul bine la el şi zise: 

— O, Doamne, acesta e cumnatul meu Crâncu, vânătorul codrilor; l-a omorât hoţul de căpcân, 
jupânul Pogan! O să-l înviu, sărmanul! 

Apoi se luă Lupul şi aduse apă vie şi apă tare; cu apa cea vie mi-l învie, iar cu cea tare mi-l 
întări; îi dădu putere câtă este în nouă bivoli. Apoi se duse Lupul. 

După aceea se scormoni şi Crâncu vânătorul. 

— Doamne, dar greu am mai dormit! 

El credea că numai adormise, apoi se uită după nevastă; adică ea — ca pieri în palmă! 

Apucă-te, Crâncule, iar şi-ţi caută nevasta, ori te du acasă fără ea, de râsul satului! Şi merse 
Crâncu, şi merse, se duse multă cale şi nu dădu nici de o casă, nici de un dobitoc baremi. Într-un 
târziu vede o casă lângă pădure; nici să-i fi dat cât bine e în lume, nu i-ar fi părut mai bine decât 
când văzu căsuţa aceea, că era şi supărat şi obosit, dar era şi lipit de foame, şi gătase merindea. 
Adică în casă şedea sora lui cea mai mică, care era măritată după Lup. 

— Bună ziua, soră dragă! 

— Să trăieşti cu bine, fratele meu, dar tu ce cauţi aici? 

— Nu mă întreba mult, soră dragă, ci mai bine pune-mi ceva de mâncare, că apoi îţi spun eu 
toate, dar acum nu te văd de foame. 

Şi-i puse soră-sa de mâncă, apoi începu: 

— Soră dragă, am dat de un mare necaz: m-am însurat şi când mergeam cu nevasta la noi acasă, 
iată-mi ieşi în cale jupânul Pogan şi mă adormi, şi-mi fură muierea. După ce mă trezii din somn, 
umblai până dădui de cumnatul Vultur, acela iar mi-o dete-n mâini, dar Poganul mă ajunse pe cale şi 
mă adormi şi-mi luă nevasta a doua oară. Dacă mă trezii din somn mi-o mai puse o dată-n mână 
cumnatul meu Hărăul, dar iar mi-o fură hoţul de Pogan. Acum bine că dădui de tine, doară ştii unde 
şade, să mă îndrepți la el, să-mi iau muierea, că să ştiu că chiar capul mi-l pun, tot nu mă las până 
n-o aflu la el acasă, că sunt foarte tare înverşunat. 

— Nu ştiu, zău, dragul meu frate, dar acuş trebuie să vină de la fântână Lupul, cumnatul tău, el, 
de ştie, de bună seamă te va-nvăţa ce să faci. 

Nici nu stătură mult şi veni lupul de la fântână cu două fedeleşe mari de apă, după cap. Când fu 
dinaintea uşii, se făcu un fecior frumos, de numai ca el doară, dar altcum nu mai puteai vedea. 

— Bună ziua, cumnate! 

— Să dea Dumnezeu bine. Dar ce vânturi te poartă aici, pe la noi, cumnate? 

— Bune vânturi şi nu prea, că uite cum şi uite cum mi s-a întâmplat cu muierea, adică cu jupânul 
Pogan; acum vin la tine să mă îndrepți baremi unde şade, că — drept spunându-ţi — eu nu ştiu păşi 


niciun pas în țara voastră, nu cunosc niciun colnic, nicio potecă. 

— De mers — zise Lupul — n-ar fi mare lucru, că îndată putem merge chiar la el acasă şi să-i 
luăm chiar şi muierea, dar departe tot nu o vei duce. De trei ori ţi-a luat până acum muierea şi-n tot 
rândul te-a şi omorât; noi te-am înviat, cumnaţii tăi, şi te-am mai întărit; întâi te învie Vulturul, după 
aceea Hărăul şi-acum eu. Tu ar trebui să-ţi însemni (câştigi cu orice preţ) un cal mai năzdrăvan 
decât al lui jupân Pogan, apoi să furi muierea şi s-o pui pe cal lângă tine, ca jupânul Pogan să nu te 
ajungă cu calul lui. 

— De unde să-mi însemn eu cal mai năzdrăvan ca al lui? 

— Hm! De unde? în fundul iadului se află o babă ce se cheamă Vâjbabă, aceea are caii cei mai 
năzdrăvani. Mergi şi slujeşte la ea un an (pe acolo e anul numai de trei zile) şi capeţi un cal. Tu-ţi 
vei alege calul care-l vei vedea mai rău, numai cu pielea pe oase, apoi să vii cu el încoace. Când te 
va ajunge vreun necaz, gândeşte-te numai la imul din cumnaţii tăi. 

Se puse bietul Crâncu pe cale şi nu se opri până la fundul iadului, la Vâjbaba, unde ajunse chiar 
cu seara odată. 

— Bună seara, mătuşă! 

— Să trăieşti, voinice! Dar de unde şi până unde? 

— De departe, mătuşă, chiar din lumea albă, sunt un biet fecior sărac, am venit doară mă vei 
băga slugă pe un an. 

— Că te bag — zise ea — dar bine să ai grijă, de nu-mi vei sluji pe plăcere, vezi parii cei 
nouăzeci şi nouă? Toţi sunt plini cu capete de om; în parul al sutălea va merge al tău; de mă vei sluji 
însă omeneşte, atunci îți dau în tot anul câte un cal, care ţi-l vei alege tu din staval mea. 

— Şi ce lucru voi avea? întrebă feciorul. 

— Oh — zise baba — ziua vei dormi, iar noaptea vei griji de o iapă ce am; dar să grijeşti, când 
va răsări soarele să fii aici cu ea, că eu cu lapte de la iapa aceea-mi fac cafeiul; iar de nu vei avea 
grijă de ea, de s-ar întâmpla să fugă acasă la mânz, atunci mânzul o suge şi eu, neavând cu ce-mi 
face cafeiul, te voi mânca pe tine, iar capul colo ţi-l voi pune lângă cele nouăzeci şi nouă şi se 
împlineşte suta. Pricepuşi? 

— Pricepui. 

— ŞI te legi? 

— Mă leg! 

— Te mai întreb o dată: din bunăvoie te bagi la mine slugă şi vei face tot ce zic? 

— Din bunăvoie mă bag slugă şi voi face tot ce zici. 

Bine. Învoirea fu făcută. Baba intră în căsuţă, unde avea o fată, şi-i zice: 

— Bagă bine de seamă, să poți scăpa, că de nu, mâne mâncăm pe dracul, vezi că suntem 
hămesite de foame şi nu căpătăm un om plinuţ. Acesta ar fi numai bun. 

— Lasă numai pe mine — zise fata — bine că l-au adus păcatele lui aci, că o să trăim o ţâră şi 
bine cu carnea lui. Şi se dete peste cap şi se făcu iapă. 

Îndată ce înseră, se sui Crâncu, vânătorul codrilor, pe ea, şi hi, la câmp! El nu se cobori de pe ea 
cât fu noptița de mare. Dar către ziuă-l prinse un somn greu şi adormi; atunci iapa-l puse frumuşel 
călare pe un muşuroi şi se cam mai duse. 

Stavă — herghelie. 

Când se deşteptă, se mai făcea ziuă. Şi începe a plânge: «Vai de mine, că-mi pune baba capul în 
par!» 

— Nu te teme — zice un Hărău mare, era cumnatul său, — nu te teme; iapa ta nu e iapă, e 
zmeoaică, fata babei, şi vrea să-ţi pună capul în par, ci nu te teme; acum s-a făcut o cioară şi zboară 
chiar pe sub nori, ci merg eu după ea; când o vei vedea aproape de tine, tu să dai cu căpăstrul în ea 
şi să zici: «Hi, iapa babei, c-un mânz după tine!» 

Şi zbură Hărăul până în înaltul cerului şi acolo află pe iapa babei în formă de cioară, şi mi ţi-o 
ciocăni şi mi ţi-o flocăi, de gândeai că nu-i mai rămâne pene, şi mi ţi-o aduse în jos. Când fu 
aproape de fecior, el dete cu căpăstrul în ea şi zise: «Hi, iapa babei, c-un mânz după tine!» Şi în 


clipa aceea se făcu (iapă) şi merse acasă. 

— Bună dimineața, mătuşă; dar pare-ţi bine că-ţi aduc iapa? 

— Pare, ca şi când mi-ai trage un rug pe spate! 

Apoi dete feciorului demâncare şi-i spuse să meargă să se culce. Şi se culcă feciorul fără pic de 
grijă şi adormi, ca omul obosit, iar baba luă pe fată la trei parale şi-o bătu, şi-o bătu până toată o 
învineți, de ce s-a lăsat de-o păscut-o sluga toată noaptea. In deşert îi spunea fata tot ce ştia, că ea nu 
voi să creadă. 

După ce înseră, merse iar la câmp. Şi nu se cobori de pe spatele iepei toată noptiţa, dar colo de 
către dimineaţă în zori de zi, îl lovi un somn nemaipomenit şi, cum închise ochii, îndată se trezi 
călare pe un muşuroi, iar iapa, ca-n palmă. 

Începe a se văita, începe a plânge, dar iapa nu-i şi pace! Atunci îi iese în cale un Vultur mare — 
era cumnatul său: 

— Dar ce te vaieţi, cumnate? 

— Dar cum să nu mă vaiet, că uite cum am umblat şi uite cum... 

— Nu te supăra nimic; ea s-a făcut un miel sub o oaie, vezi colo în muntele cela. Eu merg şi iau 
mielul de sub oaie şi-l aduc aici lângă tine. Când îl voi slobozi jos, tu să dai cu căpăstrul în el şi ză 
zici: «Hi, iapa babei, cu doi mânzi după tine!» 

În câteva minute era aci Vulturul c-un miel în gheară şi-l slobozi lângă Crâncu, iar acesta-i dete 
una cu căpăstrul şi zise: «Hi, iapa babei, cu doi mânzi după tine!» Şi îndată fu făcută iapă şi Crâncu, 
vânătorul codrilor, se urcă pe ea şi hi! acasă. 

— Bună dimineața, mătuşă; dar pare-ţi bine că ţi-aduc iapa acasă? 

— Pare, ca şi când mi-ai trage un rug pe spate! 

După ce mâncă bine, Crâncu se culcă şi dormi, iar baba se duse la fată ş-o bătu, ş-o bătu de 
gândeai c-o prăpădeşte cu bătaia. 

— Dar lasă-mă, mamă, că miel sub o oaie m-am făcut şi ş-acolo m-a aflat, dar la noapte tot 
trebuie să scap. Vin acasă şi mă fac un ghem, tu mă pune sub covată în tindă ş-apoi să şezi pe 
covată. 

Seara iar merse Crâncu la iapă. Nici nu trecu bine de miezul nopţii şi începe feciorul a cucui 
(moţăi) şi numai se trezeşte călare pe un muşuroi cu căpăstrul în mână. Supărat, necăjit, plângea ca 
un copil; acum când îşi mai împlinise anul, acum să-şi pună capul! 

Dar atunci 1 se ivi Lupul, cumnatul său, şi-i zise: 

— Nu te supăra nimic, cumnate; hai la baba acasă, că iapa s-a făcut un ghem sub covată-n tindă, 
iar baba şade călare pe covată. Eu voi intra în staulul oilor şi-al caprelor şi mi-oi face isprăvile mele, 
baba va auzi oile zvârcolindu-se şi caprele zbierând şi va ieşi să vadă ce e. Atunci tu intră fără frică 
în tindă, ia ghemul de sub covată şi mergi cu el în drum şi-l trânteşte jos şi zi: «Hi, iapa babei, cu 
trei mânzi după tine!» 

Aşa şi făcură; merseră la baba acasă. Lupul intră în staul şi prinse numai o capră, dar aceea aşa 
larmă făcu, încât trebui să iasă baba până afară să vadă ce e. Într-aceea feciorul se furişă iute în 
tindă, luă ghemul de sub covată şi fugi cu el în drum, unde oprindu-se dete cu el de pământ şi zise: 
«Hi, iapa babei, cu trei mânzi după tine!» Şi numai văzu că ghemul se face iapă şi intră în curte: 

— Bună dimineaţa, mătuşă; dar pare-ţi bine că mă vezi? 

— Dar cum să nu? Nu se putu însă destul mira că de unde are iapa, că ea ştia că-i sub covată. 

— No, mătuşă, slujitu-te-am cum se cuvine? 

— Slujit; mergi acum în grajd si-ţi alege un cal, care vei voi, ş-apoi te du. 

Şi intră Crâncu în grajd şi se uită peste toți caii, iar în fundul grajdului era o gloabă de cal roşu, 
dar numai pielea pe oase de gras; de-o poştă-i vedeai coastele. Pe acela şi-l alese feciorul. In zadar 
zicea Vâjbaba că nici de ruşine nu-l lasă să plece de la ea cu calul cel mai rău, că el nu voi să 
primească (decât) numai pe acela. 

— No — zise baba după ce văzu că (nu) învinge cu el — de-ai ales din mintea ta, bună minte ai, 
iar de te-a-nvăţat cineva, îi poţi mulțumi că bine te-a învăţat. 


Şi se luă Crâncu până ieşi de la babă, apoi după ce-a ajuns într-o pădure a zis calul: 

— Stăpâne, fă un foc mare, ca să se adune jar mult, să mă satur o dată, apoi să vezi ce cal ţi-ai 
ales. Şi făcu feciorul un foc mare, mare din vreo treizeci de stejari de cei mari şi după ce trecu focul 
tot, apoi vântură spuza cu pălăria de pe jar ş-aduse calul aici să mănânce; şi mâncă, până mâncă tot 
jarul, apoi se scutură o dată de-i săriră toate floacele de pe el şi rămase ca uns cu unt de frumos. 

— Acum sui, domnul meu, pe mine, şi-mi spune: cum să te duc? ca vântul ori ca gândul? 

— Să mă duci ca gândul. 

Şi-ntr-o clipită au fost la curțile lui jupânul Pogan, ale zmeului. 

Aici aflară pe nevasta care chiar venea cu vasele pline de apă, dar nu mai pierdură pic de vreme, 
ci o puse pe cal şi du-te, copile! 

Armăsarul zmeului din grajd atunci râncheză o dată, încât toate ferestrele curților se sparseră şi 
ieşi zmeul afară mâinios să vază ce-i. 

— Dar ce câini ai iar, foame ţi-e? Sete ţi-e? Ştiu că Crâncu, vânătorul codrilor, n-a mai înviat să 
vină după nevastă. 

— Ba chiar a înviat ş-a dus-o mai înainte. 

— Ce gândeşti: pot mânca trei pâini, pot bea trei cupe de vin şi dormi ca trei ceasuri, apoi să plec 
după el? 

— Poţi pe dracul, c-acum Crâncu e călare pe frate-meu cel mai mic care are de trei ori mai mare 
putere decât mine. 

— Să mergem dar! 

Şi se luară, ca vântul, tot pe sub nori şi-n urma Crâncului, dar nu era modru?” de-al ajunge. Când 
zări oleacă calul zmeului pe-al Crâncului, zise-n limba lor: 

— Frate, frate, mai înceată-ţi paşii că, de nu, plesnesc. 

Iar calul Crâncului a zis, vezi bine în limba cailor, de nici zmeul nu pricepu: 

— Bucuros îmi mai domolesc paşii dacă vei arunca pe zmeul o dată-n sus în slava cerului, apoi 
să faci cu el zup în fundul pământului, ca nici de nume să nu-i auzim. 

Şi calul zmeului aşa făcu: aruncă o dată pe zmeu în slava cerului, apoi făcu cu el zup! în fundul 
pământului, de tot mii de bucățele se făcu. Acum aşteptă calul Crâncului pa-al zmeului şi merseră 
împreună până acasă la frații Crâncului. Aceia erau bătrâni şi plini de copii, dar Crâncu, prin câte 
trecuse, şi tot era voinic şi frumos, de gândeai că niciun gând nu l-a mâncat în viață. Dar Crâncu aci 
puţin a stat, căci i-a venit veste că socru-său trage de moarte şi-l cheamă să ia el stăpânirea. S-a şi 
dus ş-a rămas împărat în locul socru-său ş-a stăpânit cu dreptate şi cu înţelepciune; acum însă nu 
mai trăieşte, a murit deodată cu dreptatea. 

lar eu mă şuii pe-un cui Să nu v-o mai spui. 


Cei doi băieți părăsiți 
poveste românească 


Era un om, căruia i-a fost murit femeia cea dintâi, şi i-au rămas de la dânsa un băiat şi o copilă; 
dară pentru că era încă tânăr, s-a însurat de-a doua oară şi şi-a luat o muiere, pe care o iubea foarte. 
Această maştie ținea foarte rău pe băieții cei rămaşi de maică şi îmbia totuna pe bărbatu-său, ca să-i 
alunge de-acasă sau să-i piardă cumva, pentru că nu-i putea suferi în ochi. Bărbatu-său însă nu vrea, 
pentru că-i era fii drepți din sângele său. Dară muierea tot nu înceta să-i roadă urechile ca să-i 
prăpădească, că de nu i-a pierde, ea l-a lăsa şi n-a mai şedea cu dânsul. El o avea foarte dragă, ca 
ochii din cap, şi pentru ca să nu-l lase, i-a făgăduit că i-a intra în voie. Dară ce să facă cu dânşii, că 
de omorât, nu cuteza să-i omoare? Deci au început a se sfătui amândoi în ce fel să-i prăpădească şi 
să se coroată de dânşii. După multe sfaturi s-au învoit la aceasta ca să-i ducă afund în pădure şi să-i 

lase acolo şi, neputând ei nimeri mai mult acasă, se vor curăți aşa de dânşii. Cum s-au sfătuit, aşa au 
şi făcut! 

Într-o zi s-a sculat omul acela des-dimineaţă şi a poruncit femeii să facă merinde, pentru că are 
să meargă cu băieţii la pădure după lemne. Femeia le-a făcut merinde şi le-a pus într-o traistă, cât să 
aibă de ajuns pe ziua aceea. Când să se pornească, a spus copiilor ca să vie cu dânsul ca să-i ajute a 
strânge lemne. Dară ei nu voiau să meargă nicidecât, pentru că copila, ca mai mărişoară, avea un 
presimţ rău şi îmbiase şi pe frate-său să nu se ducă; dară înfricoşându-i maştia, că va fi vai de dânşii 
acasă de n-or merge, n-au avut ce să facă şi s-au pornit şi ei. Când însă la dus, a apucat copila, pe 
nevăzute, o mână de cenuşă de pe vatră şi s-a luat după aceea cătinel după dânşii. Cum au ajuns în 
pădure, a şi început copila a presura cenuşă pe urma sa, tot ici-colea, ca să poată cunoaşte drumul pe 
unde au mers. Mergând ei aşa până hăt afund în pădure, au stătut puțin de-au făcut foc şi au mâncat. 
Ce să facă amu tată-său ca să se şteargă de dinaintea lor şi să-i lase singuri aici? A chitit amu cât a 
chitit şi pe urmă le-a zis: 

— Dragii mei! rămâneți voi aici şi mă aşteptaţi, că eu m-oi duce, ia, mai încolo în pădure şi-oi 
face lemne şi după aceea om merge iarăşi acasă. 

Copiii nu prea vroiau să rămâie, zicând că el s-a îndepărta poate prea tare, şi că ei se tem singuri 
aici, dară să meargă şi ei cu dânsul! Bietului om i se rumpea inima după copii, dară n-avea încotro, 
că nevastă-sa îi spusese acasă, că de i-a aduce îndărăt, apoi să ştie că ea l-a părăsi de bună seamă; şi 
de aceea a sfătuit tot cu binele pe copii ca să rămâie acolo, că el a veni îndată şi apoi or merge 
acasă. Bieţii copii n-au avut ce face şi au rămas acolo singuri, iar tata lor a luat securea cu sine şi s-a 
dus într-o parte în pădure până ce s-a pierdut din ochii lor. Aici a legat două lemne de un copac şi 
când bătea vântul, se loveau lemnele unul de altul şi tot făceau cioc! cioc! aşa încât îți părea că taie 
acolo cineva lemne. Copiii, auzind bontănitura şi ciocănitura aceasta, credeau într-adevăr că acolo 
se află tata lor făcând lemne. Ei dară au aşteptat şi-au aşteptat ca să înceteze a face lemne şi să vie la 
dânşii ca să meargă acasă, dară bontănitura nu înceta, nici tata lor nu se arăta. 

Ce să facă ei acuma, că-i mai prindea noaptea în pădure? S-au luat şi s-au dus cătinel după 
vuietul acela de ciocănitură. Cum au ajuns aici şi au zărit lemnele acelea legate de copac şi 
bontănind, s-au speriat şi au cunoscut că tata lor i-a înşelat numai şi i-a şi lăsat aici singuri în pădure 
în pradă fiarelor! Ce să ştie ei a face? Au început a plânge şi a se văieta şi s-au întors, tremurând de 
frică, iarăşi la acel loc unde i-a fost lăsat tata lor. De aici s-au luat amândoi pe urma cea de cenuşă 
îndărăpt, tot dă, dă, dă, tot dă, dă, dă, până ce-au ajuns într-o vreme de noapte acasă. 

Aici a fost făcut maştia lor fel de fel de bucate alese, tot plăcinte şi scoverze, şi s-au fost pus 
amândoi la masă şi au ospătat. Când la urmă le-au rămas vro câţiva cârmoji. Atuncea zise femeia 
către bărbatusău: 

— la de-ar fi acuma copiii acasă, ar mânca şi ei aceşti cârmoji şi n-ar mai rămâne! 

Dară copiii, care veniseră până atuncea acasă, se temeau să intre deodată în casă şi de aceea s-au 
fost pus sub fereastră să asculte ce fac părinţii lor în casă şi ce vorbesc ei. Auzind ei zicându-se: „De 
ar fi acuma copiii noştri acasă, ar mânca şi ei aceşti cârmoji!”, crezură c-au zis-o din inimă bună şi 
se răspunseră de sub fereastră: 

— lată-ne, maică! iată-ne, taică! Şi au intrat repede în casă. 

Atuncea a încremenit numai femeia, şi n-a ştiut ce să facă de mânie asupra bărbatului său, şi 
unde n-a început să-l suduie şi să-l mustre, că el a scos-o numai din minte şi că nu i-a dus în pădure 
să-i prăpădească, ci că i-a lăsat undeva pe-acolea pe aproape ca să poată nimeri acasă, şi că ea l-a 
părăsi de bună seamă, dacă nu i-a duce mâine afund tare în pădure ca să nu mai nimerească acasă şi 
să se coroată de dânşii! 

Degeaba se dezvinuia bietul bărbat înaintea femeii sale, că ea nu voia să-i creadă nimică şi-l 
ameninţa tot din ce în ce mai tare, că ea s-a duce de la dânsul încotro or duce-o ochii, dacă a mai 
vedea băieţii aceştia în ochi. 

Cu astă dată n-a avut ce să facă şi a chemat băieţii în casă zicându-le: 

— Na! mâncaţi şi voi cârmojii aceştia şi vă culcaţi şi după aceea să vă hodiniţi, că mâine 


dimineaţă om merge iară la pădure după lemne! 

Auzind bieţii copii aceste cuvinte s-au întristat foarte şi au început să zică că ei n-or merge mai 
mult cu dânsul la lemne, că el îi înşeală şi-i lasă înapoi, şi că ei după aceea se tem şi nu pot nimeri 
singuri 

Cei doi băieţei părăsiți acasă! Dară tata lor le spunea că el nu-i de vină la pătărania de astăzi, că 
el n-a voit să-i lase acolo, că i-a căutat, dară n-a putut da peste dânşii, că, căutându-i, a rătăcit şi nu 
i-a putut nimeri, şi de aceea a venit singur fără de dânşii acasă, şi că el socotea că ei au mers înăinte 
şi că i-a afla acuma acasă! Amăgindu-se copiii cu aceste cuvinte măgulitoare, şi mângâindu-se cu 
vicleşugul întrebuințat întâiaşi dată, au socotit în sine: „Că de ne-a mai lăsa tata şi acuma îndărăt, 
noi tot om nimeri acasă cu acel vicleşug ca şi mai înainte!” 

Când dimineaţa la pornit, dă copila să ia iarăşi cenuşă din vatră, dar maştia a zărit-o şi i-a dat cu 
vătraiul peste mânuțe, cât n-a putut să ia. Dară ieşind afară a aflat biata copilă în tindă un polobocel 
cu tărâţe şi şi-a umplut poalele cu dânsele şi a mers şi ea după ceilalți. Copila a rămas şi acuma ceva 
mai îndărăt şi a început, ca şi mai nainte, să tot presure din tărâțele acelea în urma sa ca să poată şi 
acuma nimeri acasă, de s-a întâmpla cumva să-i lase iarăşi tata. 

Acuma au fost mers ei la pădure prinr-alt loc, nu pe unde merseseră ieri. Ducându-se aşa, au 
ajuns de la o vreme foarte afund în pădure, într-o desime nespus de mare, pe unde nu mai umblase 
picior de om. Aice au stat ei, au scăpărat, au aţâţat un foc şi s-au hodinit puţin. După aceea a zis 
iarăşi tata către băieți: 

— Rămâneţi voi aici, dragii mei, la foc şi încălziți fripturica aceasta, că eu mă duc şi-oi tăia pân- 
atunci lemne! Copiii, pe oara de ieri, nu vroiau nicidecât să rămâie îndărăt, dară măgulindu-i cu 
cuvinte dulci şi spunându-le ca să-l strige îndată, cum numai le-a părea că rămâne ceva mai mult. 
Bieţii copii s-au încrezut şi acuma în cuvintele țâţânilor şi au rămas. 

Tata lor s-a dus, ca şi mai nainte, într-o parte, unde nu-l mai zăreau copiii, şi a legat iarăşi două 
lemne de un copac, care, pentru că bătea vântul şi se tot loveau unele de altele, bontăneau aşa, ca şi 
cum ar fi fost tăind cineva lemne, şi după aceea s-a dus pe-aiurea acasă. Copiii, auzind totuna 
bontănitura aceea, socoteau că-i tata lor acolo şi au aşteptat până ce s-a fost încălzit bine friptura 
aceea, şi apoi au început a-l striga ca să vie să mănânce împreună. Strigă o dată, de două, de trei... 
de zece ori să vie, că-i friptura încălzită, şi nu mai vine! Acuma a zis copila către frățioru-său: 

— Vezi, frățioare, mi se pare că nene ne-a lăsat iarăşi! Şi acuma-i seara, ce-om face noi? 

Dară tot nu prea credeau să-i fi lăsat şi acuma tată-său şi s-au luat după vuietul cel de bontănitură 
şi au mers până acolo. Vai şi amar, când au văzut ei iarăşi nişte lemne legate de copac, care tot 
bontăneau lovindu-se la bătătura vântului! Ce să facă ei? Ce să înceapă, căci acuma a fost înnoptat 
cumsecade? Au început iarăşi a plânge şi a se văieta şi s-au luat îndărăt spre foc. Dar nici pe acesta 
nu-l puteau nimeri acuma, fiindcă era foarte întuneric şi el s-a fost potolit. Cu mare greu abia l-au 
aflat de la o vreme; au strâns vreascuri de primprejur, de şi-au făcut un foc bun, şi după aceea s-au 
aşezat pe lângă dânsul amândoi ca să doarmă până mâine dimineață, căci acuma la întunericul 
acesta nu ştiau încotro s-o apuce. Când s-au sculat dimineaţă, au găsit focul stins, şi erau foarte 
flămânzi, pentru că aseară au fost mâncat tare puţin. Ce să facă ei acum într-această singurătate, 
unde nu vedeau nimică, decât tot copaci, şi unde nu auzeau nimică, decât când şi când nişte 
foşcăituri şi pârâituri de vreascuri sau nişte strigăte de păsări şi nişte urlete de fiare sălbatice! 
Băiatul a început iară a scânci şi a plânge. Dară copila 1-a zis: 

— Frăţioare! vină încoace cu mine, că eu am luat ieri, când ne-am pornit de acasă, tărâţe cu mine 
şi am tot presurat în urma noastră! Hai să căutăm că poate om da de urma aceasta şi apoi om nimeri 
iarăşi acasă! 

Se iau ei şi caută încolo şi-ncoace şi dau de urma tărâțelor. Pornesc pe urma aceasta şi merg o 
bucăţică bunişoară, când de-aice-nainte li se pierde urma aceea de tărâțe, pentru că o vulpe a fost 
lins toate tărâţele. Ce să facă ei acuma? Dau încolo, dau încoace, cearcă urma aceea ba-ntr-o parte, 
ba într-alta, dar nu dau de dânsa. Umblând tot aşa, cercând, s-au rătăcit şi mai tare în pădure. Au 
fost umblat tot aşa rătăcind până acum după amiazăzi şi nu puteau nimeri nici acasă, nici unde i-a 


fost lăsat tată-său. Ei au fost flămânzit foarte. Ce să facă? Mâncare n-aveau mai mult şi nici n-aveau 
din ce să-şi facă! Ei nu ştiau nici cum să-şi aţâţe un foc! 

Iată că-i dă Dumnezeu băiatului un cuget să-şi facă un arc şi să vâneze păsări şi dobitoace 
sălbatice ca să se hrănească cu ele şi zise către sora sa: 

— Surioară dragă! noi om pieri de foame, de n-om vâna ceva! Şi eu aş vâna câte ceva, dară n-am 
arc şi nici n-am din ce face! 

Atuncea-i zise surioara: 

— Frățioare! taie-mi cosita şi-ţi fă arc dintr-însa! 

El a luat şi i-a tăiat cosiţa îndată şi şi-a făcut un arc şi mai multe laţuri. Până ce-a putut vâna ceva 
cu arcul s-au fost prins în laţuri mai multe păsări, pe care le grijise surioară-sa bine şi le curăţise. 
După aceea le-au dat în cuget să ia nişte lemne uscate bine şi să le frece unul de altul şi, frecându-le 
amu cât le-au frecat, iată că deodată au început a se aprinde, şi aşa au făcut foc, au fript acele păsări 
şi le-au mâncat, dară fără pâine şi fără sare. După ce-au mâncat ei şi s-au săturat, s-au sfătuit 
amândoi, ca copila să strângă vreascuri şi să facă foc, iară el să meargă la vânat. Fiecare a mers 
după treaba sa. Copila a făcut un foc bun şi băiatul a vânat un iepure şi un ieduț. După ce-a venit cu 
vânatul la foc, l-au pregătit amândoi cum se cuvine şi l-au fript frumos. Cu merindea aceasta au 
început să meargă prin pădure într-o parte, ca doară ar ieşi la lumină undeva din pustietatea aceasta. 
Ducându-se ei aşa prin pădure, i se făcuse băiatului o sete ca aceea cât numai să se stingă, şi apă 
nicăieri! Numai ici-colea se afla câte puţini stropi prin nişte urme de fiare sălbatice, pentru că 
plouase nu de mult. Rozându-l aşa de tare setea, a zis băiatul către copilă: 

— Surioară! tare mi-i sete şi n-am de unde să beau de-aiurea apă decât doară numai din urma 
aceasta de lup! 

— Da cum să bei tu de-aici?!, răspunse soră-sa, că te-i face lup şi mă-i mânca! 

El n-a băut de aici, dară mergând aşa mai departe vede altă urmă, de urs, şi pentru că nu mai 
putea răbda de sete, dă să beie apă din ea. Însă surioara nu l-a lăsat, zicându-i că, de-a bea, s-a face 
urs şi-a mânca-o! S-au mai dus amu cât s-au mai dus, şi băiatul slăbise de tot şi nu se mai putea ţine 
de dânsa de sete şi a rămas ceva îndărăt, şi dând peste o urmă de cerb cu apă într-însa, a băut, fără 
să mai întrebe de soră-sa, şi cum a băut, s-a şi făcut îndată cerb. Când se uită surioara sa înapoi să 
vadă de ce rămâne îndărăt, îl zăreşte numai ca cerb şi zice către dânsul: 

— Vezi, frățioare, nu m-ai ascultat! Nu ţi-am spus eu ție să nu bei? Vezi, ce-oi face eu acuma 
singură? Tu mă-i împunge. 

Dară cerbul i-a răspuns: 

— Nu te teme, surioară, că eu nu ţi-oi face nimică, şi tot oi rămâne pe lângă tine! 

Mai mergând ei aşa prin pădure iată că au dat de o poiană foarte frumoasă şi mare, pe care era 
acuma fânul lucrat şi pus în căpițe. Bucuria lor c-au ieşit o dată din acea pustietate şi că au dat la 
lumină. Dară cu cât le fu bucuria mai mare, cu atât şi grija mai tare, că ce să facă ei, că nu puteau 
merge mai departe, pentru că se temeau să nu vadă cineva pe cerb şi să-l împuşte! 

În poiana aceasta au poposit ei oleacă, şi cerbul s-a fost dat la păscut. Dară iată că după puţin 
timp soseşte aici şi moşneanul moşiei, care ieşise la vânat cu căpăi şi cu toată rânduiala. Aici a vrut 
să poposească puţintel şi-apoi să s-apuce de vânat. Văzând cerbul că vine stăpânul moşiei la vânat, 
a zis către surioara sa: 

— Surioară! vină să te ascund sub căpiţa asta de fân, şi eu m-oi duce în pădure pân' ce-a merge 
stăpânul moşiei acasă, că mă tem ca să nu mă-mpuşte! 

Cum a zis, a şi făcut. El a luat o căpiţă cu rezele şi a ridicat-o în sus şi a ascuns pe soră-sa sub 
dânsa, iar singur a mers în pădure. 

Boierul acela — că boier era stăpânul moşiei aceleia — a venit cu trăsura până nu departe de 
căpiţa aceea, sub care era ascunsă fetiţa, şi a oprit caii ca să poposească puţin şi să-şi hrănească şi 
căpăii. Şezând pe căruță a dat fiecărui căpău câte o jemnă să mănânce. Un căpău a luat jemna-n 
gură şi-a mers de s-a pus tocmai lângă căpița aceea, sub care era ascunsă fețişoara, şi-a pus pâinea 
Jos s-o mănânce. Feţişoara o zăreşte şi întinde iute mâna şi-o apucă şi-o mănâncă. Căpăul fuga la 


căruță să-i deie alta. Boierul s-a mirat cum de-a gătit-o aşa degrabă şi i-a dat alta. Căpăul s-a dus 
iarăşi la căpița aceea şi s-a pus jos s-o mănânce, şi muşcă o dată dintr-însa şi ceealaltă bucată o lasă 
Jos. Atuncea copila întinde mânuţa şi i-o ia şi pe aceasta. Câinele dă iarăşi fuga la căruţă şi începe a 
se gudura, că doară i-ar mai da şi alta. A mai căpătat una! Dară şi cu aceasta a păţit tot aşa. Când l-a 
văzut boierul iarăşi lângă sine mai cerând alta, s-a mirat foarte, ce să fie aceasta că căpăul acesta 
găteşte aşa degrabă de mâncat, pe când ceilalți n-au ros nici jemna cea dintâi, şi a poruncit argaților 
să meargă şi să caute, de nu-i ceva sub căpița aceea unde a mâncat câinele! Mergând ei acolo şi 
răsturnând căpiţa, au aflat copiliţa aceea şi-au dus-o la boier. Văzând-o boierul aşa de curățică, s-a 
mirat foarte tare, de unde să fi venit ea acolo sub căpiţă şi, fiindcă i-a plăcut foarte, deoarece era şi 
frumuşică, a întrebat-o frumuşel şi cu binişorul de unde-i ea şi cum de a venit pe aste locuri? 

Atuncea i-a răspuns copilița: 

— Cucoane! eu ţi-oi spune tot adevărul, dacă mi-i făgădui că mi-i împlini o cerere! 

Văzându-o boierul că vorbeşte aşa de înțelept, i-a zis: 

— Spune-mi, drăguță, fără frică, că eu ţi-oi face toate pe voie! 

Copila atuncea a început a-i spune toate celea ce s-au întâmplat cu dânşii de la-nceput şi pâri la 
sfârşit, şi pe urmă l-a rugat să nu-i facă nimică cerbului frățior! Ascultând-o boierul cu luare-aminte, 
i se făcu milă de dânşii şi zise către copilă: 

— Da unde ţi-i acuma frate-tău? Mergi de-l adă la mine! 

Ea s-a dus şi a împlinit porunca boierului. După ce l-a adus, a auzit boierul şi pe cerb vorbind şi 
s-a bucurat foarte tare, şi pe urmă i-a luat pe-amândoi cu sine, pe copiliță lângă dânsul în căruţă, 
iară cerbul venea după dânşii. 

Cum a ajuns acasă, a trimis pe cerb în grădină, în care se afla şi un heleşteu, ca să petreacă acolo, 
iar pe copilă a băgat-o în casă şi a îmbrăcat-o foarte frumos, şi, fiindcă era boierul încă holtei, şi-a 
luat-o de soţie. Deci văzând căsenii săi aceasta, s-au mirat foarte, pentru că el trăia foarte bine cu o 
muiere de casă, care semăna foarte tare copilei aceleia şi care nădăjduia că o va lua boierul pe dânsa 
de soţie. Acuma însă trebuia să slujească pe copila aceea şi de aceea prinse o ură aşa de cumplită 
asupra ei cât n-o putea vedea-n ochi! Ea ar fi sorbit-o într-o lingură de apă, numai de-ar fi putut! 
Pentru ura aceasta căuta în tot felul cum s-ar putea curăți de dânsa şi să încapă iarăşi în dragostea 
boierului! 

Trăind boierul cu soția sa amu peste un an de zile, iată că i-a dăruit Dumnezeu un prunc foarte 
frumos, de care s-au bucurat tare. Dară odată s-a dus boierul oareunde la plimbat şi a lăsat pe 
cucoană-sa acasă să aplece copilul. Aceasta era vara într-o zi foarte plăcută şi frumoasă. După 
amiazăzi a zis cucoana către argata aceea să meargă cu dânsa la heleşteu în grădină să o scalde şi să 
o spele. Scăldând-o ea acolo pe-o punte, că heleşteul era foarte adânc, au socotit în sine: „Acu a 
sosit timpul ca să rămân eu cucoană!” şi ia şi împinge pe cucoană-sa în heleşteu de se-neacă. După 
aceea a luat ea şi s-a îmbrăcat în hainele ei şi a mers acasă, fără ca să spună cuiva ceva. De aceasta 
nu ştia altul nime, fără numai cerbul care era în grădină. Când a venit boierul seara acasă, n-a 
cunoscut-o că nu-i soţia sa, că aşa de bine semănau ele una cu alta! Dară ea i-a zis lui, făcându-se 
încă cam supărată: 

Cei doi băieţei părăsiți 

— Ascultă, dragu-meu, ce nenorocire am păţit eu astăzi! M-am dus după amiazăzi la scăldat în 
grădină şi am luat şi argata mea cu mine; dară, spălându-mă, s-a lunecat de pe punte şi, căzând în 
heleşteu, s-a înecat îndatamare! 

El i-a răspuns: 

— Nu te supăra de aceasta, draga mea! că argate om mai afla noi, numai de-om fi sănătoşi! 

Şi aşa au trecut vro câteva zile. Copilul cucoanei înecate însă era de țâță şi acuma n-avea cine să- 
l aplece şi pentru aceea plângea totuna încât nu-i mai sta gura. Boierul o întrebă: 

— Da de ce tot plânge copilul? 

— Că nu ştiu — răspunse ea, — Dumnezeu ştie ce-i lipseşte, căci acuma nici nu vrea să sugă 
țâţă! Poate că-i bolnav ceva, ia aşa cum îs băieţii cei mititei, nici nu ştii ce le mai lipseşte! 


Mai după aceea a mers boierul la primblat în grădină, şi vede că cerbul e supărat foarte tare şi 
nici nu paşte, ci numai şade aşa şi gogeşte, şi întreabă pe cucoana sa, cu care se primbla de 
subsuoară, că oare ce să-i fie de nu paşte el? 

— Nu ştiu, — răspunse ea, — Dumnezeu mai ştie ce-i lipseşte şi lui! Da oare să-l tăiem, dragă, 
că aşa aş mânca eu o fripturică de cerb, că tare mi-i dor! 

Boierul nu i-a răspuns nimică la aceasta, ci a schimbat vorba pe alta. După aceea vin ei iarăşi 
acasă. Dar copilul tot plânge şi plânge, că mai murea de foame. Boierul o mai întreabă: 

— Oare ce-i lipseşte? 

Ea-i răspunse că nu ştie şi că şi ei i-i lehamite acuma de dânsul, şi că mai bine ar muri, decât ar 
necăji-o atâta! Boierul s-a mirat numai şi de una, şi de alta şi a mers la grădinar să vadă, ori de nu 
va şti el ce-i lipseşte cerbului, de nu paşte? Poate nu-l adapă la vreme şi poate că-i sângerat? 

Grădinarul, întrebat fiind despre cerb, i-a răspuns: 

— Eu, cucoane, nu ştiu de ce-i aşa de posomorât şi de ce nu paşte, dară atâta i-am luat seama, că 
vine amu de vro câteva zile totuna după amiazăzi la heleşteu şi se uită scârbit într-însul şi zice: 


— Surioară, surioară! 

Prinde-te de răzişoară, 

Că ţâța umplutu-te-au, 

Apa, mâlul, suptu-te-au, 

Şi pe pruncul tău, 

Nepoţelul meu, 

L-apleacă ţâță stearpă Şi-l mângâie cea cioroaică! 


Auzind boierul cuvintele acestea de la grădinar, s-a pus şi el singur la pândă şi a văzut cum a 
doua zi, după amiazăzi, a venit cerbul iarăşi la heleşteu şi a zis tot acele cuvinte. Atuncea a poruncit 
el argaţilor să dea apei din heleşteu pe loc drumul şi să caute, ori de-i drept aceea ce zice cerbul, sau 
ba. 

Dând ei acuma apei drumul au aflat pe cucoana boierului în fundul heleşteului plină de mâl şi 
suptă de apă, dară încă tot vie. Îndatamare au luat-o, au spălat-o, au îmbrăcat-o şi au dus-o boierului 
în casă. Văzând-o boierul, s-a bucurat foarte şi au poruncit argaților să aducă o herghelie de cai şi să 
aleagă pe cel mai sireap dintre dânşii şi să-l prindă; apoi să ia pe femeia aceea ce-a vrut să-nece pe 
cucoană-sa, să o lege de coada lui şi după aceea să-i dea drumul cu dânsa. 

Aceştia au isprăvit toate după cum le-a poruncit boierul. Fugind calul aşa cu dânsa, a zdrobit-o 
toată, şi unde i-a picat capul, s-a făcut un muşuroi; unde i-a picat nasul, s-a făcut o mlaştină, unde i- 
au picat mâinile, s-au făcut greble şi unde i-au picat picioarele, s-au făcut furci. 

Boierul a viețuit de aici înainte mult timp în tihnă cu cucoană-sa şiau făcut mulți copii, pe care i- 
au crescut şi i-au învăţat pe la şcoli şi aşa i-au făcut norociţi. Dintr-înşii se trag şi învățații de astăzi! 
Iară eu 

Am încălecat pe-un pai de secară Şi v-am spus o minciună-n astă seară! 

Plătiţi-mi-o! 


Pipăruş-Petru şi Florea-Inflorit 
poveste românească 
A fost ce-a fost, că de n-ar fi, nu s-ar povesti. A fost odată o muiere văduvă, îi murise adică 


bărbatul şi ea rămase cu trei copii: doi feciori şi-o fetiță. Şi nu era săracă văduva, că bărbatu-său, fie 
iertat şi mâie“”! pe unde a înserat, fusese un om foarte harnic; avea o moşioară bună, avea boi şi 

plug de putea ara ea de ea, fără de a se mai însâmbra”” cu alţii, şi mai avea ea câte ceva, ştii cum au 
muierile care rămân după oamenii harnici. Destul că era pe timpul aratului, toată lumea ara şi 
semăna, deci se pun şi feciorii ei într-o zi să meargă la plug să are un loc într-o poiană, bunăoară. 
Pleacă deci feciorii într-o dimineaţă la plug, dar nu-şi iau merinde, că n-aveau coptătură, ci spun 
mamei lor să le trimită de amiază acolo. 

— Bine, dragii mamei, zise văduva, dar cine să vă aducă vouă de amiază, că eu nu pot merge, 
vedeţi voi bine că sunt beteagă, iar sora voastră nu ştie unde-i locul nostru din poiană, ea n-a fost 
niciodată acolo şi, nu de alta, s-a prăpădi prin cea secretă’? de pădure ori a nimeri chiar la curţile 
zmeului, apoi atâta o mai vedem! 

— Nu te teme, mamă, zic feciorii, nu te teme, vom trage noi o brazdă cu plugul de cum ieşim din 
sat şi până la loc, de nu poate greşi, numai tot pe brazdă să vină. 

Se duseră deci feciorii şi se apucară de lucru şi arară până la amiază, dar nici pomină să le vină 
sora cu ceva de gustare şi sloboziră boii la păşune şi, după ce se săturară boii, iar îi înjugară, şi arară 
până la ojină. Atunci nu mai puteau feciorii de foame. 

Se hotărâră deci să meargă acasă. Nu ştiau ei ce s-a putut întâmpla: rătăcit a soră-sa prin pădure? 
Ori ce poate să fie de-i lasă o zi de primăvară fără mâncare? Cum ajung în curte, întreabă pe muma 
lor: 

— Ei bine, mamă, da cum de n-ai trimis pe sora noastră cu gustarea, de ne laşi să venim în sat de 
pe la ojină”*? 

Auzind biata lor mamă vorbele acestea, căzu ca lovită de trăsnet, căci ea trimisese pe fată cu 
gustare, deci ştia că alt modru nu poate să fie decât că s-a rătăcit prin cea secretă de pădure, cine ştie 
unde? După ce-şi mai veni în fire, le spuse copiilor tot plângând: 

— Spusu-v-am să nu mergeţi la plug, dacă n-am avut ce vă pune merinde? N-am zis că s-a 
pierde biata copilă prin pădure? lat' că s-au împlinit vorbele mele; mai bine era de mințeam! Vai de 
mine şi de mine, copila mea, sufletul meu, nădejdea mea! A dat zmeul de ea, nu-i alt modru, ori că 
au mâncat-o lupii?! 

Auzind feciorii plânsul şi văietarea mamei lor, se puseră pe gânduri ce-ar fi de făcut? Se 
sfătuiesc, se gândesc, dau în dreapta, întreabă-n stânga... sora nu-i ca-n palmă! Deci zice feciorul 
cel mai mare: 

— Mamă, nu mai plânge, bun e Dumnezeu şi eu gândesc că trebuie să aflu pe soră-mea; plec 
mâine dimineață, plec, mamă, ba nici nu stau până dimineaţă, cum iese luna plec, şi fără ea nu mă 
mai vezi; mă tot duc până dau de ea, ori vie, ori moartă, şi ţi-o aduc acasă ori că-mi pun capul. 

Auzind biata mamă vorbele acestea hotărâte, se mâhni şi mai tare, presimţea oareşi cumva că 
într-un ceas rău pleacă feciorul de acasă; deci se încercă a-l îndupleca să rămână acasă, începu să 
plângă, că doară l-ar putea opri, dar toate fură în zadar, feciorul şi-a fost pus caru-n pietre să nu se 
oprească până nu va da de soră-sa. Pleacă deci la drum, iar mumă-sa rămâne plângând numai cu 
copilul cel mai mic acasă. Şi plângea şi să văieta cât o lua gura. Şi cum să nu plângă biata muiere: 
numai ieri dimineață, nu mai departe decât ieri dimineață, avea trei copii, acum numai are de unu; 
fata-i e pierdută, iar feciorul cel mare a plecat pe o cale de unde nu-i modru să se mai întoarcă! Nu-i 
trebuia bietei muieri mâncare, nu băutură, nu hodină, nici lucru, ci tot ieşea până afară în poartă, 
plângând şi frângându-şi mâinile, şi iar intra înăuntru în casă, sta să moară de urât fără copiii ei, 
afară n-afla pe nimeni cine să o mângâie. Cât era ziulica de mare tot plângea; de era în casă, era tot 
cu ochii la fereastră, doară îşi zăreşte fata ori feciorul cel mai mare, dacă ieşea afară, în curte, în 
drum, întreba pe toţi călătorii: „Nu mi-aţi văzut fata? nici feciorul?” Dar nimeni nu-i ştia spune ceva 
despre ei, de la plecarea lor. In sat se lăţise faima că zmeul a furat pe fata văduvei, că feciorul cel 
mai mare s-a dus s-o caute şi nu s-a mai întors. 

Aşa şi era. Feciorul cel mai mare se duse să-şi afle pe soră-sa. EI s-a tot dus până în pădure, 

acolo a dat de-o brazdă proaspătă şi s-a dus tot pe ea până a nimerit la nişte curți, la curțile zmeului. 
Şi erau întărite curțile zmeului, ca la zmei, tot cu stânci de bolovani, dar el nu se înfrică de loc, ci 
sui treptele celea de piatră gândindu-se: „Ce-a vrea Dumnezeu, aceea a fi cu mine, dar eu intru; de 
nimeresc la sorămea, bine, de nu, chiar la zmeu să fie, tot c-o moarte-s dator, dar necăutate nu las 
aceste curți.” 

Aşa şi făcu. Intră înăuntru. Adică acolo pe cine află? Pe soră-sa, gătită, Doamne, ca o grofoaie*”, 
şi făcând demâncare. 

— Bună ziua, soră! 

— Să-ţi deie Dumnezeu bine, frate, dar tu cum ai ajuns! 

— Eu? cum mă vezi; dar tu cum ai ajuns? 

— Oh! frate dragă, bine zicea mama să nu mergeţi voi la plug fără merinde, că iată m-a trimis la 
voi cu demâncare şi eu am venit tot pe brazdă, gândind că dau de voi, când colo — nimerii unde mă 
vezi. Acum ce va fi cu tine, că îndată vine zmeul şi poate să te omoare, de nu ne-a omori încă pe 
amândoi?! Mai bine rămâneai acasă, că de scăpat tot nu mă poți scăpa, iar de te omoară zmeul, biata 
mamă o să se prăpădească de supărare. 

Atunci numai văzură că se deschid uşile şi un buzdugan intră în casă, se învârte de trei ori 
deasupra mesei şi se anină într-un cui în perete. 

— Ce e aceasta, soră? întreabă fratele. 

— O, frate, acesta e semnul zmeului; când vine buzduganul, e semn să pun mâncările pe masă, 
că îndată-i aici. Dar oare unde să te ascund dinaintea zmeului? Ia hai şi te bagă colea sub covată. 

De abia avu biata soră atâta timp cât să pună covata pe frate-său, şi zmeul fu aci: 

— Tu, mândruţo, parcă-mi miroase a om pe aci, cine-i aci? 

Biata fată dă să mintă că mâncările miroase, ba una, ba alta, dar zmeul, zmeu, nu crezu nimic, ci 
o făcu să spună cine a venit şi că e sub covată. 

— Aşa? zise zmeul! Atunci de ce se teme de mine? Hai, cumnate, afară să te omenesc dacă 
venişi la casa mea! Şi scoase pe fecior afară şi-l puse la masă şi porunci fetei: 

— Mie să-mi puni nouă coaste de porc, şi frate-tău două, mie nouă cupe de vin, şi frate-tău, 
două, şi, măi cumnate, la noi e datina că care gată mai iute de mâncare să arunce ciolanele (oasele) 
în capul cărui întârzie: acum hai la mâncare! 

Şi se pun la mâncare: până mânca feciorul oleacă de carne de pe coastă, zmeul mânca toată 
porţia şi prinde a arunca ciolanele în capul feciorului. Văzând zmeul că feciorul nu să apără, că să 
teme şi tremură, îi zise: 

— Hai, cumnate, afară la largul, să văd mai bine ce cumnat am, dar să-mi spuni pe unde vrei să 
mergi, pe horn, ca mâţele, ori pe uşă, ca câinii? 

— Eu mă duc pe uşă ca oamenii, zise feciorul. Şi iese pe uşă, dar zmeul ieşise pe horn, ca 
mâţele, şi să repezi asupra lui şi-i tăie capul. Apoi scoase inima şi i-o puse într-un blid, şi trupul îl 
îngropă sub un gard. 

Văzând biata văduvă că trece o zi, trec două şi trei, şi nu-i mai nimereşte nici fata, nici feciorul, 
era să se arunce în fântână de supărare, dar iară-şi întăreşte firea şi zice: „Doamne, fie voia ta!” 

Dar pe feciorul cel mai mic nu-l mai prindea starea, nu putea de jalea mamei şi de dorul frate- 
său şi al soră-sei. Deci într-o dimineaţă zice: 

— Mamă, ce a rândui Dumnezeu, aceea să fie cu mine, dar eu n-am pace pănă nu dau de soră- 
mea şi de frate-meu. De aceea nu te supăra, că eu trebuie să merg până unde voi da de ei. 

Acum biata mamă iar începe a plânge şi a să dăoli*”*: 

— Dar nu merge, cui mă laşi? Ştiu că nici tu nu te vei întoarce, fie-ţi milă de bătrânețile mele şi 
stai baremi tu aci, dacă de ei n-avui parte. Dar feciorul era neastâmpărat de dorul frate-său şi al 
soră-sei, şi deci trebui să plece. Şi se duse şi nimeri nici mai bine, nici mai rău de cum o nimerise 
frate-său cel mai mare. 

Acum biata văduvă nu mai avea niciun copil, nicio bucurie, nicio mângâiere, niciun ajutor; 
rămăsese singură ca cucul. Multă vreme o fi tot plâns, biata de ea, multe nopţi le-o fi petrecut fără 
somn şi zile fără mâncare, dar în urma urmelor îi întări Dumnezeu inima şi începu a-şi veni în fire. 
„Să mă sodomesc””” e păcat de moarte, trebuie să trăiesc şi necăjită, cum am trăit în bine până 
aveam bărbat şi copii” 

Pipăruş Petrea şi Florea-Înflorit îşi zise văduva şi prinse a mai lucra câte ceva şi a mânca, să nu 
se omoare cu foamea până mai are zile. 

Într-o dimineaţă, cum mătura prin casă zicând rugăciunile, iată vede un bob de piper jos, şi se 
pleacă de-l ridică, şi-l pune pe masă. Dar bobul se durdulică de pe masă şi iară cade jos. Ea, ca 
muiere strângătoare, nu lasă să să prăpădească niciun fir de piper, deci se pleacă şi, ridicându-l, îl 
bagă în sân. Firul cel de piper nu stă în sân: cum, cum nu, destul că şi din sân iese şi cade chiar 
înaintea ei. Ea iară se pleacă şi-l ridică de jos şi-l bagă în gură, şi zicând rugăciunile îl scapă pe 
grumaz la vale. Din minuta aceea văduva prinde grea şi la nouă luni face un drag de fecior de să 
mai fi avut doi ochi să te uiţi la el. 

Ea chemă pe preotul satului, îl boteză şi-i puse numele Pipăruş-Petru, căci dintr-un fir de piper 
era zămislit. Şi creştea copilul, dar creştea ca din apă. Când era de o lună, era ca alţii de un an, când 
era de două luni, era ca altul de trei ani, şi începu a umbla pe uliţă şi-a vorbi toate celea. El tot auzea 
pe oameni vorbind: ce mai fecior, pagubă că nu-i trăiesc fraţii, că ei trei ar bate un sat întreg când s- 
ar mâinia bine. Aşa azi, aşa mâine, aşa ziceau oamenii în toate zilele. Când era PipăruşPetru de trei 
ani, era cel mai frumos şi mai voinic fecior în tot satul. 

Într-o zi întreabă pe mumă-sa: 

— Mamă, mai avut-am eu frați? 

Dar ea temându-se să nu meargă şi el ca fraţii lui şi să nu se mai întoarcă, îi zise: 

— Nu, fătul meu, n-ai avut niciun frate. 

— Nu? Atunci fii bună şi-mi mai dă o dată ţâţă, dar pe sub pragul casei. Şi ridică Pipăruş pragul 
casei cu degetul cel mic, iar mamă-sa se plecă să-şi bage ţâţă sub el şi să lăpteze pe fiu-său. Atunci 
Pipăruş lăsă puţin pragul în jos, de o cam strângea pe mumă-sa, şi-o întrebă: 

— Mamă, mai avut-am eu frați? 

Ea, văzând că nu-i alt modru, îi spuse: 

— Da, ai avut doi fraţi şi-o soră; pe soră-ta a furat-o zmeul, iar frații s-au dus să o caute, şi de- 
atunci nu i-am mai văzut. 

Atunci iar ridică pragul şi zise mame-sil: 

— Acum scoală-te şi-mi fă o azimă de grâu curat, frământată cu lapte numai din țâţele tale, că eu 
am semne că trebuie să dau de ei şi să-i aduc. 

Auzind vorbele acestea biata mamă iară începe a plânge şi a se văieta: „Dar cum te lasă inima să 
mă laşi acum, la bătrâneţe, slabă, beteagă, singură? N-am dus şi nu duc destul bănat”* după cei trei, 
acum te mai prăpădeşti şi tu prin cea secretă de lume, nu de alta, va da zmeul de tine, de nici de 
nume nu-ţi voi mai auzi. Rămâi, dragul mamei, aci, nu te mai duce nicăieri: fi-va ce va rândui 
Dumnezeu de noi, numai nu merge; rămâi şi te însoară, batăr”” de tine să am parte.” 

Ei, dar Pipăruş-Fetru era voinic, lui îi trebuiau vitejii, deci nu scăpă mumă-sa de gura lui până ce 
nu-i făcu o azimă de făină de grâu curat, frământată numai cu lapte din ţâţele ei şi cu lacrimi din 
ochii ei. După ce i-a copt-o ca rufa, Pipăruş şi-o puse în traistă şi zise: 

— Rămâi sănătoasă, mamă, nu te supăra deloc, că nici trei zile nu vor trece şi eu trebuie să fiu 
înapoi, ori cu veste bună, ori rea, dar mai degrabă cred că cu bună. 

Şi se luă Pipăruş-Petru la drum, du-te, du-te, până dă în pădure, şi acolo nimereşte o brazdă mai 
astupată. Hai să merg pe ea, îşi zise Pipăruş, şi se duse tot pe ea până ajunse la curțile zmeului. Şi 
acolo intră înăuntru. O fată frumoasă, Doamne! şi îmbrăcată ca o împărăteasă, era singură şi făcea 

de mâncare. 

— Bună ziua, soră! 

— Să trăieşti cu bine; dar ce-mi zici soră? 

— Îţi zic soră fiindcă-ţi sunt frate, de nu crezi, ia hai de mâncă din azima asta. Şi scoase Pipăruş- 
Petru azima din traistă şi-i dete fetei să mănânce. Dar cum îmbucă, o dată zise: 

Pipăruj, Petrea şi Florea-Înflorit 

— Asta-i cu lapte din țâțele mamei mele, acum cred că-mi eşti frate, dar nu pricep cum? că tu 
eşti fecior holtei, iar eu când am ajuns în robia zmeului numai doi frați am avut, pe care zmeul i-a şi 
omorât, iar de atunci nu simt mai mult de cinci ani de când sunt eu aici, deci nu pricep, dacă-mi eşti 
frate, când te-ai putut naşte, că doară nu eşti numai de A— 5 ani?! Tu trebuie să fii baremi de 20 de 
ani! 

— Nuss, soră, ci numai de 3 ani şi mai ceva, dar aşa-mi e felul. Să-mi spui acum, soră, ce semne 
face zmeul când vine? 

— Vai, frate, bine ar fi să mergi de aci până nu vine semnul lui, că după semn şi el îndată 
soseşte. Că are un buzdugan, frate, un buzdugan de fier mare cât o bute de 50 ferii”*, şi-l aruncă 
cale de două ceasuri de departe şi drept în uşă nimereşte cu el; uşa atunci se deschide, şi buzduganul 
se pune singur în cuiul cela din perete. Dar du-te, frate, nu sta, că acum e vremea să vină şi de te 
află aci, te omoară şi pe tine, ca şi pe cei doi. 

— Lasă-l să vie, soră, să văd şi eu cum sunt zmeii, că şi aşa până acum n-am văzut niciunul. 

Atunci aud buzduganul trosnind în uşă; uşa se deschise şi dă să se pună în cui. Dar Pipăruş nu-i 
dă răgaz, îl luă de toartă şi zvârr! îndărăt cu el, dincotro a venit. Şi cu aşa putere a aruncat cu el, de 
chiar pe lângă zmeu a trecut şi s-a tot dus cale de trei zile şi s-a împlântat într-un munte de piatră. 
Nouă zile a trebuit să scobească zmeul pe lângă buzdugan până şi l-a putut scoate din munte, şi-a 
venit apoi cu el pe umăr necăjit. Când ajunse acasă, zise din curte încă: 

— Cine-şi bate joc de buzduganul meu, Florea-Înfloritul ori PipăruşPetrea, viteazul de cumnatu- 
meu? 

— Eu sunt, cumnate, eu, Pipăruş-Petrea, dar de unde mă cunoşti? 

— Eu? nu mă mai întreba, doară o săptămână m-au tot scuturat frigurile când te-a născut mumă- 
ta. Dar bine c-ai venit la casa mea, hai să trăim puţin şi bine. Adu, drăguță, mâncarea pe masă, mie 
nouă coaste fripte de porc şi frăţâne-tău două, mie nouă cupe de vin, şi lui două, să ne punem la 
ospăț... 

— Adică... să fie vorbă întoarsă, zmeule, zise Pipăruş. Adă-mi, soră, mie nouă coaste de porc şi 
nouă cupe de vin, iar zmeului adu-i două coaste şi două cupe de vin, dar să ai de grijă, zmeule, care 
cum gătăm de mâncat carne de pe os, osul îl aruncăm în capul celui ce n-a gătat încă, că parcă pe 
aci aşa e obiceiul. 

— Cam aşa a fost, zise zmeul, dar de vrei, putem strica obiceiul. 

— Ba nu vreau să stric obiceiul țării, zice Pipăruş. Om de nimica e cine cutează a strica 
obiceiurile ţării, las' cum a mai fost, şi hai la masă. 

Şi se puseră la masă, şi cum apucă Pipăruş o coastă în mână, o bagă în gură şi despoia carnea de 
pe ia, iar cu oasele — pleosc! la zmeu în frunte. Zmeul se cam necăji, dar ce să facă? Trebuia să 
rabde, că şi-a dat de om. Şi Pipăruş ia altă coastă, apoi alta, şi alta, până mâncă carne de pe toate 
nouă coastele, iar oasele le da de capul zmeului, de toate se zdrobeau. Când gătă Pipăruş coasta cea 
din urmă şi de băut cea din urmă cupă de vin, atunci gătă şi zmeul de mâncat cea dintâi coastă şi dă 
să arunce cu oasele în capul lui Pipăruş. Dar acesta nu-i dă răgaz, se repede la zmeu şi pleosc! cu o 
palmă peste obrazul cel gras al zmeului, de-i mută o falcă din loc, apoi se încăierară la luptă, la 
trânteli, de gândeai că nu alta, ci să se omoare unul pealtul. De la o vreme zmeul nu mai putea de 
osteneală, că ostenit era şi de cale, şi nu putuse nici să se sature baremi cumsecade, omeneşte, că 
Pipăruş nu-i dăduse răgaz. 

Deci ostenit, cum era, zise bietul zmeu: 

— Lasă-mă în pace, că-ți înviu pe cei doi frați. 

— Hai de mi-i învie, zise Pipăruş. 

Şi merse zmeul şi-i dezgropă, şi le puse inimile la loc, şi-i stropi cu apă vie, şi se sculară mai 
frumoşi de cum au fost. 

“Vai, că greu adormii” zise unul. „Doar aşa şi eu” zise celălalt. 

— Dormit, dormit! zise zmeul, că de nu venea fratele vostru ăst mai mic să vă trezească, mai 
dormeaţi voi un somn lung! 

— Dar nu sta de sfaturi, zise Pipăruş, hai să ne luptăm, că de aci eu nu merg până ce nu rămâne 
unul mort — ori eu, ori tu, că aşa e firea mea. Şi se puseră a se bate în săbii, şi se tăiară de curgea 
sângele vale. Atunci se repezi Pipăruş, o dată şi bine, voiniceşte, şi-i tăie zmeului capul, apoi tot îl 
dumică bucățele, ca de tocană, şi făcu trei grămezi de carne din el. 

Apoi zise către frați: 

— Fraţilor, hai să ne ospătăm oleacă, că apoi mergem către casă, că mama ştiu că nu mai poate 
de dorul nostru, o fi gândind că ne-am prăpădit cu toții, de nu mai nimerim niciunul. Şi se ospătară 
feciorii mei, soră-sa le făcu de mâncare şi ei aduseră vin de cel bun, şi băură şi se desfătară, până ce 
începu a prinde beţia pe Pipăruş. Atunci se gătară de cale, încărcară carele de bunătăţi, că doară 
acolo erau de unde, şi plecară. 

Mergând ei aşa către casă, dau de o fântână în cale, şi boii se trăgeau către ea, semn că le era 
sete. 

— Adăpaţi boii, zise Pipăruş către fraţi, că eu mă dau oleacă lângă stejarul acesta umbros să mă 
odihnesc, că aşa-s de obosit! Şi cu vorbele acestea se apropie de un ştejar mare şi se rezemă de el, 
aşa, stând în picioare, şi cum se rezemă, cum adormi ca mort. 

După ce fraţii lui adăpară boii şi-i înjugară din nou ca să purceadă mai departe, merse soră-sa la 
Pipăruş să-l trezească, dar era pace de a-l mai putea trezi. Atunci zise fratele cel mai mare: 

— Mă, dragii mei, oare facem noi bine că ducem pă străinul acesta cu noi? Bine, că el zise că ne 
este frate, dar poate-se una ca aceea? Bine ştiţi voi că numai noi trei am fost la părinţi; bine ştiţi că 
mai întâi te-ai pierdut tu, soră, de acasă, apoi eu, şi în urmă tu, frate, dar atunci mama nu mai avea 
alți copii. De l-ar fi avut după înstrăinarea noastră, ar fi iată aşa, un băiețan, dar el e de mare ca şi 
noi, şi de tare?!... Oh, mai tare chiar decât Ucigăl-toaca. Poate că-i vrun strigoi ori doară chiar 
zmeu, că văzurăți cum omori pe zmeul, ca pe un pui de găină?! Eu gândesc că n-ar fi bine să mai 
mergem cu dânsul pe o cale. 

— Să nu mai mergem, zise celălalt frate, să-l lăsăm dormind, iar noi să ne păzim drumul. 

— Aşa e, zise cel mai mare din fraţi, dar dacă se trezeşte tot ne ajunge; nu vedeţi ce ogaşe adânci 
taie carele ăstea cu povară? Tot pe ele vine pănă ce ne ajunge şi face din noi tot tocană, ca şi din 
zmeul acela, iar cu sora fuge cine ştie unde, de nu mai aude mama de ea, nici de noi. Dară, de veți 
voi, eu ştiu ce-ar fi de făcut: haideţi să luăm lanţurile de la care şi, cum doarme rezemat de ştejar, 
să-l legăm de el bine cu lanţurile, atunci ştiu că nu mai vine să se luade că el a scăpat pe sora de la 
curțile zmeului, ba să zică că şi pe noi chiar din morţi ne-a înviat. 

— Să-l legăm, zise fratele cel mai mic, să-l legăm, că pe care avem destulă blagă*!, nu mai avem 
lipsă de el. 

Şi-l legară de ştejar cu lanţurile, şi-l legară pogan’? de-i auzeai oasele pârâindu-i, şi el tot nu se 
trezi, dormea ca mort de ostenit şi beat ce era. 

Soră-sa bucuroasă l-ar fi deşteptat, dar nu putea; apoi să facă împotrivire celor doi frați încă nu 
putea. 

Deci se uita lăcrimând cum leagă pe binefăcătorul ei şi-şi zicea: „Doamne, scapă-l”. 

După ce-l legară de ştejar, îşi făcură cruce, ziseră un “Doamneajută“ şi începură a plesni boii, 
mânându-i: „Cea, Surilă! ho, Bourean, ho!” 

Soră-sa se gândea singură mergând îndărătul carelor: „Cum mai cutează făţarnicii aceştia a-şi 

face cruce şi a zice Doamne-ajută, după ce numai acum săvârşiră o faptă din cele mai mişele?” Dar 
iarăşi zice: „Bag seamă şi hoţul când merge la furat zice Doamne-ajută, necum ăştia, care cred că un 
lucru bun au săvârşit!” 

Şi ajunseră acasă. Mama lor îi cunoscu şi vărsă lacrimi de bucurie la vederea lor, dar îi întrebă: 

— Pipăruş-Petru n-a dat de voi? Frățiorul vostru cel mai tânăr? 

— Nu, mamă, răspund feciorii, n-am văzut niciun fel de Pipăruş. lată pe sora noastră a fost 
prins-o zmeul să o ia de nevastă, şi de atunci până acum ne tot luptarăm amândoi cu el pentru sora 
noastră, dar niciun fel de Pipăruş n-a venit să ne ajute. De-abia am putut omorî zmeul ca să-ţi 
aducem fata. Acum bucură-te împreună cu noi, că iată şi comori am adus de la zmeu; uită pe 
Pipăruş, că de-ar fi vrun viteaz ca noi, trebuie să vină, cât de târziu. 

Şi se puseră, frate, pe ospăț, aduseră came şi vin, şi lăutari, şi adunară tot satul să se bucure şi să 
se mire de vitejia lor, că au omorât pe zmeu şi i-au luat comorile celea scumpe. 

Într-un târziu se pomeneşte şi Pipăruş-Petru şi dă să se scoale, dar se simte legat de stejar cu 
lanţuri peste piept şi peste mijloc, peste grumaz şi peste picioare. 

— M... hm! dulcii mei fraţi, zise el, dar bine mai ştiţi voi răsplăti bunătatea ce v-o făcui! Bine a 
zis cine a zis: fă bine şi aşteaptă rău! Dar lăsaţi, că v-o fac eu de nici dracul nu v-o mai desface! 

Şi numai o dată se umflă şi lanţurile cad mpte, zală de zală, de gândeai c-ar fi numai de 
buciniş"*. “Acum să mai dorm una pe pajişte, îşi zise Pipăruş, că am eu vreme să ajung şi acasă; cu 
cât aş merge mai iute, cu atât ar fi bucuria fraților mai scurtă“. 

Se puse deci să se odihnească, dar nu mai vrea somnul să se apropie de el, că nu-i putea ieşi din 
cap nemulţumirea fraţilor săi. Începu a se gândi la toate minutele de când a plecat de acasă. „Măi, 
îşi zice, adică zmeul nu ştia, de bună seamă, că cine i-a zvârlit buzduganul îndărăt: eu ori Florea- 
nfloritul. Trebuie că viteaz om e Florea acela; cum aş vrea să-l cunosc! Dar l-oi cunoaşte acuşi. 
Acum să merg să văd ce face biata mamă, apoi să caut pe Flore-nfloritul, să mă prind cu el frate de 
cruce”. 

S-a luat dară să plece, dar uitându-se la stejarul cel mare de care-l legaseră frații, îşi zice: „Biata 
mamă, nici lemne de foc n-o fi având, că harnicii de frați nici lemne nu i-or fi dus; hai să-i duc eu 
un cătur"** batăr”. 

Şi merse la stejarul de care fusese legat, îl smulse din pământ ca pe un morcov, îl luă pe umăr, 
cum iei o greblă, bunăoară, şi hai cu el spre sat. 

Când era ospățul mai pogan, când jucau şi beau pe întrecute în ocol (curte), că în casă nu mai 
încăpeau, atunci nimeri şi PipăruşPetru cu stejarul pe umăr. Tot satul îl cunoscu, că doară numai de 
câteva zile plecase de acasă, dar frații lui nu ştiau ce să facă, unde să se ascundă, văzându-l cum 
vine către ei, şi îşi gândiră că acum are să-i omoare. 

— Bun ospăţul la dumneavoastră, zice Pipăruş, intrând cu stejarul cel mare pe umăr. 

— Bună să-ţi fie inima, ziseră sătenii, pe când fraţii lui o luară la sănătoasa. 

— Oho! strigă Pipăruş, încotro, cinstiților? Ia staţi oleacă de vorbă cu mine, că avem o ţâr' de 
răfuială! Frumos fu aceea de la voi să mă lăsaţi dormind în pădure, şi încă legat cu lanţuri ca p-irn 
hoţ? Asta-i mulțumită fiindcă v-am aflat, am bătut pe zmeul care vă omorâse, până v-a înviat, l-am 
omorât pe el să scap satul nostru de urgia lui, v-am umplut de averi şi v-am pus pe drumul către 
casă, eu, fratele vostru, aşa răsplată am fost vrednic să aflu de la voi? 

Pipăruş Petrea şi Florea-în florit 

Atunci fraţii începură a plânge şi a se ruga de iertare, zicând că numai au glumit, că bine ştiau ei 
că el atâta-i de tare, de cu stejar cu tot poate veni acasă. Se mai rugă şi mumă-sa, şi soră-sa, şi tot 
satul să-i ierte, iar el, fiind om cu inimă bună, i-a iertat şi s-a pus şi el la ospăț. 

Când a fost a doua zi dimineaţa, după ce s-au sculat toţi voioşi şi sănătoşi, Pipăruş-Petru se gătă 
de cale. 

— Dară unde vrei să mergi iară, Petre, puiul mamei? îl întrebă mamă-sa. 

— Mă duc, mamă, mă duc departe, până unde voi da de Floreanfloritul, dar de cumva l-oi putea 
aduce să fie soţ sorei mele, că am auzit că e un voinic de om şi ar fi păcat să nu ne cunoaştem. 

— Da nu merge, stai acasă, aveţi voi destulă avere, însuraţi-vă, dragii mamei, iar pe soră-ta vom 
mărita-o noi după cineva, că doară sunt destui feciori zdraveni în sat, ce să mai baţi calea ţării? Stai 
tu aci, în satul tău, între neamuri, aproape de mine, acum la bătrâneţile mele, să nu-ţi mai duc atâta 
dorul. 

Multe vorbe bune şi înțelepte îi spuse maică-sa, dar el tot ca el, dacă îşi punea o dată carul în 
pietre pentru ceva, apoi nu mai era om să-l dezbare. Îşi luă dară rămas bun şi se cam mai duse, 
multă lumempărăţie, ca Dumnezeu să ne ţie, că din poveste multă este, mândră şi frumoasă, s-o 
ascultați şi dumneavoastră, că cine o-a asculta, o-a învăţa, iară cine o dormi, se va hodini şi 
povestea nu o-a şti. 

S-a dus, s-a dus, până a nimerit într-o pustietate mare de nu vedea nimic, numai cerul în sus, şi 
sub picioare pământul, nicio frunză, niciun fir de iarbă, dar nimica, ce-i nimica. 

A mers el mult prin pustietatea aceea până a dat de un vâj'* bătrân, dar bătrân nu glumă, alb la 
păr şi la barbă ca o oaie bălaie, cu o câijă în mâna dreaptă, iar cu cea stângă îşi tot ferea genele de 
pe ochi să vadă înainte că aşa-i ierau de lungi şi de dese, de-i veneau până la gură şi se împreunau 
cu barba şi cu mustățile. 

— Bună ziua, moşule! 

— Să trăieşti cu bine, voinice, dar de unde şi până unde? 

— Mă duc, moşule, pănă unde voi da de Florea-nfloritul, că am auzit că e un voinic mare şi 
vreau să-mi cerc puterile cu el, nu ştii unde l-aş găsi? 

— Oh, puiul moşului, în zadar mergi tu pe jos, că nici în trei ani de zile nu vei ajunge la el, dară 
du-te îndărăt la curtea zmeului, ştii, unde ţi-ai aflat sora şi frații! Acolo să mergi şi să cauţi în fundul 
grajdului că-i găsi un cal, un cal singur, şi atâta-i este de urât singur de stă să moară; de urât a slăbit, 
de numai pielea pe os i-a rămas, că de când ai omorât pe stăpânul său, pe zmeul, el din grajd n-a 
mai ieşit, nici n-a mâncat, nici n-a băut, numai tot a rânchezat. Acolo să mergi şi să-l iei, că acela te 
poartă cât a purtat şi pe stăpânul său ba şi mai mult de-i porunci, apoi să vii iar pe la mine, înţelesu- 
m-ai? 

— Te-am înțeles. 

Şi merse Pipăruş-Petru îndărăt până la curțile zmeului şi intră în grajd. Adică acolo într-un 
ungher văzu un cal mai mult mort decât viu, de-i puteai număra coastele cale de-o poştă, de-abia se 
mai putea ține pe picioare. Cum văzu calul că intră cineva în grajd, începu a fi voios şi a prinde 
curaj, nu ştia ce să facă bietul cal de bucurie, da cu picioarele în pământ şi vroia să se dezlege de la 
iesle, dar nu putea, că era legat cu lanțuri. 

Pipăruş-Petru dezlegă calul şi-l scoase afară, şi se uită la el. „Cu gloaba asta să merg eu?” îşi 
zicea. Sta să nu-şi creadă ochilor. Dar calul răsuflă o dată bine şi se scutură de-şi dezmorți oasele, că 
doară stătuse multă vreme acolo ca-ntr-o temniță, legat scurt, fără nutreţ şi neadăpat. Pipăruş îl 
slobozi de păscu oleacă, apoi îl adăpă şi se urcă pe el. Atunci calul începu a vorbi: 

— Cum vrei, domnul meu, să te duc, ca vântul ori ca gândul? 

— De m-ai putea duce numai ca caii, încă mi-ar părea bine. 

Aşa-i răspunse Pipăruş, văzându-l atât de slab. Şi prinse calul a merge, şi merse, şi merse tot în 
galop, până la un munte de sticlă (glajă). Acolo nu mai putea de obosit. Dă să se suie pe el la deal, 
dar nu poate calul merge. Atunci zise Pipăruş: 

— Bag seamă, te-oi mai duce şi eu în spate, precum m-ai adus tu pe mine. Şi luă calul după cap 
ca p-un miel, şi-l sui în vârful dealului, şi acolo huzdup! cu el pe pământ. Şi se ridică calul de jos şi 
se făcu cât un munte de mare, şi zise lui Pipăruş: 

— Place-ţi cum simt acuma? 

— Ba place-i câinilor şi lupilor, fă-te tu cal ca caii! 

Şi se făcu calul ca caii noştri, dar tot năzdrăvan, şi zise către Pipăruş: 

— Cum să te duc acum, stăpâne, ca vântul ori ca gândul? 

— Ba să mă duci ca gândul! 

Şi începu calul a merge ca gândul de iute, şi într-o clipită erau la moşneagul cel alb ca oaia. 

— Bună ziua, moşule! 

— Bună să-ţi fie inima, puiul moşului, da ajuns-ai abia? 

— Precum mă vezi, moşule. 

— Vezi aşa, acuma cred că-i ajunge la Florea-nfloritul. Dar să-ți dau şi eu trei lucruri: ţine, aci ai 
o ceteră (lăută, diblă), un pieptene şi o cute (gresie, acer). Ține minte, fătul meu, zise moşneagul, 
vei tot merge până-i ajunge la câmpul cu dorul, acolo te va lovi un dor de maică, soră, fraţi, prieteni 
şi cunoscuţi, încât, de nu vei cânta cu cetera asta, vei fi silit să te întorci înapoi de dor. De acolo vei 
ajunge în pădurea cu lupii, aceia te-ar mânca cu cal cu tot, că sunt mulți şi flămânzi, dar tu aruncă-le 
pieptenele. Scăpând, vei merge până vei ajunge în ţara şoarecilor. Acolo vor fi şoareci câtă frunză şi 
iarbă, şi vor vrea să te tragă jos de pe cal să te mănânce, atunci aruncă-le cutea jos şi vei fi mântuit 
de ei. 

După ce-a luat Pipăruş lucrurile acestea trei, a mulțumit bătrânului şi s-a pus pe cal, şi s-a tot dus 
până a ajuns în câmpul cu dorul. Acolo îl lovi un dor de satul lui, de mamă-sa, de soră-sa, şi de frați, 
dar aşa dor, de mai cădea de pe cal şi era cât p-aci să cază de pe cal, ori să sentoarne de unde a 
plecat. Atunci îi vine în minte că are o ceteră de la vâjul cel bătrân. Şi unde nu scoate cetera, şi unde 
nu începe a trage cu arcuşul pe strune, de răsuna câmpul, şi pe loc îi pieri tot dorul. 

Apoi merse mai departe până ajunse în pădurea lupilor. Şi era acolo, Doamne! era tot un lup şi 
un copac, şi toți stau cu gurile căscate numai să-l prinză şi să-l mănânce. Dar el aruncă pieptenele 
jos, şi îndată se făcu un bou gras şi, având lupii ce înhăța, lăsară pe Pipăruş să meargă în pace. Şi 
merse cât merse, deodată să trezeşte în ţara şoarecilor. Dar nu altmintrelea erau şoarecii, ci ca urşii 
de mari, şi mulți ca furnicile în furnicari. Aci începu a se înfiora Pipăruş-Petru, dar îi veni în minte 
cutea şi, cum o aruncă jos, cum se făcu între el şi şoareci un stan de piatră, gros cât un munte, înalt 
până la nori. Şi se duse Pipăruş-Petru tot pe lângă zid, până ce ieşi din ţara şoarecilor. 

Acum nimeri în câmpul cu florile. Acolo erau numai flori, una mai frumoasă decât alta, şi toate îl 
îmbiau să le ia. Dar Pipăruş nu luă niciuna. Colo departe zări el un cal păscând, şi trase într-acolo. 
Adică după ce se apropie, văzu pe Florea-nfloritul dormind dus, calu-i păştea printre flori, iar 
paloşul îi juca în aer pe deasupra lui. Se dă Pipăruş jos de pe cal şi-şi sloboade şi el calul să pască, 
apoi se gândi: “Cum doarme acum dus Florea-nfloritul, eu lesne l-aş putea prăpădi; numai una de-i 
dau cu paloşul, e dus pe ceea lume; dar aşa numai un mişel ar face; să mă pun lângă el, să ațipesc şi 
eu oleacă“. 

Şi-şi aruncă şi el paloşul în sus, şi acela începu a-i juca prin aer ca şi al lui Florea-nfloritul, apoi 
se culcă jos pe flori. Cum era obosit deatâta amar de cale, adormi ca dus. Dar iată că se trezi Florea- 
nfloritul şi văzu voinicul dormind lângă el, iar în flori, lângă calul lui, mai păscând un cal, şi în aer, 
lângă paloşul lui, mai jucând un paloş. “Oare 

Pipăruj, Petrea şi Florea-Înflorit cine să fie, zise el. Hm! oricine-i, e viteaz şi om de omenie; cum 
dormeam, mă putea face tot bucățele; i-oi da deci pace până ce s-a trezi, că te miri cine-i; ştiu că nu- 
i Pipăruş-Petru de care şi zmeii se tem!” 

Apoi se puse şi Florea-nfloritul şi mai trase un pui de somn, iar când se trezi a doua oară, se trezi 
şi Pipăruş cu el deodată. 

Când se văzură voinicii faţă-n față, nu se puteau mira destul unul de altul; unul mai voinic decât 
celălalt, care de care mai spătos şi mai frumos. 

— Ce vânturi te-au adus p-aici pe la mine, vere? zice Floreanfloritul. 

— Am venit să te văd; că ţi-am auzit de nume şi nu m-am putut răbda să nu ne cunoaştem. 

— Doară nu eşti tu Pipăruş-Petru de care şi zmeii tremură? 

— Ba ai chiar ghicit; dar tu doară eşti Florea-nfloritul? 

— Eu, da, că altul nici că are drept a şedea aci în ţara mea; mult mă mir de tine ce cap ai să vii 
aici? 


— Eu am cap ca capurile, dar tu ce cap ai de mă întrebi atâta? De nu-ţi place că ţi-am călcat ţara, 
ia-te la păruială cu mine, hai la luptă dreaptă, luptă voinicească! 

Şi se prinseră voinici la luptă, şi se luptară o zi de vară, şi nu fu chip să se învingă, până mai 
căzură de pe picioare de obosiţi, atunci zice Pipăruş-Petru: 

— Hai, frate, să schimbăm lupta în paloşe. 

Şi apucară voiniciii paloşele, şi se vânzoliră, până ce în urmă Floreanfloritul ciungări oleacă din 
degetul mic al lui Pipăruş-Petru. Atunci s-au lăsat de luptă şi s-au prins fraţi de cruce, jurându-se pe 
vârfurile paloşelor că nu se vor mai lăsa unul de altul, nici în bine, nici în rău. ŞI ajuns-au şi în 
necaz, şi în bine ca omul care trăieşte în astă secretă de lume, dar ei unul de altul nu s-au lăsat. 

Umblând ei odată la vitejii nimeresc la o casă în mijlocul codrului şi intrară înăuntru. Adică 
acolo era o fată la război, țesea, dar fata frumoasă era chiar Ileana-Cosânzeana, din cosiță ruja-i 
cântă, şi cum ţesea, de câte ori bătea cu brâgla**, totdeauna ieşeau câte două cătane îmbrăcate și- 
narmate. Mult se mirară voinicii noştri de această vedenie, dar Pipăruş-Petru nu mult stătu pe 
gânduri şi începu a se drăgosti cu fata, ştiţi dumneavoastră, a o prinde, a o gogoli, mai a o săruta, 
cum fac tinerii. 

Fata, nu-i vorbă, se ferea şi nici prea, ca toate fetele, ci se cam temea de tată-său; deci le spuse: 

— Dragii mei, băgați de seamă, că de vine tata, vă omoară. 

— Şi cine-i tata dumitale? o întrebară voinici. 

— Tata e Ciută-Nevăzută, şi încă niciun om nu i-a ieşit în cale pe care să nu-l omoare. 

— Fi bine, dragă, dar ce nărav are când vine acasă? 

— EI, răspunde fata, are nărav că cum intră în casă, mai întâi se bagă după cuptor, şi de-acolo ia 
o ulcică cu leacuri şi toată o bea, iar de leacurile acelea atâta se întăreşte, de-ar bate şi zece ca voi. 

— Aşa? zise Pipăruş-Petru, atunci adă încoace leacurile, să le bem noi. 

Şi le dădu Ileana leacurile, iar voinicii le băură şi, din ce erau tari, mai tari se făcură. Dar chiar 
atunci sosi şi Ciută-Nevăzută acasă şi s-a repezit după cuptor la leacuri; ei, dar acelea erau lecuite! 

Văzându-se astfel înşelat într-atâta s-a tulburat, de-i purta în palme ca pe nişte mere pe amândoi 
Voinicii şi, de n-ar fi apucat să bea ei leacurile, nu era bine de ei; dar aşa îl apucară voinicii 
amândoi, apoi lasă că l-au omenit! Nici ferfeniță nu s-a ales din el. Apoi PipăruşPetru se căsători cu 
Ileana-Cosânzeana, şi se încărcară de averi şi plecară de acolo. Dar pe lângă toată prietenia ce era 
între PipăruşPetru şi Florea-nfloritul, cest din urmă nu se uita cu ochi buni la Pipăruş văzându-l cu 
nevastă, iar el nu. Dar Pipăruş pricepu gândurile lui Florea-nfloritul, de aceea îi zise: 

— Frate, să lăsăm nevasta acasă găzdoaie şi să mergem să-ți aflăm şi ție una. 

— Bine ar fi, zise Florea-nfloritul, dar oare unde vom da de una? 

— Nu fi îngrijat, frate, zise Pipăruş, mergem în lumea noastră şi de nu s-o fi măritat soră-mea 
numai bună a fi de tine. 

— Apoi hai s-o vedem, zise Florea-nfloritul. 

Şi lăsară pe Ileana-Cosânzeana singură acasă, şi ei se luară la drum, şi du-te, du-te, până ce 
ajunseră într-o pădure; niciunul nu mai fusese în pădurea aceea. Mergând ei prin pădure văzură o 
casă. 

— Hai să vedem cine e în casă, zise Pipăruş. 

— Hai, dacă chiar vrei, zise Florea-nfloritul. 

Şi intrară înăuntru. Acolo aflară numai o babă bătrână stând cu picioarele la foc. 

— Bună vremea, mătuşă! 

— Să trăiţi cu bine, dragii mătuşii, haideţi şedeţi oleacă şi vă hodiniţi, până vă aduce mătuşa 
ceva de mâncare; iată mă urc în pod să vă aduc slănină, dragii mătuşii. 

Feciorii şezură pe-o laviţă, iar baba se urcă în pod cu numele să le aducă slănină, dar cum ieşi 
baba din odaie veni un şoarece la feciori şi le zise: 

— Nu staţi, dragii mei, că nu-i de-a sta; mergeţi în plata lui Dumnezeu sfântul, că doară baba nu 
s-a dus în pod să vă aducă demâncare, ci să-şi ascută dinţii, să vă poată mânca; că are în pod o 

piatră mare de moară, de care-şi toceşte dinţii, n-o auziţi? 

— Fi, cine-i baba asta? 

— Hm, zise şoarecele, asta-i Muma-Pădurii, a fost drăguţa lui CiutăNevăzută şi, de când l-aţi 
omorât, tot descânta să-i cădeţi în brânci“, acuma de nu fugiţi, nu mai scăpaţi vii din colții ei. 

— Dacă-i aşa, hai la drum, ziseră voinici. 

Şi se luară feciorii mei la drum, nu mergeau, ci rupeau locul, de gândeai că-i alungă cineva 
dindărăt; bagă seamă şi ei, cu toate că erau viteji, ştiau de frică. 

După ce-şi ascuţi baba dinţii, se cobori jos şi intră în casă, dar feciorii ca-n palmă. Şi se cătrăni şi 
se înfioră, de gândeai că toată ţâră”** se face. Atunci dă cu ochii de şoarece. 

— Aha! numai tu, mişelule, le-ai spus să se ducă. 

— Numai eu, de nu te-ai supăra, răspunse şoarecele glumind, ia hai de mă prinde şi-ţi răzbună! 

Şi se puse baba a fugi după şoarece; el se sui pe cuptor, ea îşi strică cuptorul; se sui pe un perete, 
ea strică şi peretele, el se sui pe alt perete, ea strică şi acel perete, şi tot aşa strică câte un perete, 
umblând după şoarece, până ce-şi strică toată casa şi tot nu putu prinde şoarecele, că, vedeţi 
dumneavoastră, şoarecele-i şoarece, şi pace, nu stă să-l prindă chiar o babă, să fie aceea chiar 
Muma-Pădurii. 

Dar până umblă ea după şoarece, feciorii îşi păziră drumul, şi când plecă baba după ei, ei erau 
hăt departe. Se pune deci baba la fugă, du-te, du-te, până ce mai ajunse pe feciori. Atunci au ajuns ei 
la casa Mărţolii, care era mătuşa lui Florea-nfloritul. 

— Bună vremea, mătuşă! 

— Să trăiţi cu bine! Dar ce-i, nepoate, ce vânt te poartă pe la mine? Cine-i voinicul ăsta cu care 
vii? 

— O, mătuşă, zise Flore a-nfloritul, am plecat cu ortacul acesta care se cheamă Pipăruş-Petru, 
am pornit să merg la soră-sa în petite, dar ne urmăreşte Muma-Pădurii, căci am omorât pe Ciută- 
Nevăzută, pe ibovnicul ei, şi acum ne pare bine că am nimerit la dumneata, doară ne vei scăpa de 
colții ei. 

— Nu vă temeţi deloc, dragii mătuşii, haideţi numai în casă şi vă hodiniţi. 

Şi ieşi Mărţolea (Marţi-Seara) afară să aştepte pe Muma-Pădurii, şi cum ajunse aceasta, cum se 
încăierară, apoi să fi văzut bătaie de babe; se încinse între ele o luptă, dar luptă ca de doi lupi 
turbaţi, iar nu ca de două babe de când bucii, şi se mâncară în dinţi, şi-şi smulseră părul, de gândeai 
că sunt două zmeoaice. lar feciorii când văzură că sunt mai înfierbântate de erau oarbe de mâinie, 
porniră încetinel, iar după ce se depărtară merseră mai tare, să nu le mai vază. Care a fost mai tare? 
care pe care a învins? nu pot să vă spun, că nu ştiu; ştiu însă că voinicii au mers aţă acasă la mama 
lui Pipăruş-Petru. Şapte ani nu fusese Pipăruş-Petru acasă, şapte ani nu-l văzură fraţii şi sora, şi 
neamurile, şi sătenii, şi totuşi îl cunoscu care cum îl văzu. 

Florica, sora lui Pipăruş-Petru, nu era încă măritată, se ţinuse de vorba ce i-o dăduse frate-său la 
plecare. 

Şi era mândră Florica, mândră ca o scânteiuţă de câmp, şi cum o văzu Florea-nfloritul, zise către 
frate-său de cruce: 

— Asta ţi-e sora, frate? 

— Asta. 

— Dacă ţi-e asta sora şi dacă vrea, eu chiar azi mă cunun cu ea. 

Şi Florica a vrut, frații şi mă-sa încă n-au zis ba, apoi au tras o nuntă românească care a ţinut 
două săptămâini şi, după ce s-a gătat nunta, şi-a luat Florea-nfloritul nevasta şi s-a cam mai dus cu 
ea şi cu Pipăruş-Petru în ţara lui, unde aştepta Ileana-Cosânzeana, nevasta lui Pipăruş. 

Când s-au văzut aceste două cumnate laolaltă, mult s-au bucurat, iar bărbaţii lor se bucurau şi ei 
de bucuria lor, iar florile din câmpul înflorit se bucurau şi ele, împreună cu cele două perechi vesele. 
Dar şi eu mă bucur că v-am putut spune povestea până-n capăt. 

Poveste din Sălaj, comunicată de plugarul M. Bene din Supurul de Sus. 


Zâna apelor 
poveste românească 


Pe vremile pe când era iobăgia cea grea, trăia un om sărac într-o colibă din pădurea domnească, 
căci era păzitor la pădurea aceea. Odată a mers domnul la pădure şi, părându-i-se că pădurarul ar fi 
dat cuiva lemne fără slobozenie domnească, atâta l-a bătut, până ce l-a lăsat mort. Muierea 
pădurarului, cu un copil ca de 3-4 ani, plângea şi se ruga la domnul să nu mai bată pe bietul om, că 
nici vreascuri n-a dat cuiva fără poruncă domnească, necum lemne. Dar domnul nu vru să creadă, 
ci, după ce omori pe pădurar, se puse şi bătu şi pe muierea lui, până ce rămase şi ea moartă jos. Pre 
copil îl scoase apoi din pădure şi îi zise: „Cară-te de aici, mergi în lume şi te ține cum poți, iar după 
ce vei creşte mare, să vii la mine să slujeşti în locul tătâne-tău!” 

Şi s-a dus bietul Alesandru, că aşa-i era numele, s-a dus cerşind din casă-n casă, din sat în sat, 
până a nimerit lângă Dunăre la un pescar. Pescarul acela nu era Dumnezeu ştie ce om bogat, trăia 
numai din pescuit, dar, deoarece n-avea copii, luă pe Alesandru copil de suflet. La coliba pescarului 
a trăit copilul până ce-a crescut mare şi-a învăţat, şi el, meşteşugul pescăritului. Pescarul era acum 
bătrân şi nu mai putea pescui, dar Alesandru, ca om harnic şi băiat de omenie, câştiga atâta ca să 
poată trăi el, bătrânul şi baba moşneagului liniştiţi! Dă Dumnezeu însă că moare pescarul şi moare 
şi baba lui, şi rămâne Alesandru numai singur. Acum pescuia el numai pe seama lui. Dar gândeai că 
e făcătură, de când murise pescarul cel bătrân mai că nu mai erau peşti în Dunăre; umbla bietul 
copil ziua deplină altă dată, şi nu-i prindea mreaja nici 

Zâna Apelor un peşte. Odată, necăjit cum era, şi dară şi flămând, aruncă mreaja în Dunăre şi nu 
mai merge la ea până a doua zi la amează. Atunci se duce şi trage mreaja. Nu era în ea nimic altă 
decât o mreană, e drept că foarte frumoasă. Noa, o ia el în mână şi o duce la colibă să o belească şi 
să o frigă pe cărbuni, că era mai leşinat de foame, săracul! Dar când dă să o spintece, mreana îi 
scapă din mână şi, cum cade jos, cum se face o drăguță de fată ca ruptă din soare şi îmbrăcată colea 
ca o zână: cu ie albă ca laptele, împănată cu flori galbene, roşii şi vinete de mătase, cu catrință ca 
fetele noastre, cu pieptăruț mândru, tot pene, şi cu părul slobozit pe spate. 

— Nu mă spinteca, Alesandre, zise ea, că eu sunt rânduită de Dumnezeu să-ţi fiu soție! 

— După ce văd că eşti om ca şi mine, cum să te spintec?! zise Alesandru, dar eu gândeam că tu 
eşti mreană! 

— Eu sunt Zâna Apelor, zise fata, şi la porunca lui Dumnezeu am intrat în mreaja ta şi, pentru 
binele tău şi al altor oameni, trebuie să-ți fiu muiere! 

— Multam, Doamne, zise iară Alesandru, de când văd că eşti fată-mi trecu foamea şi necazul! 

— Noa, hai Alesandre, acuma acasă la tine, acolo unde te-ai născut tu! 

— Hei, draga mea! Acolo nu-i de-a merge, poate că nici n-aş nimeri, că eram mic când am venit 
de-acolo, dar chiar să nimeresc, n-aş merge bucuros, că domnul la care a slujit tata e atât de pogan, 
de-a omorât şi pe tata, şi pe mama numai că ce i se păru că ar fi înstrăinat lemne din pădurea lui! 

— Nu face nimic, Alesandre, hai să mergem, că va fi cum va rândui Dumnezeu! 

Şi s-au dus amândoi în pădurea aceea şi-au dat de-o colibă părăsită; era coliba în care se născuse 
Alesandru. Muierea făcu iute ceva de cină, adică fripse nişte bureți ce aflase prin pădure, cinară şi 
după ce ziseră rugăciunile s-au culcat şi-au dormit. S-au culcat, se-nțelege, pe vatra goală, căci n- 
aveau alte haine decât hăinuţele de pe ei. Dar ce să vezi, dimineaţa, când se pomeniră din somn, se 
trezesc în nişte curți mai pompoase decât curțile domneşti şi pline de toate cele trebuincioase pentru 
trai, şi de post, şi de frupt, şi curțile erau tot acolo în pădure, în locul colibei. Mulţumiră lui 
Dumnezeu şi se puseră a căuta una-alta prin curți, şi, după ce dădură de ale traiului, se puseră la 
prânz. 

Birişii domnului în toată ziua veneau câte cu zece care în pădurea aceea, după lemne, şi fiind 


aproape de sat, ajungeau încă de cu vreme acasă. 

În ziua aceea iară veniră ei şi, trecând prin poiana unde ştiau ei coliba, rămân înmărmuriţi de 
frumuseţea curților care s-au făcut numai de ieri până azi. Şi se tot înholbară birişii pe de toate 
laturile pe lângă cele curți până era târziu după-amiază, atunci îşi aduc abia aminte ce domn au şi-şi 
încărcară iute carele, şi dau bici la boi să ajungă curând acasă. Dar totuşi ajung târziu acasă, colo pe 
la cina cea bună. Domnul îi aştepta cu o bâtă de corn în poartă şi pe care cum trecea mi-l măsura 
peste spate, de gândeai că dă în sac. Când ajunse birişul cel din urmă la poartă, zise: 

— Domnule, nu ne bate în zadar, că noi nu suntem de vină că am întârziat aşa tare, că uite, în 
pădure, colo unde era numai ieri, nu mai demult, coliba ceea părăsită a pădurarului azi aflarăm nişte 
curți mai minunate ca a Măriei tale, şi noi ne tot înholbarăm şi ne minunarăm de ele, până ce 
uitarăm nu numai porunca Măriei tale, dar şi mâncarea, blestemaţi să fim de am mâncat azi ceva! 

— Aşa? zise domnul, mai potolindu-şi mâinia, noa bine-i; mâine dimineaţă să mergi să chemi pe 
mişelul acela care a cutezat a-şi face în pădurea mea casă fără ştirea mea, să-l chemi la mine; ai 
priceput? 

— Priceput, domnule! Şi se duse birişul a doua zi la curțile din pădure şi spuse omului din ele că 
e poftit în sat, la curtea boierească. 

— Ce să fac acum, muiere? zise Alesandru către muierea sa. 

— Ce să faci? lacă-i merge, că ştiu că nu te-a mânca Măria sa, domnul! 

Şi s-a dus Alesandru la domnie în sat. 

— Bună dimineaţa, domnule! 

— Să fii sănătos. Ce cauţi aici? La ce-ai venit? 

— Am venit, domnule, că un biriş d-a Măriei voastre a zis că miați poruncit să viu! 

— Bine-i! Adică tu eşti mişelul care şi-a făcut casă în pădurea mea? Cum ai cutezat să faci un 
lucru ca acela? 

— D-apoi că dumneata mi-ai poruncit, ştii, când ai omorât pe tata şi pe mama, când ai zis să 
merg unde m-or duce ochii, iar după ce voi creşte, să vin în slujba dumitale, în locul tatei; şi eu iată 
m-am ținut de cuvânt; în coliba unde m-am născut, acolo m-am aşezat alaltăieri cu muierea mea; 
dar dacă Dumnezeu a voit ca peste noapte să se facă din ea o casă bună, domnească, eu nu sunt de 
vină! 

— Să mergi şi până dimineaţă toată pădurea din jos de casa ta să fie tăiată, trupinele scoase, 
locul arat, semănat cu mălai mărunt, care pe dimineaţă să fie copt, şi mie să-mi aduci de acolo făină 
de mălai mărunt, ca să-mi facă din ea mămăligă de prânz! înţeles-a1? 

— Dar cum se poate una ca asta, domnule? 

— Taci şi mergi, iar dacă dimineaţă nu vii după cum ţi-am poruncit, nu-ți mai stă capul unde-ţi 
stă acuma, că ţi-a sta unde-ţi stau picioarele! 

Se porneşte Alesandru supărat acasă; muierea-l aştepta în portiță. 

— Noa, dar de ce te-a chemat? 

— Oh, Doamne! Acesta vrea să ne omoare şi pe noi, cum a omorât pe tata şi pe mama! 

— Cum aşa? 

— lată, draga mea, mi-a poruncit ca până dimineață toată pădurea câtă-i din jos de casa noastră 
să o tai, să scot trupinele, să o ar şi seamăn cu mălai mărunt, iar acela până dimineaţă să fie crescut 
şi copt, şi eu să-i duc din el făină de mămăligă, să prânzească mâine din ea! 

— Nu-i nimica, scumpul meu soţ, lasă că va fi cum va rândui Dumnezeu; nu fi tu îngândurat 
pentru aceea! 

Dacă veni seara, cinară ei, se rugară lui Dumnezeu şi se culcară. Iar dimineaţa sculă muierea pe 
Alesandru şi-i zise: 

— Vezi de du făină la domnul de mămăligă pentru prânz! Şi se sculă Alesandru: adică cât vedeai 
cu ochii pe coastă la vale din jos de casele lui, unde fusese ieri pădurea cea uriaşă, acum era numai 
o holdă de mălai mărunt, frumoasă şi coaptă; iar într-o desagă-i pusese muierea grăunțe, şi în altă, 
— făină de mălai mărunt. Se minună Alesandru, mulţumi lui Dumnezeu şi merse la domnie în sat. 


— Bună dimineaţa, domnule! 

— Să trăieşti, Alesandre! Noa, da adus-ai făină de mălai mărunt? 

— Adus, domnule, am adus o desagă de făină şi una de grăunţe! 

— Şi cum e holda unde a fost pădurea? 

— Frumoasă, domnule, a dat Dumnezeu de s-a făcut chiar după porunca dumitale! 

— Bine, Alesandre, e bine. Acum până dimineaţă să lăzuieşti toată pădurea aci din sus de casa ta, 
să lucri pământul şi să prăseşti via, iar pe dimineaţă să-mi aduci struguri copţi din ea! 

— Dacă, domnule, una ca asta nu se poate face într-o noapte; numai de lăzuit n-aş găta-o într-un 
an de n-aş avea barem o sută de lucrători lângă mine; apoi via, ştii dumneata, de-abia în trei-patru 
ani o poţi aduce să rodească! 

— Cară-te, mişelule, îi zice domnul, şi de nu faci până dimineaţă toate după cum ţi-am poruncit, 
te sting de pe faţa pământului! 

Iară merge Alesandru supărat acasă şi spune muierii porunca cea nouă ce o a căpătat de la 
domnul pământesc. 

— Nu te supăra nimic, Alesandre, că va fi ce va rândui Dumnezeu, îi zise muierea. 

Adică când se scoală a doua zi, în locul pădurii cei din sus de casă era o drăguță de vie de să mai 
ai doi ochi să te uiţi la ea; toată în rând, toată cu struguri copți, numai de cules şi mari ca purceii. 
Alesandru iar mulțumi lui Dumnezeu şi culese o corfiță de o duse boierului. 

— Noa vezi că ai putut face? Numai eşti câine la maţe, vrei să te tragi de la muncă! zise boierul, 
când îl văzu intrând cu strugurii. 

— A făcut Dumnezeu sfântul cu puterea lui cea mare, dar ştiu că eu nu, un om păcătos, răspunse 
Alesandru. 

Dar domnul îi grăi: 

— Ce-mi pasă mie cu cine ai lucrat şi cu cine nu, destul atâta că mi-ai împlinit porunca. Acum să 
mergi în grajd să duci cele două bivolițe la taur, iar pe mâine dimineaţă să fie fătate, cu viței sub ele, 
să le mulgi şi să-mi aduci apoi lapte pentru cafă de la ele; pricepi? 

— Pricep, domnule, dar una ca asta nu se poate, că doară ştii dumneata că bivoliţele poartă un an 
de zile! 

— Taci din gură, nemernicule, zise domnul, şi te cară, că n-am vreme de pierdut cu tine; de nu 
vii pe dimineaţă cu ele fătate, ştii ce te aşteaptă! 

Şi se duse Alesandru supărat acasă, mânând bivolițele dindărăt. Muierea îi ieşise înainte: 

— Da ce-i, Alesandre, doară pe noi ne-a cinstit domnul cu bivoliţele acestea? 

— Oh, Doamne, tu muiere! boierul acesta tot ne pune capul! 

— Da cum aşa? Ce eşti iară supărat? 

— Da cum să nu fiu; ascultă tu: să duc eu aceste bivoliţe sterpe la taur, dar până dimineaţă ele să 
şi fete, şi să-i duc de la ele lapte pentru cafă. Una ca asta nu se poate! 

— Nu zice aşa, dragul meu, că va fi aşa cum va rândui Dumnezeu. Hai de prânzeşte şi te 
odihneşte oleacă, apoi le-i duce la taur, şi mai departe lăsăm toate în voia lui Dumnezeu sfântul! 

A prânzit Alesandru, apoi şi-a pus merindele în traistă şi a mânat bivoliţele chiar la al treilea sat, 
la taur, că mai aproape nu era, şi deabia a ajuns îndărăt colo pe la cina cea bună. Apoi a cinat ceva 
şi, obosit cum era, a dormit ca mort până în zori de zi. Atunci l-a trezit muierea: 

— Scoală, Alesandre, mergi de du bivoliţele la curte, că s-a scula domnul şi-i trebuie lapte de 
cafă! 

Se sculă Alesandru şi merse în grajd, adică bivoliţele fătaseră şi aveau doi pui mândri sub ele, 
negri ca doi pui de drac, şi ugerele lor pline de lapte. Mulţumi el lui Dumnezeu şi le mână în sat la 
curtea boierească. Domnul era în tâmaţ (galerie) cu pipa cea lungă. 

— Vii, Alesandre? 

— Sunt aici, domnule! 

— Noa, vezi că nu prea grea poruncă ţi-am fost dat; ştiam eu că de frică împlineşti bucuros 
poruncile mele; acum numai o poruncă-ți mai dau, dacă-i împlini-o şi asta, apoi te las în pace, iar de 


nu, îți sucesc grumazul ca la un pui de găină! 

— Ce să mai fac iară, domnule? 

— Să-mi aduci pe Dumnezeu la prânz, auzi? la prânz să mi-l aduci! Acum nu mai sta pe 
gânduri, ci te cară şi să nu-ţi mai aud de nume până nu mi-l aduci! 

— Da cum să pot eu, un biet om păcătos, să şi gândesc una ca aceea? 

— Taci şi te du! 

Se luă Alesandru mai supărat ca totdeauna şi merse către casă. Muierea chiar îi făcuse un drăguţ 
de copil de nici de împărat nu poate fi mai altfel. Cum îl văzu îngândurat, îl întrebă: 

— lar eşti supărat, Alesandre? 

— Dar cum să nu fiu? Ascultă tu aici, pe când gândeam că şi-o fi stâmpărat gândurile celea peste 
fire de poftalnice, pe când mulțumeam lui Dumnezeu că mi-a ajutat de-am împlinit toate poruncile 
boierului, el iese cu altă poruncă, şi mai păgână! 

— Cu ce poruncă? 

Zâna Apelor 

— Oh, Doamne, muiere, draga mea! Mă tem să şi gândesc la porunca cea nebună a păgânului 
acestui de domn; zice că să-i aduc lui pe Dumnezeu, la prânz, la el, la un păgân ca el! 

— E drept că-i lucru mare, Alesandre, dar nu te întrista din seamă afară; Dumnezeu va direge 
lucrurile ca un stăpân bun. Tu vezi de mănâncă ceva, ia-ți merinde şi te pune la cale, te tot du până-i 
da undeva de Dumnezeu, şi-i spune porunca ce-o ai de la boier; Domnul cerului este mult mai 
milostiv decât domnii aceşti pământeşti! 

Aşa şi făcu Alesandru; mâncă ceva ce mâncă, îşi luă merinde şi bâta în mână, şi hai la cale. Şi s-a 
tot dus, s-a tot dus, până a dat de-o apă mare. Ar fi trecut bucuros dincolo, dar nu era nici pod, nici 
luntre, iar de-a înotul nu se încumeta să o treacă, fiind apa foarte lată. Deci sta pe gânduri: ce să 
facă? 

Atunci apa-l întrebă: 

— Ce stai aci, omule? 

— Stau, răspunse el, că aş trece dincolo şi nu-i aci nici pod, nici luntre, şi de-a-notul mi-e frică 
să intru! 

— Şi unde mergi tu, omule? 

— Eu aş merge până aş da de Dumnezeu sfântul, că am un lucru mare să-i spun! 

— Aşa? Atunci te trec eu, dar să întrebi pe Dumnezeu: de ce în mine nu este nici peşte, nici 
broască, nicio jivină? 

— Că-l voi întreba! 

Atunci apa se desface în două, şi merge Alesandru ca pe-o cărare de prin cucuruz prin mijlocul 
apei. 

Ajungând de cealaltă parte, tot merge el până dă de un câmp mare cu iarbă până în brâu; acolo 
era o ciurdă de boi mari, dar slabi, numai cu pielea pe oase; se legănau de slabi! Se minună mult 
Alesandru de astă vedenie: cum de boii aceia mari, în aşa bună şi multă păşune, şi numai nu cad de 
pe picioare de slabi? 

Dar merse el mai departe până nimeri într-un câmp nisipos, numai ici-colea câte o buruiană, şi 
acolo văzu o ciurdă de boi mici, dar frumoşi şi graşi de gândeai că amu-amu plesnesc de graşi. De 
astă vedenie se minimă Alesandru şi mai tare, dar merse mai departe până ajunse într-o pădure 
mare, acolo poame multe şi grâneţe, şi prin copaci nişte păsări mari țipau cât le lua gura: „Vai de noi 
şi de noi, că rău vedem, rău am văzut, şi mai rău vom vedea!” Ele adică ţipoteau de foame! 

Mergând Alesandru mai departe, ajunse într-un tufiş, numai icicolea câte o alună, acolo mii de 
păsărele ciripeau şi cântau: „Bine ne-a fost, bine ni-e, şi mai bine vom ajunge, că suntem tot 
sătule!” 

Minunându-se Alesandru şi de aceste vedenii, merge mai departe până ajunge la curțile lui 
Dumnezeu sfântul. Cu multă sfială intră înăuntru şi dete bineţe ca un om de omenie. 

Dumnezeu sfântul îl primeşte cu bună voinţă şi cu vorbe blânde ca un părinte adevărat, apoi îl 


întreabă că după ce umblă el atâta lume? 

— O, Doamne, mi-i şi groază să-ţi spun! 

— Spune, fătul meu, că de mine tot nu poate nimeni ascunde niciun cuget. 

— Apoi să-ţi spun, Doamne: m-a trimis domnul pe a cărui loc mie casa să vin să te poftesc la el 
la prânz! 

— Bine, fătul meu, după ce-i ajunge acasă, să-i spui că atunci voi merge, când va face şi el câte 
ai făcut tu! 

— D-apoi oare nu m-a omori, Doamne? 

— Nu te teme; dar să-mi spui ce-ai văzut în calea ta de acasă până aici? 

— Am văzut multe, Doamne: mai întâi am ajuns la o apă mare, fără luntre, fără pod, şi nu ştiam 
cum să trec, dar apa, după ce i-am spus unde mi-e calea, mi-a făcut loc de am trecut ca pe uscat; m- 
a rugat însă să te întreb de ce în ea nu sunt nici peşti, nici broaște, şi nicio jivină? 

— Ți-voi spune, fătul meu, dar tu să nu-i spui până te-a trece dincolo; acolo de aceea nu simt 
nici peşti, nici broaşte şi nici alte jivine, că încă niciun om nu s-a înecat în ea. Dar apoi ce-ai mai 
văzut? 

— Am văzut, Doamne, un câmp mare cu iarbă ca mătasa şi de mare până în brâu; în ea păştea o 
ciurdă de boi mari, dar se legănau pe picioare de slabi, şi mult m-am mirat cum e aceea de-s aşa 
slabi în păşunea aceea bună! 

— Acela, fătul meu, sunt boierii cei bogaţi care fac câteodată pomene şi ospeţe, dar numai ei pe 
ei se omenesc şi se ospătează, iar după ce li se împrăştie oaspeţii, le pare rău de cheltuiala ce-au 
făcut; dar după aceea ce-ai mai văzut? 

— Am văzut, Doamne, un câmp nisipos, tot nisip şi pietriş, numai ici-colea câte o buruiană şi 
acolea era o ciurdă de boi mici, dar graşi şi frumoşi de nu mă mai puteam depărta de ei! 

— Noa, vezi, fătul meu, aceia sunt oamenii cei săraci, bieţii iobagi, care n-au alta decât numai ce 
vor să le lase domnii lor cei procleți, dar ei, când fac vreo pomană ori vreun ospăț, adună la masa 
lor pe toți lipsiţii şi săracii şi aceea la mine este bine primită, de aceea, după ce vin pe astă lume se 
desfătează; dar după aceea, adu-ţi aminte, ce-ai mai văzut? 

— Venind mai încoace, Doamne, am văzut o mulțime de pomi mari cu poame frumoase şi 
printre ei tot soiul de semănături, dar în pomi erau niscari păsări urâte şi zburlite, şi țipau cât le lua 
gura: „Rău am văzut, rău vedem, şi încă şi mai rău vom vedea, că murim de foame!” 

— Noa, fătul meu, aceia simt zgârciţii, care au tot ce le trebuie, dar nu numai că nu dau lipsiţilor 
ceva de pomană, dar nici ei nu mănâncă să să sature, şi trag şi plata lucrătorilor; pe astă lume de 
foame o să se vaiete! Mai văzut-ai ceva în călătoria ta? 

— Mai, Doamne, am văzut un tufiş, şi în el numai unde şi unde câte o alună, dar acolo erau mii 
de păsărele ciripind şi cântând: „Bine am văzut, bine vedem şi bine vom vedea, că nimic nu ne 
lipseşte!” 

— Vezi, fătul meu, acele păsări sunteţi voi, muncitorii, care munciți de dimineaţă până seara, de 
multe ori chiar flămânzi şi însetaţi, numai ca să puteți ține dim munca voastră pe câte venituri toate, 
şi totuşi mulțumiți lui Dumnezeu şi pentru atâta; plăcută este înaintea mea purtarea voastră! 

— Acum mergi, fătul meu, acasă, că te aşteaptă muierea şi copilul! 

Şi plecă Alesandru către casă mulțumind lui Dumnezeu. Când ajunse la apa cea mare, îl întrebă 
apa: 

— Noa, da spusu-ţi-a Dumnezeu pricina pentru care n-am eu nici peşti, nici broaşte? 

— Spus! 

— Fi, cum a zis, care-i pricina? 

— Trece-mă, că apoi îţi spun! 

Şi l-a trecut apa iarăşi de acea parte, adică s-a făcut în lături până a trecut de aceastălaltă parte, 
cu toate că din colo în coace pe nimeni nu mai trecuse, că nimeni nu ceruse să-l treacă. După ce-a 
fost de aceastălaltă parte, apoi spuse Alesandru: 

— În tine, aşa mi-a spus Dumnezeu, că de aceea nu simt nici peşti, nici broaşte, şi niciun fel de 


jivină, că încă n-ai înecat niciun om. 

Atunci se înfoaie apa de trecu peste ţărmuri şi era cât pe aci să înece pe Alesandru. Dar el fugi și- 
i zise: 

— Dar nu ţi-e ruşine, chiar pe mine vrei să mă îneci, unde ţi-am spus ce-a zis Dumnezeu sfântul? 

Apa atunci s-a ruşinat şi s-a tras în matca ei zicând: 

— Cum n-am ştiut mai degrabă, că nu scăpai tu din undele mele! 

Acum Alesandru merse aţă la boier acasă şi ajunse chiar pe înserate. 

— Noa, da chematu-l-ai? zise boierul. 

— Chemat! răspunse Alesandru. 

— Şi vine? 

— Vine, de bună seamă, vine dacă-i face şi dumneata lucrurile care le-am făcut eu, dar până 
atunci, ba! 

Auzind domnul cuvintele acestea cutezătoare ale lui Alesandru, se mâinie atât de tare, de porunci 
slujilor să-l bage în fiare şi în pente, din tălpile picioarelor până-n grumaz, şi să-l bage într-o 
pivniță, şi acolo să-l închidă să nu poată scăpa, că dimineaţă îl spânzură pentru cutezarea vorbelor 
celor nesocotite. Toată noaptea o petrecu Alesandru acolo, rugându-se la Dumnezeu. Când fu de 
către ziuă, veni Dumnezeu la uşa pivniţii şi strigă: 

— Aici eşti, Alesandre? 

— Aici, Doamne! 

— Dar ieşi afară! 

— Că nu pot, că sunt băgat în fiare şi-n pente până-n grumaz! 

— la mişcă-te oleacă! 

Şi cum se mişcă Alesandru, odată-i căzură fiarele de pe el ca şi când ar fi fost putrede, şi uşa se 
deschise singură, şi ieşi afară de mulțumi lui Dumnezeu că l-a scăpat. 

— Noa, Alesandre, zise Dumnezeu, dar mergem la boierul la prânz ori să mergem la tine? 

— Ba să mergem la mine mai întâi, că fi-va timp de mers la el şi după aceea. 

Şi merseră la Alesandru acasă. Bucuria muierii şi-a copilaşului că se mai văd, dar bucuria şi-a lui 
Alesandru că a ajuns în pace la ai săi. Acum Alesandru porunci nevestei să facă prânz, că iată chiar 
şi Dumnezeu prânzeşte azi la ei. 

Şi se puse să facă ce ştia ea mai bun de mâncare, dar Dumnezeu zise: 

— Să-mi frigi să mănânc ce-aveţi voi mai drag la casă! 

Atunci Alesandru numaidecât porunci să arză muierea cuptorul şi, când era ars gata, trase jarul şi 
duse copilul pe lopată, şi zvârr cu el în cuptor, apoi puse jarul în gura cuptorului şi intră înăuntru de 
mai povesti cu Dumnezeu. 

Preste vreun ceas de vreme merse el să aducă copilul fript să-l pună înaintea lui Dumnezeu. 
Adică minunea minunilor! 

Copilul se juca cu două mere de aur şi cânta în treaba lui, cum cântă copiii. 

Văzând Alesandru şi muierea lui minunea asta, căzură cu feţele la pământ şi mulțumiră lui 
Dumnezeu. 

Iar Dumnezeu îi ridică de jos şi le zise: 

— Să ştiţi că boierul în clipita asta a plesnit de necaz căci nu te află în pivniţă să te spânzure; de 
azi încolo nu mai eşti iobagi, ci domn în casa ta, şi în scurtă vreme niciun iobag nu va mai fi în 
lume. 

Aşa s-a şi întâmplat; iobăgia a căzut; dar cel dintâi care a scăpat de iobăgie a fost Alesandru cu 
muierea lui, cu Zâna Apelor, care, de n-au murit, şi astăzi trăiesc şi măresc pe Dumnezeu. 

Auzită şi scrisă in Săncel. 


Tei-Leganat 


poveste românească 


Erau odată, cică, un moşneag şi o babă. Copii nu avusese, şi-aşa ar fi voit să aibă, de se dădeau 
în vânt după ei. Baba mai ales, veşnic se ruga lui Dumnezeu să se milostivească cu ea şi să-i 
dăruiască un copil. Dumnezeu ştie, însă, când trebuie să dea omului ce cere şi când nu. Baba copii 
n-a mai făcut şi de dor de a avea şi ea, îşi făcu un leagăn şi în el puse, în loc de băiat, un lemn de tei 
ce-l înfăşase şi-l îmbrobodise ca pe copii. Se vede că ajunsese baba în mintea copiilor. 

Legăna baba în una, când avea vreme, albia copilului şi-i cânta. De la o vreme numai ce aude 
plâns de copil în leagăn. Baba s-a speriat, dar când s-a uitat şi a văzut în locul lemnului un băiat 
mândru şi frumos cum altul nu mai era în lună şi în soare, nebuni de bucurie. Plângea biata babă, 
râdea, alerga pe afară şi nu mai ştia cum să mulțumească lui Dumnezeu că i-a ascultat ruga. 

Cum vine moşneagul de la lucru, baba, ca o zăludă îi iese înainte şi-i arată băiatul. 

Când îl văzu moşneagul aşa mândru şi frumos, cu râvnă şi mare duh plecat ridică ochii în sus, 
mulțumind lui Dumnezeu că le-a dat sprijin bătrâneților. 

Moşnegii botezară pe băiat şi-i puse numele Tei-Legănat. 

Cumetria fu chefoasă şi plină de bunătăți, căci moşnegii se țineau bine, batâr că erau singurei. 

Tei-Legănat creştea văzând cu ochii. Cât creşte un băiat de azi într-un an, el creştea numai într-o 
zi. Peste vreo doi ani el era cogeamite milian, ca toți flăcăii, cu care se lua la trântă şi pe care-i 
dovedea pe-un cap. 

Într-o zi vede Tei-Legănat într-un cui în cămară puşca moşneagului, din tinereţe. Niciuna, nici 
două, o ia, se îmbracă şi se duce cu ea în pădure la vânat. Degeaba cerca baba să-l oprească, Tei- 
Legănat îşi căuta de drum. 

Ajungând în pădure, merge trei zile şi trei nopți. Cum mergea prin codru, dă peste un om care nu 
făcea alta decât copacii ce erau drepți îi strâmba, iar pe cei strâmbi îi îndrepta. 

Cum îl vede Tei-Legănat, îl întreabă: ce strică copacii? 

Strâmbă-Lemne, căci el era, îi răspunde că nu-i treaba lui să ştie, dar, dacă vrea, să se prindă 
amândoi fraţi de cruce, că i-o fi de folos vreodată. Tei-Legănat se prinde frate de cruce cu Strâmbă- 
Lemne, şi amândoi se iau prin pădure. Merg cât merg, şi ajung în nişte munți pietroşi. Într-un tanc 
de munte şedea un om şi veşnic sfărâma piatră. Tei-Legănat se prinde frate de cruce şi cu Sfarmă- 
Piatră şi tustrei îşi căutară de drum. Ajunseră într-o pădure. 

Aici îşi făcură o colibă şi câte unul cu ziua rămânea la făcut bucate, iar ceilalți doi se duceau la 
vânat. 

În ziua întâi rămâne Strâmbă-Lemne. Face el nişte bucate ca acelea şi stătea înaintea focului 
aşteptându-şi frații. 

Cum stătea Strâmbă-Lemne pe gânduri, numai ce vine o onanie de om mititel ca de-o-palmă cu o 
barbă cât un cot. Statu-palmă-barbăcot, căci el era, se repede la foc şi din câteva înghițituri soarbe 
mâncarea lui Strâmbă-Lemne din oală. Strâmbă-Lemne îl prinde de barbă, crapă un lemn şi-i pune 
barba acolo. 

Când vin de la vânat Tei-Legănat şi Sfarmă-Piatră, găsesc pe Statupalmă-barbă-cot cu barba în 
lemnul cel crăpat şi pe Strâmbă-Lemne suduind şi făcând alte bucate. 

Tei-Legănat se duce la Statu-palmă-barbă-cot şi-i dă drumul. El se făcu nevăzut. Strâmbă-Lemne 
sfârşi bucatele şi după ce mâncară, se odihniră bine. A doua zi rămase să facă bucate Sfarmă-Piatră. 
Dar şi Sfarmă-Piatră păţi aceeaşi istorie cu Statu-palmă-barbă-cot, ca şi Strâmbă-Lemne. Când se 
întoarse Tei-Legănat de la vânat şi văzu pe Statu-palmă-barbă-cot cu un stan de piatră pe barbă, îl 
umflă râsul şi, ducându-se la el, rostogoli stânca şi dete drumul lui Statu-palmăbarbă-cot, de se făcu 
iar nevăzut. 

A treia zi rămase la făcut mâncare Tei-Legănat. El pregăti două rânduri de bucate şi când se 
întoarseră fraţii lui de la vânat, nu mai văzură pe Statu-palmă-barbă-cot, căruia Tei-Legănat îi duse 
mâncare, şi bucatele erau cum sunt mai bune, nici reci, nici fierbinți. 


După ce mâncară bine se luară tustrei şi se duseră prin munţi şi ajunseră pe moşia unui împărat. 
Paznicii împăratului, găsind pe Strâmbă-Lemne stricând pădurea, îi prinseră pe tustrei şi-i duseră la 
împărat. Împăratul, după ce-i probozi urât, încât era să-i şi bată, le hotărî, văzând pe Tei-Legănat aşa 
de îndrăzneţ şi frumos, că scapă de el, dacă le va scoate de la zmei pe cele trei fete ale lui. 

Împăratul le mai spuse că, dacă ei scot fetele de la zmei, le dă fiecăruia câte una de soţie şi 
împărăția. 

Tei-Legănat se prinse să scoată fetele de la zmei. 

După ce luă de la împărat bani de cheltuială şi haine de primeneală, porni înainte cu Dumnezeu. 

Merseră vreme multă, țări, mări şi munţi şi ajunseră la o fântână, pe unde te puteai duce în 
«lumea neagră», căci zmeii ce furaseră fetele împăratului acolo viețuiau. 

Ca să mergi de pe «lumea albă» în «lumea neagră» trebuia să-ţi dai drumul prin fântâna zmeilor. 
Se vâri întâi Strâmbă-Lemne. El lăsă cuvânt ca atunci când va scutura funia, să-l scoată înapoi. Nu 
se dase drumul funiei cu care se coborau în fântână nici pe jumătate, şi numai ce vede Tei-Legănat 
că se scutură funia. 

— Ce-ai pățit, măi Strâmbă-Lemne, de-ai scuturat funia aşa degrabă? 

— Da ce să păţesc? Ia nu poţi să trăieşti în putoarea ceea mare care vine din fundul fântânii. 

Lasă că mă vâr eu, zise Sfarmă-Piatră. Dar şi el păţi ca şi StrâmbăLemne. Atunci se vâri şi Tei- 
Legănat. El lăsă cuvânt că, dacă va scutura funia, mai tare să-i dea drumul. 

Merse, merse Tei-Legănat trei zile până ce ajunse în fundul fântânii. 

Acolo, ce să vadă? Şerpi, balauri, broaşte cât casele. Tei-Legănat se dă cu paloşul printre jivine, 
şi le omori pe toate. 

Scăpând de acele urâte locuri, pomi spre curţile zmeului celui mai mare. 

Vai, mândru mai era! Alt soare, mai frumos ca al nostru, strălucea. Altă lună, mai strălucitoare 
cum avem noi, era acolo, şi nişte grădini, mai frumoase ca raiul. Cum ajunse Tei-Legănat la curțile 
zmeului, se duse la fata împăratului. Ea, cum îl văzu, zise: 

— Vai, ce voinic mândm şi frumos eşti, şi cum are să te omoare câinele de zmeu când te-a 
vedea! 

— Dar unde-i dus el amu? 

— E dus la vânat. 

— Şi de pe ce-l cunoşti când vine? 

— Azvârle buzduganul de trei mile de loc, şi atunci bucatele trebuie să fie nici reci, nici fierbinţi. 

Cum stăteau ei de vorbă, numai ce aud buzduganul în poartă, în uşă, în casă. Tei-Legănat îl 
repede înapoi de cinci mile de loc, şi când a trecut pe lângă urechea zmeului, i-a retezat vârful 
urechii. 

Zmeul a început a da pinteni calului şi a fugi spre casă, dar calul nu voia să meargă. Când ajunse 
la podul de aramă, calul a început a sforăi şi a ciuciuli urechile. Zmeul i-a zis: 

— Hi! calule, mânca-ți-ar corbii carnea şi ciolanele roade-ţi-le-ar câinii, că doar nu-i câinele de 
Tei-Legănat sub pod ca să te sperii de el. 

Atunci numai ce iese Tei-Legănat de sub pod şi-i spune: 

— Cum vrei să ne luptăm? Cu paloşele să ne tăiem, ori în trântă să ne trântim? Zmeul i-a zis: în 
trântă să ne trântim, trup la trup, că-i mai drept. Atunci, unde s-a luat Tei-Legănat cu zmeul la 
trântă! întâi l-a trântit zmeul pe Tei-Legănat până la brâu. Unde nu se mâinie TeiLegănat, şi când l-a 
izbit o dată pe zmeu, l-a vârât în pământ până la gât. Atunci Tei-Legănat scoate paloşul şi-i taie 
gâtul. Încălecă apoi pe calul zmeului şi se duse la curţile lui. 

Fata împăratului, când l-a văzut, nu mai putea de bucurie. 

— Ce făcea zmeul cu curțile lui, când se ducea undeva? 

— Pocnea din biciul ist din cui de trei ori şi le făcea două mere. 

Tei-Legănat ia biciul, pocneşte de trei ori, face curțile două mere şi le dă fetei împăratului. 

După ce a scăpat fata cea mare, se duce la curțile zmeului celui de mijloc şi-l brânceşte şi pe el 
ca şi pe cel dintâi. 


Îi mai rămăsese să scape pe fata cea mică, care-o ţinea zmeul cel mic. 

Scăpase el uşor pe fetele cele mari, de la cei doi zmei. Pe cea mai mică însă era mult mai greu, 
căci avea mult de muncă, şi chiar zmeul ist mic era mult mai voinic ca ceilalți. 

După ce trece prin nişte păduri urâte, pline cu şerpi, broaşte şi tot felul de dihănii, ajunge la 
curțile zmeului. 

Cum îl vede fata împăratului, îi zice: 

— Vai, ce voinic mândru şi frumos eşti, şi cum are să te prăpădească câinele de zmeu când te-a 
vedea? 

— Dar unde-i dus? 

— La vânat. 

— Şi pe ce semne ştii când vine? 

— Azvârle buzduganul de şapte mile de loc şi atunci bucatele trebuie să fie nici reci, nici 
fierbinți. 

Şi cum vorbeau ei, numai ce aud buzduganul în poartă, în uşă şi în casă. Tei-Legănat îl repede de 
nouă mile de loc, şi când a trecut pe lângă urechea zmeului i-a retezat-o din loc. 

Când era pe la podul de aur, calul zmeului a început a forăi şi a se da înapoi. 

Zmeu-i zice: 

— Hai, mânca-ţi-ar corbii carnea şi câinii ciolanele. Ce, crezi că sub pod e câinele de Tei- 
Legănat? 

Atunci numai ce iese Tei-Legănat şi-l întreabă: 

— Cum vrei să ne luptăm: din trântă să ne trântim, ori din paloşe să ne tăiem? 

— Ba din trântă să ne trântim, că-i mai dreaptă. Atunci se încep a se lupta: de dimineaţă şi până- 
n seară se trântiră, şi nu se da niciunul. 

Amu le era sete şi foame; zmeul vede o cioară şi-i zice: 

— Dă-mi oleacă de apă, că ți-oi da hoitul lui Tei-Legănat să-l mănânci. 

Tei-Legănat zice către cioară: 

— Dă-mi apă să beau, că ţi-oi da hoitul de la trei zmei să-l mănânci tu cu toate neamurile tale. 

Atunci cioara se repede la un iaz, ia cu clonțul apă şi picură în gura lui Tei-Legănat câteva 
picuşuri. 

Tei-Legănat prinse la putere, şi când l-a izbit o dată pe zmeu, l-a vârât în pământ până la gât. 
Apoi cu paloşul i-a tăiat capul şi l-a omorât. 

Casele zmeului le-a făcut două mere şi le-a dat fetei celei mai mici, care era cea mai frumoasă 
dintre fetele împăratului şi pe care TeiLegănat îşi puse ochii. Tei-Legănat luă fetele împăratului, 
merse cu ele la fântână, pe unde trebuia să iasă din «lumea neagră «în «lumea albă». Tei-Legănat 
prinde funia şi o scutură. Scuturătura vine înapoi. 

La gura fântânii aşteptau deci cei doi fraţi de cruce ai lui TeiLegănat. El pune în patul cel ce era 
agăţat de funie pe cele trei fete şi scutură funia. Patul începe a se urca, şi Tei-Legănat rămase singur. 

Când văzură Strâmbă-Lemne şi Sfarmă-Piatră fetele, nu mai putură de bucurie. Ei dădură drumul 
patului ca să-l scoată afară şi pe TeiLegănat. 

Sfarmă-Piatră şi Strâmbă-Lemne se sfătuiseră ca să-l urce până la jumătatea fântânii pe Tei- 
Legănat şi să-i dea drumul, ca să scape de el. 

Tei-Legănat însă se temea de aşa ceva, şi ca să-i încerce, pune în pat un bolovan şi scutură funia. 
Patul începe a se urca şi după o bucată de vreme numai ce aude o pocnitură. Cei doi duşmani ai lui 
TeiLegănat dăduseră drumul patului cu bolovanul. 

Tei-Legănat, văzând şiretlicul tovarăşilor lui, pomi iar «în lumea neagră». Merge cât merge şi 
ajunge la curțile lui Statu-palmă-barbăcot. Când l-a văzut moşneagul, nu mai putu de bucurie. 

Ospăţuri ca acele îi făcu, şi-l întrebă ce vânturi îl aduc pe acolo? 

Tei-Legănat povesti lui Statu-palmă-barbă-cot pătăraniile lui cu zmeii şi cu cei doi tovarăşi ai lui, 
şi-l rugă să-l înveţe ce să facă pentru a ieşi pe «lumea albă». 

— Nimeni n-ar putea să te scoată de aici, fătul meu, decât numai pajura din pădurea zmeului cel 


mare. Pajura aceea pe fiecare an scoate doisprezece pui, şi nici de unul n-are parte, căci când se 
duce după mâncare, vine un balaur şi-i mănâncă. Dacă-i putea să omori balaurul, ea te va scoate de 
la necaz. 

Statu-palmă-barbă-cot mai dăscăli pe Tei-Legănat cum să se poarte cu pajura şi pe urmă se 
despărțiră. 

— Pentru că n-ai fost rău, ca tovarășii tăi, ai scăpat bine de la mine. Dar dacă ai fi fost şi tu ca ei, 
apoi cu zile nu scăpai de la mine. 

Tei-Legănat merse în pădurea zmeului cel mare şi ajunse la cuibul pajurii. Tocmai atunci ieşea 
dintr-un iezer şi balaurul ca să mănânce puii pajurii. Tei-Legănat scoate paloşul şi dintr-o tăietură 
retează capul dihaniei de balaur şi scapă puii de moarte. 

Când l-au văzut puii, nu mai puteau de bucurie. 

— Când te-a vedea mama, are să te înghită de bucurie. 

Atunci ei l-au făcut un fulg şi l-au pus sub aripa celui mai mic. 

Când a venit pajura şi 1-a văzut, era să moară de bucurie. 

— Cine v-a scăpat, dragii mamei? 

— Un flăcău voinic şi frumos, îi răspunseră ei. 

— Încotro s-a dus? 

— La răsărit, răspunseră el. 

Pajura, ca o vântoasă, se repezi spre răsărit, ca să găsească pe cel ce i-a scăpat puii, dar nu l-a 
găsit. 

— Încotro a apucat, dragii mamei? 

— Înspre apus. 

Repede iarăşi apucă spre apus, dar nici urmă de flăcău n-a găsit. 

După ce mai fugi spre amiază şi spre miazănoapte, puii ziseră: 

— Noi, mamă, ţi-om spune unde-i voinicul care ne-a scăpat, dacă ne făgăduieşti că nu-l vei 
mânca. 

— Nu-l mănânc, dragii mamei. 

Atunci puiul cel mic scoase de sub aripă o peniță mică şi-o aruncă jos. 

Din ea ieşi un flăcău mândru, de nu mai era altul ca el. Pajura îl înghiți de bucurie, şi când îl 
vărsă, Tei-Legănat era de-o mie de ori mai frumos ca înainte. 

— Ce pofteşti de la mine, voinice, pentru binele ce mi-ai făcut? 

— Să mă scoţi în «lumea albă», răspunse Tei-Legănat. 

— Pregăteşte să ai douăsprezece vase de vin şi doisprezece boi fripți, şi mâine mergem. 

Tei-Legănat se duse pe moşia zmeului cel mare, luă şi fripse doisprezece boi, cumpără 
douăsprezece buţi de vin şi în zori de ziuă se puse pe aripile pajurii cu boii fripți şi cu vinul. 

Merseră, merseră cale lungă, peste ape şi munţi, văi şi dealuri. De câte ori îi era foame pajurii, 
Tei-Legănat îi da câte un vas de vin şi câte un bou fript. Atâta drum merseră, încât, când era aproape 
să-l scoată din fântână, nu mai rămăsese lui Tei-Legănat decât un pahar de vin. Carne nu mai avea 
defel. 

— Dă-mi să mănânc şi să beau, zise pajura, că nu mai pot de foame. 

— N-avem decât un pahar de vin, răspunse el. Dă-mi carne să mănânc de unde ştii, că nu mai 
pot, şi ne prăpădim amândoi. Atunci Tei-Legănat taie din talpa piciorului o bucată de carne şi-o dă 
pajurii. 

De-atunci are omul în talpa piciorului lipsa de came între călcâi şi degetul mare. 

— Bună-i carnea de om, zise pajura. De ştiam mai demult că e aşa de bună, te mâneam până 
acum. Mai merseră cât mai merseră şi după câtăva vreme Tei-Legănat se văzu iarăşi pe «lumea 
albă». 

Merse el cât merse şi ajunse la curtea împăratului cel cu fetele. 

Fetele cele mari se măritase, una după Sfarmă-Piatră şi una după Strâmbă-Lemne. Cea mică, din 
pricină că n-a ascultat pe tată-său să se mărite după un fecior de împărat, o dăduse slugă la curțile 


lui Strâmbă-Lemne. 

Când a auzit împăratul păţaniile lui Tei-Legănat şi drăciile lui Strâmbă-Lemne şi ale lui Sfarmă- 
Piatră, se încruci. Insură pe TeiLegănat cu fata lui cea mică, îi dărui toată împărăţia lui şi a trântit o 
nuntă cum n-a fost alta pe lume, la care a poftit şi pe moşneagul şi pe baba ce-au crescut pe Tei- 
Legănat. 

La nunta lui Tei-Legănat aş fi jucat şi eu dacă eram pe atunci, că el nu se ferea de țărani ca 
boierii de azi. 

Şi-am încălecat pe-o căpşună şi v-am spus şi eu o minciună. 


Trişti-Copil şi Inia Dinia 


poveste românească 


A fost, a fost, că dacă n-ar fi fost, nu s-ar povesti, nici eu a lehăi ca un purice-a plesni. Şi eu nu-s 
de când poveştile; îs mai dincoace cu vo două-trei zile. Poveştile pe la poartă trecea când pe mine 
mama mă făcea. Ş-am luat şi eu una de coadă, ş-am zvârlit-o peste poartă, şi ț-o spun amu dumitale. 

Cică era un împărat bogat de nu se mai afla altul ca el pe sub soare: bani, măi, aur şi argint... 
ciubere pline de galbeni. Ş-avea numai o fată. Şi ce i-a venit fetei prin minte, c-a zis către tată-su: 

— Tată, să-mi faci o mănăstire. 

— Ţ-oi face, draga tatei. 

— Da iacă cum să mi-o faci: să fie numai de aur şi din argint din sorocoveţi, că ştiu că ai de 
unde... 

Cum n-avea să i-o facă dacă era plin de avere, cum îi stupul! Undea-nceput a scoate cu ciuberele 
bani ş-a plăti la meşteri ş-a dat în scurtă vreme gata mănăstirea: cât din bani zidită, cât cu aur şi 
argint poleită. Mănăstirea era cam strâmtuţă, nu-i vorbă, dar înaltă. 

— Tată — zice fata — eu aici singură, în mănăstirea asta, n-oi şedea. Să te duci prin ţară şi să 
cauţi douăsprezece fete tot aşa de tinere şi frumoase ca şi mine, să nu mă cunosc eu dintre ele. 

Şi s-a dus împăratul ş-a căutat şi-a găsit numai unsprezece fete; iară după ce le-a găsit le-a adus 
acolo la mănăstire. 

— Da, unde-i cea de a douăsprezecea? 

— D-apoi n-am găsit-o. 

— Se află să n-o fi găsit? 

— Nu-i vorbă, am dat eu peste una, tot aşa de la fel ca voi; da iacă cum îi pricina de n-a venit: 
fata aceea a avut mamă şi mă-sa după ce-a făcut un copil, a trăit numai v-o trei zile, ş-a murit, ş- 
amu a rămas fata să-ngrijească de băiat. 

— Numai asta-i toată pricina? D-apoi cât îi împărăția mnitale de mare nu s-a găsit cineva să 
crească un biet copil? Cât de fără zăbavă, s-aduceţi fata cu copilul aici. 

Ş-au adus slujitorii fata cu copilul (cu frate-su). Da, ce frumuseţe de copil, de nu mai era altul ca 
el pe sub soare! Cum l-a văzut fatampăratului, îndata mare i-a adus o dădacă şi i-a poruncit: 

— [a copilul şi să mi-l creşti într-o zi, ca alții într-o lună; şi-ntr-o lună, ca alți într-un an. 

— Aşa oi face. 

La un an băiatul era mărişor, putea umbla, putea grăi, cum ar fi unul de iştialalți la zece- 
doisprezece ani. 

Pe fata-mpăratului o chema Inia Dinia. Iar băiatului, ş-a bătut multă vreme capul cum să-i puie 
numele, şi s-a ales că pe băiat să-l cheme Trişti-Copil. 

Amu aude fata că-ntr-o ţară depărtată este o şcoală împărătească ş-a zis, către tată-su: 

— Babacă, să iei şi să duci băiatul la şcoala aceea, c-aista, pe cum văd eu, are să fie om scump. 

Ş-a pus împăratul doi cai la trăsură şi s-a dus peste nouă mări, peste nouă ţări, peste nouă vineții, 
a şaptea-mpărăție. După ce-a ajuns acolo, i-a lasat băiatului bani de cheltuială, iar el ş-a luat drumul 
spre casă, ş-a mers multă lume-mpărăţie, ca cuvântul din poveste, mai înainte este. Dar la 


despărțire, Inia Dinia a zis către băiat, că oricât de mult a şedea acolo la şcoală, de ea să nu 
pomenească, pentru că de-o pomeni, Trişti-Copil, acasă nu degrabă a veni. 

Cum a intrat băiatul în şcoală, numai o dată i-a arătat calfa pe hârtia asta, pe ceealaltă, pe cărți — 
şi când a venit şi l-a luat la cercetare, singur calfa s-a mirat: Măi, că nici aşa băiat, încă nu mi s-a dat 
ochii a vedea şi urechile a auzi. Aista are să fie mare om la vremea vremii! 

A stat el în şcoala aceea preţ de-un an, şi-n vremea asta, toată cartea a-nvăţat-o, mai-mai că-l 
întrecea pe calfă. 

La împlinirea anului, s-a dus la-mpăratul cel cu şcoala ş-a zis aşa: 

— Înălțate-mpărate, eu de-amu mă duc acasă. Cartea cât am avut de învăţat am învăţat-o: n-am 
la ce mai sta să mai mănânc pâinea străinului. 

— Dă, măi băiate! Dacă nu vrei să mai stai, cu de-a sila nu te poate ţine nimenea. Ş-apoi alta: 
măi dragul tatei — zice către un fecior care-nvaţase cu Trişti-Copil — adă v-un pahar de rachiu şi 
cinsteşte băiatu ista, că la drum 1-a prinde bine. 

Şi i-a dat un pahar de rachiu. Când să-l puie la gură, răspică TriştiCopil: 

— Aai! bogdaprosti, să fie de sănătatea dumnitale, înălțate bezede. 

Ş-a băut paharul, de duşcă. 

— Mai dă-i unul — zice împăratul. 

Când l-a pus la gură a zis că să trăiască înălţatul împărat şi să fie de sănătatea lui. 

— Mai dă-i un pahar, măi! 

Când l-a pus la gură şi pe-aista, a zis că să trăiască toată gloata împărătească şi să fie de sănătatea 
înălțatei împărătese. 

— Mai dă-i un pahar, măi băiate, că-i drumul depărtat. 

Când l-a mai pus şi pe-aista la gură, a zis că să trăiască toți oamenii împărăteşti şi să fie de 
sănătatea Iniei Diniei. 

— Da cine-i aceea Inia Dinia, măi băiate? 

— Da cine să fie? Aceea-i stăpâna me (a); aceea m-a crescut şi m-a dat pe mine la carte. 

— Noa, de-amu să stai aici, că nu-ţi dăm drumul acasă. 

— D-apoi de ce? 

— D-apoi ia, până ce n-a veni stăpână-ta; că vrem şi noi să ştim cine-i aceea Inia Dinia. 

— Cum are să vie ea, dacă nu ştie nimica ce-i de capul meu? 

— A veni ea, la un an, la doi, la trei; ce mai la deal, la vale, până n-a veni ea, nu-ţi dăm drumul. 
Să-l puneţi la opreală, măi! 

Şi l-au pus la opreală pe Trişti-Copil. Nu era închis, avea voie să umble pe-afară prin ogradă, făr' 
decât n-avea voie să se ducă acasă. Urât îi mai era bietului băiat, sărmanul! Umbla şi el când încolo, 
când încolo, mai dihai decât un om beat. 

Amu, ce-i vine-mparatului prin minte: să-şi facă nişte dinaluri (binale). Adus-a lemne multe; 
tocmit-a meşteri şi s-a apucat de lucru. A dat lemnele la topor, la bardă, la şfară, ş-apoi s-a apucat 
de-nchiet. Trişti-Copil şedea toată ziua pe lemne şi se uita la meşteri cum lucrau. După ce-a închiet 
lemnele, le-a ridicat sus, care-şi la locul lor; iar băiatul s-a suit şi el acolo sus. 

Da, zice calfa meşterilor acelora: 

— Înălţate bezede! Ce şezi, rogu-te, aşa de scârbit? 

— Nu-mi mai zice bezede, că eu nu-s bezede, eu nu-s de-aici. Eu îs cine ştie de unde: de peste 
nouă țări, de peste nouă mări, de peste nouă vineţii, a şeptea-mpărăție. 

— Fe, poi dă, dragul meu, cu mâna ț-aş lua durerea de la inimă; dară dacă nu pot! 

— Ştii ce una, calfă? 

— Şti dacă mi-i spune. 

— Eşti dumneata meşter? 

— D-apoi mai este ca mine altul pe podul pământului? 

— Putea-u-ai să-mi faci un cobuz? 

— A hăăă, mă miram, ce-ai să mă-ntrebi. Ţi l-oi face cât de degrabă. 


— Şi cât mi-i cere? 

— Nu mult; ia, de-o ocă de rachiu. 

— Ț-oi da şi de două ocă, numai să mi-l faci. 

S-apucă meşterul de cobuz; dar numai seara la lumânare lucra la el, că ziua nu dovedea cu lucru- 
mpărătesc. In trei seri a dat cobuzul gata. Când l-a pus Trişti-Copil la gură, aşa cânta de se răsuna 
palatul. 

A doua zi s-a suit acolo sus şi aceea cântare cânta biatul, că s-a auzit răsunetul tocmai la 
mănăstirea Iniei Diniei. 

— Fetelor — zise ea, dac-a auzit sunetul cobuzului — cântarea asta nu-i a altuia, fără numai a 
lui Trişti-Copil. El trebuie să fie la opreală. M-a pomenit cumva pe mine, şi iacă amu nu-i dau 
drumul. Degrabă vă gătați cu ce aveţi voi mai frumos şi mai minunat şi să mergem la băiat. 

Şi s-au-mbrăcat ele şi s-au gătat, au încuiat mănăstirea şi-au ieşit cu toatele afară. 

— De-amu țineți-vă de mână. 

Ş-acelea puteri le-avea Inia Dinia că numai ce s-a înălțat toată ceata în văzduh, şi cât te-ai şterge 
la un ochi, a ajuns la împăratul cel ce oprise pe băiat. 

S-a minunat împăratul de frumuseţea femeii acesteia. 

— Da la ce-ai pus băiatul la opreală? 

— Da ca să vii să te văd şi eu cine eşti. 

— Apoi bine, iacă asta-s, care mă vezi. Dar băiatul unde mi-i? 

— Da ia, într-o odaie de-acestea. 

Atunci numai ce iese şi Trişti-Copil. 

— Aşa-i că n-ai ascultat de sfatul meu? Aşa-i c-ai pomenit de mine? 

— Apoi aşa-l. 

— De-amu, dragul meu, du-te acasă şi să-ţi faci un băț de fier şi opinci de fier. Ş-atunci mi-i 
găsi, când s-o roade băţul, de-a rămâne numai cât ţii în mână, şi opincile să se roadă pân-or rămâne 
numai nojițele! Să mă cauţi la mănăstirea Calu Gastru într-un pai reazemă şi într-un păr spânzură. 

Unde s-a dat băiatul meu la plâns, de se scutura cămaşa pe dânsul, pentru că vedea că rămâne 
singur pe lume. 

— Nu umbla a-ţi mai face inimă rea — zice Inia Dinia — c-aista-i canunul. Eu, de aceea mă duc 
la aceea mănăstire, ş-apoi de-acolo are să-ţi fie bine. 

Şi s-au ridicat în văzduh Inia Dinia cu cele douăsprezece fete şi sau făcut nevăzute; iar Trişti- 
Copil s-a pornit spre casă. Dac-a ajuns acasă, ş-a făcut opinci de fier şi băț de fier ş-a plecat spre 
mănăstire. Da, în mergerea lui, nu mai avea drum hotărât. Apuca peste dealuri, peste văi şi peste 
păduri. De la o vreme a ieşit din nişte păduri ş-a văzut cam depărtişor nişte curți. El a mers până de- 
aproape; dar n-a tras deodată la curţi, a tras la nişte odăi. Cei de la odăi l-au întrebat că-n ce fel 
umblă el pe-acolo „de unde eşti şi unde te duci?” 

— Şti-mă Dumnezeu. Nu mi-ţi primi să vă slujesc, să capăt o bucăţică de mămăligă, să nu pcei“* 
de foame. 

— D-apoi te-om primi, măi. Dar carte ştii v'oleacă? 

— Ştiu oleacă. 

Şi-l iau şi-l duc la şcoala împărătească. Calfa de-acolo cum l-a văzut, l-a-ntrebat dacă ştie carte. 

— a, oleacă ştiu. 

Şi-i dă băiatului nişte cărți să cetească. Şi când a prins el a citi, a rămas calfa ca cum ar fi 
încremenit. 

— Măi, măi, carte ştiu; dar acesta mai mai să mă-ntreacă! 

Văzând el că Trişti-Copil îi dobă de carte, n-a mai stat de dânsul să-l înveţe, că n-avea ce. L-a 
pus să cerceteze pe ceilalți ucenici. Da amu, o seamă de ucenici au prins ciudă pe ist străin şi s-au 
sfătuit să-l bată, să-l alunge de-acolo. Un băiat de aceia, mai mare de trup şi mai zdravăn, a început 
a cata pricină lui Trişti-Copil, a sărit la el şi l-a bătut. 

589 sănupier 


Vâzând străinul c-aici nu poate trăi, aşa cam pe după miezul nopţii, a luat şi s-a pornit spre 
mănăstirea Calu Gastru. 

Când dimineaţa, calfa dă de băiat că nu-i. Nu se da nimenea să spuie din ce pricină nu-i. Ce folos 
c-a aflat de ce n-a vrut să mai steie; amu cela era dus în lumea lui. 

Noi să lăsăm pe Inia Dinia acolo la mănăstire şi să vedem ce-a mai făcut Trişti-Copil. 

El mergând pe drum a dat de-o pădure, a dormit noaptea într-o poiană din mijlocul ei, şi a doua 
zi pe-amiază a ieşit din pădure şi cum a ieşit, s-a făcut înaintea lui un şes cât vedeai cu ochii. Pe 
şesul acela se vedeau de departe doi, isbindu-se; dar ce era, el nu putea să ştie. Să fie oameni, să fie 
cai, măi... ce să fie? Când se mai apropie, vede o zmeuaică bătându-se cu o drăcoaică. Dar ce bătaie 
se băteau, Doamne! Se făceau două roţi de foc... şi când se izbeau una-n alta săreau bucăţile şi 
scânteile din ele cine ştie unde. 

Dacă l-au văzut, au început a se ruga să le judece el şi cum le-a judeca el aşa s-or lăsa şi ele. 

— De ce vă mâncaţi voi şi vă bateți în felul acesta? zice TriştiCopil. 

— lacă de ce — răspunde drăcoaica; zmeuaica a făcut copilul acesta, şi după ce l-a făcut, l-a 
lăsat, ia, încolo; i-a fost lene să-l crească. Eu l-am luat şi m-am necăjit şi l-am crescut până în starea 
în care-l vezi, ş-amu vrea să mi-l ieie crescut gata. Apoi îi cu dreptu? 

— Zmeuaică, să laşi băiatul drăcoaicei, dacă ț-a fost urât şi greu a-l creşte. Ai fi bucuroasă să vii 
la masă de-a gata. Să te duci, zmeuaică, în drumul tău, şi tu, drăcoaică, cu băiat cu tot, în drumul 
tău; dacă vă place. 

— Al... îţi mulțumesc de facerea de bine; pentru treaba asta să ştii că te-oi ajuta şi eu cât de 
curând, zice drăcoaica. 

— Fi-ţ-ar de cap şi de ciolane, că mi-ai luat băiatul, zise zmeuaica. 

Trişti-Copil le-a lăsat şi s-a dus unde-avea de dus. Zmeuaica a apucat şi ea într-o parte; drăcoaica 
cu băiatul a rămas pe loc. După 

Trişti-Copil şi Inia Dinia ce Trişti-Copil s-a depărtat, că de-abia-l mai puteai vedea, zice 
drăcoaica sfătuindu-se cu băiatul ei: 

— Trişti-Copil ne-a făcut nouă un bine. Se cuvine ca şi noi să-i facem bine. Să te duci să-l ajungi 
şi să-i fii de ajutor, că în drumul lui are să treacă peste nişte ape, şi l-or sluţi podarii. 

— Mă duc, mamă, să-l ajung. 

Şi cât te-ai şterge la un ochi, a fost pe-aproape de Trişti-Copil, care s-a cam speriat văzând pe fiul 
drăcoaicei că vine ca un nour. 

— Nu te teme nici leacă, pentru că eu nu vin nici c-un rău, făr' vin să-ți fiu mâna de-ajutor până 
ce-i trece trei ape, c-amintrelea au să te sluţească podarii. 

— Apoi hai dară înainte şi-ţi mulțumesc de cuvântul cel bun. 

Şi merg ei o bucată bună, până ce ajung la o apă de cele mari. 

— Măi podare, îmi trage podul, c-am să trec de ceea parte. 

— L-oi trage şi te-oi trece apa, dacă mi-i lăsa să-ţi scot un ochi. 

— Te-oi lăsa, grăieşte feciorul drăcoaicei. 

Cum au trecut podul, le-a ieşit podarul înainte să-şi ieie vama. 

— Giuruită-ţi trebuie, zice feciorul drăcoaicei, ochi îţi trebuie, ochi ţ-oi da. 

Şi când l-a luat o dată, măi, şi când l-a ridicat în sus, tocmai în mijlocul apei cu capu-n jos l-a 
zvârlit. Au mai fost ieşit ei nişte oameni şi mai huiau; dar văzând că-i feciorul drăcoaicei, au tăcut 
molcum. leşti doi s-a dus înainte ş-au mers până ce-au ajuns la apa cea mare din mijloc. 

— Trage podul, măi, c-am să trec de ceea parte. 

— L-oi trage, da pentru asta, să mă laşi să-ţi tai o mână. 

— Te-oi lăsa — răspunde tot feciorul drăcoaicei. 

Cum au trecut apa, ş-a venit podarul, la vamă, a păţit-o ş-acesta ca şi cel dintâi. 

Ş-au mai mers ei — Trişti-Copil şi feciorul drăcoaicei — până ce-au ajuns la apa cea de la urmă 
— a treia. 

— Trage podul şi mă trece de ceea parte, măăi! 


— Te-oi trece, măi, dacă mi-i lăsa să-ţi tai un picior. 

— Te-oi lăsa. 

Şi I-a-necat şi pe-acesta ş-apoi a zis feciorul dracoaicei: 

— Eu aş merge cu tine la mănăstirea lui Calu Gastru, da-i departe tare şi-s cam trudit. Mergi 
sănătos, că eu mă-ntore înapoi. 

— Mergi sănătos şi dumneata, şi bogdaprosti că m-ai adus teafăr pân-aici. 

Ş-a mers Trişti-Copil, ş-a mers până ce-a ajuns la un pârâu mare şi repede. Şi era pe pârâul ista o 
moară de făcea numai piclă”*. Morarul, cum l-a văzut, l-a întrebat că de unde-i şi cu ce capăt umblă 
pe-acolo? 

— Şti-mă Dumnezeu. Umblu şi eu să găsesc undeva v-o bucăţică de mămăligă. 

— Dacă ţi-i vorba de-aşa, rămâi la mine, măi băiate, că tot îs eu singur şi n-am pe nimeni de 
ajutor. 

Ş-a rămas Trişti-Copil argat la morarul cela. 

Amu iacă cum îi socoteala: la moara ceea venea întotdeauna un om călare pe un poloboc de grâu 
şi măcina. Trişti-Copil în scurtă vreme a deprins meşteşugul morăriei şi făcea treabă mai dihai decât 
morarul cel bătrân. 

Moara era cu două pietre. Când venea omul cu polobocul, turna într-amândouă coşurile. La o 
covată şedea moşneagul şi la alta TriştiCopil. Văzând morarul cel bătrân ce lucru de treabă bună 
face băiatul, a mai lasat moara în seama băiatului, iară el s-a dus la târg. 

Când a ajuns cel cu polobocul la stăpână-sa, bucătărițele şi chiar stăpâna 1-a-ntrebat cine i-o 
măcinat grâul, că bun lucru de făină i-a făcut. 

— Un băiatanaş îi tocmit slugă la morar, şi băiatanaşul mi-a făcut treaba asta. 

Trişti-Copil şi Inia Dinia 

— Na, zice stăpâna, să-i duci un galben şi să-i spui că tot de astă făină să facă. 

Apoi, domnule, moara aceea era a Iniei Diniei; iar cel cu polobocul la pităriile ei ducea făina. Nu 
tocmai tare departe de moară, era şi mănăstirea Calu Gastru, cu chiliile celor douăsprezece 
călugărițe. 

Omul cel cu polobocul, după ce-a ajuns la moară, a dat galbenul lui Trişti-Copil. 

— Na măi, ţi-a trimis stăpână-mea un galben ş-a zis că tot de asta făină să-i faci. 

— Ba i-oi face eu pe trei părți mai bună. 

Dar baba morăriță crăpa de ciudă că n-a luat moşneagul ei galbenul. 

— Numai drumurile le păzeşti — probozea”” baba pe moşneag, după ce venise de la târg. lacă a 
venit cel cu polobocul ş-a dat băiatului istuia un galben. Nu era mai bine să-l fi luat tu? în loc să ne 
putem noi hrăni, hrănim un venetic din lume. 

— Aăra, măi babă, lasă că ne-om hrăni noi şi singuri, dacă-i vorba de-aşa. 

Şi cheamă băiatul şi-i spune să se ducă unde l-a-ndrepta Dumnezeu — „că eu, dragul meu, nu te 
mai pot ţinea”. 

— M-oi duce, moşule, dac-aşa mi-a fost scris, să umblu pribeag prin lume, ca a nimărui. 

Şi mergând băiatul aşa pe drum, se-ntâlneşte cu cel cu polobocul, care ducea făină la mănăstire. 

— Bună vremea, om bun. 

— Mulţumesc dumnitale, măi băiete. 

— Nu mi-i lua şi pe mine pân-acolo unde mergi dumneata? 

— Ba lua; dar, nu drept până la curți, că mă tem să nu-mi bănuiască stăpâna. 

Şi s-a suit Trişti-Copil pe poloboc, şi când mai-mai să se apropie de mănăstire, s-a dat jos şi s-a 
făcut un zugrav ş-a intrat într-o chilie la o călugăriță. 

— Bună ziua. 

— Mulţumesc dumnitale. 

— N-aveţi nevoie de-a zugrăvi ceva? 


590 făină de cea mai bună calitate, foarte bine măcinată 


591 mustratcu asprime 


— Ba avem, cum nu. 

Şi s-aşează Trişti-Copil ş-a zugrăvit chiliuţa aceea aşa de frumos, de gândeai că eşti pe altă lume, 
când ai fi intrat acolo. 

— Ce mi-i cere pe lucrul care l-ai făcut? 

— a, nimica; numai sănătate şi voie bună. 

Celelalte călugărițe tare s-au minunat de zugrăveala chilie. 

— Nu mi-i zugrăvi şi mie chilia? zice o călugăriță. 

— Ba zugrăvi. 

Şi ce-a făcut la astă călugăriță, era pe zece părți mai frumos şi mai minunat decât la cea dintâi. 
Raiul pe pământ era în chiliuța aceea. 

— Ce mi-i cere pe lucru? 

— la, v-o zece galbeni. 

— Ţ-oi da, că şi face. 

Nu mult trece şi vine Inia Dinia pe-acolo şi i-a plăcut şi ei ce-a văzut. 

— Nu-i merge să-mi zugrăveşti şi chilia mea? 

— Merge, cum să nu merg? 

Şi s-a apucat Trişti-Copil de zugrăvit; dar frumuseţe ca la chilia ceea de a doua n-a mai făcut. 

Când au rămas în chilie numai Inia Dinia şi cu Trişti-Copil, apoi s-au cunoscut. Amu, iacă de ce- 
a zugrăvit mai frumos la cea de-a doua călugăriță: aceea era sora lui dreaptă. 

Ş-apoi de-acolea, măi tată, sărutatu-s-au Trişti-Copil cu Inia Dinia, drăgostitu-s-au, strânsu-s-au 
în braţe, rogu-te, ca cei care nu s-au văzut de-atâta amar de vreme. Şi-apoi mai zi, că erau şi tineri, 
ş-aşa-i tinerețea asta, bat-o s-o bată! 

Eu i-am lăsat pe dânşii acolo petrecând, ca-n vremurile-acelea, ş-am venit şi v-am spus povestea 
lui Trişti-Copil ş-a Iniei Diniei. 

Auzită în seara de joi, 30 octombrie, 1897, de la moşneagul Pavel Bărtea, mort în toamna anului 
1898, în vârstă de aproape 80 de ani. 


Curpan mare 
poveste românească 


Amu era odată un împărat. Împăratul acela avea trei feciori frumoşi şi voinici, tot unul şi unul. 
Dintre toţi, cel mai mic părea mai isteț decât ceilalți doi. Tată-său era puşcaş bun. Totdeauna, când 
se ducea la vânat lua şi pe feciori cu dânsul. Nu după multă vreme, se deprind şi ei cu meşteşugul 
vânatului. 

într-o zi se porneşte împăratul cu feciorii la vânat şi se duce în cutare pădure; da, a luat cu dânsul 
o mulțime de oameni, ca la o vânătoare împărătească. Nu mult stă el în pădure, şi cheamă pe feciori 
la dânsul şi le zice aşa: 

— Dragii tatei! Eu îs bătrân; nu mai pot umbla la vânat cum umblam odată. Mi-i gândul să mă 
duc acasă. Rămâneţi voi aici, şi vânaţi şi umblați toată pădurea, dar numai în cutare munte să nu vă 
duceţi, c-apoi n-are să fie bine. 

După ce-a gătit de grăit, s-a luat şi s-a-ntumat acasă; iar feciorii au rămas în pădure cu toată 
gloata. Amu ce-şi iau pe seamă cei doi feciori mai mari, că se întorc şi ei acasă, şi rămâne în pădure 
numai cel mai mic, care avea fire de voinic. Vânează el, băiatanul, epuri, căprioare şi merge cu 
gloata prin pădure, până ce-i apucă noaptea şi poposesc tocmai aproape de muntele unde i-a fost 
spus tată-său să nu umble. 

Cum ajung oamenii acolo, s-apucă şi fac un foc mare şi se dau împrejurul lui să se hodinească. 
Da, numai ce aud într-un târziu dintr-un deal de departe: 

— Uhuhuu, măăăi! 

Da ieştia de ici răspund şi ei: 


— Hă, hă, hăăă! 

De-acolea nu s-a mai auzit nimic, fără numai muştele şi ţânţarii bâzâind şi vântul încetişor 
bătând. 

Şi zice feciorul de-mpărat: 

— Măi flăcăi, toate ca toate, da voi nu bine-aţi făcut de-aţi răspuns. 

— D-apoi de ce, prea înălțate bezede? 

— Apoi îţi vedea voi de ce. 

De-acolea au lăsat vorba asta la o parte şi s-au dat ş-au fript epuri şi căprioare şi păsări; apoi s-au 
dat ş-au mâncat şi pe urmă s-au lungit toți împrejurul focului. 

Feciorul de împărat, se vede c-a simţit ceva, că el nu s-a culcat; fără s-a apucat de ş-a încărcat 
bine puşca şi s-a dat mai deoparte de foc, cum ar fi de-aici până la poartă şi şedea în dosul unui brad 
să vadă ce s-a întâmpla. 

Şade băiatanul, şade, şade... ş-aşa cam de către miezul nopţii, numai ce-aude de departe prin 
pădure; troopa, troopa, troopa, troopa. Cine era? O căruță mare, şi la ea înhămaţi doi cai mari cât 
pădurea... şi-n căruță o matahală. Aşa era căruţa de mare, că, mergând prin pădure, trecea peste 
copaci, care se îndoiau ca bojii. Ş-a mers matahala până ce-a ajuns la foc. Dac-a ajuns la foc ş-a 
văzut atâția oameni, nu mai putea de bucurie. 

— Ia aici, din vânatul ista, am eu cu ce mă ospăta vro câteva zile. 

De-acole s-a dat jos din căruță, a luat o mână de om mort ş-a-ncunjurat oamenii de trei ori. A 
treia oară a pus mâna ceea Jos, a scos un paloş şi l-a tras ia aşa printre dinți — se vede că-i era voia 
să-l ascută. Când trecea paloşul printre dinţi, săreau scântei din el ca şi cum ai scăpăra. 

Pe când a vrut să-l mai tragă a doua oară printre dinţi, feciorul de-mpărat a pus puşca la ochi şi 
tocmai în gura matahalei a nimerit. Matahala a căzut Jos, ş-atâta sânge a curs din ea, că până şi focul 
s-a stins, şi pe feciorul de împărat l-a stropit; iar pe cei ce dormeau împrejurul focului, mai că era 
să-i înece. 

Vizitiul matahalei n-a stat mult la chiteală, fără a-nturnat căruța ş-a apucat înapoi. 

Ei, da amu ce să facă feciorul împăratului că i s-a fost stins focul?! Se ia şi se suie într-un copac 
mare şi se uită n-a vedea undeva lumină? Nu mult stă şi vede hăt departe o zare de foc. Îşi face el 
socoteală încotro să apuce, apoi se dă jos din copac şi porneşte la drum. Merge el ce merge şi de la 
o vreme ajunge la locul unde văzuse lumina aceea. Acolo era un foc mare. Pe foc era un cazan 
mare, şi-n cazan erau puşi trei zimbri (adicătelea boi sălbatici). De foc lua seama un zmeu bătrân. 

Cum ajunge feciorul de-mpărat, se uită la foc, se uită şi la zmeu, şi vrea să puie mâna pe-un 
tăciune. 

— Da cine eşti tu, măi, de vii să iei foc ne-ntrebat, ne-nimica? 

— D-apoi, moşule, eu îs feciorul împăratului Alb; auzit-ai de dânsul? 

— Cum, măi, tu eşti feciorul împăratului Alb? 

— Eu îs. 

— Ia stai olecuță, măi băiatane, dacă ti-i vorba de-aşa. Eu, măi, am doisprezece feciori, şi de 
douăzeci şi patru de ani se luptă cuâmpăratul Alb să-i ieie fata, şi nici că-l pot dovedi. Bine că mi-ai 
păcat în mână. 

— la lasă, moşule, nu mai lehăi atâta şi dă-mi un picior de came să mănânc, că nu mai pot de 
foame. 

Zmeul îi dă un picior de came. Flăcăul îl mănâncă şi zice: 

— Moşule, lasă-mă să iau foc — c-al meu mi s-a stins — c-apoi oi veni eu înapoi ş-oi merge cu 
feciorii dumitale şi las' dacă nu l-om dovedi pe-mpăratul Alb, că eu îs fecioml împăratului Verde. 

— Măi, măi băiate, dacă ţi-i vorba de-aşa, du-te; dar cată de nu zăbovi mult. 

Fecioml de-mpărat ia tăciunele, se duce de aţâţă focul, trezeşte tovarăşii, le povesteşte ce-a pățit 
cu matahala şi le spune să se ducă acasă, că el are de mers în alte părți. Oamenii apucă spre casă, iar 
el spre zmei. 

— Ei, bre, ce-i de nu puteți voi fura fata lui Alb împărat? 


— D-apoi cum dracu s-o poți fura... că are un cocoș pe casă, şi când i-a aminosi a om, începe să 
cânte. Şi mai are o hăituşcă, de, când i-a simţit a om, cât de departe să fie, începe a bate, şi nu te 
poţi apropia de curți nici ca cum, că despre străji n-am avea noi nevoie. 

— Haideţi, măi, cu mine. 

Şi se pornesc toți spre Alb împărat. După ce-au mers un răstimp bun, flăcăul a pus ochianul la 
ochi ş-a văzut pe curte cocoşul. A tras cu arcul şi l-a omorât. Mai merge oleacă şi iar pune ochiana 
la ochi, şi vede că fata-mpăratului a fost ieşit la plimbare cu hăituşcă după dânsa. Trage cu arcul, 
ucide căţeaua, şi de-acolea pornesc înainte. Cum ajung la zidurile dimprejurul curţii, feciorul de- 
mpărat face o bortă pe sub zid până ce iese de ceea parte. De-acolea se bagă el pe sub casă şi spune 
la câte-un zmeu să vie după dânsul. Flăcăul şedea la gură, şi care cum zmeu ieşea, îi tăia capul şi-l 
azvârlea deoparte. Şi tot aşa 1-a tăiăt până la unsprezece. Cel de al doisprezecelea, Zmeul Alb, a 
priceput cum îi treaba, ş-a fugit acasă. 

Când a văzut Alb împarat şi fată-sa că feciorul ist de-mpărat a ucis zmeii, nu mai putea de 
bucurie. A luat ş-a făcut nunta cu dânsul. Apoi a zis către ginere-su: 

— Dragul tatei, eu de-amu-s bătrân, nu mai sunt în putere să cârmuiesc împărăția. Să rămâi tu în 
locul meu. 

— Bine, tată. 

— Da, iaca ce-i, dragul tatei. Să ţineţi seamă de un lucru: tu ai ucis numai unsprezece zmei. Cel 
care-a ramas, îi mai voinic decât toţi. Cătaţi să nu vă depărtați tare de curte, c-apoi rămâi făr' de 
nevastă. 

— Bine, tată, aşa oi face. 

Nu multă vreme a trecut, şi ce-i veni tânărului împarat, să iasă la primblare. Da se vede c-a fost 
uitat poveţele socru-su că, luându-se cu vorba, s-a depărtat hăt bine de palat. Cum mergeau tinerii 
fără să se mai gândească c-or păți ceva, iată că văd ridicându-se un nour. 

Era Zmeul Alb. 

De ce mergea, norul se apropia. Amu, nu ştiu cum a venit vremea, că feciorul de-mpărat a- 
nturnat capul în altă parte să vadă ceva. Pe când s-a-nvârtit înapoi, ia nevasta dacă ai de unde. I-a 
fost luat-o zmeul, şi s-a dus cu dânsa tocmai la a lui curți; iar tânărul împărat a venit acasă plângând 
c-a rămas făr' de soţie. 

— Dă, dragul tatei! Dacă nu m-ai ascultat! Nu ț-am spus să nu te deperţi că zmeul «te face 
flăcău»? 

Da bărbatul, tot bărbat. Lasă plânsul la o parte şi porneşte la drum să-şi găsească soţia. Merge el 
cale lungă spre moşia zmeului. 

x 

Amu, iacă cum îi socoteala: zmeul dac-a ajuns la curțile lui, a vrut să s-apropie de fata lui Alb 
împărat. Dar ea nu l-a suferit, fără iacă ce i-a spus: că un an de zile n-are voie nici să grăiască cu 
dânsa, nici să s-apropie de dânsa, c-amintrelea îl prăpădeşte de pe fața pământului. 

Zmeul văzând cum îi rânduită socoteala, îşi căuta de alte treburi... umbla mai mult la vânat. 

Tânărul împărat a mers el cât o fi mers, până ce-a ajuns pe moşia Zmeului Alb. Pe acea moşie 
erau nişte stâne. Ciobanii, cum l-a văzut, l-au cunoscut că-i os de împărat, şi l-au întrebat că ce 
vânturi îl poartă pe dânsul prin locurile-acelea? El le-a povestit toată pătărania ş-a zis că nu s-ar 
putea repezi careva la curtea zmeului să-i spuie împărătesei să vie până la dânsul? 

Atunci un cioban zice: 

— Da, m-oi repezi eu, înălțate-mpărate, că-s cunoscut cu dânsa, că doară în toată ziua-i duc caş 
dulce. 

Şi nici nu mai stă mult la vorbă, făr' ia găleata de caş, pleacă la palat şi spune nevestei zmeului 
cum îi şi ce-i. Ea când a auzit, îndată mare a venit să se întâlnească cu bărbatul ei cel drept. 

— Ei, dragă, zice tânăru-mpărat, ai tu de gând să mai trăieşti cu mine ori ba? 

— De bună seamă; da nu ştiu cum am face de zmeu, să nu ne prindă. 

— Vină şi sui ici pe cal şi hai cu mine. 


Zmeul era la vânătoare. El avea un cal năzdrăvan, cu trei inimi. Pe cal îl chema Curpăn Mare. 
Tinerii cum s-au pornit de la stână, Curpăn Mare a prins a necheza, iar zmeul 1-a-ntrebat aşa: 

— Curpăn Mare, Curpăn Mare! Spune-mi mie ce-ai pățit? Ori mâncarea ai gătit, ori setea te-a 
potolit? 

— Nici mâncarea n-am gătit, nici setea m-a potolit... 

Fără a venit şi ț-a luat nevasta şi se cam mai duce cu ea. 

— Curpăn Mare! 

— Ce-i, stăpâne? 

— Am când bea cinci buţi de vin şi când mânca cinci cuptoare de pâine, ş-apoi să-i ajung? 

— AI, stăpâne. 

Stă zmeul şi mănâncă cinci cuptoare de pâine, bea cinci buţi de vin, se hodineşte cinci zile, apoi 
încalecă pe cal, şi, ca de când am prins a povesti, i-a şi ajuns... ş-a luat nevasta; iar celuia i-a dat 
două palme şi i-a spus să-şi ieie grija despre nevastă, dacă-i trebuie să mai vadă soarele. 

Zmeul s-a-nturnat acasă. Tânărul împărat n-a prăpădit nădejdea, că mai după vreme iar s-a abătut 
pe la curtea zmeului, pe când nu era acasă, şi zice către soția lui: 

— Să-l întrebi că de unde are el calul acela aşa de straşnic? 

— L-oi întreba. 

Cum se apropie seara, zmeul vine acasă; iar nevasta îl întreabă că unde stă puterea calului? 

— He-he-hee, drăguță! Cal ca al meu se găsesc numai la bunica tatălui meu, în cutare loc. Ea are 
o iapă care-i fată mânzi de-aieştia. 

Cum s-a dus zmeul la vânat, iacă vine feciorul de-mpărat; iar a lui dreaptă nevastă i-a spus tot 
ce-a auzit... şi de-acolea, gata socoteala. 

A-ncălecat tânărul pe calul lui şi s-a pornit la drum, spre baba aceea. 

Mergând el aşa pe cale, a dat de-un hoit de cal. La hoitul cela erau doi corbi: unul mai bătrân şi 
unul mai tânăr. Cel mai tânăr nu lăsa pe cel bătrân să mănânce şi el. Văzând corbul cel bătrân pe 
feciorul de-mpărat, a alergat la dânsul, s-a jeluit cum îl necăjăşte cel tânăr şi tare s-a rugat să-i facă 
şi lui parte, că la vremea vremii de mare folos i-a fi. 

Atunci drumețul a luat ş-a tăiat hoitu-n două. Jumătate a lăsat-o pe loc, iar ceealaltă jumătate a 
legat-o de coada calului ş-a târâit-o hăt încolo. 

— Na, măi corbule! Tu să mănânci acolea. Dar când îi vedea că cel tânăr vine la partea ta, tu să 
zbori la a lui, şi cu rânduiala asta n-ai să mai fu flămând. 

— Când îi avea v-o nevoie mare, numai cu gândul să gândeşti la mine, şi eu oi fi lângă 
dumneata. 

Flăcăul se porneşte la drum. 

Mergând el aşa prin pădure, numai ce aude un huiet mare. Ce era? Nişte puşcaşi au fost dat de 
urma unui lup şi-l cătu să-l împuşte. 

Văzând lupul pe feciorul de-mpărat, a prins a se ruga şi a zice: 

— Bezede frumoasă de-mpărat! Scapă-mă de moarte, că de-oi scăpa şi n-oi muri amu, apoi am 
să trăiesc treizeci de ani... şi la vremea vremii de mare folos ţ-oi fi. 

Feciorul de-mpărat a luat degrabă şuba lui, ş-a pus-o pe lup. Nu mult, şi iacă vede viind puşcaşii 
în fuga mare. 

— Fecior de-mpărat! Nu cumva ai văzut un lup trecând pe-aici? 

— Ba am văzut. Chiar măinte a trecut pe lângă mine şi s-a dus la vale. 

După ce s-au depărtat puşcaşii, a ridicat şuba ş-a zis către lup: 

— De-amu, tu apucă pe ici la deal, că cei ce te caută au trecut la vale. 

— Ai! Mulţumesc mnitale, fecior de-mpărat, pentru aist bine! Când îi avea v-o nevoie mare, 
numai cu gândul să gândeşti la mine şi eu oi fi lângă dumneata şi mult ajutor ț-oi da. 

Acest lup era împăratul lupilor. 

Feciorul de-mpărat a pornit la drum. De la o vreme l-a pălit foamea. Descalecă de pe cal, scoate 
o pâine şi se dă la mâncare. Pe când s-a aşezat la ospăț, iată un şoarece ugilit că iese dintr-o bortă şi 


zice aşa: 

— Bezede frumoasă de-mpărat! Dă-mi, mă rog, şi mie să mănânc, că nu mai pot de foame... n- 
am mâncat de trei zile. 

Omul rupe şi-i dă o bucăţică de pâine. Şoarecele o mănâncă toată. 

— Apoi, fecior de-mpărat, iacă ce: mai dă-mi o bucăţică, că nu m-am hrănit. 

El dac-a văzut treaba de-aşa, a dat şoarecelui toată pâinea; iar pe dânsul s-a lăsat flămând. Mai 
stă şi se mai hodineşte oleacă; pe urmă încalecă pe cal şi se porneşte spre moşia babei. Când colo, 
numai ce se trezeşte cu şoarecele. 

— Mulţumim dumitale, fecior de-mpărat pentru aist bine! Să ştii că şi eu te-oi ajuta cu ceva la 
vremea vremii. Când te-a păli v-o nevoie mare, numai să gândeşti la mine, şi eu m-oi afla lângă 
dumneata. 

Acesta era împăratul şoarecilor. 

După ce iese din pădure, feciorul de-mpărat dă de-o apă. Se vede că fusese ploaia mare pe-acolo, 
că apa a fost ieşit peste maluri, ş-amu pe când a ajuns el, s-a fost tras la matca ei. Da pe-o mreană o 
cuprinsese mâlul, ş-amu nu putea să se ducă în apă. Când a văzut pe feciorul de-mpărat, a-nceput a 
striga: 

— Bezede frumoasă de-mpărat, fă un bine şi scoate-mă din mâl şi mă dă în apă, că de mare folos 
ț-oi fi trăind şi nu murind. 

Omul a descălecat, a luat o funie, a legat mreana peste mijloc ş-a târâit-o până ce-a dat-o în apă. 
Amu, săraca mreană nu mai putea de bucurie. 

— Ai, mulțumescu-ţi că nu m-ai lăsat la necaz. Când îi da peste-o nevoie mare, numai să 
gândeşti la mine şi eu oi fi lângă dumneata. 

De-acolea, cela n-a mers mult şi iată că-n târzie vreme a intrat pe moşia babei. Când s-a apropiat 
de casa ei, foarte s-a-ngrozit de ce i-a dat ochii a vedea: ograda era înconjurată cu gard de nuiele, şi- 
n fiecare par câte un cap de om. Casa ei era drănițită numai cu limbi de om. 

A mai fost rămas un par gol şi pe casă mai trebuia o limbă. Parul tot striga: „Babă, cap 
casa: „Babă, limbă!” 

lacă cum era socoteala: se duceau feciori de boieri, de-mpărați să păzească iapa babei. Haramul 
de iapă, pe la miezul nopţii se făcea nevăzută şi bietul flăcău se-ntuma acasă numai singur-singurel. 
Baba văzându-l fără iapă, îi tăia capul şi-l punea în par, iar limba pe casă. 

Amu rămăsese numai un par gol şi pe casă numai o limbă de pus. 

Feciorul de-mpărat îşi ia inima-n dinți şi-şi ţine drumul. 

Baba, când l-a văzut, nu mai putea de bucurie, că-i încape ş-aista în mână. 

— Bună ziua, mătuşă! 

— Mulţumesc, dragu mătuşii. Da ce umbli? 

— Da, am venit să păzesc iapa. 

— Bine, dragu mătuşii, bine. Vină colea-n casă şi-i mânca oleacă şi te-i hodini până-n seară, ş- 
apoi de-acolea te-i duce cu ea, că ea numai noaptea paşte. Da să ai grijă să nu vii fără dânsa, c-auzi 
ce zic parul şi casa. 

— Aud, aud, mătuşă. 

Băiatanul se dă şi mănâncă, se mai hodineşte ş-aşa cam de către seară se porneşte cu iapa la 
păscut. Şade el treaz şi-şi ține firea până pe la miezul nopții. Când la miezul nopţii, nu mai putea de 
somn. 

Văzând iapa că el îi mai gata, îl ia cu tot cu şa şi-l pune pe-un muşuroi; iar ea se face un corb şi 
zboară tocmai la torțile cerului. 

Când aproape să iasă zările, băietanul se trezeşte călare pe muşuroi. la haramul de unde nu-i. Ce 
să facă el, săracu? Cum să se ducă fără iapă, că baba-i taie capul! 

Amu stând aşa pe gânduri, iacă-şi aduce aminte de corb şi zice: 

— Când ar fi corbul pe-aici, poate că m-ar putea ajuta cu ceva! 

Când numai ce se trezeşte cu corbul. 


1? 


Iar 


— Da ce scârbă mare te-a pălit, fecior de-mpărat, de şezi aşa? 

— D-apoi iacă cum şi iacă ce... 

— N-avea nicio grijă că ț-o aduc eu. Boala dracului s-a făcut corb şi şade ascunsă tocmai după 
torțile cerului. Şezi acoalea, şi când îi vedea un corb c-un pui după dânsul, să zici: 

— Stai, iapa babei gogolată, 

Cu un mânz alăturată! 

Ea are să steie. Dumneata i-i pune frâul în cap, îi încăleca pe ea şi te-i duce la babă cu căciula pe- 
o ureche. 

Ş-a strâns corbul toţi corbii de pe lumea asta şi s-a dat la căutat de-a mărunțelul, ş-a găsit iapa 
tocmai după torţile cerului, c-un pui lângă dânsa. Şi mi-o luat-o corbii la ciocnit şi la ciupit, de mai- 
mai să-i scoată ochii. După ce-au stâmit-o de-acolo, au luat-o la fugărit spre băiatan: iar băiatanu 
când a văzut-o, numai ce-a strigat: 

— Stai, iapa babei gogolată, 

Cu un mânz alăturată! 

Iapa a stat; el i-a pus frâu-n cap, şaua la locul ei, a-ncălecat pe dânsa ş-aşa cam pe la răsăritul 
soarelui ajunge acasă la babă. 

— Bună dimineaţa, mătuşă! Iaca ţ-am adus iapa. 

— Bine, dragul mătuşii, bine! [...] Du-te, dragul mătuşii, în casă şi-i mânca oleacă şi te-i hodini, 
şi de către seară, iară (ŞI) te-i pomi. 

De-acolea se duce baba-n grajd şi ia iapa la bătaie, că de ce nu s-a ascuns să n-o poată găsi? 

— Da m-am ascuns, zice iapa, tocmai după torțile cerului, d-apoi dacă m-a găsit! 

— Să cauţi să te-ascunzi bine, că de-i face amintrelea, te mântui în bătaie. 

Cum vine seara, băiatanul încalecă pe iapă, ia şi mânzul şi se porneşte în țarină. 

— Ai grijă, băiete, zice baba, să nu vii fără de iapă, c-apoi, vai de capul tău! 

Amu el, cum a ajuns în țarină ş-a văzut că-l păleşte somnul, s-a dat jos de pe iapă ş-o ținea 
numai de pana căpăstrului. Pe după miezul nopţii, când băietanul dormea dus, iapa se dă şi se face o 
mreană, şi se duce, cu puiul ei, tocmai în fundul mării, după o stâncă. 

Aproape de ieşirea zărilor, omul se trezeşte şi dă de iapă că nu-i. Scârba lui!... 

— De-amu, de bună seamă, că-mi pune baba capu-n par! 

Dar cum se crămăluia”” el aşa, iată-și aduce aminte de mreană. 

— Numai mreana, săraca, poate că m-ar putea scoate de la un necaz ca aista. 

Pe când grăia şi se gândea la mreană, numai ce se pomeneşte cu mreana dinaintea lui. 

— Ce porunceşti, stăpâne? 

— lacă ce-am pățit... 

Şi-i spune cum a rămas fără iapă. 

— Aăăă, despre-aceea treabă, nici capul să nu te doară. Şezi colea cu căpăstru-n mână, şi când îi 
vedea c-aducem un peşte cu doi pui lângă el, numai aşa să zici: 

— Stai, iapa babei gogolată, 

Cu doi mânji alăturată! 

Ea are să se facă iapă cu doi mânzi alăturea. Atunci dumneata să te sui pe dânsa şi să te duci 
acasă. 

Dac-a gătit de grăit vorbele iestea, mreana ş-a dat drumu-n mare, a adunat toți peştii şi le-a 
poruncit să caute iapa. Se dau peştii la căutat, şi numai ce-o găsesc în fundul mării s-o stâncă**. Ş- 
apoi te gândeşti c-a lăsat-o-n banii ei? Nu se află. Au început peştii a o pişcă ş-a o muşca, până ce- 
au stâmit-o de-acolo ş-au-ndreptat-o la malul mării. 

Atunci cela a şi strigat la dânsa: 

— Stai, iapa babei gogolată, 

Cu doi mânji alăturată! 


592  setânguia, se văieta 
593 subo stâncă 


Iapa a stat — că n-a avut încotro — băietanul i-a pus frâul în cap, ş-aşa cam pe-aproape de 
răsăritul soarelui s-a pornit acasă. 

Baba, când l-a văzut viind, crăpa rânza-n ea de ciudă; da ca să nu priceapă flăcăul, s-arăta foarte 
cu voie bună. 

— Bună dimineața, mătuşă, zice el, iacă ţ-am adus iapa cu doi mânji după dânsa. 

— Bine, bine, dragul mătuşii [...]. Du-te-n casă şi mănâncă şi te hodineşte, că deseară iară (ŞI) ai 
să te duci cu ea la păscut! 

Apoi de-acolea se duce baba-n grajd, pune mâna pe-o joap 
de mai-mai s-o omoare. 

— Aai, haită de iapă ce-mi eşti! D-apoi aşa mi te-ai ascuns? 

— Vai, mamă, da m-am făcut peşte şi tocma-n fundul mării s-o stâncă m-am fost aşezat; d-apoi 
dac-au venit o mulțime de peşti şi m-au stârnit de-acolo, ce era să fac?! 

— Fi, las! c-amu am să te fac o cloşcă cu pui, să văd tot te-a găsi? 

Da, parul totuna striga: „Babă, cap!” Iar casa: „Babă, limbă!” 

Cum înserează, feciorul de-mpărat încalecă pe iapă, ia şi mânjii şi hai la păşune. 

Ca şi-n ceea seară, a stat omul treaz până pe-aproape de miezul nopții. El, amu, nu mai putea de 
somn. S-a dat jos de pe iapă ş-o ţinea aşa numai de pana căpăstrului. Da nu mult a trecut, că l-a 
furat somnul hăt bine ş-a adormit. 

Iapa a scos frumuşel căpăstrul din cap şi... tiva, băiate... tocmai în pădure, în nişte dudău, s-a 
dus şi s-a făcut o lupoaică cu trei pui lângă dânsa. 

Când se trezeşte feciorul de-mpărat, se trezeşte numai cu căpăstrul în mână. Cată iapa şi ia-o de 
unde nu-i. Măi şi se pune el pe-un plâns ca acela, de huiau văile. De la o vreme şi-aduce aminte de 
lup. 

— Când ar fi lupul pe-aici, poate că el m-ar scoate de la necaz. 

Nu bine găteşte vorba, şi iată că se trezeşte cu lupu-n faţă. 

— Ce-ai păţit, stăpâne? 

— D-apoi ce să păţesc? la, mi s-a dus iapa, şi de-amu văd bine că mă omoară baba şi pace! 

— Ahăăă, stăpâne, despre-astă treabă, nici capul să nu te doară. Lasă că-n scurt ț-o aduc. Numai 
atâta... să ai grijă, când oi aduce-o să fii treaz şi să strigi (zici): 

— Ho, iapa babei gogolată, 

Cu trei mânji alăturată! 

Să nu cumva să te fure somnul, că rămâi fără dânsa. 

Şi porunceşte lupul de se strâng toți lupii de pe lumea asta şi se dau la căutat prin toate vizuinile, 
prin toate tufăriile şi dudăile şi numai ce-o găsesc într-un dudău mare din mijlocul pădurii. Se 
făcuse, haramul, lupoaică cu trei pui lângă ea. Cum au dat lupii de dânsa, n-au mai lasat-o în banii 
ei, fără au luat-o la încolțit, de mai-mai s-o omoare. Lupoaica dac-a văzut că n-are-ncotro, a căutat 
să iasă la lumină şi la vedere. 

Pe când o aduceau lupii, flăcăul iarăşi a fost adormit, ş-amu se trezise, dar era buimac de somn. 
Numai a văzut iapa trecând, dar nu s-a putut scula. Ce folos că l-a trezit el lupul, dar când s-a 
limpezit bine la cap, iapa era aproape de casă. 

Cum a intrat pe poartă, baba a şi făcut-o o cloşcă cu trei pui ş-a pus-o-n casă sub pat. 

Scârbă bietului flăcău! De-amu hotărât că-i pune baba capu-n par. Da mergând el pe drum ca 
cum ar merge un om beat, îşi aduce aminte de şoarece. 

Numai cu gândul a gândit şi şoarecul s-a arătat înaintea lui. 

— Ce-i, stăpâne, de eşti aşa de pălit la față? 

— D-apoi cum n-oi fi, săracul de mine, că numai cât oi ajunge acasă îmi pune baba capu-n par. 

Curpăn Mare 

— Nu fi aşa de supărat, stăpâne, că, cu ajutorul lui Dumnezeu, nu scapă iapa neprinsă. S-a făcut 
haramul dracului o cloşcă cu trei pui, ş-amu-i sub pat la babă. Eu ţ-aş stârni-o de acolo, da are baba 

ă** şi ia iapa la bătaie, şi bate şi bate, 


un drac de motan, şi mă tem să nu mă mănânce. Da iacă ce să faci: eu am să ies în calea lui şi tot am 
să-l amăgesc, tot am să-l amăgesc, până ce l-oi scoate pe poartă afară. Tu să pui mâna pe ceva şi să-l 
ucizi. De-acolea, eu am să mă duc sub patul babei, ş-am să iau cloşca la mâncat, ş-am s-o scot de pe 
cuibar. Atunci să şezi în prag cu căpăstrul... şi cum îi vedea-o că iese, să-i zici: 

— Ho, iapa babei gogolată, 

Cu trei mânji alăturată! 

Să-i pui degrabă căpăstru-n cap ş-apoi te du cu dânsa la babă. Să ai grijă că ea are să te îmbie să 
mergi în grajd să-ţi iei un mânz; da să nu te bagi, că-i grajdul de ceară, şi cum îi intra te topeşti. Ce- 
a mai fi, te-oi învăţa mai pe urmă. 

De-acolea, şoarecul se băgă sub pat ş-a prins a stârni cloşca, a o ciupi. Cobaia, văzând că n-o mai 
slăbeşte, a sărit de pe cuibar ş-a dat să fugă pe uşă; dar feciorul de-mpărat i-a aruncat căpăstru-n cap 
ş-a răcnit la ea: 

— Ho, iapa babei gogolată, 

Cu trei mânji alăturată! 

Apoi a luat iapa ş-a dus-o la babă. 

— Bună dimineața, mătuşă! lacă ț-am adus iapa cu trei mânji după dânsa. 

— Bine, bine, dragul mătuşii. Da până una-alta, şezi şi te hodineşte, c-amuş oi merge în grajd cu 
tine şi ți-oi da un mânz care t-a plăce. 

Pe urmă, baba se duce în grajd, ia inimile de la cei doi mânji mai mari şi le pune pe toate la 
mânzul cel mai mic. El avea a lui drepte şase inimi, şi cu cele douăsprezece de la fraţii lui, avea 
amu optsprezece inimi. 

Face baba pe cei doi mânji mai mari aşa de frumoşi, că strălucea părul de pe dânşii. Cel cu 
optsprezece inimi era aşa de urât, că-ţi vinea oarecum să pui mâna pe dânsul. 

Da şoarecu a învăţat pe feciorul de împărat ca să nu-l fure păcatul să ieie vo unul din cei 
frumoşi, c-apoi a mânca o ceapă degerată. Să ceară numaidecât pe cel urât. 

De-acolea baba vine la flăcău şi zice: 

— Dragul mătuşii, pentru că m-ai slujit cu credință, hai şi ți-i alege un mânz, care ț-a plăce. 

Cum ajunge flăcăul în uşa grajdului, dă cu ochii de mânzul cel jerpelit şi dupuros, şi niciuna, nici 
două, că pe-acela să i-l deie. Baba zicea că de ce nu-şi alege imul din cei frumoşi; ce se uită la o 
budihace ca aceea? Geaba grăia baba, că omul o ținea una şi bună, că pe cel mai mic să i-l deie. 

Văzând că nu-i niciun chip, hoaşca scoate mânzul şi i-l dă feciorului de-mpărat. De-acolea omul 
îşi ia ziua bună de la babă şi porneşte cu mânzul la drum. Da baba crăpa de ciudă, nu alta. 

Amu, mergând pe drum, zice mânzul către stăpân: 

— Stăpâne, lasă-mă să mai sug la mama încă nouă zile, să capăt puteri de-ajuns, ş-apoi de-acole 
om merge unde ţ-a zice gândul, şi cal ca mine n-a mai fi altul pe lume. 

Atunci flăcăul dă drumul mânzului, care sugea pe furiş la mă-sa, până ce s-au împlinit cele nouă 
zile. La nouă zile vine la stăpân şi zice: 

— De-amu, stăpâne, sui pe mine şi hai la Zmeul Alb făr' de nicio grijă. Da cum să te duc? Ca 
vântul, ori ca gândul? 

— Ba până la Zmeul Alb să mă duci ca vântul. 

Şi când ş-a făcut calul un vânt, tocmai-n nori s-a ridicat, pământul 1-a-nconjurat şi la curțile 
Zmeului Alb s-a aflat. Zmeul era dus la vânat. Flăcăul ş-a dat drumul la fereastra unde şedea a lui 
dreaptă soție. 

— Fi, drăguță, ai vrea tu să mai trăieşti cu mine, ori ba? 

— Cum nu, voinice, numai mi-i cam în grijă de câinele de zmeu. 

— Despre aceea treabă nici capul să nu te doară. 

Atunci iese soția flăcăului pe fereastră, s-aşază pe cal şi se pornesc spre-mpărăţie. 

Curpăn Mare, de unde era, simţi că pe stăpână-sa a luat-o voinicul meu. A-nceput calul a 
râncheza de se cutremura pădurea. 

Zmeul l-a-ntrebat aşa: 


— Curpăn Mare, Curpăn Mare! 
Hătu-ţi mama cui te are! 

Spune mie ce-ai pățit? 

Ori mâncarea ai gătit, 

Ori setea te-a potolit? 


— Nici mâncarea n-am gătit, 

Nici setea m-a potolit, făr' a venit şi ţ-a furat nevasta şi se cam mai duce cu ea. 

— Curpăn Mare! 

— Ce-i, stăpâne? 

— Am când mânca cinci cuptoare de pâine şi când bea cinci buţi de vin ş-apoi să-i ajung? 

— Ai când mânca cinci de care nu se mănâncă, stăpâne; că doară calul voinicului îi cu 
optsprezece inimi şi eu îs numai cu trei. La ce mi-ai luat inimile? 

Atunci zmeul nici nu s-a mai abătut pe-acasă, fără s-a pornit după dânşii. Da ţ-ai găsit să-i 
ajungă! Calul feciorului de-mpărat mergea la pas, iar Curpăn Mare fugea cât ce răsputea şi nu mai 
era chip să-i ajungă. De la o vreme zice Curpăn Mare, în graiul lui: 

— Alei, frate, frățioare, de ce mă faci tu să fug aşa de tare, să-mi rup inima din mine? 

— Pentru că eşti tu prost, măi Curpăn Mare, de-ți pui mintea şi puterea cu mine şi te potriveşti 
câinelui de zmeu. Aruncă-l o dată tocma-n-naltul cerului şi când a cădea jos, plesneşte-l în cap cu 
scara de la şa să nu s-aleagă nici praf din dânsul. 

Când a auzit Curpăn aşa, unde ş-a făcut un vânt ş-a aruncat pe zmeu tocma-n-naltul cerului şi 
când a venit jos, l-a pălit cu scara şi l-a făcut numai câte-o bucăţică. 

De-acolea feciorul de-mpărat a stat de l-a ajuns Curpăn Mare. Apoi împărăteasa a-ncălecat pe 
Curpăn, iar voinicul pe calul lui, şi de-acolea au mers un răstimp bun până ce-au ajuns la-mpărăţia 
împăratului Alb. 

Când i-a văzut moşneagul, a-ntinerit de bucurie, nu altă. Apoi a făcut din nou nuntă, mă, şi 
petreceri, şi cântări, şi jocuri, mă rog, ce vorbă, ca la o nuntă-mpărătească. 

Da eu i-am lăsat pe dânşii acolo bând şi petrecând ş-am venit şi vam spus povestea. 


Șperla voinicul 
poveste românească 


Aşa îl chema pe feciorul unui împărat de demult: Şperlă. Eu, când am auzit povestea asta, tare 
m-am minunat de numele feciorului şi drept la bunică-mea m-am dus şi-am întrebat-o, dar bunica 
m-a îndreptat la bunicul şi bunicuţul, luând zodiacul de pe coardă, a cercetat cu de-amănuntul toți 
sfinții şi sfințişorii anului şi de numele lui Şperlă tot n-a dat. Ci numai într-un târziu, ştergându-şi 
bunicul ochelarii şi punând zodiacul la loc, îşi dădu cu părerea că cel fecior de împărat trebuie să fi 
fost mare zăcaş””. 

Că ce-i şperlă decât jăraticul focului potolit şi cum să se cheme cel care stă pururea-n vatra 
focului, vânturându-i cenuşa cu cleştele, decât Şperlă! Ş-atunci m-am luminat şi mi-am zis că de 
bună seamă îi aşa. 

Şi dacă-i aşa, apoi trebuie să pricepem şi pricina pentru ce-i plăcea lui Şperlă să se scalde-n baltă 
cu gâştele şi cu rațele şi să se tăvălească apoi în glodărie, alături cu purceii! 

Acestea le spusei ca să înțelegeți şi altăceva: anume, pentru ce era urgisit Şperlă de împărat şi de 
toți curtenii lui şi socotit ca o pacoste, bună numai să încurce pe alţii. Cui semăna nu ştiu, că 
împăratul şi împărăteasa erau oameni ca toți oamenii şi cei doi frați mai mari atâta aduceau cu 
Şperlă, cât aduce ziua cu noaptea şi nici atâta. Aceia erau brazi, nu altceva, voinici, să frângă 

pământul în două, şi mintoşi, să-ți spuie pe degete tainele lumii. 

Şi stând aşa lucrurile, vine întâmplarea! 

împăratul avea, ca tot creştinul, ogorul lui, unde-şi semăna, toamna şi primăvara, cum semănăm 
şi noi când avem unde, care secera vara, cum secerăm şi noi când avem ce. O osebire mică numai: 
în ogoarele noastre mai creşte şi pălămidă ori neghină, mai face câteodată grâul tăciune şi nu ca-n 
ogorul împărătesc, unde grâul avea pai de aur şi spicul boabe pe pietre nestemate, la care cu mare 
greutate puteai privi! 

Îi mergea tare bine împăratului şi-n scurtă vreme s-a văzut românul cu gospodărie aşezată, cu 
vite la saivane, cu pătulele şi coşarele pline şi cu părăluţe puse de o parte pentru Doamne fereşte ce 
nevoie. Norocul lui, că ce să zic eu? Dar vezi, norocul mai dă câteodată şi pe lături; trece de la mine 
la tine ori, ocolindu-ne pe amândoi, se duce pe pustiul dracului. 

Într-o bună dimineaţă se trezeşte împăratul cu mâhnirea-n coastă. Chiu şi vai! Ce-i? Mare 
comedie! Aleu! Dar cum? Uite, astă-noapte, cine şi cum nu se ştie, a venit ca din pământ şi-a păscut 
ogorul împărătesc! Nu mă omori! Aşa! Dar păzitorii ce-au făcut? Parcă ei îşi pot da cu mintea! 

Şi în anul acela, toate i-au mers împăratului pe dos. 

— Ce mă-nvăţaţi să fac, oameni buni? întrebă împăratul pe sfetnici. 

Şi sfetnicii, felurite capete, felurite răspunsuri. 

Unul: 

— Apoi, să chemăm pe vlădica să facă slujbă. 

Altul: 

— Eu aş zice, mărite împărate, să nu mai sameni de alt an, şi pace! 

Iar împăratul: 

— Vra să zică, de frica şoarecilor, să dăm foc caselor! 

Şi tocmai la sfârşitul sfatului se scoală unul mai adus la minte şi grăieşte atâta: 

— Împărate, paza bună trece primejdia rea! 

Amin! Dar cine focul negru să păzească? Eu, ştiu că nu, şi nici dumneavoastră, că noi destulă 
bătaie de cap avem cu nevoile noastre. Atunci cine dară? 

Şi iată, se găseşte feciorul cel mai mare al împăratului. Că el apără ogorul şi pace! 

— Bine, dragul tatii, îi zice împăratul, pleacă şi vezi că la noapte se împlineşte anul de când cu 
întâmplarea. Şi pornit a fost feciorul împărătesc la mare ispravă, îmbrăcat în zale din cap şi până-n 
picioare, cu buzdugan greu în mână şi tolbă cu săgeți înveninate la şold, să răpuie duşmanul 
ogorului împărătesc, şi mai multe nu! 

Şi toţi ai curții puneau mare nădejde în împăratul lor de mâine, dar vezi, mai este-o vorbă: la 
părul lăudat să nu te duci cu traista prea mare! 

Pe mine, zău că-mi vine să m-apuce râsul! Şi dacă ar sta unul dintre dumneavoastră să mă 
întrebe de ce, apoi a vedea din firul poveștii. 

Se duce voinicul cela în mijlocul ogorului, îşi face loc şi dos la umbra unui spin, ca vânătorul 
care stă noaptea la pândă, îşi face culcuş pe iarba moale, trage o roată cu ochiul împrejur, îşi 
dezbracă cojocul şi-l pune căpătâi şi se întinde la pământ, ca un străjer vrednic ce era. Sta aşa cu 
ochii deschişi şi număra stelele pe cerul lui Dumnezeu, şi sta, şi privea, şi aştepta, şi cam la un ceas 
din noapte, iacă aude la câțiva paşi de dânsul: țâr-țâr, ţâr-ţâr! 

Măi, deodată parcă s-a simţit pe altă lume: balamalele i se muiaseră şi-un nod i se pusese în furca 
pieptului, gata să-l înece. Pune mâna la tolbă, scoate o săgeată, o pune pe coardă, o întinde şi stă să 
tragă. In cine? In cel care țârâia alături cu dânsul. Şi cum era pesemne lună frumoasă, iată vede 
voinicul un şoricuț mititel, şi cum îl vede, îi strigă: 

— Stai să te ucid! 

— Ba nu mă ucide, măi! 

— Ba stai să te omor, că tu mănânci holdele lui tată-meu! 

Ei, se-nţelege, şoricelul zvâc! în tufă şi din tufă la un stânjen în pământ, că nu era el prost să-şi 
pună mintea cu odrasla împărătească. Voinicului îi veniră din nou boii acasă, se mai sculă, se mai 


uită, şi socotind primejdia trecută, se-ntinde din nou la pământ, şi Dumnezeu să-l ierte! 

Bun! 

Şperlă Voinicul 

Acuma, dumneavoastră ştiţi, ori poate nu ştiţi despre cele douăsprezece iepe ale văzduhului, care 
umblă noaptea pe unde vor, călăuzite de-un armăsar năzdrăvan. lepele şi armăsarul ista fac multe 
răutăți pe lume şi nimeni nu le poate sta împotrivă, din pricină că odată cu pornirea lor se răscolesc 
şi vânturile dulci. Şi nimica pe lumea asta nu adoarme pe om ca vântul cel dulce. Şi aşa, în noaptea 
ceea, când feciorul de-mpărat păzea ogorul cu holdele de aur, când se stârniseră vânturile dulci şi 
porniseră la drum cele douăsprezece iepe cu armăsarul în frunte, s-a întâmplat ce s-a întâmplat şi-n 
anul trecut. Că vedeţi, dormind aşa voinicul şi visând ce-o fi visat, s-a fost trezit a doua zi, când a 
văzut câmpul netezit ca de-o coasă. Atunci şi-a pus mâinile-n cap de bucurie şi-a pornit spre curte, 
ca să vestească şi pe împărat. 

— EI, fete-logofete, frumoasă ti-i isprava? 

— Da, frumoasă, nevoie mare! Iaca aşa şi aşa — cu șoarecele şi câte prăpăstii, toate! 

Pe urmă, supărări din mila lui Dumnezeu, dar şi-o seamă de nădejde în cel de-al doilea fecior, 
pentru la anul! 

Mare lucru şi nădejdea asta, zău! Da eu nu-s vrednic să m-afund în tainele lumii, ci vă spun scurt 
că şi voinicul de-al doilea a scrântit-o! 

La al treilea an, zarvă mare şi-ngrijorare, că iar va să mănânce naiba holdele împărăteşti, iar 
tulburare grea că n-are cine să-ncerce de pază pe noaptea aceea. Sfară-n ţară şi răvaşe prin oraşe, că 
cine s-a afla şi s-a-ncumeta, zece galbeni va avea, afară de-un rând de straie şi alte daruri mai 
mărunțele. 

Se duce unul, se duce altul, dar cum află de cele petrecute mai înainte, povestea cu şoarecele şi 
câte toate, dă şi cămaşa de pe dânsul şi porneşte înapoi. 

Mă duc şi eu la împărat şi-i zic: 

— Înălţate împărate, iaca aşa şi aşa, să te fac eu cu holde! 

Iar împăratul de colo: 

— Cum? 

— Ascultă. Noi în Moldova noastră, când simțim că lanurile ni se prăpădesc, au de păsările 
cerului, au de soare, au de secetă, ne apucăm şi le cosim mai înainte de vremea secerişului şi le 
facem nutreţ la vite. Măria-ta, de ce nu le coseşti, să te-nţelegi măcar cu paiele? 

Iar împăratul, din nou, după ce stă oleacă pe gânduri: 

— Apoi, asta aveai de spus? 

— Asta! 

— Dacă-i aşa, drum bun să-ți dea Dumnezeu: multe plecăciuni neveste-tei şi feciorilor şi tuturor 
celor din satul tău şi lui vodă al vostru, dacă cumva te-ntâlneşti cu dânsul! 

Iar eu: 

— Să te las sănătos, mărite împărate, şi s-auzim de bine! 

O nimerisem cam rău, bătusem atâta pustiu de drum de florile mărului, dar mi-am zis: atâta m- 
am priceput, atâta am făcut. Gata! 

Ce s-a mai întâmplat pe urmă, n-am aflat decât încoace târziu. Şi uite ce. Tocmai în seara cu 
primejdia, iacă şi Şperlă în faţa împăratului, cu rugăminte să-l lase şi pe el să păzească ogorul. 

— Ptiu, drace! Piei din fața mea! strigă împăratul. 

— Lasă-mă, tătucă, lasă-mă, zău lasă-mă! 

— Fugi, diavole, dinaintea mea, că se-ntâmplă moarte de om! 

— Da zău, tătucă, că uite, de nu ţi-oi da eu grâul de aur până la fir mâine în zori de zi, să nu-mi 
zici pe nume. 

— EI, bată-te para focului de Şperlă, să te bată! Să păzeşti tu grâul? 

— Eu! 

— Hm! râde împăratul, făcând voie de nevoie şi haz de necaz. 


Şi de lăsat, nu l-a lăsat, dar nici altul nu s-a găsit să meargă şi să păzească. Iar neaflându-se 
nimeni, Şperlă voinicul se furişează singursingurel în amurgul serii şi se-aşază par în mijlocul 
ogorului, tocmai lângă tufa unde străjuiseră şi ceilalți doi nătăfleți mai mari. 

Trece iarăşi ca un ceas din noapte, şi Şperlă aude: ţâr-ţâr, ţâr-ţâr! Se uită şi vede şoricelul, şi cum 
îl vede, bagă mâna-n buzunar şi scoate 

Şperlă Voinicul nişte fărâmituri de mămăligă. Şi cum le scoate, le-ntinde şoarecelui pe palmă: 

— Na, mititelule, şi papă, na şi nu fi prost! Vino şi ospătează-te oleacă! 

Da şoricelul, crezând că are de-a face tot cu cel de an şi de anțărț, gata să fugă. 

— Na, măi, de ici şi nu te teme! Vino, că-ţi dau şi o picătură de vin şi pe urmă oi sta de vorbă cu 
tine, că tot mi-i mie urât singur! 

La-nceput şoarecele cam strâmba din mustăţi, dar după altă rugăminte îşi făcu coada covrig şi s- 
apropie de voinic. „Bine te-am găsit sănătos!” „Bine ai venit sănătos!” „Cum o mai duci cu traiul?” 
„Mulţumesc lui Dumnezeu”. Ia şoarecele o fărâmătură din palma lui Şperlă şi se linge pe bot. 
Vedeţi şi pricepeţi că el nu era deprins cu bunătăţi de casă şi de aceea îi părea mai bună mămăliguţa 
decât grăunţele scuturate pe ogoare. 

După ospăț, face Şperlă şiretul mâna găvan, toarnă trei picături de vin din ploscă şi-o întinde 
şoricuţului. Dihania scoate limba de şi-o udă şi: „linchi-linchi”, soarbe cele trei picături de vin. 

— Bunu-i, vere? 

— Bun, dacă mai ai, — şoarecele de colo. 

— Cum să nu! 

Şi iarăşi şoricelul îşi mai udă limba cu trei picături, şi alte trei şi alte treizeci şi trei, până când 
prinde afurisitul la ureche. Dă, ca omul! 

Acuma, șoarecele are chef nevoie, strâmbă din nas, îşi suge buzele şi mustățile, se ridică în două 
picioare şi se sprijină în coadă, se dă peste cap şi cântă: 

Bunu-i vinul, bine-mi place, 

Nu ştiu viei ce i-oi face! 

— Lasă, măi, nu purta grija viei, că are cine; mai na şi mai soarbe ceva apă de sapă şi stai colea 
să te-ntreb un lucru! Ascultă! ştii tu comedia cu ist ogor al tatii? 

— O Ştiu. 

— Fi, şi ce crezi că-i de făcut? 

— Ce să cred! Apoi, uşoară treabă: mai dă-mi o lingură din ploscă şi ți-oi spune! 

Şperlă Voinicul îl cinsteşte, iar şoricelul îl pune la cale. De încheiere, altă cinste sănătoasă. Şi 
zice şoarecele: 

— Acuma ştii ce-i de făcut: bagă bine de seamă, că eu mă duc la culcare; mă cam ia parcă oleacă 
de ameţeală de după ceafă şi-mi vine tot să cânt. Mă duc, da dumneata bagă de seamă. Noapte 
bună! 

— Noapte bună, şi încă ceva: dacă mi-a ieşi treaba în plin, mai abate-te pe la mine, aşa când n-ai 
treabă! 

Şi de-acu, vorbă scurtă. Pe la miezul nopții, simte Şperlă aburind vântul cel dulce. Voinicul intră- 
n tufă şi aşteaptă. Dacă i se lipesc ochii de somn şi capul i se dărâmă înainte, spinii de tufă îl înţeapă 
şi Şperlă ridică din nou capul şi deschide ochii. Şi iar, şi iar. Şi neputându-l dobori somnul, stătu 
treaz până-n crucea nopții, când cobori din văzduh armăsarul cel năzdrăvan cu cele douăsprezece 
iepe sălbatice. 

Şperlă, niciuna, nici alta, hâţ la armăsar şi-l apucă de căpăstru. 

— Stai, că te ucid! 

— Ba nu mă ucide. Na-ţi căpăstrul şi dă-mi drumul, că m-oi duce cu iepe cu tot de unde am 
venit, iar ogorul ţi-a rămâne întreg. Pe urmă când îi avea nevoie de mine, scutură-l şi eu ţi-oi fi 
slugă credincioasă. 

Isprava-i gata. Şperlă ia căpăstrul şi porneşte acasă, iar acasă sentinde pe vatră şi adoarme dus ca 
să se scoale tocmai încolo, târziu, când îl trezeşte foamea. 


|» 


Toată lumea bucuroasă peste măsură de bucuria împăratului. 

— Scoală, Şperlă, voinicul tatei voinic, scoală-te de pe vatră şi vino de prânzeşte la masa de 
cinste! Iaca, straie frumoase ţi-am făcut şi loc în dreapta mea ţi-am dat! Haide! 

Da Şperlă tot lenos, de-i mirosea urma! Se-ntinde şi cască să-şi 

Şperlă Voinicul deznoade fălcile, se duce la masă, mănâncă, bea şi se veseleşte şi ascultă laudele 
tuturora. 

Nu trece după asta multă vreme şi iată că o pasăre frumoasă, cu penele de aur, cântă fără curmare 
în grădina castelului împărătesc. Ce să fie cu dânsa, nimeni nu-şi putea da cu părerea, ci numai 
Şperlă, uitându-se la ea şi ascultându-i cântarea cu-nţeles, se îmbrăcă frumos, scoase căpăstrul 
armăsarului din ladă şi-l scutură. 

Şi cum îl scutură, armăsarul îi stătu înainte. Şperlă încălecă pe dânsul, îi dădu pinteni şi într-o 
clipă pasărea măiastră era în braţele voinicului. Nu pasăre, măi, ci fecioară prea mândră, cum să 
căutaţi voi în tot cuprinsul lumii şi tot nu aflați! Nu ti-ar fi venit să te uiţi la dânsa, aşa de chipeşă ce 
era. Azi mai aud că şi plină de înţelepciune se afla, dar asta n-o ştiu. 

Vorba e că Şperlă i-a plăcut şi fata lui Şperlă, că altfel ce-ar fi căutat dânsa la castelul 
împărătesc? Şi nici voinicul n-ar fi zburat după dânsa. 

Feciorul împăratului n-a mai căutat să ştie nici de unde-i, nici câți ani are, nici despre foaie de 
zestre n-a mai luat vorba, ci numai atâta i-a grăit: 

— Mergi cu mine? 

— Merg! 

— Blagosloviţi-ne, tată şi mamă! 

— Dumnezeu să vă blagoslovească! 

Şi luaţi au fost. Vlădica le-a pus pirostiile în cap, eu şi cu nevasta mea le-am ținut lumânările şi 
pe urmă, nuntă la cătăramă! Şi la nuntă, masă; şi la masă, eu într-un cap, împăratul în celalt, mirele 
şi mireasa la mijloc, iar în faţa lor, şoricuţul din poveste. 

Şi să credeţi de bună seamă că-i aşa, că dacă n-aş fi auzit şi dacă n-aş fi văzut toate cele de până 
aicea, cum aş fi putut să vi le înşir? Măi, nu vă uitaţi că-s ca vai de mine! Am fin împărătesc, să 
ştiţi, şi să vă ferească sfântul să-mi faceți vreun neajuns, să-mi mâncaţi vreo brazdă de pământ ori 
să-mi furați vreun pui de găină, că v-aţi dus! 

Zilele iestea l-aştept să-mi vie cu colacii, după cum ni-i obiceiul. Cum mi-a veni, am să vă chem, 
să veniți şi să-l vedeţi şi voi, iar pe urmă v-oi mai spune din ce-oi mai putea să aflu şi eu de la 
Şperlă Voinicul, ginere împărătesc şi împărat mâine-poimâine! 


Țintă mândră - frunză de aur 
poveste românească 


Au fost odată doi bătrâni. Ei copii n-au avut şi de aceea erau mâhniţi. 

Şi într-o zi întreabă moşneagul pe babă: 

„Dacă noi îmbătrânim, cine ne va da o cană de apă?” 

Baba i-a spus: „Moşnege, ia du-te pe deal şi eu m-oi duce pe vale. Ce-om găsi în cale, ne va fi 
copil.” S-au pornit moşneagul pe deal şi baba pe vale. Iată că baba găseşte un cap de cal şi chiuie la 
moşneag. 

Amândoi l-au pus în scăldătoare şi l-au grijit nouă luni. De la o vreme vorbeşte capul de cal: 
„Tată şi mamă, duceţi-vă la împăratul Roşu şi cereţi-i să dea fata după mine.” Moşneagul a prins a 
plânge: “Cum are să deie împăratul fata după tine, dacă eşti cap de cal? 

— Du-te şi spune-i să dea fata după Ţintă mândră-Frunză de aur. 

la moşneagul un băț şi se duce la împărat: 

— Bine te-am găsit! 

— Ce cauţi, moşule? 


— Caut să dai fata după fecioru-meu. 

— Bine, cine e feciorul tău? 

— E Țintă mândră-Frunză de aur. 

— Numele e frumos. Da, o dau. Dacă el mi-a face pod de aur de la curtea lui la a mea şi copaci 
pe margine cu fel de fel de poame, iar la capătul podului-o fântână aurită cu ciutură. Eu când oi 
merge, ciutura să sară şi să scoată apă, să-mi toarne pe mână, şi prosopul din cui de la fântână să 
sară şi să mă şteargă. Numai atunci oi da-o. 

Prinde a lăcrima moşneagul şi se duce acasă, gândind: am îmbătrânit, da n-am auzit să poată 
cineva face asta. Când ajunge acasă, Ţintă îl întreabă: “Ei, ce-a zis?“ 

— Tu să-i faci pod de aur de la tine până la casa lui, copaci cu poame, fântână de aur cu ciutură. 
Să sară ciutura să-i toarne pe mână şi prosopul să sară să-l şteargă. 

Noaptea târzâu, a ieşit capul de cal, a şuierat cu o verigă, au venit 12 tunuri şi l-au întrebat: ,, Ce 
doreşti, stăpâne?” 

— Până dimineaţă să-mi fie un pod de aur cu copaci, cu o fântână de aur cu ciutură şi cu un 
prosop, care să-l steargă. 

— Du-te şi te culcă. 

Dimineaţa, împăratul s-a înspăimântat, când a văzut tot făcut. Vine moşnegul şi-l întreabă: , Da 
amu îi da fata?” 

— Da, oi da-o. Da să-mi mai facă o slujbă. Am 10 desetine de pădure. Până dimineață pădurea s- 
o scoată, s-o deie la margine, să are, să puie vie şi la 12 ceasuri, la masă, din locul pădurii să-mi 
aducă poame. 

Vine acasă moşul plângând. 

— Ce-a zis? întreabă repede Țintă mândră. 

Moşul i-a spus. 

După ce a amurgit, a şuierat, şi au venit tunurile, şi le-a poruncit ca 10 desetine de pădure să fie 
scoase, arate, via — pusă, iar la 12, la masă, să i se aducă împăratului poamele. 

Cele 12 tunuri i-au vorbit: “Du-te şi te culcă“. 

Când s-a sculat, avea totul gata. Te luau fiorii, căci şi poamele erau coapte. 

Bună ziua, împărate! 

— Mulţumesc, moşule! 

Împăratul s-a bucurat, căci porunca era îndeplinită. 

— O dai ori nu? întreabă moşneagul. 

Împăratul iar vorbi: “Da o dau, dacă el a scoate apa din mare, a ara şi a semăna secară. S-o 
treiere şi până la 12 să-mi aducă pâine de secară din fundul mării. 

Vine moşneagul şi-i spune tot, feciorului. 

— Cam greu, tată, dar să vedem. 

A şuierat, au venit 24 tunuri şi l-au întrebat: ,„ Drag stăpânul nostru, ce doreşti?” 

Țintă mândră-Frunză de aur a spus: „, Voi să-mi faceți din mare un lan de secară şi până la 12 
ceasuri să fie şi pâinea gata”. Ele au gândit şi apoi au oftat şi i-au spus: ,, Da, dar azi ai să stai cu 
noi”. 

S-au dus cele 24 de tunuri şi s-au apucat de lucru. Apa din mare au depărtat-o, au arat şi au 
semănat, au treierat secara, şi, când soarele a răsărit, girezile erau făcute. 

Moşneagul a luat pâinea şi a dus-o împăratului: 

— Poftim! 

El gustă şi-i zise: „Da, moşnege. Să se gătească de nuntă. Eu îi dau fata”. 

Moşneagul a venit acasă şi i-a spus tot feciorului său. 

Cănd a început nunta, a venit o muzică frumoasă şi o oaste aşa de mândră că nici împăratul cât e 
de împărat nu văzuse. Capul de cal venea dus de doi ghinărari. Când a văzut că vine atâta horă, 
mireasa n-a mai plâns. 

— „Cui mă dai, dragă tată?” Atât i-a spus împăratului. „Aşa-a, dacă omul n-are noroc.” Şi când 


mirele s-a apropiat de ea, ea i-a spus: „De ce nu eşti ca toți oamenii?” 

— Daţi-mă deoparte cu mireasa să-i spun două vorbe. 

Când au rămas singuri, din capul de cal a ieşit un voinic cu plete de aur şi i-a spus fetei: „Eu am 
canon de la părinți şi după ce-l voi îndeplini voi fi aşa cum mă vezi.” După ce s-au cununat s-au dat 
deosebit cu viaţa şi şi-au făcut curte. După un timp o babă se pune pe lângă dânsa: „Cum trăieşti cu 
soțul, dacă e cap de cal?” 

— Dacă ai şti ce om e el! La soare poţi căta, pe dânsul ochii nu poţi rezema. Noaptea e om, iar 
ziua — „cap de cal”. 

— Dă-l deosebit, îi spune mătuşa. Lasă c'am să-ţi fac eu! 

Când a adormit, baba a făcut un foc mare şi a dat în foc capul de cal. Dimineaţă, Țintă mândră s- 
a întristat că n-a găsit capul. S-a hotărât să se ducă pe lume. Înainte de a pleca i-a spus nevestei lui: 
„Dacă ai făcut de capul tău, ferice de tine, dar, dacă a făcut alta, e rău.” I-a pus trei cercuri de fier şi 
i-a dat opinci de fier. Şi i-a mai spus: „Când se vor roade opincile şi or rămâne nojiţele şi când cârja 
se va roade, tu mă vei găsi. Să mai cauţi unde iarba creşte, în patru se-mpleteşte în valea lui 
Avraam.” 

Ea s-a dus la tatăl său şi i-a spus: 

— Mă duc în lume, n-am ascultat cuvintele lui şi amu trebuie să umblu să-l caut. 

Ea s-a pornit. După un timp, a ajuns la Sf. Vineri. Sf. Vineri se plimba pe lângă o chilioară. 

— Bună seara, maică! 

— Mulţumesc, suflet de om. Dacă eşti cu inimă bună, apropie-te de chilioara mea. Dacă eşti rău, 
du-te, căci am o căţeluşă cu dinţii de oţel, de-i voi da drumu, te face pulbere şi cenuşă. 

— Am inimă bună. 

— Vino! 

A primit-o Sf. Vineri, şi acolo s-a odihnit. 

Când, dimineaţă, Sf. Vineri a venit de la biserică, a întrebat-o: 

— Ce cauţi tu, suflet de om? Pasăre zburătoare nu se află, tocmai tu om pământean. 

Ea îi răspunse: „Maică, de Țintă mândră - Frunză de aur, unde iarba creşte, în patru se-mpleteşte, 
în valea lui Avraam, n-ai auzit?” 

Drăguța mea copilă, nici n-am văzut, nici auzit. 

O văzu că-i însărcinată, îi dărui o furcă de aur, şi-i spuse: „Furca a merge singură şi a toarce şi-ţi 
va fi zăbavă pe drum. Du-te la sora mea Sâmbătă”. 

— E departe? 

— Jumătate de an trebuie să mergi. 

Se porni pe cale, pe cărare şi a ajuns la Sfânta Sâmbătă. Când a ajuns, Sf. Sâmbătă se plimba pe 
lângă chilioară, şi văzând-o îi vorbi. 

— Bună seara, maică! 

— Apropie-te, de eşti suflet bun. De nu, du-te, căci am o căţeluşă cu dinţi de oţel şi te va face 
pulbere. 

— Da, am inimă bună! 

A intrat în casă şi s-a odihnit. 

— Mai stai să vin de la biserică, îi spuse Sf. Sâmbătă. 

După ce a venit, a hrănit-o şi a întrebat-o: 

— Ce cauţi pe aici? Pasăre zburătoare nu se află, şi tu ai venit aşa însărcinată. 

— N-ai auzit unde iarba creşte, în patru se-mpleteşte? De Țintă mândră — Frunză de aur n-ai 
auzit? 

— Am îmbătrânit, da de locurile acestea n-am auzit. Du-te la sora mea Duminică, poate că le ştie 
ea. 

— E departe? 

— Jumătate de an trebuie să mergi. 

Îi dărui o vârtelniță de aur, singură depăna şi se învârtea, şi ea tot mergând se lua. 


A ajuns la Sf. Duminică. Sf. Duminică se plimba pe lângă chilioară. Când a văzut-o, i-a vorbit: 
„Apropie-te de ai inimă bună. De nu, dute, căci am o căţeluşă cu dinţii de oţel, te va face pulbere şi 
cenuşă”. Ea a lăcrimat şi i-a spus: „Am inimă bună!” 

— Vino! 

A primit-o şi s-a odihnit. După ce-a venit de la biserică, a întrebat-o: 

— Ce cauţi? Pasăre zburătoare nu se află pe aici. Ce aşa grelime te-a adus? 

— De Ţintă mândră - Frunză de aur n-ai auzit? 

Atunci Sfanta Duminică a pus o trubuşoară la gură. S-au grămădit păsările toate, şi ea le-a 
întrebat: 

— Voi, unde iarba creşte, în patru se împleteşte de Țintă mândră - Frunză de aur, n-aţi auzit? 

— Nu. 

A pus iar trubuşoara, şi atunci s-au grămădit mai multe păsări. Şi toate au spus că nu ştiu de 
Țintă mândră. 

Ea a prins a plânge. 

— Mai stai, a spus Sf. Duminică. A sunat a treilea, şi au venit şi mai multe păsări. Niciuna nu 
ştia. Mai gândi Sf. Duminică şi, cercetând mai bine păsările, a văzut că ciocârlanul şchiop nu era 
între ele. Veni şi el. 

— Ce mă strigi aşa cu jale. Eşti un suflet păcătos. 

— De valea lui Avraam, de Țintă mândră - Frunză de aur n-ai auzit? 

— Da, eu la dânsul trăiesc. 

I-a mai dăruit Sf. Duminică şi o cloşcă cu puişori de aur. Şi mergea ea înainte şi ciocârlanul cu 
furca şi cu vârtelniţa-în urmă. 

A dat Dumnezeu şi a mers un an de zile. Şi a ajuns în locul unde iarba creşte, în patru se- 
mpleteşte şi a dat peste Ţintă mândră-Frunză de aur. Opincile i se rupseseră. Se duse la un izvor de 
unde lua el apă. Ţintă mândră trăia cu o ţigancă. O fată o văzu şi-i spuse ţigănci. 

— E, hei! Doamnă, ce suflet e femeia de la izvor, de are odoare aşa de scumpe? 

— [a întreab-o de nu le vinde? 

Fata se duce la ca şi o întreabă: 

— Nu le vinzi? 

Ea îi spune: „Le vând. Ii dau cloşca de aur să mă lase o noapte cu Țintă mândră”. 

I-a trimis vorbă că-i dă voie. In cap i-a dat în gând pentru ce vine. Când Țintă a venit de la vânat, 
ea i-a pus o mână de om mort sub cap, şi el adormi mort. Ea la capul lui cânta şi plângea: „Ţintă 
mândră, dă mâna peste mine, să plesnească cercurile şi să nasc pruncul tău din trupul meu!” El însă 
n-auzea. 

A vândut vârteliniţa şi cloşca, a cântat şi a plâns două nopți, şi el tot n-a auzit. Numai ciocoiul 
care umbla cu dânsul la vânat a auzit că ea cântă. 

A doua zi la vânat, când mergeau cu trăsura, ciocoiul a râs singur Țintă îl întreabă: „De ce râzi?” 
El i-a spus: „Un ciocârlan a zburat, şi caii erau să-l calce”. 

Țintă mândră i-a dat o palmă: „Spune!” 

— Doamne, ce pasăre cântă la capul tău de n-am auzit-o niciodată? 

Pe Țintă mândră l-a pălit la inimă că trebuie să fie ea şi-i spuse: ,„ Tu când vei auzi că vine, să 
strici fereastra, să zmunceşti aşternutul de sub mine şi să mă scoli numaidecât.” 

A ajuns a treia seară. I-a dat țigăncii şi furca. Noaptea i-a cântat mai jalnic ca oricând: , Aruncă 
mâna peste mine, Țintă mândră, să plesnească cercurile, să nasc pruncul tău din trupul meu!” 

Ciocoiul a stricat fereastra, a luat aşternutul şi l-a trezit pe Țintă mândră. Când a văzut-o, a atins- 
o cu mâna, cercurile au plesnit, şi atunci a născut un băiat cu părul de aur. A scos un cal de 9 ani, 
care n-a văzut soarele, a legat țiganca de coada lui şi i-a dat drumul prin lume. Țiganca a murit. Ei 
trăiesc şi azi. 


Ionica fat-frumos 
poveste românească 


Era un boier Şi el nu lucra la moşie, da umbla din târg în târg şi făcea bani. Aşa-i era lui dat. Într- 
un timp de vreme l-a apucat o furtună, o ploaie şi n-a ajuns la târgul cela, unde a avut el să se ducă. 
Şi a tras la un om într-un sat. Da omul cela era sărman. Avea vreo şapte-opt copii, şi era femeia 
însărcinată şi se aştepta de azi pe mâine, numai ceasul, să-i mai facă unul. 

Zice: 

— Măi creştinule, nu mă-i primi să mân la tine în astă seară, iaca ce ploaie mare m-a apucat pe 
mine şi vânt. 

Zice: 

— Boierule, te-oi primi. Am, zice, saraiuri; am unde îți da caii. Da, zice, n-am samovar cu ce să- 
ți fac ceai. 

La boieri trebuia ceai! 

— Măi, d-apoi, zice, la voi negustori în sat nu-s? 

Zice: 

— Sunt. 

— Apoi caută un samovar Eu zahăr am, ceai am, caută un samovar, şi eu mi-oi face singur. 

S-a dus omul şi i-a căutat samovar, şi îi aduce boierului, şi îi face ceai, şi îl primeşte cum se 
cuvine. 

Mai târziu se duce femeia... şi i-a aşternut în casa cea mare boierului, i-a pus trei coaste sub 
pernă, ca la boieri, şi a venit dincoace. Au găsit-o tăieturile de copil. 

— Du-te, omule, la bunica şi o cheamă. 

Se duce el. 

Da aici boierul încă nu doarme, da aceea se văietă acolo. Țipăt! A născut un băiat. Când a născut, 
da îngerii grăiesc la fereastră: 

— Bre, zice, oare ce dar... în ce ceas s-a născut copilul ista la omul ista, că tare mulţi copii are şi 
tare îi sărac, şi greu trăiesc. 

Da altul face: 

— Bre, zice, tare în bun ceas şi cu noroc. In astă seară boierul cela, care de la Chişinău, bogat, 
zice, mâne la omul ista şi are o fată. Şi, zice, băiatul ista care s-a născut are să ia fata boierului şi are 
să fie şi mai bogat ca un împărat. 

El, când aude, boierul: 

— Vă-ă-ă! D-apoi cu aista să fie el cuscru! Atâtea moşii! Şi un boier ca mine! Ia uite, cu un 
opincar, care are pete pe suman! 

Ia şi se duce acolo. 

— Măi, zice, pruncul care s-a născut să fie cu noroc. Dăruiesc zece carboave. 

E-e-e-e-1... cu zece carboave făceai cumătrii atunci. Erau scumpi banii. Mai şede el, mai șede. 

— Măi, mulți copii ai! Dă-mi un băiat de aceştia cu bani, nu fără bani, că eu nu am copii şi am 
moşii. 

— D-apoi, boierule, să-mi dai o moşie, că nu vreau să-ți dau. 

Da lui nu-i trebuiau acei mari. Pe acest mititel vrea să-l ia. 

— Măi, zice, iaca este baba aici. Şi, zice, mulți văd, puțintei cunosc, dăm şi babei un mohorici şi 
dacă a întreba cineva, apoi spune: „S-a întâmplat o pierdere, că a fost copilul mort, şi baba l-a 
îngropat, şi gata”. 

Da el de-amu se minți, se oni şi el. 

— Dacă mi-i da un citfiric de galbeni, zice, ţi-l dau. 

— Măi, zice, da tu citfiric ai? 

El avea o ladă de bani. 

Zice: 


— Nănaşul are. 

Sa dus la nănaşul său şi aduce citfiricul şi îi măsoară un citfiric de galbeni. Şi i-l înveleşte în 
nişte pelincuţe, nu ştiu ce, pe copilul cela acolo., şi îl pune anume cu capul subțioară, da el l-a pus 
cu picioarele. L-a strâns de picioare. lese afară. 

Zice: 

— Înhamă caii, măi, cum l-o fi chemat, şi haidem. 

Zice: 

— Văăleu că eu nu m-am culcat. 

Zice: 

— Nu lehăi din gură. Când zic hai, apoi hai! 

Ei, ce să facă, dacă-i slugă? 

A înhămat caii. Se porneşte noaptea. Hai, hai, a ajuns la o pădure. Da la pădurea aceea era o râpă 
şi era plină cu spini de cei porumbrei... Şi ajunge acolo, coboară... se duce şi azvârle copilul în 
spinii ceia acolo, să-l mănânce ceva, să nu-i fie ginere, că nu vrea. Vizitiul n-a ştiut. Şi s-a dus şi n-a 
venit pe locurile acelea optsprezece ani de zile. Nu s-a arătat pe locul cela... 

A doua zi se duce un boier mai sărac, cu vreo cinci-şase copii, şi care avea vreo doi copoi, la 
vânat câte un iepure, ca să-i aducă acasă să hrănească copiii. Copoii ceia au mers pe acolo şi au dat 
de dânsul. 

Copilul — viu şi numai da din mânuţă. Da ei ţipă acolo şi ţâhnesc. 

El se teme a se apropia. la puşca şi ce face? Când a ajuns, nu dă cu puşca. Când se uită el — un 
copil! 

Ia copilul... şi îl duce acasă. Se duce şi îi face ştiut popii. 

— Părinte, zice, am găsit un băiat. 

— Unde? 

— În râpa aceea, îi spune el, acolo, unde-s spinii ceia. 

— Bine. Numai du-te şi îi spune dascălului şi mai caută — mai erau vreo doi boieri mai bogați 
ca acesta — şi l-om boteza. 

Au luat, l-au botezat şi i-au pus numele Ionică Făt Frumos. 

Când a ajuns, frate, la şapte ani, l-a dat la şcoală. Ai lui învățau, nu învățau, da acela, cât învățau 
aceştia într-un an, acela într-o zi învăţa. Şi s-a făcut un băiat aşa de frumos şi aşa de învăţat, de care 
nu era pe lume. Iaca la optsprezece ani de zile îl aduce Dumnezeu pe boierul cela şi vine şi pică 
taman în musafirie la boierul care a găsit băiatul. Acela, ca să afle ce se aude de băiatul acela. S-a 
prăpădit, ori cum? Când vine, acela l-a primit, l-a pus la masă, i-a făcut ceai, cum se cuvine. La 
urma urmei cere la un băiat: 

— Dă-i boierului oleacă de apă. 

— He-hei! au râs şi s-au dus ai boierului copii. 

Da acela a tăcut mut, s-a sculat şi s-a dus, şi îi dă. 

Zice: 

— Iaca, bre, la care copil am cerut eu apă şi care mi-a dat. Cât îi de frumos aista. 

— laca, boierule, cât de frumos şi cuminte, da, zice, aista nu-i din sângele meu. 

— Da dintr-al cui? 


Zice: 

— Aista băiat l-am găsit în anul cutare aşa învelit în nişte pelinci, aşa spunea, într-o râpă, în nişte 
spini. 

— E-he-hee, zice, aista îi acela. 

Amu se gândeşte boierul. Când l-a vedea fata lui, fără de voia lui, se duce după... — aşa-i de 


frumos el şi un om scump. Iese boierul afară, se duce în colibă şi scrie un răvaş, că pe om la greu să 
nu-l mai laşi, şi vine înapoi acasă. 

Zice: 

— Bre, eu am uitat să-i dau un răvaş cucoanei mele. Dacă spui tu că aşa-i de cuminte, — îi zice 


la aist de casă, — trimite-l la mine şi mi-a duce hârtia asta acasă şi îi dau o sută de carboave. 

O sută de carboave erau mulţi bani. Cumpărai o moşie atunci. 

Da tată-său îl sfătuie pe dânsul: 

— Să nu vrei să te duci, să zici să-ți dea un cal. 

Avea patru cai. 

— Să-ţi dea un cal să fie al tău. 

Zice: 

— Boierule, nu vrea. Vrea şi un cal. 

— Şi un cal îi dau. 

Da el a scris acolo, că în ce ceas a ajunge, să-l dea temnicului (el avea unul) să-l ucidă, ca să nu 
fie pe lume, să nu-i fie ginere. 

Şi l-ajurat pe toţi dumnezeii să nu caute în hârtie. El a zis că n-a căuta. 

A luat hârtia ceea şi se porneşte băiatul. S-a dus o zi de cale. A ajuns cât de ici la Bălţi, oare- 
unde... de-amu a înserat. Dacă a înserat, n-are el unde poposit... Om străin! Şi s-a dus la învățătorul 
cela la care a mântuit el învățătura toată. La cel mai bătrân şi a mas. 

— He-e-e, unde te duci, Ionică? 

— Mă duc la Chişinău (ori la Ades), — unde spune. 

— Da ce-i? 

— Să-i duc o hârtie la un boier. 

— Ha-ha, îl ştiu eu, învățătorul cela. Da ce fel de... ce-i într-însa? 

Zice: 

— N-am căutat. 

— Ia hai şi-om căuta. 

Aista nu vrea. 

— Dă, zice, ce? Tu m-ai învăţat pe mine? 

Când a despecetluit şi a căutat: 

— Ia uite, măi juncanule, cum te duci tu la moarte. Şi tu ai mers pe drum şi n-ai căutat! 

Da el începe a plânge. 

— Nu plânge, îi zice învățătorul. la hârtia aceea, fratele meu, ia şi-o dă pe foc. Şi plicul cela îl 
lasă. 

Şi scrie de-amu învățătorul lui: „Cucoană, zice, umblând prin lume, am găsit un băiat foarte bun 
şi îi frumos, şi îi cuminte, şi îl trimit la noi acasă... Eu peste o lună de zile am să vin acasă, îi scrie 
învățătorul. Da tu să nu gândeşti, cu duduca să-l logodeşti şi să faci o nuntă pe şapte părți mai bună 
decât când oi fi eu acasă. Când oi veni, să-l găsesc însurat ca pe celălalt”. 

Acela a luat hârtia. Când i-a dus şi i-a arătat cucoanei, a pus şi i-a logodit, a trimis în Nemţească, 
ca să folosească, au venit lăutari, au făcut o nuntă, Domnul să v-o audă. Când a venit boierul peste 
vreo lună, da el Ionică umbla cu Mândra-Câmpului prin vie, se plimba. 

Da el zice: 

— Spuneţi-i cucoanei să iasă în cerdac s-o împuşc! 

Da ea iese cu hârtia ceea în mână. 

— Stai, boierule, vezi ce mi-ai trimis şi eu ce am făcut. Şi apoi mă-i împuşca. 

Când se uită: “ In ce ceas a ajunge, să-l logodească, să-l căsătorească... “, spune. 

— Măi, zice, nu te ştiu de ginere. Du-te la iad şi la rai şi adă-mi cheile şi apoi mi-i fi ginere. 

Zice: 

— Mă duc. 

Leapădă şi se duce. Da atunci nu era ca amu tramvai ori drum de fier. S-a pornit pe jos şi a mers 
un an de zile, până a ajuns la împărăție, bietul Ionică. Când a ajuns acolo, s-a dus la împărat. Zice: 

— Împărate, luminate, vizează-mi pașaportul, că trec în altă împărăție. Eu mă duc cu mare 
treabă. 

Acela i-a vizat paşaportul. Zice: 


— Ionică Făt Frumos, ducându-te tu şi având viaţă cu dulceaţă, şi îi avea cu cine grăi, zice, am 
avut o fiică, de-amu nicăieri pe lume nu era aşa de frumoasă şi într-o zi... eram afară şi a venit un 
vârtecuş şi a luat-o şi-i dusă şi îi dusă şi în ziua de azi. ŞI, zice, am dat zvon prin toate împărățiile şi 
nu se găseşte nimeni să-mi spună că este ori a văzut-o. Dacă n-a mai fi nici la iad, apoi îi prăpădită 
fata mea. Că, zice, când s-ar afla cineva să-mi spună unde-i fata mea, eu dau jumătate de împărăție. 

Da el zice: 

— Iscăleşte. 

Împăratul s-a iscălit şi Ionică a luat iscălitura şi a pus-o în buzunar S-a dus. 

A mai mers un an, a ajuns la a doua împărăție. De-amu acolo iar vizează paşaportul, că trece în a 
treia împărăție. Acela se căinează: 

— Ionică Făt Frumos, ducându-te tu şi având viaţă cu dulceaţă, şi îi avea cu cine te lua de vorbă, 
zice, am o sută de fălci de livadă şi fel de fel de poame, câte pe lumea asta sunt, şi numai înfloresc, 
dacă, zice, nu rodesc. Când mi-ar spune cineva, ce să fac să rodească livada mea, zice, eu aş da 
jumătate de împărăție. 

Zice: 

— Iscăleşte. 

Se iscăleşte, acesta ia iscălitura şi o pune în buzunar. 

Se duce la al treilea împărat. A ajuns acolo, acela iar i-a vizat paşaportul şi i-a spus: 

— Ionică Făt Frumos, ducându-te tu şi având viaţă cu dulceaţă, şi îi ajunge unde eşti pornit, 
poate îi avea cu cine te întreba, zice. Nu ştiu cine s-a aflat galanton la minte şi mi-a luat apele şi 
numai într-o fântână este apă. Dacă dau un suflet de om, iau o cofă de apă, da dacă nu dau, nu iau 
nimica. ŞI, zice, când mi-ar spune cineva, ce să fac să izvorască fântânile şi pâraiele, apoi, zice, eu 
aş da jumătate de împărăție. 

Zice: 

— Iscăleşte. 

Se isăleşte şi acela, ia băiatul şi de la el iscălitura, se duce. 

Mergând el, îtr-o bună de-amiază a ajuns la iad şi la rai. Intră prin rai, nu grăiseşte nimeni la 
dânsul. Mese întinse, făclii aprinse, oamenii parcă-s vii. Ia, se întoarnă, se duce în iad. A deschis 
douăsprezece uşi până a ajuns la Talpa-ladului. Când a ajuns, da fata împăratului şedea cu lumină, 
ca şi cum noi amu aici. 

— Ce faci, Uliană, fată frumoasă? 

— Da de unde ştii că mă cheamă Uliana? 

— Tatăl-tău mi-a spus, el zice. Cu cine trăieşti tu aici? 

Zice: 

— Cu vrăjmaşul cel mai mare, care-i Talpa-ladului. 

— Te-ai cununat cu dânsul? 

Zice: 

— Nu. Când vine el la mine, eu nu vreau să mă logodesc, el se depărtează, nu se apropie de 
mine. 

— Când a veni el deseară, zice, are să fărâme toate uşile. Are să-i miroase a om pământean. Da 
tu să începi a plânge, Ion îi spune, şi să ieşi înaintea lui. 

Spune-i: „Eu am avut un gând bun, să trăiesc cu tine, da tu de când am venit aici, nu-mi arăţi 
nimica în gospodăria ta”. Şi dacă a sta el şi te-a întreba: “Ce ai vrut, femeie, să ştii? “,” Măi, omule, 
zi, eu de când am venit aici, tu nu-mi spui care-s cheile iadului şi care-s ale raiului”. Şi apoi, zice, 
eu oi şti. 

Că ele, cheile, şedeau acolo. Acele din dreapta — ale raiului, da cele din stânga — ale iadului. 
Da el n-a ştiut. 

— Să-i spui aşa, când erai la tatăl-tău, să-i spui lui, să-l amăgeşti c-ai gândit că numai tatăl-tău e 
împărat peste toată lunea, da ei, psăne, mai sunt împărați. “Al meu tată spune că este un împărat şi 
are o sută de fălci de livadă şi numai înfloresc, dacă nu rodesc, din ce pricină“, că el, ce zice, trebuie 


să ştie. Şi imul, zice, nu are apă. Şi tot să-l întrebi, că el tot trebuie să ştie, şi la urma urmei să-l 
întrebi, are el moarte ori trăieşte cât lumea? 

Ei, când a venit, da ea l-a ascuns în a doua odaie şi a pus o albie de fier peste dânsul. Da el la 
întuneric acolo, fără lumină, apoi scria prin întuneric mai frumos de cum bat la maşini. Aşa scriitor 
Ionică era. Şi aista spunea, da el tot a scris acolo toate planurile. 

Când a venit, fărâmă uşile, fărâmă tot. Da ea începe a plânge, a se munci. Iese înaintea lui, el 
sare. 

— Ce vrei, muiere? 

— Măi omule, de când am venit eu la casa ta, să nu-mi spui mie care-s cheile iadului şi care-s 
ale raiului? 

— Femeie blestemată, acelea din dreapta sunt ale raiului, da acelea de pe stânga sunt ale iadului. 
Şi ce-ai vrut să mai spui? 

— Eu, când eram la tata, am auzit iaca aşa şi aşa, parcă eu am gândit că numai al meu tată e 
împărat pe lume, da ei psăne că mai sunt. S-a lăudat unul că are o sută de fălci de livadă. Parcă o 
falce ori două nu era destul? D-apoi atâta! 

— Apoi tu nu crezi? 

El s-a pus în potrivire cu mine. Şi eu am supt pe de desubt şi am făcut temnic şi am pus trei 
poloboace. Toţi galbenii mei sunt acolo. Când livada lui înfloreşte, da eu dau foc la galbeni şi-i 
curăț de rugină şi nu va avea cât lumea nicio poamă. Da când ar şti cineva în cutare loc să sape 
aurul cela al meu, să-l pună la o parte, să pună pământ de-al doilea şi ar rodi de n-ar ţine crengile. 
Aşa ar rodi. Da cine ştie. Numai eu săracul. 

— Apoi dă. Da unul a zis că apa, iaca... unul întreabă. 

— E, zice, tot m-am jucat eu şi am tras viţele izvoarelor într-o stâncă şi am pus o piatră pe 
dânsele. Şi acolo, zice, tot aud, gem izvoarele. Când ar fi nişte oameni, vreo zece-cincisprezece cu 
lomuri de fier să prăvale stânca ceea să se ducă la vale, apoi, zice, izvoarele s-ar porni şi fântânile şi 
pâraiele ar merge ca din ploaie. 

— E-e, îţi mulțumesc, de-amu fac mâncare şi ne culcăm. Da am să te întreb un cuvânt, nu ţi-a fi 
urât? 

— Ce ai să mă întrebi? 

— Drăguţ, tu moarte ai pe lumea asta ori tu eşti... 

— Da ce mă întrebi de moarte? 

— Nu te speria. Te întreb, trăieşti ori... 

Zice: 

— Eu trăiesc cât lumea. Da dacă să vreau să mor eu, de o ciudă ceva, să am, apoi mai uşoară 
moarte decât mine n-are nimeni pe lumea asta. 

— Da cum mori? — tot pe lângă dânsul ea. 

Zice: 

— Dacă ar fi un bărbat, nu... că tu eşti femeie, da un om să-i tai degetul mic de la mâna stângă, 
să curgă oleacă de sânge la mine în gură, apoi din mine se face un iaz de păcură. Da să fie un 
bărbat, nu o muiere ca tine. 

— Ei, de-amu culcă-te, că eu fac mâncare. 

El când dormea, puteai să tai lemne pe dânsul. 

Ea se face a face mâncare. El a adormit. El l-a scos pe Ionică şi i-a tăiat degetul. N-a mai lăsat 
să-l mai lege. Când 1-a picat în gură, apoi a şi luat-o în spate. Şi când a scos-o şi el când a pocnit, s-a 
umplut iazul de păcură. 

Da el ia şi pune mâna şi ia cheile iadului şi se porneşte. Vine, vine... când a ajuns, a ajuns la aist 
cu apa. 

— Ei ce, Ionică? Ai aflat ceva? 

— Am aflat. Da mata darul, care te-ai iscălit, îl dăruieşti? 

— Da. 


— Dă-mi vre-o zece oameni, cincisprezece. Iaca este planul. 

S-a dus şi numai a răsturnat piatra ceea de vale şi aşa a țâşnit apa şi a început a merge apa prin 
pâraie, prin izvoare, fântânile se umplu şi i-a dat jumătate de împărăție lui Ionică. 

Vine. Vine la aist cu livada. Şi aista tot zice că dă. 

A luat nişte oameni şi a pus la tot pomul doi oameni, şi a săpat pomii, şi a tras la o parte. Şi când 
a scos banii aceia de acolo, s-a prăbuşit locul şi a cărat pământ de-al doilea şi a pus pomii aceia a 
doilea în ordine, cum se cuvine, şi a scos două girezi de galbeni: o gireadă — lui Ion şi una — 
împăratului. Şi el i-a dat încă jumătate de împărăție şi l-a făcut un împărat. 

Amu, venind el pe drum, ajunge la aist cu fata. Când a ajuns aici, o lasă undeva pe... se duce el 
singur. 

— Ei ce, Ionică, zice, ai aflat ceva? 

Zice: 

— Da. 

— Ce ai aflat? 

— Am aflat unde îi fata şi am să-ţi spun şi te-i duce, şi îi vedea-o. 

— Mare poznă! 

— Da, zice, dai ce... 

— Ce am grăit, zice, îți dau. 

Când se duce el şi a adus fata, zice: 

— Asta-i? 

— Asta. Apoi, zice, cum ai găsit-o, aşa ţi-o dau de soție. 

Zice: 

— Nu, că eu îs însurat şi îs cununat, zice, am femeie şi am lăsat-o acasă şi nu pot s-o iau eu. De- 
al doilea nu pot să mă însor. 

Apoi avea împăratul un cal, de zbura ca aeroplanul. 

— Apoi, zice, îți dau calul meu. 

Şi i-a dat jumătate de împărăție şi l-a făcut un împărat şi jumătate. El, când a încălecat calul 
acela, în trei zile a ajuns acasă. Când a ajuns, da socru-său dormea. El o întrebă pe cucoană: 

— Unde-i tata? 

— Taci, încet, că doarme. 

— Scoală, că eu am luat cheile şi, zice, au ieşit toți din iad. Trebuie să-i strângă la grămadă, să-i 
dea, să-i închidă şi să-i încuie. 

Cund s-a trezit el... şi a văzut, că i-a adus cheile iadului, a luat cheile celea şi s-a pornit. A ieşit 
din curte, a ajuns la un drum şi a găsit o fântână. Pune cheile celea pe cumpănă şi singur şi-a dat 
drumul în fântână şi s-a prăpădit. 

Da eu m-am pus pe un pai de secară Şi v-am aşternut o poveste în astă seară, 

Da dacă m-aş sui pe un cârlig, 

Aş mânca un covrig ŞI aş fi om voinic. 

Culeasă de la Trifan Baltă din comuna Bleşteni, județul Hotin. 


Nu cânta, băiete! 
poveste românească 


Fost-a odată ca niciodată, într-o ţară bogată, de la Dumnezeu sfântul lăsată, nu demult, ia, de 
când e şi necazul pe lume. Dar povestea nu ştie de asta; ea trebuie spusă, că nu-i încotro şi hai, 
cuvântule, la drum — şi te-oi sfârşi nici nu-i şti când şi cum! Pe atunci şi mai încoace, era o babă şi 
se-ntorlocase, de-al doilea, c-un moşneag care nu era nici al meu, nici al tău, ci era al ei, ție-şi-l cu 
bine — la dânşii bucurie şi la noi sănătate! 

Şi moşneagul avea o fată. Baba avea şi ea o fată — tot marfă care nu se potrivea. După cuvântul 


din vechime: „Toată baba-i cu taraba, hop şi eu cu jneapu meu!...” Şi ca să nu mă iau cu ziua 
târgului, iacă, mări, baba îşi purta fetişoara numai pe la petreceri şi tare-i plăceau frumuşelei 
cuvintele flăcăilor, d-apoi jocurile cele cu coadă — doamne sfântule! Azi aşa, mâine aşa, poimâine 
se numeşte că-i duminică dimineaţă. Cine merge la sf. Biserică? Baba şi cu fată-sa! Biata copilă a 
moşneagului, urgisită şi necăjită, stă acasă şi aşa primeşte poruncă: 

— Să stai şi să faci mâncare, nici prea rece, nici prea fierbinte! Auzi? 

— Bine. 

Se duc ele la sfânta slujbă; fata moşneagului se urcă pe coşăr şi se uită. Ele cum ajung în fața 
pridvorului, s-apucă şi ea şi se duce la cei doi nucuşori din grădină, răsădiți de mânuţa ei, răsfirați a 
plâns, cu crengile frățeşte la pământ şi, fiindcă acolo-i şedea norocul şi ajutorul ei, face: „Descuieţi- 
vă, nucuşorilor!” Atunci, cât ai clipi, nici eu singur nu mai ştiu ce fel de lucruri scumpe au ieşit de 
acolo: straie scumpe, cum nici la miresele împărăției nu se află, şi trăsură şi cai, care nici n-or fi 
cum s-or povesti, că lumea pentru ce are gură! Atâta numai că fata noastră, gătită aşa de mândru, 
iacă intră şi ea în sf. Biserică! Lumea socotea că-i crăiasă, nu de pe ici-de pe colea, ci crăiasa cea 
mai aleasă dintre crăiese! Cât despre feciorul împăratului, d-voastră aveţi auz îndeajuns şi vă puteți 
închipui mai bine decât mine ce fel îi juca gândul: dorul nu caută multă zăbavă, a pus stăpânire şi pe 
inima împărătească — şi adică de ce nu? — şi să-l ardă focul de dor! Crăiasa cea frumoasă însă, 
drept să vă spun, nu s-a uitat mult la asta: ea a luat repede nafură, a ieşit, şi până una-alta, a fost 
acasă — tot fata moşului, care acum făcea mâncare pentru babă şi pentru odorul ei! Feciorul de 
împărat se uită în urmă — d-apoi ce folos, că, bat-o s-o bată crăiasă, nu ştii cum a ieşit şi: 

înainte luminiţă, în urmă neguriță şi nu-i. Dacă nu-i, nu-i; de acuma caută-i şi tu urma, băiatul 
mamei! Ai pus tu ochii pe fată, dar să vedem ce mai este, şi ține-te, biată poveste! 

— Ha! Ai făcut mâncare? se boldeşte baba. 

— Făcut, răspunse fata moşneagului. 

Şi mâncarea era făcută, nici prea rece şi nici prea fierbinte, cum e mai bunişoară pentru izbăvit 
de inimă rea. 

— Dar oaleu! — zice fata babei — tu nici nu ştii una! 

— Dacă nu-mi spui, surioară dragă! 

— D-apoi tu ce mai ştii! Amarnic feciorul de împărat, dar mai mândră-i crăiasa ce-a venit azi la 
sf. Slujbă! 

— De! Dacă eu, săraca, şed numai acasă! 

Şi s-a trecut şi asta. Iar iad şi rai în casă, ca-n casă de om, până ce, cu bine şi cu rău, cum s-a mai 
întâmplat, ne trezim în a doua duminică. Hai iar la sf. Biserică, după obiceiul creştinesc; se duce 
numai baba cu fată-sa, copila moşneagului rămâne osândită să steie tot acasă, să facă mâncare 
potrivită şi să nu se urnească un fir din ogradă. Atâta numai că ea, cum se văzu singură, se şi alătură 
de cei doi nucuşori: „Descuieţi-vă, nucuşorilor!” Nucuşorii i-au dat straie şi trăsură cu cai, care nu 
se mai află pe lume. Ea iar ajunge la sf. Biserică; lumea căsca gura, nu alta; iar feciorului de împărat 
îi venise gândurile la loc. Atâta numai, frate dragă, că, văzând-o cum iese degrabă — de i se făcu: 

Înainte luminiţă, în urmă neguriţă nu ştiu, a lui ciudă era mai aprinsă, ori a mea supărare mai 
mare, că nu putea el prinde nicio fată de împărat! Eu şi acum să-l văd i-aş zice: „Dar ce, păzeşti 
iepuri, fecioraş de crai?” Numai vezi că şi el avea dreptate: a treia oară era scris să-şi capete odorul! 
Cum a şi fost. Că uite, povestea merge tot aşa în drumuşorul d-sale, până a treia duminică. Baba cu 
fată-sa, la sf. Biserică; astalaltă — vine şi ea, necuprins de frumoasă şi îmbrăcată, crăiasă în 
picioare, şi alta nimica. N-aş şti, — n-aş vorbi. Ce-mi face acuma fecioraşul cel îndrăgostit? Cu 
binişorul nu mergea — oleacă de silă n-are să strice: toarnă flăcăiaşul răşină topită pe pragul 
pridvorului şi numai iacă-mi trece crăiasa şi, ce mai la deal la vale — nu-şi poate scoate piciorul cu 
ciuboțica! Aşa-i că feciorul a prins minte? Şi aşa-i că dacă nu-l luam eu oleacă în râs, nu se afla să 
facă asta? Şi, cum am zice, nici fata cu chipul de crăiasă nu-i proastă. Zmuceşte o dată, zmuceşte de 
două ori, când a treia oară, scoate piciorul, lasă ciuboţica în plata domnului, şi la fugă, să fie tot pe a 
ei! 


— Măi! zice feciorul împăratului, ce-i de făcut? S-a dus ea: 

Înainte luminiţă, în urmă neguriţă, dar pune-oi şi eu gabja o dată! Şi aşa, gândul se vede că rău 
tare asupra ei nu era — ia, cam cum m-am dat şi eu cu baba la secere, ar zice moşneagul, — şi hai 
de-acuma, mări, că ciuboţica e în mâna craiului şi aceea are să-i fie mireasă, care va avea norocul 
să-i fie deopotrivă piciorul cu ciuboţica! Caută, învârteşte, suceşte, greu la deal, greu şi la vale. Vine 
povestea şi în casa babei. Ce mai cinste pe fata ei că feciorul craiului îi pune ciuboțica în picior! D- 
apoi ce folos? Picior ca al fetei babei am mai văzut eu, dar, drept a vorbi, să vă ferească Dumnezeu, 
fetelor! Lasă că era 

Propeaua gardului, 

Păcomiţa carului. 

Urâciunea satului, dar avea nişte talapane de picioare de le-ai fi putut pune gură de ham, nu 
altceva. Baba nu ştia de asta; ei i se părea că picioruț mai potrivit pentru ciuboţica aceea din mâna 
craiului nu poate fi decât picioruţul cel drept al copilei cu pricina. Drept aceea s-a apucat şi a dat ia- 
ncolo, mai deoparte, pe biata fată, a moşneagului, şi mai bun loc decât după uşă care ar fi putut fi? 
Dar ciuboţica nu venea pe piciorul urâtei, şi nici trebuie să ne mai prăpădim vremea cu asta! 

— Da oare să mai cioplim olecuţă picioruţul? zice baba. 

— Nu se poate! se răsteşte craiul, gata să se pornească. Când colo, cocoşul, în prag, strigă, 
înălțându-se într-amândouă picioarele, maimai să stârnească tot satul: 

Cucurigu, ga, gaa! Fata moşneagului după uşă Şăde-ntr-un ştiubei cu cenuşă!... 

— Huş, cocoş afurisit! se încruntă baba, dar afurisitul grăia dreptatea şi de aceea, când feciorul 
împărătesc dă să mai calce un pas, iar răcneşte diavolul de cucoş: 

Cucurigu, ga, gaa! Fata moşneagului după uşă Şăde-ntr-un ştiubei cu cenuşă!... 

— Huş, cocoş afurisit, mânca-te-ar boala să te mănânce! 

— Măi — face feciorul — trebuie să fie ceva, şi nu-i degeaba cântecul! Când bietul cucoş 
năzdrăvan iar ţipă mai cu înțeles: 

Cucurigu, ga, gaaa! Fata moşneagului după uşă Săde-ntr-un ştiubei cu cenuşă!... 

Şi caută el după uşă; ce-i drept nu-i păcat, fata moşneagului, plină de cenuşă şi funingine, şedea 
în ştiubeiul de zolit cămăşi. Şi minune n-a fost de loc când a cercat holteiul şi ciuboţica se potrivea 
atât de bine pe piciorul copilei. De acuma — să le fie de bine, oi face şi eu: nuntă, petrecere şi chef, 
ca la o vreme de bucurioară şi pace! Fata moşneagului mi se dresese un lucru de împărăteasă, că 
trecuse vestea şi dincoace, pe aici pe la noi, la Moldova lui Ştefan. Ce să-i faci? Ea se ducea când 
vroia la nucuşori, şi când zicea: „Descuieţi-vă, nucuşorii mamei!”, fel de fel de bunătăţi îi ieşeau la 
lumină. Şi iacă dă Dumnezeu şi la vreme potrivită li se soseşte părinţilor şi un copilaş — da frumos, 
da frumos, să-i zvârli două mere de aur, cum făcea Irod împăratul. Era bucurie la scaunul 
împărătesc, dar bucuria ştiţi d-voastră că zboară iute-iute şi-i dă drumul supărării, care o înghesuie 
de dinapoi; şi să nu vă miraţi că, într-o bună dimineaţă, baba îşi trimite fata să o mai vadă pe tânăra 
împărăteasă. Poate cu gând bun — dar la om rău gând bun să dea Dumnezeu, însă eu nu prea cred! 

— Bine te-am găsit, surioară; he, bine mai trăieşti! 

— Bine ai venit, surioară! îi răspunse astalaltă, cu inima curată. Azi aşa, mâine aşa, hai, 
poimâine se duc amândouă la plimbare: una cu inima dreaptă, cealaltă însă, duşman împelițat! Ici 
câmpie întinsă, dincoace lanuri ce se izbeau cu vârfurile spicelor în razele soarelui, încât cu 
adevărat era de-a mai mare dragul să priveşti că în vârful spicului, 

Vârful mărgărintului împodobeau cu îndestulare firea toată; d-apoi ce ti-i bun, că, nu bine dă 
împărăteasa să se uite la fântâna la care ajunseră, şi mâna nelegiuitei nu s-a sfiit, şi iacă s-a înecat 
biata împărăteasă! 

Lângă fântână a crescut — aşa a vrut Dumnezeu — un soc. Fata babei, fără multă grijă, se duce 
acasă şi-i împărăteasă de acuma şi tot aşa îmbrăcată, dar mai strânsă şi mai învelită, cum va fi ştiut 
ea — că eu nu mă pricep la treburi de acestea — şi numai un lucru o strica: țâță nu putea da 
copilaşului celui frumos, ce rămânea de maică-sa, şi plângea, plângea fecioraşul, Doamne, Doamne! 

— Ce are copilaşul nostru? zice împăratul. 


— D-apoi, dă! răspunse urâta. 

— Hi, ştiu eu mai bine ce are, şi te-aş învăţa eu, de-ai fi sub mânuţa mea! — fac eu de ici, măcar 
că n-am nicio putere. Şi de la o vreme, ce să se mai pomenească? Un băiat umbla cu oile pe la 
fântâna care înghițise pe împărăteasă. Taie băiatul din soc şi-şi face un fluieraş; îl potriveşte, îl 
suceşte, îl pune la gură şi iacă aşa prinde — singur, oameni buni, — a cânta fluieraşul: 

Nu cânta, băiete, 

Rău capul mă doare, 

Copilaşu-tni plânge, 

Cu lacrimi de sânge, 

Pe dânsu-l adapă Țâţişoară stearpă!... 

Şi tot aşa... Măi, minunea tatălui! Mai vine un băiat cu oile, istalalt îi spune povestea de la capăt, 
cellalt se încruceşte, mai cască gura. 

— Da-cearcă şi tu, dacă nu crezi! 

Şi cum îl pune şi el la gură, fluieraşul meu prinde a zice: 

Nu cânta, băiete, 

Rău capul mă doare, 

Copilaşu-mi plânge Cu lacrimi de sânge... 

— Măi! Ce să fie? Hai să spunem în sat! 

Şi au spus. Mai vine şi un moşneag pe acolo — îşi face şi el din socul cela o trişcă, şi trişca 
prinde a cânta şi nu sta de fel cât o țineai la gură: 

Nu cânta, moşnege, Rău capul mă doare, Copilaşu-mi plânge, 

Cu lacrimi de sânge... 

Şi n-are credinţă De la măiculiţă... 

— Săraca mamă! face moşneagul... Am auzit eu aşa, mai de demult, în poveste, câte nu se 
întâmplă... sufletul ei grăieşte!!! 

Şi oi zice şi eu: ehei, şi povestea-i mare-lucru!... Şi, fiindcă nimeni nu cuteza să-i spuie şi 
împăratului despre asta — tot de răul împărătesei nouă — dă Dumnezeu şi se învârteşte crângul 
altfel: deschide el o clacă, măi frate, că înainte şi împărații făceau clăci; ş-apoi ce mai cântări şi 
petreceri! Nu ca acuma; tot flăcăi, ciucălăi, şi tot fete care la lucru-s ca butucu, iar la măritiş, pară 
de foc aprinse! Aşa încât îi fu dat şi împăratului să asculte cântarea cea de jale ce ieşea din fluiere şi 
din trişti, că erau fluierari, nu ca voi, nişte mămăligari! Şi ziceau: 

Nu cânta, băiete, 

Râu capul mă doare, 

Copilaşu-mi plânge... 

— Măi, care-i acela? se răsteşte, înfuriată, împărăteasa. 

Da ei ziceau înainte: 

Pe dânsu-l adapă Țâţişoară stearpă... 

Şi n-are credinţă De la măiculiţă... 

— Ahaaa! la dă-i afară cu aist cântec! Ce vorbe-s aiestea? 

— Nu; ia să văd şi eu, măi băieţi, ce minune-i asta, zice împăratul, şi-mi pune la gură un fluieraş: 

Nu cânta, drăguță, 

Rău capul mă doare... 

Şi numai ce-l rupe el în două, şi o dată, poc! dintr-o bucată s-au făcut două bucăţi, iar 
împărăteasa cea adevărată a sărit în sus, vie, teafără, frumoasă şi aleasă, cea mai întâi! 

— Of, bărbate, mult am dormit! 

Şi 1-a spus totul, totul, cum îi fusese blestemul şi chinul. 

Apoi d-voastră grijă să n-aveţi, că şi mai mare blestem şi chin a trebuit să vie, pe dată, pe dată 
asupra fetei babei. Numai sfârşitul i-au făcut, alta nimica. Dar nu m-apuc, dacă poate n-a fi murit, 
trăieşte şi azi — trăiască în pace, că, din partea asta, noi de-am fi sănătoşei, buni la inimă şi la 
treabă, precum suntem şi la mâncare, şi mai cu seamă la minciuni. De jalea ei, oi face şi eu 


Cu bine fi cu sănătate, 
Ține-o minte bine, nepoate. 
Că vorbă multă fără minciună nu se poate! 


Povestea lui Furga-Murga 
poveste românească 


A fost odată, dragii mei şi a cui vă are, a fost odată o babă săracă, săracă şi avea numai o colibă 
mică, unde şedea şi un copil cu care împărțea bucuria, dar mai mult necazul vieții. 

Biata babă lucra ziua la alţii, şi pe mult şi pe puţin, cum se nimerea, şi astfel îşi câştiga de 
mâncare şi ţolițe pentru ea şi pentru copilaşul ei, că altă ce putea stări”; era bucuroasă că poate să 
şi le câştige fără a cerşi. 

Într-o zi a dat baba copilaşului trei bani şi i-a zis: na banii ăştia, copile, şi te du la pitar să ne 
cumperi pită, dar ia seama să nu-i pierzi, că atunci nu vom mânca, că alți bani n-avem! 

Copilul a luat banii şi apoi tot într-un picior fuga la pitar. Pe drum însă află el o grămadă de 
copii, ce se jucau cu o „rugace”, ştiţi de cele cu coarne. Rugacea tot vroia să zboare şi copiii nu o 
lăsau. 

Dar copilul babei, fiind milos, zise celorlalți copii: nu chinuiţi biata goangă, că nu v-a făcut 
nimica rău, mai bine dați-mi-o mie că vă dau un ban pe ea. 

Şi copiii bucuroşi îi deteră rugacea şi copilul babei o luă frumos, o netezi şi o băgă în sân, apoi 
plecă mai departe către pitar. 

Nu merse mult şi iată altă grămadă de copii. Copiii prinseră un „hârce” (şoarece) şi se jucau cu 
el. Copilul babei văzând bietul hârce că-i mai mort de ostenit, zise către copii: măi copii, nu chinuiți 
bietul hârce, că nu v-a făcut nimic, mai bine daţi-mi-l mie, că vă dau un ban pe el. 

Şi copiii bucuroşi îl deteră. 

Copilul babei luă hârcele, îl netezi de la cap spre coadă şi-l băgă şi pe el în sân, apoi plecă mai 
departe. 

Pe drum iar află o grămadă de copii care se jucau cu un pui de şarpe. Şarpele tot voia să se bage 
într-o gaură şi copiii nu-l lăsau. 

Cum ajunse copilul babei la ei, i se făcu milă de puiul de şarpe şi zise copiilor: măi copii, nu 
chinuiți puiul de şarpe, că nimic rău nu v-a făcut, mai bine dați-mi-l mie, că vă dau un ban pe el! 

Copiii se învoiră, primiră banul şi copilul babei luă şarpele şi-l băgă în sân lângă hârce şi lângă 
rugace. Dar bietului copil milos nu-i mai rămase niciun ban ca să cumpere pită, că îi dase toți pentru 
lucrurile din sân. N-avea deci la ce să se mai ducă la pitar. Se întoarse acasă la mamă-sa şi în loc de 
pită goli din sân rugacea, hârcele şi puiul de şarpe. 

Mamă-sa, adică baba, cum văzu bidigăniile aduse, se îngrozi de ele şi înțelegând că nu a 
cumpărat pită îl ocări rău, ba îl şi frecă o ţara. 

Copilul însă îi zise: nu mă bate, maică, poate că ne-o prinde bine odată şi astea, nu ştii! 

Apoi copilul luă şarpele, îi dete de mâncare ce biet avea şi-l băgă într-o oală, iar hârcele şi 
rugacea le băgă şi pe ele în alte două olcuţe; puse olcuţele pe o scândură a fargaşului ce era 
deasupra ferestrelor şi era oară de oară la ele să vadă ce fac, cum trăiesc şi cum dorm. 

Ziua când era cald, le scotea la soare, îşi trăgea bucătura de la gură, ca să le dea lor şi le învăţa să 
asculte de vorbele lui. Când striga el: 


Da! rugace, gace, 
Vin să-ți dau pogace”. 


596  aagonisi 


597 azimă de grâu, coaptă în spuza din vatră 


Rugacea ieşea din olcuţă, întindea labele cele ca foarfecele şi copilul îi da pogace, ori mălai ce 
avea el şi rugacea mânca şi-i juca ca o păpuşă. Copilul nu mai putea de fălos. Ba de la o vreme şi 
mamă-sa se împrieteni cu ele şi râdea şi ea când le vedea pe toate jucând şi făcând exiţârul ca 
cătanele. 

La hârce striga copilul aşa: 


D-auzi, hârce micucele, 
Vin de mancă jumerele. 


Şi hârcele pe loc se suia cu picioruşele dinainte pe dunga olcuţei, se scărpina cu ele pe la bot şi 

Sucea mustăcioare Şi-aştepta-mbucâturioare. 

Şi copilu-i sălta inima văzând cum mănâncă „vitişoarele” lui şi le mergea bine. Pe şarpe îl 
dezmierda copilul aşa: 


Vin, şarpe balaur, 
Cu solzii de aur, 

Vino pân' la mine, 
Să mă joc cu tine. 


Şi puiul de şarpe, cum auzea glasul copilului, şuiera una şi ieşea cu capul afară, iar limbile şi le 
ascuţea către copil în semn de bucurie. 

Copilul îi da de mâncare şi apoi se juca cu el. După ce crescură toate vitişoarele lui, cum le zicea 
el, mai mari, le striga numai şi ele ieşeau din olcuţe, veneau la copil şi el se juca cu ele, cum se 
joacă un copil cu alți ortaci de-ai lui. 

De la o vreme şarpele crescu aşa de mare, că nu mai încăpea în olcuță, şi copilul îl băgă într-un 
ciubăr şi mai apoi, după ce tot creştea ca din apă, îl băgă într-o cadă mare. 

Şi copilul sălta de bucurie când îl vedea mare şi şuierând ca un voinic, de se cutremura coliba. 

Baba, mama copilului, se împrietenise şi ea cu bidigănile astea aşa de mult, că acum parcă nu se 
simţea aşa săracă ca mai-nainte şi nu strica voia copilului nici pentru toată lumea. De mergea 
copilul undeva, mamă-sa grijea de vitişoare şi le hrănea şi le scotea la soare să se joace şi-i era şi ei 
inima la loc, văzând că acum nu e aşa singură, aşa părăsită de toată lumea ca pân' aci. Şi copilul 
când venea o întreba: 

— Măicuţo, ai dat la vitişoare de mâncare? 

— Am dat, puiul maichii! 

— Le-ai scos la soare? 

— Le-am scos, maichii! 

Şi copilul îi sărea în grumaz şi o sărută, iar mamă-sa îl netezea pe cap, se uita țintă în ochii lui, 
apoi îl săruta şi i se părea să-l mănânce, de bucurie. I se părea că aşa copil ca ea n-are nime în toată 
lumea şi nu l-ar da nici să-i fi dat cineva un colț de ţară. Aşa trăiră multă vreme fericiți. 

Dar într-o zi şarpele începu a şuiera mai tare ca de obicei şi copilul îndată se duse la el şi-l 
întrebă: 

— Dar ce-ţi lipseşte, dragul meu? Au nu ţi-am dat toate îndeajuns câte ti-au lipsit? 

— Ba mi-ai dat, stăpâne, mi-ai dat toate îndeajuns şi-ţi mulțumesc, numai mi-a venit şi mie dor 
de tata, de mama şi de fraţii mei, că de mult nu i-am văzut, şi apoi mi-a venit şi mie vremea, 
stăpâne, să mă însor şi în ţara mea e mireasa mea. Te rog dară, dă-mi voie şi slobozenie ca să merg 
acasă! 

— Te slobod, puiul meu, răspunse copilul, deşi fără tine aş fi cu o bucurie mai puţin, dar nu 
voiesc să-ți stric voia... 

Atunci şarpele îi zise: 


— Bine, stăpâne, îți mulțumesc, dar te rog să mergi cu mine, că uite mi-e urât singur şi eu vreau 
ca tata şi mama să-ţi răsplătească marea binefacere ce mi-ai făcut! Şi copilul îi zise: 

— Bine, puiul meu, merg, cum să te las singur cale aşa departe. Aşteaptă numai. 

Şi copilul se duse la maică-sa şi-i spuse gândul său, rugând-o să-i facă o turtă pentru drum şi să-i 
gate traista. 

Mamă-sa, când îl auzi vorbind aşa, se întristă mult şi-l rugă să nu plece pe o aşa cale lungă şi 
primejdioasă şi pe ea să o lase acum la bătrânețe singură numai cu dorul. 

Dar copilul îi zise: măicuţo, rămâi dumneata cu celelalte vitişoare şi îngrijeşte de ele până vin eu, 
că eu mă grăbesc şi nu zăbovesc şi când voi veni, bine de noi va fi; eu acum trebuie să plec, că nu 
pot lăsa puiul nostru singur. 

Apoi copilul, sărutând mâna mamei sale, luă traista la grumaz, bâta în mână şi cu şarpele după el 
plecă la drum, iar biata mamă rămase singură cu ochii uzi de lacrimi şi cu inima zdrobită, şi îi 
petrecu în zare până picură de nu-i mai văzu. 

Şi se duse copilul cu şarpele după el, se duse trei zile de vară din zi până-n seară, şi apoi alte trei 
zile şi mai treizeci şi trei, până ajunseră la marginea unei păduri. Acolo odihniră la umbra unui 
copac mare. Copilul scoase mâncarea din traistă, mâncă el şi dădu şi şarpelui, apoi băură apă dintr- 
un izvor şi se întinseră să tragă un puiuţ de somn. După ce se treziră, iar apucară drumul lung prin 
pădure, până ajunse la cealaltă margine a ei. 

Aci zise şarpele către copil: stăpâne, acuşi ajungem la o apă mare şi dacă o vom trece şi aceea, 
am ajuns în țara mea; de aci nu e departe casa părinților mei. Când vom ajunge acasă însă şi mă vor 
vedea părinţii, ei de bucurie te vor înghiți, dar tu să nu te sperii, că iar te vor lepăda înapoi, mai 
frumos şi mai voinic de cum eşti. Şi apoi când te vor întreba că ce ceri pentru că ai îngrijit, de mine, 
tu să nu ceri altă, nici aur, nici argint, ci să ceri „mărgeaua” de după măseaua tatei, că aceea e 
fermecată şi cu ea poți face ce voieşti şi ce gândeşti, numai să sufli peste ea de trei ori. 

Atunci şarpele se scutură o dată şi dintre solzii lui ieşiră aripi şi zise copilului: stăpâne, suie-te pe 
mine! Şi copilul se sui pe el şi şarpele zbură cu el şi trecură apa ca fulgerul până de cealaltă parte. 
Acum erau în țara şerpilor. Pe unde mergeau şi se întorceau, numai de şerpi dau, dar nici imul nu 
era frumos şi voinic ca puiul copilului. Pe la amiază ajunseră la curţile împăratului şerpilor, că puiul 
copilului era chiar copilul împăratului şerpilor. 

Cum îl văzură ei pe copilul lor intrând pe poartă, îi săriră înainte, îl îmbrăţişară şi-l sărutară, apoi 
îl întrebară că ce a păţit şi cum a ajuns aci. 

Şarpele le arătă pe copil, spunând că el este mântuitorul lui. 

Atunci împăratul şerpilor de bucurie îl înghiți pe copil, dar iar îl scoase afară mai frumos de cum 
fusese. Apoi îl înghiți împărăteasa şerpilor şi iar îl scoase afară mai frumos de cum fusese. 

După aceea împăratul şerpilor îl întrebă pe copil: 

— Măi voinice, ce ceri tu pentru binefacerea ce mi-ai făcut, păstrându-mi şi aducându-mi aici 
copilul meu, ce-l credeam pierdut? 

— Ce să cer? — răspunse copilul — că aur şi argint nu pot duce, că e greu şi calea e departe, dar 
dacă vrei ca totuşi să-mi faci un bine, să te pomenesc, dă-mi mărgeaua de după măseaua ta şi voi fi 
îndestulat! 

Şi cum auzi şarpele ce cere copilul, se mânie şi înghiți copilul şi nu mai vru să-l lepede afară. 

Atunci puiul de şarpe se rugă cu lacrimi în ochi de tatăl său, ca să-l scoată afară şi să-i 
împlinească dorinţa, că fără copil nici ei n-ar avea pe copilul lor. Şi se îndură împăratul şerpilor şi-l 
lepădă pe copil afară şi mai frumos de cum fusese şi, dându-i şi mărgeaua cerută, îl lăsă să se ducă. 

Puiul de şarpe merse cu el şi-l trecu apa până dincolo, apoi sărutându-se se despărțiră. Puiul de 
şarpe se întoarse la tatăl său, iar copilul luă drumul înapoi pe unde venise. 

Când ajunse la marginea pădurii, unde odihnise mai înainte, voi să cerce puterea mărgelei, de-i 
aşa cum spusese puiul de şarpe, şi gândi să se facă o casă mare plină de tot felul de bunătăţi şi... 
minune mare, toate se făcură pe loc şi aşa cum dorea el. 

Şi copilul se puse după masă, mâncă şi se ospătă şi plecă iar la drum lăsând casa aşa şi pentru 


alţii, ce s-or fi abătând pe acolo. 

Povestea lui Furga-Murga 

Şi copilul, după multe zile, ajunse acasă şi află pe mamă-sa supărată şi cântându-se după el, ca 
după un mort. 

Dar cum îşi văzu odorul venind mai frumos de cum fusese, jalea i se schimbă în bucurie, îl 
sărută şi-l dezmierdă şi iar era fericită ştiindu-l aproape de ea. Într-o zi, ce-i pică copilului în gând, 
zise către mamă-sa: 

— Măicuţă, e greu să fii singur în lume, că trebuie multe făcute şi dumneata eşti bătrână şi slabă 
şi nu le poţi face. Eu unul singur ce pot face? Că nu-i unul ca doi şi nici doi ca trei. Deci, măicuţă, 
uite ce m-am gândit eu, să te mai scap de la necaz: adă-ţi dumitale o noră în casă, şi mie o muiere 
cuminte şi harnică, că destul ne-am necăjit noi până acum singuri! Ce zici, măicuţă? Fi-o bine? 

— Bine, maichii, bine, dar mă tem că noi cum ni-s săraci, nime nu ne-o da fata, că uite nici casă 
nu avem şi ştii 

Cum e la omul sărac, 

Nime nu-i face pe plac. 

Din sat de la noi, nime nu ne-o da fata, ci să mergem poate întralt sat unde nu ne cunosc aşa de- 
aproape. 

— Că nici nu te mân eu, măicuţă, în petit în sat, că mie nicio fată din sat nu-mi place, ci te 
îmbracă frumos şi să te duci chiar la împăratul să-i ceri fata pentru mine! 

— Aoleu! maichii! dar smintit eşti, ori ce alta poate să fie pe capul tău; dar cum cutezi tu să şi 
gândeşti la aşa ceva? Tu, care eşti cel mai sărac din sat, tu, un zdrențăros, cu o babă ca vai de mine. 
Doamne, apără-mă, copile, că-mi fac cruce cu mâna stângă, dar ce gânduri te bat! lacă m-oi duce eu 
colea în satul vecin la un om de seama noastră, dar nu să te înalți în nori unde nu e de noi, că vom 
cădea de toţi neom sparge! 

— Ba, maică, nu vom cădea, eu ştiu ce ştiu, maică. Dumneata ai să te duci chiar la împăratul şi 
să-i ceri fata, şi de ţi-o dă, că eu am putere mai mare ca el, şi ca să vezi, maică, şi să mă crezi, iacă 
doresc ca dumneata să ai haine frumoase, ca muierea chinezului** de la noi, să te îmbraci cu ele şi 
să pleci numaidecât în petite! 

Şi copilul babei, zicând astea, suflă peste mărgea de trei ori, şi pe loc veni în mijlocul colibei o 
masă încărcată cu mâncări şi băuturi alese şi o ladă îndesată de haine frumoase, cu poale curate, cu 
papuci cu copcii, cu mărămi de mătase, cu pieptar, cu oglinduţe, cu mărgele şi zghiordane cu salbă 
la grumaz, cu oprege”” şi catrinţe, tesute numai cu fir şi ibrişin, cu pui şi perţi de-ţi fugeau ochii de 
pe ele. 

Şi se minună baba de lucrurile astea şi parcă visa, aşa 1 se făcea pe dinaintea ochilor. Şi mâncară 
ei din masa încărcată de bunătăţi şi se îmbrăcă baba frumos ca o nevastă tânără şi se uită în oglindă 
să vadă cum 1 se şade, că aşa haine nu îmbrăcase ea niciodată; numai salba de la grumaz şi de pe 
cap şi zghiordanele nu le luă, că erau prea din cale afară frumoase şi ea era prea bătrână pentru ele 
şi nu se potriveau. 

Şi apoi iar se uită baba în oglinda ce o aflase în puiul lăzii şi se miră şi ea de norocul ce dase 
peste dânsa. 

Şi plecă baba în pețite la împăratul, dar tot parcă un ghimpe îi sta pe inimă, şi când se apropie de 
palatul împăratului 1 se muiară picioarele, inima începu a i se bate cu putere şi de nu afla la poartă 
un scaun să se odihnească, ar fi căzut de pe picioare, aşa slăbeaţă o cuprinsese. Nici nu îndrăzni să 
se bage înăuntru şi stete acolo afară până înnoptă. 

Atunci se duse la casa cu turn, unde şedea împăratul, că acolo văzu lumină înăuntru şi strigă la 
fereastră: înălțate împărate, am venit să-mi dai fata după feciorul meu! Şi zicând acestea o luă tot 
de-a fuga către casă. Împăratul auzi vorbele babei, deschise fereastra să vadă cine strigă, dar nu 
văzu pe nimeni şi 1 se păru că nu strigase aievea nimenea, ci lui numai i se păruse aşa. 


598 primar 
599 un fel de fotă 


A doua noapte iar veni baba şi strigă la fereastra împăratului: înălțate împărate, să-mi dai fata 
după feciorul meu, şi iar o luă la picior. 

Împăratul auzise acuma bine, nu ca în noaptea trecută, ba auzise chiar şi fata lui şi deschiseră 
ferestrele, dar fiind întuneric nu văzură pe nime, căci baba o ştersese ca fulgerul, că de frică ce nu 
face omul! 

Atunci împăratul, care acuma cunoscuse aievea că strigase cineva, puse păzitori, ca să străjuiască 
şi să prindă pe cel ce va mai striga la ferestrele sale, sau se va apropia de ele. 

A treia noapte iar veni baba, că nu avea pace de copil, şi strigă la fereastră: înălțate împărate, să- 
mi dai fata după feciorul meu! 

Atunci păzitorii care stau la pază în ascunzişurile lor, puseră mâna pe ea şi pe sus o duseră 
înaintea împăratului. Când o văzu, împăratul îi zise: 

— Vai! babă slabă, dar cine eşti şi ce vrei? Şi ce mă nelinişteşti noaptea strigând pe la ferestrele 
mele? 

— Să trăieşti, înălțate împărate, zise baba, m-a trimis copilul meu în peţit la fata măriei tale, dar 
eu nu am îndrăznit să mă arăt pe față, că mi-s babă slabă, iar măria ta o față luminată. 

— Bine, babo! Eu am o fată de măritat, iar tu precum zici ai fecior de însurat; e lung drumul de 
suit de la tine până la mine, dar vom vedea de va fi vrednic de fata mea. Să-ţi trimiţi dară feciorul 
aici, să-l văd şi eu şi fata şi, de-i va plăcea, ne-om încuscri, iar de nu, va plăti cu capul său cutezarea 
sa! 

Şi ieşi biata babă din casele împăratului, şi cuvintele din urmă „va plăti cu capul său cutezarea 
sa” nu-i mai ieşeau din urechi. 

„O să rămân fără fecior, îşi zise baba în sine; ştiu că împăratul îşi va căuta un ginere din neam 
mare, şi copilaşul meu, frumuşel ca un inel, o să piară în furci ca un făcător de rele. Voi stărui pe 
lângă el, să se lase de ăst gând afurisit. Ne-om alege noi o fată de postavul nostru şi vom trăi cum 
vom putea ca toți oamenii săraci”. 

Cu gândul acesta ajunse baba acasă. Feciorul îi ieşi înainte şi o întrebă: 

— Ai fost, măicuţo? Ce a zis împăratul? 

— Ce să zică, puiule! Mă tem că nu vei păţi bine. A zis împăratul să mergi să te vadă şi, de-i vei 
plăcea şi lui şi fetei, bine, de nu, vei plăti cu capul cutezarea ta; iu! maichi! parcă un fior rece îmi 
trece prin inimă; lasă-te, ţuce-l maica, lasă-te de gândul ăsta, că merge maica colea în satul de după 
deal, la moşu Stanimir şi-ţi peţeşte fata lui, că e de pănura“” noastră; o să trăieşti bine, că-i fată 
bună şi frumoasă; nu te duce cu gândul aşa sus, țţuce-te maica, puiul maichii, că mă tem că o fi rău 
de tine. De mine mă las, căci şi aşa îs bătrână acuşi de muche, numai mi-e jale de tinereţile tale să 
pieri în furci ca un făcător de rele. Ascultă pe măicuţa ta, numai acuma, numai o dată... 

Dar feciorul îi zise: 

— Măicuţă, nu te teme, nu avea frică de mine, mie altă fată nu-mi trebuie, ci numai fata 
împăratului; eu îs vrednic de ea, vei vedea acuşică, o să fiu ginerele împăratului; nu te tângui pentru 
mine, eu ştiu ce ştiu eu şi bine are să fie! 

— Numai mie mi-i frică şi mi-i jale după tine! — răspunse baba. 

Şi copilul se îmbrăcă frumos, îşi luă mărgeaua, sărută mâna mamei sale şi plecă la împăratul. 
Cum ajunse acolo, împăratul îl întrebă: 

— Cum te cheamă, voinice? 

Copilul răspunse: 

— Furga-Murga, măria ta! 

— Dar ce ai învăţat tu? Ce ştii? îl întrebă din nou împăratul. 

— Ştiu toate — răspunse copilul — de ce mă cauţi îs vrednic. Porunceşte măria ta, şi eu pe loc 
ți-oi împlini toate voile! 

— Vbm vedea, zise împăratul. O fată de împărat nu se poate căpăta aşa uşor, şi să ştii că atunci o 
vei avea, când vei face până dimineaţă case ca ale mele peste drum, ca să nu-i fie urât fetei mele: 

altfel să ştii că de furci vei avea parte. 

Povestea lui Furga-Murga 

— Bine — zise copilul — şi împăratul îl băgă într-o casă mare şi puse slugile ca să-l ospăteze 
bine cu ce-i pofteşte inima. Copilul era vesel, că ştia că la el toate-s cu putinţă. 

Când fu colea către ziuă se pomeni copilul din somn, suflă peste mărgeauă de trei ori, gândind să 
se facă peste drum case ca ale împăratului şi toate se făcură aşa cum poftea el. 

Dimineaţa o slujnică văzu mai înainte casele şi alergă la împăratul să-i spună minunea. Împăratul 
cum o auzi vorbind, ceea ce el nu credea, îi trase o palmă aşa de pipărată, că slujnica căzu jos 
moartă. 

Se spăimântă şi împăratul de fapta sa şi deschise fereastra să vadă de e aşa cum zisese slujnica. 

Când colo, era aşa, adevărul curat. Casele de peste drum străluceau în lumina soarelui, mai 
mândru decât casele sale, şi se minună împăratul şi-i păru rău că omorâse slujnica. 

Deci puse de-l chemă pe Furga-Murga şi-i zise: voinice, văd că ai putere mare, dar să ştii că nici 
acum nu-ți pot da fata mea de muiere, până nu învii pe slujnica mea ce a murit, căci moarte cu 
nuntă cine a văzut, şi până nu vei face de la casele mele până la ale tale două poduri, unul de aur şi 
altul de argint, ca să meargă fata mea pe ele de la mine până la tine. Şi minunile astea să mi le faci 
până dimineaţă, altfel nu-i bine de tine! 

Şi iar puse să ospăteze pe Furga-Murga cu bere şi mâncare ca pe un împărat. 

Când fu colea de către ziuă, copilul iar suflă peste mărgea şi dori să fie cum zisese împăratul, şi 
iată că se făcură podurile, unul de aur şi altul de argint, ce împreunau casele unele cu altele, iar 
slujnica se pomeni ca dintr-un somn greu, se frecă la ochi şi spuse ca a visat un vis foarte frumos. 

Cică a fost într-o grădină mare, plină de cărări drepte şi largi. Pe de o parte şi de alta a drumului 
erau flori frumoase de toate culorile, pomi roditori, iarbă verde, fântâni ce aruncau apă în formă de 
raze drept în sus, din care se stropeau florile şi pomii şi iarba verde. Pomii erau înfloriți şi o 
mulțime de păsări zburau printre crengile lor şi cântau cântece frumoase; şi o mulțime de albine 
zbâmâiau încoace şi încolo prin florile pomilor şi era aşa de bine şi aşa de dulce traiul pe acolo, că 
acum îi pare rău că s-a pomenit... 

Şi un împărat mare cu împărăteasa se prepurtau pe acolo ţinânduse de mână şi, încotro priveau, 
toți li se închinau lor şi îi ascultau. 

Şi un soare luminos încălzea lumea pe acolo şi oamenii ce erau pe-acolo şedeau la umbra 
pomilor pe scaune de aur şi se desfătau în mirosul florilor, în cântecul păsărilor, în ciripitul 
rândunelelor, în zbâmâitul albinelor, în murmurul apelor... Şi era aşa mândreţe pe acolo cum ochiul 
omului aşa ceva nu a văzut, cu mintea sa nu poate cuprinde şi nici cu vorbe nu se poate spune. 

„Şi-mi pare rău, de o mie de ori rău, că m-ați pomenit şi nu m-aţi lăsat să trăiesc veşnic în acest 
vis al meu, în acest rai de fericire”. 

Aşa vorbi servitoarea după ce se pomeni, adică învie. Şi dimineaţa, cum se crăpă de ziuă, 
împăratul se pomeni şi deschise fereastra să vadă făcut-a copilul cum poruncise el? Şi dacă le văzu 
toate făcute aşa cum dorise el, mult se minună şi alergă la slujnică să vadă înviat-a? Şi dacă o văzu, 
ba şi auzi visul ei, pe loc chemă pe Furga-Murga la sine şi-i zise: 

— Auzi, voinice, mai ai să-mi împlineşti o dorinţă, cea din urmă, şi de o vei împlini şi aceasta 
vei fi ginerele meu, de nu, eşti fiul morții! 

— Şi care va fi aceea? întrebă Furga-Murga. 

— Un lucru mare, răspunse împăratul. Să-ţi spună slujnica visul ei ce a visat până a fost 
adormită şi visul ei să-l faci tu aievea. 

Şi slujnica începu a-şi spune visul şi Furga-Murga o ascultă până la capăt şi apoi zise: 

— Înălțate împărate, la mare grijă mă bagi; eu voi cerca şi se poate să-l fac aievea... 

Şi împăratul îşi căută de treburi, iar Furga-Murga merse şi el să-şi petreacă până dimineaţa 
viitoare, când era cea din urmă cercare a sa. 

Slugi şi slujnice aveau să-l servească cu ce poftea el, mai ales acum când împăratul şi toți ai 
curții văzură că Furga-Murga nu e om de rând, ci un vrăjitor iscusit, sau un om de pe altă lume, care 


ştie face minuni. 

Dimineaţa viitoare, care fu mirarea tuturor, când lângă curțile împăratului se ridicaseră nişte 
grădini frumoase întocmai ca cele visate de slujnica împăratului. Şi era aşa mândreţe în ele, ca şi 
care nu se mai poate închipui. Şi văzu toate acestea împăratul şi mult se minună şi zise lui Furga- 
Murga: 

— Cu adevărat, voinice, mare meşter eşti, dar slujnica mea visase că era pe-acolo şi un împărat 
ce se prepurta cu împărăteasa de mână şi toţi li se închinau şi îi ascultau; unde e acela? 

— Înălțate împărate, răspunse Furga-Murga, acela sunt eu şi împărăteasa e fata ta, soția mea. 

— Aşa să fie! zise împăratul, tu eşti vrednic de a-mi fi ginere! Apoi cunună pe fiica sa cu Furga- 
Murga şi făcură o nuntă, Doamne, nuntaşa. La nuntă veni şi mama lui Furga-Murga, care nu mai 
înceta sărutându-şi nora şi feciorul şi simțindu-se cea mai fericită femeie de pe pământ. Că aşa şi 
era ŞI 1 se şi cădea aşa să fie. 

Şi trăiră fericiți Furga-Murga cu soţia sa, o vreme lungă, dar ştiţi cum e în lume: 

După nor vine senin, 

După dulceaţă venin. 

Aşa şi traiul lor fericit începu să se schimbe îndată ce Furga-Murga află că soția sa, înainte de a 
se cununa cu el, avusese drăguţ pe un arap, copil de împărat şi el, dar urât, slutul lumii, negru şi 
buzat, bun de înțărcat copii mici cu el. Şi fata împăratului prinsese dragoste cu el şi urât aşa, că 
ajunsese la vârsta aia şi apoi ştiţi dumneavoastră că: 

Dragostea cea de demult Nu prea poţi ca s-o mai uiţi. 

Aşa fu şi aici. Cu toate că Furga-Murga era un voinic zdravăn şi frumos şi câte minunăţii făcuse, 
dar închinata de fată nu putu uita pe arap şi o dată când veni arapul pe la ei, fără ca Furga-Murga să 
ştie şi dându-și în vorbă cu fata, o rugă să-i spună şi ei în ce stă puterea bărbatului ei, de face toate 
câte le voieşte. Fata îi zise că nici ea nu ştie, că nu vrusese să-i spună nici ei taina, de câte ori îl 
rugase. Dar arapul naibii nu se puse jos, ci atâta stărui pe lângă fată, iar fata pe lângă Furga-Murga 
până aflară secretul şi rostul lui Furga-Murga. 

Atâta îi trebui arapului. El înduplecă pe fată să fure mărgeaua bărbatului ei şi să i-o dea lui. 

Şi fata, proastă, cum dormea într-o zi bărbatul ei, îi luă frumuşel mărgeaua şi i-o dete arapului, 
drăguțului ei. 

Arapul de loc suflă peste ea şi cugetă ca să se mute casele şi grădinile lui Furga-Murga în 
ostrovul mării, şi el cu drăguţa sa să fie acolo. Şi se făcură toate aşa. 

Şi bietul Furga-Murga, când se pomeni, se văzu iar în coliba lui şi i se păru că visase, dar pe loc 
îşi aduse aminte că totuşi nu e vis, ci e lucru aievea. Îşi căută mărgeaua, dar nu o găsi. Acum 
pricepu el că muierea îl înşelase, dar era prea târziu şi începu şi el a se întrista şi a se gândi că ce e 
de făcut. Văzându-l aşa de îngândurat rugacea şi hârcele îi ziseră: 

— Stăpâne, de mult nu te-am văzut noi aşa întristat ca acum! Ce poate fi? Spune-ne şi nouă, doar 
de vom putea şi noi ajuta ceva, cum îngrijeşti tu de noi de-atâta vreme! 

Şi Furga-Murga le spuse necazul ce-l paşte, şi-i ziseră rugacea şi hârcele: 

— Las pe noi, stăpâne, că dăm noi de ea! 

Şi se luară la drum aşa, mereuţ, mai pe Jos, mai pe sus, tot pe urma fugarilor, până ajunseră la 
mare. Aci, şoarecele încălecă pe rugace şi rugacea zbură cu el şi-l trecu în ostrov, la casele arapului. 
Aci, şoarecele începu a roade uşă după uşă, până îşi făcu loc în soba“ unde dormea fata 
împăratului cu arapul. Aci, se sui la ei în pat, dar mărgeaua era legată la cheutoarea arapului şi fata 
era cu capul baş pe ea. Atunci hârcele o muşcă oleacă de frunte, fata se scărpină şi se suci cu capul 
în altă parte; atunci hârcele roase cheutoarea, luă mărgeaua în gură şi ieşi afară. lar rugacea care şi 
ea s-a fost băgat înăuntru, pe urma hârcelui, se sui în pat la ei şi-i mânji şi-i morceli cu baliga ei pe 
obraz şi pe la gură şi lăsându-i astfel batjocoriți, ieşi şi plecă cu hârcele la drum. Ajungând la apă, 
iar se sui hârcele călare pe rugace şi trecură la țărmurile dimpotrivă. 

Dar zburând ei aşa peste apă, începu rugacea a spune hârcelui ce batjocură făcu ea cu fata şi cu 

arapul şi începură amândoi să râdă cu chihote. Dar hârcele care ducea margeaua, râzând, uită de ea 
şi mărgeaua pică din gură-i în mare şi văzu bine pân' o înghiți un peşte mare, care pieri cu ea în 
adânc. Bietul hârce şi biata rugace, săracii de ei, cât se necăjiră ei văzând nădejdea lor înghițită de 
peşte; după ce ajunseră la țărmure începură a plânge ca doi copii mici. 

Şi veni la ei împăratul peştilor şi văzându-i plângând i se făcu milă de ei şi-i întrebă de ce plâng. 
Ei spuseră totul cum se întâmplase. Atunci zise împăratul peştilor: nu plângeţi, că pe loc vă voi da 
eu mărgeaua. 

Şi porunci la toți peştii din mare, că acela care a înghiţit-o pe loc s-o aducă. 

Şi nu fu nici cât ai scăpăra în cremene o dată şi veni un peşte cu mărgeaua în gură şi o dete 
împăratului peştilor, iar acesta o dădu hârcelui. 

Mare bucurie simțiră ei acum; mulțumiră împăratului peştilor şi plecară iar la drum, râzând şi 
hurezând ca doi voinici. Nu peste mult ajunseră la stăpânul lor şi-i deteră mărgeaua, spunându-i 
toată întâmplarea. Furga-Murga, cum îşi văzu iar mărgeaua, mulțumi vitişoarelor sale ce i-o 
aduseseră, şi pe loc dori ca să vină arapul cu drăguța lui călare pe doi măgari. Şi iată-i că veniră 
ruşinaţi ca vai de ei, că toată lumea îi scuipa şi îi batjocorea. Atunci Furga-Murga îi legă pe amândoi 
de coadele măgarilor şi puse servitorii să-i alerge prin cetate şi să-i bată, până nu se alese nimic de 
ei. Apoi Furga-Murga se însură din nou cu altă fată de crai. Şi murind socrul său, îi urmă lui în 
domnie, şi fu împărat bun şi cu dreptate şi toți erau îndestulaţi cu el. 

Şi de nu va fi murit cumva — că-i cam mult de atunci — şi acum trăieşte. lar eu mă şuii 

Pe-un ccd murg înşeuat Şi plecai prin Banat, 

Poveşti să mai adun Şi să vă mai spun. 

Dumneavoastră să trăiţi Mai multe să auziţi, 

Dar şi eu să trăiesc Să le povestesc. 


Sur- Vultur 


poveste românească 


Odată pe vremea de demult, când mâncau şoarecii pe pisici şi erau mai înalți ăi pitici, adică aşa 
vine vorba, dar eu spun adevărat, s-a întâmplat de a vărsat stăpânul păsărilor din lumea asta cinci 
kile de mei şi a buciumat din bucium ca să se strângă toți supușii lui de pe pământ şi să împartă 
meiul frățeşte. 

Păsările, cum au auzit buciumul, cum s-au adunat, care de pe unde erau, de au împărțit meiul 
parte dreaptă, cum le-a fost poruncit stăpânul. Dar după împărţeală — vezi dumneata cum s-a 
potrivit — a prisosit un bob. Prisosind ăl bob, s-au repezit toți, unul ca să-l ia el, ălălalt că lui i se 
cuvine, ş-a ajuns treaba, din vorbă în vorbă, de s-a făcut o bătaie aşa din cale-afară, că, cică, care a 
scăpat, a scăpat mai schilod, mai ciontit, cum a putut sfârşi, dar care a murit, apoi a murit de tot. 

Din astă bătaie a rămas beteag de aripă şi Sur-Vultur, năzdrăvanul de pe tărâmul alălalt, care, 
cum s-a simțit că-l doare aripa, a dat dosul târâş-grăpiş şi el cum a putut, într-o pădure mare cu 
copaci groşigroşi!... de nu era în puterea omului să-i fi cuprins în braţe, şi înalți, de nu le puteai 
vedea vârfurile să fi avut cinci perechi de ochi, şi s-a aşezat p-o cracă cam la marginea ei. Acolo, 
dacă s-a aşezat, n-a stat mult şi iacă s-a pomenit c-un vânător că întinde puşca să-l împuşte. 

— Măi creştine, zise Sur-Vultur cum văzu aşa, lasă puşca jos, nu mă omori, ci ia-mă de mă du 
acasă şi mă hrăneşte, că ți-oi prinde şi eu bine cândva. 

Vânătorul, auzindu-l vorbind omeneşte, lăsă puşca jos până sfârşi, iar după ce sfârşi, iar o 
întinse spre el. 

— Măi creştine, măi, te-nţelege, măi, că nu-ţi vorbesc de rău. Lasă puşca-n jos. 

Ăla nu vru, ăsta îl rugă... în sfârşit, până-n trei ori; la a treia oară se hotărî şi vânătorul să-l cruțe 
şi-l luă cu dânsul acasă, gândind şi el că, cine ştie?... o fi ceva dacă vorbeşte el ca oamenii. Şi-l 
duse acasă. Cum ajunse, îl obloji la aripă cu boz, cu una, cu alta, să-l vindece mai repede. 


După ce-l obloji bine, Sur-Vultur ceru să-i taie o vacă să mănânce ş-o mâncă toată. A doua zi, 
nu, că să-i mai taie una. 

— Păi bine, măi Vulture, tu mă laşi sărac, măi! 

— Lasă, ce-ţi pasă, răspunse Sur-Vultur, ştiu eu ce fac, dacă-ți place; dacă nu... eu altfel nu pot 
să te ajut întru nimic. 

— Mai na, dar. 

Şi-i dădu să mănânce câte o vacă în fiecare zi, până nu-i mai rămase niciuna. Ce era să facă? 
intrase în horă. În ziua când îi dădu p-a mai de pe urmă, se pomeni cu Sur-Vultur că-i zice să bată o 
prăjină de nouă stânjeni în mijlocul curţii, ca de vro palmă în pământ, şi, după ce o bătu, Sur-Vultur 
o luă în sus şi du-te, şi du-te, şi iar mai du-te... s-a dus până l-a pierdut din ochi omul. Când l-a 
pierdut din ochi, a început şi el să fluiere. 

— Ia te uită, mă, îmi mâncă vitele şi mă lăsă aşa!... 

Şi puse mâna să se scarpine în cap. 

În vreme ce se scărpina el în cap de necaz, numai se pomeni că-i vâjâie ceva la ureche; când se 
uită, ce să vază? Sur-Vultur se năpustise tocmai d-acolo din văzduh, cât putuse, cu pieptu-n prăjina 
din mijlocul curții, şi cum o izbise cu osul pieptului o vârâse pe toată în pământ. Apoi se îndreptă 
spre român şi-i zise: 

— Îmi încercai puterea; acu pun-te-n spinarea mea şi aidi! 

După ce plecară înălțându-se în văzduh, taman când erau pe- aproape de vântul turbat, Sur- 
Vultur numai dădu drumul românului din gheare şi după ce-l lăsă de se învârti niţel, iar îi dădu şi 
iar îl prinse, până în trei ori, după care-i zise: 

— Vfezi, aşa frică am păţit şi eu când ai întins puşca spre mine, cum ai simţit şi tu acu când îţi 
dădui drumul. 

Apoi, după ce mai umblară, vreme îndelungată, iaca dădură de nişte case, de la soare a fost 
putând ține românul ochii deschişi, dar la ele nu i-a putut de loc. Sur-Vultur îi zise: 

— Du-te în casele alea, că sunt casele soră-mi, şi cere şi tu din pomană, că-mi face mie, gândeşte 
c-am murit; iar când ţi-o da, tu să zici: „Bogdaproste, să fie pomană cui a făcut-o, da Sur-Vultur să 
trăiască unde-o fi”. Şi să-i ceri nuca seacă dintre căpătâie. 

— Bine, răspunse omul şi plecă. 

Dac-ajunse la casa surorii lui Sur-Vultur, şi dacă i-a dat şi lui din pomană, el a răspuns: 

— Bogdaproste, da pomană să fie cui a făcut-o, iar Sur-Vultur să trăiască unde-o fi. 

— Ce, ori n-a murit? ori trăieşte? întrebă cu bucurie sora; şi de ce n-a mai venit p-acasă?... pe 
un' s-a rătăcit?... 

— Vine acasă, răspunse românul, da auzi, cică întâi să-i daţi nuca seacă dintre căpătâie, şi după 
aia vine, că-i trebuie să facă nu-şi ce cu ea. 

— Ba asa-i vorbă! răspunse sora; nu l-am văzut de-atâta vreme, nu l-oi mai vedea nici d-aci 
înainte, da nuca seacă n-o dau. 

Auzind aşa, românul se-ntoarse îndărăt, unde lăsase pe Sur-Vultur, şi-i spuse că iaca şi iaca. 

— Sui pe spinarea mea, zise atunci Sur-Vultur, şi hai să mergem la frate-meu. Şi o porniră. 

Dacă ajunseră la frate-său, cobori românul jos de pe spinarea vulturului şi se duse şi la el, după 
ce-l învăţă Sur-Vultur să zică tot vorbele ce zisese când fusese la soră-sa. 

Dar şi frate-său răspunse tot în chipul ăla: 

— Nu l-am văzut de-atâta vreme, nu l-oi mai vedea nici d-aci înainte, da nuca seacă nu i-o dau. 

Atunci Sur-Vultur, văzând că nici frate-său nu-i dă ce cere, o porni spre casele nevesti-si. 

Alături de casele ei era un puț. Sur-Vultur zise românului: 

— Du-te de scârţâie cumpăna puţului niţel şi de te-o întreba cine e, să spui că eşti om bun şi eşti 
trimis de Sur-Vultur. 

Se duse românul, scârțâi cumpăna puţului şi numai iacă auzi un glas: 

— Cine e acolo la puț? că am o căţea brâncuşe, cu dinţii de oţel, când i-oi da drumul îl face mici 
fărâme. 


— Om bun e, răspunse românul, trimis de Sur-Vultur. 

Când auzi nevasta lui Sur-Vultur aşa, îndată ieşi afară la poartă şi-l pofti în casă şi-l ospătă, şi-i 
dădu de băut, şi apoi îl întrebă că ce veşti îi aduce de la bărbatu-său. 

— De veşti, slavă Domnului, sunt bune, e sănătos, voinic; a avut un beteşug la o aripă, da i-a 
trecut; acum m-a trimis pe mine, că, cică, auzi, să-i dai dumneata nuca seacă dintre căpătâie, că-i 
trebuie, nu-şi! ce să facă cu ea. 

Nevasta, cum auzi ce-i cere, cum a răspuns: 

— Să ştiu că nu mai văd cât oi trăi nucă seacă, dar eu i-o dau, că el multe ştie face cu ea. Și i-a 
dat-o. 

După ce i-a dat-o şi-a luat românul ziua bună, a mulțumit că l-a ospătat, şi a plecat de i-a dus 
nuca lui Sur-Vultur. 

Cum a văzut Sur-Vultur nuca, îndată i-a zis românului să se urce iar pe spinarea lui, că-l duce 
acasă îndărăt. 

După ce umblară ei până sfârşiră calea toată, câtă era, au ajuns cu bine în părțile unde sta 
românul. Acolo dac-au ajuns, s-a coborât din spinarea lui Sur-Vultur, şi după ce s-a coborât, dânsul 
i-a zis: 

— EI, acu na ție nuca seacă dintre căpătâie; când îi avea trebuinţă, despic-o frumos cu vârful 
custurii, că are să iasă din ea vite multe; vinde din ele, taie, fă ce ştii; iar ce rămâne, bagă-le la loc 
înapoi, plesnind din ăst bici. 

Şi după ce-i dădu Sur-Vultur şi biciul, îşi luă ziua bună de la el şi se ridică, încet-încet, 
rostogolindu-se în slava cerului făcându-se mai mic, mai mic, până nu se mai văzu. 

După ce se făcu Sur-Vultur nevăzut, românul vâri nuca în sân, puse biciul în desagă, că era bici 
MIC, şi-o pomi înainte de merse pân' dădu d-o pădure mare, verde şi răcoroasă. 

Dac-ajunse la pădurea asta, mai umblă ce mai umblă prin ea, şi găsi un luminiş unde se aşeză la 
umbra unui frasin, să-i tragă un pui de somn, să-şi mai vie în fire, că era amețit de dmmul ce făcuse 
prin văzduhuri. 

Adormi; dacă adormi, nu se mai trezi până înspre seară, când cobora soarele spre asfințit; iar 
după ce se deşteptă, nemaiputând răbda până să ajungă acasă, scoase custura şi crăpă nuca seacă. 

Ce să vezi, când o despică!... Câte naţii de vite în lumea asta, el le-a fost avut toate; se umpluse 
luminişul de mişunau, nu mai aveau loc de loc; un ac să fi aruncat şi nu cădea jos: boi cu coamele 
aduse, lungi de câte un cot, vaci mai mămnte cu ugerele pline de-abia le puteau purta, oi cu lâna ca 
mătasea, armăsari de mâncau foc, catâri, măgari, capre, până şi cerbi cu coarnele înrămurite; tot 
felul de lighioane, care vasăzică, erau acolo. 

Se uită el bucuros la ele, le mai scuipă să nu le deoache, ş-apoi se duse la dăsagă să scoată biciul 
să plesnească, ca să le bage la loc. Când colo, ce să vezi? ia biciul de unde nu e... că-ncoa, că- 
ncolo, c-o fi tunsă, c-o fi rasă, biciul nu era şi pace. In somnul lui, cine ştie, o fi trecut vreun hoţ şi 
negăsind nimic la el, că bani n-avea nici frântură, o fi luat biciul să nu zică încailea că nu s-a ales cu 
NIMIC. 

Ei, acum ce să facă el cu vitele? Ca să le ia să le mâie de la spate, nici gând să fi avut; cum era el 
să mâie sumedenia aia mare? ba se mai şi răspândiseră prin pădure. Se aşeză şi el p-o buturugă şi 
începu a plânge, blestemând ceasul când adormise. 

În vreme ce plângea el, numai iaca se pomenește alături cu Tartacot, barbă d-un cot, călare p-o 
jumătate de iepure şchiop, care-i grăi aşa: 

— Mă române, nu mai plânge, că ştiu ce ai tu, şi mă prind să-ți aduc vitele şi să ți le vâr în nucă, 
dacă mi-i da nădejdea ta d-acasă... 

— Da ce nădejde mai am eu acasă, vai de capul meu?! zise românul supărat. 

— AJ, ce-ţi pasă, tu făgăduieşte-mi-o, şi eu îţi vâr vitele la loc. 

— Apoi, dar, dacă e aşa, ţi-o dau, răspunse românul. 

— Bine, ne-am învoit — urmă a grăi Tartacot, şi scoase dintre firele bărbii un bicişor numai cât 
degetul ăl mic, şi plesni de trei ori din el. Cum plesni, cum intrară toate vitele în nucă, nuca se 


închise la loc, şi românul se pomeni iar cu vitele înăuntru; iar Tartacot îi dădu şi biciul, să se 
slujească cu el la trebuinţă. 

După aia Tartacot pieri, şi rămânând românul singur, o porni înainte spre casă. 

Pe drum se întâlni la un puț cu un flăcău zdravăn şi frumos, c-o desagă la spinare, şi-l întrebă 
unde se duce? 

— Un să mă duc? răspunse flăcăul, mă duc unde m-a rânduit tata la Tartacot ăl de are barbă d-un 
cot şi umblă călare pe o jumătate de iepure şchiop. Şi plecă înainte flăcăul. 

Taman atunci îşi aduse aminte bietul om că-şi lăsase nevasta borțoasă când plecase, şi că flăcăul 
ăla era nădejdea de care el nu ştia, şi pe care o făgăduise lui Tartacot când i-a băgat vitele în nucă. 

— Care vasăzică, eu lipsesc d-acasă de vro 16— 17 ani, se gândi el, că el ştia că lipsea de mult, 
dar nu credea că e atât. Măre, cum trecu vremea! 

Şi începu a plânge de necaz, că, cum să-şi dea el copilul pe mâna năzdrăvanului ăla, fără să se 
gândească; mai bine se lipsea de vite, că, cu aşa voinic de flăcău îşi agonisea el pâinea de toate 
zilele... Ei, dar ce să mai zici? Ce se făcuse, se făcuse. O luă şi el înainte şi se duse acasă. 

Flăcăul, după ce umblă vreme ca la vreun an de zile, ajunse la Tartacot, care îi şi arătă ce avea să 
facă; şi fiind flăcăul vrednic, în curândă vreme făcu pe năzdrăvan să-l iubească, să-l îngrijească şi 
să-i dea ce avea mai bun. 

Alături de ţinuturile lui Tartacot erau ținuturile Dracului, care avea o fată... o drăcoaică şi 
jumătate, cu nişte ochi de scăpărau scântei, cu gură mică... nu semăna cu tată-său, neam; se vede că 
era făcută cu vreo pământeancă. Dar acum cu cine era făcută, nu e treaba noastră, atât că flăcăul se 
amoreză de ea; şi s-amoreză nu glumă, că de n-o vedea într-o zi se prăpădea de tot; fata iar, cum era 
împresurată tot de pocituri de draci, scălâmbăiați şi negri ca tăciunele, fără niciun lipici, se amoreză 
de el şi mai şi ca el de ea, şi văzând că nu e rost să se ia amândoi, că, cum s-ar fi învoit dracu?... 
hotărâră să fugă... şi aşa şi făcură. 

Într-o noapte, numai o puse flăcăul alături p-un armăsar turbat al lui pe care i-l dăruise Tartacot, 
şi p-aci le fu drumul!... 

Taman spre dimineaţă prinse de veste drăcoaica, muma dracului, de fuga nepoată-si, şi repede 
pomi pe fiu-său în urma lor. 

Când a fost aproape să-i ajungă, fata simți şi i-a zis flăcăului: 

— Ia te uită-ndărăt să vezi ce se zăreşte. 

— Vine repede o cioară neagră, răspunse flăcăul după ce se uită. 

— Ăla e spurcatul de tata, zise fata; eu mă fac bisericuță, tu fă-te călugăraş înaintea bisericuţei. 

Se făcură aşa, şi numai iaca şi cioara fuga trecu pe lângă ei, uitându-se-ncolo, că nu-i e datina 
dracului să treacă pe lângă biserică şi să se uite la ea. Apoi, după ce se mai duse înainte, văzând că 
nu dă de ei, se întoarse înapoi şi se duse acasă. 

Cum trecu pe lângă tineri înapoi, cum se prefăcură şi ei la loc oameni şi porniră repede înainte. 

Când ajunse dracul acasă şi spuse mă-si că n-a văzut nici urmă de fată or de flăcău, numai o 
bisericuţă c-un călugăraş, drăcoaica i-a dat o palmă de i s-au zguduit creierii-n țeastă... 

— Ăia erau ei, netrebnicule, nici atât nu te-ai priceput? Fuga-ndărăt după ei, ce mai stai? Să-i 
ajungi şi să mi-i aduci acilea, să le arăt eu fugă. 

Dracul, cum a auzit vorba mă-si, fuga-ndărăt, până iar s-a apropiat de fugari. 

— [a te uită înapoi, ce vezi? zise iar fata flăcăului. 

— O coţofană neagră vine de foc. 

— Fă-te pieptene şi eu pădure. 

Pân!' să se facă, dracul şi el acilea; da de un' să ştie el că pieptenele şi pădurea sunt fugarii, după 
care alerga el? Că el nu se prea pricepea aşa de mult la d-alde astea; astea mă-sa le ştia bine. S-a 
întors îndărăt, iar fără ispravă. Drăcoaica, dacă l-a văzut aşa de nevoiaş, l-a scuipat de necaz: apoi a 
pus o hanţă pe ea, a încălecat pe piuă, a dat cu pistolul în fundul piuăi şi o dată a sărit trei hotare, 
lăsând flăcări în urmă. 

Fata, cum simţi că se apropie bunică-sa, a cărei putere şi vicleşug le cunoştea bine, o cam sfecli, 


dar tot nu se dădu prinsă: se făcu o baltă mare... şi pe flăcău îl prefăcu într-un răţoi. 

Când veni drăcoaica a bătrână şi văzu balta, îndată pricepu că aia e fie-sa şi rățoiul flăcăul, dar 
era taman în mijlocul bălții, şi nu-l putea ajunge, că fata îl învățase pe el dinainte să stea departe de 
mal şi să nu cumva să deschiză ochii, că i-i ia mă-sa, ci să-i ţie închişi strâns. 

Mătuşa l-a tot momit cu una, cu alta... că să vie să-i dea râme să mănânce... că aia, că ailaltă — 
rățoiul nu se apropia... 

— Răţoiaş, maică, — urmă dânsa, văzând că nu e chip să-l înduplece a veni la mal — ai văzut tu 
drăcoaica adevărată cum e? N-ai văzut. Ia te uită-ncoa, că eu sunt curat drăcoaică, fata nu e, ea e 
corcită. 

Flăcăul, prost, ce-i veni?., să vază şi el cum e drăcoaica, că tot auzise mereu, dar de văzut nu 
văzuse niciodată... Deschise ochii s-o vază şi, cum îi deschise, cum i-i sorbi drăcoaica, şi plecă 
lăsându-l orb. 

După ce plecă bătrâna, fata şi flăcăul se prefăcură oameni iar la loc. 

— Fi, vezi, zise fata, nu ţi-am spus să nu deschizi ochii? Acu rămăseşi orb! Da lasă că tot am 
nădejde să ți-i pui la loc. Aşteaptămă aici, că eu mă duc să încerc să-i fur. 

Pe bătrână a fost ajuns-o un somn într-o pădure mare, lângă un izvor. 

Fata, trecând p-acolo, o văzu şi dacă o văzu, îi desfăcu binişor mâna în care ţinea strâns ochii 
flăcăului, îi luă şi puse în locul lor un găinaţ de cioară; apoi se întoarse îndărăt. 

Mătuşa, după ce s-a deşteptat, şi-a luat picioarele la spinare şi a plecat spre casă. Când a ajuns, 
fiu-său a întrebat-o: 

— Fi, ai făcut vreo ispravă? 

— Cum să nu fac? ce, sunt nătângă ca tine? i-am sorbit ochii... ia uite-i... 

Când desfăcu mâna să-i arate ochii, ce să vază? Găinaţul de cioară. 

— Asta ţi-e pricopseala? întrebă dracul pe mă-sa, care rămăsese cu gura căscată — apoi dar... 
na!... 

Şi-i plesni o palmă mătuşii, vere, de-i săriră ochii din loc şi rămase ea oarbă. 

Fugarii, de dincolo, văzându-se scăpaţi teferi şi nevătămaţi, se duseră acasă la tata băiatului unde 
după ce se cununară, făcură o spuză de copii şi trăiră cu toţii mulțumiți până la adânci bătrânețe... 

Iar eu încălecai pe o viespe 

Ş-o lăsai la dumneavoastră-n iesle, 

Să te duci, cucoane, că eşti stăpân Să spui să-i dea şi ei niţel fân. 


Omul de piatra 
poveste românească 


Au fost odată un împărat şi o împărăteasă, amândoi tineri şi frumoşi, dar nu făceau copii. Într-o 
zi veni la împăratul un arap buzat şi-i zise: 

— Să trăieşti, luminate împărate! Am auzit că împărăteasa nu face copii şi am adus buruieni pe 
care, cum le-o bea, rămâne grea. 

împăratul luă buruienile de la arap şi porunci să-i dea cal împărătesc şi un rând de haine de aur 
ce-ţi lua vederile de frumuseţe, apoi chemă pe împărăteasa şi-i dete buruienile să le fiarbă şi să le 
bea. Împărăteasa chemă pe bucătăreasă şi-i dete buruienile să le fiarbă, fără să-i spuie de ce treabă 
sunt. Bucătăreasa, neştiind puterea lor, gustă dintr-însele şi apoi le duse împărătesei să le bea. Nu 
trecu mult timp la mijloc şi rămase grea împărăteasa şi bucătăreasa. lar când veni vremea, născură 
amândouă câte un cuconaş, mai frumos decât tot ce este frumos pe lumea aceasta, şi le puse nume: 
unuia Dafin şi altuia Afin. 

Într-o zi, împăratul plecă la bătălie, lăsând pe fiul său în locu-i, îi dete o mulțime de chei în mână 
ŞI-I zise: 

— Fiule, în toate casele ce se deschid cu aceste chei să intri, iară în casa ce se deschide cu cheia 


de aur să nu-ţi calce piciorul, căci nu va fi bine de tine. 

Cum plecă împăratul din oraş, fiul său intră prin toate casele şi văzu o mulţime de pietre 
nestemate foarte frumoase, dar nu-i plăcu niciuna dintr-însele: în cele din urmă, ajunse şi la casa ce 
se deschidea cu cheia de aur, stătu puţin înaintea uşii, se gândi la porunca ce-i dedesă tată-său, dar 
biruindu-l nerăbdarea, intră înăuntru şi văzu un ochean de sticlă, se uită prin el şi văzu un palat cu 
totul şi cu totul de aur, încât la soare te puteai uita, iar la dânsul ba. Şi într-însul, şedea doamna 
Chiralina, tânără copilă, floare din grădină, frumoasă ca o zână. 

După ce o privi mai mult timp, puse ocheanul iarăşi la locul lui şi ieşi afară cu ochii plini de 
lacrimi. 

Nu trecu mult timp şi împăratul se întoarse de la bătălie biruitor, dar în loc să-i iasă fiul său 
înainte, să-l primească cu bucurie, ieşi numai împărăteasa şi-i spuse că fiul ei este bolnav. Împăratul 
pricepu numaidecât de unde-i venea boala şi chemă pe toți doftorii şi doftorițele din lume, dar toţi îi 
ziseră că până nu va da fiului său de soţie pe doamna Chiralina, el nu se va însănătoşi. Împăratul 
trimise soli peste soli la doamna Chiralina, dar fu peste putință, căci tatăl ei nu voia să o mărite. 

Auzind feciorul împăratului toate acestea, hotărî să se ducă el însuşi să o ceară de la tatăl ei. 
Aşadar, spuse toate acestea fratelui său de cruce şi într-o zi plecară amândoi şi se făcură nevăzuţi. 
Merseră zi de vară până seara şi ajunseră la muma Crivăţului, bătură la uşă şi ieşi înaintea lor o 
babă zbârcită şi îi întrebă ce caută. Ei răspunseră că cer să-i găzduiască până a doua zi şi să le spuie 
pe care drum să apuce ca să ajungă la împărăția doamnei Chiralina. Baba se uită la dânşii cu milă şi 
apoi le zise: 

— V-aş primi în casă cu mare bucurie, da mi-e frică că va veni fiul meu şi vă face pe amândoi 
sloi de gheaţă; duceţi-vă mai bine la sora mea cea mai mică, că ea poate să vă găzduiască şi să vă 
spuie şi drumul la doamna Chiralina. 

Feciorul de împărat plecă înainte şi ajunse la muma Vântului turbat; plecară şi de acolo şi 
ajunseră la muma Vântului de primăvară, bătură la uşă şi ieşi o femeie înaltă, şi tânără, şi frumoasă. 
Această femeie, cum văzu pe feciorul de împărat, îi zise: 

— Dragă Făt Frumos, ştiu că ai plecat să cauţi pe doamna Chiralina ca s-o iei de soție; dar nu vei 
putea să ajungi până la împărăția ei, fără ajutorul fiului meu. Rămâneți aci, dar trebuie să vă ascund 
foarte bine; căci cum o simți fiul meu că se află la mine oameni de pe tărâmul cellalt, vă omoară. 

Zicând aceste vorbe, plesni de trei ori din palme şi îndată sări după sobă o pasăre de aur cu 
ciocul de diamant şi cu ochii de smarand, şi-i băgă sub aripi pe amândoi; apoi se sui iarăşi pe sobă. 

Nu trecu mult timp şi se auzi o dulce vâjâitură de vânt, care aducea un miros de trandafiri şi de 
rozmarini, uşa se deschise singură şi intră în casă un flăcău frumos, cu părul lung de aur, cu aripi de 
argint şi cu un băț în mână, împletit cu tot felul de ierburi şi flori. Cum intră în casă, zise mă-sei: 

— Mamă, mie-mi miroase a om de pe tărâmul cellalt. 

— Ti-o fi mirosind, mamă, dar p-aicea n-are ce căuta oamenii de pe tărâmul cellalt. 

Vântul se linişti şi se puse la masă; iar după ce mâncă o strachină de lapte dulce de căprioară şi 
bău apă de micşunele dintr-o oală de marmură, se puse la povestit. Mă-sa, văzându-l cu voie bană, 
zise: 

— Fiul meu, ia spune-mi, unde este împărăția doamnei Chiralina şi cum ar face cineva ca să o ia 
de nevastă? 

— Greu lucru mă întrebaşi, mamă! Dar aide, treacă-meargă. Împărăția doamnei Chiralina este 
departe de aici, cale de zece ani; dar această cale se poate face cât te ştergi la ochi, dacă cineva s-o 
duce în pădurea cea neagră de lângă gârla de păcură, care aruncă cu pietre şi foc până la cer, şi dacă 
o încăleca pe buşteanul Ielelor, cu care poate să treacă gârla; însă cine aude şi va spune cuiva, acela 
să se facă de piatră până la genunchi. După ce va ajunge la împărăție, trebuie să facă un cerb de aur 
şi să intre într-însul, ca să ajungă în odaia împărătesei şi să o fure; cine aude şi va spune cuiva, să se 
facă de piatră până la brâu. După ce o va lua de soţie, muma Crivăţului, de pizmă, o să trimită un 
ovrei cu nişte cămăşi frumoase şi mai subțiri decât pânza păianjenului, doamna Chiralina o să 
cumpere cămăşi; şi dacă nu le va uda cu lacrimi de turturică, cum se va îmbrăca cu dânsele, va 


muri; cine aude şi va spune cuiva să se facă cu totul şi cu totul de piatră. 

Pe când vântul spunea toate acestea, feciorul de împărat adormise; iar feciorul bucătăresei 
rămăsese deştept şi auzise tot. 

A doua zi, după ce plecă Vântul d-acasă, feciorul de împărat întrebă pe muma Vântului dacă i-a 
spus fiul său ceva; dar ea, temându-se să nu se facă piatră, îi răspunse că n-a aflat nimic. 

Atunci, feciorul bucătăresei şi cel de împărat luară drumul înainte şi se duseră zi de vară până 
seara, dar când fu pe la scăpătatul soarelui, auziră un zgomot şi un urlet mare, apoi văzură o gârlă 
mare de păcură aprinsă, aruncând pietre până la înaltul cer. Feciorul de împărat se sperie; dar 
feciorul bucătăresei îi zise: 

— Nu te teme de nimic şi vino cu mine în această pădure şi fă ce ţi-oi spune eu. 

Ajungând în mijlocul pădurii, zări buşteanul Ielelor, încălecară amândoi pe dânsul şi, dându-i 
pinteni de trei ori, se prefăcu într-0 căruţă cu doisprezece cai de foc, şi într-o clipă se înălță până la 
Vântul turbat şi se pogori la porțile palatului doamnei Chiralina. Apoi, după ce se deteră jos, căruţa 
se prefăcu iar buştean, şi ei rămaseră dinaintea unui palat de zamfir-piatră şi cu porțile de chiparos; 
iar la una din ferestre, sta doamna Chiralina, îmbrăcată în haine de aur ţesut cu mărgăritar. 

Cum văzu doamna Chiralina pe feciorul de împărat, prinse o aşa de mare dragoste de dânsul, 
încât căzu la grea boală şi ajunse la ceasul morții. 

Ce nu făcu bietul împărat ca să o scape? Dar toate erau în zadar în cele după urmă, veni o babă 
ŞI-I zise: 

— Luminate împărate! Să trăieşti întru mulţi ani! Dacă vrei să se facă sănătoasă fiica împărăției 
tale, să cauţi cerbul de aur care cântă ca toate păsările şi să-l aduci în casă numai trei zile, şi vei 
vedea cum se va face sănătoasă. 

Împăratul puse să strige pristavul“? în toată împărăția; iar după trei zile, feciorul bucătăresei lovi 
buşteanul de trei ori şi se făcu un cerb de aur frumos, apoi băgă într-însul pe feciorul de împărat şi 
se puse dinaintea palatului. 

împăratul, văzând cerbul, se dete jos şi întrebă pe feciorul bucătăresei dacă-i este de vânzare. 

— Nu-mi este de vânzare, ci de închiriere, răspunse cu semeţie feciorul bucătăresei. 

— Ei bine! Ce să-mi ceri ca să mi-l dai numai trei zile? 

— Să-mi dai o mie de bani de aur. 

Tocmeala se făcu şi împăratul luă cerbul şi-l băgă în odaia doamnei Chiralina; apoi se duse la 
treaba lui. 

Cerbul, cum se văzu numai cu doamna Chiralina, începu să cânte un cântec de dor, de plângeau 
lemnele şi pietrele. Doamna Chiralina adormi, iar feciorul de împărat ieşi din cerb şi o sărută pe 
frunte, apoi intră iarăşi în cerb. 

A doua zi, doamna Chiralina spuse femeilor sale că a visat de două ori că a sărutat-o un june 
frumos. Atunci, una din femei, fiind mai pricepută, zise doamnei Chiralina că pe dată ce va începe 
cerbul să cânte, să se prefacă că doarme; şi cum va simţi că o sărută cineva, să puie mâna pe dânsul. 

Cum veni noaptea, cerbul începu să cânte un cântec de jale. Doamna Chiralina se prefăcu că 
doarme; şi când veni Făt Frumos să o sărute, îl strânse în braţe şi-i zise: 

— D-acum înainte nu vei mai scăpa, că mult am dorit să te dobândesc. 

Ei se giugiuliră ca nişte porumbei până-i apucă ziua; iar când fu pe la prânz, veni împăratul şi cu 
fiul bucătăresei ca să-i dea cerbul. Doamna Chiralina începu să plângă şi nu vrea nicidecum să se 
despartă de cerb; dar fiul bucătăresei îi zise încetinel: 

— Cere de la împăratul voie să petreci cerbul până afară din oraş, căci acolo ne aşteaptă o căruță 
cu doisprezece cai de foc, în care o să ne suim cu toții şi o să ne ducem la împărăția lui Făt Frumos, 
iubitul tău. 

Doamna Chiralina ceru şi dobândi de la împăratul această voie, şi petrecu pe cerb cu mare alai 
până afară din oraş; atunci, Afin lovi cerbul de trei ori în burtă, şi îndată se făcu dintr-însul o căruţă 
cu doisprezece cai de foc; apoi, luând pe doamna Chiralina c-o mână şi pe Dafin cu alta, sări într- 

însa şi se făcură nevăzuţi. Şi, după ce umblară zi de vară până-n seară, ca cuvântul de poveste ce d- 
acilea încolo se găteşte, ieşiră pe tărâmul celălalt şi ajunseră în ţara lor. 

Împăratul, cum primi ştire despre sosirea fiului său, îi ieşi înainte cu mulţime de oşti, apoi îl 
însoți cu doamna Chiralina şi făcu nuntă împărătească, care tinu trei zile şi trei nopți. 

Într-o zi, doamna Chiralina şedea la fereastra palatului şi se uita la drum, când iaca un ovrei cu 
cămăşi de vânzare. Doamna Chiralina îl chemă sus şi luă două cămăşi mai subțiri decât pânza 
păianjenului şi se îmbrăcă cu una dintr-însele. Nu trecu mult şi se bolnăvi atât de greu, încât ajunse 
pe mâna morții. 

Afin află despre boala împărătesei şi intră pe la miezul nopții în odaia unde dormea ea, apoi o 
stropi peste tot cu lacrimi de turturică şi ieşi afară; dar strejarii de la uşi se duseră la Dafin-împărat 
şi-l pârâră că l-a văzut sărutând pe împărăteasă. 

Împăratul, cum auzi, se făcu foc de mânie şi porunci să taie capul lui Afin. Dară când ajunse la 
locul de pierzare, Afin zise împăratului: 

— Mulţi ani să-ţi dea Dumnezeu, împărate! Pentru toată frăția şi dragostea mea către tine, te rog 
să strângi pe toți boierii cei mari ai împărăției, că am să spui înaintea lor un mare cuvânt, şi apoi vei 
porunci să-mi taie capul. 

împăratul porunci să se adune divanul împărătesc, în care să fie de faţă şi doamna Chiralina; şi 
aducând pe Afin, îi zise: 

— Spune, nelegiuitule, aceea ce ai de spus. Atunci Afin începu aşa: 

— A fost odată un fecior de împărat care prinse dragoste asupra unei fete de împărat de pe 
tărâmul cellalt; şi fiindcă nu putea să trăiască fără dânsa, a plecat împreună cu fratele său de cruce, 
ca ori s-o găsească, ori să-şi răpuie capul prin pustii. După ce umblară lumea în cruciş şi curmeziş, 
ajunseră la muma Crivăţului şi o rugară să le spuie drumul care ducea la fata de împărat după care 
plecaseră ei. Muma Crivăţului îi trimise la muma Vântului de primăvară, care îi găzdui şi le făgădui 
să întrebe pe fiul său. Ea s-a ţinut de vorbă; căci cum a venit fiul său, l-a întrebat, şi el a început să 
spuie aşa: împărăția doamnei Chiralina este departe de ei cale de zece ani; dar această cale se poate 
face într-o clipeală de ochi, dacă s-o găsi cineva care să se ducă în pădurea cea neagră de lângă 
gârla de păcură, care aruncă pietre şi foc până la cer, unde va găsi buşteanul Ielelor şi va încăleca pe 
dânsul ca să treacă gârla. După ce va ajunge la împărăție, trebuie să facă din buştean un cerb de aur 
şi să intre într-însul ca să ajungă în odaia doamnei Chiralina şi să o fure. După ce o va lua de soție, 
sora Vântului turbat, de pizmă, o să trimită un ovrei cu nişte cămăşi mai subțiri decât pânza 
păianjenului, şi dacă nu va şti să le ude cu lacrimi de turturică, cum se va îmbrăca cu dânsele, în trei 
zile va muri. 

După ce vântul spuse toate acestea mume-sei, o jură că de va spune cuiva ceea ce a auzit, să se 
facă cu totul de piatră. 

A doua zi, feciorul de împărat întrebă pe muma Vântului dacă a aflat ceva de la fiul său; dar ea, 
temându-se să nu se facă de piatră, îi zise că n-a aflat nimic. Iar fratele de cruce al feciorului de 
împărat nu dormise în noaptea aceea şi auzise tot. Astfel, fără să spuie feciorului de împărat această 
taină, se duse împreună cu dânsul în pădurea neagră, încălecară pe buştean şi trecură gârla dincolo. 

Cum sfârşi Afin aceste vorbe, se făcu de piatră până la genunchi. Boierii din divan, cum văzură 
această minune, se speriară. Afin începu iarăşi şi zise: 

— După ce ajunseră la palatul doamnei Chiralina, fratele de cruce lovi buşteanul de trei ori şi se 
făcu un cerb de aur, şi băgă pe feciorul de împărat într-insul, care prin această şiretenie se cunoscu 
cu fata şi o fură. 

Zicând şi aceste cuvinte, Afin se făcu de piatră până la brâu. Împăratul şi împărăteasa, văzând 
nevinovăția lui Afin, începură a plânge şi a-l ruga să înceteze din povestire. Dar el nu voi, ci merse 
înainte, zicând: 

— După ce împăratul se cunună cu doamna Chiralina nu trecu mult timp şi împărăteasa cumpără 
două cămăşi de la un ovrei, se îmbrăcă cu una dintr-însele şi îndată căzu la grea boală. Afin, ştiind 
din ce venea boala, intră pe la miezul nopții la împărăteasă şi, găsind-o dormind, o stropi cu lacrimi 


de turturică şi o scăpă de moarte. 

Cum sfârşi Afin această povestire, se făcu cu totul şi cu totul de piatră; iar Dafin-împărat şi cu 
doamna Chiralina plânseră trei zile şi trei nopți, apoi luară trupul cel împietrit al făcătorului lor de 
bine şi-l puseră în odaia lor, ca să-şi aducă aminte de dânsul totdeauna. După aceea, ei trăiră mai 
mult timp şi născură un copil. 

Într-o dimineaţă, Dafin-împărat intră în casa împărătesei şi-i spuse că a visat o femeie îmbrăcată 
în haine albe, care i-a zis că, dacă voieşte să învieze pe fratele său cel împietrit, să taie copilul lor şi 
să ungă piatra cu sângele lui. Împărăteasa spuse că şi ea a visat tot un astfel de vis; apoi, unindu-se 
amândoi, tăiară copilul şi, stropind piatra cu sânge, începu să se mişte, apoi învie cum se cade şi 
zise: 

— O, Doamne! Da greu somn am dormit 

— E! E! Frate, răspunse împăratul; ai fi dormit mult şi bine, dacă nu tăiam copilul ca să te 
stropim cu sângele lui. 

Atunci Afin se crestă la un deget cu cuțitul şi lăsă să curgă sângele său peste copil, care învie 
numai într-o clipă; iar împăratul, de bucurie, porunci să se facă veselie mare în toată țara. 

Şi încălecai pe-o şa şi v-o spusei domniei-voastre aşa. 


Cei trei frați şi zmeul 
I 


A fost odată ca niciodată etc. 

A fost odată un om atât de sărac, încât nu avea nici ce să mănânce; Dumnezeu însă îl dăruise eu 
trei băieți tot unul şi unul şi-l învrednicise, cu chiu, cu vai, să îi crească până să-i vadă flăcăiandri cu 
mustăcioara mijind pe buze. Atunci Dumnezeu avu îndurare de el şi se hotărî a-l culege dintr-astă 
lume, care pentru el fu ciumă în loc de mumă. Căzând la pat greu de tot, chemă la sine pe cei trei 
flăcăiandri şi le zise: 

— Feţii mei, vedeţi că nu vă las la moartea mea altă stare decât plugul ce e rezemat afară de 
peretele casei; luaţi-l, duceţi-l la fierarul din marginea satului, faceți din el trei coase şi puneți-vă 
cu nădejde pe muncă, căci munca este fântâna cea nesecată din care se poate îndestula omul fără a 
avea teamă că-i va da de fund. 

După aceste cuvinte, unchiaşul închise ochii şi se culcă ca să nu se mai scoale. Copiii plânse cât 
plânse, dar pe urmă stropoliră cum putură de-l îngropară; şi după ce îl văzură cu țărâna în gură, 
scoase fierul plugului dintre lemne, unul din ei îl luă în spinare şi se duse cu el la covaci“* ca să le 
făurească trei coase. 

După ce se văzură căpătuiţi fiecare cu câte o coasă, o luară la spinare şi apucară şi ei pe ăl drum 
mare încotro văzură cu ochii, aşteptând când din când să le pice în cale acea fântână nesecată ce se 
numeşte muncă. 

Căutarea lor nu fu atât de lungă, căci într-una din laturile drumului pe care umblau zăriră o 
câmpie mare şi întinsă pe care se legăna, ca talazurile pe luciul mării, mănoasele spice ale unui orz 
încă verde. 

— lată lucru de muncit! strigă fratele cel mai mare; pe el, băieți, doar o ţâşni din mijlocul său 
acea fântână îmbelşugată. 

Orzul era încă crud şi spicul încă necopt; cu toate acestea, ei se puse pe cosit şi munciră din zori 
de zi până la nămiezi, şi nu se lăsară până nu culcară la pământ o tarla bunicică. 

Pe când soarele era drept deasupra capetelor lor şi-i săgeta cu razele lui cele învăpăiate, ei lăsară 
lucrul şi se aşezară sub un copac stufos ca să se adăpostească puţin de arşița soarelui şi să 
momească cu un guleai de somn acea pustie de foame care-i muncise de când se pomenise şi ei 

oameni în lume, şi care de la moartea tatălui lor îi chinuia şi mai cumplit. 

După ce dete puţin ochii în gene, se sculară şi puind iar mâinile pe coase, începură din nou să 
muncească, dar deodată se scorni un vânt furios fără să fie pe cer măcar o palmă de nor, şi începu să 
sufle cu aşa turbare şi putere, încât încovoia până la pământ crăcile copacului sub care stau pitulați. 

Deodată cu vântul se ivi spre soare-apune un nor negru gălbinicios, care venea repede şi 
posomorât de ţi se făcea părul măciucă. 

Norul se despică în două şi din nor ieşi un zmeu îngrozitor, care venea spre ei cu o falcă în cer şi 
cu alta în pământ. 

Văzând astă dihanie spurcată, flăcăiandrii înțeleniră în loc înghețaţi de frică şi-şi aşteptau ceasul 
pierzării din clipă în clipă; dar zmeul, în loc de a-i prăpădi, se apropie de ei cu o înfăţişare voioasă 
şi le zise: 

— Bun lucru, băieți! 

— Mulţumim dumitale, stăpâne! răspunse cu inima pierdută unul din flăcăiandri. 

— Dar ştiţi c-aţi cosit mult! zise iarăşi zmeul cam rânjind, plimbându-se prin holdă. Bravo! halal 
de orzul meu că este cosit de aşa mâini harnice. Dar ia ascultați, cine v-a zis dumneavoastră ca să- 
mi cosiţi orzul? 

— Aiti! ne-am topit, şoptea în sine flăcăiandrul cel mare. 

— Să vezi, stăpâne, răspunse cel mijlociu, n-avem de lucru, şi ca să nu stăm degeaba, îndată ce 
am întâlnit în drum acest orz ne-am pus şi l-am cosit, necrezând că facem ceva rău. 

— Rău! de unde? Dimpotrivă, foarte bine ați făcut; dar ia ascultați, aţi mâncat voi ceva de 
nămiezi? 

— Nicio îmbucătură, răspunse fratele cel mare. 

— Şi nu-mi spuneți mai curând? Dar lăsaţi, măi oamenilor, din mână ale pustii de coase şi veniți 
după mine, că masa vă aşteaptă. 

Zicând aceste cuvinte, se întoarse de unde a venit şi făcu cu mâna semn flăcăilor ca să-l urmeze. 


II 


Feciorul cel mic era năzdrăvan, adică om care ghicea gândurile altuia, fie bune, fie rele, citea în 
viitor şi ştia de mai nainte ce are să i se întâmple. 

— Fraţilor, zise el după ce se depărtă zmeul puţintel, bucatele ce vrea să ne dea zmeul să 
mâncăm şi vinul ce vrea să ne dea să bem sunt amestecate cu sânge de om; să nu mâncaţi, ci mai 
bine să fugim. 

— Eu nu fug, ci mă duc să mănânc, măcar de-or fi gătite chiar cu sânge de drac, căci mi-e foame 
de-mi scapără ochii, răspunse fratele cel mare. 

— Şi eu asemeni, răspunse cel mijlociu. 

— Bine, faceţi ce vreţi; eu mi-am făcut datoria de v-am vestit; ce s-a întâmpla îţi vedea, 
murmură cu întristare cel mic. Mâncaţi voi, dar cel puțin faceți tot ce vă va sta prin putinţă ca eu să 
nu mănânc, dacă vreţi să fie bine de voi. Spuneţi că eu, de când m-am născut, carne n-am mâncat şi 
vin n-am băut şi lăsați-mă să mănânc numai mămăligă goală, căci ea nu e amestecată cu sânge. 

— Fie precum vrei, răspunseră frații, plecând după zmeu; fratele mai mic îi urmă de departe. 

Merse cât merse, dar nu merse mult, căci după ce tăie în două o limbă de pădure şi coborâră o 
muche de deal, văzură o casă mare de arendaşi şi, pe bătătură, o masă mare pe care fumegau 
nenumărate mămăligi şi bliduri pline cu merinde. 

Astă masă era înconjurată cu o mulțime de argaţi şi muncitori care stau cu lingurile în mână, gata 
de mâncare, precum stă soldatul cu puşca în mână, gata de război. 

Cum sosi zmeul, se aşeză în capul mesei şi pe flăcăiandri îi aşeză lângă sine, doi în dreapta şi 
unul în stânga, şi începură să mănânce. 

— Dar asta pe tine! zise zmeul văzând că băiatul cel mic mănâncă numai mămăligă, pe când 
fraţii lui şi toți argații ceilalți înghițeau la merinde şi sorbeau la vin parcă s-ar fi bătut zece nebuni la 


gura lor: pentru ce nu mănânci şi tu merinde şi nu bei vin? 

— Să-l iertaţi, măria ta, răspunse fratele cel mare: el de când s-a pomenit pe lume n-a mâncat alt 
decât mămăligă şi n-a băut decât apă. Came şi vin de mic n-a pus pe gură, căci mama la moartea ei 
l-a legat cu jurământ să se ţie de post cât va trăi. 

— Aşa e, încredință şi cel mijlociu. Zmeul se încruntă, se uită lung la ei, dar nu zise nimic, 
necitind minciună sau vicleşug în căutătura lor, fiind o parte din ceea ce a spus adevărat, adică că 
pân' atunci sărăcia îi împiedicase d-a da cu gura de came. 

După ce se sfârşi masa, zmeul se sculă în sus; aşişderea şi argaţii şi muncitorii; atunci băiatul cel 
mic găsi vreme cu prilej, pe când toţi se uitau aiurea, de furişă în sân un codm de mămăligă. 

— Aide, băieți, întorceţi-vă la lucru, zise zmeul, şi muncii cu inimă până la scăpătat, că diseară 
viu să vă iau ca să vă duc unde aveţi să cinaţi şi să dormiti. 


III 


Pe la sfințitul soarelui, cei trei frați încă coseau când văzură că vine spre ei zmeul, însă nu 
trăsnind şi bufnind cu furtună şi tunete ca la nămiezi, ci binişor şi potolit ca toţi oamenii, şi cum 
ajunse lângă ei, le zise: 

— Bun lucru, băieţi! 

— Bună să-ţi fie inima, stăpâne! răspunseră fraţii. 

— Aide lăsați, că uite a sfințit soarele şi până la conac e o bucată zdravănă de drum. 

Băieţii lăsară şi plecară împreună cu zmeul. 

Ei făceau paşii ca oamenii, iar zmeul saitoc-saitoc cu crăcanele lui cât doi paşi omeneşti, astfel 
că după câteva sărituri abia se mai vedea înaintea lor, deşi ei iuţeau paşii şi se sileau din toate 
puterile ca să se țină după dânsul. 

Pe când era aşa de departe, băiatul cel năzdrăvan zise fraților săi: 

— O mare primejdie ne aşteaptă acolo unde ne duce zmeul; bucatele şi vinul amestecat cu sânge 
are să vă arunce la o piroteală cumplită îndată ce veţi ajunge acolo, după care veți cădea într-un fel 
de zăpăceală care să vă prostească mintea. De nu mă veţi asculta pe mine, mâine are să vă zacă 
capetele unde vă stau picioarele; iar dacă mă veţi asculta, atunci o să fie bine de noi şi o să dăm 
peste cap pe procletul de zmeu. 

— Ce trebuie să facem? întrebară cei doi frați. 

— Să vă siliți din toate puterile să nu adormiţi; când vi se vor lipi ochii de somn, să vă ciupiți ca 
să goniți somnul, şi dacă se va întâmpla să cădeți doborâţi, îndată ce vă voi deştepta eu, să vă sculaţi 
fără zgomot şi să nu mă întrebaţi pentru ce. 

— Bine, aşa vom face, răspunseră fraţii. 

Zmeul se depărtase mult, dar ştiindu-si, se vede, patarama, se opri în loc, se ciuşdi la rădăcina 
unui copac şi-şi aşteptă oamenii. 

Băieţii nu întârziară d-a-l ajunge după urmă. Atunci el se sculă în sus şi iar începu să 
şontăcăiască şi să se oprească în loc pe la soroace, 

Cei trei frați şi zmeul până ce se văzură într-o câmpie largă şi verde ca smarandul, de-ţi era drag 
să-ți petreci zilele într-insa. 

În mijlocul acelei câmpii ochii lor se izbiră de o lumină ce strălucea mai abitir ca un soare. 

— Ce o fi asta? strigă feciorul cel mare, punând mâna la ochi, căci i se pupăzase văzul. 

— Sunt razele soarelui care se răsfrâng în învelitoarea de aur a palatului zmeului, răspunse 
fratele său cel mic. 

— Acolo ne duce el? 

— Da, acolo. 

— Atunci, zise fratele cel d-al doilea, nu crez să ducem o proastă viaţă într-o casă învelită cu aur. 

— Nu te prea lua, frate, după podoabele de d-asupra, căci dedesubt sunt tainițe în care zac de 
amar de ani zecimi şi sute de nenorociţi în cele mai groaznice chinuri. 


— Poate, eu însă merg spre el fără de teamă, căci zmeul mi se pare a fi om bun şi casa lui 
mândră la înfăţişare. 

— Să fie precum zici, însă să nu uitaţi ce mi-aţi făgăduit. 

— Nu. 

In sfârşit, ajunse dinaintea palatului şi lumina cea orbitoare scăzu, până ce pieri împreună cu 
soarele ce apusese. Atunci o altă lumină se ivi înaintea ochilor lor, o lumină roşiatică ca de vălvătaie 
de foc care ieşea ca din pământ în mii şi mii de limbi care înconjura palatul. 

Apropiindu-se şi mai mult, văzură că palatul era într-un ostrov şi împrejurul lui, în loc de apă, 
curgea un râu de foc. 

— Ce ne facem noi acum? strigă băiatul cel mare, văzând balaurii de foc ce se ridicau din râu 
până în slava cerului. 

— O să vedeţi, răspunse zmeul rânjind, — şi numaidecât se descinse de un bici care-i înfăşură 
mijlocul, şi începu să plesnească cu el peste râul de foc; şi deodată râul se desfăcu în două, o parte 
se dete la dreapta, alta la stânga şi mijlocul rămase uscat, de putu zmeul şi flăcăii să treacă prin el ca 
pe uscat. 

După ce trecu dincolo, zmeul iarăşi plesni, şi râul îşi veni în fire la locul său. Atunci, văzând 
zmeul pe băieți că rămăsese cu gura căscată şi cu ochii țintă la bici, zise: 

— Vedeţi acest bici? cu el faci orice vrei, deschizi orice uşă, prefaci orice casă într-un măr de 
aur, fie palat ca ăsta, îţi faci orice drum şi te schimbi în orice fel de lighioană vrei, numai să te dai 
de trei ori peste cap şi să plesneşti o dată din bici. 

La cei doi frați mai mari aceste vorbe intrară pe-o ureche şi ieşiră pe alta; cel mic însă le săpă pe 
lespezile inimii şi când intră înăuntrul palatului, se uită unde pune zmeul biciul şi oftă din băierile 
inimii, văzând că-l atârnă deasupra căpătâiului patului. 


IV 


După ce puse biciul la locul său, zmeul zise băieţilor: 

— Veniţi să vă duc acum la casa ce v-am pregătit, ca să vă ospătaţi şi să dormiti. 

Cei trei fraţi se luară după el, trecură prin mai multe săli şi cămări, intrară într-o casă în care 
mâncau la o masă trei fete tinere şi mândre, şi după ce trecu şi printr-însa, intrară într-altă cămară, 
care n-avea nicio altă ieşire decât uşa ce răspundea în cămara fetelor. 

— lată locuinţa voastră, uite şi masa vă aşteaptă, zise zmeul, arătând o masă îmbelşugată ce era 
întinsă dinaintea unui pat moale, şi lat; mâncaţi, benchetuiți şi apoi vă odihniţi, dar să nu vă culcați 
cu capul spre perete, căci zidurile sunt de piatră şi puteţi să vă bolnăviţi, ci puneți-l la margine, că 
vă va fi mai bine. 

— Aşa vom face, stăpâne, răspunse flăcăii punându-se la masă. 

— Noapte bună, copii, şi mâine cu bine. 

— Noapte bună, stăpâne. 

— la vedeţi să nu-mi supăraţi fetele peste noapte, că atâta vă e. 

— Fii pe pace, stăpâne. 

Zmeul plecă şi, după ce ieşi, cei doi fraţi mai mari începură să mănânce cu poftă, iar cel mai mic 
nu se amăgi de frumosul miros al bucatelor, ci scoase din sân codrul de mămăligă şi-l mâncă până 
la cea din urmă îmbucătură. 

Cum isprăvi de mâncat, capetele tinerilor se îngreunară de somn aşa de tare, încât începură sa 
mătăhăiască pe piept, ochii li se lpiră şi mâinile şi picioarele se moleşiră ca cum s-ar fi îmbătat; cel 
mai mic însă era vioi şi deştept şi somnul nu se lipise de el nici hici. 

Văzându-i într-acea stare, el îi luă pe brațe, îi culcă astfel cum le zisese zmeul, le puse căciulile 
în cap Şi, după ce îi înveli cu plapuma, stinse lumânarea, se desculță şi se duse până la uşa fetelor, o 
crăpă niţel, se uită înăuntru şi văzu că fetele s-au culcat în pat de-a curmezişul patului, dar cu 
capetele la perete, însă n-adormise, ci se zbenguiau în plapumă. Văzând toate acestea, închise 


binişor uşa, se culcă şi el în pat, dete puţin ochii în gene, dar n-adormi de teamă ca să nu-l fure 
somnul. 

Peste un ceas şi mai bine, zmeul veni binişor în vârful picioarelor, se apropie de uşă, pe care o 
deschise încetinel, şi văzându-i că dorm astfel cum le-a zis el, se întoarse înapoi şi se duse să se 
culce. Îndată ce se depărtă zmeul, năzdrăvanul se sculă şi el, deschise iarăşi uşa fetelor, intră binişor 
înăuntru, se apropie de dânsele, trase cu urechea şi se încredință că le-a furat sântul şi dorm duse. 
Atunci luă pe una dintr-însele binişor în braţe, o duse în cămara sa, o culcă în locul său cu capul la 
margine, îi puse căciula lui în cap, apoi luă pe unul din frații săi care sforăia, îl duse în cămara 
cealaltă, îl culcă cu capul la perete în locul fetei luate şi pe urmă luă altă fată ca s-o culce în locul 
lui. Aşa făcu cu toate fetele şi cu toți frații lui. 

După ce le văzu pe câte trele fetele culcate în locul lor, le puse la câte trele căciulile lor în cap 
cam pe ochi şi le înveli bine cu plapuma. Pe urmă ieşi din cămară, închise uşa la loc şi, culcându-se 
şi el în pat, se prefăcu că doarme. 

Pe la miezul nopţii auzi răsunând în depărtare zgomot de paşi, apoi uşa deschizându-se şi 
închizându-se; pe urmă zări o mică lumină şi, crăpând puţin ochii, văzu pe zmeu trecând pe lângă el 
şi intrând în cămara în care dormeau fetele. În mână ţinea o sabie lată şi detecată. Inima era în el cât 
un purice, însă nu făcu niciun zgomot, tăcu ca pământul şi ascultă. Peste câteva minute se auzi un 
sunet surd ca de izbitură, apoi un întreit zgomot ca cum ar fi căzut ceva greu pe pământ. 

După aceea, zmeul ieşi repede din cămară plin de sânge şi cu chipul sperios, trecu ars pe lângă 
patul lui, ieşi repede ca vântul din cămara lor fără să închidă uşa şi se depărtă în fugă de locul în 
care mâinile i se umpluse de sânge. 

După ce trecu încă câteva ceasuri, năzdrăvanul nostru se sculă din pat, intră în cămara d-alături şi 
văzând pe bietele fete, care cu câteva ceasuri mai nainte se zbenguiau în pat vesele ca nişte 
privighetori, că zăceau într-un lac de sânge, moarte şi fără de cap, zise clătinând din cap: 

— lată în ce stare eram să fim noi acum, dacă făceam şi eu ca fraţii mei. 

Vremea era scumpă, loc de înduioşare nu încăpea, trebuia iute să lucreze, şi iute lucră 
flăcăiandrul nostru. Numaidecât se întoarse în cămara în care sforăiau fraţii săi, începu să-i zguduie 
cu putere, şi cu mare greutate putu să-i facă să deschidă ochii după ce dormiseră ca buştenii o sumă 
de vreme. 

— Ce e? Ce vrei cu mine? întrebă fratele cel mai mare, frecânduse la ochi. 

— Uite ce vreau, răspunse năzdrăvanul, trăgându-l repede din pat şi ducându-l în cămara d- 
alături; priveşte şi judecă singur ce e de făcut. 

Vederea groaznicei privelişti deşteptă pe fratele cel mare, asemenea şi pe cel de-al doilea, care se 
deşteptă mai în urmă, şi-i dezmetici pe dată. 

— Aici suntem în primejdie de moarte, zise el. 

— Vedem bine, răspunseră fraţii săi, dar cum sa scăpăm? 

— Imbrăcaţi-vă numai iute şi urmaţi-mă. 

După ce se îmbrăcară, nu se încălţară, ci-şi luară încălțămintele în mâini, ieşiră binişor pe uşile 
ce le lăsase zmeul date de perete şi merse, merse, până ce se văzură în sala de ieşire în care 
răspundea cămara 

Cei trei fraţi şi zmeul de culcare a zmeului. Uşa de la ieşirea afară era încuiată, iar cea a cămării 
zmeului deschisă şi prin ea se auzea un sforăit zgomotos. 

Atunci năzdrăvanul făcu fraților săi semn ca să stea pe loc şi să-l aştepte fără să facă zgomot, iar 
el intră în cămara zmeului uşurel ca o pisică, se apropie de patul lui şi, aplecându-se peste dânsul, 
luă binişor biciul din cui şi când să plece, se văzu deodată oprit în loc. 

Atunci sângele îi îngheţă în vine, crezând că zmeul s-a deşteptat şi l-a apucat de haine, dar nu-şi 
pierdu cumpătul, ci se uită cu băgare de seamă împrejurul său şi văzu că zmeul dormea tot dus, dar 
că haina s-a apucat de un cârlig al patului şi de aceea se simţise oprit în loc. Când văzu aceasta, îi 
veni inima la loc, se desprinse numaidecât şi, ieşind iute afară, plesni încetinel cu biciul; uşa de la 
intrare se dete de perete; plesni încă o dată cu biciul de se desfăcu râul de foc şi câte trei îl trecu d-a- 


n fuga. 

Când ieşiră la mal, auziră tunete şi trăsnete în urmă, văzură un nor gros din care ieşeau mii de 
fulgere; dar până să se spargă el, năzdrăvanul plesni iarăşi din bici şi râul îşi veni la loc, norul se 
risipi şi zmeul se ivi pe malul celălalt descult, şi numai în cămaşă, ca orice muritor neputincios, 
scrâşnind din dinţi şi silindu-se în deşert să răzbească dincoa prin râul de foc: 

— Ah! fecior de lele ce-ai fost, strigă el după ce văzu că toate cercările lui rămâneau fără de 
folos; orzul mi-ai stricat, fetele mi-ai tăiat, biciul mi-ai luat! 

— Dac-o vrea Dumnezeu, şi capul tău, răspunse băiatul depărtându-se. 


yv 


Pe la nămiezi, cei trei frați care, cum scăpase din ghearele zmeului, o luase la fugă încotro văzură 
cu ochii, ajunse în marginea unui oraş mare şi se aşezară jos pe pragul unei case ca să se mai 
odihnească. Oamenii acelui oraş văzându-i că intră prin acea poartă şi vin de pe acel drum, se uitară 
la ei uimiţi de mirare şi se făcură numaidecât roată împrejurul lor şi chemară şi pe alții ca să ia parte 
la mirarea lor. 

— Dar asta ce noimă o fi mai având? zise fratele cel mare încet fraților săi; ce o fi văzând 
oamenii ăştia la noi de se uită ca la urs? 

— O să trăim şi o să vedem, răspunse feciorul cel mic. 

— Ar face mai bine ca în loc d-a-şi codălbi ochii în ochii noştri, zise cel mijlociu, să ne dea o 
bucată de pâine şi ceva merinde, că mă usuc d-a-n picioarele de foame. 

— Las! sa se adune, frate, cât de mulţi, răspunse iarăşi cel mic, că cu cât se va face mai multă 
gloată şi îmbulzeală, cu atât mai mare noroc are să ne ajungă. 

— Ce tot spui tu de noroc? Nu vezi că murim de foame? 

— Elbet, zice turcul! Nu aduce anul ce aduce ceasul. 

Dorinţa feciorului celui mic se îndeplini cu prisos; lumea se înmulțea împrejurul lor şi oricine 
venea se minuna şi se crucea şi se îmbulzea ca să-i vază ca cine ştie ce minune ar fi văzut, iar cei 
doi fraţi mai mari mureau de ciudă, căci nu ştiau pentru ce, fiindcă ei zbenghi pe frunte n-aveau, 
coame de bou nu purtau pe cap şi niciunul nu era ca neoamenii. 

Pe când îmbulzeala era mai mare, pe când lumea nu mai putea să umble pe uliţă de colo până 
colo, se auzi în depărtare glasuri de oameni strigând: 

— Faceţi loc, faceți loc, că trece măria sa împăratul. 

Lumea se dete la o parte cu multă greutate până în dreptul celor trei frați, dar în cealaltă parte 
nici gând n-avură, astfel că împăratul şi suita sa care se întâmplase sa treacă-p-acolo în plimbare fu 
nevoit să se oprească şi să întrebe ce însemnează acea îmbulzeală. 

— Să trăiţi, măria-ta, răspunse unul din mulțime, s-a întâmplat o minune care nu s-a mai pomenit 
din moşi-strămoşi şi lumea dă năvală ca s-o vază. 

— Ce minune? întrebă, apropiindu-se şi el de trâmba de gură-cască. 

Cei trei frați şi zmeul 

— Azi, pe la nămiază, au intrat pe poarta cea părăsită trei flăcăiandri, care veneau drept despre 
palatul zmeului care v-a pustiit jumătate din împărăție. 

— Despre palatul zmeului! strigă împăratul cutremurându-se. Ce, sunteți copii? sau poate or fi 
oameni d-ai lui? 

— O! nu, stăpâne, n-au înfăţişarea de oameni răi; dimpotrivă, parcă sunt zdrobiţi de foame şi 
osteneală. 

— Duceţi-i la palatul meu, ca să văd însumi cu cine am a face. 

Tinerii, care nu ştiau nimic din ceea ce se petrecea la spatele astei trâmbe deasă şi nici bănuiau că 
împăratul a trecut p-acolo şi i-a văzut, se pomeniră numai luați pe sus techer-mecher de o ceată de 
slujbaşi împărăteşti şi duşi, de voie, de nevoie, spre nişte case mândre care se cunoşteau cât de colo 
că erau palate domneşti. 


Ei cu chiu, cu vai se supuse, merse până la poarta acelor palate cu lumea duium după ei, dar 
văzând că poarta se închide după ei şi liota de lume rămâne afară, începură să intre la grijă şi să se 
creadă puşi la popreală, fără să ştie pentru ce. 

Se liniştiră însă pe dată când văzură că iese din palat un om numai fir şi catifea pe el şi dă 
poruncă guleraților ce-i târâse până acolo să-i ducă în palat că vrea să vorbească cu ei măria sa. 

Frumuseţile şi minunăţiile ce văzură cei trei frați născuţi într-o colibă ticăloasă îi făcură să 
rămâie cu gura căscată şi să le fie frică să calce p-acele covoare de mare preţ şi p-acele lespezi de 
marmură strălucitoare ca oglinda, de frică să nu fie tânjiţi de cineva, — dar de chiu de vai merseră 
înainte, căscând mereu gura. Aveau şi de ce: pereţii erau numai oglinzi, tavanurile numai polială şi 
pardoseala numai chilimuri şi catifele. Ți-era drag să te uiţi şi să tot priveşti. 

După ce trecură prin mai multe cămări, care de care mai mândre şi mai bogate, slujitorii deschise 
nişte uşi cu totul şi cu totul de aur şi-i băgară într-o cămară mai mândră ca toate, în mijlocul căreia 
sta pe un tron de aur un moşneag verde şi drept ca un brad. 

— Ne închinăm cu porunca care ne-aţi dat-o, slăvite împărate, zise capul slujitorilor, închinându- 
se până la pământ înaintea moşneagului. 

împăratul făcu semn slujitorilor ca să se depărteze şi alt semn celor trei frați ca să se apropie. 

— Ce-aţi căutat voi pe poarta cea părăsită? zise împăratul cam răstit. 

— Ne iertați, slăvite împărat, că n-am ştiut, strigă fratele cel mare căzând cu faţa la pământ; noi 
suntem străini şi nepricepuţi în şiarturile poruncilor măriilor voastre. 

— De unde veneaţi voi? 

— Din lumea cea mare, prin care pribegim ca nişte săraci ce suntem. 

— Nu se poate! Acel drum nu e umblat de oameni, căci nu duce nicăieri; acel drum e părăsit de 
orice suflare omenească de amar de ani, de când s-a pripăşit p-acolo un zmeu cumplit care taie şi 
mănâncă pe orice om nenorocit ce calcă pe acel drum blestemat. Pentru aceea şi eu am dat poruncă 
straşnică ca să se părăsească aceea poartă şi nimeni să nu treacă prin ea şi să umble p-acel drum. 

— Ne iertaţi, că n-am ştiut, stăpâne! 

— Eu nu sunt supărat că din neştiinţă ați umblat p-acea cale, zise împăratul mai domol, ci mă 
mir cum de nu v-aţi întâlnit cu cumplitul de zmeu şi n-aţi păţit ceva. 

— Ne-am întâlnit, stăpâne, răspunse fratele cel mai mic. 

— Cum se poate? strigă împăratul mirat. 

— Da, şi am şi mâncat împreună cu el. 

— Ce spuneţi voi? strigă împăratul din ce în ce mai uimit. 

— Ba încă ne-am şi culcat sub un acoperiş cu el, şi chiar în patul său. 

— Şi nu v-a făcut niciun rău? 

— Dimpotrivă, noi i-am făcut rele; i-am cosit orzul încă necopt, i-am tăiat trei fete la care ţinea 
el ca la luminile ochilor şi i-am luat arma lui cea mai puternică, care îl făcea să fie primejdios. 

— Să fie cu putință? 

— Da; de-acum poarta cea părăsită poate să fie deschisă la toată lumea, şi drumul cel năpustit 
poate să fie bătătorit de oricine, căci zmeul este închis în ostrovul său, din care nu mai poate să iasă 
cu niciun chip. 

— Asta-i peste poate! 

— Fă o cercare, măria ta, dăruieşte iertare la câţiva osândiţi la moarte, cu îndatorire numai d-a se 
duce până la marginea râului ce înconjoară palatul zmeului şi apoi să se întoarcă, şi vei vedea că n- 
are să paţă nimic. 

împăratul puse deocamdată la popreală pe cei trei frați, îi găzdui şi ospătă împărăteşte, dar nu le 
dete voie să se depărteze până ce nu va face încercarea cu osândiții. 

A doua zi, deschise temnita la trei osândiţi la moarte şi, petrecându-i până la poarta cea părăsită, 
le zise: 

— Duceţi-vă pe drumul cel pustiu până la palatul zmeului, şi dacă vă veţi întoarce teferi şi 
nevătămaţi, să ştiţi că vă dăruiesc iertarea. 


Osândiţii apucară drumul cel blestemat cu inima cătrănită, ştiind că se duceau la o moarte sigură, 
dar pe sub seară se întoarse teferi şi nevătămaţi, fără să fi întâlnit în cale pui de zmeu. 

Vestea să lăți în tot oraşul, chiar în acea seară, că cei trei voinici au scăpat lumea de groaznicul 
zmeu, pe care l-a închis în ostrovul său şi, de a doua zi, începu să umble pe drumul cel părăsit care, 
căruţe, călăreţi şi pedestraşi, mergând la oraşele vecine, pe drumul cel drept care fusese lăsat în 
paragină de când se pusese în calea lor acel proclet de zmeu. 

Împăratul, de bucurie, scoase pe cei trei voinici de la popreală, îi opri pe lângă sine şi le dete la 
fiecare câte o sarcină de taină, crezând că face bine să aibă pe lângă el nişte oameni care au fost în 
stare să dea de mal un zmeu aşa de spurcat. 


VI 


Cei trei fraţi petrecură multă vreme la curtea împăratului, care-i iubea şi le făcea fel de fel de 
daruri; făcură chiar stare, dar nu fură de loc fericiți: demonul pizmei şi al râvnei intră pe sub pielea 
lor şi le amăra zilele. 

Fraţii cei mai mari pizmuiau pe cel mai mic, căci prin deşteptăciunea şi istețimea minții sale 
căpătase dragostea împăratului şi se urcase pe o treaptă mai înaltă decât ei. Cu toate acestea, el, 
mărinduse, nu uitase pe cei ce rămăsese pe sub el, ci îi iubea, îi ajuta, îi miluia şi totdauna le slujea 
drept mână dreaptă. Tocmai aceasta îi înfuria şi îi făcea să crape de necaz şi să întrebe cu ciudă 
pentru ce ei, frați mai mari, sa fie siliți d-a primi milă şi ajutor de la un frate mai mic şi pentru ce el 
întotdeauna să-i umilească pe ei, apăsându-i cu greutatea binefacerilor lui. 

Ăst demon cumplit, care când se încuibează în inima omului nu-l mai slăbeşte până la moarte, îi 
chinui multă vreme şi mult îşi bătură capul nemulțumitorii ca să dea în cap pe binefăcătorul lor. 
Fără să se gândească că, fără el, ei ar fi daţi pe bete din curtea împărătească, căci nu-i tăia capul nici 
două mere degerate. 

Aşadar, ca să-şi ajungă la scop, se siliră, căutară, cercetară doar vor găsi vreun cusur fratelui lor, 
doar îl vor prinde cu mâţa în sac, dar nu fu chip, căci năzdrăvanul era vrednic şi cinstit; fură nevoiţi 
dar ca să alerge la clevetire. 

În cuprinsul acelei împărăţii, şi mai cu seamă la palat, se vorbea multe minunăţii despre palatul 
zmeului şi despre avutul lui; unii spuneau că zmeul avea o cloşcă la care ţine ca la ochii din cap, 
căci vorbeşte cu omul şi face numai ouă şi pui de aur; alții spuneau că are un cal care mănâncă foc 
şi Jăratic şi are douăsprezece aripi, cu care se înalță până la slava cerului şi într-o clipă zboară de la 
răsărit la apus, numai nu poate ca să treacă peste pustiul de foc; alții, în sfârşit, că în pivnițele 
zmeului sunt atâtea comori, încât întrece în bogăţie pe toți împărații pământului, iar pietrele lui 
nestemate sunt mai mari şi mai strălucitoare decât toate pietrele. 

Auzind aceste zgomote, nerecunoscătorii frați îşi plănuiră să scoată din ele un mijloc ca să piardă 
pe frățiorul lor, şi căutară vreme în prilej ca să-l puie în lucrare. Astfel, într-o zi, pe când împăratul 
se plimba în grădina palatului său, ei îi ieşiră înainte şi, căzându-i la picioare, zise: 

— Să trăieşti întru mulţi ani, slăvite împărate! 

— Să trăiţi şi voi, fraţii preaiubitului meu sfetnic de taină! răspunse împăratul, făcându-le semn 
ca să se ridice în sus. Dar ce vreţi voi, ce aveți să-mi cereți? 

— Nimic, măria ta, nimic, alt decât să dăm pe față viclenia şi lăcomia unui om pe care l-aţi 
îndopat cu toate bunătăţile şi care drept recunoştinţă se arată de reacredință. 

— Numiţi-mi acel om, ca să piară la minut, strigă împăratul furios. 

— Acel om, răspunse fratele cel mare zâmbind cu bucurie, e nepricopsitul de nefrate-meu. 

— Cum aţi zis?... strigă împăratul sărind din loc. 

— Da, măria ta, răspunse cel d-al doilea; nu e vorba, fratele nostru e; ar fi trebuit să-l acoperim, 
dar datoria ce avem d-a fi credincioşi măriei tale ne face să deschidem gura şi să vă dăm pe față 
adevărul. 

— EI, şi ce rău mi-a făcut fratele vostru? întrebă împăratul încruntându-se. 


— Făţiş nimic, dar pe sub ascuns mult: noi câtetrei v-am scăpat cuprinsul împărăției de 
prigonirile zmeului şi cu toate aceste numai el singur are asupră-şi un bici fermecat care ar putea sa 
vă scape de zmeu oricând ar vrea. Cu acest bici el ar putea să ia cloşca cu puii şi cu ouăle de aur în 
care stă toată puterea zmeului, dar n-o face. Ieri, nu mai departe, l-am rugat să vă aducă acea cloşcă, 
şi ştiţi ce ne-a răspuns? Ne-a zis: „Dacă împăratul m-ar face cel dintâi sfetnic al său de taină, i-aş 
aduce cloşca, iar de unde nu, nu”. 

— Aduceţi încoa pe fratele vostru, strigă împăratul bătând furios cu picioarele în pământ. 

Porunca împăratului fu pe dată îndeplinită şi bietul băiat, deşi năzdrăvan, se miră foarte şi nu 
putu ghici pentru ce l-a chemat împăratul înaintea sa cu aşa mare grabă, nefiind atunci ceas de 
slujbă. 

— la ascultă-mă, zise împăratul cu răstire; lumea te laudă şi chiar dumneata ai spus prin lume că 
poţi să-mi aduci cloşca zmeului dacă te voi face cel dintâi sfetnic de taină; du-te îndată de mi-o ad- 
O, şi dacă vei izbuti, pe cinstea mea împărătească mă Jur că te fac cel dintâi sfetnic, iar de unde nu, 
îți pui capul unde-ţi stau picioarele. 

— Măria ta, răspunse tânărul uitându-se cu jale în ochii fraților săi; acei ce m-au lăudat măriei 
voastre nu m-au lăudat ca să mă crească, ci ca să mă prăpădească; cu toate acestea, eu mă voi cerca, 
nu ca să capăt slavă de la măria voastră, căci mi-aţi dat destul, ci ca să vă fac plăcerea. Vă las 
sănătoşi... 

După aceste cuvinte, ieşi din cetate, se abătu la umbra unui copac şi cât fu ziulica de mare plânse 
întruna, nu pentru că se ducea la o pieire sigură, ci pentru că era vândut chiar de frații săi. Stătu 
acolo până ce veni murga în sat. Cum se înnoptă, plecă p-aci încolo spre palatul zmeului şi merse, 
merse până ce ajunse la malul râului de foc. Acolo plesni cu biciul de foc, despică râul, trecu 
dincolo şi, apropiindu-se de palat, se uită pe fereastră şi văzu pe zmeu tocmai punându-se în pat ca 
să se culce. 

Ca să-i mai treacă vremea, intră în pădurea ce înconjura palatul, se culcă pe iarbă verde şi trase 
un pui de somn. Când se sculă, stelele începuse să scapere şi în palatul zmeului nu se mai auzea 
niciun zgomot. Atunci se apropie din nou de fereastra cămării în care dormea zmeul şi auzindu-l 
sforăind şi horcăind, plesni din nou cu biciul, deschise uşa cotețului în care era închisă cloşca cu 
puii de aur şi întinse mâna ca s-o ia de pe cuibul pe care dormea. 

— Câr! sari, stăpâne, că mă fură Făt Frumos! strigă cloşca dând din aripi. El cum auzi, plesni 
iarăşi din bici, se dete de trei ori peste cap şi, făcându-se musculiţă, se ascunse sub aripa cloştii, 
chiar în minutul când ea strângea aripile. 

Zmeul dormea dus, dar totuşi auzi țipătul cloştii şi sări ca vijelia din pat şi intră în coteţ; acolo 
însă nu văzu nimic, decât cloşca care aţipise din nou pe ouă. 

Crezând că i s-a părut şi a visat că cârâie cloşca, zmeul se întoarse în casă ca să se culce, dar abia 
ațipi şi din nou cloşca începu să strige: 

— Sari, stăpâne, că mă fură Făt Frumos! 

De astă dată zmeul căută cu băgare de seamă prin coteț şi p-afară, dar nu găsi nimic şi se întoarse 
în casă trăsnind şi bufnind. 

Cum se culcă, însă, auzi iarăşi cârâitul păsării şi iarăşi veni, iarăşi se uită pe tavan, scotoci pe sub 
cuib, scormoni pământul pe jos, niciun perete nu rămase necăutat de el, dar nu fu chip să găsească 
ceva, căci cui îi da în gând să caute prin aripile cloştii? mai cu seamă că nici ea nu-i văzuse zburând 
pe la spate între pene, schimbat în muscă. 

După ce plecă zmeul fără de ispravă ca şi mai înainte, musca iar ieşi din aripă, iar luă chipul lui 
Făt Frumos şi iar întinse mâinile ca să ia cloşca. Pasărea iarăşi strigă: 

— Sari, stăpâne, că mă fură Făt Frumos! 

— Să te ia cu paie pe spinare, răspunse zmeul deznădăjduit, că de frica şi groaza lui nu pot să 
mai trăiesc. 

Auzind acestea, cloşca se lăsă să fie luată, şi năzdrăvanul ieşi fuga cu ea din coteţ, plesni cu 
biciul peste râu, îl trecu în fugă şi când el era dincoa, zmeul dincolo gata să se năpustească după el. 


Noroc că plesni din bici la vreme şi râul îşi veni într-ale sale. 

— Ah! fecior de lele ce-ai fost, strigă zmeul înfuriat: orzul mi-ai stricat, fetele mi-ai tăiat, biciul 
mi-ai luat şi cloşca mi-ai furat! 

— Dac-o vrea Dumnezeu, şi capul tău, — răspunse voinicul, dând dosul cu cloşca în braţe. 

Pe sub seară el ajunse la palat şi, dând cloşca cu ouăle şi puii în mâna împăratului, îi zise: 

— M-am închinat, stăpâne, cu slujba ce mi-ai dat! 

— De azi încolo eşti cel dintâi sfetnic al meu de taină, strigă împăratul minunându-se de 
frumuseţea cloştii. 


VII 


Fraţii cei nemulțumitori, văzând că pâra lor a adus fratelui lor noi cinstiri şi mai multă dragoste 
împărătească, se înfuriară şi mai mult împotriva lui şi se jurară ca cu orice chip să-l piardă; aşadar, 
căutară vreme cu prilej să găsească pe împăratul în nişte toane mai îndrăcite, şi văzându-l într-o zi 
că intră în cămara lui trăsnind şi bufnind supărat foc, chiar pe hoţul de păgubaş, câine ştie pentru ce, 
se furişară ca pisicile în cămara împărătească şi căzând în genunchi la picioarele lui amândoi 
strigară deodată: 

— Măria ta, s-a trecut cu obrăznicia fratele nostru. 

— Ce, iar a mai îndrăznit să zică ceva? strigă împăratul scânteind de mânie. 

— Da, şi mai cu asupra ca oricând. 

— Ce fel mila şi bunătăţile mele l-au făcut sumeț până într-atâta, cu cât cutează să-şi dea păreri 
şi să se împotrivească poruncilor mele? 

— Mila măriei tale l-a făcut să se creadă cel mal mare om din împărăția măriei tale, ființa care ne 
mai ţine pe acest pământ. 

— ŞI ce s-a mai lăudat încă? strigă împăratul cu mânie. 

— A zis că, dacă l-ai face mare vornic, ţi-a aduce calul zmeului cel cu douăsprezece aripi. 

— A îndrăznit să se laude că-mi face astă treabă? 

— Da, măria ta. 

— Prea bine; tocmai va prinde bine un asemenea cal în războiul ce voi să încep cu un vecin 
obraznic. Chemaţi-l iute încoa. 

Porunca împăratului fu în grabă îndeplinită, şi cum îl văzu împăratul, îi zise: 

— Am auzit că te-ai lăudat în lume că dacă te-aş face mare vizir mi-ai aduce calul zmeului cu 
douăsprezece aripi, purcede în grabă şi adu-mi-l până mâine de dimineaţă, şi-ţi făgăduiesc că, 
izbutind, până seara eşti mare vornic, iar dacă nu, sa ştii că unde ţi-au stat picioarele are să-ți zacă 
capul. 

— Ei, măria ta! zise bietul tânăr dând din cap cu întristare şi uitându-se drept în ochii fraților lui 
— mult mă laudă lumea, măria ta, dar nu ca să mă crească, ci ca să mă prăpădească. 

De astă dată el nu mai plânse, nici se mai boci, ci aşteptă în cămara lui până să se însereze, şi 
cum s-a înnoptat, ieşi din cetate, apucă drumul spre palatul zmeului şi, despicând râul cu plesnitul 
biciului, trecu dincolo, şi după ce se încredință că zmeul doarme, intră în grajd şi puse mâna pe frâul 
calului care dormea întins pe paie proaspete. 

Cum simți mână străină, calul se zbârli, se sculă repede în sus şi, nechezând cu putere, începu să 
strige: 

— Sari, stăpâne, de mă scapă, că mă fură Făt Frumos! 

Până să vie zmeul, el se schimbă într-o muscă de cal şi se ascunse sub coama calului; pas! de-l 
mai găseşte! 

Degeaba se trudi zmeul, săracul, de trei ori d-a rândul, degeaba căută, degeaba omori toți 
gândacii şi gângăniile ce găsi prin grajd, căci chip d-a da peste duşmanul lui de moarte nu fu, căci el 
se odihnea schimbat în muscă, când sub coamă, când sub coada calului. Şi când calul necheză 
pentru a treia oară şi strigă: „Sari, stăpâne, de mă scapă, că mă fură Făt Frumos!” el, obosit şi 


zdrobit de atâta căutătură nefolositoare, căzu din nou pe pat şi răspunse: 

— Fură-te, facă ce-o vrea, că de frica şi de groaza lui nu ştiu ce o să mai fac. 

De astă dată calul se supuse, ca şi cloşca. Făt Frumos încălecă pe dânsul, după ce ieşi afară din 
grajd, plesni cu biciul si trecu ca vântul prin râu tocmai când zmeul ieşea din casă ca să vie înc-o 
dată în ajutorul preaiubitului său telegar, dar era prea târziu; năzdrăvanul trecuse râul şi-i da cu sâc 
de dincolo, după mal. 

— Ah! fecior de lele ce eşti! strigă zmeul scrâşnind din dinți: orzul mi-ai stricat, fetele mi-ai 
tăiat, biciul mi-ai luat, cloşca şi calul mi-ai furat! 

— Dac-o vrea Dumnezeu, şi capul tău, răspunse voinicul zburând în slava cerului şi apoi 
coborându-se drept la scara împăratului. 

— M-am închinat, stăpâne, cu slujba care mi-ai dat, zise el intrând în cămara împărătească. 

împăratul, după ce văzu calul şi zbură cu el câtva timp prin văzduh, se cobori jos şi, luând în 
braţe pe tânăr şi sărutându-l pe amândoi obrajii, îi zise: 

— De azi încolo eşti mare vornic. 


VIII 


Fratele năzdrăvan, ajungând mare vornic, uită relele ce-i gândeau fraţii săi şi, ca să-i împace şi 
să-i facă să uite pizma ce le pricinuia mărirea sa, îi făcu pe amândoi sfetnici de taină împărăteşti şi-i 
îmbogăţi cu fel de fel de daruri şi bani; ei însă cu cât se înălţau şi se însufleţeau prin ajutorul lui, cu 
atât se aprindea şi mai tare în ei dorința d-a-i face de petrecanie. 

Împăratul avea o fată frumoasă ca un luceafăr, încât la soare te puteai uita, dar la ea ba, şi dorea 
s-o căsătorească cu un fecior de împărat vrednic de ea. El o iubea ca ochii din cap şi voia s-o vadă 
cu mult mai mare şi mai puternică ca dânsul; de aceea toţi feciorii de boier ai împărăției sale, care-şi 
ridicase ochii până la dânsa şi îndrăznise s-o ceară de la tată-său de soție, plecase cu nasul în jos şi 
fără de nicio ispravă, căci tată-său voia s-o vadă lucru mare. 

Cei doi frați duşmani ştiau aceasta şi se hotărâră într-o zi ca să aţâţe pe împăratul împotriva 
fratelui lor chiar prin fiica lui. Mai întâi se cercară prin laude şi cuvinte înfierbântătoare să aţâţe în 
inima lui dragoste pentru fată şi să-i dea fel de fel de nădejdi îndemnătoare şi văzând că băiatul îşi 
cunoştea lungul nasului şi nu se întindea mai mult decât îi era pătura, se duse la împăratul şi-i zise: 

— Împărate, măria-ta, marele vornic s-a îndrăgostit de fata măriei tale. 

— Cum se poate? strigă împăratul, spumegând de mânie; a îndrăznit mocofanul să-şi ridice ochii 
până la o fată de împărat, care n-a găsit de potriva ei pe cei mai de neam şi mai bogați feciori de 
boieri? 

— Da, măria ta, ba încă s-a lăudat că, dacă i-ai da-o, i-ar aduce chiar pe zmeul legat cobză şi 
băgat într-un buriu*. 

— S-a lăudat el cu una ca aceasta? striga împăratul cuprins de mirare. 

— Da, măria ta. 

— Bine, fie, primesc; să-mi aducă zmeul închis într-un buriu şi-i dau pe fie-mea de nevastă. 

Bietul vornic, auzind din gura împăratului porunca d-a se duce să-şi împlinească astă laudă, căzu 
la picioarele lui şi-i strigă: 

— Nu-ţi face păcat cu mine, slăvite împărate, nu mă da pierzării degeaba, căci cu nimic nu sunt 
vinovat. Niciodată n-am îndrăznit să-mi ridic ochii până la luceafărul ceresc ce se numeşte fiica 
măriei tale, niciodată n-am îndrăznit să rostesc o asemenea laudă, ci alții au făcut-o pentru mine, dar 
nu ca să mă crească, ci ca să mă prăpădească. 

— Chip de scăpare nu e, strigă împăratul: du-te! 

— Maria ta, ia-mi tot ce mi-ai dat: bogății, ranguri, mărire, lasămă să ajung iarăşi ce m-au lăsat 
părinții, un muncitor sărac şi dosădit, dar dăruieşte-mi zilele! 

— Nu se poate, pleacă, sau de nu, îţi zace capul unde îți stau picioarele. 


604  butoiaş 


De astă dată, bietul băiat plecă amărât şi cătrănit de nu-l mai țineau picioarele; lesne lucru să furi 
o cloşcă şi un cal, dar un zmeu groaznic şi puternic, care a băgat spaima într-o mulțime de împărați 
şi a pustiit toate împărăţiile vecine, nu era de loc lucru lesne; dimpotrivă, era peste putinţă, cu tot 
biciul ce avea el înfăşurat pe după coapse. 

Năzdrăvănia lui de astă dată nu-i folosi la nimic alt decât să-i dea în gând sa facă o cercare într-o 
doară, ce o ieşi să iasă, şi să se căpătuiască într-un noroc cu nişte unelte de dogar, adică: secure, 
bardă, fierăstrău şi nişte cercuri de fier. Cu aste unelte în desagă apucă el drumul spre palatul 
zmeului, coti la dreapta ca să ajungă la malul râului drept în dreptul pădurii şi, ajungând acolo, 
despică râul şi se înfundă în bungetul“* întunecos. 

După ce aduse râul în starea lui de mai nainte, se dete de trei ori peste cap şi, schimbându-se într- 
un bătrân alb colilie şi cu barba până la brâu, începu să taie rădăcina unui copac mare şi să facă ziua 
nămiaza mare un zgomot de auia pădurea întreagă. Zmeul, de când rămăsese închis în ostrovul său 
ca leul în cuşca îmblânzitorului de dobitoace, nu făcea alt decât da ocol ostrovului şi cât ziulica de 
mare îl învârtea şi iar îl învârtea, ca doar să găsească un locşor pe unde să treacă dincoa, dar pustiul 
de foc care giulea şi ustura nevoie mare îl făcea să se tragă înapoi şi să-şi rumege turbarea cu 
nădejdea d-a şi-o vărsa pe cineva, când va găsi vremea cu prilej. 

Când auzi zgomotul ce ieşea din pădurea sa, scoase un țipăt de bucurie şi ca uliul alergă spre 
partea locului, strigând: 

— Fl trebuie să fie; în sfârşit am pus mâna pe dânsul, ca să-mi izbândesc de toate neajunsurile ce 
mi-a făcut. 

Într-adevăr, el era, dar dânsul nu îl cunoscu şi, luându-l drept un unchiaş gârbovit de zile, îşi 
înecă un suspin de părere de rău şi încruntându-şi sprâncenele, îi zise: 

— Cine eşti tu care îndrăzneşti d-a-mi călca moşiile mele şi d-a-mi tăia lemnele mele? 

— Om bun, răspunse unchiaşul tăind fără contenire; dar dumneata cine eşti? 

— Cine sunt eu? Ce, nu mă cunoşti? 

— Nu, căci nu te-am văzut de când sunt şi pe lângă asta am şi vederea scurtă. 

— Eu sunt puternicul zmeu, stăpânul acestor cuprinsuri, răspunse zmeul cu măreție. 

— Măria ta! strigă unchiaşul aruncând securea cât colo şi cuprinzându-i genunchii şi sărutându-i 
picioarele. Oh! Dumnezeu te-a pus în calea mea ca să mă izbândeşti şi ca să mă scapi de prigonirea 
afurisitului de Făt Frumos care mi-a furat copila, un mărgăritar de fată, şi apoi, ca să se scape de 
mine, m-a luat pe calul său cu douăsprezece aripi, m-a trecut râul de foc şi m-a aruncat într-ăst 
bunget de pădure, de unde nu mai pot ieşi. 

— Făt Frumos! strigă zmeul; ce Făt Frumos? 

— Unul care se laudă că a cosit orzul încă necopt al unui zmeu puternic, apoi i-a tăiat trei fete ca 
nişte cadre şi, în sfârşit, i-a furat o cloşcă cu ouă şi pui de aur şi acel cal minunat care zboară prin 
slava cerului. 

— Eu sunt acel nenorocit de zmeu. 

— Măria ta? strigă moşneagul uitându-se la el cuprins de mirare; să fie cu putință? 

— Da, a fost, răspunse zmeul oftând din băierile inimii. 

— ŞI stai pe loc cu mâinile în sân şi nu-ți izbândeşti? 

— Ah! dac-aş putea, i-aş sorbi tot sângele, picătură cu picătură! 

— Nu poți? şi te numeşti că eşti zmeu! strigă bătrânul încrucişânduşi mâinile cu ciudă; eu, vorba 
vine, sunt un biet muritor şi nu mi-a făcut alt rău decât mi-a furat o fată ca să se cunune cu ea, fără 
voia mea, şi tot cum m-am văzut într-astă pădure, m-am gândit numaidecât la izbândire şi m-am pus 
pe treabă. 

— Dar ce ai de gând să faci? 

— Ai să vezi. 

— De ce tai ăst copac aşa de gros? 

— Ca să fac un butoi mare şi destul de gros ca să nu-l poată sparge când se va umfla şi se va 

opinti în el. 

— Şi ce să faci cu dânsul? 

— Să închid în el pe duşmanul meu de moarte şi apoi să-l arunc în foc. 

— Bună idee, dar cum s-o îndeplineşti? cum să-l îndupleci pe el ca să intre înăuntru. 

— Cu ajutorul fetei mele voi răzbi la dânsul noaptea, pe când doarme dus. 

— Ştii unde şade? 

— Cum de nu! 

— Dar cum vrei să 1eşi d-aici peste râul înflăcărat peste care n-am putut trece chiar eu? 

— Asta e taina mea; nu sunt de-a surda vrăjitor. 

— Vrăjitor! 

— Da, d-aceia ce încheagă apele şi amorţesc înfierbinţeala flăcărilor. 

— Dacă-ţi voi da mână de ajutor, mă treci şi pe mine dincolo? 

— Auzi întrebare! cum de nu? 

— Atunci să ne punem pe treabă. 

Cât te ştergi la un ochi, copacul fu răsturnat la pământ şi, până la sfințitul soarelui, doagele tăiate 
şi netezite cu cuţitoaia, şi butoiul înfundat într-o parte şi cercuit. 

— Ah! ce mai butoi țeapăn, strigă unchiaşul, însemnând pe unde să tragă gardenul pentru 
fundurile de sus; drac să fie diavolul de FătFrumos şi tot nu va ieşi din el, dacă-l voi închide o dată 
înăutru. 

— Nu te prinde, căci el e mai puternic decât dracul, răspunse zmeul. 

— Păcat că nu sunt în floarea anilor mei! murmură unchiaşul suspinând, căci aş fi intrat în el, m- 
aş fi umflat, ştii colea voiniceşte, şi aş fi făcut o cercare să văd poate să-l spargă cineva, ori nu. 

— S-o fac eu, dacă vrei, zise zmeul. 

— De ce nu? dacă nu te superi; am fi mai siguri de isprava faptelor noastre. 

Zmeul, fără să bănuiască nimic, intră în butoi, se umflă o dată, se umflă a doua oară, şi când fu a 
treia oară, cercurile de fier plesniră şi zburară cât colo, făcute fărâme. 

— Vfezi că era să dăm de şugubină? strigă zmeul sculându-se de jos. 

— Văz, dar nu e de vină butoiul, ci măria ta care eşti prea puternic, răspunse unchiaşul cu ciudă; 
acum iacă izbândirea noastră peste putinţă! 

— Pentru ce peste putință? 

— Căci cercurile ce se întâmplase să am asupră-mi au plesnit şi, până să caut altele, o să treacă 
multă vreme şi mi-e frică să nu afle procletul de Făt Frumos. 

— Nu purta grijă, că am eu ac de cojocul lui. 

— Ce spui? 

Cei trei frați şi zmeul 

— Am în pivniţă nişte cercuri de fier groase ca pe deget, pe care simt sigur că nu va putea să le 
rupă; mă duc să le caut. 

Se vede că zmeii erau răi, puternici, dar glagorie n-aveau nici cât negru sub unghie, căci el nu se 
gândi nici de loc de unde găsise unchiaşul sculele şi cercurile de fier pe când fusese răpit fără veste 
de Făt Frumos, după spusa lui, şi aruncat în acel ostrov, ci alergă spre casă ca un Vlad, orbocăi prin 
pivniță până ce dădu de cercuri şi, după ce le găsi, veni cu ele, aşeză din nou butoiul, mai scoase din 
doage, căci cercurile erau mai strâmte, îl încheie bine şi după ce-l bătu bine, sări iar înăuntru şi 
începu să se umfle din nou. 

Acum lemnele trosniră puţintel, dar fierul cercului nici nu se clinti. 

— Eu nu sunt încă sigur, răspunse unchiaşul, până n-oi face o încercare şi cu fundurile de 
dasupra puse la loc. 

— Ce e mai lesne, zise zmeul; tot sunt eu în butoi, pune-le, ca să ne vedem pe deplin visul cu 
ochii. 

— Bucuros, răspunse unchiaşul, — şi fără a face multe nazuri, aşeză fundurile deasupra capului 
zmeului ce se ghemuise în fundul strâmtului butoi, bătu cu ciocanul deasupra, până intrară doagele 


în ulucul gardenului, şi după aceea aşeză cercul de la gură şi, după ce-l bătu cu tot şiartul, strigă: 

— Umflă-te acum, zmeule! 

Zmeul se umflă din toate puterile de trei ori pe rând, unul după altul, dar de astă dată nici 
doagele nu mai trosniră. 

— Acum dacă oi vrea m-oi mai scoate, răspunse zmeul năbuşit, dacă nu, aici rămân până mi-o 
plesni fierea, că de ieşit nu mai e cu putință. 

— Mai umflă-te o dată, să nu ne dea Făt Frumos de potcă“*. 

Zmeul se mai umflă o dată aşa de puternic, încât sări polobocul de un cot de la pământ, dar nu fu 
chip d-a rupe cercurile sau doagele; după aceea zise: 

— Scoate-mă mai iute că plesnesc de năbuşeală. 

— Lasă că bun loc ţi-ai ales, răspunse unchiaşul, făcându-se iarăşi voinic: nu ţi-am spus eu că d- 
o vrea Dumnezeu şi capul tău? Acum pregăteşte-te de moarte, fârtate, ca ţi-a sosit veleatul. 

— Ah, fecior de lele ce eşti! strigă zmeul săltând un stânjen cu buriul de la pământ; orzul mi-ai 
stricat, fetele mi-ai tăiat, biciul mi-ai luat, cloşca şi calul mi-ai furat, capul mi-ai mâncat. 

Voinicul, drept răspuns, puse dopul la vrană, dete buriul d-a rostogolul până ameţi bine pe bietul 
zmeu, după aceea plesni cu biciul peste palaturi şi cuprinsurile lui, şi după ce le schimbă într-un măr 
de aur, îl băgă în sân, luă buriul cu zmeul la spinare şi plecă p-aici încolo spre palatul împărătesc, 
fără de nicio împiedicare, căci râul de foc pierise. 

A doua zi, înfățişându-se la palat, puse la picioarele stăpânului său butoiul cu zmeul înăuntru şi-i 
zise: 

— M-am închinat, stăpâne, cu porunca care mi-ai dat. 

Împăratul se cruci văzându-l că se întoarce viu, nevătămat, şi se cuprinse de groază mare auzind 
că spăimântătorul zmeu, de frica căruia a tremurat atâţia mari de ani, se afla în palatul său şi zăcea 
fără de putere închis într-un buriu, în care fusese închis de mâna unui fecior de plugar. 

El vedea cu ochii şi tot nu credea, şi tot i se părea cu era jucăria unui vis sau a unei amăgiri din 
partea vornicului său. Doritor d-a se încredința de adevăr, el scoase dopul de la vrană şi, aplecându- 
se spre dânsa, strigă: 

— Acilea eşti, zmeule? 

— Aci, slăvite împărate, răspunse zmeul cu un glas năbuşit; fă-ţi pomană de-mi dă drumul şi-ţi 
voi da bogății numeroase ca nisipul mării. 

— Ce spui? zise împăratul râzând; degrabă ţi-o fi? lasă că bun loc ţi-a ales ginerele meu şi mult 
şi bine ai să stai tu acolo, aşteptând să te scot eu. Pregăteşte-te mai bine a răscumpăra prin moarte 
nelegiuirile ce ai săvârşit. 

Zmeul scoase un urlet groaznic, încât făcu să zornăie toate geamurile şi sări în sus de izbi cu 
butoiul tavanul, dar de ieşit nu putu ieși. Împăratul nu mai putea de bucurie, chemă divanul întreg şi 
împărtăşi tuturor sfetnicilor săi fericita veste că a scăpat cu totul de zmeu; chemă apoi pe fiica sa, şi 
punându-i mâna ei în mâna mântuitorului scaunului său, îi zise: 

— lată bărbatul tău. 

Trei zile şi trei nopţi d-a rândul fu veselie şi zaiafet în tot cuprinsul împărăției, de bucurie c-a 
scăpat de zmeu; împăratul şi toţi supuşii săi alergară să vadă locul unde a fost mai nainte groaznicul 
palat. 


IX 


Toţi şi toate din toată întinderea cuprinsului împărăției erau fericiți şi mulțumiți că au scăpat de 
procletul de zmeu, numai fraţii cei nemulțumiți trăsneau şi bufneau de ciudă, mai cu seamă când au 
aflat că împăratul a dat duşmanului lor pe fiica sa de nevastă şi l-a lăsat moştenitor peste tronul său. 

Fratele lor ştia gândurile lor, şi încă mai ştia că mijlocul d-a le potoli setea ce aveau d-ai face rău 
nu era potolită; ca să scape o dată, hotări să uite că era frate cu ei şi să se cotorosească de dânşii cu 

orice chip. 

Aşadar, se duse la împăratul şi-i zise: 

— Măria ta, eu m-am lăudat cât m-am lăudat, căci au fost lucruri cu putință de îndeplinit, dar de! 
lauda ce s-au lăudat frații mei azi dimineaţă prea e boacănă. Ei zic că dacă i-ai pune şi pe ei dasupra 
rugului pe care voi pune butoiul cu zmeul ca să arză în ziua cununiei mele, dânşii vor putea să se 
apere de flăcări cu ascuţişul săbiilor. 

— Voia să li se facă! strigă împăratul voios; şi dacă vor ieşi din foc vii, nevătămaţi, pe unul îl fac 
vornic şi pe altul mare spătar. 

Auzind porunca împărătească, frații cei nelegiuiți înţelese că fratesău le-a făcut-o şi el o dată şi 
bine, şi începură să o sfeclească şi să-şi frângă mâinile cu deznădejde. Cum auziră, alergară 
numaidecât la fratele lor, căzură în genunchi la picioarele lui, îl rugară, îi aduse aminte că sunt ieşiţi 
din pântecele aceleiaşi mame, plânse chiar, dar nu fu chip de înduioşare. El ştia cât le plătea pielea 
şi cât de tare le-a coprins sufletul demonul pizmei, şi nu căzu de loc în ispită d-a se lua după vorbele 
lor şi d-a da crezământ făgăduielilor lor. 

Aşadar, fură nevoiţi să-şi sufere scrisa şi să moară încai cum se cuvine, primind cu vârf şi îndesat 
răsplata faptelor lor. 

Cununia fratelui lor se săvârşi cu mare paradă şi după dânsa urmă fel de fel de privelişti mândre 
şi de veselii. Oraşul întreg se îmbrăcă cu flori şi lucruri scumpe, tot norodul se înveşmântă ca în zi 
de sărbătoare; drumul de la palat până la mitropolie fu semănat numai cu trandafiri şi garoafe, şi din 
cişmelele oraşului curse toată ziua în loc de apă numai vin şi sorbeturi răcoritoare. 

Mirele şi mireasa erau învesmântați numai în mătăsuri şi catifele albe şi pietre scumpe; caleaşca 
lor era numai aur şi mătase albă, şi cei şase cai înaintaşi erau albi ca laptele şi împodobiţi cu pene 
albe şi hamuri de aur şi de argint; ce nu văzuse plugarul de când îl făcuse mă-sa. 

După ce se săvârşi cununia, împăratul, mirii şi toţi nuntaşii urmaţi de norod ieşiră afară din oraş 
şi înconjurară locul ce se pregătise pentru arderea zmeului. Lemnele fură aşezate unele peste altele, 
butoiul în mijlocul lor şi deasupra lui, de voie, de nevoie, fură legaţi de nişte prăjini groase cei doi 
frați, cărora le lăsase mâinile slobode şi le pusese în mâini câte o sabie. 

Îndată ce ajunse împăratul, se dete foc lemnelor, flăcările se ridicară în sus, cei doi nenorociţi 
începură să dea în dreapta şi în stânga cu săbiile îndemnați de o nebună nădejde, dar îndată fumul îi 
înecă, flăcările le arse legăturile şi hainele şi-i făcură să cadă grămadă peste butoiul ce trosnea, 
scoțând nişte țipete înfiorătoare. 

Peste un ceas nu rămăsese din rug decât un maldăr de cenuşă, în mijlocul căruia slujitorii găsiră 
trei căpăţâni pe jumătate arse. De acolo, nuntaşii şi norodul se întoarse în oraş ca să se puie din nou 
pe benchetuială, şi pe sub seară duse pe miri la casa lor. 

Cei trei frați şi zmeul 

Care era casa lor nimeni nu ştia; când sosi însă ceasul, apucară cu toţi, luminaţi de mii şi mii de 
făclu, spre locul unde fusese palatul zmeului şi acolo văzură, cuprinşi de mirare, în locul ce cu două 
zile mai nainte îl văzuse sterp şi uscat, un palat de toată frumuseţea, învelit în aur şi înconjurat de 
toate părțile de un râu de lapte, deasupra căruia sta spânzurat un pod de argint. 

Minunăţiile din palatul împărătesc era nimica pe lângă minunăţiile din palatul zmeului; acolo-i 
aştepta o masă şi mai bogată, la care se puse cu voie bună mare şi mic, fără deosebire. După masă, 
nunta întreagă se cobori în pivnițe şi tainițe, unde gemeau cine ştie de când nenumărate fiinţe 
omeneşti de bărbaţi şi femei, şi numaidecât deschise toate uşile, dezlegară toate fiarele, dădură 
drumul la toți închişii şi-i milui pe toți. 

Petrecerile nunţii ținură o săptămână întreagă, mesele nu se mai destinse cât ţinu benchetuiala şi, 
fiind şi eu la una din ele, furai o lingură scurtă şi o băgai în gura cui ascultă. 


Inşir' te mărgărite cu dalbe flori aurite 
poveste românească 


A fost, cică, măre, odată, da demult de tot, când avea ursul coadă şi dădea salcia roadă, a fost un 
împărat tânăr. Şi ăst împărat, când îi dădea răspas trebile împărăției, se îmbrăca tiptil şi se ducea să 
se plimbe. Aşa, iacă trece o dată pe dinaintea palatului unui împărat vecin ş-acolo, uitându-se pe 
geam, vede p-ale trei fete ale împăratului ăluia. Acum, el nefiind din fire aşa îndrăzneţ, cum le-a 
văzut că se uită şi ele la el a şi coborât ochii în jos şi nu s-a mai uitat la ele, dar auzi pe una din ele 
zicând: 

— Eu aş lua de bărbat pe flăcăul ăsta de trece călare, şi de-ar vrea şi el să mai ia pe mine, i-aş 
ține casa-ntr-un fus de tort. 

Cum îi trecură pe la urechi vorbele astea, puse călcâile în burta calului şi-l mai învârti şi-l mai 
suci, ca să auză tot. 

Alta zise: 

— Eu i-aş învârti casa pe două mere de aur. 

Iară a d-a treia zise: 

— Ba eu i-aş face doi copii cu totul şi cu totul de aur. 

Pe împărat l-ar fi ademenit, nu l-ar fi ademenit, ale două fete dintâi, dar când o auzi p-a d-a treia, 
s-a isprăvit, că el nu mai putea de dragul copiilor. 

Îşi curmă calea şi se întoarse acasă, iar a doua zi, când se revărsa de ziuă, se îmbrăcă cu straie 
mândre împărăteşti, încăleca p-un fugar d-ăia straşnici, de vărsa foc pe nări, şi se duse glonț la 
împăratul cu înşir' te mărgărite cu dalbe flori aurite fetele să-i ceară de nevastă pe fii-sa a care zisese 
că-i face doi copii cu totul şi cu totul de aur. 

împăratul, tatăl fetelor, măcar că fata pe care i-o cerea era a mai mică, ş-ar fi vrut să le mărite cu 
rost, începând cu a mai mare, prinse bucuros să se înrudească cu el, că-i ştia vrednicia, şi porniră 
nuntă împărătească, care ținu şapte zile şi şapte nopţi; iar după ce se sfârşi dandanaua, îşi luă 
ginerele mireasa şi se întoarse la împărăţia lui. 

Acilea toate ar fi mers bine, dar pasămite avea împăratul o roabă frumoasă, țigancă, cu care trăia 
de multă vreme, şi astă roabă cum văzu pe nevasta împăratului atâta îi fu de necaz, că nici laie, nici 
bălaie, îi puse gând rău. 

Trecu vreme la mijloc ca de vro opt luni de când se însurase împăratul, şi la el ceartă, ori să zici 
că să nu se învoiască la ceva cu nevastă-sa, ferit-a Dumnezeu! Ce zicea unul zicea şi ălălalt, de 
trăiau d-o minune de bine; ba împărăteasa rămăsese şi grea şi aşteptau cu drag amândoi ziua când s- 
or pomeni cu doi dolofani de copii numai şi numai de aur. 

Dar ştii, când vine năpastea pe capul românului... Se pomeneşte într-o zi împăratul că trebuie să 
pornească cu război asupra unui vrăjmaş, care se tot silea să-i hărțuiască împărăția. 

Plecă bietul om, mâhnit până în fundul sufletului, că-şi lasă nevasta singură tocmai la vremea 
când să nască, şi merse, şi merse până se întâlni cu vrăjmaşul, şi dacă-l întâlni îi trase o bătaie ăluia, 
nenişorule, de îi merse fulgii. 

Cum văzu că l-a biruit, o porni îndărăt spre casă. Aci dac-ajunse, ce-l aştepta? Se pomeni, când 
ceru să-şi vadă copiii, că-i aduce ţiganca doi căţei. 

— Ce sunt ăştia? răcni împăratul. 

— Copiii d-tale, să trăieşti, măria-ta, răspunse țiganca. Atunci împăratul se înfurie de tot, din 
pricină că l-a minţit nevastă-sa, că i-a făcut doi căţei în loc de doi copii cu totul şi cu totul de aur, şi 
a făcut-o roabă, punând-o la fel de fel de munci şi bătând-o, iar pe roabă o făcu împărăteasă. 

Biata împărăteasă, pasămite, nu era vinovată, că ea se ținuse de vorbă: făcuse doi copii de aur; 
dar țiganca, de necaz pe dânsa că se măritase cu împăratul, ibovnicul ei, luase copiii cum îi făcuse, 
de n-avusese vreme împărăteasa nici să se uite la ei, şi-i îngropase de vii, iar în locul lor pusese doi 
căţei de la o căţea, care fătase taman atunci. 

Din locul unde îngropase roaba copiii, drept în faţa palatului, răsăriră doi brazi frumoşi, care ziua 


creşteau cât ar creşte alţii într-un an, iar noaptea se făceau copii la loc şi se duceau la mumă-le de le 
da ţâţă, ş-o făceau să-şi mai uite de necazuri, sărutând-o şi mângâind-o. 

Dar nu trecu multă vreme la mijloc şi țiganca, băgând de seamă cum creşteau de repede brazii 
din fața palatului, se temu de ceva şi rugă pe împărat să-i taie d-acolo că-i împiedică vederea. 
Împăratul nu vru, că-i erau dragi, iar ţiganca văzând aşa, a zis că de nu-i taie, pâine şi sare cu el nu 
mai mănâncă; şi împăratul, ca să-i facă pofta, puse de tăie brazii şi făcu din ei două scânduri de pat 
pe care le-au pus una la patul lui şi una la al ţigăncii. Iar biata împărăteasă, văzând că-i taie copiii, 
se jelea de moarte. 

Într-o noapte au început să vorbească scândurile de la paturi: 

— Cum ţi-e ţie, soră-mea? întreba băiatul. 

— Greu mi-e, frățiorule, că e hoaţa de ţigancă pe mine... da ţie cum ţi-e? 

— Mie mult mi-e uşor, surioară dragă, că e tata dasupra. Roaba fiind deşteaptă i-a auzit vorbind 
aşa, şi a doua zi puse scândurile pe foc şi le arse; şi când ardeau troznind, săriră două scântei din foc 
într-o copaie cu tărâțe, din care mâncând o oaie rămase grea şi născu doi mieluşei, a căror lână era 
cu totul şi cu totul de aur. 

Împăratul nu mai putu de dragul lor, când văzu, dar țiganca nu ştia cum să-i prăpădească mai 
iute, şi într-o zi, când nu era împăratul acasă, puse de-i tăie, şi maţele le dădu cu număr bietei 
împărătese, care era roabă, să se ducă cu ele la gârlă să le spele, dar să nu care cumva să piardă 
vrunu, că amar va fi de ea. 

Mare jale a cuprins pe împărat când a auzit ce făcuse nevastă-sa, iar biata împărăteasă, plângând, 
s-a dus să spele maţele mieluşeilor nevinovaţi, pe care îi ştia că erau copiii ei iubiți. 

Când ajunse la gârlă, spălă maţele şi le curăţi câte unu-unu, iar la urmă, îi scăpă unul din mână şi 
o luă pe apă în jos. O cioară, cum îl văzu, se repezi de-l luă în plisc şi zbură cu el într-un pom. 

— Cioacă, cioculiță, se rugă biata femeie, dă-mi, rogu-te, maţu, că mă bate roaba cu toiagul, de- 
o vedea că lipseşte. 

— Nu ţi-l dau, răspunse cioara, că nu mi-ai dat niciodată vro mână de mălai să-mi astâmpăr 
foamea. 

Auzind, porni împărăteasa spre moară: 

— Moară, moricică, dă-mi niţel mălai să dau cioarei, să-mi dea maţu, că mă bate roaba cu 
toiagul de-o vedea că lipseşte. 

— Nu-ţi dau, răspunse morarul care auzi, că nu mi-ai adus niciun pui de găină. 

Şi se duse biata femeie la cloşcă: 

— Cloşcă, cloşculiță, dă-mi un puişor să duc morarului; morarul să-mi dea mălai, mălaiul să-l 
duc cioarei, cioara să-mi dea maţul, că mă bate roaba cu toiagul de-o vedea că lipseşte. 

— Nu-ţi dau, zise cloşca, că nu mi-ai dat niciun bob de porumb măcar vreodată şi mie. Şi o luă 
înspre un om care culegea la porumb: 

— Omul lui Dumnezeu, omul lui Dumnezeu, dă-mi un bob de porumb, să-l dau cloştii; cloşca 
să-mi dea puiul; puiul să-l dau morarului; morarul să-mi dea mălai; mălaiul să-l dau cioarei; cioara 
să-mi dea maţul, că mă bate roaba cu toiagul de-o vedea că lipseşte. 

Iar omul, făcându-i-se milă de ea, i-a dat mai multe-boabe şi le-a dat pe toate cloştii; cloşca i-a 
dat puiul; puiul l-a dat morarului; morarul i-a dat mălai; mălaiul l-a dat cioarei şi cioara i-a dat 
mațul îndărăt. 

În vremea asta venind un val, cum lăsase ea maţele pe marginea gârlei, îi luă altul, dar ea îl lăsă, 
neavând ce face, şi se întoarse acasă deznădăjduită cu ale care-i rămăsese, căci se gândi: „Mult am 
suferit cu, ce o fi d-oi mânca ş-o bătaie?!” 

Pasămite, rânduise Dumnezeu să fie ale două scântei taman în maţul ăla pe care l-a luat gârla. Şi 
fiind gârla mare, s-a fost agăţat de o cracă de pom, ce atârna până în apă, iar când s-a tras apa, au 
ieşit din el doi copii măricei: o fată ş-un băiat. Băiatul avea o custură cu care tăia răchită, iar fata o 
furcă cu care torcea; şi amândoi erau de aur, şi frumoşi la chip de venea lumea de pe lume, de se 
uita la ei şi se minuna d-aşa frumuseţe... Ba ajunse vestea la împărat, care, cum auzi, veni să-i vază 


şi el, şi când îşi aruncă ochii şi-i văzu aşa de frumoşi, îi şi luă cu el la palat. 

Când îi văzu roaba, o sfecli de tot, se făcuse de parcă o pusese pe jăratic, dar nu avu ce face, că 
împăratul nu se despărțea de ei de loc, căci văzuse cum strâmbase din nas nevastă-sa când îi 
adusese şi îi era să nu le facă de petrecanie ca şi mieluşeilor. Ş-aşa trăiră copiii pe lângă împărat, 
care îi iubea cum nu se mai poate de mult. 

Într-o zi, nu ştiu cum, nu ştiu ce fel, se rupse un şir mare de mărgăritare pe care-l purta la gât 
tiganca; dădu să le culeagă, să le înşire la loc... nu putu cu niciun chip; îi alunecau printre degete, 
ca zvârlugile. Bre! că ce să fie, bre! că ce să facă... chemă curteni, chemă slugi... degeaba, nu 
puteau să le înşire, şi pace. 

— [a staţi să pun eu pe copilaşii ăi frumoşi, zise împăratul, să vedem ei or putea? că cum sunt de 
minunaţi în toate, or putea face şi minunea asta să înşire boabele de mărgăritar pe care nu le poate 
nimeni înşira. Ai, veniți-ncoa, dragii mei, să vă văd. 

Copiii se puseră jos şi începură să înşire, iar boabele se înşirară cum se înşiră toate boabele, de s- 
au mirat toți. 

— Acum, măria-ta, zise băiatul, văzând că e multă lume — că erau față sfetnicii şi toți oamenii 
curții — să asculți să-ți spun o poveste frumoasă. 

— Ştii poveşti?... Păi de ce nu-mi spuneai? Ai, să te văd, ia începe... 

Şi începu băiatul aşa: 

„A fost odată demult de tot, când avea ursul coadă şi dădea salcia roadă, înşir' te mărgărite cu 
dalbe flori aurite a fost un împărat tânăr, înşir-te mărgărite cu dalbe flori aurite; şi ăst împărat a 
trecut o dată pe dinaintea palatului unui împărat vecin, înşir' te mărgărite cu dalbe flori aurite; şi...” 
şi aşa urmă să spună băiatul toată istoria pe care o ascultarăţi şi dumneavoastră; iar ţiganca la 
fiecare vorbă zicea: 

Un tăciune ş-un cărbune, 

Taci, băiate, nu mai spune. 

Dar împăratul i-a zis să spună înainte toată istoria, şi când sfârşi băiatul, văzând că el şi cu soră- 
sa sunt copiii lui, îi luă şi-i sărută cu drag; apoi trimise de aduse pe adevărata împărăteasă de la 
bucătărie, îşi ceru iertare de la ea, de ce-o făcuse să sufere, şi o puse iar pe tron alături cu el, iar pe 
țigancă puse d-o ucise cu pietre... 

Şi eu încâlecai p-un gătej uscat, 

Să fie basmul băsmuit şi-n alt sat. 


Voinicul-şarpe şi fata de imparat 
poveste românească 


A fost odată ca niciodată, a fost odată demult tare, pe când se potcovea puricele cu nouăzeci şi 
nouă de măji de fier la un picior şi sărea de ajungea cu spinarea în cer. 

Au fost odată o babă şi un moşneag, care nu aveau copii. Într-o bună zi moşneagul zise: 

— Măi babă, bate în sită şi covată şi fă-mi o turtă în vatră, să mă duc în lume după copil. 

Baba a cernut făină, a copt turte, a pus moşneagului în traistă şi l-a pornit la drum. A mers 
moşneagul şi a tot mers şi într-un târziu a ajuns la o fântâniță. Moşneagul a poposit, a ospătat, a 
băut şi s-a culcat. 

Când s-a trezit, a găsit în traistă un pui de şarpe. Moşneagul s-a uitat la puiul cel de şarpe şi s-a 
gândit: „O să-l iau, să ne fie fecior şi sprijin la bătrâneţe”. 

Şi moşneagul a luat traista cu puiul de şarpe, a venit înapoi şi de la poartă a prins a striga: 

— Deschide, babă, uşile şi ieşi-ne înainte! 

— Ce-ai adus la casă, ce să fac cu şarpele? s-a mirat baba. 

— Acesta o să ne fie fecior. 

I-au făcut loc pe cuptor lângă sobă, şi, când colo, se lungeşte şarpele şi creşte, că nu încape pe 


cuptor. Moşneagul şi baba l-au ridicat în pod, l-au hrănit trei zile cu lapte dulce şi miez de nucă şi a 
crescut şarpele de pocneau grinzile şi intra casa în pământ de greutate. La a patra zi şarpele a scos 
capul pe gura podului şi a vorbit: 

— Tată şi mamă, a venit vremea să mă însor. 

Moşneagul şi baba s-au bucurat: 

— Şi pe cine vrei s-o peţeşti? 

— Pe fiica împăratului. 

Până s-a mai gândit baba ce să răspundă, a răspuns moşneagul: 

— Nu mă duc, dragul tatei, că mi-a lua capul. 

— Dacă nu te duci, îţi iau eu capul! 

Se duce moşneagul, ca vai de el, se duce la palat şi bate la poartă. Strajnicii i-au dat drumul, 
moşneagul şi-a luat cuşma din cap, s-a închinat şi a spus: 

— Să trăieşti, luminate împărate! 

— Mulţumim dumitale, om călător, ce ai venit? 

— Am venit să ne luăm de cuscri, dumneata ai fată de măritat, eu am băiat de însurat. 

împăratul s-a făcut foc şi pară, şi a poruncit călăilor şi temnicerilor să-l izgonească cu bicele şi să 
deie drumul la câini, să-l mănânce. Călăii l-au alungat cu bicele, au slobozit câinii din lanţ şi l-au 
rupt în bucăţi, că bietul moşneag a ajuns acasă cu un pic de suflet. 

Când l-a văzut şarpele păşind pragul rămolit şi ujilit ca vai de dânsul, s-a întins din gura podului 
l-a înghițit şi i-a dat drumul bun sănătos şi îmbrăcat în haine nouă. 

— Cum îți pare? l-a întrebat şarpele. 

— Îmi pare bine că-s cu zile şi-s voinic cum am fost. 

— Şi mie îmi pare bine că are cine se duce s-o ceară pe fiica împăratului de mireasă. 

— Nu mă duc, dragul tatei, că mi-a lua capul! 

— Dacă nu te duci, îţi iau eu capul! 

Moşneagul s-a dus la palat şi s-a închinat în faţa împăratului: 

— Bine te-am găsit, luminate împărate! 

— Bine ai venit, moşule, ce ţi-i voia şi nevoia? 

— Să ne luăm de cuscri, tu ai fată de măritat, eu — băiat de însurat, să le facem o nuntă. 

Ca să nu mai deie fata, împăratul zice: 

— Vezi dealul acela? 

— Văd, luminate împărate. 

— Până mâine dimineaţă să mi-l faci vale şi pe vale să-mi faci moară, să-mi faci iaz, în jurul 
iazului să ari, să sameni grâu, grâul să-l treieri, să-l faci făină şi în răsăritul soarelui să-mi aduci o 
pereche de colaci. 

Moşneagul vine acasă şi-i spune şarpelui: 

— lată, dragul tatei, ce a spus împăratul. 

— Culcă-te, tată, şi dormi, nici în seamă nu lua. 

Şarpele a ieşit afară şi, când a şuierat, s-au strâns şerpi, balauri câtă frunză şi iarbă. 

— Ce ne-ai chemat, stăpâne? 

— Vedeţi dealul cela? Până mâine dimineaţă să mi-l faceți vale şi pe vale să-mi faceţi moară, 
lângă moară un iaz mare, iar locul împrejur sa fie semănat cu grâu, grâul să rodească şi la răsăritul 
soarelui să-mi aduceţi o pereche de colaci. 

In zori de zi vin balaurii cu colaci calzi. 

Şarpele i-a luat, a scos capul pe gura podului şi a vorbit: 

— Scoală, tată, şi te du la împărat cu colaci calzi. 

Se scoală moşneagul, ia colacii şi se duce la împărat. Când a văzut împăratul dealul — vale şi pe 
moşneag cu colaci calzi, s-a dus la împărăteasă şi i-a spus: 

— Eu am zis să-l sperii, dar el a împlinit porunca. Ce să facem acum cu dânsul? 

— Lasă, că-i dau eu o poruncă. Până mâine dimineaţă să fie marea cu apele la mine sub 


fereastră, iar în dosul palatului, cât vezi cu ochii, să puie viță de vie şi până în răsăritul soarelui să 
fie poama crescută, rodită, strugurii copți, să vorbească bobiță cu bobiţă între ele, când m-oi scula 
eu, să mă spăl cu apă de mare şi să mănânc poamă. Se întoarce împăratul şi moşneagul îl întreabă: 

— Ne încuscrim, împărate? 

— Ne încuscrim, moşule, dar să-mi mai împlineşti o poruncă. Până mâine dimineaţă să fie marea 
cu apele la mine sub fereastră, iar în 

Voinicul-şarpe şi fata de împărat dosul palatului, cât vezi cu ochii, să pui viţă de vie şi până la 
răsăritul soarelui să fie poama crescută, rodită, strugurii copți, să vorbească bobiţă cu bobiţă între 
ele, când m-oi scula eu să mă spăl cu împărăteasa şi cu toată curtea în mare şi să mănânc poamă. 

S-a dus moşneagul acasă. Şarpele îl aştepta cu sufletul la gură: 

— Ce-a zis împăratul? 

— lată, dragul tatei, ce a spus. 

— Du-te, tată, şi te culcă, nici în seamă nu lua. 

A ieşit şarpele afară, a şuierat şi au venit şerpi, balauri, de nu-i ținea locul. 

— Ce doreşti, stăpâne? 

— Până mâine dimineaţă să fie marea cu apele sub ferestre la palatul împăratului, iar în dosul 
palatului, cât se vede cu ochii, să puneţi viță de vie şi până în răsăritul soarelui să fie poama 
crescută, rodită, strugurii copți, să vorbească bobiţele între ele, când s-or scula împăratul şi 
împărăteasa să se spele în apă de mare şi să mănânce poamă. 

In zori de zi s-a trezit curtea în plescăitul valurilor. 

împăratul şi împărăteasa s-au sculat, au deschis fereastra şi s-au spălat în apă de mare. După ce s- 
au spălat, a început a scădea marea şi în urmă creştea iarbă verde. Când s-au uitat în jur, mesele erau 
încărcate cu struguri de poamă şi bobiţele se luaseră la ceartă, că nu încăpeau pe tipsiile de aur. 

Dimineaţa şarpele îi zise moşneagului: 

— Du-te, tată, la împărat, că de acum s-a spălat, a ospătat şi e în cheful lui, du-te şi o cere pe 
fiică-sa de mireasă. 

Când a ajuns moşneagul, era tocmai în răsăritul soarelui: 

— Bună dimineaţa, înălțate împărate! 

— Mulţumesc dumitale, moşule, iar mi-ai venit? 

— lar am venit, împărate! 

— Şi acum de ce? 

— Tot cu rugare şi întrebare, ne luăm de cuscri ori ba? 

— Ne încuscrim, moşule, ne încuscrim, dacă îmi îndeplineşti şi a treia poruncă. 

— Ce poruncă, înălțate împărate? 

— Să-mi faci până mâine dimineaţă un drum de aur de la palatul meu până la casa mirelui, unde- 
s munţi, să-mi pui punți, unde-s codruri — să-mi pui poduri, iar pe margini să crească pomi de aur 
şi păsări de aur să-mi cânte în toate glasurile. Mâine dimineaţă să-mi aduci roade să gust, să mă 
trezesc în cântecul păsărilor. 

Moşneagul s-a întors acasă. Şarpele îl aştepta cu gura arsă: 

— Ce-a spus împăratul? 

— A spus să-i faci un drum de aur de la palat până aici acasă, unde-s munţi, să-i pui punți, unde- 
s codruri — să-i pui poduri, iar pe margine să crească pomi de aur cu roadele de aur şi păsări de aur 
să cânte în toate glasurile. Mâine dimineaţă să se trezească în cântatul păsărilor, să-i aduc roade să 
guste. 

— Du-te, tată, şi te culcă, nici în seamă nu lua. Moşneagul s-a dus la culcare, iar şarpele a ieşit 
afară, a şuierat şi au venit şerpi, balauri — câtă frunză şi iarbă. 

— Ce porunceşti, stăpâne? 

— Până mâine dimineaţă să faceți în locul casei un palat pe trei părți mai frumos ca al 
împăratului tot din aur-lamur, cu trei rânduri de foişoare şi bătut cu piatră rară şi să faceţi şi un drum 
de aur de aici până la curtea împăratului, unde-s munți — să puneţi punți, unde-s codruri, puneţi 


poduri, iar pe margine să crească pomi de aur cu roadele de aur şi păsări de aur să cânte în toate 
glasurile, ca să se trezească împăratul şi împărăteasa în cântatul păsărilor, să ieie roade să guste. 

La ieşirea zorilor erau toate gata. Împăratul şi împărăteasa s-au trezit în cântatul păsărilor. Când 
colo, veni şi moşneagul cu închinăciune şi plecăciune. Cum sosi, aşa vorbi: 

— Bună dimineaţa, înălțate împărate, a venit vremea să ne încuscrim, să punem zi de nuntă! 

A sărit împăratul, parcă l-ar fi călcat pe bătătură, a ieşit în foişor şi, când a văzut drumul, pomii şi 
palatul toate turnate din firul aurului, n-a mai avut ce zice, a poruncit să deie şfară în ţară, răvaşe 
prin oraşe, a trimis şi crainici în toate părțile, să poftească lumea la nuntă. Şi a început a se aduna 
lumea pâlcuri, pâlcuri din toate părțile, că avea o împărăție de n-o cuprindea gândul omului. 

Acum împăratul a trimis trăsura cu patru cai să-l aducă şi pe mire. Vizitiii au mers, s-au oprit în 
poartă la moşneag şi solii împărăteşti i-au închinat moşneagului colaci şi i-au spus să iasă cuconul 
mire, că-i aşteaptă nunta. 

Şarpele, de colo de unde era, a văzut trăsura împărătească şi a spus: 

— Ce mi-a trimis mie împăratul cotiga aceasta? Duceţi-vă înapoi şi spuneţi-i să-mi trimită o 
trăsură de fier cu douăzeci şi patru de roate şi douăzeci şi patru de cai înhămaţi. 

Când a auzit împăratul de una ca aceasta, i s-a lăsat sângele în picioare. Nu se putea dumeri ce 
mire-i acesta. Fiindcă aşa a fost voia mirelui, a dat poruncă la fierari şi i-au făcut o trăsură de fier cu 
douăzeci şi patru de roate, a înhămat douăzeci şi patru de cai şi a trimis-o la moşneag. 

Acum mirele s-a suit în trăsură, s-a pornit cu nunta şi coada lui se mai târa pe jos încă de trei 
trăsuri. 

Împăratul îi aştepta cu făclii aprinse, cu pahare drese şi bucate pentru mese. 

Când au ajuns la poarta împăratului, lăutarii au început a cânta, şarpele s-a dat jos din trăsură, s-a 
întins şi a încolăcit mesele de jur împrejur să steie musafirii pe dânsul în loc de scaune la masă. 

Au făcut nuntă cu voie bună, veselie şi curajul cel mare. După nuntă au luat mireasa şi s-au 
întors acasă. 

Când a intrat fata împăratului în casă, s-a mirat ce a văzut. Ce avea mirele în odăile lui, n-avea 
împăratul în curte. Totul era numai de aur şi o frumuseţe, că-ți fura inima. 

Mirele a dezbrăcat pielea de şarpe şi s-a făcut un băiat frumos — o dragoste să te uiţi la dânsul, 
cu coroană pe cap, cu haine aurite: din guler până-n pământ numai fir de mărgărint. S-au pus ei pe 
trăit şi trăiau traiul cel bun de pe draga lume. 

A trecut cât a trecut şi iată că se duce împărăteasa să vadă cum trăieşte fiică-sa cu şarpele. 

— Apoi, maică, acesta nu-i şarpe, îi un băiat tânăr peste fire de frumos, numai ziua îmbracă 
pielea aceasta de şarpe, iar seara o dezbracă şi o pune la picioare. 

— Dacă-i aşa, maică, ştii ce să faci? Să încarci o tava cu jăratic, s-o pui sub pat şi, când a întinde 
picioarele, a cădea pielea şi a arde. Dacă va arde, nu va mai avea ce îmbrăca şi va rămânea aşa. 

Fata a făcut după cum o pusese maică-sa la cale. A aprins un foc cu lemn şi seara, când şarpele s- 
a dezbrăcat şi s-a dus la culcare, a umplut o tava cu jăratic şi a pus-o lângă pat la picioarele lui. 
Voinicul a întins picioarele prin somn, pielea a căzut în jar şi a plesnit — şi a vuvuit cerul, a clocotit 
pământul de s-a auzit peste nouă mări şi nouă ţări, unde-i apa lină, câmpul alămâie şi iarba mătase. 

Voinicul s-a trezit şi i-a tras o palmă fetei, că au podidit-o lacrimile. Trei lacrimi au căzut pe 
brâul fetei şi s-au făcut trei cercuri de fier. 

— Eu mai aveam de purtat trei zile pielea aceasta de şarpe şi era s-o lepăd, ispăşeam de-acum 
blestemul părinţilor. Cine te-a pus la cale, rău gând a avut. De azi înainte să umbli încinsă cu 
cercurile acestea de fier şi să nu le poţi desface, până nu-i veni peste nouă mări, peste nouă țări, 
unde-i apa lină, câmpul alămâie şi iarba mătase şi-i striga în gura mare: „Drag stăpânul meu, întinde 
mâna peste mine, cercul să plesnească, pruncul să se nască!” 

Voinicul cât mai repede închise uşa şi — să te duci duluță. Din urma lui s-a ridicat o ceață- 
negureaţă, ce cuprindea cerul şi îneca pământul. 

A rămas fata singură, a plâns, a jelit şi într-o bună zi a lăsat palatul şi s-a pornit pe urma lui. A 
mers fata şi a tot mers multă cale-împărăție, cuvântul să ne ţie şi a ajuns la Sfânta Miercuri. Fata a 


bătut la poartă şi a vorbit: 

— Măicuţă, primeşte-mă la popas. 

— Dacă eşti fată curată, intră să te dăruiesc cu ceva, iar de nu, du-te cât mai departe, că am o 
cățeluşă cu dinţii de criţă, te face mici fărâme. 

Voinicul-şarpe şi fata de împărat 

— Deschide, maică Sfântă Miercuri, căci sunt o fată curată şi oropsită. 

Sfânta Miercuri i-a deschis şi a întrebat-o: 

— Tu eşti fiică de împărat, blestemată de bărbat să mergi peste nouă mări şi nouă țări, unde-i apa 
lină, câmpul alămâie şi iarba mătase? 

— Eu sunt. 

— Intră să te vadă mătuşa, că de auzit am auzit de tine, iar de văzut nu te-am văzut. 

Fata a intrat. 

Sfânta Miercuri a primit-o, i-a dat un ulcior cu apă să cinstească şi o prescură să ospăteze. 
Ulciorul şi prescura erau fermecate, de unde bea — se umplea, de unde mânca — creştea. La urmă 
i-a dăruit trei mere de aur. Fata le-a luat şi iar s-a pornit la drum. Şi a mers şi a tot mers zi de vară 
până-n seară, da atunci zilele erau ani şi a ajuns la chilia Sfintei Vineri. 

Fata a bătut în uşă şi a vorbit: 

— Măicuţă, primeşte-mă la popas. 

— Dacă eşti fată curată, intră să te dăruiesc cu ceva, iar de nu, du-te cât mai departe, că am o 
cățeluşă cu dinţii de criţă, te face mici fărâme. 

— Deschide, maică Sfântă Vineri, căci sunt fată curată. 

Sfânta Vineri i-a deschis uşa şi a cunoscut-o: 

— Tu eşti fiică de împărat, blestemată de bărbat să mergi peste nouă mări şi nouă țări, unde-i apa 
lină, câmpul alămâie şi iarba mătase. 

— Eu sunt. 

— Intră să te vadă mătuşa, că de auzit am auzit, iar de văzut nu te-am văzut. 

Fata a intrat, a poposit. Sfânta Vineri i-a dat un ulcior cu apă să cinstească şi o prescură să 
ospăteze. Şi ulciorul şi prescura erau fermecate, că de unde bea — se umplea, de unde muşca — se 
vindeca. La plecare i-a dăruit un rodan de aur. 

S-a pornit fata la drum şi a mers cale neumblată peste câmpuri, peste ape şi a ajuns la Sfânta 
Duminică. A bătut fata la poartă şi a spus: 

— Măicuţă, primeşte-mă la popas! 

Dinăuntru s-a auzit: 

— Dacă eşti fată curată, intră să te dăruiesc cu ceva, iar de nu, du-te cât mai departe, că am o 
căţeluşă cu dinţii de fier, cu măselele de oţel, când i-oi da drumu, praf şi fărâme te face. 

— Deschide, măicuţă, sunt fată curată. 

Sfânta Duminică i-a deschis şi a cunoscut-o: 

— Tu eşti fiică de împărat, blestemată de bărbat să mergi peste nouă mări şi peste nouă țări, 
unde-i apă lină, câmpul alămâie şi iarba mătase? 

— Eu sunt! 

— Intră să te vadă mătuşa, că de auzit am auzit, iar de văzut nu te-am văzut. 

Fata a intrat, a poposit. Sfânta Duminică i-a dat un ulcior cu apă să cinstească şi o prescură să 
ospăteze. Ulciorul şi prescura erau fermecate, de unde bea — se umplea, de unde muşca — se 
vindeca. Când a fost să plece, i-a dăruit Sfânta Duminică o năframă de mătase împrejur cu aur trasă, 
a petrecut-o până la poartă şi fata a spus: 

— De aici încolo nu mai ştiu unde să merg să nimeresc. 

Sfânta Duminică a luat o frunză şi, când a suflat-o, s-a dus frunza din plai în plai, din vale în vale 
şi a făcut o cărare până la locul unde se găsea voinicul. 

— Uite acolo îs curțile bărbatului. El a venit aici în împărăţia zânelor, zânele i-au dat mâncare 
uitată, băutură uitată şi a uitat de tine. Tu du-te, dar nu intra în casă, căci el e dus în toate zilele la 


vânătoare, opreşte-te la fântână şi prima zi scoate merele de aur la soare, a doua pune rodanul să 
toarcă pe colacul fântânii, a treia desfă năframa de mătase împrejur cu aur trasă şi întinde-o pe iarbă 
verde. Ziua o să vină zânele la apă, o să le vadă şi o să vreie să le cumpere, dar tu să nu le vinzi nici 
pe bani, nici pe pietre scumpe, nici pe alte 

Voinicul-şarpe şi fata de împărat lucruri, ci să le dai aşa, dacă te-or lăsa să dormi o noapte în 
odaia voinicului. Acum mergi cu bine, fie-ţi drumul cu folos. 

Fata i-a mulțumit, s-a pornit la drum şi a mers şi a tot mers, a trecut văile cu florile, izvoarele cu 
ponoarele şi a ajuns la fântâniță. Cum a ajuns, a scos cele trei mere de aur şi aştepta. N-a trecut mult 
şi au venit zânele la apă. Zânele nu s-au mirat de fată că au văzut-o aici, unde pasăre zburătoare, 
necum om călător nu răzbate, ci s-au mirat de cele trei mere de aur şi au întrebat: 

— Nu vinzi merele, fată, să le cumpărăm noi pe bani, pe pietre scumpe, să nu le apuce alții? 

— De vândut nu le vând nici pe bani, nici pe pietre scumpe, vi le dau aşa, fără nicio plată, dacă 
mă lăsaţi să dorm o noapte în chilioara voinicului. 

Zânele s-au învoit, au dus-o pe fată la chilioarele lor, iar seara, când a venit voinicul de la 
vânătoare, i-au dat mâncare uitată, băutură uitată şi buruieni de somn şi a adormit voinicul somn 
greu de moarte. Atunci au adus-o pe fată în chilioara lui şi ea a prins a lăcrima şi a cuvânta: 

— Drag stăpânul meu, întinde mâna peste mine, cercul să plesnească, pruncul să se nască! 

A strigat fata, a plâns, dar voinicul n-a auzit nimic. Cocoşul a cântat de trei ori, s-a luminat de 
ziuă şi fata s-a dus la fântâniță tristă şi mâhnită, a scos rodanul cel de aur de la Sfânta Vineri şi s-a 
pus pe tors. 

Pe la amiază au venit zânele la apă şi, când au văzut rodanul cel de aur torcând fire de aur şi de 
diamant, s-au mirat ca de mare minune şi au întrebat: 

— De vânzare ti-i rodanul, să-l cumpărăm noi pe bani? Ori pe pietre scumpe, să-l avem la averea 
noastră, la chilioarele noastre? 

— Pe bani şi pietre scumpe nu-l dau, dacă mă lăsaţi o noapte să dorm în chilioara voinicului, vi- 
1 dau aşa, cum se găseşte, fără nicio plată. 

Zânele au luat-o pe fată la chilioara lor Seara, când a venit voinicul de la vânătoare, i-au dat 
mâncare uitată, băutură uitată şi buruieni de somn şi a adormit voinicul aşa, că puteai să tai lemne 
pe dânsul. După aceea au adus-o pe fată în chilioara voinicului şi ea a prins a boci şi a se ruga: 

— Drag stăpânul meu, întinde mâna peste mine, cercurile să plesnească, pruncul să se nască! 

A plâns fata, a bocit toată noaptea, dar voinicul n-a auzit şi nu s-a trezit. Înspre ziuă a cântat 
cocoşul de trei ori, fata a ieşit din chilioară şi iar s-a dus la fântâniță, întristată şi îndurerată. 

S-a aşezat lângă fântână, a scos năframa de la Sfânta Duminică şi a întins-o pe iarbă verde. Spre 
seară au venit zânele la apă şi, când au văzut năframa de la Sfânta Duminică, au dat toate năvală: 

— De vânzare ti-i năframa, s-o cumpărăm noi pe bani, pe pietre scumpe? 

— Nu vând năframa pe aur şi pietre scumpe, o dau aşa, dacă mă lăsăţi să stau o noapte în 
chilioara voinicului. Zânele au luat năframa şi au dus-o pe fată la chilioarele lor. Când a venit 
voinicul de la vânătoare, cocoşul i-a ieşit înainte, a bătut din aripi şi a cântat: 

— Cu-cu-ri-gu! Stăpâne, de trei nopţi încoace vine o fiică de împărat, blestemată de bărbat, intră 
noaptea în chilioara ta şi plânge cu glas mare până-n cer, cu lacrimi până-n pământ, să întinzi mâna, 
să plesnească trei cercuri de fier, să nască pruncul. 

Voinicul şi-a adus aminte şi l-au tăiat lacrimile. El s-a dus în chilioară şi a căzut bolnav Zânele i- 
au adus mâncare uitată şi buruieni de somn, iar el de scârbă şi jale mare, că n-o văzuse pe fată atâta 
vreme, n-a putut nici bea, nici mânca. Pe la miezul nopţii a intrat fiica împăratului în chilioara 
voinicului, a prins a lăcrima şi a cuvânta: 

— Drag stăpânul meu, întinde mâna peste mine, cercurile să plesnească, pruncul să se nască! 

Voinicul a îmbrăţişat-o şi, când a pus mâna pe cercuri, au plesnit cercurile, şi a născut fata de 
împărat un băiat de şapte ani. Voinicul s-a bucurat, a ieşit afară şi, când a şuierat odată, au venit 
balauri, şerpi câtă frunză şi iarbă: 

— Ce ne-ai chemat, stăpâne? 


— Aduceţi-mi o trăsură cu douăzeci şi patru de cai în şir, să mă duc acasă. 

Ca din pământ a apărut o trăsură cu douăzeci şi patru de cai albi. Voinicul, fata de împărat şi 
băiatul s-au suit în trăsură şi s-au pornit înapoi spre împărăție, la palatul lor. Zânele i-au ieşit 
înainte, îl rugau să steie, mai cât nu-şi aşterneau şi inima la picioarele lui, dar voinicul s-a dus şi dus 
a fost. S-a întors acasă la moşneag şi la babă, s-a pus pe trai şi a trăit traiul cel bun de pe draga 
lume. Eu i-am lăsat trăind şi vieţuind şi 

Am încălecat pe un cocoş Şi m-am dus tot pe jos, 

Şi am încălecat pe o roată Şi v-am spus povestea toată. 


Ileana-Cosânzeana, din cosiță floarea-i cântă, nouă-mpărăţii ascultă 
poveste românească 


Era odată, în vremile de demult, un împărat. Barba lui albă ca omătul, faţa zbârcită şi capul său 
plecat înainte arătau că este un om de o vârstă foarte înaintată. Trei fete ce avusese le măritase după 
alți trei împărați tineri şi vestiți în lume; acum, nu-i mai rămăsese altă grijă pe cap, decât să 
încredinţeze fiului său stăpânirea țării. 

Bătrânul împărat, simțind că din ce în ce slăbeşte mai mult şi că nu este departe ceasul de pe 
urmă, chemă lângă patul său pe fecior şi-i zise: 

— Fătul meu, mie mi-a sosit ceasul despărțirii de viața aceasta, deci, înainte de-a închide ochii 
pentru totdeauna, am socotit de bine să te chem să-ți dau câteva sfaturi părinteşti şi binecuvântarea 
cea de pe urmă. Scaunul meu împărătesc rămâne pe seama ta; fii dar înţelept şi cugetă bine cum ai 
să cârmuieşti țara aceasta. Poartă-te cu oamenii ca un stăpân bun la inimă şi îndurat, ca un tată cu 
milă către fiii săi. Pe lângă aceste, încă un lucru, dragul tatei: când oi vrea să faci băi vara în apă de 
râuri, scaldă-te unde ţi-a plăcea, dar în lacul zânelor piciorul tău să nu intre. De te va împinge 
păcatul şi vei lucra împotriva acestui sfat, vei plăti cu lacrimi, cu trudă cumplită şi poate, în sfârşit, 
cu moarte năprasnică neascultarea ta, după cum spun izvoarele că au pățit câțiva din strămoşii 
noştri, care au fost slabi de inimă şi n-au putut să-şi calce pe dorinţe şi pe slăbiciunile sufleteşti. 

Sfârşind bătrânul împărat aceste cuvinte, închise ochii şi-şi dete sufletul. 

Tânărul fecior de împărat, după ce se sui pe scaunul împărătesc cu mare veselie, ce ținu trei zile 
şi trei nopți, începu să se puie pe gânduri şi să-şi aducă aminte de cele ce-i spusese tată-său despre 
lacul zânelor. „De ce să mă fi oprit? şoptea el cu sine însuşi. Lacul acesta este pe pământul 
împărăției mele, cine-mi poate face mie rău cât ţine largul acestei țări? Câmpul unde se află acest 
lac, spun oamenii că este ca raiul de frumos, apoi mai spun cei ce au trecut pe-acolo că apa este 
curată şi limpede ca roua dimineţii pe flori, şi rece şi răcoritoare în mijlocul arşiţelor de vară.” 

Tot cu asemenea gânduri îşi bătea capul zi şi noapte. Cu cât mai des îşi aducea aminte de tată-său 
şi de poveştile sale, cu atât mai tare creştea în sufletul său dorinţa de a vedea lacul şi împrejurimile 
lui şi a se scălda în limpezile valuri. Aşa astăzi, aşa mâine, până ce, într-una din zile, neputând să 
mai rabde flacăra dorului ce-l zădărea necontenit, dete poruncă vizitiului să scoată din grajd doi cai 
şi să-i înşele. Împăratul încălecă şi plecă înspre lacul zânelor, dimpreună cu vizitiul. Razele soarelui 
străluceau fierbinte, încât era zăduf mare de grozavă căldură. Dar când se apropia împăratul de lac, 
o răcoreală dulce aburea în faţa lui. Ajungând acolo, ochii lui se încântă de ceea ce văd: o apă 
limpede cuprinsă între nişte țărmuri, pe care străluceau, la umbra mestecată cu făşii de lumină, fel 
de fel de flori mirositoare, pe margini pădure de sălcii pletoase a cărora crengi se plecau şi sărutau 
fața apei. Împăratul în grabă se pogoară de pe cal şi s-aşază pe malul înverzit, la umbră, şi se uită 
lung pe lacul a cărui apă de-abia tresărea sub legănarea unui vânt uşurel. Astfel stătu împăratul 
câteva minute, apoi se dezbrăcă; când vru să intre în apă, părea că se sfieşte, punea piciorul şi iarăşi 
îl trăgea înapoi; aşa sta el în cumpănă când se repezi şi se văzu înotând prin lac. 

După ce ieşi şi se îmbrăcă pe pajiştea cea verde cu flori, se ivi împrejurul său suflarea unui vânt 
încetişor, care îi aduse un somn adânc. După aceasta, numai ce răsare din sânul valurilor o femeie 


cu părul lung de aur, cu faţa rumenă ca trandafirul şi cu braţele albe ca lăcrămioarele: o zână înaltă 
la statură şi frumoasă, încât la soare te puteai uita, iar la dânsa ba. Ridicându-se pe mal, se aşeză 
lângă tânărul împărat şi prinde a-l săruta pe faţă şi pe ochi cu dragostea cea mai înfocată. ÎI sărută o 
dată, de două ori, de zece ori, de-o sută de ori şi împăratul nu simte nimic, somnul greu îl ține 
înmărmurit; îl cupriponde în braţe şi îl dezmiardă, oftând din tot sufletul ei, şi împăratul nu se poate 
trezi. Atunce, zâna cu ochi lăcrămaţi îl părăseşte, se lasă de pe mal în apă şi se face nevăzută, 
rămânând în urma ei, pe faţa lacului, numai nişte cercuri tremurătoare de apă, ce din ce în ce se 
măreau, până ce se risipeau în depărtare. Într-un târziu, împăratul îşi deschise ochii de-abia, se uită 
cam speriat împrejurul său şi răsuflarea i se pare atât de grea şi de obosită. „Ce visuri grele m-au 
fost cuprins”, gândi el în sine. Îndată veni vizitiul cu caii păscuţi în trifoi verde, încălecară şi 
purceseră către casă. 

A doua zi, împăratul iarăşi veni să facă baie în lacul limpede al zânelor. După baie, îl cuprinse 
somnul greu, ca în ziua cealaltă. Zâna cea cu părul frumos de aur iarăşi se arătă. Se apropie de 
dânsul, îl sărută, îl alintă, cu iubire nesfârşită, caută prin tot felul de farmece ce ştia ca să-l trezească 
şi împăratul tot nu se trezi. 

Atunci vizitiul, care, păscând caii în apropiere, văzuse cele petrecute, nu se mai putu răbda şi 
spuse împăratului cum îl cercetează, pe când doarme, o fată frumoasă ca soarele, ce iese din fundul 
apei, cum îl sărută şi cum dânsul doarme dus, fără să ştie nimic despre toate aceste. Împăratul, 
mişcat până în adâncul inimii sale de o asemenea veste nemaiauzită, de-abia aştepta să treacă 
noaptea, să răsară zorile şi să sosească ceasul dulce care să aducă zâna lângă sine. Aşa că mâne, pe 
la vremea obişnuită, împăratul plecă a treia oară să facă baie în lacul zânelor. El se hotărâse a nu 
dormi defel astă dată. Zadarnică fu însă opintirea sa împotriva somnului. 

Răsărind zâna din spumele apei şi apropiindu-se de el, prinse a-l săruta şi a-l îmbrăţişa şi mai cu 
pornire ca în celelalte rânduri. 

Văzând că n-ajung nici sărutările ei cu foc, începu să plângă şi să se tânguiască, de răsuna lacul 
de la o margine la cealaltă şi crengile se băteau una de alta şi făcea un vuiet ca de vijelie. Până şi 
pietrele s-ar fi muiet de lacrimile şi suspinele ei, singur împăratul sta mut şi țapăn ca lemnul. 

Dacă văzu şi văzu zâna că nu-l poate deştepta, mai moartă de întristare se plecă pe braţele ca 
împietrite ale împăratului şi grăi, suspinând: „Dacă vei dori să afli de mine şi să mă vezi, caută-mă 
tu de acum înainte; cu venirea mea s-a sfârşit!” Grăind aceste vorbe, scoase inelul de pe degetul 
împăratului, şi-n locu-i puse pe al ei. Apoi se cufundă în apă şi se duse. Trezindu-se împăratul, cu 
inima apucată de bătăi iuți şi puternice, şi aflând de la vizitiu de arătarea din nou a zânei, precum şi 
cuvintele duioase ce grăise ea la despărțire, tăcu molcom şi plecă iute la palat. Pe cale către oraş, 
uitându-se el la mână, numai ce vede cu mirare un inel străin în locul inelului său. Pe inelul acesta, 
care era cu totul şi cu totul de diamant, erau scrise vorbele: „Ileana Cosânzeana, din cosiță floarea-i 
cântă, nouă-mpărății ascultă” Împăratul sărută inelul şi se jură că nu se va odihni până nu va da de 
stăpâna frumosului inel. 

A doua zi, împăratul schimbă în aur şi argint toate bogăţiile sale, apoi împărți banii pe la săraci, 
pe la văduve şi pe la oameni neputincioşi, dărui sume mari pe seama bisericilor, iar pentru sine făcu 
o pereche de opinci de fier şi baston de oțel şi se luă la drum prin lumea lui Dumnezeu, încotro 
vedea cu ochii şi-ncotro îl ducea întâmplarea. 

Se ducea, se ducea Ionică Făt Frumos, se ducea cale lungă să-i ajungă, zi de vară până în sară, la 
inimă foc şi pară. În drumurile sale străine şi îndelungate, el întreba şi-ntreba pe cine întâlnea, nu 
cumva a auzit de ţara palaturilor zânelor şi mai ales de mândra lumii, Ileana Cosânzeana? Pe cine- 
ntreba, clătina din cap şi da din umeri. Unii spuneau că au călcat multe ţări în viaţa lor şi-au 
călătorit pe multe mări, dar de numele acela n-au pomenit nicăieri pe fața pământului. 

Se întristă Ionică Făt Frumos de răspunsurile oamenilor şi apucă înainte, prin pustiuri necălcate 
de picior de om, prin codri nepătrunşi de razele soarelui, prin câmpii întinse cu iarbă necosită cine 
ştie de când. Când da de munţi, urca stânci ţepişe primejdioase şi de pe înălțimile grozave se cobora 
iar în văi adânci, încât sta să-i iasă sufletul de oboseală şi trudă. Astfel rătăcea el zi şi noapte fără 


alinare, umplând pustietăţile cu răsunetele vaietelor şi plângerilor sale nedomolite. Câteodată 
ajungea pe vârfuri de munți, unde se bat norii în capete. Fulgerile şi tunetele înspăimântătoare nu-i 
făceau nimic. Vijeliile turbate, care fac de se cutremură şi se zguduie pământul din temelii şi care 
prăvălesc la pământ stejarii cei tari şi fagii cei groşi, lăsau neatins pe Făt Frumos. Alte dăți, el intra 
în puterea nopții prin văgăunele şi crăpăturile munţilor, pe unde se află cuiburile şi puii pajurilor 
uriaşe ş-a şoimilor lacomi, şi nu păţea nimic. Moartea fugea de dânsul şi de cumplitele lui suferinți, 
cu toate că el o dorea şi o chema. 

În sfârşit, după ce colindase aproape jumătate de lume, când de la soare-răsare către soare-apune, 
când de la miazăzi către miazănoapte, ajunse în țara cumnatului său, după care era măritată sora sa 
cea mai mare. În câteva zile, se văzu la palaturile împărăteşti. De multul umblat fără folos şi priință, 
se roseseră opincile cele de fier, încât de-abia mai rămăsese o talpă subțirică ca frunza, iar bastonul 
de oţel era pe jumătate scăzut. 

Soră-sa se-ncruci când cunoscu în feciorul cu fața perită şi arsă de soare, cu hainele rupte şi 
coperite de colb, pe mult doritul său frate. 

După ce se sărutară şi se strânseră în brațe, fu dus în odaia soră-sa, ce strălucea de odoare şi de 
covoare frumoase. Aci, îl rugară să le spuie ce nenorocire a ajuns pe capul lui de se află în aşa stare 
de plâns. De ce a părăsit stăpânirea țării şi a luat lumea de-a lungul, ca un om fără ţară şi fără 
căpătâi. 

După ce le descoperi el taina sufletului său, zise el: 

— Dacă vreți să-mi faceți un bine, spuneți-mi, de aveți ştiinţă, unde să aflu eu ţara zânelor, să mă 
duc şi să găsesc floarea dragostei mele. 

— De ştiut nu putem şti, decât putem să te îndreptăm la cumnatul tău, care ţine pe soră-ta cea 
mijlocie. 

Ionică îşi luă rămas bun şi se duse la al doilea cumnat. Nici acesta nu ştia să-i spună despre 
Ileana Cosânzeana. 

Numai cu atâta se folosi Ionică şi-aci, că-i arată calea către împărăția cumnatului său ce luase de 
nevastă pe soră-sa cea mai mică. La acesta era toată nădejdea şi credinţa în bine. 

Mai nainte de a ajunge Ionică la al treilea cumnat, acesta avea cunoştinţă despre înstrăinarea lui 
prin lumea largă. Ceilalţi doi cumnaţi ai lui Ionică îi trimiseră răvaşuri în care îl sfătuiau ca să steie 
de capul nenorocitului Ionică şi să-l facă a nu se duce mai departe. 

Împărăţia acestui cumnat al lui Ionică Făt Frumos se găsea la marginea pământului. Aşa, el 
treierase acum lumea de la un capăt pân-aproape de celălalt, şi nicio gură de om nu scoase încă o 
singură vorbă îndulcitoare pentru amărăciunea sa, şi niciun semn şi nicio urmă nu se ivise ochilor 
săi despre luceafărul pierdut al vieţii sale. După ce nici acest cumnat nu-l putu face să se puie cu ei 
la masă şi să ospăteze, grăi astfel către dânsul: 

— Cu cea mai mare plăcere ţi-aş ajuta, cumnate, dacă mi-ar sta prin putință; numai Dumnezeu 
sfântul ştie cât mi-i milă şi jale de-ale tale suferinţe, ce nu se mai vindecă. M-aş lipsi chiar de 
împărăție, numai să te văd scăpat de chinurile amare ce-ţi taie sufletul şi de farmecul afurisit ce este 
aruncat asupra ta. Tu spui că umbli după o zână, de care n-ai auzit pomenindu-se de când calci atâta 
lume. Şi acum, mai lumea întreagă este bătută de picioarele tale; bine, n-ai văzut tu un chip de 
femeie, un bujor de fată, care să-ţi fie pe plăcere şi care să te facă a uita o nălucire ce-a zburat, un 
vis ce s-a topit, o umbră ce s-a şters? Stai cu noi în aceste palaturi fără seamăn şi te bucură şi te 
veseleşte, gustând toate plăcerile ce doreşti, ori te întoarnă cu alai la leagănul copilăriei tale. Drept 
să-ți spun, cumnate dragă, asta nu s-a mai pomenit pe lumea lui Dumnezeu, ca tu, pentru o arătare 
înşelătoare, să părăseşti rang strălucit de împărat, atâta cinste ş-atâtea bogății. Pentr-o vedenie ce s- 
arată cu măgulire în visurile omeneşti, tu să lepezi haine de aur împărăteşti şi să pui pe trupul tău 
haine proaste, zdrențuroase, să te depărtezi nesilit de nimene de locaşul de odihnă şi pace şi să iei 
lumea în cap, ca un ieşit din minţile sale, s-ajungi a te odihni pe bolovanii pustietăților nemărginite, 
ş-a dormi pe pământul gol, unde te-apucă noaptea? Cumnate, cumnate, te rog fierbinte, şi te roagă 
soră-ta cu râuri de lacrimi, schimbă-ţi gândul ce te stăpâneşte şi te întoarnă la palaturile părintelui 


tău. Zic să te laşi de-a mai pleca înainte, căci moartea straşnică pândeşte în calea ta şi piericiunea 
aşteaptă să te înghită, încât să nu s-aleagă nici praf şi pulbere de tine. 

Cât timp vorbi cumnatu-său, Ionică sta neclintit, cu ochii țintiți spre pământ. 

— Iubite cumnate şi dragă soră, cuvintele voastre, în loc să mă lecuiască, îmi pricinuiesc durere 
mai mare. Ci dacă mă iubiţi şi îmi doriţi cele bune, nu mă ţineţi mult, ci îmi spuneți, dacă veți fi 
auzit, unde se află ţara zânelor cu mândra lumei Ileana Cosânzeana, mângâierea sufletului meu. 
Nimic, cumnate şi soră, nu mă mişcă şi nu-mi prieşte decât numele ei cel dulce şi inelul ce-a pus pe 
degetul meu. Înduraţi-vă şi mă îndreptaţi unde doresc, ca să se lumineze ochii mei şi să se 
potolească grozava sete a dragostei mele, ce mă arde încât nu pot să vă spun. 

Cumnatul său, văzând că este zadarnică orice sfătuire împotriva voinţei sale nedumerite, zise: 

— Dacă nu vrei s-asculți de mine, Ionică, apoi Dumnezeu cu tine! Eu n-am auzit de vestea acelei 
Ilene Cosânzene. Dar mergi într-un noroc şi poate vei afla despre ea. 

Ionică Făt Frumos se despărți şi de-al treilea cumnat şi porni. Se duse şi se duse câtă lume şi 
împărăție, ca Dumnezeu să ne ţie, că din înainte poveste mult şi frumos mai este. Aşa merse el câte 
zile-s într-un an deplin, acuşi trecând munţii, ce se ridicau până-n înaltul cerului, acuşi apucând 
peste deşerturi nisipoase, pe unde nu era poamă de copac şi de iarbă verde şi pe unde de-abia la trei- 
patru zile găsea puţintică apă ca să-şi stâmpere arşița cumplită de sete. 

Unde vedea Ionică vrun sat, de-a rândul întreba la toată casa de mult căutata țară a zânelor. Unde 
zărea noaptea focuri aprinse, prin sânurile întunecoase ale codrilor, se apropia fără spaimă de ele şi 
pe cine afla acolo, întreba mereu de ţara zânelor şi de mândra lumei Ileana Cosânzeana. Şi se 
întrista lonică iară şi-şi blestema ceasul în care s-a născut, căci după atâta vreme de rătăcire şi de 
chinuri, tot nu-i era dat să afle o ştire îmbucurătoare. 

După mult amar de cale şi de umblat zadarnic, iată că într-o zi se trezeşte pe piscul unui munte, 
pe care se părea că se sprijineşte marginea cerului. Aici, de-abia în timpul de amiazi mai soseau 
câteva raze pierdute şi slabe din soarele cerului. Era capătul lumei acesteia, nu se vedea alta decât 
întuneric adânc şi gura unui vârtej de vale neguros, de al cărui fund numai Dumnezeu sfântul ştia. 

Acum, opincile lui lonică se rupseră de tot, de-abia mai rămăsese din ele o bucăţică de călcâi, 
bastonul se rosese şi se bătuse atât de mult, încât de-abia mai era de ce să prindă cu mâna. 

„Am să intru în această afundătură cu noapte nesfârşită, fie ce-a fi, gândi el, căci de ce să mă tem 
eu? Moartea de atâtea ori a fugit văzându-mă în calea ei, şi eu ce caut altă decât moartea?” 

Întărindu-se el tot mai tare în gândul acesta, se sculă de pe piatra unde se odihnea şi apucă în jos, 
prin noaptea adâncă, în mijlocul zilei. Ziua albă deasupra lui i se părea ca un vis frumos, ce-l vezi 
depărtându-se şi resfirându-se la deşteptare din somn. Din ce s-apropia mai către fund, lumina de 
sus scădea şi se stingea mai mult, până ce se făcu întunecime, cum ai stânge ochii. Acum începu 
pentru lonică Făt Frumos ispita cea mai crâncenă ce poate da de capul unui om pământean. Numai 
cu picioarele nu era cu putință să mergi prin aceste locuri, trebuia să se ție țeapăn cu mâinile de 
colţurile stâncilor şi a buturugilor, ca să nu lunece în adâncime. Apoi îți închipuieşti că auzi mii de 
sâsâituri împrejur, ca de şerpi şi de alte bidihănii năzărite, şi vuiete înspăimântătoare ca de trântituri 
între fiarele pustiei. Ca trei zile şi trei nopţi rătăci el prin această prăpastie oarbă, mânele lui erau 
zgâriate, coatele şi genunchii jupuiţi de piele; acum era aproape să cadă de pe picioare, când, adânc 
sub dânsul, ochii lui zăresc o mică țintă de lumină. Mângâiat de această arătare, el prinde inimă şi-şi 
pune toate puterile câte mai avea pentru ca să ajungă acolo. Ca vreo jumătate de zi se mai duse el 
cum se mai duse şi ajunse la locul de unde răsărea lumina. În fundul vârtejului, acolo ce să vezi? O 
moară c-o singură roată, ce se învârtea grozav, mânată de un râu repede, cu apă neagră cum e 
cărbunele. 

Intrând lonică în moară, nu găseşte decât un moşneag bătrân, cu barba căruntă atârnată de piept 
în jos, până la genunchi, şi cu genele crescute mult peste ochi, încât trebuia să le ridice cu cârja 
pentru ca să vadă. 

— Bine te-am găsit, moşule! zise Ionică. 

— Bine-ai venit, cine eşti! răspunse moşneagul, ridicându-şi genele cu cârja şi uitându-se lung la 


Ionică. Dar ce văd ochii mei? Om pământean aici, pe unde nici pasăre măiastră de pe lumea albă nu 
străbate! Mult mă prinde mirarea, fătul meu, ce păcate te-au împins să intri în această groapă, de 
unde cei veniți nu se mai întorc niciodată. 

— Hei, tată, tată, multe sunt păcatele şi ispitele omeneşti! De-ai şti de cât amar de vreme nu mai 
stau locului nici zi, nici noapte! Dar acum, pesemne mi-a sosit şi mie ceasul să mă opresc, căci nu 
mai este cale de pătruns nici într-o parte, nici în alta. Dar spune-mi, moşule, ce moară-i asta, pentru 
cine se macină făină în ea, căci aici numai tu singur te afli, şi ce întâmplare tristă te-a adus în groapa 
asta, fără chip de ieşire la faţa soarelui? 

— Fi, dragul moşului, amară-i ursita mea şi vrednică de jale! Eu de mic copil am fost adus aici, 
şi afurisit şi pedepsit să-mi îngrop zilele de viu în acest mormânt. De când am intrat aice, faţă de om 
pământean n-am văzut, raza soarelui nu mi-a luminat şi nu m-a încălzit! Şi-acum, că te văd pre tine, 
sufletul meu, cercat de-atâta urât şi chinuri, pare a se mai înveseli oleacă. Fii dar de-acum înainte 
copilul meu şi tovarăş nedespărțit în această lume strâmtă şi fără lumină, şi dacă eu voi pica de 
adâncile bătrâneţe, vei rămâne tu în locul meu, cum ţi-a ajuta Dumnezeu sfântul. 

— Cu adevărat, tată, eşti vrednic de plâns, dar nu mai puțin şi eu. Nu uita, însă, a-mi spune pe a 
cui samă se macină făina în această moară? 

— Moara asta, fătul meu, este a Ilenei Cosânzene, din cosiță floarea-i cântă, nouă-mpărăţii 
ascultă; acea zână fermecătoare, care a biruit puterea zmeului ce o ţinea de nevastă şi care trăieşte 
acum singură şi nu vrea să se mărite defel. 

Când auzi lonică vestea frumoasă ce dorise s-audă de când plecase de-acasă, faţa lui mâhnită 
părea că se umple de o lumină cerească. Precum, însă, când calci cu piciorul pe un şerpe, astfel 
tresări Ionică deodată din visul său dulce, când îşi aduse aminte de vorbele moşneagului, că cine 
intră o dată în acel vârtej, acolo se stinge. În jos nu mai puteai străbate, în sus iarăşi nu, ce să ştie 
face Ionică sărmanul? Cum s-o mai caute? 

Văzând bătrânul morar adânca lui întristare şi lacrimile ce-i izvorau din ochi, prinse a-l întreba 
de ce plânge şi se mâhneşte. El îi spuse că de dorul părinţilor ş-a ţărei sale, iar de Ileana Cosânzeana 
nu pomeni nimic. Aşa trecu azi, trecu mâne, şi Ionică se usca pe picioare văzând cu ochii. El da 
ajutor moşneagului la măcinat şi la alte treburi ce mai erau de făcut pe fundul acelui vârtej de 
munte. 

În timp de o lună, Ionică se deprinse foarte bine cu lucrul la moară, încât moşneagul putea să se 
lese în credinţa şi hărnicia lui. 

Pe când făina albă ca zăpada se turna prin saci, veneau de la curțile Ilenei, tot la două săptămâni, 
opt pajuri uriaşe şi se lăsau din zbor la moara din prăpăstii. Aci li se punea la fiecare, pe spate, câte 
patru saci plini cu făină. Apoi se înălţau în sus şi duceau făina la palaturile Ilenei. 

Ionică Făt Frumos se deprinse şi cu această treabă şi, de câte ori auzea vâjâitul pajurilor ce se 
apropiau, se grăbea să umple sacii, apoi îi ridica pe aripele lor. Moşneagul ajunse acum a nu se mai 
îngriji de nimic. Cum îl apuca somnul, se odihnea în dragă voie; când îi venea să se mai plimbe 
primprejurul morii, se plimba după plac. 

Într-una din zile, însă, ziua sosirii pajurilor după saci, moşneagul, obosit, se culcase în odaie, pe 
pat; într-un târziu, numai ce se trezeşte speriat, smuncit din somn de un vuiet grozav ce se aude la 
uşă. leşind afară, vede pajurile bătând amarnic din aripi şi scoțând din pliscuri nişte strigăte de 
pocnea şi tuna prăpastia de larma lor. Se întâmplase, adecă, că pajurile sosiseră de două ceasuri, 
dacă nu mai mult, şi nu era cine să le ridice sacii pe spate; şi dacă ele nu se întorceau la Ileana la 
vreme hotărâtă, erau bătute cu bici de foc, de aceea dar făceau un vuiet atât de mare acum. 

Moşneagul, încrucindu-se foarte tare ce s-a făcut Ionică, s-apucă iute de lucru şi ridică sacii pe 
pajuri. Apoi cătă prin podul morii în toate ungherele, ieşi afară şi prinse a cerca ş-a striga cât îl ținea 
gura. Dar lonică, nicăieri. Mai caută o dată, mai strigă pe-afară, lonică nu se mai iveşte. Atunci, 
moşneagul se gândea în sufletul său că doară Ionică, nemaiputând suferi viața în această 
singurătate, ş-a fi cercat norocul să se urce pe stâncile înspăimântătoare, ce se ridicau deasupra 
morii, şi să iasă afară la lume. Dar, îşi zicea bătrânul: „Dacă va urca câteva stânci, la Piatra dracului 


va fi silit să se oprească; a trece în sus peste ea nu se poate unui om pământean, deci, nu peste multă 
trecere de vreme, se va întoarce el iar”. După ce se uri moşneagul de aşteptat, îşi zise: „O fi pierit 
bietul, zdrobindu-se de vreo stâncă!” 

Ionică, însă, nici nu se încercase să iasă din prăpastie prin crăpăturile munţilor de piatră, nici nu 
pierise, după cum bănuia moşneagul, ci iată ce se făcu. Aproape de sosirea pajurilor la moară, el 
umplu toţi sacii cu făină, afară de unul. Într-acesta intră dânsul şi cusu bine gura sacului pe 
dinlăuntru. Cu chipul acesta, el ajunse a fi ridicat pe aripile unei pajuri. Pajurile, după patru zile de 
zburat aproape fără repaos, se lăsară cu povara la o pitărie din curțile Ilenei. Aci, Ionică îndată fu 
descoperit şi dus înaintea pitarului. Ionică, întrebat fiind cu ce chip a venit el în sac, adus de către 
pajură, îi povesti toată întâmplarea de la moara Ilenei. Atunci pitarul care era frate dulce cu morarul 
din vârtejul munţilor, se arătă către el cu vorbe blânde, căci îi plăcea să întrebe despre frate-său cel 
mai nenorocit. De aci înainte, lonică rămase la pitărie, ca ucenic. În câteva zile, el dovedi o 
deprindere ş-o hărnicie atât de mare, încât pitarul îl avea tare drag şi punea cea mai mare încredere 
într-însul. Pânea menită pentru Ileana trebuia frământată şi pregătită numai de însuşi pitarul. Pâne 
făcută de mâna altuia Ileana nu mânca defel. Într-o zi, se întâmplă ca pitarul să se uite cu totul de 
treburile sale de acasă. Băieții de la pitărie aşteptau ş-aşteptau să vie stăpânul ca să frământe aluatul 
şi să facă pânea. Fiind aproape miezul nopţii, lonică zise către ceilalți: 

— Ştiţi voi ce? Am să m-apuc şi să fac eu pânea. 

— Ba ferească Dumnezeu! strigară ceilalți cu frică. Ileana are să cunoască, apoi vai de tine şi de 
stăpânul nostru! 

Ionică, nebăgând în seamă vorbele acestora, s-apucă de frământat; după aceea, lăsând aluatul să 
dospească, turnă nişte pâni cum nu se mai văzuse, le împodobi cu felurite impistriri minunate, încât 
îți era mai mare dragul să tot priveşti la ele. 

Când scoaseră pânile din cuptor, pe când cântau cocoşii de către ziuă, cu toții se minunară de 
frumuseţea lor. De crescute şi de sclipitoare ce erau n-aveau a face cu cele ieşite din mânile 
pitarului. 

Dimineaţa, pitarul, vrând-nevrând, le duse la Ileana. Văzându-le zâna cât de mult se deosebesc 
de cele de pân-acum, zise cu asprime: 

— Cine-a făcut pânea aceasta? 

— Cine s-o facă, măria-ta? Cine-a făcut-o şi pân-acum. 

— Să-mi iasă pânea tot aşa de bună, mă înţelegi? 

— Am înţeles, măria-ta, zise pitarul cu umilință şi ieşi. 

De-abia mai trecură două săptămâni şi pitarul iarăşi uită şi Ionică, văzând că noaptea trece, iarăşi 
se apucă de frământat şi pregăti pânea. De astă dată, el puse inelul său în mijlocul pânei ce era 
menită pentru Ileana. 

Când duse pitarul pânile, Ileana, mânioasă, îi zise: 

— Degrabă spune, cine face pânea astfel? 

— Nu te îndura de capul meu, măria-ta. Se întâmplă uneori că grâul este mai frumos, făina mai 
aleasă, dar de acum înainte, mă jur... 

— Soldaţi, în temniţă cu el! 

Mai liniştindu-se Ileana un pic, luă pânea de pe masă şi înfipse cuțitul în ea. Când vru s-o taie în 
jumătate, cuțitul se opri pe ceva tare şi, desfăcând-o, zări cu uimire un inel de diamant în mijlocul 
miezului. 

Când se uită la el, deodată se schimbă la față. Fruntea i se încreţeşte puţintel, ochii-i stau 
neclintiți şi privirea pironită, apoi şopteşte încetişor din buze: 

— Doamne sfinte, sunt trează ori visez, oare? Parcă nu pot să cred minunea ce mi s-arată. Să fi 
sosit el, frumosul fecior cu fața de bujor, lumina sufletului meu? Să fie el aici, în curțile mele? O, 
câtă bucurie, când gândesc că el a fi aici undeva, şi câtă întristare când mă socotesc că credința mea 
poate mă-nşală! 

După această tainică şoptire, porunci s-aducă înaintea ei pe pitarul şi să cheme un gealat cu 


paloşul scos. 

— Spune-mi, cine a făcut pânea de astăzi, dacă nu, apoi capul nu-ţi va sta unde-ți stă. 

Pitarul, înmărmurit de groază, ce era să facă alta decât să spuie. Ileana porunci ca tânărul ce 
făcuse pânea să fie adus înaintea ei. Intrând Ionică în palatul de topaz, ce strălucea de-ţi lua 
vederile, şi ajungând în odaia unde se afla Ileana, cum o văzu fiori de dragoste cuprinseră sufletul 
său, încât s-ar fi aruncat la picioarele ei, dacă n-ar fi fost de față câteva din zâne şi doi sfetnici de-ai 
Ilenei. Ileana aşijderea, de turburarea cea mare ce-i năpădi la vederea lui, nu ştia ce să facă. 

După ce se depărtară zânele şi sfetnicii, Ileana porunci la două roabe să-l ducă şi să-l scalde şi 
după baie să-i deie un rând de haine, care va fi mai frumos în tot palatul. 

Peste jumătate de ceas, Ionică, răcorit şi scăpat de îmbrăcămintea sa cea ruptă şi colboasă şi 
îmbrăcat cu straie muiate numai cu fir şi aur curat, se văzu intrând la Ileana Cosânzeana, care-l 
aştepta singură, într-un foişor numai în covoare de aur şi de mătasă. Cum îl văzu, lăcrămând de 
bucurie nespusă, se apropie Ileana de el şi-l cuprinse după gât cu braţele sale albe. Ionică Făt 
Frumos iarăşi o strânse la sânul său, sfâşiat de arşița dorului îndelungat. Apoi se sărutară ca doi 
porumbaşi; se mai îmbrăţişară şi se sărutară din nou, cu atâta duioşie şi dragoste, cu atâta plâns şi 
foc, încât se părea că-i pândeşte minutul despărțirii veşnice, după ce de-abia se întâlniseră. 

Desfăcându-se unul din braţele altuia, Ionică începu a-i spune cu drag toate suferințele şi trudele 
ce-a întâmpinat pân-a ajuns acolo, şi cum povestea el, se uita la ochii încântători ai iubitei zâne 
împărătese şi sufletul său tremura de fericirea mare ce-i zâmbea dintr-înşii. Ileana asculta cu luare- 
aminte cuvintele lui Ionică, ştergând din când în când câte o lacrimă ce i-o trimitea în lumina 
ochiului o simtire tainică, fără nume, trezită în pieptul ei de povestirile duioase. Toată ziua aceea şi 
sara încă o petrecură în povestiri; nu se mai puteau sătura de a se întreba unul pe altul cu atâta 
dulceaţă de zilele negre din trecut. 

A doua zi, Ileana Cosânzeana lepădă mohorâtele sale haine de văduvie şi singurătate şi luă altele, 
cusute numai în flori şi firuri de mătasa cea mai scumpă din lume; atârnă la gâtul său alb ca fața 
crinului o salbă cu bănuţi turnaţi numai din rubin şi smarald, iar pe fruntea sa înseninată anină o 
cunună de florile cele mai tinere şi mai mândre, ce culeseseră roabele des-dimineaţă în grădina cea 
mai de frunte a curților împărăteşti, numită „Cuibul zorilor”. Apoi dete poruncă să ieie jos steagurile 
negre ce fâlfâiau de trei ani deplin, ca nişte lungi aripi de corb, pe creştetul palatului de topaz, şi în 
locul lor să puie altele albe, de pace şi de viaţă îndulcită. În sfârşit, pristavii vestiră în toate oraşele 
şi satele să nu mai tragă a veşnică amărăciune clopotele dogite, al căror glas jelea de multă vreme, 
în toată ziua de trei ori, prin slava cerului, dorul nepotolit al Ilenei, arsă de dragostea covârşitoare 
către Făt Frumos. 

Palaturile zânelor, şi toate târgurile, şi toată suflarea de om din împărăție părea că tresare din 
visuri grele înfricoşate la trezie, cu dulce părere de bine. 

A treia zi, se dădu o masă împărătească la umbra mirositoare de alămâi şi portocali, în „Cuibul 
zorilor”, la care veniră zânele mai de frunte şi sfetnicii şi toți boierii mari din ţară. Pe când mesenii 
se adunaseră până la unul, iată că se apropie şi Ionică Făt Frumos cu Ileana lui cea mândră şi se pun 
în fruntea mesei, între chiotele de bucurie şi de urare ale oaspeţilor. După ce se ospătară cât se 
ospătară, Ileana se sculă în picioare şi scoase, dintr-o cutie bătută în pietre, o floare frumoasă şi 
luminătoare ca luceafărul ceresc din diminețile de vară. Puse floarea, ce avea vraja cântecului 
neîntrecut, în cosiţa ei bălaie, şi cum s-atinse de viţele de păr, începu a scoate nişte glasuri, de se 
părea că îngerii prăznuiesc în rai lauda şi mărirea Domnului. Sfântul soare se opri în calea sa 
aprinsă ca să se mai răcorească la ascultarea cântecului amortit de atâta vreme, păsările şedeau 
încremenite şi mute în sânul verde al frunzişului, iar valurile pârăului de argint, ce se strecura pe 
aproape, stau locului şi se suiau unele peste altele, de se făceau movile de apă, numai ca să vadă 
minunea şi să nu scape glasul ei fermecător. 

Până la nouă împărăţii se auzea glasul ce răsărea din floare. Împărații ce se aflau în războaie, 
cum îl simţiră, făcură semn să ridice în văzduh steagurile de pace şi frăție şi să curme vrajba şi 
duşmănia. Cei ce se găseau prin codri pustii, la vânătoare, scăpară arcurile din mâni şi se lăsară pe 


muşchi verde, cu gândul lănțuit de dulcea revărsare a cântecului de departe. 

În ziua următoare, purceseră soli la craii şi împărații dimprejurul împărăției Ilenei şi-i chemară la 
nuntă. Şi se făcu o nuntă strălucită ca aceea, de nu se mai pomenise aşa ceva de când a zidit 
Dumnezeu lumea. Numai în grădinile şi curtea cea largă a palatului erau întinse două mii de mese 
de marmură albă. Trei zile şi trei nopţi, muzicile nu mai conteniră. Mâncări peste mâncări, băuturi 
de cele mai prețioase, chiote şi cântece, de părea că se ridică curțile în slava cerului. D-apoi danţuri? 
Să fi văzut zânele cum se mlădiau şi cum jucau, de n-atingeau pământul cu picioarele. Prin ţară, 
până-n cel de pe urmă bordei era veselie şi petrecanie ca-n ziua de Paşti. Oricine se întâmpla să s- 
abată pe la curtea Ilenei, cunoscut, necunoscut, om bogat sau cerşetor, era poftit la mesele încărcate 
cu tot felul de bucate, ce-i cerea inima. 

Sfârşindu-se această nuntă fără pereche, se împrăştiară cu toţii pe la casele lor, iar mirele cu 
mireasa intrară în odăile cu pereţii auriți şi pe jos cu catifea roşie, ca să se sfătuiască de una, de alta 
şi să înceapă traiul zilelor luminoase, după ani de adâncă durere. Aşa, în fericire nemărginită pentru 
ei, trecu o lună de zile. Atunci, împărăteasa Ileana Cosânzeana trebuia să se ducă la Divan. Când era 
să plece, grăi către lonică: 

— Iată, dragă, îţi încredinţez cheile de la toate odăile şi salele ce se află în palaturile aceste. În 
dragă voie poţi să intri unde ţi-a plăcea, dar să te ferească Dumnezeu să te încerci a descuia uşa pe 
care se potriveşte această cheie. Mai multe nu-ţi spun. 

Zise şi ieşi. 

Ionică Făt Frumos de-ndată se cobori din iatacul unde era şi prinse a descuia pe rând uşile 
odăilor şi bolților de piatră ce găsea. Nu se putea mira îndestul de lucrurile frumoase şi ciudate ce se 
înfăţişau vederii lui. Într-o odaie erau mulţime de mere de aur ce se-nvârteau în cercuri prin aer, fără 
să se lovească unul de altul, şi nu se zărea nimic ce să le poarte astfel. Într-alta, fel de fel de păsări 
măiestre, care cântând ca o fată cu glasul dulce, care ca o muzică plăcută, care ca un copil de şapte 
ani. Într-altele, iarăşi, fântâni ce zvârleau în sus picături de argint şi diamant. Şi câte de toate nu se 
găseau prin acele cameri minunate. În sfârşit, după ce le colindă Ionică pe toate, zise în sine: 

— lan să mă duc şi să descui odaia din fund, cu uşa de oţel, că ştiu că doară nu m-a mânca nime. 

Se duse s-o descuie. Când intră înlăuntru, îi lovi auzul un pocnet înfricoşat şi un gemet adânc şi 
înăduşit. Ce era acolo? Un butoi cât un stog de fân, împresurat pe la capete cu două cercuri de fier 
ca trupina stejarului de groase; iar pe la mijloc, treceau cruciş prin ea două şanţuri, împletite din 
zale groase ca piciorul omului de la genunchi în sus, şi aceste lanţuri erau prinse şi înțepenite la 
capete de nişte stâlpi de piatră ca nişte colţuri de stâncă. Înlăuntrul butoiului, se afla legat cu sfori 
de mătasă împletite tot în şase, un zmeu, zmeul ce furase pe Ileana ş-o ţinuse câteva luni de nevastă. 
De toate părțile unde sta el, în pântecele butoiului se-naintau către dânsul nişte colţi ascuţiţi de oţel, 
care-l amenințau cu străpungere în tot minutul, cum se clătea într-o parte sau în alta. 

Dar cum se deschise uşa şi se făcu vânt, zmeul supse aer proaspăt, se umflă o dată şi pocni un 
cerc de fier de pe butoi. Atunci, zmeul strigă: 

— Alei, [Ionică Făt Frumos, fie-ţi pomană, că mult bine-mi făcuşi. Cum ţi-aş mulțumi dacă-ai 
deschide uşa tare în lături, când vei ieşi de aice. Ar fi vreme să scap şi eu odată de la înăduşala şi 
schingiuirile ce mi-au ros plămânele timp de trei ani şi jumătate. 

Ionică Făt Frumos, plin de spaimă, ieşi iute afară din odaia cea îngrozitoare. Şi cum se făcu 
iarăşi vânt pe uşă, zmeul se încrânceni şi se mai umflă o dată din toate puterile lui răcorite, şi pocni 
şi celălalt cerc de fier de pe butoi. Atunci butoiul se despică în doage țţăndurite şi lanţurile se 
sfărmară bucățele, iar când se răsuflă bine şi gemu o dată zmeul, scrâşnind din dinţi, se cutremură 
din temelii curțile Ilenii ca de o înfricoşată zguduitură de pământ. 

Acei din sfatul împărătesc încremeniră de groază şi se uitau sperieți unul la altul, neputând 
pricepe ce mânia lui Dumnezeu să fie asta. Ileana Cosânzeana şi ea tresări năpădită de fiori reci şi 
pierdu de pe obrazul ei în clipeală trandafirii cei gingaşi. Ea ştia bine ce s-a întâmplat. Sus în cer, 
ochiul soarelui se înfăşură de nişte dungi uriaşe de nori negri, ca miazănoaptea cea furtunoasă. 
Roiuri de corbi flămânzi croncăneau a pierzare pe deasupra palatului, iar „Cuibul zorilor” se cotropi 


în gâtlejul pământului, ce se căscase, încât nu se mai vedea altă rămăşiţă din această grădină 
minunată, decât numai nişte frunze arse ce foiau foarte pe sus, prin volbura vântoaselor turbate. 

Văzându-se zmeul scăpat din borta cea din zid, ieşi la fața lumei şi se duse la o pivniţă de piatră 
din dosul palatului. Aci, trântind de două ori cu piciorul într-o uşă, o scoase din ţâţâni şi cum şuieră 
o dată, ieşi cu repejune din fundul pivniţei un cal năzdrăvan, ce arunca pară pe nări. Zmeul îl duse 
şi-i dete o baniță de jăratic, apoi încălecă pe el. Calul, simțindu-şi stăpânul pe spatele sale, necheză 
o dată de tremură palatul şi vuiră şapte hotare de nechezul lui cel puternic ca sunetul cerului. 

După ce se învârti zmeul călare de câteva ori prin curtea palatului, intră la Ileana şi la Ionică. 

— lonică Făt Frumos, grăi el, acum eşti în mânele mele. Pot să te omor cu ce moarte vreau. Mi- 
am luat însă de seamă să nu-ți iau zilele, că mi-ai făcut şi tu mare bine. Dar să te mături de-aici, ca 
să nu ți s-audă nici de nume, dacă-ţi place să rămâi cu viaţa. 

Iată, într-un sat de munte, cale de două zile de la oraşul împărătesei, era o vrăjitoare renumită în 
toată ţara de vrăji şi de făcătură, o babă hârcă, bătrână, cu faţa zbârcită, de spate încovoiată, cu 
capul chilug de ger, încât de-abia se mai ținea ici şi colea câte un fir aspru şi sur. Ea ştia meşteşugul 
de a închega apele curgătoare, de a schimba oamenii în tricolici, de a opri ploile şi alte multe 
fermecătorii. 

Ileana Cosânzeana prinsese de mult de vestea babei şi, într-o sară, trimese lui lonică o pungă cu 
aur şi-i spuse să meargă la baba aceea, ca să-i vrăjească. 

Ionică plecă a doua zi şi, ajungând la vrăjitoare, îi dete punga cea cu aur, şi îndată începu hârca 
a-i căuta de noroc. 

— Mai nainte de toate, îi zise baba, trebuie să se ştie în ce stă puterea zmeului. Du-te dar îndărăt 
şi fă ce-i face ca să afli taina aceasta; după aceea, vino iară la mine. 

Întorcându-se Ionică şi întâlnindu-se cu Ileana îi spuse ceea ce i-a descoperit vrăjitoarea. 

În cealaltă zi, Ileana se făcu bolnavă. Zmeul întrebând-o ce o doare, ea nu răspunse nimic, ci sta 
culcată cu faţa către perete, oftând mereu. Zmeul se apropie de patul ei şi grăi cu milă: 

— Ileană, draga mea, deschide-ţi gura şi spune-mi ce-ţi este? 

— Nu-i nimic, răspunse iarăşi Ileana. 

— Cum nimic, când tu zaci dusă şi nu te poți scula din pat? 

— Oh, bărbate dragă! Ți-aş spune şi mi-e teamă că te-i supăra. 

— Eu să mă supăr? Când nu ţi-am împlinit eu toate dorinţele tale? Mână-mă în matca focului şi 
m-o1 duce pentru tine, cere ce vei voi şi ţi-oi împlini pofta, să ştiu că m-oi lăsa în fundul mării. 

— Nici nu te mân nicăieri, nici nu-ți cer să intri pentru mine în fundul mării. Dar mă ustură la 
suflet când văd că te fereşti de mine şi nu vrei să cunosc eu nimic din tainele tale. Eu ţi-am deschis 
inima totdeauna, am împărtăşit cu tine toate simţirile şi toate cugetele mele. Tu, însă, nu vrei ca că 
mă bucur şi eu de ceea ce trece prin gândul tău. 

— Ce am ascuns eu de tine? Ce taină am şi ce ştiu, să nu-ţi spun şi ţie? 

— Ce-ai ascuns?... Oh, lasă-mă, nu mă îmbolnăvi şi mai rău. 

— Ba spune, sufletul meu, spune. 

— Dacă este să-ți spun, apoi ascultă. Tu ştii că toată lumea se miră de faptele tale vitejeşti. Pe 
câți puternici n-ai biruit tu? Şi s-a aflat vrun împărat care să te poată bate vrodată? Tu te duci singur 
în fața duşmanilor, mulți ca frunza şi iarba, şi vii acasă biruitor. Bine, cum se poate întâmpla 
asemenea lucru? Eu, împărăteasa şi nevasta ta, nu ştiu unde-ţi stă ție acea putere grozavă! Nefericita 
de mine! Alți împărați n-ascund nimic de nevestele lor, numai tu te-ai aflat care să te poți stăpâni a- 
ti înstrăina sufletul de către mine. Acum îți mai vine să mă întrebi de ce am căzut la pat şi de ce nu 
peste mult are să mi se sfarme sufletul de amărăciune? 

— Ileană, Ileană, nu ştiu ce să zic când te-aud vorbind astfel. Îmi vine să-ţi spun şi să nu-ţi spun. 

— Nu spune, dacă vrei să-mi sapi groapa mâine-poimâine, zise Ileana suspinând şi întorcându-şi 
capul iar către părete. 

Zmeul stete oleacă şi se gândi. Apoi zise: 

— Am să-ți spun, lleană, cu toate că mi se pare că nu fac bine. Toată puterea şi vitejia mea îmi 


vine de la cal. Calul meu este mânzul unei iepe, care se află la Mama-Ciumei din marginea lumei, 
de lângă mările albastre. El are şapte inimi de cal într-însul şi nu-l poate dovedi niciun şoiman din 
lume, fără numai doară vreun frate de-al său. Pe lângă aceasta Mama-Ciumei l-a vrăjit de mic şi l-a 
uns în toată ziua, până ce-a ajuns de trei ani, cu untură de urs pe şale, încât cu el nu mi-e frică de 
oşti întregi. 

Auzind Ileana aceste, se arătă mai veselă şi grăi: 

— Parcă mi-ai luat o piatră de pe suflet, atât mă simt uşurată prin cuvintele tale. 

După trei zile, Ileana spuse lui Ionică cele ce a aflat de la zmeu. Ionică plecă numaidecât la 
vrăjitoare şi-i descoperi în ce stă puterea zmeului. 

— Acum, fătul meu, zise baba, pregăteşte-te de drum şi te du până la sfânta Miercuri. Dacă n-a 
şti ca să te îndrepte la Mama-Ciumei din marginea lumei, de lângă mările albastre, are să-ţi arate 
calea ce duce la sfânta Vineri; iar dacă nici aci nu te-i putea folosi, atunci la sfânta Duminică 
nesmintit ai să afli încotro bate țara zmeoaicei. 

Cum zise baba, aşa făcu Ionică Făt Frumos. Puse la brâu un paloş de argint şi luă pe spate un arc 
şi o tolbă cu săgeți, şi plecă în voia lui Dumnezeu în cale lungă. Se duse şi se tot duse, până ajunse 
la curtea sfintei Miercuri. Văzându-l sfânta Miercuri, îi zise: 

— Ce soartă te-aduce pe la noi? 

— Sfântă Miercuri, sfântă Miercuri, binecuvântată să fii de Dumnezeu şi ziua ta să fie petrecută 
în posturi de către oameni. M-am abătut din drumul meu pe-aice ca să te-ntreb, în ce parte de lume 
să aflu eu pe Mama-Ciumei din marginea lumei? 

— Da mare lucru mă întrebi! De spus nu pot să-ți spun, dar ține calul acesta şi-ncalecă pe el. Are 
să te ducă până la soră-mea, sfânta Vineri. Cred că ea te-a şti îndrepta. 

Se luă Ionică şi se duse la sfânta Vineri. După ce nici sfânta Vineri nu ştiu să-i spuie nimic de 
Mama-Ciumei, îi dete şi ea un cal, deoarece calul celălalt obosise, încât de-abia mai putea călca pe 
două picioare cum se cuvine. 

În sfârşit, ajunse Ionică la curţile sfintei Duminici. Intrând el înlăuntru, fu poftit de către o slugă 
s-aştepte până ce-a veni sfânta Duminică, sosind de la biserică. 

— Sfântă Duminică, sfântă Duminică, luminată să fii de domnul Dumnezeu şi prăznuită cu 
rugăciuni şi cu încetare de lucru de către creştini. Am venit înaintea feţei tale strălucite ca razele 
soarelui ca să faci bine şi să îndreptezi drumul meu către Mama-Ciumei din marginea lumei. Am 
fost însurat cu Ileana Cosânzeana, din cosiță floarea-i cântă, nouă-mpărăţii ascultă, şi un vrăjmaş de 
zmeu mi-a luat-o din mână. Am gândit să mă bat cu el în paloş pentru nevasta răpită, şi mi-am luat 
pe socoteală că m-a birui. Apoi am făcut ce-am făcut până am aflat că puterea cea straşnică îi stă în 
calul său, ce are şapte inimi băgate într-însul de cătră Mama-Ciumei, la care se află mama calului; 
mai departe, am descoperit că nime nu l-ar putea dovedi, afară de voinicul ce ar avea un cal, frate cu 
calul său năzdrăvan. Din clipa aceea, m-am luat prin lume, că doar oi da de Mama-Ciumei, şi până 
acum am umblat fără pic de folos. 

— Nu te-amări, voinice, dragul meu, căci ai plecat în ceas bun într-acoace. De la mine n-ai să 
ieşi fără mângâiere. Ascultă dar şi ia aminte bine vorbele mele. Mama-Ciumei, pe care-o cauţi tu, 
este zmeoaica cea mai afurisită, lăsată de duhurile necurate să trăiască spre binele şi nenorocirea 
neamului spurcat al zmeilor şi spre risipa şi pustiirea neamului omenesc. Ea se hrăneşte numai şi 
numai cu carne de om. Şi această hrană i-o câştigă iapa îndrăcită, care-a fătat pe calul zmeului ce ți- 
a luat nevasta. Adecă, baba cea vrăjmaşă tocmeşte cu anul argați, care să grijească de iapă la 
păşune. Ea plăteşte o simbrie mare şi la anul încheiat dă voie argatului să-şi aleagă, din herghelia de 
cai, pe care-i va plăcea. Iapa paşte numai nopţile şi baba face legătură cu cel ce se bagă la ea argat, 
că dacă va veni dimineaţa fără iapă, ea să aibă dreptul a-i reteza capul. Câţi voinici s-au apucat pân- 
acum să păzească iapa zmeoaicei, niciunul n-a scăpat cu viață. Tu, însă, du-te, învoieşte-te cu baba 
şi gândeşte mereu la Dumnezeu. Na beţişorul acesta, şi când vei fi la nevoia cea mai mare, fă cu el 
de trei ori înspre codrul ce va răsări înaintea ta. În sfârşit, fătul meu, când te-a chema baba să-ţi 
alegi calul drept răsplată, tu să pui ochiul pe un cal slab şi deşelat şi să nu te laşi de el pân-o dată cu 


capul. Baba te va căina pentru gustul tău, şi-ţi va toca câte-n lună şi-n soare ca să-ţi iei un armăsar 
frumos şi înalt, dar tu să nu primeşti defel, decât numai pe cel tăpălog“” ce vei zări zvârcolindu-se 
în gunoiul cailor şi chehăind ca de moarte. 

— Aşa am să fac, zise Ionică închinându-se sfintei Duminici şi mulțămindu-i din suflet. 

Apoi, sărutându-i mânele cele sfințite de Dumnezeu, se luă la drum. 

Şi se duse şi se tot duse, cale de trei zile şi trei nopţi, până ce se văzu pe creştetul unui munte ce 
se înălța până la cer; de aici, ochii lui întâmpinară, în zarea întinsei depărtări, o câmpie nemărginită, 
albastră ca fața cerului răzbunat. Erau mările albastre. Fugind departe de coborâşul muntelui, iată că 
pe o cracă de fag vede o pasăre grozav de mare, care sta neclintită cu aripa ruptă ce spânzura în jos, 
şi scotea din piept bocete plângătoare. Ionică încordă arcul şi, punând o săgeată în el, îl îndreptă 
țintă cătră pasăre, din a căreia carne gândea să cineze în sara acelei zile. Dar nu ajunse să ochească 
bine, când pasărea strigă cătră dânsul: 

— Voinice, voinice, stai, nu da, căci bine ştiu eu gândul tău şi unde te duci. Decât să mă omori, 
mai bine îndură-te de suferințele mele şi vino de-mi leagă aripa cea dezghinată, căci ţi-oi fi şi eu de 
folos cândva. 

Ionică, mişcat de mila pasărei, aruncă arcul şi, apropiindu-se de ea, îi legă aripa şi plecă mai 
departe. Când se cobori de pe plaiul muntelui şi ajunse pe marginea mării, întâlni pe țărmure un 
peşte mare şi gras, zvârcolindu-se în nisip; el voi să-l pregătească de mâncare, căci era mai leşinat 
de foame. Dar nu apucă a-l prinde şi din pântecele peştelui se auzi un glas, care-i grăi aşa: 

— Voinice, voinice, opreşte-te şi nu da! Ci mai bine du-te şi taie cu paloşul o prăjină din copacul 
cela şi mă rostogoleşte cu ea în valurile mării, că ţi-oi prinde şi eu bine când va fi mai rău de tine. 

Lui Ionică i se făcu milă şi făcu după cum ceruse peştele. Apoi mai merse cale de trei ceasuri şi 
văzu, pe o coastă de munte pleşuv, o casă uriaşă ce părea alcătuită din lespezi şi bârne de stânci 
risipsite. Soarele, care era aproape să se cufunde în albastrul potop de apă, aruncă asupra mohorâtei 
zidiri o lumină roşietică nălucoasă. Pe coperişul casei, prin pari clătinați de vânt, țioleau puzderii de 
scăfârlii de om, şi corbi setoşi de pradă, cârduri, croncănind pe deasupra lor. lar din fundul 
pustietăţii, vântul aducea urlete înspăimântătoare de lupi hămesiţi de foame. 

Ionică apucă o potică în sus şi, ajungând la casele din coastă, intră înlăuntru. 

— Bună sara la noi! zise Ionică. 

— Bine-ai venit! se auzi un glas ca de-o oală hârbuită, ce ieşea dintr-o gură largă cât o şură. 

Era matahala de Mama-Ciumei, o babă de babă ce nu era nici om, nici cal, căci capul ei de om 
era cât un stog de fân şi picioarele-i erau de cal. 

— Da ce-ţi poartă cioarele picioarele, vântul părul, corbii ochii, de te-ai abătut pe la casa mea? 

— Nici cioarele nu-mi poartă picioarele, nici vântul părul, nici corbii ochii, dar am venit să-mi 
cerc norocul şi să mă bag slugă la tine. 

— La bună vreme ai sosit. Te aşteptam cu multă nerăbdare, hurducă matahala din gură, hârjind 
nişte dinți ca lopețile şi scânteindu-i ochii, care ardeau în fundul căpăţânei ca două hopătăi roşii în 
adâncimea codrului înnoptat. La mine n-ai altă de lucru decât numai să duci o iapă ce ţi-oi da la 
iarbă, de sara până dimineaţa. Şi dacă mă-i sluji cumsecade, te-oi mulțămi la anul împlinit cu o 
simbrie bună şi cu un cal care ţi-a plăcea din herghelia mea. Iar dacă mi-i pierde iapa şi-i veni fără 
ea acasă, carnea ta să fie a mea şi ciolanele tale a lupilor. 

— Mă-nvoiesc, zise Ionică, care nici nu se năzuia ce are să se întâmple. 

Aşa că mâne de cu sară, după asfinţitul soarelui, Ionică încălecă pe iapă şi se duse cu ea în câmp. 
Acolo descălecă şi, aşezându-se pe iarbă, se uita la iapă cum paşte. De la o vreme, numai ce simte 
că toate vinele îi slăbesc, capul îi cade la pământ, ochii i se păinjenesc şi adoarme ca legănat în 
somn greu, ca şi cum nu ar fi închis ochii de trei-patru nopți. 

Când se trezeşte, luceafărul de dimineaţă era de o suliță pe cer. Se uită împrejurul său: iapa 
nicăieri. Dă-ncoace, dă-ncolo, aleargă în sus, aleargă în jos, în ruptul capului. În deşert toate 
opintirile sale. Nici nu vede, nici nu aude nimic. Un cutremur rece străbătu în rărunchii săi. I se 

părea că ochii lui dau prin văzduhul treierat de razele lunei, ca scăfârliile bortite ce zărise pe casele 
Ciumei, i se părea că aude urlete de lupi şi croncănituri de corbi. Multe spaime şi stafii i se năluceau 
lui Ionică şi el, sărmanul, rătăcea văitându-se şi pălindu-l lacrimile. 

Ajungând lângă o pădure, numai ce vede că se lasă înaintea lui o pasăre mare. 

— Nu te spărie, om bun, că sunt eu, pasărea pe care ai scăpat-o de la moarte. Dar, spune-mi, de 
ce plângi şi te boceşti pe vremea asta? 

Ionică îi spuse cum a pierdut iapa şi cum are să fie omorât de Mama-Ciumei. 

— Linişteşte-te şi stai aice, că ţi-o aduc eu îndată. 

Şi pasărea, care era împărăteasa păsărilor, intră în codrul cel des şi, zburând prin el cruciş şi 
curmeziş, începu a tipa de se strânseră la glasul ei pajuri urieşe, vulturi şi şoimi ca norul. Ea le dete 
o poruncă pe limba păsărească, să caute prin tufişuri şi prin ruji şi să strivească pasărea străină ce-a 
intrat noaptea aceea acolo. Se răspândi neamul păsăresc prin codru ca lăcustele, încât erau câte zece 
până şi la huceagul cel mai mic, şi cum întâlniră pasărea străină, care era iapa zmeoaicei, se puseră 
pe ea cu pliscurile, şi dă-i şi dă-i cu ciupitul, până o scoaseră din codru şi o siliră să se facă ce-a 
fost. 

— Ho, iapă afurisită! strigă Ionică văzând-o, şi-i aruncă frâul în cap. 

Apoi plecă şi ajunse acasă înainte de răsărirea soarelui. 

Mama-Ciumei era trează şi sta lângă un cazan cu apă ce clocotea, şi se legăna încet pe picioarele 
ei de cal şi din buze mărnăia un cântec ce se părea că iese din clănțănitul măselelor. Ea aştepta cu 
neastâmpăr pe voinic ca să-i reteze capul şi să-l toarne cu picioarele în sus, în cazanul clocotitor. 

Dar când văzu pe lonică intrând călare pe iapă, de ciudă şi de otravă răsturnă cazanul pe foc cu 
fundu-n sus şi-şi încleştă ghearele îndrăcite în părul cel burzuluit, şi prinse-a se trage de cap şi-a 
crâşca din dinți, de se părea c-au apucat-o nouăzeci şi nouă de năbădăi. 

Ionică băgă iapa în grajdul cel de piatră şi intră în casă. 

— Ei, stăpână, te slujesc bine? întrebă Ionică. 

— Bine! răspunse baba, aruncând pe sub genele cele tufoase, chiorâş, o căutătură vrăjmaşă 
înspre lonică. 

După aceasta, Mama-Ciumei ieşi afară şi intră la iapă c-un bici de foc, şi prinse a o bate de 
mergea fum din spatele ei. 

— Osândească-te Dumnezeu şi te pedepsească cum a şti mai cumplit! Aşa te-ascunzi tu? 

Şi da baba mereu, de-o făcea numai vânătăi pe şale şi pe bot. 

— La noapte, ia seama şi te ascunde bine să nu te mai afle, că de te-a mai afla, te bat şi te pisez 
până ţi-oi face carnea bucățele! 

Când sosi sara, Ionică plecă iar cu iapa la păscut. El îşi puse în gând ca de astă dată să nu se 
coboare defel de pe iapă. Dar de-abia trecu un ceas de vreme şi simți iarăşi strecurându-i-se prin 
vine o slăbire ş-apucându-l o găimăceală, ce-l dovedea din ce în ce mai tare. El se opinti destul ca să 
nu doarmă, dar, după ce mişcă de câteva ori cu capul încet-încet, lunecă de pe iapă ca mort, în iarbă. 
Atunci iapa pieri de lângă el şi se făcu o mreană pe fundul mărilor albastre. Când se trezi Ionică, se 
uită plin de uimire, neputând pricepe unde se află şi ce s-a întâmplat cu el. După ce-şi veni în fire, 
se sculă şi plecă iar în toate părțile, bocindu-se amarnic. Acum, luceafărul de dimineaţă se suise ca 
de două suliți pe cer. 

Umblând Ionică prin pustiul pământului, ajunse pe malul mării. Şi cum se uita el plângând de-a 
lungul păturii nemărginite de apă, vede cu mirare tulburându-se faţa liniştită şi luminoasă a mării şi 
răsărind din valuri un cap mare de peşte, ai cărui solzi stecleau la strălucirea lunei călătoare prin 
aburi, ca nişte rotiţe de diamant. 

— Ce plângi şi te tânguieşti, făcătorul meu de bine? grăi peştele; spune ca la un frate, ca să te 
mângâi şi să te scap şi eu, după cum ai făcut şi tu cu mine. 

Ionică îndată cunoscu ce este şi descoperi peştelui pricina tânguirii sale. Atunci peştele, care era 
împărat peste peşti, se umflă din urechi, se încruntă şi prinse a cutreiera marea de la o margine până 
la alta ş-a o răscoli din adâncul adâncurilor, de se părea că se potopeşte şi se prăpădeşte lumea. Şi-n 


fugele sale prin noianul de apă, el da de ştire tuturor peştilor mici şi mari să pornească care încotro, 
să răstoarne şi să scormolească nisipul şi pietrele de pe fund, pân-or afla o mreană ce-a intrat 
noaptea acolo. 

Şi s-apucă seminția peştilor să împlinească porunca împăratului. Şi se făcu marea din față până-n 
fund numai nămol şi cir“%, şi fierbea şi vâjeia apa închegată, şi izbucnea câteodată în sus în formă 
de munţi, de gândeai că acum apucă luna, ce se înfiorase şi se făcuse roşie ca sângele. 

Mreana sânziană era pitulată în nisipul adâncului, băgată de doi stânjeni în pământ. Cum o 
simţiră chiţii*” cei înspăimântători, porniră după ea cu fălcile căscate, ş-o alungară ş-o goniră marea 
întreagă în lung şi în lat, muşcând-o. Atât o fugăriră ş-o înclenţiră cu fălcile, încât la urmă fu silită 
să iasă la față, lângă mal, şi să se prefacă în iapă. 

— Stăi, iapa babei cea îndrăcită, strigă Ionică Făt Frumos, văzând-o. 

I-aruncă frâul în cap şi plecă cu ea la stăpână. 

Cum îl zări, zmeoaica se turbă de furie, prinse iarăşi a se trage de păr ş-a se zvângioli ca apucată 
de spasmuri. Era aproape să plesnească de înciudarea şi veninul ce-i străbătuse tot sângele. 

— Ei, stăpână, îți place cum te slujesc? o întrebă Ionică, când intră în casă. 

— Place... răspunse baba, mormăind mai departe din gură nişte cuvinte pe jumătate înghiţite şi 
clănțănind din măsele. 

Şi ieşind afară, se duse la iapă şi luând un bici de foc mai cumplit decât rândul trecut, prinse a o 
măsura cu el pe spete şi picioare, de pârâiau ciolanele în ea. 

— Gândeam să te schingiuiesc până nu-i mai putea răsufla, trăsnească-te urgia cerească să te 
trăsnească! Dar te mai cerc o dată; îți spun însă verde şi curat că dacă nici la noapte nu vei putea 
vicleni pe păzitorul tău, îţi turtesc capul ca la o şopârlă şi te fac mii de fărâmi. 

Când se lăsă negreaţa nopţii, Ionică scoase la câmp pentru cea de pe urmă oară iapa babei. 
Cuprinzându-l somnul ca-n celelalte nopţi, el căzu iară ca înţepenit pe iarbă. Luceafărul era aproape 
când se deşteptă. Umblă el pe țărmurile mării cât umblă, se apropie de pădurea unde s-ascunsese 
iapa în noaptea întâi, dar nu se mai arătă nici peşte, nici pasăre. 

Aşa, pierzându-se el prin adânca tăcere de noapte, cu groaza morţii în sân, când era aproape de 
marginea unei păduri stufoase şi dese, numai ce-şi aduce aminte de beţişorul dăruit de sfânta 
Duminică. ÎI scoate cum îi spusese sfânta Duminică şi, ce să vezi? 

Copacul, din care era tăiat băţul, începu a se scutura din rădăcină ş-a împrăştia ca un vifor în 
toată pădurea, de la un capăt la altul. Şi se treziră din somn stejarii, şi fagii, şi carpenii, în sfârşit, 
toți copacii, de la cel mai mic până la cel mai înalt, şi prinseră a se zgudui şi a-şi tremura crengile, 
de părea c-a răzbit o furtună înspăimântătoare. Atunci iapa, care era ascunsă în mijlocul pădurii, 
lovită şi înțepată de spini şi ghimpi, sări de-acolo şi-o prinse la fugă. Pe unde trecea, crengile pliosc! 
pe spate şi peste bot, încât sta să-i sară ochii de usturime, până ce, mai leşinată de atâtea lovituri şi 
plesnituri ce primise, se pomeni că iese din pădure. 

— Ho, iapa babei cea vicleană! strigă Ionică cum o zări. 

Şi, încălecând pe ea, se întoarse acasă. 

— Acum, stăpână, mi s-a împlinit anul; dă-mi simbria şi hai degrabă să-mi aleg calul ce mi se 
cuvine, zise Ionică după ce intră la zmeoaică, ce era umflată de ciudă şi de mânie de sta să 
pocnească. 

Ce era să facă baba? Trebuia să se ţie de legătură. Deci, se duce cu Ionică la herghelia cea de cai. 
Acolo, patrusprezece armăsari sirepi, unul ca altul înalți şi frumoşi, iar de lături, tăvălit în gunoi şi 
mocirlă, o hârțoagă de cal chior, slăbănog de-ţi era scârbă să te uiţi la el, atât era de păcătos. Cei 
patrusprezece armăsari erau însă lipsiţi de inimi. Zmeoaica băgase inimile lor toate în hârțoaga ce se 
zvârcolea în gunoi, care era un mânz de doi ani de la iapa ce o păzise Ionică. 

— Fi, alege-ţi care-ţi place, grăi zmeoaica către Ionică. 

— Într-adevăr, unul e mai frumos decât altul, zise Ionică; chiar unui împărat i-ar plăcea s-aleagă 

între ei. Dar eu n-am gândit să m-arunc aşa de sus. Mie, ca unui om sărac ce sunt, nu mi s-ar potrivi 
un asemenea şoiman. Toată lumea m-ar lua în râs când m-ar vedea pe mine, opincă hârzobată“!", 
încălecat pe un asemenea pui de cal frumos; eu m-oi mulțumi cu cel ce zace colea în gunoi. Acela-i 
de mine. 

Mama-Ciumei îşi încruntă sprâncenele şi se uită chiorâş la Ionică, apoi, prefăcându-şi glasul a 
milă şi a părere de rău, zise: 

— Da cum, Doamne păzeşte, să te duci de la mine c-un cal atât de rău? Mi-ar fi ruşine de moarte 
să plătesc astfel credinţa cu care m-ai slujit. Lasă-l la pustia să-l aibă, şi-ţi ia unul dintre işti 
zdraveni şi voinici! 

— Ti-am spus că dintre işti armăsari nu pot să-mi iau. Dacă vrei să mi-l dai pe cel slab, dă-mi-l; 
dacă nu, nu vreau niciunul. 

Mai cercă baba să-i schimbe voia, spunându-i multe de toate; dar, în sfârşit, trebui să-i dea calul 
ce cerea. 

Atunci, lonică Făt Frumos se apropie de calul cel chior, îl sculă de pe gunoi şi încălecă. 

— Ține-te şi te-nțăpeneşte bine, dragul meu stăpân, grăi calul, şi nechezând o dată puternic, se 
ridică într-un zbor până în nori, de se vedea numai o pasăre plutind prin înaltul văzduhului. Când se 
lăsă Jos, pică în mijlocul mării; se scufundă de trei ori până se spălă şi se curăți bine, de sclipea ca 
plaiul cu flori de dimineață pe rouă, apoi zbură cu Ionică pe mal. Te sperieşi, stăpâne? grăi el. 

— Mă speriei şi nu prea! răspunse Ionică. 

— Acuma cum să te duc, ca vântul ori ca gândul? 

— Ca gândul, căci mă arde dorul cumplit. 

Şi se înălță calul în slavă şi fugea, încât lui Ionică i se părea că stă pe loc neclintit şi pământul 
trece pe dinaintea ochilor săi ca glonţul din puşcă. 

Când ajunse la frumoasa Ileana, o găsi plângând cu amar, încât de multe lacrimi se făcuse 
fântână în casă. 

— Nu mai plânge... nu mai plânge, strigă Ionică repezindu-se în braţele ei. 

Apoi degrabă ieşiră amândoi, se suiră pe calul năzdrăvan şi se făcură nevăzuți. 

Zmeul se afla dus la un ospăț, şi pe când se veselea mai bine, calul său necheză cu atâta 
înverșunare, încât îi căzu paharul din mână de se făcu hârburi. Îndată se sculă zmeul şi se duse la 
cal, care arunca scântei albastre din ochi. 

— Ce-ai păţit de te-a ajuns dorul să nechezi aşa de-nverşunat? Poate nu ţi-i bine pe aici? 

— Ba, de mine este cum este, dar de tine-i rău. Ionică Făt Frumos a intrat în palat şi ţi-a furat pe 
Ileana. 

— Putem să mai stăm şi să mai benchetuim? 

— Poţi să te şi culci şi să nu te mai scoli, căci mi se pare că nu-i nădejde de a-i mai ajunge. Calul 
lui Ionică este frate-meu şi are într-însul patrusprezece inimi, pe când eu am numai şapte. 

Fără să se mai întoarcă şi să-şi ieie ziua bună de la mesenii cu care ospătase, zmeul repede se 
aruncă pe cal şi s-aşternu drumului, ca şi pana vântului. 

Luând drumul de-a lungul, se ducea zmeul plin de turbare, de se hurduca pământul sub 
picioarele calului, şi dinapoia lui se-nvolbau nori de colb. 

Când era aproape să însereze, iată că ochii zmeului dau de Ionică şi de Ileana, care zburau cu 
calul pe sub bolta cerului. Îşi împlântă el pintenii în coastele calului, ca să se înalțe până la ei, dar în 
deşert, calul său nu putea zbura prin slavă, decât numai patru stânjeni pe sus de la pământ, pe când 
Ionică se clătina pe deasupra lui, pe unde umblă tabăra norilor, ca o pasăre uşoară. Aşa se-ntreceau 
ei în fugă prin văzduh, până ce zmeul, obosindu-se, zise calului să spuie fratelui său de sus ca să 
coboare de acolo, că-l va ţine cu jăratic şi cu pară. Auzind calul lui Ionică aceste vorbe, le împărtăşi 
stăpânu-său. Atunci, lonică zise credinciosului său şoimulean: 

— Spune, voinice, frate-tău să-şi trântească stăpânul şi să-l facă fărâmi, că eu l-oi ţine cu trifoi 
nescuturat de rouă şi l-oi adăpa cu lapte dulce. 

Cum auzi calul zmeului cuvintele ce-i trimise frate-său, se-ncrânceni şi se scutură o dată, de izbi 
pe zmeu în colțul unei stânci, încât se făcu numai bucățele. Îndată se lăsă Ionică cu calul său în jos 
şi, suind pe Ileana pe calul zmeului, se întoarseră îndărăt. Şi Ileana prefăcu curţile sale într-un măr 
de aur, apoi se luară şi se duseră în împărăţia lui lonică Făt Frumos. 

Ajungând Ionică Făt Frumos acasă cu frumoasa Ileană, îndată plecară la lacul zânelor şi, trântind 
mărul de pământ, ca nimic răsăriră pe mal curțile strălucite ale Ilenei, dimpreună cu toate minunile 
ce se aflau într-însele. Apoi se făcu o nuntă de o sută şi o mie de ori mai bogată şi mai veselă ca cea 
întâi. Fost-au la nunta aceasta şi cumnaţii lui Ionică cu surorile sale, care cu toții plânseră de bucurie 
când văzură pe Ionică, atât de nenorocit odinioară, ieşindu-le înainte cu mândra lui soţie. 

De aci înainte, Ionică şi Ileana vieţuiră în fericire cerească, cu dragoste nesfârşită unul către altul. 
Şi-n trecerea zilelor de plăcere, adeseori ei se puneau la fereastră şi, rătăcindu-şi ochii în lungul 
lacului, cine ştie de ce-şi aduceau aminte, că numai ce luneca câte o lacrimă pe feţele lor. Lacrimi şi 
aduceri aminte ce-i făceau să-ntinerească când îmbătrâneau, aşa că poate trăiesc şi astăzi şi vor trăi 
cât va fi lumea şi veacul. 


Cerbul şi iepurele şchiop 


— Bună ziua, cumetre cerbule, da' ce ai? îl întrebă un iepure care abia se mai ţinea pe picioare, 
sprijinit într-un băț. 

— Păi, mulțumim dumitale, gonaciule, dar ce vânt te-abate pe la mine, răspunse cerbul, ce şi el 
sta rezemat într-un băț şi legat pe sub fălci. 

— Ce vânt să m-abată, cumetre, iacă nu mai ştiu ce să fac şi unde să mă ascund să nu mai văd 
figură de om, că tare s-au înrăit. Au început să dea raita zdravăn între noi. Puzderie-s pe câmpii şi 
păduri, nu ne dau pas o clipeală şi cum ne zăresc, ca cine ştie ce fiare sălbatice, sar asupra noastră. 
Şi auzeam mai alaltăieri pe cumătru urs, că de om să nu te înfricoşezi, teamă de dânsul să nu ai, că 
el este înțelept, de fire milos, ne compătimeşte pe noi şi chiar dă sfaturi copiilor să ne protejeze. Dar 
mă mir cum a vorbit şi ce-a voit cumătru' ursu' să spună, că nu-l înţeleg, totuşi cred că fiind cam 
turmentat, că îl văzusem ieşind dintr-o crâşmă, asta l-a făcut să spună aşa. 

— Of! Da cum mă dor măselele, spuse cerbul. 

— Păi d-aia te văzui eu legat pe sub fălci. 

— Am răcit, îmi pare, că-mi spuse dumneaei să nu mă culc pe malul gârlei, că are să mă tragă, şi 
eu n-am ascultat-o. Da' dumneata ce ai păţit, gonaciule, că te văd legat la picior? 

— Ce să am, cumetre, ia, o spaimă de moarte: m-au alergat nişte ogari şi tot fugind am căzut 
într-o prăpastie şi în cădere mi-am scrântit piciorul. Da' asta nu-i nimic, ia priveşte-mă. 

— Văleu! Sărăcan de tine, spuse cerbul, da' ţi-a frânt şi codanul? 

— Ce frânt, cumetre, ros cu totul. 

— Cum, bre, ia loc colea lângă mine şi-mi spune. 

— Păi ce gândeşti că-i chip de stat jos când am atâtea belele pe capul meu? Să-ţi spun d-a- 
mpicioarele. Şi reîncepu iepurele: când am căzut în prăpastie, am amețit, putea să mă ucidă, că nu 
mai simţeam nimic. Tot aci în prăpastie se afla şi un vulpoi care, în loc să-mi dea o mână de ajutor, 
începu să-mi ronțăie din coadă. De durere şi usturime cum îmi sfâşia coada, mă deşteptai; vulpoiul, 
văzându-mă schilod d-un picior şi cu coada ruptă de el, începu să facă haz, râzând şi bătându-şi joc 
de mine. „Nu ti-ar mai ajuta Dumnezeu că-ţi baţi joc de mine şi mă faci să şi sufăr, i-am spus; da-ţi- 
ar coada mea ţie şi să ț-o roază alții cum îţi făcuşi tu râs de mine.” Şi vezi, cumetre, Dumnezeu 
parcă fu aici şi mă auzi, că văzui cu ochii cum vulpoiul fugi târând după el o coadă stufoasă. 

— Fi, dragul meu, spuse cerbul, aşa este: ceea ce ţie nu-ţi place, altuia nu-i face... 

— Apoi, bună ziua, cumetre, că mă duc, casa-mi este cam departe şi, până ajung, taman bine-i la 
amurg de seară. 

— Să ne vedem cu bine, gonaciule. 


Ursul şi omul 


De demult, de demult, ursul stăpânea lumea. Într-o zi el prinsese un om, dar fiind sătul, nu l-a 
mâncat. Ca să-l aibă gata când i-o fi foame, el l-a dus într-un loc unde avea săpată o groapă ca să 
prindă vânatul ce-o trece pe-acolo. El a pus pe om în groapă şi văzându-l că e prea înalt, fiindcă 
trecea de-o palmă-două capul omului deasupra gropii, a pus pe om să stea lângă groapă, afară, şi el 
s-a băgat în groapă ca s-o mai adâncească. Cu ghearele săpa pământul în fundul gropii şi cu labele 
pe urmă îl arunca afară. Pe când săpa el, omul se gândea ce-o fi vrând ursul să-i facă. Pe când se 
gândea, a văzut alături de groapă un pietroi mare. I-a dat în gând ce vrea ursul şi pe când ursul era 
aplecat să ia cu labele pământul săpat să-l arunce afară, omul a ridicat pietroiul şi l-a azvârlit cu 
putere în capul ursului care a rămas mort în groapă. 

Apoi omul s-a dus acasă. 

Şi d-atunci ursul a pierdut stăpânirea lumii. 


Tapul şi şarpele 


Un ţap, voind să treacă într-o livadă, fu silit să dea printr-o apă ce curgea între el şi acea livadă. 
Şi fiindcă n-avea încotro, se lăsă în gârlă şi începu să înoate. 

Când era pe la jumătatea gârlei, se pomeneşte pe lângă dânsul cu un şarpe că-i zice: 

— Măi ţapule, ia-mă şi pe mine să mă treci la uscat. 

Țapul, temător, îi răspunse: 

— Tu vezi bine că abia pot să-mi duc părul de pe mine, şi tu mai ceri să te iau şi pe tine? 

— Aşa o fi, dară iată că umblu să mă înec, şi atâta prietenie nu pot găsi la tine? 

Țapul îl lăsă să se urce pe dânsul, şi-şi puse toate puterile ca să înoate spre a ieşi cu bine dincolo. 

Şarpele, dacă se văzu călare pe tap, începu a se încolăci împrejurul gâtului şi a-l strânge ca să-l 
sugrume. 

— Da' ce faci, prietene? Că uite, nu mai pot răsufla şi o să ne înecăm amândoi. 

— Vezi că mi-e foame; acum eşti în mâna mea şi aş vrea să mi-o potolesc cu tine. 

— Foame, foame; prieten, prieten, dar cu o mortăciune socoteşti tu să te îndestulezi? Aşteaptă 
niţel până să ieşim la margine şi acolo să-ți arăţi prietenia. Acum mai slăbeşte-mă din dragoste ca să 
pot înota. 

Şarpelui îi plăcu vorbele ce auzi şi, mai slăbind pe tap din chingi, acesta îşi puse toate puterile, 
mai înotă ce înotă şi ajunse la uscat cu şarpe cu tot. 

Pe când încă înota, se gândea la prietenia şarpelui şi începu a născoci la mijloace de a-şi mântui 
viața. 

După ce ieşiră la uscat, țapul prinse a zice: 

— Şarpe, tu mi-ai cerut prietenia, eu ţi-am dat-o. M-am luptat cu primejdia şi am ieşit la uscat cu 
bine. Fă-mi şi tu hatârul acum şi dă-te Jos să ne măsurăm, cine este mai lung? Apoi mă vei mânca în 
bună voie. 

— Fi, haide, de, să nu zici că nu ţi-am fost prieten! 

Şi dându-se jos de pe grumajii ţapului, aştepta să se măsoare cu dânsul. 

Tapul asta şi voia. Cum îl văzu jos, se repezi cu coarnele de sfărâmă capul şarpelui şi-l strivi 
călcându-l cu copitele lui cele tari. 

După ce îl văzu pus bine, întinzându-l cât era de lung zise: 

— Vezi, aşa, mie îmi place prietenia, dar să fie dreaptă. Ce erau încolăciturile alea împrejurul 
grumazului meu? Piei acum cu prietenia ta cu tot, să-ți auz de nume şi să te văd când mi-oi vedea 
ceafa! 


Roman năzdrăvan 
poveste romanească 


A fost odată ca niciodată, dacă n-ar fi nici că s-ar povesti. Când se potcovea purecele cu nouă 
sute nouăzeci şi nouă oca de fier, şi tot da cu spatele de cer. Linguriţă scurtă pe gura cui n-ascultă! 
Au fost odată trei fraţi olteni, dintre care unu era năzdrăvan. Într-o zi, îşi ascuţiră coasele şi plecară 
pe o câmpie. După ce merseră şi iar merseră, deteră peste o livadă de fân mare. Ei se opriră în loc şi 
o priviră; dar fratele cel mai mare zise: 

— Ştiţi voi una, mă? 

— Ştim dacă ne vei spune, răspunseră ceilalți doi frați. 

— Ai, mă, să ne-ncercăm coasele prin ăst fân verde. 

— Bine zici tu, mă, răspunse cel d-al doilea frate. 

Şi îndată începură amândoi să cosească la fân; dar n-apucară să sfârşească vorba bine, şi zăriră 
pe zmeul Stan Gindă Barbaiop, călare p-o jumătate de iepure şchiop; atunci lor, de frică, le căzură 
coasele din mână, dar Roman Năzdrăvan le zise: 

— Nu vă temeti, măre, lăsați pe mine, că-i viu eu de hac. 

Zmeul din ce în ce s-apropia, iar când fu aproape de dânşii, învârti buzduganul de trei ori şi zise: 

— Cine sunteți voi, bre, dă mi-ați turburat izvoarele şi mi-aţi încurcat livezile? 

— Suntem nişte oameni săraci şi nemernici, măria-ta, să nu-ți faci păcat cu noi. 

— AI, sculaţi-vă, că vă iert, zise zmeul cu şiretlic; dar fiindcă aţi început livada, cosiţi-o toată şi 
diseară să veniţi acasă să vă plătesc. 

Câteşitrei frați se puseră pe cosit, şi cosiră zi de vară până-n seară; dar când înnopta, veni zmeul 
şi-i luă cu dânsul acasă ca să le plătească. Ajungând acasă, zmeul fluieră de trei ori şi numaidecât 
sări buzduganul din cui, şi puse o masă împărătească cu douăsprezece feluri de bucate, pe care le 
otrăvise zmeul înadins, ca să omoare pe olteni; dar o pâine, o strachină cu apă, o lingură şi o ploscă 
cu vin nu putu să le otrăvească. Zmeul, atunci, chemă pe olteni la masă; dar Roman Năzdrăvan îi 
zise: 

— Să trăieşti, măria-ta! Noi suntem nişte oameni săraci, învăţaţi să mâncăm cum om putea şi să 
bem ce-om putea. Dă-ne pâinea aia de colo, strachina cu apă, lingura şi plosca, şi ne va fi de ajuns. 

Zmeul pricepu viclenia lui Roman Năzdrăvan şi tăcu; dar după ce se ridică masa, chemă pe 
vătaful de curte şi-i porunci să-i ducă într-un beci, cu gând ca să vie peste noapte să le taie capetele. 

Roman Năzdrăvan simţi şiretenia zmeului, dar se făcu că nu pricepe nimic şi, ca să înşele şi mai 
bine pe zmeu, luă plosca şi se duse în beci împreună cu fraţii lui, iar după aceea scoase din traistă 
un fluier de prun şi începu să cânte. 


Fluieraş frumuşel, 
Mititel, gingăşel, 

Dacă tu mă iubeşti, 
Vin-acum să-mi slujeşti. 


N-apucă să sfârşească cântecul şi deodată veniră patru păsări măiestre şi puseră o masă, cum se 
pune la domni şi la împărați. Roman Năzdrăvan chemă la masă pe slujnicele zmeului şi le dete de 
băut până se îmbătară şi adormiră, apoi le dezbrăcă de hainele lor şi se îmbrăcă el şi fraţii lui cu 
dânsele, iar pe slujnice le îmbrăcă cu zăbunele lor cele bărbăteşti; şi se duseră să se culce. Dar abia 
ce începură să ațipească de somn, şi zmeul veni cu paloşul să le taie capetele; văzându-i însă 
îmbrăcaţi muiereşte, merse înainte şi tăie capetele slujnicelor, apoi se duse şi se culcă. Atunci 
Roman Năzdrăvan sculă pe ceilalți doi fraţi şi o apucară la sănătoasa. 

Se duseră şi iar se mai duseră, cale lungă ca Dumnezeu să ne ajungă, că cuvântul din poveste, 
înainte mai lung şi mai frumos este. Este ce este, basmul d-aci înainte se găteşte, Dumnezeu în casă 
la noi soseşte. Se duseră trei zile şi trei nopţi, şi deteră peste un palat mândru şi frumos, şi se puseră 


câteşitrei la poartă. 

Împăratul îi văzu după geam şi trimise pe vătaful de curte să-i întrebe ce caută. Vătaful spuse 
împăratului cererea lor, iar el porunci să pună pe cei doi rândaşi la grajd, iar pe Roman Năzdrăvan 
să-l îmbrace bine şi să-l facă copil în casă. Nu trecu mult timp şi împăratul făcu pe Roman 
Năzdrăvan mai mare peste toate slugile curții împărăteşti. Fraţii lui, cum auziră aceasta, hotărâră să- 
l piardă. 

Într-o zi, când împăratul voia să se ducă la plimbare, ei îi ieşiră înainte cu căciulile în mâini şi 
ziseră: 

— Luminate-mpărate, să trăieşti măria-ta întru mulți ani! Fratele nostru Roman Năzdrăvan s-a 
lăudat că poate să-ți aducă cloşca cu puii de aur a zmeului Tărtăcot cu barba d-un cot şi cu limba de 
doi. 

Împăratul chemă numaidecât pe Roman Năzdrăvan şi-i zise: 

— Fraţii tăi mi-au spus că te-ai lăudat să-mi aduci cloşca cu puii de aur a lui Tărtăcot cu barba d- 
un cot. 

— E, e, măria-ta, cine m-a pârât nu m-a pârât să mă crească, ci să mă piardă; dar bun este 
Dumnezeu, o să-ţi aduc cloşca, măcar de-aş şti că-mi voi răpune viaţa. 

— Să ştii, Romane — adăugă împăratul — că dacă nu-mi vei aduce cloşca, unde-ţi stau 
picioarele o să-ţi stea capul. 

N-apucă să plece împăratul şi Roman Năzdrăvan se duse la zmeu, intră în palat şi, ajungând la 
odaia unde era cloşca închisă, se făcu pai de mătură şi intră înăuntru pe gaura încuietorii; apoi 
facându-se iarăşi om, zise cloştii: 

— Fă, cloşcă, vino cu mine! 

Cloşca începu să strige: 

— Sări, luminate împărate, că mă ia Roman Năzdrăvan! 

Zmeul veni numaidecât cu paloşul în mână, dar Roman se făcu grăunte de mei şi se puse după 
uşă. Zmeul, văzând că nu este nimeni în casă, scoase biciul de la brâu şi trase cloştii o bătăiuță 
țeapănă. Roman se făcu iar om şi zise: 

— Fă cloşcă, vii tu cu mine, ori ba? 

— Viu, răspunse cloşca. 

Atunci, Roman luă cloşca cu pui cu tot ş-o dete împăratului, zicându-i: 

— Poftim, luminate împărate, m-am închinat cu slujba care mi-ai poruncit. 

Împăratul luă cloşca şi dete lui Roman Năzdrăvan două căuşe de galbeni; şi se duse. lar Roman 
se puse în scară şi începu să-i numere. Din întâmplare, frații lui tocmai atunci treceau cu hârdăul cu 
apă la grajd; văzând, însă, pe Roman numărând bani, zise unul către celălalt: 

— Văzuşi, mă, ce de bani a câştigat afurisitul de Roman? 

— Las' pe mine, mă, că ţi-l voi aşeza eu pe dânsul! 

A doua zi, când ieşi împăratul la plimbare, ei veniră iarăşi la scară, cu căciulile în mâini, şi 
ziseră: 

— Luminate-mpărate, fratele nostru Roman s-a lăudat să-ți aducă armăsarul lui Căpăţână-de-cal, 
într-un picior de găină înşeuat şi înfrânat. 

Împăratul chemă pe Roman Năzdrăvan şi-i zise: 

— Auzi mă, Romane, ce zic frații tăi, că te-ai lăudat să-mi aduci calul lui Căpăţână-de-cal, într- 
un picior de găină înşeuat şi înfrânat? 

— Să trăieşti, măria-ta! Cine m-a pârât nu m-a pârât să mă crească, ci să mă piardă; dar bun e 
Dumnezeu. 

După aceea încălecă calul, se duse la zmeu şi, intrând în grajd, zise armăsarului: 

— Mă armăsare, vino cu mine. 

Armăsarul, cum auzi acestea, strigă: 

— Sări, stăpâne, că mă ia Roman Năzdrăvan! 

Zmeul, cum auzi, se scobori în grajd cu paloşul într-o mână şi cu biciul de foc într-alta şi zise 


calului: 

— Unde este Roman Năzdrăvan, bre? 

Calul se uită împrejur şi nu văzu pe nimeni; căci Roman să făcuse pai şi intrase în iesle; atunci 
zmeul, văzându-se înşelat, se puse cu biciul pe cal şi îi muie binişor spinările, iar după aceea se duse 
la treaba lui. Roman, văzându-se iarăşi numai cu calul, îi zise: 

— Mă armăsare, vino cu mine. 

— Acum viu, stăpâne; dar înainte de a pleca, sapă la picioarele mele cele de dindărăt, c-o să dai 
peste un butoi cu aur topit şi altul cu argint; să iei două căuşe de aur şi să mă stropeşti de la cap 
până la mijloc, apoi să iei două căuşe de argint şi să mă stropeşti de la mijloc până la coadă, şi să- 
ncalici pe mine. 

Roman Năzdrăvan făcu după zisa calului; încălecă pe dânsul şi se duse; dar ce mândrețe, 
doamne! Calul se făcuse jumătate de aur cu pietre nestemate, iar jumătate de argint, şi atât de 
frumos, încât la soare te puteai uita, dar la dânsul ba... Când ajunse Roman la împărăție, împăratul 
tocmai se întorcea de la plimbare, îi dete calul şi luă patru căuşe de galbeni. 

Fraţii lui, însă, văzură toate acestea şi ziseră unul către altul: 

— Bre! Ce de bani a câştigat nelegiuitul! 

— Lasă, mă, răspunse unul din doi, că ţi-l pun eu bine pe dânsul. 

A doua zi, când împăratul se plimba pân grădină, fraţii lui Roman Năzdrăvan îi ieşiră înainte şi-i 
ziseră: 

— Luminate-mpărate, să-ţi lungească Dumnezeu zilele! fratele nostru Roman Năzdrăvan s-a 
lăudat că poate să-ți aducă chiar pă zmeu, viu nevătămat. 

— Dar asta este cu neputinţă, răspunse împăratul. 

— Ştim prea bine, măria-ta, dar de! fratele nostru aşa s-a lăudat. 

Împăratul chemă pe Roman şi-i zise: 

— Aşa e, mă Romane, că te-ai lăudat să-mi aduci pe zmeu viu-nevătămat? 

— E! luminate-mpărate, cine m-a pârât la măria-ta nu m-a pârât să mă crească, ci m-a pârât să 
mă piardă; dar fie, mă leg să-ţi aduc pe zmeu, numai să-mi dai un car cu şase bivoli, să-mi dai şase 
dulgheri, şase tâmplari şi şase fierari, şi treaba e făcută. 

Împăratul porunci să-i dea tot ce va cere. Roman se sui în car şi apucă calea către zmeu. Se duse 
zi de vară până-n seară; iar când fu aproape de palatul zmeului, se făcu moş bătrân cu barba şi 
sprâncenele până în pământ. Zmeul, cum îl zări, se dete jos, îi ieşi înainte şi-i zise: 

— Ce cauţi, moşule? 

— Ce să caut, luminate-mpărate? Am prins pe hoţul de Roman Năzdrăvan şi am venit la măria-ta 
să-mi dai ăl plop de colo, să fac un butoi ca să-l bag într-însul. 

— Bucuros, moşicule. 

Atunci Roman tăie plopul şi, numai cât clipeşti din ochi, făcu un butoi gros, legat cu cercuri de 
fier; dar când veni vremea să-l înfunde, zise zmeului: 

— Luminate-mpărate, ştii că Roman Năzdrăvan e mare voinic, el poate să spargă butoiul şi să 
scape, şi atunci ne prăpădeşte pe toți; fă bine de intră măria-ta în butoi şi, după ce l-oi înfunda, 
pune-ţi toată puterea să vedem, poți să-l spargi? 

Zmeul se supuse şi intră în butoi; iar dulgherii, tâmplarii şi fierarii înfundară butoiul şi, după ce îl 
legară cu lanţuri groase de fier, înjugară bivolii şi plecară; iar pe la apusul soarelui, ajunseră la 
împărăție şi dete pe zmeu în mâna împăratului, viu-nevătămat. Împăratul porunci să desfunde 
butoiul, să vadă dacă se află zmeul într-însul; iar zmeul răspunse din butoi: 

— Luminate-mpărate! Dacă vrei să trăieşti, zi oamenilor tăi să nu mă scoată din butoi, că de voi 
scăpa, se alege praful de tine şi de palatul tău. 

Atunci împăratul porunci să aducă lemne şi, făcând focul, arse pe zmeu trei zile şi trei nopţi; iar 
Roman luă oasele zmeului şi le dete împăratului, carele de bucurie făcu pe Roman boier din 
doisprezece, şi-i dete pe fie-sa de soţie. Roman căzu la pământ şi sărută poala împăratului; iar după 
aceea zise: 


— Ştii... una, lăudate-mpărate? frații mei s-au lăudat că poți să-i legi pe vârful unei şire de paie 
aprinse, şi ei nu vor arde. 

Împăratul porunci să-i lege şi, dându-le foc, arseră de se făcură cenuşă. Iar Roman trăi şi 
împărăți, şi împărăţeşte şi până în ziua de astăzi. 

Încălecai p-o şa, şi vă spusei dumneavoastră aşa. 


Făt Frumos cu părul de aur 
poveste romanească 


A fost odată ca niciodată, de n-ar fi nu s-ar mai povesti; că nu suntem de când cu basmele, ci 
suntem de când cu minciunile; de când se potcovea purecele la un picior cu nouăzeci şi nouă de oca 
de fier şi călcâiul tot rămânea gol, şi se urca în slava cerului şi tot i se părea că este uşor: 


De când scria musca pe părete, 
Mai mincinos care nu crede. 


A fost odată, într-o pustie mare, un pusnic. El petrecea singur-singurel. Vecinii săi erau fiarele 
pădurilor. Şi aşa era de bun la Dumnezeu încât toate dobitoacele i se închinau când se întâlneau cu 
dânsul. Într-una din zile, se duse pusnicul la marginea gârlei, care curgea p-aproape de coliba lui, şi 
iată, văzu că vine pe apă un sicriaş smolit bine, şi auzi un orăcăit ieşind dintr-însul. Stătu puţin de 
cugetă, şi după ce zise câteva vorbe de rugăciune, intră în apă şi, cu o prăjină, trase sicriaşul la 
margine. Când îl deschise, ce să vadă în el? Un copilaş ca de vreo două luni; îl scoase din sicriu şi 
cum îl luă în braţe, copilul tăcu. Copilul avea ceva atârnat de gât. Şi când luă baierul de la gâtul 
copilului, văzu că într-însul era o scrisoare; o citi, şi află că copilul este lepădat de o fată mare de 
împărat, care alunecase şi ea în valurile lumii şi care, de frica părinților ei, lepădând copilul, îl 
pusese în sicriaş şi-i dase drumul pe gârlă, lăsându-l în ştirea lui Dumnezeu. 

Pusnicul voia din toată inima să crească pruncul ce-i trimisese Dumnezeu, dar când se gândi că 
n-are cu ce să-l hrănească, îl podidi un plâns ce nu se mai putea sfârşi. Căzu în genunchi şi se rugă 
lui Dumnezeu. O minune mare! Deodată răsări, dintr-un colţ al chiliei sale, o viţă, şi numaidecât 
crescu şi se înălță până la streaşină. Pusnicul căută la dânsa şi văzu struguri, unii copții, alții 
pârguiţi, alții aguridă şi alții în floare; îndată luă şi dete copilului şi, văzând că-i mănâncă, se bucură 
din tot sufletul şi mulțumi lui Dumnezeu. Cu must de viţă crescu copilul, până ce începu să 
mănânce şi câte altceva. 

Iară dacă se mai mări copilul, pusnicul se apucă şi-l învăţă să citească, să adune rădăcini ca să se 
hrănească şi să umble la vânat. 

Dar într-o zi, chemă pusnicul pe copil şi-i zise: 

— Fătul meu, simt că slăbesc din ce în ce; sunt bătrân precum mă vezi, şi află că de azi în trei 
zile, mă duc pe lumea cealaltă. Eu nu sunt tatăl tău cel adevărat, ci te-am prins pe gârlă, unde erai 
dat şi pus într-un sicriaş de mumă-ta, ca să nu se dovedească fapta sa cea nelegiuită, cu toate că era 
fată de împărat. Dacă voi adormi somnul cel vecinic, care o să-l cunoşti după răceala şi amorţirea ce 
vei vedea în tot trupul meu, să bagi de seamă că o să vie un leu. Să nu te sperii, dragul tatei; leul îmi 
va face groapa, şi tu vei trage pământ peste mine. De moştenire n-am ce să-ți las, decât un frâu de 
cal. După ce vei rămânea singur, să te sui în pod, să iei frâul să-l scuturi şi îndată va veni un cal la 
astă chemare şi te va învăţa ce să faci. 

După cum zisese bătrânul, aşa se întâmplă. A treia zi, pustnicul, luându-şi rămas bun de la fiul 
său cel de suflet, se culcă şi dormi somnul cel lung. Apoi îndată veni un leu groaznic, nevoie mare, 
şi veni răcnind, şi cum văzu pe bătrân mort, îi săpă groapa cu unghiile sale: iar fiul îl îngropă, şi 
rămase acolo trei zile şi trei nopți, plângând la mormânt. A treia zi, foamea îi aduse aminte că era 
dator să trăiască; se sculă după mormânt cu inima zdrobită de durere, se duse la viţă şi cu mare 


mâhnire văzu că ea se uscase; atunci şi-aduse aminte de vorbele bătrânului şi se sui în pod, unde 
găsi frâul, îl scutură, şi iată că veni un cal cu aripi şi, stând înainte-i zise: 

— Ce porunceşti, stăpâne? 

Copilul spuse calului din cuvânt în cuvânt toată întâmplarea cu moartea bătrânului, şi îi zise: 

— lată-mă aici singur; tatăl, care mi-a fost dat Dumnezeu, nu mai este; rămâi tu aici, cu mine; 
dar să mergem într-altă parte, unde să ne facem o colibă; căci aici, dinaintea ăstui mormânt, nu ştiu 
de ce-mi vine să tot plâng. 

Iar calul îi răspunse: 

— Nu aşa, stăpâne; noi ne vom duce să locuim unde sunt mulți oameni ca dumneata. 

— Cum? întrebă băiatul, sunt mulţi oameni ca mine şi ca tata? Şi o să trăim în mijlocul lor? 

— Negreşit, îi răspunse calul. 

— Atunci, dacă-i aşa — întrebă copilul — de ce nu vin şi ei pe la noi? 

— Ei nu vin — îi mai zise calul — fiindcă n-au ce căuta p-aici; trebuie să mergem noi la dânşii. 

— Să mergem, răspunse copilul cu bucurie. 

Iar dacă-i spuse că trebuie să fie îmbrăcat, fiindcă ceilalți oameni nu umblă aşa goi, el rămase 
cam pe gânduri; şi calul îi zise să bage mâna în urechea lui stângă; şi după ce băgă mâna, scoase 
nişte haine pe care le îmbrăcă, ciudindu-se că nu ştia cum să le întrebuinţeze; calul îl învăţă, şi apoi 
copilul încălecă pe dânsul, se îmbrăcă şi porni. 

După ce ajunse în oraşul cel mai de aproape şi se văzu între mulțimea de oameni furnicând în sus 
şi în Jos, se cam spăimântă copilul de atâta zgomot şi umbla tot cu frică, mirându-se de frumusețea 
caselor şi de tot ce vedea, băgând însă de seamă că fiecare lucru-şi are rânduiala sa. Dar calul, 
îmbărbătându-l, îi zise: 

— Vezi, stăpâne? Aici toate sunt cu şartul lor; de aceea dar, trebuie să ştii ca să-ți faci şi tu un 
căpătâi. 

Şi după ce şezu acolo câteva zile, mai dedându-se cu lumea şi obişnuindu-se a trăi în huietul ce 
înăbuşe oraşele, plecă, luând cu sine calul său; şi se duse, şi se duse, până ce ajunse pe tărâmul unor 
zâne. După ce ajunse la zâne, care erau în număr de trei, căută să se bage argat la dânsele, căci aşa-l 
sfătuise calul să facă. 

Zânele, deocamdată, nu prea voiau să-l ia în slujbă; dar se înduplecară la rugăciunile lui şi-l 
primiră. 

Calul adesea venea pe la domnul său, şi într-o zi îi zise să bage bine de seamă, cum că, în una din 
case, zânele aveau o baie în care la câţiva ani, într-o zi hotărâtă, curge aur, şi cine se scaldă întâi, 
aceluia i se face părul de aur. Îi mai spuse să vadă că, într-unul din tronurile casei, zânele aveau o 
legătură cu trei rânduri de haine, pe care le păstrau cu îngrijire. El băgă bine de seamă aceste vorbe, 
şi de câte ori avea câte ceva greu de făcut, el chema calul şi-i da ajutor. 

Zânele-i daseră voie să umble prin toate casele, să deretice, să scuture, dar în camera cu baia, să 
nu intre. Însă când lipsiră ele odată d-acasă, el intră şi luă aminte la toate câte îi zisese calul. Ochi şi 
legătura cu hainele puse cu îngrijire într-un tron. Într-o zi, zânele au plecat la o sărbătoare, la alte 
zâne, şi avură grijă să poruncească argatului că, în minut ce va auzi ceva zgomot în cămăruţa cu 
baie, să rupă o şindrilă din streaşina casei, ca să le dea de ştire lor şi să se întoarcă degrabă, fiindcă 
ele ştiau că e aproape să înceapă a curge această apă de aur. 

Fiul pusnicului pândea, şi când văzu minunea asta, chemă numaidecât pe cal. Calul îi zise să se 
scalde; şi aşa şi făcu. leşind din baie, el luă şi legătura cu hainele şi o porni la sănătoasa, călare pe 
calul lui cel cu aripi, cu care zbura ca vântul şi se ducea ca gândul. Cum călcă peste pragul porţii 
începură casele, curtea şi grădina a se cutremura aşa de groaznic, încât se auzi până la zâne şi zânele 
îndată se întoarseră acasă. Dacă văzură că argatul lipseşte, iar hainele nu sunt la loc, se luară după 
dânsul şi-l urmăriră din loc în loc, până ce, când era să pună mâna pe dânsul, el trecu hotarele lor şi 
apoi stătu. 

Cum îl văzură scăpat, zânele se ciudiră de necaz că nu putuseră să-l prindă. Atunci, ele îi ziseră: 

— Ah! fecior de lele ce eşti, cum de ne amăgişi? Arată-ne, măcar, să-ți vedem părul. 


Atunci el îşi răsfiră părul pe spinare; iar ele se uitară cu jind la dânsul şi-i ziseră: 

— Aşa păr frumos niciodată n-am mai văzut! Fii sănătos, însă; încai fii bun de ne dă hainele. 

Dar el nu voi, ci le opri şi le luă în locul simbriei ce-i datorau zânele. 

De aici, se duse într-un oraş, îşi puse o băşică de ciriviş în cap şi se duse de se rugă de grădinarul 
împăratului ca să-l primească argat la grădina împărătească. Grădinarul nu prea voia să-l asculte: 
dar, după multă rugăciune, îl primi, îl puse să lucreze pământul, să care apă, să ude florile; îl învăţă 
ca să curețe pomii şi brazdele de buruieni. Făt Frumos luă în cap tot ce-l învăţa grădinarul, stăpânul 
său. 

Împăratul avea trei fete; şi aşa multă grijă îi dase trebile împărăției, încât uitase de fete şi că 
trebuie să le mărite. Într-una din zile, fata cea mai mare se vorbi cu surorile ei ca să ducă fiecare 
câte un pepene din care-i alesese să fie duşi la masa împăratului. După ce se puse împăratul la masă, 
veniră şi fetele şi aduseră fiecare câte un pepene pe tipsie de aur şi îi puseră dinaintea împăratului. 

Împăratul se miră de această faptă şi chemă sfatul împărăției să-i ghicească ce pildă să fie asta. Şi 
dacă se adună sfatul, tăie pepenii şi, după ce văzu că unul se cam trecuse, al doilea era tocmai bun 
de mâncare, şi al treilea dase în copt, zise: 

— Împărate, să trăieşti mulţi ani, pilda asta însemnează vârsta fetelor măriei-tale, şi că a sosit 
timpul de a le da la casa lor. 

Atunci împăratul hotărî să le mărite. Dete, deci, sfoară în ţară de această hotărâre; şi chiar de-a 
doua zi, începură a veni pețitori de la cutare şi cutare fecior de împărat. 

Iară după ce fata cea mai mare ş-alese mire pe un fiu de împărat, care-i păru mai frumos, se făcu 
mare nuntă împărătească. Şi după ce sfârşi veselia, plecă împăratul cu toată curtea, ca să petreacă pe 
fiică-sa până la hotarele împărăției sale celei noi. Numai fiica împăratului cea mai mică rămase 
acasă. Făt Frumos, argatul de la grădină, văzând că şi grădinarul se dusese cu alaiul, chemă calul, 
încălecă, se îmbrăcă cu un rând de haine zis câmpul cu florile, din cele luate de la zâne, şi, după ce- 
şi lăsă părul său de aur pe spate, începu a alerga prin grădini în toate părțile, fără să fi băgat de 
seamă că fiica împăratului îl vede de la fereastră, căci odaia ei da în grădină. Calul cu Făt Frumos 
strică toată grădina şi, când văzu că veselia lui făcuse pagubă, descălecă, se îmbrăcă cu hainele sale 
de argat şi începu a drege ceea ce stricase. 

Când veni acasă grădinarul şi văzu stricăciunea, se luă de gânduri şi începu a certa pe argat de 
neîngrijire, şi era atât de supărat, încât cât p-aci era să-l şi bată. 

Dar fiica împăratului, care privea de la fereastră toate acestea, bătu în geam şi ceru grădinarului 
să-i trimită niţele flori. Grădinarul făcu ce făcu şi adună de prin colţuri câteva floricele, le legă şi le 
trimise împărătesei celei mici. lar ea dacă primi florile îi dete un pumn de galbeni şi-i trimise 
răspuns să nu se atingă de bietul argat. Atunci grădinarul, vesel de un dar aşa frumos, îşi puse toate 
silințele şi, în trei săptămâni făcu grădina la loc, ca cum nu s-ar fi întâmplat nimic într-însa. 

Nu mult după aceasta, fata împăratului cea mijlocie îşi alese şi ea un fecior de împărat şi-l luă de 
bărbat. Veselia ţinu ca şi la soră-sa cea mare; iar la sfârşitul veseliei, fu petrecută şi ea până la 
hotarele împărăției sale. Dar fata cea mică a împăratului nu se duse, ci rămase acasă, prefăcându-se 
de astă dată că este bolnavă. Argatul grădinii, cum se văzu iară singur, vru să se veselească şi el ca 
toți slujitorii curţii, dar, fiindcă el nu se putea veseli decât cu bidiviul său, îşi chemă calul, se 
îmbrăcă cu alte haine: cerul cu stelele; îşi lăsă părul pe spate, încălecă şi călcă toată grădina. Când 
băgă de seamă că iară fărâmase tot, se îmbrăcă cu hainele sale cele proaste şi, bocindu-se începu să 
dreagă ceea ce stricase. Ca şi la întâia dată, grădinarul, voind să-l cârpească fu oprit de fata cea mică 
a împăratului, care ceruse flori şi care îi trimise doi pumni de bani. Grădinarul se puse iară pe 
muncă şi dădu grădina gata în patru săptămâni. 

Împăratul făcuse o vânătoare mare şi, fiindcă scăpase de o mare primejdie, ridică un chioșc în 
pădurea aceea şi chemă, ca să serbeze mântuirea sa, pe toţi boierii şi slujitorii curții, la o masă 
înfricoşată ce pregătise acolo. Toţi curtenii se duseră la chemarea împăratului, numai fiica sa 
rămase. 

Făt Frumos, văzându-se iară singur, chemă calul şi, voind să se veselească şi dânsul, îmbrăcă 


hainele: cu soarele în piept, luna în spate şi doi luceferi în umeri; îşi lăsă părul de aur pe spate; 
încălecă calul şi-l încură prin grădină, încât nu mai era chip de a o drege. Iar dacă văzu aceasta el 
începu a se văicări, se îmbrăcă iute cu hainele lui cele de argat şi nu ştia de unde să înceapă 
meremetul. Mânia grădinarului trecu orice hotare, când veni şi văzu acea mare pagubă. Dar când 
voi să-i dea pe foi pentru neîngrijirea lui, fiica împăratului bătu iară în geam şi ceru flori. Grădinarul 
da din colţ în colţ şi nu ştia ce să facă; în cele mai de pe urmă cătă şi mai găsi vreo două floricele 
care abia scăpaseră de copitele calului cu aripi, şi le trimise. Dar fata de împărat îi dete poruncă ca 
să ierte pe bietul argat, pentru care îi şi dădu trei pumni de galbeni. Se apucă dar, croi din nou, şi în 
patru săptămâni, abia putu face ceva care să mai semene a grădină, iar argatul dete făgăduinţa că de 
se va mai întâmpla una ca asta, apoi are să fie zdrobit în bătaie şi gonit. 

Împăratul se luase de gânduri văzând pe fiică-sa tot tristă. Ea acum nu mai voia să iasă afară nici 
din casă. Hotăriî, dar, s-o mărite; şi începu a-i spune de cutare, de cutare şi de cutare fiu de împărat. 
Dar ea nu voia să audă de niciunul. Şi dacă văzu aşa, împăratul chemă sfatul şi boierii şi îi întrebă 
ce să facă? 

— Un foişor cu poartă pe dedesubt, îi răspunseră, pe unde să treacă toți fiii de împărat şi de 
boieri, şi, pe care-l va alege fata, să-l lovească cu un măr de aur ce-l va ţine în mână, şi după acela 
s-o dea împăratul. 

Aşa se şi făcu. Se dete sfoară în ţară că este hotărârea împăratului să se adune şi mic şi mare şi să 
treacă pe sub poartă. Toţi trecură; dar fata nu lovi pe niciunul. Mulţi credeau că fata n-are voie să se 
mărite. Însă un boier bătrân zise să treacă şi oamenii curţii. Trecu şi grădinarul şi bucătarul cel 
mare, şi vătaful şi slugile, şi vizitiul şi rândaşii, dar geaba: fata nu lovi pe niciunul. Se făcu 
întrebare, dacă n-a mai rămas cineva netrecut, şi se află că a mai rămas un argat de la grădinărie, un 
argat cheleş. 

— Să treacă şi acesta, zise împăratul. 

Atunci chemă şi pe argatul cel cheleş şi-i zise să treacă şi dânsul, dar el nu cuteza; iar dacă fu 
silit ca să treacă, trecu, şi când trecu, fata-l lovi cu mărul! Argatul începu a țipa şi a fugi şi zise că i- 
a spart capul. Împăratul, cum văzu una ca aceasta, zise: 

— Nu se poate asta! Este o greşeală! Fata mea nu e de crezut să fi ales tocmai pe cheleşul ăsta. 

Căci nu putea să se învoiască a da pe fiie-sa după dânsul, deşi era lovit cu mărul. Atunci, puse de 
a doua oară să treacă lumea, şi de-a doua oară fiică-sa lovi cu mărul în cap tot pe cheleş, care iar 
fugi ţinându-se cu mâinile de cap. Împăratul, plin de mâhnire, iarăşi luă vorba înapoi şi puse de-a 
treia oară să treacă toată lumea. Dacă văzu împăratul că şi d-a treia oară tot cheleşul a fost lovit, s-a 
plecat la sfatul împărăției şi 1-a dat lui pe fiică-sa. 

Nunta se făcu în tăcere, şi apoi îi oropsi pe amândoi; şi nici nu voia să ştie şi să corespundă cu 
dânşii, atâta numai că, de silă, de milă, îi primi să locuiască în curtea palatului. Un bordei într-un 
colţ al curții li se dete spre locuinţă, iar argatul se făcu sacagiul curții. Toate slugile împăratului 
râdeau de dânsul, şi toate murdăriile le aruncau pe bordeiul lui. Înăuntru însă, calul cu aripi le aduse 
frumusețile lumii; nu era în palatele împăratului ceea ce era în bordeiul lor. Fiii de împărat, care 
veniseră în pețit la fiica cea mică, se-mbufnară de ruşinea ce au pățit, fiindcă fiica împăratului 
alesese pe cheleş; şi se învoiră între dânşii ca să pornească oaste mare împotriva lui. Împăratul simți 
mare durere când auzi hotărârea vecinilor săi, însă, ce să faci? Se pregăti de război, şi nici că avea 
încotro. 

Amândoi ginerii împăratului se sculară cu oaste şi veniră în ajutorul său. Făt Frumos trimise şi el 
pe soţia sa ca să roage pe împăratul a-i da voie să meargă şi el la bătaie. Împăratul, însă, o goni, 
zicându-i: 

— Du-te dinaintea mea, nesocotito, fiindcă, iată, din pricina ta mi se turbură liniştea; nu mai voi 
să vă văz în ochii mei, nemernicilor ce sunteţi! Dar, după mai multe rugăciuni, se înduplecă şi 
porunci să-l lase să care şi el măcar apă pentru oştire. Se pregătiră şi porniră. 

Făt Frumos, cu hainele lui proaste şi călare pe o mârţoagă şchioapă, plecă înainte. Oştirea-l 
ajunse într-o mlaştină, unde i se nomolise iapa şi unde se muncea să o scoată, trăgând-o când de 


coadă, când de cap, când de picioare. Râseră oştirea şi împăratul cu ginerii cei mai mari ai săi, şi 
trecură înainte. După ce, însă, nu se mai văzură dânşii, Făt Frumos scoase iapa din noroi, îşi chemă 
calul său, se îmbrăcă cu hainele: câmpul cu florile, şi porni la câmpul bătăliei; ajungând, se şi sui 
într-un munte apropiat, ca să vadă care parte este mai tare. Oştile, dacă ajunseră, se şi loviră, iar Făt 
Frumos văzând că oastea vrăjmaşă este mai mare la număr şi mai tare, se repezi din vârful muntelui 
asupra ei, şi ca un vârtej se întorcea prin mijlocul ei cu paloşul în mână, şi tăia, cum se taie în 
dreapta şi în stânga. Aşa spaimă le dete iuţeala, strălucirea hainelor sale şi zborul calului său, încât 
oastea vrăjmaşă întreagă o lua la fugă, apucând drumul fiecare încotro vedea cu ochii. Iară 
împăratul, după ce văzu minunea, mulţumi lui Dumnezeu că i-a trimis pe îngerul său de l-a scăpat 
din mâna vrăjmaşului şi se întoarse vesel acasă. Pe drum, întâlni iarăşi pe Făt Frumos prefăcut în 
argat, muncind să-şi scoată iapa din noroi; şi cum era cu voie bună, zise la câţiva: 

— Duceţi-vă de scoateţi şi pe nevoiaşul acela din noroi. 

N-apucară să se aşeze bine, şi veni veste la împăratul că vrăjmaşii lui, cu oştire şi mai mare, s-au 
ridicat asupra lui. Se găti dară şi el de război şi plecă s-o întâlnească. Făt Frumos iară se rugă să-l 
lase şi pe dânsul să meargă, şi iară fu huiduit, dară dacă dobândi voia, porni iară cu iapa lui. Fu şi de 
astă-dată de râs şi de bătaie de joc, când l-a văzut oştirea că iară se înnămolise şi nu putea să-şi 
scoată iapa din noroi. ÎI lăsară înapoi, dar el ajunse şi acum mai nainte la locul de luptă, prefăcut în 
Făt Frumos, călare pe calul cu aripi şi îmbrăcat cu hainele lui cele cu cerul cu stelele. 

Oştile deteră în tâmpene şi în surle, şi se loviră; iară Făt Frumos, iară văzând că vrăjmaşii sunt 
mai puternici, se repezi din munte şi-i puse pe goană. Împăratul se întoarse iară vesel, multumind 
lui Dumnezeu de ajutorul ce i-a dat, şi iară porunci ostaşilor să scoată din noroi pe nevoiaşul de 
sacagiu. Iară el era împăcat cu cugetul său de izbândele sale. 

Împăratul se mâhni până în fundul inimii sale când auzi că vrăjmaşii se ridică de-a treia oară cu 
oaste şi mai mare, şi că a şi ajuns la hotarele împărăției sale, cât frunza şi iarba; un plâns îl năpădi, 
să ferească Dumnezeu, şi plânse, până ce simţi că-i slăbesc vederile. Apoi îşi strânse şi dânsul toată 
oastea sa şi porni la bătălie, cu nădejdea în Dumnezeu. 

Făt Frumos porni şi el, tot pe mârţoaga lui. Iară după ce trecu toată oastea, făcând haz de dânsul 
cum se muncea ca să-şi scoată iapa din noroi, se îmbrăcă cu hainele cele cu soarele în piept, luna în 
spate şi doi luceferi în umeri, îşi lăsă părul de aur pe spate, încălecă calul şi într-un minut fu iarăşi 
pe munte, unde aştepta să vadă ce s-o întâmpla. 

Se întâlniră oştile şi se loviră de trei părți, şi se tăiau unii pe alții fără de nicio milă, atâta erau de 
înverşunaţi ostaşii. Iar când fu către seară, când văzu că oștirea vrăjmaşă era să ia în goană pe a 
împăratului, unde se repezi odată Făt Frumos din munte ca un fulger, şi unde trăsni odată în 
mijlocul lor, cât se îngroziră de nu mai ştiau ce fac; se împrăştiau ca puii de potârniche şi fugeau de- 
şi rupeau gâturile. Făt Frumos însă-i gonea şi-i tăia ca pe nişte oi. Împăratul îl văzu sângerat la 
mână, la care se crestase însuşi, şi îi dete năframa sa ca să se lege, apoi se întoarseră acasă, izbăviți 
de primejdie. 

Când veniră, găsiră iară pe Făt Frumos în noroi cu iapa; şi iară îl scoaseră. Iară dacă sosiră acasă, 
împăratul căzu la boală de ochi şi orbi. Toţi vracii şi toţi filosofii, care citeau în stele, fură aduşi, şi 
nimeni nu putu să-i dea niciun ajutor. Într-una din zile, dacă se sculă din somn împăratul, spuse că a 
văzut în vis un bătrân, care 1-a zis că dacă se va spăla la ochi şi dacă va bea lapte de capră roşie 
sălbatică, va dobândi vedere. Auzind astfel, ginerii săi porniră cu toții, cei doi mai mari singuri, fără 
să ia şi pe cel mai mic, şi fără a voi să-l lase măcar a merge împreună cu dânşii. Iară Făt Frumos 
chemă calul şi merse cu dânsul prin smârcuri, găsi capre roşii sălbatice, le mulse şi, când se 
întorcea, se îmbrăcă în haine de cioban şi ieşi înaintea cumnaţilor săi cu o cofă plină de lapte de oi. 

Ei îl întrebară: lapte are acolo? iară el le răspunse „da”, prefăcându-se că nu-i cunoaşte şi că îl 
duce la împăratul, care visase că-i va veni vederea dacă va da cu acel lapte la ochi. Ei se cercară a-i 
da bani şi el să le dea laptele. Dară ciobanul le răspunse că laptele nu-l dă pe bani, şi că, dacă 
voieşte să aibă lapte de capră roşie, să se zică că sunt robii lui şi să rabde ca să le pună pecetea lui 
pe spinarea lor, măcar că el are gând să se ducă şi să nu mai dea pe la dânşii. 


Cei doi gineri se socotiră că ei, pentru că sunt împărați şi gineri de împărat, n-o să le pese nimic; 
se lăsară deci de le puse pecetea lui în spinare, şi apoi luară laptele şi-l aduseră, zicând pe drum: 

— De se va încerca nerodul să ne zică ceva, îl facem nebun, şi tot noi vom fi mai crezuţi decât 
dânsul. 

Se întoarseră, deci, la împăratul, îi deteră laptele, se unse la ochi şi bău; dar nu-i ajută nimic. 
După aceea, veni şi fie-sa cea mai mică la împăratul şi-i zise: 

— Tată, ia acest lapte; el este adus de bărbatul meu; unge-te cu dânsul, aşa te rog. 

— Ce lucru bun a făcut nătărăul tău de bărbat, ca să facă şi acum ceva de ispravă? N-au putut 
face nimic ginerii mei ceilalți, care m-au ajutat aşa de mult în războaie, şi tocmai el, ticălosul, o să- 
mi poată ajuta? Şi apoi, nu v-am zis că n-aveţi voie a vă mai arăta înaintea feţei mele? Cum ai 
cutezat să calci porunca mea? 

— Mă supun la orice pedeapsă vei binevoi să-mi dai, tată, numai unge-te, aşa te rog, şi cu acest 
lapte ce ţi-l aduce umilitul rob. 

Împăratul, dacă văzu că atâta de mult se roagă fiica sa, se înduplecă şi luă laptele ce-i adusese; şi 
apoi se unse cu dânsul la ochi o zi, se unse şi a doua zi; şi, cu marea sa mirare, simţi că pare că 
începuse a zări ca prin sită; şi dacă se mai unse şi a treia zi, văzu cât se poate de bine. După ce se 
însănătoşi, dete o masă la toți boierii şi sfetnicii împărăției şi, după rugăciunea lor, primi şi pe Făt 
Frumos să şadă în coada mesei. Pe când se veseleau mesenii şi se chefuiau, se sculă Făt Frumos şi, 
rugându-se de iertare, întrebă: 

— Mărite împărate, robii pot şedea cu stăpânii lor la masă? 

— Nu, nicidecum, răspunse împăratul. 

— Apoi, dacă este aşa, şi fiindcă lumea te ştie de om drept, fă-mi şi mie dreptate, şi scoală pe cei 
doi oaspeți care şed d-a dreapta şi d-a stânga măriei-tale, căci ei sunt robii mei; şi ca să mă crezi, 
caută-1 şi vei vedea că sunt însemnați cu pecetea în spinare. 

Cum auziră ginerii împăratului, o băgară pe mânecă, şi mărturisiră că aşa este; îndată fură nevoiţi 
a se scula de la masă şi a sta în picioare. Iar către sfârşitul mesei, Făt Frumos scoase năframa care i- 
a fost dată de împărat la bătălie. 

— Cum a ajuns năframa mea în mâinile tale? întrebă împăratul. Eu am dat-o îngerului 
Domnului, care ne-a ajutat la război. 

— Ba nu, mărite împărate, mie mi-ai dat-o. 

— Apoi, dacă este aşa, tu eşti acela care ne-ai ajutat? 

— Eu, mărite împărate. 

— Nu te cred, adăugă împăratul, dacă nu te vei arăta aşa cum era atunci acela căruia i-am dat 
năframa. 

Atunci el se sculă de la masă, se duse de se îmbrăcă cu hainele cele mai frumoase, îşi lăsă părul 
pe spate şi se înfățişă împăratului şi la toată adunarea. Cum îl văzură mesenii, îndată se ridicară şi se 
minunară: Făt Frumos era atâta de mândru şi strălucitor, încât la soare te puteai uita, dară la el ba. 

Împăratul, după ce lăudă pe fiică-sa pentru alegerea sa cea bună, se dete jos din scaunul 
împărăției şi ridică în el pe ginerele său, Făt Frumos; iară el, cea dintâi treabă ce făcu, fu de a 
slobozi pe cumnaţii săi, şi în toată împărăţia se făcu bucurie mare şi masă împărătească. Eram şi eu 
p-acolo şi căram mereu la vatră lemne cu frigarea, apă cu ciurul şi glume cu căldarea, pentru care 
căpătai: 


Un năpârstoc de ciorbă 
Şi-o sfântă de cociorbă, 
Pentru cei ce-s lungă-vorbă. 


Mamin-Sibiriak - Guleraş Cenuşiu 
I 


Primele zile reci ale toamnei au îngălbenit iarba şi au stârnit mare nelinişte printre păsări. 
Îngrijorate şi grave, au început a se pregăti toate de călătoria cea lungă. Da! Nu-i uşor să străbaţi o 
întindere de câteva mii de verste... Pe câte sărmane păsări nu le vor lăsa puterile, câte nu vor pieri 
în cine ştie ce-ntâmplare neaşteptată... Aveai într-adevăr la ce te gândi cu grijă. Păsările cu greutate, 
cum sunt lebedele, gâştele şi rațele, se pregăteau serios de drum, înțelegând din plin însemnătatea 
faptei ce aveau de împlinit. Însă, cele care se frământau şi forfoteau mai mult, făcând cea mai mare 
larmă, erau păsările mici, adică: sitarii de nisip şi cei de baltă, guşele negre, ploierii şi fluierarii. 
Încă din timp începuseră să se adune în stoluri mici şi să zboare de pe un mal pe altul, peste 
bancurile de nisip şi bălți, cu o iuţeală de-ai fi zis că cineva aruncă în văzduh pumni de mazăre. 
Păsările mici aveau de lucru. Nu era uşor pentru ele... 

Pădurea era întunecată şi tăcută, fiindcă cei mai de seamă cântăreți ai ei plecaseră înainte de a-i fi 
prins frigul. 

— Ce i-o fi apucat graba pe prichindeii ăştia! bombănea bătrânul Răţoi, flegmatic din fire. Când 
o veni vremea, o să plecăm toți... Nu înţeleg de ce atâta zarvă... 

— Tu ai fost totdeauna leneş, de aceea nu-ţi place să vezi cum alţii muncesc, spuse nevastă-sa, 
bătrâna Raţă. 

— Eu, leneş? Eşti cu adevărat nedreaptă, asta-i. Poate că sunt mai grijuliu decât alții, numai că 
nu-mi place să fac atâta tevatură. N-are niciun rost să alergi cât îi ziulica pe mal, să țipi, să-i încurci 
pe ceilalţi de la treabă, şi să-i plictiseşti pe toți. 

Nici altfel Rața nu era prea mulțumită de soţul ei, dar acum se supără de-a binelea. 

— Uită-te la ceilalţi, leneşule! Bunăoară, la vecinii noştri, gâştele şi lebedele. Ți-e mai mare 
dragul să-i priveşti. Trăiesc uniți: unul pentru toți, toți pentru unul... Un lebădoi sau un gâscan nu 
cred să-şi părăsească cuibul, şi are grijă necontenit de puii lui... Da, da... Pe câtă vreme, ţie nici nu- 
ți pasă de copii. Tu nu te gândeşti decât să-ți umfli guşa. Eşti un leneş, şi atâta tot... Mi-e lehamite 
şi să mă uit la tine! 

— Lasă bombănitul, babo!... Eu nu spun nimic de firea ta cicălitoare. Fiecare cu păcatele lui... 
Nu sunt eu vinovat că gâscanu-i prost şi nu ştie decât să-şi dădăcească puii. Obiceiul meu este să nu 
mă amestec în treburile altora. Şi de ce, mă rog, m-aş amesteca? Să trăiască fiecare cum îi place... 

Răţoiului îi plăcea să discute chestiuni serioase, şi nu ştiu cum se făcea că totdeauna avea el 
dreptate şi era mai deştept şi mai istet decât toți. Rața se deprinsese de mult cu asta, dar acum o 
îngrijora grozav ceva. 

— Ce fel de tată eşti tu? se năpusti ea cu vorba asupra lui. Orice tată are grijă de copiii lui, numai 
tu nu vrei să ştii de ei. 

— Vorbeşti de Guleraş Cenuşiu? Ce să fac dacă ea nu ştie să zboare? Nu sunt vinovat eu că... 

Guleraş Cenuşiu era numele fiicei lor schiloade, care avea o aripă frântă încă din primăvară, 
când Vulpea se furişase printre pui şi apucase s-o înşface. Bătrâna Raţă se aruncase vitejeşte asupra 
duşmanului şi izbutise să-i smulgă puiul, însă cu prețul unei aripioare rupte. 

— Mă înspăimântă gândul că trebuie s-o părăsim aici, singură, zicea într-una Rața, cu lacrimi în 
ochi. Toţi vor zbura, iar ea va rămâne aici, singură, singurică. Da, singură, singurică... Noi vom 
pleca spre miazăzi, în țări mai calde, şi ea, sărmana, va degera aici... E copilul nostru şi cât mi-e de 
dragă, mititica! Ştii ceva, moşule? Eu am să rămân aici, să iernez cu ea... 

— ŞI cu ceilalți copii ce faci? 

— Fi sunt sănătoşi şi se pot lipsi de mine. 

Răţoiul căuta să schimbe vorba ori de câte ori îi pomenea Rața de Guleraş Cenuşiu. Fără îndoială 
că o iubea şi el, dar ce rost are să te zbuciumi zadarnic? Să zicem că o să rămână. O să îngheţe. E 
păcat, dar n-ai ce-i face. La urma urmei trebuie să te gândeşti şi la ceilalți copii. Nevastă-sa e veşnic 
îngrijorată şi nu-nțelege că lucrurile trebuie privite cu înțelepciune. În sufletul lui îi era milă de 


nevastă-sa, dar nu putea pătrunde îndestul durerea ei de mamă. Ar fi fost mai bine dacă Vulpea ar fi 
mâncat-o de-a binelea pe fetiță. Oricum, era sortită să moară peste iarnă. 


II 


Cu gândul la apropiata lor despărţire, bătrâna Raţă se purta şi mai duios cu copila ei schiloadă. 
Sărmana nu ştia încă ce înseamnă despărțirea şi singurătatea şi privea pregătirile de plecare ale 
celorlalți cu naivă mirare. E drept că uneori o săgetase invidia văzând veselia cu care fraţii şi 
surorile ei se pregăteau de drum şi gândindu-se că vor ajunge undeva, departe, unde nu-i niciodată 
iarnă. 

— La primăvară vă întoarceți, nu-i aşa? întrebă Guleraş Cenuşiu pe maică-sa. 

— Da, sigur că da, ne întoarcem, suflețelul meu... Şi vom fi iar împreună... 

Pentru a-şi linişti copila, care începuse să cadă pe gânduri, Rața îi povesti câteva întâmplări cu 
alte rațe, care fuseseră nevoite să rămână peste iarnă. Cunoştea chiar dânsa două asemenea răţuşte. 
— Te vei descurca tu într-un fel, draga mea, o liniştea Rața. La început o să-ți fie greu, dar pe 

urmă ai să te deprinzi. Dacă te-am putea duce până la izvorul cald, care nu îngheaţă iarna, ar fi 
foarte bine. Nu-i departe de aici... Dar la ce bun să mai vorbim? Tot nu putem să te ducem acolo! 

— Am să mă gândesc necontenit la voi... zicea într-una biata rățuşcă. Am să-mi închipui unde 
sunteţi, ce faceţi, dacă sunteți veseli. Ca şi cum am fi împreună. 

Bătrâna Raţă trebuia să-şi adune toate puterile pentru a nu-şi trăda deznădejdea. Se străduia să 
pară veselă, şi plângea numai pe ascuns. Vai, câtă milă îi era de Guleraş Cenuşiu, biata ei fetiță! Pe 
ceilalți copii aproape că nu-i mai lua în seamă şi i se părea chiar că nici nu-i mai iubeşte. 

Ce repede fuge timpul!... Trecuse un şir întreg de dimineţi reci. Bruma îngălbenise mestecenii şi 
colorase în roşu plopii de munte. Apa râului se întunecase şi acum râul părea mai lat, fiindcă 
malurile i se dezgoliseră. Vegetaţia de pe maluri îşi pierdea frunzişul văzând cu ochii. Vântul rece 
de toamnă smulgea frunzele uscate şi le ducea departe. Adesea, cerul se acoperea cu nori grei de 
toamnă din care cernea o ploaie deasă şi măruntă. Vremea nu era prea plăcută şi de multe zile 
treceau în zbor stoluri de păsări călătoare... Cele dintâi plecaseră păsările din stufurile bălților, 
fiindcă începuse să îngheţe apa pe la margini. Cele care plutesc pe apa mai întârziau încă. 

Pe Guleraş Cenuşiu o mâhnise mai cu seamă plecarea cocorilor, fiindcă aceştia scoteau sunete 
nespus de tânguitoare prin care parcă ar fi îmbiat-o să plece cu ei. O presimțţire tainică îi strânse 
pentru întâia oară inima, şi timp îndelungat urmări cu privirea un stol de cocori ce se pierdea în 
depărtarea cerului. 

„Ce fericiţi trebuie să fie!” gândea Guleraş Cenuşiu. Lebedele, gâştele şi rațele începuseră şi ele 
să se pregătească de plecare. Cuiburi, cuiburi se adunau în stoluri mari. Păsările bătrâne şi cu 
experienţă le învățau pe cele tinere. Tineretul, zgomotos şi vesel, făcea în fiecare dimineaţă plimbări 
lungi ca să-şi întărească aripile, în vederea călătoriei celei mari. Înţelepţii care conduceau stolul îi 
instruiau pe tineri, întâi în grupuri separate, apoi pe toți laolaltă. Câtă gălăgie, câtă veselie tinerească 
şi câtă bucurie!... Numai Guleraş Cenuşiu nu putea lua parte la aceste exerciţii şi le admira de 
departe. Ce să-i faci, trebuie să te împaci cu soarta. În schimb, ce frumos plutea şi ce frumos se 
scufunda ea! Pentru Guleraş Cenuşiu apa era totul. 

— Trebuie să plecăm... A venit timpul! spuneau conducătorii bătrâni. Nu mai putem aştepta! 

Şi timpul se scurgea cu iuțeală. Se apropia ziua plecării, întregul stol se adunase grămadă vie, pe 
râu. Era în zorii unei dimineţi de toamnă, când apa râului mai doarme încă învăluită în ceața groasă. 
Formația în V a rațelor era alcătuită din trei sute de păsări. Nu se auzea decât măcăitul celor mai de 
seamă conducători. Bătrâna Raţă nu închise ochii toată noaptea — era ultima noapte pe care o 
petrecea împreună cu Guleraş Cenuşiu. 

— Tu să stai pe lângă locul în care se scurge izvorul în râu, o sfătui ea. Acolo, apa nu îngheaţă 
toată iarna. 

Guleraş Cenuşiu se ținea deoparte de ceilalți, ca o străină. Da, toţi erau cu gândul la zbor, şi 


nimeni nu o mai băga în seamă. 
Bătrânei Raţe i se rupea inima privindu-şi sărmana fetiță. În mai multe rânduri se hotărâse să 
rămână, dar cum să rămâi când mai ai şi alți copii şi trebuie să pleci cu stolul?... 
— Gata, daţi-i drumul! porunci răsunător căpetenia şi în aceeaşi clipă tot stolul se înălță. 
Guleraş Cenuşiu rămase singură pe râu, petrecându-i îndelung cu privirea. La început, zburară 
toți ca o pată vie, apoi se lungiră în forma unui triunghi perfect, până pieriră din văzul rățuştei. 
„Să fi rămas într-adevăr cu desăvârşire singură? se întreba Guleraş Cenuşiu, înecându-se în 
lacrimi. Ar fi fost mai bine să mă fi mâncat atunci Vulpea”. 


III 


Râul pe care rămăsese Guleraş Cenuşiu se rostogolea vesel din munţii acoperiţi de păduri dese. 
Locul era singuratic şi fără aşezări omeneşti împrejur. Dimineţile, apa de lângă mal îngheţa, iar 
peste zi, gheaţa subţire ca o pojghiță de sticlă se topea. 

„Oare o să îngheţe tot râul?” se gândea cu groază Guleraş Genuşiu. 

Îi era urât singură şi se tot gândea la fraţii şi surorile ei care plecaseră. Unde or fi acum? Or fi 
ajuns cu bine? Oare îşi mai amintesc de ea? Avea timp să se gândească la toate. Acum ştia ce 
înseamnă singurătatea. Râul era pustiu şi nu mai era viaţă decât în pădure, unde cotcodăceau 
găinuşele şi săltau veveriţele şi iepurii. Într-o zi, Guleraş Cenuşiu, ca să-i mai treacă de urât, se 
strecură în pădure. De sub un tufiş ţâşni un iepure care se sperie îngrozitor. 

— Vai, cum m-ai speriat, prostuţo, spuse iepurele după ce se linişti puţin. Mi s-au muiat 
picioarele de spaimă... Ce cauţi aici? Toate rațele au zburat de mult... 

— Eu nu pot să zbor, fiindcă pe vremea când eram foarte mică, Vulpea mi-a frânt o aripă. 

— Nu-mi mai pomeni de Vulpe. Nu este pe lume fiară mai haină. Şi pe mine mă urmăreşte de 
mult. Fereşte-te de ea mai ales după ce o îngheţa râul. Odată te înhaţă! 

Aşa se împrieteniră amândoi. Iepurele era tot atât de lipsit de apărare ca şi Guleraş Cenuşiu şi 
numai cu fuga îşi putea scăpa viaţa. 

— Să fi avut eu aripi ca o pasăre, cred că nu m-aş fi temut de nimic pe lume! Tu, cu toate că n-ai 
aripi, ştii să înoţi, ba te mai şi poţi scufunda în apă. Cât despre mine, nu fac decât să tremur de 
frică... Sunt înconjurat doar de duşmani. Vara te mai poţi ascunde, dar iarna se vede tot, ca-n palmă. 

Peste puţină vreme căzu prima zăpadă, dar râul tot nu se lăsă biruit de ger. Apa sfărâma peste zi 
gheața ce se prindea peste noapte. Era o luptă pe viaţă şi pe moarte. Cele mai primejdioase erau 
nopțile limpezi şi înstelate, când totul se potolea şi râul nu făcea valuri. Adormea parcă, iar gerul 
încerca atunci să-l ferece în gheţuri, prin somn. 

Ceea ce se şi întâmplă. Era o noapte tare liniştită şi înstelată. Întunecatul codru de pe mal se 
întindea ca un şir de santinele uriaşe. Munţii păreau mai înalți, aşa cum se văd noaptea. Luna 
cocoțată sus, pe cer, învăluia totul în lumina ei tremurândă şi scânteietoare. Râul de munte — 
neastâmpărat peste zi — se domolise, şi gerul se furişa tiptil, tiptil, ca să-i cuprindă mlădierea şi s-o 
acopere cu o oglindă de cristal. Guleraş Cenuşiu era deznădăjduită fiindcă numai mijlocul râului nu 
înghețase; rămăsese doar o fâşie lată de apă între malurile de gheață. Locul pe care mai putea pluti 
nu avea decât cincisprezece stânjeni. Mâhnirea rățuştei ajunse la culme când pe marginea râului se 
ivi chiar Vulpea care îi frânsese aripa. 

— A, bună ziua, vechea mea prietenă, spuse Vulpea oprindu-se pe mal. Nu ne-am văzut cam de 
mult... Te felicit cu prilejul venirii iernii. 

— Pleacă, te rog, nu țin de loc să vorbesc cu tine, răspunse Guleraş Cenuşiu. 

— Aşa răspunzi drăgălăşeniei mele? Frumos îţi stă, n-am ce zice! De altfel pe socoteala mea se 
spun multe. Ei le fac şi apoi le aruncă în spinarea mea. Deocamdată, la revedere. 

După ce plecă Vulpea, veni săltând iepurele şi spuse: 

— Fereşte-te, Guleraş Cenuşiu, ea are să mai vină. 

Şi Guleraş Cenuşiu începu să se teamă, aşa cum se temea şi iepurele. Nici nu se mai putea 


bucura de minunile ce se înfăptuiau în jurul ei, sărmana. Iarna venise de-a binelea. Pământul era 
acoperit cu un covor alb de nea. Nu avea nici umbră de pată. Chiar şi mestecenii, ulmii, sălciile şi 
scoruşii dezgoliți se împodobiseră cu un puf argintiu de parcă ar fi fost îmbrăcaţi în şube călduroase 
şi scumpe. 

Da, era minunat de frumos împrejur, dar biata Guleraş Cenuşiu ştia că această frumuseţe nu era 
pentru ea, şi se cutremura la gândul că peticul ei de apă va îngheţa şi el, şi nu va mai avea unde să 
se ducă. Vulpea veni, într-adevăr, la ea, peste câteva zile, se aşeză pe mal şi începu astfel: 

— Mi s-a făcut dor de tine, rățuşco... Vino până aci, iar de nu vrei, vin eu la tine. Nu sunt chiar 
atât de fudulă. 

Şi, într-adevăr, porni cu grijă pe gheaţă, spre peticul de apă. 

Guleraş Cenuşiu simţi cum i se opreşte inima în loc. Vulpea însă nu putea ajunge până la apă, 
pentru că acolo gheaţa era prea subţire. Îşi aşeză capul pe labele din faţă, se linse pe bot şi spuse: 

— Vai ce proastă eşti, rățuşcă mică!... Vino pe gheaţă! Sau lasă... La revedere! Am treabă... Mă 
grăbesc... Din ziua aceea, Vulpea începu să vină în fiecare zi să vadă dacă nu îngheţase şi părticica 
ceea de râu. Gerul vârtos, care se lăsase, îşi făcea datoria. Din toată pata de apă îngheţată nu 
rămăsese decât o ferestruică lată de un stânjen. Gheaţa era tare şi vulpea se aşeza acum chiar la 
marginea ei. Înspăimântată, rățuşca se cufunda în apă, iar Vulpea rămânea pe loc şi-şi bătea joc de 
ea cu răutate: 

— Poţi să te cufunzi cât pofteşti, că eu tot am să te mănânc... leşi mai bine de bună voie. 

De pe mal, iepurele urmărea mişcările Vulpii şi se indigna din toată inima lui de iepure. 

— Ah, neruşinată mai e şi Vulpea asta!... Cât de nefericită este Guleraş Cenuşiu! Până la urmă, 
tot o s-o mănânce Vulpea. 


IV 


Şi, fără îndoială că, Vulpea ar fi mâncat rățuşca în clipa în care râul ar fi îngheţat pe de-a-ntregul, 
numai că s-a întâmplat altfel. Iepurele a văzut totul chiar cu ochii lui. Într-o dimineaţă, iepurele o 
zbughise din sălaşul său ca să mănânce şi să se joace cu ceilalți iepuri. Era un ger straşnic şi iepurii 
se încălzeau bătându-şi lăbuţele una de alta. Dar cu tot gerul, erau veseli. 

— Păziţi, fraților! se auzi un strigăt. 

Primejdia era într-adevăr la un pas de ei. Tocmai se ivise la marginea pădurii un bătrân vânător 
gârbov care se apropiase pe nesimţite cu schiurile şi acum îşi alegea iepurele în care să tragă. 

„Bătrânica mea va avea o şubă caldă”, se gândea el, ţintind iepurele cel mai mare. 

Dusese chiar puşca la umăr, când iepurii îl zăriră şi o rupseră la fugă în pădure. 

— Ah! şmecherilor — se supără bătrânul — o să vedeţi voi ce o să păţiți... Nu vor să-nţeleagă, 
nătărăii, că baba mea nu poate rămâne fără şubă. Doar n-o s-o las să degere... Nu-l păcăliți voi pe 
Akintici, oricât aţi fugi. E mai şiret Akintici decât voi... Când am plecat, mi-a spus bătrâna: „Să nu 
te prind, moşule, că te-ntorci fără şubă!” Şi voi daţi cu fuga?!... 

Bătrânul porni pe urmele iepurilor, dar aceştia se împrăştiaseră în pădure, ca scăpaţi din praştie. 
Obosit de moarte, bătrânelul înjura pungaşii de iepuri şi se aşeză pe malul râului să-şi mai tragă 
sufletul. 

— Fi, bătrânico, bătrânico, s-a dus dracului şuba noastră! gândi el cu glas tare. Mai mă hodinesc 
o clipă şi apoi oi porni să caut alta. 

Cum şedea bătrânul aşa amărât, se ivi pe neaşteptate Vulpea, care înainta pe gheaţa râului, 
târându-se pe burtă ca o pisică. 

— Ehe! Ce poveste! se bucură moşul. Iată cum vine singur la mine gulerul şubei... Se vede căi 
s-a făcut sete, sau poate că-i dă prin gând să prindă ceva peşte. 

Într-adevăr, Vulpea se apropie târâş de ochiul de apă, pe care plutea Guleraş Cenușiu şi se piti pe 
gheaţă. 

Vederea bătrânului era slabă şi nu mai prindea chipul rățuştei de dincolo de Vulpe. 


„Ar trebui s-o împuşc în aşa fel, încât să nu stric gulerul, îşi făcu el socoteala, ochind Vulpea. Că 
de i-l duc plin de găuri, ce-o să mă mai ocărască băbuţa! Trebuie să ai îndemânare în toate, că fără 
asta nicio ploşniţă nu o ucizi cum se cade.” 

Bătrânelul ţinti îndelung, alegând locul în care să găurească viitorul guler. În cele din urmă, 
bubui împuşcătura. Prin fumul lăsat de împuşcătură, bătrânul zări zvâcnind ceva pe gheaţă şi se 
repezi cu toată puterea spre copcă. În drum căzu de două ori, iar când ajunse la copcă nu putu decât 
să-şi desfacă mâinile a mirare: gulerul — nicăieri, iar pe apă plutea doar o rățuşcă speriată. 

— Ce poveste! strigă bătrânelul, aruncându-şi braţele-n lături. E întâia oară în viaţa mea când 
văd o vulpe preschimbându-se în rață. Şireată jivină! 

— Moşule, Vulpea a fugit, îi spuse Guleraş Cenuşiu. 

— A fugit? a-ţi gulerul de unde nu-i, bătrânico... Ce mă fac acum? Ce bucluc... Dar tu, 
prostuţo, ce cauţi aici? 

— Eu, moşule, n-am putut să plec împreună cu celelate păsări, fiindcă am o aripioară ruptă. 

— Ah, prostuţo, prostuţo! Păi aici ai să îngheț, sau de nu, te mănâncă Vulpea! Da... da... 

Bătrânelul se gândi puţin, clătină din cap şi hotărî: 

— Uite ce-o să fac eu cu tine: am să te duc la nepoţii mei. Ce-o să se mai bucure! Iar la 
primăvară, ai să-i faci babei mele ouă, şi ai să-i scoţi puişori. Grăit-am bine? Atunci aşa să fie, 
prostuţo. 

Bătrânelul o scoase din apă şi o vâri în sân. 

„Babei n-am să-i spun nimic! chibzuia el, în drum spre casă. Las' să se mai plimbe gulerul şi 
şuba ei prin pădure. Bine e c-or să se bucure nepoţii”... 

lepurii văzuseră întreaga întâmplare şi râdeau bucuroşi. 

Nu-i nimic, nu-ngheaţă ea baba nici fără şubă, cum stă cocoțată pe cuptor. 


P Bajov - Floarea de piatră 


Nu numai la Nramorschi erau oamenii vestiți pentru lucratul pietrei. Şi prin fabricile noastre, 
cică, se îndeletniceau unii cu meşteşugul ăsta. Cu singura deosebire că ai noştri îşi făceau mai mult 
de lucru cu malachita, pentru că era multă şi de un soi aşa de bun cum nu se mai află alta. Chiar din 
malachita asta făceau ei tot felul de lucruşoare. Şi atât ieşeau de frumoase lucruşoarele acelea că te 
minunai cum de le-a dat prin gând! Pe atunci trăia pe-aici un meşter pe nume Procopici. Era cel 
dintâi în de-alde astea. Nimeni nu se pricepea mai bine decât dânsul. Dar de ani, nu mai era tânăr. 

De aceea boierul porunci vătafului să pună pe lângă Procopici câte un băieţandru, care să învețe 
de la dânsul. 

— Să-i deprindă — zicea — meşteşugul în cele mai mici amănunte! 

Numai că Procopici, fie că-i părea rău să se despartă de meşteşugul său, fie din altă pricină, dar 
era un dascăl tare rău. Toate le făcea numai cu ghiontul şi cu palma. Îi umplea învăţăcelului capul 
de cucuie, îl trăgea de urechi mai-mai să le rupă şi pe urmă spunea vătafului: 

— Ăsta nu-i bun... Nici ochiul nu-l are ager, nici mâna nu-l ajută! N-o să iasă nimic dintr-însul. 

Vătaful primise, pesemne, poruncă să-i facă pe plac lui Procopici: 

— Dacă nu-i bun, nu-i bun şi pace... Îţi dau altul... şi-i punea alt băiețaş la ucenicie. 

Băieţii auziseră cu toţii despre ucenicia ceea şi urlau de mai înainte, temându-se să nu încapă pe 
mâna lui Procopici. Taţii şi mamele lor nu simțeau nici ei cine ştie ce bucurie la gândul că trebuiau 
să-şi dea odrasla la o caznă zadarnică şi de aceea se apucară să-şi apere copilaşii de corvoadă, care 
cum putea. Ş-apoi mai era ceva: meşteşugul cela al malachitei nu era de fel sănătos! Otravă curată! 
Şi oamenii se puneau la adăpost, se-nţelege! 

Dar vătaful nu uita nicidecum de porunca boierului şi-i tot dădea lui Procopici alţi ucenici. Iar 
bătrânul, după ce le scotea sufletul, după cum îi era obiceiul, îi întorcea înapoi vătafului, spunându- 
i: 


— Nu-i bun nici ăsta... 

Vătaful, de la o vreme, îşi pierdu şi el răbdarea. 

— Până când o să mai ţină asta: „Nu-i bun şi nu-i bun”?! Când ai să găseşti, în sfirşit, unul bun? 
Ia, să mi-l înveţi, rogu-te, pe ăsta! 

Iar Procopici tot ce ştia el spunea: 

— Mie ce-mi pasă?... Dar atâta-ţi spun: pot să-l învăţ şi zece ani pe flăcăiaşul ăsta şi tot fără 
folos; n-o să iasă nimic de capul lui!... 

— Atunci pe care vrei să ţi-l mai dau? 

— Dacă-i după mine, poți să nu-mi dai niciunul, că eu nu le duc dorul... 

Şi uite aşa încercară vătaful şi Procopici o droaie de flăcăiaşi, dar încercările se sfirşeau toate 
într-un fel: băiatul avea capul plin de cucuie, iar în cap un singur gând, cum să scape mai repede. 
Unii dintre ei greşeau într-adins, ca Procopici să-i izgonească chiar dânsul. În felul acesta ajunseră 
lucrurile şi la Danilco Flămândul. Flăcăiaşul cu pricina era orfan de tată şi de mamă, şi avea pe 
vremea aceea vreo doisprezece ani sau poate ceva mai mult. Era înăltuţ de stat, dar slăbuţ, nevoie 
mare, de te apuca şi mirarea cum se mai ține sufletu-n el. La înfăţişare, însă, curăţel de tot, cu părul 
inelat şi ochi albaştri. La început fusese luat fecioraş la conac: să-i aducă unuia chiseaua de tutun, 
altuia batista, să dea câte o fugă încoace şi încolo şi câte altele! Numai că puiul ăsta de orfan n-avea 
chemare pentru asemenea treabă. Alţi băiețaşi se-nvârteau ca nişte sfârleze când ajungeau într-un 
astfel de loc. De cum se ivea câte un prilej făceau smirna şi întrebau: „Porunca?” Danilco însă se 
pitea prin câte un ungher, îşi pironea privirile la vreo poză sau altă podoabă şi rămânea acolo 
neclintit. Cei din casă îl strigau, dar el nici că-şi pleca urechea la glasul lor. La început mânca bătaie 
cu ghiotura, dar mai pe urmă toţi ceilalți făceau doar cu mâna a lehamite şi spuneau: 

— Parcă-i sărac cu duhul! Şi tare încet se mai mişca! Dintr-unul ca el n-o să iasă nicicând o 
slugă bună! 

Dar la fabrică sau în mină nu l-au trimis: prea era firav, n-ar fi tras mai mult de o săptămână! 
Vătaful îl puse ajutor de păstor. Dar nici aici Danilco nu se dovedi bun întru totul. Aşa parcă-şi 
dădea el silința, flăcăiaşul, dar tot mereu făcea câte una boacănă! Şi parcă într-una îl muncea un 
gând! Stătea uneori cu ochii pironiţi la câte un firicel de iarbă, iar vacile atunci numai bine o luau 
razna! Păstorul cel bătrân se nimerise a fi blajin, avea milă de orfan, dar uneori izbucnea şi dânsul: 

— Ce-o să iasă din tine Danilco, hai? Ai să-ţi mănânci singur zilele şi ai să aduci şi spinarea mea 
bătrână sub ploaia de bătăi a stăpânilor! Treabă-i asta? Măcar de mi-ai spune la ce te gândeşti! 

— Nici eu nu ştiu, moşule... Aşa... la nimic!... Mă uitam numai... Am văzut o gâză ce umbla 
pe o frunzuliță... Gâza era albăstrie, de sub aripi i se zărea ceva gălbior, iar frunza lată avea 
marginea crestată mărunţel şi răsucită ca o horboțică. Şi marginea ceea arăta mai întunecată, iar 
mijlocul era verde şi lucios de parcă ar fi fost vopsit chiar atunci... lar gâza umbla cătinel... 

— Tare prost mai eşti, Danilco, zău aşa! Ce, asta-i treaba ta, să urmăreşti gâzele? Zici că umblă? 
N-au decât să umble sănătoase... Tu să ai grija vacilor! Şi vezi de-ţi scoate din cap prostiile astea, 
că te spun vătafului! Un lucru doar, numai unul îl deprinse Daniluşco cum trebuie: să cânte din 
corn! Şi o făcea mult mai bine decât bătrânul. Parcă ar fi fost cine ştie ce lucru mare cornul cela! 
Seara, când aduceau vacile în sat, fetele se rugau de băiat: 

— Zi, Daniluşco, un cântecel! 

Şi flăcăiaşul începea să zică... şi tot cântece necunoscute... Parcă fremăta pădurea în ele, 
susurau izvoarele, se chemau păsările pe mii de glasuri... şi ieşea tare frumos! Femeile îl îndrăgiră 
mult pe Daniluşco pentru cântecele lui! Unele îi cârpeau hăinuţa, altele îi dădeau câte un cot de 
pânză de itari, altele-i coseau câte o cămăşuţă nouă... Cât despre ale gurii, ce să mai vorbim? Se 
străduia care mai de care să-i aducă o bucăţică mai mare şi mai gustoasă. Cântecele lui Daniluşco îi 
mergeau la inimă şi bătrânului păstor. Numai că şi aici se brodea cam prost: flăcăiaşul, de cum 
începea să cânte, uita de toate din Jur, iar vacile... parcă nici n-ar fi fost pe lume... Tot din pricina 
cântecului îl lovi şi nenorocirea. 

Daniluşco, se vede treaba, se lăsase furat de cântec, iar bătrânul aţipise şi el olecuţă... În vremea 


asta, câteva văcuţe se răzleţiră de turmă. Când începură să le adune pe pajişte, se dumiriră că 
lipseşte una, alta... Se repeziră să le caute, dar ţi-ai găsit! Pajiştea se nimerise a fi lângă brădet, 
locul cel mai neumblat, cel mai plin de lupi... Doar una dintre văcuţele pierdute putură s-o mai 
găsească. Când aduseră cireada acasă, le povestiră oamenilor din sat toate cum se petrecuseră. Cei 
din fabrică alergară şi ei în căutarea vitelor, dar nu găsiră nimic... 

Iar răfuiala pe atunci se ştie care era: pentru orice vină trebuia să-ți pui spatele la bătaie! Şi parcă 
dinadins, una din vaci se nimerise a fi din curtea vătafului. Poftim de aşteaptă iertăciune! ÎL întinseră 
mai întâi pe bătrân şi-l bătură, iar mai apoi veni şi rândul lui Daniluşco; băiatul era puţintel, 
slăbuţ... până şi gâdele boierului scăpă o vorbă: 

— Ăsta — zise — o să se moleşească de la bun început, ori poate şi mai rău: o să-şi dea sufletul! 

Dar îl plezni totuşi, fără milă. Daniluşco însă nu crâcni. Gâdele îl mai plezni o dată. Daniluşco 
tăcea chitic; îl plezni a treia oară — nimic! Atunci gâdele îşi ieşi din fire şi începu să-l sfichiuiască 
din toate puterile, strigându-i: 

— O să-ți arăt eu ție să mai taci!... O să te fac eu să ţipi... O să te fac! 

Daniluşco tremura din tot trupul, lacrimile îi şiroiau pe obraji, dar tăcea mâlc. Îşi muşca buza şi 
nu se lasă de fel! Până la urmă îşi pierdu cunoştinţa, dar nimeni n-auzi o vorbă de la dânsul! 
Vătaful, care se-nţelege că era de faţă, se minună şi el: 

— Ia te uită ce tare-i! Acum ştiu unde să-l dau dac-o scăpa cu viaţă. 

... ŞI Daniluşco se tămădui! Tuşa Vihoriha îl puse pe picioare. Era, cică, prin părțile noastre, o 
bătrânică cu numele ăsta. Se bucura de mare faimă la fabricile de aici, unde tămăduia în loc de 
doftor. Cunoştea bine puterea ierburilor. Ştia care-i bună la durere de dinţi, care-i bună la 
vătămătură, care-i bună la dureri de mădulare... Pe toate le ştia! Le culegea cu mâna ei, chiar la 
vremea când ierburile acelea aveau toată puterea lor! 

Din ierburile culese şi din felurite rădăcini făcea fiertură şi licori pe care le amesteca cu tot soiul 
de alifii. Tare bine a mai dus-o Daniluşco la tuşa Vihoriha. Bătrânică era miloasă la suflet şi 
vorbăreaţă, nevoie-mare, iar căsuţa îi era plină de tot felul de ierburi, rădăcini şi flori, uscate şi 
aninate de pereţi. Daniluşco vădea dorința să ştie cum se numeşte cutare sau cutare iarbă, unde 
creşte, cum înfloreşte? Iar bătrâna i le tălmăcea pe toate. 

Într-o zi Daniluşco o întrebă: 

— [a spune, tuşico, mata cunoşti fiecare floare de pe meleagurile noastre? 

— Nu mă laud — îi răspunse dânsa — dar parcă le cunosc pe toate care-s netăinuite. 

— Or fi oare şi altele tăinuite? — o întrebă dinsul. 

— Sunt şi dintr-acelea — îi răspunse femeia. De papură ai auzit? Înfloreşte — cică — de sfântul 
Ioan. E floare de vrăjitori, floarea ei. Dezvăluie ascunzişul comorilor. Dar pentru om e vătămătoare. 
Iarba fiarelor are şi ea o floare, flacără rătăcitoare, nu alta. De izbuteşti să pui mâna pe ea, toate 
zăvoarele şi lacătele ți se deschid în cale. E floarea tâlharilor. Şi apoi mai este şi floarea de piatră. 
Creşte, cică, în măruntaiele muntelui de malachită. De sărbătoarea şerpilor capătă puterea cea mai 
mare. Vai de omul care ar zări-o! 

— De ce-i vai de omul cela? 

— Asta, copilaşule, nici eu nu ştiu. Am auzit-o de la alţii. 

Daniluşco ar fi stat poate şi mai îndelung la Vihoriha, numai că oamenii vătafului văzură curând 
că flăcăiaşul începe să se mişte câte niţeluş şi-i dădură de veste mai-marelui lor. lar vătaful îl chemă 
la dânsul pe Daniluşco şi-i spuse: 

— Acum du-te, băiete, la Procopici şi deprinde meşteşugul malachitei, că acolo-i de tine! 

Ce era să facă Daniluşco? Se duse la Procopici; dar de istovit ce era, se clătina în bătaia vântului. 
Procopici îi aruncă o privire şi zise: 

— Unul ca tine îmi mai lipsea! Nici cei sănătoşi n-au putut s-o scoată la capăt cu învățătura mea, 
darmite tu? Ce să cer unuia ca tine, în care abia se mai ţine sufletul! 

Şi Procopici se duse la vătaf: 

— N-am trebuinţă de unul ca el! S-ar putea, doamne fereşte, să-l ucid şi pe urmă sa mă tragă la 


răspundere! 

Dar vătaful nici că stătu să-l asculte: 

— Învaţă-l, dacă ţi l-am dat şi taci din gură! Nu te uita că-i slăbuţ. Altminteri, e tăricel. 

— Bine, treaba dumitale — îi tăie vorba Procopici. Să nu zici că nu ţi-am spus! O să-l învăţ eu, 
numai să nu trebuiască să dau pe urmă socoteală! 

— N-are cine să ţi-o ceară! Flăcăiaşul e singur-cuc pe lumea asta şi poţi să-i faci ce pofteşti — îi 
răspunse vătaful. 

Procopici se-nturnă acasă şi-l văzu pe Daniluşco lângă tejghea; stătea şi se uita la o plăcuţă de 
malachită. Plăcuța avea un semn pe dânsa, făcut pentru tăiatul marginei. 

Daniluşco îşi pironise ochii chiar pe locul acela şi clătina din cap. Procopici vru să ştie la ce se 
uită cu atâta luare-aminte flăcăiaşul cel nou şi de aceea îl întrebă aspru, după cum îşi făcuse 
obiceiul: 

— Ce-i cu tine aici? Cine te-a rugat să iei plăcuţa în mână? Şi de ce te holbezi atâta la ea? 

Daniluşco îi întoarse numaidecât vorba: 

— Eu, unul, cred, moşule, că marginea trebuie tăiată din cealaltă parte. Că dincoace, vezi mata, e 
izvodul şi o să-l strici! 

Procopici, se-nţelege, începu să țipe: 

— Cum? Da tu cine eşti, mă rog? Meşter mare?! Nici n-ai ținut încă până acum lucrul în mână şi 
te apuci să mă osândeşti? Multe mai pricepi, n-am ce zice! 

— Uite la asta mă pricep, că ai stricat bunătate de plăcuță — îi răspunse Daniluşco. 

— Cine-a stricat-o, hai? îndrăzneşti să mi-o spui mie, mă mucosule, mie, care-s meşter de mâna 
întâia?... O să-ți arăt eu numaidecât o „stricare”... de ai să-ți dai şi sufletul!... 

Tună bătrânul şi fulgeră, dar pe Daniluşco nu-l atinse nici măcar cu un deget. Pasămite se 
gândise el, Procopici, mult şi bine, din ce capăt să taie marginea şi Daniluşco îl atinsese cu vorbele 
lui drept unde-l durea mai mult. După ce-şi descărcă sufletul, bătrânul spuse cu multă blândeţe: 

— Ia zii, meştere atotştiutor, cum crezi că ar fi trebuit să fac? 

Daniluşco se apucă pe loc să-i arate şi să-i tălmăcească: 

— Uite-aşa trebuie să iasă izvodul... Sau, şi mai bine ar fi fost dacă lăsai plăcuţa mai îngustă şi-i 
tăiai marginea, pe unde nu-i pic de izvod; ai fi putut să-i laşi doar o fişiuță mai mititică pe deasupra. 

Procopici mai strigă el câte puţin: 

— Cum de nu... Ce tot spui? Multe mai înţelegi! Vezi să nu iroseşti cumva ce-ai adunat... Dar în 
fundul sufletului îşi zicea: „Bine zice flăcăiaşul! Din ăsta, pesemne, o să iasă într-o zi meşter bun... 
Dar cum să-l învăţ? Dacă-l ating o dată, îşi dă numaidecât duhul”. Se gândi el aşa, ce se gândi, şi-l 
întrebă: 

— Dar tu al cui eşti, mă deşteptule? 

Şi Daniluşco îi povesti despre dânsul: 

— Sunt orfan — zise. De maica nu-mi amintesc, iar de taica nici atât: nici nu ştiu cine a fost. 
Oamenii îmi zic Danilco Flămândul, dar cum mă cheamă, după tată — asta n-o ştiu! Îi mai istorisi 
bătrânului cum l-au luat la conac şi cum l-au alungat de acolo, cum a umblat hoinar, pe urmă, toată 
vara cu cireada de vite şi cum a ajuns să fie bătut. 

Lui Procopici îi fu milă de copilandru: 

— După câte văd n-ai prea avut partea de trai tihnit... Şi colac peste pupăză, ai ajuns şi ucenic la 
mine! Meşteşugul nostru e cam aspru, s-o ştii! 

Apoi se supără parcă şi bombăni: 

— Ei, haide, ajunge! Te-ai cam întins la vorbă mătăluță! Fiecare-i bucuros să lucreze mai curând 
cu limba decât cu mâinile! Toată seara — verzi şi uscate! Halal ucenic! Las' că văd eu mâine dacă e 
ceva de capul tău! Acum şezi de cinează şi apoi culcă-te că-i târziu! 

Procopici trăia singur-singurel. Femeia îi murise demult. De gospodărie îi vedea tuşa 
Mitrofanovna, o vecină care venea numai când trebuia. Dimineaţa îi dădea câte o mâncare, îi 
deretica prin casă, iar seara, Procopici îşi făcea singur toate cele. 


După cină bătrânul zise: 

— Culcă-te colea, pe laviţă! 

Daniluşco se descălță, îşi puse desăguța sub căpătâi, se înveli cu hăinuţa, se zgribuli oleacă de 
frig, că era toamnă, pe urmă adormi. Procopici se culcă şi el, dar nu putu să închidă ochii: nu-i mai 
ieșeau din cap cele vorbite despre izvodul de pe plăcuţa de malachită. Se răsuci el aşa în aşternut cât 
se răsuci, dar la urmă se ridică, aprinse lumânarea, se apropie de tejghea şi prinse a întoarce plăcuța 
de malachită pe toate feţele, să-ncerce cum ar veni mai bine marginea: mai lată, mai îngustă... O 
punea când pe o parte, când pe cealaltă, dar oricum o sucea, ieşea că flăcăiaşul pricepuse izvodul 
mai bine decât el. 

— Halal Flămândul ăsta! se minună Procopici. Nu cunoaşte încă pic de meserie, da' s-a priceput 
să lămurească un meşter bătrân. Ce mai ochi! Ce mai ochi! 

Apoi se duse încetişor în cămăruţa de boarfe şi aduse de acolo o pernă şi un cojoc de oaie. Perna 
i-o strecură frumuşel sub cap lui Daniluşco, iar cojocul îl puse peste el. 

— Dormi, ochi-ager, dormi! 

Dar băiețaşul nici că se trezi: se-ntoarse doar pe partea cealaltă, se-ntinse cât era de lung sub 
cojoc — acum îi era cald, vezi Doamne, şi prinse a şuiera subțirel pe nas. Procopici n-avusese copii 
şi flăcăiaşul ăsta i se lipi numaidecât de suflet. Stătea aplecat deasupra lui şi-l sorbea din ochi, iar 
Daniluşco dormea somn dulce şi şuiera într-una pe nas. În inima bătrânului încolţi grija cum să-l 
pună mai bine pe picioare pe flăcăiaşul ăsta, ca să nu mai fie atât de firav şi gălbejit. 

„Meşteşugul nostru nu-i pentru un slăbuţ ca el! Cu praful ăsta, care-i otravă curată, o să mi se 
veştejească tare repede! I-ar prinde bine să se hodinească dintru început şi să se întremeze şi numai 
după aceea să-l învăţ meşteşugul. Se vede cât de colo că o să iasă ceva de capul lui!” 

A doua zi îi spuse lui Daniluşco: 

— Mai întâi şi întâi ai să mă ajuţi în ale gospodăriei, că aşa-i rânduiala aici la mine. Ai priceput? 
Astăzi, de pildă, du-te de culege boabe de călin. Tocmai bine le-a pălit bruma şi-s tare bune de 
plăcintă. Da' vezi să nu te duci prea departe. Cât îi culege, atâta o fi! Ia-ti şi un codru de pâine, că la 
pădure te răzbeşte foamea numaidecât şi să treci pe la Mitrofanovna. I-am spus să-ţi coacă două ouă 
şi să-ți dea o ulcică cu lapte. Ai priceput? 

A doua zi îi spuse iar: 

— Să-mi prinzi un sticlete, da' unul care cântă mai frumos, şi un scatiu mai vioi. Pân' diseară să-i 
am. Ai priceput? 

Dar când Daniluşco prinse şi-i aduse păsărelele, Procopici îi zise: 

— Bine, bine, da nu prea! Prinde-mi altele! 

Şi uite aşa începu. Zi de zi Procopici îi dădea lui Daniluşco altă treabă, dar toate erau de joacă! 
După ce căzură zăpezile, îi porunci să meargă cu vecinul la lemne, să-i dea o mână de ajutor. Dar ce 
ajutor mai era şi acela? Când se duceau la pădure, şedea în sanie şi mâna calul, iar când se-ntorceau 
acasă mergea pe jos, în urma saniei. După o asemenea preumblare, mânca şi mai bine şi dormea 
tun. Îi făcuse Procopici şi un cojoc, o căciulă călduroasă, mănuși cu un deget şi pâslari. Pasămite 
avea Procopici de unde! Era şi el iobag, nu-i vorbă, dar lucra pe seama lui şi plătea dajdie boierului, 
aşa încât mai câştiga câte ceva. Iar pe Daniluşco îl îndrăgise mult de tot. Ce să mai vorbim? ÎI 
socotea ca pe un fecior bun, şi nu precupeţea nimic pentru dânsul, iar de meşteşug nu-l lăsa să se 
apuce, până n-o socoti el de cuviință. 

De trai bun, Daniluşco se întrema repede şi prinse şi el drag de Procopici. S-ar fi putut oare să fie 
altminteri? Îi înţelesese grija! Pentru întâiaşi dată în viaţă ducea un asemenea trai. Apoi iarna se 
sfârşi şi Daniluşco se simţi mai la largul lui. Era ba la iaz, ba în pădure. Numai că şi la munca 
meşterului trăgea mereu cu ochiul. De îndată ce se întorcea acasă începeau să vorbească, Procopici 
şi cu dânsul. Băiatul îi povestea bătrânului ba de una, ba de alta, şi-l întreba la rândul lui ce-i asta şi 
ce-i aia? Procopici îi tălmăcea toate şi-i arăta prin fapte care cum vine, iar Daniluşco şi le băga în 
cap. Uneori se apuca şi el de câte ceva. „la s-o fac eu...” Iar Procopici se uita, îl îndrepta pe-alocuri 
unde trebuia şi-i arăta cum e mai bine. 


Într-o zi când Daniluşco era la iaz, îl zări vătaful, şi-şi întrebă însoțitorii atotştiutori: 

— Al cui e flăcăiandrul de colo? îl văd aici de câteva zile în şir... Huzureşte mereu la iaz, cu 
undița în mână, în vreme ce toți ceilalți lucrează, şi nu mai e mititel... 

Cine-i acela de-l doseșşte de la treabă? 

Oamenii vătafului aflară cum şi ce fel şi-i spuseră, iar dânsul nici că vroi să le dea crezare. 

— la, aduceţi-l aici, înaintea mea, le porunci el, ca să-l cercetez chiar eu. 

Şi oamenii i-l aduseră pe Daniluşco, iar vătaful îl întrebă: 

— Al cui eşti tu? 

— Mă aflu în ucenicie la meşterul în ale malachitei — îi întoarse vorba flăcăiaşul. 

Atunci vătaful, niciuna, nici două, mi ţi-l şi înşfăcă de ureche: 

— Aşa înveţi tu, mă nepricopsitule! şi aşa de ureche îl duse la Procopici. 

Bătrânul văzu că nu-i a bună şi se apucă să-l scoată pe Daniluşco din bucluc: 

— L-am mânat chiar eu să-mi prindă niscai bibani. M-a apucat o poftă de peşte proaspăt, de nici 
nu ştiu ce să spun! Bolnav cum sunt, altă mâncare nici că-mi prieşte... De aceea i-am şi poruncit să 
se ducă la pescuit... 

Dar vătaful nu-l crezu. Şi-apoi îşi dăduse seama numaidecât că băiatul se schimbase de parcă era 
altul acum: se-ndreptase, avea cămăşuţă bună, pantalonaşi — aşişderea şi cizme în picioare. Şi pe 
loc se apucă să-l cerceteze ce ştie: 

— la, să văd, ce te-a învăţat meşterul să faci? 

Daniluşco îşi puse pestelca, se apropie de tejghea şi prinse a spune şi a arăta... Orice-l întreba 
vătaful, la toate găsea răspuns: cum se şlefuieşte piatra, cum se taie, cum se fățuieşte, cum se lipesc 
bucăţile, cum se lustruieşte, cum se prinde în aramă, cum se prinde în lemn... Într-un cuvânt toate 
le ştia care cum vin! După ce-l încercă aşa vătaful în fel şi chip, îi zise lui Procopici: 

— Se vede treaba că ăsta ţi se potriveşte, ce zici? 

— Nu mă plâng — îi răspunse Procopici. 

— Văd că nu te plângi şi mai văd că l-ai râzgâiat! Eu ţi l-am dat ca să-l înveţi meserie şi când 
colo îl zăresc mereu cu undița la iaz! Bagă de seamă! O să-ţi dau nişte bibani proaspeţi de n-ai să-i 
uiţi până la moarte! Şi nici flăcăul n-o să scape! 

Aşa îl amenință vătaful şi apoi plecă, iar Procopici nu-şi mai putea veni în fire de uimit ce era: 

— Când ai avui vreme să le-nveţi pe toate, Daniluşco? Că eu parcă nici nu m-am apucat să te 
deprind cu meşteşugul. 

— Păi, tot mata mi-ai arătat şi mi-ai tălmăcit toate astea — îi zise Daniluşco — iar eu am luat 
aminte. 

Din ochii lui Procopici prinseră a picura lacrimi, într-atâta îi merseseră la inimă vorbele 
flăcăiaşului. 

— Băiatul meu drag, Daniluşco — îi zise dânsul. Tot ce ştiu... Tot o să-ţi dezvălui... N-o să-ţi 
ascund nimic... 

Numai că din clipa aceea, Daniluşco nu mai avu trai tihnit. Vătaful trimise chiar de a doua zi 
după dânsul şi începu să-i dea de lucru. Mai întâi câte ceva mai uşurel: cheutoare de brâu, dintre 
acelea pe care le poartă femeile, cuțite... Pe urmă altele mai întortocheate; sfeşnice şi podoabe de 
tot felul... Apoi ajunseră lucrurile şi până la izvoade meşteşugite: frunze, frunzulițe, întortocheri şi 
floricele... Că doar meşterii ăştia în ale malachitei fac muncă de migală... Ţi se pare că-i un 
lucruşor de nimica toată, dar trebuie să stai la el o mulțime! Şi uite-aşa crescu Daniluşco, tot 
migălind la malachită! 

Când făcu într-o zi o brățară în chip de şarpe, cioplită în întregime dintr-o singură bucată, vătaful 
îl numi meşter plin şi-i scrise despre asta şi boierului: „Aşa şi aşa scria... s-a ivit pe la noi aici un 
nou meşter în ale malachitei, pe nume Danilco Flămândul. Lucrează frumos, dar cam încet din 
pricina tinereţii sale. Porunciţi să-l las şi mai departe să lucreze numai cele orânduite, sau să-i 
statornicesc o dajdie, ca şi lui Procopici şi să-l las să muncească pe seama lui?” 

Dar Daniluşco nu lucra de fel încet, dimpotrivă, repede şi îndemânatic de te prindea mirarea. 


Numai că aici era mâna lui Procopici care ştia multe... Când se-ntâmpla să-i dea vătaful lui 
Daniluşco un lucru de făcut în cinci zile, Procopici se ducea la el şi-i spunea: 

— Asta nu-i cu putință! Pentru asemenea lucrătură îi trebuie pe puțin jumătate de lună! Că doar 
mai e în ucenicie la mine flăcăiaşul! De s-o pripi aşa, o să strice şi malachita fără niciun folos. 

Vătaful se împotrivea el, nu-i vorbă, dar îi mai adăuga zile şi Daniluşco lucra fără istoveală. 
Învăţă chiar, pe ascuns de vătaf, să scrie şi să citească. Nu ştia mult, dar cât de cât, tot se cheamă că 
era cu carte... Şi aici tot Procopici îl ajuta. Uneori îi făcea chiar el cu mâna lui cele poruncite de 
vătaf, numai că Daniluşco nu prea îngăduia asemenea lucru. 

— Se poate, moşule? Treabă-i asta, să stai mata în locul meu la tejghea? Priveşte, ți s-a înverzit 
până şi barba din pricina malachitei şi sănătatea ţi s-a şubrezit de tot... Pe când eu, eu n-am nimic! 


Şi într-adevăr, pe vremea ceea, Daniluşco se întremase bine de tot. Îi mai ziceau oamenii 
„Flămândul”, după cum apucaseră mai demult, dar el... îţi era mai mare dragul să-l priveşti: înalt, 
rumen, bucălat şi vesel. Într-un cuvânt, moartea fetelor! Procopici îi şi vorbea acum adeseori de 
mireasă, dar Daniluşco clătina din cap: 

— Las! că vine şi asta! Când oi ajunge meşter cu adevărat, atunci e altă socoteală! 

Într-o zi boierul trimise răspuns la cartea vătafului: „Ucenicul acela al lui Procopici, de-i zice 
Danilco, să-mi facă un potir frumos cioplit, pe picior, ca să mi-l pun în casă. Atunci o să văd şi eu 
dacă-l lăsăm să lucreze cu dajdie, sau dacă-l ţinem numai pentru munci poruncite. Dar fii cu ochii în 
patru: Procopici să nu-l ajute cu nimic. De n-ai să bagi de seamă cum trebuie, ai să-mi dai 
socoteală!” 

Vătaful, îndată ce primi cartea boierului, îl chemă pe Daniluşco şi-i spuse: 

— Ai să lucrezi aici, sub ochii mei. Îţi facem o tejghea şi-ţi aducem şi malachită de care vrei. 

Procopici cum află de asta se şi întristă pe loc: cum? ce născocire mai e şi aceea? Şi se duse la 
vătaf, dar parcă te poţi înţelege cu unul ca dânsul?... I-a țipat odată: „Nu-i treaba ta! şi gata.” 

Aşadar, se găti Daniluşco să meargă la lucru la noul său loc, iar Procopici îl sfătui: 

— Vezi să nu te grăbeşti cu treaba, Daniluşco! Să nu arăţi ce poţi cu adevărat! 

La început, Daniluşco lucra cu fereală: mai mult măsura şi socotea, dar la urmă i se urî: de lucra 
sau nu, trebuia să şadă zi şi noapte la vătaf. Şi flăcăul, de multă plictiseală, îşi dădu drumu' cu toată 
puterea lui de muncă. Şi potirul ieşi cât ai bate din palme din mâinile lui. Vătaful îl cercetă de parcă 
s-ar fi aşteptat dintru început că aşa o să fie şi-i zise: 

— Mai fă unu, la fel! 

Daniluşco făcu altul, pe urmă un al treilea... După ce-l şfârşi şi pe acesta din urmă, vătaful zise: 
— Acum n-ai să-mi mai scapi! V-am prins pe amândoi cu mâţa-n sac: pe tine şi pe Procopici. 
Boierul, după ce a citit cartea trimisă de mine, ţi-a hărăzit o bucată de vreme pentru un singur potir, 
iar tu, în loc de unul, ai cioplit trei. Acum te cunosc ce poţi. N-ai să mă mai tragi pe sfoară! lar 

câinele cela bătrân o să vadă el de la mine cum să mai tăinuiască altădată adevărul! O să mă 
pomenească el! 

Şi scrise despre toate boierului şi o dată cu cartea îi trimise şi cele trei potire. Numai că boierul, 
fie că s-a nimerit să aibă tocmai atunci un gând bun, fie că-i purta pentru ceva pică vătafului, că 
hotărî toate pe dos. 

Îi hărăzi lui Daniluşco o nimica toată drept dajdie şi-l opri pe vătaf să-l ia de la Procopici: doar- 
doar or născoci amândoi ceva nemaivăzut. 

O dată cu scrisoarea, mai trimise boierul şi un desen ce înfățişa, de asemenea, un potir cu tot 
soiul de întortocheri: pe margine o fâşie cu cioplitură meşteşugită, la mijloc o panglică de piatră, 
toată în horbotă, iar pe picior — frunze. Într-un cuvânt, o născocire. Iar pe desen era scris cu mâna 
boierului: „Să stea şi cinci ani de-o trebui, dar să-mi facă potir întocmai!” 

Vătaful n-avu încotro, trebui să dea înapoi: îi spuse pe şleau flăcăului tot ce spusese boierul, îl 
lăsă să se întoarcă la Procopici şi-i înmână desenul. 

Daniluşco şi Procopici se înviorară numaidecât şi lucrul sporea acum în mâinile lor. Curând după 


aceea, Daniluşco se apucă de potirul cel nou. Şi ce de chițibuşuri avea potirul! O lovitură greşită de 
daltă şi — s-a dus toata munculița: N-ai decât s-o iei de la început! Dar ochiul lui Daniluşco nu da 
greş, mâna îi era cutezătoare, putere avea, slavă Domnului, şi toate mergeau strună! Un singur lucru 
îl amăra: se căznea mult, dar frumuseţe parcă nu vedea de fel! I-o spunea şi lui Procopici, dar 
bătrânul nu făcu decât să se minuneze: 

— Şi ce-ţi pasă? Dac-au scornit aşa, pesemne ca aşa le-o fi trebuind. Parcă eu puţine lucruşoare 
am tăiat şi am cioplit, care, dacă stau să mă gândesc, nici acum nu ştiu bine la ce-or fi trebuind! 

Flăcăul încercă să-i vorbească şi vătafului, dar nu fu chip! Acesta începu să dea din mâini şi din 
picioare şi să țipe: 

— Ce, ţi-ai pierdut minţile? Pentru desenul cela a plătit boierul o grămadă de bani! L-o fi făcut, 
pesemne, cel mai de seamă meşter din oraşul de scaun al ţării, iar tu te-apuci să-l judeci! 

Apoi, însă, îşi aminti, se vede treaba, de vorbele boierului care zicea că poate Daniluşco o 
născoci şi ceva nemaivăzut şi-i zise: 

— Uite ce-i: potirul ăsta tu să-l faci aidoma după desenul trimis de boier. Dar dacă ai să 
născoceşti şi altul, te priveşte! N-o să-ți pun piedici. Malachita ne-ajunge, vezi Doamne! Ți-oi da de 
care-ţi trebuie. 

Din clipa aceea îl frământa pe Daniluşco un gând. Spun oamenii că nu-ţi trebuie prea multă 
înțelepciune ca să osândeşti cele făcute de alţii. Dar pentru ca să născoceşti ceva cu mintea ta, multe 
nopți trebuie să te frămânți în aşternut. Aşa şi Daniluşco: lucra la potirul boierului, dar în minte 
frământa alt gând. Tot judeca într-una ce floare, ce frunză se potriveşte mai bine cu malachita. 
Ajunse gânditor, îşi pierdu veselia. Procopici bagă de seamă toate astea şi-l întrebă: 

— Ce-i cu tine, Daniluşco? Eşti bolnav? Las-o mai domol cu potirul cela. Ce te grăbeşti aşa? 
Mai bine te-ai duce şi tu la plimbare pe undeva decât să stai aşa locului cât îi ziulica de mare! 

— Că bine zici — răspunse Daniluşco — m-aş duce măcar în pădure oleacă; doar-doar oi vedea 
ce-mi trebuie! 

De atunci nu era zi de la Dumnezeu să nu se ducă în pădure. Se nimerise a fi tocmai pe la cositul 
fânului, când totul dă-n pârg. Ierburile erau în floare. Daniluşco se oprea pe la fânețuri sau într-un 
luminiş de pădure şi privea, privea într-una... Sau se pornea iarăşi prin fineţuri tot cercetând din 
ochi locurile, de parcă ar fi căutat pe cineva. Pe vremea ceea fânețele şi pădurea erau pline de 
oameni şi toţi îl întrebau pe Daniluşco de n-a prăpădit vreun lucru. Dar flăcăul zâmbea fără bucurie 
şi le întorcea vorba: 

— De prăpădit n-am prăpădit, dar de găsit nu pot găsi. 

Şi au început să zică unii: 

— Nu-i a bună cu flăcăul nostru! 

Iar Daniluşco se-ntorcea acasă, se aşeza numaidecât la tejghea şi lucra până-n zori de ziuă; de 
cum se arăta soarele, o pornea iar într-un suflet la pădure şi la fâneţuri... Începu să care acasă tot 
soiul de frunze şi de flori şi mai cu deosebire dintre cele otrăvitoare: strigoaie, cucută, ciumăfaie, 
măselariță şi câte altele... Faţa-i era acum suptă, ochii neliniştiți, iar mâinile-şi pierduseră 
îndrăzneala. Procopici murea de grija lui; iar Daniluşco îi spuse într-o zi: 

— Potirul nu mă lasă să trăiesc... Mă roade dorul să-l fac în asemenea chip, ca piatra să-şi 
vădească toată puterea ei! 

Procopici vru să-l abată de la gândul lui: 

— La ce ţi-o fi trebuind asta? Sătui suntem, ce ne pasă! Boierii n-au decât să-şi treacă vremea 
cum Îi taie capul, numai să ne lase în voia noastră! Când scornesc câte un izvod, noi îl facem! Da' 
ca să le-o luăm înainte, asta pentru ce? Ar veni ca şi cum ne-am pune încă un ham peste celelalte şi 
atâta tot! 

Dar Daniluşco stăruia într-una; 

— Nu mă muncesc — zicea — de dragul boierului! Dar nu-mi pot scoate din cap potirul cela! 
Priveşte şi mata ce soi de piatră avem noi aici, da' ce facem dintr-însa? O tăiem, o făţuim, o 
lustruim, adică fleacuri şi atâta tot! Şi iaca, mi s-a furişat în suflet dorinţa să lucrez în aşa fel încât şi 


eu să pot privi toată puterea pietrei noastre şi altora să le-o pot arăta! 

Apoi, într-o vreme parcă-şi mai veni în fire flăcăul, se apucă iar de potirul ce-l făurea după 
desenul boierului. Lucra la potir şi râdea încetinel, de unul singur: 

— O panglică de piatră găurită, o fâşiuţă, în horbotă... 

Şi deodată părăsi de tot lucrul cela. Se apucă de altul... Şedea fără pic de răgaz la tejghea, iar lui 
Procopici îi zise: 

— O să mă uit la ciumăfaie şi o să fac după ea un potir al meu. 

Procopici se strădui iarăşi să-l abată de la acest gând. 

La început, Daniluşco nici că vroi să audă cele ce-i spunea, dar peste vreo trei-patru zile, când 
săvârşi nu-ş! ce greşeală, acolo, îi răspunse lui Procopici: 

— Ei bine, fie! Mai întâi şi-ntâi sfârşesc potirul boierului şi numai atunci mă apuc de-al meu! 
Dar vezi şi nu mai căuta să mă abaţi de la asta... Nu pot să mi-l scot din cap şi pace. 

Bătrânul îi întoarse vorba zicând: 

— N-ai grijă! N-o să te mai supăr — dar în sinea lui nutrea un alt gând: „O să se istovească 
flăcăul şi o să uite. Ar trebui să-l şi însor. Asta-i! De cum s-o face cu un cămin, o să-i zboare din cap 
toate nimicurile de prisos!” 

... Şi Daniluşco îşi văzu de potir! Era de trudit la el, nu glumă! Să n-o dovedeşti într-un an. 
Lucra flăcăul cu toată sârguința şi nici că mai sufla un cuvinţel de ciumăfaia lui! lar Procopici 
începu s-aducă vorba de-nsurătoare: 

— S-o luăm, de pildă, pe Catia Letemina, ce logodnică bună ți-ar fi!... E o fată tare de treabă... 
N-are niciun cusur! 

Procopici le spunea astea toate de hâtru ce era. Băgase el de seamă încă mai de multişor că 
Daniluşco se uita mai îndelung la fata ceea. Dar nici dânsa nu-şi întorcea privirile de la el, dragă 
Doamne! De aceea şi aducea bătrânul vorba, dar o făcea ca din întâmplare... Numai că Daniluşco 
tot ce ştia el răspundea: 

— Mai aşteaptă! Să sfârşesc mai întâi potirul, că mi s-a urât de moarte cu el! Mă feresc cât pot să 
nu izbesc greşit cu dalta, iar mata îmi tot dai zor cu însurătoarea! Las'că ne-am înţeles noi doi, Catia 
şi cu mine. O să mai aştepte dânsa! 

În cele din urmă, Daniluşco sfârşi potirul boierului. „Nici el, nici bătrânul nu-i suflară vătafului 
vreo vorbă despre asta, dar în schimb se gândiră să facă o mică petrecere acasă la dânşii. Veni Catia, 
logodnica flăcăului cu părinţii ei, mai veniră şi alţii, cei mai mulţi meşteri în ale malachitei. Catia se 
minuna cătând la potir: 

— Cum de-ai izbutit să ciopleşti în piatră asemenea horbotă fără s-o spargi măcar pe undeva?! 
Cât de neted şi curăţel ai lucrat-o! 

Meşterii încuviinţară şi ei. 

— Întocmai ca-n desen! Nici n-ai de ce te lega! Curăţel lucrat! Mai frumos nici că se poate. Şi 
repede! De-i munci şi mai departe la fel o să ne vină greu să ne ținem după tine! 

Daniluşco ascultă ce ascultă şi la urmă zise: 

— Aici îi aici, că n-ai de ce te lega! Neted, îngrijit... izvodul curăţel... horbota după desen... 
Dar frumuseţea unde-i? Priviţi o floricică... Oricât de neînsemnată şi mititică! Numai cât ce te uiţi 
la ea şi-ţi saltă inima de bucurie. Dar potirul meu pe cine o să bucure oare? Cui îi foloseşte? Oricine 
s-o uita vreodată la el, o să se minuneze cum s-a minunat şi Catenca; ce ochi şi ce mână 
îndemânatică are meşterul şi ce de răbdare i-o fi trebuit ca să nu spargi piatra pe nicăieri!... 

— lar de-a păcătuit pe undeva — glumeau meşterii — a lipit totul repejor, a dat lustru şi... 
poftim de găseşte acum dacă poţi. 

— Da, da... Dar iarăşi mă-ntore şi zic: unde-i frumuseţea pietrei? Pe aici, de pildă, trecea o 
vinişoară... lar eu am sfredelit găuri şi am cioplit floricele pe locul ei... Dar la ce-s bune aici? Păi 
asta-i curată stricăciune a pietrei! Şi ce piatră! Piatra pietrelor! Înţelegeţi voi? Piatră de mâna-ntâia! 

Şi prinse a se-nfierbânta flăcăul! Băuse, pesemne, mai multişor! 

Atunci meşterii îi spuseră şi ei ceea ce-i spusese şi Procopici de nenumărate ori: 


— Piatra-i piatră şi nimic mai mult. Ce vrei să faci? Asta-i meşteşugul nostru: s-o cioplim şi s-o 
dăltuim. 

Numai că se nimerise printre ei şi un moşneguţ. Pe vremuri îl învățase meserie pe Procopici şi pe 
ceilalți aşişderea. Îi spuneau cu toţii „bunicule”. Un bătrân încărcat de povara anilor... Totuşi 
pricepu şi dânsul despre ce era vorba şi îi spuse lui Daniluşco: 

— Să n-o ţii pe cărăruia asta, fiule scump! Scoateţi-o din cap! Că altminteri numai bine nimereşti 
la Vâlva munților, printre meşterii ei, acolo... 

— Ce meşteri, bunicule? 

— lac-aşa, meşteri... Trăiesc sub pământ şi nu-i vede nimeni... Orice i-ar trebui stăpânei, îi fac 
pe plac... M-am învrednicit să văd şi eu odată munca lor. Ce muncă! Se deosebeşte cât de colo de a 
noastră a tuturor... 

Toţi cei din jur erau acum şi ei tare dornici să afle, şi-l întrebară pe bătrân ce anume a văzut el, ce 
fel de lucrătură? 

— Un şarpe — răspunse acesta — dintre aceia pe care îi ciopliți şi voi pentru brățări. 

— Şi? Cum era? 

— Era, zic, cu totul deosebit de ai noştri. Oricare meşter l-ar vedea ar ghici pe dată că nu-i lucrat 
pe la noi. Meşterii noştri oricât de îndemânatic ar ciopli un şarpe, se vede cât de colo că e de piatră; 
pe când acela era viu şi alta nimic! Dunguliţa-i neagră de pe spate, ochişorii... tot! Părea că uite- 
acuş te muşcă! Pentru ei — nu-i mare lucru! Ei au văzut floarea de piatră, şi au priceput frumuseţea! 

Daniluşco, de cum auzi de floarea de piatră, se apucă să-l descoasă pe bătrân şi acesta-i spuse 
cinstit: 

— Nu ştiu, fiule! Adică... am auzit şi eu de floarea ceea, dar alde noi, pământenii... nu-i chip s-o 
şi vedem. Cine-o zăreşte măcar odată, nu-i mai e dragă lumina zilei. 

Iar Daniluşco îi răspunse la asta: 

— Eu unul aş vrea s-o văd... 

Catenca, mireasa lui, de cum îl auzi, începu să se frământe din cale-afară: 

— Ce tot spui, Daniluşco! Ţi s-a urât oare cu lumina zilei? şi o podidiră lacrimile. 

Iar Procopici şi meşterii ceilalți pricepură ce întorsătură iau lucrurile şi-l luară în bătaie de joc pe 
moşneag: 

— A început să ţi se întunece mintea, bunicule! Ce tot băneşti acolo? ÎI abaţi degeaba pe flăcău 
de la calea cea dreaptă! 

Dar bătrânul se-nfierbântă, lovi cu pumnul în masă şi strigă: 

— Ba uite că este pe lume o asemenea floare! Şi flăcăul a zis bine ce-a zis, că noi nu pricepem 
rostul pietrei. Numai în floarea ceea se vădeşte toată taina frumuseţii! 

Meşterii se porniră pe râs. 

— Ai băut cam multişor, bunicule! 

Dar bătrânul tot ce ştia el zicea: 

— Este floarea de piatră, este! 

Apoi oaspeţii plecară pe la casele lor; Daniluşco însă nu putea să-şi scoată din cap vorbele 
acelea! Şi iar începu să umble zile-ntregi prin pădure şi să se-nvârtească în jurul ciumăfaiei, iar de 
nuntă nici că mai pomenea. De la o vreme, Procopici începu să-l silească: 

— De ce faci de ruşine fata? Câţi ani vrei să umble mireasă? Azi-mâine o să-şi bată lumea joc de 
dânsa. Că ce? Sunt puţine cumetre pe-aici? 

Dar Daniluşco nu se dădea înapoi de la vorba lui: 

— Mai aşteaptă oleacă! Până oi născoci ce vreau şi oi găsi şi piatra potrivită. 

Şi-şi luă obiceiul să se tot ducă la baia de aramă, la Gumeşchi. Uneori cobora în baie, umbla prin 
hrube, alteori rămânea sus şi răscolea pietrele. Odată răsturnă o piatră, o cercetă pe toate părțile şi 
rosti: 

— Nu, nu-i bună! 

De-abia apucă s-o zică şi auzi în spatele său: 


— Caută în altă parte... Lângă Dealul şerpilor. 

Daniluşco se-ntoarse, dar nu văzu pe nimeni. Cine vorbise? Ori poate îşi bătuse careva joc de 
dânsul? Dar parcă nu era niciun loc de ascunziş pe-acolo. Mai căută o dată în jur şi o porni spre 
casă, dar în spatele lui răsună iarăşi: 

— Auzit-ai, Danilo-meştere! Lângă Dealul şerpilor, zic. 

Daniluşco întoarse iarăşi capul şi zări o femeie care abia de se vedea, ca un abur albăstrui. După 
o clipă totul se şterse. 

„Ce glumă o mai fi şi asta? — se-ntrebă flăcăul. Să fi fost oare cu adevărat Ea? Ce-ar fi să mă 
duc la Dealul şerpilor?” 

Dealul cela, Daniluşco îl cunoştea bine. Era tot pe-a-colo, prin apropiere de Gumeşchi. Acum nu 
mai €, a fost ros până-n temelii; înainte vreme însă, oamenii luau malachită chiar de la faţa 
pământului. A doua zi, Daniluşco se duse acolo. Dealul nu era el mare, dar povârnit şi repede. 
Dintr-o parte parcă-l tăiase cineva anume. Avea şi o ferestruică cum e mai bine: se vedeau toate 
straturile ca-n palmă. 

Daniluşco se apropie de ferestruica ceea şi zări deodată lângă el un bolovan mare de malachită. 
Era atât de mare că nu-l puteai duce în braţe şi semăna cu o tufă, de parcă l-ar fi cioplit careva. 

Daniluşco se apucă să cerceteze comoara asta găsită de el. Era întocmai ce-i trebuia: culoarea era 
mai întunecată în partea de jos şi tot de-acolo se răsfirau vinişoare chiar cum îi trebuia lui. Şi totul 
era potrivit... Daniluşco se bucura nespus, dădu fuga după cal, cără bolovanul acasă şi-i zise lui 
Procopici: 

— Priveşte ce piatră! Parcă anume pentru ce vreau eu să fac! Acum o isprăvesc iute şi pe urmă 
fac nunta. Catenca mea s-o fi plictisit să mă tot aştepte. Drept să-ți spun nici mie nu mi-a venit uşor. 
Dar mă ţinea în loc munca asta a mea! De-aş isprăvi mai repede! 

Şi se apucă să cioplească piatra. Nici zi, nici noapte nu ştiu ce-i hodina. Procopici nu-i spunea o 
vorbă. „Poate s-o mai domoli flăcăul când şi-o face cheful!” Lucrul mergea strună. Flăcăul isprăvi 
partea de jos a pietrei. Semăna acum aidoma cu o tufă de ciumăfaie: frunzele late, strânse laolaltă, 
zimțate pe margini şi cu vinişoare în ele — toate ieşiră cum nu se poate mai bine! Chiar şi Procopici 
spunea că-i floare vie şi-ţi vine s-o atingi cu mâna. Dar când să ajungă la partea de sus, acolo se- 
mpotmoli. Tulpiniţa o ciopli el, frunzulițele de pe margini ieşiră subţirele de te miri cum se ţineau! 
Şi potirul era ca cel al ciumăfaiei, dar... nu tocmai! Parcă nu mai semăna a viu şi-şi pierduse din 
frumuseţe. Când văzu una ca asta, Daniluşco îşi pierdu până şi somnul. Şedea lipit de potirul cela, 
chibzuind într-una cum să-l îndrepte şi să-l facă mai frumos. Procopici şi ceilalți meşteri, care 
treceau să-l vadă, se minunau ce mai vrea? Nimeni nu mai făcuse vreodată un asemenea potir şi 
când colo, flăcăul tot nemulțumit era. „O să-şi piardă mintea; trebuie căutat”. Catenca auzea ce 
vorbesc oamenii şi plângea. Asta îl mai cuminţi pe Daniluşco. 

— Bine, mă lepăd! — zise dânsul. Se vede treaba că nu mi-e dat să mă-nalţ mai sus şi să prind 
toată puterea pietrei — şi începu să grăbească el nunta. 

Dar ce s-o mai grăbeşti când mireasa le are pe toate gata de cu vreme?! Apoi hotărâră şi ziua. 
Daniluşco era acum mai vesel. Îi spuse vătafului de potir. Vătaful veni într-un suflet, privi — 
Doamne, ce minunăţie! Vru să trimită numaidecât potirul boierului, dar Daniluşco îi zise: 

— Aşteaptă oleacă! Mai am o adăugire de făcut! 

Era pe toamnă şi nunta se nimerise tocmai de Sărbătoarea şerpilor. Într-o zi, când veni vorba de 
asta, cineva pomeni că şerpii, cică, nu mai au mult şi or să se adune cu toţii într-un loc. Daniluşco 
luă aminte la vorbele astea şi se gândi iară la floarea de malachită. Parcă-l trăgea cineva: „Ce-ar fi 
să mă duc pentru cea din urmă oară la Dealul şerpilor? Poate voi afla acolo vreo taină!” Şi-şi aminti 
de asemenea şi de piatră: „Parcă-ar fi pus-o cineva acolo anume! Şi glasul acela de la baia de 
aramă... tot de Dealul şerpilor pomenise!” 

... Şi Daniluşco se duse. Pământul era ferecat de cele dintâi geruri şi presărat cu pulbere de 
zăpadă. Se apropie flăcăul de dealul de unde luase piatra şi văzu acolo o adâncitură mare, de parcă- 
ar fi luat şi alții piatra din locul cela. Daniluşco nu stătu să se gândească cine ar fi putut lua piatra şi 


intră în scobitură. „Să şed oleacă — îşi zise dânsul — şi să mă hodinesc; că aicea-i ferit de vânt şi 
parcă-i mai cald”. Apoi văzu lângă un perete o bucată de pirită în chip de scaun. Daniluşco se aşeză 
pe ea şi căzu pe gânduri cu ochii pironiţi în pământ, iar prin minte îi umbla într-una floarea de 
piatră. „De-aş vedea-o măcar o dată!” Şi iată că simţi o căldură de parcă s-ar fi întors vara. 
Daniluşco înălță capul şi-o văzu lângă peretele din față pe Vâlva băii de aramă. Daniluşco o 
cunoscu numaidecât după frumuseţea şi după veşmântul ei de malachită. Dar în minte-i umbla un 
gând: 

„Poate-1 doar o părere de-a mea şi acolo nu-i nimeni de adevărat”. Dar şedea fără să rostească 
vreo vorbă şi privea spre locul unde era stăpâna, ca şi cum n-ar fi văzut nimic. Tăcea şi dânsa, dusă 
pe gânduri. Într-un târziu îl întrebă: 

— Ei, Danilo-meştere, ce zici? N-ai izbutit cu potirul tău de ciumăfaie? 

— N-am izbutit — îi răspunse dânsul. 

— Nu-ţi lăsa nasul în jos. Cearcă altceva! Piatră ți-oi da după dorinţa inimii tale. 

— Nu — făcu Danilo. Nu mai pot. M-am istovit de-a binelea! Nu iese şi pace! Arată-mi floarea 
de piatră! 

— De arătat, nu-i mare lucru, ţi-o arăt eu! Dar vezi să nu-ţi pară rău pe urmă! 

— N-o să mă laşi să ies din măruntaiele muntelui? 

— De ce să nu te las? Drumu-i deschis! Atâta doar, că cine pleacă, tot la mine se întoarnă. 

— Arată-mi-o, fă-ți pomană! 

Dar dânsa căuta într-una să-l înduplece: 

— Poate mai încerci o dată singur! Îi pomeni şi de Procopici: El — zice — a avut o dată milă de 
tine; acum e rândul tău să ai milă de el. Îi pomeni şi de mireasă: Te iubeşte fata ca pe luminile 
ochilor, iar tu cați mereu pe alături! 

— Toate astea le ştiu cu — strigă Daniluşco — numai că nu pot trăi fără floarea de piatră! Arată- 
mi-o! 

— Dacă-i aşa — răspunse dânsa — vino, Danilo-meştere, în gradina mea. 

Şi rostind aceste vorbe se ridică. Îndată prinse a hurui ceva, ca o surpare de pământ. Daniluşco 
privi în jur şi nu mai zări pereţi; pretutindeni se înălțau copaci uriaşi, numai că nu erau ca cei din 
pădurile noastre, ci cu totul şi cu totul de piatră. Unii erau de marmoră, alții de serpentină... Fel şi 
chip... Atât doar că erau ca vii, cu noduri şi frunzuliţe. Se clătinau în bătaia vântului şi zornăiau de 
parcă ar fi aruncat cineva un pumn de pietricele. Iarba de jos tot de piatră era... Azurie, roşie... De 
toate felurile... Soarele nu se zărea nicăieri, dar lumina era ca cea de la chindie. Printre copaci se 
zbăteau şerpi de aur, de parcă-ar fi jucat. Şi lumina tot de la ei venea. 

Şi iată că-l duse fata pe Daniluşco într-o poiană întinsă. Pământul de acolo aducea cu lutul cel 
mai obişnuit, dar era presărat cu tufe negre ca de catifea. Pe tufele astea înfloreau clopoței mari şi 
verzi de malachită, iar înlăuntrul fiecăruia din ei se zărea câte o steluță de antimoniu. Deasupra 
florilor celora luceau albiniţe de aur, iar steluţele dinlăuntru sunau încetişor de parc-ar fi cântat. 

— Fi, ce zici, Danilo-meştere! Te-ai uitat? îl întrebă Stăpâna. 

— N-o să găsesc piatră ca să fac aidoma — îi răspunse Daniluşco. 

— Dacă le-ai fi născocit tu, cu mintea ta, ți-aş fi dat piatră, dar aşa nu mai pot! zise, şi făcu un 
semn cu mâna. 

Şi iar prinseră a vui toate în jur şi Daniluşco se pomeni pe piatra lui din adâncitură. Vântul şuiera 
năprasnic, cum se şi cade pe vreme de toamnă. Daniluşco se întoarse acasă. În seara aceea era o 
petrecere la mireasa lui. Dintru început se arătă vesel, cântă, jucă, dar mai la urmă chipul i se 
mohorî. Mireasa lui se înspăimânta chiar: 

— Ce-i cu tine? Curat ca la înmormântare! 

Iar dânsul îi răspunse: 

— Mă doare capul de parcă-mi crapă, iar în ochi văd negru cu verde şi cu roşu. Nu mai zăresc 
lumina zilei de durere. 

Apoi petrecerea se sfârşi. Mireasa şi prietenele ei merseră să-l petreacă pe mire acasă, după 


datină. Dar ce drum mai era şi acela, dacă flăcăul şedea peste o casă, cel mult peste două de dânsa. 
De aceea Catenca zise: 

— Hai să facem un ocol, fetelor! O luăm pe ulița noastră până-n capăt şi venim înapoi, pe 
Elanscaia. 

Iar în mintea ei socotea aşa: „O să-l mai răcorească vântul pe Daniluşca şi o să se simtă mai 
bine”. 

Că prietenelor ce le pasă? Erau bucuroase, nevoie mare. 

— Chiar aşa — strigau ele — trebuie să-l petrecem în toată legea! Că prea şade aproape! Şi nici 
n-am apucat să-i zicem cântecul de rămas bun! 

Noaptea era liniştită, ningea. Tocmai bine pentru plimbare! Şi se duseră. Mirele şi mireasa 
mergeau în frunte, iar prietenele fetei, cu ceilalți flăcăi care fuseseră la petrecere, rămăseseră ceva 
mai la urmă. Fetele începură cântecul de rămas bun, şi era cântecul ăsta aşa de plin de jale, curat ca 
după mort! Catenca văzu că o asemenea cântare n-are niciun rost: „Daniluşco al meu şi fără asta e 
trist, iar dânsele s-au apucat să-i zică şi prohodul”. 

Şi cerca să-l întoarcă pe flăcău spre alte gânduri. La început el se mai învioră, dar curând se 
întristă iarăşi. Prietenele Catencăi sfârşiră cu cântarea de bun rămas şi începură altele, vesele. 
Râdeau şi alergau, dar Daniluşco mergea cu capul în pământ. Şi oricât se străduia Catenca, nu-l 
putu înveseli. Aşa ajunseră până la casa lui. Prietenele şi flăcăii se-mprăştiară care încotro, iar 
Daniluşco îşi petrecu mireasa acasă, de data asta împotriva datinei, şi se întoarse la el. 

Procopici dormea de mult. Daniluşco aprinse încetişor lumânarea, scoase potirele sale în 
mijlocul odăii, se opri lângă ele şi se apucă să le cerceteze. Chiar atunci începu să-l chinuiască tuşea 
pe Procopici. Tuşea de-şi spărgea pieptul. Îl copleşise, pasămite, pe atunci, rău de tot boala. Tuşea 
asta i se-nfipse lui Daniluşco ca un cuțit în inimă. Răscoli în el amintirea tuturor anilor trecuţi. Şi-l 
cuprinse o milă nespusă de bătrân. lar Procopici se mai linişti oleacă şi-l întrebă: 

— Mă uitam şi eu... Oare n-a venit sorocul să le dau vătafului? 

— De mult ar fi trebuit s-o faci — îi răspunse bătrânul. Degeaba încurcă locul. Altele-mai bune 
tot n-ai să faci! 

Mai vorbiră cât mai vorbiră şi Procopici adormi din nou. Se culcă şi Daniluşco, dar nu fu chip s- 
adoarmă! Se-ntoarse pe o parte, se-ntoarse pe alta, se ridică iar, aprinse lumina, se uită la potire şi se 
apropie de Procopici. Rămase câtăva vreme lângă el, oftă... 

Apoi luă ciocanul şi izbi o dată cu atâta sete în potirul de ciumăfaie de se auzi doar un scrâşnet şi 
atât! Dar de potirul boieresc nici nu se atinse măcar. Scuipă doar înlăuntrul lui şi ieşi fuga din odaie. 
Din clipa aceea nimeni nu l-a mai putut găsi pe Daniluşco. Unii ziceau că şi-ar fi pierdut mintea, că 
ar fi pierit în pădure, alții — că Stăpâna l-ar fi luat în rândul meșterilor ei. 


Omul de flori cu barba de mătasă sau povestea lui Făt Frumos 
poveste romanească 


A fost odată ca niciodată, dacă n-ar fi, nici că s-ar mai povesti, când lupii beau tutun şi urşii 
făceau săpun, de-şi ungeau femeile fețile şi uncheşii bărbile. 

A fost odată un împărat mare şi tare; după ce bătu pe toți împărații pământului şi le luă 
împărăţiile, se însură şi făcu trei fete: una cu soarele-n frunte, alta cu luna în spate, iar cea mai mică 
cu luceafărul de dimineaţă iarăşi în frunte; şi toate erau mai frumoase decât zânele munților şi ale 
pădurilor. 

Aceste fete se duseră la scăldat şi intrară într-o baie de marmură; dar deodată se ridică o furtună 
pe cer şi le răpi pe câte trele. Ajungând la urechile împăratului această întâmplare, 1 se tăie inima şi 
muri lăsând pe împărăteasă văduvă. 

Într-o zi, împărăteasa se apucă să măture pân casă, dar pe când mătura, îi sări un bob de piper în 
poală; ea luă bobul şi-l puse pe sobă, dar el sări şi de acolo iar în poala împărătesei. Văzând 


împărăteasa că nu poate scăpa de dânsul, îl înghiți; şi aşa rămase grea şi născu un copil cu părul de 
aur. 

Acest copil creştea în trei zile cât cresc alți copii în treizeci de ani, şi se făcea voinic ca brazii 
munţilor. Împărăteasa îl dete la dascăl de învăță toate măiestriile lumei, şi temându-se ca să nu-l 
piarză, îi făcu o colivie de aur, şi-l închise într-însa, dându-i jucării copilăreşti ca să-i treacă de urât. 

Într-o zi trecu p-acolo o babă cu două tivdi cu aur; feciorul de împărat o văzu şi trăgând cu arcul 
îi sparse amândouă tivdile. Baba se uită în sus şi văzându-l îi zise: 

— Lua-te-ar mama vântului turbat, care a luat pe câte trele surorile tale. 

Feciorul de împărat, cum auzi blestemul babei, chemă pe mumă-sa şi-i zise: 

— lan spune-mi, mamă, am avut eu surori ori nu? 

— N-ai avut, dragul mamei, nicio soră, răspunse împărăteasa. 

— Spune-mi drept, mamă, că, dacă nu, mă vei pierde. 

Văzând însă că mamă-sa nu voia să-i spună adevărul, se făcu bolnav şi-i zise că dacă nu-i va da 
țâţă pe sub talpa casei, el va muri. Împărăteasa făgădui că-i va împlini această cerere. Atunci el se 
sculă din pat şi ridică talpa casei, şi mamă-sa pusă ţâţa sub talpă, dar el lăsă talpa cam greu peste 
țâță, zicând iarăşi mă-sei: 

— Spune-mi, mamă, am avut eu alţi frați sau surori? 

Deocamdată mumă-sa nu voi să-i spuie, dar el lăsă talpa şi mai mult, atunci mumă-sa, 
nemaiputând să rabde, zise: 

— Să ştii, fătul meu, că ai avut trei surori mai frumoase decât zânele râurilor şi ale pădurilor, dar 
le-au răpit cei trei zmei care locuiesc pe tărâmul celălalt. 

— Spune-mi acum ce fel de om a fost tatăl meu, care sunt armele care purta şi pe ce cal încălica! 

— Tatăl tău a fost un mare viteaz şi s-a bătut nouă ani cu zmeul Răchită înflorită, ca să ia pe 
soră-sa de nevastă; armele lui sunt îngropate la rădăcina unui plop în grădină, iar calul paşte iarbă 
prin livede. 

Atunci el, încredinţându-se despre toate, i-a dat drumul, şi ducându-se la un vrăjitor i-a spus tot 
ce aflase de la dânsa. 

— Fi bine, zise vrăjitorul, acum du-te şi ia frâul şi-l sună în trei părți ale livezii. 

EI luă frâul şi-l sună în cele trei părți ale livezii şi îndată veni la dânsul o mârţoagă de cal şchiop, 
olog şi plin de bube. Făt Frumos îi dete un picior în piept, de se duse d-a berbeleacul cale de nouă 
zile şi nouă nopţi. Sună frâul de al doilea şi de al treilea, dar tot acel cal veni. Văzând aceasta, 
scoase paloşul să-l înfigă în pieptul calului. Dar calul îi zise: 

— Făt Frumos, Făt Frumos, nu mă omori, ci du-te de taie trei sute de viței de la trei sute de vaci, 
şi dă-mi mie laptele să-l beau. 

Făt Frumos făcu precum îi zisese calul, iar peste trei zile sună iarăşi frâul, dar d-astă dată veni un 
cal ca un zmeu şi-i zise: 

— la-ncalecă acum pe mine şi atinge-mă de trei ori cu scările. 

Făt Frumos împlini voia calului, şi după ce se plimbă puţin cu dânsul, îl atinse de trei ori cu 
scările; atunci calul deschise douăsprezece aripi şi zbură cu dânsul până la vântul turbat, apoi 
coborându-se tot pe locul de unde plecase zise: 

— Făt Frumos, dacă vrei să te slujesc cumsecade, să mai tai şase sute de viței de la şase sute de 
vaci şi să-mi dai laptele să-l beau. 

Făt Frumos împlini şi această poruncă a calului; iar peste trei zile veni împlotoiat şi încoifa 
sună frâul. Calul veni şi el numaidecât înşeuat şi înfrânat; apoi zise: 

— lată-mă, stăpâne, gata, la poruncile tale. 

Făt Frumos încălecă pe cal şi se duse, şi iar se duse, cale lungă şi nătângă, ca Dumnezeu să ne 
ajungă, iar când soarele ajunsese pe la chindii, intră într-o pădure neagră şi întunecoasă. După ce 
călători câtva timp pân acea pădure, calul se opri în loc şi zise: 

— Stăpâne, uită-te bine înainte şi-mi spune ce vezi? 

Făt Frumos se uită, dar nu văzu nimic. Calul iar îi zise să se uite; atunci el se uită cumsecade şi 
văzu o mulţime de şerpi cu capetele ridicate până la cer, şi vărsând flăcăraie de foc din guri. El 
spuse calului ce văzuse, dar calul îi zise: 

— Stăpâne, noi trebuie să trecem prin mijlocul acelor balauri; bagă dar mâna în urechea cea 
dreaptă şi scoate un arc cu săgeți, şi când vom fi aproape de dânşii să slobozi o săgeată şi ei ne vor 
face loc să trecem. 

Făt Frumos făcu cum îi zise calul; iar când ajunse aproape de balauri, trase o săgeată, şi ei de 
frică plecară capetele la pământ şi-i lăsară să treacă. De aci plecă iar înainte şi dete peste o câmpie 
cu păduri frumoase de chiparos, cu iarbă verde ca mătasea şi cu mulțimi de fântâni cu apa limpede 
ca vioreaua şi rece ca gheața; iar la căpătâiul acelei câmpii era un palat cu totul şi cu totul de argint. 

Cum ajunse la palat, bătu în poartă şi ieşi înainte o fată frumoasă; el îi arătă un ineluş de aur, pe 
care cumu-l văzu fata, cunoscu că Făt Frumos îi este frate, şi-l strânse în braţe, apoi îi zise: 

— Fugi, frate, că de te va găsi zmeul aici, te va omori. 

— lan spune-mi, întrebă Făt Frumos, ce semne are zmeul când vine? 

— EI îşi trimite buzduganul înainte, răspunse fata. 

Nu trecu mult şi buzduganul veni; şi după ce bătu de trei ori în poartă, se puse în cui. Făt Frumos 
luă buzduganul şi învârtindu-l de trei ori îl azvârli înapoi la zmeu, apoi încălicând pe cal se duse de 
se ascunse sub podul de argint. Zmeul veni numaidecât, dar cum ajunse la capătul podului, calul 
începu a sforăi şi a se trage înapoi. Zmeul îi dete cu scările şi-i zise: 

— Hi! cal de zmeu de paraleu, mergi înainte, că n-am frică de nimeni, decât de Făt Frumos; dar 
el este pe tărâmul celălalt şi nu crez să-i fi adus corbul osciorul şi vântul perişorul. 

— Ba poate l-o fi adus, zise Făt Frumos, ieşind de sub pod. 

Zmeul se repezi la dânsul şi-i zise: 

— Cum vrei să ne batem? În săbii să ne tăiem sau în luptă să ne luptăm? 

— Ba în luptă, că-i mai dreaptă, zise Făt Frumos. Apoi, după aceea, amândoi voinicii se luară la 
luptă. 

Zmeul adusă pe Făt Frumos şi îl băgă în pământ până la genunche, Făt Frumos învârti pe zmeu şi 
băgându-l în pământ până la gât, îi tăie capul, pe când calul lui omora pe-al zmeului. Făt Frumos 
scoase un bici şi pleznind de trei ori, făcu palatul zmeului o nucă, o băgă în buzunar şi plecă înainte. 

După ce călători câtva timp, dete peste un palat cu totul şi cu totul de aur, bătu în poartă şi ieşi 
înainte-i o fată foarte frumoasă, îi arătă şi ei inelul cel de aur pe care cum îl văzu, cunoscu pe Făt 
Frumos de frate şi strângându-l în braţe îi zise: 

— Fugi, frăţiorul meu, căci de va veni zmeul, te va face mici sfărâme. 

— lan, spune, întrebă Făt Frumos, ce semne face zmeul când vine? 

— EI îşi trimite buzduganul înainte, răspunse fata. 

Nu trecu mult timp şi buzduganul veni; apoi după ce bătu de trei ori în poartă, se puse în cui. Făt 
Frumos îl luă din cui şi-l azvârli înapoi la zmeu, iar după aceea încălică calul şi se ascunse sub 
podul de aur al palatului. Zmeul veni c-o falcă-n cer şi cu alta-n pământ, dar când ajunse la capul 
podului, calul lui începu să se tragă înapoi; zmeul îi dete cu scările şi-i zise: 

— Hi! cal de zmeu de paraleu, mişcă înainte! că nu-mi e frică de nimeni decât de Făt Frumos, 
dar el este pe tărâmul celălalt şi nu crez să-i fi adus corbul osciorul şi vântul perişorul! 

— Ba poate i l-o fi adus, zise Făt Frumos, ieşind de sub pod. 

Atunci zmeul zise: 

— Cum vrei, în luptă să ne luptăm sau în săbii să ne tăiem? 

— Ba în luptă, că-i mai dreaptă, răspunse Făt Frumos. 

Apoi se luară la luptă şi se luptară zi de vară până-n seară; iar când ajunse soarele la chindii, Făt 
Frumos trânti pe zmeu şi-i tăie capul, iar după aceea plesni din bici de trei ori şi tot palatul se făcu o 
nucă pe care o băgă în sân şi plecă înainte. Se duse, şi iar se mai duse, până dete peste un palat de 
topaz, care strălucea atât de mult, încât la soare te puteai uita, iar la dânsul ba. După ce se cunoscu 
şi cu soră-sa cea mai mică, ce locuia în acel palat, se ascunse iar sub pod, şi venind zmeul se luă cu 


dânsul la luptă şi se luptară toată ziua, dar nu putură să se trântească unul pe altul. Văzând aceasta, 
zmeul se făcu flacără galbenă, iar Făt Frumos se făcu şi el flacără roşie, şi iar se luptară, dar nu 
putură să se biruiască. Zmeul se uită în sus şi văzând un corb îi zise: 

— Corbule, corbuţule! du-te la Zaana“” şi-ţi moaie o aripă în seu şi una în apă, şi cu seul să mă 
stropeşti pe mine, iar cu apă să stropeşti pe Făt Frumos, că ţi-l dau împreună cu calul lui să-l 
mănânci. 

Făt Frumos ridică şi el capul în sus şi zise: 

— Corbule, corbuţule! du-te la Zaana şi moaie-ţi o aripă în seu şi alta în apă, şi cu seul să mă uzi 
pe mine, iar cu apă pe zmeu, că-ţi dau să mănânci trei zmei împreună cu caii lor. 

Corbul plecă şi întorcându-se peste puţin udă pe Făt Frumos cu seu, iar pe zmeu cu apă. Făt 
Frumos sări d-asupra zmeului şi-i tăie capul, apoi plesni din bici şi făcând şi palatul acestuia o nucă, 
o băgă în sân şi se duse înainte până ce ajunse la o grădină cu poame foarte frumoase. El întinse 
mâna să iee o pară, dar calul se opri în loc şi-i zise: 

— Stăpâne, să nu mănânci din aceste poame, că vei muri, că este sora cea mare a zmeului 
prefăcută în grădină, dar dacă ai poftă mare, dă mai întâi cu sabia în trei părți ale pomului ş-apoi 
mănâncă cât vei voi. 

Făt Frumos tăie pomul în trei părți şi începu să curgă sânge, apoi culese pere şi mâncă. Nu trecu 
mult şi văzu o fântână cu apă rece, dar când voi să bea, calul iarăşi îi zise să facă ce făcuse la 
grădină. Făt Frumos lovi fântâna de trei ori cu sabia şi, după ce curse sânge, bău apă şi se răcori. lar 
după aceea, merse înainte până ce dete peste o vie cu struguri dulci ca zahărul şi mirositori ca 
chihlimbarul. El voi să rupă un strugure, dar calul iarăşi îi zise: 

— Stăpâne! nu rupe struguri, căci via aceasta este sora cea mai mică a zmeului şi, de vei mânca 
numai o broboană, vei muri; dar dacă ai poftă de struguri, taie o viţă cu sabia şi apoi mănâncă câţi 
struguri îți plac. 

Făt Frumos tăie o viță şi după ce curse un pârâu de sânge, luă struguri şi mâncă. Plecă şi se duse, 
măre, cale lungă şi nătângă, căci cuvântul din poveste mai înainte mai lung şi mai frumos este, dar 
când rămase soarele de o suliță, calul zise lui Făt Frumos: 

— Stăpâne, ian uită-te îndărăt şi spune-mi, vezi ceva? Făt Frumos se uită, dar nu văzu nimic. 

— Uită-te mai bine, îi zise calul. 

Atunci Făt Frumos se uită bine şi văzu o flacără cât gămălia acului. 

— Să ştii, stăpâne, că acea flacără este mama zmeilor şi a zmeoaicelor, şi nu ştiu cum vom scăpa 
de dânsa. Ține-te bine de coamă, că am să ocolesc lumea cât te ştergi la ochi, ca să ajungem la 
cetatea Omului de flori cu barba de mătasă, căci numai acolo e scăpare pentru noi. 

Făt Frumos ascultă povaţa calului, carele deschise toate aripile şi începu să zboare mai iute decât 
vântul şi mai încet decât gândul, dar flacăra din ce în ce se mărea şi începu să arză pe Făt Frumos în 
spate! Calul, văzând că nu-i nădejde de scăpare, se înălță până la vântul turbat şi intră în cetatea 
Omului de flori. Atunci zmeoaica, rămâind afară de cetate, zise cu amărăciune: 

— Făt Frumos, Făt Frumos, fă-mi o gaură în zid să văd cine eşti tu care mi-ai omorât trei copii şi 
trei fete. 

Făt Frumos porunci să facă gaură, dar când zmeoaica băgă capul şi voi să-l soarbă, el îi aruncă în 
gură un buzdugan de fier ars în foc pe care sorbindu-l se umflă şi plesni. 

Omul de flori cu barba de mătasă, auzind că Făt Frumos se află în împărăţia lui, trimise ciodari şi 
ideclii, de îl chemă la împărăție şi îl puse în fruntea mesei; dar văzând pe fata Omului de flori, 
rămase încremenit de frumuseţile ei şi o ceru de la tată-său de soţie. Omul îi zise că i-o dă, dacă-i va 
aduce apă vie şi apă moartă de unde se bat munții în capete. Făt Frumos încălecă calul şi se duse 
spre soare-apune şi dete peste un om care bea apă de la nouă scocuri de mori şi se văieta că n-are ce 
bea. 

Făt Frumos stătu în loc şi se miră de dânsul; iar el îi zise: 

— Nu te mira de mine, ci te miră mai bine de FătFrumos, care a omorât trei zmei, trei zmeoaice 

şi pe muma zmeilor. 

— Eu sunt acela, răspunse Făt Frumos. 

— Dacă eşti tu, ia-mă cu tine, că mult bine îţi voi prinde. 

Făt Frumos luă pe omul ce nu se sătura de apă şi plecă înainte. Pe drum, întâlni un alt om, care 
mânca pânea de la nouă cuptoare şi se văieta că moare de foame. Făt Frumos se uită la dânsul şi 
începu să se mire, dar el zise: 

— Nu te mira de mine; ci te miră de Făt Frumos, care a omorât trei zmei, trei zmeoaice şi pe 
muma zmeilor. 

— Eu sunt acela, zise Făt Frumos. 

— Dacă eşti tu, apoi ia-mă cu tine, că mult bine ţi-oi prinde. 

Făt Frumos îl luă şi pe acesta şi plecă înainte. Merse ce merse şi dete peste un om care sărea din 
munte în munte cu nouă pietre de moară legate de picior şi se plângea că n-are ce sări. 

După ce-l luă şi pe acesta cu dânsul, merse înainte ca cuvântul din poveste, că-nainte mult mai 
este, şi ajunse într-o câmpie, de unde se auzea un zgomot mare. Atunci calul zise lui Făt Frumos: 

— Stăpâne, cată spre soare-apune şi spune-mi vezi ceva? 

Făt Frumos se uită şi văzu doi munţi bătându-se în capete. 

— Printre aceşti doi munţi avem să trecem, ca să luăm apă vie şi apă moartă, zise calul, să 
mergem încetişor şi când om fi aproape de munţi, să-mi dai de trei ori cu pintenii şi să te ţii de 
coamă cu o mână şi cu cealaltă să iei apă. 

Cum ajunse Făt Frumos dinaintea munţilor, dete cu pintenii calului, care zbură mai iute decât 
gândul, trecând pe la fântână, luă apă şi ieşi dintre munți înainte de a se lovi în capete. 

Făt Frumos aduse apă la Omul de flori cu barbă de mătasă şi ceru să-i dea pe fie-sa de nevastă. 
Dar Omul de flori îi zise: 

— Eu ţi-oi da-o, dacă mi-i găsi un om care să mănânce pâinea de la nouă cuptoare, altul să beie 
apa de la nouă scocuri de mori. 

Făt Frumos zise împăratului: 

— Găteşte cele nouă cuptoare şi arată-mi cele nouă scocuri de moară, că am oameni să-ți 
mănânce pâinea şi să-ţi bea apa. 

Omul de flori porunci vizirului să gătească pâinea şi să arate scocurile, şi după ce le găti veni 
împăratul să privească. Atunci Făt Frumos făcu semne oamenilor săi şi cât te ştergi la ochi mâncară 
pâinea şi băură apa. Dar Omul de flori nu voi să-i dea fata nici după aceasta, ci îi zise 

— Dacă voieşti să aibi pe fie-mea de soţie, să-mi aduci garoafa care miroase cale de nouă ani, şi 
apoi ţi-oi da negreşit pe fie-mea. 

Făt Frumos plecă să caute garoafa şi se duse cale lungă până se simţi mirosul garoafei. Atunci 
calul îi zise: 

— Stăpâne, bagă mâna în urechea mea cea dreaptă şi scoate din ea o bucată de săpun, o perie şi o 
gresie şi mergi înainte fără frică. 

De ce mergea şi mergea, mirosul mai mare se făcea, până ce ajunse la un palat de sticlă; trase la 
poartă, bătu în ea şi nimeni nu-i răspunse. Atunci el intră înlăuntru, văzu garoafa şi o luă. Apoi 
încălecă pe cal şi plecă înspre Omul de flori. Nu făcu multă cale şi simţi că vine după dânsul zmeul 
palatului de sticlă cu o falcă în cer şi cu una în pământ. Dar tocmai când era să-l ajungă, calul îi 
zise: 

— Stăpâne, aruncă săpunul. 

EI îl aruncă şi numaidecât se făcu un alunecuş care împiedică pe zmeu de a-l ajunge. Zmeul însă 
făcu ce făcu şi trecu cum putu alunecuşul şi când era să ajungă iar pe FătFrumos, calul îi zice să 
arunce peria. Cum o aruncă, se făcu o pădure deasă, de nu putea nime să răzbată printr-însa, dar 
zmeul făcu ce făcu ş-o trecu, apoi o luă Făt Frumos iarăşi în goană şi, când era să-l prinză, aruncă 
gresia, care se făcu un munte mare şi nalt până la cer. Zmeul roase piatra cu dinţii şi trecu prin ea. 
Atunci calul zise: 

— Stăpâne, nu e bine de noi, o să pierim; dar mai avem o scăpare: să-ţi tragi sufletul de nouă ori, 


că am să mă ridic şi să trec de nori ş-apoi de acolo să cad peste zmeu şi să-l strivesc. 

Făt Frumos se luă după povaţa calului, se ridică până la nori, apoi se lăsă peste zmeu şi-l strivi; 
el, după aceea, se duse şi dete garoafa Omului de flori, care nemaiavând ce-i cere, îi dete pe fie-sa. 
Dar când veni vremea să se culce cu dânsa, veni omul cel cu nouă pietre de picioare şi ceru să se 
culce şi el în cămară cu dânşii. Făt Frumos îl lăsă, căci făcuse jurământ să nu-i calce niciodată 
vorba. Peste noapte, tocmai când FătFrumos dormea mai bine, ieşi un balaur din gura fetei şi când 
se întinse să muşte pe Făt Frumos, omul cu pietrele de picioare scoase paloşul şi-l tăie în mici 
fărâme. Mai ieşi unul şi-l tăie şi pe acela, şi când ieşi şi acel de al treilea, îi zdrobi capul cu o piatră 
de moară. Apoi după ce-i puse la o parte pe tustrei balaurii ce-i omorâse se culcă şi dormi. 

A doua zi de dimineaţă palatul împărătesei era plin de vlădici şi de popi ce veniseră să îngroape 
pe Făt Frumos, crezându-l mort ca pe ceilalți gineri ai împăratului. Dar când îl văzură viu, se 
minunară şi i se închinară. Omul de flori veni şi el ca să se încredinţeze de este viu sau mort Făt 
Frumos, dar când văzu pe balaurii cei morţi se sperie şi întrebă. Dar omul cu pietrele de moară îi 
spuse că ei au ieşit din fie-sa şi când era să muşte pe Făt Frumos, să-l omoare ca pe ceilalți gineri, el 
i-a ucis. Atunci Omul de flori începu nunta şi o tinu trei zile şi trei nopți; iar după aceea Făt Frumos 
îşi luă ziua bună şi plecă cu nevasta sa acasă la împărăţia lui şi făcu toate avuţiile zmeilor în trei 
părți şi le dete celor trei oameni care-l ajutase. Omul cu pietrele de moară nu se mulțumi, şi ceru să 
împartă şi nevasta cu dânsul. Făt Frumos se împotrivi; dar el scoase paloşul şi când era gata să o 
taie pe împărăteasa, atunci ieşi din gura ei încă un balaur, pe care omul cu pietrele de moară îl făcu 
fărâme şi zise: 

— Făt Frumos, Făt Frumos! ia-ți avuțiile, ia-ţi şi nevasta, şi trăiţi sănătoşi, că am scos până acum 
dintr-însa patru balauri şi i-am mai lăsat numai unul, că nu e bine să rămâie femeia fără niciun drac. 

Făt Frumos se prinse frate de cruce cu omul cu pietrele de moară şi-l rugă să nu se prea 
depărteze de pe locurile acestea, ca nu cumva dracul ce a rămas în femeie să-i răpuie zilele. Apoi a 
ajuns acasă, şi după ce a văzut pe mumă-sa, a plesnit de trei ori cu biciul şi cele trei nuci s-au 
desfăcut în trei palate frumoase şi cu cele trei surori ale lui într-însele, pe care, după ce le-au dat 
nuca“!* înapoi, le-au măritat şi s-a făcut mare bucurie şi veselie în toată împărăţia. 

Încălecai p-o şa şi v-o spusei dumneavoastră aşa. 


Cotocilă împărat, Ban Mârtan 
poveste romanească 


A fost odată, şi e demult d-atunci, a fost un unchiaş şi-o babă. Au murit amândoi moşnegii şi a 
rămas numai un copil al lor. Copilul, mititel cum era, începu a icni de foame şi de sete; nu l-a lăsat 
Dumnezeu să piară, căci mai rămăsese cu el şi un mârtan. Mârtanul se ducea dimineaţa la pădure şi- 
i aducea ba şoareci, ba rădăcini, ba păsări, şi, azi aşa, mâine aşa, până ce văzu ăl copil mare. Acum 
altă pricină. De unde până aci copilul şi mârtanul țineau unul la altul, acum, copilul începu a chinui 
mârtanul; nu-l lăsa niam în pace. ÎI trăgea de coadă, îl lua de urechi, îl încălţa cu ghioci de nucă şi 
câte şi mai câte drăcovenii. Mai la urmă, sbanghiul de copil îi legă mârtanului o custură“!* de gât, și- 
l goni în lumea mare. Dacă văzu aşa bietul mârtan, nu se lăsă şi o luă şi el razna prin pădure, şi, 
haidea-haidea, mereu înainte, ca cuvântul din poveste, înainte mult mai este. Tot umblând el aşa, 
cine ştie cât o fi umblat, se întâlni într-o bună dimineață cu vulpea. 

— Bună dimineaţa, cumetre, zise vulpea. 

— Muţumim dumitale, cumătră. 

— Da' un-te duci, cumetre? Ce-ai pe aci? 

— la, ce să am! lacă mi-am luat şi eu lumea-n cap de răul unui şui de copil! 

— Taaaci, cumetre! Ştii una cumetre? Dacă e vorba p-aşa tot îmi trebuie mie bărbat, nu mă iei tu 
pe mine? 

— De, eu ştiu ce să cred şi ce să zic! 

— Haide, de... nu te mai codi, că la mine nu te-o mai pune nimenea la muncă. 

— E... fie, hai, aşa să fie! 

— Bine, bărbăţele. Du-te înainte şi dai de vizuina mea, intră acolo, până viu eu. Mă duc să iau o 
spinare de găini, să facem nunta. 

Plecă mârtanul, umblă în sus, umblă în jos, dete de vizuina vulpii. Cum intră acolo, se puse să 
roază fulgi, că era lihnit de foame. Vulpea, mergând, se întâlni cu lupul. 

— Bună ziua, frati-meu! 

— Mulţumim dumitale, soru-mea. 

— Da' nu ştii ceva, măi frati-meu? Eu m-am măritat. 

— Taaaci, soru-mea, şi pe cine-ai luat? 

— He, he, am luat unul care merge cu sabia zorna-zorna. 

ÎI cheamă Cotocilă împărat, Ban Mârtan. 

— Mă duc să-l văz şi eu? 

— Bine, da' numai să iei seama; când te duci să nu-l strigi Ban Mârtan, că iasă la tine şi te taie cu 
sabia, ci să-i zici Coto — cilă împărat. 

— Bine, aşa să fac. 

Plecă lupul. Cum ajunse la vizuină, uită cum să strige, şi începu: „Băăă, Ban Mârtan...” 
Mârtanul, când văzu atâta namilă de mare, începu a-l stropi şi a se-nfoia la el. Lupul, crezând că-l 
taie cu sabia, înlemni de frică. Vezi, prost lup! Ce să facă un biet pisic mic, huipit"!* de foame! Îi era 
frică bietului mârtan de atâta haia de mare. Lupul rămase smirna, iar mârtanul intră să roază la pene. 
Vulpea se mai întâlni şi cu ursul. Îi spuse şi ăstuia să facă şi să zică tot ca şi lupul; dar, cum ajunse, 
o păţi şi ursul. Vulpea se mai întâlni cu porcul mistreţ. ÎI învăţă şi pe ăsta cum să facă şi cum să 
dreagă; dar păcatul îi gonea la fiştece pas. Uită şi el cum să zică şi rămase înlemnit lângă ceilalți 
frățiori. Vulpea umblă pe unde umblă, luă o spinare de găini şi se întorcea veselă şi bucuroasă 
acasă, să petreacă toată ziua şi să mai rupă şi din noapte, că de... avea şi ea acum bărbat, nu glumă, 
şi încă cu sabia la gât. Cum dete cu ochii de frăţiorii ei, o bătu Dumnezeu şi mai-mai că o sfecli şi 
ea cu aşa bărbat; dar când îi spuseră tărăşenia, că au uitat cum să-l strige, îi mai veni inima la loc. 
Ea îi sfătui să fie de treabă, că nu i-a cunoscut, şi: 

„Las' pe mine, vă împac eu”. Intrară în casă. Puseră masa. Se aşezară toți pe lângă masă şi 
începură toţi a forfeca la găini de le mergeau fulgii. Mârtanul, după ce se săturase, începu a se linge 
pe trup, de... ca pisica, dar ursul zise lupului: 

— Măi frati-meu, ia uită-te, să vezi ce face? 

Se uită lupul: 

— Aoleoooo... frati-meu, ascute sabia să ne taie. 

Se uită şi ursul şi porcul şi se uită şi vulpea. Când văzură aşa ceva, le îngheţă inima la toți. 

— Ce să facem, ce să dregem, să scăpăm d-aici? Ăsta ne omoară. 

— Hai să fugim odată toți, zise vulpea, şi el până a băga de seamă, noi, he-he, ne-am dus. 

— Bine, aşa să facem. 

Când mârtanul se lingea mai cu chef, numai ce se pomeni cu ei: ţâşti, fugi pe uşă afar' şi p-aci li- 
e drumul! Mârtanul, văzând o zarvă mare, ieşi şi el afară să vază ce e şi cum. Îşi uită el repede d- 
asta, căci, ce-i păsa, era sătul şi pace bună. Se mai dete la soare. Porcul, care se băgase în nişte 
bălării de lângă vizuină, nu putea să rabde nişte muşte, şi începu a fluştura din urechi. Pisicul, 
văzând frunzele mişcând şi crezând că e vreun şoarece, ţâşti! pe urechea porcului. Porcul, de frică 
că a sărit pe el să-l taie, începu: cuic, cuic, şi fugi din buruieni. Mârtanul, de frică, fugi pe tufan în 
sus. Ursul de sus, buf, sare jos, şi p-aci ţi-e drumul. Mârtanul se miră şi el ce să fie una ca asta! Se 
dete jos, se duse în vizuină, mai mâncă şi apoi îşi luă drumuleţul îndărăt, de unde venise, la băiat. 

Ajunse acolo, şi-l găsi însurat. Băiatul se bucură mult că-şi mai văzu mârtanul. Şi de-aci au trăit 
mult şi bine, şi băiatul şi mârtanul. 


Impărătiţa pisică 
poveste romanească 


A fost odată ca niciodată; a fost un împărat vestit şi avea trei feciori. Când s-au mărit, le-a dat la 
fiecare câte trei sute de galbeni, să plece în lume şi să-şi facă fiecare rostul, cum s-o pricepe. 

Şi au plecat feciorii câte trei, de au mers domăindu-se“!S ba de una, ba de alta, până la o 
răspântie. Acolo s-au oprit: 

— lată, mă frate, glăsuieşte cel mare, să apucăm fiecare la câte-o parte, unde ne-o lumina 
mintea, şi, în cutare vreme, să ne întoarcem îndărăt, să ne întâlnim tot aici. Aşa? 

— Aşa! 

Şi au apucat fiecare pe câte o uliţă deosebită. S-au dus la câte un bâlci, au cumpărat cu banii câte 
ceva şi, la soroc, s-au întors şi s-au întâlnit în acelaşi loc. 

— Ce-ai cumpărat, nene? întrebă cei doi pe cel mare. 

— O droşcă“!”. E uşoară ca un fulg şi te poate duce unde ţi-e dorul. 

— Cât ai dat pe ea? 

— Trei sute de galbeni. Dar tu, frate? întrebă el pe cel mijlociu. 

— Am cumpărat o oglindă. 

— Cât ai dat pe ea? 

— Trei sute de galbeni. 

— Nu e scumpă? 

— Nu e! Oglinda asta are darul că, în clipa care te vei uita printr-însa, pe dată îi vedea ce-i dori. 
Dar tu, prâsleo? 

— Am luat un măr. 

— Cu cât? 

— Cu trei sute de galbeni. 

— Nu-i scump? 

— Nu, pentru că are mare putere: când îi vedea un mort şi-i da cu măru ăsta-n cap, pe dată şi 
înviază. 

Împărăteasa, ducând dorul fetelor, stăruise de împărat şi luaseră de suflet o fată frumoasă, 
frumoasă şi o crescuseră şi-o alintaseră mai abitir ca pe una din trupul lor. Şi numai fata asta mai 
rămăsese acasă cu împăratul şi împărăteasa. 

Aşa. La răspântia aceea, după ce vorbiră frații, ba de una, ba de alta, odată, ce le vine, se uită în 
oglindă. Poate că pricepeţi încotro îi purta gândul. În oglindă ce să vadă? Sora lor moartă-n lemn şi 
preoţii veneau s-o ia. 

Chin şi vai pe bieţii voinici! Acu-i acu!. 

În pripă se urcă cu toții în droşca cea vrăjită şi zboară ca gândul acasă, lângă patul moartei, 
înaintea preoților. 

Cum au sosit, ăl mic n-a pierdut vremea: i-a dat cu măru-n cap şi atunci, spre mirarea tuturor 
celor adunați, moarta a înviat; şi-a şters ochii şi a grăit: 

— Ti, măi tată! Da' ce somn greu am dormit! 

— Apoi ai fi dormit mult şi bine, de nu eram noi pe aici! ziseră cei trei frați. 

Şi ce să vedeți dumneavoastră? Aşa le era de dragă, că le-a picat cu tronc la câte trei: s-o ia de 
nevastă şi mai multe nu. 

— Să mi-o dea mie, zicea cel mare, că de n-aveam droşca, nu puteam veni. 

— Ba mie, zicea cel mijlociu, că de n-aveam oglinda, n-o vedeam moartă. 

— Ba mie mi se cuvine cu drept cuvânt; că de n-aveam mărul, putea-ţi voi să vă uitaţi la droşcă 
şi la oglindă mult şi bine, grăia cel mic. 

Taică-său, ca să-i împace, le spuse: 

— Ştiţi ce? Pe Ileana, că aşa o chema, n-o dau la niciunul din voi. Să vă găsiți neveste! 

— Unde şi cum? 

— lată: aruncaţi în sus lucrurile aduse, şi ori să cadă fiecare în locul cu norocul. Acolo aveţi să 
vă găsiți ursita. 

— Aşa? 

— Aşa. 

Şi le-au zvârlit. 

Droşca celui mare a căzut în curtea unui împărat, care şi el avea o fată frumoasă şi a făcut nuntă 
cu feciorul de care vorbirăm. 

Oglinda celui mijlociu căzu tot în curtea unui împărat, care şi el avea o fată frumoasă, de a făcut 
şi el nuntă. 

Feciorul cel mic însă, nici n-a ştiut unde i-a picat mărul. A plecat doar aşa în vânătoare, prin 
pădure. Şi vânează, azi, vânează mâine, până ce, într-o zi, zăreşte mărul cel vrăjit într-un tufan gros. 
S-a urcat să-l ia. Când colo, ce să vezi dumneata? S-a desfăcut tufanu până-n rădăcină şi au căzut 
mărul şi voinicul, în jos, într-o crăpătură a pământului. Acolo alta, şi mai şi! A dat vonicul paste 
satul maimutelor. Alea l-au dus la împăratu' lor şi voinicul l-a întrebat pe împărat: 

— Încotro s-o fi găsind, împărate, fata ursită mie? 

— Uite-o colo. 

Şi ce socotiți că i-a arătat? 

O lighioană mică cu capul rotund, botul scurt şi cu mustăţi. Avea dinții mărunți şi ascuțiți şi ochi 
mari şi vioi. Nici nu se alicial bine ce era şi se mileoşia lighioana aceea pe lângă feciorul de 
împărat, să fi zis că toată lumea e a ei. 

— Ptii, drace! Ce soartă am avut! Şi a început să plângă şi să tot stea pe gânduri. 

— De ce eşti trist, băiete? îi zise împăratul acela. Ăsta ţi-a fost norocul. 

Ce era să facă? Trebuie să asculte de cuvântul lui taică-său; şi-a luat lighioana aceea acasă, după 
el. l-era şi ruşine să se uite la ea. 

Aşa. Cum mergea spre împărăția lui taică-său, printr-o poiană frumoasă, odată se pomeneşte cu 
lighioana că-i grăieşte: 

— Unde vrei să punem casa, voinice? 

— Apoi, răspunse el mirat, de ce să-ţi spun, când n-am de gând s-o fac de-acum? 

— Fie. 

Şi-a plesnit nevastă-sa dintr-un bici, de s-au făcut într-o clipă, pe poiana aceea, o pereche de case 
de sticlă, tare mândre. 

Au stat ce-au stat în ele, şi pe urmă s-au dus la taică-său. Acu' el, lasă că cunoaşte puterea 
nevesti-si, dar tot trist şi pe gânduri sta. 

— He, he! Tată! Ce soartă rea am avut! 

Mai trece ce mai trece, şi hotărăşte împăratul să facă petrecere mare, că mărita şi pe Ileana tot cu 
un fecior de împărat. 

— S-aduceţi, măi tată, toţi, nevestele şi cu sculelel lor, să le văd aici. 

Şi s-au pornit toţi cu trăsurile şi cu odoarele spre împărăţia tatălui lor. 

Şi cum mergea feciorul cel mic cu lighioana în trăsură, tot ținea nasu-n colo, de ciudă să n-o mai 
vadă. Da' ce să vezi, dumneata? Când era pe-aproape de palatul cu petrecerea, îşi mai aruncă 
voinicul ochii alături în trăsură, şi atunci ce vede, să nu crează ochilor! 

În locul lighioii, o cucoană frumoasă-frumoasă, mai frumoasă decât florile. 

Bucuria lui! Odată s-a-nseninat la faţă şi, vesel nevoie mare, a mers la nuntă. 


Acolo, lume după lume. Se uita cu mirare la împărătița cea mai tânără, că aşa minune nu se mai 
văzuse. Apoi nevestele celor doi frați cărau scule cu braţul, una-două, ca să le arate lumii. A celui 
mic ce să care? Că n-avea ce. Ea doar a mers drept la împăratul şi i-a trântit pe masă o nucă de aur. 
Şi atunci, să vezi şi să nu crezi! 

Au ieşit din nucă numai scule de aur, aşa de frumoase, că ale ălorlalte parcă erau trenţe pe lângă 
ale ei. 

Au petrecut ce-au petrecut şi pe urmă tată-său, când a văzut pe nora cea mică aşa de frumoasă, 
nu şi nu: să vază voinicia şi isteţimea fiu-său. Şi poate, ca să-l încerce, i-a spus vorbele astea: 

— O să-ţi iau eu nevasta! 

— Cum să iei tu, tată, pe nevasta mea? S-a mai pomenit aşa lucru? 

— Nu ți-oi lua-o, băiete, dacă îi face isprava la care te-oi pune. 

— Ce? 

— la! Vezi dealul ăla de mărăcini? Până dimineață, să-l tai, să-l cureți de mărăcini, să-l sapi şi să 
pui vie. Apoi tot în noaptea asta, să-mi dai struguri să mănânc. 

— Vai de mine! Pot face eu treaba asta? 

— O faci cum îi şti! Alminteri ştii ce te aşteaptă! 

Şi a început voinicul să tot stea pe gânduri, de nu-i tihnea nici îmbucătura de la gură! 

— Taci, Făt Frumos, zise nevasta, că fac eu tot ce ţi-a poruncit. Culcă-te şi, la ziuă, îi vedea. 

Şi a luat nevastă-sa un bucean“'* şi a început să strige. Şi atunci cum au auzit maimuţele 
buceanul, s-au strâns ca frunza şi ca iarba, de au săpat până la ziuă dealul şi, ce-au făcut, ce-au dres, 
a avut voinicul de a dus până la ziuă lui taică-său şi struguri copți: 

— Mare minune! a zis Măria Sa. Pe urmă a adăugat: Asta ai făcut-o; dar tot să mai faci una, ca 
Să Zic şi cu că eşti voinic. 

— Ce? 

— Vezi dealul-ăla cu mărăcini dinspre soare-apune, până la ziuă să fie curățat, pus cu grâu şi 
chiar pâine caldă să-mi aduci. 

Când aude şi asta, iar se întristează feciorul şi începe să plângă. 

— Taci, Făt Frumos, nu mai plânge, că fac eu şi trebuşoara asta, a strigat nevastă-sa şi — 
maimuțele ei — a făcut până la ziuă ce i s-a poruncit, de a adus împăratului şi pâine caldă de pe 
dealul cela. 

— Bună, bună şi asta, a zis împăratul; dar tot să mai faci una. 

— Ce? 

— Să te duci, fiule, să-mi aduci, cum îi şti, tortiţa“!” din deştu-ăl mic, de la bătrânu-bătrânu- 
bătrânului meu. 

— Fi, acu, s-au dus boii-n fundu-văii! cum s-o mai fac eu şi p-asta? 

Şi iar s-a pus pe plâns şi iar l-a potolit împărătița. 

— Culcă-te şi taci, bărbate, că mai sunt şi eu p-aici. 

A chemat apoi împărătița pe toate maimuţele, şi niciuna n-a ştiut de ştirea tortiţei cu pricina. 
Num-a venit la urmă un maimuţoi şchiop: 

— De ce strigi, domnişoară? 

— He, he! Cum o să-ți spui? Că dacă n-au ştiut ele ale zdravene; dar un şchiop ca tine? 

— Spune, că, de: nu ştii de unde sare iepurele. 

Şi i-a spus. Atunci maimuţoiul a sărit în sus de bucurie, aşa şontăcăind: 

— Ştiu eu unde e! Să vie Făt Frumos după mine! 

Şi l-a sculat pe împăratul cel tânăr de a încălecat pe maimuţoiu-ăl şchiop şi a mers mereu prin 
pustietăţi, până a dat de nişte locuri cu flori tare frumoase: 

— Uite, aici e tortița. Dacă vrei să ţi-o dea, să nu te-atingi de flori, voinice! 

Aşa a făcut, şi a luat voinicu de-a dus tortiţa lui ta-său: era bătută cu pietre scumpe; şi s-a bucurat 

împăratul cel bătrân, nevoie mare, şi l-a arătat la alții. 

— Aşa voinic mai înțeleg şi eu! 

I-a încărcat apoi împăratul cu daruri multe şi mândre şi au plecat feciorul cel mic şi cu nevasta să 
petreacă, câte zilişoare or avea, în palatele lor de sticlă. Acolo nevasta iar s-a făcut lighioaie ca mai 
înainte. 

— Hi! asta nu-mi prea vine la socoteală, zicea feciorul împăratului şi tot cerceta şi se gândea: 
cum să facă să o aibă şi pe ea ca lumea, în toată vremea? Aşa. Şi într-o zi, se face că pleacă pe la 
părinți; dar se ascunde la fereastră şi se tot uită înăuntru. Atunci ce să vază? 

Lighioana aceea se dă de trei ori peste cap, şi aşa se despoaie de pielea ei cu păr mărunt şi se face 
o fată şi mai frumoasă ca înainte. Apoi pune pielea su' căpătâi şi se duce să aducă apă. 

Voinicul însă atâta a aşteptat. Fuga-n casă, şi-i bagă pielea-n foc. 

Atunci, să vezi, măricicăă... Doamne! 

S-a lățit o duhoare şi-un miros de nu-l puteai suferi. Când a venit nevastă-sa de la apă, de departe 
i-a mirosit: 

— Hi, bărbat nesocotit! Ce-ai făcut? Dacă e din învățuăltora, rău te-au povăţuit; iar de e din 
proisu-tău, prost cap ai avut! 

— Nu te supăra, nevestică dragă; că n-am făcut cu gând să-ţi fac rău. 

— Gând, negând, bărbate; dar la bine nu te-a dus. Uite, d-aici înainte, eu m-oi face la loc, şi 
nevastă ca lumea n-ai să mai vezi cât îi lumea şi pământul... 

Şi aşa. S-a dat de trei ori peste cap şi s-a făcut lighioaie la loc. De-acum era pisică licită“% şi 
pisică a rămas de-atunci. 


Femeia şi maimuţele 
poveste romanească 


Odată o femeie foarte săracă măturând podeaua în casa moşierului a găsit trei monede de aramă 
şi s-a bucurat. „De mult n-am mai mâncat supă de morcovi” şi-a spus ea. „Astăzi fericirea mi-a 
surâs. Am găsit aceste trei monede de aramă cu care pot să-mi cumpăr morcovi şi să-mi fac supă.” 

Mergea ducând coşul într-o mână, iar cu cealaltă se sprijinea într-un băț. Făcuse doar câţiva paşi, 
când deodată a zărit nişte maimuțe, care curând au înconjurat-o şi care-i cereau morcovi. 

— Dă-ne morcovi! strigau. Suntem lihnite de foame. 

Femeia avea o inimă ca o pâine caldă şi i s-a făcut milă de maimuţele flămânde. A împărțit 
morcovii în două părți şi o parte a dat-o maimutelor. Au mâncat maimuţele partea lor şi mai cereau 
încă. Le-a mai dat femeia, dar maimutelor tot le mai era foame. 

A văzut femeia că n-o scoate la capăt cu ele: în coş mai rămăseseră doar trei morcovi. Abia, abia 
îi vor ajunge pentru supă, iar maimuţele nu se potoleau, începuseră să se vâre în coş. 

Femeia s-a supărat, a împrăştiat cu bățul maimuţele şi a pornit mai departe. Maimuţele s-au urcat 
în copaci şi au început să o amenințe. 

— Aşteaptă, o să-ţi pară rău că nu ne-ai dat toţi morcovii! În noaptea asta vom veni şi te vom 
zgâria până te vom omori. 

S-a întors femeia acasă şi i s-a făcut frică, iar când s-a gândit că la noapte va muri a început să 
plângă în hohote. 

În acest timp tocmai trecea vecinul ei, Van U, cu vaca sa bălțată. Auzind-o plângând, s-a apropiat 
şi a întrebat-o: 

— Vecino, de ce plângi? 

Femeia i-a povestit ce i s-a întâmplat şi a început şi mai tare să plângă, iar Van U i-a spus: 

— Nu te teme, am să-ţi dau la noapte vaca mea bălțată, care este foarte nărăvaşă şi păzeşte foarte 

bine poarta. Când vor veni maimuţele le va ridica pe toate în coarne, a spus Van U şi şi-a legat vaca 
în curtea sărmanei vecine. 

Femeia i-a mulțumit, dar când şi-a amintit din nou de maimuțe a început să plângă. 

Deodată aude: „Crabi vii. Cumpăraţi crabi!” 

Acesta este unchiaşul Sui, el prinde şi vinde crabi. 

În mâinile lui întotdeauna se găseşte un coş mare, iar în el se zbat crabii. A văzut şi unchiaşul Sui 
cum plângea biata femeie şi a întrebat-o: 

— Femeie, ce of ai pe inimă? De ce verşi lacrimi? 

— Ah? Nu mă mai întreba, maimuţele m-au ameninţat că vor veni la noapte şi mă vor zgâria 
până mă vor omori, i-a spus femeia. 

— Nu trebuie să te întristezi înainte de vreme, a liniştit-o unchiul Sui. Eu îți voi dărui câțiva 
crabi. 

— O, crabii sunt nişte ființe extraordinare. 

— Pune-i într-o cofă cu apă. Maimuţele vor vrea să bea şi atunci crabii se vor agăța de ele şi apoi 
țin-te, a spus el şi a scos din coş cinci din cei mai mari crabi. 

S-a liniştit puţin sărmana femeie. A început să mănânce supă de morcovi, dar din nou şi-a amintit 
că la noapte vor veni maimuţele şi lacrimile au început să-i curgă pe obraji. 

Deodată vede trecând pe drum un negustor cu un sac. Acesta s-a oprit şi a întrebat-o: 

— De ce plângi, soro? 

I-a povestit femeia necazul ei, iar el i-a spus: 

— Nu fi tristă, te voi ajuta. 

Şi a scos din sac un ac lung şi ascuţit. 

— [a acul şi înfige-l în prag. Maimuţele vor călca pe el şi nu vor merge mai departe! 

A lăsat acul şi a plecat, iar femeia plângea întruna fără să se mai oprească. 

— Ei, mătuşico, ce s-a întâmplat? a auzit ea vocea lui Li-ba, care trăieşte tocmai la marginea 
satului şi împleteşte rogojini pentru moşier. 

— Am dat de belea, spuse printre lacrimi femeia. N-am vrut să dau toţi morcovii maimutelor şi 
ele m-au amenințat că vor veni la noapte şi mă vor zgâria până mă vor omori. 

— Nu mai plânge, ia rogojina mea, uită-te cât este de netedă şi pune-o pe scară. Maimuţele nu se 
vor putea urca pe ea, pentru că este foarte alunecoasă. 

I-a mulțumit femeia lui Li-ba şi a hotărât să facă aşa cum i-au spus toţi. A legat lângă poartă vaca 
nărăvaşă a lui Van U, a pus crabii unchiului Sui în putina cu apă şi a aşezat-o în curte; în prag a 
înfipt acul cel lung, rogojina a pus-o pe scară, iar ea s-a ascuns în beci şi a început să aştepte. 

Iată, s-a întunecat de tot, pe stradă s-au auzit tropăituri şi țipete. Erau maimuţele în goană. Au 
deschis poarta, iar vaca pestriță, când a dat cu capul, a ridicat deodată trei în coarne. Au vrut ele să 
se urce pe scară, dar aici, rogojina era alunecoasă nu puteau deloc să se urce, se rostogoleau în jos. 

Au obosit maimuţele şi li s-a făcut sete. Au văzut în curte putina cu apă, au băgat capul, iar crabii 
le-au apucat de nas. 

Maimuţele au urlat de durere. 

Au fugit spre poartă, iar vaca a mai ridicat trei din ele în coarne. S-au speriat maimuţele şi 
alergau fără rost prin curte. 

S-au urcat apoi pe gard şi pe aici îţi este drumul, iar femeia a ieşit din beci şi era fericită că a 
scăpat de maimuțe. 


Mihăluş cel jucăuş 
poveste romanească 


Trăiau odată, într-un sat risipit prin munţi, o mamă cu feciorul ei Mihăluş. Taica se prăpădise 
cine ştie cum şi biata femeie trăia din ce putea, crescându-şi feciorul care se dovedea isteţ la minte 


şi frumos cum altul nu-i. Şi mai avea Mihăluş, că ăsta îi era numele, un dar nepreţuit: juca de rupea 
pământul nu alta, nu numai cu feciori de două ori mai înalți ca el, ci şi cu moşnegii cei fără seamăn 
la joc. Vorba ceea: 


M-a făcut mama la foc, mititel şi bun de joc! 


Toate bune şi frumoase, până auziră şi ei, în risipitura aceea de sat, că pe frumoasa Mălina, fiica 
împăratului, ar fi furat-o nişte zmei. Atât i-a trebuit lui Mihăluş, ca să-i vină dorul de umblat hai- 
hui, în căutarea gâlcevei cu zmeii. Numai că biata maică-sa, o fi ştiind ea ceva de se pusese luntre şi 
punte să-i scoată din minte gândul şi pofta asta. Până la urmă, n-avu ce face. Îi puse în traistă 
merinde şi cu lacrimi în ochi îi zise: 

— Dragul mamei Mihăluş, pe unde-i umbla, calea n-o să-ți fie uşoară. Tu să te-ncrezi numai în 
darurile tale şi nu în darul de la alții, că nu se ştie ce ţi-or da. Iar când ţi-o fi greu de tot, strigă-mă 
cum mă strigai în somn când erai pruncuţ şi visai urât. 

Mihăluş luă sama la cele spuse şi cu frunza-n gură, cântându-şi de câte toate, dur, la vale pe 
ponorul muntelui, cale lungă să-i ajungă. Dar nici nu trecu bine de ultima casă a satului, că ajunse 
din urmă o bătrână ce se trudea sub o sarcină de lemne de trei ori mai mare ca puterile ei. Să mai 
stea Mihăluş pe gânduri?! Nu! Înşfacă sarcina şi întrebă pe bătrână un' să i-o lase. Şi merseră ei 
ceva alături, vreme în care bătrâna s-apucă să-l descoase ce cale şi-a ales, iar flăcăul îi spuse că 
merge şi el ca toți de-o seamă să-şi cerce norocul. 

— Bun ai fost la inimă cu mine, flăcăule — zise bătrâna — şi plată n-am cum să-ţi dau. Știind 
însă unde te duci, află că Mălina, pe cât e de frumoasă, pe atâta e de iscusită în a lua minţile 
feciorilor. Şi ca să nu te duci chiar cu mâna goală de la mine, nu uita, să nu iei de la zmei când îi vei 
răpune, şi eu cred că ai să fii tu acela, decât un singur lucru, cel care ţi-o fi mai de trebuinţă atunci. 
Să nu te lăcomeşti! 

Şi mulțumi flăcăul şi pe-aici ţi-e drumul, tot la vale pe piciorul muntelui. Şi mergând el şi 
mergând, deodată, când pâraiele muntelui se ascunseră parcă în pământ, într-o risipitură de stânci, 
numai ce îi iese-n cale un zmeu. 

— Hei, Mihăluş, cum treci tu cântând pe-aici şi nu-mi dai samă? 

— Dar pentru ce să-ţi dau sama, zmeule? zise Mihăluş. 

— Pentru că mi-ai călcat hotarele! răcni zmeul. 

— Să-mi fie cu iertare, zise Mihăluş, dar nu le-oi fi văzut. 

— Nu le-ai văzut?! Ai să le vezi acuma! şi sări la el. 

— Se vede că vrei să ne cercăm puterea, zmeule. Eu vreme de asta nu prea am, şi-apoi cum nici 
paloş, nici buzdugan nu mi-a dat mămuca, n-am la ce mă cerca cu tine decât la joc. Te prinzi? 

Dar nu-l lăsă pe zmeu să spună „da” că, punându-și frunza cum trebuie în buze, porni pe-o 
ciobănească măruntă, dar nu iute. Zmeul râse şi porni şi el. Dar Mihăluş trecu îndată pe-o 
feciorească şi cât văzu că zmeul vrea pace porni şi-o bătută de cea îndrăcită. Că şi copacii ce se mai 
agățau de câte-un clanţ de stâncă îşi ieşiră din rădăcini şi tropăiau, cât despre stânci şi izvoare ce să 
mai vorbim? 

Cu sufletul la gură, zmeul se ruga de Mihăluş: 


Mai domol, bre Mihăluş, că-mi dau sufletul acuşi! 


— Asta şi vreau, strigă Mihăluş, asta şi vreau! 

Şi aşa se şi întâmplă. Ziceai că s-au spart stâncile şi a crăpat pământul să-i înghită, aşa plesni 
zmeul de ostenit şi abia mai putu să sufle către flăcău: 

— Mi-ai venit de hac, Mihăluş, ia tot ce-i al meu şi du-te în calea ta. i-o veni şi ţie cineva de 
hac pe unde mergi! 

Mihăluş se repezi spre calul zmeului, dar amintindu-și sfatul babei, se opri la vreme şi chibzui: 


— Ce-mi trebuie mie cal?! Sunt uşor la mers. Şi buzdugan pe umăr dacă n-am cal e cam anevoie 
de dus. Ei, iar paloşul? Aşa o sculă e bine să ai asupra ta la vreme de nevoie. 

Şi luă paloşul. 

Cu frunza-n gură, cântând să-i ție de urât, şi cu paloşul la şold, merse Mihăluş şi nu prea merse, 
până ce la o zare de foc zări pe cine altul decât pe zmeul cel mijlociu. Când se-apropie flăcăul, 
zmeul tocmai terminase de pârpolit un ditamai bivolul. 

— He, he, he, bun-ajunsa, flăcăule! Tu numai Mihăluş oi putea fi dacă-ai trecut nevătămat de 
frate-miu cel mic. L-ai răpus, aşa-1? Se vede că l-ai răpus, că-i porți paloşul. Dar de mine nu treci tu. 
Ia, şezi colea până termin de mâncat, că ți-oi da eu răsplata! 

— De şezut, am să şed, zise Mihăluş, că-s ostenit. lar dacă mi-i da şi mie o bucată de friptură ți- 
oi mulțumi. 

— Ia acuma, zise zmeul, cât mai vezi, că mie mi-e tare foame! 

Flăcăul tăie o halcă de carne şi mai tăie una şi încă una. 

— Se vede că eşti tare flămând şi oi fi şi viteaz dacă te ospătezi cu atâta carne, înainte de lupta 
cu mine. 

De unde să ştie zmeul că Mihăluş tăia numai carnea, n-o şi mânca. El înfuleca de zor şi 
terminând cam cu grabă bivolul, se bătu pe pântece, mulțumit, şi-i zise lui Mihăluş: 

— Fi, acu, că ne-am pus burta la cale, să ne ridicăm! Să te sfârşesc până nu mă ia somnul şi să 
mă tai tu hoţeşte. 

— La asta nici nu m-am gândit, făcu Mihăluş, tu m-ai ospătat şi eu să te tai în somn? Cum vine 
asta?! Numai că eu n-am mâncat partea mea; îngăduie oleacă. 

Şi s-apucă să mănânce pe îndelete. Zmeul aţipi. Şi din când în când se trezea şi-i striga lui 
Mihăluş: 


Hai, voinice, gata eşti? 
Când oi fi să mă trezeşti! 


Iar Mihăluş îi răspundea: 

— Acuşi, acuşi! 

Iar în ziuă, când îi era somnul zmeului mai dulce, strigă cu bucurie mare flăcăul: 

— Hai, zmeule, că-s gata! 

Zmeul sări în picioare ca bolovanul, chior de somn şi năcăjit. Mihăluş puse frunza la gură şi 
răcni: 


Una, două, trei! 
Brâul, măi flăcăi! 


şi s-apucă să dârlâie un brâu îndrăcit. Până să se dezmeticească zmeul şi sălta prins cu Mihăluş 
de brâu. Tropoteau amândoi de se năruiră câţiva munţi din jur. Cât să fi ţinut brâul cela nu ştiu, dar 
Mihăluş cântă şi jucă până-l slei pe zmeu. Ce să mai scoată paloşul, abia avea suflare să se roage de 
Mihăluş: 

Schimb-o, frate Mihăluş, că-mi dau şi eu duhu' acuşi! 

Dar cum s-o schimbe Mihăluş, când asta îi era puterea?! 


Lasă-mă, flăcăule, ia-ţi calul şi armele! 


striga zmeul, iar Mihăluş îi tot da cu: 


Ba de brâu eu nu mă las, pân' nu te-oi vedea în nas! 
Pân' mi-i da încredințare unde-i frate-tu cel mare! 


Şi iar punea frunza la gură şi iar răcnea zmeul printre icneli: 
Pe cel mare nu-l găseşti, dar pe mine mă sfârşeşti! 


Zicând asta şi căzu la pământ. Mihăluş sări în lături, îi puse paloşul la gât şi-i spuse: 

— Eşti mulţumit, zmeule? M-ai ospătat, eu te-am jucat. Acum treaba s-a sfârşit. Zi-i unde-i frate- 
tu cel mare ca să nu te tai! 

lar zmeul se rugă: 

— Lasă-mă viu, flăcăule! Te-o duce calul la frate-meu! 

Chiar asta voia Mihăluş să ştie. Sări pe cal şi-n urma lui zmeul îşi dădu duhul. De tăria bufniturii, 
de nu i-ar fi fost iute calul la pas ar fi rămas Mihăluş prins între stânci pe viaţă, cu tot cu zmeu. Dar 
nu i-a fost să fie aşa, ci să bată drum lung. 

Şi cât s-aruncă şi soarele pe cer, la locul său, că stătuse să-i vadă pe cei doi jucând, Mihăluş se şi 
văzu într-o poiană, unde se hârjoneau, cine credeți? Zmeul cel mare şi Mălina. „Ştia ea ceva, îşi zise 
Mihăluş, bătrâna cu lemnele de mi-a spus ce mi-a spus de Mălina şi apucăturile ei! Acu' să te văd, 
băiete!” Cei doi se opriră: 


Ăsta n-o fi Mihăluş, 
Mihăluş cel jucăuş? 


ziseră cei doi. Iar Mihăluş le spuse că e chiar el şi-i întrebă cam ce fac ei pe-acolo. 

— Ce facem, ce nu facem, se burzului la el zmeul, tu ne-ai stricat joaca şi pentru asta ai să-mi 
dai socoteală. 

— Numai pentru atâta te mânii, zmeule? Gândeam că pentru cei doi fraţi pe care ţi i-am răpus. 
Ori de ei nu-ți pasă? 

— Nu-mi pasă, că proşti trebuie să mai fi fost să se lase bătuţi de tine. Scoate paloşul să nu zici 
că te tai pe negândite! 

— Ba, nu l-ai scoate deloc, râse Mihăluş, ci mai bine facem în trei un joc. 

— Ce joc, iscodi Mălina, aşa într-o doară. 

— Hm, făcu zmeul, să te vedem! 

Şi Mihăluş n-aşteptă mult. Puse frunza la gură şi nu uită să strige: 


Hai la horă, măi băieţi, care vreţi, care puteţi, care nu, nu vă ţineţi, că de mine rămâneți! 

Stătură o clipă în cumpănă, zmeul şi Mălina, dar cântecul lui Mihăluş şi tropotitul lui nu le 
îngădui să se uluiască prea mult. Fata la mijloc, şi prinsă de cingătoare. Frământară iarba, de nu ştia 
biata ce-or avea cu ea, ce rău le-o fi făcut. Nededat cu asemenea bucurii pământeşti, zmeul începu 
să gâfâie şi să strige: 

Conteneşte-ţi fluiera, că-mi plesneşte inima! 

Dar Mihăluş o ţinea întruna: 


Ba, că eu oi fluiera până fata mi-o vei da! 


Şi atunci zmeul răcni: 


Fata ia-o de-i a ta, dar termină bătuta! 


Însă Mihăluş nu termina şi pace; ar fi vrut şi el să afle cam ce era în căpuşorul Mălinei de se 
hârjonea cu zmeul. N-aşteptă mult şi o auzi strigând: 


Mihăluş, măi Mihăluş, dragul lelii jucăuş, m-o da zmeul nu m-o da, de jucat oi mai juca! 
Că pe zmei i-ai doborât tu, dar pe mine nu şi nu! 


Şi prinse a sări, de ziceai că cineva i-a pus jeratic sub tălpi. Zmeul căzu la pământ ca un sac cu 
tărâţe, dar fata nu se lăsa: 


Nu te da, nu te lăsa, până nu mă-i câştiga! 


„Asta-mi eşti, îşi zise Mihăluş, bine.” Şi-o dădu pe-o învârtită. Ameţiră copacii privindu-i, iarba 
luă foc sub picioarele lor, dar ei să se oprească nici gând. Şi deodată, Mihăluş se trezi legat burduf 
la picioarele fetei. Ce se-ntâm-plase? Mălina îşi desprinse bârneaţa, o aruncă spre Mihăluş, ca pe-o 
legătoare. Ce mai? îl răpuse. 


Ei, băiete Mihăluş, acu să te văd, acuş! 


Ce să-l mai vadă? Legat burduf? Aştepta bietul Mihăluş să-i ia zmeul capul şi alta ce? Şi nu mai 
văzu nimic. Când se trezi era atârnat ca un sac într-o creangă de copac, cetluit în brâneaţa fetei. Se 
uită în jur. Calul păştea liniştit în poiană, al lui. Paloşul îi era la brâu, dar legat bine. Cei doi nicăieri. 
Ce să fie asta? Se zbătu el ce se zbătu, dar nu putu face nimic. Şi i se făcu frică şi îşi aduse aminte 
de maică-sa. O chemă. Un şoarece alb chițcăi la urechea lui: 

— Spune-i calului să vie aproape, să nu-ți rupi gâtul când te-oi dezlega. 

Mihăluş chemă calul şi se trezi în şa. Şoarecele, nicăieri! Ce să-l mai caute? După fugari, băiete, 
că aşa ceva nu s-a întâmplat multora, să-i lege o fată. Şi-i ajunse. 

Zmeul se făcu mototol de teamă că Mihăluş o să cânte iar şi fata o să se prindă în joc şi-o să-l ia 
şi pe el. Şi chiar aşa se întâmplă. Mihăluş începu să cânte, iar Mălina îi strigă: 


De jucat aş mai juca, tu bârneaţa de mi-i da, să-mi strâng mijlocul cu ea! 


I-o dădu flăcăul şi cum i-o dădu, porniră jocul. Dar acu' Mihăluş ştia cu cine are de-a face. Aşa 
că porni un căluş. Asta numai feciorii cei vrednici erau în stare să-l joace. 
Fata se dădu: 


Las-o moale, Mihăluş, că eu sunt a ta de-acuşi! 


Auzind asta, Mihăluş conteni. Înşfăcă mireasa şi pe cal. Zmeul mai zise ceva în urma lor sau nu 
mai zise, cei doi n-avură vreme să audă. Îi ajunse doar din urmă, la ieşirea dintr-un codru o pală 
uşoară de vânt. Se vede că plesnise zmeul, dar ei erau deja departe să mai audă vuietul. Şi când 
răsări luna se aflau pe-un mal de apă. 

— Să şedem oleacă aici, zise fata. Că tata poate să mai aştepte, cum a aşteptat şi până acum. 

Şi aşa făcură. Se lăsară la odihnă. Dar peste noapte se trezi Mihăluş muşcat de obraz. Sări 
speriat: 

— Ce-i? 

— Scoală, chițăi şoarecele cel alb, cine ştie de unde apărut. Ţi-a fugit nevasta cu cal cu tot. 

— Încotro? întrebă Mihăluş, în vale sau în deal? 

— Pe râu, în jos, răspunse şoarecele. 


Şi flăcăul puse frunză la gură şi începu a jeli. Auzi râul şi auziră stelele. Râul se tulbură şi se 
îmflă, stelele plânseră cu lacrimi aurii. Plânseră şi arinii cei de pe mal, de le căzură frunzele ca 
toamna. Şi fugara auzi. Calul i se împotmoli în frunze şi-n fărâmături de stele. Râul o chema înapoi 
cu plânsul lui. Şi se întoarse fata plângând. Flăcăul dădu s-o îmbrăţişeze. 

— Taie-i capul, şopti şoarecele, nu te-ndura! Numai aşa o scapi! 

Aşa făcu Mihăluş. Şi cum sări deoparte capul Mălinei din trup îi ieşi un şarpe care de ce ieşea se 
tot mărea cât un balaur. Şi-l înghiți pe Mihăluş. Dar şoarecele de colo, calului: 

— Ține-l în copite, că-i rod eu coada. 

Aşa făcură şi-n-dată ieşi Mihăluş viu şi nevătămat din trupul balaurului, iar şoarecele nu-l lăsă să 
mai zică ce şi cum: 

— Acum taie-i şi şarpelui capul şi cu sângele lui unge gâtul Mălinei să-ţi faci mireasa la loc! 

Se grăbi Mihăluş cât putu de tare şi se trezi Mălina de parcă n-ar fi fost moartă niciodată şi-l 
îmbrăţişă cu dragoste: 

— M-ai scăpat, flăcăule! Ăsta era răul meu! Acum oi fi a ta până la moarte. Du-mă la tata, ca să- 
ți iei răsplata. 

Şi porniră. 

Ce să vă mai spun despre bucuria împăratului şi-a împărătesei că numai pe Mălina o aveau şi o 
crezuseră moartă. Porunciră nunta fără să-l mai descoase pe Mihăluş ce şi cum făcuse de o scăpase. 
Dar în timpul ospăţului, înainte de-a se porni hora miresei, flăcăului îi veni dor de maică-sa. ŞI cum 
îşi luase nevasta de mână şi văzu sărind din sânul ei şoarecele alb de care cam îşi uitaseră cei doi. 
Sări, se dădu de trei ori peste cap şi era? Da, aşa cum v-aţi închipuit, nu era altcineva decât mama 
flăcăului, care găsise ea cu cale să-şi ajute feciorul. 

Cât despre nuntă ce să vă mai spun?! Nu vedeţi ce fac picioarele mele când povestesc despre 
Mihăluş? Ei, aflaţi că de la nunta lui aşa am rămas. Îmi iau foc tălpile când îmi aduc aminte. 


Cei trei feciori şi Cela fără nume 
poveste romanească 


Pe vremea când norocul se afla peste ape şi munţi, peste mări şi țări, şi îmblând în căutarea lui 
feciorii nu se-ntorceau acasă până nu şi-l aflau, pornise şi Ionut, un fecior de crai, să şi-l afle. Taică- 
su îi dădu un cal mâncător de jăratec şi vrednic la drum. Atât de vrednic încât în ziua dentâi Ionut şi 
străbătuse o ţară. Când să se facă seară îi ieşi în cale un om. Nici prea tânăr, dar nici bătrân. Şi care- 
i ceru, fiindcă şi el pleca la drum lung. Să-l ia alăturea pe armăsar. lonul zise că nu, dar cum zise, se 
îmbăţosă, se ridică în două picioare şi-l zvârli pe flăcău cât colo. Se miră Ionuț de treaba asta, dădu 
să se urce diu nou. Se urcă, dar armăsarul se scutură din nou de povară. Nu mai ştia flăcăul ce să 
creadă. Omul sta la o parte şi nu zicea nimic. Ba zise: 

— De ce nu vrei să mă iei lângă tine în şa? 

— Aşa mi-a zis taica, să nu iau pe nimeni lângă mine, răspunse flăcăul, şi eu din vorba tatei nu 
ies. 

— Păi suie-te, ce mai stai? Te prinde noaptea pe drum! îl îndemnă drumețţul. Suie-te dacă ţi-o 
spus tata aşa. 

— Nu mă mai sui — spuse flăcăul — dacă nu te iau şi pe mata. 

— Aşa? făcu drumeţul că se miră, păi mă sui. 

Şi sări în şa şi cum sări în şa drumeţul, se şi avântă armăsarul la drum, că până să se facă noapte 
şi trecură încă o ţară şi o mare şi un colț de pădure. Şi poposiră într-o poiană în care un alt drumeţ, 
tânăr ca şi Ionuț, se așeza la un foc tocmai pregătit. Îşi dădură sară bună şi văzură cum flăcăul pune 
o săgeată în arc, auziră vâjâitul săgeţii şi pân' să vadă încotro a slobozit feciorul săgeata se şi treziră 
cu un mistreț zburlit în poiană, care se prăbuşi la picioarele flăcăului cu arcul. 

Flăcăul junghie mistrețul, îl puse în proțapul pregătit, înteți focul şi până să fie gata friptura află 


ce căutau la drum Ionut şi drumeţul care-l însoțea. Din vorbă-n vorbă aflară şi ei că pe feciorul cu 
arcul îl chema Călin şi că plecase ca şi ei în căutarea norocului şi a unei mirese, dacă o găsi. Şi cât 
vorbeau ei aşa, toată poiana se umplu de mirosul cel bun al fripturii. Călin îşi tăie o halcă şi s-apucă 
să mănânce. Cei doi stăteau şi se uitau şi nu le venea să creadă ochilor. 

— Dă-ne şi nouă câte o bucată — îndrăzni drumeţul — ne dai? 

— Nu, răspunse Călin, se poate să plecaţi la drum fără merinde? 

— Atunci, îndrăzni Ionuț, dă-ne arcul tău să facem rost. 

— Arcul meu, se miră Călin, arcul meu nu-l dau nimănui! 

— De ce, întrebă iar Ionut, ţi-e teamă că l-om strica? 

— Nu, zise flăcăul, nu mi-i teamă. Dar n-am decât trei săgeți şi taica mi-a spus că săgeata n-o 
pot folosi decât o dată. De asta nu vi-l dau. 

— De asta?! se miră drumețul. 

Şi cum se miră, mistrețul învie de parcă n-ar fi fost niciodată săgetat şi ucis şi parcă nu i s-ar fi 
tăiat nici halca pe care o înghiţise Călin şi cum se trezi, o zbughi în codru. 

Şi Călin şi Ionuț rămaseră cu vorbele în gură de asemenea ispravă. Călin baremi sări popâc în 
picioare şi dădu s-o ia la goană. 

— Fi, ce zici, întrebă Ionuţ, care bănuia de ce fuge mistrețul, te-ajutăm să-l aduci înapoi? 

În loc de alt răspuns, Călin întinse arcul. Şi cum îl luă în mână Ionuț, mistrețul se şi întoarse şi 
prinse a sfârâi în proțap. 

Ospătară cei trei ca frații de drum şi când prinse a se ridica luna, auziră zvon de fluier. Ascultară 
în tăcere, până când, din desimea codrului, fluierul răsună tot mai aproape şi-şi făcu apariția un 
fecior cu mersul mlădiet şi cu fluierul la gură. 

— Sara bună, spuse el, pot să stau cu voi lângă foc? 

— Poţi, răspunseră cei trei şi-l ospătară cu carne apoi începură a-l descoase cine e şi unde merge. 
— Păi merg şi eu ca tot flăcăul în căutarea norocului şi-a unei mirese şi ca să nu-mi fie urât la 
drum, tăicuţa îmi dete fluierul ăsta, care cică ar avea şi puteri ascunse, da' eu n-am cercat, mi-a fost 

de ajuns că am ce lua la drum. 

Ca să-l cerce, flăcăii îi cerură într-un glas fluierul. Viorel, că aşa îl chema pe flăcăul cu fluierul, 
le răspunse: 

— Cu mare bucurie, numai să cântați mai bine ca mine. Bine am zis? 

— Bine, făcu drumeţul şi luând fluierul îl duse la buze şi începu o istorie cu trei fete de împărat 
furate de zmei şi duse în castelul cu trei turnuri albastre şi-nconjurat cu râu de aur. 

Flăcăii ascultau cu sufletul la gură. Şi când drumețul tăcu, tăcură şi ei multă vreme până ce, 
primindu-şi fluierul, Viorel întrebă: 

— Noi iaca, am spus cine suntem şi încotro ne îndreaptă inima, dar dumneata nu ne-ai spus. 
Cine eşti? 

— Eu, dragii mei, nume n-am, voi ziceţi-mi cum vreți. Am plecat şi eu în lume că ăsta mi-i 
datul, să merg cu flăcăii care-şi caută norocul, să le stau aproape când or avea nevoie de mine. Asta- 
i tot! Dacă aveţi nevoie de mine, merg cu voi, de nu, rămân aici s-aştept. 

— Ba avem, se grăbiră să spună într-un glas flăcăii, cum să nu! 

Se bucură Cela fără nume şi cum se făcuse bine noapte, se culcară. Ionuț lângă Călin, lângă 
Călin Viorel, lângă Viorel Cela fără nume. Şi abia de ațipi Viorel, că şi văzu în vis cetatea cea cu 
turnuri albastre şi-nconjurată cu brâu de aur. Şi în fiecare turn plângea o fată frumoasă, iar la poala 
turnului câte un zmeu fioros o îmbia cu daruri să-l ia de bărbat, dar fetele nu se-nvoiau nici în ruptul 
capului, ci numai plângeau şi cătau în lungul zării. Şi parcă cel mai tare plângea cea mică. Aşa 
plângea, că de mânie Viorel nu mai avu somn şi se perpeli până la ziuă, când se treziră şi ceilalți să 
le spună visul şi să vadă şi ei că fetele erau şi-i aşteptau pe ei. 

Şi ştiind feciorii că nu colindă lumea de dorul lelii se şi porniră la drum şi mai merseră ei cale 
lungă până se văzură în fața unui munte nalt-nalt şi drept cum îi paharul. 

— Ce ne-om face, întrebă Ionuț pe Cela fură nume, l-om putea trece? 


— L-om putea, le răspunse acesta, mai întâi însă ne-om hodini. 

— Să ne hodinim? se miră Ionuț, cum să ne hodinim când fetele ne-aşteaptă? 

— Să vă hodiniţi, spuse Cela fără nume, că mâine avem drum greu. 

Aşa făcură. Cinară şi se culcară. Ionuț lângă Viorel, lângă Viorel Călin şi lângă el Cela fără 
nume. Şi la un ceas de noapte, Călin visă că toți trei treceau printr-o câmpie cu flori şi florile toate 
cântau şi luceau de-ţi luau ochii şi Călin abia se putu trezi din vis aşa de tare ameţise de cântecul şi 
de strălucirea florilor. Şi când se deşteptă nu mai putu să adoarmă. Când se făcu ziuă îl întrebă pe 
Cela fără nume ce va să fie asta. Şi Cela îi răspunse: 

— De ajuns om ajunge şi pe-acolo, dacă veţi fi vrednici, dar vorba e acuma cum trecem muntele: 
v-aţi gândi vreunul? 

— Eu, zise Ionut, cred că cel mai bine ar fi să trecem aşa: pe calul meu. Ce ziceți? 

— Aşa să facem, ziseră Călin şi Viorel. 

Cela fără nume zâmbi. 

Aşa făcură. Urcară caii pe calul lui Ionuț, cal călare pe cal, călare pe cal şi deasupra Ionut. Şi-şi 
îndemnă Ionuț armăsarul şi se avântară în zbor. Ceilalţi trei priviră cu uimire întruchiparea asta fără 
pereche şi se puseră pe aşteptat. Abia într-un târziu, când răsare luna, îl văzură pe Ionuț în raza ei, 
venea ca vântul. Şi cum atinse pământul cum le şi strigă: 

— Haideţi sus că nu-i vreme de pierdut! 

— Timp de pierdut n-avem dar şi omul şi calul trebuie să se mai oprească uneori să se 
hodinească şi să cineze, zise Cela fără nume. 

Şi Ionuț descălecă. Noroc că cina era pregătită, că flăcăul adormea de-n picioare. 

— Iaca cine-i da zor cu plecatu, râse Cela fără nume, privindu-l pe Ionuț adormit. Acuma însă 
vorba e că tot noaptea asta om trece numai nu ştiu cum. Că uite viteazul nostru e adormit. 

— Şi ce dacă-i adormit? zise Călin, îl luăm între noi şi pornim. 

— Bine-ai gândit, zise Cela fără nume. 

Şi urcară pe cal. În faţă Cela fără nume, în spatele lui îl puseră pe Ionuţ, în spatele lui Ionuț se 
urcă repede Călin şi la urmă de tot se urcă şi Viorel. Calul îi ridică în slava cerului şi în slava 
muntelui şi în slava stelelor. Şi zburau mirându-se de câte le arăta luna cu lumina ei blândă. Numai 
Ionuț dormea şi visă un vis ciudat, care-l făcu să se deştepte în grabă chit că tare-i mai era bine ţinut 
în braţe de Călin şi cu fruntea în spinarea caldă a Celui fără nume. Visă că treceau tuspatru printr-o 
pădure adâncă şi deasă, care în loc de copaci avea şerpi ce i se încolăceau pe grumaz şi pe şale şi de 
picioarele lui şi ale calului. Când se trezi uită de vis că văzu jos poiana în care lăsase caii. Coborâră 
şi ei lin lângă cai. Şi odată ajunşi pe pajişte adormiră cu toţii afară de Ionuț. Când se treziră feciorul 
le spuse. 

— Asta să fie pădurea pe care am visat-o? Cea cu şerpi? 

— Asta-i, răspunse Cela fără nume, intrăm acum? 

— Intrăm, zise Viorel, că acuma şerpii dorm şi-i mai uşor. 

— Dar cum om face, întrebă Ionuț să trecem prin încâlciturile lor, dacă-i trezim ne cuprind şi nu 
mai e scăpare. 

— Acum, zâmbi Cela fără nume, e rândul lui Călin. O să ne facă loc slobozindu-şi săgeata drept 
pe la mijloc. 

Şi aşa făcură. Numai un şuier auziră şi prin încolăcirea aceea de şerpi se deschise o boltă; pe- 
acolo trecură. Toată noaptea, în zori, tocmai ieşeau din pădure, şerpii vrură să se descâlcească şi să 
se ia după fugari. Era prea târziu, trecuseră de hotarele lor. Scăpaseră. Într-o poiană şi prin mijlocul 
poienei trecea un râu, albastru, în care îşi scăldară obrazurile şi trupul ostenit de fuga prin pădure. Şi 
deodată văzu Călin poiana cu flori amăgitoare. Dincolo de râu. Şi era ca în vis. 

— Asta e, răspunse Cela fără nume, dar nu te pripi s-o iei de unul singur prin poiană, că mi te-or 
amăgi florile şi în locul tău om vedea un bondar ori un fluture, ca cei ce tot dau târcoale florilor. 

— Şi cum vom trece? întrebă Ionut. 

— Acu e rândul lui Viorel, răspunde Cela fără nume. O să cânte cum poate mai frumos, iar noi 


ne-om ține după el privind numai în faţă şi nicidecum la florile cele mândre ale poienei. Până s-o 
zări palatul cel cu turnuri albastre şi brâul de aur. 

Şi zicând asta şi porniră, iar Viorel cânta cântecul cel duios învăţat de la Cela fără nume. De atâta 
dor se cuprinseră flăcăii, că nu mai priveau decât în faţă doar, doar or zări castelul cu fetele. 
Degeaba se mai frământau florile poienii şi cântau, flăcăii nu mai vedeau decât florile din palatul 
cel cu turnuri albastre. Şi Viorel care era în față zări castelul. Muţi o clipă de vedenia aceea şi mai- 
mai să-şi întoarcă feciorii obrazul spre flori şi acolo să rămâie. Dar dădură pinteni şi ieşiră de sub 
puterea florilor. Cum se văzură în poiană descălecară, iar Cela fără nume nu mai era cu ei. Era un 
bondar, care le spuse cu grai omenesc: 

— Lăsaţi-mă aici! Voi mai aveţi multe de isprăvit. O să mă căutaţi când v-o fi greu! 

Ce să facă voinicii? De-ar fi avut nume l-ar fi strigat, dar aşa fără... Luară drumul spre ţinta lor 
şi drumul se dovedi lung, nu era chiar aşa aproape palatul cum crezură ei. Pe seară abia i-au ajuns 
sub ziduri. Zmeii pesemne nu erau acasă. Că de sus, din turnuri fetele le-au strigat vorbe de 
întâmpinare şi le-au spus că zmeii-s după pradă şi acuşi e vremea întorsului acasă. Să le fure acum 
era şi nu era anevoie, dar drumul tot pe-acolo trecea, şi prin poiană şi prin pădure şi peste munte, or 
avea timp? Şi nu mai era lângă ei nici Cela fără nume. 

— Să rămânem la pândă, zise Viorel. 

Şi aşa făcură. Nu pândiră mult, că zmeii se şi iviră mânioşi nevoie mare că simţiseră miros de 
pământean prin sălaşul lor. Flăcăii, traşi la o parte din calea lor, se sfătuiră cum învăţaseră de la 
Cela fără nume. Întăi ieşi Ionuț, pe calul său vrednic şi strigă zmeilor să le deie fetele ori să vină la 
luptă. Zmeii cum auziră ieşiră buluc. Ionuț o luă la goană. Zmeii se înşirară în urma lui ca mărgelele 
pe aţă, numai bine să-i pătrundă săgeata lui Călin, ultima, dintr-o dată pe toți. Parcă erau puşi la 
frigare zmeii, aşa arătau petrecuţi de săgeata flăcăului drept prin inimi. Şi aşa căzură morți din şa. 
Dar cum căzură zmeii din şa, tot în clipita aceea căzură şi fetele într-un somn adânc. Până nu puse 
Viorel fluierul la gură, nu aflară niciun leac somnului acela de moarte. Şi-apoi fluierul e şi pentru 
joc, nu? Asta şi făcură flăcăii cu cele trei fete, ca la nuntă, nu alta! Iar când se făcu ziuă îşi luară 
fiecare câte un turn în stăpânire, desfăcură cetatea în trei părți şi fiecare, cu turnul lui şi cu mireasa 
lui, porniră pe trei drumuri către casă. Fiecare la ai lui făcu nunta ca în poveşti, bucurându-şi şi 
părinţii şi nevestele că se văd acasă. Numai ei nu se prea bucurau. Mereu îl visau pe Cela fără 
nume, în chip de bondar, în poiana cu flori amăgitoare. Şi dimineaţa le venea un dor de ducă, maică, 
de-l simțeau până în tălpi. 

De data asta primul porni Viorel, cu tot cu cetatea lui de un turn. În vârful muntelui cel nalt îl 
ajunse din urmă Călin, şi el cu mireasa şi casa după el. Iar deasupra pădurii cu şerpi le veni în 
preajmă şi Ionuț. Când se văzură în poiana cu flori amăgitoare erau iarăşi tuspatru. Căci de cum 
coborâră în poiană, cetatea se întregi, cum fusese când au visat-o şi au văzut-o, iar Cela fără nume 
trecea de la o floare la alta trezind-o şi cum se trezea, fată se făcea, iar fluturii şi bondarii se făcură 
tot atâția flăcăi. Ei, da, acuma se putea face nuntă iar. Şi nu trei, ci mii şi sute, câte perechi de tineri 
înviară din poiană. În capul mesei şezu Cela fără nume, bucurându-se ca un tată de feciorii lui şi de 
fericirea şi bucuria lor. 

Nunta ceea a ținut cât viaţa, că cine s-ar fi putut opri din bucurie şi din veselie cu crai aşa tineri 
peste un neam aşa de tânăr şi cu un înțelept cum era Cela fără nume. Cât despre numele lui, ca să 
aibă şi el un nume îi spuseră: „Omule!” Dar numai cei din ţara aceea ştiau să-i spună aşa, încât Cela 
fără nume să li se ivească alături. 


Vasilică cel zugrăvit şi cu obrăzar de aramă 
poveste romanească 


Trăia odată, pe malul unui râu, un morar, cu puzderia lui de copii. Venea, nu-i vorbă, lume multă 
să-şi macine acolo grâul şi timpul şi poveştile. Că nu se putea plânge morarul că nu avea treabă şi 


chiar şi ceva stare. Dar tot ce lăsau oamenii pentru măciniş, abia de-i ajungea să-şi hrănească cei 
şapte prunci, patru feciori şi trei fete, şi aşteptau, şi el şi nevastă-sa, să crească mari şi să-i trimeată 
în lume să-şi afle fiecare norocul. 

Cum i-o fi chemând pe cei şase, n-am de unde să ştiu, că abia de-i ştia pe nume morarul şi 
nevastă-sa, dar pe cel mic ştiu că-l chema Vasilică şi că era foc de isteţ, cum sunt de obicei mezinii. 
Când îl cătai şi când nu-l cătai, era printre picioarele celor veniţi la moară, cu urechile ciulite şi cu 
ochii mari cât geamul ascultând poveştile pe care le tot înşirau ei. Şi mai avea Vasilică un obicei, 
pasămite gândind c-o să-i slujească la ceva, după cum auzise prin poveşti, avea, zic, Vasilică ăsta un 
obicei, că de-i da maică-sa fie un codru de pâine, fie o bucată de turtă, fie un colac, el fuga pe malul 
râului şi fărâmiţând o bucată din ce avea, deasupra apei, zicea: „Na-vă şi vouă, peştilor, că mi- 
ajunge cât mi-a rămas!” Şi azi aşa, mâine aşa, mai cu poveştile, mai pe malul râului Vasilică se trezi 
flăcăiandru şi văzu că numai el a rămas pe acasă. 

— Da' unde mi-s fraţii, mămucă? o întrebă el într-o zi pe morăriță. Că eram câțiva şi-acuma 
numai eu mi-s acasă. 

— Păi, unde să fie, răspunse ea cu jale, ca orice mamă, au plecat în lume să-şi caute norocul şi se 
vede că l-au găsit de nu s-au mai întors. 

— Păi, m-aş cam duce şi eu să-l caut, zise Vasilică. 

— Ba, dragul mamei, zise repede morăriță, mută-ţi gândul, că tu ai să rămâi cu noi pe lângă 
moară, că, uite, suntem bătrâni şi mâine poimâne o luăm şi noi pe calea spre ceea lume şi rămâne 
moara în vânt. 

— Ba, mămucă, m-oi duce, zise Vasilică hotărât. 

Dar vorbele astea le auzi şi morarul, care se şi răsti către fecioru-su: 

— Poate vrei să te leg în podul morii şi să te fac de râs?! 

— Tătucă, vorba asta să n-o mai spui, că eu de dus tot m-oi duce şi până a fi vremea să nu mai 
puteţi dumneavoastră, eu m-oi şi înturna, ori poate unul din fraţii mei s-o îndura să vie înapoi. 

Şi zicând asta se duse pe malul apei, şi cum sta el chibzuind ce să facă să-şi împace părinţii şi 
dorul de ducă, din apa râului ieşi un păstrăv mare cât un om şi zugrăvit în toate culorile: 

— Nu mai stai pe gânduri, flăcăule! Du-te! Oi avea eu grijă de părinții tăi — grăi păstrăvul cu 
grai omenesc — cum şi tu ai avut atâția ani grijă de puii mei, hrănindu-i. Să ştii că eu sunt împăratul 
păstrăvilor! Ţine aripioara asta de la mine şi când vei avea nevoie de ceva, pune-o în palmă. Dar 
ține minte, când ai să priveşti aripioara, să te gândeşti numai la un lucru şi numai pe acela să-l ceri. 
Cum ai să te gândeşti la mai multe, cum n-am să te pot ajuta! 

Luă Vasilică aripioara fără să se mire prea tare, că doar auzise atâtea poveşti, şi se întoarse în 
casă. Când colo, ce să vezi? din posomorât ce era taică-su, morarul, şi din plânsă ce era maică-sa 
când le zise iar că el tot are să plece, cei doi îi zâmbiră şi parcă îi dădeau ei ghes să plece. 

— Măi Vasilică al tatei, am stat şi ne-am gândit, eu cu maică-ta, la vorba ta din urmă şi ne-am zis 
ca nu-i fi tu prost de-ai zis cum ai zis. Aşa că, uite, mă-ta ţi-a pus merinde în traistă, iar eu îţi dau 
binecuvântarea mea. Dar ține minte că pe unde vei umbla să ai tot timpul în dreapta sau în stânga ta 
râul ista al nostru; că numai aşa o să avem încredințarea că nu ne-ai uitat şi c-ai să te-ntorci. 

De bucurie, Vasilică îi luă pe amândoi în braţe deodată şi-i săltă până în grindă şi-i sărută cu 
drag, spunându-le că oriunde o fi şi cu oricine o fi, când o simți el că ei nu se mai află în putere, 
mort-copt s-o întoarce acasă. 

Şi ca să n-o lungesc şi eu, aici la început, şi nici el, o şi întinse la drum şi mergea parcă zbura, de 
dorul altor locuri, şi cu el se lăţea şi râul şi sălta parcă de bucurie. Pe la toacă şi ajunse la câmpie, 
întâlnind sate bogate şi lanuri întinse cu grâul până la umăr şi feciori care de care mai breji şi fete 
de-a mai mare dragul să le priveşti. Numai că pe Vasilică în altă parte îl trăgea aţa. Şi cum era tânăr, 
merse şi noaptea sub lumina lunii şi a stelelor, bucurându-se de câte i-s date să le vadă. Şi numai 
aşa, către ziuă, i se păru că aude glas de om îndemnând amarnic boii. Dar căruţă sau car în urma 
boilor nu s-auzea. „Măi, să fie — îşi zise Vasilică — se vede că blestemaţi boi mai are omul ista de- 
l muncesc aşa.” Şi se luă binişor după ei, până ajunse în dreptul celui care, ce credeţi? ara în crucea 


nopții. 

— Dar ce faci, bade, zise Vasilică, ari acuma când alții seceră? 

Omul opri boii, oftă cu năduf şi zise: 

— Se vede că nu eşti de pe-aici, dacă nu-mi cunoşti blestemul. Că eu atâta fac, ar, de când mă 
ştiu prin locurile astea, zi şi noapte. Ar şi iar ar, dar nimic nu creşte în arătura mea. 

— Cum asta, se miră flăcăul, poate nu semeni, de aceea nu iese? 

— Cum să semăn, adăugă omul, că n-apuc să ajung în capul lanului cu brazda, că în capătul 
celălalt pământul se închide la loc de parcă nici n-aş fi trecut cu plugul pe-acolo! 

Mare mirare îl cuprinse pe Vasilică auzind una ca asta şi vru să vadă şi el cum se petrece 
asemenea blăstămăţie. Luă el, frumos, boii de coarne, omul luă coarnele plugului şi începură o 
brazdă. Dar până să ajungă în capul ogorului, Vasilică îşi aminti de aripioara păstrăvului, o puse în 
palmă şi spuse: 

— Să tragem brazda şi să rămâie cum am tras-o! 

Şi aşa se întâmplă. Ba, mai mult decât atât, prin locurile pe unde abia se mai vedea urma 
plugului, pământul se desfăcu arătându-se gras şi aburind. Până să se facă ziuă, terminaseră de arat 
şi dejugară, aşezându-se unul lângă altul pe hat. Şi, în lumina zorilor, Vasilică, văzu cu bucurie, că 
omul cu care arase pe noapte era chiar fratele său cel mai mare. La rândul său şi acesta îl recunoscu 
pe prâslea şi bucuria le-a fost mare. În vreme ce fratele mai mare îşi povesti necazul, iar cel mic îi 
spuse ce mai este pe acasă, în lanul ce numai îl araseră, crescu un grâu nalt şi plin în spic, şi care era 
numai bun de secerat. Se vede că de bucuria lor, că s-au întâlnit, crescu grâul, că de alta de ce ar fi 
crescut? 

— Apoi, bădie, zise Vasilică, ar cam fi vremea să seceri lanul, că-i prea mândru ca să-l laşi să se 
scuture. Eu te-aş ajuta cu dragă inimă, dar mă gândesc că mai am drum lung până să-i întâlnesc şi 
pe ceilalți fraţi ai noştri, cum te-am întâlnit şi pe matale. 

— Mergi sănătos, prâsleo, zise cel mare, că de-atâta lucru, să secer un lan în pârgă, oi fi şi eu în 
stare. ŞI nu uita, când o fi să te întorci acasă, cum ai zis, să treci şi pe la mine, c-oi avea şi eu ce 
pune în desagă pentru ei. 

Aşa că Vasilică îşi văzu de drum, iar fratele se apucă de secerat. Pe la amiază şi terminase. În 
vremea asta, ajuns departe, Vasilică dădu peste o femeie chinuindu-se să abată din calea râului, 
mânios aşa din senin, o tâlvură mare de pasări. Vasilică nu stătu mult pe gânduri, puse în palmă 
aripioara păstrăvului şi, până să-şi termine el gândul, râul se şi trase repede în matcă, iar femeia, 
săraca, de bucurie că-şi văzu păsăretul scăpat ca prin minune, rămase împietrită, bănuind că asta o fi 
vreo viclenie a râului, care avea să vină şi mai furios să-i înece puii. Dar şi Vasilică se uimi când îşi 
dădu seama că femeia, cu păsările ei, nu era alta decât sora lui cea mai mare, plecată şi ea în lume. 
Şi-i pricepu şi spaima. 

— Nu te speria, leliță, zise el, că nu mai vine apa să ţi-i ia! 

— D-apoi, dragul lelii, aşa o fi, că, iaca, de nu mai ştiu când, tot cresc la pui, şi când se fac mari, 
ea aceştia, se umflă râul şi mi-i îneacă. De-mi vine să cred că acesta mi-i blestemul. 

— Ba, leliță, râse flăcăul, de te-ai fi uitat mai bine la mine, m-ai fi crezut de la început. Nu vezi 
că eu sunt Vasilică, mezinul? 

— Ăraa... că bine zici! se boci de bucurie femeia. Îmi zice inima că tu trebuie să fii, dar pas de-o 
mai aude după atâta năcaz. 

Ei, şi-şi povestiră ei ce şi cum, câte au făcut de când au plecat de acasă. Tăie soră-sa un puigan, 
cinară amândoi şi se culcară. În ziuă, când se trezi şi Vasilică, sora lui deja îi pregătise de-ale gurii 
şi-i pusese în traistă. Flăcăul nu mai zăbovi prea mult prin locurile astea, ci, pe-aici ți-i drumul tot 
pe malul râului, că doar de asta plecase de acasă. Şi râul parcă îşi schimbase drumul, că acu' iar se 
vedeau munţii în zare, nalți ca şi pe la ei pe-acasă. Vasilică grăbi pasul mai cu seamă că auzi, colea 
pe un plai, strigăte şi vai. Ce era? Coşcogeamitea namila de urs, ataca o stână, cu gând, se vede, să 
dijmuiască mieii. lar ciobanul, care nu era nici el un om cules de pe drum, se lupta din răsputeri. Să 
mai stea locului Vasilică? Aripioara în palmă şi ursul se trase tot înapoi, până căzu în apă şi mi-l 


înşfăcă torentul cel înspumat şi urlător. Când se dezmetici ciobanul, ursul nu mai era. Dar uitându- 
se el către vale, îl zări pe Vasilică şi-l strigă cât îl țineau puterile: 

— Măi frate-meu, la timp ai mai venit! 

Vasilică se bucură nevoie mare că îşi mai aflase un frate şi aşezându-se el alături, mâncând din 
caşul şi din pâinea ciobanului, îşi povestiră câte au mai făcut de când nu s-au văzut, iar la urmă 
ciobanul zise mezinului: 

— lac-aşa, măi Vasilică, mă chinuie ursul ista de când m-am prins cioban la oile satelor de la 
poale. Când mi-s mieii mai mari vine şi mă munceşte, îmi rupe oasele, de zac câte o lună încheiată 
şi în timpul ista dumnealui se pune pe mâncare bună. Acu' s-a terminat. 

— Aşa chitesc şi eu, zise Vasilică, ce-a luat apa, cu apa se duce! 

Apoi se traseră lângă foc şi, mai cântând din fluier, mai povestind frate-su, ciobanu, care ştia 
câte-n lună şi-n stele, către ziuă adormiră. Soarele era binişor sus, când s-a trezit şi Vasilică şi 
cercându-şi desaga, o văzu că e grea de ce-i puse în ea fratele. Frate-su era de mult pe-un muncel cu 
turma. Îi ură de acolo cale bună şi îi luă încredințarea că la întoarcere s-o opri o vreme şi pe la ei. 

Plecat cu inima uşoară la drum, Vasilică se gândea că tot pe râu la vale i-or fi şi ceilalți fraţi şi se- 
ntristă că cine ştie ce cazne le-o fi fost dat să mai îndure şi celorlalți. Cât i se goli merindea din 
traistă, munţii se dădură la o parte şi râul trecu prin ţinutul dealurilor, cu livezi şi vii, apoi printre 
ogoare cu grâu şi păpuşoi, şi pe urmă numai pustietate, pustietate cu ciulini, iar râul parcă se 
ascunsese de arşiță şi de usturimea vântului. Şi, taman când nu se mai aştepta să dea peste picior de 
om, prin bărăganul acela, văzu o femeie, tânără încă, alergând printre mărăcini şi tot aplecându-se, 
parcă ar fi pierdut ceva printre ei. O luă în grabă spre ea, bănuind că numai soră-sa mijlocie poate fi 
de a se muncea aşa, dar nu putea pricepe ce tot făcea ea printre mărăcini, până nu 1-a stat alături. Ce 
credeți că făcea, biata de ea? Culegea de prin mărăcini, smocuri de lână, smulse de pe oile care 
trecuseră pe-acolo în vale către lunci, ori în deal către munți. Şi n-ar fi fost nimica rău că făcea asta. 
Dar n-apuca să strângă bine un pumn de lână, că i-o şi smulgea vântul din mână, risipind-o cât ai 
clipi. Fără să mai întrebe de ce face asta, Vasilică scoase aripioara şi opri vântul. Sora lui se ridică 
mirată de printre mărăcini şi văzându-l îşi pierdu, de bucurie, firea. Dezmeticindu-se, îi povesti lui 
frate-su cum ajunsă, ca şi el, prin pustietățile acele se rătăci şi o babă îi ceru să-l ia de bărbat pe fii- 
su dacă o scoate de acolo. De unde să ştie biata de ea că viitorul ei mire era o arătare păroasă, ca un 
câine şi hâd ca mama pădurii?! Numai că aşa urât cum era bărbată-su avea sufletul bun şi el îi spuse 
şi-o puse să-i împlinească un suman din lâna smulsă de la oile în trecere: aşa ar deveni şi el ca toți 
oamenii. 

— Acuma, Vasilică, frățioare — hohoti soră-sa — m-ai scăpat de chin! Că am să pot culege 
repede şi împlini sumanul! 

Şi Vasilică se puse pe strâns smocurile alături de soră-sa. Când isprăviră fiecare îşi văzu de drum. 
Nărăvaş cum era, râul o luă iar prin munţi. Şi cum în munţi se face grabnic seara, iar valea era 
îngustă, deodată, flăcăul văzu deasupra stelele. Şi ori numai i se părea, ori chiar aşa era, parcă toată 
valea se văita cu glas de om. Că luându-se după vaiet, taman bine când vaietul aducea a glas de om, 
zări o potecă supurându-se spre un clanţ de stâncă şi văzu sub clanţul stâncii un om, cu brațele 
prinse ca într-o capcană, zbătându-se să nu fie tras cu totul înăuntru. 

Fără să mai stea să-i cerceteze obrazul, Vasilică îşi închipui că omul nu poate fi altul decât fratele 
său, mai mic, Toderaş. Scoase deci aripioara şi cum o scoase stânca îi dădu drumul lui frate-su care 
se rostogoli cum s-ar rostogoli un bostan, la picioarele flăcăului. Aduse repede Vasilică apă în 
pumni şi-l udă pe Toderaş, îl mai suci, îl mai învârti, şi când îl strigă pe nume, Toderaş se dezmetici, 
îşi recunoscu fratele şi de bucurie chiuiră amândoi, să spargă munţii, nu alta. 

Apoi prinse a-i povesti Toderaş că de când a plecat de acasă tot pe valea râului, ca şi el, la sfatul 
părintelui lor morarul, aici se oprise, că văzuse el în stâncă o vână de aramă şi chitise el cum s-o 
tragă afară, cu unelte şi cu meşteşug, dar nefiind în stare, a văzut el, cum că vâna aceea, la un 
anume ceas de seară, ieşea mai bine de un stat de om afară. Aşa pândise el acuma şi o apucase. Dar 
vâna vicleană îl trase după ea sub stâncă, şi, de n-ar fi venit la timp fratele cel mezin, pesemne că 1- 


ar fi înghiţit şi pe el stânca cum i-o fi înghițit şi pe alţii care au cercat s-o tragă afară. 

Vasilică povesti şi el cum de a ajuns pe-acolo, ce fac ceilalţi fraţi ai lor, care le e norocul. Şi la 
urmă mai zise că tot pe valea râului are să se ducă până o da şi de Măriuca cea mică de tot, că acu', 
nu mai încape îndoială că şi ea tot pe râu la vale trebuie să fie. Şi poate şi norocul lui i-a fi tot pe 
râu. lar de nu şi l-o găsi, are să se întoarcă cuminte acasă la moara din munţi, că tot făcuse şi el ceva 
sărind în ajutorul fraţilor, tocmai când ei aveau mai mare nevoie. 

— Ba, să nu te întorci, spuse Toderaş, că, după câte cred eu din ce mi-ai spus, te aşteaptă norocul 
tot pe râu şi o să-ţi fie mare. S-o cauţi pe Măriuca! Unde se termină râul s-ar putea să te aştepte 
norocul. 

— Aşa am să fac, zise Vasilică, dacă şi tu zici asta, dar mai întâi hai să scoatem vâna ceea de 
aramă, că în doi n-o să ne mai fie greu! 

Şi aşa făcură, în serile următoare, la vremea potrivită. Apoi Vasilică o luă tot la vale cu gândul că 
pe toți fraţii are să şi-i mai vadă şi când s-o întoarce către casă, în sus, dar că cel mai dor îi era 
acuma de Măriuca. Şi de dorul lui, munții se dădură repede la o parte şi se făcură dealuri şi pe urmă 
câmpie, cu sate care de care mai frumoase şi, din vorbă în vorbă, din om în om, află Vasilică cum că 
pe acolo s-ar fi pripăşit o fătucă de la munte, frumoasă ca floarea şi cu ochii ca cicoarea, fără 
pereche în tot ce făcea, dar care avea mare năcaz cu un balaur cu şapte capete care, se vede treaba, o 
voia de nevastă. „Numai Măriuca poate fi asta!” îşi zise Vasilică, grăbind pasul. Ei, şi pe când cei 
din sat se pregăteau de amiază, ajunse şi Vasilică la curțile cu pricina, unde şedea soră-sa, Măriuca. 
Ce-i care o luaseră de suflet ţineau la ea ca la copilul lor şi o învăţaseră meşteşugul țesutului, la care 
în scurtă vreme îi întrecu. Dar tare erau necăjiţi şi ei şi Măriuca de balaurul de care v-am spus. Că 
degeaba o păzeau şi ei şi flăcăii satului, cu mic cu mare, că blestematul tot îşi găsea timp să se 
strecoare în cămara fetei nevăzut, şi să-i încurce pânzele şi să i le destrame. Şi toate astea i le spuse 
Măriuca printre lacrimi. Dar Vasilică de colo: 

— Ia stai, nene, că mai sunt şi eu pe-aicea! 

Şi se puse la pândă. N-aşteptă mult şi veni balaurul, bălăngănindu-şi cele şapte capete şi 
mâncând-o din cei patrusprezece ochi pe fată, de dragă ce-i era. Atâta aşteptă Vasilică, să-şi bage 
spurcăciunea capetele în războiul fetei. Cum îi prindea un cap i-l şi punea în urzeală ori în ite, că-l 
făcu pe bietul balaur să poarte el şi spata şi suveica, să lege şi aţele rupte, iar cu un cap să apese şi 
pe tălpici; că se puseră toți pe râs, în hohote de treaba care i-o dăduse Vasilică. 

— Acu', surioară, că ţi-am găsit şi slugă, zise Vasilică, râzând şi el, eu mă duc în drumul meu, că 
se pare că nu mai este aşa de lung cum a fost dacă te-am găsit şi pe tine. 

Şi aşa făcu flăcăul, petrecut printre lacrimi de ochii cei albaştri ai surioarei, cu care, uitasem să 
vă spun, Vasilică semăna ca două picături de apă, de parcă ar fi fost gemeni. Şi nici nu merse el prea 
mult că, aşa e când mergi cu inima uşoară, râul se şi pregătea să se verse într-o apă mare-mare de nu 
i se vedeau malurile, care se vede că era marea cea mare. Şi chiar la gura râului, Vasilică văzu un 
ostrov mare şi în mijlocul ostrovului o mândrețe de palate strălucind în soare. 

— Aici mi-i locul şi norocul, zise Vasilică aruncându-se în râu şi lăsându-se dus de apă până la 
malul ostrovului. 

Acolo, în palatele cele mândre de pe ostrov, se afla un împărat care stăpânea marea şi gura 
râului. Şi care avea o mândrețe de fată, frumoasă cum e cel mai ales mărgăritar, şi pe care n-o 
văzuse voinic să nu rămână cu inima arsă. Aşa păţi şi Vasilică, că nu ştiu cum se făcuse, că fata 
tocmai atunci ieşise să se scalde în apa cea limpede a râului. Noroc că nu s-a grăbit Vasilică să 
scoată aripioara păstrăvului şi să zică ceva, că tare îi mai erau împrăştiete minţile de vederea cea 
mândră a Crăiţei, că aşa o chema pe fată. Se dădu el mai la o parte pe mal, privind-o încă o dată şi 
intră în palat să cerce cum ar putea ajunge față-n față cu fata. Şi acolo, mai repede decât ar fi crezut, 
află că mândra de Crăiță era legată prin vrajă să nu se mărite decât cu acela care ar putea să doarmă 
în iatacul fetei trei nopți la rând. 

— Asta nu-i greu, îşi zise Vasilică, cu gândul la aripioara păstrăvului şi se înfățişă împăratului şi- 
i spuse că se prinde el. 


Împăratul cercă fel şi chip să-l facă să uite pentru ce a venit, spuindu-i că mulţi flăcăi au încercat 
asta şi nimeni nu i-a mai văzut a doua zi. 

— Eu am să încerc, mărite împărate, se sumeti Vasilică, că prea am trecut prin multe, ca să dau 
înapoi de la o asemenea ispravă. 

Şi cât aşteptară ei să se întoarcă de la scaldă Crăiţa, îi tot înşiră împăratului câte a făcut el de 
când a plecat de acasă. Parcă ar fi vrut să-l facă pe împărat să se amărască şi mai rău, văzând ce 
flăcău viteaz are de trimes la moarte. Dar Vasilică nu-l mai putea asculta pe împărat, nerăbdător s-o 
mai vadă încă o dată pe Crăiţa. Şi iaca veni şi fata, se cunoscură cei doi şi se aprinse inima fetei ca 
şi a flăcăului şi tare îi mai fu inima grea Crăiţei c-o să-l piardă şi pe acesta şi de aceea aşteptară 
seara cu nerăbdare. 

Şi intră Vasilică în iatacul fetei, fără nicio armă la el şi puindu-i fata capul pe piept, flăcăul îi tot 
cântă din solz, de jale şi de dor, până ce Crăiţa adormi. 

Pe la miezul nopţii, se stârni un vânt şi din fundul mării străbătu până la el o duhoare pe care se 
ridică o pocitanie fără ochi, păroasă ca un painjen, care venea întins către Vasilică să-l orbească şi 
să-l ia cu sine la fundul apei, cum făcuse şi cu ceilalți flăcăi. Cum se făcu, nu ştiu, dar Vasilică 
încremeni cu solzul în gură şi abia de-i veni în minte, că porni să fluiere ca mai nainte şi cum prinse 
a fluiera dispăru pocitania înapoi în fundul apei şi se făcu ziuă. Când se trezi Crăiţa, mai să moară 
de frică. În locul mândreţei de flăcău, cum era cel pe pieptul căruia adormise, se afla acum o 
pocitanie cu gura mută şi strâmbă, că numai ochii îi avea mari şi albaştri şi vorbăreţi ca ai lui 
Vasilică. Vezi bine, că tot Vasilică era, dar pocitania îl făcuse să semene cu el, hâd şi păros şi mut, 
că numai ochii îi mai erau de om, cum v-am spus. De țipătul fetei se treziră slujitorii şi degeaba se 
strădui Vasilică să-i încredinţeze că tot el este acela, că din gura lui ieşea numai un fluierat duios, 
dar pe care oamenii nu-l pricepeau. ÎI luară slugile aşa cum era, pocit şi strâmb şi păros, şi numai cu 
ochii mari şi plângând omeneşte şi-l aruncară în faţa palatului de pe malul ostrovului. Trezindu-se, 
Crăiţa vru să ştie ce e cu Vasilică şi plânse mult şi degeaba amintindu-și că văzuse dimineaţa ochii 
flăcăului, că nimeni n-a mai vrut să-i arate pocitania care luase acuma locul mândreței de fecior, 
venit numai cu o zi înainte la ei în palat şi îi ziseră că a murit ca şi ceilalți. Iar Vasilică sta aşa pe 
malul apei şi plânse şi plânse şi lacrimile îi curseră în râu şi pe râu veni către el un vig de pânză alb, 
alb şi moale la pipăit, pânză albă ca mâinile mamei, pe care Vasilică se rostogoli, iar pânza îl duse 
până la pragul Măriucăi, că doar ea o trimise. Şi plânse Măriuca şi bărbatu-său, balaurul, că uitasem 
să vă spun, cum de munca la care l-a pus Vasilică şi de dorul Măriucăi, balaurul se prefăcuse în om, 
cum fusese şi mai înainte, şi vezi bine că aveau acum de ce plânge. Că mare bucurie le făcuse odată 
Vasilică şi tare îi mai durea inima acum de ce păţise el. Şi nădăjduind că de l-ar trimete în sus spre 
fraţii lor, are să-şi afle leac, Măriuca îi cusu nişte straie care să-i acopere trupul cel urât, şi-l trimese 
cu pânza tot mai sus către frate-su Toderaş. Şi merse aşa Vasilică cât merse, plângând şi 
ascunzându-se de oameni, până ajunse la Toderaş, frate-su, arămarul. Că după ce scoseseră ei vâna 
de aramă, fratele mai mare îşi făcuse făurărie şi trăia în mare cinste prin locurile unde-l găsise 
Vasilică. Şi cum văzu Toderaş ochii cei albaştri ai flăcăului, chiar de n-a priceput ce i s-a întâmplat, 
îi făuri un obrăzar de aramă, lucind ca aurul, şi aşa gătit, îl trimise mai departe cu pânza spre sora 
lor cea cu bărbatul păros, gândind că o afla ea un leac, cum îi spusese Vasilică, pentru frate-său, ca 
şi pentru bărbatul său. Şi urcă Vasilică pe râu şi urcă, până în bărăganul unde o întâlnise pe soră-sa 
şi pe care acum îl stăpâneau ea şi bărbatul ei, scăpaţi de blestem. Şi se trudiră cei doi şi-i făcură şi 
lui Vasilică un suman şi cum îl îmbrăcară pe flăcău îl şi scăpară de păroşenia care-l cuprinsese, când 
îl văzuse pocitania din fundul mării în iatacul Crăiţei. ŞI-l puseră iar în pânză şi-l trimiseră spre 
fratele lor mai mare, ciobanul. Aista chiar de nu-i văzu obrazul, de sub obrăzar, îl ţinu pe lângă el și- 
l hrăni cu lapte de oaie şi cu caş şi cu pită şi spuindu-i poveşti şi cântându-i din gură şi din fluier, 
până ce Vasilică deprinse iarăşi graiul lor, ce-l învățase de la părinţi şi-l puse să-i povestească 
frățânelui până în târziul nopţii ce-a fost cu el şi ce a ajuns. Şi cum se lumină de ziuă îl şi porni către 
sora lor cea mai mare, gândind că ea o să-l facă om la loc cum a fost. Şi chiar aşa făcu sora cea 
mare, găinăreasa, după ce-şi potoli spaima, pricepând că Vasilică este şi nu altul, schilodul cu 


obrăzar de aramă. Îl puse, niciuna, nici două, sub o găină, într-un ou de la găinele ei cele boghete şi 
albe şi aşa, când ieşi Vasilică din ou, avea trupul curat ca de prunc şi drept şi numai chipul îi rămase 
sub obrăzar. Bucuros, dădu el să se scoale, dar căzu de moi ce-i erau oasele, că dacă arăta ca un 
pruncuţ, aşa îi era şi puterea. Şi atunci îl puse iar sora cea mare în pânză, ca în scutec, şi-l trimese 
către cel mai mare dintre frați, iar ăsta, cum îi veni pe apă ploconul, trase îndată o brazdă zdravănă 
şi în brazdă îl puse pe Vasilică cum ai pune un bob de grâu. Şi în puţină vreme, răsări Vasilică din 
ogor, drept ca spicul şi vârtos ca stejarul, om ca toţi oamenii, ba mai puternic de cum era înainte. Se 
minunară şi iar se minunară fratele cel mare şi femeia lui, că acu' era şi el însurat şi avea şi copii, şi 
nici nu le venea a crede că ei au fost în stare să facă una ca asta. Le era inima grea că Vasilică 
trebuia să mai poarte încă obrăzarul cel de aramă, făcut de fratele lor Toderaş, faurul. 

— Ei, nu vă mai mâhniţi şi nu mă mai jeliţi, le zise înduioşat Vasilică, că aşa cum au trecut toate, 
o trece şi asta. Mă întorc acasă şi poate or găsi maica şi taica un leac. 

Şi zicând asta, plecă pe acelaşi drum ca în ziua când pornise de acasă. Şi ajunse îndata mare la 
moara lor, cu sacul doldora de isprăvi şi de istorii, de dorul părinţilor, şi de-al Crăiţei de pe ostrov, şi 
cu desagii plini de ce i-or fi pus fraţii săi acolo. Ce-ar mai fi putut face, de bucurie, văzându-l 
maică-sa şi taică-su, decât să plângă şi să râdă tot deodată şi să-l descoase pe întrecute în fel şi chip, 
de nu ştia bietul Vasilică ce să le răspundă şi cui mai întâi. Ei, şi-şi isprăvi el povestea, şi văzu că ai 
lui nu numai că o duceau bine, ci parcă erau mai tineri decât atunci când îi lăsase. Şi-şi închipui el 
că numai păstrăvul cel mare, din scocul morii, trebuie să fi făcut asta. leşi pe malul apei şi păstrăvul 
era acolo. 

— Vezi că m-am ţinut de cuvânt, Vasilică? Lasă că şi tu ai fost viteaz şi mintos. ŞI ai să scapi şi 
de obrăzar. Suie-te în caicul ce-l vezi mai la vale, şi găteşte-ţi părinții de nuntă, că nuntă o să fie! Şi 
cum zise păstrăvul asta şi pieri în apă. lar Vasilică auzi plescăind apa pe scândura unei mândreţe de 
caic cu pânzele umflate. Le spuse părinților să se gătească de nuntă, că el are să-şi aducă mireasă. Şi 
nelăsându-le vreme să întrebe cum şi ce va face, porni pe apă ca gândul, ținând-o întins până la 
ostrov, şi abia zărind gospodăriile fraților şi surorilor lui pe mal. 

Şi cum ajunse la ostrov, nici nu cobori bine, că şi ceru să se înfățişeze împăratului, spunându-i 
cine este şi că a venit să-şi ia mireasa. Şi auzindu-i din palat glasul, tare se mai bucură împăratul şi 
alergă în cale, ca un copil, dar se opri dintr-o dată când văzu obrăzarul cel de aramă. 

— Scoate-l, zise el, şi te-oi crede! 

— Nu l-oi scoate, zise Vasilică, decât în iatacul Crăiţei, în faţa ei. 

— Te-aş lăsa eu acolo, că, după glas şi după înfăţişare, pari să fii chiar tu feciorul frumos şi 
viteaz. Şi dreptu-i că de când ai fost tu alți peţitori n-au mai venit. Dar mai ştiu şi că slugile au 
aruncat din iatacul fetei o pocitanie păroasă şi cu gura strâmbă numai cu ochi de om. 

În timpul ăsta, auzi şi Crăiţa vorba flăcăului şi îndată veni de faţă, şi fu destul să-i vadă ochii sub 
obrăzar şi-i sări în brațe. 

— Pune-l să-şi scoată obrăzarul, spuse împăratul, să cred şi eu că-i el şi nu altul. 

— Crăiţo, zise Vasilică, miresei sale, nu-mi cere să-l scot. Teamă mi-i să nu te omoare chipul 
meu. 

Dar fata spunându-i că nu, că n-o să se teamă, Vasilică merse cu ea în iatac, şi-i spuse iar cum 
este de pocit chipul său, iar fata nu se mai temu când flăcăul rămase fără obrăzar, ba îi zise că nu-i 
nimic, mângâindu-se cu gândul că tot el este flăcăul ce îi arsese inima. 

— Fl este, tată! strigă ea împăratului venind în sala cea mare de jos. El şi nu altul! 

— O fi cum zici tu, da' eu nu-l pot crede. Şi dacă nu-şi poate scoate obrăzarul în faţa mea, se 
vede că aşa-i legat el să nu-l scoată în fața mea. Dar o dovadă tot vreau. A1? 

Atunci Vasilică îşi desfăcu haina şi toți văzură pe pieptul lui, în stânga, chipul cel mândru al 
Crăiţei, aşa cum se zugrăvise în noaptea când dormise ea cu capul pe pieptul flăcăului. Şi l-a crezut 
împăratul şi l-au crezut şi curtenii şi s-au mirat cu toţii de zugrăveala aceea nemaipomenită şi a zis 
împăratul: 

— Da, tu eşti. Te cred. 


Şi atunci marea s-a ridicat până la ferestrele sălii şi a pocnit ceva înăuntru, în adânc, şi s-a auzit 
un geamăt mare şi a căzut obrăzarul lui Vasilică, de i-a rămas chipul curat, omenesc şi mai frumos 
ca înainte. 

Să vă mai spun că la nuntă au venit pe rând, în jos, morarul cu nevasta lui, părinţii lui Vasilică, şi 
toți fraţii lui şi surorile fiecare cu nevasta sau bărbatul?! Asta cred că o bănuiţi. Şi după ce s-au 
săturat ei de petrecut pe ostrov, au luat-o în sus pe firul apei, petrecând pe la fiecare dintre frați şi pe 
la fiecare soră, şi atunci i-am văzut şi eu pe cei doi în caic şi cu tot alaiul lor şi de la oamenii din 
preajmă am aflat povestea asta, care pe atunci, nu încape îndoială, a fost adevărată. 


Bradul şi Norul 


poveste romanească 


Povestea spune că odată demult, la izvoarele râului Pufu, în apropiere de gospodăria lui Cătălin, 
ar străjui de sute de ani un brad bătrân şi falnic. E atât de bătrân, că nici douăzeci de oameni la un 
loc nu-i cuprind tulpina puternică şi groasă. 

Dăinuieşte de ani povestea că acest brad ar fi fost cândva sorocit de Bătrânul Timp să nu piară 
niciodată, să dăinuiască sute şi mii de ani. 

Într-o toamnă, pe vremea când bradul nostru ar fi numărat cu sutele de ani — se porni vreme 
rece şi umedă, cu ploaie măruntă. 

Se înfruntau cele două anotimpuri — toamna şi iarna. Toamna mai slobozea un fulger, un trăsnet, 
iarna îşi scutura haina cu fulgi mărunți şi argintii. 

O ciocârlie zgribulită se adăposti în ramurile calde şi dese ale bradului. În acea clipă tocmai 
toamna furioasă că pierde lupta cu surata ei slobozi o ploaie cu găleata. Norii grei se aninau de 
crengile brazilor, iar apa cobora în perdele groase. Bradul îşi adună crengile şi făcu culcuş cald şi 
uscat ciocârliei. 

Un nor rătăcit încercă să-şi scuture apa peste vârful bradului. 

În graba lui se ciocni de un alt nor şi un fulger urmat de un trăsnet bubuitor se abătură asupra 
bradului cel bătrân. Căzu bradul ca un om — gemând şi scrâşnind — ca un om lovit chiar în cap. Se 
prăvăli despicat în două, iar ciocârlia speriată alergă la Bătrânul Timp ducându-i vestea cea 
îngrozitoare. 

Se tulbură foarte Bătrânul şi trimise veste Marelui Nor şi Zânei Ploii. Cei doi se învoiră să 
vindece bradul rănit de moarte. Dar cum? Însuși norul vinovat conduse pe ciocârlie, în Împărăţia- 
fără-Sfârşit a Timpului. De acolo trebuia adusă „apa vie”, să stropească bradul. 

Nu era deloc uşor, pentru că apa vie sta străjuită de un câine cu dinți de oţel. 

Porniră ciocârlia şi norul spre Împărăţia-fără-Sfârşit, găsiră apa vie, însă câinele îi simţi încă de 
departe şi începu să se repeadă. Atunci, se avântă, spre înalturi, glasul fermecător al ciocârliei. 
Trilurile ei înmărmuriră câinele care rămase ca vrăjit de glasul ei minunat. Norul alunecă uşor, luă 
apă din izvorul cu apă vie şi se ridică luând pe aripa sa ciocârlia cea măiastră. 

Ajungând înapoi, stropi bradul cu apa adusă din Împărăţia-fără-Sfârşit. Minunea se înfăptui, iar 
copacul mai dăinuieşte şi azi. 

Norul căpătă iertarea Bătrânului Timp, de asemeni, iar ciocârlia îşi păstră cuibul în scorbura 
bradului. Cine merge la izvorul râului Pufu îl mai poate vedea în toată măreţia anilor ce-i poartă. 


Heltai Gaspar - Poveste despre mate, picioare şi mâini 


Zice-se că odată, de mult, mădularele omului s-au revoltat împotriva maţelor, acuzându-le pe 
acestea de trândăvie: 
„Cât îi ziua de lungă maţele nu fac nimic, iar noi muncim de ne gârbovim, ca să le umplem! la să 


ne punem în poară şi să nu le mai slujim.” Zis şi făcut. Şi, din acea zi, foamea începu să dea târcol 
maţelor, iar ele, lipsite de hrană, n-avură cum să trimită sporul de putere atât de trebuitor 
mădularelor. Mâinile şi picioarele începură a se împletici de-atâta slăbiciune şi să se tânguiască: „Ce 
cugetare netrebnică ne-a dat sfădirea! Am făcut-o de oaie, căci, supărându-ne pe mate, tot răul ni l- 
am pricinuit nouă, care ne ogârjim. Dar dacă mai vrem să ne salvăm, atunci haide de grabă să nu 
facem ce-am mai făcut şi să dăm maţelor ce li se cuvine.” 


Heltai Gaspar - Iepurele şi căpăţâna de varză roşie 


Iepurele trecea odată pe un drumeag şi se propti de gardul unei frumoase grădini. Aruncă 
înăuntru o privire iscoditoare şi zări nişte căpăţâni de varză de mai mare frumuseţea. Pofta de varză 
îl cotropi. Dădu roată de jur împrejurul grădinii, dar nu descoperi nicio bortă pe sub gard. În ăst 
timp, peste iepurele pofticios se năpusti un vulpoi, care-l întrebă: 

— Ce-i, urecheatule, îți face cu ochiul varza ceea? De ce nu sai pârleazul, ei? 

— Ba bine că nu! răspunse iepurele. Atâta doar că nu-i coaptă. Varza tânără nu-i bună de mâncat. 

Vulpoiul nu se lăsă dus cu una cu două. 

— Şi mie mi-a fost dat să găsesc nişte struguri, şi nu mam încumetat să mă înfrupt din ei, fiindcă 
nu erau pârguiți, zise şi înghiți în sec. 

Dar noi ştim: vulpoiul ar fi gustat el bucuros strugurii, dacă aracul n-ar fi fost prea înalt. 


Heltai Gaspar - Lupul şi plugarii 


Lupul se afla la marginea pădurii şi tocmai se pregătea să dea o raită în poieniţa din apropiere, 
unde zărise o turmă de godaci păzită de oameni. Pe deasupra se rotea un corb şi fâlfâind din aripi 
înfipse ghearele în spinarea unui porc. Dobitocul parcă nici nu simțise corbul şi-şi văzu mai departe 
de treabă. Ce-şi zise însă lupul, privind toate acestea? „Ce bine este să te dai huţa. Te salţi în 
spinarea lui şi n-are nimeni treabă cu tine. Hai şi eu!” Şi cu aceste gânduri ochi un grăsun, se 
apropie binişor de el, făcu un salt şi îl încălecă. Godacul însă se sperie, începu să guiţe şi să alerge 
ca un besmetic. Oamenii băgară numaidecât de seamă cum stau treburile şi luară degrabă urmele 
lupului. Lighioana fu înconjurată şi apoi dă-i cu pietre şi cu ciomege, de-i tăbăciră pielea. Lupul, 
văzându-se încolţit, fugi ca să scape cu viaţă. În cale îi răsări un vulpoi, care-l întrebă: 

— Ce-i cu tine, cumetre, pesemne n-ai avut noroc pe unde ai umblat. Blana ţi-e numai petice. 

— Aşa-i, am păţit-o, cât pe ce să dau ortul popii — se plânse lupul. Zău că nu mai există dreptate 
pe lumea asta! Auzi mata, un corb capătă îngăduința să se plimbe în văzul tuturor pe spinarea unui 
grăsun! Când l-am văzut, mi-a venit şi mie pofta să mă duc de-a călare. Da! nici n-am apucat să mă 
prind de ceafa porcului, că blestematul şi începu să guiţe, de parcă i-aş fi înfipt cuțitul în coaste. 
Apoi oamenii s-au repezit la mine cu ciomege. Mulţumesc celui de sus că am scăpat cu viață. Păi zi 
şi mata, asta-i dreptate? Corbul să călărească pe godac şi să nu-l supere nimic, pe când eu am avut 
parte de cele mai aspre huiduieli. Şi doar mă ştii ce suflet blând sunt. 

— Mare nepriceput — îi zise vulpoiul — dacă ai uitat zicala: „Dobitocul bătrân în buiestru nu se 
învaţă”. Cine te-a pus să pofteşti a călări, când nici tu, nici moşu-tău, nici tătânetău n-au suit 
vreodată în şa? 


Heltai Gaspar - Tâlharul şi copilul 


Cică odată sub ciutura unei fântâni plângea un copil de ți se rupea sufletul de mila lui. Tocmai 


atunci trecu pe acolo un tâlhar de codru, istet nevoie mare. Se opri şi începu a-l descoase pe 
plângăreț. Copilul, părându-i-se că nu-i de-a bună, îi răspunse în doi peri drumețului: 

— la, am avut şi eu o găletuşă de aur, cu care scoteam apă din fântâna asta, dar i-am rupt toarta 
şi s-a dus la fund. Şi nu mai ştiu cum să fac să o găsesc. 

Atâta i-a fost tâlharului, că şi intră la idei. 

Îndată măre îşi lepădă haina şi cobori în fântână. Tulbură toată apa, ca să găsească găletuşa de 
aur. În timp ce tâlharul se trudea de zor, copilul îi îmbrăcă haina lăsată la vedere şi fugi în pădure. 
Într-un târziu însă tâlharul pricepu că fusese tras pe sfoară şi ieşi din fântână. Când dădu să se 
îmbrace, ia haina de unde nu-i! Cuprins de mânie, se aşeză pe un bolovan şi începu a se căina: 

— Nesocotitule, vezi ce pacoste a dat peste tine, dacă ai râvnit la bunul altuia? Uite, acum nici 
de al tău nu mai ai parte! 


Heltai Gaspar - Vulturul şi corbul 


Odată, vulturul, văzând o turmă de oi, zbură la iuțeală de pe craca pe care sta cocoţat şi fâlfâind 
puternic din aripi răpi o mioară şi dus a fost cu ea. Întâmplarea fu văzută de către corb, care nu mai 
putu de nerăbdare: „Ia te uită! Păi dacă merge aşa, de azi înainte nici eu nu mai umblu după hoituri. 
Fac şi eu ce face vulturul şi mă aleg în fiecare zi cu carne proaspătă.” Apoi corbul se avântă cu toată 
puterea deasupra turmei şi-şi înfipse ghearele în spinarea unui berbec. Acesta, speriat, începu să 
alerge cu corbul în spinare. Păstorul văzu ce se petrece şi dădu să prindă răpitoarea. Nu-i fu greu, 
deoarece ghearele corbului se încurcaseră în lână, şi singur nicicum n-ar fi putut scăpa. După ce fu 
prins, corbului 1 se retezară amândouă aripile, ca să nu mai zboare şi fu dus acasă la copiii 
păstorului. 

Vecinii văzură ciudata pasăre şi întrebară ce fel de lighioană să fie. Dar corbul le spuse: 

— la, am vrut şi eu să devin vultur, şi acum bag seama că am rămas de fapt un biet corb. 


Heltai Gaspar - Racu 


Răcuşorul se juca în pârâu şi se sălta de-a-ndărătelea, cu mare plăcere. ÎI zări bătrânul rac, tatăl 
său, care fu cuprins de ciudă şi nu se putu stăpâni să nu-i zică fiului: 

— Fecioraşul tatii, nu umbla de-a-ndărătelea, că nu-i bine. Mergi şi tu cu faţa-nainte, ca toate 
ființele. 

— Sunt de părere, dragă tată, că fiul este dator a se supune tatălui şi a-i urma întocmai pilda. Şi- 
apoi, de vreme ce n-am văzut rac care să meargă cu fața înainte, ci numai cu spatele, am socotit că e 
bine să urmez năravul neamului meu. Dar, totuşi, dacă tu, tată, îmi arăţi cum să umblu, mă prind să 
fac întocmai, zise răcuşorul. 

Racul-tată, auzind acestea, începu a face mişcări cu fața înainte, dar obosi iute şi băgă de seamă 
că nu mai poate. Atunci răcuşorul se năpusti asupra lui: 

— Tată, ai grijă, te prind pescarii, dacă mergi prea încet! 

— Fi, dacă aşa stau lucrurile, atunci ia să merg eu altfel! 

— Cum, tată, ia să văd! 

— Uite aşa. 

Şi racul tată prinse a merge de-a-ndărătelea repede. Când văzu răcuşorul astă minune zise: 

— Tată, dacă umbletul ăsta e mai cu folos, mi-l aleg şi eu. Iar din partea mea, să meargă cu fața 
înainte cei ce vor voi, că eu unul nu! 


Heltai Gaspar - Bradul şi trestia 


Trestia răsărise aproape de trunchiul unui brad falnic. De câte ori adia vântul, de atâtea ori trestia 
cea plăpândă se îndoia. Atunci bradul se răsti la ea: 

— Du-te de aici! Nu eşti demnă să stai lângă mine! 

— De ce să mă duc? întrebă trestia înțepată. 

— Fiindcă eşti nepotolită, n-ai pic de linişte în tine. De ce nu stai locului, soro? Ia aminte la 
mine, vezi bine că stau falnic şi neclintit, oricât ar bate vântul. 

— Văd, numai că eu nu pot, n-am puterea ta şi atunci, ca să rezist, mă las legănată după cum 
bate vântul, zise trestia. 

— Aşa da, singură recunoşti că eu sunt mai tare. 

În ăst timp se stârni un vânt puternic. Trestia cea mlădie prinse a se legăna, iar bradul cel falnic, 
ca să-şi dovedească cu orice preţ statornicia, nu se clinti nicio leacă. Însă vântul a fost atât de turbat, 
încât a smuls bradul din rădăcină şi l-a culcat la pământ. 


Feciorul de împărat şi camera cu vise 
poveste românească 


A fost odată un împărat care avea trei feciori. Când au crescut băieții mari, împăratul s-a gândit 
că e vremea să-i lase să doarmă pe rând în camera cu vise. Ce era camera asta? Avea împăratul o 
odaie în care cine se culca acolo trebuia să viseze ceva şi, cum visa, aşa îi era viitorul. 

Se culcă mai întâi feciorul cel mare în odaia cu vise şi visă că va fi împărat în locul tatălui său, 
acolo în țara aceea. 

A doua noapte, se culcă cel mijlociu în odaia cu vise şi visă că va fi împărat în altă ţară, o ţară 
vecină. Amândoi povestiră împăratului, tatăl lor, ce visaseră. 

A treia noapte, se culcă acolo şi feciorul cel mic. Când se trezi, dimineaţa, nu vru să povestească 
nimănui ce visase. Îl luă împăratul cu binele: măi, că aşa, măi, că pe dincolo, băiatul nimic. 

Atunci împăratul porunci slugilor să-l ducă pe malul mării şi să-l bată cu sfori înmuiate în apă. 
L-au dus servitorii şi l-au bătut, ca să spună visul. Când îl băteau mai straşnic, trecu pe acolo o 
corabie străină. Comandantul, văzând cum îl chinuie pe bietul băiat, se duse la ei şi le spuse: 

— Măi, de ce nenorociţi voi suflețelul ăsta de om, aşa de straşnic? Ce v-a făcut? Mai bine lăsaţi-l 
să meargă cu mine. 

Atunci slugile îi dădură drumul. Îl luă comandantul, îl duse pe corabie şi plecară. Cum se urcă 
băiatul pe corabie, cum a început corabia să se scufunde. Gata, gata să se înece cu toţii. Ceilalţi care 
erau pe corabie începură să strige că din cauza băiatului se scufundă, că până să vie el corabia n- 
avea nimic. Aşadar îl aruncară în apă. Pe neaşteptate apăru pe mare o scândură şi se opri chiar în 
fața lui. S-aruncă el pe scândură şi pluti pe scândura aceea până ajunse la un mal şi ieşi afară din 
apă. Ce să facă şi el? Merse încotro îl duseră paşii şi ajunse într-o luncă plină de sălcii şi răchite. Se 
opri acolo şi-şi tăie o creangă de răchită, îşi făcu un fluieraş şi cânta toată ziua din el. Dar cânta 
straşnic de frumos. 

Într-o zi, trecură pe acolo slugile împăratului din ţara aceea. Ascultară cum cânta băiatul din 
fluier şi se duseră la împărat. Împăratul era bolnav de şapte ani de zile şi nimeni nu-i găsise leacul. 

— Înălțate împărate, este un băiat aici în lunca aceea cu răchite. Așa de frumos cântă, cum nu se 
mai poate! Dacă l-ai auzi şi măria-ta cântând, poate te-ai mai înveseli oleacă. 

— Chemaţi-l aici! spuse împăratul. 

Se duse băiatul la împărat. Îi cântă ce îi cântă din fluier, apoi stătură de vorbă şi-l întrebă băiatul 
pe împărat: 

— Dar cum, ce fel de boală ai, măria-ta? 

— Ei, măi băiete, de şapte ani mă chinui în felul ăsta. Într-o seară, am dormit afară în grădină şi 


a doua zi dimineaţa m-am trezit cu o durere în capul pieptului. 

— Porunciţi să mulgă careva o cofă de lapte, să-l fiarbă şi, când a prinde a clocoti, atunci măria- 
ta să ţii gura deschisă deasupra vasului şi vei vedea ce se va întâmpla. 

— Hai s-o fac şi pe asta! 

Dădu poruncă imediat şi mulseră o cofă cu lapte, îl puseră la fiert şi, când clocotea mai tare, ţinu 
împăratul gura deschisă deasupra. Ce să vezi? leşi un şarpe dintr-însul, lung, de nu se mai termina, 
şi intră în laptele clocotit. ÎL ademenise mirosul de lapte. De şapte ani de zile stătea şarpele în 
pântecul împăratului, de când adormise în grădină. 

Nu ştia împăratul cum să-i mai mulțumească băiatului că l-a scăpat de boală. Îi dărui şi lui un 
palat, ca să nu mai plece. Palatul acela avea o grădină mare cu pomi de tot felul, dar împăratul nu 
apucase niciodată să mănânce vreun măr sau vreo pară, nimic. Când se coceau fructele, cineva, nu 
se ştie cine, venea şi culegea tot, de nu rămânea nici măcar de-o gustare. Aşa că împăratul îi spuse 
băiatului: 

— Dacă stai în palatul cela, să ai grijă de grădină, că de când o am, nu ştiu ce gust au poamele 
din pomii ce cresc acolo. 

Stătu băiatul în palat acolo şi veni vremea de se coapseră poamele din grădină. Se aşeză şi el să 
pândească, să vadă cine le culege. Îl fură somnul. Pe la miezul nopţii veniră douăsprezece zâne, şi 
cu Ileana Cosânzeana treisprezece, şi culeseră toate poamele din grădină. Când să plece, întrebă 
Ileana Cosânzeana pe celelalte zâne: 

— A lăsat vreuna vreun măr, vreo pară în urmă? Ştiţi că n-avem voie să lăsăm nimic în grădina 
asta! 

— Cred că eu am lăsat neculese două mere, zise una dintre zâne. 

— Du-te înapoi şi le ia! 

— Eu nu mă mai duc, că nu mai pot. Du-te tu şi le ia, dacă vrei. 

Se întoarse deci Ileana Cosânzeana să ia merele. Se trezi atunci şi băiatul şi, când ea întinse 
mâna după mere, haţ! el îi luă batista din mână. În batistă era toată puterea ei şi se pare că băiatul 
ştia asta. Se rugă zâna să-i înapoieze batista, plânse, dar băiatul se ținu tare. Zâna rămase atunci cu 
el, nu mai putu pleca, fiindcă nu mai avea batista. 

După o vreme, împăratul făcu o petrecere mare, voia şi el să petreacă după boala pe care o 
avusese şi pentru că mâncase şi el două mere din grădina lui. Veniră acolo fel de fel de împărați, 
care jucau fel de fel de jocuri. Merse şi băiatul cu Ileana Cosânzeana. Ce să vezi? Ileana 
Consânzeana juca deasupra pământului, n-atingea pământul. Se uitau toți împărații la dânsa şi se 
minunau. Atunci ea zise: 

— Mă vedeți cum joc eu pe sus? Când mi-ar da băiatul ăsta ce am eu la dânsul, aş juca de trei ori 
mai sus de atâta... 

Şi toată lumea se ţinu de capul lui, să-i dea batista. El nu şi nu, nu şi nu, până la urmă, n-avu ce 
face şi i-o dădu. Luând batista, Ileana Cosânzeana prinse a juca din ce în ce maj sus, din ce în ce 
mai sus, până nu se mai văzu. În timp ce se tot înălța, îi spuse băiatului: 

— De-acum, băiete, să vii să mă cauţi la curțile mele care se învârt după soare. 

Nu mai stătu băiatul, şi plecă după ea. Mergând el, ajunse la un pârâu. Acolo, pe mal, văzu un 
rac cu piciorul rupt, care se necăjea pe pământ cu faţa în sus. Se gândi băiatul: „Tot mi-e foame mie, 
am să mănânc racul ăsta”. 

— Decât să mă mănânci, zise racul, mai bine ia-mă şi du-mă în pârâu, că ţi-oi fi şi eu de vreun 
ajutor vreodată. 

Băiatul îl duse în pârâu şi plecă mai departe, întâlni un vultur, care avea aripa ruptă. „Măi, am 
dat de racul cela în pârâu şi eu mor de foame. Oare vulturul ăsta n-o fi bun de mâncare?” 

Vulturul bănui ce gândea băiatul. 

— Nu mă omori, că tot nu-s bun de mâncare. Mai bine leagă-mi aripa, că ţi-oi fi şi eu de vreun 
ajutor vreodată. 

Îi legă vulturului aripa şi merse mai departe. După puţin timp văzu un câine cu piciorul rupt. 


„Măi, aşa mi-e foame, că-mi vine să tai câinele ăsta şi să-l mănânc”, îşi spuse el. 

— Băiete, neam de neamul tău n-a mâncat carne de câine. Tot n-ai să mă poţi mânca, mai bine 
leagă-mi piciorul ăsta rupt şi lasă-mă în drumul meu, că ți-oi fi şi eu de vreun ajutor vreodată, îl 
rugă câinele. 

Băiatul îi potrivi piciorul, i-l legă şi-l lăsă să plece, văzându-şi şi el de drum. După ce mai merse 
ce mai merse, întâlni un berbec. „Ei, acum berbecul ăsta nu mai scapă. Până aici i-a fost. ÎI tai şi-l 
mănânc, că altfel mor de foame.” 

— Ştiu că ţi-e foame, zise berbecul, dar nu mă tăia, că eu am să-ți prind mult bine odată. Dă-mi 
drumul să mă duc şi să ştii că eu am să vin să-ți dau ajutor acolo unde te duci. 

Nu prea voia băiatul, dar până la urmă îl lăsă şi pe berbec şi plecă mai departe. Merse el, merse, 
şi ajunse la curțile Ilenii Cosânzenii, care se învârteau după soare. Intră el înăuntru, şi-l văzu Ileana. 

— Ai venit, băiete? M-ai găsit tu aici, dar noi nu mai putem fi ca înainte, dacă tu nu-mi poţi 
scoate ce-i în stânca de acolo. 

Ea voia să vadă ce putere are el. Se uită băiatul; era o stâncă mare cât o casă. Cum să spargă el 
stânca asta? Deodată îşi aduse aminte de berbec şi se gândi la el. Cum se gândi, cum apăru berbecul 
lângă el. 

— Care ţi-1 voia, băiete? 

— Crezi că ai putea sparge tu stânca asta? 

— Pot, răspunse berbecul. 

Şi când izbi o dată berbecul cu capul, crăpă piatra oleacă. Când izbi a doua oară, o crăpă mai 
tare. Izbind-o a treia oară, o crăpă de tot. Din piatră ieşi un iepure, din iepure o rață şi din rață un ou. 
Iepurele o apucă într-o parte, rața zbură şi oul se rostogoli la vale într-o râpă; atunci băiatul se gândi 
la rac, la vultur şi la câine. Îndată fură lângă el. 

— Care ţi-l voia, băiete? întrebară ei. 

Le spuse el toată povestea. 

— Nu te teme, că te ajutăm noi! 

Câinele se luă după iepure, vulturul după rață şi racul după ou şi după puţin timp se întoarseră 
victorioşi. Băiatul luă iepurele, rața şi oul şi plecă la casele Ilenii Cosânzenii. Când aceasta văzu că 
băiatul reuşise să spargă stânca şi să-i aducă ce ceruse, se bucură nespus. 

Apoi făcură o nuntă mare de tot şi la nunta asta serveau numai împărați şi prinți, că Ileana era 
doar împărăteasa zânelor. 

Aşa se face că a venit şi împăratul, tatăl băiatului, care trebuia să stea în spatele lor, ca să-i 
servească, să le schimbe vasele, să aducă altă mâncare, să toarne vin, mă rog, aşa cum e trebuinţa la 
masă. Băiatul îl cunoscu, dar taică-său nu ştia că mirele e băiatul lui. 

Când împăratul începu să servească, mirele se ridică de la masă, îi sărută mâna şi-i zise: 

— Stai, tată, nu poţi să faci dumneata treaba asta! Eu trebuie să te servesc pe dumneata, nu 
dumneata pe mine. Acum pot să-ţi spun că aşa am visat eu în camera aceea cu visele: că dumneata 
vei fi servitorul meu la masă. Dacă-ţi spuneam atunci, poate mă omorai, aşa că mai bine am suferit 
bătaie acolo pe malul mării. 

— Să mă ieri, dragul tatii, c-am greşit, zise împăratul, îmbrățişându-l. 

L-au aşezat apoi la masa de nuntă şi au petrecut trei zile şi trei nopţi şi, dacă n-or fi murit, apoi 
mai trăiesc şi astăzi. 


Flăcăul cel viteaz 
poveste românească 


A fost odată ca niciodată, că dacă n-ar fi nu s-ar povesti, a fost un împărat şi ăst împărat a avut o 
fată pe care i-a furat-o un zmeu. Ce să facă bietul om?... Cum să-şi ia fata îndărăt din mâinile 
spurcatului de zmeu, că fugise cu ea pe tărâmul celălalt?... A dat sfoară în țară cum că acela care se 


prinde să-i scape fata din mâinile zmeului şi să i-o aducă înapoi, îi dă fata de nevastă şi jumătate din 
împărăție. 

În ținutul ăstui împărat trăiau trei flăcăi, fraţi, şi ăşti fraţi, auzind aşa, s-au hotărât să-şi încerce ei 
norocul, unul după altul; întâi să se ducă cel mai mare şi, dacă o izbuti, să ia fata de nevastă, iar de 
nu o izbuti, l-o răpune fiara de zmeu; apoi să se ducă cel mijlociu şi, de n-o izbuti nici el, să se ducă 
la urmă şi cel mai mic. 

Aşa a plecat întâi fratele mai mare. S-au dus fraţii cu el până la o răspântie de unde porneau trei 
drumuri; acolo fratele cel mare a dat celui mijlociu o basma şi i-a zis: 

— Frate, ia basmaua asta şi o atârnă în odaie, şi de-i vedea-o vreodată pătată de sânge să ştii că 
sunt ori mort, ori în primejdie de moarte; să alergi să mă ajuţi dacă-i putea. 

După aceea s-au sărutat ei, a apucat fratele cel mare pe drumul din mijloc, şi fraţii săi s-au întors 
acasă. 

Acum ăşti frați aveau fiecare câte trei câini, trei ogari, şi când a plecat fratele cel mare la drum 
şi-a luat şi câinii. 

A mers el cu ei după el cale lungă pe drumul pe care apucase, şi la urmă a dat cu ochii de o 
pădure mare. S-a apropiat de ea, a intrat şi s-a gândit să rămână peste noapte acolo, că taman se 
însera. A început el să caute un loc mai adăpostit, vreun copac mai scorburos, ceva şi, căutând, iacă 
dădu cu ochii de unul cu o vatră de foc la rădăcină. 

Se opri acolo. 

După ce îşi lăsă Jos din spinare traista cu cele trebuincioase — că-şi luase de acasă mai de toate, 
îşi luase carne, mălai, căldăruşă, frigare, o bucată să-şi frigă, o mămăliguţă să-şi facă — se duse să 
aducă lemne; apoi a bătut un ţăruş în pământ de a legat câinii, şi s-a pus să-şi facă o mămăligă să 
mănânce. 

Învârtind el cu un făcăleţ mălaiul, iaca se pomeneşte că aude prin copacul de deasupra trosc!... 
trosc!... se da careva jos şi trosneau crăcile, şi pe urmă aude pe cineva miorlăindu-se şi țipând şi 
zicând: 

— Aoleu, frig mi-e, foame mi-e şi n-am ce mânca şi n-am unde mă-ncălzi! 

Iar câinii lătrau, lătrau, tot uitându-se în sus la copac, de vuia pădurea. 

Se uită şi flăcăul şi văzu o namilă ce nu era nici om, nici nimic. 

Uitându-se el, namila ceea din copac zise iar, de acolo de sus: 

— Aoleu, frig mi-e, foame mi-e şi n-am ce mânca şi n-am unde mă-ncălzi! 

— Da dă-te jos şi mănâncă şi te încălzeşte, oricine ai fi, că e mâncare şi căldură de la Dumnezeu. 

— M-aş da eu, răspunse namila, dar mi-e frică de câini. 

— Nu vezi că sunt legaţi? 

— Măcar; na aste fire de păr şi afumă-i la nas niţel, că altfel mi-e frică. 

Băiatul nu s-a gândit mult şi a făcut ce i-a zis namila şi, cum a făcut aşa, cum au amuţit câinii din 
lătrat şi namila s-a dat jos şi a întins mâinile la foc să se încălzească... 

Apoi a mâncat bine, ba ce bine, că flăcăului nu i-a mai rămas nimic, şi când i-a zis că de ce nu-i 
lasă şi lui să-şi potolească puţin foamea, namila i-a zis: 

— La ce să mănânci, că eu am să te omor, că nu sufăr om pământean în pădurea mea. 

Şi a sărit namilala gâtul lui cu ghearele-i de fiară, să-l omoare. 

A țipat el, bietul, a strigat din toate puterile, a zis: „Săriţi câinii mei, că mă omoară 
ei erau amorțiţi de tot. 

L-a omorât namila spurcată, şi după aceea i-a scos inima din trup de a băgat-o într-o desagă şi a 
omorât câinii şi s-a dus de i-a aruncat: pe flăcău într-o groapă unde erau mii şi sute de trupuri şi pe 
câini într-alta. 

Acasă la fratele cel mijlociu s-a pătat basmaua cu sânge. 

Cum s-a pătat, cum şi-a luat flăcăul cel mijlociu merinde, şi-a luat şi câinii lui cu el şi a plecat pe 
urmele fratelui său mai mare. 

L-a petrecut fratele cel mic până la răspântie, i-a dat cel mijlociu şi lui basmaua zicându-i tot ca 


1? 


, de unde, că 


fratele mai mare că: „de-o vedea-o pătată de sânge să vie să-l ajute că ori mort este, ori în primejdie 
de moarte”, şi a apucat tot pe drumul pe care apucase fratele său mai mare şi a ajuns tot la pădurea 
aceea şi d-acolo luându-se după urme a ajuns la copacul cu vatra de foc. 

A pus şi el de mămăligă, a legat câinii, s-a pomenit cu namila trosc!... trosc!... prin copac, a 
auzit-o țipând şi văitându-se, şi zicând: 

— Aoleu, frig mi-e, foame mi-e şi n-am ce mânca şi n-am unde mă-ncălzi! 

În sfârşit, i s-a întâmplat şi lui taman ca lui frate-său, că şi pe el l-a omorât namila şi i-a aruncat 
trupul lui şi pe-al câinilor în gropi. 

Acasă la el s-a pătat basmaua în cul. 

„Săracii frații mei, a gândit fratele cel mai mic, ori morți sunt, ori trag să moară 

Şi n-a mai stat pe gânduri, şi-a luat ce i-a trebuit, şi-a strigat câinii şi a plecat tot în fugă. Dacă a 
ajuns el la copacul cu vatra de foc din pădure şi a auzit trosnind crăcile şi miorlăindu-se namila, a 
zis: 

— Hei! Dumneata mi-ai fost? 

— Eu. 

— Apoi dă-te colea la foc. 

— Vezi că mi-e frică de câini. 

— Nu-ţi fac nimic, că sunt blânzi. 

— Nu; mai bine na aste trei fire de păr şi afumă-i întâi la nas. 

Flăcăul le-a luat, dar s-a făcut numai că-şi afumă câinii şi a aruncat firele de păr. 

Iar când s-a dat namila jos şi a vrut să-l omoare ca pe fraţii săi, el a strigat: 

— Săriți-mi în ajutor, câinii mei, că mă răpune spurcăciunea! 

Şi câinii se repeziră la namilă, mi ţi-o apucară frumos şi mi ţi-o traseră unul dintr-o parte şi altul 
dintr-alta, de-i rupeau carnea după ea. 

— Of, a zis atunci namila, mă omorâşi, fecior de lele ce mi-ai fost! 

— De omorât nu te-am omorât până acuma, dar să ştii că nici nu scapi până ce nu mi-i spune ce- 
ai făcut cu fraţii mei. 

— Că nu ştiu... că nu i-am văzut... 

— Pe ea, câinii mei, a zis flăcăul. 

lar namila spurcată văzând că n-are încotro, a spus că i-a omorât şi că le-a aruncat trupurile în 
nişte gropi. Flăcăul i-a zis să-l ducă acolo să-i vază, şi după ce l-a dus cotoroanţa într-un tufăriş 
unde era groapa acoperită cu capace, 1-a spus flăcăul să descuie capacele. Lăsând-o în paza câinilor, 
el a intrat de a scos trupurile fraților, şi i-a zis pe urmă ca să-i învieze cum o şti, că de unde nu, lasă 
câinii s-o facă bucăţi. 

Văzând spurcăciunea că nu e glumă, i-a zis: 

— Uite, ia inimile lor din desaga asta şi le aşază la loc şi toarnă apă vie din sticla de ici peste ei, 
ş-or învia. 

A făcut flăcăul aşa, au înviat frații şi, după ce a turnat apă vie şi peste câinii lor de i-a înviat şi pe 
ei, a poruncit flăcăul câinilor lui să o facă mici fărâme şi au sfâşiat-o ogarii de nu s-a ales nici praful 
de cotoroanţă. 

I-au mulțumit acum frații cei mari că i-a scăpat de n-au rămas morți, şi de mulţumiţi ce erau, ce 
s-au învoit ei?... să lase pe fratele lor mai mic să cerce a scăpa pe fata împăratului de la zmei, că 
dacă nu era el tot morți rămâneau ei şi tot nu o mai scăpau; ba nu, că să-l şi însoţească şi să-l ajute şi 
ei de o cere trebuința. 

Fratele cel mic le-a mulțumit bucuros şi au plecat înainte şi s-au dus, şi s-au dus zile lungi câte or 
fi fost până au ajuns la capătul pământului, unde era o prăpastie pe unde se cobora pe tărâmul 
zmeilor. 

Ajungând ei acolo, fratele cel mic a zis fraților lui mai mari ca ei să nu coboare cu el, că la ce 
bun să-şi primejduiască şi ei viața degeaba pe acolo, ci mai bine îl vor sluji de vor sta la gura 
prăpăstiei, că l-ar putea trage sus, de i-o ajuta Dumnezeu să scape pe fata împăratului. 


p> 


A scos el, care va să zică, din desagă o funie lungă de o luase cu el de acasă, şi după ce a zis 
fraților că de o scutura funia să ştie că a izbutit şi să-l tragă sus, s-a încins cu ea bine pe la mijloc, şi- 
a luat ziua bună de la ei, şi-a făcut cruce şi s-a lăsat să alunece în jos. 

Când a ajuns jos pe tărâmul celălalt, ce să vază el acolo? O câmpie mare-mare, de nu se mai 
sfârşea şi, tot uitându-se în toate părțile, a văzut că într-o parte strălucea ceva. 

S-a îndreptat şi el într-acolo şi a ajuns la nişte case. 

A bătut la poartă, a întrebat cineva dinăuntru că cine e, şi el a răspuns: 

— Om bun e! 

Atunci s-a deschis poarta şi a dat flăcăul cu ochii de o fată frumoasă de pica. Aceasta, când l-a 
văzut, i-a zis: 

— Ce cauţi p-aici, om pământean, pe tărâmul ăsta, că nu mai scapi cu viaţă când o veni zmeul? 

— Dar dumneata cine eşti? a întrebat el. 

— Fi, eu sunt fata împăratului cutare, m-a răpit zmeul şi m-a adus aici, de e vai de mine ce viață 
chinuită duc, dar ce să fac? 

— Apoi şi eu am venit că m-a trimis tatăl dumitale să te scap şi să te duc îndărăt la împărăţia lui. 

Atunci a apucat-o pe fată o jale şi un plâns din cale-afară, că-şi adusese aminte de părinți şi de 
ţara ei, dar şi de mila bietului flăcău, că era tânăr şi chipeş de ţi-era mai mare dragul să-l vezi, şi ea 
ştia ce-l aştepta. 

Plângând ea aşa, se auzi deodată un zgomot mare. Atunci se dezmetici ea din plâns şi zise 
flăcăului: 

— Vine zmeul! 

— Vine repede după ce se aude zgomotul? întrebă băiatul. 

— Ba mai întârzie. 

— Uite ce să faci dumneata: eu am să mă lupt cu el; de l-oi răpune, bine, dar de m-o omori, să 
ceri dumneata de la el barim să mă îngropi, după datina creştină, că atât doar s-o învoi ca să facă de 
l-oi ruga. Şi dacă o vrea, să mă duci undeva până a doua zi când ar fi să mă îngropi şi noaptea să vii 
unde oi fi şi să torni din sticluţa asta nițică apă în gura mea, că asta e apă vie şi învie pe morți, ş- 
apoi pe urmă las! pe mine. 

Şi i-a dat fetei sticluţa cu câtă apă vie îi mai rămăsese de la namila din pădure, după ce-şi înviase 
fraţii şi pe ogarii lor. Apoi n-a mai trecut mult şi s-a apropiat şi zmeul cu o falcă în cer şi cu alta în 
pământ şi încruntat că miroase a om de pe pământ. 

Fata i-a răspuns că şi ei i-a mirosit, dar nici ea nu ştie ce să fie, iar flăcăul care se ascunsese sub 
un pod, ieşi şi spuse că el a venit să se măsoare cu dânsul să vază care e mai vrednic. 

Atunci zmeul a început a râde de s-a cutremurat palatul şi l-a întrebat cum vrea să se lupte: în 
săbii să se taie, ori în luptă dreaptă? 

— În luptă dreaptă, a răspuns flăcăul. 

Şi s-au şi repezit unul la altul... 

Acum flăcăul nu era om de nimic, aşa să-l pui jos cu una cu două; a dat zmeului de furcă bine, 
dar nici aşa puternic ca să rămâie pe zmeu n-a fost, şi aşa l-a adus zmeul o dată bine şi l-a 
îngenuncheat. Dacă l-a îngenuncheat, a scos paloşul şi i l-a înfipt în piept. 

A horcăit bietul băiat o dată din greu, a început sângele a-i gâlgâi negru din rană, şi a murit. 

Dacă a murit, s-a rugat fata împăratului să-i lase trupul să-l îngroape după datina creştinească în 
pământ, şi cum l-a rugat, ce i-o fi spus ea, că l-a înduplecat pe zmeu. 

Fata a luat aşadar trupul flăcăului şi l-a dus într-un grajd părăsit de l-a pus pe nişte paie, zicând 
zmeului că-l lasă acolo până a doua zi, până l-o îngropa. 

Dar noaptea, când a fost adormit zmeul bine de nu mai simțea şi cu tunul să fi dat, s-a sculat fata 
împăratului binişor, şi-a luat sticluţa cu apă vie de unde o ascunsese şi s-a dus la grajdul părăsit de a 
turnat toată apa pe gâtul flăcăului, care, cum a înghițit-o, cum s-a deşteptat şi s-a frecat la ochi 
zicând: 

— Greu am dormit! 


Şi văzând pe domniţă lângă el, flăcăul şi-a adus aminte cum şi ce fel se întâmplase şi i-a căzut în 
genunchi mulțumindu-i, şi pe urmă a rugat-o să-l ducă la odaia unde doarme zmeul, şi acolo a scos 
paloşul şi i-a dat una în beregată, de numai a strigat o dată zmeul şi s-a şi întins de a rămas țeapăn. 

Apoi i-a zis fetei să-şi ia ce are de luat şi să plece să plece să pe pământ. 

Domnița n-a mai putut de bucurie, a mulțumit lui Dumnezeu că a scăpat-o de zmeul spurcat şi au 
plecat. 

Au ajuns la prăpastie. Acolo funia atârna până Jos, cum o lăsase flăcăul când plecase. 

Se legă el de mijloc, dar când vru să ia pe domniţă în braţe şi să scuture funia ca să-i tragă frații 
sus, ce i-a trăsnit lui prin cap? Vru ca să-şi încerce fraţii, să vază sunt ei oameni de ispravă, că multe 
ştia el de răutatea şi de pizma oamenilor, şi încă tocmai de a celor de le faci câte un bine. 

S-a dezlegat şi a legat un pietroi mare, care a bănuit el să fie greu cam cât doi oameni aşa, şi pe 
urmă a scuturat funia. 

Dacă a scuturat-o, s-a şi pomenit că o trag fraţii în sus şi au tras-o şi au tras-o până sus, hei!... 
încolo, şi numai odată se pomeneşte flăcăul că aude vâjâind ceva... pasămite pietroiul venea vuind 
de sus cu funie cu tot, că frații, gândind că e el şi fiindu-le necaz că era să se însoare cu fata 
împăratului şi să ajungă împărat şi bogat, dăduseră drumul pietroiului gândind că era el şi fata 
împăratului, ca să-i omoare pe amândoi căzând de la atâta înălțime. 

L-a cuprins o supărare mare şi o jale mare pe bietul flăcău, una de răutatea fraţilor lui pe care îi 
scăpase de la moarte, şi alta că nu ştia cum o să mai scape de pe tărâmul zmeilor? 

A plecat şi el cu domniţa, plângând amândoi şi fără niciun pic de nădejde şi au umblat până pe 
când se ridica soarele deasupra şi atunci iată că aud nişte țipete de li s-a zbârlit părul pe cap. 

Se uitară ei în toate părțile şi văzură între nişte stânci, mai încolo, un cuib de scorpie plin cu pui 
Micşori şi un şarpe mare ieşise dintre stânci şi se ducea spre ei să-i mănânce. 

Flăcăul, cât ai clipi, a şi scos paloşul şi s-a repezit la şarpe de l-a izbit o dată după ceafă, lăsându- 
l lat. 

Puii, văzându-se scăpaţi, au început a-i mulţumi de bucurie şi a-i zice să aştepte până o veni 
muma lor, că o să-l răsplătească pentru bunătatea lui, şi n-a aşteptat mult şi a şi venit scorpia, că-şi 
auzise puii ţipând şi venea într-un suflet. Dar când a ajuns la cuib şi a văzut pe flăcău cu paloşul în 
mână, nu a mai zărit pe şarpe şi a gândit că el îi ameninţa puii şi l-a înghiţit dintr-o dată. 

Atunci au început puii a se tângui spunându-i că acel flăcău îi scăpase de la moarte. 

Scorpia, auzind aşa şi văzând şarpele mort pe jos, a zis: 

— Nu vă mâhniţi, puişorii mei, că-l dau eu afară, şi-l dau şi mai puternic de cum a fost. 

Şi, drept, a icnit o dată şi a ieşit flăcăul viu şi zdravăn cum fusese mai înainte. 

Apoi l-a întrebat scorpia ce cere de la ea drept răsplată pentru binele ce-i făcuse. 

El îi spuse ce i se întâmplase şi-i ceru să-i scoată pe tărâmul pământesc pe el şi pe domniţa, fata 
împăratului. 

Scorpia a răspuns că greu lucru îi cere, dar că face pentru el cât de greu să fie, şi l-a învăţat de s-a 
dus de a omorât nouă boi din nişte cirezi de păşteau mai încolo, şi după ce i-a omorât, i-a încărcat în 
spinare, i-a luat şi pe amândoi şi au pornit pe dată. 

Pe cale, când i se făcea foame scorpiei, cerea de mâncare; flăcăul îi da câte o ciozvârtă de bou şi 
i-a tot dat până le-a isprăvit taman când mai era numai niţel până sus, că se vedea lumina zilei 
pământului. 

Scorpia cerea mereu, că zicea că nu mai poate şi cade înapoi. 

Ce să facă flăcăul? A tăiat şi el o bucată de carne din pulpa piciorului său şi i-a aruncat în gură, şi 
aşa au ajuns cu bine sus pe pământ. 

Când 1-a lăsat Jos, a întrebat scorpia că de unde era carnea de-i dăduse la urmă. El a spus că era 
din pulpa lui. 

— Nu ştiam eu că e aşa dulce că te mâncam până acum, a răspuns ea, dar acuma fie-ţi de bine şi 
cale bună! 

Şi a pornit scorpia înapoi de unde venise, iar flăcăul cu domniţa s-au îndreptat spre palatul 


tătâne-său. 

Ce bucurie şi ce veselie pe împărat când şi-a văzut fata! Nu au mai contenit chefurile şi mesele 
şapte zile şi şapte nopți. 

Apoi, dându-i flăcăului jumătate din împărăție, s-a urcat el într-o zi pe tron şi a pus de i-a adus 
înainte pe frații lui. 

Când l-au văzut, aceştia au căzut în genunchi şi s-au rugat de iertare. El, după ce i-a dojenit bine 
şi i-a făcut de ruşine înaintea tuturor, nu le-a făcut nimic, ci i-a gonit ca pe nişte ticăloşi ce erau, 
lăsându-i în plata Domnului. 

Iar el, după ce a făcut cununia, a trăit bine şi mulțumit vreme îndelungată, cum se cade să 
trăiască omul bun şi cu cugetul curat. 


Cele două sălcii 
poveste românească 


A fost odată ca niciodată, a fost o femeie care mult cu multul ar fi dat să aibă şi ea un copil, dar 
mult se rugase la Dumnezeu şi multe făcuse, dar în zadar. 

Într-un an, ducându-se la biserică în noaptea sfintelor Paşti, pe neaşteptate îi ieşi înainte o femeie 
bătrână care, urându-i „noapte bună”, o opri în loc şi-i zise: 

— Femeie, mare ţi-e dorul de copii, dar nu ţi-e scris să ai; iar dacă te-o răbda inima să aibi unul 
care să-ți moară când o împlini şaisprezece ani, apoi te pot eu ajuta, dar atât mi-e puterea, mai mare 
nu mi-e. 

— Ce-oi îndura când o muri, nu ştiu, dar măcar să ştiu că-nnebunesc, că mor, să văz şi eu ce e 
copilul, ăi şaisprezece ani, să-l iubesc şi să-l alint, şi pe urmă o fi ce-o fi, a răspuns femeia. 

Şi a pierit bătrâna ca năluca. 

Iar femeia, înaintând spre biserică, a văzut o scânteie şi, cum a văzut-o, cum a rămas însărcinată 
şi peste nouă luni a născut o fată care a crescut, s-a făcut frumoasă de s-ar fi mirat o lume întreagă, 
cică, de i se dusese vestea peste nouă mări şi ţări; dar în ziua când a împlinit şaisprezece ani, a 
închis ochii în pace, ca şi cum ar fi adormit, şi cu ei închişi a rămas, că nu i-a mai deschis. 

TȚipetele, plânsetele şi vaietele bietei femei ar fi înduioşat tot satul şi pe toţi drumeţii care o 
auzeau, dar de!... aşa e scris, aşa e şi s-a isprăvit. 

A îngropat-o biata maică-sa într-o poiană dintr-o pădure, să fie în mijlocul florilor şi floricelelor, 
că nu mai putea după ele când trăia, şi după aceea n-a mai trecut mult şi de jale multă s-a tot uscat 
pe picioare până a murit şi ea. 

A trecut, după ce a murit, multă vreme la mijloc, că pământul de-l făcuseră groparii muşuroi pe 
mormântul fetei în pădure scăzuse şi iarba amestecată cu flori crescuse peste el de nu se mai 
cunoştea unde era, că şi crucea de lemn de o avusese la cap se tot plecase până căzuse şi se făcuse 
una cu pământul, iar oamenii, ca omul, uitaseră de tot de ea. 

Şi după ce a trecut atâta vreme, iaca i-a venit poftă feciorului împăratului din acel ţinut să-şi facă 
un palat într-o pădure, şi fiind pădurea unde era îngropată fata a mai frumoasă dintre toate, pe aceea 
a ales-o, iar acolo locul cel mai frumos era taman poiana unde putrezise biata fată. 

Dacă i-a plăcut locul, şi-a durat palatul şi — vezi dumneata, cum s-a potrivit — a căzut bucătăria 
pe locul unde fusese mormântul. 

Acuma cică, fata, cum fusese ea ursită, nu era moartă ca toţi morţii, şi când erau bucatele 
împăratului pe foc, numai gata să le dea la masă, se desfăcea binişor duşumeaua din bucătărie, cum 
ieşea bucătarul pe undeva, şi ieşea şi ea, şi mai frumoasă de cum fusese când trăia, şi lua pumni de 
sare şi arunca în bucate de le făcea potroacă şi iar pierea pe unde venise. 

Pe mulți bucătari îi dăduse împăratul afară din pricină că nu putea mânca nimic din bucate de 
sărate ce erau, dar degeaba, că oricare venea, bucatele tot sărate le dădea la masă. Odată, mirosind 
împăratul că trebuie să fie ceva la mijloc, se hotărî să vază el ce e şi cum. S-a pus de-a gătit el 


singur bucate într-o zi şi cam spre seară — că spre seară îi spuseseră bucătarii că se sărau bucatele 
— se aruncă pe un pat prefăcându-se că doarme, dar cu ochii gata să vază ce-o fi. 

Aşa a văzut cum se desfăcea duşumeaua, cum ieşea frumuseţea de fată şi cum lua dintr-un dulap 
pumni de sare şi arunca în bucate. Apoi fata se uită împrejur şi, văzându-l acolo, pesemne că i-o fi 
plăcut, deoarece se duse spre patul pe care se făcea că doarme acela şi se uită la el lung, ba ce se 
uită?... că se apropie bine, până nu ştiu cum îi veni la îndemână băiatului şi mi ţi-o prinse repede de 
mijloc şi o sărută o dată. 

Dacă apucă de o sărută, fata se aşeză lângă el pe pat, că aşa-i era scris ei ca, de îndată ce o 
săruta-o vreun flăcău, să nu mai poată intra la loc în groapă, şi i-a spus istoria ei toată. Iar el, 
nemaiputând de dragul ei, i-a făgăduit că o ia de nevastă. 

Petrecură ei toată ziua şi toată noaptea amândoi, iar a doua zi dimineaţă, ce să vezi dumneata? A 
fost venind un om de la tatăl-său împăratul, cum că trebuie să vie la împărăție, că vrea să-l însoare. 

Pe biata fată a cuprins-o un plâns de-ți era mai mare mila, dar feciorul împăratului nu se putea 
împotrivi poruncii tată-său; trebuia să plece şi a plecat lăsând pe fată plângând, măcar că-i făgăduise 
că se întoarce şi că tot pe ea o ia de nevastă, că ea îi era dragă lui. 

După ce a plecat feciorul de împărat şi a mai plâns fata ce a mai plâns, ce s-a gândit ea: să se 
ducă şi ea acolo la acea împărăție, ca să fie pe acolo să vază ce s-o întâmpla, că n-o mai răbda inima 
să stea locului. 

Dacă s-a gândit aşa, a şi plecat... 

S-a luat după urmele copitelor cailor şi a ajuns la palat, că nu era departe. Când a ajuns acolo, a 
prins de a întreba pe unul, pe altul, şi toţi i-au spus că e să se însoare feciorul împăratului cu o fată 
frumoasă de i-o alesese tată-său. 

S-a chinuit ea mult, biata, auzind aşa, dar a mai aşteptat că doar-doar o da cu ochii de feciorul de 
împărat ca să-i aducă aminte ce-i făgăduise; n-a putut da de el nici c-un preţ, şi a doua zi umblând 
ea pe dinaintea palatului, iaca vreo doi slujitori şi o femeie bătrână că vorbeau aşa: 

— Fi, doică, acu să vedem ce daruri ai căpăta de nunta feciorului de împărat, că de!... dumneata 
l-ai alăptat. 

— Fi, darul ca darul, ar fi răspuns doica, dar să-l văz eu însurat şi norocul lui să fie bun... 

— Păi, de-nsurat o să-l vezi curând, că cică e gata-gata... 

Auzind aşa, a cuprins-o pe fată o aşa jale şi o aşa durere, încât s-a dus drept la doică şi a rugat-o 
să vie mai deoparte să-i spuie ceva. Doica făcu întocmai şi fata îi zise: 

— Să spui feciorului împăratului de l-ai alăptat dumneata că fata din bucătăria palatului lui din 
pădure s-a înecat de dorul lui... 

Şi cum a zis aşa, cum s-a repezit la o gârlă de curgea mai încolo niţel şi s-a aruncat în ea. 

A țipat ea, doica, a dat s-o oprească, a rugat pe cei doi slujitori ce o însoțeau să se arunce după ea 
să o scape... degeaba... Când o găsiră d-o putură scoate pe mal, ea se înecase, murise de-a binelea. 

Dar acum, vezi dumneata, lucrurile cum se întâmplaseră nu erau cum ziseseră slujitorii, ci 
feciorul de împărat spusese lui tată-său cum şi ce fel i se întâmplase şi se ruga mereu de el să-l lase 
să ia de nevastă pe aleasa inimii lui, şi nevrând împăratul cu niciun preţ, el sta mereu pe lângă el ca 
doar-doar l-o îndupleca. 

După ce se înecă fata, doica se duse de spuse feciorului de împărat ce se întâmplase. Feciorul se 
repezi ca un zănatec să vază dacă e adevărat că fata care se înecase era iubita lui; şi văzând că ea 
era, l-a cuprins o aşa durere, încât curând s-a stins pe picioare, lăsând cu limbă de moarte să-l 
îngroape la un loc cu fata; dar împăratul n-a vrut deloc, ci a pus de l-a îngropat tocmai în partea de 
dincolo a bisericii. Dar n-a apucat să se bătătorească pământul pe mormânt, că a răsărit o salcie şi 
tot în ziua aceea a răsărit o salcie pe mormântul fetei din partea cealaltă a bisericii... Şi au crescut 
aste două sălcii într-o zi cum cresc altele într-un an, şi curând au crescut mai înalte decât biserica şi 
au început a se întinde pe acoperiş până li s-au întâlnit ramurile. De atunci, de ce trecea vremea, de 
aceea se amestecau ramurile şi crăcile mai tare... Şi amestecate şi alăturate stau întruna şi-or fi 
stând şi în ziua de azi acolo unde or fi, că eu nu ştiu, că nu le-am văzut, ci numai am auzit de ele... 


Şi încălecai pe-o şa şi vă spusei dumneavoastră aşa. 


Chelbea năzdrăvanul 
poveste românească 


A fost odată un român care a avut nouă feciori, ş-a plecat cu opt din ei ca să-i însoare, că pe cel 
de-al nouălea n-au vrut frații lui să-l ia, că ziceau că e mic. 

Umblară ce umblară, şi iacă dădură de-un zmeu care ara nişte pământ. 

— Bună ziua, zmeule, zise tatăl feciorilor. 

— Mulţumim dumitale... da-ncotro? 

— [aca am plecat să-mi însor ăşti feciori, că le-a sosit vremea... dar dumneata? 

— Ia şi eu muncesc din greu la pământu' ăsta şi semăn bucate, că am şi eu nouă fete şi nu prea 
am zestre să le dau. 

— Ai nouă fete, zici?... Apoi dar hai să ne încuscrim, vere, zise omul cu feciorii. 

— Ce stai de vorbeşti, măre!... După nişte nevoiaşi de oameni să-mi dau eu fetele? Nu sunt zmei 
destui? 

— Nevoiaşi!... Care, mă?... Feciorii mei, ai? Aoleu, mamă-mamă!... la puneţi mâna, măi flăcăi, 
de-i dați locu-ăsta gata până-n seară. 

— Locul ăsta mi-l dă ei gata până-n seară? întrebă zmeul. 

— Aşa or face! 

— Ei, dac-or face cum zici, apoi să ştii că ne-am încuscrit. 

— Ai, să vă văz, flăcăi... da' să nu mă daţi de ruşine! îi îndemnă omul. 

Cei opt feciori începură să sape şi sapă-ncoa şi sapă-ncolo... dar nu le avea munca spor deloc, 
pare că nu munciseră cât munciseră. 

— Ce ne facem, măi fraților, că nu e rost, nu-l isprăvim noi ăsta nici mâine? zise deodată unul 
dintre flăcăi. 

— Dracu ştie, răspunse altul; şi mult ar fi bine să-l putem sfârşi, că una, nu rămânem de ocară, şi 
alta, punem mâna pe fetele zmeului şi cică sunt nişte fete pline de lipici. 

— N-aveţi grijă, măi fraților, vă fac eu să scăpaţi de ruşine şi să luaţi fetele zmeului, se auzi un 
glas lângă ei. 

— E-te, mă, Chelbea!... Da' ce cauţi tu aci, măi? 

— Am venit să vă dau o mână de ajutor; voi n-aţi vrut să mă luaţi de-acasă, da' eu m-am ținut 
după voi şi iacă-mă-s! Da' să nu mai zăbovim, că iaca asfinţeşte soarele; daţi ale sape-ncoa să-mi 
aleg eu una să mi se potrivească. 

Şi încercă Chelbea una — că aşa îl chema pe fratele cel mai mic al flăcăilor — şi încercă alta, 
până dădu de una cum ştia el şi începu să lucreze... Îi mergea mâna, măre, ca sfârleaza, nici n- 
asfinţise soarele de tot şi locul era isprăvit de săpat. 

Când veni zmeul şi văzu locul săpat, o sfecli de tot, că el nu vrea să-şi dea fetele după oameni 
pământeni; el se învoise să-i facă gineri, dar se învoise numai că gândea că nu s-or putea ţine de 
vorbă. Acum degeaba, nu mai avea ce face... le-a dat fetele, dar i-a oprit să doarmă acolo în noaptea 
aceea, că zicea că se temea să nu rătăcească drumul pe întuneric, iar pe de altă parte le puse gând 
rău băieților. 

Se culcară fiecare pe la locurile lor şi adormiră buştean. 

Acum zmeul ce aştepta? Atât, ş-apoi să le facă de petrecanie, dar şi Chelbea ce treabă avea? Că 
năzdrăvan era. Se sculă frumuşel de unde sta ascuns, că se ascunsese să nu dea zmeul cu ochii de el, 
şi se duse binişor unde-i dormeau fraţii, le luă căciulile din cap, dezbrobodi tot binişor pe fetele 
zmeului şi le puse în cap căciulile, iar pe fraţii lui îi legă la cap cu broboadele zmeoaicelor, ş-apoi se 
duse iar binişor în ascunzătoarea lui şi aşteptă acolo. 

Peste noapte ce să vezi? Vine zmeul cu un paloş în mână şi tăie toate capetele cu căciuli până la 


unu, apoi plecă bucuros, gândind c-a omorât pe flăcăi. După ce plecă, veni Chelbea, îşi deşteptă 
fraţii şi pe tată-său, le arătă lacul de sânge ce cursese din gâturile zmeoaicelor, şi-i sfătui s-o 
pornească până nu se scoală zmeul, că atunci o fi rău de ei. 

Fraţii, când văzură unele ca acestea, se cruciră, dar îşi luară degrabă picioarele la spinare şi se tot 
duseră. 

Nu trecu mult după ce-şi scăpă Chelbea fraţii de moarte, şi porniră ei, dar tot fără el, şi se băgară 
argați la un moșier. 

Chelbea tot vrând să-i păzească, dacă s-or pomeni cumva în vreo primejdie, se duse să se bage şi 
el argat la moşierul acela, unde-i erau frații. Moşierului nu-i mai trebuiau argaţi, c-avea destui, dar 
văzându-l bun de gură, de istorii, de una, de alta, îl acceptă, ba chiar cu simbrie mai bună decât pe 
fraţii lui, şi-l ținea tot pe lângă el, că era şi vrednic şi-l mai şi făcea să râză povestindu-i câte alea 
toate. 

Frații, când văzură că el a nimerit mai bine decât ei, prinseră pică pe el şi se hotărâră, de-or 
putea, să-l răpuie. 

Aşa într-o zi, când venise moşierul să vază cum muncesc, că-i trimisese să secere nişte grâu, iaca 
îi ieşi unul dintre ei înainte şi-i spuse: 

— Cocoane, nu ştii ce s-a lăudat Chelbea? 

— Nu... Ce-a zis? 

— S-a lăudat că cică... auzi dumneata, el poate aduce cloşca zmeului cu puii de aur. 

Se întoarse moşierul acasă şi, cum ajunse, strigă pe Chelbea. 

— Măi Chelbeo... 

— Porunciţi, cocoane. 

— Da' ce te-ai lăudat tu către fraţii tăi că poţi s-aduci cloşca cu puii de aur a zmeului? 

— Ba eu nu... să mă ferească Dumnezeu! 

— Ba da, nu-mi spuseră ei?... Să faci bine s-o porneşti, să mi-o aduci numaidecât. 

— Păi, cocoane, nu ţi-au spus ei aşa ca să mă crească, ci ca să mă prăpădească, da' cu ajutorul lui 
Dumnezeu sfântu' eu o să încerc, doar de le-oi da-n cap. 

Şi plecă bietul Chelbea a doua zi şi se făcu o pasăre, s-ajungă mai iute, iar dacă ajunse acolo se 
făcu o muscă şi se furişă în odaia unde se afla cloşca. Peste noapte întinse mâna ca s-o ia. Atunci 
cloşca strigă: 

— Cârrr! Săi, stăpâne, că mă fură Chelbea! 

Zmeul cum o auzi, cum sări din pat şi alergă în odaia cloştii, dar şi Chelbea se schimbă în muscă 
la loc şi se ascunse într-o crăpătură de zid de nu-i fu cu putință zmeului să-l găsească, şi zmeul 
plecă ocărând cloşca, fiindcă-l trezise din somn degeaba. 

Cum plecă zmeul, Chelbea se şi dădu jos şi puse mâna pe cloşcă. 

— la-mă, Chelbeo, că tot mai priceput eşti tu decât zmeul! zise cloşca. 

Şi în ăst chip aduse moşierului cloşca cu puii de aur a zmeului. 

Când au auzit fraţii săi că s-a întors cu izbândă, ba că stăpânul îi mai dăduse şi o grămadă de 
bani, s-au prăpădit cu firea de tot. 

— Măi, tot să nu-l lăsăm, zise unul dintre ei: să spunem că s-a lăudat că poate s-aducă, dacă 
vrea, cămaşa zmeului de pe el. 

— Aşa să facem, să nu-l lăsăm, ziseră cu toţii. 

Şi se duse unul dintre ei la moşier şi-i spuse c-aşa ş-aşa. 

— Chelbeo! strigă moşierul. 

— Porunciţi, cocoane. 

— Ce te-ai mai lăudat către fraţii tăi că poți s-aduci cămaşa zmeului după el? 

— Ba eu nu, cocoane, ferească Dumnezeu, nu m-am lăudat. 

— Eu nu ştiu, aşa mi-au spus fraţii tăi, aşa trebuie să fie! Mâine s-o porneşti să-mi aduci cămaşa, 
zise moşierul. 

— Să plec, cocoane. 


Şi a şi plecat a doua zi dimineaţa cum s-a luminat de ziuă. 

Se duse el, se duse şi, când ajunse la casele zmeului, se prefăcu în purice şi aşteptă până se 
înseră, ca să se culce zmeul, iar când să se dezbrace să se culce, top! pe cămaşa zmeului şi pişcă-l şi 
pişcă-l... 

— Măi, fir-ai al dracului de purice, zise zmeul sculându-se şi căutându-l să-l prinză, că se pitula 
Chelbea al nostru cum ştia el mai bine. 

ÎI căută ce-l căută zmeul, dar văzând că nu poate dormi, scoase cămaşa după el şi o aruncă alături 
de pat. Atât i-a trebuit lui Chelbea, că a şi înhăţat-o, cum a adormit zmeul, şi p-aci îi fu drumul... 
drept la moşier. 

Cum i-o duse, cum îi dădu stăpânu-său parale şi-l puse cu el la masă. Fraţii, când auziră că iar s- 
a întors, s-au îndârţit de tot. 

— Mă, să zicem că s-a lăudat să-l aducă pe zmeu viu, nevătămat. 

— Aşa să zicem, se învoiră cu toţii. 

Şi fuga la moşier să-i spuie. 

Cum auzi moşierul una ca asta, îl şi chemă pe Chelbea. 

— Chelbeo, te-ai lăudat iar că poţi s-aduci pe zmeu, viu, nevătămat;, mâine, până-n zori, s-o 
porneşti, că vreau să văz şi eu chip de zmeu. 

— Să plec, cocoane, să plec. 

— A doua zi, luă o secure de nouăzeci şi nouă de oca“! de fier la spinare şi plecă. În hotarul 
moşiei zmeului se afla pe vremea aceea un copac peste măsură de mare. Chelbea se prefăcu într-un 
moş bătrân şi începu a da cu securea în el, până auzi zmeul bocănind şi veni să vază ce e. 

Când veni şi văzu pe moş, îl întrebă: 

— Da' ce faci acolo, măi? 

— Uite, m-a trimis boierul cutare să fac un tron, c-a murit Chelbea şi în alt loc nu e pomeneală 
d-aşa copac gros, aşa că îndrăznii de venii să-l dobor p-ăsta. 

— Dacă e pentru Chelbea, doboară-l! zise zmeul, înfuriat. 

Şi se puse pe iarbă să se mai odihnească. 

Nu trecu mult şi Chelbea tăie copacul şi fiind scorburos, lesne îi fu să-l potrivească pe dinăuntru, 
ca s-arate ca un tron. După ce îl potrivi, îi puse fund într-o parte şi, când să-l puie pe celălalt, se 
rugă de zmeu: 

— Eşti bun dumneata să te vâri colea înăuntru şi pe unde s-o vedea afară să-mi spui să împănez, 
că de-o răsufla pe undeva şi n-o fi Chelbea mort de tot, apoi îl sparge şi iese afară de se apucă iar de 
năzdrăvănii, că e un şmecher şi jumătate; da' de n-o avea pe unde să răsufle, îngropat rămâne. 

Zmeul, prost ca toți zmeii de altfel, când auzi că e vorba de Chelbea, nu se gândi mai departe şi 
se vâri în tron. 

Chelbea atât aştepta. Puse repede fundul, îl bătu bine, îl luă în spinare şi, cât te-ai şterge la ochi, 
se întoarse la moşier cu isprava făcută. 

— L-ai adus, Chelbeo? 

— L-am adus, cocoane, dar stai să-l mai dau de-a rostogolul, să se-ncingă, c-apoi o pățim. 

— Păi, dacă s-o încinge, ce face? 

— Are să sară în sus când oi desfunda tronul, şi dacă o sări, când o cădea, cade mort. 

Şi drept, dacă desfundă tronul, după ce-l mai rostogoli niţel, sări zmeul o dată cam la trei 
stânjeni“? în sus şi când căzu, căzu mort. 

Acum boierul acela a fost mulțumit aşa de mult de isprava lui Chelbea, că s-a hotărât să nu-l mai 
trimită nicăieri. 

Dar a doua zi veniră iar fraţii săi şi-i spuseră că iar s-a lăudat Chelbea că poate aduce iepele 
sirepele din smârcurile mărilor. 

Moşierul, când a auzit, i-a şi poruncit lui Chelbea să le aducă, gândindu-se: „De-oi avea iepele 


621 veche unitate de măsură pentru greutate egală cu un kilogram şi un sfert 
622 veche unitate de măsură pentru lungime, variind între 1,96 m şi 2,23 m lungime 


sirepele din smârcurile mărilor, apoi cine se mai pune cu mine împotrivă?... Mi-e mie milă şi de 
Chelbea, nu e vorbă, dar cum le-a adus pe celelalte, le aduce el şi pe-astea”. 

— Nu ştiu, cocoane, de m-oi mai întoarce, zise Chelbea oftând, când auzi, da' ca să-ţi fac voia 
dumitale, oi încerca. 

Acum Chelbea avea noroc, bietu', că era năzdrăvan, şi aşa ştia toate cum să le ia; de data asta el 
se făcu o coţofană neagră şi se duse în nişte bozii de se culcă acolo cu faţa în sus, ca şi cum ar fi fost 
mort. Stătu coțofana aşa ce stătu şi numai ce veni o cioară de se puse pe pieptul ei. Coțofana haţ! şi 
prinse îndată cioara şi dacă o prinse se făcu om la loc. 

— Să-mi spui, cioară, cum să intru eu în grajdul iepelor sirepelor din smârcurile mărilor? 

— Tu erai, Chelbeo?... Apoi văz eu c-o să te învăţ... Uite cum să faci: să prinzi o cioară şi s-o 
arzi s-o faci scrum, şi cu scrumul ăla să ungi lacătele de la uşa grajdului, că de le-oi unge aşa, se 
deschid; dar când oi intra în grajd, să te repezi la un bici de flăcări, care e atârnat în zid şi să începi a 
le bate nemiluit. 

— Mulţumescu-ţi, cioară, zise Chelbea. 

Şi se pregătea să-i dea drumul, drept mulțumită că-l învățase; dar cioara îi zise: 

— Măi Chelbeo, arde-mă pe mine, că tot sunt bătrână şi îți sunt în mână, ce să te mai căzneşti să 
prinzi alta? 

Lui Chelbea, drept, îi era milă de ea, dar dac-a zis ea aşa, ce era el de vină? O arse, o făcu scrum 
şi cu scrumul acela unse lacătele şi intră în grajdul iepelor. 

lepele, cum l-au văzut, pe dată au început să vorbească: 

— Păi, ăsta parcă e Chelbea năzdrăvanu', de-a prins zmeul viu, nevătămat. 

— EI, cu voia dumneavoastră! zise Chelbea şi puse mâna pe biciul de flăcări şi, până să se 
dezmeticească ele, începu a le da în cap şi dă-i şi dă-i până ce una dintre ele îi zise: 

— Nu ne mai bate, Chelbeo, că bun stăpân ne vei fi, ci încalecă pe una dintre noi şi du-ne unde-i 
şti. 

„Vă dădui de cap”, se gândi Chelbea destul de bucuros, una că scăpase cu viaţă şi alta că era să 
facă să-i crape frații de necaz. 

Când se apropie Chelbea de casă, iacă văzu moşierul flacăra biciului. 

— Ce flacără să fie aceea, măi? întrebă el pe frații lui Chelbea. 

— Nu ştim nici noi, cocoane, doar dacă n-o fi Chelbea cu biciul de flăcări, care mână iepele 
sirepele. 

Şi drept, el a fost. Când a intrat în curte cu iepele, s-au speriat cu toţii, că nici nu se pomeniseră 
ŞI nici că s-or mai pomeni vreodată aşa minuni de iepe. 

— Ei, Chelbeo, să ştii că mă prinz cu tine frate de cruce, zise moşierul văzând iepele în curte, şi 
toate bogățiile mele or fi ş-ale tale... pe din două. 

Şi-şi dădură apoi mâna şi se îmbrățişară amândoi. 

Către seară, iacă se pomeni moşierul cu Chelbea că vine la el: 

— Măi frate, ştii una? 

— Ştiu, dacă mi-i spune. 

— Fraţii mei, auzi, s-au lăudat că ei pot stinge şira aceea de paie numai cu basmalele, dacă i-o da 
foc cineva. 

— Ce spui?... Apoi, dar să-i vedem, că mie mi-s tare dragi minunile... Măi argați... 

— Auzim, cocoane. 

— Ce mă, v-aţi fost lăudat către Chelbea că puteţi stinge şira de paie cu basmalele, de i-o da foc 
cineva? 

— Ba noi nu. 

— Ba da, nu-mi spuse Chelbea?... Hai, porniţi de-i daţi foc şi să vă văz vrednicia. 

Fraţii lui Chelbea rămaseră împietriţi, neştiind ce să facă. 

— Haide, nu mai staţi, c-apoi de! Chelbea cum a făcut ce s-a lăudat către voi? Faceţi şi voi ce v- 
ați lăudat către el. 


„O păţirăm cât de bună!”, se gândiră frații lui Chelbea; dar neavând ce-şi face capului, se urcară 
pe şiră, după ce-i dădură foc, ca s-o stingă cu basmalele. 

Ce să stingă, că mai rău ardea; şi a ars până la pământ şi şira, dar au ars şi ei; şi aşa a scăpat 
Chelbea de fraţii lui care n-au ţinut seamă că-i scăpase de la moarte şi au vrut să-l răpuie de atâtea 
ori; dar, vezi dumneata, Dumnezeu ştie el ce face. 


Iar eu încălecai p-o şa 

Şi vă spusei dumneavoastră aşa. 

Şi încălecai pe-o viespe 

Şi-o lăsai la dumneavoastră în iesle. 

Să te duci dumneata, cocoane, că eşti stăpân, 
Să pui să-i dea şi ei niţel fân. 


Şi comoara e bună la ceva 
poveste românească 


În malurile lutoase ale râpei lui Ghem, Moş Noe îşi săpase, nimeni din sat nu-şi mai amintea 
când, casă care aducea mai mult a vizuină decât a locuinţă omenească. 

Jumătate din casa lui moş Noe era vârâtă în malul galben şi clisos al râpei, iar cealaltă jumătate, 
un fel de gârlici, stătea ca un cozoroc în afară, acoperită cu un fel de bucăţi de tablă colorată, puse 
unele peste altele. 

Bătătura, înaintea casei, nu întrecea cu mult întinderea unei odăi. Câteva beţişoare uscate 
închipuiau zăplazul gospodăriei. Portiță nu avea, nici măcar o vraniţă cât de simplă, făcută din 
nuiele împletite. 

Un burlan de tablă ruginită, ridicat cu câteva palme mai sus de creasta gârliciului, arăta că pe 
acolo îşi dă afară fumul soba lui moş Noe. Un fănar cu o găzălniță, în care ardea naft în nopțile 
întunecoase, atârna de un băț deasupra intrării în gârlici. 

Alte acareturi împrejurul acestei locuinţe cu o înfăţişare străveche nu mai erau; doar decât o 
coteneaţă lipită de ea, dormitorul a câtorva găini nadolene roşii şi alte câteva albe boghete. 

Între ele se învârtea toată ziua un cocoș țanţoş şi mândru ca un dragon de altădată, împintenat şi 
cu casca acoperită de un panaş înflăcărat ca focul. 

Fiind un gălăgios dimineaţa, şi noaptea de câteva ori, adesea baba lui moş Noe îi striga: 

— Şi mai lasă-ne în pace, răutăciosule, că nu ti-i fi închipuind că fără tine nu ne sculăm sau nu 
se face ziuă?! 

În faţa căsoaiei, mai era o buturugă cu o toporişcă înfiptă în ea, cu care moşul îşi dehoca lemnele 
pentru sobă. 

De unde o fi venit acest Noe şi cu baba lui pe locurile acelea şi când venise, nimeni nu ştia şi nici 
el nu mărturisea nimănui. 

Moş Noe era un om paşnic, blajin. N-a fumat în viaţa lui, nu a respirat niciodată aburul coclit al 
cârciumelor, nu s-a îmbătat niciodată că, spunea el, la beţie omul devine din om, mai întâi maimuţă, 
apoi câine arțăgos şi la urmă porc. Nu s-a certat cu nimeni, n-a clevetit contra nimănui. S-a ruşinat 
de minciună, de călcarea prieteniei, de defăimare că, vorba înţeleptului pe care o spune adesea: 
„Mărirea, ca şi necinstea, stau în cuvânt şi în limba omului”. 

Şi cu boierul megieş, pe a cărui moşie zicea că e bezmănar, dimpreună cu tot satul, o ducea bine. 
Se descoperea înaintea vechilului, un om îmbelşugat în răutăți, dar nu-i zicea sărut mâna, ca alții. 
leşea apoi regulat, în fiecare an, la prăşit şi la secerat, când omul boierului dădea gură în sat, 
strigând de pe un medean: „Mâine, măăăă! La prăşit la Poampă, la boier! O dupcă de mâncare pe 
zi! (O dupcă însemna o piesă mică de argint, de 50 de bani, iar „„poampa” era o pompă stricată şi 
părăsită, cu care boierul încercase să înlocuiască cumpăna unei fântâni.) 


Când n-avea de lucru, asculta, cu multă plăcere şi mare răcoreală în inimă, cântecul unui plop de 
munte, care îi acoperea locuinţa ca o umbrelă uriaşă. 

Frunzele lui aproape rotunde, cu pețiolul lung şi în veşnică mişcare, apăreau în soare ca o 
puzderie de cioburi de oglindă strălucitoare; iar coroana, luată în totalitatea frunzelor ei, cu susurul 
adormitor al lor, părea o orchestră fantastică, cu neputinţă de a fi plăsmuită de o minte omenească. 

Şi aşa au trecut mulţi ani peste capul lui moş Noe Ortodoxu. Câţi? Nimeni nu ar fi putut spune. 
Nici chiar cel mai bătrân om din sat. 

Moş Noe şi cu baba lui şi cu casa lui păreau a fi de când lumea în râpa lui Ghem, tot aşa de firesc 
cum stau munţii şi dealurile şi stâncile şi apele din veleatul veleaturilor, la locurile lor. 

Primăvară după primăvară albăstrelele cu tulpinele alburii şi petalele ca cerul senin îi 
dezmierdau ochii şi-i înseninau sufletul. 

Vară după vară căuta ca un urs şi mânca mure albastre-brumării şi zmeură şi fragi aromaţi, de 
care era plină văioaga. 

Măceşii cu globurelele lor roşii toamna şi mărăcinii cu porumbelele negre şi gust acrişor, 
împrăştiaţi pe coastele de chinoros ale râpei, îi păreau în dimineţele cu brumă groasă adevărați pomi 
împodobiţi de Crăciun. 

În asemenea ceasuri, nu se îndoia că simte de la mare depărtare, din fundul zăvoiului, mirosul 
sălcioarei cu frunzele acoperite de solzi stelaţi argintii şi flori galbene, sau că prinde în scoicile 
urechilor şoaptele loziilor, a mlajei cu tulpinele purpurii adunate în pâlcuri, ca la un mare sfat 
obştesc. 

Şi mult îi mai plăcea atunci, lui moş Noe Ortodoxu, să-şi aprindă candelă umplută cu mireasmă 
de mare omenie, să simtă lângă inima lui cum bate inima celor ce asudă şi-şi bătăturesc palmele 
pentru fericirea altora. 

Şi iată că, într-o zi, se lăsă în râpa lui Ghem şi pe întinderile acelea o iarnă grea. 

Viscolul scormonea şi spulbera zăpada de pe câmp troienind-o în adăposturi şi în fundul văilor. 

Crivăţul se năpustea cu urgie peste oameni şi locuri, ducând pe aripele lui suflul gheţurilor de la 
miazănoapte. 

Talazuri mari de omăt se goneau unul după altul pe dealurile încremenite de ger şi spaimă. 

Şipotul din vale îngheţase tun. De-abia un firicel subțire de apă, ca o beteală de argint, se 
strecura cu mare greutate de sub blocul de gheaţă ce se formase la gura râmnicului, strălucitor ca o 
bucată de cleştar. 

Pământul se întărise ca fierul, şi copacii şi şarampoii de telefon din şosea trosneau şi sârmele lor 
țipau a deznădejde şi durere. 

Plopul se învolbura, se smucea şi răcnea în viscol, ca un om înnebunit, furios că nu-şi poate rupe 
lanţurile cu care e legat. 

— Nu degeaba, îi spunea în gând, plopului, moş Noe, te socotesc oamenii arborele vrăjitorilor, şi 
al morţilor nespovediţi şi cu lemn bun numai de chibrituri. 

Şi, într-o noapte de un astfel de infern, muri şi baba lui moş Noe Ortodoxu. A închis ochii fără să 
zică nimic; numai două lacrimi mari alunecară încet, prin şănţuleţele întortocheate ale zbârcitei ei 
feţe. 

Moş Noe i le şterse cu podul palmei pe care, ducând-o apoi la ochi, le amestecă cu lacrimile lui. 

Puse după aceea un şerveţel curat peste fața jumătăţi lui de viață, care îl părăsea pentru 
totdeauna, aprinse liniştit candela din peretele de la răsărit, buchisi un cărbune într-o căţuie peste 
care aruncă nişte boabe de tămâie aromitoare şi, trăgând apoi un scaun, se aşeză la o masă cu capul 
pe mâini. 

Noaptea aceea fu îngrozitoare. Afară urlau furiile dezlănțuite ale naturii, bleahurile de pe casă 
zăngăneau sinistru şi în sufletul lui era o învălmăşeală nebună de suferință şi durere neputincioasă. 

Dinspre ziuă, când cocoşul anunţa zorile, totul se linişti, în natură şi în sufletul lui. 

leşi afară. Cerul era albastru ca un baldachin uriaş de safir şi luna călătoare vărsa peste întinderi 
pulberea ei de argint. 


După ce s-a luminat bine, Noe îşi puse pe el cea mai groasă buleandră şi, cu un băț în mână, luă 
drumul satului. 

Nu avea niciun ban şi bătrâna trebuia înmormântată. Mergea, orbiş, fără nicio țintă, fără a se 
gândi la vreun om anumit, la care să se ducă. Voia să ajungă în sat şi atâta tot. 

Satul, în mintea lui, părea o vatră caldă unde trebuia să vină în ceasuri grele nenorociţi ca el, un 
cuptor cu pâini proaspete care să astâmpere foamea celor flămânzi, ceva care să umple cu pitaci 
pungile săracilor, o fântână cu apă vie care să dea puteri nevolnicilor, o cascadă de bunătăţi, o 
comunitate plină de milă pentru cei în necazuri. 

Mergea cu capul în piept, ca un om doborât de suferinţă, cu lacrimile îngheţate pe obraz ca nişte 
bobiţe de sticlă, înfruntând cu greutate potrivnicia troienelor de zăpadă. Intrase bine în sat când, o 
voce îl trezi din amarele lui visări, strigându-i de după un gard: 

— Încotro, moş Noe? 

— Nu ştiu. 

— Ce ţi s-a întâmplat? mai întrebă vocea de după zăplazul de scânduri. 

Şi moş Noe îi povesti repede, cu glasul întretăiat de suspine, răul ce-l aducea în sat. 

Tot printre şipcele gardului şi în hămăitul unui zăvod cât un vițel, se încheie discuția: 

— Apoi, moş Noe, nu pot să te ajut cu niciun ban. 

— Am să-ți lucrez. 

— Ce să-mi lucrezi? Cu treaba care mi-ai face-o, nu-ţi scoţi nici mâncarea. Du-te cu Dumnezeu! 

Şi moş Noe plecă mai departe. 

Când ajunse în dreptul unei case, gospodarul de acolo, un om sărac, dar ceva mai bogat decât el 
pentru că avea un cal, tocmai ieşea cu vita de căpăstru, s-o ducă la apă. 

După câteva minute de întrebări şi răspunsuri, convorbirea se încheie: 

— Nu înham eu calul, pe iadul ăsta. Şi mai ales, pe degeaba. Ai bani? Merg. Nu ai? N-am ce-ţi 
face. Hi! gloabă! ţipă omul la cal, împungându-l cu codiriştea biciului. 

Şi iar plecă mai departe necăjitul moş Noe Ortodoxu, nedumerit dacă i-au fost adresate calului, 
sau lui, ultimele cuvinte. 

După ce se mai desmetici puţin din bobârnacele ce le primise de la cei doi semeni ai săi, care îl 
ameţiseră de-a binelea, se gândi să meargă la preotul satului. Bătu la poartă. O femeie, servitoarea 
popii, îi deschise. În cerdac, cu un dolman îmblănit pe umeri, cu o căciulă miţoasă în cap şi încălţat 
cu şoşoni groşi de pâslă călduroasă, îl aştepta preotul, care-l văzuse din casă, pe fereastră, cum 
bătea în poartă. 

Cele ce au vorbit încheiară, şi aici, aşa: 

— N-am ce-ţi face, frate. Dacă nu ai cu ce mă plăti, nu merg la cimitir. Descurcă-te cum ai putea. 

Şi plecă mai departe, să se descurce cum o putea. În sufletul lui începu însă să bată o viforniţă tot 
aşa de cumplită, ca şi cea de astă-noapte. Tot ce gândise el despre sat şi despre oameni se năruia şi 
se veştejea acum ca o grădină plină de flori, peste care ar da năvală valuri de zăpadă şi aer înghețat. 

„Adică, se gândea el, după vorba popii, în adevăr că-s încurcat. Îs bătrân, slab şi cu buzunarele 
pline de vânt, n-am niciun prieten, îs încurcat în nevoi, ca o muscă în pânza unui păianjen. A! dacă 
aş fi un bondar, repede aş trece prin pânză. Ce-mi trebuie însă, ca să fiu un bondar?” Şi, cu o 
mulțime de astfel de semne de întrebare, bătrânul se îndreptă către cel mai nevoiaş om din sat. 
„Oamenii săraci îs mai miloşi şi mai simţitori”, se gândea el. 

Omul nevoiaş tocmai stătea, când ajunse moş Noe la locuinţa lui, pe un scaun de lemn, mic, 
rotund, şi aţâţa focul din sobă, cu hlujanii pe care-i scotea dintr-un snop aşezat alături de el. Îşi 
perpelea mâinile şi tălpile picioarelor la dogoarea flăcărilor din cuptor. 

— Cu dragă inimă aş merge, moş Noe, dacă aş fi sănătos. Dar, cum vezi, nu pot. Să sap o groapă 
adâncă cât omul, într-un pământ înghețat, pe o vreme ca asta, mi-i peste putinţă. Poate mâine, sau 
poimâine, dacă mă voi simți mai bine. 

— Apoi, îți doresc, dar, multă sănătate. 

Inimi goale, se gândi moşul, după ce ieşi afară şi luă drumul înapoi către râpa lui Ghem. Suflete 


reci la toți. Măcar ăsta nu mi-a pomenit nimic de bani. O să vie, o să facă. Făgăduielele lui un fel de 
flori de hârtie. Da, mai ştii, e un om sărac. S-ar fi putut să mă ajute, dacă nu era bolnav. Sărăcia e o 
suferință şi în dosul ei, mai întotdeauna se găseşte câte o inimă duioasă şi gata de a sări în ajutorul 
celor ce sunt în necaz şi durere. 

Şi, după prânz, moş Noe, care ştia că întristarea inimii încovoaie puterile şi înțelepciunea se 
dobândeşte cu zăbavă, cum scrie la carte, luă un târnăcop şi o lopată şi începu să sape o groapă sub 
ramurile bătrânului tei tremurător, chiar sub dâmb, în lutăria înghețată. 

Lucrul mergea greu. Pământul era ca de cremene. De sub târnăcop săreau scântei, ca nişte steluțe 
şi bulgări tari ca de criță îi loveau ţârloaiele. 

Noaptea începuse să-şi întindă valurile întunecate peste volbura de omăt, orizontul către asfințit 
să se tigheleze cu o uşoară şuviță purpurie de cărbune aprins şi bătrânul moş Noe, deşi muncise din 
răsputeri, nu săpase, nici până la genunchi măcar, groapa în care avea să se odihnească în veac 
aceea cu care împărţise o viaţă întreagă zilele bune ca şi cele rele. Plângea, sufla în mâini ca să şi le 
dezgheţe şi iar lovea cu târnăcopul în pământul care i se punea dimpotrivă cu atâta vrăjmăşie. 

„ŞI acum, o ultimă lovitură. Mâine o să duc mai departe lucrul”, îşi spuse în gând bătrânul, 
repezind târnăcopul în pământ. 

Ultima lovitură, însă, zăngăni ca o căldare de aramă. Încă o lovitură; dar şi aceea zurnui la fel. 
Cu toată lipsa lui de vlagă, moşul începu să-şi înteţească loviturile împrejurul obiectului sunător, 
reuşind, în cele din urmă, cu mare greutate, să-i scoată capacul. 

Obiectul cu răsunet de acioaie era un ceaun plin cu galbeni, o comoară ascunsă sub teiul 
tremurător, simbolul vrăjitorilor şi al morţilor nespovediți. 

Vâri mâinile în bănet şi-l vântură de câteva ori. Avu atunci părerea că, din căldarea plină de aur, 
se ridică un cal sălbatic înşeuat, cu coama răsfirată în vânt, cu potcoave galbene ca pucioasa, din 
caielele cărora ieşeau limbi de foc mici şi repezite ca limbile de şarpe. 

Îndată ieşi şi un călăreț cu o mare torță aprinsă într-o mână care, dintr-o săritură, se aruncă în 
şaua calului. Calul şi călărețul erau ca jăraticul înflăcărat. 

Inima lui moş Noe începu să-i tremure ca frunza plopului de deasupra capului său. Cerul se 
învineţise de tot şi văzduhul se încrâncenase ca sub ameninţarea unei primejdii înspăimântătoare. 

Ce se va întâmpla, oare? Călărețul stătea gata să-şi înfigă pintenii în coastele calului. Torța din 
mâinile lui se înroşise ca sângele. Era flamura şi semnul metalului strălucitor, a aurului cu care 
nelegiuiții pot incendia lumea, metal care poate aprinde în inima unora cohorta patimilor cu 
mistuitoarele lor distrugeri trupeşti şi sufleteşti. 

Deodată, vedenia dispăru şi moşul se văzu iar singur lângă bordeiul lui, cu târnăcopul în mână, 
alături de groapa în care zăceau nemăsurate gânduri deşarte şi pofte spurcate. 

— Darul şi binecuvântarea să fie peste aceşti bani! zise bătrânul, trecându-şi mâna peste ochi, ca 
şi cum ar goni din faţa sa icoana nălucirii ce-o avusese mai înainte. 

Băgă apoi mâna iarăşi în galbeni şi, luând un pumn bun de monede, le dădu drumul zuruind în 
buzunar. După aceea puse capacul deasupra ceaunului şi acoperi groapa cu pământ şi zăpadă, ca să 
nu se cunoască nimic. 

A doua zi merse la omul cu cei mai buni cai din sat. 

— Îmi dai sania până la târg? 

— Ai bani? 

— Am. 

— Cinci lei. 

— Bine. După ce plec eu de-aici, o să vină cineva şi o să-ți dea şi mai mult. Trimite-mi sania 
acasă. 

Şi moş Noe, ieşind din casă, plecă spre bordeiul lui, lăsând însă, fără a fi văzut, un ban de aur pe 
masa omului cu cei mai buni cai din sat. 

Nu trecu niciun ceas şi o sanie trasă de doi telegari frumoşi zbura către târgul din apropiere. 

La întoarcere era plină de colaci, de pâini, de covrigi, de lumânări, smirnă, tămâie, smochine, 


făină, zahăr, carne, şipuri de rachiu, basmale şi tot ce trebuie la o pomană şi la o înmormântare. 

Argatul omului cu cei mai buni cai din sat căpătă şi el bofturi de iuft moale şi unsuros, căciulă 
bună, un cojoc şi un suman după gustul lui. 

În aceeași zi, tot pe ascuns, aşa cum făcuse cu omul ca cei mai buni cai, dădu ceea ce li se 
cuvenea, după spusele lor şi, mai mult chiar, decât ceea ce li se cuvenea şi popei, şi dascălului, şi 
slujbaşilor de la primărie, ca să-şi lase hierul pe buletinul de moarte, şi celor ce trebuia să sape 
groapa la ţintirim, şi bocitoarelor, bani de aur, bani bătuţi de austrieci, franțuzi şi turci. 

Şi, chiar din aceeaşi zi, după ce-şi înmormântă bătrânica, moş Noe deveni legendar. Tot satul 
vorbea de el. Doi oameni însă, care să spună acelaşi lucru despre dânsul, nu s-ar fi găsit. Viaţa lui 
moş Noe devenise un fel de caleidoscop, în care tot omul vedea altceva şi altceva, fel de fel de 
închipuiri, fiecare în felul lui. 

— De ce-mi dau, oare, oamenii atâta considerație, acum? se gândea moş Noe. Toţi mă bagă în 
seamă, pare că chiar mai mult încă decât pe boierul megieş. Înainte, nu se uita nimeni la mine. Ce 
am acum, de le par tuturor un alt om? Banii, banii, banii! Ăştia sunt care mă ridică acum în ochii 
semenilor mei şi care, înainte, pentru că nu-i aveam, îmi legau pietre grele de picioare, de nu mă 
puteam mişca în viaţă. Oare nu cu ei am deschis mai bine decât cu orice cheie toate uşile pe care am 
vrut? Până a nu găsi comoara, eu, Noe săracul, nu aveam de la nimeni mângâiere şi ajutor. Şi văd 
acum că în faţa banului inima nu are nicio trecere. În punga oamenilor cuminţi, gândea mai departe 
moş Noe, el poate fi un servitor credincios şi plecat, după cum în mâinile celor fără cap şi inimă, 
care nu ştiu, sau nu vor a pune pază puterii lui, banul ajunge, sigur, din servitor, cel mai crud şi mai 
nelegiuit stăpân al lor. 

Şi unul din cei cărora banul le pusese mai straşnic decât tuturor genunchiul pe grumaz era 
preotul satului. Nimeni nu dorea mai mult ca el să ştie de unde are moş Noe bani, câţi are şi cum ar 
putea să pună mâna pe ei. 

Aşa că, stând acesta într-o seară, de vorbă cu preoteasa, au chibzuit ei cum ar putea afla secretul 
lui moş Noe. 

— Am să-l chem mai întâi la spovedanie, zise popa preotesei. Am să-i spun că-i bătrân, că nu se 
ştiu zilele omului, că nu ştie nimeni când e scrisă, în zapisul vieţii, întoarcerea lui în pulberea din 
care s-a născut. O să-l afurisesc şi o să-l înspăimânt cu ceasul când va trebui să se înfăţişeze înaintea 
Domnului cu sufletul încărcat că poate a ucis pe cineva ca să-l jefuiască, poate că a tâlhărit sau a 
găsit bani străini pe care acum îi tăgăduieşte. O să-i arăt sfintele icoane, ca să vadă cum sunt 
chinuiți şi cum se perpelesc pe lumea cealaltă, deasupra cărbunilor aprinşi, în frigare, ca nişte 
berbeci puşi la fript, toţi cei ce nu se spovedesc nouă, preoţilor, aici pe pământ. În sfârşit, o să văd 
eu ce am să fac cu el. 

A doua zi, l-a şi chemat pe moş Noe. Ca să-i zguduie puţin inima şi simţurile, l-a dus să stea de 
vorbă cu el în biserică. Era un frig acolo, de i-ar fi îngheţat şi limba în gură lui moş Noe. Icoanele 
acelea însă, cu diavoli care împingeau cu furcile pe oameni în foc, asupra cărora popa îi atrăgea 
mereu atenţia, în loc să-l înspăimânte, îi încălzeau chiar parcă plăcut, ca o sobă, bunda din spate. 
Aşa că putea sta de vorbă cu popa şi o zi întreagă, în ghețăria din biserică. 

În cele din urmă, după ce popa l-a întors şi l-a sucit pe toate feţele, au ieşit din biserică. În 
viforniţa de afară, preotul abia auzi ultimele cuvinte ale lui moş Noe. 

— Nu, părinte, n-am omorât pe nimeni; n-am furat punga nimănui; nu am cu nimic cugetul 
încărcat. Şi, dacă e să socoteşti în credinţă, părinte, de ce te-ai întreba de unde am bani de aur? Nu 
se cinsteşte de biserică pilda milostivului Erarh Nicolae, care împărțea pungi de câte trei sute de 
galbeni împovăraţilor de greutăţi? Unul asemenea marelui Erarh Nicolae poate m-a ajutat şi pe 
mine. 

— N-am putut afla nimic de la el, preoteaso, spuse popa, înciudat, soţiei lui. Trebuie să încercăm 
altceva. 

Şi făcură alt plan. Chiar în seara acelei zile, popa îşi puse pe el blana unui tap pe care-l tăiase de 
curând, pe față o mască cu gura roşie ca focul şi ochi înspăimântători de bufniţă, iar preoteasa îi 


fixă, cu clei, coarnele ţapului, cetluindu-i-le de tidvă şi în sbanţuri de fier. 

Şi, aşa gătit, popa ciocăni cu băţul în uşa lui moş Noe, aşa cum ar bate țapul cu copitele în ea şi 
împunse de câteva ori şi cu coarnele în ochiul de geam de lângă uşă. 

Moş Noe se sculă, aprinse un chibrit şi, văzând la lumina lui, în fereastră, bazaconia aceea care îi 
tulbura liniştea nopții, trase zăvorul şi, mai aprinzând încă un chibrit, întrebă: 

— Ce vrea Întunecimea Sa de la mine? adică diavolul. Întunecimea Sa îi răspunse: 

— Am venit să-mi iau partea mea de comoară. 

Auzind moş Noe că iar e vorba de bani şi de comoară, îşi dete cu presupusul cam cine îi stătea în 
față şi, în loc de orice răspuns, îl stupi în ochi. 

La urmă dădu drumul şi câinelui, pe care îl ţinea iarna în casă, de-i făcu popii mantia ferfeniţă şi- 
l goni, până în vârf de sat, cu lătrături furioase, ca pe o dihanie sălbatecă. 

Şi nici a doua zi şi nici a treia zi nu mai văzu nimeni pe popă ieşind din casă. Tuturor preoteasa 
le spunea că părintele e bolnav. După un timp, neavând încotro, fu nevoit să iasă între poporenii lui, 
pentru diferitele slujbe religioase ce trebuia să le facă: botezuri, cununii, pomeni, îngropări, 
sfeştanii. 

Când l-au văzut prima dată, oamenii îşi făcură cruce, iar unele femei se abătură înfricoşate din 
calea lui. De sub şalul aruncat peste căciulă, ieşeau cele două coarne de tap, pe care preoteasa, orice 
făcu, nu mai putu să i le mai dea jos de pe cap. 

Dar încet, încet oamenii se obişnuiră cu ideea că au un popă cu două coarne de ţap, de o parte şi 
de alta a potcapului, în dreptul urechilor. 

Ochi lacomi, însă, pe galbenii lui moş Noe, mai pusese şi starostele satului şi pisarii primăriei şi 
ceilalți slujbaşi şi oameni, zişi de vază, ai obştei. Aşa că nu se minună deloc moş Noe când, într-o 
zi, oameni înarmaţi, cu fireturi albe pe umăr şi petlițe albastre la guler, bătură cu patul puştilor în 
pereţii şi pământul bordeiului lui, scotociră cu ochii şi cu mâinile acoperişul, tavanul şi singurul 
sipet pe care-l avea din tinereţe, de la întovărăşirea lui cu bătrânica ce-l părăsise. 

Tuturor moşul le răspundea la întrebare, după capul şi înțelegerea lui. 

— Ai găsit o comoară, moşule! Trebuie s-o dai! 

— Ştiu eu ce să vă spun? răspundea moşul. Şi, dacă aş fi găsit şi aş fi găsit-o în pământul meu, 
tot trebuie să v-o dau? 

— Da, moşule. Şi încă fără multă vorbă. 

Şi atunci află moş Noe, de la oamenii stăpânirii, că palma de pământ, pe care era aşezat bordeiul 
lui nu-i aparţine decât la suprafață, o pojghiță. Mai departe şi tot ce se află mai la fund sunt bunuri 
naturale şi aparțin comunității, nu cum credea el că dreptul lui merge până în inima pământului, ca o 
țăncuşă făcută în pepenele pe care vrei să vezi dacă e copt. 

— Cu toate acestea, le spunea şi moşul lor, eu am văzut pe unde am umblat, oameni ghiftuiți de 
bani, bani pe care nu mai ştiau cum să-i cheltuiască, bani scoşi din naftul, fierul, cărbunii, arama, 
sarea şi aurul şi alte asemenea bogății ce se găseau sub pământurile lor. Cum le era îngăduit 
acestora să rumege, ca nişte tauri la iesle atâtea bunuri care nu erau ale lor, ci ale tuturor oamenilor 
şi mai ales ale acelora care le scoteau pentru ei, din fundul pământului, cu sudoare şi multă obidă? 

Comoara mea, se gândea apoi în sine moş Noe, nu-i nici cum un bun natural. Cineva, un om a 
ascuns-o acolo unde am găsit-o. E a lui? Dar? Nu-i nici a lui. Cum putea să adune un singur om, 
prin munca sa, atâta bănet? Comoara e a altora. Alţii au muncit, alții au năduşit şi au chinuit ca s-o 
adune. Acelora trebuie să li se dea, că e a lor. Şi, fiindcă s-a găsit sub plopul meu, înseamnă că banii 
au fost adunaţi de pământenii din partea locului, fie că sunt încă în viață, fie că îs moşi şi strămoşi 
de-ai celor de astăzi. Lor li se cuvine, dar, comoara. 

Şi moşul începu, după ce se mai limpeziră apele, cu însufleţirea unui apostol, să încerce a şterge 
cât s-o putea mai bine, nedreptatea pe care o socotea că se găseşte în căldarea cu galbeni, de sub 
plopul cu frunzele într-o veşnică mişcare, mii şi mii şi sute de mii de mici ventilatoare, care 
răcoreau aşa de plăcut zăduful şi primeneau vara, fără încetare, aerul de deasupra bordeiului său. 

În mintea sa, se aranjau mai bine decât în cel mai bun catastif, toate nevoile ce le aveau oamenii 


dimprejurul lui. Urechile lui auzeau şi inima lui prindea orice suspin, orice durere, orice nevoie. 

În sufletul său înflorise un trandafir fermecător, din care se răspândea, în valuri, aroma celei mai 
curate omenii; din toată fiinţa lui izvora un şipot, un râmnic neînchipuit de bogat de simpatie 
umană, din care să bea să se răcorească şi drepții, şi nedrepţii, şi fericiții, şi nefericiții. 

Şi, până să-şi dea duhul, moş Noe n-a încetat a stinge necazurile oamenilor şi a striga împotriva 
celor ce-şi întrebuințează banul ca să-şi sporească stricăciunea în pofida celor mulți, care aveau 
mare nevoie de el. 

Zi de zi şi noapte de noapte, moş Noe se strecura în curţile celor ce aveau nevoie de ajutor, 
lăsându-le bani strălucitori în pragul caselor sau pe pervazurile ferestrelor. 

Câinii nu-l lătrau. Nicio vietate nu-l simţea. Unii, care bănuiau că el ar fi binefăcătorul, ziceau că 
o vrăjitoare i-ar fi dat un beţişor care-l făcea nevăzut, iar alții că i-ar fi dat o tichie fermecată. 

Aşa o fi fost sau n-o fi fost, n-aş putea spune. Ceea ce pot adeveri, însă, este că, de multe ori, 
moş Noe era văzut prin mezelăriile târgului încărcat cu bunătăţi a căror aromă ar fi tentat la 
părăsirea postului de gardă şi pe vestitul Cerber, câinele cu trei capete, paznicul sever şi incoruptibil 
al infernului. 

Şi, când în cele din urmă, adormi întru cele veşnice şi Moş Noe, norodul îngenunchia în colbul 
drumului pe unde trecea pataşca legănată în sunetul trist al clopotului din țintirim. 

În urma lui, se împrăștia până departe un puternic miros de ambră şi de parfum dulce de roze. 
Natura făcu şi ea praznic mare în ziua aceea. Văioaga se umplu de flori de tot felul, unele — 
cărora le trecuse vremea, altele — care trebuiau să vină mai târziu şi încă altele care nici nu se mai 

văzuseră prin locurile acelea. 

Iar când noaptea îşi întinse vălul întunecat peste întinderi, luna, mai strălucitoare decât oricând, 
urmată de un cortegiu de stele sclipitoare, se opri din mersul ei deasupra râpei lui Ghem şi, ca un 
mare şi minunat candelabru, o lumină ca ziua, până ce ornicul arătă crucea nopții şi începutul altei 
zile. Şi, în fiecare an, se repetă, după aceea, aidoma, marele şi minunatul praznic al ceasului când 
moş Noe trecuse întru veşnică odihnă şi râpa lui Ghem, din an în an, se prefăcea într-o poiană din ce 
în ce mai fermecătoare, pe care omul de-abia şi-ar putea-o închipui în basme şi făuritorii de versuri 
în magica lor fantezie poetică. 

Şi tot în fiecare an după aceea, o pereche de porumbei albi sfâşia draperiile nopţii în revărsatul 
zorilor şi, zburând din orizontul împurpurat, ca dintr-o colivie cu uşile deschise, venea fâlfâind din 
răsărit, să petreacă într-o linişte şi sfială sfântă, toată ziua în plopul cu frunzele tremurătoare de 
deasupra bordeiului lui moş Noe şi în loziile sângerii din râpa lui Ghem. 


Făt Frumos Ursu 
poveste românească 


Demult, demult, s-a născut la casa unui om ceea ce nu se mai văzuse de când lumea, un fecior, 
care în unele privinţe aducea mai mult a urs decât a om. Părinţii lui i-au dat numele de Ion, iar 
oamenii i-au zis unii Ion Ursu, iar alţii, pentru că avea un cap minunat de frumos şi o față luminoasă 
ca luceafărul, i-au zis Făt Frumos Ursu şi aşa i-a rămas numele toată viaţa. 

Şi acest Făt Frumos era o mare minune, căci mereu, nesătul ca flămânzilă, mânca câte două 
cuptoare de pâine pe zi şi tot nu se sătura. 

Tatăl său nu era un om chiar sărac, dar cu pofta de mâncare a lui Făt Frumos Ursu nu erau multe 
speranţe că va putea rezista până la urmă şi că nu va ajunge, în sfârşit, la sapă de lemn. 

Văzând el că n-o s-o scoată la capăt cu acest mâncăcios, se gândi să-l dea de la casa lui, să-l vâre 
la stăpân şi să-i facă, cum s-ar zice, un pic de bine cuiva. 

Dar cine să-l ia? Că de-ar fi muncit numai pentru mâncare şi tot nu l-ar fi primit nimeni, da încă 
să-i mai dea şi simbrie. 

Se gândi el, se gândi mult, până ce, într-o bună zi, îi zise lui Ion: 


— Fiule, vezi, să nu-ţi fie de deochi, eşti sănătos, eşti mai voinic decât un urs şi ai, slavă 
domnului, o poftă de mâncare zdravănă, numai că asta nu poate ţine până la sfârşitul lumii. Noi, 
după cum ştii, nu mai avem bani, ne suflă vântul în pungă. Comori de asemenea nu avem. Tot ce se 
mai găseşte pe lângă casa noastră se topeşte ca gheaţa, în fiecare zi. Gândeşte-te şi tu să te apuci de 
vreun lucru, de vreo treabă, că doar eşti cogeamite flăcău frumos, voinic, bun şi plin de duh. 

De unde şi până unde, se gândi Ion Ursu, îi venise aşa deodată lui tată-său în cap să-l laude? Dar, 
pentru că era în adevăr un băiat bun şi cu o inimă dreaptă, fără ascunzişuri viclene, îi răspunse: 

— Tată, e adevărat. Ce, eu nu văd? Bogat nu eşti şi cred că n-ai fost niciodată. Am să fac cum ai 
zis. 

— De, fiule, cândva am avut şi eu o stare mult mai bună ca astăzi. Acum am numai ce mi-a mai 
rămas, ce mi-au mai lăsat nişte căpcăuni, care mi-au luat-o, când au trecut odată pe aici. 

Asta era o minciună, pe care bunul părinte al lui Făt Frumos i-o spunea acestuia, ca să-l facă să 
se ducă de pe capul lui, după ce i se furase avutul şi, cu ocazia asta, poate că nu s-o mai întoarce şi o 
rămâne pe acolo. 

Atât i-a trebuit lui Ion Ursu. Fățarnicul părinte, cu minciuna lui, lovise bine la țintă. 

— Spune, întrebă el pe tatăl său, ce erau, cine erau acei căpcăuni? 

Şi tatăl său îi spuse că erau nişte oameni sălbatici, nişte nelegiuiți, care, el nici nu era născut pe 
atunci, călcaseră locurile acestea, tăiară, vătămară şi băgară lumea în sperieţi, jefuind-o de tot ce 
avea. 

Auzind asemenea lucruri, Ion Ursu, căruia îi venise muştarul la nas, sări în sus turbat de furie. 

— Tată, zise el, vreau să-i caut pe aceşti căpcăuni şi să-mi măsor puterile cu ei. Mai întâi însă, 
să-mi cauţi un drug de fier gros cam cât braţul şi să-mi dai şi cincizeci de catâri voinici, pe care să 
încarc averile ce am de gând să le aduc. 

Tată-său atât aştepta. Cât ai fuma o lulea bună, îi şi aduce cincizeci de catâri şi o rangă de fier aşa 
cum a cerut el, pe care, luând-o în mână, Ion Ursu o îndoi şi o rupse ca pe o nimica. Atunci tată-său 
îi aduse un drug gros cam cât pulpa piciorului. Dar şi pe acesta Făt Frumos Ursu îl frânse în două, 
ca pe o surcică. Alergând încoace şi încolo, căutând şi întrebând pe unul şi pe altul, în sfârşit, tatăl, 
care nu ştia ce să mai facă, ca să scape de fiu-său, găsi şi-i aduse un alt drug, lung şi gros, aşa cam 
ca o tânjală, pe care Ion Ursu nu-l mai putu rupe. 

Luându-şi apoi rămas-bun de la tatăl său, căruia îi râdeau ochii de bucurie că scapă în sfârşit de o 
povară, încălecă pe cel mai voinic catâr şi, cu groaznica lui armă pe umăr, plecă în lume, urmat de 
caravana de catâri, să caute pe căpcăuni. În drumul lui, se abătu şi zăbovi puţin la un fierar, pe care 
îl cunoştea şi care îi auzise încă de departe tălăngile catârilor ca un vuiet, ca un fel de freamăt de 
pădure când o bate furtuna. 

— Încotro, loane? îl întrebă fierarul. 

— Merg să-i găsesc şi să pun mâna pe căpcăunii care l-au prădat pe tatăl meu. 

— Într-un ceas bun, Ioane! Treaba însă îi cam grea. Uite, dacă ai să poți să ridici fierul ăsta, să 
ştii că ai să reuşeşti în ceea ce ţi-ai pus în minte. 

Şi fierarul îi arătă o grindă groasă de fier, care stătea de câţiva ani în curtea lui şi pe care zadarnic 
încercaseră atâția să o mişte măcar din loc. 

Ion Ursu se aplecă şi numai cu o mână o ridică ca pe un bețişor. O duse apoi în fierăria omului şi 
cu amândouă mâinile o rupse bucăţică cu bucăţică, ca s-o poată lucra meşterul. 

Fierarul holbase ochii cât pumnul. Nu-i venea să creadă ceea ce vedea. Era oare posibil aşa ceva? 
Nu cumva era vreo vrăjitorie la mijloc? Se clătina pe picioare ca un om beat. Un asemenea ajutor la 
lucru i-ar fi trebuit lui. Vru să-l oprească la el. lon Ursu însă avea alte scopuri. 

După ce plecă de acolo, ajunse la o bătrână. 

— Încotro, loane? îl întrebă bătrâna. 

— Departe, bunico, departe. La căpcăuni. 

— Ce să faci acolo? 

— Vreau să le iau averea ce-au furat-o de la tatăl meu. 


— Întoarce-te acasă, fiule. Nu te pune cu căpcăunii, că ţi-ai pierde viaţa. Că mulţi regi şi 
împărați, cu oaste câtă frunză şi iarbă şi feți-frumoşi s-au dus la ei şi înapoi nu s-au mai întors. 
Acolo şi-au lăsat oasele. Şi dacă n-au putut face ei nimic, cum ai să faci tu, singur cum eşti? 

— Om vedea, bunico. 

Şi Ursu îşi urmă calea mai departe. Curând, curând, dădu de un brutar. 

— Dacă ai să mănânci şase cuptoare de pâine şi ai să bei şase buţi de vin, ai să-ţi împlineşti 
dorinţa, îi zise brutarul. 

Vorbele brutarului căzură taman bine lui Ion Ursu, care chiar nici nu mai mâncase nimic de când 
plecase de-acasă. Şi Făt Frumos Ursu, flămând ca un câine fără stăpân, fără a mai aştepta a doua 
îmbiere, începu să hăpăiască pâine după pâine şi să dea gâlgâind pe gât vinul, butoi după butoi, 
până la cea din urmă picătură. lar brutarul stătea năucit şi se uita prostit la treaba ce-o făcea Ion 
Ursu. 

— Halal de mama lui! zicea el, după fiecare poloboc de vin şi fiecare cuptor de pâine pe care le 
dădea gata Făt Frumos. Ăsta ştiu că e om! E o adevărată comoară la casa lui tată-său. Să-i trăiască! 

Şi când zise şi ultimul, al şaselea „Să-i trăiască!” auzi pe Ion Ursu strigând la el: 

— Hei, brutarule, ce stai? Ce te zgâieşti aşa la mine? Mai ai grâu, mai ai făină, mai ai pâine? Alt 
vin mai ai? 

— Eşti voinic, Ioane! Du-te în drumul tău, că numai tu le poți veni de hac căpcăunilor! îi zise 
brutarul, lăsând braţele în jos, ca un om învins, care se predă. 

Şi iar plecă mai departe Ion Ursu, scotocind lumea în toate cotloanele ei, până în cele din urmă 
ajunse la palatul căpcăunilor. 

Aceştia cum îl văzură şi prinseră a sări şi a juca într-un picior, că le vine chiar la masă un 
mezelic aşa de bun, care să le deschidă pofta de mâncare. Şi se repeziră spre el, să-l bea de viu, nu 
altceva. 

— Înapoi, câinilor, că vă fac bucățele! strigă Ion Ursu. Căpcăunii veneau însă ca vântul, înspre 
el. Dacă văzu aşa, descălecă şi începu a le căra cu drugul, de-i culcă pe toţi la pământ. Nu scăpă din 
încăierarea asta nici picior de căpcăun. După aceea, Ion Ursu intră în palatul căpcăunilor, unde nu 
se mai găseau decât bătrâni, femei şi copii. De ei nu mai avea frică, că-i lungea pe toți la pământ 
numai cu o palmă. Luă apoi cheile palatului, deschise odăile şi cămările lui şi, încărcând pe cei 
cincizeci de catâri toate bogățiile din el, plecă înapoi spre casă. 

Când ajunse acasă şi când văzu, tatăl său îşi făcu cruce. Nu se aştepta să-l mai vadă vreodată. 
Dând însă ochii cu caravana de catâri încărcată de covoare, de lăzi cu bani, de saci cu bijuterii şi cu 
fel de fel de alte bogății, îi venea să sară şi să joace de bucurie. Şi veneau acum o mulţime şi o 
mulțime să-l vadă pe Făt Frumos Ursu, că acesta tuturor celor ce veneau să-l vadă, le dădea câte un 
pumn de galbeni. Şi, din om în om, vestea se duse până la împăratul acelui loc. Trimise atunci 
împăratul ca să-l cheme, ca să-l poftească la palatul lui. Dar cum Ion Ursu era puţin cam încăpățânat 
şi nu prea dispus să dea ascultare repede ordinelor şi nu numai ordinelor, ci chiar şi rugăminților şi 
unui împărat, zise trimişilor acestuia: 

— Mergeţi şi spuneți multe închinăciuni stăpânului vostru şi că, dacă doreşte să mă vadă, să 
poftească aici: casa mea e deschisă şi celor buni şi celor răi. 

Neavând încotro, împăratul se cobori din înălțimea tronului său şi veni să stea de vorbă cu Ion 
Ursu, la casa acestuia. Din vorbă în vorbă, încet, încet se împrieteniră repede amândoi. 

— Un asemenea om de seamă ca tine se cade a veni la domnia mea şi, cât voi trăi, să-mi fie de 
ajutor în conducerea împărăției, îi zise împăratul lui lon Ursu. 

Iar acesta, care se lăsa cam greu, dacă văzu că împăratul stăruise atât de mult, zise şi el la rândul 
lui: 

— Să vedem ce-o spune şi tatăl meu. Şi cum o spune el, aşa o fac. 

Tatăl său nu zise „nu”. 

Nici nu ajunseră bine la palat, Ion Ursu şi cu împăratul, că şi veni vestea că împăratul Laiu a 
intrat cu oștile sale în împărăție. Şi vorbi Ion Ursu către împăratul, prietenul său: 


— Nu te speria, împărate! Lasă treaba asta pe socoteala mea. 

Şi îndată lon Ursu trimise vorbă prin olăcari repezi, lui Laiu împăratul, să se întoarcă din drum, 
să se tragă înapoi din ţară, că altfel n-o să scape de el chiar de s-ar ascunde şi în gaură de şarpe. Dar 
împăratul Laiu râse cu oamenii lui de Ion Ursu. Atunci, Ion Ursu îi trimise încă o dată vorbă să 
renunţe la planurile sale, că altfel va avea de-a face cu el, şi nici cel cu un picior n-o să-l poată 
scoate din mâinile lui. 

Împăratul Laiu nici nu vru să audă de aşa ceva şi continuă a petrece şi a chefui fără grijă în ţara 
în care intrase. 

Văzând asta, Ion Ursu îşi ieşi din fire şi se supără aşa de rău, că părul pe el îi stătea zburlit ca 
nişte ţepi de arici. 

Porni ca o vijelie, cu drugul de fier pe umeri, fără niciun alt ajutor. Neavând timp de pierdut, nu 
stătu să-l aştepte, a-şi găti oastea de luptă, nici pe împăratul lui. Laiu împăratul, când îl văzu venind 
singur ca să se bată cu el, nu-şi mai putea ține râsul. 

— Un prăpădit ca ăsta să mi se împotrivească mie, să stea împotriva oştirii mele? S-a mai auzit 
aşa ceva vreodată? 

Dar îndată îi pieri râsul, când Ion Ursu se repezi ca o vijelie în oamenii lui şi începu a-i culca la 
pământ, ca iarba sub tăişul coasei. Nu trecu niciun ceas şi din toată oastea împăratului năvălitor nu 
mai rămăsese niciun om în picioare. 

După aceea, dându-şi cu părerea că împăratul lui n-o să mai aibă treabă cu el, plecă înapoi spre 
casă. Drumul la întoarcere trecea printr-o pădure. Acolo dădu peste un om, care în loc să taie 
lemnele, rupea cu mâinile copacii, din picioare. 

— Voinic ești, măi frate, îi zise Ion Ursu. 

— Voinic? Asta îi voinicie? Voinic, dacă ai auzit de el, e Ion Ursu, care s-a luptat cu căpcăunii şi 
le-a luat toate bogăţiile ce le-a găsit în palatul lor. 

— Apoi, eu sunt acela. 

— Tu? Atunci, ia-mă cu tine. Mă cheamă Strâmbă Lemne. Poate o să-ţi fiu de folos. 

— Te iau. ŞI-l luă cu el. 

Mai încolo, dete peste un alt om, care se juca cu pietre, cum se joacă copiii mici, cu nişte 
pietroaie de o sută de ocale unul. Le arunca în sus, de nu se mai vedeau din nori şi apoi le prindea în 
mână, ca pe nişte pietricele. 

Cum îl văzu, lon Ursu îi zise: 

— Să nu-ţi fie de deochi, da voinic om mai eşti! 

— Voinic? Eu voinic? Să-l vezi întâi pe Ion Ursu ş-apoi să zici. 

— Păi, eu sunt acela. 

— Da? Nu vrei să mă iei cu tine? 

— Te iau. Cum te cheamă? 

— Mă cheamă Sfarmă Piatră. 

Şi plecară mai departe câteşitrei. Mai către seară, nu ieşise încă din pădure, prinseră o căprioară, 
o tăiară şi o puseră la fript, într-o frigare. Părându-li-se că le-ar fi puțin o căprioară pentru masă, Ion 
Ursu şi cu Strâmbă Lemne plecară prin pădure, prin împrejurime, să mai găsească ceva de vânat, 
lăsând friptul căprioarei în grija lui Sfarmă Piatră. 

Nici nu se fripsese bine căprioara şi iată că vine „cel cu coarne” şi hap! hap! mănâncă toată 
carnea, de nu lasă nicio bucăţică măcar în frigare. După care făcu o tumbă prin aer şi se făcu 
nevăzut. 

Ce să facă Sfarmă Piatră? El văzuse totul, dar de frică nici nu strigase şi nici nu îndrăznise să-l 
gonească. Ce să pună, se gândea el, în frigarea pe care Cel cu Coarne, nu numai că nu mai lăsase 
nimic, dar o şi linsese de strălucea ca oglinda? Temându-se să nu fie certat şi de Ion Ursu, dădu fuga 
în pădure. Tot căutând să vâneze ceva, dete peste un cerb bolnav, pe care îl tăie şi-l vârî în frigare, în 
locul căprioarei pe care o mâncase diavolul. 

După puțin timp veniră şi ceilalți doi tovarăşi de la vânătoare. Scoaseră cerbul din frigare, 


întinseră masa pe iarbă verde şi se apucară să mănânce. Deşi mâncau cu pofta unor lupi flămânzi, 
totuşi ziceau, din când în când, ba că friptura are un miros urât, ba că o să le cadă greu la stomac, ba 
că-i crudă. 

În ziua următoare, din vânatul adus în ajun, rămase să pregătească masa Strâmbă Lemne. Dar şi 
acesta o păţi la fel ca Sfarmă Piatră. Şi tot ca şi el, căutând în pădure să vâneze ceva, găsi un măgar 
mort pe care, aducându-l la coliba lor, îl puse în frigare, pe foc. La masă, pe care o întinse pe iarbă 
ca de obicei, mâncară, dar ca şi în ziua trecută, numai cu noduri în gât şi cu scârbă. Zi-i carne de 
măgar şi pace! ba încă de măgar mort. 

În ziua a treia, rămase la colibă Ion Ursu. Ceilalţi doi plecară la vânat. 

Când era gata-gata friptura, hop, răsare şi Scaraoschi şi, repede, după ce făcu o tumbă, se şi 
repede la frigare, cum era învăţat. lon Ursu însă nu-i dădu răgaz nici sa miroasă frigarea. Ridică 
drugul în sus şi, când îl plesni, îl culcă la pământ, mai mult mort decât viu. 

— Unde te afli tu, afurisitule, îi strigă Ion Ursu, de te repezi aşa la frigare? 

Şi, înhăţându-l de chică, îl ridică în sus, începând a-l întoarce şi a-l răsuci şi a-l trânti de pământ, 
de să-i crape fierea în el. 

Împeliţatul începu să plângă. 

— Lasă-mă, se rugă el de Ion Ursu, iartă-mă, că o să-ţi arăt unde se găsesc două zâne frumoase 
cum nu se află altele în lume. 

— Bine, îi zise Ion Ursu, vorbim noi mai târziu. Până atunci, ia vino încoace! 

Şi, luându-l pe Aghiuţă, îl legă zdravăn de un buştean, acoperindu-l apoi cu o pătură groasă de 
păr de capră. 

Şi iată că, după întâmplarea asta, veniră şi cei doi tovarăşi de la vânat şi mâncară şi se săturară şi 
lăudară cu cele mai bune cuvinte pe Ion Ursu, spunându-i că e cel mai iscusit în ale cuhniei, că a 
gătit o friptură aşa de gustoasă, cum n-au mâncat în viaţa lor. 

Ion Ursu nu grăi nimic, ci râdea încetişor numai pe sub mustață. 

— Nu ştiu cum se face, le zise el mai târziu, că m-a apucat un frig, aşa dintr-o dată. Mergeţi, vă 
rog, şi aduceţi-mi pătura aceea, de pe buşteanul de colo. 

Ei se duseră. Când traseră însă pătura şi dădură cu ochii de tartorul legat de buştean, începură să 
urle şi să tremure de frică ca frunzele de plop. 

— Nu mai țipaţi! îi ocărî Ion Ursu. Unde e curajul vostru, voinicoşilor? Dacă aş fi fost şi eu ca 
voi, n-aţi mai fi mâncat friptura pe care aţi lăudat-o atâta. 

Luă apoi pe Scaraoschi de urechi şi, împreună cu ceilalți doi, merse cu el să-i arate unde se 
găsesc zânele. Şi dracul îi duse la un puț. 

— Aici, zise el, în fundul acestei fântâni. 

Atunci lon Ursu, Sfarmă Piatră şi Strâmbă Lemne traseră la sorţi ca să vadă cui o să-i cadă a 
intra întâi în fântână. Sorții căzură pe Ion Ursu. 

Agăţat de un odgon gros, acesta se cobori încet-încet până în fundul puţului, în fundul 
pământului. Acolo, ce să-i vadă ochii?! 

Oriunde se întorcea, numai palate şi palate cu pereţii de aur bătuţi cu fluturi de onix, cu scări de 
fildeş şi acoperişuri în fel de fel de culori. 

Intră în unul din cele mai frumoase palate, unde din întâmplare dădu chiar peste cele două zâne. 
Cum îl văzură, ele îl şi întrebară: 

— Cum ai îndrăznit, Făt Frumosule, să te joci cu moartea, venind aici? Nu ştii că aici domneşte 
mai-marele diavolilor, cel care ne-a răpit şi pe noi? 

— N-am nicio frică de el, fetelor. Eu sunt Ion Ursu, şi-s mai drac decât toți dracii. Pregătiți-vă să 
ieşiţi în lume. 

Fetele auzeau şi nu le venea să creadă. De mult pierduseră orice nădejde că o să ajungă să mai 
vadă vreodată lumea. De aceea nu aşteptară să le mai zică a doua oară. Luară cu ele ce aveau mai de 
valoare şi, una câte una, fură trase afară de Sfarmă Piatră şi Strâmbă Lemne. 

Când îi veni rândul şi lui Ion Ursu să fie scos din fântână, cei doi nu mai lăsară funia în jos, ca să 


rămână astfel în fundul puțului şi să se prăpădească. 

Săracul Ion Ursu nu ştia ce să mai creadă. De ce nu venea, oare, funia în jos? 

Alergă într-o odaie, alergă în alta, şi în alta, şi tot aşa, căutând o ieşire din fundul puţului. În 
sfârşit, ridicând chepengul de la o pivniţă văzu stând acolo, pe câte o sofa, ca nişte paşale, doi 
berbeci: unul alb şi altul negru. 

Stă atunci Ion Ursu şi se gândeşte: să coboare sau să nu coboare? Hotări în cele din urmă să 
coboare. Berbecii erau în slujba mai-marelui diavolilor. Când acesta voia să coboare în lumea 
cealaltă, încăleca pe berbecul negru; iar când voia să se ridice în sus, în lumea pământeană, încăleca 
pe berbecul alb. De unde să ştie acest lucru Ion Ursu? Cum se văzu în salonul paşalelor, se şi aruncă 
pe berbecul negru. De îndată însă, simți cum îi fuge pământul de sub picioare şi se trezi într-o clipă 
în lumea de dincolo, în lumea de jos, chiar pe casa unei bătrâne. Bătrâna, speriată, începu să urle şi 
să strige la el în gura mare, că-i dărâmă casa. 

Când îl văzu însă că-i om din altă lume, îl întrebă: 

— Ce cauţi aici, fiule? 

— O să-ți povestesc îndată, mătuşo. Mai întâi însă, dă-mi măcar o picătură de apă, că nu mai pot 
de sete. 

Şi bătrâna îi aduse un pahar de apă tulbure, de parcă dracul şi-ar fi spălat cămaşa în ea. 

— Altă apă nu ai, mătuşo? 

— De, măi fiule, aici o ducem cam greu cu apa. În fiecare zi mânăm câte un om la balaur, la 
zmeu, ca să slobozească apele. Dar asta nu ţine mult. Apa nu curge decât numai atât cât îi trebuie 
zmeului ca să mănânce omul, apoi o opreşte. lată, astăzi vine rândul fiicei împăratului să meargă la 
balaur. Mai mare mila îţi este de frumuseţea şi de tinereţea ei. Trebuie să meargă. Nu se poate altfel. 
Altminteri, ar muri lumea de sete. Bietul împărat, care nu mai are pe nimeni, nici fată, nici fecior 
care să-i poarte numele! Ce-o fi astăzi în inima lui?! 

Fără a-şi pierde vremea, grăbit, după ce spuse bătrânei cum a ajuns în lumea de jos, Ion Ursu 
porni de îndată către văgăuna zmeului. Ceva mai încoace de intrarea văgăunii, găsi şezând pe o 
buturugă de lemn pe fata împăratului. Dar ce frumoasă! Părul îi era ca aurul. Văluri vaporoase îi 
acopereau trupul. Avea briliante în păr şi în urechile delicate ca doi trandafiri. Sub vălurile de 
purpură i se vedea inima cum licăreşte şi luminează ca steaua dimineţii. Aştepta, plângând şi jelind, 
clipa înspăimântătoare când trebuia să vină balaurul. De mila ei plângeau şi pietrele. 

— Nu mai plânge, grăi Ion Ursu către ea. Nu mai plânge. Şi-l podidiră şi pe el lacrimile. 

— Cum să nu plâng, voinicule, şi să nu ţip şi să nu mă bocesc, când ştiu ce bine mă aşteaptă? 

— Nu te teme, fată frumoasă, că n-ai să păţeşti nimic. Cunosc nenorocirea voastră, a oamenilor 
de pe aici. Fă-ţi inimă bună, că balaurul o să aibă de-a face cu mine. 

Şi fetei îi veni inima la loc. 

Stând ei acolo şi fiind şi cam obosit de prin câte trecuse, Ion Ursu se aşeză la picioarele domniţei 
şi-şi puse capul încetinel pe genunchii ei, rugând-o ca, dacă o adormi, să-l înțepe cu un ac, când o 
vedea că vine zmeul. 

Şi nu trecu mult şi iată că-l zări pe balaur venind cu un vuiet de furtună, cu o gură cât o şură şi cu 
balele curgându-i şuvoi în urma lui. Îngrozită peste măsură, fata uită să-l mai înţepe cu acul pe Ion 
Ursu. O înăbuşi însă plânsul ca o ploaie vijelioasă de vară. Din torentul de lacrimi, una fierbinte ca 
focul îi căzu pe fruntea lui Făt Frumos Ursu. Picătura îl făcu să deschidă ochii. 

Şi atunci, nu departe de el, văzu balaurul frecându-şi labele de bucurie, că i se trimisese doi 
oameni în loc de unul. 

Dar când fiara se apropie cu gura căscată ca să-l înghită, Ion Ursu ridică drugul de fier în sus şi, 
când îl lăsă în jos, cât ai clipi din ochi, zmeul zăcea la pământ, zdrobit şi zvârcolindu-se ca un şarpe. 

— Dă încă o dată! grăi spurcătura către Ion Ursu. 

— De două ori nu mă face mumă-mea! îi răspunse acesta. 

Căci, dacă l-ar mai fi lovit o dată, balaurul s-ar fi ridicat cu puteri înzecite şi Ion Ursu nu era aşa 
de prost să nu ştie lucrul acesta. 


— Am eu altceva mai bun de făcut! 

Şi, trăgând cuțitul din cingătoare, tăie limba dihaniei, şi laba dreaptă, pe care le băgă în traistă, ca 
să se afle acolo, când i-o trebui la ceva. 

Apoi se despărți de fata împăratului de acolo, fiecare văzându-şi de drumul lui: el înspre sat şi 
fata către curtea împărătească. 

Era fericit. În calea lui alergau oamenii în toate părţile, cu fel de fel de vase, ca să le umple cât 
mai repede cu apă. Ei încă nu aflaseră că apa nu se va mai opri niciodată şi că va curge mereu. 

În aceeaşi zi, ajunse şi fata împăratului acasă. Străjile palatului sunară din buciume de corn, 
vestind sosirea ei. Împăratul o primi, însă, cu mustrări, în loc de vorbe bune. 

— Ai fugit! îi spunea el. Ai călcat legea şi înțelegerea cu poporul meu! Ce-o să se facă atâta 
lume fără apă? E drept, oare, să moară tot norodul, ca să trăieşti tu? 

— Nu mă mai certa, tată! grăi fata. Ai să vezi că nu-i nimic. Balaurul nu mai trăieşte. 

Şi fata îi povesti tatălui său cum un Făt Frumos, cu care se întâlnise, ucisese balaurul mai uşor 
decât s-ar reteza, cu cel mai ascuţit hanger, un firişor de iarbă. 

— Să mulțumim atunci cerului, fata mea, zise împăratul ridicând mâinile în sus, ca o implorare 
şi în viitor a puterii care făcuse minunea aceasta. 

Luă apoi capul fetei, îl aplecă pe pieptul lui şi, sărutând-o cu dragoste, îi udă cu lacrimi părul ei 
ca aurul roşu. 

— Să se bată tobele! strigă către oamenii care îl slujeau. Să se cânte din țimbale, să se aprindă 
luminile palatului, să se pună cărbuni aprinşi în căţui şi să se arunce deasupra uleiuri de smirnă şi 
cuişoare, să se întindă ghirlande de flori şi lampioane colorate, să se veselească cu noi toată 
împărăția, nu numai că a scăpat de moarte fata mea, ci şi pentru că tot norodul, de azi încolo, nu va 
mai pieri de sete şi nu va mai hrăni şacalii şi balaurii din hrubele pământului. Să se deschidă 
coliviile porumbeilor, ca să vestească lumea de pacea care s-a coborât în inima şi în împărăția 
noastră. 

Îşi chemă apoi sfetnicii la sfat şi dădu zvon în cele patru colţuri ale pământului să se afle şi să se 
aducă la el acel Făt Frumos care ucisese balaurul, ca să-l facă ginerele său. 

De astă dorință împărătească auzi şi o namilă de om, o matahală uşurel de minte şi urât de mama 
focului. Şi hăbăucul şi măscăriciul acesta, căruia îi tremura şi carnea pe el de gras ce era, se gândi 
să se facă, nici mai mult, nici mai puţin, decât ginerele împăratului. 

Dete dar fuga unde se găsea balaurul mort, îl jupui şi, punându-i pielea pe un băț şi capul într-un 
sac, se înfățişă înaintea împăratului şi-i zise: 

— Eu am ucis zmeul, împărate. Uite-i pielea şi capul. 

— Dacă tu eşti acela, te fac ginere! îi zise împăratul. 

Fata, ca fata care nu îndrăzneşte să iasă din cuvântul părinţilor, tăcea şi nu spunea nimic. Dar 
plângea de ruşine, când se gândea să stea alături de bivolul acela grosolan. 

De atâta suferință şi plânset se înnegrise aproape ca un corb. 

Când Ion Ursu ajunse iar acasă, la bătrâna de la care plecase, îi ceru ca şi de rândul trecut, să-i 
dea măcar o picătură de apă, ca să-şi potolească setea. 

— Nu am, maică, nu am, doar ştii povestea cu apa noastră, răspunse bătrâna cu un ton necăjit. 

Atunci lon Ursu îi zise: 

— Nu te amări atâta, tuşico. Mergi la şipot şi ia-ți apă cât îți doreşte inima, că de azi înainte, şi 
mâine, şi poimâine, şi cât ține veleatul, apele sunt dezlegate. 

Bătrânii nu-i venea să creadă într-o asemenea minune. Îşi închipuia că voinicul glumeşte, că vrea 
să-şi râdă de ea. Cum omul la nevoie, când e să se înece, se agaţă şi de un pai, aşa şi bătrâna, deşi 
aproape nu credea nimic, plecă totuşi numai cu un ulcior, după apă. Şi ce văzu, o făcu să-şi treacă 
mâna de mai multe ori peste ochi. Să fie adevărat sau e vreo nălucire? Apele curgeau fără oprire, iar 
oamenii jucau împrejurul lor, mai ceva ca la nuntă. Intrată în iureşul acela de veselie omenească, 
începu şi bătrâna să joace, cu toată greutatea anilor ce-i ducea în spate. 

Când se mai potoli, în sfârşit, tăria primei izbucniri de fericire, bătrâna îşi umplu ulciorul cu apă. 


Avu şi destul timp ca să mai tragă cu urechea şi la oamenii care vorbeau şi-şi împărtăşeau părerile şi 
să afle şi de zvonul ce-l dăduse împăratul, ca să fie adus la el acel Făt Frumos ce ucisese monstrul, 
pentru a-i da fata de soţie; ba că acel voinic se şi dusese la împărat şi că pregătirile de nuntă şi 
începuseră. 

Vine bătrâna acasă şi-i spune lui Ion Ursu ce se vorbeşte prin lume. 

— Bine, bunico, spune Ion Ursu, cum, în ţara asta se află vreun Făt Frumos? Ai auzit de aşa 
ceva? 

— De, dragul meu, ştiu şi eu? Parcă le poţi şti pe toate? Dar, dacă balaurul a fost ucis de cineva, 
se vede treaba că o fi. 

— Nu se poate, bunico. Doar eu am ucis balaurul. 

— Nu râde, fiule, de mine. Dacă tu l-ai omorât, de ce stai şi nu te duci să spui împăratului, ca să 
te facă pe tine ginere? 

— Lucrurile nu prea miros a bine, bunico. Trebuie să fie aici ceva nelalocul lui. 

Şi, fără a mai spune ceva, îşi trecu traista cu băierile pe după gât şi, cu mare grabă, plecă şi el 
spre palatul împăratului. 

Când ajunse la porțile palatului, străjile îşi sunau lăncile de caldarâmul de pietre din faţa lor. 

— Nu-i voie, îi strigară lui Ion Ursu şi încrucişară spăngile înaintea lui, când acesta vru să intre 
înăuntru. 

— Nu-i voie? 

Şi, mai mult râzând decât în serios, Ion Ursu îi luă de ceafă şi-i repezi de nu se mai văzură unul 
pe altul. 

Curtea palatului era plină de oameni de rând, de ostaşi, de demnitari şi de alţi invitaţi. Miresme 
de flori umpleau văzduhul şi lampioane de hârtie colorată se legănau în adierea vântului, deasupra 
acestei mulțimi, ca aripile unor fluturi. 

Se pregătea nunta prinţesei. 

În faţa palatului, Ion Ursu se opri. Zidurile lui erau de alabastru, uşile de aramă roşie ca focul în 
care se bătea cu ciocane de abanos, clanţele de ivoriu alb şi scările erau de marmoră şi acoperişul de 
argint strălucitor. 

Bătu la uşă şi intră în palat. Împăratul şi cu sfetnicii lui stăteau pe covoare de mătasă. Fata cea 
blondă şi frumoasă a împăratului părea un văl de abur, nu ființă omenească. Stătea şi ea cu alte fete 
mai încolo. 

Când îl văzu pe Ion Ursu dete un țipăt de bucurie şi l-ar fi întâmpinat cu braţele deschise, dacă 
nu i-ar fi fost ruşine de atâta lume. Că lumea pe atunci era, cum zic unii, mai proastă, se ruşina de 
bătrâni, de părinții lor, de rudele lor. 

Într-un tron, pe piei de leopard, cu ghearele vârâte în teci de argint şi de aur, stătea ca un bivol, 
cu un ciubuc mare în gură, şarlatanul care voia să se facă ginerele împăratului. 

Ion Ursu se apropie de împărat şi-i zise: 

— Împărate, nu acest om a ucis balaurul, ci eu. 

— Cum îndrăzneşti să spui aşa ceva? răcni namila de pe tron. Eşti un mincinos. Nu vezi colo 
capul şi pielea balaurului? 

— Capul? Da, îl văd. N-ai vrea însă să-mi arăţi şi limba balaurului? 

Îndată săriră câţiva oameni şi despicară capul fiarei. În gură, nimic. Limba lipsea. 

— N-o fi avut, strigă haimanaua. Da' pielea o vezi? mai stărui cu obrăznicie şarlatanul. 

— Pielea? Da, o văd. Dar n-ai vrea să-mi arăţi şi laba dreaptă a balaurului? 

Şi iar săriră câțiva oameni şi întinseră pielea balaurului pe podea. Laba dreaptă lipsea. 

— lată sunt la mine, şi limba şi laba, zise Ion Ursu, scoţându-le din tolbă. 

În faţa acestor dovezi că el e mincinosul, bivolul de pe tron rămase cu gura căscată, şi buimăcit, 
se rostogoli pe jos, ca un buştean. 

Bucuria schimbării ce se făcuse în treburile palatului şi ale împărăției n-avea margini. Se bucură 
împăratul, se bucurară sfetnicii, se bucură norodul dinăuntrul şi din afara palatului şi se bucură, mai 


mult decât toţi, fata împăratului. 

— Noi vrem să stai la noi, în lumea noastră, să te veseleşti şi să trăieşti fericit, ca domn şi ginere 
al împăratului, că binele ce ne-ai făcut nu se cumpără şi nici nu se poate plăti vreodată, cu nimic în 
lume. 

— Nu, le răspundea tuturor Ion Ursu. Nu pot. Eu nu sunt din lumea voastră. Trebuie să mă întorc 
la ai mei. 

Şi când zicea „la ai mei”, se gândea şi la cele două fete, pe care le trimisese sus, din fundul 
pământului. Şi-i mai venise şi pofta să-şi facă socotelile cu cei doi fraţi, tovarăşi ai lui, Sfarmă 
Piatră şi Strâmbă Lemne, care se dovediseră a fi din belşug împodobiţi cu inimi viclene, limbi 
mincinoase şi mâini ucigaşe. Nu s-ar fi putut împăca niciodată cu gândul să nu le dea să guste puțin 
din dulceaţa buzduganului său şi acestor doi trădători, care se purtaseră atât de vrăjmăşeşte cu el. 

Îşi luă rămas-bun şi plecă iar în lumea mare. Ajunse într-un loc, lângă o sihlă deasă ca peria, 
tocmai când din înaltul cerului se cobora un vultan cu un pui în cioc. După el veniră îndată şi alți 
vultani şi vulturoaice, tot cu pui în cioc, care povestiră lui Ion Ursu că sunt nevoiți să-şi poarte puii 
cu ei din cauza unei vulpi îngrozitoare care-i mănâncă şi pe care n-o pot simți cu niciun chip când 
vine la cuiburile lor. 

— Ce putem face pentru tine, Făt Frumos, dacă ne scapi de nenorocirea asta? îl întrebară 
vultanii. 

— Să mă duceți în lumea cealaltă de sus, le răspunse Ion Ursu. 

— Greu lucru ne ceri, dar o să încercăm. 

În câteva clipe săpă o groapă adâncă în care intră el şi cu toți puii. Pe vultani şi pe vulturoaice îi 
înşiră ca un lanț pe câmp şi prin copaci, de unde să pândească toate mişcările vulpii. 

De-abia făcuse rânduiala asta şi iată că apăru şi vulpea pe câmp, mirosind în toate părțile şi 
scormonind toate muşuroaiele, tufele, râpele şi văgăunile ce le întâlnea în calea ei. Luase urma 
vultanilor şi acum le căuta ascunzătorile. 

Când ajunse la gura groapei se opri. Dădu din coadă şi-şi linse buzele. Pradă bună. Apoi, parcă ar 
fi alunecat pe o funie de aer, îşi dădu drumul în fundul groapei. Acolo, căzu în braţele lui Ion Ursu. 

— Bine ai venit, cumătro! zise el apucând-o de coadă. 

Până aici ţi-a fost. Ce cojocel o să-mi torn din blana ta! 

Şi vâri mâna în cingătoare, după cuțit. Vulpea începu să scheaune şi să se zbată în mâinile lui Ion 
Ursu. 

— Lasă-mă o clipă, numai o clipă! se ruga ea. 

Şi Ion Ursu o slăbi puţin, atât cât vulpea putu facă o tumbă peste cap. Înaintea lui apăru deodată 
un drac cu coarne, cu coadă, cu ochii roşii şi limba ca para focului. 

— Nu mă omori, Făt Frumos. lartă-mă, cum m-ai mai iertat o dată pe pământ. 

— Tu eşti, Sarsailă? Ia să te văd puţin, la lumină. Şi Ion Ursu îl luă de perciuni şi-l ridică în sus. 
Îmi pare rău, dar de data asta cred că n-o să te mai pot cruța. Eşti burduşit de răutăţi şi de toate 
ispitele. Trebuie să ieşi din danţul vieții. 

— lartă-mă, iartă-mă! se văicărea dracul. Nu mă mai ating de puii vulturilor, las pe toată lumea 
în pace, iar ţie o să-ți arăt o comoară, cum nu mai e alta la fel cu ea. 

Şi a chemat Ion Ursu poporul vulturesc să-şi ia puii şi să trăiască în veci liniştit, iar el plecă cu 
Sarsailă până la ruinele unei mănăstiri, ruine pustii şi înspăimântător de triste. Cine ar fi putut bănui 
ce era înăuntru!? 

— lată uşa, spuse diavolul. Nimeni n-o poate deschide. Soarele e sus. Du-te într-o parte! Eu o să- 
mi trec umbra peste uşă, ea se va deschide şi tu vei intra şi te vei face stăpânul bogățiilor dinăuntru. 

Şi s-au întâmplat toate aşa cum a zis diavolul. Şi erau într-o încăpere numai rafturi şi măsuţe de 
lemn mirositor de mahon şi pe ele înşirate numai tăvi de chihlimbar şi cupe de cleştar pline cu 
pietre nestimate, care străluceau ca nişte sfărâmături de stele, iar în jurul lor plutea o lumină 
orbitoare, ca o pulbere de soare. Şi era acolo şi un arc nestrunit, pictat şi bătut cu pietre nestimate. 
Lângă el câteva săgeți de aur, în vârful cărora sclipeau, ca nişte scântei puternice, câte un diamant 


ascuţit. 

După ce-şi umplu tolba cu perle, rubine, safire, mărgăritare, cu cercei scumpi, cu brățări şi inele, 
cu pafitale şi alte giuvaeruri, la coapsă cu arcul şi câteva săgeți de aur, merse la mai-marele 
vultanilor şi-i spuse: 

— Să mă duceţi acum, în lumea cealaltă, aşa cum ne-am înţeles. 

Şi vultanii îi făcură, pentru a-l duce în lumea de deasupra, un fel de coş de nuiele, în care îl aşeză 
cu toată averea lui, pe perne făcute din puf de vulturoaice. După ce umplu şi un al doilea coş cu de- 
ale mâncării şi cu multă apă, ca să le ajungă pe drum, se înhămară la ele un stol de vultani tineri, 
sub conducerea unuia mai bătrân şi, după şase zile de zbor neîncetat, îl puseră pe pământ sănătos şi 
nevătămat, ba şi bine odihnit. 

— Sănătate şi mulțămim, le zise vultanilor. 

— Sănătate şi voie bună şi foarte vă mulțămim şi noi, răspunseră vultanii. 

Întors pe pământ, o luă la picior, uşor ca un fulg. Jos, aerul era mai greu, aşa de rar şi fără 
împotriveală, că i se părea că zboară, nu merge. 

Din arcanul gândurilor sale, Ion Ursu slobozea mereu idei înainte, înapoi, într-o parte şi alta, 
căutând să desluşească vreo cale, care să-l ducă la găsirea lui Sfarmă Piatră şi Strâmbă Lemne. 

Numai ce se întâlni, cât colo, cu un bătrân. 

— Unde te duci, fiule? 

— Unde m-or duce ochii, răspunse Făt Frumos. 

— Şi de ce mergi, fiule, unde te-or duce ochii? Mai bine încearcă să scapi două zâne închise, 
frumoase cum nu se mai află altele pe lume. 

Ion Ursu stătu puțin şi se gândi. Apoi zise: 

— Şi unde sunt, bătrânule, zânele de care îmi vorbeşti? 

— Uite, colo, în zare, în cetatea care se vede în pădurea de pe vârful dealului. Nişte oameni 
hapsâni au luat-o cu hapca, zburătuind în lume pe cei ce se aflau în ea. Mulţi au vrut să le scape, dar 
n-au ştiut cum. 

Porţile cetăţii şi uşile palatului au închizători făcute cu mare meşteşug şi nemaiînchipuită 
viclenie. Zeci şi sute de discuri zmălțuite împodobesc în multe culori fața palatului. Şi numai unele 
din ele ascund secretul încuietorilor. Cine le nimereşte, deschide ca la bâlci, în barăcile în care se 
trage la semn, una din porțile cetăţii, că sunt nouă la număr, ori una din numeroasele uşi ale 
palatului. Dar lucrul acesta nu e aşa de uşor de împlinit, numai din trei săgeți cât e îngăduit să se 
tragă. Tu însă cred că ai să reuşeşti, că parcă n-ai fi săgetător din lumea noastră. 

— Mulţumesc, moşule, omule necăjit. Pentru ce mi-ai spus, ține-ţi răsplata. Şi Ion Ursu îi aruncă 
în căciulă câțiva pumni de galbeni, de pietre scumpe şi giuvaeruri. Mergi sănătos şi înveseleşte 
inima ta şi alor tăi şi durează-ţi acareturi frumoase, şi saivane, şi grajduri cu vaci cu clopote grele de 
acioaie, şi câini voinici, şi cai frumoşi, şi catâri, şi cămile domoale ca nişte cucoane. 

Şi bătrânul plecă spre casa lui, cu faţa zâmbitoare ca o floare care-şi desfăcea petalele în faptul 
dimineţii, iar lon Ursu către cetate, călcând îngândurat pământul cu pasul greu ca apăsarea unui 
munte. 

Până să ajungă la marginea cerului, unde o vedea ridicându-se trufaşă şi plină de întuneric şi 
umbre tainice deasupra pădurii, îl apucă noaptea. Se hotărî să aştepte zorile. Culcat în iarbă, într-un 
cot, chitea cum ar face să nimerească talgerile care i-ar deschide porţile cetății şi uşile palatului. 

Toată noaptea observă cu multă grijă licărirea lor, asemenea sclipirilor a sute de ochi ai unei 
ființe fantomatice. De la o vreme, observă că din puzderia de licăriri, câteva îi dădeau ciudate 
înfiorări, ori de câte ori apăreau. Le notă cu multă atenţie în minte şi, ca să fie sigur că le găseşte 
fără îndoială a doua zi, le fixă poziția cu crăcane de mesteacăn alb. 

În sfârşit, trecu noaptea şi se apropia ziua. O lumină dulce apăru la orizont înaintea dimineții. În 
curând răsări şi soarele, mângâind frunzele strălucitoare ale copacilor şi gonind umbrele pădurii. 

Ion Ursu îşi ocupă un loc bun de ochit. Învăluit în raze de lumină, stătea înaintea lui un palat 
zidit numai din chihlimbar. Păsări roşii şi albastre se roteau deasupra lui. Sirene tinere şi delicate 


dormeau încă sub umbreluţe multicolore, pe marginea bazinelor cu apă sinilie. Încolo, cetatea era 
pustie. 

După ce mai controlă o dată, prin crăcanele de mesteacăn, poziţia discurilor, Ion Ursu alese pe 
unul dintre ele. Scoase din tolbă o săgeată cu vârful de diamant şi încordându-şi arcul, a cărui 
coardă zbârnâi ca vuietul a mii de bondari, trase. Din discul ochit izbucni o flacără roşie şi un nor de 
scântei în mii şi mii de culori. Îndată porţile cele mari şi grele ale cetăţii, scrâşnind cu zgomot, se 
traseră larg într-o parte. Lovise bine. 

Trase a doua oară, în alt disc. De data asta se deschise una din uşile palatului. Din ea se repeziră 
afară zânele. Le văzu alergând prin iarba bogată a parcului către porţile deschise. Îmbrăcate în 
rochii ţesute din fir fin de aur şi argint, cu părul fâlfâind în vânt ca două caiere de beteală galbenă, 
cu buzele roşii ca macul, cu brăţările de la glezne ce sunau ca nişte minunaţi zurgălăi, alergau, 
alergau. Cu ochii strălucitori de lacrime, se lipiră de Ion Ursu. 

— Nu vă mai fie teamă, le zise el. Îndată mă răfuiesc şi cu oamenii mei. 

Şi, când trase în al treilea disc, săgeata se întoarse înapoi şi-i căzu la picioare, cu cei doi ticăloşi 
legați de ea în lanţuri de oţel. Şi, luându-i Ion Ursu de câte un picior, îi zvârli în văzduh, 
împrăştiindu-le trupul în mii fărâme. 

După aceea, Făt Frumos Ursu chemă înapoi poporul cetăţii ce pribegea în toate părțile, ca să 
trăiască cu el împreună, în pace şi fericire. 

Se însură cu una din cele două zâne, care erau surori. lar când fiul împăratului care se războise 
cu împăratul Laiu luă în căsătorie pe cealaltă zână ajunse şi cumnatul acestuia. 

Şi cred că n-a fost norod mai fericit decât acela care a trăit sub paza lui Făt Frumos Ursu şi nici 
cetate mai vestită în care să fi domnit în mod mai desăvârşit dragostea, adevărul şi dreptatea, decât 
cetatea lui Ion Ursu. 


Zânele din poiana florilor 
poveste romanească 


A fost odată ca niciodată, dacă n-ar fi fost nu s-ar fi povestit, în pădure, dincolo de cascadă, 
dincolo de izvorul râurilor ce curg la vale, dincolo hăt... mult, de Slănicul de azi — a fost, după 
cum spuneam, o poieniță. 

O poieniţă minunată, cu păsări, animale, flori şi pomi, care vorbeau şi care-şi aveau regină şi 
stăpână o zână bună, pe nume Flora. 

Poieniţa se chema „Poiană Florilor”, iar toate viețuitoarele ce-şi aveau lăcaş acolo erau în grija şi 
ocrotirea zânei celei bune. 

Într-o bună zi, Flora, zâna lor, auzind toate cele povestite şi de Nic-pitic şi de pârâiaşul cel 
năzdrăvan, îşi puse în gând să plece printre oameni. Pentru asta era nevoie de învoirea bunicei sale, 
regina zânelor. 

Aşadar, se duse la ea, şi-i spuse: 

— Îngăduie-mi să mă duc printre oameni, să-i văd, să-i cunosc, am auzit atâtea vorbindu-se 
despre ei! 

Regina îi îngădui, dar cu o singură condiție: să plece dimineaţa în zori, iar până la miezul nopții 
să fie înapoi la palat. Altfel îşi pierdea puterea ei de zână şi era sortită să rămână pentru totdeauna 
printre oameni. 

În zori, Flora părăsi palatul de cleştar din poieniță. Îmbrăcată în straie ţărăneşti, alunecă pe 
undele pârâiaşului până la primul sat din vale. 

Era devreme, oamenii de abia se trezeau, era duminică şi deci zi de odihnă. Se opri la fântână — 
îi era sete — şi încercă să scoată apă. Acolo întâlni un flăcău venit şi el tot după apă. 

— Cine eşti, fată frumoasă? De unde vii şi unde te duci? După câte ştiu, nu eşti de prin părțile 
locului! 


— Într-adevăr, îi răspunse zâna, nu sunt de pe aici. Azi am poposit în satul vostru. 

Deşi spusele zânei erau adevărate, flăcăul nu putea înțelege cum o fată singură poate merge 
noaptea la drum. Apoi, de unde putea veni din munte? Acolo sus nu mai era nicio aşezare 
omenească. 

Flăcăul prinse mai mult curaj: 

— Pe mine mă cheamă Cosmin, ţie cum îţi zice? 

— Flora e numele meu, îi răspunse fata zâmbind. 

Porniră împreună spre sat, jucară la horă împreună, iar Flora fu oaspetele părinților lui Cosmin. 
Între cei doi începuse să se înfiripe un sentiment frumos, curat, de iubire. 

Către seară, fata, neuitându-şi promisiunea făcută bunicii, îşi luă rămas bun, mulţumi pentru tot 
şi dusă a fost pe drumul codrului. 

Cosmin, purtat de iubire, o urmări în taină. Astfel văzu cum fata, ajunsă la pârâu, se aşeză pe o 
frunză mare, iar mrenele o purtară în sus spre munte, plutind lin pe apele limpezi. Mai văzu cum în 
poienița fermecată, sânzienele o primiră cu bucurie; mai văzu un pitic, şi ceva minunat — un palat 
scânteietor, unde Flora intră şi de unde ieşi îmbrăcată în hainele ei de zână. 

Se aşeză lângă trunchiul unui copac, privind luna, as-cultând ţârâitul greierilor, privind stelele, 
părându-i-se că zăreşte chipul luminos al Florei... Şi Cosmin adormi, acolo, în vârful muntelui. Cu 
gândul la aleasa lui, era hotărât ca odată cu primele raze de soare să se ducă la palat, să-i spună 
Florei că-i cunoaşte secretul, că vrea s-o ia cu el în sat să-i fie nevastă. 

Bătrâna bunică a zânelor, aflând vestea, că picior de pă-mântean se apropiase de Poiana Florilor, 
veni îndată. 

Zâna cea mică îşi recunoscu dragostea ei pentru acest pământean şi o rugă fierbinte să-l aducă pe 
Cosmin în Poieniţa Zânelor. 

Foc se supără regina zânelor. De acum nu mai rămâneau docit două căi: ori Flora pleca pentru 
totdeauna printre oameni, dar atunci îşi pierdea puterile ei de zână, ori amândoi, dacă nu renunțau la 
dragostea ce-i unea, să devină stane de piatră. Plângând, zâna cea mică ceru îndurare şi timp de 
gândire. 

I se dădu răgaz până în zori. 

Necăjită, se aşeză pe malul pârâiaşului, cu toate animalele în jur şi plânse... plânse. 

Florile, păsările, animalele, Nic-pitic, Fifilic, toți veniră în jurul ei rugând-o să nu plece, să nu-i 
părăsească. 

Dacă nu pleca, îşi cunoştea soarta! Legea zânelor era aspră şi de neclintit. Avea oare dreptul să-l 
tragă şi pe Cosmin în pedeapsa cea grea? 

Cu pas uşor, pe nesimţite, ca prin farmec, apăru cerbul, regele pădurii. Apropiindu-se de Flora îi 
spuse cu glas duios: 

— Nu mai plânge, zână mică, necazul tău va trece ca un vis dacă-mi asculți sfatul! Mergi repede, 
în aşa fel ca până în zori să fii înapoi — mergi la împăratul vieţii şi al tuturor zânelor, la înțeleptul 
An. El poate să lege şi să dezlege toate hotărârile. 

Luându-şi în fugă aripioarele ei de zână, Flora zbură la stăpânul tuturor zânelor. Îl rugă, 
plângând cu suspine, să-i îngăduie să-l ia pe Cosmin în Poiana Florilor. 

Era bătrânul înțelept blând şi statornic cu toate hotă-rârile. 

— Ai avut noroc, fata mea, că ai ajuns la mine înainte să bată clipa cea târzie. Cu o asemenea 
rugăminte n-a îndrăznit nimeni vreodată să mi se înfățişeze. Dar acum, pentru că dragostea voastră 
este mai presus de viaţă, iar tu ai venit într-un suflet, am să vă ajut. 

Mai adăugă: 

— Bagă însă bine de seamă, dragostea ta omenească să nu cumva să te îndemne să-ți uiţi 
îndatoririle de zână! Vei veghea asupra poienii, a vieţuitoarelor şi a florilor cu aceeaşi grijă ca şi 
până acum, altfel... 

Bătrânul An dispăru. 

Zâna nu mai apucă nici măcar să-i mulțumească, să-i spună cât îi este de recunoscătoare... 


Când ajunse în poieniţă totul era pregătit de nuntă: şi bucate alese, şi rochia de mireasă 
strălucitoare ca o volbură. Când se trezi Cosmin, nu mai era în pădure, ci se afla în palat, într-un pat 
de cleştar, iar Nic-pitic şi animalele roiau în jurul lui, aducându-i numai bunătăți. 

... Şi se făcu o nuntă, ca în poveşti! Orchestrele cântau, musafirii dansau, florile îşi deschideau 
petalele, iar mirii erau mai frumoşi ca doi porumbei luminoşi... Trăiră fericiți, avură copii, iar 
despre Flora şi Cosmin se mai vorbeşte şi azi în Poiana Florilor. 

Eu v-am spus ce-am ştiut şi auzit, voi dacă vreţi să aflați mai multe, mergeţi în Poiana Florilor, în 
poieniţa fermecată. 

Cea care ştie lucruri minunate, este Roşcovana — veverița cea bătrână. Căutaţi-o şi sigur că vă 
va povesti lucruri mai multe şi mai minunate despre Flora şi Cosmin! 


Negrea şi Caşin 


poveste romanească 


Se spune că după ce Măgura, fata cea vitează, luptase vitejeşte alături de Ştefan cel Mare, acesta 
i-ar fi dăruit ținutul dinspre sudul Poienii Măgura, cunoscut azi sub numele de Poiana Sărată. 

Tot din neamul neînfricat al Măgurei se trăgeau şi cei doi fraţi, Negrea şi Caşin — despre care vă 
voi povesti acum. 

Îşi aveau gospodărie în locul moştenit de la străbuna lor şi se ocupau cu pescuitul, atunci când 
năvălirile duşmane nu-i chemau la oaste. 

În acea vreme domnea peste Ţara Moldovei, Petru Muşat, fiul lui Ştefan cel Mare şi al 
Rărăşoaiei — recunoscut de istoric şi sub numele de Petru Rareş. 

Într-un sfârşit de toamnă, se află veste în aşezarea de la poalele muntelui că mare pericol se abate 
asupra Moldovei şi domnului ei. Leşii din nord şi otomanii din sud amenințau cu război ţara. Se 
aştepta deci în curând ca goarnele să sune, clopotele să bată şi războiul să înceapă. 

Nori grei de nelinişte întunecau chipurile îngrijorate ale oamenilor. 

Aşadar, în acea vreme târzie de toamnă, un pâlc de pescari, printre care şi cei doi fraţi, plecară să 
mai aducă ceva provizii de peşte. 

Urma să se întoarcă în curând. 

În vârf de munte, unde apele erau repezi şi îngheţate, unde păstrăvii săreau sprinteni în apele 
cristaline, acolo sus, pescarii îşi aveau colibă şi adăpost în desişul pădurii. 

Ajunşi înainte de a se înnopta, făcură foc bun, mâncare caldă şi rămaseră de vorbă până mai 
târziu în noapte. 

Gânduri negre îi nelinişteau, nu aveau odihnă, nu-i prindea somnul. 

Într-un târziu, unii din ei se culcară, apoi unul câte unul adormiră — până ce în jurul focului mai 
rămaseră treji doar Negrea şi Caşin. Stăteau de pază, nu cumva să se stingă focul, iar fiarele pădurii 
să-i atace. 

Deodată, din liniştea fără murmur a nopţii, străbătu fâşâit de frunze. Se părea că sunt paşi de om. 
Se apropiau... erau din ce în ce mai aproape şi iată printre copaci apăru statura unui bărbat. 

Era înalt şi frumos, pletele-i uşor cărunte alunecau rotunjit pe umerii laţi. Purta haină ţărănească 
de aba şi traistă de pescar. Părea obosit. 

— Seară bună, fraților, zise străinul. Mă lăsaţi să mă încălzesc la focul vostru? 

— Cu dragă inimă, răspunseră într-un glas flăcăii. Poate eşti şi flămând. lacă, pâine, peşte — fă 
bine şi împarte cu noi bucatele, îl îmbiară ei. 

Mulţumind, străinul mâncă cele puse dinainte-i. 

Flăcăii îl priveau curioşi. Fiecare se întreba în sinea lui cine poate fi străinul. Nu era de prin 
părțile lor, asta sigur, nu-l mai văzuseră nicicând. Părea să fi făcut un drum lung, după cât îi erau de 
prăfuite şi zdrenţuite opincile. După îmbrăcăminte aducea să fie pescar, iar după purtările-i alese, 
ceva mai mult. 


După ce mâncă, bărbatul îşi îndreptă ochii umbriţi parcă de o tristeţe înăbuşită spre cei doi frați. 
Dintr-un buzunar scoase un galben pe care-l întinse lui Caşin. 

— lată, zise, pentru ospitalitatea voastră! 

— Nu primim, răspunseră amândoi. În neamul nostru oaspeţii se primesc totdeauna cum se 
cuvine. Noi ţi-am pus dinainte ce am avut. Ospeţia nu se cumpără. 

Străinului i se umplură ochii de lacrimi, iar privirea lui de-o nemaigrăită duioşie. 

— Sunt moldovean ca şi voi, zise el. Nu-s de aici, din părţile voastre şi pentru asta v-aş ruga să- 
mi spuneți cât de departe este trecătoarea ce mă poate duce în țara Transilvaniei. 

Negrea şi Caşin se priviră bănuitori. Cine era străinul acesta? De ce vrea să ştie drumul peste 
munți? Dacă era un trădător sau un spion? 

Parcă ghicindu-le gândurile, omul îşi întoarse faţa în bătaia focului. 

— Nu vă fie frică, fraților! Uitaţi-vă bine la mine, chiar nu mă recunoaşteți? 

— Măria ta! căzură cu faţa la pământ, cei doi. Măria ta, iartă-ne, nu te-am recunoscut decât 
acum, când flăcările îţi luminară chipul! 

— Măria ta, zise Caşin, cu ce-ţi putem fi de folos? Cere-ne orice şi suntem gata să facem totul 
pentru tine! 

— Bine, bine, zise blând Rareş, vreau doar să mă ajutaţi să trec munţii. 

Le spuse în câteva vorbe cum o mână de trădători vân-duseră Moldova otomanilor, iar el era 
obligat să-şi părăsească domnia. Pleca să găsească ajutor în Transilvania, la fraţii noştri, de unde 
avea să se întoarcă apoi cu oaste. 

Pe dată înţeleseră cei doi pericolul în care se afla domnul. Îi deteră merinde de drum, iar Negrea 
se pregăti să-i arate calea spre pasul Oituzului. 

Porniră împreună spre strâmtoarea munţilor, unde ajunseră aproape de ivirea zorilor. Acolo Rareş 
îl sărută pe amândoi obrajii, luându-şi rămas bun. 

ÎI urmări Negrea cu privirea până ce strâmtoarea şi ceața îl înghiţiră. Avea inima împăcată că-şi 
scăpase domnul din grea cumpănă. 

Agale, se întoarse apoi spre tabăra unde-şi părăsise fratele şi tovarăşii, dar aci găsi câţiva turci 
care încercau să afle dacă nu cumva trecuse pe acolo un străin. 

Spuseră cu toții că n-au văzut pe nimeni, că ei sunt acolo la pescuit şi că nu înţeleg pe cine caută. 
Iscoadele, neîncrezătoare, îi luară zălog. 

Porniră spre vale. Turcii erau doar şase, pescarii, nouă. La o îngustare de drum, se iscă 
învălmăşeală şi se încinse o luptă cruntă. Muriră otomanii cu toţii, iar dintre moldoveni, pieriră doi 
— chiar cei mai dragi: Caşin şi Negrea. 

Spune legenda, că cele două râuri îngemănate, ce curg prin Poiana Sărată, venind din vârful 
muntelui — râul Negru şi râul Caşin — ar fi izvorât chiar pe locul unde cei doi viteji pescari şi-au 
unit vieţile şi dincolo de moarte. 

Mai spune legenda că Rareş, întors în Moldova, ar fi venit să-şi caute prietenii şi că ar fi vărsat 
lacrimi amare de recunoştinţă pe malul celor două ape. 


Pipăruş-Voinicul 
poveste românească 


A fost odată ca niciodată. 

A fost odată o fată. Şi fata asta era bucătăreasă la un împărat. Într-o zi, când făcea ea mâncare, 
sare un bob de piper din oală şi începe a juca pe jos. Fata îl ia şi-l pune din nou în oală. El iar sare 
de acolo, şi se tot învârtea pe podea, când mai sus, când mai jos. Ba, într-un timp, a sărit până la 
nasul fetei. Cum avea treabă, şi ca să scape de pacostea asta, fuge după bobul de piper, îl prinde şi-l 
înghite. 

După un timp, fata îşi dă seama că va naşte un copil. 


Împăratul se mânie tare şi o alungă de la curte. Ce să facă fata? S-a dus într-un câmp unde şi-a 
făcut acolo, aşa cum a putut şi ea, un bordei de pământ. A venit vremea să nască copilul, şi ea era 
singură. laca, aude o bătaie la uşă. 

— Cine-i? întrebă. 

— Oameni buni. 

Uşa se deschide, şi intră două femei frumoase, de la soare te puteai uita, dar la ele ba. 

— Noroc bun, sănătate bună, dar ce-i cu dumneata în pustietatea asta? 

— Păi, uite ce mi s-a întimplat. Uite cum, şi uite cum, şi fata spune toată povestea ei. 

Se aşază femeile cele frumoase şi stau acolo până când a născut ea copilul. Ele erau nişte zâne, 
dar ea nu ştia. După ce a născut copilul, îi dau zânele o cheie şi-i spun: 

— Pe băiat îl cheamă Pipăruş, pentru că s-a născut dintrun bob de piper, iar noi suntem naşele 
lui. Când s-o face mare şi o pricepe ce-i pe lume, să-i dai cheia asta. 

Ia fata cheia, o pune într-o grindă la bordei, şi uită de ea. Copilul, după ce s-a făcut mare de 
umbla încolo şi încoace, şi se tot juca pe unde gândeai şi pe unde nu gândeai, găseşte cheia la 
grindă. 

Se duce la maică-sa şi-i zice: 

— Uite, mamă, ce cheie am găsit eu! 

— Măi copile, asta-i cheia de la naşele tale. 

— Da? 

— Da. 

Ia băiatul cheia şi pleacă. Merge el, merge, până-ajunge în alt câmp mare, unde era un beci. Pe 
uşa beciului, un lacăt. Cearcă el cheia să vadă n-a descuia lacătul? Cheia era chiar de acolo. 
Deschide uşa beciului şi găseşte acolo un cal. Pe calul acela îl chema Ghilimogoşea. 

ÎI scoate afară din beci, şi calul îi spune: 

— De-acum, sui pe mine, stăpâne. 

Vezi că ăsta era un cal năzdrăvan. Încalecă băiatul, şi-l duce calul la o împărăție. Acolo intră 
îngrijitor de cai la împărat; era, cum s-ar zice, vizitiu. 

Împăratul avusese vizitiu un ţigan, care era cam leneş, aşa că-l dăduse afară şi-l pusese pe băiat 
în loc. Ţiganul se supără rău pe băiat, şi se gândea cum să-l piardă pentru că îi luase locul. 

Într-o dimineaţă, se duce la împărat şi-i spune: 

— Înălțate împărate, vizitiul ăsta al dumneavoastră a spus că el poate ţesela caii ca să lucească 
cum luceșşte zarea soarelui cea mai mică. 

ÎI chemă împăratul pe Pipăruş. 

— Măi băiete, tu ai zis că poţi ţesela caii ca să strălucească cum străluceşte zarea soarelui cea 
mai mică? 

— Eu n-am zis aşa ceva. 

— Aşa să-i faci să strălucească; dacă nu, îţi iau capul. Se duce băiatul la cal, tare întunecat la 
față. 

— Ce-i, stăpâne? 

— Ce să fie? Până aici mi-a fost. Uite ce mi-a poruncit împăratul. 

Şi-i povesteşte băiatul toată povestea. 

— Nu te teme, stăpâne. Du-te şi te culcă fără grijă, şi lasă pe mine. 

Când se scoală băiatul a doua zi dimineaţa, toţi caii luceau ca zarea soarelui cea mai mică. 

Se duce la împărat şi-i spune. Vine împăratul, se uită şi se bucură peste măsură, că nimeni nu mai 
avea asemenea cai. 

După un timp, iar vine țiganul la împărat. 

— Înălțate împărate, vizitiul dumneavoastră a zis că el ar putea să țesale caii ca să lucească cum 
luceşte zarea soarelui cea mai mare. 

ÎI chemă din nou împăratul. 

— Ce-ai zis tu, măi băiete, că poți ţesela caii ca să strălucească cum străluceşte zarea soarelui 


cea mai mare? 

— N-am zis aşa ceva. 

— Aşa să-i faci să strălucească; dacă nu, îţi tai capul. Băiatul iar se duce supărat la cal. 

— Ce-i, stăpâne? 

Şi spune Pipăruş toată tărăşenia. 

Face ce face calul şi, a doua zi dimineaţa, toți caii din grajdurile împăratului străluceau ca zarea 
soarelui cea mai mare. 

Când vede tiganul că a scăpat şi a doua oară, să moară de necaz. Se duce la împărat şi-i spune: 

— Vizitiul dumneavoastră a spus de data asta că poate să țesale caii ca să strălucească ca soarele. 

Trimite iar împăratul să-l cheme pe băiat. 

— Măi băiete, tu ai zis că poţi să faci caii mei să strălucească cum străluceşte soarele? 

— Nu, zice Pipăruş, nu pot să fac aşa ceva. 

— Să-i faci să strălucească la fel ca soarele, că, de nu, îţi iau capul. 

Acuma, băiatul era şi mai supărat, dar calul îl linişteşte din nou şi-l trimite la culcare. Când se 
trezeşte Pipăruş dimineaţa, toți caii luceau ca soarele. 

Vede țţiganul că n-a izbutit să-l piardă, dar nu se dă bătut. 

Mai stă el, se gândeşte, apoi se duce la împărat, şi-i spune: 

— Înălțate împărate, a zis vizitiul dumneavoastră că poate să vă aducă pe împărăteasa de peste 
mări, de peste seminţii, de peste nouă împărății. 

ÎI cheamă împăratul iar: 

— Ce-ai zis, măi băiete, că poţi să-mi aduci pe împărăteasa de peste mări, de peste seminții, de 
după nouă împărăţii? 

— N-am zis, înălțate împărate; cum să zic aşa ceva? 

— Să te duci îndată s-o aduci, că, de nu, îți iau capul. 

Ei, acuma nu-i de glumă, se gândeşte băiatul suparat foc. 

Se duce la cal şi-i spune. 

— Nu te speria, stăpâne, că o aducem noi. Du-te şi cere de la împărat o trăsură plină cu tot felul 
de lucruri scumpe femeieşti: cercei de aur, mărgele de aur, cordoane, rochii, pantofi, mă rog, tot ce 
trebuie la o parte femeiască. Spune-i că aşa putem să o aducem, altfel nu. 

Face băiatul aşa cum l-a învăţat calul. Ia de la împărat trăsura cu podoabe şi pleacă. Merg ei, 
merg, peste mări şi seminții, la a noua împărăție. 

Ajung la un palat mândru şi frumos. Acolo era împărăteasa pe care o căutau. Se plimbă băiatul 
cu trăsura pe sub ferestre strigând: 

— Haine femeieşti, haine femeieşti! 

Împărăteasa îl aude şi trimite o slugă să vadă ce are de vânzare. 

Băiatul avea acolo lăzi cu aur şi mărgăritare, rochii ţesute cu aur şi argint, de-ți luau ochii. Se 
uită sluga şi dă fuga la împărăteasă: 

— Înălțată împărăteasă, ce are negustorul acela acolo nam văzut de când sunt. 

Se duce şi împărăteasa. Se urcă în trăsură să vadă şi ea. 

Cum s-a urcat, calul s-a şi înălţat în înaltul cerului. 

— Vai de mine, dar unde mă duceţi? Dar ce faceţi?! 

Băiatul, nimic. Ajung de nici nu gândeşti la împărat acasă. 

Nu se prea îndura să se despartă de împărăteasă, şi nici împărăteasa de el, dar porunca-i poruncă. 

Când vede împăratul că a venit de acolo, i se cam face frică. 

— Măi, ăsta o să-mi ia tronul împărăției. Ăsta are putere mare! 

Acuma, împăratul se gândeşte să-l piardă şi-i spune lui Pipăruş: 

— Să te duci numaidecât să-mi aduci cele nouă herghelii de iepe cu gurile de foc. 

Cum s-o mai facă şi pe asta? Hai, iar, la cal. 

— Spune împăratului să-ţi dea de fiecare iapă câte un fuior de cânepă şi o oală de smoală. 

Se duce băiatul şi-i cere împăratului: 


— Înălțate împărate, dacă-mi dai de fiecare iapă câte un fuior de cânepă şi o oală de smoală, le 
pot aduce; dacă nu, nu. 

Îi dă împăratul, şi pleacă el cu calul până dincolo de marea mărilor, unde erau iepele acelea, într- 
un ostrov. Ajung acolo, fac o groapă adâncă în pământ şi se bagă înăuntru. Calul începe a necheza, 
şi unde vin iepele suflând foc pe nări de ardea pământul. Caută ele în dreapta, în stânga, înainte, 
înapoi, nu găsesc nimic. Calul era acolo în groapă. Şi aşa le-au alergat până ce au obosit iepele. 
Atunci a ieşit băiatul din groapă cu calul, le-a prins pe toate şi le-a pus în gură la fiecare câte un 
fuior de cânepă muiat în smoală. lepele n-au mai putut face nimic; le-a dus la împărat. Când ajung 
acolo, nici n-a apucat să intre bine pe poartă, că i-a şi sosit altă poruncă. 

— Să-mi mulgi toate cele nouăzeci şi nouă de iepe cu gurile de foc şi să-mi pui laptele la fiert. 

— Lasă, stăpâne, îi zice calul, că nu mai avem mult şi scăpăm noi de toate. 

Şi, ce să vezi? Suflă calul pe-o nară şi moaie pământul de intră iepele în pământ până la 
genunchi. 

Suflă apoi cu nara cealaltă şi îngheață pământul de nu se mai pot mişca niciun pas. Mulge băiatul 
un cazan de paisprezece prăjini de larg şi paisprezece prăjini de adânc, şi-l pune la fiert. Când 
clocotea laptele mai tare, îi zice împăratul: 

— Acuma bagă-te în lapte şi te scaldă. Ei, acuma îi rău! 

— Eu ştiu că am să mor, spune Pipăruş, aşa că lasă-mi calul să fie de față, să vadă şi el cum 
moare stăpânu-său. 

— Bine, se învoieşte împăratul. 

Cheamă băiatul calul. Suflă calul din nara de ger şi face laptele nici fierbinte, nici rece, numai 
cum € bun pentru baie. Intră el şi se scaldă, şi, când a ieşit afară din cazan, era de nouăzeci şi nouă 
de ori mai frumos şi mai voinic. 

Dacă vede împăratul aşa, intră şi el în cazan. Atunci, calul suflă cu nara de foc, şi laptele a 
început din nou să clocotească. I-au curs oasele împăratului în cazan. Atunci, 

Pipăruş s-a însurat cu împărăteasa de peste mări, de peste seminţii, de peste nouă împărăţii, şi s-a 
urcat pe tronul împărătesc, şi, dacă n-a fi murit, mai trăieşte şi astăzi. 


Povestea cu feciorul de împărat şi camera cu visuri 
poveste românească 


A fost odată un împărat care avea trei feciori. Când au crescut băieții mari, împăratul s-a gândit 
că e vremea să-i pună să doarmă în camera cu visuri. Ce era camera asta? Avea împăratul o odaie în 
care cine se culca acolo trebuia să viseze un vis, şi, cum visa, aşa îi era viitorul. 

Se culcă feciorul cel mai mare în odaia cu visuri şi visează că va fi împărat în locul lui taică-său, 
acolo, în ţara aceea. 

A doua noapte, se culcă cel mijlociu în odaia cu visuri şi visează că va fi împărat în altă ţară, o 
ţară vecină. Amândoi au povestit visurile împăratului, tatăl lor. 

Se culcă şi cel mic. Când s-a sculat dimineaţa, n-a vrut să povestească visul pe care l-a visat. 

L-a luat împăratul cu binele: măi, că aşa, măi, că pe dincolo, băiatul nimic. 

Atunci taică-său a dat poruncă slugilor să-l ducă pe malul mării şi să-l bată cu odgoane înmuiate 
în apă. L-au dus servitorii, şi l-au bătut să spună visul. Când îl băteau mai straşnic, trece pe acolo o 
corabie străină. Corăbierul, când vede cum îl chinuiau pe bietul băiat, se duce la ei şi le spune: 

— Măi, de ce nenorociţi voi sufleţelul ăsta de om, aşa de straşnic? Ce v-a făcut? Mai bine lăsaţi-l 
să meargă cu mine. 

I-au dat drumul slugile. L-a luat corăbierul, l-a dus pe corabie, şi-a plecat cu el. Cum s-a urcat el 
pe corabie, cum a început corabia să se scufunde. Gata-gata să se înece cu toţii. Ceilalţi care erau pe 
corabie au început să strige că din cauza băiatului se scufundă, că până să vie el corabia n-avea 
nimic. Lau luat şi l-au aruncat în apă. Când l-au dat în apă, iaca vine pe mare o scândură şi se 


opreşte chiar în faţa lui. S-aruncă el pe scândură, şi merge scândura cu el, şi merge, până ajunge la 
un mal, într-o luncă cu răchiţi, cu sălcii. S-a agăţat de o salcie şi a ieşit afară din apă. Ce să facă şi 
el? Şi-a tăiat o creangă de răchită, şi-a făcut un fluieraş şi cânta toată ziua din el. Dar cânta straşnic 
de frumos. 

Cum se face, cum nu, că trec într-o zi pe acolo slugile împăratului din ţara aceea. Ascultă ele 
cum cânta băiatul din fluier şi se duc la împărat. Împăratul era bolnav de şapte ani de zile şi nimeni 
nu-i putea găsi leacul. 

— Înălțate împărate, este un băiat aici în lunca cu răchiţi. Aşa de frumos ce cântă, cum nu se mai 
poate! Dacă l-aţi auzi şi măria voastră cântând, poate-aţi mai înveseli oleacă. 

— Chemaţi-l să vie încoace! 

Se duce băiatul la împărat la curte. Stau ei de vorbă şi-l întreabă băiatul: 

— Dar cum, ce fel de boală aveţi dumneavoastră? 

— Fi, măi băiete, de şapte ani mă chinui. Am dormit afară în grădină, şi a doua zi dimineaţa m- 
am trezit cu o durere în capul pieptului. 

— Înălțate împărate, aveţi vaci cu lapte? 

— Avem! 

— Mulgeţi o cofă de lapte, puneţi-l să fiarbă, şi, când a prinde a fierbe, atunci să ţineţi gura 
deschisă deasupra şi scăpaţi de boala care o aveţi. 

— Hai s-o fac şi pe asta! 

Dă poruncă imediat, şi mulg o cofă cu lapte, îl pun la fiert şi, când clocotea mai tare, ţine 
împăratul gura deschisă deasupra. Ce să vezi? Iese un şarpe dintr-însul, lung, de nu se mai termina 
şi intră în laptele clocotit. ÎI scosese mirosul de lapte. De şapte ani de zile stătea şarpele în el, de 
când dormise în grădină. Nu ştia împăratul cum să-i mai mulțumească băiatului că l-a scăpat de 
boală. 

I-a dat şi lui un palat să stea pe lângă dânsul, să nu mai plece. Palatul avea o grădină mare cu 
pomi de tot felul, dar împăratul nu apucase niciodată să mănânce vreun măr sau vreo pară, nimic. 
Când se cocea vreuna, cineva, nu se ştie cine, culegea tot, de nu rămânea nici măcar de-o gustare. 
Aşa că împăratul i-a spus băiatului: 

— Dacă stai în palatul cela, să ai grijă de grădină, că, de când o am, nu ştiu ce gust au poamele 
ei. 

Stă băiatul în palat acolo, şi vine vremea de se coc poamele din grădină. Se aşază şi el să 
pândească, să vadă cine le fură. Îl ia somnul. Pe la miezul nopții vin douăsprezece zâne, şi cu Ileana 
Cosânzeana treisprezece, şi culeg toate poamele din grădină. 

Când să plece, întreabă Ileana Cosânzeana pe celelalte zâne: 

— A rămas la vreuna vreun măr, vreo pară în urmă? Ştiţi că n-avem voie să lăsăm nimic în 
grădina asta! 

Una dintre zâne zice: 

— La mine au rămas două mere. 

— Du-te înapoi şi le ia. 

— Eu nu mă mai duc că nu mai pot. Du-te tu şi le ia. 

Se întoarce Ileana Cosânzeana să ia merele. Se trezeşte şi băiatul şi, când ea a întins mâna după 
mere, haţ! el i-a luat batista din mână. În batistă era toată puterea ei. S-a rugat să i-o dea, a plâns, 
dar băiatul s-a ţinut tare. A rămas cu el, n-a mai putut pleca, că nu mai avea batista. 

Vine vremea, şi face împăratul cela o petrecere mare; voia şi el să petreacă după boala care o 
avusese, şi pentru că mâncase şi el două mere din grădina lui. Vin acolo fel de fel de împărați, care 
jucau fel de fel de jocuri. Merge şi Ionică, aşa îl chema pe băiat, cu Ileana Cosânzeana. Ce să vezi? 
Ileana Cosânzeana juca deasupra pământului; n-atingea pământul. Se uitau toți împărații la dânsa şi 
se minunau. Atunci ea zice: 

— Mă vedeți cum joc eu pe sus? Când mi-ar da Ionică ce am eu la dânsul, aş juca de trei ori mai 
sus de atâta. 


Hai, toată lumea pe capul lui, să-i dea batista. El, nu şi nu, nu şi nu; până la urmă, n-are ce face şi 
i-o dă. După ce i-a dat batista, Ileana Cosânzeana a prins a juca din ce în ce mai sus, din ce în ce 
mai sus, până nu s-a mai văzut. În timpul în care se tot înălța, îi spune băiatului: 

— De-acum, lonică, să vii să mă cauţi la curțile mele care se învârt după soare. 

N-a mai stat băiatul; a şi plecat după ea. Mergând el, ajunge la un pârâu. Acolo, pe mal, era un 
rac cu piciorul rupt, care se necăjea pe pământ, cu faţa în sus. Se gândeşte băiatul: „Tot mi-e foame 
mie, am să mănânc racul ăsta.” 

Dar racul îi zice: 

— Decât să mă mănânci, mai bine răstoarnă-mă în pârâu, că ți-oi fi şi eu de vreun ajutor 
vreodată. 

ÎI răstoarnă băiatul în pârâu şi pleacă mai departe. Se întâlneşte cu un vultur, care avea aripa 
ruptă. 

„Măi, am dat racul cela în pârâu, şi eu mor de foame. Oare vulturul ăsta n-o fi bun de mâncare?” 

Vulturul a ştiut ce-a gândit băiatul. 

— Nu mă omori, că tot nu-s bun de mâncare. Mai bine leagă-mi aripa, că ţi-oi fi şi eu de vreun 
ajutor, vreodată. 

Îi leagă vulturului aripa, şi merge mai înainte. Iaca un câine cu piciorul rupt. 

„Măi, aşa mi-e de foame că-mi vine să tai câinele ăsta şi să-l mănânc”, gândeşte el. 

— Măi Ionică, neam de neamul tău n-a mâncat carne de câine. Tot n-ai să mă poţi mânca; mai 
bine leagă-mă la picior şi lasă-mă în drumul meu, că ţi-oi fi şi eu de vreun ajutor vreodată. 

Îi potriveşte băiatul piciorul, i-l leagă, şi-l lasă să plece. Mergând el mai departe, se întâlneşte cu 
un berbec. 

“Ei, acum, berbecul ăsta nu mai scapă. Până aici i-a fost. 

ÎI tai şi-l mănânc, că altfel mor de foame.” 

— Ionică, ştiu că ţi-e foame, zice berbecul, dar nu mă tăia, că eu am să-ţi prind mult bine odată 
ție. Dă-mi drumul să mă duc, şi să ştii că eu am să vin să-ţi dau ajutor acolo unde te duci. Nu prea 
voia băiatul, dar până la urmă l-a lăsat şi pe berbec. 

Merge el, merge, şi ajunge la curțile Ilenii Cosânzenii, care se învârteau după soare. Intră Ionică 
înăuntru, şi-l vede ea. 

— Ai venit, Ionică? M-ai găsit tu aici, dar noi nu mai putem fi ca înainte, dacă tu nu-mi poți 
scoate ce-i în stânca de acolo. 

Ea voia să vadă ce putere are el. Se uită Ionică; era o stâncă mare cât o casă. Cum să spargă el 
stânca asta? Se gândeşte la berbec. Cum s-a gândit, cum a apărut berbecul lângă el. 

— Ce ţi-e voia, Ionică? 

— Uite, berbece, tu îi putea sparge stânca asta? 

— Pot. 

Când a bufnit o dată berbecul cu capul, a crăpat piatra oleacă. Când el a bufnit a doua oară, a 
crăpat-o mai tare. A treia oară a crăpat-o de tot. Din piatră a ieşit un iepure, din iepure o rață, şi din 
rață un ou. 

Iepurele a apucat într-o parte, rața a zburat, şi oul s-a dus la vale într-o râpă; atunci el s-a gândit 
la rac, la vultur şi la câine. Îndată au fost lângă el. 

— Ce ţi-e voia, Ionică? 

Le spune el toată povestea. 

— Nu te teme, că ți le aducem noi numaidecât. 

Câinele s-a luat după iepure, vulturul după rață şi racul după ou, şi, cât ai bate din palme, toate 
au fost în faţa lui Ionică. El le-a luat şi le-a dus Ilenii Cosânzenii. 

Atunci au făcut o nuntă mare de tot, şi la nunta asta serveau numai împărați şi prinți, că ea era 
doar împărăteasa zânelor. Aşa se face că a venit şi împăratul, tatăl lui Ionică, care trebuia să stea în 
spatele lor, ca să-i servească, să-i schimbe vasele, să aducă altă mâncare, să toarne vin, mă rog, aşa 
cum e trebuința la masă. Ionică l-a cunoscut, dar taică-său n-a ştiut că mirele e băiatul lui. 


Când împăratul a început să-i servească, Ionică s-a sculat de la masă, i-a sărutat mâna şi i-a zis: 

— Stai, tată, nu poţi să faci dumneata treaba asta. Eu trebuie să te servesc pe dumneata, nu 
dumneata pe mine. Acum pot să-ţi spun că aşa am visat eu în camera aceea cu visele: că dumneata 
vei fi servitorul meu la masă. Dacă-ţi spuneam atunci, poate mă omorai, aşa că mai bine am suferit 
bătaie acolo pe malul mării. 

— Să mă ieri, dragul tatii, c-am greşit. 

L-au pus acolo, la masa de nuntă, şi au petrecut trei zile şi trei nopţi, şi, dacă n-or fi murit, apoi 
mai trăiesc şi astăzi. 


Povestea cu Divizion, craiul şerpilor 
poveste românească 


Era odată ca niciodată, că de n-ar fi nu s-ar povesti, cuvântul din poveste, că de-acum mai 
mândră este. Erau odată doi păcurari, pe-un munte, cu oile. Aud ei un zgomot mare de se clătinau 
munții. Ce era? Se bătea craiul cerbilor cu Divizion, craiul şerpilor. Ce zice un păcurar, un cioban, 
din ăia doi? 

— Măi, eu mă duc până acolo să văd ce-i. 

— Măi, nu te duce. Unde să mergi tu acum noaptea? Ce poţi face tu, un om, la aşa un lucru 
mare, de se zguduie munţii de vuiet şi vaiet? 

— Orice ar fi şi n-ar fi, eu mă duc! 

— Mă, nu te duce, că cine ştie ce-a fi şi nu te-oi putea ajuta. 

— Ei, zice ăstălalt a treia oară, eu mă duc. Îşi ia baltagul şi pleacă. 

Când ajunge acolo, vede bătaia cea grozavă dintre craiul cerbilor şi Divizion, craiul şerpilor. 
Şarpele înghițise pe cerb până la coarne, şi nu putea să-l înghită mai departe; murea acum cerbul în 
şarpe şi şarpele cu cerbu-n gură. 

Strigă craiul cerbilor: 

— Scapă-mă de moarte, că ți-oi plăti ce-i cere. Strigă şi Divizion, craiul şerpilor: 

— Cu jurământ îți spun, că ţi-oi da tot ce-i cere, dacă mă scapi şi tai coarnele la cerb. 

Strigă din nou craiul cerbilor: 

— Scapă-mă pe mine, că ţi-oi plăti ce-i cere, dar nu cu jurământ. 

— Cu jurământ, strigă şarpele, îţi voi da ce-i cere, dacă tai coarnele la cerb. 

Păcurarul putea să taie pe oricare. Stă el şi se gândeşte: 

— Măi, am să tai coarnele la cerb, că el n-o zis cu jurământ că mi-a da ce-oi cere. 

Dă o dată cu baltagul şi retează coarnele cerbului. 

Merge şarpele într-o vale, bea apă, şi spune: 

— Să vii la mine acasă, că ţi-oi plăti ce-am zis, cu jurământ. 

— Cum m-oi putea eu ţine de dumneata, că dumneata când ai plecat ai şi ajuns? 

— Ei, dar pe unde mă duc rad muşchiul de pe pietre şi cojile de pe copaci, şi pe urma asta poţi 
veni până la mine acasă. 

Păi, merge păcurarul toată noaptea pe urma lui prin pădure, până se face ziuă. Ajunge într-o 
câmpie unde erau aşa de multe oi, că nu li se mai ştia numărul. Întreabă pe păcurari: 

— Ale cui îs oile astea? 

— Ale lui Divizion, craiul şerpilor. 

Merge mai departe, vede o cireada de boi mândră şi mare că nu i se vedeau marginile. 

— Ai cui sunt boii ăştia? 

— Ai lui Divizion, craiul şerpilor. 

Se întâlneşte pe urmă cu o turmă de porci. Asta era mai aproape de casa lui Divizion, craiul 
şerpilor. El iar întreabă: 

— Ai cui sunt porcii ăştia? 


— Ai lui Divizion, craiul şerpilor. Dar mergi acolo? îi zice şi porcarul. 

— Păi, l-am scăpat de la moarte, că s-a bătut cu craiul cerbilor aseară, şi a zis că-mi plăteşte cu 
jurământ ce-oi cere. 

— Fi, să nu-i ceri nimic, decât lădiţa de după uşă, că, de-i cere altceva, te înşeli; dar aşa ai să 
vezi c-o să fie bine. 

— Dar unde şade el? 

— Ciocăne în stânca asta, s-a deschide o uşă. Intră pe ea, şi-ai să vezi mai departe. 

Merge păcurarul, ciocăne în stâncă, se deschide, şi dă de un castel cu douăsprezece camere. În 
fiecare cameră douăsprezece mese, şi pe fiecare masă douăsprezece feluri de mâncări şi de băuturi. 

— Fi, ai ajuns, Ioane? 

— Am ajuns. 

— Atunci pune-te pe mâncat şi băut până îi bea din douăsprezece camere, de pe douăsprezece 
mese, şi-i gusta din douăsprezece feluri de mâncări şi băuturi. Când oi ajunge în camera a 
douăsprezecea, ai să dai de un pat pe care te culci. Dimineaţa, când te-i scula, iară îi mânca pe rând 
venind încoace, şi, când îi ajunge la uşă, îți iei şi plata. 

S-a dus păcurarul, a băut, a mâncat şi s-a culcat. Dimineaţa, când s-a sculat, a văzut că toate erau 
la fel, dar n-a văzut pe nimeni, n-a auzit pe nimeni. S-a pus iar pe băut şi pe mâncat până a ajuns iar 
la uşă. 

— Acum ce mi-i cere, loane, pentru că m-ai scăpat de la moarte? 

— Mie nu-mi trebuie nimica, decât lădiţa asta de după uşă. 

— Da' ce-ţi poate plăti lădiţa asta? Cere şi tu altceva. Eu am herghelii de cai, cirezi de boi, stâni 
de oi, fel de fel de lucruri. 

— Mie nu-mi trebuie decât lădiţa asta. 

A cerut-o de trei ori, şi de trei ori i-a zis craiul şerpilor: 

— Ce te înşeli cu lădița asta? A patra oară, ciobanul zice: 

— Dacă nu mi-o dai, apoi mă duc. Rămâi în pace. 

— Hai, ia-ţi-o, dacă aşa ţi-e norocul. 

A luat Ion lădița şi-a plecat. Când a ajuns acasă, a pus lădița după uşă. Ce să vezi? În fiecare 
dimineaţă, ieşea o fată mândră şi frumoasă şi făcea curăţenie, aducea apă, făcea mâncare, dar la 
masă nu sta niciodată. Se băga într-o piele de şarpe. Ea avea acolo mâncarea şi băutura ei, şi nu s- 
atingea de astea lumești. 

Cum să facă el să scoată fata din pielea de şarpe? 

A măturat în şapte seri gunoiul în casă şi l-a strâns la uşă; nu l-a dus afară. A şaptea seară a făcut 
foc în cuptor. Fata s-a dus după apă şi-a mai zăbovit prin vecini, unde era o nuntă şi cânta muzica. 
Ea nu auzise vioară de când era, şi a stat şi-a ascultat. El a luat gunoiul cu pielea cea de şarpe din 
lădiță, le-a zvârlit în cuptor şi-a ars bine de tot. Când vine ea de la apă, pune cofele jos şi dă să se 
bage în lădiţă. Nu-i pielea. 

— Vai de mine şi de mine, ce mi-ai făcut! Vai de viaţa mea, cum s-a trecut! 

— Ascultă, tu, fată, eu nu te-am adus ca să te țin ca la taică-tău în piele de şarpe. Te-am adus să- 
mi fii soţie. 

Plânge ea, se tânguieşte, că acolo trăia uşor şi binişor, şi i s-a dus viaţa ei în foc. Se necăjea toată 
ziua. 

Tatăl băiatului avea şapte porci şi-o trimite pe fată într-o seară s-aducă porcii acasă. 

Fata, bucuria ei, că s-a putea duce la taică-său să-i spună cum i-a luat bărbatul viaţa ei cea uşoară 
şi bună şi a făcut-o să rămâie pe lumea asta! A mers şi i-a spus lui taică-său: 

— Uite, tată, ce-am pățit! 

— Ce-ai pățit? 

— Mi-a luat pielea de şarpe şi mi-a stricat viaţa mea cea dulce şi uşoară. 

— Bun, draga tatei, dar acum unde te-a trimis? 

— M-a trimis după şapte porci. 


— La mine să nu mai vii până când nu-i avea ceva lipsă. Du-te la el, că te-a câştigat; eşti nevasta 
lui, şi el e bărbatul tău. Unde-a zice să mergi, mergi; unde-a zice nu, nu! 

Se întoarce fata acasă, se aşează pe gospodărie, şi se face o nevastă de treabă. 

lacă aude boierul din partea aceea că păcurarul cutare are o nevastă cum nu mai era alta, mai 
mândră decât nevasta lui. 

— Măi, trebuie să fac eu ceva ca să rămână nevastă-sa bucătăreasă la mine. Am să-l chem să-mi 
plătească toate datoriile lui taică-său şi, dacă n-o putea, îi iau nevasta. 

Trimite după Ion şi-l cheamă la curte. 

— Ce-i porunca, boierule? 

— Ei, Ioane, te-ai însurat? 

— Da, boierule, m-am însurat. 

— Acum eşti cap de familie. Până acum a fost taică-tău, care nu şi-a plătit zilele de boieresc la 
mine. Trebuie să le plăteşti dumneata, ori cu lucrul, ori cu capul. Uite, eu am aici o gireadă de grâu 
de trei sute de care. Până mâine dimineaţă să mi-o treieri, să macini făină din ea, şi nevasta ta să-mi 
aducă o pâine caldă făcută de ea. Dar aşa fel să-mi treieri grâul, să numi sminteşti vreun pai din loc. 
Cum vezi că-i acuma gireada, aşa să rămâie. Altfel îi gata viața ta. 

— Cum să scot eu grâul din paie şi să nu se mişte niciun pai? 

ÎI vede nevastă-sa cătrănit: 

— Ce eşti necăjit, bărbate, ce eşti supărat? 

— Lasă-mă, femeie, că până acum a fost viaţa mea. 

— Spune-mi, măi, şi mie. 

Şi spune el ce-i poruncise boierul. 

— Taci, măi, că mă duc la tata, şi l-oi întreba, şi trebuie să ştie a face ceva. Nu te supăra, până n- 
om vedea. 

Hai, pleacă ea la taică-său. 

— Bună seara, tată! 

— Să trăieşti, fata tatei, care-i lipsa? 

— A trimis boierul după Ion să meargă să-i treiere o gireadă de grâu de trei sute de care şi să 
scoată grâul din paie fără să le smintească din loc. Se poate lucrul ăsta? 

— Da, se poate. Du-te şi ia biciul cela din cui cu patru crengi şi i-l dă. În seara asta să pocnească 
cu el în patru colţuri de lume, c-or veni treierători. 

A luat fata biciul şi i l-a dus lui bărbatu-său. L-a luat Ion şi-a pocnit în patru colţuri de lume de 
patru ori, şi-au venit toți şoarecii din toată lumea: 

— Ce porunceşti, domnul nostru? Ce voieşti, stăpânul nostru? 

— Să-mi scoateţi grâul ăsta din gireadă, da' nu cumva sămi smintiți vreun pai de la locul, lui, că 
pe toţi vă omor cu biciul. 

Se bagă şoarecii din toate laturile, şi fiecare lua câte un grăuncior de grâu şi venea cu el în bot. 
Au intrat şi au ieşit de două ori şi au făcut o movilă cât casa. 

— Mai băgați-vă şi a treia oară; poate a mai rămas ceva. 

Intră şoarecii a treia oară; n-a ieşit decât unul cu un grăunte în gură, ceilalți nimic. 

— EI, tu eşti mai cu noroc, du-te şi-l mănâncă, şi duceţivă care de unde-aţi venit. 

Ia el un săculeţ cu grâu, îl duce la moară, macină, face nevasta o pâine şi i-o duce caldă boierului 
a doua zi dimineaţă. O vede boierul. 

— Măi, că mândră mai e, şi frumoasă! 

Se duce la gireadă, vede că-i întreagă. Vede şi grâul. Nare ce zice. 

— A făcut bărbatu-tău ce i-am zis, dar să vină mâine la mine că am să-i dau altceva de lucru. 

Se duce ciobanul a doua zi. 

— Uite, măi loane, ai treierat gireada de grâu, dar trebuie să-mi faci o moară de piatră, la care să 
nu se cunoască piatră pe piatră unde-i pusă, şi cu douăsprezece perechi de pietre pentru măcinat. 
Până mâine dimineaţă să fie gata. Să-mi macini grâu la moara asta, şi să-mi facă nevastă-ta alta 


pâine şi să mi-o aducă. 

Alt necaz. Pleacă omul mai supărat acasă. ÎI întreabă nevasta: 

— Ce te necăjeşti, bărbate? Ce te-ai supărat? 

— Dă-mi pace, tu, femeie, că acum îi mai mare lucru decât celălalt. 

— Lasă, bărbate, nu te supăra, că şi-aşa trebuie să mă duc la tata să-i duc biciul, şi l-oi întreba 
dacă nu ştie el ceva şi de data asta. Nu te mai supăra înainte. 

Şi spune el atunci toată povestea, şi pleacă ea la taică-său. 

— Bună seara, tată. 

— Să trăieşti, draga tatei! 

— Uite, ţi-am adus biciul înapoi, şi boierul iar mai vrea ceva. 

— Ce vrea? 

Şi spune fata porunca boierului. 

— Nu-i nimic. la biciul cel cu trei crengi şi pune-l pe celălalt la loc în cui. Zi-i lui Ion să 
pocnească în trei colţuri de lume, c-or veni meşteri, şi-or face moara. Dar să nu se sperie de ce-a 
vedea. 

A luat fata biciul şi i l-a dat lui bărbatu-său. Se duce păcurarul seara şi pocneşte de trei ori în trei 
colţuri de lume. Au venit din toate părțile nişte oameni negri, fioroşi, fiecare cu meseria lui: care cu 
sapa, care cu ciocanul, care cu dalta. 

— Ce porunceşte domnul nostru? Ce voieşte stăpânul nostru? 

— Să-mi faceţi aici o moară de piatră, să nu se cunoască unde-i pusă piatră pe piatră, şi cu 
douăsprezece perechi de pietre. Până la miezul nopţii să fie gata; să meargă moara. 

Aşa a fost. La douăsprezece noaptea mergea moara, de numai flacără de foc mergea pe unde 
venea făina. 

A luat Ion un săcuţ de grâu, l-a măcinat şi i-a dus făină nevestei. A făcut femeia pâine şi i-a dus-o 
dimineaţa boierului, caldă, scoasă din cuptor. 

A mâncat boierul, dar cu noduri. Crăpa de ciudă că a făcut-o Ion şi pe asta. 

— Două lucruri a făcut bărbatul tău. Să vie să-l facă şi pe al treilea. 

— Ce să-ţi mai facă, boierule? 

— Să meargă şi să-mi aducă inelul de aur din degetul mic al tatei din fundul iadului. Dacă nu mi- 
l aduce, atunci vei fi bucătăreasa mea. Dacă face şi asta, s-a plătit de tot. 

Se duce acasă şi-i spune lui bărbatu-său: 

— Uite, bărbate, a poruncit boierul să mergi până la el. Se duce ciobanul; ce să facă? 

— Măi, Ioane, ai făcut două lucruri, dar trebuie să mai faci unul. 

— Ce fel de lucru? 

— Uite, tata a avut un inel de aur pe degetul mic. Să te duci în fundul iadului şi să mi-l aduci. 
Atunci suntem pe pace. 

Se duce omul acasă, ocnă de supărat! ar îi zice femeia: 

— Stai, bărbate, să vedem ce-o zice tata când îi duc biciul. 

A mers ea, a dus biciul cel cu trei crengi, şi-i spune lui taică-său: 

— Uite, tată, ce poruncă i-a mai dat boierul lui bărbatumeu: să se ducă în fundul iadului şi să-i 
aducă inelul de aur din degetul cel mic al lui taică-său. 

— Du-te şi spune-i aşa: să-şi ia cu el patruzeci de ţăruşi, nişte cuie aşa, mai mititele, un metru de 
măsurat, o cofă cu aghiazmă, un şomoiag de busuioc, şi să vie pe aici, pe la noi, şi l-oi îndemna să 
meargă până în fundul iadului. Ei, să-şi ia şi o cădelniță cu tămâie. 

Şi fuge fata acasă şi-i spune. Îşi ia Ion tot ce-i spusese socru-său şi plecă la el. 

— Ai ajuns, Ioane? 

— Am ajuns, socrule. 

— [a fânul ăsta, scutură-l pe câmp, şi încalecă pe calul care ţi-a veni, că te duce acolo cât ai bate 
din palme. (Boierul îi dăduse timp de o săptămână să meargă până acolo.) Când ajungi în iad, te 
aşezi pe metru şi măsori. La fiecare metru, baţi un țăruş şi spui dracilor că faci o mănăstire de 


patruzeci de coți de largă şi de patruzeci de coți de înaltă. Ei nu te-or lăsa să faci acolo şi ţi-or da tot 
ce ceri. 

S-a dus Ion pe câmp şi-a scuturat fânul. Îndată a venit un cal, şi-a încălecat pe el. Cum a 
încălecat, a şi fost în iad. Cum a ajuns, a prins a măsura cu metrul şi, la fiecare metru, bătea câte un 
țăruş, tămâia, dădea cu aghiazmă şi cânta popeşte. S-au strâns toți dracii din iad. 

— Măi, omule, ce vrei? 

EI, nimic; îi dădea înainte: Doamne miluieşte, Doamne miluieşte, şi tot cădelniţa ca popii. 

— Ce vrei, omule, ce cauţi? 

— Uite-mi fac o mănăstire aici de patruzeci de metri de largă şi de patruzeci de metri de înaltă. 

— Măi, tu eşti nebun? Aici nu s-au făcut mănăstiri de când e lumea, c-aici e loc de iad. Du-te şi 
fă-o pe lumea albă, că-ți dăm şi noi ajutor, şi nu mai umbla pe aici cu lucruri de astea. 

El îi dădea zor înainte. 

— Măi, tu n-auzi, nu ne mai fă necazuri pe aici. Cere ce-i cere, că ţi-om da ce vrei. 

— Daţi-mi inelul boierului cutare. 

— Păi, de ce n-ai spus mai de mult? 

Dăduse focul la o căldare. Caută acolo şi-i aduce inelul. Scutură el fânul; nu vine calul. 

S-apucă iar de măsurat, de bătut țăruşi, şi de cântat popeşte. 

— Ce faci, omule? Nu ţi-am dat ce-ai cerut? Du-te de aici. 

— M-aş duce, dar nu-mi vine calul, şi fac iar mănăstirea. 

— Ho! Stai! De ce nu mi-ai spus? Strânge-ţi sculele şi dute. 

I-au adus calul. A încălecat omul pe el, şi a treia zi s-a dus la boier cu inelul. 

Când a văzut boierul că i-a adus şi inelul, a crăpat de ciudă, şi-a rămas toată gospodăria lui 
păcurarului. 

Şi el a trăit fericit cu nevasta lui până la sfârşitul vieţii. S-o punem pe un cui, că alta nu-i! 


Povestea cu Văr-Viteaz 
poveste românească 


A fost, pe unde-ar fi fost, un împărat. Şi împăratul ăsta n-avea copii. Au venit doctori şi vrăjitori 
din toată lumea şi iau dat împărătesei fel de fel de doctorii şi leacuri, dar degeaba. Iaca, într-o zi, 
vine o babă la curtea împărătească: 

— Bună ziua, înălțate împărate! 

— Bună ziua, mătuşă. 

— Înălţate împărate, eu ştiu de ce eşti aşa de supărat. Dar să nu mai fii, că azi s-a împlinit 
sorocul. Peste nouă luni de zile, împărăteasa îți va naşte cel mai frumos şi mai voinic băiat din 
lume. Dar să ai grijă că ai să te necăjeşti cu el. 

Cum a zis aşa ceva, s-a făcut ca un abur şi-a pierit. 

Împăratul s-a frecat la ochi şi a crezut că a visat. Se duce la împărăteasă şi-i spune toată 
povestea. 

Împărăteasa sare în sus: 

— Păi, şi la mine a fost. 

Aşteaptă ei să vadă ce-o să se întâmple. Când a venit vremea naşterii, pruncul plângea de mama 
focului şi nu se năştea. 

S-au strâns fel de fel de împărați să-l împace, să nu mai plângă, nimic. Vine şi un frate de-al 
împăratului, şi ce spune? 

— Taci, dragul moşului, Văr-Viteaz, că ţi-oi da pe Ileana Cosânzeana. Are o păsărică pe umeri. 
Când cântă întinereşte, când tace îmbătrâneşte. 

A tăcut băiatul; n-a mai plâns. În ziua în care s-a născut el, o iapă în grajd a făcut un mânz. În trei 
zile, a cres cut feciorul cât unul de douăzeci de ani. S-a dus la taică-său, şi i-a spus: 


— Tată, eu de-acum plec. 

— Cum, dragul tatei, unde te duci? Numai trei zile ai stat. Cui rămâne tronul împărăției? După 
ce te-am aşteptat atâta vreme, cum să te pierdem acum? 

— Mă duc, tată, să găsesc ce mi-o dat mie moşu-meu când plângeam. 

Au plâns părinții, s-au rugat, nimic. S-a dus la grajd şi a încălecat pe mânzul cel de trei zile. 
Când a încălecat, mânzul a scos douăsprezece perechi de aripi şi s-a ridicat în slava cerului. Au 
zburat ei un timp, până când iar coboară calul într-o pădure, într-o poiană. Acolo ce era? Era o curte 
mare împărătească şi un cal, care păştea iarbă în poiană. Băiatul a vrut să intre acolo, în curte. Ce i-a 
spus calul? 

— Stai, stăpâne, nu te băga. Întâi mă lupt eu cu calul. Dacă îl răpun, intri; dacă mă răpune el pe 
mine, fugim de aici. 

S-au luat caii la luptă. S-au luptat ei, s-au luptat, şi, când l-a luat o dată calul lui Văr-Viteaz pe 
celălalt, şi când l-a trântit, a intrat de nouă coți în fundul pământului. Pune calul urechea la pământ 
şi ascultă. 

— Ce asculţi, calule? 

— Păi, zice să-l scot afară, că va fi frate cu mine. 

— Scoate-l, dacă zice aşa ceva. 

A pus calul o nară la pământ şi, când a tras, l-a scos la lumină pe celălalt. Zice atunci calul lui 
Văr-Viteaz: 

— Poţi să intri, stăpâne; eu mi-am terminat treaba. 

Intră Văr-Viteaz înăuntru şi găseşte un arap, care dormea pe pat cu faţa în sus şi cu paloşul pe 
piept. Stă el, se uită la arap, şi se gândeşte: 

— Să-l tai culcat, nu-i pentru un viteaz ca mine. Hai să-l las să se scoale. 

S-a culcat şi el pe un alt pat, tot cu faţa în sus şi cu paloşul pe piept. După un timp se trezeşte 
arapul şi-l vede pe Văr-Viteaz! 

— Măi, ce viteaz a intrat la mine? Să-l tai în somn? Nici el nu m-a tăiat pe mine. Mai bine să-l 
las să se trezească. 

Se întâmplă că-l pişcă un purice pe Văr-Viteaz, şi se deşteaptă. Cum se scoală, îi zice arapului: 

— Cum vrei, arape, în luptă să ne luptăm, sau în săbii să ne tăiem? 

— Ba în luptă, că-i mai dreaptă. 

Se duc ei afară şi se apucă la luptă. Ce se gândeşte VărViteaz? „la să văd eu e putere are?” Şi-l 
lasă pe arap să-l trântească. ÎL dă o dată arapul de pământ, şi-l bagă până la genunchi; îl mai dă o 
dată, şi-l bagă până-n brâu. 

— Măi arape — zice Văr-Viteaz — eu numai trei zile am supt lapte de la mama. 

Şi, când l-a izbit o dată de pământ, a intrat de nouă coți în fundul pământului. A pus şi Văr- 
Viteaz urechea jos, şi asculta. ÎI vede calul, şi-l întreabă: 

— Ce-asculţi, stăpâne? 

— Păi, spune că să-l scot, că va fi frate cu mine până la moarte. 

— Scoate-l. 

— Nu pot. 

Atunci calul a pus din nou nara la pământ şi l-a scos afară pe arap. 

— Măi frate, Văr-Viteaz, vrei să ne prindem frați de cruce? 

— Vreau. 

S-au prins fraţi de cruce, şi atunci l-a întrebat Văr-Viteaz pe arap: 

— Frate arape, de unde ai venit aşa de trudit, aşa de obosit, de dormeai cu faţa în sus şi cu 
paloşul pe piept? 

— Ehei, de la Ileana Cosânzeana. Împrejurul ei este numai armată care o păzeşte. Fetele care 
joacă cu ea sunt la fel de frumoase ca ea, dar o poţi cunoaşte pentru că ea joacă cu două palme 
deasupra pământului; n-atinge pamântul. Dar nu poate s-o ia nimeni din cauza armatei. 

— Nu-i nimic, frate, hai să mergem acolo, zise VărViteaz. 


Au mers ei, au mers până au ajuns la curtea Ilenii Cosânzenii. Acolo era aşa cum îi spusese 
arapul. 

— Măi frate, ţine tu calul, spune Văr-Viteaz arapului. Intră el înăuntru şi se prinde lângă Ileana 
Cosânzeana, dar el juca cu trei palme deasupra pământului, mai mult decât ea cu o palmă. 

Când se termină jocul, o ia de mână binişor şi o duce la frate-său, arapul: 

— la-o, frate, pune-o pe cal şi du-te acasă, că eu rămân să mă lupt cu armata. 

A rămas Văr-Viteaz şi s-a luptat cu armata, şi a tăiat atâta lume că ajungea sângele la pieptul 
calului. Când a ajuns la urechile calului, a terminat toată armata. S-a ridicat cu calul în slava cerului 
şi a zburat acasă. 

Când l-au văzut arapul şi Ileana Cosânzeana, bucuria lor. Au făcut o petrecere mare şi-au mâncat 
şi-au băut trei zile în şir. 

După trei zile, îi zice Văr-Viteaz arapului: 

— Ei, frate arape, rămâi sănătos. Eu mi-am găsit ce-am avut nevoie. 

— Nu se poate, frate, noi am făcut jurământ să nu ne despărțim până la moarte. Merg şi eu cu 
tine. 

— Bine, dar ce facem cu toate curțile astea? 

— Ai să vezi acuş. 

A plesnit arapul cu biciul şi-a făcut, din toate casele şi acareturile, două mere de aur. Le-a luat şi 
le-a pus în buzunar. Unde-au plecat? La împărăția lui Văr-Viteaz. 

Acolo, ce se întâmplase? Murise şi taică-său, şi maică-sa. Era împărat acum un frate de-al lui 
taică-său, cel care-i făgăduise pe Ileana Cosânzeana. El s-a gândit: „Lasă, că Văr-iteaz o aduce şi eu 
am să i-o iau”. 

Ei nu s-au dus la curte. Şi-au căutat un loc care le-a plăcut lor; s-au aşezat acolo cu toate curțile 
arapului. Se uită într-o zi împăratul cu ocheanul şi vede nişte curți pe moşia lui. Cheamă un nepot: 

— Măi nepoate, ia du-te şi vezi cine-a făcut curţile acelea pe moşia mea? 

Se duce nepotul, intră aşa, prin spate, ca să nu-l vadă nimeni, se uită prin toate părțile şi, după ce 
află tot ce avea nevoie, se întoarce la împărat. 

— Moşule, curțile sunt ale lui Văr-Viteaz. A luat-o pe Ileana Cosânzeana, şi stă acolo cu ea şi cu 
un arap. 

— Măi nepoate, să te duci să mi-l aduci legat. 

— Mă duc, moşule; ţi-l aduc. 

— Mi-l aduci? 

— Ți-l aduc. 

Se întoarce iar nepotul la Văr-Viteaz; intră în aşa fel că nu l-a văzut nici Ileana Cosânzeana, nici 
arapul. 

— Măi vere, hai să jucăm cărți. Dacă mă baţi tu pe mine la cărţi, să mă legi. Dacă te bat eu, te 
leg. 

— Bine. 

Joacă ei cărţi, câştigă nepotul. ÎI leagă pe Văr-Viteaz de mâini şi de picioare, îl ia în spinare, şi-l 
duce la împărat. 

— Ei, l-ai adus? 

— L-am adus. 

— Pune caii la trăsură, pune-l în trăsură şi să te duci cu el într-o pădure. Să-mi aduci de la el 
numai inima şi ochii, să-i frig, să-i mănânc. 

Pleacă băiatul cu inima îndoită. Cum să omoare un om nevinovat? Dar porunca-i poruncă! ÎL ia 
pe Văr-Viteaz, îl urcă în trăsură legat, şi pleacă cu el în pădure. Ajung în pădure, şi-i spune nepotul 
lui Văr-Viteaz: 

— Fi, măi vere, ştii una? Eu trebuie să-ţi iau inima şi ochii, să-i duc lui moşu-tău, împăratul. 

— Măi vere, te-nduri să mă tai pe mine, să-mi iei inima? Doar nu ţi-am făcut nimica. Măi, uite 
câinele cela; scoate-i inima, şi ochii ţi-i dau eu. 


I-a scos ochii lui Văr-Viteaz, i-a luat inima câinelui şi 1-a dus împăratului. 

— Fi, ai adus, nepoate? 

— Am adus. 

Dă împăratul inima şi ochii, să-i frigă la bucătărie şi să-i aducă la masă. 

— Măi nepoate, ce inimă a mai avut şi Văr-Viteaz! Tare, ca de câine! 

Băiatul se gândea în gândul lui: „Mănânc-o tu sănătos, că chiar de câine este”. 

Să ne întoarcem acum la Văr-Viteaz. El rămăsese fără ochi, singur prin păduri. A umblat aşa 
nouă ani de zile; crescuse păr pe el ca la urs. Cu cine să vorbească prin pădurile acelea? Învăţase şi 
el limba păsărească, şi asculta păsările ce spun. 

Iaca, într-o zi, pe copacul sub care stătea el s-au lăsat din zbor trei zâne. Ce spune cea mai mică? 

— Doamne, surorilor. Văr-Viteaz, din puternicia lui, a ajuns de umblă orb prin pădure. Dacă ar 
avea el o minte să se ducă mai la vale, că este un lac, un iaz. Dacă s-ar băga în iazul ăsta, ar ieşi cu 
ochii aşa cum l-a născut maică-sa. 

Zâna vorbise păsăreşte, şi el a înțeles. S-a rugat de ea să-l ducă până acolo, că el nu nimereşte 
singur. Zânele i-au zis atunci celei mai mici: 

— Ai spus-o; acum ai milă şi du-l pe bietul om acolo. 

S-a dus zâna. Ea mergea înainte şi-i spunea lui VărViteaz: 

— Cilip! cilip! cilip! Cilip, pe aici, pe aici. 

A ajuns la iaz, s-a scăldat şi, când a ieşit afară, avea ochi ca un băiat de şapte ani. A încercat el să 
vadă ce putere mai are. A luat un copac, l-a smuls din rădăcini şi a început să-l tragă după el. Pe 
unde trecea el cu copacul, rămânea o brazdă ca după plug. Mergând aşa, ajunge într-o poieniță. 
Vede o casă. 

— Măi, cine-o fi aici? 

Intră înăuntru; acolo erau doi moşnegi, o babă şi un moşneag, care tocmai făcuseră mămăligă. 
Măsura de la mămăliga lor era de-o baniță. Dar ei amândoi nu vedeau, nici moşul, nici baba. Se 
aşază Văr-Viteaz şi mănâncă şi el din mămăligă. 

— Măi, babă, zice moşneagul, cum ai făcut tu mămăliga asta că nu m-am săturat? 

— Bine, moşnege, dar tot măsura aceea a fost. 

— Pune şi mai fă una. 

Mai face una, şi iar mănâncă Văr-Viteaz şi din asta. 

— Babă, nici acum nu m-am săturat. 

— Măi moşnege, a fi niscaiva ființă omenească de-a mânca cu noi, şi nu-l vedem. 

Zice atunci Văr-Viteaz: 

— Să trăiţi, tată şi mamă; am mai mâncat şi eu mămăligă, că de nouă ani nu mai ştiam ce gust 
are. 

— Dar cine eşti şi de unde eşti, dragul mamii? îl întrebă baba. 

— Vai de mine, mamă, că am fost un necăjit, care s-a chinuit nouă ani de zile prin pădure, fără 
ochi. 

L-a îmbrăcat baba cu ce-a găsit prin ladă, şi a doua zi ia Văr-Viteaz un ulcior şi merge pe urma 
lăsată de copac până la iaz. Îşi umple ulciorul cu apă şi vine acasă. 

— la spală-te, tată, cu apa asta la ochi. Dă o dată şi spune-mi cum vezi? 

— Ca prin sită. 

— la mai dă o dată; cum vezi? 

— Ca prin ciur. 

— La mai dă şi-a treia oară. Cum vezi? 

— Aşa cum vedeam când m-am născut. 

A dat şi baba cu apă de aceea fermecată, şi îndată a văzut şi ea. 

A stat Văr-Viteaz multă vreme în pădure la moşnegi. Se ducea ziua la vânat, venea cu câte o 
căprioară, baba făcea mâncare, şi vremea trecea. 

Într-o zi, când Văr-Viteaz era la vânătoare, moşu-său, împăratul, trimite scrisoare la moşnegi să 


se prezinte la curte. Ce se întâmplase? Calul lui Văr-Viteaz rămăsese acolo la curțile lui, şi nimeni 
nu se putea apropia de el. Omorâse multă lume, şi împăratul tot chema mereu alți oameni să prindă 
calul. Aşa, îi venise rândul şi moşneagului. Când vine acasă, de la vânătoare, îi zice bătrânul: 

— Dragul tatii, Văr-Viteaz, tare bine-mi pare că ai venit mai repede acasă şi te-am văzut, că 
dumneata eşti ca şi feciorul meu. Uite, eu trebuie să plec la împărat, c-am primit carte de la curte, şi 
am să mor pe acolo; n-am să mă mai întorc. 

— Stai, tată, că mă duc eu să prind calul lui Văr-Viteaz. El nu le spusese cine este. 

— Nu se poate, dragul tatii. Cum să te duci dumneata, să te omoare? Eşti tânăr, şi trebuie să 
trăieşti. Mă duc eu, că sunt bătrân şi mi-am trăit traiul, mi-am mâncat mălaiul. 

— Nu, tată, mă duc eu. Stai dumneata acasă, liniştit. 

S-au rugat moşnegii, a plâns baba, nimic. N-au avut încotro; a scos baba din ladă haine 
împărăteşti, s-a îmbrăcat Văr-Viteaz, şi s-a dus la împărăție. 

— Bună ziua, înălțate împărate! 

— Mulţumesc dumitale, fecior de împărat! 

— Eu sunt băiatul moşnegilor la care le-ai trimis carte. Am venit în locul tatei, că el îi bătrân. Eu 
îți prind calul lui VărViteaz, pe arap ţi-l tai cu un paloş de lemn, şi iei dumneata pe Ileana 
Cosânzeana. Dar până la ora douăsprezece trebuie să fie gata paloşul. 

S-a dus Văr-Viteaz la calul lui. Calul rămăsese cu şaua pe dânsul şi închingat. Crescuse carnea 
pe deasupra chingii, de atâta vreme. Când l-a văzut calul, l-a cunoscut şi a îngenuncheat înaintea 
lui. El a tăiat chinga, i-a scos şaua şi s-a dus cu el la împărat. 

— Uite, împărate, am prins calul. 

Împăratul nu ştia că el e Văr-Viteaz; nu-l cunoscuse. 

— E cam mult până la ora douăsprezece. Spune să-mi facă paloşul mai repede, să fac ce-oi face, 
că trebuie să plec. 

Dă poruncă împăratul, şi-i găteşte paloşul. Pleacă VărViteaz la curțile arapului. 

Acolo se aflase că s-a găsit un voinic care a prins calul lui Văr-Viteaz şi care venea acum să se 
lupte cu arapul. 

— Uite ce este, cumnate, zice Ileana Cosânzeana, eu mai bine mă omor decât să mă ieie 
împăratul de nevastă. Dacă voinicul vine aici, are să te taie, că el e mai puternic decât VărViteaz. 

— Stai, cumnată, c-om trăi şi-om vedea. 

Arapul stătea cu spatele spre uşă şi n-a văzut când a intrat Văr-Viteaz. 

— Bună ziua, frate arape, şi să trăieşti nevastă dragă! Arapul s-a întors cu paloşul în mână şi nu 
l-a cunoscut pe 

Văr-Viteaz. Când a vrut să dea în Văr-Viteaz, 1-a sărit paloşul din mână. Abia atunci l-a cunoscut. 

— Ehei, frate, unde-ai fost? 

— Frate, nu mă întreba. Du-te dumneata, şi fă ce ştii cu moşu-meu. 

A plecat arapul, l-a luat pe împărat şi l-a tăiat câte o bucăţică, câte o bucăţică. Când a ajuns cu el 
la Văr-Viteaz, îl isprăvise de tăiat. 

— Acum, frate, zice Văr-Viteaz, mă duc să-mi aduc şi eu pe tata şi pe mama. 

A luat trăsura cu cai, s-a dus în pădure, unde stătuse el, ia luat pe moşnegi şi i-a pus în curțile 
împărăteşti în locul lui moşu-său. 

A făcut Văr-Viteaz o petrecere mare, şi-au mâncat, şi-au băut, şi poate petrec şi în ziua de astăzi. 

De unde-am auzit-o, am povestit-o. 


Povestea cu taurul Bornea 
poveste românească 


A fost odată un împărat care avea un singur băiat, şi pe băiatul ăsta îl chema Ionică. 
Intr-o zi, moare împărăteasa. O plânge împăratul o vreme, şi pe urmă se însoară a doua oară. 


Împărăteasa de a doua avea şi ea o fată, şi voia să-i rămână ei împărăţia. Face ea ce face, şi în 
fiecare zi îi tot spunea împăratului câte ceva: ba că Ionică n-o ascultă, ba că e un rău şi pleacă de 
acasă, mă rog, ce vrei şi ce nu vrei. 

Bietul împărat, ca să aibă odată linişte în casă, şi-a trimis băiatul la cireada cu vaci, să le 
păzească. I-a dat şi lui un vițel, şi i-a spus: 

— Ăsta-i al tău. 

Pe vițel îl chema Bornea. 

În fiecare zi, fata împărătesei îi ducea băiatului de mâncare la cireadă. Dar ce fel de mâncare? 
Ceapă cu mămăligă. 

Vede într-o zi tăuraşul pe băiat cum mânca mâncarea ceea, şi-i zice: 

— Măi Ionică, nu mânca, măi, ceapă cu mămăligă. Pune ceapa în pădurețul ăsta, că aşa ai să te 
usuci ca el, şi dă-mi mămăliga s-o mănânc eu. Tu descuie cornul meu cel drept, că găseşti mâncare 
acolo. 

Când a descuiat cornul cel drept, erau douăzeci şi patru de feluri de bucate, nici reci, nici calde, 
numai bune de mâncat. A mâncat băiatul, şi-a plecat Bornea la vite să le păzească. Băiatul stătea şi 
cânta din fluier. 

Când se duce fata împărătesei acasă, o întreabă maică-sa: 

— Ei, fată, cum arată băiatul cela? 

— Mamă, tare-i frumos şi gras. Poți să-i tai faţa cu un fir de păr. 

— Să iei seama că nu mănâncă el mămăligă cu ceapă, dacă-i aşa de gras. Să te ascunzi pe-acolo 
şi să vezi ce mâncare mănâncă el. 

Aşa a făcut fata. După ce i-a dat mâncare băiatului, s-a ascuns după o tufă şi a aşteptat. Vede cum 
vine Bornea tăuraşul, cum băiatul îi dă lui mămăliga s-o mănânce, cum pune ceapa într-o scorbură, 
şi cum mănâncă din mâncărurile pe care le scoate din cornul taurului. Se duce fata la maică-sa. 

— Ei, mamă, ce mâncăruri mănâncă lonică din cornul lui Bornea, nu mâncăm noi. 

Şi-i povesteşte tot ce văzuse. Când aude maştera, să moară de ciudă. Cum să facă să-l piardă pe 
taur? 

Se preface bolnavă de moarte, şi-i spune împăratului: 

— Mor şi pier, mor şi pier, c-am visat că trebuie să mănânc din carnea taurului lui Ionică. Dacă 
nu mănânc, mor. Să-l tai numaidecât! 

— Cum să-l tai, femeie, că atâta i-am dat şi lui. 

— Să-l tai, că, de nu, mor. 

Taurul era tare; nu se putea apropia nimeni de el. Ce să facă împăratul? A strâns lume, armată, ca 
să-l poată doborî. Dar Bornea era năzdrăvan şi ştia tot ce se întâmplă. Îi spune băiatului: 

— lonică, să bagi de seamă că taică-tău vine cu lume multă, cu o armată întreagă, ca să mă 
prindă, că aşa vrea maică-ta vitregă. Pe mine nu mă poate prinde nimeni. Tu să te duci la împărat şi 
să-i spui: „Bine, tată, atâta mi-ai dat, un taur, şi vrei să-l tai şi să-l mănânci? Dacă aşa vrei dumneata 
am să ţil prind să ţi-l aduc.” Pe urmă, să-mi pui cureluşa asta în cap şi să mă duci la curtea 
împărătească: „Uite, tată, l-am prins, taiel”. Eu am să mă reped cu coarnele s-o sparg pe maică-ta 
vitregă. Taică-tău are să fugă în casă să-şi ia puşca, să mă împuşte. Tu să te ţii bine atunci, că eu te 
iau pe coarne şi zbor cu tine. 

Aşa a fost, cum a zis Bornea. A venit armată multă, lume din toate părțile, să-l prindă pe taur. 
Care, cum se apropia, nu se mai întorcea viu. 

S-a dus băiatul la curtea împărătească, aşa cum i-a zis taurul, şi i-a spus lui taică-său: 

— Bine, tată, atâta mi-ai dat şi mie, pe taurul Bornea, şi vrei să mi-l tai şi pe el? Ţi-l prind eu şi 
ti-l aduc, ca să nu mai moară atâta lume. 

A pus Ionică cureluşa în capul taurului, şi l-a dus lui taică-său. Când a ajuns acolo, împăratul şi 
maştera erau pe cerdac şi se uitau la taur. Taurul s-a repezit ca fulgerul la împărăteasă, să o 
împungă. Fuga împăratul în casă după puşcă. Taurul atâta a aşteptat. L-a luat pe Ionică pe sus şi a 
zburat cu el. Au rămas împăratul şi împărăteasa uitându-se după ei. N-a mai putut împăratul să facă 


NIMIC. 

Au zburat ei, au zburat, departe de curtea împărătească, şi până la urmă s-a lăsat iar pe pământ 
taurul Bornea. Şi unde s-a lăsat? Într-o luncă mândră şi frumoasă... 

Unde câine nu lătra, Lup nu urla, 

Cocoş nu cânta, 

Iarba se-mpletea în şase 

Şi apa mergea singură în vase. 

S-au lăsat acolo, şi-i zice taurul Bornea băiatului: 

— Stai aicea, Ionică, că eu mă duc să pasc. Când ţi-o fi foame, vin eu să mănânci. 

A plecat boul. Când era vremea mesei, venea la Ionică. Băiatul descuia cornul, şi scotea de 
fiecare dată douăzeci şi patru de feluri de mâncări, nici reci, nici calde, numai bune de mâncat. 
Mânca şi încuia cornul la loc, şi boul pleca iar. 

Iaca, într-o zi, vine la băiat un bou mare, gras, frumos, înalt, mai puternic decât boul băiatului, şi- 
i zice: 

— Măi Ionică, ce-a căutat boul Bornea pe locurile astea, de ne tulbură apele şi ne încâlceşte 
ierburile? Să-i spui să se pregătească mâine la douăsprezece, că vin să mă bat cu el... 

La vremea mesii, vine taurul Bornea la băiat. Ionică mânca şi plângea: 

— De ce plângi, stăpâne? 

— Cum să nu plâng, boule, uite, a venit un bou mai puternic decât tine şi mi-a zis că mâine să vă 
bateți amândoi, pentru că le tulburi apele şi le încâlceşti ierburile. 

— Să nu bagi seamă, Ionică, îl domolesc eu. Tu să ai grijă numai să-i jupuieşti pielea, ca s-o 
avem de aşternut când ne culcăm. 

La ora douăsprezece, venea boul mugind, de gândeai că se crapă pământul. Când l-a luat Bornea 
în coarne şi l-a trântit de pământ, praful s-a ales de el. I-a jupuit băiatul pielea şi aveau acum 
aşternut pentru dormit. 

A doua zi, vine alt bou, mai mare, mai voinic, mai gras. 

Tot la fel: 

— Măi Ionică, măi, ce-a căutat boul Bornea de ne tulbură apele şi ne încâlceşte ierburile? Mâine 
la douăsprezece să se apuce la bătaie cu mine. 

Când a venit boul seara, iar plângea Ionică şi mânca. 

— Ce ai, stăpâne, de ce plângi? 

— Cum să nu plâng, Borneo, că iar a venit un bou, mai mare şi mai tare decât cel de ieri, şi a zis 
că să te baţi cu el. 

— Nu plânge, Ionică, îl bat şi pe ăsta. Să-i jupuieşti şi lui pielea, s-avem de învelit. 

Vine boul cela, după cum a fost înţelegerea, şi se iau la bătaie. L-a omorât Bornea şi pe-al doilea. 
L-a jupuit băiatul şi pe ăsta, şi-a plecat boul iar la păscut. 

lacă, a treia zi vine o vacă slabă, slabă, plină de paie, de glod, vai de capul ei! 

— Măi Ionică, ce-a căutat boul Bornea de-mi tulbură apele şi-mi încâlceşte ierburile? Să-i spui 
că numai până mâine la douăsprezece i-a fost. Mâine voi să mă lupt cu el. 

Băiatul a prins a râde. 

— Tocmai tu te-ai găsit să te lupţi cu el, aşa prăpădită şi slabă cum eşti! Vai de capul tău! 

Când a venit seara boul Bornea, Ionică mânca şi râdea. 

— Uite, boule, a venit o vacă slabă, prăpădită, murdară, şi-a zis că se bate mâine cu tine. 

— Ei, stăpâne, asta mă dovedeşte, aşa slabă cum este. La ea trebuia să plângi, şi la ceilalți să 
râzi. Ascultă aici ce-ţi spun: După ce mor, tu să-mi iei coarnele. Cornul drept să-l ai pentru mâncare, 
iar în cornul stâng să nu umbli până nu-ţi faci grajduri, curţi, acareturi. Să mă tai şi să-mi scoţi 
inima, maiul cel negru şi cel alb, şi să le mănânci. Să mănânci şi tu carne din boul tău. 

Vine vaca cea slabă, şi se porneşte la luptă boul lui Ionică. Se bat şi se bat, şi până la urmă îl 
omoară vaca pe Bornea. Băiatul a rămas singur, plângând. Ce să facă bietul de el? I-a luat coarnele, 
l-a tăiat, şi i-a scos inima, maiul cel negru şi alb, aşa cum 1-a zis boul. 


„Măi, Bornea a zis să mănânc carne din el. Trebuie să-l ascult.” Pune inima şi-o frige. Când să 
ducă la gură să mănânce, a început a plânge. Cum să mănânce el carne din boul lui? Zvârle inima 
Jos. Când a zvârlit-o jos, s-a prefăcut într-un câine mare, vânăt, ciobănesc, care se ține după el. Se 
miră băiatul. 

— Măi, ce-o mai fi şi asta? 

Merge el ce merge, şi iar se gândeşte: „Măi, hai să frig maiul cel negru, să văd: oi putea mânca 
din el?” 

Se-aşază jos, face un foc zdravăn şi frige maiul cel negru. Când să-l ducă şi pe ăsta la gură, iar l- 
a pornit plânsul. ÎI azvârle şi pe ăsta jos, şi se preface într-un câine negru. 

— Măi, asta-i altă minune! 

Pleacă mai departe. Acum avea doi câini. lar mai merge el o bucată de drum, şi se gândeşte din 
nou: „Trebuie să frig maiul cel alb şi să mănânc din el. Aşa a zis Bornea, aşa trebuie să fac.” 

Strânge el lemne, şi face iar un foc bun. Pune maiul cel alb, îl frige şi încearcă să-l mănânce. N-a 
putut nici din ăsta. Iar l-a apucat plânsul. ÎI zvârle şi pe ăsta de pământ, şi se preface într-un câine 
alb. Avea Ionică acum trei câini ca trei haiduci. Pleacă mai departe, hai-hai, hai-hai, hai-hai, ajunge 
acasă la taică-său. Dar taică-său murise şi rămăsese numai mama vitregă cu fiică-sa. Când l-a văzut 
maştera, s-a înnegrit de supărare, şi nu făcea altceva decât se gândea cum să-l omoare. 

El se ducea ziua la vânătoare, şi seara se întorcea acasă. Câinii nu se despărțeau niciodată de el. 
Vezi că ei ştiau ce vrea împărăteasa; erau năzdrăvani. Când ajungeau acasă de la vânătoare, câinele 
cel vânăt se băga sub masă, celălalt negru în mijloc, şi cel alb la uşă. Aşa îl păzeau în fiecare zi. Ce 
spune într-o zi câinele cel vânăt? 

— Măi, stăpâne Ionică, să bagi de seamă că maică-ta a făcut un foc straşnic la cuptor şi vrea să te 
omoare. Când ţi-a zice să mai pui un lemn pe foc, să ştii că ea vrea să te împingă înăuntru. Să nu-ți 
fie frică. Eu am să mă bag în apă, şi am să vin în casă aşa, plin de glod, şi-am s-o bag pe dânsa în 
cuptor. 

Cum a zis câinele, aşa a fost. Vine băiatul acasă, găseşte un foc în cuptor de sta să crape. 

— Ce faci, mamă, cu focul ăsta? 

— Ce să fac, Ionică, ia, vreau să coc nişte pâine. 

— Bine, mamă. 

Intră băiatul în casă cu câinii după el. Câinele cel vânăt, aşa cum spusese, era tot ud, plin de 
glod, vai de lume! 

— Fi, dragul mamii, dă-l afară, nu vezi că-i tot plin de apă şi de murdărie! 

— Lasă-l, mamă. 

Cum stăteau ei la masă, zice împărăteasa: 

— AI, dragul mamii Ionică, nu vrei să mai un lemn pe foc, la cuptor? 

— Pun, mamă. 

S-a repezit câinele cel vânăt, a luat-o pe împărăteasă şi a băgat-o drept în fundul cuptorului. A 
ieşit repede câinele afară şi-a astupat cuptorul. Vezi că el era ud, şi de el nu s-a prins focul. A ars 
maştera de s-a făcut scrum, şi-a scăpat lonică de ea. Iar s-a dus la vânătoare în pădure. Ce-i vine în 
gând? „Măi, ce-ar fi să descui şi cornul stâng, să văd ce-o fi acolo?” Descuie el cornul, şi ies din 
corn o puzderie de vaci, boi, cai, oi, mă rog, toate animalele pământului erau acolo. Nu mai putea să 
le mai bage la loc. Care de care se duceau unde vedeau cu ochii. Ce să facă el? S-a aşezat pe-un ciot 
şi-a început a plânge. Iese un moşneag: 

— Măi Ionică, măi, ce plângi tu aici? 

— Cum n-oi plânge, moşule? Iaca ce-am făcut. Şi-i spune toată povestea. 

— Ionică, dacă tu-mi dai dragul tău, eu ţi le bag la loc în corn. 

Se gândeşte el: „Ce-o fi aceea dragul meu? Bine că nu-mi cere altceva. Dacă vrea el asta, îi dau, 
că tot nu ştiu ce e.” Îi spune moşneagului: 

— i-l dau, moşule. 

Scoate moşneagul un bici şi, când a plesnit cu el în două părţi, toate animalele au intrat în corn. 


A încuiat cornul şi i l-a dat băiatului. 

Mai trece vreme; se însoară Ionică, şi-i naşte nevasta un băiat. A făcut Ionică o petrecere mare, 
cu mâncare şi băutură, şi s-au veselit trei zile şi trei nopți. Când s-a terminat petrecerea, a rămas o 
singură pâine netăiată pe masă. În puterea nopții, se aude la ușă strigând: 

— Ionică, am venit să-mi dai juruita; să-mi dai pe dragul tău. 

Acum şi-a dat seama Ionică ce făgăduise el. N-a mai avut timp să vorbească, că pâinea de pe 
masă a început: 

— Mai rabdă puţintel, că eu cum rabd? Mă iau şi mă taie cu nişte fiare, şi rabd. Mă bagă în alte 
fiare şi mă zdrobesc, şi rabd. Rabdă şi tu. Mă pun pe nişte pietre şi mă sfarmă, şi rabd. Mă pun în 
covată şi mă plesnesc până nu mai pot, şi rabd. Rabdă şi tu. N-ajunge numai asta. Mă bat cu 
palmele şi mă bagă în cuptor, şi-acolo crap de căldură aşa cum ai să crapi şi tu acum. 

Când a zis pâinea aşa ceva, o dată s-a auzit un pocnet mare. Pocnise urgia de zmeu, că zmeu era 
moşul, şi Ionică a rămas cu băiatul până în ziua de astăzi; iar pâinea tot acolo-i pe masă. 

De unde-am auzit-o, am povestit-o. 


Povestea cu măr moramăr şi păsărica a ciută 
poveste românească 


A fost odată un împărat, şi avea trei feciori. De la o vreme, împăratul a început să nu mai vadă 
bine. Azi aşa, mâine aşa, până când a rămas orb de tot. Într-o noapte, visează împăratul că, de s-ar 
găsi cineva să-i aducă măr moramăr şi păsărica a ciută, lui i-ar veni vederile; ar vedea din nou. 

Îi cheamă atunci împăratul pe cei trei feciori şi le spune: 

— Măi băieţi, care dintre voi vă cutezaţi să vă duceţi sămi aduceți păsărica a ciută şi măr 
moramăr? 

Cel mai mare zice: 

— Tată, mă duc eu, şi nu m-oi întoarce până nu găsesc măr moramăr şi păsărica a ciută. 

Se duce băiatul la grajd şi ia cel mai bun cal, îşi ia bani de cheltuială şi haine de primeneală, şi 
pleacă. Nu merge el mult şi se întâlneşte cu o babă: 

— Bună cale, crăişorule! 

— Mulţumesc dumitale, mătuşă! 

— Crăişorule, nu-mi dai şi mie cinci bani să-mi iau o bucată de pâine? 

— Lasă-mă în pace, babo. Dacă în drumul la care am plecat eu am să dau la toți moşnegii şi 
toate babele pe care leoi întâlni, nu-mi ajung banii nici pentru asta, dar să mai am şi de cheltuială? 

Zice baba atunci: 

— Are să-ți pară rău, crăişorule! 

Merge fiul de împărat mai departe, până ajunge la o apă. Peste apă, o punte îngustă. Încearcă să 
treacă pe punte, nu poate. Descalecă el şi păşeşte doi paşi pe punte. Îndată începe puntea să se 
învârtească, şi el cade în apă. ÎI ia apa şi-l duce de cealaltă parte a punţii, unde era moşia vulpii. 
Cine se încumeta să ajungă până acolo, îl prefăcea vulpea în stâlp de piatră. Aşa că feciorul de 
împărat, cum a ajuns de cealaltă parte a apei, l-a şi prefăcut vulpea într-un stâlp de piatră şi l-a pus 
la poartă. 

Aşteaptă împăratul să-i vină feciorul; cum să mai vină când el era acum stâlp de piatră la poarta 
vulpii? 

Zice atunci feciorul mijlociu: 

— Tată, mă duc eu. 

— Du-te, dragul tatii, dacă te crezi că eşti mai vrednic. 

A plecat şi-al doilea. Şi-a luat din grajd un cal bun, bani de cheltuială şi haine de primeneală, şi 
s-a dus. Se întâlneşte şi el cu baba. 

— Bună calea, crăişorule! 


— Mulţumesc dumitale, mătuşă. 

— Miluieşte-mă şi pe mine cu cinci bani. 

— Fugi de aici, babo. Dacă în drumul la care am plecat eu aş milui toți moşnegii şi toate babele, 
nu-mi ajung banii nici de milostenie, dar să mai am şi de cheltuială! 

— Are să-ţi pară rău, crăişorule! 

Pleacă şi el mai departe. Ajunge la apă. Apa mare. Dă să treacă pe punte; nu poate, puntea 
îngustă. Descălecă şi face doi paşi pe punte. lar începe puntea să se învârtească, să se învârtească, 
până se duce şi el în apă. Ajunge la moşia vulpii. ÎI preface şi pe el în stâlp de piatră, şi-l pune de 
cealaltă parte a porții. Acum erau doi stâlpi la poartă. 

A rămas cel mai mic. Ce să facă el? Îşi ia rămas bun de la taică-său, şi pleacă să găsească pe măr 
moramăr, păsărica a ciută, şi pe fraţii lui. Mergea si plângea, gândindu-se la fraţi şi la taică-său. 
Iaca, la jumătatea drumului, dă şi el de babă. 

— Bună ziua, crăişorule. 

— Mulţumesc dumitale, mătuşă. 

— Crăişorule, nu mă miluieşti şi pe mine cu cinci bani? 

— Ba cum să nu, mătuşă. 

Scoate băiatul, îi dă bani, îi dă şi demâncare. ÎI întreabă baba: 

— Crăişorule, de ce plângeai? 

— Cum să nu plâng, mătuşă, dacă eu trebuie să-i duc tatii măr moramăr şi păsărica a ciută, şi nu 
ştiu unde se află, şi frații mei au plecat tot după astea şi nu s-au mai întors? 

— Pentru că tu ai fost aşa de bun şi m-ai ajutat, am să te ajut şi eu pe tine. Ia cârja şi acul care ţi 
le dau eu. Ai să ajungi la o apă mare cu o punte îngustă. Zvârli întâi cârja, că apa se îngustează, pe 
urmă zvârli aculm, şi se face pod. Numai aşa ai să poţi trece pe cealaltă parte, altfel nu. 

Ia feciorul cârja şi acul. Când a ajuns la apă, face cum l-a învăţat baba. Zvârle cârja şi, cât ai clipi 
din ochi, apa s-a şi îngustat. Zvârle acul, şi se face un pod mândru şi frumos. Trece de cealaltă parte. 
Cum a trecut podul, iacă vine vulpea, iese înaintea lui. 

— AI, crăişorule, pe mulți am înşelat eu, dar tu mi-ai venit de hac. Pentru că ai fost aşa de 
vrednic, merg şi eu cu tine în tovărăşie, că numai aşa ai să poți tu învinge. 

— Hai, dacă vrei. 

L-a luat vulpea şi l-a dus, şi l-a dus, până au ajuns la curtea unor zmei. Acolo era ce căuta 
băiatul: păsărica a ciută şi măr moramăr. Vulpea ştia ce vrea el. Dar măr moramăr era pe masă în 
cameră la zmei, şi păsărica a ciută avea cuibul pe fântâna de unde luau zmeii apă. 

— Stai aici, zice vulpea, că mă duc eu s-adorm zmei. 

Înconjoară ea curtea de trei ori; adorm zmeii. Se întoarce la băiat şi-i spune: 

— Du-te şi te bagă încet în casă, şi în camera a noua ai să găseşti pe măr moramăr. la-l şi vină la 
fântâna unde e păsărica a ciută. la-o cu tot cu cuib. Să nu care cumva să uiţi, şi să iei numai păsărica 
fără cuib sau numai cuibul fără păsărică. Să le iei pe-amândouă. 

Se duce băiatul, ia pe măr moramăr, şi se întoarce la fântână. Când ajunge aici, uită ce i-a spus 
vulpea. la numai păsărica a ciută şi lasă cuibul. N-a făcut nici doi paşi, că a şi început cuibul a 
piscui şi-a țipa. S-au trezit toți zmeii şi l-au prins pe băiat. 

— Măi, fecior de împărat, de ce ai luat tu pe măr moramăr şi păsărica a ciută? 

Le spune băiatul toată povestea cu taică-său, cum a orbit şi cum a visat că ar vedea din nou dacă 
i-ar aduce cineva măr moramăr şi păsărica a ciută. 

Ce spun zmeii? 

— Noi ţi le dăm pe amândouă, dacă ne aduci calul cel cu douăzeci şi patru de picioare şi 
douăsprezece capete, de la cei douăzeci şi patru de zmei. Dacă ne aduci calul ăsta, îți dăm şi măr 
moramăr şi păsarica a ciută. 

Pleacă băiatul amărât. Îi iese vulpea în cale. 

— Fi, ce-ai făcut? Aşa-i că ai uitat să iei cuibul? 

— Aşa-l. 


— Hai acum până la cei douăzeci şi patru de zmei. 

Ajung la curțile zmeilor; iar îl lasă vulpea mai departe, şi ea se duce şi înconjoară de trei ori 
curțile, şi-i adoarme pe zmei. 

După ce i-a adormit, vine la băiat şi-i zice: 

— Du-te la grajd şi, cum deschizi uşa, apucă repede calul de căpăstru, că el vine după tine 
oriunde te duci. Dar vezi, nu uita, să iei şi frâul de deasupra, din cui. 

Se duce băiatul, deschide uşa grajdului, ia calul de căpăstru cum l-a învăţat vulpea, şi pleacă. A 
uitat frâul în cui. N-a apucat să iasă bine pe uşă, că a început frâul să necheze de se cutremura 
pământul. Sar zmeii din somn şi-l prind: 

— Măi, cum de ai ajuns tu până aici, şi de ce ne-ai luat calul? La ce-ţi trebuie ție? 

Le spune băiatul şi lor toată povestea. 

— Măi băiete, îți dăm calul ăsta, dar numai dacă ne aduci pe Ileana Cosânzeana. 

Pleacă băiatul mai amărât. Se întâlneşte cu vulpea. 

— lar n-ai făcut cum ţi-am spus; acum trebuie să mergem înainte, s-o aducem pe Ileana 
Cosânzeana. 

Vulpea ştia unde are ea curțile. 

Merg ei mai departe şi ajung la o apă mare, care era hotarul între împărăţia Ilenii Cosânzenii şi 
cea a vulpii. Peste apă era o pădure mare, şi în mijlocul ei o grădină frumoasă cu flori. Acolo, în 
mijlocul grădinii, erau curțile Ilenii Cosânzenii. Apa o păzea un om voinic, lung, mare, şi pădurea 
era plină de jivine. ÎI lasă vulpea pe băiat de o parte a apei, şi ea trece singură dincolo. Adoarme 
toată suflarea de pe moşia Ilenii Cosânzenii şi se întoarce la băiat. 

— Acum treci şi tu prin apă, dar nu care cumva să faci vreun val că se trezeşte omul cel lung şi 
te pierde. 

Trecând băiatul cu calul prin apă, s-a făcut un val. S-a trezit omul cel lung şi l-a prins pe băiat, 
dar pe la spate vulpea i-a tras două palme. 

— Stăi, că ăsta-i omul meu, ce pui tu mâna pe el? Pentru că ai avut această îndrăzneală, ai să 
mergi cu noi să ne serveşti la tot ce-om avea nevoie. 

N-a putut să facă nimic omul cel lung. A mers cu ei. Îi era frică să nu-l facă vulpea stâlp de 
piatră. 

Ajung la grădina cea cu flori. În mijlocul grădinii dormea Ileana Cosânzeana cu cele 
douăsprezece zâne ale ei. Îi spune vulpea băiatului: 

— Intră în grădină, şi în mijloc doarme Ileana Cosânzeana şi cele douăsprezece zâne. Te duci 
încet, o iei în braţe şi pleci cu ea. Bagă de seamă că ea are sub cap două flori. Să nu le atingi, că ea 
se trezeşte. 

Băiatul, când a ajuns şi a văzut-o cât e de frumoasă, a înmărmurit. N-a mai ştiut pe unde umblă, 
ce face, şi-a atins florile. Se trezeşte Ileana Cosânzeana. 

— Ce vrei, loane? 

— Vreau să mergi cu mine. 

— Eu merg cu tine dacă-mi aduci o scrisoare de la fratele meu, Măr Rotat de pe ceea lume. 

Amărât băiatul cum nu se mai putea! Cum să ajungă el acolo? 

Vulpea, când l-a văzut aşa amărât, nu i-a mai zis nimic, că de ce n-a ascultat-o sau altceva. I-a zis 
numai: 

— Lasă, crăişorule, că mergem noi şi pe ceea lume. 

Pleacă toți trei. Ajung la un munte înalt. Acolo, în vârful lui, trebuiau ei să se suie ca să poată 
ajunge pe ceea lume. O iau, haide-haide, haide-haide, şi urcă pe munte. Pe unde treceau ei erau 
numai ulmi şi tei. Vulpea îi spune omului cel lung: 

— Măi, tu să iei scoarţa de pe copacii ăştia şi să le cari cu tine la deal! 

Aşa a făcut. De la o vreme, omul cel lung n-a mai putut urca. Luneca la vale, că era drept 
muntele. Iaca, se vede un oraş. 

— Măi, îi zice vulpea, vezi oraşul cela? 


— Il văd. 

— Te duci acolo, la fierarul pământului, şi-i spui că am zis eu să facă nişte potcoave din tatăl 
oțelului şi mama fierului, pentru tine şi pentru cal. 

Când a păşit omul cel lung doi paşi, a şi ajuns în târg. S-a dus la fierarul pământului, şi i-a făcut 
potcoave aşa cum a zis vulpea. A potcovit calul, s-a potcovit şi el, şi-a mers mai departe. 

Când au ajuns în vârful muntelui, au dat de o gaură care ducea pe ceea lume. S-au apucat şi-au 
împletit o funie lungă din scoarțele de ulm şi de tei. S-a legat băiatul cu ea bine, şi şia dat drumul pe 
gaură în jos. 

Când se cobora, vulpea i-a spus: 

— Încotro ai ajunge cu faţa, într-acolo să te duci. Aşa a făcut băiatul. 

Ajunge la Măr Rotat acasă. Acolo era jale mare! Măr Rotat murise. Îl aduseseră câinii mort de la 
vânătoare. 

Intră el în casă şi întrebă: 

— Ce este, ce s-a întâmplat? 

— Măr Rotat a murit. 

— Dar cum a murit, de ce a murit? 

— Chemaţi câinii şi întrebaţi-i! 

Cheamă feciorul de împărat câinii şi-i întreabă: 

— Cum s-a întâmplat şi unde s-a întâmplat? 

— Noi ne-am dus la vânătoare în Pădurea Neagră. Stăpânul nostru a prins un căprior. S-a dus şi 
a făcut un foc sub un paltin. După ce-o făcut focul, am auzit din vârful paltinului pe cineva, 
văitându-se. Stăpânul nostru a zis: 

— Cine-i acolo, în vârful paltinului? 

— la, o babă slabă, năcăjită, plină de frig. 

— Dacă ţi-e frig, dă-te Jos şi te încălzeşte. 

— Nu mă dau, că mă tem de câini. 

— Nu te teme, că te apăr cu. 

— Eu tot mă tem, dar na-ţi trei fire de păr, şi dă-le pe câini. 

Aşa a făcut. Şi ea a zis atunci: 

— Trei fire de păr ale mele din cap să se facă trei lanţuri legate, ferecate. 

Atunci au zornăit lanţurile pe noi şi pe cal. S-a dat baba jos din paltin cu o covată cu broaște şi 
le-a început a frige la foc. Dar tot punea broaştele pe carnea lui Măr Rotat şi-i zicea: 

— Măi, tu îi mânca broaştele şi eu carnea. 

Măr Rotat s-a supărat şi-a plesnit-o cu carnea peste ochi. Atunci, ea o dată a crescut lungă cât 
paltinul, şi s-a lăsat peste stăpânul nostru, şi i-a scos inima şi ochii. Aşa l-am adus acasă. 

— la să mergeţi şi cu mine acolo, să văd: eu ce-am să păţesc? 

L-au dus şi pe dânsul acolo. A vânat şi el un căprior, a făcut foc sub paltin, şi l-a pus să se frigă. 
A auzit şi el văietânduse cineva în vârful paltinului. 

— Cine-i acolo? 

— la, o babă slabă, năcăjită şi plină de frig. 

— Dă-te Jos şi te încălzeşte. 

— Nu mă dau, că mă tem de câini şi de cal. 

— Nu te teme, că te apăr eu şi de câini şi de cal. 

— Ba tot mă tem. Ţine trei fire de păr din cap şi dă pe ei. la băiatul firele de păr, şi le dă pe foc. 
Ea zice din paltin: 

— Trei fire de păr ale mele să se facă trei lanţuri legate ferecate. 

De unde să se mai facă, dacă arseseră? Se dă baba jos fără frică, tot cu o covată de broaşte, şi se 
aşează să le frigă. Pune la fel broaştele pe carnea feciorului de împărat, şi zice: 

— Măi, tu îi mânca broaştele şi eu carnea. 

O plesneşte şi feciorul de împărat cu carnea peste gură. Se înalță baba, şi vrea să se lase peste el 


să-i ia inima şi ochii, dar feciorul scoate paloşul şi începe a tăia la ea, iar câinii şi calul o trag şi o 
rup. Ea se porneşte pe țipat: 

— Lăsaţi-mă; nu mă omorâți. Vă dau tot ce vreți. 

— Să ne dai inima şi ochii lui Măr Rotat. 

— Vă dau. Suie-te în paltin, pe a treia creangă, şi găseşti inima şi ochii. 

El a poruncit câinilor şi calului s-o ţină, şi s-a urcat în paltin. 

Se suie în paltin, caută a treia creangă; nu găseşte nimic. 

Se dă jos, şi începe din nou să taie la babă. 

— Lăsaţi-mă, nu mă omorâţi. Suie-te în paltin şi caută la a şasea creangă şi găseşti inima şi ochii 
lui Măr Rotat. 

Se suie din nou, şi caută la a şasea creangă, nu găseşte. 

Se dă jos mai supărat, şi mai-mai s-o omoare. 

— Stați, nu mă omorâţi! Suie-te în paltin şi caută la a noua creangă; acolo ai să găseşti o 
turturică. În turturica ceea sunt inima şi ochii lui Măr Rotat. 

Iar se urcă în paltin, şi la a noua creangă găseşte turturica. Când a vrut să zboare, el a zvârlit cu 
paloşul şi-a tăiat-o în două. Abia acum a găsit, după cum i-a spus baba, inima şi ochii lui Măr Rotat. 
I-a luat băiatul, şi s-a dus la ea. 

— Să-mi spui cum să fac să pun la loc inima şi ochii lui Măr Rotat, ca să-l pot învia, că, de nu, te 
omor. 

Zice baba: 

— Stropeşti inima cu apă vie şi o pui în pieptul voinicului. 

— Dar cu ochii? 

— Faci la fel şi cu ochii. ÎI speli bine cu apă moartă, ca să se vindece, şi pe urmă cu apă vie, şi el 
are să se scoale şi-ai să vorbeşti cu el. 

— Atâta am vrut să ştiu. 

A tăiat-o bucățele, şi câinii au rupt-o toată, şi au scăpat de babă. 

S-a dus băiatul acasă la Măr Rotat, şi-a făcut aşa cum i-a spus baba. Când s-a urcat cu genunchii 
pe pieptul lui, a ieşit puţin sânge. A pus repede inima pe sângele cela, şi inima s-a dus singură la loc. 
A făcut la fel şi cu ochii. Pe urmă l-a spălat cu apă moartă şi cu apă vie, şi l-a înviat. 

— Doamne, că mult am mai dormit! 

— Ehei, dormeai tu pe veci, dacă nu eram eu. 

Au stat ei de vorbă, şi i-a spus el de ce l-a trimis Ileana Cosânzeana. Îndată i-a făcut Măr Rotat 
scrisoarea, şi i-a spus: 

— Îţi dau şi scrisoarea, şi să-i spui că, de nu merge cu tine, poate să nu se mai întâlnească cu 
mine niciodată. 

Ia el scrisoarea de la Măr Rotat şi se întoarce la borta ceea pe unde venise. Deasupra borţii era 
omul cel lung şi vulpea. Scutură el de odgon să-l tragă afară; nu mişcă nimeni. lar mai scutură, 
nimic. Ce se întâmplase? De atâta aşteptare, omul cel lung şi vulpea adormiseră. Ce să facă el şi 
cum să facă să iasă afară pe draga lume? 

Se duce spre miazăzi, merge el cât merge, şi ajunge la o margine de iaz. Acolo era un copac 
mare, şi-n copacul acela un cuib al unei pajuri cu doi pui în el. 

Când l-au văzut puii că stă pe marginea iazului, s-au pornit să strige la el: 

— Fugi, om bun, de acolo, că vine balaurul să ne mănânce, şi te-o mânca şi pe tine dacă te 
găseşte acolo. 

Ce zice feciorul de împărat? 

— Dacă m-aţi sui şi pe mine acolo, în cuibul vostru, nu var mânca nici pe voi, nici pe mine. 

Se dă un pui jos, îl pune pe o aripă, şi-l suie în cuib. După ce-l suie acolo-n cuib, întreabă băiatul 
pe pui: 

— Ce semne are balaurul când iese din iaz? 

— Face iazul valuri, valuri, el scoate numai câte un cap şi se întinde până aici, şi ne mănâncă. 


N-a terminat puiul bine vorba, că a început iazul a vui şi a face valuri. Balaurul întinde un cap 
până la cuib; el, haşti! cu paloşul i-l taie. Întinde altul, la fel. Şi tot aşa până i le-a tăiat pe toate. A 
tăiat feciorul de împărat douăsprezece capete, şi a făcut douăsprezece grămezi. Au scăpat puii. 

— Unde să te ascundem noi, acum? zic ei. 

— De ce să mă ascundeţi? 

— Păi, când o veni mama, te înghite de bucurie. 

— De ce să mă înghită? Eu cred c-am făcut bine; n-am făcut rău. 

— Da, ne-ai făcut un mare bine, dar mama de bucurie o să te înghită. 

Scoate un pui o pană dintr-o aripă, îl bagă pe fecior în cotor, şi pune pana la loc. Vine pajura. De 
doisprezece ani scotea pui, şi de doisprezece ani îi mânca balaurul. 

— Dragii mamei, puii mamei, cum de-aţi scăpat? Cine mi-o făcut un bine aşa de mare? 

— Un om. 

— Încotro s-a dus? 

— Spre răsărit. 

Pleacă pajura ca o vijelie spre răsărit. Nu-l găseşte. Vine înapoi. 

— Nu l-am găsit. Spuneți-mi, încotro s-a dus omul cela? 

— Spre apus. 

Iar se duce pajura, iar nu găseşte nimic. Se întoarce la pui. 

— Spuneţi-mi, încotro a apucat-o? 

— Spre miazăzi. 

Zboară pajura şi spre miazăzi. Când s-a întors, era cam obosită. 

— Spuneţi-mi o dată, unde să-l caut? Unde s-a dus? 

— Spre miazănoapte. 

Când s-a întors, nu mai putea. 

— Acu-s ostenită rău. O întreabă puii: 

— Mamă, dacă l-ai vedea pe omul cela, ce-ai face? 

— Bine pentru bine i-aş face. El mi-a făcut mie bine, tot bine i-aş face şi eu lui. 

Ridică puiul aripa puţin, şi numa ce-l zăreşte pajura. Când l-a zărit, l-a şi înghiţit, şi l-a scos afară 
mai mândru şi mai voinic de cum era. 

— EI, ce bine să-ți fac eu pentru binele care mi l-ai făcut tu mie? 

— Să mă scoţi pe draga lume. 

— Cam la grea treabă m-ai pus, dar, pentru că mi-ai scăpat puii, am s-o fac. Du-te în târg şi 
cumpără şapte vaci grase, şapte vase cu vin şi şapte căruţe cu pâine. 

Se duce el în târg şi cumpără cum i-a spus pajura: şapte vaci grase, şapte vase cu vin şi şapte 
căruţe cu pâine. Le aduce la cuib pe malul iazului. Le pune pajura toate în spate, şi pe el deasupra, 
şi porneşte spre draga lume. Dar ce i-a spus ea feciorului de împărat? 

— Când oi întoarce capul, tu să-mi dai să mănânc o vacă şi-o căruţă cu pâine, şi să beau un vas 
cu vin. 

Aşa a făcut. Când întorcea pajura capul, îi dădea o vacă, o căruță cu pâine şi un vas cu vin. 

Când aproape să iasă, se vedea soarele la amiezi, pajura se întorcea să-i mai dea să mănânce. 

— Nu mai am. 

— Dă-mi ceva de mâncare, altfel te scap. 

Ce să facă, săracul? A tăiat cu paloşul din talpă, de pe la subsuori, şi i-a dat să mănânce. 

Au ajuns pe cealaltă lume. Pajura simţise că i-a dat altceva de mâncare şi-l întreabă: 

— Ce mi-ai dat tu de mâncare, ultima oară? 

— Păi, am tăiat de aici şi de aici. Îi arată el; erau răni. 

— Tu erai aşa de dulce? N-am ştiut că eşti aşa de dulce, că te mâncam până aici. Dar, dacă te-am 
adus până aici, tot eu să te lecuiesc. 

A suflat pajura pe rănile lui, şi s-au închis. Şi-au luat rămas bun şi s-au despărțit. 

Se uită feciorul de împărat împrejur; vede pe omul cel lung şi pe vulpe dormind de se cutremura 


pumântul sub ei. Trage el de ei şi-i scoală. 

— Puteam să mor pe lumea cealaltă, că voi nu mă mai scoteaţi. 

Atunci zice şi vulpea: 

— Şi eu, câte te-am învăţat, şi ce, ai făcut cum ţi-am spus? 

Dar să mergem, că tot cu mine ai să ai folos. 

ÎI lasă pe omul cel lung la locul lui, la apa cea mare, şi el cu vulpea se duc la Ileana Cosânzeana. 
Citeşte ea scrisoarea şi zice: 

— Trebuie să merg cu tine, că nu pot să mă mai întâlnesc cu frate-meu dacă nu merg; aşa-mi 
scrie în carte. 

Au plecat. 

Când s-ajungă la cei douăzeci şi patru de zmei, care aveau calul cu douăzeci şi patru de picioare 
şi douăsprezece capete, zice vulpea: 

— Fi, cum vrei tu acum: să ai şi calul şi pe Ileana Cosânzeana, sau numai calul? 

— Ba, zice băiatul, aş vrea şi una şi alta. 

— Atunci am să mă fac o fată la fel de frumoasă, şi tu ai să mă dai pe mine la zmei, că scap eu 
de acolo. 

Aşa au făcut. 

S-a dat vulpea de trei ori peste cap şi s-a prefăcut într-o fată frumoasă, că nu mai ştiai care-i ea şi 
care-i Ileana Cosânzeana. A luat-o feciorul de împărat şi-a dus-o la zmei. 

— Fi, ai adus-o? 

— Am adus-o. 

— Hai să-ţi dăm şi noi calul. 

I-a dat calul, şi s-a dus băiatul unde o lăsase pe Ileana cea adevărată. Vulpea a rămas la zmei. 

După un timp le zice: 

— Eu trebuie să ies afară, că aşa-i obiceiul meu la vremea asta. Dar voi staţi aici. Dacă vă temeți 
că fug, uite, eu mă leg la picior cu funia asta şi voi ţineţi de capătul ei. 

O cred zmeii. 

Când s-a văzut vulpea afară, pe aici ţi-e drumul. I-ajunge din urmă pe Ileana Cosânzeana şi pe 
băiat. 

— Fi, acum cum vrei, fecior de împărat? Să rămâi numai cu măr moramăr şi cu păsărica a ciută 
şi fără cal, sau şi cu una şi cu alta? 

— Păi, aş vrea şi cu una şi cu alta. 

— Lasă că mă fac eu un cal la fel cu ăsta, şi mă dai pe mine la zmei. 

S-a dat vulpea de trei ori peste cap, s-a prefăcut într-un cal la fel cu celălalt, şi a dus-o băiatul la 
zmei. 

— Ai adus calul? 

— L-am adus. 

— Hai să-ţi dăm şi noi pe măr moramăr şi păsărica a ciută. 

Le-a luat băiatul şi-a plecat. Pe vulpe o iau zmeii şi-o bagă în grajd cu ceilalți cai. Ce face ea? Se 
dă de trei ori peste cap şi se preface din nou în vulpe, şi începe să muşte caii ceilalți. Caii prind a 
necheza şi-a dărâma prin grajd. 

Zice zmeul cel mai mare: 

— la du-te, măi, şi vezi ce-i cu calul cela, că-i muşcă pe toţi. 

Se duce un zmeu. Când deschide uşa grajdului, vulpea ţâşneşte printre picioarele zmeului, şi du- 
te, băiete! I-ajunge iar din urmă. 

Băiatul avea acum pe Ileana Cosânzeana, şi calul, şi pe măr moramăr şi păsărica a ciută. Merg ei, 
merg, până ajung acasă la vulpe. 

În dreptul porţii, îi zice vulpea: 

— Ştii tu ce-s stâlpii ăştia de piatră? 

— Ba; nu ştiu. 


— Ăştia-s fraţii tăi. Vrei să ţi-i fac oameni la loc, şi să ţi-i trimit acasă la taică-tău, sau să rămâie 
la mine stâlpi de piatră? 

— Fă-1 cum au fost şi trimite-i acasă. 

A suflat vulpea peste ei, i-a făcut oameni la loc, şi i-a trimis acasă. Pe el şi pe Ileana Cosânzeana 
i-a ținut vulpea trei zile la ea. După trei zile, înhamă la trăsură calul cu care plecase de acasă şi calul 
cel cu douăsprezece capete, se urcă cu Ileana Cosânzeana în trăsură şi pleacă la împărăția lui taică- 
său. Merg ei o bucată până ajung la o fântână care era chiar la marginea moşiei vulpii. S-au dat ei 
Jos din trăsură, au băut apă şi i-a furat somnul. Fraţii lui îl aşteptau. Cum au văzut c-a adormit, l-au 
tăiat bucăţi-bucăţele, l-au aruncat în fântână, au pus pământ deasupra, şi au astupat să nu se mai 
cunoască nimic. Au plecat. Au luat pe Ileana Cosânzeana, pe măr moramăr, păsărica a ciută şi calul 
cu douăzeci şi patru de picioare, şi au plecat la împărăție. Pe drum i-au spus Ilenii: 

— Dacă spui ceva din ce-ai văzut, să ştii că te tăiem cum l-am tăiat şi pe el. 

N-a spus nimic, săraca! Dar, când au ajuns ei la împărăție, măr moramăr nu mai juca, păsărica nu 
mai cânta, şi împăratul nu şi-a căpătat vederile. 

Ce s-a întâmplat cu cel mai mic? De la fântâna unde l-au aruncat fraţii lui şi până la curtea 
vulpii, a început iarba să se usuce şi să se înroşească pământul. Vede vulpea că peste tot era câmpul 
verde, numai spre fântâna ceea era roşcat. S-a dus până la fântână. De-acolo înainte era tot verde. 

— Fi, aici îi aici! 

S-a apucat vulpea şi-a săpat până a dat de el. A strâns toate bucăţelele, le-a pus una lângă alta, l-a 
spălat cu apă moartă de s-a vindecat, pe urmă cu apă vie şi l-a înviat. 

— Al văzut ce ţi-au făcut frații tăi? Nu-i lăsai mai bine stâlpi de piatră la poarta mea? 

Ce să mai zică băiatul? I-a dat vulpea un paloş năzdrăvan şi i-a spus: 

— la paloşul ăsta, că numai cu el ai să poți să dovedeşti pe fraţii tăi, altfel nu. 

Ia băiatul paloşul şi se duce. Ajunge la împărăţia lui taică-său, şi trage la un țigan fierar. 

— Bună ziua! 

— Bună ziua! 

— Uite, eu aş vrea să învăţ fierăria. S-ar putea să stau la dumneata şi să mă înveţi? 

— Cum nu; stai şi te învăţ. Rămâne băiatul la fierar. 

La curtea împărătească era jale ca de înmormântare. Ileana Cosânzeana toată ziua plângea, măr 
moramăr nu juca, păsărica nu cânta, şi împăratul nu-şi căpătase vederile. 

Visează într-o noapte Ileana Cosânzeana că, de s-ar afla cineva să-i facă o furcă cu fus de aur, cu 
caier de aur, şi fusul să se sucească singur, caierul să se toarcă singur, s-ar mai înveseli şi ea şi măr 
moramăr cu păsărica a ciută. 

A doua zi dimineaţă, îi spune împăratului. Cheamă împăratul toți fierarii din împărație. Nu se 
găseşte niciunul care să facă aşa ceva. Se duce şi ţiganul la care era feciorul cel mic. Când se 
întoarce, îl întreabă băiatul: 

— De ce v-a chemat împăratul? 

— D-apoi de ce să mai ştii şi tu de ce m-a chemat? 

— Dar de ce să nu ştiu? 

— Păi, iaca ne-a chemat să facem o furcă de aur, cu fusul de aur, cu caier de aur; fusul să se 
sucească singur şi caierul să se toarcă singur. 

— Am să încerc eu, să văd, n-oi putea face? 

— Tu să faci? Păi, nici nu ştii să îndoi un cui şi să faci aşa ceva? Eu, care sunt fierar de fac fierul 
viu, şi nu mă încumet, şi ai să faci tu? 

— Am să încerc. Dacă oi putea, oi face; dacă nu, nu. 

Se scoală el noaptea, face un semn cu paloşul, care i-l dăduse vulpea, şi face furca. Dimineaţa i-o 
dă ţiganului: 

— Du-te la curte şi-o du. 

Se duce ţiganul cu furca la curte. Când a văzut-o, Ileana Cosânzeana a prins a zâmbi oleacă, măr 
moramăr s-a mişcat şi el, şi păsărica a ciută a dat din aripi. l-au dat bani ţiganului de nu-i putea 


duce. Bucuria lui! 

În noaptea a doua, visează Ileana Cosânzeana că, de s-ar găsi cineva să-i facă o vârtelniță de aur 
cu sculul de aur, vârtelniţa să se învârtă singură şi sculul să se depene singur, ea s-ar mai înveseli. 

Îi spune împăratului. ÎI cheamă din nou pe țigan. Acum ştia că altul nu poate să facă. 

— Să-mi faci o vârtelniță de aur cu sculul de aur; vârtelnița să se învârtească singură; sculul să 
se depene singur. 

— Am să fac. 

Se întoarce tiganul acasă. ÎI întreabă băiatul: 

— EI, la ce te-a chemat? 

— La ce să mă cheme? Să faci o vârtelniță de aur, cu sculul de aur; vârtelnița să se învârtească 
singură; sculul să se depene singur. 

— Am să-ți fac, dacă oi putea; dacă nu, nu. 

— Ai să faci, că, de nu, te bat de te omor. Căpătase glas ţiganul. 

Se scoală el noaptea iar, face un semn cu paloşul, şi face şi vârtelnița. I-o dă dimineaţa ţiganului, 
şi-o duce la curte. Când o vede Ileana Cosânzeana, zâmbeşte mai tare, măr moramăr se mişcă mai 
mult ca prima dată, iar păsărica a ciută scutură bine din aripi. L-au încărcat cu bani pe țigan, cât a 
putut el duce. 

A treia noapte, visează Ileana Cosânzeana că, de s-ar găsi cineva să-i facă o cloşcă de aur cu puii 
de aur, cloşca să cloncănească şi puii să piuie, ea s-ar înveseli de tot. 

ÎI cheamă din nou împăratul pe ţigan. 

— Măi, să-mi faci o cloşcă de aur, cu puii de aur. Cloşca să cloncănească şi puii să piuie. 

— Fac, înălțate împărate, cum nu. 

Se duce țiganul acasă şi-i spune băiatului: 

— Numaidecât să te apuci şi să faci o cloşcă cu puii de aur; cloşca să cloncănească şi puii să 
piuie, că aşa mi-a dat ordin împăratul. 

— Am să încerc; dacă oi putea, am să fac; dacă nu, nu. 

— Ba să te apuci să faci numaidecât, că te bat de te omor. 

N-o o să rămân de ruşine în faţa împăratului. 

Se scoală noaptea băiatul, face semn cu paloşul şi face cloşca. Dimineaţa, ţiganul îi zice: 

— Dă cloşca, s-o duc la curte. 

— Ba de data asta mă duc eu. 

— Cum să te duci tu aşa, murdar de funingine, şi neîmbrăcat? 

— Uite, aşa, mă duc. 

Vrea țiganul să-i ia cloşca, dar, când i-a dat băiatul o palmă, s-a dus cela învârtindu-se. 

Se duce el la împărăție. Când a intrat pe poartă, a început calul să necheze, măr moramăr să 
Joace şi păsărica să cânte. Ileana Cosânzeana a ştiut atunci că a venit el, şi s-a înveselit de tot. 
Atunci şi împăratul a văzut ca pe vremea când era tânăr. Aşa s-a dovedit că el câştigase tot ce 
aduseseră fraţii lui. Atunci i-a povestit el lui taică-său cum şi pe unde a fost, şi cum l-au tăiat frații. 

— Ce să fac cu ei, l-a întrebat împăratul, pentru ceea ce ţi-au făcut? 

— Faci o singură cămaşă, şi ne băgăm toţi trei în ea. Fiecare îşi aruncă sulița lui în sus. Dacă eu 
oi fi vinovat, o sămi cadă mie sulița în cap; dacă or fi ei, o să le cadă lor. 

Aşa s-a făcut. I-a pus pe toţi trei într-o singură cămaşă, şi fiecare şi-a aruncat sulița. A celui mai 
mic a căut la picioarele lui, iar celelalte suliți le-au căzut în cap şi i-au omorât pe amândoi. Atunci, 
el a făcut o nuntă mare cu Ileana Cosânzeana şi, dacă mai trăieşte şi astăzi, apoi trebuie să fie 
împărat în locul lui taică-său. 


Povestea cu un pescar 
poveste românească 


A fost odată un pescar care avea o singură fată. Ileana, aşa o chema pe fată. După o vreme, îi 
moare nevasta şi rămâne văduv. El pescuia cu lunile pe Siret, pe Dunăre, şi trebuia să aibă cineva 
grijă acasă, de fată. Aşa că s-a însurat a doua oară. Femeia asta a lui avea şi ea o fată. 

Într-o zi, îi spune mama vitregă, Ilenei: 

— Fată, să te duci la taică-tău să-mi aduci peşte, că vreau să fac un borş, şi să fac şi prăjit. Auzi? 

— Aud, mămucă. 

Pleacă fata. Când a ajuns la taică-său, la pescărie, vede că n-are niciun peşte. 

— Tată, m-a trimis mama să-i dai peşte. 

Taică-său aruncă o dată cu volocul, şi prinde doi peşti şio ştiucă. I-a luat fata în poală, şi mergea 
pe malul Dunării. Ce-i zice unul din peşti? 

— Fată-hăi, dă-mi drumul în apă, că oi face să rămână numai pantofi de aur pe urma ta. 

Îi dă fata drumul în apă. Se duce peştele. Mai merge ea ce mai merge, iacă, al doilea peşte: 

— Nenuţă, dă-mi şi mie drumul în apă, nu mă duce la maică-ta să mă mănânce, că ţi-oi face să-ți 
curgă flori de aur din gură când vei râde. Dă-mă în apă. 

Îl aruncă fata şi pe al doilea în apă. Rămâne numai știuca. 

Mai merge ea un timp, o aude şi pe ştiucă: 

— Fată, nu mă duce la maică-ta. Sunt şi slabă. Uită-te la mine-s numai os. Dă-mi şi mie drumul 
în apă, că oi face când vei plânge să poată merge douăzeci şi patru de mori de apă. 

I-a dat drumul şi ştiucii în Dunăre. Se duce acasă. O ia maică-sa la bătaie că nu i-a adus peşte. 
Dar taică-său, pescarul, n-a mai stat să pescuiască. Şi-a luat căruţa, şi a pornit pe urmele fetei şi-a 
strâns din urma ei o căruță plină de pantofi şi flori de aur. Se vede că fata mai şi râsese pe drum, şi 
rămăsese după ea nu numai pantofi, dar şi flori de aur. S-a dus pescarul la târg să le vândă. Când 
ajunge acolo, iaca un fecior de împărat. Vede carul acela plin de pantofi şi flori de aur, şi se miră: 

— Măi, de unde să aibă pescarul ăsta asemenea minuni? 

Se ia călare după pescar şi hai, hai, hai, hai, ajunge acasă la pescar. Pescarul intră în curte, trage 
căruţa pe acolo undeva şi se duce în casă. N-ajunge bine înăuntru, şi se aude, de afară, feciorul de 
împărat: 

— N-ai fi bun să-mi dai un cărbune, să-mi aprind o țigară, să fumez şi eu? 

— la vezi cine-i, fată? zice pescarul fetei vitrege. 

— D-apoi că de asta nu mai pot eu, răspunde fata, care era cam leneşă. 

— Lasă tată, că mă duc eu, spune fata pescarului. 

Ia un cărbune din vatră şi se duce repede afară. În urma ei rămâneau numai pantofi de aur. Când 
o vede feciorul de împărat aşa frumoasă, nu mai stă pe gânduri. O ridică numaidecât subsoară, o 
pune pe cal, şi du-te, băiete! Unde-a dus-o? A dus-o la el, la curtea împărătească. El nu era însurat. 
A luat-o de soţie pe fata pescarului, şi trăiau acolo fericiți. 

Dar mama vitregă murea acum de necaz că Ileana era împărăteasă şi fata ei nu. Se gândea zi şi 
noapte cum să facă s-o piardă pe fată. 

Ce spune, într-o zi, maştera fetei ei? 

— Fată, du-te la soră-ta la curte. Ia boldul ăsta. Ia-o la plimbare prin grădină şi, când veţi ajunge 
lângă fântână, cere-i să-ţi dea hainele ei să vezi şi tu cum îţi stă cu ele. Şi, când s-o pleca peste 
marginea fântânii ca să se uite la tine, bagă-i boldul în păr şi fă-i vânt înăuntru. 

Se duce fata vitregă la curte. Ileana, cum era bună la suflet, se bucură că o vede. Merg ele prin 
grădină să se plimbe, şi zice fata maşterei: 

— Măi soră, cum mai trăieşti? Tare frumoasă eşti tu în hainele astea. Nu mi le dai şi mie să mă 
îmbrac şi să mă caut în fântână, să văd, sunt tot aşa de frumoasă? 

Îşi schimbă ele hainele şi se uită amândouă în fântână să vadă cum le stă cu hainele schimbate. 
Atunci, repede, sora vitregă îi pune boldul în păr. Cum i-a strâns părul, Ileana s-a şi prefăcut într-o 


rață de aur, care a zburat drept pe lacul de peşte al împăratului, soțul ei. A rămas împărăteasă 
cealaltă. Când o vede împăratul, îi zice: 

— Ce s-a întâmplat, dragă soţie, de te-ai făcut aşa de urâtă? 

— Ei, nu stă omul frumos toată viaţa. Până acum am fost şi frumoasă. 

— Fi, lasă, nu-i nimic, spune împăratul. 

De unde până unde, se duce o slugă a împăratului la fântână să ia apă. Lacul dulce era aproape 
de fântână. Vede acolo pe lac o rață de aur, care strălucea de-ţi lua ochii. A stat sluga şi s-a uitat 
multă vreme la rață. Uitase de apă. Când se întoarce, îl ia împăratul la zor: 

— Ce-ai stat, măi, atâta de mult? De ce n-ai venit mai degrabă? Oamenii au nevoie de apă, şi tu 
stai pe drumuri? 

Gata, gata să-l bată împăratul. 

— Doamne, înălțate împărate, este o rață de aur pe râmnicul dumitale, una singură, dar 
străluceşte de-ţi ia ochii. Nam mai văzut asemenea minune. 

— Măi, tu minţi. De unde să fie o rață de aur pe lac la mine? 

— Hai şi te uită. 

Îşi ia împăratul puşca şi se duce. Când ajung acolo, el întinde arma s-o împuște, dar rața s-a 
scufundat în apă şi n-a nimerit-o. A zburat apoi în nişte ostroave, departe, şi-a făcut un cuibăraş, şi a 
ouat trei ouă. Stătea acolo şi le clocea. Când mai erau câteva zile până să ciocnească ouăle, ea n-a 
mai putut să mai stea, de dorul împăratului, şi-a zburat la lacul cu peşte. Din cele trei ouă, două au 
ciocnit şi-au ieşit doi băieţi cu viorile în mână, care cântau cum nu s-a mai pomenit de frumos. 
Când cântau de joc, jucau lemnele şi pietrele; când cântau de jale, plângeau lemnele şi pietrele. 
Băieţii ieşiseră gata îmbrăcați din ouă. A rămas un ouşor. Cel care nu ieşise din ou, ce-a spus? 

— Măi fraţilor, luați-mă şi pe mine în buzunar, că mai am trei zile să mai stau şi eu şi ies de-a 
binelea. 

L-au luat băieții şi-au plecat. Merg ei, merg şi, cum s-a făcut, au ajuns la fântâna de unde lua 
împăratul apă. Vine o slugă la apă. Când i-a auzit pe băieți cântând, a uitat de apă, a uitat de toate. 
Se întoarce într-un târziu la curte. Împăratul era mânios nevoie mare. 

— Măi, unde ai zăbovit aşa? D-apoi eu te trimit pe tine la apă şi tu stai o zi întreagă? Ei, lasă, că- 
ți arăt eu ţie acuş! 

— Înălțate împărate, zice sluga, lasă-mă să-ţi povestesc. Sunt nişte băieţi la fântână; când cântă 
de joc, joacă lemnele şi pietrele, iar când cântă de jale, plâng lemnele şi pietrele. 

— Cum se poate aşa ceva? 

Se duce şi împăratul, şi se încredinţează. Găseşte băieţii, şi aşa de dragi i-au căzut că i-a luat şi 1- 
a dus la curte. Acuma, împăratul nu se mai ducea la vânătoare. Stătea toată ziua cu băieții de-i 
cântau. 

Noaptea, ei aveau o cameră a lor acolo, la palat. Cel din ou le spune: 

— Măi, fraților, să mă puneţi în vatra cu foc, şi să mă tot întoarcețţi, ca să ies şi eu din ou. 

L-au pus fraţii în vatră şi-l tot întorceau. Împărăteasa a simţit că băieţii sunt ai soră-sii, pe care a 
vrut s-o omoare, şi şia pus în gând să-i fiarbă. Noaptea, pe la miezul nopţii, s-a dus în camera 
băieților ca să-i taie cu paloşul. Cel din ou a strigat: 

— Sculaţi-vă, fraţilor, că s-a luminat de ziuă. Împărătesei i s-a făcut frică şi a fugit. Au scăpat 
copiii. 

Dimineaţa, împăratul i-a luat iar cu el să-i cânte şi nu s-a mai despărțit de ei toată ziua. Seara, se 
duc la culcare în camera lor. Cel din vatră le spune iar: 

— Măi fraților, să mă întoarceţi, s-aveți grijă de mine, că altfel mor aici în ou. Să nu mă lăsați 
aşa. 

L-au întors băieții. În puterea nopții, iar vine împărăteasa ca să le taie capul. Iar strigă cel din ou: 

— Sculați-vă, măi, nu mai dormiți atâta! Sculați-vă, că-i ziuă. 

Iar a fugit împărăteasa, şi nu i-a putut tăia nici în a doua seară. A treia zi, copiii erau osteniți de- 
atâta cântat şi, când s-au dus seara la culcare, au uitat să întoarcă oul în vatră. Când a venit 


împărăteasa, la miezul nopţii, n-a mai avut cine să strige şi le-a tăiat capul la amândoi. Se scoală 
împăratul, aşteaptă să vină băieții să-i cânte, pace! Se duce la ei în cameră; îi găseşte cu capetele 
tăiate. 

— Cine i-a tăiat, cine i-a tăiat? 

Nu s-a aflat. A plâns împăratul, că-i erau tare dragi, şi-a hotărât să-i țină trei zile şi trei nopți 
închişi în biserică, şi pe urmă să-i înmormânteze. Ziua şi noaptea stăteau străjeri şi-i păzeau, şi 
nimeni nu putea intra acolo. 

Aude mama lor, rața, ce s-a întâmplat cu copiii ei. Se duce acolo, face pliscul cheie, descuie uşa, 
intră înăuntru la ei, se preface din nou în femeie şi începe să-i plângă: 

— Dragii mamei, băieții mamei, cum v-a tăiat duşmanca pe voi. 

Plângea, biata de ea, de ţi se rupea inima; mergeau douăzeci şi patru de mori pe lacrimile ei, şi, 
pe unde mergea, rămâneau pantofi de aur. Dimineaţa se preface din nou în rață de aur, face pliscul 
cheie, încuie la loc şi zboară la râmnicul împăratului. 

A doua seară, tot aşa, iar vine, iar plânge, şi dimineaţa se preface la loc în rață şi se duce pe lac. 

A treia seară vine din nou, face pliscul cheie, intră înăuntru, se preface în femeie, cum a fost, şi- 
şi plânge copiii. Cum stătea ea acolo şi plângea, iacă o şoricioaică cu o buruiană în gură şi-un 
şoricel mort. Îi rupsese careva capul. Se uită Ileana şi vede cum şoricioaica îi pune capul la loc, îi dă 
cu buruiana ceea pe la gât, pe la nas, şi şoricelul învie. Chiţăie amândoi şi pleacă. Rămâne buruiana 
Jos. 

Atunci, pune şi ea capurile băieţilor la loc, ia buruiana, dă pe la gâtul fiecăruia, şi capurile se 
prind, şi pe la nas, şi învie copiii. 

Ce bucurie a mai fost acolo! Cântau băieții cum nu mai cântaseră niciodată până atunci, că acum 
cântau pentru mama lor cea bună. 

Dimineaţa vine împăratul, descuie, şi, când îi găseşte pe toți vii şi nevătămați, mai să moară de 
bucurie. Atunci Ileana ia povestit ce i-a făcut sora ei vitregă, şi cum i-a tăiat şi copiii. 

Împăratul s-a mâniat straşnic, şi a dat poruncă s-o lege de coada unui cal, care nu văzuse soarele 
trei ani de zile, împreună cu un sac de nuci. Şi, unde cădea nuca, cădea şi bucăţica; unde a căzut 
sacul, a căzut şi capul. 

EI şi-a luat nevasta şi copiii, şi-a făcut o petrecere mare, şi cântă şi-n ziua de azi, şi petrec acolo 
unde i-am lăsat, dacă vor mai fi trăind. 


Povestea cu şoarecele şi ghinda 
poveste românească 


Odată, tare demult, într-o toamnă, un şoricel stătea sub un copac. Cum chițăia el şi tot fugea 
încolo şi încoace, cade o ghindă de sus în cap. Ţâu! tâu! Se pune şoricelul şi-o ia la fugă. 

Pe drum, cum fugea aşa speriat, se întâlneşte cu răţoiul: 

— Ce fugi, cumetre şoarece aşa? 

— Cum n-oi fugi, cumetre răţoi, dacă vin năluci cu măciuci, dau în cap, după cap, curge sânge 
roşior, dă-l de râpă deun picior! 

— Ce spui, cumetre, se sperie răţoiul. 

— Ce auzi. 

— Hai şi eu, cumetre. 

— Hai, zice şoricelul. 

Fugeau amândoi, de mâncau pământul. Iaca, nu se ştie cum, se întâlnesc cu cocoşul. 

— Ce fugiți, cumetre, aşa? 

— Cum n-om fugi, cumetre, dacă vin năluci cu măciuci, dau în cap, după cap, curge sânge 
roşior, dă-l de râpă de-un picior. 

— Vai de mine, se sperie şi cocoşul. Hai şi eu, cumetre. 


— Hai. 

Fug acum toți trei, de le sfârâiau călcâiele. Se întâlnesc cu oul. Tot la fel: 

— Ce fugiți, cumetre, aşa? 

— Cumetre ou, cum n-om fugi, dacă vin năluci cu măciuci, dau în cap, după cap, curge sânge 
roşior, dă-l de râpă deun picior. 

— Hai şi eu, cumetre. 

— Hai. 

Pornesc şi mai amarnic. Se rostogolea oul, de ziceai că acum se termină cu el. Hop şi mâţa: 

— Ce fugiţi, cumetre, aşa de tare? 

— Cum n-om fugi, cumătră, dacă vin năluci cu măciuci, dau în cap, după cap, curge sânge 
roşior, dă-l de râpă de-un picior. 

Se înspăimântă mâţa, de i se ridică tot părul pe spate. 

— Nu vorbi! Hai şi eu, cumetre! 

— Hai. 

Pornesc toţi cinci. Care mai de care, fugea mai tare, de nu-şi mai zăreau picioarele. Le iese racul 
în cale. 

— Ce-i, cumetre; ce fugiți aşa? 

— Cum n-om fugi, cumetre, dacă vin năluci cu măciuci, dau în cap, după cap, curge sânge 
roşior, dă-l de râpă de-un picior. 

— Hai şi eu, cumetre. 

— Hai. 

Cum fugeau aşa, ajung într-o pădure şi, cum se înnoptase, trag acolo la un bordei, unde au văzut 
ei lumina aprinsă. Bordeiul era gol. 

— Hai, şi-om dormi aici, zice şoarecele. Poate nu ne-or ajunge nălucile. 

Mâţa se culcă în cotruţă la sobă, şoarecele într-o bortă, cocoşul sus pe casă, rățoiul după uşă, 
racul în cofa cu apă şi oul în vatră. După ce se liniştesc ei, ce credeţi că se întâmplă? Căsuţa aceea 
era a unor lupi. Acolo veneau cu toţii şi se împărțeau care unde să se ducă după mâncare. Vin şi-n 
seara asta, şi văd lumina stinsă. 

— Măi, aici este careva. 

Se împart ei, care încotro, iar pe un lup chior îl lasă să mănânce pe cei din bordei. Intră lupul, şi 
se duce direct la vatră. Când a întins laba să apuce oul, oul a pocnit o dată, de i-a plesnit şi celălalt 
ochi, şi-a rămas lupul fără vedere. Fuga la cofa cu apă, să se spele, doar i-a mai trece durerea, dar 
racul la apucat cu ghearele de nas şi-a început să-l ţină zdravăn. Speriată de atâta tărăboi, mâţa-i 
sare lupului drept în spate, şi începe să-l zgârie şi să-l muşte. Şoarecele din gaură se porneşte pe 
strigat: 

— Ti, ti, ţi, țineți-l! ŢI, ti, ţi, țineți-l! Cocoşul, ce spune de pe casă? 

— Cucurigu! Daţi, c-aş da şi eu şi n-am cu ce! Cucurigu! 

Daţi, c-aş da şi eu şi n-am cu ce! 

Iar răţoiul de după uşă îl sfătuie: 

— Ha! cu cârligu! Ha! cu cârligu! 

Când a scăpat din cleştele racului, şi-a nimerit uşa, lupul nu mai ştia pe ce lume este. S-a pus pe- 
o fugă, mai ceva decât cei de înainte, până s-a întâlnit cu ceilalți lupi. 

— Ce-i, măi, ce fugi aşa, ce-ai păţit? Unde ți-i şi ochiul celălalt? 

— Vai de mine, fraţilor, în casa noastră sunt nişte dihănii cum nu s-a mai pomenit. Unul m-a 
pocnit peste ochi de mi l-a crăpat, altul mi-a rupt nasul, unul m-a zgâriat, şi alţii se pregăteau să mă 
omoare cu cârligu. Abia am scăpat. 

S-au pornit toți lupii pe goană, şi s-au tot dus, iar în casa lor mai stau şi astăzi şoricelul, cu 
rățoiul, cu oul, cu mâţa, cu cocoşul şi cu racul, dacă nu i-o fi căzut iar şoricelului o ghindă în cap şi- 
or fi fugit de-acolo de frica nălucilor. 


Povestea cu Munţii Vineţi 
poveste românească 


A fost odată, ca niciodată, că de n-ar fi fost nu s-ar fi povestit. A fost odată un împărat care avea 
unsprezece feciori. Când i-a venit ceasul morţii, i-a chemat pe toţi unsprezece şi lea spus: 

— Măi băieţi, dragii tatei, după ce mor eu, puteți merge în toţi munții să vânaţi, dar în Munţii 
Vineţi să nu vă duceti; căci de dus vă duceți, dar înapoi nu mai veniţi. 

A murit împăratul. ÎI plâng ei, îl îngroapă, dar vorba ceea: morţii cu morţii şi viii cu viii. les din 
nou la vânătoare. Cum vânau ei aşa, le zice cel mai mic, Ionică: 

— Măi fraţilor, ştiţi ce-a spus tata, că toți munții să-i vânăm, dar în Munţii Vineţi să nu ne 
ducem? Măi, tata a fost singur şi-a venit, dar noi unsprezece nu ne-om întoarce? la, hai să mergem 
în Munţii Vineţi, să vedem ce-o fi acolo? 

Se duc feciorii. Acolo era mulțime de vânat. Vânează ei zi de vară până seară, şi înnoptează în 
pădure. Când s-au strâns la foc cu toţii, văd că cel mai mic nu era. Ce se întâmplase? Cum fugea el 
după un iepure, alunecase şi căzuse într-o râpă. Sagaţă el cu mâinile de rădăcini, se prinde de una, 
de alta şi iese afară. Acum, ce să facă? Noapte, întuneric. Se urcă într-un copac, poate o zări pe 
undeva vreo locuinţă. Se uită în dreapta, în stânga, şi vede departe o zare de foc. Când ajunge acolo, 
ce credeți că găseşte? Un om numai cu o mână, un picior, şi cu un ochi, dar ochiul ăsta era cât un 
taler de mare şi fruntea-i de şapte palme de lată. Stătea jos lângă foc, şi frigea un om să-l mănânce. 
Fraţii lui erau acolo toţi zece, legaţi de un copac cu un fir de păr. Îi legase pocitania asta. 

— Bună seara, zice băiatul. 

— Mulţumesc dumitale, flăcău de împărat. Spune-mi, ştii povestea neauzită şi nevăzută; că, de 
nu, uite ce te aşteaptă. 

— O ştiu. 

— EI, atunci vină încoace lângă mine, să mi-o spui. 

— Apoi, împărate — că şi ăsta era un împărat peste nişte dihănii ca el — cică ar fi fost, nu de 
când poveştile, ci de când se potcovea ţânţarul cu nouă ocale de fier la un picior, şi cu nouă ocale la 
alt picior, şi zbura în înaltul cerului, şi i se părea că tot e uşor. Pe vremea aceea, mama era fată mare 
şi tata flăcău. Am făcut eu ce-am făcut, şi l-am dus pe tata să peţească pe mama. l-am înstărostit, şi 
s-au luat amândoi. Când aproape să mă nasc, mama a vrut să mănânce pui de graur în luna lui Faur. 
Cine-a mai văzut pui de graur în luna lui Faur? Ce să fac? lau o barză cu coada de mălai şi mă sui 
într-o buştuihană mare unde era un cuib de graur şi cârâiau puii acolo. Bag mâna, nu încăpea; bag 
capul, capul încăpea. Când am băgat capul, am scăpat barza jos. M-am dat jos după barză. Când am 
ajuns Jos, de nouă ori făcuse graurul cuib în coada berzei. Am pus puii în sân, şi iam dus mamei. A 
venit vremea să mă nasc eu. Am luat-o pe mama şi pe moaşă şi le-am urcat sus la torțile cerului. 
Acolo, mamei îi venea frig la spate. Am luat două paie de secară şi am făcut un foc de se topeau 
torțile cerului. Cum se încălzea mama la spate, nu ştiu cum a dat şi m-a scăpat de-acolo. M-am dus 
nouă zile şi nouă nopți şi-am intrat în pământ de nouă coți. Cum să fac eu ca să ies? lacă, trece un 
urs pe-acolo. Haţ! apuc ursul de coadă. Trage ursul, trage. Când gata să ies de tot afară, se rupe 
coada ursului, şi rămân cu ea în mână. Şi de atunci nu mai au urşii coadă. Ei, acum trebuia să se 
facă cumetrie, şi naveau făină de grâu pentru pâine. Pun doi boi în căruţă, şi doi saci la jug, şi mă 
duc la moară. Când colo, moara înghețată. Ei, îi bine câteodată când fumează omul! Scot 
chibriturile, aprind unul şi dezgheţ moara. Pe sub gheaţă erau numai mure şi căpşuni. Am mâncat la 
mure şi căpşuni, de mi-am făcut burta ca o tobă. După ce am măcinat, pun iar boii în căruță şi sacii 
la jug. Mergând pe drum, îmi era sete. Ce să fac? N-aveam de unde să beau apă; apa era îngheţată. 
Caut un locuşor să sparg gheaţa şi să beau apă, fiindu-mi sete după mure şi căpşuni. Dau cu 
piciorul, nu se sparge, dau cu pumnul, nu se sparge. Îmi iau atunci capul şi, când am dat o dată cu 
el, am făcut o copcă bună şi-am băut apă. Am plecat. Pe drum ce să văd? Un iepure şchiop treiera 
bob într-un vârf de plop. Paiele curgeau, şi bobul rămânea. 

— Măi, ce fel de iepure şchiop eşti tu, care treieră bob într-un vârf de plop si paiele curg, iar 


bobul rămâne? 

— Ce râzi de mine, zice iepurele, mai bine râzi de tine, nu vezi că n-ai cap? 

Când pun mâna, capul meu nicăieri. Îl uitasem unde băusem apă. Mă întorc după el, dar capul 
meu făcuse picioare de ceară şi fugea. 

— Vino, cap, la loc; vino, cap, la loc! 

Nimic. El fugea de mânca pământul. L-am scăpat în nişte stuf. Am dat foc cu chibritul, a ars 
stuful, şi s-au topit picioarele capului. A rămas capul fără picioare. L-am luat şi l-am pus la loc. 

Ajung la căruță, pun din nou sacii la jug şi boii în căruță, şi mă duc acasă. 

Atunci întreabă omul acela care avea numai o mână şi un picior: 

— Dar taică-tău şi maică-ta ce mai fac? 

— Hei, tata şi mama! Tata face ulcioare cu taică-tău, dar tata le face bune şi taică-tău le face 
strâmbe. Tata îi tot arată. Uite aşa. 

Şi, când a zis: uite aşa, i-a dat cu frigarea peste ochi şi i-a sărit şi ochiul celălalt. 

L-a trântit apoi pe foc şi l-a făcut scrum. S-a dus la fraţii lui, i-a dezlegat, şi s-au sărutat acolo cu 
toții. 

— Fi, măi fraţilor, de ăsta o scăpat tata, se vede, că de la tata o rămas numai cu o mână, şi un 
picior, şi un ochi. Eu l-am omorât de tot. De acuma, munții ăştia sunt ai noştri. 

Mai stau ei acolo multă vreme, vânează şi dorm în pădurea aceea. În fiecare noapte însă, ei 
trebuiau să păzească focul, ca să nu se stingă. 

Îi vine rândul şi la cel mic. Face ce face, şi se stinge focul. Unde să găsească el foc în pădure? 
Dacă se sculau fraţii lui, îl aştepta pedeapsă grea, că aşa fusese învoiala între ei. 

Plecă şi el unde zări o luminiţă. Pe drum se întâlneşte cu un om. 

— Bună seara. 

— Bună seara, fecior de împărat! 

— Dar cine eşti tu, de mă cunoşti? 

— Eu sunt Decuseară. 

ÎI leagă băiatul şi-l lasă acolo. Mai merge o bucată de drum, se mai întâlneşte cu un om: 

— Bună seara. 

— Bună seara, fecior de împărat! 

— Măi, dar cum te cheamă pe tine, şi de unde mă cunoşti? 

— Eu sunt Miez-de-noapte. 

ÎI leagă şi pe ăsta şi pleacă mai departe. Întâlnește al treilea om: 

— Bună seara. 

— Bună seara, fecior de împărat! 

— Măi, dar tu cine mai eşti, şi de unde ştii cine sunt? 

— Sunt Zorilă, Zori-de-ziuă. 

L-a legat şi pe el şi a plecat mai departe, după luminiţa care o văzuse. Lumina aceea era la curtea 
unui împărat, unde de trei zile şi trei nopți buciuma un crainic: 

— Cine s-a afla şi a cuteza să dea Jos pe fata împăratului de pe cântar, a lui este pe vecie, şi 
jumătate de împărăție; dacă nu, i se ia capul. 

Se duce el la fata împăratului, care stătea într-un foişor. Când ajunge acolo, se dă de trei ori peste 
cap, se preface într-o furnică, şi se urcă în foişor sus. Acolo se dă iar de trei ori peste cap, se preface 
într-un cerb cu coarne mari şi începe s-o bată pe fată. Buf! încolo, buf! încoace. Îi dă bătaie, serios. 

— Să-mi spui ce puteri ai tu, de taică-tău a omorât atâta lume şi mai este un singur par care 
strigă după cap? 

— Stai, nu mă mai bate, că îți spun. Când ajungi la cântar, să nu pui mâna pe mine, ci să dai cu 
piciorul în cântar şi numai aşa mă poţi da jos. 

— Aşa! Bine. 

Pleacă băiatul, îşi ia foc, şi se duce la frații lui, să facă focul. Pe drum desleagă pe Decuseară, 
Miez-de-noapte şi Zorilă, Zori-de-ziuă. Abia atunci s-a terminat noaptea, şi s-a luminat de ziuă. 


— Măi fraţilor, eu în seara asta am auzit un crainic. Eu mă duc acolo. Voi rămâneţi aici şi vânaţi. 

Pleacă el pe acelaşi drum, şi ajunge la împăratul cu fata pe cântar. 

— Bună dimineaţa, împărate! 

— Mulţumesc dumitale, fecior de împărat. Ai venit la crainic? 

— Da. 

— Mai este un par care strigă după cap. 

— Fi, dacă ai să-l pui şi pe-al meu, ce-o să fie? 

Se duce la fată. Fata era pe cântar. Când a dat cu piciorul în cântar, a sărit fata cine ştie unde. 

— Fi, voinice, tu ai învins-o, a ta să fie, zice împăratul. 

Şi-au făcut o nuntă mare, au mâncat, au băut, şi au petrecut, şi nu se ştie dacă nu mai nuntesc şi 
în ziua de azi, acolo. 


Povestea cu băiatul de împărat şi cei doisprezece zmei 
poveste românească 


A fost odată ca niciodată, că, de n-ar fi, nu s-ar povesti. A fost odată un împărat, şi cică s-ar fi 
chemat împăratul Roşu. El avea trei feciori. 

De la un timp, împăratul a îmbătrânit şi a prins a slăbi, şi a slăbi, până a văzut că de-acu-i gata cu 
viața. Cheamă pe cei trei băieți: 

— Măi, feciorii mei, voi sunteţi trei feciori ca trei brazi, aşa că eu, după ce oi muri, şi mi-ţi 
îngropa, să mă păziţi în toată noaptea câte unul, trei nopţi în şir. Dar să nu v-ajutaţi unul pe celălalt. 
Tu, cel mai mare, să nu vie mijlociul la tine săţi ajute. Aşa, singuri, să staţi câte unul. S-aveţi grijă să 
nu mă dezgroape nimeni de acolo. 

Moare împăratul. Plâng băieţii; îl îngroapă. 

Vine timpul să-l păzească. Se duce cel mai mare, în prima noapte. Pe la douăsprezece noaptea, 
suflă aşa un vânt, de se cutremura pământul; se lasă un întuneric, de nu-ţi vedeai mâna. Se sperie 
feciorul şi fuge. Vine un zmeu, şi începe să sape cu ghearele la mormântul împăratului. Sapă el ca 
un sfert, se face ziuă, şi pleacă. 

A două seară, vine feciorul cel mijlociu să păzească. Stă el cât stă; pe la miezul nopții, iar suflă 
un vânt şi se lasă o negură de i-a îngheţat măduva în el de frică. Se sperie şi al doilea, şi fuge. Vine 
zmeul iar, şi sapă la mormântul împăratului cam pe trei sferturi. ÎI prinde dimineaţa, şi pleacă. 

A treia noapte, se duce cel mai mic la pază. Stă el, păzeşte, păzeşte. La douăsprezece noaptea, iar 
vine un vânt, mai amarnic, de mai să-l dea de pe pământ, dar băiatul nici nu se clinteşte de acolo. 
Odată, se limpezeşte toată noaptea ceea de vânt şi de negură, şi vine zmeul. 

— Măi, ce păzeşti tu aici? 

— Îl păzesc pe tata-meu, c-aşa a zis el înainte de-a muri, să-l păzim trei nopţi la şir, că noi 
suntem trei feciori, şi acum e rândul meu. Da' tu ce vrei? 

— Păi, eu am venit să-l iau pe taică-tău de aici, că a fost un rău pe lumea asta şi asta-i ursita lui. 

— Ba n-ai să-l iei. 

— Ba am să-l iau. 

Se apucă la luptă, şi-l dovedeşte băiatul pe zmeu. Fuge zmeul. Se culcă băiatul, şi doarme până 
dimineaţa. Când, a doua zi dimineaţa, se uită băiatul, toate hainele pe el rupte, mototolite, murdare, 
cum se bătuse cu zmeul. 

— Măi, zice el, cum să mă duc eu aşa pe drumul mare? Mă văd oamenii şi râd de mine. Mai bine 
mă duc şi stau în pădure până sara, mai vânez ceva, mănânc, şi mă duc noaptea acasă, să nu mă 
vadă nimeni. 

Îşi ia el arma, şi pleacă afară în câmp. Merge el, merge; iaca, îi iese un iepure în cale. Băiatul 
pune arma la ochi şi trage. Dar iepurele sare sus, şi nu-l atinge. Fuge iepurele, dar nu departe. Iar 
mai dă după el; nu-l nimereşte. Tot aşa l-a purtat pe băiat până seara, când a ajuns la o pădure mare. 


Tot sărea într-o parte, tot s-apropia de el, de ziceai că-l poate prinde cu mâna, şi iar fugea. Băiatul 
după el, până s-a înserat şiau ajuns la pădurea asta mare. Asfinţeşte soarele; iepurele se opreşte, se 
uită la el, şi parcă stătea să-l aştepte. Băiatul iar sare să-l prindă, dar prinde dacă ai ce, că iepurele şi 
fugise! Îl bagă pe băiat în pădure până în mijloc. Când ajunge acolo, nu sa mai văzut iepurele. Dă el 
să iasă de-acolo; ce să iasă, că nu mai nimereşte. Se încurcă mai rău. Ce să facă şi el? Face un foc; 
îşi coace nişte mere pădureţe, şi mănâncă. Când, pe la unsprezece ceasuri de noapte, vin trei zmei la 
el, la foc. 

— Ei, măi, acuma eşti aici. Ce să-ţi facem noi ţie, că nu ne-ai lăsat să luăm din cimitir ce-am 
vrut noi? 

Mai vin şi alții. Erau cu toţii vreo doisprezece. Ce să facă acum cu el? Se sfătuiau zmeii cum să-l 
omoare. Zice unul: 

— Măi, nu trebuie omorât dintr-o dată! Nu trebuie omorât. Hai să-i smulgem câte o ţâră de păr 
din cap, cu tot cu piele, până a muri. 

Altul: 

— Ba să-l jupuim de viu. Celălalt: 

— Banu. 

— Dar ce să facem cu el? 

— Să-l împungem cu acul până a muri. Altul sare: 

— Banu! 

— Dar cum să-l omorâm? 

— Ştii ce? Ar trebui să-l întindem până a muri. 

Unul că să-i smulgă degetele de la mână; altul de la picioare; să-l spânzure de limbă. Mă rog, 
câte şi mai câte. La urmă, unul zice: 

— Ştiţi ce? Are împăratul Verde o fată şi, de când ne muncim noi s-o furăm, şi nu putem, că 
servitoarea, când dă mâncare la păsări, nu lasă cocoşul să mănânce, şi el cântă toată noaptea, şi nu 
ne putem apropia, că-i năzdrăvan. Dacă el poate să ne bage înăuntru, îl lăsăm în viaţă. 

— Bine! zice băiatul. Dar numai că eu nu ştiu unde şade împăratul Verde. 

— Nu-i nimic, te ducem noi noaptea asta. 

ÎI iau zmeii pe băiat în spate, şi du-te cu el până la împăratul Verde. Când ajung acolo, îl pun jos. 

— Ei, acum cunoşti locul? 

— Cunosc. 

L-au luat iar în spate şi l-au dus în pădure. 

A doua seară, îl ia un zmeu în spate şi-l aduce aproape de palaturile lui Verde împărat. Era pe la 
asfinţitul soarelui. Ajunge el la poarta palatului. Servitoarea cheamă găinile să le dea demâncare, 
dar pe cocoş nu-l lăsa. 

— Hâş, cocoş! Hâş, cocoş! 

— De ce nu-l laşi să mănânce? întreabă băiatul. 

Fata se uită la el şi, când îl vede aşa frumos, uită de cocoş, şi cela mănâncă de se satură. 

— Păi, zice fata, trebuie să nu mănânce, că el păzeşte pe fata împăratului de zmeii care vor s-o 
fure. 

— Care zmei? se face el că nu ştie 

— Sunt doisprezece zmei, care vin în toată seara, doar or putea intra, dar nu pot atâta vreme cât 
cântă cocoşul. 

— Şi unde doarme fata împăratului? 

— Doarme în beci, încuiată cu douăzeci de lacăte. 

— Aşa, bine! 

Fata atunci îşi aduce aminte de cocoş. 

— Vai de mine, că m-ai ţinut de vorbă, şi cocoşul a mâncat, şi n-are să mai cânte. Vai, nenorocita 
de mine, ce-am făcut! 

— Lasă, fată, nu te speria, c-oi fi şi eu pe-aici în noaptea asta, şi n-or intra zmeii aşa, cu una, cu 


două. 

Se mai îmbună fata. Pleacă feciorul drept la zmei. 

— Fi, cum îi? 

— Cum să fie; veniți cu mine, că am aranjat. Puteţi intra în noaptea asta, că n-o să cânte cocoşul. 
Da' să ştiţi că fata împăratului doarme într-o pivniță sub pământ, şi-i încuiată cu douăzeci de lacăte. 

— Fi, asta ştim noi; nu-i necazul ăsta. Bine că putem intra. 

Au venit ei noaptea cu toţii, au rupt zmeii lacătele, şi el a intrat înăuntru aşa, pe întuneric; zmeii 
au stat afară deasupra. Intră el, dă de nişte scări, şi tot coboară pe ele până ce ajunge în fundul 
pivniţei. Dă de-o masă. Pipăie el în dreapta, în stânga; pe masă găseşte o lumânare şi chibrituri. 
Aprinde lumânarea şi se uită la fată cum doarme. Pe masă era și inelul ei de aur. ÎL ia feciorul, şi-l 
pune în deget la el. la lumânarea, şi se duce afară la zmei. 

— Haideţi, măi, înăuntru, c-am găsit-o. Doar, zice el, veniți numai câte unul. 

Scările cele erau lungi, şi zmeii au început a cobori numai câte unul. Cum ajungeau jos, cum le 
tăia băiatul capul. Şi tot aşa, pe rând, până i-a omorât pe toţi. Se gândeşte: să scoale fata? Se 
spăimânta. A plecat. A închis toate uşile; i-a luat numai ine-lul şi a plecat. 

Dimineaţa, se duce împăratul să scoale fata. Găseşte lacătele sparte, şi se cam înspăimântă. Când 
coboară jos, găseşte zmeii ceia toţi, tăieți. Se înspăimântă de tot. Vede fata. 

— Tu, fată, scoală-te; dar ce-a fost astă-noapte aici? 

— Nu ştiu, tată, ce-a fost astă-noapte aici. Nu ştiu nimic. 

A luat-o împăratul, a dus-o în palat; s-a spălat fata, s-a îmbrăcat. Să afle cine a omorât zmeii, 
pace. Dă atunci împăratul veste în oraş că, cine s-a aflat şi a făcut lucrul acela, dea omorât zmeii, să 
vină numaidecât, că-i dă fata de soţie şi jumătate de împărăție. 

lacă, se află o slugă, care lucra pe la grajduri, şi vine la împărat: 

— Să trăieşti, înălțate împărate! 

— Să trăieşti şi tu, măi slugă! 

— Apoi, înălțate împărate, ai dat veste că cine a fost aşa mare viteaz, de-a omorât zmeii care-au 
venit noaptea la fata măriei tale. Apoi, că eu am fost acela. 

— Tu ai fost? Ei, atunci e a ta, şi jumătate de împărăție. 

Fata nu voia de loc, dar ce să se facă? Se logodesc. Vine şi ziua nunţii. Nuntă mare, împărați, 
crai. Cum să facă să se vadă mirele de peste tot? Au căutat o grapă cu cuie de fier, au pus-o după 
masă pe patru scaune, au pus pe grapă douăsprezece perne, şi pe ţigan deasupra. 

Se aduc acolo mâncăruri, băuturi, muzică. Aude şi băiatul împăratului, care omorâse zmeii, şi hai 
să se ducă şi el la nuntă. Intră el acolo, încins cu sabie, şi tot vine printre nuntaşi până ajunge lângă 
mire, mireasă, împărat, naşi. Dă mâna cu ei, şi-l întreabă împăratul: 

— Da' de unde eşti, flăcăule? 

— Eu îs de pe lume, şi am auzit că aveţi nuntă mare, şi am venit să văd şi eu cum e. Da' vă rog 
să fiți buni, să mă lăsaţi să vorbesc şi eu o vorbă. 

— Cum nu, zice împăratul, te lăsăm să spui şi mai multe. 

— Aş vrea să vă întreb, fata înălțatului împărat n-a avut inel? 

Ei, atunci s-a uitat ea, şi vede că n-are inel pe deget. 

— Ba am avut, cum nu. EL i-l arată pe degetul lui. 

— N-a fost cumva ăsta? Vezi, este numele dumitale pe el? Cum să nu fie, dacă era inelul ei? 

— Ba este, cum să nu! 

— Ei, atunci e bine. 

Atunci au zburat două perne de sub slugă. Au rămas numai zece. 

— Uite, aş avea să-l întrebăm, să ne spună, zice mai departe băiatul, cum i-a omorât el pe cei 
doisprezece zmei. 

Iar au mai zburat nişte perne. A rămas sluga numai pe câteva. Atunci, el începe a striga: 

— Daţi-l afară pe nemernic, că nu vorbeşte bine! şi zboară pernele ca fluturii. 

Atunci, s-a apucat băiatul şi-a povestit de la început de unde e şi cum a ajuns la zmei, cum a 


venit cu ei la curtea împăratului Verde, şi cum i-a omorât. 

Băiatul povestea, şi pernele săreau de sub ţigan, până a rămas tiganul numai pe colții de la grapă, 
şi se tot uita, când într-o parte, când în alta. Ei, acum e rău de el! 

— Ce judecată să-1 dăm? 

Pune împăratul un armăsar, care nu văzuse lumina soarelui de nouă ani. A poruncit să lege pe 
slugă de coada armăsarului, şi să-i dea drumul să înconjure o dată lumea toată cu el. Aşa au şi făcut 
Au scos armăsarul afară, l-au legat pe slugă de coada armăsarului, şi i-au dat drumul. A înconjurat o 
dată lumea cu el. A venit armăsarul acasă fără slugă. Şi nunta a mers înainte, dar cu băiatul 
împăratului. Şi fata nu mai putea de bucurie, că are aşa un mire de frumos. 

Şi m-am suit pe-o custură ruginoasă, Şi v-am spus-o cam mincinoasă. 


Povestea cu soldatul şi amnarul fermecat 
poveste românească 


A fost odată ca niciodată. Cine a dormi, bine s-a odihni; cine a sta şi-a asculta, frumos basm a 
învăţa. A fost odată un soldat care venea acasă din armată. Dar el venea pe jos, că pe vremurile 
acelea nu erau trenuri. Mergând el aşa țanțoş pe drum, bătând pasul şi numărând ca la militărie: 
unu, doi, unu, doi, iacă, îi iese în cale o babă şi-l opreşte: 

— Bună ziua, mătuşă. 

— Să trăieşti, soldat frumos. Măi băiatule, te-aş ruga ceva, de-ai fi aşa de bun să mă ajuţi. Uite 
ce te rog: Suie-te tu acolo sus, într-un pom, i-a arătat un pom, şi-ai să găseşti o scorbură. Dă-ţi 
drumul pe ea în Jos, şi vezi că sunt nişte scări. Coboară pe ele, şi intri într-un castel. Când intri în 
prima odaie, acolo ai să vezi pe masă un amnar. L-am uitat eu de mult, şi nam mai putut să mă 
cobor după el. Acela să mi-l aduci. Vezi că într-un colţ e o ladă mare, şi pe ea un câine cu ochii cât 
străchinile. Să nu-ţi fie frică. Pune câinele jos pe podea, deschide lada şi ia-ţi bani de aramă câţi 
vrei. 

— Bine, mătuşă, mă duc, dar dumneata ce vrei pentru asta, că nu-mi vine a crede că numai 
amnarul îl vrei? 

— Nu vreau nimica decât să-mi aduci amnarul de care țiam spus adineauri. 

— Atât? 

— Atât. ŞI, dacă vrei bani de argint, du-te în camera a doua. Ai să vezi un câine cu ochii şi mai 
mari, şi mai fioroşi. Nu te speria. ÎI pui şi pe ăsta jos, şi-ţi iei bani câţi vrei. În camera a treia, ai să 
găseşti bani de aur. Aici e un câine cu ochii cât tunurile. Dar nu-ți face nimic. Faci tot la fel ca şi cu 
ceilalți. Îți iei câţi bani vrei, şi de care vrei; mie să-mi dai numai amnarul. 

— Bine, mătuşă. 

Zis şi făcut. Soldatul se suie fuga în copac, găseşte scorbura, îşi dă drumul pe scări şi ajunge la 
castel. Acolo, în prima odaie, a găsit amnarul pe o masă şi lada cu bani de aramă pe care stătea un 
câine cu ochii cât străchinile. Soldatul la luat, l-a pus jos, şi şi-a umflat buzunarele cu bani de 
aramă. Când să plece, îşi aduce aminte şi de camerele celelalte. 

— Măi, ia stai să iau şi bani de ceilalți. 

Când deschide uşa să intre, vede câinele cela cu ochii şi mai mari, şi mai fioroşi. S-a cam 
înspăimântat. Duce mâna la capelă să salute. 

— Oho, ia stai, că am altceva de făcut; nu trebuie să salut. 

Pune mâna pe câine, îl dă jos, zvârle banii de aramă jos şi ia bani de argint. 

La urmă, intră şi în camera a treia. Acolo, când a văzut câinele cela cu ochii cât gaura tunului, a 
rămas în poziţia de drepți, ca înaintea colonelului. 

— Măi, da' prost mai sunt! Ce m-oi tot speria atâta? Mai bine să dau câinele jos, şi să-mi iau 
bani din ladă. 

ÎI dă şi pe ăsta jos, deschide lada, şi-şi ia bani de aur. Se urcă pe scări afară. Când să iasă afară 


din scorbură, baba îl întreabă: 

— Ei, ai luat amnarul? 

— Luat. 

— Aruncă-l încoace. 

— Mai întâi să cobor, şi pe urmă. 

— Nu, aruncă-l încoace, că va fi rău de tine. 

— Până nu ies afară de aici, nu ţi-l dau nici mort. 

— Ei, atunci, stai acolo. 

Când a zis aşa, tranc! s-a pus o lespede peste scorbură, şi l-a închis pe soldat înăuntru. 

Măi, ce sa facă el acuma? Încearcă să dea de o parte lespedea; nici vorbă! Era grea ca un pietroi 
de moară. După cea ostenit el bine, se gândeşte să fumeze o țigară. Hai s-o aprindă cu amnarul pe 
care-l găsise. Când scapără o dată, hop, apare câinele de la banii de aramă. 

— Ce porunceşti, stăpâne? Soldatul a înmărmurit. 

— Păi, ce să-ţi poruncesc, să mă scoţi de aici. 

Când a dat o dată câinele cu capul, a sărit lespedea cât colo; aşa putere avea! 

Iese soldatul afară. 

— Va să zică, de asta voia baba amnarul! Ei, lasă că ţi-o fac eu! Ai vrut tu să mă pierzi pe mine, 
dar am să te pierd eu pe tine. 

Scapără de trei ori, şi vin toţi câinii. 

— Care ţi-e porunca, stăpâne? 

— Să-mi găsiţi baba numaidecât, şi s-o faceți praf şi pulbere. 

Aşa au făcut. Acum soldatul avea bani câți poftea. S-a dus şi el într-un oraş, şi s-au strâns 
prietenii împrejurul lui, roi. Le plătea la toți de mâncat, de băut. Când i se gătau banii, scapăra 
amnarul; gata, venea câte un câine. Dacă scapăra o dată, venea cel de la banii de aramă. Dacă 
scapăra de două ori, venea cel de la banii de argint; iar a treia oară venea şi cel de la lada cu aur. 

I se dusese vestea în tot oraşul de averea pe care-o avea şi de bunătățile lui, aşa că venea care şi 
cine voia să-i ceară bani, şi el dădea la toată lumea. 

Într-o zi, aude el că fata împăratului fusese ursită s-o ia de nevastă un soldat. Ce se gândeşte el? 

— Măi, nu cumva oi fi eu ăsta, să iau pe fata împăratului de soție? Ia să încerc, să vedem. Cică 
ea-i păzită tare, nu poate intra nimeni, dar oare eu cu cățeluşii mei n-oi putea intra la ea? 

Într-o seară, neavând de lucru, se încuie în camera lui şi scapără cu amnarul: pac! de trei ori. Toţi 
câinii au fost lângă el. 

— Ce porunceşti, stăpâne? 

— Ce să poruncesc, căţeluşilor? Mă tot gândesc la fata împăratului, şi-aş vrea şi eu numai s-o 
văd. Nu cumva aţi putea voi să mi-o aduceţi, numai aşa, oleacă, s-o văd? 

Gata! Au şi plecat câinii. Cât ai fuma o țigară, s-au şi întors, cu fata adormită pe spinare. S-a uitat 
băiatul la ea şi lea spus: 

— Duceţi-vă cu ea înapoi. 

Împăratul ştia că fata lui e ursită să se mărite cu un soldat şi era necăjit foc. În fiecare noapte 
stăteau femei care o păzeau cât dormea. Femeile au văzut cum au intrat câinii, au luat fata, au plecat 
cu ea şi după un timp au adus-o înapoi. A doua zi dimineaţa, s-au dus la împărat şi i-au spus. 
Împăratul n-a crezut. Noaptea s-a aşezat el de pază, cu împărăteasa. 

Soldatul nu mai voia nimic acum, decât să vadă ochii fetei. Iar scoate amnarul, ţac! una, două, 
trei; vin toți câinii înaintea lui. 

— Ce porunceşti, stăpâne? 

— Păi, ce să poruncesc? Vreau să văd iar pe fata împăratului. 

Gata! Au şi plecat câinii după fată. Nici n-a apucat bine să se învârtă soldatul de două ori, că au 
şi venit cu fata. 

Ce-a făcut una din femei? I-a legat fetii la brâu un săculeţ de făină, spart. La toată mişcarea, se 
vărsa din făina ceea. Aşa că, de la palat şi până la casa soldatului, rămăsese o urmă de făină. Când 


au adus-o înapoi, unul din câini a văzut urma ceea. S-a apucat, şi-a luat făină, şi-a semănat pe toate 
drumurile, pe toate străzile. Dimineaţa, vine împăratul cu toată curtea, să caute urma. Strigă unul: 

— Păi, şi pe strada asta e. Altul: 

— Şi pe aicea! 

Ei s-au încurcat. N-au făcut nimic. 

— Ce să facem; n-am putut reuşi în noaptea asta, dar mâine noapte tot reuşim. 

A doua noapte, soldatul iar aprinde amnarul de trei ori; iar vin toţi câinii: 

— Ce porunceşti, stăpâne? 

— Vreau să văd pe fata împăratului. 

Au plecat câinii val-vârtej. Acum, femeia care o păzea s-a luat după ei şi, când au intrat ei cu fata 
în casă, a făcut şi ea un semn cu var pe poartă. Când au ieşit câinii s-o ducă acasă, pe fată, n-au 
băgat de seamă semnul. 

Dimineaţa, când vine împăratul cu armata să caute semnul la poartă, gata! L-au şi luat, şi l-au 
băgat la temniţă. S-au hotărât să-l spânzure, ca nu cumva să se mărite fata împăratului cu un soldat. 

De pe geam, el vedea cum îi pregăteau spânzurătoarea şi se gândea: „Măi, dacă aş avea eu 
amnarul meu, care l-am uitat pe fereastră, când m-au luat ăştia pe sus, poate m-or scoate câinii şi de 
aici.” Ce să facă, şi cum să facă, să pună iar mâna pe amnar? lacă, trece un copilandru în fuga mare 
prin faţa ferestrei. Cum fugea el aşa tare, îi sare un papuc din picior şi intră pe geam la soldat. 
Copilul începe a plânge, şi a se ruga să-i dea papucul, că-l bate maică-sa. 

— Măi, ţi-l dau, dar fă-mi şi mie un bine. Uite, eu stau aici în temniță, şi-mi fac spânzurătoarea 
afară, să mă spânzure, şi nu pot şi eu să fumez o țigară, că n-am cu ce-o aprinde. Dute tu până la 
mine acasă — i-a spus unde — şi adu-mi amnarul de pe fereastră, ş-apoi îţi dau papucul. 

Ce să facă băiatul? Fuge până la soldat acasă, găseşte amnarul, i-l aduce soldatului, şi-şi ia 
papucul; ba mai căpătă şi doi bani de argint. Ei, când şi-a văzut el amnarul, bucuria lui. L-a pus în 
buzunar frumos, şi-a aşteptat să-l ia şi să-l ducă la spânzurătoare. 

A doua zi, vin nişte soldaţi, îl iau, şi-l duc să-l spânzure. Înainte de spânzurătoare, îl întreabă 
împăratul, după lege, ca pe oricare: 

— Ei, acuma ce vrei, ce dorinţă vrei să-ţi îndeplinim înaintea morţii? 

— Înălțate împărate, nu doresc altceva decât să fumez o țigară. 

— Foarte bine, fumează. 

Scoate împăratul o ţigară, şi i-o dă. 

— Poftim. 

Scoate şi un chibrit, să i-o aprindă. 

— Nu, zice soldatul, vreau să mi-o aprind eu. 

Bagă mâna în buzunar, scoate amnarul; pac! una, două, trei; au şi apărut câinii. Lumea s-a 
înspăimântat când a văzut dihăniile cele cu ochii cât gura tunului. Aşa câini mari nu văzuse nimeni 
pe pământ. Care mai de care s-a îndepărtat. Câinii au venit înaintea lui şi s-au ridicat în două 
picioare: 

— Ce porunceşte stăpânul nostru? 

— Ce să poruncesc, câinilor, să mă scăpaţi de aici. 

Atunci s-au repezit câinii şi, când au început a trânti în dreapta şi în stânga, n-a mai rămas 
nimeni în picioare. Împăratul tot striga să aducă tunurile, să tragă în ei, dar cine se mai putea scula? 
Cum ridica unul capul de jos, cum apărea câte un câine de cela şi-l trântea la loc. 

Fata împăratului, care era de față, a prins a striga la taică-său: 

— Ăsta-i soțul meu, şi cu altul nu mă mărit, că niciunul de pe pământ nu-i aşa de tare ca el. 

N-a mai avut împăratul ce face. L-a luat pe soldat, l-a dus la palat şi au făcut o nuntă mare, ce n- 
a mai fost până atunci; şi împărăţeşte şi azi nu ştiu pe unde, dacă n-a fi murit. 


Povestea cu Florea Florilor 
poveste românească 


A fost odată ca niciodată, că de n-ar fi nu s-ar povesti, că nu-s de când poveştile, sunt mai 
încoace cu o zi cu două, de nu cu nouă. 

A fost odată un om sărac. Omul ăsta avea doi băieți şi o fată. Băieții erau cum erau, dar fata era 
frumoasă de stătea soarele în loc. Într-o dimineaţă, plecă omul la plug cu cei doi feciori şi-i spune 
fetei să vină cu demâncare la amiază. Fata îi zice că e departe, şi nu ştie să vină. Ce zic ei? 

— Ba ai să ştii că, uite, noi ţi-om trage o brazdă, de aici, de acasă, până acolo unde arăm. 

Bun! Trag ei o brazdă de acasă până acolo. Fata, la amiază, ia traista cu mâncare şi pleacă la 
câmp. Pe drum vine un zmeu şi-o fură. Nu mai ajunge fata cu mâncare la câmp. Aşteaptă ceia să 
vină cu demâncare; nu mai vine nimeni. Când vine seara acasă, zice omul către nevastă: 

— Bine, măi femeie, de ce n-ai trimis fata cu demâncare? 

— Cum să n-o trimit, omule? Am trimis-o. 

— Păi, n-a venit. 

— Cum n-a venit? Vai de mine! Unde-i fata mea? Să ştii c-a furat-o zmeul. 

Caută în sus, caută în jos; n-o găsesc. Ce face băiatul cel mai mare? Se duce la taică-său şi-i 
spune: 

— Tată, eu mă duc după soră-mea, s-o caut. 

— Du-te, dragul tatii, dar ai grijă să nu te piardă zmeul. Pleacă feciorul. Merge el, merge, 
întreabă în stânga, întreabă în dreapta, ba pe unul, ba pe altul, până îl îndreaptă cineva într-o pădure 
mare. Când acolo, în mijlocul pădurii, dă de un palat mare, şi în palat găseşte pe soră-sa fierbând 
într-un cazan o bivoliță întreagă, mâncare pentru zmeu. Zmeul era la vânătoare, că era vânător. Avea 
obicei să trimită buzduganul, de la câțiva kilometri, înainte acasă. Buzduganul se învârtea pe masă, 
şi se ducea singur în cuiul lui. Cum stăteau ei de vorbă, vine buzduganul. 

— Vai de mine, zice fata, vine zmeul; unde să te ascund? 

Dacă te găseşte; te şi omoară. 

ÎI bagă sub albia de pâine, şi-l ascunde acolo. Vine zmeul, dar lui de departe i-a şi mirosit a om 
străin. Întreabă pe fată: 

— Ce om străin a venit la noi? 

— Păi, că n-a venit nimeni. 

— Aici miroase a om străin. Să mi-l arăţi numaidecât. 

Scoate-l de unde l-ai ascuns, că-i de rău. 

N-are ce face fata; îl scoate pe frate-său de sub albie. 

— Ei, bine-ai venit, cumnate, zice zmeul. Hai la masă, să mâncăm şi să ne batem cu oasele. Care 
cum gătim carnea de pe oase, dăm în cap celuilalt cu oasele. 

Zmeul mânca şapte, opt, până băiatul mânca unul. Şi-a strâns un morman de oase, şi toate i le-a 
dat în cap băiatului, până i-a spart capul şi l-a omorât. L-a luat şi l-a îngropat. 

După un timp, văzând celălalt fecior că nu mai vine fratesău, se duce la taică-său şi-i spune: 

— Tată, nu ştiu ce-o fi păţit frate-meu. Eu plec după el. 

— Nu te duce, dragul tatii, că l-a fi omorât zmeul, şi te-a omori şi pe tine, şi nu mai avem nici pe 
unul. 

Nu ascultă băiatul; pleacă şi el. Ajunge la palatul zmeului şi păţeşte la fel. Îi aruncă zmeul cu 
ciolane în cap, îl omoară, şil îngroapă lângă frate-său. Aşteaptă cei de acasă să mai vină vreunul; 
pace! Se pune maică-sa pe un bocet, de plângeau şi pietrele de mila ei. Plângea zi şi noapte, pe unde 
mergea, pe unde se întorcea. Într-o zi, când venea de la apă, bocind în gura mare, îi sare înainte o 
broască şi-i spune: 

— Mamă, nu mai plânge. la-mă în braţe şi du-mă acasă. 

O ia femeia. Vine cu broasca acasă, şi ce să vezi? Se preface broasca într-un copil, care creştea 
într-o zi cât altul într-un an. Vezi că el fusese vrăjit, să stea broască până l-o duce o femeie în braţe. 


Într-o lună, se făcuse un om în toată firea şi, cum era frumos şi voinic, cum nu se mai poate, i-au 
pus numele Florea Florilor. După o lună de zile, se duce flăcăul la maică-sa: 

— Acuma, mamă, să-mi spui unde sunt fraţii şi soră-mea, că aşa zic oamenii, că aş fi mai avut 
doi fraţi şi o soră. 

Îi spune maică-sa cum a furat-o zmeul pe fată, cum au plecat băieţii s-o găsească şi cum nu s-au 
mai întors. 

— Ei, zice Florea Florilor, mă duc să-i caut. 

— Nu te duce, dragul mamei, că are să te omoare zmeul şi pe tine. 

— Nu te teme, mamă, mie nu poate să-mi facă zmeul nimic. 

Se îmbracă feciorul, îşi ia paloşul, şi-i zice maică-si: 

— Să-mi dai ceva semne de acasă, o batistă, ceva, un inel, ca să mă cunoască soră-mea, că nu m- 
a crede că-i sunt frate dacă n-o vedea semne. 

Îi dă maică-sa un inel, îl pune feciorul în deget, şi pleacă. Merge, merge, zi de vară până seară, ca 
cuvântul din poveste, că înainte mândră şi frumoasă mai este; ajunge la palatul zmeului. 

— Bună seara, soră! 

— Să ai noroc, frate, dacă zici că-ţi sunt soră. Dar eu ştiu că am avut numai doi frați. 

Îi arată el inelul, şi ea atunci vede cu adevărat că-i frate cu ea. 

— Dar unde-i zmeul? 

— E la vânătoare, dar vine acuş. Dar mai bine ai pleca, frate, că are să te omoare şi pe tine ca pe 
cei doi. Începe fata să plângă şi să-l roage să plece. 

— Stai, soră, nu te speria, că mie nu mi-e frică de zmeu. 

Mai vorbesc ei, mai povestesc; fata iar fierbe un bivol întreg într-un cazan. Într-un târziu, trimite 
zmeul buzduganul. După ce se învârte pe masă şi se aşază în cui, îl ia Florea Florilor şi-l zvârle 
înapoi. Trece buzduganul de două ori înapoia zmeului față de cât venise înainte. Merge zmeul după 
el înapoi. Se cam înspăimântă. Când ajunge acasă, îl găseşte pe Florea Florilor. 

— Bine ai venit, cumnate. 

— Bine te-am găsit. 

— Fi, hai să mâncăm, dacă ai venit la noi. Oi fi flămând şi dumneata după atâta drum. 

S-aşază ei la masă, mănâncă, beau. De data asta, cât mânca zmeul un ciolan cu carne, Florea 
Florilor mânca zece şi le trântea în capul zmeului. Vede ăsta că nu-i de glumă. Îi zice după masă: 

— Ei, cumnate, cum vrei? În săbii să ne tăiem, sau în luptă să ne luptăm? 

Zice Florea Florilor: 

— În luptă, că-i mai dreaptă. 

Bun! îl ia zmeul pe Florea Florilor şi-l băgă în pământ până în genunchi, şi-i spune: 

— Zboară! 

Când s-a opintit o dată Florea Florilor, a zburat deasupra pământului nouă palme. ÎL ia Florea 
Florilor, şi-l trânteşte pe zmeu; îl bagă în pământ până la brâu şi-i spune: 

— Zboară! 

S-a opintit şi zmeul, şi a zburat deasupra pământului de trei palme. Iar îl ia zmeul pe Florea 
Florilor, îl bagă în pământ până-n subsuori, şi-i spune: 

— Zboară! 

Zboară feciorul şi de data asta, de cinsprezece palme deasupra pământului. Când l-a luat şi 
Florea Florilor pe zmeu, l-a băgat în pământ până la brâu, şi, când i-a zis: 

— Zboară! zmeul n-a mai putut ieşi. 

— Fi, acum ce să-ți fac? Să-ţi tai gâtul? 

— Nu mă omori, că-ţi dau ce vrei. 

— Te scot de aici dacă-mi dai pe cei doi frați ai mei aşa cum au fost ei. Să mi-i învii; să faci ce 
ştii. Dacă nu, aici îţi putrezesc oasele. 

Zice zmeul: 

— Scoate-mă, că mă duc să ți-i aduc aşa cum au fost. 


ÎI scoate Florea Florilor, şi-i dezgroapă zmeul pe cei doi feciori. Face ce ştie el, şi-i învie. Când îi 
vede pe cei doi fraţi, vii şi nevătămaţi, Florea Florilor scoate paloşul şi taie capul zmeului. Încarcă 
ei nu ştiu câte care cu bogăţiile zmeului, şi pleacă spre casă. Pe drum s-au oprit la o margine de 
pădure să se odihnească puţin, că erau osteniți. Florea Florilor s-aşază jos lângă un stejar mare şi 
adoarme aşa, lipit de copac. Ce se gândesc cei doi frați? 

— Măi, ce facem cu ăsta, că el o să vrea din bogăţiile zmeului? 

— Hai să-l legăm de stejarul ăsta. L-a mânca vreo dihanie, şi rămânem numai noi. Tot nu mi-e 
frate bun. 

Se roagă fata de ei, plânge, le aduce aminte că el i-a scăpat de la zmeu. Nimic! L-au legat bine de 
stejar. Florea Florilor era ostenit tare după lupta cu zmeul, şi n-a simțit. L-au lăsat acolo şi-au plecat. 
Ce se întâmplă? Zmeoaica, mama zmeului, vede că zmeul a murit, fata nu-i, şi nici cei doi frați. 
Pleacă val-vârtej după ei. După un timp, se trezeşte şi Florea Florilor. Dă să se scoale; nu poate. 
Vede că-i legat de stejar. 

— Măi, dar buni frați mi-am mai găsit! 

Se opinteşte el o dată, scoate stejarul din rădăcini, şi pleacă după ei. Îi ajunge din urmă. 
Zmeoaica îi ajunsese şi ea, şi îi omorâse pe cei doi feciori. Îi mâncase şi se pregătea s-o mănânce şi 
pe fată. Când s-a încordat Florea Florilor, s-au rupt toate funiile; şi s-a repezit la zmeoaică. 

— Nu mă omori, Florea Florilor, că eu ţi-am făcut un bine. Şi tu puteai muri aşa cum te legaseră 
frații tăi. 

— Să mi-i faci la loc, că te omor. 

— Nu mai pot, că i-am mâncat. 

Atunci Florea Florilor a tăiat-o pe zmeoaică în bucăţi, a făcut-o căpiţe, şi-a scăpat lumea de 
pacostea zmeilor. 

S-a dus pe urmă acasă cu soră-sa, şi s-a însurat cu o fată de gospodar, şi, dacă n-o fi murit, mai 
trăieşte şi astăzi. 


Povestea cu vulpea şi stupul de miere 
poveste românească 


Cică, odată, vulpea s-a întâlnit cu un lup şi cu un urs. 

Din una, din alta, ce se hotărăsc ei? 

— Măi, hai să ne facem fraţi de cruce. 

— Hai! 

Bine. După ce s-au prins frați de cruce, fiecare, cum vâna ceva, trebuia să împartă cu ceilalți şi, 
cum ursul era cel mai mare, au hotărât ca el să facă împărțeala. 

Prinde vulpea un iepuraş. Se întâlneşte cu lupul, şi zice: 

— Hai la urs să ni-l împartă. 

Se duc ei la urs, la împărțeală. Ia ursul iepurele, şi-i zice lupului: 

— Măi, tu iei capul şi picioarele, că tu eşti conducător bun la vânătoare, şi fugi bine. 

Vulpei i-a dat codiţa: 

— Tu, uite, ce bucăţică bună ai! Eu îs mai bătrân, zice ursul, mănânc carnea asta mai moale. 

N-au zis nimic ceilalți doi, dar nu le-a prea convenit asemenea împărțeală. 

Mai trece vreme, prinde şi lupul un miel. Hai, iar, la urs să-l împartă. 

— Fi, vulpe dragă, uită-te ce coadă lungă ai de data asta. 

Vulpei nu i-a convenit de loc; tot dădea din mustăți, dar ce era să facă? Aşa era înţelegerea, ursul 
să împartă. Găseşte vulpea, într-o zi, un stup de albine. Vine la urs şi zice: 

— Uite ce-i, cumetre, eu am găsit un stup, dar ştii că mie nu-mi plac dulciurile astea. E greu tare, 
şi nu pot să-l aduc, hai dumneata şi-l ia. 

De unde, că vulpea voia să-l înţepe albinele pe urs, nu pe ea. 


Se duce ursul cu lupul, îi împung albinele. Îi înțeapă; dau năvală acolo, iau stupul. Vulpea stătea 
de o parte. După ce-au luat ei mierea, le zice vulpea: 

— Măi, să nu mâncaţi multă deodată, că vă doare la stomac. Trebuie mâncată câte puţin, aşa. Vă 
spun eu cum se mănâncă mierea. Mi-o daţi mie s-o pun bine, că am o magazie specială, şi n-o fură 
nimeni de acolo. 

Ia vulpea stupul şi-l bagă într-o scorbură, şi mănâncă puţin din ea. O vede o coţofană şi, când se 
întoarce vulpea, începe să tipe din copac: 

— Vulpea hoaţă, vulpea hoaţă. Dar vulpea, de colo, întreabă: 

— Unde mă cheamă? Unde mă cheamă? 

— Ce zice? întreabă ursul. 

— Păi, uite, mă cheamă mătuşă-mea la o cumetrie. 

— Du-te, dacă te cheamă. Ce zici, lupule? 

— Cum nu, du-te! 

Bagă vulpea coada între picioare, şi drept la scorbură se opreşte. Mănâncă miere pe săturate de 
data asta. Vine îndărăt, dar nu prea îi ardea să mai pândească după vânat. 

— Ce-i, ce s-a întâmplat? întreabă ursul. 

— D-apoi, m-am cam obosit oleacă, că-i cam departe. 

— Cum îl cheamă? Cum i-ați pus numele copilului? 

= Început. 

Ea atunci începuse zdravăn să mănânce la miere. Mai stă ea ce mai stă, iaca, o cioară: cra! cra! 
cra! 

— Ce vrei tu? ce vrei? face vulpea. Acum am venit doar. 

— Ce-i? întreabă ursul. 

— Uite, iar mă cheamă la cumetrie, şi abia am fost. 

— Du-te, cumătră, dacă te cheamă. 

Pleacă vulpea iar la scorbură, şi-i mai trage o porție zdravănă de miere. A mâncat stupul până la 
jumătate. Bun! vine îndărăt. Îşi lingea mustăţile. 

— Ai petrecut bine? 

— Petrecut. 

— Cum îl cheamă pe ăsta? 

— Mijlociu. 

— A, bun! Frumos nume. 

Mai trece un timp, hop, un ciocârlan tot sărea pe acolo şi ciripea. Vulpea, iar: 

— Ce-i, măi, ce vrei? Nu merg, că-i departe. Nu merg acum. Spune-i că viu mâine. 

— Ce-i cumătră, iar te cheamă? 

— Iar, cumetre urs, dar nu mă mai duc azi. M-oi duce mâine, dac-oi putea. 

— Du-te, cumătră, acum. Bată-te norocul, că numai de ospeţe ai parte. Cum nu mă cheamă şi pe 
mine cineva, că n-aş mai face nazuri! 

Se duce vulpea, mănâncă toată mierea, răstoarnă stupul, şi-l pune cu fundul în sus. Se întoarce la 
cel doi: 

— Ai venit, cumătră? 

— Venit. 

— Cum îl cheamă? 

— Lins-prelins-cu-fundu-n-sus. 

Ei n-au înţeles. Se duc şi ei, după un timp, să mănânce din miere; găsesc stupul răsturnat cu gura 
în jos. Vulpea le spusese că ei nu-i plac dulciurile, aşa că ursul, mânios, îi zice lupului: 

— Tu ai mâncat-o, dar lasă că-ți arăt eu ţie; ţi-ai găsit beleaua cu mine. 

— Eu n-am mâncat-o, urlă şi lupul. 

Se ceartă ei. Vulpea, țuşti în gaura ei, şi de-acolo striga: 


„Ursul şi lupul, las' să se certe, 
Că vulpea şireată a mâncat mierea toată.” 


— Ia auzi ce zice; ea ne-a mâncat mierea. 

Fug după ea. Face ursul un cârlig, şi-l bagă în gaură s-o tragă afară. Când o apuca de picior, 
vulpea striga: 

— Trage, că nu-mi pasă, că ai apucat de rădăcină. Când trăgea de rădăcină, țipa ca din gură de 
şarpe: 

— Aoleu, piciorul meu! Aoleu, picioruşul meu! 

Au cotrobăit ei prin gaură; n-au putut-o scoate. Până la urmă, s-au lăsat păgubaşi. De atunci, 
însă, s-a stricat şi frăția lor de cruce. 


Povestea cu ciobanul care ştie limba animalelor 
poveste românească 


Era odată un cioban. Într-o zi, s-a dus şi el cu oile la păscut prin nişte stuf. Cum stătea acolo, 
vede că se ridică o pasăre, un cocostârc, care ținea ceva în cioc. Zboară pasărea un timp, şi scapă ce 
avea în cioc. Fuga ciobanul, să vadă ce a scăpat pasărea. Când ajunge acolo, un şarpe pestriț. Stătea 
ciobanul şi se uita la şarpe, şi şarpele la cioban. Deodată, şarpele începe să vorbească: 

— Măi, baciule, uite, eu sunt rănit la spinare de pasărea ceea, care a vrut să mă mănânce. Fii bun 
şi leagă-mă, că ţi-oi face şi eu un bine. 

Ia ciobanul şarpele, îl leagă, şi-l pune într-o tufă, ca să nu-l calce oile şi vitele. Îi zice şarpele 
atunci: 

— Mâine ai să vorbeşti limba păsărilor şi a animalelor. Se duce ciobanul acasă cu oile, şi le bagă 
în țarc. Dimineaţa trimite pe tovarășul lui să le păzească, şi el pune nişte saci cu grâu pe măgar şi 
pleacă la moară. Când să iasă pe poartă, vede nişte vrăbii care scurmau într-o grămadă de nisip, pe- 
acolo, şi vorbeau în limba lor: 

— [a te uită la ăsta; s-a dus la moară, da-i curge grâul din saci. 

Se uită ciobanul; aşa era. Drege el sacii şi pleacă din nou. 

Ajunge la moară, duce sacii înăuntru şi dă drumul măgarului să pască cu al morarului. Aude cum 
zbierau ei acolo împreună, şi stă şi-i ascultă să vadă ce-şi spun. Măgarul morarului: 

— Deseară vin hoţii la stăpânul meu şi-o să-i fure tot din casă, că n-are cine să-i spună. Numai 
eu i-am auzit, şi el pe mine nu mă înţelege. 

Se duce ciobanul la morar: 

— Măi, să ştii că deseară vin hoţii la tine şi vor să-ți ia tot din casă. 

— Dar tu de unde ştii? 

— Asta-i treaba mea. 

— Măi, stai şi tu deseară la mine şi, dacă aşa s-o întâmpla, să ştii că nici nu-ţi iau vamă la 
măcinat, ba îţi mai dau şi o pungă de bani. 

Se-aşază ei seara cu nişte ciomege zdravene şi-aşteaptă. Pe la miezul nopții vin tâlharii. Sare 
morarul, şi ciobanul, şi încep să croiască cu ciomegele în dreapta şi în stânga, de țipau tâlharii ca în 
gură de şarpe. Au rupt-o de fugă în pădure. 

A doua zi, a plecat şi ciobanul la stână, fără vamă luată la moară şi cu o pungă de bani pe 
deasupra. Drumul lui trecea prin pădure. Aude o bufniţă care-i spunea alteia: 

— Au trecut tâlharii pe aici, şi s-au dus la podul din Poiana urşilor, unde sunt ascunse toate 
bogăţiile lor. 

Repede, duce sacii acasă, îi descarcă, şi se întoarce în Poiana urşilor. Găseşte podul. Sub pod, 
acolo, o gaură, şi în ea numai aur, argint şi pietre scumpe; încarcă şi el cât poate pe măgar. Când 
căra el, aude o altă bufniţă că-i striga: 


— Fugi, că vin hoţii! Fugi, că vin hoţii! 

A întins-o la fugă. A fugit el, a fugit, şi s-a oprit într-o poiană să se mai odihnească. Acolo erau 
nişte cai la păscut. Ce se gândeşte ciobanul? 

— Măi, acum am bani, am de toate; mi-ar trebui şi mie un cal bun. 

Caută în stânga, caută în dreapta, găseşte pe stăpânul cailor şi fac târgul. Îşi ia ciobanul calul, şi 
pleacă. Pe drum, ajunge la o cârciumă. Intră şi el înăuntru să bea un pahar de rachiu. Iacă, un motan 
pe la picioarele lui: 

— Miau, miau, s-a aprins şura. Ard paiele crâşmarului. 

— l-auzi, măi, îţi arde şura. 

— Măi, ţie îţi arde de glumă! 

— Măi, eu nu glumesc; dacă asculti, bine; dacă nu, nu. Fuge crâşmarul la şură. Aşa era. Sar toți 
oamenii cu apă, cu pământ, sting focul. N-apucase să se aprindă tare. Îl cinsteşte crâşmarul, îi dă să 
mănânce, şi-l opreşte şi peste noapte să doarmă la el. Dimineaţa, când să plece, vin unii călare, care 
se duceau la o nuntă a unui boier. Leagă caii, şi se opresc şi ei să bea un pahar cu vin. El era pe- 
afară, pe-acolo; îşi punea şaua pe calul lui. Aude pe unul din caii cei legaţi: 

— Oare cât m-or mai duce aşa fără potcoavă, că mi s-a stricat piciorul. 

— Măi, al cui e calul cel murg? 

— Dar de ce vrei să ştii? întreabă unul. 

— Păi, vezi că n-are o potcoavă şi i se strică piciorul. 

— Fugi de-acolo, de unde ştii tu, că nu te-ai uitat la potcoavele lui. 

— Iaca, ştiu! 

Se uită cela; aşa era. Stau acolo, pune potcoava la cal. ÎI întreabă pe cioban: 

— Măi, nu vrei să mergi cu noi? 

— Dar voi unde vă duceţi? 

— La o nuntă a unui boier. 

— Măi, n-am fost eu la de astea, dar hai să merg, să nu mor şi să nu ştiu cum e acolo. 

Ajung la boier. Acolo, nuntă mare, trăsuri, lume multă, mă rog, nuntă boierească. La masă au 
prins a povesti, care ştie să vorbească în mai multe limbi. Boierul zicea că el ştie paisprezece limbi, 
şi tot întreba dacă mai este cineva care să ştie atâtea. 

Şarpele îi spusese însă ciobanului, când îi dăduse darul de a înţelege limba animalelor şi a 
păsărilor: 

— Eu îți dau darul ăsta, dar tu să nu spui nimănui, că n-o să fie bine de tine. 

Ciobanul acum mai băuse şi el un pahar cu vin, aşa că cei vine lui? Hai să spună că el ştie 
nouăzeci şi nouă de limbi. 

— Cum ştii tu nouăzeci şi nouă de limbi? 

— Iaca, bine. Eu ştiu tot ce spun toate păsările, toate animalele. 

— Măi, taci! Dacă tu ştii asta, ia spune-mi, zice boierul, ce cântă pasărea asta? 

— Zice că miresei nu-i place mirele şi n-o să trăiască cu el. 

Aşa era, dar boierul s-a supărat şi l-a băgat la închisoare. 

Când se vede ciobanul acolo, se desmeticeşte de tot şi se gândeşte: 

— Aşa-mi trebuie. Nuntă boierească am vrut, nuntă boierească am găsit. 

Nunta petrecea înainte. Ce să facă el; cum să iasă deacolo? Vede un şoarece înaintea lui, care 
chițăia: 

— Stai liniştit, că mai avem oleacă de ros la geam şi dăm afară. 

Împinge el de fereastră, sare fereastra cât colo, că era toată roasă, plină de găuri. Iese pe 
fereastră, îşi ia calul, şi mână, băiete! S-a dus acasă, şi şi-a făcut nişte curți şi nişte hambare, cum nu 
mai avea nimeni, că avea aur de la hoţi, şi în viaţa lui n-a mai spus că ştie limba păsărilor. 

Dacă n-o fi murit, mai trăieşte şi astăzi. Şi-am încălecat pe-un cui, şi alta nu-i. 


Trandafirul de aur 
poveste romanească 


A fost odată, nu ştiu bine când, o împărăție mare şi frumoasă, în care oamenii trăiau veseli şi 
fericiţi, că aveau parte de un împărat bun şi omenos, cum nu găseai altul în lumea întreagă; iar 
împărăteasa lui era tare gingaşă şi frumoasă. Şi-aveau împăratul şi împărăteasa o fată, ce primise în 
dar de la naşe-sa un trandafir de aur cu care să-i vindece pe oameni. Numa! cât îl mirosea un bolnav, 
că pe loc se făcea bine, chiar de-ar fi fost pe patul de moarte, aşa că, de când avea domniţa acest 
trandafir, oamenii din împărăția aceea mureau numai de moarte bună, şi asta la adânci bătrânețe, 
necunoscând ce-i boala. 

Toate ar fi fost bune, dacă darul primit de domniţă n-ar fi fost cu primejdie pentru ea, că numai 
din mâna ei trebuia bolnavii să miroasă trandafirul, dacă voiau să se vindece, dar fără ca ea să vadă 
pe cine tămăduise. De i-ar fi văzut, măcar o clipită, ar fi murit suferind de toate bolile ce le 
vindecase până atunci, iar trandafirul ar fi fost luat de-o zână rea, care dorea de mult să-l aibă. „Asta 
până şi-o găsi domnița mire”, spusese naşe-sa; apoi, îşi poate sădi trandafirul, oriunde va voi, că el 
nu-şi va pierde puterea. 

Împărăteasa, care era mai înţeleaptă decât toţi sfetnicii la un loc, găsi scăpare pentru fetiţa ei într- 
un văl des, cu care îi acoperea capul în fiece dimineaţă, când cei suferinzi veneau să miroasă 
trandafirul de aur. 

Aşa lecui domnița mulți oameni, până se făcu fată de măritat, şi-ncepură a curge pețitori din 
toate colţurile lumii, trimişi ba de împăratul cutare, ba de fiul altui împărat, toți dornici s-o capete 
de soaţă. Frumoasă era domniţa, şi mare împărăţia ce-o moştenea de la părinţi, dar erau altele şi mai 
frumoase şi mai bogate, numai cât nu aveau o floare fermecată cum avea domniţa noastră. Tot din 
pricina florii, împăratul şi împărăteasa hotărâră să nu ia în seamă pețitorii veniți din depărtate locuri, 
ci să aştepte pe vreunul din vecini, ca domnița dimpreună cu trandafirul să rămână cu ei pe-un loc. 
În aşteptarea mirelui, fata purtă de grijă bolnavilor ca mai 'nainte, pân! ce-ntr-o bună zi zâna cea rea 
se strecură în palatul împărătesc şi, ducându-se la domniță, îi smulse vălul de pe faţă şi-i luă 
trandafirul. Rămânând domniţa făr' de văl, văzu dinainte-i o băbuţă ce tocmai o vindecase şi, cum o 
văzu, nu se mai putu mișca din jilțul ei. Începură s-o scuture frigurile cele rele, mai apoi o luă cu 
fierbinţeli, iar de văzut şi auzit, nici vorbă; băbuţa, cum văzu una ca asta, îl strigă pe fecior-su cu 
care venise la palat, şi-i spuse totul de-a fir-a-păr. Acesta se duse la împărat şi-i povesti ce auzise de 
la maică-sa, zicând că, de-ar avea cineva grijă de maica lui, s-ar duce-n lumea largă să caute 
trandafirul de aur. 

— Dacă-i numai pe atât, noi aici suntem, şi n-o să ducă lipsă de nimic, aşa că du-te sănătos şi 
întoarce-te degrabă, zise împărăteasa, care era de față. 

— De-o vei scăpa de chinuri, a ta să fie, zise şi împăratul, că alt ginere nici că-mi trebuie. 

Auzind cât bine îl aşteaptă, flăcăul nostru plecă pe fugă, şi numai când ajunse la drumul mare se 
mai dezmetici oleacă. Cum nu ştia încotro s-apuce, stătu în loc să se socotească de-i bine s-o ia la 
dreapta, sau la stânga, când văzu un şarpe mort. 

„Să-l iau, zise el, c-are piele frumoasă, şi-oi face ceva din ea”. Dar, când îl luă de jos, simţi cum 
îi tremură solzii pe el. 

— Eşti viu încă, sărace! Am să te duc la râul de colo, să te răcoresc puţin, şi mai ştii?! Poate 
scapi cu viață. 

Cum zise, aşa şi făcu. O porni pe drumul ce mergea la râu, stropi şarpele cu puţintică apă, apoi îl 
puse jos la umbra unor brusturi. Când dete să plece, şarpele, care-şi venise-n fire, îi spuse că drumul 
pe care-a apucat venind cu el la râu e cel bun, şi, pentru că i-a salvat viaţa, îi dăruieşte solzul cel 
mare din coroniță, căci şarpele ăsta nu era un şarpe oarecare, ci împăratul şerpilor. Îi mai zise că, 
doar ce-o privi la solz băiatul, so trezi cu el dinainte, gata să-l ajute le nevoie. Cum zise şarpele ce 
avu de zis, prinse a luneca prin iarbă, şi nu se mai văzu, iar flăcăul o porni la drum. Şi merse, zile şi 
nopți, de nu le mai ştia de număr, pân' ce-ntr-o zi întâlni sus pe munte un sihastru bătrân şi bolnav. 


ÎI îngriji cum ştiu mai bine, iar la despărţire sihastrul îi dărui un mănuchi de ierburi, spunându-i să 
le aprindă când va ajunge la zâna cea rea, căci mireasma lor va adormi pe zână şi pe supușii ei. 
Flăcăul mulțumi bătrânului sihastru, şi porni iar în căutarea zânei celei rele. 

După ce mai merse o bucată de drum, văzu un iepure ce şchiopăta şi plângea amarnic; îl întrebă 
de ce plânge, iar iepurele îi arătă o lăbuţă umflată în care se lăfăia un ghimpe, şi-i zise că, aşa 
şchiop, îl poate prinde şi mânca oricine. Flăcăul scoase ghimpele din lăbuţa iepuraşului; apoi, 
auzind că merge spre palatul zânei, iepurele îl rugă pe băiat să-l lase jos, spunându-i că nici mort nu 
merge mai departe, dar că-l aşteaptă acolo până s-o întoarce. 

Flăcăul porni de unul singur la drum, şi către seară ajunse la palat, care era înconjurat de ziduri 
atât de înalte, că numai păsările puteau zbura peste ele. Dacă văzu băiatul că nare cum intra-n palat, 
se gândi să ceară ajutor şarpelui, aşa că scoase solzul şi privi la el. Cum se uita el aşa, iaca, şi 
şarpele răsare de nu ştiu unde şi-i zice: 

— Aşa-i că ţi-e greu fără mine, frățioare? Da' lasă supărarea, că nici pâs n-ai apuca să zici şi te 
trezeşti musafir nepoftit în grădina zânei. Fă bine, şi bagă solzul în gură, ca să te faci şarpe ca mine, 
dar nu cumva să-l înghiţi, că aşa rămâi toată viaţa. 

Cei doi şerpi, că de-acum şi flăcăul se făcuse şarpe, se târâră pe ziduri şi, mai pe ocolite, mai pe 
de-a dreptul, intrară în grădina zânei. Cum ajunseră, aprinseră mănunchiul de ierburi dat de sihastru, 
şi porniră să caute prin palat trandafirul de aur. Îl găsiră în iatacul zânei, care dormea tun, iar 
împăratul şerpilor nu-l lăsă pe băiat să se atingă de trandafir, ci îl smulse chiar el din vasul în care 
era pus; apoi, se furişară afară din palat. De-abia trecură zidul, că şi auziră larmă în urma lor; zâna 
se trezise, şi întreba ierburile de lângă zid: 

— Ziceţi că hoţul care mi-a furat trandafirul era un şarpe? 

— Şarpe era, milostivă stăpână. Uite cum m-a strivit până să urce pe zid. 

— Ce să facă un şarpe cu balsamul trandafirului de aur? 

Eu cred c-aţi visat, ori a fost altceva; dar las' pe mine. Şi se apucă a striga, de răsunau văile prin 
prejur: 

— Şarpe de eşti, în om să te prefaci; iar de eşti om, să te prefaci în şarpe. 

Cât ai clipi din ochi, şarpele cel adevărat se prefăcu întrun tânăr de toată frumuseţea. Era înalt şi 
zvelt, iar pe umeri purta o mantie verde-argintie; pe cap avea coroană împărătească, şi-n mâini, în 
loc de sceptru, ţinea trandafirul domniţei. Alături de el, se târa un şarpe, ca toţi șerpii, căci aşa arăta 
acum flăcăul cel mândru ce plecase în căutarea trandafirului de aur. 

— Să ne grăbim, frăţioare, zise tânărul către şarpe; trebuie să ajungem în vârful muntelui unde se 
sfârşeşte împărăţia zânei, că, de-i trecem hotarul, nu mai are putere asupra noastră. 

lepuraşul, care era şi el de față, îl luă în spinare pe flăcăul prefăcut în şarpe şi, cât ai bate din 
palme, ajunse cu el de cealaltă parte a muntelui. Împăratul şerpilor, care abia se ţinea de urma lor, îi 
ajunse şi zise: 

— Acum, să ne luăm fiecare ce-i al nostru; dă-mi solzul ce-l ţii în gură şi ia-ti trandafirul. 

Cum scoase solzul din gură, flăcăul se făcu ca mai înainte, iar frumosul împărat al şerpilor se 
prefăcu în şarpe, de cum îl înghiți. 

— Văzuşi, frățioare, cum am păcălit-o pe zână? Ea cu paguba, şi tu cu frica; că tare ţi-a fost 
teamă c-ai să rămâi cum te-a blestemat ea. Aşa-i? 

— Asta aşa e. ŞI nu ştiu cum să-ți mulţumesc pentru tot ce-ai făcut. 

— De-ai s-ajungi împărat, să rămâi tot bun la suflet cum eşti acum, şi, de s-o îmbolnăvi vreun 
şarpe de-al meu, lasă-l să se strecoare în grădina împărătească şi să miroasă trandafirul de aur. 

Flăcăul zise că aşa va face şi, luându-şi rămas bun de la împăratul şerpilor, o tinu tot într-o goană 
până la palat. Aici, slujitorii îmbrăcaţi în straie cernite agăţau de poartă şi ziduri flamuri mari şi 
negre, iar mulțime de oameni stăteau în jurul lor, plângând în hohote. Flăcăul îi întrebă, speriat, de 
n-a murit cumva domniţa, iar ei îi răspunseră că nu încă, dar îşi dădea ultima suflare. Atunci, el 
ridică în sus trandafirul de aur, să vadă toată lumea şi să se bucure că-i adusese domniţei leacul ce-i 
trebuia; apoi, intrând în palat, se duse de-a dreptul în iatacul domniţei şi, fără a băga în seamă pe 


careva din jur, îi luă mâna şi i-o puse pe trandafirul de aur, pe care i-l dădu să-l miroasă. Cât îi 
clipita, domniţa deschise ochii, apoi îi îmbrățişa pe împărat şi împărăteasă. 

Slujitorii primiră poruncă să-şi schimbe straiele cernite cu altele de sărbătoare, că tânăra domniţă 
va nunti cu flăcăul ce-o scăpase din ghearele morţii. Se făcu o nuntă împărătească, de la care nu 
lipsi nimeni. Chiar împăratul şerpilor veni, dimpreună cu iepuraşul, să ureze mirilor multă fericire şi 
viață îndelungată. Se vede că urarea lor a fost făcută din toată inima, că, de n-or fi murit, mai trăiesc 
şi astăzi. 


Impăratul spic de grâu 
poveste romanească 


La marginea unei cetăţi, trăia odată o bătrână săracă şi singură cuc, care dorea din tot sufletul să 
aibă o găină şi-un copil. Copilul, ca sprijin la bătrânețe, iar găina, ca vietate pe lângă casă; din 
aceste două dorinţi, numai una putu să şi-o împlinească, însă. 

Punând ban pe ban, strânse cât îi trebuia pentru o găină şi, ca să nu-i moară orătania de foame, se 
duse la târg să-i ia ceva grâu. Ajunsă acasă, îi aruncă din grâul luat, ca să mănânce, dar găina, ca 
orice găină, începu să-mprăştie boabele, râcâind în dreapta şi-n stânga. Un bob se rostogoli la 
picioarele bătrânii şi, fiind mai plinuţ şi mai frumos decât celelalte boabe, nu se îndură să-l dea 
găinii şi, luând o strachină veche, puse pământ în ea şi vârî acolo bobul de grâu, zicându-i: „De-oi 
încolți, şi-oi înverzi, tu ai să fii norocul meu!” Bobul n-aşteptă să fie rugat, şi în câteva zile încolți, 
înverzi, şi mai, mai să-i deie spic. De bucurie, baba nu mai ştia ce să facă; îl uda, îl alinta, şi nu se 
urnea de lângă el, vorbindu-i ca unui om, nu ca unui spic de grâu ce era. 

Când îi dădu odoru-n pârg, bucuria îi fu şi mai mare, că era dolofan şi bogat în boabe, nu ca alte 
spice ce văzuse în viaţa ei; iar într-o noapte, visă un tânăr chipeş, că vine spre ea şi-i zice: 

— Mamă, de-acu îs aproape gata; ia aminte dar, la ce-am să-ţi spun: Dimineaţă, scoate din spic 
un bob şi du-te cu el la târg, de-l vinde, c-ai să capeţi bune parale pe el. Să nu scoţi două sau trei, ci 
numai un bob în fiecare zi. Pe ultimul să-l bagi iar în pământ, să facă alt spic. 

Dimineaţa, se trezi bătrâna cu ochii la spic. Era galben ca aurul, şi boabele parcă stăteau să-i 
pice; ea luă unul, cum i se spusese-n vis, şi plecă cu el la târg. Acolo, lume multă şi de tot felul. 
Cum văzură bobul de grâu, care sclipea la soare de-ţi lua ochii, spuseră că aşa nestemată mai rar, şi 
că face cât o avere. 

Se minună baba de-aşa vorbe, dar când văzu ce bănet capătă pe bob nu-şi mai încăpu în piele de 
bucurie. 

A doua zi, iar luă un bob din spic, şi iar căpătă bani, de nu mai ştia ce să facă cu ei. Îşi cumpără 
loc, şi-şi făcu o casă de credeai că stă în ea un dregător de la palat, nu o babă cu spicul şi găina ei. 
Şi-a tot scos ea câte-un bob, şi l-a vândut, pân' ce-a rămas unu, pe care-l puse cu cinstea cuvenită 
într-un vas din porţelanul cel mai fin. Şi iar încolţi şi-nverzi grâul, şi iar dete spic, care se coapse 
până a-i bate din palme, iar noaptea tânărul cel frumos se înființă la patul bătrânii, spunându-i din 
nou: 

— Mamă, sunt gata! 

Şi-aşa, mereu şi mereu, pân' ce ajunse bătrâna să nu mai aibe loc de bani în casă. Cumpără atunci 
un palat mare şi frumos, ca al împăratului, numai că, având ea atâția bani, puse de-l împodobi cu 
scumpeturi, de credeau străinii veniţi în cetate că acela-i sălaşul împăratului. Deşi era foarte bogată, 
bătrâna tot se mai ducea la târg cu bobu ei de grâu pân' ce-ntr-o zi, venind acasă, găsi găina cocoţată 
pe vasul de porțelan. Din spicul de grâu nu rămăsese nimic; aşa îl rupsese şi-l ciugulise pasărea. 

Se porni pe un plâns cu sughiţuri, zicând: „Nu mi-e că n-o să mai am boabe să vând, c-am avere 
să dau şi altora, şi tot sămi mai rămână, dar pe băiatul meu cum o să-l mai văd în vis, fără de spic? 
Of, dragul mamei, cum te-aşteptam să vii, c-aş fi pus toate boabele-n pământ, numai să-ţi aud 
glasul. Şi-acum te-ai dus, şi n-am de unde să te iau, şi tot aşa plânse până se făcu seară; apoi, prinse 


să strângă ce-mprăştiase neghioaba de găină. Când s-apropie de vas, auzi un oftat, apoi un glas care- 
i zicea: 

— la-mă, măicuţă, de-aici, că, aşa cum stau, nici nu mor, nici nu trăiesc. 

Se uită ea mai bine-n vas, şi văzu un bob de grâu pe jumătate băgat în pământ de ghearele găinii. 

ÎI scoase din vas, îl spălă, îl şterse, şi s-apucă să-l sărute pân' ce bobu-i scăpă din mână. 

— Amar de sufletul meu, măiculiţă, că iar te pierdui, zise baba, şi se porni să bocească şi mai 
tare ca-nainte, dar un glas de colo: 

— Nu mai plânge, măicuţă, c-am văzut cât ți-s de drag, şi nu te-oi mai părăsi nicicând. 

În faţa bătrânii şedea tânărul din vis, mai frumos ca oricând. Se îmbrăţişară ei; mai apoi, tânărul 
îi zise c-o roagă să meargă în fiecare zi prin cetate, să-i aducă veste ce mai e pacolo, că el nu vrea să 
vadă pe nimeni, şi nici să fie văzut nu vrea. 

O zi merse bătrânica, şi alta, şi alta, şi-i spunea lui fecioru-său că toate-s aşa precum le ştie, până 
ce, odată, veni cu veste că împăratu-şi găteşte oastea să bată război cu vecinul, care de la o vreme îi 
tot stă împotrivă. 

Cum auzi una ca asta, flăcăul îşi puse platoşa de aur, se încinse cu spada şi, luând mantia brodată 
cu spice de grâu, dete să plece. 

— Unde te duci, dragul mamei, de te găteşti aşa? îl întrebă bătrâna. 

— Unde, neunde, mata nu-ţi face grijă, că de-ntors măntorc degrabă şi teafăr. 

Zicând aşa, încălecă pe cal şi, pân' să se dezmeticească bătrâna, el şi ajunse unde purta război 
împaratul. Se aşeză lângă el, şi-i uimi pe toți cu vitejia lui, aşa că-n scurt timp de la venirea lui nu 
mai rămase picior de vrăjmaş. Împăratul îi mulțumi, dar, când dete să afle cine-i şi de unde vine, 
flăcău-i făcu o închinăciune şi pieri din faţa lui. 

Ajuns acas', îi spuse maică-sei că iar să umble pe la târg să mai afle ce-i şi cum, iar maică-sa veni 
şi-i spuse că împăratul caută de zor pe-un tânăr ce l-ar fi ajutat în bătălie. Băiatul zâmbi, dar nu-i 
spuse ce ştia, aşa că bătrânica se ducea mai departe la târg, să afle ce mai e pe-acolo. 

Veni, într-o bună zi, cu vestea că-i doliu mare la palat. Zmeul-zmeilor furase pe fiica împăratului, 
şi ştia o lume c-avea aşa obicei, că după un timp da pe tânăra nevastă maică-sii, să o mănânce, iar el 
îşi căuta altă soaţă. 

Dac-auzi flăcăul ce-o aştepta pe domniţă, iar se încinse cu spada şi porni în căutarea zmeului; iar 
când îl găsi, se luptă cu el din zori până spre seară, când îl birui şi-i tăie capul. 

A doua zi, o luă pe urmele zmeoaicei şi, găsind-o, o trimise să caute pe cealaltă lume carne 
tânără de noră. Luă apoi pe fata împăratului, care de frică nu scotea o vorbă măcar, o duse în cetate, 
şi o dete în primire străjilor de la palat; iar el plecă acas! să se odihnească, că era frânt de cât 
luptase. Când se trezi, maică-sa îi spuse că umblă veste prin târg că împăratul, neştiind cum să 
mulțumească celui ce i-a scăpat fiica şi cetatea de la rău, pusese să s-atârne pe toate palatele şi 
casele mai arătoase flamuri brodate cu spice de grâu. 

— Or să vină şi la noi, dragule, aşa că să ne gătim de oaspeți. 

— Să nu primeşti pe nimeni, mamă, iar de palatul nostru să nu s-atingă careva; numai, dacă vine 
împăratul şi vrea sagațe flamura cu mâna lui, pe el poți să-l laşi, dar pe altul nu. 

Bătrânica făcu aşa, iar dregătorii se duseră la-mpărat şi-i spuseră că tocmai pe cel mai falnic 
palat nu atârnaseră flamura recunoştinței, că nu li s-a dat voie. 

Când auzi împăratul ce vorbe-a spus bătrâna, porni cu ostaşi şi curteni, să vadă cine-i nesocotea 
porunca. Era furios nevoie mare, aşa că intră în palatul bătrânii ca o vijelie; dar pe loc îi trecu 
supărarea, când îl văzu într-un jilt de aur pe Spic de grâu. 

— Fata mea, spuse el, întorcându-se spre ceata de curteni unde ştia că-i fiică-sa, ăsta-i tânărul ce 
te-a scăpat de zmeu? 

— Da, tată, îi răspunse fata, cu ochii la Spic de grâu. 

— Dacă-1 aşa, şi dacă-ţi place fata mea, eu ți-oi da-o, nu numai pe ea, dar şi coroana dimpreună 
cu întreaga împărăție; primeşti? 

— Da-mpărate, şi fii sigur c-oi primi cu mâini bune ce-mi dai. 


— Noi tot vorbim, mai zise împăratul, şi eu nici nu ştiu cum te cheamă, băiete. 

— Spic de grâu îi zice, Măria Ta, spuse bătrânica, şi eu sunt mama lui. 

— Fii dumneata sănătoasă, mătuşă, c-aşa fiu mai rar. lar voi, ceştelalți, să ştiţi cu toţii că-mi dau 
fata după Spic de grâu, care de azi înainte vă este împărat. 

— Trăiască Împăratul Spic de grâu, strigă înveselită mulţimea, şi plecară care-ncotro să se 
pregătească de nuntă. 


Balaurul cu 12 capete 
poveste românească 
I 


A fost odată ca niciodată. 

A fost un împărat şi o împărăteasă, care singurul lucru ce aveau era un băiat ca de vreo 15 ani. 
Din copilărie băiatul se obişnuise a trage cu arcul şi a umbla călare. Într-o zi, trăgând el cu arcul, 
una din săgeți se duse aşa de departe, încât nu se mai văzu. Atunci băiatul se duse la tată-său, îi ceru 
bani şi calul său cel mai bun, ca să se ducă să-şi caute săgeata. Tată-său îi dete bani şi calul cel mai 
bun din grajd, iar băiatul, încălecând, plecă. 

Se duse, se duse, cale lungă să-i ajungă; iar când soarele era la chindii, el ajunse într-un câmp 
plin numai de flori. Aci opri calul şi începu să se uite peste câmpie. În mijlocul câmpiei văzu cu 
mirare săgeata sa înfiptă în pământ. Alergă îndată acolo, descălecă, şi când scoase săgeata ieşi şi o 
mulțime de pământ cu ea, făcându-se o groapă mare. El se cobori în acea groapă şi acolo găsi un 
bou, şi pe spinarea boului găsi un paloş şi o scrisoare care zicea că „cine va lua boul, să-i dea pe 
fiecare zi să mănânce câte trei baniţe de grâu şi câte o vadră de vin să bea; şi dacă va urma aşa, boul 
acela va învia pe omul care îl va lua, ori de câte ori va muri”. lar despre paloş zicea că poate cu el să 
împietrească orice lucru. 

Băiatul luă boul şi paloşul şi plecă înainte, merse şi mai înainte, până ajunse într-un oraş. Acolo 
trase la o babă bătrână şi ceru să-i dea să mănânce, lui şi boului, şi să-i dea şi puțină apă lui de băut, 
iar boului o vadră de vin. Baba îi dete demâncare, şi lui şi boului, precum şi vadra de vin boului; iar 
cât despre apă, îi spuse că în acel oraş este numai un put, care este păzit de un balaur, şi că fiecare, 
dacă vrea să ia apă, trebuie să dea balaurului câte o fată ca să o mănânce. Îi mai spuse că chiar a 
doua zi era rândul împăratului ca să dea pe fiică-sa, pentru care bătuse pristav că acelui care va 
omori pe balaur şi va scăpa fata îi va da bogății nenumărate şi pe fie-sa de nevastă. 

Băiatul, auzind acestea, zise babei că a doua zi să-i dea lui donițele ca să se ducă să-i aducă apă 
de la puț, fără să dea nimic balaurului. Baba făgădui că i le va da, iar băiatul se culcă liniştit. 

A doua zi de dimineaţă, cum se sculă, băiatul îşi luă paloşul şi arcul, ceru doniţele babei şi plecă 
la puț, unde găsi şi pe fata împăratului aşteptând ca să vie balaurul s-o mănânce. Dar băiatul nu 
aşteptă nici cum, ci se apropie de fată îndată de cum ajunse, spunându-i că vrea s-o scape din gura 
balaurului, cu învoire să-l lase să-şi puie capul în poala ei, şi de va dormi să-l scoale numai atunci 
când balaurul va scoate capul din put. 

Fata primi cu bucurie ce-i ceru băiatul. El îşi puse capul în poală-i şi adormi. lar când ieşi 
balaurul din puț, fata, de frică, nu îndrăzni să-l scoale, ci începu să plângă cu lacrimi, astfel că o 
lacrimă pică pe obrazul băiatului. Această lacrimă a fost atât de fierbinte încât, arzându-l, deodată a 
sărit în sus şi a văzut pe balaur în faţa lui. Atunci el şi-a scos arcul şi s-a pus în dreptul fetei. 

Balaurul, văzând aceasta, a zis băiatului: 

— Dă-te la o parte să-mi iau darul. 

Iar băiatul nu voi, ci îşi întinse arcul. 

Atunci balaurul întinse un cap să-l mănânce, iar băiatul trase o săgeată şi-l reteză. Balaurul 
începu a se zvârcoli, apoi mai întinse şi capul al doilea; dar băiatul îl reteză şi pe acela. Atunci 


începu o luptă grozavă între băiat şi balaur. Băiatul nu avea altă apărare decât voinicia sa şi arcul cu 
săgețile; iar balaurul, cele douăsprezece capete şi otrava ce arunca mereu din gură. 

Se luptară zi de vară până seara; când rămăsese însă soarele de-o suliță, băiatul nu mai avea nicio 
săgeată, arcul se rupsese şi el abia se mai ținea pe picioare; iar balaurul mai avea numai un cap. 
Ceru o şuviţă de păr fetei, care era mai mult moartă decât vie, de frică, şi îşi drese arcul. Apoi 
începu lupta cu balaurul, şi de astă dată îi reteză şi cel din urmă cap: însă cu această din urmă 
biruință căzu şi băiatul jos, mai mult mort, aşa era leşinat de osteneală. 

Pe când băiatul şi fata erau leşinați pe marginea puţului, tocmai atunci veni un țigan de la curtea 
împărătească ca să ia apă; dar văzând balaurul mort se duse la fată, o căută să vază dacă nu e 
moartă, şi văzând că e caldă, stropind-o cu apă, fata se deşteptă şi țiganul o întrebă cine a omorât pe 
balaur; iar fata arătându-i pe băiat, i-a spus că el l-a omorât. Atunci ţiganul a luat paloşul băiatului şi 
l-a tăiat cu el mii de bucăţi; apoi a luat cele 12 capete şi cele 12 limbi ale balaurului, precum şi pe 
fată, zicându-i să nu spună nimic împăratului că o va omori, şi au plecat apoi la palat. Fata însă, 
înainte de a pleca, a lăsat să-i cază un inel şi o maramă fără să vază țiganul. 

Împăratul cum a văzut pe fiică-sa, nemaiputând de bucurie, a întrebat cine este mântuitorul ei; iar 
tiganul a răspuns cu ifos: 

— Eu, slăvite împărate. 

— Adevărat e? a întrebat împăratul pe fie-sa. 

— Adevărat, a răspuns fata cu glasul jumătate, fiindu-i frică de țigan dacă va spune aşa precum 
fusese. 

Atunci împăratul, deşi cu destulă mâhnire că mântuitorul fiicei sale era un ţigan, prin urmare un 
rob, dar fiindcă făgăduise, se hotărî a i-o da de nevastă. 


II 


Pe când băiatul zăcea mort şi făcut bucăţi la marginea puţului, baba, gazda sa, tocmai intrase să 
dea de mâncare şi de băut boului. El cum o văzu nu voi nici să mănânce nici să bea, ci îi spuse că îi 
este sete de apă, iar nu de vin, şi că trebuie să-l ducă la puţul din oraş că balaurul nu mai trăieşte şi 
că poate fiecare să bea slobod apă, dar să ia ş-un bulgăre de sare. 

Baba luă sarea. ÎI luă de funie şi plecă cu el la puț. Când ajunse acolo, cum văzu pe băiat făcut 
bucăţi, baba începu să se vaite; iar boul îi zise: 

— Nu te mai văita, babo; ci mai bine adună bucăţică cu bucăţică, dar fiecare să fie la locul ei. 

Baba adună bucăţică lângă bucăţică, până făcu trupul băiatului cum fusese; iar boul după ce linse 
sarea, începu să lingă pe băiat, să sufle peste el, aşa că băiatul numaidecăt căpătă viaţă, şi când el 
deschise ochii zise: 

— Da mult am dormit. 

— Dormeai şi mai mult, îi zise baba, dacă nu venea boul să mă pue să adun bucată lângă bucată 
şi el să te lingă şi să sufle peste tine, ca să înviezi. 

El nu înţelese nimic dintr-aceasta; dar când îi spuse boul toată şiretenia, atunci înțelese tot, şi 
chiar de ce fata nu mai era lângă dânsul. Nu desnădăjdui însă, ci porniră cu toţii acasă la mătuşă, 
după ce băiatul luă cu el marama şi inelul fetei de împărat. 

A doua zi, după moartea balaurului, împăratul a dat sfoară în ţară că peste o săptămână are să se 
facă nunta prea iubitei sale fiice cu Burcea țiganul, mântuitorul ei, şi cheamă pe toți boierii din 
cuprinsul său să fie de față la nuntă, cum şi pe toţi împărații vecini. Chemă totodată pe croitorul 
palatului şi-i porunci să facă pentru ginerile său haine numai cu fir de aur şi cu pietre nestimate, 
dând şi poruncă hasnătarului să dea lui Burcea ori câţi bani va cere. 

La ziua hotărâtă pentru cununie, cei chemaţi erau în palatul împărătesc. Toţi erau trişti pentru că 
un ţigan urât şi nărod să ia o fată atât de frumoasă şi atât de înţeleaptă. Din toți însă cel mai trist era 
împăratul şi, mai cu seamă, fie-sa, care avea mustrare de cuget că nu poate spune că nu este tiganul 
mântuitorul său, ci altul, tot fecior de împărat ca dânsa. 


Țiganul însă era vesel. 

Pe timpul acela era obicei ca la nunta unei fete de împărat fiecare locuitor din acel oraş, unde 
şedea împăratul, să ducă câte un plocon fetei. Băiatul zise mătuşii să facă şi ea o turtă şi s-o ducă la 
palat plocon. 

Baba primi bucuros şi începu să cearnă, să frământe şi să facă turta. Când era gata de a o pune în 
cuptor, băiatul desfăcu la mijloc coca, băgă inelul în mijloc şi apoi drese coca la loc. 

După ce turta s-a copt, bătrâna a plecat cu ea la palatul împărătesc. Când a voit să intre în curte, 
slugile, cum sunt ele totdeauna obraznice, n-a voit s-o lase, fiindcă avea hainele rupte şi cârpite. Dar 
tocmai fata împăratului se puse la fereastră şi se uita prin curte că doară va vedea pe mântuitorul ei. 
Văzând pe slugi că opresc pe o băţrână, le făcu semn să o lase să meargă până la ea; iar slugile, la 
poruncile stăpânei lor, o lăsară. Baba îi dete azima, urându-i fericiri vecinice; iar fata, mulţumindu- 
i, luă azima şi chiar de faţă cu bătrâna o rupse în două. 

Dar care fuse mirarea fetei când, în mijlocul azimii, găsi inelul ei! 

— Unde este acela care a pus acest inel în azimă? întrebă fata. 

— La mine acasă trebuie să fie; căci eu nu am acasă decât un băiat frumos ca un împărat, pe care 
l-a omorât robul Măriei tale, dar care apoi a fost înviat de un bou al său şi acesta trebuie să fi pus 
inelul în azimă. 

— Iaca, ia punga asta cu bani pentru tine, zise fata, şi du-te fuga de-i spune să vie acuma, că îl 
aştept. 

Baba alergă numaidecât, îi spuse ceea ce s-a petrecut, şi îi zise să se ducă că-l aşteaptă fata 
împăratului cu braţele deschise. Băiatul, plin de bucurie, după ce îşi luă paloşul şi marama se duse 
la palatul împărătesc. Când intră în sala cea mare a palatului, văzu o mulțime de oameni cari se 
plimbau în toate părțile şi în mijlocul lor pe țigan îngâmfat şi mândru ca un vizir. lar trecând în altă 
sală, unde era fata, ea cum îl văzu sări de gâtul său şi strigă: 

— Asta este mântuitorul meu! Asta este mântuitorul meu!! 

Toată lumea se strânse în jurul lor, iar băiatul vorbi astfel: 

— Aşa este! Eu sunt mântuitorul acestei fete pe care era s-o mănânce balaurul de la puţul din 
oraş. Am omorât balaurul şi am scăpat-o. Dar de osteneală leşinând, un rob al împăratului a venit la 
puț să ia apă şi, văzând pe balaur mort şi pe fată vie, m-a tăiat în bucăţi, a luat pe fată cu ameninţări, 
ca să zică că el este mântuitorul, luând totodată şi semnele cu care să arate moartea balaurului. Fără 
un bou al meu şi astăzi aş fi mort. Acum fiindcă aici este norod mult, şi fiindcă judecata celor mulți 
este totdeauna mai dreaptă, judecaţi şi osândiţi pe vinovat. 

— La moarte! La moarte! strigă mulțimea. 

Atunci împăratul, auzind toate acestea, chemă slugile sale şi le porunci să scoată doi cai din 
grajd, unul de la munte şi altul de la baltă; iar de coadele lor să lege pe ţigan de câte un picior, 
împreună cu un sac de nuci. 

Aşa se şi făcu. Şi când caii o luară d-a fuga, fiecare în partea lui, făcură pe țigan bucățele, şi unde 
cădea nuca, cădea şi bucăţica. 

După pedeapsa ţiganului, împăratul îmbrăţişă pe băiat şi îi zise că a lui să fie fata. Dar fiindcă nu 
este pregătit ca să facă o nuntă cum se cade unor fii de împărați, să o amâne pentru săptămâna 
viitoare. 

Băiatul primi bucuros, şi aşa se şi hotărî. A doua zi însă, împăratul se pomeni cu o scrisoare de la 
fiul împăratului vecin, Roşu împărat, în care cerea de soţie pe fiică-sa; căci nedându-1-0, se va scula 
cu oaste împotriva lui. Împăratul, cum primi această scrisoare, adună pe toţi boierii împărăției, între 
care şi pe băiat şi le arătă cele cuprinse într-însa. Cei mai mulți din boieri găsiră cu cale să dea pe 
fată, ca să nu puie în primejdie împărăţia, iar alții găsiră cu cale că mai bine să se bată şi să moară 
până la unul, decât să primească ruşinea, zicându-se că a primit de frică. Dintre aceştia fu şi 
împăratul; băiatul însă, ca unul care era la mijloc, n-a zis niciuna, nici alta. 

Luându-se această hotărâre din urmă, fiind mai mulți pentru ea, împăratul o şi făcu cunoscută 
potrivnicului său, iar el, primind-o, se şi sculă cu oaste împotriva împăratului. Împăratul aflând, îşi 


găti şi el oastea şi o împărți în trei părți: o parte pusă sub poruncile lui, a doua, a vizirului său, şi a 
treia a băiatului, şi porniră înaintea vrăjmaşului. Băiatul ceru împăratului să meargă el înainte, ca să 
înceapă el întâi bătălia, la care cerere împăratul se invoi. 

Oştile, cum se întâlniră pe un câmp mare, deteră în tâmpine şi în surle şi începură să se taie cum 
se taie. lar când băiatul văzu că oştirea potrivnicului este de o sută de ori mai mare decât a lui, şi nu 
mai poate să ţie, scoase paloşul său, care-l găsise pe bou, şi, cum îl arătă oştirii, toată împietri, 
numai fiul lui Roşu împărat rămase neîmpietrit. Când veniră împăratul şi cu vizirul şi găsiră toată 
armata vrăjmaşă împietrită, mult se mirară. Apoi făcută un chef mare de se duse pomina, şi după 
chef, s-au întors la scaunul împărăției. 

Fiul lui Roşu împărat, văzându-se ruşinat atâta, s-a întors la împărăția sa şi a adunat altă oaste, 
atâta de mult că frunza şi iarba le puteai număra, iar oastea lui ba. Tatăl fetei aflând şi de asta, voi să 
meargă iar cu oştire împotriva lui; dar băiatul îi zise că nu trebuie să mai meargă el, ci să-l lase 
numai pe dânsul, cu oştirea lui, să-l întâmpine. 

Împăratul primi, iar băiatul porni şi făcu ca şi întâia dată, lăsând numai pe fiul lui Roşu împărat 
neîmpietrit. Atunci fiul lui Roşu împărat văzând că nu e nicio nădejde a birui pe potrivnicul său cu 
oastea şi înțelegând că toată nenorocirea îi vine de la băiat, şi mai cu seamă de la paloşul său, se 
hotărî să caute un alt mijloc ca să prăpădească pe băiat. 

Într-o zi se îmbrăcă în haine proaste şi se duse tiptil în oraşul unde locuia tatăl fetei. Aci căută un 
vrăjmaş de-aproape al împăratului şi al băiatului şi găsi pe muma ţiganului, pe care-l omorâse 
împăratul în ziua când era să fie nunta. Ea şedea chiar în curtea împărătească. Îi făgădui ei avere 
mare ca să fure paloşul băiatului, când el va dormi şi să-i puie alt paloş în loc, care să semene cu al 
său. Țiganca, când dormea băiatul, făcu cum îi zisese Roşu împărat, schimbă paloşul, îl dete 
împăratului, apoi plecă cu el la împărăția lui. 

Acum fiul lui Roşu împărat strânse iar oaste şi porni iar împotriva împăratului. Băiatul iar luă şi 
el oaste şi porni să-l întâmpine. Dar astă dată, când voi să împietrească oştirea vrăjmaşe, se pomeni 
că se împietreşte toată oştirea lui, iar pe el îl prinse şi îl tăie bucăţi. Apoi fiul lui Roşu împărat porni 
asupra împăratului, îl bătu şi îi luă fata. 

Boul însă, simțind moartea stăpânului său, spuse babii să-l ducă acolo. Baba îl duse; iar boul 
suflă iar asupra lui, îl linse şi băiatul învie iar. Dar aflând răpirea logodnicii, vorbeşte cu boul să-l 
facă un cal cu stemă în frunte, pe care boul îl şi face; iar babii îi zise să-l ducă la Roşu împărat şi să 
nu-l vânză decât lui. Baba plecă cu el, şi cum îl văzu Roşu împărat îl şi cumpără, aşa de frumos era. 

Roşu împărat, cum a luat calul, nu s-a mişcat de lângă el două săptămâni de zile. Atunci ţiganca, 
care era tare şi mare în casa împărătească, înțelegând că calul trebuie să fie feciorul de împărat, 
începu să zică împăratului cu orice preţ să taie calul. 

Roşu împărat se încercă în deşert să-i arate că n-are niciun cuvânt să-l taie, dar toate fuseră 
degeaba, căci țiganca stăruia întruna să-l taie că n-o să meargă bine nici lui, nici împărăției. Atunci 
calul simţi că i se apropie moartea şi văzând o fetiță pe drum, o rugă ca să stea acolo când l-o tăia şi 
să ia două picături de sânge să le pună o picătură într-o parte a porții şi alta în cealaltă parte. Fata 
făcu aşa, şi peste puţin din aceste picături răsăriră doi meri de aur. Țiganca zise să taie şi merii ăştia. 
Pe când se tăiau merii, trecea pe drum iar fata aceea de mai-nainte, şi merii îi ziseră să ia câte o 
coajă de la amândoi şi să le arunce în gârlă. Fata făcu aşa, după cum i-au zis merii. Într-una din zile 
slugile lui Roşu împărat se duseră să ia apă de la gârlă şi văzură pe d-asupra apei doi răţoi foarte 
frumoşi, încât la soare te puteai uita, dar la ei ba; slugile vrură să-i prindă, dar răţoii le spuseră că 
numai Roşu împărat poate să-i prinză. Atunci slugile luară apa şi se duseră acasă; când însă 
împăratul îi întrebă de ce au zăbovit atât, ei îi spuseră cele văzute la gârlă. Împăratul, auzind acea 
minune, îşi luă cu sine paloşul său împietritor şi se duse la gârlă. Acolo se desbrăcă şi lăsă paloşul la 
mal şi apoi intră în gârlă. Când vru să puie mâna pe răţoi, văzu că se făcură nevăzuţi; dar când se 
uită la mal văzu pe băiat că-şi luase paloşul. Atunci băiatul îl împietri în mijlocul apei, apoi se duse, 
îşi luă logodnica şi porni la tatăl fetei. Aici se făcu o nuntă cum nu s-a mai făcut. Pe când el se 
cununa cu fata, în răspântia oraşului țiganca pierea pe un rug. 


Şi-ncălecai p-o lingură scurtă, 
Ş-o bag în gură cui ascultă; 
Lingură de prun, ori de tei, 

Plină de minciuni, care vă spusei! 


Român-Verde 
poveste românească 


Era odată ca niciodată, într-o parte a lumii, o împărăție şi acea împărăție era bântuită de un 
balaur cu şapte capete, care se hrănea cu oameni. Cât mistuia, dormea ascuns pe subt pământ; dar 
cum 1 se făcea foame se trezea din somn şi se ivea în borta lui largă ca o hrubă, adâncă şi 
întortocheată, cu cele şapte capete, cu gurile căscate cât jugul boilor, cu colții cât răsteele şi limbile 
ascuţite şi lungi cât proţapul carului. Sta la pândă şi cum zărea un nenorocit de om, ieşea pe 
gârliciul hrubei cu trupul lui lung de şapte stănjeni, verde ca veninul şi se repezea ca o vijelie, 
plesnind din coadă ca trăsnetul, îl încolăcea cu trupul şi-l strângea până îl ucidea şi-i zdrobea oasele, 
apoi îl înghiţea dintr-o dată pe o gură, căreia îi venea rândul şi era mai flămând. Atuncea balaurul se 
întorcea în borta lui şi iar se ascundea pe sub pământ şi dormea până i se făcea foame. 

Împăratul făgăduise un dar mare aceluia care va scăpa împărăţia de acest balaur. S-au trudit 
înțelepții cu mintea lor luminată, s-au încercat vrăjitorii cu descântecele lor, s-au pornit soldaţi şi 
generali cu planurile lor de război şi dacă soldaţii şi generalii astupau groapa, ca balaurul să moară 
înăbuşit, el o destupa, ori ieşea pe altă parte; dacă vrăjitorii îl alungau pe pustiuri, farmecele şi 
blestemele lor nu se atingeau de dânsul, cum nu se ating nici de oameni; dacă înțelepții îl amăgeau 
cu chipuri de oameni făcute din butuci îmbrăcați, el sfărâma butucii, dar nu-i înghițea, să se înece şi 
să moară. 

Ce era de făcut? 

Dar împăratul avea un fecior plăpând şi nepriceput şi care trebuia să moştenească acea împărăție, 
după moartea tatălui său. Feciorul de împărat plimbându-se ca un necunoscător încoace şi încolo, pe 
văi şi pe dealuri, dă de borta balaurului şi a început să se minuneze, că cine a făcut în pământ aşa 
gârlici adânc şi pentru ce nevoie anume. Şi cum se mira el aşa, ca un om care nu ştia de ce pericol 
mare se apropiase, numai iată că tocmai atuncea s-a trezit balaurul, ce acuma ieşea din borta lui. 
Odată a înşfăcat pe feciorul de împărat, l-a încolăcit, i-a frânt oasele, mici şi fărâmă şi l-a înghițit 
dintr-o dată pe gură, care-i venea rândul şi era mai flămândă. 

Împăratul şi împărăteasa şi-au aşteptat feciorul până în sară. A doua zi au pus curtenii ca să-l 
caute; iar a treia zi a trimis pe generali cu armata să-l afle. la-l de unde nu-i! Atuncea toţi şi-au dat 
cu părerea după câte s-au auzit şi cum a fost văzut plimbându-se, că l-a înghițit balaurul. 

Împăratul şi împărăteasa au plâns şi au jelit moartea fiului lor, dar au făgăduit aceluia care va 
ucide balaurul că-i vor da, cât or fi ei în viaţă, jumătate din împărăție, iar după moarte şi cealaltă 
Jumătate, cu toate averile, palatul, din care să domnească în pace şi avuție. 

Din toată împărăția, au avut curajul numai câţiva voinici, între care era şi Romăn-Verde. Ei au 
legat tovărăşie cu jurământ şi tovărăşia lor era aşa: cât or dormi ceilalți numai unul să stea de pază, 
să le dea de veste, când se va ivi balaurul să sară cu toții la luptă dreaptă şi tot acela să aibă şi grijă 
de foc să nu se stingă, că va fi vai şi amar de dânsul; moartea îl aşteaptă. 

Într-o zi a stat unul la pândă, într-altă zi altul şi tot aşa fiecare la rândul lui. Pesemne că balaurul 
avea mai mult de mistuit din feciorul de împărat şi deci şi mai mult de dormit. 

A venit şi rândul lui Romăn-Verde, că-i spunea aşa pentru că era viță de voinic adevărat şi un 
gligan de om înalt, spătos şi tare, de sfărâma pietre în mână; iar lemnul, între degetele lui, se muia 
ca ceara. Mânuia paloşul şi pavăza, că s-ar fi luptat cu zece deodată. Pe vremea aceea oamenii se 
hrăneau mai bine şi Romăn-Verde, la un prânz, mânca cât trei, dar mult şi ales, că şi era vrednic la 
muncă şi-şi agonisise omul o stare! 


Aşa stând el de pază, numai iată că s-a auzit un vuiet venind de sub pământ. Lui Romăn-Verde i- 
a dat în gând că balaurul s-a trezit şi-şi freacă trupul în bortă, să iasă. Şi aşa era. 

Atuncea Romăn-Verde a sărit singur la luptă cu paloşul în dreapta şi cu pavăza în stânga. Aşteptă 
să iasă dihania. 

Deodată pe gârliciul bortei a ieşit un cap de al balaurului şi Romăn-Verde i-a şi tăiat beregata cu 
paloşul şi capul a căzut mort. Balaurul a început să se frământe în bortă de vuia pământul ca de 
cutremur. Apoi a scos afară două capete şi un sfert de trup. Romăn-Verde din două aruncături cu 
paloşul, în dreapta şi în stânga, a tăiat beregatele şi acestor două capete. Balaurul a scos din bortă 
încă trei capete şi o jumătate de trup şi cu câteşitreile guri se repezea asupra voinicului; dar Romăn- 
Verde nu se lăsa ci se avânta în sărituri, când la un cap când la altul şi din trei tăieturi a spintecat şi 
beregatele acestor capete. Atuncea balaurul a ieşit din bortă cu tot trupul şi a ridicat capul din 
mijloc, cel mai mare şi cu gât mai lung şi mai gros, şi plesnind din coadă parcă trăsnea sfântul Ilie 
prin nori, iar pe gură vâjâia ca crivățul iarna şi se aruncă asupra lui Romăn-Verde să-l încolăcească 
şi să-i frângă oasele. Dar Romăn-Verde nu se da, ci alergând în toate părțile, şi sărind ca o ţarcă se 
aținea tot la gura balaurului, care ba acuma, ba acuma era gata să-l prindă şi să-l înghită viu. Şi când 
i-a venit bine voinicului, i-a înfipt paloşul în gât şi a răsucit fierul în rană, până i-a tăiat şi beregata 
de la capul cel mare. 

Din şapte răni a început să curgă atâta sânge negru, ca din şapte izvoare, că a înecat totul 
împrejur şi pârâul de sânge trecând peste foc l-a stins. Asta era moartea lui Romăn-Verde. 

Cum a văzut el aşa; ce să facă să nu rămâie fără foc, că povestea noastră e demult, de pe când nu 
se cunoşteau chibriturile, dar nici măcar amnarul cu cremene, ci pe când scânteia de foc cu greu se 
căpăta si cine îl avea în veci nu-l stingea. 

Tovarăşii lui Romăn-Verde dormeau duşi. 

El a tăiat cele şapte limbi din gurile balaurului, pe care le-a pus în sân. Apoi, la marginea pădurii, 
s-a suit în vârful unui copac înalt, şi-a pus palma straşină, şi s-a uitat în toate părțile. Spre sară, a 
zărit departe, departe o scânteie de lumină, ca vârful acului. S-a coborât şi-a pornit cu pas voiniceşte 
într-acolo. 

A intrat în pădure. Pădurea era rară şi lumina abia mijea printr-însa. Mergând el aşa, dă peste 
Murgilă, care îşi ținea o mână întinsă spre lumină şi alta spre întuneric şi împrejurul lui nu ştia ce e: 
zi ori noapte... Romăn- Verde, cum s-a apropiat de Murgilă, 1-a cuprins mâinile şi l-a legat cu 
coatele de un copac, ca să întârzie faptul nopţii. Apoi a plecat mai departe prin pădurea deasă şi aşa 
era de întunecoasă că nu-şi vedea mâna lângă vârful nasului. Mai merge el cât merge şi dă piept în 
piept cu Miază-Noapte, care-şi ținea palmele peste ochi şi striga, cât o ținea gura: 

— Murgilă, ce faci că nu te apropii şi nu te văd? Ce întârzii? 

Murgilă auzea; dar ce era să facă, dacă era legat... 

Romăn-Verde a apucat pe Miază-Noapte de mâini şi a legat-o şi pe ea de un copac, ca să mai 
întârzie noaptea. Atuncea i-a spus: 

— Aşteaptă tu mult şi bine, c-a însera şi a veni când oi vrea numai eu! 

Apoi a plecat mai departe prin pădurea asta deasă şi cu cât înainta, pădurea se tot mai rărea şi 
întunericul se tot mai subția; când aproape de marginea pădurii dă peste Zorilă, care ținea mâinile 
amândouă întinse spre lumină, ce se zărea dincolo de pădure, în vale, peste o câmpie netedă, lungă 
şi lată. Şi de câte ori Zorilă întorcea capul şi privea în urmă, întreba cu glas tare de hăuia pădurea: 

— Miază-Noapte, ce faci de nu te apropii şi nu te văd? Ce întârzii?... 

Romăn-Verde l-a cuprins în braţe şi pe Zorilă, l-a legat şi pe dânsul cu coatele de un copac, ca să 
întârzie faptul zilei. Apoi i-a spus: 

— Aşteaptă tu, mult şi bine, că n-a înnopta şi a veni când oi vrea eu! 

Miază-Noapte auzise glasul lui Zorilă, dar ce era să facă, dacă era legată... 

Apoi Romăn-Verde a ieşit din pădure în câmpie şi mai mergând a zărit un foc mare într-o 
peşteră, unde, intrând ca la el acasă, dă peste nişte uriaşi cu un ochi în frunte şi cari fierbeau fierul 
în cărbuni şi-l băteau cu ciocanele mari cât poloboacele, de săreau scântei, că umplea peştera şi 


toată lumea. Romăn-Verde pe lângă uriaşi era cât un pui de găină pe lângă oameni ca noi. 

Cum l-au văzut uriaşii au pus mâna pe dânsul şi l-au legat, să facă o friptură dintr-însul şi să-l 
mănânce, când s-or întoarce din munţii îndepărtați, cu stâncile de fier în spate. Uriaşii au plecat; iar, 
în urmă, Romăn-Verde s-a smucit din coate până şi-a rupt legăturile. Apoi a furat foc şi a tulit-o la 
fugă spre pădure, pe unde lumina mijea, şi ajungând la Zorilă l-a dezlegat. Intrând în desişul cel 
nepătruns de lumină ca bezna, a ajuns la Miază-Noapte şi i-a dat şi ei drumul. Şi ajungând pe unde 
iar lumina se îngâna printre copaci, a ajuns şi la Murgilă şi l-a dezlegat şi pe dânsul. Atuncea 
Murgilă a dat goană până la Miază-Noapte; iar Miază-Noapte, până în Zorilă şi a început a se 
lumina de zi peste toată lumea. 

În răstimpul acesta, Romăn-Verde într-un suflet a fost lângă locul unde tovarășii lui încă 
dormeau. El a ațâţat focul şi lemnele începuseră să ardă trosnind scântei. Apoi pe ici în colo i-a fost 
drumul. În urmă, s-au trezit Şi voinicii, care frecându-se la ochi au văzut focul arzând, balaurul cu 
capetele tăiate, însă pe Romăn-Verde nicăirea. Ei îşi spuneau unul altuia: 

— Dar lungă a mai fost noaptea, fraţilor: parcă ar fi oprit cineva mersul vremii... 

Bucătarul împăratului, trezindu-se ca după obicei de cu noapte, a dat o raită pe la voinicii cari 
atuncea dormeau. Bucătarul, când a văzut balaurul mort, i-a tăiat capetele şi cu dânsele în spinare a 
fost înaintea împăratului, zicând că el a ucis dihania cu satârul, că satârul lui era vrăjit şi că nu şi-a 
adus aminte până în noaptea cea lungă. 

Împăratului nu-i cam venea să împartă cu bucătarul lui împărăţia pe din două, dar îşi dăduse 
cuvântul şi ca om de cuvânt şi de omenie ce era şi de bucurie c-a scăpat de noaptea cea lungă şi de 
balaur, a făcut o masă mare, la care bucătarul sta în frunte, în locul de cinste al viteazului, pe şapte 
perne, şi îmbrăcat în haine de mătase cu paftale împărăteşti de aur, bătute în pietre scumpe. Şi unde 
se fasolea şi se furlandisea de credeai că a apucat pe Dumnezeu de un picior şi din când în când 
privea la cele şapte capete ale balaurului, înfipte în şapte tepe împrejurul mesei. 

Tocmai când împăratul cu cupa în mână voia să închine în cinstea bucătarului, numai iată că 
intră aicea, nepoftit, Romăn-Verde. 

Împăratul l-a întrebat: 

— Ce veste poveste, voinice? 

— Să trăieşti, Măria Ta! Eu am ucis balaurul cel cu şapte capete şi am deslegat vremea de s-a 
revărsat ziua, după noaptea cea lungă. 

Dar bucătarul odată a sărit cu gura şi bătând cu pumnul în masă, răcnea: 

— Nu-l crede, împărate, că-l ştiu eu pe dumnealui că de mincinos ce e, i s-a dus buhul ca de 
popă tuns! La plăcinte dă înainte şi la război înapoi. 

Dar împăratul, care nu ştia ce să creadă mai curând, l-a luat pe Romăn-Verde la întrebat: 

— Bine. Zici că tu ai ucis balaurul, dar cu ce dovedeşti? 

Voinicul a prins la limbă şi a spus: 

— Să dovedească mai întâi... viteazul din fruntea mesei, dacă el a ucis dihania cea cu şapte 
capete! 

— Fireşte că eu am ucis-o cu satârul meu, că e vrăjit de ielele cele rele. Şi iacă aşa i-am tăiat 
gâtul, cum aş fi tăiat o găină, două rațe, trei gâşte şi un curcan îndopat, şi bucătarul vorbind făcea 
semne cum tocănează cu satârul pe fund, la bucătărie. 

Romăn-Verde l-a mai întrebat: 

— Dar capetele acestea au limbi, ori n-au? 

Iar bucătarul a început a îngăima: 

— De! ce să zic? Au. Că... poate fi gură de balaur fără limbă? 

— Adică vrei să zici că au avut, că acuma nu mai au? a cuvântat voinicul. 

— Ba nu! a răspuns bucătarul. Şi acuma ieşi afară, că eu sunt mai mare aicea, că de nu spun 
satârului să-ți taie capul şi ţie! 

Satârul era pus în mijlocul mesei. 

— Spune! a grăit voinicul, îndrăzneţ. 


Lumea de la masă a început a ruga pe bucătar să nu facă una c-asta. Dar bucătarul, crezându-şi 
minciunile, înfuriat şi fără milă, a poruncit: 

— Satâre, ia taie gâtul mincinosului de la uşă! 

Dar satârul nici nu s-a mişcat. 

Mesenii au început a se uita unul la altul şi a zâmbi. Dar împăratul voind s-afle adevărul, că-i era 
plăcut voinicul după vorbă şi după chip, a poruncit slugilor să caute capetele de balaur, de au în 
gură, ori n-au limbă. Şi s-a văzut numaidecât că limbile erau tăiate. 

Bucătarul când a văzut una ca asta a început mai domol: 

— Aşa e, uitasem că balaurul acesta n-a avut limbi niciodată, de aceea înghiţea nemestecat. Nu 
mai căutați degeaba! 

— Ba a avut şi numai cine s-a luptat cu dânsul şi l-a ucis le poate arăta acuma, a spus Romăn- 
Verde. 

Împăratul, ca să curme vorba, a hotărât: 

— Balaurul a avut limbi. Asta se cunoaşte. Cine însă arată limbile balaurului acela l-a ucis şi 
aceluia i se cuvine o jumătate de împărăție, iar după moartea mea, toată împărăția, averile şi palatul 
acesta! 

Bucătarul a început a tipa cât îl lua gura: 

— Să iasă afară! Să iasă afară netrebnicul şi mincinosul! 

Însă Romăn-Verde nici nu se sinchisea, ci, liniştit cum era din fire, scotea din sân câte o limbă şi 
o arăta şi cum o arăta cădea şi câte o pernă de sub bucătar; iar când voinicul a scos şi a şaptea limbă 
a căzut şi a şaptea pernă şi a căzut şi bucătarul la pământ. Abia atunci a tăcut ruşinat şi înspăimântat. 

Împăratul l-a luat de urechi şi l-a dat afară pe uşă: 

— Tu să te duci la bucătărie şi să-ţi cauţi de oale şi de tigăi! 

Bucătarul a fost mulțumit că a scăpat cu viaţă şi că împăratul nu i-a tăiat capul, cum era legea pe 
vremea aceea. 

În locul de cinste din fruntea mesei, împăratul, împărăteasa şi toți mesenii au pus pe Romăn- 
Verde şi după aceea s-au veselit trei zile şi trei nopți, iar bucătarul aducea acum, la masă, fripturi 
după fripturi şi plăcinte învârtite şi rumenite. 


Feciorul de împărat în căutarea norocului 
poveste românească 


A fost odată un împărat vestit, care avea trei feciori. 

La moarte-i, a rânduit ca: unul din ei, cel mai mare, să ia împărăţia; iar cel mijlociu şi cel mai 
mic să-i moştenească averea. 

Da' cum a închis bătrânul ochii, ce să vezi dumneata? Fratele cel mic, Prâslea, nu şi nu: să-i dea 
lui împărăția. 

— Mă frate — zise cel mare — dacă nu ţii tu în samă cuvântul tatălui nostru, hai să tragem la 
sorți şi... cui i-o pica norocul, ăla să fie împăratul. 

— Hai! 

Când au tras însă sorții, tot celui mare i-a picat împărăția. 

— Văzuşi, frate? 

— Văzui, dar tot mie o să mi-o daţi. 

— Apoi, n-om mai face noi ca tine. 

Şi se pune cel mare împărat. 

Iar feciorul cel mic dacă a văzut că nu suvoalbe“” pe fraţii săi, şi-a luat partea de avere şi a 
început s-o cheltuiască pe te miri ce, aruncând banii încoa şi încolo... mână spartă, nu alta. Şi, 

cheltuieşte azi, cheltuieşte mâine, până ce isprăveşte toată partea de avere ce-i rămăsese. 

Pe urmă se pune, nene, pe-o inimă rea şi-o supărare, de nu-l putea îmbuna nimeni, cu toate 
mirodeniile din lume. Că aşa e supărarea. 

Şi, azi oftează, mâine oftează, până ce îşi zice într-o zi: 

„Acu, la ce mai sunt bun în lume? Hai să mă omor”: 

Şi pleacă Prâslea, departe, într-un loc ascuns, să-şi puie capăt zilelor. Când acolo, iată, se 
pomeneşte cu o slugă credincioasă că vine la el într-un suflet: 

— Nu face asta, stăpâne dragă, că-i mai fi bun la ceva. 

— La ce? 

— lată, măria ta! S-a lățit vestea că, în cutare loc, peste trei ţări d-aici, se găseşte un împărat 
vestit, care are o supărare mult mai mare ca a măriei tale. 

— Ce supărare? 

— Apoi, iacă. Avea omul o singură fată frumoasă şi tare iscusită şi pricepută. Şi, când îi era 
omului lumea mai dragă, a venit un zmeu groaznic şi i-a răpit-o. Unde-o fi dus-o, nu s-a putut afla; 
că împăratul a căutat-o pe d-a rândul: şi pe unde s-a priceput şi pe unde nu s-a priceput... degeaba! 

— ŞI, pe urmă? 

— Pe urmă, dacă a văzut că nu mai e nădejde s-o găsească, a dat omul ştafetă în toate părțile, că, 
aceluia care i-o scăpa fata de la zmeu, i-o dă de soție. Ba-l lasă şi împărat în locu-i. De ce nu încerci 
şi măria ta? Că după cum îmi dau eu cu părerea, nu ţi-a murit încă norocul. Şi numai la împăratul de 
care ne e vorba o să-l găseşti. 

— Apoi, zise feciorul de împărat, care acum îşi luă gândul de la moarte, tot nu mai am eu nimic, 
mă duc; or c-aş muri, or c-aş trăi, tot una mi-e! 

A cerut de la frate-său cel mijlociu bani de cheltuială şi haine de premeneală; iar de la împărat, 
un cal de călărie şi merinde de-ajuns şi a plecat. Ba, a lăsat celui mijlociu şi un inel fermecat: 

— Când n-ăi mai putea, nene, să-l suferi în deget, atunci să ştii că nu e bine de mine! 

A mers el, a mers apoi, peste câmpuri şi pustiuri, cu sluguliţa lui, cale de trei zile. 

Atunci, a ajuns în pădurea fermecătorilor. S-au culcat acolo, dar, peste noapte, ce să vezi 
dumneata? O arătare în vis, care-i zice: „De ce-ai luat, măi, şi băiatul ăsta cu tine, că o să piară aici 
în pădure?! Mai bine zi-i să se ducă acasă; că numai aşa o să izbândeşti cu bine unde-ai plecat.” 

Aşa... Prâslea nepricepând şiretenia fermecătorilor, cari voiau să-l lase fără tovarăş la drum, zice 
a doua zi către slugă: 

— Du-te acasă, neică! De ce să piei pentru mine? 

Şi-i spuse ce-a visat. 

— Ba nu! Eu merg cu măria ta, or ce-ar fi! 

Şi au mers amândoi tot înainte. 

În noaptea următoare, ce să vezi dumneata? Tăbărăşte asupra calului un balaur înfricoşat şi-l 
mănâncă. Feciorul de împărat şi cu sluga erau culcaţi acu' într-un copac, sus, sus, aproape de vârf, 
ca să scape de jigănii. 

— Văzuşi, frate? 

— Văzul. 

— Păi, du-te, măi frate, acasă. 

— Nu, că bun e cerul! 

Ti!... Cum a zis aşa, odată a podidit-o pe biata slugă sângele pe nas şi pe gură şi apoi a picat de- 
acolo, jos, mort. 

Bietul Prâslea! S-a dat jos, l-a plâns mereu şi l-a tot strigat, fără niciun folos! 

Dacă a văzut aşa, şi-a luat drumu-nainte, singur. A mers până i s-a urât prin pădurea aceea: iar în 
noaptea următoare, s-a urcat să doarmă în alt copac. 

Când să aţipească însă, ce să-i vază ochii? Un balaur înfricoşat, mai grozav ca cel din seara 
întâia, se repede la el ca să-l îmbuce. Dar Prâslea, care avea un pistol vrăjit, rămas de la taică-său, 
nu-i dă pas; ci, mai iute decât fulgerul, scoate pistolul de la brâu, îl întinde spre nămetenie şi o 


curăţă. 

Aşa. Pe urmă, se culcă, de trage şi el un pui de somn, şi, a doua zi, o întinde la drum, să iasă din 
pădure. 

La margine, casa maicei Miercuri. 

— Maică Miercuri — se roagă voinicul — arată-mi calea pe care să apuc ca să mă duc la zmeul 
care a răpit pe fata împăratului Verde. 

— Hei, hei, maică! La zmeul acela n-ai să poţi răzbi şi n-ai să poți izbuti până n-ăi da pe la 
împăratul florilor: iar ca să nemereşti acolo ai să dai întâi pe la soru-mea, maica Joi. 

— Bine. Da' încotro i-e culcuşul, maică? 

— la, apucă pe drumeagu' ăsta. 

Şi pleacă feciorul. Merge şi merge până la casele maicei Joi, cari erau în munții de cleştar. 

— Maică Joi, m-a trimis sora dumitale să mă îndrepţi la împăratul florilor. 

— Bine, bine, te-oi îndrepta. Da' cum ai venit aici? 

Îi spune Prâslea tot ce-a păţit şi atunci maica Joi îi grăieşte: 

— Dacă-i aşa, maică, rămâi aci până mâine; că azi a ziua mea şi trebuie să-mi fac rosturile. 

A stat; iar a doua zi, maica Joi i-a dat o slujnică de l-a dus până la casele maicei Vineri. 

— Maică Vineri, arată-mi pe unde să mă duc la împăratul florilor. 

— Aşteaptă, tinere, până mâine, că am să te trimet cu fetele mele. 

Aşa. A aşteptat el; iar dimineaţa, sfânta i-a dat două zâne de l-au dus până la palatul împăratului 
florilor. 

Acolo, minune, măi nepoate! Pomi, pasări mândre care ciripeau în mii şi mii de glasuri, flori, fel 
şi chipuri şi ape fermecătoare... 

Bate la uşă şi iese o slugă: 

— Cine eşti, băiete? 

Prâslea îi spune şi atunci sluga vesteşte pe împărat, care-l cheamă înăuntru pe voinic: 

— Să trăieşti, înălțate împărate! grăieşte tânărul când, intrând pe uşa, vede pe împăratul florilor. 
Îngenunche înainte-i şi-i sărută mâinile; iar împăratul îl sărută pe frunte şi-l pune pe scaun lângă el. 
Şi, pe când se gătea feciorul de împărat să-i spuie păsul, ce să vezi dumneata? 

Odată vin lângă măria sa, un cârd de fete, zugrăvite în chipuri tare mândre. Au început să-i cânte 
şi să-l cinstească. 

— Ce foc te-a adus pe-aici, nepoate? 

— Apoi, uite ce e, măria ta! Şi-ncepe să-i deşire tot: uite şi uite şi uite. 

Împăratul florilor l-a ascultat ce l-a ascultat, apoi a dat din cap şi a început să grăiască: 

— Eh! Tinere! Unde-ai plecat, e greu, dar tot acolo ţi-e norocul. În calea ta ai să păţeşti multe, 
dar ține minte sfatul meu. 

— Care, mărite împărat? 

— lată-l. Or mai merge cu tine trei fete ale mele, ca să te îndrepte pe calea cea bună şi să-ţi arăte 
unde e curtea zmeului. Ascultă-le sfaturile şi mergi cu bine, fătul meu! 

Aşa. Apoi voinicul sărută mâna împăratului florilor şi-şi vede de drum cu cele trei fete. Merg şi 
merg. 

Dar când se apropie de palatul zmeului cel grozav, văd la poartă un balaur. Fetele împăratului îi 
dau nişte miroase de-l adorm; iar Prâslea scoate pistolul şi-l curăță. 

Au mers pe urmă până la uşă. Acolo, alt balaur. 

— Voinice, voinice, îi grăiesc fetele. Noi ne ducem de-a cum. Să descarci pistolul în balaurul ce 
se vede colo şi, după ce l-îi omori, să te repezi în casă, fără frică. Acolo, o să găseşti pe fata 
împăratului Verde, după care ai plecat de-atât amar de timp. Stă singură, mititica, şi, când te-o 
vedea, o să înceapă să tremure de frică: dar tu să-i spui pentru ce ai venit. Să încui apoi uşa şi s-o 
povăţuieşti, voinice, să nu deschiză când o veni zmeul care a răpit-o. Ca să fu încredinţat însă că nu 
deschide, să-i legi zdravăn mâinile şi picioarele. 

— Pe urmă? 


— Pe urmă, când o sosi zmeul, să-i tragi cu pistolul ăla în cap, că să te cureți de el. Ai înțeles? 

— Înţeles. 

Aşa a făcut. Când l-a văzut fata de împărat, a început să plângă de frică şi de bucurie. Şi-o 
cuprinse, sărmana, un dor grozav de părinţi şi de lumea din care fusese răpită de nămetenie... că, de 
multe ori, sta singură şi cânta cu foc: 

Străinii, mânca-i-ar câinii, 

Mă usucă, vai de mine! 

— Ce cauţi, voinice? l-a întrebat fetişcana. 

— lată, am venit să te scap. 

— Bine, bine; da' o să fie rău de tine, că, ia! Acum o să vie zmeul şi... ca prafu' nu s-o alege de 
noi! 

— N-ai frică; da' să nu te puie păcatul să-i descui! 

Şi, când zice aşa, se repede, cam cu ciudă, cu sfială şi cu tremur, nu-i vorbă, şi o leagă zdravăn 
de mâini şi de picioare, într-un colț al încăperii aceleia. 

Au mai stat ce-au mai stat şi odată au început să se dârdâie palaturile acelea şi să se auză 
cutremur mare; apoi, vânt, furtună şi răcnete. 

— Haiti! Am păţit-o! strigă fata. „Vine zmeul!” Şi când zice aşa, şi leşină de groază. 

— N-ai grijă, fată mândră! grăieşte voinicul şi, cât ai clipi, trece la fereastră şi-ndreaptă pistolul 
afară. lar când a dat drumul armei, a izbit pe nămetenie drept în frunte şi... zmeul a căzut la pământ 
ŞI şi-a dat sufletul. 

Apoi Prâslea s-a repezit la fata de împărat, pe care a dezlegat-o şi a stropit-o cu apă rece, de şi-a 
mai venit în fire. Dar tot tremura săraca şi aiura de groază: 

— Ce-ai căutat aici, frate? Că are să vie zmeul şi ţi-o pune capul! 

— Taci, fată, că pe zmeul l-am mătrăşit eu. Nu vezi? Şi o ia în braţe de o duce şi-i arată 
mormanul de carne fără viaţă, care nu era alta decât trupul nămeteniei. 

Pe urmă, au rămas amândoi stăpâni în palatul acela. Şi i-a spus voinicul tot ce i-a pățit sufletul de 
când a plecat de-acasă. 

Au petrecut aşa trei zile şi, în petrecerea lor, îşi tot făceau socoteala: cum să fugă de-acolo? 

He! Da' era departe vremea aceea; că eu uitasem să vă mai spun un lucru: Împăratul florilor mai 
povăţuise pe voinic că or ce-o vedea şi or-ce-o auzi să nu dea ajutor la nimeni şi la nimic, cât or sta 
în palatul zmeului. 

Şi Prâslea n-a ascultat sfatul. 

După cele trei zile, atunci tocmai când găsiseră tinerii un chip de scăpare, odată văd ei că se 
schimbă vremea: furtună mare, vânt şi ploaie, tunete şi trăsnete. 

Şi-n viforniţa şi târmoaca aceea, s-aude afară: 

— Aoleu, maică! Făceți-vă milă şi pomană de mă primiți şi pe mine aci. 

Feciorul de împărat se repede afară, să deschiză. 

— Nu face asta, voinice! grăieşte fata. Parcă mi-ai vorbit de un sfat al împăratului florilor. 

— Nu-i nimic, dragă. Vezi tu; acu' şi pe un câine e păcat să-l ţii afară! Dar pe-o biată babă? Şi 
apoi, o închidem într-o casă să stea acolo nevăzută, neauzită. 

Dacă l-a auzit aşa, fata nu i-a frânt voia. 

— Primeşte-o; dar să nu-ți pară rău. 

Şi a deschis. Atunci, ce să vezi dumneata? O babă urâtă, urâtă şi cocoşată, cu o gură cât o şură şi 
cu un fălmătuc de păr în frunte. 

O bagă într-o casă şi o încuie; dar, peste noapte, baba naibii se scoală, ia uşa-n cap şi se duce, 
valvârtej, peste cei doi tineri. Şi, pe când ei dormeau, face moşmoande, cum se pricepe ea, de-i ies 
lucrurile pe pofta inimii. 

Adoarme buştean pe voinic şi-l ia în cârcă de-l duce repede repede, într-o pivniţă, unde-l leagă 
zdravăn de mâini şi de picioare cu nişte lanţuri groase şi grele, să rămâie pironit cât lumea. Se urcă 
apoi îndărăt la fata de împărat, care se trezise speriată, o adoarme cu moşmoandele ei şi o duce şi pe 


ea în cârcă, departe-departe... Apoi? O vinde unui împărat păgân. 

Dacă-şi ia plata, vine îndărăt la Prâslea, acolo unde era legat şi-l ia la bătaie cu un biciu de foc. ÎI 
bate mereu şi-l întreabă: 

— De ce mi-ai omorât feciorii, câine? 

— Care feciori, mamă? întreabă el plângând. 

— Balaurii şi zmeul. 

Şi-l bătea şi-l judeca, în fiecare zi de trei ori. 

Săracul, săracul! Aşa l-a ţinut hârca, aşa l-a bătut şi aşa l-a judecat vreme de şapte ani! Şi în toată 
vremea asta, nu-i da decât apă şi câte un ciric de pâine, neagră, mucegăită şi uscată, la două zile o 
dată: 

„Mă! Da' sec mi-a fost norocul!” se gândea Prâslea, tot plângând întruna. 

Traiul lui, nene, să nu-l dea dumnezeu nici la duşmani, îşi luase acu' nădejdea de la fata 
împăratului Verde, de la lume şi de la toate şi se ruga lui dumnezeu să-i vie moartea mai curând. 

Aşa. 

Acu', să ne întoarcem la palatul împărătesc de unde plecase pentru întâia oară Prâslea. 

La câteva luni, iată că se întoarnă acolo slugulița cea credincioasă, după ce căzuse mort. Şi sluga 
adusese, biet, veste la cei doi fraţi de toate primejdiile ce erau în calea lui Prâslea. 

Iar fraţii, când au auzit, au zis: 

— Lasă, că nu l-am trimes noi! 

Cel mare a rămas la locul lui, împărat; iar cel mijlociu şi-a luat averea ce i se cuvenea, s-a însurat 
şi a dobândit un cârd de copii. 

Şi-şi vedea fiecare de rostul lui. 

Dar fratele cel mijlociu, tot mai cu dor. A aşteptat el un an, doi, trei... ba nouă ani! Şi, dacă a 
văzut că fratele cel mic nu îi mai răsare de nicăieri, l-a prins un dor... mamă, mamă! 

Săracu, săracu! Pe unde-o fi, mititelul, şi cum o fi petrecând el tot striior şi pustiu, cu cântecul: 

Străin sunt, străin mă cheamă, 
Străin sunt cu bună seamă! 
Străin sunt, străin îmi zice, 
Încotr-oi face, m-oi duce, 

Nu mai aud vorbă dulce. 
Străin sunt, străin mă duc, 
Străin ca un pui de cuc, 

Străin sunt pe und-mă culc, 
Ştii, ca frunza mă usuc!... 


Unde să mai spun că şi inelul de la Prâslea începuse să-l strângă aşa de tare, că nu-l mai putea 
suferi? 

— Nevastă, nevastă! grăieşte el într-una din zile. Tu rămâi cu copiii şi trăiţi cum v-o învrednici 
soarta, că eu mă duc... mă duc încotro oi vedea cu ochii, să-mi caut frățiorul. 

Şi a plecat. A mers el multă vreme, tot rătăcind prin pustii, până a ajuns la sfânta Miercuri. 

— Maică Miercuri, se roagă el, ajută-mă să-mi găsesc fratele. 

— Au, maică, nu te pot ajuta. Dar uite, apucă pe ici şi du-te la soru-mea, sfânta Joi, că ea, poate, 
te ajută. 

A sosit la sfânta Joi, care l-a trimes la sfânta Vineri: 

— lată, maică, îi zice şi maica asta, du-te cu fetele mele la împăratul florilor. Acela te-o povăţui 
ce să faci; că tot el a fost călăuza şi fratelui dumitale cel mic. 

Se duce acolo. Împăratul florilor l-a primit bine şi apoi i-a spus: 

— Tinere, fratele dumitale este legat în cutare loc; că nu m-a ascultat pe mine: să nu dea gazdă la 


nimeni în palatul zmeilor. Iar fata împăratului Verde, pe care o scăpase Prâslea de la zmeu, e luată 
de zmeoaică şi dusă la împăratul cutare. Acu' tu, voinice, dacă ai venit la mine, vrei să-mi asculți 
toate sfaturile? 

— Vreau, mărite împărate! 

— Ascultă, dar. Tu te-i duce acolo cu sabia asta şi cu fetele mele şi cum te-or duce şi cum te-or 
povăţui, aşa să faci. Apoi, să ai grijă, tinere, ca atunci, când s-o duce zmeoaica iar la Prâslea, tu să te 
repezi în pripă, s-o iei de păr şi să-i zbori capul cu sabia asta. Să nu aibă pas să se uite înapoi, că, 
de-i da răgaz, nu faci nimic. 

Aşa. Şi a plecat mijlociul după ce şi-a luat ziua bună de la împăratul florilor, căruia i-a mulțumit 
cu lacrimile în ochi. 

Sosi unde era închis Prâslea şi intră în pivniţă. Fratele cel mic aştepta pe zmeoaică ca să vie să-l 
ia din nou la bătaie şi leşinase. 

Mai stă ce mai stă şi ia seama pe acolea şi odată vede 0 zgripțuroaică, că se duce năvală spre cel 
chinuit. 

— Repede-te chiar acum şi loveşte-o, îi strigă fetele împăratului fiorilor, că acum e vremea. 

— Bine. 

Şi năvăleşte voinicul asupra ei, o prinde de cap şi apoi... Cât te-ai şterge la un ochi, îi taie gâtul 
cu sabia cea minunată de la împăratul florilor. 

După aceasta se duce lângă Prâslea şi începe să plângă cu foc, când îl vede în ce stare ajunsese: 
ca vai de el, săracul, şi în podoara aceluia care a cântat: 


— M-a băgat tânăr copil 
Şi-acu sunt moşneag bătrân: 
Barba-mi bate braţele 

Şi chica călcâiele, 
Mustăţile, 

Pernele!... 


De chinuri, sărmanul, nu mai vedea, nu mai cunoştea. Cum simte pe cineva apropiindu-se, 
începe să plângă şi să se vaiete: 

— Lartă-mă; nu mă mai canuni atâta. Mai bine omoară-mă şi-ţi faci pomană. 

Credea sărmanul, că tot zmeoaica e p-acolea. 

— Nu mai plânge, frate, nu mai plânge! îi strigă mijlociul, repezindu-se la el şi sărutându-l cu 
foc. Nu e zmeoaica, frate, ci sunt eu! 

— Cine? 

— Nu mă cunoşti? Sunt chiar eu, fratele tău; am venit să te scap. 

Îşi vine atunci în simţiri, îl cunoaşte şi-l sărută. Apoi mijlociul îl dezleagă de lanţuri. Dar trebuia 
să-i taie şi carnea, că atât crescuse ea de mult, peste lanţuri. De răni, un pas nu putea să facă bietul 
Prâslea. 

L-a luat frate-său în braţe şi l-a scos afară din adâncătura aceea. 

Acu' să-l ducă undeva, nu putea să meargă. L-a băgat într-o altă odaie şi s-a dus mijlociul la 
fetele împăratului florilor, la tatăl lor, îndărăt. De acolo a luat nişte alifie şi a uns pe frate-său de s-a 
făcut sănătos. 

Au mai rămas apoi câteva zile acolo, tot cercetând încăperile cele multe din palatul zmeului. 

Aşa. Şi cum cercetau ei, iată că în partea de răsărit găsesc o uşă care se deschidea drept în jos. 

O ridică cu greu, intră înăuntru şi încep să se coboare. Acolo, nene, întuneric, să-l tai cu cuțitul. 

Mai merg ce mai merg, pe sub pământ, şi zăresc, în depărtare, o lumină. 

Apoi se tot duc şi, ca să intre acolo, unde era lumina cea multă, deschid o uşă. Şi ce să le vază 
ochii? 

În încăperea ceea, fel de fel de pietre scumpe, şi, mai departe, o grădină cu flori fel şi chip. 


Şi stau acolo amândoi frații, vreme multă, mirându-se şi bucurându-se de frumuseţile negrăite ce 
le ieşeau in cale. 

Apoi, culeg câte un coşuleţ cu flori minunate de acolo şi se suie iarăşi sus în palat. Şi mai pe la o 
vreme, zice fratele cel mijlociu către cel mic: 

— Da' bine, măi frate. N-o să stăm aici cât lumea. Hai îndărăt la casa noastră, că m-aşteaptă şi pe 
mine Copiii şi nevasta. 

— Te-or aştepta pe tine, dar pe mine în altă parte mă poartă dorul, că: 


Sus la munte, iarba-mi creşte, 
Dorul mândrii mă topeşte, 
Mă topeşte din picioare 

Ca un muc de lumânare, 
Când curge ceara la vale 

Să rămâne feştila... 

Aşa-mi arde inima! 


Eu, nene, orce-o fi, mă duc după fata de împărat, pe care mi-a răpit-o zgripțuroaica. Mă duc, că 
într-acolo e norocul meu. 

— Mai bine hai, măi frate, cu mine acasă: că la fata de împărat n-o să te mai poți duce. 

— Aş! 

Au luat câte un coş cu flori şi au mers la împăratul florilor, de i-au dus şi din acelea şi i-au 
mulțumit. 

— Tu, voinice, i-a glăsuit împăratul acela, ai să mai păţeşti şi de aci înainte multe, multe, până-i 
ajunge să-ți iei tovarăşă pe fata împăratului Verde. Da' tot ai să izbăndeşti! 

— Sfânt să-ţi fie rostul, mărite-mpărate! 

S-a dus apoi de a mulțumit şi sfintei Miercuri, sfintei Joi, sfintei Vineri; iar sfânta asta din urmă 
i-a mai spus: 

— Voinice, voinice! Ai să te duci la împăratul căruia i-a fost vândută fata împăratului Verde şi, 
ca să ajungi acolo, să apuci pe drumeagu' ăsta. Află că, pe fată, păgânul a luat-o de nevastă. D-aia, 
când vei ajunge acolo, să te faci, Prâsleo, luntre şi punte, ca să te primească slugă-n curte. Ai 
înțeles? 

— Înţeles. 

— Pe urmă, să nu mai vorbeşti nimănui şi nimic despre împărăteasa cea tânără, că împărăteasa 
este acum aleasa sufletului tău. Să pândeşti doar când o ieşi ea cu roabele în plimbare şi tu să te duci 
alunci încet-încet şi să-i pui coşu ăsta cu flori, înainte, fără să te vază cineva. Are să rămâie 
înmărmurită când le-o cunoaşte, că flori d-astea nu sunt decât în palatul zmeului care o răpise. 

Aşa. Apoi Prâslea, după ce i-a ascultat sfaturile, i-a mulțumit şi s-a depărtat. 

Iar mai încolea, şi-a luat ziua bună de la fratele cel mijlociu şi... s-a tot dus! 

La palatul împăratului cel păgân, se băgă slugă în curte. Acu', pândea prilejul să iasă la plimbare 
împărătița şi, norocul lui! lată că o vede într-o zi, tot aşa de mândră şi frumoasă, cum o văzuse el 
întâia oară. 

Dar eu am uitat să vă spun că împăratul acela încercase el, fel şi chipuri să facă pe împărătiţă să-l 
îndrăgească şi zadarnic cercase; că nu izbutise până acum să o aducă la potecă. Şi, sărmana, tot 
plânsă şi pe gânduri sta. 

Se plimba acum frumoasa împărătiță, având cu ea douăsprezece roabe, printr-o grădină tare 
mândră. Sluga o cunoaşte, plânge şi râde de bucurie; apoi ferit, dă fuga şi pune coşul cu flori de 
care vorbirăm între florile grădinei împăratiței. 

Apoi se ascunde. 

Aşa. Iar împărătiţa, când vede, se pune pe gânduri. 

Astea, se vede, or fi faptele împăratului, care tot cearcă să mă amăgească. 


Se tulbură ea, se duce în palat şi cere să-i aducă coşul. 

Dar când se duc roabele, nu-l găsesc. 

— Mare minune! glăsuieşte fata de împărat şi, a doua zi, când pleacă-n plimbare prin grădina 
ceea, iar găseşte coşul. Se miră: 

— Ziceaţi că nu e, leneşelor! 

Iar intră în palat şi iar cere să-i aducă coşul. 

Acolo însă, ia dacă ai ce. Coşul, parcă intrase în pământ. Atunci, odată îşi dă cu palma peste 
frunte: „Doamne! Cum nu m-am gândit eu mai dinainte? Trebuie să fie pe-aci pe aproape alesul 
meu!” 

Iese în grădină, de rândul ăsta numai cu două roabe şi, când vede iarăşi coşul, glăsuieşte: 

— Vedeţi? Ziceaţi că nu e coşul. Săriți de-mi aduceţi pe neruşinatele acelea care m-au mințit. 

Roabele au dat fuga unde le-a trimes şi atunci, odată a răsărit ca din pământ, înainte-i, Prâslea. 

— lată că am sosit, scumpa mea! 

— Bine, bine! zice ea plângând de bucurie. Da', vorba e cum să scăpăm? 

— Lesne. Oi lucra eu cum m-oi pricepe. 

— Apoi, nu vezi, voinice, că de jur împrejurul curții acesteia sunt numai arapi înarmaţi, să 
păzească? 

— Nu face nimic. Vino poimâine seară aici, că sunt gata să te scap. 

— Bine. 

Se ascunde apoi sluga; iar împărătiţa, cum vin roabele, se duce cu ele în palat. 

Şi se apucă Prâslea de lucru; sapă şi sapă şi, el ştie cum, face o scobitură straşnică în pământ, pe 
sub zidurile palatului aceluia, aşa ca să pătrundă în depărtare şi să poată orcine să iasă din curtea 
palatului fără a putea fi văzut de vreo parte. 

Şi aşa. În seara cu pricina, împărăteasa se roagă: 

— Lasă-mă, bărbate dragă, să mă plimb şi eu puţin în seara aceasta. 

— Bine, plimbă-te, de ce nu? zice împăratul cel păgân, mirat şi vesel că s-a mai schimbat puţin 
şi împărătiţa. 

Îi dă, însă, două roabe să-i fie tovarăşe. A ieşit. 

Când a sosit la locul ştiut, sluga era acolo, în capul drumului ce-şi croise pe sub pământ. 

Cum se apropie, împărătiţa trimite pe una din roabe să-i aducă un pahar cu apă; iar celeilalte 
roabe, îi grăieşte: 

— De ce nu vrei tu, fată, să mergi cu mine? Să scăpăm de aici. 

— Vai de mine! N-o să mă prinză? 

Apoi, începe să răcnească şi atunci Prâslea scoate pistolul şi-o curăță de pe fața pământului. 

— Doamne iartă-mă! Milă mi-e de ea; dar de mine mi se rupe inima. 

Pe urmă, ia de mână pe împărătiță şi încep să iasă, pe scobitura aceea de pământ, afară din curțile 
palatului. 

Dar nenorocul îi păştea şi aci, ce socotiți dumneavoastră? Au auzit arapii zgomotul pistolului şi 
le-au luat dâra! 

Atunci, ce să facă bieţii? De frică şi prin întuneric, au început să fugă, fugă nebună. 

Dar împărătița fugea tot înainte, socotind că şi Prâslea a plecat mai de mult şi silind să-l ajungă; 
iar el, fiind mai în urmă, o aşteaptă să vie. 

Şi aşa, sărmanii, s-au rătăcit unul de altul. Alt chin şi alt foc, acum! 

Acu', fata împăratului Verde s-a tot dus, sărmana, S-a dus noaptea aceea, plângând şi obidindu- 
se, prin păduri şi locuri neumblate; ba şi ziua a doua şi noaptea următoare. 

Ba ce zic? O lună încheiată a rătăcit, biata de ea, până când a sosit într-un oraş. Ce să facă? Nu 
ştia nici în care ţară e, nici în care oraş. 

Da' era bolnavă, pocâltită de foame şi ajunsese până acolo numai c-o mână de suflet. 

Intră într-un spital şi, după ce se mai întremează, rămâne slujnică. Şi a stat acolo, vreme de un 
an, tot plângând şi tot rugându-se celui de sus, să facă ce-o vrea cu ea. 


Acu' să nu uităm vorba. Feciorul de împărat a tot rătăcit şi el, căutând-o prin pustietăți, până ce 
după un an şi mai bine, a ajuns aproape de oraşul de care ne fu vorba. De multe ori, obosit, 
nemâncat, izbit cu capul de stânci, era gata să-şi puie capăt zilelor; dar, odată nu-l lăsa inima, că ea 
e vinovată totdeauna, bat-o pârdalnicul! 

Aşa. Când să intre în oraş, nu mai poate merge înainte şi cade jos, sărmanul, obosit, flămând şi 
bolnav. 

Cum sta acolo în nesimţire, iacă că trece o trăsură. Vizitiul: 

— Scoală, măi bețivule! 

Feciorul de împărat, însă, n-aude şi tace. 

— Dă-i, mă, câteva bice! glăsui boierul din trăsură, să se trezească! 

Şi începe vizitiul să-i care pe spinare: jart!... jart!... Atunci se mişcă şi bolnavul: 

— De ce mă bateţi, oameni buni? 

— Pentru că eşti beat. 

— Ba mai bine lăsaţi-mă să mor în pace, că nu mai am mult şi-o să părăsesc lumea, zice cu voce 
stinsă voinicul. 

— Ba eşti beat. Nu vezi cum vorbeşti? 

— Sunt nemâncat şi bolnav, creştinilor! 

Vorbea cu atâta jale şi milă că ar fi mişcat şi lemnele şi pietrele... 

— Păi, cine eşti şi de unde? întrebară atunci ăia, mai îmblânzindu-li-se inima oleacă. 

— la! Un străin rătăcit. 

Atunci, li se făcu milă; îl suie în trăsură şi-l duc la spital. 

A stat ce-a stat acolo, şi, după câteva zile, ce să vedeți dumneavoastră? Vine acolo, să-l 
îngrijească slujnica care — după cum ştiţi — nu era alta decât chiar mândra fată a împăratului 
Verde, scăpată de la zmei şi de la păgâni şi ajunsă acum pe uşi străine. 

ÎI cercetează şi, tot vorbind, odată încep să picure lacrimi mari din ochii frumoşi ai slujnicei: 

— Fi, voinice, află că eu sunt fata pentru care ai suferit atâta. 

Şi se pun pe plâns şi îmbrăţişări de se miră tot spitalul. 

Aşa. Şi tocmai pe când şedeau ei îmbrăţişați şi plângeau cu foc, vine doctorul. 

Ştiţi cine era ăsta? Chiar fratele cel mijlociu care rămăsese cu averea. 

— Cine eşti, voinice? întrebă el pe bolnav. 

— Prâslea, feciorul cel mic al împăratului cutare. 

— Aşa? Apoi, şi eu sunt fratele tău. 

Şi se pune şi fratele cel mijlociu pe plâns, apoi se şterge la ochi şi adaugă: 

— Să lăsăm plânsul acum. Mulțumeşte, frate, că aici stntem în împărăţia noastră. Hai la nenea! 

Şi i-a luat pe amândoi de i-a dus la frate-său împăratul. 

O! Ce bucurie, apoi, pe măria sa, când şi-a văzut frățiorul, după atăta vreme de despărțire! 

Au petrecut ei ce-au petrecut; apoi au trimes un om călare pe un măgar, la împăratul Verde, tatăl 
fetei, să-i ducă veste cu bucurie la zi mare. 

Ăla, tot socotea că visează, când a aflat că i-a scăpat fata de la zmeu. Nici nu se mai ținea cu ea 
săracul, de atât amar de timp! 

Şi s-a pornit d-acolo, din împărăţia lui, cu mare alai, la drum lung, până la curțile celor trei frați. 

Da', când şi-a văzut împăratul Verde odrasla? He, he!... A murit şi a înviat de bucurie, a sărutat-o 
cu foc şi pe ea şi pe feciorul care i-o scăpase. 

Apoi, s-a ţinut de vorbă: i-a dat-o de nevastă şi i-a mai dat în stăpânire toată împărăţia, cu toate 
bunurile şi mirodeniile de pe lume... 

Pe urmă trai, nenişorule, şi noroc, noroc... 


Gherghinel cel sărac ajunge împărat 
poveste românească 


Trăia odată o femeie săracă şi femeia aceea a rămas văduvă chiar la câteva săptămâni după 
nuntă. Când se înpliniră nouă luni de la moartea soțului se născu un băiețel frumuşel ca o gherghină 
din grădină şi de la asemănarea asta i-a pus şi numele de Gherghinel. 

Amu, naşă-sa, fiind oleacă mai înstărită, i-a adus dar de rodine un viţeluş, că-i fătase vaca 
gemănări şi nu dovedea cu alăptatul. 

— Poftim, cumătră, un mic dar din partea noastră în norocul finului, zise ea arătându-i spre 
vițelușă. Îngrijeşte-o cum ai să poţi şi, peste un an, doi, scăpaţi la frupt alb, că mama ei e de soi 
foarte bun şi ne îndestulează toată casa, iar fruptul nu ne lipseşte niciodată de la masă. 

Fina se bucură, sărută mâna naşei, sărută şi vițeluşa pe bot şi din clipa aceea o ţinură de-a-valma 
cu ei în odaie, până ce a mai zburătăcit oleacă. Din odaie au mutat-o în tindă, iar din tindă într-o 
dosălică lipită de peretele casei. 

Viţeluşa creştea şi era cuminte şi ei se bucurau văzând-o cum creşte ca din apă, numai că bucuria 
lor n-a ţinut mult din pricină că ea după ce ajunse juncuţă avea nevoie de hrană mai multă. 

Vădana însă neavând nicio palmă de pământ şi mai întâmplându-se şi-o secetă cumplită, tocmai 
în vremea aceea, s-a gândit că decât a vedea-o topindu-se din picioare, mai bine să-i deie drumu în 
lume, în nădejdea că poate fiind slobodă îşi va putea agonisi mai uşor hrana. 

Cu acest gând, s-a sculat într-o bună dimineaţă cu noaptea în cap şi luând junca de funiuță a 
scos-o până în marginea satului şi după ce-a mângâiat-o şi a sărutat-o plângând de sărea cămaşa de 
pe ea, odată numai ce s-a îmbărbătat şi crişcând din măsele o rupse spre casă, bocind în gura mare, 
ca după mort: 


Porumbița mea, porumbiţa mea, 
Cine te-a mai mângâia 

Cine te-a mai adăpa, 

Cine grija ţi-a purta? 


De pe la o bucată de cale, nerăbdând-o inima şi-a mai întors o dată capul înapoi şi uitându-se 
văzu văcuşoara stând cu faţa spre sat, ca şi cum nu s-ar fi îndurat să se despartă de stăpână. A mai 
făcut încă vreo câţiva paşi şi iar s-a uitat în urmă, însă de data asta o văzu păşind alene spre pădurea 
din apropiere. 

— Mergi sănătoasă, draga mea, că decât te-oi vedea murind de foame la mine, mai bine du-te în 
lumea ta, ca să trăiesc măcar cu gândul că tu o duci mai omeneşte acolo unde te afli, grăia biata 
femeie închipuindu-şi că vorbeşte chiar cu văcuşoara ei. 

În sfârşit, după ce a mai trecut cât o fi trecut de la întâmplarea asta, gospodina şi-a cumpărat o 
răpciugă de capră, în dorul juncii, ca să aibă totuşi coadă de dobitoc în ogradă. Toată ziulica behăia 
şi alerga fără astâmpăr de ici, colo; intra prin ogrăzile vecinilor şi le strica straturile: se suia până şi 
pe casă, aşa de neastâmpărată ce era. 

Biata femeie însă îi îndura toate moţocurile, bucuroasă că măcar are cu ce potoli foamea 
copilului. La urma urmei e rău cu rău, da-i mai rău fără rău. 

Amu, dacă cu capra avea necaz şi primea veşnic în obraz de la lume, iar de sărăcie nu se putea 
descurca cu niciun chip, în schimb, băiatul o făcea să uite toate necazurile, fiindcă era cuminte şi pe 
zi ce trecea tot mai voinic şi mai frumos se făcea. 

Când a ajuns flăcăuaş, nu ştiu ce-i veni lui într-o zi s-o întrebe pe mamă-sa dacă totdeauna au 
fost aşa săraci ca acuma şi dacă toată viața ei şi-a mâncat sufletul numai cu râia de capră şi cele 
câteva gobăi prin ogradă? La întrebarea asta mamă-sa îi răspunse că pe vremuri au avut şi o biată 
juncuță, dar că din pricina lipsei de hrană i-a dat drumu în lumea ei, să se hrănească singurică pe 
unde o putea şi cum a putea, decât să moară la dânşii de foame. 


La auzul acestei vorbe, pe băiat îl şi trăsni prin minte un gând şi de aceea repede o şi-ntrebă pe 
mamă-sa cam cum arăta la chip acea juncuţă. Ea, nebănuind scopul întrebării, îi spune că era 
porumbă la păr, avea o steluţă albă în frunte, iar cornul de către om era puţin adus în afară. 

Gherghinel, zâmbind a râde, face către ea şi-o întreabă iar: 

— Mămucă, dumneata bănuieşti de ce te-am întrebat eu cum arăta văcuţa noastră? 

— Cred că aşa ca să te găseşti în treabă... 

— Ba nu. Eu te-am întrebat deoarece acuma, fiind băiat mare, mă simt în stare să pot ţine o 
coadă de vacă, cum ţin şi ceilalți gospodari. Şi ca să nu dau bani pe una străină, am s-o caut pe-a 
noastră. 

— N-are niciun rost să te trudeşti degeaba, dragul mamei! 

— De ce crezi dumneta treaba asta? 

— Cred fiindcă de-atunci au trecut ciţiva anişori buni. Fă socoteală că tu atunci erai abia în faşă, 
iar acuma eşti flăcău în toată puterea cuvântului, Ehehei, cine ştie pe unde-i putrezesc ei ciolănelele, 
că doar n-avea să te aştepte pe tine sau să trăiască, sărmana, cât roata morii şi căciula lui Grigore! 

— Mămucă, zise băiatul, dumneta spune ce vrei, iar eu am să fac ce ştiu şi de ce mi-am pus în 
gând tot nu mă las. Voi întreba din om în om şi de-o fi nimerit la vreun gospodar l-oi sluji cât a 
pretinde şi tot îmi răscumpăr văcuşoara. De-o fi trăind în pădure, tot trebuie să dau de urmele ei, că 
doar nu-i un ac într-un car cu fân. lar de s-o fi trecut din viață, am să-i găsesc măcar coarnele şi se 
cheamă că tot am aflat de soarta ei. 

— Ți-am spus şi ţi-o mai spun că-ți pierzi vremea de pomană întrucât eu am văzut-o 
îndreptându-se spre pădure, ori acolo, la mintea cocoşului, că între atătea sălbăticiuni era cu 
neputinţă să scape nesfâşiată. 

— Vedem noi după ce mă satur de căutat 

Dacă a văzut şi a văzut mamă-sa că nu-l poate scoate dintr-ale sale, nu s-a mai împotrivit şi astfel 
băiatul şi-a pus în trăistuță încă de cu seară un boţ de mămăligă, câteva cepe şi chiar a doua zi a 
pornit la drum, îndreptându-se întăi şi întăi spre pădure pe oara aceea ce auzise de la mamă-sa. 

A umblat cât a umblat, a călcat văile, ponoarele şi dumbrăvile şi într-o bună zi iaca numai că 
zăreşte în marginile unei poieni o biată vacă slabă si prăpădită ca vai de steaua ei. Când se uită mai 
bine la ea, vede tocmai semnele pe care le căuta. 

„Asta trebuie să fie” îşi zise bucuros în sinea lui Gherghinel, şi tot atunci s-a şi repezit la 
părăoaşul din apropiere de i-a adus câteva căciuli cu apă; i-a pus dinainte şi un brăţisor de iarbă şi 
după ce vaca şi-a mai revenit oleacă, el se pregătea s-o ridice ca s-o aducă acasă. Nu mică îi fu 
mirarea însă că în clipa când să-i puie funiuţa între coarne, vaca se uită lung în ochii lui şi începe să 
grăiască, da ştii colo grai limpede şi aşezat, de-a mai mare dragul s-o asculti: 

— Voinicule, zise ea, mulțămesc frumos că ţi-ai făcut pomană cu mine. Într-adevăr, eu sunt ceea 
pe care tu o căutai, dar acuma e prea târziu să mă mai întorc la căsuţa de unde am plecat. Şi nu că n- 
aş merge, dar nu mă mai ajută puterile. Am îmbătrânit, am slăbit şi văd limpede cum se apropie 
funia de par. Pentru inima ta bună însă am să te răsplătesc în aşa fel de-o să mă ţii minte toată viaţa. 

Şi pornind de aici îi destăinui că are opt feciori tineri şi voinici ca leii. 

— Ei acuma sunt duşi la păscut, dar din clipă în clipă îi aştept să sosească. Fiind crescuţi în 
pustietatea asta de codru, au rămas sălbatici şi nu cunosc la om, de aceea până îi mai liniştesc, până- 
i mai lămuresc, tu sui-te colo sus în stejarul de alături şi nu te da jos până nu-ţi spun eu. Dar umblă 
mai repede şi nu te prea codi că dai de bucluc. 

Se cațără Gherghinel cu vai nevoie şi într-adevăr că abia apucă a se cuibări între crengi şi iaca se 
şi auzi boncăluitul lor, venind ca vântul şi ca gândul, de se cutremura pământul. Cum au ajuns lângă 
mama lor, nici n-au apucat bine a-i spune sărut mâna, mămucă dragă, că au şi luat-o la întrebări că 
cine le-a călcat prin bătătură? 

— N-a fost nimeni. Poate vi se pare vouă, dragii mei! 

— Ochiul nostru nu ne înşeală pentru că vedem urme de picior omenesc prin iarbă. Arată-ni-l 
încotro s-a dus sau unde l-ai ascuns, ca să ţi-l răfuim noi după legea noastră! 


Porumbica s-a mai sucit, s-a mai codit şi după ce a văzut că le-au mai trecut toanele, le-a spus-o 
limpede că le destăinuie despre ce-i vorba, dacă-i făgăduiesc hotărât că vor fi cuminţi şi nu se vor 
atinge de el. 

— Da', cine-i mă rog dumnealui şi ce hram poartă de-i ţii parte cu atâta grijă? întrebară ei. 

— Ca să vă spun drept şi adevărat, este vorba despre feciorul vădanei care m-a crescut chiar din 
ziua când am venit pe lume. Din pricina sărăciei însă nu m-a mai putut ţine la ea şi din milă să nu 
mor de foame mi-a dat drumul în lume să-mi agonisesc singurică hrana. ŞI uite aşa se face c-am 
ajuns aici unde v-aţi trezit şi voi la lumină. 

— Mămucă dragă, grăi boul cel mai în vârstă, dacă aşa-i vorba, atunci se schimbă socoteala şi în 
loc să-l răfuim, te rugăm să ni-l arăţi să vedem cu ce-l putem ajuta! 

Porumbica, înțelegând că a trecut ceasul cel rău cu primejdia de care se temea, odată numai ce-şi 
ridică privirea în sus spre Gherghinel şi-i făcu semn că poate cobori fără nicio grijă. Coboară ei 
bucuros şi aşezându-se cu toţii jos, în jurul Porumbicăi, le istorisi şi lor povestea, cum v-am 
istorisit-o şi noi domniilor voastre. 

Boii îl ascultară în tăcere şi după ce băiatul mântui povestea, ei îşi dădură cu părerea că trebuie 
să se mute cu traiul la casa vădanei ca s-o scoată din sărăcie. 

— Ea fără mămuca nu merg, zise mezinul cu lacrimi în ochi. 

— Mergeţi voi singurei, dragii mei, răspunse mama lor, fiindcă eu cu mare dragoste m-aş duce, 
dar, din nefericire, nu mă mai pot urni de jos. De aceea l-am şi adus pe băiat cu gândul aici, ca să vi- 
| dau pe seamă şi să faceţi voi ceea ce n-am putut face eu în tinereţele mele. 

Atâta apucă a spune Porumbica şi pe loc a şi închis ochii. 

Gherghinel a îngropat-o cu mare jale, colo cum s-a priceput în legea lui; au jelit-o şi feciorii şi-au 
tras cu copita țărână peste mormântul ei, apoi au pornit spre casă. 

Când au intrat pe poartă ş-a văzut gospodina tamazlâcul de boi întunecându-i ograda, a înlemnit 
de spaimă, că vezi dumneata pe loc începură să-i treacă prin minte fel şi chip de gânduri. Şi deşi nu- 
| ştia pe băiat în stare de faptele pe care le bănuia, totuşi, stătea rece, aşteptând din clipă în clipă să-i 
calce pe urmă păgubaşii ca să-l puie în lanţuri. 

— Ce înseamnă asta, dragul mamei? îl întreabă ea îngrijorată. 

La urma-urmei, femeia avea dreptate, pentru că de la plecarea Porumbicăi n-a mai pomenit 
picior de vită cornută în ogradă şi-acuma, poftim, că din bun senin a sărit dintr-o dată la patru 
perechi de boi, tineri şi voinici să dărâmi munții cu ei şi alta nimic! 

— Nu cumva te-a dus mintea unde bănuiesc eu? 

— Fii fără grijă, mămucă, răspunse Gherghinel, pentru că în toată tărăşenia asta nu-i nimic din 
tot ceea ce bănuieşti dumneata. Eu ţi-am spus doar dinainte că mă pornesc să-mi caut vaca şi, după 
cum vezi, norocul a ținut cu mine, că mai ţine el câteodată şi cu cel sărac! 

— Adică vrei să spui că ai dat de urmele văcuşoarei noastre? întrebă mamă-sa. 

— Da. Am dat nu numai de ea, ci şi de urmaşii ei pe care îi vezi aici față! 

— Dar Porumbica unde-i, că parcă n-o văd între ei? 

— Ea a trecut, sărmana, pe lumea cealaltă chiar sub ochii mei. A avut însă vreme să-mi dea 
feciorii pe samă şi îndată, după aceea, a şi închis ochii. 

Mamă-sa auzind despre ce-i vorba, pe loc se linişti. Şi uite aşa, chiar de a doua zi, Gherghinel s-a 
pus pe treabă şi în scurtă vreme a gonit sărăcia de la casa lor. 

E drept că un timp de vreme au mai clevetit şi oamenii din sat pe sama lui; l-au mai cârâit şi 
fetele şi flăcăii şi nevestele că vezi dumneata, lor nu li se părea treabă curată în toate cele ce vedeau, 
atâta numai că el se făcea n-aude, nu vede, iar satul luându-se cu alte griji, a uitat curând de grija lui 
şi gurile rele se potoliră. 

Amu, ca să nu ne mai lungim la vorbă, că-ntâmplarea din poveste înainte încă este, aflați că într- 
o bună zi iaca numai ce se răspândi zvon cum că împăratul vrea să-şi mărite fata, dar cere pețitorilor 
drept semn de vrednicie să-i desțelenească o pârloagă cât cuprindeai cu ochii şi asta numai într-o 
singură zi şi cu cel mult patru perechi de boi. Cine se prinde şi izbuteşte, câştigă, cine nu, plăteşte 


cu capul îndrăzneala. 

Şi vestea, ca orice veste, s-a răspândit iute în lume şi a ajuns şi la urechile lui Gherghinel. El 
ştiind ce fel de boi are — că erau tusopt năzdrăvani ca şi mama lor — le-a cerut părerea, iar ei îl 
sfătuiră să-şi încerce norocul fără nicio grijă. 

— Totuşi gândiţi-vă bine înainte de a lua această hotărâre, fiindcă dacă nu izbutim ne-am dus pe 
copcă. 

— Nu-ţi fie frică. De asta răspundem noi. 

— Bine. Şi Gherghinel, pe oara încredinţării lor, o rugă pe mama sa să ducă cuvânt împăratului 
cum că fiul ei se prinde să-i are pârloaga potrivit dorinţei măriei sale. 

— Vai de mine şi de mine, zise mă-sa speriată de îndrăzneala lui, tu îți dai sama ce vorbeşti? 
Destul că l-am pierdut pe tată-tău, acu vrei să te pierd şi pe tine? Amu, de el măcar nu mi-i ciudă 
fiindcă ştiu că n-a făcut-o de bună-voie, sărmanul, dar tu să-ţi bagi singurel capul sub ştreang, asta-i 
curată nebunie! N-ai fete destule în sat? Îţi trebuie să te avânţi unde nu-i de nasul tău? 

Gherghinel a stat, a tăcut şi după ce ea şi-a descărcat năduful, face către ea şi-i zice iar: 

— Mămucă; mie nu mi-i de fata împăratului, că doar nici n-am văzut-o şi nici nu ştiu dacă-i 
frumoasă sau urâtă, ci vreau să-i dovedesc măriei sale că şi în bordei sunt voinici vrednici, care se 
pot lua la întrecere cu crai şi feciori de boieri şi s-ar putea întâmpla să-i lese de căruţă chiar şi pe 
aceşti fudulani încrezuţi. 

Mamă-sa îl sfătui din nou să-i lese pe alţii mai breji să-şi încerce norocul, că doar este o vorbă 
din bătrâni că prin faţa celor mari şi pe la coada calului să treci cât mai rar şi dacă se poate chiar 
deloc. 

Degeaba osteneală că Gherghinel o ținea una şi bună: 

— Mămucă, dumneata fă aşa cum te rog, fiindcă eu ştiu ce vorbesc şi pe ce mă bizui şi n-ai nicio 
teamă că mi se poate întămpla ceva rău. 

Dacă a văzut şi a văzut biata femeie că cu băiatul nu-i chip de scos la niciun capăt, şi-a luat 
inima în dinți şi-a plecat. Spre bucuria sa, n-a trebuit să umble prea mult şi nici să bată pe la cele uşi 
că pe măria sa îl găsi în ogradă stând la sfat cu nişte curteni. Îi spune ea cine-i, de unde-i şi pentru 
ce a venit, dar măria sa, aflând că-i vădană încă din tinereţe şi că băiatul e singura ei mângâiere, se 
înduioşă, o sfătui să-şi trimită mai întăi feciorul ca să vadă la faţa locului cam despre ce-i vorba şi 
abia după aceea să ia hotărârea. Femeia însă cunoscând îndărătnicia băiatului îi răspunsese 
împăratului că a încercat în fel şi chip să-l împiedice, dar fără niciun folos. 

— Gospodină dragă, stărui împăratul, s-avântă el pentru că-i cu mintea cruduță, dar dumneata 
care vezi altfel lumea spune-i să nu uite că porunca mea mai are şi un adaoşag. 

— l-am spus şi-l cunoaşte şi el, dar tot degeaba că nu mă ascultă de parcă aş vorbi la pereți. 

— Bine. Atunci să poftească aici, ca să vedem şi noi pe ce se bizuie şi ce-i poate cureaua de se 
ține aşa băţos? 

— Luminate împărate, eu vă pot spune dinainte pe ce se bizuie, că ştiu. 

— Pe ce? 

— Pe cele patru perechi de boi. 

— Hm, face măria sa, dacă-i vorba că se sprijină numai pe boi înseamnă că n-a făcut nimic. 
Trebuie să ştii că au fost şi alți cercători, poate cu boi şi mai vrednici ca ai lui şi tot au rămas de 
ruşine, darmite el? Spun asta fiindcă după câte văd sunteți cam sărăcuţi şi după cum îi stăpânul aşa-i 
şi dobitocul său. De aceea te şi sfătui să vină băiatul pe încercatelea, ca să vadă cum şi ce-i, fiindcă 
aici nu-i vorba de un pământ obişnuit, ci de o pârloagă în care n-a intrat plugul niciodată. 

— Am să-i spun, deşi nu cred să-l pot îndoi, şi femeia făcu o plecăciune adâncă şi, venind acasă, 
îi spuse băiatului întocmai cum o sfătuise cu priință măria sa. 

Îi vorbi ea cu lacrimi în ochi despre primejdia care îl paşte, dar el, drept răspuns, a dat jos plugul 
şi grapa din podul şurii şi le-a zvârlit în car; a înjugat o pereche de boi, iar pe ceilalți i-a pus la 
tânjală şi făcându-le semn cu biciuşca pe deasupra capetelor porni la drum. A mers toată noaptea şi 
a doua zi la răsăritul soarelui poposea bucuros la curțile împărăteşti. Lăsă carul la poartă şi se duse 


întins la măria sa, pe care îl găsi în cerdac luându-și gustarea de dimineaţă. Îi spune cine-i şi pentru 
ce a venit şi-l rugă să-i dea un însoțitor ca să-i arate locul care trebuie arat. Împăratul, văzându-l 
băiat tânăr, şi mai ştiindu-i din ajun povestea, îl mai sfătui din nou să nu se pripească în hotărâre, ci, 
mai întâi să încerce tăria pârloagei şi abia după aceea să vadă dacă mai are corajul cu care a pornit 
de-acasă. Degeaba însă îşi strica gura şi măria sa deoarece Gherghinel i-o spuse limpede c-a venit 
hotărât să se apuce de treabă şi nu dă înapoi niciun pas de la această hotărâre. Împăratul, luându-i 
îndărătnicia drept sminteală, n-a mai stăruit, ci îi arătă locul cu degetul — că era chiar după gardul 
palatului — şi îşi urmă mai departe tabietul. Flăcăul, cum s-a văzut în capătul pârloagei, a şi pus trei 
perechi de boi la plug, iar o pereche la grapă şi dă-i drumu, băiete, ca să nu te faci de râs ca ceilalți 
dinaintea ta! 

Amu, cum şi în ce fel mergea aratul nu ştiu, destul că pe la prânzul cel mic vine un slujitor la 
măria sa şi foarte tulburat îl vesteşte că acel tânăr necunoscut, care nu de mult a băgat plugul în 
brazdă, mai are oleacă şi mântuie aratul. 

— Tu visezi sau ţi-ai pierdut minţile, netotule? strigă la el împăratul plin de mânie. 

— Aşa-i cum vă spun, luminate împărate, răspunse sluga — şi dacă n-aveţi încredere în mine — 
trimiteţi pe altcineva să vadă. 

— Bine, şi împăratul a trimis altă slugă mai de încredere, dar primi acelaşi răspuns. 

La auzul acestei veşti, măria sa se tulbură groaznic, iar domniţa, auzind şi ea vestea, începu să 
plângă la gândul că va trebui să meargă după o sălbătăciune şi să trăiască în cine ştie ce înfundătură 
de bordei. Îşi făcea ea socoteala asta, pentru că aşa o învățase dascălii ei despre cei născuţi în afară 
de palat. Şi uite că din bun senin, Gherghinel a pus în mişcare, fără să vrea, toată curtea împăratului, 
de sus până jos. Şi era o frământare de parcă s-ar fi vestit venirea unui căpcân. În faţa acestei 
îngrijorări, măria sa adună în grabă mare pe toți sfetnicii şi curtenii ca să le afle părerea şi să vadă 
cam ce-i de făcut! 

— Că dacă stăm cu mâinile în sân, zise împăratul, împeliţatul ne şterge, cât ai clipi, jumătate de 
împărăție şi ne ia şi fata de soție. E drept că mă simt şi eu vinovat în treaba asta, pentru că neavând 
de lucru am slobozit o vorbă, dar fără să-mi treacă prin minte unde poate ieşi ea şi în ce bucluc 
intrăm? 

— Şi încă ce bucluc, întări vorba unul din sfetnici, în timp ce ceilalți, clătinând bărbiile, 
murmurau: foarte mare, foarte mare bucluc, fiindcă ţărănoiul de pune mâna pe putere face harcea- 
parcea din noi şi ne împrăştie ca pe nişte surcele în toate vânturile pământului. 

În vreme ce toţi se frăsuiau şi se tânguiau, domniţa bocea ca după mort, iar împăratul îşi freca 
mâinile şi se mişca furios de ici-colo, iaca deodată maimarele sfetnicilor şi-aduce aminte de bătrâna 
florăreasă care cică se mai îndeletniceşte şi cu facerea irurilor, pentru te miri ce boli şi n-ar fi a 
mirare să-i scoată ea din încurcătură că vorba ceea: încercarea n-are greş şi nici nu ştii de unde sare 
iepurile? 

— Bine. Dacă socotiți că ne-ar putea fi de folos atunci aduceţi-o tot acum aici la mine, porunci 
măria sa şi cât te-ai şterge de câteva ori cu ştergarul pe obraz, baba a şi fost adusă pe sus de nişte 
slujitori. Îi spune măria sa pentru ce a fost chemată şi dacă îi poate ajuta. Dară nu mâine-poimâine, 
ci chiar acuma, până nu apucă flăcăul a mântui treaba. Măcar o brazdă, două să-i rămână nearată pe 
a doua zi şi te răsplătesc, băbuco, cu pungi de gălbănaşi de nici să nu le ştii socoteala, altminteri te 
trimit la bordeiul lui să-i paşti godacii. 

Bătrânica, auzind despre ce-i vorba, zâmbi a râde şi face către împărat, zicând: 

— Fii pe pace, luminate împărate, că eu cât ai zice peşte ţi-l adorm, de să nu se trezească trei zile 
şi trei nopți în şir, atât numai că mâncarea în care îi pun buruiana somnului trebuie să i-o ducă însăşi 
domniţa ca să-l îndemne să mănânce chiar atunci sub ochii ei. Că pehlivanul, văzându-i stăruința, n- 
a avea încotro şi de ruşinea ei va mânca. Şi baba închise ochii şi pufni în râs. 

Gata. Zis şi făcut. Ia fata trăistuța cu mâncare şi cum ajunge pe ogor, aşterne jos un ştergărel 
curat, scoate zeama şi mămăliguţa încă aburindă şi-l pofteşte pe plugăraş la masă. El, cam încurcat 
de o cinste ca aceea, începe întru adevăr să se codească. Ba că nu i-i foame; ba că nu trebuia să se 


ostenească tocmai măria sa; ba că nu mai are mult şi mântuie. Tot pricine de astea legate cu tei şi 
curmei, numai că domnița dăscălită de acasă nu s-a lăsat până ce nu l-a văzut aşezat la masă. Opri el 
mai întăi boii în brazdă, le aruncă în faţă câteva brăţurele de coşelină, apoi veni, se aşeză la umbră, 
în spatele carului şi începu să mănânce cu poftă, ca omul obosit după muncă. În vreme ce-şi potolea 
foamea fata îl tot fura cu ochiul din când în când şi, faţă de minciunile cu care îi împănase mintea 
dascălii, acum i se părea că băiatul nu-i nici pe departe aşa cum şi-l închipuise din auzite, ci, 
dimpotrivă: era frumos, voinic, chipeş, plăcut, dar, mai ales, ciudat lucru că cu cât îl privea cu atât l- 
ar mai fi privit şi culmea că, fără să vrea, se pomeni că s-a îndrăgostit de el. 

„La urma-urmei, cugetă ea, deşi am venit cu gând necinstit asupra lui, cred c-ar fi păcat să piară 
asemenea tânăr, care nu ne-a greşit cu nimic. Asta înseamnă să mijlocesc pe lângă tata să-l trimită 
înapoi de unde a venit şi să-şi caute fată acolo, după teapa lui”. 

Pe când cugeta acestea, iar Gherghinel înfulica cu poftă, iaca numai ce-l vede că se prăvale într-o 
parte şi lăsându-şi capul în iarbă pe loc începu să horăie, căzând într-un somn adânc de puteai tăia 
buşteni pe el. 

Fata s-a cam speriat la început, dar aducându-şi aminte că tocmai pentru treaba asta venise, şi-a 
revenit şi începu să-l măsoare mai nestingherită. Ciudat însă că cu cât se uita mai stăruitor la el, cu 
atât îl vedea parcă cu alți ochi, cu trăsături pe care nu le văzuse la pețitorii dinaintea lui, deşi aceia 
se trăgeau din neam ales. Ajunsese sărmana până acolo că cu un gând s-ar fi ridicat să plece, că ştia 
doar că-i aşteptată la palat, cu inima însă nu se îndura să se despartă. Simţea c-o ţine pe loc o 
legătură nevăzută. Şi cum se uita aşa pierdută la el, deodată se pomeni grăind singură, fapt 
nemaipomenit până atunci: 

— Ia te uită ce băiat frumos şi eu, nemernica, potrivindu-mă la gura altora, am venit să-i 
pregătesc cu mâna mea ştreangul! Ce rău mi-a făcut? Cu ce mi-a greşit? Şi la urma urmei cam ce 
nenorocire ar fi dacă chiar m-aşi duce după dânsul? Doar împărăţia e destul de întinsă, tătuca e 
bătrân, aşa că... 

Când să plece, ce-i vine în gând mai întăi să se uite în părți şi nevăzând pe nimeni s-apropie de 
Gherghinel şi-i zice: 

— lartă-mi, voinicule, gândul meu ticălos, şi aplecându-se îl sărută lung pe frunte, pe obraji, 
apoi se ridică de plecare cu genele umezite de lacrimi. Bine că nu m-a văzut cineva, că de mă vedea 
se împrăştia vestea în toată împăraţia. Când rosti aceste cuvinte, boul cel mai în vârstă scoase un 
răget lung şi după el, ca la poruncă, îl urmară şi ceilalți. Hm, face fata, boii ăştia parcă mi-ar fi 
cunoscut gândul şi mai sărutându-l înc-o dată, alergă la palat cu sufletul la gură. 

Împăratul cum o văzu intrând pe poartă o şi luă la întrebări: 

— EI, care ți-i isprava, drăguța? 

— Întocmai cum a bănuit vrăjitoarea. 

— Asta înseamnă că putem spune încă de pe acum că ai scăpat de aceea ce te temeai tu şi eram 
îngrijoraţi şi noi. 

Domnița tăcu, iar sfetnicii zâmbind în bărbi bătură din palme pentru liniştea măriei sale. E drept 
că se bucurară ei, numai că bucuria lor n-a ținut mult, pentru că ce să vezi? Boii au stat cât au stat, 
s-au hodinit, dar dacă au văzut ş-au văzut că stăpânul lor se întrece cu somnul şi că în curând se 
apropie amiaza, s-au sfătuit să-l trimită pe mezin la palatul Soarelui şi când l-a vedea că intră în 
odaia sa la hodină să-l încuie şi să-l ţie încuiat până ce ei vor mântui aratul. 

Mezinul n-a mai aşteptat a doua rugăminte, ci, odată numai ce scutură capul şi pe loc se prefăcu 
în fulger, şi la aceeaşi clipă numai cât cu gândul a gândit c-a şi fost la palatul Soarelui şi l-a închis 
înăuntru. După ce a văzut că fraţii săi au mântuit treaba, a tras înapoi uşurel zăvorul şi cu aceeaşi 
iuțeală a revenit pe pământ. 

— De-acuma putem să-l trezim pe stăpân, că nu-l mai paşte nicio primejdie, zise tot boul cel mai 
în vârstă şi ghiontindu-l încetişor cu vârful cornului, îl trezi. Sare Gherghinel speriat în picioare şi, 
frecându-se buimac pe la ochi, se uită în jur şi face către ei clătinând din cap: 

— Aoleu, măi fraților, mi se pare că m-am întrecut cu şaga. Voi de ce n-aţi avut grijă să mă 


treziți? Nu ştiţi că până la asfințitul soarelui trebuie să mântuim treabă? 

— Nu-i vina ta, stăpâne, că te-ai încurcat cu somnul. 

— Da'a cui? 

— A domniţei care ţi-a adus mâncarea, dar nici a ei, ci a celora care au trimis-o la tine. 

Şi boii, aşezându-se jos în jurul lui Gherghinel, îi povestiră toată tărăşenia pusă la cale de măria 
sa dimpreună cu sfetnicii săi cu gând să-l piardă. 

— Şi atunci ce-i de făcut, boulenii mei? 

— Trebuie să ne pregătim de plecare, că noi am mântuit aratul şi fără tine. Să treci negreşit şi pe 
la măria sa ca să-ți ceri plata potrivit făgăduinţei, fiindcă dacă-i vorba c-au vrut să te joace, atunci 
joacă-i şi tu pe ei, ca să ţină minte că cu feciorul vădanei nu-i de şagă. 

Gherghinel zice: 

— Uşor a spune: cere-ți plata, dar voi singuri mi-aţi spus că şi domniţa şi măria sa mă privesc cu 
dispreț ş-atunci cum să mă bag în ochii lor câtă vreme mie dragoste cu sila nu-mi place? 

— Despre domniţă nu purta grijă, pentru că ea nu-i vinovată, sărmana. Vinovaţi sunt doar 
dascălii ei, care i-au împănat mintea cu asemenea bazaconii. Noi am văzut ceea ce ea nu bănuieşte, 
iar tu nu aveai de unde să ştii ceea ce-ţi spunem noi. 

Gherghinel le mulțămi că l-au ajutat să iasă cu obraz curat din încurcătură şi tot atunci 
înjugându-i veni la măria sa, potrivit sfatului lor. ÎL găsi în ogradă cu mulțime multă de curteni în 
jurul său care de fapt se şi aşteptau la sosirea flăcăului în urma veștilor aduse pe ascuns de nişte 
slugi. 

Împăratul nu-l cunoscu, întrucât dimineaţa îl văzuse doar aşa din fugă, de-aceea la întrebarea că 
cine-i şi ce doreşte, Gherghinel făcu o plecăciune şi-i răspunse: 

— Luminate împărate, eu sunt cel care am făgăduit să vă ar pârloaga şi acu, mântuind treaba, am 
venit să văd în ce fel înțelegeți să vă ţineţi de cuvânt? 

La auzul acestei întrebări, măria sa strâmbă din nas, deoarece văzându-se în fața unui fapt 
împlinit, la care nu se aştepta, nu ştia ce să răspundă. Este adevărat că de la el pornise acel zvon, dar 
asta o făcuse într-o undă de ne- cugetare, fără să-i treacă prin minte că se va găsi tânăr, pământean 
care să ducă la bun sfârşit o treabă ca aceea peste fire de grea. Asta îl făcea să stea acum blăznit şi 
să se uite când la sfetnici, când la ceilalți curteni, când la domniţă spre a putea citi părerea în 
privirile lor. Toţi însă tăceau şi strângeau din umeri, afară de fii-sa care zămbea a râde şi se arăta 
oarecum bucuroasă de întrebarea flăcăului. 

Gherghinel, văzându-i zimbetul cu înţeles, prinse coraj şi grăi astfel: 

— Luminate împărate, văd că vă codiți să daţi un răspuns limpede întrebării mele. Dacă unul din 
prostimea de jos şi-ar călca cuvântul, i-am trece cu vederea greşala, deşi nu s-ar cădea nici acela să 
facă treaba asta. O faţă împărătească însă n-are voie să-şi nesocotească făgăduinţa, c-atunci, noi de 
la cine să luăm pildă? 

Împăratul, deşi nu-i venea tocmai bine la socoteală judecata flăcăului, totuşi îi plăcu vorba lui şi 
văzându-l şi frumos la chip, nu-l repezi, ci vru să afle mai întăi şi părerea domniţei, de aceea o 
întrebă şi pe ea: 

— Tu ce ai de spus, draga mea, în privinţa acestei încurcături pe care am făcut-o fără să-mi dau 
seama la câte poate să iasă? 

Ea, care-şi pusese ochii pe flăcău încă de cum l-a văzut şi se îndrăgostise cuc de el, acum când îl 
vedea stând falnic în picioare, cu fruntea sus, cu privirea netulburată, îi plăcu şi mai mult de el, de 
aceea luându-și inima în dinţi, vorbi şi ea tot aşa de hotărâtă ca şi Gherghinel: 

— Tătucă, dacă dumneata recunoşti c-ai slobozit din gură cuvânt de făgăduială şi cuvântul s-a 
împrăştiat ca vântul pe toată fața pământului, şi dacă este adevărat că băiatul şi-a făcut datoria 
precum ai dorit, atunci aş avea şi eu o întrebare. 

— Poftim. S-o auzim. 

— Mă întreb, cu mintea mea slabă de femeie, dacă el n-ar fi dus la bun sfârşit lucru început, care 
ar fi fost urmarea? 


— Urmarea ar fi fost cea făgăduită. 

— Adică? 

— Plătea cu capul. 

— Fi, vezi? Ş-atunci dacă flăcăul s-a dovedit vrednic, dumneata nu găseşti cu cale că spre 
cinstea obrazului împărătesc trebuie să te ţii de cuvânt? 

— Tu îţi dai seama ce vorbeşti? o-ntrebă supărat împăratul 

— De ce mă-ntrebi? 

— Fiindcă, dacă m-aş ţine de cuvânt, ar însemna să te măriți cu acest băiat crescut în bordei şi 
să-i dau şi o jumătate din împărăție!? 

— Despre măritat nu-ți fă griji, tătucă, întrucât asta-i o treabă în care mă descurc eu singurică. 
Adică mai pe şleau, mă mărit cu cine mi-i drag. Cât priveşte împărțeala împărăției, nu-i nevoie să-i 
dai jumătatea făgăduită... 

— Dar cât vrei să-i dau? îi luă vorba din gură măria sa speriat parcă să nu rostească fii-sa o altă 
bazaconie şi mai boacănă. 

— Dă-i-o întreagă, dacă nu te înduri s-a înjumătăţeşti! 

— Întreagă? făcu mirat împăratul, holbând nişte ochi mari cât cepile. 

— Da, da, întreagă. Ai auzit foarte bine, că decât să i-o dai unui ogârjit, care abia mestecă două 
vorbe în gură şi-i în mare cinste numai că-i născut în palat, mai bine dă-i-o acestui tânăr sănătos şi 
la trup şi la minte că doară împărăția are nevoie de oameni vrednici în fruntea ei, nu de căzături. 

Împăratul rămase înlemnit auzind asemenea vorbe neaşteptate ieşite din gura fiicei sale, de aceea 
nici n-o lăsă să-şi mântuie bine gândul c-o şi-ntrebă răstit: 

— Cum? Tu te-ai prinde să mergi după el? 

— Şi de ce nu? Mai ales că domnia ta, fiind înaintat în vârstă şi bolnav, te-ai putea retrage şi 
stând în spatele lui cu îndrumarea ai vedea ce repede s-ar direge băiatul, iar poporul ți-ar rămâne 
recunoscător c-ai ridicat vlăstar vrednic din sânul său... 

Împăratul se uită buimac la fată; se uită la sfetnici; se uită la curteni; se uită mai lung şi la 
Gherghinel şi, după o clipă de gândire, face către ei şi-i întreabă: 

— EI, dragii mei, domniile voastre ce părere aveţi în privinţa acestei întâmplări nemaipomenite, 
că eu unul dacă ştiam de unde poate sări iepurele, nu m-aş fi încumetat să împrăştii acel zvon. 

— Să nu-ți pară rău, tătucă, zise fata, că poate aceste a fost să fie norocul meu, de care acuma 
chiar de-ai vrea dumneata să mă desparți nu mă las eu. 

Şi nici nu mântui bine vorba că odată numai ce se repezi asupra flăcăului şi prinzându-l de mână, 
veni în fața părintelui său şi căzând amândoi în genunchi îi cerură binecuvăntarea de căsătorie: 

— Tătucă, dă-ne, te rog, dezlegarea ta părintească şi nu te mai ţine tânguit, fiindcă eu sunt bine 
încredințată că această alegere neaşteptată va fi spre mângâierea ta, spre fericirea mea şi spre 
bucuria poporului, 

— Ce ziceți, dragii mei, de treaba aceasta? întrebă împăratul iar pe cei de față. 

— Luminate împărate, zise maimarele sfetnicilor, după ce-şi aruncă ochii spre slujitorii tronului, 
curtenii şi norodul mult care se adunase de umplu ograda, iar unii se urcară şi pe garduri şi după ce 
le văzu la toți zâmbetul de bucurie urmă: luminate împărate, să avem iertare de cuvântul cel prost, 
însă părerea noastră este aceeaşi ca şi a domniţei. La început, după cum bine vă aduceţi aminte şi 
noi ne-am clătinat şi ne-am făcut chiar vinovaţi, uneltind cu gând vrăjmaş asupra băiatului, deşi nici 
nu-l cunoşteam. Acum însă că l-am văzut şi i-am auzit şi vorba, ne-am schimbat părerea. Dacă el a 
făcut o treabă pe care nimeni altul n-a putut-o face şi dacă domnia ta ţi-ai dat cuvântul de împărat să 
răsplăteşti vrednicia, atunci cum poţi nesocoti această făgăduință? Că s-a născut în bordei, nu-i vina 
lui, cum nu-i în preţ de cinste nici cel născut întămplător în palat. Afară de asta, nimeni din noi n-a 
venit pe lume învăţat. Însă, cu bunăvoința, cu sprijinul şi îndrumarea domniei tale şi a noastră, 
băiatul fiind ager la minte, răbdător şi cu voinţă tare, va deprinde repede tainele cârmuirii. Avem 
toată nădejdea că nu ne va face de ruşine, ci va fi o cinste şi o mângâiere pentru noi că norocul ne-a 
fericit să avem în fruntea împărăției un tânăr nemaipomenit de vrednic! 


Strâns ca-n chingi, împăratul îi întrebă şi pe ceilalți curteni dacă sunt de aceeaşi părere cu 
părerea maimarelui sfetnic, la care toată mulțimea zbucni într-un singur glas de bucurie: 

— Da, da, luminate împărate şi începură a bate din palme de se cutremură cetatea ca de vijelie 
năprasnică. 

— Bine. Atunci fie după voia domniţei şi a domniilor voastre, şi măria sa îşi îmbrăţişă şi fata şi 
ginerele, îi sărută şi porunci să fie adusă de îndată cu mare cinste şi mama băiatului, iar boii să fie 
duşi în grajdurile împărăteşti. Şi tot din ziua aceea se porniră şi pregătiră de nuntă. 

După ce s-a spart nunta şi s-au împrăştiat oaspeţii, împăratul cobori de pe tron şi lăsă locul lui 
Gherghinel, despre care spune povestea c-a domnit cu pricepere şi înţelepciune, de s-a dus vestea în 
toată lumea de vrednicia lui. 


Pasărea măiastră, răpită de zmeul zmeilor 
poveste românească 


Trăia odată un împărat şi împăratul acela avea trei feciori frumoşi, voinici cum nu se aflau alții 
asemenea lor. Şi avea şi împărăţia aşa de mare şi întinsă încât, deşi ajunsese la adânci bătrâneţe, nu 
dovedise încă până la acea vreme s-o calce toată de la un capăt la celălalt. La o astfel de împărăție 
era şi popor mult, ceea ce însemna şi apărători mulți. Din pricina asta, toți vecinii îl pizmuiau şi-i 
ştiau de frică şi niciunul nu ar fi îndrăznit să se ridice împotriva sa. Şi când ţara are pace atunci şi 
oamenii muncesc cu drag şi se bucură de osteneala muncii lor. 

De multe ori însă răsar pe neaşteptate întămplări mărunte care răstoarnă dintr-o dată toată 
liniştea, preschimbând veselia în tristeţe, iar pacea în tulburare, cum s-a întâmplat cu împăratul şi 
împărăţia din povestea noastră. Că ce să vezi? Într-o vară, mezinul găsi în grădină un puişor golaş 
căzut din cuib şi luându-l în palmă alergă bucuros să 1-l arate tatălui său, ca şi cum ar fi găsit cine 
ştie ce comoară grozavă: 

— Uite, tătucă, ce-am găsit! 

Se uită împăratul curios să vadă despre ce poate fi vorba şi când dă cu ochii de arătarea aceea 
golaşă, cu caşul la gură şi cu căpşorul mai mare ca trupul, scuipă îngrețoşat într-o parte şi-i zice: 

— Doamne, măi băiete, că multă minte îţi mai trebuie! Şi ce ai de gând să faci cu el? 

— Am să-l hrănesc cum l-ar fi hrănit mama sa şi când a creşte mare îi dau drumul să se ducă în 
lumea lui. 

Ceilalţi fraţi, auzind, îşi dădură ghiont cu coatele şi zâmbiră a râde, şoşotind ei înde ei: 

— Auzi dumneata, cogemete fecior de împărat să-şi piardă vremea cu asemenea nimicuri, ca şi 
cum altceva mai bun n-ar avea de făcut. 

Mezinul a auzit clevetirea lor, dar s-a făcut n-aude nu vede şi ieşind dintre ei, şi-a pus puişorul 
într-un cuibuşor şi l-a aşezat afară la geamul dinspre livadă şi chiar din clipa aceea începu a-l hrăni 
cu râme, cu viermişori, cu musculiţe, încât micuța vietate creştea ea din apă, iar când se apropia de 
el cu mâncarea, gâgâlicea ridica căpuşorul în sus, deschidea ciocuşorul şi tremura din aripioare de 
parcă ar fi văzut-o pe adevărata lui mamă. Când lepădă, în sfârşit, pufuşorul şi se îmbrăcă în 
penişoare începu să cânte. Zbura pe unde zbura apoi venea înapoi la sălaşul său şi se punea pe 
cântate. Şi scotea frate nişte triluri aşa de frumoase de parcă erau vrăjite. Se opreau trecătorii în loc 
s-o asculte şi odată cu aducerea ei la curte, se umplură de păsări şi crângurile şi codrii şi livezile şi 
când începea să cânte, zbucneau în cânt şi toate zburătoarele de pe tot cuprinsul împărăției, în 
felurite feluri de glasuri, care mai de care mai plăcute auzului. 

Ceea ce părea însă cu totul şi cu totul ciudat era taina că toți câți ascultau cântecul cestei 
păsărele, de erau bolnavi, se vindecau; bătrânii, întinereau; treburile tuturor sporeau; cerul se 
însenina şi era atâta fericire şi atâta mulțămire în sufletul tuturor cum nu s-a mai pomenit niciodată 
pe lume! Însăşi măria sa împăratul şi împărăteasa întinereau la auzul acelui cântec vrăjit şi ar fi dorit 
pururea să-l asculte, aşa de mult ce-i înveselea. 


Bucuria asta a mers însă numai până la o vreme, fiindcă într-o dimineață cântul păsărelei nu se 
mai auzi ca de obicei şi nici al celorlalte surate, care îi țineau hangul. 

Sare mezinul şi dă fuga la geam; sare şi împăratul, aleargă şi împărăteasa, se uită tulburați spre 
locul de unde le venea până mai ieri bucuria, însă pasărea şi cuibul nicăieri. Dau fuga în grădină, în 
curte, în livadă, nimic, nicăieri nici urmă de pasăre. Trimit câțiva slujitori în căutarea ei, dar tot 
degeaba. Întămplarea asta întristă toată împărăţia, încă cel mai mult şi mai mult greul căzu pe măria 
sa care chiar din acea clipă se îmbolnăvi şi se topea văzând cu ochii cum se topeşte mucul de 
lumânare. 

Şi parcă într-adins ca să fie tristețea şi mai apăsătoare, în locul păsărilor cântătoare începură să 
croncănească corbii prin văzduh; bufnițele şi huhurezii pucăiau întruna prin dărămături; câinii urlau, 
vitele răgeau prin ogrăzi; ba până şi sălbătăciunile codrilor îşi arătau durerea, fiecare în legea lor. 

Au mai aşteptat luminăţiile lor cât au aşteptat, doar, doar s-a ivi pasărea de pe undeva; au 
scotocit crângurile şi codrii; au ridicat în picioare toată împărăția, însă fără nicio bucurie. Şi nu 
numai că nu-i dădeau de urmă, ci, odată cu ea, dispărură şi celelalte surate cântătoare, şi, din pricina 
asta, țara era tristă şi mâhniţi erau şi măria sa şi supuşii săi. 

Amu, cei trei feciori, dacă au văzut ş-au văzut că tatăl lor slăbeşte pe zi ce trece din pricina acelei 
păsări, s-au sfătuit să plece pe rând în căutarea ei, că ce şi-au zis? Dacă a fugit, trebuie să se fi 
aciuat pe undeva, iar dacă a fost furată, glasul ei fermecat nu se poate să nu-l dea de gol pe mişel! 
Ba, mezinul şi-a dat chiar cu părerea că unde vor vedea păsări zburând şi ciripind vesele, acolo 
trebuie să fie şi pasărea lor. 

— Se prea poate să ai dreptate, au răspuns fraţii şi tot atunci au cerut măriei, sale cuvenita 
dezlegare, povestindu-i hotărârea lor. 

Împăratul s-a bucurat, dar le-a dat câteva sfaturi rugându-i să ţie sama de ele. I-a sfătuit să nu fie 
fudui, să nu se laude cu viţa din care se trag, să nu disprețuiască pe nimeni şi să fie cu dragoste şi 
largi la inimă cu toată lumea. 

Băieţii i-au făgăduit că nu le vor uita şi astfel la numai câteva zile după asta, feciorul cel mai 
mare a şi-nceput pregătirile de plecare, alegându-şi cel mai frumos hărmăsar din grajdurile 
împărăteşti; s-a îmbrăcat cu cele mai scumpe straie, bani şi merinde cu hurta ş-a plecat. 

A mers cât a mers, a tras cu urechea în dreapta şi în stânga, în nădejde că poate aude pe undeva 
glas de păsărele, însă când colo, nu numai că nu le auzea, ci nici măcar nu vedea leac de zburătoare, 
de parcă le-ar fi înghițit pământul. 

Amu, cum mergea aşa prin zăpuşeala soarelui, l-a prins foamea şi oboseala şi fiind cu trecerea 
prin marginea unei păduri, s-a oprit acolo la popas. Când să se aşeze şi el la masă, iaca numai ca se 
pomeneşte că-i urează poftă bună, din treacăt, un biet bătrânel slab şi flenduros ca vai de steaua lui. 
Craiul de colo, privindu-l ponciş, îi răspunde plin de mândrie că ar fi făcut mai bine să-şi vadă de 
drumul său decât să se amestece nepoftit în vorbă. 

— Flăcăule, zise moşul, eu n-am ştiut că eşti aşa de gingaş, de aceea, dacă socoţi că te-am 
supărat, te rog să mă ieri. 

— Nu numai că m-ai supărat, ci m-ai şi jignit! 

— Mă mir, că doar eu n-am spus nimic altceva decât că ţi-am urat poftă bună. Atâta. Şi asta 
dumneata o socoți jignire? 

— Sooot jignire fiindcă ai zvârlit urarea ca unui om oricare. 

Moşul se uită lung în ochii craiului, iar acesta văzându-l că stă nedumerit în faţa lui ţinu să-l 
lămurească cum că este feciorul cel mai mare al împăratului acelei împărății. 

— Într-adevăr, aceasta n-am ştiut-o, zise bătrânul, fiindcă nu scrie pe fruntea nimănui cine este şi 
ce hram poartă omul cu care vorbeşti, iar după strai nu te poţi lua, deoarece nu ele îl fac pe om, ci 
mintea şi vorba. 

— Hai, hai, şterge-o şi lasă braşoavele, că de nu, pun gârbaciul pe spinarea dumitale, ca să te 
înveți minte să nu-ți mai bagi nasul unde nu-ţi fierbe oala! 

Şi craiul îi întoarse spatele şi-şi urmă masa. Moşul îşi ceru înc-o dată iertare şi se făcu că-şi 


urmează drumul, dar după câțiva paşi îşi întoarse capul şi suflând asupra craiului şi asupra calului îi 
prefăcu în stane de marmoră, apoi intră ca-n pamânt. Amu, cine o fi fost bătrânelul, nu ştiu. 
Bănuiesc însă că era năzdrăvanul pădurii!... 

Împăratul nu ştia nimic de întâmplarea asta, aşa că tot trăgea nădejde să-i vie feciorul de unde s-a 
dus. L-a aşteptat cât l-o fi aşteptat, dar dacă a văzut că se trece lucrul de şagă, a trimis ostaşi în 
căutarea lui. L-au căutat ei, au întrebat şi ici şi colo, dar până la urmă, dacă au văzut că-şi pierd 
vremea degeaba, s-au întors înapoi la curte şi i-au spus stăpânului ceea ce trebuiau să-i spuie. 

La vestea asta, măria sa s-a întristat şi mai tare şi a căzut la zăcere şi mai grea. 

Feciorul cel mijlociu, ca să nu se lase de căruţă, şi-a cerut şi el voie de plecare şi după ce şi-a 
ales cel mai sprinten cal din grajd şi cele mai scumpe straie, bani şi merinde cu ghiotura, a dat bici 
calului şi-a rupt-o din loc, primind, bineînţeles, aceleaşi sfaturi ca şi fratele său. Când colo şi el le 
uită de la mână până la gură, fiindcă întâmplându-se cu trecerea pe lângă aceeaşi pădure, se opri şi 
el la popas într-acelaşi loc şi culmea că se pomeni cu acelaşi bătrânel şi cu aceeaşi urare şi, din 
pricina acestei vorbe, îi sări şi lui țandăra şi-l repezi şi el pe moşneag că cică pofta o avea şi fără 
urarea lui şi că era mai bine să-şi vadă de lungu nasului, câtă vreme nu ştie cu cine are cinstea să 
vorbească. 

— Voinicule, nu-ţi fie cu supărare, însă pe noi ne-au învăţat părinții noştri să dăm cinstea 
cuvenită oricărui om pe lângă care trecem, fie el tânăr, bătrân, bogat sau sărac şi deprinderea asta 
mi-a rămas săpată în minte şi o țin cât a fi să mai fac umbră pământului. Aşa credem noi prostimea 
că-i bine şi nu văd niciun rău în treaba asta. 

— Îţi fi crezând voi în legea voastră, dar nu şi când ai în faţă pe feciorul împăratului acestei 
împărății. 

Moşul îşi ceru şi de la el iertare şi dădu să plece, dar după câțiva paşi se întoarse şi suflă şi 
asupra lui şi a calului şi-i prefăcu pe amândoi în stane de marmoră, apoi se făcu nevăzut. 

L-a aşteptat şi pe acesta măria sa; a trimis şi pe urmele lui oameni de nădejde, însă după 
îndelungi căutări s-au întors şi ei tot cu mâna goală, ca la plecare. În schimb, împăratul bolea de 
moarte şi cobora din rău în mai rău. 

În sfârşit, s-a hotărăt şi mezinul să-şi încerce norocul, decât că în sarcina lui cădea de-acuma nu 
numai căutarea păsării vrăjită, ci şi a celor doi frați. Când veni la tatăl său să-şi ceară voie de 
plecare, măria sa îi făcu semn să se apropie şi-i grăi abia şoptit, de sub cerga trasă până pe sub 
barbă: 

— Măi băiate, destul c-am pierdut pasărea noastră, şi pe cei doi feciori, acu vrei să te pierd şi pe 
tine? 

— Fii pe pace, tătucă dragă, că voi şti eu să mă descurc în lume, mai ales că păstrez în suflet şi 
sfaturile domniei tale, care îmi vor fi stea şi călăuză în drumul meu. 

— Bine, fiule, dă Doamne să fie aşa că doar asta-i şi dorinţa mea, încuviinţă bucuros măria sa. 
La câteva zile de la schimbul acesta de vorbe, mezinul se pregăti de plecare numai că el, spre 
deosebire de ceilalți doi, şi-a ales din herghelie un cal obişnuit; se îmbrăcă ca oricare flăcău din sat 

şi încălecând porni la drum. Pe care-i întâlnea îi tot întreba dacă n-au văzut o pasăre cu ciocul de 
aur şi lăbuţele de argint, în jurul căreia roiesc stoluri de păsări şi cântă vesele; sau dacă n-au întâlnit 
sau măcar auzit despre doi flăcăi voinici, îmbrăcaţi în straie împărăteşti, călări pe doi harmasari iuți 
ca focul; sau poate măcar au văzut păsări zburând şi încotro se îndreptau, că vezi dumneata, după 
zborul lor avea de gând să-şi urmeze drumul. Şi tot aşa întrebând şi pe unul şi pe altul, a tot mers ş- 
a mers până s-a pomenit şi el cu trecerea pe lângă aceeaşi pădure pe lângă care trecuseră şi cei doi 
frați şi parcă l-ar fi tras aţa şi pe el, că s-a oprit să-şi potolească foamea tot într-acelaşi loc în care 
dădură de belea şi fraţii săi. Abia îşi desfăcu trăistuţa că numai ce se pomeni că-i urează poftă bună 
un biet bătrânel slab şi ugilit de să-i plângi de milă. Mezinul îi mulțămi şi-l pofti să se înfrupte şi el 
din bucatele sale, ca nu cumva să-i pară bune şi te pomeneşti că n-a putea dormi la noapte 
gândindu-se mereu la ele. 

— Mulţămesc, flăcăule, răspunse moşul zâmbind. Deşi nu-s în poftă, totuşi, am să-ți fac plăcerea 


că, vorba ceea: Două bătăi strică, dar două mâncări nu, şi moşneagul se aşeză în genunchi şi începu 
să molfăie alături de mezin. Din una, alta, craiul îi povesti întâmplarea cu pasărea vrăjită şi-l întrebă 
şi pe el dacă nu ştie ceva despre soarta ei? 

Bătrânul îi spuse că în drumul său a întâlnit multe stoluri de păsări, dar numai zburând, nu şi 
cântând. Pricina tristeții cică ar fi că le-a fost furată împărăteasa lor de Zmeul zmeilor şi cică o ţine 
închisă într-o colivie din odaia palatului său, unde nu poate pătrunde nici musca, aşa de grozăvite 
încuietori are. Se spune prin lume că de când le-a fost răpită stăpâna, i-a amuţit glasul şi ei şi 
celorlalte surate. 

Auzind vorba asta, mezinul începu să-l descoase pe moşneag, dacă ştie cumva cam ce-ar trebui 
să facă şi cum să dreagă ca să poată nimeri curțile zmeului şi totodată să poată scoate de acolo şi 
pasărea vrăjită. 

— Flăcăule, răspunse moşul, dacă asta ti-i dorinţa, eu voi încerca să te ajut, fiindcă tu te-ai 
dovedit a fi băiat cuminte şi nu te-ai ruşinat de un bătrân ca mine. 

Acestea zicând, se scociori în chimir şi-i dădu un firicel din iarba fiarelor, o stebluţă de busuioc, 
o basmaluţă şi o aşchiuţă din toiagul în care-şi sprijinea bătrânețele. Şi tot în clipa aceea suflă şi 
asupra calului şi-l dezlegă de vrăji, că vezi dumneata, capcânul îl legase ca nu cumva să-i 
nimerească palatul atunci când aveau să pornească stăpânii în căutarea păsării maestre. 

— De-acu, mergi sănătos, dragul moşului, şi fii fără grijă deoarece calul ştie unde trebuie să te 
ducă. 

— Şi cu drăciile acestea ce mi le-ai dat ce fac? întrebă craiul nedumerit. 

— Cu iarba fiarelor vei deschide porțile şi uşile zmeului, fără ca el să te simtă, decât că să fii cu 
mare băgare de samă când pui mâna pe pasăre ca nu cumva să atingi cuibul, întrucât şi el este vrăjit 
şi de l-ai atins, Doamne fereşte, chiar şi numai cu vârful unghiei, dezlănţuie o larmă de ridică toată 
curtea în picioare, ş-atunci se prea poate să dai toate pe una, fiindcă modoranul nu cunoaşte nici 
mila, nici îndurarea. 

Şi-i mai destăinui moşul că, dacă vreodată se va găsi în strâmtorare, să sufle în aşchiuţa pe care 
i-a dat-o şi prin ea va putea vorbi cu el, ca şi cum ar fi față, ş-atunci îi va da toate sfaturile de 
trebuinţă ca să iasă din încurcătură. Despre celelalte, la vremea lor, că-ntâmplarea din poveste 
înainte încă este. 

Mezinul mulțămi bătrânului pentru toate şi aruncându-se pe cal, acesta îşi luă zborul, şi-ntr-o 
clipită coborâră la porțile capcânului. 

— Gata, stăpâne, am ajuns, zise calul. De-acu, du-te la treabă, iar eu mă prefac în fluture şi te 
aştept colo pe rămurica de liliac. 

Se duce craiul, deschide porţile cu iarba fiarelor; deschide uşile palatului şi ale odăiei în care era 
închisă păsărica; deschide şi uşiţa de la colivie, dar când să puie mâna pe ea, micuța gâgâlice, de 
bucurie că-şi vede stăpânul, începu să tremure din aripioare, cum făcea pe vremea când era puişor şi 
fără să vrea îi atinse buricul degetului. Atâta i-a trebuit că buclucul pe loc a şi izbucnit, iar cotorosul 
de zmeu a şi răsărit ca din senin c-o falcă-n cer şi cu una în pământ. L-a-nşfacat pe mezin de gulerul 
sumanului şi zgâlțâindu-l zdravăn, îl luă la roată că cine-i şi de unde îndrăzneala să intre în odaie şi 
să puie mâna pe pasăre? 

— M-a trimis stăpânul meu, împăratul, să-i duc înăpoi pasărea măiastră pe care întunecimea ta 1- 
ai furat-o, a răspuns dârz mezinul. 

Văzând îndrăzneala şi istețimea flăcăului, pe zmeu îl fulgeră un gând ascuns şi mai domolindu-şi 
furia îi făgădui pasărea, dar să-i aducă în schimb pe zâna Crina, împărăteasa florilor, dragostea 
feciorilor. 

— Şi unde o pot găsi pe această zână despre care nici măcar n-am auzit? întrebă mezinul. 

— Găsitu-i pe vârful limbii, băiatule. Dacă eu aş şti, nu te-aş trimite pe tine, ci m-aş duce singur, 
aşa cum m-am dus atunci când am adus-o. De când a plecat însă, i-am pierdut urma şi de aceea te 
boieresc pe tine. Şi-i povesti cum că la scurt timp după ce a adus-o, când s-a întors într-o bună zi de 
la vânătoare, n-a mai găsit-o în odaia în care o lăsase şi nu ştie nici azi dacă a fugit sau a fost răpită 


de cineva. A dat fuga tot atunci la sălaşul ei, dar locul era pustiu şi năpădit de bălării, cât despre 
frumosul palat de mărgean şi grădina cea cu toate florile pământului, nici pomeneală. Pentru 
desfătarea ei îi adusese şi pasărea măiastră, însă degeaba fiindcă la amândouă le-a amuţit glasul, 
stăteau triste toată ziua şi se vestejeau ca o floare neudată. 

Mezinul trăgea cu urechea la destăinuirea zmeului, iar privirile şi le arunca din când în când spre 
păsăruica lui dragă, care tremura din aripioare şi dădea mereu din căpşor, făcându-i parcă semn să 
primească schimbul cerut de capcân. 

După ce tartărul îşi deşertă sufletul, craiul îi răspunse limpede şi hotărât că va încerca să-i aducă 
zâna, dar dacă nu va izbuti, îl roagă să-i dea totuşi pasărea, pentru că după cum singur a mărturisit 
tot nu-i este de niciun folos şi decât a muri la el mai bine s-o îngroape unde a fost găsită, că acolo 
ştie că va fi jelită de suratele ei din neam şi răzneamul lor. 

— Dacă nu mi-o aduci pe zână, ia-ți nădejdea de la pasăre, că de dat nu ţi-o dau pentru nimica-n 
lume. Mai bine-i sucesc gâtul decât să ţi-o dau ţie. 

Craiul făgădui că-şi va da toată silinţa, pentru că ține la ea ca la ochii din cap şi de aceea prietenii 
îl şi porecliră Păsărarul. 

— Într-o zi însă, urmă el, băieţii împăratului mi-au luat-o cu sila şi-atunci eu m-am rugat 
plângând în urma lor să-mi dea voie măcar să-i aduc zilnic mâncarea care ştiam că-i place cel mai 
mult şi mai mult şi-aşa puteam s-o văd oricând mă prindea dorul de ea. 

— Măi flăcăule, dacă spui că ţii aşa de mult la dihania asta mică atunci fă pe dracul în patru şi 
adă-mi-o pe zână şi se cheamă că târgu-i ca şi făcut. Înţelegi? 

— Bine. Am să încerc, şi mezinul ieşi şi cum ajunse la poartă, fluturele se prefăcu din nou în cal 
şi pe-aici ţi-i drumul! După ce s-au depărtat cam ca la o zvârlitură bună de băț, ş-au ajuns în dosul 
unui dâmb, craiul se opri şi scoțând aşchiuţa începu să-i povestească moşului cum a fost întălnirea 
cu căpcânul şi ce anume îi pretinde în schimbul păsării. La urmă îl rugă să-i spună cam ce să facă şi 
cum să dreagă să poată da de urmele acelei zâne? 

— Voinicule, se auzi glasul moşneagului limpede şi desluşit, de parcă ar fi fost faţă, să ştii că 
procletul te-a pus la foarte mare încercare, fiindcă zâna a fugit de la el şi şi-a mutat palatul şi 
grădina în împărăţia Primăverii, dincolo de hotarele Iernii. Ca să ajungi la ea, musai să treci printre 
munți de gheaţă, dar cine se încumetă să-i treacă se preface, pe la mijlocul drumului, în sloi şi acolo 
rămâne în veci. 

— Ş-atunci, ce-i de făcut? întrebă îngrijorat craiul. 

— Facem noi să fie bine şi să ieşi cu obraz curat din încurcătură. Dar pentru trebuşoara asta 
trebuie să-ți dau calul meu cel cu douăsprezece aripi şi cu douăsprezece inimi, că el la nevoie 
sloboade pară de foc pe nări şi pe gură şi topeşte tot ce-i iese în cale şi astfel, prin mijlocirea lui, vei 
putea trece şi tu fără primejdie de partea cealaltă. 

Tot atunci, moşul îl mai sfătui să potrivească sosirea la zână cam în zori de zi că ea, pe la vremea 
aceea, încă doarme. Să deschidă uşurel uşa cu iarba fiarelor şi după ce o atinge pe la nas cu stebluța 
de busuioc, s-o înşface repede în braţe şi la drum, băiete, că până s-a dezmetici ea din vraja 
somnului va fi prea târziu să se mai poată răzgândi. 

Abia mântui vorba că mezinul se şi pomeni faţă cu harmasarul cel cu douăsprezece aripi şi 
douăsprezece inimi şi cum apăru, îl şi pofti să încalece, dar să-şi înţepenească bine picioarele în 
călcători, fiindcă au de înfruntat cale nespus de primejdioasă. Şi tot în clipa aceea, harmasarul s-a şi 
sprijinit în picioarele de dinapoi şi luându-şi vânt, au şi trecut într-o clipită de streaşina nourilor. Au 
zburat cât au zburat şi iaca deodată numai ce se pomeniră în fața munţilor de gheaţă. Calul atunci 
niciuna, nici două, începu să sloboadă pară de foc pe nări şi pe gură şi cu cât slobozea mai tare cu 
atât şi calea i se deschidea înainte ca o boltă tot mai largă săpată de mână omenească. Cât te-ai 
şterge pe la ochi, trecură de-acuma de partea cealaltă şi se opriră la porțile palatului de mărgean al 
zânei. Sare mezinul ca o zvârlugă de pe cal, deschide porțile şi uşile cu iarba fiarelor, intră în iatacul 
zânei şi-o găseşte într-adevăr încă dormind, dusă. Îi trece uşurel pe la nas cu stebluţa de busuioc, o 
înşfacă în braţe şi zvârlindu-se pe cal o şi rupseră la sănătoasa. Când s-a dezmeticit ea într-un târziu 


şi se văzu în braţele unui tânăr necunoscut, tresări speriată şi-l întrebă că cine-i, ce-nsemnează 
mişelia asta şi unde are de gând s-o ducă? Vezi dumneata, că ea nu uitase încă spaima pe care o 
trăsese când o răpise zmeul. Craiul îi spuse cât se putea spune din zborul calului cine l-a trimis şi 
pentru ce anume. 

— Am poruncă să te duc la Zmeul zmeilor, în schimbul păsării vrăjite, pe care ne-a furat-o 
procletul, că noi fără ea nu putem trăi. 

Spunea el ce trebuia să spună, deşi de-acuma cam cu jumătate de gură, fiindcă după ce o văzuse 
câtă-i de gingaşă şi frumoasă, se îndrăgosti de ea şi nu se mai îndura s-o piardă din mână. Când auzi 
zâna despre cine-i vorba, se îngălbeni ca ceara şi-i răspunse că la el nu merge nici moartă. Primeşte 
mai degrabă să-i dea drumul în prăpastie decât să trăiască cu o pocitanie ca aceea. Mezinul, ca să-i 
încerce gândurile, strică o vorbă şi-i zice: 

— Dacă nu vrei la zmeu atunci te duc la mine. 

— Asta-i altceva, răspunse bucuroasă zâna. Auzind acestea, în mezin crescu inima ca o pâine, 
dar în aceeaşi măsură crescu şi ura împotriva tartarului, nu numai pentru că-i furase pasărea, ci şi 
pentru că râvnea la o frumuseţe ca aceea nemaiîntâlnită în lume. 

Calul zbura, dar el se tot frământa cu mintea că ce să facă şi cum să dreagă să-i rămâie şi zâna a 
lui şi totodată să-şi poată scoate şi pasărea din ghearele procletului? Deodată faţa 1 se însenină ca 
soarele după ploaie, deoarece şi-a adus aminte de moşneag. Au mai zburat cât au zburat şi în sfârşit 
au ajuns la locul de unde plecase. Mezinul a sărit repede de pe cal, o cobori şi pe zână, apoi, plin de 
nerăbdare, s-a dat oleacă mai într-o parte şi scoțând aşchiuţa din chimir începu să grăiască cu 
binefăcătorul său. Moşul îi răspunse să-l aştepte că vine îndată. Într-adevăr, numai cât mântui vorba 
că pe loc a şi apărut. 

— Poftim, voinicule, să auzim care ţi-i durerea? şi zâmbi a râde şiret pe sub mustață că el, fiind 
năzdrăvan, ştia dinainte ce avea să păţească craiul şi ti-i mira dacă nu cumva pentru asta l-a şi ajutat 
să ajungă la zână ca să-i poată colăci că se potriveau amândoi la chip ca două picături de roauă. 

— Moşule, zise mezinul, află că eu cu drumul meu mi-am pierdut minţile şi acu am ajuns între 
ciocan şi nicovală. 

— Ce vrei să spui cu vorba asta? 

— Vreau să spun că m-am îndrăgostit de zână şi simt că fără ea nu mai pot trăi. Aşa că învață- 
mă, te rog, ce să fac să mă pot linişti? 

— Flăcăule, te-i fi îndrăgostit tu de ea, dar nu te-ai întrebat dacă nu cumva ea se trage să meargă 
la zmeu? 

Auzind zâna vorba asta, se întoarse spre ei şi răspunse scurt şi apăsat că la capcân nu merge nici 
moartă. 

— Dar după flăcăul acesta ai merge? întrebă moşul făcându-i din ochi craiului. 

— Cum aş putea zice nu când a trecut sărmanul prin atâtea primejdii până să ajungă la mine? 

— Auzi, voinicule? 

— Aud. 

— Atunci, a ta să rămâie, numai că aş vrea să fiu poftit şi eu la nuntă ca să deschid danţul 
miresei. 

Cu toţii zbucniră veseli în râs, iar moşul scoase din sân o păpuşică de lut nears şi dându-i-o 
mezinului îl sfătui să i-o ducă mişelului în locul păsării măiestre. La-nceput el crezu că moşul 
glumeşte, de-aceea îndrăzni să-i spună că n-are curaj să se înfăţişeze cu asemenea drăcie, că doar 
capcânul nu-i copil să-l poți înşela cu orice. 

— Du-i-o pe răspunderea mea şi ai să vezi cu câtă bucurie o s-o primească, zise bătrânul. 

Cam cu ruşine, cam cu-ndoială, craiul luă păpuşa şi se duse la zmeu. Când colo, ce să vezi? 
Numai cât trecu poarta că iaca păpuşica prinse viaţă şi se prefăcu în zână frumoasă şi voinică, 
întocmai la chip cu cea pe care o adusese din împărăția Primăverii. Când o văzu modoranul, se şi 
repezi ca un leu asupra ei, o-nşfăcă de mână şi-i făcu vânt în odaia de alături, apoi trânti repede 
zăvorul pe dinafară şi se duse să aducă pasărea măeastră. 


— Poftim, băiatule, ia-ţi pieritura asta şi şterge-o tot acuma, ca să nu moară la mine în odaie, că 
după câte văd nu prea are multe zile de trăit. 

— Doar ţi-am spus, întunecimea ta, că păsările sunt slăbiciunea mea, dar mai ales de aceasta mă 
leagă amintirile ca unul care am crescut-o de când încă era puişor golaş cu caşul la gură. 

— Hai, hai, gata, nu te mai întinde la vorbă, că n-am vreme de pierdut cu tine. 

Craiul luă păsărică şi o şi rupse din loc, de frică să nu se răzgândească delimanul. Când ajunse 
însă la ai săi, iaca numai ce se auzi în palat o bubuitură grozavă de se cutremurară zidurile. 

— Ai auzit? întrebă moşul. 

— Am auzit, dar nu pricep ce-o fi însemnând asta? 

— A crăpat zmeul de ciudă când a dat cu ochii de păpuşă, ş-acu se luase pe urmele tale să te 
răfuiască. Dacă vrei să te încredinţezi, deschide poarta şi ai să vezi. 

Deschide mezinul poarta şi vede într-adevăr ograda băltită de sânge, iar în mijloc o movilă de 
măruntaie, că era capcânul cogemete matahală, nu glumă. 

Amu, că zmeul mântuise; pasărea o avea la mână; zâna era a lui; mai rămăsese să dea şi de urma 
fraților săi. Şi fiindcă moşul îl ajutase în toate, prinse îndrăzneală şi-l rugă să-l ajute şi în trebuşoara 
asta. 

— Voinicule, îți pui tu obrazul pentru ei, dar să ştii de la mine că dumnealor şi-au făcut-o singuri 
cu mâna lor. Tu ai ţinut samă de sfaturile tatălui tău. Ei însă nu şi uite că mândria şi neascultarea le- 
a adus peirea. 

— Moşule, or fi ei vinovaţi, nu zic ba, nu uita însă că-mi sunt fraţi şi doar ştii că sângele apă nu 
se face, dar mai ales mă gândesc la părinți şi ştiu cât de mult sufăr aşa că te rog, fă-ți pomană şi cu 
unii şi cu alţii, că n-am să te uit niciodată. 

— Bine, flăcăule. În cinstea obrazului tău am să-mi calc pe inimă şi fac şi treaba asta — şi moşul 
îl sfătui ca în drumul său spre casă să se oprească în locul unde a poposit întâiaşi dată şi să atingă 
cele patru stane de marmoră cu batista pe care 1-a dat-o atunci când şi-au potolit foamea cu pâine 
uscată şi mere pădureţe. Atât apucă a-i spune moşneagul şi în aceeaşi clipă dispăru şi el şi calul cel 
cu douăsprezece aripi. 

Rămaşi singuri, craiul şi zâna porniră la drum şi când au ajuns la locul ştiut, s-au oprit ca să 
încerce spusa moşului. Atinge el stanele cu colţul basmaluţei şi ele prind viaţă şi se prefac în cei doi 
fraţi şi caii lor în căutarea cărora era pornit. 

Treziţi ca dintr-un somn adânc, aceştia se reped bucuroşi şi-şi îmbrăţişează fratele, îl sărută, o 
îmbrățişează şi pe zână, pentru că-şi închipuiau că trebuie să fie logodnica lui, de vreme ce se află 
lângă el. 

Tocmai când erau în focul îmbrăţişărilor, iaca numai ce se pomenesc, dragii mei, că şi pasărea 
măiastră începe să cânte şi deodată apar în jurul ei stoluri nesfârşite de păsări şi încep să cânte şi 
ele. Văzduhul se însenină; codrii, livezile şi crângurile se împănară de păsări întocmai ca şi altă 
dată; voia-bună cobori în sufletul tuturor, iar împăratul se făcu sănătos ca în vremurile cele bune. Ş- 
apoi, când îşi mai văzu şi feciorii intrând cu toţii veseli în ogradă, se bucură aşa de tare, că izbucni 
în plâns de bucurie, plângea şi-i săruta şi nu se putea opri din plâns, pentru că nu-i venea să creadă 
ochilor că ceea ce vede nu-i vis sau nălucă. 

Chiar de a doua zi se porniră pregătirele de nuntă, dar nu numai a mezinului, ci şi a celorlalți doi 
feciori, că pesemne şi ei îşi avură chitite miresele încă înainte de a pleca la drum. 

Amu, cum a fost, cum n-a fost, vorba-i că totul s-a sfârşit cu bine, însă fără îndoială că aceasta s- 
a datorit mezinului şi acelui moşneag necunoscut, că dacă nu erau ei, cei doi fraţi acolo ar fi rămas, 
stane de marmoră, câtă-i lumea şi pământul. 


Omul de flori cu barba de mătasă sau povestea lui Făt Frumos 
poveste romanească 


A fost odată ca niciodată, dacă n-ar fi, nici că s-ar mai povesti, când lupii beau tutun şi urşii 
făceau săpun, de-şi ungeau femeile fețile şi uncheşii bărbile. 

A fost odată un împărat mare şi tare; după ce bătu pe toți împărații pământului şi le luă 
împărățiile, se însură şi făcu trei fete: una cu soarele-n frunte, alta cu luna în spate, iar cea mai mică 
cu luceafărul de dimineaţă iarăşi în frunte; şi toate erau mai frumoase decât zânele munţilor şi ale 
pădurilor. 

Aceste fete se duseră la scăldat şi intrară într-o baie de marmură; dar deodată se ridică o furtună 
pe cer şi le răpi pe câte trele. Ajungând la urechile împăratului această întâmplare, 1 se tăie inima şi 
muri lăsând pe împărăteasă văduvă. 

Într-o zi, împărăteasa se apucă să măture pân casă, dar pe când mătura, îi sări un bob de piper în 
poală; ea luă bobul şi-l pusă pe sobă, dar el sări şi de acolo iar în poala împărătesei. Văzând 
împărăteasa că nu poate scăpa de dânsul, îl înghiți; şi aşa rămase grea şi născu un copil cu părul de 
aur. 

Acest copil creştea în trei zile cât cresc alți copii în treizeci de ani, şi se făcea voinic ca brazii 
munţilor. Împărăteasa îl dete la dascăl de învăţă toate măiestriile lumei, şi temându-se ca să nu-l 
piarză, îi făcu o colivie de aur, şi-l închise într-însa, dându-i jucării copilăreşti ca să-i treacă de urât. 

Într-o zi trecu p-acolo o babă cu două tivde cu apă; feciorul de împărat o văzu şi trăgând cu arcul 
îi sparse amândouă tivdele. Baba se uită în sus şi văzându-l îi zisă: 

— Lua-te-ar mama vântului turbat, care a luat pe câte trele surorile tale. 

Feciorul de împărat, cum auzi blestemul babei, chemă pe mamă-sa şi-i zise: 

— lan spune-mi, mamă, am avut eu surori ori nu? 

— N-ai avut, dragul mamei, nicio soră, răspunse împărăteasa. 

— Spune-mi drept, mamă, că, dacă nu, mă vei pierde. 

Văzând însă că mamă-sa nu voia să-i spună adevărul, se făcu bolnav şi-i zise că dacă nu-i va da 
țâţă pe sub talpa casei, el va muri. Împărăteasa făgădui că-i va împlini această cerere. Atunci el se 
sculă din pat şi ridică talpa casei, şi mamă-sa pusă ţâţa sub talpă, dar el lăsă talpa cam greu peste 
țâță, zicând iarăşi mamă-sei: 

— Spune-mi, mamă, am avut eu alţi frați sau surori? 

Deocamdată mumă-sa nu voi să-i spuie, dar el lăsă talpa şi mai mult, atunci mumă-sa, 
nemaiputând să rabde, zise: 

— Să ştii, fătul meu, că ai avut trei surori mai frumoase decât zânele râurilor şi ale pădurilor, dar 
le-au răpit cei trei zmei care locuiesc pe tărâmul celălalt. 

— Spune-mi acum ce fel de om a fost tatăl meu, care sunt armele care purta şi pe ce cal încălica! 

— Tatăl tău a fost un mare viteaz şi s-a bătut nouă ani cu zmeul Răchită înflorită, ca să ia pe 
soră-sa de nevastă; armele lui sunt îngropate la rădăcina unui plop în grădină, iar calul paşte iarbă 
prin livede. 

Atunci el, încredințându-se despre toate, i-a dat drumul, şi ducându-se la un vrăjitor i-a spus tot 
ce aflase de la dânsa. 

— Fi bine, zise vrăjitorul, acum du-te şi ia frâul şi-l sună în trei părți ale livezii. 

EI luă frâul şi-l sună în cele trei părți ale livezii şi îndată veni la dânsul o mârţoagă de cal şchiop, 
olog şi plin de bube. Făt Frumos îi dete un picior în piept, de se duse d-a berbeleacul cale de nouă 
zile şi nouă nopţi. Sună frâul de al doilea şi de al treilea, dar tot acel cal veni. Văzând aceasta, 
scoase paloşul să-l înfigă în pieptul calului. Dar calul îi zise: 

— Făt Frumos, Făt Frumos, nu mă omori, ci du-te de taie trei sute de viței de la trei sute de vaci, 
şi dă-mi mie laptele să-l beau. 

Făt Frumos făcu precum îi zisese calul, iar peste trei zile sună iarăşi frâul, dar d-astă dată veni un 
cal ca un zmeu şi-i zise: 


— lan calecă acum pe mine şi atinge-mă de trei ori cu scările. 

Făt Frumos împlini voia calului, şi după ce se plimbă puţin cu dânsul, îl atinse de trei ori cu 
scările; atunci calul deschi-se douăsprezece aripi şi zbură cu dânsul până la vântul turbat, apoi 
coborându-se tot pe locul de unde plecase zise: 

— Făt Frumos, dacă vrei să te slujesc cumsecade, să mai tai şase sute de viței de la şase sute de 
vaci şi să-mi dai laptele să-l beau. 

Făt Frumos împlini şi această poruncă a calului; iar peste trei zile veni împlotoiat şi încoifat®*, şi 
sună frâul. Calul veni şi el numaidecât înşeuat şi înfrânat; apoi zise: 

— lată-mă, stăpâne, gata, la poruncile tale. 

Făt Frumos încălecă pe cal şi se duse, şi iar se duse, cale lungă şi nătângă, iar când soarele 
ajunsese pe la chindii, intră într-o pădure neagră şi întunecoasă. După ce călători câtva timp pân' 
acea pădure, calul se opri în loc şi zise: 

— Stăpâne, uită-te bine înainte şi-mi spune ce vezi? 

Făt Frumos se uită, dar nu văzu nimic. Calul iar îi zise să se uite; atunci el se uită cumsecade şi 
văzu o mulțime de şerpi cu capetele rădicate până la cer, şi vărsând flăcăraie de foc din guri; el 
spuse calului ce văzuse, dar calul îi zise: 

— Stăpâne, noi trebuie să trecem prin mijlocul acelor balauri; bagă dar mâna în urechea cea 
dreaptă şi scoate un arc cu săgeți, şi când vom fi aproape de dânşii să slobozi o săgeată şi ei ne vor 
face loc să trecem. 

Făt Frumos făcu cum îi zise calul; iar când ajunse aproape de balauri, trase o săgeată, şi ei de 
frică plecară capetele la pământ şi-i lăsară să treacă. De aci plecă iar înainte şi dete peste o câmpie 
cu păduri frumoase de chiparos, cu iarbă verde ca mătasea şi cu mulțime de fântâni cu apa limpede 
ca vioreaua şi rece ca gheața; iar la căpătâiul acelei fântâni era un palat cu totul şi cu totul de argint. 

Cum ajunse la palat, bătu în poartă şi ieşi înainte o fată frumoasă; el îi arătă un ineluş de aur, pe 
care cumu-l văzu, fata cunoscu că Făt Frumos îi este frate, şi-l strânse în braţe, apoi îi zise: 

— Fugi, frate, că de te va găsi zmeul aici, te va omori. 

— lan spune-mi, întrebă Făt Frumos, ce semne are zmeul când vine? 

— El îşi trimite buzduganul înainte, răspunse fata. Nu trecu mult şi buzduganul veni; şi după ce 
bătu de trei ori în poartă, se puse în cui. Făt Frumos luă buzduganul şi învârtindu-l de trei ori îl 
azvârli înapoi la zmeu, apoi încălicând pe cal se duse de se ascunse sub podul de argint. Zmeul veni 
numaidecât, dar cum ajunse la capătul podului, calul începu a sforăi şi a se trage înapoi. Zmeul îi 
dete cu scările şi-i zise: 

— Hi! cal de zmeu de paraleu, mergi înainte că n-am frică de nimeni, decât de Făt Frumos; dar 
el este pe tărâmul celălalt şi nu crez să-i fi adus corbul osciorul şi vântul perişorul. 

— Ba poate l-o fi adus, zise Făt Frumos, ieşind de sub pod. 

Zmeul se repezi la dânsul şi-i zise: 

— Cum vrei să ne batem? În săbii să ne tăiem sau în luptă să ne luptăm? 

— Ba în luptă, că-i mai dreaptă, zise Făt Frumos. 

Apoi, după aceea, amândoi voinicii se luară la luptă. Zmeul adusă pe Făt Frumos şi îl băgă în 
pământ până la genunche, Făt Frumos învârti pe zmeu şi băgându-l în pământ până la gât îi tăie 
capul, pe când calul lui omora pe-al zmeului. Făt Frumos scoase un bici şi pleznind de trei ori, făcu 
palatul zmeului o nucă, o băgă în buzunar şi plecă înainte. 

După ce călători câtva timp, dete peste un palat cu totul şi cu totul de aur, bătu în poartă şi ieşi 
înainte-i o fată foarte frumoasă, îi arătă şi ei inelul cel de aur pe care cum îl văzu, cunoscu pe Făt 
Frumos de frate şi strângându-l în braţe îi zise: 

— Fugi, frățiorul meu, căci de va veni zmeul te va face mici sfărâme. 

— lan, spune, întrebă Făt Frumos, ce semne face zmeul când vine? 

— EI îşi trimite buzduganul înainte, răspunse fata. 

Nu trecu mult timp şi buzduganul veni; apoi după ce bătu de trei ori în poartă, se puse în cui. Făt 

Frumos îl luă din cui şi-l azvârli înapoi la zmeu, iar după aceea încălică calul şi se ascunse sub 
podul de aur al palatului. Zmeul veni c-o falcă-n cer şi cu alta-n pământ, dar când ajunse la capul 
podului, calul lui începu să se tragă înapoi; zmeul îi dete cu scările şi-i zise: 

— Hi! cal de zmeu de paraleu, mişcă înainte! că nu-mi e frică de nimeni decât de Făt Frumos, 
dar el este pe tărâmul celălalt şi nu crez să-i fi adus corbul osciorul şi vântul perişorul! 

— Ba poate i l-o fi adus, zise Făt Frumos, ieşind de sub pod. 

Atunci zmeul zise: 

— Cum vrei, în luptă să ne luptăm sau în săbii să ne tăiem? 

— Ba în luptă, că-i mai dreaptă, răspunse Făt Frumos. 

Apoi se luară la luptă, şi se luptară zi de vară până-n seară; iar când ajunse soarele la chindii, Făt 
Frumos trânti pe zmeu şi-i tăie capul, iar după aceea plesni din bici de trei ori şi tot palatul se făcu o 
nucă pe care o băgă în sân şi plecă înainte. Se duse şi iar se mai duse, până dete peste un palat de 
topaz, care strălucea atât de mult, încât la soare te puteai uita, iar la dânsul ba. După ce se cunoscu 
ŞI cu soră-sa cea mai mică, ce locuia în acel palat, se ascunse iar sub pod, şi venind zmeul se luă cu 
dânsul la luptă şi se luptară toată ziua, dar nu putură să se trântească unul pe altul. Văzând aceasta, 
zmeul se făcu flacără galbenă, iar Făt Frumos se făcu şi el flacără roşie, şi iar se luptară, dar nu 
putură să se biruiască. Zmeul se uită în sus şi văzând un corb îi zise: 

— Corbule, corbule! du-te la Zaana®” şi-ţi moaie o aripă în seu şi una în apă, şi cu seul să mă 
stropeşti pe mine, iar cu apă să stropeşti pe Făt Frumos, că ţi-l dau împreună cu calul lui să-l 
mănânci. 

Făt Frumos rădică şi el capul în sus şi zise: 

— Corbule, corbuleţule! du-te la Zaana şi moaie-ţi o aripă în seu şi alta în apă şi cu seul să mă 
uzi pe mine, iar cu apă pe zmeu, că-ţi dau să mănânci trei zmei împreună cu caii lor. 

Corbul plecă şi întorcându-se peste puţin udă pe Făt Frumos cu seu, iar pe zmeu cu apă. Făt 
Frumos sări deasupra zmeului şi-i tăie capul, apoi plesni din bici şi făcând şi palatul acestuia o nucă, 
o băgă în sân şi se duse înainte până ce ajunse la o grădină cu poame foarte frumoase. El întinse 
mâna să ieie o pară, dar calul se opri în loc şi-i zise: 

— Stăpâne, să nu mănânci din aceste poame, că vei muri, că este sora cea mare a zmeului 
prefăcută în grădină, dar dacă ai poftă mare, dă mai întâi cu sabia în trei părți ale pomului ş-apoi 
mănâncă câte vei voi. 

Făt Frumos tăie pomul în trei părți şi începu să curgă sânge, apoi culese pere şi mâncă. Nu trecu 
mult şi văzu o fântână cu apă rece, dar când voi să bea, calul iarăşi îi zise să facă ce făcuse la 
grădină. Făt Frumos lovi fântâna de trei ori cu sabia şi, după ce curse sânge, bău apă şi se răcori. lar 
după aceea, merse înainte până ce dete peste o vie cu struguri dulci ca zahărul şi mirositori ca 
chihlimbarul. El voi să rupă un strugure; dar calul iarăşi îi zise: 

— Stăpâne! Nu rupe struguri, căci via aceasta este sora cea mai mică a zmeului şi, de vei mânca 
numai o broboană, vei muri; dar dacă ai poftă de struguri, taie o viţă cu sabia şi apoi mănâncă câţi 
struguri îți plac. 

Făt Frumos tăie o viță şi după ce curse un pârâu de sânge, luă struguri şi mâncă. Plecă şi se duse, 
măre, cale lungă şi nătângă, căci cuvântul din poveste mai înainte mai lung şi mai frumos este, dar 
când rămase soarele de o suliță, calul zise lui Făt Frumos: 

— Stăpâne, ia uită-te îndărăt şi spune-mi, vezi ceva? Făt Frumos se uită, dar nu văzu nimic. 

— Uită-te mai bine, îi zise calul. 

Atunci Făt Frumos se uită bine şi văzu o flacără cât gămălia acului de mică. 

— Să ştii, stăpâne, că acea flacără este mama zmeilor şi a zmeoaicelor, şi nu ştiu cum vom scăpa 
de dânsa. Ține-te bine de coamă, că am să ocolesc lumea cât te ştergi la ochi, ca să ajungem la 
cetatea Omului de flori cu barbă de mătasă, căci numai acolo e scăpare pentru noi. 

Făt Frumos ascultă povaţa calului, carele deschise toate aripile şi începu să zboare mai iute decât 
vântul şi mai încet decât gândul, dar flacăra din ce în ce se mărea şi începu să arză pe Făt Frumos în 

spate! Calul, văzând că nu-i nădejde de scăpare, se înălță până la vântul turbat şi intră în cetatea 
Omului de flori. Atunci zmeoaica, rămâind afară de cetate, zise cu amărăciune: 

— Făt Frumos, Făt Frumos, fă-mi o gaură în zid să văd cine eşti tu care mi-ai omorât trei copii şi 
trei fete. 

Făt Frumos porunci să facă gaură, dar când zmeoaica băgă capul şi voi să-l soarbă, el îi aruncă în 
gură un buzdugan de fier ars în foc pe care sorbindu-l se umflă şi plesni. 

Omul de flori cu barbă de mătasă, auzind că Făt Frumos se află în împărăţia lui, trimise ciodari şi 
ideclii de îl chemă la împărăție şi îl puse în fruntea mesei; dar văzând pe fata Omului de flori, 
rămase încremenit de frumuseţile ei şi o ceru de la tată-său de soţie. Omul îi zise că i-o dă, dacă-i va 
aduce apă vie şi apă moartă de unde se bat munții în capete. Făt Frumos încălecă calul şi se duse 
spre soare-apune şi dete peste un om care bea apă de la nouă scocuri de mori şi se văieta că n-are ce 
bea. 

Făt Frumos stătu în loc şi se miră de dânsul; iar el îi zise: 

— Nu te mira de mine, ci te miră mai bine de FătFrumos, care a omorât trei zmei, trei zmeoaice 
şi pe muma zmeilor. 

— Eu sunt acela. Eu sunt acela, răspunse Făt Frumos. 

— Dacă eşti tu, ia-mă cu tine, că mult bine îţi voi prinde. 

Făt Frumos luă pe omul ce nu se sătura de apă şi plecă înainte. Pe drum, întâlni un alt om, care 
mânca pânea de la nouă cuptoare şi se văieta că moare de foame. Făt Frumos se uită la dânsul şi 
începu să se mire, dar el zise: 

— Nu te mira de mine; ci te miră de Făt Frumos, care a omorât trei zmei, trei zmeoaice şi pe 
muma zmeilor. 

— Eu sunt acela, zise Făt Frumos. 

— Dacă eşti tu, apoi ia-mă cu tine, că mult bine ţi-oi prinde. 

Făt Frumos îl luă şi pe acesta şi plecă înainte. Merse ce merse şi dete peste un om care sărea din 
munte în munte cu nouă pietre de moară legate de picior şi se plângea că n-are ce sări. 

După ce-l luă şi pe acesta cu dânsul, merse înainte ca cuvântul din poveste, că-nainte mult mai 
este, şi ajunse într-o câmpie, de unde se auzea un zgomot mare. Atunci calul zise lui Făt Frumos: 

— Stăpâne, cată spre soare-apune şi spune-mi vezi ceva? 

Făt Frumos se uită şi văzu doi munţi bătându-se în capete. 

— Printre aceşti doi munți avem să trecem, ca să luăm apă vie şi apă moartă, zise calul, să 
mergem încetişor şi când om fi aproape de munţi, să-mi dai de trei ori cu pintenii şi să te ţii de 
coamă cu o mână şi cu cealaltă să iei apă. 

Cum ajunse Făt Frumos dinaintea munților, dete cu pintenii calului, care zbură mai iute decât 
gândul, trecând pe la fântână, luă apă şi ieşi dintre munți înainte de a se lovi în capete. 

Făt Frumos aduse apă la Omul de flori cu barbă de mătasă şi ceru să-i dea pe fie-sa de nevastă. 
Dar Omul de flori îi zise: 

— Eu ţi-oi da-o, dacă mi-i găsi un om care să mănânce pâinea de la nouă cuptoare, altul să beie 
apa de la nouă scocuri de mori. 

Făt Frumos zise împăratului: 

— Găteşte cele nouă cuptoare şi arată-mi cele nouă scocuri de moară, că am oameni să-ți 
mănânce pâinea şi să-ţi bea apa. 

Omul de flori porunci vizirului să gătească pâinea şi să arate scocurile, şi după ce le găti veni 
împăratul să privească. Atunci Făt Frumos făcu semne oamenilor săi şi cât te ştergi la ochi mâncară 
pâinea şi băură apa. Dar Omul de flori nu voi să-i dea fata nici după aceasta, ci îi zise: 

— Dacă voieşti să aibi pe fie-mea de soţie, să-mi aduci garoafa care miroasă cale de nouă ani, şi 
apoi ţi-oi da negreşit pe fie-mea. 

Făt Frumos plecă să caute garoafa şi se duse cale lungă până se simţi mirosul garoafei. Atunci 
calul îi zise: 

— Stăpâne, bagă mâna în urechea mea cea dreaptă şi scoate din ea o bucată de săpun, o perie şi o 


gresie şi mergi înainte fără frică. 

De ce mergea şi mergea, mirosul mai mare se făcea, până ce ajunse la un palat de sticlă; trase la 
poartă, bătu în ea şi nime nu-i răspunse. Atunci el intră înlăuntru, văzu garoafa şi o luă. Apoi 
încălecă pe cal şi plecă înspre Omul de flori. Nu făcu multă cale şi simţi că vine după dânsul zmeul 
palatului de sticlă cu o falcă în cer şi cu una în pământ. Dar tocmai când era să-l ajungă, calul îi 
zise: 

— Stăpâne, aruncă săpunul. 

EI îl aruncă şi numaidecât se făcu un alunecuş care împiedică pe zmeu de a-l ajunge. Zmeul însă 
făcu ce făcu şi trecu cum putu alunecuşul şi când era să ajungă iar pe FătFrumos, calul îi zice să 
arunce peria. Cum o aruncă, se făcu o pădure deasă, de nu putea nime să răzbată printr-însa, dar 
zmeul făcu ce făcu ş-o trecu, apoi o luă Făt Frumos iarăşi în goană şi, când era să-l prinză, aruncă 
gresia, care se făcu un munte mare şi nalt până la cer. Zmeul roase piatra cu dinţii şi trecu prin ea. 
Atunci calul zise: 

— Stăpâne, nu e bine de noi, o să pierim; dar mai avem o scăpare: să-ţi tragi sufletul de nouă ori, 
că am să mă ridic şi să trec de nori, ş-apoi de acolo să cad peste zmeu şi să-l strivesc. 

Făt Frumos se luă după povaţa calului, se ridică până la nori, apoi se lăsă peste zmeu şi-l strivi; 
el, după aceea, se duse şi dete garoafa Omului de flori, care, nemaiavând ce-i cere, îi dete pe fie-sa. 
Dar când veni vremea să se culce cu dânsa, veni omul cel cu nouă pietre de picioare şi ceru să se 
culce şi el în cămară cu dânşii. Făt Frumos îl lăsă, căci făcuse jurământ să nu-i calce niciodată 
vorba. Peste noapte, tocmai când FătFrumos dormea mai bine, ieşi un balaur din gura fetei şi când 
se întinse să muşte pe Făt Frumos, omul cu pietrele de picioare scoase paloşul şi-l tăie, în mici 
fărâmele. Mai ieşi unul şi-l tăie şi pe acela, şi când ieşi şi acel de al treilea, îi zdrobi capul cu o 
piatră de moară. Apoi, după ce-i puse la o parte pe tustrei balaurii ce-i omorâse, se culcă şi dormi. 

A doua zi de dimineaţă, palatul împărătesei era plin de vlădici şi de popi ce veniseră să îngroape 
pe Făt Frumos, crezându-l mort ca pe ceilalţi gineri ai împăratului. Dar când îl văzură viu, se 
minunară şi i se închinară. Omul de flori veni şi el, ca să se încredinţeze de este viu sau mort Făt 
Frumos, dar când văzu pe balaurii cei morţi, se sperie şi întrebă. Dar omul cu pietrele de moară îi 
spuse că ei au ieşit din fie-sa şi când era să muşte pe Făt Frumos, să-l omoare ca pe ceilalți gineri, el 
i-a ucis. Atunci Omul de flori începu nunta şi o tinu trei zile şi trei nopți; iar după aceea Făt Frumos 
îşi luă ziua bună şi plecă cu nevasta sa acasă la împărăţia lui şi făcu toate avuţiile zmeilor în trei 
părți şi le dete celor trei oameni care-l ajutase. Omul cu pietrele de moară nu se mulțumi, şi ceru să 
împartă şi nevasta cu dânsul. Făt Frumos se împotrivi; dar el scoase paloşul şi când era gata să o 
taie pe împărăteasa, atunci ieşi din gura ei încă un balaur, pe care omul cu pietrele de moară îl făcu 
fărâme şi zise: 

— Făt Frumos! ia-ţi avuţiile, ia-ţi şi nevasta, şi trăiţi sănătoşi, că am scos până acum dintr-însa 
patru balauri şi i-am mai lăsat numai unul, că nu e bine să rămâie femeia fără niciun drac. 

Făt Frumos se prinse frate de cruce cu omul cu pietrele de moară şi-l rugă să nu se prea 
depărteze de pe locurile acestea, ca nu cumva dracul ce a rămas în femeie să-i răpuie zilele. Apoi a 
ajuns acasă, şi după ce a văzut pe mumă-sa, a plesnit de trei ori eu biciul şi cele trei nuci s-au 
desfăcut în trei palate frumoase şi cu cele trei surori ale lui într-însele, pe care după ce le-au dat 
nuca înapoi, le-au măritat şi s-a făcut mare bucurie şi veselie în toată împărăția. 

Încălecai p-o şa şi v-o spusei dumneavoastră aşa. 


Viteazul cu mâna de aur 
poveste romanească 


A fost odată ca niciodată, când n-ar fi, nu s-ar povesti: 
Când se potcovea puricele cu 99 oca de fier şi tot îi sta călcâiul gol! 
A fost odată un împărat, bogat nevoie-mare. Ş-avea o fată frumoasă, frumoasă, atât de frumoasă 


că la soare te puteai uita, iar la dânsa, ba. 

Păru-i era cu totul şi cu totul de aur, de-ai fi zis că e o zână. Dar nu putea s-o scoată afar' din 
casă, din pricina unui zmeu, că de multe ori se cercase s-o răpească şi să fugă cu dânsa. 

Aşa azi, aşa mâine, până ce, urându-i-se fetei cu-atâta pază, într-o zi se rugă de tat-su s-o scoată 
şi pe ea măcar un ceas la lume. Se-mpotrivi-mpăratul deocamdată; dar, după ce se gândi şi se 
răzgândi, văzând că n-are încotro: „Cum i-o fi ursita!” îşi zise el în sine-şi. Şi o scoase la lume, dup- 
atâta plânset şi rugăminte. 

Dar, abia făcuseră câţiva paşi, pe marginea pârâiaşului ce şerpuia-n vecinătate, când deodată se 
pomeniră că vine un nor cu fulgere şi tunete. Până să se adăpostească de ploaie, un vârtej luă fata, 
se făcu nevăzut şi o duse la casa zmeului, întoarsă cu gura spre prăpăstii. 

În zadar plânse şi se obidi împăratul, că n-avu ce să facă. Aşa-i fusese scris! Numai atât îl 
frământa, că nu ştia unde se află, nici dacă e vie ori moartă. Se hotărî dar să dea sfoară -n ţară, să se 
cerceteze pretutindeni, cu nădejdea că doar o da peste locul unde-ar fi ascunsă. 

Tot pe-atunci s-afla, în partea locului, un crai cu doi feciori, frumoşi de ți-era dragă lumea cu 
dânşii. Şi, fiindcă mulți îmblaseră-n deşert să găsească pe fata de-mpărat, vrură să-şi încerce şi ei 
norocul, că aşa se făgăduise-mpăratul: să-i dea jumătate din împărăție şi pe fiică-sa de nevastă cui s- 
o învrednici s-o aducă. Veniră, dar, la curtea-mpărătească, spuseră cine sunt şi care le e gândul, 
cerură apoi parale de cheltuială şi haine de primeneală şi plecară amândoi pe câte-un cal bidiviu, ce 
fugea ca vântul şi ca gândul. 

Merseră, merseră şi iar merseră cale lungă să le-ajungă, până intrară-ntr-o vale, unde o babă cu 
două fete semănau mac, de parcă n-ar fi fost în firea lor. 

— Bună ziua, bătrâno, ia spune-ne, unde duce drumul? 

— La casa zmeului, măiculiță. Dar ce căutați într-acolo? 

— Să luăm pe fata de-mpărat şi s-o ducem de unde a răpit-o. 

— Ştiţi ce? Eu vă-ndemn să vă-ntoarceți înapoi, că... deh!... 

pe mulți am văzut ducându-se, dar pe nici unu-ntorcându-se! 

— Ba e vorbă! Ei s-au dus câte unul şi d-aia i-a răpus zmeul, pe când noi mergem doi deodată şi 
n-are ce ne face. 

— Atunci, adăstaţi să vă spun o vorbă şi să vă dau ajutorul ce m-oi pricepe... 

— N-avem vreme, bătrâno; n-avem vreme. Să ne vedem sănătoşi peste trei zile! 

Şi, dând pinteni cailor, porniră ca vântul şi ca gândul, până ajunseră pe un deal, de unde se zărea 
muntele zmeului. Aici începură să simţă răcoare; din răcoare se făcu frig şi din frig un ger aşa de 
cumplit, că nu mai putură merge. Se deteră jos de pe cai să se adăpostească, dar amândoi 
încremeniră sub o stană de piatră. 

Multă vreme trecuse la mijloc şi-mpăratul, văzând că nicio veste nu i se mai aduce, se hotărî să 
mai trimită şi pe alţii. 

Craiul şi crăiasa, după ce ani întregi aşteptaseră să li se întoarcă feciorii, începură să se jelească 
şi să-şi dorească un alt fecior. 

Nu trecu mult şi se pomeni împărăteasa că rămăsese-n- greuiată. Vremuind vremea sarcinii, sosi 
şi ceasul naşterii. Şi născu un dolofan de copil, frumos ca un bujor, având o mână cu totul şi cu totul 
de aur, de se minunau toţi de dânsul. 

Cât creşteau alţi copii într-un an, el creştea într-o lună. Şi-ndată se făcu mare. Şi cum se făcu 
mare, începu să vorbească. Şi cum începu să vorbească, întrebă pe mă-sa şi pe tat-su unde-i sunt 
frații, că — de unde nu — are să plece să-i cate. 

Mă-sa, cum îl auzi, înmărmuri de frică. Deocamdată nu vru să-i spuie nimic, de teamă să nu 
rămâie şi fără dânsul. Dar atât de mult şi cu aşa stăruinţă o întrebă băiatul, că nu se putu stăpâni să 
nu-i spuie. El, cum află, îi zise că nu degeaba s-a născut pe lume, ci ca să facă vreo ispravă. Şi ce 
ispravă mai mare, de nu să-şi găsească frații, măcar de-ar fi să le aducă numai moaştele. 

Deci, într-o bună dimineaţă, se sculă-n revărsatul zorilor, se spălă-n roua florilor, şi, intrând în 
grajd, se uită pe rând la toți caii. 


Toţi ca toţi, dar între toţi s-afla unul de n-avea seamăn, aşa era de slăbănog şi de căzătură. Dar se 
cunoştea că-ntr-o vreme fusese, biet, cal dintre cai, fiindcă ş-acum avea o căutătură ca de fulger. 
Cum îl văzu, viteazul îi grăi-n limba lui şi-l întrebă de ce a ajuns în aşa proastă stare. 

— Fiindcă nimeni nu m-a mai căutat şi nimeni nu s-a mai învrednicit să mă încalece, de când era 
moşu-tu tânăr. Pe atunci aveam douăsprezece perechi de aripi, din care acum abia mi-au mai rămas 
numai cotoarele. 

— O să te-ncalec eu! răspunse viteazul. 

— O să mă-ncaleci, stăpâne, dar să ştii că trebuie să ai mână tare, că altfel, când mi-oi lua zborul, 
n-o să mă poţi îndrepta unde ţi-e voia. 

— De-asta nu purta grijă, că ce poate fi mai tare ca o mână de aur! 

— Atunci scaldă-mă-n lapte dulce şi dă-mi să mănânc o copaie de jeratic. 

După ce făcu tocmai cum îi zise calul, viteazul îl scoase din grajd, îi puse şaua şi-l pregăti de 
drum. Apoi, suindu-se la la tat-su, îi ceru să-i dea merindele şi câte trebuiesc pentru călătorie, că el e 
gata de ducă. 

În deşert îl rugă tat-su, în deşert îl rugă mă-sa să nu plece; el n-ascultă de nimic şi de nimeni, ci 
— înduplecându-i să-l lase — le sărută mâna, îşi luă ziua-bună şi porni cu calul, care fugea ca 
vântul şi ca gândul. 

Merse, merse şi iar merse, trei zile şi trei nopți de-a rândul, până dete de-o vale cu mac semănat, 
unde-l apucă un somn de i se lipeau ochii. Dar el, în loc să se culce, dete pinteni calului şi-ntr-o 
clipă fu la marginea văii, unde văzu un bordei de parcă era ţinut într-o gheară de cocoş, întors cu 
spatele spre el, iar cu uşa spre miazănoapte. Şi-i strigă de departe!: 

— Ascultă, bordei, de mine, şi te-ntoarce mai bine, ca să pot intra în tine! 

Bordeiul se supuse şi se-ntoarse. Şi, intrând înăuntru, dete acolo peste Muma-Pădurii, cu două 
fete-fetişcane, ca nişte zâne de frumoase. 

— Dar ce vânt te-a adus pe-aicea, voinice? îl întrebă baba cu mirare. 

— Niciun vânt nu m-a adus, babo, ci am venit eu, ca un viteaz ce sunt, ca să-mi caut fraţii, măcar 
de nu le-aş găsi şi nu le-aş duce acasă decât numai moaştele! 

— Fraţii tăi? Hei, sărmanii! Sunt încremeniţi sub o stană de piatră, încă de pe când semănam noi 
macul. N-au vrut să m-asculte ca să-i învăţ câte ceva, ci au pornit de parcă le pusese oala: d-aia au 
şi păţit-o. 

— Spune-mi mie, babo, ce era să le spui lor, că tot frați suntem! 

— Ce-aş avea să-ţi spui nu prea e treabă mare, că... deh!... poţi s-ajungi pân-la casa zmeului, 
dar nu-l poți răpune, că e viteaz mare. Mai bine-ntoarce-te-napoi, că pe mulți i-am văzut ducându- 
se, dar pe niciunu-ntorcându-se, şi e păcat de tinereţea şi frumuseţea ta să piei pe-acolo. Tot din 
pricina lui am sădit şi eu valea asta de mac, ca să nu poată veni să-mi fure fetele. 

Pasămite, babei îi plăcuse voinicul şi pe loc se gândise să-i dea o fată de-ale ei de nevastă. Vedea 
ea bine că nu e om prost nici de neam, nici de fire, că altfel cum ar fi ajuns pân-acolo! Viteazul îi 
răspunse: 

— Ba-nainte m-oi duce, babo, şi din cale nu m-oi întoarce, că nimeni nu e-n stare să-mi sfărâme 
mâna mea tare, de aur! 

— De eşti aşa de viteaz, să te-ajut şi eu cu două lucruri. la cofa asta vrăjită şi, când te-i sui pe 
deal ş-o veni un ger cumplit de n-o să-l mai poți răbda, s-o pui în cap şi să-i zici: 

„Cofă, cofiță, putere măiestriță, dă-mi nițică încălzeală să birui a geruială!” 

Mai ia şi sticla asta vrăjită şi, când ăi da de-o căldură şi de-un zăduf de n-o să le poți răbda, s-o 
pui în cap şi să-i zici: 

„Sticlă, sticluță, putere măiestriță, dă-mi niţică răcoreală să birui a zăpuşeală!” 

În schimb însă, să-mi faci şi tu mie o slujbă, de-i ajunge să te-ntorci cu bine. Când ăi veni, să-mi 
aduci de-acolo amândouă vasele pline: cofa cu apă-vie, sticla cu apă-moartă; cu apa-vie să pot 
întineri pe oricine, cu apa-moartă să pot îmbătrâni pe oricine. 

Atât vorbi Muma-Pădurii, iar viteazul îşi luă ziua-bună şi plecă, puindu-şi în desagi cofa şi sticla 


ce-i dăduse. 

Merse, merse şi iar merse, cale de vreo zi ş-o noapte, pân-ajunse în ţinuturile zmeului. 

Cum începu să suie dealul, simți mai întâi o răcoreală, răcoreala se prefăcu-n frig, iar frigul în 
ger cumplit, de crăpau lemnele şi pietrele. 

— Ce ne facem, stăpâne? zise calul. Mie mi-au înghețat toate aripile şi nici că mai pot să răsuflu. 

— Nu te deznădăjdui, că am eu grijă! 

Şi scoțând cofa de la Muma-Pădurii, o puse-n cap zicându-i: 

— Cofă, cofiță, putere măiestriță, dă-mi nițică încălzeală să birui a geruială! 

Şi, ca prin farmec, le veni o căldură plăcută, de putură păşi-nainte. 

Încet-încet, căldura-ncepu să crească. Cald ici, mai cald dincolo, până se făcu zăduf mare, de le 
curgea sudoarea ca gârla. 

— Ce ne facem, stăpâne? întrebă iarăşi calul. Mi s-au înmuiat toate aripile şi parcă mai greu e la 
căldură! 

— Nu te deznădăjdui nici de-asta, că port eu grijă! 

Şi scoțând sticla de la Muma-Pădurii, o puse-n cap zicându-i: 

„Sticlă, sticluță, putere măiestriță, dă-mi nițică răcoreală să birui a zăpuşeală!” 

Şi, ca prin farmec, se făcu răcoare plăcută, de putură păşi-nainte. 

Merse, merse şi iar merse, pân-ajunse aproape de casa zmeului, toată numai de cleştar, ce părea 
ținută într-o gheară de vultur şi-ntoarsă cu spatele spre dânsul, iar cu faţa înspre prăpăstii. Şi de 
departe-i zise: 

— Ascultă, casă, de mine şi te-ntoarce mai bine, ca să pot intra-n tine! 

Casa se supuse şi se-ntoarse cu uşa, iar viteazul — in- trând înăuntru — cu mirare văzu 
pretutindeni mulțime de fete frumoase, purtând răsfirat pe spate un păr lung, cu totul şi cu totul de 
aur, dar semănând una cu alta de parc-ar fi fost nişte surori gemene. Pasămite era fata de-mpărat, 
care se străvedea aidoma în toți păreții de cleştar ai casei. 

Când o-ntâlni, îi dete bună-ziua după obicei, iar ea, plină de bucurie, îl întrebă ce vânt îl adusese 
pe-acolo. 

— Niciun vânt, fată de-mpărat, ci am venit eu, ca un viteaz ce sunt! Fraţii mei plecaseră ca să te 
găsească, şi eu, aflând că zmeul 1-a încremenit sub o stană de piatră, am sosit ca să-i cer seamă de 
unele ca astea. De-i vrea să mergi cu mine, mare bucurie o să fie pe-mpăratul, care de atâţia ani te 
caută şi te jeleşte. 

— Cum să merg? Dar frică mi-e pentru tine, că zmeul e viteaz de s-a dus pomina. Numa-n casă e 
om ca toți oamenii, iar afară se preface-n nor şi-n vijelie turbată! 

— Viteaz o fi zmeul, dar eu ştiu una şi bună: că nimeni nu e-n stare să-mi sfărâme mâna mea a 
tare de aur! 

Şi voinicul o rugă să-i aducă scaunul pe care avea obicei să şază şi un pahar cu apă de care bea 
dânsul. Cum 1-l aduse şi se aşeză în el, scaunul începu să trosnească, iar paharul să tremure, de te 
mirai ce-i asta. Şi întrebând-o dacă tot aşa trosneşte scaunul când şade zmeul şi de se clăteşte 
paharul când bea cu el, află că nu. Şi o făcu să-nțeleagă că e şi mai viteaz decât dânsul. 

După ce mai bău un pahar cu apă şi mai stete de vorbă, fata de-mpărat îi spuse că s-apropie 
ceasul când zmeul se-ntoarce acasă. Voinicul îi mai ceru şi-al treilea pahar cu apă, dar n-apucase să- 
l bea şi să plece, când deodată s-auzi fluierând, vâjâind, trosnind şi plesnind, de parcă s-ar fi 
prăpădit lumea. 

Şi deodată un fel de abur se prefăcu în chip de om. In- trând în casă şi zărind pe viteaz, răcni cu 
turbare: 

— leşi curând, spurcată fiară, ieşi din casa mea afară, că nu te-a-nvăţat de bine cine te-a mânat la 
mine! 

Hai să ne luptăm afară, ca să nu piei cu ocară! 

— Ho!... încet cu vorbele şi cu-amenințările, că nu-s nici ca fetele, nici ca atâția ageamii, câți ai 
răpus tu de vii! 


Atât le fu sfada, că zmeul se şi răpezise să-l soarbă. 

Atunci viteazul se trase-ntr-un colț, unde-i venea mai bine şi, când fu să-l înghită, îi vârî-n gură 
mâna lui tare de aur; iar când îl apucă de limbă, îl zgudui cu atâta putere, că namila se izbi cu capul 
de păreți şi căzu mort pe pardoseala de cleştar. 

Voinicul, făr-a mai pierde vreme, luă pe fata de-mpărat, o puse lângă dânsul pe cal şi... pe-aci ți- 
e drumul! 

Când se pogorau de pe munte, fata de-mpărat îi arătă cele două izvoare, din care curgeau apa-vie 
şi apa-moartă; umplu dintr-însele cofa şi sticla ce-i dăduse Muma-Pădurii şi porniră-nainte. Pe deal, 
sub o stană de piatră, găsi pe ăi doi fraţi ai săi încremeniţi, cu cai cu tot. Cu apă din cofă stropi mai 
întâi caii, care se deşteptară, se scuturară şi-ncepură să râncheze de se zguduia locul. Când stropi şi 
pe voinici, întâi se roşiră la față, apoi se deşteptară ca din amorţeală şi, frecându-se la ochi, ziseră: 

— Hei, dar ştiu că dormirăm lung şi greu! 

Iar el de colo: 

— Aţi fi dormit mai lung şi mai greu, de nu mă-ndemnam ca să viu eu să vă mântuiesc de zmeu! 
Când le spuse că le e frate mai mic, unde-ncepură să-l sărute de bucurie, parcă nu s-ar mai fi 
săturat. Ca să nu-ntârzie, încălecară şi porniră cu toții. Şi merseră, merseră, merseră tot ascultând la 

povestirea viteazului despre câte păţise şi prin câte trecuse. 

Ajungând la Muma-Pădurii, îi mulțumi de ajutorul ce-i dăduse, îi înapoie vasele pline cu apă-vie 
şi cu apă-moartă şi văzând că fetele ei sunt frumoase ca nişte zâne, le dete după ăi doi frați ai lui, la 
care acum le venea ca zestre valea cu mac şi toate pădurile babei. 

A treia zi după nuntă, porniră cu toții, că mai aveau drum de bătut. 

Cine-i întâlnea rămânea cu gura căscată, că nu le mai văzuseră ochii trei părechi aşa tinere şi 
potrivite: trei voinici ca trei bujori, şi trei zâne de sclipeau ca soarele, pe trei cai ce nu mergeau ca 
toți caii, ci fugeau ca vântul şi ca gândul. 

Craiului şi crăiesei, când îi văzură viind, li se umplură inimile de bucurie, iar când aflară că 
viteazul nu numai că-şi scăpase fraţii, dar că-i şi căsătorise cu fete după placul lor, începură să 
plângă de-atâta fericire. 

Dar bietul împărat! 

Nu ştia ce să mai zică, nici ce să mai facă, când îşi văzu fetişoara scăpată din ghearele zmeului. 

Toţi se veseleau pretutindeni, numai voinicul sta trist şi posomorit, că nu la jumătatea de- 
mpărăție-i era gândul, ci xla fata de-mpărat cu părul de aur, care nu vrea să-l ia de bărbat până nu i- 
o face încă o ispravă. 

După trei zile de gânduri, îl chemă împăratul şi-i spuse că fiică-sa se-nvoieşte să-i fie soție, de i- 
o da răspunsul la întrebările ce i-o pune dânsa. Viteazul primi rămăşagul, şi-ncepură astfel: 

— Să-mi ghiceşti ce te-oi întreba, ca să văz de eşti şi isteţ la minte, cât eşti de tare la mână. 

— Întreabă-mă, fată de-mpărat, că, cu gândul la tine, le-oi nimeri pe toate. 

— Ce e una? 

— La o faptă bună tot voinici s-adună! 

— Ce sunt două? 

— Omul cu doi ochi, bine vede! 

— Ce sunt trei? 

— La casa cu trei cumnate şi vasele-s nespălate! 

— Ce sunt patru? 

— Carul cu patru roate bine merge. 

— Ce sunt cinci? 

— Palma cu cinci deşte bine mai izbeşte! 

— Ce sunt şase? 

— Fluierul cu şase găuri bine cântă. 

— Ce sunt şapte? 

— Unde-s şapte fete-n casă, nu-i cânepă nealeasă, dar nici mălai nu-i pe masă. 


— Ce sunt opt? 

— Plugul cu opt boi bine ară. 

— Ce sunt nouă? 

— Unde-s nouă frați, coada să nu-ţi bagi. 

— Ce sunt zece? 

— Pân-la zece... nu mai trece! 

Atunci fata de-mpărat, văzându-se rămasă, se-ncredinţă că numai cu ajutorul calului şi cu vasele 
Mumii-Pădurii n-ar fi răpus el pe zmeu, de n-ar fi fost şi viteaz din fire. ÎL primi dar, de bărbat, şi, 
cununându-se cu dânsul, după legea domnilor ş-a-mpăraţilor, cu alai de la-mpărăția socru-su şi de la 
crăiia tată-său, făcură o nuntă de se duse vestea peste nouă ţări şi peste nouă mări; iar eu încăleca-i 
pe-o şa şi vă spusei-mneavoastră-aşa! 


Cotojman împărat 
poveste romanească 


A fost odată un biet român sărac lipit. Bogăția lui, o ciurdă de copii şi-un pisic. Un mârtan slab, 
ogârjit, izânit ca vai de el. Afară de mârtacul ăsta, să fi dată oricât, nu vedeai alt dobitoc la vatra lui. 
Românul bătrân, bătrân c-o mătuşe uitată de moarte şi cu ciurda de nepoți, şedea afară din sat, 

într-un cătun, tocmai într-o prelucă dintr-o tamină de pădure. 

La cătunul — conacul lui — dacă te-ai fi dus, n-ai fi văzut decât un bordei şi-o argeluşe. Alături, 
o curătură, unde semănau şi ei mei, să aive ce râjni de mămăligă, şi-un chiţoiaş de grâu, mai mult 
pentru colivă. 

În vremea aia, omu era ca dobitocu, trăia mai mult din câmp. Aduna ciuperci, mânătărci, bureţi, 
culegea ştir, dragavei, pur, leurdă; înşira pere pădureţe, mere coricove, scoruşe. 

Copiii prindeau găinuşi, pui de prin cuiburi. Toată ziua nu mai isprăveau cu lanţurile, bilişele şi 
tivigele. Nu mai vorbesc de vâsc, cu care ungeau crecile, de rămâneau păsărelele cu picioarele lipite 
de creacă, şi de lipan, pe care-l pisau în vale la pârâu şi-l aruncau în apă, de ieşeau păstrăvii şi 
moacele cu burta-n sus. 

De ăştia mai găseau, numai mămăligă nu prea aveau. 

Omul era ca iepurele. Când auzea de răutăți, îşi lua râj- nița şi toporu şi pleca. N-avea vreme să- 
şi facă curătură mai mare. Şi dacă n-avea mălai de-ajuns, făcea mămăligă din coajă de cer râjnită 
bine şi îngroşată cu urzici. Când avea mei mai mult, îl puneau în groapa de bucate şi iarna-l găseau 
sfoegit. Îl mâncau şi aşa. Era rău când nu-l avea nici sfoegit. 

Şi oricât de pe-nlesnire aţi crede că trăia lumea pe atunci, moşu alerga toată ziulica s-amiruiască 
ceva şi mai că nu putea să potolească atâtea guri. 

Copiii, ca copiii. Ce ştiau ei? Aveau de joacă cu mâr- tacu. Toată ziua, bună ziua; joacă şi ghelai. 
De unde până unde, nu ştiu, găsiseră o custură ruginită, ciublită-n gură şi i-o legaseră mârtanului de 
gât cu un fir de tei răsucit. Umbla mârtanu țanţoş, cu custura ţâş prin bordei şi copiii, niciuna, nici, 
două, îl şi botezaseră: 

Cotojman împărat, 

Cu paloşu de gât legat. 

Cotojman în sus, Cotojman în jos, apăi şi Cotojman împărat, şi cu paloşu de gât legat, nu te-ai 
mult mira că şi mârtanu începu să-creadă că aşa e. Mergea fălos cu capu pe sus, zdrăngănindu-şi 
paloşu de-ai fi crezut că cine ştie ce e. 

Şi-aşa, fiind el Cotojman împărat, începu să-şi cam ia nasu' la purtare. Până într-o bună zi îşi 
băgă botu' unde nu-i fierbe oala şi şterpeli vreo trei-patru juveţi de peşte, ce-i pusese mătuşa în 
cenac pe corlată. 

Tocmai în către seară, când vru alimănita de mătuşe să facă o pârdalnică de saramură, ia peştele 
de unde nu e. Cotrobăi prin bordei, iscodi copiii, nimic. Se jurară şi se jurară că nici nu le-a dat 


peştele de ochi. Când colo, Cotojman torcea pe vatră cu burta făcută cimpoi şi cum se lingea, aşa se 
lingea pe bot. Aruncându-şi ochii la vatră, de loc cunoscură hoţu. Cum îl pricepură, mătuşa puse 
mâna pe mestecău şi pân-a vrea de-a prinde de veste Cotojman îi şi jertui una. Luat fără fiştigoi, 
Cotojman sări repede şi scăpă afară, cam aducându-se de spinare. Colindă jur împrejuru cătunului, 
până se mai întunecă şi când vru să se furişeze în bordei, găsi praftorița pusă. 

Rămas afară, nu-i veni a sta la un loc şi se sui sus pe bordei, la coş. De-aci privea jos la vatră. 
Stau toți împrejurul focului şi-l oropseau. Baba băgase o turtă-n spuză şi copiii nu ştiu ce frigeau pe 
jeregai. 

Oala ciublă fierbea-n clocot. Moşul tăie o fâşie subțire de slănină şi-o puse într-un ciob. Aruncă 
pe foc două, trei aşchii, suflă în ele până prinseră bâlbătaie şi aprinse feştila de slănină. Seu' din 
opaiţ se sfârşise. 

La lumina chioară a ciobului, Cotojman îi vedea şi mai bine. 

Acuma moşu scoase luleaua, o curăţi cu bondreciul şi-o umplu cu cotoare de tutun. Luă cu mâna 
un tăciune, îl îndesă în lulea cu unghia de la degetul mare şi începu să pufăie. 

Baba, neavând de lucru, mai aruncă vreo câteva surcele şi-o ciopată bună pe foc. Un firicel de 
fum, tot mai gros, mestecat cu miros de tutun şi de friptură, se ridică în sus, trecând călător pe la 
nasul lui Cotojman. 

De-abea se mai zărea la vatră, prin fum. Baba scoase turta, o bătu cu vătraiu şi-o râcăi cu custura. 
Rupse pentru fiecare câte un codru. Un abur de turtă caldă îl făcu pe Cotojman să-i lase gura apă. 

Apoi, ai bordeiului traseră masa lângă vatră, ca să le mai vie şi pe coş un strop de lumină. 
Vărsară oala în strachină şi începură să soarbe şi să sufle. 

— Ce-or mânca? gândi Cotojman. 

Mai potolindu-se fumu, îi vedea bine pe fiecare cu teaca de ardei roşu în mână în loc de lingură, 
sorbind saramura de ardei. Äi bătrâni alegeau numai ardei țăpure care — ştiţi dumneavoastră bine 
— sunt iuți, para focului. 

Când sorbeau cu teaca, şi muşcau din ea. Copiii puneau mâna pe câte un ardei mai dulceag, 
cornu caprii, ori borcănat, şi suflau, săracii, parcă le luasă gura foc. 

Numai lui zăpârstea îi era frică să s-atingă de saramură. De-abia, de-abia, cu chiu cu vai, îl 
făcură sa întingă şi el cu un dremei de turtă. 

Sorbeau, suflau şi curgea năduşeala pe ei, broboane, broboane, mai rău ca pe zăpucu ăl mare din 
luna lui Cuptor. 

— E iute, fă mumă, schinci zăpârstea. 

— De, muică, fi-ar Cotojman al... 

Auzi? Să-l afurisească pe el, asta nu s-a mai pomenit! Prin mintea lui treceau acum fel de fel de 
socoteli. 

„Să fiu şi eu acolo, mi-ar arunca şi mie o bucătură de ceva”. Şi cu gându la demâncare, îşi uită că 
e sus pe coş şi zdup! jos. Căzu tocmai în strachina cu saramură. Sări saramura în toate părțile, 
stropindu-i pe meseni şi strachina se făcu zob. 

— Iu, fire-i jurat! sări mătuşa ca arsă de foc, nici de-atâta n-avuserăm parte. 

Se luă după el cu mestecău. Ghiavolii de copii, care cu ce găsiră se repeziră la Cotojman. Fugi 
încoa, fugi încolo, îl încuţitară în zăboică. Şi dă-i şi trage-i. De aşa zor, nu i-a dat spinarea lui 
Cotojman niciodată. 

Uşurat şi mai slăbit o ţâră din bătaie, sări printre copii şi-o zbughi pe gârligi în sus. 

Fugea Cotojman spre pădure, zdrăngănindu-şi paloşu de cleanţurile şi de buturile din cale, de 
gândeai că e altă hae. 

Căutară copiii să-l mai ajungă din urmă; unu c-o pă- leaţă, altu cu nişte băicoane, moşu cu 
vătraiu, baba cu mestecău îl zburăturiră cât putură, dar de ajuns nu-l mai ajunseră. Cotojman să fi 
avut ardei sub coadă şi n-ar fi fugit aşa. Or, poate mai ştii, când a căzut în strachină i-o fi rămas sub 
coadă vreo pleaznă ori vreo tereață cât de mică de ardei — dacă nu vreo sămânță de undrea care, 
ajunsă la căldură, te miri n-o fi fost fiartă bine, şi-acum vrea să-ncolțească. 


Fugea, parc-ar fi fost făcut pe ducă. 

Dacă văzură că nu-l pot scurta deloc, îl lăsară în inima codrului şi se-ntoarseră la bordei, 
olicăindu-să şi vâicărindu-să de focul strachinii şi al saramurii. 

— Nici de asta n-avuserăm parte. 

— Ştiu şi eu ce să mai zic? O fi aşa lăsată, să n-avem noi parte nici de o arsâtă de saramură de 
ardei. 

Cotojman, ajuns la o scorbură de copaci, intră înăuntru şi se făcu colac. Trase cu urechea în toate 
părțile, să vadă, nu cumva i-a luat cineva urma? N-auzi nimic. Nici țipătă. 

— E bine şi aici, gândi Cotojman, dar machea, ce-oi mânca ei de-acum încolo, că peste mestecău 
mătuşii nu mai dau nici mort. 

Tufanu cu scorbura avea o gemânare în care era un cuib de ciocănitoare. Stând Cotojman pe 
gânduri, începură să-l ciupă nişte furnici şi o luă pe scorbură în sus, până dete de cuibu ciocănitorii, 
cu doi pui golăşei în el. 

Bieţii puişori, cu ciocurile căscate, gândeau că a venit mumă-sa cu demâncare, dar Cotojman nu 
şezu mult pe gânduri şi ca să-şi potolească foamea, îi ronţăi ca pe ei. 

Apoi, ca un împărat, ce era, sătul până în gât, se făcu ghemotoc pe cuib şi începu să toarcă 
privind afar pe vrana pe unde intra păsărica la puişori. 

— Eu sunt: 

Cotojman împărat 

Cu paloşu de gât legat. 

Cine mai are palat ca al meu, cu pat moale şi cu fe- reastră, de unde văd toată lumea? 

Negura se-ndesa tot mai tare în pădure. Afară nu se mai vedea din scorbură nici ca prin sită. Un 
fâlfâit pripit de aripi făcu pe Cotojman să sară fără fiştigo1. Venise pasărea la cuib, s-aducă 
demâncare puilor şi când dete de ochii mârtocului se sperie de nici nu ştiu cum o zbughi în zbor 
îndărăt. 

Luat fără veste, Cotojman gândi că hoţii păgubaşi i-au aflat pituluşu şi-o apucă la sănătoasa prin 
pădure, încotro îl duceau picioarele. 

Mergând aşa năuc, mai împiedicându-se de paloş, mai înțepându-se în vreun şteap, nimeri la 
vizuina unei vulpi. 

Aci, sub pământ, se simți mai în largu lui şi fără multă grijă se tolăni să-i tragă un puişor de 
somn. 

Cam reavăn aşternutu în care se strătuise. Răcoarea îl pătrundea până la oase. ÎI cuprindea câte 
un fior şi se scutura tremurând de-i clănțăneau dinţii în gură. Dar, îngreunat de sătul şi ostoit în 
bătaie, îl apucă o toropeală de somn adânc şi-adormi buştean. Tăiai lemne pe el în bună regulă, ori îi 
jucai diura la căpătâi şi nu s-ar fi deşteptat. 

N-apucă să toarcă nici cât a răsuci mătuşa o sucală de-ndrugală şi se făcea că era într-o pădure 
mare, mare. 

Umbla cu coada bâzoi în sus şi cu paloşu zdranco- zdranco. 

Toate dobitoacele din pădure mergeau după el şi-i ziceau: 

— Tu eşti împăratul nostru, ție îţi jurăm credință pân-la sfârşitu vieții noastre. Nădejdea noastră 
e-n paloşu tău. 

Şi-l luară cu alai domnesc şi-l plimbară pe la culcuşurile supuşilor. Ajunseră la valea apii, lângă 
un tanc. Aci, alături era un bârlog aproape astupat de grohot. 

— Uite, împărate luminate, aici stă sluga dumitale credincioasă, ursu. 

Ursoaica şi cu puii rămaseră cu gurile căscate la vederea alaiului. 

— Vino încoa, fă muiere, de vezi pe-mpăratu nostru, strigă răstit ursu. 

Şi femeia, cu copiii după ea, veniră şi se plecară, făcând temenele înaintea lui Cotojman împărat. 

Mai departe, într-o beucă, era culcuşu lupului. De aici mai încolo, al vulpanului, al viezurelui şi 
al ălorlalte. Au colindat astfel cu alai pe la toate slugile, jurându-i fieşcare credință nestrămutată 
până la moarte. 


Mergând ei: 

Cale lungă, 

Să le ajungă, se pomeni Cotojman într-un loc pe care-l mai văzuse. Da; da, mai fusese el pe-aici, 
că era acolo copacu unde mâncase puişorii. 

ÎI aşezară pe un stei de piatră şi veniră slugile rând pe rind, fiecare cu laba înmuiată în apă cu 
nisip, nisip de-ăl cu grăuntele mare, că era rugina groasă, şi-i frecară paloşu şi pe o parte şi pe alte, 
că lucea acum de-ţi lua ochii. 

Două veveriţe, sărind pe sus din cracă-n cracă, lăsară să cadă binişor pe capu lui Cotojman o 
cunună de sâmziene presărată cu licurici, parcă ar fi fost bătută cu pietre nestimândre. 

— Tu eşti mai mare peste toată suflarea din pădurea asta, zise ursu, capu sfatului. 

— Da, ziseră toți ăilalți într-un glas. Acum să-l ducem la palat, să se odihnească un pic, că, de- 
atâta drum, o fi ostenit. 

Şi porniră cu el, drept spre scorbura tufanului. 

— Împărate luminate, aici o să fie lăcaşu înălţimii tale. De sus poți privi spre olejurile noastre. 
Când ai avea trebuinţă de sprijinu nostru, poruncește ciocănitorii să bată în gemânarea uscată, că-i 
cunoaştem noi sunetu şi-ndată suntem la picioarele măriei tale. Pân-a vrea domnul dobitoacelor să 
găsim o tovarăşe potrivită ție, o să vă slujească ciocănitoarea. Tocmai a rămas singură, că nu ştim 
cine i-a mâncat puişorii. 

Inima lui Cotojman se făcu tot mai mică, până ajunse cât un purice. Cum de mâncase el tocmai 
puii ciocănitorii? 

„Dar sunt împărat, se gândi el, şi acum puţin îmi pasă de oricine”. 

Toţi sfetnicii şi curtenii se plecară până la pământ şi se duseră, după ce fiecare sărută dreapta 
împăratului şi paloşu. 

Rămas singur, Cotojman intră în scorbură şi, binişor, ca un hoţ, o luă prin crăpătură în sus spre 
culcuş. Când s-ajungă, ciocănitoarea îl şi luă-n pene: 

— lar ai venit la pui, câine? N-ai nici milă! Cine eşti tu de nu te ia moartea pentru păcatele tale? 

Cotojman o cam băgase pe mânecă. Răspunse însă țanţoş, cât putu mai poruncitor: 

— Eu sunt: 

Cotojman împărat 

Cu paloşu de gât legat. 

Dar ce naiba! În faţa lui, înlemnită de frică, stă o vulpe cu vreo doi-trei pui de găină gâtuiți 
dinainte-i. Încremeni. Pe unde să scape? N-avea pe unde. Ici, fundu viezuinii, colo, vulpea. Ori intra 
în pământ, ori trecea peste vulpe. Altfel nu era chip. Înţepeni dar locului, cu paloşu ruginit spânzurat 
de gât şi cu ochii zgâiți spre vulpe. 

„Unde sunt eu? Nu cunună de nestimândre pe cap, nu pat moale. A fost vis?” 

Acum parcă-i părea rău că se isprăvise ăl mândru de vis, dar scăpase de ciocănitoare. Scăpase de 
naiba şi dedese de dracu. Cine mai adusese vulpea asta cu dinţi rânjiţi, să nu-l lase în pace? 

Vulpea când îl auzi țipând din somn că: Eu sunt: 

Cotojman împărat 

Cu paloşu de gât legat. 

se speriase mai rău decât pisoiul când dedese cu ochii de ea. Venise din sat cam amânat. Satu, 
departe. Fusese după căpătat şi n-amiruise decât puişorii ăştia. Când să intre-n vizuină, îi miroase ei 
că e o lighioaie străină înăuntru. La aşa față luminată însă nu s-ar fi gândit să fi venit în casa ei. 
Apropiindu-se, văzu pe Cotojman tresărind din somn şi strigând: 

— Eu sunt: 

Cotojman împărat 

Cu paloşu de gât legat. 

Aşa că nu ştia-ncotro s-o ia de frică, nici vulpea, nici Cotojman şi rămaseră amândoi înlemniți, 
cu ochii sperioşi unul la altu. 

De la un rând de vreme, vulpea, mai prinzând curaj, rupse tăcerea şi zise plecată: 


— Împărate luminate, fii binevenit în casa mea. 

„Începe să mi se izbândească visu, gândi Cotojman. Ori poate fu de-adevărat. Dar unde e patu 
meu cu fereastră? Aici sunt sub pământ. Ori poate aşa merge cu împărații?” Nici el nu ştia ce să mai 
creadă. 

Se vede, se simte. Îşi muşcă laba şi nu se deşteptă. Nu e vis. E de-adevărat. Şi vulpea-i zice 
împărate. Şi de ce nu i-ar zice, când mai adineauri i-a jurat credință cu lupu, cu ursu, cu viezurele, şi 
cu alte dobitoace? 

— Da' tu ce pofteşti de-mi turburi somnul? 

— N-am ştiut, împărate luminate, să iertați; vai de păcatele mele, că vizuina mea s-a-nvrednicit 
să primească asemenea oaspe, dar urmează-ţi hodina-n voie, că despre partea mea, ai linişte şi pace. 

— Cam îmi făcui seama, miorlăi Cotojman, mai prin- zând la limbă. 

Mârtanu o tot învăluia cu privirea. Era chipeşă vulpea. Şi văduvă şi tânără. Pe bărbatu-său îl 
pierduse în hăl an, pe iarnă. Au mai rămas multe vulpi văduve atunci. S-a însurat Cotojman cu 
vulpea. El sta acasă şi mânca numai pui aduşi de vulpe şi se credea împărat. 

Lupul şi ursul veniră într-o zi să mai vadă ce putere are Cotojmanul cel mărunţel la trup. Când 
stăteau ei ascunşi în tufiş, iaca o frunză cu belea nu-i lăsa să privească. Lupul suflă frunza, 
Cotojman crezu că e un şoarece şi pâşi! cu gheara drept în botul lupului, care urlă şi o ia la fugă. De 
urletul lupului, ursul se făcu mititel sus în copac. Şi din acea zi toţi se temură de Cotojman împărat 
cel cu paloşul la gât legat. 


Mihi Eminescu - Frumoasa lumii 


Apoi poveste, poveste, Dumnezeu la noi soseşte, că-nainte mult mai este. Era odată un vânător ş- 
avea trei copii şi era sărac-sărac, cât numai cu-atâta se ţinea, că-mpuşca câte-o păsăruică, o vindea 
ş-atâta era hrana lui, săracul. Acu era o pădure pe-acolo pe-aproape, de-i zicea Pădurea neagră. Ş-au 
apucat oamenii din satul cela a zice că nu s-a putea să s-apropie nime de pădurea ceea. 

Ş-aşa era părăsită, nime nu se ducea, că ziceau că la miezul nopţii vin dracii. 

Acu bietu omul ist sărac a zis într-o zi către femeia lui: 

— Măi femeie, tot o moarte-am să mor, ia să mă duc eu în pădurea ceea, să văd ce-oi găsi acolo. 

Aşa, i-a făcut nevasta o turtă-n traistă şi s-a pornit el; a luat puşca-n spate. Ajungând el acolo, lui 
îi era foarte frică... da' omul sărac sărăda-l împinge a se duce orunde ca să câştige. 

Iaca, mergând el aşa, ajunge la un copac nalt şi tufos straşnic, nu ştiu cum s-o fi chemat, şi vede- 
o pasăre aşa de frumoasă — era de aur. 

Acu el ce să facă, ca doar să n-o-mpuşte, s-o poată prinde, că, vânzând-o vie, mai multe parale ar 
fi luat. Alungând-o el prin copac, ea se vârâ-ntr-o bortă... ş-o prinde. El n-a mai stătut către noapte, 
că s-a temut de draci, ci a luat pasărea ş-a venit acasă ş-a făcut o cuşcă bună ş-a pus pasărea-n 
cușcă. 

Acu el în ziua ceea, era sâmbătă, care-o prins-o, şi duminică dimineaţa s-a ouat un ou. Oul era de 
aur. Da! el zice: 

— Ei, măi femeie, eu n-oi vinde pasărea asta, că ea s-a oua şi eu oi avea câte-un ou şi m-oi hrăni 
din zi-n zi. 

El ia oul şi se duce-n târg şi-l întreabă negustorul: 

— Ce ai de vândut şi cât ceri? 

— Am un ou şi cer o mie de lei. 

Da' un jidan zice (tot ei îs mai mehenghi): 

— la să văd oul. 

Când vede oul cel de aur — făcea mai mult decât o mie de lei — (îi dă mia de lei). Ia el mia de 
lei, cumpără cele trebuincioase pentru copii şi femeie şi se duce-acasă. Da pe guşa păsării era ceva 
scris, da' omul nu ştia carte. 


Când în a doua duminică iar s-a ouat un ou de aur. Şi el s-a dus şi iar a cerut o mie de lei. Da' să 
iei samă, d-ta, că tot jidanul cela i-a ieşit înainte! 

În a treia duminică, când a dus oul, a pus pe gânduri pe jidan. Şi s-a gândit aşa jidanul: l-a 
întrebat unde șede, să se ducă să vadă de unde are el ouă de aur. Vine jidanul; da! el ţinea cuşca în 
colţul casei. 

Cum a intrat jidanul în casă — el ştia carte — odată şi-aruncă ochii-n fundul casei. Pe guşa 
păsării aşa scria: „Cine-a mânca inima are să fie-mpărat; cine-a mânca rânza, de câte ori s-a trezi pe 
noapte, de-atâtea ori are să găsească câte o pungă de bani sub cap; cine-a mânca maiurile are să fie 
om cu noroc în lume, oriunde va merge el, orice pas a face el, tot cu noroc are să fie”. Acu jidanul, 
tot cu duşmănie asupra creştinului: 

— Vinde-mi mie pasărea! 

— N-o pot, jupâne. Asta-i câştigul meu, toată viața pentru mine şi pentru copii. 

În sfârşit, cât s-a pus jidanul, n-a vrut bietul om s-o vândă. Jidanul a zis că i-i rău şi c-are să mâie 
la om. 

Vânătorul a doua zi s-a sculat de dimineaţă şi s-a dus cu puşca după vânat. Da' jidanul — şiret, 
da' femeia, ca de-a noastre, proastă — şi-i zice-aşa femeii: 

— Nevastă, ce să trăieşti c-un om aşa de sărac, vin' să te iau eu, că te-oi ţine bine şi ți-oi ține şi 
copiii. 

Da' femeia zice: 

— Dacă te-i boteza! Apoi, zice, cum la noi, nu se poate să se despărțească. 

Da' jidanul zice: 

— Lasă-l pe mâna mea, că eu îl omor până mâine. Ii dă nu ştiu ce şi omoară omul. De-acolo 
zice-aşa: 

— Femeie, te-oi lua, dar mai întâi taie-mi pasărea şi mi-o frige. Da' să nu lipsească nimica din 
pasăre, toată s-o mănânc eu. 

Şi femeia, dobitoacă, ea s-a potrivit. A tăiat şi a fript pasărea ş-a pus-o pe vatră, a strâns-o şi ea 
iese din casă cu treabă, şi copiii, tustrei, intră-n casă. Zice unul dintr-înşii: 

— Mă, tare mi-i foame... Mama a fript pasărea ceea, hai să mâncăm câte-o bucăţică. 

— D' apoi dac-a fript-o jidanului, ne-a bate! 

— Hai să mâncăm dinăuntru, că nu s-a vedea. 

Ia cel mare inima, cel mijlociu rânza, cel mic maiurile. 

Pasărea acu nu mai plătea nimica dacă le mâncase acelea. 

Da' copiii, după ce-au mâncat: 

— Măi, hai să fugim, că ne-a bate. 

Şi era o bortă-n dosul casei şi s-au vârât acolo. 

Vine jidanul. Da' la pasăre cele nu-s într-însa. Apoi începe-a striga, bate pe biata femeie. 

— De bună seamă, au mâncat copiii, căci altul nime n-a fost în casă. 

Jidanul îndată strigă după copii, să-i taie, să mănânce el din copii. 

I-au căutat, i-au căutat, în sfârşit nu i-au găsit. Dac-a văzut jidanul că nu-s şi nu-s, s-a dus 
dracului — cruce de aur în casă! — a lăsat şi pe femeie şi tot. Că el tot aşa era să facă, d-apoi 
Dumnezeu a lăsat mai bine să mănânce copiii decât dânsul, că Dumnezeu nu doarme. 

Acu, acel mare a umblat ce-a umblat şi s-a făcut împărat pe ţara aceea. Acu numai aista era 
micuşor de tot, tot la mă-sa şedea, ist care mâncase maiurile, şi pesemne unde avea el să aibă aşa 
noroc, tare era leneş. 

Cel ce a mâncat rânza găsea tot pungi de bani şi se făcuse straşnic om de rău. Ii erau dragi numai 
petrecerile, să ierți mata, îi erau dragi cucoanele cele frumoase. Acu, acolo, straşnic era de frumoasă 
una de-i zicea Frumoasa Lumii. La soare te puteai uita, da la dânsa ba. Acu el tot umbla, că doar i-ar 
da-o boierul cela, da nici că vrea să i-o dea. Iaca vine el acasă la mă-sa: 

— Mamă, ce mi-s buni mie banii dacă nu pot eu lua pe ceea ce mi-a picat dragă! 

Da' mă-sa zice: 


— Dragul mamei, du-te şi tot te-i putea întâlni cu ea. (Să vorbească cu dânsa, poate i-ar fi fost şi 
ei drag.) Da' ea era vicleană. 

Acu aist ce-a mâncat maiurile se juca cu nişte bulgăraşi cu alți băieți pe-afară. Vine un moşneag. 

— Dragul moşului, ce faci tu aici? 

— la mă joc, moşule! 

— Hai cu moşu, că ţi-a da pere şi mere (ştii, ca la copii) — înşală pe băiat şi-l ia cu dânsul. 

Da' acela era un vrăjitor grozav — îngheţa apa. Ş-acu el, tot vrăjind prin Pădurea neagră, a dat de 
ceva straşnic, care el nu putea face, numai c-un copil. Se duce-acolo cu băiatu-n mijlocul pădurii şi 
dă de-o piatră mare. Şi bate de trei ori în piatră şi se deschide pământul. Şi el zice băiatului aşa: 

— Măi băiate, du-te pe scările ieste într-acolo sub pământ (erau nişte scări) şi-ai să cobori intr-o 
grădină aşa de mândră, şi-ai să dai de-o căsuţă acolo-n grădină. Să intri-n casă ş-ai să vezi un horn 
făcut acolo şi pe vatră ai să vezi o cheie. Să iei cheia ceea, s-o pui în brâu şi să vii înapoi la mine. 
Da' na-ţi ş-o veriguţă de fier, că făr' de veriga asta nu poţi intra. (Acolo era pe ceea lume, zice-că.) 

Băiatul se ia, merge-ncetişor şi intră pân! în grădina ceea. 

Da' acolo aşa era o mândreaţă, grădină cu pomi cu poame de aur., încât băiatul s-a mirat când a 
intrat acolo şi, ştii, ca copilul, mai degrabă a alergat la pere şi la mere decât la cheia moşneagului. 
Ştii cum e treaba noastră — era cu cămeşoi şi cu curăluşă bună-ncins, ş-o umplut sânul de mere şi 
de pere. El pornise să iasă, când şi-aduce aminte de cheie, merge într-acolo ş-o ia — da cheia era 
straşnic de ruginită... Cine ştie ce-ar fi făcut el cu cheia ceea, şi astăzi am fi fost sub mâna lui 
poate... Se ia băiatu-ncetişor, se suie iar pe scară să iasafară — că ştii d-ta că el, bătrânu, deşi avea 
putere, nu putea intra în rai, dar ista ca copil... 

Când a ajuns în gură să iasă, moşneagul a strigat: 

— Stai, nu ieşi! Dă-mi cheia! 

Băiatul zice (era mic, da tot cu cap): 

— Ba lasă-mă să ies întâi afară! 

— Ba nu te las. 

— Nu-ţi dau cheia! (Ştii d-ta, nici mâna nu putea vâri, că era păcătos.) 

— Am să te omor. 

— Omoară-mă, numai dacă poţi!... 

El face tranc! cu picioru-n pământ şi se-nchide pământul. 

Ce s-ă facă bietul băiat? Ia să se-ntoarcă, să se ducă iar prin grădinile cele. Când colo, era-nchis 
pământul, nu mai era mândreaţa ceea. Începe băiatul a pllânge. Plângând aşa, îşi freca mâinile. 
Şterge pe veriga ceea ce i-o dat-o moşneagul şi vine-un om. 

Omul cela era de fier. Era duh necurat; om de-ai noştri de fier, unde se poate? 

— Măi băiate, cine te-a adus pe tine-aici? 

— laca cum şi iaca cum, spune băiatul tot. 

— Eu te-oi scoate, băiate, da-întâi să te duci de-aici, să-mi tai vo douăzeci de vaci, să-mi frigi, să 
am de mâncat pe drum, când te-oi duce (că ştii d-ta, nouă ni s-a părut că era-n gură, da el era tocma- 
n fundul pământului, când a-nchis el piatra). 

Frige el, şi-l pune pe băiat după cap, şi pune pe o mână douăzeci de vaci fripte şi pe altă mână 
câteva poloboace cu apă, cu vin — cu ce-o fi fost nu ştiu — şi băiatului îi dă un cuţit ş-o ulcică. 

— Când mi-a fi foame, să tai cu cuțitul din came, să-mi dai să mănânc, şi când mi-a fi sete, să- 
mi dai cu ulcica apă. 

Şi merge el, merge — zi şi noapte tot mergea, decât aşa era dentuneric, de nu zăreai cât un fir de 
colb, dacă era sub pământ! 

Acu apropia vacile de gătat demâncatul şi apa de băut. Da' duhul cel necurat i-a zis aşa: 

— Dacă tu-i avea noroc să nu gătesc demâncatul şi apa, eu nu te voi mânca, dar dac-oi găta, te 
mănânc. la uită-te tu în sus, vezi soarele? 

— ÎL văd cât o zare de chibrit. 

— la! deci mai este! 


Merge el — că acu rămăsese numai o jumătate de vacă. 

— Ia uite-n sus, câtu-i soarele de mare? 

— ÎL văd pe jumătate. 

— E, apoi iaca tot mai am o bucată bună! 

Când acu era mai aproape de ieşit afară, demâncatul se gătise, apă tot mai era. 

— Dă-mi demâncat, că mi-i foame! 

Băiatul, ce să facă el? Ia cuțitul şi-şi taie o bucat' de pulpă şi-i dă apă şi porneşte iar. lacă, a ieşit 
pe iasta lume. Când îl pune jos: 

— Să-mi spui tu drept, de unde mi-ai dat tu de-am mâncat la urmă? 

— Drept ţi-oi spune, pulpa mi-am tăiat-o! 

— Drept să-ţi spun, să fi ştiut că eşti aşa dulce, nu te mai scoteam. 

— Acu nu mă poţi mânca? 

— Hei, acolo era largul meu şi strâmtul tău — de-acu eşti prea bun la D-zeu şi nu te lasă să te 
mănânc! (Ştii d-ta, că sub pământ era locul dracilor.) 

Şi omul se face nevăzut. 

Da' băiatul era saracul flămând, da el uitase că are merele cele-n sân şi cheia ceea. Se ia el ş- 
aleargă, ş-ajunge la casa mâne-sa. Da, ştii d-ta, el era leneş, da era de duh, nu aşa (parcă numai la 
dv. Sunt de duh? Sunt şi dintre noi!). Intră-n casă, da mă-sa era saracă straşnic, că, ştii d-ta, ca la 
boierul când ajunge la mărire, n-o lua pe biata măsa s-o ţie, deşi era-mpărat. 

— Mamă, n-ai vo bucăţică de lumânare s-aprinzi? 

— Am, dragul mamei, de la Paşte! (O ţine, Doamne fereşte, de tunet, s-aprindă.) 

Aprinde lumânarea. 

Da' el zice: 

— Doamne, mamă, tare mi-i a mânca! Am nişte pere şi nişte mere, da' m-a durea la inimă să 


mănânc. Da' el n-a luat seama că ele-s de aur. Le-a zvârlit sub o laiţă. Mamă, iaca, am o cheie, decât 


tare-1 ruginită, mamă, şterge-o şi vinde-o şi cumpără-mi o pâine. 

N-a apucat a o freca oleacă, şi-au intrat vo cinci oameni de fier în casă. 

— Ce vreţi, stăpânilor? (El era să-nconjure lumea cu cheia aceea; c-atunci avea cheia iadului, 
putea face cu dracii orice.) 

Femeia straşnic s-a înfricoşat de dânşii. Da' băiatul, mehenghi, îndată s-a priceput: 

— Masă vrem şi vin bun! 

îndată au venit nişte sufragii şi-au pus masa, şi ce n-au pus! Şi după ce-au ospătat ei bine, au 
strâns aceia şi s-a dus. 

— Ei, mamă! Cheia asta o strâng eu! 

Acu se făcuse holtei, bun de-nsurat. 

— Mamă, eu am auzit că fata-mpăratului e frumoasă. Mă duc s-o iau eu. 

— Dragul mamei, tu, un băiat aşa sărac, să iei pe fata-mpăratului? Ce mai vorbeşti nebunii? 

— Dacă eu vreau aşa?! Du-te, mamă, staroste. 

— Da'cum, dragul mamei, să intru eu acolo? 

— Du-te, mamă! 

El o mâna. 

— Cum să mă duc eu cu mâna goală? 

— Mamă, ia vezi merele şi perele cele, n-au putrezit? 

Du-i-le acelea! 

— Bine zici, dragul mamei. 

Se ia baba şi se-mbracă cu peştiman, pune-un ştergar frumos în cap, ia-n basma acelea şi se 
porneşte. Ajunge la poarta-mpăratului. Împăratul şedea-n cerdacul cel nalt. Vede-mpăratul că se 
luptau ceia cu dânsa, n-o lăsau să intre. Împăratul cela era milostiv, nu ca ista de pe-acu. A gândit că 
a venit să ceară ceva. 

— Lăsaţi-o, bre! 


Când au auzit porunca-mpăratului, au lăsat-o. 

— Ce vrei, mătuşă? 

— Apoi prenălțate-mpărate, am venit după un lucru mare. 

— Ca ce fel, mătuşă? 

— Poftim întâi colacii. 

Vede-mpăratul perele şi merele de aur ş-a stat în mirare. Să vadă la o babă de-a noastră! Numai 
la curțile lor sunt de-acelea. 

— Feciorul meu vrea să ieie pe fata d-tale, împărate! 

Da-mpăratul a stat olecuţă şi pe urm-a gândit: “Baba asta-i ne- bună.“ 

— Dacă feciorul tău, zice, până mâine dimineaţă, în locul casei tale, va face un palat ca al meu ş- 
o grădină ca a mea, c-o cărăruşă de pomi pân! la curtea mea, şi-n fiecare pom să cânte păsările, eu i- 
oi da fata. 

— Rămâi sănătos, împărate! 

Se porneşte-înapoi femeia. 

— laca, dragul mamei, ce-a zis. 

— Bun, mamă, le fac până mâine. 

Şterge cheia şi vin iar cinci oameni de fier. 

— Ce vrei, stăpâne? 

— Până mâine dimineaţă să fie un palat tot de sticlă şi poleit cu aur şi să fie o cărăruşă despărțită 
prin pomi ş-un pom să-nflorească, unul să-nfrunzească, unul să-i pice frunza, să nu fie doi de-un fel. 
Şi cărăruşă să fie de catifea, cu iarbă de catifea. Şi la fiecare pom să steie câte-un soldat cu sabia 
scoasă. Şi păsările să cânte aşa de frumos, să nu poată dormi împăratul şi fata-mpăratului!... 

Ech! încă era mult pân-în ziuă şi erau toate gata. 

împăratul, dimineaţa când se trezeşte, zice fetei: 

— De când sunt în palatul ista, cum ne-au cântat păsările acum nu ne-au cântat niciodată (că el 
nu s-a aşteptat la aste, el gândea că păsările din grădina lui cântă). 

Când iese-afară şi vede, zice: 

— Bre! mare putere are omul ista! 

Băiatul zice: 

— Du-te, mamă, şi cere-i fata să mi-o deie! 

Se duce baba la-mpăratul, da' el tot o purta cu vorba, că nu-i era voia să-şi deie fata după d-aiştia. 

— Apoi, mătuşă, de azi într-o săptămână dac-a veni c-o trăsură de aur şi cai care ar mânca jăratic 
ş-ar bea pară, i-oi da fata. 

Da' fata era să se cunune tocma-n ziua ceea dup-un alt împărat. 

— laca, dragul mamei, ce-a zis: 

— l-oi face, mamă, şi asta. 

Aude el un vuiet mare straşnic pe afară. 

— Oare ce s-aude, mamă? 

Întreabă mă-sa. Zice: 

— Se mărită fata-mpăratului. 

— Cine-o ia? 

— Cutare fecior de-mpărat. Vezi, dragul mamei, numai m-ai făcut de râs. 

— Ia lasă, mamă, că tot are să mi-o deie. 

Ia el, şterge cheia. Da era iama. Şi vine omul cel de fier 

— Ce vrei, stăpâne? 

— Fata-mpăratului s-a cununat astăzi! Când or dormi, să iei pe mirele să-l pui afară şi pe 
mireasă s-o pui intr-o pivniţă şi-n zori de ziuă să-i aduci iar pe amândoi în casă. 

Dimineaţa intră-mpăratu-n casă. 

— Fi, dragii tatii, cum ați dormit? 

Zice el: 


— Mie, tată, tare mi-a fost frig! 

— Ba, zice ea, eu nu ştiu unde eram, că căutam s-aprind lumânarea şi nu găseam, şi nu era nici 
pat, nici nimica. 

— Aţi visat! 

— Da' cum dracu, tată, că, iacă, buricele mi-o îngheţat la degete. 

— Eu nu-mi simt spatele. 

— Ce n-aţi zis sufragiului s-aprindă focul? Nu v-a mai fi nimică. 

A doua seară, iar şterge cheia. Vine iar: 

— Ce vrei, stăpâne? 

— Vreau să te duci să-i pui pe ginerele împăratului într-o movilă de omăt, când a dormi, şi pe 
mireasă s-o pui în vârful casei! 

Pe casă, frig-frig, da' nu era omăt. Ista a degerat. Da! tot îi era milă de dânsa. 

— Numai jumătate de noapte s-o laşi pe vârful casei. 

Când a adus pe mire dimineaţa, era ţapăn. A strâns toţi doftorii, n-a mai avut ce-i face — a murit, 
săracul! 

Iaca, se-mplineşte săptămâna. 

El iar şterge cheia, vin ceia... 

— Mâne dimineață, o trăsură de aur şi cai care or mânca jăratic ş-or bea pară, şi mie straiele cele 
mai frumoase din lume să mi le aduci. 

Se pune el ca boierii-n trăsură a doua zi şi se porneşte cătrempăratul. 

— Cum Îi, voinice? zice-mpăratul. 

— Am venit să-mi dai fata. 

El se face că nu ştie că i-a murit ginerele. 

I-o dă-mpăratul. Rice-o nuntă strălucită, şi i-o dă, ş-o duce la palatul lui — da' lui aşa-i era de 
dragă, de-o prăpădea din ochi. 

lacă, aude vrăjitorul că el a ieşit din pământ. Ce să facă el, să poată pune mâna pe dânsul, că el, 
cât era de vrăjitor şi straşnic, da' el avea numai vo doi draci, da ista cheia iadului o avea. 

Da' el punea cheia ceea totdeauna pe-o sobă şi numai sufragiul ştia de dânsa. Da' sufragiul nu 
prea avea minte destulă-n cap. 

Iaca, s-a luat el cu fata-mpăratului la primblare. Da' vrăjitorul a luat o mulțime de chei nouă şi 
frumoase, altele de aur, de aramă, de argint ş-a început a striga pe la poarta ginerelui împăratului: 

— Cine-mi mai dă chei ruginite, că-i dau de cele de aur? 

Şi sufragiul, nu prea avea multă minte-n cap, a gândit să dea cheia ceea şi să ieie una de aur, că 
mai bine a prii stăpânu-său. 

Ehei! şi când i-a luat (cheia, i-a luat) săracul toată puterea lui. Îi dă. N-a apucat de-a veni el de la 
plimbare şi palatul n-a mai fost. A rămas el săracul în câmp, nici bordeiul ce-l avea înainte nu era 
acu. Da-mpăratul i-a trimis aşa răspuns pe un logofăt: că dacă pân' în trei zile n-a face palatul cum a 
fost, îi ia fata şi nu i-o mai dă. Acu ţi-am spus că mai bine i-ar fi luat zilele decât să i-o ieie pe 
dânsa. Mare lucru-i dragostea! 

Ce să facă el? Da' şi fata-acu straşnic ţinea la dânsul. Nainte mai drag îi era cel degerat, da' 
acuma! A aşteptat el pân' a treia zi; nu-i de chip, n-are de unde să facă palatul. Îşi ea el ziua bună de 
la nevastăsa: cine ştie ce jelanie a fi fost acolo! 

— Mă duc de-acu-n lumea mea! 

Merge el şi ajunge la o baltă (cam un iaz vine). 

— De-acu n-am ce face, mă-nec! 

Dând aşa, frecându-şi mâinile, dă de veriguţa ce i-a dat-o vrăjitorul când l-a vârât întâi în groapă. 
Şi vine un om de fier. 

— Ce vrei, stăpâne? 

— Vreau cheia cea de la iad. 

— Eu cheia iadului nu ţi-o pot da. 


— Apoi, ce să fac eu, spune-mi măcar unde-i? 

— Apoi vrăjitorul, ca să nu-l ajungă nime, ş-a făcut un palat pe Prut, ş-acu, dacă-i putea merge 
pân' acolo, el o ține ascunsă sub perină la capul lui. 

— Ce să fac eu, cum oi putea s-ajung la dânsul? 

— Na-ţi, zice, bucăţica asta de fier, dă-te de trei ori de-a curu-n cap pe dânsa şi te-i face o muscă 
— pe urmă te-i pricepe cum s-o iei. 

Şi s-a făcut nevăzut omul cela. 

Se ia el, se dă de trei ori peste cap şi zboară ca musca pân! la Prut. Ajunge acolo, da' vrăjitorul 
dormea de-amiazăzi. Dă să intre... pe unde să intre? Ferestrele cu obloane, cum se purta mai 
demult. 

„Mă vâr pe borta cheii 

Se vâră şi se pune pe sobă. Unde se trezeşte vrăjitorul şi undencepe a bate-n mijlocul casei cu 
nişte ciocane şi unde-ncepe a ieşi la draci, de te luau fiori. Ş-a-nceput a-i trimite pe unde să facă 
rele, să puie la cale pe oameni să facă rele; decât, când nu vrea D-zeu, că el era om pământean, i l-a 
luat din minte! Aşa, după ce-a pus el trebile la cale, a ieşit afară. Musca s-a sculat, a luat cheia de 
sub perină ş-a început cătinel-cătinel, ş-a zburat afară. Decât bucuria lui nu se mai povesteşte, c-are 
să ieie pe fată-napoi. Acu lui nu-i era de dânsul, de dânsa-i era ce-i era. Freacă cheia, vin oamenii 
cei de fier. 

— Să-mi faci palatul iar înapoi cum a fost! 

Şi acu s-a-nvăţat minte: purta cheia tot lângă dânsul. Acu ce să facă vrăjitorul? Era în satul cela o 
babă sfântă... Pe atunci era lume bună, erau sfinţi, nu ca acu. Când te durea capul, când aveai vo 
boală, numai dacă punea mâna-ţi trecea. 

S-a dus vrăjitorul ş-a omorât baba şi s-a îmbrăcat el în straiele ei. 

S-a-mbolnăvit femeia lui, fata-mpăratului, decât ce boală, să dea D-zeu să am şi eu cât oi trăi, 
decât numai când zicea oleacă valeu, el se prăpădea. 

— [a să chemi pe baba cea sfântă. 

Vine; acela era vrăjitorul. Începe-a pune mâna pe capul ei, ca şi cum, dragă Doamne, a o 
descânta. Şi când iese el din casă, îi zice vrăjitorul ei: 

— Doamne, măria-ta, câtă frumuseţe şi mândreţe ai în casă şi n-ai şi un ou frumos de marmură! 

— Ca ce fel de ou, mătuşă? 

— Acela-i numai în fundul pământului! 

— Ira! oi zice bărbatu-meu, ş-a trimite pe cineva să-l caute. 

Şi se duce vrăjitorul. 

Intră el în casă. 

— Fi, zice, iaca ce mi-a spus baba ast-sfântă. 

— laca să şterg, dragă, cheia. 

Şterge cheia şi vin doi oameni de fier. 

— Ce vrei, stăpâne? 

— Vreau oul cel de marmură de sub pământ. 

— D-apoi, bată-te D-zeu să te bată (fie-i lui acolo!); câte-ţi fac eu, până şi cheia iadului o ai, 
acum vrei să ne iei şi toată puterea noastră?... 

Vezi d-ta, vrăjitorul a vrut înadins, ca doar duhul cel necurat l-a gâtui. 

— Da' eu te-aş omorî, da pentru că ştiu că asta nu vine de la tine, pentru asta te iert şi-ţi spun aşa: 
că baba cea sfântă-i vrăjitorul şi că azi are să vie c-un cuțit mare şi s-a face că pune mâna pe capul 
femeii tale ş-are să ţi-o omoare. 

Decât, când a auzit el aşa, of! numai tremura! 

Şi se duce omul cel de fier. Acu el îşi găteşte iataganul, şi când vine-n casă vrăjitorul, pune pe 
sufragiu şi îl dezbracă-ndată, ş-adevărat găseşte-un cuțit mare, ştii, ca un chip de cosor, şi-l ia cu 
iataganul şi-l face bucățele. Acu era cu deplin fericiţi. Acu săracul nu mai ştia ce-i durerea, cum 
ştia-nainte, şi zice-ntr-o zi: 


| 


— [a hai, soro, să mergem să găsim pe frații mei cei doi. (Da' mama lui murise!) Se iau ei şi se 
pregătesc, şi mergând ei aşa, au ajuns lampăratul. Era straşnic în război cu altul. Tot să nu fie omul 
săracu-n pace. Ş-aşa era el de scârbit, decât straşnic lucru. Văzând pe acesta, s-a bucurat ş-a zis aşa: 

— Fiindcă eşti ginere de-mpărat, mi-i da ajutor ş-oi putea să bat pe vrăjmaşul meu. 

Aşa a gatat armată grozavă şi-n sfârşit a dovedit pe ceala. 

Acu aişti doi se zice că erau tare fericiți — numai acela, saracul, era mai necăjit (cel cu rânza). 
Acela s-a luat şi s-a dus la Frumoasa Lumii. Dă să intre-n palatul boierului celuia, nu-l lasă să intre. 
Aşa, el a trântit un bal strălucit ş-a poftit pe toți să vie la balul cela, între care era şi Frumoasa 
Lumii. Decât aşa era ea de frumoasă, cât, când a intrat în bal, a luminat balul de atâta... să ierți 
mata. El a început după aceea jocul pân! în zori de ziuă — unde-a-intins nişte mese şi s-a pus să 
Joace cărțile. El a făcut toate chipurile ca să joace cu dânsa. El avea mare noroc şi se făcea că nu 
câştiga, tot ei să-i deie, că nu mai putea de dragă ce-i era. Acu ea, văzând atâţia bani, s-a minunat ş- 
a zis aşa tătâni-său: 

— Hai, tată, să-l poftim pe ista la noi (ştii, ori de-a noastre, ori de-a d-lor-voastre, care vrea să 
scurgă tot la parale, trage ori pe cine). Acu el, venind la dânsa-ntr-o seară cu vo zece pungi de 
galbeni —, a jucat iar în cărți şi i-a dat toţi ei, de n-a rămas măcar c-un pitac. Acu ea, văzând că n-a 
rămas nici c-o para, a-nceput a râde de dânsul. Şi ploua afară. Şi vrute şi nevrute a trebuit să-l îmbie 
să mâie-acolo. Dormind el, de câte ori s-a trezit, de atâtea ori a găsit o pungă de bani sub cap. 

A doua zi dimineaţa, când a venit sufragiul să-i deie de spălat, după ce-a mântuit de spălat, i-a 
pus în mâini vo douăzeci de galbeni bacşiş. Aleargă la dânsa sufragiul. Da' ea zice: 

— Bre! de unde are omu-aista atâtea parale? 

Vine la dânsu-n casă şi zice-aşa: 

— Eu te-oi lua de bărbat dacă mi-i spune de unde ai atâția bani. 

El zăluzise şi i-a spus, prostul. Da' ea i-a făcut o cafea nu ştiu cu ce şi s-a bolnăvit el straşnic ş-a 
început a vărsa, ş-a vărsat rânza. Ş-a luat-o ea, a spălat-o cine ştie cu ce, a parfumat-o ş-a înghiţit-o 
ea, ca să găsească ea pungile cu bani. Da' fiecăruia norocul lui. 

El mai avea vo zece pungi de bani din noaptea ceea. 

Ea l-a dat pe urm-afară. El a-ncălecat pe un cal şi s-a pornit. Mergând cu calul cela, a dat pe-un 
câmp de flori şi s-a plecat calul să mănânce şi s-a făcut un măgar. 

El a strâns un mănunchi de flori şi l-a pus în buzunar. Mergând el călare pe măgar mai departe, a 
dat de un iaz. Se pleacă măgarul să beie apă şi se face iar cal. 

— Fi, zice, bună-i asta! 

Ia el într-un şip apă şi se-ntoarce-napoi. Ajunge iar acolo, la Frumoasa Lumii, şi din banii ce-i 
rămăsese mai toam-un bal straşnic. Da ea aleagră, ca să mai vadă de unde are bani. 

— De unde bani? 

— Din mănunchiul ist de flori. 

El 1-1 dă. Ea, mirosind, se face măgăriță. El o lasă măgăriță şi iese din casă. 

Aşteaptă sufragiul să iasă stăpâna afară. Nu-i! 

Mare păcat! Când se duce-n casă, o găseşte măgăriță. 

Se-ntoarce, ş-o ia de-acolo şi porneşte călare pe dânsa. 

Îi dă fân să mănânce (că măgăriță, da' inimă de om). Ea a zis așa cu alean: 

— Nu te-oi mai înşela de-acu şi ți-oi da rânza-napoi, numai fă-mă cum am fost. 

El de multe ce-i făcuse, acu era hapsân şi s-a dus pe dânsa până la-mpăratul, la frate-său. Acu 
aciia era şi iestlalt, care ținea pe fatampăratului. Şi când le-a povestit el lor că măgărița-i Frumoasa 
Lumii, ei s-au pus pe lângă dânsul ca s-o ierte. Şi iertând-o, a băut apă şi s-a făcut iar la loc. 

Şi erau acum trei împărați pe o ţară. Şi-au fost toţi fericiți... Şi-am încălecat pe-o şa şi ţi-am 
spus-o aşa. 


Mihai Eminescu - Călin nebunul 


Era odat-un împărat ş-avea trei fete, şi erau aşa de frumoase, la soare te puteai uita, da la dânsele 
ba. Acu, cele două erau cum erau, da cea mijlocie nici se mai povesteşte frumuseţea ei. Acu, câți 
feciori de-mpăraţi şi de ginarari au cerut-o, împăratul n-a vrut să le deie. 

Acu-ntr-o sară, au venit trei tineri şi le-o cerut, da el n-o vrut să le deie. Acu, ei o ieşit afară şi 
unul dintr-înşii o prins a fluiera, cât s-o făcut un nor mare şi nu s-o mai văzut nici ei, nici fetele; le-o 
răpit. 

Acu-mpăratul a scos veste-n ţară, că cine o găsi fetele, li dă de nevastă. Acu-n satul cela a- 
mpăratului era un om ş-avea trei flăcăi. Doi erau cum erau, da unu era prost, şedea-n cenuşă şi-l 
chema Călin Nebunul. Ş-o zis acei doi frați: 

— Haidem şi noi să căutăm fetele-mpăratului. 

Da Călin o zis: 

— Hai şi eu cu voi! 

Şi cei doi o zis: 

— Hai! 

Şi-mpăratul o zis că care s-o porni după fete, li dă bani de cheltuială şi straie de primeneală. Acu, 
ei au făcut un arc ş-o zis că unde l-a zvârli, până unde-o ajunge, acolo să poposească. O aruncat cel 
mare ş-o mers vo două zile ş-o ajuns. O aruncat şi cel mijlociu şi tot aşa degrabă o ajuns. Da când o 
aruncat Călin Nebunul, o mers trei luni de zile, zi şi noapte, şi de-abia o ajuns. 

Acu, ei mergând pe drum, o găsit şi cremenea şi amnaru. De-abia o avut cu ce ațâţa oleacă de 
foc. Ş-o zis aşa ei înde ei, că să păzească focul unul din ei cât or dormi ceilalți doi, că dacă s-o 
stinge focul, îi taie capul celui ce-a păzi dintr-înşii. Acu, s-o culcat cei doi şi cel mare o rămas să 
păzească. Pe la miezul nopții, s-o auzit un vuiet grozav. Era un zmeu cu trei capete. 

— Cum ai putut să-mi calci moşiile de la tată-meu, făr' de voia nimănui? Hai la luptă! 

— Hai! 

Şi s-o luptat ei, s-o luptat până-acu l-o omorât pe zmeu, şi o făcut din capetele lui trei căpiţi de 
carne. Acu se trezesc cei doi: 

— Uite, voi aţi dormit, da eu uite ce lupt-am avut. 

Acu, a doua noapte, cel mijlociu era să stea de strajă. Iar pe la miezul nopţii, se aude-un vuiet. 

— Cum ai putut să-mi calci moşiile lui tată-meu, fără voia nimănui? 

Aista era cu patru capete. 

— Hai la luptă! 

— Hai! 

Şi l-o omorât şi pe acesta, ş-o făcut patru căpiţi de carne din capetele lui. Acu, când s-o trezit ei, 
o-nceput să-i deie de grijă lui Călin Nebunul ca să păzească bine focul. Acu, el a treia noapte era să 
fie. Acu, iar pe la miezul nopții s-auzi un huiet mare. Un zmeu era, cu opt capete. 

— Hai! zice Călin Nebunul, că şi zmeul era năzdrăvan şi ştia de dânsul, hai la luptă! 

— Hai! 

Cât se luptă, se luptă, cât de cât să nu se deie zmeul. I-o tăiet Călin Nebunul o ureche, ş-o picat o 
picătură de sânge, ş-o stins focul. Ş-aşa prin întuneric s-o-nceput ei a lupta, şi-n sfârşit, l-o omorât 
Călin Nebunul ş-o făcut opt căpiţi de carne. 

Acu, ce să facă el? Foc nu-i. S-o luat el şi merge aşa supărat prin pădure, ş-o ajuns la un copac 
nalt şi s-o suit în vârful lui, ş-o văzut în depărtare o zare de foc. Scoboară el şi se porneşte s-ajung- 
acolo şi-ntâlneşte un om pe drum. 

— Bună noapte! 

— Mulţămesc d-tale. 

— Da cine eşti d-ta? 

— Eu îs De-cu-sară. 

Călin Nebunul l-apucă şi-l leagă de-un copac, cot la cot. Mai merge el o bucată bună şi mai 


întâlneşte un om. 

— Bună noapte! 

— Mulţămesc d-tale. 

— Da cine eşti d-ta? 

— Eu îs Miezu-nopţii. 

Ia şi pe acela şi-l leagă iar de-un copac. Mai merge el înainte şi mai întâlneşte un om. 

— Bună noapte! 

— Mulţămesc d-tale. 

— Da cine eşti d-ta? 

— Eu îs Zori-de-ziuă. 

ÎI legă şi pe acela. El i-o legat, că lui i-era frică să nu se facă ziuă. 

În sfârşit, ajunge el acolo. Acolo era o groapă mare ş-un cazan c-o pereche de chirosteie mari, şi- 
ntr-însul fierbea vo două-trei vaci, şi-mprejurul chirosteielor se cocea o turtă. Şi-mprejurul ei 
dormeau doisprezece zmei şi două zmeoaice, mamele lor. 

Acu, Călin Nebunul ia vo doi tăciuni într-un hârb şi-un cărbune-n lulea şi plecând, însă, i-a venit 
aşa o miroznă de bună din demâncat, şi luând o bucăţică, a curs apă clocotită pe urechea unui zmeu 
şi el a țipat straşnic, că toţi s-o trezit şi l-au prins pe Călin Nebunul. Ş-o vrut să-l omoare, şi el o zis: 

— Mă rog domniilor-voastre, lăsați-mă că sunt om sărac. 

Dar ei o zis aşa: 

— Dacă tu ne-i aduce pe fata-mpăratului Roşu, noi te-om lăsa. 

Da el o zis: 

— Da de ce n-o luaţi d-voastră, că sunteți mai mulţi şi mai tari? 

— Da noi suntem duhuri necurate şi-mpăratul are un cucoş ş-un căţel. Noi, când ne-apropiem de 
palatul lui, cucoşul cântă şi cățelul bate, şi noi trebuie să fugim. Da tu-i putea mai bine, că eşti om 
pământean. 

Da Călin Nebunul, viclean: 

— Haideţi şi d-voastră cu mine, că-s eu om pământean şi cățelul n-a bate, nici cucoşul n-a cânta. 
Da Călin Nebunul se uită şi vede-un voinic ca şi dânsul, legat cot la cot de-un copac; şi când o 
văzut că s-o pornit Călin Nebunul, el s-o smucit straşnic, încât a rămas mânile la copac şi el a fugit. 
Şi ei merg, merg, pân-ce-ajung la poarta-mpăratului. Şi era o poartă mare de fier, că nu era-n 

stare să treacă nime, afară de Călin Nebunul. Şi el s-a suit pe poartă ş-o zis zmeilor: 

— Hai să vă iau câte pe unul de chică şi să vă duc în ogradă. 

Şi lua tot câte unu şi cu paloşul le tăia capul, până ce-o tăiat la toţi. Ş-o intrat în ogradă; da- 
mpăratul, de grozav zid şi poartă ce-avea, uşile erau toate deschise. Călin Nebunul s-o suit sus pe 
scări, şi scările erau de aur bătute cu diamant, ş-o intrat în casă, unde dormea fata. Dar era lună ş-o 
mândreaţă afară, şi luna bătea în casă, unde dormea fata. Da fata era aşa de frumoasă, decât de 
nepovestit. Călin Nebunul a sărutat-o şi i-o luat inelul de pe mână şi s-o dus. Când a ajuns la zmeii 
cei tăieţi, li-o tăiat vârfurile limbilor la toţi doisprezece şi le-o pus în basma, ş-o trecut poarta şi s-o 
pornit la drum. A mers până ce-a ajuns la cazan. A putut prinde o zmeoaică şi-a tăiet-o, da una a 
scăpat. Călin a luat pe degetu' ista mic turta şi pe celălalt cazanu cu carne, şi-ntr-un hârb oleacă de 
foc, şi s-o pornit la drum, ş-o ajuns la Zori-de-ziuă şi i-o dat o bucată de carne ş-o bucată de turtă, l- 
o dezlegat ş-o zis: 

— Hai, du-te! 

Mai merge el, ajunge la Miezu-nopţii şi-i dă ş-aceluia o bucată de carne ş-o bucată de turtă, şi-i 
dă drumul ş-aceluia. 

Când a ajuns la De-cu-sară, era mai mult mort, de când era legat. Îi dă ş-aceluia o bucată de 
carne şi de turtă şi-i zice: 

— Du-te, bre, -n pace! 

Când a ajuns, n-o apucat a ațâța focul şi soarele acu era sus. Frații lui atâta dormiseră, c-acu- 
ntrase mai de-un stânjen în pământ. Când s-o trezit, o zis: 


— 1, Călin Nebun! lung-a mai fost noaptea asta! 

Da Călin Nebunul nimica nu le-a povestit din ceea ce s-a petrecut cu dânsul noaptea. Au pregătit 
ei iar să se pornească, ş-o zvârlit tot Călin Nebunul arcul, ş-o mers ei aşa pân-la pădurea de aur. 
Când o ajuns acolo, li-o zis Călin Nebunul aşa: 

— Fraţilor, voi nu-ţi putea trece-n pădurea asta. Faceţi-vă voi o colibă aici, şi staţi să mă duc eu 
singur. 

Aşa, el s-o pornit. Când o ajuns în mijlocul pădurii cei de aur, fata cea mare a-mpăratului făcea 
de mâncat zmeului ei. 

— Bună vreme, fată de-mpărat! 

— Mulţămesc d-tale, Călin Nebun! De numele d-tale am auzit, dar a vedea nu te-am văzut. Da 
fugi, că dac-a veni zmeul, te ucide. 

— Da cât mănâncă zmeul tău? 

Fata zice: 

— Patru cuptoare de pâne, patru vaci fripte şi patru antaluri“ de vin. 

Zice: 

— la să văd eu de-oi putea mânca. 

Se pune Călin Nebunul şi mănâncă toate. 

Iaca, vine şi zmeul. 

— Bună vreme, câne de zmeu! 

— Mulţămesc, Călin Nebun. 

— Am venit să iau pe fată. Hai, hai la luptă! 

— Stai să mănânc ceva. 

— Da, că, zău, eu ţi-am mâncat mâncarea. 

— Cu-atât mai bine, zice, eu sunt uşor şi tu eşti greu. 

Şi se iau la luptă şi se luptă, şi-l omoară Călin Nebunul. 

Pe urmă zice fetei: 

— Rămâi aici, că mă duc să scot cele două surori ale tale. 

Şi se porneşte. Ajunge-n mijlocul pădurii cei de argint. Fata cea mijlocie făcea de mâncat ş- 
aceea. Da el cum a văzut-o, i-a căzut straşnic de dragă. 

— Bună vreme, fată de-mpărat! 

— Mulţămesc d-tale, Călin Nebun. De numele d-tale am auzit, d-a vedea nu te-am văzut. 

Da şi Călin Nebunul era frumos şi fetei i-a căzut drag. 

Da fata-i zice: 

— Fugi, că dac-o veni zmeul, te ucide! 

— Da cât mănâncă zmeul? 

— Opt cuptoare de pâne, opt vaci fripte şi opt antaluri de vin. 

— Adă-ncoace să văd, oi putea mânca? 

Şi mănâncă tot. lacă, vine şi zmeul. 

— Bună vreme, câne de zmeu. 

— Mulţămesc, Călin Nebun. 

— Hai la luptă! 

— Stai să mănânc ceva. 

— Că eu ţi-am mâncat mâncarea! 

— Mi-o fi mai uşor la luptă. 

Şi se iau, se luptă şi se luptă, şi-l omoară Călin Nebunul. 

Da lui aşa-i era de dragă fata, de-o luat-o cu dânsul la pădurea de aramă. Când a ajuns în 
mijlocul pădurii, ş-aceea făcea de mâncat. Aceea nu-l ştia, da văzându-l cu soră-sa, o-nţeles. 

— Unde-ţi este bărbatul tău? 

— La vânat, Călin Nebun. Da fugi, c-aista te omoară! 

— Cât mănâncă el? 

— Douăsprezece cuptoare de pâne, douăsprezece vaci fripte şi douăsprezece antaluri de vin. 

— la să văd, eu oi mânca? 

Mănâncă Călin Nebunul, mănâncă, când, la un antal de vin, nu-l putea bea, şi-zice-aşa: „Cu 
atâta-i mai tare zmeul decât mine”. 

Iacă, vine şi zmeul. 

— Bună vreme, câne de zmeu! 

— Mulţămesc dumitale, Călin Nebun. 

— Am venit să-ți iau pe fată. 

— Ba pe fată nu-i lua-o! 

— Hai la luptă! 

— Numai să mănânc ceva. 

— Eu demâncatul ţi l-am mâncat. 

— Eu oi fi mai uşor, tu mai greu. 

— Hai la luptă! 

— Hai! 

Se luptă, se luptă, cât de cât să nu se deie zmeul. 

Zice zmeul: 

— Hai, eu m-oi face o pară roşă, tu te fă o pară verde. 

Da el cu asta a greşit, că para roşă-i mai moale, para verde-i mai tare. lacă, trecu pe-acolo o 
cioară pe sus, şi-i zice zmeul: 

— Cioară, cioară, moaie-ţi aripa ta-n apă şi stinge para asta verde. 

Da Călin Nebunul zice: 

— Împărate prea-nălțate, moaie-ţi aripa ta-n apă şi stinge para asta roşie. 

Cioara, când a auzit, ştii d-ta, a urcat-o, îndată s-o dus. 

După ce-a udat-o, a-nceput a ciupi dintr-însa, şi-atât sânge a-nceput a curge, de umblai până-n 
genunchi. 

De-acolo, el s-a luat cu fetele şi s-a pornit. 

O ajuns în pădurea de aur şi-o luat pe cea mare şi s-o pornit, ş-o ajuns la frații lui. Ş-o zis aşa: 

— Fraţilor, pe astea două le-ţi lua voi, da asta mijlocie e-a mea. 

Şi s-o culcat să doarmă. Şi frații s-o sfătuit aşa: ca să-l omoare nu se putea, da să-i taie 
picioarele, şi să ieie fetele şi să se ducă la-mpăratul şi să zică că ei le-au scos. 

Şi i-o tăiat picioarele când dormea, ş-o luat fetele şi s-o pornit. Aşa era de trudit de lupte, încât n- 
o simțit când i-au tăiat picioarele. 

În zori de ziuă, se trezeşte el, se vede făr-de picioare. Ce să facă? Da picioarele i le-o luat de 
acolo, că altmintrelea el le-ar fi pus, că era năzdrăvan. S-o luat el încetişor ş-o intrat în pădurea ast' 
de aur. A mers vo trei zile şi vo trei nopți, ş-a ajuns la un palat aşa de frumos, de nu te-ndurai să te 
uiţi la dânsul. S-o auzit un cânt aşa de jele, de i-o rupt inima. 

Se ia el încetişor şi se suie pe scările cele, şi vede acolo pe voinicul ce-şi rupsese mânile la zmei. 

— Bună vreme, voinice! 

— Mulţămesc d-tale, Călin Nebun, da ce-ai pățit? 

Şi el începe a-i spune toate câte-au pățit. 

— Hai să fim fraţi de cruce! 

— Hai! 

— Da d-ta cine eşti? îl întreabă Călin Nebunul. 

— Eu, zice, -s fecior de-mpărat şi pădurile astea au fost toate a tătâne-meu, şi ni le-o luat zmeii; 
da de când ai omorât pe zmei, acu iar suntem noi în stăpânire; şi eu, pentru că-s făr' de mâni, trăiesc 
aici. Eu făr' de mâni, tu făr' de picioare, om trăi bine. 

Călin Nebunul se prinde cu mânile de gâtul fiului de-mpărat şi se plimbă prin pădure. Aşa, într-o 
zi, aude-un foşnet de frunze. Da fratele lui cel de cruce zice-aşa: 


— Eu m-oi apropia încetişor şi ți-oi da drumul, şi tu prinde cu mânile. 

Dându-i drumul, prinde pe zmeoaica cea scăpată şi zice aşa: 

— Fă-mi mie picioare şi estuia mâni, ori te omorâm. 

Şi zmeoaica zice: 

— Iaca acolo, ca de-un stânjen de departe, este o baltă; vâri-te acolo, că-i ieşi cu picioarele şi 
istalalt cu mâni. 

Da Călin Nebunul, mehenghi”: 

— Vâri-te tu întâi! 

— Fi, ba vârâţi-vă voi! 

Da Călin Nebunul rupe o crenguţă verde ş-o moaie-n apa ceea ş-o scoate uscată; ş-o începe-a 
pumni, că ea a vrut să-i usuce. 

— Mă rog, nu mă bate, iaca, este la dreapta altă baltă. 

Da Călin Nebunul vâri o crenguță uscată ş-o scoate verde, şi se vâri el acolo şi se scoate cu 
picioare şi celalt cu mâni. Şi ia ş-o omoară pe zmeoaica, că ştia că-n orice vreme are să-i facă rău. 

— De-acu, eu mă duc să-mi caut pe nevastă-mea, da-ntâi hai să mă duc într-un loc care ţi-am 
spus eu, la fata-mpăratului Roşu. 

Şi se iau şi se pornesc. Mergând ei printr-o pădure aproape de curtea-mpăratului, o cules Călin 
Nebunul o basma de alune. Ajungând la poartă, a auzit un vuiet mare. Da ei erau îmbrăcaţi cu țari 
ŞI cu cojoace şi-ncinşi cu chimiri. Da baba cea de la poartă era de-a noastră. 

— Bună sară, mătuşă! 

— Mulţămesc d-tale, voinice! 

— Da ce-i aici, ce s-aude? 

— Se mărită fata-mpăratului. 

— Da cine-o ia? 

— Bucătarul, c-o ucis doisprezece zmei. 

Da Călin Nebunul îi zice-aşa babei: 

— Mătuşă, iacă-ți dau un căuş de galbeni, să-mi faci ce ţi-oi zice. 

Baba s-o uimit când o auzit de-un căuş de galbeni: 

— Ți-oi face, voinice. 

El a luat basmaua cea de alune. Era basma de-a noastră, neagră, cu floricele pâmprejur, ş-o pus 
inelu-n mijloc ş-o zis aşa: 

— Du, mătuşă, şi pune dinaintea împăratului, măcar că te-or ghionti şi te-or da, vâri-te aşa cu de- 
a sila. 

Baba s-o dus ş-o intrat cu ghionturi ea acolo, ş-o pus pe masă ş-o ieşit. Când i-o dat Călin 
Nebunul căuşul de galbeni, ea straşnic s-o bucurat, că ea nu cât să-l fi avut în viaţa ei, dar nici nu l-a 
văzut. 

Împăratul, când o pus mâna pe basma, alunele o-nceput a durăi pe masă ş-o rămas inelu-n 
mijloc. Fata o zis: 

— laca, tată, inelul meu, pe care nu se ştie cum l-am prăpădit. 

Împăratul a-nceput a striga: 

— Cine-a adus basmaua cu alunele? 

Logofeţii a spus că baba cea de la poartă. Degrabă a strigat s-aducă cine-a adus. Se ia Călin 
Nebunul şi intră. Da mirele, țiganul, şedea pe trei perini de puf. Când a fost Călin Nebunul în pragul 
uşii, o perină a căzut de sub ţigan. Când a fost în mijlocul casei, a picat ş-a doua şi țiganu-a zis: 
„Încet, să nu mă tăvăleşti”. Când a fost lângă-mpăratul, a căzut ş-a treia perină, că dă! ţiganului nu i 
se cădea să şadă. Zice-mpăratul: 

— Cum, voinice, inelul fetei mele a ajuns la d-ta? 

— Împărate prea-nălțate! Iaca cum şi iaca cum. 

Da țiganul: 

— Ce spui minciuni? că eu am ucis zmeii. 

Da Călin zice: 

— Împărate, s-aducă toţi zmeii să vezi, este vârful limbilor? 

A adus, şi cu adevărat nu era. Atunci, el le-a scos şi le-au arătat. Atunci împăratu-a strigat s- 
aducă calul cel mai bun din grajd, ş-o legat pe ţigan de coada calului, ş-o pus ş-un sac de nuci ş-o 
dat bici calului. Unde pica nuca, pica şi bucăţica din ţigan. Acu-mpăratul a zis: 

— De-acu, voinice, mi-i fi ginere! 

Da Călin a zis: 

— Ba nu, 'mpărate, că mie alta mi-a căzut dragă; da eu am un frate de cruce aici cu mine, tot 
fecior de-mpărat; s-o ieie acela. 

Şi l-o adus, deşi fata ar fi vrut mai degrabă după Călin Nebunul; dar dă, cu estălalt era potrivită. 
S-o făcut o nuntă straşnică, de-o ţinut vo trei săptămâni: luminăţii, lăutari, ce nu era? Şi de-acolo, o 
zis Călin Nebunul: 

— De-acu, mă duc să-mi găsesc pe-a mea. 

Cât plâng ei şi stăruie, da n-a putut să-l potrivească ca să rămână. S-o pornit. Când a ajuns el la 
casa tătâni-său, era un palat straşnic, ş-un cârd de porci, şi-i păştea un băieţel ca de vreo şapte ani. 
Că de când îi tăiase picioarele, era ca vro opt ani de zile. 

— Bună vreme, băieţele! 

— Mulţămim d-tale, bade! 

— Cine şade-n curțile este? 

— la, nişte voinici care au luat nişte fete de-mpărat, care le luase zmeii. 

— Da cum trăiesc ei, pe care fete o luat? 

— Cel mare o luat pe fata cea mare, cel mijlociu o luat pe cea mică. 

— Da cea mijlocie? 

— Aia a pus-o de păzeşte găinăria. 

— Da tu a cui eşti? 

— Mama-mi spune că-s al lui Călin Nebunul, cine a mai fi acela? 

Da el, când a auzit aşa, numai el ştia inima lui, că dă, să ierți mata, cinstita fața matale: era al lui. 

— Da mă rog, bade, ajută-mi a da porcii-n ocol. 

Merg porcii, merg, când o scroafă nu vrea să intre. Călin Nebunu a trântit cu drucu“*-n scroafă. 
Ea a-nceput a țipa straşnic, porcii toți după dânsa. Decât au auzit ei ş-o ieşit afară, ş-o început a 
striga care-i acolo de bate porcii? Da Călin Nebunul intră-n ogradă. Ei, cum l-o văzut, l-o cunoscut. 
Şi s-o sculat îndată şi s-o pus în genunchi înaintea lui: 

— lartă-ne, frate, că ne cunoaştem greşeala. 

Da Călin a zis aşa: 

— Ba nu, fraţilor. Hai să facem o boambă de fier şi noi să ne punem tustrei alături, ia aşa, cum 
faci cruce; s-o aruncaţi unul din voi în sus, că-i scurtă, că, pe care-o cădea, acela-i vinovat. 

Ş-o aruncat în sus ş-o căzut pe cei doi şi i-o făcut mii de fărâme. Şi el a făcut o nuntă straşnică. 
Da el nu era aşa tare la inimă ca să ţie pe-acelea rău, ca aceia pe asta a lui; el tot ținea ca la 
cumnatele lui, ş-o făcut un bal straşnic şi eram şi eu acolo... şi eu am făcut o ulcicuţă de papară şi 
m-o dat pe uşă afară, de mie mi-a fost ciudă şi m-am dus în grajd şi mi-am ales un cal cu şaua de 
aur, cu trupu de criță, cu picioarele de ceară, cu coada de fuior, cu capul de curechi, cu ochii de 
neghină, ş-am pornit p-un deal de cremene; picioarele se topeau, coada-i pârâia, ochii pocneau; ş- 
am încălicat pe-o prăjină şi ţi-am spus o minciună, ş-am încălicat pe-o poartă şi ţi-am spus-o toată. 

Mihai Eminescu - Făt Fumos din lacrimă 


În vremea veche, pe când oamenii, cum sunt ei azi, nu erau decât în germenii viitorului, pe când 
Dumnezeu călca încă cu picioarele sale sfinte pietroasele pustii ale pământului — în vremea veche 
trăia un împărat întunecat şi gânditor ca miazănoaptea şi avea o împărăteasă tânără şi zâmbitoare ca 
miezul luminos al zilei. 

Cincizeci de ani de când împăratul purta război c-un vecin al lui. Murise vecinul şi lăsase de 
moştenire fiilor şi nepoților ura şi vrajba de sânge. Cincizeci de ani, şi numai împăratul trăia singur, 
ca un leu îmbătrânit, slăbit de lupte şi suferințe — împărat, ce-n viaţa lui nu râsese niciodată, care 
nu zâmbea nici la cântecul nevinovat al copilului, nici la surâsul plin de amor al soției lui tinere, 
nici la poveştile bătrâne şi glumeţe ale ostaşilor înălbiţi în bătălie şi nevoie. Se simţea slab, se 
simţea murind şi n-avea cui să lase moştenirea urii lui. Trist se scula din patul împărătesc, de lângă 
împărăteasa tânără — pat aurit, însă pustiu şi nebinecuvântat — trist mergea în război cu inima 
neîmblân-zită — şi împărăteasa, rămasă singură, plângea cu lacrimi de văduvie singurătatea ei. 
Părul ei cel galben ca aurul cel mai frumos cădea pe sânii ei albi şi rotunzi — şi din ochii ei albaştri 
şi mari curgeau şiroaie de mărgăritare apoase pe o față mai albă ca argintul crinului. Lungi cearcăne 
vinete se trăgeau împrejurul ochilor şi vine albastre se trăgeau pe faţa ei albă ca o marmură vie. 

Sculată din patul ei, ea se aruncă pe treptele de piatră ale unei bolte în zid, în care veghea, 
deasupra unei candele fumegânde, icoana îmbrăcată în argint a maicii durerilor. Înduplecată de 
rugăciunile împărătesei îngenuncheate, pleoapele icoanei reci se umeziră şi o lacrimă curse din 
ochiul cel negru al mamei lui Dumnezeu. Împărăteasa se ridică în toată măreaţa ei statură, atinse cu 
buza ei seacă lacrima cea rece şi o supse în adâncul sufletului său. Din momentul acela ea purcese 
îngreunată. 

Trecu o lună, trecură două, trecură nouă şi împărăteasa făcu un fecior alb ca spuma laptelui, cu 
părul bălai, ca razele lunii. Împăratul surâse, soarele surâse şi el în înfocata lui împărăție, chiar stătu 
pe loc, încât trei zile n-a fost noapte, ci numai senin şi veselie — vinul curgea din butii sparte şi 
chiotele despicau bolta cerului. 

Şi-i puse mama numele: Făt Frumos din lacrimă. 

Şi crescu şi se făcu mare ca brazii codrilor. Creştea într-o lună cât alţii într-un an. 

Când era destul de mare, puse să-i facă un buzdugan de fier, îl aruncă în sus de despică bolta 
cerului, îl prinse pe degetul cel mic şi buzduganul se rupse-n două. Atunci puse să-i facă altul mai 
greu, îl aruncă în sus aproape de palatul de nori al lunii; căzând din nori, nu se rupse de degetul 
voinicului. 

Atunci Făt Frumos îşi luă ziua bună de la părinți, ca să se ducă, să se bată el singur cu oştile 
împăratului ce-l duşmănea pe tată-său. Puse pe trupul său împărătesc haine de păstor, cămeşă de 
borangic, țesută în lacrimile mamei sale, mândră pălărie cu flori, cu cordele şi cu mărgele rupte de 
la gâturile fetelor de-mpăraţi, îşi puse-n brâul verde un fluier de doine şi altul de hore şi, când era 
soarele de două sulițe pe cer, a plecat în lumea largă şi-n toiul lui de voinic. 

Pe drum horea şi doinea, iar buzduganul şi-l arunca să spintece norii, de cădea departe tot cale 
de-o zi. Văile şi munții se uimeau auzindu-i cântecele, apele-şi ridicau valurile mai sus ca să-l 
asculte, izvoarele îşi turburau adâncul, ca să-şi azvârle afară undele lor, pentru ca fiecare din unde 
să-l audă, fiecare din ele să poată cânta ca dânsul când vor şopti văilor şi florilor. Râurile ce ciorăiau 
mai în jos de brâiele melancolicelor stânci învățau de la păstorul împărat doina iubirilor, iar vulturii 
ce stau amuțiți pe creştetele seci şi sure ale stâncilor nalte învățau de la el țipătul cel plâns al alei. 

Stăteau toate uimite pe când trecea păstoraşul-împărat, doinind şi horind; ochii cei negri ai 
fetelor se umpleau de lacrimi de dor; şi-n piepturile păstorilor tineri, rezimaţi c-un cot de-o stâncă şi 
c-o mână pe bâtă, încolţea un dor mai adânc, mai întunecos, mai mare — dorul voiniciei! 

Toate stăteau în loc, numai Făt Frumos mergea mereu, urmărind cu cântecul dorul inimii lui şi cu 
ochii buzduganul ce sclipea prin nori şi prin aer ca un vultur de oțel, ca o stea năzdrăvană. 

Când era-nspre seara zilei a treia, buzduganul căzând, se izbi de o poartă de aramă şi făcu un 


vuiet puternic şi lung. Poarta era sfărâmată şi voinicul intră. Luna răsărise dintre munţi şi se 
oglindea într-un lac mare limpede, ca seninul cerului. În fundul lui, se vedea sclipind, de limpede ce 
era, un nisip de aur; iar în mijlocul lui, pe o insulă de smarald, înconjurat de un crâng de arbori verzi 
şi stufoşi, se ridica un mândru palat de o marmură ca laptele, lucie şi albă — atât de lucie, încât în 
ziduri răsfrângea ca-ntr-o oglindă de argint: dumbravă şi luncă, lac şi ţărmuri. O luntre aurită 
veghea pe undele limpezi ale lacului lângă poartă: şi-n aerul cel curat al serii tremurau din palat 
cântece mândre şi senine. Făt Frumos se sui-n luntre şi, vâslind, ajunse până la scările de marmură 
ale palatului. Pătruns acolo, el văzu în boltele scărilor candelabre cu sute de braţe, şi-n fiecare braţ 
ardea câte o stea de foc. Pătrunse în sală. Sala era naltă, susținută de stâlpi şi de arcuri, toate de aur, 
iar în mijlocul ei stătea o mândră masă, acoperită cu alb, talgerele toate săpate din câte-un singur 
mărgăritar mare; iar boierii ce şedeau la masă în haine aurite, pe scaune de catifea roşie, erau 
frumoşi ca zilele tinereţii şi voioşi ca horele. Dar mai ales unul din ei, cu fruntea-ntr-un cerc de aur, 
bătut cu diamante, şi cu hainele strălucite, era frumos ca luna unei nopți de vară. Dar mai mândru 
era Făt Frumos. 

— Bine-ai venit, Făt Frumos! zise-mpăratul, am auzit de tine, da' de văzut nu te-am văzut. 

— Bine te-am găsit, împărate, deşi mă tem că nu te-oi lăsa eu bine, pentru că am venit să ne 
luptăm greu, că destul ai viclenit asupra tatălui meu. 

— Ba n-am viclenit asupra tatălui tău, ci totdeauna m-am luptat în luptă dreaptă. Dar cu tine nu 
m-oi bate. Ci mai bine-oi spune lăutarilor să zică şi cuparilor să împle cupele cu vin şi-om lega 
frăție de cruce pe cât om fi şi-om trăi. 

Şi se sărutară feciorii de-mpărați în urările boierilor şi băură şi se sfătuiră. 

Zise împăratul lui Făt Frumos: 

— De cine-n lume te temi tu mai mult? 

— De nime-n lumea asta, afară de Dumnezeu. Dar tu? 

— Eu iar de nime, afară numai de Dumnezeu şi de mama pădurilor, o babă bătrână şi urâtă, care 
îmblă prin împărăţia mea de mână cu furtuna. Pe unde trece ea, faţa pământului se usucă, satele se 
risipesc, târgurile cad năruite. Mers-am eu asupra ei cu bătălie, dar n-am isprăvit nimic. Ca să nu-mi 
prăpădească toată împărăția, am fost silit să stau la-nvoială cu ea şi să-i dau ca bir tot al zecele din 
copiii supuşilor mei. Şi azi vine ca să-şi ieie birul. 

Când sună miazănoaptea, feţele mesenilor se posomorâră; căci pe miazănoapte călare cu aripi 
vântoase, cu faţa zbârcită ca o stâncă buhavă şi scobită pe pâraie, c-o pădure-n loc de păr, urla prin 
aerul cernit mama pădurilor cea nebună. Ochii ei — două nopți turburi, gura ei — un hău căscat, 
dinţii ei — şiruri de pietre de mori. 

Cum venea vuind, Făt Frumos o apucă de mijloc şi o trânti cu toată puterea într-o piuă mare de 
piatră; peste piuă prăvăli o bucată de stâncă, pe care-o legă din toate părțile cu şapte lanţuri de fer. 
Înăuntru baba şuiera şi se smulgea ca vântul închis — dar nu-i folosea nimica. 

Veni iar la ospăț; când, prin bolțile ferestrelor, la lumina lunii, văzură două dealuri lungi de apă. 
Ce era? Mama pădurilor, neputând să iasă, trecea peste apă cu piuă cu tot şi-i brăzda faţa în două 
dealuri. Şi fugea mereu, o stâncă de piatră îndrăcită, rupându-şi cale prin păduri, brăzdând pământul 
cu dâră lungă, pană ce se făcu nevăzută în depărtarea nopții. 

Făt Frumos ospătă ce ospătă, dar apoi, luându-şi buzduganul de-a umăr, merse mereu pe dâra 
trasă de piuă, pană ce ajunse lâng-o casă frumoasă, albă, care sticlea la lumina lunii în mijlocul unei 
grădini de flori. Florile erau în straturi verzi şi luminau, albastre, roşii-închise şi albe, iar printre ele 
roiau fluturi uşori, ca sclipitoare stele de aur. Miros, lumină şi un cântec nesfârşit, încet, dulce, 
ieşind din roirea fluturilor şi a albinelor, îmbătau grădina şi casa. Lângă prispă stăteau două butii cu 
apă — iar pe prispă torcea o fată frumoasă. Haina ei albă şi lungă părea un nor de raze şi umbre, iar 
părul ei de aur era împletit în cozi lăsate pe spate, pe când o cunună de mărgăritărele era aşezată pe 
fruntea ei netedă. Luminată de razele lunii, ea părea muiată într-un aer de aur. Degetele ei ca din 
ceară albă torceau dintr-o furcă de aur şi dintr-un fuior de o lână ca argintul, torceau un fir de o 
mătasă albă, subțire, strălucită, ce sămăna mai mult a o vie rază de lună ce cutreiera aerul decât a fir 


tort. La zgomotul uşor al paşilor lui Făt Frumos, fata-şi ridică ochii albaştri ca undele lacului. 

— Bine-ai venit, Făt Frumos, zise ea cu ochii limpezi şi pe jumătate închişi, cât e de mult de 
când te-am visat! Pe când degetele mele torceau un fir, gândurile mele torceau un vis, un vis 
frumos, în care eu mă iubeam cu tine; Făt Frumos, din fuior de argint torceam şi eram să-ţi ţes o 
haină urzită în descântece, bătută-n fericire; s-o porţi... să te iubeşti cu mine. Din tortul meu ţi-aş 
face o haină, din zilele mele o viață plină de desmierdări. 

Astfel, cum privea umilită la el, fusul îi scăpă din mână, şi furca căzu alături cu ea. Ea se sculă 
— şi, ca ruşinată de cele ce zisese, mâinile ei spânzurau în jos ca la un copil vinovat, şi ochii ei cei 
mari se plecară. El se apropie de ea, c-o mână îi cuprinse mijlocul, iar cu cealaltă îi desmierdă încet 
fruntea şi părul şi-i şopti: 

— Ce frumoasă eşti tu, ce dragă-mi eşti! A cui eşti tu, fata mea? 

— A mamei pădurilor, răspunse ea suspinând, mă vei iubi tu acuma, când ştii a cui sunt? 

Ea înconjură cu amândouă braţele ei goale grumazul lui şi se uită lung la el, în ochii lui. 

— Ce-mi pasă a cui eşti, zise el, destul că te iubesc. 

— Dacă mă iubeşti, să fugim atuncea, zise ea lipindu-se mai tare de pieptul lui, dacă te-ar găsi 
mama, ea te-ar omori, şi dac-ai muri tu, eu aş nebuni, ori aş muri şi cu. 

— N-aibi frică, zise el zâmbind şi desfăcându-se din braţele ei. Unde-i mumă-ta? 

— De când a venit, se zbuciumă în piua în care-ai încuiat-o tu şi roade cu colții la lanţurile ce-o 
închid. 

— Ce-mi pasă, zise el repezindu-se să vadă unde-i. 

— Făt Frumos — zise fata, şi două lacrimi mari străluciră în ochii ei — nu te duce încă. Să te- 
nvăţ eu ce să facem ca să învingi tu pe mama. Vezi tu buțile aste două? Una-i cu apă, alta cu putere. 
Să le mutăm una-n locul alteia. Mama, când se luptă cu vrăjmaşii ei, strigă când oboseşte: „Stă, să 
mai bem câte-oleacă de apă!” Apoi ea bea putere, în vreme ce duşmanul ei numai apă. De aceea noi 
le mutăm din loc, ea nu va şti şi va bea numai apă în vremea luptei cu tine. 

Precum au zis, aşa au şi făcut. 

El se răpezi după casă. 

— Ce faci, babă? strigă el. 

Baba, de venin, se smulse odată din piuă-n sus şi rupse lanţurile, lungindu-se slabă şi mare până- 
n nori. 

— A! bine că mi-ai venit, Făt Frumos, zise ca, făcându-se iar scurtă, ia acum hai la luptă, acu om 
vedea cine-i mai tare! 

— Hai! zise Făt Frumos. 

Baba-l apucă de mijloc, se lungi repezindu-se cu el până-n nori, apoi îl izbi de pământ şi-l băgă 
în ţărână până-n glezne. 

Făt Frumos o izbi pe ea şi o băgă-n pământ până-n genunchi. 

— Stăi să mai bem apă, zise mama pădurilor ostenită. 

Stătură şi se răsuflară. Baba bău apă, Făt Frumos bău putere, ş-un fel de foc nestins îi cutreieră 
cu fiori de răcoare toți muşchii şi toate vinele lui cele slăbite. C-o putere îndoită, cu braţe de fier o 
smuci pe babă de mijloc şi-o băgă-n pământ până-n gât. Apoi o izbi cu buzduganul în cap şi-i risipi 
creierii. Cerul încărunți de nouri, vântul începu a geme rece şi a scutura casa cea mică în toate 
încheieturile căpriorilor ei. Şerpi roşii rupeau trăsnind poala neagră a norilor, apele păreau că latră, 
numai tunetul cânta adânc ca un proroc al pierzării. Prin acel întuneric des şi nepătruns, Făt Frumos 
vedea albind o umbră de argint, cu păr de aur despletit, rătăcind, cu mâinile ridicate şi palidă. El se 
apropie de ea şi-o cuprinse cu brațele lui. Ea căzu ca moartă de groază pe pieptul lui, şi mâinile ei 
reci s-ascunseră-n sânul lui. Ca să se trezească, el îi sărută ochii. Norii se rupeau bucăţi pe cer — 
luna roşie ca focul se ivea prin spărturile lor risipite; iar pe sânul lui, Făt Frumos vedea cum 
înfloreau două stele albastre, limpezi şi uimite — ochii miresei lui. El o luă pe braţe şi începu să 
fugă cu ea prin furtună. Ea-şi culcase capul la sânul lui şi părea că adormise. Ajuns lângă grădina 
împăratului, el o puse-n luntre, ducând-o ca-ntr-un leagăn peste lac, smulse iarbă, fân cu miros şi 


flori din grădină şi-i clădi un pat, în care-o aşeză ca-ntr-un cuib. 

Soarele ieşind din răsărit privea la ei cu drag. Hainele ei umede de ploaie se lipiseră de 
membrele dulci şi rotunde, faţa ei de-o paloare umedă ca ceara cea albă, mâinile mici şi unite pe 
piept, părul despletit şi răsfirat pe sân, ochii mari, închişi şi adânciţi în frunte, astfel ea era 
frumoasă, dar părea moartă. Pe acea frunte netedă şi albă, Făt Frumos presură câteva flori albastre, 
apoi şezu alături cu ea şi-ncepu a doini încet. Cerul limpede — o mare, soarele — o faţă de foc, 
ierburile împrospătate, mirosul cel umed al florilor învioşate o făceau să doarmă mult şi lin, însoţită 
în calea visurilor ei de glasul cel plâns al fluierului. Când era soarele-n ameazi firea tăcea, şi Făt 
Frumos asculta liniştita ei răsuflare caldă şi umedă. Încet se plecă la obrazul ei şi-o sărută. Atunci ea 
deschise ochii încă plini de visuri şi-ntinzându-se somnoroasă zise încet şi zâmbind: 

— Tu aici eşti? 

— Ba nu sunt aici, nu vezi că nu sunt aici? zise el mai lăcrămând de fericire. 

Cum şedea el lângă ea, ea-şi întinse un braţ şi-i cuprinse mijlocul. 

— Hai scoală, zise el desmierdând-o, e ziua-n amiaza-mare. 

Ea se sculă, îşi netezi părul de pe frunte şi-l dete pe spate, el îi cuprinse mijlocul — ea-i 
înconjură grumazul — şi astfel trecură printre straturile de flori şi intrară în palatul de marmură al 
împăratului. El o duse la împăratul şi i-o arătă spunându-i că-i mireasa lui. Împăratul zâmbi, apoi îl 
luă de mână pe Făt Frumos, ca şi când ar fi vrut să-i spună ceva în taină, şi-l trase la o fereastră 
mare, pe care vedea lacul cel întins. Ci el nu-i spuse nimica, ci numai se uită uimit pe luciul lacului 
şi ochii i se împlură de lacrimi. O lebădă îşi înălţase aripile ca pe nişte pânze de argint şi cu capul 
cufundat în apă sfâşia faţa senină a lacului. 

— Plângi, împărate, zise Făt Frumos, de ce? 

— Făt Frumos, zise împăratul, binele ce mi l-ai făcut mie nu ţi-l pot plăti nici cu lumina ochilor, 
oricât de scumpă mi-ar fi, şi cu toate astea vin să-ți cer şi mai mult. 

— Ce, împărate? 

— Vezi tu lebăda ceea îndrăgită de unde? Tânăr fiind, aş trebui să fiu îndrăgit de viaţă, şi cu 
toate astea de câte ori am vrut să-mi fac seamă! Iubesc o fată frumoasă, cu ochii gânditori, dulce ca 
visele mării — fata Genarului, om mândru şi sălbatic, ce îşi petrece viața vânând prin păduri 
bătrâne. O, cât e de aspru el, cât e de frumoasă fata lui! Orice încercare de-a o răpi a fost deşartă. 
Încearcă-te tu! 

Ar fi stat Făt Frumos locului, dar scumpă-i era frăţia de cruce, ca oricărui voinic, mai scumpă 
decât zilele, mai scumpă decât mireasa. 

— Împărate prea luminate, din câte noroace-ai avut, unul a fost mai mare decât toate: acela că 
Făt Frumos ti-i frate de cruce. Hai că mă duc eu să răpesc pe fata Genarului! 

Şi-şi luă cai ageri, cai cu suflet de vânt, Făt Frumos, şi era să plece. Atunci mireasa lui — Ileana 
o chema — îi zise încet la ureche, sărutându-l dulce: 

— Nu uita, Făt Frumos, că pe cât vei fi tu departe, eu oi tot plânge. 

El se uită cu milă la ea, o mângâie — dar apoi, desfăcându-se de îmbrăţoşările ei, se avântă pe 
şeaua calului şi plecă în lume. 

Trecea prin codri pustii, prin munţi cu fruntea ninsă, şi, când răsărea dintre stânci bătrâne luna 
cea palidă ca faţa unei fete moarte, atunci vedea din când în când câte-o streanță uriaşă atârnată de 
cer, ce înconjura cu poalele ei vârful vreunui munte — o noapte sfârticată, un trecut în ruină, un 
castel numai pietre şi ziduri sparte. 

Când se lumină de ziuă, Făt Frumos vede că şirul munţilor dă într-o mare verde şi întinsă, ce 
trăieşte în mii de valuri senine, strălucite, care treieră aria mării încet şi melodios, până unde ochiul 
se pierde în albastrul cerului şi în verdele mării. În capătul şirului de munţi, drept asupra mării, se 
oglindea în fundul ei o măreaţă stâncă de granit, din care răsărea ca un cuib alb o cetate frumoasă, 
care, de albă ce era, părea poleită cu argint. Din zidurile arcate răsăreau ferestre strălucite, iar dintr- 
o fereastră deschisă se zărea, printre oale de flori, un cap de fată oacheş şi visător, ca o noapte de 
vară. Era fata Genarului. 


— Bine-ai venit, Făt Frumos, zise ea, sărind de la fereastră şi deschizând porţile măreţului castel, 
unde ea locuia singură ca un geniu într-un pustiu, astă-noapte mi se părea că vorbesc c-o stea, şi 
steaua mi-a spus că vii din partea împăratului ce mă iubeşte. 

În sala cea mare a castelului, în cenuşa vetrei, veghea un motan cu şapte capete, care când urla 
dintr-un cap s-auzea cale de-o zi, iar când urla din câte şapte, s-auzea cale de şapte zile. 

Genarul, pierdut în sălbaticile sale vânători, se depărtase cale de-o zi. 

Făt Frumos luă fata-n braţe şi punând-o pe cal zburau amândoi prin pustiul lungului mării ca 
două abia văzute închegări ale văzduhului. 

Dar Genarul, om nalt şi puternic, avea un cal năzdrăvan cu două inimi. Motanul din castel 
mieună dintr-un cap, iar calul Genarului necheză cu vocea lui de bronz. 

— Ce e? îl întreabă Genarul pe calul năzdrăvan, ţi s-a urât cu binele? 

— Nu mi s-a urât mie cu binele, ci de tine-i rău. Făt Frumos ţi-a furat fata. 

— Trebuie să ne grăbim mult ca să-i ajungem? 

— Să ne grăbim şi nu prea, pentru că-i putem ajunge. 

Genarul încălecă şi zbură ca spaima cea bătrână în urma fugiţilor. În curând îi şi ajunse. Să se 
bată cu el Făt Frumos nu putea, pentru că Genarul era creştin şi puterea lui nu era în duhurile 
întunericului, ci în Dumnezeu. 

— Făt Frumos! zise Genarul, mult eşti frumos şi mi-e milă de tine. De astă dată nu-ţi fac nimica, 
dar de altă dată... ţine minte! 

Şi luându-și fata alături cu el, pieri în vânt, ca şi când nu mai fusese. 

Dar Făt Frumos era voinic şi ştia drumul înapoi. El se reîntoarse şi găsi pe fată iar singură, însă, 
mai palidă şi mai plânsă, ea părea şi mai frumoasă. Genarul era dus iar la vânătoare cale de două 
zile. Făt Frumos luă alți cai din chiar grajdul Genarului. 

Astă dată plecară noaptea. Ei fugeau cum fug razele lunii peste adâncile valuri ale mării, fugeau 
prin noaptea pustie şi rece ca două visuri dragi: ci prin fuga lor auzeau miautele lungi şi îndoite ale 
motanului din vatra castelului. Apoi li se păru că nu mai pot merge, asemenea celor ce vor să fugă 
în vis şi cu toate acestea nu pot. Apoi un nor de colb îi cuprinse, căci Genarul venea în fuga calului, 
de rupea pământul. 

Faţa lui era înfricoşată, privirea cruntă. Fără de-a zice o vorbă, el apucă pe Făt Frumos şi-l 
azvârli în norii cei negri şi plini de furtună ai cerului. Apoi dispăru cu fată cu tot. 

Făt Frumos, ars de fulgere — nu căzu din el decât o mână de cenuşă în nisipul cel fierbinte şi sec 
al pustiului. Dar din cenuşa lui se făcu un izvor limpede ce curgea pe un nisip de diamant; pe lângă 
el arbori nalți, verzi, stufoşi răspândeau o umbră răcorită şi mirositoare. Dacă cineva ar fi priceput 
glasul izvorului, ar fi înțeles că jălea într-o lungă doină pe Ileana, împărăteasa cea bălaie a lui Făt 
Frumos. Dar cine să înţeleagă glasul izvorului într-un pustiu, unde până atunci nu călcase picior de 
om? 

Dar pe vremea aceea Domnul îmbla încă pe pământ. Într-o zi se vedeau doi oameni călătorind 
prin pustiu. Hainele şi faţa unuia strălucea ca alba lumină a soarelui; celălalt, mai umilit, nu părea 
decât umbra celui luminat. Erau Domnul şi Sfântul Petrea. Picioarele lor înferbântate de nisipul 
pustiului călcară atuncea în răcoarele şi limpedele pârâu ce curgea din izvor. Prin cursul apei cu 
glesnele lor sfâşiau valurile până la umbritul lor izvor. Acolo Domnul bău din apă şi-şi spălă faţa sa 
cea sfântă şi luminată şi mâinile sale făcătoare de minuni. Apoi şezură amândoi în umbră, Domnul, 
cugetând la tatăl său din cer, şi Sfântul Petrea, ascultând pe cugete doina izvorului plângător. Când 
se sculară spre a merge mai departe, zise Sfântul Petrea: 

— Doamne, fă ca acest izvor să fie ce-a fost mai înainte. 

— Amin! zise Domnul ridicând mâna sa cea sfântă, după care apoi se depărtară înspre mare fără 
a mai privi înapoi. 

Ca prin farmec pieri izvorul şi copacii, şi Făt Frumos, trezit ca dintr-un somn lung, se uită 
împrejur. Atunci văzu chipul cel luminat al Domnului, ce mergea pe valurile mării, care se plecau 
înaintea lui, întocmai ca pe uscat; şi pe Sfântul Petrea, care, mergând în urma lui şi învins de firea 


lui cea omenească, se uita înapoia sa şi-i făcea lui Făt Frumos din cap. Făt Frumos îi urmări cu ochii 
până ce chipul Sfântului Petrea se risipi în depărtare şi nu se vedea decât chipul strălucit al 
Domnului aruncând o dungă de lumină pe luciul apei, astfel încât, dacă soarele n-ar fi fost în 
amiazi, ai fi crezut că soarele apune. El înţelese minunea învierii sale şi îngenunche înspre apusul 
acelui soare dumnezeiesc. 

Dar apoi îşi aduse aminte că făgăduise a răpi pe fata Genarului, şi ceea ce făgăduieşte voinicul 
anevoie o lasă nefăcută. 

Deci se porni şi înspre seară ajunse la castelul Genarului, ce strălucea în întunericul serii ca o 
uriaşă umbră. El intră în casă... fata Genarului plângea. Dar când îl văzu, faţa ei se-nsenină, cum 
se-nsenina o undă de o rază. El îi povesti cum înviase, atunci ea-i zise: 

— De răpit nu mă poţi răpi până ce nu-i avea un cal asemenea cu acela ce-l are tatăl meu, pentru 
c-acela are două inimi; dar eu am să-l întreb în astă seară de unde-şi are calul, ca să poţi şi tu să 
capeţi unul ca acela. Până atunci însă, pentru ca să nu te afle tată-meu, eu te voi preface într-o 
floare. 

El şezu pe un scaun, iar ea şopti o vrajă dulce, şi, cum îl sărută pe frunte, el se prefăcu într-o 
floare roşie închisă ca vişina coaptă. Ea-l puse între florile din fereastră şi cânta de veselie, de 
răsuna castelul tatălui ei. 

Atunci intră şi Genarul. 

— Veselă, fata mea? Şi de ce eşti veselă? întrebă el. 

— Pentru că nu mai este Făt Frumos, ca să mă răpească, răspunse ea râzând. 

Se puseră la cină. 

— Tată, întrebă fata, de unde ai calul dumitale, cu care îmbli la vânat? 

— La ce-ţi trebuie s-o ştii? zise el încruntând sprâncenele. 

— Ştii prea bine, răspunse fata, că nu vreau ca s-o ştiu, decât numai ia-aşa ca s-o ştiu, pentru că 
acu numai e Făt Frumos să mă răpească. 

— Ştii tu că nu mă împotrivesc ţie niciodată, zise Genarul. Departe de-aicea, lângă mare, şade o 
babă care are şapte iepe. Ea ține oameni, care să i le păzească un an (cu toate că anul ei nu e decât 
de trei zile), şi dacă cineva i le păzeşte bine, ea-l pune să-şi aleagă drept răsplată un mânz, iar de nu, 
îl omoară şi-i pune capul într-un par. Chiar însă dacă păzeşte cineva bine iepele, totuşi ea-l 
vicleneşte pe om, căci scoate inimile din caii toți şi le pune într-unul singur, încât cel ce-a păzit 
alege mai întotdeuna un cal fără inimă, care-i mai rău decât unul de rând... Eşti mulțămită, fata 
mea? 

— Mulţămită, răspunse ea zâmbind. 

Totodată însă Genarul îi aruncă în faţă o batistă roşie, uşoară, mirositoare. Fata se uită mult în 
ochii tatălui său, ca un om care se deşteaptă dintr-un vis, de care nu-şi poate aduce aminte. Ea uitase 
tot ce-i spusese tată-său. Însă floarea din fereastră veghea printre frunzele ei, ca o stea roşie prin 
încrețiturile unui nor. 

A doua zi Genarul plecă iarăşi dis-de-dimineaţă la vânătoare. 

Fata sărută murmurând floarea roşie şi Făt Frumos născu ca din nimica înaintea ei. 

— EI, ştii ceva? o întrebă el. 

— Nu ştiu nimica, zise ea tristă şi punând dosul mâinii pe fruntea ei, am uitat tot. 

— Însă eu am auzit tot, zise el. Rămâi cu bine, fata mea. În curând ne vom vedea iar. 

EI încălecă pe un cal şi dispăru în pustiuri. 

În arşiţa cea dogoritoare a zilei văzu aproape de pădure un ţânţar zvârcolindu-se în nisipul cel 
fierbinte. 

— Făt Frumos, zise țânţarul, ia-mă de mă du până-n pădure, că ți-oi prinde şi eu bine. Sunt 
împăratul ţânţarilor. 

Făt Frumos îl duse până-n pădurea prin care era să treacă. 

leşind din pădure, trecu iar prin pustiu de-a lungul mării, şi văzu un rac atât de ars de soare, încât 
nu mai avea nici putere să se mai întoarcă-napol... 


— Făt Frumos, zise el, aruncă-mă-n mare, că ţi-oi prinde şi eu bine. Sunt împăratul racilor! 

Făt Frumos îl aruncă în mare şi-şi urmă calea. 

Când înspre seară ajunse la un bordei urât şi acoperit cu gunoi de cal. Împrejur gard nu era, ci 
numai nişte lungi țăruşe ascuţite, din care şase aveau fiecare-n vârf câte un cap, iar al şaptelea, fără, 
se clătina mereu în vânt şi zicea: cap! cap! cap! cap! 

Pe prispă o babă bătrână şi zbârcită, culcată pe un cojoc vechi, sta cu capul ei sur ca cenuşa în 
poalele unei roabe tinere şi frumoase, care-i căuta în cap. 

— Bine v-am găsit, zise Făt Frumos. 

— Bine-ai venit, flăcăule, zise baba sculându-se. Ce-ai venit? Ce cauţi? Vrei să-mi paşti iepele, 
poate. 

— Da. 

— lepele mele pasc numai noaptea... Uite, chiar de-acu poţi să porneşti cu ele la păscut... Fată 
hăi! la dă tu flăcăului demâncatul ce i-am făcut eu şi porneşte-l. 

Alături cu bordeiul era sub pământ o pivniţă. El intră în ea şi acolo văzu şapte iepe negre, 
strălucite, şapte nopţi, care de când erau nu zărise încă lumina soarelui. Ele nechezau şi băteau din 
picioare. 

Nemâncat toată ziua, el cină ce-i dăduse baba, ş-apoi, încălecând pe una din iepe, mână pe 
celelalte în aerul întunecos şi răcoros al nopţii. Dar încet, încet simţi cum se strecoară un somn de 
plumb prin toate vinele lui, ochii i se păienjeniră şi el căzu ca mort în iarba pajiştei. El se trezi pe 
când mijea de ziuă. Când colo — iepele nicăiri. El îşi credea capul pus în ţeapă, când vede ieşind 
dintr-o pădure-n depărtare cele şapte iepe alungate de un roi nemărginit de țânțari şi un glas subțire- 
i zise: 

— Mi-ai făcut un bine, ţi l-am făcut şi eu. 

Când se întoarse cu caii, baba începu să turbe, să răstoarne casa cu susu-n jos şi să bată fata, care 
nu era de vină. 

— Ce ai, mamă? întrebă Făt Frumos. 

— Nimica, zise ea, mi-a venit şi mie toane. Asupra ta n-am nimica... sunt foarte mulțămită. 

Apoi, intrând în grajd, începu să bată caii, țipând: 

— Ascundeţi-vă mai bine, bată-v-ar mama lui Dumnezeu, ca să nu vă mai găsească, ucigă-l 
crucea şi mănânce-l moartea! 

A doua zi porni cu caii, dar iar căzu jos şi dormi până ce mijea de ziuă. Desperat, era să ieie 
lumea-n cap, când deodată vede răsărind din fundul mării cei şapte cai, muşcaţi de-o mulţime de 
raci. 

— Mi-ai făcut un bine, zise un glas, ţi l-am făcut şi eu. 

Era împăratul racilor. 

El mână caii-nspre casă şi vede iar o privelişte ca-n ziua trecută. 

Însă în cursul zilei roaba babei s-apropie de el şi-i zise încet, strângându-l de mână: 

— Eu ştiu că tu eşti Făt Frumos. Să nu mai mănânci din bucatele ce-ţi fierbe baba, pentru că-s 
făcute cu somnoroasă... Ţi-oi face eu altfel de bucate. 

Fata într-ascuns îi făcu merinde, şi-nspre seară, când era să plece cu caii, îşi simţi ca prin minune 
capul treaz. Spre miezul nopţii se-ntoarse acasă, mână caii în grajd, îi încuie şi intră în odaie. Pe 
vatra cuptorului, în cenuşă, mai licăreau câţiva cărbuni. Baba sta întinsă pe laiţă şi înţepenită ca 
moartă. El gândi c-a murit ş-o scutură. Ea era ca trunchiul şi nu se mişca de loc. El trezi fata ce 
dormea pe cuptor. 

— Uite, zise el, ţi-a murit baba. 

— Aş! Asta să moară! răspunse ea suspinând. Adevărat că acum e ca şi moartă. Acu-i 
miazănoaptea... un somn amortit îi cuprinde trupul... dar sufletul ei cine ştie pe la câte răspântii stă, 
cine ştie pe câte căi a vrăjilor umblă. Până ce cântă cucoşul ea suge inimile celor ce mor ori 
pustieşte sufletul celor nenorociţi. Da, bădică, mâine ţi se-mplineşte anul, ia-mă şi pe mine cu 
dumneata, că ţi-oi fi de mare folos. Eu te voi scăpa din multe primejdii, pe care ţi le găteşte baba. 


Ea scoase din fundul unei lăzi hârbuite şi vechi o cute, o perie şi o năframă. 

A doua zi de dimineaţă i se împlinise lui Făt Frumos. Baba trebuia să-i dea unul din cai ş-apoi 
să-l lase să plece cu Dumnezeu. Pe când prânzeau, baba ieşi până-n grajd, scoase inimile din 
câteşişapte caii, spre a le pune pe toate într-un tretin slab, căruia-i priveai prin coaste. Făt Frumos se 
sculă de la masă şi după îndemnarea babei se duse să-şi aleagă calul ce trebuia să şi-l ieie. Caii cei 
fără inimi erau de un negru strălucit, tretinul cel cu inimile sta culcat într-un colț pe-o movilă de 
gunoi. 

— Pe acesta-l aleg eu, zise Făt Frumos, arătând la calul cel slab. 

— Da cum, Doamne iartă-mă, să slujeşti tu degeaba? zise baba cea vicleană, cum să nu-ți iei tu 
dreptul tău? Alege-ţi unul din caii işti frumoşi... oricare ar fi, ţi-l dau. 

— Nu, pe acesta-l voi, zise Făt Frumos, ţinând la vorba lui. 

Baba scrâşni din dinţi ca apucată, dar apoi îşi strânse moara cea hârbuită de gură, ca să nu iasă 
prin ea veninul ce-i răscolea inima pestriță. 

— Hai, ia-ţi-l, zise-n sfârşit. 

El se urcă pe cal cu buzduganul de-a umere. Părea că fața pustiului se ia după urmele lui şi zbura 
ca un gând, ca o vijelie, printre volburele de nisip ce se ridicau în urmă-i. 

Într-o pădure îl aştepta fata fugită. E1 o urcă pe cal după dânsul şi fugea mereu. 

Noaptea inundase pământul cu aerul ei cel negru şi răcoros. 

— Mă arde-n spate, zise fata. 

Făt Frumos se uită înapoi. Dintr-o volbură naltă, verde, se vedeau nemişcaţi doi ochi de jăratic, 
ale căror raze roşii ca focul ars pătrundeau în rărunchii fetei. 

— Aruncă peria! zise fata. 

Făt Frumos o ascultă. Şi deodată-n urmă-le văzură că se ridică o pădure neagră, deasă, mare, 
înfiorată de un lung freamăt de frunze şi de un urlet flămând de lupi. 

— Înainte! strigă Făt Frumos calului, care zbura asemenea unui demon urmărit de un blestem 
prin negura nopții. Luna palidă trecea prin nori suri ca o față limpede prin mijlocul unor vise turburi 
şi seci. Făt Frumos zbura... zbura necontenit. 

— Mă arde-n spate! zise fata c-un geamăt apăsat, ca şi când s-ar fi silit mult ca să nu spună încă. 

Făt Frumos se uită şi văzu o bufniţă mare şi sură, din care nu străluceau decât ochii roşii, ca două 
fulgere lănţuite de un nor. 

— Aruncă cutea! zise fata. 

Făt Frumos o aruncă. 

Şi deodată se ridică din pământ un colţ, sur, drept, neclintit, un uriaş împietrit ca spaima, cu 
capul atingând de nori. 

Făt Frumos vâjâia prin aer aşa de iute, încât i se părea că nu fuge, ci cade din înaltul cerului într- 
un adânc nevăzut. 

— Mă arde! zise fata. 

Baba găurise stânca într-un loc şi trecea prin ea prefăcută într-o funie de fum, al cărei capăt 
dinainte ardea ca un cărbune. 

— Aruncă năframa! zise fata. 

Făt Frumos o ascultă. 

Şi deodată văzură în urmă-le un luciu întins, limpede, adânc, în a cărui oglindă bălaie se scălda 
în fund luna de argint şi stelele de foc. 

Făt Frumos auzi o vrajă lungă prin aer şi se uită prin nori. Cale de două ceasuri — pierdută în 
naltul cerului — plutea încet, încet prin albastrul tăriei, miazănoaptea bătrână cu aripile de aramă. 

Când baba înota smintită pe la jumătatea lacului alb, Făt Frumos aruncă buzduganu-n nori şi lovi 
miazănoaptea în aripi. Ea căzu ca plumbul la pământ şi croncăni jalnic de douăsprezece ori. 

Luna s-ascunse într-un nor şi baba, cuprinsă de somnul ei de fier, se afundă în adâncul cel vrăjit 
şi necunoscut al lacului. Iar în mijlocul lui se ridică o iarbă lungă şi neagră. Era sufletul cel osândit 
al babei. 


— Am scăpat! zise fata. 

— Am scăpat! zise calul cel cu şapte inimi. Stăpâne, adăugi calul, tu ai izbit miazănoaptea de a 
căzut la pământ cu două ceasuri înainte de vreme şi eu simt sub picioarele mele răscolindu-se 
nisipul. Schelete înmormântate de volburile nisipului arzător al pustiilor au să se scoale, spre a se 
sui în lună la benchetele lor. E primejdios ca să umbli acuma. Aerul cel înveninat şi rece al 
sufletelor lor moarte v-ar putea omorî. Ci mai bine voi culcaţi-vă, şi eu pân-atuncea m-oi întoarce la 
mama, ca să mai sug înc-o dată laptele cel de văpaie albă al țâţelor ei, pentru ca să mă fac iar 
frumos şi strălucit. 

Făt Frumos îl ascultă. Se dete jos de pe cal şi-şi aşternu mantaua pe nisipul încă ferbinte. Dar 
ciudat... ochii fetei se-nfundase în cap, oasele şi încheieturile feţei îi ieşise afară, pielita din oacheşă 
se făcuse vânătă, mâna grea ca plumbul şi rece ca un sloi de gheaţă. 

— Ce ti-i? o întrebă Făt Frumos. 

— Nimica, nu mi-i nimica, zise ea cu glasul stins; şi se culcă în nisip tremurând ca apucată. Făt 
Frumos dădu drumul calului, apoi se culcă pe mantaua ce şi-o aşternuse. 

El adormi; cu toate acestea-i părea că nu adormise. Pieliţele de pe lumina ochiului i se roşise ca 
focul şi prin el părea că vede cum luna se cobora încet, mărindu-se spre pământ, până ce părea ca o 
cetate sfântă şi argintie, spânzurată din cer, ce tremura strălucită... cu palate nalte albe... cu mii de 
ferestre trandafirii; şi din lună se scobora la pământ un drum împărătesc acoperit cu prund de argint 
şi bătut cu pulbere de raze. 

Iară din întinsele pustii se răscoleau din nisip schelete nalte... cu capete seci de oase... învălite 
în lungi mantale albe, ţesute rar din fire de argint, încât prin mantale se zăreau oasele albite de 
secăciune. Pe frunţile lor purtau coroane făcute din fire de raze şi din spini auriţi şi lungi... şi 
încălicaţi pe schelete de cai mergeau încet-încet... în lungi şiruri... dungi mişcătoare de umbre 
argintii... şi urcau drumul lunii şi se pierdeau în palatele înmărmurite ale cetăţii din lună, prin a 
cărora fereşti se auzea o muzică lunatică... o muzică de vis. 

Atunci 1 se păru că şi fata de lângă el se ridica încet... că trupul ei se risipea în aer, de nu 
rămâneau decât oasele, că, inundată de-o manta argintie, apucă şi ea calea luminoasă ce ducea în 
lună. Se ducea în turburea împărăție a umbrelor, de unde venise pe pământ, momită de vrăjile babei. 
Apoi pieliţa ochilor lui se înverzi... se înnegri şi nu mai văzu nimica. 

Când deschise ochii, soarele era sus de tot. Fata lipsea şi aievea. Dar în pustiul arid necheza calul 
frumos, strălucit, îmbătat de lumina aurită a soarelui, pe care el acu o vedea pentru-ntâia dată. 

Făt Frumos se avântă pe el şi-n răstimpul câtorva gânduri fericite ajunse la castelul încolțit al 
Genarului. 

De astă dată Genarul vâna departe cale de şapte zile. El o luă pe fată pe cal dinaintea lui. Ea-i 
cuprinse gâtul cu braţele ei şi-şi ascunse capul în sânul lui, pe când poalele lungi ale hainei ei albe 
atingeau din zbor nisipul pustiei. Mergeau aşa de iute, încât i se părea că pustiul şi valurile mării 
fug, iar ei stau pe loc. Şi numai încet se auzea motanul minunând din câte şapte capetele. 

Pierdut în păduri, Genarul îşi aude calul nechezând. 

— Ce e? îl întrebă. 

— Făt Frumos îți fură fata, răspunse calul năzdrăvan. 

— Putea-l-om ajunge? întrebă Genarul mirat, pentru că ştia că-l omorâse pe Făt Frumos. 

— Nu zău, răspunse calul, pentru c-a încălecat pe un frate al meu, care are şapte inimi, pe când 
eu n-am decât două. 

Genarul îşi înfipse pintenii adânc în coastele calului, care fugea scuturându-se... ca o vijelie. 
Când îl văzu pe Făt Frumos în pustiu, zise calului său: 

— Spune frățâne-tău să-şi arunce stăpânul în nori şi să vină la mine, că l-oi hrăni cu miez de 
nucă şi l-oi adăpa cu lapte dulce. 

Calul Genarului îi necheză frăţâne-său ceea ce-i spusese — dar frate-său i-o spuse lui Făt 
Frumos: 


— Zi frăţâne-tău, zise Făt Frumos calului său, să-şi arunce stăpânu-n nori, Şi l-oi hrăni cu jăratic 
şi l-oi adăpa cu pară de foc. 

Calul lui Făt Frumos o necheză asta frățâne-său şi acesta azvârli pe Genarul până în nori. Norii 
cerului înmărmuriră şi se făcură palat sur şi frumos — iar din două gene de nori se vedeau doi ochi 
albaştri ca cerul, ce repezeau fulgere lungi. Erau ochii Genarului exilat în împărăția cerului. Făt 
Frumos domoli pasul calului şi aşeză pe fată pe acela al tătâne-său. O zi încă — şi ajunseră în 
mândra cetate a împăratului. 

Lumea-l crezuse mort pe Făt Frumos, şi de aceea, când se împrăştie faima venirii lui, ziua-şi 
muie aerul în lumină de sărbătoare şi oamenii aşteptau murmurând la faima venirii lui, cum vuieşte 
un lan de grâu la suflarea unui vânt. Dar ce făcuse oare în vremea aceea Ileana împărăteasa? Ea, 
cum plecase Făt Frumos, s-a închis într-o grădină cu nalte ziduri de fier şi acolea culcându-se pe 
pietre reci, cu capul pe un bolovan de cremene, plânse într-o scaldă de aur, aşezată lângă ea, lacrimi 
curate ca diamantul. 

În grădina cu multe straturi, neudată şi necăutată de nimeni, născură din pietriş sterp, din arşița 
zilei şi din secăciunea nopții flori cu frunze galbene şi c-o coloare stinsă şi turbure, ca turburii ochi 
ai morţilor, florile durerii. 

Ochii împărătesei Ilenei, orbiți de plâns, nu mai vedeau nimica, decât i se părea numai că-n 
luciul băii, plină de lacrimile ei, vedea ca-n vis chipul mirelui ei iubit. Ci ochii ei, două izvoare 
secate, încetase de-a mai vărsa lacrimi. Cine-o vedea cu părul ei galben şi lung, despletit şi 
împrăştiat ca creţii unei mantii de aur pe sânul ei rece, cine-ar fi văzut faţa ei de-o durere mută, 
săpată parcă cu dalta în trăsăturele ei, ar fi gândit că-i o înmărmurită zână a undelor, culcată pe un 
mormânt de prund. 

Dar cum auzi vuietul venirii lui, faţa ei se-nsenină; ea luă o mână de lacrimi din baie şi stropi 
grădina. Ca prin farmec foile galbene ale aleilor de arbori şi ale straturilor se-nverziră ca smaraldul. 
Florile triste şi turburi se-nălbiră ca mărgăritarul cel strălucit — şi din botezul de lacrimi luară 
numele lăcrămioare, împărăteasa cea oarbă şi albă umblă încet prin straturi şi culese în poale o 
mulțime de lăcrămioare, pe care apoi, aşternându-le lângă baia de aur, făcu un pat de flori. 

Atunci intră Făt Frumos. 

Ea s-aruncă la gâtul lui, însă, amuţită de bucurie, ea nu putu decât să îndrepte asupră-i ochii săi 
stinşi şi orbi, cu care ar fi vrut să-l soarbă în sufletul ei. Apoi ea îl luă de mână şi-i arătă baia de 
lacrimi. Luna limpede înflorea ca o faţă de aur pe seninul cel adânc al cerului. În aerul nopţii Făt 
Frumos îşi spălă faţa în baia de lacrimi, apoi, învălindu-se în mantaua ce i-o ţesuse din raze de lună, 
se culcă să doarmă în patul de flori. Împărăteasa se culcă şi ea lângă el şi visă în vis că Maica 
Domnului desprinsese din cer două vinete stele ale dimineţii şi i le aşezase pe frunte. 

A doua zi, deşteptată, ea vedea... 

A treia zi se cunună împăratul cu fata Genarului. 

A patra zi era să fie nunta lui Făt Frumos. 

Un roi de raze venind din cer a spus lăutarilor cum horesc îngerii când se sfințește un sfânt — şi 
roiuri de unde răsărind din inima pământului le-a spus cum cântă ursitorile când urzesc binele 
oamenilor. Astfel lăutarii măiestriră hore nalte şi urări adânci. 

Trandafirul cel înfocat, crinii de argint, lăcrămioarele sure ca mărgăritarul, mironosiţele viorele 
şi florile toate s-adunară vorbind fiecare în mirosul ei şi ţinură sfat lung cum să fie luminile hainei 
de mireasă; apoi încredinţară taina lor unui curtenitor flutur albastru stropit cu aur. Acesta se duse şi 
flutură în cercuri multe asupra feţei miresei, când ea dormea, ş-o făcu să vadă, într-un vis luciu ca 
oglinda, cum trebuia să fie-mbrăcată. Ea zâmbi, când se visă atât de frumoasă. 

Mirele-şi puse cămaşă de tort de raze de lună, brâu de mărgăritare, manta albă ca ninsoarea. 

Şi se făcu nuntă mândră şi frumoasă, cum n-a fost alta pe faţa pământului. 

Ş-au trăit apoi în pace şi în linişte ani mulți şi fericiți, iar dac-a fi adevărat ce zice lumea: că 
pentru feţii-frumoşi vremea nu vremuieşte, apoi poate c-or fi trăind şi astăzi. 


Barbu Ştefănescu Delavrancea - Neghiniţă 


A fost odată o babă, bătrână, bătrână. Abia zărea de bătrână ce era. Şi mânele îi umblau la ciorap, 
iar în gândul ei se ruga lui Dumnezeu s-o dăruiască cu un copil, că n-avea decât pe unchiaşul ei. Şi 
unchiaşul, ba la pădure, ba la arie, ba la târg, iar baba sta singură cuc, că toată ziulica i-ar fi țiuit 
tăcerea în fundul urechilor, dacă n-ar fi strănutat şi n-ar fi tuşit câteodată. Ba uneori, ca să-şi mai ţie 
de urât, tot ea vorbea şi tot ea răspundea. Şi râdea, ea de ea, ca şi cum ar fi râs ea de altcineva, 
înşirând ochiurile pe cârlige. 

„Ei, ei, ce n-ar plăti un flăcău la bătrâneţele noastre!” 

„Cât, de? cât?” 

„Ihi, ihi, mult de tot!” 

„Adică ce, nu te-ai mulţumi şi c-o fată mare?” 

„Ba, ce să zic, bine ar fi şi-o fată.” 

„Da, dar la fată vrea zestre.” 

„S-ar găsi, că eu şi unchiaşul avem ce ne trebuie, şi nu ne trebuie mult, trei coți de pânză albă şi 
câte un cosciug; iar boii moşului, iar plugul moşului, iar casa moşului şi a babei, toate ar fi ale 
fetei.” 

„Bine, mătuşă, bine, da' de unde şi fată? Tu nu ştii că copacii uscați nu mai dau de la rădăcină?” 

Şi bătrâna începu să râză şi să ofteze: „Hi, hi, hi, ooof, of!” 

„Ei, toate se întorc, şi apele se întorc de la Dumnezeu, numai tinerețţile ba. Ce nu e la timp, nu 
mai e niciodată. M-aş mulţumi eu şi cu un prichindel de băiat.” 

„Ba te-ai mulțumi şi c-o codană. Tu să-nşiri şi ea să deşire, tu să cerni şi ea să risipească, tu să 
pui de mămăligă şi ea să răstoarne căldarea pe foc.” 

„Dacă e p-aşa, m-aş mulțumi şi c-un copil cât ghemul, numai s-auz în casă «mamă», că mult e 
pustiu când uşa se închide peste doi bătrâni,” 

„Da' dacă ar fi mai mic?” 

„Fie şi mai mic.” 

Şi bătrâna începu să râdă. 

„Ce neroadă!” 

„Ba neroadă, nu glumă 

„Dar dacă ar fi cât un bob de mazăre?” 

Şi tocmai când da bătrână capul peste cap de râs, odată treseri, că de după uşă s-auzi un glas 
ascuțit şi înțepat: 

— Dar dacă ar fi cât o neghiniţă? 

Bătrâna se uită, se uită, şi începu să se închine. 

— Bine, bine — zise acelaşi glas — văz eu că nu-ți trebuie copii. 

Baba îşi luă inima în dinţi şi zise: 

— Ba-mi trebuie... da' unde eşti... cine eşti? 

— Cine sunt? Neghiniță, gândul lumii. De mic ce sunt pătrund în urechile oamenilor şi-i ascult 
cum gândesc. Adineauri eram în urechea ta a dreaptă, apoi am trecut în a stângă, ş-am râs de m-am 
prăpădit când am văzut ce-ţi trece prin minte... 

— Ei, aş, ce mi-a trecut? Nimic! 

— Nu e adevărat — răspunse Neghiniţă râzând — omul spune mai puţin decât gândeşte. Dacă 
nu-ți şopteam eu că copacul uscat nu mai dă de la rădăcină, cine ştie ce-ai mai fi spus... 

Baba se făcu ca para focului. 

— Zău aşa... nu te ruşina, mamă, nu, zău... Aşa e omul. Când e mic, face nebunii fiindcă e mic; 
când e la tinereţe face nebunii fiindcă e tânăr, iar la bătrâneţe se gândeşte la nebunii fiindcă nu le 
poate face... 


> 


Bătrâna pierdu sfiala şi răbdarea şi se răsti cât putu: 

— Neghiniţă, ci tacă-ţi gura şi vin să te văz! 

Şi pe loc s-auzi un ţâşt ca de lăcustă şi un bâzâit ca de albină. Bătrâna simți pe mână o picătură 
caldă. 

— lacătă-mă şi pe mine! 

Biata femeie făcu nişte ochi mari cât toate zilele şi se miră toată de ce văzu pe mână, că cerul de 
i s-ar fi deschis nu s-ar fi minunat mai mult. 

Neghiniţă era frumos ca o piatră scumpă; şi era mic cât o neghină; şi avea nişte ochişori ca două 
scântei albastre şi nişte mâini şi picioruşe ca nişte firişoare de păianjăn. 

Bătrâna dădu să-l sărute. Neghiniță, ţâşti pe nas, ţâşti iar pe mână. 

— Încet, mamă, încet, că mă striveşti, zise Neghiniţă, 

— Să te sărut, că-mi umpluşi casa cu dragoste când îmi ziseşi mamă. 

— Încet, să nu mă sorbi. 

ÎI sărută. 

— Cum mănânci tu, Neghiniţă al maichii? 

— Eu? Eu mă satur din fum. Până acum am mâncat la mese împărăteşti fără să ştie nimeni. Şi 
ce-am mai râs când ceilalți tremurau înaintea împăraţilor, iar eu mă plimbam prin urechile lor şi le 
aflam gândul. 

— Bine o fi de ei, Neghiniţă, mamă? 

— Aş, binele focului. Săracii mor de foame, iar ei mor de mâncare. De săraci e rău că n-au cui să 
poruncească, şi de ei e rău că trebuie să poruncească la mulți. Pe ceilalți oameni când îi minţi te iau 
de guler şi te judecă, judecată dreaptă; pe ei îi minți şi dau din cap; ba şi mai şi, ei ştiu că-i minţi, şi 
tac, şi înghit, şi n-au ce face, ca să nu se strice trebile împărăției. 

— Da' bine, Neghiniţă, ție-ţi trebuie un an ca să umbli cât altul umblă într-o zi. 

— Da? Ei, nu e aşa de loc. Eu mă las p-o adiere şi plutesc ca pe apă, şi mă mlădii pe apa vântului 
ca pe valurile mării. Ba uneori întrec rândunelile, ca o săgeată de argint. 

— Ce bucurie pe unchiaşul meu — zisa bătrâna — când o afla că are şi el un copil. Diseară o să 
se îmbete de bucurie. 

— Ba e vorbă — răspunse Neghiniţă — eu vreau să văz pe tata acuşi, acuşic. 

Şi bătrâna când auzi cuvântul tată se bucură de bucuria moşului. Şi îi zise: 

— Aria moşului este cât vezi cu ochiul de departe, pusă pe un deal mare şi întins. Unde-i vedea 
şase cai murgi treierând grâu, acolo să te opreşti, că dai peste unchiaşul babei. 

— Iaca plec. 

Cum îi deschise uşa, Neghiniță se aruncă, cu mânele întinse şi cu picioruşele deschise, într-o 
undă de adiere. Şi se făcu nevăzut ca un strop de lumină. 

Pe drum întâlni o cireada de vaci. De minunici ce era, se dete afund într-o urmă de vacă şi începu 
să strige: 

— Măi, văcari, măi, veniţi de mă scoateţi din inima pământului, că vă fac pe voia gândului! 

Văcarii se luară după glas, până deteră peste Neghiniță. Unul, mai rău şi mai prost dintre ei, vru 
să-l strivească, şi-şi repezi călcâiul din băierile inimii. Neghiniţă ţâşti, şi sări alăturea, iar văcarul, 
lovind cu sete pământul, îşi scrânti piciorul şi începu să se vaiete. Ceilalți începură cu măciuca şi, 
cum izbeau, rămâneau cu jumătatea în mână, iar ailaltă se ducea zbârnâind. 

— Să nu vă păziţi vacile, cum vă păziți minţile. Cruce lată, minte întunecată, urechi de văcar, 
urechi de măgar! le zise Neghiniţă şi se dădu vântului. 

Ajunse la unchiaş. I se sui pe nas ca să-l vază mai bine. Unchiaşul se bucură, dar nu ca baba, iar 
Neghiniţă se întristă. Dar ca să s-arate grozav, zise unchiaşului: 

— Nu căta că-s mititel! Calul nu e mai mare ca copilul? şi-l încalecă copilul. Bivolul nu e mai 
mare ca omul? şi-l înjugă omul. Munţii nu-s mai mari ca oile? şi-l pasc turmele. Pământul nu e mai 
mare ca fierul plugului? şi-l despică fierul plugului. Codrul nu e mai mare ca un topor? şi-l culcă 


toporul la pământ. Tu nu eşti mai mare ca mine? şi te-au ostenit murgii în arie. la să vezi cum îi dau 
eu la arie, fără bici, fără nimic. 

Unchiaşul, minunat, îl duse la arie. Cum ajunse, Neghiniță sări p-un cal şi începu să strige: „Hi, 
hăi, hi, hăi”. Ciupeşte pe unul, ciupeşte pe altul, caii începură să fugă, dar ce fugă, parc-ar fi avut 
douăzeci de bice pe şalele lor. Şi cum se crucea moşul, iacă şi un negustor care trecea la scaunul 
împărăției. 

— Moşule — îi zise negustorul — cine mână caii aşa de grozav, că eu auz „hi, hăi, hi, hăi” şi nu 
văz pe nimeni? 

— Fi, tată — răspunse bătrânul — m-a dăruit Dumnezeu cu un copil ca o neghină, da' cu mintea 
cât zece ca mine şi ca dumneata. 

Neghiniţă opri caii şi sări în palma unchiaşului. Cum îl văzu, negustorul se gândi să ducă 
împăratului aşa minune. 

— Moşule, zise negustorul — îți dau o pungă de bani pe el. 

Neghiniţă, sfâr! în urechea moşului şi îi şopti ce să vorbească. Şi moşul zise, crezând că de la el 
zice: 

— Tu, care vinzi şi cumperi, ai cumpărat vrun suflet p-o pungă de bani? 

— Îţi dau... două. 

Şi iar moşul, după Neghiniţă: 

— Două pungi... pentru un suflet? 

— Îţi dau... zece. 

Moşul îngălbeni şi zise iar după şoapta lui Neghiniţă: 

— Sufletele se dăruiesc Domnului şi se vând necuratului. 

— Îţi dau... douăzeci! 

Şi moşul, călcând în gura lăcomiei, tăcu, cu toate şoaptele bietului Neghiniţă. 

Neghiniţă văzu lăcomia, da' tot el şopti moşului: „Fie”! Şi moşul zise: 

— Fie! 

Bătu palmă în palmă cu negustorul. Tocmeala se făcuse. Negustorul plăti şi luă pe Neghiniţă, 
vândut de bună voie. Negustorul plecă. Neghiniță strigă moşului: 

— Moşule, moşule, ai fost să n-ai copii, iar biata babă da! 

Împăratul era la mare şi la greu sfat cu toți cărturarii, că bântuia seceta şi molima. Şi dacă 
negustorul îi spuse că are un copil ca o neghiniță, împăratul rămase înmărmurit, învățații împărăției 
căscară ochii mari şi se traseră de bărbile lungi. 

— Nu se poate, măria ta, aşa ceva nu scrie la carte. 

— Ba se poate — zise Neghiniţă, sărind pe masa sfatului — că multe se pot şi nu stau în cărți şi 
mult mai multe sunt altfel de cum sunt ticluite din condei. 

Şi după ce se minunară, cât se minunară, începu sfatul. 

Neghiniţă se sui pe mâna împăratului, pe umăr, apoi în creştetul capului şi d-acolo zise râzând: 

— Învață, măria ta, că cei mai mici sunt cei mai mari. 

Împăratul, cam de voie, cam de nevoie, răspunse: 

— Aşe e, Neghiniţă, aşa e. 

Iar cărturarii îşi deteră ghies pe sub masă şi plecară ochii în jos. 

Împăratul porunci să-i toarne lui Neghiniţă o casă, cu zece caturi, cât o nucă de mare, toată din 
aur lamur şi împodobită cu pietre scumpe. 

Neghiniţă rămase la sfat şi se pierdu din ochii tuturora numai ca să se ție de năzdrăvănii. Şi 
încet-încet, pâş, pâş, până intră în urechea învățatului care căuta în stele cu ocheanele. Acolo ascultă 
ce ascultă, şi înțelese că acest vestit cărturar în loc să se gândească la sfat se gândea că împăratul are 
nasul cam mare. Se duse binişor şi intră în urechea cărturarului care zicea că ştie măruntaiele 
omului şi leacurile bolilor. Ăsta se gândea nu la sfat, ci că-i plăcea inelul împăratului. Aşa află, pe 
rând, că unul se gândea la o cocoană frumoasă — că altul se gândea cam ce linguşeală să cârpească 
împăratului — altul că ce n-ar da el pentru o sticlă de vin — altul că bine e să fii împărat — altul că 


împăratul e om ca toți oamenii — numai unul, cu fruntea cât toate zilele, asculta cuvintele şi 
întrebările împăratului. Neghiniță, cum află gândul tuturora, zbughi în urechea împăratului şi îi 
şopăi, tot, din fir până în aţă. Împăratul crezând că singur, el de la el, a citit în mintea lor, se mânie 
foc şi le zise: 

— EI, tu care cați în stele, ţi-ai făcut ochii ochean şi-mi vezi nasul cât un buştean. Astfel ţi-e 
gândul la sfatul domnesc? 

Cărturarul se cutremură şi dădu în genunchi, cerând iertare. 

— Tu — se răsti împăratul către doftor — dacă ai avea inelul meu, ai omorî mai puţini oameni? 

Doftorul se cutremură şi dădu şi el în genunchi. 

— Tu — zise împăratul necăjit, ălorlalți — te gândeşti la secături şi nu vezi că eşti cu un picior 
în groapă; tu îți pregăteşti limba ca să mă minţi; tu crezi că într-o sticlă cu vin este mai mult duh 
decât în capul meu; tu nu ştii că un învăţat pe scaunul domniei ar face mai multe boroboaţe ca un 
neghiob; tu te pricepi că împăratul e om ca toți oamenii, dar nu te gândeşti că învățații sunt ca 
neoamenii; iar tu abia te ţii să nu caşti o gură cât să înghiți împărăția toată; numai ţie ţi-e mintea la 
sfatul domnesc. 

Cu toţi căzură în genunchi. 

— Acum ce să le fac — zise împăratul mânios — să le tai capul? 

Cărturarii muriră şi înviară, iar Neghiniţă, care se suise în creștetul împăratului: 

— Ferit-a Dumnezeu, măria ta, fără învăţaţi cine să mintă lumea? 

— Să nu fie decât adevărul pe lume! 

— Ferit-a Dumnezeu! Ce-ai face, chiar măria ta, fără minciună? Apoi, măria ta, ţi-ai făcut 
socoteala vieţii? Mai multe ceasuri ai mâncat, ai dormit, ai vânat, ţi-ai socotit cazanele cu bani, ai 
petrecut, ba cu luminăţia sa împărăteasa, ba şi fără ea, decât te-ai necăjit cu trebile şi cu nevoile 
împărăției. Cum ai sta, măria ta, pe scaunul lumii când lumea ar afla adevărul? 

Împăratul zâmbi, cu ciudă, nu e vorbă, dar zâmbi ca să dreagă treaba şi îi iertă pe toți. Văzând 
însă că cel din urmă cărturar care se gândise la sfat tremura mereu, îi zise: 

— Ei, dar tu, cel mai cuminte, de ce tremuri? 

— Măria ta — zise bietul bătrân — mai bine să spui şi eu decât să afli măria ta. lacă, socotesc că 
nu ştiu nimic şi tot mă gândesc că mi-e leafa prea mică. 

Împăratul râse cu poftă şi-i făgădui o leafă mai mare, apoi sparse sfatul cărturarilor şi plecă cu 
Neghiniţă în creştetul capului, nedumerit de cum ghicise gândurile tuturora. 

Împărăteasa şi coconii ei, văzând pe Neghiniţă, se minunară, dar când aflară că împăratul, la 
vreme de bătrâneţe, ghiceşte gândurile oamenilor, se cruciră şi tot nu le venea să creadă. 

— Împărate — zise împărăteasa — zău aşa, ghiceşte-mi şi mie un gând. 

— Să vedem, răspunse împăratul. 

Împărăteasa se gândi şi începu să râdă... Neghiniţă o zbughise în urechea împărătesei şi-i aflase 
gândul: „Că ce bine ar fi să mai fie o dată împăratul tânăr” Şi într-o clipă intră în urechea dreaptă a 
împăratului şi şopa, şopa, şopa. Împăratul, pace. Împărăteasa râdea şi zicea: 

— Vezi că nu ghiceşti? Vezi? 

Pasămite împăratul era cam tare de urechea dreaptă. Neghiniţă înţelese, şi ţâşti! în urechea 
stângă, şi iar, şopa, şopa. Împăratul se lumină la faţă, dădu din cap, râse cu hohote şi zise: 

— Fi... împărăteasă, împărăteasă... da' tot muiere! De, bine te gândişi tu, da' nu se poate... 

Împărăteasa se ruşină, plecă ochii în jos şi se gândi: „Dar dacă o ghici şi la ce m-oi fi gândit 
înainte, intru în pamânt! De câte ori n-am dat dracului sfaturile împărăției când nu se mai isprăveau 
până după miezul nopții!” 

În sfârşit, ce-i veni lui Neghiniţă, vru să râdă şi de împărat; şi îşi zise într-o bună dimineaţă: 

„Vezi ce e omul! Spune-i orice, spune-i mereu acelaşi lucru... omul crede, că omul e prost. Ce 
nu crede întâi, crede mai pe urmă. Am să-i fac una şi bună împăratului, să-l las fără sfetnicii cei 
credincioşi şi să-l încure cu nebunii.” 


Împăratul, de umbla în fruntea oştilor, de sta la sfat mare, de se culca, de se scula, de mânca, de- 
şi mângâia coconii, un gând nu-l mai slăbea;: „Nu vezi, omule de Dumnezeu, că ţi-au îmbătrânit 
sfetnicii şi împărăția merge rău?” 

Pasămite, Neghiniţă îi intrase într-o ureche. 

Azi aşa, mâine aşa, până nu mai avu încotro. Sparse sfatul cel vechi şi chemă altul nou. 

Tot unu şi unu! 

Cum veniră, cum aruncară pe bietul împărat din scaunul neamului lui... 

„Acu să-l vedem!” zise împielițatul de Neghiniţă. Împăratul ieşi plângând din cetate. Neghiniţă, 
sus pe umărul lui. 

— De ce plângi, măria ta, ţine-ţi firea, nu fi muiere! 

— EI, ei, Neghiniţă, cum să nu plâng? Unde mi-e toiagul împărătesc? 

— Ci taci, măria ta! Ia taie un corn şi fă-ţi, colea, o cârjă. Buzduganul e greu la bătrânețe, te 
doboară. Cârja te sprijină. 

— Ei, ei, Neghiniţă, unde mi-e scaunul împărătesc pe care au stat atâția moşi-stromoşi ai mei? 

— Ci taci, măria ta! Întinde-te, colea pe fânul înflorit şi moale, şi să-mi spui drept care e mai 
dulce la oase? Scaunul cu scumpetea sau fânul cu frumuseţea? 

— I, i, Neghiniţă, unde mi-e coroana cu stemele şi cu luminile? 

— Ci taci, măria ta! Pune foaie lată de lipan pe deasupra pletelor albe, şi spune-mi drept care e 
mai uşoară, coroana cu grijile sau lipanul cu umbrele? 

— Aşa o fi, Neghiniţă — mai zise împăratul, oftând tocmai din băierile inimii — aşa o fi, se 
potriveşte ş-aşa, fiindcă ştii tu să le potriveşti, dar când mă gândesc în ce slavă eram ieri... îmi vine 
să scald tot pământul cu lacrimile mele! 

— Ci taci, măria ta! Adică ce slăvire? Toată viaţa, ba războaie, ba sfaturi, ba taie capul unuia, ba 
întinde la bice pe altul, ba citeşte jelbile, ba ascultă păsurile, ba câte şi mai câte şi mai multe fără să 
vrei de câte pe vrute. Mărire să fi fost asta? Dar, ia gândeşte-te, măria ta, că un supus era supusul 
măriei tale, ş-avea un stăpân, iar măria ta, purtând grija tuturora, erai sluga tuturora. Vezi, d-aia, 
măria ta, ai fost cel mai slugă, cel mai nevolnic din toată împărăția. Curată socoteală: erai împărat, 
nu om, acum eşti om, nu împărat. Şi eşti mai mare, că unde-ţi spune gândul, acolo te duc picioarele. 
Ş-apoi cine ştie? Socoteşti măria ta că boierii pot ceva fără prostime? Să ceară prostimea pe vechiul 
lor împărat... şi să vezi, măria ta... 

Se mai îmbună împăratul la cuvântul lui Neghiniță şi se duse în cruciş şi în curmeziş, în toată 
împărăția, c-o foaie de lipan pe cap şi sprijinit p-o cârjă de corn. Şi de ce vedea se minuna şi întreba 
pe Neghiniţă: 

— Neghiniţă, de ce-l bat pe ăla, de răcneşte ca din gură de şarpe? 

— Fiindcă împăratul e surd şi n-aude, răspunse Neghiniţă. 

— Neghiniță, de ce-or fi atâția oameni goi şi desculți? 

— Fiindcă împăratul e orb şi nu vede. 

— Neghiniţă, de ce bătrânul ăla s-o fi muncind să roadă în gingii o cojiţă uscată? 

— Fiindcă împăratul mănâncă prea mult. 

— Neghiniță, de ce-or munci unii şi noaptea de dau pe brânci? 

— Ca să doarmă împăratul şi ziua de i-o veni poftă. 

— Neghiniță, atunci de ce să vină pe scaunul meu un împărat, şi surd, şi orb, şi lacom, şi 
somnoros? 

— Fi, păi înainte de-a fi împărat vedea, auzea, muncea, era cumpătat la mâncare şi la băutură. 

Bietul pribeag stătu pe gânduri, în mijlocul unui oraş mare-mare şi zise: 

— I, i, Neghiniţă, mult cuvânt ai! Acum s-ajung împărat, şi aş şti eu să fac cum e bine. 

Şi ca din senin, abia sfârşise vorba de pe urmă, ş-auzi o gălăgie, un vaiet, o duduitură, că parcă 
se cutremura pământul. Când colo, ce să fie? Ştafetă mare. Nişte voinici, cu suliți lungi, aduceau 
vestea că norodul a băgat la dubă pe împăratul ăl nou, cu sfetnici cu tot şi că cheamă iarăşi pe 
adevăratul împărat. 


Cum auzi, bătrânul zise voinicilor: 

— Staţi, că eu sunt! 

Şi-l cunoscură toţi, şi îi deteră în genunchi. lar Neghiniţă, de colo, de pe umăr: 

— Măria ta, mai vezi, mai auzi, or ţi s-a făcut foame şi-ţi vine să dormi? 

La toate vine rândul, după cum se întoarce roata, că d-aia e roată, să se întoarcă, iar nu să stea 
locului. 

Şi-i veni rândul şi lui Neghiniţă, gândul lumii. 

Într-o zi vru să glumească cu împăratul, să mai facă vreo drăcie. Îi intră în urechea dreaptă 
crezând că e în a stângă. Cu stânga n-auzea de loc. „Nu face nimic. Mi-e lene să mă mut, să gândi 
Neghiniţă. În loc să şoptesc, voi striga.” Şi începu să strige, din toate puterile, în urechea cu care 
împăratul auzea de minune: 

— Un împărat, dacă n-a şti, el de la el, adevărul, nu-l mai află de la nimeni! 

Împăratul, auzind acest glas tare, în fundul urechii, îi zvâcni inima, şi-şi trase o palmă, cât putu, 
peste ureche, zicând: 

— [iiii, să ştii că ce credeam eu că-mi trece prin minte era numai în ureche! 

Şi când îşi scutură urechea în podul palmei... Neghiniţă căzu leşinat... 

— Tu mi-ai fost? Tu m-ai făcut să cad din scaunul împărăției? Bine! Am eu ac de cojocul tău! 

Împăratul, înfuriat, porunci să-l lege de gât cu un fir lung de mătase, şi-l coborî, de-l înecă, în 
puţul din curtea domnească. 

Aşa sfârşi bietul Neghiniţă. 


Alexandru Odobescu - Jupân Rănică vulpoiul 


Basm pentru copii, localizat 

A fost odată 

Ca niciodată; 

Dacă n-ar fi, 

Nu s-ar povesti, pe vremea când chiar şi dobitoacele ajungeau să se facă domni şi boieri aci pe 
pământ... a fost un pui de leu, mândru şi frumos, carele, fiind el din viţă de domni, fiarele şi 
lighioanele îl aleseră pe dânsul ca să fie peste ele mai mare, şi de aceea îi şi ziseră Leonilă împărat. 
Aflând însă Leonilă împărat că dobitoacele nu trăiesc în bună pace unele cu altele şi că cele mai tari 
jefuiesc pe cele mai slabe, fără măcar să ceară voie de la dânsul, el hotărî într-o zi să adune la sfat 
pe toţi supușii săi, ca să le dea de ştire cum că voieşte cu tot dinadinsul ca lucrurile să meargă într- 
altfel pe viitor. De aceea, îndată trimise peste tot locul porunci straşnice ca toţi de acum înainte să 
aibă a trăi in cea mai bună înţelegere şi ca să nu mai fie voie a se face cuiva vreo nedreptate, fără de 
ştirea şi de învoirea împărăției. 

Totdeodată, porunci să se cheme la curtea domnească tot neamul dobitocesc. Atunci veniră din 
toate părțile păsări, lighioane şi fiare, animale de tot felul, care mai mari, care mai mici, şi toate se 
închinară împăratului şi îi mulțumiră din băierile inimii pentru porunca înţeleaptă ce dăduse. Dar pe 
când toate căpeteniile dobitoceşti se adunaseră la curtea împărătească, ca să ție sfat, deodată se lăți 
vestea cum că unul numai dintre fruntaşi lipsea şi că acela cu niciun preţ nu voieşte să vină. 

Acesta era chiar jupân Rănică Vulpoiul, lighioană vicleană şi pricepută. Lesne înțeleseră toți 
pentru ce nu cuteza să-şi arate fața dinaintea împăratului; căci pretutindeni erau cunoscute multele 
mişelii ce el făcuse, călcând şi puind pe tot minutul la uitare poruncile date de stăpânire. Şi adevărul 
era că toate dobitoacele veniseră cu câte o plângere împotriva lui, afară numai de buna lui rudă, 
vătaful Bursucel. 

Mai întâi ieşi cu jalbă vornicul Lupu Falcă-Lată, cerând să i se facă dreptate pentru toate 
necuviinţele cu care jupân Rănică Vulpoiul îndrăznise a se purta către soţia şi către copiii d-sale. 


Apoi se arătă cu plângere tot împotriva lui aprodul Potaie Dulău şi medelnicerul Urechilă 
lepuraş; dar cel care din toţi zbiera mai tare şi mai fără de şir era chiar Măgărilă vechilul, pe care îl 
aleseseră de avocat dobitoacele cele mai puţine la minte. Îndată însă ce toţi aceştia își sfârşiră pârile 
şi Jeluirile lor, vătaful Bursucel, ca o rudă bună, începu să apere cu vorba pe verişorul său Vulpoiul 
şi cât p-aci era să-l scape de orice osândă, când deodată se răpezi în mijlocul adunării, cu penele şi 
cu creasta zbârlită, vestitul logofăt Cucurigu Cocoş, carele, în gura mare, declară tuturor că jupânul 
Rănică i-a fost ucis pe pruncii şi pe pruncele d-sale: „Împărate! — striga bietul Cucurigu — fă 
dreptate celui mai nefericit dintre Cocoşi. Cocoana Cloşcă, soția mea, scosese o spuză, o mândreţe 
de puişori şi cu toţii împreună trăiam noi norociţi, sub paza câtorva dulăi din cei mai voinici. Dar, 
într-o zi, mişelul acela de Rănică veni în bătătură la noi, îmbrăcat cu o rasă călugărească şi 
prefăcându-se că învaţă pe dinafară porunca măriei tale, ca s-o aibă în veci aminte. Noi, biet 
amăgindu-ne de haina lui cea mincinoasă, nu ne-am temut de dânsul, ci am urmat a colinda risipiţi 
d-a lungul gardului, ba chiar şi de a rătăci prin bălării, departe de paznicii noştri. Atunci, vai! 
vicleanul, îndată ce ne simţi fără de apărare, dete năvală printre sărmanii puişorii mei şi pe câți 
dântr-înşii apucă, pe toți îi sugrumă. lată, priveşte: puica mea cea mai iubită zace aci moartă 
dinaintea măriei tale şi eu, mărite împărate, cu lacrimile în ochi cer să mi se facă dreptate!” 

Leonilă împărat se supără foarte şi se întristă adânc de acestea; deci nu voi să mai dea crezământ 
spuselor şi apăsărilor vătafului Bursucel. Îndată porni pe banul Martin Ursul, unul din cei mai de 
frunte boieri ai curții, pentru ca, cu voie, fără voie, să-i aducă pe vinovatul Rănică. Acesta însă, 
ocolind primejdia, făcu bună primire banului Ursul şi-i făgădui că va merge cu dânsul; dar mai 
nainte de plecare îl pofiti ca să-i arate un loc unde el zicea că se pot găsi mulți faguri de miere, de cei 
ce plac aşa de mult urşilor. Când ajunseră însă la un loc cunoscut de Rănică, el dete brânci Ursului, 
şi acesta căzu, biet, cu piciorul prins într-o cursă; iar Vulpoiul fugi p-aci ţi-e drumul, râzând cu 
hohote şi strigând mereu: 

— Joacă bine, moş Martine, 

Să-ţi dau miere de albine! 

Abia scăpă sărmanul Urs din cursă, lăsând în mâinile sătenilor vecini, care umblau să-l ucidă în 
bătăi, jumătate blana de pe dânsul şi mai ales coada întreagă. Vezi de aceea nici nu mai are ursul 
coadă! Aşa jumulit, beteag şi ruşinat, el se întoarse înapoi la curtea lui Leonilă. 

Împăratul, mânios tare, trimise atunci pe postelnicul Motan Cotoiul, carele era vestit prin 
iscusinţa lui, cu poruncă să aducă cu orice preț pe Rănică; dar nici p-acesta nu-l lăsă Vulpoiul 
nepăcălit. EI îl tot mână cu vorba, îl lăudă că e vânătorul cel mai minunat şi punându-i mândria în 
Joc, îl îndemnă în sfârşit să se cerce a vâna șoareci şi chiţcani într-un hambar întunecos, unde ştia 
bine că sunt întinse laţuri pentru ca să se prindă într-însele dihorii şi alte lighioane stricăcioase. 
Bietul Motan, picând şi el în capcană, miorlăia de durere şi de frică dinlăuntru; iar Rănică, bătând 
cu laba în pereții hambarului, îi striga de afară râzând: 


— Tprruţ, pisică! Tprruţ, motan! 
Prins-ai şoarec or chiţean? 


Postelnicul Cotoi mâncă şi el o bătaie bună ca văru-său, banul Ursul, şi se întoarse la curte, 
plouat ca vai de dânsul şi cu coada între picioare. Atunci, toți într-o unire, osândiră la moarte pe 
jupân Rănică Vulpoiul, pentru că nu ţinuse în seamă poruncile împărăteşti şi îşi bătuse joc de 
trimişii stăpânirii. 

Cu toate acestea, vătaful Bursucel tot se mai rugă să se facă rudei sale şi o a treia chemare şi se 
însărcină chiar dânsul a-l aduce. Când Vulpoiul văzu venind pe credinciosul său prieten Bursucel şi 
înţelese de la dânsul că nu mai este loc de joc, se gândi şi el că ar fi mai bine să se ducă însuşi la 
împărăție. Dar cu cât mai mult se apropia de curte, cu atât i se făcea mai multă grijă, văzând mai 
ales cum se grămădea gloata ca să-l vadă trecând. Cu toate acestea, Rănică merse de se închină 
smerit şi cu supunere la împăratul, carele nici gând n-avea să-i dea iertare. El povesti foarte lămurit 


neajunsurile ce păţise la dânsul banul Martin şi postelnicul Motan şi se arătă gata a răbda orice 
asprime a soartei. Atunci pârâtorii lui ieşiră la lumină, având în capul lor tot pe vestitul vechil 
Măgărnilă; dar ei erau aşa de numeroşi, avocatul zbiera aşa de urât, şi Rănică se apăra cu aşa multă 
iscusinţă, încât mulţi din adunare începură a dori să-l vadă scăpat. Însă tocmai atunci se deteră pe 
față cele mai groaznice mişelii ale lui şi judecătorii, toţi într-o unire, îl osândiră ca vinovat bun de 
spânzurătoare. Îndată atunci rudele lui toate părăsiră curtea, şi împăratului nu-i păru bine de aceasta, 
căci acele rude şi rubedenii erau multe la număr, şi tot dobitoace cu putere şi cu dare de mână. 
Boierii Lupu Falcă-Lată, Martin Ursul şi Motan Cotoiul, zău, nu prea ştiau cum o vor scoate la 
căpătâi cu îndeplinirea pedepsei; iar Rănică, simțind toate aceste greutăți, îşi bătea Joc pe ascuns de 
dânşii şi începuse a se chibzui cum să facă ca să scape nevătămat. Când i se puse ştreangul de gât ca 
să-l spânzure, el se rugă să fie îngăduit a-şi mărturisi în fața lumii păcatele, mai nainte de a muri. I 
se dete voie; şi el, numai atâta aştepta. După ce povesti nemerniciile tinereţelor sale, prin cuvinte 
meşteşugite, dete să înţeleagă că, în viața lui, furase o mare comoară de bani şi de scule, cu scop de 
a opri şi de a nimici un complot ce se urzise împotriva lui Leonilă împărat. Auzind aceste cuvinte, 
împărăteasa prinse mare dorinţă de a şti cum şi ce fel se petrecuseră lucrurile şi ea înduplecă pe 
soțul său ca să dea voie lui Rănică să spună toate mai pe larg. Acesta, prefăcându-se că ar fi adânc 
pătruns de mustrare şi de grijă, istorisi îndată o lungă poveste despre un complot care s-ar fi urzit 
mai de demult între banul Martin Ursul, vornicul Lupu Falcă-Lată şi postelnicul Motan Cotoiul, ca 
să dea jos de pe tron pe Leonilă împărat şi să ridice pe Martin Ursul la scaunul domniei. Ca să nu 
lase nicio bănuială asupra adevărului scornirilor sale, el amestecă în acel închipuit complot pe 
răposatul tatăl său, care murise de mult, şi chiar pe prietenul şi ruda lui, vătaful Bursucel. După 
spusele lui, toată acea urzeală era întemeiată pe o bogată comoară de bani, cu care răzvrătitorii 
aveau de gând să cumpere pe ostaşii, pe paznicii şi pe slujitorii împăratului; iar el, Rănică, furând 
acea comoară şi ascunzând-o, scăpase zilele lui Leonilă împărat. 

Aflând acum mai întâi despre toate acestea, împăratul şi împărăteasa începură a cam dori să 
capete pe seama lor acea vestită comoară şi cercetară pe Rănică despre locul unde ea se află 
ascunsă; dar Vulpoiul şiret găsi atunci vremea numai bună ca să intre la tocmeală asupra iertării 
sale. Împăratul cam sta la îndoială; dar împărăteasa ceru cu tot dinadinsul ca jupân Rănică să fie 
iertat. Acesta spuse atunci că comoara se află pitită în preajma unei fântâni, în mijlocul unei păduri, 
departe, foarte departe; iar fiindcă împăratul nu prea voia să dea crezământ la o istorie aşa de 
neauzită, Vulpoiul chemă drept dovadă pe bietul medelnicerul Urechilă lepuraş, carele tremura de 
frică, spre a mărturisi şi el dacă nu e adevărat că se află, departe, foarte departe, o pădure întocmai 
astfel după cum el zisese. 

Ciudat lucru se pare, dar împăratul se mulţumi cu această mărturie. El bucuros ar fi mers însuşi 
cu Rănică până la acea pădure, dar Vulpoiul, rumegând în mintea lui alte năzdrăvănii, îl rugă să-i 
dea voie a se duce mai întâi la o mănăstire, după cum se legase cu sufletul, ca să se roage pentru 
iertarea păcatelor sale. Împăratul nu făcu nicio împotrivire. Pe banul Martin şi pe vornicul Falcă- 
Lată îi băgă la închisoare, iar kir Behehe Berbecilă, care era şi țârcovnicul palatului, citi lui Rănică 
o molitvă ca să-i fie drumul norocos. Se luă tot atunci hotărâre ca toată curtea împărătească să-l 
aştepte în cale, nu departe de locul unde avea să meargă şi astfel el se porni. Dar ca să nu-i fie urât 
singur la drum, el rugă pe Behehe Berbecele şi pe medelnicerul lepuraş ca să-l însoţească amândoi 
măcar o bucată. 

Când se văzu aproape de casă, făcu ce făcu şi despărți pe tovarăşii lui unul de altul şi îndată 
înghesui pe bietul lepuraş la o strâmtoare şi-i suci gâtul. Apucase, el şi ai lui, de mâncase carnea 
sărmanului dobitoc, când sosi Berbecilă ca să caute pe soţul său de drum. Rănică-i spuse că 
medelnicerul Urechilă, simțindu-se cam ostenit, se închisese într-un cuptor ca să doarmă mai 
liniştit, dar totdeodată el adăogi: „Ştii, frate Berbecilă, că trebuie îndată să pleci înapoi ca să duci 
împăratului o scrisoare foarte însemnată, din care negreşit că şi domniei tale ţi se vor trage mari 
foloase şi vei căpăta multă trecere pe lângă împăratul, dacă-i vei duce cât mai curând darurile care 
sunt în această desagă.” 


Cum auzi una ca asta, gugumanul de Behehe începu a sălta şi a se gudura de bucurie, pe când 
Vulpoiul cu Vulpoaica şi cu Vulpişorii lor şedeau lungii pe pat şi se uitau cu mirare la dânsul cât de 
poznaş juca el de veselie. Rănică îi atârnă atunci de gât o desagă, în care el ghemuise pielea 
Iepuraşului jupuit şi mâncat şi îi făcu vânt să plece. 

Puteţi să vă închipuiţi ce supărare cuprinse pe împărat când, deschizând desaga cea cu ştirile şi 
cu darurile, în loc de aceasta pică într-însa pielea sărmanului Urechilă. Atunci pricepu că chiar şi pe 
dânsul îl înşelase mişelul de Rănică. Banului Martin şi vornicului Falcă-Lată le dete drumul de la 
închisoare, iar pe kir Behehe, împăratul nemaivoind să-l vadă în ochi, îl lăsă pe seama Lupului ca 
dânsul să-l procopsească cum va şti şi să-i găsească leac la toate neajunsurile câte suferise. De 
atunci s-a şi făcut ruptoare ca berbecii şi oile să fie jefuite de lupi. Dar nici cu atâta nu se mulțumi 
împăratul, ci dete şi o serbare mare, numai pentru ca să aducă mângâiere lui Falcă-Lată şi lui Martin 
Ursul, pe care îi nedreptăţise. Tocmai în mijlocul veseliilor acelei sărbători, sosiră şi alte ştiri despre 
mişelii mai proaspete ale jupânului Rănică Vulpoiul. Mâniindu-se atunci împăratul peste măsură, 
hotărî să trimită toată ordia ca să prăpădească cu totul pe acel îndrăzneţ înşelător. Dar vătaful 
Bursucel, tot mereu credincios verişorului său, se grăbi a-i da de ştire şi-l îndemnă ca să vie cât mai 
neîntârziat la curte şi să răspundă el însuşi la învinovăţirile ce i se aduceau. El se înduplecă şi veni. 

Bursucel se duse la împărat ca să-l roage să primească pe ruda sa, jupânul Rănică; iar acesta, 
când se văzu dinaintea lui Leonilă, se apropie cu îndrăzneală de tron şi dete în genunchi în faţa 
tuturor lighioanelor adunate. Împăratul, cu glas aspru, îi impută că ar fi ucis mişeleşte pe sluga lui 
cea credincioasă medelnicerul lepuraş şi că el a pricinuit moartea ţârcovnicului său, kir Behehe, 
carele cânta aşa frumos în strană. La acestea, Rănică, cu fățarnice cuvinte, se prefăcu pare că ar fi 
adânc mâhnit de cele ce s-au întâmplat; dar totodată el arătă o mare mirare de câte auzea şi stărui 
fără de ruşine a zice că Berbecilă, iar nu el, a ucis pe iepuraş, ca să ia de la dânsul nişte bogate 
daruri pe care chiar el, Rănică, le dase credinciosului medelnicer, ca să le ducă mai iute măriei sale. 
Dar împăratului i se făcu acru cu atâtea încurcături, neștiind ce să mai aleagă din aşa multe 
minciuni, şi de multă supărare se sculă şi plecă la vânătoare, lăsând pe boierii săi să facă cum vor 
şti. 

Rănică însă nu-şi pierdu cumpătul şi pe loc îi dete în gând să ceară ajutor de la o veche prietenă a 
lui, bătrâna jupâneasă Albina, care era de casă la împărăteasa, îi făcea dulcețuri şi îi descânta de 
deochi. Dânsa puse pe fiecare zi la împărăteasă câte o vorbă bună pentru Rănică, astfel încât nu 1 se 
făcu niciun rău. Mai pe urmă ea se ispiti a aduce aminte despre sculele pe care Vulpoiul zicea că le 
ascunsese, le lăudă precum se pricepu mai bine şi încredinţă pe stăpână-sa că Rănică singur ar fi în 
stare să le găsească şi să i le aducă, dacă i s-ar da drumul de la închisoare. Pe de altă parte, jupân 
Vulpoiul mijloci ca să se şoptească la urechea împăratului despre multele slujbe pe care le făcuse 
statului răposatul tată-său, pe când trăia; mai pe urmă, el ceru ca cei ce l-au pârât să dea cel puţin 
dovezi şi, în sfârşit, ca să curme mai iute toate greutăţile, propuse ca neînţelegerea dintre dânsul şi 
duşmanii lui să se stingă printr-o luptă dreaptă. Pe vremea de atunci era obicei şi lege ca orice sfadă, 
orice ceartă şi orice judecată să se spargă cu bătaie; părțile potrivnice se apucau la trântă şi care din 
doi biruia aceluia îi rămâneau toate dreptățile. 

Propunerea lui Jupân Rănică se ţinu în seamă şi vornicul Falcă-Lată ceru numaidecât ca el şi nu 
altul să intre în luptă cu Vulpoiul. Acesta însă, ştiind bine că Lupul e mai vârtos la vână decât 
dânsul, se cam codea şi căuta prilej să scape; dar toate fură de prisos, căci Lupul era foarte îndârjit 
din pricina tuturor răutăţilor pe care Rănică cu drept şi cu nedrept le aruncase asupra lui. Se hotărî 
dar lupta fără de cruţare şi se alese ca loc de bătaie ţarcul rotund al târlei împărăteşti. A doua zi, 
după ce trase un somn bun toată noaptea şi mâncă ca un voinic dimineaţa, Rănică intră în cercul 
luptei cu părul de pe dânsul lins şi prelins, cu trupul uns peste tot cu ulei. Aşa îl învățase jupâneasa 
Albina, care se pricepea la tot felul de farmece băbeşti; ba ea îi făcuse şi descântece, ca să poată 
birui pe duşmanul său. Lupul şi Vulpoiul se puseră drept în față unul cu altul; iar toate celelalte 
dobitoace, de la împărat până la pârcălab şi de la vlădică până la opincă, stau rânduite jur împrejurul 
țarcului şi priveau cu ochii sticliți la lupta voinicilor. Vulpoiul începu îndată să-şi învârtească coada 


cea stufoasă, ca o apărătoare, şi prefăcându-se că vrea să fugă, aruncă cu țărână în ochii Lupului, 
de-i luă vederile; îndată sări iute pe dânsul şi se cercă din toate răsputerile ca să-l sfâşie şi să-l 
sugrume. Dar vornicul Falcă-Lată, opintindu-se şi dânsul, printr-o suceală puternică culcă jos pe 
Rănică, îl propti sub picioare şi-şi înfipse colții în laba lui. Vulpoiul însă nu-şi pierdu sărita într-o 
primejdie aşa de mare, ci întorcându-şi pe furiş ochii în partea staulului, unde se închisese pentru 
acea zi turma de oi a împăratului, începu să strige: „Sai, jupân vornice, c-au scăpat mieii din staul 
şi-i mănâncă câinii!” Lupul lacom şi prost se repezi să apuce şi el un cârlan; dar în vremea aceasta, 
Vulpoiul sprinten îi sări în chică şi-l dobori jos. L-ar fi ucis pe loc dacă însuşi Leonilă împărat nu i- 
ar fi zis să-l ierte cu zile. 

Din minutul acela jupân Rănică Vulpoiul rămase tare şi mare, şi fără de vătămare. Împăratul 
puse de-l îmbrăcă cu caftan de catifea roşie îmblănit şi îl făcu mare vistier. Toţi de toate părțile 
veniră de se închinară la dânsul cu smerenie şi supunere, ba încă şi la cocoana Vulpoaica şi la 
coconaşii Vulpişori, care sosiră îndată la curtea împărătească. 

Trecu astfel cât trecu; dar fiindcă năravul din fire nu are lecuire, jupân Rănică Vulpoiul nu se lăsă 
de mâncătorii şi de vicleşuguri, nici când ajunse om de frunte. Mişeliile lui se deteră din nou pe 
față; dar de rândul acesta nu-l mai ajută niciun meşteşug, ci fu silit să fugă şi de la curtea 
împărătească şi de la casa lui; hoinar şi pribeag, el de atunci înainte îşi petrecu viaţa furişându-se 
prin tufe şi prin vizuini, huiduit şi batjocorit de toţi, până ce într-o zi, umblând, după năravul său cel 
vechi, să se vâre într-un coteţ cu găini, copoii din bătătură îl ulmară, îl zăriră, îl luară în goană prin 
pădure, îl prinseră şi-l făcură mici-fărâmici. Să-i fie țărâna uşoară! 

Încălecai p-o coadă de vulpe şi spusei cui vru s-asculte basmul lui Rănică Vulpoiul, pe care l-a 
răpus copoiul. 


Maria Itu - 
Copil şi Urăla, fata frumoasă de peste nouă ţări, aleasă mai mândră şi 
mai frumoasă 


A fost odată ca niciodată, că de n-ar fi fost nu s-ar fi povestit. A fost cam pe vremea când se 
potcovea purecele cu nouăzeci şi nouă de potcoave de fier la un picior şi zicea că-i prea uşor şi 
sărea-n înaltul cerului s-aducă poveşti. 


Şi-am prins şi eu unul de coadă, 
Şi l-am băgat în ogradă, 

Şi l-am bătut bine, binc, 
S-aducă şi pentru mine. 

Şi, cum a adus-o, 

Cum v-am şi spus-o! 


A fost odată un împărat mare şi bogat. Şi împăratul acela avea trei fete şi-un fecior. Feciorului 
nu-i crescuseră încă bine tuleii pe sub nas şi nici n-apucase a-şi dovedi bărbăţia în vreo bătălie, cât 
de cât mai vederoasă, cu urşi, cu lei-paralei, cu balauri, zmei şi alte dihănii dintre cele ce trăiau 
atunci pe pământ, pricină pentru care toată lumea îi zicea Copil. Iară fetelor toată lumea le zicea 
Frumoasa, Harnica şi Buna, că aşa şi erau şi ce-i drept nu-i supărare pentru fiecare. Şi-ar fi trăit 
împăratul acela cu copiii lui laolaltă fericit, măcar că maica lor se prăpădise, de n-ar fi avut şi el, ca 
tot omul, un necaz. Şi anume acela că nu-şi putea mărita nicicum fetele; vezi că măritatul aşteaptă 
luat şi pe ele nu le lua nimeni. Treaba asta îl seca pe împărat la inimă, nu alta. 

— Ce-i de făcut? îl întrebă, într-o zi, împăratul pe feciorul lui, necăjit din cale-afară. Ce-i de 
făcut cu surorile tale? Aci or împleti coadă albă, de-om fi de poveste-n lume! 


— Apoi, ce putem noi face, tătucă? răspunse Copil. 

— Eu zic să dăm mai întâi sfară-n ţară, ca să afle tot leatul că fetele-s de măritat, zise împăratul, 
şi apoi de-o afla careva, le-o pica cineva şi de le-o pica le-om da, ce să facem? 

— Bine, zise Copil. Nu mi-i chiar împăcat sufletul cu asta, dar vorba aia, fă ce poţi când n-ai alta 
de făcut şi-apoi o-ncercare moarte n-are. 

Şi aşa, dădură sfară-n ţară şi peste hotară că împăratul îşi mărită fetele după cine o pofti, după 
cine o dori, după cine le-o pica, după cine le-o lua. Dar nici aşa nu-şi găsi împăratul pețitori la fete. 

— Apoi ăsta-i un făcut, tătucă, ascultă-mă pe mine! zise Copil, când văzu ce văzu. 

— Făcut-nefăcut, acu' ce ne facem? răspunse împăratul începând a se căina: 


Până fetele mi-oi da, 
Zile negre-oi înnoda! 


Şi tot aşa căinându-se zi de zi şi ceas de ceas o duse el până într-o seară când, fiind cu toţii la 
masă, auziră o bătaie în uşă: 

— Cine-i? întrebă împăratul. 

— Eu sunt! răspunse un glas de-afară. 

— Care eu? Pofteşte-n casă să te vedem la față! 

— Aş pofii eu dar nu pot! zise cel de afară. Am venit numai să-mi dai pe fata cea mare a măriei 
tale de nevastă. 

Când auziră cei ai casei una ca asta, săriră toți ca fripți din loc. Frumoasa drept la oglindă să-şi 
mai rumenească obrajii, Harnica să mai puie un scaun la masă şi să aducă lumânări, Buna să 
îmbuneze pe toată lumea, Copil să toarne vin, iaca din senin dârveală, dar aşa-i la o socoteală de 
asta. 

— Apoi dacă-i aşa, poftim de stai la noi, ca să ne stea binele şi să ne trăiască pețitorii! grăi 
împăratul. 

— De trăit, trăiască, dar de putut nu pot! zise acela. De mi-o dai aşa, bine de bine, dacă nu, Radu 
mă cheamă, dar gândeşte-te în grabă că n-am vreme de zăbavă. 

Văzând împăratul scurta, o luă frumos de mână pe fata lui cea mare şi-i dădu drumul afară 
zicându-i: 

— Nororocu-rocu cum ţi-a fi norocu' de-amu, dragul tatii! Poartă-te frumos după cum ti-i şi 
chipul şi norocul ţi-a ieşi în față. 

Nu trecu mult de la întâmplarea asta că, într-o seară, când stăteau iarăşi cu toții la masă, se auzi, 
din nou, o bătaie în uşă: 

— Cine-i? întrebă iară împăratul. 

— Eu! răspunse un glas de-afară. 

— Care eu? Pofteşte-n casă, să te vedem la faţă. 

— Aş pofii eu, dar nu pot! răspunse acela de-afară. Am venit numai să-mi dai pe fata cea 
mijlocie a măriei tale de nevastă. 

Când auziră cei din casă una ca asta, săriră iar toți ca fripți din loc, dar şi mai şi Harnica, al cărei 
rând la măritiş sosise. 

— Dacă-i aşa, zise împăratul, hai în casă şi la masă, să ne vedem şi să ne înțelegem. 

— Înţelesu-i gata, se auzi de-afară. De mi-o dai aşa, bine de bine, de nu, pe-aci mi-i drumul, ce- 
am avut şi ce-am pierdut! 

Văzând împăratul iarăşi scurta o luă frumos de mână pe fata lui cea mijlocie şi-i dădu drumul 
afară zicându-i: 

— Norocul, dragul tătuchii, îi şi după cum şi-l face omul. Cată dară de-l fă bine şi bine-i trăi. 

A treia oară veni rândul celei mai mici dintre fete pe care tot aşa o peți unul, nevăzut-necunoscut, 
tot aşa o dădu tătâne-său de la casă şi tot aşa îi zise: 


— Fiecare om cu norocu' lui, dragul tatii! Ori fugi de el, ori dai peste el, de-acu', cum s-o nimeri 
şi pentru tine! Dar la omul bun noroc bun trage! 

Şi aşa scăpă împăratul de-un necaz, neştiind că-l aşteaptă altele, mai mari, vorba aia scapi de 
unul dai de-o sută, scapi de lup şi dai de urs. Necaz ca acela, că nu ştia omul după cine şi-a dat 
fetele, de-or nimerit bine ori ba, în ce loc îs aşezate, că-şi vedea casa goală şi odăile pustii, că 
frumosu-i pierise din cale odată cu Frumoasa, rânduiala cea bună odată cu Harnica, iar pacea şi 
hodina sufletului odată cu Buna. 

„Se vede că nuş! cine mi-a luat mințile, de-am dat eu mândreţe de fete de la casă, fără să ştiu nici 
cui le-am încredinţat, nici unde s-au strămutat, se mustra pe sine împăratul. Dar nici ele nu-mi trimit 
o vorbă, măcar ca să ştiu şi eu ceva de soarta lor”, îşi zicea tot el şi pe zi ce trecea era tot mai 
îngândurat şi mai supărat. 

— Tătucă, zise într-o zi Copil întors şi el pe dos de-ace-leaşi gânduri, mie asta nu mi se pare-a fi 
bună! 

— Nici, mie, dragul tatii! La asta şi eu mă gândesc, astea întruna mă muncesc, astea mă 
încărunțesc de mă prăpădesc. O fi din moşi-strămoşi rămasă ca tinerii să-şi lase casa părintească 
însurându-se sau măritându-se şi pleacă de la casă, nu zic ba, dar mai şi vin de la o vreme. Numai 
fetele mele nu şi nu. Apoi, nu ştiu, de rău ori de bine, de rele ori de belele, vai de zilele mele! Cine- 
o mai face ca mine, ca mine să păţească! 

— Apoi, tătucă, nu te gândi aşa iute la prăpădit şi nici nu te pască grija de alţii ce-or păți, ci să ne 
vedem, amu o dată, de necazul nostru, zise Copil. Iaca ce m-am gândit eu. 

— Ce, fătul meu? întrebă împăratul. 

— M-am gândit să mă duc în lumea mare, dup-a mele surioare, să aflu unde-s, cum trăiesc, ce 
fac şi ce gândesc, cu cine se însoțesc! Lasa-mi ori ba? 

— Asta-i una ca niciuna, nici de glumă nu e bună! strigă atunci împăratul speriat. Mult ai stat să 
te gândeşti? 

— Mult, puţin, tătucă, să ştii că nu mă las! 

— Nu te-i lăsa tu, dar mai întâi nu te las eu! Vrei să zbori când nici aripi nu ai? 

— Nu te-ntreabă necazurile de ani, tată! 

— Nu mă-mbăta tu cu apă chioară, zise împăratul. Cum să te las când numai tu mi-ai mai rămas 
stâlp la bătrâneţe? Pân-acu' n-avui cu cine trăi, de-acu' să n-am nici lângă cine muri, dragul tatii? 

— Geaba cânţi, geaba descânţi, tătucă, răspunse Copil hotărât, că 


Până capu' sus mi-a sta, 
Surorile nu mi-oi lăsa! 


Se mai ciondăniră ei cu vorba, până ce, de la o vreme, văzând împăratul că n-apucă nici cum 
rând la moară, căzu la învoială, aşa că îşi luă Copil cal de călărit, haine de primenit, mâncare în 
desagă, apă într-o oiagă şi sărutând frumos mâna tătâne-său porni în lumea mare, capăt n-are 


Şi se duse, şi se duse, 
Multă lume-mpărăție, 
Ca dumnezeu să ne ţie, 
Ca cuvântul din poveste, 
Înainte mult mai este, 
Mândră şi frumoasă, 

S-o ascultați dumneavoastră! 
De i-ți asculta, 

I-ți învăţa. 

De-ţi dormi, 

Bine vi-ți hodini! 


Şi merse, Copil merse, trecând căi şi văi, dealuri şi câmpii, ţări şi mări, ziua lungă să-i ajungă, zi 
de vară până-n seară, fără a întâlni pe cineva în cale, măcar ca să-i mai ţie de urât, dacă de alta nu, 
până când, la un capăt de lume, văzu un palat mare şi frumos, iar pe coasta lui, la vale, trei cosaşi 
cosind cu jale. 

— Bună ziua, oameni buni! zise Copil oprindu-se din drum. 

— Să fii sănătos! răspunseră aceştia oprindu-se şi ei din lucru. Da' ce veste-poveste te poartă pe 
la noi? 

— Nicio veste-poveste, întoarse feciorul vorba. Am văzut numai mândreţea asta de palat aici şi 
m-am gândit să-ntreb şi eu de-al cui o fi. 

— De-al cui să fie? răspunseră cosaşii, dacă nu de-a lui Vai împărat, stăpânul nostru. 

— Vai împărat? N-am auzit de el. Dar cum de-i zice-aşa? 

— Apoi cum să-i zică în alt fel, dacă-i vai de el! răspunseră cosaşii. 

Şi până-şi bătură ei coasele, până le mai ascuţiră, până-şi puseră apă-n teacă şi-şi aşezară cuțile, 
până-şi mai şterseră frunțile, îi povestiră lui Copil ce şi cum era treaba pe la ei şi pe la împăratul lor. 
— Vai de capul lui şi de-al nostru, fecior mândru! ziseră ei, că nu-i zi să nu ne calce Spânu' cu 

trei peri în barbă, cum îi place aşa face, umblând s-o fure pe buna stăpâna noastră, Urăla, fată 
frumoasă de peste nouă ţări aleasă, mai mândră şi mai frumoasă. Şi cum n-o poate fura că puterile 
lui ţin numai până-n gard cu casa fetei, iar împăratul o păzeşte ca ochii din cap, îşi varsă bala cea 
necurată toată fierea pe noi şi pe casele noastre. 

— Şi nu-i nimic de făcut ca să scăpaţi de răul ăsta? 

— Nu, fecior mândru! ziseră cu jale oamenii, afară dacă împăratul nu s-ar învoi să-şi dea fata 
după Spân, dar care tată ar face una ca asta? Şi, cum paza cea bună fereşte, după cum ştii, primejdia 
rea, Vai împărat şi-a luat în simbrie un cocoş de aramă care, cum îl aude pe câinele lor lătrând, semn 
că vine Spânu', începe a cânta cu atâta putere şi a bate din aripi aşa vârtos, de mai nu sparge zidurile 
cetății, că urechile oamenilor le-a spart de mult, vestind prăpădul. Atunci străjile nu ştiu cum s- 
apuce mai repede la locul unde-s puşi să-şi păzească stăpâna, iară noi încotro s-apucăm, numai de 
Spân să scăpăm. 

Nu isprăviră bine oamenii vorbele astea, că numai ce auziră câinele împăratului lătrând, cocoşul 
cântând de trei ori la rând din toate puterile. Atunci parcă prăpădul lumii s-ar fi pornit şi poate nici 
acela n-ar fi fost ca ăsta: 


Soarele pe cer păli, 
Luna-n loc încremeni, 
Pământul se scutură, 
Apele se-nvolbură, 
Văzduhul se tulbură. 


Venea bala necurată, Spânu' cu trei peri în barbă, cum îi place aşa face, urlând şi zbierând că vrea 
de nevastă pa Urăla noastră. De spaimă toată suflarea omenească fugi care pe unde nimeri. Iară 
Copil nimeri, nici mai mult nici mai puţin, decât drept în ograda împăratului. Acolo ce să vadă? O 
mândreţe de fată de la soare te puteai uita, da' la dânsa ba. Asta era Urăla. Iară fata ce să vadă, la ei 
în ogradă, un fecior frumos ca un trandafir. Ăsta era Copil. Atunci o luă Copil frumos pe Urăla de 
mână, se duse cu ea la Vai împărat şi-i zise: 

— Să trăieşti, mărite împărate, ani mulți cu sănătate! Eu sunt Copil, fecior de-a lui Băl împărat, 
şi-am venit la măria ta s-o peţesc pe Urăla. Te-ntreb dară de-i slobod a-ntreba, de te-nvoieşti a mi-o 
da de nevastă ori ba? 

— Voia mea e voia ei, răspunse Vai împărat şi, cum văd că voia ei e voia ta, voia mea e voia 
voastră. Numai că voia noastră are o piedică, mai zise el c-un vai în glas: Spânu' cu trei peri în 
barbă cum îi place aşa face! 


— Dinspre partea asta să n-ai nicio grijă, mărite împărat, sări Copil cu gura, că 


Până capu' sus mi-a sta, 
Nevasta nu mi-oi lăsa! 


— Nu ti-i lăsa-o tu, că ţi-a fura-o el, de nu mi-i asculta, îi întoarse împăratul vorba cu înc-un vai 
în glas. 

— Cum să nu te-ascult, mărite împărate, da' nu ştiu ce mă fierbi aşa fără apă şi nu-mi spui mai 
degrabă ce am de făcut? 

— Ce să ai, fătul meu? grăi împăratul, decât o învoială, aceea că, după ce vi-ți lua, să nu ieşiţi 
afară din ograda noastră cât îţi fi şi-ţi trăi, că de-ţi păşi numai c-un pas de-aci Spânu-i şi gata, îţi 
fură nevasta. Şi de o fură a fi nu numai vai de mine, ci şi vai de ea şi de tine. Ce zici, îi putea? Te 
învoieşti ori ba? 

— Cum să nu mă învoiesc, mărite împărate? sări iară Copil cu gura, uitându-şi, pe dată, şi de 
surori şi de tată. 

Şi, cum să nu-şi uite, uita-ne-ar fi fost şi pe noi toate relele şi toate belelele, cu aşa nevastă. Ce 
să-şi mai aducă aminte de ceva, când toată ziua erau numai mână-n mână, ochi în ochi şi gură-n 
gură? Ce tată? Ce surori? când de-atâta dragoste ce era între ei nici pe unde călcau nu vedeau. lacă 
de aceea se şi întâmplă, într-o zi, ce se-ntâmplă. Se întâmplă că ieşind ei în grădină, cum erau mai 
mult cu sufletul în rai decât cu picioarele pe pământ, nimeriră binişor şi linişor afară din ograda 
părintească, pe-o cărare prea frumoasă şi cu umbra deasă. Şi, când se văzură ei în larg, numai câmp 
cu floricele pe sub ochii dragii mele, de bucurie începură a se juca, a se tăvăli şi fugări prin iarbă şi 
fân, uitându-şi de Spân. Apoi Spânu' ce credeți că aştepta? Chiar asta aştepta ca s-o poată fura pe 
Urăla. Nu tu străji, nu tu câine, nu tu cocoş, nu tu nimic! Toţi erau parcă pe lumea cealaltă, toți 
gură-cască la tineri, de gândeşti că nu mai văzuseră însurăței hârjonindu-se-ntre ei. Toţi îşi uitară de 
datorie, iar când luară aminte era prea târziu. Spânu' o fura pe Urăla zicându-i lui Copil aşa: 

— Ce mi-a plăcut aia-am făcut! Ție ce ţi-a place aia-i face, numai una să ştii: de-acu' Urăla-i 
nevasta mea, să-ţi iei gândul de la ea! Şi încă una-ţi mai adaug: amu o dată te-am iertat, dar de te 
mai prind plăteşti cu viața! 

Apoi încălecă Spânu' pe cal şi cât ai clipi se înălță în văzduh cu Urăla, lăsând jos numai un vai 
şi-un vai şi-o jale. Şi cel mai mare vai la inimă îl avea, pe bună dreptate, împăratul. 

— Ce ţi-am spus eu, dragul tatii? Ce ţi-am spus? se văicări el către Copil, când îl văzu singur 
acasă fără nevastă. 

— Ce mi-ai spus bine mi-ai spus, dragă tată socrule! zise Copil cu jale-n glas şi cu ochii-n 
lacrimi. Vina-i a mea, dar nu te supăra şi nu te mai văita, că mă duc după ea. 

— Vai-vai, vai-vai, vai-vai, vai! oftă Vai împărat din afundul sufletului. Unde să te duci? Încotro 
să apuci? Vieţi îţi trebuie să ai să poți să le dai ca s-ajungi acolo. Lasă-te păgubaş, că Spânu-i omul 
dracului, cu el nu-nvingi şi ţi-a mânca viaţa, păcat de tinerețele tale! 

— Păcat, nepăcat, mărite împărate şi dragă tată socrule, 


Până capul sus mi-a sta, 
Nevasta nu mi-oi lăsa, 
Apoi ori oi trăi, 

Ori oi muri, 

Fie ce-a fi! 


Ii mai spuse Vai împărat ce-i mai spuse, ca să-l ostoiască şi să-l oprească de la un drum cu aşa 
primejdie mare dar, de la o vreme, văzând că numa-şi strica gura de pomană, îl lăsă în voia lui, aşa 
că îşi luă feciorul calul, hainele şi desaga, mâncarea şi oiaga şi se aşternu iară la drum. Şi se duse pe 


unde-l duseră ochii şi picioarele, drum de ţară, drum de vară, drum la deal şi drum la vale, cât pe 
drum, cât pe cărare, când pe Jos şi când călare fără a ajunge undeva, fără a vedea pe cineva. 

Dar într-o zi, cum mergea el îngândurat, încălzit de drum şi însetat, că i se gătase apa şi nu găsise 
niciun izvor în cale, văzu în zare o fântână şi lângă ea o fată oglindindu-se în apă. 

la să mă duc până acolo, îşi zise Copil, să beau, să mă răcoresc, să-mi desfac desaga, să-mi 
umplu oiaga şi să văd de n-o şti fata asta ceva de rândul Spânului. Dar acolo ce să vadă? Ce văzu 
mai să nu creadă! La fântână, în cărare, Frumoasa, sora lui cea mai mare. 


Când s-au văzut ei la față, 
S-au strâns în brață, 

S-au sărutat cu dulceaţă, 
Cu dulceaţă şi cu dor, 
Soră şi cu frățior! 


Apoi începu fata să-l întrebe de pe-acasă, ce şi cum îi, care ce face, cine cu cine s-a însurat, cine 
cu cine s-a măritat, ce nuntă au făcut, ce face tătâne-său, cum o duce, de-i sănătos ori ba, ce fac 
oamenii din sat, ce mai zic şi câte şi mai câte, mă rog, ca omul plecat de mult de-acasă şi ars de 
dorul ei. Iară dacă gătă Frumoasa, începu Copil cu întrebările, vezi că el de asta şi plecase când 
plecase să afle ce-i fac surorile, cum o duc, cum trăiesc, ce gânduri nutresc de pe-acasă nu nimeresc, 
de sănătate şi de câte toate. 

— Suntem sănătoase, dragă frate! îi spuse Frumoasa şi măritate după trei zmei, fraţi între ei. Cel 
mai mare şi mai tare este bărbatul meu, cu care te-i întâlni cum a veni că-i dus la vânătoare. Da' 
poftim în casă, să mănânci, să bei şi să te hodineşti, că până atunci mai e, după semnele ce am, iară 
noi multe mai avem încă a ne spune şi a ne povesti. 

— Multe şi mai multe, ce-i drept, surioară dragă! Dar ce semne zici că ai? întrebă Copil. 

— Semnele bărbatului meu, le am, frățioare! zise Frumoasa. Zmeul îşi trimite buzduganul 
înainte cam pe când se-apropie de casă, poruncindu-mi să-i potrivesc mâncarea nici prea dulce, nici 
prea acră, nici prea rece, nici prea caldă! 

— Bine că nu te pune să i-o şi mesteci, zise Copil râzând. 

Apoi luându-şi sora, cu dragoste, pe după grumaz porniră spre casă. Dar nici n-apucară bine pe 
uşă, când iaca buzduganul zmeului veni ca o vijelie, se trânti cu putere în poartă, sări din poartă-n 
casă, din casă pe masă, şi de pe masă în cui. Atunci îl apucă Copil de la locul lui, îl învârti de vreo 
două-trei ori peste cap, îl aruncă cu toată puterea înapoi şi se ascunse după uşă. 

— Alelei, pui de lei! Ăsta numai cumnatu-meu Copil poate să fie, că-l cunosc după aruncătură, 
zise zmeul întrând şi agăţându-şi buzduganul în cui. 

— Amu mi-i cunoaşte şi după făptură, zise Copil ieşind de după uşă. 

— Bine-mi pare că te cunosc după făptură, dar mai bine să te cunosc întâi după putere, răspunse 
zmeul. 

— Apoi, dacă-i aşa, sări Copil cu gura, după obiceiul lui: 


În luptă lupta-ne-om, 
În sabie tăia-ne-om, 
Cu puşca puşca-ne-om? 


— Ba în luptă, că-i mai dreaptă! răspunse zmeul. 

Atunci au început ei a se lupta. Şi dă-i înainte, sănătoasă rupere de oase, care mai de care îl 
trântea mai voiniceşte la pământ pe celalalt, care mai de care icnea mai tare, care mai de care se 
trudea să-l răpună pe celălalt, dar niciunul nu dovedi până soarele-asfinți. 

— Da' bine te-ai împuterit, cumnate! zise zmeul oprindu-se din luptă ostenit. Să ştii că-mi place 
de tine. Ai putere, n-am ce zice, hai mai bine să ne facem fraţi de cruce! 


— Hai! se învoi Copil. 

Se făcură, aşadară, fraţi de cruce, apoi intrară în casă, se ospătară, băură şi mâncară toți trei 
bucuroşi de vedere şi de întâlnire, povestiră despre ei şi despre-ale lor, iar când apucă Copil rând, le 
spuse şi el cum a umblat cu însurătoarea, cum a nimerit şi ce-a păţit, întrebându-şi cumnatul de nu 
ştie ceva de Spân, pe unde stă, cum l-ar putea găsi, cum l-ar putea birui. 

— Eu unul, drept să-ți spun, răspunse zmeul, de auzit am auzit de el, dar de ştiut nu ştiu. Poate 
frate-meu cel mijlociu să ştie ceva, că-i mai cernut prin lume ca mine, vorba aia, umblă drumurile-n 
rând, podurile numărând! 

Stătu Copil, bine-bucuros şi sănătos la soru-sa cea mare dar, cum era zorit să-şi vadă surorile, să- 
şi cunoască cumnaţii şi să umble de dâra Spânului, după trei zile, îşi luă rămas bun şi s-aşternu iară 
la drum. 

Şi se duse Copil ţinând drept drumul pe care i-l arătase cumnatu-său la plecare, dar până-ntr-un 
timp tot nu ajunse unde-i era voia şi nevoia şi nici nu întâlni vreun om în cale care să-l desluşască şi 
să-l nimerească. 

Într-o bună zi însă îl nimeri. Cum mergea el de nu vedea nici cale, nici cărare, de supărare, se 
pomeni deodată printre nişte straturi cu flori. 

— Fecior mândru, se auzi el strigat, fereşte, fă bine, straturile mele cu flori, că nu ştii cât am 
asudat de le-am semănat, câtă apă am cărat de le-am stâmpărat, cât am trudit pân-au răsărit şi iacătă 
ce mândre-au înflorit. 

Feri Copil, în grabă, straturile, dar când se uită la flori, printre flori cine să fie? Sora lui cea 
mijlocie. 


Când s-au văzut ei la față, 
S-au strâns în brață, 

S-au sărutat cu dulceaţă, 
Cu dulceaţă şi cu dor, 
Soră şi cu frățior! 


Apoi îl pofti Harnica pe Copil în casă, să se hodinească, să mănânce şi să beie şi să povestească. 
Dar n-apucară ei să se puie pe poveşti, că iaca şi buzduganul zmeului cel mijlociu ca o săgeată se 
trânti în poartă, sări din poartă-n casă, din casă pe masă şi de pe masă-n cui, semn şi poruncă să fie 
mâncarea nici prea dulce, nici prea acră, nici prea rece, nici prea caldă. Smuci atunci Copil 
buzduganul de unde se-aşezase, îl învârti vârtos de vreo două-trei ori peste cap şi-l aruncă cu toată 
puterea înapoi, iar el se ascunse după uşă. 

— Alelei, curmei de tei, ăsta numai cumnatu-meu Copil poate să fie, că-l cunosc după smucitură 
şi întorsătură, zise zmeul intrând şi punându-şi buzduganul în cui. 

— Amu mi-i cunoaşte şi după căutătură, zise Copil ieşind de după uşă. 

— Ne-om cunoaşte noi după căutătură, c-avem vreme, dar mai întâi să ne cunoaştem după 
putere, răspunse zmeul. 

— Apoi dacă-i aşa, sări Copil de colo, 


În luptă lupta-ne-om, 
În sabie tăia-ne-om, 
Cu puşca puşca-ne-om? 


— In sabie ne-om tăia, răspunse zmeul tăios. 
Atunci au început ei a se înfrunta cu toată puterea, a-şi încrucişa săbiile şi a se lovi bărbăteşte, de 
numai fulgere scăpărau pe unde păleau, dar niciunul nu izbândi a-l tăia pe celălalt. 


— Bine te împuterişi, cumnate, zise zmeul oprindu-se din luptă rupt de ostenit şi numai cu un 
ciot de sabie rămas în mână. Să ştii că-mi place de tine! Ai putere, n-am ce zice, hai să ne facem 
frați de cruce! 

— Hai, se învoi Copil. 

Se făcură, aşadară, fraţi de cruce după care poftiră în casă, se aşezară la masă, mâncară, băură şi 
se veseliră trei zile şi trei nopți. Şi-apoi las' că le dădu Harnica de lucru, nu glumă: 


Sos, zamă, 

Pogan răntaş, 

Mămăligă cu papricaş, 
Ciulama cu os de rață, 
Sărmăluţe cu verdeață, 
Vin să nu le vie greață... 
Cozonac cu mac, 

Turte şi colac, 

Plăcinte cu brânză. 
Ține-te rânză! 


Printre ele abia apuca, biata de ea, să întrebe pe Copil de pe-acasă, de una de alta, de tată-său, de 
neamuri, de oamenii din sat, ce fac, cum o duc, cum trăiesc şi câte altele, vezi că-i era şi ei scrum 
sufletul de dor şi de jale, de atâta depărtare. Şi tot printre ele îşi spuse şi Copil păsul întrebând pe 
soru-sa şi pe cumnatu-său de nu ştiu cumva, ceva de Spân, pe unde stă, ce obiceiuri are, cum să facă 
să-l doboare. 

— De auzit am auzit de el, dar de ştiut nu ştiu, îi spuse zmeul. Poate frate-meu cel mic să ştie 
ceva, că ăsta, de umblat ce-i, şi toaca-n cer o cunoaşte. 

— Păi da, nu ştie găina ce ştie oul! Nu ştiu ei, că ştiu eu! zise zmeul cel mic burzuluit când se 
întâlni Copil cu el şi-l întrebă de-ale lui, după ce trecu cu bine şapte munţi, şapte hotare, şapte văi şi 
înc-o vale. 

— Cum să nu ştiu? Eu să nu ştiu? Ştiu! Şi nici nu stă aşa departe de-aici, zise zmeul cel mic când 
isprăvi de tras cu puşca, că în puşcă se învoiră ei să se întreacă după ce se cunoscură şi se văzură la 
făptură şi căutătură. 

— Ştiu! Dacă n-oi şti eu cine să ştie! Ştiu bine că-i rău de toate bolile cele lumeşti la un loc nu-s 
aşa rele ca el, îi mai spuse zmeul când se aşezară cu toţii la masă să se omenească şi să se 
veselească după atâta osteneală. Aşa că, frate dragă, că acu' aşa cată să-ți zic, dacă ne-am făcut frați 
de cruce, nu-ţi pune mintea cu el, lasă-l în plata domnului că ţi-a mânca zilele unuța cu unuța. 

— Mi le-a mânca, nu mi le-a mânca, cumnate dragă 


Până capul sus mi-a sta, 
Nevasta nu mi-oi lăsa, 
Apoi ori oi trăi, 

Ori oi muri, 

Fie ce-a fi! 


Nu îngădui Copil dmtr-ale lui, măcar că şi soru-sa cea mică îl sfătui să nu se ia în piept cu Spânu, 
că nimeni nu scapă nevătămat de el, când îşi pune-n cap a face cum îi place, aşa că multumind 
frumos pentru facerea de bine şi pentru învăţătură, îşi luă oiaga şi desaga şi porni spre casa 
Spânului. Şi, vorba zmeului cel mic, nici nu stătea aşa departe, că n-apucă a-şi strica vreo şapte-opt 
perechi de încălțări până, i se păru, că şi ajunse. 

— Numai aici trebuie să fie, îşi zise el uitându-se primprejur, altmintreli unde să mai vezi atâta 
spurcat de spân strânsu-i rânced lângă muced? Ba chiar aci-i, se încredința el, când îşi văzu nevasta 


la fântână, cu găleata în mână, cu lacrimi mari pe obraz şi topită de necaz. Atunci se apropie Copil 
de ea, strigând-o încet şi drăgăstos pe nume, ca s-audă numai ea, numai ea şi dragostea. 


Când îl văzu ea la faţă, 
I se aruncă în braţă, 

ÎI sărută cu dulceaţă, 
Cu dulceaţă şi cu dor 
Nevastă pe soţior! 


Apoi, înainte de a simți careva, şi mai ales Spânu', ceva, Copil o fură pe Urăla. 

Atunci răncheză calul Spânului din fundul grajdului o dată aşa tare, de se cutremură toată casa 
stăpânului său sculându-l din somnul de după-amiaz. 

— Da' ce câini să-ți mânce gura ai de rănchezi aşa? răcni Spânu' din casă, supărat că-i curmase 
calul firul somnului. 

— Apoi, ce câini să am, stăpâne? răspunse calul. Iaca pe buna stăpâna noastră o fură bărbatu-său 
cel dintâi 

— Aşa-aaa? întrebă Spânu' lung. 

— Aşa-aaa! răspunse calul tot lung. 

— Putem bea, putem mânca? mai întrebă Spânu' morocănos cum era de după somn. 

— Putem... putem liniştiți! răspunse calul. 

Mâncă Spânu', bău, dădu şi calului un pumn de ovăz, apoi încalecă şi, cât ai clipi, îl şi ajunse pe 
Copil din urmă. 

— Nu ţi-am spus eu când ţi-am spus: fă ce-ţi place, dar dă-mi pace, că altfel plăteşti cu viața? 
lac-amu ai să plăteşti! zise el izbind încrâncenat cu paloşul. 

Dar cum Copil se feri, fieru-l nimeri în ochi şi-i secă vederea. 

— Bine-1 şi-aşa pentru învățătură de minte, zise Spinul mulţumit c-a făcut ce i-a plăcut. 

După aceea, urcându-şi nevasta pe cal, o luă către deal, iar pe Copil îl purtă calul la vale, spre 
casa surorii sale. 

— Tot la noi în vatră bate vânt şi piatră! se jeli Frumoasa către surorile şi cumnaţii săi strânşi la 
un loc de-aşa necaz. 

— Tot, surioară dragă! întăriră şi ceilalți. 

— Tot-tot, dar numai până la un loc! zise zmeul cel mic mai cu curaj. 

Şi se vede că norocul de curaj se leagă, că într-o zi, la vânătoare, tocmai lui i se potrivi să 
întâlnească în cale o şerpoaică ducând, după putere, un coş din nuiele. 

— Ce ai acolo, lele? întrebă zmeul. 

— Trei boabe de vedere, sâsâi ea. Le-am cules cu mare greu, ssââi! pentru un nepot de-al meu, 
ssââi! care de zburdalnic ce-i şi-a pierdut un ochi pe unde şi l-o fi pierdut, ssââi! zbănţuindu-se, 
zbrăhoindu-se şi zbenguindu-se fără hodină, ssââi! 

— Dacă numai de unul ai trebuință, mătuşă dragă, n-ai face un bine dându-mi-le mie pe 
celelalte, că am şi eu un cumnat, tot cam zăltat, rămas fără vedere? întrebă zmeul, dându-se binişor 
pe lângă ea. Şi apoi, bizuie-te pe mine, mai adăugă el ca s-o înduplece, că şi eu te-oi ajuta la nevoie. 

— Sssâi! vecina de lângă casă niciodată nu te lasă! ssââi! sâsâi şerpoaica luând cele două boabe 
din coş şi dându-le zmeului. 

— Nici eu nu te-oi lăsa la adicătelea, dar mai bine să n-ai nevoie, zise zmeul luând boabele. 

Apoi, multumind frumos vecinei, porni în mare grabă, spre casă şi cum ajunse se şi puse pe 
treabă. 

— De-acu', cred că ti-i linişti, după câte-ai pătimit şi-am tras şi eu cu tine, cumnate! îi zise zmeul 
cumnatului său Copil când isprăvi, storcându-şi de pe el o căldare de sudoare. 

— [a-ți alte gânduri, frate dragă! îl rugară şi surorile bucuroase că-l vedeau iar teafăr şi frumos 
cum a fost! Şezi pe locu-ţi, nu-ți căuta răul cu lumânarea! 


— Mi-oi căuta, nu mi-oi căuta, sări Copil de colo, 


Până capul sus mi-a sta, 
Nevasta nu mi-oi lăsa, 
Apoi ori oi trăi, 

Ori oi muri 

Fie ce-o fi! 


Nu mai stătu el dară nici pe sfat, nici pe hodină, nici după altă pricină, ci, cum se gândi, şi porni 
spre casa Spânului. 

Urăla plângea şi îl aştepta. Dar amu când se văzură nu mai stătură ei, ci o luară, mai bine, la 
fugă; fugă ruşinoasă, vorba aia, dar sănătoasă. 

Atunci răncheză calul Spânului din fundul grajdului aşa tare, de săltară din loc toate țiglele de pe 
casă, sculându-şi stăpânul din somnul de după-amiază. 

— Da' ce bai să te mânce ai de rănchezi aşa? Strigă Spânu' din casă, cătrănit că-l zăhăise calul 
din somnul cel dulce. 

— Apoi ce bai să am, stăpâne? răspunse calul. Iaca pe buna stăpâna noastră o fură bărbatu-său 
cel dintâi! 

— Putem bea, putem mânca? întrebă Spânul scurt. 

— Putem, putem! răspunse şi calul scurt. 

Mâncă Spânul, bău, dădu şi calului un pumn de ovăz, apoi încălecă şi cât ai clipi îl şi ajunse pe 
Copil din urmă. 

— Moartea să-ți fie învăţul că ce ţi-am dat nu te-a învăţat şi nici nu te-a stâmpărat! zise atunci 
Spânul ridicând paloşul şi lovind ca fulgerul, de-i zbură lui Copil capul cât-colo. 

Apoi îşi sui nevasta pe cal şi hi la deal, bun-bucuros c-a făcut ce i-a plăcut. Iară pe Copil îl luă 
calul lui cel credincios binişor, os cu as, şi-l purtă uşor la vale, spre casa surorii sale. 


Plânge masă, plânge casă, 
Că plecă Copil de-acasă! 


începu Buna să bocească cu mare şi multă durere, văzând ceea ce văzu. 


Plângeţi surori şi cumnaţi, 
Că pământului îl dați! 


porni ea şi mai tare când îşi întâmpină surorile şi cumnaţii sosiți tot într-un suflet. Şi se puseră 
apoi cu toţii pe jelit, pe jelit şi pe bocit: 


Vai de mine, frate bun, 
C-ai luat-o pe alt drum. 
Arză-te-ar focu' de drum, 
Că cine-apucă pe tine 
Până-i lumea nu mai vine! 


— la vezi, zise Afundul-Pământului către un meşter ce-l avea la îndemână, când auzi atâta jale, 
ce au oamenii aceia, ce-şi plâng, ce scutură aşa tare pământul de n-am de ei nicio hodină de peste-o 
săptămână? Vezi să nu verse cuptoarele, să urnească vulcanele, sau să pornească vreun cutremur, 
doamne fereşte! Du-te în grabă, mai zise el, fă-le ce li-i face, dă-le ce le-o place, numai s-avem 
pace! 


Auzind meşterul porunca, dădu fuga, căută scara neumblată a adâncurilor, o drese, o priponi bine 
şi urcă, în grabă, la zmei în ogradă. 

— Ogoiţi-vă, oameni buni! zise el cum ajunse. Ogoiţi-vă şi spuneți-mi ce-aveţi? ce-aţi păţit? ce 
v-a murit? 

— [aca şi iaca, răspunseră zmeii urlând de să prăpădească pământul. 

— Tăceţi-tăceţi, c-oi face ce-oi putea şi vi l-oi da! le zise meşterul. 

Şi se puse omul pe treabă, făcu ce putu şi li-l dădu, întreg-întreguţ şi viu-viuţ. După asta îşi luă 
uneltele şi se întoarse de unde a venit. 

— Greu somn am dormit! zise Copil trezindu-se. 

— Mai dormeai tu mult şi bine, de n-aveai noroc pe lume! îi răspunseră cumnaţii. 

— Ai prins norocul de coadă la noi în ogradă, frate dragă. Amu cată de ţi-l ţine să nu fugă de la 
tine! îi răspunseră surorile. 

— A fugi, n-a fugi, răspunse Copil, 


Până capu' sus mi-a sta, 
Nevasta nu mi-oi lăsa, 
Apoi ori oi trăi, 

Ori oi muri, 

Fie ce-o fi! 


Îşi luă dară Copil desaga şi oiaga şi porni la draga. Aici, la fântână, draga lui plângea, din suflet 
ofta, toată se rupea, pe drum se uita... Parcă îl vedea... Şi chiar el era. 


Când îl văzu ea la faţă, 
I se aruncă în braţă, 

ÎI sărută cu dulceaţă, 
Cu dulceaţă şi cu dor, 
Pe scumpul ei soţior! 


Apoi, până să-şi doarmă Spânul somnul de după-amiază, se aşezară în iarba cea deasă, ca să se 
gândească, să se sfătuiască încotro să pornească. 

— N-avem încotro porni de răul calului, zise Copil, că ăsta numai ce gândeşte şi-i pe noi orbește. 
Până n-oi avea şi eu ca el unul, nu mă pot pune cu Spânul!!! 

— Nu ne putem pune, întări şi Urăla, că a lui e iute ca gândul, iar a nost' numai ca vântul. Dar 
ştii ce? mai zise ea. 

— Ce? întrebă el. 

— Ce-ar fi să-l ispitesc pe Spân de unde-l are? 

— Bun îi de una gândul ăsta, răspunse Copil, dar rău de alta mai adăugă el. Oricum întreabă-l şi- 
om vedea. 

— Bine, grăi nevasta, l-oi întreba şi-om vedea. 

Se duse ea acasă şi începu a-l incinta şi-a-l descânta pe Spân, în fel şi chip, iară seara la culcare, 
tot drăgălindu-l, îl întrebă de unde are calul. 

— De-aci! răspunse răstit Spinul şi-i arse o palmă. 

— Da' bine, bărbate, zise atunci Urăla supărată, eu umblu cu drăgănele după tine că de-acu Copil 
îi mort, şi tu cu palma în mine? Nu ti-ar fi ruşine! 

— N-ai a mă-ntreba ce nu-i treaba ta! răspunse aspru Spânul şi se culcă mulțumit c-a făcut ce i-a 
plăcut. 

A doua zi, de cum i se sculă bărbatul, îi puse Urăla dinainte un blid cu plăcinte rumene şi calde. 
Şi-l luă ea, de data asta, cu plăcinte şi cu plăcințele, iar printre ele îl întrebă din nou de cal, de unde- 
l are, de la cine l-a primit, câtă vreme a slujit pentru el. 


— De-aci! răspunse iarăşi răstit Spânul şi-i arse două palme. 

— Da bine, zise Urăla mânioasă, eu umblu cu plăcinte calde după tine, că de-amu Copil îi 
demult ulcele şi tu cu palme în mine, să-ți fie ruşine! 

— N-ai a mă-ntreba ce nu-i treaba ta! răspunse iarăşi aspru Spânul. 

Când fu de-amiaz, aşternu Urăla masă-mpărătească, îl pofti pe Spân, îi turnă vin şi-l îmbie cu de 
toate. 

— la, bărbate! îl îndemna ea mai mereu şi mai mereu. Hai şi-om bea cu sănătate! închina ea ca 
să bea el. Pe Copil l-am dat la spate, măi bărbate! zise mai apoi prefăcându-se voioasă şi începând 
să joace şi să chiuiască; 


Place-mi bărbăţelu' spân 
Că-i şi tânăr şi bătrân! 
Numa-aşa, mă! 
Numa-aşa! 


Crezând de-a bună veselia nevesti-si, se lasă şi Spânul pe-aceeaşi toartă apucându-se să joace şi 
el şi juca cu atâta foc, de-i săreau opincile până-n pod tropăind şi chiuind. 


Hop o dată 
Baba-i beată! 
Moşu-ar be 
Şi n-are ce! 
Hop şi-aşe, 
Hop şi-aşe! 


— la, bărbate! Ia, bărbate! Hai să bem cu sănătate! închina Urăla ca să se-ndemne Spânul. Mai ia 
unul!... Şi-ncă unul!... Unul trece, altul vine, ia bărbate pentru mine! 

Şi aşa cu încă unul şi încă unul, mai ia-ţi tu, stai că-ţi torn eu, îl tălbăci Urăla bine de cap pe 
Spân, până-i spuse de unde are calul, la cine şi cât a slujit de l-a surzuit. 

— De la Moş-Babă din fundul iadului, dădu răspuns Urăla bărbatului ei cel dintâi, când se 
întâlniră unde se sfătuiră, până-şi dormea Spânul somnul de după-amiază. 

— M-am gândit eu că-i bine de una şi rău de alta, dar nu că-i rău de zece, zise Copil când auzi 
răspunsul. Amu cată să mă duc în lume după bine, de-o mai fi şi pentru mine, mai adăugă el necăjit. 
Apoi îşi luă rămas bun de la nevastă şi porni iară în lume să-şi încerce norocul, arză-l-ar fi fost 

focul. 
Se duse-duse Copil cât îl duseră picioarele, îl ţinură oscioarele, puterea, oiaga şi desaga şi-l 
purtară dorul şi draga. 


Doru-l frige, 
Ochii-i plâng, 
Nevasta 1 tot în gând! 


Cum trecea el singur-singurel pe lângă un pârâu străjuit cu sălcii, văzu un peştişor zbătându-se 
pe mal, încâlcit în ierburi şi-n rădăcini uscate. 

— Fecior mândru, nu ştiu de împărat eşti, grăi peştişorul mai mult mort decât viu, ajută-mă! Dă- 
mi drumul în apă, că şi eu te-oi ajuta cândva. 

ÎI luă atunci Copil repede şi-i dădu drumul în apă. Când se văzu peştişorul iar în largul lui, de 
bucurie începu a dănţui, a sălta şi a se juca printre vălurele, a se întrece în rotocoale cu undele şi a 
se fugări cu berbeceii luând-o pe firul apei în jos. În fugă, îi aruncă lui Copil o pietricea, ca o 
mărgea, pe care o culesese de printre prunduri, strigându-i: 


— Când îi avea nevoie, fecior mândru, ţine pietricica asta în palmă şi gândeşte-te la mine, că de 
cum te-i gândi eu oi şi veni să-ţi fiu de sprijin şi de ajutor. 

— Du-te sănătos! apucă Copil să-i spună până n-ajunse peştişorul să se piardă în apele cele 
limpezi şi repezi ale pârâului de munte. 

Îşi văzu apoi Copil de drum. Drumul dorului şi-al codrului. Dorul dor neogoit, codrul des, fără 
sfârşit. Dorul nu-l lăsa defel, Codru-l purta singurel. Ca să-şi mai stâmpere din dor şi să-şi mai 
treacă de urât, se puse Copil pe horit. Horea tare şi tărăgănat: 


Stâmpără-mi, doamne, doru, 
Cum s-astâmpără codru, 
Când plouă vara-n dânsu, 

Şi prinde-a cânta cucu! 


Când horea el mai cu foc şi tărăgăna mai cu jale, se pomeni în cale cu o lupoaică. 

— Fecior mândru, nu ştiu de împărat eşti, zise lupoaica abia răsuflând de cât alergase, nu mă lăsa 
pradă vânătorilor, că-mi rămân doi copilaşi în urmă, singuri-singurei pe lume. Scapă-mă, că şi eu ți- 
oi fi cândva de ajutor. 

Văzând-o aşa prăpădită de grija copilaşilor, apucă feciorul iute lupoaica de după grumaz, o piti 
sub o tufă, îşi aruncă sumanul peste ea, se aşeză cu capul pe ridicătură şi începu a hori mai departe: 


Stâmpără-mă, doamne, lin, 
Că-s aci pe drum străin, 
Eu pe-aici, mândra departe, 
Răul mare ne desparte... 


Până văzu pe vânatori trecuţi de pe-acolo. Atunci scoase Copil lupoaica de sub suman şi-i dădu 
drumul să se ducă la copiii ei, care abunăseamă n-apucaseră a suge pe ziua aceea, că maica lor abia- 
şi purta țâţele de cât lapte avea. 

— Să ai parte de sănătate, fecior mândru, zise ea luându-şi rămas bun de la Copil. Iaca îți 
dăruiesc un smocuţ de păr din blana mea, pune-l în amnar şi afumă-l cu iască, de vei fi la vreun 
necaz, că de cum mi-a amirosi, de unde-oi fi, oi sări să te ajut şi să te scap. 

— Mulţam! zise Copil luând frumos smocuţul şi punându-l în pana clopului. 

După aia îşi văzu mai departe de drum. Şi-l duse drumul, bată-l pustia de drum, pe unde nici cu 
gândul nu gândise, nici picior de om nu umblase, de pe vremea când făcea sălcuţa mere şi răchita 
micşunele. ÎI duse şi iar îl duse, până-l duse într-un sat, sat mare şi bogat, mândru împănat: 


Pe la porți cu flori de piatră; 
Prin fereşti cu flori domneşti, 
Pe la porţi cu flori de piatră, 
Şi pe mese, flori alese. 


„Mulțumescu-ţi ție, soartă, c-am ajuns să mai văd şi eu aşezări omeneşti, îşi zise Copil când văzu 
mândreţe de sat. Amu să mai văd şi-un chip de om, ca să-l întreb de drumul meu şi mă pot afla 
mulțumit”, gândi el. 

Văzu întâi pe unul stând în poartă, trăgând tutun, şi uitându-se, şi-n jos şi-n sus, pe drum. Ăsta 
când auzi de Moş-Babă porni o sudalmă lungă, pe care înşiră toți sfinții şi părinții de la Adam citire 
până în vremea de față ca mărgelele pe aţă. 

— Ptiu, bătu-te-ar vina de gură plină eşti de-mbălătură, îşi zise Copil cu greață şi se lăsă 
păgubaş. 

Văzu apoi un altul ce-şi priponea gardul. Ăsta, când auzi, amuţi. „Tac mă cheamă nu mă doare 


capul”, gândi omul. Copil gândi şi el: „Gură are limbă n-are. Asta nu-i a bună, dar o las într-atâta, să 
nu mă doară nici pe mine capul”. 

Întrebă apoi o muieroaică ce-şi aduna găinile din drum spre casă hâşâindu-le cu mestecăul cu 
care numai ce tipărise o mămăligă cât o roată de car. Asta altă brânză-n cea putină! Mâna gura ca 
melița şi mesteca vorbele ca făcălețu-n mămăligă: ba că-i trasă, ba că-mpinsă; ba că-i rasă, ba că-i 
tunsă; ba că-i teacă, ba că-i pungă; ba că-i scurtă, ba că-i lungă... şi la urmă o drese: albă-neagră, 
asta e! Amu amuţi Copil. „Tac mă cheamă şi pe mine că mi-a luat asta piuitul”, îşi zise el văzându- 
şi de drum. Şi merse fără să mai întrebe de nimeni nimic de supărat ce era văzând atâta lume pe dos, 
treaba tot cu susu-n jos, când îl ajunse din urmă o vulpe cu trei pui după ea. 

— Fecior mândru, nu ştiu de împărat eşti, dar faţa aşa te arată, zise vulpea cu glas mieros, ajută- 
mă, scapă-mă că-s toți câinii satului porniţi după mine cu hărmălaia. Nu mă lăsa, rogu-te, în gura 
lor, că nici eu nu te-oi lăsa şi te-oi ajuta. 

— Mi-i ajuta, nu mi-i ajuta, eu te-ajut, zise Copil prinzând repede vulpea şi dosind-o în căciulă, 
iar pe pui punându-i pupuiete-n pana ei. 

Şi aşa împomponat ieşi Copil din sat, scăpând vulpile de fălcoşii satului care bulendre le-ar fi 
făcut, după câte găini şi pui au flocăit şi ele pe ziua aceea şi de când pământul. 

— Ține, fecior mândru, trei pupui din cozile noastre drept mulțumire că ne-ai ajutat, zise vulpea, 
şi de-i avea nevoie de noi, țuţuie şi cheamă-ne, că şi noi te-om ajuta cu dragă inimă. 

— Voi chema! zise Copil, luând pupuii şi punându-i în pana dopului, dar până la cea rea, să fie 
să nu mai fie, nu ştii una mai bună? 

— Care? întrebă vulpea. 

— Care să mă ducă la Moş-Babă din fundul iadului! 

— Puşchea pe limba ta, zise vulpea, scuipându-şi în sân. Asta-i bună la tine? 

— Bună dacă de ea am trebuinţă, răspunse Copil. 

Stătu vulpea pe gânduri oleacă, se socoti şi apoi spuse: 

— Dacă zici că-i bună şi că de ea ai trebuinţă iaca buna: Fundul iadului îi zice văii celeia pe care 
îi vedea-o jos în vale când îi ajunge sus în deal. Acolo stă Moş-Babă cu o mână pe par, gata să-l 
îndestuleze cu capul celui ce nu-i face voia, şi cu una pe cel de care nu se-ndură mai bine şi-ar 
scoate-un ochi. Ajute-ţi soarta s-ajungi la ea, dacă aşa ţi-e voia şi nevoia şi să scapi întreg din vrerile 
ei, dar să ştii că nu se scoate uşor mielul din gura lupului, încheie vulpea ce-avea de spus. 

Apoi luându-și rămas bun adăugă: 

— Dar nu te lăsa! 

— Nu m-oi lăsa cât oi putea! întoarse Copil vorba. 

Apoi ridicând şi coborând dealul pe care i-l arătase vulpea la plecare ajunse-n poartă la Moş- 
Babă. Curtea ăsteia era împrejmuită cu un gard de nuiele împletite printre pari. Din fiecare par 
rânjea un cap de om, care mai tânăr, care mai bătrân, care cu barbă, care mai spân, care alb ca varul, 
care negru ca smoala, mă rog de toate chipurile şi felurile, după cum s-au potrivit. 

— Cap avură, dar minte le trebuiră, sărmanii! zise Copil când văzu arătările din pari. 

Dinspre partea asta însă judeca Tanda pe Manda, că mânte-i lipsea şi lui, de nu se lăsa păgubaş 
de-aşa treabă şi-şi asculta inima, inimioara lui cea veche, care-i cânta la ureche: Urăla şi Urăla! 
Urăla şi Urăla! Iar amu îi mai cânta şi-un par gol din şirul gardului care, când îl văzu, prinse-a 
tremura ca un smintit şi-a tropoti bătătura strigând cât îl ţinea gura: 

— Cap de voinic poftesc! Cap de voinic doresc! Cap de voinic poruncesc! 

— Rău se-aude, rău se vede, fecior cine o scăpa! gândi Copil. Să încerc? să nu încerc? se 
cumpănea el văzând ceea ce văzu şi-auzind ceea ce auzi. Ba eu, zău, nu m-oi lăsa! 

Îşi dădu dară greaţa şi descuie poarta. 

— Bună ziua, tete-mătuşă! grăi el păşind voiniceşte în ograda omului 

Moş-Babă cu o mână îşi umplea pipa, cu cealaltă lipea prispa. 

— Fi, de mult te-aştept, voinice! zise ea în loc de bună ziua, lăsându-se de lipit şi-apucând la 
pufăit, vârtos-vârtos şi cu fumul gros. Bine c-ai venit, mai zise el, că mi-o mâncat afurisitul ăsta de 


pair zilele cu năcazurile lui şi de l-oi îndestula poate-o tăcea, tăcea-o-ar tăcerea cea de pe urmă s-o 
tacă, dihonie îndrăcită! 

— Dade, dade, nu de el oi avea parte, ci de-un cal bun, iute la drum pentru care ţi-oi sluji pe 
cinste. 

— Pe cinste ţi l-oi da şi eu, răspunse Moş-Babă, de mi-i sluji cu credinţă trei ani în capăt. Trei 
ani la mine-s ca trei zile. În astea trei zile ai a-mi păzi o iapă, ce-i drept, cam turbată, bat-o mânia 
cerească s-o bată, care ziua stă în grajd şi doarme, iară noaptea trebuie păscută. Paşte-o pe unde şi 
cum te-a duce capul, că eu la asta nu mă bag, numai din prima noapte să mi-o aduci cu un mânz 
după ea, dintr-a doua, cu doi, şi dintr-a treia, cu trei... Ce zici, întrebă Moş-Babă cu o mână 
îmboldindu-şi iapa, cu cealaltă scărpinându-şi barba, facem târgul? 

— Apoi treanca-fleanca, bună dimineaţa tete-mătuşă! răspunse Copil, eu de ce-s aci? Facem, că 
de asta am venit şi văd că de lucru nu duci lipsă. Numai vorba aia treabă fie nu fie, plata să se ştie! 

— Nu-i fi dintre cei ce umblă frunza frăsinetului fără nicio socoteală, dar puşi pe chiverniseală? 
întrebă Moş-Babă cu mâna pe par. De eşti dintre ăştia să ştii că la mine n-ai cătare, zise ea sfârâind 
fusul în duşmănie parcă-l purta dracu-n veresie. Mie să-mi faci treabă, asta e! Şi-apoi, de mi-o faci 
cum îmi place şi cum ţi-am poruncit, ai de la mine calul pe care îl pofteşti. De nu, mână baba vorba 
mai departe, cersălându-şi calul, ai simbrie parul! Ce zici, îi bună plata? 

— Buuună! De bună ce-i aş băga-o-n sân, dar mi-i că nu încape de urechi, răspunse Copil făcând 
haz de necaz, dar i se puse o găluşcă cât un pumn în grumaz. 

— Atunci, batem palma? întrebă Moş-Babă clănțănind în dinți o gură de câlți. 

— Nici de-aş trage cât am tras de belele nu mă las, răspunse Copil îndârjit, văzând pe ce 
scândură-l împingea baba să umble. Batem! adăugă el tare şi răspicat. 

Atunci lăsă Moş-Babă furca-ntr-ale ei, caii-ntr-ale lor şi se puse cu Copil într-ale aldămaşului. 
Apoi la treaba asta îi mergea mâna babei ca suveica la război: şi-ntr-o parte şi-napoi şi-n cealaltă şi- 
napoi! Când găta cu stânga, închina cu dreapta, când găta cu dreapta, îmbuca cu stânga, când îi era 
gura goală, apuca cu amândouă, iar din când în când îl îmbia şi pe Copil. 

Adălmăşiră ei aşa până mai către seară, ca să le țină şi de cină, când râncheză iapa din grajd, 
semn pe limba ei că i s-a făcut de iarbă verde. Atunci o luă Copil frumos de căpăstru şi porni cu ea 
la păscut, că el era sătul, vorba aia 


Rău mâncai, 
Bine mă saturai, 
Nici nu fuse, 
Nici n-ajunse, 
Bine c-a-ntrecut, 
Mătuşe! 


Şi, ar fi păscut Copil iapa cât de bine dac-ar fi avut pe cine. Dar blestemata de iapă era din cale- 
afară de îndrăcită şi sărită. Numai ce se văzu slobodă şi fără căpăstru, că începu a juca în buiestru, a 
sălta din şa, a arunca din picioare, a zburda şi necheza, apucând fuga drumurile, măsurând 
câmpurile şi zburând dealurile de gândeşti c-o mânau turcii din urmă. 

— [aca ce-mi lipsea! îşi zise Copil alergând, de să-i iasă sufletul după nebuna de iapă. lapă albă- 
mi trebuia că cea neagră nu trăgea! Dar o pasc de-a-ncălare şi cu zăbala la mâna mea, mălaiul ei de 
iapă turbată, se înzârdi Copil, punând şaua pe ea, după ce îl fugărise afurisita toată noaptea. 

Numai că iapa se lăsă înşeuată, începu să pască liniştit, îl luă pe Copil binişor în şa şi, tot 
păscând, îl purtă linişor-linişor, din ponor în ponor, din poiană în poiană, legănându-l în bătaia lunii, 
mângâindu-l cu mătasea coamei şi-nvăluindu-l în miresmele tulburi ale nopţii până-l cuprinse 
somnul cel dulce. 

Când se trezi Copil, mai către întâiul cântat al cocoşului, era cu căpăstrul în mână şi călare pe o 
buturugă, iară iapa, nicăieri. Du-te-ncoace, du-te-ncolo, umblă-n sus, umblă-n jos, hai, vină, caută, 


asudă. Dar nimic. Iapa nu era şi pace nicăieri, gândeşti c-o înghițise pământul. 

— În par mi-a sta capul până ce-am fost de viteaz din prima mână, îşi zise Copil supărat 
aşezându-se pe-o buturugă. Ce să fac? Ce să fac? se necăjea el strângându-şi capul în mâini şi 
încercând să-şi stoarcă mintea ca să găsească vreun leac la boala de par. 

Şi-o stoarse destul de bine că-şi aduse aminte de peştişor. Atunci scoase pietricica din chimir şi 
uitându-se la ea îşi chemă, în grabă, prietenul. 

— Dă-o-n colo de iapă buiacă! zise peştişorul când auzi despre ce-i vorba că s-a făcut ditamai 
crapul în eleşteu. Las' că ţi-l scot eu la mal, mai zise peştişorul, tu stai numai cu căpăstrul la- 
ndemână şi cum a ieşi aruncă-i-l în cap şi-i zi: 

— Hi, iapa babii cu un mânz după ea, nu te face peşte când eşti iapă! 

Aşa şi făcu. Cum dădu peştişorul iapa spre mal cum îi puse Copil căpăstrul în cap zicându-i să se 
facă iapă că nu-i peşte ca să stea în apă, după care încalecă şi porni către casă cu mânzuţul după ei. 

— Bună dimineaţa, tete-mătuşă! strigă el intrând vesel în ogradă. Sări, mai zise el, că ţi-am adus 
iapa şi mânzul după cum ţi-a fost comândul. 

Când văzu Moş-Babă una ca aste, era să crape de necaz, nu alta. Începu să-şi verse catranul pe 
sărmana iapă, să o blesteme şi să o porcăie în fel şi chip şi cum îi venea la gură. 

— Fire-ai afurisită să fii de iapă smintită, că mi-ai scos sufletul cu buigăţelile tale! se răsti Moş- 
Babă la ea apucând-o de comiţ şi smucind-o în toate părțile. D-apoi aşa te-arn învăţat, zăludă ce 
eşti? se stropşi ea înfundându-şi amândouă mâinile în coama iepei şi scuturând-o aşa zdravăn, de 
mai să-i iasă iepei ochii din cap de usturime. lar când o umflă pe babă şi mai tare rânza, întoarse 
lopata aprinsă de cum băgase pita în cuptorul cocător şi-i arse şi vreo două-trei zdravene peste şale, 
strigându-i din fundul rărunchilor: 

— Ascunde-te mai bine, ascunde-te-ar cel necurat să te ascundă, iapă buimacă, că ne câştigă 
Copil surzuiala. 

Mai deşelată de atâta bătaie porni biata iapă către grajd zicând în gândul ei: „Vine el şi cel ce- 
ntârzie, dacă n-o fi şi venit!” 

A doua noapte porni iar Copil cu iapa la păscut. Şi luă ea iar dealurile şi câmpurile în fugă pe- 
ntrecute cu vântul până-l făcu pe Copil bun de nimic şi zob de ostenit. Apoi către miezul nopţii îl 
legănă, din nou, în şa purtându-l lin-linişor prin poiene cu iarba cât casa şi moale ca mătasea, până-l 
adormi ca pe un prunc. Când se trezi Copil, mai către al doilea cântat al cocoșului, ia iară iapa de 
unde nu-i şi-apucă-te iar de căutat. Fugi în sus, fugi în jos, dă-i încoace, dă-i încolo, du-te, vină, 
caută, cu de-a-n firu-n păr şi cu de-a-n firu-n păr, dar iapa nu era de găsit şi pace. „Nici de-ar fi fost 
ac în carul cu fân nu s-ar fi pierdut ca ditamai iapa cât malul de mare! îşi zise Copil supărat 
aşezându-se pe un butuc. Amu ce să mă fac? Încotro să apuc?” se întrebă el dându-și clopul mai pe 
frunte. Atunci îi sări în ochi smocuţul pus de el în pana clopului amintindu-i de făgăduielile 
lupoaicei. Scoase repede amnarul şi iasca, potrivi smocuţul, scăpără cremenea, aprinse părul de lup 
şi-l arse mocnit ca să facă fum. Nici nu se-mprăştie bine fumul primprejur că lupoaica şi sosi tot 
într-un suflet. 

— Dă-o-n bruji s-o mânce de iapă zăltală, zise lupoaica de cum auzi despre ce-i vorba, că s-a 
făcut oaie cu doi miei după ea şi stă-n turma cea din vale! Lasă că ţi-o mân eu la deal, mai zise ea, 
tu stai numai cu căpăstrul la-ndemână şi cum a da către tine aruncă-i-l în cap şi zi-i: 

— Hi, iapa babii cu doi mânji după ea, nu te face oaie când eşti iapă! 

Aşa şi făcu Copil. După aceea mulțumind lupoaicei pentru, facerea de bine, încălecă iapa şi 
porni către casă cu mânzuţii trap-trap! trap-trap! după ei. 

— Bună dimineaţa, tete-mătuşă! strigă Copil intrând iară cu voie bună în ograda stăpâne-său. 
Scoală, mai zise el, că ţi-am adus iapa şi mânjii, după cum ai pofiit şi mi-ai poruncit. 

Când văzu iar Moş-Babă una ca asta, să moară şi să-nvie de necaz şi de mânie. Începu iar cu 
sudalma pe sărmana iapă. O blagoslovea cu aşa dârveală, de i se bătea limba-n gură ca calicii la 
pomană suduind-o, drăcuind-o şi blestemând-o. 

— Trăsnită-te-ar fi fost mai bine să te trăsnească iapă-ncălţată că mi-ai scurtat zilele cu 


năravurile tale! se iuți Moş-Babă la ea, umflată ca o băşică gata să plesnească. Nu ţi-am spus să te 
ascunzi mai bine, că ne câştigă Copil avutul, bezmetică ce eşti? se cătrăni ea la iapă vânătă de 
rânzoasă. lar când i se vărsă fierea-n sânge şi i se urcă mânia la cap apucă baba cociorva cu care 
potrivise cocorăzile din dimineaţa aceea-n faţa focului şi-o alilui de câteva ori de se ridică iapa în 
două picioare de durere şi porni către grajd, zicându-şi în gând: „A veni ea şi vremea mea, dacă nu-i 
şi chiar venită!” 

A treia noapte porni iar Copil cu iapa la păscut. O păştea încet şi cu socoteală, pe unde era iarbă 
mai deasă şi mai frumoasă. 

— Pân-amu trăsei nădejde ca spânul de barbă şi ursul de coadă, gândi el strunind uşor iapa din 
zăbală. Noroc cu norocul că-mi ardeam cojocul! De-oi avea noroc şi-n noaptea asta, gândi el, pot 
trage nădejde cât de bine şi la mine. 

Numai că în noaptea asta n-avu ce nădejde trage că, până una alta şi c-o fi şi c-o păţi, îl birui 
somnul şi când se trezi, mai către al treilea cântat al cocoșului, era culcat lângă gard, clopu-i ţopăia 
în par, paru-i urla la ureche, iar Moş-Babă, în ogradă, scărmâna de zor pene aşezată pe coşarca 
puilor. Pigulea la ele mărunțel-mărunţel şi din rând în rând fluierând. 

— Amu-i amu! îşi zise Copil văzându-se fără iapă, cu Moş-Babă alăturea şi cu paru-n coasta lui. 
Paşte bine, ascunde rău, cade vina-n capul meu! Paşte rău, ascunde bine, cade vina-n cap la mine! 

Cum stătea el aşa tolănit sub gard, uitându-se printre gene cum îi juca clopu-n par şi gândindu-se 
ce-ar putea face să nu-i joace şi capul tot acolo, îi căzură pupuii de vulpe drept în mână. Atunci îi 
țuţui el, în grabă, şi mai şi de cât se zdroboliseră ei cât jucară-n pana clopului, chemând vulpea-n 
ajutor. 

— Dă-o-n bai s-o-nfulece, iapă slobodă, zise vulpea când auzi despre ce-i vorba, că s-a făcut 
cloşcă cu trei pui după ea şi-i ascunsă în coşarca puilor! Ţi-o urnim noi de-acolo, n-ai nicio grijă, 
stai numai cu căpăstrul la-ndemână şi cum a ieşi aruncă-1-l în cap şi-i zi: 

— Hi, iapa babii cu trei mânji după ea, nu te face cloşcă când eşti iapă! 

Se furişă atunci vulpea în cotețul păsărilor şi începu a zburătăci de pe-acolo tot ce găsi, pe 
fuşteie, pe cuibare, pe ouă, sub cloşcă, găini, cocoşi, pui, rațe, pornind o fulguială, o găgăială şi-o 
cotcodăceală, de gândeşti că-ncepuse războiul găinilor. 

— Văleu, vulpea! strigă Moş-Babă sărind ca friptă de pe coşarcă. Ho vulpea, ho! zbieră ea 
apucând în fugă o oală aruncată pe-acolo şi un capăt de lemn şi începând a bate darabana pe la 
coteţe, ca să sperie vulpea şi să împrăştie orătăniile înainte de a pune hoaţa laba pe ele. 

Atunci puii de vulpe dădură cloşca afară din coşarcă, iar Copil zvârli căpăstru-n capul ei 
zicându-i să se facă iapă că nu-i cloşcă ca să stea-n coşarcă. 

Când văzu Moş-Babă pe Copil în ogradă, cu iapa de căpăstru şi mânzuţii lângă ea, lăsă în colo şi 
oală şi pene şi vulpe şi găini şi apucând parul începu a măsura cu el iapa şi de-a lungul şi de-a latul. 
Îmblătea la ea ca la sacul cu fasole şi striga: 

— Na, iapă selintită, că m-ai mâncat friptă! Mâncată-te-ar fi fost lupii mai bine să te mânce, 
zănatecă şi sălbatecă ce eşti! 

Tot aşa, trăsnind şi drăcuind, mână baba iapa la grajd şi legând-o de iesle, se mai oţeti o dată cu 
gura la ea: 

— Şezi amu aci pân-oi drege eu ce-ai stricai, tu, iapă-n-răită şi zmâcită!!! 

Apoi până să i se prindă dresurile, îmbolmăji Moş-Babă prânzul, îndrugând, de una singură, 
vrute şi nevrute, când pe seama iepii, când pe cea a flăcăului, când pe seama amândurora şi a lumii 
întregi. 

— Na, mămăligă cu brânză, caş, urdă, lapte dulce şi lapte acru, îi zise ea feciorului, trântind 
blidele şi ulcicile pe masă, mâncă şi te satură până adăp şi cearsăl eu caii, ca să-ți poți lua surzuiala 
după cum ne-a fost învoiala. 

— Nu te osteni, tete-mătuşă, că tot acolo ajungi! zise Copil. 

— Om vedea noi care unde-ajungem! răspunse Moş-Babă trântind uşa după ea. 

Când o auzi, 1 se făcu flăcăului minten de mâncare ca la câine de mere pădureţe. Se puse totuşi 


să îmbuce ceva, socotind că la aşa vorbe îi mai bine să fie sătul şi în putere. 

Cum mânca el, mai de silă, mai de milă, că nu-i prea crescuse mustaţa în oala cu lapte, hopa un 
şoricuţ, cât un bănuţ şi tare sprintenuţ. 

— Chiţ-chiţ-chiţ! Chiţ-chiţ-chit! chițăi el subțirelsubțireluţ, dând fuga ocol mămăligii. 


Vai de mine, bine-mi pare, 
Că văd mămăliga mare! 

Când o văd pe cârpător, 

Bat cu pumnu-n piept să mor! 


zise el oprindu-se drept dinaintea lui Copil. 

— Fi, voinic mai eşti, fârtate! zise Copil uitându-se mirat la el. 

— Şi încă ce mă mai fac! răspunse şoricuţul umflându-şi pieptul şi înțepenindu-se pe picioarele 
dinapoi. 

— Bag samă după ce ţi-oi da eu mămăligă... 

— Şi brânză! chițăi el. 

— Minten mi-i cere şi capul după cum văd! zise Copil râzând. 

— Capul ţi-l dau nu ţi-l cer! răspunse şoricelul voiniceşte. 

— Nu mai spune, chiar aşa? se miră Copil. 

— Chiar aşa, măcar că nu te-am băgat eu în târg cu dracul! 

— Nu, ce-i drept îi drept! recunoscu flăcăul. Dar cum aşa? 

— lac-aşa c-un sfat bun şi bani de drum, de-ai să mă săruţi şi-n bot de mulțămire! răspunse 
şoricelul. 

— Zău! Atunci na-ți mămăliga! zise Copil vesel întinzându-i un boț zdravăn tăvălit prin brânză. 

— Sfatul meu, zise şoricelul, când se văzu cu ursu-n braţă, este să-i laşi în plata lor de cai 
frumoşi pe care ţi i-a arăta Moş-Babă când te-a duce-n grajd să-ţi iei simbria. Cai tot unul şi unul, că 
de-a-n şir i-a cersălat, i-a lăut şi i-a adăpat zmeoaica, dar care nu-s de nicio treabă, că le-a scos 
hăpsâna inimile. Uită-te după cel mai pricăjit, mai amărât şi mai necăjit, că ăsta-i calul cu care ți-i 
putea face făcuta, vruta şi nevruta, că ăstuia i-a pus drăcoaica toate inimile. Umblă sănătos! mai 
apucă şoricuţul să spună înainte de a se vâri în gaura lui văzând pe Moş-Babă, venind valvârtej, cu 
poalele-n brâu şi c-un cal de frâu; un cal şarg, beteag, râios şi bătrân de de-abia era în stare să se 
poarte pe picioare. 

— Hai să-ţi alegi calul! porunci ea, din uşă, flăcăului. 

Se duse atunci Copil în grajd. Şi-apoi bine-i spusese şoricelul că acolo era mândrețea cailor de pe 
lume, că aşa şi era: alb ca zăpada şi cu pas uşor ca un fulg, negri ca întunericul nopții fără lună, suri 
ca cenuşa din vatră, roşii ca sângele şi focoşi ca jarul, roibi ţanţoşi şi trufaşi, plăvani sprinteni, cai 
trăpaşi, huţuli mici cu coama lungă şi comiţul peste ochi, cai dobrogeni, cai de samar, bălani, murgi, 
bălțaţi şi noni, cu stea-n frunte şi castane la picioare, toți sclipind de unşi, lăuţi şi cersălaţi ce erau. 

— Ce zici, pe care-l vrei? întrebă Moş-Babă purtând caii-ncoace-n-colo, ca să-i ia flăcăului ochii 
şi borborosind în sine: „N-ai avea parte de bine!” 

— EI, tete-mătuşă, zise Copil, n-am eu față de-aşa cai! Dacă-mi dai unul dă-mi-l pe măsura mea, 
zise el ducându-se drept la calul cel răpciugos ce stătea jos gata să moară. Iaca pe ăsta să mi-l dai! 
zise el ținând la sfatul şoricelului. 

— Doamne fereşte! sări Moş-Babă ca ieşită din minţi. Asta-i chilav, ponihos şi năzuros, dă-l 
încolo, zise ea crişcând din dinţi. Doară nu ti-i face de minune la lume cu mârţoaga asta! 

— M-oi face, nu m-oi face, mie ăsta-mi place! răspunse Copil. 

— Bine-bine-ţi place-ţi place, dar la mine nu te gândeşti? La ce-or zice oamenii din sat şi lumea 
că ţi-am dat aşa simbrie? încercă ea să-l înmoaie simțind că-i câştigă calul. 

— Una-i una şi două-s mai multe, tete-mătuşă! răspunse Copil îndârjit. Ce-or zice, ce n-or zice, 
mie ăsta-mi trebuie şi pace! De mi-l dai bine de bine, de nu, să ştiu măcar că ţi-am slujit de pomană 


trei ani de zile şi că ţi-ai călcat învoiala ca cela socoteala din târg. 

— Nu te arunca aşa, că nu mi-o calc! răspunse Moş-Babă mai mult moartă decât vie de mânie. 
Ia-ţi calul, dar să nu-mi dai mie de vină, de-i avea cu el pricină la drum. 

— Nu te teme, tete-mătuşă! zise Copil. Capul face, capul trage, pe-aci cap să mă mai prinzi! 

Zicând asta îşi luă Copil, fără zăbavă, calul, desaga şi oiaga şi porni cale-ntoarsă. Dar pe cât îl 
trăgea inima pe el să meargă mai repede, pe atât se mişca prăpăditul de cal mai încet. La deal greu, 
la vale rău, în sus şchiop, în jos olog, pe drumul drept slăbănog... 

„Aşa-mi trebuie, dacă am ascultat de mămăligosu' cela, fie-i de bine până i-o fi de cap să-i fie, că 
numai el m-a făcut cu hâitul ăst de cal!” îşi zise Copil amărât, căznindu-se să-şi pună iosagul pe 
picioare că, împiedecat cum era, nimerise într-o băltoacă cu mocirlă. „Sfat mi-a trebuit, sfat am 
găsit!” mai zise feciorul trăgând şi-mpingând la cal. „Măcar că ce-i mai bun cât calul bun că te duce 
şi te-aduce, nici gândeşti până soseşti!” oftă el. 

— Şi eu te-aş duce ca gândul, fecior mândru, prinse calul a glăsui auzându-l, dac-aş fi mâncat, 
cersălat şi adăpat ca tot omul. 

— Păi aşa zi, frate dragă, ca să vin şi eu acasă! răspunse Copil. 

Luă atunci feciorul frumos calul de căpăstru, îl băgă în apa unui pârâu ce curgea pe-acolo, îl 
spălă, îl frecă bine cu un şomoştoc de paie uscate, îl puse să se zbicească şi să se hodinească şi pân- 
atunci croi un drag de foc din vreo trei stânjeni de lemne, de făcu o pălălaie până la cer şi un munte 
de jăratec cât Vlădeasa. 

— Asta mai zic şi eu viaţă! răncheză calul bucuros când văzu focul, repezindu-se ca apucat la 
Jăratec. 

Înfuleca butuci întregi de jar, tropotind din copite, nechezând şi sforăind pe nas de iuţeală şi se 
stâmpăra cu zăr rece adus de Copil de la stână. Apoi întinzându-se în tihnă, bârgăind sănătos şi 
scuturându-se zdravăn de vreo două-trei ori, scăpă de tot răul ce fusese pe el şi se prefăcu într-un cal 
frumos, mândru şi spătos de mai mare dragul. 

— Mă mai cunoşti, stăpâne? întrebă atunci calul fălos. 

— Cunosc că te-am văzut cu ochii mei, altmintreli cum te-aş putea cunoaşte? îi răspunse Copil, 
gândindu-se cât de cu păcat grăise pe seama şoricelului. 

— Te-ncumeţi să mă încaleci? mai întrebă calul. 

— Mă-ncumet! îi răspunse Copil, neştiind ce-i poate pielea. 

— Atunci hai! îl pofti calul şi se urcă cu el, cât ai clipi, până-n înaltul cerului şi tot într-atât îl 
cobori pân' la pământ; apoi se înălță din nou cu el ca fulgerul până la nori şi tot ca fulgerul se repezi 
cu el înapoi spre pământ şi încă o dată zbură cu el în văzduh şi ca gândul de repede îl aduse de unde 
au pornit. Când se văzu Copil cu picioarele pe pământ era galben ca ceara şi mai mult mut de 
spaimă. 

— Ce fu asta, frate? bâigui el abia-abia. 

— Ce să fie? Ia, ţi-am arătat şi eu ce pot! răspunse calul şi ce spaimă am tras şi eu de trei ori cât 
am mâncat bătaia morții pentru tine!!! Amu, că m-am răcorit, vorba aia, porunceşte unde şi cum să 
te duc, stăpâne dragă! 

„Ce mai? are şi calul dreptatea lui” gândi Copil lăsând-o într-atâta.” Apoi porunci: 

— Să mă duci ca gândul la Spânu' cu trei peri în barbă cum îi place aşa face! 

Şi numai ce grăi, că se şi pomeni Copil lângă fântâna Spânului. Aci Urăla cosea, credincioasă îl 
aştepta. 


Când s-au văzut ei la față, 
S-au prins în braţă, 

S-au sărutat cu dulceaţă, 
Cu dulceaţă şi cu dor, 
Nevastă cu soţior! 


Apoi îşi sui Copil nevasta pe cal şi porni cu ea către casă. 

Atunci răncheză calul Spânului din fundul grajdului o dată aşa tare, că era să hâiască casa 
stăpânului său cu grajduri cu tot. 

— Da' ce lovi-te-ar guta ai? Ce rănchezi aşa pogan? întrebă Spânul scos din ţâţâni cum îl sculase 
calul din somnul de după-amiază. 

— Ce gută să am, stăpâne? Iaca pe buna stăpâna noastră o fură bărbatu-său cel dintâi! 

— Aşa? întrebă Spânul repezit. 

— Aşa! răspunse şi calul repezit. 

— Putem bea, putem mânca? mai întrebă Spinul. 

— Poţi pe raiul mâne-ta, că ăsta-i frate-meu Parpangel, cu treisprezece inimi în el, şi pe ăsta nu-l 
putem ajunge cu una cu două că eu am numai douăsprezece! răspunse calul râcâind de ciudă locul 
cu copita. 

Atunci se aruncă Spânul pe cal şi porni ca o vijelie pe urma lui Copil şi într-o clipită fu ca la o 
bătaie de puşcă de el, dar de putut nu-l putu ajunge, oricât se strădui, oricât se osteni. De la o vreme, 
pierzându-şi Spânul răbdarea, dădu calului un pinten ascuțit şi-i strigă: 

— Zi-i măi lui frate-tău să se mântuie de Copil, să-l dea de pământ, ca să se facă numai mic şi 
bucățele, bun de ulcele şi să vină să trăiască la mine, la iesle cu tine. 

— Ba mântuie-te tu de Spân! răncheză Parpangel din mers răspunzându-i frăţâne-său după cum 
îl învățase Copil. Dă-l tu pe el de pământ, ca să se facă mic şi bucățele bun de ulcele şi vină tu să 
trăieşti cu noi, că numai cu ovăz fiert în lapte dulce ne-or ţine stăpânii, mai zise el. 

Se burzului atunci o dată calul Spânului, se zborşi din răsputeri la stăpân şi, opintindu-se pe 
picioarele dinainte, dădu cu el de pământ cu picioarele dinapoi, de se făcu numai mic şi bucățele, 
bun de ulcele. După aia, adunându-se fraţi-caii între ei, se pupară-n bot de bucurie că s-au întâlnit şi 
c-au biruit să fie iară împreună când de copii se pripăşiseră ei prin străini, nemaiştiind unul de altul. 

Apoi îşi luară Parpangel stăpânul şi calul Spânului stăpâna şi porniră cu toţii încet către casă. 
Adia un vânt dulce aplecând holdele coapte încoace şi-ncolo. Copil şi Urăla treceau pe lângă ele 
ascultându-le glasul molcom ca un cântec de leagăn. Umblară aşa petrecuţi de foşnetul spicelor, 
țârâitul greierilor şi ciripitul păsărilor, până mai către seară, când ajunseră sănătoşi acasă la zmeul 
cel mic. Apoi n-am eu cuvinte să vă pot povesti, dragii mei, ce bucurie îi învălui pe Buna şi pe 
bărbatul ei când îşi văzură fratele şi cumnatul sănătos, cu ce drag o cuprinseră pe cumnata lor Urăla, 
pe ce ospăț se aşternură şi cum se veseliră ei trei zile şi trei nopţi, cum porniră apoi la zmeii ceilalți, 
unde mai arăduiră câte un ospăț pe cinste şi pe omenie ca viaţa să ne ţie 


Cu zamă de zenghe-zungă, 
Să fie şi să ajungă! 


cum îşi luară, după aia, nevestele şi plecară la Vai împărat care, de bucurie că-şi văzu fata şi 
ginerele sănătoşi, le mai întinse o masă împărătească, norocul să-l trăiască, 


Cu zamă şi cu piftie, 
Numai chişca să ne ție! 


şi cum s-au luat apoi cu tot alaiul la Băl împărat. 

Ce vă pot povesti însă mai departe, cu vorbele ce am, este că ajunşi acolo bătură frumos la uşa 
omului. 

— Cine-i? întrebă împăratul auzind bătându-i-se la uşă în puterea nopții. 

— Eu! răspunse careva de-afară. 

— Care eu? Poftim în casă să ne vedem la faţă, să ştiu cine eşti şi ce pofteşti! zise împăratul cu 
glas tremurat, că de-amu era bătrân ca vremea şi plăpând ca un pui golaş de rândunică. 

— [aca ce poftesc, tătucă! zise atunci Copil intrând în casă cu toată hărmălaia după el, de i se 


umplu dintr-o dată împăratului casa de veselie şi bucurie. 

Nu ştia, bietul de el, la care să se uite mai întâi şi mai cu drag, la Frumoasa, că tot frumoasă 
rămăsese, la Harnica, ale cărei mâini tot fără hodină erau, la Buna lui cea dragă, la gineri, la fecior, 
la nora cea tânără, frumoasă, harnică şi bună? Îşi muta ochii când la unul, când la altul, şi nu se 
sătura văzându-i. Îi puse apoi împăratul să povestească care pe unde a umblat, care ce-a pătimit, ce 
trai şi ce viaţă au dus, cu cine s-au luptat, cum au răzbit, de s-au gândit vreodată la el şi la casa 
părintească. 

Apoi dimineaţa trimise împăratul chemători în toate părțile, să vestească patru nunţi odată ca-n 
poveşti şi să poftească lumea a-i cinsti casa şi masa, mirii şi mireasa. Începură atunci să vină 
oameni la ospăț, care călări, care cu carele trase de câte patru boi cu lanţ în coarne, care cu căruțele 
mândru aşternute cu lăicere, şterguri învârstate, perini cu alesături, care încet pe Jos, dar toţi în 
straie de sărbătoare scuturând ploştile cu răchie şi chiuind: 


Aşa zice mirele: 
Ține-mi doamne, zilele 
Şi-mi lungeşte viaţa, 
Să trăiesc cu mireasa! 


chiuiau bărbaţii. Femeile nu se lăsau nici ele: 


Aşa zice mireasa; 
Ține-mi, doamne, viața 
Şi-mi lungeşte zilele 
Să trăiesc cu mirele! 


Cele mai rele de gură încă chiuiau pițigăiat şi iute ca paprica: 


U-iu-iu, pe dealul gol, 
Că mireasa n-are tol, 
Da' i-a face mirele, 
Dac-a tunde câinele! 
U-iu-iu, mirele mare, 
În picioare cizme n-are, 
Da' i-a face socru-su 
Când a beli bivolu'! 


Iac-aşa cu strigături, ponturi şi dresuri, cu zicale şi cu glume, cu cântece, joc şi voie bună se 
încinse o nuntă de ca aia nici n-am văzut de când sunt, măcar că am şi eu vreo mie-două de ani şi 
nici nu cred c-oi mai vedea chiar de-aş mai trăi pe-atâta. Da' de-aş mai trăi pe-atâta, zău, i-aş mai 
lăsa şi pe alții să moară, iar eu m-aş da după încă un purece, 


Ca să-l bag în ogradă, 

Să-l bat româneşte, 

Să-mi scape înc-o poveste, 
Tot aşa frumoasă 

Să vi-o spun dumneavoastră! 


Grigore Băjenaru - Fata din dafin 


A fost odată un împărat ca toţi împărații. Şi a dobândit abia la bătrâneţe un fecior, care, de cum s- 
a născut, a început să plângă: şi plângi... şi plângi, dar nu aşa ca toți copiii, să mai stea şi el acolo, o 
clipă, două, ca să răsufle şi să se odihnească. Aş... ăsta plângea întruna, de să-şi rupă baierele inimii 
şi nu alta. 

Acu', împăratul şi împărăteasa au cătat să-l domolească cu fel de fel de vorbe şi mângâ:ieri, 
zadarnic însă. Atunci, doica feciorului de împărat i-a spus: 

— Măria ta, făgăduieste-i că i-o dai de mireasă pe Fata din Dafin şi-o să tacă! 

— Oare?! întrebă împăratul cu mirare, crezi, doică? Să încerc. Hai, taci, dragul tatii fecioraş, taci 
că ți-oi da de mireasă pe Fata din Dafin, hai, taci cu tata! 

Şi iată că, la aceste vorbe, copilaşul împăratului mai dădu un chiot şi apoi treptat, treptat, încetă 
plânsul, oftând obosit şi începu să gungurească vesel. 

Împăratul spuse uşurat: 

— Of, că mi-a scos peri albi, numai în câteva ceasuri. Da' tu de unde ai ştiut, doică, de Fata din 
Dafin? 

— lacă am visat întâmplarea asta, măria ta, răspunse doica şi văd că s-a potrivit visul, spre binele 
nostru al tuturor. 

Dar anii trecură repede, uşor, pe nebăgate în seamă, şi Graur, cel cu părul de aur, fecioraşul de 
împărat se făcu de însurat. ŞI cum s-a întâmplat n-aş putea să vă spun, a aflat pesemne de la slujitori 
că mireasa făgăduită lui, încă din pruncie, e prea frumoasa Fată din Dafin. Hai la împărat şi 
împărăteasă, aşa pe nepusă masă, să-i întrebe de mireasă. 

— Măriile voastre, tată şi mamă, am venit să vă spun că eu plec. 

— Cum aşa, netam, nesam? grăi foarte uimit împăratul. 

— Unde pleci, dragul mamei? îl întrebă împărăteasa îngrijorată. 

— În larga lume, le răspunse Graur, să-mi caut mireasa pe care mi-aţi făgăduit-o de la naştere 
chiar. 

Împăratul sări ca ars: 

— Da' cum asta, fecioraşul tatii?! Am aruncat şi eu o vorbă aşa, în vânt, şi tu o iei de bună? 

— Taică, eu, dacă mai stau, mă topesc de dorul ei ca o lumânare. Aşa că, fără tocmeală, să-mi 
dai bani de cheltuială, paloş, cal de călărie, că eu plec după soție. 

— Apoi, dacă aşa mi-a fost zisa, oftă împăratul din greu, cată dar a mă ţine de vorbă, ce pot face 
alta? Du-te în grajdul meu şi alege-ţi ce cal voieşti: iar ca paloş, iată-l, ţine-l pe al meu, că-i uşor ca 
un resteu, însă taie îndesat, de-ai zice că-i fermecat! 

Şi împăratul îi dete lui Graur paloşul său din tinereţe, oftând cu inima grea de grijă. 

Şi, ce să mai lungim mult vorba, hai să pornim şi noi la drum împreună cu Graur, feciorul de 
împărat, noi în gând şi tot pe jos, el pe cal că-i Făt Frumos. Dar ce cal avea să nu mă întrebaţi... cal 
năzdrăvan, care vorbea ca oamenii, ce mai tura vura? De mers nu mai vorbim, cât drum făceau alți 
cai în zece zile, al lui Graur îl făcea într-o singură zi. Aşa că iată-i ajunşi, curând după ce plecaseră, 
în apropierea unei câmpii cu cele mai frumoase şi mai înmiresmate flori din lume. 

Calul necheză uşor şi-l strigă pe Graur, trezindu-l din toropeala în care căzuse: 

— Stăpâne, hei, stăpâne! 

— Ce-i, Roibule, tresări Graur. 

— Stăpâne, până acum drumul a fost o joacă, dar, de aci înainte, vine greul, să ştii. Ai multe de 
intâmpinat şi de n-oi face cum te povăţuiesc eu, nu va fi bine. Ni se va trage moartea amândurora. 

— Ce spui? Chiar aşa să fie?! se miră flăcăul. 

— Aşa şi nu altfel, doar ştii bine că sunt cal năzdrăvan. la seama la ce-ţi spun acum: iată, în faţa 
noastră se întinde cât vezi cu ochii o câmpie cu tot soiul de flori. 

— Ah, le văd frumuseţea şi le simt mireasma îmbătătoare, răspunse Graur încântat. Stai o clipă 
aci, Roibule, să culeg un mănunchi pentru Fata din Dafin. 

Dar calul, nechezând puternic, strigă repede: 


— Ba nici gând de aşa ceva, stăpâne, că astea-s flori vrăjite şi, de atingi cumva pe vreuna din ele 
toate se înalță asemenea unor copaci uriaşi, se abat asupra noastră şi ne strivesc sub greutatea lor ca 
pe nişte biete furnici. Aci ne rămân oasele. 

— Atunci cum vom putea oare să trecem printre flori fără a le atinge? întrebă uimit Graur. 

— Hei, răspunse calul cu mândrie, nu degeaba eşti cu mine. Cunosc o potecă tainică, de nimenea 
ştiută. Vom merge pe acolo la pas, cu cea mai mare grijă, şi vom scăpa cu faţa curată. Numai țin-te 
bine şi strânge-mi spatele tare cu genunchii. 

Dar florile ce se legănau la suflarea uşoară a vântului în dreapta şi în stânga potecii prinseră a 
răspândi o mireasmă ameţitoare. Graur îi strigă calului: 

— [a te uită, Roibule, toate florile din preajma noastră şi-au ridicat capetele către noi şi par a ne 
zâmbi. 

— Fă-te că nu le vezi, îi spuse calul cu asprime. 

Dar florile începură deodată să grăiască cu glasuri subțiri şi dulci de nespus: 

— Făt Frumos, Făt Frumos, culege-mă pe mine, că îţi voi înmiresma toată casa. 

— Ba culege-mă pe mine, Făt Frumos, că eu nu mă ofilesc niciodată. 

— Mai bine pe mine, şi răsădeşte-mă în grădina ta, Făt Frumos, şi n-o să-ţi pară rău! 

Şi deodată, Graur, încântat peste măsură de florile fragede, înmiresmate şi colorate aşa de 
frumos, de parcă ar fi căzut curcubeul pe acea pajişte minunată, îi porunci calului: 


— Opreşte-te, Roibule, vreau s-o culeg pe aceasta de lângă mine, că prea e frumoasă. 
Dar calul îi răspunse supărat: 


— Nu, stăpâne, de-i aşa, 
Eu te-asvârl pe loc din şa, 
De ţi s-a făcut de moarte, 
Şi plec singur mai departe! 


Graur îşi veni în fire numaidecit zicând: 


— Ba nu, Roibe, mă trezii, 
Du-mă înainte, hiii! 


Dar, deodată, calul necheză de se cutremurară văile şi grăi puţin speriat: 

— Stăpâne, țin-te bine că săr! 

Un vaiet mare ca de furtună grozavă se auzi şi calul spuse de astă dată liniştit: 

— Ah, bine că scăparăm! 

— Dar ce s-a întâmplat? voi să ştie Graur. 

— N-am băgat de seamă o floare cu rădăcina scoasă ce crescuse tocmai în mijlocul potecii şi am 
călcat-o. Noroc că eram la sfârşitul drumului. Hai, stăpâne, că acum pornim ca vântul. lată, aceasta 
este pădurea cu pasări vrăjite, care îţi cântă de-ți farmecă auzul, ca să te piardă, îndemnându-te să le 
iei cu tine. 

— O, din partea asta, nicio grijă, Roibule, zise Graur. 

— De, de, răspunse calul îndoielnic, teamă mi-e să nu te încânte cu ghiersul lor neasemuit de 
frumos. 

Într-adevăr că o sumedenie de pasări cântătoare: privighetori, sticleţi, scatii, florinți, mierle, 
cintezoi, ciocârlii şi pitpalaci se întreceau şi cântau de te simţeai ridicat în slavă. 

Şi, deodată, şi păsărelele, ca şi florile, începură să vorbească cu grai omenesc şi să-l 
ademenească pe Graur care era cu totul fermecat de minunatele lor cântece: 

— Făt Frumos, Făt Frumos, ia-mă la tine în casă şi-am să-ţi cânt în fiecare noapte până-n zori, îi 
grăi privighetoarea. 


— Ba pe mine, Făt Frumos, că eu am să-ți cânt şi ziua şi noaptea, spuse florinţele. 

— Ba, mai bine, ia-mă pe mine, Făt Frumos, că am penele pestriţe şi guşa roşie, îi fluieră 
sticletele îmbietor. 

Şi iarăşi fermecat, ca şi de flori, Graur strigă: 

— Stai, Roibule, să-l prind pe sticletele ăsta, că-i mai frumos decât toate şi are un cântec de te 
slăveşte. 

Dar calul, înţelept, îl sfătui aşa: 


— De te amăgeşti, stăpâne, 
Nu apuci ziua de mâine! 
Țin-te bine şi fii tare, 

Nu-ţi pese de-a lor cântare! 


Şi bietul Graur, scuturându-se ca trezit din vis, îi şopti calului cu drag: 


— Mulţumesc, Roibuţul meu, 
Iarăşi mă scăpaşi din greu! 


Dar deodată se auzi un vuiet groaznic şi zgomot mare de pasări, zburătăcind înnebunite, iar calul 
strigă înfricoşat: 

— Țin-te bine, stăpâne, că sar. Scăparăm şi acum. 

— Dar ce s-a mai întâmplat, Roibule? întrebă Graur mirat. 

lacă un afurisit de scatiu a picat, chiar în faţa copitelor mele şi, fără să vreau, l-am atins pe-o 
pană. Dar noroc că ne aflam la marginea pădurii. Şi acum ascultă-mă cu multă luare-aminte, 
stăpâne; până aci ce-a fost a fost floare la ureche, dar de aci înainte să fii cu multă băgare de seamă; 
trei primejdii mari ne aşteaptă să ne abată calea dreaptă! 

— Cum aşa, Roibuţul meu, se nelinişti Graur: 

— lată, spuse calul năzdrăvan, acum intrăm pe tărâmul foamei, al setei şi al somnului. Până unde 
ne aflăm noi acum să ştii că au mai răzbit mulți flăcăi viteji, dar aci le-au rămas oasele, fiindcă n-au 
ascultat sfaturile primite. 

— Ce spui? se miră flăcăul puţin speriat. Şi ce trebuie să fac? 

— Tocmai că nu trebuie să faci nimic din ce vei fi ispitit să faci, îl sfătui calul, şi vom scăpa şi de 
astă-dată cu faţa curată. Dar iată că am ajuns. 

Graur nu mai văzuse în viaţa lui asemenea livezi şi nu mai contenea să se mire: 

— Tii... ia te uită ce bogăţie de roade la pomii ăştia şi aci văd crescând laolaltă: cireşe, vişine, 
caise, piersice, mere, pere, rodii, portocale, smochine şi curmale. Toate coapte în acelaşi timp! Toate 
bune de mâncat! Şi ce struguri frumoşi: unii cu boabele galbene ca de aur şi alţii cu boabele ca 
frunza ruginită de toamnă. Ah, nu mai pot de foame! Stai mai încet, Roibule, te rog, să rup măcar o 
pară de asta tămâioasă, că-mi lasă gura apă, nu mai pot răbda. 

Dar calul dădu un nechezat puternic şi spuse înfuriat: 

— Ce-ţi spusei adineauri, stăpâne? Ai şi uitat? 

— Ah, da, se potoli Graur, mi-am adus aminte: să nu mă las ispitit. Acu', parcă mi-a trecut 
foamea cea grozavă. Ce ciudat! Dar să ne oprim puțin măcar la izvorul acesta limpede, cu apa cum 
e cleştarul, mă sting de sete şi mi-e cald cum nu mi-a mai fost niciodată până acum. Stai, Roibule, 
îți zic. 

— Ba, stăpâne, ba, grăi calul, şi mie, vezi, îmi atârnă limba afară din gură de sete şi totuşi nu mă 
adăp, că nu vreau să-mi fie pentru cea din urmă oară. 

— O, mi-e de-a mirare, oftă Graur liniştit, iată că îndată ce m-am îndepărtat de izvor mi-a trecut 
şi setea ca prin farmec. 

Mustrător, calul îi spuse: 


— Văzuşi, stăpâne, văzuşi. 

Dar iată că Graur începu să caşte de să-şi rupă fălcile: 

— Aaa, da' ce somn m-a cuprins aşa, deodată! 

Şi atunci se auzi un glas îmbietor şi dulce de fată, glasul ierbii de câmp: 

— Făt Frumos, Făt Frumos, dă-te o clipă jos, pe covorul mătăsos, să te mângâie o clipă blinda 
somnului aripă! 

Graur căscă şi mai tare cuprins de un somn de nebiruit. El spuse: 

— Aaa, ce iarbă moale bună de dormit. Stai, Roibuţule, puţin, că mă prinde somnul lin, mergi 
mai uşor să mă țin de gâtul tău şi să ațipesc câteva clipe măcar că nu mai pot. 

Dar calul, nechezând puternic, îl scutură de câteva ori şi-l trezi: 

— Ba, stăpâne, ba şi pe mine m-a podidit somn greu ca de plumb, de abia îmi mai târii picioarele 
şi iată că merg înainte. Scoate-ţi paloşul îndată şi crestează-te puţin la un deget până la sânge şi ţi-o 
trece somnul îndată. 

Şi flăcăul făcu întocmai cum îl sfătuise calul şi se trezi deodată înviorat. 

— Fi, dar ce-i asta? se miră el, acum nu mai simt pic de somn, parcă m-am trezit dântr-un vis 
amețitor. 

— E, că am trecut de hotarul ispitelor, stăpâne, îl lămuri calul. De acum, drumul ne duce neted 
până la Fata din Dafin. Am ajuns pe calea dreaptă, dar primejdii tot ne aşteaptă. 

Merseră ei cale lungă fără a mai fi supăraţi şi opriţi în drum de nimica. Şi, deodată, în fața 
ochilor lor uimiţi, se ivi o lumină uriaşă tare îndepărtată. 

— Hei, Roibule, ce-o fi strălucind aşa de puternic, întrebă Graur, colo, în fund, la marginea 
câmpiei, de parcă ar fi o piatră nestemată cu mii şi mii de ape şi lumini? 

— Văd şi eu, stăpâne, răspunse calul, părea a fi o stea, dar într-adevăr ce e n-aş putea spune! 
Puterea mea de năzdrăvan până aci, la hotarul ispitelor, a fost. De acum înainte, ne vom călăuzi şi 
noi după cum ne va tăia capul. 

După ce mai făcură o bună bucată de drum, iată că în dreapta lor, ascunsă de viţă sălbatică verde 
şi zorele albastre se ivi o colibă sărăcăcioasă. Pe hornul ei ieşea o şuviţă de fum alburiu, semn că era 
locuită de cineva. 

Dar Graur nu voi să se oprească. El dorea să ajungă cât mai degrabă la Fata din Dafin. Nici nu 
mai ştia câte zile sau poate luni chiar, se scurseseră de când plecase el de acasă, şi ardea de 
nerăbdare să ajungă la capătul călătoriei sale. Şi apoi îi era tare dor de părinți şi mai cu seamă de 
maică-sa pe care o lăsase pierdută, cu lacrimile în ochi. 

Iată, însă, că dinspre căsuţă se auzi un scârțâit prelung de uşă neunsă, iedera bogată se dete la o 
parte şi în prag se ivi un moşneag. Dar ce moşneag?! Sprâncenele îi crescuseră atât de mari, încât îi 
acoperiscră ochii; mustăţile îi acopereau gura; barba albă colelie îi ajunsese la brâu şi părul îi 
învăluia gâtul şi urechile, nepieptănat de un veac. 

Se auzi un glas gros, răguşit, lipsit de putere, dar plăcut, prietenos: 

— Cine-mi tulbură liniştea pustietății mele? 

— Un drumeţ cu calul său, moşule! răspunse Graur cu bunăcuviință. Dar dumneata cine eşti? 

— Eu, un biet unchiaş uitat de vreme, răspunse bătrânul înduioşător. Fii bun, rogu-te, drumeţule, 
apropie-te de mine şi tunde-mi sprâncenele, că nu mai văd bine din pricina lor, şi mustăţile, că nu 
mai pot mânca de lungi ce mi-au crescut, şi barba, de care mi se prind scaieţi şi ciulini, şi părul care 
mă apasă pe cap şi-mi ţine cald de nu mai pot. 

— Of, moşule, răspunse flăcăul cu milă, măcar că mi-e tare degrabă să ajung acolo unde am 
pornit, dar nu mă lasă inima să plec de aci fără a-ţi da o mână de ajutor. Văd că într-adevăr, aşa cum 
eşti, duci o viață tare chinuită! 

Şi sărind de pe cal grăi: 

— Hai, Roibule, tu du-te şi paşte iarba asta verde şi grasă, până îl tund eu pe bunicul. 

Într-un târziu, Graur grăi cu multă bucurie: 


— Eşti gata! Ei, cum te simţi? Ia priveşte cum arăţi, colea în luciul paloşului meu, că e ca o 
oglindă! 

— A, să trăieşti, dragul moşului, spuse fericit bătrânul, că nu ţi-a fost silă de bătrânețele mele şi 
m-ai ajutat. Parcă sunt alt om acum şi parcă am întinerit cu douăzeci de ani. Îţi mulţumesc, să 
trăieşti! 

— Acu te las sănătos, bunicule, spuse Graur, şi el tare mulţumit, şi, de m-oi mai întoarce pe-aci, 
trec şi pe la dumneata să te cercetez ce mai faci şi cum te mai simţi. 

— Fi, dragul moşului, grăi bătrânul tainic, de-i voi sau ne-i voi pe la mine tot mai vii. He, hei, 
mulți tineri s-au perindat pe aci, prin faţa colibei mele, în drum către palatul Fetei din Dafin, unde te 
duci şi tu şi care se înalță hăt departe, la marginea acestei câmpii, dar nu se vede de aci decât în 
zori, când se ridică ceața ce-l înconjoară. 

— Aşadar e pe aproape palatul Fetei din Dafin, moşule? întrebă Graur cu sufletul la gură. 

— E, zise moşul iarăşi tainic, e pe aproape şi nu prea. Dar mai îngăduie, rogu-te, un bob zăbavă 
şi rău n-o să-ţi pară de această pierdere de vreme. Apoi rosti în şoaptă, ca pe o vorbă de taină: că eu 
oi fi cine sunt, dar nu ce crezi dumneata că sunt. 

— Cum aşa, că nu pricep, bunicule? spuse Graur mirat. 

— Dacă vei avea răbdare să mă asculti, continuă moşul, vei pricepe îndată, nepoate. Mai întâi se 
cade, însă, să te omenesc. Poftim, deci, în coliba mea, să guşti din pâinea plămădită şi coaptă de 
mine la țest, să mănânci mere domneşti şi struguri tămăioşi şi să bei din vinul făcut de mine, că-ţi va 
prinde tare bine... şi ascultă: 

— Bunicule, m-am făcut numai urechi! spuse Graur, dornic ca un copil să audă cât mai degrabă 
povestea. 

Şi moşneagul începu: 

— Cum îți spuneam, flăcăule, mulți feciori de domni şi împărați au trecut pe la mine în drum 
spre Fata din Dafin, dar niciunul nu s-a milostivit de rugăminţile mele, să mă ajute în restriştea în 
care mă aflu aci, aşa precum ai făcut tu, ci au plecat înainte, nepăsători, dar înapoi nu s-a mai întors 
niciunul. 

— De ce, moşule? abia şopti Graur înfiorat. 

— Fiindcă n-a fost cine-i povăţui ce să facă şi s-au sfârşit de oboseală. 

— Cum aşa, de oboseală? 

— lacă bine! Ian priveşte pe fereastra asta, ceața s-a ridicat binişor acum şi de aci poţi vedea 
palatul Fetei din Dafin. 

— Se vede bine chiar, şi până acum n-am văzut ceva mai minunat! spuse încântat peste fire 
Graur. 

— Pentru că nici nu se află pe lume un palat asemenea acestuia ce-l vezi strălucind, zise 
bătrânul. S-ar părea că-i la o fugă de cal de aci, aşa-i? 

— Chiar aşa. 

— Fi, dar dacă ai să porneşti de aci călare sau pe picioare, pe măsură ce-ai să mergi spre el, 
socotind că ajungi curând-curând, la poalele lui, palatul se îndepărtează. 

— Auzi colo, se minună Graur. 

— Stai tu pe loc, continuă mogul, stă şi el, porneşti tu din nou către el, iarăşi se îndepărtează şi 
de multe ori îți piere chiar din vedere, precum fata morgana pe bărăganele pustii, la vreme de arşiță 
şi secetă cumplită când te stingi de sete. 

— Cum aşa, bunicule, spune-mi, te rog? 

— Vezi dumneata, nepoate, că palatul este vrăjit şi i se spune numai palatul Fetei din Dafin, dar 
această preafrumoasă fată nu mai locuieşte în el, ehei, de ani şi ani. 

— Tiii, puteam să alerg eu mult şi bine, se înfioră Graur. 

— Aşa au păţit toți cei câţi au pornit după Fata din Dafin şi ţi-am spus: au pierit de osteneală şi 
n-au mai avut putere să se întoarcă. 

— Şi Fata din Dafin unde-şi are sălaşul? voi să afle Graur. 


— Păi de ce crezi că-i spune Fata din Dafin? îl întrebă mogul cu şiretenie. Ea locuieşte într-o 
grădină fermecată, cu un singur pom, un dafin mare, frumos, rămuros, care este casa fetei. 
Sumedenie de flori înmiresmate şi stoluri de pasări cântătoare înconjoară dafinul. Dar fiindcă ai fost 
milostiv cu mine şi te-ai oprit să mă ajuţi, cu toate că te grăbeai tare, vraja Fetei din Dafin s-a 
destrămat pe jumătate. Am să te ajut şi eu, desvăluindu-ți taina palatului şi a grădinei cu un singur 
pom: dafinul. 

— O, spune-mi, bunicule, spune-mi, îl rugă flăcăul bucuros. Dacă ai şti ce mult îmi plac 
poveştile adevărate. 

— Apăi că mai adevărată ca asta nici nu poate fi alta, întări moşul. Ascultă dar: a fost o dată de 
demult o fată frumoasă care se îndrăgostise de un flăcău şi el frumos şi voinic, pe care-l chema 
Dafin. Dar mama fetei nu-l dorea pe acesta de ginere, pentru că era un biet grădinar şi atâta tot. Că, 
vezi dumneata, eu uitai să-ți spun, mama fetei era fiică de împărat şi tatăl fetei împărat şi el. Tatăl 
fetei îl iubea pe Dafin că acesta era tare harnic şi priceput grădinar. Îi făcuse dintr-o câmpie seacă, 
un rai de flori şi pomi, străbătut de ape curgătoare şi înveselit de pasări cântătoare. Şi odată, când 
mama fetei era plecată la părinţii ei, cei doi tineri, numai cu voia tatălui fetei, se cununară în taină. 
Peste un an dobândiră o fată de o rară frumuseţe, cum nu se mai văzuse copil pe pă-mânt. De bună 
seamă că acum s-a aflat totul. Atunci, mama fetei, care era şi o mare vrăjitoare, l-a prefăcut pe 
tânărul ei ginere, nedorit de ea, în pomul ce-i poartă numele, adică în dafin; pe fiică-sa a încuiat-o 
cu nouăzeci şi nouă de lacăte ferecate în palatul ăsta pe care-l vezi, iar pe fetița lor a blestemat-o să 
locuiască întotdeauna în dafinul din grădină, până va veni un tânăr care să fie în stare s-o scoată din 
locuinţa ei; iar pe bunicul fetei l-a blestemat să se urâțească, să trăiască departe de lume ca un 
pustnic, cu dorul de fiica şi nepoţica lui, să-i crească părul, barba şi sprâncenele mari şi să-l 
împiedice să ducă o viață omenească până se va milostivi de el un călător... 

Când bătrânul ajunse cu povestea aci, Graur sări în sus şi spuse cu duioşie: 

— Cum, moşule, dumneata eşti bunicul Fetei din Dafin? 

— Eu, preaiubite nepoate! răspunse bătrânul surâzând trist. 

— Şi bunica Fetei din Dafin? întrebă repede Graur. 

— A vegheat până acum asupra vrăjitoriei sale şi ţi-a scos în cale tot soiul de primejdii, pe care 
le ştii, că doar trecuşi prin ele. 

— ŞI acum ce-mi rămâne de făcut spre a împrăştia vraja? întrebă Graur cu sufletul la gură. 

— Să faci întocmai ce-ţi voi spune eu, grăi unchiaşul. Ai avut mare noroc că te-a întovărăşit un 
cal năzdrăvan la toate primejdiile ce ți s-au ivit în cale. Tot el îți va prinde bine şi de aci înainte. lată 
ce-ai să faci, iar în vremea asta, eu am să caut să-i încurc iţele vrăjitoarei de nevastă-mea, care 
turbează de mânie că 1 s-au destrămat farmecele. 

Şi moşneagul îl învăță pe Graur al nostru, cu cea mai mare bunăvoință şi dragoste ce să facă. 

Călărețul şi calul porniră din nou la drum şi, peste câteva zile, sosiră într-o dimineaţă senină şi 
călduţă, la grădina Fetei din Dafin. 

— Tii, stăpâne, spuse calul uimit de sumedenia de păsări cântătoare ce zburătăceau prin grădina 
cu un singur pom, păsăretul ăsta ar fi putut să se ia la întrecere cu cel din tărâmul ispitelor. Dar 
parcă astea sunt şi mai multe şi cântă şi mai frumos. 

— Dar şi despre flori poţi spune că sunt mai multe şi mai frumoase decât acelea ce ne-au 
întâmpinat! zise Graur. Ciudată grădină cu un singur pom! Dar ce mândreţe de dafin! 

— Acu, stăpâne, îl opri calul din vorbă, nu uita ce te-a povăţuit moşul. Eu mă duc şi mă fac că 
pasc niţel mai încolo, deşi nu prea am ce, că flori n-a mâncat neam din neamul meu, iar iarbă verde 
nu se prea vede! Dumneata du-te şi ascunde-te în apropierea dafinului, printre lujere, şi fă-te una cu 
pământul, să vedem ce se întâmplă, ca să ştim ce să facem mai apoi. lar când oi necheza eu o dată 
uşor, ridică-te şi intră în vorbă cu fata. 

— Bine, Roibule, aşa ani să fac, grăi flăcăul. O, ce plăcut e să stai printre flori! Numai de nu m-o 
apuca somnul în miresmele astea ameţitoare. 

Dar deodată se auzi un freamăt puternic de frunze şi un zgomot de crengi rupte. Dafinul se 


despică în două şi din el ieşi o fată frumoasă şi plină de farmec ca o zână din poveşti, care începu să 
cânte dulce şi mângâios: 


— Dafine, iubite tată, 
Lasă-n voie pe-a ta fată, 
Să colinde prin grădină, 
Printre dălii şi sulfină, 

Că se va întoarce-acasă, 
Mai blândă şi mai voioasă. 


Şi atunci, dafinul răspunse şi el tot în cântec cu o voce groasă şi fremătătoare: 


— Plimbă-te, copilă dragă, 
Că a ta-i grădina-ntreagă. 
Să te joci cu mii de flori, 
Mândrele tale surori. 


Dar deodată, Fata din Dafin tresări la auzul unui nechezat uşor de cal şi şopti înfricoşată către 
sine însăşi: 

— Dar cum de a pătruns calul acesta în grădina noastră fermecată?! 

Atunci Graur ieşi la iveală şi, făcând o plecăciune în faţa fetei, grăi cu multă bună-cuviință: 

— M-a adus pe mine, frumoasă domniță. 

— Ah, ţipă Fata din Dafin înspăimântată, dar tu cum de-ai ajuns până aci şi cum de mai eşti încă 
în viață? se miră ea. 

— O, preagingaşă Fată din Dafin, povestea mea nu e prea lungă, dar nu ştiu dacă ai timp s-o 
asculti. 

— Spune-o, încuviință fata, şi apoi am să hotărăsc dacă vei primi pedeapsă sau iertare. 

Graur oftă din adâncul inimii şi grăi cu nespusă dragoste: 

— Încă de când m-am născut, taică-meu şi maică-mea mi te-au făgăduit de mireasă. 

— Cum aşa? se-ncruntă Fata din Dafin, voi să ştiu tot, spune mai repede, că nu pot sta în grădină 
decât atâta timp cât se află şi roua pe flori. 

— Ascultă, dar! 

Şi Graur îi povesti preafrumoasei Fete din Dafin tot ce se întâmplase îndată după naşterea lui. 
Apoi isprăvi astfel: aşa am izbutit să mă aflu în grădina ta cu un singur pom, o, preafrumoasă şi 
preaminunată Fată din Dafin. 

Tare bucuroasă, fata îi grăi, sorbindu-l din ochi: 

— O, dragul meu, povestea ta a ținut atât de mult, încât niciun strop de rouă măcar nu se mai 
zăreşte pe vreo floare sau pe vreo frunză. lar eu, în lăcaşul meu de ani şi ani, care este dafinul, nu 
mă mai pot întoarce acum! 

— Dar nici nu te mai întorci în dafin, îi răspunse peste fire de bucuros flăcăul. Eu de aci nu plec 
singur. Vom merge împreună. 

Atunci, Fata din Dafin îi grăi cu multă dragoste: 

— O, Graur, Graur Făt Frumos, ştii tu de ce-ai izbutit să rupi vraja făcută de bunica mea? Pentru 
că m-ai rugat să merg eu singură, de bună voie, cu tine, şi n-ai încercat să mă răpeşti, aşa precum au 
făcut alţii, care nu s-au mai întors la casele lor, ci au pierit pe loc, înălțând pământul acestei grădini. 
Dă-mi mâna, dragul meu, acum putem pleca în toată liniştea, că nu vom mai întâmpina de aci 
înainte niciun fel de supărare din partea nimănui. 

Dar iată că, după rostirea acestor vorbe, în grădină se stârni un vânt puternic cu bubuituri ca de 
tunet. Apoi se auziră cântece dulci, melodioase, şi glasul gros al dafinului: 

— O, fata mea, multiubită, vino să te strâng în braţe: vraja a fost ruptă, iată că m-am preschimbat 


iarăşi în om. 

Fata îşi îmbrăţişă tatăl fericită şi spuse înfiorată: 

— Şi porţile palatului nostru s-au deschis, multiubite tată, iată maica mea vine către noi, 
plângind de bucurie. 

Şi deodată, ca prin farmec, un rădvan împărătesc ce venea în goană huruind, cu cai sforăitori, se 
opri în faţa lor. Vizitiul, pocnind de câteva ori din biciul său înflorat, strigă de le asurzi urechile: 

— Pttrruuu, cai năzdrăvani! Poftiţi de vă urcați, măriile voastre, că ne aşteaptă părinții 
preafericitului Graur, cu sufletul la gură. De când le-a plecat feciorul, ei întruna i-au dus dorul. Pâini 
şi cozonaci frământă, s-avem ce mânca la nuntă. Dii, căluţi, zburaţi acasă, că mireasa e frumoasă... 
şi mirele la fel este, ca sfârşitul din poveste. 


Maria Itu - Fecioruţ din brusture 


A fost odată ca niciodată că de n-ar fi fost nu s-ar fi pomenit. A fost odată, într-un sat, hăt la un 
capăt de lume, o biată femeie săracă, de mai săracă nici că se putea. Ba pe deasupra era şi singură 
pe lume. N-avea şi ea acolo, ca tot omul, un suflet cu dânsa care să-i mai îndulcească zilele cele 
negre ale bătrânețelor, afară de lighioanele de pe lângă casă: o mieluţă, un purcel, vreo două-trei 
găini, tot pe-atâtea rațe, gâşte şi altele. 

„Doamne, doamne, grea boală casa goală!” se gândea ea, câteodată pe când îşi păştea liniştită 
mieluţa. „Oare m-oi mântui din lumea asta fără să las măcar o umbră-n urma mea?” se mai gândea 
ea tot atunci supărată din cale-afară. Apoi, cu supărare, fără supărare, vă spun eu drept 
dumneavoastră, asta cam aşa se arăta, vezi că nu mai poţi băga găina înapoi în oul din care a ieşit. 

Alte ori, mai ales când auzea atâtea şi atâtea poveşti cu copii răi, neascultători, mincinoşi şi 
obraznici, gândul femeii se strămuta: 


Cine are să-i trăiască, 
Cine nu să nu-i dorească! 


Îşi zicea ea atunci îmbărbătându-se şi aşa se mai stâmpăra o vreme până când începea din nou a 
se gândi şi a se socoti cum i-au trecut zilele una după alta fără să aleagă nimic din ele.Eh! îşi alunga 
ea atunci gândurile cu mâna şi-şi zicea: 


Ce-a fost, a fost, 
Ce-a mai fi 
Om mai vedea, dac-om trăi ! 


Azi-aşa, mâine-aşa, până într-o zi când îi fu dat femeii să se-aleagă cu ce nici prin cap nu-i dase, 
nici în vis nu visase. În ziua aceea îşi sumese şorţu-n brâu, ca de obicei, şi porni după buruiene la 
porc. Culegea cu spor că dracul de godac tropotea podeaua coteţului încă de cu noapte şi guița de 
mama focului cât îl ţinea gura şi puterile, gândeşti că amu îl belea careva. 

— Tugo-ţugo, țugo-țugo cu mama! îi strigă ea purcelului din bătătură ca să-l mai domolească. 

— Tugo-ţugo, țugo-țugo! se auzi atunci un ţocăit de copil, dintre buruieni, îngânând-o. 

Auzindu-l, pe loc lepădă femeia cât colo secerea cu care lucrase şi începu a căuta cu de- 
amănunțţelul printre buruieni, până când dădu cu ochii de un copiluţ, bălăiuţ şi dolofănuţ de mai 
mare dragul. Era aşezat pe-o frunză de brusture şi-şi mozolea mânuţele, bagsamă de flămând ce era. 

— Hai, mămucă dragă! zise el nerăbdător femeii când o văzu, că tot m-or mâncat ţânţarii şi m-or 
băşicat urzicile aşteptându-te. 

Când îl auzi ea că-i zice mamă, când îl văzu cât de arătos şi mintos era, se aplecă repede, îl luă 
frumos cu brusture cu tot, îl puse în poală şi-l duse fuguța acasă. Aici nu mai încăpeai de răul 


găinilor şi puilor, al rațelor şi gâştelor dar mai ales, de cel al purcelului care te scotea din casă cu 
guițăturile lui. Numai că femeia n-avea amu rând de năcazurile lor, aşa că azvârli un pumn de 
grăunțe la păsări, umplu vălăul gadinei cu buruieni ca să-l mai ostoiască şi-şi văzu de treabă, că 
treabă era acu' la casă nu glumă: de scăldat, de lăut, de înfăşat, de legănat, mă rog, copil i-a trebuit, 
copil a găsit! Dar eu n-aş vrea zău, să zic ceva rău, se plângea biata femeie, măcar că toată ziua 
alerga încoace şi-n colo pentru Brustur al ei, că aşa îi pusese numele, ba după pere pădureţe, ba 
după miere de albine sălbatice, ba după lapte de cuc şi țâță de capră neagră, ba după ce nu, numai să 
crească băiatul şi să se facă mare. Şi se şi făcea, ce să vă spun, creştea într-o zi-două cât alţii în nouă 
şi era frumos că, zău, numai soarele din cer era mai frumos ca el, aşa că îl sorbea mă-sa din ochi de 
drag ce-i era. Iar de harnic, ascultător şi cuminte, nici n-am cuvinte să vă zic cum era. Abia dacă-i 
mijiseră tuleii pe sub nas şi ținea tot greul casei cu mâinile lui, ajutând-o în toate cele pe mămucă- 
sa. 

— Du-te, dragul mamii! îl îndemna ea la vreo treabă şi el sărea bucuros, încă înainte de a-şi 
isprăvi mamă-sa vorba. 

— Hai, dragul mamii! Şi el venea din pământ de sub pământ la porunca mă-si. 

— Fă, dragul mamii! Şi făcea cum ştia el că-i mai bine, numai să-i alegădească măicuţa. 

Aşa trăiră ei împreună liniştiţi, ani mulți şi fericiţi, până într-o zi când trecând pe-acolo cumătra 
moarte se luă de biata femeie şi niciuna, nici alta, numai că şi-a trăit traiul, şi-a mâncat mălaiul şi 
de-acu musai să moară. Degeaba se tângui ea că băiatul e prea crud, că nu şi-a deschis încă bine 
ochii în lume şi nu ştie cum îi viaţa, că acu' i-ar fi de mai mare învățătură şi ajutor şi câte altele, că 
moartea, pierită-i-ar fi fost numele să-i piară, harancă afurisită ce era, nu lua în seamă nimic şi-o 
ținea pe-a ei: să treacă-n lumea drepţilor şi pace! Văzând femeia că n-are încotro de răul hojmei, îşi 
chemă feciorul şi sărutându-l duios, îi zise: 

— Dragul mamii, moartea nici nu alege, nici nu culege, când te cheamă cată să te duci. Astăzi 
unul, mâine altul, poimâine altul şi iar altul, şi-altul, şi-altul tot aşa. Amu, se vede, că mi-a venit şi 
mie rândul, aşa că mai râmâi sănătos că eu aci te las. Ai grijă de ce biată am surzuit o viață-ntreagă 
şi mai ales de mieluţa asta pe care am tinut-o ca să ţi-o dau în dar la nuntă. Şi cu puterile cele mai 
de pe urmă, îi întinse o sforicică de care era legată mieluţa, o mioară cu lâna toată-toată, numai şi 
numai de aur. S-o ţii ca pe palme, fătul meu, şi să nu te desparti de ea în ruptul capului, că de mare 
folos ţi-a fi la vremea potrivită, mai ajunse ea să-i grăiască băiatului înainte de a se stinge de pe 
lumea asta păcătoasă şi rea. 

O jeli feciorul pe dragă mămucă-sa, cu mare şi multă durere şi-i făcu toate pomenile după 
datinile din bătrâni: la trei zile, la nouă zile, la patruzeci de zile, la un an şi în tot anul până la şapte 
ani şi poate ar mai fi jelit-o încă, de nu i-ar fi zis mă-sa-n vis, odată, cam răstit: 

— Tot lucrul are un capăt, dragul mamii! Lasă jalea şi pomenile că tot la nimic n-ajung şi ia-ți 
alte gânduri. Mai ia-te şi tu cu lumea! 

Din ziua aceea îşi luă dară flăcăul alte gânduri dar cu lumea nu ştia cum să se dea, că nu apucase 
s-o vadă şi n-o cunoştea decât de-aci pân-aci şi de colo până colo, cât ținea gardul lor şi mai pe 
dincolo de el c-o palmă două. 

Tocmai când era el mai învăluit de gândul lumii ăsteia şi mai întors pe dos de vorbele mămucă- 
si, trecu pe-acolo un om cu clopul pe-o ureche şi cântând: 


Lume-lume şi iar lume, 
Lumea asta-i trecătoare, 
Unul naşte, altul moare, 
Lume şi iar lume! 


— Bună ziua! zise omul încetinind oleacă din horit. 
— Bună ziua! răspunse feciorul şi, cum n-avea ce face, îl întrebă unde se duce. 
— În lume mă duc, îi întoarse omul vorba şi împingân- du-şi clopul mai pe-o ureche îşi mână 


drumul înainte horind mai departe: 

„Gând la gând cu bucurie, că mă duc şi eu în lume!” îşi zise atunci feciorul văzând cât de 
bucuros se ducea omul acela acolo. Aşa că luându-și mieluța de aţucă şi merinde-n străițucă, porni 
şi el în lume. Şi se duse şi se duse 


Lumea mare 
Capăt n-are. 
Tot te duci 

ŞI tot n-ajungi! 


Luă lumea-n sus şi-n jos şi din lung şi în lat şi nu se mai sătura uitându-se ce mândră era, ce 
frumoase erau satele, casele şi oamenii, ce târguri bogate se-nşirau de-a lungul drumurilor cu şetre 
numai una ca una de pline cu de toate cele: cu turte şi cu mărgele, cu brățări şi cu inele, cu durde şi 
cu cosoare, săbii, puşti şi iatagane, cu ţoale, ştergări, năfrămi, căciuli, clopuri şi-ncălțări, cu căluți şi 
Jucării, bărci, roți, ținte, drăcării, cu plăcinte şi fripturi, cu gogoşi şi băuturi, larmă, râs şi strigături: 

Într-o zi, când iarăşi era feciorul într-un târg mare şi frumos, plin cu tarabe, negustori şi 
cumpărători, de alți oameni foindu-se şi cu rost şi fără rost, de colo-colo, printre grămezile de 
mărfuri, sosi în goana mare a calului, un crainic împărătesc, opri unde era lumea mai multă şi 
începu a bate cu putere în toba ce o purta spânzurată de grumaz: Atunci se-mbuluciră oamenii într- 
acolo ca să poată auzi mai bine, împingându-l şi pe Brustur mai până lângă sfetnicul crăiesc care 
grăi aşa: 


Tot omul s-audă! 


Măritul împărat, slăvit fie-i numele, lui şi urmaşilor urmaşilor lui, în veci de veci, porunceşte în 
toată lumea că s-a hotărî să-şi mărite fata după acela şi să-i dea şi jumătate din împărăție aceluia ce 
va fi vrednic a o face, pe preafrumoasa lui odraslă, să-şi recapete darul râsului pe care şi l-a pierdut 
de câțiva buni ani de zile! 

Totodată, măritul împărat dă de ştire că oricine-i slobod a-şi pune faptele la încercare, dar că 
celuia ce n-a izbuti să ducă treaba asta la bun sfârşit, unde-i stau astăzi picioarele acolo-i va sta 
capul! 


Asta-i pofta ce poftesc! 


se încheia porunca împărătească grăită prin crainic. 

Multe vorbe, şi bune şi rele, vântură lumea, în urma poruncii împărăteşti: că ce păcat de-atâția 
flăcăiaşi, mândri ca brazii, care se mântuiseră din lume, umblând după pită mai bună decât cea de 
grâu; că şi ei ce şi-au căutat norocul unde nu le era locul; că ce arsă era inima mamelor a căror 
feciori s-au apucat s-aştearnă fetei de-mpărat pod de-argint; că şi a împărătesei era, de-acu', numai 
scrum văzându-şi copila toată ziua înnegurată; că nebun ar fi acela care şi-ar mai pune viața-n 
cumpănă de dragul zgâtiei de fete; că numai de zbănţuită ce era şi-a pierdut râsul şi câte şi mai câte 
altele. 

Auzind Brustur ce spor avea lumea la depănat pe seama poruncii împărăteşti şi neştiind ce să 
desluşească din aşa încâlceală, se gândi c-ar fi mai bine să se ducă să vadă cu ochii lui ce şi cum îi, 
aşa că luându-şi mieluţa de ațucă şi o pită-n străițucă porni către împărăție. 

Şi se duse el cât se duse, până-l ajunse noaptea hăt cum era mai rău. Nu se vedea nicăieri o 
scânteie de lumină de-ţi puteai băga degetele-n ochi, cât de bine, de-ntuneric ce era. Merse el aşa 

Noapte-n deal şi noapte-n vale, Noapte la spatele sale, până-ntr-un târziu când, zărind în 
depărtare o luminiţă, cât un muc de țigară, cotigi într-acolo. Şi n-apucă el să se-aştearnă mai 
omeneşte la drum că şi ajunse la o casă proțăpită pe o râpă. Cei de-ai căsii se pregăteau de culcare 


că feştila lămpii era trasă. Dar flăcăul îndrăzni şi bătu la uşa. 

— Cine-1? întrebă careva dinăuntru. 

— Om bun! răspunse Brustur, că aşa şi era şi altmin- treli cine să spună că era, dacă tot nu se 
cunoşteau? 

Apoi auzind trăgându-se zăvorul se băgă în casă cu mie- luţa după el. 

— Bună seara! dădu el frumos bineţe şi-şi scoase căciula după cum îl învățase mămucă-sa, încă 
de pe când era copil. 

— Să fii sănătos! răspunse femeia ce locuia acolo, o văduvă cu fata ei. Şezi la noi! se grăbi ea 
să-l îmbie văzând mieluţa flăcăului toată numai cârlionţi şi inele de aur galben şi strălucitor cum îi 
soarele. 

— Aş şedea eu, cum să nu! zise Brustur. Aş şedea încă cât de bine, dar şi mai bine aş şedea de 
m-aţi putea lăsa de mas aci în noaptea asta. 

Şopârla de văduvă, drămăluind în gând cât plăteşte oiţa flăcăului, n-aşteptă să fie de două ori 
îmbiată ci, la întrebarea lui, sări ca friptă poftindu-l să râmâie. 

— Cum să nu, doar nu suntem nici noi din pădure, dacă stăm mai la o margine de sat! zise ea. 
Apoi îl rugă pe fecior să nu-i fie cu supărare dacă, neavând alt rost în casă, a mânea el pe vatră şi 
mieluţa sub laviţă. 

— Bine-i pentru-n biet drumeţ ca mine! zise feciorul bucuros că avea unde-mbruda căruţa şi 
unde-şi culca mieluţa. Aşa că n-aşteptă nici el să fie de două ori îmbiat, ci ghemui oița sub laviţă, îşi 
făcu sumanul perină şi, învârtind ațuca mieluţei pe după palmă ca să nu-i scape din mână, se culcă 
liniştit pe vatră. Şi cum se culcă şi adormi. 

Se culcară şi alde gazdele, dar astea nici că putură adormi. Întâi şi întâi nu le prindea somnul, 
cum nu se prinde apa de gâşte, că era tare cald şi le mâncau purecii, aşa că, de la o vreme, lepădară 
ce brumă de haine avea pe ele şi se lăsară în pieile goale. Într-al doilea rând nu li se punea geană pe 
geană, că erau cu ochii numai pe miţele de aur ale mieluţei, aşa că, în dricul nopţii, începură a se 
ciondăni una cu alta şi a se îndemna să tundă mieluța. 

— Tunde-o tu! 

— Ba tunde-o tu! 

— Tunde-o tu, că eşti mai mică! 

— Tunde-o tu, că eşti mai mare! 

— Ba eu nu! 

— Ba nici eu nu! 

Ba io-zo-io-ba, ba io-zo-io-nu, nici de aia, nici de-aceea, una da şi alta ba, se făcură bune de 
nimic până colo către cântatul cocoşilor când, văzând că trece vremea de pomană, bivolana de 
văduvă, mai trecută prin ciur şi prin dârvală ca fie-sa, se învârtoşi odată, se sculă toată lac de 
sudoare de-atâta frământătură, îşi luă cămăşoaia, pipăi prin întuneric foarfecele şi cum îl găsi făcu 
jup cu ea în cârlionţii de aur ai mieluţei. Apoi nu ştiu, foarfecele nu tăia, văduva era prea înzărdită, 
oița cu pricina, cine ce alt bai avea, destul că nu putu femeia tăia nici măcar un fir din lânuța 
mieluţei. Ba i se afundă şi mâna-n lâna ei şi nu şi-o mai putea acum scoate afară. Trase o dată, trase 
de două ori, icni de zece ori, năduşi şi asudă de o sută şi de o mie de ori numai rânduri-rânduri, dar 
cârceii de aur ai mieluţei bai să se cârnească cu un pas măcar, încolăciți cum stăteau pe după 
degetele şi mâinile ei. „Amu ce să mă fac?” gândi femeia. Pe hojmălaia de fată-sa degeaba o chema 
că, cu ea sau fără ea, tot un drac. De strigat încă nu putea striga, ca să nu se scoale drumeţu-n gura 
ei. Se trudea singură dră- cuind înfundat. 

— Dare-ar strechea-n tine să deie, cu ţoc-mocul tău de blană cu tot, fleandură-ndrăcită ce eşti! 
boscorodea ea smucindu-se în toate părțile şi blestemând pe toate limbile. 

Văzând fata că mă-sa nu mai vine, se îndârji şi ea de la o vreme, sări ca poprica de iute şi se duse 
să vadă ce-i. Căută pe întuneric şi-n coace şi-n colo, până o găsi pe mă-sa mogâldită lângă laviţă. 
Neştiind ce are de stă aşa şi nici de ce se strofoacă într-atât, o trase de cămăşoaie. Dar, vorba aia, 
tocmai când s-a repezit şi lumea s-a isprăvit! N-apucă să puie bine mâna pe cămeşa mămucă-si, că 


şi rămase agăţată de poalele ei. Amu munceau două pe-o biată mieluţă, mai s-o omoare de nu se 
scula omul în gura şi ruşinea lor. 

— Da' ce, doamne iartă-mă, faceţi? întrebă feciorul, mirat de ceea ce vedea. 

— Da' ce dracu' să facem? Ce ne-ai făcut tu să facem, aia facem! se zborşiră femeile la flăcău, 
tot ele de către pădure. Bine-ţi stă, om de ispravă cum ni te-ai arătat, se aruncară ele să-l rupă în 
gură nu alta, noi să te lăsăm de mas şi tu să ne faci de minune la lume! 

— Nu v-am făcut eu de minune la lume, că v-aţi făcut voi şi fără mine! le întoarse Brustur vorba 
şi, supărat de-aşa cuvinte, dădu să pornească iarăşi îa drum. 

— A stai, măi omule! se repeziră atunci femeile la el într-un glas. Unde porneşti aşa ca căţeaua 
cu puița după ea, nu vezi că suntem mai goale? 

— Că văd, că nu văd, eu n-am ce vă face! răspunse feciorul. Dacă n-aţi avut cap, amu musai să 
aveţi picioare, că eu nu pot adăsta din drumul meu! şi zicând acestea apucă ațuca, luă străițuca şi 
porni la drum. 

Mergea mânios înainte, cu mieluţa după el, iar în urma lui era prăpăd: zbierăte, plânsete, 
sudălmi, trântituri, oaia cea, femeia hăis, ea cu fata calea-valea, cu mieluţa hârța- scârța, văduva cu 
mâna-n lână, fată-sa cu poala-n mână, toţi o hală şi-o obială; parcă era oastea lui Papuc vodă. Şi pe 
unde trecea alaiul, se ridica un colb gros de-l puteai tăia cu cuțitul, nu alta, haznă că-l înghiţeau toți 
gură cască ce se iviră pe la porți, râzând în gura mare, arătând cu degetul şi strigând: 


Turai-ţur picioarele, 
Că-mi picară poalele! 


Tot aşa, cu hălălaia după el, ţinu voinicul drumul către- mpărăție. Dar până să ajungă acolo, 
ajunse mai întâi într-un sat. Sat mare şi bogat, după cum arătau pitele şi colacii, vărzările şi țâpăii cu 
care erau tare îndărvălite femeile pe-acolo la vremea aceea. Pite mari, albe, colăcei bucălați, 
cozonaci moi ca bumbacul, împletiți în şapte- opt, unşi, graşi şi buzaţi, stăteau rând în gârliciul 
cuptoarelor numai bine de băgat la copt. Când trecu însă feciorul cu toată haia-laia-hărmălaia drept 
prin inima satului, uitară femeile de cocături, lăsară-n plata domnului cociorve şi lopeți şi săriră 
grămadă la gard să vadă ce-i. Şi când văzură ele horhota de pe drum le apucă un râs alăturea cu 
moartea. Râdeau de tremura carnea pe ele, cât erau de subţirele, toate nişte putinele. Iar mai tare şi 
mai tare râdea o unguroaică albă grasă şi frumoasă, ce stătea rezemată în lopata cu care tocmai 
potrivise cocorăzile la foc. Când o văzu stricându-se aşa de râs, se răsti Brustur la ea din drum, 
zicându-i: 


Hai, lele, cu cea lopată, 
Dă-n iest fund mare de fată, 
Că-mi omoară mieluţa! 


Atunci unguroaica se opri din râs şi cât era de albă, grasă şi frumoasă apucă lopata şi începu a 
măsura cu ea spinările bietelor femei şi de-a lungul şi de-a latul şi cruciş şi curmeziş. Îmblătea din 
mână şi din gură cu toată puterea şi din toată inima. Ba, mai apoi, părându-i-se că nu-i treaba destul 
de cu rânduială, îşi suflecă poalele-n brâu şi mânecile până-n cot şi începu a împărți lopeţile mai 
gospodăreşte: 


Unul mie! 
Zara ţie! 
Brânza lui badea Ilie! 


Şi, ar mai fi-mpărțit destul de bine, după cum o apucase, de nu s-ar fi lipit şi ea, cu lopată cu tot, 
de bucile fetei. Râsese ea de măgar, dar amu veni vremea să-l încalece! Apoi femeile cele erau cum 


erau, dar unguroaica le punea moţu!'. Atâta era de îndrăcită, de nu-i ajungea ulița ca s-o măsoare din 
şanţ în şanţ, încercând să se deslipească de coada lopeţii. O smucea şi o hăţea, zbierând de hăuleau 
şapte sate-n gura ei, dar lopata nici că se clintea. 

— Tulai, doamne, ce făcut! Tulai, doamne!... striga unguroaica târându-se cu de-n puterea pe 
pietrişul drumului, c-apoi ori-ori, ori s-a rupe lopata ori s-a lăsa fata. Dară buha de fată ce să se lase! 
Ba dimpotrivă şi mai vârtos se rânzi vâzând că mătura şi ea ulița cu celălalt capăt de lopată şi-şi 
belise zece rânduri de piei trasă-mpinsă pe toate pietroaiele, aşa că-i tăie unguroaicei dintr-un glas 
piuitul: 

— Lipitu-s-a sărăcia de lopata dumitale, nu vezi cine poartă-aci comândul? 

Unguroaica însă nu se lăsă. 

— Lipească-n sărăcia la tine! strigă ea cât putu de tare, aruncându-se cu amândouă mâinile în 
comițul fetei. 

Mare vânzoleală, vă spun drept! 

Numai Brustur îşi vedea înainte de drum cu mieluța după el. Mergea îngândurat văzând şi auzind 
atâta zarvă. „Pentru-un lucru de nimica lucră dracu' de se strică” gândea el. Noroc că-i mai 
îndulceau sufletul locurile cele mândre pe unde trecea: holdele mari date-n pârg, unduind în bătaia 
vântului, viile înțânţălate pe dealuri, fânaţele, iarba şi florile, umbra zăvoaielor şi cântecul 
izvoarelor cu apa limpede cum îi lacrima. Tocmai îşi scălda ochii în alunişul unui deluşor când, pe 
culmea lui la vale, zări o turmă coborând, ho-țup-ţup, hop-ţup-ţup! în cântecul săltat al unui 
ciobănaş. Ciobănelul zicea din gură şi se-ncontra din fluier: 


M-o trimis mama cu turma, 

La mâncare nu-i dau urma! 
Mărlin, dărlin, bumbărele, titirină; 
Daina hop-țup-țup! hop-țup-ţup! 
Mă luai cu turma-n sus, 

Mă luai cu turma-n jos, 

Mărlin, dărlin, bumbărele, titirină, 
Daina hop-țup-țup! hop-țup-ţup! 
Într-un loc întunecos, 

Mă-ntâlnii c-un lup frumos. 
Mărlin, dărlin, bumbărele, titirină, 
Daina hop-țup-țup! hop-țup-ţup! 
Faine îs oile tele, 

Umple-mi-aş chişca cu ele! 
Mărlin, dărlin, bumbărele, titirină, 
Daina hop-țup-țup! Hop-ţup-tup! 


Când ajunse fecioraşul cu turma aproape de drum îl opri Brustur din cântat zicându-i: 

— Haida mă, cu cea fliscoaie, 

Dă-n iestă femeie grasă şi frumoasă, Că-mi omoară mieluţa! 

Atunci ciorângaşul făcu zvârr! cu fluiericea în unguroaica cea albă, grasă şi frumoasă şi cum o 
lovi se şi lipi, cu fluieră cu tot, de dinapoia femeii. Apoi, vorba ceea, multe-am tras şi nu m-am ras, 
nici de asta nu m-oi tunde! Nici unguroaica nu-şi încetă măcinatu', nici fluiera fluieratu', nici 
ciobănaşu' cântatu'. O dădură cu toţii pe o tropotită trăgând toată turma după ei. Îmblăteau oiţele din 
picioare mărunţel şi zdrobit de numai sus-sus le sălta cojocelele. 


Hopa-tropa, 
Hopa-tropa, 
Şi-o mâncat mălaiul popa! 


Vai, vai, vai 

şi 

Vai, vai vai, 

C-amu n-om avea mălai! 


Acu' era adunătura şi mai de minune de cum fusese cu o turmă-ntreagă de oi după ea, tropăind 
de-a lungul drumului şi behăind care de-a-n-puterea: 


Me-e-e! mieluţele. 
Be-he-he! oiţele. 
Țe-ţe-ţe! căpriţele. 


Cum mergeau ei aşa, bâr-bâr-bâr, oiță, bâr! numai ce dădu în urma lor un car încărcat vârf cu 
găini, ducându-se la târg. ÎI trăgeau la jug un lup şi-un urs pe care-i mâna din gură, cu mare 
năpăstuială, un om; că jigodiile, după ce că-i mâncaseră boii, amu nu se-ndemnau nici să tragă. 

— Cea, lupule! Hăis, ursule! striga omul cu năduf la ele. Cea mă, cea, lupule, cea! Hăisa, hăisa, 
ursule! îl strunea el când pe unul, când pe altul, fără prea mare câştig. Dar când dădură vâjii 
dracului de miros de cojocele îi apucă un spor la mers de nu le mai putea sta nimeni şi nimic 
împotrivă. O luară dară la fugă. Şi-apoi 


Fuga ăştia după cele, 
Fuga cele după cela, 
Fuga cela după ălea, 
Fuga ălea după ăia. 


Fugeau unii după alții şi unii de alţii de le sfârâiau călcâiele nu alta. Hurducăind şi el pe drum 
din toate încheieturile şi hodorogind din toate ţâăţânele, nu ştiu cum săltă carul peste un bolovan, că 
se hâi într-o parte şi dădu cu nevasta omului, ce stătea poponeţe pe o loitră, de-a berbeleacul peste 
cap. 

— Văleleu, bărbatu' meu! Văleleu spatele meu, trăias- că-te dumnezeu! începu ea atunci şă se 
vaiete şi să-şi cheme bărbatul în ajutor, dându-şi poalele în jos de peste cap şi adunându-se toată de 
pe drum. Dar bărbatu-său ce să audă dintr-atâta lărmătură, aşa că o luă femeia la fugă după car, 
strigând ca din gură de şarpe: 

— Văleleu, bărbatu'meu, asurzi-te-ar dumnezeu! 

De-atâta huruitură şi de-atâta zbierătură se speriară găinile omului şi-ncepură şi ele a bate din 
aripi, a se hâşâi prin coşuri şi a cotcodăci de mama focului. Tocmai când era zburătăcitul mai în toi 
şi cotcorizitul mai pogan, hop şi cumătra vulpe, venită de pe cine ştie unde, tot o fugă, auzind 
tămbălăul. 

— Hălălău, solgă birău! îi strigă ea omului, după cum i se păruse că îl cheamă şi nevastă-sa, 
ajungând alăturea cu carul, nu-mi dai şi mie-o găină? 

— Nu! răspunse omul scurt şi înciudat, crezând că-l poreclise vulpea. 

— Bine! zise atunci cumătra. Dar să ştii, adăugă şi ea cu ciudă, că ți-oi lua cuiul de la carâmb. 

— a-l numai că ti vedea tu-n locul lui!! întoarse omul vorba. — Vin' la mama să te vază, să-ți 
dea un cocean de varză! îl drăgăli ea atunci cu vorba în batjocură, cum nu-l prea vedea om de-o 
treabă ca asta. Apoi se repezi la carâmb, luă cuiul şi-l aruncă peste răzoare cât putu mai departe. 

— Na că ţi-am luat cuiul!!! îl însurcăi vulpea cu gura, nu carecumva să scape omul neînsurchidit 
din gheara ei. 

— Na că-ţi arăt şi eu ție! îi răspunse omul apucând-o iute de coadă şi îndesându-i-o bine de tot în 
gaura unde fusese cuiul, până-i ieşiră floacele pe partea cealaltă, iar vulpii limba de un cot de 
durere. Apoi se aburcă în car şi îşi luă iară boii la dârvală: 


— Hi, ursule! Hi, lupule! 

Amu, macar că era carul cam împiedecat cum tot la o învârtitură de roată plesnea o dată cu 
vulpea de pământ, de la o vreme tot se întrolocă hărmălaie cu hărmălaie laolaltă şi-apoi nu mă- 
ntrebaţi ce ieşi, că ieşi o altă dăndănaie şi mai de poznă la lume de cum fusese până atunci. Brustur 
n-avea însă grija ei, că destulă treabă avea el cu grija lui. De la un timp i se arătă însă şi ăsteia 
capătul, vorba ceea: tot vine el şi cel ce-ntârzie! Aşa se întâmplă că, tot cu tălălăul, tămbălăul şi 
trocălăul după ei, într-o zi ajunseră cu toţii la împărăție. Văzând dedeparte aliotmanul, străjile 
dădură repede de ştire împăratului, înecându-se de râs la fiecare cuvânt. Auzind vestea, acesta dădu 
sfară-n ţară şi porunci peste hotară, aşa că încă de pe la miezul nopţii toată suflarea omenească era 
în picioare. Fata împăratului frumos gătită, se ivi şi ea-n balcon, tristă şi posomorâtă. Privea printre 
lacrimi, la cei ce încercau să o înveselească trecând pe sub fereastra ei cu feluri şi feluri de cântece, 
Jocuri, strigături, incuri, snoave şi alte nimicuri ce fac bucurie inimii, când, de la un capăt de uliţă, 
se arătă Brustur cu toată liota după el. Mort să fi avut în casă şi nu te-ai fi putut ține de râs văzând- 
o. Iaca aşa nu se putu nici fata împăratului ţine de râs când văzu cum trăgea un biet ghem de mieluță 
ditamai malul de muieri după ea, cât era halăul de fată de stropşită şi mă-sa de îndrăcită, cum se 
ițuia fluiericea de printre bulendrele unguroaicei ținând contra la cântat ciobănaşului: 


Dui-dui-dui şi iară dui, 
Cu oile sus pe Grui. 

Cu oile la vâlcele, 
Dui-dui-dui şi eu cu ele! 


cum se zdrumica toată turma ciobanului fugind bâr-oiță pe uliţă, bâr-oiță-bâr! de răul cotârlăilor 
ceia înhămaţi ca dracu' la jug, câta mai gură făcea femeia românului fugind în urma carului: 
„Văleleu, bărbatu' meu! Văleleu de capul meu! ce tărăboiul tărăboaielor tărăbăiau găinile cele prin 
coşuri, cum troscăia roata pe vulpe de pământ şi cum ofta cumătra de bine ce-i tihnea, ce mai de 
treabă avea omul cu boii şi cu nevasta: 

— Cea, lupule! Hăis, ursule! Ţine, vulpe, de carâmb! Suie-te Sofronă-n car! 

Prinse dară fata de-mpărat a râde din tot sufletul şi cu toată inima şi, după ea, începu să râdă 
împăratul şi după el împărăteasa, după ei se puse pe râs toată curtea împărătească, iar după asta toți 
oamenii se puseră pe râs. Hohoteau cu mic, cu mare, de le ajungeau gurile până la urechi. 

Atunci., ca prin minune, se deslipiră ceia care de pe unde erau lipiti şi-o luară la fugă care pe 
unde putură şi nimeriră: pe drum, peste garduri, prin grădinile oamenilor, prin păpuşoaie, ducându- 
se care de unde a venit. Numai Brustur rămase locului, cu mieluţa lângă el, uitându-se la mândrețea 
cea de fată a împăratului. Iară crăiesei îi înflori fața ca un trandafir când văzu ce flăcău chipeş i se 
înfățişa. Atunci luă Brustur un inel de aur din lânuţa mieluţei şi i-l întinse fetei grăindu-i: 


ŢI se cade cu cunună, 
Ca şi cerului cu lună! 
Ți se cade cu inel, 

Ca şi soarelui pe cer! 


Intinzindu-i în schimb, după obicei, năframa de credinţă cusută de mâna ei, fata îi râse zicându-i: 


Frunză verde măr rotat, 
ŢI se cade-a-mi fi bărbat, 
Că ţi-s ochii mari şi verzi, 
Ca iarba de pe livezi, 
Braţele, strat fain de flori, 
Gura, grai de sărbători, 


Gura-ţi râde, ochii-ţi tac, 
Şi musai ca să-mi fii drag! 


Atunci porunci împăratul o nuntă ca-n poveşti. Şi chiar aşa ar fi fost, că staroste bun de gură au 
avut, lumea de pe lume s-a strâns, ceteraşii le-au mers strună, băutura încă şi chiar peste măsură, 
bucurie multă, nuna mare cât o căldare, nunul mic cât un buric, neamurile iute s-au învrăjbit, iar eu 
şi alții ca mine bine ne-am veselit. Numai păcătoasele de bucătărese şi-au făcut de cap! Chiar de- 
aceea le-am croit o chiuitură să mă țină minte cât or trăi: 


Socăciţe ce-aţi lucrat? 
Laştele nu le-aţi sărat, 

Şi-n plăcinte n-aţi pus brânză. 
Şi nici ouă să se prinză! 
Socăciţe ce-i cu voi? 

De ce-aţi fost aşa de moi? 
Că nu ne-aţi dat de mâncat, 
Numai până ce-am crăpat! 
Socăciţe ce-ați făcut? 

Că n-a fost nici de băut, 
Fără Someşu' întreg. 

De mă doare pe sub piept! 


Matia Itu - Măgarii 


Cică odată Michiduţă, trimis fiind pe pământ pentru treburi de cele nu prea curate, nici prea 
descurcate, răsgo- gonate şi cu moț moţate, se întâmplă să nu găsească nimic de lucru. Niciun om 
nu se lăsa adulmecat de el la vreo ispravă nelalocul ei, niciunul nu voia să vateme pe altul, nici 
mincinoşi nu găsea, nici hoţi nu erau, nici lăudăroşi, nici chilipirgii, nici copii neascultători... Ce 
mai vorbă, nimic din ceea ce i-ar fi putut da, cât de cât, apă la moară. 

„Ce-i de făcut? ce-i de făcut? se întreba el necăjit. Asta nu mi s-a întâmplat de mii de ani de când 
cutreier lumea-n lung şi-n lat. Şi fără lucru nu-i rost de mâncare, iar eu când sunt flămând îs mai rău 
ca dracu'. Ce să fac? Ce să fac?” 

Cum sta el aşa storcându-şi mintea cum s-o scoată la capăt cu slujba şi cu mâncarea, numai ce 
vede trei vânători mergând pe drum. 

„Tiii?!! Hai că la una i-am dat de capăt! zise el. Mă fac vânător şi-apoi chişca să mă ţie că de 
mâncare n-am eu grijă cu atâta vânat: iepuri, urşi, porci mistreți, rațe, capre negre, vulpi, bursuci, 
mâţe sălbatice... Hai că-i treabă!... Hai că-i treabă!” se îndemna el singur, cu bucurie de aşa 
găselniță. 

Îşi făcu, aşadar, rost de puşcă, de alice, de tolbă, de cuţit vânătoresc, de alte sarsamuri trebuitoare 
în asemenea isprăvi şi se puse pe lucru. 

Şi ce-i drept nu-i minciună, îi mergea dracului strună! 

Numai că tot capătul are un capăt. De la o vreme începu a nu-i mai merge chiar aşa de bine. De 
ce? Cine să ştie. Ori vânatul s-o fi rărit, ori el o fi îmbătrânit, ori sălbătăciunile ar fi luat seama şi-i 
dădeau ocol. Ce, ce nu, vorba-i că-l înghesuia iarăşi Flămânda de nici nu vedea pe unde călca de 
răul ei. Umblă-n colo, umblă-ncoace, hi în sus, hi în jos, hai aici, hai colea, dă, fă, du-te, vino, şi 
nimic. Nu-i pica nimic şi pace! Ajunsese, bietul de el, ca un ţâr de slab, că de necăjit nici n-am cum 
vă spune că era. Negru nu alta! 

Într-o seară, cum stătea el aşa dus pe gânduri de atâtea rele ce-l încolţiseră de la un timp, numai 
ce zăreşte Michiduţă o căprioară coborând la adăpat. Cum o vede îi şi vine firea la loc, pune repede 


mâna pe puşcă şi poc! poc! o ocheşte şi chiar o nimereşte. Acu' să vezi dârveală pe capul lui. Umbla 
ca'n ciur nu alta. Adună lemne, ațâță focul, croieşte țăruşul, alege şi împlântă crăcanele, beleşte 
vânatul, îl spintecă, îi spânzură pielea de ciotul unui copac, iar carnea o pune în frigare, o sară, o dă 
cu cimbru, pune mujdeiul şi un pămătuf de busuioc la îndemână ca s-o mai atingă aşa, din când în 
când, pe ici-colo, pentru gust, o rumeneşte apoi încet şi pe-o parte şi pe cealaltă şi până una-alta îşi 
aşterne şi masa. Se aşază apoi Michiduţă pe mâncate şi dă-i înainte cu sănătate, ba o pulpiţă, ba o 
costiță, ba o codiţă, până isprăveşte toată carnea şi poate că, nemâncat cum era de-atâta vreme, ar fi 
ros şi oasele dacă pielea cea de căprioară nu s-ar fi dat jos din copac, nu le-ar fi strâns unul câte 
unul, nu le-ar fi pus subsioară şi n-ar fi luat-o la fugă zicând: 

— Stați-ar în gât să-ți stea, lighioană spurcată, că numai de rele eşti făcut pe lumea asta! Da' ti-i 
găsi şi tu odată naşul, n-ai nicio grijă!!! 

Când aude şi vede Michiduţă una ca asta, i se bulbucă ochii în cap ca cepele de spaimă şi, cât era 
el de drac, îndrugă o crucioaie mare cât o zi de plug, luând-o, pe loc, la sănătoasa peste garduri, 
peste răzoare, peste arături, prin semănături, prin pădure, înainte, orbeşte, mai să dea, de buigat ce 
era, peste măgarii unui om care căra cu ei lemne din pădure. 

— Da' nu ştii feri, bre omule, de dai ca orbu'n târg peste măgarii mei? întrebă românul cam răstit. 

— Ba ştiu, răspunse Michiduţă, mai mult mort decât viu, dar bucuros că a dat peste un suflet de 
om. Întreabă-mă însă mai bine de-am avut rând de spaimă. 

— Păi ce spaimă aşa mare te poate mânca de să nu desluşeşti dreapta-stânga de-nainte? 

— Stai, răspunse Michiduţă, că ți-oi spune tot, numai să-mi prind oleacă răsuflarea. 

Omul trase atunci carul la o margine de drum, gândind că facerea de bine nu-i întotdeauna 
răsplătită cu muşcătură de câine. 

— Ogoieşte-te, omule, zise el apoi şi spune tot ce ai pe suflet, că te ascult. 

— Auzit-ai dumneata o minune ca asta? începu Michiduţă să povestească şi dăi, dăi, dăi şi zi-i, 
zi-i, zi-i până istorisi, din fir în păr şi cu de-amănuntul, tot cum a fost şi ce-a pățit. 

— Şi pentru atâta lucru schimbi feţe-feţe şi ţi-ai pierdut firea? întrebă omul la urmă. Apoi ce 
făceai dacă păţeai ca mine, că la mine ca la nime, nici eu ca dracu, dar nici dracu ca mine! Stai să-ţi 
spun eu ce-am păţit şi apoi să văd ce faţă faci! 

— Ce spui? se minună Michiduţă care se mai stâmpă- rase un pic, după ce-şi uşurase sufletul. 
Dă-i înainte, zise el, că te-ascult şi eu. 

— Auzi, începu omul, răsucindu-şi o ţigară şi oftând din greu, să ştii de la mine că sărăcia-i mai 
rea ca orbia şi-am avut parte de ea ca paraua de punga popii. Am fost al zecelea la blidul cu 
mămăligă şi, ca toți fraţii mei, când am ajuns cât de cât mai mărişor, am cătat a părăsi casa 
părintească pentru un codru de pâine. Şi mi-am găsit norocu', arză-l-ar fi fost focu', la un boier cu 
rânza-ntoarsă pe dos de rău ce era. Boierul trăia singur cu nevasta într-atâta avere de nici nu-i ştia 
hotarul. Şi i-am slujit omeneşte mai zece ani de zile fără nicio simbrie. Aşa-i mă? întrebă el pe 
măgari. 

— Aşa-i, aşa-i! răspunseră aceştia, spre mirarea lui Michiduţă, care auzindu-i începu din nou să 
tremure ca varga şi să-şi bulbuce ochii de spaimă zicându-şi în sine: „Fugii de lup şi dădui de urs!” 

— O dată că să mai aştept, îşi urmă omul vorba, că-s prea crud şi nu mă ştiu socoti cu banii. 
Apoi că-i teacă, apoi că-i pungă, ba pe urmă că m-or plăti cu toți banii odată când oi fi de m-oi 
însura ca s-aleg şi eu ceva din slujit... Şi aşa trecură, cum îţi spusei, mai zece ani de zile când mă 
hotărâi să mă însor că mi-am fost găsit o codană de fată frumoasă de-mi sfârâiau călcâiele după ea 
nu alta. Îi spusei boierului păsul meu, dar nu-i veni la socoteală să mă plătească după cum ne fusese 
înţelesul. Nici lui, nici boieroacei, că amândoi erau strânşi la pungă de nici scuipat în gură n-aveau 
de zgârciţi ce erau. Şi-am tinut-o aşa, eu pe-a mea şi ei pe-a lor, tot o leandră şi-o buleandră, până 
când văzând boierul că nu las dintr-ale mele, scoase un bici, de unde l-o fi scos, îl învârti de vreo 
două-trei ori peste cap pocnind din pleaznă şi începu a mă croi cu el şi de-a lungul şi de-a latul, iar 
boieroaica a boscorodi, ce-o fi boscorodit, că mă pomenesc prefăcut într-o păsărea, asta-mi mai 
lipsea. Pesemne biciul acela era anume aşa împletit să te facă din om neom. Cum văzui cea rea, pe- 


aici ți-i drumul, Ioane, îmi luai zborul şi nu mă oprii decât după o bună bucată de drum. Mă 
hodinesc pe-un gard, îmi trag eu sufletul cât pot şi apoi încep a mă uita unde-s, când ce văd? Moş 
Îndungă mămăligă-n pungă, vecinul nostru, se căznea s-aleagă grâul de neghină dintr-un moviloi de 
bucate cât casa de mare. Ce să fie, mă gândesc eu. Ia să-l întreb. 

— Bună ziua vecine, ce mai faci? 

— Bună să-ţi fie inima, dragul moşului, iaca ce să fac. Aş face eu bine de n-ar fi boala asta de 
boier care mă cearcă mâine de i-am ales grâul ori ba. Şi, precum vezi, grămada-i mare, puterile-s 
puţine, bătrâneţele grele... Leacu colacu de-acu... 

— Nu-i chiar aşa, vecine. Aşa zice omu' la necaz, dar la o adică... Şi-apoi las' că-ţi ajut eu că 
doar suntem dintr-o pănură şi unde nu poate un om singur fac mai mulți laolaltă. Oi chema şi tot 
neamul păsăresc cu care-acuma mă-nrudesc, să ne dea o mână de ajutor. N-apucai a spune vorba 
asta, că iaca toată păsărimea la clacă. 


Şi cu râs pânâ-n prânz, 
Tara, tara, tara, tara, 
Haideţi că ne-apucă seara! 


dădurăm gata treaba omului. Dar crezi că-l mulțumirăm pe boier? Nici vorbă. Cum veni şi văzu 
isprava noastră, cum îl apucară năduşelile cele rele de ciudă şi de catran şi în loc să scoată punga 
scoase biciul, îl învârti de vreo două- trei ori peste cap şi ne trăsni cu câte-o pleaznă pe fiecare de ne 
săriră fulgi prefăcându-ne-n dulăi ciobăneşti, mari cât viţeii şi răi ca dracu. 

—— Aşa-i mă? întrebă iar omul pe măgari. 

— Aşa, aşa! răspunseră aceştia, într-un glas frumos de mai să moară Michiduţă de spaimă 
auzindu-i, şi-ar fi luat-o bine la picior de nu-l trăgea Ion de coadă înapoi zicându-i: 

— Văd că eşti tare ca balega după ploaie! Ia stai că nu-i muri să-ţi isprăvesc ce-am început. De 
voie, de nevoie, Michiduţă se mai ostoi, aşa că omul şi reluă povestea. Şi cum îţi spusei ne 
pomenirăm dulăi. Încotro s-o luăm acu? 

— Hai, zise Moş Îndungă mămăligă-n pungă, unde-om vedea cu ochii şi unde ne-or purta 
picioarele numai să scăpăm de primejdie, şi-apoi ne-om socoti. 

Şi când ne văzurăm ieşiţi din calea răului, taman la peste şapte sate, hotărârăm să ne aciuiem pe 
lângă o stână de oi ce tocmai se zărea pe-acolo. 

— Bucuroşi de câini lăţoşi? întrebarăm noi pe baci. 

— Bucuroşi dacă-s şi colţoşi! 

— De asta nicio grijă să n-ai, stăpâne, că suntem răi şi încă ce ne mai facem! 

— Bine, zise baciul, care mai avea o târlă de dulăi zdrențăroşi, fălcoşi, răi de pagubă, buni de 
gură şi plini de draci ca moara de saci, vă iau şi pe voi! 

Baciul era un om bun şi de omenie. Băciţa la fel, bună şi omenoasă şi pe deasupra îi dăruise 
omului şi o ogradă de copii, băieți şi fete. Dar vezi tot omul cu necazul lui. 

N-apucau copiii baciului să se ridice cât de cât pe picioarele lor, că venea boierul lui Şapte sate 
şi-i lua cu de-a sila la moşie şi apoi odată apucaţi acolo, nici ei nu-şi mai vedeau părinţii, nici 
părinţii nu-i mai vedeau pe ei, nu erau nici ca viii, nici ca morții. Mai mare necaz ca ăsta, spune 
drept, unde mai găseşti? 

— Cu aşa haită de câini te laşi dumneata călcat de boier? îl întrebai eu într-o zi pe baci. 

— Fi, băiete, ce ştii tu! răspunse acesta. Boierul are putere mare. Pe asta de i-am putea-o lua... 

— Apoi numai să dea el pe-aici că ne-om căzni de i-om lua-o, că doar nici noi nu suntem unul, 
că suntem mulți şi multe gâşte înving porcul. 

— Dinspre partea asta nu purta grijă, grăi baciul, că numai astăzi nu e mâine şi ce nu-i îl vezi că 
vine. 

Şi chiar aşa se şi întâmplă. Într-o zi ne pomenirăm cu pacostea de boier pe capul nostru. Când 
văzui eu treaba, dau după dulăi. 


— Pe el, fraților! strigai repezindu-mă în calea lui c-o falcă-n cer şi cu una-n pământ. 

— Pe el! strigă şi Moş Îndungă mămăligă-n pungă sărind sprinten în pieptul boierului de 
gândeşti că nu era el cel de-o sută de ani. 

— Hai, Dumane! Hai, Ochiosu! Hai Colţosu, nu-l lăsați mă, Lupu, Ursu, Suru, Leu, pe el 
măăăă!!! striga baciul din răsputeri la câini asmuţindu-i. 

— Sări, Ioane! Sări, Stane! Sări, Mărie! Sări, Ilie! Săriți, toți copiii mamii, striga şi femeia 
baciului cât o ţinea gura luând calea boierului cu poalele suflecate şi cu maiul de lăut rufele în 
mână. 

Şi apoi las' că nu i-a fost boierului moale. Care-l apucarăm de picioare, care de mâini, care de 
grumaz, unul de faţă, altul de dos, când îl lăsam noi îl apuca muierea, când ostenea ea îl lua el şi tot 
aşa ne vânzolirăm până-l puserăm pe boier jos şi-i luarăm puterea. 

— Apoi bine-am izbândit ce-am iscodit, zise baciul bucuros şi ne puse pe toţi la masă să ne 
ospătăm şi să ne veselim. 

Ne ospătarăm şi ne veselirăm noi o zi-două după trebuşoara asta şi apoi, ştiindu-l pe baci afară 
de primejdie, cu toţi copiii sănătoşi pe lângă el, cu târla de câini întreagă- ntreguță şi mai pusă pe 
trebă ca niciodată, ne luarăm ziua bună de la toți şi-o-ntorserăm la căşile noastre, unde acolo aveam 
ce aveam de făcut socoteală cu boierul. 

Când ajunserăm, boierul, ca boierii, stătea pe sofa, trăgea din lulea şi bea cafea. 

— laca şi pe Ivan la găvan, boierule! ziserăm noi atunci intrând. 

Văzându-ne aşa colţoşi, boierul se înspăimmtă şi dădu s-apuce biciul de unde-l ţinea, dar n-avu 
răgaz că i-l luarăm noi cu puterea. Şi întâi îl făcui om pe Moş Îndungă mămăligă-n pungă, ca să se 
poată duce liniştit acasă să-şi vadă de bătrâneţele lui; apoi învârtii biciul de vreo două- trei ori peste 
cap cu sete şi-l sfinţii c-o plesnitură pe boier şi cu una pe boieroaică şi-odată-i făcui pe ăşti doi 
măgari ai mei. 

— Aşa-i mă? întrebă omul luându-și biciul şi pocnind o dată din pleasnă ca să-i cunoască 
animalele de frică şi să se-ndemne de-acu la drum. 

— Aşa, aşa! răspunseră, aceştia pornind carul, câine- câineşte nu prea omeneşte. 

Atunci, de spaimă, îi sări lui Michiduţă inima din loc şi-o porni ca din puşcă, şuştuluc-şuştuluc, 
la vale şi până în iad nu se opri, unde duse veste că pe pământ e prăpăd mare. 

— S-au schimbat vremurile, tătucă, îi zise el lui tătâne-său, cu tot năduful. S-au sehimbat 
vremurile! 

Ion şi-a prins boierii-n jug 

Şi-i mână cu bici de lână, 

Hi la deal, 

Boală bătrână! 

Hi la deal şi hi la vale, 

Că v-ajut eu pe spinare! 


Oscar Wilde - Prinţul fericit 


Sus, pe o columnă înaltă, stătea, privind peste cetate, statuia Prințului Fericit. Strălucea Prințul 
din creştet până-n tălpi în poleială de aur curat, ochii lui erau două safire luminoase, iar la mânerul 
spadei, un mare rubin roşu îşi juca apele sângerii. Şi toată lumea rămânea uimită la vederea lui. 

— E frumos ca un cocoşel-de-vânt — îşi dădu o dată părerea unul din Consilierii oraşului, 
doritor să se ducă vestea despre priceperea sa artistică. Nu însă şi la fel de folositor — adăugă el, de 
teamă să nu-l creadă oamenii cu capul în nori, aşa cum nici nu era din fire. 

— De ce nu poţi să fii şi tu ca Prinţul Fericit? întrebă o mamă grijulie pe băieţelul ei care 
plângea după luna din cer. Prințului Fericit nu-i trece niciodată prin minte să plângă pentru fitece. 


— Bine că mai e şi-un fericit pe lumea asta! mormăi un biet dezamăgit, cu ochii pironiţi pe 
minunata statuie. 

— Parc-ar fi un înger — spuneau Copiii Orfelinatului ieşind din catedrală în falnicele lor anterie 
stacojii şi curatele lor şorțuri albe. 

— Dar de unde ştiţi? se amestecă Dascălul de matematici. Văzut-aţi vreunul cu ochii? 

— Da, cum să nu, în vis — răspunseră ei, iar Dascălul de matematici se încruntă şi-i săgetă cu 
privirea, căci el nu îngăduia copiilor să viseze. 

Într-o noapte, a zburat peste acea cetate un flecuşteţ de Rândunel. Prietenele lui porniseră, cu 
şase săptămâni înainte, către Țara Egiptului, dar el rămăsese în urmă, îndrăgostit fiind de o Trestie, 
frumoasă ca niciuna pe lume. O întâlnise la început de primăvară, pe când zbura în josul râului, 
după o gogeamite gâză gălbuie, şi atât de tare îl vrăjise mijlocelul subțirel al Trestiei încât se oprise 
locului, ca să-i vorbească. 

— Mă laşi să te iubesc? o întrebă deschis, căci îi plăcea să meargă drept la ţintă, iar Trestia îi 
făcu o plecăciune adâncă. 

Se pornise atunci Rândunelul să zboare jur-împrejur, mângâind apa cu aripile şi stârnind mărunte 
unduiri argintii. 

Era felul său de a-i face curte; şi aşa a ţinut-o toată vara, cât a fost vara de lungă. 

— Ce alegere caraghioasă — ciripeau celelalte Rândunele. 

— N-are pic de avere, iar rubedenii, cu nemiluita! 

Şi, de bună seamă, râul gemea de Trestii. Pe urmă, când s-a ivit toamna, tot stolul şi-a luat 
zborul, peste mări şi peste țări. 

După plecarea prietenelor, Rândunelul se simţi însingurat, iar Sânzeana dorului său începu să-l 
obosească. „Îi lipseşte farmecul vorbirii — îşi zise — apoi mi-e teamă că e şi uşuratică fiindcă prea- 
şi face ochi dulci cu vântul.” 

Şi, negreşit la orice adiere a vântului, Trestia se mlădia în neasemuit de graţioase reverenţe. 

„Îi înţeleg firea casnică, mai gândi Rândunelul, dar mie-mi place grozav să călătoresc şi firesc ar 
fi să-i placă şi soției mele.” 

— Vrei s-o luăm razna amândoi? o întrebă el în cele din urmă, dar Trestia îşi scutură capul. 

Era tare legată de căminul ei. 

— Ţi-ai bătut joc de mine — izbucni Rândunelul. Eu plec spre Piramide. Rămâi cu bine! 

Şi îşi luă zborul. 

A zburat aşa, o zi întreagă, şi la vreme de seară a ajuns în cetate. 

„Unde să trag oare? se întrebă el. Sper că oraşul a făcut ceva pregătiri.” 

Ochii îi căzură pe statuia de pe columna înaltă. 

— Am găsit! strigă el bucuros. E un loc minunat, în plin aer proaspăt! 

Şi se lăsă de sus, chiar la picioarele Prințului Fericit. 

— Ce mai iatac de aur! îşi zise încetişor, pe când privea în jur şi se pregătea de culcare; dar, când 
să-şi vâre capul sub aripă, un strop mare de apă a picat pe el. Ia te uită poznă! strigă mirat; pe cer 
nu-i nici urmă de nor, stelele strălucesc de-ți iau ochii şi cu toate astea plouă! Clima din nordul 
Europei e grozav de afurisită! Trestioara nu se mai sătura de ploaie, dar asta doar din egoism! 

A mai picat apoi alt strop. 

„La ce foloseşte o statuie dacă nu te apără măcar de ploaie? se întrebă plictisit. Ia să-mi caut eu 
un horn ca lumea!” 

Şi se hotărî să zboare aiurea. 

Dar când să-şi deschidă aripile, pică al treilea strop... Rândunelul privi atunci în sus şi văzu... 
vai, ce-i fu dat să vadă?! 

Ochii Prințului Fericit înotau în lacrimi şi lacrimile lunecau şiroaie pe obrajii lui de aur. În 
lumina albă a lunii chipul lui era atât de frumos, încât Rândunelul se simţi înduioşat. 

— Cine eşti tu? îl întrebă el. 

— Sunt Prinţul Fericit. 


— Atunci de ce plângi? adăugă nedumerit. M-ai udat leoarcă. 

— Pe vremea când eram în viaţă şi aveam o inimă de om — răspunse statuia — eu nu ştiam ce-s 
lacrimile, căci trăiam în Palatul „Sans Souci”, unde durerii nu-i este îngăduit să intre. Cât era ziua 
de lungă mă veseleam în grădină cu prietenii mei, iar când cobora seara eram în fruntea danţului în 
Sala cea Mare. Jur-împrejurul grădinii se ridica un zid foarte înalt, dar niciodată nu mi-a trecut prin 
minte să întreb ce e dincolo de el; în preajmă, totul mi se părea atât de frumos! Curtenii mă numeau 
„Prințul Fericit” şi fericit eram, cu adevărat, dacă plăcerea poate fi fericire. Aşa am trăit şi aşa am 
murit. lar acum, că nu mai am viaţă, m-au ridicat aici sus, atât de sus, încât pot vedea toată 
hidoşenia, toată amărăciunea cetății mele, şi cu toate că inima mea e de plumb, altceva nu pot decât 
să plâng. 

„Cum, adică, nu e cu totul şi cu totul de aur?” gândi Rândunelul în sinea lui, căci era prea 
cuviincios pentru a-şi mărturisi gândul. 

— Departe, tare departe — urmă statuia cu glas coborât şi cântător — departe într-o ulicioară, se 
află o căsuță sărmană. Prin fereastra-i deschisă văd o femeie stând la masă. Are faţa suptă şi ofilită, 
iar mâinile-i aspre şi roşii sunt totuna de împunsăturile acului, căci e cusutoreasă. Acum brodează 
floarea-patimei pe rochia de atlas ce-o va purta la viitorul bal al curții, cea mai drăgălaşă dintre 
însoţitoarele Reginei. Într-un ungher al odăii, băieţelul ei zace bolnav pe un pat. Are friguri şi 
tânjeşte după portocale. Maică-sa nu poate să-i dea decât apă goală şi el plânge... Rândunel, 
Rândunel, micut Rândunel, nu vrei să-i duci rubinul de pe mânerul spadei mele? Eu am picioarele 
înțepenite în soclul acesta şi nu mă pot mişca. 

— Pe mine mă aşteaptă în Egipt — răspunse Rândunelul. Prietenele mele zboară în sus şi-n jos, 
deasupra Nilului şi stau de vorbă cu florile uriaşe de lotus. În curând or să se ducă la culcare în 
cripta Regelui-cel-Mare. Regele se află chiar el acolo, în racla lui zugrăvită. E învelit în feşe 
galbene şi îmbălsămat cu mirodenii. Are în jurul gâtului un şirag străveziu de jad verde, iar mâinile- 
i sunt ca două frunze veştede. 

— Rândunel, Rândunel, micut Rândunel — stărui Prinţul — nu vrei să rămâi cu mine o noapte şi 
să fii solul meu? Pe copil îl chinuie setea şi pe maică-sa jalea. 

— Vezi că mie nu prea îmi plac băieții — răspunse Rândunelul. Vara trecută, când locuiam pe 
lângă râu, erau doi bădărani de băieți, copiii morarului, care zvârleau mereu cu pietre în mine. 
Fireşte că nu m-au nimerit niciodată; noi, rândunelele, suntem grozav de meştere în ale zborului, 
apoi eu mă trag şi dintr-un neam vestit în sprinteneală; oricum, însă, era o lipsă de cuviinţă... 

Dar Prinţul Fericit părea atât de îndurerat, încât Rândunelul se întrista şi el. 

— E doar frig aici — îi spuse — dar am să rămân cu tine o noapte şi o să-ți îndeplinesc solia. 

— Mulţumesc, micuțule Rândunel — răspunse Prinţul. Şi aşa, după ce a scos rubinul mare de pe 
spada Prințului, Rândunelul zbură cu el în cioc, peste acoperişurile oraşului. 

A trecut pe lângă turnul Catedralei cu îngeri ciopliți în marmură albă. A trecut pe lângă palat şi a 
auzit zvon de dans. O încântătoare fată ieşise în balcon cu iubitul ei. 

— Cât de minunate sunt stelele cerului — îi şoptea el — şi cât de minunată puterea dragostei! 

— Nădăjduiesc să-mi fie gata rochia pentru serbarea cea mare — îi răspunse ea. Am poruncit să 
mi-o brodeze toată cu floarea-patimei, dar cusutoresele astea-s atât de trândave! 

A trecut apoi Rândunelui peste apele râului şi a văzut felinare atârnând de catargele corăbiilor. În 
cele din urmă a ajuns la căsuţa cea sărmană şi a privit înăuntru: băieţelul se zvârcolea în pat, 
scuturat de friguri, iar pe mamă-sa o doborâse somnul, de istovită ce era. S-a repezit Rândunelul şi a 
pus bobul mare de rubin pe masă, lângă degetarul femeii. A zburat apoi jur-împrejurul patului, 
fluturându-şi aripile peste fruntea copilului. 

— Ce răcoare simt, se vede că-mi merge mai bine — şopti copilul şi se cufundă într-o piroteală 
dulce. 

Pe urmă Rândunelul îşi luă zborul îndărăt, la Prinţul Fericit, şi-i povesti tot ce făcuse. 

— Foarte ciudat — se minună el — acum îmi este cald deşi vremea-i atât de rece! 

— Fiindcă ai făcut o faptă bună — îi răspunse Prinţul. 


Iar el, mititelul, rămase pe gânduri şi adormi. Căci de câte ori încerca să gândească, îl şi prindea 
somnul. 

Când se crăpă de ziuă, Rândunelul zbură de vale la râu, ca să facă o baie. 

— lată un fenomen uimitor! se minună Profesorul de ornitologie, pe când trecea podul. O 
rândunică, iarna! 

Şi se apucă să scrie un articol lung, privitor la aceasta, în ziarul local. Toată lumea vorbi despre 
articol, căci era împănat cu atâtea cuvinte, încât nimeni n-a priceput o iotă. 

— La noapte plec în Egipt! se hotărî Rândunelul şi, la gândul acesta, inima-i creştea de bucurie. 

Dădu o raită pe la toate monumentele cetăţii şi rămase multă vreme sus, în vârful clopotniţei. Ori 
pe unde trecea, vrăbiile se porneau a ciripi: 

— Grozav de distins străinul de colo! 

Iar el se bucura nespus în sinea lui. 

Cum văzu răsărind luna, se întoarse la Prinţul Fericit. 

— Ai ceva veşti de trimis în Egipt? Sunt gata de plecare! îi strigă el. 

— Rândunel, Rândunel, micut Rândunel — îl rugă Prinţul — n-ai vrea să mai rămâi încă o 
noapte cu mine? 

— Dar sunt aşteptat în Egipt — îi răspunse Rândunelul. Mâine, prietenele mele o să-şi ia zborul 
către a doua Cataractă. Acolo hipopotamul îşi face culcuş în păpurişuri şi pe un tron măreț de granit 
stă însuşi Memnon-Zeul. Veghează toată noaptea puzderia de stele şi când luceafărul dimineţii se 
iveşte, el trage doar un chiot de bucurie şi pe urmă rămâne mut. La amiază leii galbeni coboară până 
la mal, să se adape. Au ochii la fel ca berilul verde, iar urletul lor e mai tunător decât urletul 
Cataractei. 

— Rândunel, Rândunel, micut Rândunel — stărui Prinţul — departe, tare departe, peste cetate, 
zăresc un tânăr într-o mansardă. Stă aplecat deasupra unei mese înțesate cu hârtii şi lângă el se 
veştejeşte într-un pahar un bucheţel de micşunele. Părul îi e inelat şi castaniu, buzele roşii ca miezul 
rodiilor, iar ochii, mari şi visători, încearcă să sfârşească o piesă pentru Directorul Teatrului, dar 
prea dârdâie de frig ca să mai scrie. În sobă nu e niciun tăciune şi foamea îl doboară. 

— O să mai rămân încă o noapte — îi spuse Rândunelul; avea, într-adevăr, inimă bună. Vrei să-i 
duc altă boabă de rubin? 

— Vai mie! Nu mai am niciun rubin — îi răspunse Prințul. Doar ochii, atât mi-au mai rămas. 
Sunt făcuţi din neprețuite safire, aduse tocmai din India, acum o mie de ani. Smulge-mi unul şi du-l 
tânărului. Îl va vinde giuvaergiului, apoi va cumpăra de mâncare şi lemne de foc, şi-şi va sfârşi 
piesa. 

— Dragul meu Prinţ — suspină Rândunelul — nu pot face una ca asta. 

Şi se porni pe plâns. 

— Rândunel, Rândunel, micut Rândunel — stărui Prinţul — fă aşa cum îţi cer eu. 

Rândunelul smulse atunci ochiul Prințului şi zbură departe, către mansarda Studentului. Îi fu 
destul de uşor să pătrundă înăuntru, căci în acoperiş era o spărtură pe unde se şi strecură. Tânărul îşi 
ținea capul îngropat în mâini, şi nu auzi fâlfâitul aripilor, dar când ridică ochii, văzu deodată safirul 
strălucitor printre micşunelele veştede. 

— Încep să fiu prețuit — se învioră el. Trebuie să fie de la vreun admirator de seamă. Acum pot 
să-mi sfârşesc piesa! 

Şi chipu-i strălucea de bucurie. 

A doua zi Rândunelul zbură până jos, în port. Se aşeză pe catargul unei corăbii mari, cu ochii 
după matrozii care trăgeau cu funiile nişte namile de lăzi. 

— Ecei-rup! strigau ei cu fiecare ladă ieșită la iveală. 

— Mă duc în Egipt — strigă şi Rândunelul. 

Dar nimeni nu-l luă în seamă, şi o dată cu răsăritul lunei, îşi luă zborul îndărăt, la Prinţul Fericit. 

— Am venit să-mi iau rămas bun — îi spuse el. 


— Rândunel, Rândunel, micut Rândunel — îl rugă Prinţul — nu vrei să mai rămâi cu mine încă 
o noapte? 

— E iarnă — răspunse el — ca mâine năvălesc aici fulgii reci de zăpadă. În Egipt soarele 
dogoreşte deasupra palmierilor verzi, iar crocodilii lâncezesc în mâl şi privesc alene împrejur. 
Tovarăşele mele îşi durează cuibul în Templul lui Baalbec, sub veghea porumbeilor albi şi roz care- 
şi gânguresc unul altuia. Prințule drag, te părăsesc, n-am încotro, dar n-o să te uit niciodată şi la 
primăvară o să-ţi aduc două nestemate frumoase în locul celor pe care le-ai dăruit. Rubinul va fi mai 
roşu decât un trandafir roşu, iar safirul, tot atât de albastru ca şi largul mărilor. 

— Jos, în piață — începu Prinţul — se află o fetiţă care vinde chibrite. Dar i-au scăpat chibritele 
în noroi şi s-au stricat toate. Acum stă şi plânge fiindcă taică-su o bate dacă nu duce acasă ceva 
bani. N-are ghete, n-are ciorapi şi nici pe căpşor n-are nimic. Smulge-mi celălalt ochi, dă-i-l ei şi 
tată-su n-o s-o mai bată. 

— De stat am să mai stau cu tine încă o noapte — îi răspunse Rândunelul — dar ochiul nu pot să 
ţi-l smulg, căci ai rămâne orb de tot! 

— Rândunel, Rândunel, micut Rândunel — îl rugă Prinţul — fă aşa cum îţi cer eu. 

Atunci Rândunelul smulse celălalt ochi al Prințului şi, avântându-se cu el în jos, trecu săgeată pe 
lângă fetiță şi-i strecură nestemata în palmă. 

— Ce ciob frumos de sticlă — se bucură ea şi dădu fuga, râzând, acasă. 

Iar Rândunelul se întoarse îndărăt, la Prinţ. 

— Eşti orb acum — îi spuse — şi o să rămân cu tine mereu-mereu... 

— Nu, micul meu Rândunel — şopti sărmanul Prinţ — tu trebuie să pleci departe, în Egipt. 

— O să rămân cu tine mereu — îi răspunse el, şi adormi la picioarele Prințului. 

A doua zi, cât a fost ziua de lungă, Rândunelul a stat pe umărul Prințului şi i-a povestit vrute şi 
nevrute, din tot ce văzuse el pe meleaguri străine. I-a povestit despre ibişii roşii, care stau în şiruri 
lungi pe malurile Nilului şi prind peştişori de aur în ciocurile lor; despre Sfinxul, bătrân ca vremea, 
care trăieşte în inima pustiului şi le ştie pe toate; despre neguțătorii care păşesc agale pe lângă 
cămilele lor şi-şi lunecă mătăniile de chihlimbar printre degete, despre Regele munţilor din lună 
care e negru ca abanosul şi se închină la o mărgea mare de cleştar; despre namila de şarpe verde 
care doarme într-un palmier şi are douăzeci de preoți slujitori, ca să-l hrănească cu turte şi miere, şi 
despre piticii care, stând pe gogeamite frunze late, plutesc peste un eleşteu întins şi se războiesc 
neîncetat cu fluturii. 

— Scumpul meu Rândunel — grăi Prințul — mi-ai înşirat minunăţii după minunăţii... zboară 
acum peste cetatea mea, Rândunelule, şi spune-mi ce vezi. 

A zburat atunci Rândunelul peste cetatea cea mare şi a văzut cum se desfătau bogaţii în casele lor 
frumoase, în vreme ce săracii cerşeau pe la porți. A zburat prin fundături întunecoase şi a văzut 
feţele de var ale copiilor înfometați, cercetând aiurite ulițele negre. Sub arcada unui pod, doi 
băiețaşi se strângeau în braţe încercând să-şi ţină de cald. 

— Tare mai ne e foame — spuneau ei. 

— la căraţi-vă de aici — i-a luat paznicul la goană; şi au pornit-o amândoi razna, prin ploaie. 

Pe urmă, Rândunelul a zburat îndărăt şi a istorisit Prințului tot ce văzuse. 

— Eu sunt acoperit cu aur curat — îi spuse Prinţul; tu trebuie să-l iei de pe mine, foiţă cu foiţă, şi 
să-l duci săracilor mei; nu-i ființă omenească să nu creadă că aurul o poate face fericită. 

Şi Rândunelul piguli atunci foiţă cu foiţă din aurul cel curat; foiţă cu foiţă până când Prinţul 
Fericit a rămas golaş de tot şi pământiu. Foiţă cu foiţă, din aurul cel curat, îl duse Rândunelul 
săracilor, şi obrajii copiilor prinseră a se îmbujora; râdeau copiii şi se veseleau pe stradă. 

— Acum avem pâine — chiuiau ei. 

Apoi a venit zăpada şi după zăpadă, înghețul. Străzile păreau muiate în argint, atât erau de 
luminoase şi de sclipitoare; la streşinile caselor țurțurii lungi atârnau ca nişte pumnale de cleştar. 
Oamenii umblau înfăşuraţi în blănuri, în vreme ce băieţaşi de o şchioapă, cu căciuliţe stacojii, se 
dădeau pe gheaţă. 


Sărmanul flecuşteţ de Rândunel! Îi era frig, tot mai frig, dar pe Prinţ nu l-ar fi părăsit nicicând, 
căci mult îi era drag inimii sale. Ciugulea firimituri la uşa brutăriei, când nu-l vedea brutarul, şi 
încerca să se încălzească bătând din aripioare. 

În cele din urmă, el şi-a dat totuşi seama că va muri curând. Abia de mai avu putere să zboare 
încă o dată sus, pe umărul Prințului. 

— Rămâi cu bine, Prinţule drag — îi spuse el în şoaptă; mă laşi să-ți sărut mâna? 

— Ce bucuros sunt că, în sfârşit, pleci în Egipt, Rândunelul meu — îi răspunse Prinţul — ai 
întârziat prea mult aici; tu însă pe gură să mă săruţi, pentru că te iubesc. 

— Dar nu în Egipt plec eu acum — mărturisi Rândunelul. Eu plec în Casa Morţii. Moartea e 
soră bună cu somnul, nu e aşa? 

A sărutat apoi gura Prințului Fericit şi s-a prăbuşit mort la picioarele lui. 

În clipa aceea, o trosnitură ciudată se auzi înăuntrul statuii, ca şi cum ceva s-ar fi spart. Şi, într- 
adevăr, inima cea de plumb se despicase drept în două. Era şi un ger cumplit în noaptea aceea. 

A doua zi, dis-de-dimineaţă, Primarul, însoţit de Consilierii oraşului, trecea în plimbare prin 
partea locului. Ajuns lângă columnă, îşi ridică privirea în sus, spre statuie. 

— Vai de mine şi de mine! izbucni el, deodată. În ce hal a ajuns Prinţul Fericit! 

— Chiar aşa, în ce hal! încuviințară însoțitorii care erau totdeauna de părerea Primarului. 

Şi se apropiară cu toții, ca să-l privească. 

— Rubinul i-a căzut de pe spadă, i-au mai pierit şi ochii, iar pe el nici pic de aur! spuse Primarul. 
Aproape un cerşetor, nu alta! 

— Aproape un cerşetor, nu alta! rostiră şi Consilierii oraşului. 

— ŞI aici, de faţă, o pasăre moartă la picioarele lui — urmă Primarul. Trebuie să dăm 
numaidecât cetăţii o înştiinţare cum că păsările sunt oprite să mai moară aici. 

Iar conţopistul îşi însemnă grabnic înţeleapta propunere. Aşadar, au coborât de pe columnă 
statuia Prințului Fericit. 

— O dată ce nu e frumos, nu mai e nici de folos — rosti Profesorul de istoria artelor, la 
Universitate. 

Au topit apoi statuia într-un cuptor, iar Primarul a convocat pe dată Adunarea Breslaşilor pentru 
a hotărî ce trebuia făcut cu metalul. 

— Se cuvine, fireşte, să avem altă statuie — lămuri el. Şi statuia aceea va fi statuia mea! 

— Statuia mea — răsună ecoul celorlalți Consilieri. 

S-au luat apoi cu toţii la ceartă: s-au certat aşa, multă vreme, şi s-or mai fi certând şi astăzi. 

— Ce lucru ciudat, se minună meşterul supraveghetor al muncitorilor din topitorie. Inima asta 
frântă, din plumb, nu vrea de loc să se topească! Aşa că, afară cu ea! 

Şi au aruncat-o pe un maldăr de gunoi, acolo unde zăcea şi Rândunelul mort. 


A Gaidar - Piatra cea fierbinte 
I 


A fost odată un moşneag care trăia singur-singurel. Fiind lipsit de puteri, împletea coşuri, cârpea 
pâslari, păzea de băieți o livadă colhoznică, şi în felul acesta îşi câştiga pâinea cea de toate zilele. 
Venise în sat de mult, de undeva de departe, şi oamenii înțeleseseră chiar de la început că 
moşneagul acela trecuse prin multe cumpene în viaţa lui. 

Moşul era şchiop şi mai înălbit decât s-ar fi cuvemi să fie pentru anii lui. O cicatrice mare şi 
strâmbă îi cresta pieziş obrazul şi gura, şi asta făcea ca faţa lui să pară amărâtă şi ursuză chiar şi 
atunci când zâmbea. 


II 


Într-o bună zi, băiatul Ivaşka Kudreaşkin se furişă în livada colhozului, cu gândul să şterpelească 
mere şi să se îndoape până n-o mai putea. Dar, agățându-şi pantalonii într-un cui din gard, căzu într- 
o tufă de agriş plină de ţepi, se zgârie şi începu să urle. Chiar acolo, pe loc, îl prinse şi paznicul. 

Bineînţeles că moşneagul ar fi putut foarte bine să-i ardă câteva cu o urzică, sau să-l ducă la 
şcoală şi să arate acolo cum stau lucrurile, ceea ce ar fi fost şi mai rău. 

Dar moşului i se făcu milă de Ivaşka. Mâinile băiatului erau numai zgârieturi, la spate îi atârna, 
ca o coadă de oaie, bucata de pantalon, iar pe obrajii înroşiți, lacrimile-i curgeau şiroaie. 

Paznicul îl scoase în tăcere pe portiţă pe bietul Ivaşka, speriat de moarte, lăsându-l să-şi vadă de- 
ale lui, fără să-i dea măcar un dupac şi fără să-i strige din urmă măcar o vorbă de ocară. 


III 


De ruşine şi de necaz, Ivaşka se duse în pădure, se rătăci şi până la urmă ajunse la o mlaştină. 
Obosise. Se lăsă pe o piatră albastră, care ieşea la iveală din muşchi. Dar imediat sări ca ars: i se 
păru ca se aşezase pe o viespe, care-l înțepase prin gaura pantalonilor. 

Însă pe piatră nu era nicio viespe. Piatra era fierbinte, ca jeraticul, iar pe faţa ei netedă se 
desluşeau litere acoperite cu noroi. 

Hotărât că era o piatră fermecată! îşi dădu seama numaidecât Ivaşka. Atunci îşi scose gheata şi, 
cu tocul, începu să curețe noroiul de pe inscripţie, ca să vadă cât mai repede ce folos ar putea să 
tragă de pe urma acelei pietre. 

Şi iată ce citi: 


Acel ce va căra această piatră până în vârful dealului, îşi va recapăta tinerețea şi-şi va începe 
viața de la început... 


Dedesubt era o pecete, dar nu o pecete obişnuită şi rotundă, ca aceea de la sovietul sătesc, nici 
triunghiulară, ca pe bonurile de la cooperativă, ci mai ceva: cu două cruci şi trei codițe, o gaură, un 
bețişor şi încă patru virgulițe. 

Atunci Ivaşka Kudreaşkin se supără. N-avea decât opt ani abia împliniți. Şi n-avea niciun gust 
să-şi ia viața de la început, adică să rămână iarăşi repetent în clasa întâi. 

Ei, dacă ar putea să treacă, datorită acestei pietre, din clasa întâi de-a dreptul într-a treia, fără să 
mai înveţe lecţiile de-a doua asta zic şi eu că ar fi ceva! Dar toată lumea ştie, şi încă de mult, că 
nicio piatră, cât de fermecată ar fi, nu poate să aibă asemenea putere. 


IV 


Cum trecea amărât pe lângă livadă, Ivaşka îl văzu din nou pe moşneag, care se ducea acum nu 
ştiu unde cu o căldare de var în mână şi, pe umăr, cu o bidinea de coajă de tei, prinsă într-un băț 
lung. Tuşea mereu, oprindu-se la fiecare pas ca să-şi tragă răsuflarea. Atunci, fiindcă avea un suflet 
bun, Ivaşka se gândi: „Iată un om care foarte uşor ar fi putut să mă bată cu urzici, dar i-a fost milă 
de mine. Ce-ar fi să mă îndur şi eu de el şi să-l ajut să-şi recapete tinereţea, ca să nu mai tuşească, să 
nu mai şchiopăteze şi să nu mai sufle aşa de greu?” 

Cu aceste gânduri bune Ivaşka cel cu suflet nobil se apropie de bătrân şi-i spuse, fără înconjur, 
despre ce era vorba. Moşneagul îi multumi posomorât, însă nu se îndură să-şi părăsească livada ca 
să se ducă la mlaştină, deoarece tot mai erau pe lume destui oameni în stare s-o jefuiască în lipsa 
lui. 

Dar îl rugă pe Ivaşka să scoată singur piatra din mlaştină şi s-o care sus, pe deal. Mai târziu o să 
vină şi el pentru câteva clipe, s-o spargă la repezeală. Această întorsătură neaşteptată îl necăji 
grozav pe Ivaşka. 


Dar nici nu voia să-l supere pe bătrân, neîndeplinindu-i dorința. A doua zi dimineaţă, Ivaşka luă 
un sac gros şi mânuşi bune de pânză, ca să nu se frigă la degete, şi plecă spre mlaştină. 


V 


Abia putu să urnească piatra din loc, murdărindu-se tot de noroi şi de lut. Apoi, gâfiind şi cu 
limba scoasă de un cot, se aşeză la poalele dealului, pe iarba uscată. 

„lată! se gândea el. Acum o să car piatra la deal, pe urmă o să sosească moşneagul cel şchiop, o 
s-o spargă, o să-şi capete tinereţea şi o să-şi ia viaţa de la început. Oamenii zic că ar fi trecut prin 
multe cumpene. E bătrân, e singur, a fost schingiuit, a fost rănit şi, fără îndoială, n-a avut parte de o 
viață fericită, în timp ce atâţia oameni s-au bucurat de fericire...” Bunăoară, chiar el, Ivaşka. Cu 
toate că-i încă mic, a avut parte de fericire de trei ori până acum. Întâi, când era cât pe ce să întârzie 
de la şcoală şi un şofer necunoscut l-a luat într-o maşină sclipitoare şi l-a dus de la grajdul 
colhozului până la poarta şcolii. A doua oară, în primăvara asta, când a prins cu mâinile goale, într- 
un şanţ, o cogeamite ştiucă. Şi, în sfârşit, când unchiu-său Mitrofan l-a luat cu el la oraş, la serbarea 
veselă a lui 1 Mai. „Aşa că, lasă să ştie şi moşneagul acesta — nenorocit cum e viaţa cea bună”, 
hotărî Ivaşka mărinimos. Se ridică de pe iarbă şi începu să tragă piatra la deal, cu răbdare. 


VI 


Şi iată că înainte de asfinţitul soarelui veni şi bătrânul sus, pe deal, unde Ivaşka, istovit, 
înfrigurat şi zgribulit, îşi usca hainele murdare şi ude în faţa pietrei celei fierbinți. 

— Bine, bunicule, dar de ce-ai venit fără ciocan, fără topor şi fără rangă? strigă Ivaşka, mirat. 
Ori poate crezi c-ai s-o spargi cu pumnul? 

— Nu, Ivaşka — îi răspunse bătrânul — nici nu mă gândesc s-o sparg cu pumnul. Ba chiar n-o s- 
o sparg de loc pentru că nu vreau să-mi încep viaţa de la început. 

Zicând aşa, moşneagul se apropie de Ivaşka şi-l mângâie pe cap. Şi băiatul, care-l privea mirat, 
simți cum tremura mâna grea a bătrânului. 

— Ai crezut, desigur, că dacă-s bătrân, şchiop şi schilod, sunt şi nenorocit, urmă moşneagul. 
Adevărul e că sunt cel mai fericit om din lume. E drept că un buştean mi-a rupt piciorul. Dar asta se 
petrecea pe vremea când răsturnam gardurile, cum ne tăia capul, ca să ridicăm baricade, pentru că 
ne răsculasem împotriva țarului pe care tu nu l-ai văzut decât în poze. 

Da, mi-au sfărâmat dinții... Dar asta s-a petrecut pe vremea când cele dintâi regimente populare 
băteau şi zdrobeau armata albă duşmană. 

Mă zbăteam, aiurind, pe un braţ de paie, într-o baracă scundă şi rece, bolnav de tifos 
exantematic. Dar nici moartea, care mă pândea, nu mi se părea mai înspăimântătoare decât vorbele 
pe care le auzeam: că ţara noastră a fost încercuită de duşman şi că puterea lui ne-a îngenuncheat. 

Când mi-am venit în simtire, o dată cu cea dintâi rază de soare care începea din nou să surâdă, 
am aflat că duşmanul fusese bătut şi că noi luasem din nou ofensiva. Şi fericiţi, ne întindeam unul 
altuia, din pat în pat, mâinile numai oase, visând cu sfială că țara noastră o să fie, dacă nu în timpul 
vieții noastre, măcar după noi, aşa cum este acum: mare şi puternică! ŞI te întreb: asta nu e fericire, 
prostuțule? Ce nevoie am eu de altă viaţă? De altă tinereţe? Chiar dacă mi-a fost greu, viaţa mi-a 
fost curată şi cinstită! 

Bătrânul tăcu, îşi scoase luleaua şi şi-o aprinse. 

— Bine, bunicule — zise Ivaşka încet — dar atunci de ce m-ai făcut să mă chinuiesc şi să car 
piatră asta la deal, când ar fi putut foarte bine să rămână înainte acolo, în mlaştina ei? 

— Las-o să stea aici, la vedere, zise moşneagul. Ai să vezi tu, Ivaşka, ce o să mai iasă din asta! 


VII 


Au trecut de atunci ani mulți, dar piatra stă şi acum, neatinsă, acolo, pe deal. 

Mulţi oameni s-au perindat prin faţa ei. Se apropiau, o priveau, rămâneau câteva clipe pe 
gânduri. Apoi clătinau din cap şi-şi vedeau de drum. 

Am fost şi eu odată pe dealul acela. Aveam ceva pe conştiinţă şi nu mă prea simţeam în apele 
mele. Atunci mi-am zis: „Ce-ar fi să mă duc şi să lovesc zdravăn în piatră, iar după aceea, să-mi 
încep viaţa de la început?...” 

Dar am stat şi m-am gândit, şi pe urmă m-am răzgândit. „La te uită! or să spună vecinii când m-or 
vedea întinerit: Vine un tânăr neghiob! Pesemne că n-a ştiut să-şi trăiască viaţa, cum trebuie, nu s-a 
priceput să-şi găsească fericirea, iar acum vrea s-o ia de la început!” Atunci, mi-am răsucit o țigară, 
am aprins-o de la piatra fierbinte, ca să fac economie de chibrituri, şi... mi-am căutat de drum. 


Italo Calvino - Ca sarea-n bucate 


A fost odată un împărat care avea trei fete: una cu plete negre, alta cu cosiţe castanii şi cea de-a 
treia bălaie; prima nu era prea arătoasă, mijlocia, aşa şi-aşa, dar mezina era negrăit de bună şi 
frumoasă. lar cele două surori mai mari tare o pizmuiau. Şi avea împăratul acela trei jilțuri 
împărăteşti: unul alb, unul roşiatic şi unul negru. Când era mulțumit foarte, se aşeza în jilțul cel alb, 
când nu era nici bucuros, nici mâhnit din cale-afară, în cel roşiatic, iar când furia punea stăpânire pe 
el, se instala în cel negru. 

Într-o bună zi s-a dus să se odihnească în jilțul negru, căci straşnic îl mai necăjiseră cele două 
fete mai mari. Şi numai ce-au început ele să-l linguşească. Cea mai mare îi zise: 

— Preabunul meu părinte, dormit-ai bine? Cumva eşti supărat pe mine, că te văd stând în jilțul 
negru? 

— Da, chiar pe tine! 

— Şi de ce, tată? 

— Pentru că nu mă iubeşti nici cât negru sub unghie. 

— Vai de mine! Eu, dragă tată, te iubesc tare mult! 

— Cât de mult? 

— Aşa cum mi-e dragă pâinea. 

Împăratul a fornăit oleacă, dar n-a mai zis nimic, că tare îi mai era pe plac răspunsul fie-si. 

Şi iată că soseşte şi mijlocia: 

— Preabunul meu părinte, ai dormit bine? De ce te-ai aşezat în jilţul negru? Nu cumva ţi-am 
căşunat eu vreun necaz? 

— Ba chiar aşa. 

— Şi cu ce greşit-am, tată dragă? 

— Greşit-ai că nu mă iubeşti nici cât negru sub unghie. 

— Oh, tăticuţule, eu te iubesc atât de mult... 

— Cât de mult? 

— Cât vinul mi-eşti de drag. 

Împăratul a mormăit el ceva pe sub nas, dar se vedea bine că răspunsul îi mersese la inimă. 

Şi iat-o sosind pe cea mai mică dintre fete, cu chipul tot numai zâmbet luminos. 

— O, preabunul meu părinte, ai dormit bine? Dar, vai, te odihneşti în jilțul cel negru? De ce? Eu 
mi-s pricina, oare? 

— Chiar aşa, căci nici măcar tu nu mă iubeşti. 

— O, tată dragă, ba să crezi că te iubesc nespus de mult. 

— Cât de mult? 

— Ca sarea-n bucate! 

Auzind una ca asta, împăratul fu cuprins de turbare: 


— Ca sarea-n bucate, hai, ca sarea-n bucate?!!! Ah, netrebnico! Piei din ochii mei, că nu vreau să 
te mai văd! Şi porunci slujitorilor s-o ducă în pădure şi-acolo să-i facă seama. Mumă-sa, 
împărăteasa, care o îndrăgea negrăit pe copilă, îndată ce auzi porunca bărbatului ei, a prins să-şi 
frământe mintea spre a găsi un mijloc s-o scape de la moarte. În palat se afla un ditai sfeşnic de 
argint, astfel că Zizola — aşa o chema pe mezină — încăpea de minune înăuntru, şi împărăteasa a 
ascuns-o acolo. 

— Mergi de vinde ăst sfeşnic — a zis către slujitorul său credincios — şi când te-or întreba cât 
preţuieşte ia bine seama: de-i om sărman, cere-i mulți gologani, dar de-i vreun om de neam, cere o 
nimica toată şi dă-i-l. 

Apoi şi-a îmbrățișat copila, a sfătuit-o în fel şi chip şi a pus înlăuntrul sfeşnicului smochine 
uscate, dulciuri şi pesmeciori. 

Slujitorul s-a dus cu sfeşnicul la târg, şi-acolo, de-l întreba careva cât costă, iar lui nu-i era pe 
plac omul, numai ce s-arunca la un preţ neînchipuit de mare. În sfârşit, iată că s-a abătut prin acel 
loc feciorul împăratului din Torralta, a cercetat sfeşnicul pe toate părțile, apoi a întrebat de preț. 
Slujitorul a cerut nimica toată, iar prinţul a dus sfeşnicul la palat. Aici l-au aşezat în sala de ospete, 
şi toți câți au venit să stea la masă nu mai conteneau să se minuneze, într-atâta de fălos era. Seara, 
prințul avea obiceiul să plece de-acas' şi să mai flecărească cu prietenii; şi cum nu voia să fie 
aşteptat, slujitorii îi pregăteau cina şi apoi se duceau la culcare. Când Zizola n-a mai auzit niciun 
zgomot în încăpere, a ieşit binişor din sfeşnic, a mâncat toate bucatele şi pe urmă s-a întors la locul 
ei. Şi iată că soseşte prinţul, dar... ia mâncarea de unde nu-i! Sună el din toţi clopoţeii şi numa' ce 
se porneşte să-şi dojenească slugile. Aceştia, bieţii, prind să se jure că bucatele pentru cină au fost 
pregătite şi lăsate acolo pe masă, dar, pesemne, le-a înfulecat câinele sau mâţa. 

— De s-o mai întâmpla vreodat!, să ştiţi că v-alung pe toţi! a zis prințul şi a poruncit să i se aducă 
alte bucate, iar după ce-a mâncat, s-a dus la culcare. 

În seara următoare, cu toate uşile ferecate, s-a întâmplat aşişderea. Şi unde mi s-a pornit prințul 
să strige, că mai-mai să dărâme zidurile; dar mai apoi a grăit: 

— lan să vedem noi ce-o să se-ntâmple mâine seară! Şi-n seara aceea, ce credeți c-a făcut? S-a 
pitit frumuşel sub masă, iar masa era acoperită cu un covor ce atârna până la pământ. lar slujitorii 
vin, aşază farfuriile cu bucate, dau afară câinele şi mâţa, apoi încuie uşa cu cheia. Abia au plecat ei, 
şi numai ce se deschide sfeşnicul, iar dinlăuntrul lui iese preafrumoasa Zizola. Se-apropie ea de 
masă şi începe să înfulece cu lăcomie. Prințul hop! sare din ascunzătoarea lui şi o înhaţă de braț: 
fata dă să scape, dar vezi că el o ţinea cu nădejde. Atunci Zizola se-aruncă în genunchi şi-i depănă 
de-a fir-a-păr tot necazul ei. Dar, pasămite, prințului îi cade dragă fata. O linişteşte el şi prinde a-i 
grăi: 

— Nu-ţi face sânge rău: din clipa asta, îţi zic, tu îmi vei fi aleasa! Acum întoarce-te înapoi în 
sfeşnic. 

Prinţul însă n-a închis ochii toată noaptea, într-atâta o îndrăgise pe copilă, iar a doua zi dimineață 
a poruncit să i se strămute sfeşnicul în odaie, căci straşnic de frumos cum era, voia să-l aibă mai 
aproape noaptea. Apoi a dat poruncă să i se aducă bucate ca pentru doi oameni, că lui tare-i mai era 
foame. Şi uite-aşa i-au adus şi cafeaua, şi prânzul, că puteau să se sature doi cu bunătăţile acelea. 
Îndată ce slujitorii soseau cu talgerele şi le puneau pe masă, prinţul încuia uşa. Zizola ieşea din 
sfeşnic şi, bucuroşi nevoie mare, se ospătau împreună. 

Stând singură la masă, împărăteasa prinse a ofta: 

— Oare cu ce l-oi fi supărat pe fecioru-meu de nu mai vine să mănânce? Cu ce i-am greşit? 

Iar el tot spunea să aibă răbdare, că el vroia să mai stea şi singur, până într-o zi, când i-a zis 
maică-si: 

— Mamă, vreau să mă-nsor. 

— Şi cine ţi-e aleasa? a întrebat împărăteasa, din cale-afară de bucuroasă 

Iar prinţul de colo: 

— Vreau să mă-nsor cu sfeşnicul! 


— Doamne sfinte, fiul meu şi-a pierdut minţile! a strigat împărăteasa, acoperindu-şi ochii cu 
palmele. 

Dar vezi că băiatul nu glumea de fel. lar maică-sa, biata, se silea să-l aducă pe calea cea bună, 
rugându-l să se gândească la ce-o să zică lumea; el însă o ţinea pe-a lui. Şi numai ce-a dat poruncă 
să se pregătească ospăţul de nuntă până în opt zile. 

În ziua sorocită, un mândru alai de caleşti a pornit de la palat, şi în caleaşca din frunte stătea 
prințul nostru, iar alături sfeşnicul. Au ajuns nuntaşii la biserică şi prinţul şi-a dus sfeşnicul la altar. 
În clipa potrivită, el a deschis sfeşnicul şi, hop! Zizola a sărit afară, îmbrăcată în veşminte scumpe 
de brocart, cu nestemate la gât şi la urechi ce-ţi luau ochii cu strălucirea lor. După nuntă s-au întors 
la palat şi aici i-au povestit totul împărătesei. Împărăteasa, cum era tare isteață din fire, a zis: 

— Lăsaţi pe mine! Am de gând să-i dau o lecţie ăstui părinte! 

Şi au făcut pregătiri pentru ospăţul de nuntă şi au poftit pe toți împărații din împrejurimi, de bună 
seamă şi pe tatăl Zizolei. lar pentru tatăl Zizolei, împărăteasa a dat poruncă să se gătească bucate 
osebite de ale celorlalți oaspeţi, bucate fără sare. Apoi ea le-a spus nuntaşilor că mireasa e niţel 
bolnăvioară, aşa că nu poate veni la praznic. Şi-a început ospăţul; dar ciorba celui împărat nici c- 
avea vreun gust, şi împăratul se porni să bombăne în sinea lui: „Neghiobul ăsta de bucătar a uitat să 
pună sare-n ciorbă” — şi a lăsat zeama în farfurie. 

Când a sosit şi al doilea rând de bucate, tot fără sare, se-nţelege, împăratul a pus furculița 
deoparte. 

— Măria ta, de ce nu mănânci? Cumva nu-ţi place? 

— Ba nicidecum, straşnice bucate! 

— Păi dacă-i aşa, de ce nu te ospătezi? 

— Nu prea mi-s în apele mele... 

S-a silit el să vâre în gură un dumicat de carne, şi tot mesteca, dar nu-i venea de fel să-l înghită. 
Şi-atunci şi-a amintit vorba copilei sale, cum că ea-l iubeşte ca sarea-n bucate, şi împăratul, cuprins 
de amarnică durere şi căință, a izbucnit în lacrimi, zicând: 

— Oh, netrebnicul de mine, ce-am făcut! 

Împărăteasa l-a cercetat despre necazul ce-i învenina sufletul, şi el a prins a-i istorisi toată 
pătărania cu Zizola. Atunci împărăteasa s-a sculat de la masă şi a trimis după tânăra nevestică. Când 
şi-a văzut copila, împăratul a îmbrățişato în hohote de plâns şi a întrebat-o cum de se afla acolo, şi 
tot i se părea că fata a-nviat din morţi. Apoi au trimis s-o cheme şi pe mama Zizolei, şi au nuntit 
zile-n şir, şi-n fiece zi bucuria sporea tot mai vârtos, drept care mi-s încredinţat că nuntaşii ceia încă 
şi azi mai dănţuiesc acolo. 


Italo Calvino - Copilul din sac 


Pierino pierone era un băieţel năltuţ şi mergea la şcoală. În drum spre şcoală se afla o grădină şi- 
n grădină un păr, iar Pierino Pierone se cățăra în pom şi mânca pere. Intr-o zi trecu pe-acolo 
Cloanţa-Cotoroanţa şi zise: 


Pierino Pierone, dă-mi o pară 
Cu mânuţa ta cea dalbă, frăgezioară. Ce mai stai? Hai, dă-mi odată, 
Că îmi lasă gura apă! 


Pierino Pierone se gândi în sinea lui: „Îi lasă gura apă fiindcă vrea să mă-nfulece pe mine, 
nicidecum perele”, şi el nu se dădu jos din copac. Rupse o pară şi i-o aruncă vrăjitoarei. Dar para 
căzu tocmai în locul pe unde trecuse o vacă şi lăsase un semn ca amintire. 

Cloanţa-Cotoroanţa grăi din nou: 


Pierino Pierone, dă-mi o pară 
Cu mânuţa ta cea dalbă, frăgezioară. Ce mai stai? Hai, dă-mi odată, 
Că îmi lasă gura apă! 


Dar Pierino Pierone nu cobori din copac şi azvârli altă pară, dar para căzu chiar pe locul pe unde 
trecuse un cal şi lăsase în urmă-i o mică băltoacă. 

Cloanța-Cotoroanţa nu încetă să-l roage pe copil, iar Pierino Pierone se gândi c-ar fi mai bine s-o 
mulțumească. Aşa că se dădu jos din pom şi îi întinse para. Vrăjitoarea desfăcu sacul la gură, dar, în 
loc să vâre para, îl vâri pe Pierino Pierone, apoi legă sacul la loc şi-l luă la spinare. 

Merse cât merse, şi baba Cloanţa se văzu nevoită să se oprească: pasămite, o mâna o trebşoară, 
aşa că puse sacul jos şi se pitulă într-un tufiş. 

Pierino Pierone, care tot drumul rosese cu dințişorii săi ca de şoarece funia ce lega gura sacului, 
sări afară, băgă în sac gogeamite bolovanul, apoi o rupse la fugă. Vrăjitoarea înşfăcă iar sacul şi-l 
luă la spinare. 


Pierino Pierone, văleleu, 
D-apăi ca pietroiul eşti de greu! 


se tânguia ea şi porni spre casă. Uşa era încuiată şi Cotoroanţa o chemă pe fiică-sa: 

Hei, Margherita, fetiţa mea, Deschide uşa, hai, nu mai sta, Şi cu căldarea mai iute vino, Să-l pun 
la fiert pe Pierino. 

Margherita Margheritone îi deschise, apoi puse la foc ditai căldarea plină cu apă. Indată ce apa 
prinse a clocoti, Cloanţa-Cotoroanţa răsturnă sacul în căldare. Pleosc! şi bolovanul prăpădi fundul 
căldării; apa se vărsă peste jeratic şi jur împrejur, ba opări şi picioarele vrăjitoarei. 

Văleu, mamă, ori eşti oarbă? Pui pietroaiele să fiarbă? 

zise Margherita Margheritone. Iar Cloanţa-Cotoroanţa, țopăind din pricina arsurii, grăi astfel: 

Fă tu focul, Margherită, Că mă-ntore într-o clipită. 

Işi schimbă veşmintele, îşi puse peste păru-i plete bălaie şi porni la drum cu sacul. 

Pierino Pierone, în loc să se ducă la şcoală, se cățărase din nou în pom. Şi iată că iar trecu pe- 
acolo Cloanţa-Cotoroanța, având altă înfăţişare, în nădejdea că băiatul n-o va recunoaşte, şi zise: 

Pierino Pierone, dă-mi o pară 

Cu mânuţa ta cea dalbă, frăgezioară. Ce mai stai? Hai, dă-mi odată, 

Că îmi lasă gura apă! 

Numai că Pierino Pierone ghicise cine se-ascunde sub chipul acela şi nici că se gândi să coboare: 

Milă mi-e, dar ce să-i fac, Dacă-i dau... mă vâră-n sac! 


Iar Cloanţa-Cotoroanţa încercă să-l încredinţeze: 


Nu sunt eu, hai, nu te teme, Sunt aici de scurtă vreme... Pierino Pierone, dă-mi o pară 
Cu mânuţa ta cea dalbă, frăgezioară. 


Şi ce-a făcut, ce-a dres baba, că pân' la urmă Pierino Pierone s-a încredinţat că nu e ea şi a 
coborât din pom ca să-i dea o pară. Cât ai clipi, Cloanţa-Cotoroanţa l-a înşfăcat şi l-a vârât în sac. 


Când au ajuns iar la tufişul cu pricina, vrăjitoarea a fost nevoită să se oprească, zorită de o 
trebşoară, dar de astă dată gura sacului era vârtos legată, în aşa fel că Pierino Pierone nu putea să 
mai fugă. Atunci băiatul prinse a gunguri ca o prepeliță. Şi tocmai trecea pe-acolo un vânător, cu 
câinele său, în căutare de prepeliţe. Vânătorul găsi sacul şi-l dezlegă. Pierino Pierone sări afară şi se 
rugă de vânător cu lacrimi în ochi să vâre câinele în locul său. Când Cloanţa-Cotoroanţa se întoarse 
şi luă sacul la spinare, câinele prinse a se zvârcoli înăuntru şi a chelălăi. Iar Cloanţa-Cotoroanţa 
zicea: 


Pierino Pierone, doar atâta îți rămâne, 
Să te zbaţi ca o potaie şi să latri ca un câne! 


Cum ajunse în faţa uşii, o şi chemă pe fiică-sa: 


Hei, Margherita, fetiţa mea, Deschide uşa, hai nu mai sta, Şi cu căldarea mai iute vino, Să-l pun 
la fiert pe Pierino. 


Dar când vru să răstoarne sacul în apa ce clocotea, câinele, turbat de furie, ţâşni afară, o înhăţă pe 
cotoroanță de un picior, se repezi în curte şi începu să jumulească găinile. 


Ce ciudat! Vai, mamă, vai! Câine parcă nu mâncai? 
zise Margherita Margheritone. Iar Cloanţa-Cotoroanţa îi răspunse: 


Fă tu focul, Margherită, Că mă-ntore într-o clipită. 

Îşi schimbă veşmintele şi se găti cu plete castanii, apoi se întoarse din nou sub părul cu pricina. 
Făcu ce făcu şi Pierino Pierone încăpu iar în ghearele ei. De astă dată, vrăjitoarea nu se mai opri 
nicăieri şi se duse cu sacul glonţ acasă, unde fiică-sa o aştepta în prag. 

— [a-l şi închide-l în cotet — îi spuse fetei — iar mâine în zori, când eu o să plec de-acasă, fă-l 
friptură cu cartofi. 

A doua zi, Margherita Margheritone luă un satâr şi deschise uşița coteţului: 


Pierino, fă-mi pe plac, Pune capul pe tărbac... 

Băiatul răspunse: 

Bucuros dar... cum să fac? 

Margherita Margheritone îşi puse capul pe tărbac, iar Pierino Pierone înşfăcă satârul, îi reteză 
căpăţâna şi o puse la prăjit în tigaie. 

Şi iată că sosi Cloanţa-Cotoroanţa şi strigă: 

Margherită, fată laie, Cin' te puse în tigaie? 

— Eu! răspunse Pierino Pierone, ascuns în hornul vetrei. 

— Cum ai ajuns acolo sus? întrebă Cloanţa-Cotoroanţa. 

— Am pus o oală peste alta şi m-am cocoțat aici. 


Atunci Cloanţa-Cotoroanţa încercă să-şi facă o scară din oale, ca să-l înhaţe pe băiat, dar tocmai 
când suia mai vârtos, trosc, oalele se năruiră şi vrăjitoarea căzu drept în foc, unde se făcu scrum. 


Italo Calvino - Rosina, fata din cuptor 


A fost odată un om sărman a cărui soaţă a murit de tânără, iar el a rămas cu o copiliță tare 
frumuşică, şi pe mititică Rosina o chema. Dar vezi că el, nevoit să muncească, n-avea cum s-o 
îngrijească, drept care îşi alese o altă femeie, să-i fie nevastă de-a doua; şi aceasta îi născu şi ea o 
fetiță, pe nume Assunta, şi copilița se-nfiripa, dar urâţică mai era. Copilele crescură laolaltă: 
împreună mergeau la şcoală, împreună se plimbau, dar de fiece dată Assunta se întorcea acasă plină 
de năduf. 

— Mamă — îi zicea ea mumă-si — nu vreau să mai merg cu Rosina. Lumea care ne-ntâlneşte îi 
spune numai vorbe pe placul inimii; ba că e frumoasă, ba că e ca un boboc de trandafir, ba că-i 
cuviincioasă, iar mie-mi spune că mi-s neagră ca un tăciune. 

— Şi la o adică, ce dacă eşti negruţă? îi răspundea mama. Eşti fata mea şi semeni cu mine, care-s 
oacheşă. Asta-i frumuseţea ta. 

— Poţi să spui ce vrei, mamă, zicea Assunta. Eu în ruptul capului nu mai merg împreună cu 
Rosina. 

Văzându-şi odrasla roasă de invidie, mumă-sa, care-o iubea ca pe ochii din cap, îi spuse: 

— Da' ce putere am eu? lar Assunta îi răspunse: 

— Trimite-o cu vacile la păşune şi dă-i să toarcă un caier de cânepă. Şi dacă seara s-o întoarce cu 
vacile moarte de foame şi cu cânepa netoarsă cum trebuie, trage-i o bătaie. O baţi azi, o baţi mâine, 
şi-uite aşa o să se urâțească. 

Cu inima un pic strânsă, maştera plecă totuşi urechea la ruga odraslei sale, o chemă pe Rosina şi- 
i zise: 

— Tu n-ai ce mai căuta în tovărăşia Assuntei. O să păzeşti vacile şi-o să le coseşti iarbă; între 
timp ai să torci şi caierul ăsta de cânepă. lar de-o să te-ntorci acasă cu cânepa netoarsă şi cu vacile 
flămânde, atunci o să vezi tu ce-o să paţi! la seama la ce-ţi spun, de vrei să trăim în pace! 

Rosina, care nu era obişnuită să i se poruncească în ăst chip, rămase mută de uimire. Dar cum 
maştera şi pusese mâna pe un ciomag, nu avu încotro şi trebui să se supună. Plecă la câmp cu vacile 
şi cu furca doldora de cânepă, zicând mereu pe drum: 

— Văcuţele mele, văcuţele mele! Oare cum o să răzbesc să vă cosesc iarbă, când trebuie să torc 
şi furca asta de cânepă? Ori fac una, ori fac alta! 

La aceste vorbe, o vacă mai bătrână întoarse botul spre copilă şi-i grăi aşa: 

— Nu-ţi pierde cumpătul, Rosina! Tu coseşti iarba, iar noi o să-ți toarcem cânepa şi-o să ţi-o 
depănăm. Ajunge să spui doar atât: 

Hai, văcuţă, te întoarce, Fir de cânepă de-mi toarce, De pe coarne tragănă, Tortul de mi-l 
deapănă! 

Când Rosina se întoarse acasă pe înnoptate, băgă vacile în staul, şi vacile erau sătule, iar ea 
ducea pe cap un maldăr frumuşel de iarbă şi sub braţ o păpuşică de cânepă toarsă. 

Vazând-o, Assunta mai-mai să crape de ciudă. Îi zise maică-si: 

— Mâine s-o trimiţi iar cu vacile, dar dă-i să toarcă două caiere de cânepă, şi de nu le-o toarce, 
trage-1 cu nuiaua! 

Însă şi de astă dată a fost de ajuns ca Rosina să zică: 

Hai, văcuţă, te întoarce, Fir de cânepă de-mi toarce, De pe coarne tragănă, Tortul de mi-l 
deapănă! 

şi seara vacile erau sătule, maldărul de iarbă cosit şi cele două caiere de cânepă toarse şi făcute 
păpuşele. 

— Cum de răzbeşti să faci atâta treabă într-o singura zi? o întrebă Assunta, galbenă de mânie. 

— lac-aşa, mai sunt pe lume şi fiinţe milostive, îi răspunse Rosina. Văcuţele mele m-au ajutat. 

Assunta dădu fuga la maică-sa: 

— Mamă, mâine opreşte-o pe Rosina acasă şi pune-o să măture şi să deretice, iar cu vacile mă 
duc eu. Să-mi dai şi-un caier de cânepă să torc. 


Mumă-sa îi făcu pe plac odraslei şi Assunta plecă cu vacile. În mână avea o vărguţă şi tot 
împungea animalele când în coaste, când la coadă, ca să le mâne înainte. 

Îndată ce ajunse la câmp, puse fuiorul de cânepă în coarnele vacilor. Dar vacile, pasămite, nici că 
se clintiră. 

— Haideţi! De ce nu toarceţi? strigă Assunta, şi iar le împunse cu vărguța. 

Şi unde nu începură vacile să-şi rotească grumazurile şi să încurce cânepa prinsă în coarne, că 
din tot fuiorul rămase un ghemotoc de câlți. 

Assunta nu-şi afla liniştea şi într-o bună zi îi spuse mumă-si: 

— Mamă, tare aş vrea să mănânc niscai ridichi. 

Mumă-sa, ca să-i facă pe plac, îi porunci Rosinei să meargă şi s-aducă ridichi de la un țăran din 
apropiere. 

— Cum adică? strigă Rosina. Să mă duc şi să fur? Dar niciodată n-am făcut una ca asta. Şi-apoi, 
țăranul, dacă o să vadă pe vreunul intrând aşa, în puterea nopţii, pe răzorul lui, o să tragă cu puşca 
de la fereastra casei. 

Pasămite, asta era şi dorința Assuntei; se amestecă şi ea în vorbă, căci acuma se deprinsese şi ea 
să poruncească: 

— Ba chiar aşa, trebuie negreşit să te duci, de nu, o s-o iei pe spinare cu nuiaua. 

Şi astfel, Rosina porni în noapte, sări pârleazul şi intră pe răzorul ţăranului, dar în loc de ridichi 
dădu peste o gulie. O înşfăcă, cu gând s-o scoată din rădăcini, şi trage, şi trage, până ce o smulse din 
loc, când iată că descoperi un cuib de broaște pitit acolo şi înlăuntru cu cinci broscuţe mititele, 
mititele. 

— Oh, ce drăguţe-s! zise copila şi le luă în poală, alintându-le în fel şi chip; dar o broscuţă căzu 
Jos şi îşi rupse picioruşul. Oh, iartă-mă, iartă-mă, broscuţă dragă, n-am făcut-o dinadins, zise 
Rosina. 

Cele patru broaşte pe care le cuibărise în poală, văzând atâta gingăşie, prinseră a grăi: 

— Frumoasă copilă, eşti bună la suflet şi vrem să te răsplătim. Să fu frumoasa frumoaselor şi să 
străluceşti la fel ca soarele, chiar când cerul e plin de nori. Aşa să fie! 

Însă broscuţa cea şchioapă mormăi: 

— Eu nu găsesc că-i chiar atât de bună: mie mi-a rupt un picior. Putea să fie mai cu grijă! Îndată 
ce-o vedea-o vreo rază de soare, să se prefacă în şarpe şi să nu-şi recapete chipul până n-o intra într- 
un cuptor de pâine încins. 

Rosina se întoarse acasă pe cât de veselă, tot pe atât de spăimântată, şi noapte fiind, în jurul ei se 
vedea ca ziua, căci straşnic mai strălucea Rosina. 

Maştera şi sora vitregă, când o văzură într-atâta de frumoasă şi scânteind ca soarele, rămaseră cu 
gura căscată. Şi fata le povesti toate câte i se întâmplaseră pe răzorul cu ridichi. 

— Eu nu mi-s cu nimic de vină, încheie ea. Rogu-vă doar să vă milostiviţi şi să nu mă mânaţi 
afară la soare. De nu, o să mă prefac în şarpe. 

Din ziua aceea, Rosina nu mai ieşea din casă când soarele urca pe boltă; abia după asfinţit sau 
când cerul era acoperit de nori păşea pragul casei. Fata îşi petrecea zilele la fereastră, ascunsă în 
umbră, lucrând sau cântând. Şi de la geamul acela unde sta copila zbucnea o strălucire, că tot locul 
era luminat jur împrejur. 

Şi iată că-ntr-o bună zi trecu pe-acolo feciorul împăratului şi, izbit de strălucirea aceea, ridică 
ochii şi o văzu pe Rosina. 

„Oare cine-o fi frumoasa care locuieşte într-o colibă ţărănească?” Şi flăcăul intră în casă. Astfel 
cei doi tineri se cunoscură, iar Rosina îi povesti totul, chiar şi blestemul ce apăsa asupră-i. Feciorul 
împăratului zise: 

— Mie nici că-mi pasă de cele ce s-ar putea întâmpla: eşti prea chipeşă ca să stai în coliba asta. 
Am hotărât să-mi fii soție. 

Dar mumă-sa de colo se vâri în vorbă: 


— Măria-ta, ia seama, te paşte o mare belea. Chibzuieşte oleacă şi nu uita că, îndată ce-o atinge 
o rază de soare, se va preface în şarpe. 

— Aste treburi nu vă privesc pe voi, zise feciorul de împărat. Pare-mi-se că n-o prea aveţi la 
inimă pe copilă. Eu însă vă poruncesc să mi-o aduceţi la palat: voi trimite o caleaşcă închisă, în aşa 
fel ca în timpul drumului să n-o vadă soarele. Iar voi, de azi înainte, nu veţi duce lipsă de bani. 
Aşadar, ne-am înţeles. Şi-acum, rămâneţi cu bine! 

Cu fălcile încleştate, maştera şi Assunta, neavând încotro şi trebuind să dea ascultare fiului de 
împărat, se apucară în silă s-o pregătească pe Rosina de plecare. În cele din urmă sosi şi caleaşca, o 
caleaşcă străveche, închisă din toate părțile şi doar sus, deasupra, cu o mică deschizătură ca un ochi. 
La spate sta un vânător gătit nevoie mare, cu pană la pălărie şi cu sabia atârnând. Rosina intră în 
caleaşcă şi maştera o urmă, ca s-o însoţească în călătorie. Dar mai înainte de a se urca, mumă-sa 
vitregă îl luă deoparte pe vânător şi-i zise: 

— Ascultă, omule, de vrei să capeţi zece galbeni, deschide ochiul din tavanul caleştii când o fi 
soarele sus. 

— Prea bine, stăpână, voi face precum porunceşti. 

Caleaşca gonea, gonea de zor, iar la amiază, când soarele cădea vertical, vânătorul deschise 
ochiul caleştii şi o rază de soare atinse creştetul Rosinei. Cât ai clipi, fata se prefăcu în şarpe şi fugi 
sâsâind în pădure. 

Când feciorul de împărat deschise portiera trăsurii şi nu o găsi pe Rosina, aflând cele întâmplate, 
vru s-o ucidă pe maşteră, într-atât era cuprins de deznădejde şi plângea. 

Dar mai apoi, toţi îi spuseră şi-i repetară că asta era de fapt soarta Rosinei, şi de nu se întâmpla 
acuma, tot s-ar fi întâmplat altă dată; iar el, în cele din urmă, se îmbună, dar rămase trist şi 
nemângâiat. 

În vremea asta, bucătarii trebăluiau de zor la cuptoarele cele mari, în jurul plitelor şi lângă 
frigări, pregătind bucatele pentru ospăţul de nuntă, iar nuntaşii se şi aşezaseră la masă. Când au aflat 
că mireasa a dispărut, ce şi-au zis ei: „Dacă tot suntem aici, hai să ne desfătăm la ospăț!” Şi 
bucătarii primiră poruncă să încingă vârtos cuptorul. Un bucătar tocmai se pregătea să azvârle în foc 
un maldăr de vreascuri adus chiar atunci din pădure, când deodată văzu pitulat printre uscături un 
şarpe. Nu mai avu timp să-l arunce jos, căci vreascurile se şi aprinseră. Omul sta la gura cuptorului 
şi se uita la jivina aceea. Şi iată că din mijlocul flăcărilor ţâşni afară o fată, fără veşminte pe ea, 
fragedă ca un trandafir şi strălucind mai abitir ca focul şi ca soarele. Bucătarul rămase stană de 
piatră, apoi prinse a striga: 

— Veniţi, veniţi, oameni buni! Din cuptor a ieşit o fată! Auzindu-l, feciorul de împărat alergă 
într-un suflet la bucătărie, şi după el toţi curtenii. Îndată o recunoscu pe Rosina, o cuprinse în braţe 
şi uite aşa făcură nuntă mare, iar din clipa aceea, Rosina a trăit fericită şi veselă, şi nimeni nu i-a 
mai căşunat vreodată vreun rău. 


Zaira Samharadze - Oul de aur 


A fost odată ca niciodată un bătrân şi o bătrânică. Doi bătrâni liniștiți, care nu duceau lipsă de 
nimic; aveau de toate, dar nu aveau cel mai important lucru: nu aveau copii. Şi uite-aşa, zilele se 
scurgeau tare plicticoase. 

Într-o zi bătrânul a plecat la piață. Îi plăcea mult să meargă la piaţă, era singurul loc unde se 
veselea. După ce merse mult, se opri la o tarabă unde se vindeau păsări. Un copil vindea o găină 
neagră, care părea fără vlagă. Bătrânului i se făcu milă şi de băiat, şi de găină, aşa că îl întrebă cât 
cere pe ea. Tare s-a mirat când a auzit ce mic era preţul. Plăti iute şi-o luă spre casă cu găina sub 
braţ. 

Când nevasta văzu ce cumpărase bătrânul, se supără. 

— Tu nu vezi, abia se ţine pe picioare! Ce facem dacă se îmbolnăvesc şi celelalte găini? 


— Nu-ţi fie teamă, o pun eu într-un coteţ separat şi nu te speria, ia uită-te ce frumoasă e! 

Bătrânul îi făcu culcuş în cotet, îi dădu să mănânce, îi puse şi apă, dar degeaba, găina stătea 
culcată şi abia dacă deschidea ochii. A doua zi, când bătrânul veni la coteţ, văzu găina pe picioare şi 
nu mai putu de bucurie. 

— Bunicuţule, ascultă-mă, eu îţi vorbesc: până diseară o să fac un ou, un ou de aur, care o să-ți 
îndeplineacă toate dorinţele... În schimb, să mă înmormântezi cu grijă, iar în primele zile să mă 
păzeşti ca nimeni să nu mă scoată din pământ. Ai fost bun cu mine şi îți mulțumesc. Diseară, să vii 
încet, când n-o să te vadă nimeni, e mai bine pentru dumneata. 

Seara, când bătrânul veni la coteţ, găina îşi trăia ultimele clipe. 

— Eu mă prăpădesc, ai grijă de ou, şi să nu te vadă nimeni. După care, găina muri. 

Bătrânul luă oul de aur şi-l băgă în sân. Înmormântă cu grijă găina şi o păzi trei zile şi trei nopți. 
Nu se întâmplă nimic deosebit. Când se întoarse acasă şi puse oul în cutie, îşi aminti că oul putea 
să-i îndeplinească orice dorință. Dorinţa lui cea mai fierbinte era să aibă un copil şi nici nu-şi 
termină bine gândul când auzi un scâncet. 

— Moşule, vino, vino, e un copil pe pragul nostru, cred că l-a lăsat cineva! 

Fericită, bătrâna nu mai ştia ce să facă. Copilul era un băiat frumos şi sănătos. 

Timpul trecu în zbor şi băiatul moşului se făcu mare. Mergea mereu cu taică-său la vânătoare şi 
iubea mult codrul, pe care credea el, îl cunoştea ca în palmă. Iarna, când pomii rămâneau goi, când 
animalele şi păsările sufereau de foame, i se frângea inima. 

Într-o bună zi, plecă singur la vânătoare. Merse toată ziua, şi nu-i ieşi în cale nicio sălbăticiune. 
Dar, la o vreme zări urme de sânge. Curios, se lăsă dus de ele. Urmele îl purtară departe, până la 
nişte ziduri părăsite. Pe unul din ziduri era zugrăvit portretul unei preafrumoase fete, dar cel mai 
mult îl fascinară ochii ei trişti, care păreau să-i ceară ajutorul. 

Se reculese şi văzu o căprioară rănită care abia mai respira. O luă iute în braţe şi o duse la izvor, 
îi spălă rana şi legă cu o fâşie din cămaşa lui. Căprioara nu se mai putea ţine pe picioare. Două zile 
şi două nopţi a vegheat-o, până când se făcu bine. Când să se despartă, de ea, aceasta îi spuse: 

— Mulţumesc pentru îngrijire, mi-ai salvat viaţa. Ori- când o să ai nevoie de mine, am să vin să 
te-ajut. Ține firul ăsta de păr din blana mea. 

Căprioara dispăru. Puse cu grijă firul de păr la piept şi se întoarse acasă. Parcă nu mai era 
acelaşi. Rămânea mereu pe gânduri, nu mai avea chef de nimic. 

Părinţii băiatului erau îngrijoraţi, căci fiul lor iubea fără speranță. Tatăl îşi aduse aminte de oul de 
aur şi vru să-şi ajute fiul să găsească drumul spre frumoasa fată cu oohii trişti. 

Zilele treceau. Într-o zi băiatul luă o traistă şi, înainte de a pleca, spuse părinţilor: 

— Cer iertăciune că vă las, dar puterea dragostei mă face să plec, în căutarea frumoasei fete; 
frumoşii ei ochi trişti nu-mi mai dau pace. Dacă timp de un an de zile nu mă întorc, înseamnă că nu 
mai sunt în viață; dar mă voi întoarce cu siguranță. Dragostea voastră mă va ajuta. 

Îşi sărută părinţii şi o porni la drum. Primul drum îl făcu la zidul pe care văzuse zugrăvit 
portretul fetei. Găsi acolo moțăind un bătrânel uscat. 

— Bună ziua, unchiule! 

— Bună ziua, răspunse iute acesta. Ce vânt te-aduce pe-aici? 

— Eh, unchiule, am venit să văd chipul frumoasei fete şi să aflu unde o pot găsi. 

Bătrânul, speriat, se ridică în picioare. 

— O, tinere, viața ta e în primejdie, dar îți voi spune povestea, fiindcă îmi eşti drag. E fiica unui 
rege bogat. O himeră uriaşă, ştii ce-i aia himeră? Un animal cu cap de leu, corp de capră şi coadă de 
şarpe. Himera aceasta s-a îndrăgostit de frumoasa fată, l-a omorât pe rege şi a răpit-o. Fata e 
înspăimântată, închisă într-un turn la care nimeni nu poate ajunge şi nimeni n-a încercat să-i vină în 
ajutor. Eşti primul şi aş vrea să te ajut, dar să ştii că te paşte o mare primejdie. Trebuie să ajungi 
până acolo, să dobori himera şi apoi să cucereşti inima fetei, ceea ce nu e chiar atât de uşor. Hai să 
pornim la drum. 


Băiatul şi bătrânul o porniră pe cale. Aveau de trecut printr-o pădure şi peste un lac plin de 
crocodili. Băiatul îşi aminti de căprioară, scoase firul din blana ei şi-i ceru ajutor. 

— Ajută-mă, căprioară, să trec lacul! 

Aşteptă o clipă şi căprioara se ivi. Bucuria lui fu mare, o mângâie şi-i sărută ochii blajini. 

— Ştiu, vrei să treci lacul, eu însă nu pot să-l trec, dar îți trimit o pasăre mare, care vă va purta 
pe amândoi. 

Căprioara dispăru strigând din depărtare: 

— Te rog să mă chemi oricând vei avea nevoie de mine! 

Trecură cu bine lacul. Când au atins pământul cu picioarele, se îngroziră. Pământul era atât de 
crăpat, că îţi era teamă să păşeşti. În jur, animalele zăceau moarte. Soarele ardea puternic. Înaintau 
cu greu, dar deodată auziră nişte gemete. Se opriră şi văzură o cămilă născând, care zăcea sleită de 
puteri şi cerea ajutor. Băiatul se opri, o ajută să nască şi cămila fu salvată. Dar când află încotro se 
duceau, ea se sperie: 

— Tinere, nu se poate, e primejdie, nu-i de joacă. Nu vedeţi ce nenorocire s-a abătut asupra 
noastră? Toţi murim din cauza himerei. Îţi dai seama câtă mâncare trebuie pentru o gură de leu, un 
pântec de şarpe şi pentru lăcomia unei capre? Drept mulțumire că ne-ați salvat viaţa mie şi fătului 
meu, vă voi duce pe amândoi până aproape de turn. 

Cămila îi lăsă pe amândoi în preajma turnului. Băiatul se gândi cu grijă la cămilă: 

— Dar bine, voi ce-o să mâncaţi pe pământul ăsta uscat? Cum veţi trăi? 

— Eu pot să mai rezist, am încă destule rezerve de apă... Mă duc, rămâneţi cu bine şi mult 
noroc! 

Cămila se îndepărtă încet încet... 

Cei doi începură să privească atent în jur, să cerceteze locurile. Deodată auzi: 

— Tinere, tinere, ajută-mă! Frumoasa fată pe care o iubeşti, stăpâna mea, a reuşit să scape de 
himeră, dar e sleită de puteri şi nu mai e în stare să meargă. Eu pot să o adăpostesc, dar nu vrea să 
mă asculte. Apoi, când himera va afla, va fi nenorocire, vom muri cu toții. 

Era căprioara care-i cerea ajutor. Băiatul se bucură nespus şi cu cea mai mare iuţeală ajunse la 
fată. O luă în braţe, o sărută ca să-i insufle curaj şi-i spuse: 

— Te rog, am nevoie de tine, am nevoie de dragostea ta, trebuie să mă ajuţi! 

Bătrânul, care vedea totul, plângea de înduioşare. Se apropie de fată, îi puse mâna pe cap şi se 
întâmplă parcă o minune: fata începu să-şi revină. Se ridică în picioare. 

— O, oameni buni, îmi dau seama de primejdia care ne paşte, timpul e scurt, vreau să vă ajut, 
dar cum? 

— Fata mea, tu să ţii ceea ce-ţi dau, ai grijă, şi bătrânul scoase de la piept un ou de aur care 
strălucea mai tare decât soarele. 

Băiatul privea uimit. 

— O, ce frumos e! 

— Vreau şi eu să văd! strigă căprioara. 

— Fata mea, oul acesta e fermecat, poate îndeplini orice dorință. Noi vom lupta iar tu trebuie să 
ne ajuţi. Eu voi lupta cu şarpele, băiatul cu leul. 

— ŞI eu cu capra! strigă căprioara 

Şi tuspatru se porniră la lupta cu himera. Luptară îndelung. Un răget de leu şi himera fu răpusă. 
Băiatul, bătrânul şi căprioara erau sleiți de puteri, dar băiatul nu simţea oboseala. Se apropie de 
frumoasa fată şi cu voce blândă îi spuse: 

— Fată frumoasă, vrei să fii soția mea? Să te duc la părinţii mei iubiți, care mă aşteaptă? 

— Da, vreau, dar s-o iau cu mine şi pe prietena mea căprioara, care ţi-a arătat portretul meu 
zugrăvit, iar pe mine m-a ajutat în toate suferințele. 

— Cum să nu, şi eu o iubesc, dar vreau să-l rog şi pe bătrân să meargă cu noi. Cum să-ţi 
mulţumesc, unchiule, pentru tot ce-ai făcut pentru mine? 


— Nu trebuie să-mi mulțumeşti, am făcut totul din dragoste. Eu o să mă despart de voi, rămâneţi 
cu bine. 

— Te rog, nu pleca încă, roagă oul tău fermecat să înverzească totul în jur, ca animalele să aibă 
apă şi hrană. 

— Aşa să fie! răspunse bătrânul şi dispăru. 

Când tânărul şi frumoasa fată se întoarseră acasă, părinții îi primiră cu mare bucurie. Toţi au trăit 
fericiţi până la adânci bătrâneţi. Înainte de a termina povestea, trebuie să vă spun că într-o zi 
bătrânul tată îşi chemă fiul şi-i spuse: 

— Fiule, vreau să-ți fac un dar, care mie nu-mi face trebuință. Şi scoase o cutie pe fundul căreia 
un ou de aur strălucea mai tare decât soarele. 

Tânărul fu uimit. 

— Cum tată, tu erai bătrânul care m-ai ajutat? 

— Da, fiule, eu. Dorinţa mea cea mai mare, în viaţă, a fost să te am pe tine, de care am fost 
mulțumit, şi de aceea te-am ajutat. Acum, eu nu mai am nevoie de oul de aur, îţi va rămâne ţie şi-l 
vei folosi cum se cuvine. Îşi îmbrăţişă fericit fiul şi aşa se termină povestea. 


Zaira Samharadze - Scoica albă 


A fost odată o ţară minunată, cu oameni minunati. O ţară înconjurată de ape albastre şi limpezi. 
O ţară caldă, cu palmieri, cu plantații de cocos, cu păsări şi animale exotice. 

Departe de mal, din mijlocul apei se înălța un turn. Şi nimeni nu ştia dacă trăia cineva înăuntrul 
lui. Se spunea că dacă te apropiai, valurile se ridicau amenințătoare, iar oamenii piereau. De aceea, 
nimeni nu îndrăznea să se apropie de el. 

Într-o frumoasă dimineaţă, tânărul Ibrahim, cel mai chipeş şi curajos flăcău din partea locului, se 
plimba pe malul apei şi privea în undele limpezi ale lacului. La un moment dat, i se tăie respirația: 
în apă unduia chipul unei frumoase fete, care zâmbea şi parcă-i făcea semn. Îşi ridică ochii spre cer 
şi văzu că sus, în vârful turnului, tocmai se închisese o ferestruică. Din apă, chipul frumoasei fete 
dispăruse. Continua să scruteze apa, dar era zadarnic. Apa clipocea încet. 

Zilele treceau, flăcăul suferea şi cei din jurul lui odată cu el. Mai ales fratele cel mic, isteţ şi 
descurcăreţ de fel. Îşi dăduse seama că fratele său se îndrăgostise, dar de cine?! 

După multă aşteptare, Ibrahim, uitându-se zadarnic în apă, se hotărî să meargă la turn. Se aruncă 
în apă. Fratele, care-l urmărea ascuns în tufiş, văzu totul. Când Ibrahim ajunse aproape de turn, 
valurile se ridicară amenințătoare şi nu-l mai văzu, doar apa spumegândă se-nvolbura. După câtăva 
vreme, i se zări părul negru plutind deasupra apei şi atunci, fratele începu să strige după ajutor. 
Deasupra lui Ibrahim, un stol gălăgios de păsări se roteau şi parcă îl trăgeau spre mal. Fu scos, dar 
nu-şi putea reveni. Disperat, fratele se uita după ajutor când văzu chipul frumoasei fete făcându-i 
semn, arătându-i ceva în apă. Acum înţelese despre ce era vorba. Se uită atent şi zări în apă o scoică 
albă. O luă iute şi o puse pe pieptul lui Ibrahim. Când scoica ajunse pe faţa acestuia, începu să-şi 
revină, iar scoica intră în căsuţa ei albă şi rămase liniştită pe pieptul lui. 

Ibrahim suferea şi mai mult. Zile şi nopţi în şir privea spre turn, când, într-o bună zi, îmbrăcată în 
negru, acoperită cu un văl negru, apăru în faţa lui o femeie, care, fără a scoate o singură vorbă, îi 
puse în palmă o pereche de cercei. Cerceii voiau să spună că viaţa durează doar două clipe şi, deci, 
nu merită s-o trăieşti. Ibrahim înţelese tâlcul adânc şi înapoie cerceii adăugând trei rubine. Ce era 
asta? Dacă voi fi împreună cu tine, viaţa va fi de trei ori mai lungă. Se scurseră câteva zile şi femeia 
în negru reapăru, însă, de data asta, fata îi trimisese o cană cu lapte. Dacă socoteşti viața aşa cum 
spui, bea laptele ăsta, să mai creşti. Ibrahim se înfurie puse zahăr în lapte, scoase din deget un inel 


cu piatră de rubin pe care sta scris: „Cred că tu ar trebui să bei lapte dulce, mai mult decât mine. În 
viață, important nu este să trăieşti mult, ci să fii fericit. Te iubesc”. 

Aşteptă şi nu primi niciun răspuns. Suferinţa devenise parcă mai cumplită. Înainte de a pleca de 
acasă, îşi îmbrățişă fratele şi-i spuse: 

— Dacă timp de o lună de zile nu mă întorc, înseamnă că nu voi mai fi în viaţă. 

Trecură două săptămâni şi fratele cel mic nu aflase nimic despre el. Aştepta pe malul apei privind 
înspre turn, când, într-o zi, apăru o scoică albă. Bucuria lui n-avu margini, dar, în acelaşi timp, îşi 
dădu seama că fratele lui se afla în primejdie şi trebuia să-l salveze. Luă cu sine un stilet şi se 
aruncă în apă. Înota uşor, scoica albă îi arăta drumul. Nu mai ştia cât timp trecuse, când simţi că nu 
mai poate înota, dar scoica era mereu alături de el, ajutându-l să capete noi puteri. Îşi dădu seama că 
apa era prea mică şi se ridică în picioare. Se afla într-o sală imensă, unde apa îi ajungea până la 
brâu. Nu ştia ce trebuia să facă. Nu avu mult de aşteptat. Peretele din față se mişcă şi apăru o femeie 
îmbrăcată în negru, care, fără cuvinte, îi făcu semn s-o urmeze... Urcă pe nişte scări înguste, până 
când nu-l mai ţinură picioarele. La un moment dat, femeia în negru se opri şi-i făcu loc să intre într- 
una din camera. Nu-şi crezu ochilor când se văzu înăuntru: în faţa lui stătea o frumuseţe 
neasemuită, o fată cu chipul blând, îmbrăcată în rochie cusută cu fir de aur, iar pe cap având o 
coroniță de mărgăritare. Cu voce dulce începu să glăsuiască: 

— Bine-ai venit pe-aici! Nu e timp de multe vorbe, fratele tău e în mare primejdie. Trebuie 
salvat. Turnul acesta se sprijină pe carapacea unei broaște țestoase, groaznic de lacomă; eu şi doica 
mea suntem prizonierele ei. Sunt fiica regelui Soare-Răsare, care a murit de mult. Fratele tău trebuie 
salvat cu orice preţ, căci îl iubesc. Înainte de a pătrunde în sala cea mare, broasca țestoasă l-a prins 
şi l-a băgat sub carapacea ei. O să-l ţină acolo o săptămână şi după aceea, val... Lacrimile şiroiau pe 
fața frumoasei fete. 

— Tu ai avut mare noroc, continuă fata: broasca doarme de două zile. Nu se ştie niciodată când 
şi cât doarme sau când mănâncă. Doica îţi va arăta drumul. Cu orice preţ, trebuie să facem ceva 
pentru el... 

Fata dispăru, iar băiatul rămase singur, în aşteptarea femeii în negru. Clpele îi păreau veacuri. 
Apăru, în sfârşit, femeia în negru şi o auzi, pentru prima oară, vorbind: 

— Tinere, trebuie să scoţi inima broaştei țestoase, altfel nu va muri. Acum doarme, dar nu ştim 
cât va dura. 

— Va trebui să lupţi într-o apă foarte adâncă şi va trebui s-o nimereşti din prima lovitură, altfel 
nu vei putea rezista mult fără aer. 

Începu să înoate spre adâncuri. La un moment dat, zări scoica cea albă, care, se gândi el, era un 
semn bun. Fără a mai sta pe gânduri, se aruncă în luptă. Mare-i fu bucuria când izbuti să-şi elibereze 
fratele. 

— Repede, repede, trebuie să plecăm, altfel pierim cu toţii, striga frumoaisa fată îmbrățişându-l 
pe Ibrahim. 

Păsările, cu ciripitul lor, îi însoțeau. Doica în negru era şi ea cu ei. Amândoi fraţii vâsleau fericiți 
în apa care nu mai era limpede şi albastră, ci roşie şi tulbure. Au ajuns cu bine la mal. Când priviră 
înapoi, uimirea le fu fără margini: turnul dispăruse fără urmă, îl înghițise apele. Dar peste câteva ore 
apa murmura fericită; era din nou limpede şi albastră ca cerul. Păsările se întoarseră ciripind voios 
la locul unde existase turnul, îi dădură de trei ori ocol şi-şi luară din nou zborul spre oamenii dragi. 


Zaira Samharadze - Basm georgian 


O fi sau nu adevărat, e greu de spus, dar cum vorbele ajung departe, am aflat că demult, tare 
demult, trăia un împărat, care avea doi fii. Când au ajuns ei flăcăi în putere, împăratul îi chemă la el 
şi le grăi astfel: 


— Copiii mei, v-am chemat să stăm de vorbă, simt că puterile mă părăsesc şi nu mai pot cârmui 
împărăția. Doresc ca dintre voi să-l aleg ca urmaş la tron pe cel ce merită mai mult şi pentru asta vă 
trimit la prietenul meu, împăratul Verde, să vă pun la încercare mintea şi puterea. M-am îngrijit să 
fiţi sănătoşi, apoi, v-am învăţat să mânuiţi armele şi voi sunteți viteji din fire. În al treilea rând, v- 
am învăţat să nu ştiţi ce-i teama şi să rezistaţi la toate greutățile omeneşti, v-am învăţat să vă iubiţi 
unul pe celălalt, să nu cunoaşteţi invidia şi să vă ajutaţi la nevoie, să fiți cinstiți şi să trăiţi în bună 
pace cu toții. 

Apoi, împăratul grăi fiului mai mare: 

— Abesalom, îţi înmânez un plic înăuntrul căruia se află o scrisoare către împăratul Verde, la 
curtea căruia veți rămâne câtva timp. Mergeţi cu bine, fiii mei, mai spuse. 

Fiii împăratului începură de îndată pregătirile pentru drum. Şi o porniră. Merseră ei ce merseră şi 
apoi făcură popas într-un loc minunat, pe unde şerpuia un izvor ce părea că murmură un cântec 
duios. Abesalom îşi spălă faţa cu apă rece şi în timpul acesta observă la suprafața apei un pui de 
vultur care abia mai respira. Îl scoase imediat, îl puse în sân şi-l încălzi şi după ce acesta-şi reveni îl 
lăsă să-şi ia zborul. 

— Zboară, vulture, la mama ta, îi spuse. 

Puiul de vultur, în semn de mulțumire, se roti de câteva ori deasupra capului lui Abesalom. 

Murman, cel de-al doilea fiu al Împăratului, dormea în acest timp, aşa că nu văzuse nimic din 
cele petrecute. Gân- durile îi zburau mereu la scrisoarea dată de tatăl lor. 

— Abesalom, tu ştii ce vom face la împăratul Verde? îşi întrebă curios fratele. 

— Nu ştiu, vom vedea, răspunse liniştit Abesalom. Dar Murman se gândea să fure scrisoarea şi 
nu ştia cum s-o facă. În cele din urmă izbuti, o deschise cu înfrigurare şi o citi. 

„Prea înălțate împărate. 

Aşa după cum ne-am înţeles, ti-i trimit pe cei doi fii ai mei şi tu ştii ce ai de făcut. Pune-i să 
muncească, pune-i la încercare şi dă-mi de ştire asta tot printr-o scrisoare. A venit vremea să 
părăsesc cârmuirea împărăției, căci am îmbătrânit şi din doi trebuie să aleg urmaş la cârmă pe cei 
care merită. Şi acum, iubite împărate, de la tine rămas bun am să-mi iau, dar nu înainte de ați fi adus 
prinosul mulțumirii mele pentru ce vei face de acum înainte, pentru că inima mea ştie că multe vei 
mai face pentru prietenul tău, împăratul Negru”. 

Murman puse iute scrisoarea la locul ei şi acum, când ştia despre ce era vorba, îşi continuă 
drumul liniştit alături de fratele său. Îl chinuia însă gândul că nu procedase cinstit. Deschisese o 
scrisoare care nu era pentru el. Ajunseră cu bine la împăratul Verde, care le făcu o frumoasă primire. 

— Bine aţi venit, fu ai împăratului Negru, Azi vă odih- niți, iar de mâine începem lucrul. Am 
nevoie de ajutorul vostru. 

A doua zi de dimineaţă, unul din ajutoarele împăratului îi conduse pe amândoi frații la câmp, 
unde trebuiau să sape gropi pentru plantat pomi. Fiecare trebuia să facă o sută de gropi, ceea ce era 
prea mult, dar Abesalom nu spuse nimic şi se puse de îndată pe treabă. Murman, în schimb, începu 
să se văicărească: 

— Dar împăratul ăsta îşi închipuie că noi suntem slugi? Eu unul nu vreau să muncesc. 

— Nu, Murman, te rog, o să-ţi ajut şi eu, dă-i drumul! 

Abesalom, după ce-şi săpă portia lui, o lucră şi pe cea a fratelui său şi aşa până ce le termină pe 
toate. Ajutorul împăratului, care urmărea în taină, văzuse cele petrecute şi spusese totul împăratului. 

A doua zi, împăratul îi chemă pe amândoi frații şi le spuse: 

— Asupra oraşului nostru s-a abătut o mare nenorocire: s-a trezit şarpele uriaş, care păzeşte 
izvorul de apă. Doi ani doarme şi un an stă treaz şi pretinde în fiecare săptămână câte o fecioară 
frumoasă. Dacă aceasta nu-i este dată, nu ne mai lasă să luăm apă şi atunci oamenii mor de sete. Am 
şi eu o fată de măritat, pe care am să v-o arăt acum. Cel care răpune şarpele uriaş o va primi de 
soție. 

La un semn al împăratului, apăru o fată neasemuit de frumoasă, iar Abesalom se îndrăgosti pe 
loc. La fel se în- tâmplă şi cu Murman. Înflăcăraţi, porniră spre locurile unde şarpele uriaş păzea 


izvorul. Drumul era lung, uscat, cu mult nisip. Înaintau greu, fiecare avea cu sine un burduf cu apă. 
O picătură de apă valora foarte mult în acel ținut secetos. La un moment dat, drumul le fu tăiat de o 
bătrânică neputincioasă care le ceru apă. 

— Vă rog. Daţi-mi puțină apă, nu mai pot răbda! 

— Du-te de aici, bătrânico, nu sta în drum, n-avem apă pentru tine, răspunse morocănos 
Murman. 

— Cum, spuse Abesalom, de ce vorbeşti astfel?! 

Şi dădu bătrânei să bea din burduful lui. După ce bău, bătrânica mulţumi şi spuse: 

— la acest inel, când te vei afla la o cumpănă grea, el îţi va veni în ajutor. 

ÎI scoase din deget şi-l strecură pe inelarul lui Abesalom. 

În timpul acesta, Murman mergea înainte, fără să fi văzut nimic din cele petrecute. Bătrânica 
dispăru. Abesalom şi Murman ajunseră la izvor. Şarpele uriaş nu se vedea nicăieri, iar ei nu ştiau 
unde să-l caute. Abesalom îşi aminti de inel şi-i ceru ajutorul: 

— Aici sunt, stăpâne, auzi vocea subțire a unui pitic. Porunceşte, stăpâne! 

Abesalom îl privea uimit. 

— Trebuie să omorâm un şarpe uriaş şi nici măcar nu ştim unde e. 

— O, stăpâne, corpul lui e îngropat în nisip. Şarpele nu poate fi răpus decât prin foc. Tu îi vei 
tăia capul cu sabia asta fermecată pe care ţi-o dau, iar eu îi voi da foc. Ţine! 

În timpul acesta, Murman stătea la umbră şi se odihnea. La strigătul lui Abesalom, sosi iute. 

— Murman, scoate sabia, trebuie să răpunem uriaşul. Cu ajutorul inelului, îi vom putea salva pe 
oameni. 

Murman îşi dădu seama despre ce era vorba şi-şi puse în gând să fure cu orice preţ inelul cel 
fermecat. 

Odată lupta începută, şarpele se zbătea disperat şi stârni nori de praf. Mirosul sângelui 
animalului rănit îl făcu pe Abesalom să leşine. Văzându-l întins pe jos, Murman se repezi şi-i reteză 
degetul în care strălucea inelul fermecat. Acum, inelul asculta de poruncile lui. Prima lui poruncă a 
fost aceea ca Abesalom să dispară cu totul. A doua, ca şarpele să fie ucis. Atunci, piticul dădu foc 
şarpelui şi imediat după moartea acestuia a început să țâşnească apa cristalină a izvorului. Cât ai 
clipi din ochi, împăratul Verde şi supuşii săi se iviră la fața locului. Prima întrebare a împăratului fu: 

— Unde e fratele tău cel mare? 

— Fratele meu?! Cred că a rămas undeva pe drum. 

— Să trăiască Murman! Să trăiască salvatorul nostru, striga mulțimea. 

Cu toate acestea, împăratul era tare îngrijorat de soarta lui Abesalom şi făcu semn unuia din 
ajutoarele sale să meargă să-l caute. 

Murman fu primit cu mare pompă la palat, dar împăratul era posomorât, căci cei trimişi în 
căutarea lui Abesalom, se întorseseră fără a-l fi găsit. Îi era greu să-i scrie împăratului Negru, de 
dispariția fiului său, la fel de greu îi era să anunţe fetei căsătoria cu Murman, ca răsplată pentru 
uciderea şarpelui uriaş. 

Tânăra prinţesă, auzind aceasta, se întristă adânc şi spuse împăratului: 

— Mie-mi era drag Abesalom, dar dacă îmi porunceşti aşa, atunci... 

— Oh, fiica mea, nu-ţi poruncesc, dar mi-am dat cuvântul şi n-am de ales. 

Fata plecă uşor capul, în semn de supărare şi se despărți de împărat. 

În acest răstimp, Abesalom se trezi într-o pădure şi după durerea de la deget îşi dădu seama de 
cele petrecute. Dar nu de durere, ci zdrobit de josnicia fratelui său porni întins spre palatul 
împărătesc, spre a dezvălui adevărul asupra celor întâmplate. Odată ajuns, zile şi nopţi în şir încercă 
să se întâlnească cu tânăra prinţesă. Într-una din nopţi, văzând geamul luminat, deschise fereastra şi 
pătrunse înăuntru. Surpriza fetei fu mare dar şi mai mare bucuria ei. 

— Preafrumoasă prinţesă! Îţi port o mare dragoste, dar acum, când totul s-a terminat, n-aş vrea 
să schimb nimic, ci te-aş ruga să mă ajuţi să ajung la tatăl meu, să-i povestesc totul, ca să mă 
sfătuiască el ce trebuie să fac. 


Apoi, povesti prințesei pe îndelete, până în zori de zi, firul adevărat al întâmplărilor. 

— Cum?! Tu eşti cel care a omorât şarpele uriaş? Tu eşti cel căruia îi dăruiesc inima mea, spuse 
fata. 

Pe neaşteptate, împăratul Verde li se înfățişă plin de bucurie. 

— Mă iertaţi, copiii mei, dar v-am ascultat şi fericirea mea nu cunoaşte margini văzând că 
Abesalom trăieşte. Pe Murman, eu nu am dreptul să-l pedepsesc, de aceea, vă trimit pe amândoi 
acasă, cu oamenii mei, iar prietenul meu, împăratul Negru va hotărî soarta fiului său. 

Împăratul Verde scrise împăratului Negru o scrisoare care glăsuia astfel: „Prietene drag, m-ai 
rugat să-ţi spun cine merită tronul împărăției. Îl merită numai Abesalom. Despre Murman, părerea 
mea e că-i leneş şi crud. Pedeapsa pe care i-o vei da, e numai treaba ta. Îţi încredințez pe fata mea 
şi-ţi doresc multă fericire şi viață lungă. Cu dragoste, împăratul Verde”. 

Se spune că Murman a fost pedepsit foarte aspru. A fost dat afară din ţara sa şi până astăzi umblă 
cutreierând meleaguri străine şi cu dorinţa nestinsă de a se întoarce acasă. Dar, în zadar, greşeala pe 
care o făcuse nu-i putea fi iertată niciodată. 


Zaira Samharadze - De când este cimpoiul instrument muzical 


Cimpoiul. Cine nu a auzit de acest instrument, cu gâtul subțire, de unde ies sunete dulci, puţin 
triste? E vechi de când lumea, aş zice de când există oameni pe pământ. Uite-aşa, într-o ţară cu 
munți, cu văi şi cu ape, trăia un cioban vesel, care cânta mereu la fluierul pe care singur şi-l făcuse. 
Cântecele lui mergeau la inima oamenilor, le ungea sufletele, îi făcea fericiţi. Avea multe oi. Într-o 
zi, când trebuia să-şi strecoare oile prin trecătoare, văzu într-o prăpastie o căpriță speriată, care 
behăia neajutorată. Cu greu a putut s-o salveze. O luă în braţe şi din ziua aceea ciobanul nu s-a mai 
despărțit niciodată de ea. 

Timpul trecea şi ciobanul era fericit. O iubea foarte mult pe căpriță; mâncau din aceeaşi farfurie. 
Căpriţa crescu mare. Era neagră şi când păşea alături de el, ciobanul era tare mândru. ÎL ajuta să 
strângă oile şi de mai multe ori ciobanul le lăsase numai în grija ei. Niciodată nu se întâmplase 
nimic rău. 

Într-o primăvară, după o iarnă grea, toate animalele erau slăbite, lihnite de foame. Dar mai ales 
lupii. Înfometaţi, dădeau târcoale stânelor. Ciobanul şi capra păzeau cu străşnicie turma de oi. Într-o 
noapte, lupii au început să atace; o noapte fără lună, în care ochii lupilor luceau ca nişte licurici 
rotunzi. Erau mulți, foarte mulți. Câinii lătrau, iar capra cu coarnele ei ascuţite ataca cu o iuţeală 
extraordinară. Dar, unul dintre lupi reuşi să-l muşte pe cioban, care leşină de durere şi slăbiciune. 
Când capra observă acest lucru, fu într-o clipită lângă el şi începu să-l apere cu şi mai multă 
îndârjire. Şi capra a luptat astfel până au apărut zorile şi lupii au luat-o la goană. Dimineaţa, când 
ciobanul şi-a revenit, a văzut capra abia respirând. Blana ei era sfârtecată de colții lupilor. Ciobanul 
începu să plângă şi, de mila lui, se adunară toate păsărelele şi oile în jur. Plângea, plângea, când auzi 
o voce. Se uită bine şi să nu-şi creadă ochilor: capra vorbea: 

— Stăpâne scump, te părăsesc, dar fiindcă tu şi cu mine nu putem fi despărțiți, iar ție-ți place 
mult să cânţi din fluier, să faci din pielea mea un burdufel cântător, să-ţi amintească întotdeauna de 
mine şi de credinţa cu care te-am slujit. La gât să pui un fluier, mai scurt decât cel pe care-l ai tu. De 
câte ori are să-ți fie dor de mine, să sufli în fluier şi ai să mă auzi de îndată. Vom fi iarăşi împreună. 

Şi capra închise ochii. Mare, de nedescris fu tristeţea ciobanului. Şi el făcu exact aşa cum îi 
spusese ea. Când îi era dor de capră şi voia s-o simtă aproape, umfla burduful făcut din pielea ei şi 
cânta. Şi astăzi, copii, dacă ascultați, cimpoiul o să vă daţi seama de ce sunetele pe care el le scoate 
sunt şi triste şi vesele. Căci dragostea este în acelaşi timp şi veselă şi tristă. 


Zaira Samharadze - Lacul misterios 


Undeva, într-un colț de lume, se întindea, cât vedeai cu ochii o câmpie, în mijlocul căreia se afla 
un lac cu ape albastre precum cerul, plin de mici vietăţi, peştişori colorați, scoici multicolore. Dar, 
din când în când, apele se umflau, ieşeau din maluri, pline de nămol, iar animalele piereau. 

Pe acele meleaguri, într-o căsuţă liniştită, locuia o ţărancă singură cu fiica ei. Aceasta iubea 
nespus de mult animalele şi-şi petrecea mai tot timpul îngrijindu-le. Dar micilor vietăţi ale apelor nu 
le putea veni în ajutor niciodată: le găsea moarte şi nimic nu le mai putea salva. 

Într-o bună zi, pe când privea tristă nămolul rămas de pe urma revărsărilor şi micile vietăţi 
moarte, în față îi apăru un bătrân, care o întrebă: 

— Ce-i cu tine, fetițo? De ce plângi? De ce eşti necăjită? 

— Cum să nu fiu tristă! Priveşte şi dumneata câte animale au murit, iar eu nu pot face nimic. Mă 
simt aşa de neputincioasă! 

— Dar ai intrat tu în apă, să vezi care e pricina, să vezi de ce se întâmplă toate astea? 

— Nu, unchiule. De înotat ştiu să înot, dar nu am curaj. A încercat cineva o dată, dar nu s-a mai 
întors, aşa că eu n-am mai avut curajul s-o fac. 

— Uite ce-ţi spun eu, fetițo: fă-ți curaj şi intră! 

Bătrânul dispăru parcă l-ar fi înghițit pământul. Fata privea lacul albastru, când observă un 
peştişor roşu-auriu, care parcă o invita să înoate odată cu el. Fericită, se aruncă în apă, iar peştişorul 
îi arăta pe unde să înainteze. Nu mai ştia de câtă vreme mergea aşa, când văzu că peştişorul se 
opreşte şi-i face semn să bage bine de seamă. Într-adevăr, nu departe de acolo se zărea intrarea într- 
o peşteră. Când ajunse în peşteră, nu ştia în ce parte să privească mai întâi, atât îi era uimirea de 
mare. Era o cameră plină de comori; aurul strălucea ca soarele. Îşi aminti de cuvintele bunicii: 
„Aurul nu trebuie să te încânte, căci îţi ia nu numai ochii, ci şi mințile”. Şi începu să privească atent 
celelalte lucruri din jur. Văzu o oglindă mică cu picior de lemn frumos lucrat. O luă în mână şi nu 
mică îi fu mirarea când văzu în oglindă chipul bătrânului zâmbindu-i cu căldură. O văzu apoi pe 
mama ei plângând. Se întristă şi-şi puse iute oglinda în sân; vru să plece cât mai repede acasă. La 
plecare, zări o cămaşă care-i fu pe plac. O puse repede pe umeri şi simţi o vijelie care o purtă până 
acasă. Cămara era fermecată. 

Țara în care locuia fata şi mama ei era condusă de un împărat, care, în fiecare an, cutreiera satele 
în căutare de fete pentru palat. Se spunea că fetele o duceau greu la curtea sa şi de aceea mamele le 
ascundeau cum puteau ele mai bine. Veni şi rândul fetei noastre să fie luată la palat. Avu timp să ia 
cu sine oglinjoara şi cămaşa fermecată. La palat muncea din greu, dar cu munca era deprinsă şi mai 
ştia de la mama ei că de multe lucruri îți poate fi ruşine, dar de muncă, ba. 

Într-o zi, la împărat se prezentă un prinț dintr-o ţară îndepărtată, ca s-o vadă pe fiica împăratului, 
spre a o lua de nevastă, desigur, dacă i-ar fi plăcut. Pe fiica împăratului nimeni nu o văzuse 
vreodată. Lumea spunea că era urâtă şi rea şi că de aceea împăratul o ţinea ascunsă. Cred că aceasta 
a fost şi pricina pentru care împăratul o chemă pe fata noastră să se îmbrace frumos şi să apară la 
marea petrecere pe care o da în cinstea prinţului. I s-a poruncit să facă tot ce poate spre a-i fi 
prințului pe plac. Dacă cumva i-ar fi cerut mâna, apoi se schimba cu fata cea urâtă a împăratului. 

La petrecere, înconjurată de multă lume, îmbrăcată ca o prinţesă, fata noastră strălucea de 
frumuseţe. Prinţul dansă numai cu ea toată noaptea şi se îndrăgosti imediat, dar lucrurile luau o 
întorsătură tot mai tristă, căci şi fata noastră se îndrăgosti pierdută de el. Nefericită, îşi aminti de 
oglinjoara fermecată. O scoase şi se privi: 

— Oglinjoară, ascultă-mă! Sunt foarte nefericită. M-am îndrăgostit în zadar. Nici pe peştişori nu 
i-am putut ajuta. Nu ştiu ce să mai fac. 

Şi, deodată, în oglinjoară, apăru lacul, pe fundul căruia văzu un şarpe uriaş şi apoi pe bătrânul 
care-i spuse: 

— Fată dragă, n-ai folosit cum trebuie nici cămaşa şi nici oglinda. Şi n-ai aflat nici de ce mor 
peştişorii. Dar fiindcă iubeşti mult animalele, îţi voi spune eu: pe fundul apei trăieşte un şarpe uriaş 
pe care l-ai văzut adineauri şi care mănâncă animalele. Cred că ai observat că în lac nu sunt decât 


animale mici, asta înseamnă că n-au avut timp să crească, şi când mănâncă balaurul, lacul se tulbură 
aşa cum ai văzut, iar micile vietăți sunt aruncate pe mal. Oamenii trebuie să te ajute să omori 
monstrul. Cât despre dragostea ta, trebuie să povesteşti prințului tot adevărul. Asta trebuie s-o faci 
tu. Şi bătrânul dispăru. 

Fata nu ştia cum să-i mărturisească prințului dragostea ei, îi era imposibil, dar se hotărî să-i 
povestească despre lac. Poate ar ajuta-o într-un fel. Se duse la el şi îi mărturisi durerea ei despre 
lacul misterios. Prinţul o invită să meargă împreună la lac, cu ajutorul cămăşii fermecate. Dar cum 
peste tot sunt şi oameni pizmaşi, un om al împăratului îi urmări şi află de cămaşa fermecată. Fata şi 
prințul zburară până ce ajunseră la lac. Toată apa trebuia să fie scoasă din lac, căci şarpele ar fi 
murit numai atunci când ar fi rămas fără apă. Când cerură ajutorul împăiatului, acesta nici nu vru să 
audă, dându-şi seama că fata se îndrăgostise şi ea de prinţ şi că planul cu fiica lui cea urâtă nu mai 
avea cum să reuşească, se gândi s-o pân- dească pe fată şi să-i fure cămaşa fermecată. Nu avea 
încredere în nimeni şi de aceea voia să facă singur acest lucru. 

Prinţul, din dragoste pentru fată, chemă ajutoare din țara sa şi goliră lacul de apă. Pe celelalte 
vietăţi le ocrotiră într-un gârlici anume pregătit. Şarpele începu să se zbată şi nu peste multă vreme 
îşi dădu duhul. Încet, încet lacul se umplu la loc cu apă. Fata noastră fu nespus de fericită văzând 
peştişorii înotând zglobii şi micile vietăți ale apei trăind fericite, în linişte şi pace. 

Odată ajunşi la palat, împăratul, care nu-şi putu stăpâni furia, spuse: 

— Prinţe nesăbuit, să ştii că ea nu e fata mea, ci o fată oarecare. 

— Împărate, ceea ce-mi spui, îmi spui prea târziu, eu o iubesc pe această fată. 

Furia împăratului fu groaznică şi-şi jură să facă totul pentru a-i fura cămaşa fermecată. 

Fata şi prinţul şi-au luat rămas bun, spre a pleca în ţara cea îndepărtată. În timpul acesta, 
împăratul reuşi să pună mâna pe cămaşa fermecată şi s-o arunce în foc. Nici nu arse bine, că se 
porni un vuiet şi o vijelie, care îl spulberă pe împărat. 

Şi până în zilele noastre împăratul cutreieră fosta lui împărăție. Dar cine să-şi mai amintească de 
el! 


Zaira Samharadze - Frăţiorul cel mic 


Trăia odată un bătrân tare înţelept, care crescuse trei feciori. Îi iubea pe toţi trei la fel, dar nu ştiu 
de ce mi se părea mie că pe mezin îl avea mai aproape de inimă. Poate fiindcă era cel mai ascultător 
şi nu-i ieşea niciodată din cuvânt. Părerea asta o aveau, din păcate, şi fraţii lui, şi ce era şi mai urât, 
pentru asta îl invidiau. Ba, mai mult, i-au pus gând rău. Într-o bună zi, l-au chemat şi i-au spus 

— Frățioare, n-ai vrea să mergem să ne încercăm norocul? Am aflat că departe de aici, într-o 
țară, stăpâneşte un zmeu. Trebuie să-i ajutăm pe oamenii care trăiesc sub teroarea lui. 

Nici nu trebuie să vă mai spun că cel mic a primit de îndată să-i ajute. Şi-au luat rămas bun de la 
tatăl lor şi au pornit-o spre ţara necunoscută. 

Au mers ei ce-au mers şi au ajuns la o răscruce şi au văzut că dintr-o pădure ieşea mult fum. Se- 
apropiară şi ce să vezi?! Trei uriaşi îşi fierbeau mâncarea în nişte cazane mari cât casa. Cei doi fraţi 
mai mari se speriară şi se traseră deoparte, dar cel mic se apropie fără frică. 

— Bună ziua, uriaşilor! Dar ce faceţi voi aici? 

— Ce să facem?! Mâncare. Dar tu cine eşti? 

— Cine sunt? Apoi eu şi cu frații mei mergem spre țara stăpânită de zmeu. Vrem să-l doborâm ca 
să-i scăpăm pe oameni de nelegiuirile lui, răspunse cu curaj cel mic. 

Ceilalţi fraţi, plini de teamă, se făcură nevăzuţi. Unul din uriaşi începu să râdă, iar după aceea să 
strănute. Vântul pe care-l stârni strănutul său îl aruncă pe mezin în vârful unui copac, spre hazul 
uriaşilor. De acolo el cobori tiptil, apucă apoi doi pari din cei mai groşi, se apropie de cazanele în 
care fierbea mâncarea şi cu iuţeală nemaipomenită, cu amândouă mâinile, băgă cei doi pari sub 
cazane şi le răsturnă peste uriaşi. De durere, aceştia nu mai ştiau ce să facă. Le pierise îngâmfarea. 


— lertăciune! Cine eşti tu? Lasă-ne, nu ne omori, poate vei avea vreodată nevoie de noi. O să te 
slujim cu credinţă! 

Fratele cel mic se gândi puţin şi-şi aminti cuvintele tatălui său: „În viaţă să ai întotdeauna mai 
mulți prieteni decât duşmani”. Atunci, le spuse: 

— Uriaşilor, vă las libertatea, dar dacă voi auzi că ați făcut ceva rău, va fi vai de voi. Folosiţi-vă 
uriaşa forță pe care o aveţi pentru ceva mai cu folos. 

— Îţi mulțumim, omule bun, dar nu te mai duci spre ţara zmeului? Mergem şi noi cu tine. 

— Acum, nu. Trebuie să-mi caut fraţii. Voi să mă aşteptaţi aici, că mă voi întoarce şi o să vă iau 
cu mine. Acum, rămâneţi cu bine! La revedere! 

Fratele cel mic o porni pe urmele fraților săi, dar căutările lui fură zadarnice. Când ajunse la casa 
părintească şi fraţii l-au văzut venind, s-au îngălbenit de furie. Îl credeau mort. Tatăl îşi îmbrăţişă 
bucuros fiul. 

— O, fiul meu, bine că te-ai întors sănătos. Credeam că zmeul te-a ucis. 

— Nu, tată, n-am ajuns până acolo. Abia acum vreau să plec. 

Şi-i povesti totul cum a fost şi s-a întâmplat. Tatăl său îşi dădu seama de gândurile ascunse ale 
celorlalți doi fraţi. Era însă sigur că feciorul cel mic, cu înţelepciunea şi bunătatea sa va ieşi cu bine 
din toate încercările. Din nou se pregătiră toţi trei pentru drum. La plecare, bătrânul le spuse: 

— Fiii mei, aveți grijă unul de altul şi ţineţi minte toate sfaturile mele. Şi să fiți uniţi, ca frații. 
Îşi îmbrăţişă feciorii şi aceştia se aşternură la drum. Au mers ei ce-au mers şi ajunseră la locul 
uriaşilor. Aceştia li se alăturară bucuroşi. Şi iar au mers ei ce-au mers şi au ajuns la un lac pe malul 
căruia stătea un pescar şi pescuia. Când îi văzu trecând pe cei trei flăcăi şi pe cei trei uriaşi, pescarul 

sări iute în picioare. 

— Unde vă duceți? 

— Ne ducem spre ţara în care domneşte zmeul. 

— N-aţi vrea să mă luaţi şi pe mine? 

— Dacă nu ţi-e frică, vino şi tu să ne însoţeşti. Nouă ne e tare frică mai spuseră cei doi frați. 

— De ce-l speriaţi? Dacă vrea să meargă, îl luăm, spuse cel mic şi-şi aduse aminte de spusele 
tatălui său: „Să te însoţeşti numai cu omul pe care-l cunoşti bine”. Atunci se gândi să-l pună la 
încercare. 

— Poţi să mergi şi tu cu noi, dar să văd şi eu ce ştii să faci. Ştii să mânuieşti armele? 

— Asta nu prea ştiu, dar ştiu mai bine să mă fac nevăzut. 

— Nevăzut? Cum aşa? 

— Uite, de pildă, acum mă aflu în spatele tău, dar tu nu mă vezi. 

— Nu prea ştiu eu la ce poate să ne ajute asta, dar de luat cu noi, te luăm. 

— Bine, merg cu multă tragere de inimă, că tare mă mai plictiseam eu aici. 

Şi cei şapte porniră împreună la drum. Merseră o săp- tămână. Au trecut peste ape şi prin păduri 
şi cei doi fraţi tot timpul căutau să-i pricinuiască rău celui mic. Dar noul tovarăş de drum observă 
imediat acest lucru şi-l păzea cu mare grijă. Prinsese drag de fratele cel mic. Şi-au văzut din nou de 
drum până ce au ajuns într-un deşert. Soarele dogorea tare şi pământul cu totul era crăpat în jur. Nu 
se vedea nicio vietate, nicio plantă. Toţi şi-au dat seama că nu sunt departe de zmeu, căci numai el 
putea viețui într-un asemenea loc. 

— Stați! Mă duc eu întâi să văd ce e pe-aici, că eu pot să mă fac nevăzut, să văd unde are capul, 
unde are picioarele şi să chibzuim bine totul. 

Plecă şi apăru nu peste multă vreme. 

— O, e grozav de mare. Acum stă la masă. A mâncat peste putinţă şi nici la băutură n-a ştiut 
măsura. Trebuie să-l spulberăm cât vom putea de repede. Unii să se arunce asupra capului şi alții, 
asupra picioarelor. 

— Bine. Aşa vom face. Uriaşii la picioare, iar eu şi cu frații mei, la cap. Tu o să stai de veghe. 


Zis şi făcut. Uriaşii îl apucară pe zmeu de picioare, dar când fratele cel mic vru să-l lovească, 
văzu că era singur, căci ceilalți doi frați dispăruseră. Nu mai avea timp să strige după ei şi începu să 
lupte din răsputeri şi, cu ajutorul tovarăşilor săi, reuşi să răpună până la urmă pe zmeu. 

Zvonul despre răpunerea zmeului se răspândi cu viteza fulgerului prin părțile acelea. O bucurie 
fără margini îi cuprinse pe toţi. Fratele cel mic fu rugat să le fie împărat. 

— Vă mulțumesc, oameni buni, pentru credinţă, dar trebuie să-mi caut frații şi să mă întorc 
acasă, unde mă aşteaptă tata. 

Îşi luă rămas bun de la oameni şi de la uriaşi şi vru să-şi ia la revedere şi de la pescar. Dar acesta 
îi spuse: 

— Nu, flăcăule, merg cu tine, că tot n-am eu pe nimeni pe lumea asta! 

S-au dus în căutarea fraţilor, dar nu văzură nicio urmă pe drum. Într-un târziu au ajuns acasă. 
Tatăl era pe moarte. 

— Fiule, sunt fericit că ai venit. Fraţii tăi sunt aici, mi-am dat seama că te-au părăsit şi pentru 
asta am suferit mult. Acum mor liniştit că te-am văzut. Ai grijă de ei şi nu-i părăsi niciodată. 

Şi bătrânul închise ochii pentru totdeauna. Toţi fiii plân- geau lângă patul bătrânului lor tată. 

A trecut multă vreme de atunci şi fraţii s-au hotărât să se însoare. Pentru asta, au plecat în lume 
să-şi caute o fată aşa cum dorea fiecare. Au ajuns într-un sat unde se spunea că erau fete de măritat, 
vrednice şi sănătoase. La vederea fetelor bogat împodobite, fraților mai mari li se scurgeau ochii, 
dar cel mic îşi aduse aminte de cuvintele tatălui lui: „Nu te uita la hainele femeii; să-ți iei de nevastă 
o femeie care pentru tine să fie soție, iar pentru copiii tăi mamă bună”. De aceea, el nu se grăbea. 
Fratele mai mare îşi luă de nevastă pe fata unui negustor bogat şi rămase la ea, acolo. Cel mijlociu 
şi cel mic îşi continuară drumul în căutarea nevestei potrivite. Într-o zi, pe când mergeau prin 
pădure, le căzură în cap nişte corcoduşe. Îşi ridicară ochii şi văzură într-un copac o fată sărăcăcios 
îmbrăcată, dar frumoasă. Fratele cel mic o rugă să coboare. Fratele mijlociu se răsti la el: 

— Ce, nu eşti zdravăn! Ce vrei de la fata asta? Las-o în pace! 

Dar fratele cel mic o rugă fierbinte să coboare. 

— Vedeţi-vă de drumul vostru! Aşa veți ajunge la o căsuţă acoperită cu stuf. Acolo e tatăl meu. 
Vin şi eu în urma voastră. 

Fratele cel mic ascultă sfatul fetei, dar cel mijlociu, morocănos, o apucă pe alt drum. 

Când fratele cel mic ajunse la căsuţă, fata era deja acolo şi-l aştepta. Acum îi plăcea şi mai mult: 
fata avea o frumuseţe de păr negru împletit în două cozi groase. 

— Cum ai ajuns aşa de repede? întrebă uimit. 

— Cu calul meu. Îmi place să călăresc. 

Se bucură şi mai mult când auzi acestea. Vorbi cu tatăl fetei şi-i ceru fata de soție. Mai întâi se 
logodiră. Apoi veni şi sorocul nunţii, iar nunta a fost ca-n poveşti. Când fratele mijlociu o văzu pe 
mireasă, prinse drag de ea, dar numai dragoste adevărată nu era, era mai mult invidios pe fratele 
său. 

Timpul trecea. Tinerii erau fericiţi. Toţi o iubeau pe tânăra nevastă, căci aducea pretutindeni 
linişte, înțelepciune. Dar fericirea nu le fu de lungă durată, căci fratele mijlociu, ros de invidie şi 
nefericit pentru viaţa lui searbădă, fără familie, fără prieteni, găsi un vrăjitor. Acesta îi ceru viaţa, iar 
în schimbul ei, îi dădu o cutie plină dc păduchi, pe care trebuia să-i arunce în părul fetei. Spera ca în 
felul acesta soţul s-o gonească de acasă. Mai primise de la vrăjitor într-o cutie şi un praf care putea 
omori toți păduchii. Voia să apară în ochii fetei drept salvatorul ei şi în felul acesta, credea el, ar fi 
putut-o cere de nevastă. Zis şi făcut. Părul fetei se umplu de păduchi. Se spăla de câteva ori pe zi, 
dar degeaba. Cu cât se spăla mai mult, cu atât se înmulţeau mai mult. Suferea groaznic şi nu numai 
ea, dar şi soțul, toți prietenii. Niciun leac nu se găsea. Se hotărî să plece în satul său, cu gândul să 
moară în pădurea în care se născuse. În aceste clipe dureroase apăru pescarul, prietenul familiei. 
Luă cu iuțeală cutia din mâna fratelui mijlociu, aruncă praful în capul fetei şi toți păduchii dispărură 
din părul ei. Dar, fulgerător, fratele mijlociu se prăbuşi pe loc. Murea, fiindcă sufletul lui fusese 
vândut vrăjitorului în schimbul acelor urâciuni. ÎL înmormântară cu mare jale. Fratele cel mic îi 


punea mereu flori pe mormânt, dar nicio floare nu creştea. Toate se ofileau. Pentru că şi florile 
trăiesc şi cresc numai pe lângă oamenii buni. 


Zaira Samharadze - Ospitalitate 


A fost odată ca niciodată... într-un sat de munte, un bătrân înţelept, cu cei trei fii ai săi; cel mare, 
Andrei, cel mijlociu — Constantin, şi cel mic — Alexandru. Când Alexandru împlini şaisprezece 
ani, bătrânul său tată şi-a chemat toţi feciorii: 

— Copiii mei, v-am chemat azi, să vorbesc cu voi şi să vă împart puţinul pe care l-am agonisit 
prin muncă; apoi, am să împlinesc fiecăruia câte o dorință, dar numai una. Gândiţi-vă bine, nu 
trebuie să-mi răspundeți imediat. Andrei, tu vei primi pământul care începe acolo unde se sfârşeşte 
pădurea, e drept că sunt mulți bolovani, dar cu trudă, totul se poate. Tu, Constantine, vei primi 
brădetul; nu sunt mulți brazi, dar o să-ţi folosească. Iar ție, Alexandre, îţi voi da moara, ţi-o dau că 
pământ nu mai am, dar, precum ştii, foarte multă lume vine să-şi macine porumbul la ea. Aşadar, 
copiii mei, v-am dat tot ce-am avut. Acum, rămâne să vă mai împlinesc câte o dorinţă, după cum v- 
am spus. 

Fiii au plecat să-şi vadă de muncă, iar peste câteva zile s-au întors. 

Pe iarba grasă şi verde, pe un scaun cu trei picioare, în fața casei de lemn, bătrânul cu barba albă 
îşi aştepta feciorii să le asculte dorințele. 

Cu sfială, încet, se apropie fiul cel mare, Andrei. 

— Tată, eu am văzut pământul pe care mi l-ai dat, dar e plin de bolovani. Ce să fac eu cu 
bolovanii?! Dorinţa mea e să transform pietrele în oi, că la oi mă pricep eu. 

— Fiule, îți voi îndeplini dorinţa. Du-te, căci pe pământul tău oile se aud behăind. 

Andrei o zbughi atât de iute, că uită să mulțumească. 

Îmbujorat, de bătrân se apropie fiul cel mijlociu, Constantin. 

— Tată, eu sunt mulțumit de locul pe care mi l-ai dat, dar cu brazii ce să fac? Aş vrea să-i 
transformi în viță de vie, asta-i dorința mea. 

— E gata împlinită dorinţa ta, fiule. Pământul tău este tot acoperit cu butuci de vie. 

Constantin fugi fără să mai privească înapoi. 

Cu paşi hotărâți, fiul cel mic, Alexandru, se apropie de bătrân. Se aşeză pe iarbă lângă el şi 
începu: 

— Tată, îmi place moara, am şi un loc mic pe care-mi pot ridica o căsuță, am început chiar s-o 
construiesc, dar dorința mea e să-mi găsesc o nevastă care să mă înţeleagă, bună, cu sufletul bogat, 
gospodină... 

Bătrânul zâmbi pe sub mustață şi se ridică iute. 

— Să mergem de îndată. Cunosc o singură fată aşa cum îţi doreşti tu şi nu ştiu dacă n-o fi fost 
pețită. Mai trebuie să ştii că mi-ai cerut lucrul cel mai greu. Pentru că inima unei soții trebuie s-o 
cucereşti tu însuți. Mergi cale de o săptămână până dincolo de munți şi în satul acela de colo, ai să- 
ți găseşti aleasa inimii. Dacă şi ea are să te placă, vom face nuntă frumoasă. 

Aşa se şi întâmplă. 

Au trecut câțiva ani. Bătrânul se hotărî să meargă să vadă ce-au făcut feciorii cu averea lăsată de 
el. Îşi puse nişte haine vechi, îşi schimbă înfăţişarea, părea un cerşetor bătrân. O porni spre casa lui 
Andrei. Când ajunse, văzu o vilă cu două etaje, cu o verandă mare, pe care se afla o masă pregătită 
pentru micul dejun. Andrei şi nevasta erau la masă. Copii nu aveau. Pe masă erau atâtea bunătăţi, de 
parcă aveau un ospăț de nuntă. Cu vocea schimbată, bătrânul începu să ceară de mâncare. Când îl 
văzu, Andrei se înfurie şi începu să strige: 

— Costică, Costică, unde ești, nenorocitule? A intrat un cerşetor în curte, dă-l afară! 

Se ivi un om uscat, cu nişte picioare subțiri, crăcănate. 

— Cară-te de-aici! Ce-ai venit aşa de dimineaţă? 


— O, fiule, sunt nemâncat. 

— Du-te la naiba! N-ai auzit ce-a spus stăpânul, să nu-l superi, că te zvântă în bătăi. Nu mă vezi 
cum arăt eu? 

Bătrânul se îndepărtă ametit şi lacrimile i se prelingeau pe obraz. 

A doua zi, ajunse la casa lui Constantin. Nu-i venea să-şi creadă ochilor ce casă frumoasă îşi 
construise. Curtea era plină de flori. În faţa casei se afla, o masă şi tocmai se pregăteau să 
prânzească. La masă erau Constantin, nevasta lui şi un băiețel gras. Soarta le dăruise un copil. 
Cerşetorul ajunse lângă masă cu mâna întinsă. Când îl văzu, Constantin, plin de furie, se întoarse 
spre el: 


Copilul cel gras fluieră şi apăru un câine mare. Bătrânul, speriat, o luă la goană şi când deschise 
ochii, văzu cerul albastru şi limpede. Lacrimile îi şiroiau pe obraz. 

Două zile se odihni, iar a treia zi ajunse la feciorul cel mic. Liniştea adâncă îl făcu să uite de 
toate necazurile. În tot ce vedea se simţea mâna gospodarului harnic. Când văzu casa, se opri uimit 
în loc. Era o casă de lemn, mică şi sculptată. Apăru Romaniţa, soția feciorului său. Bătrânul întinse 
mâna să ceară. 

— Poftim, bunicule, intraţi, luați loc, odihniţi-vă. Tot ne pregătim pentru masă, o să mâncaţi cu 
noi împreună. Ştiţi, obişnuim să mâncăm cu toţii şi-l aştept pe soțul meu la masă... Dar, bunicule, 
n-ai pe nimeni care să aibă grijă de dumneata la bătrâneţe? 

— N-am, fiica mea, toţi au murit, am rămas singur. 

— Eh, nu-i bine, nu-i bine deloc. 

Romaniţa îşi chemă copiii. Avea trei copii şi toţi trei băieţi frumoşi. ÎL salutară pe bătrân şi 
începură să o ajute pe mamă la treabă. N-a trecut mult şi apăru şi Alexandru. Devenise bărbat şi se 
făcuse şi mai frumos. ÎI salută pe bătrân şi-l întrebă cine e, de unde e şi încotro merge. Când află că 
nu are pe nimeni şi că cere de mâncare i se făcu milă de dânsul. 

— Dumneata se vede că eşti un om sănătos. Nu vrei să lucrezi? De-ai şti câtă nevoie de oameni 
am aici! Poate ai să lucrezi cu mine. Dacă nu vrei, o să-i scriu tatei şi o să te ajute. Mi-e dor de tata, 
dar de atâta muncă, n-am mai apucat să-l văd. 

Bătrânului îi dădură lacrimile de bucurie. 

— Mulţumesc, fiule, abia răspunse. O să mă gândesc şi o să-ţi dau răspuns cât mai curând. 

La un moment dat se auzi un strigăt. Nevasta fugea spre copilul ei cel mai mic, pe care-l 
trimisese după apă, şi care îşi scrântise piciorul şi plângea. Cind veni cu copilul în braţe lângă 
bătrân, spuse copilului: 

— Rabdă, fiule, te rog, avem musafiri, nu trebuie să te vadă aşa, e ruşine! 

La aceste cuvinte, bătrânului începură şi mai tare să-i curgă lacrimile. 

După ce prânziră, le mulțumi şi le spuse: 

— Vă mulțumesc foarte mult pentru primire şi mâine la prânz o să vă dau răspunsul, dacă pot 
lucra cu voi sau nu. 

Bătrânul plecă fericit. 

A doua zi, toţi fiii primiră câte o scrisoare prin care erau chemaţi de tatăl lor. Era amiază şi 
soarele dogorea puternic. În faţa casei, pe scaunul de lemn cu trei picioare era aşezat bătrânul. 

Andrei se apropie de tatăl său şi îl salută. 

Constantin, îmbujorat, îngăimă un bună ziua. 

Alexandru, cu paşi hotărâți, înaintă pe iarbă şi strânse mâna tatălui său. 

— Fiii mei, v-am chemat aici să vă anunţ că o să vă împart din nou averea. 

Bătrânul se ridică, intră în casă, ieşi îmbrăcat în hainele de cerşetor. Andrei, când îl văzu, păli. 
Constantin, fu cuprins de o furie cumplită. Alexandru i se adresă cu bucurie: 

— Tată! 


— Ruşine să vă fie, am fost la voi şi v-am cerut un codru de pâine. Tu, Andrei, du-te şi vezi-ţi de 
bolovanii tăi. Iar tu, Constantine, ai grijă de brazii tăi. Dar tu, fiul meu Alexandru, primeşte-mă în 
casa ta, ca ajutorul tău de nădejde. 

ÎI cuprinse în braţe pe Alexandru şi-l sărută. 


Zaira Samharadze - Ciuperca roşie 


Odată, demult, într-o pădure deasă, în care mişunau animale şi păsări, trăia o fată orfană şi de 
mamă şi de tată. Trăia fericită alături de animalele a căror limbă o înţelegea. 

Într-o noapte i se arătă în vis zâna pădurii, care-i spuse: 

— Trebuie să cauţi o buturugă putredă, unde creşte ciuperca roşie. Când o vei găsi, s-o porți tot 
timpul cu tine. Datorită ei toți cei din jur au să te vadă frumoasă şi au să te iubească. 

Dimineaţa, când se sculă, nici nu-şi mai aminti de vis. Visele sunt ale nopţii şi cu noaptea se duc. 

Într-o zi, pe când stătea în pădure păzind capra, auzi tropot de cai. Se ascunse iute într-un tufiş. O 
armată de oameni se apropia în frunte cu un tânăr chipeş, îmbrăcat în alb. În spatele acestuia, un 
bătrân urât şi uscat făcu nişte semne şi de îndată se porniră tunetele, iar vântul începu să urle. Când 
totul se potoli, pe locul unde fusese prinţul alb se putea vedea un cerb alături de calul lui alb. Fata 
ieşi repede din tufiş, se apropie de cerb, îl mângâie şi-i spuse: 

— O, cerbule frumos! Am văzut totul. Aş vrea să te ajut, dar nu ştiu cum. 

Nu-şi termină bine vorba, când începu din nou să tune. Cerbul şi calul alb dispărură. Nu mică fu 
tristeţea fetei. Adună toate animalele şi le povesti cele petrecute. Toate îi promiseră ajutor. 

În noaptea următoare o visă din nou pe zâna pădurii. 

— De ce nu cauţi ciuperca roşie? Caut-o neapărat! 

A doua zi, fata începu să umble după ciupercă dar şi după cerb. De data asta era cu vaca la 
păscut. Vaca păştea iarba. Culcată pa iarbă, fata privea cerul albastru. Un zgomot o smulse din 
linişte, şi când se ridică văzu că vaca căzuse într-o prăpastie, de unde gemea, parcă strigând: 

— Alisia, Alisia, vino, am găsit ce căutai, vino, am găsit ciuperca roşie! 

Dar ea nu putea să coboare. Avea nevoie de elefant; numai trompa lui îi putea veni în ajutor. 
Aşteptă jumătate de zi până la sosirea acestuia. Cu mare greutate, Alisia ajunse jos, pe fundul 
prăpastiei. Când văzu buturuga putredă, rămase încremenită. Era de culoare maro închis, pe ea 
străluceau firişoare argintii şi chiar la mijloc creştea o ciupercă roşie de mărimea degetului mic. 
Alisia o luă cu multă gingăşie şi o băgă în sân. Trunchiul cel putred dispăru de îndată. 

— Alisia, Alisia, ce frumoasă te-ai făcut spuse vaca, dar Alisia nu o auzea, ardea de dorinţa de a 
vizita peştera care se deschidea în faţa ei. 

Pe pereți, ca nişte ciorchini, erau agăţate pietre strălucitoare, care se legănau în sunetele unei 
muzici care venea de departe. Culoarea pietrelor era scăldată într-o lumină lăptoasă, alburie. Alisia 
porni înainte cu curaj, ca vrăjită. Deodată, sunetul pietrelor se auzi mai puternic. Simţi o adiere şi în 
fața ei se ivi liliacul, stăpânul peşterii. 

— Fată frumoasă, ce cauţi aici? o întrebă. 

— Am fost în căutarea ciupercii roşii şi am găsit-o. Să nu te superi că am cules-o de pe 
domeniile tale. 

— Să ştii că-mi eşti pe plac, pentru că eşti o fată sinceră. Dacă vreodată vei avea nevoie de mine, 
ia piatra asta verde şi cheamă-mă, dar eu nu pot veni decât noaptea. 

Liliacul îşi luă zborul, iar Alisia, cu ajutorul elefantului, se întoarse acasă. 

Se scurse multă vreme, când, într-o dimineaţă, Alisia văzu în curtea ei un cal alb. ÎI recunoscu 
imediat, se apropie de el. 

— Alisia, am venit la tine. Sunt calul prinţului Alb. Nu ştiu de ce s-a întâmplat nenorocirea, dar 
acum am nevoie de ajutorul tău. Stăpânul meu vrea să-ţi vorbească. Vino, te rog, cu mine! 


Alisia, fără nicio şovăire se sui pe cal, acesta îşi luă mare avânt, îşi desfăcu aripile şi îşi luă 
zborul deasupra norilor. Mai iute ca vântul se apropia de celălalt capăt al pădurii, unde-i aştepta 
cerbul. Acesta se bucură mult văzând-o. Îi spuse de îndată: 

— Frumoasă Alisia, fii binevenită, eşti singura fiinţă care m-a văzut când s-a întâmplat 
nenorocirea. Ascultă-mă cu atenție! Sunt fiul împăratului Alb. Tatăl meu a avut un frate care a murit 
lăsând un copil care a crescut împreună cu mine. Firea noastră este însă complet diferită. Mi-au 
spun unii oameni şi n-am vrut să cred. Adevărul l-am aflat abia acum. Mi-a pus gând rău însă de 
multă vreme. Nu ştiu cum a reuşit să mă preschimbe în cerb. În ultima vreme, se împrietenise cu un 
bătrân urât, pe care l-a adus la palat. Deci, trebuie căutat bătrânul, care cunoaşte negreşit taina. Du- 
te, frumoasă fată, calul meu te va conduce la palat, du-te şi povesteşte totul părinţilor mei şi află ce 
e cu bătrânul de care ţi-am vorbit! 

— Nu, albule prinț. Mai bine mă duc să intru slugă la palat. O să mă descurc eu. 

ÎI sărută pe frunte şi porni în zbor pe calul cel alb. 

Odată ajunsă la palat, fu pe placul tuturor şi vestea despre neasemuita ei frumuseţe ajunse până 
la vărul Prințului Alb. Tocmai era în căutarea unei neveste, căci, după trecerea doliului, devenea 
moştenitorul tronului. Când vărul Prințului Alb o văzu, se îndrăgosti pe loc şi o ceru de nevastă. 
Alisia era nefericită. Nu se mai bucura de ciuperca roşie, căci bănuia că totul de la ea i se trage. 
Nimic nu aflase despre taina cerbului. Nu ştia ce să facă, era disperată, dar îşi aminti de piatra verde 
dăruită de liliac şi strigă imediat după ajutor. Îndată liliacul sosi în zbor. 

— Spune-mi, frumoasă Alisia, ce s-a-ntâmplat? 

— O, liliacule, ceva foarte rău. Vărul cerbului s-a îndrăgostit de mine şi vrea să mă ia de nevastă. 
Sunt pierdută, eu pe cerb îl iubesc. 

— Eh, Alisia, să ne gândim, să ne chibzuim! Să ştii că bătrânul cel urât este duhul rău. În 
schimbul vieţii Prințului Alb, vărul şi-a vândut acestuia sufletul. Aşa că viaţa vărului depinde de 
duhul cel rău. Tu stai liniştită, munceşte ca şi până acum. Voi intra eu în camera duhului rău, să aflu 
unde şi-a ascuns puterea. Dar numai noaptea putem face asta. Dar, la dezlegarea tainei, am să am 
nevoie de ajutorul tău, eu singur nu mă pot descurca. 

A doua noapte, liliacul veni din nou, păzi duhul cel rău şi descoperi că ţinea la piept un picior de 
iepure învelit în piele de tigru. Povesti tot ce văzu Alisiei. 

Trecură câteva zile. Regele şi regina întrebară de fata cea frumoasă, de care toată lumea vorbea. 

— Fată frumoasă, de ce nu vrei să te căsătoreşti cu moştenitorul tronului, o întrebă regina. 

— Mărită regină, mi-am dăruit altcuiva inima. E mai bine să mor, decât să mă căsătoresc cu el. 

Pe regină o uimi răspunsul fetei şi îi plăcu atât de mult de ea, încât dădu ordin să fie primită 
printre fetele care o ajutau. 

Vărul cel pizmaş se simți jignit şi în ura sa născocea cele mai urâte răzbunări. Poate ar fi ajuns să 
le ducă la capăt, dacă oamenii cei simpli, de la palat, n-ar fi ajutat-o şi apărat-o pe Alisia zi de zi. 
Noaptea o păzea liliacul. Tot el a aflat şi locul unde bătrânul îşi pregătea otrăvurile sale, ascuns de 
privirile oamenilor, de lumina zilei. 

Cu ajutorul prietenilor ei necuvântători, fata deschise larg uşile căsoaiei bătrânului vrăjitor. 
Lumina cea blândă şi sănătoasă a soarelui pătrunse năvalnic izgonind vrăjile şi aducând cu ea 
bucuria vieţii. 

Între timp, cerbul se preschimbă în om. Veni de îndată, pe calul cel alb, la palat, şi povesti totul 
părinţilor săi, care-l credeau mort. 

Pregătiră o nuntă strălucitoare, iar Alisia scoase ciuperca de la piept. 

— Nu am nevoie de ciuperca roşie. Te-am iubit înainte de a o avea. Mulţumesc zânei pădurii 
pentru ajutorul dat. Puse ciuperca roşie lângă buturugă şi amândouă dispărură pe dată. Fericiţi, se 
întoarseră acasă unde s-au veselit din toată inima. Să nu mă întrebaţi câte zile a ţinut nunta. Pot să 
spun, însă, cu mâna pe inimă că eu la o nuntă mai frumoasă nici că am mai fost. 


Zaira Samharadze - Cerbul cu coarne de aur 


A fost odată ca niciodată, că dacă n-ar fi fost, nu s-ar fi povestit. S-a petrecut într-un sătuc 
înconjurat de munți, într-o casă aflată la marginea pădurii, trăia un cioban singuratic, singur de tot. 
Tot timpul era dus cu oile. Îi plăcea să doarmă afară în aer liber şi să privească munţii de care nu se 
sătura niciodată. Într-adevăr, munții erau nespus de frumoşi, nespus de falnici, dar nimeni nu se 
putea lăuda că ar fi ajuns pe piscurile lor. Chiar dacă apucai să urci o vreme, vraja lor te cuprindea 
şi te atrăgea spre înălțimi, pe cărări tot mai abrupte, pe poteci tot mai înguste. Aşa se face că în 
fiecare an se spunea că muntele înghite oameni. 

Într-o seară, obosit fiind, ciobanul se gândi să treacă pe acasă. Când ajunse, se miră văzând 
lumină înăuntru. Se apropie tiptil de geam şi nu-şi crezu ochilor: în casă, domnea peste toate o 
ordine desăvârşită, iar la masă, sprijinită într-un cot, stătea o preafrumoasă fată cu părul bălai, dusă 
pe gânduri, cu privirea pierdută. Ciobanului i se opri respirația. Nu-şi putea dezlipi ochii de la 
frumuseţea fără seamăn a fetei. Nu ştia ce să facă: să intre sau să nu intre! În vremea aceasta, un 
zgomot asurzitor îl făcu să întoarcă capul. Cercetă cu privirea, dar nu-i fu dat să vadă nimic. Gândul 
la frumoasa fată îl făcu să uite repede, dar când îşi aruncă din nou privirea, unde s-o mai găsească! 
Fata cea frumoasă dispăruse! Doar lângă uşă zări nişte coarne strălucitoare, de aur, şi apoi, uitându- 
se mai bine, văzu un cerb mândru, care se topi cât ai clipi în întuneric. 

Intră în casă, se aşeză pe scaunul încă încălzit şi inima lui se cufundă într-o tristeţe adâncă. Nu 
mai putea dormi în casă şi, ca şi altădată, se culcă sub cerul liber. 

A doua zi, ciobanul o porni pe drumul său obişnuit. Când ajunse la marginea satului, zări o 
mulțime de oameni vorbind. 

— Am văzut cu ochii mei! Avea coarne de aur. Îți lua ochii, aşa străluceau! 

— ŞI eu l-am văzut! A luat-o înspre munte, spuse altcineva. 

Ciobanul se întristă şi mai mult. Ştia acum că fata cea frumoasă nu era alta decât... cerbul cu 
coarne de aur despre care vorbeau sătenii. Mai ştia că oamenii de-acum vor căuta cerbul până-l vor 
găsi ŞI, în felul acesta, viaţa fetei era în primejdie. Se hotărî s-o pornească în munţi, de unde — aşa 
după cum se spunea — nimeni nu reuşea să se mai întoarcă. 

Iarba verde părea că-i zâmbeşte. Florile, aceleaşi flori ca şi în vale, aveau aici un parfum 
deosebit. Păşea înainte, cu bucurie în piept, de parcă cineva anume îl chema sus, cât mai sus. După 
câteva ceasuri bune de mers, iarba nu mai era verde, avea o culoare argintie, în aer se simţea o 
adiere plăcută, care-ţi dădea puterea să mergi mai departe. Îşi dădu însă seama că oile nu-l mai 
puteau urma şi că o luaseră la goană, către vale. Se opri pentru o clipă, îşi făcu din nou curaj şi o 
porni înainte, dar abia îşi mai putea ridica piciorul, pământul parcă 1-l atrăgea ca un magnet. Se 
simţea fără vlagă. Nu-l părăsea însă chipul fetei şi al cerbului cu coarne de aur. Ajunse, în sfârşit, 
sus, într-o poiană, lac de sudoare şi sleit de puteri. Căzu la umbra unui pom ciudat, căci avea frunze 
lungi, şerpuitoare, şi aşa de roşii cum nu mai văzuse vreodată. 

— Oh, pomule, ajută-mă să-l găsesc pe cerbul cu coarne de aur. Arată-mi drumul spre el! îl rugă 
ciobanul. 

Pomul păru să-l înțeleagă, căci se scutură şi lângă cioban căzu o frunză roşie ca para focului, pe 
care era desenat drumul pe care-l avea de urmat. Ciobanul o puse cu grijă la piept, se ridică şi 
simțind parcă noi puteri o porni spre creasta muntelui. Drumul era şi mai anevoios ca până acum. A 
mers el cât a mers şi nimeni n-ar putea spune cât de departe a ajuns. Adevărul este că n-ar mai fi 
putut face un pas mai mult. Se întinse din nou pe jos ca să-şi mai tragă sufletul. Când îşi reveni, 
auzi râsete în jur şi văzu o bătrână slabă, cocârjată, care-i spuse: 

— Bine-ai venit la noi în munţi, feciorule! Dacă nu eram eu, erai mort până acum. Am să te fac 
eu bine, fiindcă eşti singurul om care a ajuns până la mine. 

— O, mătuşico, îţi mulțumesc pentru bunătate, dar am să te rog să mă ajuţi să găsesc... 

Bătrâna nu-l lăsă să termine. Începu să râdă: 

— Ştiu eu ce vrei să spui. Ştiu că eşti în căutarea cerbului cu coarne de aur. E fiica împăratului 


munților, dar acum este în vraja unui balaur, care i-a omorât părinţii şi mi-a răpit şi mie feciorii. 

Bătrâna începu să plângă. Lacrimile i se înnodau în barbă. 

— Balaurul a cerut-o în căsătorie, dar ea nici n-a vrut să audă. A vrut să-şi ia zilele, dar balaurul, 
prinzând de veste, a transformat-o în cerb. Şi acum aşa umblă peste tot. Din când în când îşi reia 
chipul de fată, dar numai atunci când balaurul e dus departe. Uite aşa, fiule, trăim în sărăcie, nici n- 
avem ce pune în gură, pentru că toate bucatele se usucă la noi. Se vede treaba că tu eşti un flăcău 
curajos, am să te ajut — şi lacrimile îi înecară din nou glasul. 

— Nu, mătuşico, nu trebuie să plângi. Am să te ajut eu să-ţi găseşti feciorii. 

Trecură zilele. Ciobanul îşi recăpătă puterile, căci bătrâna îl îngriji bine. Mai avea de străbătut o 
cale lungă şi anevoioasă. Trebuia să treacă peste munți, peste râuri şi lacuri. Aflase că balaurul avea 
totul bine păzit şi prin urmare trebuia să se strecoare cu multă taină prin toate aceste locuri. Nu, nu 
era uşor, dar ciobanul era curajos. Gândul lui era numai la cerbul cu coarne de aur şi asta îi dădea 
noi puteri. Într-o dimineaţă, se trezi înainte ca soarele să-şi arate faţa şi merse să-şi ia rămas bun de 
la bătrână. 

— Mătuşico, trebuie să plec. Nu mai pot zăbovi. 

— Bine, fiule, acum poţi pleca, dar mai înainte vreau să-ţi dau ceva. 

Bătrâna se apropie de un cufăr vechi, prăfuit, ridică capacul şi scoase o cutie. O deschise, scoase 
din ea un lanţ de aur şi un talisman, le puse la gâtul ciobanului şi-i spuse: 

— Ține, fiule, cu astea nu mai ai moarte, să le faci cadou soaţei tale. Ține şi cuțitul ăsta, e de la 
răposatul meu soţ, şi ţine minte: o să trebuiască să-l mânuieşti cu pricepere când te vei lupta cu 
balaurul. Şi să-l biruieşti negreşit, altfel, pe meleagurile astea, nu vom avea niciodată linişte. 

Ciobanul îmbrățişă pe bătrână şi o porni grăbit la drum. 

A mers el cât a mers, până a ajuns la malul unui pârâu. Se aşeză să se odihnească, dar se miră de 
culoarea roşie a apei. Părea sânge, dar nu era sânge. Se uită pe firul apei, să vadă de unde provenea 
această culoare. Aşa văzu că în apă zăcea un vițel cu ochii trişti şi plini de suferință. Ciobanul îl 
trase la mal şi-i căută rana. Viţelul încercă să se ridice, dar nu putu. Căzu înapoi şi spuse ciobanului: 

— Omule bun, degeaba îmi mai cauţi salvarea. M-a răpus balaurul. Te rog, ai grijă, după moartea 
mea, să mă înmormântezi cum se cuvine. Să-mi păzeşti mormântul până ce va creşte pe el un arbust 
care va face nişte fructe mici roşii. Să le aduni, să le fierbi, iar din zeama lor să faci o băutură care o 
să poată adormi pe oricine, chiar şi pe balaur. Dacă ai să-l răpui, va fi pentru mine ca a doua viaţă. 

Şi viţelul îşi dădu duhul. 

Ciobanul făcu întocmai cum îl rugase viţelul. În fiecare dimineaţă uda mormântul, iar la capătul 
a două săptămâni, pomul se înălță şi făcu fructe roşii, din care ciobanul pregăti o zeamă care avea 
darul să adoarmă adânc pe orişicine. Şi o porni din nou la drum. Ajunse în dreptul unei păduri 
stufoase de unde se auzeau glasuri de păsărele: 

— Ciobanule, ai greşit drumul, uită-te din nou la frunză! 

Ciobanul, speriat, o căută, o privi cu atenţie, şi văzu că greşise într-adevăr drumul. Mulţumi cu 
recunoştinţă păsărelelor. 

— Vă mulțumesc mult de tot, păsărele dragi, pentru ajutorul vostru! 

Merse zi şi noapte, multe zile şi multe nopţi, după care ajunse la o cetate mare. Era înconjurată 
de un zid gros şi era păzită de nişte uriași. Îşi dădu seama că în faţa lui se afla castelul balaurului. 
Ştia că îi va fi nespus de greu să pătrundă înăuntru. Trebuia să găsească însă o cale. De aceea, se 
puse la pândă şi urmări ceasul la care mâncau paznicii şi când se schimbau. Nu i-a fost greu să 
observe că mâncau enorm de mult, nici mai mult nici mai puțin decât câte un vițel fiecare. Apoi, cât 
trebuia să mănânce balaurul!? Îşi aminti pe dată de zeama pe care o adusese cu sine: trebuia, pe 
furiş, să picure din ea în băutura fiecăruia dintre ei. A mai vegheat o noapte, iar pe la cântători, reuşi 
să ducă la capăt şi acest lucru. Fu şi el uimit de somnul puternic al acelei fierturi, dar după atâta 
alergătură în jurul zidului, căzu frânt de oboseală. Se auzi o voce cunoscută, care-i spuse: 

— Scoală-te, ciobanule! Tocmai acum, când ai reuşit să ajungi aici te laşi doborât? 

În faţa lui se afla cerbul cu coarne de aur. Se ridică într-o clipă şi vorbi cu capul plecat: 


— Frumoasă prințesă a munților, ştiu cine eşti, cunosc povestea ta, vreau să te ajut. Pentru tine 
am venit în munţi. Dar nu mai ştiu ce trebuie să fac de aici înainte. 

— Bunul meu cioban, îți mulțumesc pentru tot ce ai făcut. Nu te da însă bătut. Curaj! Acum poți 
intra uşor în curte să pui zeama aceea în apa pe care o bea balaurul. După ce va adormi, te duci 
repede şi-i salvezi pe cei închişi. Acolo se află şi cei şase băieți ai bătrânei, care ştiu cum să-l 
omoare pe uriaş. Eu nu te pot ajuta, trebuie să cobor cât mai repede în vale, căci, dacă stau mai 
mult, balaurul o să mă simtă. Am să te aştept în căsuţa ta şi o să am grijă de oile tale. Te aştept, 
bunule cioban, spuse cerbul şi o porni în goană. 

Ciobanul, când pătrunse în cetate, totul se cutremură în jur. 

— E-he-he! Crezi că nu ştiu cine eşti?! Hai să vedem de ce eşti în stare şi la ce-ai venit, strigă 
balaurul. 

Dar ciobanului nu-i fu teamă şi strigă şi el: 

— Ce vreau eu?! Cine mă întreabă! Tu care-i urăşti şi-i omori pe oameni, tu care faci numai rele, 
tu, ce-mi poți tu face mie, şopârlă neputincioasă! 

Balaurul arunca flăcări pe gură. Ciobanul scoase fulgerător cuțitul, îl înmuie iute în zeamă şi răni 
limba fiarei. Se scurseră câteva clipe şi balaurul căzu la pământ. Ciobanul n-avea timp de pierdut şi 
fugi spre temniță, să-i elibereze pe osândiţi. Odată ajuns, se opri uimit pe loc: o larmă mare, venind 
dinspre temniţă îl făcu să-şi dea seama că e în primejdie. 

— Oameni buni, am venit să vă ajut, acum Balaurul doarme, trebuie să-l omorâm, ajutaţi-mă! 

Oamenii se apropiară de el, neîncrezători. 

— Stați, oameni buni! Omul acesta spune adevărul. Lanţul pe care îl are este de la mama mea, 
mărturisi unul dintre frați. 

Toţi s-au convins de adevăr şi alergară să omoare balaurul. Fraţii ştiau că numai focul îl putea 
ucide şi atunci dădură foc întregului castel. Ardea castelul, au ars şi paznicii, au căzut şi pereţii, şi, 
peste puţină vreme, în locul castelului, se ridica un morman de cenuşă. De bucurie, oamenii nu mai 
ştiau ce să mai facă şi încotro s-o apuce. Atunci ciobanul le spuse: 

— Duceţi-vă la casele voastre, unde vă aşteaptă soțiile şi fiii voştri. 

Apoi se îndreptă către cei şase fraţi şi le mai spuse: 

— Iar voi, mulţumiţi în numele meu mamei voastre, că eu sunt tare grăbit. Trebuie să-l găsesc pe 
cerbul cu coarne de aur, căci viaţa lui e în pericol. 

O porni iute spre casă. După trei zile, ajunse la mor- mântul viţelului. Se aşeză la umbra 
copacului şi-i mulţumi pentru ajutor. Pomul începu să vorbească: 

— Eu trebuie să-ți mulțumesc, tu eşti cel care ne-a ajutat, cu bunătatea ta, cu curajul tău. Te rog 
să iei frunza şi, când vei avea nevoie de mine, să mă chemi. Şi acuma, drum bun! 

Cu paşi grăbiţi, ciobanul cobori în vale. În curtea casei lui văzu o mulţime de oameni. Se apropie 
speriat: 

— Ce s-a întâmplat, oameni buni? 

— O, ciobanule, la tine în casă a intrat cerbul cu coarne de aur şi nu ştim dacă să intrăm sau nu. 

— A, asta era, deci. Poate că vi s-a părut. 

Intră singur în casă şi o găsi pe prinţesă tremurând de frică. Când îl văzu intrând, îi sări plângând 
în braţe și-i spuse: 

— Bunule cioban, am simţit imediat când a murit monstrul: Vecinii tăi m-au văzut cu chip de 
cerb, dar când am pătruns în casă m-am transformat pentru totdeauna în ființă omenească. Nu mai 
vreau să mă întorc în munți. Vreau să rămân aici şi să-ți slujesc toată viaţa. 

Ciobanul nu găsea cuvinte ca să-i răspundă. 

— Prinţesa inimii mele, nu te las să pleci. Vei rămâne cu mine aici şi eu voi fi cel mai fericit om, 
dar trebuie să dispară coarnele de aur, trebuie să dovedim oamenilor că aici n-a intrat niciun cerb cu 
coarne de aur. 

În disperarea care îl cuprinse, ciobanul îşi aminti de frunză şi-i ceru ajutorul. 

— Sunt aici şi ştiu ce vrei. Imediat coarnele de aur se vor topi, în aer se auzi o voce. 


Şi coarnele de aur dispărură fără urmă. Ciobanul ieşi afară, îi invită pe toți vecinii în casă, spre a 
se convinge. La vederea preafrumoasei prințese, toți au uitat de cerb. A fost o nuntă ca în basme, la 
care n-a lipsit nici bătrâna cu cei şase feciori ai ei. Şi nimeni n-ar bănui vreodată că soţia ciobanului 
era o prinţesă adevărată. 


Soarele și luna 
poveste panameză 


Oba, zeul suprem al indienilor cuna, trăia sus, pe culmi, într-un palat de aur. Era plin de putere şi 
bogății. Drăgăstos, din fire, îi plăceau la fel de mult toate femeile din jur, care se întreceau în a-i 
împlini voile, fiecare din ele dorind să-l cucerească pentru totdeauna. În cele din urmă, căzu în 
mrejele unei fete nespus de frumoase, care îi dărui un copilaş voinic. 

Băiatul crescu mare şi frumos. În fiecare zi alerga prin grădinile palatului, sub ochii încântați ai 
părintelui lui, stăpânul cerului, spre invidia nemărginita a femeilor care ar fi dorit din tot sufletul să- 
i facă vreun rău, de nu s-ar fi temut. 

Dar nici chiar pe culmile cele mai înalte, unde îşi au lăcaşul zeii, fericirea nu e veşnică. Mama 
copilului stârni mânia zeilor şi, ca s-o pedepsească, puternicul Oba hotărî, s-o lovească prin fiul ei, 
pe care ea îl îndrăgea mai presus de orice. ÎI luă deci pe copil, îl prefăcu într-un peştişor şi-l azvârli 
în râul care curgea prin apropiere. 

Vieţuitoarele din apa râului nu văzură cu ochi buni sosirea noului-venit. „Nepoftitul acesta, îşi 
ziceau ele, ne ia din hrană şi din locul unde putem să ne mişcăm. Să-l alungăm de aici!” 

Se scurseră zilele şi furia celorlalți peşti se făcu tot mai mare. Străinul era însă isteţ şi ager; nu se 
lăsa prins, cu toate că ceilalți îi întindeau mereu capcane. Totuşi, odată, pe când înota fără grijă, 
căutând mormoloci de mâncare, peştii cei mari, care mereu stăteau la pândă, izbutiră să-l prindă. 
Fură cât pe-a ei să-i facă de petrecanie aşa cum urziseră de mult. Oba desluşi strigătele 
deznădăjduite ale fiului său, care îl chema în ajutor, zbătându-se in ghearele morții. Sări grabnic să-l 
scape, fiindcă îi trecuse supărarea şi îl luă cu el la palat, unde îi dărui iar chip omenesc. 

În vremea asta, băiatul se mărise nespus şi Oba rămase uimit văzându-l atât de chipeş şi voinic. 
Zeul se căi amarnic, de anii mulți în care şi-a ţinui feciorul departe de el, şi vru să-şi îndrepte fapta 
necugetată dându-i toată cinstea ce se cuvenea rangului său înalt. Tot gândindu-se şi chibzuind cum 
să-l răsplătească, îşi aminti că tocmai avea de gând zilele acelea să facă o nouă lume. „Am găsit, îşi 
zise zeul, mulțumit. O să-l prefac în soare şi o să-i dăruiesc domnia acestei lumi pământene.” 

Nu-i spuse nimic flăcăului, dar începu să muncească la facerea lumii, pe care o făuri cu totul 
deosebită de cea în care trăiau ei. Mai întâi de toate făcu cerul, ca fiul său, soarele, să aibă acolo 
lăcaş pe vecie. Apoi încredința leneşului“* şi potârnichii facerea pământului. Le chemă pe cele două 
viețuitoare şi le zise: 

— O să vă dau o treabă. Iată, luaţi asta — şi le arătă un fel de bulgăre de lut, fără culoare, ce se 
afla prin apropiere — şi alcătuiți pământul. Nu vă grăbiţi; nu contează câtă vreme o să treacă până 
sunteți gata; cel mai de seamă e să lucraţi temeinic, să iasă totul bine. 

Şi pasărea şi animalul se bucurară că zeul le socotise în stare să ducă la bun sfârşit asemenea 
ispravă şi se puseră fără zăbavă pe treabă. În fiecare zi se duceau în lăcaşul lui Oba să caute lut, dar 
cum nu era încă uscat bine, nu îndrăzneau să-l ia, de teamă să nu se scufunde. Spaima asta, că aveau 
să rămână îngropaţi în pământul moale, o simt şi urmaşii lor, cari; şi astăzi merg cu grijă, numai pe 
lot uscat, aşa cum au făcut şi străbunii. 

Odată adus lutul de trebuinţă la locul arătat de el, zeul a chemat o pasăre, cea mai iute la zbor din 
toate, şi i-a poruncit: 

— Du-te şi cutreieră de-a lungul şi de-a latul lumea nouă pe care tocmai au isprăvit-o leneşul şi 

potârnichea spre a-mi împlini voia! 

— Fie precum doreşti, răspunse pasărea şi, luându-și avânt, zbură într-acolo. 

Cinci veni în zbor înapoi. O ba socoti că pământul e gata isprăvit. Atunci îl dărui în întregime 
fiului său, pe care-l prefăcu în soare, dându-i puteri nemărginite asupra noi: lumi. 

— Poţi face si desface orice, după cum îţi va fi voia. Îi zise, pe când îl dăruia cu harul de a 
cârmui. Nimeni şi nimic n-o să poată să te tulbure. Ca să-ţi poți împlini mai uşor sarcina de a-ţi 
lumina împărăția, o să-ţi dau un ajutor. 

Şi, văzând că la cuvintele astea soarele făcu un gest de neîncredere, adăugă: 

— N-ai teamă, totdeauna îți va asculta poruncile î 

— Cine o să fie ajutorul meu? întrebă soarele, nu prea încântat că avea să împartă cu altul 
domnia. 

— Aşteaptă şi ai să vezi! 

Oba luă ceva de ici, ceva de colo, până strânse tot ce-i trebuia ca să facă un bărbat, ce avea să-l 
ajute pe fiul său. Dar cum era cu gândul la alte treburi de-ale lui, săvârşi o greşeală, ca formă şi 
mărime, şi alcătui din amestecul acela luna, o femeie. Când văzu ce făcuse, zeul se scarpină în cap, 
pe jumătate zâmbitor, pe jumătate supărat, mormăind ceva în barbă împotriva fleacurilor care-ţi 
abat atenţia când faci o treabă serioasă. Fiind însă un zeu cu mintea neostoită, ca să repare neajunsul 
pricinuit şi ca să nu mai fie nevoie să se înhame la altă treabă, o acoperi cu văluri pe femeie, şi-i 
dădu în seamă să lumineze lumea doar noaptea. 

În vremea asta, soarele uită, de ajutorul lui şi, fericit de puterea şi menirea hărăzită de părintele 
său, prinse a-şi împlini grabnic multele treburi ca stăpân al universului. 

Mai întâi, plin de înţelepciune, făcu vânturile, ca să domolească fierbințeala razelor lui. Socotea 
puterea lui de a împrăştia prea multă căldură ca ceva întâmplăbor, pricinuit de clipele pe care le 
petrecuse ca peştişor. În râu, încolţit de peştii cei mari şi haini. Voia să şteargă amintirea acelor 
clipe, când era o biată vieţuitoare umilă, cu totul nedemnă de obârşia lui strălucită. 

Apoi căută giuvaiere cu care să împodobească cerul, unde avea să locuiască veşnic. Făcu astfel 
nişte fărâme de lumină, stelele, care strălucesc mereu pe cer, arătându-şi noaptea toată splendoarea. 

Odată terminată treaba aceasta, soaiele chibzui cura să facă animalele, copacii şi toate ierburile 
de pe pământ. Se minuna, plin de încântare, de orice îi ieşea din mână gata săvârşit, şi se străduia să 
lucreze cât mai bine. Împodobi cu veşminte mândre păsările şi plantele, iar acestora din urmă le 
dărui florile, alegând pentru fiecare, cu grijă şi pricepere, nuanțele şi parfumul. Înzestra cu o fărâmă 
din puterea lui fiecare făptură, făcând-o să crească şi să se înmulțească. 

Făcu un râu înspumat, şi chemă să sălăşluiască acolo toate vieţuitoarele din univers pe care le 
alcătuise până atunci. La malul râului puse un copăcel. La început, e; ta firav, ca şi celelalte plante 
din jur, clătinându-se în bătaia vântului ce părea că vrea să-i rupă tulpina. Dar încetul cu încetul se 
schimbă: căpătă forță şi crescu uriaş, de ajunse cu ramurile sale puternice până la cer, împiedicând 
astfel drumul soarelui, ziua şi al lunii, noaptea. 

Soarele chibzui cum să pună capăt cât mai grabnic năpastei neaşteptate, care-l luase pe 
nepregătite. Chemă atunci două veveriţe, una mare şi una mică, iar când i se înfăţişară amândouă, le 
grăi astfel: 

— Copacul crescut la marginea râului, cel mai înalt dintre toţi pe care i-am făcut, trebuie să 
piară. Coroana lui, cum vedeţi, ajunge până aici sus, pricinuindu-mi necazuri şi lipsind pământul şi 
viețuitoarele de lumina mea. 

— Cum oare putem să-l doborâm noi? se mirară veveriţele. Suntem doar prea slabe şi prea mici 
pentru asemenea treabă. 

— N-are a face! Aveţi dinți ascuţiţi şi trebuie să ştiţi cum să-i folosiţi. Treceţi la lucru fără 
întârziere, de nu... 

Zadarnic se împotriviră veverițele, scornind tot soiul de pricini, cu mintea lor ageră. Soarele se 
prefăcu supărat, şi le dojeni cu cuvinte aspre, poruncindu-le să nu mai zăbovească şi să 
îndeplinească treaba încredinţată. 


— Dar... voiră să mai spună veverițele. 

— Poruncile mele nu se discută, le tăie vorba, cu glas aspru, soarele. Duceţi-vă chiar acum şi 
apucați-vă de muncă, de nu vreţi să-mi stârniți mânia, care se va revărsa asupra voastră! 

Veveriţele se îndepărtară, cu coada între picioare şi cârtind în şoaptă împotriva stăpânului atât de 
nesocotit, in vreme ce soarele râdea în sinea lui de necazul celor două. Ştia că ele sunt în stare să 
ducă la bun sfârşit treaba încredinţată, şi că numai lenea le făcea să se codească. Doar nu degeaba le 
înzestrase cu dinți mărunți, dar puternici şi ascuțiți. 

Veveriţele se puseră pe trudă. Deodată, când lucrul era în toi, o aşchie dintr-o ramură sări în 
spinarea veveriţei celei mari, lovind-o atât de tare, că o buimăci; căzu Jos şi nu mai fu în stare să 
muncească mai departe, căci se betegise rău. Tovarăşa ei, temându-se să se înfățişeze soarelui cu o 
nouă plângere. Îşi văzu singură de lucru, întețindu-şi strădania, după cum îi spusese stăpânul. Nu 
trecu mult şi, când se aştepta ea mai puţin, copacul se prăbuşi. Într-un zgomot asurzitor de ramuri 
rupte. Veveriţa cea mică dădu fuga la soare şi-i zise: 

— Am sfârşit treaba pe care mi-ai încredințat-o. Poţi să vezi cd ochii tăi. 

— Hoaţă mai eşti! răspunse soarele. Cum te mai împotriveai şi strigai că nu poți s-o faci! Totuşi 
am să te răsplătesc pentru hărnicie. Căci în vreme ce tovarăşa ta va rămâne cu spinarea încovoiată, 
tu ai să fii totdeauna dreaptă. Te poţi duce acasă, să te odihneşti după atâta osteneală. 

Veveriţa n-aşteptă să-i spună de două ori, ci o porni ţopăind, întocmai precum venise. 

Soarele se duse să vadă copacul doborât. Se prăbuşise în mijlocul râului, de la un mal la altul, 
oprind cursul apei. Văzând ce s-a întâmplat, fiul lui Oba hotărî să facă acolo marea. Când fu gata, îi 
porunci: 

— Să nu ieşi din marginile tale, că de nu am să te pedepsesc! 

Marea ştia că cel ce o crease avea o fire cam tiranică, aşa că făgădui să-i dea ascultare. 

— M-ai adus pe lume, şi o să mă supun voinţei tale — zise ea. 

— Îţi voi răsplăti ascultarea. N-o să te las singură, grăi atunci soarele. O să fac pentru tine tot 
felul de vieţuitoare, să trăiască în apele tale; flori şi ierburi să te împodobească, animale să te 
înveselească cu zburdălniciile, certurile şi împăcările lor. Razele mele te vor încălzi şi vor da apelor 
tale nuanțele cele mai frumoase şi mai felurite. 

— Îţi mulţumesc, părinte soare! Când ai să începi să faci pentru mine vieţuitoarele care să-mi 
țină tovărăşie? 

— Nu voi întârzia. Aşteaptă cu încredere. Şi soarele luă frunzele copacului prăbuşit şi, şoptind 
câteva cuvinte, le prefăcu în feluriți peşti, în flori şi plante de apă. Luă apoi bucăţi de coajă de pe 
trunchiul copacului, şi din mâinile lui ieşiră iguane, şopârle şi broaşte țestoase. Mai înainte de a-şi 
putea da seama ce s-a întâmplat, marea, cuprinsă de mirare, se văzu plină de o groază de vietăți 
ciudate, care mişunau în toate părțile, zbenguindu-se jucăuşe. Unele înotau, dând din aripioare, 
chiar la suprafaţă; săreau şi se învârteau prin aer. Altele îşi căutau sălaş în adâncuri. Şi curând, 
marea văzu ivindu-se în albia ei o adevărată pădure de ierburi, cu flori de toate culorile, strălucind 
ca nişte nestemate pe oglindii de cleştar. Rămase pierdută, admirând purpuriul coralilor, stelele de 
mare ciudate, frumoasele perle, cu scânteieri în nuanțele curcubeului, care, împreună cu scoicile, 
alcătuiau minunate şiraguri sidefii. O uimiră şi peştii, atât de deosebiți ca formă, culoare şi mărime. 
Erau peşti negri, cenușii, sinilii, roşii, albi, aurii. Unii erau mici şi lipsiți de îndrăzneală, alții, însă, 
erau plini de cruzime şi neîndurători, înotau în toate părțile, făcând să se oglindească, pe trupurile 
lor acoperite de solzi, scânteierea razelor soarelui. 

Mută de admiraţie, marea nu înceta să se minuneze de ce vedea. Abia de izbuti să-şi arate 
recunoştinţa şi încântarea prin susurul lin al valurilor. Soarele o lăsă să se desfete de darul primit şi 
îşi văzu mai departe de treburi: avea doar de orânduit pământul după voia lui. 

Mai întâi, vru să preîntâmpine orice neajuns, căci acum învățase din experiență. Ca să nu se mai 
întâmple iar povestea cu copacul ce îndrăznise să se înalțe până la el, îi trimise nişte duşmani: 
maimuța, uliul şi furnica, vietăţi pe care le şi crease, ca să-i roadă lăstarii şi să-l împiedice astfel să 
crească prea mult şi să devină o ameninţare. Animalele cărora le dăduse sarcina asta, bucuroase să-i 


facă pe plac soarelui, se învoiră eu dragă inimă să nimicească arborii, treabă pe care o fac şi azi, cu 
mare sârg. 

După ce îşi văzu lumea bine orânduită şi împodobită, soarele se gândi că ar fi bine să creeze şi 
alte făpturi, care să fie mai vrednice şi mai bune decât toate celelalte. 

— Am să fac oameni, hotărî el. 

Închise ochii şi puterea voinţei sale fu deajuns ca să se ivească oamenii pe pământ, încântat de 
opera lui, care i se păru cea mai frumoasă şi mai minunată dintre toate, vru să o desăvârşească. „O 
să-i înzestrez cu puteai, să fie nebiruiți”, se gândi el. 

Îi chemă pe cel pe care-l pusese conducător peste oameni şi-i porunci: 

— Repetă după mine cuvântul carque. 

Era un cuvânt vrăjit, dătător de putere şi nemurire celui ce-l rostea. Dar omul, pe care emoția de 
a se afla în faţa creatorului lui îl făcuse pesemne puţintel surd, nu înțelese taine şi, neîndrăznind să 
roage soarele să-l mai spună odată, rosti, alt cuvânt, care înseamnă „blând”. Greşeala asta îl făcu să 
piardă — el şi toți semenii lui — darul nemuririi 

Când aflară ce ispravă a făcut conducătorul lor, ceilalți oameni se năpustiră furioşi asupra celui 
care, prin prostia lui, i-a lipsit de asemenea dar nepreţuit. Nenorocitul striga deznădăjduit, apărându- 
se cu picioarele şi cu unghiile, dar era prea slab faţă de puterea celorlalţi. Într-o clipă, fu învins şi 
doborât la pământ. Cu lovituri zdravene, îl amuţiră şi-l lăsară să zacă acolo, însângerat, pradă 
durerii. 

Soarelui i se făcu milă de bietul nenorocit, văzându-l scăldat în sânge şi gemând îndurerat. Îi luă 
atunci chipul de om şi-l prefăcu într-o pasăre cu cântul trist, ce pare a-şi plânge mereu soarta. 

În fiecare zi se iveau alte treburi de făcut. Ca să le îndeplinească cum se cuvine şi la timp, fiul lui 
Oba căută nişte slugi care să-i ajute. Îi alese în acest scop pe jaguari. De frică, ori din cine ştie ce 
altă pricină, animalele acestea tremurau totdeauna în faţa stăpânului lor, ca şi cum ar fi fost moarte 
de frig. Văzându-le aşa, soarele le dădu una din razele sale, ca să poată aprinde focul şi să se 
încălzească. 

Ce se mai bucurară jaguarii de darul primit! Se gândeau cu răutate că nimeni nu aflase de el şi 
că, de bună seamă, nimeni n-avea să-i necăjească cerându-le foc. Doar ei, singuri aveau să se 
bucure de binefacerile căldurii. Nu ştiau însă că şopârla — care, mititică şi uşoară cum e, se vâră 
peste tot — se strecurase nevăzută până la locul unde se desfătau la căldurică. Stătu acolo la pândă 
îndelung, „Ce lucru minunat şi strălucitor au jaguarii! îşi zise şopârla. Ştiu eu bine că nici oamenii, 
nici alte animale, n-au minunea asta. Ceva atât de bun şi folositor trebuie să fie însă al tuturor. Am 
să li-l duc eu!” 

Trecură zile în şir până când, într-o noapte în care jaguarii dormeau buştean, fără să bănuiască 
nicidecum că o hoţomană le dădea târcoale, şopârla fură un tăciune şi cu el aprinse nişte copaci 
uscați. În chipul acesta le arătă oamenilor focul, iar copacii ştiură să păstreze, taina: din frecarea 
neîntreruptă a două ramuri uscate, țişneau scânteile. 

Soarele privise amuzat la şopârla ageră care se tot agita, într-un du-te vino neobosit, şi un zâmbet 
ştrengar se ivi pe buzele lui. N-o pedepsi de fel, ci dimpotrivă, când văzu că şi-a terminat treaba, o 
lăsă să alerge mai departe, băgându-şi nasul pretutindeni, aşa cum face şi astăzi. Dar de jaguari îşi 
bătu joc din toată inima. Găsi că păţania lor era plină de haz, căci eu toată cruzimea lor şi în ciuda 
groazei pe care o răspândeau, fuseseră înşelaţi de istețimea unei vietăți micuțe şi lipsite de apărare. 

Soarele privi lumea şi zâmbi mulțumit. Înfăptuise tot ce avusese de înfăptuit, şi încă bine! Acum 
putea să se odihnească. Se aşeză în palatul lui şi de acolo îşi împrăştie lumina pe pământ. Tihna 
trezi în el gânduri şi dorinţe. Treburile sale îl făcuseră să uite că în apropiere se afla o femeie 
fermecătoare, luna. Îndată ce-şi aminti, îşi zise: „Trebuie să fie tare plăcută tovărăşia ei. Mă duc să 
o caut!” 

Zis şi făcut; ieşi din palat în căutarea lunii. Cum însă totdeauna s-au găsit oameni răuvoitori, care 
vorbesc vrute şi nevrute, amestecându-se unde nu le fierbe oala, se vede că cineva a prins de veste 
ce are de gând soarele şi s-a dus iute la lună, cu tot felul de clevetiri. Luna se înfurie şi se ascunse, 


zicându-şi indignată:., Drept cine mă ia oare soarele? Oba m-a făcut ca să-l ajut pe fiul lui să 
lumineze pământul. Nu să-i fiu desfătare. N-o să se atingă de niciunul din vălurile mele!" 

În zadar se luă soarele după ea, când rugând-o fierbinte, când ameninţind-o. Luna fugea iute mai 
departe. Uneori părea că, istovită, era gata să se dea bătută. Dar tocmai când soarele, avântat, era 
încredinţat că o ajunge, acolo, departe unde zările se unesc cu marea, ea se ascundea în nori. Bietul 
de el rătăcea atunci pe alte drumuri, dându-și seama. Întristat şi mintos, că şireata de lună trecuse de 
mult pe acolo, atrăgându-l în azurul nesfârşit. 

Cum însă soarele era chipeş şi dragostea lui creştea neîncetat, până la urmă inima lunii păru să se 
înduioşeze de rugile sale înflăcărate. Dar nestatornică şi mândră, cu cât îl îndrăgea şi ea mai tare. 
Cu atât îi plăcea să-l facă să sufere. Întârziind mereu clipa ce ştia că o să vină, când avea să i se 
dăruie cu desăvârşire. 

În sfârşit, sosi şi clipa mult aşteptată de soare. Nebun de iubire, dădu la o parte vălurile sub care 
se ascundea ea şi se pierdură amândoi în desfătări. De atunci încolo prinseră drag unul de altul atât 
de tare că, ori de câte ori li se iveşte prilejul, se zbenguie plini de încântare, uitând de sarcinii pe 
care le-a încredinţat-o Oba. 

Uneori, cerul se întunecă. Lumina soarelui apucă alte drumuri, fără a ajunge pe pământ, învățații 
spun atunci că e o eclipsă. Indienii socotesc însă că nu-i aşa, ci că soarele s-a întâlnit cu luna. Ca să 
fugă de privirile iscoditoare, fiul lui Oba şi iubita lui îşi întunecă strălucirea. Se ascund in umbră, ca 
să se desfete în tihnă, lipsiţi de griji. 


Căluţul cu şapte culori 
poveste mexicană 


De mult, într-un oraş îndepărtat, trăia un împărat, care avea nevastă şi mulți copii. Ultimul născut 
pe care li-l dădu Dumnezeu a venit pe lume orb. Tare s-a mai înfuriat împăratul fiindcă băiatul se 
născuse orb! Dacă nu l-a omorât, a fost numai pentru că nu l-a lăsat biata împărăteasă, îl botezară şi 
îi puseră numele Jose. 

Împăratul mai avea destui băieţi, dar în loc să-i pună la treabă pe cei care aveau vederea bună, îi 
poruncea numai celui orb să le facă pe toate. 

Într-o zi, după ce Jose împlinise şapte ani, împăratul îl chemă să i se înfățişeze. 

— Care ţi-e voia, tătucă? 

— Să-mi aduci ligheanul, să mă spăl pe mâini! băiatul ştia rostul tuturor lucrurilor din palat. Se 
duse după lighean, să-l aducă împăratului, dar când se întoarse cu el izbucni într-un hohot de râs. 
Împăratul se întoarse către el şi-l întrebă: 

— De ce râzi, băiete? 

Jose răspunse: 

— Am auzit prin aer o voce care spunea că o să vină ziua când o să-mi aduci tu mie ligheanul, să 
mă spăl pe mâini. 

Tare se mai mânie împăratul când auzi vorbele băiatului şi porunci unuia din soldați: 

— Să mergi fără zăbavă să duci băiatul ăsta sus la munte, şi acolo să-l omori! 

Soldatul luă copilul, care era bun si cuminte, numai că nu putea să vadă. Pe drum, prinse a-l ruga 
pe soldat să-l cruţe. 

Fie-ţi mila, îi zise, şi lasă-mă aici, sau unde vei socoti că sunt fiare sălbatice să mă mănânce, să 
mă omoare în noaptea asta şi să nu mă chinuiesc mult. 

Soldatului îi era milă de băiat, şi cu mare durere împlinea ce i se poruncise. Până lă urmă, îl lăsă 
într-un loc pustiu, sus la munte, şi se despărțiră plângând amândoi, şi soldatul şi copilul 

Rămas singur, băiatul rătăci până i se făcu foame. Scormoni pământul, căutând rădăcini de 
ierburi, şi aşa dobândi hrana. Dar începu să-l chinuie şi setea, iar în jur nu se afla niciun strop de 
apă. O porni el, târându-se orbeşte printre stânci, până când auzi susurul zglobiu al unui izvor. 


Ajunse acolo, pipăi apa cu mâna şi, în loc să se repeadă să bea, să-şi potolească setea cumplită, 
îngenunche şi-i mulțumi lui Dumnezeu că i-a îngăduit să ajungă la izvor. 

Când termină rugăciunea, dădu să bea apă, dar cum se aplecă, auzi prin aer o voce care-l strigă 
pe nume. 

— Jose, ridică-te şi priveşte! 

Băiatul chibzui ia tâlcul acestor vorbe şi socoti că, de atâta chin şi slăbiciune, îşi închipuie doar 
să le-a auzit. Se plecă să bea apă, şi auzi pentru a doua oară vocea, care-i grăi la fel. Când o auzi şi a 
treia oară, se ridică şi îşi dădu seama că putea să vadă. Îngenunche, uitând şi de apă, şi mulţumi 
Domnului că i-a dat vederea. „De acum încolo n-o să mă mai poată mânca niciun animal, gândi el, 
că o să mă Caţăr în copaci şi o să mă feresc”. 

Şi aşa, Jose rămase în munți până împlini treisprezece ani. Trăia singur cuc, rătăcind într-una. Nu 
se oprea pe nicăieri decât peste noapte şi, mergând fără răgaz, ieşi într-o bună zi la un drum. Află că 
pe acolo i se aducea zilnic cărbune unui uriaş care-şi avea prin apropiere împărăția fermecată 

leşi băiatul in drum şi zări un cărăuş care mâna nişte măgari încărcaţi cu saci de cărbune. Cu 
toate că se sperie, fiindcă nu ştia ce i se poate întâmpla, nu fugi din calea omului. La rândul lui se 
sperie şi cărăuşul când îl văzu, căci el îmbătrânise tot bătând drumul acela, şi niciodată nu zărise 
picior de om. Pe acolo ora numai împărăţia uriaşului. Când se intâlniră pe drum, acesta îl întrebă: 

— Ce faci pe aici, copile? 

— Aici îmi duc traiul — răspunse Jose. 

— Nu-i cu putinţă, grăi omul. Eu am îmbătrânit prin locurile astea şi n-am întâlnit niciodată 
picior de om, ci numai pe uriaşul căruia îi duc cărbune. 

— Ba eu locuiesc aici, la munte. 

— Şi cine-s părinții tăi? 

— N-am nici tată, nici mamă. 

— Cum ai venit atunci pe lume? 

— Nu ştiu, m-am trezit aici la munte şi pe aici rătăcesc de când mă ştiu. 

— N-ai vrea să vii cu mine? întrebă moşul. 

— Cum să nu. Răspunse Jose, cu dragă inimă! 

O porniră împreună şi la puțină vreme, moşul întrebă: 

— Ascultă, băiete, şi ce mănânci? 

— Păi, rădăcini, ori ce mai găsesc şi eu. 

— Dar plăcintele nu-ţi plac? 

— Cred că da, zise Jose. 

— Uite, colo, pe măgarul cela, e o desaga în care sunt nişte plăcinte bune. 

Şi aşa află băiatul că animalelor acestora li se zicea măgari. Merseră mai departe, până ajunseră 
in împărăția uriaşului care era o cetate mare şi întinsă, înconjurată de ziduri groase, unde uriaşul 
trăia singur. Înainte de a intra, moşul îi spuse băiatului: 

— Ascultă, să spui că eşti fiul meu, căci uriaşul nu vrea să lase pe nimeni în afară de mine. In 
împărăția lui, vrea să fie singur prin locurile astea. Aşa că o să spun că eşti băiatul meu, şi atunci o 
să scapi cu zile, că altfel te-ar omori. 

— Aşa să zicem! răspunse Jose. 

Bătu moşul în poarta cetăţii, uriaşul îi deschise şi, când dădu cu ochii de băiat, puse iute mâna pe 
el. 

— De unde l-ai adus pe flăcăul ăsta, moşule? 

— Înăltimea-ta, e feciorul meu. 

— Nu-i cu putință, zise atunci uriaşul. Niciodată nu mi-ai spus c-ai avea un copil, şi încă aşa de 
mare şi chipeş. 

— Păi fiindcă nu s-a ivit niciodată prilejul, dar iată că acum l-am adus cu mine. E într-adevăr fiul 
meu. 

— Ei bine, află că nu-l mai iei înapoi pe băiat. Mi-l laşi mie aici. Ce zici, băiete? Vrei să râmâi la 


mine? 

— Cum hotărăşte tata, răspunse Jose. 

— Ascultă, îi spuse uriaşul moşului, dacă îmi laşi băiatul, te scutesc să-mi mai cari cărbune, şi-ţi 
dăruiesc aur atât cât pot duce măgarii tăi. 

— Aşa să fie! încuviinţă mogul. 

Băiatul se bucură că rămase la uriaş. După ce plecă moşul, uriaşul îi spuse: 

— Ascultă, băiete! Cetatea asta-i a ta. Tot ce se cuprinde intre zidurile astea îți aparţine. Poți să 
te bucuri de toate bogățiile pe care le-oi afla, dar să ştii că pe-aici nu-i suflet de om. 

Erau în jur fel de fel de bogății, haine mândre şi fel de fel de bunătăţi. 

— Poţi vedea tot ce-ţi pofteşte inima, numai de o singură încăpere să nu te atingi, cu niciun chip. 

Şi-l duse pe băiat să-i arate încăperea. 

— Asta-i odaia pe care nu vreau s-o deschizi nici în ruptul capului. 

Uriaşul îi dădu pe mână toate cheile din cetate, chiar şi cea de la încăperea oprită, spunându-i: 

— Eu petrec şase zile aici, în cetate, şi şase zile merg prin împărăție, să-mi văd ţinuturile. Aşa că 
şase zile ai să rămâi singur. 

Pe când uriaşul era plecat, flăcăul îşi trecea vremea descuind uşile din cetate ca să vadă ce se afla 
în încăperi. 

Într-o zi i se năzări să deschidă şi odaia în care n-avea voie să intre. 

„O s-o deschid să-mi arunc doar privirea, fără să mă ating de nimic, şi uriaşul nici n-o să afle”, 
gândi el. 

Zis şi făcut. Descuie odaia şi zări într-un colț o vâlvătaia. Se apropie şi întinse mâna să vadă dacă 
frige, dar flăcările nu-l arseră. Atunci el atinse cu un deget şi văzu că era un izvor din care țâşnea 
aur topit. Pe dată. Degetul i se acoperi cu un strat de aur, pe care nu-l putu îndepărta. Se sperie 
cumplit, şi se legă la mână. 

Când se întoarse uriaşul, dădu să-l îmbrățişeze şi-l văzu legat. 

— Ce-ai păţit la mână? 

— M-am lovit cu o piatră. 

— la să vedem dacă spui adevărat! 

Şi uriaşul trase clopotul şi se adunară de-a rostogolul toate pietrele din împărăție, de făcură o 
grămadă. Atunci uriaşul le întrebă: 

— Care din voi mi-aţi lovit băiatul? 

— Niciuna, înălțimea-ta, răspunseră pietrele. Ba dimpotrivă, noi avem grijă de el, că nu e prea 
dibaci. 

— EI, vezi c-ai mințit! îi spuse uriaşul lui Jose. Ce-ai pățit la mână? 

— M-am lovit cu un fier. 

— la să vedem! 

Uriaşul trase încă o dată clopotul. Zornăind, se strânseră grămadă tot felul de bucăţi de fier. 

— Care din voi mi-a lovit băiatul? 

— Niciunul, înălțimea-ta. Noi avem grijă de el, şi nu-i facem niciun rău. 

Atunci uriaşul porunci: 

— Întinde mâna! 

Şi băiatul n-avu încotro, îi scoase legătura şi, văzând degetul aurit, zise: 

— Ți-am spus să nu deschizi odaia aceea şi nu m-ai ascultat! O să-ţi primeşti pedeapsa. 

ÎI luă pe băiat de picioare şi, spânzurat aşa, cu capul în jos, îl duse în odaia cu pricina. Jose avea 
părul lung până la umeri, şi uriaşul îi vâri pletele în aur. Apoi îi dădu drumul şi nu-i mai făcu niciun 
rău. 

Pletele băiatului se auriră ca şi degetul. 

Mai trecu un timp şi, într-o zi, pe când uriaşul era plecat să-şi vadă ţinuturile. Jose dădu peste 
altă odaie pe oare n-o cunoştea. Nu se putu opri şi-o deschise. Într-un colț văzu un cal gata înşeuat, 
legat de un stâlp. 


De îndată ce descuie uşa, calul îl întrebă: 

— Ce faci aici, băiete? Acum vine uriaşul şi te omoară. 

— De ce să mă omoare, că doar sunt fiul lui! 

— Nu-i aşa, băiete! Eu sunt calul lui, şi de când stau aicea în cetate n-am văzut să aibă familie, 
nici nevastă, nici copii. 

— Ei, mă vezi acum. Eu sunt fiul lui. 

— Nu mă minţi, băiete. Apropie-te! Jose intră în odaie şi se apropie de cal. 

— Ascultă-mă, tot ce mi-ai spus e minciună! Tu n-ai de ce trăi aici, în cetate. Eşti un flăcău 
chipeş şi trebuie să trăieşti între oameni, să vorbeşti cu ei, să-ţi faci un rost, să găseşti o fată cu care 
să te însori. Ce-ai să faci dacă rămâi aici? Ce câştigi cu atâta bogăţie, cu atâtea bunătăţi şi haine 
mândre? Dacă mă scoţi de aici, o să te duc in lume, unde-ai, să-ţi găseşti norocul. Eu sunt un 
armăsar puternic, iar uriaşul mă ţine închis aici să ispăşesc nu ştiu ce vină. 

Flăcăul se învoi îndată. Dezlegă calul şi-l scoase afară din odaie. Calul grăi iar: 

— Scoate-mi cuiul din frunte, pe care mi l-a înfipt uriaşul drept pedeapsă. Vezi apoi că în cerul 
gurii am un ghimpe, ca să nu pot mânca. Scoate-l şi păstrează-l bine, că e fermecat şi-o să te 
ferească de primejdiile prin care-ai să treci, din pricina pletelor tale aurite. 

Jose făcu precum îi spuse apoi încăleca, şi calul o porni mai iute ca vântul. După ce ieşiră ei din 
cetate şi se îndepărtară, se înapoie şi uriaşul. Văzând că şi băiatul şi calul pieriseră fără urmă, se luă 
îndată după ei. 

Calul îi strigă lui Jose: 

— Uriaşul vine pe urmele noastre! Loveşte-mă cu nuiaua asta! 

Şi fugi şi mai iute, de parcă zbura. Când trecură hotarul împărăției, calul spuse: 

— Am scăpat cu viaţă! 

O porni atunci la pas, şi o tinu tot aşa. Pină ajunseră la marginea unei împărății. 

— De acum nu mai putem merge împreună, grăi atunci calul. Trebuie să ne despărțim. Cu 
ajutorul ghimpelui, prefă-te în negru. Intră în împărăție, caută-ți de lucru, fă ce-ţi pofteşte inima. 
Însă eu nu pot veni cu tine. Aici o să ne despărţim. Dar ori de câte ori o să le afli la necaz şi te-o 
paşte vreo primejdie, adu-ţi aminte de mine şi strigă: „căluțule în şapte culori”, iar eu am să mă 
ivesc îndată şi am să te ajut. 

Flăcăul se bucură de vorbele calului şi-ţi luară rămas bun. Apoi se prefăcu în negru şi intră în 
împărăție. Se aşeză la o răscruce, să vadă de-o găsi ceva de lucru, căci n-avea bani şi îi era foame. 
După o vreme, se apropie de el un om şi-l întrebă: 

— Cauti de lucru? 

— Întoemai! 

— Haide la palat, că împăratul are nevoie de un slujitor! 

Îi duse omul la palat şi se înfățișă împăratului. 

— Înălțimea-ta. Omul ăsta vrea să muncească. 

— Prea-bine, tocmai îmi trebuie un gradinar. Am nişte pământuri paraginile şi vreau să-mi faci 
din ele o livadă: să sădeşti pomi roditori şi să semeni flori frumoase. Fata mea îndrăgeşte tare mult 
florile, şi merge adesea să-şi petreacă vremea acolo. 

Flăcăul-se apucă de grădinărit. Tăie toţi copacii bătrâni, desțeleni pământul, îl ară şi sădi tot felul 
de pomi roditori şi de flori. Când livada înflori şi legă rod, împăratul o duse pe prinţesă să vadă 
dacă-i este pe plac. Prințesei îi plăcu, dar îi spuse împăratului: 

— Mai lipseşte ceva în grădina asta, tată; un bazin în care să mă scald în fiecare zi. 

Împăratul dădu poruncă îndată să i se facă voia prinţesei, îl chemă pe grădinar şi-l întrebă: 

— Poţi să faci tu bazinul? 

— Cum să nu, înălțimea ta! 

Se-apucă de lucru, şi făcu bazinul întocmai cum şi-l dorise prințesa. În fiecare zi, ea venea acolo 
să se scalde, şi când nu se scălda, ceasuri întregi stătea la balcon, ori sprijinită de o fereastră, 
uitându-se într-una la grădina minunată şi ia bazin. 


După o vreme, grădinarul pofti să se scalde şi el. Când să se apropie de bazin, prinţesa îl zări de 
la balcon şi dădu fugii la împărat, spunându-i: 

— Tată, negrul vrea să se scalde în bazinul meu! Dacă cutează aşa ceva, să-i porunceşti îndată să 
plece de aici pentru totdeauna! 

Dar împăratul îi răspunse: 

— Lasă, fata mea, că doar el a făcut bazinul, şi are şi el dreptul să se scalde. 

— Cum samă mai scald eu, după tuciuriul ăsta? 

— Lasă-l în pace să se scalde! Fata se duse să stea la pândă. Negrul se apropie tiptil de bazin şi, 
când băgă de seamă că prințesa nu-l vede, se aruncă în apă, preschimbat iar în flăcăul cu părul de 
aur. Prințesa n-apucă să zărească decât pletele strălucitoare. Tare se mai miră, zicându-şi: 

„Ce s-o fi întâmplat oare? Cum e cu putinţă să-i strălucească părul aşa, când el e atât de tuciuriu? 
Ia să fiu cu băgare de seamă când o ieşi din apă!” 

Dar flăcăul se făcu nevăzut, iar apoi. În grădină, se prefăcu la loc in negru. Fetei nu-i veni să-şi 
creadă ochilor, şi-şi spuse: 

— Mi se pare mie că nu-i negru adevărat! Trebuie să fie vreun farmec la mijloc! 

Într-o zi, îi zise împăratului: 

— Tată, vreau să-mi împlineşti o rugăminte: să mă iaşi să-i duc negrului nişte bucate. Cred că 
nici nu mănâncă. Bietul de el! 

— Bine, fata mea, du-te şi du-i de câte ori ai poftă! Eu nu te opresc. 

Dădu poruncă prinţesa să se pregătească bucate gustoase, apoi îi zise unei slujnice: 

— Pune mâncarea în coş şi urmează-mă! 

Se duseră ele la coliba grădinarului, şi prinţesa îi vorbi negrului cu blândeţe, dar el îi răspundea 
făcând haz. Până la urmă, fata îi spuse: 

— Ți-am adus nişte bucate! 

Şi merseră în grădină, iar acolo, pe iarbă, că-i aşternu să mănânce. Negrul se ruşina că era slujii 
de prinţesă, aşa că îmbuca fără să-şi ia ochii din pământ. 

A doua zi, prinţesa îi duse iar de mâncare, şi de atunci încolo făcu mereu la fel, căutând să afle 
taina. Şi, încetul cu încetul, prinse drag de negru, până când, într-o bună zi, îi spuse că vrea să se 
mărite cu el. Când auzi una ca asta, negrul se sperie şi o luă la fugă să se ascundă. Ea se luă după el 
şi-l întrebă: 

— De ce te-ai speriat? Vino încoace! 

— Să nu cumva să mai pomeneșşti vreodată de aşa ceva. Asta-mi mai lipsea! Închipuie-ţi ce o să 
fie dacă află împăratul că vrei să te măriți cu mine! O să poruncească să mă omoare, că doar eu sunt 
negru şi tu eşti prințesă! 

— Lasă că vorbesc eu cu tata! 

— Ei, dacă-i aşa, cum să nu vreau! 

Se duse grabnic prințesa la împăiat şi-i zise: 

— Tată, am venit să-ți fac o rugăminte. 

— Spune, fata mea! 

— Vreau să mă mărit cu grădinarul nostru negru. 

— Fata mea! Cum se poate să vrei una ca asia? Nu-ţi îngădui! 

— Ba eu vreau, tată, să mă mărit cu el! 

Până la urmă, împăratul n-avu încotro şi-i zise: 

— Dacă ţii morțiş, mărită-te cu el, dar aici în palatul meu n-aveţi ce căuta. O să vadă el! Dacă-şi 
închipuie că o să rămână aici ori că o să vă dăruiesc alt palat, se înşeală! 

— Bine, tată, foarte bine! 

Împăratul îl chemă pe negru, îi spuse că prinţesa îl vrea de bărbat, şi făcură nunta. Cum se 
termină. Împăratul îi spuse: 

— lată-ţi nevasta, ia-o şi duceţi-vă unde vreţi! Negrul o luă pe prinţesă şi o duse într-o cocioabă, 
la marginea moşiei, unde trăiră amândoi. 


Împăratul mai avea două fete, care se măritară curând cu nişte prinți bogaţi, făcându-i pe plac 
tatălui. Tare-i mai iubea împăratul pe ginerii ăştia doi! 

Într-o zi, pe când negrul cu nevasta lui se aflau la palat, veni vestea că duşmanii au călcat 
hotarele împărăției, şi împăratul se pregăti să plece la război. 

Ginerele cel mare i se înfățişă îndată, spunându-i: 

— Luminăţia ta, cum eu sunt ginerele tău cel mai mare, mie mi se cuvine să merg în fruntea 
oştii. Să fiu căpetenia ei. 

Împăratul încuviință, şi ginerele plecă la război. Pe câmpul de luptă, când se înfruntară ostile 
duşmane, cea condusă de ginere fu învinsă. Vestea se răspândi şi, cum o află, negrul îi zise 
prinţesei: 

— Ascultă, am. Auzit că oastea împăratului a mâncat bătaie. Tare aş vrea să mă duc să lupt şi eu 
acolo! 

— Atunci du-te! îl îndemnă ea. 

Negrul fură din grajd o mârțoagă cu picioarele strâmbe şi o porni călare până la o cotitură de 
drum, pe unde ştia că trebuia să treacă oastea împăratului. Când se apropiară soldații, îl văzură şi îi 
strigară: 

— Ce faci aici, negrule? 

— Am venit şi eu să merg la luptă! 

Bietul negru! Ce-şi mai bătură joc de el când auziră vorbele astea! Dar după ce se îndepărtară 
soldaţii, negrul trecu de cotitură şi-şi, strigă calul fermecat, cel în şapte culori. 

La chemarea lui, calul se ivi îndată: 

— La poruncă, stăpâne! Care ţi-e voia? 

— Vreau nişte haine mândre, cum n-are mei un prinţ pe lume, şi vreau să-i birui pe duşmani, eu 
singur, doar cu spada mea. 

— Aşa o să fie, precum doreşti. 

Ajunseră ei pe cimpul de luptă, dinspre partea cealaltă, unde nu se afla oastea împăratului. 
Căpeteniile scrutau zarea cu binoclul, şi iată că văzură cum se apropia un călăreț falnic, în zale 
strălucitoare, călare pe un bidiviu. Călărețul se năpusti printre duşmani, cu spada ridicată, şi făcu 
prăpăd în jur. 

Când văzură duşmanul biruit, ginerele şi celelalte căpetenii se repeziră spre cavaler să-i 
mulțumească şi să-l ducă in fața împăratului, ca singurul învingător. 

— Mi-e cu neputinţă să mă abat din drum, răspunse el, căci tata m-a trimis într-un anume loc, şi 
trebuie să-i împlinesc porunca. Cum treceam însă pe aici, şi văzându-vă niţel supăraţi, m-am gândit 
să vă dau o mină de ajutor. Dar acum trebuie să-mi văd de drum. 

— Hai să-l ducem pe sus la palat, zise una din căpetenii 

— Ba nu, cu forța nu, spuseră mai mulți, şi-l lăsară să plece. 

Se întoarseră soldaţii la palat, unde împăratul îi aştepta să-i sărbătorească pentru biruințţă. Ținu 
sărbătoarea zile în şir şi, în vremea asta, la hotarele împărăției năvăli alt duşman. Se înfățişă grabnic 
la împărat ginerele mai mic, şi-i zise: 

— Luminăţia ta, acum e rândul meu să plec în fruntea oştii. 

Împăratul încuviință şi prinţul o porni la război. 

Atunci negrul grăi iar către nevastă-sa: 

— Ascultă, cumnatul tău o să ducă la pieire oastea împăratului! Dacă n-o pornesc grabnic într- 
acolo, nimeni nu mai scapă cu viaţă! 

— Du-te, du-te! îi răspunse ea. 

ŞI iar se opri negrul, călare pe mârțoagă, la cotitura drumului. Trecură soldaţii împăratului şi-l luară 
în râs. Cum se îndepărtară, se ivi calul cel năzdrăvan în şapte culori, şi-l întrebă: 

— Care ţi-e porunca, stăpâne? 

— Vreau alt rând de haine, şi mai mândre ca primele. Şi mai vreau să fac prăpăd printre 
duşmani, să nu las om viu. 


— Aşa va fi, precum ţi-e voia. 

Încalecă flăcăul pe calul fermecat, şi se îndreptă spre câmpul de luptă. În vremea asta, oastea 
împăratului mânca bătaie iar ginerele cel mic, care se afla în frunte, îşi tot întreba căpeteniile din ce 
parte se ivise prima oară cavalerul viteaz care i-a ajutat. Dar tocmai atunci îl văzură venind. Se 
năpusti iar cu spada scoasă asupra duşmanilor, şi în scurt timp câştigă bătălia. Când să-l ducă la 
împărat, cavalerul se împotrivi şi de data asta. 

— Nu mi-e cu putință. Am de îndeplinit o poruncă, zise el şi îşi văzu de drum. 

Se întoarse oastea împăratului acasă, şi iar sărbătoriră victoria. Pe negru nici că îl poftiră la ospăț 
şi la petrecere. Rămăsese în coliba lui, cu nevastă-sa. 

Nu trecu mult, şi alți duşmani călcară hotarele împărăției, împăratul îi chemă pe cei doi gineri şi 
le spuse: 

— Voi v-aţi făcut datoria, acum e rândul meu s-o pornesc în fruntea castei. Mai am un ginere, 
dar nu-i bun decât să taie flori. Nu-i nimic de capul lui. Trebuie să mă duc eu la război. 

Şi o porni în fruntea oştii. 

Chiar în noaptea aceea, negrul grăi către nevastă: 

— Tatăl tău a plecat la război. De nu mă duc eu, n-o să se mai întoarcă niciodată! 

— Du-te degrabă! zise ea. 

Negrul fură iar mârțoaga din grajd, o luă pe o scurtătură şi se opri la cotitura pe unde avea să 
treacă împăratul. Când ajunse şi dădu cu ochii de ginerele său, îl întrebă cu mânie: 

— Ce faci aici, blestematule? 

— Am venit să merg şi eu la luptă. 

— Dar bine, omule, dacă ţi-ai pus în cap să vii la război, de ce nu ţi-ai luat un cal care să-ţi fie de 
folos? Ce ai să faci cu mârțoaga asta şchioapă? 

— Păi n-am găsit alt cal! 

— Atunci rămâi aci, cu mârțoaga cu tot! grăi împăratul, şi plecară cu toții, lăsându-l în drum. 

Când începu bătălia, negrul îşi strigă calul în şapte culori, care se ivi într-un suflet: 

— Care ţi-e porunca de data asta, stăpâne? 

— Acum vreau un rând de haine şi mai minunate, să strălucesc mai mult ca oricând, fiindcă cel 
care se află în fruntea oştii e chiar socru-meu, împăratul. Şi vreau să birui singur în luptă. 

— Aşa o să fie, precum ţi-e voia. 

Oastea împăratului era greu lovită, şi toate căpeteniile îl aşteptau cu sufletul la gură pe cavalerul 
neînfricat. Când îl văzură venind, strigară către împărat: 

— lată-l, luminăția-ta, acela e cavalerul! Şi când se năpusti cavalerul printre duşmani, rotindu-şi 
spada, nu se află om să-i ţină piept. În curând nu mai rămase decât el pe câmpul de luptă. Atunci 
cavalerul îşi făcu o rană la mină cu spada, stropind cu sânge în jur, căci tocmai se apropiau 
împăratul şi căpeteniile oştii. 

— De dala asta trebuie să vii negreşit la palat, spuse împăratul. O să te răsplătesc cu ce-ţi va 
pofti inima. Orice îmi vei cere va fi al tău. 

— Nu, luminăţia-ta, nu pot veni. Eu merg într-altă parte; dar, trecând pe aici şi văzându-vă la 
necaz, cum îmi place să lupt, v-am dat o mână de ajutor. 

— Dar ce-i cu rana asta la mână? 

— A, nimic, o mică tăietură, un fleac. 

Împăratul scoase o legătură ce-o avea la el şi-i legă mâna, zicându-i: 

— Vino la palat, că n-o să-ţi pară rău. O să-ţi dau ce-mi vei cere. Am trei fete, şi deşi sunt 
măritate, de ţi-o place vreuna, a ta să fie! 

— Nu, luminăţia-ta, nu pot în ruptul capului. Vă las cu bine, şi mulțumesc pentru legătură! 

Şi o porni, cu legătura împăratului la mână. Când s-ajungă la el acasă, se prefăcu la loc în negru 
şi-i răspunse nevestei, care-l întrebă cum i-a mers la război: 

— Mulțumită mie, taică-tău se întoarce teafăr şi nevătămat. 

De data asta, sărbătoarea a fost şi mai strălucită, căci era doar în cinstea biruinţei împăratului. 


Săptămâni în şir petrecură, şi, văzând atâta belşug şi voioşie, negrul glăsui astfel către prinţesă: 

— [a spune-mi, ce zici de taică-tău? Nu ne-a pofiit şi pe noi, nici măcar o dată, fiindcă suntem 
sărmani. Ce-ar fi să-i facem o vizită? Îmbracă-te frumos, şi haide! 

Ea se bucură, dar, pe când îşi pieptăna părul, o podidiră lacrimile: 

— Zaci că să mă îmbrac frumos, dar de unde veşminte, că n-am decât rochia asta ponosită de pe 
mine? 

Negrul ieşi din colibă şi îşi strigă calul în şapte culori, care se ivi îndată: 

— Care ţi-e porunca, stăpâne? 

— Vreau nişte straie de prinț, cele mai minare de pe lume, un armăsar falnic, ca tine, dar să fie 
negru la culoare, şi mai vreau o şa bătută toată în aur şi argint. lar pentru nevastă-mea, o rochie 
strălucitoare, cum nici la palat n-a purtat cineva vreodată! 

Cât ai clipi din ochi, calul îi împlini toate dorințele. Când intră înapoi în colibă, cu straiele 
minunate în braţe, o găsi pe prințesă plângând. 

— lată-ţi rochia, îi spuse el, şi aici sunt hainele mele. Să ne gătim şi s-o pornim! 

Ce se mai bucură prinţesa când îşi puse pe ea mândreţe de rochie! Iar bărbatu-său se duse în 
cealaltă odaie, se prefăcu din negru în prinţ, şi-şi îmbrăcă hainele strălucitoare. Când prinţesa fu 
gata, fără să ştie de schimbarea bărbatului ei, îi bătu în uşă, zorindu-l: 

— Haide, tot nu te-ai îmbrăcat? 

Atunci el se ivi în prag, iar ea rămase împietrită de mirare când văzu prinţul acela chipeş, cu 
părul de aur. De fericire, uită şi de palat şi de tot, nemaisăturându-se să-l privească şi să-l 
îmbrățişeze. 

Într-un târziu, ziseră: 

— ŞI acum, să mergem la petrecere! 

Încălecară, flăcăul pe calul năzdrăvan, iar ea pe calul negru, şi o porniră spre palat. Împăratul şi 
căpeteniile oştirii se aflau la ferestrele catului de sus şi-i zăriră apropiindu-se. 

— lată-l pe cavalerul care a biruit în luptă! strigă împăratul uimit; vine împreună cu fata mea. L- 
a omorât de bună seamă pe negru, şi bine a făcut. Să-i ieşim în întâmpinare! 

leşiră cu toții înaintea lor, şi împăratul îl îmbrățişa pe flăcău, întrebându-l: 

— [a spune, ce-ai făcut cu negrul? 

— Care negru, luminăția-ta? 

— Bărbatul fetei mele. Dacă l-ai ucis, nu te teme! Bine ai tăcut! Ţi-am promis că, de-ţi va fi pe 
plac vreuna din fetele mele, a ta o să fie. 

— Nu ştiu de cine vorbeşti, luminătia-ta. Ce negru? Eu sunt soțul prinţesei, fiica ta. 

— Nu-i cu putință! Bărbatul ei e un negru! 

Intrară cu toții în palat, şi împăratul îi tot dădea zor cu negrul. 

— Ce-ai spune dacă ai afla că negrul acela sunt chiar eu? îi zise atunci flăcăul, şi-l luă pe împărat 
mai la o parte. Scoase legătura şi i-o arătă zicând: 

— Ei bine, m-ai recunoscut? 

— Într-adevăr, eşti chiar negrul! se miră împăratul. Când îşi reveni din uimire, îi ceru iertare şi-i 
spuse: 

— Tu vei domni peste toată împărăţia! Ai câştigat coroana! 

— După cum ţi-e voia, luminăţia-ta, încuviinţă flăcăul, numai că pentru încoronare e nevoie de 
şapte împărați care să fie de față. 

— Vom face cum se cuvine, hotărî socrul. 

Şi porunci să fie poftiți şapte împărați. Printre aceştia se afla şi tatăl flăcăului, cel care-şi 
trimisese la moarte feciorul orb. 

Când sosi ziua încoronării, fiecare împărat avea de îndeplinit câte ceva: unul îi puse încălțările, 
altul hainele, altul coroana... Venindu-i rândul, tatăl prințului îi întinse ligheanul, să se spele pe 
mâini. Şi astfel se împlini ceea ce-i spusese feciorul când era copil. 

Când totul fu gata, prințul se aşeză pe tronul împărătesc, şi grăi astfel către cei şapte: 


— Cinstiţi împărați, sunteţi toți înţelepţi şi cunoaşteţi bine orânduielile. Spuneţi-mi, ce pedeapsă 
se cuvine unui tată care dă poruncă să fie ucis fiul lui orb din naştere? 

— Un om ca ăsta, răspunse chiar tatăl lui, merită să fie ucis pe loc, ba mai rău, să fie băgat într- 
un cazan cu ulei încins. 

Prinţul ascultă pe rând părerea fiecăruia, apoi zise: 

— Primul care a vorbit e chiar tatăl meu, împăratul. El e cel care a poruncit să fiu omorât, căci, 
spre nenorocirea mea, am venit pe lume orb. Dar Domnul s-a milostivit de mine: mi-a dăruit 
vederea şi m-a ajutat la necazuri, de-am ajuns acum împărat. În faţa voastră se află cel care a dat 
poruncă să fiu ucis. 

Se repeziră cu toţii să-l ducă la moarte pe tatăl vinovat, dar tânărul împărat îi opri. Îşi iertă tatăl, 
îl lăsă liber să plece, dar înainte îi zise: 

— Te rog din suflet să-mi trimiţi pe mama şi pe fraţii mei, să-i cunosc şi eu. 

Tatăl îi făgădui şi îşi ținu cuvântul. Cum ajunse acasă, O trimise pe împărăteasă şi pe prinți să-şi 
vadă feciorul şi fratele. Iar împăratul cel tânăr îi primi cum se cuvine, dând în cinstea lor un ospăț 
strălucit, la care mai petrec cu toţii şi acum, dacă or mai fi trăind. 


Frumoasa cu părul de aur 
poveste chiliană 


O femeie avea trei feciori. Pe cel mai mare îl chema Pedro, pe cel mijlociu, Diego, iar pe mezin, 
Manuelito. 

Într-o bună zi, cei doi fraţi mai mari o porniră să cutreiere lumea. Manuelito îşi luă desaga în 
care maică-sa îi pusese plăcinte să aibă pe drum, şi plecă să-şi găsească fraţii. 

Merse el ce merse, până îi ieşiră în cale, lângă un păr, trei fete care se certau între ele, zicând 
fiecare că ea e cea mai frumoasă. Când îl zări pe Manuelito, una dintre fete strigă: 

— lată că vine un flăcău. Să-l chemăm să hotărască el care din noi e cea mai frumoasă! 

ÎI chemară, dar Manuelito se codi, spunându-și în sinea lui: „Am dat de belea cu fetele astea, or 
să mă omoare!” N-avu încotro şi se apropie. 

— Tinere, te-am chemat ca să pui capăt certei noastre, zise una din fete. Hotărăşte tu care din noi 
e cea mai frumoasă! 

Şi iar se luară la ceartă, zvârlind una într-alta cu perele de pe jos. Manuelito se gândi: 

— Ce-a căzut pe capul meu! Dacă spun uneia că e cea mai frumoasă, celelalte două or să mă 
omoare! 

Se tot munci el ce să facă şi după multă chibzuială, le spuse celor trei fete: 

— Tu eşti frumoasă ca soarele, tu eşti ca luna de pe cer, iar tu, ca luceafărul. Rămâneţi cu bine! 

Şi o porni grabnic, de teamă să nu fi supărat pe vreuna. Fetele însă nu-l lăsară să plece, ci îl 
chemară înapoi. 

— Vai de mine, se sperie Manuelito, pesemne că nu-s mulţumite de ce le-am spus! 

Dar fetele grăiră într-un glas: 

— Tinere, te-am chemat înapoi, fiindcă ai ştiut să ne mulțumeşti pe fiecare şi vrem să te 
răsplătim. O să-ți dăm nişte daruri fermecate. 

Una din ele îi dădu o căciulă care când şi-o punea îl făcea nevăzut; altă îi dărui o nuieluşă, 
spunându-i că îi va împlini orice dorință, iar ultima — o pereche de cizme care, odată încălțate, îl 
făceau să străbată într-o clipă orice drum, oricât de lung. 

Merse el mai departe, şi peste puţină vreme dădu peste nişte fiare sălbatice care sfârtecau o vită. 
Erau fel de fel de animale şi păsări, toate soiurile de pe pământ: tigri, lei, elefanți, vulturi, ulii, până 
şi furnici. Se luaseră la bătaie, cele mai puternice nelăsându-le pe cele mai slabe să se apropie de 
pradă. Când îl văzu pe Manuelito, leul zise: 

— Să-i cerem flăcăului care vine să ne facă el împărţeală dreaptă! 


Manuel n-avu încotro, trebui să-i facă pe plac, dar îşi tot spunea, speriat: „Animalele astea or să 
mă mănânce. Cum să fac, să le împac pe toate?” 

Îşi scoase cuțitul şi începu să taie vita. Animalelor mai mari le dădu cite o halcă mai mare, celor 
mai mici, câte o bucată potrivită, iar pentru furnici îşi scoase din desagă plăcinta şi le-o fărâmă. 
Toate animalele rămaseră tare mulțumite, şi mâncară în pace. Când dădu flăcăul să plece, leul îl 
trimise pe şoim să-l cheme înapoi. 

— Vai de mine, se sperie el, acum s-a zis cu mine, or să mă mănânce! 

Dar leul îi spuse: 

— Te-am întors din drum ca să-ţi mulțumim că ne-ai împăcat pe toți. Drept răsplată, o să-ţi dăm 
nişte daruri fermecate. Ori de câte ori o să te afli la necaz, să ne chemi şi o să-ţi sărim în ajutor. 

Manuelito o porni mai departe. După ce mai merse o bucată bună de drum, văzu un foc de 
vreascuri şi o şopârlă gata-gata să piară în flăcări. Luă atunci un băț şi, cu grijă, scoase şopârla şi o 
puse într-un loc ferit. Recunoscătoare, şopârla prinse glas şi-i zise: 

— Când o să te amenințe vreo primejdie, să mă chemi, şi am să-ţi vin în ajutor. 

Manuelito o porni iar mai departe şi, într-un târziu, ajunse la palatul împăratului. Acolo dădu 
peste frații lui, care munceau ca argaţi. Printre slugi era şi o arăpoaică iiaină la suflet şi plină de 
venin. 

Pe zi ce trecea, împăratul îl îndrăgea tot mai tare pe Manuelito. Îi dădea tot felul de treburi de 
încredere şi îl voia mereu în preajmă, stârnind astfel tot mai mult pizma arăpoaicei şi a fraților lui. 

Într-o zi, către asfinţit, doi porumbei se aşezară pe creanga unui portocal. Porumbelul ținea în 
cioc un fir de pâr din cosita Frumoasei cu Părul de Aur, şi se tot muncea să i-l pună la gât 
porumbiţei, dar, ea nu-l lăsa. Manuel se uita zâmbind la porumbei. 

Atunci arăpoaicei îi dete prin cap cum să-l piardă pe flăcău. Îi chemă de grabă pe cei doi fraţi şi 
le zise: 

— Hai să mergem la împărat, să-i spunem că Manuelito s-a lăudat cum că e în stare să aducă 
înapoi de la vrăjitoare calul în şapte culori şi şaua cu clopoţeii de aur! 

Zis şi făcut. Când află împăratul, îl chemă pe Manuelito şi-l întrebă: 

— Ascultă, Manuelito, e adevărat ce-am auzit că tu ai spus că te încumeţi s-o porneşti în 
căutarea calului în şapte culori, furat de vrăjitoare, şi a şeii cu clopoţeii de aur? 

— Ba nu, înălțimea-ta, n-am spus aşa ceva! Or să mă omoare vrăjitoarele! 

— Ba ai spus, şi trebuie să-ți ţii cuvântul. Du-te îndată, că de nu, poruncesc să ți se taie capul! 

Manuelito fu nevoit să plece, cu inima grea şi lacrimi în ochi. În cale i se ivi un papagal, aşezat 
într-un copac. 

— De ce plângi, Manuelito? îl întrebă pasărea cu glas de om. 

— Cum să nu plâng, pasăre dragă! împăratul mi-a poruncit să-i aduc calul în şapte culori şi şaua 
cu clopoţeii de aur de la vrăjitoare. 

— O să treci prin primejdie de moarte, îi spuse pasărea. Calul, cu pricina e ţinut ascuns, într-un 
grajd încuiat cu şapte chei, iar şaua se află atârnată de piciorul patului. 

Manuelito o porni mai departe şi ajunse la malul mării. Scoase nuieluşa fermecată, lovi cu ea 
valurile, şi apa se dădu în lături, făcându-i drum. Astfel izbuti să treacă pe celălalt țărm, unde 
sălăşluiau vrăjitoarele. Ajunse la palatul lor, îşi puse căciula, care-l făcu pe dată nevăzut, şi intră 
înăuntru. Găsi fără greutate poarta ferecată unde se afla calul în şapte culori, dar, cum nu ştia s-o 
descuie, rămase pe gânduri. Deodată zări pe jos o furnică. Atunci îşi aminti de darurile animalelor, o 
chemă să-i sară în ajutor, şi furnica trecu pe sub uşă şi i-o deschise. Manuelito intră, scoase afară 
calul, îl puse la loc ferit şi porni să caute şaua cu clopoţeii de aur. ÎI chemă pe şoim să-i vină în 
ajutor, şi pasărea se ivi cit ai clipi. Îi aduse şaua ce se afla atârnată de piciorul patului, flăcăul o luă, 
se duse după cal şi o porni la drum, spre palat. 

Nu trecu însă mult, şi vrăjitoarele prinseră de veste. Porniră pe urmele lui, dar se poticniră la 
malul mării, căci flăcăul îşi croise drum cu nuieluşa fermecată şi, după ce trecu, apele se închiseră 
la loc. 


Manuelito ajunse la împărat, cu calul în şapte culori şi şaua cu clopoţeii de aur. Mare i-a fost 
bucuria împăratului când l-a văzut; nu mai ştia cum să-l răsplătească pentru fapta lui! Iar frații şi 
arăpoaica să crape de ciudă, nu alta! Se sfătuiră ei ce să facă şi, după ce chibzuiră îndelung, 
arăpoaica le spuse: 

— Acum să-i spunem împăratului că Manuelito s-a lăudat cum că se încumetă s-o aducă pe 
Frumoasa cu Părul de Aur de la vrăjitoarele care o ţin sub farmece. De bună seamă că de data asta o 
să piară. Toţi care au pornit-o în căutarea fetei au murit acolo. 

Se duseră ia împărat care, cum află, îl chemă pe flăcău, 

— Manuelito, ai spus tu că te încumeţi s-o porneşti, în căutarea Frumoasei cu Părul de Aur, pe 
care o ţin vrăjitoarele sub farmece? 

— Nu, înălțimea ta! Cum să spun aşa ceva? Mă ucid vrăjitoarele de fac asta. 

— Ba n-ai încotro, trebuie să te duci, că de nu, dau poruncă să ţi se taie capul. 

Şi iar o porţii la drum flăcăul, plângând cu lacrimi amare. Îi ieşi în cale şi de data asta papagalul, 
aşezat pe creanga unui dud. 

— De ce plângi. Manuelito? 

— Cum să nu plâng, pasăre dragă! Împăratul mi-a poruncit să i-o aduc pe Frumoasa cu Părul de 
Aur de la vrăjitoarele care o ţin în puterea lor. 

— Treci prin primejdie de moarte, grăi papagalul. Ajunse flăcăul la țărmul mării, lovi cu 
nuieluşa în valuri, apa se dădu in lături şi el putu să treacă dincolo. Când îl văzură venind, 
vrăjitoarele îl întrebată: 

— Ce vânt te-aduce pe aicea, voinice? 

— Am venit după Frumoasa cu Părul de Aur. 

— Ca s-o poţi lua cu tine, trebuie să duci la bun sfârşit trei încercări. De izbuteşti, fata e a ta, de 
nu, unde-ți stau picioarele, acolo îţi va sta capul! 

Peste noapte îl închiseră într-un hambar plin de boabe de grâu, îi dădură o lumânare de trei 
degete şi-i porunciră să curețe tot grâul la lumină aceea. Pe flăcău îl podidi plânsul, căci lumânări ca 
nu-i ajungea nici pentru un pumn de grâu. Deodată, zărind o furnică, îşi aminti de darurile 
animalelor. Le chemă pe furnici în ajutor şi se iviră puzderie. Prinseră să curețe grâul, alegând bob 
de bob şi, până în zori, lăsară grâul ales, strălucind ca aurul. Cum se sculară, vrăjitoarele se repeziră 
la hambar, să-l omoare pe flăcău. 

— Ai terminat treaba? îl întrebară. 

— Da, stăpânelor, am ales tot grâul din hambar, răspunse el. 

— Da' harnic mai eşti! se minunară ele. Să te vedem acum la a doua încercare. 

Când se lăsă noaptea. Îi ară tara o pivniţă, plină cu putini cu untură. Îi porunciră ca până in zori, 
la lumina unei lumânărele de două degete, să spele toate putinile. Pe Manuelito îl podidiră lacrimile, 
dar aducându-și aminte de animale, le chemă în ajutor. Şi pe dată se iviră lei, tigri şi tot soiul de 
animale care începură să lingă putinile. Nici n-apucă să se stingă luminarea, că toate putinile erau 
curate. A doua zi, când vrăjitoarele veniră să vadă ce ispravă a făcut flăcăul, găsiră totul gata. 

— Harnic mai eşti la treabă! spuseră ele iar, uimite. Acum ţi-a mai rămas o ultimă încercare ca 
s-o dobândeşti pe Frumoasa cu Părul de Aur. 

Şi îi dădură o oală plină ochi cu apă şi un ştergar, poruncindu-i să se urce până în vârful unui 
stâlp înalt, ţinând într-o singură mână oala şi ştergarul. 

— Dacă verşi un strop de apă, unde-i stau picioarele acolo îţi va sta capul! îl ameninţară ele. 

Manuelito îşi aduse aminte de şopârlă şi o chemă în ajutor. Şopârla se ivi fără zăbavă şi, pe 
ascuns, îi propti zdravăn mâna, ca să nu se clatine niciun pic oala cu apă. Flăcăul se urcă uşurel, fără 
să verse un strop de apă, şi după ce aj unse în virf, cobori. 

Vrăjitoarele nu mai avură încotro şi îl duseră în odaia unde o ţineau închisă pe Frumoasa cu 
Părul de Aur. Dar tot acolo mai erau alte două prințese, şi toate trei erau acoperite cu un văl des, 
lung până în pământ, de nu li se zărea decât tocul pantofului. 

— Acum alege-o pe Frumoasa cu Părul de Aur, grăiră vrăjitoarele către Manuel. 


Flăcăul chemă iar în ajutor şopârla, care se furişă lângă pantofii Frumoasei cu Părul de Aur. 
Manuelito putu s-o aleagă fără greş. Şi o luă cu el. 

Ajunseră ei la palat, şi văzând-o pe Fata cu Părul de Aur. Împăratul nu îşi găsea locul de bucurie. 
Ca să-l răsplătească pe Manuelito cum se cuvine, i-o dădu pe prinţesă de nevastă. Făcură o nuntă 
mare, şi împăratul îi lăsă lui Manuel coroana, să cârmuiască el. Iar pe fraţii cei haini şi pe arăpoaica 
cea plină de venin, din pricina cărora avuse atâta de pătimit Manuelito, împăratul porunci să-i ardă 
de vii într-un cuptor, iar cenuşa să le fie azvârlită în cele patru vânturi. 

Manuelito şi Frumoasa cu Părul de Aur trăiră mulţi ani fericiţi, şi de atunci încoace s-au ivit pe 
lume multe fete cu părul auriu. 


Pasărea cu pene de toate culorile 
poveste mexicană 


A fost odată un împărat care era orb din naştere. Când i-a venit vremea, s-a însurat şi nevasta i-a 
dăruit trei copii, toți trei băieți. Când feciorii se făcură mari, împăratul vru cu orice preţ să-şi capete 
vederea. Chemă vraci din toată împărăția, lăsându-i fiecăruia câteva zile ca. Să-l lecuiască, iar cei 
care nu izbuteau să-i dea vederea plăteau cu viaţa lor. Cum nimeni nu izbuti să-l tămăduiască, 
împăratul tot ucise la vraci, unul după altul, până ce, într-o bună zi, se pomeni că nu mai rămăsese 
niciunul. 

În vremea asta, într-o cârciumă, câţiva beţivi stăteau la taifas despre puzderia de vraci care 
piereau, şi unul din ei zise: 

— Tare-i crud şi nemilos împăratul că pune să fie ucişi atâția oameni. Doar există un leac ca să 
capete vedere, şi chiar simplu de tot. 

— Care să fie oare leacul ce l-ar tămădui pe împărat? întrebă altul. 

— Apa fermecată şi pasărea cu pene de toate culorile! 

— Şi unde se află leacul ăsta? 

— De asta n-am habar, dar de bună seamă că e singurul leac. 

Atunci omul care îl iscodise răspândi îndată vestea despre leacul fermecat. Cum ajunse la 
urechile împăratului, dădu poruncă să i se înfățişeze îndată omul cu pricina. Trimise câțiva soldați 
care i-l aduseră la palat. 

— Am aflat că tu cunoşti un leac care să-mi tămăduiască ochii, îi spuse împăratul. 

— Aşa e, înălțimea-ta; te poţi tămădui cu apa fermecată şi cu pasărea cu pene de toate culorile. 

— ŞI unde se găseşte leacul ăsta? 

— Nu ştiu unde, dar ştiu că leacul e bun. 

— Cu ce îmi vii chezaş ca să te cred? 

— Cu viaţa mea. 

— Bine, încuviință împăratul. 

— Dar înălțimea-ta cum o să mă răsplăteşti, dacă ţi-o fi de folos leacul? 

— lată care o să-ți fie răsplata: o să dau poruncă în toată împărăţia ca, oriunde vei intra după 
ceva — mâncare, rachiu, haine, tot ce vei pofti — să ţi se dea fără niciun ban. Acum am să trimit 
după leac. 

Împăratul îl chemă pe feciorul cel mare, şi-i zise: 

— Fiule, pleacă grabnic să-mi aduci leacul, de oriunde s-o afla! Ia cu tine oşteni, să te apere, şi 
bani cât îți fac trebuinţă! 

Feciorul cel mare o porni la drum. Merse el ce merse, pe mare şi pe uscat, întrebând mereu de 
leacul cu pricina, dar nu-i fu cu putință să-l afle. După ce cutreieră o mulţime de oraşe, ajunse într-o 
zi într-unui unde trăia o vrăjitoare, o femeie care făcea farmece bărbaţilor. Prinţul făcu popas în 
oraşul acela, şi a doua zi dis-de-dimineaţă, se duse la casa vrăjitoarei, aflată pe o colină, la poalele 
căreia curgea un râu. Când femeia se ivea la fereastră, în apă se oglindea chipul ei atât de frumos, că 


toți trecătorii prindeau drag de ea. Atunci ea de sus le vorbea, îi poftea înăuntru şi, odată intraţi, nu-i 
mai lăsa să iasă niciodată. Le făcea farmece şi acolo rămâneau, pe vecie. 

Prinţul păți şi el la fel ca ceilalți: văzu chipul mândru oglindit în apă, fu poftit în casă şi ademenit 
cu vorbe de dragoste. Dar el se întoarse către soldaţii care-l însoțeau şi le zise: 

— Băieți, duceți-vă şi aşteptați-mă pe seară, că rămân puţin aici, să văd ce taină se ascunde. 

Soldaţii îl ascultară şi-l lăsară singur. ÎL aşteptară ei toată ziua, apoi zile în şir, dar degeaba. 
Atunci căpetenia soldaților le porunci s-o pornească în căutarea lui. După ce îl căutară peste tot, 
văzând că nu-i chip să-i dea de urmă, căpetenia soldaţilor hotărî să se întoarcă la palat. Dar unul din 
soldaţi îi spuse: 

— Nu ne putem întoarce, căci împăratul o să dea poruncă să ne omoare. Mai bine să ne împărțim 
intre noi banii, şi s-o pornim fiecare să ne căutăm norocul, încotro vom crede de cuviință! 

Şi făcură precum spuse soldatul. 

Se scurseră cinci ani, şi cum prințul tot nu se întoarse, împăratul îi spuse feciorului mijlociu: 

— Fiule, du-te să afli nu numai leacul care să mă tămăduiască, ci şi pe fratele tău dispărut! 

Îi dădu şi lui soldaţi să-l apere şi bani de cheltuială, şi flăcăul o porni la drum. Cutreieră el tot 
felul de oraşe, întrebând de leacul cu pricina şi de fratele cel mare, şi află că în urmă cu cinci ani 
trecuse prin părţile acelea. Avu norocul să dea chiar peste oraşul unde zăcea fratele lui, în puterea 
farmecelor. Dar şi mijlociul păți întocmai ca fratele lui cel mare, iar soldaţii îşi împărțiră banii şi-o 
porniră să cutreiere lumea. 

Mai trecură alți cinci ani. Văzând că fraţii mai mari nu se întorc, mezinul se înfățişă împăratului 
şi-i spuse: 

— Tătucă, vreau să plec să-mi caut frații dispăruţi fără urmă, şi să aflu leacul fermecat! 

împăratul însă nu se învoi să-l lase. 

— Nu pleca, fiule! Rămâi aici, vezi că eu sunt tare bătrân şi lipsit de vedere. Tu trebuie să stai 
aici că, de o fi să mor, tu să-mi urmezi la domnie. 

Flăcăul nu se lăsă; îşi luă armele şi se pregăti de drum. Văzând că nu-l poate opri, împăratul îi 
spuse: 

— Dacă vrei cu orice chip să pleci, atunci să-ţi dau de pe acum coroana, hlamida şi sceptrul căci, 
de o fi să mor cât lipseşti, la întoarcere să poţi fi recunoscut împărat în locul meu. 

Şi mezinul o porni în căutarea fraților şi a leacului pentru taică-său. Dădu de urmele lor şi ajunse 
în oraşul unde zăceau amândoi legați prin farmece de vrăjitoare. 

Îi apăru şi lui femeia cea frumoasă, dar mezinul nu o luă în seamă şi nu se lăsă înduplecat de 
vorbele ei ademenitoare, îşi văzu mai departe de drum şi, după ce bătu cale lungă, dădu de o 
împărăție îndepărtată. Când intră în oraşul unde se afla palatul împărătesc văzu, chiar la marginea 
drumului, un om care zăcea împuşcat iar lângă el, pe nevastă-sa, plângând cu lacrimi amare. Prințul 
se apropie şi-o întrebă ce se întâmplase. 

— Mi-au împuşcat bărbatul, fără nicio vină. 

— Cine a dat porunca asta? 

— Împăratul de aici. 

Prinţul intră în oraş, trase la un han şi-i zise unuia dintre slujitorii de acolo: 

— Du-te grabnic la palat şi dă-i de veste împăratului că a sosit un tânăr care vrea să-i vorbească. 
Să vină negreşit aici, la han. 

Se duse băiatul la palat şi, când află, împăratul se înfurie cumplit. 

— Spune-i tânărului care are treabă cu mine să mi se înfățişeze îndată aici, că de-mi stârneşte 
mânia o să aibă aceeaşi soartă cu omul împuşcat de la marginea oraşului! 

Când se întoarse băiatul la han cu răspunsul, îl găsi pe prinţ îmbrăcat cu hlamida împărătească, 
în mână cu sceptrul şi cu coroana pe cap. Aflând ce vorbă îi trimitea împăratul, îi spuse băiatului: 

— Întoarce-te la palat şi spune-i împăratului să vină fără zăbavă, să nu mă înfurie, că dau 
poruncă să fie împuşcat, ca omul pe care l-a ucis la marginea oraşului! 

Când află împăratul vorbele astea din gura solului, căzu pe gânduri şi-l întrebă: 


— Ce fel de om este cel care te trimite, de cutează să-mi vorbească astfel? 

— Nu ştiu, dar e îmbrăcat împărăteşte şi poartă sceptru şi coroană, ca înălțimea-ta. 

— O fi cumva chiar împăratul căruia îi sunt supus? 

Şi se duse la han, unde nu-l află pe împărat, ci pe fiul lui care avea pe cap coroana părintească. 
Atunci prinţul îi zise: 

— Am să-ți fac o întrebare. De ce ai dat poruncă să fie împuşcat omul care zace la marginea 
oraşului? 

— Fiindcă era un ticălos, răspunse împăratul. 

— Ba n-avea nicio vină, aşa că ai să-ți primeşti pedeapsa pentru fapta asta. Să te duci tu însuţi cu 
o căruță să iei corpul, să-l veghezi în palat şi să-l îngropi cu toată cinstea, ca şi cum ti-ar fi rudă. 
Asta mi-e porunca! 

Împăratul n-avu încotro şi se supuse. Merse de luă mortul, îl duse la palat, îi făcu priveghi, ca 
unei rude de-a lui, şi-l înmormântă aşa cum se cuvenea, cu rugăciuni şi cântece, totul pe cheltuiala 
lui. După ce împlini întocmai porunca primită, se înfățişă prințului şi-i spuse: 

— Ți-am împlinit porunca. 

— Preabine, împărate! 

Prinţul rămase în oraşul acela, până i se terminară banii. Atunci el dădu poruncă soldaţilor să se 
întoarcă la palatul părintesc, să-i spună împăratului unde se afla el şi să-i mai aducă bani. 

Soldaţii plecară şi el rămase singur. Cum aici nu mai avea cu ce-şi duce traiul rătăci afară din 
oraş, ajungând sus la munte. Pe când cutreiera el muntele pustiu, îi ieşi în față, pe o cărăruie, un 
coiot. Nici el nici animalul nu se dădură mai la o parte, aşa că se ciocniră unul de altul. Tare se mai 
miră prințul când îl auzi pe coiot vorbind cu glas de om. 

— Ce cauţi prin pustietățile astea, voinice? îl întrebă coiotul. 

— Am pornit în lume, în căutarea unui leac pentru tatăl meu: apa fermecată şi pasărea cu penele 
în toate culorile. 

— Leacul ăsta există, grăi atunci coiotul, dar ca să ajungi până la el trebuie să baţi cale lungă, 
cam tot atât cât ai făcut de la tine de acasă până aici. 

— Dacă ştii unde se află leacul, mă poţi duce acolo? 

— Bine, te duc, dar mă tem că n-ai să fii în stare să rezişti la drum până ajungem. 

— Ba da, o să fiu în stare! 

O porniră amândoi la drum, dar nu trecu mult şi flăcăul osteni. 

— Ascultă, aşa nu mai ajungem în veci, îi zise atunci coiotul. Urcă-te în spinarea mea! 

— Cum să mă urc? Doar nu eşti aşa de mare să mă duci. 

— Nu-ţi face griji! Urcă-te, închide ochii şi nu-i deschide până nu-ţi spun eu! 

Şi cât ai clipi ajunseră la marginea altei împărăţii. 

— lată, în oraşul ăsta ai să afli apa fermecată şi pasărea cu pene în toate culorile, grăi coiotul. O 
să-ți spun la care ceas poți intra după ele, fiindcă trebuie să le furi. 

Când se făcu timpul potrivit, glăsui iar: 

— A sosit clipa. Du-te acum, că paznicul ce stă de veghe la palat doarme adânc. Intră înăuntru, 
ia apa fermecată şi, mai încolo, ai să dai de o încăpere cu tot soiul de păsări, în colivii de aur şi de 
argint. Să te uiţi după pasărea cu pene în toate culorile, care stă într-o colivie de lemn. De pasărea 
asta fermecată ai nevoie. 

Flăcăul îi ascultă povaţa, şi totul se petrecu întocmai cum îl învățase coiotul. După ce luă apa 
fermecată, intră după pasăre, dar i se păru prea urâtă colivia de lemn în care stătea. Atunci se gândi 
să scoată altă pasăre, dintr-o colivie de aur, şi să pună în locul ei pasărea fermecată. Cum făcu 
schimbul, pasărea cu pene în toate culorile porni a cânta aşa de tare, încât trezi tot oraşul. Soldații îl 
prinseră îndată pe prinţ şi-l aruncară în temniță. Văzând că. Trece vremea şi el nu se iveşte, coiotul 
se duse la el şi-l întrebă ce-a pățit. 

Acesta îi povesti de-a fir-a-păr ce i se întâmplase. Atunci coiotul îi spuse: 

— A venit timpul să ne despărțim. Împăratul a dat poruncă să fii împuşcat mâine în zori, dar îţi 


dau o scrisoare pe care să i-o arăţi, iar eu o să te aştept până către prânz la marginea oraşului. Dacă 
nu vii, înseamnă că te-au omorât. 

A doua zi dis-de-dimineaţă, când să-l împuşte pe ostatic, acesta se rugă să fie lăsat să-i dea 
împăratului o scrisoare. Până la urmă, după multe rugăminți, împăratul i-o luă, o citi şi-i zise: 

— O să-ţi dau drumul, dar cu o condiţie. 

— Care, înălțimea-ta? 

— Să mi-o aduci aici la palat pe fata cu pielea albă ca laptele. De mi-o aduci, îţi dăruiesc apa 
fermecată şi pasărea cu pene în toate culorile. 

— Unde se află fata pe care o doreşti? 

— De aş fi ştiut, de mult aş fi trimis după ea. 

Flăcăul n-avu încotro şi porni în căutarea fetei. Dar mai înainte se duse la marginea oraşului, să-l 
întâlnească pe prietenul lui, coiotul. ÎI găsi asteptându-l şi îi spuse care era porunca împărătească. 

— Asta-i pierzanie pentru noi! strigă atunci coiotul. De-ai şti cât de departe se află fata cu pielea 
albă ca laptele! 

— Ştii tu unde se află? 

— Da, ştiu! 

— Atunci, du-mă îndată la ea! 

— Nu-i cu putință. N-o să fii în stare să ajungi. 

— Ba da, cum de nu! 

Flăcăul se urcă iar în spinarea coiotului şi, într-un târziu, ajunseră în oraşul unde se afla fata cu 
pricina, care iera cea mai mică din cele trei fiice ale împăratului de acolo. Coiotul, care era 
năzdrăvan şi le ştia pe toate, îl povăţui astfel pe flăcău: 

— Nu-i nevoie să intri în palat. În faţa lui e o grădină minunată, cu un bazin unde noaptea vin să 
se scalde cele trei prințese, prefăcute în porumbiţe. Dar să iei aminte că nu vin toate împreună. Mai 
întâi vine cea mare, apoi cea mijlocie şi, la urmă. Mezina, care e fata cu pielea albă ca laptele. Să te 
ascunzi în. Grădină, după o tufă, şi când fata cea mică intră în apă, fugi de-i fură hainele. Ea o să 
iasă şi, cum n-o să-şi găsească hainele, o să te roage să i le dai. O să-ţi promită marea cu sarea, că o 
să te facă bogat, că o să-ţi dea tot ce pofteşti, dar tu să nu te îndupleci până n-o spune că o să se 
mărite cu tine. Atunci îi dai hainele, şi o iei cu tine. 

Şi flăcăul făcu întocmai cum îl învățase prietenul său coiotul. Se duse în grădină şi, când se ivi 
prima porumbiţă, îşi şopti, după ce ea se prefăcu în fată: 

— Oare e cu putință să se afle pe lume o fată încă şi mai frumoasă? 

O văzu intrând în apă şi o lăsă să se scalde. 

Nu trecu mult şi sosi altă porumbiţă; luă îndată chip de fată, iar el socoti că e şi mai frumoasă. 
Mai aşteptă puţin, şi se ivi şi cea de-a treia, care, preschimbată în fată. I se păru mai mândră decât 
toate. 

Când fata prinse să se scalde, flăcăul se furişă, îi luă hainele şi i le ascunse. leşind din apă, fata 
dădu să se îmbrace, dar nu-şi găsi hainele. Speriată, strigă: 

— Tu, cel care mi-ai furat hainele! Dă-mi-le înapoi şi te fac omul cel mai bogat de pe lume! 

El însă tăcu mâlc, până când fata nu avu încotro şi zise: 

— Tu, cel care mi-ai furat hainele! De mi le dai înapoi, mă mărit cu tine! 

Atunci flăcăul se ivi din ascunzătoare, dar nu ascultă de povaţa coiotului, care-i spuse să nu-i dea 
hainele pe loc, ci i le dădu îndată, chiar acolo în grădină. Fata se îmbrăcă şi într-o clipă se prefăcu 
iar în porumbiţă şi se pierdu în văzduh. Se auzi un tunet cumplit şi soldaţii care păzeau palatul 
veniră în fugă, îl prinseră pe flăcău şi-l aruncară în temniță. 

A doua zi, coiotul se duse să-l vadă la închisoare şi-i spuse: 

— Acum nu mai ai scăpare, căci împăratul de aici e cumplit. Dar o să-ţi dau totuşi o scrisoare 
pentru el, şi mâine o să te aştept până la ceasurile opt. 

A doua zi, flăcăul izbuti cu greu să-l facă pe împărat să citească scrisoarea. Ce stătea scris acolo, 
nu se ştie, dar împăratul, după ce o citi. Îi spuse: 


— O să-ţi dau libertatea, dar cu o condiție. 

— Care, înălțimea-ta? 

— Să-mi aduci aici la palat statuia împăratului Clarrion. De izbuteşti, ţi-o dăruiesc pe fata cu 
pielea albă ca laptele. 

— Şi pe unde se află statuia asta? 

— Ce întrebare! Păi de aş fi ştiut, de mult aş fi trimis după ea! 

O porni la drum flăcăul, dar mai întâi se duse la locul unde îl aştepta prietenul lui, coiotul, şi-i 
povesti ce trebuia să facă. 

— Măi, frățioare, greu o să mai fie! O să rătăcim ca în ceaţă până o să dăm de împărăția unde se 
află statuia asta! 

Până la urmă, după mult chin, izbutiră să ajungă la marginea oraşului unde trăia împăratul care 
avea statuia cu pricina. Coiotul îşi povăţui iar prietenul: 

— Să nu intri în palat decât la ceasul la care o să-ţi spun eu. Îndată ce intri, o să dai de o încăpere 
unde se află tot soiur de statui de împărați, unele pe piedestal de aur, altele pe piedestal de argint. 
Numai statuia împăratului Clarion are piedestalul de lemn. Statuia asta să o iei! 

Flăcăul se duse, la timpul cuvenit, la palat, găsi statuia, dar i se păru prea urât piedestalul de 
lemn, şi dădu să-l schimbe cu unul de aur. Dar statuia împăratului Clarion avea o taină: înăuntru se 
afla o muzică fermecată, care începea să cânte îndată ce scotea cineva piedestalul. Cum auziră 
muzica, soldaţii se treziră şi-l prinseră pe hoţ. 

Pentru a treia oară se duse coiotul la închisoare, să-şi vadă prietenul. 

— Am venit să ne luăm rămas bun, că acum nu mai ai scăpare. Dacă nu mi-ai ascultat povaţa! O 
să-ți dau totuşi şi de data asta o scrisoare, că, cine ştie, poate-l îndupleci pe împărat! 

A doua zi în zori, pe când se făceau pregătirile să-l împuşte, ostaticul izbuti cu greu să-l 
înduplece pe împărat să citească scrisoarea. 

— O să-ţi dau libertatea, zise atunci împăratul, dar numai cu o condiție. 

— Porunceşte, înălțimea-ta! 

— Să-mi aduci aici la palat catârul cu potcoavele de aur. De izbuteşti, îți dăruiesc statuia 
împăratului Clarion. 

— Dar pe unde se află catârul cu potcoavele de aur? 

— Ia auzi întrebare! De-aş fi ştiut, de mult aş fi trimis după el! 

Când flăcăul îi povesti prietenului care era porunca împăratului, coiotul îi zise: 

— Eu ştiu încotro se află împărăția unde e catârul, dar de data asta nu te mai duc, că nu-mi 
asculți povaţa. 

Până la urmă însă, la rugămintea flăcăului, se înduplecă şi o porniră la drum. Ajunseră cu greu la 
marginea împărăției pe care o căutase şi, cum se lăsă întunericul, coiotul îl povăţui astfel: 

— Intră acum în palat, că soldații de pază au adormit. Ai să dai de grajdurile împărăteşti, şi ai să 
afli acolo o mulţime de catâri trupeşi şi înşeuaţi cu şei de aur şi argint. Uită-te bine, şi ai să zăreşti 
într-un colț, zăcând pe paie, catârul cu potcoavele de aur, slab de-i poţi număra coastele. Să-i pui 
şaua de lângă el, care-i cârpăcită toată cu sfoară. Fii cu băgare de seamă, să nu greşeşti! 

Plecă flăcăul, cu mare grijă, să nu cumva să mai ajungă iar în temniță. Dibui grajdul, văzu catârii 
cei trupeşi, cu şeile bătute în aur şi argint. Dădu într-un colţ de catârul cu potcoavele de aur, care nu 
se putea scula de jos de slab ce era. 

ÎI înşeuă cu şaua prinsă în sfoară, şi se căzni să-l pună pe picioare, proptindu-l cu umărul. Se 
opinti zdravăn şi, în cele din urmă, izbuti. 

Se duse cu catârul la prietenul lui, coiotul, şi-i zise: 

— Ți-am ascultat povaţa şi iată catârul cu potcoavele de aur! O să-l încalec, şi de nu vrea s-o 
pornească, îl omor. 

Se urcă, dar catârul nici gând s-o ia din loc. Flăcăul zări prins în şa un bici. 

„O să-i dau vreo două lovituri cu biciul ăsta, îşi zise el, şi, dacă nu se urneşte, o să mă duc înapoi 
la grajd, să iau alt măgar”. 


Dar cum luă biciul, i se desprinse catârului zăbala, şi în clipa aceea animalul o rupse la fugă. 
Catârul era fermecat, şi îndată ce-i luai zăbala, o pornea cu iuţeala vântului. Din pricina asta şi-l 
dorea împăratul cu atâta râvnă. 

Ajunseră de unde au plecat, la palatul împăiatului care stăpânea statuia. Flăcăul însă prinsese 
drag de catârul fermecat, şi se gândi cum să facă să capete statuia fără să-l dea în schimb. Se înfățişă 
împăratului, şi-i spuse: 

— lată catârul cu potcoavele de aur. Cum mi-ai poruncit! 

Împăratul, bucuros, îi răspunse: 

— A ta să fie statuia, aşa cum ţi-am făgăduit! 

— Înălțimea-ta, vreau să-ţi mai fac o rugăminte: să mă laşi să pun statuia Ungă mine în şa, să fac 
câțiva paşi călare pe catâr, ca să văd şi eu cum merge. 

Împăratul se învoi. Flăcăul urcă statuia în şa, încalecă şi scoase zăbala catârului. Pe dată, 
animalul porni ca fulgerul. Ajunse flăcăul, cu statuie cu tot, la locul unde-l aştepta coiotul. 

O porniră mai departe şi când sosiră la palatul împăratului care era tatăl fetei mai albă ca laptele, 
coiotul grăi astfel: 

— Du-te cu statuia la împărat, ca să ţi-o dăruiască pe fată! 

Flăcăul se înfățişă împăratului, dar mai înainte de a da statuia jos de pe catâr, îi spuse: 

— Înălțimea-ta, îndeplineşte-mi o rugăminte: îngăduie-mi s-o urc pe fată în sa. Să se plimbe 
puţin pe catârul ăsta că, de i-o plăcea, poate i-l cumperi! 

Împăratul îl lăsă să facă precum îl rugase. Catârul o rupse la fugă, şi astfel flăcăul izbuti să 
rămână şi cu fata şi cu statuia. Ajunseră cu toții la împăratul care stăpânea pasărea cu pene în toate 
culorile şi apa fermecată. 

Flăcăul i se înfățişă, dar, înainte de a da fata jos din şa, îl rugă pe împărat, zicându-i: 

— Înălțimea-ta, lasă-mă să iau putină apă fermecată în plosca asta care atârnă în şa, şi dă-mi 
pasărea pe care mi-ai făgăduit-o, s-o pun fetei în braţe! 

Când împăratul îi împlini voia, flăcăul scoase zăbala, şi catârul se făcu pe dată nevăzut, 
dimpreună cu toate comorile. Coiotul îi aştepta, şi o porniră cu toţii mai departe. 

Mergând ei, se apropiară de oraşul unde se aflau fraţii, în puterea farmecelor vrăjitoarei. 

— Hai să înnoptăm în oraşul ăsta, spuse flăcăul. Dar coiotul îl povăţui: 

— E mai bine să rămânem aici, în câmp, că ai cu tine comori de neprețuit, care-ţi pun viaţa in 
primejdie. Mai cu seamă fata cu pielea mai albă ca laptele, care-i aşa de frumoasă! Oricine o zăreşte 
poate să te omoare, ca s-o fure. Haide să înnoptăm aici, la loc ferii. 

Flăcăul ascultă de prietenul lui, şi rămaseră acolo peste noapte. Înainte de a adormi, statură de 
vorbă despre fraţii lui. 

— Acum zece ani fratele meu cel mare a plecat să-i aducă părintelui nostru leacurile fermecate, 
iar după încă cinci ani a pornit-o şi cel mijlociu. Nu s-au mai întors niciodată. Pe unde or fi zăcând 
oare? 

— Ascultă, îi răspunse atunci coiotul, frații tăi n-au pierit, ci se află în oraşul de colo, în puterea 
vrăjitoarei care le-a făcut farmece. 

— Şi cum aş putea să-i scap? 

— Ai putea, dar să nu faci aşa ceva, că n-o să-ţi prindă bine. Lasă-i acolo, şi după ce-i duci 
tatălui tău comorile, te întorci să-i scapi. 

— Nu se poate să-i las, doar mi-s fraţi buni. Povăţuieşte-mă cum să fac ca să-i scap. 

— Ascultă-mă, frățioare! spuse iar coiotul; o să-ţi pricinuiască mare necaz. Lasă-i mai bine 
acolo. 

Dar flăcăul îl rugă până-l înduplecă. 

— Bine, să-mi asculți atunci povaţa: ia cu tine băţul ăsta, bate cu el în poarta casei unde stă 
vrăjitoarea, şi or să-ți deschidă nişte slugi pocite. Să sari cu băţul pe ele până ce n-or să mai aibă 
încotro, şi or să-ţi spună unde sunt închişi frații tăi. Atunci au să-ţi arate locul, şi-ai să-i poţi lua cu 
tine. 


Lucrurile se petrecură întocmai. Flăcăul izbuti să-şi elibereze fraţii, ascultând de povaţa 
prietenului său. Dar, întorcându-se la locul unde se afla coiotul, începu să se laude fraţilor, zicând: 

— Să vedeţi ce minuni îi duc eu tatălui nostru: leacurile fermecate, să-l tămăduiască, şi alte 
comori de preţ! 

Şi, cum ajunseră la locul cu pricina, le arată fata cu pielea mai albă ca laptele, statuia împăratului 
Clarion şi ca tirul cu potcoavele de aur. Văzând mândreţea aceea de fată, amândoi prinseră a-l 
pizmui pe fratele lor. Iar coiotul, de cum îi văzu, nu mai scoase o vorbă, ca să creadă că e un biet 
câine. 

A doua zi plecară cu toții spre împărăția tatălui lor. Pe drum, fraţii tot şuşoteau, punând ceva la 
cale. Unul glăsui către celălalt aşa: 

— Nu-mi place treaba cu mezinul ăsta, care a izbutit să le facă pe toate: să afle leacurile pentru 
tatăl nostru, să o aducă pe prințesa cea mândră, şi toate celelalte daruri minunate, în vreme ce noi n- 
am fost în stare de nimic. Hai să-l omorâm şi să-i luăm comorile! Tu te însori cu prinţesa, iar eu mă 
înfățişez tatălui cu leacurile şi darurile fermecate. 

— Cum să facem una ca asta, nu se poate să ne omorâm fratele! răspunse celălalt. 

Dar cum pizma era mai puternică decât orice, până la urmă uneltiră să-l arunce pe fratele lor în 
apă, când s-or afla pe pudul care se zărea în depărtare. 

Cum ajunseră pe pod, se apucară să-l ţină de vorbă pe mezin şi, deodată, pe când se aştepta el 
mai puţin, îi făcură vânt în apă. În clipa aceea coiotul sări şi el, dădu apa la o parte şi flăcăul rămase 
teafăr pe fundul râului. 

— Nu ţi-am spus eu că fraţii tăi or să-ți caute pierzania? îi zise coiotul. Uite ce ai păţit din cauza 
lor! În câte zile se poate ajunge la palatul tatălui tău? 

— Cam în trei zile, răspunse flăcăul. 

— Atunci o să stăm ascunşi aici, sub apă, vreme de trei zile, şi să nu-mi ieşi din cuvânt! 

După trei zile, fraţii cei mari ajunseră la palatul părintesc. Fură primiţi cu mare bucurie şi toată 
împărăția se pregăti de sărbătoare. Ei se înfățişară împăratului, spunându-i: 

— Ți-am adus, tătucă, apa fermecată şi pasărea cu pene in toate culorile, ca să te tămăduieşti, şi 
alte daruri minunate. Am mai adus şi o prinţesă, să-i fie unuia din noi nevastă. 

Iar despre fratele lor cel mic nu scoaseră o vorbă. 

Aduseră grabnic leacurile, îi dădură împăratului pe la ochi cu apa fermecată, dar zadarnic. Apa n- 
avea nicio putere decât dacă era însoţită de cântecul păsării cu pene în toate culorile, ori pasărea 
amuţise de cum puseră mâna pe ea fraţii cei haini. Când aduseră în curte catârul cu potcoavele de 
aur, animalul căzu la pământ, şi nimeni nu mai fu în stare să-l urnească. 

Împăratul porunci cu prințesa să fie închisă într-un iatac şi păzită bine, iar celor doi feciori care-i 
înşelară speranţele nu le mai îngădui să se arate pe acolo. 

Atunci coiotul îi spuse prietenului său: 

— E timpul s-o pornim! 

Şi deschise iar apa, croind drum să poată trece prințul. Când ajunseră ei la marginea împărăției, 
coiotul îl întrebă: 

— Ai de gând să te duci chiar acum la palat? 

— Ba nu, am să trec mai întâi pe la un moşneag pe care-l ştiu eu. Stă pe aici pe aproape şi e 
făurar: lucrează tot felul de minunății in aur şi argint. Mă gândesc să trag la el, să pot chibzui în 
tihnă cum să mă duc la palat. 

— Bine te-ai gândit! încuviință coiotul. 

Se duseră la făurar, prinţul îi ceru îngăduința să-şi petreacă noaptea acolo, iar moşul îl primi 
bucuros, dar nu-l recunoscu, fiindcă era zdrenţuit şi-i crescuseră pletele şi barba. Când se întunecă 
de-a binelea, făurarul îşi lăsă nicovala. Atunci prinţul îl rugă să-l lase şi pe el să facă un inel. 

— Vreau să încerc, să văd de-oi putea să-mi câştig plinea cu meseria asta, de care am prins drag 
mai de mult, zise el. 

Moşul îl lăsă si se duse la culcare. Rămas singur, prinţul scoase unul din cele trei inele dăruite de 


fala cu pielea mai albă ca laptele, care-l îndrăgea în taină. 

A doua zi în zori, făurarul se sculă şi se duse să vadă ce-a lucrat flăcăul peste noapte. Când zări 
mândreţea aceea de inel, nu-i veni să-şi creadă ochilor: 

— În viaţa mea n-am văzut o podoabă lucrată cu mai multă iscusință! Arată-mi şi mie cum ai 
făcut-o! 

— Bine, o să-ţi arăt, dar mai întâi du-te, rogu-te, la palat cu inelul, şi vezi câţi bani capeți pe el. 

Moşul luă inelul şi plecă. Se înfățişă împăratului şi-l întrebă: 

— Înălțimea-ta, nu vrei să cumperi inelul ăsta minunat? 

— Acum am o fată, zise împăratul, căreia însă nu i-am auzit niciodată glasul. Dacă o să-i placă 
inelul, ţi-l cumpăr. 

Şi trimise după prinţesă. Cum văzu inelul, fata îl recunoscu, şi prinse grai, spunând doar atât: 

— Inelul ăsta e nepreţuit! 

Apoi îl luă şi plecă la ea în iatac. Mare i-a fost bucuria împăratului când auzi glasul fetei, şi 
porunci să i se dea moşului o mulțime de bani. 

A doua zi flăcăul îi spuse iar moşului: 

— Mai du-te, rogu-te, la palat, şi cu inelul ăsta, şi vezi dacă-l poţi vinde. 

Şi scoase al doilea inel, mai frumos decât primul. Moşul se duse iar la împărat. 

— Înălțimea-ta, am adus alt inel. 

— Să vină de grabă prinţesa, porunci împăratul. 

Fata cu pielea mai albă ca laptele recunoscu îndată inelul, şi glăsui către moşneag: 

— Dumneata faci podoabele astea? 

— Nu eu. Prinţesă, ci un tânăr pe care îl găzduiesc de două zile. 

— Spune-i că, de mai face alt inel, să mi-l aducă chiar el, îi zise atunci fata, şi plecă la ea în 
iatac. 

Împăratul nu mai putea de bucurie că, de data asta, prințesa vorbise mai mult, şi îl încarcă pe 
moşneag cu bani. 

Mai trecu o zi, şi dimineaţa flăcăul scoase al treilea inel. Se duse de îşi cumpără haine mândre, 
apoi, gătit cu ele, o porni spre palat. 

Gărzile împăratului îl lăsară să intre, spunând: 

— Înălțimea-ta, a sosit tânărul care face podoabe. 

— Chemaţi-o îndată pe prinţesă, porunci împăratul. 

Cum se ivi fata, îl recunoscu pe tânăr şi scoase un strigăt de bucurie. Se duse apoi la împărat şi, 
luându-l de gât, îi zise: 

— Tătucă, flăcăul acesta se cuvine să-mi fie soţ, şi nu vreunul din cei doi ticăloşi, care au vrut 
să-l piardă. 

Împăratul ceru atunci leacurile. Pasărea cu pene în toate culorile prinse a cânta, şi apa fermecată 
îl făcu să-şi capete vederea. Pe dată, muzica din statuia împăratului Clarion, care amuţise de mult, 
începu să cânte şi ea, iar în curte catârul cu potcoavele de aur se ridică şi porni să alerge vesel. Tare 
se mai minună împăratul de darurile fermecate. 

Atunci prinţesa îi povesti totul, cum feciorul cel mic i-a adus leacurile şi darurile acelea 
minunate, şi cum fraţii lui făptuiseră nelegiuirea, vrând să-l piardă. Înfuriat, împăratul dădu poruncă 
să fie întemnițați vinovaţii. 

Apoi făcură nuntă mare; prințul se însura cu fata cu pielea mai albă ca laptele, şi împăratul îi 
spuse: 

— Tu ai să domneşti de acum înainte! 

Pe când stăteau de vorbă tatăl şi fiul, se ivi lângă ei coiotul, care grăi astfel: 

— Ziua bună, prietene! Eu mi-am făcut datoria, aşa că am venit să-mi iau rămas bun! 

Împăratul încremeni de uimire auzind că animalul vorbeşte cu glas de om. Atunci prinţul îi spuse 
cu voioşie: 

— Nu te mira, tătucă! E un coiot fermecat, şi numai mulțumită lui ţi-am putut aduce leacurile 


tămăduitoare şi celelalte daruri. De multe ori m-a scăpat el de la moarte, şi de nu era el, nu 
dobândeam tot ce ţi-am adus. 

Apoi se întoarse către animal şi-i zise: 

— Nu pleca, prietene! Rămâi aici, că n-o să-ți lipsească nimic, o să-ți dau tot ce pofteşti! 

— Mi-e cu neputinţă, răspunse coiotul. Nu mai pot zăbovi nicio clipă. Îţi aduci aminte, prietene, 
de omul acela împuşcat de la marginea oraşului? 

— De bună seamă! 

— Fi bine, eu sunt sufletul lui! Era cât pe ce să ajung în iad, dar, mulțumită ție, care te-ai 
milostivit şi ai poruncit ca trupul să-i fie îngropat cum se cuvine, cu priveghi şi rugăciuni, am 
scăpat. Drept răsplată, am luat chip de animal şi te-am însoţit, povățuindu-te şi veghind asupra ta. 
Acum te văd fericit; înseamnă că mi-am împlinit datoria. Trebuie să plec dar. Rămâi cu bine, 
prietene! Şi pe dată se prefăcu într-un porumbel, care se pierdu în văzduh. 


Nuca de cocos fermecată 
poveste chiliană 


Trăia odată o femeie care avea un băiat tare neastâmpărat şi neascultător. Într-o zi, când maică-sa 
îl trimise să adune vreascuri de la malul râului, băiatul veni acasă cu un căţeluş de pripas. Îi zise ea, 
necăjită: 

— Abia ne mai ducem zilele de atâtea lipsuri, băiete, şi tu vii cu un căţel! 

— Lasă, mamă, că o să-mi fie tovarăş nedespărțit, îi răspunse el. 

Peste câteva zile, îl trimise iar după vreascuri, şi de data asta băiatul aduse acasă un pisoi găsit în 
drum. Mama îi spuse acelaşi lucru, iar el îi dădu acelaşi răspuns, că pisoiul o să-i fie tovarăş. 

Mai trecură câteva zile, şi băiatul se întoarse acasă cu un cocoşel pe care-l găsise tot în drum. 

— În sfârşit ai adus şi tu ceva folositor! zise maică-sa. 

— Aşa-i, mamă! Când o să crească, o să-l mâncăm, dar îţi spun de acum să păstrezi capul pentru 
mine. 

Când se făcu cocoşul mare, îl tăiară. Maică-sa îl găti, dar nu uită de ce-i ceruse băiatul, şi îi dădu 
lui capul. După ce ciuguli toată carnea de pe el, băiatul păstră capul, rămas numai oase; cum se văzu 
singur în curte, sparse cu o piatră capul, şi din el se ivi o nucă mică de cocos. Băiatul bănui îndată 
că nuca trebuie să fie fermecată. 

Trecură anii şi băiatul se făcu un flăcău în toată firea. Când împlini 17 ani, se hotărî să plece de 
acasă, să-şi afle norocul în lumea largă. Înainte de a porni la drum, făcu un lanţ cu care legă câinele 
în curte şi-i spuse maică-si că, atunci când animalul o să tragă de lanţ, să-i dea drumul. 

Cum se depărta puţin de satul lui, scoase nuca fermecată şi-i ceru să-l ducă îndată în oraşul cel 
mai mândru de pe lume. 

Nu apucă bine să sfârşească vorbele, că se trezi într-un oraş frumos, care se chema — află el — 
Lumina Minunată. Flăcăul scoase iar nuca fermecată şi-i ceru să-i facă o prăvălie mare şi bogată, 
fără seamăn pe lume. Pe dată, dorinţa îi fu îndeplinită. Prăvălia se ivi ca din pământ, aşa cum o 
voise el, şi toți orăşenii dădură fuga să vadă asemenea minune: aflau acolo tot ce era mai bun şi mai 
frumos de cumpărat. 

În oraşul acela trăia lin om putred de bogat, care avea trei fete: cea mare se numea Rosalba, 
mijlocia, Marisol, iar mezina, Estrella. O dată pe lună, tatăl le dădea voie să iasă după cumpărături. 
Cum aflară de prăvălia minunată, fetele se duseră s-o vadă cu ochii lor. Se întoarseră acasă nespus 
de bucuroase, încărcate cu tot soiul de lucruri, care mai de care mai alese. Cum la toate trei le căzu 
drag stăpânul prăvăliei, începură să vorbească între ele care să-l ia de bărbat. Flăcăul prinsese drag 
de Estrella, şi ardea de nerăbdare să o vadă iar. 

În sfârşit, trecu cu greu o lună de zile, şi fetele avură voie să iasă iar după cumpărături. Cum o 
văzu pe Estrella, flăcăul îi mărturisi dragostea, spunându-i că vrea să o ia de nevastă. Fata îi 


răspunse însă că o să fie tare greu, căci taică-său era foarte aspru şi neînduplecat, mai cu seamă că 
nici nu-l cunoştea pe flăcău. Dar el îi răspunse că nu-i păsa de toate astea, ci numai de hotărârea ei. 
Fără să stea mult pe gânduri, fata se învoi să se mărite cu el. Atunci flăcăul scoase nuca de cocos şi- 
i ceru să-l ajute să dobândească încrederea tatălui. Nu trecu mult, şi între ei se legă o prietenie aşa 
de mare, de nici nu lu nevoie să-i ceară mina fetei, căci tatăl i-o luă înainte spunându-i să-şi aleagă 
de nevastă pe care i-o plăcea dintre fetele lui. 

Hotărâră totul, când şi cum să facă nunta. Estrella îi spuse atunci logodnicului că avea un 
servitor pe care voia să-l ia la ei după ce se mărită. Flăcăul încuviinţă, cu toate că servitorul era un 
negru blestemat, care mai de mult fusese sclav. 

Făcură nuntă mare şi bogată, şi tinerii soţi trăiră în pace şi fericire. Dar după o vreme, negrul 
prinse a-i şopti stăpânei, în fiecare zi: 

— Mi se pare mie că stăpânul face farmece, fiindcă niciodată nu cumpără nimic şi, pe zi ce trece, 
se ivesc tot mai multe lucruri în prăvălie. 

— Ce tot îndrugi, slugă nătângă! îi răspundea ea. 

Dar negrul nu se dădu bătut. Mânat de răutate, îl pândi pe stăpân şi când adormi, îi scotoci prin 
buzunare şi dădu peste nuca fermecată. O luă repede în mână şi-i ceru să-l poarte împreună cu 
stăpâna într-o insulă, departe, unde să nu-i afle nimeni. 

A doua zi, când se trezi flăcăul, se văzu singur. Dădu fuga la casa socrului, dar nu-şi găsi 
nevasta. O căutară peste tot fără a-i da de urmă. Atunci oamenii începură să-l învinovăţească pe el, 
că şi-a ucis nevasta şi servitorul, îi închiseră prăvălia şi-l întemnițară, spunându-i că, dacă în opt zile 
nu avea să apară nevastă-sa, o să-l împuşte în mijlocul oraşului. 

În vremea asta, la maică-sa acasă, dinele flăcăului prinse să se zbată în lanţ. Iar motanul nu mai 
avea astâmpăr, mieunând într-una. Biata bătrânică uitase ce-i spusese fiul, până când, într-o bună zi, 
îşi aminti de vorbele lui. Se duse grabnic şi dădu drumul câinelui din lanţ, care o luă la fugă, 
împreună cu motanul. O ţinură tot într-o goană, zi şi noapte, fiindcă n-aveau timp de odihnă. Într-un 
târziu. Ajunseră la malul mării, de unde se zărea insula. Ca să ajungă la ea, trebuiau să treacă marea 
înfuriată. Se tot întrebau animalele cum să facă, fiindcă motanului îi era frică de apă. Atunci dinele 
îl luă pe motan în spinare şi trecură marea, ajungând la insulă, unde negrul avea o mândreţe de 
palat. Ca să poată intra în iatacul unde dormeau negrul şi stăpâna, motanul se folosi de un şiretlic, 
începu să miaune la fereastră iar ei, crezând că e motanul lor, îi deschiseră să intre. Motanul se 
strecură înăuntru, dibui nuca de cocos, o luă şi i-o aduse câinelui, care-l aştepta afară, bucuros că au 
izbutit să-şi scape stăpânul. Când ajunseră la malul mării, se opriră, neştiind cum să ducă nuca 
fermecată fără s-o scape în apă. 

— a-o tu în gură, îi spuse câinele, motanului, dar fii cu mare băgare de seamă să nu cumva s-o 
pierzi că, de cade la fund, te duci după ea. 

Motanul luă nuca în gură şi se urcă în spinarea câinelui. Dar când se aflau în valuri, motanul se 
sperie şi, de frică, scăpă nuca. Atunci câinele îi porunci să se ducă după ea că, de nu, o să-l omoare. 
Motanul fugi deznădăjduit pe țărm, uitându-se în năvoadele pescarilor, să vadă dacă n-au prins şi 
nuca. Se uită cu luare aminte, dar nu zări nimic. Dădu fuga la alt pescar şi, tot aşa, până într-o plasă 
găsi un peşte care înghiţise nuca fermecată. Motanul îl rugă pe pescar să-i dea lui peştele, şi omul, 
fără să bănuiască nimic, se învoi. Motanul spintecă peştele, scoase nuca, îi mulţumi pescarului şi 
veni fuga la locul unde-l aştepta câinele. 

O luară la fugă amândoi, de nici n-atingeau pământul, ca să ajungă la timp, căci era ultima zi pe 
care o mai avea de trăit stăpânul lor. Ajunseră pe înserat la temniţă şi, ca să poată intra înăuntru, 
motanul începu să miaune. Paznicii, care tocmai îşi pregăteau mâncarea pentru cină, ziseră: 

— Ia te uită, un motan! înseamnă că sunt șoareci pe aici, să-l lăsăm să intre! 

Cum se văzu înăuntru, motanul se repezi la uşa chiliei unde era stăpânul lui şi se puse pe 
mieunat. Flăcăul era treaz, aşa că-l auzi şi izbuti să-i ia nuca fermecată. Cât ai clipi, se trezi afară 
din temniţă. Se duse acasă, să se odihnească, şi-i luă cu el şi pe tovarăşii lui credincioşi, câinele şi 
motanul, cu ajutorul cărora scăpase de la moarte. A doua zi se împlinea sorocul şi, cum nevasta nu 


se 1vise, trebuiau să-l împuşte. Veniră să-l ia de acasă, îl duseră în piaţă, unde era lume multă 
adunată. 

Văzând că era acolo şi socrul său, flăcăul spuse că vrea să 1 se îndeplinească ultima dorință. 

— Tot ce vreau, zise el atunci socrului, e să se înfățişeze aici, în faţa tuturor, ticăloasa de fie-ta, 
aşa cum se află! 

Socru-său se făcu foc de mânie când auzi vorbele astea. Crezând că flăcăul şi-a pierdut mințile, îi 
spuse: 

— Fă ce vrei! 

Scoţând nuca fermecată, flăcăul îi ceru să-i împlinească dorinţa. Cum cei bogaţi au obiceiul să 
doarmă până târziu, se făcuse ceasul zece, şi negrul şi stăpâna nu se sculaseră încă. Nuca fermecată 
îi făcu să se ivească în mijlocul pieţii, amândoi, aşa cum erau, în pat, dormind adânc. Mare le-a fost 
mirarea tuturor când au văzut cu ochii lor asemenea lucru! Tatălui fetei tot nu-i venea să creadă; se 
apropie de pat şi, recunoscându-şi fata, îi dădu o palmă. Apoi, ruşinat din cale afară, se întoarse 
către ginere-său şi-l întrebă care-i era voia. 

— Să-l împuşcaţi în locul meu pe servitorul ăsta necinstit, iar dumneata să-ţi iei înapoi fata, că 
eu n-am nevoie de ea! 

I se împlini întocmai dorința. Flăcăul plecă din oraş, împreună cu dinele şi motanul lui, şi pe 
drum îi ceru nucii fermecate să-l ducă lângă maică-sa, ca să-i ceară iertare c-a lăsat-o singură şi să 
stea cu ea până când i-o suna ceasul. Îi mai ceru şi un palat bogat, unde să locuiască împreună, şi 
nuca îi împlini întocmai dorințele. 

Atunci câinele şi motanul îşi luară rămas bun, zicându-i: 

— Rămâi sănătos, stăpâne! 

Şi se făcură nevăzuţi. lar flăcăul şi maică-sa trăită fericiți, având din belşug tot ce le poftea 
inima. 


Povestea lui Miguel Wayapa 


poveste peruană 


Trăia odată un om pe nume Miguel Wayapa, cumplit de hain la suflet. Era putred de bogat: avea 
vite, pământuri întinse şi mănoase, hambare ticsite cu de-ale gurii. Pe lingă toate păcatele, mai era şi 
cămătar, zgârcit la culme şi neîndurător. Pe datornici ii punea să-i trudească degeaba, zicând că o 
face ca să-şi câştige înapoi banii. Îi jupuia pe sărmani, lăsându-i în zdrenţe; îi adusese la sapă de 
lemn, prin camătă lui. Toţi din sal îl ţineau drept omul cel mai josnic şi ticălos. Şi aşa îşi găsi 
sfârşitul. După moarte, se duse drept în iad. 

În satul acela mai trăia un om, tală a trei copii, care era sărac lipit pământului, într-o zi, când a 
băut cam mult şi i s-a urcat la cap, în beţia lui s-a învoit să fie crainic la o sărbătoare de seamă; 
pentru asta însă era nevoie de mulți bani. Se duse omul acasă şi-i zise nevestei: 

— M-am învoit să fiu crainic la sărbătoarea cea mare! Nevastă-sa, necăjită, îl dojeni cu vorbele 
astea: 

— Dacă te-ai învoit să faci pe crainicul, acum trebuie să faci neapărat rost de bani, chiar de-ar 
trebui să te duci după ei în iad! 

Când auzi dojana nevestei, omul izbucni în lacrimi amare. Şi aşa, plângând, se rugă de vreo 
câțiva oameni să-l ajute să macine nişte porumb să facă mălai, cu care umplu apoi mai mulți saci; îi 
urcă pe lame — animalele de povară de prin partea locului — şi se pregăti s-o pornească la drum, 
însoţit de cei trei feciori ai lui. Mai înainte de a pleca, îi zise nevestei: 

— Am să fac cum mi-ai spus: o să cutreier lumea să fac rost de bani, chiar de-o fi să ajung în 
iad! 

Rătăciră ei îndelung, mânându-şi animalele fără să ştie încotro să se îndrepte. Merseră cale 
lungă, vreme de patru zile şi patru nopți, până când se întâlniră cu un cavaler; care venea călare pe 


un cal alb. 

— Încotro te îndrepți, fiule? îl întrebă cavalerul. 

— Cutreier lumea, domnul meu, răspunse omul, căci; am făgăduit să fiu crainic într-o zi 
însemnată, la o sărbătoare mândră, care nu-i de mine. Nevastă-mea m-a dojenit, zicându-mi că 
acum trebuie să fac rost de bani, chiar de-o fi să merg în iad după ei. Din pricina asta tot bat 
drumurile, şi, de-o fi, o să ajung şi pe meleagurile dracului. Încotro să fie drumul, domnule? Atunci 
cavalerul îi răspunse: 

— Nu-i bine, fiul meu, să ajungi până acolo! Ia-o către oraşul care se află în spatele munţilor din 
zare, pe drumul ce se vede mai încolo. Ajuns la oraş, o să poți scoate pe sacii cu mălai sute de 
galbeni. Apuc-o pe cărarea asta şi-i arătă cărarea către munte; ăsta-i drumul pe care să-l urmezi, nu 
celălalt, care se face lângă el, căci acela duce spre iad! 

După ce grăi astfel, cavalerul — despre care se spune că era chiar Sfântul lacob — tăcu şi se 
îndepărtă. 

Dar drumul spre oraş era tare departe. Cei patru merseră anevoie, cu lacrimi în ochi, către munte. 
Când, în sfârşit, ajunseră la drumul pe care le spusese cavalerul să-l urmeze, tatăl îi întrebă pe cei 
trei fii: 

— Care o fi drumul pe care ne-a zis cavalerul s-o luăm? 

Căci el nu mai era în stare să recunoască drumul, din pricina lacrimilor care-i întunecaseră 
vederea. Mezinul răspunse: 

— Ne-a zis să n-o apucăm pe drumul ăsta, ci pe celălalt! 

Şi dădu să-şi călăuzească părintele pe cărarea cea bună. Dar fiul cel mare crezu că nu-i acela 
drumul şi îi întoarse, zicându-le: 

— Nu acela e drumul cel bun, ci ăstălalt! 

Aşa se făcu de o luară pe drumul greşit, care ducea spre iad. Pe înserat, ajunseră pe culme. 
Poposiră acolo peste noapte, descărcară sacii de pe animale, pe care le legară, apoi se culcară. 

Pe când dormeau adânc, veni dracul, dezlegă lamele şi le fură, mânându-le până pe meleagurile 
lui. Când se deşteptă în zori, omul îşi căută animalele. Cum nu-i fu cu putinţă să le afle, se gândi că 
le-or fi furat niscaiva hoţi. Atunci îi luă pe cei doi feciori mai mari, să le caute împreună, şi-l lăsă pe 
mezin să păzească sacii cu mălai. 

Mergând pe urmele lăsate de animale, ajunseră pe un deal îndepărtat, unde dădură peste stafia lui 
Miguel Wayapa, care tăia lemne, le făcea surcele, şi le lega cu o funie lungă. Părea o funie din piele 
împletită, dar de fapt era un şarpe; numai în ochii oamenilor obişnuiţi părea funie. 

Omul nu-l recunoscu în stafia aceea pe cămătar, deşi îi fusese vecin. Dar Miguel Wayapa îşi 
dădu îndată seama că omul era săracul din satul lui. 

— Nu mă recunoșşti, vecine? îl întrebă el. Eu sunt Miguel Wayapa! Îmi ispăşesc aici pedeapsa 
pentru toate lacrimile pe care le-am stors semenilor mei cât eram în viaţă. 

Atunci omul îi zise la rându-i; 

— Eu am ajuns pe meleagurile astea căutându-mi lamele care, după urme, trebuie să fie pe aici. 

— Aşa e, într-adevăr. Necuratul le-a adus. Lamele tale stau acuma uitându-se una la alta, legate 
de gât cu funia, în mijlocul pieții din sat. Ascultă, trebuie să mă scapi de aici! Eu o să te învăţ ce să 
faci: du-te grabnic în piaţă, zmuceşte animalele de funie şi trânteşte-le la pământ. Dezleagă-le apoi 
funia şi arunc-o; scoate-ţi biciul împletit şi cu el mână animalele cât poți de iute. O să dea năvală 
spre tine o gloată de bărbaţi şi femei, străduindu-se să te ajungă din urmă. Or să-ți arate tot soiul de 
bucate alese, pe tipsii şi farfurii, şi ulcele cu băutură. „Înfruptă-te şi bea, stăpâne!” or să te îmbie ei, 
şi apoi au să te roage: „Odihneşte-te! Vinde-ne nouă turma de lame!” Dar tu să nu-ţi pleci urechea 
la vorbele lor, să nu te învoieşti în ruptul capului să le faci pe plac. Atunci or să se năpustească la 
tine nişte câini sălbatici, lătrând şi arătându-şi colții. Dar tu să-i loveşti cu biciul, şi ei or să se 
sperie, împrăştiindu-se prin toată piaţa şi ascunzându-se prin cotloane. În vremea asta, eu o să mă 
folosesc de zarva şi harababura din jur, ca s-ajung la marginea drumului ce vine dinspre sat. Acolo o 
să te aştept. Şi ca să pot trece, o să mă strecor în mijlocul turmei, iar tu, pocnind din bici şi lovind 


animalele, să faci atâta larmă, strigând în gura mare, încât să pot ieşi din sat fără să mă vadă nimeni. 
În felul ăsta o să mă scapi și pe mine. 

După ce învăţă ce trebuie să facă, omul se duse în piață. Dădu fuga drept la turma lui şi, smucind 
de funie, trânti lamele la pământ, apoi le dezlegă, aruncă din mână funia, care pe dată se prefăcu 
într-un ghem încâlcit de şerpi ce se zvârcoleau, împroşcând sânge în jur. Cât ai clipi, omul mână 
animalele în goana mare. Deodată, năvăliră spre el o mulțime de bărbaţi şi femei, cu braţele 
încărcate de tipsii cu bunătăţi şi carafe cu băutură, îmbiindu-l: 

— Stai şi trage-ți sufletul, stăpâne! Vinde-ne nouă turma! 

Dar el nu se învoi, nici nu gustă din bucatele întinse. Nu trecu mult, si o haită de clini se năpusti 
asupră-i, lătrând şi îmbulzindu-se. Omul îi lovi cu biciul, până îi împrăştie, luând-o care încotro. 

În sfârşit, izbuti să-şi mâne lamele afară din sat. Acolo, la marginea drumului, îl aştepta Miguel 
Wayapa, după cum îi spusese. Cum îl văzu, ivindu-se cu animalele se tupilă fără zgomot în mijlocul 
turmei, furişându-se. Merse în pas cu lamele, de parcă ar fi fost şi ei animal. Cu lovituri de bici, 
stăpânul turmei izbuti să o scoată cu bine din sat. Merseră ei cât merseră, până ajunseră într-o vale. 
Acolo se afla Sfântul Iacob încins cu spada. Se ridică în picioare şi le grăi astfel: 

— Diavolii vin pe urmele voastre, călare, ca să vă ajungă. Eu am să-i fac insă să dea înapoi şi o 
să-i nimicesc, tăindu-le coarnele. Voi mergeţi mai departe până la locul unde aţi lăsat sacii cu mălai, 
şi aşteptaţi-mă acolo. 

După ce se îndepărtară binişor. Întoarseră capul în urmă şi— văzură o gloată de diavoli călare, 
care fugeau după ei. Dar chiar atunci se năpusti Sfântul Iacob şi, cu loviturile spadei sale 
neînfricate, le tăie picioarele, le frânse spinările şi îi trânti la pământ, trecând cu calul peste ei. 

Când ajunseră la locul unde-şi lăsase omul sacii cu mălai, se opriră, în aşteptarea sfântului care-i 
scăpase de primejdie. Le ieşi în întâmpinare fiul cel mic, care până atunci îşi plânsese nemângâiat 
paiantele şi frații. 

Se ivi mai apoi şi Sfântul Iacob. Apropiindu-se de Wayapa, îl dojeni cu asprime pentru 
fărădelegile pe care le săvârşise în viaţă, zicându-i: 

— Tu eşti cel care ai pricinuit oamenilor multă jale. Ai fost hoţ şi ucigaş. 

Miguel Wayapa nu găsi niciun colțişor unde să-şi ascundă chipul de ruşine. 

— Când o să ajungi în satul tău, grăi mai departe sfântul, să te porți astfel încât să-ți răscumperi 
toate vinile! 

Apoi sfântul se întoarse către omul sărman şi-i zise: 

— Deşartă-ţi sacii cu mălai pe jos! Dar omul nu se îndură să-l asculte. 

— Cum să fac una ca asta, stăpâne? Cum să mai agonisesc eu banii cu care să mă întorc acasă? 
Am nevoie de sacii ăştia, ca să-i vând. 

Dar sfântul îi spuse iar: 

— Deşartă-i precum îţi zic! Şi umple-i apoi cu cioburile de pe drum! 

Şi-i porunci să strângă de pe Jos cioburile de la nişte oale de lut, aruncate la marginea drumului, 
şi să umple cu ele sacii. Apoi legă sacii la gură şi-i încarcă pe lame. 

— Acum du-te acasă, îi spuse sfântul, dar să nu încerci să te uiţi în saci până nu ajungi! 

Omul îi dădu ascultare şi îşi mână animalele către casă. La început lamele merseră lesne, dar mai 
apoi povara începu să atârne tot mai greu, de parc-ar fi fost plumb. Tot aşa păţi şi omul: mai întâi, 
când se opreau să poposească, descărca şi încărca sacii cu uşurinţă, de parcă nu era nimic în ei. Dar 
nu trecu mult şi simți că încărcătura atârna tot mai greu şi numai cu mare opinteală, ajutat de cei trei 
fii ai lui şi de Miguel Wayapa, fu în stare să urce sacii pe animale. Bietele lame nu mai îndurau 
povara: li se încovoiau spinările mai-mai să atingă pământul. Anevoie, opintindu-se toţi, oameni şi 
animale, izbutiră să ajungă în sat. 

Cum intrară în ograda lor, dădură jos sacii, îi dezlegară şi văzură că cioburile de lut se 
prefăcuseră în monezi de argint. Atunci omul mătură cu grijă într-un ungher din casă şi deşertă 
acolo toți sacii, de făcu o grămadă mare de arginți. Când intră nevastă-sa în odaie, nu mai putut de 
bucurie: prinse a stropi monezile cu miresme şi, în culmea fericirii, nu mai contenea să-şi laude 


bărbatul şi feciorii. 

Rămăsese mai puţin de un an până la sărbătoarea cu pricina. Omul şi ai lui se pregătiră cu tot 
dinadinsul: îşi făcură toți straie noi, căci voiau să se îmbrace cu ce era mai mândru. 

Timpul zbură şi sosi curând ziua cea mare. Omul făcu pe crainicul cu atâta strălucire şi pompă 
cum nu se mai văzuse nicicând, împărțind daruri bogate, cum nu se pomenise din moşi strămoşi. 
Deşi cheltuise o groază de bani cu sărbătoarea strălucită, tot îi mai rămaseră mii şi mii de arginţi. Şi 
aşa ajunse el cel mai bogat şi puternic om din sat. 

După ce trecuseră zilele de sărbătoare, se duse adesea să-l vadă pe Miguel Wayapa. Nevasta 
acestuia îl proslăvea pe omul care-i salvase bărbatul de la pedeapsă şi pieire şi-l adusese teafăr 
înapoi în sat. Wayapa se făcuse în vremea asta cu totul alt om, bun şi curat la suflet. De cum venise 
acasă, îi zise nevestei: 

— Pentru greşelile săvârşite am pătimit chinurile iadului! 

Îşi mărturisi toate păcatele şi se căi amarnic. Apoi îi mai spuse nevestei: 

— Fiindcă s-a întâmplat minunea şi m-am întors teafăr, să dăm din averea noastră orfanilor şi 
sărmanilor! 

Femeia îl ascultă cu dragă inimă şi făcură numai bine celor din jur, fără încetare. Îi milostiviră cu 
dărnicie nu numai pe orfani şi pe cei bolnavi, ci pe toţi cei năpăstuiţi care nu aveau nimic din cele 
de trebuință. 

Iar Miguel Wayapa nu mai bău şi nu mai mâncă pe îndestulate, ca înainte. Trăiră, el şi nevasta, în 
cumpătare. 

Se povesteşte că lucrurile s-au întâmplat întocmai aşa, cu multă, tare multă vreme în urmă. 


Uriaşul şi Juan Pirul 
poveste dominicană 


A fost odată un uriaş care băgase groaza în toți oamenii, împăratul de pe meleagurile acelea dădu 
de ştire că i-o va da pe fiică-sa de nevastă celui care va omori uriașul, şi îi va aduce drept dovadă 
capul acestuia. Prinţesa era de o frumuseţe răpitoare, cum nu se mai pomenise. 

Nu departe, la marginea unei păduri, trăia un țăran sărman, căruia i se zicea Periquillo, împreună 
cu feciorul lui, pe nume Juan Piruli. Într-o zi, flăcăul îi spuse tatălui său: 

— Tătucă, mă duc la împărat să-i făgăduiesc capul uriaşului, spaima tuturor, fiindcă celui care o 
să-l omoare i se cuvine mâna prințesei. Eu o să fiu acela care o să izbutesc! 

— Nenorocitule! strigă bietul ţăran. Nu ştii oare că toţi cei ce se apropie de coliba uriaşului sunt 
sugrumați într-o clipă? Se povesteşte că uriaşul ţine acolo, sub farmece, mai multe prințese, pe care 
le păzeşte cu străşnicie... 

Dar flăcăul se pregăti de drum. Părintele n-avu încotro şi îi dădu binecuvântarea cu inima grea, 
căci socotea că n-o să mai apuce să-l vadă înapoi pe feciorul lui cel trufaş, care se încumeta să facă 
ceea ce n-a izbutit nimeni. 

Juan Piruli avea trei câini, pe care i-i dăruise o zână. Câinii aceştia erau fermecaţi; erau de fapt 
trei îngeri din cer. Când fu gata de plecare, zise: 

— Tătucă, atunci când vei vedea că pe lanţul câinilor mei se ivesc picături de sânge, să le dai 
iute drumul, că de nu faci precum îți spun, o să-mi aflu pierzania! 

— Aşa o să fac, fiule! Mergi cu bine! 

Pe drum, flăcăul întâlni un pitic care-i spuse: 

— Dacă te înfățişezi la împărat fără să ai un talisman, n-o să ai sorți de izbândă. Uite, ia pana 
asta, ŞI, când ajungi la palat, făgăduieşte-i împăratului că o să-i aduci capul uriaşului, punându-ţi-l 


pe al tău chezăşie. Du-te apoi la coliba uriaşului, dar înainte de a ajunge, ia pana în mână şi spune 
vorbele astea:” Pană în multe culori, fă să-mi apară în față Zânei Luminii!" 

Flăcăul îi urmă povaţa. Se duse la palat şi, după ce-l ascultă, împăratul îi făgădui: 

— Îndată ce-mi aduci capul uriaşului, prințesa e a ta! Juan Piruli se duse atunci spre coliba 
uriaşului şi, scoțând pana fermecată, ceru să 1 se înfățişeze Zâna Luminii. Se ivi pe dată o fată 
frumoasă, într-o caleaşca mândră, bătută în mărgăritare şi pietre scumpe, la care era înhămată o 
lăcustă uriaşă. Zâna îl povăţui: 

— Ca să-i vii de hac uriaşului, ai nevoie de câinii tăi! Atunci, câinii începură să se smucească din 
lanţ şi, la zgomotul făcut, veni în grabă bietul părinte. Zărind picăturile de sânge despre care îi 
vorbise fiul său, dădu drumul câinilor, ce fugiră ca vântul în ajutorul stăpânului lor. Când ajunseră, 
se năpustiră ca nişte lei flămânzi asupra uriaşului şi-l trântiră la pământ. Flăcăul îşi scoase iute 
paloşul şi-i reteză capul. Farmecul se desfăcu îndată şi câinii prinseră a vorbi cu glas de om. 

— Eu sunt nevinovăția! grăi primul. 

— Eu sunt lumina! zise al doilea. 

— Eu sunt nădejdea! spuse ultimul. 

Apoi pieriră toți trei, iar zâna cea bună se făcu şi ea nevăzută. 

Juan Piruli dădu fuga la palat, îi arătă împăratului capul uriaşului, şi tot poporul izbucni în 
strigăte de bucurie, numindu-l „salvatorul împărăției”. Împăratul îşi tinu făgăduiala şi i-o dădu pe 
prințesă de nevastă. Făcură nuntă mare şi trăiră ani mulți şi fericiți. 


Şi cu duminica, şapte!» 
poveste costaricană 


Trăiau odată doi vecini, unul bogat şi altul sărac. Cel bogat era atât de zgârcit, că nu voia să 
mănânce nul sărat să nu prăpădească sarea. Cumătrul cel sărman se ducea în fiecare săptămână, 
vinerea, la pădure, să taie lemne, pe care le vindea apoi la oraş. 

Într-o vineri, se rătăci prin pădure şi-l apucă noaptea fără să fi putut găsi drumul către casă. 
Merse el ce merse, până ce obosi şi se hotărî să se caţere într-un copac, să-şi petreacă acolo noaptea. 
Îşi legă măgarul care-l ajuta la treabă de un copac, iar el se urcă printre ramuri sus de tot, aproape 
de vârf. Nu trecu mult şi, uitindu-se în jur, zări în depărtare o luminiţă. Se dădu iute jos şi se 
îndreptă într-acolo. Drumul se dovedi lung şi, când i se părea că s-a rătăcit, se urca în spaniolă din 
America, expresia : salir con un domingo siete = „cu duminica - şapte”, se foloseşte cu sensul de : 
"a spune ceva nepotrivit, care nu se cuvine". Povestea de față explică originea acestei expresii, 
foarte veche în limbăntr-un copac să vadă luminiţa. 

Într-un târziu se apropie de locul cu pricina: auzind muzică, hohote de râs şi cântece vesele îşi 
dădu seama că era o petrecere mare îşi legă la loc ferit animalul şi se apropie, tiptil. 

Cheful era în toi, într-o încăpere mare, în mijlocul casei. Omul se apropie în vârful picioarelor şi 
se ascunse după uşă. De acolo, printr-o crăpătură, iscodi ce se petrece înăuntru. Văzu o gloată de 
vrăjitoare, care de care mai lăiață şi mai slută, ca muma pădurii. Toate se învârteau în joc, sărind ca 
maimuţele şi cântau, strigând într-una doar cuvintele astea: 

„Luni şi marţi şi miercuri, trei”. 

Se scurseră câteva ceasuri, dar vrăjitoarele nici gând să obosească; o țineau într-una, strigând 
fără încetare: 


630 în spaniolă din America, expresia : salir con un domingo siete = „cu duminica - şapte”, se foloseşte cu sensul 
de : ”a spune ceva nepotrivit, care nu se cuvine". Povestea de față explică originea acestei expresii, foarte veche în 
limbă 


„Luni şi marţi şi miercuri, trei”. 

Omul se satură până în gât să tot audă aceleaşi cuvinte; deodată, fără voia lui, îi scăpă de pe 
buze: 

„Joi, vineri şi sâmbătă, şase”. 

Strigătele şi jocul încetară ca prin farmec. 

— Cine a cântat? întrebară, nedumerite, vrăjitoarele. 

— Cine ne-a întregit aşa de potrivit cântecul? strigară bucuroase. 

— Ce cuvinte minunate! Cine le-a scornit, merită o răsplată pe cinste! 

Se puseră toate pe căutat şi, în cele din urmă, dădură peste bietul om, care tremura de frică, pitit 
după uşă. Vrăjitoarele nu mai ştiau ce să-i facă de bucurie; unele îl ridicară pe sus, altele se repeziră 
să-l îmbrățişeze, altele să-l sărute. 

Când se potoliră, îi aduseră din odaia unde îşi țineau comorile pungi pline de galbeni şi i le 
dăruiră, drept răsplată că a potrivit cuvintele pentru cântecul lor. 

Omul îşi luă măgarul, încarcă. Aurul în desagi şi o porni pe cărarea pe care i-o arătaseră 
vrăjitoarele, ca să iasă din pădure. Pe când se depărta, auzea strigătele lor bezmetice: 


„Luni şi marți şi miercuri, trei, joi, vineri şi sâmbătă, şase”. 


Ajunse lesne la el acasă, unde nevasta şi copiii îl aşteptau cu mare îngrijorare, crezând că i s-a 
întâmplat ceva rău. 

Le povesti de-a fir-a-păr ce păţise, apoi o trimise pe nevastă să se ducă până la vecinul cel bogat, 
să-i ceară cu împrumut o baniță, ca să poată măsura aurul. 

Femeia dădu fuga şi, găsind-o singură acasă pe nevasta vecinului, îi zise: 

— Cumătră, fii bună şi împrumută-mi baniţa! Trebuie să măsor nişte fasole pe care mi-a cules-o 
bărbatul. 

Dar nevasta bogatului o întrebă, după ce stătu o clipă pe gânduri: 

— Ce tot vorbeşti, vecină, cum s-o culeagă, că doar bărbatul tău n-a semănat nimic? Doar ştim 
prea bine că n-aveţi niciun petic de pământ, în afară de bucăţica de ogradă din jurul colibei voastre! 

Şi, pe ascuns, unse fundul baniţei, ca să poată afla ce aveau să măsoare vecinii cei săraci. lar mai 
târziu, când îşi căpătă înapoi banita, se duse iute la bărbatul ei şi-i zise: 

— Vecinii au măsurat cu baniţa o groază de galbeni! Într-adevăr, pe fundul baniţei rămăseseră 
lipite câteva monede. Cumătră cea bogată era cumplit de cărpănoasă şi invidioasă; nu putea suferi 
să vadă că altora le merge bine. Furioasă, începu să-şi bombăne bărbatul, zicându-i: 

— [a ascultă, spui mereu că vecinul e sărac lipit pământului, că n-are cu ce se îmbrăca, nici pe ce 
pune capul să doarmă! Păi nici vorbă de aşa ceva, habar n-ai cât de tare te înşeli! 

Şi îi arătă baniţa, povestindu-i cum i-a cerut-o vecina. ÎI bombăni atâta că, până la urmă, izbuti 
să-şi trimită bărbatul la cumătrul cel sărac. 

— Hei, vecine! îi spuse când îl văzu. Ce prefăcut mai eşti! Deci aşa, masori galbeni cu banita! 

Cum săracul era om dintr-o bucată, căruia nu-i stătea în obicei să mintă, îi povesti pățania, fără 
ifose. 

Cumătrul cel bogat se întoarse acasă în mare zor, ros de invidie. Cum află, nevastă-sa îl îmboldi 
să se ducă şi el la pădure, după lemne. 

— De ce să nu încerci şi tu, poate ţi se întâmplă şi ţie la fel! îi zise ea. 

În ziua de vineri, devreme de tot, bogătaşul o pomi la drum cu cinci măgari, şi toată ziulica 
doborî copaci. Când se întunecă, se afundă în pădure şi se rătăci. Urcă într-un copac, zări luminita, 
se dădu jos şi se îndreptă într-acolo. Ajunse cu greu la casa vrăjitoarelor, care chefuiau de mama 
focului, ca în fiecare vineri. Omul se ascunse după uşă, aşa cum îi povestise cumătrul. Petrecerea 
era în toi, iar vrăjitoarele nu se opreau din cântat, strigând de zor: 


„Luni şi marți şi miercuri, trei, joi, vineri şi sâmbătă, şase”. 


Atunci, pe om îl luă gura pe dinainte şi cântă şi el aşa: 

„ŞI cu duminica, şapte...” 

Maică, măiculiță, ce zarvă se iscă la cuvintele astea! Vrăjitoarele, înnebunite de furie, se 
năpustiră prin toate ungherele, zbierând care mai de care: 

— Cine e netrebnicul care ne-a stricat frumuseţe de cântec? 

— Cine-i neruşinatul care a zis: 

„ŞI cu duminica, şapte”? 

Îşi arătau colții, ca nişte câini gata să muşte. Nu trecu mult şi dădură de nenorocitul ascuns după 
uşă. Îl scoaseră de acolo, cu lovituri zdravene. 

— Ai să vezi tu ce ai să păţeşti, netrebnicule! strigă una din ele. 

Şi se repeziră toate de-l bătură măr. Apoi îl scoaseră în brânci afară, deteră jos legăturile de 
lemne de pe măgari şi îi goniră în adâncul pădurii. 

Bogătaşul rătăci toată noaptea şi abia când se crăpă de ziuă izbuti să ajungă acasă, zdrobit de 
bătaie, fără lemne şi fără măgari. Căzu bolnav la pat, iar nevastă-sa fu mai-mai să crape de ciudă şi 
supărare. 


Piticul 


poveste chiliană 


Trăia odată un om putred de bogat, care luă de suflet un copil, şi-l crescu până se făcu mare. 
Când împlini flăcăul cincisprezece sau şaisprezece ani, prietenii lui începură să-l întrebe: 

— Cum de tu n-ai bani, când stăpânul care te-a crescut e atât de bogat? 

— Fiindcă nu-mi dă, răspundea el. 

— Atunci înseamnă că trudeşti pe degeaba! 

— Aşa-i că niciodată nu mi-a spus cât o să mă plătească! 

— Nu fu prost, îi. Spuseră băieţii. De ce mai stai la el, dacă nu te plăteşte? 

Şi atâta îi tot spuseră să nu mai muncească, încât într-o zi flăcăul se înfățişă stăpânului şi-i zise: 

— Vreau să-mi primesc plata pentru toată vremea cât am lucrat, că o pornesc în lume, să-mi caut 
norocul. 

— Cum să pleci, băiete? se miră stăpânul. 

— Vreau să plec fără zăbavă, şi am nevoie de bani. Vrând-nevrând, stăpânul băgă mâna în 
buzunar şi-i dădu trei scuzi de aur, drept plată pentru cei doisprezece ani cât a lucrat la el. Flăcăul 
sări în sus de bucurie, închipuindu-şi că-i bogat nevoie mare, fiindcă el n-avea habar ce înseamnă să 
ai mulți bani. O porni îndată la drum, să cutreiere lumea. 

După ce bătu el cale lungă, îl răzbi foamea, că nu se îndurase să-şi prăpădească banii pe 
mâncare. Se simţea nespus de fericit. Deodată, îi apăru în față un pitic, care-l întrebă, voind să-l 
încerce dacă-i bun la inimă: 

— Încotro ai pornit-o, băiete? 

— Să cutreier, lumea, fiindcă acum am bani. 

— Măi. Să fie! Ferice de tine că eşti bogat! Eu am o grămadă de copii pe care trebuie să-i 
hrănesc, şi sunt omul cel mai sărman de pe lume. 

Atunci flăcăul băgă mâna în traistă, scoase cei trei scuzi şi îi întinse piticului. Piticul îşi dădu 
îndată seama că erau singurii lui bănui şi, ca să-l răsplătească, îl întrebă: 

— Ce ţi-ai dori cel mai mult să ai? 

Iar flăcăul îi răspunse: 

— Ce mi-am dorit cel mai mult, de când mă ştiu pe lume, e o scripcă mai bună ca a stăpânului, 
care să-i facă pe toți ce o aud să Joace, cât oi vrea eu. Şi-mi mai doresc o flintă care, când ochesc pe 
cineva, chiar de-o fi să nu-l nimeresc, să-l răpună ea singură. 


Piticul, care era vrăjitor, îi îndeplini dorințele. 

— Şi ce mai doreşti altceva? 

— Păi, nimic. 

— Bine, băiete. Dar de mâncare ce-ai să te faci? Şi îi dădu o nuieluşă fermecată, zicându-i: 

— Când vei vrea să mănânci ceva, n-ai decât să-i ceri nuieluşei, care pe dată o să facă să se 
ivească tot ce pofteşti. 

Dacă băiatul era fericit înainte de a se întâlni cu piticul, acum era în al nouălea cer. Începu să 
cânte în gura mare, pe drum. Ajunse la marginea unui sat, unde se întindea o livadă de peri. Într- 
unui din pomi zări o ciocârlie de munte. Se nimeri să treacă pe acolo un soldat, care-i spuse: 

— Hei, vânătorule, de ce nu dobori ciocârlia? 

Flăcăul duse flinta la ochi, şi nimeri fără greş. Soldatul dădu fuga şi ridică de jos pasărea căzută. 
Atunci băiatul scoase scripca şi se puse pe cântat, iar soldatul, fără voia lui, prinse a juca. Jucă el 
îndelung, până nu mai putu, şi-l rugă să nu mai cânte, dar flăcăul nu se opri. Neavând încotro, 
soldatul scoase nişte bani din buzunar, tot câştigul lui, şi jucând într-una îi dădu flăcăului, ca să 
înceteze cu cântatul. Băiatul luă banii şi se opri. Mâniat la culme, soldatul se întoarse în sat, să-l 
pârască cum că i-a furat banii. Se duse la poliție, spunând că un băiat cu o scripcă şi o flintă l-a 
jefuit de tot câştigul lui. Un poliţai porni îndată să-l prindă pe făptaş. 

Nu trecu mult, şi polițaiul puse mâna pe băiat, care mergea fără griji, bucuros că avea bani în 
traistă. Pe vremea aceea vinovaţii nu erau întemnițați, ci spânzurați de grabă. Hotărâră dar să-l ducă 
pe flăcău la spânzurătoare, şi să-l pună să-i dea banii înapoi soldatului. Îşi lăsă el flinta şi scripca 
într-un colţ, se duse la căpetenia polițailor care pregăteau spânzurătoarea şi-i zise: 

— Vreau să-mi împliniţi o dorință. 

— Spune ce vrei, şi aşa o să facem, că dorința cea de pe urmă trebuie oricum împlinită îi 
răspunse căpetenia. 

— Vreau ca, mai înainte de a mă despărţi de lumea asta, să-mi daţi scripca, să cânt niţel. 

Auzind vorbele astea, soldatul păgubaş, care se afla şi el acolo, începu să strige: 

— Nu-i dați scripca, pentru nimic în lume! 

— Ba ultima dorinţă trebuie să i-o împlinim! zise căpetenia. 

Şi dădu poruncă să i se dea flăcăului scripca. Atunci păgubaşul, înspăimântat, le ceru să-l lege 
zdravăn de un pom. Dar când băiatul se puse pe cântat, se prinseră în joc toţi soldaţii, chiar şi cei 
din cazarmă, că se auzea până acolo scripca. lar păgubaşul, legat de pom, săltă atâta, că până la 
Urină îl zmulse cu rădăcini cu tot. Flăcăul nu lăsă scripca din mână două ceasuri încheiate, până 
când toţi cei de față căzură frânți de oboseală, fără să mai poată face nicio mişcare. Atunci el se opri 
şi, luându-și flinta şi scripca, o porni liniştit la drum, fără să-l mai urmărească nimeni. 


Palatul la care te duci şi nu te mai întorci 
poveste ecuadoriană 


Trăiau odată trei surori orfane şi tare sărmane. Într-o noapte, stăteau ele de vorbă şi povesteau cu 
cine le-ar plăcea să se mărite. Una din ele spuse: „Eu m-aş mărita cu brutarul, ca să mănânc 
bunătatea de pâine pe care o face!” Alta zise şi ea: „Din aceeaşi pricină, eu l-aş lua de bărbat pe 
bucătarul împăratului, care face bucate atât de gustoase!” La rândul ei, mezina spuse:” Eu m-aş 
mărita cu împăratul, ca să cârmuiesc şi eu, şi atunci v-aş ajuta şi pe voi”. 

Vorbele fetelor ajunseră la urechile împăratului care, chiar a doua zi, trimise nişte supuşi ai lui să 
le aducă la palat pe cele trei surori. Oamenii împăratului sosiră la ele acasă dar fetele nu voiau să 
vină la palat, se fereau, ruşinoase, spunând într-una „noi n-am făcut nimic rău”. 

Atunci unul din oameni le zise: 

— Voia împăratului e poruncă, nu-i chip să nu i-o împlinim! 


Şi le luară cu ei la palat. Împăratul le întrebă despre ce şi-au vorbit între ele cu o scară mai 
înainte, dar fetele răspunseră că nu-şi aduceau aminte. 

— Care din voi a spus că vrea să se mărite cu brutarul? întrebă împăratul. 

Sfioasă, una din fete răspunse că ea. La fel spuse şi cealaltă, care voia să-l ia de bărbat pe 
bucătar. lar când veni rândul mezinei, aflară că ea voia să se mărite chiar cu împăratul. 

— Cuvântul împăratului e lege! spuse el atunci, şi porunci să fie orânduite nunțile. 

Trimise grabnic după brutar şi bucătar, şi în scurtă vreme făcură nunțile cum se cuvine. 

Cu trecerea anilor, se iviră pe lume copiii, şi ai surorilor, şi ai împărătesei. Cum surorile mai mari 
o pizmuiau pe mezină, când născu ea primul copil, veniră să o îngrijească, dar din răutate îi 
schimbară pruncul cu un căţel. Pe copilaş îl aruncară în apa unui râu lângă care locuiau nişte bătrâni 
singurei, ce nu aveau copil. 

Într-o zi, moşul se duse la râu după apă şi zări plutind o legătură. O luă şi, când dădu s-o desfacă, 
văzu că înăuntru era un prunc frumos, ca rupt din soare. Îl duse iute acasă şi, împreună cu nevastă- 
sa, crescură bucuros copilul găsit. 

Nu trecură mulți ani, şi împărăteasa născu a doua oară. Surorile cele haine îi ascunseră şi de astă 
dată copilul, şi-i puseră în loc un purcel. Apoi aruncară pruncul în apă. 

Când văzu împăratul ce i-a adus pe lume nevasta, se mânie cumplit şi-i zise că trebuie să fie o 
vrăjitoare, iar de s-o întâmpla să nască iar un pui de animal, o s-o ardă de vie sau o s-o arunce în 
temniță. 

După o vreme, împărăteasa aduse pe lume al treilea copil. De data asta era o fetiță frumoasă, care 
avea în frunte o steluţă. Surorile cele haine schimbară ţar pruncuţ; pe care-l aruncară în apă, punând 
în loc un pui de animal ciudat, luat chiar de ele dintr-o vizuină, din pădure. 

Se nimeri că moşul dădu şi peste al doilea copil, şi peste fetiţă. Îi luă, ca şi pe primul, şi-i crescu 
pe toţi, cu dragă inimă. 

În vremea asta împăratul fu nevoit să-şi ţină cuvântul, şi o aruncă în temniță pe împărăteasă, ca 
să n-o ardă de vie. 

Cei trei copii de împărat crescură şi se făcură măricei. Într-o zi, pe când împăratul se afla la 
vânătoare pe câmpie, îi ieşiră în cale cei trei frăţiori. Împăratul simţi îndată nesfârşită dragoste 
pentru aceşti copil. 

— Hai să ne împrietenim şi să mergem împreună la vânătoare! le zise el. Îmi sunteţi tare dragi, 
să veniți negreşit la palat să mă vedeți! 

Şi îi pofti pentru câteva zile la palat, îi ospăta şi le dădu haine bune, că erau sărmani, bieții de ei. 
În semn de recunoştinţă, cei trei fraţi îl poftiră pe împărat să le vadă grădina, să-şi aleagă de acolo 
nişte flori. Împăratul se duse la ei acasă, iar când trebuia să se întoarcă la palat, cu greu se îndură să 
se despartă de copii, fiindcă, pe zi ce trecea, îi îndrăgea tot mai mult, din adâncul sufletului. Îi 
chema să vină să stea cu el Ia palat, dar pe ei nu-i lăsa inima să-i părăsească pe bătrâni. Când să-şi 
ia rămas bun, una din slujnicele împăratului spuse: 

— E frumoasă grădina voastră, dar îi lipsesc trei lucruri: copacul care cânta, apa aurită şi pasărea 
care grăieşte. 

Copiii, nerăbdători, o întrebară unde se aflau aceste trei lucruri, iar ea le răspunse: 

— În ţara îndepărtată, unde te duci şi nu te mai întorci. 

Copiii se pregătiră îndată de drum, fără să asculte de sfaturile slujnicei, care le spunea câte 
greutăţi aveau de biruit în cale: cel ce ajungea acolo nu mai venea înapoi în veci, ci rămânea vrăjit 
în ţara îndepărtată unde te duci şi nu te mai întorci.. 

Dar nimic nu putu să-i oprească pe frați. Cel mai mare o porni primul, şi înainte de plecare, le 
lăsă fraţilor o garoafă, ca să fie semn pentru ei: de rămâne proaspătă, înseamnă că el e în viață, iar 
de se ofileşte, să ştie atunci că el e în primejdie de moarte. 

După ce plecă, frații şi bătrâneii nu-şi luau ochii de la garoafă. 

Pe drum, băiatul se întâlni cu un sihastru, care-l povăţui să nu se ducă în ţara vrăjită, fiindcă mii 
de oameni au pornit într-acolo şi nu s-au mai întors niciodată. Dar băiatul ținea morțiş să ajungă. 


Atunci sihastrul îi dădu o minge fermecată, spunându-i s-o arunce cât mai departe, dar să nu cumva 
să se uite în urmă, cu niciun preț, chiar de l-ar striga cineva. Băiatul luă mingea, o aruncă în zare, 
dar se întoarse să vadă cine-l strigă. Şi pe dată căzu în puterea farmecelor, prefăcându-se în stană de 
piatră. 

Văzând că floarea s-a ofilit, cel de-al doilea băiat se piagati s-o pornească la drum, în căutarea 
fratelui. Înainte de plecare, lăsă acasă o secure. Le spuse bătrâneilor că, de-or vedea luciul securii 
întunecat, e semn că el a murit. 

În drum, se întâlni şi el cu sihastrul, care-l povăţui să nu se ducă. Dar băiatul socoti că el o să se 
întoarcă teafăr, şi plecă mai departe. Păţi şi el întocmai ca frate-său: se prefăcu în stană de piatră. 
Bieţii bătrâni, care se uitau mereu la secure, văzând că nu mai luceşte, îşi ziseră că băiatul a murit. 

Fu rândul fetei s-o pornească în căutarea fraților. Lăsă acasă un inel, şi le spuse bătrânilor că, 
atâta vreme cât o să strălucească, ea se află în viață, iar de s-o întuneca, e semn că a murit. Se 
pregăti de drum, luându-și cu ea un ghem, ace, o foarfecă şi uh pieptene. Ajunse şi ea la sihastru, 
care o povăţui, zicându-i: 

— Nu pleca mai departe, fetițo! N-ai sa te mai întorci niciodată. Mai bine rămâi aici, să mă ajuţi 
pe mine! 

Dar fata nu-l ascultă, îi spuse că trebuie să-şi găsească fraţii, să-i aducă acasă. Cum însă era bună 
la suflet şi gata să ajute pe oricine, ea îl îngriji, îi cusu hainele rupte, îi tăie părul şi-i făcu de 
mâncare. 

Atunci sihastrul îi spuse: 

— Domnul să te păzească, fata mea! Să te fereşti, că la poalele copacul ui. Fermecat în căutarea 
căruia ai pornit stă de pază un leu! 

ÎI dădu şi ei o minge fermecată, şi ea îi ascultă întocmai povaţa. Aruncă mingea departe, dar, ca 
să nu fie nevoită să se întoarcă, îşi astupă urechile şi-şi acoperi steaua din frunte. Şi aşa, fără să mai 
audă şi fără să mai vadă, se ținu după minge, căci odată cu ea aruncase şi ghemul luat de acasă. 

Merse ea cale lungă şi, în sfârşit, ajunse la locul cu pricina. Mare i-a fost mirarea când dădu 
îndată de copacul care cihta, de apa aurită şi de pasărea cu grai de om. La poalele copacului se afla 
leul care-l păzea. Fata se feri de el şi, pe ascuns, rupse câteva ramuri din copac, luă din apa aurită şi 
prinse pasărea care vorbea. Cu o rămurică înmuiată în apa fermecată, începu să stropească în jur, şi 
pietrele se prefăcură în oameni. Cu sufletul la gură, fata aşteptă să se ivească şi fraţii ei. Într-adevăr, 
nu trecu mult şi apăru intri unul, mai apoi celălalt. Se îmbrăţişară fericiți şi o porniră către casă. 

Ajunseră cei trei frați la căsuţa unde au crescut, şi pe dată se răspândi prin toată împărăţia vestea 
sosirii lor. Când ajunse la urechile împăratului, se grăbi să vină la ei. Văzu minunăţiile pe care le 
adusese fata şi îi pofiti pe toți trei la palat, la un ospăț. Fata îi aduse în dar pasărea cu grai de om, o 
tămurică din copacul cântător şi, într-un vas, puţină apă aurită. 

Când ospăţul era pe sfârşite, pasărea se opri lângă împărat şi îi spuse: 

— Uită-te bine la cei doi băieţi şi la fata cu stea în frunte: sunt copiii tăi! 

— Cum e cu putință aşa ceva? întreba împăratul, uimit. 

— Când a venit pe lume primul născut, ticăloasele de cumnate, haine la suflet, ţi-au arătat în 
locul lui un căţel. Pe al doilea băiat l-au schimbat cu un purcel. Iar când s-a născut fata, s-au dus 
tocmai la pădure şi au adus un pui de animal ciudat. 

Împăratului nu-i veni să-şi creadă auzului. Atunci pasărea grăi mai departe: 

— Totul e aşa precum îţi spun: ei sunt copiii tăi. Porunceşte fără zăbavă s-o scoată pe 
împărăteasă din temniţă, iar pe ticăloasele astea arde-le de vii, ori leagă-le de cozile a doi tauri, să le 
sfârtece! 

Când află de ticăloşia săvârşită, poporul ceru să fie sfârtecate în bucăţi. Împăratul porunci apoi să 
fie scoasă din temniță mama copiilor lui şi, de atunci încolo, trăiră cu toții fericiți. Iar celor doi 
bătrânei, care-i crescură pe copii, le dădură o casă frumoasă, cu tot ce le făcea trebuinţă. 


Prinţul care s-a rătăcit în pădure 
poveste chiliană 


A fost odată un împărat care avea trei feciori. Într-o zi, se gândiră feciorii să plece la vânătoare, 
în pădure. Unul o luă pe o cărare, al doilea, pe alta, iar mezinul se afundă în pădure apucând pe o a 
treia. Când se însera şi sosi ceasul întoarcerii, cei doi frați mai mari se înapoiară fiecare pe cărarea 
lui şi ieşiră din pădure, dar cel mic nu se ivi. Îl aşteptară ei o vreme, apoi îşi ziseră: 

— Se vede c-o fi luat-o înainte! 

Mezinul merse ce merse în inima pădurii, până ce nu mai recunoscu locurile şi se pierdu. Se lăsă 
noaptea. A doua zi, o porni iar prin pădure, şi rătăci multă vreme, aproape mort de foame. Când se 
înnopta iac, zări printre copaci o luminiță, şi dădu să se apropie de ea. Dar cu cât mergea mai mult, 
cu atât luminița se îndepărta, până ce se iviră zorile, şi-l găsiră pe băiat umblând tot într-acolo. Cam 
pe la amiază, zări în depărtare un palat. Când ajunse la el, ceru găzduire şi mâncare. 

Palatul era al unui împărat care avea o singură fată, dar atât de haină, cum n-avea seamăn pe 
lume. Băiatul îl rugă pe împărat să-i dea ceva de lucru, şi acesta îl luă ca grădinar. În fiecare zi, 
grădinarul trebuia să ducă împăratului un buchet din cele mai frumoase flori. Începu flăcăul să 
îngrijească florile cu atâta drag, că pe zi ce trecea grădina se făcea tot mai mândră. Şi în fiecare zi îi 
ducea împăratului un buchet din florile cele mai frumoase. Fata cea haină îl pizmuia pentru flori, şi- 
şi tot zicea: „De ce să nu-mi aducă şi mie un buchet minunat?” 

Dar cum împăratul nu-i dăduse astfel de poruncă, grădinarul nu-i ducea fetei nimic. 

Chibzui fata cum să-l piardă şi, într-o zi, îl învinui în fața împăratului că s-ar fi lăudat că e în 
stare să-i aducă înapoi iapa în trei culori, cu clopoţeii de aur, care se pierduse în satul piraților. 
Împăratul îl chemă grabnic pe grădinar şi-l întrebă dacă era adevărat că a spus aşa ceva. Flăcăul îi 
răspunse că nu, că el niciodată nu s-a lăudat astfel. 

— Nu te cred, zise atunci împăratul, că doar fată mea nu mă poate înşela. Te-ai lăudat, şi trebuie 
negreşit să pleci chiar mâine să-mi aduci iapa! 

Se duse băiatul în odaia lui, plângându-şi amarnic soarta, căci împăratul îl ameninţase că-i va 
tăia capul, de nu-i împlineşte porunca. Deodată, lângă el se ivi o bătrânică: 

— De ce plângi, fiule? îl întrebă ea. 

— Cum să nu plâng, bunicuţo, când mi-au poruncit să aduc iapa în trei culori, cu clopoţeii de 
aur! 

— Nu te necăji, băiete, că te învăţ eu ce să faci! Şi bătrâna îl povăţui astfel: 

— Mai întâi şi-ntâi trebuie să fii puternic, de neînvins. Ia nuieluşa asta, care o să te apere de 
orice primejdie. Du-te la împărat, spune-i că ai să-i împlineşti porunca, dar că mai înainte ai să-i 
aduci papagalul ghicitor al piraților. Şi să-i ceri să-ți dea pâine şi vin, că papagalul e tare lacom, şi 
dacă îi dăi să mănânce şi să bea, n-o să strige când îl iei. 

Flăcăul făcu întocmai cum îl povăţuise bătrâna. Vorbi cu împăratul, îi ceru pâine şi vin şi o porni 
după papagalul ghicitor. 

Îi apăru iar bătrâna şi-i mai zise: 

— Cu nuieluşa fermecată ai să faci bucățele colivia, care-i dintr-un oțel atât de tare, că nimeni n- 
o poate deschide. Tu să începi să vorbeşti binişor cu papagalul şi să-i dai pâine şi vin, ca să tacă. Ia-l 
cu tine şi fugi, dar grăbeşte-te să treci hotarul de lângă satul piraților că, odată dincolo, nimeni n-o 
să-ți mai poată face vreun rău. 

Flăcăul o ascultă în toate pe bătrână. Când se apropie de papagal, pasărea prinse a striga: 

— Stăpâne, mă fură! 

Dar băiatul scoase grabnic vinul şi i-l dădu zicând: 

— Taci şi stai binişor, că-ţi dau pline şi vin! 

Pasărea, lacomă, mâncă şi bău până ameţi. Tânărul lovi cu nuieluşa peste gratiile coliviei, care se 
deschise larg. Luă în mină papagalul şi-o rupse la fugă. Dar pasărea se trezi şi începu iar să strige: 

— Stăpâne, mă fură! Mă iau şi mă duc departe! 


Stârni atâta zarvă, că paznicii se deşteptară şi se luară după tânăr. Dar flăcăul tocmai trecuse 
hotarul, aşa că papagalului nu-i folosiră la nimic strigătele. Flăcăul ajunse cu pasărea la palat. Tare 
se mai bucură împăratul, când o văzu. Dar prințesa crăpa de ciudă şi-i zise îndată să dea poruncă 
flăcăului s-o pornească după iapa în trei culori şi cu clopoţeii de aur: 

— Acum să-mi aduci iapa! spuse împăratul. 

Flăcăului îi apăru iar bătrâna, care-l povăţui astfel: 

— Când iapa o să necheze, s-o ameninţi cu nuieluşa, şi o să se potolească. 

O porni flăcăul la drum, luând cu el nuieluşa fermecată. Merse ce merse şi ajunse, cam pe la 
miezul nopţii, în satul piraţilor. Se duse la grajd, şi iapa, simţindu-l, prinse a necheza. Dar o 
amenință cu nuieluşa şi se linişti. Apoi atinse poarta grajdului cu nuieluşa fermecată, şi pe dată 
poarta căzu la pământ. Intră, luă iapa de coamă, o încalecă şi-o îmboldi cu nuieluşa. Iapa o luă la 
fugă de parcă zbura, şi ajunseră curând la palat. 

Se bucură mult împăratul, dar fata se înfurie şi mai tare. A doua zi, când flăcăul îşi începu treaba 
de grădinar şi-i culese împăratului un buchet din cele mai minunate flori, fata mai-mai să moară de 
necaz, fiindcă prinsese drag de flăcău, care era tare chipeş, dar el nici nu se uita la ea. Căzu pe 
gânduri cum să facă să-l strice cu împăratul. 

Într-o zi, i se năzări sări spună lui taică-său că grădinarul se lăudase că e în stare să omoare 
balaurul înfricoşător din pădure. Prinţesa gândea că de data asta flăcăul n-o să mai aibă cu niciun 
chip scăpare, căci balaurul înghiţea de la o poştă pe oricine îi ieşea în cale. 

Împăratul îl chemă să-l întrebe dacă era adevărat că se încumetă să omoare balaurul, care făcea 
atâta prăpăd. Flăcăul îi răspunse însă că nu se lăudase nicicând cu aşa ceva. 

— Vrei să spui că fiică-mea minte? Asta nu-i cu putinţă, că doar e prințesă! Să te duci chiar 
mâine să omori balaurul! 

Flăcăul se duse la el în odaie şi se porni pe plâns, spunându-şi: „De data asta nu mai scap cu 
viață!” Atunci se ivi lângă el bătrânica şi-l întrebă: 

— Ce-ai păţit, fiule? 

— Păi ce să păţesc, iaca, împăiatul mi-a dat poruncă să omor balaurul din pădure! 

— Mare necaz a dat peste tine, fiule, că balaurul e tare primejdios, dar o să te ajut eu să-l birui. O 
să-ți fie greu, dar până la urmă o să izbândeşti prin şiretenie. 

Flăcăul nu prea înţelese bine cuvintele bătrânei. 

— lată ce să faci, grăi ea din nou: să ceri împăratului o căruță mare cu două perechi de boi, un 
butoi de vin dulce, un cazan cu tărâţe şi nişte sfoară groasă. Caută să ajungi în pădure cam pe la 
întâiul ceas de după-amiază, când balaurul doarme. Deşartă vinul în cazan. Amestecă-l cu tărâţele şi 
lasă cazanul în căruță. Apoi dejugă boii şi ascunde-te cu ei cât mai departe. Balaurul o să se 
trezească de mirosul vinului, o să mănânce terciul, o să se îmbete şi n-o să-ţi mai poată face niciun 
rău! 

Flăcăul urmă întocmai poveţele primite. Ajunse în pădure, cu căruța cu cele trebuincioase, 
pregăti terciul din vin şi tărâţe, dejugă apoi boii şi se ascunse cu ei departe. 

Pe când dormea balaurul, şuierând aşa de groaznic, că asurzea pe oricine s-ar fi aflat la o poştă 
împrejur, răzbi până la el mirosul vinului. Se trezi îndată şi, ținându-se după miros, dădu peste 
căruță. Se puse pe mâncat şi cât: ai clipi înfulecă totul. Căzu apoi, amețit, într-un somn adânc, de 
rămase nemişcat. Flăcăul se apropie şi-l legă zdravăn cu sfoara, de căruță. Când fu gata, înjugă boii 
şi porni, târându-l, spre palat. Dar balaurul se trezi şi scoase un răcnet atât de cumplit, că se 
cutremură toată împărăţia. Oamenii. Îngroziţi, fugeau care încotro din calea lor, căutând unde să se 
ascundă. N-ajunseră ei bine la palat, că balaurul începu să strige: 

— Să mi se înfăţişeze neîntârziat fata împăratului! Fata ieşi la primul cai al palatului, iar balaurul 
întinse limba după ea şi-o înghiți ca pe o muscă. Împăratul, îngrozit, îi porunci flăcăului să plece cu 
fiara de acolo, s-o ducă înapoi în pădure, că n-o mai voia în ruptul capului. Flăcăul îl ascultă şi duse 
înapoi balaurul, de unde îl luase. Atunci balaurul prinse iar grai: 


— Dezleagă-mă, voinice şi lasă-mă în pace că, de acum înainte, nimeni n-o să te facă să mai 
pătimeşti! 

Flăcăul se gândi cu mare spaimă că împăratul o să pună să-l omoare. Dar nici vorbă de aşa ceva, 
fiindcă împăratul îşi dăduse seama că pricina răului fusese numai fiică-sa. 

Iar când flăcăul ajunse înapoi la palat, tremurând de frică, împăratul îi spuse: 

— Am aflat ce-ai pătimit din vina fetei mele şi vreau să rămâi la palat, că eu n-am alt urmaş! 

Şi flăcăul rămase acolo, şi când împăratul muri, îi luă el locul la domnie. 


Tăietorul de lemne şi șopârla năzdrăvană 
poveste dominicană 


Trăia odată, într-un sătuc, un tăietor de lemne, care în fiecare zi se ducea la pădure, ca să-şi poată 
hrăni familia. 

Într-o zi, pe când tăia un copac gros, dădu peste o şopârlă, care-i grăi cu glas de om: 

— Tăietorule, fii bun şi nu-mi strica, rogu-te, cuibul, că o să te răsplătesc de o să aveţi cu ce trăi 
toată viaţa, tu şi familia ta! 

Şi dându-i o aşchie, îi mai zise: 

— De câte ori o să vrei bani, iei doar aşchia asta şi să-i spui: „Aşchie fermecată, cu puterea pe 
care o ai de la şopârlă, fă să mi se umple punga cu bani!” 

E lesne de închipuit cât de mare i-a fost bucuria tăietorului de lemne. Plecă în fugă, dar nu se 
duse acasă, ci trecu pe la o cumătră căreia îi povesti ce s-a întâmplat şi o rugă să-i țină aşchia până 
se întoarce s-o ia. Femeia, care era lacomă de felul ei, făcu o aşchie întocmai cu cea fermecată şi i-o 
dădu tăietorului, când veni iar. 

Cum ajunse omul acasă, îşi strânse toată familia, ca să vadă minunea, îşi căută punga cea mai 
mare şi rosti cuvintele învăţate. Dar mare îi fu uimirea când văzu că, după ce le spuse de mai multe 
ori, nu se întâmplă nimic. Orb de furie, îşi luă toporul pe umăr şi se duse să doboare copacul unde 
îşi avea cuibul şopârlă. La primele lovituri, şopârlă ieşi afară şi, crezând că e alt tăietor, îi spuse 
întocmai aceleaşi cuvinte ca data trecută. Atunci omul îi zise că nu-i mai dădea crezare, că îl 
înşelase. Şopârlă îl rugă să vorbească mai lămurit, şi el îi povesti de-a fir-a-păr ce păţise. Dându-şi 
seama îndată cum se petrecuseră lucrurile de adevărat, şopârla îi zise: 

— Nu-ţi face griji! Ştiu eu ce s-a întâmplat şi o să-ți dovedesc şi ție cine-i de vină şi, cum îţi poți 
lua aşchia fermecată înapoi. 

Şi scoțând altă aşchie, îi mai zise: 

— Du-te cu aşchia asta la femeia la care ai lăsat-o pe cea de ieri şi spune-i să ţi-o păstreze cu 
mare grijă, fiindcă e vrăjită. Dacă-i spui: „Aşchie fermecată, cu puterea pe care o ai de la şopârlă, fă 
să mă prefac pe dată în făptura cea mai mândră!”, îți împlineşte grabnic dorinţa. 

Tăietorul de lemne, care era gala la orice ca să-şi recapete darul şi nu dădea niciodată înapoi 
când avea de dus la bun sfârşit o treabă, nu stătea mult pe gânduri. Se duse la cumătră şi făcu 
precum îl povăţuise şopârla: o rugă să-i ţină şi de data asta aşchia — şi îi povesti ce putere avea — 
până se întoarce s-o ia. 

Cum femeia era urâtă foc, de ai fi zis că-i o broască, socoti că aşchia avea s-o facă mândră şi 
plină de farmec, îndată ce plecă tăietorul de lemne, o luă în mână şi spuse cuvintele cu pricina. Dar 
să vezi, minune! Aşchia se prefăcu într-un ciomag zdravăn şi sări la ea, arzându-i lovituri cu 
nemiluita. În culmea deznădejdii, prinse a striga, dar ciomagului nici că-i păsa de vaietele ei. N-o 
slăbi de fel. Ci îşi înteţi loviturile. Când se întoarse şi văzu tărăşenia, omul se încredința că şopârla 
îi spusese adevărul, îi ceru atunci înapoi cealaltă aşchie. Femeia, sub ploaia de lovituri, n-avu 
încotro şi 1-0 dădu. 

Într-un târziu, când ciomagul se potoli în sfârşit, nenorocita de ea era umflată ca o bute şi arăta 
mai hâdă şi mai grasă ca niciodată. Tăietorul de lemne cu ai lui n-au mai ştiut de atunci încolo ce-s 


lipsurile şi au trăit în belşug. lar cumătră cea necinstită a rămas până azi cea mai slută făptură de 
prin partea locului. 


Impăratul Benjui 
poveste ecuadoriană 


Trăia odată un împărat căruia îi plăceau tare mult poveştile. În fiecare zi aducea la palat fete 
frumoase, şi le punea să-i spună o poveste. Le poruncea fără încetare supuşilor să-i aducă alte fete, 
să asculte mereu alte poveşti, zicând că vrea să-şi aleagă nevastă. Dar niciuna din fete nu stătu la 
palat mai mult de trei nopți, căci atunci când sfârşeau de povestit, împăratul dădea poruncă să fie 
închise. Şi aşa, în temnita palatului se mărea întruna ceata fetelor frumoase pe care împăratul nu le 
voia. 

În împărăţia aceea trăiau şi trei surori atât de sărmane, că nimeni nu le lua în seamă. Când aflară 
ce se întâmpla la palat, hotărâră să meargă şi ele să povestească împăratului, doar-doar o lua pe una 
de nevastă. Se duse mai întâi cea mare, dar păţi ca şi celelalte: nimeri curând în temniță. Cea de-a 
doua avu aceeaşi soartă. Atunci, sora cea mai mică îşi spuse, în sinea ei, că ea o să fie adevărata 
împărăteasă, fiindcă o să depene o poveste fără sfârşit. 

Ajungând la palat, se înfățişă împăratului, şi în prima noapte îşi începu povestea; se iviră zorile, 
şi fata, ostenită de atâta povestit, îl rugă pe împărat: 

— Înălțimea-ta, îngăduie-mi să mă odihnesc, iar mâine o să-ţi spun povestea mai departe! 

Ea se oprise din poveste tocmai când venea partea cea mai frumoasă. Şi tot aşa se petrecură 
lucrurile şi în nopțile următoare. Când ajungea la ce era mai frumos de povestit, fata se oprea şi 
povestea rămânea fără sfârşit. 

Trecură opt zile, la capătul cărora împăratul hotărî: 

— Fata asta o să-mi fie nevastă de-adevărat, fiindcă-i singura care povesteşte cu iscusinţă! 

Făcură nunta şi ea tot nu ajunse la sfârşitul poveştii, pe care împăratul murea de nerăbdare să-l 
audă. Se scurse multă vreme, ea povestind mereu, fără ea povestea să se termine. Când împărăteasa 
ştiu, că va aduce pe lume un copil, îi spuse că, în curând, o să se sfârşească şi povestea ei. 

În vremea asta, ea fiind împărăteasă şi stăpână, dori să cunoască tot palatul, aşa cum se cuvenea. 
Într-o zi dădu peste temniţa din pivnițele palatului, şi află acolo mii de fete, care de care mai 
frumoase. Ea vru îndată să ştie de ce erau întemniţate, căci prin împărăție umbla zvonul că, după 
cele trei nopţi, fetele erau omorâte. 

Cum se lăsa noaptea. Împărăteasa depăna mai departe firul poveștii, spunându-i împăratului că, 
în curând, avea să se apropie de sfârşit. Îi mai spunea că povestea era tare tristă, şi că el trebuia să 
fie bun cu toți supuşii lui. Să nu facă rău nimănui, ca toată lumea să-l iubească. 

Într-o noapte, ea grăi astfel: 

— Înălțimea-ta, ani ajuns la sfârşitul poveștii, dar nu ţi-l pot spune, fiindcă e trist! 

Împăratul, care îndrăgea peste măsură poveştile, o rugă, plin de nerăbdare, să-i depene povestea 
până la capăt. Atunci ea îi răspunse că se va supune, clacă o să-i împlinească şi el o dorință. 

— Ce dorinţă vrei, să-ți împlinesc, împărăteasa meii? 

— Vreau să le dai drumul fetelor pe care le ţii ostatice în temniță! 

Când auzi, împăratul tresări speriat şi-i zise: 

— Cum să fac una ca asta! De le dau drumul, tot poporul o să se mânie şi o să mă omoare. Nu-ţi 
pot împlini dorinţa! 

— Atunci povestea rămâne fără sfârşit! îi spuse ea. Vrând cu tot dinadinsul să afle sfârşitul 
poveştii, împăratul îi ceru răgaz, să mai chibzuiască. 

Trecu astfel o vreme, până când într-o zi împărăteasa îi spuse că ar vrea să-i povestească 
sfârşitul, fiindcă simte că o să se îmbolnăvească, iar când o să aducă pe lume copilul, o să moară. 
Împăratul se înspăimântă şi o rugă: 


— Nu-mi povesti încă sfârşitul, mai aşteaptă câteva zile, împărăteasa mea! 

De la un timp, ea poruncise să se dea drumul fetelor din temniţă, dar pe rând, în fiecare noapte la 
câteva, ca să nu se bage de seamă; şi întorcându-se fetele pe la casele lor povesteau cum că fuseseră 
undeva departe, în vreo călătorie... 

Sosi şi ziua în care împărăteasa nu mai putu să aştepte şi depănă sfârşitul poveştii, care era chiar 
adevărul ce avea să se petreacă: veni pe lume copilul, iar împăratul se trezi că fetele din temniţă se 
întoarseră la casele lor, fără ca el să fi pățit ceva. 

Atunci înţelese el tâlcul poveștii şi, purtând în veci recunoştinţă înțeleptei lui împărătese, trăiră 
împreună ani mulți fericiți. 

Şi aşa se sfârşeşte povestea împăratului Benjui. 


De ce este marea sărată 
poveste chiliană 


Trăiau odată doi oameni, unul tare bogat, iar celălalt sărac lipit. Când nevasta săracului aduse pe 
lume un copil, omul se duse la cel bogat şi-i zise: 

— Haide să-mi fii cumătru, să fii naş feciorului meu! Bogatul se învoi şi boteză copilul. 

— Să vii în fiecare zi, cumetre, să-ţi dau de-ale gurii, îi spuse el. 

Cum auzi vorbele astea, săracul lăsă baltă orice treabă şi începu să se ducă în fiecare zi la 
cumătrul cel bogat, să-i ceară de pomană. Copilul se făcu măricel, împlini doi ani, şi taică-său nu 
era zi să nu meargă la cumătru, după de-ale gurii. Până când, odată, bogatul se satură. De atâta 
pomană pe care o tot făcea cumătrului său, era gata-gata să sărăcească şi el. 

Într-o zi. Bogatul puse să i se taie o vacă. Tocmai atunci se ivi cumătrul, care-i zise: 

— Ziua bună, cumetre! 

— Bună să-ţi fie inima! 

— Am venit să-mi dai ceva pomană! 

— Bine, hai să-ți dau! 

Şi bogatul luă o ciozvârtă de la vaca tăiată, şi-i dădu o lovitură zdravănă cu ea în piept, de îl 
trânti la pământ, zicându-i supărat: 

— Na! Ține ciozvârtă asta şi du-te cu ea la starostele dracilor! 

Cumătrul cel sărman se sculă de jos, îşi puse ciozvârtă pe umăr şi plecă, s-o ducă dracului. Îi ieşi 
în cale un moşneag, care-l întrebă: 

— Încotro ai pornit, fătul meu? 

— La Scaraoţchi, îi răspunse. M-am dus la cumătrul meu, să-i cer de pomană, şi el mi-a aruncat 
ciozvârtă asta, m-a lovit cu ea în piept de m-a doborât la pământ, apoi mi-a zis să mă duc cu ea la 
dracu. 

— Du-te şi du-i-o, îi spuse atunci moşneagul, dar să nu intri în iad pe poarta cea mică. Intră pe 
poarta mare. Mai întâi bate în poartă; dracul o să-ţi deschidă şi tu să-i spui:” Ți-am adus ciozvârtă 
asta de carne". Dracul, foarte mulţumit, o să te întrebe: „Cât ceri pe ea?” Să nu primeşti bani, ci să-i 
ceri râşniţa cea veche pe care ai s-o vezi lângă poartă, că e fermecată şi îți dă tot ce pofteşti. 

Omul îi ascultă întocmai povaţa. Ajunse în iad, bătu la poarta cea mare, şi îi deschise chiar 
Scaraoţchi, care-l întrebă: 

— Ce pofiteşti? 

— Ți-am adus o ciozvârtă de carne. 

— Cât ceri pe ea? 

— Nu vreau bani, vreau să-mi dai râşniţa asta veche de lângă poartă. 

— Ei, asta nu ţi-o dau! zise Scaraoţehi. Mai am încă două mari, noi; îți dau una din ele. 

— Nu, îi spune omul, eu vreau numai râşniţa veche, şi nimic altceva. 

Scaraoţchi nu avu încotro şi-i dădu râşniţa cea veche, zicându-i: 


— lată-ţi râşnița pe care mi-ai cerut-o în schimbul cărnii: ia-o şi du-le! 

— Dă-mi şi cele două chei de la ea! 

Scaraoţchi îi dădu cheile, şi omul îşi luă râşniţa şi plecă. Ajungând acasă, o găsi pe nevastă-sa 
mai mult moartă decât vie de foame. Scoase iute râşniţa şi-i zise: 

— Râşniţă fermecată, cu puterea pe care ţi-a dat-o dracul, la să-mi apară cele mai gustoase 
bucate şi cele mai alese băuturi! 

Se iviră pe dată tot soiul de bucate şi băuturi minunate, de mâncară şi omul şi nevasta pe 
îndestulate. Apoi săracul învârti una din chei în râşniţă şi-i ceru bani, că nu mai avea de gând să 
trudească. Şi din râşniță începu să curgă arginți cu nemiluita. Omul îşi cumpără cu ei o casă mândră 
şi o moşie întinsă, cu mulți argați. 

Trecu o vreme, şi pe cumătrul cel bogat îl prinse mirarea. 

— Oare de ce n-o mai fi venind cumătrul să-i dau de pomană? se întrebă el. 

— Cum să mai vină, când l-ai lovit aşa tare cu ciozvârta aia de carne! zise nevastă-sa. 

Atunci el îi porunci: 

— [a du-te şi adu-mi bucăţica de carne pe care n-am fost în stare s-o mâncăm şi resturile de pline 
care au mai rămas! 

Şi plecă să i le ducă drept pomană cumătrului cel sărac, dar nu-i găsi cocioaba. Văzu nişte argaţi 
la lucru şi-i întrebă: 

— Cine-i stăpânul care v-a tocmit? 

— Boierul cutărică, şi îi spuseră numele cumătrului 

— Cum, să fie aşa înstărit cumătrul meu?! se miră el. 

— Boierul şade în casa ceea mare, cu tăbliță verde la poartă, îi mai spuseră argaţii. 

Omul se duse într-acolo şi se pomeni în faţa unei case mândre, ca un palat. Se apropie şi bătu la 
poartă. leşi să-i deschidă chiar cumătrul lui, care-l întrebă: 

— Cum o mai duci, cumetre? Ce-s cu resturile astea? Bogatului nu-i venea să-şi creadă ochilor, 
şi-i zise, uluit: 

— Dar cum de te-ai îmbogăţit aşa, cumetre? 

— Păi totul mi se trage din ziua când m-ai lovit cu ciozvârta de carne şi mi-ai zis să mă duc cu 
ea la dracul. Am fost la Scaraoţchi în persoană, şi el mi-a dăruit o râşniță fermecată, care îmi dă tot 
ce-i cer. 

— Vai, cumetre, vinde-mi mie râşniţa! 

— Bine, să ţi-o vând. Pofteşte înăuntru. 

Îi arătă râşniţa, învârti cheia în ea şi-i ceru: 

— Râşniţă fermecată, cu puterea pe care ţi-a dat-o dracul, dă-mi cele mai alese băuturi de pe 
lume! 

Şi din râşniţă se iviră tot felul de băuturi, care de care mai minunate. Când se saturară, omul 
învârti cealaltă cheie, şi râşniţa se opri. 

— Cu cât mi-o vinzi? întrebă bogatul. 

— Păi ţi-o dăruiesc, cumetre! Ia-o şi mergi sănătos! Bogatul îi mulțumi, luă râşniţa şi se întoarse 
acasă cam pe două cărări, după atâta băutură. Cum ajunse, îi dădu afară în uliţă cu biciul pe toți 
servitorii. 

— Ce faci bărbate? îl întrebă mirată nevasta. 

— Nu mai am nevoie de servitori, că am râşnița asta fermecată. 

Învârti cheia în râşniţă şi-i ceru mâncare. Pe dată prinseră a se ivi o mulţime de bucate, ce nu se 
mai sfârşeau. Cum omul nu luase şi cheia care oprea râşniţa, nu trecu mult şi toată odaia se umplu 
de mâncare. Se mai umplu apoi şi altă încăpere, şi alta, de nu mai ştiau ce să se facă. 

— Aici şi-a vârât dracul coada! spuse omul speriat. Apucă râşniţa, ieşi cu ea pe uliţă, împrăştiind 
în jur mâncare şi strigând cât îl ţinea gura către oamenii sărmani: 


— Aduceţi-vă străchinile, să vi le umplu cu mâncare! Lumea se îngrămădi în jur, minunându-se. 
Până la urmă, bogatul n-avu încotro: se duse cu râşniţa la cumătru şi-i spuse că nu era chip s-o 
oprească. Atunci omul învârti cealaltă cheie şi râşnița se opri. I-o dădu iar bogatului, cu cheie cu tot. 

Se întoarse el acasă, şi fu nevoit să-şi tocmească iar servitori, să-i curețe casa. 

Se scurseră câţiva ani, vreme în care bogatul ceru râşniţei fermecate tot ce poftea. Într-o bună zi, 
află că într-o ţară de hăt, departe, de dincolo de mare, nu se găsea strop de sare. Trimise grabnic 
vorbă că el putea trimite zece corăbii pline cu sare. Oamenii de acolo îi cer ură însă o sută de 
corăbii. 

El se învoi, ceru râşniţei să umple cu sare o sută de corăbii. Când totul fu gata, oamenii care 
văzură minunea, îl întrebară de nu vrea să le vândă lor râşnița. 

— Bine, o să v-o vând, dar abia peste opt zile, le răspunse el. 

Şi vreme de opt zile, ceru râşniţei bani, de-şi umplu pivnițele cu arginţi. Apoi o vându oamenilor 
care veniseră cu corăbiile după sare, dar le dădu numai o cheie. 

— Oare dă într-adevăr sare râşnița asta? se întrebară ei. 

Fără să stea pe gânduri ziseră: 

— Râşniţa fermecată, cu puterea pe care dracul ţi-a dat-o, fă să se ivească sare! 

Nu terminară bine de zis vorbele astea, că râşniţa începu să verse într-una sare, până când 
oamenii prinseră a striga: 

— Râşniţa fermecată, opreşte-te! 

Dar nici gând, râşniţa arunca parcă şi mai multă sare, fără oprire. 

— Asta-i treaba dracului! zise atunci căpitanul, şi luând râşniţa o aruncă în mare. 

Şi de atunci este marea aşa sărată, că mai aruncă şi acum sare râşnița cu pricina! 


Cumătrul bogat şi cumătrul sărman 
poveste chiliană 


Trăiau odată într-un sat un om sărman şi altul bogat. Cumătrul bogat avea o grămadă de bani, 
casă frumoasă, moşii întinse, de nici că mai avea ce să-şi dorească. Dar cum lăcomia roade fără 
încetare inima celor bogați, privea cu pizmă la cumătrul cel sărman, care n-avea altă avuţie decât 
patru măgăruşi, ca să-şi câştige traiul şi să aibă cu ce-şi hrăni familia. În fiecare zi, se ducea la 
pădure după lemne, şi cumătrul cel bogat socotea că în felul ăsta câştigă o mulțime de bani cu 
măgăruşii lui. Până când, într-o zi, se gândi: „Ce-ar fi să-i iau măgăruşii cumătrului!” 

Şi, prefăcându-se că merge după lemne, se duse la pădure, nimerind chiar acolo unde era 
cumătrul sărman. 

— [a te uită, cumătrul! făcu el pe miratul. Cum de te întâlnesc aici? 

— Păi fiindcă din locul ăsta tai lemne de obicei. 

— ŞI eu, care plănuisem să merg mai departe, dar am să-mi schimb gândul; ca să am cu cine sta 
de vorbă, o să rămân şi eu aici. 

— Bine, cumetre, rămâi! 

Se aşezară amândoi la loc ferit, să-şi petreacă noaptea. Când se lăsă întunericul, cumătrul cel 
bogat zise: 

— De-aş fi ştiut că aveam să te întâlnesc, cumetre, aş fi adus nişte cărți de joc, că, jucând, ni s-ar 
fi părut noaptea mai scurtă. Dar ia să văd dacă nu cumva am nişte cărți uitate prin buzunar. 

Şi se prefăcu atunci că se uită prin buzunare; dădu peste o pereche de cărți, zise că le-a pus acolo 
din întâmplare, dar el le pusese dinadins. 

— [a te uită, cumetre, că am găsit cărțile! O să ne alunge urâtul. Ce vrei să jucăm? Mărieş ori alt 
Joc? 

— Nu mă pot prinde să joc, răspunse atunci săracul, că n-am niciun gologan. 


— Păi cum jucăm doar ca să ne treacă timpul, nu să câştigăm, hai să ne facem că jucăm pe 
măgăruşii tăi. 

Cumătrul cel sărman se cam codi, dar n-avu încotro. Jucată şi bogatul câştigă, rând pe rând, toți 
cei patru măgăruşi. Se făcu târziu şi săracul spuse mâhnit: 

— Hai să ne culcăm, cumetre! 

Cum sărmanul de el n-avea altceva decât un poncho zdrenţuit, îşi aşternu pe jos nişte saci, şi se 
acoperi cu el, pe când bogatul, care-şi aduse cu el pături groase, îşi făcu un pat moale şi călduros. 

Când se făcu ziuă. Săracul se sculă şi se apucă să pună samarul pe măgăruşi, cum făcea de 
obicei, ca să-i încarce. Bogatul se sculă şi el şi-i zise: 

— Dacă tot mi-ai pus samarul pe măgăruşi, încarcă-mi şi lemnele. 

— Ce tot spui acolo? se miră săracul. 

— Ce, ai uitat că azi-noapte ţi-am câştigat măgăruşii la joc? 

— Păi ne-a fost vorba că doar ne facem că jucăm pe măgăruşi! 

— Nici pomeneală! l-am câştigat şi ai mei sunt de acum încolo! 

— Dacă-i pe aşa, nici eu nu-l mai încare! Încarcă-ţi-i singur, om nelegiuit ce eşti! spuse supărat 
săracul. 

Bogatul încarcă măgăruşii şi plecă cu ei, iar sărmanul rămase pe gânduri, zicându-şi: „Cum o să 
mă întorc eu acasă? O să mi se frângă inima când o să mă întâmpine copiii, aşteptând să le dau 
pâinea cea de toate zilele. Mai bine nu mă mai întorc defel. Or să mă dea uitării căci, vorba ceea: 
ochii care nu se văd se uită!” 

Şi în loc să iasă din pădure, se afundă şi mai tare. Merse toată ziulica şi, la asfințit, dădu peste o 
peşteră. Aşa flămând cum era, că nu pusese nimic in gură de atâta vreme, se adăposti înăuntru, să se 
odihnească peste noapte. Când să aţipească, auzi zgomot de paşi care se apropiau. Se ascunse bine 
după nişte piatre, şi stătu la pândă, dârdâind de frică, gândindu-se că deasupra peşterii o fi sălaşul 
vreunor tâlhari. Sărmanul de el, avu dreptate. Printre tufele de deasupra, se iviră tâlharii, care 
începură să-şi împartă prada. După puţină vreme, căpetenia îi întrebă: 

— Unde a rămas cutare? 

— Nu l-am văzut, răspunseră ei. 

Nu trecu mult şi auziră tropot de cal. 

— Trebuie să fie el! strigă unul din tâlhari. Se ivi tâlharul de care întrebase căpetenia, care-i zise: 

— Pe unde ai zăbovit, omule, de vii abia acum? 

— Vin de dincolo de râul Apă-seacă. 

— Şi de ce se chiamă aşa râul ăsta? 

— Fiindcă e secat de tot, iar împăratul de acolo a dat sfoară în ţară că plăteşte oricât celui care 
face ca râu! să aibă iar apă, că mor oamenii de sete. 

Atunci căpetenia grăi astfel: 

— Asta n-o să poată face nimeni, niciodată! Fiindcă nu-i om căruia să-i treacă prin minte că 
taina se află chiar la locul de unde izvorăşte râul! Acolo e o piatră mare, care a astupat izvorul. 
Singura scăpare e să o urnească cineva din loc, şi atunci apa o să izvorască iarăşi. Ei, şi ia spune, ce 
veşti ne mai aduci? 

— Păi am trecut apoi prin satul de dincolo de râu. Şi se zicea că împăratul de pe meleagurile 
acelea a orbit şi că ar da oricât celui care ar izbuti să-l tămăduiască. A? a ceva nu-i însă cu putinţă. 

— Ba este, răspunse căpetenia, dar nu ştie nimeni! Singurul leac se află chiar aici, la picioarele 
noastre, în peşteră. Pe pereţii ei creşte o buruiană fermecată, care poate tămădui ochii împăratului. 

Cumătrul cel sărac, bietul de el, prinse a dârdâi şi mai tare de frică, socotind că tâlharii vor intra 
in peşteră după buruiană şi o să-l găsească acolo. Dar nu păţi nimic, căci tâlharii sa culcară, iar a 
doua zi în zori plecară cu toţii. Sărmanul aşteptă până nu se mai auzi tropotul cailor, apoi scapără 
amnarul pe care-l avea mereu la el şi se uită după buruiană. Într-adevăr, buruiana creştea acolo, pe 
pereţii peşterii. 

„A dat norocul peste mine”, îşi zise omul. 


Aşteptă să se lumineze mai bine, culese buruiana, o îndesă în traistă şi plecă spre meleagurile 
unde domnea împăratul care orbise. Când se înnopta, ajunse la marginea unui sat. Bătu în poarta 
ușii colibe, să ceară găzduire. La început, baba care trăia acolo nu vru să-l primească, dar când află 
că omul acela putea să-l tămăduiască pe împărat, îşi schimbă gândul. Îl găzdui şi se duse fără 
zăbavă la palat. 

— Aduc veşti bune pentru înălțimea-sa, le spuse ea paznicilor; a tras la mine un om care zice că 
e în stare să-i redea vederea. 

Cum auziră vorbele astea, paznicii intrară fuga în palat, să-i dea de veste împăratului, care 
trimise îndată soldați să-l aducă pe omul cu pricina. Se înfățişă cumătrul cel sărman la palat, cu 
buruiana tămăduitoare în traistă. Ceru apă fiartă şi o oală, şi, neştiind cum se pregătea leacul, aruncă 
un pumn de buruiană în apă, că aşa i se năzări. Apoi cu o năframă muiată în apa cu buruiană începu 
să-i spele ochii împăratului. Nu dădu bine de două-trei ori, că înălțimea-sa prinse a zări puţintel, 
apoi tot mai mult, până ce văzu de-a binelea. Mare-i fu bucuria că, în sfârşit, îşi dobândise vederea. 
Porunci să 1 se întindă masă îmbelşugată omului care-l tămăduise, cu tot soiul de bucate alese. 
Mâncă şi bău el împărăteşte, că înălțimea-sa nu mai ştia cum să-i intre în voie. A doua zi, spuse: 

— Înălțimea-ta. Acum că te-ai lecuit, te las şi mă duc în satul învecinat! 

— Preabine, dar înainte da plecare să-mi spui ce-ţi datorez. 

— Ce-i vrea să-mi dai, înălțimea-ta. 

— Ba cere-mi cât trebuie, că sunt gata să-ți dau orice pofiteşti. 

Omul îi spuse iar să-i dea cât o crede de cuviință. 

— Bine, atunci o să te răsplătesc când te întorci din satul învecinat. O porneşti pe jos? 

— Da, înălțimea-ta! 

— Ba nu, de acum încolo o să mergi călare. 

Şi porunci să-i înşeueze unul din caii lui cei mai falnici. 

Omul încalecă şi o porni la drum. Ajunse la marginea satului învecinat, şi o întrebă pe una din 
băbuţele care se iviră pe la porți: 

— Ce se întâmplă pe aici, bunicuţo? 

— laca, a secat râul satului şi ne prăpădim cu toţii de sete! împăratul îl răsplăteşte cu cât i-o pofti 
inima pe cel care o să facă să curgă iar apă. 

— Am venit să fac treaba asta eu! 

Băbuţa n-aşteptă să-şi sfârşească el bine vorba, şi se repezi să-l vestească pa împărat. Omul se 
îndreptă şi el spre palat şi, când ajunse, tocmai porneau gărzile în căutarea lui. 

— E adevărat că ai spus că eşti în stare să faci să curgă iar râul? îl întrebă împăratul când îl văzu. 

— Da, înălțimea-ta! 

— E cu putință aşa ceva? Nu-mi vine să te cred! 

— N-am de ce să te amăgesc, înălțimea-ta. 

— Hai să vedem atunci că, cine ştie, se prea poate să fii destoinic. De ce ai nevoie? 

— Îmi trebuie trei mineri care să-şi cunoască meseria, un burghiu mare, praf de puşcă să 
aruncăm stâncile şi merinde pe îndestulate. 

— Asta-i fleac, omule! Eu vreau ca râul să aibă iar apă, că ne stingem, de sete şi de foame, că nu 
avem cu ce uda câmpul. 

Îi aduseră grabnic trei mineri, pregătiră caliri cu poveri pentru drum, că trebuiau să meargă sus la 
munte, de unde izvora râul. 

Omul mai zise: 

— Porunceşte. Înălțimea-ta, să-şi părăsească locuinţele toţi cei care stau aproape de râu, ca să nu 
fie în primejdie. 

Apoi o porniră la drum şi, când ajunseră sus la izvor, omul dibui stânca ce astupase râul. Dădu 
poruncă minerilor să sfredelească piatra cu burghiul, să pună praf de puşcă şi să-i dea foc. Se dădură 
înapoi şi, pe dată, se auzi un bubuit şi stânca se fărâmă în bucăţi. Izbucniră de pretutindeni apele 
adunate, şi curgând râul crescu tot mai mare. Oamenii de pe mal strigară, voioşi: 


— Cine ar fi crezut că o să ajungem să vedem râul ăsta mare, gata să ne ia cu case cu tot! Avem 
acum apă cit poftim! 

Într-adevăr, râul iute şi învolburat năvăli peste casele oamenilor. 

A doua zi, omul se întoarse la palat. Împăratul îl aştepta la ospăț, bucuros. Cum îl văzu, îl întrebă 
câți bani voia pentru munca lui. lar omul îi dădu acelaşi răspuns ca şi celuilalt împărat: 

— Cât o să vrei, înălțimea-ta. 

— Păi bine, omule, spune-mi, că sunt gata să-ți dau oricât îmi ceri. 

— Ba nu, să hotărască înălțimea-ta cât! 

Atunci împăratul porunci slujitorilor: 

— Mâine în zori să pregătiți zece catâri încărcați cu saci de galbeni, să-i ia cu el cel care ne-a 
salvat! Iar de are nevoie de ceva. Să-i îndepliniţi orice v-o cere! 

A doua zi încărcară cei zece catâri. Omul îşi luă bun rămas, după ce împăratul îi mai mulțumi 
odată, şi o porni. Ajunse la palatul împăratului pe care-l lecuise. Văzând împăratul catârii încărcați, 
vru să-l răsplătească şi el la fel: porunci dar să pregătească slujitorii zece catâri, cu saci de galbeni. 
Şi aşa se făcu de plecă omul cu douăzeci de catâri încărcaţi cu cât puteau duce. Luă el drumul către 
casă şi, înainte de a intra în sat, se opri pe o colină da unde se zărea o privelişte minunată, zicându- 
ŞI: 

„Aici o să-mi ridic noua casă!” 

Dădu poruncă slujitorilor care-l însoțeau să descarce acolo. Apoi luă cu el câteva pungi de 
galbeni şi intră singur în sat. Îşi găsi copilaşii mai mult morţi decât vii, lihniţi de foame. 

Dar din clipa aceea, se terminase cu sărăcia pentru familia lui! Omul se duse de cumpără tot ce 
trebuia ca să ridice casa cea nouă. Li trimise pe slujitori să aducă totul la locul pe care şi-l alesese, 
merse de tocmi zidari şi o porni şi el cu ai lui într-acolo. 

În vremea asta, cumătrul cel bogat vedea toate pregătirile şi se tot minuna, întrebându-se: 

„Cine să fie oare cavalerul ăsta aşa de bogat care îşi ridică o casă ca un palat?” 

Murea de nerăbdare să afle şi. Ros de invidie, nu se mai putu stăpâni şi, într-o bună zi, se duse să 
vadă. ÎI recunoscu pe cumătrul lui. Începu să-i facă temenele şi să-l iscodească în ce chip şi-a 
dobândit averea. 

Atunci cumătrul prinse a-i povesti de-a fir-a-păr tot ce s-a întâmplat de când ă rămas fără 
măgăruşii pe care-i pierduse la joc. 

Cum află, bogatul se întoarse grabnic acasă, plin de venin, şi-i zise nevestei: 

— Plec la câmp, nevastă! 

Nu-i povesti niciun cuvânt, porunci însă să i se pregătească merinde de drum, şi o porni spre 
peştera unde se adăpostise cumătrul cel sărac. Într-adevăr, o găsi fără greutate, şi intră înăuntru, 
zicându-şi: 

— O să rămân aici peste noapte, poate aud şi eu ceva folositor! 

Îşi ascunse mai încolo calul, îşi aşternu culcuşul şi se întinse. Târziu de tot, noaptea, auzi tropot 
de cai: 

„Trebuie să fie tâlharii, se gândi el. Ia să ciulesc bine urechea 

Păţi şi el asemenea cumătrului cel sărac. Unul din tâlhari întârzie, şi căpetenia îl dojeni, 
întrebându-l: 

— Pe unde ai zăbovit, omule? 

— Vin din Guayaseco, îi răspunse tâlharul, supărat. Şi află că m-ai înşelat când mi-ai spus că 
râul e secat şi nimeni nu poate face să curgă iar apa. Nici vorbă de aşa ceva! Râul venea atât de 
repede, că a năvălit peste casele ce se aflau lângă mal. 

Căpetenia căzu pe gânduri, minunându-se: 

— Cum e cu putință una ca asta? 

— Ăsta-i adevărul adevărat! Şi când am trecut prin satul învecinat, l-am găsit pe împărat 
tămăduit, cu vederea mai bună ca a mea. 


1? 


— Nu se poate! Doar dacă n-o fi stat cineva la pândă aicea jos în peşteră, şi-a auzit tot ce-am 
vorbit atunci! Mergeţi îndată şi vedeți, şi dacă găsiți pe cineva, duceți flinta la ochi şi trageţi! 

Nu izbuti bogatul să facă nicio mişcare, că tâlharii se şi iviră în gura peşterii, cu lumânări 
aprinse, să vadă cine se afla înăuntru. Ascultând de porunca dată de căpetenia lor, cum îl zăriră pe 
cumătrul cel bogat, traseră în el. 

Iar cumătrul cel sărac îşi ridică un palat fără asemănare, şi de n-o fi murit cumva, mai trăieşte şi 
acum fericit, împreună cu ai lui. 


Juan fără frică 
poveste columbiană 


Trăiau odată un bărbat cu nevasta lui. După o vreme, veni pe lume un copil, căruia îi puseră 
numele Juan. Când se făcu mai măricel, îl încredinţară unei rude care era popă, ca să-l crească el. 
Dar fiindcă acesta nu-şi dădu nicio osteneală, băiatul deveni tare şiret şi fără frică de nimeni, până 
când, de la o vreme, popa nu mai ştia ce să facă să scape de el. Dar cum băiatul era foarte 
îndărătnic, nu voia să plece de acolo. 

Într-o noapte, tocmai după sărbătoarea morţilor, unchiul îl trimise pe Juan să-i aducă din cimitir 
un ceaslov pe care-l uitase. Mai iute ca vântul, băiatul fugi spre cimitir, care era cam depărtişor de 
sat. O luă la goană, dar tot i se părea că nu merge destul de iute. În sfârşit, ajunse la cimitir. 
Duhurile morţilor tocmai ieşiseră afară din morminte, să se răcorească în puterea nopții, şi băiatul 
zări, la lumina lunii, cum îşi treceau din mină în mână ceaslovul; unul îl deschidea, altul îl răsfoia, 
un al treilea îi cântărea greutatea, altul şi-l ducea la ureche, la cap ori la piept, ba chiar şi-l punea 
sub braţ. 

Fără să se sperie câtuşi de puţin, Juan, de după copaci, era numai ochi. leşi apoi la iveală, 
învârtind prin aer un bici, şi le spuse duhurilor că venise după ceaslovul lui unchi-său. Morții i-l 
dădură îndată. Ca să nu fi făcut drumul numai pentru atât, băiatul se gândi să-i aducă unchiului 
câteva din duhurile de pe acolo, socotind că îi va face plăcere să vadă chipuri cunoscute. Zis şi 
făcut! Luă câțiva strigoi, îi legă de mâini şi îi mână până acasă. 

Gluma asta nu-i căzu deloc bine popii care, tremurând ca varga, îi porunci să ducă fără zăbavă 
strigoii înapoi la cimitir. Dar Juan era ostenit, aşa că ii legă de un copac ce se afla în mijlocul satului 
şi se culcă. 

După păţania asta, popa jură să-i facă nepotului de petrecanie. Chibzui el bine, şi într-o zi îl 
trimise pe Juan acasă la un om bogat, care murise de mulţi ani, lăsându-şi averea îngropată prin 
încăperi. Toţi sătenii povesteau că nimeni nu se putea apropia de casa aceea, nici pe lumină, nici pe 
întuneric, fiindcă strigoiul stăpânului ei rătăcea pe acolo, scuturând nişte lanţuri grele, scoțând 
țipete, plângând, blestemând şi jeluindu-se cu vorbe din care nu se pricepea o iotă. Cei care se 
încumetaseră să se apropie, muriseră pe loc. Din pricina asta popa îl trimise pe Juan la conacul 
bântuit de strigoi, să doarmă acolo peste noapte. 

Flăcăul ajunse la casa părăsită şi-şi făcu culcuş în bucătărie. Aprinse focul, îşi făcu de mâncare şi 
aşteptă, trăgând din pipă, să vină vremea să cineze şi să se culce. Tocmai se aşezase să mănânce, 
când auzi o voie care strigă: 

— Să cad, Juan? 

Băiatul, neînfricat, zise îndată „da”, atât doar că avea prea puţine merinde ca să-i dea şi lui. 
Strigoiul lăsă mai întâi să-i vadă capul, apoi alte bucăţi ale trupului, care pluteau prin aer, 
închegându-se între ele. Juan se uită, apoi începu să mănânce în tihnă, ca şi cum nu s-ar fi întâmplat 
NIMIC. 

Ba mai făcu şi haz, văzând cum intră limba in gură, braţele se prind de umeri, părul se lipeşte de 
țeastă şi ochii caută fruntea, ca să se înfigă sub sprâncene. Se uită cu băgare de seamă la strigoi, 
care prinse a se îmbrăca şi-şi potrivi pe nas nişte ochelari vedrei şi grosolani, ce-i acoperiră ochii. 


Când termină, strigoiul îl chemă la luptă, zicându-i că cel care învinge o să rămână stăpân peste 
conac. Juan îl lovi cu biciul, iar strigoiul scoase o spadă lungă şi ruginită. Lupta ţinu toată noaptea. 
Când cântară cocoşii, la ceasul în care morții se întorc în morminte, strigoiul grăi astfel: 

— M-ai învins, Juan! Pentru că ai biruit în luptă, mi-am ispășit pedeapsa şi mă pot întoarce 
liniştit în mormânt. Cât am trăit, am făcut ticăloşii şi mi-am mâhnit părinții, căci m-am lăsat furat de 
patima bogăției şi nu i-am ajutat, aşa cum se cuvenea. Îţi las ţie conacul, cu toată averea mea. lată 
cheile! În odaia cea mare, ai să găseşti comoara, iar în bucătărie şi în ogradă am îngropat saci cu 
galbeni. 

Şi zicind vorbele astea, strigoiul se făcu nevăzut. 

Juan fără frică îşi aduse părinţii şi fraţii la conac. Trăiră acolo cu toţii fericiţi, ani mulți, 
milostivindu-i pe cei sărmani. 


Ştergarul care când îl întindeai, se umplea de bunătăți 
poveste ecuadoriană 


Trăia odată într-un sat un om sărman, cu o familie tare numeroasă: avea doisprezece copii, şi ca 
să le dea de mâncare era nevoit să ceară de pomană. Într-o zi, sătul să trăiască tot din mila 
oamenilor, căci nu-i ajungea să-şi ţină familia, se duse la o mănăstire din apropiere. Bătu în poartă, 
îi deschise un călugăr şi omul ii ceru de pomană. 

— Aşteaptă niţel, cărți aduc îndată! îi spuse călugărul, şi, când se întoarse, îi dădu un ştergar 
fermecat. 

Uimit, săracul primi darul, dar îi zise: 

— Pe ştergarul ăsta nu-mi dă nimeni mare lucru! Nu-mi ajunge să le iau mâncare copiilor! 

Atunci călugărul îl întrebă dacă îi era foame, şi când el dădu din cap, îi spuse să se aşeze pe 
iarbă, să întindă binişor ştergarul şi să rostească vorbele astea: 

— Ştergar fermecat, dă-mi de mâncare! 

Şi pe dată, spre uimirea fără margini a sărmanului, ştergarul se umplu cu bucate, care mai de care 
mai gustoase. Nu lipsea nici băutura: bere şi vin din belşug. Omul mâncă până se satură, şi dădu să 
strângă ce rămase. Călugărul îi spuse: 

— Îţi dăruiesc ştergarul, ia-l ou tine ca să ai ce da de mâncare copiilor! 

Omul o porni spre casă, vesel şi mulțumit nevoie mare, ştiind că le ducea copiilor darul cel mai 
de preţ de când erau ei pe lume. Copiii îl zăriră de departe, fără sacul cu pomană pe care-l căra de 
obicei. Cum intră le spuse nevestei şi copiilor: 

— Aşezaţi-vă la masă, să mâncăm! 

Văzând că întinde ştergarul, toţi ai lui rămaseră uluiţi, zicându-şi: 

— Oare s-o fi smintit? Dar tatăl le zise vesel: 

— Ascultaţi vorbele astea; „Ştergar fermecat, dă-ne de mâncare!” 

Şi cât ai clipi, în faţa tuturor, ştergarul se umplu, mai-mai să dea pe dinafară, cu tot soiul de 
bunătăţi, mâncăruri alese, fructe, bere şi vin. Se puseră pe mâncat, şi bine le mai căzură bucatele 
minunate, după un post aşa de lung. 

Într-o zi, tatăl o porni la târg cu ştergarul, ca să aibă ce mânca pe drum, căci era nevoit să 
zăbovească o vreme. Trecând pe lângă o cârciumă, intră înăuntru să bea ceva. Cum întrecu măsura, 
după multele pahare îşi pierdu judecata şi îi spuse cârciumarului: 

— Îţi încredinţez ştergarul ăsta fermecat, dar să nu cumva să zici: „Ştergar fermecat, dă-mi de 
mâncare!” 

Cârciumarul îi mai turnă de băut, luă ştergarul şi, ducându-se într-o odaie ferită, rosti cuvintele 
cu pricina. Mare i-a fost bucuria când a văzut minunea ce se înfăptui sub ochii lui. Căută îndată un 
ştergar la fel cu cel fermecat şi, a doua zi, când omul i-l ceru, i-l dădu pe acesta în loc. 


Omul o porni mai departe şi, când i se făcu foame, întinse ştergarul şi spuse: „Ştergar fermecat, 
dă-mi de mâncare!” 

Dar nu se ivi nimic. Mai-mai să-şi piardă bietul om minţile de necaz. 

— Se vede că mi-a dat altul în loc, îşi zise el. Trebuie să-l capăt înapoi! 

Se întoarse la cârciumă şi-i spuse cârciumarului: 

— Dă-mi înapoi ştergarul fermecat pe care mi — l-ai furat! 

Înfuriat, cârciumarul sări la el şi îi trase o bătaie zdravănă. 

Omul se duse iar la mănăstire, cu inima grea, şi-i spuse călugărului care veni să-i deschidă: 

— Milostiveşte-mă cu ceva! 

— Păi nu ţi-am dat acum o vreme ştergarul fermecat? îl întrebă călugărul, care îl recunoscuse. 
Ce mai pofteşti? 

Cu lacrimi în ochi, îi povesti atunci ce pățise cu cârciumarul. 

— Aşteaptă niţel, c-o să-ţi aduc altceva. 

Şi călugărul se întoarse cu o bâtă ca toate bilele. 

— Du-te şi cere-i cârciumarului ştergarul înapoi şi, dacă nu vrea să ţi-l dea, spune: „Bâtă 
fermecată sări pe el!” 

Omul îl ascultă şi se întoarse la cârciumă, care la ceasul acela era ticsită de lume. Se apropie de 
cârciumar ŞI-I zise: 

— Dă-mi înapoi ştergarul! 

Cârciumarul se făcu foc, şi le spuse unor oameni care stăteau şi beau: 

— Vă dau bere cât o să poftiți, dar dați-l în brânci afară pe cerşetorul de colo! 

Bietul om, înghesuit într-un colţ, văzând că încep să curgă asupră-i loviturile, zise cu mare 
spaimă: 

— Bâtă fermecată, sări pe ei! 

Şi bâta se porni să lovească până îi trânti pe toți la pământ, de nu mai rămaseră teferi decât 
cârciumarul şi cerşetorul. 

— Dă-mi ştergarul! îi mai spuse o dată. 

— Ți l-am dat doar, se dezvinovăţi cârciumarul. 

— Dar nu pe al meu, mi-ai dat altul în loc! Îţi spun pentru ultima oară să mi-l dai de bună voie! 

Văzând că nu îl ascultă, omul strigă: 

—” Bâtă fermecată, sări pe el!" 

Bătut măr, cârciumarul n-avu încotro şi scoase dintr-un cufăr ştergarul fermecat. Ca să se 
încredinţeze că nu l-a înşelat iar, omul rosti îndată vorbele cu pricina şi pe ştergar se iviră tot felul 
de bunătăți. 

Bucuros, îl strânse şi o porni către casă, unde îl aşteptau cei doisprezece copii, plângând de 
foame. Le povesti ce păţise şi, întânzând grabnic ştergarul fermecat, mâncară pe săturate. 

Odată, la căderea nopții, pe când erau cu toții acasă, năvăliră nişte hoţi, care prinseseră de veste 
de puterea ştergarului, şi-i cerură omului să i-l dea. Cum n-aveau habar de bâta fermecată, nu se 
gândiră ee-o să pățească. Atunci omul scoase bâta, rosti cuvintele cu pricina şi hoţii abia de scăpară, 
mai mult morți decât vii. Nu mai îndrăzniră în veci să se apropie de casă, iar omul şi ai lui trăiră în 
linişte şi pace. 


Voinicul de la miazăzi şi voinicul de la miazănoapte 
poveste chiliană 


Trăiau odată doi voinici iară seamăn pe lume de puternici. Unuia i se zicea Voinicul de la 
miazăzi, iar celuilalt, Voinicul de la miazănoapte. Intr-o zi, unul din ei s-a pornit la drum, să-l caute 
pe celălalt, a cărui faimă răzbise până la el. Se nimeri că tot atunci o purcese si celalalt, cu acelaşi 
tel. 


Merseră ei cale lungă, şi cam pe la jumătatea drumului li se făcu foame. Venind unul de la 
miazăzi, celălalt de la miazănoapte, zăriră pe o colină un copac. 

„Să mă odihnesc niţel la umbra copacului de colo”, îşi zise în gând fiecare. 

Şi când ajunseră la copac, dădură cu ochii unul de altul, îşi spuseră ziua bună, şi se întrebară 
între ei cine erau. Unul răspunse că lui i se zicea Voinicul de la miazănoapte, şi că o pornise în 
căutarea Voinicului de la miazăzi, despre faima căruia auzise mereu. 

Atunci celălalt îi răspunse: 

— Păi eu sunt chiar Voinicul de la miazăzi, şi am plecat de acasă minat de acelaşi ţel. Să te caut 
şi să ne măsurăm puterile. 

Hotăriră ei să-şi încerce puterile în luptă dreaptă, iar de s-o dovedi unul mai slab, avea să-l 
slujească pe celălalt, şi de or fi amândoi la fel, aveau să rămână tovarăşi şi frați de cruce, să se ajute 
între ei la necaz. Se prinseră în luptă. Nu izbuti niciunul să iasă biruitor, ci amândoi se dovediră la 
fel de puternici. Se opriră, îmbucară ceva şi apoi o porniră împreună să caute de lucru. Auziră ei că 
nu departe se afla moşia unui om tare bogat, şi-şi ziseră: 

— Hai să mergem într-acolo! 

Se aşternură la drum. Ajunseră curând la coliba unui biet sărman, vecin cu omul cel bogat. Se 
opriră mai întâi să vorbească cu săracul, şi-l întrebară dacă era prin apropiere moşia vreunui om 
înstărit unde să poată găsi ceva de lucru. 

— Păi se face că tocmai aici am un vecin tare bogat, le răspunse omul. 

— Dar noi vrem să te ajutăm pe tine la treabă, spuseră ei, şi o facem fără plată. 

— Eu sunt om sărman şi n-o să vă pot da de-ale gurii, cum se cuvine. 

— Nu-ţi face griji din pricina asta, îi răspunseră voinicii. Noi ne mulțumim cu ce-o fi acolo; dă- 
ne de lucru. Că vrem să te ajutăm. 

— Prea bine, zise atunci omul, mulțumindu-le. 

Le dădu unelte — unuia o toporişca ascuţită, celuilalt o sapă mare, ca să curețe pământul de 
tufişuri şi de buruieni. Ei râseră de treaba asta prea uşoară, dar omul le spuse că, după ce terminau 
de curăţat locul, aveau de făcut acolo un ţare mare pentru vite, împrejmuit cu țăruşi. 

— O să vă dau nişte boi, să puteți căra țăruşii, le zise. 

— N-avem nevoie de boi, ne descurcăm noi singuri, îi răspunseră cei doi. 

Şi se apucară de treabă. Voinicul cu toporişca luă un țăruş de lemn tare, îi dădu o lovitură 
zdravănă, de se afundă pe jumătate. Celălalt nu se lăsă nici el mai prejos, se luară la întrecere, care-i 
mai puternic. 

Nu trecu mult şi țarcul fu gata, împrejmuit cum se cuvine cu țăruşi înalți, unul lângă altul. Când 
omul ieşi afară să vadă ce treabă au făcut argații pe care îi tocmise, se sperie când dădu cu ochii de 
asemenea minune. 

— Cum au izbutit oare să facă asemenea treabă? Pesemne că sunt uriaşi flăcăii ăştia! 

Iar cei doi voinici se uitau la el cu coada ochiului, râzând. Omul tăcu mâlc, intră în casă şi-i 
spuse nevestei că argaţii pe care i-a primit la lucru nu sunt ca toți oamenii ci năzdrăvani, fiindcă 
prea au o putere de uriaşi. 

leşi iar afară, să le spună celor doi să mănânce ceva. Dar ei îi răspunseră că nu le era foame, că 
îşi aduseseră merinde cu ei. 

Omul sărman se duse grabnic la vecinul lui cel bogat, şi începu să-i povestească despre cei doi 
argaţi, care erau laşa de voinici, că sfârşiră în două zile cu desţelenitul şi făcutul ţarcului. 

Bogatul acela avea un măgar nărăvaş, care era însuşi diavolul. 

— Dacă voinicii sunt atât de puternici precum spui, îi zise el cumătrului sărman, ia să punem un 
rămăşag, să vedem de izbutesc să-mi îmblânzească măgarul ăsta din ogradă! 

Şi îi arătă măgarul cu pricina, legat zdravăn de un stâlp de fier. 

Dar omul sărman îi răspunse că nu putea face prinsoarea până nu vorbeşte cu voinicii. Aşa că îşi 
luă rămas bun, zicându-i: 

— Pe mâine, cumetre! Mâine o să vin cu răspunsul. Cum ajunse acasă, îi chemă pe argați: 


— Vecinul cel bogat vrea să facem o prinsoare. 

Şi le spuse ce treabă aveau de făcut. Cei doi îl îndemnară: 

— Învoieşte-te cu ochii închişi, pune rămășag, că izbutim! N-avea grijă, că ştim noi să-i venim 
de hac măgarului nărăvaş! 

A doua zi, se duseră toți trei la vecinul cel bogat. În ogradă, măgarul era legat cu lanţuri grele de 
stâlpul de fier. Cei doi voinici îşi dădură îndată seama că măgarul era chiar diavolul, şi se puseră pe 
treabă. Despicară un ţăruş lung, puseră hamurile pe măgar şi-l legară de țăruş, dar în aşa fel încât 
zăbala să-l strângă zdravăn. Apoi atârnară de bici trei ocale de plumb, care loveau animalul, 
îmboldindu-l ca nişte pinteni. 

După ce sfârşiră, se înfățişară cu măgarul stăpânului bogat. Când animalul, înfricoşat, dădu să 
sară şi să azvârle din copite, ei îl trântiră la pământ, de mai-mai să-i fărâme toţi dinții. Apoi îi puseră 
frâul şi hamurile, şi măgarul, oricât se smuci, nu putu să scape. Curgeau şiroaie de sudoare de pe el 
de atâta opinteală şi de furie. Când unul din voinici vru să-l încalece, animalul se scutură şi-i dădu o 
lovitură de dârlog peste ochi de-l lăsă chior. 

Atunci voinicul îi spuse celuilat: 

— Urcă-te şi tu! 

Şi când îi simţi pe amândoi în spate, măgarii! nu mai putu nici să mişte. ÎI traseră de coadă şi 
făcură cu el tot ce poftiră. Îl duseră apoi stăpânului, zicându-i: 

— lată-ți măgarul, blând precum vezi! 

Omul cel sărman se uita la ei, şi nu-i venea să-şi creadă i ochilor. 

— Se pare c-am câştigat eu rămăşagul, cumetre! zise el. 

— Asta aşa e! 

Şi îi dădu îndată toate cheile casei, că făcuseră prinsoare cum ca stăpân peste moşie să rămână 
câştigătorul. 

În clipa aceea, măgarul şi omul bogat, care era stăpânit de diavol, se făcură nevăzuţi şi nu se mai 
iviră nicicând. 

Atunci voinicii îşi luară bun rămas de la omul cel sărman, care rămăsese împietrit de uimire. 

— Prietene, te-am ajutat cu dragă inimă să scapi de sărăcie! grăiră ei. 

Apoi o porniră la drum, şi curând se pierdură îndepărtare. 


Blanca Rosa şi cei patruzeci de hoți 
poveste chiliană 


A fost odată un om care a rămas văduv, cu o fetiță, pe nume Blanca Rosa. Fata era nespus de 
frumoasă, leită maică-sa. Înainte de a muri, mama ei îi lăsase o oglindă vrăjită, care spunea adevărul 
ori de câte ori o întreba ceva. 

După un timp, tatăl se însura cu o femeie rea şi invidioasă. Cum văzu maştera că fata ei vitregă 
vorbea cu oglinda, i-o luă şi o întrebă îndată, socotind că nu-i femeie care s-o întreacă în frumuseţe: 

— Cine-i cea mai frumoasă pe lume? 

Şi oglinjoara răspunse, spunând adevărul: 

Când auzi vorbele astea, maştera mai-mai să crape de ciudă. Porunci atunci unui slujitor bătrân 
s-o omoare pe fiică-sa vitregă. Dar slujitorului îi fu milă, şi, în loc s-o omoare, o duse pe fată în 
codru şi-o lăsă acolo. A doua zi, maştera întrebă iar oglinjoara: 

— Cine-i cea mai frumoasă de pe lume? 

Şi oglinjoara răspunse iar: 

— Fiica ta, care n-a murit! 

Mânioasă, maştera cea haină îl chemă pe slujitor şi îl amenință cu moartea dacă n-o va ucide pe 
Blanca Rosa: iar ca dovadă, să-i aducă ochii şi limba fetei. 


Bătrânul avea un căţel jucăuş, cu ochii albaştri. Când văzu că nu-i chip s-o scape pe sărmana 
fală, hotărî să-şi omoare cățelul, şi să-i ducă ochii şi limba maşterei, ca s-o încredinţeze că Blanca 
Rosa a murit. Făcu întocmai cum se gândise, şi maştera fu mulțumită când el îi întinse o liipsie de 
argint cu ochii şi limba, socotind că sunt ale fiică-si vitrege. 

Părăsită în mijlocul codrului, biata Blanca Rosa duse multă vreme o viaţă tare grea, până când, 
într-o zi dădu peste ascunzătoarea unor hoţi. Cățărându-se ea într-un copac, văzu mai mulți oameni 
care ieşeau de acolo. După ce se îndepărtară ei bine, fata se hotărî să se dea jos şi să intre în sălaşul 
lor. Rămase uluită de minunile dinăuntru: bucate care mai de care mai gustoase şi bogății cum nici 
nu visase: podoabe scumpe, de aur şi nestemate. Mâncă ea din toate, după pofta inimii, până se 
satură; apoi ieşi afară, se cațără iar în copac şi adormi dusă. 

Când cei patruzeci de hoți se întoarseră la ascunzătoarea lor, îşi dădură seama, după neorânduiala 
de acolo, că cineva intrase şi le descoperise sălaşul. Căpetenia porunci îndată unuia dintre ei să 
rămână de pază la intrare, să-l prindă pe făptaş. 

A doua zi, toţi ceilalți plecară iar, şi Blanca Rosa, văzându-i că se îndepărtează, se dădu jos din 
copac. Atunci botul care stătea la pândă o zări şi nu-i veni să-şi creadă ochilor că e cu putinţă să fie 
pe lume o făptură atât de frumoasă. Socoti că venea de pe alte tărâmuri, şi dădu fuga să-i ajungă din 
urmă pe ceilalți, să le spună şi lor vestea. Chit că nu-i dădură crezare, se întoarseră cu toţii. De astă 
dată căpetenia porunci să rămână cinci oameni de pază, să vadă când s-o ivi făptura aceea minunată. 
Dar nu trecu mult, şi cei cinci veniră cu sufletul la gură după ceilalți. Făcură iar cale-întoarsă, însă 
Blanca Rosa se ascunsese. Atunci căpetenia hotărî să rămână chiar el de pază, căci nu se încredea în 
spusele celorlalți. 

După puțină vreme, se ivi Blanca Rosa. Căpeteniei i se păru că nu mai văzuse nicicând o fată 
mai frumoasă, şi o privi mut de admiraţie. Se strânseră şi ceilalți hoţi, crezând cu toţii că ceea ce 
vedeau nu era o făptură de pe lumea asta, ci un înger din cer, coborât să-i dojenească pentru 
fărădelegile lor. Dar ea, când îi văzu în genunchi in faţa ei. Cerând cu umilinţă iertare, se sperie şi le 
spuse că nu era altceva decât o biată orfană prigonită de maştera ei haină, şi că tot ce voia era puţină 
mâncare, să nu moară de foame prin pustietățile acelea. Hoţii nu crezură niciun cuvânt, ci ţineau 
una şi bună că e un înger din cer; i se închinară şi îi făcură un tron de aur, punându-i cele mai 
scumpe veşminte şi cele mai strălucitoare podoabe. Şi din ziua aceea. 

Blanca Rosa rămase la cei patruzeci de hoţi, unde trăia fericită, în îndestulare. 

Se răspândi curând vestea că în codru îşi avea sălaşul o ceată de hoţi care se închinau unei fete 
neasemuit de frumoase. Când ajunse şi la urechile maşterei, nu-i veni să readă, căci ea se socotea 
singura femeie frumoasă de pe urne. Luă iute oglinjoara şi-o întrebă: 

— Spune-mi, oglinjoară fermecată, cine e cea mai frumoasă? 

Oglinda ii dădu răspuns: 

— Fiica ta vitregă, Blanca Rosa! 

Plină de otravă, maştera dădu fuga la o vrăjitoare, căreia îi spuse că o să-i dea oricât i-o cere, 
numai s-o omoare pe fată. Vrăjitoarea se învoi, şi o porni în căutarea fetei. Nimeri în ascunzătoarea 
hoţilor şi izbuti, cu minciuni şi vicleşug, s-o vadă pe Blanca Rosa. Prefăcându-se că e o biată femeie 
săracă, primi banii cu care o milostivi fata şi-i dădu drept mulțumire un coşuleț cu fructe. Dar 
Blanca Rosa nu vru să primească, spunându-i să-l păstreze, că ea are tot ce-i pofteşte inima. Atunci 
vrăjitoarea Îi zise: 

— Dacă nu primeşti darul meu, lasă-mă baremi să-ți ating rochia ori să-ţi mângâi părul de 
mătase! 

Şi trecându-şi mâna prin părul fetei, îi înfipse iute în cap un ac vrăjit. În clipa aceea, Blanca Rosa 
căzu într-un somn adânc ca moartea. Vrăjitoarea plecă tiptil, de teamă să n-o prindă hoţii, şi se duse 
grabnic la maşteră să-i spună că fiică-sa vitregă nu mai trăieşte. 

Când hoţii se înapoiară seara, o găsiră pe Blanca Rosa nemişcată. Li se păru la început că 
doarme, dar văzând că zile în şir nu dă niciun semn de viață, crezură că a murit. O plânseră toți cu 
mare jale, şi se căzniră cum putură s-o aducă la viaţă, dar în zadar. Nemaiavând ce face se pregătiră 


s-o îngroape, dar ca să n-o bage în pământ, hotărâră să-i dea drumul pe mare. O puseră într-un sicriu 
ferecat în aur şi argint, îmbrăcată în straie mândre şi împodobită cu cele mai faimoase salbe. 
Închiseră bine sicriul, să nu intre nicio picătură de apă, şi-l aruncară in mare. 

Trăia pe atunci, în împărăţia din apropiere, un prinț mândru, împreuna cu cele două surori mai 
mari ale lui, nemăritate. Prințului îi plăcea tare mult să pescuiască, într-o bună zi, pe când se afla în 
larg, cu barca, trăgând de năvoade, zări un sicriu strălucitor, purtat de valuri. Vrând să afle ce era 
înăuntru, le porunci pescarilor din barcă să-l scoată la mal. Se căzniră din greu şi, în cele din urmă, 
izbutiră. Prințul porunci să fie dus sicriul în odaia lui, şi apoi să fie lăsat singur. Nu izbuti însă să-l 
deschidă, fiindcă era bine ferecat. Încercă atunci cu tot felul de scule, şi abia după şapte zile şi şapte 
nopți de trudă pulu să-l deschidă. Tare se mai minună când dădu cu ochii de fata cea frumoasă, 
îmbrăcată cu haine mândre şi acoperită de podoabe de preţ. O luă în braţe şi-o aşeză pe patul lui. 
Prinse a-i scoate podoabele, căutând să dăruiască taina făptuirii minunate care părea că doarme 
adânc. Când să-i desprindă pieptănul de aur din părul ca mătasea, degetele lui aflară gămălia acului 
înfipt. ÎI scoase fără zăbavă şi fata reveni la viaţă. Atunci prinţul îşi dădu seama că fusese vrăjită şi 
căci rupsese vraja. 

Trezindu-se singură lângă un bărbat necunoscut. Blanca Rosa întrebă cu spaimă: 

— Unde sunt tovarăşii mei? 

Ca s-o liniştească, prinţul prinse a-i povesti cum a găsit-o în mare; îi mai spuse că el era un om 
bun, că n-avea de ce să se teamă lângă el. Dar fiindu-i frică să nu plece în lipsa lui, înainte de a ieşi 
din odaie, el îi înfipse acul vrăji; în cap, şi fata adormi pe loc. Nu-i trebui mult prințului până să se 
hotărască: fata îi căzuse nespus de dragă. Se întoarse la el în odaie, îi scoase acul din cap şi-i spuse 
că n-a izbutit să-i găsească tovarășii, dar o rugă să rămână la palatul lui, să-i fie nevastă. Îi mai 
spuse că dacă nu voia să iasă la început din odaie, putea sta ascunsă acolo, că nimeni n-o să afle 
taina, nici chiar surorile lui. 

Peste câteva zile, când prinţul ieşise la pescuit, surorile, curioase să afle ce ascundea el cu atâta 
grijă în odaie, intrară înăuntru şi dădură peste Blanca Rosa, întinsă pe pat. Văzând cât de frumoasă 
era fata necunoscută, surorile fură cât pe-aci să crape de ciudă. Sărind la ea, îi sfâşiară hainele 
mândre, îi rupseră podoabele şi o goniră în zdrențe afară din palat. Biata Blanca Roza fugi îngrozită 
să se ascundă, şi nimeri în coliba unui cizmar bătrân, care se îndură de chinul ei şi o primi cu dragă 
inimă. 

Când se întoarse prinţul acasă şi n-o află pe fată, întrebă de ea, deznădăjduit, pe toți din palat. O 
porni apoi prin împărăție, căutând-o neostenit pretutindeni. Cutreieră el mult, fără ţintă, până când îi 
spuse cineva că în coliba pantofarului se adăpostea o fată negrăit de mândră. Se duse grabnic acolo 
şi o găsi pe Blanca Rosa. O luă înapoi la palat şi porniră să facă pregătirile de nuntă. 

Surorile cele haine îşi primiră pedeapsa pentru fapta lor, iar ei făcură o nuntă strălucită. Blanca 
Rosa îi ceru prințului să-i poftească şi pe tovarăşii ei, cei patruzeci de hoţi, care veniră bucuroşi, 
aducându-i daruri scumpe. De atunci, Blanca Rosa şi prinţul trăiră fericiţi ani mulți, în pace şi bună 
înțelegere. 


Prinţesa disprețuită care-şi iubea tatăl ca sarea în bucate 
poveste cubaneză 


A fost odată un împăiat care avea trei fete. Într-o zi le chemă la el şi le întrebă: 

— Cât de tare mă iubiţi, fetele mele? 

Una îi răspunse: 

— Îmi eşti mai drag decât viaţa! Cealaltă zise şi ea: 

— lar mie, mi-eşti mai drag ca mine însămi! Dar cea de a treia spuse: 

— Mie mi-eşti mai drag ca sarea-n bucate. Când auzi că fata cea mică îl iubea ca sarea în bucate, 
împăratul se înfurie şi o alungă din palat. 


Fata plecă, îmbrăcată în straie de bărbat, şi se băgă slugă la palatul altui împărat, să aibă grijă, de 
găini şi de curcani. Dar mai înainte îşi ascunse bine straiele mândre, de prinţesă. 

Se împliniră trei zile de când era la palat, când, într-o noapte, unul dintre argați auzi mare 
hărmălaie între găini şi curcani. Se sculă şi, uitându-se afară în ogradă, văzu o prințesă neasemuit de 
frumoasă. Păsările, speriate de, atâta strălucire, stârniseră larma aceea. 

A doua zi, argatul se duse la palat şi-i zise împăratului: 

— Bagă de seamă, luminăţia-ta, că ai tocmit la păsări o fată, nu un bărbat! 

— Cum să fi tocmit o fată? se miră împăratul. 

— Am văzut-o cu ochii mei azi-noapte îmbrăcată femeieşte, cu nişte straie strălucitoare. 

Împăratul hotărî să stea de veghe şi, cum se lăsă noaptea, se puse la pândă. Nu trecu mult şi fata 
ieşi în ogradă, cu straiele de prinţesă. Atunci împăratul o chemă, zicându-i: 

— Vino încoace! Ce s-a întâmplat, de ce te-ai ascuns in straie de bărbat? 

— Tatăl meu m-a alungat din palatul lui, prinse a-i poveşti ea, fiindcă i-am spus că-mi este drag 
ca sarea în bucate. 

Împăratul chibzui, apoi îi spuse: 

— Să te duci mâine la bucătărie, să pregăteşti nişte bucate! 

Şi-i porunci să facă totul fără să pună pic de sare. 

Apoi trimise sol la împăratul vecin, tatăl fetei, să-l poftească la prânz. 

Când sosi tatăl prințesei, fu aşternută masa. lar gazda, împăratul cel tânăr, îi zise: 

— Te-am invitat, împărate, să prânzim împreună! 

— Şi am venit cu dragă inimă! îi răspunse oaspetele, începură să aducă la masă bucatele. 

Împăratul îmbuca fără tragere de inimă, fiindcă, aşa nesărată, mâncarea n-avea niciun gust. 

— Ce-ai păţit, înălțimea-ta, de ce nu mănânci? îl întrebă împăratul cel tânăr. 

— lată ce e, ţi-o spun pe şleau: bucatele astea n-au sare. 

— Tare mă mir de vorbele astea, că doar te-ai supărat pe fata cea mică şi ai alungat-o atunci când 
ţi-a zis că te iubeşte ca sarea în bucate! Ce-ai da s-o vezi iar? 

Împăratul răspunse, fără să stea pe gânduri: 

— Coroana! 

Atunci împăratul cel tânăr i-o arătă pe fată. Şi aşa se întâmplă de rămase împăratul cu fiică-sa 
care-l îndrăgea cel mai mult, dar îşi pierdu coroana. 


Cei doi orfani 
poveste mexicană 


A fost odată un frățior şi o surioară, care, de mici, rămăseseră orfani de mamă. După o vreme, 
tatăl lor porni să-şi aleagă altă nevastă. După ce făcură nunta, mama cea vitregă îi zise bărbatului: 

— Să ştii că dacă nu duci de aici copiii, plec de la tine. 

Tatăl nu voia să se despartă de copii, şi-i răspunse: 

— Cum să fac aşa ceva? Doar sunt copiii mei. Îmi sunt dragi şi mă doare inima să mă despart de 
ei. 

— Păi atunci, dacă nu m-asculți, o să plec eu şi o să te las. 

Tatăl n-avu încotro şi, ca să nu-l părăsească nevasta cea de-a doua, luă într-o zi copiii, îi duse la 
munte şi-i lăsă acolo, zicându-le: 

— Rămâneţi aici, copii! Merg să-mi încarc măgarii şi, când termin treaba, vin să vă iau. 

Copiii rămaseră să-l aştepte, dar tatăl nu se mai întoarse. Se făcu târziu, se lăsă noaptea, şi copiii 
nu ştiau încotro s-o apuce. În cele din urmă, se urcară într-un copac şi petrecură noaptea acolo. A 
doua zi dis-de-dimineaţă o porniră iar în căutarea tatălui lor. Merseră ei ce merseră până dădură de o 
pădure deasă, unde văzură o peşteră. Şi cum iar se lăsa întunericul, fratele zise: 

— Ascultă, surioară, ce ne facem? lată că se înnoptează, unde-o să dormim? 


— Să rămânem aici, în peşteră, răspunse ea, că aici suntem la adăpost de fiare. 

Şi se ascunseră amândoi în peşteră. Deodată, dădură cu ochii de o leoaică cu doi pui mititei. 

— [a uite, surioară, o căţea cu pui! Hai să furăm căţeii! 

— Ba nu, frățioare, că o să ne mănânce căţeaua. Mai bine lăsăm până mâine, în zori, când pleacă 
mama s-aducă de mâncare puilor. Cum pleacă ea, îi luăm căţeluşii. 

Zis şi făcut. Se sculară dimineaţa în zori şi, cum plecă leoaica, fraţii luară puii, crezând că-s 
căţei. 

Fratele şi sora îşi ridicară o căsuţă şi trăiră multă vreme în pădure, în tovărăşia leilor, care 
creşteau pe zi ce trecea. Băiatul îşi făcu un arc cu care vâna păsări şi iepuri; astfel, el, surioara lui şi 
puii de leu aveau mâncare din belşug. Când era la vânătoare, sora rămânea acasă, cu leişorii. Până 
într-o bună zi, când se pomeniră că leii se făcuseră mari... 

Se întâmplă să treacă atunci pe acolo nişte tâlhari care aflaseră că fratele şi sora trăiau singuri şi 
aveau o groază de bani. Ei, nu chiar bani, ci o mulțime de piei de la animalele pe care le vâna 
băiatul. Pieile astea erau tare scumpe, aşa că fraţii erau bogați. Tâlharii voiau să dibuiască pieile, să 
le fure, dar nu se puteau apropia de casă din pricina leilor. 

Într-o dimineaţă, fratele plecă la pădure să vâneze iguane, din acelea cu carnea gustoasă. Luă şi 
leii cu el. Tâlharii statură la pândă şi, când văzură că sora a rămas singură în căsuţă, intrară şi-i 
spuseră: 

— Ce faci aici, fetițo? O să le luăm eu noi. 

— Nu mă luaţi, se rugă ea, mai bine lăsaţi-mă şi plecaţi, că acum se întoarce frate-meu, 
întovărăşit de două animale primejdioase, care o să vă mănânce. 

Hoţii se speriară şi plecară. Dar a doua zi se întoarseră şi statură iar la pândă. Băiatul se pregăti 
să plece la vânătoare, dar nu mai luă animalele cu el, fiindcă surioara îi povestise ce păţise cu 
tâlhari. 

— AI grijă, îi spuse ea, că se prea poate ca tâlharii să fie pe aici pe aproape. 

— Nu te teme, surioară! Îţi las leii cu tine, să te păzească. 

— Ba nu, zise sora, mai bine ia-i cu tine, să te apere, că tu treci prin primejdii mai mari. 

Și după ce plecă fratele, fata se duse la fântână s-aducă apă să facă mâncare. 

Când o văzură singură, tâlharii ieşiră din ascunzătoare şi-i spuseră: 

— De data asta nu mai scapi! Să ne dai toți banii pe care-i aveţi, că de nu, te omorâm! 

— Dar n-avem bani, le răspunse ea speriată. 

— Atunci toate pieile scumpe de animale. 

— Luaţi tot ce vă pofteşte inima, numai nu mă omorâţi! 

— Ba îți luăm şi viaţa! 

— Lăsaţi-mă barem să-mi iau rămas bun de la câinii mei, se rugă ea. 

Şi-i strigă pe nume pe cei doi lei. Leii o auziră de departe, veniră ca vântul şi într-o clipă îi făcură 
bucăţi pe tâlhari. Lăsară nevătămaţi doar caii, pe care-i luă fratele când se întoarse. Aflând de cele 
întâmplate, zise pe gânduri: 

— Surioară, tâlharii spuneau că pieile astea de animale sunt scumpe? O să luăm bani buni pe ele. 
Cobor să le vând la târg. 

— Nu pleca, frățioare, că ai să rămâi acolo şi mă laşi singurică! 

— Ba mă-ntorc, n-avea grijă! 

Încalecă pe unul din caii înşeuaţi şi plecă spre târg. Când ajunse aici, începu să arate oamenilor 
mândreţea de piei. 

Vestea ajunse şi la urechile regelui, care avea o fată. Trimise îndată după flăcău să vină să i se 
înfățişeze. 

— O să-ți cumpăr o piele scumpă, îi făgădui el fetei. Alege-o pe care vrei! 

Cum îl văzu pe flăcăul care venise cu pieile, fetei îi căzu drag şi-l dori de bărbat. 

— Nu pleca, îi spuse ea, rămâi aici! Dacă vrei, mă mărit cu tine. 


— Nu-i cu putinţă, îi răspunse flăcăul, trebuie să mă întorc la munte, că m-aşteaptă acolo 
surioara. 

— Nu te întoarce, rămâi aici, c-o să-ți dau palatul tatălui meu, straie bogate şi tot ce-ţi pofteşte 
inima. 

Când văzu el atâta mândrețe în jur, rămase la palat şi se însura cu fata regelui. 

Sora îl aşteptă multă vreme şi, pe zi ce trecea, se întrista tot mai tare. Îşi plângea fără încetare 
fratele, până când, într-o zi se hotărî s-o pornească în căutarea lui. 

Luă ca alt cal din cei care fuseseră ai tâlharilor, se îmbrăcă frumos şi cobori de la munte, 
întovărăşită de cei doi lei. Se opri la prima căsuţă, şi acolo află că fratele ei a luat de nevastă pe fata 
regelui. 

— Nu, nu se poate să fie fratele meu! 

— Ba da, s-a însurat cu fata regelui, şi de tine a uitat! îi spuseră oamenii. 

Şi atunci sora s-a întors din drum, cu inima grea de mâhnire. Nu trecu mult şi biata de ea muri de 
supărare, iar leii, când văzură că stăpâna lor s-a prăpădit, se aşezară lângă ea şi se stinseră şi ei. 


Jo şi Artemise 
poveste din Martinica 


În vremurile de demult, diavolul îmbătrânise taie de tot, dar nu coborâse încă în iad. Îşi avea 
lăcaşul departe, hăt departe, la munte. Cum era bătrân şi urât, nu mai izbutea să ademenească nicio 
femeie. 

Trăia pe atunci o fată, cea mai mândră de pe meleagurile acelea, pe care o chema Artemise. Ea 
îşi dăruise inima lui Jo, un flăcău chipeş şi viteaz fără seamăn. 

Într-o seară, când pe cer se ivise cornul subţire al: lunii, ca nişte corniţe de drac, Artemise şi Jo se 
îndepărtară de sat, ca să-şi mărturisească dragostea. Deodată, auziră un zgomot asurzitor, de parcă 
bubuia tunetul. Ridicară privirea şi văzură că pe cer nu se arătase niciun nor de furtună, dar zăriră 
nişte coarne luminoase ce se desluşeau tot mai limpede. Se gândiră că avea să se lase o noapte grea, 
şi hotărâră să se întoarcă grabnic. 

Dar pe neaşteptate, Artemise fu înghițită de beznă şi Jo nu izbuti s-o ţină lângă el, în ciuda 
sforțărilor lui deznădăjduite. Auzi pentru ultima oară strigătele sfâşietoare ale fetei, pierzându-se în 
depărtarea muntelui. 

A doua zi în zori, Jo se duse la vrăjitoare. Îi povesti ce se întâmplase şi-i încredința o şuviţă din 
părul Artemisei, pe care o purta mereu la ei. Într-o punguţă de bumbac roşu. Vrăjitoarea îi destăinui 
atunci că fata fusese răpită de diavol. 

Jo o porni fără zăbavă către lăcaşul diavolului. Ajunse într-un târziu în faţa unei peşteri tăiate în 
chip de poartă. Făcuse cale atât de lungă până acolo, că începuse să se întunece. Curând, îl văzu 
chiar pe diavol, care se întorsese acasă cu braţele încărcate de stofe preţioase. Jo socoti că diavolul 
vrea s-o ia de nevastă pe Artemise, şi la gândul acesta furia şi iubirea îi dădură curaj. Tiptil, se luă 
după el şi văzu că peştera avea trei rânduri de porți, păzite fiecare de câte un drac. 

Primul drac avea o gură cât o şură, ce-i ajungea până la urechi şi nişte fălci uriaşe. Aşezat pe un 
morman de pietre, se juca cu ele de parcă erau nişte fulgi. Uneori i se sfărâmau în pumni, scoțând 
scântei, căci erau bucali de cremene. Din când în când, se oprea din joc, ca să înfulece nişte pietre, 
pe care le zdrobea cu fălcile, făcând un zgomot îngrozitor. 

Cel de al doilea drac avea o limbă ca un țipar uriaş, pe care n-o putea ține niciodată în gură, 
fiindcă nu-i încăpea. Tocmai aduna cu limba tăciunii aprinşi împrăștiați de vânt dintr-un cuptor. 

Cel din urmă dintre diavoli avea nişte picioroange răsucite, cu ghiare, şi tot aşa îi erau şi mâinile. 
Se adăpa dintr-o tigvă, apoi cobora până pe fundul unui puț adânc. 


Toţi trei aveau o înfăţişare chinuită şi o privire plină de vrajbă. Jo pricepu că i-ar fi peste putință 
să pătrundă înăuntru la diavol, şi se întoarse acasă, deznădăjduit. Dar cum noaptea e sfetnic bun, a 
doua zi se duse iar până la prima poartă a lăcaşului diavolului. 

— Ziua bună! îi zise el primului drac. Am venit să-mi iau înapoi mireasa, pe care stăpânul tău 
mi-a furat-o. 

— Pleacă de aici! îi strigă diavolul. Mi-e o foame în dimineaţa asta. Că sunt în stare să te 
mănânc întreg! De atâta amar de vreme sunt pedepsit să mă hrănesc doar cu pietre! 

— Bietul de tine! la mai bine pâinea asta pe care ţi-am adus-o şi lasă-mă să trec, te rog fierbinte! 

Dracul, hămesit luă iute pâinea, închise ochii şi Jo trecu şi ajunse la cea de a doua poartă. 

— Ziua bună! îi zise dracului care stătea de pază. Lasă-mă să trec, că sunt tare zorit: mă aşteaptă 
aleasa mea. 

— Pleacă îndată de aici! îi strigă diavolul care aduna tăciunii cu limba. Mă chinuiesc cumplit ca 
să-ți vorbesc, căci limba mea e toată o rană! 

— Sărmane drac! Cruţă-ți limba şi ia măturoiul ăsta pe care ţi l-am adus, ca să aduni cu el jarul. 

Şi aşa putu ajunge Jo la ultima poartă. 

— Ziua bună! grăi el către al treilea drac. Mă laşi să mă duc la mireasa mea, care mă aşteaptă 
nemângâiată? 

Diavolul însetat îşi lăsă binişor tigva şi-i strigă: 

— Pleacă iute de aici, de nu vrei să te sugrum, să-ți beau sângele! Sunt pedepsit ca, ori de câte 
ori mi-e sete, să cobor până în fundul puţului, care e atât de adânc, că până ajung sus mi se face iar 
sete. 

— Bietul de tine! la frânghia asta, leagă cu ea găleata şi n-ai să te mai trudeşti atâta! 

Diavolul chinuit de sete luă frânghia, şi Jo, călăuzit de iubire, o găsi pe Artemise şi fugi 
împreună cu ea. Zgomotul paşilor lor îl trezi însă pe diavolul cel bătrân, care se odihnea. Se ridică şi 
rămase împietrit de uimire când își dădu seama de curajul celui care cutezase să ajungă până la el. 
Slobozi apoi nişte hohote cumplite, care țintuiră locului pe cei doi îndrăgostiţi. Cu greu fură în stare 
s-o ia iar la fugă, ţinându-se de mână. Atunci diavolul se opri din râs şi, fără să se clintească, 
încrezător în puterea lui, strigă: 

— Diavole însetat, prinde-l pe flăcăul care trece şi îneacă-l în puț! 

— Ba n-am să fac una ca asta, că mi-a dăruit frânghia care mi-e de mare ajutor! îi răspunse 
dracul. 

Nici n-avu vreme diavolul cel bătrân să-şi arate supărarea, că Jo cu Artemise de mână se şi 
îndreptă către a doua poartă. 

— Diavol al focului! Prinde-l pe fugar şi arde-l! îți poruncesc să-l arzi! 

Dar diavolul focului îşi văzu binişor mai departe de măturat, prefăcându-se că n-a auzit nimic. 

— Diavole hămesit, fiule! strigă atunci stăpânul. Tu, care mereu te plângi că ţi-e foame, prinde-l 
pe flăcău şi mănâncă-l! 

De data asta, parcă în porunca lui se strecurase o fărâmă de rugă. Dar diavolul hămesit îi 
răspunse că nu-l putea mânca pe cel care tocmai îi alungase foamea cu o minunăție de pâine. 

Şi aşa se întâmplă că Jo, biruitor, o scoase pe Artemise din braţele necuratului. 

A doua zi făcură nuntă mare şi se încinse o petrecere cum nu s-a mai văzut. lar eu, tocmai când 
mă aplecasem sub masă s-adun un osicior scăpat de un mesean sătul, primii o lovitură de picior 
zdravănă, care mă azvârli taman aici, să vă înşir povestea asta! 


Prinţesa care rupea şapte perechi de încălțări în fiecare noapte 
poveste chiliană 


A fost odată un împărat care avea o singură fată. Era tare mândră prințesa, dar avea nişte purtări 
ciudate şi tainice: ziua nu ieşea decât rar din iatacul ei, iar noaptea şi-o petrecea fără ca cineva să 


ştie cum. Şi în fiecare dimineaţă, slujnica ei găsea la uşa iatacului şapte perechi de încălțări făcute 
ferfeniță, ca şi când prințesa ar fi făcut o călătorie lungă, lungă, pe poteci stâncoase. 

Împăratul era cuprins de o cumplită grijă, şi ardea de nerăbdare să afle cum de prăpădea fiică-sa 
şapte perechi de încălțări noapte de noapte. Nu fu în stare să afle singur ce se petrecea şi atunci 
chemă la sfat pe cei mai isteţi dintre supuşii lui. Le povesti cum prinţesa rupea șapte perechi de 
încălțări în fiecare noapte, şi le mai spuse grija lui fiind nespus de mare, s-a hotărât să răsplătească 
cu dărnicie pe cel care va dezlega taina, ba chiar să-i deie fata de nevastă. Răsplata împărătească nu 
era de lepădat, şi mulți tineri încercară să afle ce se petrecea. 

— Bine, îi zise împăratul primului dintre ei, la noapte să rămâi de veghe lângă iatacul prințesei. 

Şi tânărul făcu întocmai. Dar de cum se pregăti de veghe, prinţesa se apropie de el şi-i dădu un 
pahar cu apă. Tânărul bău, şi îndată căzu într-un somn adânc, aşa încât nu putu să vadă nimic din ce 
se petrecea în jur. 

Tot aşa mai păţiră încă vreo doi-trei tineri; băură apa, adormiră îndată şi nu fură în stare să afle 
cum îşi petrecea prințesa nopțile. 

Vestea despre grija tot mai mare a împăratului şi despre răsplata hotărâtă ajunse la urechile unui 
flăcău tare isteț, care trăia departe de curte. Era singurul fiu al unei văduve, şi unicul ei sprijin. 
Tânărul stătu şi chibzui, zicându-şi: 

„Dacă aflu din ce pricină rupe prinţesa şapte perechi de încălțări în fiecare noapte o să câştig 
mare avere şi-o să-i pot face viaţa uşoară sărmanei mele mame care, pe bună dreptate, merită să 
aibă parte de belşug la bătrâneţe. O să-i cer încuviințarea”. 

La început bătrânica nici nu vru s-audă, de teamă să nu păţească fecioru-său vreo nenorocire, 
Dar până la urmă, n-avu încotro şi încuviinţă, chiar dacă o făcu cu lacrimi în ochi. Îi dădu 
binecuvintarca şi flăcăul porni la drum. 

Merse el cale lungă, prin locuri neumblate şi pustii, până ajunse într-un biet sătuc alcătuit dintr- 
un pumn de case, printre care se zărea turnul unei bisericuțe. 

Flăcăul, nefiind de prin partea locului, se uita nehotărât în dreapta şi în stânga. ÎI văzu o 
bătrânică, ce stătea şi împletea ciorapi în poarta unei căsuțe. După ce-i dădu bineţe. ÎI întrebă: 

— Încotro ai pornit-o, voinice? 

— Mă duc la palatul împăratului, să văd de pot afla de ce prăpădeşte prinţesa şapte perechi de 
încălțări pe noapte. 

— De ce nu intri să îmbuci ceva. Înainte de a-ţi urma drumul, sau vrei mai întâi să treci pe la 
biserică? 

— Mai întâi se cuvine să ascult cuvântul Domnului, că o să am eu timp să mănâne pe urmă, 
răspunse flăcăul, şi se duse la biserică. 

După ce ascultă cu credinţă slujba, se întoarse la casa bătrânicii. Care-l omeni cu un prânz 
îmbelşugat. 

Iar când fu gata de drum, băbuţa cea bună îi zise: 

— Mulţi tineri au trecut pe-aici, mergând la curtea împăratului, ca să afle de ce rupe prinţesa 
şapte perechi de încălțări pe noapte. Dar toți au vrut mai degrabă să mănânce decât să meargă la 
biserică, uitând că omul nu-i făcut să-şi ducă zilele numai cu pâine, ci şi cu cuvântul Domnului. Din 
pricina asta n-a izbutit niciunul din ei. Tu eşti mai bun ca ceilalți, şi meriţi să-ţi spun ce trebuie să 
faci: mai întâi, să nu bei din apa pe care o să ţi-o dea prinţesa, fiindcă din pricina asta au adormit pe 
dată ceilalți flăcăi. 

— Aşa o să fac, bunicuţe! 

— Şi apoi, ţine încălțările astea de fier, care-s fermecate şi te vor face nevăzut; cu ele ai să poţi 
să te ţii fără grijă după prinţesă, când o să iasă din iatac. 

— Mulţumesc frumos pentru poveţe, bunicuţo, şi acum dă-mi binecuvântarea, s-o pornesc mai 
departe. 

Băbuţa îi dădu binecuvântarea, şi flăcăul se aşternu la drum, cu cizmele de fier. A doua zi în zori 
ajunse la palatul împăratului. Când aflară pentru ce venise, servitorii îl lăsară să intre la împărat. 


— Te încumețţi să spui că mâine o să-mi poți dezvălui cum de prăpădeşte prinţesa şapte perechi 
de încălțări pe noapte? îl întrebă împăratul, după ce-l ascultă. 

— Aşa nădăjduiesc, luminăţia-ta. 

— Bine, atunci la noapte vegheaz-o pe prinţesă! 

Se lăsă noaptea şi flăcăul se duse să stea de veghe la iatacul fetei. Când să se aşeze, prinţesa se 
apropie de el și-i dădu un pahar cu apă, să-i potolească setea. Flăcăul mulțumi, se făcu că bea, dar 
pe ascuns turnă apa pe jos. Se prefăcu, în scurtă vreme, că doarme buştean şi fata, crezând că într- 
adevăr a adormit, îşi puse o pereche de cizmuliţe noi şi fugi din iatac. Cum o văzu că pleacă, flăcăul 
îşi încălță cizmele de fier, care-l făcură nevăzut, şi se luă după ea. 

Bătu prinţesa cale lungă, cu pas uşor, iar flăcăul se ţinea într-una după ea. Fata se opri lângă o 
tufă de scaieți şi zise: 

— Seara bună, scaieţilor! Gata-mi sunt încălțările? 

— Seara bună, prinţesă! Gata sunt! Dar cum de vii însoţită? o întrebă tufa de scaieți. 

Se uită fata înapoi, dar nu văzu pe nimeni. Îşi schimbă cizmuliţele, şi se aşternu la drum. Merse 
ea ce merse, cu mare grabă, şi flăcăul după ea. Ajunseră la nişte pietre, şi prinţesa zise: 

— Seara bună, pietrelor! Gata-mi sunt încălțările? 

— Seara bună, prinţesă! Gata sunt! Dar cum de vii însoţită? o întrebară pietrele. 

Se uită iar fata înapoi, şi nu văzu pe nimeni. Îşi puse altă pereche de încălțări şi o porni mai 
departe, aşa de repede şi de uşor de parcă nu atingea pământul. Iar flăcăul se ținea pas cu pas după 
ea, ocrotit de cizmele de fier care-l făceau nevăzut. 

Ajunseră la un râu, şi prinţesa îi spuse: 

— Seara bună, râule! Gata mi-s încălțările? 

— Seara bună, prinţesă! Gata sunt! Dar cum de vii însoțită? se minună râul. 

Se întoarse iar fata să se uite înapoi, şi nici de data asta nu văzu pe nimeni. Îşi puse a treia 
pereche de încălțări, trecu râul şi-şi văzu de drum. Într-un târziu, ajunse la un palat mândru, care se 
zărea din depărtare, strălucind ca de pe altă lume în sclipiri de toate culorile. Bătu încetişor în poartă 
de şapte ori, şi îi deschise un slujitor. 

— Seara bună, paznice! Gata mi-s încălțările? 

— Seara bună, prinţesă! Gata sunt! Dar cum de vii însoţită? o întrebă paznicul. 

Fata privi în jurul ei, dar nu văzu pe nimeni s-o însoţească. Îşi schimbă încălțările şi intră într-o 
încăpere mare. Flăcăul intră şi el şi se piti după, uşă. Văzu de acolo perechi mândre de fete şi flăcăi, 
jucând şi cântând. Ceasurile parcă zburau, unul după altul, fără ca nimeni să ostenească. Se opriră 
din joc doar atunci când fură poftiți la cină, şi se îndreptară cu toții spre altă încăpere. 

Văzând că încăperea unde se afla rămăsese pustie, flăcăul ieşi din ascunzătoare şi o străbătu să 
vadă mai bine minunăţiile din jur. Ajunse până în colțul unde era muzica după care jucau, şi, ca să 
aibă o dovadă că o urmase pas cu pas pe prinţesă, tăie o strună de la chitara de aur, o puse bine şi se 
întoarse iute în ascunzătoare. 

După cină, jucară cu şi mai mult foc. În zori, când ceasurile bătură de patru ori, prinţesa se 
desprinse din joc şi dădu să plece. Dar chiar atunci văzură că lipsea struna de la chitara de aur. Şi 
bănuiala căzu asupra ei, că era singura care voia să plece aşa devreme. Jignită de moarte, fata plecă 
fără să-şi ia rămas bun de la nimeni, zicând că niciodată n-o să-i mai calce piciorul în palatul acela. 
Flăcăul se ţinu mereu după ea şi merseră ei cale lungă, lungă. Prinţesa fugea şi mai iute ca la venire, 
fiindcă întârziase la plecare. 

Ajunseră la malul râului, şi fata zise: 

— Bună dimineaţa, râule! Gata-s încălțările mele? 

— Bună dimineaţa, prinţesă! Gata sunt! Dar cum de ii însoţită? o întrebă râul. 

Se uită ea în, jur, dar nu văzu pe nimeni s-o însoţească, îşi schimbă încălțările, şi se aşternu la 
drum. Făcură cale lungă şi ajunseră la pietre. 

— Bună dimineaţa, pietrelor! Gata mi-s încălțările? 

— Bună dimineaţa, prinţesă! Gata sunt. Dar cum de vii însoțită? spuseră şi pietrele. 


Iar se uită prinţesa în jur, fără să vadă pe cineva. Îşi puse încălțările cele noi, şi o porni mai 
departe. Ajunseră la tufa de scaieți; fata îi făcu aceeaşi întrebare şi primi acelaşi răspuns. Iar flăcăul 
o urma pas cu pas, fără să fie văzut pentru că avea cizmele fermecate. 

Izbuti prinţesa să ajungă la palatul tatălui ei mai înainte să se fi luminat de ziuă, se duse la ea în 
iatac şi căzu într-un somn adânc. 

Bietul împărat nu închisese ochii toată noaptea, nerăbdător să afle ce ispravă făcuse flăcăul peste 
noapte. Cum se sculă, porunci să i se înfățişeze şi-l întrebă. 

— Ai aflat de ce prăpădeşte fiică-mea şapte perechi de încălțări pe noapte? 

— Am dezlegat taina, îi răspunse flăcăul. În fiecare noapte prinţesa merge să joace într-un palat 
îndepărtat. Ca să ajungă acolo, trebuie să-şi schimbe încălțările, de trei ori la dus, o dată când intră 
în palat, şi de trei ori la întors. Şi, pe lângă faptul că e lung, drumul e şi tare rău, că se fac ferfeniță 
cizmuliţele de mătase ale prinţesei. 

Şi-i povesti mai departe cum întrebase fata tufa de scaieți, pietrele şi râul, apoi cum jucase la 
palatul îndepărtat până la patru dimineaţa, şi cum o bănuiseră că a furat struna de la chitara de aur, 
pe care o luase el. 

— Şi ca să dovedesc că e adevărat tot ce-am povestit, iată luminăţia-ta, struna cu pricina! zise 
flăcăul. 

„Ce-o să zică fiică-mea despre toate astea?” se gândi împăratul. 

Să mi se înfăţişeze fără întârziere! porunci el paznicilor. 

— Cunoşti struna asta? o întrebă el, când fata se apropie de tron. 

— Vai, tată! strigă prinţesa fără să-şi poată ascunde mirarea: dă-mi-o înapoi, că din pricina ei 
cinstea mi-a fost pusă pe nedrept la îndoială. 

— Struna nu-i a ta, ci a flăcăului care te-a urmat pas cu pas astă-noapte. 

— Ce bine, se bucură fata; în sfârşit, mi-a pus capăt chinului, desfăcându-mi vraja care mă ţinea 
în puterea ei, noapte de noapte! Acum flăcăul trebuie să meargă la palatul fermecat, să ducă dovada 
nevinovăției mele. Dă poruncă, tată, să pornească de grabă, iar eu iți voi da ascultare în toate, după 
cum ţi-e voia împărătească. 

— Voia mea e să te măriţi cu flăcăul ăsta viteaz, care te-a izbăvit de vrajă! 

Şi se însura flăcăul cu prințesa care prăpădea şapte perechi de încălțări pe noapte. Nicicând nu 
mai porni ea noaptea la drum, ci petreceau şi jucau împreună la ei în palat. 

Iar flăcăul cel viteaz n-o uită pe maică-sa; o aduse din sat ca să-şi petreacă zilele în belşug, la 
curtea împărătească. 


Poveste despre maimuțe 
poveste mexicană 


A fost odată un împărat care avea trei feciori. Când se făcură mari, feciorii îi cerură încuviințarea 
să plece să cutreiere lumea. Împăratul le dădu binecuvântarea, şi cei trei fraţi o porniră la drum, să 
străbată meleaguri îndepărtate şi necunoscute. Ajungând la o răscruce, hotărâră să apuce fiecare pe 
altă cale, dar înainte de asta se vorbiră ei să se întâlnească acasă când s-o împlini anul. Şi drumurile: 
lor se despărţiră. 

Fiecare cutreieră un an întreg prin lume, şi când se împlini sorocul, se întoarseră acasă. Se 
odihniră o bucată de timp, apoi îi spuseră toţi trei împăiatului: 

— Tătucă, pe unde am umblat ne-am găsit logodnice, şi acum vrem să ne dai bani cât ne-o 
trebui, ca să facem nunta la ele acasă, ca aşa ne-am înţeles. 

— Bine, băieți, încuviință împăratul. De cât aveţi nevoie? 

Şi le dădu cât ceru fiecare, ca să le-ajungă pentru nuntă. Flăcăii îşi luară rămas bun de la tatăl lor, 
o porniră la drum şi, ajunşi la răscruce, se despărțiră şi fiecare o luă pe altă cale. Mezinul merse cât 


merse, până se rătăci. Cei doi frați mai mari nimeriră drumul; ajunse fiecare la casa unde îl aştepta 
logodnica şi făcură nunta. 

Când îşi dădu seama că s-a pierdut, mezinul s-a trezit într-un loc urât şi pustiu printre stânci 
golaşe, înalte. Merse călare mai departe, pe o cărăruie ascunsă, si unde iarba creştea util de mare. 
Că ajungea la burta calului. Deodată, auzi o voce care-i strigă: 

— Stai! Cine eşti? 

Se opri, se uită bine în jurul lui, şi cum nu zări nimic îşi zise: 

— Trebuie că mi s-a năzărit. M-a zăpăcit osteneala şi foamea. 

O porni mai departe, şi iar auzi: 

— Stai! Cine eşti? 

Se opri şi de data asta, deschise bine ochii şi se uită în jur, dar prin iarba cea înaltă nu văzu 
nimic. Încalecă iar şi-şi văzu de drum. Nu trecu mult şi auzi pentru a treia oară: 

— Stai! Cine eşti? 

Şi atunci văzu că în jurul lui prinse a mişca toată păşunea, şi ieşi la iveală o oaste întreagă, dar în 
loc de soldaţi zări numai maimuțe. Toate purtau uniformă şi aveau arme adevărate, întocmai ca 
ostaşii. 

— Cine eşti? Cu tine vorbim! De ce nu răspunzi? 

— Să-mi fie cu iertare, dar nu v-am văzut. 

— Ce cauţi pe aici, pe meleagurile astea? 

— Păi m-am pierdut. Mergeam într-un loc şi am rătăcit drumul! 

— Cum te-ai rătăcit? Ce vorbă-i asta? Doar ne ținem după tine de multişor. Ne minţi; tu eşti 
tâlharul care fură din avutul împăratului nostru! strigară maimuţele. În sfârşit am pus mâna pe tine! 
Legaţi-l bine! 

ÎI legară zdravăn şi o porniră, cu tot alaiul de maimuțe. O luară pe un drum întortocheat, pe lângă 
o prăpastie în mijlocul căreia se afla o stâncă uriaşă, cu o poartă. Acolo stătea de pază un soldat — 
tot maimuță — care îndată ce văzu că aduceau un ostatic, strigă către paznicii dinăuntru: 

— Gardă, se apropie oastea! 

Intrară pe poartă şi flăcăul se pomeni într-o împărăție întinsă şi mândră, dar toți locuitorii erau 
maimuțe. Nu se zărea niciun suflet de om, pretutindeni numai şi numai maimuțe. 

ÎI duseră pe ostatic la împărat. 

— Tu eşti tâlharul care-mi fură avutul, strigă împăratul-maimuţă când dădu cu ochii de el. De 
mult te caută soldaţii mei, dar, în sfârşit, au pus mâna pe tine! 

Şi întorcându-se spre supuşii lui, zise: 

— La temniţă cu el, iar mâine o să-l împuşcăm! 

ÎI aruncară îndată în temniţă. Bietul ostatic avea inima tare grea. 

Împăratul era o maimuţă sură, bătrână de tot, şi cum nu se mai poate de rea. Avea o fată — tot 
maimuţă, de bună seamă — care se nimeri prin apropiere când îl băgară în temniţă pe flăcău. 
Prințesei îi căzu drag de cum îl zări, şi, aflând împăratul, dădu poruncă să nu fie omorât a doua zi. 
Şi aşa se scurseră trei zile. În vremea asta, pe prințesa-maimuţă n-o mai rabdă inima să nu-l vadă pe 
flăcău, şi-i dădu poruncă uneia din slugile de la palat: 

— Du-te la ostatic, du-i bucatele astea şi spune-i că le trimite fata împăratului! 

Cum era flămând, flăcăul se bucură şi mâncă pe răsuflate. A doua zi, prinţesa îi trimise iar 
bunătăți, şi tot aşa până când, o dată, îi porunci slugii: 

— Spune-i ostaticului că la noapte o să ies pe balcon; să se caţere pe gratii, să ne putem vedea! 

Când se întunecă, flăcăul îşi îndreptă privirea spre balcon, plin de speranță, crezând c-o să vadă o 
prințesă. Dar dădu cu ochii doar de nişte maimuțe, care se cățărau pe balustrada balconului, 
atârnându-se de coadă şi scoțând într-una țipete. Aşteptă el mult şi bine să vadă o prințesă, dar 
degeaba. Se înfurie şi se dădu jos de pe grații. 

Nu trecu mult, şi prinţesa trimise iar sluga, poruncindu-i: 

— Du-te şi spune-i ostaticului că sunt tare necăjită din pricina nepăsării lui! 


Cum află, flăcăul strigă mirat: 

— Păi eu nu mi-am luat ochii de acolo, şi n-am văzut nicio prinţesă! 

— Dar bine, omule, tu te aştepţi să fie prințesă? îi zise sluga. E o maimuţă întocmai ca şi mine! 

— Aşa stau lucrurile? Bine, atunci spune-i să mai iasă o dată pe balcon. 

Prinţesa se învoi şi rămaseră să se întâlnească pe seară. Când se întunecă, ea se ivi pe balcon, şi 
începu să se scobească în dinţi, să se atârne de coadă şi să facă tot soiul de giumbuşlucuri. lar 
flăcăul, care se uita la ea, se prăpădea de râs, fără voia lui. 

Atunci prinţesa îşi zise: 

— Fi, de data asta am nimerit-o! 

Şi se duse degrabă la împărat, zicându-i: 

— Tată, vreau să-mi împlineşti o rugăminte. 

— S-auzim, fata mea! 

— Să mă laşi să mă duc la ostatic, să-i duc eu cu mina mea mâncarea. 

— Du-te, cum să nu! 

Prinţesa pregăti fel de fel de bunătăți şi merse să i le ducă. Ajungând la temniță, porunci 
paznicului care o însoțea: 

— Lasă-mă singură! 

ÎI servi chiar ea pe flăcău, şi apoi se aşeză ruşinată lângă el, spunându-i: 

— Ştii ceva? N-am venit numai să-ți aduc de mâncare. Vreau să mă mărit cu tine. 

Ostaticul sări în sus şi dădu să fugă. 

— Nu te ascunde, vino încoace! îl chemă ea. Dacă te învoieşti să te însori cu mine, o să-l 
conving pe tata să nu te împuşte. Spune-mi dar care ţi-e hotărârea! 

Se gândi flăcăul, chibzui îndelung, şi până la urmă îşi zise: 

„Dacă spun nu, mâine cel târziu mă împuşcă”. ŞI, cu voce tare: 

— Mă învoiesc! Te iau de nevastă! Prinţesa se duse grabnic la împărat şi-i zise: 

— Tătucă, am venit să-mi împlineşti o rugăminte. 

— S-auzim, fata mea! 

— Vreau să mă mărit cu ostaticul din temniță. 

— Atunci ce mai aştepţi? Am bănuit că ţi-a căzut drag, şi de asta n-am dat poruncă să-l omoare. 
Să facem pregătirile, răspunse împăratul, şi trimise să-l scoată din temniţă şi să-l aducă în faţa lui. 

Şi porunca îi fu împlinită. Se înfățişară la palat judecătorii şi preoţii — cu toții maimuțe — ca s-o 
căsătorească pe prinţesă cu flăcăul ostatic. Iar el, sărmanul, îşi mijea ochii, spunându-şi trist în sinea 
lui: „Unde-am ajuns!” 

După nuntă, împăratul le dărui un palat în care locuiau numai ei doi. Toată ziulica, prințesa- 
maimuță țopăia într-una lângă bărbatu-său, sărindu-i în cap. Cum el n-avea încotro, tăcea şi 
înghiţea. 

Şi aşa trecu o vreme. Când să se împlinească anul, flăcăul se întrista şi mai tare, căci trebuia să 
meargă să-şi întâlnească fraţii, aşa cum hotărâseră. Nu mai ştia nici de somn, nici de mâncare: şedea 
mereu dus pe gânduri. Nevastă-sa prinse a-l întreba: 

— Ce-ai păţit, bărbate? De ce eşti posomorât? De zile întregi nici nu te atingi de mâncare! Ce-ţi 
apasă sufletul? Destăinuie-mi mie, cu încredere, că doar sunt nevasta ta și vreau să te ajut. 

— N-ai cum, nu poți tu să-mi alungi amarul. De ce să ţi-l mai spun? 

— Ba spune-mi, căci cine ştie, poate că te pot ajuta. 

Atunci flăcăul grăi astfel: 

— lată care-i necazul: ştii că am părinţi şi fraţi. În curând o să se împlinească anul pe care-l 
hotărâsem drept soroc, când trebuia să-mi întâlnesc frații, căci ei au bătut alte drumuri, ca să ne 
întoarcem toți trei la palatul părintesc. Şi cum o să mă duc eu? 

— De ce să nu te duci? 

— Pă-1 cum, gândeşte-te şi tu. Am stat aici întemnițat, ca un tâlhar sau ucigaş de rând... 


— Ce tot vorbeşti? îi spuse ea. Doar tu eşti aici prinţ, singurul moştenitor al tronului! Hai 
degrabă la tata, să-i spunem păsul tău! 

Şi se duseră la împăratul maimutelor. 

— Tătucă, zise prințesa-maimuţă, am venit să ne povăţuieşti. Bărbatu-meu are un necaz, şi de 
zile întregi nu mănâncă, nici nu doarme. Ieri am izbutit să-l fac să-mi mărturisească adevărul. 

— Şi care-i păsul? întrebă împăratul. 

— Spune că acum se împlineşte anul, şi trebuie să meargă să-şi întâlnească fraţii, şi să se 
întoarcă toți la părinți. Şi se frământă cu gândul că ce-o să facă el, cum o să se ducă, fiindcă aici a 
stat în temniță, ca un tâlhar şi un ucigaș... 

— Nici vorbă de aşa ceva! Dacă asta îți e dorinţa, zise împăratul către ginere, poți pleca să ţi-i 
vezi pe ai tăi! 

— Tătucă, vreau şi eu să mă duc cu el, să-mi cunosc socrii şi cumnaţii! 

— Bine, fata mea, aşa se cuvine! Du-te şi tu! 

Se pregătiră de plecare, iar flăcăul se gândi, bucuros: „Cum ne îndepărtăm puţin, o s-o omor pe 
maimuță şi apoi mă pot întoarce liniştit acasă”. 

Dar în vremea asta împăratul chemă la el un general — o maimuţă cumplit de urâtă — şi-i dădu 
poruncă: 

— Să iei atâtea batalioane de soldați, ca să-i însoţiţi cum se cuvine pe prinț şi pe fata mea. Să fie 
atâția pedestraşi, atâţia călare. Şi să iei şi corăbii cu tine! Du-te să vezi de toate! 

Când află prinţul, fu cât pe aci să moară de supărare. Dacă ar fi plecat singur cu nevasta, ar fi 
putut-o omorî, dar cu atâta puzderie de maimuțe, nu era chip. 

N-avu încotro şi se pregătiră să plece însoțiți de mare alai. Prinţul şi nevastă-sa se urcară în 
caleaşca împăratului, toată bătută în aur şi în pietre scumpe şi trasă de maimuțe, căci pe meleagurile 
acelea toate vieţuitoarele erau maimuțe. Înainte de plecare, împăratul grăi către general: 

— Să ai grijă pe drum, că prinţul e sub ocrotirea ta, şi dacă păţeşte ceva, răspunzi cu viața! 

Şi porniră: caleaşca la mijloc, iar în față, în spate şi pe de lături, ostaşi cu armele pregătite. Aşa 
plecă bietul prinţ, păzit din toate părțile. 

Ajunseră într-un târziu la locul de întâlnire, unde fraţii îl aşteptau de două zile, la capătul 
răbdării, cu speranţa că totuşi mezinul e în viaţă. Fraţii cei mari îşi aduseseră şi nevestele, 
înveşmântate frumos şi purtând podoabe. Deodată văzură in zare un nor de praf care se ridica de pe 
drum. Unul din fraţi îi zise celuilalt: 

— [a te uită! Trebuie că vine fratele nostru! 

— Ba nici gând, răspunse celălalt, cum o să fie el însoțit de atâta alai călare? Sărmanul de el, 
numai Domnul ştie cum o să vină. De bună seamă că singur şi pe jos. Ce-i fi crezând oare? 

Nu trecu însă mult şi văzură că praful se apropia din ce în ce, apoi zăriră, o caleaşca atât de 
strălucitoare, de parcă se coborâse chiar soarele de pe cer. 

Dar mare le fu uimirea când începură să sosească primele şiruri de ostaşi; aveau uniforme 
adevărate şi erau bine înarmaţi, dar cu toții erau maimuțe. Cum le mai străluceau săbiile! Treceau în 
pas cadenţat, cu arma la umăr, într-o ordine fără cusur. lar când se ivi caleaşca aurită, se opri în fața 
fraților cei mari şi din ea ieşi mezinul. 

— Ziua bună, fraților! 

Când să coboare el, să-i îmbrăţişeze, se repezi o maimuţă să întindă pe jos un covor, ca să nu 
păşească pe pământ. Cei doi frați îi spuseră: 

— lată, frățioare, acestea sunt nevestele noastre! 

El dădu bineţe cumnatelor, aşa cum se cuvine, şi apoi, cu inima strânsă, grăi astfel: 

— Şi acum, fraților, să v-o arăt şi eu pe nevasta mea. 

Se dădu atunci jos din călească prinţesa-maimuţă, țipând şi țopăind. Sări de gâtul cumnaţilor şi 
dădu să-şi îmbrățişeze cumnatele; dar ele, îngrozite, o luară la fugă strigând. 

Când îşi reveniră din uimire, fraţii îl întrebară pe mezin: 

— Ce hotărăşti, frățioare? Ne urmăm drumul sau care ţi-e gândul? 


— Noi am mers cam mult, şi suntem osteniţi, răspunse el. Aş vrea să petrecem noaptea aici, şi-o 
să pornim mâine în zori. 

— Bine, atunci rămânem şi noi peste noapte. 

Dar când văzură frații forfota aceea de maimuțe, care roiau în jurul mezinului, împlinindu-i 
dorinţele, se speriară şi-şi văzură mai departe de drum, cu neveste cu tot. Se îndreptară spre palat. 
Făcând popasuri scurte, ajunseră curând şi se înfățişară împăratului. Îi arătară fiecare ce nevastă şi-a 
luat şi avuţiile dobândite. La urmă, tatăl îi întrebă: 

— Dar feciorul meu cel mic unde-i? 

— O să vină şi el, tată, în urma noastră, dar porunceşte degrabă să se adune toți ostaşii din 
împărăție, să-i iasă în cale, ziseră frații. 

— Cum să ridic oastea împotriva fiului meu? 

— Păi vine cu mii de maimuțe, tată, nici nu-ți poţi închipui ce grozăvie! Dacă năvălesc aici în 
palat, o să facă prăpăd! 

Împăratul căzu pe gânduri şi chibzui îndelung. Într-un târziu, le spuse: 

— Fii mei, nu pot să fac aşa ceva, nu se cade, că doar şi el e feciorul meu! Să vină aici, să vedem 
ce povesteşte, ce aduce cu el şi ce gânduri are! 

— Bine, tată, cum ţi-e voia! 

Nu trecu mult şi oastea maimuţelor ajunse la porțile oraşului. Cum sosiră, înconjurară oraşul, 
apoi se îndreptară spre palat, cu; toţii: pedestraşii, călăreţii, soldaţii cu fanfara. Ce mai zarvă se iscă! 
Văzând atâta puzderie de maimuțe, pe oameni îi apucă groaza. Ajungând la palat, prințul se dădu 
Jos din caleaşca. leşiră afară părinţii, să-l întâmpine. 

El îi îmbrățişa, apoi, cu mare ruşine, le spuse: 

— lată nevasta pe care mi-am ales-o! 

Şi maimuța îi sări de gât, încolăcindu-şi coada în jurul grumazului împăratului, mai-mai să-l 
doboare la pământ. Când s-o îmbrăţişeze şi pe soacră, biata împărăteasă o luă la fugă, cit era de 
bătrână, şi strigind, intră în palat. 

Tare se mai ruşina feciorul cel mic. Împăratul se apropie de el şi-l întrebă: 

— Ce gânduri ai, fiule? Vrei să zăboveşti mult pe aici? Te întreb, căci ai venit cu atâta oaste, că 
nu poți rămâne la palat. 

— Dar, tătucă, eu am venit să te văd, cu gândul c-o să stau două-trei luni! 

— Dacă-1 aşa, n-ai să poţi locui în oraş. Să te duci în afara lui, pe colina din depărtare; acolo ai 
să dai de nişte ruine, şi ai să-ţi poţi face tabăra. Acum a sosit vremea să ne luăm rămas bun! 

— Bine, tătucă! 

Şi mezinul plecă, amărât, să caute locul cu pricina. Când ajunseră, se uită în jur şi spuse 
oştenilor: 

— Vreau să ridicăm aici un palat cum nu s-a pomenit mai mândru! Haideţi la treabă! 

Se apucară îndată de lucru, că erau printre soldaţi şi zidari şi tot ce aveau nevoie. Munciră cu 
mare spor şi ridicară un palat minunat, cum nu-şi afla seamăn pe lume. Iar prinţul rămase acolo, cu 
toată puzderia de maimuțe. Nici gând să se întoarcă în oraş, căci era supărat pe taică-său. 

Într-o bună zi, împăratul dădu de ştire că voia să meargă să-şi vadă feciorii. Cum cei doi mai 
mari trăiau în oraş, se duse dimineaţa la ei, iar după masă se îndreptă spre colina unde ştia că-şi 
aşezase tabăra fiul cel mic. 

Când prinse de veste că avea să vină împăratul, maimuța îi spuse bărbatului ei: 

— Să fim cu mare băgare de seamă! Ştii doar ce urât ne-au primit! Acum tatăl tău n-o să vină 
singur, ci cu oaste mare, fără îndoială. Porunceşte grabnic generalului să pregătească soldaţii de 
luptă. 

Se înfățişă generalul şi le spuse că oastea era gata să-l înfrunte pe împărat. Nu trecu mult şi se ivi 
împăratul, însoțit de mare alai, cu muzica în frunte; mulți îi urmaseră din dorinţa să vadă maimuţele. 

Prinţesa-maimuţă grăi: 

— Hai să-i ieşim tatălui tău în întâmpinare! 


ÎI primiră cu toată cinstea, cu alai de soldaţi, în bună orânduială, cu muzică, de se ruşinară 
oamenii împăratului. Le întinseră masă, cu fel de fel de bunătăţi, că aveau din belşug pentru toţi. 

După ce se ospătară pe îndelete, dădură o petrecere în cinstea împăratului. Maimuţa îi şopti 
atunci bărbatului ei: 

— Să-i laşi să petreacă în lege, să joace după pofta inimii. lar după ce or osteni, să mă pofteşti pe 
mine la joc, când o să auzi cântecul ăsta! 

Şi i-l cântă încetişor. Se porni jocul, şi fiecare fanfară cânta pe rând, când oamenii împăratului, 
când maimuţele. 

După ce oaspeţii osteniră de atâta cânt şi joc, maimuța îi mai spuse prințului: 

— Acum să mă pofteşti, să jucăm, iar la mijlocul jocului să te prefaci că eşti supărat, strigându- 
mi că nu-s bună de nimic. Apoi să mă apuci zdravăn de picioare şi să dai cu mine de pardoseală, de 
trei ori, cât te ţin puterile. 

„Păi atunci s-a zis cu tine!” îşi spuse el, bucurându-se, căci tocmai asta voia, să scape de 
maimuţă. 

Şi făcu precum îl învățase ea. Când văzu că lumea ostenise, se apropie de maimuţă şi strigă în 
gura mare, să-l audă toți: 

— Cinstiţi oaspeţi, eu voia dumneavoastră o să-mi Joc nevasta! 

O prinse în braţe şi se puseră pe jucat. Cam pe la mijlocul jocului, prințul se opri şi strigă 
mânios: 

— Nu eşti bună de nimic! 

Şi o înhaţă de picioare, dădu cu ea de pardoseală de trei ori, cu toată puterea de care fu în stare. 

Atunci se întâmplă o minune: maimuța se prefăcu într-o fată frumoasă, ca ruptă din soare. Era o 
prințesă care fusese vrăjită să ia înfăţişare de maimuţă, până când un flăcău o să izbutească să-i rupă 
farmecul. Toţi cei de faţă rămaseră împietriţi de uimire când văzură aşa mândreţe de fată. Încet- 
încet. Îşi reveniră în simtire, şi prinseră a se ruşina care mai de care şi a cere iertăciune prinţesei, 
pentru că îşi bătuseră joc de ea. 

Odată cu prinţesa, luară chip de om toate celelalte maimuțe şi în locul lor se ivi o oaste 
strălucitoare. 

Se porni atunci o petrecere cum nu s-a mai pomenit, care ţinu zile în şir. Prințesa îi făcu socrului 
tot felul de daruri minunate, căci era stăpână peste avuţii nenumărate, iar împăratul se arătă tare 
recunoscător. 

După câteva zile, prințul se hotărî să se întoarcă în împărăţia socrului. Prinţesa îl tot zorea, 
nerăbdătoare să-şi vadă tatăl, cu chip de om, căci şi el scăpase de farmec. Se pregătiră de drum şi 
porniră, însoțiți şi de împărat, care voia să-şi cunoască fără zăbavă cuscrul. 

Când ajunseră, peste tot întâlniră o mulțime de oameni, îmbrăcaţi de sărbătoare, bucuroşi că 
vraja se destrămase şi ei îşi recăpătaseră chipul dinainte. Nicăieri nu mai era nicio maimuţă. Ținu 
sărbătoarea câteva săptămâni. La sfârşitul lor, tatăl prințului vru să se întoarcă în împărăția lui, şi-i 
ceru cuscrului încuviințarea să-şi ia cu el şi feciorul. Dar împăratul nu vru să se despartă de ginere, 
şi-i răspunse: 

— Nu-i cu putinţă aşa ceva, fiindcă de azi înainte el e urmaşul meu la domnie! Nu-l pot lăsa să 
mai facă un pas în afara împărăției! Dar o să te petrec eu! 

Şi îl petrecu cu toată cinstea, cu mare alai. Prințul rămăsese la palat, cu nevastă-sa. Când 
împăiatul se întoarse, hotărî să-i lase lui tronul chiar atunci. Şi îl înscăuna împărat. Iar de atunci 
încolo, noul împărat a domnit în pace şi fericire, şi de n-o fi murit mai domnește şi acum. 


Voinicul 
poveste cubaneză 


Era odată un flăcău căruia, de puternic ce era, i se zicea Voinicul. O porni el în căutare de lucru şi 
află că Diavolul tocmai avea nevoie de un argat. Dar oamenii îi spuseră să fie cu mare băgare de 
seamă, căci Diavolul mai avusese două slugi, pe care le omorâse. Aşa făcea cu toți cei care intrau în 
slujba lui. 

Voinicul răspunse: 

— Eu merg fără teamă. Nu mă sperie pe mine Diavolul! 

Se duse la casa necuratului şi-l întrebă: 

— Ai ceva de lucru pentru mine? 

— Cum să nu, de bună seamă, răspunse Diavolul, tocmai am nevoie de un om. 

Şi Voinicul se tocmi argat. Diavolul îl duse de-i arătă odăița unde avea să doarmă şi-i zise că a 
doua zi trebuie să înceapă lucrul. 

Dimineaţa. Diavolul îl trimise să aducă apă. 

— Dă-mi un târnăcop şi o lopată! îi ceru Voinicul. Diavolul îi dădu, şi Voinicul se duse la râu şi 
începu să sape un şanţ, ca să aducă apa prin el până lângă casă. La ceasul unsprezece veni şi 
Diavolul, să vadă cum mergea treaba, şi îl găsi pe argat săpând șanțul. 

— De ce faci șanțul ăsta? îl întreba, uimit. 

— Ca să-ţi aduc apa până în poartă, să nu mai fie nevoie să car apă de la râu! 

Auzind vorbele astea. Diavolul se sperie şi-l trimise iute pe argat acasă. 

A doua zi îi porunci să aducă de la pădure un par cu lemne. 

— Dă-mi nişte funie! îi ceru Voinicul. 

Diavolul îi dădu. Argatul se duse la pădure şi începu să lege copacii, unul câte unul. Cu puţin 
înainte de amiază veni iar Diavolul, să vadă ce făcea, şi-l găsi legând copacii. 

— Ce faci aici? îl întrebă cu mare mirare. Voinicul îi răspunse: 

— laca, leg pădurea, s-o iau toată odată, ca să nu mai fie nevoie să mai viu după lemne! 

„Omul ăsta e nemaipomenit!” se gândi Diavolul şi, înspăimântat, îi porunci să se întoarcă 
grabnic acasă. 

Diavolul obişnuia să doarmă sus, în foişorul de pază, iar argatul jos, pe pământ. Chibzui bine 
Diavolul şi hotărî ca peste noapte să-i arunce de sus două pietroaie mari, să-l omoare. 

Se întunecă şi se duseră la culcare. Diavolul se urcă în foişor şi Voinicul se culcă dedesubt. Însă 
flăcăul bănui cam ce avea de gând stăpânul, căci îl zări cum se tot foia acolo sus, şi îşi schimbă 
culcuşul mai încolo, la loc ferit. La miezul nopții, auzind el zgomotul făcut de pietroaiele aruncate, 
strigă: 

— Măi, să fie, m-a pişcat un țânţar! 

Când auzi vorbele astea, Diavolul îşi zise cu groază, tară să-şi poată veni în fire: 

„I-au căzut pietroaiele peste el, şi lui i s-a părut o pişcătură de țânţar!” 

— Apoi cobori, să vadă ce făcea argatul. Voinicul îi povesti că l-a pişcat un țânţar, iar Diavolul, 
uitându-se in jur văzu pietroaiele pe care le aruncase. 

— [a te uită! spuse Voinicul. Eu credeam că-i un ţânțar şi când colo sunt nişte pietroaie! 

Atunci Diavolului îi intră frica în oase până într-atât că nu mai vru cu niciun preţ să-l țină la el ca 
argat şi-i zise: 

— O să-ți dau un măgar încărcat cu saci de galbeni, numai pleacă de aici! 

Voinicul se învoi, şi Diavolul aduse măgarul şi umplu sacii cu galbeni, spunând: 

— lată-ți banii, du-te! 

Voinicul luă măgarul şi plecă. La puţină vreme însă, nevasta Diavolului îi spuse bărbatului: 

— Omul ăsta te-a înşelat tot timpul, nici vorbă să fie atât de puternic!... 

Diavolul îşi luă iute calul, puse şaua pe el şi o porni după argat, să-i ia înapoi măgarul cu 
galbenii. 

Dar Voinicul îl zări de departe. Ascunse iute măgarul într-un câmp de trestie şi se trânti în 
mijlocul drumului cu burta în sus, în aşteptarea lui. 

Când ajunse lângă el şi-l văzu aşa, Diavolul îl întrebă: 


— Ce-ai pățit? 

— Păi iaca, măgarul n-a mai vrut s-o ia din loc şi i-am ars o lovitură aşa de zdravănă c-a zburat 
sus în cer... 

Diavolul se sperie cumplit şi întrebă iar: 

— Dar de ce stai aşa în mijlocul drumului? 

— Fiindcă aştept să cadă măgarul din cer şi Vreau să-l feresc, să nu se lovească prea tare. O să-l 
prind cu braţele, în cădere... 

Auzind vorbele astea. Diavolul se îngrozi de moarte. Dădu pinteni calului şi făcu drumul înapoi. 
Cinci ajunse acasă, nevasta îl întrebă: 

— L-ai prins din urmă? 

— L-am prins, răspunse el, dar tocmai îi dăduse o lovitură măgarului de-l făcuse să zboare în 
cer, şi într-adevăr aşa era fiindcă, uitându-mă eu în sus, n-am văzut nici urmă de măgar... Atunci m- 
am înspăimântat, gândindu-mă că, de îndrăzneam să-i iau înapoi galbenii, mi-ar fi ars o lovitură de 
m-ar fi trimis şi pe mine în cer... Aşa că n-am avut încotro şi l-am lăsat să-şi vadă de drum, după ce 
i-o cădea măgarul de sus, cu bani cu tot! 


Fata cea cuminte şi cuferele fermecate 
poveste columbiană 


A fost odată o babă care avea două fete: una era a ei, iar alta era vitregă, orfană de tată şi de 
mamă. Pe fata vitregă, baba o ura cumplit şi o năpăstuia mereu. Dacă în casă aveau ceva bun, era 
numai pentru fata babei, care se înfrupta cât poftea. Dacă prisosea ceva, aruncau în râu, numai să nu 
lase nicio fărâmă pentru cealaltă. lar dacă era frig, orfana n-avea încotro: era nevoită să stea lângă 
cuptor, să se încălzească, în vreme ce cealaltă se înfofolea în haine groase şi moi. Orfanei îi erau 
încredințate treburile cele mai grele şi mai istovitoare din gospodărie. Fata babei avea însă timp din 
belşug să lenevească, să-şi facă unghiile, să înveţe cântece, să stea la taclale cu logodnicul ei, să se 
plimbe, să se distreze şi să doarmă după pofta inimii până către prânz. 

Într-o zi baba, care tot chibzuia cum să-i facă orfanei de petrecanie, să scape de ea, le duse pe 
fete la marginea fântânii din grădină şi le dădu la amândouă ac şi aţă, să facă o cusătură pentru 
împărat. Fetei ei îi dădu un ac cu firul tare şi subțire, care nu se rupea, iar celeilalte — un fir 
prăpădit, amenințâindu-le că avea s-o arunce în fântână pe cea căreia i se va rupe mai întâi firul. 

De bună seamă că firul orfanei se rupse şi maştera o aruncă in adânc. Pe fundul fântânii, fata 
dădu de un drum ce părea fără de sfârşit, pe care o porni. Într-un târziu, după ce merse cale lungă, 
frântă de osteneală şi de foame, se opri lângă un cuptor din care ieşeau pâini rumene. Nu zări 
brutarul care le făcea, nu-şi dădu seama nici pe unde se băga aluatul în cuptor. Nu văzu pe nimeni în 
jur, nici nu bănui pentru cine erau pâinişoarele. Deodată, cuptorul prinse glas şi-i spuse să ia fără 
teamă, povăţuind-o să păstreze fărâmiturile pentru nişte pisici de care avea să dea mai departe. Fata 
făcu întocmai, apoi o porni mai departe. 

Merse iar cale lungă, pină i se făcu sete. Bătu în peretele de stâncă şi țţâşni de acolo apă 
proaspătă. Într-un colţ, zări un ulcior de argint: îl umplu şi bău pe săturate. A doua zi, ajunse la 
coliba unei babe care-i dădu găzduire. Stăpâna colibei vru s-o încerce pe fată, să vadă dacă e 
harnică. Îi porunci să ude porumbul, să taie lemne, să trudească întocmai ca o slugă. 

Într-o zi, pe când fata era ruptă de osteneală, se iviră nişte flăcăi care îi spuseră că erau tare 
înfometați. Atunci ea sări iute să le gătească bucate, iar apoi, ca şi cum nimic nu s-ar fi întâmplat, îşi 
văzu mai departe de treburi, fără să aştepte mulțumiri. 

Altă dată, se apropiară de colibă nişte pisici năzdrăvane, cai-e îi cerură şi ele de mâncare. Fata 
aproape că uitase de fărâmiturile de pâine pe care le păstrase, cum o povăţuise cuptorul de pe drum. 
Le căută cu răbdare şi le dădu pisicilor să le mănânce, chiar din mâna ei. 


Baba o punea mereu la alte încercări. Odată îi porunci să-i aducă apă într-un ciur. Fata n-avea 
habar ce să facă pentru a putea îndeplini porunca, şi se duse tare mâhnită la râu. Acolo se iviră 
îndată pisicile, care o ajutară să lipească găurile ciurului cu cenuşă şi astfel izbuti să aducă apă, 
precum îi poruncise stăpâna. 

Nu trecu mult, şi baba o trimise iar la râu, de data asta cu porunca să spele un caier de lână 
neagră până s-o albi de tot. Acum îi săriră în ajutor flăcăii cărora ea le făcuse de mâncare cu dragă 
inimă. Ei îi arătară locul tainic unde apa făcu lâna mai albă ca neaua. Când văzu caierul de lână, tare 
se mai minună baba de iscusinţa fetei. Şi, ca s-o răsplătească. Fiindcă baba era o vrăjitoare din 
peştera din Salamanca“. 

Îi arătă într-o odaie tot felul de cufere, spunându-i să-şi aleagă unul. Care-i va plăcea. Se iviră 
îndată pisicile năzdrăvane şi la povaţa lor, fata alese cufărul cel mai ponosit. Baba se minună iar de 
înțelepciunea fetei şi o lăsă să plece purtând-o, prin puterea vrăjii, până lângă casa meşterii, de unde 
o pornise cu vreme în urmă. 

Maştera cea haină se mânie cumplit când o văzu pe fată teafără şi îi porunci sa se culce în coteţul 
găinilor. Aici, fata desfăcu iute cufărul să vadă ce-i înăuntru. Dădu peste o grămadă de monede de 
aur, nestemat şi tot felul de podoabe, care străluceau de-ţi luau ochii. Când văzu comoara orfanei și 
află de la ea cum o dobândise, maştera o trimise şi pe fata ei, socotind c-o să se întoarcă şi mai 
bogată decât netrebnica asta do fată vitregă. 

Şi fata babei, care era pizmaşă şi lacomă ca maică-sa, o porni la drum. Moartă de osteneală, 
ajunse într-un târziu la cuptorul care scotea pâinişoare rumene, dar nu luă în seamă povaţa şi nu 
păstră fărâmiturile care-i prisosiră. Mai departe, când i se făcu sete, bău apă din izvor, dar nu puse la 
loc ulciorul de argint. lar când vrăjitoarea care-i dădu şi ei găzduire o puse la încercare, le făcu pe 
toate pe dos. În loc să-i mulțumească pe flăcăi, făcându-le mâncare. Îi ocărî cu cuvinte grele şi de 
ruşine. Mânioasă, nu dădu nicio fărâmă de pâine pisicilor flămânde, care o ameninţară. 

Fata nu se gândea la nimic altceva decât la comoară, nădăjduind s-o găsească şi să plece cu ea 
acasă. Nu fu în stare să împlinească niciuna din treburile pe care vrăjitoarea îi porunci să le facă. Nu 
fu în stare să aducă apă în ciur, căci pisicile nu-i săriră în ajutor, nici să spele lâna, fiindcă flăcăii 
nu-i arătară locul tainic. Iar când trebui să-şi aleagă un cufăr, nimeni n-o povăţui ce să facă. Se 
repezi fără şovăială la cufărul cel mai mare, cu capacul împodobit cu pietre strălucitoare. 
Vrăjitoarea o lăsă să plece, purtând-o şi pe ea, cu cufăr cu tot, până aproape de casă. 

Cum intră înăuntru, se zăvori împreună cu maică-sa şi deschiseră cufărul. Dar în locul comorii, 
dădură peste o năpârcă uriaşă, care sări de gâtul lor şi le sugrumă. 

Astfel îşi aflară sfârşitul maştera cea haină şi fiică-sa. Iar biata orfană, care făgădui vrăjitoarei să 
fie şi mai bună cu oamenii şi cu toate făpturile din jur, îşi primi răsplata: se mărită cu un prinţ bălai, 
care venea de peste mare, din Spania. Avură prunci mulți şi frumoşi şi trăiră fericiți până nu demult. 


Povestea pescarului 
poveste chiliană 


Trăia odată un pescar tare sărman, care avea nevastă, dar niciun copil. Mai avea o căţea şi o iapă. 
Într-o noapte se duse la pescuit, şi avu noroc; aruncă plasa şi o scoase plină de peşti. În mulțimea de 
peşti văzu un peştişor colorat, tare frumos. Deodată, pescarul auzi o voce care grăi astfel: 

— Ascultă, omule! Să nu mănânci peştişorul colorat pe care l-ai prins! Ia-l cu tine, şi prima apă 
în care-l speli, dă-o iepei tale, cea de-a doua, căţelei, şi din ultima dă-i nevestei să bea! 

Se întoarse pescarul acasă, eu peştişorul colorat, îi spuse nevestei să nu-i facă nimic peştişorului, 
şi se apucă să-l scalde. Prima apă i-o dădu iepei, a doua căţelei, iar din ultima îi dădu nevestei să 
bea. Apoi pescarul scoase doi solzi din coada peştişorului şi-i îngropa în grădină. 


631 despre peştera din Salamanca (Spania), se credea că este sălaşul vrăjitoarelor, al farmecelor şi tainelor, despre 
care povestesc mulți autori din secolele XV-XVI 


După un timp, căţeaua făcu doi pui, care semănau unul cu altul de nu-i puteai deosebi. Când îi 
veni vremea, nevasta născu doi copii, amândoi băieți, leit unul cu altul. Tot aşa şi iapa, care făcu doi 
mânji aurii, amândoi la fel şi la păr şi la culoare. 

Băieţii creşteau văzând cu ochii. Când împliniră zece ani, fiecare din ei sădi un măslin. Se 
prinseră măslinii şi se făcură mari. Mai trecură cinci ani; fiecare băiat îşi avea calul şi câinele lui. 
Erau aşa de puternici câinii, că le puseră numele unuia Sfarmă-Fier, iar celuilalt Sfarmă-Lanţuri. 

Când băieţii se făcură de optsprezece ani, primul născut îi zise într-o bună zi pescarului: 

— Tătucă, dă-mi binecuvântarea, că vreau s-o pornesc să străbat lumea! 

Tatăl încuviinţă şi-i dădu binecuvântarea. 

A doua zi dis-de-dimineaţa, flăcăul îşi înşeuă calul, iar taică-său îi dărui o spadă mândră. Înainte 
de a pleca, îi spuse fratelui că de s-o usca măslinul, e semn că el se află în primejdie. 

Flăcăul îşi luă câinele şi o porni la drum. Bătu cale ungă şi ajunse într-un târziu la palatul unui 
împărat, care ocmai voia să iasă. Când îl văzu, îi dădu bineţe, spunând: 

— Seara bună, înălțimea-ta! 

— Bună să-ţi fie inima, băiete! încotro mergi? întrebă împăratul. 

Şi îi răspunse c-a pornit-o să cutreiere lumea. 

— Descăleca, voinice, şi pofteşte înăuntru! 

Pe dată dădu poruncă împăratul ca doi slujitori să îngrijească de cal şi de câine, cu mare băgare 
de seamă. 

Împăratul avea două fete. Trimise îndată după ele, şi când i se înfăţişară, îi spuse flăcăului: 

— Voinice, iată pe cele două fete ale mele. Alegeţi-o pe cea care-ţi place mai mult! 

Tânărul nu stătu mult pe gânduri şi-o alese pe cea mai mare. Făcură nunta şi rămase la palat. 
Trecură luni de zile în şir şi, într-o bună zi, flăcăul zări de la fereastră o câmpie verde. O întrebă pe 
nevastă-sa ce era cu câmpia aceea, şi ea îi răspunse: 

— Pe meleagurile acelea se află palatul fermecat unde te duci şi nu te mai întorci. 

— Eu o să mă duc şi o să mă şi întorc! spuse atunci tânărul. 

— Nu te du, că acolo răririi! 

— Ba nu, mă întorc! 

Şi porunci de grabă să i se pună şaua pe cal, încăleca şi plecă. Ajunse în câmpia cea verde. Ce 
frumos mai miroseau ierburile! Merse el ce merse şi dădu peste o căprioară. leşi afară o babă, care 
ținea în mână douăsprezece funii împletite. Îi dădu bineţe, iar flăcăul răspunse: 

— Bună ziua, măicuţă! 

— Dă-te Jos de pe cal, băiete! Şi tânărul o ascultă. 

— [a funiile astea, leagă-ţi câinele şi calul, să nu care cumva să mă muşte ori să mă lovească! 

Flăcăul legă animalele, apoi intră în casă. Se aşeză, în vreme ce baba se tot învârtea, făcându-se 
că pregăteşte de mâncare. Dar pe ascuns deschise o lădiță, luă un pumn de praf şi-l aruncă asupra 
flăcăului, care se prefăcu în stană de piatră. Aruncă şi asupra câinelui şi calului, prefăcându-se şi 
aceştia în câte o stană de piatră, iar funuile împletite, în lanţuri grele. 

A doua zi, fratele care rămăsese acasă ieşi în grădină să se uite la măslin. Văzu că s-a uscat, şi se 
gândi: 

„Pesemne că fratele meu e în primejdie 

Şi degrabă îi spuse pescarului: 

— Tătucă, tratele meu e în primejdie! Dă-mi binecuvântarea, că o pornesc în căutarea lui! 

Fără să zăbovească, tatăl îi dădu binecuvântarea şi îi dărui şi lui o spadă. Tânărul puse şaua pe 
cal, îşi încinse spada, îşi luă câinele. Încalecă şi plecă. 

Luă acelaşi drum ca şi fratele lui, şi ajunse şi el la palatul împăratului. Cum îl văzu. Prinţesa 
crezu că e bărbatul ei, şi-i ieşi bucuroasă în întâmpinare, spunându-i: 

— Descăleca şi hai înăuntru! 

Veniră slujitori, să-i ia calul şi să aibă grijă de câine. Flăcăul se dumiri atunci că fusese luat drept 
frate-său, care era însurat cu prinţesa. 


1? 


Intră în palat, prinţesa îi întinse masa, în timp ce el se tot gândea cum o să petreacă noaptea. 
Când să se culce, flăcăul scoase spada şi-o puse între ei, cu minerul spre ea şi cu vârful spre el. 

— Am iacul un legământ şi trebuie să-l împlinesc! îi răspunse. 

— Dacă-1 aşa, trebuie să-ți ţii cuvântul! 

Se culcară, dar flăcăul nu închise ochii toată noaptea, gândindu-se ce-o fi păţit frate-său. Când se 
iviră zorile, se sculă, şi după el şi prinţesa. Se spălă el şi se aşeză la fereastră, de unde se zărea 
câmpia verde. 

— Ce-i cu câmpia aceea verde? întrebă el. 

— Nu ţi-am spus că acolo-i palatul fermecat unde te duci şi nu te mai întorci? 

— Păi iată că eu m-am dus şi m-am întors! zise flăcăul şi, dându-și seama că acolo trebuia să fie 
frate-său, mai spuse: O să mă mai duc o dată. Dă-mi să îmbuc ceva, c-o pornesc iar la drum! 

Prinţesa îi dădu de mâncare, iar slujitorii îi înşeuară calul. Flăcăul o porni îndată, şi merse el ce 
merse prin câmpia cea verde, până dădu de coliba babei. Văzu afară calul şi dinele fratelui, 
prefăcuţi în stană de piatră. Când ieşi baba, îi dădu binețţe, apoi îl îndemnă: 

— Descăleca, băiete! Ia funiile astea împletite şi leagă-ţi dinele şi calul! 

Dar el se făcu numai că leagă animalele; apoi intră înăuntru, şi-l văzu pe frate-său, preschimbat 
în stană de piatră. Flăcăul îşi strigă îndată câinele, poruncind: 

— Sfarmă-Lanţuri, prinde-o pe babă şi omoar-o! Câinele se năpusti la babă, care începu să se 
roage: 

— Băiete, struneşte-ţi câinele! 

— Aşteaptă, Sfarmă-Lanţuri! strigă stăpânul, şi câinele-i dădu ascultare. 

— Preschimbă-l la loc în om pe fratele meu! îi porunci el babei. 

Baba n-avu încotro, luă un pumn de praf, îl aruncă peste stana de piatră, şi pe dată fratele se 
deşteptă la viață. 

— Acum învie şi cele două pietre de afară! mai porunci flăcăul. 

Baba aruncă un pumn de praf peste pietre, care se prefăcură în cal şi în câine. Apoi flăcăul îi 
strigă câinelui: 

— Acum fă-o bucățele pe babă! 

Şi câinele făcu întocmai. După ce-şi dădu sufletul, se duse el în casă şi deschise lădiţa, luă praf în 
pumni şi îl aruncă afară. În jur începură să se trezească la viaţă o oaste întreagă de tineri, pe care 
vrăjitoarea de babă îi prefăcuse în pietre. 

Atunci flăcăul grăi către frate-său: 

— Hai să ne întoarcem la tine acasă! Eu am pornit-o în căutarea ta! 

— Bine, frățioare. Din ce somn adânc m-ai trezit! 

Plecară amândoi, şi, cam pe la jumătatea drumului, fratele cel mic îi spuse celuilalt: 

— Vreau să-ți spun ceva, dar nu mă prea încumet! 

— Spune, frățioare, nu te codi. 

— Azi-noapte am dormit în patul tău! 

Auzind vorbele astea, fratele cel mare se mânie cumplit, scoase spada şi-l ucise. ÎI lăsă mort în 
drum şi se îndreptă spre casă. Când ajunse, nevastă-sa îi ieşi în fugă în întâmpinare. 

— M-am întors, îi spuse el; am fost acolo şi m-am întors! 

— Bine-ai făcut! se bucură ea. 

Se lăsă noaptea, cinară şi se culcară. Văzând că bărbatu-său nu mai pune între ei spada, ea îl 
întrebă: 

— Ţi-ai împlinit jurământul făcut, de nu mai pui spada cu minerul spre mine şi cu vârful spre 
tine, ca în noaptea trecută? 

Atunci înţelese el că şi-a ucis pe nedrept fratele. Şi nu putu închide ochii toată noaptea, 
gândindu-se că fratele murise de mâna lui, nevinovat. 

A doua zi, se sculă în zori, porunci să i se pună şaua pe cal, îşi luă spada şi câinele şi-o porni in 
căutarea fratelui. În drum îi apăru o băbuţă. 


— Ziua bună, fiule! 

— Bună să-ţi fie inima, măicuţă! 

— Spune-mi ce necaz ai pe suflet, băiete! Nu ştii oare că bătrânii dau poveţe folositoare? 

— Ba da, măicuţă! Ieri mi-am ucis fratele pe nedrept, şi de asta sunt atât de amărât. Ce n-aş da 
să-l pot învia iar! 

— Ascultă, fiule, vezi colo în zare stânca ceea înaltă? Acolo se află o şopârla verde. Dă pinteni 
calului. Îndeamnă-l cât poţi de iute şi străduieşte-te să ajungi când o bate al doisprezecelea ceas! Ai 
să găseşti şopârla gâfâind, cu gun căscată; străpunge-o îndată cu spada, clar bagă bine de seamă să 
nu cumva să greşeşti! Apoi cu şopârla moartă să-ţi învii fratele. 

Tânărul făcu întocmai cum îl povăţuise băbuţa. Ajun.st la stânca cu pricina şi străpunse şopârla, 
de-o tăie în două Apoi o luă în vârful spadei, îl găsi pe frate-său zăcând şi puse şopârla pe rană. 
Flăcăul prinse viaţă şi sări în picioare. 

— Urcă-te pe cal, frățioare, am venit să te iau! 

— Din ce somn adine m-ai trezit! 

Şi cei doi fraţi încălecară şi se întoarseră împreună la palat. Le ieşi în întâmpinare nevasta 
primului, care rămase înmărmurită şi ruşinată că nu-şi putea recunoaşte bărbatul. 

— Eu sunt bărbatul tău. Îi spuse atunci fratele cel mare, iar el e fratele meu. 

Prinţesa îşi îmbrățişa fericită bărbatul, apoi se duse la împărat şi-i povesti că avea un cumnat 
aidoma cu bărbatu-său. lar împăratul se bucură foarte când află astea. 

I-l aduseră îndată pe flăcău. Împăratul trimise după cealaltă fată, hotărând să i-o dea de nevastă. 
Făcură nunta, şi împăratul, care nu mai avea alți copii, îi lăsă cu dragă inimă pe gineri în locul lui, 
să cârmuiască împărăția, în belşug şi în pace. 


Juan cel năzdrăvan şi căpcăunul 
poveste argentiniană 


Când Juan era copil, stătea cu maică-sa. Care n-avea altă avere decât o vacă şi trei pungi cu 
galbeni. 

Într-o zi, când se făcuse mai mare, se afla singur acasă. Trecu pe uliţă un moşneag care, văzând 
vaca în ogradă, îi zise lui Juan să i-o dea lui, în schimbul unui mănunchi de ierburi. Juan se învoi şi, 
bucuros nevoie mare de schimbul făcut, o aşteptă nerăbdător pe maică-sa. 

Biata femeie se înfurie cumplit de isprava flăcăului ei şi-i porunci să arunce ierburile, care nu 
erau bune de nimic. Dar Juan nu le aruncă, ci le sădi într-un colţ, lângă casă. A doua zi. Văzură cu 
uimire, mama şi feciorul, că ierburile crescuseră peste noapte uriaşe, de stăteau parcă să atingă 
cerul. 

De atunci încolo, oamenilor din sat începu să le dispară mereu, câte ceva, iar mamei lui Juan i se 
furară cele trei pungi cu galbeni, una în fiecare noapte. În ultima noapte, Juan stătu la pândă şi văzu 
că hoţul era un căpcăun uriaş care, după ce fură punga, se cațără pe ierburile cele înalte şi se făcu 
nevăzut. Juan se luă îndată după el şi, când ajunse sus, se pomeni într-un palat fermecat. 

Îi ieşi în întimpinare nevasta căpcăunului, care era tare bună la suflet. După ce-i ascultă păsul lui 
Juan, îi făgădui să-l ajute să-şi recapete pungile furate. 

Pe când stăteau ei de vorbă, nevasta auzi paşii căpcăunului, care venea acasă, şi îl ascunse în 
grabă, cuprinsă de teamă, pe flăcău. Cum se ivi căpcăunul, ceru de mâncare, apoi se culcă. Iar Juan 
se folosi de somnul lui adânc şi cără acasă una din pungile cu galbeni. Tot aşa făcu şi în celelalte 
două nopţi, ajutat de nevasta căpcăunului. 

Pe când hoinărea prin palat, Juan descoperi că uriaşul avea o armonică şi un ghem de lână 
fermecat. Se hotărî să le ia cu el, aşa că în cea de-a patra noapte veni după ele. Dar mai înainte de a 
pleca, îi spuse maică-si să-l aştepte cu un topor lângă ierburile uriaşe. Se duse la palat, fură lucrurile 
fermecate, însă tocmai atunci armonica se desfăcu şi, când s-o închidă la loc, fără să vrea, Juan 


scoase nişte sunete care-l treziră pe căpcăun. Acesta se sculă zorit, văzu ce făcea flăcăul şi se luă 
iute după el. Juan o prinse de mână pe nevasta căpcăunului, căci dacă ar fi lăsat-o acolo singură 

bărbatul ei ar fi ucis-o, şi fugiră împreună. Coborâră amândoi pe tulpinile groase, iar căpcăunul, 

după ei. 

Când fură aproape de pământ, Juan îi strigă maică-si să taie cu toporul ierburile. Căpcăunul căzu 
de sus. Fiindcă greoi cum era nu fu în stare să se agate de nimic, şi se prăpădi. Juan şi nevasta 
căpcăunului scăpară teferi, fiindcă în clipa în care tulpinile fură tăiate, ei scoaseră ghemul fermecat 
şi coborâră liniştiți pe firul lui. 

Ajunseră cu bine pe pământ şi trăiră fericiți, împreună eu mama lui Juan, bucurându-se de 
galbeni şi de ghemul fermecat. 


Cei şapte mineri iscusiți 
poveste chiliană 


A fost odată un împărat care avea o fată. Când veni vremea, el hotărî s-o mărite şi atunci scorni o 
încercare. O urcă pe fată în iatacul din turn, puse în faţa porţii palatului o masă cu trei portocale şi 
alături o hârtie pe care stătea scris că cel ce va nimeri cu o portocală drept în fruntea prinţesei, acela 
o va lua de nevastă. Toţi tinerii din împărăție dădură fuga să-şi încerce norocul, dar nimeni nu fu în 
stare să izbutească, fiindcă prinţesa era prea sus. 

Într-o bună zi, se apropie de palat un uriaş călare. Citi hârtia, se dădu jos de pe cal, luă o 
portocală şi, ochind bine, o nimeri pe prințesă drept în frunte. Împăratul îşi tinu făgăduiala, şi făcură 
îndată nunta. Uriaşul o luă apoi pe nevastă-sa în şa şi plecară, iar de atunci nimeni n-a mai aflat 
nimic despre prințesă. 

Uriaşul trăia într-o insulă, la care se putea ajunge numai pe apă. Aşa că îşi lăsă calul la malul 
mării, o luă pe prințesă şi o urcă în barcă, şi astfel ajunseră la palatul lui. 

Multă vreme se scurse, iar împăratul nu află nicio veste de la fiică-sa, şi nici ea n-avea cum afla 
de la el. Pe zi ce trecea, prinţesa era tot mai mâhnită. Când uriaşul pleca după treburi, o lăsa în paza 
unui şarpe, singura viețuitoare de pe acolo. Şarpele avea obiceiul ca, în fiecare zi, cam pe la prânz, 
să se încolăcească în poala prințesei şi să doarmă. 

Sărmana de ea se stingea de dor, şi mereu se ruga cerului s-o scape de acolo. Odată, pe când 
şarpele dormea, se ivi o porumbiţă care-i grăi astfel prinţesei: 

— Dacă vrei să-i dai de ştire tatălui tău, ori să scapi din pustietatea asta, scrie-i un răvaş 
împăratului şi spune-i că singurii care te pot elibera de aici sunt cei şapte mineri iscusiți. 

Pe dată prinţesa, bucuroasă, făcu întocmai: scrise răvaşul şi i-l dădu porumbiţei, să-l ducă la 
palat. 

A doua zi, când slujnicele tocmai făceau curăţenie, dădură peste răvaşul pentru împărat. Dădură 
fuga să 1-l ducă, fiindcă împăratul spusese tuturor că va face daruri bogate celui care-i va aduce 
veşti despre fiică-sa. Când află împăratul cuprinsul răvaşului, îşi chemă sfetnicul şi-i porunci: 

— Mâine în zori să-ţi iei merinde şi să te aşterni la drum. Să cutreieri toată lumea, până vei da de 
cei şapte mineri iscusiți, care trebuie să fie fraţi cu toții. 

Sfetnicul îl ascultă şi o porni în lume. După ce bătu el leale lungă, mai multe zile, într-un amurg 
zări o colibă în depărtare. 

— Hai să întrebăm şi acolo, le zise celor ce-l însoțeau. Iar dacă nu-i găsim pe cei şapte, măcar 
avem unde poposi peste noapte, că s-a făcut târziu. 

Când se apropiară, ieşi la fereastră o femeie bătrână. 

— Seara bună! Ne puteţi da găzduire? o întrebă sfetnicul. 

— Cum să nu, intraţi! le răspunse ea. 

Îi primi pe toţi şi puse apă la foc, să le facă un ceai. Văzând că în jurul colibei nu se vedea nici 
țipenie de om, sfetnicul se miră şi, căzând pe gânduri, îşi spuse: 


„Femeia asta nu trăieşte ea singură în asemenea pustietate!” 

Şi după ce-şi bău ceaiul, intră în vorbă cu ea. 

— Am pornit în lume, la porunca împăratului meu, în căutarea celor şapte mineri iscusiți, născuți 
toți de aceeaşi mamă. 

— Ai nimerit taman bine, spuse atunci bătrâna, căci eu am şapte feciori şi toți şapte sunt mineri. 
Trebuie să sosească în curând. 

Nu termină ea bine de zis vorbele astea, că şi începură să sosească feciorii. Fiul cel mare şi 
mezinul veniră ultimii, vorbind între ei. 

— Ascultă, frățioare, spuse mezinul, mâine o să plecăm la drum. 

— Încotro? întrebă mirat fratele cel mare. 

— A trimis după noi împăratul, chiar aici ne aşteaptă sfetnicul lui. 

Tare se mai minună fratele cel mare auzind spusele mezinului, şi-şi zise: 

„Cum de le ştie prâslea pe toate! Se vede bine că ăsta îi e harul, să ghicească dinainte ce o să se 
întâmple”. 

Când intrară în casă, îl găsiră pe sfetnicul împărătesc care îi aştepta. Le spune îndată ce voia 
înălțimea-sa de la ei, şi că pentru treaba asta o să primească plată bună. 

A doua zi în zori cei şapte frați porniră la drum. După ce merseră câteva zile, ajunseră la palat, 
unde fură bine primiţi. După ce îi ospăta, împăratul le spuse de ce trimisese după ei. Dar frații ştiau 
mai dinainte că trebuiau să pornească după prințesa aflată pe insulă, fiindcă le povestise mezinul. 
Împăratul îi întrebă apoi ce har avea fiecare. Fratele cel mare răspunse: 

— Eu sunt mare meşter. Dacă vreau, pot face îndată o corabie. 

— Foarte bine, tocmai de asta am nevoie, zise împăratul, apoi îl întrebă pe celălalt frate. 

— Eu, înălțimea-ta, pot face la loc orice se strica sau se sparge. Dacă vrei să te încredinţezi, o să 
arunc pe jos un ou şi într-o clipă îl fac la loc, întreg. 

Atunci împăratul, neîncrezător, luă un ou şi-l făcu zob într-o cratiţă. Cu mare dibăcie şi răbdare, 
minerul prinse a lipi bucăţică de bucăţică, până făcu oul întreg. 

— Mare minune! zise împăratul, uluit. Apoi îl întrebă pe celălalt miner. 

— Eu pot învia morții. 

— Tocmai bine, înseamnă că îmi eşti de mare trebuinţă, încuviinţă împăratul. 

— lar eu, spuse la rândul lui alt frate, ochesc fără greş. 

— Şi de asta o să fie nevoie! Următorul grăi atunci: 

— Om mai puternic ca mine nu se află în lume. Vorbi apoi cel de al şaselea: 

— Eu sunt cel mai dibaci hoţ. Nimeni nu mă întrece. 

— Şi de tine o să fie nevoie, spuse împăratul, în sfârşit, veni şi rândul mezinului. 

— Eu ştiu dinainte tot ce se întâmplă. 

— Harul ăsta e cel mai de folos din toate, se bucură împăratul. 

A doua zi, cei şapte fraţi se puseră pe treabă. Nu trecu mult, şi fu gata corabia meşterită de cel 
mare. O porniră cu toţii la drum, şi călătoriră pe apă până ajunseră la insula uriaşului. Fiindcă 
şarpele care o păzea pe prinţesă nu adormise încă, mezinul îi povăţui: 

— Să aşteptăm puţin! 

Şi după o vreme, zise iar: 

— Acum a sosit clipa! 

Plecară doi dintre fraţi: cel puternic şi hoţul cel iscusit. Intrară în palat, hoţul fură şarpele, iar 
celălalt o ridică pe prințesă într-o mână şi o luă eu el. Iar cu cealaltă mină rupse din grădină un 
portocal, cu crengile atârnând sub greutatea roadelor, ca să fie semn pentru uriaş. 

Ajunseră la corabie, se urcară în ea şi porniră. Nu trecu mult şi şarpele se trezi. Când văzu că 
prințesa a pierit fără urmă, dădu de veste stăpânului lui, scoțând un şuierai ascuţit. Uriaşul veni în 
fugă, puse mâna pe flintă şi. Se luă după corabie. Cum îi zări, începu să tragă. Fratele care era țintaş 
bun îl nimeri, dar nu izbuti să-l omoare. Uriaşul ochi chiar fruntea prinţesei, şi o ucise pe loc. Însă 


cel care putea face să învie morții o aduse îndată la viaţă, iar celălalt frate îi lipi bucăţica din frunte, 
de scăpă prințesa teafără, ca şi cum n-ar fi pățit nimic. 

— Am scăpat cu bine! strigă unul din ei. 

Însă mezinul îl dojeni că se bucură prea devreme, şi apoi îl povăţui pe ţintaş: 

— Să nu pierdem nicio clipă! Ocheşte-l pe uriaş în călcâi, că acolo e puterea lui. 

Țintaşul făcu întocmai, şi uriaşul căzu la pământ fără viaţă. Cei şapte şi prinţesa îşi văzură de 
drum, bucuroşi. 

Împăratul îi aştepta la mal, muncit de nerăbdare şi dor să-şi vadă fata. Când ajunseră, dădu fuga 
la ea şi o îmbrăţişa, pierzându-și capul de atâta fericire. lar pe mineri nici nu mai ştia cum să-i 
răsplătească pentru fapta lor. Făcu un ospăț bogat, care ținu zile în şir. Când fu pe sfârşite, cei şapte 
frați spuseră că vor să se întoarcă acasă. Atunci împăratul îi întrebă ce răsplată vor. Fratele cel mare, 
de care ascultau toți ceilalți, răspunse că n-au nevoie de nimic. 

— Cum se poate una ca asta? se minună împăratul. Doar eu am trimis după voi să-mi săriți în 
ajutor, şi e drept să vă răsplătesc pentru fapta voastră! 

— Nu-mi place de felul meu să cer, spuse fratele cel mare, pe gânduri. 

— Atunci o să facem aşa: o să poruncesc să se încarce zece saci cu arginţi, şi o să vi-i aducă 
slujitorii mei până unde veţi voi. 

A doua zi, cei şapte frați se întoarseră la coliba lor, încărcaţi de arginți. 

De atunci încolo niciunul din ei nu mai trudi în mină, ci plecară în satul apropiat, cu mama lor, şi 
trăiră acolo cu toţii fericiți. 

Iar de n-or fi murit cumva, mai trăiesc şi acum, în pace şi belşug. 


Povaţa înțeleaptă 
poveste cubaneză 


Yeyo şi Camilo erau fraţi buni. Se iubeau mult, dar fură cât pe-aci să se ia la hartă fiindcă nu era 
chip să se înțeleagă din pricina unui petec de pământ pe care tatăl lor, care murise de curând, li-l 
lăsase moştenire. Niciunul nu se împăca de fel cu împărțeala făcută de celălalt şi, pe măsură ce 
timpul trecea, se învrăjbeau tot mai tare. Ştiindu-le păsul, un prieten îi povăţui să se înfăţişeze la 
judecător, dar altul, care era mult mai bătrân, le zise: 

— Ba să nu vă duceţi la vreunul din cei tobă de carte, că o să vă coste mai mult decât face bucata 
de pământ. Cel mai bine ar fi să cereți sfatul lui Apolonio, bunicul lui Margarito, care e un om drept 
şi ştie o groază de lucruri! 

Îi dădură ascultare şi a doua zi de dimineaţă se înfăţişară la coliba bătrânului şi-i povestiră care 
era pricina. Apolonio le grăi aşa: 

— Băieți, cum e cu putință să ajungeţi să vă încăieraţi pentru atâta lucru? Asta-i doar cel mai 
lesne de hotărât! Ia să vedem: tu, Yeyo, împarte pământul în două părți cum ţi s-o părea ţie mai 
bine. Iar apoi tu, Camilo, din cele două părți să ţi-o alegi pe cea care ţi-o plăcea mai mult... 

Vecinii spun că Yeyo n-a făcut încă nicio împărțeală, dar că cei doi fraţi se înțeleg de minune; 
lucrează împreună petecul de pământ moştenit şi îşi împart recolta pe jumătate. 


Râul adevărului 
poveste mexicană 


Într-o bună zi, un indian o porni din satul lui într-altul învecinat. Pe drum se întâlni cu un spaniol 
şi, mergând împreună, intrară în vorbă. Dădură peste nişte vaci, şi spaniolul îl întrebă: 

— Ascultă, omule, ce animale-s astea? 

— Sunt vaci, domnule! 


— Nu se poate să fie vaci! Vacile de la mine de acasă sunt cu mult mai mari, aşa cam cât biserica 
de colo. Vaci aşa mici n-am văzut pe meleagurile mele! 

Mai merseră ei şi văzură un cal. 

— Ce-i asta? întrebă iar spaniolul. 

— Un cal, domnule! 

— Măi, să fie! Tare înapoiaţi mai sunteţi! Caii de la mine de acasă sunt mult mai mari. Asta-i un 
şobolan! 

Peste un timp, le ieşi în cale o găină: 

— Asta ce mai e? 

— E o găină, domnule! 

— Găină! Cum e cu putinţă să fie asta o găină! De-ai vedea găinile noastre cât sunt de mari! 

Şi arătă, ce mai, o mărime de necrezut. 

Merseră ei mai departe, şi tot aşa, când vedeau tot felul de animale, spaniolul îi spunea cu dispreţ 
indianului că la el acasă toate erau mult mai mari. 

În sfârşit, ajunseră la un râu pe care trebuiau să-l treacă. Indianul se dezbrăcă şi, îngenunchind, 
îşi făcu semnul crucii. Spaniolul, de pe mal, îl întrebă atunci, cu mirare: 

— [a ascultă, omule! De ce îngenunchezi şi te închini? 

— Păi, domnule, râului ăstuia i se zice râul adevărului! Toţi cei care au mințit, când vor să-l 
treacă, sunt luaţi de apă. 

Auzind vorbele astea, spaniolul se sperie şi zise pe nerăsuflate: 

— Nu-i nimic adevărat din ce ţi-am îndrugat înainte! Toate animalele de pe la voi sunt la fel şi pe 
meleagurile mele! 


Sărmanul şi bogatul 
poveste cubaneză 


Trăiau odată doi vecini, care se aveau foarte bine: unul era neînsurat, iar celălalt avea nevastă. 
Holteiul era sărac lipit pământului, iar cel însurat se scălda în bogăţie. 

Într-o zi, cel sărac îi zise bogatului: 

— Tare-aş mai vrea să-mi schimb niţeluş soarta, că o să mă dea gata sărăcia asta! 

Iar bogatul îi răspunse: 

— Însoară-te, şi ai să-ţi schimbi soarta! Ai să te îmbogăţeşti! 

Săracul se însura şi începură să vină pe lume şi copiii. Cu fiecare, sărăcia se făcea tot mai mare. 
Într-o zi, când îl întâlni pe cumătrul cel bogat, sărmanul îi spuse: 

— Soarta mi s-a schimbat în rău. Acum sunt şi mai sărac ca înainte, nici vorbă să mă 
îmbogățesc, aşa cum mi-ai zis... 

Cum bogatul n-avea copii, şi tare ar mai fi vrut să ia unul dintr-ai cumătrului, îi răspunse: 

— Păi dacă eşti aşa de sărac, vinde-mi pe cinci sute de pesos unul din copiii tăi! 

Dar săracul zise îndată: 

— Ba nu fac aşa ceva în ruptul capului! Nu-mi dau eu copiii pe tot aurul din lume! 

La vorbele astea, cumătrul cel bogat îi răspunse: 

— Păi vezi atunci că de când te-ai însurat, te-ai îmbogăţit? 


Studenţii şi soldatul 


poveste cubaneză 


Odată, doi studenți şmecheri nevoie mare o porniră să cutreiere lumea şi se rătăciră. Ajunseră la 
casa unui soldat, care îi găzdui peste noapte. 


Ei veniseră cu un codru de pâine, iar soldatul avea un pui fript. Ca să-şi bată joc de soldat, care 
era tare încrezător, cei doi şmecheri puseră la cale o şotie. 

— Mâncarea asta nu ajunge la toți trei, îi ziseră ei. Hai să ne culcăm, şi cine o să viseze o 
minciună mai mare, acela să mănânce puiul şi pâinea! 

Se duseră toţi trei la culcare. După o vreme, soldatul se sculă şi merse de mâncă tot. Când 
studenţii se treziră a doua zi, începură să zică fiecare că el a avut visul cel mai mincinos. 

— Eu am visat că eram în al nouălea cer... povesti unul din ei. In locul cel mai îndepărtat din 
necuprinsul cerului... 

Celălalt glăsui şi el: 

— lar eu, am visat că mă aflam în măruntaiele pământului... în adâncul adâncurilor... 

ÎI întrebară şi pe soldat ce a visat, iar el le răspunse: 

— Păi, iaca, eu am visat că unul din voi se afla în înaltul cerului şi celălalt în adâncul 
pământului; mi-am zis că n-o să vă mai întoarceți niciodată de acolo, aşa că m-am sculat, pe 
jumătate adormit, m-am dus la bucătărie şi-am mâncat tot puiul şi codrul de pâine! 


Perurima şi oala fermecată 
poveste din Paraguay 


Într-o zi, popa o porni la drum călare pe măgar. Avea cu el, prinse cu o curea, cărticica de 
rugăciuni şi o pungă cu bani strânşi de la săteni, pe care trebuia să-i ducă la oraş să-i dea 
episcopului. 

Perurima“* se luă după el, cu gândul să pună mina pe bani. Dar cum popa era un om zdravăn, nu 
îi sări în spate, de teamă că n-o să facă nicio ispravă în felul ăsta. Chibzui el şi, până la urmă, îi 
dădu prin minte să facă astfel: aprinse un foc de ierburi la marginea drumului, puse apă la fiert, într- 
o oală cu trei picioare şi, cu o bucată de came pe care o adusese în desagă, se apucă să facă o 
tocană. 

Având de bătut cale lungă, popa plecase de acasă cu noaptea în cap. Pe drum se lăsă o arşiţă de 
neîndurat, iar bietul de el nici acasă nu putuse să bea măcar un ceai, din pricină că slujnica lui n- 
avusese grijă să aducă de cu seară lemne pentru foc. 

Drumul lung şi pustiu se pierdea în depărtare. Natura dormea încă şi popa mergea, fumând de 
zor, ca să-şi amăgească stomacul gol. Curând, se lumină de-a binelea şi, după o cotitură, ajunse la 
locul în care Perurimă îşi pregătea tocana. Dar şiretul îl pândise de mult pe popă şi, când îl văzu că 
se apropie, acoperi iute focul cu nisip, făcând să dispară tot jarul. Apoi puse oala în mijlocul 
drumului, uitându-se la ea cu mare băgare de seamă. Se aşeză cu spatele şi se prefăcea că nu-l vede 
pe popă. Mânat de curiozitate, popa se apropie şi văzu cu uimire că apa fierbea în oala aşezată chiar 
în ţărâna drumului. 

— Ce faci aici? întrebă el. 

— Păi ce vezi, părinte: îmi fac o tocană. 

— Dar unde-i focul? 

— Ei, părinte, eu n-am nevoie de aşa ceva; oala asta e fermecată şi fierbe apa fără foc, numai s-o 
aşez în țarină. 

Bietul popă îşi aminti îndată, cu necaz, că nu îmbucase nimic. Socotind el că o asemenea oală 
avea să-i prindă tare bine, îi ceru să i-o vândă lui. Dar auzind Perurimă câţi bani voia să-i dea popa, 
nici gând să se învoiască. Se târguiră ei şi, până la urmă, îmboldit de dorinţa să stăpânească el oala 
fermecată, popa îi dădu toți banii pe care îi avea în pungă. 


632 erou popular din folclorul Paraguayan, plin de istețime şi dibăcie, care e întotdeauna de partea celor slabi, 


bătîndu-şi joc de cei lacomi şi necinstiţi 


Perurimă se făcu o vreme că chibzuieşte, apoi, într-un târziu, se învoi, spunând că i-o vinde 
numai şi numai fiindcă era vorba de el. 

— Numai dumitale ţi-o dau, părinte, căci oala asta fermecată e de neprețuit! 

Şi mulțumit nevoie mare, popa o porni mai departe, ducând cu el oala cu pricina. Perurimă 
rămase cu zâmbetui pe buze, băgă banii la chimir şi plecă repejor, ca nu cumva popa să-şi dea 
seama de înşelăciune şi să se întoarcă. 


Ospăţul lui Baltazar 


poveste cubaneză 


Era odată un om, pe nume Baltazar, care trăia într-un sat de câmpie. Într-o zi, i se năzări să-şi 
poftească toți prietenii de prin împrejurimi la un ospăț. 

Prietenii se bucurară, se spălară şi se ferchezuiră, îşi puseră hainele cele mai bune ca să mergă la 
ospăț. Se îndreptară cu toţii, împreună cu familiile lor, către casa lui Baltazar. 

Ajungând acolo, gazda îi primi cu toată cinstea şi ii pofti să se aşeze la masă. 

Pe când aşteptau să aducă bucatele, Baltazar se ivi cu un singur toti“* fript, pentru toți mesenii. 

Şi de atunci a rămas vorba asta: „e ca ospăţul lui Baltazar”, care se spune când nu ajunge 
mâncarea la toată lumea. 


lepele ascunse într-un bostan 
poveste mexicană 


În satul Jalisco era odată un om căruia îi plăcea tare mult să născocească tot felul de minciuni. 
Într-o zi, se luă la harță cu altul, fiindcă îi povesti o minciună iar celălalt nu-l crezu. 

Omul îi povestise că, mai de mult, îşi pierduse un măgar, din aceia care merg în fruntea turmei, 
şi zece iepe. Căutase el luni în şir, dar fără să afle vreo urmă. Într-o zi, se dusese la bucata lui de 
pământ, pe coasta unui deal, unde avea nişte bostani cum nu s-a mai pomenit de mari, după spusele 
lui. Se gândise atunci să se caţere pe unul din ei, ca să poată privi în zare, doar-doar şi-o vedea 
animalele pierdute. S-a urcat aşadar pe bostan, când, deodată, a auzit răgetul măgarului lui; părea 
însă că vine de departe, dintre dealuri, totuşi el l-a recunoscut. S-a dat iute jos de pe bostan, l-a 
înconjurat şi, în partea de jos, a aflat o bortă mare. Animalele mâncaseră o bucată zdravănă din 
bostan iar apoi, cele zece iepe şi măgarul din fruntea turmei se băgaseră înăuntru. 

Omul care ascultase minciuna asta gogonată răspunse: 

— Te cred, don Pablo! De bună seamă că-i aşa! Ştii că de curând am fost la Zacatecas? 

— Da, ştiu că ai fost acolo. 

— Fi bine, află că înainte de a ajunge la moşia cumătrului cutărică am dat peste o groază de 
lume adunată. 

— Şi ce făcea mulțimea asta? 

— Păi ducea toarta unei oale uriaşe, don Pablo. Iar mai încolo, când am ajuns la Zacatecas, am 
dat de altă mulțime, care căra cealaltă toartă a oalei. 

— Minti de îngheaţă apele, cumetre! Ce să facă oare cu asemenea oală? 

— Să fiarbă bostanii de pe bucala ta de pământ! Când auzi asemenea minciună, don Pablo se 
înfurie şi amândoi mincinoşii se luară la hartă. 


Negrul cel isteţ şi bulgărele de aur 


633 apecie de pasăre mică, asemănătoare cu rîndunica 


poveste cubaneză 


Trăia odată, pe vremea sclaviei, un negru rob care era tare istet. Într-o zi, negrul făcu prinsoare 
cu ceilalți sclavi că stăpânul cel alb o să se poarte cu el împărăteşte o bună bucată de timp. Se 
înfățişă apoi stăpânului şi-l întrebă: 

— Stăpâne, ce preţ o fi având un bulgăre mare de aur, cam atât? şi deschise larg braţele, ca să 
arate mărimea. 

Hapsânul de stăpân se gândi că negrul o fi dat peste un bulgăre de aur, îngropat pe undeva şi se 
hotărî îndată să i-l ia. 

Ca să afle cu binişorul unde a găsit bulgărele, stăpânul începu să se poarte cu negrul împărăteşte. 
ÎI poftea la masa lui şi mâncau împreună, în vreme ce sclavii care-i serveau îşi ziceau: 

— E adevărat că trăieşte împărăteşte! 

Şi prinseră a-i vorbi negrului cu toată smerenia. Stăpânul îl luă cu el, îl purta prin toate părțile, îl 
măgulea într-una. leşeau la plimbare, lăfăindu-se fiecare în hamacul lui, purtat de patru sclavi: doi 
înainte şi doi înapoi. 

Şi tot aşa, până într-o zi când, stăpânul socotind că traiul bun l-a ameţit destul pe negru, l-a 
întrebat unde era bulgărele de aur. Iar negrul i-a răspuns: 

— Habar n-am, stăpâne, eu te-am întrebat doar aşa, ca să ştiu ce preţ are un bulgăre mare de aur, 
să fiu pregătit când am să dau de el... Atunci stăpânul luă biciul şi-i arse două lovituri pe spinare, 
de-i lăsă nişte şerpi pe piele. Negrul îndură fără să crâcnească, ştiind că până la urmă a câştigat 
rămăşagul. 


Băiatul care a vândut podoabe sfinților 
poveste ecuadoriană 


O familie, care trăia departe de oraş, era la mare strâmtoare cu banii. Cum aveau nişte podoabe 
de preț, mama îi spuse într-o bună zi băiatului ei: 

— Du-te la oraş şi vinde podoabele astea, dar ia aminte să nu le vinzi celor care or să te strige, 
fiindcă aşa fac oamenii vicleni, care n-au de gând să plătească. Să le vinzi oamenilor care nu te trag 
de mânecă, ci te lasă în pace şi tac din gură, că aceştia sunt cumsecade şi de încredere. 

Luă băiatul podoabele şi se duse cu ele să le vândă. Ajunse la oraş şi, cum arăta podoabele, unii 
îl chemau şi-l trăgeau de mânecă să le vândă lor. Dar băiatul ascultă de povaţa maică-si, şi nu-i luă 
în seamă. ÎI prinse întunericul şi el nu-şi vânduse încă podoabele. Văzu atunci o casă mare şi intră 
înăuntru cu gândul să ceară găzduire pentru noapte. Oamenii din casă nu-l descusură, ci-l lăsară în 
pace, fără să scoată niciun cuvințel. Băiatul se uită la ei, dar tot nu-l întrebară nimic, ci tăcură mâlc. 
Atunci îşi aminti de povaţa maică-si, şi le spuse oamenilor din casă că o să le vândă lor minunăția 
de podoabe. Le puse la toți câte un şirag la gât, şi de haine le prinse nestematele. 

Văzând că tăceau mereu, băiatul grăi astfel către oamenii aceia cumsecade: 

— Fiindcă văd că n-aveţi acum bani să-mi daţi, o să vin săptămâna viitoare după plată! 

Şi plecă, lăsându-le podoabele. 

Casa unde intrase băiatul era o biserică, iar oamenii tăcuţi cărora le pusese podoabele erau 
statuile sfinților, Când ajunse acasă, îi spuse maică-si: 

— Am vândut toate podoabele, măicuţă, dar o să primesc banii săptămâna ce vine, căci bieții 
oameni n-au avut acum să mă plătească. 

Săptămâna următoare se duse băiatul la oraş, intră în casa cea mare unde lăsase podoabele, şi 
zise: 

— Am venit să-mi dați banii! 

Cum sfinţii, de bună seamă, nu scoteau niciun cuvânt, băiatul spuse iar: 

— Fi, dacă n-aveţi nici acum bani, săptămâna viitoare să mă plătiți negreşit! 


Se întoarse acasă şi-i povesti maică-si: 

— Încă n-au făcut rost de bani, măicuţă, dar o să mă plătească săptămâna ce vine. 

Trecu săptămâna şi băiatul se duse iar la oraş, la datornicii lui. Le ceru banii şi, cum nu scoaseră 
o vorbă nici de astă dată, le spuse: 

— De nu-mi daţi banii, vă iau la bătaie! 

Văzând că nu-i rost de plată, băiatul se înfurie şi dădu un pumn unei statui mai mici. Care căzu 
pe Jos şi, în căzătură, făcu să sară puşculița care se afla la picioarele ei. Puşculiţa se sparse, şi se 
risipiră toţi banii pe care oamenii îi băgaseră acolo drept pomană. Când văzu atâta bănet, băiatul 
strigă: 

— Ticălosule, te laşi bătut numai ca să nu plăteşti! Ia te uită ce de mai bani aveai, şi nu voiai să- 
mi dai! 

Se apropie apoi de ceilalți sfinți, şi le dădu la fiecare câte un pumn, ca să cadă banii. Culese de 
pe Jos toți banii risipiţi din puşculițele sparte, şi se întoarse la maică-sa cu o desagă plină cu banii pe 
care socotea că-i luase pe podoabele vândute. 


Am făcut-o noi înşine! 
poveste chiliană 


Trei flăcăi au pornit-o odată la drum, dornici să afle ce se întâmplă pe lume. Erau toţi tare 
neştiutori, ca oamenii de la coarnele plugului. Peste puţină vreme, ajunseră ei într-un sat mare şi 
frumos. În mijlocul lui, într-o piaţă întinsă, văzură plimbându-se doi boieri, care păreau buni 
prieteni. 

— Pentru o oca de sare, am făcut-o noi înşine, zise unul din boieri, povestindu-i celuilalt ceva. 

— lată nişte cuvinte înțelepte, spuse atunci unul din flăcăi. Să le ţinem minte! 

Mai târziu, vorbind de-ale lor, celălalt boier îi răspunse primului: 

— Noi trei la un loc. 

La vorbele astea, primul încuviinţă, spunând: 

— De bună seamă! 

Flăcăii rămaseră uimiţi de vorbele auzite şi le ținură minte. leşind ei din sat, dădură în drum de 
un om mort. Rămaseră acolo, zgâindu-se la el, şi aşa îi găsiră jandarmii. 

— De ce l-aţi omorât? îi întrebară. 

— Pentru o oca de sare, am făcut-o noi înşine, zise unul. 

— Deci voi l-aţi ucis? 

— Noi trei la un loc. 

— O să mergeţi atunci la închisoare! 

— De bună seamă! 

Şi jandarmii îi luară îndată pe cei trei care, fără să ştie ce fac, spuseră vorbele auzite, crezând că 
sunt plini de tâlc. 

Statură ei o vreme la închisoare, până când, într-o zi, judecătorul dădu poruncă: 

— Să mi-i aduceţi aici pe cei trei țărani întemnițați! Când i se înfățişară, flăcăii îi dădură iar zor 
cu vorbele cu pricina: pentru o oca de sare, am făcut-o noi înşine, noi trei la un loc şi de bună 
seamă! 

Judecătorul îi ascultă cu luare aminte, chibzui bine şi într-un târziu zise cu glas poruncitor: 

— Flăcăii ăştia nu ştiu ce zic. Sunt nevinovaţi, aşa că daţi-le imediat drumul! 

Şi aşa scăpară teferi bieţii nevinovați, iar întâmplarea le-a fost învăţătură de minte. 


Nevasta cea înțeleaptă şi bărbatul care-i căuta pricina 
poveste cubaneză 


Un om voia să-şi lase nevasta, fiindcă îi căzuse dragă alta. Se tot gândi şi nu mai ştia ce să 
născocească împotriva nevestei, să-i caute pricină. 

Nevastă-sa deretica prin casă, şi el intra dinadins plin de noroi, de murdărea totul, dar ea nu zicea 
NIMIC, ci venea şi curăța în urma lui, fără să scoată un cuvinţel. 

Alunei omul îi aduse lemne de foc prost tăiate, să o încerce, doar-doar s-o înfuria. Cum ajunse 
acasă, trânti lemnele în mijlocul odăii. Dar ea aduse o toporişca, luă pe rând lemnele, le tăie şi le 
duse în bucătărie. 

Văzând el că nu-i chip să-i caute pricină nevestei, îi dădu prin minte să bage în casă un măgar. Se 
urcă pe măgar şi vru să intre, dar animalul nu se urni. Nevastă-sa sări să-şi ajute bărbatul, înşfacă 
măgarul de coadă şi trase zdravăn, ca să-l bage înăuntru. 

Când văzu una ca asta, bărbatul îşi zise în sinea lui: 

„Măi, să fie! Nevasta asta a mea e o comoară! N-are rost să mă despart de ea!” 


Greşeala buclucaşă 
poveste mexicană 


Odată, un preot, le vorbi credincioşilor într-o predică despre minunea săvârşită de lisus Hristos 
care, cu cinci pâini, a făcut să se sature cinci mii de oameni. Dar în loc să spună că a săturat cinci 
mii de oameni cu cinci pâini, s-a încurcat şi a greşit, spunând că a săturat cinci oameni cu cinci mii 
de pâini. 

— Ce îngrozitor! strigă de colo un beţiv. Şi cum de n-au crăpat? 

Preotul îşi dădu seama că a greşit, dar nu vru să recunoască, ci îi răspunse: 

— Păi tocmai aici e minunea! 

Peste vreun an, vorbind tot despre minunea cu pâinile, preotul nu s-a mai încurcat şi a spus bine: 

— Cu cinci pâini Isus Cristos a săturat cinci mii de oameni, fraților! 

— Alia! zise atenei bețivul, avea doar de unde: ca ce i-a rămas de anul trecut a putut sătura cinci 
mii de oameni, anul ăsta! 


Carabina lui Ambrosio 
poveste cubaneză 


Era odată un om pe nume Ambrosio, care avea o casă arătoasă. Lângă el locuia un vecin care 
voia morţiş să i-o cumpere. Atâta se ținu de capul lui să-i vândă casa că, până la urmă, Ambrosio i-o 
vându. Dar mai înainte îi zise: 

— Îţi vând casa, în afară de odăiţa din mijloc!... Vecinul, dornic să cumpere casa, îi răspunse: 

— Bine, mă învoiesc! Să facem târgul! Şi în felul ăsta îi vându casa. 

Cum însă Ambrosio se dădea în vânt după vânătoare, în fiecare noapte venea să-şi ia carabina 
din odăiță. Apoi se făcea că pleacă la vânătoare, dar se tot întorcea în odăiță, ca să-şi dreagă 
carabina, care i se strica mereu. Şi tot aşa îşi petrecea nopțile, intrând şi ieşind într-una în odăiţa din 
mijloc, ca să-şi repare carabina. lar noul stăpân nu putea închide ochii de atâta du-te-vino şi de 
loviturile de ciocan. 

La o vreme, omul care cumpără casa se satură să se scoale mereu să-i deschidă lui Ambrosio, la 
orice ceas din zi şi din noapte. I se făcu lehamite de atâtea nopți nedormite şi, chemându-l, îi strigă 
deznădăjduit: 

— [a-ți înapoi casa, odăița şi carabina blestemată, că o să înnebunesc de-a binelea! 

Şi aşa se făcu de se alese Ambrosio şi cu casa, şi cu banii luați pe ea. 


De atunci, când ceva nu merge ca lumea, se zice că e precum carabina lui Ambrosio... care se 
strică într-una! 


Copilaşul țărăncii 
poveste cubaneză 


O familie de țărani din insulă avea o fată de măritat, care îşi găsise logodnic. Flăcăul era dornic 
să se însoare, aşa că se puse pe treabă şi ridică o casă. Când fu aproape gata, cu țăruşii înfipți şi 
grinzile aşezate, dar încă netencuită, le pofti pe soacră şi pe logodnică să vadă ce-a izbutit să facă. 

Îndată ce sosiră, flăcăul le arătă casa, zicându-le: 

— Aici o să fie bucătăria, acolo odaia cea mare, mai încolo odaia de dormit şi în odăiţa asta o să 
punem leagănul copilaşului. 

Văzmd că în mijlocul odăiţei era un țăruş, soacra — strigă: 

— Vai de mine, când o să puneţi leagănul copilaşului aici şi o să-l legănaţi, o să-l omorâți, 
sărmanul, că o să se lovească de țăruşul ăsta! 

La vorbele maică-si, fata prinse a striga ca din gură de şarpe, bocind moartea bietului ei copilaş. 
Iar flăcăul, neştiind ce să mai facă şi cum să le potolească, blestemă ceasul în care le poftise să vadă 
casa. 


Nunta cumătrului tigru 
poveste columbiană 


Dacă e să dăm crezare gurilor rele, Iepurele îşi făcea de cap, necăjind tot satul cu hoţiile şi 
înşelăciunile lui fără sfârşit. Cum era leneş şi nu se spetea de fel cu munca, ajunsese hoţul cel mai 
dibaci din toată gloata de trântori care trăia în sat. Ca să-l prindă şi să-l înveţe minte, păgubiții 
hotărâră să-i vină de hac cu ajutorul unei sperietori făcute din ceară, care nu dădea greş. Mult 
trebuia să te zbaţi ca să scapi teafăr din capcana asta; o ştiau prea bine cu toții, căci în ea se prinseră 
pe rând Şobolanul, Nutria, ba chiar şi împielițatul de Caiman, care făcuse atâta pagubă celor din 
Jur... 

Când află ce-i pregătiseră lepurelui, Găina îşi dădu cu părerea; 

— Foarte bine ați hotărât! Pe mine mă supără mereu, îmi mănâncă porumbul, frunzele de 
pătrunjel şi de coriandru. Iar cu puişorii nici nu ştiu ce să mă mai fac! Îmi fură ouăle din cuib, din 
puii cei mai grăsuţi îşi face supă, ba îmi fură chiar mâncarea din cuptor. Numai Nutria îmi mai face 
atâta pagubă. 

Nutria, care îi auzi vorbele, îi răspunse țâfnoasă: 

— Ai grijă, cumătră Găină! Cu mine să nu-ţi dai ifose! O să ajungem la judecată aşa! Eu nu sunt, 
ca tine, să scurm toată ziulica în gunoi! 

Făcură capcana aşa cum hotărâră şi lepurele se prinse curând. Oricât se zbătu, nu izbuti să 
scape, ci se lipi tot mai tare. Zăcea prins de mâini şi de picioare, ba chiar şi de piept şi de cap, când 
dădu peste el Furnica, ce se ducea la târg cu nişte legături de ierburi, să le vândă. Se apropie de el 
şi-i zise în bătaie de joc: 

— Socot că acum o să mă copleşeşti cu dragostea ta, ca să te scot de aici. Ga să vezi, lepuraşule, 
cât de sucită e viaţa! Eu aş fi putut să-ți fiu tovarăşă; chiar ajunsesem să-ți cred vorbele, dar n-am 
avut parte decât de disprețul şi batjocura ta. N-am umblat nicicând cu vorbe, dar azi, ca să mă 
răzbun pe tine, o să-i povestesc primarului cum te-am văzut, lipit de sperietoarea de ceară, de care-ţi 
tot băteai joc. 


După ce plecă Furnica, trecu pe acolo Tigrul. Ca un ţăran destoinic, ducea la târg coşuri împletite 
şi nişte căuce. Mişcat de soarta nepotului, îl întrebă din ce pricină zăcea prins acolo. Iepurele, 
plângând amarnic, îi răspunse: 

— Fiindcă nu vreau să mă însor cu fata împăratului! 

— Ce tot spui, nepricopsitule? Ştii oare ce ți se dăruieşte? Ai tu habar ce înseamnă să iei de 
nevastă o fată frumoasă, bogată şi râvnită de toţi? Îţi dai seama cum vine asta să stai lângă împărat, 
împărțind dreptate, cocoțat pe un jilt, primind plocoane şi făcându-ți-se temenele? Acum văd cu că 
nu eşti din neamul nostru! Care îți sunt năzuințele, băiete? Se vede bine că vrei să fii un pierde-vară, 
ca mulți alții care mişună pe aici. Păi clacă tu nu vrei să te însori, eu vreau! E un prilej tocmai bun 
pentru mine. E adevărat că-s niţel cam bătrâior, dar mi-a venit şi mie ceasul... 

Şi Tigrul îl smulse pe Iepuraş de pe. Sperietoarea de ceară, spunându-i: 

— Prostule! Nătângule! Pierde-vară ce eşti! Şterge-o de aici, du-te unde nu te cunoaşte nimeni! 
Nepricopsitule! Şterge-o cât mai iute! Auzi, să strici orzul pe gâşte! 

Iepurele nu răspunse vorbelor de ocară, ci îl ajută pe unchi să se prindă bine de sperietoare. 

În vremea asta, Tigrul striga neîncetat: 

— Vreau să mă însor cu fata împăratului! 

Iepurele se piti mai încolo, aşteptând sosirea poliţailor, care se iviră curând şi prinseră a sporovăi 
între ei ca nişte cumetre, zicându-şi: 

— L-am prins pe hoţ! I-am venit până la urmă de hac! 

Fără să se uite cine era cel prins, cumătră Tigroaică, ce era supărată de multă vreme pe 
obraznicul ei de nepot, înroşi în loc un drug şi i-l înfundă nenorocitului pe gât. Iar Iepurele, gata s-o 
rupă la fugă îi strigă de departe: 

— Vai, ce rea mai eşti, mătuşico! Altă dată să deschizi mai bine ochii! Fiindcă în locul meu e 
chiar unchiul Tigru, care voia să se însoare cu fata împăratului... 


Iepurele şi negustorul necinstit 
poveste columbiană 


În vremurile de demult, trăia în satul Guapi un negustor cu faimă proastă: se zicea că se 
îmbogăţise furând neîncetat. Când află iepurele, se duse grabnic acasă la negustor, care locuia pe 
malul râului Naranjo, la marginea satului, hotărât să-l înveţe minte pe ticălosul care-i jecmănise pe 
toți. Chiar şi cumătrul tigru, care era atât de cumpătat de felul lui, îi era dator vândut, iar broasca 
țestoasă, pentru o pipă de lut şi o sticlă de rachiu, fusese nevoită să-i dea şi ultimele parale! 

Ştiind că negustorul se întorcea de la târgul din Tumaco, cu o barcă încărcată cu bunătăţi, 
iepurele se trânti pe mal, făcând pe mortul. Negustorul îl văzu, dar nu-l luă în seamă. Iepurele se 
sculă, fugi iute pe o scurtătură şi se întinse iar în cale. Negustorul, văzându-l, îşi zise: 

„Pesemne că pe-aici o fi dat boala în iepuri!” 

Şi-şi văzu mai departe de drum. 

Iepurele se ridică de jos şi, mai încolo, făcu iar pe mortul. Văzându-l, negustorul se gâhdi: 

„La să adun eu animalele astea! Doar au carnea bună de mâncat, aşa că le pot vinde în sat pe un 
preţ bun. Cu sărăcia de carne proaspătă care-i pe acolo, o să iau o grămadă de bani! Dacă un şoricel 
atâtica face patru reali, un iepure de douăsprezece uncii, pe care o să le dau drept o livră, îmi va 
aduce un patacon“**. Un adevărat chilipir, picat din senin!” 

Se dădu jos din barcă şi o porni în josul râului, să adune iepurii pe care credea că-i lăsase în 
drum. Cum se văzu singur, iepurele se repezi şi fură toate bunătăţile din barcă, ce preţuiau mii de 
pesos. Împărţi apoi banii sătenilor din Guapi, care-şi amintesc şi azi, cu mare recunoştinţă şi drag, 
de fapta iepurelui. 


634 monedă veche de argint 


Tăietorul de lemne, tigrul şi vulpoiul 
poveste argentiniană 


Într-o zi o nevastă îl trimise pe bărbatu-său după lemne în pădure. Se duse tăietorul de lemne în 
pădure fi dădu peste un tigru care avea labele prinse de un bolovan. 
Văzându-l, tigrul îi zise: 

— Vino încoace şi ia piatra asta de pe labele mele, că mă ţine aici ostatic! 

— Ba nu, n-o iau, că ştiu că eşti şiret! 

Dar tigrul o ţinea una şi bună: 

— Nu-ţi fac nimic, vino, că nu te mănânc! 

Atunci omul dădu piatra la o parte. Apoi se duse să-şi vadă de lemne. Tigrul veni după el şi-i 
zise: 

— De n-oi găsi nimic de mâncat, te mănânc pe tine! Când auzi cuvintele tigrului, omul se făcu 
alb la faţă pe spaimă şi îngăimă: 

— Nu se poate, înainte de-a mă mânca, hai să găsim pe cineva care să-mi facă dreptate, pentru 
că ţi-am făcut 

Tigrul se învoi şi o porniră împreună; văzură pe o pajişte o mârţoagă. Omul îi povesti ce-a pățit 
şi-o rugă să-i facă dreptate. Dar calul îi răspunse: 

— Ascultă, prietene, când eram eu tânăr, stăpânul îmi dădea ce era mai bun, iarba cea mai 
proaspătă, mă țesăla, pavea mare grijă de mine. Şi când am ajuns bătrân, cum mă vezi, de nu mai 
sunt bun de nimic, m-a părăsit pe câmpul ăsta, unde nu-i fir de iarbă de păscut. Vezi dar cât e de 
nedreaptă viața! Cum vrei atunci să-ți fac eu 

Porniră mai departe şi zăriră un vulpoi. Omul strigă: 

— Hei, ia vino încoace, să-mi faci dreptate! 

— Ce fel de dreptate să-ţi fac eu? întrebă vulpoiul de departe, că-i era frică să se apropie de 
tigru. 

Şi omul îi povesti tot păsul. Fără să se apropie, vulpoiul îi spuse: 

— Nu pricep. Hai mai bine să văd locul unde zăcea prins tigrul! 

Ajunseră la locul cu pricina, omul îi mai povesti o dată, dar vulpoiul zise: 

— Fi bine, ia să vedem, tu ridică bolovanul, iar tigrul să-şi bage labele sub el întocmai cum a 
fost, că altfel nu pricep! 

Şi omul ridică bolovanul şi-i prinse labele tigrului. 

— Lasă-l acum aşa, să rămână prins, îi zise vulpoiul. 

Omului îi trecu frica, se potoli de-a binelea, şi-i spuse vulpoiului: 

— Ascultă, prietene, cum pot să te răsplătesc pentru că m-ai scăpat de-o asemenea năpastă? 

— Lasă, că aşa ceva nu se răsplăteşte, răspunse vulpoiul. Mai bine ştii ce să faci? Când întâlneşti 
vreo rudă de-a mea moartă, să mi-o îngropi! 

Omul se învoi şi plecă după lemne. După ce adună câte-1 trebuiau, tăietorul porni spre casă. 
Vulpoiul se repezi în fugă şi se aşternu în mijlocul drumului, nemişcat, de parcă ar fi fost moii. 
Omul, când trecu pe acolo, îl văzu şi-şi zise: 

„Vai, sărmanul! O să mă ţin de cuvânt şi-o să-l îngrop”. 

Şi-l acoperi cu puţin pământ. Merse apoi mai departe, dar vulpoiul se sculă iute, o luă la fugă şi-i 
ieşi iar în cale, făcând pe mortul. 

Omul abia aştepta să ajungă acasă, când dădu cu ochii de vulpoi; ca şi mai-nainte, îl acoperi 
binişor cu pământ şi-şi văzu de drum. 

Şi iar o zbughi vulpoiul şi se întinse în mijlocul drumului, pe unde trebuia să treacă tăietorul. Nu 
peste mult timp omul îl văzu şi de data asta se înfurie nevoie mare, că nu mai termina de îngropat 


vulpi. Supărat, făcu o groapă adâncă, adâncă, îl azvârli pe vulpoi înăuntru şi aruncă deasupră-i 
țarină şi pietre. 

Când ajunse, într-un târziu, acasă, nevasta îl întrebă: 

— De ce-ai zăbovit atât după lemne? 

Omul îi povesti atunci toată tărăşenia. Femeia se porni pe râs când auzi povestea cu vulpile, şi-i 
zise: 

— Păi bine, nu ţi-ai dat seama că era acelaşi vulpoi, care-şi bătea joc de tine? 

Şi atunci omul, năucit de cât tot trudise să îngroape la vulpi, se gândi că până la urmă i-a venit el 
de hac vulpoiului cel şiret! 


Povestea lui Ambeko şi Aguati 


poveste cubaneză 


Aceasta este povestea lui Ambeko — care în limba indienilor carabali înseamnă cerb — şi a lui 
Aguati, adică broasca ţestoasă. 

Odată s-au întâlnit cerbul cu broasca ţestoasă şi au pus rămăşag care din ei fuge mai iute. 
Rămăşagul părea cu totul nechibzuit, că doar e ştiut că cerbul aleargă iute, iar broasca ţestoasă abia 
se târăşte. Cerbul îşi bătea joc de ea, spunându-i într-una că avea să-i ia banii pe prinsoare. 

— Îţi dau răgaz trei zile să mi-o iei înainte! îi zise el. Dar broasca îi răspunse: 

— Ba nu vreau de fel s-o pornesc înainte! Dar am nevoie de cincisprezece zile ca să mă 
pregătesc. 

Până la urmă, încheiară rămăşagul astfel: cine se va întoarce primul în sat, după ce aveau să 
străbată un drum lung, ce trecea prin alte două sate vecine, iese câştigător. Cerbul se învoi ca 
broasca ţestoasă să aibă cincisprezece zile să se pregătească, şi fiecare plecă să-şi vadă de-ale lui, 
rămânând să se întâlnească în ziua hotărâtă. 

Pe când cerbul îşi petrecea vremea bătându-şi joc de broscuţă, povestind de prinsoare tuturor 
celor din sat şi altor animale, ea îşi chemă două broaşte țestoase, surate ale ei, şi le rugă ca în ziua 
cu pricina să se aşeze fiecare la intrarea în satele pe care trebuiau să le străbată, ca să-l întâmpine pe 
cerb când o să-l vadă apropiindu-se în fugă. În felul ăsta, el n-o să bănuiască nimic, ci o să creadă că 
broscuţa cu care a făcut rămăşagul a ajuns înaintea lui în amândouă satele. 

Zis şi făcut. 

Sosi ziua cu pricina. Suratele broaştei țestoase se aşezară fiecare la intrarea în cele două sate, iar 
broscuţa se duse să-l întâlnească pe cerb, ca să înceapă fuga. 

Dădură semnul de plecare şi porniră. Curând cerbul se pierdu din vedere, iar broscuţa, în loc să 
fugă, se ascunse între ierburi. 

Cerbul zbura ca vântul, cântând într-una, bucuros, un cântec ce spunea aşa: 


„Ambeko rimagiie Kindanda Kore, nyao ambeko rimagiie Kindanda Kore, nyao ambeko 
rimagiie Kindanda Kore, nyao” 


ceea ce vrea să însemne: „Cerbul cel iute o să câştige prinsoarea”. 

Când ajunse la primul sat, cerbul (care pe vremea când se petrecu întâmplarea asta purta bărbiță, 
cum au astăzi țapii) se gândi că fiind, de bună seamă, cu mult înaintea broscuţei, avea destul timp să 
se bărbierească. Aşa că se duse să caute un bărbier şi, când îl găsi, îi povesti de rămăşag, zicându-i 
şi lui cu trufie: 


„Ambeko rimagiie Kindanda Kore, nyao ambeko rimagiie Kindanda Kore, nyao ambeko 
rimagiie Kindanda Kore, nyao” 


Dar nu-şi termină bine cântecul, şi bărbierit era doar pe jumătate, că văzu în drum, o broască 
țestoasă, care cânta aşa: 


„Aguati, langue, langue, langue 
„aguati, langue, langue, langue 
„aguati, langue, langue, langue” 


ceea ce însemna: „Broasca ţestoasă a şi ajuns, a şi ajuns, a şi ajuns”. 

Văzând broscuţa şi auzindu-i cântecul, cerbul crezu că era cea cu care făcuse prinsoarea. Sări în 
sus şi o porni iute ca săgeata, fără să termine cu bărbieritul. Din pricina asta a rămas cerbul cu 
bărbiţă numai într-o parte, şi în cealaltă nu. 

Cerbul fugea într-una, încrezându-se în iuțimea lui neîntrecută. Se gândi că, chiar dacă a pierdut 
în prima parte, nu se putea să nu câştige în cele două care mai rămăseseră. Aşa că începu iar să 
cânte: 


„Ambeko rimagiie Kindanda Kore, nyao ambeko rimagiie Kindanda Kore, nyao ambeko 
rimagiie Kindanda Kore, nyao.” 


Ajunse astfel la intrarea în celălalt sat şi, fiindu-i foame, şi încredinţat că avea vreme berechet, se 
duse să-l mănânce, mulțumit nevoie mare, ţinând-o una şi bună cu cântecul. 

Nu termină însă el bine de înghițit primele îmbucături şi nici nu apucă să mai zică o dată 
cântecul, că dădu cu ochii de broscuţa ţestoasă, care-i zicea cu foc: 


„Aguati, langue, langue, langue 
„aguati, langue, langue, langue 
„aguati, langue, langue, langue” 


Auzind cântecelul, cerbul crezu iar că broscuţa a ajuns înaintea lui. Nedumerit şi furios, fără să 
isprăvească de mâncat, o rupse la goană. Din pricina asta, de atunci: încoace, cerbul nu poate mânca 
niciodată pe săturate şi în tihnă. 

Fugi el, cât putu de iute, către, satul lor, fiind sigur că de data asta o să ajungă înaintea broscuţei 
şi o să câştige rămăşagul. 

Aşa că intră vesel în sat, cântând ca şi înainte: 


„Ambeko rimagiie Kindanda Kore, nyao ambeko rimagiie Kindanda Kore, nyao ambeko 
rimagiie Kindanda Kore, nyao.” 


Dar broscuţa, care stătea pitită în ierburi, când auzi că: cerbul se apropie, gata să intre în sat, ieşi 
din ascunzătoare şi prinse a străbate peticul de pământ care o despărțea de locul unde trebuia să 
ajungă câştigătorul. Sosind acolo înaintea cerbului, începu îndată cântecelul: 


„Aguati, langue, langue, langue 
„aguati, langue, langue, langue 
„aguati, langue, langue, langue” 


Sosi şi cerbul şi, când văzu că broscuţa ajunsese înaintea lui, se înfurie cumplit. Întreg satul şi 
toate animalele îşi bătură joc de el, că a pierdut rămăşagul. Şi atât de mare i-a fost ruşinea, că a fugit 
sus la munte şi n-a mai vrut să se întoarcă niciodată în sat. 

Din pricina asta cerbul se ascunde prin munţi, temător, şi nu iese de-acolo decât cu de-a sila. 


Sfârşitul lumii 


poveste columbiană 


Într-o zi, tigrul hotărî că niciunul dintre vecinii lui să nu mai poată lua lemne de pe moşia sa, 
fiindcă avea nevoie de copaci, să facă din ei cărbune, pe care lua la târg un preţ bun. Auzind vestea, 
animalele n-avură încotro. Se supuseră şi începură să ducă mare lipsă de lemne. Aproape că nu mai 
aveau cu ce să-şi aprindă focul ca să gătească, numai iepurelui îi mergea de minune: avea câteva 
tarabe, unde vindea tot soiul de mărunţişuri. 

Într-o seară însă, tigrul îl prinse pe iepure furând lemne. Fără să-i dea răgaz stăpânului pădurii să 
caşte gura, iepurele prinse a turui: 

— Ce fericire pe capul meu să-l văd tocmai acum pe unchiul meu drag! Ai picat la ţanc! Vântul 
care s-a stârnit şi zăpuşeala din jur sunt semne că o să avem furtună mare. Nu-i de mirare, căci aşa e 
scris: soseşte clipa cea de pe urmă. Doar ne-a spus-o preotul chiar duminică la slujbă. 

Şi, plângând amarnic, adăugă: 

— Leagă-mă, rogu-te, cu lianele astea de un copac, să văd de-oi putea scăpa! Nu vreau să mor 
încă! Să pier în floarea vieții, tocmai când să vină pe lume primul meu copil! Nu, nu, în ruptul 
capului! N-am chef să mor acum, când am o nevastă grozavă şi o casă ce se poate lua la întrecere cu 
palatul împăratului. Mai bine mă prăpădeam de gălbinarea care m-a chinuit ani de zile, ori de 
frigurile ce mă mai scutură încă... 

Tigrul stătea ca pe jar. O spune oare adevărul iepurele ăsta împieliţat? Să fie numai tertipuri ale 
hoţomanului, ca să se îmbogăţească în voie, cu copacii din pădurea lui? Dar cum nepotul o ținea 
mai departe una şi bună, văitându-se şi izbindu-se peste frunte cu crenguţe, îi strigă: 

— Coboară de-acolo, nepoate! Eu sunt cel care trebuie să rămână în viață! Coboară şi leagă-mă 
de copacul acela! Doar am copii şi o groază de trebuia. Vai de mine, de mor fără spovedanie, am să 
ajung de-a dreptul în iad!... Şi după cele săvârşite aseară... 

Iepurele atât aştepta. ÎI legă zdravăn şi apoi îşi văzu de tăiat copaci. Când sfârşi, se apropie de 
unchiu-său şi-i şopti la ureche: 

— Ar fi trebuit să te jupoi, netrebnicule! Pe zi ce trece eşti tot mai nătâng. Se vede bine că nu-ţi 
prieşte apa râului Torotonto“ pe care ţi-o dau prietenii tăi s-o bei! Dar aşa-i mai bine pentru noi 
toţi. În sfârşit, o să mori! Iar de vrei să scapi, trebuie să-ţi dai cuvântul că ne laşi să luăm lemnele de 
care avem nevoie de pe pământurile tale, că de nu, aici îți putrezesc oasele! 

Tigrul îi făgădui tot ce-i ceru nepotul, amenințându-l însă cu vorbele astea: 

Fii înţelept în aşteptare, cântarul să-l potriveşti căci de aştepţi cu răbdare pân! la urmă izbuteşti! 


Cum s-a ivit moartea pe pământ 
poveste columbiană 


Oamenii îndrăgeau tare mult viața şi nu voiau să moară. De aceea îl trimiseră pe tigru la 
Dumnezeu cu un răvaş în care-l rugau ca, după moarte, să le dea voie să învie iar. 

Tigrul porni îndată, dar, când ajunse la jumătatea drumului, se trânti ostenit să tragă un pui de 
somn. Năpârca însă, care îl ura pe tigru fiindcă odată o călcase la joc, îl văzu şi-şi zise: 

„N-am nimic împotrivă ca oamenii să aibă trai lung şi bun, că mă înţeleg bine cu ei. Dar ca 
ticălosul şi necioplitul ăsta să trăiască veşnic, asta-i prea de tot! N-o să se întâmple aşa ceva, câte 
zile am eu! Mă duc să-l rog pe Domnul ca, atunci când o să murim, să nu mai înviem”. 

Şi târâş-târâş, cum putu de iute, o porni la drum. 


635 râu a cărui apă se zice că îi prosteşte pe cei ce o beau, cum de altfel o arată şi numele lui, Torotonto, în limba 


spaniolă tonto însemnînd „tont, prost” 


Într-o zi, după ce s-au scurs o mie cinci sute de ani, tigrul o zări pe năpârcă şi-o întrebă: 

— Cine eşti tu? Nu trece nimeni prin fața mea iară să-mi facă plecăciune şi fără să-mi spună 
unde se duce! 

— Sunt eu, năpârca! Merg la râu să spăl nişte scutece şi să umplu un ulcior cu apă, 

— Aha! făcu tigrul, şi-şi văzu mai departe de somn în: sfârşit, năpârca ajunse în cer şi-i povesti 
Domnului, care-i era păsul. Iar el îi răspunse că o să-i împlinească vuia După multă vreme, se ivi şi 
tigrul la palatul din cer şi-i dădu Domnului răvaşul pe care oamenii i-i încredințaseră. Domnul însă 
îi spuse că năpârca îl rugase tocmai pe dos de ceea ce cereau oamenii, Şi că i-a făgăduit să-i 
îndeplinească dorinţa. 

De atunci se trage duşmănia oamenilor faţă de tigru si de năpârca, fiindcă din pricina lor; s-a ivit 
moartea pe pământ. 


Șoimul şi vulpea 
poveste din Paraguay 


Șoimul obişnuieşte să se ridice în văzduh, pentru ca, stând neclintit acolo sus, să poată vedea 
bine orice pradă, într-o zi, tocmai când să se înalțe, trecu pe acolo vulpea. 

— Măi, să fie! îi zise ea. După cum văd, ai moştenit iscusința răposatului tău tată. Fără îndoială 
că ştii ca şi el să joci cu ochii închişi! 

Măgulit, şoimul vru să-i arate pe loc că era într-adevăr la fel de iscusit ca tatăl lui. Se lăsă iute la 
pământ, se învârti de câteva ori, cu ochii închişi, până ce vulpea îl înhaţă. Pe când se afunda ea în 
pădure, ducându-şi prada, îi apăru o nevăstuică în cale, care prinse a striga către celelalte animale: 

— [a uitaţi-vă: neruşinata de vulpe l-a prins pe bietul şoim! 

Atunci şoimul grăi astfel către vulpe: 

— Mai bine spune-i să nu se amestece unde nu-i fierbe oala, că doar vorbele ei n-o să te 
împiedice să mă mănânci. 

Vulpea vru să-i asculte povaţa şi, deschizând gura, şoimul îşi luă iute zborul. Tare se mai supără 
vulpea când îşi dădu seama cât a fost de proastă! 

Mergând ea prin pădure, eu capul plecat, chibzuind adânc, dădu peste un muşuroi de furnici 
mari, roşcate, din acelea care înțeapă zdravăn, pricinuind usturimi cumplite. Vulpea îşi băgă botul în 
furnicar, până i se agățară de el o grămadă de furnici înțepându-i-l fără milă. 

— Na, gură proastă, zise vulpea cu necaz, asta să-ți fie învățătură de minte pentru neghiobia ta! 


Boul şi broscoiul 
poveste argentiniană 


Un bou venea agale şi, zărindu-l în mijlocul drumului pe cumătrul broscoi, îi zise: 
— Pleacă iute din drum, că de nu, te calc! 

Broscoiul, care tot țopăia în colb, se opri, se umflă zdravăn şi-i zise: 

— Ce tot spui acolo? 

Iar boul, speriat, îi răspunse: 

— Pleacă din drum, cumetre broscoi, că de nu, mă calci! 

— Aha! Aşa mai merge! spuse broscoiul ţanțoş. 


Vulpoiul, tigrul şi iapa 


poveste argentiniană 


Într-o bună zi tigrul îi porunci vulpoiului să facă repede rost de mâncare că, de nu, o să-l 
mănânce pe el. Vulpoiul se urcă iute într-un copac, să vadă de-o zări ceva bun de mâncat pentru 
tigru. Se uită el bine în toate părțile, cu laba streaşină la ochi, să se ferească de soare, şi în cele din 
urmă zări venind o iapă cu mânzul ei. Văzându-l pe vulpoi, iapa îi zise mânzului: 

— Uite-l colo, sus în copac, pe Juan. După câte-l ştiu, fără îndoială că pune ei ceva la cale. 

Şi iapa se puse pe şchiopătat. 

Vulpoiul se dădu jos din copac, se duse lângă tigru şi-i spuse: 

— Cumetre, vine spre noi o iapă cu mânzul ei. Poţi să alegi în voie cu care să te înfrupți! 

— Păi cum să facem? întrebă tigrul. 

— Eu mă apropii de iapă, s-o ţin de vorbă, şi în vremea asta dumneata alegi după pofta inimii. 

Iapa venea şchopătând, făcând pe oloaga. Vulpoiul îi ieşi înainte şi-i zise: 

— Cum o duci, cumătră? 

— Păi cum s-o duc, vai de mine! Prost, că mi-a intrai un ghimpe în picior! 

— Pot eu să ţi-l scot! se oferi vulpoiul. 

— Şi cum o să faci? 

— O să dau cu limba acolo unde? ţi-a intrat ghimpele. Atunci iapa ridică încet, încetişor piciorul, 
ca să-l apropie de vulpoi. Şi când copita ajunse chiar sub botul lui, iapa îi arse o lovitură zdravănă. 

Cum vulpoiul era tare slab, se rostogoli de câteva ori, până rămase locului, amețit. 

Şi astfel, iapa şi mânzul ei scăpară teferi de primejdie şi se duseră acasă. 

Văzând că vulpoiul întârzie, cumătrul tigru Se apropie să vadă ce-i cu el, şi-l găsi năucit de 
puternica lovitură primită. 

— Ce-ai păţit, Juan? îl întrebă. 

— M-a tras pe sfoară iapa! Mi-a spus că are un ghimpe înfipt în picior, şi eu am vrut să 1-l scot. 
Şi atunci mi-a pălit una cu copita, de m-a lăsat mai mult mort decât viu. 

Şi zicând asta, vulpoiul o rupse la fugă prin pădure, ca să nu-l înfulece tigrul pe el. 


Povestea iepurelui viclean 
poveste columbiană 


Odată, iepurele cel neîntrecut in dibăcie la vânat şoareci îl îndemnă pe tigru să întindă şi el laba, 
să prindă câțiva., Dar când tigrul îi dădu ascultare, iepurele luă iute securea şi-i reteză laba, apoi o 
rupse la fugă. Tigrul începu să răcnească cumplit de durere şi se luă îndată după nelegiuit să-l 
prindă şi să-i vină de hac. 

Nu trecu mult, şi tigrul îl ajunse din urmă şi-l înşfacă. Atunci iepurele îl rugă fierbinte să-l cruţe, 
făgăduindu-i că, în schimb, o să-i arate unde se află ascuns un caş mare, cit roata carului. Tigrul îl 
întrebă îndată unde, iar iepurele îi răspunse că îl zărise într-un lac, ivindu-se din apă, alb ca laptele. 
Tigrul îl mai întrebă cum să facă să scoată caşul de acolo, şi iepurele îi zise că trebuia să se arunce 
în apă, cu o piatră grea legată cu o funie de picioare. Îi mai spuse că, odată ajuns la fund, când o să 
simtă că se sufocă, să mişte funia. 

Făcură rost de o funie şi tigrul, încrezător, se cufundă în lac, legat de piatră. După o vreme, 
simțind că se sufocă, mişcă funia, dar iepurele izbucni în râs, neavând de gând să-l scoată din apă, 
ci o luă iute la sănătoasa. 

Tigrul se trudi din greu până izbuti să iasă din apă, frânt de oboseală, mai mult mort decât viu. 
Când îşi mai veni oleacă în fire, o porni pe urmele făptaşului, cu gândul să-l omoare. Dar când era 
cât pe-aci să-l înfulece, iepurele îi spuse să-l lase slobod că nu-i el vinovatul ci, de bună seamă, 
vreunul clin ai lui, fiindcă toţi semănau leit între iei. lar dacă o să-l mănânce pe el, n-o să-i ajungă 
nici pe o măsea, aşa era de mic. Dacă îl cruța însă, avea să-i aducă o pradă grozavă, un cerb întreg. 
Tigrul se învoi să aştepte prada făgăduită. Povăţuit de iepure, se aşeză la poalele dealului, ca să 


primească de sus cerbul pe care avea să i-l arunce el. Iepurele se urcă pe colnic, şi-i strigă: „Stai aşa, 
că acum i-l arunc!” Dar în loc de cerb, tigrul se pomeni cu un colț de stâncă tăios, care-i sfârtecă 
pieptul. 

Când se lecui de vătămătură, tigrul porni şi mai furios în căutarea iepurelui, hotărât să-l 
mănânce. Ca să izbutească, de data asta se folosi de un şiretlic: se prefăcu mort, ştiind că or să se 
strângă îndată toate animalele, şi o să vină negreşit şi iepurele. 

Zis şi făcut. Se strânseră grabnic toate animalele, iar tigroaica, nevastă-sa, se puse pe bocit. 
Iepurele se apropie cu mare grijă, dar îşi dădu iute seama că totul era minciună, şi iarăşi o luă la 
goană. 

Tigrul se sculă, mânios nevoie mare că iar a dat greş. Chibzui îndelung ce să facă şi, în cele din 
urmă, îi zise nevestei că s-a hotărât să sece toate izvoarele din jur, să-l facă pe iepure să moară de 
sete. Când isprăvi treaba i asta, nu mai rămase decât izvorul de lângă coliba lui, şi toate animalele şi 
păsările veniră să-i ceară voie să ia apă 

Iepurele se gândi cum să facă să poată lua şi el apă, fără să fie recunoscut. Se unse tot cu răşină 
şi se tăvăli prin frunze uscate până i se lipiră bine pe trup. Căpătă astfel înfăţişarea unui animal 
ciudat, cum nu s-a mai văzut, iar când mergea, scotea un foşnet nemaipomenit. Ajunse tigru să ia 
apă. Tigroaica îl auzi venind de departe, şi strigă: 

— Bărbate, vine de la munte dracul gol! 

Tigrul se uită şi nu se dumiri ce animal să fie acela. Când iepurele ajunse mai aproape, strigă că 
el era strigoiul frunzelor uscate. Tigrul nu mai auzise nicicând de asemenea dihanie şi, speriat, o luă 
la fugă să se ascundă în pădure. 

Cum se văzu singur, iepurele se adapă după pofta inimii, şi izbucni în râs. Apoi îşi lepădă de pe 
el frunzele, strigând cât îl ţinea gura că nu era strigoiul frunzelor uscate, ci iepurele cel istet. 

Iar tigrul fu înşelat şi de data asta şi niciodată nu izbuti să se răzbune de toate câte l-a făcut 
iepurele să pătimească. 


Ciocănitoarea şi pantera 
poveste braziliană 


Odată, unei pantere uriaşe, cu capul cât un coş de nuiele, i s-a năzărit să facă prinsoare cu o 
ciocănitoare din aceea cu penele albe şi căpşorul verde. Pantera se apropie de ea şi o întrebă cu 
trufie: 

— Cumătră, vrei să facem o prinsoare? 

— Hai să facem, cumătră panteră! Spune, că sunt numai urechi! răspunse pasărea: 

Atunci pantera grăi aşa: 

— Care din noi o să strige mai tare, izbutind să o sperie pe cealaltă, o să câştige prinsoarea! 

— Bine, cumătră, aşa să facem! Începe tu! 

Şi pantera prinse a rage cu toată nădejdea, din fundul bojocilor, slobozind un răcnet din acelea 
care făcu să tremure frunzele uscate de pe pământ şi pătrunse în cele mai tainice vizuini. 

Dar ciocănitoarea nici gând să se sperie, ci rămase liniştită, fără să-şi clatine măcar penele ei albe 
ori căpşorul Verde, de parcă n-ar fi auzit răcnetul duşmancei. Atunci pantera, ruşinată, o întrebă: 

— Cum, cumătră? Nu te-a înspăimântat răcnetul meu ca tunetul? 

— Nu! răspunse simplu pasărea. 

— Acum e rândul tău, cumătră ciocănitoare! zise pantera cu dispreţ. Să văd şi eu de eşti în stare 
să mă sperii, cu vocea ta atât de slabă, pe mine, care sunt cea mai puternică dintre toate viețuitoarele 
pădurii! 

Ciocănitoarea începu să-şi ascută ciocul, zăbovind îndelung şi, din când în când, dând câte o 
lovitură ca un ciocănaş. Pantera, sătulă de prinsoare, îşi ciuli urechile, căci se apropia o turmă de 
porci mistreți, şi nu mai luă în seamă păsărică de lângă ea. 


În vremea asta, ciocănitoarea îşi văzu mai departe de ascuţit, iar atunci când porcii ajunseră chiar 
sub copacul pe crengile căruia se aflau ele, pasărea îşi întinse gâtul până ajunse la urechea panterei 
şi-i dădu o lovitură zdravănă cu ciocul. Pantera, ameţită de durere, îşi pierdu cumpătul şi căzu din 
copac în mijlocul turmei. Cât ai clipi, mistreţii o sfârtecară în bucățele. Ciocănitoarea rămase 
teafără, bucurându-se c-a scăpat cu bine. Ciocăni apoi mai departe, nişte nuci de cocos. 

Şi aşa se întâmplă că pantera, care era încredințată că o s-o învingă pe ciocănitoare, socotind că, 
de bună seamă, puterea ei era de neîntrecut, fu până la urmă învinsă de păsăruica cea isteață. 


Scrisoarea 
poveste columbiană 


Într-o zi, animalele fură nevoite să trimită o scrisoare însemnată împăratului lor, care se afla 
departe. După multă vorbărie, începură să caute solul cel mai potrivit, care avea să ducă scrisoarea, 
cu mare grijă — fără s-o ude, căci era iarnă, şi apa nurilor crescuse — dar şi toarte iute. 

Pentru o călătorie atât de lungă, se gândiră la mai mulți: la găină, că zbura; la rată, că înota cu 
uşurinţă; la tigru, că putea alerga şi ucide, la nevoie; la năpârcă, fiindcă se târa fără zgomot: la liliac, 
că putea călători şi noaptea. Se mai gândiră şi la vultur, care trecea într-o clipă marea în zbor, şi la 
rechin, fiindcă era tinăr şi voinic, ba chiar şi la crocodil. 

Dar nimeni din cei aleşi nu se învoi să ducă scrisoarea. Fiecare îşi ceru iertăciune. Tigrul zise că 
trebuia să facă pe sperietoarea de păsări în lanul de porumb; vulturul, că tocmai lucra.la o moară; 
găina, că avea un copil bolnav; năpârca spuse că trebuia să caute came proaspătă, prin capcane; 
crocodilul, că avea de pregătit năvoadele, ca să pescuiască, iar liliacul — că avea de terminat toba 
pe care tocmai o meşterea. 

Auzind atâtea scorneli, pasărea căreia 1 se spune tucâm grăi şi ea: 

— Eu aş merge, dar abia prin mai, când o să termin de pus capcane pe pământul meu, că vreau 
să-l prind pe ticălosul de iepure, care mă fură toată ziulica. Dar până atunci nu se poate aştepta, că 
treaba e grabnică... 

— [a lasă minciunile, mătuşă! strigă careva. Eşti doar prea bătrână ca să nu fii smintită. Nu mai 
bate câmpii, că nu se cuvine! Nu uita că nu mă poţi duce de nas. Vorba ceea. De nu te duci 
dumneata, se vede că alta-i pricina! Umblă zvonul că... 

— [a nu mai trăncăniţi! sări şi puricele, că treaba cu scrisoarea e anevoioasă şi serioasă. N-avem 
nevoie de vorbărie, ci de un sol care să fie în stare s-o împlinească! O să fie destulă vreme apoi să 
stăm la taclale! 

Iepurele, care tăcuse chitic, zise şi el: 

— Ştiţi cu toţii cât sunt eu de săritor. Nu m-am dat niciodată în lături de la nimic. Dar acum nu 
mă pot duce, căci sunt chemat la oaste, şi înțelegeţi doar că e o datorie a fiecăruia. Dar dacă-mi dați 
voie, o să vă spun cine-i bun de sol! 

— Cine-1? întrebă broasca. 

— Păi cumătrul câine. El e cel mai potrivit: poate fugi, înota, apoi îl cunoaşte bine pe cel care 
aşteaptă scrisoarea, unde mai puneţi că ştie să le fie oamenilor pe plac... 

Câinele n-avu încotro şi o porni cu scrisoarea. Când ajunse însă la râu, îşi zise: 

„Hârtia nu trebuie să se ude. Dacă o s-o ţin în gură, o ud cu scuipat; dacă mi-o bag în nări, o să 
mă sufoc. Dacă mi-o pun pe frunte, n-o să mai văd, iar de pe cap o poate lua vântul şi duce în râu; 
de mi-o vâr în urechi, nu mai aud zgomotele care îmi vestesc primejdia; la subţioară, o să mă 
stingherească la înot...” 

Şi copleşit de atâtea gânduri, câinele se hotărî să-şi pună scrisoarea în buzunar. În felul ăsta, 
ajunse cu bine, cu scrisoarea întreagă şi nevătămată, la împăratul animalelor. 


Inmormântarea iepuroaicei 
poveste columbiană 


Într-o zi, iepurele dădu sfoară-n ţară că i-a murit nevasta. Sărac cum era, şi zicând că vrea s-o 
îngroape cu toată pompa, cu popă şi clopote, se duse la gândac, să-i împrumute zece pesos pentru 
cheltuială. După multă chibzuială, gândacul îi dădu banii, dar mai întâi îl puse să iscălească hârtie. 

Iepurele trecu apoi pe la găină şi-i ceru o sută de pesos, pentru înmormântarea iepuroaicei. ŞI, pe 
când vorbea do nevastă, plângea cu lacrimi amare, de ţi se frângea sufletul. Cumătră găină, zgârcită 
cum era, îi aruncă în față vorbe de ocară: că era haimana, leneș, fără o leţcaie, dar în cele din urmă îi 
dădu banii ceruţi. 

La vizuina vulpii, care era tare arătoasă, împodobită toată cu pene, iepurele se opri să ceară alt 
împrumut, de trei sute de rucani“*. 

Vulpii îi vorbi nu numai de înmormântare, ci şi de rânduiala pe care trebuia s-o facă în 
gospodăria lui, căci de la boala iepuroaicei se adunaseră toate. Primi banii şi se duse apoi pe la 
câine, de la care stoarse câţiva pataconi**. Câinele îl bombăni, fiindcă îl socotea cam certăreţ din 
pricina veşnicelor lui gâlcevi cu tigrul, dar îi dădu și el banii. 

Cum tot nu era mulțumit cu ce adunase, iepurele pleca ia tigru. Îi spuse, cu mare grijă, că banii 
de care avea nevoie erau pentru înmormântarea scumpei lui neveste şi ca să poată apoi să-şi culeagă 
porumbul pe care-l semănase pe coastă. Multe încercări mai făcu tigrul ca să nu se lase îmbrobodit 
de nepotul ăsta care-l supăra mereu dar, la urma urmelor, ca şi ceilalți, îi dădu cit îi ceruse iepurele, 
plângând şi zvârcolindu-se de durere. 

Iepurele nu ridică un deget să-şi plătească datoriile, ci aşteptă să vină toți după bani, căci având 
gândul să-i înşele, le spuse de la început să-l păsuiască până de ziua lui. 

Primul care i se înfățişă fu gândacul. Nici nu se aşeză el bine, că se ivi şi găina, lucru pe care 
iepurele îl aduse iute la cunoştinţă primului creditor. Gândacul dădu să fugă speriat, dar şiretul de 
iepure prinse să-i spună că, pentru banii pe care i-i datora, o să-l ajute să scape. Şi cât ai clipi, îl 
ascunse pe gândac sub o albie mare. Dădu apoi fuga s-o întâmpine, cu plecăciuni, pe găină, care 
tocmai urca scările. 

— Ai picat la țanc, cumătră, căci ţi-am pus deoparte o bucăţică bună, fiindcă azi e ziua mea. Ce 
bine că ai venit! Hai înăuntru, la adăpost de soarele ăsta, să te răcoreşti niţel. 

Pe când glăsuia astfel, iată că, prin spatele casei, se ivi vulpea. Ca s-o ferească de întâlnirea 
neplăcută, iepurele o împinse uşurel pe găină sub aceeaşi albie unde tremura gândacul. 

Cu vulpea, lucrurile se petrecură astfel: o pofti să prânzească acolo, ca să vadă că s-a făcut om 
chibzuit. Şi, pe când noua sosită începu să se jeluiască de vremea rea, de învolburarea râului, 
pricinuită de creşterea apelor, de războaie, de politică şi de boli, îşi vârî nasul printre bananii din 
jurul casei şi tigrul. Se iscă mare învălmăşeală printre cei veniţi. Mai ales vulpea se nelinişti şi-o 
rugă grabnic; pe gazdă s-o ascundă. Dintr-un salt, iepurele o băgă şi pe ea sub albie, unde tremura 
de frică găina, după ce înghițise gândacul. 

Iepurele îl pofti înăuntru pe tigru şi îi dădu de băut în cinstea întâlnirii şi a vechii lor prietenii. În 
vremea asta se ivi vânătorul, căci şi de la el luase iepurele bani. Tigrul prinse a clănțăni din colți, 
mustaţa i se zbârli şi ghearele i se încleştară. Văzând spaima ce puse stăpânire pe el, iepurele îi 
spuse: 

— Unchiule, fiindcă ai fost bun cu mine, n-o să te las să pieri în casa mea! Vâră-te aici, sub albia 
asta mare, până s-o îndepărta nepoftitul şi apoi o să ne vedem de taclalele noastre, că ne-au mai 
rămas doar atâtea lucruri plăcute de vorbit!... 

Cu vânătorul, iepurele vorbi fără ocolişuri. Îi spuse că, de se învoia să-l ierte de datorie, o să-i 
arate unde se afla ostatic tigrul, nelegiuitul care mânca oameni, stricând de atâta vreme liniştea 
ținutului. Încheiară pe dată târgul, şi iepurele îi arătă vânătorului albia cu pricina. 


636 rucan, monedă echivalînd cu zece reali 


637 patacon, monedă veche echivalînd cu un peso 


De ce are iepurele urechile mari 
poveste venezueleană 


Povestea aceasta s-a petrecut pe vremea când animalele aveau grai. Cumătrul Iepure, care 
totdeauna a fost tare viclean, se duse într-o zi până la Dumnezeu şi-i zise: 

— Părinte, de ce m-ai făcut aşa mititel, pe când cumetrii Leu, Tigru, Caiman, Cal şi Cerb sunt 
atât de mari! Nu-i cu putință, părinte! Nu pot rămâne aşa mic! 

Dumnezeu l-a privit o clipă, a zâmbit şi apoi i-a răspuns: 

— E tare greu ce-mi ceri. lepuraşule!... Dar, fie! Dacă-mi aduci o lacrimă de la cumătrul 
Crocodil, dacă izbuteşti să le faci ostatice pe cumetrele Viespe şi Năpârcă, atunci îţi voi face pe 
plac! 

— Preabine! zise Iepurele, şi plecă de grabă, tare mulțumit. 

Ajunse la cuibul cumetrei Năpârce, pe care o găsi încolăcită sub o piatră, şi-i spuse: 

— Cumătră Năpârcă, de ce dormi atât de chinuit, sub piatra asta atât de rece? Nu se poate aşa 
ceva! Mă doare inima când te văd. Mai bine bagă-te aici în coşul ăsta căldicel, până îţi aştern eu un 
culcuş de ierburi pe o lespede netedă. 

Cumătră Năpârcă zâmbi recunoscătoare: 

— Ai inimă tare bună, băiete! Să te ţie Domnul! Şi zicând vorbele astea, ţâşt!, se vâri în coş. 
Iepurele puse iute capacul, apoi îşi văzu mai departe de drum, cu coşul cu năpârcă la spinare. 

Merse el până ce văzu sub un copac un viespar mare cu viespi cărora li se zice matacaballos%:. 
Văzându-l că se apropie, viespile începură să ţopăie de bucurie şi să-şi pregătească otrava. Dar 
cumătrul lepure izbucni în lacrimi, hohotind amarnic, şi le zise: 

— Vai, cumetrelor viespi! Cum se poate să vreți să mă înțepaţi când tocmai v-am adus în dar 
coşul ăsta plin cu miere? 

Viespile se muiară pe dată, şi se repeziră, bucuroase de asemenea dar bogat, drept în coş. 
Iepurele se grăbi să pună iute capacul şi, luând coşul la spinare, plecă mai departe. Ajunse la țărmul 
unde-şi avea sălaşul cumătrul Caiman. Cumătrul Broscoi stătea de veghe pe mal. Iepurele se 
apropie de Broscoi, îi dădu bineţe cu mare prieteşug, îl întrebă de ai lui şi-i spuse că era în trecere 
pe acolo. Dar. Cum Broscoiul era tare şiret, nici nu-i trecu prin gând să se lase momit de vorbele 
astea, bănuind numaidecât că e ceva la mijloc. 

Deodată, cumătrul Iepure strigă: 

— Cască bine ochii, Broscoiule! 

Deschizându-şi ochii şi mai mari, Broscoiul îi răspunse: 

— Sunt numai ochi! 

Iepurele luă de jos un pumn de nisip şi i-l azvârli în ochii Broscoiului. Şi, pe când acesta prinse a 
topăi, frecându-se la ochi, cumătrul Iepure se strecură până la țărmul unde dormea cumătrul 
Caiman, sforăind cu botul larg deschis. Iepurele scoase o tigvă uscată şi, cu un băț, îi arse o lovitură 
zdravănă caimanului drept în bot, de făcu să plângă amarnic, şi în felul ăsta putu să-i culeagă o 
lacrimă uriaşă şi s-o vâre în tigvă. 

Dădu apoi fuga la Dumnezeu, care aflase totul, şi când îl văzu, zâmbi cu tâlc. Iepurele nu-şi mai 
încăpea în piele de îngâmfare şi fericire, la gândul că acum avea să fie mare precum cumătrul Tigru. 
Dar Domnul îl prinse de urechi şi-l ridică în sus, spunându-i: 

— Tare mai eşti viclean, fiule! De te-aş face mare. Precum doreşti, ce s-ar întâmpla cu celelalte 
animale, când tu, aşa mic cum eşti, ai izbutit să faci tot ce ţi-am cerut? 

De atunci s-au lungit urechile cumătrului Iepure, dar numai i-au crescut, căci el tot mic a rămas. 


638  omoară-cai (span) 


Bursucul şi vulpoiul 
poveste argentiniană 


Într-o zi, bursucul şi vulpoiul hotărâră să iasă împreună la plimbare. După ce merseră alături o 
vreme, bursucul îi spuse, plin de şiretenie, vulpoiului: 

— Ce zici, cumetre, vrei să ne oprim niţel şi să prindem fiecare cile un mânz dintre aceia care 
aleargă acolo pe câmp, ca să ne dovedim îndemânarea la mânuitul lasoului? 

— Prea bine, cumetre! se învoi vulpoiul. Să ne pregătim lasourile şi să săpăm gropile în care să 
doborâm mânjii! 

Bursucul, care se pricepea, săpă o groapă într-un loc plin de pietre şi de mărăcini, pe când 
vulpoiul, făcu o groapă cu pereții netezi. După ce sfârşiră de săpat, bursucul spuse: 

— Ascultă, cumetre, eu o să stau aici la pândă, iar tu du-te să mâni mânjii încoace! O să stau în 
aşteptare, cu lasoul pregătit! 

— Bine, cumetre! 

Vulpoiul plecă zorit după mânji, să-i mâne într-acolo. Nu trecu mult şi se întoarse în goană, val- 
vârtej, mânând animalele şi strigând bursucului în gura mare: 

— Fii gata, cumetre, că acum e acum! 

Bursucul ieşi din groapă, scuturându-se de țarină şi, rotind lasoul cu îndemânare, tocmai în clipa 
în care treceau în fugă mânjii, îl aruncă spre cel mai iute dintre ei, îl prinse zdravăn şi-l trânti la 
pământ, ca să-l lege. 

— lată mânzul legat, cumetre! Acum e rândul tău! grăi către vulpoi. 

— Bine, cumetre, că doar aşa ne-a fost vorba! 

— Pregăteşte-ţi lasoul, că eu mă duc după mânji. 

Vulpoiul nu prea avea chef să se pună pe treabă, dar nu mai avea cum să dea înapoi. Îşi făcu el 
curaj şi-şi pregăti lasoul. Curând se auziră strigătele bursucului: 

— Fii gata, cumetre vulpoi, că vin! 

Atunci vulpoiul slobozi la întâmplare lasoul şi se nimeri să prindă un mânz, care însă, smucindu- 
se zdravăn, îl aruncă pe vulpoi în groapă. Bietul de el se pomeni pe fundul gropii, de unde nu mai 
putu să iasă, căci pereţii erau netezi şi n-avea de ce să se prindă. 

Şi aşa, vulpoiul plăti cu viața îndrăzneala lui de a se băga într-o treabă de care n-avea habar. 


Maimuţele şi broaştele țestoase 
poveste cubaneză 


Trăiau odată un maimuţoi şi nevastă-sa, maimuța. Îşi cumpărară un petic de pământ şi începură 
să-l lucreze: să-l are şi să-l semene. Dar curând se saturară de singurătate, că n-aveau cu cine 
schimba o vorbă prin părțile acelea. 

Tocmai atunci se aşezară prin apropiere o pereche de broaşte țestoase, cu care se împrieteniră la 
cataramă. Nu trecu mult şi recolta maimuţelor începu să fie bună de cules. Într-o noapte însă, 
perechea de broaşte le fură tot ce rodise. A doua zi, maimuţele li se plânseră cumetrilor vecini că au 
venit nişte hoți şi i-au furat. Atunci broaştele țestoase le povăţuiră: 

— Trebuie să staţi de veghe, să-i prindeți pe hoţi şi să-i omorâţi! 

Cumătră broască ţestoasă le mai zise: 

— Stați voi la pândă la noapte, iar mâine o să stăm noi! Aşezaţi-vă acolo către răsărit şi vegheați! 

Maimuţele ascultară şi se duseră să vegheze în partea dinspre răsărit, iar broaştele țestoase veniră 
tiptil pe la miază-noapte şi furară iar din recoltă. 

A doua zi, maimuţele se duseră la broaşte şi le spuseră că iar le-au călcat hoţii. 


— Ei cumetrilor, se vede că aţi adormit le răspunseră ele, căci altfel cum era să vă fure? Dacă aţi 
stat în partea de răsărit şi hoţii au prădat la miază-noapte. O să stăm noi la noapte în partea dinspre 
apus. 

Şi când se întunecă, se duseră să stea ia pândă în partea de apus, dar, în toiul nopţii, tot ele se 
apucară să fure de la miază-zi. 

Dis-de-dimineaţă, maimuţele se treziră, se duseră grabnic să cerceteze ce s-a întâmplat şi se 
pomeniră cu un jaf mai mare ca oricând. Le ziseră atunci vecinilor: 

— Duceţi-vă acasă, că o să stăm noi singure la pândă! Mai întâi o să ascundem bine toţi banii pe 
care-i avem în foişorul de pază din porumbişte, că poate aşa îi ferim de hoți... 

Zis şi făcut: puseră banii în foişor. 

Pe la miezul nopţii, cumătră broască ţestoasă veni să fure banii, dar cumătră maimuţă stătea 
trează şi o auzi. Maimuţa îşi sculă bărbatul, zicându-i: 

— Am auzit zgomote, să ne prefacem că dormim, să vedem ce se întâmplă!... 

Cumătră broască urcă în foişor şi fură toţi banii ascunşi acolo. Dar maimuţele se urcară după ea 
şi o prinseră. 

— Vai, cumătră, cum se poate? Noi aveam încredere în tine şi tocmai tu să fii hoțul! Meriți să fii 
pedepsită cu moartea! 

— Să o ucidem cu toporişca! zise maimuța. 

— Cumetrilor! le răspunse atunci broasca țestoasă! de mă loviți cu toporişca nu izbutiți să mă 
ucideți! De mă spânzurați, tot nu pier! Îmi pare rău, cumetrilor, dar numai dacă mă aruncați în râu 
îmi veniţi de hac, fiindcă mă înec! 

Sărmanele maimuțe, proaste cum erau, duseră broasca la râu şi-o azvârliră în apă să o înece. 

Atunci broasca le strigă, din mijlocul râului: 

— Hei, cumetrilor, da' proşti mai sunteți! Nu ştiţi că eu aici îmi duc zilele? 


Cocoșul şi vulpoiul 
poveste ecuadoriană 


Într-o noapte cu lună, un vulpoi şiret cutreiera flămând codrul des pe cărări întortocheate. Cum 
nu mâncase de multişor nimic, o pornise în căutarea unei vietăţi cu care să-şi potolească foamea. 
După ce merse el un răstimp, auzi cântând un cocoş, care vestea mijirea zorilor. Cântecul se auzea 
tot mai bine, pe măsură ce vulpoiul se apropia de ograda unei case de plugari sărmani. 

„Ce noroc! îşi zise vulpoiul. Aşa mai merge; o să-mi cadă bine bucăţica asta. Un cocoş! e tocmai 
bun pentru foamea mea. la să vedem cum să fac să-l prind!”. 

Cu multă dibăcie se cațără pe zidul din ogradă şi de acolo se apropie tiptil de cocoşul care bătea 
din aripi, strigând „cucurigu!” 

Vulpoiul îi dădu bineţe cum se cuvine, zicându-i: 

— Să ai parte de o zi bună, cumetre cocoş! 

— Care-i pricina pentru care mă saluți astfel? întrebă cocoşul. 

— Păi treceam pe aici şi cântecul tău minunat m-a făcut să mă opresc şi să vin încoace. De bună 
seamă că dintre toate păsările de pe lume cânţi cel mai frumos. 

— Mulţumesc, cumetre vulpoi, dar acum sunt cam răguşit; să mă auzi când sunt în voce, e cu 
totul altfel. 

— Fiindcă veni vorba, îţi pot spune că la fel de frumos cânta şi tatăl tău, pe care l-am cunoscut. 
Dar ceva îţi lipseşte. 

— S-auzim, cumetre vulpoi! 

— Păi de-ai cânta cu ochii închişi, l-ai întrece pe tatăl tău. 

Măgulit de atâtea laude, cocoşul prinse a cânta cu ochii închişi, dând din aripi. În clipa când se 
aştepta mai puţin, vulpoiul dintr-o săritură îl înhaţă pe cocoş de gât. 


— Acum eşti al meu! zise vulpoiul. 

— Bietul de mine! răspunse cocoşul. Sunt în puterea ta şi a nimănui altcuiva, dar ia-mă cu mare 
grijă! 

— Aşa o să fac, cumetre cocoș! 

Şi vulpoiul, sigur de pradă, se îndreptă mulțumit spre un loc mai ferit. Când trecură pe lângă un 
staul, dădură peste un bou. Atunci, cocoşul deschise vorba: 

— Cumetre vulpoi, spune-i şi boului că sunt al tău şi al nimănui altcuiva! 

— Bine, se învoi vulpoiul. 

Ca să poată vorbi, îl lăsă pe cocoş Jos lângă el, şi spuse: 

— Cumetre bou, cocoşul ăsta e al meu şi numai al meu! 

În vremea asta, cocoşul zbură într-un copac din apropiere, de unde grăi astfel: 

— Eşti un prost, cumetre vulpoi! Eu, în neştiința mea, ţi-am căzut în gheare, dând crezare 
vorbelor tale. Dar tu, care te făleai că m-ai înşelat, ai să-ţi pui acum pofta-n cui! 

— Blestemat cocoş! bodogăni vulpoiul, pe când boul râdea de povestea celor doi cumetri. 


Mitul creației“ 
poveste guatemaleză 


Aceasta este istoria despre începutul începuturilor, când totul era nemişcat şi cu desăvârşire 
liniştit. Nimic nu se clintea, totul era molcom şi tăcut, iar necuprinsul cerului era deşert. 

Aceasta este prima poveste, cuvântul cel dintâi. Nu erau încă nici oameni, nici animale, păsări, 
peşti, raci, şi nici copaci, pietre, peşteri, mlaştini, ierburi ori păduri: nu exista decât cerul. 

Nu se vise încă faţa pământului. Erau numai marea liniştită şi nemărginirea cerului. Nimic nu 
era închegat, nu se auzea niciun zgomot, totul era neclintit şi tăcut în cer. 

Nu era nimic care să stea drept; pretutindeni numai apa liniştită, marea blândă, singură şi 
molcomă. Nimic nu era dăruit cu viaţă. 

Doar nemişcare şi tăcere, în bezna nopții. 

Numai Creatorul, Făuritorul şi Zămislitorii, ce se chemau Tepeu şi Gucumatz”“, sălăşluiau în 
apă, înconjurați de lumină. Stăteau ascunşi sub penele verzi şi albastre, din care pricină se numeau 
Gucumatz. Spiritul lor era aidoma cu cel al marilor înţelepţi, al marilor gânditori. Astfel ființa pe 
atunci cerul şi Sufletul Cerului, cum este numit zeul cel mare. Aşa se povesteşte. 

Atunci se ivi cuvântul. Tepeu şi Gucumatz, Zămislitorii, se întâlniră în întuneric, în bezna nopții, 
şi se sfătuiră între ei. Statură pe gânduri, se întrebară unul pe altul, chibzuind îndelung. Îşi 
împreunară cuvintele şi gândurile, înțelegându-se întru totul. 

Şi, după multă chibzuinţă, li se păru limpede că în zori, cum avea să se lumineze, trebuia să se 
ivească omul“. Hotărâră atunci zămislirea şi creşterea copacilor şi a ierburilor, naşterea vieţii şi 
făurirea omului. Aşa fu hotărât, în negurile nopții, de către Sufletul Cerului, care se cheamă 
Huracân. 

Trei sunt zeii care alcătuiesc Sufletul Cerului: primul se numeşte Caculhă Huracân, al doilea 


Chipi-Caculhă iar al treilea, Raxa-Caculha“”. 


640 


639 fragmente din Popol-Vuh. Libro del comun de los quiches 

640 pentru indienii quiches, numele de Gucumatz era legat de elementul lichid. Guc sau q'uc (în limba maya, kuk), 
era denumită pasărea quetzal (Pharomacus moeino) ; frumoasele pene verzi ale cozii ei erau folosite, ca şi penele 
albastre ale unei alte păsări numită Raxon (Cotinga amabilis), ca podoabe de sărbătoare de către regii şi căpeteniile 
maya, din cele mai îndepărtate timpuri 

641 cu concizia proprie limbii quiche se povesteşte cum s-a născut limpede ideea, în mintea Făuritorilor, cum li s-a 


revelat necesitatea de a crea omul, scopul ultim şi suprem al Creaţiei, după concepţiile finaliste ale indienilor quiche 


Statură la sfat Tepeu şi Gucumatz şi hotărâră împreună cum să zămislească viaţa şi lumina şi 
cum să tacă pentru a se ivi zorile. 

— Aşa să se înfăptuiască! Să fie umplut golul! Să se dea înapoi marea şi să facă loc, ca să se 
ivească pământul şi să se închege! 

Astfel grăiră Zămislitorii. 

— Să se facă lumină, în cer şi pe pământ! Dar zămislirea pe care o s-o săvârşim n-o să cunoască 
gloria şi mărirea până n-o s-o însufleţească ființa omenească! mai spuseră ei. 

Şi făuriră apoi pământul. A fost de ajuns un cuvânt al lor, şi pe dată s-a ivit pământul. Făurirea 
lui a fost ca o ceată, ca un nor de praf. Într-o clipă s-au ridicat din apă munţii şi au început să se 
înalte. 

Numai printr-o minune, numai printr-o plăsmuire magică s-au alcătuit munții şi văile. Şi îndată 
ce s-au ivit, s-au acoperit de păduri de chiparoşi şi pini. 

Sufletul lui Gucumatz se umplu de bucurie şi zise: 

— Binecuvântată a fost pogorârea ta, Suflet al Cerului, a ta, Huracán şi a voastră. Chipi-Caculhă 
şi Raxa-Caculhă! 

— Opera noastră de făurire o să-şi afle împlinirea! răspunseră cei invocaţi. 

Aşadar, mai întâi a fost alcătuit pământul, cu munţii şi văile; au izvorât apoi râurile şi fluviile, şi 
au prins a curge nestingherite printre dealuri. 

Astfel a fost creată lumea, din voia Sufletului Cerului şi a Sufletului Pământului, cum sunt 
numiți primii făuritori, pe vremea când cerul era nemişcat şi pământul se afla cufundat în apă. 

Şi, după ce se gândiră şi chibzuiră bine, purceseră la desăvârşirea operei lor. 

Făcură animalele mici de munte, paznici ai tuturor pădurilor, şi apoi spiriduşii codrului“”, cerbii, 
păsările, leii, tigrii, şerpii şi năpârcile, care sunt paznicii lanelor. 

Şi grăiră iar Zămislitorii: 

— Ar trebui de acum înainte să existe cineva care să le poarte de grijă! 

Îndată ce gândiră şi rostiră aceste cuvinte, se, apucară să împartă cuiburile şi culcuşurile păsărilor 
şi animalelor. 

— Tu, cerbule, ai să dormi în luncă, la malul nurilor şi prin rovine. Ai să vieţuieşti printre tufe şi 
ierburi. În pădure o să te înmulţeşti şi vei alerga şi te vei ţine mereu pe patru picioare. 

Şi se făcu întocmai. 

Apoi le arătară locurile ce li se cuveneau păsărilor, mari şi mici, spunându-le: 

— lar voi, păsări, aveți să sălăşluiți pe crengile copacilor şi printre tufe; acolo vă veţi face 
cuiburile, unde o să vă înmulțiți şi o să vă creşteți puii. 

Aşa le grăiră animalelor şi păsărilor, ca acestea să priceapă ce aveau de făcut, şi toate îşi durară 
cuiburile, în chipul acesta Zămislitorii împărțiră animalelor locurile de pe pământ. Iar când isprăviră 
crearea tuturor vieţuitoarelor, le îndemnară: 

— Glăsuiţi, strigați, ciripiţi, vorbiţi, fiecare cum vă e felul, cum puteți fiecare! Proslăviţi-i pe zei, 
pe Huracán, Chipi-Caculhă, Raxa-Caculhă, adică Sufletul Cerului, şi pe noi, Zămislitorii! 
Proslăviţi-ne şi iubiți-ne cu smerenie! 

Dar viețuitoarele nu izbutiră să grăiască precum oamenii, ci doar să cârâie, să țipe, şi să 
croncăne, fiecare într-alt chip. 

Când Creatorul şi Zămislitorii văzură că nu era cu putinţă ca ele să grăiască, ziseră: 

— N-au fost în stare să ne rostească numele! Nu-i bine deloc! 

Şi le spuseră vieţuitoarelor: 

— Veţi avea altă soartă, fiindcă n-aţi izbutit să vorbiți. Ne-ara răzgândit; hrana voastră, culcuşul 
şi cuiburile le veți avea în pădure şi la câmpie, dar va trebui să vă închinaţi în faţa sorții: carnea 


642 huracan înseamnă ”picior”. Caculhâ-Huracân „rază a piciorului” adică „fulgerul”, Chipi-Caculha „fulger mic”, 
iar Raxa-Caculha „fulger verde” 

643 literal, omuleţi ai codrului. Vechii indieni socoteau că munţii erau locuiţi de aceste ființe protectoare, spirite 
ale pădurilor 


voastră va fi mâncată! Vom face alte făpturi care să ne proslăvească şi să ne arate supunere. lar pe 
voi, asta e soarta care vă aşteaptă. Aşa să fie! 

Astfel glăsuiră când le dezvăluiră voia lor tuturor animalelor, mari şi mici, de pe faţa pământului: 
din pricina aceasta au fost pedepsite să fie omorâte, iar carnea lor să fie mâncată. 

Aşadar, Creatorul şi Zămislitorii făcură o nouă încercare de a crea omul, zicând: 

— Să mai încercăm o dată! lată că se apropie zorile. Cum să facem ca să fim veşnic proslăviți şi 
pomeniţi pe pământ? Să-l plămădim pe cel care ne va proslăvi şi sprijini! Am încercat cu primele 
noastre făpturi, dar n-am izbutit să fim proslăviţi şi lăudați de ele. Să încercăm acum să facem nişte 
fiinţe ascultătoare, smerite, care să ne fie sprijin! Astfel grăiră. 

Şi purceseră îndată la facerea omului. Alcătuiră din lut carnea, dar văzură că nu era lucru bun, 
căci lutul se desprindea, era prea moale, nu se lăsa plămădit, n-avea putere. Omul cădea mereu, era 
plin de apă, nu-şi mişca deloc capul, iar fața i se ducea când într-o parte, când în cealaltă; avea 
vederea acoperită şi nu putea privi înapoi. La început vorbea, dar n-avea judecată. Curând, se muie 
de tot şi nu se mai putu ține. 

Atunci Creatorul şi Zămislitorii strigară: 

— E limpede că nu-i în stare să meargă, nici să se înmulțească! Să chibzuim ce să facem! 

Se lepădară de lucrul făcut şi se sfătuiră iar între ei. Se duseră îndată la cei doi vraci, pe nume 
Ixpiyacoc şi Ixmucani, care erau străbunii zorilor şi ai zilei. Şi Huracán, Tepeu şi Gucumatz le 
spuseră astfel: 

— Trebuie să ne adunăm cu toții şi să aflăm în ce chip putem face un om care să ne fie sprijin şi 
să ne proslăvească, să ne poarte de grijă şi să ne pomenească în veci. Ghiciţi voi, vracilor, Ixpiyacoc 
şi Ixmucani, faceți să fie lumină, să fim lăudați şi ascultați de omul pe care vrem să-l creăm. Faceţi 
ca totul să se înfăptuiască astfel! 

Aruncaţi boabele de porumb şi de tzite 
cioplim din lemn, să-i tăiem gură şi ochi. 


44 ca să citiţi soarta! Şi aşa vom afla dacă trebuie să-l 


Vracii aruncară atunci bobii şi grăiră, spunând adevărul: 

— Vor fi bune păpuşile voastre de lemn. Vor vorbi şi se vor înmulți pe fața pământului. 

— Aşa să fie! le răspunseră Creatorul şi Zămislitorii. 

Şi pe dată făcură păpuşile cioplite în lemn. Semănau cu omul, vorbeau ca el şi se răspândiră pe 
fața pământului. Trăiră şi se înmulțiră. Avură mulți fii şi fiice. Nu aveau însă suflet, nici judecată, şi 
nu-şi amintiră de Creatorul lor. Mergeau fără ţintă şi se târau în patru labe. 

Fiindcă nu-i mulţumiră Sufletului Cerului, nu izbutiră să-i fie pe plac. La început vorbeau, dar 
fața lor era uscată; mâinile şi picioarele lor n-aveau putere; n-aveau sânge, nici carne, nici grăsime; 
obrajii lor erau supți, mâinile şi picioarele uscate, şi erau gălbejiți. 

Din pricina asta nu se gândiră la Creator şi la Zămislitori, cei care îi făcuseră şi le purtau de grijă. 

Aceştia au fost primii oameni care au trăit, puzderie, pe lume. 

Dar curând, păpuşile de lemn au fost distruse, nimicite şi ucise. 

Sufletul Cerului iscă un potop uriaş, care căzu peste păpuşile de lemn. 

Acestea sunt numele primilor oameni adevărați care au fost creați şi alcătuiți: cel dinţii a fost 
Balam-Quitze, al dilea Balum-Acab, al treilea, Mahucutah, şi ultimul, Iqui-Balam. 


Acestea sunt numele primilor noştri strămoşi. 

Se spune că numai ei au fost făcuţi fără să aibă nici mamă, nici tată. Nu s-au născut din femeie, 
şi nici n-au fost zămisliți de Creator. Numai printr-o minune, printr-o vrăjitorie au fost aduşi la viață 
de Creator şi de Zămislitori, Tepeu şi Gucumatz. Şi fiindcă aveau înfăţişare de oameni, le-a fost dat 
să fie oameni. Aveau grai, stăteau de vorbă, vedeau şi auzeau, mergeau şi apucau cu mâinile lor. 


644 arbust (Erythrina corallodendron), ale cărui fructe în formă de păstăi cu boabe roşii, asemănătoare cu fasolea, 
sînt folosite de indieni, împreună cu boabele de porumb, la ghicit şi în alte vrăjitorii 


Erau oameni buni şi frumoşi, iar chipul lor era bărbătesc. 

Erau înzestrați cu judecată. Aveau vederea atât de ageră, încât puteau cuprinde totul cu ochii, 
toate câte erau pe lume. Când priveau, vedeau orice în jur, şi bolta cerului, şi fața rotundă a 
pământului. Vedeau toate lucrurile ascunse, la orice depărtare, fără să fie nevoiţi să se mişte. Vedeau 
toată lumea, din locul în care se aflau. 

Nemărginită le era înţelepciunea. Ochii lor cuprindeau pădurile, stâncile, lacurile, mările, munţii 
şi văile. Erau într-adevăr nişte oameni minunaţi Balam-Quitze, Balam-Acab, Mahucutah şi Iqui- 
Balam. 

Atunci Creatorul îi întrebă: 

— Ce gândiţi despre voi înşivă? Nu vedeţi oare? Nu auziţi? Nu sunt bune graiul vostru şi felul 
de a păşi? Priviţi deci! Desfătaţi-vă privind lumea, uitându-vă cum se ivesc munții şi văile! Încercaţi 
să cuprindeţi totul cu privirea! 

Şi pe dată izbutiră să vadă toate câte erau pe lume. Atunci mulțumiră Creatorului, spunând: 

— Într-adevăr îți mulțumim, de mai multe ori! Am fost făuriţi, ni s-a dat gură şi chip, vorbim, 
auzim, gândim şi mergem. Simţim totul şi cunoaştem şi ce e departe, şi ce e aproape. Vedem şi ce e 
mare, şi ce e mărunt, în cer şi pe pământ. Îți aducem prinos că ne-ai dat viaţă, oh, Creatorule, şi că 
ne-ai înzestrat cu simţire! 

Ajunseră deci să cunoască totul şi cercetară cele patru colţuri ale cerului şi cele patru părți ale 
feței pământului. Dar Creatorul nu privi lucrul acesta cu ochi buni. 

— Nu e bine ce spun făpturile pe care le-am creat! Cunosc toate, şi ce e mare, şi ce e mărunt. 

Aşa grăi, şi stătu iar la sfat cu Zămislitorii. 

— Ce să facem acum cu ei? Privirea lor trebuie să cuprindă numai ce e aproape şi să vadă doar 
un petic din fața pământului. Nu e bine ce spun ei. Oare nu sunt doar simple făpturi alcătuite de noi? 
Trebuie să fie oare şi ei ca zeii?... Să le înfrânăm puţin dorințele, căci nu-i a bine ce se întâmplă! 
Vor oare să ne ajungă pe noi, creatorii lor, care putem vedea nemărginirea şi. Cunoaştem totul? 

Aşa se întrebară Sufletul Cerului, Huracân, Chipi-Caculhă, Raxa-Caculhă şi Zămislitorii, Tepeu 
şi Gucumatz. Se sfătuiră şi fără zăbavă schimbară firea făpturilor făcute de ei. 

Sufletul Cerului le împrăştie peste ochi un abur, şi vederea li se împăienjeni, ca atunci când sufli 
peste luciul oglinzii. Ochii lor se aburiră şi putură vedea numai ce se afla în apropiere, pumai atât li 
se desluşea limpede. 

Astfel le-a fost năruită înţelepciunea şi puterea celor patru oameni care au însemnat obârşia şi 
începutul neamului quiche. 

Astfel au fost creați şi alcătuiți strămoşii noştri, părinţii noştri, de către Sufletul Cerului şi 
Sufletul Pământului. 


Legenda potopului 


poveste braziliană 


În vremurile de demult, un potop cotropitor s-a revărsat asupra pământului pe care trăim astăzi. 
Dintre strămoşii noştri, doar unul singur a izbutit. În ciuda ostenelii cumplite, să înoate într-una, 
până când a văzut creasta unui palmier care ieşea din apă Omul s-a apropiat, s-a agăţat de o frunză 
verde şi şi-a făcut vânt să se caţere în copac, prinzându-se zdravăn de el. 

Rămase acolo zile în şir, suferind de foame şi de frig. Într-un târziu, fructele palmierului începură 
să se pârguiască şi în felul acesta putu să se hrănească. 

Într-o zi, auzi de departe cântecul păsării sapacuru, care se apropie de el şi-i grăi aşa: 

— Ține-te bine, că în curând ăm să-ţi aduc pământ, ca să te poţi da jos! 

Nu trecu mult, şi o altă pasăre, sapacuru, veni în zbor, se lăsă pe o frunză şi-l întrebă: 

— Aproape de tot am zărit pământ, de ce nu te duci acolo? 


— Nu-s în stare, sunt prea vlăguit de puteri, îi răspunse omul. Dacă mă dau jos din palmier, mă 
înec, de bună seamă. 

Atunci pasărea îi spuse: 

— Mă duc eu să caut pământ, să-ţi aduc! 

Şi amândouă păsările aduseră în cioc, de nenumărate ori, bulgări de pământ pe care îi aruncară în 
apă. Acolo unde sapacuru lăsa să cadă pământul, se iviră munţii, fiindcă ciocul lui era mai mare. 

Înainte de potop, pământul fusese întins. Încetul cu încetul, apele se retraseră şi omul putu să se 
dea jos din palmier. Îşi duse traiul hrănindu-se cu fructe şi rădăcini, viețuind singur, înconjurat de 
alte animale, de care se deosebea însă cu desăvârşire. 

Într-o zi, pasărea sapacuru îl întrebă: 

— De ce nu te duci să-ţi cauţi o soaţă? Acolo, pe malul golfului, sunt o mulţime de fete. Fă-ţi o 
plută, urcă-te pe ea şi o să poruncesc rațelor sălbatice să te ducă spre ele. 

A doua zi, rațele purtară pluta omului până spre golf, unde se scăldau o grămadă de fete. Văzând 
pluta, ele fugiră speriate către plajă. Una singură însă se aruncă înainte şi înotă până la plută. Omul 
o luă în braţe, iar rațele purtară pluta înapoi, spre sălaşul lui. 

Celelalte fete povestiră pățania, iar rudele celei dispărute porniră pe urmele fugarilor, dar nu 
izbutiră să-i ajungă. 


Negrii şi albii 


poveste cubaneză 


La început, toți oamenii erau negri. Odată, Domnul a făcut un lac, să se scalde în el toţi oamenii 
şi să-şi albească pielea. 

Dar cum apa era foarte rece, unora li s-a făcut frică să intre. Ceilalți însă s-au scăldat şi au ieşit 
din apă cu pielea albă. 

Văzându-i pe negrii ce stăteau pe mal, unul din cei care se albiseră a început să-i îmbrâncească. 
Dar ei erau atât de înspăimântați de apa rece, încât au căzut în patru labe. Din pricina asta au negrii 
tălpile picioarelor şi palmele albe. 


Când şi cum s-a ivit moartea pe pământ 
poveste columbiană 


Cu multă, foarte multă vreme în urmă, cerul şi pământul se aflau tare aproape, aşa de aproape că 
Dumnezeu ieşea în balconul palatului său şi vedea ce făceau Adam şi Eva în gospodăria lor, ba 
chiar şi ce se petrecea sub pământ, în mină. Perechea era atât de aproape de stăpân; că el putea lua 
aminte dacă aveau veşminte noi, podoabe în cufere, carne ori pâine în cămară. De sărbători, 
Domnul îi poftea pe amândoi în cer, în semn de prietenie. 

Cum strămoşii noştri erau vecini buni, Domnul le dădea hrană, haine doar puţin folosite, încălțări 
aproape noi, cojoace pentru zilele friguroase, arcuri şi flinte pentru vânătoare, postav, leacuri, cuie 
şi lacăte pentru încăperi, pânză pentru cămăşi, pături groase, praf de puşcă, flinte cu două ţevi, 
porumb de semănat... Într-un cuvânt, Domnul şi slujitorii lui se înțelegeau de minune. 

Odată, Domnul le trimise în dar o piatră neagră, tare, Eva o luă, se uită la ea şi se întrebă: 

„Oare la ce o fi bună, că nu se poate sfărâma cu toporişca, nici nu se poate măcina? E aşa tare, că 
nu intră în ea nici ferăstrăul, nici altceva! Domnul se înveseleşte pe seama noastră, bătându-şi joc de 
noi fiindcă suntem săraci! 

Şi plingând de furie, Eva îşi aşteptă bărbatul, care era plecat de mai multe zile ia lucru, ca să 
hotărască împreună ce aveau de făcut. 


Când Adam văzu piatra, chibzui îndelung. De bună seamă, Domnul îşi râdea de ei! Piatra asta nu 
era bună s-o ţii la cingătoare, să-ți aprinzi pipa, că era prea grea; nici la spălat, că era prea mare; nici 
să faci din ea mortar, că nu se sfărâma; nici s-o pui în hornul cuptorului, că nu lăsa flăcările să se 
ridice. Aşa că piatra aceea, neagră precum pasărea chamon şi tare ca fierul, nu era bună de nimic! 

Când ii înapoie Domnului darul, el îi spuse lui Adam: 

— Fiindcă nu primiţi piatra, luaţi în schimb ciorchinele ăsta de banane! 

Mulţumiţi, Adam şi Eva se bucurară de pumnul de fructe. Când sfârşiră de mâncat, se ivi lângă 
ei Domnul, care le zise: 

— Am vrut să vă fac veşnici ca pietrele, dar n-aţi vrut să fiți ca ele, ci ca poamele astea, care au 
viaţă scurtă! Ca ele o să fiți în veci: o să vă naşteţi, o să creşteţi şi o să aveţi urmaşi care vă vor lua 
locul şi vor muri, la rândul lor! 

De atunci încoace s-a ivit moartea pe pământ. 


Legenda lui Chuya-Chaki, „picior sucit” 


poveste columbiană 


În satul unde trăia Awanari a sosit odată un om străin, care a cerut găzduire. Cum era după- 
amiază, în sat se aflau doar femeile şi copiii mici, bărbaţii fiind plecaţi, unii la lucrul câmpului, alții 
la vânătoare. 

Cea mai bătrână dintre femei, mama lui Awanari, îi oferi într-o tigvă de bostan băutură de 
manioc, poftindu-l să aştepte întoarcerea vânătorilor. 

Omul, care era chiar Chuya-Chaki, se aşeză pe un buştean, în bucătăria cea mare, unde 
trebăluiau femeile. Era un fel de şopron fără pereţi, acoperit cu frunze de palmier. Chuya-Chaki se 
uită în jur, cu un fel de curiozitate dar în acelaşi timp cam fără chef. Văzu că două dintre femei se 
îndreptară spre o colibă mică şi întunecată, unde era un hârdău mare de lemn, scobit într-un trunchi 
de copac, în care dospea mustul de manioc. Între bucătărie şi colibă era o încăpere mare, unde 
locuiau sătenii. Cele trei construcții alcătuiau un fel de arc, a cărui coardă era formată de un râuleț. 
Din sat se ajungea, trecând un podet, la drumul ce ducea spre pădure. Pe acolo plecaseră bărbaţii la 
vânătoare, şi tot pe acolo aveau să se întoarcă.: Cele două femei umplură nişte tigve mari şi se 
întoarseră la bucătărie. Alte două se apucară să strecoare mustul printr-un fel de ciur. Le urmări cu 
privirea cum turnau mustul, printr-o ţeava netedă de trestie, apoi trăgeau fiecare de ambele părți ale 
ciurului şi pe dată începea să picure licoarea. 

O bătrână îi zise: 

— Bărbaţii au făgăduit să ne aducă vânat din belşug. De aceea le pregătim licoarea de manioc, 
să-l primim cum se cuvine. 

Chuya-Chaki încuviință, iar bătrâna grăi mai departe: 

— În felul acesta le arătăm recunoştinţa, răsplătindu-le strădania. În drum spre casă, cei care 
aduc vânatul îşi vestesc sosirea lovind în toba cea mare, făcută dintr-un trunchi de copac, din 
apropierea satului, iar noi le ieşim în întâmpinare. Când n-au vânat nimic, sunt nevoiţi să-şi ia ei 
singuri de băut. 

Chuya-Chaki se ridică în picioare şi, prefăcându-se că se îndreaptă spre încăperea cea mare, o 
luă pe furiş pe drumul ce ducea spre pădure. 

Cum începu să se întunece, Awanari îi strânse pe vânători şi dădu semnalul întoarcerii. Mai 
înainte de a porni, trebuiau să strângă la un loc vânatul, apoi să-l împartă, ca fiecare să care 
deopotrivă. În ziua aceea vânaseră un tapir, care era aşa de mare, că au trebuit să-l facă bucăţi, şi 
zece oameni abia cărau povara. Cu dibăcie, tăiară frunze dintr-un palmier pitic şi le împletiră în aşa 
chip încât făcură nişte desagi unde puseră carnea. Apoi tăiară liane cu care îşi legară desagii în 
spinare. 

Dar cerul se întunecă, se auziră tunete şi curând începu să plouă. Awanari grăi către oameni: 


— Mai bine să ne întoarcem, că n-o să ne mai putem face drum prin ploaie. De bună seamă că 
ceilalți sunt împreună cu fratele meu, Watinga, şi o să-i prindem din urmă ori o să-i găsim acasă. 

O porniră, cu Awanari în frunte. Ploaia întuneca totul în jur, de nu se mai putea desluşi nimic. 
Peste puţină vreme, pământul se făcu alunecos din pricina apei, îngreunând tot mai mult mersul 
oamenilor, care se poticneau aproape la fiecare pas. 

Cam pe la jumătatea drumului, Awanari se simți frânt de oboseală. Socoti că era de vină mersul 
cu povara în spinare, pe pământul alunecos. Se gândi că şi ceilalți erau osteniţi, şi hotărî ca mai 
încolo să iacă un popas. Zgomotul pâraielor, strigătele păsărilor, mistreţii care călcau pe crengi, 
totul pierise înghițit de ploaie. Awanari nu mai auzea altceva decât ploaia răpăind pe frunzele 
copacilor şi căzând în bălți, şi zgomotul puhoaielor revărsate când, deodată, îşi dădu seama că nu 
mai recunoştea locurile pe unde treceau şi că era cu putință să se fi rătăcit. Poate că şi tovarăşii lui 
gândeau aşa — îşi zise el — văzându-i cum mergeau în tăcere, cu ochii întunecaţi de grijă. 

Aproape că nu mai vedeau şi nu mai auzeau nimic, decât ploaia. Awanari se întrista închipuindu- 
şi ce gânduri negre îi frământau pe oamenii lui. Iar ei, la rândul lor, erau cuprinși de mâhnire, căci 
bănuiau ce-l chinuia pe Awanari. 

Trecu o vreme. Ploaia încetă, dar întunericul se înteți. Apa ştersese, cu siguranţă, toate urmele de 
pe drum, aşa că oricum trebuiau să aştepte până a doua zi, ca să se poată orienta. 

Pe când mergeau, îşi ziceau în sinea lor: 

„Barem de n-ar fi pățit şi ceilalți la fel!” 

Încercau din răsputeri să nu se lase pradă neliniştii, să-şi păstreze nădejdea că vor ajunge cu bine. 
Deodată se auziră bătăi de tobă, şi toţi crezură că era toba cea mare. Asta însemna că se aflau 
aproape de sat şi că Watinga ajunsese şi le vestea femeilor întoarcerea. Nădejdea puse iar stăpânire 

pe sufletele oamenilor şi se îndreptară grabnic către locul de unde se auzea bătăile. Odată ajunşi la 
toba cea mare, avea să le fie uşor, căci satul era foarte aproape. Dar iată că merseră îndelung fără să 
dea de locul unde era toba, cu toate că ar fi trebuit să fi ajuns de mult acolo. 

Se auzi iar toba cea mare, dar sunetele veneau acum din altă parte. Uimiţi, crezură că s-au rătăcit 
şi de astă i dată, ori că auzul i-a înşelat. Se îndreptară către locul de unde se auzeau bătăile, dar 
merseră mult fără să întâlnească nimic. 

Tam, tam, tam! se auzi iar. 

Apoi toba amuţi. Cuprins de nelinişte, Awanari se hotărî să-şi strige fratele: 

— Watinga! Watinga! 

Ploaia ţinu patru zile în şir, vreme în care femeile stătură de veghe, aşteptând să audă bătăile 
tobei mari vestind întoarcerea bărbaţilor. Îndurerată, mama lui Awanari se gândi la Chuya-Chaki și- 
şi aminti de călătorul care poposise în sat cu câteva zile mai înainte. ÎI căută cu privirea, dar nu-l 
zări. Pierise fără urmă. 

Iar bărbaţii plecaţi la vânătoare nu se mai întoarseră niciodată. 


Legenda indienilor makunaima 
poveste venezueleană 


În vremurile de demult, soarele era un tânăr indian, care tăia copacii din pădure şi apoi dădea foc 
aşchiilor căzute, ca să curețe locul şi să poată semăna acolo ocumo“*. El se hrănea numai cu 
rădăcinile acestei plante şi din pricina asta avea mereu faţa strălucitoare. 

Într-o zi, după ce sfârşi lucrul, se duse să bea apă şi să se scalde la râu. Când ajunse lângă un 
ochi de apă, auzi un zgomot ca şi cum s-ar fi zbătut uri om gata să se înece. 

Rămase pe gânduri, întrebându-se care să fie pricina, căci nu văzu nimic. 

Într-altă zi, se întoarse cu mare grijă la ochiul de apă şi zări o femeie mititică, dar cu pletele 

lungi, de-i ajungeau până la glezne. Se scălda şi se juca, lovind apa cu pletele ei grele. 

Ea îşi dădu îndată seama că soarele se uita la ea şi atunci vru să se cufunde în adâncuri. Soarele 
apucă însă s-o prindă de păr. 

— Dă-mi drumul! strigă femeia, care se chema Tuenkaron. Dă-mi drumul, că am să-ţi trimit o 
femeie care să-ţi fie tovarăşă şi nevastă! 

Auzind cuvintele astea, soarele îşi desprinse mâinile din părul ei şi o lăsă să plece. 

A doua zi, în vreme ce soarele tocmai îşi curăța grădina şi strângea vreascurile să le dea foc, văzu 
venind spre el o femeie albă, care era trimisă de Tuenkaron. 

— Ai curățat grădina? îl întrebă ea. Iar soarele îi răspunse: 

— Încă nu, abia am izbutit să curăţ bucăţica asta pe care o vezi şi să adun câteva grămezi de 
vreascuri. 

Apoi grăi iar către femeie: 

— Scoate din spuză rădăcinile de ocumo pe care le-am pus la copt, să mâncăm! 

Femeia le scoase din jăratec şi mâncară amândoi. Apoi soarele îi zise iar: 

— Dă foc grămezilor de vreascuri pe care le-am adunat! 

Femeia aprinse focul cu aşchii dintr-un lemn despicat şi scoarță uscată, îndeplinindu-i iute 
porunca. 

După ce termină de aprins focul şi-i strigă „gata 

— Acum du-te după apă! 

Femeia se duse la râu cu ulciorul şi se aplecă să ia apă. Dar pe când umplea ulciorul, degetele 
prinseră a i se înmuia, apoi brațele, iar la urmă tot trupul, de rămase turtită, ca o grămăjoară de lut. 
Căci femeia aceea era făcută din pământ alb. 

Văzând că nu se mai întoarce, soarele o porni în căutarea ei. Ajungând la râu, dădu peste un 
izvoraş cu apa de culoarea lutului: era femeia care se topise, tulburând apa. 

Necăjit, soarele îşi zise: 

„Deci asta mi-a trimis Tuenkaron, o femeie care nu-i bună nici să aducă apă 

Şi urcă în susul râului, să bea apă limpede. Apoi se întoarse acasă, să se culce, căci se lăsase 
seara. 

A doua zi în zori, se apucă să lucreze iar în grădină, curățind pământul. Pe când muncea, cam pe 
la prânz, mai înainte de a se aşeza să mănânce, Tuenkaron îi trimise altă femeie, neagră precum sunt 
oamenii din neamul de prin partea locului. 

Femeia îl întrebă: 

— Ţi-ai curăţat grădina? 

— Încă nu, răspunse soarele; abia am curăţat colţişorul pe care-l vezi. 

Apoi îi zise şi ei: 

— Du-te să-mi aduci apă de băut, să mâncăm împreună! 

Femeia se duse în vale, aduse apă şi mâncară împreună rădăcini de ocumo. După ce sfârşiră, el 
se apucă iar de lucru, şi-i zise femeii: 

— În vreme ce eu strâng vreascurile în grămezi, tu dă-le foc! 

Ea luă atunci o surcea să aprindă focul. Îngenunche lângă tăciuni, suflă peste ei ca să se 
întețească flacăra, dar focului încinse faţa şi îndată începu să se topească, mai întâi braţele, apoi tot 
trupul, şi rămase în curând o grămăjoară de ceară. Căci femeia aceea era făcută din ceară. 

Soarele întoarse capul de mai multe ori să vadă dacă ea aprinsese focul. Cum nu zări niciun 
firicel de fum ieşind din grămezile de vreascuri, se duse să afle ce s-a întâmplat, zicându-şi: 

„Doar i-am spus să le dea foc!” 

Se apropie, şi mare îi fu mirarea când o găsi pe femeie prefăcută într-o grămăjoară de ceară. 
Soarele cobori atunci în vale şi strigă: 

— Ce rea şi înşelătoare e Tuenkaron! Ei bine, am să fac să sece toată apa, să nu mai rămână 
niciun strop! 

Dar Tuenkaron, fără să se ivească, îi răspunse: 

, soarele îi spuse: 


Ai 


— Să nu cumva să faci una ca asta! Aşteaptă că am să-ți trimit o altă femeie! 

Soarelui nu i se domoli necazul toată ziua, iar când se lăsă noaptea, se culcă supărat. 

A doua zi, cum se iviră zorile, se duse, după cum îi era obiceiul, să-şi lucreze grădina. În vreme 
ce trudea, adus de spate, îi apăru o altă femeie, cu pielea roşie, ca piatra de râu, purtând în mină o 
oală. Femeia i se aşeză drept în față, şi-l întrebă: 

— Ai terminat de curățat grădina? 

Dar soarele nu-i răspunse, ca şi când n-ar fi auzit-o, neîncrezător din pricina înşelăciunilor de 
mai înainte. 

— De ce nu-mi răspunzi? îl întrebă iar femeia. 

— Fiindcă toate sunteți înşelătoare, răspunse el; vă topiți şi pieriți. 

— Dacă-i aşa, zise femeia, mă întorc la Tuenkaron; 

— Ba nu, stai să te pun la încercare, spuse el. 

Şi-i porunci să aprindă focul; ea îl aprinse şi nu se topi. Apoi o trimise după apă, şi îi aduse un 
ulcior plin, căci nu se înmuie când se aplecă să-l umple. La urmă el îi porunci să gătească rădăcinile 
de ocumo în oală. O văzu cum luă câteva pietre pe care puse oala şi cum aprinse focul. Se uită cu 
mare băgare de seamă la tot ce făcea ea, să vadă cât e de harnică şi de îndemânatică. 

Cam pe la asfințit, femeia grăi astfel către soare: 

— Eu am venit încoace, dar acum trebuie să mă întorc! 

— Bine, răspunse el, dar mai întâi pregăteşte-mi cina, apoi poţi să pleci. 

După ce termină, femeia spuse iar: 

— Acum plec, dar mâine dis-de-dimineaţă mă întorc. 

Soarele îi răspunse: 

— Aşa să faci, să vii cât mai de dimineaţă! 

A doua zi, soarele se apucă de lucru mai devreme ca de obicei. Femeia veni şi ea odată cu zorile. 
Soarele o puse din nou la încercare: o trimise după apă, îi porunci să aprindă focul şi să facă 
mâncare. Văzând că nici nu se topeşte, nici nu se înmoaie, îi fu pe plac şi prinse drag de ea. 

Când se lăsă seara, se duseră amândoi să se scalde la râu. Şi atunci soarele văzu bine că avea 
pielea roşie, precum pietrele din albia râului; nu era nici albă, nici neagră. 

— Haidem înapoi acasă! o îndemnă el. 

Dar ea îi răspunse: 

— Nu i-am cerut voie lui Tuenkaron. 

— Şi ce dacă? întrebă soarele. 

— Nu-i cu putință să fac aşa ceva nici în ruptul capului, răspunse ea. 

— Atunci să vii mâine devreme de tot, să-mi faci mâncare! 

— Bine, se învoi ea, şi o să-i cer încuviințarea lui Tuenkaron să rămân cu tine. 

Într-adevăr, a doua zi femeia sosi dis-de-dimineaţă, îi pregăti mâncare caldă, îi coapse rădăcinile 
de ocumo, culese puţin manioc, îl dădu pe râzătoare şi făcu nişte turte. În noaptea aceea rămase la 
el, şi de atunci nu s-au mai despărțit niciodată. 

Au avut mulţi copii: aceştia au fost indienii care au întemeiat neamul Makunaima. 


Colina soarelui 
poveste venezueleană 


După ce s-au răzbunat pe tigroaica cea cumplită, care o otrăvise pe mama lor, cei doi frați, primii 
indieni din neamul Makunaima, au râs de blestemul bătrânei fiare şi şi-au văzut mai departe de 
drum. 

Au mers în luntrea lor pe râu în sus, până la muntele Roroima. Odată ajunşi, cel mai mic dintre 
frați, pe nume Chike, a legat luntrea de o stâncă ce părea desprinsă chiar din muntele Roroima. Apoi 


au pornit mai departe pe jos, şi au ajuns până la locul numit Colina Soarelui. Acolo. Chike zări ceva 
ce părea a fi o poartă, şi aşteptă să vadă cine erau cei care locuiau înăuntru. 

Omul care stătea în poartă îl întrebă: 

— Ce vânt te aduce pe-aici? 

Iar Chike îi răspunse: 

— Am pornit în căutarea tatălui meu, Soarele. Omul din poartă îi spuse: 

— N-ai să dai de el în ruptul capului; el şi-a făcut rău cu mâna lui, şi acum zace aici ascuns, aşa 
că nici măcar nu poţi să-l zăreşti. 

În vremea asta, o mulţime de indieni din tribul marvari intrau şi ieșeau necontenit. Uneia din fete 
i se făcu milă de Chike şi-l luă de mână. Cel care stătea în poartă ie grăi astfel: 

— Intraţi când s-or strânge mai mulţi, ca să nu vă zărească! Ți-am spus însă că n-ai să-ți poţi 
vedea tatăl! 

Odată intrați, fata îi arătă un hârdău mare, întors cu gura în Jos, sub care zăcea ostatic Soarele. 
Dar cum marginea hârdăului era puțin mai ridicată într-o parte, pe acolo se strecura afară lumina pe 
care o răspândea Soarele. Atunci Chike îşi duse iute flinta la ochi şi trase câteva focuri, sfărâmând 
hârdăul cu plumbii săi. Indienii se înspăimântară îngrozitor de zgomotul acela cumplit. 

— Ce s-o fi petrecut aici? se întrebară ei; cine o fi pricinuit zgomotul ăsta? Hai să-l prindem fără 
zăbavă! se îndemnară într-un glas. 

Dar Chike mai slobozi nişte plumbi cu flinta lui, de îngheţară toţi, rămânând locului buimaci, iar 
flăcăul se folosi de clipa aceea ca să dea drumul Soarelui. Apoi plecară zorii, toţi trei: el, Soarele şi 
fata care îl ajutase să intre. 

Soarele era tare costeliv de cât stătuse închis, şi se urcă îndată pe cer, luând cu el flinta lui Chike. 
De atunci acolo a rămas acolo, sus, strălucind, iar uneori, fără să se ivească niciun norişor, din flinta 
lui ţâşnesc fulgere. 

Fata s-a suit şi ea la cer, prefăcută în luceafăr. 

Iar Chike şi fratele lui au rămas pe pământ, hoinărind mereu pe lângă muntele Roroima. 


Cei şapte copu ai bătrânei Katu 


Şerpoaica cea mare, Katu, era bătrână de când lumea, parcă ar fi fost mama a tot ce era în jur. 
Singură, părăsită de copiii ei, îşi ducea zilele cufundată într-un somn ca de piatră, din care se trezea 
din când în când, căscând Bndelung. 

Despre cei şapte copii ai ei se spunea că erau tot atâtea pedepse ce se abăteau din văzduh asupra 
pământului. Toate viețuitoarele se bucurau ori de câte ori copiii lui Katu erau plecaţi şi povesteau 
mereu despre ei numai lucruri rele şi nedrepte. Din spusele lor, se părea că cei şapte hoinari erau 
nişte făpturi drăceşti. 

Vulpea, nevăstuica, ba chiar cucuveaua şi liliacul se tot duceau la bătrâna Katu să-şi deşerte 
sacul fără fund de clevetiri. Se prefăceau, viclenii de ei, că le pare rău, că îi doare suferinţa bătrânei. 
Dar Katu se împotrivea, zicându-le de fiecare dată: 

— N-au numai păcate copiii mei! 

— Are baremi unul singur dintre ei vreo virtute? o întrebau atunci, vrând s-o necăjească. 

Dar să vedem mai întâi cine erau cei şapte copii ai şerpoaicei. 

Se povesteşte din bătrâni că toate puterile din cer şi din văzduh ies dintr-o peşteră, având aceeaşi 
mamă. Fulgerul, Tunetul, Ploaia, îngheţul, Vântul, Ninsoarea şi Grindina sunt cei şapte copii ai 
bătrânei Katu, una din primele mame a tot ce e pe lume. 

Cei şapte copii sunt toţi nişte hoinari îndărătnici care, uitând de cea care le-a dat viaţă, cutreieră 
pământul fără niciun rost, fără nicio oprelişte. 

Într-o zi, înțeleptul Wallpa s-a dus s-o vadă pe bătrână, în peştera ei tainică. Iată ce-şi vorbiră: 

— Eşti mulțumită, măicuţă, de viaţa pe care o duci? Nu-ţi blestemi copiii, care le-au părăsit de-a 


binelea acum, la bătrâneţe? 

— Aşa a vrut soarta, înțeleptule Wallpa. Nu mai sânl copiii mei de când i-am adus pe lume. 
Bieţii de ei cutreieră fără încetare şi uită de mine, fiindcă asta e tot voia sorții. 

— Dar cel puţin ar trebui să vină din când în când să te vadă! 

— Vin uneori, dragii de ei, şi cât se bucură când mă văd! Fiecare îşi are partea lui bună şi, când e 
cu mine. Aşa se arată, plin de haruri. Să vezi Ploaia, cât e de bună şi folositoare pentru om şi pentru 
întreaga natură. Ar creşte oare iarba, ne-am putea hrăni fără ea, ne-am mai bucura noi de frumuseţea 
câmpului? 

— Adevărat grăieşti, dar trebuie să recunoşti că nu e totdeauna înţeleaptă. Face o groază de 
nebunii: azi varsă un adevărat potop, de preface câmpurile în mlaştini, rupe plantele, scoate râurile 
din matcă, inundă şi prăpădeşte totul, iar mâine, tocmai pe dos: nu mai cade niciun strop, animalele 
pier, câmpul se usucă de arşiţă şi secetă: pretutindeni bântuie foametea, ciuma şi tot soiul de 
năpaste. 

— Aşa e, într-adevăr. Din pricina asta i se spune Ploii” nebuna". Ca şi bietul Vânt. El, sărmanul, 
nu poale fi dojenit decât pentru că nu sade o clipă locului, să-şi tragă sufletul. Porecla lui e 
„smintitul”, dar asta nu înseamnă că n-ar fi tare folositor. Duce cu el miasmele otrăvite, bolile, norii 
cei negri. lar apoi îi îndeamnă la bine pe fraţii lui. 

— lartă-mă, măicuţă, că tocmai eu sunt cel care le văd copiilor tăi numai păcate. Dar, mai presus 
de orice, trebuie să fim drepți. la gândeşte-te că, cel mai adesea, sminteala Vântului aduce pagube. 
O ia la fugă peste câmpuri, fără să se oprească, învolburând şi distrugând totul în cale. 

— Eu nu le ascund păcatele, dar sunt neînsemnate şi li se pot ierta. 

— Ba nu-i chiar aşa; văd că priveşti cu blândeţe greșelile nemaipomenite ale înghețului. Atât de 
des se întâmplă să strice semănăturile şi recoltele! 

— Nepreţuite înțelept, alungă-ţi puţin supărarea întemeiată şi încearcă să judeci mai drept. Nu 
ştii oare că Îngheţul este chior, că se împiedică şi cade şi, din pricina asta, strică din păcate 
semănăturile oamenilor? 

— Totuşi Ninsoarea pricinuieşte mai puţine pagube. Și când te gândeşti că biata de ea e oarbă 
de-a binelea! 

— Îţi mulţumesc, înţeleptule, că nu te mânii. Fii tot atât de îndurător cu nefericita Grindină. Ia 
aminte că, sărmana, e şchioapă. 

— Şchioapă, dar mare ştrengăriță. Ai băgat de seamă cum se bucură când calcă în picioare 
câmpurile de porumb? 

— E doar glumeaţă şi jucăuşă. Nu o face cu răutate. Cum nu poate păşi drept, îi e greu să meargă 
pe cărări. 

— Şi atunci o ia razna peste câmp! 

— Dar de Fulger ce zici? 

— Nu-i oare îndrăgit? 

— Ba da, e adevărat. El e cel care aprinde focul de pe culmi. Omoară şi prăpădeşte când se 
înfurie. Dar când se potoleşte, e ca o strălucire minunată, în depărtare. Cât despre Tunet, cel mai 
mic dintre toţi, a venit pe lume, sărmanul, cu buza crăpată. 

— De asta o fi aşa gureş. Oare de ce face atâta zgomot degeaba? 

— Dar e atât de hâtru! Veselia lui face să-mi tresalte inima de bucurie. 

— Nu totdeauna e blând. De obicei zăpăceşte, ba chiar îngrozeşte cu strigătele lui nesăbuite. 

— Spune-mi tu, Wallpa, înțelept între înţelepţi, ce trebuie să fac? 

— Măicuţă Katu, tu eşti veşnică şi copiii tăi îţi vor da mereuv ascultare. Trebuie să ştii să-i înveţi 
să se poarte. Să nu-şi mai atragă blesteme, cum se întâmplă adesea. 

— Vai mie! 

— Poţi să-i schimbi. Începe cu primul născut, Fulgerul. Fă-l să înteţească focul pe care-l aprinde, 
nu să-l nimicească. 

— Dar el e zeu! 


— Tu însă i-ai dat viaţă. Îi eşti mamă, în veci va f legat de tine. Eşti doar mama unui zeu. 

— lar ceilalți? 

— Ca o mamă iubitoare ce eşti, ai grijă de cei cu beteşuguri. Nu-i lăsa să rătăcească prin lume pe 
fiul tău cel chior, pe fata cea oarbă şi pe cea şchioapă. Ține-i închişi în peşteră. 

— Şi ce să mai fac? 

— Pe cel gureş povăţuieşte-l să vorbească mai puţin şi numai cu folos. 

— Dar bietul de el are buza crăpată! 

— lar Vântului spune-i să nu-şi mai petreacă zilele şi nopţile suflând din răsputeri, aşa nitam- 
nisam. S-o facă numai când e nevoie. 

— Şi ploaia? 

— Să-şi bage minţile în cap! Putând face atâta bine, să nu piardă nicio clipă. Să săvârşească 
mereu numai fapte bune, ca să-şi țină renumele şi să fie binecuvântată. 

— Mulţumescu-ţi ție, preaînțeleptule Wallpa, pentru poveţe. 

Şi de atunci încolo, veac după veac, mama Katu, plină de sârg, încearcă să împlinească ce a 
învăţat-o înțeleptul. Cei şapte copii ai ei sunt veşnic tineri, căci bătrâneţea îi ocoleşte. Vor să fie 
slobozi, şi sunt într-adevăr. Cutreieră liberi lumea, împărțind binefaceri ori nenorociri, după cum li 
se năzare. 


Cum s-au ivit pe lume indienii tupi şi guarani 
poveste din Paraguay 


Doi fraţi, pe nume Tupi şi Guarani, trecură marea, împreună cu familiile lor, şi ajunseră mai întâi 
la Cabo Frio şi apoi în Brazilia. 

În zadar căutară pe acele meleaguri alţi oameni cu care să se întovărăşească, fiindcă prin munţii 
şi codrii din jur nu trăiau decât tigri, lei şi alte fiare sălbatice. 

Încredinţaţi de zădărnicia căutărilor lor, se hotărâră să întemeieze ei singuri aşezările. Îşi ridicară 
case trainice, îşi făcură gospodării mari, totul prin muncă frățească, ajutându-se mereu şi cu folos, şi 
la bine şi la rău. Astfel, familiile lor se măriră într-atât încât, după o vreme, tocmai de aici se ivi 
sămânţa discordiei. Curând, izbucniră neînțelegeri şi duşmănii care duseră până la urmă la război 
între fraţi. 

Două femei, măritate cu doi fraţi, fiecare din ei căpetenia unei familii numeroase, certându-se 
pentru un papagal gureş, au fost pricina războiului. După lupte îndelungate, văzând că, încetul cu 
încetul, vor pieri toţi ai lor, frații au hotărât să pună capăt războiului. Se vorbiră, în pace şi bună 
înțelegere, să-şi împartă frăţeşte bunurile şi să-şi urmeze fiecare drumul. 

Tupi, fiind fratele cel mare şi având mai mulţi urmaşi, a rămas în Brazilia, acolo unde se afla, iar 
Guarani, fratele mai mic, împreună cu toţi ai lui, au coborât de-a lungul fluviului Rio de la Plata, 
ajungând până la miazăzi, unde şi-au întemeiat aşezările. Astfel a luat naştere acolo o seminție 
numeroasă care s-a întins, cu timpul, hăt departe, dincolo de fluviu, spre Chile, Peru si Quito. 


Yara, zâna apelor 
poveste braziliană 
Într-o zi, un tânăr indian tupuyo“, fiul şefului de trib, a pornit cu piroga lui pe râul care duce 
spre maica cascadă Taruman“”. Era un flăcău chipeș, cel mai mândru din tribul lui. Nici că se mai 
pomenise un viteaz atât de semeţ şi neînfricat ca el. Nimeni nu întindea cu mai multă dibăcie arcul 


646 trib de indieni civilizaţi din Amazonia 
647 cascadă aflată în apropiere de oraşul Manaos 


aducător de moarte, a cărui săgeată fără greş nimerea pasărea în zbor. Nimeni nu mânuia măciuca şi 
nu arunca sulița cu mai multă cutezanţă. La întrecerile ce însoțeau sărbătorile, victoria era totdeauna 
de partea lui, încât chiar şi bătrânii se plecau în faţa sa, plini de smerenie. Era mândria tribului său, 
urmaşul îndreptăţit al vechilor conducători, care de atâtea ori puseseră pe fugă pe cei din cumplitul 
trib mundurucus**. Tânărul indian porni aşadar cu piroga lui pe râul care curge spre Taruman. Era 
un amurg minunat, iar soarele ce asfinţea în spatele colinei acoperite de o pădure deasă îşi oglindea 
ultimele raze în apele golfului încântător pe care-l face Rio Negro. Cerul era limpede cum e 
cleştarul; în depărtare, norii păreau o cunună de purpură şi aur. Piroga flăcăului luneca lin pe apele 
învolburate ale râului. Chipul lui era trist, aşa cum numai cântecul sfâşietor numit de indieni 
hiurama poate fi. 

Se întoarse târziu de tot din plimbare, legă piroga de trunchiul unui copac mamaurana şi-şi 
petrecu noaptea așezat pe pragul colibei, gânditor şi tăcut, lăsând să-i scape de pe buze, din când în 
când, fără voie, cuvinte întretăiate și fără şir. 

Bătrâna lui mamă, care se topea de dragul lui, plângea şi ea, în tăcere, văzând deznădejdea 
adâncă ce adumbrea chipul feciorului ei. 

— Ascultă-mă, mamă! grăi flăcăul. Ascultă-mă, căci numai ţie îndrăznesc să-ți povestesc pricina 
tristeţii care mă copleşeşte... Am văzut o fată frumoasă, atât de frumoasă. Cum nu-şi are seamăn 
printre toate fetele din Manaos... Era o seară minunată, piroga mă purta spre Taruman... Deodată, 
am auzit nişte sunete ce păreau un cântec depărtat, un glas dulce, împletindu-se cu susurul zefirului 
printre frunzele palmierilor. lar piroga se legăna, plutind uşor pe apele râului. Şi glasul care cânta 
mi se desluşea tot mai limpede. Apoi, am zărit-o!... Ce mândră era, mamă! Ce răpitor de frumoasă 
era fata pe care am văzut-o, stând la malul râului! Avea pletele bălaie de parcă ar fi fost de aur, şi-n 
ele prinse flori de murure*”, și cânta, cânta într-una... cum n-am mai auzit nicicând... 

Apoi şi-a ridicat ochii verzi şi m-a privit, a surâs o clipă şi mi-a întins braţele, ca şi cum ar fi vrut 
să mă înlănțuie... Dar a pierit, cântând, în apele râului, care s-au deschis s-o primească... Măicuţă, 
ce frumoasă era fata aceea!... Ce mângâietor era glasul ei, cântând!... 

Din ochii bătrânei mame picurară în tăcere două lacrimi, care i se prelinseră pe faţa înnegrită de 
soare. 

— Fiul meu, şopti ea, nu te mai întoarce niciodată la cascada Taruman! Fata pe care ai zărit-o 
este Yara! Zâmbetul ei este însăşi moartea... Nu-i asculta glasul, ca să nu te laşi subjugat de 
farmecul ei!... 

Flăcăul, stând pe pragul colibei, îşi plecă fruntea, gânditor. 

A doua zi, pe când răsărea soarele, piroga brăzda lin apa spre Taruman, purtându-l pe tânărul 
indian care uitase de poveţele mamei. 

Ce sa petrecut apoi e o taină nedesluşită, căci nimeni nu l-a mai văzut vreodată. 

Nişte pescari povestesc însă că, de câte ori se întâmplă să treacă pe lângă cascadă în puterea 
nopții, zăresc, de departe, chipul unei. Fete care cântă şi, lângă ea, un flăcău. Şi dacă vreunul mai 
cutezător se apropie, apele râului se dau îndată în lături şi cei doi se aruncă împreună în adâncuri. 


Culorile păsărilor 
poveste braziliană 


Trei copii obişnuiau să se joace mereu până târziu, după miezul nopții, în fața casei lor. Părinții îi 
lăsau în voie. 

Odată, pe când ei se jucau în puterea nopţii, din cer se cobori o albie uriaşă din lut ars, acoperită 
cu desene pe toate părțile. Era plină cu flori şi se lăsă chiar în mijlocul curții. 


648 trib primitiv de indieni din Amazonia, care tăiau capelele prizonierilor lor 


649 floare nimfeacee 


Se ştie cât de mult îndrăgesc copiii florile: când le văd, nu se pot opri să nu dea fuga să le 
culeagă. 

Cei trei copii alergară spre flori. Dar îndată ce-şi întinseră braţele, florile se dădură în partea 
cealaltă a albiei. Atunci copiii se băgară înăuntru, după ele. 

O femeie care trecea pe acolo văzu cele întâmplate şi-i zise mamei copiilor: 

— Vino să vezi ce se întâmplă în curte! Copiii tăi se joacă cu o albie frumoasă, cum n-ai mai 
văzut nicicând. 

Mama se duse să vadă. Dar când se apropie, albia începu să se înalțe în văzduh. Mai izbuti să 
apuce doar picioruşul unui copil, care nu apucase să intre bine înăuntru, şi trase de el. Cum albia se 
înălța iute, picioruşul se frânse. 

Albia se tot ridica, iar sângele copilului curgea fără încetare, mereu mai năvalnic, de parcă ar fi 
sângerat trei sau patru juncani. 

Se spune că sângele acesta a lăsat dâra cea roşie de pe cer. Ea se ivește şi astăzi, ori de câte ori 
cade o ploicică, înainte de anotimpul uscat. 

Din sângele curs pe pământ se făcu un lac purpuriu, chiar în apropiere de casa mamei copiilor. 
Ea, plânse amarnic şi-l rugă fierbinte pe cel care îi luase copilaşii să-i ţină acolo, odată ce îi răpise 
de lângă ea, dar să se poarte bine cu ei, ca şi cum le-ar fi părinte. 

Curând, se ivi un papagal, din aceia care astăzi au penele roşii şi verzi. Pe atunci însă nicio 
pasăre nu avea vreo culoare, erau toate albe. Şi până în zilele noastre, puii tuturor păsărilor sunt 
albi; abia după ce cresc, penele lor îşi schimbă culoarea. 

Papagalul bătu în poarta femeii şi, când ea îi deschise, 

Îi spuse cum îl cheamă şi că a venit să vadă lacul cel roşu. Se duse apoi să se scalde în lac, şi ieşi 
de acolo roşu ca flacăra. Dar cum sângele fierbinte prinse a-l furnica prin tot trupul, papagalul se 
frecă de un măcieş. Din pricina asta a rămas cu penele verzi şi roşii. 

Mai târziu, veni în zbor alt papagal, şi apoi mulţi alții. Toți îi spuseră femeii cum se chemau, se 
scăldară în lac şi, ieşind afară, se frecară de câte ceva. Şi aşa, fiecare pasăre a căpătat tot soiul de 
culori, pe care le are şi azi. 

La urmă se ivi vulturul, care era alb, cum fuseseră şi celelalte păsări. Îi spuse femeii ce nume 
poartă şi merse să se scalde. Dar cum nu putu îndura fierbinţeala, ieşi iute şi se tăvăli în tăciuni, din 
care pricină a rămas negru. Privindu-se, nu-i plăcu deloc culoarea, şi atunci luă nişte cenuşă şi-şi 
frecă picioarele, care se mai deschiseră puţin la culoare. 

Veniră astfel să se scalde în lac felurite păsări de pe lume. Unele, ieşind afară, se frecară de ceva, 
luând diferite culori. Cele care nu se frecară de nimic, rămaseră roşii, iar cele care nu se scăldară, au 
şi acum penele albe. 


Nironga cea frumoasă 
poveste braziliană 


Departe, pe meleagurile străbunilor mei, în Angola, trăia odinioară o fată frumoasă, care era 
foarte fericită. În fiecare seară, în coliba ei intra un fluture albastru, minunat. Pe dată, fata se 
prefăcea şi ea in fluture şi porneau împreună, zburând fericiți. 

Quibamba şi Nironga erau numele lor. 

Se întâmplă odată că izbucni un război crâncen intre două neamuri, unul fiind al frumoasei 
Nironga, care ieşi înfrânt. Oamenii începură să se adune la un loc, căci aşa era obiceiul când erau 
biruiţi: să-i aştepte pe învingători, care-i luau ca sclavi. Soseau necontenit oameni din neamul 
învins, împăcaţi cu soarta tristă care le era hărăzită. Numai Nironga nu se ivi, dar nimeni nu-şi 
aduse aminte nici de ea, nici de Quibamba, fluturele albastru. 

Când învingătorii se arătară pe culmea muntelui, cei înfrânți se cutremurară, pierzându-și 
simţirea. Într-o clipă, se prefăcură cu toţii in fluturi; îşi luară zborul, într-un nor uriaş, întunecat care 


pieri curând în văzduh. 

Învingătorii, negăsind pe nimeni, fură nevoiţi să se întoarcă pe pământurile lor, după ce merseră 
cale lungă şi anevoioasă, întristaţi de zădărnicia jertfei lor, căci nu luară nici măcar un sclav pe care 
să-l vândă negustorilor. 

Norul de fluturi prăpădi toate semănăturile dușmanului, în aşa fel încât, atunci când ajunseră pe 
meleagurile lor. Învingătorii nu mai găsiră nimic de mâncare; aproape toată recolta câmpului fusese 
nimicită, 

Apoi norul înaripat învălui cetatea unde învingătorii se jeluiau, istoviţi de foamete şi de războiul 
cumplit, care nu le aduse niciun folos. Deodată, toţi fluturii se prefăcură în soldați gata de luptă, iar 
în fruntea lor se afla frumoasa Nironga. Duşmanii nu le putură ţine piept se predară şi fură vânduți 
ca sclavi. 


Legenda primelor lămpi 
poveste haitiană 


Cu multă, foarte multă vreme în urmă, încât nimeni n-ar putea spune: „îmi amintesc”, ci doar: 
„mi s-a povestit”, cerul se afla atât de aproape de pământ, de se părea că luna şi stelele umblau cu 
picioruşele lor de lumină peste dealuri, ori coborau zbenguindu-se prin văi. 

Pe timpurile acelea minunate nu erau cunoscute, de bună seamă, nopțile. Cele douăzeci şi patru 
de ore ale zilei erau strălucitoare ca nişte făclii: vreme de douăsprezece ore, felinarul cel mare şi 
roşu, soarele, răspândea neobosit lumină şi căldură, căldură şi lumină, iar în celelalte douăsprezece 
ore luna şi stelele îşi aprindeau minunatele lor luminiţe. Totul era strălucire pe atunci; drumurile şi 
grădinile erau luminate, casele şi munţii de asemenea. Dar cum totdeauna se întâmplă şi ceva rău, 
altfel nu s-ar ivi poveştile, se nimeri că tocmai atunci, în Haiti, se petrecu ceva rău de adevărat. 
Trăia acolo o negresă, pe nume Cândida-Maria, dar, ca să fim drepţi, nu asta era partea rea, nici n-ar 
fi avut de ce să fie, dar... şi aici vine acel „dar”, închizând în el tot răul: negresa Cândida-Maria era 
lungă, lungă, mai lungă decât cel mai înalt ulm, aşa ca o clopotniţă, ori ca munții cei mai semeți. N- 
ar fi însemnat însă nimic rău, dacă biata Cândida-Maria n-ar fi fost mereu supărată şi înfuriată. Şi 
avea şi de ce să fie aşa. Niciodată nu nimerea un pantofar care să-i poată face pantofi pe măsura ei, 
şi niciun fel de pânză nu-i ajungea de-o rochie. Unde mai pui că se mai întâmplă ceva şi mai 
îngrozitor: fiindcă era aşa lungă, vântul din înaltul cerului îi desfăcea cosiţele, iar norii i le 
împrăştiau, încâlcindu-1-le. Cu răbdare, Cândida-Maria îşi pieptăna iar părul negru, şi-l împletea în 
două cosiţe, legându-le cu panglici purpurii, apoi le strângea în formă de melci, unul la dreapta, 
altul la stânga, peste urechi. Nu sfârşea ea bine, că iar venea vântul şi dintr-o suflare îi zmulgea 
panglicile, vârându-şi degetele lui ascuţite şi neastâmpărate prin şuviţe, şi i le încurca îngrozitor. 
Apoi, ca şi cum asta nu era de ajuns, veneau norii şi îi acopereau ochii, murmurându-i în urechi fel 
de fel de şoapte, care o făceau să-şi iasă din fire. 

Atunci Cândida-Maria căuta pe dibuite mătura, şi, furioasă, începea să lovească în dreapta şi-n 
stânga, până când vântul şi norii se speriau de-a binelea şi fugeau hăt departe, ca să scape de mânia 
fetei. 

Hârjoana asta se repeta zi de zi. Mai ales către seară, când vântul dinspre munte prindea să şuiere 
printre nori. Biata Cândida-Maria credea că-şi pierde minţile de deznădejde. Blestematul de vânt i 
se strecura printre şuviţele ei pieptănate jucându-se cu ele, i le învârtejea, iar norii îşi întindeau 
năframa lor albă, înghețată, peste ochii fetei. Cândida-Maria plângea, blestema, dădea din mâini în 
toate părțile şi în cele din urmă, în culmea furiei, prindea mătura de coadă şi începea să izbească în 
nori cu ea, să lovească fără milă vântul. 

Loviturile de mătură se auzeau răpăind pe obrajii norilor şi pe spinarea vântului, până când, într- 
o zi, se întâmplă ceea ce avea să se întâmple: Cândida-Maria îşi pierdu până într-atât răbdarea, 
încât, scoasă din minți de glumele proaste ale norilor şi ale vântului, întrecu măsura cu loviturile. 


Chiar şi cerul, veşnic liniştit şi albastru, se făcu galben, se sperie şi începu să se dea înapoi, ca să 
scape de loviturile mânioase ale negresei. Şi se trase aşa de mult înapoi, că ajunsese departe, sus de 
tot, acolo unde se află şi acum. De bună seamă că îşi luă cu el şi comoara lui de stele, şi se 
povesteşte că, de atunci încolo, după ceasurile de lumină, s-a pogorât peste pământ întunericul. 
Stelele luminează mereu, scânteind, clin înaltul cerului, dar strălucirea lor e îndepărtată. Când apune 
soarele şi se ivesc primele stele, e semn că ziua e pe sfârşite şi începe noaptea. 

De atunci, când se lasă noaptea, drumurile şi marea, livezile şi casele au rămas în întuneric. lar 
oamenii, ca s-alunge bezna, au născocit primele lămpi. 


Oraşul scufundat 
poveste peruană 


— Să aşteptăm luna, Sullka! 

— Luna se iveşte târziu, Kuraj! 

— Trebuie să ajungem la Sillkon, pentru sărbătoare. 

— Avem vreme. 

— Mi-aduc aminte că, atunci când se topeşte zăpada puhoaiele încep să curgă. 

— Aşa e. Acum ar fi bine să ne odihnim niţel. 

— Mai bine să ne odihnim în peşteră. 

Deodată, cei doi tăcură, căci un zgomot ciudat pătrunse până la ei. Ascultară cu atenție. Cineva 
păşea pe bâjbâite în beznă, dincolo de drum, printre semănături... Era foşnetul unei vietăţi care se 
mişca prin câmpul de porumb, poate o vulpe, poate o pumă... 

De pe dealurile din Wasau coborau de obicei pisicile de munte: de mai multe ori urmele lor 
fuseseră văzute pe nisipul malului. În anul acela, una pătrunse într-o ogradă îngrădită din Chiraura 
şi minease un copil. 

Nu era însă niciun animal, fiindcă dacă ar fi fost, dinele lui Sullka ar fi lătrat. Dar câinele, cu 
părul de pe spinare zburlit tot, prinse a tremura, scâncind ciudat. Lai mai apoi se puse pe urlat. 

Urmară clipe nesfârşite de aşteptare înfricoşată. 

Crengile trosniră; o pasăre de noapte îşi luă zborul, într-o tăcere deplină. Kuraj şi Sullka îşi 
urmară drumul, fără să ştie ce fac. Mergeau ca nişte lunatici, fără voie Trecură de semănături, pe 
potecuţa dinspre Anchinapampa, apoi de poieniţa de la Wakarpai, şi poposiră la malul lacului 
Watun. Erau osteniţi, o toropeală nefirească puse stăpânire pe ei. Se aşezară jos, strânşi unul în 
celălalt. 

De după muntele stâncos Rajchi se ivi luna. Cei doi, fără grai, se simțeau în puterea unor forțe 
necunoscute. 

O frântură de lună lumina fantastic oglinda lacului, încetul cu încetul, lumina se făcu mai 
puternică şi în jur se văzu mai bine. Sullka şi Kuraj contemplară uluiţi o privelişte minunată: pe 
fundul apei se ivea, scufundat, un oraş întins. Se distingeau limpede palate semeţe, temple mândre, 
numai din piatră, cioplite şi lucrate cu măiestrie, străzi lungi şi pieţe mari, grădini înflorite, alei cu 
copaci stufoşi. Iar între zidurile înalte, acoperite cu plăci aurite, se zăreau pardoseli din dale de 
granit, scări de porfir trandafiriu, chipuri de zei, oameni şi animale tăiate în piatră, fântâni şi bazine 
încântătoare... 

Lumina se făcea tot mai puternică, oglindindu-se în apa cristalină, şi se putea desluşi înăuntrul 
încăperilor covoarele bogate, urzite iscusit, podoabele preţioase şi veşmintele scumpe, tot soiul de 
cupe, pocaluri şi amfore de aur şi de argint; apoi vase de ceramică, delicate, înflorite cu iscusinţă în 
felurite chipuri şi culori; arme şi scuturi aninate în panoplii. Iar lucrătura mobilelor amintea de 
figuri ciudate de animale. 

Cei doi vedeau aievea oraşul scufundat, îl cutreierau cu privirea. Nu exista niciun semn de viaţă, 
dar se păstrau neschimbate, ca şi când ar fi fost ridicate abia ieri, clădirile şi obiectele din această 


cetate minunată, risipită pe fundul apei. Rămaseră muţi de admirație în fața unui atelier de ţesut, 
care părea părăsit de foarte curând. Ţesături în nenumărate culori le luau ochii cu strălucirea lor; 
unele erau gata, altele doar pe jumătate, aflându-se încă pe războaie, cu mulțimea de fire 
încrucişându-se ca razele de lumină... 

Soarele aurise culmile când Sullka şi Kuraj se deşteptară. Nu-şi dădură seama cum se făcea că, 
poposind la Sailla, aproape la miezul nopții, cu gândul să doarmă acolo, se pomeneau acum pe 
malul lacului Watun. 

Se sculară grabnic şi-şi văzură mai departe de drum. Înainte de rugăciunea de dimineaţă, 
trebuiau să se afle la locul de unde pornesc șanțurile din Sillkon, în apropierea muntelui înzăpezit. 

Când ajunseră în Kusipata, le povestiră țăranilor, care făcură roată în jurul lor, despre minunea 
văzută în ajun. Povestea i-a uimit pe toți şi a stârnit păreri aprinse. Ultimul a vorbit bătrânul 
Tupayachi: 

— Cunosc prea bine minunea asta; e vraja lui Watun, oraşul fermecat! 

ÎI rugară într-un glas să le povestească tot ce ştia. Înțeleptul se învoi şi prinse a depăna firul 
amintirilor. 

„Era demult, pe vremea îndepărtată a primului imperiu, când pe câmpia din Watun trăiau fericite 
mai multe seminţii de ţesători şi meseriaşi iscusiţi. Îşi ridicau case mândre, iar grădinile lor erau 
cele mai înfloritoare de pe meleagurile din jur; livezile lor legau rodul cel mai bogat, iar din 
războaiele lor de ţesut izvodeau adevărate minuni. Ce să vă mai spun de vasele bătute în aur, de 
armele şi podoabele lor neprețuite? Erau oameni neasemuit de harnici şi plini de virtuţi. Li se 
dusese vestea până hăt departe şi ajunseră o pildă grăitoare, atât ei cât şi oraşul lor fără pereche. 

Se întâmplă însă odată că la porţile oraşului veni un străin. Înfăţişarea lui era ciudată, iar 
gesturile sale stârneau râsul. Era tot numai zdrenţe, de nu era chip să se ştie, după straie, de unde 
venea. Mergea şchiopătând, sprijinindu-se într-un toiag gros. Bălmăjea într-o limbă de neînțeles. 
Nicicând nu le-a fost dat copiilor din oraş să vadă o făptură mai ciudată. 

— Vrăjitorule! Sălbăticiile! Sărăntocule! prinseră a-i striga copiii, stârnind o hărmălaie cum nu 
se mai pomenise de când era oraşul acela. Omul se apără cum putu de batjocura lor, căreia numai 
dojana părinţilor a fost în stare să-i pună Mu. Dar cel batjocorit nu iertă primirea ce i se făcuse şi, 
cum era într-adevăr vrăjitor, îşi urzi de grabă răzbunarea. 

Când să plece din oraş, se prefăcu înveselit de şotiile copiilor şi îi chemă, ademenindu-i cu o 
tobă mare, pe care o ținuse până atunci ascunsă. Copiii se bucurară din inimă de dar şi, nerăbdători, 
începură fără zăbavă să bată toba, mai întâi cu beţele ei, apoi cu altele, luate de pe drum, şi chiar cu 
pietre, iar în cele din urmă o izbiră cu picioarele, scoțând nişte zgomote asurzitoare, de se 
cutremurară pridvoarele. Toba trecea din mâna în mână, când pe sus, când târâtă pe jos. Deodată, o 
lovitură zdravănă o sparse. În clipa aceea. În oraş năvăliră apele şi, cum furia şuvoaielor era de 
nestăvilit, nu trecu mult şi totul zăcea scufundat. 

De atunci s-a ivit lacul din Watan. În unele nopţi cu lună, se povesteşte că duhul paznicului, care 
rătăceşte veşnic între Sailla şi Rumikollka, îi călăuzeşte pe cei întâlniți în cale, ducându-i să admire 
oraşul scufundat în hăul acoperit de ape”. 

Bătrânul tăcu, iar Sullka şi Kuraj aflară astfel tâlcul întâmplării ciudate din ajun. 

— Şi cum se poate rupe vraja, bunicule? întrebară ei. 

— Asta o să v-o spun în taină, altă dată, le răspunse bătrânul, şi se îndepărtă încetişor. 


Grota minunată 
poveste peruană 


La numai câteva leghe de satul Levitaca, în provincia Chumbibilcas, se află o grotă, adevărată 
minune a naturii... Din păcate, nu se poate trece de primele galerii, căci cine cutează să mai 
înainteze moare sufocat de aburii otrăvitori dinăuntru. Legenda populară povesteşte că grota s-a ivit 


astfel: 

Mayta-Capac, numit „Incă cel Trist”, cel de-al patrulea rege peste Cuzco, după ce i-a învins pe 
răsculații din Tiahuanaco şi şi-a întins regatul până la laguna Paria, s-a îndreptat spre coastă şi a 
cucerit mănoasele văi din Arequipa şi Moquegua. 

Nu era nicio piedică pe oare cutezătorul încă să n-o învingă lesne; mărturie stau cele scrise în 
cronici, care povestesc că, odată, într-una din lupte, oastea lui împotmolindu-se într-o mlaştină 
nesfârşită, şi-a pus soldaţii să construiască un drum de piatră, lung de trei leghe şi lat de mai multe 
picioare, ale cărui ruine se mai păstrează şi în zilele noastre. Căci încă socotea ruşinos să facă un 
ocol spre a se feri de mlaştină. 

Cam prin anul 1181, Mayta-Capac a cucerit ținuturile indienilor chumpihuilcas, care erau 
cârmuiţi de un prinţ tânăr şi semeţ, pe nume Huacari. De îndată ce a ajuns la urechile lui vestea 
năvălirii cotropitorilor, prințul s-a îndreptat în fruntea oștirii lui care număra şapte mii de oameni, 
către hotarele dinspre Apurimac““, hotărât să împiedice cu orice preţ trecerea duşmanilor. 

Mayta-Capac, pentru care totul era cu putinţă, făcu să se dureze în grabă un pod mare de răchită, 
suspendat, şi trecu pe partea cealaltă cu treizeci de mii de războinici Trecerea podului, primul de 
acest fel văzut vreodată în America, i-a împietrit de uimire pe supuşii lui Huacari şi le-a băgat în 
suflete o groază cumplită, încât mulți, aruncându-şi armele, au fugit în chip ruşinos. 

Huacari îşi chemă căpitanii şi. Încredinţat de zădărnicia sforțării lor de a se împotrivi unui 
asemenea val uriaş de duşmani, dădu poruncă să se răspândească puţina oaste care-i mai rămăsese. 
Apoi, însoțit de rudele şi căpitanii lui credincioşi, se duse şi se închise în palat. Acolo, pradă durerii 
şi deznădejdii, hotărâră să moară mai de grabă de foame decât să se supună cuceritorilor. 

Auquis, zeii protectori, se îndurară de nenorocirea cumplită care se abătuse asupra tânărului prinţ 
plin de virtuți şi pentru a-i răsplăti dragostea de ţară şi credinţa căpitanilor săi, i-a prefăcut pe toți în 
minunatele stalactite şi stalacmite ce au dăinuit, de-a lungul timpului, în fantastice plăsmuiri de 
piatră, nespus de frumoase 

Într-una din galeriile ce se pot vedea şi în zilele noastre, fără teama de aburii otrăvitori, se 
desluşeşte tronul prințului Huacari şi chipul său mândru care, aşa cum socotesc cei de prin partea 
locului, pare a grăi astfel prietenilor din jur: „Mai curând moartea, decât ruşinea supunerii”. 


Legenda crinului de câmp 


Tribul trăia fericit; ascuns în munţii săi, ducea o viaţă liniştită, văzându-şi de treburile zilnice şi 
bucurându-se de desfătări nevinovate. Pacra, şeful tribului, era un om în vârstă, plin de înţelepciune, 
care mai păstra încă vigoarea şi cutezanţa din anii lui tineri când, acoperit de glorie, îşi câştigase pe 
drept faima de războinic neîntrecut și de om înzestrat cu toate darurile pentru a învinge orice fel de 
greutate. 

Viteazul teba“*! iubea, ca pe cea mai de preţ comoară, pe singura lui fată, care avea şaisprezece 
ani şi era neprihănită ca o floare. 

Mulţi tineri războinici suspinau după dragostea ei, dar inima fetei îşi găsise stăpân: un flăcău 
mândru, care se trăgea din neînfrântul Urraca“*, era cel ce-i câștigase iubirea. Nu mai lipseau decât 
câteva luni până ce îndrăgostiții aveau să se unească pe vecie. Tribul întreg făcea pregătiri pentru 
nunta prințesei, gândindu-se cu bucurie la zilele de sărbătoare ce aveau să vie în curând, fără să-i 
pese de ce se petrecea pe meleagurile învecinate. Nimeni n-avea habar că oameni cu chipuri palide 
şi păr blond, veniţi de pe tărâmuri îndepărtate, aveau să năvălească în acel loc ascuns şi liniştit din 
munții Veraguas şi să curme astfel viaţa fericită a tuturor. 

Într-o zi, un pâlc de spanioli căzu asupra satului, pe neaşteptate, aidoma unui blestem al zeilor. În 
setea lor de aur, străinii înfruntaseră tot soiul de primejdii. Învinseseră urcuşul anevoios pe crestele 
munților, codrii nesfârșiți, râurile şi cascadele, în căutarea minunatului oraş de aur care, se spunea, 
zăcea pierdut în inima pământului din Panamá. Coborâseră apoi la vale, năvălind în sate şi jefuind 
gospodăriile oamenilor. 

Cei din tribul lui Pacra încercară să se apere, dar împotrivirea lor a fost curând înfrântă, plătind 
cu vârf şi îndesat cutezanţa şi curajul dovedit. 

— Ce vrei de la noi? întrebă Pacra, când s-a văzut în faţa conducătorului trupei spaniole. 

— Aur, răspunse acesta, fără ocolişuri. Am venit după aur, şi o să-l luăm cu noi. 

— Ce ne veţi da în schimb? 

— Nimic, dar o să plecăm de aici fără să vă mai pricinuim alte necazuri. 

Atunci Pacra a strâns tot aurul lui şi al supuşilor şi i l-a dăruit spaniolului. Acesta îl luă, dar nu 
dădu semne de plecare. O văzuse pe Cori, fiica slăvitului teba, şi nu mai voia să plece din sat. 
Fermecat de frumuseţea indienei, dorea cu orice preț să fie a lui. Dar tânăra se împotrivi din toate 
puterile, stârnind astfel furia orgoliosului aventurier. 

— Ai să fii a mea, îi zise el trufaş, fiindcă asta mi-e voia! 

— Mai curând moartea, îi răspunse cu hotărâre prinţesa. 

— Dacă mă respingi, o să plăteşti scump. O să-ţi omor tatăl, o să-ți nimicesc tribul. Voi da foc 
caselor şi voi prăpădi câmpurile. Când o să plec de aici, am să las satul într-o asemenea stare, că 
jivinele din pădure vor putea să-şi facă vizuinile în el. 

— Nu, să nu, faci asemenea grozăvie! zise fata, tremurând de spaimă. Ce ţi-am făcut eu? Cu ce 
ţi-am greşit noi toţi ca să te porți astfel? 

— Te împotriveşti dorințelor mele. Vreau să fii a mea! Te pot sili cu forţa, dar n-o fac, precum 
vezi. O să-ți dau răgaz câteva zile, să te gândeşti şi să te învoieşti. Dar de te încăpăţânezi să nu-mi 
faci pe voie, ştii ce-i aşteaptă, pe tatăl tău şi pe ai tăi. Atunci o să mă rogi în zadar. După ce vei fi 
văzut cu ochii tăi nimicirea tribului, o să fac din tine roaba mea şi o sa in cu desăvârşire la bunul 
meu plac. 

Cuvintele acestea pline de cruzime umplură de deznădejde inima bietei Cori. Căzu în genunchi 
în faţa spaniolului, cerându-i îndurare, cu vocea sugrumată de durere. Dar el rămase neclintit, surd 
la rugăminţile fierbinți şi la zbuciumul fetei. 

— Ştii care-i ultimul meu cuvânt. Nimic n-o să mă facă să-mi schimb hotărârea. În mâinile tale e 
salvarea tribului ori pierderea lui. 

Şi zicând vorbele acestea plecă, lăsând-o pe Cori: singură, cu jalea ei. Era încredinţat că, până la 
urmă, ea avea să i se supună. 

— Ce să fac? se tânguia fata. Zei puternici, ajutaţi-mă! Într-un târziu se hotărî. Avea să-i spună 
totul părintelui ei, iar el avea să o sfătuiască ce trebuia să facă. Îi povesti amenințările spaniolului și- 
i ceru să-i spună ce gândea. 

La auzul vorbelor fetei, pe Parca îl cuprinse deznădejdea. Ştia acum cât preţuiau străinii şi ce 
temei se putea pune pe cuvântul lor. Era încredinţat că jertfa ei n-ar sluji la nimic. Dar cum să scape 
de ceea ce, negreşit, avea să se întâmple? Deodată, în ciuda temerilor şi frământărilor lui, zâmbi. Îi 
venise tocmai atunci un gând salvator. 

— Linişteşte-te. Cori. Şi ai încredere în mine. O să vă scap şi pe tine şi pe toți ai noştri. Curând o 
să sosească Torra, alesul tău. I-am trimis solie. O să fugim toți trei, el, tu şi cu mine. O să plecăm de 
aici pentru totdeauna, într-un loc unde n-o să poată ajunge vrăjmaşii noştri. 

înainte de a se împlini timpul pe care spaniolul i-l dăduse fetei drept răgaz, sosi Torra, logodnicul 
ei,: Şi făcură E toate pregătirile pentru fugă. Şi într-o noapte, pe când albii erau cufundaţi în somnul 
greu pricinuit de chicha“*, băutură cu care se obişnuiseră, cei trei, Pacra, Tona şi Cori, îşi părăsiră 
satul lor drag, îndreptindu-se către locuri mai primitoare. 

Căutarea lor primejdioasă ținu multe zile. Mii de piedici li se iveau la tot pasul, îngreunându-le 

mersul: trecători anevoioase, prăpăstii ce se căscau ca gura uriaşă a unui monstru însetat de sânge, 
râuri învolburate, cu vârtejuri înşelătoare, năpârci, jivine de tot soiul, stânci, ciulini şi bolovani. 
Fiecare pas pe care-l făceau însemna o primejdie lăsată în urmă, dar şi că alta, mai mare, îi aştepta. 

Cum bărbaţii sunt mai puternici decât femeile, cei doi, chiar şi cel mai în vârstă, păreau că nu 
simt nici oboseala nici chinurile drumului; Cori însă îşi dădu seama că n-avea să ajungă la locul 
visat, unde urma să trăiască. 

Într-o dimineaţă, tocmai când să-şi înceapă mersul anevoios, picioarele fetei slăbiră şi trupul ei 
se plecă, aidoma unei flori ce se ofileşte. 

— Nu mai pot! şopti ea. Lăsaţi-mă aici! Plecaţi mai departe, să scăpați măcar voi! 

Torra nu răspunse nimic, dar, înclinându-se în fața lui Pacra, îşi luă cu grijă aleasa în braţele lui 
puternice. 

Schimbându-şi pe rând dulcea povară, tatăl şi logodnicul o purtară pe braţe zile în şir, ca să o 
cruţe de orice osteneală. Dar grija lor, dragostea cu care o înconjurară, fură zadarnice. Cori ştia că 
zeii cei puternici o chemau la ei, că în curând avea să-şi părăsească părintele drag şi logodnicul 
iubit, care încercau din răsputeri să o salveze. 

Într-o seară, după o zi mai grea decât cele dinaintea ei, căutară loc de popas la malul unui râuleţ 
ce curgea zglobiu, susurând printre pietre. Pacra îşi culcă fiica pe o lespede mare, netedă şi albă, 
căreia îi făcea puţină umbră una din rarele tufe ce creşteau pe pământul acela pietros. Atunci fata 
simţi că n-o să mai apuce noaptea. 

Seara se lăsă uite şi umbrele îi învăluiră tot mai mult trupul firav şi tremurător. 

— Mi-e frig, simt că mă duc! zise ea abia şoptit. 

Cei doi bărbaţi, copleșiți de durere, veniră şi mai aproape de cea care se stingea lin, topindu-se 
pe drumul fără întoarcere. Dându-si seama cât de adâncă era jalea lor, Cori vru să le-o aline: 

— Nu vă amărâţi, nu plângeți, le spuse ea blând, căci n-am să vă părăsesc pentru multă vreme. O 
să mă întorc, fiți încredințați de asta! 

Şi, ostenită, închise ochii. Un suspin uşor, ca sărutul zorilor aşternut pe flori, se desprinse din 
pieptul ei. Cu nesfârşită blândeţe şi gingăşie, Cori se stinse, ca un trandafir zmuls de pe tulpină. 
Razele lunii, duioase şi mângâietoare, învăluiră parcă într-o jale mută trupul firav, fără viaţă, şi 
întreaga natură părea că amuţise. 

Cei doi bărbaţi plânseră în tăcere, cu ochii la tânăra fată ce părea cufundată într-un somn lin. În 
zori îi săpară mormântul. 

Când aruncă ultimul pumn de țarină peste cea care le-a fost lumina vieții, deznădejdea flăcăului, 
îndelung înfrânată, izbucni în strigăte sfâşietoare de durere şi mânie. Nu se putea împăca de fel cu 
nenorocirea lui şi prinse a blestema zeii care îi răpiseră fericirea. 

Trei zile întregi rămaseră, el şi Pacra, lângă mormântul fetei, fără să se poată hotărî să-şi urmeze 
drumul. În cele din urmă, tatăl hotărî să plece amândoi mai departe. Torra cu greu se lăsă înduplecat 
să-l însoțească. Ar fi dorit să rămână lângă iubita lui pierdută, dar datora supunere conducătorului 
tribului şi trebuia să meargă cu el până la capăt. 

Când se despărți pentru ultima oară de Cori, ochii lui descoperiră o floare dalbă, ce răspândea un 
parfum gingaş. Floarea răsărise şi-şi desfăcuse petalele chiar la picioarele mormântului fetei. 

— În munţii aceştia n-au crescut niciodată asemenea flori, grăi Pacra. Mişcat. Pentru prima oară 
văd astfel de minunăţie. Floarea aceasta e fata mea. E sufletul ei, prefăcut în floare, ca să-şi țină 
făgăduiala pe care ne-a făcut-o de a se întoarce lângă noi. 

Torra îngenunche şi, suspinând, culese floarea, o sărută şi o strânse la piept. Apoi plecară 
amândoi, flăcăul luând cu sine dalba floare cu patru petale, întruchipare a purității, dragostei şi 
puterii de sacrificiu. Este crinul de câmp, care creşte pretutindeni. Vântul şi soarele îi pot ofili 
petalele gingaşe. Dar un singur strop de apă îl face să se înalțe mândru şi proaspăt, ca sufletul 
neprihănit al lui Cori, prinţesa indiană. 


Zora 
poveste columbiană 


Veacul al şaisprezecelea înaintează. 

Neamul indienilor muisca e îngenuncheat, umilit şi înfrânt. Unul după altul căzură indienii 
răzvrătiți, într-o adevărată mare de sânge. Invadatorii se dovediră neîndurători şi cruzi. Lăncile şi 
flintele făcură să amuţească răzvrătirea locuitorilor de pe acele meleaguri. Monştrii cu patru copite 
nimiciră ținuturile. Iar şefii indieni îşi plecară capul ori pieriră, striviţi de furia oarbă a cuceririlor. 

Anul 1538 e pe sfârşite. Patima de bogății a străinilor e nemărginită. Cătunele sunt devastate, în 
căutare de aur şi glorie. Spaniolii sunt de neînvins, iar indienii, care nu îndură jugul, sunt sortiți 
pieirii. Fâlfâirea flamurilor din Castilia şi pocnetul surd al flintelor fac jalea indienilor tot mai 
adâncă. Invadatorii au: nimicit totul în Calea lor: au preschimbat libertatea în împilare, veselia în 
tristețe, împotrivirea în suspine... 

Uneori însă a mai existat şi îndurare. Lâzaro Fonte a respectat un cămin de băştinaşi, iar Zora, 
frumoasa îndrăgostită indiană, va păstra pururi recunoştinţă acestui străin. Bătrânii ei părinți, frații 
şi logodnicul n-au pierit atunci când căpitanul spaniol a invadat şi a distrus ținutul. Lázaro Fonte i-a 
lăsat să fugă. 

x 

Hrisoavele povestesc că Lázaro Fonte a ştiut să se remarce prin vitejie şi cutezanță. Despre acest 
căpitan se istoriseşte o întâmplare din vremea când spaniolii au asaltat şi cucerit palatul regilor 
indieni. 

Războinicii băştinaşi, gata de luptă, se îngrămădiseră lingă zidurile de apărare. Cel mai voinic 
dintre ei, înarmat cu săgeți şi ghioagă, îi provoacă pe albi. Simte că e de neînvins, în fruntea mai 
multor indieni cutezători. Deodată se aude zgomot de copite. Lăzaro Fonte dă pinteni armăsarului, 
lovindu-l până la sânge, şi în goană îl prinde de plete pe indianul cel îndrăzneţ, târându-l, după el. 
„Îl apucă de parcă ar fi fost un copil”, povestesc cronicile. Fapta a fost de ajuns ca să sporească 
faima căpitanului şi să se săvârşească înfrângerea credincioşilor-slujitori ai regelui indian. Indienii 
muisca rămaseră neputincioşi în fața puterii străinului, şi se plecară sceptrului spaniolilor. 

x 

Mai apoi, Lázaro Fonte a fost condamnat la moarte de către Gonzalo Jimenez de Quesada“* sub 
învinuirea de a fi furat o nestemată de preț. Hotărârea lui Quesada a rămas nestrămutată. Nu a servit 
la nimic nici fapta vitejească a căpitanului, nici rugămințile fierbinți ale lui Suárez Rendon şi ale 
altor comandanți spanioli. Tot ce au izbutit aceştia a fost ca Quesada să se supună hotărârii pe care 
avea să o dea Tribunalul din Spania. Iar, până atunci. Fonte a fost surghiunit pe meleagurile 
cumplitului Pasca, şeful indian răzvrătit, care ştia să lupte cu dârzenie. 

x 

Pe drumul întortocheat şi galben ce duce spre Bacată, douăzeci şi cinci de călăreți se întorc de la 
Pasca. În acea după-amiază, soarele îşi înteţeşte puterea, oglindindu-şi razele pe zalele de oțel. Cei 
douăzeci şi cinci de oameni merg tăcuţi, cu capul plecat. lar după ei, vine un cal fără călăreț. Au 
îndeplinit chinuitoarea poruncă să-l ducă pe tovarășul şi prietenul lor, Lázaro Fonte, la temuţii 
indieni conduşi de Pasca. L-au părăsit acolo, într-o colibă. 

Când au ajuns, totul în jur era pustiu. Toţi locuitorii cătunului plecaseră in grabă, însoțindu-l pe 
marele şef. Pe pământul întunecat şi tare al colibei, zăcea trupul viteazului spaniol, strâns legat. Încă 
îi mai răsunau în auz zgomotul de copite ale cailor ce se îndepărtau. Din pieptul său eroic ieşi un 
geamăt îngrozit. Zăcea cu încheieturile legate, agăţat cu gândul de învățămintele pe care i le 

dăduseră cei bătrâni, după datină. Aşa zăcea, părăsit şi singur, Lâzaro Fonte. Afară sufla, sinistru, 
vântul... 

Deodată, se aud paşi pe frunzişul uscat din faţa uşii. Când îşi întoarse capul, căpitanul dădu peste 
privirea blândă şi gingaşă a unei fete. Era Zora, venită de la Bacată, pe urmele călăreților străini. Pe 
culmile munţilor din zare, se sting ultimele raze ale lui Zuhe, zeul soare. Fata cu ochii mari, negri, 
cu vocea mângâietoare, pare că a uitat pentru o clipă toate caznele la care a fost supus neamul ei. 
Acum e stăpânită numai de dorinţa de a răsplăti fapta generoasă a spaniolului faţă de ai ei. Îndată îi 
taie legăturile, eliberându-l, şi îi dă hrana pe care i-o adusese de la oraş. Zora ştie câteva cuvinte 
spaniole, şi când îşi arată recunoştinţa, vocea ei se face şi mai caldă. Fonte o întreabă de soarta 
logodnicului ei. Atunci ochii Zorei strălucesc mai viu, şi obrajii ei fragezi se rumenesc uşor. Fata 
spune grăbită în limba ei o zicală, pe care apoi i-o tălmăceşte: „iubesc pe cel care mă iubeşte”. Într- 
adevăr, ea îl îndrăgeşte pe Zeloar. Indianul voinic şi trist care îi e logodnic. 

Se lasă noaptea, şi încă nu s-a ivit niciun locuitor. Zora îi pregăteşte spaniolului o băutură care în 
curând îi aduce somnul. Fata îl priveşte o clipă cum doarme fără apărare, aidoma unui copil. Apoi 
pleacă uşurel. 

E dimineaţă. Soarele pătrunde prin ferestruică în colibă. Când Lâzaro Fonte deschide ochii, 
zăreşte chipul gingaş al Zorei, strălucind de frumuseţe. Mirarea lui e şi mai mare când fata îl roagă 
să se lase legat. Îi spune că a urzit un plan ca să-l scape, şi străinul îi dă ascultare. 

x 

Înveşmântată în straie albe de bumbac, împodobită cu brățări şi coliere, aşa cum se cuvine unei 
indiene de neam, Zora aşteaptă în drum întoarcerea marelui şef Pasca. Nu rece mult şi se ivesc 
chipul lui oacheş şi trupul lui voinic, n mijlocul căpitanilor şi războinicilor care-l însoțesc. Zora 
grăieşte in limba indienilor chibcha, şi-l încredinţează că tovarăşii căpitanului spaniol care zace în 
colibă l-au părăsit acolo, legat şi lovit, fiindcă s-a opus cu vitejie jefuirii şi nimicirii cătunului. În 
numele lui Bochica, zeul care apără oamenii şi aşezările, ea îi cere îndurare. Pasca i-o făgăduieşte şi 
intră împreună în colibă. Dă poruncă îndată ca Lázaro Fonte să fie dezlegat. Cu ajutorul Zorei, care 
tălmăcea. Îi spune căpitanului alb că din clipa aceea avea să fie oaspetele lui, şi că îl va apăra. 

Trecură mai multe zile, şi Fonte rămase alături de indieni, bucurându-se de găzduirea şi hrana 
dată de Pasca, toți îl respectau şi aveau încredere în el. 

După patru luni. Lázaro Fonte avu prilejul să-şi dovedească credinţa faţă de Jimenez de 
Quesada: îi dădu de ştire cum află de noua invazie ce se pregătea. Atunci don Gonzalo, marele 
cuceritor, îl iertă şi îl chemă să se întoarcă la Bacată. 

După puţină vreme, Zora şi Zeloar s-au căsătorit. Iar de atunci, frumoasa prințesă indiană a 
rămas în legende drept întruchiparea desăvârşită a generozității sufletului indigen. 


Legenda lacului negru 
poveste peruană 

Se povesteşte că, după bătălia de la Ayacuchoć“, spaniolii au fugit, luând cu ei toate comorile. În 

apropiere de Huanta, pe un deal, n-au mai dovedit cu atâta povară şi, decât să o lase pe mâna 

duşmanilor, au preferat să o arunce în lacul din apropiere. 

Pe atunci, apele lacului erau curate cum e cleştarul, dar după ce au aruncat atâtea comori 
înăuntru, şi-au pierdut limpezimea: din pricina asta lacului i s-a zis Yanacoccha. Care înseamnă 
Lacul Negru. Împreună cu bogăţiile fără număr, s-a aruncat în adâncuri şi un tânăr spaniol, care s-a 
înecat îndată. 


655 în localitatea peruană Ayacucho a avut loc, în 1824, celebra luptă prin care s-a cîştigat independenţa 


continentului Sud-american de sub dominaţia spaniolă 


Astăzi, lacul are o culoare aproape neagră. Este străjuit de dealuri înalte. Se povesteşte că, de 
cum se înserează, din lac iese un taur de aur, legat cu un lanţ tot de aur. Taurul se căzneşte să scape, 
dar nu izbuteşte, căci lanţul e ţinut de o frumoasă sirenă, cu părul de aur. La miezul nopții, în toiul 
luptei taurului cu sirena, se aude o voce şoptind aşa: 

— Eu sunt tânărul care am pierit în adâncuri odată cu bogăţiile. Am fost fermecat şi m-am 
preschimbat în taur, dar dacă cineva cutează să ia comorile din fundul lacului, izbuteşte să desfacă 
vraja şi mă poate scăpa. 

Mulţi au încercat să scoată din adâncuri comorile, dar abia au atins faţa lacului, că au şi dispărut 
pentru totdeauna, înghițiți de apele negre. 


Legenda licuricilor 
poveste din Paraguay 


Trăia odată, ascunsă într-o peşteră de pe un deal înalt, o vrăjitoare căreia i se zicea Bonia Chuá. 
Era slută ca muma pădurii; avea chipul supt, gura ştirbă ca o prăpastie, şi o guşă care tremura tot 
timpul. În peştera ei veneau fără încetare cei care căutau leacuri să-i vindece de chinurile dragostei 
neîmpărtăşite. Serile, vrăjitoarea avea obiceiul să se ducă pe malul râului Mboyacâ. Se aşeza acolo, 
povestind cui voia s-o asculte fel de fel de întâmplări înfricoşătoare. Bonia Chuâ nu putea suferi 
femeile frumoase şi nu înceta să-şi laude puterea ei de vrăjitoare. 

Într-o zi, îi căzu drag un tânăr care veni la râu să se spele de sângele cerbului vânat de curând. 
Din clipa aceea, vrăjitoarea cea slută făcu tot ce-i stătu în putere ca să cucerească inima chipeşului 
flăcău. Dar în zadar, nu-i folosiră la nimic nici vorba blinda, nici toate farmecele ei. Atunci Bonia 
Chuá o răpi pe frumoasă soție a tânărului. O aduse în peştera ei şi o tăie fără milă cu securea, 
făcând-o bucățele. Adună fărâmele într-un coş de răchită, ieşi cu el din peşteră şi, urcându-se pe 
vârful dealului, îl aruncă într-o prăpastie. Îndată, mii de scântei prinseră a zbura în jur, împrăştiindu- 
se pe vale, unde se pierdură printre cocotieri. Văzându-le, vrăjitoarea cea haină înnebuni de groază. 

Şi astfel s-au ivit pe lume Licuricii. 


Trecătoarea Atoghuarco 
poveste peruană 


În provincia Pasco, chiar înainte de a intra în satul Huariaca, se află o trecătoare cunoscută sub 
numele de Atoghuarco, prin care curge la vale un râu. Priveliştea de acolo e minunată. Noaptea, 
locul e întunecat, dealurile din jur sunt povârnite, iar pe ele cresc doar buruieni şi ciulini. 

Legenda populară povesteşte că ivirea trecătorii a fost pricinuită de blestemul unei indience 
bătrâne, care trăia pe vremuri prin locurile acelea. Când au venit spaniolii, aceştia. Însoţiţi de sclavii 
lor negri, au năvălit peste semănăturile bătrânei, ca să-şi croiască drum. Indianca le-a spus să plece 
de acolo, şi cum ei n-au luat-o în seamă, i-a ameninţat. Ca să se răzbune, străinii au lovit-o crunt pe 
fata bătrânei, care era de o frumusețe răpitoare, cu fața albă ca laptele. Mânioasă, bătrâna indiancă i- 
a blestemat, aruncându-le vorbe grele, căci ea era surata duhurilor locului şi toți îi ştiau de frică. Dar 
spaniolii n-au stat s-o asculte, ci au mai lovit-o încă o dată pe fată, care se făcu şi mai albă la chip, 
apoi străvezie, de parcă se topea. Atunci mama, înnebunită de durere şi furie, fugi să ceară ajutor 
duhului dealului pe care se aflau. Duhul i-a blestemat pe străinii ticăloşi, şi pe dată pământul de sub 
picioarele lor s-au scufundat. Aşa s-a ivit trecătoarea Atoghuarco, iar spaniolii şi negrii s-au prăbuşit 
în adâncul ei, pierind cu toții. 

Astăzi, indienii din partea locului păstrează un obicei ciudat, moştenit de la străbunii lor: de câte 
ori trec podul de peste râul de lângă trecătoare, caută o pietricică şi o pun într-o crăpătură a stâncii. 


Şi astfel, mulțimea de pietricele îngrămădite unele peste altele dau o înfăţişare ciudată a stâncilor 
din Jur. 


Legenda fluierului 
poveste din Uruguay 


Frumoasa indiană Picazu, nume care înseamnă „porumbiță”, era bună şi generoasă cu toți; 
împărțea cu dărnicie din fructele ei, avea oricând o vorbă de alinare, era iscusită cum nu-şi avea 
seamăn în îngrijirea rănilor şi în lecuirea durerilor. Toţi o îndrăgeau şi o respectau, dar mai presus 
de toți Guazati, flăcăul mândru şi semet, de neam mare. 

O fată din tribul lor, pe nume Isipo, adică „liana”, prinsese drag de flăcău şi, când îl vedea 
împreună cu Picazu, pizma i se strecura în inimă. Nu se putea împăca de fel cu gândul că Guazati o 
îndrăgea pe Picazu, şi-i dorea fetei toate grozăviile de pe lume. Astfel că zeul Ană împlântă 
ghimpele răului în tribul ce trăia fericit. 

Într-o seară, pe când Picazu căuta fructe în mijlocul pădurii, o săgeată şuieră prin văzduh şi i se 
înfipse adânc în piept. Slobozi un strigăt ascuţit de durere pe care-l auzi Guazati, ce se afla prin 
apropiere. O porni fără zăbavă în căutarea iubitei şi o găsi cu greu, pe o cărare ascunsă, lovită de 
moarte. Când se apropie de ea şi auzi gemetele sfâşietoare ce-i scăpau de pe buze, flăcăul vru să le 
poată păstra pentru vecie, mai înainte ca trupul iubitei să se prefacă în țţărână şi sufletul să-şi ia 
zborul către soare. 

În deznădejdea lui, luă o bucată de trestie, îi reteză vârful şi o duse la buzele stinse ale lui Picazu, 
sorbindu-i astfel cel de pe urmă suspin, ultima suflare. Apoi astupă cu lut udat cu lacrimi 
deschizătura trestiei, ca să păstreze în veci glasul şi plânsetul fetei îndrăgite, care erau ale neamului 
lui întreg. 

Dar Isipo, „liana”, în inima căreia rodea neîncetat gelozia, îi fură comoara lui Guazati şi fugi cu 
ea în pădure. La miezul nopții liniştite şi molcome, ea sparse lutul care astupa gura trestiei şi, 
făcând o gaură la celălalt capăt, suflă cu toată puterea pe care i-o dădea chinul ei neostoit, pentru ca 
plânsetul şi glasul îndurerat, păstrate în tulpină ca o comoară, să se risipească. Dar sunetul scos n-a 
fost pe măsura aşteptării ei: doar un susur de jale se înălță în văzduhul nopții, aşa cum numai flautul 
indienilor e în stare să scoată, de o negrăită dulceaţă şi limpezime. 

Şi din ziua aceea pierdută prin veacuri toate trestiile de pe pământul american păstrează, pentru 
cine ştie să-i scoată la iveală, ecoul trist al durerii fetei indiene, care prinde singur viaţă, în sunetele 
duioase ale fluierului, prefăcând în melodie jalea străveche a neamului. 


Legenda țesăturii neasemuite 
poveste din Paraguay 


Întâmplarea aceasta s-a petrecut de mult, într-o pădure din Paraguay. Tocmai căzuse o ploaie 
bogată. Copacii îşi întindeau coroanele strălucitoare, proaspăt spălate, iar şuvoaiele murmurau şi 
cântau, brăzdând pământul. Furnicile cele mari din pădure îşi purtau cu dibăcie ulcioarele lor 
mititele cu apă, către căsuţele lor, aflate pe coline de nisip. lar păianjenii, ce minunăţie! Munceau cu 
hărnicie scuturând firele de argint ce le aninaseră în timpul nopţii printre ramurile înflorite ale unui 
copăcel de santal, pe care ploaia îl stropise cu picături strălucitoare. 

Printre harnicele păienjeniţe se afla una tare frumoasă, cu chipul de culoarea scorțişoarei şi cu 
picioruşele gingaşe, ca de catifea. 

Păienjeniţa cobora iute pe o rămurică de santal, printre florile mărunte, albe, când, deodată, simți 
cum picioruşele ei alunecă de pe creangă şi cum se prăbuşeşte. Se învârti prin văzduhul călduţ al 
pădurii, apoi căzu drept în mijlocul unei băltoace mari, printre frunzele pe care cântau, visători, 


greierii, împletindu-şi glasul cu trilurile unei păsări. Bietei păienjeniţe i se păru că nimerise în 
mijlocul mării, ba mai mult, al oceanului. 

Se uită cu groază la apa liniştită a bălții, o apă urâtă şi neagră, unde nu se oglindea nici cerul, nici 
copacii, şi asupra căreia adierea vântului nu voia parcă să se abată nicicând. Ce păcat! Căci dacă, 
prin minune, vântul ar fi suflat aici, ar fi stârnit valuri şi ea, biata, ar fi izbutit să se caţere pe frunza 
plutitoare unde se aflau greierii şi pasărea. Dar nici gând, vântul n-atingea băltoaca, ci îşi sălta 
aripioarele sus, printre crengile cele mai semeţe ale copacilor, fără să coboare de la înălțimea aceea. 
Biata păienjenița plângea cu lacrimi amare, ce-i şiroiau pe față picurând în apa tulbure. Când era 
gata-gata să-şi ia rămas bun de la viaţă, simţi că cineva o scoate uşurel din băltoacă şi o pune la loc 
pe rămurica de santal. Păienjeniţa era o făptură bună la suflet, şi primul lucru pe care l-a făcut a fost 
să se uite după cel care o salvase, să-i mulțumească şi să-şi arate grabnic recunoştinţa. 

— Cerul să te răsplătească pentru fapta ta bună, Guazu, spuse ea, cu vocea subțirică. 

— Guazu! Guazu! Cine mă strigă pe nume? se întrebă nedumerit tânărul indian, fără a izbuti să 
afle de unde venea vocea. 

— Eu, păienjeniţa pe care tocmai ai salvat-o din băltoacă. 

— Aha, tu eşti? Dar cum se face că păianjenii vorbesc? 

— Toate făpturile de pe pământ vorbesc, numai voi, oamenii, nu vă osteniți să le înțelegeți. Eu îți 
datorez viața, Guazu şi, de bună seamă, o să vie clipa când o să-ţi pot arăta recunoştinţa mea. 

— N-ai pentru ce să-mi mulțumeşti, am făcut-o cu dragă inimă, răspunse cu un zâmbet tânărul, 
încredinţat că nu era cu putinţă ca micuța făptură pe care o scosese din apă să-i sară vreodată în 
ajutor lui, flăcăul, viteaz şi puternic. 

Timpul se scurse pe nesimţite. Păienjeniţa din poveste se făcu mare; era acum mamă fericită şi 
harnică a mai multor copilaşi zburdalnici. Cât despre Guazu, el se afla acum prins în mrejele unei 
frumoase indiene, Picazu, care îi căzuse nespus de dragă. Din nenorocire, tatăl lui Picazu, şeful 
temut al unui trib guarani, de care le era frică până şi lupilor din pădure, nu se învoia să dea mina 
mândrei sale fete decât celui ce avea să-i facă un dar neasemuit, cum nu s-a mai pomenit vreodată. 

Sărmanul Guazu cădea tot mai des pe gânduri. O iubea pe Picazu mai mult decât orice pe lume, 
şi în ruptul capului n-ar fi voit s-o piardă. Rătăcea singur prin păduri ceasuri în şir. Odată, pe la 
asfinţit, cutreierând fără nicio țintă, ajunse la copăcelul de santal unde îşi avea sălaşul păienjenița. 
Se afla pe acolo un trunchi căzut la pământ, şi Guazu, obosit şi necăjit, hotărî să se odihnească 
puţin. 

Tocmai atunci păienjenița dădu să plece după mâncare, că avea de hrănit o mulţime de guri. 
Uitându-se de sus în jos, îl zări pe Guazu. Îi văzu tristeţea fără margini din ochi, şi inima i se strânse 
de milă. Fără să stea pe gânduri, cobori, trecând de pe o rămurică pe alta, până ajunse aproape de 
salvatorul ei. 

— Ziua bună, Guazu! spuse cu vocea-i subțirică. 

Ca şi prima oară, flăcăul ridică privirea şi se uită nedumerit în toate părțile. 

— Cine mă cheamă? 

— Eu, păienjeniţa pe care ai scăpat-o acum câtăva vreme. 

— Nici nu mai ţineam minte! spuse Guazu, cu un zâmbet amar pe buze. 

— Te văd tare mâhnit, Guazu, şi-aş vrea să-ți fiu de ajutor. 

Cu tot necazul lui cel mare, flăcăul izbucni în râs. Cum putea oare să-l ajute biata păienjenița? 
Totuşi, mişcat de recunoştinţa şi zelul ei, îi răspunse: 

— Vai, dar nu-i cu putință să mă ajuţi! 

— Mai întâi trebuie să aflu ce ţi s-a întâmplat, zise păienjeniţa, şi mai coborî puţintel pe 
trunchiul copacului. 

— Mi s-a întâmplat ceva foarte serios. M-am îndrăgostit! mărturisi Guazu. 

— Te-ai îndrăgostit? întrebă curioasă păienjenița, ducându-şi lăbuţa catifelată în dreptul inimii. 
Într-adevăr, e ceva serios! Şi cine e fata? 

— Picazul! 


— Picazu! repetă ea uimită, amintindu-şi de frumoasa indiană. 

— Fata mi-e dragă, spuse Guazu, dar necazul e că tatăl ei nu se învoieşte s-o dea de nevastă 
decât celui care îi va aduce un dar nemaipomenit, cum nu-şi află seamăn pe lume. 

Păienjeniţa asculta, încrețindu-şi fruntea, îngrijorată. Văzând că tace, flăcăul îi spuse: 

— Vezi? Nimeni nu mă poate ajuta! 

— Nu se ştie niciodată. Nu trebuie să-ți pierzi nădejdea, răspunse păienjeniţa, şi căzu pe gânduri. 

— Ai putea să-i dăruieşti o salbă de floarea-suferinţei. Ştiu eu un colț în pădure unde cresc cele 
mai frumoase flori, cum nu se mai găsesc nicăieri. 

— Floarea-suferinţei le e cunoscută, zise Guazu, cu mâhnire. 

— Ori poate i-ar fi pe plac şefului de trib un şirag de colți de tigru. Te-aş putea călăuzi până la 
vizuina lor. 

— Tatăl lui Picazu are o grămadă de piei şi de colţi de tigru. 

Păienjeniţa se plimba de colo până colo, pe gânduri, dorind din suflet să găsească un dar 
nemaivăzut pentru prietenul ei Guazu. 

— Vezi, spuse trist flăcăul, o să mor de supărare şi nimeni nu-mi poate fi de ajutor! 

— Nu-ţi pierde nădejdea. Dă-mi răgaz până în zori. 

Guazu zâmbi amar şi, cu toate că n-avea pic de încredere, ca să n-o supere pe păienjenița, îi 
făgădui că o să se întoarcă a doua zi în zori. 

Când primele raze ale soarelui atinseră gingaş coroana celor mai înalți copaci din pădure şi 
fluturii prinseră a se roti în jurul florilor de pe. Ramuri, iar păsările să cânte în triluri dulci, Guazu 
se întorcea pe cărarea năpădită de buruieni a pădurii. N-avea nicio nădejde, dar venise împins de 
curiozitate. Ajunse la copăcelul unde îşi avea sălaşul păienjeniţa. O văzu mergând iute încolo şi 
încoace, urcând şi coborând într-una, fără pic de răgaz. 

Deodată, o rază de soare se strecură printre copaci. Păienjeniţa îşi dădu seama că Guazu se afla 
acolo; se opri din lucru şi-i dădu bineţe: 

— Ziua bună, prietene! 

— Bună să fie! răspunse flăcăul. 

Curând, raza de soare atinse rămurica pe care se oprise păienjenița. Atunci Guazu zări cu uimire 
printre crengile copacului, izvodită din fire subțiri de argint, cea mai minunată dintre minuni: o 
dantelă făcută parcă de degetele unor zâne, atât de frumoasă şi gingaşă, că nicio minte de om n-ar fi 
fost în stare să şi-o închipuie. 

Guazu nu îndrăznea s-o atingă, temându-se să nu piară minunea aceea la cea mai mică suflare, ba 
chiar crezând că e doar o închipuire înşelătoare. 

— Desprinde-o, nu-ți fie teamă! Ia-o cu tine s-o dăruieşti tatălui fetei. 

— Fii binecuvântată! îngăimă flăcăul, plin de recunoştinţă. 

Şi cu mâini tremurătoare desprinse lucrătura aceea, purtând-o cu mare grijă prin pădure, până 
ajunse la tatăl lui Picazu. 

Şeful de trib rămase şi el mut de uimire. Ce degete puteau ţese cu atâta iscusință asemenea 
minunăție? 

Guazu şi Picazu făcură nunta, şi trăiră ani mulți şi fericiți. lar legenda spune că păienjenița a 
învăţat-o pe Picazu să ţeasă cu iscusință, şi ea le-a învăţat, mai departe, pe fetele ei, iar acestea, la 
rându-le, pe fiicele lor şi tot aşa, din generaţie în generaţie, s-a împărtăşit taina acelei minuni 
neasemuite, țesută de păienjenița din pădurea din Paraguay. 


Năluca 
poveste braziliană 


Povestesc pescarii din Sambaqui şi Ponta Grossa că, în Istmul Şoarecilor, socotit de ei vrăjit, în 
miez de noapte se aud bătând nişte tobe tainice şi se iveşte o fantasmă neagră care, prin semne, le 
cere vâslaşilor s-o treacă dincolo de limba aceea îngustă de nisip. 

Dar adesea se întâmplă că barca se îngreuiază peste măsură din pricina acestei făpturi stranii şi 
tăcute, încât nu mai poate înainta, în ciuda sforțării deznădăjduite a vâslaşilor. În barcă pătrunde apa 
ŞI, încetul cu încetul, începe să se scufunde. 

Atunci năluca cea întunecată, blestemata, izbucneşte într-un hohot înspăimântător şi piere, 
lăsându-i pe bieţii vâslaşi să se zbată zadarnic, pradă valurilor. 


Legenda păsării urutau 
poveste din Paraguay 


Părinții frumoasei indiene Neambiu nu se învoiră în niciun chip s-o lase pe fată să se mărite, 
după Voia inimii ei, cu viteazul Cuimbae, războinic tupi“*. În zadar plânse ea şi-i rugă fierbinte. 
Văzând că nu-i poate îndupleca, fugi de acasă. 

Îndată, părinții se duseră la Cuimbae, dar viteazul le ieşi în întâmpinare, şi le povesti visul pe 
care-l avusese peste noapte: se făcea că iubita lui era răpită de duşmani şi dusă departe. Îngrijoraţi, o 
porniră cu toţii s-o caute pe fată prin pădure. Într-un târziu, o găsiră zăcând la pământ, fără grai şi 
fără simtire. În van o rugară să se întoarcă împreună cu ei. Părinţii trimiseră atunci după prietenele 
ei, care veniră s-o roage şi ele, dar Neambiu rămase nemişcată. 

Cum nu mai ştiau ce să facă, părinţii îl chemară pe vrăjitor, care începu s-o descânte după obicei. 
Speriaţi că fata nu dădea niciun semn, părinţii o luară şi o duseră atunci la cascada Iguazu“”. 
Socotiră ei că, pentru a-şi veni în simtire, fata avea nevoie de o sperietură zdravănă, îi strigară 
atunci: 

— Cuimbae a murit! 

Când auzi aceste vorbe, Neambiu fu cuprinsă de amarnică jale. Scoţând strigăte sfâşietoare, ea se 
aruncă in viitoare. Într-o clipă, toţi cei de faţă se prefăcură în sălcii. 

Frumoasa Neambiu se preschimbă pe dată în pasărea urutau, care întotdeauna îşi alege rămurica 
cea mai desfrunzită şi uscată din sălciile din preajma cascadei Iguazu, şi acolo îşi plânge cu alean 
neostoit soarta nemiloasă. 


Legenda copacului celor doi îndrăgostiți 
poveste din Paraguay 


Indienii tribului guarani care au scăpat cu viaţă din războiul crunt cu duşmanii albi s-au adunat la 
sfat ca să i pună la cale răzbunarea. Sorţii au căzut asupra viteazului; Chopo, să meargă în 
recunoaştere în tabăra duşmană. Războinicul avea sufletul împietrit de atâtea lupte, şi niciodată 
dragostea nu îl înrobise. Dar când ajunse la duşmani, rămase subjugat de frumuseţea unei fete albe, 
de care se îndrăgosti năprasnic. Întors la ai lui, viteazul Chopo; n-a fost în stare să aducă decât veşti 
încâlcite şi nesigure. 

Stăpânit de iubire, s-a dus la vrăjitorul tribului, să-şi descarce sufletul şi să-i ceară povaţa. 
Bătrânul vrăjitor i-a dat speranţa că va putea să fugă împreună cu fata iubită până la locul numit 


656 indienii tupi, din Brazilia, fac parte din marele grup tupi-guarai ; indienii guarani s-au stabilit în Paraguay, 
Brazilia şi Bolivia 
657 cunoscută cascadă, una dintre cele mai mari din lume, făcută de fluviul Iguazu, afluent al fluviului Parană, 


între Argentina şi Brazilia 


Coâ-Guazu, unde aveau să se afle în siguranță. I-a dăruit apoi trei talismane, povățuindu-l ca, atunci 
când va fi urmărit, să le arunce pe rând. 

Totul s-a petrecut întocmai cum spusese vrăjitorul. Urmărit de duşmani, Chopo şi fata pe care o 
îndrăgea au luat-o la fugă prin pădure. Văzând că nu mai au scăpare, viteazul a aruncat primul 
talisman: un ou de coţofană. 

Şi pe dată urmăritorii au fost învăluiţi de o cenuşă neagră, din care se ridicau vaete prelungi, al 
căror ecou îl repetă şi astăzi mlaştinile din preajmă. Când duşmanii s-au apropiat iar de ei, Chopo a 
aruncat al doilea talisman: virilul unui corn de cerb. În urma lor, ierburile au luat foc. Ameţiţi de 
fum, cei doi îndrăgostiţi s-au îmbrățișat, uitând de primejdie şi nedându-şi seama că pământul 
începe să-i tragă în adâncurile lui. În clipa aceea, cei doi îndrăgostiţi au fost prefăcuţi într-un copac: 
viteazul în trunchiul gros, eu coaja aspră, iar fata în frunzele dese şi foşnitoare de pe ramurile lui. 
Chopo n-a mai fost în stare să arunce ultimul talisman — o bucăţică de trestie de zahăr — şi din 
astă pricină vrăjitorul n-a mai putut să rupă farmecul care a pus stăpânire pe ei. 

Şi au rămas veşnic aşa, prinşi în copacul cunoscut cu numele de Chopo sau Zuinana, care în 
limba guarani înseamnă „putere dătătoare de viaţă”. Într-adevăr, din scoarţa acestui copac se strânge 
un fel de răşină care îl poartă pe cel ce o mănâncă pe alte tărâmuri, de vis, unde totul e vrajă şi 
iubire nesfârşit de dulce. 


Putul vrăjit 


poveste peruană 


În regiunea Cañete, către miază-zi, se află o mică moşie numită Hualcară, unde se găseşte un puț 
cu apa cristalină, căruia 1 se zice „Puţul vrăjit”. 

Legenda povesteşte că, ori de câte ori se apropie cineva de puț, se ivește din adânc o fată 
frumoasă, care îmbie drumeţul, întinzându-i un ulcior cu apă. Iar cel care bea din apa aceea se face 
pe dată nevăzut, împreună cu fata. 

Din astă pricină oamenii de prin partea locului nu se apropie de puț, de teamă să nu piară, bând 
din apa vrăjită. 


Bon Pech, cel care a dobândit puterea lui Juan Tul 
poveste mexicană 


În vremurile bune de altădată, când eram eu flăcău şi meleagurile astea erau pline de cirezi, trăia 
la noi în sat un om pe nume Bon Pech. Avea un har nemaipomenit: nicicând n-am mai văzut vreun 
om care să-l întreacă în îmblânzirea vitelor sălbatice. Se zicea că avea puterea asta de la Juan Tul. 
Dacă vreo vită de orice fel se rătăcea sau fugea, şi văcarii cu simbrie care o porneau pe urmele ei 
dădeau greş, era chemat îndată Bon Pech. Cerea un pahar de rachiu, îşi lua lasoul şi pleca, singur, în 
căutarea animalului. Totdeauna îl aducea înapoi, oricât de sălbatic ori primejdios era, îmblânzea 
mânjii fără greutate, făcându-i cuminţi ca nişte căţeluşi. 

Odată, am pornit patru văcari tineri să aducem nişte vite din savană. Călăream pe cai buni, 
obişnuiţi să fugă iute, dar n-am izbutit să aducem niciun animal din pricină că se sălbăticiseră 
cumplit. Atunci căpetenia noastră zise: 

— Numai Bon Pech este în stare să adune vitele, fiindcă are puterea lui Juan Tul! 

Ne duserăm după el să-l chemăm. 

— Bine, băieți, grăi el, o să mă duc. Aduceţi-mi să beau un pic de rachiu! 

— la seama. Bon, să nu te ameţeşti, căci vitele din savană sunt tare sălbatice, zise căpetenia 
noastră, dându-i o sticlă plină. 

Dar el răspunse: 


— Oricât ar fi de sălbatice, n-au cum să-mi scape. O să pornesc la miezul nopții. Să mă aşteptaţi, 
băieţi, la ieşirea din sat! 

Când se făcu douăsprezece noaptea. Bon Pech încalecă pe calul său cel mai îndrăgit, îşi luă 
lasoul şi o porni la galop. Noi ne-am îndreptat către ieşirea din sat şi am rămas acolo, aşteptându-l. 
Înainte de a se ivi zorile, auzirăm zgomotul cirezii care venea încoace. Din când în când, se auzeau 
fluierăturile lui Bon Pech, ori strigătele cu care mina vitele. Noi ne proptirăm zdravăn cu picioarele 
în şei, ca să nu fim striviţi de iureşul acela uriaş şi ne pregătirăm să mânăm mai departe cireada. 
Când Bon ajunse în dreptul nostru, îi zise căpeteniei: 

— lată-vă toate vitele! Eu mă duc să mă culc! Şi plecă. 

A doua zi m-am dus să-l văd. Am luat cu mine, se înțelege, cuvenita sticlă de rachiu şi, stând de 
vorbă cu el, l-am întrebat: 

— Ascultă, Bon, dacă mi-eşti prieten cu adevărat, spune-mi cum faci să fii ascultat de vite? 

— Dacă ţii cu tot dinadinsul să afli, o să-ţi spun, îmi răspunse, dar nimeni nu trebuie să ştie taina, 
pentru nimic in lume! 

— Aşa o să fie! l-am încredinţat eu. 

— Bine, Is, îşi urmă el vorba, află că eu am primit puterea de la Juan Tul şi din pricina asta pot 
să adun vitele; n-am nevoie decât de trabucurile astea. 

Şi îmi arătă o legătură de trabucuri nemaivăzute, din foi de porumb, aproape cât un ştiulete de 
mari. 

— Cum s-a întâmplat, Bon, de l-ai cunoscut pe Juan Tul? 

— Ascultă, îmi zise. Şi îndată prinse a-şi depăna povestea: când eram flăcău, aşa ca tine, tatăl 
meu era stăpânul unei mari crescătorii de vite. Mă lua zilnic cu el la pădure ori în savană, după 
treburi, dar eu eram cam fricos. Odată mi-a zis: 

— Ai să te duci în căutarea taurului cel mare, negru, care a fugit în savană! Vreau să văd dacă ai 
deprins meşteşugul. 

— O să mă duc mâine, tată, i-am răspuns, azi sunt frânt de osteneală. 

— Bine, a încuviinţat el, numai s-o porneşti în zori! îngrijorat, m-am îndreptat spre un ciot pe 
care să mă aşez şi, cu gândul la treaba ce mă aştepta, am zis fără voie: 

— Dacă Juan Tul există cu adevărat, să-mi vină în ajutor! 

Deodată, am auzit un glas care-mi spuse: 

— Băiete, de eşti om în toată firea, Juan Tul o să te ajute; dar mai întâi trebuie să-i dovedeşti. 

— Ce trebuie să fac? am întrebat. 

— Trebuie să te duci până în inima codrului, unde se află o peşteră. 

Fără să stau pe gânduri, am luat drumul pădurii şi m-am afundat până la locul unde ştiam eu că e 
peştera. Când am ajuns, mi-am dat seama că erau farmece la mijloc; nu mai era nicio peşteră, ci un 
ţarc mare, împrejmuit cu două rânduri de vălătuci; mai încolo se afla un puț cu roată, şi alături două 
adăpătoare cu apă proaspătă şi limpede. Porţile ţarcului s-au dat singure în lături. M-a cuprins puțin 
frica, dar am intrat, am trecut pe lângă puț şi m-am urcat pe o piatră pe care m-am aşezat. Nu a 
trecut mult şi am văzut cum se apropie în goană cam patruzeci de tauri negri, puternici; au intrat 
mugind pe porţile care iar s-au deschis singure. Taurul cel mai mare şi mai voinic s-a îndreptat 
primul spre adăpătoare; a băut, suflând deasupra apei prin nările sale largi. Când şi-a potolit setea, 
s-a îndepărtat şi atunci au venit ceilalți să se adape. După ce au băut şi ei, au plecat cu toții spre 
pădure, frecând prin porţile care se dădură în lături, fără să le atingă mână de om. În țarcul întins a 
rămas numai taurul cel mare, care, văzându-mă sus, pe piatră, a început să scurme colbul cu 
copitele; a ridicat apoi capul, sforăind amenințător. O mină păroasă s-a ivit lingă mine, mi-a întins o 
pânză roşie, şi am auzit o voce spunându-mi: 

— Să vedem dacă eşti bărbat cu adevărat, flăcăule! Du-te şi luptă-te cu taurul! 

Mi-am făcut curaj cât am putut, am sărit jos şi am strigat animalul. Acesta s-a îndreptat furios 
către mine, ca să mă ia în coarnele lui uriaşe, dar eu am izbutit să mă feresc. Înfuriat, s-a năpustit iar 
spre mine, de mai multe ori, şi de fiecare dată mişcăm pânza şi el trecea pe aproape, gata să mă 


atingă, dar nu m-a doborât. Învins, turbat de furie, s-a mai opintit o dată, apoi s-a îndepărtat în 
goană, sărind gardul cu agerimea unui cerb, şi s-a pierdut în pădure. 

Am rămas singur, năduşit şi tulburat. M-am uitat în jur, căutând o altă făptură omenească, dar nu 
mai era nimeni. M-am îndreptat spre poartă, care s-a dat în lături, am lăsat agățată acolo pânza roşie 
şi am început să caut drumul pe unde venisem. 

Când mi-am întors capul să mă uit în urmă, nu am văzut nimic altceva decât pădurea cunoscută, 
cu peştera în mijloc. Nici urmă de ţare ori de puț. O clipă am îngheţat de spaimă, dar a trebuit să-mi 
fac curaj, ca să-mi pot vedea de drum. 

Peste codru se lăsa întunericul, dar eu cunoşteam locurile. Curând, după ce am ajuns sub copacii 
întunecaţi, am zărit pâlpâind mai departe o luminiță, care se făcea tot mai puternică. M-am gândit că 
era cineva acolo şi asta mi-a dat curaj. Când m-am apropiat, am putut desluşi, într-adevăr, chipul 
unui om care fuma un trabuc uriaş din foi de joloch*, în timp ce meşterea un laţ subţire de prins 
vite. Era, de bună seamă, după cum arăta, căpetenie de văcari. Era înalt, cu mustață şi barbă deasă şi 
foarte slab. Când trăgea din trabuc, se lumina în jur. M-am apropiat de el şi i-am zis: 

— Multă treabă mai ai! 

— Aşa-i, băiete, eu nu-s leneş ca tine! Şi spunând vorbele astea aruncă laţul să mă prindă. Dar 
m-am dat iute în lături, izbutind astfel să mă feresc. Atunci a început să mă ocărască într-una, cu 
vorbe tot mai grele. 

— Hei, omule, eşti beat, se vede bine. Du-te să te culci! îi spusei, şi îi aruncai laţul, ca să-mi văd 
fără zăbavă de drum. 

Dar el se luă după mine, ațâțându-mă la luptă. 

— Nu eşti om, fecior de diavol! Ori dacă eşti, prinde-te în luptă cu mine! 

Vorbele astea m-au înfuriat şi m-am întors să-l lovesc, dar el şi-a azvârlit iute pumnul spre faţa 
mea şi ne-am luat la trântă. Bietul de el! N-a fost în stare să-mi dea decât un pumn, dar a primit o 
groază de la mine. 

— Potoleşte-te, băiete, strigă el, m-ai bătut destul! Iar eu îi răspunsei: 

— Tu ai căutat pricină! Şi dădui să plec. El însă mă chemă: 

— Vino încoace, băiete! Nu pleca! Ai dobândit ceva de preţ! 

La vorbele lui m-am întors şi el a spus mai departe: 

— Oh, Bon Pech, ai dobândit puterea lui Juan Tul! De acum încolo ai să te poţi duce 
pretutindeni, prin păduri dese ori prin savane vitrege, în căutare de vite sau de cai, oricât de sălbatici 
ar fi. Fără ajutorul nimănui ai să poți strânge câte animale ai să vrei. 

Şi, apucând o legătură de trabucuri la fel de mari precum cel pe care îl fuma, grăi iar: 

— la-le! Sunt trabucuri pe care să le fumezi înainte de a porni după vite. Dacă eşti nevoit să 
mergi departe şi n-ai cal, du-te în pădure, fumează un trabuc, bate din palme şi o să ţi se înfăţişeze 
un cerb mare; să te urci în spinarea lui, că o să te ducă unde ai să vrei. Dar să nu spui la nimeni taina 
asta, băiete! 

Omul pieri din fața ochilor mei şi mă pomenii singur în bezna codrului. 

A doua zi am pornit-o în căutarea taurului negru, cum îmi poruncise tatăl meu, şi l-am adus fără 
nicio greutate. 

În felul acesta a trecut în făptura mea puterea lui Juan Tul. 


Fata cu pieptenele de aur 
poveste cubaneză 


658 în limba maya, păpuşă de porumb 


Trăia odată un om tare sărman. Într-o zi îşi iuă ulciorul şi se duse la râu. Prinse a-și spăla faţa şi, 
când ridică ochii, văzu în mijlocul râului, stând pe o piatră, o fată ce-şi pieptăna părul cu un 
pieptene de aur. Fata îl întrebă: 

— Ce doreşti mai mult, pieptenele ăsta de aur sau pe mine? 

— Şi pieptenele şi pe tine! răspunse el. 

Şi se aruncă în apă, după fată. Apa sări în mii de stropi, împiedicându-l să vadă. Chiar în clipa 
aceea, omul se trezi într-un palat. Fata cu pieptenele de aur pierise fără urmă. Căută el pe unde să 
iasă de acolo şi zări poarta. Dar când să treacă pragul „văzu două suliți îndreptate spre el şi tăindu-i 
calea. N-avu încotro şi rămase în palat. 

Într-un târziu, văzu o mână care îi aduse o cafea, un trabuc și chibrituri. 

— Astea pesemne că-s pentru mine, că nu mai e nimeni pe aci! cugetă el. 

Luă cafeaua şi se puse pe fumat. 

Se scurseră câteva ceasuri. Către prânz se ivi din nou mâna, îi puse masa şi îi aduse de mâncare. 
Omul cătă bine în jur, şi zise iar: 

— Asta pesemne că e pentru mine, că nu mai e nimeni pe aci! 

Când se însera, mina îi aşternu iar masa şi el se înfruptă pe săturate. Se Întunecă de-a binelea şi 
mâna aprinse mai multe lămpi să lumineze palatul. 

În vremea, asta, omul dădu fuga de multe ori la uşă, să vadă dacă nu poate scăpa, dar suliţele nu 
se clintiră şi nu putu ieşi. 

Când se întoarse, dădu cu ochii de un pat aşternut. 

— Asta-i pentru mine! îşi zise el, şi se culcă. Mâna se ivi iar şi stinse lămpile, cufundând palatul 
în întuneric. Cum stătea el întins, simţi că i se strecoară alături o femeie. Se întoarse iute s-o 
privească, dar nu desluşi nimic. Petrecu toată noaptea căznindu-se în zadar s-o vadă. 

A doua zi lucrurile se petrecură întocmai ca în ajun. Se ivi mâna. Îi aduse cafeaua şi toate 
celelalte. Din când în când, el se ducea la uşă, dar suliţele erau acolo, neclintite. 

Când se înnopta, apăru iar mâna, aprinse lămpile să lumineze palatul şi totul se petrecu aidoma 
ca în noaptea trecută. Când se duse la culcare, simţi iar că i se strecoară alături o femeie. Atunci 
întrebă cu glas tare: 

— Cine eşti tu? De ce nu-mi vorbeşti? 

— Nu-ţi aduci aminte de fata din mijlocul râului? îi răspunse un glas. 

— Fata cu pieptenele de aur! se dumiri el. Vreau să te văd la chip! 

— Nu, încă nu-i cu putinţă! Acum am să plec, dar mâine am să mă întorc. O să mă vezi la chip 
după cum pofteşti şi am să-ți fiu nevastă. Dar să nu te înspăimânţi când ai să dai ochii cu familia 
mea, care-i alcătuită dintr-un leu, un tigru şi un leopard. Eu am să fiu lingă tine, am să-ţi vorbesc 
mereu, iar tu, când ai să-i vezi, să te ridici şi să le mergi în întâmpinare. 

A doua zi, totul se petrecu după cum spuse fata. Omul o ascultă şi, când zări leul, tigrul şi 
leopardul, se ridică şi merse către ei. Atunci animalele se dădură la o parte şi îl lăsară să treacă. 

Petrecu la palat încă trei zile, împreună cu fata care îi era acum nevastă. La sfârşitul zilei a treia, 
ea îi spuse: 

— Cred că ţi-e dor de ai tăi şi vrei să te duci să-i vezi. 

El încuviinţă. Ea trimise îndată după o caleaşca şi îi dădu un inel, îndemnându-l: 

— Ai grijă să nu cumva să te îmbrăţişeze careva dintre ai tăi, că dacă se întâmplă una ca asta, 
totul se destramă şi mă vei pierde! Şi va trebui s-o porneşti în căutarea mea până la capătul lumii, la 
Palatul Uitări. 

EI, îşi luă rămas bun şi porni. Când să ajungă acasă, ai lui îl zăriră de departe şi strigară: 

— lată-l pe flăcăul nostru! 

Se apropie şi le zise: 

— Sunt eu, într-adevăr, dar să nu mă îmbrăţişaţi!... Stătu la taifas cu neamurile şi, pe când 
vorbeau ei, se apropie pe la spate o mătuşă, care-l îmbrățişa, strigând: 

— Bine-ai venit, nepoate! 


În clipa aceea, totul se destramă ca un vis, de parcă nici n-ar fi fost: el se trezi întocmai cum era 
în ziua când s-a dus cu ulciorul la râu şi a zărit-o pe fata cu pieptenele de aur. 

— M-ai nenorocit, mătuşico! spuse el cu mare jale. Trebuie s-o pornesc îndată în căutarea 
Palatului Uitării. 

Şi fără zăbavă se aşternu la drum. leşi din sat şi, când să intre într-altul, îi apărură în cale un 
tigru, un leu şi un leopard, care tocmai omorâseră o vită. 

Omul se ascunse, zicându-şi speriat: 

— Nu scap eu teafăr de aici! 

Când să plece, îl văzu leul, care-l chemă: 

— Vino încoace, prietene! încotro ai plecat? 

— În căutarea Palatului Uitării, răspunse el. 

Atunci leul îl povăţui: 

— la firul ăsta de păr şi, când ai să fii la necaz, strigă: „Leule, vino-mi în ajutor!” Pe dată ai să te 
prefaci în leu şi ai să birui orice piedică! 

Pe firul de păr din barba leului flăcăul zări o furnicuţă, care-i grăi şi ea: 

— [a picioruşul ăsta de furnică şi, când o să te afli la necaz, să strigi:” Furnicuţo, vino-mi în 
ajutor!" Şi, cât ai clipi, ai să te prefaci în furnică! 

Flăcăul mulțumi şi o porni mai departe. Dădu peste un vultur care se lăsă în zbor lângă el şi-i 
zise: 

— Ține pana asta! Când o să te afli la necaz, să o scoţi şi să spui: „Vulture, vino-mi în ajutor!” 
Atunci o să te prefaci în vultur şi o să poți scăpa, luându-ţi zborul. 

Luând pana, flăcăul îşi văzu mai departe de drum. 

Trecu prin tot felul de primejdii, dar ieşi cu bine din toate, căci chemă în ajutor când leul, când 
vulturul, când furnica. Şi aşa, străbătu cale lungă, ajungând pe meleaguri străine. 

Într-o zi, întâlni trei băieţi care se certau pentru o pereche de cizme pe care le-o lăsase moştenire, 
cu limbă de moarte, părintele lor. 

— De ce vă certaţi? îi întrebă el. 

— Păi cizmele astea-s năzdrăvane, prinseră ei a-i povesti. Răposatul tătuca le încălţa şi le zicea: 
„La drum!” şi pe dată ele îl purtau mai iute ca vântul. 

— la să văd şi eu, băieţi, minunea asta! zise flăcăul. Şi îşi trase iute cizmele, spunând: 

— Şi acum, la drum! Cât ai clipi, se făcu nevăzut. 

Ajunse în alte țări, trecu iar prin tot soiul de primejdii, dar, când cu ajutorul animalelor, când cu 
ajutorul cizmelor fermecate, izbuti să scape cu bine. 

Până la urmă ajunse într-o împărăție necunoscută, peste care domnea un vultur. I se înfățişă şi-l 
întrebă: 

— Luminăţia-ta, nu cumva ştii pe unde se află Palatul Uitării? 

— Aşteaptă aici până mâine, îi spuse împăratul vulturilor. 

Flăcăul n-avu încotro şi se aşeză sub un copac. Când se lăsă noaptea, se apropiară de el un tigru, 
un leu şi un leopard. Înspăimântat, flăcăul îşi zise: „De data asta nu mai am scăpare!” Dar tocmai 
atunci începu să se lumineze şi veni în zbor împăratul vulturilor. 

— Urcă-te în spinarea mea! îi porunci. Şi, cu flăcăul în spinare, zbură îndelung, până se făcu 
seară. Atunci vulturul coborî, aproape s-atingă apa mării, şi-l lăsă pe flăcău pe mal, zicându-i: 

— Să mă aştepţi aici! 

Flăcăul îi dădu ascultare, şi-şi petrecu noaptea la malul mării. A doua zi în zori împăratul 
vulturilor se ivi iar, şi-i spuse: 

— Urcă-te în spinarea mea! 

Şi zbură cu flăcăul în spinare, departe, hat departe, către Palatul Uitării. 

Când începu să se însereze erau tocmai deasupra mării. Vulturul îl lăsă pe flăcău către mal, acolo 
unde apa îi ajungea până la grumaz, şi-i porunci şi de astă dată: 


— Să mă aştepţi aici până mâine, când vin să te iau! Cum se crăpă de ziuă, împăratul vulturilor 
veni şi-l luă iar în spinare. Zbură cu el până pe înserat şi izbuti să treacă marea. Atunci, zărind un 
copac, vulturul grăi astfel: 

— Urcă-te în copacul ăsta! Te las aici, căci uite, în Zare, unde se văd tufele acelea care par nişte 
nori, acolo e Palatul Uitării. 

Cum se făcu nevăzut împăratul vulturilor, flăcăul scoase pana şi, prefăcându-se pe dată în pasăre, 
zbură drept către Palatul Uitării. 

Ajunse acolo şi se lăsă în zbor pe terasă, cugetând: 

— Aici trebuie să fie aleasa mea! 

Dar nu izbuti, să afle intrarea. Îşi aduse atunci aminte de furnică şi o chemă în ajutor. Se prefăcu 
în furnică şi izbuti să intre prin gaura cheii. În prima încăpere dădu peste un uriaş, care o păzea cu 
străşnicie pe fata cu pieptenele de aur. Flăcăul nu-şi luă chipul de om, ci rămase mai departe 
prefăcut în furnică. Aşa putu trece de uriaş şi ajunse în odaia cealaltă. Acolo auzi răsuflarea lină a 
fetei care dormea şi zise: 

— Aici este! 

Se reschimbă la loc în om şi se apropie de fată, deșteptând-o. Ea dădu un țipăt, speriată, şi trezi 
tot palatul. Uriaşul veni în fugă, dar flăcăul apucă să strige: „Furnicuţo, vino-mi în ajutor!” şi se 
făcu nevăzut. Văzând-o pe fată singură, uriaşul o ameninţă: 

— Dacă mai strigi o dată, o să te ucid! 

Cum plecă uriaşul, flăcăul luă iar chip de om şi o cuprinse pe fată în braţe. 

— Cine eşti tu? îl întrebă ea, speriată. 

— Sunt soțul tău, cu care ai stat împreună înainte de a veni la Palatul Uitării. 

— Cum de-ai ajuns aici? zise ea, bucuroasă. 

— Am venit să te iau! 

Atunci ea îl povăţui ce avea de făcut ca să izbutească să-l răpună pe uriaşul care o păzea. 

— Acum pleacă, dar mâine de dimineaţă să te duci la pădure, unde ai să dai de un leu, un tigru şi 
un leopard. Să te iei la luptă cu leul, să-l omori şi să-i spinteci inima, ca să dai de oul ascuns în ea. 
Să iei oul cu grijă şi să-l spargi; înăuntru se află o porumbiţă. Fii cu mare băgare de seamă să nu-ţi 
zboare, şi să mi-o aduci de grabă! 

Flăcăul o ascultă, se duse a doua zi la pădure, omori leul şi-i sfâşie inima. Găsi în ea oul, îl luă cu 
grijă dar, când îl sparse, porumbiţa îşi luă zborul. Se trudi amarnic şi, cu mare greutate, o prinse şi o 
duse fetei. Ea îi zise iar: 

— Du-te mi ine dimineaţă în grădină şi ai să dai de un os fermecat. Adu-mi-l ca să-l dau 
uriaşului, să putem scăpa de aici! 

A doua zi flăcăul o porni în căutarea osului cu pricina, îl aduse, ea îl dădu uriaşului, care pe dată 
rămase țintuit locului, fără nicio putere. Atunci flăcăul o luă pe fată şi plecară fără grijă. 

Făcură nuntă mare, trăiră fericiți şi avură o mulţime de copii. 


Povestea celor doi frați 
poveste argentiniană 


Trăiau odată doi fraţi, pe nume Pedro şi Juan. Într-o bună zi, o porniră să cutreiere lumea. Cum 
aveau de străbătut cale lungă, după ce obosiră de atâta umblet, se aşezară să se odihnească sub un 
copac. 

Deodată, auziră cântând o pasăre, şi-o zăriră printre ramuri. Văzând ce mândră era pasărea, 
Pedro îl întrebă pe Juan: 

— O prindem, frăţioare? 

— Dar cum să mă urc după ea? 


— Urcă-te pe umerii mei, şi-ai să ajungi până la ea! Juan îl ascultă, ajunse pasărea şi dădu s-o 
prindă, rugându-se la Dumnezeu să nu cumva să-i scape. Pasărea nu-şi luă însă zborul, şi flăcăul 
putu să pună mâna pe ea. Dar, tocmai când să coboare, pasărea îi scăpă; căzu la pământ şi pe dată se 
prefăcu într-o fată frumoasă. 

Era o fată de împărat care fusese vrăjită să rămână pasăre până când avea să vină un flăcău să 
rupă farmecul. 

Cei doi frați şi fata cea mândră o porniră împreună mai departe. După trei zile de umblet, se 
aşezară sub un copac să mănânce din merinde. Când terminară, Juan şi fata se culcară, dar Pedro 
rămase treaz. Nu trecu mult şi, printre ramuri, se ivi o pasăre care prinse a striga: 

— Voi aţi furat-o pe fata împăratului! O să ajungeţi la un râu cu apă limpede cum e cleştarul, fata 
va pofii să bea, dar, cum va sorbi o înghițitură, va şi pieri. Cine a auzit ce-am spus, de va povesti 
altcuiva, se va preface în stană de piatră! 

Juan şi fata n-au auzit nimic, căci dormeau somn adânc. A doua zi se sculară, se aşternură la 
drum şi, tot mergând, dădură de un izvor cu apa limpede cum e cleştarul. Fata pofti să bea, dar 
Pedro se aplecă să ia apă şi spuse: 

— O, ce caldă e! 

Şi lăsă să-i cadă din mâna cana, care se sparse. 

Fata n-avu cum să bea, deşi era tare însetată. 

Mai merseră ei până obosiră şi, când se-aşezară să se odihnească, pe Juan şi pe fată îi fură 
somnul. Pedro rămase şi de astă dată treaz. Se ivi iar pasărea, care grăi aşa: 

— În drum veţi ajunge la o livadă de meri. Fata va pofti să mănânce şi, cum va muşca din măr, 
va pieri fără urmă. Cine a auzit vorbele mele, de le va povesti altcuiva, se va preface în stană de 
piatră! 

A doua zi se treziră şi o porniră mai departe. Într-un târziu, ajunseră într-o livadă de meri. Fata 
vru să mănânce un măr, dar Pedro îi spuse: 

— Să nu cumva să te atingi de mere, că stăpânul livezii stă ascuns prin apropiere şi-o să ne 
omoare! 

Fata se sperie şi o luară toți la fugă. Ajunseră într-o pădure şi, fiind frânți de oboseală, Juan şi 
fata se culcară. Şi de astă dată Pedro rămase treaz; apăru pasărea şi se puse pe strigat: 

— Voi aţi furat-o pe fata împăratului! O să ajungeţi într-un palat şi. Când o să adormiti, o să vină 
un balaur cu şapte capete! Cine m-a auzit, de va povesti altcuiva, se va preface în stană de piatră! 

Pedro chibzui toată noaptea ce să facă, iar a doua zi se duse la un fierar şi-i ceru să-i făurească o 
spadă ascuţită. 

Ajungând într-un târziu la palat, Juan şi fata se culcară, dar Pedro rămase la pândă. Când se ivi 
balaurul, scoase iute spada şi-i tăie cele şapte capete. Juan se trezi şi-l întrebă: 

— Ce faci, frățioare, cu spada? Vrei să ne omori? Atunci Pedro îi răspunse: 

— Chiar de m-oi preface în stană de piatră, trebuie să-ţi povestesc! Pe când voi dormeaţi, v-am 
salvat în mai multe rânduri viața. Prima oară a fost atunci când fata a vrut să bea apă din izvor; mie- 
mi spusese o pasăre fermecată că, de apuca să bea, pierea de îndată, aşa că n-am lăsat-o. A doua 
oară a fost când am ajuns la livada de meri. De apuca să muşte dintr-un măr, fata dispărea fără 
urmă, şi n-am lăsat-o. 

Când termină vorbele astea, Pedro se prefăcuse până la mijloc în stană de piatră. Juan îşi dădu 
seama şi-i zise iute: 

— Nu mai povesti, frățioare! 

— Ba am să povestesc până la capăt, dacă tot am început! A treia oară a fost chiar în noaptea 
asta, când am omorât balaurul care avea să ne mănânce pe toţi trei. 

Cum sfârşi Pedro de povestit, se prefăcu în stană de piatră pe de-a întregul. 

Trecură ani mulţi şi, într-o bună zi, Juan luă de nevastă pe fata împăratului. La timpul cuvenit, 
veni pe lume un băiețel, frumos ca rupt din soare. 

Odată, pe când Juan curăța grădina, găsi la picioarele stanei de piatră o hârtie pe care stătea scris: 


— Frățioare, de vrei să mă vezi iară în carne şi oase pe lumea asta, taie-i capul băiatului şi 
stropeşte bine cu sângele lui stana de piatră, de la cap până la picioare! 

Juan n-avu încotro; făcu întocmai cum cerea hârtia şi, pe dată, stana de piatră se prefăcu la loc în 
om. Când îl văzu pe Pedro, nevastă-sa îl întrebă cine era, iar Juan glăsui astfel: 

— Nu-ţi aduci aminte de fratele meu, care ne-a salvat viaţa din atâtea primejdii? 

Fata împăratului îşi aminti. Pedro se duse apoi de luă capul copilului şi-l puse la loc pe umeri. Ca 
prin farmec, băiatul se trezi iar la viaţă. 

Şi trăiră cu toții ani mulți, fericiți. 


Prinţul fermecat din largul mării 
poveste chiliană 


A fost odată un flăcău care trăia la malul mării împreună cu mama şi sora lui. În largul mării era 
un palat, unde se afla, în puterea unei vrăji, fiul împăratului. Într-o zi, prinţul se apropie de casa 
unde locuia fratele cu mama şi sora lui. Fata era tare frumoasă şi prinţului îi căzu dragă de cum o 
zări. Intră el în casă, dădu bineţe mamei şi fetei, şi prinse atâta drag de fată că, fără să-i pese de 
nimic, o luă de mână şi o duse cu el. Ca să se întoarcă la palatul fermecat din largul mării, se 
cufundă în apă, trăgând fata după el. Dar apa nu-i făcu fetei niciun rău, nici măcar n-o udă. 

În vremea asta fratele se întoarse acasă, şi o întrebă pe maică-sa unde era sora. 

— A trecut pe aici un prinţ şi-a luat-o cu el. 

— Dar prinţul n-a spus de unde venea? 

— Nu, n-a spus niciun cuvânt. 

A doua zi dis-de-dimineaţă tânărul se sculă, se spălă, îmbucă în grabă ceva şi o porni pe urmele 
sorei lui. Îi cercetă el urma pe nisip şi văzu că ducea în mare, unde se pierdea. 

„Asta înseamnă că s-au aruncat amândoi în mare”, îşi zise fratele. 

Îşi luă barca şi o porni în larg, în căutarea sorei lui. Într-un târziu, ajunse la palatul fermecat. O 
Zări pe soru-sa, care trebăluia în palat, dar nici urmă de prinţ. Fratele se ivi în fața ei şi-o întrebă: 

— Unde ţi-e bărbatul? 

— E plecat la război, îi răspunse ea, dar se întoarce în fiecare seară. 

Fratele porni să se plimbe prin grădinile palatului fermecat, minunându-se de bogăţiile pe care le 
vedea acolo. Soră-sa îi arătă un izvor de unde ţâşnea aur, în loc de apă. Văzând atâta bogăţie în Jur, 
fratele îşi zise: 

„Bine a mai nimerit-o soră-mea 

Se întunecă şi se apropie ceasul când se întorcea prințul acasă. Atunci fata, fiindu-i teamă, îl 
ascunse pe frate-său. Ajunse prinţul la palat şi prinse a-i povesti nevestei că era gata să izbândească 
în bătălie. 

— Şi acum ce-ai să faci? îl întrebă ea. 

— Mă întorc să lupt, să înving ori să mor! Atunci ea îi spuse: 

— Ascultă, bărbate, o să-ţi spun ceva, nu-ţi fie cu supărare! 

— De ce să-mi fie cu supărare? 

— lată ce e, a sosit fratele meu. 

— Şi unde-i? 

— L-am ascuns, că mi-era teamă c-ai să te superi! Fata se sculă, se duse de îşi aduse fratele şi i-l 
arătă bărbatului. Cum îl văzu, prințul prinse drag de cumnat. 

ÎI pofti să-i arate toate bogăţiile lui şt, între multe alte minuni, îl duse şi la izvorul de unde ţâşnea 
aur, dar îl opri să-şi cufunde mâna în el. 


> 


A doua zi în zori prinţul se sculă şi plecă la război. Se sculă şi flăcăul, şi prinse a cerceta cu luare 
aminte bogățiile cumnatului. Tare îi mai plăcu izvorul cu aur. 

„De ce oare nu mă lasă cumnatul să-mi cufund mâna?” se întrebă el şi, cuprins de nerăbdare, nu 
se putu stăpâni şi-şi cufundă un deget până la jumătate. Când îl scoase, degetul se prefăcuse în aur. 
Nu stătu mult pe gânduri, şi se spălă la izvor, aurindu-se tot de îndată. Flăcăul se duse apoi de 
înşeuă calul cel mândru pe care i-l arătase prinţul, îşi încinse spada, încalecă şi-o porni la război, să- 
şi ajute cumnatul. Ajunse pe câmpul de luptă tocmai când prințul era aproape învins. Flăcăul se 
năpusti cu strada scoasă printre duşmani, şi zburau capetele pe care le tăia, de parcă ucidea pui, nu 
oameni. Văzând duşmanii nimiciți, prințul se minună, zicându-şi: 

— Cine să fie oare viteazul care mi-a sărit în ajutor? Şi îşi trimise soldaţii să iscodească, dar 
voinicul cu spada dispăruse fără urmă. 

Ajunseră la palatul fermecat, întâi fratele, care se ascunse, mai apoi prințul. Fata îi ieşi în mare 
grabă în întâmpinare şi-l întrebă: 

— Cum ţi-a mers azi în luptă, bărbate? 

— Minunat! răspunse el. A venit un viteaz care mi-a sărit în ajutor, călare pe un armăsar mândru, 
şi acoperit tot cu zale de aur. 

Fratele stătu ascuns, şi prinţul nu putu să afle nimic. 

A doua zi dis-de-dimineaţă o porni iar la luptă. Îndată ce plecă prinţul, flăcăul ieşi din 
ascunzătoare, şi se aşeză la masă să mănânce. Văzându-şi fratele aurit tot, sora se sperie cumplit. 
După ce mâncă, flăcăul încalecă şi o porni iar— la război. Când ajunse pe câmpul de luptă, oastea 
prinţului era ca şi înfrântă. Flăcăul se aruncă singur printre duşmani, şi prinse a tăia capete, de parcă 
omora nişte pui. Îi birui şi de data asta şi, mai înainte ca soldaţii prinţului să-l poată prinde, se făcu 
nevăzut. 

— Ce flăcău viteaz! se minună prinţul, singur i-a biruit pe duşmani! Iar eu, cu oastea mea cu tot, 
gata să fiu bătut! În sfârşit, bine că, mulţumită lui Dumnezeu şi vitejiei tânărului cu zale de aur, am 
câştigat bătălia şi mă întorc acasă victorios! 

În vremea asta flăcăul se întorsese la palat, cu o mică rană la piciorul sting. Cum ajunse, se 
închise pe ascuns într-o încăpere. Nu trecu mult, şi se întoarse şi prinţul. leşi nevastă-sa în fugă să-l 
întâmpine, întrebându-l: 

— Cum ţi-a mers azi în luptă, bărbate? 

— Azi mai bine ca oricând, îi răspunse, că am biruit duşmanii şi-am câştigat bătălia. lar mi-a 
sărit în ajutor flăcăul cu zale de aur, care-i neînfricat. Cum s-a ivit, soldaşi mei nici n-au trebuit să 
se mai bată, el singur a nimicit oastea duşmană. Tăia la capete, de parcă erau pui de găină, nu 
oameni! Şi avea o spadă strălucitoare, ca fulgerul! Pare-se că a fost rănit uşor la piciorul stâng. 

Atunci fratele, care auzise totul, ieşi din ascunzătoare. Prinţul recunoscu îndată pe viteazul care-i 
sărise în ajutor în luptă. ÎI îmbrăţişa cu mare bucurie, şi-l întrebă cum de i-a putut învinge pe 
duşmani. Flăcăul grăi astfel: 

— Plimbându-mă prin grădină, am dat peste izvorul cu aur, pe care nu m-ai lăsat să-l ating. Şi 
când mi-am cufundat degetul, s-a prefăcut în aur. Atunci mi-am spălat corpul, şi m-am aurit tot. Am 
simțit pe dată cum îmi cresc puterile, am încălecat pe armăsarul cel aprig, mi-am luat spada 
strălucitoare şi am venit pe câmpul de luptă, să-ţi sar în ajutor. 

Şi, zicând vorbele acestea, se rupse vraja care-l ţinea pe prinţ în puterea ei, căci aşa fusese ursit: 
cine avea să se scalde în izvorul de aur avea să prindă putere să desfacă vraja. 

Se împlini atunci ursita şi se treziră toți trei într-o împărăție bogată, şi acolo rămaseră împreună, 
trăind fericiți. 


Flămândul şi moartea 
poveste mexicană 


Trăia odată un om care avea o familie tare numeroasă. De câte ori nevastă-sa îi gătea vreo găină, 
lui abia îi rămânea o bucăţică, nici cât cea a copiilor. Şi tot aşa, până într-o zi când se satură omul să 
tot muncească pentru a-şi ţine copiii, şi-i zise nevestei: 

— Ascultă, nevastă, eu n-apuc să mă satur niciodată! Tu rămâi aici cu copiii, că eu plec de acasă! 
Frige-mi o găină, pune-mi-o în traistă şi o să mă duc la marginea drumului s-o mănânc după pofta 
inimii, în tihnă! 

— Bine, zise ea, dacă nu te înduri să le dai şi copiilor. 

— Păi ei mănâncă mai mult ca mine! 

Femeia tăie o găină, o găti şi o puse în traistă. Omul plecă şi, ajungând la marginea drumului, se 
opri şi aprinse focul ca să mănânce. Deodată, văzu venind pe drumul cel mare un moş zdrențăros, 
împovărat de ani. Când ajunse lângă el, moşul îl întrebă: 

— Ce faci aici, om bun? 

— Iaca, ce să fac. Am venit să pot mânca şi cu în linişte, să mă satur! 

— Dacă nu ţi-e cu supărare, mai spuse moşul, o să şed şi eu puţintel, să-mi trag sufletul. 

— Bine, stai colea şi te odihneşte! Dar cine eşti tu? 

— Eu sunt Dumnezeu. 

— Chiar Dumnezeu? 

— Da, chiar el de-adevărat. 

— Fi bine, atunci nu-ți dau nicio. Bucăţică, fiindcă tu eşti cel care n-ai ştiut să faci împărţeala 
dreaptă. Unora le-ai dat prea mult, altora deloc. 

— Atunci, dacă nu ţi-e cu supărare, eu o să-mi văd de drum. 

— Du-te sănătos! 

Şi moşul plecă, încet, încetişor. După ce îi pierdu din vedere, omul îşi zise: 

— Şi acum să mănânc! 

Mai înteţi focul să-şi încălzească mâncarea şi, tocmai când se pregătea să îmbuce, vede pe drum 
o babă în zdrenţe. Când ajunse lângă el, îl întrebă: 

— Ce faci, om bun? 

— laca, şi eu pe aici. 

— Ca să-ţi mănânci merindele? 

— Da, să mă satur, că la mine acasă n-apuc niciodată, că am o droaie de copii! Ia ascultă! A 
trecut pe aici un moş care a zis că-i Domnul. Crezi că l-am poftit să mănânce, când el n-a ştiut să 
facă împărțeală dreaptă pe lume? Ba deloc! Aşa că s-a dus. Dar tu, cine eşti? 

— Eu sunt Moartea. 

— Păi pe tine te poftesc, chiar de-o să-mi mănânci toate bucatele, că tu îți faci datoria pe bună 
dreptate, îi iei deopotrivă şi pe cei amărâţi, şi pe cei mari, pe cei graşi ori slabi, pe cei care trudesc, 
sau care fură. 

— Aşa-i, precum spui. 

Şi baba se aşeză şi-i ţinu tovărăşie la masă, iar apoi dădu să plece. 

— Când te mai întorci? o întrebă omul. 

— Curând, foarte curând vin iar. 

— Ascultă, vreau să-ți fac o rugăminte! 

— la spune, ce doreşti? 

— Vreau să-mi fii cumătră! 

— Nu se poate, că eu am de cine asculta. 

— De cine? 

— De Dumnezeu. 

— EI îți porunceşte? 

— Da, trebuie să fac ce-mi porunceşte el. Dar o să mă gândesc la ce m-ai rugat. O să-i cer voie. 

Moartea plecă. După trei zile se întoarse iar şi-i zise omului: 


— lată-mă-s! Am venit doar ca să-ți spun că n-ai decât trei zile de răgaz ca să te căieşti de toate 
relele şi să capeţi iertare. 

— Vai de mine, păi cum aşa? Eu n-am fost un om rău! 

— Ba da, nu ţi-ai făcut datoria faţă de copii, care-s sânge din sângele tău. Ai făcut rău. Eu am 
venit doar ca să te vestesc şi acum plec. Peste trei zile mă întorc să te iau. M-auzi? 

— Aşa să fie! 

Plecă Moartea, iar omul simți că-i fuge pământul de sub picioare. Se întristă cumplit. lar 
nevastă-sa, văzându-l aşa, îl întrebă: 

— Ce-i cu tine, omule, de eşti aşa necăjit? Spune-mi, poate te pot ajuta! 

— Cum să mă ajuţi? N-ai cum. Vine Moartea după mine! 

— Păi dacă ai greşit şi n-ai vrut să împărți mâncarea cu fiii tăi, sânge din sângele tău! 

A treia zi omul îi zise nevestei: 

— Mă duc să-mi rad barba şi să-mi tund părul că, de vine Moartea, nu mă poate recunoaşte. 

— Bine, du-te! zise femeia. Şi omul se duse. 

— Tunde-mă la piele! îi spuse bărbierului. Bărbierul îl ascultă. 

Când se întoarse acasă, Moartea îl aştepta. Nu-l recunoscu şi-l întrebă dacă nu ştia pe unde-i 
omul după care venise ea. 

— Nu-l cunosc, nu-i pe aici, îi răspunse el. 

— Ei bine, îşi făcu Moartea socoteala, am venit după e] şi nu l-am găsit. O să mă întorc iar, că 
aşa ne-am înţeles. Dar până atunci, am să-l iau în locul lui pe omul ăsta chilug! 

Şi aşa, deşi omul se tunsese să nu-l mai recunoască, Moartea tot îl dibui până la urmă şi-l luă cu 
ea. 


Porumbiţa 
poveste argentiniană 


A fost odată o fată, singură la părinți, care era cea mai frumoasă dintre toate fetele de prin partea 
locului. Era şi harnică, dar nu era ascultătoare. 

Îşi ajuta mama la treburile casei, iar în restul timpului se juca cu păpuşile, pe care le îndrăgea 
nespus. Păpuşile ei erau de cupă, aşa cum sunt mai toate păpuşile copilelor de la ţară. Unele sunt 
făcute chiar de fetiţe, altele de mamele lor... 

Părinţii fetei frumoase nu-i dădeau niciodată voie să se îndepărteze de casă, căci pe câmp se 
ivesc multe primejdii pentru copiii ce hoinăresc singuri. Dar ea nu-i asculta, ci mereu se îndepărta, 
intrând în pădure. Acolo, printre tufişuri, le făcea păpuşilor casă, şi ceasuri în şir rămânea jucându- 
se în lumea aceea de pitici, care prindea viaţă prin născocirile ei. 

Într-o zi, un uliu se repezi în tufiş la cea mai frumoasă păpuşă. O luă în cioc şi se aşeză pe 
creanga unui copac din apropiere. Fata, mâhnită şi speriată, nădăjdui că pasărea va lăsa să-i scape 
din cioc păpuşa; o luă la fugă după ea, dar uliul prinse a zbura din nou. Se aşeză apoi iar în 
apropiere, de parcă ar fi aşteptat-o pe fetiță. Şi aşa, pasărea zburând din copac în copac, iar fata pe 
urmele ei, trecu toată ziua. Când se însera, uliul dădu drumul păpuşii, făcându-se nevăzut. Fata o 
îmbrățişa, plângând. Pe copila ei regăsită şi abia atunci îşi dădu seama cât de mult se îndepărtase şi 
ce singură se afla, în locul acela plin de primejdii. Vru să se întoarcă, dar nu mai ştia drumul; i se 
păru că toate cărările duceau mai adânc în pădure. Spaima ei crescu odată cu întunericul nopții, 
sfâşiat de țipetele animalelor sălbatice. Se cățăra atunci într-un copac şi aşteptă acolo să se ivească 
zorile. Când se crăpă de ziuă, îşi urmă drumul mai departe. Merse mult, cit ţinu ziua, şi noaptea o 
petrecu tot într-un copac. Când se lumină, o porni iar. Iară să ştie încotro. Rătăcind aşa, fu cât pe aci 
să piară de foame şi de sete când, într-un târziu, zări în depărtare o dâră de fum. Se îndreptă într- 
acolo. Nu peste multă vreme, dădu peste o colibă unde nu văzu însă pe nimeni. Intră cu mare teamă 
în bucătărioară; într-un colț se afla un ciubăr cu apă proaspăta, iar pe foc fierbea o oală cu stufai. Se 


apropie, bău şi mâncă. După ce prinse puteri, se duse în odăița vecină şi acolo văzu două paturi, 
două cuiere şi două scaune la fel. 

Se apucă să măture pe Jos, puse lemne pe foc, mestecă în oală, făcu paturile şi apoi se întinse 
într-unui, să se odihnească. 

Pe la prânz se sculă speriată, la auzul unor voci care se apropiau. Căută în jur unde să se ascundă 
şi, cum nu găsi alt loc. Întoarse o albie şi se piti sub ea. Văzu din ascunzătoare doi flăcăi care, 
intrând în casă, se minunară că totul era curat şi orânduit şi mâncarea gata. Cercetară ei toate 
ungherele, întrebându-se unul pe celălalt: 

— Cine să fi venit? Cine oare? 

Deodată se apropiară de albie, zicând: 

— Ce să fie petecul ăsta? 

Era tocmai marginea rochiei Tetei. Atunci ridicară albia şi dădură cu ochii de ea. 

— Ce fată frumoasă! se minunară într-un glas. Apoi o întrebară: 

— Ce faci aici? 

Iar ea, sărmana, tremurând de frică, le povesti ce pățise. Flăcăii nu cunoşteau meleagurile de 
unde venea şi o poftiră să rămână la ei, făgăduindu-i că o să-i poarte de grijă ca şi când le-ar fi 
surioară. 

Cei doi flăcăi erau fraţi gemeni: semănau ca două picături de apă, vorbeau în acelaşi timp, 
mâncau, mergeau la fel, făceau totul aidoma unul cu celălalt. La început, pe fată o cam necăji 
asemănarea asta, dar cum amândoi erau tare buni, ea se obişnui curând şi începu să-i iubească 
întocmai ca pe nişte frați adevărați. Cât despre ei, o îndrăgeau tare mult. 

Flăcăii munceau într-o carieră de piatră pe care o stăpânea împăratul cel tânăr de prin partea 
locului. 

Şi aşa se scurseră câţiva ani. 

Într-o zi, împăratul ieşi la vânătoare şi, cutreierând prin codru, ajunse la coliba unde trăia fata. Îi 
grăi şi rămase fermecat într-atât de frumuseţea şi înțelepciunea ei, că a doua zi le-o ceru fraților de 
nevastă. 

Fraţii se întristară că erau nevoiţi să se despartă de surioara pe care le-o dăruise soarta şi, pe când 
mâncau, cufundaţi în gânduri, nu băgară de seamă şi unul duse lingura la gură înaintea celuilalt. În 
clipa aceea amândoi se prefăcură în viței. Biata fată plânse amarnic când îi văzu, şi le făgădui că o 
să-i ia la palat, când o să ajungă împărăteasă. Viţeii îi lingeau mâinile şi-şi frecau fruntea de 
genunchii ei, vrând parcă să-i mulțumească. 

Nu trecu mult şi împăratul făcu nunta. Tânăra împărăteasă puse de îndată să se ridice un grajd 
încăpător pentru viței şi porunci unui slujitor să aibă mare grijă de ei. 

Viţeii trăiau fericiți în apropierea surioarei lor dragi. La timpul potrivit, împărăteasa aduse pe 
lume un prunc fără seamăn de frumos. 

Între slujnicele ei se afla însă o arăpoaică tare haină la suflet şi vicleană, care era vrăjitoare. Într- 
atât o pizmuia pe stăpâna ei pentru frumuseţea şi norocul pe care i le dăduse soarta, că pierdea 
ceasuri în şir chibzuind cum să facă să o piardă. Îşi zicea, ticăloasa, în sinea ei, că dacă o fată atât de 
sărmană a ajuns împărăteasă, 1 se cuvenea negreşit să fie şi ea. 

Într-o zi, când împăratul ieşise să vadă cum mergea munca la câmp, slujnica o rugă pe stăpână s- 
o lase să o pieptene. Împărăteasa, bună ca pâinea caldă şi încrezătoare, o lăsă. 

Pe când se prefăcea că-i descurcă buclele, îi înfipse în cap un ac vrăjit şi în clipa aceea 
împărăteasa se prefăcu într-o porumbiţă, care îşi luă zborul către munți. 

Când se întoarse împăratul, slujnica îi ieşi în întâmpinare, sulemenită şi îmbrăcată cu hainele 
împărătesei, înecându-se de supărare şi suspinând, îi povesti că slujnica a părăsit-o şi că, de 
supărare, i s-a schimbat chipul şi s-a înnegrit la față. 

Bietul împărat a fost tare îndurerat de ce se întâmplase şi i s-a făcut milă de nevastă-sa, care 
ajunsese de nerecunoscut. 


Cit era el de faţă, ea se prefăcea plină de dragoste cu copilaşul, dar cit lipsea, nici nu-l mai băga 
în seamă şi nici nu lăsa pe nimeni să-i poarte de grijă. 

Într-o zi le porunci slugilor: 

— Să-i puneţi la treabă pe viţeii ăştia care stau degeaba! Or să crape de graşi ce sunt! Să-i 
trimiteţi să care piatră de pe deal! 

Şi îi ascultară porunca. Blândeţea şi bunătatea împărătesei, pentru care era vestită şi iubită 
pretutindeni, se preschimbară în capricii nesăbuite şi în porunci pline de cruzime. 

Într-o dimineaţă, în zori, pe când grădinarul împăratului stropea florile, zări o porumbiţă albă 
care se apropie de el, vrând parcă să-i vorbească. Omul plecă urechea pasărea, prinzând grai, îl 
întrebă: 

— Ce faci, grădinarule? 

— Văd de florile astea înmiresmate, răspunse el. 

— Dar împăiatul, ce face? 

— Petrece şi se desfată cu împărăteasa. 

— ŞI bieții viţeluşi? 

— Cară piatră tocmai de pe deal. 

— Dar copilaşul cum o duce? 

— Uneori plânge, alteori tace. Atunci porumbiţa îngână: 

— Plângi, drag copilaş sărman, că maică-ta rătăceşte plină de alean! 

Apoi îşi luă zborul. 

A doua zi, porumbiţa se arătă iar în grădină. Se aşeză pe aceeaşi ramură şi-i făcu grădinarului 
aceleaşi întrebări. 

De atunci încolo veni în fiecare zi, până când grădinarul, mirat, se duse de-i povesti împăratului. 
Cum află ce grăia porumbiţa, împăratul dădu poruncă să fie îndată prinsă. Grădinarul întinse multe 
capcane în copacul pe ale cărui ramuri se aşeza deobicei pasărea. 

Într-o zi, porumbiţa îl întrebă ca şi în alte daţi: 

— Ce faci grădinarule? 

— Văd de florile astea înmiresmate, răspunse el. 

— Dar împăratul ce face? 

— Petrece şi se desfată cu împărăteasa. 

— ŞI bieții viţeluşi? 

— Cară piatră tocmai de pe deal. 

— Dar copilaşul cum o duce? 

— Uneori plânge, alteori tace. 

— Plângi, drag copilaş sărman, că maică-ta rătăceşte plină de alean! 

Şi, spunând vorbele astea, porumbiţa dădu să-şi ia zborul, dar rămase prinsă în capcană. 
Grădinarul o luă cu mare grijă şi o duse împăratului, care tare se mai minună de pasărea 
cuvântătoare. Dar arăpoaica, dându-şi îndată seama că se afla în mare primejdie să se descopere ce 
ticăloşie a săvârşit, strigă şi plânse, cerând să fie alungată pasărea aceea scârboasă, cum îi spunea 
ea. Împăiatul însă nici nu vru să audă de așa ceva. Mângâind drăgăstos căpşorul porumbiţei, dădu 
peste acul înfipt acolo şi i-l scoase cu grijă. Într-o clipă, pasărea se prefăcu la loc în împărăteasa cea 
frumoasă şi bună. Sări să-şi îmbrăţişeze bărbatul, apoi dădu fuga să-şi vadă copilaşul. Plângând de 
bucurie că a scăpat de vrajă, povesti cum a fost înşelată şi fermecată de sluga ei. Împăratului nu-i 
venea să-şi creadă ochilor că aşa ceva a fost cu putință. Porunci îndată ca arăpoaica să fie izgonită 
din împărăție pentru sufletul ei hain. 

Iar apoi, zile în şir, o ţinură tot într-o sărbătoare, cu mare veselie. Împăratul si împărăteasa 
adevărată trăiră de atunci încolo fericiți, în pace şi belşug, alaiuri de prinţ, care crescu mare şi 
voinic. 


Moartea zorită 
poveste ecuadoriană 


Trăia odată o bătrână, care avea o casă frumoasă şi o livadă bogată, unde creştea un măr cum nu 
se mai pomenise şi pe care-l râvneau toți. Nepotul ei voia să pună mâna pe casă şi pe livadă, şi din 
pricina asta tot venea pe acolo. 

Într-o seară, când bătrânica dădu să intre în odaie, să se culce, auzi nişte zgomote dinspre pat. 
Era Moartea, care o aştepta. Speriată, bătrânica făcu un legământ cu ea: ca s-o mai lase să trăiască, 
îi făgădui că-i va da în schimb nişte mere minunate. O pofti în livadă, închise poarta cu lacăt şi 
zăvoare, şi acolo rămase Moartea. 

Se umplu tot satul de bătrâni, care acum nu mai mureau, căci Moartea era închisă. Până într-o zi. 
Când nepotul bătrânii, care aflase taina, îi spuse Morţii că o să-i dea el drumul dacă-i făgăduieşte că 
o să-i aducă faimă mare. Moartea se învoi şi-l povăţui să se facă vraci; îi zise că, ori de câte ori se 
va afla la căpătâiul bolnavului, acesta o să se înzdrăvenească, iar când va sta la picioarele patului, e 
semn că o să moară. 

Şi aşa se făcu de ajunse nepotul mare vraci, de-i merse vestea hăt departe şi se umplu de bani. 
Nu dădea greş niciodată: când zărea Moartea la căpătâi — şi numai el o putea vedea — se făcea că 
dă bolnavului nişte leacuri şi-l înzdrăvenea. Iar când afla Moartea la picioare, zicea că omul n-are 
scăpare Şi, într-adevăr, nu trecea mult şi se prăpădea. 

Veni şi rândul mătuşii, care căzu la pat. Văzând Moartea la picioarele bolnavei, nepotul o sili să-i 
lase moştenire casa şi livada, cu mărul mult râvnit. 

Şi aşa, cu ajutorul Morţii, ajunse el să le stăpânească, precum îi poftise inima. 


Prinţul alán şi înaltele ținuturi întunecate 
poveste chiliană 


A fost odată un împărat, care avea un fecior tare răzgâiat şi năzuros; tot ce-i cerea el părintelui, 
dobândea fără oprelişte. Copilul învăţă de la vătaful palatului să joace jocuri de noroc. Pe zi ce 
trecea, tot mai mult îi plăcea jocul şi era tot mai priceput. Şi tot aşa, până când se făcu mare, flăcău 
în toată firea. 

Umblau zvonuri cum că nimeni nu-l putea întrece la joc pe feciorul de împărat. Ajunseră 
zvonurile la urechea unui vrăjitor, care şi el era tare iscusit la joc. Se hotărî atunci s-o pornească de 
pe meleagurile lui, pe mare, până la curtea împăratului, să se măsoare cu prinţul Alân, căci aşa-l 
chema pe flăcău. 

Şase luni încheiate tinu călătoria. Cum ajunse la palat, vrăjitorul şi prinţul se puseră pe jucat. Şi 
jucară fără oprire două luni de zile: de atâta amar de vreme avu nevoie vrăjitorul ca să-l bată pe 
prințul Alân. Văzându-se învins şi rămânând fără bani, prinţul se gândi să-şi joace sufletul. 
Vrăjitorul câştigă iar; îi lăsă câţiva gologani, să-şi cumpere o pereche de cizme de fier cu tocul de 
oţel, şi-i porunci să plece îndată spre înaltele Ținuturi Întunecate. 

Flăcăul îl ascultă şi o porni la drum. Bătu el cale lungă, lungă, până ce prinseră a i se toci 
cizmele de-atâta umblat, dar nimeni n-a fost în stare să-i spună unde se aflau înaltele Ținuturi 
întunecate. 

Într-o după-amiază, chiar când apunea soarele, ajunse la o colibă dărăpănată, unde nu trăia decât 
o bătrânică. Tare se mai miră ea când îl văzu, şi-i zise: 

— Ce cauţi prin pustietățile astea, băiete? 

— Am pornit, bunicuţo, în căutarea înaltelor Ținuturi Întunecate. Nu cumva îmi poţi spune 
încotro s-o iau? 

— De nouăzeci de ani de când trăiesc, n-am auzit niciodată de înaltele Ţinuturi întunecate. Dar 
am un fiu care poate să ştie, că el cutreieră toată lumea. 


Nu trecu mult şi se ivi feciorul babei, care-i strigă îndată maică-si că-i miroase a carne de orii. 

— Ai milă, fiule, îi spuse băbuţa, e doar un biet flăcău care a pornit-o în căutarea înaltelor 
Ținuturi Întunecate! 

— Eu cutreier lumea întreagă şi n-am pomenit de aşa ceva! 

Îi dădură prințului găzduire peste noapte, iar a doua zi feciorul babei îl povăţui s-o pornească în 
căutarea împăratului tuturor păsărilor, că o să-i spună el, ori unul din fiii lui, încotro se află înaltele 
Ținuturi Întunecate. 

Mai trecu o lună, până izbuti prințul să ajungă la altă cocioabă părăginită. Unde trăia doar un 
moş. 

— Seara bună! îi spuse flăcăul. Nu cumva ştii încotro se află înaltele Ținuturi Întunecate? 

— Am o sută de ani, şi n-am auzit niciodată de ținuturile astea, dar eu sunt împăratul tuturor 
păsărilor şi, cum s-or aduna, o să le întreb pe ele. 

Începură să se adune, una câte una, şi moşul întreba pe fiecare pasăre, dar toate îi dădeau acelaşi 
răspuns, că nu pomeniseră de aşa ceva. Lipsea o singură pasăre, un vultur şchiop, tare beţiv. Târziu 
de tot se ivi şi vulturul; se roti deasupra colibei, fără a se lăsa în jos. Era ameţit rău: şi moşul fu 
nevoit să-l tot roage să coboare, c-avea să-i facă o întrebare. În cele din urmă, vulturul se lăsă în Jos; 
îl întrebară şi el răspunse: 

— Din întâmplare tocmai de acolo vin. M-am trezit poftit la un ospăț, căci aşteptau venirea unui 
prinț dintr-o împărăție tare îndepărtată. 

Atunci moşul îl întrebă de se simţea în stare să-l ducă acolo pe flăcău. Vulturul îi răspunse că eră 
în stare, dar trebuia să ia merinde pe îndestulate, fiindcă drumul era foarte lung, şi trebuiau să 
ajungă negreşit la amiază. Mai spuse că împăratul din înaltele Ținuturi Întunecate îl aşteaptă pe 
prinț cu gândul să-l omoare, dar că una din cele trei fete ale lui, pe nume Blanca Flor, o să-i sară în 
ajutor flăcăului, şi-o să-l scape. 

Se pregătiră de drum şi o porniră dis-de-dimineaţă. Făcură ei cale lungă, iar vulturul mâncă toți 
şoarecii pe care-i luaseră ca merinde. După o vreme, îi strigă flăcăului: 

— Nu mai pot de foame! Dă-mi o bucată din pulpa ta, să-mi astâmpăr foamea! 

Prințul n-avu încotro, îşi tăie o bucată de carne şi i-o dădu. O porniră mai departe şi, într-un 
târziu, iar flămânzi vulturul. 

— Mai dă-mi şi din celălalt, picior! 

Flăcăul îl ascultă şi de astă dată, apoi îşi urmară drumul. 

Ajunseră în sfârşit la locul unde fetele împăratului din înaltele Ținuturi întunecate, care era 
vrăjitor, aveau obiceiul să se scalde în fiecare zi, după prânz. Fiecare fată avea veşminte de altă 
culoare, pe care le lăsară pe mal. Vulturul îl ascunse pe prinţ prin apropiere, şi-i puse la loc bucăţile 
de carne pe care şi le tăiase din pulpele picioarelor. 

— lată ce trebuie să faci: să iei vălul albastru, care e al lui Blanca Flor, şi să-l ascunzi! 

Pe când fetele se scăldau, prințul fură vălul albastru şi-l ascunse. Dar Blanca Flor prinse îndată 
de veste. lar când cele două surori ieşiră din apă şi o chemară şi pe ea, Blanca Flor le spuse că mai 
rămâne, că tare-i bună apa, şi să se ducă fără ea. Cum le văzu plecate, ieşi din apă şi-l chemă pe 
flăcău. 

— Tu eşti prinţul Alân? îl întrebă. 

— Eu sunt, prinţesă! 

— Pe tine te aşteaptă taică-meu, cu gânduri rele. O să te supună la grele încercări; mai, întâi o 
să-ți dea un scaun vrăjit, de pe care nu te mai poți ridica. Tu să nu te aşezi, ci să-i spui că vrei să stai 
în picioare, c-ai ostenit de atâta stat. Apoi o să te poftească la masă; tu să nu mănânci nimic, că 
bucatele-s toate otrăvite. Ține inelul acesta şi cheamă-mă, când vei avea nevoie de mine, dar fii cu 
mare grijă să nu-l pierzi! 

— Fata plecă, şi mai apoi ajunse şi prinţul la palatul împăratului din înaltele Ținuturi întunecate. 
Cum îl văzu, împăratul îl pofti să şadă, dar prinţul îi răspunse că a stat prea mult jos, că ar vrea să 
rămână în picioare. Atunci împăratul îl pofti cu glas îmbietor să se ospăteze. Prinţul îi mulțumi, 


spunându-i că era sătul. Împăratul îi arătă o încăpere întunecată, zicându-i să intre acolo să se 
odihnească, fiindcă mai târziu o să trebuiască să-i împlinească o poruncă. 

Se odihni prinţul, iar la apusul soarelui se sculă. Împăratul îi arătă în zare o pădure, şi-i porunci: 

— Mâine să-mi tai pădurea de colo, să semeni grâu şi la amiază să-mi aduci pâine caldă! 

Toată noaptea stătu treaz prinţul, gândindu-se că se afla în mare primejdie şi că îl pândea o 
moarte sigură, căci împăratul îl ameninţase că, de nu-i împlineşte porunca, o să-i taie capul. Plânse 
el şi se jelui, fără să-şi amintească de Blanca Flor. Spre dimineaţă, când îşi scoase batista să se 
şteargă la ochi, dădu peste meiul fermecat şi o chemă iute pe fată. Blanca Flor se ivi îndată şi-i zise: 

— De ce-ai uitat ce te-am povăţuit? Hai să ne apucăm împreună de treabă! 

ÎI duse la pădurea cu pricina şi-i spuse: 

— Întinde-te aici, şi nu cumva să ridici capul până nu vin eu, chiar de-o fi să se sfârșească 
lumea! 

Fata se puse pe treabă cu toată râvna. Prințul simți mai întâi dogoarea flăcărilor care ardeau 
pădurea, apoi boii care mai-mai să treacă peste el trăgând plugul. Auzi şi oamenii care semănau 
grâul, iar mai târziu larma secerătorilor, îndemându-şi caii. În cele din urmă, răzbi până la el 
mirosul de pâine caldă, proaspăt scoasă din cuptor. Auzi atunci nişte paşi: era Blanca Flor, care-i 
aducea coşul cu pâine, să meargă la palat. 

— Scoală, Alân, căci totu-i gata; du-te de grabă să duci pâinea, că acuşica e amiaza! 

Ce s-a mai minunat împăratul văzând ca flăcăul i-a îndeplinit porunca! ÎI pofti atunci să mănânce 
bucate bune şi-l trimise să se odihnească. 

— lar mai târziu vino înapoi, să-ți dau altă poruncă! Când i se înfăţişă din nou flăcăul, împăratul 
îl luă... şi-l duse de-i arătă toate pivnițele şi hambarele pline cu grâu. 

— Să-mi alegi până mâine tot grâul! Când mă scol, să fie gata! 

Să tot fi fost acolo pe puţin o mie de saci. 

Se duce prinţul să se culce, şi de data asta nu uită de Blanca Flor. O chemă şi ea-l întrebă: 

— Ce poruncă ţi-a mai dat acum taică-meu? 

— Să aleg grâul din hambare, boabele de o parte şi pietricelele de alta, până-i tot grâul curat. 

— Nu-i greu, spuse fata. Avem vreme destulă. Scoate inelul fermecat! 

Şi luând inelul, bătu cu el într-o piatră. leşi de acolo împăratul furnicilor, şi Blanca Flor îi 
porunci să aleagă îndată tot grâul, boabele de o parte, pietricelele de alta. 

— E uşor ce-mi ceri, stăpână! răspunse împăratul, şi porunci îndată să se adune toate furnicile. 
Cât ai clipi din ochi, mântuiră toată treaba. 

Când se trezi împăratul, cam pe la ceasurile zece, după obicei, se uită în curte şi văzu grâul gata 
curăţat. 

— Unde o fi învăţat flăcăul ăsta să facă aşa ceva, că doar nu ştia nimic?! se minună el înciudat. 
Aici e mâna fetei mele, Blanca Flor, că numai ea e în stare de asemenea ispravă! 

I se înfățişă prinţul Alân, spunându-i că i-a împlinit porunca. 

— Preabine! răspunse împăratul. 

ÎI pofti iar să se ospăteze, şi apoi îi zise: 

— După ce te odihneşti, să vii să-ţi mai dau o treabă! 

De data asta Blanca Flor aflase ce avea să-i poruncească, şi-l povăţui pe prinţ ce să-i ceară 
împăratului pentru a-i îndeplini porunca. 

Sosi ceasul când se înfățişă Alân împăratului. 

— lată ce trebuie să faci: când am fost pe meleagurile tale, de ne-am întrecut la joc, mi-am 
pierdut în mare un diamant care prețuieşte jumătate din toată averea mea; mâine să-mi vii cu el! 

Prinţul Alân socoti că porunca asta le întrecea pe toate. „Mi se pare că n-am să fiu în stare!” 
gândi el, dar cu voce tare îi spuse împăratului: 

— Am nevoie de o chitară, de un pumnal de oţel şi de o barcă. 

Împăratul îi dădu tot ce-i ceruse. 


Se duse prinţul la el în odaie, să se culce. La ceasul potrivit, o chemă iar pe Blanca Flor, şi ea se 
ivi, zâcându-i: 

— Tocmai la timp m-ai chemat! 

Fiindcă ea apărea la chemarea prințului numai când împăratul şi toți din palat mergeau la 
culcare. Fata îl luă pe Alân la malul mării şi-l povătui astfel: 

— Când o să fim în larg, scoate-ți pumnalul şi taie-mă bucățele! Aruncă-le în apă, în toate părțile 
Şi, ca să n-adormi până mă întorc eu, să cânţi la chitară! 

Dar când ajunseră cu barca în largul mării, după ce aruncă bucăţelele în apă, pe Alân îl birui 
somnul. Adormi şi nu răspunse când îl strigă fata. În două rânduri. Dacă nici a treia oară nu se scula, 
aveau să piară amândoi în mijlocul mării! Când Blanca Flor striga ultima oară, flăcăul tresări 
speriat, se trezi şi-şi aminti totul. Puse iute mâna pe chitară şi începu să cinte, pina apăru Blanca 
Flor, cu diamantul scos din adâncul mării. Atunci se întoarseră la palat. 

A doua zi, când se deşteptă împăratul, Alân i se înfățişă cu diamantul. 

— Bine, voinice. Îi spuse împăratul, a mai rămas să-mi împlineșşti ultima poruncă. Dar acum du- 
te de mănâncă şi te odihneşte! 

La timpul cuvenit. Alân veni să afle porunca împăratului, care glăsui astfel: 

— Colo în grajd e un cal nărăvaş; mâine să-l struneşti şi să-l faci blând ca un miel! De izbândeşti 
şi de data asta, o să rămâi împărat în locul meu, şi-ţi dau să-ți alegi de nevastă pe una din fete! 

Când se duseră toți la culcare, Alân o chemă pe Blanca Flor. Ea se ivi îndată şi-l povăţui ce să 
facă. 

— Să fii cu mare grijă, că armăsarul e chiar taică-meu, şaua este maică-mea, scărițe — surorile 
mele, iar frâul şi zăbala — eu; ia nuiaua asta fermecată, că are să-ți fie ele folos! Acuma ştii de cine 
trebuie să ai grijă şi în cine să loveşti! 

Flăcăul îngheţă când află că trebuia să se lupte cu vrăjitorul, dar n-avu încotro. 

A doua zi în zori, vătaful palatului îi aduse şaua şi hamurile. Alân târâi şaua, lovind-o de toate 
pietrele din curte, până la grajd, dar de Mu şi de zăbală avu cea mai mare grijă. Deschise poarta 
grajdului, cu nuiaua în mână. Armăsarul se năpusti ca o fiară să-l omoare, dar prinţul îl lovi fără 
milă cu nuiaua fermecată. Calul căzu la pământ. Şi atunci îi puse iute frâul, apoi şaua, pe care o tot 
lovea. Apoi îl încalecă. Calul se tot scutura şi sărea, iar Alân îl lovea zdravăn cu nuiaua, până când 
vrăjitorul se dădu bătut. 

— Nu mă mai lovi. Îi strigă el, că m-ai învins, şi toată împărăţia este de acum înainte a ta! 

Prinţul îi scoase atunci şaua şi hamurile, şi le dădu vătafului. 

A doua zi, nici împăratul, nici împărăteasa ori fetele n-au fost în stare să se scoale, în afară de 
Blanca Flor. Toţi zăceau bolnavi de loviturile şi buşiturile primite. Când împăratul se mai 
înzdrăveni, îl chemă pe Alân şi-i zise: 

— O să-ţi dau să-ţi alegi una din fetele mele! Flăcăul o chemă pe Blanca Flor, şi-i povesti ce-i 
spusese împăratul. 

— Trebuie să fii cu ochii în patru, de vrei să te însori cu mine, grăi ea. Vezi că toate trei surorile 
suntem aidoma la chip, nu ne deosebim decât prin veşminte. Cum tata mă bănuieşte că eu te-am 
ajutat, o să ne poruncească să ne îmbrăcăm toate la fel, să nu mă poţi alege. Ca să vezi care sunt eu, 
să te uiţi la picioarele noastre. În dreptul uneia din noi, ai să vezi sărind o şopârliță; să ştii că aceea 
sunt eu! 

Şi se întâmplă întocmai cum spusese Blanca Flor. Sosi ziua alegerii. Prinţul se uită bine la 
picioarele celor trei fete, zări şopârliță şi grăi către împărat: 

— Pe fata asta o aleg de nevastă! 

Împăratul se lovi cu palma peste frunte şi-i zise cu ciudă: 

— În toate m-ai bătut! 

Şi n-avu încotro: le făcu o nuntă mare, îi dădu lui Alân coroana, şi-l lăsă în locul lui, să 
cârmuiască în înaltele Ținuturi Întunecate. 


Copiii care s-au rătăcit în pădure 
poveste ecuadoriană 


Trăiau odată un bărbat şi o nevastă, care aveau trei copii. Fiind tare sărmani, n-aveau nici ce 
mânca. Într-o zi, hotărâră să-i trimită pe copii în pădure, să li se piardă urma şi să nu-i vadă cum 
pier de foame. Tatăl n-avu încotro şi se pregăti să ducă el copiii la pădure. Le dădură câte ceva de- 
ale gurii: porumb copt, pinol, turtă şi pezmet, asta era tot ce aveau de mâncare. 

Când ajunseră la pădure, tatăl îi trimise să se joace mai încolo şi, ca să creadă copiii că el nu s-a 
clintit din loc, agăță de un copac un băț legat cu o sfoară. Când bătea vântul, băţul se mişca şi făcea 
un zgomot de parcă ar fi fost o secure ce taie copaci. 

După o vreme, văzând copiii că se înnoptează, îşi ziseră: 

— Hai să-i spunem tatii că s-a făcut târziu şi trebuie să ne-ntoarcem acasă! 

Dar când se întoarseră la locul unde îl lăsaseră pe tatăl lor, dădură doar peste băţul care se lovea 
de copac. Pe cei doi frați mai mari îi cuprinse grija, dar cel mic îi linişti, spunându-le că el aruncase 
tot drumul pietricele şi, luându-se după ele, n-or să se rătăcească. Şi, într-adevăr, ajunseră teferi 
acasă. 

A doua zi, tatăl îi duse iar în pădure. De data asta, copiilor nu le-a mai fost cu putință să găsească 
drumul către casă. Merseră ei ce merseră prin pădure, până dădură de o colibă. În ea trăia o 
vrăjitoare haină, care-i pofti înăuntru, îmbiindu-i: 

— Copii drăgălaşi, o să am eu grijă de voi, o să vă dau de mâncare după pofta inimii! 

Îi băgă pe toţi într-o cuşcă cu zăbrele, şi în fiecare zi, după ce le dădea de mâncare, le cerea să-i 
întindă degetul. Cum fratele cel mare găsi o coadă de şoricel, i-o întindeau pe rând vrăjitoarei, când 
ea îi întreba: 

— V-aţi îngrăşat? 

Şi după ce pipăia coada de şoricel, vrăjitoarea îşi zicea supărată şi nedumerită: 

„Nu ştiu ce au copiii ăştia de nu se îngraşă! Şi doar pe ci i-am ținut cel mai mult în cuşcă!” 

Dar într-o zi copiii pierdură coada de şoricel şi când vrăjitoarea le porunci să-i întindă degetul, n- 
avură încotro. Ea socoti atunci că erau tocmai buni de mâncat şi pregăti cuptorul. Înainte de a ieşi 
din cuşcă, frații se vorbiră să-i ceară vrăjitoarei să le arate ea cum să intre în cuptor. 

Vrăjitoarea ii scoase pe toţi trei şi le zise să bage bine de seamă cum intră în cuptor fratele cel 
mare, ca a doua zi să facă şi ceilalți ca el. Iar fratele cel mare îi zise: 

— Bunicuţo, arată-ne cum să intrăm în cuptor! Vrăjitoarea se învoi, şi, când se apropie de cuptor, 
copiii o împinseră înăuntru şi flăcările o cuprinseră de îndată. Cum scăpară de ea, copiii urcară în 
pod, şi găsiră tot soiul de bunătăţi: bomboane, plăcinte si fel de fel de bucate gustoase. Iar în pivniţă 
descoperiră comori şi o mulțime de podoabe scumpe. 

După ce trecu o bucată de vreme, frații se hotărâră s-o pornească să-şi caute părinții. Nimeriră 
drumul către casă şi, când ajunseră, îşi găsiră părinții aproape morţi de foame, întinşi într-un colţ, pe 
nişte paie. Atunci copiii îi luară cu ei, se întoarseră la casa îmbelşugată şi trăiră acolo cu toții 
fericiți. 


Fata cea înţeleaptă 
poveste argentiniană 


A fost odată un pescar bătrân, care trăia la malul mării, împreună cu nevasta şi cu cele trei fete pe 
care le aveau. Cea mai mică dintre ele, frumoasă ca un înger, îl ajuta în fiecare zi la treabă. Celelalte 
două se duceau cu peştele prins să-l vândă la târg, şi în felul ăsta îşi câştigau traiul. 

Într-o zi, pescarul s-a dus singur să pescuiască, dar toată dimineaţa n-a fost în stare să prindă 
nimic. Amărât, căci se gândea că ai lui or să rabde de foame, se aşeză pe o piatră şi izbucni în plâns. 


În clipa aceea, marea prinse a se frământa şi a mugi. Iar o voce tunătoare îi porunci omului să 
rămână pe loc. Văzu ieşind din apă un porc mistreţ alb, care-i grăi astfel: 

— Cine ţi-a dat voie să pescuieşti în locurile mele? Nu ştii că pe fundul mării se află un oraş 
fermecat, şi că toţi oamenii care au greşit îşi ispăşesc pedeapsa acolo, prefăcuţi în animale? De vrei 
să ai ce da de mâncare la ai tăi, trebuie să mi-o aduci chiar mâine pe fata care te însoțea la pescuit! 

Marea mugi iarăşi, şi mistrețul se făcu nevăzut. 

Bătrânul se întoarse acasă trist şi copleşit de gânduri. 

Nu scoase un cuvânt, dar când nevasta şi fetele îl iscodită cu întrebările, n-avu încotro şi povesti 
tot ce păţise. 

Mezina, care era foarte curajoasă, îl rugă să-şi alunge mâhnirea; îi spuse că se cuvenea să 
îndeplinească porunca mistreţului, făgăduindu-i că ea o să ştie să se apere de orice primejdie. Fiind 
nespus de bună ia suflet, fata era gata să se jertfească numai să-şi scape familia de mizerie. După ce 
şovăi îndelung, tatăl se învoi să dea ascultare fetei, şi să împlinească porunca mistreţului ciudat. 

A doua zi, fata se despărți de maică-sa şi de surori, care plângeau amarnic, şi se duse cu tatăl ei 
la malul mării. Nu trecu mult şi marea începu să mugească, apele se dădură în lături şi se ivi 
mistrețul cel alb. 

— Bine ai făcut că mi-ai dat ascultare, grăi către bătrân, căci altfel familia ta ar fi pierit de 
foame. De azi înainte ai să prinzi peştii cei mai grozavi, atâti câți ai să pofteşti. 

Apoi se îndreptă spre fată şi-i zise: 

— la aminte la vorbele mele, că e în joc viaţa ta şi soarta amândurora! Ia ulciorul ăsta de aur. 
Umple-l cu apă şi leagă-l cu lanţul de la gâtul meu! Apoi urcă în spinarea mea, apucă-mă zdravăn 
de urechi şi fă-ți curaj! Când o să ajungem în oraşul care doarme pe fundul mării, nu trebuie să scoţi 
niciun cuvânt, şi nici să mângâi pe careva, vreme de trei zile! Daca izbuteşti, a patra zi în zori să iei 
ulciorul şi, de cum ieşi din odaia ta şi până isprăveşti de străbătut tot oraşul, să stropeşti cu apă toate 
animalele care or să-ţi iasă în cale. Atunci se va săvirşi o minune nemaipomenită, pe care o 
aşteptam de mult: se va rupe vraja care ne ţine în puterea ei şi vom fi cu toţii fericiți. 

Fata făgădui cu străşnicie să îndeplinească totul aşa cum i-a spus şi apoi se cufundară amândoi în 
mare. Apele se despicară, croindu-le drum lin. După o călătorie lungă, ce i se păru fetei că nu se mai 
isprăveşte, ajunseră într-un oraş strălucitor, plin de palate mândre, cu statui şi grădini. Dar locuitorii 
nu se iveau pe nicăieri. De nenumărate ori lata a fost cit pe aci să strige de uimire, văzând minunile 
din jur, dar a avut grijă să-şi pecetluiască buzele, căci aşa făgăduise. 

Casa în care avea să locuiască era cea mai mândră din oraş, dar nici acolo nu a văzut niciun chip 
de om. Mistreţul a lăsat-o înăuntru şi pe dată s-a făcut nevăzut. Dar chiar în clipa aceea se iviră 
două căţeluşe albe; ele îi aduseră fetei de mâncare şi tot ce îi făcea trebuinţă, ca nişte slujnice 
destoinice, şi avură grijă de ea tot timpul cât stătu acolo. Se arătară atât de sârguincioase şi de 
blânde, încât de mai multe ori fata a fost nevoită să-şi tragă iute mina înapoi, căci, fără să-şi dea 
seama, o întinsese să le mângâie, dar îşi stăvili pornirea cu înţelepciune. 

Liniştea şi singurătatea care o înconjurau erau adânci. Pretutindeni vedea numai animale 
Întristate. Înţelese până la urmă că acolo se întâmplase, de bună seamă, o mare nenorocire. Se 
cutremură de groază, dar se stăpâni şi-şi aşteptă împăcată soarta. 

Cu toate că trăia fără nicio ființă omenească în jur, fata nu se lăsă nicio clipă copleşită de teamă 
ori de mirare şi se purtă mereu cu măsură şi chibzuinţă. Nădăjduia că jertfa ei avea să fie răsplătită 
din plin, spre fericirea ei şi a tuturor. 

Trecură trei zile şi, în zorii celei de a patra, îşi luă ulciorul de aur şi stropi cu apă cățeluşele albe, 
care tocmai se iviseră lingă ea. Pe dată, animalele se prefăcură în două fete frumoase. Apoi, când 
ieşi afară din odaie, văzu un mistreţ; îi aruncă puțină apă şi în clipa aceea animalul se preschimbă 
într-un flăcău chipeș. Fata îşi văzu mai departe de stropit, şi toate animalele care-i ieşeau în cale 
luau înfăţişare omenească. Recunoştinţa oamenilor treziţi la viaţă nu cunoştea margini; o mângâiau, 
îi sărutau mâinile, o binecuvântau. Iar fata înainta tot mereu; tăcută şi senină, cu ulciorul cu apa 
vrăjită. 


În curând întregul oraş îşi reluă viața de mai înainte. Apele care îl acoperiseră se retraseră şi în 
locul lor se ivi ca prin farmec o cetate bogată şi înfloritoare. Toţi oamenii de acolo se îmbrățişau, cu 
o bucurie nestăvilită; ieşiră în fugă pe străzi, cântând şi slăvind-o pe cea care i-a scăpat. 

Iar mistrețul cel alb, care era chiar prințul moştenitor al cetăţii, îndată ce luă chip de om îi spuse 
fetei că ea a izbutit să rupă blestemul ce se abătuse peste oraş şi peste locuitori, cu mii de ani în 
urmă, din pricina unui vrăjitor hain. Doar ea, din multe făpturi omeneşti, a dat dovadă de curaj şi 
înțelepciune, fiind astfel în stare să readucă la viață cetatea minunată. 

Prinţul trimise apoi după familia fetei şi, când sosi pescarul cu nevasta şi cu celelalte două fete, îi 
găzdui în palatul lui cel mândru. Nesfârşită le-a fost bucuria tuturor; familia fetei ora fericită că au 
găsit-o teafără, căci o socotiseră pierdută, iar bucuria ei era şi mai mare, ştiind că numai ea i-a 
scăpat pe toți. 

Prinţul o luă de nevastă şi trăiră amândoi ani mulţi, până la adânci bătrâneţe, în cetatea mândră şi 
bogată, în pace şi fericire. 


Bătrânul cărbunar 
poveste chiliană 


Trăia odată un cărbunar bătrân, împreună cu femeia lui, care era şi ea bătrână. N-avuseseră copii, 
şi îl rugau mereu pe Domnul să le dăruiască unul, să aibă şi ei un sprijin. 

După un timp, Domnul le ascultă ruga şi le dărui un băiat. Ce se mai bucurară bătrânii! lar 
copilul creştea într-o săptămână cât alţii într-un an. Se făcu măricel, şi bătrânul îl luă într-o bună zi 
cu el, să-i arate cum se face cărbunele. De atunci, băiatul îl însoțea mereu. Odată, tatăl îl trimise s- 
aducă boii ca să-i înjuge. 

— Du-te, fiule, îi spuse, şi adu încoace boii, că am nevoie de ei! 

Băiatul căută boii, dar nu-i găsi. Se luă după fel de fel de urme de animale şi se afundă în pădure. 
Se făcu târziu, şi tatăl, luându-se cu treaba, uită de eopil. Când se întunecă, îşi aminti şi porni să-l 
caute, dar oricât se strădui să dea de el, nu-l găsi. 

În vremea asta băiatul merse tot înainte, fără să ştie încotro, rătăcind în inima pădurii. Cum se 
făcuse beznă, fu nevoit să se oprească, şi-şi petrecu noaptea pe un pat de lăstari, care creşteau la tot 
pasul. 

A doua zi se sculă în zori şi-o porni mai departe. Dar, în loc să se apropie de casă, se afunda tot 
mai mult în pădure. În zilele următoare se depărta şi mai mult, rătăcind mereu, iar bătrânul nu-i putu 
da de urmă cu niciun chip. 

Într-o zi băiatul ieşi din pădure într-o câmpie întinsă. Zări în depărtare un copac stufos, şi se 
îndreptă într-acolo, zicându-şi: 

„O să mă urc în copac să văd încotro trebuie s-o apuc”. 

Şi de sus din copac zări ceva care semăna cu o casă. Merse către ea şi ajunse tocmai la amiază. 
Nu văzu pe nimeni primprejur ori în curte dar, când intră înăuntru, îşi dădu seama că locuia cineva 
acolo. Într-una din odăi văzu o masă întinsă, încărcată de bucate. Cum bietul de el era mort de 
foame, nu se putu stăpâni şi mâncă una din porțiile de pe masă, că erau douăsprezece cu toatele. 

Casa unde nimerise era sălaşul unor tâlhari, care erau şi vrăjitori; se prefăceau, după voie, în 
păsări sau în orice altceva. Când se apropiară de casă, cei doisprezece tâlhari dădură de urmele 
paşilor copilului. 

— [a uitaţi-vă la paşii ăştia! strigară. 

Şi văzură că urmele duceau spre casă, şi acolo se opreau. Găsiră uşa deschisă, aşa cum o lăsase 
unul din tâlhari, şi intrară. Băiatul se ascunsese după uşă şi auzea tot ce vorbeau ei. 

„Aici o să-mi rămână oasele, că nu mai am scăpare!” îşi zise el speriat. 


Când se aşezară tâlharii la masă, văzură îndată că lipsea una din porţii, tocmai cea a căpeteniei 
lor, care nu mai găsi pe masă nici mâncarea, nici vinul. 

— Acum că am rămas flămând, spuse el supărat, să închid uşa, să nu care cumva să fugă 
ticălosul care mi-a furat mâncarea; trebuie să fie pe-aici. 

Când să închidă uşa, băiatul strigă: 

— Ai milă, nu mă omori! 

Căpetenia tâlharilor se uită Ia el şi se bucură, zicând: 

— Băiatul ăsta o să rămână cu noi, să ne fie tovarăş. Nu plânge, copile, că ai s-o duci bine aici! 

Toţi se opriră din mâncat, lăsându-și lingurile în supă. ÎI întrebară cum de-a nimerit acolo, şi 
băiatul le povesti că taică-său îl trimise să-i aducă boii ca să-i înjuge, dar că el nu i-a găsit şi, tot 
căutându-i, s-a rătăcit. 

— Bine, copile, îi spuseră. Rămii aici, că n-o să duci lipsă de nimic, şi o să te învăţăm tot ce ştim 
noi! 

Şi se apucară să-l înveţe tot soiul de vrăjitorii. Mai întâi îi dădură să citească dintr-o cărțulie. Îl 
lăsară acasă, împreună cu timarul care pregătea mâncarea. Când prânzul era gata, pleca şi tâlharul 
după ceilalți, şi copilul rămânea singur. Se puse el pe învățătură şi, cum Domnul îl făcuse tare istet, 
prindea totul din zbor. 

Se făcu mărişor şi era tobă de carte, dar față de tâlhari se prefăcea că n-a învăţat nimic. 

Cu vremea, le câştigă încrederea, şi-l lăsară singur să facă mâncarea, dându-i pe mână toate 
cheile. Cum rămânea singur, băiatul intra în încăperea unde ţineau cărțile, şi încetul cu încetul le citi 
pe toate. Află curând tainele vrăjitoriei, şi nu se împlini bine anul că nu-l întrecea nimeni în 
farmece: era în stare să se prefacă în orice soi de animai. Dar făcea totul pe ascuns, fără să ştie 
tâlhari. 

Când se întorceau acasă, băiatul se prefăcea că e vesel şi îi întâmpina bucuros, încât aceştia erau 
încredințați că-i îndrăgea tare mult. 

Într-o bună zi, se hotărî el să-i tragă pe sfoară şi să pună capăt vrăjitor. Cum se văzu singur, 
îngrămădi în curte toate cărțile şi le dădu foc. Să piară cu farmece cu tot. Nu pregăti nimic de 
mâncare, lăsă farfuriile goale şi, ca să poată pleca în voie, se prefăcu într-o porumbiţă şi-şi luă 
zborul către casa părintească. Ajuns acolo, luă iar chip de om şi intră înăuntru. Le dădu bineţe 
părinților şi-i întrebă: 

— Cum o duceţi? 

— Bine, flăcăule, îi răspunseră ei, dar cine eşti tu? 

— Sunt un băiat care s-a rătăcit în pădure. N-aţi avut niciun copil? 

— Ba cum să nu, am avut un fecior care ni s-a pierdut în pădure. 

— Dacă l-aţi vedea, l-aţi recunoaște. 

— Nu, că a trecut mult de atunci, acum trebuie să fie un adevărat flăcău. 

— Nu-ti aminteşti, moşule, că ţi-ai trimis băiatul după boi? 

— Întocmai aşa; de-atunci nu s-a mai întors acasă 

— Păi eu sunt feciorul vostru! 

Când auziră bătrânii, mare le-a fost bucuria. Se porniră pe plâns şi-l îmbrăţişau într-una. Într-un 
târziu, flăcăul le povesti: 

— Am învăţat toate tainele vrăjitoriei. Am aflat că aici în sat oamenii îşi trec timpul cu lupte de 
câini, făcând prinsoare care învinge. Ca să câştigăm ceva bani, s-avem de mâncare, mâine în zori o 
să mă prefac în câine, iar tu, tătucă, să mă duci să mă vinzi la târg! 

A doua zi în zori găsiră în locul băiatului un crine mare, care-i spuse moşului: 

— Când începe lupta, să nu-mi laşi zgarda la gât, ci să mi-o scoţi! 

Porni moşul cu câinele spre târg şi, în drum, îi ieşi în faţă un om bogat: 

— Ce câine frumos î. Zise el. Nu-i de vânzare, moşule? 

— Ba da, domnule! 


Feciorul îi spusese să nu ceară mai mult de cincizeci de galbeni. Dar când moşul îi spuse cât voia 
pe câine, omul îi dădu încă pe atât. 

— la o sută, moşule, că tare-i frumos câinele şi o să câştige în luptă. 

— Asta aşa-i, grăi moşul, că nu-i pe lume câine să-l întreacă. 

Bucurându-se de bani, moşul îşi săltă poncho-ul potrivindu-l pe umeri şi uită să-i scoată câinelui 
zgarda. Omul bogat îl luă de lanţ şi plecă. Mergând după stăpân, câinele se întrista că nu-i scoseseră 
zgarda, căci numai fără ea putea învinge in luptă. 

Moşul se întoarse bucuros acasă, şi cu banii cumpără zahăr şi ierburi pentru ceai. 

Omul care cumpărase câinele îl duse îndată la locul unde se ţineau luptele. 

„Acum o să-mi scoată zgarda, şi-o să arăt eu ce pot!” îşi zise câinele, bucuros, căci cu zgarda la 
gât nu putea face nicio vrăjitorie, ca să dispară de la sine. Când stăpânul 1-0 scoase, se năpusti la 
celălalt câine, lovindu-l cu atâta putere că îl puse pe fugă. Se luă după el şi, când se pierdură în 
depărtare, se prefăcu în pasăre. 

Văzând că nu i se întoarce câinele, stăpânul începu să se tânguie: 

— Vai de mine, ce-o fi cu câinele meu? 

Se duse în grabă la moşul de la care-l cumpărase şi, când îi povesti ce păţise, moşul îi spuse: 

— Asta-i din pricină c-am uitat să-i scot zgarda! 

În vremea asta, tâlharii porniră în căutarea flăcăului. Şase dintre ei o luară într-o parte, ceilalţi în 
alta, după cum porunci căpetenia, de care ascultau cu frică toți. Se întâmplă ca tocmai căpetenia să 
nimerească în satul unde se afla băiatul, la părinții săi — căci, de îndată ce i-a fost cu putinţă, 
flăcăul se prefăcuse iar în om şi se întorsese acasă. Cum sosi, îl întrebă pe taică-său de ce nu i-a 
scos zgarda când l-a vândut cu înfăţişare de câine. 

— Ah, fiule, asta-i ceea ce mi-ai spus să fac? 

— Să nu cumva să mai uiţi altă dată când îți spun ceva! Mâine dimineaţă, am să mă preschimb 
într-un cal mândru, gata înşeuat. Du-mă la târg să mă vinzi, şi cere o sută de pesos. Dar nu uita să- 
mi scoţi mai întâi căpăstrul! 

A doua zi se duse moşul cu calul spre târg, şi-i ieşi în drum căpetenia tâlharilor. Calul îl 
recunoscu de cum îl văzu, se opri şi nu mai vru s-o pornească cu niciun chip. 

Moşul trase de căpăstru, încercând să-l urnească. Se apropie atunci căpetenia tâlharilor. 

„Ticălosul care ne-a înşelat s-a prefăcut în Cal”, îşi zise el, căci fiind vrăjitor mare, nu-i scăpa 
nicio taină. 

Când moşul îi dădu binețe, îi răspunse şi îl întrebă dacă nu vinde mândreţea aceea de cal. 

— Ba da, domnule, e de vânzare! 

— Şi cât ceri pe el? 

— O sută de pesos. 

— Uite aici două sute. Moşul luă banii şi, bucurându-se de câştig, uită de căpăstru. Căpetenia 
tâlharilor luă calul şi-o porni cu el, ztcându-i: 

— Te-ai preschimbat în cal, cal să rămâi! 

Când ajunse la târg, îl legă bine de un stâlp lângă o prăvălie şi intră de cumpără o şa şi nişte 
pinteni mari. 

— O să pun şaua pe tine, îi spuse calului, care ciuli urechile; ai merita să te omor, ticălosule, că 
ne-ai ars toate cărțile! 

ÎI înşeuă şi îi dădu pinteni spre pădure, unde-şi aveau sălaşul tâlharii. ÎI tot îmboldea cu pintenii, 
dar fără să-i facă vreun rău, şi calul parcă zbura. Când se apropiară, ceilalți tâlhări erau acasă cu 
toții şi-şi aşteptau căpetenia. 

— lată-l că vine, strigă unul din ei, vine călare pe ticălosul care s-a preschimbat în cal! 

Se făcuse amiază când ajunseră acasă. 

Scoaseră şaua de pe cal şi-l lăsară, până prânziră ei, să se răcorească puţin, că era năduşit de atâta 
alergătură. 


După pe i se zvântă năduşeala, căpetenia porunci tâlharului cel mic să-l ducă la râu să-l adape. 
Acesta porni cu el la un eleşteu nu prea adânc, aflat prin apropiere. Iar acolo, cu toate că îi spusese 
căpetenia în câteva rânduri să nu. Cumva să-i scoată căpăstrul, tâlharul cel mic, care era cam nărod, 
apucă de i-l scoase. Şi pe dată calul se preschimbă în peşte şi pieri în apă, iar ceilalți strigată 
înciudaţi: 

— Măi, să fie, ţi-a scăpat! 

Se duseră cu toţii la eleşteu, să-i dea de urmă. Dar cum în apă se aflau mii de peşti, unul din 
tâlhari spuse: 

— Să ne prefacem în vulpi, ca să-l putem prinde! 

Zis şi făcut. Se prefăcură în vulpi, se aruncară în apă şi începură să-l caute prin tot eleşteul, dar 
peştele alunecă binişor, ieşi la suprafaţă şi se prefăcu în porumbiţă. 

Văzând asta, tâlharii se prefăcură şi ei în şoimi, şi se luară toţi doisprezece după porumbiță, s-o 
omoare. Dar ea le-o tot lua înainte. Când credeau că sunt gata s-o prindă, le scăpa. Zburând 
deasupra unui sat, porumbiţa zări o fată care se uita la ea cu milă, văzând-o urmărită de cei 
doisprezece şoimi. Fata ridică mâinile şi-i strigă: 

— Zboară, porumbiţă, salvează-te! 

Atunci porumbiţa, care era gata-gata să fie prinsă, îşi aminti de vrajă şi se prefăcu în inel pe 
degetul fetei. Şoimii rămaseră rotindu-se deasupra şi, ghicind mai apoi ce se întâmplase, îşi spuseră 
între ei: 

— Cum să facem să luăm inelul? 

Chibzuiră ei, şi până la urmă o vrăjiră pe bunica fetei să cadă la pat. Se prefăcură îndată în 
doftori şi bătură la uşa casei. Au fost poftiți înăuntru, s-o vindece pe bolnavă. 

În vremea asta, flăcăul se prefăcuse iar în om, şi-i povestise fetei că era urmărit de nişte vrăjitori 
haini, care ştiau ce era cu inelul de pe degetul ei. Îi mai spuse că, pentru a scăpa de ei. O să se 
folosească de un şiretlic: o să arunce pe jos, chiar în odaia unde se află ei, o mină de porumb şi el o 
să se prefacă într-un bob care o să se rostogolească la picioarele ei. 

— Să pui atunci piciorul pe bobul de porumb, să mă ascunzi, dar ai grijă să nu mă striveşti! 

Cum Văzu boabele risipite pe jos, căpetenia tâlharilor se prefăcu în găină iar ceilalți în pui şi se 
apucară să ciugulească. Şi, pe când mâncau ei porumbul, din bobul ferit de fată se ivi o vulpe care 
se năpusti mai întâi la găină, apoi la pui şi le rupse la toți gâtul. Când sfârşi, luă iarăşi chip de om. 

Fata le povesti părinţilor ce se întâmplase, le arătă flăcăul si cu toţii se bucurară că scăpaseră de 
vrăjitorii cei haini. Până la urmă, flăcăul le ceru fata de nevastă, şi făcură nunta. Iar flăcăul nu-şi 
uită de părinți; se duse la ei. Cu tot felul de bunătăţi şi le spuse că s-a însurat şi ca el şi nevasta lui o 
să le fie acum sprijin la bătrâneţe. 


Prâslea cel viteaz 
poveste mexicană 


A fost odată un împărat care avea trei feciori, doi mai mari şi unul mititel. În fiecare zi tatăl îi 
trimitea pe toți la lucru, la câmp. Cei mari se puneau îndată pe joacă, în vreme ce prâslea se apuca 
de treabă, şi muncea vârtos. 

Iar fraţii cei mari zburdau toată ziua prin porumbişte, fără să pună mina să muncească. Seara, 
când se întorceau acasă, îi povesteau împăratului că toată ziua au lucrat. Şi tot aşa până când, într-o 
bună zi, prâslea spuse adevărul împăratului: 

— Tătucă, eu trudesc, iar frații mei stau şi se joacă în porumbişte şi nici gând să facă vreo 
treabă! 

— Ah, leneşii ăştia! O să le arăt eu lor! zise împăratul. Ai grijă mâine de vezi dacă lucrează şi 
vino să-mi spui! 

A doua zi plecară toți trei la câmp. Când văzu că iar se pun pe joacă, cel mic le zise fraților: 


— Haideţi la treabă! 

— Nici gând, asta s-o crezi tu! îi răspunseră ei, fără a se opri din joacă. 

Seara, prâslea îi povesti iar împăratului că frații lui nu-şi dăduseră nicio osteneală la câmp. 

Temându-se de mânia tatălui, feciorii cei mari îşi ziseră: 

— Mâine s-o rugăm pe mama să ne pună în traistă ceva merinde şi să plecăm în lumea largă. Ce 
să facem aici? Nu mai putem sta din pricina lui prâslea. 

Când împăratul află că feciorii se pregăteau de plecare, zise mânios.: 

— Ah, ce leneşi! La plecare le era gândul. Da-ţi-le câte merinde le trebuie şi s-o ia din loc! 

A doua zi de dimineaţă, frații cei mari îşi luară merindele şi plecară. Ajungând la o răscruce, o 
luară pe drumul din dreapta şi-o ținură tot înainte. În vremea asta, prâslea venea după ei, dar se ţinea 
mai departe. Cam pe la amiază, celor doi li se făcu foame. Îşi desfăcură desaga şi se puseră pe 
mâncat. Pe când mâncau ei plăcinte, îl zăriră pe fratele cel mic, care venea din urmă, şi ziseră: 

— [a uite-l pe prâslea, vine după noi! Ce-o mai fi vrând? 

Fiindcă se săturaseră de plăcinte, aruncară rămăşiţele pe jos, ca la un animal, ca să le mănânce el 
Apoi se ridică şi se aşternură iar la drum. Ajungând la locul unde aruncaseră ei rămăşiţele de 
plăcintă, prâslea se aşeză jos pe o piatră; când să ia o îmbucătură, văzu însă nişte furnici. Atunci, în 
loc să mănânce el, dădu toate fărâmiturile furnicilor, care au şi început să le care. Drept mulţumire, 
ele îi dădură un picioruş de furnică, zicându-i că, ori de câte ori o să se afle la necaz, or să-i sară în 

ajutor. Şi flăcăul porni mai departe. 

În vremea asta, fraţii cei mari ajunseră la un iaz, unde văzură nişte rațe. 

— Ascultă! grăi unul dintre fraţi, dacă prâslea se mai ţine după noi, iată ce să facem când ajunge 
aici: tu rămâi pe loc şi fă-te că-i arăţi rațele, iar eu îi ies pe la spate şi îl împing, să cadă în apă şi să 
se înece în iaz. 

Zis şi făcut. Când se apropie fratele cel mic, unul îl luă să-i arate rațele: 

— Vino încoace! a uite ce mai rațe! îi zise. Hai mai aproape, hai, fără fiică! 

Şi-şi petrecu braţul pe după umerii lui, apropiindu-l de iaz. Celălalt îi dădu brânci şi mezinul 
căzu în apă. Atunci el scoase degrabă picioruşul fermecat de furnică şi zise: 

— Furnicilor, veniţi-mi în ajutor! 

Pe data se strânseră o groază de furnici care-i împinseră în apă un băț. Prâslea se prinse de băț şi 
izbuti să iasă din apă. 

Fraţii cei mari ajunseseră în vremea asta într-o pădure, sus la munte. Văzură acolo un tigru, un 
leu şi alte animale care se certau pentru o vită. 

Fraţii cei haini se bucurară şi unul zise: 

— [a te uită! Dacă prâslea scapă cu viaţă şi ajunge până aici, o să-l mănânce fiarele! 

— Aici o să-i rămână oasele! O să scăpăm, în sfârşit, de el! răspunse celălalt. 

Nu trecu mult şi mezinul se apropie de locui cu pricina. Văzu animalele precum şi vreo câteva 
păsări de pradă: vulturi, ulii, ereți, fiecare căutând să apuce cit mai mult. 

„Măi, să fie! Cei puternici iau ea totdeauna ce-i mai bun, iar ceilalți stau şi se uită 
flăcăul şi se apucă să lacă el împărțeala dreaptă. 

Dădu apoi s-o pornească mai departe, când văzu că vine din urmă un leu, care-i grăi aşa: 

— Copile viteaz, aşteaptă o clipă! Prâslea, speriat, se gândi: 

„Acu' e acu'! S-a zis eu mine! O să mă mănânce leul ăsta...” 

Dar leul se apropie şi-i spuse: 

— Am venit doar ca să-ți mulțumesc pentru dreapta împărțeală, că de nu erai tu, n-aveam parte 
de pradă. Tu ne-ai împăcat pe toţi, animale şi păsări. Drept răsplată, smulge-mi un fir de păr clin 
frunte şi păstrează-l cu grijă; oriunde te-ai afla la strâmtoare, n-ai decât să zici: „Leule, vino-mi în 
ajutor!” şi pe dată îți apar în fată. 

Prâslea făcu întocmai, puse bine firul de păr şi îşi văzu mai departe de drum. După ce merse o 
vreme, văzu un vultur care se lăsa în zbor lingă el, şi-i spuse: 


1? 


îşi spuse 


— Copile viteaz, nu te speria! Nu-ţi fac nimic rău. Drept răsplată pentru fapta ta dreaptă, 
smulge-mi o pană din moţul de pe creştet. Ai mare grijă de ea, căci, ori de câte ori o să ai nevoie de 
ajutor, o iei in mână şi mă chemi, iar eu viu cit ai clipi din ochi. 

Şi iar mai merse prâslea o bucată de drum. Fraţii cei mari ajunseseră între timp la marginea unui 
oraş, şi hotărâră să-l aştepte pe mezin. Când se ivi, îl întrebară: 

— Unde ai de gând să mergi? 

— Unde mergeţi voi, o să merg şi eu! 

— Şi ce ai de gând să faci? 

— Păi o să-mi caut de lucru, orice mi se va da. 

Se duseră toţi trei la curtea împăratului de acolo, i se înfăţişară şi întrebară dacă n-au să le dea 
ceva de lucru. 

Împăratul îi întrebă ce ştiu să facă. 

— Ştiţi carte? 

Dar ei nu ştiau, că nu umblaseră pe la şcoli. Prâslea însă, fiindcă fusese silitor, răspunse că el 
ştie. 

— Hai să vedem, spuse împăratul. Citeşte-mi ziarul ăsta! 

Și flăcăul citi fără greşeală, de parcă ar fi avut şcoală. Mulţumit, împăratul porunci: 

— Flăcăul ăsta rămâne la palat, să-mi ţină socotelile, iar ceilalți doi să meargă la câmp, la 
semănat! 

Auzind porunca, fraţii cei mari prinseră a-l pizmui şi mai avan pe cel mic, care rămase la curte. 
Chibzuiră ei cum să scape de prâslea, şi aflând că fetei împăratului i se furaseră nişte podoabe, se 
înfățişară la tron şi spuseră: 

— Luminăţia-ta, prâslea se laudă că el e în stare să-ți aducă înapoi podoabele pe care uriașul i le- 
a furat prinţesei. 

— Cum? se minună împăratul, şi porunci să vină degrabă flăcăul. Ai spus tu că eşti în stare să-mi 
aduci podoabele de la uriaş? 

— Ba nu, luminăţia-ta, eu n-am spus una ca asta. 

— Cum să nu! sări atunci unul din frați. Te-ai lăudat, nu-i aşa? 

— Aşa-i, nu da înapoi! zise celălalt. 

Iar prâslea, văzând că n-are scăpare, îi spuse împăratului: 

— Bine, o să merg după podoabe! 

Şi o porni, fără să se amărască prea tare, fiindcă ştia că are cu el darurile fermecate. Se duse în 
pădure, îşi aminti de vultur şi, scoțând pana, zise: 

— Vulture, vino-mi în ajutor! 

Într-o clipă, vulturul îi apăru în faţă, întrebându-l: 

— Care-i necazul? 

— Mi-a poruncit împăratul să-i aduc podoabele prințesei pe care i le-a furat uriaşul. 

— Copile viteaz, n-avea grijă, mă duc eu după ele! Şi pasărea zbură şi se întoarse cu podoabele, 
căci uriaşul tocmai dormea şi nu şi-a dat seama când le-a luat. Flăcăul se înfățişă îndată cu ele la 
împărat. 

— lată podoabele, luminăția-ta! 

— Ai izbândit! se bucură împăratul, şi-l răsplăti pe flăcău cu daruri bogate. 

Când aflară frații, mai-mai să crape de necaz şi de pizmă. Ajunseră să nu-l mai poată vedea în 
ochi pe mezin. Statură iar la sfat şi se hotărâră să meargă la împărat. 

— Înălţimea-ta, ziseră ei, prâslea se laudă că-i în stare să-l aducă la palat pe uriașul din peşteră, 
hoţul podoabelor. 

— Ba eu n-am spus aşa ceva! se dezvinovăţi flăcăul, când fu chemat. 

Dar frații nu-l lăsară, o țineau una şi bună: 

— Cum n-ai spus? Te-ai lăudat doar că eşti în stare! Văzând că n-are încotro, mezinul se învoi şi 
de data asta. 


— Bine, o să mă duc iar! 

Şi plecă. Chibzui el, pe când trecea prin pădure şi, scoțând firul de păr, strigă: 

— Leule, vino-mi în ajutor! 

Cât ai clipi, se pomeni cu leul, care-l întrebă: 

— Care ţi-e porunca? 

— Păi iaca, împăratul vrea să i-l aduc pe uriaşul din peştera asta. Cum să fac? 

Leul îi răspunse: 

— la o secure, nişte cuie, un ciocan şi o funie zdravănă şi hai să m-ajuţi să doborâm copacul ăsta 
gros. N-ai teamă, că n-o să păţeşti nimic! Ai să vezi că o să iasă totul bine. 

Flăcăul îl ascultă şi, pe când dobora copacul cu securea, se ivi uriaşul care strigă: 

— A carne de om îmi miroase! Unde-i, să-l mănânc! Prâslea făcu întocmai cum îl povăţuise leul. 
Îi spuse c-a venit în căutarea unui duşman de-al lui, de-al uriaşului, pe care împăratul îl vrea cu 
orice preţ. Şi uriaşul, vrând să scape de duşman, se lăsă păcălit şi-l ajută pe flăcău să doboare 
copacul cel gros şi să facă o plută mare. Când pluta a fost gata, au dus-o la malul râului şi flăcăul i-a 
zis: 

— Acum suie-te pe ea, să vedem dacă încapi, că duşmanul e cam cât tine de mare! la să vedem! 

Uriaşul crezu că-i doar o joacă şi se urcă. 

— O să-l leg aşa şi o să-l ţintuiesc cu cuiele astea, să nu scape, zise flăcăul, şi-l legă cu funia cea 
groasă. 

Cind dădu uriaşul să se scoale, nu mai putu, căci era legat fedeleş şi bătut în cuie. Şi aşa, prâslea 
ajunse pe râu în jos până la oraş. Se înfățişă la palat şi-i spuse împăratului: 

— Înălțimea-ta, ţi-am îndeplinit porunca! 

Iar fraţii, care până atunci se veseliră, crezând că prâslea s-a prăpădit, nu mai ştiau ce să facă de 
ciudă. 

Împăratul se bucură foarte când auzi vestea şi trimise oameni să se ducă degrabă si să-i dea foc 
uriaşului. Îl lăudă pe flăcăul cel viteaz şi îl copleşi iar cu daruri scumpe. 

În vremea asta împăratul află că fraţii cei pizmaşi puseseră totul la cale să-l piardă pe mezin. 
Atunci îi chemă ca să-i pedepsească aşa cum meritau, şi le zise: 

— Fratele vostru cel mic spune că voi doi sunteți în stare să stingeţi un foc, călcându-l în 
picioare şi dând cu căciulile în pământ. 

— N-am spus aşa ceva, înălțimea-ta! se speriară ei. 

— Ba da, n-aveţi scăpare! Intraţi aici, în odaia asta în flăcări, fiecare cu căciula-n mână! Haideţi! 

Fraţii fură împinşi înăuntru şi arseră de nu rămase nimic din ei. Şi aşa scăpă mezinul de invidia 
fraților haini. 

Trecu vremea şi prâslea crescu şi se făcu şi mai voinic, într-o bună zi, se întrebă: 

„Măi, să fie! Ce-or fi făcând oaie părinţii, or fi murit sau or mai fi în viaţă?” 

Chibzui el bine şi se înfățişă împăratului: 

— Luminăţia-ta, aş vrea să plec să-mi văd părinţii Stau aici de multişor, şi nu ştiu dacă or mai 
trăi sau ba. 

— Dacă asta ţi-e voia, du-te, spuse împăratul. Dar palatu-i ca şi al tău, ai bani şi tot ce-ţi pofiteşte 
inima. la ce-ţi trebuie, pleacă şi vino înapoi! 

Flăcăul umplu o pungă cu băni şi o porni la drum. Merse el ce merse, iar pe seară ajunse la o 
stână de capre. Intrând înăuntru să întrebe dacă n-aveau ceva de lucru, văzu doi băietani şi le dădu 
bineţe. 

— Seară bună! îi răspunseră ei şi îl întrebară ce dorea. 

— Vreau să-l întreb pe stăpânul vostru dacă nu-mi poate da ceva de lucru. 

— Mergem să-l chemăm, că tocmai cinează în bucătărie. Se duseră băieții să-i spună stăpânului, 
care era chiar tatăl lor. 

— Tătucă, a venit un tânăr care vrea ceva de lucru. 

— Spuneţi-i că aici nu-i nimic de făcut, doar dacă se pricepe să fie cioban. 


Întrebat, flăcăul răspunse că se pricepe. Atunci stăpânul îi zise: 

— Mâine tocmai primim nişte iezi. Ți-i dau în grijă, dar bagă bine de seamă, că pe-aici sunt 
păduri şi animalele se pot rătăci. lar dacă le pierzi, plăteşti cu capul! 

A doua zi flăcăul se duse cu turma la păscut, unde era păşunea mai frumoasă. Deodată, ieşi din 
pădure un mistreţ, care se năpusti la iezi. Prâslea scoase repede firul de păr şi chemă leul în ajutor. 

Leul se înfăţişă pe dată. Îi făgădui flăcăului că o să-l scape, luându-se la trântă cu mistrețul, care 
de fapt era un uriaş fermecat, prefăcut în animal. Dar, ca să-l poată răpune şi să rupă farmecul, era 
nevoie ca flăcăul să-l ajute: trebuia s-o sărute de trei ori pe fata stăpânului stânei, şi atunci fata avea 
să-i dea un vin fermecat pe care o să-l bea leul şi o să capete puteri să-l răpună pe uriaş. 

Zis şi făcut! Flăcăul urmă întocmai sfatul leului. O sărută pe fată, făcu rost de vinul fermecat, i-l 
dădu leului, care îndată îl învinse în luptă pe uriaş, doborându-l la pământ. Apoi leul îl povăţui iar: 

— Acum, ca să-l omorâm, despică-i pieptul, şi o să iasă de-acolo o porumbiţă pe care trebuie s-o 
prinzi. 

Dar când ieşi din pieptul uriaşului, porumbiţa îşi luă zborul şi se pierdu în văzduh. Flăcăul îşi 
aminti de vultur, scoase pana şi-l chemă în ajutor. 

Şi pe dată se ivi vulturul, care prinse porumbiţa şi-o aduse înapoi. Flăcăul, îndemnat de leu, îi 
despică şi ei pieptul şi din inimă îi scoase un ac lung. Înfipse apoi acul în ochiul uriaşului care zăcea 
la pământ şi, cât ai clipi, îl răpuse. 

Iar flăcăul cel viteaz rămase stăpân la stână, o luă de nevastă pe fată şi trăiră amândoi fericiți. 


Cum a ridicat dracul o biserică 
poveste honduriană 


Satul Curaren este unul dintre cele mai vechi din Honduras, fiind întemeiat încă înainte de 
venirea spaniolilor. Se prea poate ca, din pricina asta, să fi trecut mulţi ani până să se înalțe aici o 
biserică. Cum indienii au ținut neîncetat legătura între diferitele lor neamuri, când au povestit ce 
greu le era să-şi ridice biserica, au aflat îndată că Necuratul durase Podul Sclavilor, în Guatemala, şi 
că era deci cu putinţă să se tocmească pentru construcţie cu el. Cei de la cârma satului îşi luaseră 
asupra lor sarcina de a face înțelegerea cu dracul, şi primarul fu nevoit să pecetluiască lotul cu 
sângele lui. Cele două părți îşi făgăduiau aşa: dracul să înalțe biserica şi să fie gata tencuită, pe 
dinafară şi pe dinăuntru, mai înainte de cântatul cocoşilor, iar primarul se obliga să-i dea diavolului 
în fiecare an un tribut de mai mulți prunci nebotezaţi. Căzură la învoială ca sătenii să plece din 
Curaren până e gata lucrul, căci nu se cuvenea să afle toţi de învoială, ci numai cei care o făcuseră. 
Aceştia rămaseră de pază, veghind ca treaba să fie temeinică. Zidurile bisericii aveau să fie de 
piatră, dar nu se înțeleseră dacă piatra să fie lucrată. 

De cum se întunecă, începu lucrul. Bucăți uriaşe de piatră erau aduse de pe dealuri, iar lucrătorii 
se grăbeau, într-un vacarm de iad. Starostele dracilor, care veghea treaba, numărând clipele, porunci 
să se pună pietre mai mari chiar în înaltul zidurilor. 

Se părea că puzderia de lucrători avea să aducă negreşit izbânda diavolului, căci în câteva ceasuri 
sfârşiră cu tencuiala pe dinăuntru şi se pregătiră să treacă la cea de afară. Primarul şi oamenii lui 
tremurau de frică, gândindu-se la cumplita învoială pe care o făcuseră, deoarece era limpede că 
aveau să piardă. 

Dar tocmai când groaza lor ajunsese la culme, se auzi pe aproape un cânlat de cocoş, şi în clipa 
aceea pieiră toţi diavolii, într-un zgomot asurzitor. 

Necuratul a fost învins prin viclenie de o bătrână, care-şi dăduse seama de toată tărăşenia, fiindcă 
îşi avea coliba aproape de locul unde se ridica biserica. Ea se ascunse în apropiere, ținând într-o 
mână un coş în care băgase un cocoş, iar în cealaltă o lumânare groasă. Când văzu că începură să 
tencuiască zidurile pe dinafară, aprinse luminarea şi cocoşul se puse pe cântat. 

Dar de atunci înainte, săteni se saturară să tot încerce să-şi tencuiască biserica, pentru că 
tencuiala se desprindea într-una. 


Din pricina asta toți cei ce o văd întreabă de ce nu e tencuită, şi de ce piatra nu e lucrată, 
minunându-se şi de faptul că pietrele cele mai mari se află în înaltul zidurilor. 

Acum câțiva ani, un trăsnet a lovit biserica, şi puţin a lipsit să piară în foc icoana Sfântului 
Lucas, patronul ei. Se zice că, văzând cele întâmplate, o altă bătrână ar fi spus: 

— Satana nu ne iartă că i-am câştigat prinsoarea! 


Oglinda fermecată 
poveste chiliană 


Trăia odată un împărat care avea o fată. Toată ziulica prinţesa se uita cu o oglindă fermecată, pe 
care o tot întorcea, de nu rămânea niciun ungher nevăzut şi necercetat. 

Într-o bună zi, împăratul îi spuse: 

— Ascultă, fata mea, trebuie să faci o prinsoare cu ivi care te vor de nevastă: porunceşte 
fiecăruia să se ascundă de trei ori şi, dacă nu ghiceşti unde se află, îl iei de bărbat, iar dacă 
nimereşti, îl izgonim din împărăție. 

Mulţi tineri se avântară să facă prinsoare cu prințesa. De la ceasul zece al dimineții şi până către 
cinci după-amiază se ascundeau, iar a doua zi prinţesa le spunea unde se pitiseră. Nimeni nu izbuti 
să câştige prinsoarea, de nu mai rămăsese aproape niciun tânăr în împărăție; toți fuseseră izgoniți în 
altă parte. 

La marginea împărăției locuia un biet fierar, care făcea toată ziua lopeţi. Odată, îi spuse unuia 
din băieții din fierărie: 

— De azi înainte n-o să mai muncesc; merg la palat să fac prinsoare cu prinţesa că nu poate 
dibui unde mă ascund, şi aşa o să ajung împărat! 

— De cincizeci şi doi de ani de când sunt pe lume n-am auzit ca un fierar s-ajungă împărat! se 
miră un fierar mai bătrân. 

Dar băiatul îşi aruncă lopata şi nicovala şi se duse de se înfățişă prinţesei, zicându-i: 

— Seara bună, preacinstită prințesă! Am venit să fac prinsoare că nu mă dibui unde mă ascund, 
şi, dacă înving, te măriți cu mine. 

— O prinţesă nu-şi calcă niciodată cuvântul dat, răspunse fata. Dacă se întâmplă să nu te 
descopăr în cele trei rânduri, ai să-mi fii soţ şi ai să ajungi împărat. 

A doua zi flăcăul căută unde să se ascundă, zicându-şi: „Unde oare să mă pitesc să nu dea de 
mine prinţesa?” Se băgă mai întâi într-un trunchi de arbore scobit pe dinăuntru, dar se gândi că era 
uşor de găsit. leşi de acolo şi se uită cu luare aminte în jur. Zări un pui de vultur prins într-o plasă, 
şi-l întrebă: 

— Ce ai pățit, pui de vultur? 

— Curând o să-mi pierd viaţa. Îi răspunse. 

— Ascultă, o să le scap eu; dar poate că o să mă ajuţi şi tu, ascunzându-mă bine undeva, să nu 
mă găsească prinţesa. 

— Urcă-te în spinarea mea, îi zise atunci pasărea, şi o să te ascund undeva unde n-o să te 
găsească cu niciun chip. 

Şi zbură în sus, ca o săgeată. Flăcăul prinse a striga: 

— Opreşte, că o să cad! Dar vulturul îi spuse: 

— Ține-te bine şi n-o să păţeşti nimic! 

Zbură până la soare, şi-l ascunse pe flăcău după el. 

„Fără îndoială că o să mă însor cu prinţesa”, îşi zise flăcăul. 

În vremea asta, prinţesa îşi îndreptă oglinda în toate părţile, căutându-l. Se plictisise de atâta 
cercetat când, deodată, îl zări în spatele soarelui, călare pe un vultur. 

Veni lângă ea împăratul şi o întrebă: 

— L-ai găsit unde s-a ascuns? 


— Da, tată! 

— Isteaţă fată mai am! zise împăratul bucuros. A doua zi, flăcăul se înfățişă prinţesei. 

— Unde am fost ascuns, preacinstită prinţesă? 

— În spatele soarelui, călare pe un vultur. 

— Asta-i adevărul adevărat, spuse el mirat, dar mă mai pot ascunde în două rânduri. 

Şi o porni iar să-şi găsească o ascunzătoare. Ajunse la malul mării, văzu un peşte care se zbătea 
pe uscat, sărind, şi flăcăul îşi zise: 

„Ce peşte grozav o să mănânc!” 

Dar peştele îl rugă: 

— Scapă-mă, şi o să-ţi salvez şi eu viaţa când o fi nevoie. 

— M-ai putea ascunde astfel încât să nu dea de mine prințesa? 

— Aruncă-mă în apă, îi răspunse peştele, şi suie-te în spinarea mea; o să te ascund undeva unde 
n-o să-i dea niciodată prinţesei prin gând. 

Şi se îndreptă peştele înot, cu flăcăul în spinare, spre larg. Flăcăul se sperie, că-i intra apă în nas, 
şi crezu că n-o să scape cu viață, dar peştele îi spuse: 

— Ține-te bine şi n-ai teamă! 

ÎI ascunse pe fundul mării, între două stânci negre. 

La timpul cuvenit, prințesa luă oglinda fermecată şi o roti peste tot. Nu izbuti să-l găsească şi, 
când era cât pe-aci să se împlinească sorocul şi să se dea bătută, îl zări în largul mării, călare pe un 
peşte, între două stânci negre, împăratul veni la ea şi o întrebă: 

— L-ai zărit, fata mea? 

— Da, tată! 

— Isteaţă fată mai am! zise împăratul şi de data asta. A doua zi se înfățişă la palat flăcăul. 

— Unde am fost ascuns, preacinstită prinţesă? 

— În largul mării, călare pe un peşte, între două stânci negre. 

— Adevăr grăieşti, zise el mirat. 

Se duse apoi să se ascundă ultima oară. 

„Nu mai am unde să mă pitesc!” îşi spuse el. 

Şi se afundă într-o pădure, căutând un loc bun de ascunzătoare, când deodată auzi țipătul unei 
vulpi. O luă la fugă şi o găsi prinsă într-o capcană. 

— Acum o să te omor! îi strigă. 

— Fie-ţi milă şi scapă-mă, că şi eu o să-ţi fiu de folos! 

— Mă poţi ascunde undeva, să nu mă găsească prinţesa cu oglinda ei fermecată? 

— O să te ascund mâine în zori, răspunse vulpea, şi n-o să dea de tine cu niciun chip. 

Flăcăul scoase vulpea din capcană şi toată noaptea o îngriji. 

— Suie-te în spinarea mea, îi spuse ea când se lumină de zi, şi ține-te zdravăn! 

Se sui călare, şi vulpea o porni către palat. 

— Mă duci tocmai la prințesă, să mă găsească îndată? strigă el speriat. 

Vulpea nu-l luă înseamă, intră în palat şi, tiptil, se piti sub jiltul pe care şedea prințesa. Tocmai 
atunci, prințesa apucă oglinda, o roti în toate părțile până osteni, dar nu fu în stare să-l găsească. 
Împăratul veni la ea şi-i zise: 

— S-a împlinit timpul sorocit! 

— N-am putut da de el! îi răspunse prinţesa, furioasă. Atunci vulpea se ivi cu flăcăul în spinare. 

— Unde am stat ascuns? o întrebă el pe prinţesă. 

— N-am izbutit să ghicesc! 

— Eram sub jilțul pe care stai, călare pe vulpe! 

— E îngrozitor să mă mărit cu un biet fierar, dar cum o prințesă nu-şi calcă niciodată legământul, 
mâine o să facem nunta. 

Porunciră să i se facă haine mândre flăcăului, şi se îngrijiră de tot ce trebuia pentru nuntă. 

După ce făcură nunta, împăratul îi dădu lui coroana, zicându-i: 


— De acum înainte tu o să domneşti în locul meu! Şi aşa ajunse flăcăul la domnie, stăpân pe 
toată împărăția. 


Prinţesa care s-a ivit din dovleac 
poveste ecuadoriană 


Într-o zi, un prinţ o porni la vânătoare prin pădurile din împărăţia lui. Trecând pe lângă un câmp 
cu dovleci zări un bostan uriaş, cum nu mai văzuse niciodată. Se apropie de el, uimit, şi îi dădu o 
lovitură cu patul flintei de-l rupse în două. Din dovleac se ivi o fată negrăit de frumoasă. Şi prinţul 
şi fata se priviră uimiți. 

— Ce faci aici? o întrebă prințul când îşi veni în fire. 

— Sunt fata unui împărat de departe — răspunse ea — şi m-am aflat în puterea unei vrăjitoare 
care mi-a făcut farmece. Acum, că ai rupt vraja, fii bun şi dă de ştire tatălui meu, să vină să mă ia de 
aici! 

Prințul se grăbi să-i îndeplinească dorința, căci fata cea frumoasă îi căzuse dragă. O însoți până 
găsiră un copac, o ajută să se urce în el, şi-o acoperi cu mantia lui. Apoi plecă grabnic să aducă o 
caleaşca şi s-o ducă la palat. 

La rădăcina copacului în care se ascunsese prinţesa curgea un izvor, de unde luau apă tărăncile 
de prin partea locului. După ce plecă prinţul, veni la izvor o vrăjitoare neagră, cu ulciorul. Cum fața 
prințesei ascunse în frunziş se oglindea în apă, vrăjitoarea socoti că e chipul ci şi strigă, uimită şi 
supărată: 

— Eu, care-s aşa de mândră şi frumoasă, să car apă! Sparse ulciorul şi se întoarse la casa unde 
era slujnică. 

Stăpânii o dojeniră şi o trimiseră iar după apă. Vrăjitoarea cea neagră se uită în apă, văzu 
ogiindindu-se acelaşi chip minunat şi făcu întocmai ca mai înainte. Când o trimiseră stăpânii pentru 
a treia oară la izvor, prinţesa ascunsă în copac izbucni în râs, văzând-o cât era de înfumurată. Atunci 
vrăjitoarea o zări şi-l zise: 

— Frumoasă prințesă, hai să-ți țin de urât! 

Şi fata se învoi. Vrăjitoarea se urcă în copac, o îmbrăţişa, îi luă mantia şi se învălui în ea. Apoi, 
pe ascuns, înfipse un ac în căpşorul prinţesei. Pe dată, fata se prefăcu într-o porumbiţă albă. 

Nu trecu mult şi se întoarse prințul, însoțit de tatăl lui, împăratul. Când în loc de prinţesă dădu cu 
ochii de vrăjitoarea cea neagră, rămase înmărmurit. 

— Ce-ai păţit, prinţesă? o întrebă el. 

— M-a ars soarele şi m-am înnegrit fiindcă nu te-ai întors mai curând. 

Prinţul se gândi că, de bună seamă, fata căzuse iar în puterea unui farmec. Socotind că va putea 
rupe şi de data asta vraja, hotărî s-o ia la palat, cu toată împotrivirea împăratului. Şi ajunseră cu toții 
la palat, unde vrăjitoarea cea neagră fu întâmpinată cu mare cinste. Porumbiţa în care se prefăcuse 
adevărata prinţesă zburase tot timpul după ei, gungurind fără încetare. 

Prinţul o duse pe cea pe care o socotea prințesă într-un iatac unde avea tot ce-i poftea inima, dar 
o opri cu străşnicie să mai iasă la lumina soarelui, ca să nu se înnegrească şi mai tare. Dar cum 
nădăjduia să-i desfacă farmecul, n-o slăbea din ochi nicio clipă. Într-o zi, el o întrebă nerăbdător: 

— Ce-ar trebui să fac oare ca să rup vraja? 

Fără să stea pe gânduri, ea se grăbi să-i răspundă, arătându-i porumbiţei, care se afla mereu în 
preajma lor: 

— Să-i frângi gâtul porumbiţei albe! 

— Cum să fac aşa ceva? Biata porumbiţă, atât de frumoasă! 

Furioasă, vrăjitoarea cea neagră plecă în iatacul ei. Prinţul se apropie atunci de porumbiţă, care 
gungurea într-una. Şi, luând-o în mână, o întrebă: 

— Ce ai, porumbiţă frumoasă? 


Porumbiţa îşi frecă uşor căpşorul de piept, gungurind blând. Deodată, prințul zări acul înfipt în 
capul bietei păsări. 

— Cine ţi-a făcut asta? se miră el, cuprins de milă. Scoase cu grijă acul. Şi îndată porumbiţa se 
prefăcu în fata frumoasă care-i căzuse dragă, când s-a ivit din bostan. Amândoi rămaseră muţi de 
uimire. Când îşi recapătă graiul, el o întrebă ce a păţit, şi prințesa prinse a-i povesti de-a fir-a-păr. 
Mânios, prințul trimise după vrăjitoarea cea haină, şi dădu poruncă să fie legată de cozile a doi 
armăsari, care o rupseră în bucăţi. 

Prinţul dădu de veste împăratului, tatăl fetei, şi-l poftiră la nuntă. Şi făcură o nuntă mândră, cum 
nu s-a mai pomenit, iar apoi tinerii au plecat în împărăţia tatălui fetei, care şi-a lăsat ginerele urmaş 
la domnie. 


Pasărea cu ciocul de oţel 
poveste chiliană 


Trăia odată un împărat care avea trei feciori. Pe unul îl chema Pedro, pe altul Juan iar pe celălalt 
Manuel. Avea împăratul în grădină o mândreţe de portocal, care făcea roade de aur. Dar nu apuca să 
mănânce nicio portocală, fiindcă peste noapte venea un hoţ, nu se ştie cine, şi le fura pe cele mai 
coapte. 

Feciorul cel mare se înfățişă într-o zi împăratului, cu gândul să stea la pândă, să prindă hoţul. 

— Tătucă, zise el, vreau să mă îngrijesc eu de portocal. Porunceşte să mi se dea o stivă de lemne, 
o carafă de vin şi o flintă. 

Şi Juan se puse la pândă; nu trecu însă mult, că adormi. Peste noapte, sosi pasărea cu ciocul de 
oțel şi fură o portocală. A doua zi dis-de-dimineaţă, împăratul îl întrebă: 

— L-ai văzut pe hoţ? 

— Păi n-a venit, răspunse Juan. 

— [a să număr portocalele! zise împăratul şi văzu că lipsea una, cea mai coaptă. 

Atunci feciorul cel mijlociu, Pedro, grăi astfel: 

— E rândul meu, tătucă, să stau de veghe la noapte, împăratul încuviință, iar Pedro ceru, ca şi 
fratele său, o carafă cu vin, o stivă de lemne şi o flintă. 

Se lăsă noaptea, Pedro se puse la pândă, dar, întocmai ca şi Juan, căzu într-un somn greu şi nu-şi 
dădu seama când veni pasărea cu ciocul de oţel şi fură portocala. 

Dimineaţa, împăratul numără portocalele şi iar nu-i ieşiră la socoteală. Atunci Manuel, mezinul, 
îi spuse: 

— Mi-a venit şi mie rândul, tătucă! 

— Cum să stai tu la pândă, prichindel? strigară frații mai mari; n-am prins noi hoțul şi o să 
izbuteşti să-l prinzi tu? 

Dar Manuel nu-i luă în seamă şi zise: 

— Tăcucă, eu o să iau doar o flintă! N-am nevoie de lemne şi nici de vin, îmi ajunge doar flinta! 

Când se întunecă, mezinul se urcă în portocal, pe creanga cea mai încărcată de roade. Se ivi 
pasărea cu ciocul de oţel, vru să fure o portocală şi atunci flăcăul îi dădu o lovitură zdravănă cu 
flinta. Căzură împreună la pământ. Manuel vru să-i rupă spinarea, dar nu izbuti, căci pasărea era 
foarte mare şi puternică. 

— Acum e rândul meu. Zise pasărea cu ciocul de oţel. 

ÎI luă pe băiat în cioc, îl puse în spinare şi zbură cu el către munţi. Ajungând sus pe stânci, îl lăsă 
pe Manuel să se prăpădească acolo, în vârf de munte. Dar băiatul îi strigă: 

— De nu mă omori, să ştii că, îndată ce o să fiu în stare, o s-o pornesc după tine şi nu mă las 
până nu te răpun! 

Şi când pasărea îşi luă zborul, o urmări cu privirea, gândindu-se: 

” Pasărea asta trebuie că-şi are cuibul la câmpie”. 


Începu el să coboare de la munte, târându-şi cu greu trupul chinuit şi, într-un târziu, dădu de o 
peşteră. Intră înăuntru; ca să nu se rătăcească, îşi scoase legătura albă ce-o avea la gât şi o anină în 
chip de steag. 

În vremea asta, la palat, împăratul dădu poruncă să fie căutat Manuel. Văzură sub portocal o 
baltă de sânge şi, mai încolo, flinta sfărâmată. 

— A pierit Manuel! strigă împăratul cu durere. L-a furat pasărea cu ciocul de oţel! 

Şi le porunci de grabă celor doi feciori mai mari s-o pornească în căutarea mezinului, dându-le la 
fiecare câte o desagă plină cu galbeni, să aibă pe drum. Plecară dar Juan şi Pedro la munte, să-l 
caute pe Manuel printre stânci. 

Între timp, Manuel ajunse în fundul peşterii, unde i se ivi în faţa ochilor o moşie întinsă. Se duse 
la stăpânul moşiei şi cumpără de la el cincizeci de vite. Puse apoi pe săracii de pe moşie să jupoaie 
vitele, şi-i pofti să mănânce carnea, că el avea nevoie doar de piele. Şi mai puse să-i facă o funie din 
piele, lungă, cu care porni în căutarea păsării cu ciocul de oţel. 

Nu trecu mult, şi ajunseră la moşie Pedro şi Juan. 

— N-aţi văzut pe aici un tânăr necunoscut? întrebară ei. 

— Ba da, răspunseră oamenii; a fost pe aici un flăcău, a cumpărat cincizeci de animale, şi din 
pielea lor a făcut o funie; apoi a plecat pe drumul acela. 

Cei doi fraţi o porniră spre muntele pe care îl arătară oamenii. Ajunşi acolo, îl găsiră pe Manuel. 
Se îmbrățişară frăţeşte şi-l întrebară: 

— Ce vânt te-a adus pe aici. Frățioare? 

— Pasărea cu ciocul de oțel, care fură portocalele din grădina tatălui nostru. 

Când îl găsiră frații lui, Manuel tocmai terminase de făcut o spadă grea, făurită din multe ocale 
de oţel şi tot atâtea de fier. 

Fraţii rămăseseră acolo, cu gândul s-o pornească cu toţii în căutarea păsării cu ciocul de oţel. Dar 
cum funia din pielea celor cincizeci de vite nu ajungea până jos, în împărăţia fermecată de pe fundul 
prăpastiei, Juan se duse de mai cumpără o sută de capete. Şi, până la urmă, funia fu tocmai bună. 
După ce terminară de făcut toate cele trebuincioase, se întrebară: 

— EI, fraților, care coboară primul? 

— Coboară tu, frate Juan! spuse Manuel, şi-i întinse spada: iar dacă dai de vreo primejdie, trage 
de funie! 

Coborî Juan în jos, tot mai jos, până simţi o dogoare de neîndurat. Mişcă funia şi-l traseră înapoi. 

— Ce-ai păţit, frățioare? îl întrebă Manuel. 

— Am dat de o căldură aşa de cumplită, că n-am mai putut! 

— O să cobor eu, zise Pedro. Luând spada mezinului. Cobori el ce cobori, trecu cu greu de 
dogoare, dar dădu peste un frig atât de groaznic, că îngheță până la oase şi nu mai putu îndura. 
Mişcă atunci funia şi-l traseră de acolo. 

— Ce-ai păţit, frățioare? îl întrebă Manuel. 

— Am trecut de dogoare, dar am dat de un îngheț pe care nu l-am putut îndura. 

— Lasă, frățioare, că acum e rândul meu! 

Şi, luându-şi spada de nădejde, Manuel dădu să coboare. 

— De s-o împlini o lună şi eu nu m-oi întoarce, să plecaţi, fraţilor, că n-o să mai am scăpare! mai 
zise el. 

Apoi cobori, trecu de căldură, trecu şi de îngheţ şi, într-un târziu, dădu de fundul prăpastiei. Se 
pomeni într-o împărăție fermecată, unde zări un palat. O porni într-acolo şi, când intră înăuntru, 
văzu în prima încăpere o fată nespus de frumoasă, care se pieptăna cu un pieptene de aur. Manuel se 
apropie şi bătu în fereastră. Dând cu ochii de chip de om, fata se sperie şi-l întrebă: 

— Ce cauţi aici, voinice? 

— Am venit să te scap, prinţesă! 

— Vai mie, voinice! spuse ea atunci; mă aflu în puterea unui uriaş fără seamăn. Ca să-l învingi, 
trebuie să-l loveşti în locul cel mai slab. 


— Şi unde-i locul acela? 

— Subsuoară, răspunse fata. 

ÎI primi înăuntru prinţesa, îl ospăta şi, cum se apropia ceasul când trebuia să se întoarcă uriașul, 
îl ascunse după uşă. Sosind, uriaşul prinse a striga: 

— A carne de om îmi miroase! 

— Ce tot spui? Nu-i pe aici nici măcar o furnică, darmite suflet de om. Cine să se încumete până 
aici? Mănâncă liniştit! 

Se aşezară împreună la masă. Abia după ce prânziră, prinţesa îi spuse: 

— A venit un flăcău care vrea să-ţi vorbească! 

— Unde-i? 

— Acolo, ascuns după uşă. De asta miroase a carne de om! 

— Adu-l încoace! 

Manuel se ivi şi-i dădu bineţe. 

— Ziua bună, gândacule! îi răspunse uriaşul. 

Flăcăul zări atunci pe masă portocala pe care o furase pasărea cu ciocul de oţel. 

— Ce vânt te-a adus pe aici, gândacule? 

— Am venit după prințesă. 

— Păi o să-ţi fie tare greu s-o iei. De îmi pun mintea cu tine, te mănânc fript ca pe un peştişor. 

Se prinseră amândoi în luptă. Manuel, cu spada cea puternică. ÎI tăie pe din două; însă bucăţile se 
rostogoliră, se lipiră una de alta şi uriaşul prinse iar viață. Se luptară ei până se lăsă noaptea. Când 
uriaşul a fost la pământ, Manuel i-a înfipt spada la subsuoară. Ca prin minune, uriaşul şi-a dat pe 
dată duhul. Flăcăul s-a întors atunci la palat, spunându-i prinţesei: 

— Hai să plecăm de aici! Te-am scăpat de uriaş şi acum eşti a mea! 

— Nu pot pleca, zise ea, că mai am două surori pe care le ține sub vrajă un balaur cumplit. 

— Şi unde se află? 

— Puţintel mai la vale, după strunga asta. 

Manuel rămase peste noapte la palat, iar a doua zi se sculă în zori şi porni s-o elibereze pe a doua 
prințesă. O găsi la fereastra palatului, pieptănându-se, întocmai ca sora ei. 

— Ce vânt te aduce pe aici, voinice? îl întrebă ea; cum de ai trecut de împărăţia uriaşului în a 
cărui putere e sora mea? 

— L-am răpus în luptă! Fata grăi iar: 

— Pe mine mă păzeşte un balaur cu şapte capete. Este atât de fioros, că face să piară totul în 
cale-i, când vine să mănânce de prânz. 

— Dar cum îl pot răpune? 

— Tăindu-i cele şapte capete. 

Prinţesa îl pofti pe Maunel înăuntru, îl ospăta cu toate bunătățile şi. Cam pe la amiază, îi zise: 

— ÎL aud venind! 

Se auziră nişte răgete înfricoşătoare; venea balaurul, mişcând munţii clin loc. Manuel îi ieşi 
înainte şi, cum se văzură, se luară la trântă. Se luptară ei până la apusul soarelui, cinci flăcăul izbuti 
să-l biruie, tăindu-i cele şapte capete. 

— Acum hai să mergem! îi spuse el prinţesei. 

— Vai, voinice, cum să plec, că mai am înc'ă o soră în robie! S-o vezi numai: dacă eu îţi par 
frumoasă, ea e ruptă din soare! 

Şi Manuel se duse s-o elibereze şi pe cea de a treia soră. Ajunse la palatul unde se afla, o găsi la 
fereastră, pieptănându-se, şi-i zise: 

— Ziua bună, fată frumoasă! 

— Bună să-ţi fie inima, voinice! Dar ce vânt te aduce pe tărâmul acesta? se miră ea. Eu mă aflu 
în puterea păsării cu ciocul de oţel, şi nu-i pe lume om s-o poată birui. 

— Păi tocmai după pasărea asta am venit eu! Prinţesa îl pofti la masă. Pe când se ospătau 
amândoi, se făcu amiază şi se ivi pasărea cu ciocul de oţel. 


— Ce vânt te aduce pe aici, Manuel? 

— Am venit după tine. Nu ţi-am spus că, dacă mă laşi cu viaţă, o s-o pornesc în căutarea ta? 

— Azi sunt tare ostenită, grăi pasărea. Hai să mâncăm şi să bem, iar mâine te scoli în zori, 
îmbucăm ceva şi apoi ne luăm la trântă, de pe la ceasurile opt până la amiază. 

A doua zi se sculară, îmbucară ceva şi apoi pasărea cu ciocul de oţel îl duse pe Manuel într-o 
încăpere, să-şi aleagă o spadă ca să-şi măsoare puterile. Apoi îl întrebă: 

— Eşti gata, Manuel? 

Şi ieşiră în câmp să se lupte. Se luptară într-una până la amiază. Se opriră să prânzească şi iar se 
prinseră în luptă. Şi aşa, o începură de dimineață, când se scoală plugarii, şi se luptară până seara, 
când, se întorc de la câmp. 

— S-o lăsăm pe mâine, zise atunci pasărea. 

Manuel rămase peste noapte la palat, iar a doua zi, dis-de-dimineaţă, se pregătiră iar de luptă. 
leşiră în câmp, după ce mâncară, şi se luptară cât, fu ziua de lungă, până la ceasurile când se întorc 
plugarii de la muncă. Manuel era frânt de oboseală, pe când pasărea, care era însuşi diavolul, nu 
ostenise de fel. Fiindcă peste noapte luase un leac fermecat, dătător de putere. 

Prinţesa se apropie de Manuel şi-l întrebă: 

— Ce-i cu tine, voinice? 

— Sunt istovit; mâine n-am să mai fiu în stare să lupt! îi răspunse el. 

— Ascultă-mă: o să-ţi dau eu un leac fermecat şi o să-ți spun cum să-ţi răpui duşmanul. Trebuie 
să-l loveşti şi să-i tai urechea, căci acolo e toată puterea lui. 

Şi zicând vorbele astea, prinţesa îi dădu leacul cu pricina. 

Dar diavolul o văzu şi-i strigă: 

— Nemernico! Îi dai din leacurile mele! 

Şi se năpusti cu furie să-l răpună pe Manuel. Voinicul îi tăie urechea, dar diavolul şi-o lipi la loc. 
Şi tot aşa păţi, până când Manuel izbuti să-i ascundă urechea tăiată şi atunci diavolul a fost nevoit să 
se dea bătut. 

— Prinţesa e a ta, îi spuse el, dar dă-mi înapoi urechea! 

Voinicul nu se învoi. 

— Haide, zise iar diavolul, să fim prieteni! O să-ţi sar în ajutor ori de câte ori vei avea nevoie! 

Dar Manuel nu-l luă în seamă, şi a doua zi porni cu prințesa, trecură să ia şi pe cealaltă, apoi se 
întoarseră la prima, care aştepta. Ca să iasă din împărăţia de pe tărâmul acela, voinicul o legă întâi 
pe sora cea mai mare de frânghie, ca s-o poată trage în sus fraţii lui. Mai rămăsese doar o singură zi 
până să se împlinească luna, şi cei doi frați erau gata-gata să plece. Când văzură că se mişcă funia, 
prinseră a trage cu nădejde până o scoaseră pe prințesă. 

— Ea mea! zise Pedro, văzând-o cât e de frumoasă. 

— Ba e a mea! sări şi Juan. 

— Hai să ne luăm la trântă şi, cine o învinge, a lui să fie! 

— Haide! 

Dar fata le spuse: 

— Nu vă bateţi, că suntem trei surori, una pentru fiecare. 

În vremea asta Manuel o legă pe a doua prinţesă şi fraţii o scoaseră. Văzând-o mai mândră decât 
prima, iar se luară la ceartă. 

— Ea a mea! 

— Ba e a mea! 

— Nu vă certaţi, grăi atunci fata, că mai e jos o prințesă! 

Când o scoaseră pe ultima, care era cea mai frumoasă dintre toate, începu iar sfada: 

— Ea mea! strigă Pedro. 

— Ba nu! se împotrivi fata, căci prinsese drag de Manuel. 


Dar Manuel, temându-se ca nu cumva fraţii cei mari să-l omoare, rămase jos, în împărăţia de pe 
celălalt tărâm. Înainte de a se despărţi de el, prințesa cea mai mică îi dăruise un inel, iar el îi dăduse 
spada, zicându-i: 

— Să-i pui la încercare pe toţi cei care vor vrea să te ia de nevastă, şi să te măriți numai cu cel ce 
va izbuti să scoată spada asta din teacă! 

Cum se văzu singur, Manuel legă de funie un pietroi. Ca să scape de el şi să rămână ei cu 
prințesele, fraţii cei haini tăiară funia, şi pietroiul se duse la fund. Ticăloşii de frați le luară în grabă 
pe cele trei prințese şi plecară cu ele. Le duseră în împărăția tatălui lor, iar împăratul, drept 
mulțumire, le dădu de nevastă pe fetele cele mari. Prinţesa mezină rămase însă la palat. De cum 
sosise însă la palatul părintesc, fata amuţise. Nimeni, nici tatăl, nici mama, nici surorile ei, nu 
izbutiră s-o facă să vorbească. 

Trecuse un an de zile, şi prințesa mută tot îl mai aştepta pe alesul ei. În vremea asta, Manuel 
rătăci departe, până ajunse, într-o zi, în împărăţia piticilor, unde el părea urî adevărat uriaş. Se duse 
la palat să se înfățişeze împăratului piticilor, şi-i spuse că e în căutare de lucru. 

Împăratul îi răspunse că avea de lucru pentru el: să-i păzească o turmă de oi, care nu erau altceva 
decât şoareci. 

— Cum o să-i păzesc, luminăţia-ta, când se furişează în toate părțile? 

Rămase Manuel la palat, să vadă de turmă. După ce trecură şapte zile, pe când se afla la păşune, 
se lăsă din zbor lângă el un vultur. 

— Voinice, vrei să vii cu mine? îl întrebă vulturul. 

— Cum să nu! 

— Du-te de grabă la palat şi cere drept simbrie paisprezece mieluşei! 

Manuel ascultă şi se întoarse cu mieii, dar numai cu doisprezece, că atât îi dăduseră. 

— Urcă-te în spinarea mea şi s-o pornim! grăi vulturul. După ce zburară o vreme, vulturul îi 
spuse lui Manuel: 

— Dă-mi un miel, că mi-e foame! 

Ca să ajungă sus, printre oameni, trebuiau să treacă prin paisprezece împărății aflate sub pământ. 
Cum treceau de o împărăție, vulturul îi cerea câte un miel. 

— Mai dă-mi unul, ceru iar, când ajunseră în cea de a treisprezecea împărăție. 

— Nu mai am! 

— Atunci dă-mi o bucată din piciorul tău, că de nu, te arunc jos! 

Manuel n-avu încotro; îşi tăie o bucată şi i-o dădu. Când trecură de ultima împărăție, vuturul 
spuse iar: 

— Mai dă-mi un miel! 

— Nu mai am! 

— Atunci dă-mi o bucată din celălalt picior! că de nu, te arunc jos! 

Şi Manuel nu avu încotro nici de data asta, aşa că îi dădu. Ajunseră, în sfârşit, sus, dar flăcăul 
căzu la pământ, că nu se mai putea ţine pe picioare. Vulturului îi se făcu milă, îi dădu înapoi 
bucăţile de carne şi i le lipi la locul lor. 

Chiar atunci se ivi diavolul. 

— Cum îți merge, Manuel? A trecut multă vreme de când nu te-am văzut! 

— Păi n-ai văzut că era cât pe-aci să mă prăpădesc? 

— Şi de ce nu ţi-ai amintit de mine, să mă chemi în ajutor? Dă-mi acum urechea! 

Manuel ţinea urechea diavolului într-o batistă. O scoase şi i-o dădu. 

— Ascultă, voinice, grăi iar diavolul, fraţii tăi s-au însurat cu cele două prințese şi trăiesc în 
pace, iar mezina stă şi te aşteaptă. A dat de veste că o să se mărite numai cu cel ce va fi în stare să 
scoată spada din teacă, dar până acum nimeni n-a izbutit. Şi au venit prinți de tot felul, oameni 
bogați, tineri şi voinici. Nimeni n-a fost în stare, doar unul a scos spada însă numai până la 
jumătate. Dacă vrei să încerci, o să te ajut eu! 


Manuel se învoi şi o porni în căutarea prințesei, zdrențăros şi îmbătrânit, bietul de el, de alâtea 
încercări. Ajunse în sfârşit la palat, se înfățişă prinţesei şi-i dădu binețe, zi când: 

— Mindră prințesă, am trecut pe aici şi am aflat că cel care izbuteşte să scoată spada din teacă te 
poate lua de nevastă. Vreau să încerc şi eu. 

Când i se aduse spada, zdrențărosul izbuti s-o scoată din teacă fără nicio greutate. 

Prinţesa, uimită, îi spuse împăratului. 

— Tată, omul ăsta a scos spada din teacă! 

— Trebuie să te măriţi cu el! 

— Ba încă nu, să mai treacă o săptămână, ceru prințesa, care nu-l recunoscuse pe Manuel. 

Împăratul încuviință. 

Cum îl văzu înapoi pe Manuel, diavolul îl întrebă: 

— Fi, cum ţi-a mers? 

— Am scos lesne spada din teacă, fiindcă era a mea. Şi-i mai spuse că împăratul hotârâse nunta 
peste o săptămână. 

— Ce-am să mă fac acuma, aşa zdrențăros? se jelui el. 

— Nu te necăji, prietene, că doar de aceea sunt aici, să te ajut. 

Sosi sâmbăta şi, înainte de a se înfățișa la palat, diavolul îl prefăcu pe Manuel într-un prinț 
chipeş, cum fusese înainte. Îi dădu apoi un rădvan mândru, care strălucea de atâta aur şi argint. 

Când ajunse la palat, Manuel se înfățişă prinţesei şi-i zise: 

— Am venit să te iau! Dar ea îi răspunse: 

— Vai, voinice, trebuie, într-adevăr, să mă mărit, dar nu cu tine, ci cu un bătrân zdrenţăros, 
sărmana de mine! 

Atunci Manuel scoase inelul de logodnă pe care i-l dăduse ea în împărăția de sub pământ şi i-l 
arătă. Fata îl recunoscu şi se bucură din inimă, iar împăratul spuse: 

— Trebuie să-mi țin cuvântul de împărat, aşa că să facem îndată nunta! 

Şi făcură o nuntă cum nu s-a mai pomenit, la care veniră cu mic cu mare, în căleşti ori pe Jos, 
bogați şi săraci, zdraveni şi ologi. Două săptămâni nuntiră, ospătându-se cu toate bunătățile. 


Căluţul cu şapte culori 
poveste cubaneză 


A fost odată un împărat care avea o fată de măritat. Ținea cu tot dinadinsul să-i dea de bărbat pe 
cel ce s-ar încumeta să sară călare până la terasa palatului, unde avea să-l aştepte prinţesa. Împăratul 
dădu de ştire în toată împărăţia care-i era voia şi începură să vină de pretutindeni fel de fel de 
oameni, călare, să-şi încerce norocul, nădăjduind fiecare să izbutească. 

Pe meleagurile acelea trăia într-o colibă sărăcăcioasă un om cu cei trei fii ai lui. Munceau toţi la 
câmp, pe un petic de pământ pe care-l aveau, de unde strângeau porumb din belşug. Dar, cum îndată 
ce se întuneca intrau în lan o mulțime de cai sălbatici să mănânce porumb, trebuiau să vegheze cu 
rândul, toată noaptea, ca să nu rămână fără recoltă. 

Dintre toţi trei, prâslea era cel mai pricăjit şi fraţii lui îl numeau „nepricopsitul”. Tatăl însă îl 
îndrăgea nespus. 

Într-o zi, cei doi fii mai mari se duseră la târg şi se întoarseră cu vestea că împăratul voia s-o dea 
pe fata lui de nevastă celui care avea să sară călare până la terasa unde îl aştepta prinţesa. 

Atunci când trebuia să înceapă la palat întrecerea călăreților, prâslea îi zise părintelui lor: 

— Tătucă, nu mai sta de veghe noaptea, că eşti prea bătrân! O să stau eu şi în felul ăsta frații mei 
or să poată merge să vadă întrecerea călăreților. 

Tatăl îi spuse însă că n-o să poată să stea treaz să vegheze lanurile şi că or să intre caii sălbatici, 
care or să mănânce tot porumbul. 

Feciorul cel mic îi răspunse: 


— Ba nu, tătucă, fiindcă am să-mi iau un săculeţ cu nişte ardei iute şi, când mi s-o face somn, o 
să mă frec la ochi, şi în felul ăsta o să stau treaz. 

Se duse să stea de veghe, pe când frații cei mari plecară la palat, să vadă cine o s-o câştige pe 
fata împăratului, sărind cu calul până sus la ea. 

Prâslea luă cu el o frânghie groasă, cu gândul să încerce să prindă vreunul din caii sălbatici care 
mâncau porumbul. Se aşeză la pândă sub un copac stufos care creştea în mijlocul lanului. Când i se 
făcu somn, scoase săculeţul şi se frecă la ochi cu ardei iute, de-i dădură lacrimile, dar rămase treaz. 
Când să mijească zorile, se iviră însă caii sălbatici să mănânce porumb; atunci flăcăul făcu la funie 
un laţ şi izbuti să-l prindă pe cel mai mare şi mai frumos. Calul prinse a se smuci, dar el strânse laţul 
cu dibăcie, învârtind funia în jurul unui copac, până ce animalul nărăvaş obosi. 

Stăpânul lui era chiar diavolul. Când calul văzu că nu poate scăpa şi că începuseră a se ivi zorile, 
nu mai avu încotro — căci, fiind calul diavolului, fugea la lumina zilei — şi prinse a vorbi cu glas 
de om: 

— Dă-mi drumul şi-ţi făgăduiesc că n-o să mai vină niciun cal să-ți mănânce porumbul! 

Dar flăcăul nu-i dădu drumul şi calul se mai rugă încă o dată: 

— Dă-mi drumul, că o să te răsplătesc; când ai să vrei să-ţi sar în ajutor, e deajuns să ciocăneşti 
de trei ori în trunchiul unui copac şi să spui: „căluţule cu şapte culori, vino îndată!” Iar eu am să 
vin, strălucind ca luna, ca stelele sau ca soarele. 

Când auzi prâslea vorbele astea, se hotărî să-i dea drumul calului. Dar mai întâi făcură amândoi 
jurământ. Apoi, cum îl lăsă slobod, calul se făcu nevăzut. 

Băiatul se duse acasă, unde-i găsi pe fraţii cei mari povestind de întrecere, cum nimeni nu 
izbutise să sară atât de sus şi şi-au omorât caii degeaba. Toată împărăţia era răscolită de povestea 
asta cu săritul călare, ca să-şi aleagă împăratul ginere. 

Cum îl văzu pe prâslea, tatăl îl întrebă dacă n-a adormit stând de veghe, iar el îi răspunse că nu. 
Se duse atunci bătrânul să vadă câmpul de porumb, şi-l găsi neatins. 

Toată ziulica feciorul cel mic se gândi să-l cheme în ajutor pe calul diavolului, să-l pună să sară 
cu el până sus la prințesă, ca să se poată însura cu ea. Când se lăsă noaptea, grăi astfel: 

— Tătucă, lasă-i pe fraţii mei să meargă iar la palat, să vadă întrecerea călăreților, că eu mă duc 
să stau de veghe în lanul de porumb. 

Fiindcă îi era tare drag prâslea, tatăl nu vru să-l lase să mai stea de veghe, dar băiatul îl rugă cu 
atâta foc încât; până la urmă, se învoi. Cum se întunecă, flăcăul îşi luă săculeţul cu ardei iute şi se 
duse să vegheze lanul. Dar n-a mai fost nevoie să stea la pândă că nu s-a ivit niciun cal sălbatic să 
mănânce porumbul. Flăcăul se duse la copacul din mijlocul câmpului, bătu de trei ori în trunchiul 
lui şi zise: 

— Căluţ cu şapte culori, vreau să mi te arăţi precum luna! 

Şi deodată văzu o licărire strălucitoare, şi iată că se ivi calul, ca o lună ce luminează muntele. 
Flăcăul îl încalecă şi în clipa aceea hainele lui zdrenţuite pieriră şi se trezi înveşmântat ca un prinţ, 
cu straie care străluceau de departe. 

Se îndreptă spre palat şi, pe drum, toţi oamenii care-l vedeau venind se minunau, zicând: 

— Ce cal strălucitor, parcă ar fi luna de pe cer! Prâslea îşi mână calul lângă zidurile palatului. 
Dintr-o săritură, calul îl purtă până sus, în mijlocul terasei, unde aştepta prinţesa, aşezată pe tronul 
ei. Împăratul dădu fuga să-şi îmbrăţişeze ginerele şi porunci să se facă degrabă nunta. Dar flăcăul îi 
zise: 

— Ba nu, înălțimea-ta, trebuie să mai sar încă de două ori şi pe urmă o să facem nunta. 

Şi plecă pe calul lui strălucind ca luna. 

Cum ajunse la copacul din mijlocul lanului, calul se făcu nevăzut şi în clipa aceea straiele 
mândre ale flăcăului se preschimbară în zdrențele lui de totdeauna. Prâslea se întoarse la coliba 
părintească, unde îi găsi pe cei doi fraţi ai lui, stând la taifas. Tocmai povesteau ce se întâmplase la 
palat, cum venise un prinț călare pe un cal strălucitor ca luna, îmbrăcat în straie mândre şi cum 
sărise până sus, unde era prinţesa, spunând că o să mai ducă la bun sfârşit încercarea încă de două 


ori şi că abia apoi avea să o ia de nevastă. Prâslea le auzi vorbele şi le zise: 

— Prinţul acela înveşmântat în straie strălucitoare ca luna, care a izbutit să sară până sus, la 
terasa palatului, eram eu! 

Frații îi răspunseră în bătaie de joc: 

— [a taci, nepricopsitule, nu mai vorbi prostii! Ia te uită la el ce nătâng! 

Băiatul nu mai scoase un cuvânt, iar tatăl îi dojeni pe ce i mari spunând: 

— Nu vă purtaţi aşa cu el, sărmanul, că doar el a stat de veghe în lanul de porumb ca voi să vă 
duceți să vedeţi întrecerea de la palat. Şi de când stă el de pază, niciun cal n-a mai mâncat 
porumb... 

Când se lăsă noaptea, feciorul cel mic se duse la copacul stufos, ciocăni de trei ori. Şi şopti: 

— Căluţule cu şapte culori, vino strălucind precum o stea! 

Şi pe dată se ivi calul fermecat, scânteind ca o stea strălucitoare şi în goana lui lumină pădurea. 
Flăcăul îl încalecă şi zdrențele lui se prefăcură în straie strălucitoare, de părea şi el o stea. Plecară 
către palat şi lumea care vedea de departe lumina ce se apropia striga uimită: 

— lată un cal ce străluceşte ca o stea! 

Prâslea sări pentru a doua oară cu calul lui, amândoi revărsând lumină. Apoi el se înfățişă 
împăratului şi-i zise: 

— Mâine vin iar, pentru ultima încercare şi apoi o să o iau pe prințesă de nevastă. 

Încalecă şi plecă. Ajungând la copacul din mijlocul porumbiştii, calul fermecat pieri. Flăcăul se 
pomeni iar cu zdrenţele pe el, şi se întoarse acasă, unde fraţii povesteau de a doua săritură a calului 
ce strălucea ca o stea. Prâslea le spuse că tot el a fost prinţul cu pricina, dar frații se înfuriară şi-l 
batjocoriră, aruncându-i cuvinte de ocară. Bietul părinte îi sări şi de astă dată în ajutor feciorului cel 
mic, spunându-le celorlalți că mulțumită lui au putut să vadă săritura aceea năzdrăvană. 

A treia noapte, flăcăul se duse iar la copacul stufos, ciocăni de trei ori şi şopti: 

— Căluţ cu şapte culori, vreau să vii strălucind ca soarele! 

Şi pe dată toată pădurea şi lanul de porumb se luminară de strălucirea calului, care se ivi ca un 
soare. Flăcăul încalecă, iar straiele de pe el păreau ţesute din raze. Plecară către palat, iar mulțimea, 
zărindu-i de departe, striga: 

— Vine un cal strălucitor ca soarele! 

Flăcăul îşi opri calul care răspândea lumină la zidul palatului, apoi sări în înalt, de ajunse în 
mijlocul terasei, în fața prințesei. Ea abia de putu să-i vadă, din pricina strălucirii orbitoare a calului 
şi a veşmintelor călărețului. 

Făcură îndată pregătirile de nuntă, se strânseră oaspeţii şi flăcăul se însura cu fata împăratului. 

La puţină vreme, flăcăul îi zise socrului său: 

— Rogu-te, înălțimea-ta, să dai poruncă să se ducă vizitiul cu caleaşca împărătească după tatăl şi 
frații mei, să-i aducă la palat! 

Împăratul îşi trimise caleaşca, însoţită de mai mulţi oşteni, la coliba unde trăiau fraţii şi părintele 
prințului cu straiele strălucitoare. Când bietul bătrân văzu că vine către el caleaşca împărătească, 
prinse a tremura. 

— Vine încoace caleaşca împăratului, băieți, le zise el celor doi, ce o fi căutând? De bună seamă 
că aţi făcut vreo necuviinţă când v-aţi dus la palat şi acum vin oştenii să vă prindă! 

— Ba nu, tătucă, răspunseră băieţii, n-am făcut nimic rău. N-am făcut altceva decât să bem nişte 
vin în cinstea nunții prinţesei... 

Pe când vorbeau ei, iată că oştenii şi caleaşca împărătească ajunseră în faţa colibei. Fără o vorbă. 
Îi luară pe toţi trei şi-i duseră la palat. Tot drumul tremurară de frică, socotind că-i duc să-i 
pedepsească pentru vreo faptă necugetată pe care au săvârşit-o. 

Dar când ajunseră la palat, îi duseră în fața tronului, unde stătea prâslea, îmbrăcat în straie de 
prinț. Când îşi văzu tatăl, tremurând de spaimă, dădu fuga să-l îmbrățişeze şi-l întrebă: 

— Tătucă, nu mă recunoşti? 

Bătrânului nu-i veni să-şi creadă ochilor, dar până la urmă îl recunoscu. Atunci prințul se întoarse 


către fraţii lui mai mari şi le grăi astfel: 

— Nu v-am spus doar că eu eram prinţul cu straie strălucitoare care a izbutit să sară până pe 
terasa palatului? 

Tatăl nu-şi mai venea în fire de uimire. Prinţul chibzui bine, apoi le zise fraților: 

— Voi doi o să rămâneţi la palat, ca argaţi, să munciti la grajduri şi să faceţi curăţenie. 

Şi, întorcându-se către tatăl lor, mai spuse: 

— lar dumneata, tătucă, ai să stai aici la palat, dacă ţi-e pe plac. Frații mei merită însă pedeapsa 
asta, fiindcă s-au purtat urât... 

Bătrânul rămase la palat, iar prâslea şi prinţesa au trăit ani mulți fericiți. 


Trupul fără suflet 


poveste chiliană 


Trăiau odată patru fraţi: trei băieți şi o fată. Locuiau la malul mării, singurei, fiindcă erau orfani. 
În fiecare zi băieţii ieşeau la vânat, fiecare cu flinta lui, prin pădure. Totdeauna înainte de plecare îi 
spuneau sorei lor ca nu cumva, cât lipseau ei, să deschidă fereastra care da spre mare. Îi porunceau 
să n-o deschidă în ruptul capului, dar nu-i spuneau din ce pricină. lar ea, ascultătoare, nu le ieşea 
din vorbă. 

Într-o zi însă, când plecaseră toţi trei — fiindcă uneori rămânea acasă unul din fraţi lângă ea — 
şi se văzu singură, îşi zise: „la să deschid eu fereastra, să văd de ce mă opresc mereu frații mei”. 
Dar nici n-apucă s-o deschidă bine, că ieşi de acolo un duh rău, care o răpi. Era Trupul fără Suflet, 
aşa i se zicea. 

Către seară, când se-ntoarseră frații, găsiră fereastra deschisă, iar sora lor, nicăieri. Îşi dădură 
îndată seama ce s-a întâmplat. 

— A răpit-o Trupul fără Suflet! strigară. Ce să facem acum, noaptea? Să chibzuim şi să aşteptăm 
dimineaţa! 

A doua zi, fratele cel mare hotărî să plece el singur, iar ceilalți doi să rămână acasă, să vadă ce se 
întâmplă, şi să-l aştepte. Le mai spuse să sădească un pomişor, în chip de semn, ca să afle cum o să- 
i meargă lui departe. 

— Dacă se usucă, e semn că-s mort, iar dacă se prinde, că sunt teafăr. 

O porni fratele cel mare la drum, şi peste o zi ceilalți doi se uitară la pomişor şi ziseră: 

— S-a ofilit de tot! Asta înseamnă că fratele nostru a murit! Ce primejdii 1-or fi ieşit în cale. Pe 
unde l-or fi purtat paşii? 

După ce merse el ce merse, fratele cel mare ajunse într-o câmpie frumoasă, unde văzu un 
armăsar aprig, care păzea nişte iepe. Când flăcăul se apropie, armăsarul se năpusti la el, iute ca 
vântul, şi-l izbi aşa de cumplit, că-l ucise pe loc. Cu cal cu tot. 

— Mâine o pornesc eu la drum, zise atunci fratele mijlociu. 

Şi a doua zi plecă, uitându-se cu grijă după urmele lăsate de calul fratelui mai mare. Păţi şi el la 
fel: când îl zări armăsarul, se repezi la el şi-l omori. 

Cum fratele mijlociu lăsase şi el drept somn un pomişor. Mezinul se uită şi văzu că s-a uscat. 

„Asta înseamnă că am rămas singur, că amândoi frații au murit!” îşi zise el cu jale. 

Dimineaţa în zori se aşternu la drum, pe urmele fraților lui. Când dădu şi el de armăsar, duse iute 
flinta la ochi şi, fiind un ţintaş neîntrecut, îl nimeri drept în frunte. Armăsarul acela era fermecat: 
avea coama şi coada de aur; flăcăul le smulse şi le atârnă la şaua calului său. Apoi îşi îngropa fraţii, 
pe care îi găsise zăcând pe câmpie. 

O porni mai departe şi merse cale lungă, tare lungă, într-un târziu zări o turmă mare. Când se 
apropie, văzu că erau animale din toate soiurile pe care le lăsase Domnul pe pământ. 

„Măi, să fie! îşi zise el. Am izbutit eu să scap teafăr până acum, dar aici nu mai am scăpare!” 

Trecu însă pe lângă animale — lei. Tigri, elefanţi şi multe alte animale înfricoşătoare — dar nu 


păți nimic. Deodată, o pasăre se lăsă din zbor în față lui şi-i grăi astfel: 

— Voinice, m-a trimis împăratul animalelor să te chem, căci poate eşti în stare să ne faci 
împărțeală dreaptă; avem o vită şi nu-i chip să ne facem fiecare parte. 

Flăcăul se întoarse din drum, se înfățişă înaintea împăratului, care era leul, şi i se închină. 

— lată, voinice, spuse atunci leul, te-am chemat să ne împărți prada asta şi o să-ţi fim 
recunoscători de ne mulțumeşti pe fiecare. 

Şi se puse flăcăul pe împărţit, cu spada pe care o purta la brâu ca să se apere. Îi dădu leului 
pieptul, că ştia că îi place. Şi tot aşa împărți fiecărui animal câte o bucată, potrivind şi mărimea. La 
urmă îi mai rămăsese o bucată de piept gras şi una de cap; se uită în Jur, să vadă ce animal a rămas 
fără parte, şi zări un vultur slab şi fără putere. 

— Asta-i partea ta! îi zise, şi-i dădu pieptul. Vulturul îşi primi bucata şi începu s-o mănânce. lar 
flăcăul se întrebă în gând: 

„Ce animal o mânca oare capul?” 

Şi, uitându-se în jos, dădu cu ochii de nişte furnici, mişunând care încotro. Tăie atunci cu o 
lovitură de spadă capul, îi scoase creierii şi îi dădu furnicilor. 

— Sunteţi mulţumite cu toatele? întrebă el animalele. 

— Da, voinice! răspunse leul. Iți mulţumim frumos! Flăcăul îşi luă atunci rămas bun, încalecă pe 
cal şi-şi văzu mai departe de drum. Nu trecu mult şi leul le întrebă pe animale: 

— Sunteţi mulțumite? 

Toate încuviinţară, fiindcă, într-adevăr, fiecare îşi primise partea. 

— Ce nerecunoscători mai suntem! zise atunci leul, şi porunci pe dată vulpii: 

— Fugi după el, pe scurtătură, cumătră Rozalia, şi spune-i să se întoarcă! 

Vulpea o luă pe scurtătură şi-i ieşi în faţă. 

— Voinice, întoarce-te! 

Auzind vorbele astea, flăcăul se sperie, căci se gândi: „Animalele astea nu s-or fi săturat şi acum 
vor să mă mănânce!” 

Se întoarse el, că n-avu încotro, dar cu mare frică. 

— Care-i porunca, împărate? îl întrebă pe leu. 

— Vai, voinice, tare am mai fost nerecunoscători! Descăleca, n-ai teamă, că vrem să-ți facem un 
dar fermecat: când te-oi afla în primejdie, o să te prefaci în animalul care-i dori şi ai să scapi teafăr. 

Flăcăul se dădu jos de pe cal. 

— Întinde mâna! îi ziseră animalele. Şi fiecare se apropie şi-i linse mâna. 

— N-ai decât să spui: „Leule, vino-mi în ajutor”, şi te prefaci în leu! 

Tare se bucură flăcăul de darul animalelor. Se despărți de ele şi se aşternu la drum, fără să ştie 
prea bine încotro să se îndrepte. Nu trecuse niciodată prin codrii aceia de la munte, şi merse până ce 
ajunse într-o câmpie. 

Mai merse el ce merse şi se pomeni în față cu un deal, pe care nu era chip să-l ocolească. Stătu şi 
chibzui cum să facă să treacă, fiindcă nu-l putea urca. Văzând că-i în, primejdie, se întrebă gânditor: 

— Oare ce pasăre o putea să zboare peste deal? Descăleca, scoase şaua şi hamurile de pe cal, le 
ascunse bine printre copaci, ca să nu se zărească şi lăsă animalul slobod să pască în voie. Apoi 
spuse: 

— Vulture, vino-mi în ajutor, să pot trece dealul! 

Pe dată se prefăcu în vultur. O jumătate de zi zbură, până să dea de culme. Când ajunse sus, se 
aşeză să se odihnească şi se uită jos, unde avea să coboare. I se păru că vede în depărtare un palat 
strălucitor. Îşi luă iar zborul într-acolo şi, când ajunse, se ascunse printre pomii roditori din grădină, 
ca să vadă ce se întâmplă. 

După un răstimp o zări pe soră-sa, care ieşi să se plimbe în grădina palatului. 

„Slavă Domnului! Iat-o pe soru-mea! îşi zise atunci mezinul. Cum mai e şi viaţa asta!” 

Şi ieşi dintre pomi, apropiindu-se ca să-l vadă sora şi să-i poată vorbi. Când dădu cu ochii de el, 
fata strigă: 


— Ce vânt te-a adus pe aici, vulture drag? Nu ştii că pe meleagurile astea nici musca nu zboară, 
şi tu te încumeţi să vii? Ai poate vreo putere fermecată! De-i aşa, spune-mi adevărul! Vino lângă 
mine! 

Vulturul se lăsă jos din pom, şi se prefăcu iar în om. Ce se mai bucurară amândoi când se 
regăsiră! Fratele o întrebă îndată pe soră-sa cum de-a ajuns acolo, cine a adus-o. Iar fata îi răspunse: 

— Mă aflu în puterea stăpânului acestui palat, un uriaş care n-are suflet. 

— Nu se încumetă nimeni să-l omoare? 

— Nu, că e puternic! Când se întoarce acasă, stârneşte o vijelie de se cutremură totul în jur. Unde 
să te ascund, că trebuie să sosească şi simte de la o poştă mirosul de om! 

— Am să mă prefac în furnică şi-am să mă ascund în părul tău, iar tu să-l descoşi să afli care-i 
taina lui, de n-are suflet! 

Nu termină el bine de vorbit, că se auziră un fel de vuiete asurzitoare, aşa cum spusese fata. 

— Se apropie! zise ea. 

Fratele se prefăcu în furnică şi se ascunse în părul ei. 

— Nu-ţi fie teamă pentru mine, că am să stau cuminte aici! grăi furnica. 

Deodată, uriaşul se năpusti înăuntru strigând: 

— Îmi miroase a carne de om! 

— Ce tot vorbeşti, spuse fata, când pe aici n-ajunge nici picior de muscă! Ce ţi se mai năzare? 

— Nerecunoscătoareo! Vrei să mă înşeli! 

— Nici gând! Mai bine mi-ai vorbi despre taina ta. Unde ţi-e sufletul? întrebă fata. 

— Bine, se învoi uriaşul, o să-ţi spun. Lângă lacul din zare trăieşte un tigru, înăuntrul tigrului 
este un leu, şi în leu, o vulpe; în vulpe, o porumbiţă şi înăuntrul ei, un ou. Oul ăsta e sufletul meu. 
Câtă vreme trăiesc aceste animale, nimeni nu-mi poate lua viața. 

Când sosi ceasul să plece uriaşul, furnica ieşi din părul fetei şi se prefăcu iar în om. 

— Nu-i nevoie să-mi povesteşti, am auzit totul! Iată ce o să fac: tigrul cu pricina fură oi din 
turma vecinului. O să mă tocmesc păstor, de m-or primi, ca să-l pot prinde. 

Îşi luă rămas bun de la soră-sa şi-o linişti spunându-i: 

— Să n-ai teamă! Am o putere fermecată şi am să răpun toate animalele; o să mă prefac mai întâi 
în tigru, apoi în leu, în vulpe şi, în sfârşit, în porumbiţă. 

Plecă şi se duse la casa stăpânului turmei care, îndată ce-l văzu, îi dădu bineţe şi-l întrebă: 

— Ce cauţi pe-aicea, voinice? 

— Caut de lucru, să-mi pot câştiga traiul. 

— Am să-ţi dau eu de lucru; te iau ca cioban, la oi, că mi le omoară un tigru care trăieşte lingă 
lacul ăla. Mereu fură câte o oaie, de mi se prăpădeşte toată turma. 

Flăcăul se gândi în sinea lui:,. Asta-i tocmai ce-am vrut şi eu!" 

— Te iau cioban doar dacă o să cădem la învoială, glăsui mai departe stăpânul. O să-ţi plătesc o 
pungă de arginţi pe an, dacă ai grijă de oi şi mi le scapi de la prăpăd. 

Flăcăul îşi făcu socoteala cât o să câştige şi răspunse: 

— Mă învoiesc! Lasă turma pe seama mea, fără grijă. lar de s-o prăpădi vreo oiță, o să fie din 
voia Domnului şi nu din pricina tigrului, îţi făgăduiesc! 

— Măi, să fie! Curajos mai eşti! se minună stăpânul. Ciobanul îşi luă îndată turma şi o mână 
grabnic spre lac. Nu trecu mult, şi hop! apare tigrul. Flăcăul zise în gând: „Tigrule, vino-mi în 
ajutor!” 

Şi, cât ai clipi, se prefăcu într-un tigru, mai mare şi mai fioros decât hoţul de lângă lac. 

Stăpânul, care privise de departe, se tot întreba de ce-o fi minat ciobanul turma tocmai într-acolo. 
Se duse să vadă şi, când dădu cu ochii de celălalt tigru, se sperie cumplit. 

Cei doi tigri începură lupta. Se luptară ei ce se luptară, până ce tigrul care fura oi se dădu bătut şi 
spuse: 

— Să lăsăm lupta pe mâine! 

— Nici gând, nu lăsa pe mâine ce poți face astăzi! Şi flăcăul prefăcut în tigru se năpusti iar şi 


până la urmă îl omori. Se aşeză atunci să-şi tragă puţin sufletul, zicându-şi: 

„Acum o să iasă leul. Să fiu gata să mă prefac în leu!” Spintecă burta tigrului şi ieşi afară un leu 
fioros, gata de bătaie. 

În clipa aceea, la palat, uriaşul căzu bolnav la pat; zăcea fără să mai poată face o mişcare. 

Cei doi lei se încăierară. Flăcăul prefăcut în leu birui; îl ucise pe celălalt leu şi, pe când dădu să-i 
spintece burta, îşi zise: 

„Ei, acum e şi mai primejdios, că vulpea-i tare iute de picior! Numai ogarul poate s-o întreacă”. 
Şi se prefăcu în ogar. 

Vulpea ieşi din burta leului şi o rupse la fugă. Ogarul, după ea! O prinse şi o omori. 

„Acum mă paşte altă primejdie! îşi spuse flăcăul. Din vulpe o să iasă o porumbiţă, care zboară ca 
gândul. Să mă prefac în şoim, care-i şi mai iute, ca s-o pot prinde”. 

Pe când despica el burta vulpii, la palat Trupul fără Suflet se jeluia, strigându-i fetei vorbe de 
ocară: 

— Trădătoareo şi nerecunoscătoareo ce eşti! 

Din burta vulpii i ieşi porumbiţa, care îşi luă zborul. Însă şoimul se luă după ea şi o răpuse. Apoi 
se prefăcu iar. În om şi scoase oul fermecat, pe care-l dobândise cu atâta trudă. ÎI puse bine şi duse 
apoi turma la stăpân. 

— lată-ți turma întreagă, fără să lipsească nicio oaie! zise. 

Iar stăpânul, minunându-se, grăi astfel: 

— Am văzut toate farmecele pe care le-ai făcut, şi de mare ajutor mi-ai fost! 

— Am făcut-o ca să-l răpun pe uriaşul care mi-a răpit sora. 

Şi flăcăul se întoarse la palat, cu punga de arginţi pe care i-o dădu stăpânul la despărțire. Dar ce-i 
păsa lui de bani, când ştia că o să se aleagă cu toate bogăţiile uriaşului, cufere pline cu aur şi argint! 

Când ajunse, o întrebă pe soră-sa: 

— Unde-i Trupul fără Suflet? 

— Zace acolo, în pat! 

Se duse flăcăul la patul uriaşului, care, îndată ce-l văzu, strigă iar către fată: 

— Ticăloase, dă-mi înapoi sufletul! Dar flăcăul, îi spuse: 

— Mai întâi să-mi dai toate cheile de la cuierele unde-ţi ţii bogăţiile! 

Uriaşul porunci fetei să-i dea toate cheile, nădăjduind că de-i face pe plac flăcăului, o să mai 
trăiască. De-ar fi putut mânca oul, scăpa teafăr! 

— Bine, o să-ţi dau înapoi sufletul, îi zise flăcăul, şi scoase oul din buzunar. Deschide gura! 

Dar, în loc să i-l dea în gură, i-l izbi de frunte, şi oul se sparse. Uriaşul rămase țeapăn, fără viaţă. 

Fratele şi sora rămaseră la palat, unde trăiră printre comorile acelea toată viața. O duseră numai 
în belşug şi în veselie. Aveau slugi nenumărate, credincioase, şi tot ce le poftea inima. Şi trăiră 
fericiţi, spre bucuria tuturor. 


Broasca fermecată 
poveste ecuadoriană 


A fost odată o familie care-şi câştiga traiul de pe urma unei minunăţii de livezi cu meri ce rodeau 
în fiecare an fructe bune şi dulci, cum nu s-a mai pomenit. Din cei trei copii, primii doi erau 
zdraveni, dar ultimul era olog. Cei doi băieţi mai mari erau leneşi, dornici de căpătuială şi cam 
pierde-vară, pe când mezinul era bunătatea întruchipată: harnic, săritor şi drăgăstos cum nu se mai 
poate şi cu părinţii şi cu fraţii. 

Într-o dimineaţă, se treziră cu livada distrusă: toate ramurile, florile şi merele zăceau rupte pe jos. 
Tatăl nu se putea dumiri care să fie pricina unui asemenea prăpăd. I se înfățişă atunci băiatul cel 
mare, care-i spuse că el ar fi în stare să afle cine-i făptaşul, dacă îi va da o sticlă de rachiu, o scripcă 
şi o funie. Tatăl îi dădu tot ce-i ceruse, dar feciorul prinse să bea şi să cânte din scripcă, şi când 


termină sticla, adormi buştean. Nici gând să se duca să vadă ce-i cu livada, nici noaptea, nici în zori. 

A doua zi, înainte să se lumineze bine, tatăl se dădu jos din pat, nerăbdător să afle ce-a făcut 
feciorul. Uimirea lui a fost însă nemărginită, când a văzut că prăpădul din livadă era şi mai mare 
decât în ajun. Mânios, l-a dojenit cu asprime pe fiu-său cel nechibzuit. 

Peste câteva ceasuri, i se înfățişă celălalt fecior zdravăn, şi-i zise că se încumeta el să-l prindă pe 
hoţul care prăpădea merii. La început, tatăl se arătă neîncrezător, dar până la urmă încuviinţă, şi-i 
dădu cele cerute: un caş, nişte pesmeţi şi o funie. 

Înainte de a se aşeza la pândă, flăcăul se puse pe mâncat. După ce a înfulecat tot caşul şi 
pesmeţii, s-a umflat de n-a mai fost în stare să se ducă în livadă, să stea de veghe ca să-l afle pe 
făptaş. 

Când, a doua zi în zori, tatăl se sculă şi se duse să vadă ce ispravă a făcut cel de-al doilea fecior, 
rămase şi mai dezamăgit decât prima oară. Mânios la culme, i-a dojenit pe amândoi băieţii şi le-a 
poruncit să plece încotro or vedea cu ochii. 

La ceasul prânzului, mezinul îi spuse tatălui că se încumeta el să stea la pândă să afle ce se 
întâmpla peste noapte cu livada, încercând să-l încredinţeze că o să fie în stare să-l prindă pe 
răufăcător. Tatăl luă în râs vorbele băiatului şi-i răspunse că dacă fraţii lui, zdraveni şi în putere, n- 
au făcut nicio scofală, ce avea să facă tocmai el, care era olog. Dar mezinul îl rugă într-una să-l lase 
să încerce şi el, zicându-i că n-avea nevoie decât de o funie. Până la urmă, tatăl se înduplecă, 
socotind că ce-i ceruse băiatul era mai chibzuit decât ce-i ceruseră ceilalți doi, şi încuviință să stea 
şi el la pândă. 

Ologul, învăluit în întunericul nopţii şi călăuzindu-se doar de razele palide ale lunii care apunea, 
se ascunse după un copac stufos, anină funia cu un capăt de o ramură, iar celălalt îl ţinu în mână. Se 
trânti la pământ şi se făcu că doarme. 

Trecură câteva ceasuri, şi deodată simţi că se apropie cineva; aşteptă să intre în laţ, şi apoi trase 
de funie, ca să prindă făptaşul. Era un iepuraş fermecat, care prinse a-i vorbi cu glas de om: 

— Tu nu semeni cu fraţii tăi, care s-au gândit numai la desfătarea lor. Tu eşti bun la suflet şi 
cinstit, şi de asta am venit la tine să-ţi dezvălui o taină: eu sunt o zână care am fost vrăjită, dar am 
puteri nemărginite, şi pot înfăptui ceea ce nu-i cu putință pentru alţii... Şi vorbindu-i astfel băiatului 
olog, care rămăsese împietrit de uimire, socotind că visează, îi dădu o punguţă fermecată. Îi zise să 
o păstreze bine la piept şi, ori de câte ori va avea vreo dorință, să-i spună: „Punguliță fermecată, 
îndeplineşte-mi pe dată dorința!”, lepuraşul îl rugă apoi să păstreze taina şi, cu iuțeala fulgerului, se 
făcu nevăzut. 

Ameţit de bucurie că a dobândit o asemenea minunăţie de dar, băiatul luă funia şi se duse în 
mijlocul livezii. Scoase punguţa şi îi ceru ca toți merii să fie iar ca mai înainte... Şi care nu i-a fost 
uimirea când văzu că pomii se acoperiră pe dată de frunze, de flori şi de fructe, încă şi mai minunate 
decât cele dinainte de prăpăd. 

În zoii, tatăl nu—. Şi mai venea în fire, minunându-se de atâta mândreţe şi bogăţie, cum nu mai 
văzuse niciodată în livada lui. ÎL cuprinse o bucurie nesfârşită, şi nu mai ştia cum să-i mulţumească 
mezinului. Dar minunea asta făcu să-i crească furia împotriva celor doi fii leneşi, cărora le porunci 
din nou să plece din. Casa lui şi să se întoarcă numai după ce or să înveţe să muncească. Cum însă 
mezinul îşi iubea fraţii din tot sufletul, se hotărî s-o pornească după ei. 

Mama îi pregăti merinde din belşug şi ologul plecă la drum, pe urmele fraților mai mari. 

Nu trecu mult şi-i zări. Începu să-i strige. Ei îl auziră şi, plini de mânie şi de duşmănie, îl 
aşteptară. Îi luară toate merindele, îl bătură măr, îi smulseră hainele de pe tel şi la urmă îl legară cu 
funiile luate de acasă de un copac, ca să piară. ÎI lăsară acolo fraţii cei haini şi o porniră mai departe. 

Mezinul, bietul de el, uitase de punguţa fermecată. După o vreme se nimeri să treacă pe acolo un 
om cu căruţa, şi se apropie de sărmanul băiat, care zăcea legat pradă vulturilor. A încercat omul să-l 
dezlege, dar n-a fost chip. Abia atunci şi-a adus aminte flăcăul de darul iepuraşului, şi şopti: 

— Punguţă fermecată, vino-mi in ajutor! 

Şi pe dată se ivi iepuraşul, care îi aduse haine mândre şi bucate gustoase, din belşug. 


Mezinul o porni iar la drum, după frații lui. Când îi întâlni, împărți cu ei bunătăţile. Cum frații 
erau însă nerecunoscători şi haini, îl bătură iar şi îl lăsară, legat fedeleş, spânzurând deasupra unei 
prăpăstii. Cum se îndepărtară, mezinul scoase punguţa fermecată şi, cu ajutorul iepuraşului, scăpă 
teafăr şi de data asia. Se luă iar după cei doi şi, când îi ajunse, nu-i mai făcură nimic, căci se 
încredinţaseră. În sfârşit, că îi urma numai şi numai din dragoste frăţească. 

Chibzuiră toţi trei ce aveau să facă mai departe. Ajungând la o răscruce de unde se făceau trei 
drumuri, fratele cel mare o luă la dreapta, cel mijlociu, drept înainte, iar mezinul, la stângă. Înainte 
de a se despărți, se înţeleseseră să-şi încerce fiecare norocul, să-şi caute nevastă şi să se capăt 
urască, iar apoi să se întoarcă toți acasă. 

Flăcăul cel mic merse ceasuri în şir şi dădu peste un palat mândru, în care se zăreau numai nişte 
umbre şi de unde răzbea până la el o muzică negrăit de dulce. Umbrele îl poftiră înăuntru, 
înconjurându-l cu mare grijă şi dându-i toată cinstirea. Flăcăul era uluit şi cam speriat de tot ce se 
petrecea, muncindu-se fără încetare să afle tâlcul acelor umbre care se ascundeau acolo şi cine cânta 
atât de minunat. Se uită prin toate părțile când, deodată, privind printr-o fereastră de cleştar, văzu o 
broscuţă ce ţopăia pe clapele unui pian, smulgându-i sunetele acelea vrăjite. Flăcăul intră în vorbă 
cu broscuţa şi află că era o prințesă prinsă în puterea unei vrăji. Petrecură toată noaptea, depănându- 
şi fiecare povestea vieţii. Broscuţa se bucură de sosirea flăcăului şi, încetul cu încetul, prinse drag 
de el. Le porunci umbrelor, care o ascultau cu credință, să-l ospăteze şi să-l slujească aşa cum se 
cuvine. lar flăcăul rămase acolo, cu dragă inimă. Se scurseră câteva luni, în belşug şi fericire. 
Apropiindu-se sorocul când trebuia să-şi întâlnească fraţii şi să se întoarcă împreună acasă, flăcăul 
se gândi să-i ducă un dar minunat tatălui. Când află broscuţa, îi dădu o cutiuțţă fermecată. 

Flăcăul îşi luă rămas bun şi plecă să-şi întâlnească fraţii, la răscrucea unde se despărțiră. Când 
ajunse, cei doi erau acolo, încărcaţi de daruri şi avere şi-i povestiră că şi-au găsit logodnice nişte 
fete frumoase. ÎL întrebară cum i-a mersr dar bietul mezin nu îndrăzni să spună că logodnica lui era 
o broscuţă. 

Se îndreptară cu toţii spre casa părintească şi fiecare dădu părinților darurile aduse. Când 
mezinul deschise cutiuţa pe care i-o dăduse broscuţa, află acolo mândreţe de podoabe, darul lui 
fiind cel mai de preţ. 

Apoi se întoarseră toți trei să-şi aducă logodnicele. Când ajunse la palatul broscuţei, vraja se 
rupse şi pe flăcăul cel mic îl întâmpină o prinţesă neasemuit de frumoasă. Flăcăului îi căzu dragă de 
cum o zări şi plecară împreună, luând cu ei bogății fără număr. 

Când ajunseră la casa părintească, frații mai mari se aflau acolo cu averea şi logodnicele lor. Dar 
prinţesa mezinului îşi întrecea cu mult cumnatele, strălucind de frumuseţe ca ruptă din soaie. 

Făcură o nuntă mare si bogată, şi de atunci încolo trăiră cu toții fericiţi ani mulți, în pace şi bună 
înțelegere. Iar eu am încălecat pe o şa şi v-am spus povestea aşa! 


Bernardito 
poveste chiliană 


Trăia odată un biet pescar. Avea nevastă, un fiu tare isteţ, pe care-l chema Bernardito, şi un cotoi. 
Tatăl se ducea în fiecare zi la pescuit, ca să-şi poată duce cu toții zilele. 

Într-o zi, se ivi din mare o fată cu coadă de peşte şi-i zise că, de-i va da ei prima făptură care i-o 
ieşi în cale, când se întoarce acasă, o să-l facă să prindă peşte, după pofta inimii. Omul se învoi, 
ştiind el că întotdeauna la întoarcere îi ieşea în cale cotoiul. 

Dar tocmai în ziua aceea, când sosi acasă cu sacul plin de peşte, îi ieşi în întâmpinare Bernardito, 
care avea vreo doisprezece ani. Când îl văzu, omul se porni pe plâns; trebuia doar să-şi țină 
cuvântul şi să-i dea sirenei prima făptură care-i 1eşise în cale. 

— Fiule, îi spuse cu jale, trebuie să te duc mâine la malul mării şi să te las acolo! 

Iar copilul răspunse: 


— Bine, tătucă, du-mă şi lasă-mă acolo, numai să-mi dai şi o chitară, să pot cânta! 

A doua zi omul îl duse pe Bernardito la malul mării şi-l lăsă acolo cu chitara. Se întoarse apoi 
acasă, plângând. 

Copilul se porni să cânte. Sirena ieşi din mare, îl văzu pe Bernardito şi-i zise: 

— Vinde-mi mie chitara, ca să o am la nuntă, că în curând mă mărit! 

Când băiatul îi întinse chitara, sirena se apropie şi-l trase după ea în apă. 

Şi rămase Bernardito pe fundul apei cinci ani. Când se împlini al cincilea an, sirena îi dădu voie 
să meargă să-şi vadă părinții. 

Pe drum, Bernardito se întâlni cu alţi doi flăcăi. Făcură calea toți trei împreună şi, într-un târziu, 
intrară într-o pădure unde trăia un balaur fioros, cu şapte capete. Făcură popas peste noapte şi, pe 
când cei doi tovarăşi ai lui dormeau, Bernardito rămase treaz lângă foc. Când se ivi balaurul, 
Bernardito se luă la luptă cu el şi-l răpuse, tăindu-i capetele. Din pricina sângelui mult care ţâşni, se 
stinse însă focul. Bernardito nu vru ca tovarășii săi să afle cum şi-a petrecut el noaptea şi-o porni să 
caute un tăciune, să aprindă iar focul, ca să poată face mâncarea a doua zi în zori. 

Merse el ce merse şi deodată zări în depărtare o lumină. Se apropie şi văzu o ceată de 
doisprezece tâlhari stând în jurul focului şi mâncând un miel fript. 

Când îi văzură, tâlharii îl poftiră să se ospăteze, apoi îl luară cu ei, că tocmai se pregăteau să 
jefuiască palatul împăratului şi aveau nevoie de el. Ajungând la palat, trebuiau să intre printr-o 
încăpere îngustă, pe unde nu putea trece decât un singur om, subțire la trup, şi cel ce intra primul se 
afla în mare primejdie. 

— Intru eu! le zise Bernardito, şi se strecură înăuntru. Cei doisprezece tâlhari dădură să se 
strecoare şi ei, unul câte unul, dar flăcăul îi aştepta cu paloşul ridicat şi îi ucise pe toți. Apoi intră 
într-o altă încăpere, unde dormeau cele trei fete ale împăratului. Se apropie de una, o sărută şi-i fură 
un pantofior. La fel făcu şi cu celelalte două. Luă cu el cei trei pantofiori, ieşi din palat şi se duse în 
pădure la tovarăşii lui. 

A doua zi îi trezi, mâncară toți trei şi o porniră la drum. 

Se nimeri că ajunseră tocmai la palatul împăratului cu cele trei fete. Se înfăţişară la tron, să ceară 
de lucru, împăratul le dădu de lucru dar, cum îi plăceau tare mult poveştile, trimise pe seară după ei, 
să vină să-i povestească. Cei doi flăcăi îi spuseră fiecare o poveste. La urmă, împăratul porunci, cu 
ochii la Bernardito: 

— Să povestească acuma şi flăcăul ăsta! 

Atunci Bernardito prinse a povesti: 

— Luminăţia-ta, peste noapte am făcut popas în pădure. În puterea nopţii s-a ivit un balaur, iar 
eu m-am luat la luptă şi l-am biruit. l-am tăiat cele şapte capete şi limba din fiecare. lată aici cele 
şapte limbi, ca să vezi că-i adevărat! 

Scoase limbile, apoi îşi urmă povestirea: 

— Cum sângele care ţişnise a stins focul, am pornit să caut jar, să-l aprind. Am zărit o lumină, 
m-ara apropiat şi am dat peste doisprezece tâlhari care mâncau un miel. Tocmai se pregăteau să 
jefuiască palatul luminăţiei-tale, şi căpetenia m-a poftit să mă alătur lor. l-am însoțit, m-am strecurat 
eu primul în palat şi i-am ucis, pe rând, pe toţi. Se află aici, într-o încăpere, toţi doisprezece, morți. 
Am dat apoi de cele trei prințese care dormeau; le-am sărutat pe fiecare şi le-am luat câte un 
pantofior, ca să fie mărturie. lată aici pantofiorii! 

Împăratul le chemă pe fete, le întrebă dacă erau pantofiorii lor şi ele încuviinţară. Apoi se duseră 
cu toții în încăperea unde zăceau tâlharii, şi-i găsiră morți. 

Atunci împăratul, fericit că voinicul 1-a scăpat împărăţia de balaurul fioros şi de tâlhari, grăi 
astfel: 

— Bernardito, nu ştiu cum să te răsplătesc pentru cât bine mi-ai făcut! Alege-ţi una din fete de 
nevastă! 

Bernardito o alese pe cea mai mică dintre prințese, care era cea mai frumoasă, şi făcură o nuntă 
bogată, cum nu s-a mai pomenit. 


Cei doi mari mincinoşi chilieni 
poveste chiliană 


Trăiau odată doi prieteni. Amândoi erau tineri şi chipeşi, oameni învăţaţi, care ştiau carte nu 
glumă, dar le cam plăcea băutura. 

Într-o bună zi unul îi spuse celuilalt: 

— Mare lucru de capul nostru, măi fârtate, ce să zic! 

Suntem tobă de carte, dar din pricina băuturii ne ducem zilele în mizerie! 

Într-un ulcior murdar le mai rămăsese nişte drojdie care nu se mai putea bea. Atunci celălalt grăi 
astfel: 

— Ascultă, fârtate, hai să ne îmbogăţim şi să ne lăsăm de băutură! lată ce să facem! Du-te la 
împăratul de pe meleagurile învecinate, care se da în vânt după scorneli, şi povesteşte-i o minciună 
gogonată. Cam peste un ceas, o să viu şi eu la palat, şi o să întăresc spusele tale. Împăratul e bun şi 
milos, o să ne dea veşminte şi de-ale gurii, dar numai dacă făgăduim că ne lăsăm de băutură. 

— Bine, se învoi celălalt prieten. Din pricina patimii ăsteia blestemate nu mai putem nici măcar 
să luăm ceva pe credit. 

Şi într-adevăr, aşa era. 

Zis şi făcut. Se duse primul la palat să-i povestească împăratului o scorneală nemaipomenită. 
Împăratul era darnic şi bun la suflet, tare prietenos cu toţi cei ce născoceau poveşti, pe care le 
asculta cu nesaţ, desfătându-se. Totdeauna îi copleşea cu daruri pe povestitori, le dădea bani şi 
veşminte, îi ospăta după pofta inimii. 

Prietenul cu pricina, pe nume Julio, se înfățişă la poarta palatului şi bătu. Îi deschise un străjer 
care-l întrebă ce dorea. 

— Să-l văd pe luminăţia-sa, răspunse. 

Străjerul se duse la împărat, să-l întrebe. Apoi se întoarse şi-i dădu drumul. Flăcăul se înfățişă 
împăratului şi-i zise: 

— Ziua bună, înălțimea-ta! 

— Bună să fie, flăcăule! 

— Am venit la înălțimea-ta să-ţi faci milă şi pomană cu mine, că sunt sărman şi de îmbrăcăminte 
şi de hrană. 

— Desigur, flăcăule! îi zise împăratul. 

Şi, întorcându-se către o slujnică, îi porunci să-i aducă ce a mai rămas de la gustarea de 
dimineaţă, că era ceasul zece şi jumătate. 

— Adu-i iute flăcăului ăsta nişte bucate gustoase! Pe dată, porunca fu îndeplinită şi tânărul se 
înfruptă din bunătăţile cele mai de soi. După ce mâncă el pe săturate, împăratul îi spuse: 

— Şi acum povesteşte-mi o snoavă, o întâmplare, o ghicitoare, că mă prăpădesc după poveşti. 
Doar eşti tânăr şi cutreieri lumea, nu ca mine, care nu ies din palat şi nu aflu ce se mai întâmplă. 
Mergând pe ici, pe colo ştii, de bună seamă, o groază de lucruri. 

— Dar, înălțimea-ta, ce-am să-ți povestesc eu întrece orice închipuire; este ceva de necrezut, 
cum nu s-a mai pomenit vreodată. Să-mi fie cu iertăciune, dar când veneam Încoace, am văzut râul 
arzând. 

Cum era să creadă împăratul una ca asta, că apa luase foc! 

— Ascultă, flăcăule, asta-i minciună! 

— Ba nu, înălțimea-ta, aşa e precum spun: ardea râul. 

— O să vedem! Să vină îndată un străjer! 

Şi împăratul porunci să-l întemniţeze pe flăcău, spunându-i: 

— Ai să stai în carceră până o să dau eu poruncă să ți se dea drumul, mincinosule! Niciodată n- 
am auzit o asemenea minciună sfruntată! 


Flăcăul mâncase pe săturate, aşa că nu-i mai era foame. Stătu liniştit, căci ştia că o să-i vină 
curând prietenul, să-i întărească minciuna. 

Şi într-adevăr, cam după vreun ceas, se înfățişă la palat celălalt flăcău. Bătu în poartă, ceru să-l 
vadă pe împăiat, că era mort de foame, bietul de el. 

— Cu plecăciune, luminăţia-ta! 

— Ziua bună, flăcău înţelept! răspunse împăratul, văzând că tânărul ştia să-i grăiască cum se 
cuvine. 

Porunci să fie ospătat cu bucatele cele mai alese şi, după ce flăcăul se înfruptă pe săturate, îi 
spuse: 

— Ascultă, băiete; ai cutreierat mult prin lume şi trebuie să ştii tot felul de întâmplări. Tare-mi 
plac snoavele, ghicitorile şi vorbele hazlii! Ia să te aud! 

— La poruncă, luminăţia-ta! Ştiu într-adevăr multe din câte se petrec pe lume. 

— Vreau să-mi spui negreşit de e adevărat că râul de la marginea oraşului a luat foc? 

— Se prea poate, înălțimea-ta! Ba chiar nu mă îndoiesc, fiindcă venind încoace am văzut o 
mulțime de căruţe încărcate cu peşti fripți. 

În felul ăsta întări minciuna prietenului închis, iar ca să nu încapă nicio îndoială, mai spuse: 

— lată, înălțimea-ta, ca să te încredinţezi, uită-te la peştii ăştia! 

Şi-i arătă doi peşti pe care îi fripsese din timp şi îi învelise bine în hârtie, ca să-l convingă pe 
împărat. 

— Prea bine, flăcăule! Aşa o fi, iar eu n-am dat crezare celui întemnițat! Acum, cu peştii ăştia 
fripți, a ieşit la lumină adevărul. 

Şi, crezând ă doua minciună, care o întărea pe prima, împăratul porunci să se dea drumul celui 
din temniță. 

— Ascultă, îl întrebă pe ostatic, îl cunoşti pe omul ăsta? 

— Da, dar nu ne avem bine unul cu altul! îi răspunse flăcăul, ca să nu dea de bănuit. 

Împăratul porunci să li se dea la amândoi veşminte şi bani cu prisosinţă. 

— Ar trebui să vă întovărăşiţi, îi îndemnă el pe cei doi. 

Când plecară, unul din prieteni îi spuse celuilalt: 

— Acum, că avem tot ce ne trebuie, hai să mergem în Spania! 

Şi o porniră într-acolo, cu o corabie din port. 

— Trebuie să-i îndrugăm o minciună şi regelui Spaniei, zise unul din ei. 

— Tu i-o spui iar eu o s-o întăresc! adăugă celălalt. 

— Aşa să facem! 

Şi chibzuiră ei ce minciună să scornească. Corabia cu care porniseră din Chile ajunse în sfârşit în 
Spania. Unul din cei doi prieteni se îndreptă către palat şi ceru să fie lăsat să-l vadă pe rege, care era 
chiar Alfonso al XIII-lea“. 

Când se înfățişă regelui, acesta îl întrebă: 

— la spune, flăcăule, ce mai e nou prin Chile? 

— Toate bune, înălțimea ta. Până acum n-am mai fost în Spania. Tare mai e mândră şi bogată! 

Flăcăul se pregătise dinainte să pară sărman; îşi lăsase hainele bune şi luase altele ponosite, ca să 
nu bată la ochi. Începu îndată să-i povestească regelui: 

— Cutreierând prin Spania, am zărit o cetate mândră, încercuită de un zid înalt. Când m-am uitat 
mai bine, am văzut că tot zidul era făcut din cărămizi de caş puse peste altele de lut. Am auzit 
zgomot mare venind dinspre metereze şi am zărit o herghelie de iepe păscând pe câmpie. Era 
tocmai vremea secerişului griului, şi am văzut cum oamenii treierau ca să facă din lapte covăsit caş. 
Cum să nu fie bogată Spania! 

— Ce tot spui? Cine a mai pomenit să treieri ca să faci caş din lapte covăsit?! se înfurie regele 
Spaniei. Astea-s minciuni sfruntate! 

Şi porunci îndată ca chilianul să fie întemnițat. 

Nu trecu însă mult şi iată că soseşte prietenul care trebuia să întărească minciuna, după cum se 
vorbiseră. Cum se înfățişă la rege, flăcăul spuse: 

— Am venii, înălțimea-ta, să te rog să te milostiveşti de mine, că sunt sărman şi flămând; aş dori 
ceva de mâncare! 

— Bine, spuse regele, poruncind îndată să i se aducă de-ale gurii. 

— La noi acasă, în Chile, suntem tare sărmani, grăi flăcăul. Vezi, înălțimea-ta cât sunt de 
ponosit? 

— Aici în Spania n-o să duci lipsă de nimic. Spania e bogată, nespus de bogată, şi foarte 
puternică, spuse regele. 

După ce mâncă după pofta inimii, flăcăul prinse a povesti: 

— Când am venit încoace am văzut un zid înalt făcut tot din cărămizi de caş puse peste altele de 
lut. Iar mai încolo, într-un tarc, am dat peste nişte flăcăi care trebăluiau lângă un cazan mare; lângă 
ei se aflau grămezi de caş proaspăt. Am cumpărat şi eu o bucată, şi când s-o rup, să vezi minunăţie: 
în caş era o copită mititică, de mânz! 

Şi-i arătă regelui copita de mânz pe care o găsise pe undeva, aruncată în drum. În felul ăsta 
flăcăul întări minciuna prietenului lui tocmai la țanc. 

— Măi, să fie! se minună regele. Şi eu care l-am făcut mincinos pe primul care mi-a povestit 
aceeaşi întâmplare! 

Porunci fără zăbavă să fie scos ostaticul din temniţă şi, cum i se înfățişă, îl întrebă: 

— ÎI cunoşti pe omul ăsta? 

— Da, spuse cel de al doilea, îl ştiu că e chilian. 

— Fi, acum s-o porniţi la drum împreună, spuse regele. Vă dau la fiecare cate doi galbeni mari, 
care fac cât cinci mii de pesos în bani chilieni, aşa că puteţi pleca fără grijă amândoi. 

— Hai să mergem, fârtate, grăi unul către celălalt când se văzură afară din palat, că luminăția-sa 
o fi ştiind ce zice. Să ne ducem acum în Franţa, să-i povestim regelui de acolo o minciună şi mai 
grozavă. 

— Haidem! 

Şi o porniră către Franța. Când ajunseră, primul se îndreptă singur spre palat şi dădu să-i înşire o 
minciună regelui. Îi povesti că, pe când se îndrepta într-acolo, după ce se dăduse jos de pe corabie, 
ieşind din port zărise o casă singuratică, acoperită cu țiglă, unde o femeie spăla rufe. Când se 
apropie el, văzu alături o altă femeie tânără ce ţinea în braţe un prunc care avea nouă minute. Cine a 
mai pomenit una ca asta? 

Regele nici vorbă să-i dea crezare şi-i zise, supărat: 

— Cum să fie cu putinţă ca o femeie s-aducă pe lume un copil cu nouă braţe? 

— Ba aşa e, înălțimea-ta! 

Dar regele se înfurie şi mai titre şi porunci ca străinul mincinos să fie întemnițat. 

Nu trecu mult şi sosi cel de al doilea flăcău, să întărească minciuna prietenului. Cum se înfățişă 
la rege, îi zise: 

— Înălţimea-ta, te rog să mă milostiveşti: vin tocmai din Chile, şi-s lihnit de foame. Ajută-mă cu 
ceva de-ale gurii. 

— Desigur, răspunse regele. Cu dragă inimă, chilianule! Ia spune-mi, cum e lumea pe la voi? 

— Suntem tare sărmani şi năpădiţi de nevoi. 

Regele porunci grabnic să i se aducă de mâncare, şi slugile veniră cu tot felul de bunătăţi. După 
ce se înfruptă chilianul, regele îi spuse: 

— Acu povesteşte-mi ceva, o snoavă, o ghicitoare, că tare-mi mai place să-mi trec vremea 
ascultând. 

— Bine, luminăţia-ta! O să-ţi spun o întâmplare de necrezut: când mă îndreptam încoace, am 
trecut pe lângă o casă acoperită cu ţiglă şi, fiindu-mi sete, m-am apropiat să cer apă. Înăuntru erau 
două femei, una mai bătrână şi alta tânără. Cea bătrână tocmai spăla şi, între rufele întinse la uscat, 
am zărit o cămăşuţă de copil care avea nouă mâneci. 


— Ca să vezi! se minună regele Franţei. Se vede că era cămăşuţa pruncului de care mi-a povestit 
cel pe care l-am întemnițat. 

Flăcăul îi arătă atunci regelui o cămăşuţă cu nouă mâneci, pe care i-o făcuse o croitoreasă, aşa 
cum îi ceruse. Şi astfel chilianul întări minciuna înşirată de prietenul lui. 

Regele porunci să i se dea drumul celui întemnițat şi, când i se înfățişă, îi întrebă pe amândoi 
flăcăii: 

— Sunteţi amândoi din Chile? 

— Da, dar nu călătorim împreună. 

— Fi, de acum încolo să vă întovărăşiți. O să vă dau la fiecare bani „cinci mii de pesos, ca să 
plecați fără grijă. 

După ce ieşiră din palat cei doi, se opriră într-o piaţă mare să stea de vorbă. 

— Ascultă, zise unul, amândoi suntem nişte mincinoşi fără pereche. Ne-a mers din plin, avem 
acum bani şi haine cu prisosință. Hai să ne luăm la întrecere, să vedem care din noi spune o 
minciună mai gogonată! 

— Bine! se învoi celălalt. 

— Ascultă, fârtate, tu cunoşti pampasul de la miazănoapte? 

— Da, le ştiu pe toate, şi pe cele din America, şi pe cele din Africa. 

— Ascultă atunci aici: în mijlocul Africii a crescut o varză uriaşă, aşa de mare încât toate oştirile 
de pe lume încăpeau la un loc în umbra ei. Toată oştirea chiliana se afla în umbra unei singure 
frunze. 

Când auzi scorneala asta, celălalt zise, fără să stea mult pe gânduri: 

— Aseultă-mă şi pe mine, fârtate: am văzut cu ochii mei nişte oameni care făceau un cazan aşa 
de mare, că atunci când băteau un nit pe o parte, trecea o zi şi o noapte până se auzea zgomotul 
taman pe partea ailaltă. Îţi închipui ce uriaş era! 

Primul îi răspunse îndată, netulburat: 

— Se vede că făceau asemenea cazan ca să aibă unde fierbe varza de care-ţi povesteam! 

Aşa că niciunul din ei nu se lăsă mai prejos şi, până la urmă, nu izbutiră să se întreacă unul pe 
altul în scorneli, dovedindu-se amândoi la fel de mincinoşi. 


Lacul diavolului 
poveste ecuadoriană 


Trăia odată într-un sat un bătrân pe nume Pedro, care avea un fecior ce se chema Juan. În ziua în 
care băiatul împlini douăzeci de ani, tatăl îi spuse: 

— Fiule, am păstrat taina până ai împlinit douăzeci de ani, iar acum pot să ţi-o dezvălui: află că 
dincolo de câmpia din zare este un lac numit Lacul Diavolului. În mijlocul lui creşte un măr care 
face roade de aur. Cine o să ajungă să rupă un măr din copac, o să vadă îndată cum seacă apa din jur 
şi se iveşte un palat minunat. 

Juan îl întrebă uimit cum e cu putinţă să se ivească palatul din lac. Atunci tatăl îi răspunse: 

— În vremurile de demult, trăia acolo un împărat hain, care nu se îngrijea de poporul său şi, 
drept pedeapsă, diavolul i-a scufundat palatul în apă. 

A doua zi, Juan o porni în căutarea pomului cu merele de aur. Străbătu câmpia şi, apucând-o pe o 
cărare prăpăstioasă, auzi un hohot de râs. Se întoarse, se uită în jur, dar nu văzu pe nimeni. Zări doar 
într-un copac o pasăre cu penele frumos colorate. Dădu să se urce după ea, cind auzi din nou 
hohotul de râs. Atunci pasărea prinse a da din aripi şi, cu glas dulce, îi grăi aşa: 

— Juan, nu-ți pierde firea! Mergi mai departe până dai de Lacul Diavolului! 

Şi pasărea îşi luă indată zborul. Juan îşi văzu de drum. Merse el cât merse, şi iar auzi un hohot 
drăcesc. 

— Dumnezeule, dă-mi putere să merg mai departe! se rugă el, speriat. 


În cele din urmă, i se ivi în faţa ochilor Lacul Diavolului, şi în mijlocul lui zări pomul cu merele 
de aur. Se apropie, dar când să culeagă un măr, un balaur fioros, cu optsprezece capele, se năpusti 
asupra lui, gata să-i înghită. 

Juan se rugă iarăşi: 

— Doamne, nu mă părăsi! 

Îşi făcu îndată curaj, luă spada în mână şi se avântă în luptă. Când unul din capelele balaurului se 
apropie de el să-l înghită, flăcăul îl reteză dintr-o singură lovitură. Şi la fel făcu cu toate. Rupse apoi 
un măr, şi în clipa aceea apele secară ca prin farmec şi se ivi palatul cel minunat. Intră înăuntru şi 
acolo îl întâmpină chiar tatăl lui, însoțit de o fată negrăit de frumoasă. 

— Fiindcă ai fost viteaz şi ai rupt vraja, îi spuse tatăl, o să te însori cu fata cea mândră şi ai să fii 
împărat pe aceste meleaguri. 

Astfel ajunse Juan cel curajos împărat şi trăi fericit cu nevasta lui ani mulți. 


Delgadina şi şopârla 


poveste chiliană 


Trăiau odată într-un sat o bătrână cu fiica ei. Fata se numea Delgadina şi era frumoasă ca ruptă 
din soare. Când crescu mare, de se făcu de vreo cincisprezece ani, maică-sa o trimise într-o bună zi 
la râu să spele nişte lână. Erau tare sărace, bietele de ele, şi abia îşi duceau zilele, adunând de ici şi 
colo cite ceva. 

Întorcându-se de la râu, fata zări o şopârlă mititică, să tot fi fost cât un lat de palmă, galbenă 
toată şi tare frumuşică. O luă în mână şi o aduse acasă. Când intră înăuntru, strigă bucuroasă: 

— Măicuţă, ia te uită ce şopârliță frumoasă am găsit! 

— Vai, fetiţo! Aruncă iute şopârla de-aci! 

— Ba nu, n-o arunc, o să o ţin, că e tare frumuşică! 

Şi fata păstră şopârliță şi se îngriji de ea. O puse într-o ulcică din acelea care se folosesc la ţară. 
În fiecare zi se ducea să o vadă, şi-i dădea fărâme de pâine, câte un pic de lapte, şi tot ce putea 
strânge de mâncare. Ba vecinele îi aduceau şi muştele pe care le prindeau, iar şopârliţei tare îi mai 
erau pe plac. 

Trecu vremea, mai întâi un an, apoi al doilea, şi şopârliță crescu. Când se făcu fata de vreo 
şaptesprezece ani, şopârliță se mărise într-atât că nu mai încăpea în ulcică. O puse atunci într-o 
ulcică mai mare, dar nu se scurse o jumătate de an, că nu mai încăpea nici acolo. Fata luă un butoi, 
din acela în care se păstrează vinul, şi o aşeză înăuntru. După o vreme şopârla crescu atât de mare. 
Că te şi speria. Fata însă nu se temea, ci se juca cu ea, apoi îi făcea semn şi şopârla se ducea singură 
la locul ei. 

Într-o zi, când fata avea cam optsprezece ani, şopârla îi grăi astfel, când îi aduse de mâncare: 

— Delgadina, eu am să plec de aici, fiindcă nu mai încap nici în butoi şi tu nu pridideşti să-mi 
dai de mâncare. Sunteţi sărmane, tu şi maică-ta, abia aveţi cu ce vă ţine zilele, şi nu mai e chip să ai 
şi grija mea. Te las cu bine, Delgadina, dar înainte de plecare vreau să-ți dăruiesc ceva! 

Fata o asculta cu inima grea, căci o crescuse de mititică şi prinsese drag de ea. Văzând-o 
necăjită, şopârla îi zise: 

— Nu te întrista, Delgadina, că am să-ți fac un dar bogat! 

Şopârla izbucni în lacrimi şi grăi mai departe: 

— Trece-ţi degetele binişor peste ochii mei de mai multe ori şi înmoaie-ţi-le în lacrimile mele. În 
felul acesta iți dăruiesc ceva de preţ: ori de câte ori o să te speli pe mâini, şi o să le scuturi, stropii 
de apă se vor preface în monede de aur, de toate mărimile. Ai să fii bogată şi ar să duci altă viaţă. 

După ce spuse vorbele astea, şopârla ieşi din butoi, îşi luă rămas bun şi se îndepărtă, luând-o spre 
mare. 

Fata rămase tare nedumerită de spusele şopârlei. Se duse să se spele într-o albie, că de sărmane 


ce erau n-aveau nici lighean, şi, când îşi scoase mâinile din apă, le scutură bine. Pe dată căzură la 
pământ tot felul de monede, şi mai mari, şi mai mici, toate de aur curat. Fata se bucură nespus şi o 
strigă pe maică-sa: 

— Măicuţă, vino degrabă încoace! Du-te la târg şi cumpără de-ale gurii; ia brânză, carne, pâine, 
zahăr, tot ce pofteşti, să ne ospătăm cum se cuvine! 

Trecu un timp, dar nimeni nu izbuti să afle taina fetii. Ea puse să i se ridice o casă mândră, şi 
toată lumea se mira de unde scoate atâția galbeni. 

Când casa cea nouă a fost gata, fata şi mama ei s-au mulat în ea. Nu trecu însă mult şi se 
răspândi prin împărăție vestea că, prin partea locului trăia o fată care, când se spăla şi-şi scutura 
mâinile, prefăcea picăturile de apă în monede de aur. 

Vestea ajunse la urechile împăratului cel tânăr care domnea acolo şi, fără să stea mult pe gânduri, 
el hotărî să o ia de nevastă. 

Nu departe de palat îşi ducea zilele o vrăjitoare haină cu fiică-sa. Împăratul trimise după 
vrăjitoare şi o întrebă: 

— Ştii cumva pe unde se află fata care, atunci când îşi spală mâinile, preface în galbeni 
picăturile de apă? 

— Ştiu, luminăţia-ta! 

— Adu-mi-o îndată, şi o să te răsplătesc cu dărnicie! 

— Prea bine! zise baba. 

Plecă zorită şi se duse drept la mama Delgadinei, zicându-i: 

— Am venit după fata ta, s-o iau la palat, că împăratul vrea să-i vorbească. 

— Cum să fie oare cu putință una ca asta? se sperie bătrâna. 

Dar vrăjitoarea o luă pe Delgadina şi pe drum urzi ce avea de făcut. Se duse de o luă şi pe fata ei, 
apoi se îndreptă cu ele amândouă către mare. Ajungând la mal vrăjitoarea cea haină o înhaţă pe 
Delgadina, îi scoase ochii şi o aruncă în mare. Apoi o luă pe fiică-sa şi o duse la palat. 

Când se înfățişară împăratului, vrăjitoarea îi zise că i-a adus fata pe care o voise, aceea ce avea 
darul să prefacă în galbeni picăturile de apă, ori de câte ori se spăla pe mâini. 

Fata era urâtă şi nu-i plăcu deloc împăratului, dar se gândi că pentru darul ei fermecat merita să o 
ia de nevastă. 

— Bine, se învoi el, şi-i spuse babei: ia-o acum şi mâine adu-mi-o iar, să facem nunta! 

Şi a doua zi se cununară. 

În vremea asta biata Delgadina rătăci plutind pe mare. Nişte pescari care prindeau peşte pe acolo 
zăriră o făptură omenească purtată de valuri şi îşi îndreptară bărcile într-acolo. Văzând-o pe fată, 
care era frumoasă fără seamăn, împodobită cu haine mândre, bieții de ei crezură că e vreun înger 
căzut din cer. O luară şi o duseră printre stâncile unde îşi aveau colibele. Îi dădură de mâncare, 
haine şi tot ce-i făcea trebuință, îngrijindu-se să nu ducă lipsă de nimic. 

Se căzniră să-i tămăduiască ochii, dar nu izbutiră: fata îşi pierduse cu desăvârşire vederea. 

Şi aşa, Delgadina ajunsese să fie iubită de pescari, care îi purtau mare grijă. 

În vremea asta, la palat, împăratul se sculă a doua zi după nuntă şi se ascunse s-o vadă pe 
nevastă-sa când se spală. Ea se duse de se spălă, dar, când să se şteargă, nu căzu niciun galben. 
Împăratul se uită cu luare aminte, nu zări însă nimic. Se întrista cumplit şi, când ea termină cu 
spălatul şi pieptănatul, o chemă şi o întrebă: 

— Ascultă, de ce nu ţi-a căzut niciun galben printre degete după ce te-ai spălat? 

Ea se uită lung la el şi îi răspunse; 

— Fiindcă mi-am pierdut darul, măritându-mă cu tine. Numai tu eşti de vină! 

Aşa îi grăi, vicleana de ea, şi împăratul tăcu mâlc, ce era să facă? Nu se mai putea drege nimic. 

Într-o zi, pe când Delgadina stătea pe o stâncă, se apropie de ea o şopârlă uriașă şi-i zise: 

— Ce faci aici, Delgadina? 

Fata îi recunoscu îndată vocea şopârlei pe care o crescuse. 


— laca, ce să fac? îi răspunse ea. Vrăjitoarea cea haină mi-a scos ochii şi m-a aruncat în apă. M- 
au găsit însă nişte pescari şi m-au adus aici. 

Şopârla prinse atunci a plânge cu lacrimi amare. 

— Delgadina, trece-ți mâinile peste ochii mei! Trece-le fără teamă! 

Fata îi dădu ascultare. 

— Acum freacă-ţi uşurel scobiturile ochilor, de mai multe ori. 

Fata făcu întocmai. 

— Deschide acum ochii! zise într-un târziu şopârla. Şi Delgadina deschise ochii. Avea acum 
nişte ochi mai frumoşi ca înainte, verzi ca marea, cum nu s-a mai pomenit asemenea mândreţe. 

— Vezi acum. Delgadina? 

— Da, văd! 

— Mă recunoşti? 

— Sigur că te recunosc: eşti şopârla mea dragă. Fata îi sări de gât şi o întrebă drăgăstos: 

— Eşti mulțumită? 

— Sunt. Acum ascultă-mă: ia-ţi hainele şi să mergem! 

— Cum să plecăm de aici, când n-am habar pe unde ne aflăm? 

— N-ai grijă, vino cu mine. Urcă-mi-te în spinare şi ține-te bine de gâtul meu! 

Fata încalecă şi şopârla o porni înotind prin apă. Ajunse curând chiar la locul unde vrăjitoarea o 
aruncase în mare pe Delgadina. 

— Am ajuns la mal, grăi şopârla. Dă-te jos şi du-te la tine acasă. Fii însă cu mare grijă! 

Delgadina îşi luă rămas bun şi plecă, iar şopârla se aruncă iar în mare. Fata recunoscu lesne 
locurile şi se îndreptă spre casă fără greutate. 

Când ajunse, o găsi pe biata maică-sa plângând cu lacrimi amare, tot întrebându-se ce s-o fi ales 
de fata ei. Delgadina prinse a-i povesti atunci tot ce i se întâmplase: cum vrăjitoarea cea haină, în 
loc s-o ducă la palat, îi scosese ochii şi o aruncase în mare, cum şopârla crescută de ea o scăpase de 
la pieire şi-i redase vederea, cum o găsiseră pescarii şi o adăpostiseră. 

După ce fata îi povesti totul de-a fir-a-păr, mama îi zise, bucuroasă: 

— Bine c-ai scăpat, fata mea! Stai lângă mine să bem nişte ceai şi să mâncăm, că avem de toate! 

Trecură câteva zile şi împăratului îi ajunse iar la ureche zvonul că s-a întors fata care, după ce se 
spăla, prefăcea în galbeni picăturile de apă ce 1 se scurgeau de pe mâini. Se gândi el, chibzui bine, şi 
hotărî sa facă un ospăț la care să poftească pe toţi supușii din împărăție, bărbaţi şi femei, bătrâni şi 
copil. 

În ziua ospăţului, într-o sală uriașă, înţesată de lume, se adunaseră la un loc, fără deosebire, 
bogați şi săraci, isteți şi sărmani cu duhul. După ce se ospătară după pofta inimii, slujitorii aduseră 
la toți mesenii pocale cu apă, să-şi clătească degetele. Când Delgadina îşi scoase din apă degetele, 
se risipiră pe masă nişte galbeni. Împăratul, care era numai ochi, luă îndată aminte. Se ridică de la 
locul lui şi veni lângă fată. 

— Cum de ți-au căzut galbenii ăştia? o întrebă el. 

Delgadina n-avu cum să nu-i mărturisească. Împăratul luă galbenii şi văzu că erau de aur curat. 
Fără să stea pe gânduri, spuse: 

— Fata asta o să-mi fie soţie! Să vină aici sfetnicii cei mari! 

Şi porunci să fie prinse fără zăbavă nevastă-sa şi vrăjitoarea de maică-sa şi să fie arse în cuptor. 
Cât ai clipi, porunca i-a fost îndeplinită şi cenuşa s-a ales de ele! 

Apoi împăratul se înfățişă mamei alesei lui, care era şi ea la ospăț, cerându-i încuviințarea s-o ia 
pe fata ei de nevastă. 

— Foarte bine! se învoi din toată inima bătrâna. Vă dau încuviințarea mea! 

După trei zile făcură nuntă mare şi îmbelşugată. Petrecură opt zile în şir, ospătându-se cu tot 
felul de bucate şi băuturi alese. 

Iar eu am încălecat pe o şa şi v-am spus povestea aşa. 


Pedro Urdemalas şi uriaşul 
poveste argentiniană 


Ne aflăm în frumosul oraş Fortuna, unde totul în jur e bogăţie şi splendoare. Dar străzile sunt 
pustii, casele au porțile ferecate şi puținii trecători merg zoriţi, eu privirea plecată. Ce s-o fi 
petrecând? Să nu fie oare oamenii fericiți, în mijlocul atâtor bogății? Căci nu se afla pe nicăieri om 
sărman, nici vreun cerşetor pribeag. Dar inimile tuturor erau sfâşiate de o durere adâncă. Cineva 
sosit de curând acolo întrebă care e pricina unei asemenea nefericiri şi o femeie bătrână, care 
plângea în prag, îi spuse că în oraşul acela nimeni nu ştia ce-i libertatea. 

Într-adevăr, oamenii trăiau îngroziţi, sub ameninţarea primejdiei, fiindcă toi ţinutul ora cârmuit 
de un Uriaş ciunt şi sângeros. Era un monstru de ticăloşie, cumplit de răzbunător şi de o cruzime şi 
putere neasemuite. Stăpân absolut peste popor, prăda într-una averile şi lua viețile supușilor, eu 
desăvârşire lipsiți de drepturi. Uriaşul îl făcuse ostatic pe împărat, îi învinsese oştirea şi o răpise pe 
fiică-sa, preafrumoasa prințesă Rosalinda. În van striga şi plângea triata împărăteasă! De prisos se 
dovediră a fi şi bogatele daruri în galbeni şi arginți pe care le făcură monstrului cei năpăstaiți, ca să 
le lase în pace oraşul şi să se întoarcă în peştera lui. Uriaşul tiran nu-şi pleca urechea la plângerile 
nimănui şi, plin de trufie, nu se sătura să-i supună la tot soiul de încercări ce întreceau cu mult 
puterea omenească şi nicio ființă nu le putea duce la bun sfârşii fără a-şi pierde viața. 

În acest oraş al nenorocirii sosi într-o zi Pedro Urdemalas. Trecuse multe râuri, se cățărase pe 
crestele munţilor, străbătuse câmpii întinse, făcând un drum nespus de anevoios, ca să cunoască 
oraşul minunat. Năzuia din tot sufletul lui îndrăzneţ şi viteaz să dobândească bogății şi să-l biruie pe 
Uriaşul temut, ea s-o scape pe prinţesa Rosalinda şi să elibereze oamenii năpăstuiți. Ştia el bine cât 
de primejdioasă era înfruntarea şi ce înfrângere îngrozitoare îl putea aştepta, dar îl îmbărbăta gândul 
că era cu putinţă să izbândească. 

Încercările pe care le poruncea Uriașul erau grele şi ţineau trei zile în şir. Cel care izbutea să iasă 
biruitor dobândea eliberarea împăratului şi a prinţesei şi ajungea cârmuitorul deplin al poporului. 

Pedro Urdemalas străbătu oraşul cu pas ager, cântând dintr-un fluieraş de păstor. Auzind sunetele 
acelea dulci şi ciudate, oamenii ieşiră afară din case, să vadă cine cântă. Încet-încet se strânse o 
mulțime deasă care se luă după drumeţul necunoscut. Nimeni nu ştia cine şi de unde era noul-venit 
care îndrăznea să tulbure liniştea sfâşietoare a oraşului asuprit. Sosirea tainicului călător pricinui 
nețărmurită mirare şi speranţă. În curând, bucuria oamenilor spori când văzură că necunoscutul îşi 
îndrepta paşii către palatul Uriaşului. 

Auzind vuietul pătrunzător şi larma mulțimii fremătânde, Uriaşul ieşi afară ca să pedepsească 
îndrăzneala gloatei. Dar seninătatea cu care îl înfruntă ciudatul călător îl făcu să se oprească şi să-l 
întrebe îndată, eu asprime, cum de se încumetase să i se înfățişeze cu atâta necugetare. 
Necunoscutei însă nici gândi să. Se sperie; zâmbi şi-i răspunse că venea de pe meleaguri îndepărtate 
ca să-l biruie şi să cucerească împărăţia spre a dobândi libertatea bieților supuşi. 

Uriaşul izbucni în hohote „socotindu-l pe cel ce i se împotrivea firav şi neputincios. 

— Cine eşti tu? îl întrebă. 

— Sunt Pedro Urdemalas. 

— Nu te cunosc. 

— Nici eu pe tine. 

Răspunsul cutezător îl tulbură pe Uriaş, care îşi ascunse mirarea, glăsuind apăsat: 

— Bine, ştii care sunt încercările? 

— Da! 

— Se vede atunci că nu ţi-e teamă de moarte! 

— Nici gând, habar n-aveam că există! Îndrăzneala cu care-l înfrunta stârni îngrijorarea 
Uriaşului. Îi spuse atunci lui Pedro Urdemalas că a doua zi trebuie să i se înfăţişeze. 


Cum se iviră zorile. Pedro intră în palatul cel mândru al Uriaşului, ca să-şi îndeplinească treaba, 
aşa cum se vorbiseră. Uriaşului cam începuse să i se clintească încrederea: se arătă mintos şi trufaş, 
dar în fundul sufletului i se înfiripa o ciudată admiraţie pentru potrivnicul lui, căci îl socotea un 
adevărat erou, plin de vitejie. 

Cum era un nesătul nemaipomenit, Uriaşul mânca în fiecare zi un taur întreg. Fiindcă îi era lene 
să prindă el animalul sălbatic, se tot căznea să afle pe cineva care să facă treaba asta in locul lui. 
Ştia bine că niciunul din argaţii săi fără număr nu era în stare să prindă taurul şi să i-l aducă viu la 
palat. De aceea, hotărî ca încercarea prin care se putea dobândi eliberarea oraşului să fie tocmai 
prinderea animalului cu care să-şi potolească foamea. 

Încercarea era cumplit de anevoioasă. Când i se înfăţişă Urdemalas, în zorii zilei. Uriaşul îi zise: 

— Ascultă, Pedrito! Azi trebuie să îndeplineşti prima încercare; să-mi aduci de pe islaz un taur. 
Du-te şi caută animalul cel mai falnic, leagă-l cu o funie şi adu-l încoace grabnic, să-l am la prânz! 

Pedro, dus pe gânduri, nu scoase o vorbă, dar, făcând o închinăciune, plecă, hotărât să 
îndeplinească porunca stăpânului. Se duse fără zăbavă în grajd şi luă de acolo câteva funii groase, 
apoi o porni. Pe drum tot chibzuia cum să facă să izbutească, ocolind primejdia cea mare, fiindcă îşi 
dădea prea bine seama că aşa, cu mâna goală şi pe Jos, nu era chip să prindă laurul şi să-l mine spre 
palat. 

Cind ajunse la islaz, şi văzu cireada care păştea liniştita lucerna, se apucă mai întâi să lege cu 
grijă animalele, unul cile unul, de ţăruşii îngrăditurii. Treaba asta îi luă multă vreme, şi Uriaşului îi 
stârni o nelinişte lesne de priceput. Dornic să vadă care-i pricina întârzierii ce-i dădea de bănuit, o 
porni în căutarea lui Urdemalas. ÎI găsi stând pe o piatră şi cântând din fluier. 

— Ce faci, Pedrito? îl întrebă cuprins de mirare. 

— După cum vezi, stăpâne. Mă odihnesc niţel, că am adunai toți taurii, să ți-i aduc pe toți 
deodată. 

— Păi de ce? 

— Ca să nu mai pierdem vremea, zilnic, cu treaba asta. Lucrurile trebuie făcute aşa cum se 
cuvine, o singură dală. Am adus şi un jungher, să omor animalele... 

— Dar cum, omule! strigă Uriaşul speriat. Nu pricepi că, omorând toate animalele, n-o să poată 
mânca nimeni aţâta carne şi o să se strice? Trebuie să fii chibzuit şi înțelept! 

— Eu aşa sunt obişnuit să-mi fac treaba, stăpâne! 

— Dar vezi că mie nu-mi place să îmi faci pagubă! Dă drumul animalelor şi o să-mi iau eu porția 
de azi! 

Şi cât ai clipi, uriaşul prinse un taur, îi frânse gâtul şi-l luă sub braţ, de parcă ducea o carte; se 
îndreptă bombănind către palat, în vreme ce Urdemalas, zâmbitor, îl urma fără teamă, târând după 
el funiile. 

A doua zi, Uriaşul îl chemă iar pe Urdemalas si-i zise, arătându-i pădurea: 

— Vezi copacii de colo? Zăreşti printre ei copacul acela înalt, uscat? 

— Da, stăpâne! 

— Bine, atunci ia o secure şi adu-mi trunchiurile cele mai groase, că am nevoie de lemne de foc, 
pentru bucătărie! 

— S-a făcut, stăpâne! 

— Vezi să nu zăboveşti! Să faci treaba grabnic! 

— Bine, stăpâne? 

Fără să stea pe gânduri, Urdemalas se duse să caute securea, apoi o porni spre pădure. Ajunse 
curând la primii copaci şi, fără nicio grijă, prinse a-i doborî unul câte unul. Când Uriaşul — care 
urmărea de departe ce făcea tăietorul — văzu una ca asta, veni în fugă să-i oprească râvna 
distrugătoare. Mânios că nu i-a dat ascultare, îi strigă: 

— Ce faci, Pedrito? 

— După cum vezi, stăpâne. Dobor toţi copacii să ţi-i aduc. 


— Dar nu socoti că prăpădeşti degeaba atâta lemn? Căci, stând în ploaie şi în soare, o să se 
strice. Nu te gândeşti de loc la pagubă! Trebuie să-mi asculţi orbeşte porunca! 

Într-o clipă, Uriaşul smulse un copac uscat din rădăcină, îl puse pe umăr de parcă era o flintă şi 
se îndreptă cu paşi mari către palat, iar Urdemalas, tăcut, îl urmă bucuros, târând securea după el. 

A treia zi Uriaşul, nemulțumit şi sătul de isprăvile lui Urdemalas, hotărî să-l pună la ultima 
încercare, cum se înţeleseseră. Cum ardea de nerăbdare să scape cât mai curând de argatul care îi 
făcea atâta paguba, trimise după el devreme şi-i zise cu asprime: 

— Ascultă, Pedrito, ia butoiul de colo şi du-te la izvor; să mi-l aduci într-o clipă plin cu apă! 

— Bine, stăpâne! 

— Dar bagă de seamă că vreau ca apa să fie limpede şi proaspătă, să n-aibă fir de nisip! 

Urdemalas îi făgădui că o să-i îndeplinească întocmai porunca, zicându-i: 

— N-avea nicio grijă, stăpâne! 

Dar butoiul i se părea uriaş, că încăpea în el cam o sută de vedre. Socoti că chiar gol era greu de 
cărat, iar plin trebuie că era cu neputinţă de urnit. Înţelese că treaba era peste puterile lui. Dar cum 
dorea din inimă să iasă biruitor şi din ultima încercare, luă cu el o lopată și un târnăcop, hotărât să 
izbutească. 

Opintindu-se din greu pe drumul întortocheat. Împingând de zor butoiul, bietul de el ajunse 
ostenit la izvor. Aici începu o treabă ciudată şi necugetată: săpă lângă izvor un puț adânc şi îngropa 
butoiul, până la margine. Apoi făcu drum unui şuvoi de apă către butoi, şi se uită cum se umplea 
încetişor. Văzând Uriaşul că timpul trece şi omul nu se mai întoarce, se duse după el. 

— Ce faci aici, blestematule? îl înlrebă furios. 

— Păi vezi bine, stăpâne! Fac să curgă izvorul in butoi, ca să ţi-l aduc tot acasă, să ai apă la 
îndemână tot timpul! 

— Dar aşa ceva nu-i cu putință! strigă Uriaşul. Nu se poate schimba cursul izvorului fără să se 
tulbure apa. Iar eu am nevoie de apă curată şi proaspătă în fiecare zi 

— N-am ştiut, stăpâne, am făcut şi eu cum m-am priceput să iasă lucrurile bine. Doar ţi-am 
împlinit voia! 

Înfuriat la culme. Uriaşul se satură să-l mai dojenească; umplu butoiul cu apă şi şi-l puse pe 
umăr, de parcă era un ulcior. Apoi se îndreptă spre casa. Cu o iuţeală de necrezut. Urdemalas nu mai 
ştia ce să facă de bucurie. Cu târnăcopul într-o mână şi lopata în cealaltă, îşi urma stăpânul, 
desfătându-se din plin de biruinţa pe care o dobândise prin isteţimea lui. 

Astfel Pedro Urdemalas duse la bun sfârşit toate încercările, învingându-l pe asupritorul crunt al 
ținutului. lar Uriaşul, necăjit şi furios, a fost nevoit să-şi recunoască înfrângerea şi să-l răsplătească 
pe biruitor eliberându-l pe împărat şi pe frumoasa prințesă Rosalinda şi lăsându-i pe mână cârma 
țării. 

Învingătorul nu se răzbună însă pe tiran, ci îl pedepsi doar, izgonindu-l de pe meleagurile acelea, 
căci singurul lucru pe care a vrut el să-l dovedească oamenilor a fost că puterea sălbatică poate fi 
înfrântă şi că libertatea este în veci mai presus decât toate bogăţiile de pe lume. 


Prinţul cu armele strălucitoare 
poveste chiliană 


Trăiau odată într-o împărăție îndepărtată doi frați. Unul era sărac, dar celălalt era tare bogat. 
Fratele cel sărac avea un fecior. Cum dorea să-şi crească fiul aşa cum se cuvine, când se făcu 
măricel îl trimise la învățătură. Ca să ajungă la şcoală, copilul trebuia să treacă o baltă. Apa nu era 

adâncă, aşa că în fiecare zi trecea pe acolo la dus şi la întors. 

Copilul se dovedi foarte silitor, învățând cu sârg, şi cu cit ştia mai multe, cu atât se străduia mai 
tare. Timpul trecea, şi băiatul creştea vâzând cu ochii. Când ajunse flăcău în toată firea, era tobă de 
carte. 


Odată, dând să treacă balta, zări un pietroi uriaş. Îşi puse în gând să-l urnească din loc, se căzni şi 
îl mişcă puţin. Se hotărî atunci să nu plece mai departe până n-o să-l urnească de-a binelea. Până la 
urmă izbuti; încercă apoi să-l ia în braţe, să vadă dacă-l poate ridica. La început n-a fost în stare, aşa 
că de atunci încolo venea mereu şi îşi încerca puterile. Până când, într-o bună zi, ridică pietroiul de 
parcă ar fi fost o pietricică. Atunci se întoarse acasă şi-i ceru tatălui încuviințarea s-o pornească în 
lume, să-şi caute norocul. Aflase de mult că unchiul său cel bogat era mereu în război pe alte 
meleaguri şi, cât fusese copil, se necăjise tare mult că nu-l putea însoţi şi el. În ziua când se hotărî s- 
o pornească de acasă, îi zise tatălui că voia să meargă să-l ajute pe unchiul lui, pe câmpul de luptă. 

— Dar ce-ai să poți face tu, de unul singur, fiule? Or să te omoare, căci oamenii cu care se luptă 
unchiul tău nu lasă pe nimeni să scape cu viaţă! 

— Ba n-o să se întâmple una ca asta! 

Plecă flăcăul şi se îndreptă către locul unde se afla unchiul lui. Când ajunse, nici el nu-şi 
recunoscu unchiul, nici acesta pe el, căci se făcuse băiat mare să tot fi avut cam 17—18 ani. 

Atunci flăcăul îi grăi astfel: 

— Am venit să lupt ca soldat, fiindcă am aliat că pleci la război. 

— Cum o să le încumețţi singur? Asta-i curată prostie! 

— Ba nu, dă-mi numai armele care-mi lac trebuință şi ai să vezi. 

Unchiul se învoi să-l ia pe câmpul de luptă, şi flăcăul îi ceru: 

— Porunceşte să mi se facă o spadă pe măsura puterii mele. 

— Şi cit vrei să cântărească spada? 

— Ca să fie bună pentru mine. Trebuie să lucreze la ea zece fierari şi să o făurească din oţel. 

Când auzi vorbele astea, unchiul cel bogat îşi zise în sinea lui: 

„Cred că-i o taină la mijloc cu puterea flăcăului ăsta!” 

Când cei zece fierari tocmiţi încercară să întoarcă spada făurită pe partea cealaltă, se ivi şi 
flăcăul, să vadă cum mergea treaba. Luă spada cu mâna dreaptă, să-i încerce tăria, dădu o lovitură 
zdravănă şi o rupse în două. Unchiul lui. Cavalerul, rămase stană de piatră de uimire, şi-l întrebă ce 
avea să facă. 

— Să se adune douăzeci şi cinci de fierari, ca să facă treaba ca lumea, şi-o să-i ajut chiar eu 

Au făcut aşa cum le-a zis flăcăul, care, cu o singură mână, a întors spada, fiindcă ceilalţi, oricât 
se opintiseră, nu fuseseră în stare. Când a fost gata spada, el a luat-o în mână s-o încerce; a lovit cu 
ea atât de puternic, încât a stârnit un vârtej care-i izbi de pereţi pe fierari. 

Atunci cavalerul, uluit de cele văzute, îl întrebă cine era. Şi află că era feciorul fratelui său, 
fiindu-i, aşadar, nepot. Văzând cât de puternic era nepotul, cavalerul hotărî îndată să-i dea în seamă 
toată oştirea. 

Când flăcăul îşi văzu spada gata, lucind în soare, făcută întocmai pe gustul lui, îi spuse 
unchiului: 

— Acum am nevoie de un cal potrivit, care să mă poată duce încins cu spada asta. 

Îi înfăţişară toţi caii din grajdurile cavalerului. Puse şaua pe primul cal, dar când să-l încalece, 
animalul căzu la pământ. La fel păți şi cu alţii. Atunci unchiul spuse: 

— Încearcă şi calul cel alb, al nevestei mele. Şi porunci să i-l aducă. Flăcăul îşi zise în sinea lui: 
„Deie Domnul să fie bun calul acesta!” După ce înşeuă calul, îl încalecă, având la şold spada. 

Calul nici nu se clinti sub greutate. 

— Acum să mi se aducă haine potrivite, ceru voinicul. Cavalerul dădu poruncă să i se aducă o 
mantie albă. 

ÎI numi căpetenia oștirii lui, şi-l întrebă dacă de atunci înainte vrea să i se spună „Prinţul cu 
Armele Strălucitoare”. 

Flăcăul încuviinţă, şi-l botezară astfel. Iar cavalerul, ca să îi dea şi mai mare cinste, puse să i se 
scrie cu litere de aur pe coif: „Prinţul cu Armele Strălucitoare”. 

Sosi şi ziua când aveau să înceapă lupta cu duşmanii. 

— Voi lua cu mine numai douăzeci şi cinci de ostaşi, hotărî flăcăul. 


Când duşmanii îl zăriră apropiindu-se, îşi spuseră: 

— Ia uitaţi-vă ce strălucitor e cavalerul din frunte! O să vadă el ce o să păţească, în curând! 

De obicei oastea duşmană făcea prăpăd printre oamenii cavalerului. La început nu-l luară în 
seamă pe Prinţul cu Armele Strălucitoare, crezând că nu-i altceva decât un cavaler ca şi alții. Dar 
flăcăul se apropie singur de ei, poruncind ostaşilor lui să stea pe loc. Duşmanii îşi ziseră atunci: 

— Cavalerul ăsta îşi caută cu orice preț moartea! Şi năvăliră spre el. Dar Prinţul cu Armele 
Strălucitoare dădu pinteni calului şi, cu spada în mână. Împărţi lovituri zdravene, tăind în dreapta şi 
în stânga, de băgă groaza in duşmani. 

— E di acul în straie albe! strigară ei speriaţi. 

Iar de atâta sânge duşman, veşmintele flăcăului se înroşiră. Şi aşa se făcu de câştigă el singur 
bătălia. Îşi strânse oamenii şi se întoarseră acasă. Ce mai zarvă se stârni când aflară că pentru întâia 
oară câştigaseră lupta! 

— S-a sfârşit cu bătăliile? Acum îi ştiu duşmanii de frică prințului nostru, spuneau ostaşii. 

Tare se mai bucură cavalerul de fapta vitejească a nepotului, pe care-l primi cum se cuvine unui 
învingător. După câteva zile însă, flăcăul îşi zise: 

„De ce să nu mă întorc pe câmpul de luptă, să văd ce mai fac duşmanii?” 

Îi ceru unchiului încuviințarea să plece, şi el îi răspunse: 

— Fie, dar ia cu tine alai mare, mulţi cavaleri ca să te păzească, iar de vei păţi ceva, vor răspunde 
cu capul. 

Plecară ei — prinţul şi însoțitorii — şi, trecând de o câmpie, ajunseră la malul mării. Se opriră cu 
toţii, privind cu încântare. Deodată, flăcăul zări ceva mititel care se apropia, despâcând apa. Când 
ajunse la mal, văzu că era o căprioară, care veni drept la el, îi linse mâinile şi i se uită în ochi. Cum 
calul lui avea frâul liber, căprioara îl luă în dinți şi îl călăuzi spre mare. Din valuri se ivi o barcă. 
Deodată, în larg se stârni un val uriaş care, năvălind peste ei, luă pe sus calul, cu cavaler cu tot, şi-i 
cufundă în adâncuri. Căprioara aceea, care era vrăjită, fusese trimisă de stăpâna ei, prințesa cea 
frumoasă din împărăţia de pe celălalt țărm al mării, să-l caute pe Prinţul cu Armele Strălucitoare, ca 
s-o scape de uriaşul care o ţinea în puterea lui. 

Când prinţul îşi veni în fire, nu ştiu ce i s-a întâmplat. Marea îl aruncase pe o stâncă, unde se 
împotmolise, căci spada de la şold se prinsese zdravăn între pietre. Nu trecu mult şi se ivi iar 
căprioara, care îl duse în fața stăpânei. Dar prinţesa, fiind vrăjită, era nevăzută, aşa că statură de 
vorbă fără să se vadă. Fata îi povesti că era păzită de un uriaş care o ţinea sub puterea farmecelor. 
Uriaşul acela îi biruise pe toţi voinicii care veniseră s-o scape, fiindcă avea un leac fermecat, şi, 
oricât de grea ar fi fost rana, tot se vindeca. 

În noaptea aceea prințul rămase la palat. La porunca stăpânei nevăzute, căprioara îi spuse că, 
dacă are nevoie de ceva, s-o strige şi ea o să i se înfățişeze îndată. 

A doua zi, el spuse: 

— Trebuie să plec, prinţesă, căci de nu mă întorc, cavalerii care m-au însoțit îşi vor pierde viaţa. 

Atunci ea îl rugă să se întoarcă, după ce o să-i scape pe cavaleri de primejdie, dacă se simţea în 
stare, să-l omoare pe uriaş. 

Căprioara îl trecu pe flăcău pe malul celălalt. Îşi regăsi cavalerii şi se întoarseră la unchiul lui, 
căruia Îi zise: 

— Vreau să fiu stăpân pe ce hotărăsc să fac: am chef să plec singur, să nu mă însoţească şi să nu 
răspundă nimeni pentru mine, sub amenințarea că-i iei viaţa! 

A doua zi, în zori, îşi înşeuă armăsarul alb şi o porni singur către locul unde ştia că îl aşteaptă 
căprioara, înainte de-a ajunge la țărm, trecu pe lingă o colibă, de unde ieşi o babă, care-i zise: 

— Voinice, vrei s-o vezi la chip pe cea care îți e hărăzită? Ştiu că te duci înapoi la prinţesa 
fermecată, dar că n-ai habar cât e de frumoasă. Am să-ți dau o luminare, s-o aprinzi la noapte, ca să- 
i vezi faţa. 

Prinţul luă luminarea şi plecă mai departe. Căprioara îl aştepta la țărm. Ajunseră cu bine la 
palatul fermecat; se deschiseră porțile şi el intră, fără să vadă pe nimeni. Când se întunecă şi se 


pregăti de culcare, puse bine luminarea sub pernă. Cam pe la miezul nopţii o aprinse şi zări alături 
de el o fată cum nu-şi află asemănare pe lume de frumoasă. Stătu el îndelung, privind-o cu 
încântare, când, deodată, o picătură căzu pe pieptul ei. Prinţesa se trezi speriată şi grăi cu mâhnire: 

— Ce-ai tăcut, necugetatule? Trebuia să-ți fiu nevastă, dar acum o să fii nevoit să pleci departe, 
să mă cauţi. Ai să rupi încălțări de fier până ai să mă găseşti! 

Şi, zicând vorbele astea, dispăru fără urmă. A doua zi, flăcăul se rugă de căprioară: 

— Călăuzeşte-mă până la stăpâna ta! 

— De mii de ori de m-ai ruga, nu-ți pot împlini Voia, răspunse ea cu tristeţe. 

Atunci el plecă mâhnit la unchiul lui, cavalerul. Dar nu trecu mult, şi nu mai putu îndura dorul 
după fata cea frumoasă. Se duse iar la țărm, nădăjduind să înduplece căprioara. 

Stătu el mult şi bine pe mal, dar nu se ivi nimeni. Calul, caise se obişnuise cu drumul prin apă, 
intră de bună voie în mare, şi îi purtă până la stânca din larg. 

Nu departe de palatul fermecat, în împărăţia învecinată, trăia altă prințesă, care semăna cu aleasa 
lui. Ajunsese şi la ea faima Prințului cu Armele Strălucitoare. Dorind tare mult să-l vadă pe flăcăul 
cel viteaz, ea îl trimise pe unul din cavalerii din împărăție, numit Prinţul Turpin, s-o pornească în 
căutarea lui. Îi dădu o corabie şi-i spuse să plece grabnic. 

Se întâmplă însă că furtuna duse corabia Prințului Turpin chiar lângă stânca unde zăcea singur, în 
mijlocul mării, Prințul cu Armele Strălucitoare. 

Se apropiară anevoie, dar, când dădură să-l ridice pe flăcău nu au fost în stare, atât de grea era 
spada ce-i atârna la şold. Până la urmă izbutiră să-l aducă pe corabie şi, când se trezi, flăcăul grăi 
către Prințul Turpin: 

— Mi-ai salvat viaţa, frățioare! De acum încolo, să fim, ca fraţii. Ce m-aş fi făcut fără tine? 

Ajunseră cu bine la palatul prinţesei care-l trimisese pe cavalerul Turpin în căutarea lui. Ea voi să 
afle îndată dacă l-a găsit pe Prinţul cu Armele Strălucitoare, dar Turpin îi răspunse: 

— L-am adus cu mine, stăpână, dar o să-ţi povestim după ce mâncăm şi ne odihnim puţin! 

Prinţesa dădu apoi poruncă să se strângă toată oștirea din împărăție, să-l întâmpine cu cinstea 
cuvenită pe Prinţul cu Armele Strălucitoare. Când prinţul i se înfățişă, ea îl întrebă dacă e în stare 
să-l omoare pe uriaşul din împărăția vecină, care prăpădea totul în jur. Nimeni nu-l putuse răpune, 
căci, de-i tăia cineva capul, şi-l lipea iar la loc, fiindcă era fermecat. 

— Cum să nu! răspunse el. Sunt gata s-o pornesc, de cum îmi porunceşti. 

Şi plecă îndată să-l afle pe uriaş, şi să-l omoare. Când îl văzu, uriaşul îi strigă: 

— Ce cauţi, vierme, pe tărâmurile mele? 

Prinţul îşi roti spada şi, dintr-o lovitură, îi reteză capul. Dar uriaşul nu muri, ci îşi lipi iute capul 
la loc, care căzuse nu departe de trup. 

Prinţul se întoarse la palat şi grăi către prinţesă şi către cavalerul Turpin: 

— Trebuie să născocim cum să-i ascundem capul, să nu şi-l mai poată pune la loc. 

Şi porunci să i se facă grabnic un coş cu capac. Când îi va tăia capul — socoti el — o să-l arunce 
înăuntru, iar apoi o să pună repede capacul. 

A doua zi în zori, Prinţul cu Armele Strălucitoare se duse iar la uriaşul fermecat, să-şi măsoare 
puterile cu el. Se luptară ei ce se luptară, şi până la urmă prințul izbuti să-i reteze capul. Cum i-l 
văzu rostogolindu-se pe pământ, îl luă şi-l aruncă în coş, punând iute capacul. Uriaşul, neavând cum 
să şi-l lipească, îşi dădu duhul. 

Vestea că un voinic neînfricat l-a răpus pe uriaşul fermecat se răspândi ca fulgerul. Atunci 
prințesa nevăzută o trimise pe slujitoarea ei, căprioara, să afle cine a dus la bun sfârşit asemenea 
faptă curajoasă. 

În vremea asta, Prințul cu Armele Strălucitoare se întoarse la palatul prinţesei, ducându-i capul 
uriaşului. Ea ăzvârli coşul în foc şi îi spuse voinicului, cu gândul să-l răsplătească: 

— Mi-ai împlinit voia! Acum sunt gata să-ți fiu soție! 

— Nu putem face nunta, prinţesă, răspunse el, căci aleasa mea e alta. Dar m-aş bucura din inimă 
dacă ai vrea să te măriţi cu Turpin, care mi-e ca un frate. 


— Aşa voi face, spuse prinţesa. 

Când flăcările mistuiră coşul, se rupse vraja care o ținea în puterea ei pe prințesa nevăzută. Ea îşi 
recapătă chipul dinainte, iar Prinţul cu Armele Strălucitoare, care de atâta umblet îşi tocise 
încălțările, când ajunse la palatul ei, o îndrăgi şi mai tare, văzând-o cât era de frumoasă. 

Toată împărăţia se găti îndată de sărbătoare şi în aceeaşi zi Prinţul cu Armele Strălucitoare şi 
fratele lui, Turpin, făcură nuntă mare cu cele două prințese. 


Juan Paisprezece 
poveste chiliană 


Trăiau odată doi bătrâni care n-aveau copii. Într-o zi, pe când era în pădure, după lemne, moşul 
auzi un scâncet de prunc. Stătu şi ascultă mai bine de unde venea, şi o apucă îndată într-acolo. După 
un copac, găsi o legăturică şi în ea un copilaş. ÎL luă iute şi-l duse acasă. Ce s-a mai bucurat băbuța 
când l-a văzut! 

Bătrâneii păstrară copilul şi-l crescură cu mare grijă. lar băieţelul se făcu mare şi frumos. 

Vestea că bătrâneii creşteau un copil găsit ajunse la urechile unui om bogat, care veni la ei să le 
ceară băiatul, să-l ia el de suflet. Cum moşul şi baba lui erau tare săraci, se învoiră să i-l dea. Atunci 
omul le lăsă bani, să aibă cu ce-l creşte, şi le zise că va veni după el când copilul va împlini zece 
ani, ca să-l dea la învățătură. 

Băiatul creştea mare şi voinic. Când împlini zece ani, omul cel bogat veni să-l ia. Copilul se 
dovedi isteţ la învăţătură şi harnic la treabă. 

Omul îl tinu la el acasă, ca argat. Îi puseră numele de Juan Paisprezece, fiindcă muncea cât 
paisprezece la un loc, dar mânca zdravăn, tot cât atâţia. De la o vreme, omul începu să se cam 
sature, căci Juan îi făcea mare pagubă cu mâncatul. 

Într-o zi, îl trimise la pădure după lemne. Juan Paisprezece puse la jug un drug lung de fier, ca să 
poată înjuga paisprezece perechi de boi, şi plecă. Ajungând la pădure, dejugă boii şi se puse pe 
treabă: tăie lemnele, le adună şi le legă în paisprezece stive, apoi le încarcă. Dădu să plece dar, când 
să pună boii la jug, văzu că îi lipseşte unul. Se apucă să-l caute şi-l găsi mai departe, sfârtecat de un 
tigru care se înfrupta liniştit din el. Atunci Juan Paisprezece strigă supărat tigrului: 

— Ai să-i ţii tu locul acum! 

Şi se apropie de tigru, să-l prindă. Fiara se năpusti să-l sfâşie, dar cum Juan Paisprezece era tare 
puternic, apucă zdravăn tigrul, îl scutură şi-l târî până la car, unde îl înjugă ultimul. Mână boii către 
casă, lovind într-una tigrul cu biciul, ca să-l facă să meargă. 

Când se apropie de casă, o slujnică îl auzi strigând la tigru, şi-i spuse stăpânului: 

— Stăpâne, vine Juan Paisprezece cu un tigru pus la jug! 

— Cum să fie cu putință una ca asta? se miră omul. Dar slujnica auzise bine şi, de teamă, se 
ascunse. Juan se pregătea să intre pe poartă. Văzându-l, un argat se repezi în odaia unde era stăpânul 
ŞI-I zise: 

— Stăpâne, Juan Paisprezece intră în ogradă cu un tigru înjugat la car! 

— Ce tot îndrugi acolo, omule? spuse stăpânul, şi ieşi îndată să vadă. 

Dădu cu ochii de tigru, şi strigă, înfricoşat: 

— Maică, măiculiță, când o să-i dea di'umul, fiara asta o să ne sfâşie pe toţi! 

Apoi îi spuse cu dojana lui Juan Paisprezece, oprindu-l să intre: 

— Ce-ai făcut, smintitule, de vii cu un tigru înjugat? Nu intra cu el aici, că ne mănâncă pe toți 
când o să-i dai drumul! 

— De ce să-i dau drumul? Îl mănânc eu, zise Juan. Intră în ogradă, dejugă mai întâi boii şi la 
urmă fiara. 


Dar nu-i dădu bine drumul, că îl prinse cu o mână iar cu cealaltă îi înfipse adânc cuțitul, 
omorându-l cât ai clipi. Îl jupui, apoi făcu un foc mare, şi îl puse să se frigă. Când fu gata, îl mâncă 
pe îndelete, nelăsând nicio fărâmă. Abia atunci ieşi stăpânul din casă şi-i zise supărat: 

— Să nu carecumva să-mi mai vii acasă cu vreo fiară, Juan! 

— Bine, stăpâne, n-am să mai vin! 

A doua zi, omul îl trimise pe flăcău la pădure, cu ghidul să scape de el, crezând că îl vor mânca 
tigrii. Dar Juan era aşa de puternic, că nu păţi nimic, şi se întoarse teafăr acasă la stăpân. 

Mai trecu o vreme fără ca stăpânul să găsească vreo cale pentru a-i face de petrecanie lui Juan, 
care în fiecare zi mânca trei animale. Tot chibzuind el cum să facă, după un timp se hotări să-l 
trimită tocmai în iad, dar fără să-i spună. 

— Du-te, îi zise, să-mi aduci de la cumătrul meu cele patru perechi de juncani pe care i i-am dat. 

— Bine, stăpâne, răspunse flăcăul, fără să bănuiască cine era acest cumătru. 

Şi a doua zi de dimineaţă Juan Paisprezece mâncă pe săturate, înfulecând un bou întreg, şi o 
porni după cele patru perechi de juncani. Pe drum întâlni o băbuţă, care-l întrebă încotro se ducea. 

— Mă duc la cumătrul stăpânului meu — şi flăcăul îi spuse unde — ca să-i aduc de acolo patru 
perechi de juncani. 

— Cine te-a trimis acolo să ştii că-ți vrea răul! îi răspunse ea; dar acum n-ai încotro, trebuie să te 
duci. O să te ajut eu să scapi teafăr. 

Îi dădu o funie şi-l povăţui astfel: 

— Când o să ajungi la cumătrul cu pricina, or să te bage în ogradă ca să te omoare. Au să dea 
drumul la juncani, care se vor năpusti la tine să te ia în coarne. Dar tu să-i loveşti cu funia asta 
fermecată până îi strângi într-un colț, şi atunci să-i legi pe toți de coadă. 

Ajungând la cumătrul stăpânului, care era chiar dracul, Juan nu uită de povaţa bătrânei şi făcu 
întocmai. Îi dădu mai întâi răvaşul de la stăpânul lui, iar dracul, cum îl citi, îl băgă în ogradă. Se 
năpustiră asupra lui juncanii fioroşi, gata să-l ia în coarne. Juan însă îi lovi cu funia, îi înghesui într- 
un colț şi îi legă de coadă. Când termină, îi scoase afară din ogradă, luă o cange lungă şi îi legă 
zdravăn de ea. Apoi îi mână, biciuindu-i mereu cu funia, şi-i duse până acasă, la stăpânul lui. 

Când ajunse, ieşi stăpânul afară, tare înspăimântat şi înciudat văzând că flăcăul n-a pierit, ci s-a 
întors cu cele patru perechi de juncani. 

„Ce să mă fac cu Juan? îşi zise cu necaz. Nu-i chip să scap de el. Mai bine să-i dau simbria 
pentru eât m-a slujit şi să-l trimit acasă la el.” 

Zis şi făcut. Îi plăti bani buni, îi mulţumi frumos şi Juan se întoarse la bătrâneii care îl crescură. 
Îi găsi tare gârbovi şi în mare sărăcie. Iar de atunci încolo, flăcăul rămase cu ei, munci pe rupte şi 
avu grijă ca bătrânii să nu ducă lipsă de nimic. 


Corabia făcută din trei lovituri de toporişcă 
poveste chilană 


A fost odată un flăcău care se numea Juan de La Verdad. Într-o bună dimineaţă porni să caute de. 
Lucru. Vreme de mai multe zile nu găsi însă nimic până când, în sfârşit, îi ieşi în cale un moş care-i 
zise că la curtea împăratului găsea ceva de făcut: trebuia să meşterească o corabie dând numai de 
trei ori cu toporişca dar, de nu izbutea, avea să-şi piardă viaţa. Flăcăul se sperie, auzind aşa ceva, şi- 
i răspunse moşului că n-o să fie în stare să facă o corabie din trei lovituri de toporişca, şi că era 
primejdios să meargă la împărat. Moşul îi spuse atunci să n-aibă grijă, că o să-i dea el în dar o 
toporişca fermecată şi cu ea o să izbutească. Îi mai zise că, în drumul spre palat, o să întâlnească 
patru oameni care îi vor fi de mare ajutor, şi-l povăţui să le dea bineţe şi să intre în vorbă cu ei. 

Juan de La Verdad o porni mai departe, către palatul împăratului. Îi ieşi în cale mai întâi un om 
care alerga atât de iute, că întrecea chiar şi vântul. Flăcăul îi dădu bineţe şi-l întrebă: 

— Încotro alergi? 


— Vai, băiete, de ce m-ai oprit, că făcusem prinsoare cu vântul că-s mai iute ca el, şi eram gata 
să câştig! 

Juan de La Verdad îl întrebă atunci dacă nu vrea să vină cu el, să caute de lucru. Omul încuviinţă, 
şi-o porniră împreună. După o bună bucată de drum, dădură peste un om care stătea cu urechea la 
pământ, ascultând cu luare aminte. Cei doi îi dădură bineţe. 

— Seara bună! le răspunse el. Nu trebuia să-mi vorbiţi, că tocmai ascultam ce se petrece la 
celălalt capăt al pământului! 

Şi omul cu auzul ascuţit îi întrebă dacă nu ştiu cumva pe unde se poate găsi ceva de lucru. Îl 
luară şi pe el şi merseră toți trei cale lungă, până dădură peste un om care bea apă dintr-un râu, mai- 
mai să-l sece. Îi dădură bineţe, iar el le răspunse: 

— Tocmai acum mi-aţi ieşit în cale, când eram gata să sorb dintr-o înghițitură tot râul! 

Îi întrebă apoi unde se putea găsi ceva de lucru, şi porni cu ei mai departe. Ajunseră toţi patru la 
un râu adânc. Cum nu puteau să-l treacă, cel care bea de seca apa le spuse să n-aibă grijă, că dintr-o 
înghiţitură o să soarbă tot râul. Se ghemui şi dintr-o sorbitură râul pieri ca prin farmec. După ce 
trecură cu toții, omul dădu înapoi toată apa. 

Nu trecu mult şi se întâlniră cu un vânător care tocmai ochea un vultur sus, în înaltul cerului. 

— Seara bună! îi spuseră cei patru, oprindu-se. 

Omul le răspunse, apoi le zise că el e cel mai dibaci ţintaş de pe lume şi că tocmai ochea un 
vultur în zare. Îi întrebă apoi dacă nu ştiau pe unde ar putea găsi ceva de lucru; Juan de La Verdad îi 
spuse să vină cu ei, că ştia el. 

După ce bătură cale lungă, ajunseră, în sfârşit, aproape de palatul împăratului. Se opriră toți într- 
o pădurice din apropiere, şi Juan de La Verdad se duse singur la palat, să ceară de lucru. I se înfățişă 
împăratului, care-i zise că nimerise bine, căci tocmai avea o treabă: voia să-i facă o corabie doar din 
trei lovituri de toporişca. Flăcăul se învoi şi nu dădu înapoi nici când împăratul îl amenință că, de nu 
izbuteşte, o să plătească cu viaţa. 

În vremea asta, cel cu auzul ascuţit stătuse cu urechea la pământ, ascultase ce-şi vorbiseră 
împăratul şi Juan de La Verdad şi le spuse şi tovarăşilor lui, cuvânt de cuvânt. 

Împăratul îl duse pe flăcău într-o încăpere, să-şi aleagă toporişca ce i se pare mai bună. Fără să 
stea prea mult pe gânduri, Juan de La Verdad luă o toporişca. Apoi împăratul îi arătă copacul din 
care trebuia, făcută, din trei lovituri, corabia, şi-i porunci ca în fiecare zi, vreme de trei zile, să dea o 
lovitură de toporişca. 

Flăcăul rămase lângă copac, dus pe gânduri. După o vreme, puse mâna pe toporişca şi dădu o 
lovitură, dar nici gând să se ivească vreo corabie. Pe când stătea el frământându-se, îşi aminti 
deodată de toporişca dăruită de moşneag. O scoase grabnic, dădu o lovitură zdravănă şi care nu-i fu 
mirarea şi bucuria văzând cum din lemn se 1vise corabia, aproape pe jumătate gata. Se duse apoi în 
pădure, la tovarăşi lui, şi le povesti ce ispravă făcuse. 

A doua zi, în zori, Juan de La Verdad porni iar la lucru. Dădu o lovitură cu toporişca fermecată, 
şi făcu mai mult de jumătate din corabie. În sfârşit, a treia zi dădu ultima lovitură şi corabia era gata 
pe de-a întregul. Împăratul şi oamenii lui veniră s-o vadă, şi le plăcu la toţi corabia făcută din trei 
lovituri de toporişca. 

Dar împăratul îl mai supuse pe flăcău la altă încercare, îi porunci să intre într-o odaie plină până 
sus cu bucate şi, peste noapte, să le mănânce pe toate. Juan de la Verdad se duse la tovarăşii lui, care 
aflaseră de poruncă de la cel cu auzul ascuţit. Atunci cel care sorbise râul dintr-o înghițitură întră în 
odaia cu pricina şi mâncă toate bucatele. A doua zi, Juan de La Verdad îl înştiinţa pe împărat că i-a 
îndeplinit porunca. 

Împăratul îl mai puse însă la altă încercare. ÎI duse într-o încăpere plină cu butoaie de vin, şi-i 
porunci ca, peste noapte, să nu mai rămână nicio picătură. Cum isprava asta era o nimica toată 
pentru cel care seca totul dintr-o sorbitură, a doua zi porunca împăratului era împlinită. 

Tare se mai minună împăratul, şi-i zise flăcăului că avea să-l pună pentru ultima oară la 
încercare. Îi porunci să plece în căutarea apei dătătoare de viață, din care să-i aducă o sticlă plină. 


Juan de La Verdad îl trimise îndată după apă pe cel care fugea mai iute ca vântul. Împăratul îi 
spusese flăcăului că o să trimită în acelaşi timp şi o slujitoare, iar de i se va înfățişa mai curând ea 
cu. Apa fermecată, el avea să-şi piardă viaţa. 

Slujitoarea împăratului, care era vrăjitoare, se folosi de un şiretlic ca să ajungă ea prima. Pe 
drumul pe care trebuia să-l străbată omul mai iute ca vântul, vrăjitoarea îşi înălță casa, şi înăuntru o 
puse pe fata ei, care nu-şi avea seamăn de frumoasă. Când omul trecu în fugă prin fața casei, se ivi 
în prag fata vrăjitoarei şi-l întrebă încotro mergea cu atâta zor. El se opri, iar fata îl ademeni cu 
vorbe drăgăstoase, şi-i dărui un inel. Cum i-l puse pe deget, omul căzu într-un somn adânc. În 
vreme asta, cel cu auzul ascuţit nu pierduse o vorbă din spusele fetei, şi-şi dădu seama, după sforăit, 
că tovarășul lor doarme buştean. Îi spuse grabnic celui mai bun ţintaş de pe lume să ochească inelul 
fermecat din degetul celui adormit, ca să se rupă vraja. Zis şi făcut: tinti, trase, săgeata zbură şi 
scoase inelul de pe deget. În clipa aceea omul mai iute ca vântul se trezi, îşi aminti că trebuia să 
găsească apa vieții şi să ajungă cu ea la palat înaintea vrăjitoarei. O rupse la fugă, ajunse îndată la 
izvorul cu apa vieții, îşi umplu sticla, şi o porni înapoi. Ajunse cu mult înaintea vrăjitoarei, îi dădu 
sticla lui Juan de La Verdad, iar flăcăul se înfățişă cu ea la împărat. 

Împăratul rămase tare mulţumit că flăcăul îi îndeplinise toate poruncile şi, drept răsplată, i-o 
dădu pe fiică-sa de nevastă. Juan de La Verdad şi prinţesa făcură o nuntă mare, poftindu-i şi pe cei 
patru tovarăşi nedespărțiți, care rămaseră apoi la palat, unde trăiră cu toţii fericiți, şi or mai fi trăind 
şi acum, de n-or fi murit. 


Juvenal şi Fatima 
poveste chiliană 


Trăia odată un om bogat, care stăpânea moşii întinse şi turme mari de oi. Omul avea un fecior pe 
care-l chema Juvenal. Flăcăul avea grijă de oi şi era tare dibaci la vânătoare: când ochea, săgeata lui 
nimerea totdeauna drept la ţintă. 

De la o vreme, flăcăul băgă de seamă că-i lipseau oi din turmă, mai ales din cele mici. Se puse la 
pândă şi, într-o zi, zări un condor care se lăsă la pământ, înhaţă un miel şi zbură cu el în gheare până 
pe culmea unei stânci, unde începu să-l mănânce. Fără să stea pe gânduri, flăcăul se luă după el; 
când se apropie niţel, ochi şi trase cu arcul, săgeata străpunse aripa condorului, care-şi luă zborul, 
zbătându-se din greu. Cum din aripă îi picura într-una sânge, flăcăul se luă după urme şi merse 
îndelung, până se întunecă. 

Noaptea şi-o petrecu la adăpost, iar a doua zi, îndată ce se iviră zorile, porni mai departe după 
urmele de sânge. Bătu el cale lungă; trecu mai întâi un munte, apoi altul, până când, într-un târziu, 
dădu de o câmpie întinsă, necunoscută. Nu ştia încotro s-o mai apuce, dar până la urmă zări din nou 
picăturile de sânge şi se luă iar după ele, cu arcul pe umăr şi în tolbă cu ultimele săgeți care-i mai 
rămăseseră. Merse el ce merse şi, cam pe la asfinţit, zări în depărtare un palat care scânteia de-ți lua 
ochii. Cum picăturile de sânge duceau într-acolo, flăcăul ajunse într-un târziu în apropierea 
palatului strălucitor, care era împrejmuit cu un gard înalt de fier. 

„Ce să fie oare?” se întrebă el, văzând că urmele de sânge se pierdeau la intrare. 

Deodată, văzu ieşind din palat o prinţesă neasemuit de frumoasă. Ea se îndreptă spre grădină, 
unde era un lac; îşi lăsă hainele pe mal şi intră în apă să se scalde. Fata era atât de mândră, că 
strălucea ca soarele. Flăcăul îşi feri ochii cu mâna, şi se întrebă: 

„Oare sunt treaz, văd eu bine? Să fie soarele care se oglindeşte în apă?” 

În cele din urmă desluşi chipul fetei, dar tocmai atunci ea îşi dădu seama că el o privea. leşi 
grabnic din apă, se îmbrăcă zorită şi, apropiindu-se, îl întrebă: 

— Ce faci aici, flăcăule, nu ştii că nimeni n-are voie să se abată pe meleagurile astea? Cei care se 
încumetă sunt sortiți pieirii, căci tatăl meu e chiar temutul uriaş căruia i se zice Rambal. Ținutul ăsta 
e stăpânit numai de uriaşi, iar tata e împăratul lor. De unde vii? 


Flăcăul îi răspunse: 

— Vin de departe tare; m-ara luat după nişte picături de sânge care duceau încoace. 

— Sângele e de la tata, care tocmai s-a lecuit de o rană ce o căpătase. Are un balsam fermecat cu 
care poate tămădui orice. Dar cum de-i cu putinţă să fi bătut atâta cale, până aci? 

— Fiindcă am ochiul ager, sunt ţintaş neîntrecut şi nu mi-e teamă de nimeni pe lume. 

— Prea bine, încuviință fata. lată ce-o să fac, ca să te scap de mânia tatălui meu: o să mă duc 
îndată în odaia lui să vorbesc cu el, ca să nu-ţi facă niciun rău. 

— Foarte bine! se bucură el. 

— Aşteaptă-mă aici, zise fata şi plecă cu pasul sprinten, căci se vede bine că tânărul cel chipeş şi 
Voinic îi căzuse drag. 

Ajunse în odaia uriaşului şi-i grăi astfel; 

— Ascultă, tată: a sosit aici un flăcău, pe nume Juvenal, care e păstor la nişte turme de hăt, 
departe, şi e un ţintaş neîntrecut. 

— Cum e oare cu putință? se miră uriaşul. Cum o fi izbutit să ajungă până aici? 

— Uite că a izbutit! 

— Spune-i să vină încoace! 

— Dar îmi făgăduieşti să nu-i faci niciun rău? 

— Da, fata mea! zise uriașul. 

Fata se duse într-un suflet la locul unde-l lăsase pe flăcău şi-i spuse: 

— Du-te să i te înfățişezi! Intră pe poarta de colo, şi eu o să te aştept aici. 

— Prea bine. 

— Mi-a făgăduit să nu-ți facă niciun rău, aşa că du-te fără grijă. Mergi şi stai de vorbă cu el. 

Flăcăul se duse. Uriaşul, pe jumătate înzdrăvenit, îl întrebă: 

— Ce cauţi pe meleagurile astea, Juvenal? 

— Am ajuns luându-mă după o dâră de sânge a unui condor căruia eu i-am săgetat aripa, 
departe, hăt departe, pe meleagurile unde îmi duceam turma la păscut. 

— Aha! Asta înseamnă că eşti tare viteaz! 

— Aşa e, uriaşule, precum spui, întări Juvenal. 

— Ascultă, rămâi aici o vreme, ca oaspete, dar să nu cumva să pleci fără ştirea mea! Îmi 
făgăduieşti? 

— Bine, n-am să plec! se învoi el. 

Uriaşul o chemă pe fata lui cea frumoasă, care se numea Fatima, şi-i porunci: 

— Pregăteşte îndată o odaie pentru flăcăul ăsta, că ne e oaspete, şi ai grijă să nu ducă lipsă de 
nimic! 

Juvenal rămase aşadar pentru o vreme la palatul uriaşului. Timpul trecea şi Fatima îi era tot mai 
dragă, iar ea îl sorbea din ochi. Aşa că, într-o zi, fata îl întrebă: 

— Nu facem nunta, Juvenal? 

— Cum să nu! se bucură el. Ce trebuie să facem? 

— Lasă totul în seama tatălui meu! Şi fata se duse iute la uriaş, zicându-i: 

— lată ce e, tată: vreau să mă mărit cu Juvenal, să rămână pentru totdeauna aici la noi, să nu mai 
fim doar noi singuri. 

— Bine, fata mea, încuviinţă uriaşul. Dacă asta ţi-e voia, eu nu-ți stau în cale. Şi când vrei să fie 
nunta? 

— Peste două săptămâni. 

— Aşa vom face! 

Când sosi ziua nunții, uriaşul îl chemă pe Juvenal şi-i zise: 

— Dacă vrei să o iei de nevastă pe fata mea, trebuie. Să ieşi cu bine dintr-o încercare: eu am să-ți 
aduc în sala asta şaizeci de fete, îmbrăcate la fel ca Fatima, în straie de aceeaşi culoare, toate de 
aceeaşi statura. Îţi vor surâde, se vor uita la tine şi vor trece una câte una prin faţa ta, în şir. Tu 
trebuie s-o afli pe Fatima printre ele, s-o iei de mână şi s-o scoţi dintre celelalte. Atunci am să vă 


binecuvântez nunta dar, de nu izbuteşti, va fi semn că eşti un ticălos şi unde îţi stau picioarele, acolo 
îți va sta capul! 

Flăcăul ascultă, apoi se duse de se sfătui cu Fatima. 

— Tatăl tău mi-a poruncit să mă supun la o încercare, şi îi povesti totul. Ce mă fac? 

— Am să-mi prind în păr o garoafă, ascunsă bine, să nu se zărească decât puţin, ca să-ți fie 
somn, fiindcă toate vom fi aidoma la înfăţişare. 

— Bine, aşa să facem! 

Şi când uriaşul strânse toate fetele şi-l chemă pe Juvenal, flăcăul intră în sală, cu arcul şi tolba de 
săgeți pe umăr. Se uită bine la fetele din şir, de la un capăt la altul, dar nu izbuti s-o afle pe Fatima. 
Atunci mai străbătu o dată cu privirea tot şirul, cu mare băgare de seamă şi, în sfârşit, o zări. O luă 
de mână şi o scoase dintre celelalte. Atunci uriaşul, din capul celălalt al sălii, strigă: 

— N-ai dat greş, Juvenal! 

Şi dădu poruncă să se pregătească toate cele trebuincioase pentru nuntă, iar slujitorii lui, uriaşi şi 
ei, îi dădură ascultare. Nunta tinu zile în şir şi, cind se încheie, Juvenal şi Fatima rămaseră la palatul 
împăratului uriaşilor. 

Se împliniră cinci ani de când trăiau acolo, când, într-o zi, plimbându-se prin grădină, Juvenal se 
gândi cu tristeţe la ai lui şi-şi zise: 

„Tare aş vrea să aflu ce fac tatăl şi mama mea, să-mi văd fraţii şi turmele peste care eram stăpân. 
M-am săturat să stau aici, fără veşti de la ei”. 

Deodată, se ivi lingă el Fatima, care-l întrebă: 

— Ce-i cu tine, Juvenal? 

— Mă chinuie dorul, Fatima, vreau să plec, să mă întorc pe meleagurile mele! 

— Şi eu sunt sătulă de stat printre uriaşi, zise ea atunci. Aici cât vezi cu ochii nu dai decât de 
uriaşi! 

— Hai să plecăm! o îndemnă el. 

— Bine, se învoi ea, lasă în grija mea pregătirile, şi când totul e gata, îţi spun! 

Fatima prinse a chibzui ce avea de făcut. Avea ea nişte prafuri de sulemenit, care erau fermecate: 
când le aruncai în văzduh, se lăsa o negură deasă, s-o tai cu cuțitul, de nu mai putea trece nimeni pe 
acolo. Mai avea nişte ace cu gămălie, de asemenea fermecate: de le aruncai în sus, se prefăceau în 
hățişuri, păduri şi tancuri stâncoase pe care nimeni nu le putea trece. Mai puse pentru drum şi un 
pumn de sare, tot fermecată; dacă o aruncai pe jos, în locul acela se ivea un lac întins. 

Apoi Fatima îi spuse soţului ei: 

— Totul e gata. În noaptea asta ne pregătim de ducă, şi în zori o pornim. 

Ea luă într-un coş toate lucrurile fermecate, şi nu uită nici de talismanul vrăjit, care îi împlinea 
orice dorinţă. Când se înnopta se duseră cu toții la culcare; Juvenal şi Fatima merseră în odaia lor, 
iar cam pe la ceasul al treilea al dimineţii, se sculară şi-şi ziseră: 

Hai s-o pornim! Şi plecară fără să mai zăbovească. 

Când se lumină de ziuă, se sculară toți cei din palat, iar împăratul se duse să-i vadă pe Juvenal şi 
Fatima. Dar nici urmă de ei! 

— Au plecat! strigă el mânios. 

Porunci să 1 se înşeueze calul lui, care era mai iute ca vântul, şi plecă îndată pe urmele fugarilor. 

După o vreme, Fatima se uită în urmă şi, zărindu-l, strigă: 

— Vine după noi taică-meu! 

— Ce facem, cum scăpăm de el? întrebă Juvenal. 

— N-avea grijă! 

Şi, luând un pumn de prafuri, îl aruncă în urma lor. Se iscă pe dată o negură atât de deasă, că nu 
era cu putință să treci prin ea. Tinerii îşi văzură mai departe de drum, îndepărtându-se de uriaş. 
Acesta fu nevoit să aştepte să se risipească negura, apoi o porni iar pe urmele lor, că nu se dădea 
bătut. Nu trecu mult şi îl zăriră din nou. 


— [ar vine tata din urmă! zise Fatima. Luă atunci săculeţul cu ace şi le împrăştie în văzduh, de 
parcă ar fi aruncat grăunţe de semănat. Şi pe dată se ivi o pădure de nepătruns, cu tancuri stâncoase 
şi hățişuri încâlcite. Când ajunse uriașul la locul cu pricina, nu izbuti să treacă. Se opri şi prinse a 
sfărâma stâncile cu pumnul şi a smulge hățişul, până când, după multă trudă, îşi croi drum. Trecuse 
o bună bucată de vreme şi fugarii se îndepărtaseră binişor când Fatima, uitându-se înapoi, îl zări iar. 

— Tata e tot pe urmele noastre! Ce ne mai facem acum? întrebă ea. 

Dar, aducându-şi aminte de sare, luă un pumn şi-l aruncă pe jos. Se ivi un lac întins, cu valuri 
atât de mari, că nu se putea trece cu niciun chip. Când uriaşul ajunse la malul lui, se opri răcnind: 

— M-au înşelat, nemernicii! Cum o să trec eu pe aici? Şi, într-adevăr, nu izbuti, căci apa era tare 
adâncă. 

Atunci desprinse o stâncă şi o aruncă departe, cu toată puterea. Piatra căzu aproape de locul în 
care ajunseseră cei doi, dar nu păţiră nimic şi-şi văzură mai departe de drum. 

După ce făcură cale lungă, Juvenal începu să recunoască păşunile pe unde-şi ducea el turmele. 

— Acolo, în depărtare, zise el, se zăreşte casa părinților mei. 

Tocmai intraseră într-un sat, la marginea căruia se afla o prăvălie. Fatima scoase degrabă 
talismanul şi-i ceru să-i dăruiască o caleaşca trasă de trei armăsari falnici, cu un vizitiu chipeş. 
Intrară apoi în prăvălie şi-şi cumpărară hainele cele mai mândre pe care pe aflară. Şi aşa, îmbrăcaţi 
de sărbătoare, se urcară în caleaşca şi o porniră. 

Când se apropiară de casa părintească, lumea care-i vedea prinse a murmura: 

— Se apropie o caleaşca, oameni buni, strălucind ca soarele, trasă de nişte armăsari falnici şi cu 
un vizitiu cum nu s-a mai pomenit! 

Se strânseră oamenii, şi se tot întrebau, miraţi: 

— Cine să fie? O fi oare vreun prinț? Dar nimeni n-afla răspuns. 

Caleaşca se opri chiar în faţa casei părinteşti. Juvenal coborî primul, după el, Fatima şi, luându- 
se de braț, intrară în casă. 

Acolo, Juvenal îi găsi pe bătrânii lui părinți. Tare se bucură că i-a mai prins în viață şi, făcând o 
plecăciune în faţa lor, le zise: 

— Dragi părinți, m-am însurat. lată-mi nevasta! Bătrânii cât pe ce să se prăpădească de atâta 
bucurie! Făcură îndată o nuntă cu alai mare, care ţinu zile în şir. 

Şi aşa se însura Juvenal a doua oară, printre ai lui. 


Urechea diavolului 
poveste din Porto Rico 


A fost odată un prinţ care se hotărî să cutreiere lumea, să-şi caute norocul. Îşi luă rămas bun de la 
tatăl lui şi porni la drum, în căutare de aventuri. 

Merse el ce merse, cale lungă, şi ajunse la o pădure unde dădu peste un om care smulgea copacii 
din rădăcină ca şi cum ar fi fost foile unui ceaslov. Prinţul rămase mut de uimire văzând puterea 
omului, şi-l întrebă: 

— Cum te cheamă? 

— Smulge-copaci. 

— Vrei să-mi fi tovarăş de drum? 

— Vreau, dar mai întâi trebuie să-i duc mamei lemnele astea. 

Şi Smulge-copaci luă de pe jos arborii pe care-i scosese din rădăcini, şi-i aruncă pe umăr şi se 
făcu nevăzut. Nu trecu mult şi se înfățişă iar prințului, zicându-i că e gata să-l urmeze. 

O porniră împreună la drum, de parcă ar fi fost prieteni de-o viaţă. Bătură cale lungă până 
ajunseră la o câmpie unde văzură de departe multe mori ce-şi învârteau aripile, deşi nu sufla nicio 
adiere. Se uitară mai bine şi zăriră, cocoţat într-un copac, un om care sufla puternic pe o singură 
nară, în vreme ce pe cealaltă şi-o ţinea astupată cu mâna. 


— Ce faci acolo sus, suflând pe o nară? îl întrebă mirat prințul. 

— Păi iaca, fac să se învârtească morile ce se văd acolo, jos! 

Tare îi plăcu prințului de omul acela, ce se cheamă Suflă-zdravăn; îl pofii să le facă tovărăşie iar 
el se învoi şi plecară toţi trei. 

Mai departe le ieşi în cale un om care sta cu urechea lipită de pământ, ascultând. ÎL întrebară ce 
făcea şi le răspunse că voia să audă când aveau să iasă broaştele țestoase din cuiburile lor, la malul 
mării, ce se afla la multe leghe de acolo. 

Prinţul îl pofii şi pe el să li se alăture. Omul cu auzul atât de bun, căruia i se zicea Aude-tot, se 
ridică de la pământ şi fu gata să le ţină tovărăşie. 

Îşi văzură cu toţii mai departe de drum, şi după multă vreme ajunseră la un palat părăsit. Abia 
intrară în curtea palatului, că cerul prinse a se întuneca şi se stârni furtuna. Atunci prinţul îi spuse lui 
Suflă-zdravăn să îndrepte furtuna în altă parte şi, din două suflări, norii se împrăştiară şi cerul 
rămase senin. Cum palatul nu avea porți, Smulge-copaci merse de scoase din pământ un brad, îl 
sprijini de zid, şi astfel putură să se cațere toți până la primul cat, pe unde intrară. Aflară înăuntru 
încăperi frumoase, iar în cea din mijloc era întinsă o masă mare, cu tot felul de bucate. Se aşezară 
toți patru la masă şi se ospătară. 

Când terminară de mâncat, o porniră prin odăi şi pe coridoare să vadă palatul. Ajunseră într-o 
curte interioară unde dădură peste un balaur uriaş, cu şapte capete, pe care şi le îndreptă furios către 
ei, să-i înghită. Smulge-copaci, Suflă-zdravăn şi Aude-tot se repeziră în palat, dar prințul rămase 
locului, îşi scoase spada şi se năpusti asupra balaurului. Izbuti să-i reteze cele şapte capete, însă 
unul din ele se rostogoli şi căzu într-un put ce se afla acolo în curte. Prinţul se apropie şi văzu că era 
atât de adânc, că nu i se vedea fundul. Cum însă flăcăul era viteaz şi dornic de isprăvi mari, hotărî 
îndată să coboare, să vadă unde ducea puţul cu pricina. 

Îşi chemă tovarăşii şi începură toţi să împletească frânghii şi să le lege, până socotiră că e de 
ajuns şi hotă-râră să coboare, să cerceteze ce era înăuntru. 

ÎI legară cu funia pe Smulge-copaci şi-l coborâră. După o vreme, simţiră că cel de jos trăgea de 
funie. ÎI scoaseră şi Smulge-copaci le zise că acolo jos era atât de frig, că nu mai putuse îndura. 

Veni rândul lui Suflă-zdravăn. Cobori el şi mai adânc dar, după multe ceasuri, cei rămaşi sus 
simţiră că frânghia se mişca. Îl scoaseră grabnic şi el le spuse că într-adevăr jos era un ger cumplit, 
de nu putea sta nimeni. Coborî atunci Aude-tot, dar şi el păţi întocmai ca ceilalți. 

Prinţul însă nu le dădu crezare şi hotărî să coboare el însuşi, să vadă cu ochii lui ce era cu frigul 
din puț. Cobori el mult, mult de tot; într-un târziu, dădu de fundul puțului şi, pe dată, ca prin farmec, 
se pomeni într-o încăpere uriaşă, frumos împodobită, cu tot felul de lucruri scumpe. Părea într- 
adevăr sala unui mare palat. 

Când flăcăul îşi veni în fire se duse de bătu la una din cele trei uşi. leşi de acolo o fată nespus de 
frumoasă, care-i povesti cum o răpise un balaur fioros, care o ținea acolo sub farmece, păzind-o cu 
străşnicie. În vremea asta se ivi balaurul, dar prinţul cel viteaz scoase spada şi îl ucise pe loc. Apoi o 
legă cu funia pe fată şi tovarăşii lui o traseră sus. 

Bătu la a doua uşă şi ieşi de acolo altă fată, şi mai mândră ca prima. Îi povesti şi ea că era păzită 
de un balaur cu şapte capete; cum dădu cu ochii de balaur, prinţul se repezi la el cu spada scoasă din 
teacă şi-i reteză capetele, unul după altul. Apoi o legă pe fată şi trase de funie, făcându-le semn 
celor de sus să o scoată. 

Se duse şi la ultima uşă, de unde ieşi altă fată, frumoasă ca ruptă din soare, care-i povesti că era 
ținută ostatică, sub puterea vrăjitor, de însuşi necuratul. Nu trecu mult şi se ivi diavolul. Prinţul n- 
avu încotro şi se luă la trântă cu el. Luptară ei îndelung, până ce flăcăul începu să ostenească; dar, 
tocmai atunci, cu o lovitură de spadă, izbuti să-i reteze diavolului o ureche. Scaraoţchi prinse a 
striga ca din gură de şarpe, cerându-i înapoi urechea. Prinţul se duse de o legă pe fată cu funia şi o 
trimise sus, la tovarășii lui, apoi se întoarse să mântuie lupta. ÎI învinse într-un târziu pe necurat, dar 
băgă de seamă că cei trei nu mai coborâseră funia, să-l scoată şi pe el. 


„Pe semne că au plecat toți trei, luând fiecare câte o fată şi m-au lăsat singur în adâncuri, să 
scape de mine” îşi zise. 

Diavolul îi tot cerea urechea înapoi şi, văzând că rugile nu-i folosesc la nimic, îi spuse cu glas 
plin de făgăduinţă: 

— Ascultă-mă! Cele trei fete pe care le-ai eliberat nu sunt nimic față de prinţesa din Neapole, ce 
n-are seamăn pe lume. De-mi dai urechea, te duc îndată la ea şi îți mai dăruiesc şi bogății câte ai să 
vrei! 

— Dovedeşte-mi mai întâi, răspunse prințul. 

— la urechea în mâna dreaptă şi strânge-o bine! 

Prinţul îl ascultă, şi pe dată se treziră zburând. Ajunseră departe, la un palat mare, înconjurat de 
grădini. Acolo se afla prinţesa de care-i vorbise diavolul. Văzând-o cât era de mândră, prinţul o ceru 
îndată tatălui ei de nevastă, împăiatul se învoi, făcură nuntă şi trăiră ani mulți fericiți, iar bietul 
diavol izbuti să-şi capete înapoi urechea pierdută. 


Cum l-a înşelat cizmarul pe diavol 
poveste chiliaă 


Trăia odată un cizmar sărman, care nu mai ştia cum s-o scoată la capăt să-şi hrănească familia. 

I se înfățişă într-o zi diavolul, şi-i spuse că, dacă îşi vinde lui sufletul, o să-i dea o grămadă de 
bani. Cizmarul îi propuse atunci un târg: el avea să-i dea sufletul pe vecie, dacă în schimb diavolul 
o să-i umple vârf cu galbeni o cizmă, mai înainte de a cânta cocoşul. 

Diavolul se învoi. Cizmarul făcu atunci o cizmă mare, cu o gaură în călcâi, şi o puse apoi peste o 
spărtură din odaie, care dădea în pivniţă. 

Către seară, sosi diavolul, cu o pungă plină cu galbeni. O deşertă în cizmă, dar nici gând s-o 
umple. Începu să aducă atunci pungă după pungă, dar nu izbuti de fel. Când se iviră zorile, cântă 
cocoşul şi diavolul fu nevoit să se facă nevăzut. 

Şi aşa, cizmarul cel isteţ îl trase pe sfoară pe diavol şi se făcu om bogat. 


Rămas bun, Hmuri şi Căpestre! 
poveste mexicană 


Pedro de Urdemalas*“ se întâlni pe drum cu nişte căruțaşi care nu-l cunoşteau. O porniră mai 
departe cu toţii şi poposiră peste noapte împreună, la acelaşi han. Cum Pedro le făcu nişte şotii, îşi 
dădură seama îndată cu cine aveau de-a face şi hotărâră să-i joace şi ei un renghi. Când poposiră a 
doua noapte, cum adormi Pedro, îl băgară într-un sac şi îl legară bine, cu gândul să-l arunce într-o 
prăpastie. 

Pe drum însă se opriră la un păhărel şi zăboviră cam mult. În vremea asta, Pedro tăie sacul, ieşi 
afară şi băgă în locul lui toate hamurile şi căpestrele căruţaşilor. Apoi legă sacul şi se ascunse după 
un copac, să vadă ce se întâmplă. 

Nu trecu mult şi se iviră căruţaşii. Luară sacul, îl duseră până la marginea prăpastiei şi-l 
aruncară, zicând în bătaie de joc: 

— Rămas bun, Pedro de Urdemalas! 

Atunci Pedro, care se furişase pe urmele lor, le strigă: 

— Rămas bun, hamuri şi căpestre! 

Şi aşa rămaseră căruțaşii păcăliți şi fără hamuri. 

Urdemalas însemnînd „urzeşte-rele” 


Aba“! cel prost, desaga cu sare şi purceluşa 
poveste din Paraguay 


Abă era însurat cu o femeie bogată, fata unui negustor înstărit şi fudul, care şi-a ales chiar el un 
astfel de ginere, de teamă ca nu cumva fiică-sa să se mărite cu un bărbat istet şi ştiutor de carte, care 
să-i prăpădească averea. Prostia nemaipomenită a lui Abă îl făcu pe negustor să-l socotească cel mai 
nimerit ginere, lesne de dus de nas, care, de bună seamă, avea să se mulţumească să nu facă altceva 
decât să mănânce zdravăn şi să doarmă mult. 

Într-o zi, dis-de-dimineaţă, îl trimise la târg pe Abâ, să-i cumpere sare într-o desagă. A doua zi, 
socrul împlinea nu se ştie câţi ani şi voia să pună la sărat carnea unei purcele grase, pe care o 
păstrase dinadins pentru sărbătoarea asta. 

Abă încalecă şi o porni spre târg. Cumpără sare, umplu bine desaga dar, de leneş ce era, nu se 
osteni s-o urce lângă el, în şa. Socoti că îi era mai uşor să o lege de unul din capetele hamului, 
târând-o astfel după el. Dar, cum drumul era povârnit şi anevoios, desaga se făcu ferfeniţă şi sarea 
se risipi toată. În apropiere de casă, cu gândul să scurteze din drum, Abâ trecu şi un pârâu măricel, 
aşa că puţina sare care mai rămăsese în restul de desagă se topi în apă. Dar el nici nu băgă de seamă. 

Ajunse acasă şi, când socrul îl întrebă dacă a târguit ce trebuia, îi răspunse țanțoş că desaga plină 
cu sare se afla legată de ham. Socrul se aplecă să vadă şi, fireşte, nu dădu decât de o zdreanţă, udă şi 
murdară. 

— Măi să fie, că prost mai eşti! îl dojeni el supărat. 

Şi, ca să-l înveţe minte, o trimise pe fiică-sa, pe nevasta lui Abă, să cumpere sare. Ea îl ascultă şi 
plecă îndată la târg. Socrul se duse şi el după nişte trestie de zahăr, de care avea nevoie la ospăț şi, 
înainte de a pleca, temându-se ca nu cumva gineri-su cel nătâng să mai facă vreo boroboaţă, îi spuse 
să stea acasă. 

Pentru sărbătoare, ca să se fălească față de oaspeţi cât e el de bogat, negustorul îi cumpărase 
fiică-si câteva podoabe scumpe şi o broboadă, toată numai fir de mătase, pe care cheltuise o groază 
de bani, dar el ţinea cu tot dinadinsul să scoată ochii lumii cu darea lui de mână. 

Rămase deci Abă singur în casă. În ogradă, purcica tot scurma prin noroi şi guiţa, că n-avea ce 
mânca. Abă o auzi şi socoti, în prostia lui, că biata de ea bănuite ce soartă o aşteaptă în curând. leşi 
în ogradă şi-i zise: 

— Sărmana de tine, hai încoace, că o să te înveselesc eu niţel înainte să mori! Stai şi vezi numai! 

Şi intră într-una din odăi, deschise cufăraşul nevestei, scoase de acolo toate podoabele şi i le 
atârnă purcelei de gât. Apoi o înfăşură în mândreţea de broboadă, care jumătate atârna prin glod, şi-i 
dădu drumul animalului afară din ogradă, zicându-i: 

— Du-te la câmp să mai petreci şi tu, dar să nu întârzii prea mult! 

Purceaua o luă la fugă şi dusă a fost, nu s-a mai întors niciodată. Când socrul şi nevasta se 
înapoiară, îl găsiră pe Abá liniştit, dormind în tihnă. 

— Ce-i cu purceaua? îl întrebă socrul, bănuind ceva. 

— Am trimis-o să se veselească, sărmana! O să se întoarcă! 

Şi le povesti isprava. Când auzi, socrul mai-mai să cadă jos de supărare. Îşi dădu atunci seama, 
nemângâiat, că prostul de ginere îi pricinuia mai multe necazuri decât un om isteț şi cu învățătură. 


Aba şi găina 


poveste din Paraguay 

Leneşul de Abâ nu făcea toată ziulica altceva decât să înfulece şi să doarmă. Nu se ostenea câtuşi 
de puţin să aducă ceva acasă, ba dimpotrivă, risipea tot ce biata nevastă-sa izbutea să agonisească, 
trudind ca o furnică. 

Nu le mai rămăsese în casă decât o găină mare, care făcea multe ouă. Nevasta ținea la ea ca la 
ochii din cap, dar lacomul de Abă o privea cu mare poftă. 

— Haide, nevastă, să tăiem găina şi s-o mâncăm, ca să ne luăm de o grijă! 

— Dar pe mine nu mă supără s-o îngrijesc, răspunse nevasta, ba chiar m-ar supăra s-o tăiem, că 
doar n-avem cum să mai luăm alta! 

Abă, căruia îi era lene şi să caşte gura, tăcu. Dar rămase pe gânduri, scărpinându-se în cap, cum 
îi era obiceiul. Chibzui el ce chibzui, dar negăsind cu niciun chip cum s-o convingă pe nevastă-sa, 
se folosi de un şiretlic. Îi zise că avea să meargă după nişte treburi, el, care niciodată nu se mişcase 
decât de la masă la pat ori altminterea! Dar nevastă-sa nu se lăsă trasă pe sfoară. Se prefăcu îndată 
că îl crede, şi chiar îi făgădui că a doua zi o să se scoale în zori ca să taie găina şi să i-o frigă, s-o 
aibă pentru drum. 

Fericit că o să-i joace un renghi nevestei, Abă se culcă şi dormi buştean. Peste noapte însă 
nevasta îi tăie pletele, lăsându-l chilug, fără un fir din părul lui aspru şi stufos. 

Când se sculă dimineaţa, Abă dădu să se scarpine în cap, şi văzu cu uimire că nu mai avea păr. 
Începu să-şi pipăie ţeasta, cu o mână, apoi cu amândouă, până se convinse că într-adevăr îi pierise 
tot părul. 

Se sperie şi prinse a striga, deznădăjduit: 

— Nevastă! Hei, nevastă! Vino iute! Unde mă aflu?... nu mai sunt eu, căci de-aş fi eu aş avea 
pletele mele bogate! 

Dar cum nevastă-sa nu se arătă, fiindcă se ascunsese ca să râdă în voie, Abâ ieşi în fugă în uliţă, 
îngrozit şi nenorocit, întrebând pe toată lumea unde se afla el însuşi. Şi aşa, nenorocirea asta îl făcu 
să uite şi de găină, şi de şiretlicul pe care voise să-l pună la cale. 


Băieţii cei lacomi de aur 
poveste ecuadoriană 


Doi frați de vârstă fragedă o porniră în lume după aur. Căutară ei fără răgaz, dar nu aflară pe 
nicăieri. Supăraţi, se întoarseră acasă. 

A doua zi, tatăl lor îi duse la un hăţiş cu bălării şi bolovani. Le spuse că acolo zăcea aur şi că 
trebuiau să curețe locul de ierburi şi pietre. Băieţii, bucuroşi, se apucară de treabă, dar tot nu dădură 
de aur. 

Tatăl le spuse însă că mai aveau de arat pământul, să fie afinat. Băieţii se repeziră să-l asculte, 
dar aurul nu se ivi. Mânioşi, feciorii cei lacomi îi ziseră părintelui lor că ei lasă totul baltă, că i-a 
înşelat. 

— Trebuie să sădiți cartofi, le răspunse tatăl, şi atunci o să aveți aur! 

Băieţii, în lăcomia lor, nu-şi cruțară puterile şi se munciră să sădească în pământul arat cartofii. 
Dar degeaba, aurul nicăieri! 

După o vreme, cartofii crescură şi dădură rod bogat. Tatăl îi culese, îi vându pe un preţ bun şi 
adună o grămadă de bani, pe care-i dădu băieţilor, zicându-le: 

— lată aurul de pe câmpul unde ați muncit voi: am vândut cartofii care au crescut acolo! Şi să 
ţineţi minte că cea mai cinstită cale să dobândeşti aur este să munceşti, nu să vânturi lumea, aşa cum 
credeaţi voi! 


Galicianul cel isteţ 
poveste cubaneză 


Un galician“*, mort de foame şi de oboseala drumului, ajunse la casa unor oameni înstăriți. Era 
ceasul prânzului şi tocmai atunci cei din casă se ridicaseră de la masă, iar galicianul rămase 
flămând. 

Le spuse el că nu pusese nimic în gură de multişor, dar oamenii se făcură că nu-l aud. Atunci 
galicianul scoase o hârtie de cinci pesos şi i-o dădu copilaşului stăpânului casei, zicându-i: 

— Ține, să te joci! 

Stăpânul casei îl văzu şi-i spuse îndată nevestei: 

— Prinde iute un pui şi pregăteşte un pilaf, că galicianul ăsta are bani şi ne putem procopsi! 

Femeia făcu o bunătate de pilaf şi galicianul se ospăta ca un general. Ba, la sfârşit, îi mai dădură 
şi cafea, cu tot dichisul. După ce se înfruptă el după pofta inimii şi se satură, omul se ridică de pe 
scaun, se apropie de copil, care ținea în mână hârtia de cinci pesos şi i-o luă, zicându-i: 

— Fi, dă-mi-o înapoi, că te-ai jucat destul! 

Şi îşi văzu mai departe de drum, făcând haz de cei pe care i-a tras pe sfoară. 


Unchieşul cel zgârcit 
poveste ecuadoriană 


În oraşul Quito trăia odată un moş căruia i se spunea Unchieşul Ghemuleţ, fiindcă vindea gheme 
de sfoară. Toţi banii strinsi şi-i îndesa în buzunarele hainelor sale zdrenţuite, iar la ceasul cinci, 
după amiaza, se zice că o lua prin pădure, să ajungă în satul numit Magdalena. Acolo făcea o groapă 
sub copacii de eucalipt, unde-şi ţinea ascunse ulcelele cu bani. Seară de seară, ascundea banii 
adunați în groapă, punea pământul la loc şi apoi se întorcea la oraş. 

Tot acolo în Magdalena locuia un bărbat cu nevasta lui. Erau săraci lipiți pământului şi, cum de 
la o vreme nimeni nu le mai dădea niciun bănuţ, omul, deznădăjduit, îi zise într-o seară nevestei: 

— Du-te şi fă rost de pe unde poţi de două parale şi cumpără-mi o funie! 

Când îi aduse funia, el o luă şi-i zise că pleacă să vadă de nişte treburi. Dar Juan — aşa se chema 
omul — se îndreptă, cu funia în mână, spre pădure. Ajuns acolo, se cațără în copacul cel mai înalt 
pe care-l găsi, atârnă funia de o cracă şi îşi petrecu laţul după gât. Tocmai când era cât pe-aci să se 
spânzure, zări în depărtare un om ce venea spre el. Atunci se feri într-o parte şi aşteptă o clipă, să 
treacă omul, dar mare îi fu mirarea când îl văzu că se apropie chiar de copacul în care se urcase el. 
ÎI recunoscu îndată pe Unchieşul Ghemuleţ. ÎI văzu că începe să sape pământul până scoase la 
iveală trei ulcele de argint. Apoi îşi deşertă banii din buzunare, umplu cu ei ultima ulcică şi le puse 
pe toate la loc. Le acoperi binişor cu pământ şi se îndepărtă agale. 

Atunci Juanito, care cu o clipă mai înainte era gata să-şi pună capăt zilelor, desfăcu zorit funia, 
se dădu jos din copac şi se puse pe săpat. Dădu peste ulcelele cu bani şi cu monezi de aur şi le luă 
cu el acasă. Ce s-au mai bucurat, nevastă-sa şi copiii, când l-au văzut! 

A doua zi, Unchieşul Ghemuleţ se duse iar la locul cu pricina. Săpă el ce săpă, dar nu-şi găsi 
banii. Săpă mai departe cu atâta înverşunare, nădăjduind să dea de ei, că până la urmă muri îngropat 
chiar de mâna lui. 

galicienii au faima de oameni isteţi, descurcăreți, faimă care a trecut şi dincolo de ocean 


Cum a scăpat Araña®® de la moarte 
poveste columbiană 


Araña era o femeie sărmană, cu o droaie de copii. Ca să le poată da de mâncare, era nevoită să 
fure de la împăratul de prin partea locului. Aflând de furtişag, împăratul dădu poruncă supuşilor să 
stea de pază, să prindă hoţul şi să-l pedepsească. Şi astfel, Araña căzu curând în cursă. 

Împăratul ţinu sfat mare şi, cum nu-şi mai putea călca cu niciun preţ cuvântul, se hotărî ca Araña 
să moară cu ştreatigul de gât. Văzând că nu poate găsi nici, o cale de scăpare, îl rugă pe împărat să-i 
îngăduie să-şi vadă copiii, să-şi ia rămas bun de la ei şi să-i binecuvânteze pentru cea din urmă oară. 

I se împlini voia şi, când se adunară copiii, îi întrebă pe fiecare ce o să facă la moartea ei. Îi 
răspunseră, care mai de care, că or să verse lacrimi amare, or să ţipe, tremurând din tot trupul, 
rupându-şi hainele, clănțănind din dinți, muşcându-şi limba în gură, întocmai cum făceau negrii 
care trăiau în insulă. Numai cel mic îi spuse: 

— Eu o să fac altceva, măicuţă! 

Când sosi ceasul de pe urmă, mezinul se cocoţă pe ascuns pe acoperişul unei case din apropierea 
locului unde se ridicase spânzurătoarea şi prinse a se jelui în gura mare cu vorbele astea: 

— De-o omoară pe Araña, n-o să mai fie soare pe lume! N-o să mai cadă strop de ploaie! Toate 
semănăturile or să se usuce! Pretutindeni o să se întindă ciuma! Marea şi apele or să sece şi oamenii 
or să piară de foame!... 

Împăratul, crezând că vorbele astea veneau din cer, porunci iute să i se dea drumul femeii, care 
de atunci încolo n-a mai furat niciodată. 


Bogatul şi sărmanul 
poveste ecuadoriană 


Trăiau odată în satul Zaruma un om putred de bogat şi, alături de el, un biet sărman. De câte ori 
dădea cu ochii de vecinul cel sărac, bogatul se înfuria. 

Într-o bună zi, bogatul se duse la o vrăjitoare, care-i prevesti că o să sosească timpul când toată 
averea lui o să treacă în mâna săracului. Bogatul se mânie cumplit la vorbele astea. Îşi vându de 
grabă toata averea şi-şi cumpără un diamant uriaş. 

Odată, se duse să se plimbe la malul mării. Ca să nu-i cadă diamantul în apă, îl legă într-o batistă. 
Se stârni însă curând un vânt atât de puternic, că-i smulse batista cu inelul şi o purtă spre larg. 
Bogatul puse să i se caute diamantul pe fundul mării, dar zadarnic, nu fu chip să-l mai găsească. 
Sărmanul se duse a doua zi la târg şi cumpără de un bănuţ un peştişor. Ajungând acasă, tăie peştele 
ca să-l gătească şi află în burta lui diamantul nepreţuit. Şi aşa s-a întâmplat că omul sărac s-a făcut 
bogat, iar bogatul a sărăcit. 


Haitianul 
poveste cubaneză 


Într-o colibă de tăietori de lemne trăia la un loc cu ceilalţi un haitian. Fiecare din ei îşi avea hamacul 
lui. În ziua când luă plata pentru prima oară, haitianul căută o ulcică în care să-şi ţină banii. Puse în 
ea cei trei pesos câştigaţi, iar noaptea, când toți dormeau, începu să cânte încetişor, legănându-se în 
hamac: 

— Am şase pesos in ulcică şi mâine am să mai pun trei! 

Unul din tăietori, care era treaz, îl auzi, dar se prefăcu mai departe că doarme. 

Sosi iar ziua de plată şi haitianul mai puse în ulcică încă trei pesos. Noaptea se puse iar pe cântat: 

— Am şase pesos în ulcică, şi mâine am să mai pun şase! 

Tăietorul care-l auzise data trecută era şi acum treaz şi îşi zise: 

„Mâine o să urmăresc unde îşi ţine haitianul ulcica!” 

Zis şi făcut: dimineaţa se luă după haitian şi văzu că îşi ţinea ulcica ascunsă sub o piatră. Cum plecă 
haitianul, celălalt scoase ulcica din ascunzătoare şi luă cei doisprezece pesos dinăuntru. 

A doua zi, când haitianul se duse, bucuros şi vesel, să-şi ia din ulcică trei pesos de care avea nevoie, 
văzu cu mare nedumerire că cineva îi furase bănişorii agonisiți. 

Chibzui el, zicându-şi: 

„Hoţul care mi i-a furat o s-o păţească!” 

Cum se făcu plata următoare, se puse iar noaptea pe cântat: 

— Am doisprezece pesos în ulcică şi mâine am să mai pun douăzeci! 

Hoţul, care stătuse treaz şi auzise, se sculă a doua zi în zori şi se duse de puse la loc cei doisprezece 
pesos în ulcică, socotind că aşa o să se procopsească, furându-i şi pe cei douăzeci. Când ajunse la 
locul unde-şi ţinea ulcica, haitianul î îşi găsi înăuntru banii şi se bucură că istețimea lui a dat roade. 
Îşi luă cei doisprezece pesos şi plecă. În vremea asta, hoţul se pitise după un tufiş, aşteptând. Cum 
văzu că haitianul pleacă, ţâşni ca o săgeată spre ascunzătoare, cu gândul să fure şi cei douăzeci de 
pesos, dar mare-i fu dezamăgirea când găsi ulcica goală. 

„Măi, să fie, îşi zise cu necaz, haitianul ăsta m-a întrecut în isteţime!” 


Poveste despre generalul Azuaje 
poveste venezueleană 


Pe vremea lui Gomez“, trăia în Altagracia un general pe nume Azuaje, care conducea un regiment 
de soldați. Deşi guvernul le trimetea raţia cuvenită de alimente, el mai obişnuia să ia şi din vitele 
țăranilor. 

După un timp, începu să găsească tot mai anevoie vite, căci oamenii plecau cu ele din sat, ca să nu 
rămână fără vaci de lapte şi fără boi. Atunci Azuaje scoase o lege ce dădea voie soldaţilor să ia de la 
țărani nu numai vaci, ci orice animal care avea coarne şi coadă. 

Se povesteşte din bătrâni că, dacă te aşezi la o răspântie şi-l chemi pe diavol în ajutor zicându-i 
„cumetre”, necuratul nu se lasă aşteptat. Un sătean care mai avea câteva vaci se hotărî să facă 
încercarea asta, ca să nu şi le piardă. Se aşeză la o răspântie de drumuri şi-l chemă pe diavol, 
zicându-i „cumetre”! Dracul se apropie fără zgomot, furişându-se, şi-i apăru deodată în față. 

— Ce vrei de la mine de mă chemi? îl întrebă pe om. 

— Vreau să văd dacă poţi, cu şiretenia ta, să-mi scapi văcuţele, că mi-au mai rămas doar câteva, să- 
mi pot hrăni copiii! 

Dar încornoratul îi răspunse furios: 

— [a lasă-mă în pace cu vacile tale, că eu nu ştiu cum să fac să scap eu însumi, fiindcă nu-i de 
glumit cu legea generalului Azuaje! 


Omul cel prost şi oglinda 
poveste cubaneză 


Un om tare netot găsi odată pe drum o oglindă. Cum n-avea habar ce-i aia, văzând-o că străluceşte o 
ridică de jos şi se uită la ea. Când se văzu în oglindă, se sperie şi-i zise: 

— De urâtă ce eşti te-au aruncat, aşa că rămâi în drum! Aruncă iute oglinda şi plecă grăbit mai 
departe. 


Lasă lumea aşa cum e! 
poveste cubaneză 


Doi prieteni — unul alb, celălalt negru — prânzeau împreună într-o cârciumioară. Pe când 
înfulecaţi ciorba, cerură amândoi cârciumarului să le aducă la fiecare câte o porţie de friptură de 
purcel de lapte. Omul le aduse farfuria, o puse pe masă şi le zise: 

— lată cele două bucăţi pe care le-aţi cerut. Luaţi fiecare câte una. 

Una din bucăţi arăta mult mai îmbietor decât cealaltă; era mai mare, n-avea pic de piele, numai 
carne bună, frumos rumenită. Dar cum se nimeri că bucata asta se afla chiar în faţa negrului, albul 
tot încercă să facă în aşa chip încât să fie a lui. Grăi astfel către prietenul lui: 

— Ascultă, ştii că pământul este rotund şi că se învârteşte într-una, fără oprire, aşa că... 

Şi pe când glăsuia aşa, mişcă farfuria ca să ajungă în faţa lui bucata mult râvnită. 

Însă negrul, prinzând farfuria o aşeză întocmai ca mai înainte şi zise: 

— Aşa-i precum spui, dar ia nu mai încurca lucrurile! Lasă lumea aşa cum e! 

Şi fără să se codească luă bucata îmbietoare şi şi-o puse în farfuria lui. 


Tigrul care s-a dovedit mai slab decât focul 
poveste venezueleană 


Un tigru care cutreiera în căutare de hrană dădu odată peste o colibă unde zări un foc aprins de nişte 
indieni, care plecaseră apoi într-altă parte, lăsându-l să se stingă. 

Focul abia mai pâlpâia, gata-gata să piară, îngropat în cenuşă. Mai străluceau câteva flăcărui, dar 
cufând aveau să se stingă. 

Adulmecând urmele oamenilor, resturile de peşte mâncat de ci, tigrul suflă fără să vrea şi focul 
trosni, de parcă ar fi stat să grăiască. 

Atunci tigrul îl întrebă: 

— Ce faci aici, frățioare? Iar focul îi răspunse: 

— Pier de foame, căci indienii m-au părăsit şi au plecat! 

— Şi cu ce te hrăneşti? îl întrebă tigrul. 

— Cu ce să mă hrănesc, sărmanul de mine? Cu paie i frunze uscate! 

— Fi, eu nu-s ca tine, glăsui tigrul. Eu mănânc cerbi, tapiri, iepuri, hârciogi, vite, cai, ba chiar şi 
peştii din apă. 

— De-i aşa, zise focul, eu mănânc mai mult decât tine; tu n-ai înşirat decât o parte din hrana mea. 
Atunci tigrul spuse: 

— Hai să vedem dacă e aşa într-adevăr! Spune tu tot ce mănânci! 

— Eu mănânc toate cele înşirate de tine, şi pe deasupra, aşa cum ţi-am mai zis, şi paie, frunze, ba 
chiar şi copaci întregi. 

Şi zicând vorbele astea focul, întețit de suflarea tigrului, îi pârli acestuia sprâncenele. Atunci tigrul îi 
spuse: 

— Vreau să mănânci un copac întreg, că numai văzând îți voi da crezare. 

— Asta de tine depinde: dacă sufli asupra mea, o să-l mănânc. Necazul cu mine e că nu-mi pot găsi 
eu singur hrana, numai prin puterile mele. 

Tigrul se porni să sufle în foc. Îndată săriră pe el nişte scântei, şi-i arseră blana în mai multe locuri. 
Aşa s-au ivit petele negre pe care le au tigrii. 

Speriat, tigrul strigă: 


— Nu fii aşa lacom, frățioare! Mănâncă şi tu cu mai multă grijă, nu mă arde, că doar te ajut să te 
hrăneşti! 

Dar focul îi răspunse: 

— Ai grijă tu, fiindcă eu nu-mi pot schimba felul! Aşa sunt eu, ţi-am zis doar că mănânc de toate! 

Şi trigrul suflă iar în foc, până când se aprinse coliba. Atunci văzu el cum focul înghiți toate 
frunzele şi crengile din care fusese ridicată coliba. Nu trecu însă mult, şi focul slăbi iar. 

— Ai văzut, frățioare, că mănânc paie, frunze şi crengi? zise el. 

Tigrul îi răspunse: 

— Vreau să te văd mâncând nu numai frunze şi ramuri, ci chiar trunchiul copacilor. 

— De tine depinde, grăi iar focul; suflă asupră-mi, şi ai să vezi că mănânc şi copacii! 

Tigrul se puse iar pe suflat, şi focul se prelinse de la paiele din savană spre pădure. În vremea asta, 
începu să sufle vântul, şi focul se lipi îndată de copaci, trecând de la unul la altul într-o pălălaie ce 
trosnea cumplit. Tigrul privea îngrozit." 

— Nu ţi-am spus că mănânc tot ce-mi iese în cale? Chiar şi pe tine! îi strigă focul. 

Şi grăind astfel, o vâlvătaie se năpusti cu limba ei spre tigru, mai-mai să-l atingă. Tigrul, îngrozit, o 
rupse la fugă. Aşa îi dovedi focul tigrului că mânca mai mult decât el. Din pricina asta, când vreunul 
dintre ai noştri e bolnav, se suflă asupră-i, invocându-se duhul focului, numit Watoima, şi omul îşi 
recapătă puterile. 

Şi din aceeaşi pricină fac indienii focul când îşi ridică taberele: ca să-i sperie pe tigri. 


Postul cel mare 
poveste columbiană 


Se întâmplă că, într-o bună zi, Tigrul îşi pofti prietenii la vânătoare. Prinseră o veveriţă, care însă 
nici vorbă să ajungă tuturor celor care trudiseră, pierzând o groază de vreme, stând la pândă în 
codru, cufundându-se prin mlaștini, urcind şi coborând dealuri, lăsându-se pişcaţi până la sânge de 
tăuni şi muscol... 

Tigrul, care socotea că el e căpetenia, împărți animalul în trei părți şi, cu ele în mână, zise cu 
neobrăzare: 

— Partea asta, de la cap până la coaste, mi se cuvine mie, că doar eu am răpus veverița, cu sudoarea 
şi truda mea. Pulpele le iau tot eu, fiindcă îmi plac tare mult, şi sunt cel mai voinic dintre toți. lar 
partea asta de dinapoi o s-o dau celui care mă va învinge în luptă dreaptă, fără vicleşug şi tertipuri. 
Vă învoiţi, prieteni? 

Când auziră asemenea hotărâre, vânătorii se uitară unul la altul, murmurând: 

— Cărpănos mai e jupânul! Să nu-şi dea el seama că, dacă ne-a poftit la vânătoare, ar trebui să ne 
dea cit de cit o bucăţică la fiecare! Când colo, auzi ce are de gând zgârcitul! 

— Eu i-aş veni de hac! grăi atunci Maimuţa. De n-aş fi beteagă tocmai acum, m-aş prinde în luptă 
cu el şi 1-aş face de petrecanie, în fața voastră. Dar, cum sunt beteagă... 

— Aşa răsplăteşte dracul pe cel care îl slujeşte! sări de colo şi Broasca. Dar să nu ne mai căinăm! 
Mai bine să încercăm ceva. Poate că vom izbuti să-i venim de hac, de ne strângem mai mulți 
laolaltă. 

— Ba cu puterile noastre nu-i chip! zise Castorul. Mai bună e înşelăciunea decât puterea. În luptă 
dreaptă ne striveşte, e limpede, că e cel mai zdravăn dintre noi. Dar cu iscusință şi viclenie... 

— Aşa e, cu iscusință şi viclenie! întări Râma. Netrebnicul ăsta e puternic ca dracul, şi-i gata 
oricând să-şi nimicească duşmanii. 

Îşi dădură mai toate animalele cu părerea, venind cu felurite propuneri. Până la urmă, li se păru cel 
mai nimerit să-l cheme pe Iepure, care era vestit pentru istețimea lui. Când află, despre ce e vorba, 
Iepurele se apropie de unchiul său, Tigrul, despre care ştia că e un fățarnic bisericos, şi-i zise: 

— Cum îşi aşterne fiecare, aşa o să doarmă! 


Auzind bine vorbele astea, Tigrul întrebă, tare curios: 

— Ce tot spui, nepoate? 

— Zic că fiecare o să doarmă cum îşi aşterne. Doar sântena în săptămâna postului cel mare, 
unchiule, şi nu putem mânca fărâmă de carne. Prietenii tăi sunt mulțumiți că doar dumneata nu ţii 
postul. Nu ţi-au spus nimic, de teamă că te ştiu aşa de ţâfnos... 

— Asta vrea să zică, nepoate, că mă lasă să mă înfrupt singur, ca să cad doar eu în păcat? Vai, 
netrebnicilor! Dar n-o să vă fac pe plac! Mai întâi de toate, e postul mare. 

Chiar acum o să împart prada şi o să-i fac pe fiecare să ia acasă bucata ce 1 se cuvine... Şi astfel. 
Tigrul se văzu nevoit să împartă vânatul, fără să le nedreptățească pe celelalte animale. 


Cumătrul coiot şi cumătrul iepure 
poveste mexicană 


Trăia odată o bătrână care avea o grădină de zarzavat. Semăna mereu salată, dar n-apuca să crească, 
fiindcă zilnic venea un iepure şi o mânca. Şi azi aşa, mâine aşa, până când, odată, bătrânica îi spuse 
moşului ei: 

— Ia ascultă, moşule! Ce să ne facem oare, cu blestematul ăsta de animal, care vine în fiecare zi de 
ne mănâncă zarzavatul! 

— Păi, nevastă, hai să-i punem o capcană! Şi-i puseră drept capcană o sperietoare de ceară, ca hoţul 
să se lipească de ea şi să-l prindă. Nu trecu mult şi sosi iepuraşul. Se puse îndată pe mâncat şi, după 
ce se satură bine, se uită la sperietoare și zise: 

— Ce-o fi căutând asta aici? Şi-i dădu una cu laba. Sperietoarea nici nu se clinti, iar iepuraşul 
rămase cu laba prinsă. 

— Dă-mi drumul că, de nu, îţi ard una! strigă el. O să te dobor! Hai, dă-mi drumul! 

Cum sperietoarea nici gând să-i dea drumul, iepuraşul îi mai dădu una şi aşa se trezi şi cu cealaltă 
lăbuță lipită. 

— Dă-mi drumul, că, de nu, de data asta te dobor la pământ! 

Îi arse una cu laba din spate şi astfel rămase lipit şi cu aceea. 

— Dă-mi drumul, ţi-am spus! N-am făcut eu mare lucru până acum, dar de data asta îţi viu de hac! 
Lovi sperietoarea cu singura labă care-i rămăsese liberă, dar i se lipi şi ea. Cu toate patru labele 
prinse, iepuraşul strigă ameninţător: 

— Dă-mi drumul că, de nu, îţi ard una cu burta. Şi cum o să am mai multă putere, de bună seamă că 
te dobor! 

Zis şi făcut. Şi se lipi bine şi cu burta. 

— Nu vrei să-mi dai drumul, zise atunci, fiindcă te-am lovit! Păi acum o să-ţi ard o muşcătură şi ai 
să vezi ce-ai să păţeşti! Hai, dă-mi drumul iute, că de nu, te muşc! 

Şi muşcă sperietoarea, rămânând lipit şi cu botul, de nu mai putu să scoată o vorbuliţă. 

În vremea asta sosi bătrânica şi zise; 

— Deci tu erai, ticălosule! Te-am prins tocmai cum îmi poftea inima! 

ÎI înhaţă apoi pe iepuraş şi, ţinându-l zdravăn, îl duse în ogradă şi-l băgă într-un coş mare, pe care-i 
astupi Rămase iepuraşul închis acolo, iar bătrânica îi spuse că merge să pună la fiert o oală cu apă, 
fiindcă avea de gând să-l gătească. 

Se nimeri tocmai atunci să treacă pe acolo cumătrul coiot. 

— Ce faci aici, cumetre iepure? îl întrebă el. 

— Nimic, cumetre coiot. Ce să fac? Iaca, stau şi eu şi aştept să-mi aducă nişte bucate, dar ce 
minunăţie de bucate! Tocmai le-au pus la fiert. Or să-mi dea şi o găină, şi nu ştiu, zău, cum or să 
încapă în mine atâtea bunătăţi! Doar o găină întreagă mi-e prea mult, că eu sunt mititel! 

— De-i aşa, zise îndată coiotul, te scot eu şi rămân în locul tău! 


Desfăcu iute coşul, îl scoase afară pe iepuraş şi se băgă el înăuntru. Iar iepuraşul, cum se văzu 
scăpat, o rupse la fugă. Fugi el ca vântul, până ajunse pe un deal. Se urcă până în vârf, să vadă în 
vale, unde se afla casa bătrânicii. 

După a vreme, bătrânica se duse încet-încetişor să-l scoată pe iepuraş din coş. Când dădu cu ochii 
de coiot, strigă speriată: 

— Aha, blestematule! Te-ai prefăcut din iepure în coiot! Eşti vrăjitor fără doar şi poate! Ai să vezi 
tu îndată ce-ai să păţeşti! 

Luă ea un drug de fier, îl puse în foc şi, când se înroşi bine, deschise cu grijă coşul şi-i arse cu el 
coada. Coiotul o rupse la fugă ca din puşcă, fără să se mai uite înapoi. Nu se opri decât când dădu 
peste iepuraş, care-i strigă: 

— Aha, iată-l pe cumătrul cu coada arsă! Cum de-ai pățit una ca asta? 

— Mai şi întrebi! zise coiotul furios. Acum o să te mănânc, fiindcă m-ai înşelat! Mi-ai zis că or să 
mă îndoape cu găini şi, când colo, m-am ales cu coada arsă! 

Cât ai clipi, coiotul îl înşfacă pe iepuraş şi o porni cu el. Pe drum dădură peste un stup de albine. 

— Nu mă omori, se rugă atunci iepuraşul, mai bine să ne oprim aici să mâncăm, că-i foarte bun! Eu 
am şi gustat! 

— Păi ce-i asta, cumetre iepuraş? 

— Ce să fie, iaca, nişte caş! minţi iepuraşul, arătând spre fagurii de miere. Sunt bucăţi de caş! Tu, 
care eşti mai voinic, bagă laba şi scoate-mi şi mie o bucată mai măricică, fiindcă eu sunt mititel şi n- 
ajung. Tu însă eşti mare, aşa că ajungi tocmai bine! 

Cumătrul coiot dădu drumul iepuraşului şi, pofticios, băgă laba după caş. Iepuraşul atât aşteptă: o 
luă la goană şi fugi mâncând pământul, lăsându-l pe coiot cu labele în stup. Albinele săriră toate şi-l 
înțepară zdravăn, iar, bietul coiot, zvârcolindu-se de durere, se rostogoli până la râu şi abia acolo, în 
apă, izbuti să scape de ele. 

Porni mai departe, necăjit şi chinuit, tot numai înțepături. Ajunse lângă un nopa 
sus, îl zări pe iepuraş, cățărat în vârful lui. 

— Ce faci acolo, cumetre iepure? De data asta nu-mi mai scapi, o să-ţi fac de petrecanie! 

— Nu mă mânca! se rugă iepuraşul. Mai bine uită-te încoace, ce mai fructe zemoase! Uite, o să-ți 
curăţ eu câteva. 

Şi, ca să-l convingă, îi coji una şi i-o aruncă. 

— Mai, curăță-mi! îi zise coiotul. 

lepuraşul îi tot curaţi la fructe până obosi şi atunci îi aruncă una cu ghimpi. Coiotul se înțepă 
zdravăn, iar iepuraşul o zbughi şi se pierdu îndată. Cumătrul coiot rămase cu ghimpii în labe, 
tăvălindu-se prin țărână ca să şi-i scoată, dar zadarnic, nu izbuti în niciun chip. 

lepuraşul era hăt, departe, tocmai lângă o băltoacă mare. Târziu de tot, îl ajunse din urmă coiotul. 

— Ce faci aici, cumetre iepure? îl întrebă el cumplit de mânios. 

— Păi, nimic, cumetre coiot! Ia te uită colea, ce mai caş grozav o să mâncăm! E într-adevăr uriaş! 
— Să nu-ţi închipui că o să te cred, că doar m-ai mai înşelat şi-n alte rânduri. Nu-i niciun caş! O să 
te mănânc pe tine! 

— Nu mă mânca, se rugă iar iepuraşul! Tu, care eşti mai voinic, apucă-te să seci balta, să scoţi caşul 
de acolo, şi ai să vezi ce gustos e! 

Cumătrul coiot se puse pe băut apa, căci caşul îi făcea cu ochiul. Bău el ce bău, până nu mai putu şi, 
în vremea asta, iepuraşul o luă iar la sănătoasa, mâncând pământul. 

— M-ai tras iar pe sfoară, nu pot să înghit toată băltoaca! strigă coiotul înfuriat şi, cum nu-l mai 
văzu pe iepuraş, se luă grabnic după el. 

„De data asta, cum îl găsesc, îl mănânc!” — îşi zise coiotul. „Cum de m-a tras oare pe sfoară şi 
acum?” 

Fugi el după iepuraş, care se pitise după un bolovan uriaş, într-o peşteră. Când coiotul îl ajunse din 
urmă, rupt de oboseală de atâta fugă, îi strigă: 

— Acum nu-mi mai scapi! Te mănânc! 

— Nu mă mânca, zise iepuraşul, că de-mi faci vreun rău o să vie sfârşitul lumii! Mai bine dă-mi o 
mină de ajutor, să ţinem bolovanul ăsta că, de-o cădea, s-a zis cu noi, vine sfârşitul lumii! Hai în 
locul meu, că eu nu mai pot! 

Cumătrul coiot îl crezu şi se duse să proptească bolovanul, pe când iepuraşul o zbughi iar, iute ca 
vântul. Coiotul simţea din ce în ce mai mult greutatea bolovanului şi, când îşi dădu seama că-l lasă 
puterile, spuse, crezând că iepuraşul e tot acolo: 

— Nu mai pot! O să-i dau drumul! O să murim amândoi, şi eu, şi tu, cumetre iepure! Baremi n-o să 
mor singur, o să pieri şi tu, care m-ai înşelat! 

Şi lăsă bolovanul, care nu se urni din loc. 

— lar m-a tras pe sfoară ticălosul! izbucni coiotul mânios, văzând că iepurele nu era nicăieri. Acum 
când l-oi prinde, s-a zis cu el! 

O luă la fugă, alergă cât îl ținură puterile şi se opri într-o păşune mănoasă, unde se băgă în iarbă. 
Acolo dădu chiar peste cumătrul iepure, care cânta fără grijă la chitară. 

— Hei, cumetre iepure, s-a zis cu tine! De data asta te mănânc negreşit! 

— Nu mă mânca, nu mă mânca! Mai bine ascultă încoace: se mărită naşă-mea şi face nuntă mare. 
Te poftesc şi pe tine! 

— Se mărită, zici? 

— Da, să vezi ce mai chef! îndată începe ospăţul, mă duc să aduc nuntaşii! Aşteaptă-mă aici! 

— Bine, zise coiotul, şi rămase locului, cântând la chitară. 

lepuraşul dădu foc ierburilor uscate din jur şi fugi. Coiotul crezu că zgomotul venea de la 
pocnitorile de nuntă şi când pălălaia ajunse lângă el; era prea târziu, pe unde să mai iasă? După ce 
se căzni, sărind anevoie, izbuti, în sfârşit, să iasă şi se luă furios nevoie mare după iepuraş zicându- 
ŞI: 

„Acum gata, îl mănânc şi pace, am terminat cu el!” Iepuraşul ajunse departe şi, dând de un sac 
aruncat în mijlocul drumului, îl aşteptă acolo pe coiot. Când îl văzu venind, îi strigă: 

— Nu mă omorî! Nu mă omori! Acum vine negreşit sfârşitul lumii! 

— Cum să vină sfârşitul lumii? la nu mă mai prosti, că mi-e de ajuns! 

— Nu te mint, aşa-i cum îţi zic! Bagă-te tu, care eşti mai mare, aici în sac, şi apoi mă vâr şi eu. Să 
ne ascundem ca să scăpăm, că, de nu, ne prăpădim! 

Iar când coiotul, înspăimântat, îi dădu ascultare, iepurele legă binişor sacul cu o sfoară şi-l atârnă de 
un copac. Apoi luă de jos pietre şi începu să arunce în sac, strigând: 

— Ce mai grindină, ca piatra, cumetre coiot! E sfârşitul lumii! 

Şi-l lovi mai departe cu pietre, până când coiotul îşi dădu duhul, iar iepurele scăpă teafăr. 


1? 


Jaguarul păcălit 
poveste din Paraguay 


Jaguarul se lăuda în gura mare, de răsuna pădurea: 

— Sunt cel mai puternic şi cel mai isteț dintre toate animalele! Nu-i nimeni pe lume care să se 
măsoare cu mine, nici în deşteptăciune, nici în putere, nici în rezistență! Sunt împăratul pădurii, şi 
nu degeaba toate animalele îmi ştiu de frică! 

De pe creanga pe care stătea, greierele îl privea pe jaguar cu atâta băgare de seamă, că uită şi să mai 
țârâie, ascultând cuvintele lui lăudăroase. 

— Oi fi tu poate cei mai puternic dintre toate animalele, îi zise atunci, răutăcios, greierele, chiar 
dacă tapirul zice că nu-i tocmai aşa. Cât despre deşteptăciune şi rezistenţă sunt mulţi cei care se pot 
măsura cu tine, ba chiar te pot şi întrece! 

— Gâză nemernică! răcni înfuriat jaguarul. Trebuie să dovedeşti că sunt adevărate vorbele astea, că, 
de nu, o să dau poruncă să fii alungat pe veci din pădure! 


— O să-ţi dovedesc, răspunse greierele. Chiar şi eu sunt mai rezistent decât tine, şi o să vezi dacă te 
învoieşti să facem o încercare. Cel care o să adoarmă primul, ori o să fie biruit de foame sau de sete, 
acela e cel mai slab. Apoi, de mai vrei, o să-ţi dovedesc că sunt cel mai isteţ. Ne pot fi martore 
maimuţele şi coțofana de colo. 

Jaguarul primi să facă prinsoarea, şi începură cu prima încercare: fiecare trebuia să-şi arate 
rezistența, în vreme ce maimuţele şi coțofana se apropiaseră, uitându-se bine la ei, ca adevărați 
martori. 

După multe ceasuri de veghe, folosindu-se de clipa când jaguarul se chinuia să scape de un roi de 
muşte care-l înnebuneau, greierele se lepădă de carapacea lui, pe care şi-o schimbă de câteva ori pe 
an. O lăsă acolo pe creangă, în locul lui, şi el plecă pe ascuns să se odihnească şi să se răcorească, 
bând un strop de suc de plante. Apoi se întoarse cu mare grijă, se ascunse după carapace şi-i trase un 
somn zdravăn. 

Timpul se scurgea anevoie. Jaguarul se prăpădea de foame şi de sete, pe când greierele — ori mai 
bine zis carapacea lui, goală — stătea mai departe în linişte, fără să dea cel mai mic semn de 
slăbiciune sau de oboseală, în cele din urmă, jaguarul n-avu încotro şi se dădu bătut. Se strecură 
apoi, ruşinat, în pădure. 

De atunci încolo, n-a mai îndrăznit în veci să se arate la lumina zilei, fiindu-i teamă de batjocura 
maimutelor şi a coțofanei. Căci, de se încumetă să-şi arate numai botul, martorii înfrângerii lui 
umplu îndată toată pădurea cu tipetele lor ascuţite. Din pricina asta, jaguarul iese numai noaptea, 
rămânând ascuns în desişul pădurii până apune soarele. 


Vulpoiul judecător 
poveste argentiniană 


Într-o zi tigrul îşi prinse laba între nişte pietroaie şi, oricât se chinui, nu izbuti să şi-o scoată. 

Trecu pe acolo un cal; când îl văzu, tigrul îl chemă şi-l rugă cu umilinţă să-l ajute. 

— Ba nu, îi spuse calul, că te cunosc eu, după ce te ajut să scapi, eşti în stare să mă mănânci! 

— Îţi jur, frate, că n-am să fac aşa ceva; nu mă lăsa singur în năpasta asta, căci mă chinui cumplit! 
— Bine, o să te ajut, dar să nu-ți uiţi jurământul! 

Şi spunând vorbele astea, calul ridică unul din pietroaie, opintindu-se zdravăn, şi tigrul scăpă teafăr. 
Porniră amândoi pe cărare, stând prieteneşte de vorbă. Deodată, tigrul se înfipse înaintea calului şi-i 
grăi astfel: 

— De trei zile n-am pus nimic în gură! Nu mai pot de foame, aşa că n-am încotro, sunt nevoit să te 
mănânc! 

— Aşa găseşti cu cale să mă răsplăteşti pentru binele pe care ţi l-am făcut? Aşa îţi ţii făgăduiala? 

— N-am încotro, foamea mă împinge să te mănânc! 

— Nu se poate una ca asta! Hai să întrebăm un judecător! 

Tocmai se nimeri să treacă pe acolo un vulpoi. Calul îi strigă: 

— Ascultă, jupânule, nu vrei să ne fii judecător? 

— Ba da! se învoi vulpoiul. 

— Haide atunci să ne faci dreptate! 

Şi îi povestiră toată păţania, fiecare arătându-şi pricina care l-a mânat să facă aşa ceva. 

— Nu prea înţeleg bine cum s-au petrecut lucrurile, zise vulpoiul, după ce chibzui o clipă. Ca să pot 
face judecată dreaptă, trebuie să mă duceţi la locul cu pricina şi să văd cu ochii mei cum stătea 
tigrul. 

ÎI duseră de grabă acolo, tigrul îşi prinse iar laba între pietroaie şi calul îi mai aşeză unul deasupra. 
— Foarte bine, zise atunci vulpoiul către tigru. După judecata mea, ţi se cuvine să rămâi aici, 
încătuşat, căci nu ştii să-ți ţii cuvântul dat, nici să fii recunoscător pentru ajutorul pe care l-ai primit! 


Şi după ce hotărî astfel, vulpoiul şi calul plecară mai departe, şi-l lăsară pe tigru prins între 
pietroaie, scoțând răgete cumplite, de durere şi de necaz. 


Ilepuraşul şi broscuta 
poveste ecuadoriană 


Într-un sat trăia odată un iepuraş care se împrietenise cu o broscuţă. Într-o zi, când se întâlniră cei 
doi prieteni, se vorbiră între ei să facă un rămăşag. lepuraşul zise: 

— Hai să ne luăm la întrecere: care o să alerge mai repede ăla câştigă! 

Broscuţa se învoi şi hotărâră ca a treia zi să se ia la întrecere. Se întoarseră fiecare acasă şi broscuţei 
îi dădu prin cap să le povestească suratelor ei cele întâmplate. 

— Am făcut rămăşag cine aleargă mai iute. Ce să mă fac acum? Tare mai vreau să-l fac pe iepuraş 
să piardă! 

Atunci una din broscuţe îi spuse: 

— O să te însoțim cu toatele, şi o să te ajutăm să câştigi prinsoarea. 

— Cum se poate, că doar trebuie să alerg o leghe? întrebă broscuţa mirată. 

— N-are a face! Mâine, când îţi vine rândul să fugi, ne aşezăm câte una la fiecare cotitură a 
drumului. 

A doua zi, iepuraşul şi broscuţa începură să numere, ca s-o pornească la fugă. 

— Unu, doi, trei... 

Şi iepuraşul ţâşni ca din puşcă. Când ajunse la prima cotitură, se întoarse să vadă unde-i broasca, 
dar n-o zări. „Trebuie că a rămas în urmă” îşi zise el şi o zbughi mai departe. Aproape de a doua 
cotitură, dădu cu ochii de broscuţă în fața lui. Ostenit, iepuraşul îşi zise: 

„Trebuie s-o întrec!” 

Şi iar se porni pe alergat. Tot aşa păți iepuraşul până ajunseră la capăt: broscuţa se afla mereu 
înaintea lui. Rămase tare mirat şi dezamăgit iepuraşul când văzu că nu fusese chip s-o întreacă. 
„Cum era oare cu putință să-l învingă broscuţa?” se tot întreba el. 

Broscuţele făcură o petrecere mare în cinstea victoriei prietenei şi suratei lor, la care se ospătară, 
lăsându-l pe iepuraş cu buzele umflate. 

Şi aşa s-a întâmplat cu broscuţele cele isteţe care l-au înşelat pe iepuraşul neîntrecut la fugă. 


Câinii şi pisicile 
poveste argentiniană 


Pe vremuri, câinii şi pisicile trăiau în bună înţelegere. Într-o zi, pisicile i-au poftit pe câini la o 
petrecere nemaipomenită, căreia 1 se duse vestea până hăt, departe. 

Veniră toți câinii de pretutindeni, fără să lipsească niciunul de la petrecerea aceea fără seamăn. Care 
cum venea, îşi lăsa la intrare coada, fiindcă nu putea juca în voie cu ea. Se făcuse afară un morman 
de cozi cât un munte. 

Cheful era în toi, numai cântec, joc şi veselie, când deodată se stârni hărmălaie mare între oaspeți, 
fără să se ştie prea bine de ce. Se zvoni că un câine de pe uliţă prinsese a fugări o pisică. Larma 
iscată era îngrozitoare. Câinii dădură să iasă, îmbulzindu-se; fiecare îşi puse în grabă coada care-i 
era mai aproape, țâşnind apoi ca vântul. 

Şi, de atunci încoace, în zadar îşi caută fiecare câine coada! 

Iar din pricină că pisicile le-au stricat petrecerea aceea de pomină, câinii să nu le mai vadă în ochi! 


Maimuţa şi cucuveaua 
poveste argentiniană 


Se ştie prea bine că maimuța are obiceiul să se scarpine într-una, iar cucuveaua, să-şi mişte mereu 
capul dintr-o parte în alta. 

Din pricina asta, se batjocoreau neîncetat una pe alta, până când, odată, hotărâră să facă o prinsoare, 
să vadă care izbuteşte să rabde mai mult: maimuța fără să se scarpine, ori cucuveaua fără să-şi mişte 
capul. 

Trecu un ceas bun de când se priveau una pe cealaltă, nemişcate, când, deodată, maimuța nu mai 
putu răbda mâncărimea şi-i zise cucuvelei: 

— De se iveşte vreun tâlhar, am să scot iute pistolul, uite-aşa! Iată că vine unul! 

Şi se folosi de acest prilej ca să se scarpine pe spinare. 

Cucuveaua nu vru nici ea să se lase mai prejos, şi-i răspunse, mişcându-şi capul dintr-o parte în alta: 
— Aşa e, îl văd şi eu! 

Şi în felul ăsta, minţind amândouă, au pierdut prinsoarea. 


Sinsirito“* şi micuțul Juan“ 


poveste mexicană 


Odată, un ţăran se duse la câmp să culeagă macales“ împreună cu nevastă-sa. După ce culese mai 
multe, săpă o groapă şi le puse la copt, ca să facă mâncare. O lăsă pe nevastă să aibă grijă de ele şi 
plecă mai departe, să caute miere sălbatică. 

Atunci când se întoarse, nu-şi mai găsi nevasta: o furase Sinsirito. Omul izbucni în lacrimi amare. 
Trecu pe acolo un taur, auzi suspinele şi se apropie de om, să-l întrebe de ce plânge. Când află 
pricina, taurul îi spuse că o să-i aducă el nevasta înapoi, dacă o să-i dea ceva pentru treaba asta. 
Bucuros, ţăranul îi făgădui un câmp întreg cu nutreţ. 

Făcură târgul şi o porniră amândoi spre sălaşul lui Sinsirito. Când ajunseră, taurul intră înăuntru şi-i 
zise: 

— Sinsirito, hoţ de neveste blestemat, dă-i înapoi ţăranului femeia! 

Înfuriat, Sinsirito se ridică din hamac, îşi luă flinta şi ucise taurul. Bietul ţăran plecă, plângând 
amarnic. 

Pe drum se întâlni cu cumătrul Chacmool, jaguarul, care îl întrebă de ce plângea. Omul îi povesti şi 
lui că Sinsirito i-a furat nevasta. 

— Ce-mi dai drept răsplată dacă te ajut să ţi-o iei înapoi? îl întrebă cumătrul Chacmool. 

— Doi tauri şi doi porci! îi răspunse ţăranul. Jaguarul se învoi şi se duseră după femeie. Ajunşi la 
casa lui Sinsirito, animalul intră înăuntru şi strigă, întocmai cum făcuse şi taurul: 

— Sinsirito, hoţ de neveste blestemat, dă-i ţăranului înapoi femeia! 

Sinsirito se ridică şi de data asta, îşi luă flinta şi omorî jaguarul. Sărmanul țăran se întoarse acasă, 
mai deznădăjduit ca oricând. Pe drum se întâlni eu micului Juan, iepurele, care-l întrebă şi el: 

— Din ce pricină plângi, om bun? 


666 numele unui diavol înaripat din mitologia nahuatl, Tzinzinime, despre care se spune că venea pe pămînt să 
săvîrşească fapte rele 

667 numele dat, în popor, iepurelui 

668 plantă cu tuberculi comestibili, care creşte în regiunea istmică a Mexicului 


Şi atunci îi povesti ce păţise. Iepurele îi făgădui: 

— Dacă-mi dai câmpul tău cel mare cu fasole, o să le ajut să-ţi iei nevasta înapoi! 

— Dar ce-ai să fi tu în stare să faci, biet iepuraş? Alţii, mult mai puternici ca tine, n-au izbutit! se 
miră omul. 

— EI, cei care sunt mari la trup, nu-s buni de nimic, pe când cei mititei sunt ageri la minte, îi 
răspunse micuțul Juan. 

Țăranul se învoi şi-i spuse: 

— Bine, aşa să facem! Tot ce vreau e să nu te omoare şi pe tine. O să-ţi dau câmpul de fasole. 
Atunci iepurele îi porunci: 

— Du-te şi pregăteşte o tigvă de bija“”, încă una cu apă şi alta cu cocă, să lipească bine. 

Țăranul plecă îndată să-i împlinească porunca, aduse cele cerute şi o porniră în căutarea lui 
Sinsirito. 

Când ajunseră în faţa casei acestuia, micuțul Juan săpă o groapă şi pătrunse înăuntru, ducând cu el 
cele trei tigve. Sinsirito stătea tolănit în hamac. lepuraşul cel istet se apropie de el şi-i vorbi 
întocmai cum făcuseră taurul şi jaguarul. Sinsirito se ridică şi vru să-l lovească, dar iepuraşul se feri 
cu agerime şi îi spuse iar aceleaşi cuvinte. Sinsirito încercă din nou să-l lovească, dar dădu greş şi 
de data aceasta. Se luă după iepuraş, dar acesta ţâşni, apoi se întoarse, şi tot aşa, de mai multe ori, 
până îl obosi pe urmăritor. 

După o vreme, micuțul Juan luă tigva cu apă şi i-o aruncă în cap. Sinsirito strigă, supărat: 

— Ah, diavol împielițat! Aşa mititel cum eşti, m-ai făcut să năduşesc, de sunt leoarcă de apă! 

— Acum eşti leoarcă de apă, iar curând o să fii leoarcă de sânge! îl ameninţă în bătaie de joc 
iepuraşul, luând-o la fugă. 

Sinsirito dădu iar să-l lovească, dar nu izbuti, ci se osteni fără rost. Când socoti el că a venit clipa 
potrivită, micuțul Juan luă tigva plină cu vopseaua roşie şi o aruncă în capul duşmanului. Văzând 
şiroind pe el ceva roşu, Sinsirito strigă: 

— Ah, drăcuşor blestemat! ai făcut să ţâşnească sângele din mine! 

Iepurele strigă şi el de colo: 

— Aşa cum ţi-a ţâşnit acum sângele, o să fac să-ți ţâşnească şi creierii din cap! 

Şi o rupse iar la fugă, iar Sinsirito, după el, obosindu-se însă degeaba. Atunci iepuraşul luă ultima 
tigvă, cea cu coca cleioasă, şi i-o aruncă în cap. Ticălosul de Sinsirito, învins, fără suflare, bolborosi 
anevoie: 

— Vai de mine! Mi-a scos într-adevăr creierii! 

Şi, întorcându-se către femeia care, îngrozită, privea lupta, îi strigă: 

— Din pricina ta am pățit aşa ceva, zgripțuroaică bătrână! Piei de-aici! 

Şi, spunând vorbele astea, o dezlegă şi o scoase în brânci afară. Nevasta se întoarse la bărbatul ei, şi 
micuțul Juan se desfată în tihnă cu fasolea primită drept răsplată. 


Pantera şi ţapul 
poveste braziliană 


Odată, pantera vru să-şi facă o casă. Se duse de-şi alese locul şi curăță pământul de ierburi, ca să-şi 
ridice acolo casa. Țapul, care voia şi el acelaşi lucru, porni să caute un loc potrivit şi, dând peste 
pământul gata curăţat, îşi zise: 

„Ce noroc! lată un loc minunat unde să-mi ridic casa!” 

Tăie apoi nişte lemne şi le înfipse în pământ, în chip de țăruşi, împrejmuind locul, apoi plecă. 

A doua zi veni pantera şi, când văzu țăruşii gata înfipţi, se întrebă bucuroasă: 


669 din scoarţa arbustului numit bija sau achiote (Bixa orellana) se extrage o substanţă roşie, pe care în vechime 


indienii o foloseau pentru a-şi vopsi trupul sau pentru a da culoare diferitor mâncăruri 


„Cine m-o fi ajutând? De bună seamă că Domnul!” 

Apoi puse peste ţăruşi nişte bârne, înălţând casa până la acoperiş, şi plecă. Cum se întoarse ţapul iar, 
se minună şi se întrebă şi el: 

„Oare cine m-o fi ajutând? De bună seamă că Domnul! 

Se apucă să pună nişte bețe între bârne şi ridică pereţii. După ce plecă el, veni pantera care mai să se 
sperie de ce văzu. Lipi bine beţele cu lut şi, când fu gata, plecă. Țapul se întoarse, mai propti pereţii 
cu vreo câțiva pari, apoi, din ierburi, făcu acoperişul. 

Şi aşa se întâmplă că fiecare trebălui pe rând. Când casa fu isprăvită, pantera îşi făcu un pat şi se 
culcă. Curând se ivi şi ţapul. Cum dădu cu ochii de panteră, îi zise: 

— Hei, cumătră, asta e casa mea, că doar eu am împrejmuit locul, am bătut țăruşii, am pus parii şi 
am făcut acoperişul! 

— Ba nu, cumetre! răspunse pantera. Casa e a mea, că eu am curăţat locul, am aşezat bârnele, am 
lipit beţele şi am durat pereţii! 

După ce se dondăniră ei o vreme, pantera, care murea de poftă să-l mănânce pe tap, îi zise: 

— Hai să nu ne mai sfădim, cumetre tap, că doar putem rămâne amândoi să locuim în casă! 

Țapul se învoi, dar cu mare teamă. Îşi aşternu culcuşul cât mai departe de patul panterei. 

A doua zi, pantera îl ameninţă: 

— Cumetre tap, bagă bine de seamă! Când o să vezi că mi se încreţeşte pielea de pe cap, e semn că 
sunt mânioasă! 

— Ehei, cumătră panteră, când o să mă vezi mişcându-mi bărbuţa şi strănutând, să o iei la goană, că 
nu-i de glumit atunci cu mine! 

Apoi pantera plecă, zicând că se duce să caute de mâncare. Departe de casă, prinse un ţap mare, îl 
omori şi îl aduse acasă, ca să-l sperie pe cumătrul ei. Trânti prada la pământ şi strigă: 

— lată, cumetre ţap, jupoaie-l, ca să-l mâncăm! Când văzu țapul una ca asta, îşi zise speriat: 

„Dacă a omorât unul atât de mare, ce-o să păţesc eu, bietul!” 

A doua zi însă, grăi astfel către panteră: 

— Ei, cumătră, azi mă duc eu s-aduc ceva de mâncare! Şi plecă. Se afundă în pădure, departe, şi 
zări o panteră mare şi grasă. Începu atunci să smulgă liane din jur, până când ea îl întrebă: 

— Ce faci cu atâtea ierburi, cumetre țap? 

— Cum ce fac? E treabă serioasă, se ştie doar bine... Vine sfârşitul lumii şi în curând ne ia 
potopul... 

— Ce tot spui, cumetre tap? 

— Adevărul adevărat! Iar de vrei să scapi, să nu te ia apele, hai să te leg, că aşa am să fac şi eu! 
Speriată, pantera îşi alese un trunchi înalt şi gros şi-l rugă pe tap s-o lege acolo. El o legă bine şi, 
când văzu că nu mai era nicio primejdie, luă o bâtă şi-i dădu o lovitură; zdravănă, de o omorî. Apoi 
o dezlegă, o târî până acasă şi o trânti pe pământ, zicându-i cumetrei: 

— lată ce-am adus! Dacă vrei, jupoai-o şi s-o mâncăm! 

Pantera se îngrozi de moarte. Şi de atunci, începură să se teamă unul de celălalt. 

Într-o zi, ţapul se aşeză la umbra unor tufe, să se răcorească. Se uită la panteră şi văzu că i se 
încrețise pielea de pe cap. Se sperie şi prinse a behăi, clătinându-şi; bărbiţa şi strănutând. Atunci 
pantera, înspăimântată, o rupse la goană, iar țapul făcu la fel. 

Şi până astăzi aleargă amândoi într-una, fiecare în altă parte. 


Neguţătorul invidios 
poveste din Honduras 


Au fost odată doi șoareci care erau vecini. Unul era neguțător ambulant, iar celălalt se ocupa cu 
contrabanda de alimente şi ajunse nespus de bogat. Intr-o noapte, pe când umblau ei cu treburi, 
dădură din întâmplare unul peste altul. Bogatul îi spuse celuilalt, neguțătorului: 


— Ascultă, cumetre, tocmai am găsit o comoară! În pivnița magazinului de colo am dat peste o 
grămadă de bucate. Cum se află la loc sigur, le-am lăsat fără grijă şi acum vreau să le fac loc în 
prăvălia mea; mă duc să-mi chem nevasta să mă ajute să le car. 

— Să fie într-un ceas bun, cumetre dragă! zise neguţătorul. Dar ia zi, crezi într-adevăr că sunt la loc 
sigur? 

— De bună seamă! Se află sub o plasă de sârmă, în dosul unor butoaie, chiar lângă fereastra cea 
mare. Nu e nicio primejdie, n-am de ce mă teme! 

— Mare noroc a dat peste tine, bunul meu vecin! se minună neguţătorul. Crede-mă că mă bucur din 
inimă! 

Şi mai adăugă: 

— Acum trebuie să mă întorc la mine acasă, căci sunt puțintel răcit. Dar mai înainte o să am 
plăcerea să te întovărăşesc până la tine! 

Când ajunseră acasă la cumătrul bogat, acesta îi povesti nevestei despre ce era vorba, şi intră în 
prăvălie. Neguţătorul, care rămăsese afară în prag, îi făcu pe ascuns semn nevestei vecinului, 
chemând-o afară, şi acolo îi spuse grabnic, în şoaptă: 

— Dacă îmi făgăduieşti că nu spui la nimeni taina, o să-ți dezvălui primejdia cea mare care-l paşte 
pe bărbatul tău, nu peste multă vreme. 

Şoricioaica, îngrijorată foc, îi răspunse: 

— Te poţi încrede că nu spun la nimeni. 

— Bine, atunci află că vecinul a descoperit de curând o grămadă de bucate, şi acum se pregăteşte să 
meargă după ele, ca să le aducă încoace. Se întâmplă însă că n-are habar de cotoiul care umblă pe 
acolo, iar eu n-am vrut să-i spun, de teamă să nu mă bănuiască de gânduri ascunse. Dacă nu vrei să 
rămâi văduvă în noaptea asta, socotesc că nu trebuie să-l laşi pe bărbatul tău să plece de acasă, cu 
niciun preţ şi pentru nimic în lume. 

— Vai de mine, îţi mulţumesc, cumetre! zise şoricioaica. Mii de mulțumiri! Te poţi încrede că n-o 
să-l las să iasă. Eşti tare bun că mi-ai spus! 

Şi neguțătorul îşi luă bun rămas, dându-i mâna, şi strigă să-l audă cumătrul: 

— Vecine, eu am plecat! 

— Noapte bună! răspunse cumătrul din prăvălie, în vreme ce potrivea o desagă plină cu zahăr. 
Şoricioaica se duse drept la bărbatul ei şi-i zise; 

— Dragul meu! Te rog să-mi faci un dar! 

— Măi, să fie! se miră şoarecele. 

— Vreau să nu pleci în noaptea asta, să rămâi cu mine! Am o presimțire neagră, că o să se întâmple 
o nenorocire... 

— Astea-ţi curate născociri! izbucni supărat şoarecele. Cum socoti oare că, din pricina temerilor 
tale copilăreşti, o să las să-mi scape o grămadă de bunătăţi, de nepreţuit? 

Şi furios îşi luă pălăria, gata de plecare. Dar ea i se agăţă de gât, rugându-l fierbinte: 

— Nu pleca!... Te rog pe ce ai mai scump pe lume, pe dragostea noastră, pe copilaşii noştri, pe 
fericirea care ne aşteaptă! 

Şi izbucni în hohote. 

După ce nevasta îl rugă îndelung, plângând şi jeluindu-se, şoarecele n-avu încotro şi se dădu bătut, 
căci era tare simţitor. Dar o făcu supărat foc şi-i strigă, trântindu-şi cu necaz pălăria pe masă: 

— Să nu uiţi că din cauza fricii tale caraghioase şi neîntemeiate o să pierdem o adevărată comoară! 
— N-are a face, răspunse ea, mai groaznic e să te pierd pe tine! 

Şi dezbrăcându-se, pe când încă mai suspina, îl îndemnă: 

— Mai bine hai să ne culcăm! Apoi merse de încuie uşa. 

În vremea asta neguțătorul cel invidios stătu la pândă. Văzând că vecinul nu ieşise din casă şi că 
încuiaseră uşa, îşi luă desagii şi o porni iute către locul cu pricina. Cum ştia locurile acelea pe 
dinafară, recunoscându-le şi cu ochii închişi, nimeri cu uşurinţă unde era ascunsă comoara. 


Pe când se apropia, simţi un miros îmbietor, în stare să ațâțe pofta cea mai potolită. Se opri niţel, să 
se desfete cu mirosul acela ameţitor, trăgându-l în piept cu nesaţ. Mai făcu vreo câţiva paşi şi dădu 
peste o plasă de fier care adăpostea bunătăţile acelea îmbietoare, stârnindu-i pofta. Făcu înconjurul, 
şi văzu că era un fel de colivie lunguiață; în graba lui îi trecu prin cap că e închisă cu desăvârşire. 
Dar cind o mai înconjură odată, zări la un capăt o deschizătură. 

„Ce noroc!”, îşi zise copleşii de bucurie. „Iată intrarea!” 

Şi pătrunse înăuntru. După câtiva paşi, se trezi deodată pe un piedestal de metal. Mai înainta puţin, 
şi atunci plasa se strânse peste el, trântindu-l în fundul coliviei. Nu se sperie prea tare însă, căci 
crezu că o să scape teafăr. Se îndreptă fără zăbavă spre locul de unde răzbea mirosul bucatelor 
gustoase: se aflau acolo o bucată de brânză de Olanda şi nişte cârnaţi grozavi. 

„Cel mai bine ar fi să iau de aici bunătăţile astea!” îşi zise pofticios şoarecele. 

Şi târî cârnaţii spre ieşire. Se opinti, dar nu izbuti s-o deschidă. O cercetă cu băgare de seamă şi 
descoperi că se deschidea lesne spre înăuntru, dar spre afară nici pomeneală! îi trecu atunci prin 
minte o bănuială îngrozitoare. Ocoli iute colivia, şi-şi dădu seama că nu era nicio portiță de scăpare. 
Se cutremură de groază, dar nu încetă să caute o gaură pe unde să poată scăpa. Când se încredința 
că singurele deschizături erau cele dintre gratiile de fier, îl cuprinse un fior rece ca gheaţa. Încercă 
să se subțieze, ca să poată trece printre gratii, dar nu-i fu cu putință. O spaimă ameţitoare puse 
stăpânire pe el, nemaifiind în stare de nimic. Prinse a fugi deznădăjduit dintr-un capăt în celălalt; 
muşcă gratiile, lovindu-se cu capul de ele. Iar bunătățile care ar fi putut să-i aline chinul, îi făceau 
acum rău, băgându-l în sperieţi; mirosul lor, înainte îmbietor, i se părea acum groaznic. 

Astfel îşi petrecu noaptea, într-o deznădejde nebună. Când răsări soarele învăluit în frigul zorilor, 
nu-şi mai putu mişca labele înghețate. În sfârşit, se făcu lumină de-a binelea, şi îşi dădu seama fără 
putință de tăgadă: căzuse într-o cursă. 

Înnebunit de groază, stătea scuturat de fiori. Deodată, zări pe fereastră un cotoi care sări pe butoaie 
şi de acolo pe jos. Apoi, încetişor, fără să se grăbească, se apropie de cursă. Se opri aşezându-se pe 
labele din spate şi aşteptă. Ştia bine că şoarecele n-are scăpare şi, cu toate că nu era mare lucru de 
capul lui, şi nu-i prea stârnea pofta, se gândi că, la urma urmelor, nu era de azvârlit ca gustare. 
Şoarecele pricepu totul. Îşi dădu seama că avea să-l înhaţe călăul. Auzind nişte paşi apropiindu-se 
sângele îi îngheță de frică şi îşi pierdu cunoştinţa. Paşii erau ai slujnicei care venise să vadă dacă s-a 
prins ceva în cursă. O ridică, deschise portiţa şi o scutură. Şoarecele căzu pe Jos, iar când cotoiul se 
învârți în jurul lui, văzu că murise de fiică. 

Invidia este o boală îngrozitoare, care omoară încetişor, dar uneori şi fulgerător, aşa cum a pățit 
şoarecele neguțător. 


Vulpoiul şi maimuța 
poveste argentiniană 


Se întâlniră odată doi prieteni, vulpoiul şi maimuța. Cum amândoi abia scăpaseră de cumătrul tigru, 
care nu-i lăsa să vâneze nimic, să poată mânca şi ei, şi cum erau lihniţi de foame, hotărâră să se 
ducă împreună să fure pâine de la o brutărie. Maimuţa îi spuse vulpoiului să intre după pâine, în 
vreme ce ea o să stea de pază, ca nu cumva să vină stăpânul. 

Se nimeri însă că stăpânul intră în brutărie pe altă uşă, şi maimuța nu-l văzu. Dând cu ochii de 
vulpoi, care tocmai fura pâine, omul îl prinse îndată şi-i dădu o mamă de bătaie de nu mai ştiu bietul 
de el cum să scape. Auzind vaietele vulpoiului, maimuța se îndepărtă grabnic şi se duse să-l aştepte 
mai încolo, trântită în mijlocul drumului. 

Când vulpoiul ajunse la iocul cu pricina, ii zise maimuțţei, care zăcea moartă de frică: 

— Hai să mergem, surată! 

Dai - maimuța se prefăcu beteagă şi-i răspunse că nu putea merge, fiindcă îi era tare rău. 

— Şi eu sunt beteag, zise vulpoiul, dar o să te duc eu! 


— În ce fel o să mă duci? 

— Urcă-te în spinarea mea! 

Maimuţa se urcă în spinarea vulpoiului şi, după ce făcură o bună bucată de drum, slobozi un oftat 
adânc, zicând: 

— Betegii îi cară în spinare pe cei zdraveni! 

Cum auzi vorbele astea, vulpoiul o întrebă ce-a zis; ea îi răspunse însă că, din pricina fierbinţelii, se 
vede că vorbeşte aiurea. 

Când ajunseră la o răspântie, se despărţiră. Vulpoiul se apropie de ograda unui om, să fure o găină. 
Dar găina aceea era pândită de cumătrul tigru, care-i trase vulpoiului 0 mamă de bătaie, şi-l puse pe 
goană. Vulpoiul se ascunse într-o peşteră, iar tigrul, după el. 

În vremea asta, trecu în zbor un corb. Tigrul îl chemă şi-i zise să stea de pază la ieşirea din peşteră, 
că înăuntru era un ostatic, până se duce el după o sapă, ca să-l poată scoate de acolo. 

Dar cum plecă tigrul să caute sapa, lăsându-l de pază pe corb, care sta cu ochii ţintă spre peşteră, 
vulpoiul se apropie binişor de el, luă un pumn de țărână şi i-l azvârli în față. Şi, în timp ce corbul se 
freca de zor la ochi, vulpoiul o rupse la fugă. 

Când se întoarse tigrul cu sapa şi-l întrebă pe corb dacă n-a scăpat ostaticul, fiindu-i teamă să spună 
adevărul, ca să nu-i stârnească mânia, pasărea îi răspunse că n-a ieşit nimeni din peşteră. 

Atunci tigrul se puse pe săpat, vrând să dea de fundul peşterii. Când, după multă trudă, termină, 
văzu că în peşteră nu era nimeni, se înfurie îngrozitor şi jură că o să-l găsească pe vulpoi, orice s-ar 
întâmpla. 

Vulpoiul era acum departe, în pădure, unde dădu peste câţiva tăietori de lemne. Cu vorbe mieroase, 
ca să le câştige încrederea, le povesti ce păţise, spunându-le că tigrul venea pe urmele lui. Oamenii 
îl poftiră atunci să rămână cu ei în adăpostul lor. 

Nu trecu mult şi se ivi tigrul, lihnit de foame. Le spuse oamenilor că ştie că aveau ascunsă prada ce 
i se cuvenea lui. Ei îi răspunseră că mai întâi trebuie să-i ajute să doboare un copac şi, odată dusă 
treaba la bun sfârşit, aveau să-i dea prada. Tigrul se învoi. Oamenii începură a lovi copacul cu 
securile şi-i ziseră tigrului să-şi pună labele în trunchiul tăiat, ca să-l țină aşa până băgau ei acolo o 
pană de fier. Tigrul ascultă şi, fiindcă ei scoaseră securea, rămase cu labele prinse ca în cleşte. 
Tăietorii îi spuseră că, drept pedeapsă pentru răutatea lui, avea să rămână acolo, până ce o să-l 
mănânce vulturii. Apoi plecară, lăsându-l singur. 

Nu trecu mult şi se ivi un tatu“; văzându-l pe tigru prins acolo, îi făgădui să se ducă după nişte 
prieteni care să-l scoată din capcană. Zis şi făcut. Tatuul plecă şi, în drum, se întâlni cu o 
ciocănitoare, care-şi câştiga hrana ciocănind în copaci. Tatuul o chemă să vină cu el şi o duse la 
locul unde era tigrul. Văzând cum era prins în trunchiul acela, ciocănitoarea se puse pe treabă şi 
ciocăni într-una, până izbuti să găurească lemnul. Astfel, captivul putu să-şi scoată labele. Dar cum 
se văzu liber, tigrul se repezi la tatu să-l mănânce, poftind la carnea lui fragedă. Tatuul însă îi spuse 
că asta nu era drept şi că mai întâi trebuiau să se înfățişeze la judecător, iar apoi aveau să facă 
precum hotăra el că se cuvine. 

Tigrul se învoi şi o porniră să caute un judecător. Se nimeri să dea chiar de vulpoi, care era 
judecătorul de prin partea locului. I se înfăţişară cei doi împricinaţi şi tatuul începu să-i povestească 
tot ce s-a întâmplat, şi cum l-a scăpat el pe tigru. Judecătorul le zise însă că nu putea face judecată 
dreaptă până n-o să înțeleagă bine cum s-au petrecut lucrurile. Şi se duseră toți trei la locul unde 
stătuse prins tigrul, ca să-l lămurească pe judecător. Vulpoiul desfăcu iar trunchiul tăiat, şi tigrul îşi 
puse acolo labele, întocmai ca mai înainte. Atunci judecătorul împinse la loc trunchiul, care prinse 
iar zdravăn labele tigrului, şi-i zise captivului să încerce să se libereze. Tigrul se opinti din răsputeri, 
dar nu fu în stare să scape. Vulpoiul hotărî îndată, făcând judecată dreaptă: 

— Aici să rămâi pentru totdeauna, căci binele nu se plăteşte în viață cu rău! 


670 mamifer din America de Sud, America Centrală şi Mexic, fără dinţi, cu corpul acoperit de plăci osoase 


De ce şi-a schimbat tigrul culoarea 
poveste argentiniană 


În vremuri îndepărtate, tigrul era bălan la culoare. În zilele noastre, oamenii s-au obişnuit cu el aşa 
vărgat cum este acum, şi n-au de unde şti că tigrul şi-a schimbat culoarea într-o împrejurare care 
merită să fie cunoscută. 

Se povesteşte că, de mult, tigrul s-a întâlnit odată cu o mârțoagă costelivă, numai piele şi os, plină 
de răni şi de lovituri. 

— Cine te-a adus în halul ăsta, prietene? o întrebă el. 

— Omul! fu răspunsul. 

— Dar puternic trebuie să mai fie omul, ca să îți facă una ca asta! 

— Nu-i aşa de puternic, dar e foarte şiret! 

— Aş vrea să-l cunosc şi eu, zise tigrul. Unde-l pot găsi? 

— Aici aproape, chiar în păduricea de colo. 

Tigrul plecă într-acolo şi într-adevăr văzu, nu departe, un om care tăia un palmier, ca să-şi acopere 
coliba cu frunzele lui. Ca să poată ţine desfăcută despicătura făcută în trunchi, băgase acolo o pană 
de fier. 

— Nu eşti prea puternic dacă nu poți ține cu mâna trunchiul despicat, îi zise tigrul. 

— Dacă eşti mai puternic tu, îi răspunse omul, ține-l cu labele tale! 

Încrezător în forța labelor lui, tigrul făcu întocmai şi rămase prins în trunchi. 

Atunci omul luă un bici şi-i croi lovituri fără număr lăsându-i pentru totdeauna pielea brăzdată cu 
dungi negre. 


Broasca ţestoasă şi elefantul 
poveste braziliană 


Într-o zi, o broască ţestoasă se lăudă în faţa celorlalte animale că ea e în stare să facă din elefant 
calul ei. 

— Nici vorbă, nu-i cu putinţă să faci una ca asta! îi răspunseră ele, neîncrezătoare. 

— Ba da, pun rămăşag că o să intru în oraş călare pe elefant! 

Animalele se învoiră să ţină rămăşagul. Broasca țestoasă se afundă în pădure să-l caute pe elefant şi, 
când îl întâlni, îi zise: 

— Cumetre, toate animalele vorbesc cum că dumneata nu mergi niciodată la oraş, fiindcă eşti prea 
leneş şi greoi. 

Când auzi vorbele astea, elefantul se mânie cumplit şi spuse: 

— Animalele sunt nişte proaste! Dacă nu merg la oraş, pricina e că-mi place mai mult să stau în 
pădure. Unde mai pui că nici nu cunosc drumul spre oraş! 

— Oh, dacă vrei să-l afli, vino cu mine! Am să-ţi arăt eu drumul care duce la oraş şi în felul ăsta ai 
să faci să moară de ciudă toate animalele. 

Elefantul se învoi şi plecară împreună. Când erau aproape de oraş, broasca ţestoasă zise: 

— Cumetre, eu sunt tare ostenită! Lasă-mă să mă sui în spinarea dumitale! 

— Urcă! răspunse elefantul. 

Şi îndată îngenunche, iar broasca țestoasă i se sui în spinare. Îşi văzură mai departe de drum. 
Broasca îl îndemnă, zicând: 

— Cumetre, când am să încep să sar pe spinarea dumitale, să alergi mai repede. Aşa ai să-i uimeşti 
pe toți intrând în fugă în oraş. O să fie grozav! 

— Prea bine, răspunse elefantul. 

Cum erau foarte aproape de oraş, broasca prinse a ţopăi pe spinarea elefantului, şi acesta o luă la 
goană. Broasca îl împunse în coaste cu capul şi atunci elefantul fugi şi mai iute. Când văzură 


animalele una ca asta, rămaseră uluite. leşiră cu toatele la ferestre, uitându-se fără sa le vină a crede. 
Broasca țestoasă le strigă: 

— Nu v-am spus eu că o să intru în oraş călare? 

— Ce înseamnă asta „călare”? se înfurie elefantul. 

— laca, glumesc şi eu, răspunse broasca ţestoasă. 

Dar elefantul băgă de seamă că toate animalele râdeau pe înfundate, şi se supără şi mai tare. 

— Aşteaptă tu, strigă el către broască, să vezi cum te arunc pe pietrele alea de colo, şi te fac bucăţi! 
— Grozav de bine îmi pare! se bucură broasca ţestoasă. Aruncă-mă acolo! Asta vreau şi eu, căci 
sunt sigură că n-o să păţesc nimic. Dacă-mi vrei pierzania, trebuie să mă arunci în baltă. Acolo de 
bună seamă că am să mor, înecată în noroi si în apă. 

Elefantul îi dădu crezare. Fugi până la baltă şi o aruncă în mâl. Când dădu să ridice laba să o 
strivească, broasca sări în apă şi se ivi mult mai departe, unde n-o mai putea ajunge. Atunci ea 
începu să strige animalelor care erau toate numai urechi: 

— Nu v-am spus eu că o să intru în oraş călare? Văzând că nu-i chip s-o înhaţe pe broască, elefantul 
se întoarse şi o luă la goană spre pădure. Ajungând la ceilalți elefanţi, le spuse: 

— Ştiţi ce mi-a făcut ticăloasa aia de broască ţestoasă? Şi le povesti întâmplarea. 

— Mare prost ai mai fost s-o duci la oraş călare! îi ziseră ei. 

De atunci, elefanților le-a fost învățătură de minte şi n-au mai pus niciodată piciorul în oraş. 
Indienii tikunas se răspândesc pe pământ 

poveste columbiană 


Acesta este mitul creației, care explică originea indienilor tikunas, numiţi de către vecinii lor „pieile 
negre”, pentru că îşi vopsesc trupul la sărbătorile închinate zeilor protectori ai acestei seminții. 
Aceasta este istoria cea mai de seamă, cuvântul tainic şi sacru, căci el este bogăţia cea mai mare, 
după cum se povesteşte la sărbători, când bătrânii îi învaţă pe cei tineri, ca să li se întipărească în 
memorie şi, mai târziu, să-i poată învăţa la rândul lor pe urmaşi, care le-a fost obârşia. Aşa s-au 
petrecut lucrurile, din moşi strămoşi. Nimeni nu s-a îndoit vreodată de învățătura mitului şi nimeni 
nu îl poate preface după cum îi e voia, ci numai înțelepţii neamului îl pot schimba. 

Acesta este deci mitul creației, după cum se povesteşte în satul Puerto Narino, de pe malul sting al 
fluviului Amazonas, pe pământul Columbiei, unde trăiesc şi azi indienii tikunas, veniţi de prin 
felurite părţi.“ 

De când se ştia, Yuche trăia singur pe lume. Alături de potârnichi, păuni sălbatici, maimuțe şi 
greieri, văzu cum pământul îmbătrânea pe zi ce trecea. Îşi dădu astfel seama că lumea mergea 
înainte şi că viaţa era timp, iar timpul... 

Nu se afla pe pământ loc mai frumos ca cel unde trăia Yuche; îşi avea coliba într-o poieniță în 
pădure, în apropierea unui pârâu ce-şi croia drum prin nisipul mărunt. Totul împrejur era minunat: 
nici căldura, nici ploaia nu tulburau seninătatea acelui colţ, încântător. 

Se spune că nimeni n-a văzut locul acela, dar că toţi indienii tikunas nădăjduiesc să ajungă acolo 
odată. 

Într-o zi, Yuche se duse să se scalde în râu, ca de obicei. Ajunse la mal şi se scufundă în apă, până la 
gât. Când dădu să-şi spele faţa, se aplecă şi se privi in oglinda apei; atunci îşi dădu pentru întâia 
oară seama că a îmbătrânit. 

Când se văzu aşa, îl cuprinse mihnirea. 

— Am îmbătrânit, oftă el, şi sunt singur pe lume! Oh, dacă mor eu, pământul o să rămână şi mai 
stingher! 

Adumbrit de gânduri, se întoarse înapoi, spre colibă. Foşnetul pădurii şi cântecul păsărilor îl 
fermecau, umplându-l de o tristeţe nesfârşită. Mergând, simţi o durere în genunchi, ca şi cum l-ar fi 

pişcat o gâză. Nu-şi putu da seama, dar se gândi că ar fi putut să fie o viespe. Simţi cum îl cuprinde 
încetul cu încetul o toropeală grea. 

— Ce ciudat mă simt! O să mă culc îndată ce ajung! 

Îşi urmă drumul, păşind anevoie şi, când ajunse la colibă, se culcă şi adormi. Avu un vis lung. Pe 
măsură ce visa, 1 se părea că îmbătrânea tot mai tare şi se făcea tot mai slab, că din trupul lui istovit 
se iscau alte făpturi. 

Se trezi foarte târziu, a doua zi. Dădu să se scoale, dar durerea nu-l lăsă. Îşi privi atunci genunchiul 
umflat şi văzu că pielea se făcuse, străvezie şi parcă zvâcnea ceva înăuntru. Se uită mai îndeaproape 
şi zări cu mirare acolo, în genunchi, două făpturi mititele care munceau. Se. Uită la ele cu luare- 
aminte. Erau un bărbat şi o femeie: omul călea un arc, iar femeia ţesea o plasă de pescuit. 

Uimit, Yuche ii întrebă: 

— Cine sunteţi voi? Cum aţi ajuns aci? 

Făpturile îşi ridicară capul, îl priviră, dar nu-i răspunseră „ci îşi văzură mai departe de lucru. Cum 
nu primi niciun răspuns, Yuche se strădui din greu să se ridice în picioare, dar căzu la pământ. În 
cădere, se lovi, şi umflătura de la genunchi se sparse. Din ea ieşiră făpturile mititele, care prinseră a 
creşte iute, pe când Yuche se stingea. 

Când oamenii ajunseră mari, Yuche îşi dădu sufletul. Iar primii indieni tikunas rămaseră o vreme 
acolo şi-şi crescură numeroşii copii pe care-i avură. Într-un târziu însă, minaţi de dorința de a 
cunoaşte alte meleaguri, plecară din acel loc şi se rătăciră. 

Mulţi dintre ei au tot căutat locul acela minunat, dar nimeni nu l-a mai aflat vreodată. 


Facerea lumii 
poveste columbianaă 


În vremurile de demult, trăiau doi fraţi care s-au ivit pe lume din coapsa creatorului. Când s-au făcut 
mari, Şi i-au întrebat pe cei bătrâni cine le-a omorât tatăl, cum li se spusese, aflară că făptaşul era 
luna de pe cer. 

Atunci hotărâră amândoi să se ducă după ea. Culeseră nişte liane şi le puseră la uscat. Mai târziu, au 
luat braţul de liane uscate, au mai tăiat nişte ierburi groase şi, prinzându-le între ele, au făcut o scară 
pe care s-au cățărat, voind să ajungă la lună. Zi de zi, se apropiau tot mai mult, până când au ajuns 
la un pas de ea, şi atunci au lovit-o cu putere peste față. Dar în clipa aceea s-a ivit o ghionoaie, care 
a dat cu ciocul în scara de liane şi a rupt-o. Fraţii au căzut de sus, iar luna a rămas de atunci cu 
chipul însemnat. 

În cădere, cei doi s-au pierdut unul de altul. Primul a căzut unde apune soarele, iar al doilea, tocmai 
în celălalt capăt al lumii, la răsărit. 

Cel care a ajuns la apus a dat peste soare, care tocmai sosise de curând. 

— Fătul meu, îl întrebă soarele când îl văzu, ce vânt te aduce pe meleagurile astea îndepărtate? 

— Am ajuns aici purtat de vânt şi nu ştiu unde mă aflu, răspunse el. 

— Dacă vrei să te întorci acasă, pe pământ, ia un pumn din poamele astea şi aruncă-le cu grijă în 
mare, aşa cum fac eu, îl povăţui soarele. 

Au început să arunce amândoi poame în apă şi o puzderie de peşti s-au repezit să le mănânce. 
Atunci ei s-au cufundat în mare şi într-o clipă au ajuns pe celălalt țărm. Soarele l-a scos pe om prin 
trecătoare, l-a adus cu bine pe uscat şi i-a spus că, nu departe, se afla coliba lui. 

— [a-o pe drumul ăsta, îl îndemnă el, şi ai să ajungi îndată! 

Omul îl ascultă şi ajunse acasă tocmai când se nimeri să sosească şi fratele lui, cel care căzuse acolo 
de unde răsare soarele. 

Nimeni din sat nu-i îndrăgea pe cei doi fraţi, fiindcă erau de neînvins. În zadar s-au tot căznit din 
răsputeri oamenii să-i răpună, căci n-au izbutit. Şi aşa au ajuns amândoi frații la adânci bătrâneți, 
încât chiar ei înşişi îşi doreau sfârşitul. Atunci, fratele cel mare le-a spus odată oamenilor că singura 


cale ca să-i ia viaţa era să arunce peste el apă clocotită. Le-a mai zis că, îndată ce o să moară, avea 
să se prefacă în stană de piatră. 

Şi, într-adevăr, oamenii l-au omorât şi apoi au început să sfarme piatra în care se prefăcuse. Din 
scânteile ivite din lovituri, se înfiripară țânțari, furnici şi tot soiul de gâze. Iar piatra cu pricina mai 
dăinuie şi azi. 


Legenda izgonirii lunii de pe pământ 
poveste braziliană 


A fost o vreme când Capei, luna, nu se afla pe cer, ci pe pământ, unde îşi făcuse casă. Odată, a luat 
sufletul unui copil şi l-a băgat într-o ulcea pe care a aşezat-o cu gura în jos. In clipa aceea, copilul a 
căzut bolnav. Părinții lui chemară grabnic vraciul, rugându-l să-l tămăduiască ca orice preţ, chiar 
de-ar fi să stea toată noaptea la căpătâiul tui. 

Pe cum se lăsă întunericul, vraciul începu să îngrijească copilul. Luna însă, care era rea cu toate 
făpturile de pe lume, n-a vrut să dea drumul sufletului ostatic, ci s-a ascuns şi ea într-o oală mare, 
după ce i-a poruncit uneia din cele două fete ale ei să o răstoarne cu gura în jos, zicându-i: 

— Dacă vine vraciul, nu-i spune unde sunt şi nici unde e ascuns sufletul copilului! 

Copilaşul era tare drăgălaş şi Capei voia să-l păstreze pentru ea. 

Nu trecu mult şi se ivi vraciul. Le întrebă pe fete unde era sufletul copilului, dar niciuna din ele nu 
scoase o vorbă. Atunci vraciul plecă şi se întoarse cu o măciucă. Intră înăuntru şi vru să vadă ce era 
în oala cea mare, căci ştia bine că sufletul copilului se afla în casă. Sparse mai întâi oala, apoi 
ulcica, descoperind astfel şi luna şi sufletul copilului. O apucă zdravăn pe Capei şi-i dădu poruncă 
unui ayug“” care-l însoţise s-o facă să dea înapoi sufletul furat. Pe dată, o puzderie de duhuri le 
săriră în ajutor. Capei fu snopită în bătaie şi izgonită. 

— Pleacă de aici! Să piei îndată! îi strigă vraciul, ţâfnios. 

Luna se tot întrebă unde putea să se ducă şi ce să facă. 

— Nu mă pot preface în iepure, îşi zise ea, căci e vânat pentru carnea lui, bună de mâncat. Tot aşa şi 
tapirul şi porcul mistreţ. Tot neamul animalelor poate fi vânat. Să mă prefac oare în vreo pasăre? 
Dar şi ele pot fi mâncate! Am să mă înalt pe cer. E mai bine acolo, decât aici, pe pământ. Am să-i 
luminez pe oameni. Haideţi, fetelor, pe cer! 

Dintr-o liană, au făcut un fel de scară, ca să urce. Apoi luna a poruncit unei păsăruici să ia în cioc 
capătul lianei şi să-l ducă să-l lege tocmai la poarta cerului. Şi Capei, cu cele două fete, urcară pe 
scăriță până la cer. 

— Eu rămân aici, spuse luna, să-i luminez pe fraţii mei de jos, de pe pământ. Voi însă urcați mai 
sus, să le luminaţi calea“ celor morţi, pentru ca sufletul lor să nu rămână pierdut în beznă. 

Şi luna le-a trimis pe fete şi mai sus, în alt cer, iar ea a rămas în acesta, care-i cel mai apropiat de 
noi. 


Legenda despre obârşia raselor şi despre locul lor pe lume 
poveste columbiană 


La început, Dumnezeu i-a făcut pe toți oamenii de o singură culoare. Voind mai apoi să-i 
deosebească, într-o dimineață tare friguroasă i-a împărțit în trei şi le-a poruncit să se scalde pe rând. 
Şi pe dată făcu să plouă, să tune, să fulgere şi să bată vântul. 


672 la indienii din Brazilia, un ayug e umbra, sufletul unui copac, unul din cele mai puternice duhuri care îi ajută 

Primul grup de oameni, fără să stea prea mult pe gânduri, făcu grabnic ce i se poruncise. 
Cufundându-se în apă, au văzut cum li se preschimbă pielea, pe măsură ce se spălau. După un ceas, 
toți cei ce se scăldaseră erau albi. leşind din lac, ei îngenuncheară şi-i mulțumiră Domnului pentru 
darul făcut. Iar atotputernicul, drept răsplată pentru ascultarea lor, i-a făcut stăpâni peste ceilalți 
oameni. 

Văzând minunea asta, cel de-al doilea grup s-a repezit şi el în apă. Dar cum nu mai era destulă 
pentru toţi, au rămas cu pielea de culoarea trestiei galbene şi eu părul întins. Aceştia au fost 
mulatrii, care au rămas pe lume ca vătafi. 

Târziu, după multă codeală, s-a dus şi al treilea grup către lac, dar n-a mai găsit decât puţină apă, pe 
fund. Oamenii n-au putut să-şi ude decât tălpile şi palmele. Cum nu se prefăcură nici în albi, nici în 
mulatri, nu-l binecuvântară pe cel ce îi aduse pe lume. Aceştia au fost negrii, sortiți să ducă mereu 
greul. 

Aşa s-a făcut pe lume deosebirea raselor, după cum povestesc stăpânii, în minele din Barbacoas"*. 


Cum s-a ivit pe pământ prima noapte 
poveste braziliană 
Fiica Marelui Șarpe“ se mărită cu un flăcău foarte chipeş şi destoinic, care avea trei sclavi 
puternici, curajoşi şi credincioşi. 

Tânărului i se făcu somn, dar nu putea adormi, căci pe atunci nu era pe lume noapte. Nevasta îl 
îndemnă, spunându-i: 

— Trimite-l pe tatăl meu în căutarea nopţii, care zace întinsă pe fundul râului, fiindcă doar el e în 
stare s-o găsească. 

Flăcăul îşi chemă sclavii şi le porunci: 

— Duceţi-vă la Boiassu, Marele Şarpe, la capătul drumului cel mare, şi spuneţi-i să-mi trimită 
noaptea! 

Sclavii îl ascultară. 

În vremea asta, Marele Şarpe dormea în hamacul lui, aninat de un trunchi gros de miriti“”, la malul 
râului. 

Sclavii se apropiară şi anevoie izbutiră să-l trezească pe Boiassu, care mâncase un tapir şi o 
grămadă de iepuri. 

— Cine sunteți şi ce vreţi? îi întrebă Marele Şarpe. 

— Fiica ta te roagă să le trimiți noaptea, ca să poată adormi bărbatul ei. 

— Aşteptaţi! 

Şarpele se lăsă pe fundul râului şi curând se ivi cu un bostan mare, pe care îl dădu sclavilor, 
spunându-le: 

— Să nu cumva să-l desfaceţi, că se întâmplă o nenorocire! Daţi-l fetei mele, că ştie ea ce trebuie să 
facă! 

Şarpele se încolăci la loc şi adormi, iar sclavii porniră zoriți, să ajungă cât mai iute. 

La mijlocul drumului, auziră un zgomot ciudat, ce părea a veni din bostan. 

— Să-l desfacem, zise atunci unul dintre ei. 

Dar ceilalți nu-i dădură ascultare. După o vreme, zgomotul se înteţi. Se părea că înăuntru orăcăiau 
broaşte şi țipau tot felul de păsări. Până la urmă, curiozitatea sclavir lor fu mai mare decât 
supunerea față de stăpânul lor. Aprinseră un foc şi desfăcură bostanul. 

Pe dată se făcu beznă. Păsări ciudate prinseră a țipa, iar liliecii se avântară în întuneric. Pădurea se 
umplu de strigăte, de piuieli, de şuierături, țipete şi scrâşnete cumplite, care îi îngroziră pe sclavi. 

— Au dat drumul nopții! zise fiica Marelui Şarpe către bărbatul ei. 

Pe tânăr îl cuprinse teama. 

Coşul în care stătuse bostanul se prefăcu dintr-unul în unsprezece, luntrea sclavilor se preschimbă în 
rață sălbatică, vâslele în peşti, frânghia în şarpe şi toate câte erau în pădure şi pe malurile râului 
luară altă înfăţişare. 

Atunci tânăra grăi astfel: 

— Să aşteptăm zorii, ca să pot despărți ziua de noapte! 

Când sosiră sclavii, stăpânul îi dojeni cu asprime, iar fata Marelui Şarpe, care era vrăjitoare 
neîntrecută, îi prefăcu în maimute, pedepsindu-i astfel pentru neascultarea lor. 

Cum prinse a străluci luceafărul de dimineaţă, tânăra femeie despărți întunericul de lumină şi 
pasările de zi începură să cânte, pe când cele de noapte tăcură. 

Şi aşa s-a ivit pe lume prima noapte. 


Legenda cocoşului care a adus ziua 
poveste braziliană 


Văzând că se lasă noaptea, un călător a tras la o casă ce se afla la marginea drumului, şi a cerut ceva 
de mâncare. După ce au cinat cu toţii, familia a început să facă pregătiri de drum. Văzând forfota 
din jur, drumeţul i-a întrebat încotro se duc. 

— Mergem să căutăm ziua! i-au răspuns ei. 

Când au fost gata, fiecare a pus mâna pe câte un sac şi au ieşit în fugă: tatăl, mama şi băiatul, aşa 
încât n-a mai rămas nimeni acasă. Călătorul i-a însoţit şi el. Au tinut-o într-o fugă toată noaptea şi, 
cum s-au ivit zorile, au făcut drumul înapoi, purtând cu grijă sacii bine legali la gură. Ajunseră 
acasă când se luminase de-a binelea. În mijlocul curţii, desfăcură sacii şi-i ţinură cu gura în jos. 
Uimit, drumeţul, care nu-i pierduse o clipă din ochi, îi întrebă ce-au adus în saci. 

— Am adus ziua, îi răspunseră. Ți-am mai spus, nu? Omul îşi luă rămas bun şi-şi văzu de drum. 
După o vreme însă, se întoarse înapoi şi le aduse un cocoş, zicându-le: 

— Fiindcă trebuie să mergeţi aşa departe ca să căutaţi ziua şi s-o aduceţi acasă, vă dăruiesc pasărea 
aceasta: ea vă va aduce ziua fără să mai fie nevoie s-o porniţi în căutarea ei. Puneţi pasărea să 
doarmă într-un loc mai înalt. Când va cânta prima oară, ziua va fi încă departe; la al doilea cântat, 
ziua va fi aproape de tot, iar la al treilea, se vor ivi zorile. 

Oamenii se mirară tare mult văzând cocoşul, iar drumețul, înainte de plecare, lăsă pasărea în curte. 
Cocoşul se scutură, îşi umflă penele şi cântă: 

— Cucurigu! 

Toţi se speriară şi nimeni nu vru să se apropie. Stăpânul casei îşi frecă mâinile şi grăi către nevastă: 
— Ce bine! Acum n-o să mai avem nevoie să batem atâta drum în căutarea zilei şi s-o aducem în 
sac! 

Călătorul era acum departe, când nevasta spuse: 

— Bărbate, nu l-am întrebat ce mănâncă pasărea asta! Bărbatul o luă la fugă, să-l prindă din urmă 
şi, când îl zări, începu să-l strige de departe: 

— Hei, omule! Ascultă-mă! 

În sfârşit, drumeţul îl auzi şi se opri. 

— Ce mănâncă pasărea aceea? 


— Mănâncă de toate, răspunse călătorul, necăjit că l-a oprit din drum pentru o asemenea prostie. 
Omul se întoarse acasă înspăimântat. 

— Doamne, nevastă! Zice că pasărea mănâncă de toate! Ce-o fi însemnând asta? Te pomeneşti că o 
să ne mănânce şi pe noi... 

Puseră mâna pe bâte, se strânseră în jurul bietului cocoş şi într-o clipă îl omorâră. 

Apoi, plecară iar în căutarea zilei, s-o aducă acasă în sac. 


Cum s-au ivit primii oameni pe pământ 
poveste peruană 


În vremuri îndepărtate, valea căreia azi i se zice Jauja era acoperită de apele unui lac mare. În 
mijlocul lui se ridica o stâncă numită Wanka, loc de odihnă a lui Amaru, monstrul înfricoşător cu 
cap de lamă, o pereche de aripi, trup de broască şi o coadă nesfârşită de şarpe. Mai târziu, zeul 
Tulunmaya, care înseamnă „Curcubeu”, a zămislit. În lac un alt Amaru, care să-i ţină primului 
tovărăşie. Acest al doilea monstru era cenuşiu şi nicicând n-a atins mărimea primului, care căpătase 
cu vremea o culoare albicioasă. 

Cei doi monştri îşi disputau dreptul de a stăpâni lacul, căci stânca din mijloc, deşi destul de mare, 
nu izbutea să-i cuprindă pe amândoi când se urcau pe ea să se odihnească, în lupte fără număr, în 
timpul cărora mânia lor stârnea trâmbe de apă, aruncându-le în văzduh la înălțimi de necrezut şi 
cutremurând tot lacul, Amaru cel mare îşi pierdu o bucată din coadă, tocmai când se năpustea 
asupra celuilalt. 

Supărat la culme, Zeul cel mare a dezlănţuit peste ei o furtună cumplită. Fulgerele îi răpuseră pe 
amândoi monştrii, care căzură pe fundul lacului cu talazuri uriaşe, pricinuind astfel ruperea 
malurilor şi revărsarea apelor către miazăzi. 

Atunci se ivi valea Jauja, iar din adâncurile lacului revărsat apărură primele făpturi omeneşti: un 
bărbat şi o femeie, cărora li s-a zis „Tata” şi „Mama”. Multă vreme au rămas ei ascunşi printre 
stânci de teama monştrilor, căci nu ştiau că pieriseră. 

Urmaşii acestei perechi au ridicat mai târziu templul de la Wariwilka, ale cărui ruine mai dăinuie 
încă şi azi. 

Printre indienii wankas, care trăiesc pe meleagurile acelea, s-a răspândit credinţa că Amaru n-a 
murit, ci este şarpele uriaş, ascuns prin peşteri, care ori de câte ori e furtună încearcă să se caţere 
prin văzduh, pe coama vântului, către cer, dar este sfâşiat de fulgerele dintre nori. Credinţa spune 
că, după cum se iveşte chipul lui Amaru pe cer, luminos ori întunecat, se prezice dacă va fi un an 
bun sau rău. 


Anotimpurile anului 
poveste venezueleană 


În vremurile de demult, de tare demult, soarele era un indian. 

Pe atunci indienii pătimeau din lipsa sării, fără de care bucatele lor nu aveau niciun gust. 

Odată, soarele o trimise pe sora lui, care se chema Ană, împreună cu copiii ei, să caute sare. Mama 
şi fiii se îndreptară spre locurile pe unde trăiau indienii Karaivă. 

Soarele îi însoți şi el pe meleagurile acelea, luminându-le calea, în vreme ce ei luau sarea. Trei 
dintre nepoţii soarelui se împovărară însă cu prea multă sare şi, neputând-o duce, căzură la pământ 
Mama lor îi crezu morţi şi izbucni în plâns. Dar soarele grăi astfel către sora lui: 

— Nu plânge, că ei n-au murit! 

Şi soarele încetând să-şi trimită căldura, în curând se făcu frig şi copiii se ridicară de jos, teferi. 
Aduseră apoi sare, dar cu măsură. 


După o vreme, soarele îi trimise pe nepoți pe meleagurile din Iken, să caute flinte, cârlige de undiţă, 
pânză şi alte lucruri de care avea trebuinţă. Şi de data asta, soarele îi întovărăşi. lar oamenii de prin 
părțile acelea, cum îl vedeau, îi arătau tot ce făcură prin truda lor, spunându-i: 

— lată flintele, cârligele, pânza de care ai nevoie... 

Soarele o porni apoi către ținutul indienilor napuerikok, cei meşteri în pregătitul turtelor de manioc. 
Cum îl văzură, oamenii începură să scoată de prin case turtite şi i le dădură, zicându-i: 

— Soare, iată turtele de manioc ce ţi se cuvin! 

Mai trecu o vreme, şi soarele rămase printre indieni. Pe atunci ei n-aveau site prin care să strecoare 
sucul vătămător din rădăcinile de manioc, zdrobite bine. Strângeau maniocul în scoarţa copacului 
numit tue. Soarele îi lumină, ca să-şi poată ţese veşmintele şi să-şi împletească tot soiul de coşuri. 
Aşa se făcu de cutreieră el un ținut după altul. Dar odată, o femeie îi pricinui mare supărare. 

— Aş vrea să dorm, zise ea, şi blestematul ăsta de soare nu mă lasă, luminând într-una totul! 

Atunci soarele se mânie şi plecă, dar într-un târziu se întoarse. Şi din clipa aceea, o ţine tot aşa: 
vine, apoi pleacă iar, ca să nu i se mai spună vorbe rele, cum a făcut femeia aceea. 

Noi, indienii, zicem acum că, ori de câte ori soarele călătoreşte spre câmpiile dinspre Rio Branco, 
mănâncă multă sare, lapte covăsit şi brânză de vaci Şi tot timpul ăsta, are faţa curată, iar cerul e 
senin, fără pic de nor; nu plouă şi nu se stârnesc furtuni. 

Dar când soarele se întoarce spre ţinuturile din Iken, îşi petrece noaptea la indienii inkarikok, 
îmbătându-se şi jucând. Atunci el se înfurie şi iscă ploi, ca să crească maniocul trebuincios pentru 
hrană, şi se stârnesc fulgere şi tunete“. 

Când vremea e însorită, greierii întâmpină soarele cântând. Dar când e timp ploios şi soarele se 
ascunde, plin de mânie, zboară într-acolo, spre meleagurile din Iken, tot felul de fluturi, prieteni 
buni cu picăturile de apă, şi joacă împreună. 


Soarele şi luna 
poveste columbiană 


Soarele şi Luna erau bărbat şi nevastă. Într-o zi, prin vecini s-a strecurat zvonul că Luna tocmai 
dăduse viață stelelor de pe cer. Soarele, fără să ştie prea bine ce se petrece la el acasă, fiindcă venea 
de departe, de pe pământ, i-a cerut furios nevestei socoteală. Avea toată dreptatea, bietul de el, căci 
ce scornise gura lumii întrecea orice închipuire. 

Luna, care ţinea tare mult la cinstea ei, se dezvinovăţi de minune. Chemaţi să aducă mărturie despre 
purtarea ei fără pată, Vântul, Ploaia, Norii, Fulgerul şi alții se înfăţişară la judecată. Dar trecu multă 
vreme până se adunară dovezile, fiindcă era o pricină delicată şi nimeni nu voia să se amestece. Cel 
care ştia câte ceva, îşi ţinea gura de frică, mut ca un peşte. 

Cum în palatul Soarelui nu s-a putut hotărî nimic, s-au dus mai departe, la Dumnezeu, care sălăşluia 
pe vârful unui munte, veghind, în cer, față de Sfântul Petru, care făcea pe secretarul, se auziră păreri 
ce pricinuiră despărțirea soților. Domnul îi pedepsi atunci pe amândoi să trăiască veşnic sus, 
deasupra văzduhului, unul în spatele celuilalt, luminând lumea, dar fără să se vadă vreodată faţă în 
față. 


Legenda ierbii mate 
poveste din Paraguay 

două anotimpuri, numite de indieni zile cu soare strălucitor şi zile cu ploi 


În vremea când zeii din cer umblau pe pământ, ajunse odată unul din ei pe meleagurile muntoase 
unde creşte iarba mate. Era flămând şi însetat. Văzând suferința călătorului, un papagal îi arătă locul 
unde se aflau oameni, ca să-l ajute. Era o tabără de indieni guarani. 

Sărmanul drumeţ se îndreptă într-acolo, sprijinindu-se într-un ciomag, cu traista în spate. Înfățişarea 
lui blândă, din care se desprindea bunătatea, îi cuceri îndată pe cei din tabără. 

Sosirea pe meleagurile acelea a unui străin, care putea fi un duşman, ar fi stârnit furia indienilor 
dacă drumeţul n-ar fi fost trimisul zeilor. O voce tainică le vestise însă oamenilor cine era el; căzură 
cu toții în genunchi, pe covorul gros al ierbii şi, plini de credință, aşteptară să le căiască. 

Străinul îi rugă fierbinte să se îndure de el, şi indienii i săriră grabnic în ajutor. Îl aşezară pe o 
rogojină curată,. I dădură apă limpede de izvor şi fructele de pădure cele mai gustoase. 

— Zeul cel mare, Tupa, să vă răsplătească însutit binele pe care mi-l faceți! spuse străinul, înainte 
de a porni mai departe la drum. Vreau să vă las o amintire de neşters a trecerii mele pe aceste 
meleaguri îndepărtate. Cereţi-mi deci orice poftiți şi o să vă împlinesc îndată dorința! 

Indienii se uitară unul la altul şi, după o scurtă şovăială, spuseră toţi într-un glas: 

— Caă! Caá! 

Drumeţul le ghici voia. În pădurile necuprinse din jur creştea o buruiană otrăvită, iarba mate, care se 
întindea cât vedeai cu ochii; din tată în fiu se povestea că era iarbă îndrăgită de zeul cel rău, Ană, şi 
că din ea se iscau, în puterea nopții, monştrii cei mai înfiorători ai codrului. Zeul călător le grăi: 

— Pârjoliți la flacăra focului frunzele buruienii şi iarba aducătoare de moarte se va preface, 
amestecată cu apă, în băutura pe care o veți îndrăgi cel mai tare. De acum încolo, numai zeul cel 
rău, Ană, va putea să-i preschimbe dulceaţa în otravă. Dar să aveţi mare grijă căci, îndeplinindu-vă 
dorința aşa cum mi-aţi cerut, o să vă pândească mereu o mare primejdie: Caâ, buruiana otrăvită, nu- 
i râvnită de nimeni, dar, odată prefăcută în iarbă folositoare, în băutură hrănitoare pentru oameni, 
pădurile acestea neumblate pe unde creşte vor fi distruse de cei lacomi, care se vor îmbogăţi pe 
seama voastră, chiar de vă vor plăti la început. 

Şi spunând vorbele acestea, zeul se făcu nevăzut, lăsându-i încremeniţi de uimire pe indienii 
guarani. 


Legenda indianului care s-a scufundat în adâncul apelor, în împărăția lui 
Rato 


poveste venezueleană 


Trăia odată un indian, care îşi avea grădina la malul unui râu. Fiicele lui Rato, duhul apelor, veneau 
mereu şi-i smulgeau rădăcinile de manioc. Mama indianului îşi dădu seama că cineva le fura 
maniocul. Se tot întreba, îngândurată: 

— Cine să fie oare cei care ne fură? Când se întoarse acasă, îi povesti fiului. 

Atunci flăcăul se duse la grădină, se caţără într-un i copac, să pândească, să vadă cine sunt făptaşii. 
Pe când stătea el acolo sus, zări nişte fete ce se apropiau, făcând larmă mare cu clopoţeii pe care-i 
aveau prinşi la veşminte. 

Erau cinci de toate: prima era cam slută, a doua tot aşa; cea din mijloc era însă frumoasă, iar 
celelalte două erau urâte ca şi primele. 

Începură toate să smulgă maniocul, făcând să trosnească rădăcinile. Îşi umplură sacii, îi legară şi se 
îndreptară spre râu, de unde ieşiseră. Mergeau încet, încetişor, sub povara sacilor, şi trecură chiar pe 
sub copacul unde stătea la pândă indianul. În clipa aceea el sări iute jos, drept în mijlocul lor, şi le 
întrebă: 

— De ce mă furaţi? 


Ele îi răspunseră într-un glas: 

— Noi nu te furăm, ci ne despăgubim, căci şi tu furi porumb din grădina tatălui nostru. 

Indianul nu pricepu ce voiau să zică ele, şi nici nu le luă în seamă vorbele. O prinse de mână pe fata 
frumoasă, cea din mijloc, grăind către celelalte: 

— Pe ea o iau cu mine acasă, ca zălog! 

— Aşa să fie, răspunseră surorile. 

Apoi cele patru fiice ale lui Rato s-au scufundat în apă, iar cea care le fusese tovarăşă a fost luată 
acasă de indian, să-i fie nevastă. 

Mama flăcăului se bucură şi-i spuse: 

— Bine, fiule! 

După câteva zile, indianul, se duse să pescuiască, iar nevasta îl urmă. Dar undiţa lui era tare veche 
şi nu se prindea niciun peşte. 

— Ce faci? îl întrebă ea, după o vreme. 

— Încerc să prind peşte, să avem ce mânca, răspunse ci, dar se pare că nu mai sunt. 

— Aşteaptă-mă aici, zise ea atunci, că mă duc în căutarea lor, la mine în grădină. 

Şi, aruncându-se în apă, se făcu nevăzută. Pe fundul râului dădu peste o porumbişte, culese câțiva 
ştiuleți şi se întoarse cu ei la mal. Dar mai înainte, ea făcuse farmece, astfel că, în locul ştiuleților, 
indianul văzu nişte peşti. Se apucară de mâncat. 

Apoi fiica duhului apelor ii spuse bărbatului ei: 

— Haide acasă la tatăl meu! 

Dar el îi răspunse: 

— Eu nu mă pot scufunda în apă. 

— Ba da, n-ai să păţeşti nimic! 

Şi zicând vorbele astea, ea se aruncă în apă şi se îndepărtă cu. luţeală de bărbatul ei. Atunci se luă 
după ea şi indianul; se strădui din toate puterile să pătrundă în adâncuri, dar zadarnic, se ridica 
mereu deasupra, plutind. 

Văzând că bărbatul ei n-o urmează, femeia se întoarse să vadă ce s-a întâmplat, şi-l întrebă: 

— De ce nu vii? 

— Fiindcă nu pot! răspunse el, Nu pot să mă afund, doar e apă! 

Atunci femeia îi făcu farmece: luă o frunză pe care o ţinea ascunsă sub veşmântul ei, o băgă în gură 
şi o mestecă bine, apoi o aruncă spre el. Şi, din clipa aceea, apa nu-i mai păru indianului de 
nepătruns, ci crezu că valurile erau nori. Se cufundară amândoi deodată în adâncul râului, apoi 
păşiră alături. 

Mai întâi dădură peste grădina bătrânului ei tată, unde nu era mai nimic sădit. Mai încolo întâlniră o 
grădină mare, ou mult manioc, ardei, trestie şi fel de fel de bananieri. 

Zăriră mai departe palatul lui Rato, dar în jur colcăiau puzderie de năpârci. Indianul se sperie, 
strigând: 

— Oh, ce îngrozitor! 

— Nu te speria! îi zise nevasta. Astea nu-s năpârci, sunt sitele noastre, cu care strecuram maniocul 
zdrobit bine. Şi acum stai aici, afară, şi aşteaptă, până mă duc eu să-l vestesc pe tata. 

— Bine, încuviință el. Fata intră în palat şi strigă: 

— Aici sunt, tătucă: ţi-am adus un ginere. 

— De ce ai întârziat atât? o întrebă duhul apelor. 

— Fiindcă m-a prins un indian şi m-a luat cu el în casa mamei lui, să-i fiu nevastă. 

— Să vedem, cheamă-l să mi se înfăţişeze! 

Fata îşi aduse bărbatul înăuntru, şi lui Rato îi iu pe plac indianul. 

În vremea asta, începură să se ivească mai mulţi copii ai lui Rato, zicând fiecare: 

— Aici sunt, tătucă! 


Când se strânseră toţi, îi cerură încuviințarea să meargă la o petrecere a prietenilor lor, unde aveau 
să bea kachiri“”. 

Rato se învoi, îndemnându-i: 

— Luaţi-o şi pe sora voastră cu bărbatul ei, ca să petreacă şi ei şi să joace împreună! 

Se duseră cu toții şi jucară trei zile încheiate. Băutură era din belşug, aşa că mulţi se îmbătară. Apoi 
s-au întors acasă. 

Indianul rămase cu nevastă-sa în împărăția lui Rato. După ce se scurse o bună bucată de vreme, într- 
o zi îi zise nevestei: 

— Vreau să o văd pe maică-mea! Hai să ne întoarcem! Atunci socrul îi dădu un coş plin cu ştiuleți 
de porumb, care indianului i se părură peşti fripți, şi-l povăţui astfel: 

— Ai grijă să nu-i răvăşeşti pe drum, că tu n-ai să-i mai poți aşeza la loc! 

— O să am eu grijă, făgădui indianul. 

Şi plecă, însoțit de nevastă. leşiră din apă, merseră prin savană şi ajunseră la casa mamei lui. Trăiră 
acolo vreme îndelungată. 

După câţiva ani, soacra o luă pe noră la grădină, culeseră rădăcini de manioc, le dădură pe răzătoare 
şi fiica lui Rato pregăti kachiri. Dar băutura făcută de ea n-a fost pe placul soacrei, căci era altfel 
decât cea obişnuită. Din pricina asta bătrâna se supără. 

La rândul ei, fiica duhului apelor se mânie şi-i zise bărbatului: 

— Mama ta îmi caută pricină şi s-a supărat degeaba pe mine, aşa că mă duc înapoi, în împărăţia 
tatălui meu. De acum încolo n-o să mai mâncaţi peşte, până când tata nu o să prindă vreun indian, 
să se despăgubească. 

— Nu, nu pleca! o rugă bărbatul. Ce-ţi pasă ție de ce zice mama? Hai să trăim mai departe aici! 

Dar ea nu scoase o vorbă şi, într-o clipă de nebăgare de seamă, o rupse la fugă de lângă el, ajunse la 
râu, se aruncă în apă şi se scufundă în împărăția lui Rato. 

Zadarnic fugi după ea bărbatul până la malul râului, căci nu mai putu pătrunde în adâncuri, ca 
înainte. Se întoarse aşadar acasă, mâhnit de moarte şi supărat foc pe maică-sa. 


Zâna apelor 
poveste braziliană 


A fost odată un om tare sărac, având doar câteva vrejuri de fasole, la malul râului. Dar când rodeau, 
nu izbutea niciodată să culeagă vreo păstaie, fiindcă peste noapte piereau toate. Într-o zi, obosit de 
atâta trudă zadarnică, se hotări să stea de veghe, ca să vadă cine îl fură. 

Se aşeză la pândă când, deodată, zări printre copaci o fată frumoasă ca un vis, care începu să 
culeagă păstăi le. Omul se apropie binişor, fără zgomot, şi o prinse. 

— Tu eşti hoţul care îmi fură fasolea? Ai să vii ia pline, să-mi fii nevastă! îi zise el. 

Fata însă se zbătu să-i scape din mâini, strigându-i: 

— Dă-mi drumul! Lasă-mă să plec, că n-am să le mai fur! 

Dar el nici nu se gândi s-o lase. 

— Bine, îi spuse ea până la urmă; am să te iau de bărbat, dar să-mi făgăduieşti că niciodată n-ai să 
blestemi făpturile din adâncul apelor! 

Omul îi făgădui. O luă la el, şi se însura cu ea. Din clipa aceea, tot ce avusese pină atunci începu ca 
prin minune să sporească văzând cu ochii. Curând, ajunse să câştige bine, îşi cumpără sclavi, turme 
nenumărate, livezi cu tot felul de pomi roditori, câmpuri cu semănături şi tot îi mai rămase o 
grămadă de bani. 

Dar după o vreme, nevasta se făcu atât de nepricepută, că n-o mai recunoştea. Făcea totul pe dos, 
parcă cu bună ştiinţă. Nu mai dădea mâncare copiilor, care erau murdari şi zdrențăroşi. Casa era 


678 băutură alcoolică, extrasă din manioc fermentat 


mereu răscolită şi plină de colb. Nemaiavând cine să le poruncească, sclavii nu făceau nimic altceva 
decât să se ia la hartă între ei. Iar ea, cu hainele rupte, desculță, cu părul încâlcit, îşi petrecea toată 
ziulica dormind. 

Bietul om nu-şi afla liniştea decât plecând aiurea, după treburi, dar cum punea piciorul la el în casă, 
asupră-i se revărsa îndată un potop de necazuri, aşa încât puţin ii mai lipsea să-şi piardă mințile. 
Copiii, lihniți de foame, plângeau, zicându-i: 

— Tată, ne e foame! Tată, dă-ne de mâncare! 

Iar sclavii nu-l mai slăbeau cu pârile şi râcile dintre ei. Parcă era iadul pe pământ! Omul ajunse la 
capătul răbdării, aşa că într-o zi, deznădăjduit, spuse în şoaptă: 

— Blestemate fie făpturile din adâncul apelor! 

Femeia parcă atât aşteptase, să audă cuvintele astea, căci ea era zâna apelor şi tânjea de mult să se 
întoarcă în lumea ei. Se sculă grabnic, şi ieşi din casă, cântând astfel: 


„Zum, zum, zum, zum, 
Calunga“”, 
Strângeți-vă în grabă, 
Calunga, 

Toţi ai mei, cu toţii, 
Calunga, 

Să plecăm îndată, 
Calunga, 

La lăcaşul nostru, 
Calunga, 

În a dineul apei, 
Calunga, 

Doar ţi-am spus adesea, 
Calunga, 

Să n-arunci blesteme, 
Calunga, 

Celor din adâncuri, 
Calunga.” 


Îngrozit, omul strigă: 

— Nu pleca, nevastă! 

Dar în zadar. După ea, plecară copiii, sclavii, apoi animalele toate: boii, caii, oile, porcii, rațele, 
găinile, curcanii, de în curând nu mai rămăsese nimic... Iar bietul om, ţinându-se cu mâinile de cap, 
se jeluia, strigând: 

— Nu pleca de la mine, nevastă! 

Fără să-şi întoarcă baremi privirea înapoi, ea îşi văzu de drum, cântând mai departe. 

După oameni şi animale, începură a se desprinde din loc şi a ieşi din casă lucrurile din jur: paturile, 
mesele, oalele, cuferele, hainele, tot ce fusese agonisit cu banii câştigaţi prin puterea zânei apelor. 
Omul se luă după ele, îmbrăcat doar cu hainele de pe vremea când era sărman, strigând neîncetat: 
— Nu pleca de la mine, nevastă! 

Dar nu-i fu de niciun folos. Casa, hambarul, coteţele de păsări, grajdurile, apoi pomii, semănăturile, 
porumbul, pieriră şi ele. Ajungând la malul lacului, femeia şi toate câte o însoțeau căzură în apă şi 
se făcură nevăzute. 

Omul rămase să-şi ducă zilele la fel de sărman ca înainte. Dar de atunci încolo, zâna apelor nu s-a 
mai ivit niciodată pe pământul lui. 

Legenda focului 
poveste venezueleană 


În vremurile acelea îndepărtate, indienii din neamul Makunaima n-aveau foc şi pătimeau amarnic 
de frig. Încercară, ei să facă foc în mai multe chipuri, dar fără să izbutească. 

Îşi dădură seama că, atunci când îşi frecau mâinile, se încălzeau. Din pricina asta crezură că din 
mâini se putea ivi foc şi îşi băgară sub piele aşchii de lemn. Dar degeaba îşi răniră mâinile, căci nu 
putură face foc. 

Odată, indianul Chike văzu că pasărea numită mutuk avea mereu foc lângă cuibul ei, şi socoti că ea 
era stăpâna focului. Flăcăul se gândi atunci că ar putea face în aşa fel încât să i-l fure şi să ajungă el 
stăpânul focului. 

Chike îi spuse fratelui său: 

— Ascultă, eu o să mă preschimb în greiere şi o să mă apropii de cuibul pasării mutuk, ca să-i fur 
focul. 

Dar fratele îi răspunse: 

— Ai grijă, frățioare, să nu te omoare puii ei, în joacă, ori să nu te mănânce ea! 

Dar mezinul nu-l luă în seamă. Se prefăcu în greiere şi se apropie ţopăind de cuibul păsării, 
oprindu-se lângă foc. Puii îl prinseră şi se jucară cu el în toate felurile. 

Chike văzu cum făcea focul pasărea: puse o grămadă de surcele mărunte, apoi păru că strigă ceva 
peste ele, şi din gâtlejul ei sări o scânteie de la care se aprinse îndată focul. Când se făcură tăciuni, 
unul din pui, în joacă, îi puse greierului pe spinare puţin jăratec. Greierele sări cit colo şi țâşni afară. 
Ajunse la locul unde îl aştepta fratele lui şi-i grăi astfel: 

— Acum avem foc şi ne putem frige peştele! 

Căci până atunci mâncau peştele crud, ori abia încălzit pe pietrele unde bătea soarele. 

De aici i se trag greierului petele acelea albe, mititele, pe care le are pe spinare. 


Amaru 
poveste peruană 


Copleşiţi de chinuri grele; încovoindu-şi spinările slăbite, animale şi oameni fugeau fără răgaz. 
Oamenii înălțau rugăciuni, implorând cerul să se îndure şi să le aline foamea şi setea care îi 
nimiceau. 

Se povesteşte că, în vremurile acelea îndepărtate, de pe cerul albastru pieriseră norii albi şi argintii 
din care picura apa. Pământul roditor se făcu sterp, văduvit de fiori şi de fructe, iar în hambarele 
oamenilor nu mai rămăsese, din boabele de porumb, nici măcar un pumn. 

Se spune că seceta asta cumplită s-a abătut pe pământ fiindcă oamenii şi animalele au păcătuit, 
uitând de ceea ce era bine şi drept. În nenorocirea şi uscăciunea din jur, nu se mai afla pe nicăieri 
niciun copac verde. Oamenii ajunseră să uite cum arăta porumbul cel mult îndrăgit. 

Din podişurile înalte, vigoniile, lamele şi alte animale, cu copitele tocite, ostenite de atâta 
alergătură, coborâră fără teamă la vale, în căutarea de hrană. Ajunseră la câmpiile care înainte 
fuseseră verzi şi la ponoarele odinioară înfrunzite, din care acum nu mai rămăsese nicio urmă, totul 
era ars. lar păsările, zburând anevoie, slăbite, se încumetau chiar să intre în case, abia mai dând din 
aripi. Urgia era aşa de cumplită, că trupurile oamenilor şi animalelor nici nu mai aflau umbră; 
cădeau secerate la pământ, fără viaţă. 

Puţinii oameni care scăpaseră de năpasta cea grea se cutremurau de groază, în fiecare dimineață, 
căci se sculau tot mai deznădăjduiți. 

Pentru a scăpa de blestemul crunt, veniseră de pe meleaguri îndepărtate la izvoarele râului fără apă 
bătrâni şi tineri, pricepuți în a tămădui relele. Adunați cu toţii la un loc, mântuiră toate rugăciunile şi 


obiceiurile tainice care până atunci se dovediseră cu folos. Prinseră a se jelui, încredinţaţi că nu se 
află pe lume leac pentru o nenorocire atât de cumplită. 

Într-o zi, cel mai bătrân dintre ei încercă să desluşească dacă soarta avea să rămână potrivnică ori 
avea să se schimbe, aruncând în sus ultimele trei frunze de coca ce mai rămăseseră întregi. Vraciul 
tresări de bucurie: frunzele căzură cu faţa în sus, semn de bun augur. Cu toată povara bătrâneţii, o 
luă la fugă să le împărtăşească celorlalți prevestirea cea bună. Cu toţii se puseră pe aşteptat... 

În vremea aceea, un condor mândru, pasărea cea mai puternică şi iute la zbor dintre toate, 
cunoscând şi el taina prevestirilor, zbură fără odihnă, zile şi nopţi în şir, în căutarea leacului. Într-un 
târziu, îşi dădu însă seama că nu-l mai ţineau puterile; simți că i se apropie ceasul de pe urmă. ŞI, 
cum nu voia să cadă pe pământ, se Înălță cu o ultimă sforțare, să moară sus, pe culmea cea mai 
semeață a muntelui Allakchiri. 

Când muntele văzu chinul condorului, care îi era prieten şi sol, îi grăi astfel: 

— Condor drag, singurul meu prieten, ce-am să mă fac fără tine? Eşti unica făptură care îmi 
îndulceşti singurătatea, zburând până la mine. Te-am îndrăgit nespus şi m-am să te las. Să mori. Ca 
să te scap, am să-ţi dezvălui taina mea, pe care s-o vesteşti fără zăbavă tuturor. Pricina urgiei ce s-a 
abătut asupra voastră este înfricoşătorul Amaru, monstrul care sălăşluieşte în adâncul lacului de 
lângă sat. El este groaza oamenilor şi animalelor, căci scufundă în hăul apelor orice vietate ce 
îndrăzneşte să se apropie. Ca să stăpânească singur floarea de chiciură, dătătoare de viaţă, el şi-a 
schimbat înfăţişarea şi a răpit-o. Floarea aceasta este neprețuită, căci ea întruchipează binele şi 
belşugul. Amaru cel crud a furat-o şi, de atunci, toate relele au căzut pe capul oamenilor. Ca să fie 
găsită floarea minunată, e nevoie de o jertfă: cea mai curată făptură, dintre oameni şi animale, cea 
mai neîntinată, asemeni florii de chiciură, trebuie să se arunce în adâncul lacului. 

Odată dezvăluită cumplita taină, condorul îşi luă iute zborul, cu toată slăbiciunea lui. Ajunse printre 
oameni şi le dădu vestea cea bună. Înfruntând spaima, mulți oameni se îndreptară spre lac, 
socotindu-se mai curați la suflet decât alţii, şi se aruncară în viitoare. Dar zile în şir jertfele nu-şi 
arătară roadele. 

Atunci se aruncă în adâncuri un păstor tânăr, venit de pe meleagurile îndepărtate de dincolo de 
munți, şi apele prinseră a clocoti. Pământul se cutremură cumplit, dealurile se năruiră învăluite în 
pulbere, într-un zgomot asurzitor. Vântul urla sfâşiind văzduhul cu ţipete de groază. Urgia cuprinse 
curând întreaga fire. 

O spaimă nemărginită puse stăpânire pe toţi. Oamenii căzură la pământ, fără simţire. Abia târziu, 
când îşi veniră în fire, izbutiră să-şi recapete liniştea; îngenunchind, făgăduiră să nu mai păcătuiască 
în veci. 

Deodată, văzură că din apa lacului se desprind, urcând către cer, nori albi şi negri: erau cei care se 
jertfiseră — cei buni, prefăcuţi în nori albi, cei răi în nori negii — în afară de păstorul cel tânăr. 
Fiind cel mai curat şi bun la suflet dintre toți, el rămase pe veci, în schimbul florii de chiciură, în 
adâncul lacului. 

Urcând încet în cer, norii prinseră a plânge de atâta jale şi lacrimile lor îmbelşugate se prefăcură în 
ploaie. 

De atunci încolo, pământul mănos s-a acoperit cu flori şi fructe. Se spune că floarea minunată 
înfloreşte veşnic, iar condorul salvator nu a îmbătrânit niciodată, doar penele de pe gât i s-au mai 
rărit puţin, cu trecerea anilor. 


Sacrificiul lui Quetzalcoatls* 


680 Quetzalcoatl este zeul cel mai de seamă al indienilor mexicani, stăpîn al văzduhului şi al fenomenelor naturii. 
Mitul lui Quetzalcoatl, care înseamnă în limba náhuatl „Şarpele cu pene”, cunoaşte multe variante, care povestesc 
faptele şi dispariţia lui, dar toate mărturisesc prefacerea sa în planeta Venus. La baza acestei poetice transformări stă şi o 


comparaţie din lumea înconjurătoare: cînd Venus apune în apele oceanului, jocul tremurător al luminii care se 


poveste mexicană 


Şi, când tot ce avusese de pregătit fu gata, ştiind bine ce face, Quetzalcoatl se aruncă pe rug şi arse. 
Aşa cum se povesteşte, cenuşa lui se înălță, în văzul tuturor păsărilor care veniseră să fie de față la 
sacrificiul lui. 

Iar când Quetzalcoatl pieri cu desăvârşire, mistuit de flăcări, din cenuşa lui se desprinse sufletul, în 
chip de stea, şi se înălță în văzduh, până la cer. Bătrânii spun că aceasta este steaua care se iveşte în 
zori, pentru a lumina casele şi oamenii. 

După alții însă, Quetzalcoatl — care pe atunci se numea Tlauitzacalpan — n-a apărut îndată pe cer, 
ci s-a dus mai întâi în iad. Abia peste opt zile a fost văzut pe cer, ca o lumină strălucitoare, şi acolo a 
rămas veşnic, ca un zeu. 

Se mai povesteşte că, în timpul zilei, se iveşte şi săgetează uneori stelele din jur, ca să strălucească 
el mai puternic. 

Prefăcut în luceafăr luminos, licărind vesel, el răneşte stelele bătrâne, fie ele bărbaţi, fie femei. Iar 
dacă vreo steluță cutează să apară lângă el, făcând pe grozava, pe dată o face să piară, De asemenea 
face să piară norii, împiedicând să cadă ploaia. Atunci însă când soarele săgetează cu razele lui 
stelele tinere, el le alină îndată, strângând în jurul lor nori de apă. 


Legenda insulei Tumaco 
poveste columbiană 


Unii negri care trăiesc la malul mării socotesc că insula Tumaco nu s-a ivit din pământul de pe 
coastă, ei pe spinarea unei balene care, după ce a rătăcit îndelung pe ape, a ajuns în Ecuador. Aşa îşi 
închipuie localnicii de prin partea locului că s-a născut insula, cu fruntea încununată de corali şi de 
scoici felurite. Aceasta s-a întâmplat demult, in negura vremi lor. Pe atunci lumea se săvârşise de 
curând. Insula s-a ivit înainte de a prinde formă țărmurile mării, înainte de a străluci blând stelele, 
iar munţii de a se închega în creste semețe şi văi povârnite, aşa cum sunt astăzi. Cei neştiutori, care 
dau lesne crezare poveştilor, socotesc că ivirea insulei s-a săvârşit tocmai pe vremea lui Adam ori a 
potopului... 

Balena s-a ivit mai sus de râurile Daule şi Babahoyo, cam pe lângă vulcani. O scânteie din Crucea 
Sudului i-a dat într-o noapte viaţă. Şi ea prinse repede a creşte şi a prinde puteri. În ceasurile ei de 
tihnă, balena săpa nisipul, până făcu un lac cu apa tulbure, peste care şuiera vântul. Când simțea 
păsările în zbor, ea se cutremura, şi se hârjonea cu frunzele ce cădeau de sus. Acolo, în lacul care se 
învolbura în fiece anotimp, îşi avea sălaşul, alegându-şi drept culcuş câte un val uriaş. 

Într-o seară, pământul nu mai fu în stare s-o ţină şi se crăpă. Rostogolindu-se neîncetat, balena 
cobori pe Daule în jos, tăindu-şi pieziş drum printre colnice. S-o fi văzut cum se mai zbenguia, 
sărind, secând izvoarele, năruind cedrii, cățărându-se peste câmpiile cu semănături. În vârtejul pe 
care-l stârnise pieri totul: tulpini, flori, sămânță.. Cresta pământurile uscate, iscând zănoage fără 
număr. Şi astfel, ajunse până la mare, unde săpă limanul numit Guayas şi ostrovul de la Capul 
Manglierilor. 

Ajunsă apoi în ocean, se luptă cu apa sărată şi amară ce-i intra în gâtlej. Cum nu era obişnuită cu 
culorile schimbătoare, cu tălăzuirea neostoită, cu înaintarea şi apoi retragerea fără răgaz, balena 
bătu valurile înspumate, cu peştii strălucitori ca fulgerul, cu aripioarele ei înnegrite. Când se 
scufunda în adâncuri, de parcă ar fi vrut să scape de zăgazul ce-o ținea încătuşată, lovea zdravăn 
bancurile de nisip, făcând să se cutremure pământul şi iscând guri pe unde se putea intra în pădure. 
Cu râurile îşi măsură falnic puterea. Râul Esmeraldas o acoperi cu pietre, până se făcu un petic de 
câțiva coţi, pe unde trecură primii oameni veniţi din Țara de Foc. Vreme de o sută de ani rămase 
ostatică în Rio Verde, printre nisipuri fierbinţi şi ierburi târâtoare ce coborau până la ea, prin râpe şi 


oglindeşte dă impresia unui şarpe cu pene 


văi. lar râul Cayapas i-a stăvilit avântul de a vâna, împungându-i botul cu care scurma malurile. Cu 
apele lui îngălbenite de lutul stârnit de veacuri de furtună, râul Mira încercă s-o prindă sub stânci... 
Dar balena ieşi învingătoare din lupta cu apele. 

Într-o bună zi, rupse zăgazurile, năruind totul: nisipuri, ierburi, copaci şi animale fără număr care se 
odihneau pe spinarea ei. Dezlănţuită, străpunse stăvilarele de pietriş şi nămol, croindu-şi drum cu 
coada ei sură, groasă şi puternică, tot înainte, fără oprire. 

Insulele, care erau făpturi vii, se împotriviră s-o lase să treacă. Astfel Tola şi fie-sa, apoi Santa Rosa 
şi Bolivar, Valdes şi La Palma, toate uneltiră împotriva ei. Mânioase, porunciră împreună tuturor 
copacilor — mahoni, manglieri, cocotieri şi arbori de cauciuc — să-şi înfigă mai adine rădăcinile în 
temelia lumii, ca să stăvilească năvala ce le biciuia trunchiurile şi stâncile. În cele din urmă, purtând 
în spinare felurite făpturi şi ierburi, ajutată de furtună, balena izbuti să străpungă zidul. 

Văzu într-o zi de vineri lacurile de la Mataje şi cunoscu atunci şi aurul din minele de la Santiago. În 
nenumăratele rânduri nărui priveliştea de pe coastă, ca apoi s-o ridice din nou. Pescui în voie printre 
stânci şi prefăcu în nori multe din apele care o purtau. La fiecare mie de ani, îşi îndrepta în sus 
capul, aidoma unei stânci semeţe, ca să zărească, poate, culorile apusului... 

Şi astfel ajunse la Tumaco. Se povesteşte că a rămas acolo din pricina climei blânde şi a locului 
întins, căci dorea să se odihnească după atâtea lupte, iar meandrele braţelor de mare o legănară, în 
tihnă şi cu bucurie. Când insula vru să se mişte, scrâşni din încheieturi, de parcă S-ar fi rupt. Cu o 
ultimă opintire, balena se îndreptă către Bocanueva şi-şi băgă coada jupuită între Pindo şi Bajito, 
înțepenind acolo. 

Tot cuprinsul ei se acoperi de copaci cu lemnul tare şi de felurite ierburi tămăduitoare. Pe Viciosa şi 
Morro îi lăsă să se joace pe spinarea ei. lar chiar peste grumaz i se aşeză alt râu, Viudo, să-şi plângă 
amarul“*!. Apoi... se iviră oamenii, aşezările, rasa aceea care, veac de veac, se străduieşte să înalțe 
ziduri pe spinarea balenei ce a revenit de undeva, de sus, de la poalele vulcanilor... 


Legenda lacului vrăjit 
poveste peruană 


Nu se ştie prea bine în ce loc din regiunea Cañete se află un lac cu apa caldă, în care însă nu se 
poate scălda nimeni, de teama animalului ciudat ce sălăşluieşte în adâncuri. Când se iveşte în 
mijlocul lacului, iscând valuri înspumate, se aud până în depărtare sunetele unui cânt războinic. 
Lacul este înconjurat de dealuri şi numai din întâmplare poți nimeri acolo. După cum spune 
legenda, apa îşi schimbă neîncetat culoarea. Mulţi păstori care au văzut o dată lacul vrăjit nu l-au 
mai putut găsi a doua oară, fiindcă atunci când ajungeau la locul cu pricina, lacul se făcea nevăzut. 
Se zice de aceea că acelaşi om nu poate vedea lacul decât o singură dată în viaţă. 


Invingătorul balaurului înaripat 
poveste peruană 


Lui Inca Maita Capaj nu-i erau pe plac nici desfătările, nici viaţa de la palat; cutezanța faptelor de 
arme îl atrăgea l-ar fi plăcut să-şi folosească forţa neasemuită a trupului împotriva puterilor 
vrăjmaşe. O campanie grea împotriva unor duşmani puternici, o incursiune îndrăzneață pe 
meleaguri sălbatice, îl ispiteau mai mult decât orice pe viteazul Inca. 

Nu-l mulţumeau întrecerile înşelătoare, în care nimeni nu-l putea înfrunta. De câte ori, în jocurile 
lui, n-a vătămat vreun tovarăş, din nebăgare de seamă, din pricină că nu-şi putea înfrâna pornirea 
firii sale năvalnice! Maita Capaj năzuia să săvârşească o ispravă ieșită din comun îşi amintea că 


681 în limba spaniolă, viudo înseamnă „văduv” 


învățătorii lui îi povesteau, pe când era copil, întâmplări nemaipomenite, cutremurătoare, despre 
viaţa şi obiceiurile Pădurii Necuprinse, unde sălăşluiau animale de temut. Şerpi zburători, pisici de 
foc, dihănii îngrozitoare erau stăpânii de netăgăduit față de care omul apărea ca o făptură slabă şi 
neputincioasă. 

Într-o zi, Maita Capaj îi spuse prealuminatului său tată, împăratul Lloque Yupanki: 

— Mă duc să cuceresc ţara de paste râu. Abia aştept să călătoresc pe râul Amarumayu! 

Bătrânul împărat se înspăimântă de îndrăzneala faptei la care năzuia fiul lui, cu toate că era sigur do 
puterea moştenitorului său la domnie. 

— Primejdioasă e fapta pe care vrei s-o săvârseşti; fiule! 

— Tocmai fiindcă-i primejdioasă o caut. 

— Fie ca Soarele să-ți călăuzească paşii! 

Odată organizată expediția, Maita Capaj plecă de la palat, nu însă înainte de a îndeplini, după 
datină, rugăciunile către zeiţa Inti-raimi şi către zeul Anta-Asitua. Acum era vremea cea mai 
prielnică pentru a străbate codrii. 

Făcu primul popas în îngheţatul Chawaitiri, unde primi proviziile de carne, pastrama şi celelalte 
merinde. O porni apoi mai departe, spre Paukartampu, unde i se alăturară nişte călăuze iscusite, 
cunoscătoare fără greş ale pădurilor întortocheate, care îi purtară pe călători prin labirintul junglei. 
Se odihni o noapte în Challapampa, iar a doua zi începu urcuşul podişului în mijlocul căruia se 
ridica vârful Apu Knaj-wai, ca o strajă de veghe. Când ajunse pe culmea lui, Maita Capaj putu să 
admire, privind cu nesaţ, priveliştea minunată a pădurii. Se închină, salutând după aţină Soarele, 
părintele împărăției“, care se ivea de acolo, măreț şi strălucitor. De pe culmea ninsă putu să vadă, 
plin de încântare, imaginea neasemuit de frumoasă a munților. „Ar trebui ca locul acesta să se 
numească Turnul Lumii, se gândi el, căci din înălțimea lui se zăreşte întregul pământ, cu ungherele 
lui fără număr.” 

Plin de desfătare, Maita Capaj mulțumi zeilor că i-au lărăzit darul minunat al acelor clipe. Îşi urmă 
drumul, cu încredere sporită, coborând coasta fără sfârşit care ucea către Tampumayu şi Kosnipata. 
Porniţi din Cuzco“, Inca şi oamenii lui începură să ndure asprimile vremii de pe meleagurile de la 
tropice. Pătrundcau în lumea tainică a junglei, care în închipuirea lor era înțesată de monştri 
înspăimântători. 

La lumina focului, în singurătatea nopții, călăuzele depănau poveşti înfiorătoare despre făpturi 
ciudate. Dintre toate, Amaru era cea mai de. Temut, din pricina puterii şi cruzimii sale. Amaru era 
un monstru uriaş, balaur înaripat cu ghiare, acoperit de o platoşă de nepătruns. Se mişca iute, în 
zbor, dar şi pe pământ era la fel de cumplit, când se lăsa fulgerător din văzduh, ca un duh necurat, 
sprijinindu-se pe labele lui scurte şi groase. 

Era coşmarul junglei, groaza tuturor animalelor: nicio vietate nu îndrăznea să-l înfrunte. Zeu şi 
monstru, domnea atotputernic de la începutul începuturilor. Era întruchiparea răului; ca şi el, 
şerpuia şi se umfla, revărsându-se şi pricinuind moartea oricărei făpturi vii. Când Amaru zbura, 
cerul se acoperea de neguri, iar când cobora din văzduh, pământul se cutremura. Şuieratul lui ascuţit 
sfâşia mantia grea a tăcerii. 

Maita Capaj aşteptă luna plină. Ştia că la miezul nopţii balaurul îşi părăsea vizuina. Trebuia să-l 
întâmpine la malul râului: acolo avea să-l răpună. Inca avea să-l aştepte ascuns în hățişul din 
apropiere. 

O pâclă ciudată se ivi în văzduh, o umbră deasă care înainta mereu, până ajunse să întunece luna. 
Era o umbră mişcătoare, care semăna groaza. Aerul fu străpuns de un strigăt prelung de spaimă. 
Toată pădurea se cutremură şi chiar fiarele cele mai puternice îşi căutară scăpare prin peşteri şi 
Vizuini. 


682 imperiul incaşilor a fost întemeiat la jumătatea secolului al XIII-lea de către Inca Manco Capac, despre oare 
legenda spune că era fiul soarelui 
683 oraşul peruan Cuzco a fost capitala vechiului imperiu al incaţiior. Se află situat la mare altitudine (3467 metri) 


Maita Capaj ieşi în câmp deschis, cu cugetul senin. Monstrul se năpusti asupra lui, încredințat că o 
să-l zdrobească. Zgomotul înfricoşător pe care-l stârni saltul lui păru că năruie jungla. Dar Inca 
aşteptă lovitura şi, dibaci, ştiu să se ferească. Balaurul se năpusti iar asupra lui, dai şi de data 
aceasta viteazul izbuti să scape de furia năpraznică. Atunci, cu iuțeala fulgerului, îşi înfipse sabia 
ascuțită în pieptul monstrului. Din rană ţâşni şângele, şiroind ca un, izvor ce coboară de la munte. 
Înfuriat, balaurul se ridică iar în văzduh, căzând îndată ca un potop purpuriu, care înroşi pământul 
şi-l stropi pe Inca. Maita Capaj îl izbi de mai multe ori, cu o dibăcie de neînchipuit, pină izbuti, cu o 
lovitură aducătoare de moarte, să-i spintece pântecele şi să-şi răpună astfel duşmanul. Trupul uriaş 
al lui Amaru se prăvăli, măruntaiele i se împrăştiară în țărână, stârnind groaza celor din jur care, 
încremeniţi, priveau crâncena luptă. Fiara răpusă de moarte îl mai urmări încă pe viteaz care, dacă 
nu s-ar fi ferit de loviturile cozii ei lungi şi puternice, n-ar mai fi scăpat cu viaţă. 

Maita Capaj, teafăr şi triumfător, dădu ultima lovitură monstrului, străpungându-i ochiul cu sabia. 
Amaru rămase nemişcat, iar din sângele lui se făcu un râu ce părea că se varsă în marele fluviu. 
Viteazul Inca, scăldat în sângele fiarei, îşi primi astfel botezul. De atunci încoace se povesteşte că 
orice faptă, oricât de necrezut ar părea, era isprava învingătorului ba laurului înaripat. 


Supunerea 
poveste peruană 


Chunta Wachu era un căpitan curajos şi destoinic. Purtase lupte grele cu duşmanii din tribul kolla, 
iar acum slăvitul Inca îl trimisese, în fruntea unei expediţii, tocmai la Pământurile Noi. 

Chunta Wachu era războinic călit, trecut prin bătălii fără număr, temut şi respectat de oamenii săi, 
care îi arătau supunere, oarbă. Atât de adâncă era credința soldaţilor lui, încât vechile hrisoave 
povestesc drept pildă următoarea întâmplare. 

Chunta Wachu şi oastea lui ajunseră la o tabără, în inima pădurii, şi îşi ridicară corturile acolo, la 
malul râului, ca să se poată apăra de orice atac prin surprindere din partea înşelătorilor lor duşmani 
din tribul antis. Puseră de veghe străji, aprinseră focurile şi ridicară corturile. 

Căpitanul a fost nevoit să lipsească din pricina unor treburi ce trebuiau duse grabnic la bun sfârşit. 
Pentru izbânda expediției, era neapărată nevoie să plece pe ascuns. De aceea apucă pe o cărare 
neştiută, lăsând în fruntea soldaților o căpetenie căreia îi porunci cu străşnicie că, pentru nimic în 
lume, nu aveau voie să părăsească locul unde se aflau. 

Porunca dată de căpitan fu ascultată cu supunere deplină: Trecură multe zile, luna se schimbă şi 
nopțile se făcură mai lungi. Proviziile erau pe sfârşite. Sosi şi clipa când fură nevoiți să drămuiască 
o singură bucăţică pentru zece guri. 

Nu se ştia nimic despre ascunzătoarea lui Chunta Wachu. Fusese căutat, zadarnic, câteva leghe jur 
împrejur. 

Oastea slăvitului căpitan lâncezea, dar nici unuj soldat nu-i trecu prin minte să calce porunca 
primită. Toţi oa menii rămaseră neclintiți la locurile lor, chiar atunci cţnd moartea începu să le 
secere rândurile. 

Nu se mai întoarse în veci viteazul Chunta Wa soldaţii lui credincioşi pieriră cu toţii, aşteptându-l. Îi 
ascultară porunca, până muriră. 

Trista poveste mai aminteşte că acest cutezător căpitan a fost răpus de înfricoşătorul balaur înaripat 
Amaru, despre care legendele spun că, pe când monstrul cumplit se afla într-o peşteră, i-a prins şi i- 
a înghițit pe toți cei care-l însoțeau pe Chunta Wachu, iar la urmă şi pe curajosul căpitan. 

După cum glăsuieşte însă o veche hrisoavă, Chunta Wachu a izbutit să scape, pe când balaurul care- 
l făcuse ostatic dormea somn adânc. Căpitanul fugi cu toată iuțeala de care fu în stare, dar nu putu 
să se pună la adăpost de urmăritor. Când balaurul îl ajunse din urmă, se zice că s-a săvârşit o 
minune: Chunta Wachu s-a prefăcut în copac. Monstrul, orbit de furie, se încolăci în jurul lui, ca şi 


când ar fi vrut să-l înăbuşe cu forța sa nemaipomenită. Înconjură de mai multe ori trunchiul, dar 
copacul începu să crească şi îi împlântă în trup spini ascuţiţi, care-i pricinuiră lui Amaru moartea. 
Mândru şi semeţ se înalță în pădure copacul din Chonta. Pe trunchiul lui se încolăcesc, precum 
şerpii, ierburi agățătoare, în mitologia incaşilor, acest copac este întruchiparea supunerii oarbe, iar 
din lemnul lui tare se făuresc trainice lăncii şi ghioage de luptă. 


Prinţesa Anachue 
poveste columbiană 


Paşnica vale Iraca este un ținut mănos şi însorit, adăpostit de coline cu pârâuri care cântă, acoperit 
cu porumb fraged, ce-şi unduieşte frunza în adierea vântului, la asfințit. 

Satul indienilor muisca se întinde pe dealuri şi costişe, oglindindu-se în apele de cleştar ale marelui 
lac Tota. Nuanţele de verde înconjoară orizontul din toate părțile, iar colibele, împrăştiate ici-colo, 
se 1vesc surâzătoare; printre tufele de laur. 

În valea aceasta, cu multă vreme în urmă, din porunca profetului Nemquetava, s-a ridicat un templu 
mândru, în formă de cerc, apărat de un zid care îl înconjoară de trei ori. Este Templul Soarelui. Ca 
să-l înalțe, indienii au folosit lemn greu, de preţ, adus de prin câmpiile îndepărtate. Prinţesele 
muisca au împletit rogoz şi trestii, ca să-i împodobească, în chip de covoare, pardoseala şi zidurile. 
Meşterii olari au plămădit lutul, dând la iveală vase măiestrite şi figuri ciudate. Aurarii şi meşterii 
de podoabe traseră aurul în fire şi făuriră talismane si odoare scumpe, bătură în smaralde urnele şi 
soclurile unde se odihneau strămoşii lor vestiți, şefii şi preoţii veneraţi, care îi învăţaseră 
orânduielile drepte de viață şi prevestiseră cu înţelepciune, cercetând mersul stelelor, ce vremuri 
aveau să vie şi care va fi viitorul seminţiei. Acolo îşi avea lăcaşul trupul îmbălsămat — galben ca 
ceara şi cu chipul dăltuit în piatră — al marelui Idacanzas, urmaşul lui Bochica şi conducătorul 
indian cel mai de seamă care a domnit vreodată în Iraca. 

În ziua aceea, pregătirile fără număr începute încă din zori întețiră munca liniştită a tribului, iar 
nerăbdarea îi cuprinse pe toți deopotrivă. Puternicul Zuamox, căpetenia lor, aştepta sosirea altui 
prinț de departe, care avea să vină cu mare alai. 

În sfârşit, iată că se zăreşte cortegiul. Se aud sunete ascuţite de fluiere şi corn. Larma se face mai 
puternică atunci când, din lecticile mândre purtate de războinici, împodobite cu ciucuri zornăitori de 
aur, se iviră asprul conducător şi fiica lui. Frumuseţea prinţesei n-are seamăn: chipul îi este oacheş 
iar ochii mari, negri. Pe umeri poartă o mantie purpurie, căreia indienii îi zic liquira, pe limba lor, 
iar brățările, colierele şi podoabele îi fac şi mai mândre portul şi trupul. 

Alaiul noilor veniţi se scurge încet, printre panaşe şi flamuri purtate de supuşi credincioşi. lar 
Zuamox, cu braţele în cruce pe piept, măreț şi neclintit, aşteaptă în pragul palatului. Căpeteniile 
războinicilor, pe două şiruri, aşteaptă şi ele. În jur, toţi supuşii se strâng, smeriţi. 

Când cortegiul ajunse la intrarea în palat, îl primiră cu saluturi, după datină. Muzica dulce a 
fluierelor şi răpăitul tobelor înveseleşte văzduhul, iar fetele muisca îngână cântece. Toţi încep să 
închine, bând licoarea de porumb, din ulcioare mari. Mulțimea se grămădeşte, uitându-se prin 
gardurile care împrejmuiesc palatul, să zărească la ospăț împărțirea bucatelor. Iar înăuntru, larma e 
în toi. 

Mai târziu, se pornesc întrecerile şi luptele. De pe un parapet înălțat înadins pentru această 
sărbătoare, Zua-mox, înconjurat de căpetenii şi sfetnici, dă porunca să înceapă întrecerile. Frumoasa 
prințesă, pe nume Anachue, e şi ea de față. Indieni uriaşi se iau la trântă, măsurându-şi puterile. 
Peste puţin, începu încercarea cea mai de seamă: cei care luau parte la ea trebuiau să se întreacă, 
alergând într-o arenă în formă de jumătate de cerc. Întrecerea aceasta e închinată lui Chaquen, zeul 
alergărilor. 


Când totul fu gata, chiar înainte de a se da semnalul începerii, se ivi un nou alergător, un flăcău 
chipeş, înalt cât un munte. Cele mai frumoase fete îi zâmbesc, cu toate că nu ştiu de unde vine. Nu 
s-a aflat apoi despre el decât numele: Biachue. 

Semnalul de pornire trebuia să fie dat de prinţesa care se afla în ospeţie. Şi Anachue cea mândră 
ridică braţele şi spuse cuvântul, după datină. 

Toţi prinseră a fugi. Cei mai iuți se năpustiră ca nişte pui de cerb sălbatici. Dar Biachue îi întrecu pe 
toți şi, curând, ajunse, învingător, la capăt, în strigătele mulţimii care privea. 

— Anachue se împurpura la față şi făcu, plină de măreție, câţiva paşi spre flăcăul uriaş. Cuprinsă de 
o tulburare adâncă, ce n-o mai încercase niciodată, prințesa se uită în ochii indianului cel mândru şi 
îi dă cu mâna ei răsplata câştigată. Apoi aşează pe umerii învingătorului o mantie uşoară. Flăcăul o 
priveşte răpit, respirând anevoie. lar fata neştiutoare simte un fior care-i strânge inima... 

Când se lăsă noaptea, sunetul fluierelor se înteţi, şi vinul de porumb începu să scadă, sorbitură după 
sorbitură. În sălile palatului, căpeteniile indiene şi fetele se prind de mină, pornind să joace în ritm, 
în cântecul trist ce însoţeşte zgomotul înfundat al tobelor. 

Într-un loc mai înalt, înfăşuraţi în mantii, stau sfetnicii, alături de frumoasa prinţesă şi de 
învingătorul întrecerii. Biachue nu-şi ia ochii de la ea, sorbind-o din privire, iar fata îi zâmbeşte. 
Amândoi beau din aceeaşi cupă de lut vinul ameţitor. Apoi se prind şi ei în joc, îngânând cântece, 
când triste, când vesele. 

Într-un ungher, mai mulţi indieni bătrâni deapănă povestea vitezelor fapte de arme de odinioară. 
Bătrânii sunt învăluiţi în nişte plase, care simbolizează trecerea către ţara morţilor, în plute cu pânze 
de păianjen ce alunecă pe marele râu de sub pământ. La petreceri, bătrânii poartă aceste plase spre 
a-l cinsti pe Chibrafruime, zeul războiului. Aşa grăieşte datina strămoşească a indienilor muisca. 

În noaptea aceea, Biachue şi Anachue şi-au dezvăluit unul altuia cât de mult se iubesc. El o strânge 
duios în brațe şi o sărută, iar luna de pe cer le este martor. 

Dar deodată, pe chipul fetei se aşterne groaza; palidă, ea începe a-i povesti cum, după crudul obicei 
al seminţiei sale, ea a fost aleasă să fie mireasa astrului Zuhe, zeul căldurii şi luminii. Anachue 
trebuie să fie jertfită în zori, chiar în mijlocul apelor lacului Tota. 

Îngrozit, Biachue păleşte şi el. Împietrit de durere, nu-şi dădu seama că prinţesa s-a desprins din 
braţele lui şi, plângând amarnic, s-a pierdut pe coridoarele palatului, către odaia ei. 

Când se văzu singur, îndrăgostitul ieşi iute din palat. Pe drum îşi muşcă buzele până la sânge, 
blestemând. Stătu treaz toată noaptea, scrutând umbrele, cu ochii împăienjeniţi de lacrimi. 

Iar când se ivi aurora, avea gata chibzuit un plan cutezător, cum nu s-a mai pomenit. 

E ziuă. Vrăbule zburătăcesc prin frunzişul des al lanurilor de porumb. Strivind ierburile, un 
războinic îşi croieşte drum, cu pas apăsat, către marele lac. E Biachue, care păşeşte ca în vis. Pe 
umăr poartă tolba plină de săgeți aducătoare de moarte. Merge Ia luntrea lui, pe care a pitit-o între 
trestii. Ajuns lângă ea, îşi mai cercetează o dată arcul, încordându-l, apoi se tupilează şi aşteaptă. 
Încetul cu încetul, ceața se destramă şi se iveşte creasta lucitoare a valurilor, scânteind în soare. În 
depărtare, pe oglinda luminoasă a lacului, se zăresc o mulțime de luntri care, pe măsură ce 
înaintează, se desluşesc tot mai bine. Vâşlaşii lor dibaci însoțesc o luntre bogată. Cu toţii sunt 
războinici şi poartă arcuri, săgeți şi panaşe. La bătaia cadenţată a vâslelor în apă, se stârnesc gingaşe 
steluțe de spumă. 

În luntrea regească, palidă şi frumoasă, stă prinţesa Anachue. La semnalul marelui conducător din 
Iraca, începe ritualul. Slujitorii aprind mirodenii de smirnă şi răşină în vase şi cupe de aur. Aşa cerea 
datina indienilor ca, în vremea culesului roadelor, să se aducă prinos lui Sie, zeița apei, şi zeului 
Zuhe, astrul care răspândeşte căldura şi lumina. 

Sub o ploaie ca o pulbere de aur, căpeteniile încep să arunce în apă nestemate, dăruindu-le astfel 
zeiței şi duhurilor prevestitoare, spre a le îmbuna. 

Se apropie ceasul jertfei. Totul e gata pregătit. Marele preot indian trebuie să împlânte pumnalul în 
pieptul feciorelnic al prinţesei Anachue, pentru ca Zuhe să soarbă sângele miresei alese. Fetei i se 
smulg veşmintele şi îi sunt legate strâns braţele, într-o tăcere de nepătruns. 


Deodată, cineva scoate un strigăt de alarmă. În apropiere, o luntre spintecă apa, cu iuţeala 
fulgerului, îndreptându-se către locul unde se săvârşeşte jertfa. Vâslaşul dibaci se năpusteşte 
deznădăjduit înainte. Dar războinicii îşi întind grabnic arcurile, abătând asupra-i o ploaie de săgeți, 
care ţâşnesc în cerc. Biachue izbutește însă să înainteze şerpuind, călăuzindu-se cu vâsla, în dreapta 
şi în stânga, stăpânit de o înverşunare oarbă. lar luntrea se avântă, împinsă de o putere 
neomenească. Viteazul se ridică în picioare, cu îndârjire, înfruntând săgețile. La rândul lui îşi 
încordează arcul, slobozind fără încetare moarte neîndoielnică. Văzduhul e sfâşial de săgeți. Unul 
după altul, vâslaşii războinici sint răpuşi de furia dezlănțuită fără milă. 

Biachue îşi croieşte drum, ferindu-se cu o îndemânare de necrezut de săgețile duşmane. Răniții 
slobod strigăte jalnice, înfiorătoare, şi o groază blestemată pune stăpânire pe toți. Uluiţi, cei rămaşi 
în viață încep să fugă mişeleşte. 

Biachue a ieşit biruitor. lată-l lângă aleasa lui; grabnic, îi taie legăturile, eliberând-o. Dar chiar în 
clipa aceea, o săgeată i se înfige adânc în trup. Ochii viteazului se tulbură, cătând către chipul 
prințesei. lar când fata se străduie să-i smulgă săgeata ucigătoare, el o stringe la pieptu-i însângerat, 
înlănțuind-o strâns, în agonie. Şi, într-o îmbrăţişare fără sfârşit, tremurând, pier amândoi în undele 
de cleştar ale lacului. 

În urma lor, o pată trandafirie însângerează apa, legănându-se parcă sub sărutarea zeului Zuhe. 


Legenda prinţesei indiene şi a căpitanului spaniol 
poveste columbiană 


După ce cuceritorii spanioli i-au învins pe indienii chibcha, s-au îndreptat spre apus. Triburile 
indiene pijaos, panches, natagaimas şi coyaimas nu s-au plecat însă, nici cu prețul vieții. 

La tropice, natura e caldă şi ameţitoare. Aici cresc sălbatice animale necunoscute şi flori de toate 
culorile. Se aude foşnet de cocotieri şi bambuşi şi susur de izvoare, în pădurile de arbori tropicali, 
păsări cu pene în felurite nuanţe scot triluri ascuţite, ciudate. Când se lasă noaptea, din jungla 
întortocheată par a se desprinde chipuri de basm, iar văzduhul se umple de licurici şi de un murmur 
tainic. Iar în zori, pare că se deşteaptă întreaga fire, şi totul creşte zvâcnind, copleşitor şi sălbatic. 
Copitele cailor şi săbiile spaniolilor taie poteci prin hățişuri, pe pământul încins. La trecerea lor, 
pietrele scapără, iar cerbii, jaguarii şi bâtlanii fug speriaţi, sub soarele învăluit în neguri. 

Cuceritorii se apropie de o cetate indiană. De după ramurile înfrunzite şi lianele agățătoare, 
pândarii, zoriți vestesc primejdia. 

În faţă se întinde valea Mariquita. Râul Guali susură zglobiu, purtând o luntre ce înaintează încet, 
încetişor, în depărtare, se zăresc turnurile şi palisadele cetății. 

Când războinicii şi caii lor trec vadul râului, din pădurea deasă de pe malul celălalt ţâşneşte o 
perdea de săgeți otrăvite, sfâşiind văzduhul şi liniştea din jur. Gemetele celor răniţi se împletesc cu 
nechezatul cailor. Cu furie neostoită şi tot mai înverşunată, pintenii se afundă în pântecele cailor. 
Şopotul apei lasă în urmă-i dâre purpurii. Abia târziu, în sunet de trompete şi pocnet de flinte 
duşmane, indienii se dădură înapoi, cuprinşi de spaimă. Totuşi, când cuceritorii albi luară cu asalt 
palisadele, săgeți fără greş le nimiciră avântul. 

Casele au fost însă invadate. Către apusul soarelui, după o bătălie sângeroasă, indienii fugiră, 
lăsându-i în urmă pe cei morți. 

Se ivesc zorile. Spaniolii bagă de seamă că totul în jur poartă semnele unei sărbători ținute de 
curând. Bolțile şi pridvoarele mai sunt încă împodobite cu ghirlande de flori, liane şi arcuri. 
Pretutindeni, vase de lut sparte şi pocal uri măiestrit lucrate sunt mărturie a prinosului barbar adus 
zeiței vinului, Huitaca, Mai multe plăci de aur, talismane şi podoabe bătute în nestemate, aninate de 
crenelurile dantelate ale zidului, fac să se desluşească sălaşul căpeteniei nesupuse. Înăuntru, 
invadatorii găsiră coroane împletite din fire de agavă şi bucsău, perdele din trestii şi liane, după care 


străluceau veşmintele scumpe, cu pene semeţe. lar prin unghere zăceau ulcioare pline cu vin de 
palmier ori de ananas. În fundul încăperii, pe un piedestal plămădit din lut şi bambus, erau aşezate 
Murite daruri şi giuvaere, învăluite în miresme proaspete de flori. 

Aflară din gura ostaticilor, cu ajutorul tălmacilor, că de curând fusese acolo o mare sărbătoare, 
nunta prințesei Luchima. Mireasa avea doar şaptesprezece ani, şi era cea mai frumoasă din toate 
fetele indiene. În faţa căpeteniilor tribului, după datina străbună, fala marelui şef şi-a dăruit inima 
alesului ei. 

Se scurseră mai multe zile. Spaniolii şi indienii începură să se înțeleagă. Dar, din clipa în care 
cuceritorii îl omorâră pe marele şef, soțul prinţesei Luchima prinse a strânge războinicii de prin 
împrejurimi, pregătindu-se de luptă. 

Se întâmplă că un tânăr căpitan spaniol se îndrăgosti cu patimă de Luchima cea mândră. Nu era 
ceas în case să n-o copleşească, oferindu-i daruri şi podoabe pe care ea le respingea neîncetat, cu 
mânie şi silă. Într-o zi, căpitanul urzi un plan drăcesc. 

Se lăsa noaptea. Luna, ca un disc de argint, se ridică pe cer. 

Căţărându-se pe zidul palatului, tânărul spaniol pătrunse în odaia unde prinţesa dormea nemişcată. 
Scârţâitul unei balamale de lemn vechi o făcu să sară din pat. Atunci desluşi, îngrozita, în pragul 
uşii larg deschise, trupul înait al străinului. Bâjbâind, orbit de patimă, el se apropie de frumoasa 
indiană. Dar deodată, un zgomot ciudat îl făcu să se oprească. În lumina rezelor de lună se ivi chipul 
unui indian voinic şi oacheş. Soţul credincios al prințesei şi spaniolul se înfruntară față în față. 
Căpitanul trase iute spada din teacă şi se năpusti îndârjit. Dar Luchinia ţâşni ca o pisică să-şi apere 
iubitul. Într-o clipă, sabia se înfipse adânc în carnea palidă, fierbinte, a tinerei, care iasă să-i scape 
de pe buze un geamăt sfâşietor, prelung. Apoi, corpul prințesei căzu fără viață pe pardoseala 
luminată a odăii. 

Aşa muri Luchima cea iubitoare, apărându-şi alesul inimii şi stingându-se sub privirile lui. 

Indianul se năpusti sălbatic spre străin şi, cu braţele lui de uriaş. Îi frânse grumazul. Se auzi 
scrâşnetul oaselor vupii, apoi zăngănitul armelor căzând la pământ. Spaniolul rămase întins, fără 
viață. 

Chiar în noaptea aceea, tânărul indian îşi luă în braţe soţia şi, strângând-o cu putere la pieptul lui 
gol, se afunda suspinind în pădure, pierzându-se într-o perdea de licurici. 

Luna îşi urmă mersul lin, revărsând peste pământ raze 


Darena 
poveste panameză 


Unul din cele mai frumoase râuri din provincia Herrera este Señales, care curge pe lespezi uriaşe, 
mugind, în şuvoaie cristaline ori făcând ochiuri adânci. 

În pietrele acestea, pe care trecerea timpului pare că n-a lăsat nicio urmă, dăinuie nişte forme, 
cioplite poate în ceasuri mai fericite de vitejii indieni guayami, care s-au împotrivit cu prețul vieții 
trecerii cuceritorilor spanioli. 

Una din acele forme seamănă cu un pieptene, ai cărui dinţi ascuțiți parcă au scrijelat stânca aspră, 
lăsându-şi acolo urma, pe vecie. Alte forme, ca de pildă cea care seamănă cu o chitară, se găsesc în 
jurul stâncii numite jilţul lui Paris%*; piatra are o adâncitură, întocmai ca un jilţ cu spetează şi braţe, 
desăvârşit cioplite. Acolo, povesteşte legenda, se aşeza faimosul teba“* ca să se odihnească, să-şi 
făurească planuri de luptă cu duşmanii vecini şi, mai apoi, să hotărască apărarea meleagurilor 


natale, peste care năvăliseră spaniolii. 


684 numele unui șef de trib guayami 
685 denumire dată unor şefi de trib indieni 


În câmpiile mândre şi mănoase din provincia Ocu îşi avea slăvitul Paris un loc nespus de frumos 
unde mergea să se odihnească, aşezat chiar la malul râului Señales. Acolo, fiica lui, mândra Darena, 
floarea de neprețuit din munții panamezi, afla şi răcoare ca să-şi învioreze trupul tânăr, şi tihnă 
pentru mintea ei ageră şi visătoare. 

De cite ori după-amiaza, când soarele părea că preface zarea într-o mare de aur, tânăra indiană îşi 
lăsa în voie gândurile, să hoinărească prin văzduhul nesfârşit, înecat de frumuseţe şi strălucire! 

Fata îşi avea un colţişor pe care îl îndrăgea cel mai mult: stânca ce ieşea din apă în mijlocul unui lac 
atât de adânc, încât apa lui părea neagră; nimeni n-a izbutit să afle vreodată cât de adânc era cu 
adevărat. De acolo, ea se arunca în apă, în ceasurile de zăpuşeală, şi tot acolo obişnuia să stea ore în 
şir, cufundată în vise fermecătoare de fată tânără. 

Prinţesa nu iubea încă pe nimeni. Cu sufletul senin, îşi petrecea tinereţea, strălucind de frumuseţe, 
pe pământurile tatălui ei. Dar erau mulţi cei care se luptau să-i cucerească dragostea. În nenumărate 
rânduri, sosiră la Paris solii din partea unor şefi de trib care voiau să i-o ceară pe Darena de soţie. 
Ea însă îi respinse pe toți, iar înțeleptul teba, care se vedea în fiica lui pe sine însuşi, nu voia s-o 
silească. Viaţa era pentru prinţesă ca un palat fermecat plin cu tot felul de lucruri minunate. 

Aşa treceau lunile, fără ca vreun necaz ori nelinişte să tulbure viaţa frumoasei Darena şi a tribului 
ei. Dar într-o zi, pe meleagurile lui Paris răsunară trâmbiţe de război. Oameni necunoscuţi, stăpâni 
pe tunet, căutau înnebuniți aurul ce zăcea în pământurile acelea. Un căpitan cu o sută treizeci de 
soldaţi năvăliră peste aşezările indienilor, aducând cu ei prăpăd şi moarte. Pentru supuşii lui Paris şi 
pentru Darena, zilele fericite rămaseră departe. Ochii prinţesei, odinioară surâzători şi încrezători, 
sunt scăldați în lacrimi. Ştie acum ce înseamnă năvala pustiitoare, iscată pe neaşteptate, necazurile 
şi 

Până la urmă însă, veniră iar filele bune. Paris şi oamenii lui îşi refăcură forțele. Norocul întoarse 
spatele aventurierilor şi îi zâmbi lui Paris, ai cărui războinici, sub conducerea lui, supuseră la 
încercări grele pe cutezătorii soldați ai Castiliei. 

În tumultul goanei, un soldat spaniol se rătăci. Tot căutând drumul, ajunse la marginea râului, unde 
se întindeau pământurile lui Paris. Deşi nu ştia unde se afla, nu se temea de nimic, căci era plin de 
cutezanță. Cum soarele arzător îl înăbuşă, îşi lepădă armele, coiful şi zalele şi se aşeza sub un 
copac, să se odihnească la răcoare. Se credea singur. Deodată, scrutând cu privirea jur-împrejur, 
văzu printre frunze ceva care-l înmărmuri. Aşezată pe o piatră, o fată de o frumuseţe răpitoare îşi 
trecea lin prin pletele negre ca pana corbului un pieptene de aur. 

Soldatul crezu că are vedenii din pricina minții sale înfierbântate. Se frecă la ochi şi se uită iar. Nu, 
nu era o vedenie! Darena, căci ea era, îşi pieptăna mai departe părul, fără să ştie că ochi străini o 
priveau pe furiş. 

Spaniolul se uita la ea cu nesaţ, fermecat parcă. Ce-l vrăjise oare? Frumuseţea neasemuită a tinerei 
indiene sau pieptenele din mâna ei care sclipea, împrăştiind raze de aur? 

Darena, care se pieptăna oglindindu-şi chipul în apă ridică ochii, atrasă poate de privirea nemişcată 
a spaniolului. Când ochii lor se întâlniră, fata scoase un strigăt uşor. Într-o clipă, sări în picioare, 
dezvăluind privirii tânărului farmecul trupului ei mândru şi fraged. Crezu la început că era o fiară 
coborâtă de la munte şi vru să fugă, dar, privind mai bine îşi dădu seama că nu erau ochii unui 
Jaguar, ci ai unui om alb, cu părul de aceeaşi culoare ca pieptenele din mâna ei. Spaima i se şterse 
de pe chip şi se uită cu luare aminte la el, iar soldatul făcu la fel. 

Inima prințesei bătea să-i spargă pieptul, dar nu de frică, deşi ştia bine că vrăjmaşii erau oameni răi, 
şi cel care o privea era unul din ei. Soldatul acesta era chipeş în ciuda ostenelii ce i se aşternuse pe 
chip şi a hainelor sale zdrenţuite şi murdare. Cât de deosebit era de flăcăii tribului! 

Văzând că fata nu fugi, el se ridică şi încet-încet se apropie de malul râului. Începu să-i vorbească şi 
Dareni îi grăi şi ea. Nu izbutiră să se înțeleagă şi izbucniri amândoi în râs. 


686 nota Luisei Aguilera Patiño, cea care a cules această legendă inclusă în volumul Leyendas panameñas, Panama 

Darena îl întrebă, prin semne, cine era şi ce i se întâmplase. El îi răspunse în acelaşi fel că era soldat 
şi că se rătăcise, că nu ştia drumul care să-l ducă la ai lui. Ea îi făgădui să-l ajute. Văzând însă cu 
câtă luare aminte o privea el, îl întrebă ce voia de la ea de se uita astfel. 

Pe când spunea aceste vorbe, pe buzele ei se înfiripă un zâmbet fermecător. Oare ce gânduri, ce 
vise, ce nădejdie ascunse îi treceau prin căpşor, când îi pusese întrebarea? Aşteptă nerăbdătoare. 

Dar răspunsul spaniolului îi adumbri chipul mândru, ce părea că împrăştie o lumină blândă. Tânărul 
îi spuse că pieptenele din mina ei îl fermecase şi că îl dorea cu ardoare. 

Darena crezu că s-a înşelat, şi-l întrebă iar. De data aceasta, nu mai putea fi vorba de nicio îndoială: 
străinul arătă limpede că ceea ce-l atrăgea era doar pieptenele de aur, nimic altceva. 

Copleşită de durere şi, în acelaşi timp, plină de revoltă, fata îşi strânse buzele într-un gest 
dispreţuitor. ÎI privi pe soldat cu trufie şi aruncă furioasă podoaba de preţ, izbind-o de stânca aspră. 
Pieptănul scrijela piatra, lăsând întipărită urma dinţilor. Se rostogoli apoi în apă, sub ochii uimiţi ai 
străinului. Darena se aruncă şi ea, pierzându-se într-o clipă în adâncuri. Pieri astfel pentru totdeauna 
din ochii celui care a prețuit mai mult o bucată de aur decât frumuseţea ei. 

În minunatele nopţi răcoroase de vară, cam pe la ceasul al doisprezecelea, când luna împrăștie o 
lumină limpede în cer şi pe pământ, țăranii din partea locului văd cum se iveşte, la malul râului 
Señales, o fată negrăit de frumoasă, care îşi piaptănă pletele ei lungi şi bogate, de un negru 
strălucitor, cu un pieptene de aur. 


Viteazul saquezazipa 
poveste columbiană 


Saquezazipa sau Sagipa, urmaşul lui Tisquesusa, a fost ultima căpetenie a indienilor muisca. 
Neînfricat şi dârz, el a fost ucis în chinuri de cuceritorii cei cruzi. 

Datina îl învățase că Chiminigagua, zeul atotputernic, cel fără trup, a fost creatorul miracolului 
luminii, că zeul Bachue a ieşit odată, împreună cu fiul lui, din adâncurile lacului sfânt Iguaque şi a 
populat lumea. Că Bochica, aidoma lui Manco Capac şi Mama Ocllo din legendele incașilor, i-a 
învăţat pe oameni ce înseamnă binele şi le-a arătat cum se lucrează pământul şi cum se tes 
veşmintele. Că Chibchacum a fost un Atlas de pe meleagurile acelea. Că Nemcatacoa a fost zeul 
petrecerilor şi al beției, Chaquen, al alergărilor, iar Chibrafruime, al războiului. A mai aflat de 
asemenea că soarele se numea Zuhe, luna, Chia ori Huitaca, iar curcubeul, Cuchavira. 

Sagipa a iubit libertatea neamului său şi a păstrat datinile, închinându-se la templul zeilor 
strămoşeşti! În chip de tămâie a ars mirodenii, în nopțile cu lună plină şi la ivirea zorilor, în locurile 
sfinte. 

Soarta nedreaptă însă a făcut ca străinii să-l socotească necinstit şi să-l condamne la moarte. 
Saquezazipa era îndreptăţit să domnească, după toate legile ce călăuzeau seminţia lui. 

În vremea aceea, don Gonzalo Jimenez de Quesada“” se întoarse de la locul pe care l-a botezat 
„valea plângerii” şi află unde-şi avea ascunzătoarea Tisquesusa. Înconjurat de războinici, se duse 
grabnic la Facatativă, unde se odihnea conducătorul indian. Cronicile spun că Tisquesusa a fost ucis 
din greşeală, dar e neîndoios că spaniolii care i-au fost călăi şi-au împărțit între ei prada bogată. 
Astfel ajunse puterea în mâna urmaşului lui Tisquesusa. Saquezazipa, care era îndreptățit să 
domnească, întrucât era de obirşie împărătească. 

Ca mare conducător în Bacată, Sagipa îi strânse pe toți şefii şi sfetnicii. Trebuiau păstrate cu orice 
preţ libertatea pământului strămoşesc şi datinile străvechi, neschimbate. Tânărul conducător jură în 

fața zeilor prevestitori să răzbune sângele înaintaşului său. Luptă cu îndârjire nestrămutată 
împotriva invadatorilor albi. În luptele lan sfârşit pieriră mulţi indieni, dar nimic nu stăvili avântul 
cutezător al marelui Sagipa. Curajul războinicilor lui crescu, în pofida viitorii surde stârnită de 
flinte. Cronicarii povestesc cum ajunseră indienii să se avânte zilnic, mereu mai mulți, mânați de 
deznădejde, căutându-şi moartea în mâinile vrăjmaşilor şi cum fiecare pierea fericit, socotind că, 
jertfindu-se, îşi răzbună regele ucis. Ei au putut înțelege cu adevărat că, pentru credință, merita să 
mori. 

Asaltul era neîndurător, iar foamea îi pândea pe spanioli. Din această pricină Quesada se văzu 
nevoit să-şi mute tabăra în satul Bosa. Trimise apoi la Bacatá o solie, cu gânduri de pace şi bună 
înțelegere. Căpetenia indienilor răspunse la chemarea lui şi se îndreptă spre Bosa, urmat de o 
mulțime de supuşi credincioşi, care duceau în lectici daruri scumpe, podoabe din aur şi smaralde, 
borangicuri străvezii. Când sosi marele şef, don Gonzalo îl întâmpină zâmbind. Spre a nu fi mai 
prejos, se împodobise şi el cu zalele şi armele cele mai strălucitoare. Îşi dădură binețe, apoi, cu 
ajutorul tălmacilor, cuceritorii îl amăgiră cu făgăduieli mincinoase de pace. Regele indian le dădu 
crezare. De atunci înainte, spaniolii nu aveau să mai sufere de foame şi de frig; ba, mai mult, 
lăcomia lor părea că se domolise cu nenumăratele daruri bogate. Şi astfel, printre indieni se născu 
iar nădejdea. 

Vreme de mai multe zile, oraşul Bacată iu jeluit şi prădat de oamenii veniți de la apus, din seminția 
indienilor panches care, ajungând în culmea neruşinării. Începură să fure şi femei. Saquezazipa 
hotărî grabnic să pornească lupta împotriva acestor vrăjmaşi temuţi. Avea însă nevoie de sprijinul 
albilor, care să dovediseră de nebiruit, cu platoşele şi coifurile lor, călare pe acei” monştri iuți cu 
patru copite”%5. Căci atunci când puneau ei mâna pe flinte, împrăştiau în jur fulgerele morţii. 
Quesada, cu războinicii lui aleşi, în fruntea a douăzeci de mii de indieni muisca, se aruncă în luptă 
şi, după sforțări cumplite şi retrageri fără număr, izbuti în cele din urmă să-i învingă pe cei din 
neamul panches, niciodată îmblânziți. 

Don Gonzalo îşi ținu la început făgăduielile de ajutor, dar în barba lui neagră şi deasă crescu 
lăcomia, cu o putere ascunsă, nepotolită. La urechile lui ajunse zvonul mincinos cum că 
Saquezazipa ar fi furat comoara lui Tisquesusa, pe care ar fi ascuns-o tainic. Atunci spaniolul urzi o 
faptă nelegiuită. Dădu el însuşi poruncă să fie întemnițat Sagipa. Uluiţi şi înfricoşați, sfetnicii şi 
căpeteniile îl părăsiră mişeleşte pe marele şef, iar căpitanul Gonzalo Garcia Zorro îl târî în lanţuri 
afară din palatul din Bacatâ. Adus în faţa lui Quesada, lui Saquezazipa nu-i tremură vocea şi nici nu 
i se strânse inima de spaimă. Plin de măreție, neînfricat şi mândru, respinse vina ce 1 se aducea. 
Când îl supuseră la cazne, gemu de durere şi furie. Ceru un răgaz de patruzeci de zile. N-avea cum 
să strângă bogățiile împrăştiate, prădate de spanioli, dar în ultima clipă îşi umplu temnița de comori 
mai de preţ decât aurul şi nestematele. Vreme de patruzeci de zile şi de nopți veni la el fata pe care o 
îndrăgea. Ea îi sărută rănile pe care focul i le aşternuse pe trup ca nişte flori, în caznele cumplite, şi 
mângâie duios capul cu plete negre al viteazului lui conducător. Când se împlini sorocul, 
Saquezazipa tăcu. Îl judecară şi-l supuseră iar la cazne. Viteazul Sagipa nu scoase un strigăt când, 
încet-încet, îi sfărâmară ţeasta în clești, nici când fiarele înroşite îi arseră trupul. Carnea lui se 
prefăcu în rug. 

Saquezazipa îndură eroic cumplitele cazne. De pe buzele lui nu scăpă niciun geamăt. Pe tăcute i se 
scurse viața şi împărăția 1 se nărui. Nu scoase nicio vorbă. Nici măcar un suspin. Când credincioasa 
şi înflăcărată lui iubită vru să se plece pentru ultima oară peste trupul chinuit, spaniolii o 
împiedicară cu lovituri de picior. Şi, pe când suspinele fetei se înteţeau, pe pământul rece al temniţei 
Saquezazipa îşi dădu sufletul. 

De atunci, indienii muisca n-au mai ţinut piept cuceritorilor, si tristeţea lor s-a adâncit. Tot de 
atunci, lui Gonzalo Jimenez ele Quesada i-a rămas ascunsă în suflet o remuşcare cumplită, de care 
n-a mai putut scăpa, căci i-a însoțit pretutindeni paşii lui de cuceritor nemilos. 


688 astfel spun cronicile că numeau indienii caii spaniolilor, animale care lor le erau necunoscute 


Stăpânirea spaniolă a sfâşiat cu gheare de fier însuşi sufletul neamului indienilor. Şi peste tristeţea 


lor fluturară pe meleagurile, sălbatice din Anzi flamurile regeşti ale Castiliei şi Aragonului“?... 


Goana căutătorilor de aur 
poveste columbianaă 


Înălţate pe culmile Anzilor, flutură stindardele Castiliei şi Leonului. Pe întreg cuprinsul ţării nu se 
mai aud. Zgomotul flintelor, înăbuşind împotrivirea băştinaşilor Vechii idoli au fost nimiciţi. S-a dat 
foc templelor. Aurul şi smaraldele au fost jefuite. Marii conducători indieni au fost ucişi. Şi pe 
pământul natal zeii băştinaşi s-au amestecat cu însemnele spaniolilor, cu flinte şi panaşe. Chiar şi 
atotputernicul zeu al rugăciunii şi luminii, Chiminigagua, cel fără trup, a pierit şi el. S-a statornicit o 
noua credință şi s-au ridicat alte temple. De atunci încolo nu s-au mai închinat zeiţei Chia, în nopțile 
cu lună plină. Nu s-au mai socotit sfinte apele lagunelor. De învăţăturile profeților Bochica şi 
Nemgqueteba nu mai aminteşte decât obiceiul legat de lucrul pământului şi de meşteşugul ţeserii 
postavului, lăsate de ei indienilor. Şi Bachue, Eva indienilor muisca, a rămas ca o poveste de 
demult. Cei veniţi de dincolo de mare „călare pe monştri cu patru copite” au adus cu ei altă limbă, 
alte datini, altă credinţă. 

Ne aflăm în zorii colonizării. Supuşi, indienii sunt nevoiţi să plătească bir. Se săvârşeşte împărțirea 
şi exploatarea pământurilor. În adâncul pământului, în galeriile întunecoase ale minelor, truda 
cumplită nimiceşte multe vieți. Asuprirea e parcă tot mai puternică. Anevoioasi. Este viaţa celor 
oprimaţi. În Spania, ca şi în Lumea Nouă comorile regilor şi şefilor de trib indieni sunt râvnite eu 
patimă. Împreună cu guvernatori de provincii, primari, judecători, magistrați şi aprozi sosesc şi 
aventurieri şi pirați. Pretutindeni se caută aur, şi din generaţie în generație prinde viață legenda 
fabulosului ținut El Dorado. 

În anul 1549, cuceritorii spanioli Pedro de Ursua şi Ortun Velásquez intemeiară oraşul Pamplona; 
Primul şi-a făcut o tristă faimă când a pus temelia târgului numit Tudela: după ce i-a poftit pe şefii 
indieni, ademenindu-i cu făgăduieli deşarte de pace şi cu linguşiri, i-a ucis mişeleşte. Astfel, ținutul 
locuit de tribul muzos se îmbibă cu sângele indienilor şi al conducătorilor lor. Spaniolii săvârşiră 
fapta cumplită fără să şovăie, ca nişte trădători. Dar indienii muzos, răzbunători şi vicleni, pustiiră 
oraşele din regiunea Ursua. Numele lor a dăinuit veacuri în şir. 

Când întemeietorul porni să cucerească pământul indienilor omaguas lângă fluviul Amazonas, îşi 
găsi şi el sfârşitul: pieri răpus de mâna a doi ticăloşi: Fernando de Guzmân şi Lope de Aguirre. 

În vremea asta, oraşul Pamplona înflorea. Minele sale de aur stârneau curiozitatea şi lăcomia 
cavalerilor din Spania. Iar faima aurului se răspândi din om în om... 

Iată că, într-una din zile, un bărbat şi o femeie urcau anevoie coasta, pe o potecă întortocheată şi 
povârnită. În sfârşit, ajunseră în vârful muntelui numit Culmea de gheaţă, de unde izbutiră să 
desluşească în zare faimosul oraş Pamplona, de curând întemeiat. Acolo era ţinta lor. Vântul 
puternic flutura pletele drumeţilor. Curând însă, pe femeie n-o mai ţinură puterile. Făcură popas şi, 
către asfințit, când licuricii împrăştiară scântei pe cărare, îşi văzură mai departe de drum. Se 
scurseră mai multe săptămâni de când plecaseră din oraşul Santa Fe de Bacatâ. O porniseră să facă 
avere şi se îndreptară, cu toate forţele şi speranţele, către Pamplona, vestită pentru minele ei de aur. 
Când ajunseră, într-un târziu, femeia şopti la urechea bărbatului: 


689 Castilia şi Aragon au fost cele două maxi regate feudale din Peninsula Iberică ce s-au unit prin căsătoria 
„Regilor Catolici”, Isabel de Castilia şi Fernando de Aragon (1474), punîndu-se astfel bazele statului unitar național 
spaniol 

690 în toată toponimia din America Hispanică, se întîlnesc frecvent oraşe, localităţi, forme de relief etc. numite 
întocmai ca şi cele din Peninsula Iberică. Pamplona, bunăoară, oraş din nordul Spaniei, este şi numele unui oraş din 


Columbia 


— Pedro, aici, în Pamplona, va vedea lumina zilei primul nostru născut! 

Cătălina, căci aşa se numea femeia, era zdrobită, sărmana, de oboseala care-i întuneca frumuseţea 
neasemuită a chipului. 

În zori, se auziră zgomote neobişnuite şi nechezat de cai, ce se amestecau neîncetat cu lătratul 
câinilor de vânătoare. Trecea alaiul numeros al renumitului don Ortun Velásquez de Velasco. Îl 
însoțeau servitori sprinteni şi dibaci. Pedro se alătură şi el. Alaiului de spanioli şi indieni, îmbrăcat 
cu surtucul lui ponosit. Mintea lui era stăpânită de un singur gând: metalul auriu, şi îşi dăduse 
seama că spaniolii şi slujitorii lor se îndreptau către minele care ascund comori nemaivăzute. 

Când ceata de călăreți urcă muntele, un cerb le tăie calea ca o săgeată, şi se pierdu în hățiş. Fură 
sloboziți grabnic câinii, iar călăreţii se luară dună urmele vânatului, mai întâi prin trecătoare, apoi 
pe cărări. În răstimp de câteva ceasuri, vânară trei animale mândre. Câinii se agitau în jurul lor, 
mirosind cu boturile însângerate picioarele îndoite ale cerbilor ageri. Mai apoi, întinseră un prânz 
îmbelşugat, în jurul focului. Vinul se făcea iute nevăzut în gâtlejurile însetate ale vânătorilor. Se 
povestiră pe îndelete tot felul de isprăvi şi de fapte îndrăznețe. 

Cu gândul la Cătălina, Pedro încercă să ascundă, cu mare grijă, o bucată de carne. Se auzi atunci ca 
tunetul vocea răsunătoare a lui Ortun Velásquez: 

— la vino încoace! Tu, cel cu încălțările rupte şi cu pălăria turtită! La ce ai venit? De ce te ţii după 
noi? 

Tremurând, Pedro răspunse speriat: 

— Nu vă fie cu supărare, înălțimea-voastră! Mi-e foame şi am venit cu nevasta pe meleagurile 
acestea în căutare de aur, căci în Santa Fe se zice că pe aici e din belşug. Rogu-vă, înălțimea- 
voastră, arătaţi-mi şi mie locul unde pot găsi aur! 

Ultimele vorbe ale lui Pedro stârniră hohotul de râs al tuturor. Ortun Velâsquez porunci însă să se 
facă linişte şi grăi aşa: 

— Vezi, străine, stânca ceea mare, pe colina golaşă de colo? 

— O văd, domnule! 

— Du-te fără zăbavă la ea şi scormoneşte în locul acela, că ai să dai de aur, cât îți pofteşte inima! 
Privirea lui Ortun Velâsquez era grea de batjocură. Tuşi puţin şi-şi sfârşi vorbele viclene. 

Pedro se îndreptă senin, cu desagile goale, şi mulţumi cerului şi străbunilor că i-au arătat drumul 
mult râvnit. lar când îi ajunse la urechi râsul batjocoritor, socoti că ţinta nu era el; într-atât era de 
neştiutor şi de plin de încredere. 

Ajunse la locul arătat şi, pe când smulgea pietrele şi rădăcinile, se gândea la Cătălina. Săpă cât îl 
ținură puterile, rupse buruienile din jur şi dădu de aur. Îşi umplu desagii, mulțumit. Când socoti că e 
ajuns ca să-şi ţină familia, se pregăti de întoarcere. Îşi sfârşi treaba, asudând de trudă şi de tulburare. 
Apoi îmbrăţişa desagii plini vârf şi făcu drumul înapoi. 

Zărindu-l, Ortun Velâsquez se miră şi zise: 

— Ce şi-o fi îndesat în desagi prostul ăla, de parcă vine cocoşat sub povara lor? 

Iar Pedro, cum ajunse aproape, îi spuse: 

— Să vă răsplătească cel de sus, preacinstiți domni, pentru pomana ce v-aţi făcut-o cu mine! Cu 
aurul pe care l-am găsit o să pot ieşi la liman! 

Ortun Velásquez porunci atunci grabnic: 

— Arată-ne ce fel de metal ai găsit, să vedem de ni-e mare meritul că te-am trimis acolo! 

Şi, când văzură toţi cu ce erau ticsiți desagii, rămaseră împietriți de uimire. Descoperirea aceea 
miraculoasă atrase după sine un adevărat delir. O porniră în goană cu toţii, într-un cârd nebunesc, 
spre colina cea bogată. 

lar cronicarii spun că vestea ajunse până la Santa Fe; se ținură lanţ atâtea sărbători şi petreceri 
nemaipomenite, încât oraşul fu poreclit multă vreme „Pamplonilla cea nebună”. 


Legenda florii aurite 


poveste venezueleană 


Într-o bună zi, peştii, coralii, racii şi bureţii de mare se hotărâră să meargă să vadă unde se sfârşeşte 
cerul şi să privească de aproape stelele. 

— Măicuţă Mare, ziseră într-un glas, tare-i bine să plutim mereu pe câmpiile tale de apă. Acum însă 
vrem să ajungem până la cer s-atingem stelele. 

Marea îşi încreți fruntea, adică îşi undui valurile, şi răspunse între două mugete de făcu să răsune 
toate țărmurile de pe pământ. 

— Nemaipomenit gând! Dar în mine să nu vă puneţi nădejdea! 

— Vai, măicuţă Mare, cum o să izbutim să ajungem noi, dacă nu ne duci tu? 

— Vă priveşte cum! Eu sunt bătrână şi nu mă ispiteşte cerul, că doar îl privesc de-o veşnicie, nici 
stelele ori scarele, căci lumina şi căldura lor mă ostenesc. 

— Măicuţă Mare, fii milostivă şi ajută-ne! Se zice că curcubeul... 

— Potoliţi-vă, copii! le spuse ea peştilor. Vă pot povesti eu cum sunt stelele şi în ce culori 
străluceşte curcubeul care se iveşte pe cer când stă ploaia... 

— Nu vrem să auzim poveşti, vrem să vedem! De bună seamă că tu ne poţi ajuta! 

— Eu? mugi prelung Marea, mirată la culme. 

— Chiar tu! răspunseră într-un glas, făcându-şi curaj între ele, nişte sardeluţe sfioase. 

— Aş putea afla şi eu cum? întrebă Marea, căreia îi trecuse supărarea, şi acum surâdea, privind 
sardeluţele drăgălaşe. 

— Noi nu ştim să mergem şi trebuie să urcăm, să ne cățărăm pe munți înalți. 

— Bine, bine, dar ce ziceţi voi nu-i lucru uşor! spuse Marea, dând gânditoare din cap. 

— De ce să nu fie? întrebă o voce stinsă, care venea dinspre un banc de stridii. 

— Nu-i uşor şi pace! Uşor e de zis, dar de făcut... grăi mai departe Marea, întinzându-şi şi 
adunându-şi neîncetat braţele ei nesfârşite, ceea ce însemna că era tare îngrijorată. 

— Măicuţă Mare, măicuţă Mare, pentru tine totul e cu putință!... Ajută-ne! Ia gândeşte-te ce 
minunat ar fi ca tu însuţi să poți atinge norii cu crestele tale înspumate!! 

— Aşa e, într-adevăr!... Ar fi frumos! încuviinţă Marea, şi rămase pe gânduri. 

Stridiile, sardelele şi peştişorii zâmbiră cu toţii, plini de nădejde. 

— Ah, măicuţă Mare! Te învoieşti să ne duci? 

— Să vedem, să vedem, lucrul nu-i chiar aşa uşor! 

— lar spui că nu-i uşor! Doar e de ajuns să vrei tu, să te hotărăşti! strigară peştii-ferăstrău. 

— Ba nu-i de ajuns, domnilor peşti-ferăstrău, să mă hotărăsc eu! Mai întâi de toate se cuvine să 
trimitem răvaş Pământului, să vedem dacă el ne dă voie sau nu să ajungem până la culmile cele mai 
înalte ale munților lui. 

— Haide să ducem răvaşul, spuseră nerăbdători peştii, de la cel mai mititel până la rechinul uriaş. 
— Şi cine-l duce? întrebă Marea înveselită, pe jumătate mirată. 

— Eu! 

Cu toţii, şi mai ales Marea, se întoarseră spre stânca întunecată de unde se auzise vocea. Zăriră o 
caracatiță mititică, ce repeta într-una: 

— Eu! Eu! Eu! 

— Cum se poate? Tu, care eşti aşa mititică, să duci răvaşul? 

— Ba sunt în stare! spuse iar caracatița, gata să izbucnească în plâns. 

Până la urmă, Marea se înduplecă şi, a doua zi pe înserat, micuța caracatiţă ieşi din valuri şi o porni 
la drum, să ducă Pământului răvaşul Mării. 

O luă în susul râurilor, şi într-un târziu ajunse până la izvorul unui pârâu de munte. Apa susura 
încetişor, într-un firicel limpede... Micuța caracatiță privi în jur uimită, amețită de atâta frumusețe 
câtă zărea pe Pământ: copaci, păduri, lacuri, câmpii mănoase, coline verzi, totul întinzându-se sub 
bolta albastră şi luminoasă a cerului. 


Când ajunse la hotarul strălucitor al zăpezilor, caracatița îşi drese sfios glasul şi zise, cu toată buna- 
cuviință, aşa cum se cădea: 

— Seara bună, domnule Pământ! 

— Bună să fie, micuță caracatiţă! Ce te-aduce pe meleagurile astea? 

— Am un răvaş pentru dumneata, din partea stăpânei mele, Marea! 

— Un răvaş pentru mine din partea Mării? întrebă iscoditor Pământul, cu vocea aşa de răguşită şi 
aspră, că pieptul lui de munți se clătină ca şi cum ar fi fost doar o grămăjoară de paie. 

— Marea îţi cere încuviințarea să ajungă până aici, ba chiar mai încolo, în zare, ca valurile ei cele 
mai înalte, să poată atinge cerul. 

— Să atingă cerul! îngână Pământul, cufundat în cugetare. Nu mi-a trecut nicicând aşa ceva prin 
minte. 

Inima de foc a Pământului bătea de zor, şi la fiecare bătaie biata caracatiță, speriată, aluneca într-o 
parte. 

— Ce răspuns să duc Mării? întrebă ea. 

— Mai departe de zăpezile mele nu-i cu putinţă! Gerul o să îngheţe peştii, aşa cum face cu firele de 
iarbă, când îşi ivesc căpşorul verde. Unde mai pui că aerul de pe înălțimile acelea le va opri inima, 
întocmai cum face cu oamenii. Numai vulturii singuri se încumetă să săgeteze în zbor iute 
întinderile mele înghețate şi strălucitoare. Du-te, micuță caracatiță, şi spune-i Mării din partea mea 
că nu-i cu putinţă să treacă dincolo de zăpezile mele! 

— Domnule Pământ, înduplecă-te s-o laşi să vină până aici pe stăpâna mea, Marea, cu toţi locuitorii 
ei! 

Caracatița se uită cu o privire rugătoare, şi Pământul, după multă cugetare, spuse iar: 

— Bine, nu te necăji! Du-te la stăpâna ta Marea şi spune-i că poate veni cu toți locuitorii ei până la 
culmile mele cele mai semeţe! 

— Binecuvântat să fii, domnule Pământ! strigă mişcată micuța caracatiță, cu ochii strălucind de 
bucurie. 

Pământul îi dărui apoi o bărcuţă de cleştar neasemuit de frumoasă, ca să coboare râurile până o să 
dea de Mare. 

Ce mai zarvă a stârnit răspunsul Pământului în toată împărăția necuprinsă a Mării! 

Peştii şi racii se prinseră într-o horă veselă, ierburile plutitoare se unduiau, melcii se puseră şi ei pe 
Joc. Ba jucau chiar şi pescăruşii, în spuma răcoroasă a valurilor. 

Marea începu atunci să-şi iasă din maluri şi să se urce către Pământ. Lăsă în urmă nisipurile, acoperi 
sate şi oraşe, urmându-şi neîncetat drumul, de ajunse curând până la vârful clopotniţelor. 

Marea, cu toți peştii şi vieţuitoarele ei, nu înceta să se minuneze, nedumerită. 

Casele se năruiau, de parcă ar fi fost din zahăr, iar înaintarea Mării cuprindea acum pădurile, care se 
scufundau, sub curenţi puternici. 

De pretutindeni se auzeau vaiete, plânsete... dar apele urcau mai departe, ajunseră pe dealuri, apoi 
pe munţi... 

Deodată, Marea se uită cu ochii ei verzi către piscuri, dar dădu peste privirea tristă, încărcată de 
amarnică dojana, a Pământului. 

Şi atunci, mirată de primirea ce i se făcuse, rupse tăcerea, întrebând: 

— De ce oare, frate Pământ, mă priveşti supărat? Nu ţi-am cerut încuviințarea ca să vin la tine? 
Pământul îşi clătină fruntea sa uriaşă, acoperită de zăpezi, şi zise cu jale: 

— Aşa e, soră Mare, e drept că m-am învoit să vii încoace, dar nu mi-am închipuit vreodată că vei 
lăsa în urma ta atâta jale şi prăpăd! Priveşte în jurul tău, soră Mare, priveşte cu luare aminte! 

Marea îşi aruncă atunci privirea acolo unde îi arătau braţele întinse ale Pământului, şi înțelese. Într- 
adevăr, cât vedea cu ochii era nimicit. Apele acoperiseră câmpurile, satele, iar peştii prăpădiseră 
păsările cu pene mândre de prin păduri. 

Marea nu era rea la suflet şi simţi o durere adâncă, aşa de mare, că îndată începu să-şi tragă apele 
înapoi. Mantia sa nesfârşită de alge aluneca pe povârnişul munților, tot mai jos. Coborând neîncetat, 


ajunse la văile blânde, apoi la nisipurile întinse de pe plăji, până când, în sfârşit, se ghemui la loc în 
culcuşul ei necuprins, vuind mereu, ca un melc uriaş. Vieţuitoarele sale se împăcară cu întoarcerea 
şi, încetul cu încetul, adormiră ostenite. Marea se uită spre munte, şi văzu cu bucurie că Pământul n- 
o privea cu supărare. Atunci îşi plecă pleoapele sale de apă şi, tăcând chitic, aşteptă s-o cuprindă 
somnul. 

Se întâmplă însă, că, pe când mantia lungă a Mării luneca pe munte în jos, se prinse de ea micuța 
caracatiță care dusese răvaşul. 

Dar caracatița nu voia să se întoarcă în Mare. Voia să rămână acolo, la munte, s-aştepte căderea 
nopții, nădăjduind ca, atunci când o să se ivească stelele, să poată să-l sărute pe Luceafăr. 

Totul se petrecu întocmai cum visase ea. Cerul fu străbătut de raze trandafirii, roşii şi galbene: era 
asfințitul. Aşa cum glăsuise Pământul, doar vulturii se încumetau să zboare până la culmile 
înzăpezite. Apoi, razele colorate pieriră, şi caracatița înțelese, cuprinsă de teamă, că se lăsa noaptea. 
O linişte neasemuită învăluia muntele. Biata caracatiță se sperie de atâta tăcere şi întunecime. Când, 
deodată, cerul începu să se umple de luminiţe, sute, mii de luminiţe strălucitoare. Caracatiţa îşi miji 
ochişorii, ca să admire în voie minunăţia aceea. De bună seamă că luminiţele acelea erau stelele, îşi 
spuse ea. Văzu Luceafărul aproape, tremurând chiar lângă piscul acoperit de zăpadă al muntelui. 
Caracatiţa se apropie încetişor, fără zgomot, de Luceafărul ce clipea, chemând-o parcă spre 
întinderea albă şi fără sfârşit. 

Ce minunat ar fi să poată rămâne veşnic la munte, să privească în linişte, după voie, stelele! gândi 
micuța caracatiță şi înălțându-se cum putu, ajunse la Luceafăr şi-l sărută. 

Atunci se petrecu o minune; caracatița simţi că o cuprinde un somn greu şi adânc. Când se trezi, se 
pomeni prefăcută într-o floare gingaşă, aurită, înmiresmată; văzu că braţele ei erau acum nişte 
petale suave, pe care vântul rece de la munte le clătina blând. 


Legenda copacului manaca 
poveste din Paraguay 


Mbaracayu, războinicul viteaz din tribul guaytacâ se rătăci odată în pădurea deasă, urmărind un 
leopard rănit pe care nu izbutise să-l vâneze. După trei zile, dădu în sfârşit de oameni, şi astfel 
descoperi alt trib de indieni care tocmai atunci ţineau, după datină, sărbătoarea fecioarelor. Tinerele 
fete, care mai de care mai mândră, se adunaseră, în joc şi cânt. În faţa frumuseţii fără margini a 
uneia dintre ele, pe nume Coeti, viteazul rămase fără grai. Hotări îndată să o ia cu el, şi-i spuse că 
vrea s-o ducă la palatul prinţului Chimboi, şeful tribului său. Cu toate că unul din verii fetei se 
împotrivi cu îndârjire, Coeti, însoţită de bunica ei. ÎI urmă de bună voie pe străinul pe care-l 
îndrăgise. 

Cam pe la jumătatea drumului, viteazul se opri şi le dezvălui că el era chiar prințul Chimboi, 
Mbaracayu fiind numele lui de războinic. Apoi îi porunci bătrânei să plece, vrând să rămână singur 
cu fata. Dar, înainte de a se despărți de nepoată, bunica îi atinse pieptul, fruntea şi pleoapele cu 
degetele înmuiate într-o licoare vrăjită. Pe dată, fata se prefăcu într-un copac, iar prințul căzu la 
pământ, amețit. 

Când îşi veni în simtire, se trezi singur în pădure. Totuşi i se păru că fata iubită era prin preajmă, că 
inima ei bate în trunchiul gros al unui copac. A doua zi, viteazul plecă mai departe, cu sufletul greu. 
Nu trecu mult şi bunica se ivi lângă copac, cu gândul să rupă vraja în stăpânirea căreia se afla Coeti. 
Dar era prea târziu! Stelele se împotriviră să o preschimbe la loc în fată. Coeti rămase de-a pururi 
copacul manacă, iar Mbaracayu nu mai ajunse niciodată la palatul lui, ci fu prefăcut lin pasărea 
colibri. 

Şi astfel se împlini ce le era scris în stele: Coeti, ostatică în trunchiul copacului manacă, este fericită 
când prinţul fermecat, prefăcut în pasăre, 1 se aşează pe ramuri, mângâindu-le parcă, duios. 


Legenda lagunei Fiarei 
poveste braziliană 


Pe malul drept al fluviului Araranguâ, cam cu câteva leghe înainte de vărsare, se înalță din vechime, 
în mijlocul câmpiei necuprinse, un munte semet de stânci purpurii. Strămoşii noştri îi ziceau 
Mănăstirea, fiindcă, văzut de departe şi dintr-un anumit unghi, e aidoma unora din acele măreţe 
lăcaşuri monacale de odinioară. 

Faţa muntelui uriaş, ce priveşte spre răsărit, este brăzdată de urme adânci, mărturie, pe cât se pare, a 
vitejiei cu care a înfruntat, în vremuri îndepărtate, furia nestăvilită a vântului şi a valurilor mânioase 
ale oceanului. 

Celui care, din largul mării, contemplă muntele mândru — adevărat panaş al unui coif 
înspăimântător, dominând câmpia întinsă acoperită cu palmieri, deasupra căreia se rotesc ulii — i se 
pare că se află în fața unuia din acei uriaşi din vechime ce sălăşluiau în Olimp, aşa cum ne 
povesteşte mitologia greacă. lar acum uriaşul pare că zace, împietrit şi vrăjit, pe pământul acela 
sterp, neprimitor, din porunca unor zei răzbunători. 

Odată sfârşită lupta herculeană, istovitoare, împotriva talazurilor mării străbune, acea stâncă 
semeață duce de veacuri o aprigă bătălie cu vânturile năprasnice din larg care, întocmai ca nişte 
gropari necruțători, aruncă asupră-i o cascadă de nisip, ca s-o scufunde, s-o îngroape în hău pentru 
totdeauna. Dar e doar o înşelătorie! 

Cresc şi se înălță valurile necuprinse ca nişte dealuri schimbătoare în jurul stâncii aspre, dar nu 
izbutesc niciodată să o biruie. Ocolind stânca, se cască un şanţ adânc, ca o graniță care o încinge, cu 
teamă şi smerenie. 

Întunecata şi nefericita lagună — sudoare de pe fruntea brăzdată şi arsă de luptător neînvins — se 
deschide către răsărit şi-şi amestecă apele înverzite cu cele care vin dinspre apus. 

Credinţa populară spune că acolo zace un animal tainic, nepământesc, înfricoşător, aşteptând 
zadarnic ca cineva să-i rupă vraja. 

Din pricina aceasta locul poartă numele de Laguna Fiarei. 


Cum s-au ivit maimuţele 
poveste din Paraguay 


Într-o noapte neagră diavolul a ieşit din iad să cutreiere pământul. Neştiind pe cine să năpăstuiască, 
îşi aminti de copii. Prin multe case se uită la ei, cu privirea lui înfiorătoare. Şi a doua zi copiii se 
deşteptară şi se puseră pe drăcii. Nu voiau să fie cuminţi nici să se spele pe faţă. În drum spre 
şcoală, se hotărâră să nu mai meargă să înveţe, ci se înfundară în pădurea din apropiere. În joaca lor, 
ca să nu se simtă împovăraţi, îşi aruncară merindele. Mai apoi li se făcu însă foame, şi începură să 
caute fructe. Până dădură de ele, prăpădiră o grămadă de cuiburi. 

Pe când erau ei cocoțați în copaci, li se ivi în fața ochilor o femeie cu un prunc în braţe. Femeia era 
fără seamăn de frumoasă, dar părea nespus de mâhnită. Şi ei şi pruncului le era foame. Dar la 
rugămintea ei, copiii răspunseră cu obrăznicii, aruncând cu coji de fructe în ea. Atunci femeia îi 
blestemă. 

Când se lăsă seara, copiilor li se făcu frică şi prinseră a se striga unul pe celălalt; dar vocile lor nu 
mai semănau cu cele dinainte, neizbutind să scoată decât nişte şuierături ascuţite. Se priviră 
înspăimântați şi, plini de groază, văzură că nu mai semănau a copii. Hainele le pieriră una câte una, 
iar trupul li se acoperi de păr; le crescu câte o coadă şi urechile li se lungiră. Când să izbucnească în 
lacrimi, n-au fost în stare: plânsetul lor se prefăcu în şuierături, însoțite de mişcări repezi. Se 
preschimbaseră de-a binelea în maimuțe. Şi atunci, înnebuniţi, dădură să fugă, dar nu izbutiră să 
alerge ca înainte, ci sărind, agățați de crengile copacilor. 


Legenda iazului 
poveste peruană 


Se povesteşte că, de mult, în apropiere de oraşul Ica, se ivea printre palmieri o femeie de o 
frumuseţe răpitoare, cu părul auriu căzându-i până la brâu şi în mână cu o oglindă în care se tot 
privea. 

Într-o zi, un drumeţ se rătăci pe acolo şi, coborând un deal, ajunse până lingă palmieri, unde rămase 
uluit de frumuseţea femeii. Omul vru să se apropie de ea, s-o întrebe cum de se afla singură prin 
pustietățile acelea. Dar când ea îl zări, se sperie cumplit, de parcă n-ar mai fi văzut niciodată vreo 
ființă omenească, şi o luă la fugă. Înfricoşată, scăpă jos oglinda. 

Iar pe locul acela se ivi îndată un iaz. 


Fructul dătător de uitare 
poveste din Paraguay 


În lupta împotriva cuceritorilor spanioli, indienii guarani luară odată un ostatic. Şeful tribului 
învingător i-l arătă pe tânărul spaniol fiicei lui, numită Apicagu. Cum l-a văzut, frumoasa indiană a 
prins drag de el. Însă chipeşul ostatic nici n-o luă în seamă. Fata îi ţesu cu măiestrie straie mândre, îi 
dărui podoabe de războinic, ba chiar izbucni în lacrimi, cerşindu-i iubirea. Dar totul fu în zadar. 

O fi iubind el oare o fată de pe meleagurile îndepărtate de unde venise? Gândul acesta chinuitor o 
aduse la deznădejde pe tânăra indiană. Înnebunită de durere, dădu poruncă slujitorilor să-l lege pe 
ostatic de un copac şi să-i dea foc, nădăjduind că poate teama o să izbutească să-l înduplece. Dar şi 
în fața morții, tânărul nu arătă altceva decât nepăsare şi cutezanță. Când Apicaçu îi căzu la picioare, 
plângând ruşinată, el îi mărturisi că nu o putea iubi, fiindcă inima lui era într-adevăr dăruită alteia. 
La miezul nopții, fata plecă în taină, în căutarea vrăjitoarei, îi spuse păsul ei şi-i ceru un leac care 
să-l facă pe străin să o uite pe fata albă de departe. Bătrâna vrăjitoare o povăţui atunci să se ducă a 
doua zi cu el până la poalele primului deal înalt pe care o să-l zărească. Acolo avea să dea de un 
papagal, care o va întreba ce doreşte, iar ea va trebui să-i răspundă că vrea să culeagă nişte fructe 
din copacul numit guaviră. Papagalul îi va arăta atunci unde creşte copacul acela, şi ea să-i dea 
îndată tânărului fructele dulci pe care o să le culeagă. Cum va gusta din ele, străinul o să-şi uite cu 
desăvârşire toate amintirile şi, din clipa aceea, n-o să se mai gândească decât la ea, la Apicagu. Într- 
adevăr, totul se petrecu aşa cum prevestise vrăjitoarea. 

Legenda povesteşte că, de atunci încolo, orice fată indiană care îndrăgeşte un străin îi dă, aprinsă de 
nerăbdare, fructe de guaviră, pentru ca nu cumva dorul primejdios să-l mine către ţara lui, făcându-l 
astfel să-şi uite jurămintele. 


De ce au negrii nasul turtit 
poveste cubaneză 


După unii. Demnul a făcui nasul negrilor cu o lovitură de pumn, iar după alţii, dintr-un bulgăre de 
lut. Adevărul e însă altul: Domnul a trimis două corăbii încărcate cu tot felul de nasuri, pentru ca 
oamenii să-şi aleagă fiecare pe cel potrivit şi să şi-l pună în mijlocul feţii, căci pe atunci n-aveau 
încă nas. 


Oamenii albi au prins a sta de veghe şi, când au sosit corăbiile, au fost primii care s-au suit pe ele şi 
şi-au ales nasurile cele mai frumoase, mai subţiri şi mai drepte, iar pe celelalte le-au aruncat pe jos, 
călcându-le în picioare, în iureşul stârnit. 

Iar negrii au venit şi ei mai la urmă şi au luat nasurile călcate în picioare şi strivite; din pricina asta 
au ei nasul turtit. 


Pampasul bătrânului indian 
poveste peruană 


Chiar la marginea satului Caraveli se află un pampas întins, din care se ivesc trei coline: două sunt 
mai mari iar cealaltă e mititică. 

Se povesteşte că cele trei coline s-au iscat astfel: 

Odată, un indian cu nevasta şi fiul au plecat să adune vreascuri din pampas. Când trecură în partea 
sacră”, dealurile din jur prinseră să vuiască. Indianul şi femeia lui auziră clocotul dealurilor, care 
se mimaseră că oamenii au îndrăznit să le calce, pângărindu-le. Dar indiana îşi îmboldi bărbatul, 
zicându-i că acolo, în măruntaiele dealurilor, zăceau bogății neasemuite. La rândul lui, bărbatul lăsă 
să-i scape de pe buze dorinţa necugetată să stăpânească o parte din comorile fără sfârşit. 

Auzindu-l, duhurile dealurilor se mimară cumplit şi, drept pedeapsă, îi prefăcură pe dată pe cei trei 
în coline. Prima este indianul, care tocmai se ghemuise la pământ, mestecând frunze de coca”, a 
doua este femeia, iar ultima, cea mai mică, băiatul lor care, din vina părinților, s-a prefăcut în deal. 
Şi aşa s-a întâmplat că cei trei au rămas veşnic pe meleagurile acelea, pedepsiţi pentru gândurile lor 
necurate. 

Se povesteşte că, atunci când sună clopotele la amiază şi pe înserat, iar colinele încep să vuiască, 
indienii plâng şi se jeluiesc de pedeapsa lor îngrozitoare. Se mai spune că, într-adevăr, în adâncul 
pământului se află mine bogate, dar la ce le-ar mai folosi celor trei comorile râvnite, acum, când 
sunt preschimbaţi în coline? Din pricina asta nu contenesc să se jeluiască. Uneori, indianul bătrân 
mugeşte aidoma unui taur. 

De aici i se trage locului numele de „Pampasul Bătrânului Indian”. 


Nicolae Filimon - Omul de piatră 


A fost odată un împărat şi o împărăteasă, amîndoi tineri şi frumoşi, dar nu făceau copii. Într-o zi 
veni la împăratul un arap buzat şi-i zise: 

— Să trăieşti, luminate împărate! Am auzit că împărăteasa nu face copii şi am adus buruieni pe care 
cum le-o bea, rămîne grea. 

Împăratul luă buruienile de la arap şi porunci să-i dea cal împărătesc şi un rînd de haine de aur ce-ţi 
lua vederile de frumuseţe, apoi chemă pe împărăteasă şi-i dete buruienile să le fiarbă şi să le bea. 
Împărăteasa chemă pe bucătăreasă şi-i dete buruienile să le fiarbă, fără să-i spuie de ce treabă sînt. 
Bucătăreasa, neştiind puterea lor, gustă dintr-însele şi apoi le duse împărătesei să le bea. Nu trecu 
mult timp la mijloc şi rămase grea împărăteasa şi bucătăreasa. lar cînd veni vremea, născură 
amîndouă cîte un coconaş, mai frumos decît tot ce este frumos pe lumea aceasta, şi le puse nume: 
unuia Dafin şi altuia Afin. Într-o zi, împăratul plecă la bătălie şi, lăsînd pe fiul său în locu-i, îi dete o 
mulțime de chei în mînă şi-i zise: 


691 partea sacră este zona din pampas unde indienii socotesc că îşi au sălaşul duhurile naturii ; ea nu trebuie să fie 
atinsă de picior de om, căci altfel asupra cutezătorilor se abate mînia zeilor 
692 arbust din America de Sud din frunzele căruia se extrage cocaina 


— Fiule, în toate casele ce se deschid cu aceste chei să intri, iară în casa ce se deschide cu cheia de 
aur să nu-ți calce piciorul, căci nu va fi bine de tine. 

Cum plecă împăratul din oraş, fiul său intră prin toate casele şi văzu o mulțime de pietre nestemate 
foarte frumoase, dar nu-i plăcu nici una dintr-însele: în cele din urmă, ajunse şi la casa ce se 
deschidea cu cheia de aur, stătu puţin înaintea uşii, se gîndi la porunca ce-i dăduse tată-său, dar, 
biruindu-l nerăbdarea, intră înlăuntru şi văzu un ochean de sticlă, se uită prin el şi văzu un palat cu 
totul şi cu totul de aur, încît la soare te puteai uita, iar la dînsul ba. Şi într-însul şedea doamna 
Chiralina, tînără copilă, floare din grădină, frumoasă ca o zînă. 

După ce o privi mai mult timp, puse ocheanul iarăşi la locul lui şi ieşi afară cu ochii plini de lacrimi. 
Nu trecu mult timp şi împăratul se întoarse de la bătălie biruitor, dar în loc să-i iasă fiul său înainte, 
să-l primească cu bucurie, ieşi numai împărăteasa şi-i spuse că fiul ei este bolnav. Împăratul pricepu 
numaidecît de unde-i venea boala şi chemă pe toţi doftorii şi doftorițele din lume, dar toți îi ziseră 
că pînă nu va da fiului său de soţie pe doamna Chiralina, el nu se va însănătoşi. Împăratul trimise 
soli peste soli la doamna Chiralina, dar fu peste putință, căci tatăl ei nu voia să o mărite. Auzind 
feciorul împăratului toate acestea, hotărî să se ducă el însuşi să o ceară de la tatăl ei. Aşadar, spuse 
toate acestea fratelui său de cruce şi într-o zi, plecară amîndoi şi se făcură nevăzuţi. Merseră zi de 
vară pînă-n seară şi ajunseră la muma Crivăţului, bătură la uşă şi ieşi înaintea lor o babă zbiîrcită şi îi 
întrebă ce caută. Ei răspunseră că cer să-i găzduiască pînă a doua zi şi să le spună pe care drum să 
apuce ca să ajungă la împărăţia doamnei Chiralina. 

Baba se uită la dînşii cu milă şi apoi le zise: 

— V-aş primi în casă cu mare bucurie, da mi-e frică că va veni fiul meu şi vă face pe amîndoi sloi 
de gheaţă; duceţi-vă mai bine la sora mea cea mai mică, că ea poate să vă găzduiască şi să vă spună 
şi drumul la doamna Chiralina. 

Feciorul de împărat plecă înainte şi ajunse la muma Vîntului turbat; plecară şi de acolo şi ajunseră 
la muma Vîntului de primăvară, bătură la uşă şi ieşi o femeie înaltă, şi tînără, şi frumoasă. Această 
femeie, cum văzu pe feciorul de împărat, îi zise: 

— Dragă Făt-Frumos, ştiu că ai plecat să cauţi pe doamna Chiralina ca s-o iei de soție; dar nu vei 
putea să ajungi pînă la împărăţia ei, fără ajutorul fiului meu. Rămîneţi aci, dar trebuie să vă ascund 
foarte bine; căci cum o simți fiul meu că se află la mine oameni după tărîmul celălalt, vă omoară. 
Zicînd aceste vorbe, plesni de trei ori din palme şi îndată sări de pe sobă o pasăre de aur cu ciocul 
de diamant şi cu ochii de smarald, şi-i băgă sub aripi pe amîndoi; apoi se sui iarăşi pe sobă. 

Nu trecu mult timp şi se auzi o dulce vijiitură de vînt, care aducea un miros de trandafiri şi de 
rozmarini, uşa se deschise singură şi intră în casă un flăcău frumos, cu părul lung de aur, cu aripi de 
argint şi cu un băț în mînă, împletit cu de tot felul de ierburi şi flori. Cum intră în casă, zise mă-si: 
— Mamă, mie-mi miroase a om după tărîmul celălalt. 

— Ți-o fi mirosind, mamă, dar p-aicea n-au ce căuta oamenii după tărîmul celălalt. 

Vîntul se linişti şi se puse la masă; iar după ce mîncă o strachină de lapte dulce de căprioară şi bău 
apă de micşunele dintr-o oală de marmură, se puse la povestit. Mă-sa, văzîndu-l cu voie bună, zise: 
— Fiul meu, ia spune-mi, unde este împărăţia doamnei Chiralina şi cum ar face cineva ca să o ia de 
nevastă? 

— Greu lucru mă întrebaşi, mamă! Dar aide, treacă-meargă. Împărăția doamnei Chiralina este 
departe de aici, cale de zece ani; dar această cale se poate face cît te ştergi la ochi, dacă cineva s-o 
duce în pădurea cea neagră de lîngă gîrla de păcură, care aruncă cu pietre şi foc pînă la cer, şi dacă o 
încăleca pe buşteanul Ielelor, cu care poate să treacă gîrla; însă cine aude şi va spune cuiva, acela să 
se facă de piatră pînă la genunchi. După ce va ajunge la împărăție, trebuie să facă un cerb de aur şi 
să intre într-însul, ca să ajungă în odaia împărătesei şi să o fure; cine aude şi va spune cuiva, să se 
facă de piatră pînă la brîu. După ce o va lua de soție, muma Crivăţului, de pizmă o să trimită un 
ovrei cu nişte cămăşi frumoase şi mai subţiri decît pînza păianjenului, doamna Chiralina o să 
cumpere cămăşi; şi dacă nu le va uda cu lacrimi de turturică, cum se va îmbrăca cu dînsele va muri, 
cine aude şi va spune cuiva să se facă cu totul şi cu totul de piatră. 


Pe cînd Vîntul spunea toate acestea, feciorul de împărat adormise; iar feciorul bucătăresei rămăsese 
deştept şi auzise tot. 

A doua zi, după ce plecă Vîntul d-acasă, feciorul de împărat întrebă pe muma vîntului dacă i-a spus 
fiul său ceva; dar ea, temîndu-se să nu se facă piatră, îi răspunse că n-a aflat nimic. Atunci, feciorul 
bucătăresei şi cel de împărat luară drumul înainte şi se duseră zi de vară pînă-n seară, dar cînd fu pe 
la scăpătatul soarelui, auziră un zgomot şi un urlet mare, apoi văzură o gîrlă mare de păcură aprinsă, 
aruncînd pietre pînă la înaltul cer. Feciorul de împărat se sperie; dar feciorul bucătăresei îi zise: 

— Nu te teme de nimic şi vino cu mine în această pădure şi fă ce ţi-oi zice eu. 

Ajungînd în mijlocul pădurii, zări buşteanul Ielelor, încălecară amîndoi pe dînsul şi, dîndu-i pinteni 
de trei ori, se prefăcu într-o căruţă cu doisprezece cai de foc, şi într-o clipă se înălță pînă la Vîntul 
turbat şi se pogorî la porțile palatului doamnei Chiralina. Apoi, după ce se deteră jos, căruța se 
prefăcu iar buştean, şi ei rămaseră dinaintea unui palat de zamfir-piatră şi cu porțile de chiparos; iar 
la una din ferestre, sta doamna Chiralina, îmbrăcată în haine de aur tesute cu mărgăritar. 

Cum văzu doamna Chiralina pe feciorul de împărat, prinse o aşa de mare dragoste de dînsul, încît 
căzu la grea boală şi ajunse la ceasul morții. 

Ce nu făcu bietul împărat ca să o scape? Dar toate erau în zadar. În cele după urmă, veni o babă şi-i 
zise: 

— Luminate împărate! Să trăieşti întru mulți ani! Dacă vrei să se facă sănătoasă fiica împărăției 
tale, să cauţi cerbul de aur care cîntă ca toate păsările şi să-l aduci în casă numai trei zile, şi vei 
vedea cum se va face sănătoasă. 

Împăratul puse să strige pristavul în toată împărăţia; iar după trei zile, feciorul bucătăresei lovi 
buşteanul de trei ori şi se făcu un cerb de aur frumos, apoi băgă într-însul pe feciorul de împărat şi 
se puse dinaintea palatului. 

Împăratul, văzînd cerbul, se dete jos şi întrebă pe feciorul bucătăresei dacă-i este de vînzare. 

— Nu-mi este de vînzare, ci de închiriere, răspunse cu semeţie feciorul bucătăresei. 

— Ei bine! Ce să-mi ceri ca să mi-l dai numai trei zile? 

— Să-mi dai o mie de bani de aur. 

Tocmeala se făcu şi împăratul luă cerbul şi-l băgă în odaia doamnei Chiralina; apoi se dusă la treaba 
lui. Cerbul, cum se văzu numai cu doamna Chiralina, începu să cînte un cîntec de dor, de plîngeau 
lemnele şi pietrele. Doamna Chiralina adormi, iar feciorul de împărat ieşi din cerb şi o sărută pe 
frunte, apoi intră iarăşi în cerb. 

A doua zi, doamna Chiralina spuse femeilor sale că a visat de două ori că a sărutat-o un june 
frumos. Atunci, una din femei, fiind mai pricepută, zise doamnei Chiralina că pe dată ce va începe 
cerbul să cînte, să se prefacă că doarme; şi cum va simţi că o sărută cineva, să pună mîna pe dînsul. 
Cum veni noaptea, cerbul începu să cînte un cîntec de jale, doamna Chiralina se prefăcu că doarme; 
şi cînd veni Făt-Frumos să o sărute, îl strînse în braţe şi-i zise: 

— D-acum înainte nu vei mai scăpa, că mult am dorit să te dobîndesc. 

Ei se giugiuliră ca nişte porumbei pînă-i apucă ziua; iar cînd fu pe la prînz, veni împăratul şi cu fiul 
bucătăresei ca să-i dea cerbul. Doamna Chiralina începu să plîngă şi nu vrea nicidecum să se 
despartă de cerb; dar fiul bucătăresei îi zise încetinel: 

— Cere de la împăratul voie să petreci cerbul pînă afară din oraş, căci acolo ne aşteaptă o căruţă cu 
doisprezece cai de foc, în care o să ne suim cu toţii şi o să ne ducem la împărăţia lui Făt-Frumos, 
iubitul tău. 

Doamna Chiralina ceru şi dobîndi de la împăratul această voie, şi petrecu pe cerb cu mare alai pînă 
afară din oraş; atunci, Afin lovi cerbul de trei ori în burtă, şi îndată se făcu dintr-însul o căruță cu 
doisprezece cai de foc; apoi, luînd pe doamna Chiralina c-o mînă şi pe Dafin cu alta, sări într-însa şi 
se făcură nevăzuţi. Şi, după ce umblară zi de vară pînă-n seară, ca cuvîntul din poveste ce d-aci 
încolo se găteşte, ieşiră pe tărîmul celălalt şi ajunseră în ţara lor. 

Împăratul, cum primi ştire despre sosirea fiului său, îi ieşi înainte cu mulţime de oști, apoi îl însoți 
cu doamna Chiralina şi făcu nuntă împărătească, care ţinu trei zile şi trei nopți. 


Într-o zi, doamna Chiralina şedea la fereastra palatului şi se uita la drum, cînd iaca un ovrei cu 
cămăşi de vînzare. Doamna Chiralina îl chemă sus şi luă două cămăşi mai subțiri decît pînza 
păianjenului şi se îmbrăcă cu una dintr-însele. Nu trecu mult şi se bolnăvi atît de greu, încît ajunse 
pe mîna morţii. Afin află despre boala împărătesei şi intră la miezul nopții în odaia unde dormea ea, 
apoi o stropi peste tot cu lacrimi de turturică, şi ieşi afară; dar străjerii de la uşă se duseră la Dafin- 
împărat şi-l pîrîră că l-a văzut sărutînd pe împărăteasa. 

Împăratul, cum auzi, se făcu foc de mînie şi porunci să taie capul lui Afin. Dară cînd ajunse la locul 
de pierzare, Afin zise împăratului: 

— Mulţi ani să-ţi dea Dumnezeu, împărate! Pentru toată frăția şi dragostea mea cătră tine, te rog să 
strîngi pe toţi boierii cei mari ai împărăției, că am să spui înaintea lor un mare cuvînt, şi apoi vei 
porunci să-mi taie capul. 

Împăratul porunci să se adune divanul împărătesc, în care să fie de față şi doamna Chiralina, şi 
aducînd pe Afin îi zise: 

— Spune, nelegiuitule, aceea ce ai de spus. 

Atunci, Afin începu aşa: 

— A fost odată un fecior de împărat care prinse dragoste asupra unei fete de împărat după tărîmul 
celălalt; şi fiindcă nu putea să trăiască fără dînsa, a plecat împreună cu fratele său de cruce, ca ori s- 
o găsească, ori să-şi răpuie capul prin pustii. După ce îmblară lumea în cruciş şi curmeziş, ajunseră 
la muma Crivăţului şi o rugară să le spună drumul care ducea la fata de împărat după care plecaseră 
ei. Muma Crivăţului îi trimise la muma Vîntului de primăvară, care îi găzdui şi le făgădui să întrebe 
pe fiul său. Ea s-a ținut de vorbă; căci cum a venit fiul său, l-a întrebat, şi el a început să spună aşa: 
împărăția doamnei Chiralina este departe de ei cale de zece ani; dar această cale se poate face într-o 
clipeală de ochi, dacă s-o găsi cineva care să se ducă în pădurea cea neagră de lîngă gîrla de păcură, 
care aruncă pietre şi foc pînă la cer, unde va găsi buşteanul Ielelor şi va încăleca pe dînsul ca să 
treacă gîrla. După ce va ajunge, la împărăție, trebuie să facă din buştean un cerb de aur şi să intre 
într-însul ca să ajungă in odaia doamnei Chiralina şi să o fure. După ce o va lua de soţie, sora 
Vîntului turbat, de pizmă, o să trimită un ovrei cu nişte cămăşi mai subțiri decît pînza păianjenului, 
şi dacă nu va şti să le ude cu lacrimi de turturică, cum se va îmbrăca cu dînsele, în trei zile va muri. 
După ce vîntul spuse toate acestea mumă-si, o jură că de va spune cuiva ceea ce a auzit, să se facă 
cu totul de piatră. 

A doua zi, feciorul de împărat întrebă pe muma Vîntului dacă a aflat ceva de la fiul său; dar ea, 
temîndu-se să nu se facă de piatră, îi zise că n-a aflat nimic. lar fratele de cruce al feciorului de 
împărat nu dormise în noaptea aceea şi auzise tot. Astfel, fără să spună feciorului de împărat această 
taină, se duse împreună cu dînsul în pădurea neagră, încălecară pe buştean şi trecură gîrla dincolo. 
Cum sfîrşi Afin aceste vorbe, se făcu de piatră pînă la genunchi. Boierii din divan, cum văzură 
această minune se speriară. Afin începu iarăşi şi zise: 

— După ce ajunseră la palatul doamnei Chiralina, fratele de cruce lovi buşteanul de trei ori şi se 
făcu un cerb de aur, şi băgă pe feciorul de împărat într-însul carele prin această şiretenie se cunoscu 
cu fata şi o fură. Zicînd şi aceste cuvinte, Afin se făcu de piatră pînă la brîu. Împăratul şi 
împărăteasa, văzînd nevinovăția lui Afin, începură a plînge şi a-l ruga să înceteze din povestire. Dar 
el nu voi, ci merse înainte, zicînd: 

— După ce împăratul se cunună cu doamna Chiralina, nu trecu mult timp şi împărăteasa cumpără 
două cămăşi de la un ovrei, se îmbrăcă cu una dintr-însele şi îndată căzu la grea boală. Afin, ştiind 
din ce venea boala, intră pe la miezul nopţii la împărăteasă şi, găsind-o dormind o stropi cu lacrimi 
de turturică şi o scăpă de moarte. 

Cum sfirşi Afin această povestire, se făcu cu totul şi cu totul de piatră; iar Dafin-împărat şi cu 
doamna Chiralina plînseră trei zile şi trei nopţi, apoi luară trupul cel împietrit al făcătorului lor de 
bine şi-l puseră în odaia lor, ca să-şi aducă aminte de dînsul totdeauna. După aceea, ei trăiră mai 
mult timp şi născură un copil. 


Într-o dimineaţă, Dafin-împărat intră în casa împărătesei şi-i spuse că a visat o femeie îmbrăcată în 
haine albe, care i-a zis că, dacă voieşte să învieze pe fratele său cel împietrit, să taie copilul lor şi să 
ungă piatra cu sîngele lui. Împărăteasa spuse că şi ea a visat tot un astfel de vis; apoi, unindu-se 
amîndoi, tăiară copilul şi, stropind piatra cu sînge, începu să se mişte, apoi învie cum se cade şi 
zise: 

— O, Doamne! da' greu somn am dormit. 

— E! e! frate, răspunse împăratul: ai fi dormit mult şi bine, dacă nu tăiam copilul ca să te stropim 
cu sîngele lui. 

Atunci Afin se crestă la un deget cu cuțitul şi lăsă să curgă sîngele său peste copil, care învie numai 
într-o clipă; iar împăratul, de bucurie, porunci să se facă veselie mare în toată țara. 

Şi încălecai p-o şea şi v-o spusei domniei-voastre aşa. 


Vânătorul Olaf şi ielele 
Poveste norvegiană 


Noaptea încă mai dormea peste țărmurile înalte şi pieptişe ale fiordului, când Olaf, vânătorul, se 
deşteptă. Prin fereastră, o luminiţă jucând în depărtare părea primul crainic al zorilor. Îşi aminti că 
era ajunul nunţii sale şi sări de pe lavita unde dormise, îşi trase o cămaşă uşoară, întărită doar cu 
câţiva solzi de zale, şi ieşi în ograda părintească. Îşi scoase din grajd semeţul armăsar negru ca 
nourii furtunei, pe Svarten, îl chemă pe agerul câine de vânătoare, Otgulf, şi porni călare către codri. 
Voia să aducă în dar pentru logodnica sa, frumoasa Birgit, o blană cum nu se mai văzuse prin părțile 
lor — un dar vrednic de acea sărbătoare, care avea să adune megieşii de prin şapte văi şi şapte munţi: 
nunta lor. Înainta la pas printre pilcurile de mesteceni şi pini, ale căror umbre pale erau singura lui 
călăuză. Căci Olaf îşi dădu seama, pe măsură ce se depărta de casă că luminiţa care-l trezise pâlpâia 
jucăuşă, mai-mai să se stingă şi-l ademenea pe cărări pe care nu le bătuse niciodată. 

„Nu cumva sunt jucăria vreunei pozne de-a elfilor?” se întrebă voinicul. Dar, orice-ar fi fost, un 
vânător încercat, un cavaler care a încrucişat spada şi a făcut să fulgere coiful de aramă al multor 
duşmani şi potrivnici, nu trebuia să ştie ce e teama şi nehotărârea. Odată pornit, nu mai putea să dea 
îndărăt nici măcar cu un pas. Şi Olaf îşi urmă drumul prin pădurea adormită, în mijlocul firii 
amorțite, sub mantia de umbre a nopţii. Câinele nu mai sălta voios, ca de obicei, în dreapta şi-n 
stingă calului. Adulmeca grijuliu şi-şi ridica şi el, când şi când, capul spre stăpân, aruncându-i 
priviri mirate. lar armăsarul Svarten, al cărui trup lucios se topea în negurile din jur, luneca încet 
printre trunchiurile jilave ale copacilor. Era vădit că duhurile încă zburau prin noapte şi îşi urmau 
viclene ţelurile lor întunecate. Olaf gândi însă că nici el nu era singur. Îşi avea alături câinele de 
vânătoare, credincios, armăsarul care- 1 însoţise în vuietul şi praful roşcat al bătăliilor, de unde se 
întorsese totdeauna întreg, chiar dacă sângele îi şiroia din multe răni. Şi-l mai păzea, fără îndoială, 
gândul la mireasa de care avea să-şi lege viața peste douăsprezece ceasuri, sorbind mied din acelaşi 
corn de ren şi schimbând inelele bătute cu ametiste. Drumul urca acum, îndemmndu-te să crezi că 
se pierde undeva, în ceruri. Luminiţa nu se mai zărea defel. Văluri alburii lunecau peste faţa 
pământului, prefăcând până şi cele mai apropiate privelişti în vedenii, iar munţii cu coamă de nea 
ajungeau şi ei să treacă drept jocuri ale închipuirii amăgite. 

Pe neaşteptate, din desimea copacilor, se deschise un luminiş rotund, ca o piaţă de cetate. Pe o 
măgură golaşă, însingurată, încât ziceai că este atârnată de-a dreptul în tăria văzduhului, i se înfățişă 
privirii vânătorului un alai din cele care tulbură visele şi iau minţile flăcăilor prea îndrăzneți şi 
necugetați. 

Ca nişte văpăi albe, nouă elfe dănţuiau vijelios. Alcătuiau un inel viu în jurul uneia nemişcate, de 
bună seamă, stă-pâna, sau poate chiar însăşi crăiasa lor. Olaf îşi plimbă privirile asupra lor, fără a 
stărui pe chipul crăiesei. Oricât de vitează îi era inima, nici nu ar fi putut. Icoana aceea nu era 


menită pentru ochi pământeni şi nimeni n-ar fi îndurat mai mult de o fulgerare de clipă, frumuseţea 
ei de gheaţă. 

Acum era limpede ca fusese atras într-o capcană şi că luminiţa nu fusese decât o chemare a ielelor. 
Voiseră cu orice chip să-l atragă către măgura aceea, care era, fără îndoială, o sală a tronului sub 
cerul descoperit, pentru ele. 

— M-aţi adus oare la judecată? grăi Olaf răspicat. Rostiţi ce-aveţi de spus, ca să ştiu ce trebuie să vă 
răspund. — De ce te zoreşti astfel? zise crăiasa. Glasul ei suna ca un clopot din adâncurile mării, cu 
ecouri prelungi şi trezind fiori reci. 

— Şi mai întâi, de ce păstrezi curtenia ta doar pentru domniţele firave cu care petreci? De ce nu ne 
faci şi nouă închinăciunea, cum se cade unui cavaler de rangul tău? Olaf, cam stingherit şi fără chef, 
făcu o plecăciune de-ajuns de țeapănă. 

— Vă salut, o, voi elfe de neam ales, şi, rogu-vă, arăta-ţi-mi desluşit care vă este voia, ca să v-o pot 
împlini, dacă nu mă sileşte să calc legile omeniei şi credința jurată. 

Cele nouă iele se opriseră de. Mult din dănțuirea lor nebună. Râseră în cor, şi râsul lor se sparse de 
piscurile munților, trimițându-şi sunetul aspru până la hotarul din urmă al depărtării. 

— Voia noastră, cavalere Olaf, se auzi iarăşi glasul de dincolo de fire al crăiesei, este să ne 
mărturiseşti deschis care este țelul călătoriei tale, ce te-a ridicat din pat în puterea nopții şi te-a 
mânat pe drumuri pustii. 

— Am plecat crezând că s-au ivit zorile, amăgit de luminiţa pe care voi, pesemne, mi-aţi trimis-o în 
fereastră. Vreau să vânez vreo sălbăticiune cu blană prețioasă, sau să culeg chihlimbar pentru o 
cunună cu care să se împodobească crăiasa inimii mele, preafrumoasa Birgit, făgăduită a-mi fi 
mireasă. 

Cele nouă iele râseră fără ca pe chipul lor să se clintească vreo trăsătură. 

— De bună seamă, dacă te pregăteşti de nuntă şi de petrecere, eşti 

— Ia fel de pregătit şi pentru joc şi cânt, răsună încă o dată dangătul de clopot al glasului crăiesc. 
— De bună seamă, şi destoinicul vânător, cavalerul Olaf, îşi îndreptă capul, sfidător, şi privi tăios 
înaintea sa. Vom dănțui după obiceiurile din moşi-strămoşi. Oaspeţii vor închina în sănătatea 
noastră, vor striga „skal!” şi vor în-struna lăute pentru cântări cu care să ne cinstească iubirea. 

Voi nu puteţi şti, şi glasul i se făcu, fără voie, mai mân-gâios, dar petrecerea aceasta omenească 
sărbătoreşte o legătură pentru o viaţă, ce nu este hărăzită să se risipească în fum, după câteva 
ceasuri noptatice. Alaiul râse iarăşi molcom. 

— Prea bine. Ştim încotro te îndreptai şi ce ginauri fru moase ai. Noi ţi le încuviințăm şi nu avem 
nimic împotriva obiceiurilor voastre de sărmani oameni. Numai că, înainte de a încheia scurta 
întâlnire care ţi se va şterge curând din minte, trebuie să iei parte la dănțuirea noastră. Dă-mi brațul 
şi să deschidem dansul, în poiana noastră minunată. Vezi doară, cavalere cu braţ de fier şi cerbicie 
neînduplecată, pentru tine şi-au împletit suratele şi domniţele din preajma mea cosiţele de argint... 
Crăiasa întinse mina dalbă, asemeni unui lujer de crin abia văzut, făurit din lacrimi de rouă. 

Olaf mulțumi, cu o scurtă plecăciune, fără a primi pof-tirea. 

— Prealuminată crăiasă, legământul încheiat nu-mi îngă duie să dănțuiesc astăzi cu nimeni, de-ar fi 
şi porunca unui trimis al cerului... Paşii mei nu vor porni în sunetul legănat al muzicii, decât alături 
de cealaltă crăiasă, a ini mii, după schimbarea inelelor noastre... 

Un râset mai drăcesc străbătu cercul unduitor al alaiului, şi. Cele nouă iele se rotiră sălbatic. Apoi se 
domoliră ca prin farmec şi rămaseră, statui de neguri străvezii, martore la ciudata întâlnire. Crăiasa 
se încruntă o clipă şi sprâncenele sale alcătuiră un arc de sub care ţâşneau săgeți de foc. Glasul ei nu 
trăda însă nicio schimbare. 

— Vă ştim prea bine obiceiurile mărunte. Totuşi, om prea- sfidător, devreme ce ai fost poftit anume 
în adunarea noastră tainică, vei dănțui alături de noi. lată, am să-ți arăt încă un semn al mărinimiei 
mele crăieşti: ţi-am pre gătit un dar. 


Crăiasa tăie aerul cu nuiaua de aur din dreapta ei, şi din pământ răsări o armură împletită numai şi 
numai din inele mlădioase, din metale neştiute de muritori, bătute în faurăriile subpământene ale 
meşterilor elfi. 

— Priveşte bine armura aceasta, fecior de pământeană, roabă a morţii. Dacă o vei îmbrăca, odată cu 
ea vei purta şi un curaj atât de oţelit, încât nu vei da înapoi din faţa celui mai cumplit vrăjmaş şi vei 
sta totdeauna în fruntea bătăliilor. 

Armura era potrivită pentru căpetenia unor oşti care să cutreiere pământul întreg, încununându-şi 
fruntea numai cu laurii victoriilor. Răspunsul lui, totuşi, fu acelaşi: 

— Armura este cu adevărat fără seamăn pe lume şi e vrednic de slavă făurarul care a turnat-o şi 
călit-o, în ocniţele tainice ale elfilor. Eu, unul, însă, nu o pot primi. 

Crăiasa ielelor îşi muşcă buzele. 

Un zâmbet lunecă apoi pe firul lor de mărgean. 

— Prea bine. ŞI, cu o mişcare uşoară a nuielii, armura se făcu nevăzută. Alt semn cu vergeaua 
fermecată, şi din pământ ţâşni, ca o amenințătoare floare de metal, o spadă ce-ţi tăia răsuflarea, de 
uimire. 

Pe minerul ei erau încrustate toate jivinele şi arătările care pot bântui neguroasele sihle şi singurătăți 
din cea mai pustie miazănoapte. Tăişul — şi mai subțire decât tremurătorul fir de paing. 

— la spada aceasta, din partea noastră, spre amintirea acestei întâmplări din faptul zilei. la spada, 
îndărătnice cavaler Olaf, şi cu ea vei izbuti să străpungi după voie orice armură. Cu o singură 
lovitură, înlătură din calea ta stânci, abate potopul apelor revărsate, stinge pârjolul aprins fără veste 
în codri. 

— Ca să o primesc, trebuie niai-nainte să mă prind în danţul vostru, răspunse statornicul vânător — 
şi legămân- tul făcut nu mă lasă. 

Un murmur mânios se înălță din alaiul crăiesei. Cele nouă iele se strângeau una-ntr-alta şi se 
depărtau iară, asemeni aripilor unei uriaşe dihănii. Stăpâna lor le potoli, cu mâna-i poruncitoare. 

— Încă nu am atins hotarul răbdării mele, le spuse. 

Şi, întorcându-se către oaspetele adus cu şiretlic în luminişul ce le slujea drept sala tronului, îl 
îmbie: 

— Cavalere, credința ta poate mişca până şi inima noastră lipsită de căldură. Dar, de vreme ce ai 
sosit aici, nu poți pleca înainte de a cunoaşte farmecul pătimaşelor dansuri ale ielelor. 

Alege-ţi alt dar, dacă ţi se va părea mai potrivit ca să îţi împodobească veşmântul de nuntă. 

Sub privirea încordată a lui Olaf, din văzduh se întrupa o pereche de cizme cum închipuirea 
pământeană nu poate zămisli. 

Aveau pinteni de aur şi carâmbi de diamant. Focuri de pe alte tărâmuri le dăruiau mii şi mii de 
sclipiri. 

— Cu cizmele acestea nu vel mai cunoaşte oboseala. Vei putea să străbaţi codri şi munţi, pe urmele 
celei mai sprin tene şi neobosite sălbăticiuni. 

— Vei fi veşnic fruntea vânătorilor! 

Ci Olaf îşi plecă încă o dată fruntea şi vorba lui sună la fel de răspicat ca şi până atunci. 

— Mărinimia ta, frumoasă crăiasă peste elfi, întrece tot ce am cunoscut vreodată. Dar nu sunt 
pentru mine aceste cizme... 

Un vânt de spaimă trecu peste copacii zăriți departe în preajma luminişului. 

Calul credincios, Svarten, îşi scutură coama noptatecă, Câinele gemu încet, aruncând priviri de 
vietate hăituită. 

— Poate că ţi-ai pus în gând să goneşti pe întinsul fără pulbere al mărilor, cavalere Olaf. 

Crăiasa ielelor vântură de şapte ori cu vergeaua ei fermecată, şi peste măgură pluti imaginea a şapte 
corăbii — şapte păsări din lemn şi pânze, cu catargele fluturânde. 

— Priveşte-le, ale tale vor fi, aidoma acestora. Şi, pe lângă ele, un lanţ de aur, lanţul amiralul" 
Vânătorul clătină din cap. 


— Chiar de aţi face să se adune la picioarele mele avuţii nemăsurate, nestemate şi arme minunate, 
nu îmi voi schimba voia. Cel dintâi dans de astăzi va fi al miresei mele. 

În minuta aceea se petrecu ceea ce nu i-a fost dat să vadă unui ochi de muritor, nici să audă vreunui 
duh al firii. 

Crăiasa ielelor suspină. 

— Am ajuns la capătul șirului de daruri ce-ţi pregătisem. 

Nu îmi mai rămâne decât unul, căci ţin cu orice preţ să te prinzi cu noi în joc. 

Cele nouă dănţuitoare din alaiul ei închiseră ochii, să nu. Fie martore ultimei ispitiri. 

Căci stăpâna lor desfăcuse braţele unei stele de mare — cămaşa de mătase nălbită sub clarul de lună, 
în care se odihnea, dormindu-şi zilele în iatacul de sub muntele de cleştar. 

— Cămaşa aceasta, primită de la mama mea, crăiasa şi renelor, o poţi lua, ca să o dăruieşti miresei 
tale. 

Nici acum nu te prinzi în dans? 

— Nu, fiindcă i-aş zdrobi inima curată, dacă ar afia cum a ajuns în stăpânirea mea gingaşul strai. 

— la seama, vânătorule prea îndrăzneţ, să nu fi întins peste puteri struna arcului trufiei tale! îţi las 
cea din urmă alegere: pentru că ţi-ai măsurat voinţa cu a noastră şi nici în ruptul capului nu ţi-ai 
schimbat hotărârea, vei fi osândit. Ce pedeapsă primeşti mai uşor: să dansezi cu noi, până la 
istovire, cinci ceasuri în şir, ori... 

— Opreşte-te, crăiasă nemiloasă, strigă Olaf. Nu am nevoie de cruţarea ta. Oricare ar fi cealaltă 
osândă la care te-ai gândit, mă supun 

— Dacă nu va sta în puterea mea să. Mă împotrivesc, fără ajutorul unor puteri ale întunericului... 
Nici nu isprăvi bine vorbele acestea, că se dezlănțui un vârtej amețitor. Nu se mai deosebea piatra 
de apă, muntele de pădure, ziua de noapte. Calul necheză tânguitor. 

— Singur ţi-ai ales nimicirea, strigă, pe deasupra vuietului spăimântător iscat, crăiasa. Îl atinse apoi 
de cinci ori pe umăr, şi din trupul vânătorului izvori un pârâiaş de sânge roşu ca purpura de pe 
mantia regească. 

— Vei sângera astfel, osândit de mâna mea crăiască, douăzeci şi patru de ceasuri în şir, până se va 
secătui în tine izvorul vieţii. Nimeni şi nimic nu se va vădi în stare a te scoate la liman. Pleacă 
acum, la mireasa căreia i-ai fost atât de statornic, încât n-ai voit să-i răneşti inima dănțuind întâi cu 
noi, ci mai degrabă te-ai rănit pe tine însuţi, aducându-ți pierzania. O moleşeală jilavă se strecura în 
trupul voinicului. Se chinui până aburcă pe spinarea calului Svarten, în-tinzându-se cât era de lung, 
cum făcea pe puntea corăbiei, în toiul furtunii. Simţind la ce strâmtoare se afla stşpânul, ; armăsarul 
porni încet, cu pas domol, călcând peste bolovani, peste împletiturile de muşchi şi lichen, cu grijă să 
nu-şi zdruncine prețioasa povară. Câinele Otgulf trepăda alături, scheunând a jale, lingând picăturile 
de sânge care însemnau prin codrul, acum luminat de primele sulițe ale soarelui, drumul către 
moarte al lui Olaf. Era aproape de nămiezi, când ajunseră în preajma zidurilor cu metereze îmbinate 
zdravăn din copaci întregi, care străjuiau aşezarea părintească a destoinicului vî-nător. 

Neliniştită de lătrăturile şi vaierele câinelui, mama cavalerului, cu pletele-i colilii prinse cunună în 
jurul capului nins de ani, alergă în întâmpinare la poartă. Olaf se ridicase în scări şi se străduia din 
răsputeri să stea drept. Nu voia cu niciun chip ca, tocmai în pragul praznicului de nuntă, bătrâna să 
ghicească cumplitul adevăr. 

— De ce curge sângele tău roşu ca vinul? Ce săgeată te-a țintit, în ziua cununiei tale, lumina ochilor 
mei? 

— Nu fii îndurerată, măicuţă, m-am zgâriat trecând pe lângă o tufă de măcieş sălbatec. 

— Şi de ce ţi-e chipul tras şi palid? 

— Am vânat peste pripoare şi poieni, sub revărsarea razelor de lună, şi am căpătat culoarea lor, mai 
apucă să rostească Olaf, coborând anevoie de pe armâsaru-i negru. 

Sângele îi umpluse cizmele şi lăsa Lăculeţe pe podelele acoperite cu blănuri de lup şi urs. 

Mama chemă doi slujitori şi-l urcă în patul din încăperea hărăzită mirilor. 

Un călăreț goni pe un cal în spume, purtând vestea cea rea logodnicei, sfielnica Birgit. 


Birgit se făcu albă toată, statuie vie de omăt. Îmbrăcă straiul de cununie şi, însoţită de dangătul de 
jale al clopotelor, plângând soarta statornicului cavaler, nu se opri decât în poarta casei lui. 

Fără un cuvânt, pătrunse în încăperea unde voinicul se stingea cu încetul, pălit de mânia ielelor 
înfruntate până la capăt. 

Îşi strânseră mâinile, în vreme ce neamurile şi părtaşii la lupte şi fală ai lui Olaf sunau din corn, 
pentru adunarea de îngropăciune. Prevestirea crăiesei ielelor se arătă, vai, întru totul adevărată. 

La capătul a douăzeci şi patru de ceasuri, după ce fusese atins de cinci ori cu nuiau vrăjită, suflarea 
destoinicului vânător se stinse. 

Birgit mai pâlpâi de câteva ori, luminare suflată de vânturi aprige, şi îşi dădu şi ea duhul. 

Faţă de o credinţă într-atât de pilduitoare, neamurile, prietenii, toți cei care-i îndrăgiseră, luptaseră 
alături de Olaf, petrecuseră împreună şi fuseseră răpiți de viersul dulce al alăutei Birgitei, hotărâră 
să nu fie îngropaţi, ci să-i păstreze spre a fi văzuți şi pomeniţi de urmaşi. Nu-i puseră în straie 
cernite, de morţi, ci îi lăsară aşa cum îşi trăiseră ceasurile din urmă, înveşmântați pentru cununia 
căreia îi jertfiseră totul. 

Un vânător coborât din hotarul de miazănoapte aduse un sloi cât un stat de om, în care încăpură 
amândoi ca într-o raclă. Şi aşa, mulţi fii şi fecioare ale pământului scump al Norvegiei se perindară 
şi-i priviră, cu genele înnourate, pe cei doi îndrăgostiți, Olaf şi Birgit, învingători şi dincolo de 
moarte ai relei crăiese a ielelor. 


Kwangip biruitorul 
poveste din Ţara De Foc 


Încă de la naşterea sa, semne date de firea întreagă au vestit că Kwangip este hărăzit a să-vârşi fapte 
mari, spre a schimba în bine soarta seminției Yahganilor. 

Nici nu se înălțaseră din cortul țuguiat al părinților cele dintâi strigăte ale pruncului abia venit pe 
lume, şi au prins să se arate semnele acelea, punând pe gân-duri pe bătrânii tribului. 

Din stâncile înşirate pe malul mării fără capăt Şi veşnic bătută de vânturi turbate, se prăvăliră 
lespezi uriaşe, alcătuind o punte ciudată către largul apelor. Talazurile vuiră puternic şi apoi îşi 
plecară ca la o poruncă, toate odată, crestele de spumă, parcă recunoscând un stăpân ce se ivise 
atunci. 

Stoluri dese de păsări alergară pe cerul fumuriu, stri-gând cu glas ascuţit în graiul lor: 

lată-l că soseşte, iată-l că soseşte, soseşte căpetenia celor trei târâmuri! 

Flăcăul începu să crească văzând cu ochii. Zvârlea bolovanii până deasupra celor mai înalţi copaci, 
şi apoi îi prindea în palmă, bolovani sub a căror povară se în covoiaseră până atunci cei mai vânjoşi 
tineri ai tribului. 

La jocul penelor, dacă sufla el o dată, se împânzea cerul de un nor de pene, de ziceai că păsările de 
prin toate ostroavele pe care călcase picior omenesc au fost jumulite laolaltă. 

Şi aşa îi mergea în toate cele, încât nu era de mirare că cei mai bătrâni dintre Yahgani clătinau 
mulțumiți din capul pleşuv, rostind: „Flăcăul acesta ne va scăpa de multe rele.” 

Kwangip era cel mai iute la alergare, ca săgeata slobozită de cel mai iscusit arcaş. Oricare alergător 
nici nu se dezmorţea bine fugind, că flăcăul însemnat din naştere pentru fapte mari ajunsese deja la 
țintă. Ba încă se şi întorsese, să-i întrebe pe ceilalți de sănătate, în felul acesta, cât ai vâna de trei ori 
şi ai pescui de două ori, flăcăul se şi împlinise în bărbăţie falnică şi vitejie neclintită. 

La minte era deopotrivă de copt, aşa că se hotărî să cerceteze cu de- âmănuntul rânduielile după 
care se cârmuiau pe-atunci Yahganii, ca să vadă dacă nu cumva se pot întocmi altele, mai potrivite 
şi mai temeinic chibzuite. 

Îi păru, înainte de toate, că prea ades se stârneşte vrajbă din pricină că în aceleaşi locuri se adună 
buluc vână-torii din toate colțurile ţării, unde focul trebuie să fie apărat şi ferit cu străşnicie, căci 
stingerea lui aduce nenorociri cumplite. 


Curgea sânge de frați în încăierările ce se năşteau de fiecare dată, pentru că nimeni nu voia să se 
lase mai prejos. 

Kwangip, care cunoştea pe de rost unde şi cum poate fi doborâtă fiecare sălbăticiune, prin ce 
capcane şi momeli anume, statornici: de trei ori zece şi încă o dată zece fără unul, era numărul 
ținuturilor bune pentru vânătoare. 

Oamenii tribului n-aveau decât să se perinde cu rândul, după o hotărâre luată de obşte, pe aceste 
ținuturi prielnice vânatului. 

Vărsările de sânge erau înlăturate şi nici nu se mai iroseau puterile în certuri şi tărăgănate hărțuieli 
pentru împărțeala vânatului doborât. 

înțelepții tribului îi înduplecară chiar pe cei mai arță-goşi să primească rânduiala nouă cu care 
venise Kwangip. Îi aduseră laude pentru mintea ascuţită în această împrejurare. 

Mai târziu, flăcăul hărăzit a schimba soarta seminţiei sale se înturnă către alte lucruri, a căror stare o 
socotea stavilă în calea săvârşirii de fapte vrednice de slavă şi cinstire. 

De pildă, oamenii tribului rămăseseră la' fel ca în clipa * când păşise pe pământ cel dintâi om, 
străbunul tuturor neamurilor. Nu cunoşteau scurgerea vremii. Nu ştiau să-ți spună când s-a petrecut 
o anumită în-tâmplare, nici ce vârstă a împlinit feciorul ori tatăl lor, decât luându-se după numărul 
vânătorilor la care luaseră parte în răstimp. 

Kwangip iscodi şi pentru aceasta o împărțeală cu tâlc. Supuse sfatului bătrânilor şi al obştei cele 
văzute şi cunoscute de dânsul în îndelungatele sale cutreierări pe sumedenie de ostroave. Sfatul 
încuviință spusele lui, pline de miez. De-atunci înainte, rotirea timpului fu despărțită în opt părți, 
hotărnicite după semne aflate la îndemâna oricui. Prima parte se scurgea de când începe fumul să se 
aplece spre pământ, până ce este găsit cel dinții ou de pasăre. Cea de-a doua ţinea până când 
răsăritul soarelui începe să lumineze nemărginirea mării şi oamenii puteau să se îmbărbăteze a ieşi 
în larg cu luntrile acoperite cu piei de foci. Urma apoi partea zilei când, cât ai bate de câteva ori din 
palme, se coceau ouăle în spuză. După care venea aceea ce se încheia în clipa desfacerii coajei de 
pe trunchiul copacilor rămaşi golaşi. 

Şi aşa se înşirau una după alta cele opt părți în care i se dezvăluie lui Kwangip că se desface mai 
repede timpul, ajutându-i pe oameni să păstreze fără greş în amintire cele mai de seamă întâmplări. 
Doar după ce semenii lui se deprinseră cu noile orân-duieli, puternicul flăcău găsi cu cale că poate 
purcede la împlinirea vitejiilor în care nădăjduiau, cu mic cu mare, locuitorii de pe ostroavele 
cunoscute. Îl însuflețea vrerea de a-l bate pe Hannush, uriașul care năpăstuia de la începutul 
începuturilor tribul Yah-ganilor. 

De câte ori prânzea vreunul dintre ei, fie şi pentru cea mai măruntă îmbucătură, trebuia să-l facă 
părtaş pe Hannush, lăsându-i acestuia din mâncare. 

înainte şi după fiecare vânătoare, aşijderi, aveau Yah-ganii totdeauna grijă să strângă deoparte 
tributul cuvenit namilei, care te băga în sperieți. Câteodată îi trimiteau într-o luntre încărcată cu 
daruri, pe cea mai chipeşă fată a tribului. Ducea solia lor, împodobită cu cununi de alge verzi şi 
cafenii, ca şi cum i-ar fi fost deschis drumul spre cea mai de preţ bucurie a vieții sale. 

Niciuna din fecioare nu se întorsese, pentru a le spune cum era sălaşul uriaşului. 

De cutezau să încerce o împotrivire, călcând straşnica lege lăsată din străbuni, amarnic îi. Mai 
pedepsea neîndurătorul Hannush. 

Când le era lumea mai dragă luntraşilor porniţi la pescuit, cu căngile lor de os pregătite să le înfigă 
în peşti ori în leii de mare, din mijlocul valurilor se ridica namila în carne şi oase. Îşi împlânta 
picioarele în străfundul nămolos şi azvârlea în sărmanii pescari cu stânci col- țuroase. Le făcea 
țăndări luntrile, iar pe ei îi zdrobea şi le dăruia o moarte în grele cazne. Alteori mânia matahalei era 
şi mai oarbă. Se apropia la o bătaie de săgeată de țărm şi, prinzând cu mâna într-un singur snop 
săgețile necugetaţilor, care îşi ziceau că poate-poate, strângându-se puzderie, vor izbuti să 
îndepărteze pacostea de pe meleagul lor — îi nimicea până la unul. Nu se lăsa până ce nu turtea şi 
răzuia de-a binelea, ştergându-le de pe fața pământului, corturile cele mai apropiate de mare. 


Fireşte că după ce pătimeau osândă sângeroasă, Yah-ganii nu mai îndrăzneau măcar să rostească 
numele uriaşului, necum să mai percupeţească ori să drămuiască ceva din jertfele cerute de acesta 
ca să le îngăduie să iasă în larg cu luntrile. 

Kwangip îşi îndesă în tolbă carne uscată, turte, poame, să-i ajungă pentru o rătăcire al cărei capăt 
nu-l ştia nici el. Cârmindu-şi cu dibăcie luntrea uşoară, intră pe tărâmul neguros şi pustiu unde 
hălăduia neîmpăcatul vrăjmaş al oamenilor. 

Înfruntă fără să clipească munţi de talazuri. Ocoli os- troave de pe care lighioane hâde, cățărate în 
copaci chirciți şi strâmbi, îi împuiau auzul cu tânguiri cobindu-i moartea grabnică. 

Într-un târziu, când aproape uitase dacă s-a născut şi a vieţuit altundeva decât pe luciul veşnic 
mişcător al apei, sosi la un zid de neguri. Nu te loveai de nimic, nu întâlneai decât golul înaintea ta, 
întinzând mâna — totuşi ceva cu neputinţă de trecut te împingea mereu îndărăt. 

Flăcăul nu se lăsa însă abătut din cale. Strânse mă- nunchiu zece săgeți, le potrivi în arc şi ținti cu 
mare băgare de seamă. 

Săgeţile izbiră cu vuiet, încât chiar din brâul de cețuri scăpărară săgeți. Brâul se destramă într-un 
singur loc, cât să încapă un vârf de unghie. Kwangip nici nu dorea mai mult. Rosti un descântec şi 
luntrea se micşoră, se făcu tocmai pe potriva bortei ivite în zidul de neguri. Până să se aştearnă la 
loc o pânză şi mai deasă, flăcăul zburase dincolo de el, prin borta aceea. 

Scapără un amnar de o cremene, şi licărul acela îl călăuzi prin întunecimea de nepătruns ce stăpânea 
în apropierea namilei spre care se îndrepta. 

Vezi însă că foşnetul nelămurit pricinuit ' de fâşia de ceţuri îl trezi din somn pe uriaş. Ciuli urechile 
şi se încredința că un muritor de rând trecuse pragul tărâmu-lui său. 

Hannush, care stătea într-o rână, se ridică în picioare. Numaidecât un vârtej smintit fu cât pe-aci să 
înghită luntrea flăcăului pornit din corturile ţuguiate ale Yah-ganilor, ca să răpună namila. 

Kwangip nu-şi pierdu cumpătul. Atinse cu mâna marginile luntrii, şi aceasta se închise ca o nucă. 
Viteazul se prefăcuse în miezul ei. Vârtejul îl purtă cât îl purtă astfel, pe urmă, după ce matahala îşi 
sfârşise pregătirile de luptă şi apele îşi ostoiră fierberea, nuca se opri chiar la picioarele lui 
Hannush. 

Kwangip strânse iarăşi marginile luntrii fermecate, care je deschise şi flăcăul păşi afară. 

Zărindu-l pe cel adsit să se ia la harţă cu dânsul, ca să-şi izbăvească neamul, Hannush se porni pe 
râs. Hohotea de se cutremurau pragurile lumii. Viteazul zbura la o sută de paşi numai, împins de 
răbufnirea de vijelie ţâşnită printre măselele mari cât un copac, îndărătnic şi învârtoşat de vrerea lui 
curajoasă, Kwangip se întoarse şi de astă dată. 

— Unde te-ai pitit, gânganie bicisnică, să te strivesc pentru totdeauna! răcni uriaşul. 

Fără vorbă, i-ar fi răpit voinicului auzul, dacă acesta nu ar fi avut înțelepciunea de a-şi pecetlui 
urechile cu chihlimbar străveziu. 

Folosindu-se de clipa de buimăceală a nelegiuitului, Kwangip se prefăcu într-o rimă. Se lipi de 
picioarele lui cât un stâlp din trecătoarea ce păzeşte pătrunderea pe meleagul iazmelor şi se furişă 
de-a lungul spinării noduroase, pe grumaz. 

În vreme ce Hannush dibuia în neştire, flăcăul se îii- «trupă iarăşi în făptură omenească. Cu o 
custură bina ascuțită harşt! reteză şuviţa de păr din fruntea namilei. Izbuti apoi să se pituleze printre 
degetele lui scorţoase, cât un par fiecare, şi, legând cu un os de balenă şuviţa smulsă cu primejdia 
vieții, cântă un farmec în jurul ei. Hannush se simţi năpădit de o ameţeală ciudată. Capă-ţâna lui cu 
ochi împrejmuiţi de spini se clătină. Pe ne» gândite, matahala începu să umble împleticit. Mergea 
din. Ce în ce mai iute, mânat de vrăjile puternic urzite de flăcău. Trecu razna de-a dreptul prin zidul 
de neguri, ce se nărui sub picioarele sale. 

Viteazul se ţinea după dânsul, pas cu pas, fără a-l slăbi din ochi, ca o umbră. Tot ceea ce gândea 
flăcăul era silit să facă întocmai şi uriaşul, cu ajutorul şuviţei tăiate la tanc din coama uriaşului. 
Kwangip îl mână astfel către văgăuna lumii, acolo unde au putrezit încă de pe vremea lui Kanis, 
cele mai mari balene şi unde toate vieţuitoarele sunt împietrite în nemişcare. 


Neştiutor de prăpastia lacomă ce-l pândea, Hannush sa pierdu într-o dănţuire pătimaşă, după cum 
viteazul învârtea în mâinile sale meştere şuviţa înfățişând viaţa namilei. Kwangip mai aşteptă puțin 
şi, când îi veni la în-demână, aruncă în fundul valului şuviţa ce-i slujise de legătură pentru 
năprasnica matahală. Hannush se năpusti şi el, bezmetic, în prăpastia oarbă. Văgăuna lumii îi înghiți 
şi trupul ca pe-o pană de pasăre, ca pe un pai netrebnic. Stăpmirea pustiitoare a lui Hannush luă sf 
îrşit. Kwangip nu avea însă răgaz. 

Ținuturile de baştină mai erau bântuite şi de alt tartore. Era căpcăunul Ciemik, care zi cu zi ucidea 
pe cei mai buni dintre Yahgani, înfruptându-se din trupurile lor. [lazma aceasta îşi avea vizuina în 
inima gheţurilor, printre munţii străvezii şi cutremurătoare furtuni de zăpadă. 

Se înfăşură Kwangip în blănuri de urs alb, întări cu frânturi de onix capătul luntrii — ca la nevoie să 
spargă cu ciocul ei gheţurile — şi purcese în noua lui călătorie. 

Prin bezne, sub cerul lăsat tot mai jos, gata Să strângă într-o îmbrăţişare ucigătoare pământul, îl 
îndruma spre ţel steaua depărtărilor din miazăzi. 

Când şi când, boita era brăzdată de şiraguri de stele. Cădeau ploi scăpărătoare, apunind pe vecie. 
Alteori lunecau tăcut pe lângă dinsul dihănii din ale căror nări apa țâşnea până la înălțimi nebănuite. 
Cu o singură izbitură din coadă, rostogoleau ca pe o pana cea mai zdravănă dintre balene. 

Flăcăul înainta fără popas către sălaşul căpcăunului. Curând nu se mai zări în fața lui decât un 
necuprins acoperit de zăpezi şi gheaţă. Dar, până să răzbească la tărâmul neîndurătorului ucigaş, 
mai avu de fucă Kwan-gip. Luntrea o luă la goană către un munte proptit stavilă acolo încă de pe 
când nici nu apăruse suflarea vieții pe pământ. 

Negru şi prevestitor de pieire, muntele acela trăgea spre el orice lucru în alcătuirea căruia intra 
măcar o fărâmă de fier. Viteazul avea o custură asupra lui. O aruncă în unde, aruncă şi arcul — dar 
muntele tot nu voia să-şi lase prada. 

Luntrea s-ar fi zdrobit de peretele muntelui şi praful s-ar fi ales de Kwangip, dacă nu ar fi frânt-o în 
două, în ultima clipă. 

Sărind în jumătatea care era făcută numai din lemn, lopată din răsputeri până ce scăpă de înrâurirea 
blestemată a muntelui cu pricina. Trecuse ca printre urechile acului, între viaţă şi moarte. Pluti 
flăcăul aşa şi, încheind din jumătatea de luntre rămasă o luntre întreagă, o trase la țărmul pustiei de 
gheață. O legă bine de un țăruş şi o luă la picior, către vizuina lui Clemik. 

Îi aţinură calea mai întâi trei nguruvili albe: vulpi cu cap de şarpe veninos şi cu un ghimpe în vârful 
cozii. Kwangip scoase de la sân o secure de piatră ţinută anume pentru împrejurări grele. Cu o 
vânturare, le reteză la câteşitrele cozile stufoase. Desprinse după aceea ghimpele înveninat şi 
împleti cozile într-un lat gros. 

Cu laţul acela în mână, se roti în jurul celor trei ngu-ruvili, care căutau să-l împresoare şi, cum îi 
veni lui bine, haţ! îl zvârli şi le prinse. Trase vârtos, trase, şi peste câteva clipe cele trei supuse ale 
căpcăunului zăceau fără viaţă. 

Pe întinderea orbitoare a zăpezii îi tăiară calea o haită de lupi. Erau deopotrivă de albi, foarte 
anevoie se putea desluşi blana lor zburlită de pânza de zăpadă. Mai cu seamă că în văzduhul 
îngheţat, în care până şi răsuflarea plutea ca un nouraș, juca un luciu înşelător. Îi fu totuşi de ajuns 
lui Kwangip să smulgă un smoc din blana celui mai apropiat dintre colțoşi, ca să-şi poată împlini 
vraja, care nu-l trădase niciodată, la aman. Aruncă firele de păr unul peste altul. Lupii nu avură 
încotro: se repeziră unul la altul, se încăierară grămadă. Se sfâşiară şi se hărtăniră, sub puterea de 
neînvins a vrăjbii, de-i creştea lui Kwangip inima de bucurie. Abia acum calea spre sălaşul 
căpcăunului era deschisă. Aşa i se păru viteazului — dar nu era la capătul încercărilor. Turnuri de 
gheață i-o mai stăvileau. Vietăți mişelnice croite numai din ţurțuri- încercau să înțepe cu puzderie 
de ace, a căror atingere îți oprea sângele şi ţi-l închega în bulgări. 

Kwangip îşi făcu un culcuş din penele păsărilor, adunate pămătuf de-a lungul întregii sale 
cutreierări. Ingână un cântec ştiut doar de el, şi culcuşul se înălță uşurel de pe faţa pustiei de gheaţă. 
ÎL purtă lin, teafăr chiar în pragul peşterii în care Clemik îşi târa prăzile. Acolo muriseră adesea 
oamenii de prin ostroave, cei de pe meleagurile Araucaniei, ca şi cei din ţara unde zi şi noapte 


dăinuie focuri mari, bogate în fum. Mormane de oase omeneşti înconjurau vizuina în care huzurea 
tartorul căutat. Porţile erau alcătuite din ţeste. Cât zăreai cu ochii, împrejurimea era acoperită de 
urmele ospăţului spurcatei lifte. 

Trase o dată cu praştia şi-l nimeri cu o grindină de bolovani într-un ochi. lazmei nici că-i păsa. 
Bolovanii se fărâmiţară, numai la atingerea pleoapei sale înghețate. 

Căpcăunul se întoarse atunci spre muritorul care-l tulburase şi- 1 împroşcă doar pe o nară cu 
suflarea lui blestemată. 

Jumătate din trupul lui Kwangip se încleşta în gheaţă. Grozăvenia aceea împielițată suflă şi pe 
cealaltă nară. Flăcăul rămase pironit, ca şi cum l-ar fi croit cineva din gheaţă, de la naştere. După 
această ispravă, lifta căscă fălcile fioroase şi nici nu mai cată spre sărmanul flăcău. 

Viteazul între vitejii yahgani nu fusese nici el prins chiar pe nepregătite. Apucase să soarbă dintr-o 
cupă în care topise trei tăciuni şi o mină din jăratecul adus de acasă. 

Licoarea aceea de foc îi alergă prin vine, îi însufleți mădularele, îi dărui iară viață. Gheaţa aşternută 
peste dânsul de suflarea lui Clemik îşi desprinse coaja. Straiul îngheţat şi înăbuşitor se dezlipi de pe 
încheieturile viteazului, se făcu bucăţi şi se topi cu desăvârşire. 

Kvvangip dădu ocol peşterei şi, printr-o deschizătură, se lăsă să lunece în josul laţului făcut din 
cozile celor trei nguruvili ucise. Tiptil, pătrunse la căpătâiul căpcăunului, care acum dormea 
nepăsător. 

Cum sforăia cu gura căscată, viteazul îi turnă pe gâtlej o cupă întreagă din licoarea aceea minunată. 
În trupul colcăind de sânge negru, învârtoşat, licoarea se prefăcu în jar nestins. Năpădi măruntaiele 
liftei. Clemik se trezi din toropeală şi, răcnind avan, se zvârcoli şi se tăvăli pe pardoseala lunecoasă 
a peşterii. Trosneau gheţurile sub trupul lui, pereţii falnici şi turnurile de sloiuri împrejmuitoare erau 
zdrobite. Căpcăunul mai izbuti să strige: 

— Mă va răzbuna sora mea, Lukimo, stăpâna apelor, cu roiul ei de duhuri. Nu mai rămăsese dintr- 
insul decât o mână de cenuşă. Bucuros că îl biruise şi pe celălalt ucigaş al oamenilor, Kwangip 
străbătu nesupărat de nimeni pustia de gheaţă. Sosi la locul unde-şi legase luntrea şi plecă spre casă, 
să ducă Yahganilor vestea cea mare. Amenințarea căpcăunului, vai, nu rămase deşartă. Nu era 
flăcăul nici la jumătatea drumului, şi din senin se porni cea mai învolburată vijelie. De zece ori câte 
zece furtuni îmbinate laolaltă n-ar fi cuprins atâta mânie. Talazurile creşteau la înălțimea atâncilor, 
cu creste la fel de zimţate. Cel mai firav râuieț se prefăcea în şuvoi năvalnic. Cerul se spărsese şi 
curgea topit în apă, să înece întregul pământ. Şuvoaiele se alipeau şuvoaielor, năruind şi pustiind 
totul în calea lor. Puhoaiele se lățeau pretutindeni, ostroavele erau acoperite de năboirea apelor. 
Curând, din meleagurile cunoscute oamenilor din cele mai străvechi şi îndepărtate rătăciri nu mai se 
zărea măcar un petec. Marea fără hotare îşi întinsese stăpânirea spumegată. Până şi cei mai înalți 
munți unde alergaseră să-şi găsească adăpost oamenii apăsaţi de negre spaime erau doar bălți 
păcătoase. 

În prăpădul acela de neîndurat, Kwangip nu-şi pierduse nici viaţa, nici nădejdea. La un semn al său, 
luntrea se închise precum o carapace de ţestoasă, rotundă toată. Inlăuntrul ei viteazul se putea mişca 
în voie, avea şi loc să răsufle. Hrană îşi pusese deoparte destulă, de pe drum. Iar carapacea aceea 
trainică era mai tare decât orice piatră ori fier şi în stare să înfrunte nevătămată dezlănţuirea 
prăpădului. 

Stătu acolo Kwangip patru părți din cele opt în care statornicise să fie împărțită rotirea vremii. Când 
văzu printr-o bortă că apele scădeau şi Lukimo dădea bir cu fugiţii răzbită de răbdarea şi 
împotrivirea lui şi mocnind de ciudă, viteazul îşi făcu la loc luntrea. Săgeta necuprinsul de ape şi, 
vâslind de zor, ajunse acasă. Oamenii toţi îngheţaseră. El turnă cu grijă licoarea fermecată, izvorâtă 
din foc, în cupe, şi făcu ocolul ostrovului său de baştină, lăsând stropi izbăvitori pe buzele Yahga- 
nilor adormiţi pe veci. 

Se treziră rând pe rând, se frecară Ia ochi şi aduseră slavă viteazului, pentru că îşi păstrase văpaia 
nădejdii, în mijlocul prăpădului abătut peste lume şi se gândise să le aducă şi lor îndărăt viaţa. Nu 
trecu mult şi Yahganii se înmulțiră iarăşi. 


Trecură din ostrov în ostrov, încât astăzi îi poţi întâlni până 

— Departe, din anotimpul când cade prima zăpadă, până în ziua când cel dintâi copac îşi desface 
coaja. lar toate acestea le datorau vitejiei, iscusinței, stăruinței celui mai destoinic dintre flăcăii 
ridicați dintre ei, lui Kwangip, biruitorul uriaşului Hannush, al căpcăunului Clemik şi al meşterei 
apelor, Lukimo. 


Take-Trai 


poveste japoneză 


Într-un sat trăia un om foarte distrat. Toţi îi spuneau: Take-Trai. De cu seară, Take-Trai spuse soției: 
— Pregăteşte-mi hainele de sărbătoare. Mâine în zori plec la oraş, la iarmaroc. 

— Vei avea tot ce-ţi trebuie, numai să nu uiţi un cadou pentru mine. 

În zori Take-Trai era în picioare. 

— Nevastă, nevastă, unde mi-i pălăria? întrebă el cotrobăind prin casă. 

— Este în cuierul din tindă, răspunse nevasta sa cu voce somnoroasă. 

În tindă atârnau alături în cuier pălăria şi coşul de paie. Take- Trai puse pe cap coşul de paie. În 
piciorul drept încălță un pantof de paie, iar în cel stâng un sabot de lemn. 

„Cine trebuie să plece, n-are timp de aşteptat”, îşi spuse el strângându-şi brâul. Dar după o clipă se 
gândi: „Să iau cuțitul cu mine. Câte pericole paşte pe om la drum!”, îndată strigă: 

— Hei, nevastă! Mi-ai pregătit cuțitul pentru drum? 

— Da, l-am pregătit, este în cui în bucătărie. 

Take-Trai se duse în bucătărie. Cuţitul atârna de un cui în perete, iar alături se afla o umbrelă. Take- 
Trai luă umbrela, o înfipse la brâu şi porni repede spre oraş, la iarmaroc. 

Abia ajunse în satul vecin şi fu înconjurat de o mulțime de oameni. 

— Uitaţi-vă ce om ciudat, în loc de pălărie şi-a pus coşul pe cap! 

„Curios, cine-i zăpăcitul care poartă un coş în loc de pălărie?” se gândea Take-Trai, uitârâdu-se în 
stânga şi în dreapta. 

De-abia dincolo de sat, când vru să se mai răcorească puţin, vru să-şi scoată pălăria şi dădu de coş. 
De mânie îl aruncă în şanţ. Dar în drum spre oraş, Take-Trai mai trecu printr-un sat. Abia intră, când 
deodată auzi râsete împrejur: 

— Uitaţi-vă, uitați-vă, ce om ciudat, un picior încălțat cu paie, celălalt cu lemne. 

Take-Trai se uită la picioarele sale. Amuţi de mirare, îşi aruncă repede papucul de paie şi sabotul de 
lemn şi porni mai departe. 

Mergea şi se uita cum oamenii strângeau orezul de pe câmp. Saluta secerătorii, iar aceştia 
răspundeau politicos: 

— Pe o căldură ca asta mergi fără pălărie. Ai putea cel puţin să-ţi aperi capul cu umbrela. 

— Dacă aş avea umbrelă, n-aş aştepta sfatul vostru. 

— Dar ce ai la brâu? 

— Cum ce am? Un cuțit! 

— Om bun, aceasta-i umbrelă, nu cuțit. 

Take-Trai se înfurie. „Nevastă-mea mi-a făcut asta. Am sl-i arăt eu. Mă întorc îndată acasă.” 

Când ajunse în satul său, intră în prima casă din marginea satului. 

— Eşti o leneşă, o neglijentă, necinstită, începu el să strige încă din prag. Din cauza ta a trebuit să 
mă întorc din drum, să renunţ la iarmaroc. 

— Nu cumva ai greşit casa, vecine? întrebă gospodina. 

Take-Trai se ruşina foarte mult. leşi din casă şi alergă la prăvălie, ca să cumpere un mic dar şi să se 
scuze pentru neplăcerea făcută. 

— Cer scuze. Că am strigat atât de tare, începu el din prag, când se întoarse de ia prăvălie. V-am 
adus în dar un pachet de ceai. 


— Nu-mi aduc aminte să fi strigat la mine. Şi apoi, prin a ce minune te-ai întors atât de repede de la 
oraş? 

Take-Trai de-abia acum îşi dădu seama că intrase în propria sa casă. Dar de data asta se bucură 
foarte mult. 

— N-am găsit nimic interesant ia iarmaroc. Ți-am cum părat un pachet de ceai şi m-am întors. 
Prepară un ceai proaspăt, bun. 


Muzicanţii 
poveste sârba 


Au fost odată ca niciodată patru muzicanți. De unde veneau şi încotro se duceau? — nu ştia nimeni. 
Rătăcitori pe drumuri de ţară, cântau pe la hanurile de la răscruci pentru călătorii osteniți. Şi, uneori, 
truda le era răsplătită cu o bucată de pâine şi câțiva bănuţi. Alteori însă... 

Într-o seară târzie, au poposit pe o culme de deal, lângă ruinele unei cetăţi străvechi, i-au dat ocol — 
cu oarecari temeri — şi s-au aşezat apoi sub un zid, la loc ferit... 

— Înnoptăm aici? întrebă unul. 

— Dacă „slăvitul stăpân” n-are nimic împotrivă, răspunse şugubăţ cel din dreapta. 

— Să-i cântăm ceva, poate l-om îmbuna şi ne-o îngădui să ne odihnim aici, vorbi al treilea. 

— Hai! se învoiră râzând tuspatru. 

Aşa se auziră în noaptea aceea, sus pe culmea dealului, acordurile celui mai frumos dans din partea 
locului. Când viorile tăcură, muzicantul cel şugubăţ se înclină în faţa ruinelor ca un dirijor care 
primeşte aplauzele ascultătorilor. 

— Slăvite stăpin al cetăţii, îngădui preaplecatelor tale slugi să doarmă aici, în noaptea asta? 

O clipă se făcu linişte. Ceilalţi stăteau gata să râdă de cea din urmă şotie a tovarăşului lor, când... 
râsul le îngheță pe buze. Din înaltul ruinelor cobori până la dânşii, răspicat, o vorbă: 

— Îngădui! 

Muzicanţii încremeniră. Totul începuse ca într-un joc de copii, dar iată că jocul făgăduia acum să 
urmeze ca o poveste plină de peripeții. Cu paşi abia simtiti, stăpânul glasului de adineauri li se arătă 
în față. Era un pitic bătrân, bătrân, cu o barbă albă până la pământ şi cu o tichie roşie cu ciucuri 
negri. 

— Vă mulțumesc că nu m-aţi ocolit. Vă mulțumesc, de asemenea, pentru cântecul pe care l-ați 
cântat. Pentru ghi dul vostru bun aş vrea ca să vă răsplătesc. N-am în cu prinsul meu comori, nici 
aur şi nici pietre lucitoare. Dar ceea ce vă pot da vă dau din toată inima. 

Şi, spunând acestea, întinse fiecărui muzicant câte o ramură de nuc. Iar el singur se pierdu apoi 
îndărătul ruinelor. 

— Ce-a fost asta? Ani visat? se întrebă într-un ttrziu unul. 

— Greu de crezut că visăm tuspatru odată acelaşi vis, se îndoi altul. 

— Şi încă cu ochii deschişi. 

— Şi apoi, uite crengile de nuc. 

Doar muzicantul cel mereu vesel şi. Şugubăț tăcea. Se părea că întâmplarea asia ciudată îl cam 
pusese pe gânduri. 

— Ştiţi ce, spuse el, cum, necum, mie nu-mi vine să mă culc pe aici. Simt că n-o să-mi fie somnul 
prea dulce sub ruinile astea. Şi apoi, aici patul nu-i din cale-afară de moale. Eu zic s- o pornim mai 
departe. Ceilalţi s-au uitat unul la altul şi-au încuviinţat. 

— Hai! 

— Dar cu ramurile de nuc ce facem? îşi aminti careva. 

— Faceţi ce vreţi, eu pe-a mea o arunc. Tot n-am ce face cu dânsa. Şi mă şi încurcă la drum, spuse 
cei dinții. 

Şi cum spuse aşa şi făcu. 


Al doilea şi al treilea muzicant îi urmară pilda. Cel din urmă doar o păstră într-un buzunar al hainei. 
Hei. Şi aşa au mers ei cât au mers şi în seara următoare au poposit în satul lor, fiecare la casa lui. 
Dar înainte de a se culca, cel de-al patrulea, muzicant îi dădu copilului ramura de nuc. I-o dădu şi se 
întinse pe laviță, ostenit de lungimea drumului pe care rătăcise şi nedumerit de înlâmplarea 
nemaiauzită prin care trecuse. A doua zi băieţaşul îl trezi încă de cu zori. 

— Ce fel de nuci nri-ai adus, tată? Uite-s, galbene-galbene şi nu le pot sparge nicicum. la încearcă 
şi matale! 

Tatăl se ridică din pat şi privi crenguța de nuc: rodise peste noapte numai nuci de aur. 

Uimit din cale-afară, alergă la prietenii lui, arătându-le şi lor minunăţia. Aceştia nu statură mult pe 
gânduri şi porniră în goană spre ruinile străvechii cetăți. 

Şi toată ziua au răscolit prin iarbă, căutând crenguţele cu atâta uşurinţă aruncate. Dar nu le-au mai 
găsit. 

S-au întors acasă abătuţi şi cu mâinile goale. 

Şi mulți ani de la întâmplarea asta, ei n-au contenit să spună tuturor celor care-i ascultau că omul nu 
trebuie să disprețuiască niciodată nici cel mai neînsemnat dar... câtă vreme el e dat din toată 
inima... 


Inelul fermecat 
poveste rusească 


Undeva, într-o împărăție, trăiau odată un moş şi o babă care aveau un fiu pe nume Martân. Toată 
viaţa bătrânul se ocupase cu vânătoarea de animale şi păsări pentru a-şi hrăni familia. Într-o bună zi, 
moşneagul s-a îmbolnăvit şi, în scurt timp, a murit. Martân şi mama sa au rămas singuri. L-au jelit 
cât l-au jelit, dar nu mai aveau ce face: mortul de la groapă nu se mai întoarce. Au trăit ei o 
săptămână cu ce mai aveau prin cămară, dar proviziile s-au isprăvit. Văzând că nu mai au nimic de 
mâncare, bătrâna s-a hotărât să umble la bani. Moşul le lăsase moştenire două sute de ruble, dar 
baba nu prea voia să se atingă de puşculiță. S-a sucit, s-a învârtit şi, până la urmă, n-a avut încotro: 
doar nu era să moară de foame! A numărat o sută de ruble şi i-a spus fiului: 

— Ține, Martânka! Ai aici o sută de ruble. Cere cu împrumut de la vecini un cal şi o căruță şi du-te 
în târg să cumperi pâine. Poate om reuşi cumva să trecem iarna, iar la primăvară ne vom căuta de 
lucru. 

Martân a împrumutat calul şi căruța şi a plecat la oraş. Trecând el pe lângă nişte măcelării, auzi 
larmă mare şi văzu o mulţime de gură-cască. 

— Ce se întâmplă? îi iscodi pe cei din preajmă. 

Aşa a aflat că măcelarii prinseseră un ogar, îl legaseră de un stâlp şi-l băteau cu ciomegele, 
acoperindu-l de sudălmi. Câinele se smucea, schelălăia şi mârâia. Martân se apropie de măcelari şi-i 
întrebă: 

— Fraților, de ce îl bateţi aşa de nemilos pe sărmanul câine? 

— Cum să nu-l batem pe blestematul ăsta, dacă ne-a furat un but întreg de carne şi l-a spurcat? veni 
răspunsul lor. 

— Ajunge, fraților! Nu-l mai chinuiți! Mai bine mi-l vindeți mie. 

— Dacă vrei, cumpără-l! îi spuse în bătaie de joc unul din măcelari. Dă-ne o sută de ruble pe el şi 
du-te sănătos! 

Martân a scos banii din sân, i-a dat măcelarilor, apoi a dezlegat câinele şi l-a luat cu el. Ogarul a 
început să se gudure pe lângă noul său stăpân, dând bucuros din coadă. Înţelegea, de bună seamă, că 
tânărul îl salvase de la moarte. 

Când Martân a ajuns acasă, mamă-sa a început să-l descoasă: 

— Ce-ai cumpărat, fiule? 

— Mi-am cumpărat prima fericire! 


— Ce tot spui? Care fericire? 

— Iat-o: Jurka! zise el, arătându-i câinele. 

— Şi altceva n-ai mai cumpărat? 

— Dacă mi-ar fi rămas bani, poate că aş mai fi cumpărat, dar toată suta s-a dus pe câine... 

Bătrâna a început să-l certe: 

— Noi n-avem ce mânca, iar tu arunci banii în vânt! Azi am măturat de prin ladă făina care se mai 
prinsese de pereți şi am copt ultima turtă, iar mâine chiar că nu vom avea nimic de pus în gură. 

A doua zi, bătrâna a scos şi cealaltă sută, i-a dat-o lui Martân şi i-a poruncit: 

— Ține, fiule! Du-te la oraş, cumpără pâine, dar ai grijă să nu mai arunci banii pe apa sâmbetei! 
Ajuns la oraş, Martân a început să umble pe străzi, căutând de unde să cumpere pâine, şi a văzut un 
băieţel rău care prinsese un motan, îl legase cu o frânghie de gât şi îl târa la râu. 

— Stai! Aşteaptă! a strigat Martân. Unde-l duci pe Vaska? 

— Vreau să-l înec pe împielițatul ăsta. 

— Pentru care vină? 

— A furat o plăcintă de pe masă. 

— Nu-l îneca! Mai bine vinde-mi-l mie. 

— Dacă-l vrei, cumpără-l! Dă-mi o sută de ruble şi-i al tău! 

Martân n-a stat mult pe gânduri, s-a scotocit în sân, a scos banii şi i-a dat băiatului, iar pe motan l-a 
vârât în sac şi l-a dus acasă. 

— Ce-ai cumpărat, fiule? îl întrebă bătrâna. 

— L-am cumpărat pe Vaska! 

— Altceva n-ai mai cumpărat? 

— Dacă mi-ar fi rămas bani, poate că aş mai fi cumpărat, dar aşa, toți banii i-am dat pe motan... 

— Prostănacule! a început să țipe bătrâna. Să pleci de la casa mea! Să-ţi câştigi singur pâinea prin 
străini! 

A plecat Martân să caute de lucru în satul vecin. Mergea grăbit, iar după el alergau Jurka şi Vaska. 
Pe drum se întâlni cu un popă. 

— Încotro, fiule? îl iscodi acesta. 

— Merg să mă tocmesc argat. 

— Vino la mine! Numai că eu tocmesc lucrătorii fără învoială scrisă. Cine îmi slujeşte trei ani, pe 
acela îl răsplătesc cum se cuvine. 

Martân se învoi şi, trei veri şi trei ierni, fără pic de răgaz, a slugărit la popă. Când s-a împlinit 
sorocul, stăpânul îl chemă şi-i zise: 

— Ei, Martânka, vino să-ţi primeşti răsplata pentru trudă! 

L-a dus în hambar, i-a arătat doi saci plini şi i-a spus: 

— a-l pe care-l vrei! 

Se uită Martân: într-unul din saci erau bani de argint, iar în celălalt nisip. A căzut pe gânduri. „Şotia 
asta trebuie să aibă un tâlc!”, îşi zise el. „Chiar de-ar fi să ies în pagubă, am să încerc. Aleg nisipul. 
Să văd ce-o să iasă din asta!” Îi spuse stăpânului: 

— Eu, părinte, aleg sacul cu nisip. 

— Cum ţi-e voia, fiule! Ia-l, dacă disprețuieşti arginții! 

Martân şi-a aruncat sacul în spate şi a plecat în căutarea unui alt loc. A mers el cât a mers şi a ajuns 
într-o pădure deasă, unde a dat de o poieniță în mijlocul căreia ardea un foc, iar în foc se perpelea o 
fată atât de frumoasă, că nici cu gândul nu puteai gândi, aşa cum numai în poveşti se povesteşte. 

Îi spune frumoasa fată: 

— Martân, fiu al vădanei! Dacă vrei să-ți dobândeşti fericirea, scapă-mă! Stinge focul acesta cu 
nisipul pe care l-ai câştigat muncind trei ani! 

„Chiar aşa”, s-a gândit Martân, „decât să car în spate povara asta, mai bine să ajut un om! Nisipul 
nu-i cine ştie ce bogăţie. Asemenea avere se găseşte din belşug peste tot”. Şi-a dat sacul jos din 
spate şi a început să împrăştie nisipul în foc. Flăcările s-au stins, iar frumoasa fată s-a aruncat la 


pământ şi, cât ai clipi, s-a prefăcut în şarpe, i-a sărit tânărului la piept şi i s-a încolăcit în jurul 
gâtului. Martân s-a înspăimântat. 

— Nu te speria, bunule voinic! i-a spus şerpoaica. Du-mă acum peste nouă mări şi nouă ţări, în cea 
de-a treizecea împărăție, unde întinderile subpământene sunt stăpânite de tatăl meu. Când ai să 
ajungi la curtea lui, el o să te îmbie cu mult aur, argint şi nestemate. Tu să nu iei nimic din toate 
astea. Cere-i să-ți dea inelul pe care-l poartă pe degetul cel mic. Acel inel nu este unul oarecare, ci 
fermecat. Dacă îl schimbi de pe o mână pe cealaltă, ca din pământ se ivesc doisprezece voinici şi îți 
îndeplinesc, într-o singură noapte, toate poruncile. 

Acestea fiind spuse, bunul voinic s-a aşternut la drum. A mers el fără osteneală, cu şarpele încolăcit 
de gât, zile de-a rândul, până când a ajuns în cea de-a treizecea împărăție, unde a dat de o piatră 
uriaşă. Aici şarpele s-a desprins de la gâtul lui, s-a izbit de pământul reavăn şi s-a prefăcut în fata 
frumoasă de dinainte. 

— Urmează-mă! i-a spus frumoasa fată şi l-a călăuzit sub piatră, care astupa o gaură largă şi 
întunecoasă. 

Au mers ei pe drumul acela subpământean vreme îndelungată. Într-un târziu, undeva, departe, a 
început să licărească o luminiţă, care devenea tot mai mare şi mai strălucitoare cu fiecare pas pe 
care îl făceau. În cele din urmă, drumul s-a sfârşit şi cei doi au ieşit într-un câmp larg, sub cerul 
liber. Pe câmp se înălța un palat măreț, în care trăia tatăl preafrumoasei fete, ţarul acelui regat 
subpământean. Cei doi drumeţi au intrat în curtea palatului şi au fost întâmpinați cu multă bucurie 
de ţarul însuşi. 

— Bună ziua, fata mea cea dragă! zise ţarul. Unde te-ai ascuns atâţia ani? 

— Bunule părinte, aş fi pierit dacă n-ar fi fost acest om. El m-a salvat de la o moarte cumplită şi m- 
a adus aici, în locurile dragi mie. 

— Îți mulţumesc, bunule viteaz! i-a spus tatăl fetei. Pentru binele pe care mi l-ai făcut, se cuvine să 
te răsplătesc. Ia-ți aur şi argint şi pietre scumpe cât îți pofteşte inima. 

Îi răspunse Martân, fiul vădanei, după cum îl povăţuise preafrumoasa fată: 

— Înălţimea Ta, nu am nevoie nici de aur, nici de argint, nici de pietre scumpe. Dacă vrei să mă 
răsplăteşti, dă-mi inelul de pe mâna ta împărătească, pe care îl porți pe degetul cel mic. Eu sunt 
holtei. Când mă voi uita la inel, mă voi gândi ce bine mi-ar fi să am şi eu o soaţă şi aşa îmi voi risipi 
mâhnirea însingurării. 

Țarul şi-a scos inelul de pe deget, i l-a dat lui Martân şi i-a spus: 

— a-l! Stăpâneşte-l sănătos! Dar ai grijă: să nu spui nimănui despre inel. Altfel, te va paşte un mare 
necaz. 

Martân, fiul vădanei, i-a mulțumit țarului, şi-a pus inelul pe deget, a luat nişte bani pentru drum şi a 
făcut cale întoarsă. A mers cât a mers şi a ajuns în țara sa. A găsit-o pe bătrâna lui mamă şi au 
început să-şi ducă traiul lipsiţi de griji. I-a venit lui Martân timpul să se însoare şi a început să se 
roage de bătrână: 

— Du-te la rege şi peţeşte-o pentru mine pe frumoasa prinţesă! 

— Fi, fiule! îi spuse mama. Mai bine te-ai întinde numai cât ţi-e plapuma! Ce ţi-a mai tunat prin 
cap? Ce să caut eu la rege? E lucru de înţeles că se va mânia şi va porunci să ne omoare pe 
amândoi. 

— Nu-ţi face griji, măicuță! Dacă te trimit, înseamnă că trebuie să te duci cu încredere. Să vii cu 
răspunsul pe care ţi-l va da. Iar fără răspuns să nu îndrăzneşti să te întorci! 

S-a gătit bătrâna şi a plecat la palatul regelui. A intrat în curte şi a dat să urce pe scara cea mare, fără 
să fie anunţată. Străjile au pus mâna pe ea: 

— Stai, vrăjitoare bătrână! Încotro te împinge dracul? Pe aici nu îndrăznesc să urce nici măcar 
generalii, dacă nu sunt chemaţi! 

— Blestemaților! a început să tipe bătrâna. Eu am venit la rege cu o treabă. Vreau s-o pețesc pe fiica 
lui, prinţesa, pentru fiul meu, iar voi v-aţi înfipt cu ghearele-n poalele mele. 


S-a iscat o larmă atât de mare, încât regele, auzind tipetele, s-a uitat pe fereastră şi a poruncit să fie 
lăsată bătrâna să urce la el. Femeia a intrat în sala tronului, s-a închinat la icoane şi a făcut o 
plecăciune. 

— Ce vânt te-aduce la mine, babo? a întrebat-o regele. 

— Uite, am venit la Înălțimea Ta, să nu-ţi fie cu bănat, pentru că am un negustor, iar tu ai marfă. 
Negustorul, fiul meu Martân, este un mare înţelept, iar marfa este fiica ta, preafrumoasa prințesă. N- 
ai vrea s-o dai după Martânka al meu? Ce pereche minunată o să fie! 

— Ce-i cu tine, ţi-ai ieşit din minţi? a strigat regele. În niciun caz! 

— Înălţimea Ta, fii bun şi dă-mi răspunsul pentru fiul meu! 

Regele şi-a adunat pe dată toți miniştrii şi a început să se sfătuiască asupra răspunsului pe care să i-l 
dea bătrânei. Au hotărât aşa: 

— Dacă Martân, într-o singură zi, va reuşi să construiască un palat măreț, legat de palatul regelui 
printr-un pod de cristal, străjuit de pomi cu mere de aur şi de argint şi cu felurite păsări cântătoare, 
înseamnă că e din cale-afară de mintos, iar regele îşi poate da fata după el. Şi să mai înalțe şi un 
sobor cu cinci turle, ca să aibă tinerii unde să se cunune şi să facă nunta. Dacă fiul bătrânei nu va 
face toate acestea, atunci şi lui, şi bătrânei să li se taie capetele. 

Cu acest răspuns, i-au dat drumul peţitoarei să plece. Bătrâna s-a întors acasă clătinându-se şi 
vărsând lacrimi amare. L-a văzut pe Martân: 

— Ce ţi-am spus eu ţie, fiule? Nu e prinţesa de nasul tău! Uite, acum ne vom pierde sărmanele 
noastre capete! Mâine vom fi dați pe mâna gâdelui! 

— Destul cu văicăreala, mamă! Poate că o să avem norocul să scăpăm cu viață. Roagă-te la 
Dumnezeu şi du-te la culcare. Noaptea, pare-se, e un sfetnic bun. 

La miezul nopţii, Martân s-a sculat din pat, a ieşit în curte, şi-a schimbat inelul de pe o mână pe 
cealaltă şi dintr-odată au apărut în faţa lui doisprezece voinici, toți unul şi unul, semănând leit şi la 
chip, şi la păr şi chiar la vorbă. 

— De ce ne-ai chemat, Martân, fiu al vădanei? 

— lată de ce: ridicaţi-mi până în zori, chiar pe acest loc, un palat măreț, cum nu s-a mai văzut, iar 
de la palatul meu şi până la cel al regelui să se întindă un pod de cristal, străjuit de pomi cu mere de 
aur şi de argint şi cu felurite păsări cântătoare. Mai construiți-mi şi o catedrală mândră, cu cinci 
turle, ca să am unde să mă cunun şi să fac nunta. 

I-au răspuns cei doisprezece voinici: 

— Mâine în zori totul va fi gata. 

S-au împrăştiat în toate părțile, au adunat din cele patru zări mii de dulgheri şi zidari şi s-au apucat 
de lucru. Totul le mergea cu spor, iar dimineaţa Martân s-a trezit nu într-o izbă sărăcăcioasă, ci într- 
un palat somptuos. A ieşit la fereastră şi a văzut că totul era întocmai cum le poruncise în ajun celor 
doisprezece voinici: palatul măreț, catedrala cu cinci turle, podul de cristal străjuit de pomii cu mere 
de aur şi de argint şi cu felurite păsări prin ramuri, care cântau fermecător. Tocmai în acea vreme a 
ieşit şi regele în pridvorul palatului său. S-a uitat prin ochean şi a înlemnit de uimire. Totul era aşa 
cum dorise. A chemat-o la el pe frumoasa prinţesă şi i-a poruncit să se gătească de cununie. 

— EI, îi spuse el oftând fiicei sale, nici prin gând nu mi-ar fi trecut să te mărit cu fiul unui ţărănoi, 
dar acum nu mai am încotro. Nu mai pot da înapoi. 

În timp ce prinţesa se spăla pe faţă, se ştergea şi se gătea de nuntă în straie scumpe, Martân, fiul 
vădanei, a ieşit în curte, şi-a schimbat inelul de pe o mână pe alta, făcând să apară ca din pământ cei 
doisprezece voinici. 

— Ce-ţi pofteşte inima? Ce porunceşti, fiu al vădanei? 

— Iată ce-i, fraţilor! Îmbrăcaţi-mă în cel mai scump caftan boieresc şi aduceţi-mi şase cai, înhămaţi 
la o caretă pictată cum nu s-a mai aflat alta! 

— Îndată va fi totul gata, îi răspunseră cei doisprezece. 

Nici n-a apucat Martân să clipească de trei ori, că i s-a şi adus un caftan boieresc arătos, care i-a 
venit ca turnat. Când şi-a întors privirea, a văzut că la scara principală îl aştepta o caretă ca de vis, la 


care erau înhămaţi şase cai suri şi alți şase murgi. S-a urcat el în caretă şi a plecat la catedrală. 
Acolo clopotele băteau deja pentru liturghie. Era adunată lumea de pe lume. După mire, şi-au făcut 
apariția mireasa cu dădacele sale şi regele cu miniştrii săi. După ce s-a terminat liturghia, Martân, 
fiul vădanei, a luat-o pe frumoasa prințesă de mână şi s-a cununat cu ea după datină. Regele i-a dat 
fiicei sale o zestre bogată, pe ginerele său l-a înălțat la rang de mare demnitar şi a chemat la ospăț 
pe toată lumea. 

Au trăit tinerii împreună o lună, două, trei... În fiecare zi Martân înălța noi şi noi palate şi grădini. 
Numai prințesei nu-i prea venea la îndemână că n-a fost măritată cu un fiu de rege sau de țar. A 
început să se gândească tot mai des cum ar putea să-i facă de petrecanie lui Martânka. Şireată şi 
prefăcută ca o vulpe, tot timpul se învârtea pe lângă soţul ei, făcându-i toate poftele, şi mereu îl 
iscodea să afle secretul înțelepciunii şi priceperii sale. Martân însă se ținea tare. Nu-i spunea nimic. 
Odată, aflându-se la rege în ospeţie, fiul vădanei s-a cam cherchelit. S-a întors acasă şi s-a întins să 
se odihnească. Prinţesa a început să-l drăgălească, să-l sărute şi să-l descoasă, iar Martân a căzut în 
lațul întins de ea şi i-a povestit de-a fir-a-păr totul despre inelul fermecat. 

„Bine”, se gândi prințesa, „acum ştiu cum am să-ţi vin de hac”. De îndată ce soţul a căzut într-un 
somn adânc, prințesa i-a şi smuls inelul de pe deget, a ieşit în curte şi l-a schimbat de pe o mână pe 
alta. În aceeaşi clipă au apărut cei doisprezece voinici. 

— Ce-ţi doreşte sufletul, preafrumoasă prinţesă? 

— Flăcăi, li se adresă ea voinicilor, faceţi în aşa fel încât mâine dimineaţă să nu fie aici nici urmă de 
palat, catedrală sau pod de cristal, ci doar sărăcăcioasa izbă de dinainte, faceți ca soțul meu să 
ajungă sărac lipit pământului, iar pe mine duceţi-mă dincolo de hotarele celei de-a treizecea 
împărăţii, în ţara şoarecilor. Nu mai pot rămâne aici de ruşine. 

— Te slujim cu bucurie! Totul va fi îndeplinit după poruncă. 

În aceeaşi clipă prințesa a fost purtată de vânt până în ţara şoarecilor. Dimineaţa, când s-a trezit 
regele, a ieşit în pridvor şi a privit prin ochean. Spre uimirea sa, palatul cel măreț, catedrala cu cinci 
turle, podul de cristal şi pomii cu mere de aur şi de argint dispăruseră de parcă le-ar fi înghițit 
pământul. În locul lor era doar vechea şi sărăcăcioasa izbă. 

„Ce poate să însemne asta?”, se întrebă regele. „Unde a dispărut totul?” Şi, fără să stea mult pe 
gânduri, şi-a trimis aghiotantul să afle la fața locului ce se întâmplase. Acesta a încălecat pe cal, a 
fugit într-un suflet până la izbă, a aflat ce şi cum, s-a întors şi i-a înfățişat regelui tot ce aflase: 

— Măria Ta, acolo unde a fost mărețul palat, acum este totul ca înainte, o izbă nenorocită, iar în ea 
locuieşte ginerele Măriei Tale cu bătrâna sa mamă. Preafrumoasa prințesă nu-i de găsit nicăieri şi 
nimeni nu ştie unde a dispărut. 

Regele şi-a chemat marele sfat şi a poruncit să fie judecat ginerele său pentru că, prin vrăjitorii, 1-a 
luat fata şi apoi a făcut-o să dispară. L-au condamnat pe Martân să fie închis într-un turn înalt de 
piatră şi să nu i se dea nici apă, nici mâncare, ca să moară de foame şi de sete. La porunca regelui, 
au venit meşterii pietrari, au înălțat turnul şi l-au zidit pe fiul vădanei, lăsându-i doar o mică 
ferestruică pentru lumină. A stat bietul Martân întemnițat, fără apă, fără mâncare, o zi, două, trei, 
vărsând lacrimi amare. De această năpastă a stăpânului său a aflat câinele Jurka şi s-a dus întins la 
Vaska, motanul, care sta tolănit pe sobă. Văzându-l cum toarce fără nicio grijă, ogarul a sărit la el: 
— Ticălosule! Ştii numai să dormi pe sobă şi să te întinzi, dar se vede treaba că nici n-ai habar că 
stăpânul nostru a fost întemnițat în turnul de piatră. Sau ai uitat de binele pe care ţi l-a făcut? De 
parcă n-ai mai ține minte cum a plătit o sută de ruble ca să te scape de la moarte! Dacă nu era el, de 
mult te-ar fi mâncat diavolii! Trebuie să-l ajutăm cu tot ce ne stă în putință! 

Motanul Vaska a sărit de pe sobă şi, împreună cu Jurka, a alergat într-un suflet să-l caute pe stăpân. 
Au ajuns la turn. Motanul s-a cățărat şi a intrat pe ferestruică. 

— Bună, stăpâne! Eşti teafăr? 

— Mai trăiesc încă, i-a răspuns Martân. Fără mâncare, am slăbit de tot. Voi muri de foame... 

— Aşteaptă, nu te pierde! Îţi vom aduce noi de mâncare şi de băut, i-a spus Vaska şi a coborât pe 
pământ. Frate Jurka, stăpânul nostru moare de foame. Cum am putea oare să-l ajutăm? 


— Prost mai eşti, măi Vaska! Nici măcar atâta lucru nu-ți trece prin cap? Mergem la oraş şi, când 
întâlnim un covrigar cu tava, eu mă arunc la picioarele lui, îl sperii, el răstoarnă pe Jos tava cu 
covrigi şi chifle, iar tu înşfaci o chiflă şi o duci stăpânului fără să mai pierzi vremea. 

Zis şi făcut! Au ajuns la oraş, au ieşit pe strada mare şi în cale le-a ieşit un bărbat cu o tavă uriaşă, 
plină cu chifle şi covrigi. Jurka i s-a aruncat la picioare, omul s-a descumpănit, a răsturnat tava, 
chiflele şi covrigii s-au împrăştiat pe Jos, iar el, de spaimă, a luat-o la goană. Se temea ca nu cumva 
câinele să fie turbat. Nu-i de glumit cu asemenea lucruri! Vaska a înhăţat o chiflă şi a fugit glonț cu 
ea la Martân. I-a dat-o şi s-a întors după a doua, apoi după a treia. La fel au făcut cei doi prieteni 
când le-a ieşit în cale un vânzător de borş. L-au speriat zdravăn şi pe acesta şi s-au făcut cu câteva 
sticluțe, cu care fiul vădanei şi-a astâmpărat setea. După aceea, Jurka şi Vaska s-au înțeles să 
meargă în cea de-a treizecea împărăție, în ţara şoarecilor, să găsească inelul fermecat. Drumul era 
lung şi cerea mult timp. Aşa că au cărat în cămăruţa din turn, unde stătea închis stăpânul lor, o 
mulțime de pesmeți şi de covrigi pentru un an întreg. 

— Ai grijă, stăpâne! i-a spus Vaska la despărțire. Mănâncă şi bea, dar fii cu băgare de seamă să-ți 
ajungă până la întoarcerea noastră! 

Jurka şi Vaska şi-au luat rămas-bun de la stăpân şi au pornit la drum. Au mers ei cale lungă, până au 
ajuns la marea cea albastră. 

Îi spuse Jurka motanului: 

— Nădăjduiesc să ajung înot pe malul celălalt. Tu ce zici? 

— Eu nu ştiu să înot. Dacă pic în apă, mă duc ca toporul la fund. 

— Atunci urcă-te în spatele meu! 

Vaska s-a cocoţat în spatele câinelui, s-a prins zdravăn cu ghearele de blana acestuia, ca să nu 
alunece în apă, şi au început să treacă marea. Şi aşa au ajuns în ţara şoarecilor. În acel ţinut nu era 
țipenie de om, în schimb erau atâţia șoareci, că nici nu-i puteai număra. Încotro te uitai, îi vedeai 
cum umblă cârduri-cârduri. Îi spuse câinele prietenului său: 

— Treci la treabă, frate! Prinde şi sugrumă şoarecii, iar eu în urma ta am să-i strâng pe toţi într-o 
grămadă! 

Vaska era deprins cu o asemenea vânătoare. A dat iama în şoareci şi, pe care punea gheara, acela îşi 
dădea duhul. Jurka abia dacă prididea să-i adune în grămadă. Într-o săptămână au prins atât de mulţi 
şoareci, încât s-a ridicat un purcoi uriaş. Toată ţara şoricească a fost cuprinsă de năpastă. Văzând 
țarul şoarecilor că poporul i se împuţinează, că mulți dintre supuşii săi sunt dați unei morți 
nemiloase, a ieşit din văgăuna lui şi a început să se roage de Jurka şi de Vaska: 

— Mă închin vouă, preaputernicilor voinici! Fie-vă milă de poporul meu! Nu-l dați pierzaniei cu 
totul! Mai bine spuneţi cu ce vă pot fi de folos şi am să fac pentru voi tot ce-mi va sta în putinţă! 
Jurka îi răspunse: 

— Este în ţara ta un palat în care trăieşte o frumoasă prinţesă. Ea a furat de la stăpânul nostru un 
inel fermecat, iar noi trebuie să i-l ducem înapoi. Dacă nu ne aduci acel inel, o să pieriți şi tu, şi 
întreaga ta țară! Vom sugruma tot ce ne iese în cale! 

— Nu vă pripiţi, bravilor viteji! le spuse ţarul şoarecilor. Eu n-am cunoştinţă de toate câte mi le-aţi 
spus, dar îi voi aduna pe supuşii mei pentru a-i iscodi, poate s-o afla printre ei vreunul care să fi 
auzit de inelul fermecat al slăvitului vostru stăpân! 

Şi-a adunat ţarul şoricesc laolaltă supuşii toţi şi a început să-i descoasă dacă nu se află printre ei 
vreunul care ar putea să se strecoare în palatul prinţesei şi să-i aducă de acolo inelul care le făcea 
atâta trebuinţă celor doi viteji nemiloşi. 

I-a răspuns un şoricel firav: 

— Eu mă duc des în palatul acela. Ziua, prinţesa poartă inelul pe degetul cel mic, iar noaptea, la 
culcare, îl ascunde în gură. 

— Îţi poruncesc să te duci la palat şi să-mi aduci inelul. Dacă îmi vei îndeplini porunca, te voi 
răsplăti împărăteşte! 


Şoricelul a aşteptat să vină noaptea, s-a strecurat în palat şi a intrat încetişor în dormitorul prinţesei. 
Aceasta dormea adânc. Şoricelul a sărit în aşternut, s-a urcat pe pernă şi, cu vârful codiţei, a început 
s-o gâdile pe prinţesă pe la nas. Ea a strănutat, inelul i-a sărit din gură şi a căzut pe covor. 
Şoricelului atâta i-a trebuit: a zbughit-o din pat, a luat inelul în dinţi şi a fugit cu el într-un suflet la 
țarul său. Acesta l-a răsplătit după cum promisese şi a dus inelul celor doi prieteni, puternicii voinici 
care băgaseră atâta spaimă printre supuşii săi. 

Jurka şi Vaska au luat inelul, i-au mulțumit ţarului şi au început să se sfătuiască cine poate avea 
grijă mai bine de preţiosul obiect până se vor întoarce la stăpânul lor. 

Motanul Vaska spuse: 

— Dă-mi-l mie! Eu n-am să-l pierd nici în ruptul capului! 

— Bine, spuse Jurka, dar bagă de seamă! Să-l păstrezi mai ceva ca pe ochii din cap! 

Motanul a luat inelul în gură şi au pornit la drum. Când au ajuns la marea cea albastră, Vaska s-a 
urcat în spatele câinelui, şi-a înfipt labele cât a putut mai bine în blana acestuia şi au purces prin 
valuri. A trecut un ceas, a trecut altul şi, deodată, ca din senin, s-a ivit o cioară care a început să-l 
ciugulească pe Vaska în cap. Bietul motan nu ştia cum să se apere de duşman: dacă şi-ar fi slobozit 
labele, ar fi căzut în mare şi s-ar fi înecat. Dacă îşi arăta colții, putea scăpa inelul. Nenorocire 
curată! Cioara îi crăpase deja capul, iar sângele îi şiroia pe obraji. Motanul n-a mai răbdat, a început 
să se apere cu dinţii şi a scăpat inelul în marea cea albastră. În aceeaşi clipă, cioara s-a înălțat şi s-a 
făcut nevăzută. 

De îndată ce au ajuns la mal, Jurka l-a întrebat pe motan de inel. Vaska a lăsat capul în pământ: 

— lartă-mă, frate! Sunt vinovat față de tine! Am scăpat inelul în mare. 

Jurka s-a năpustit asupra motanului: 

— Blestematule! Ai noroc că n-am aflat de asta mai din vreme, că te-aş fi înecat în mare, 
căscălăule! Cu ce obraz ai să te înfățişezi stăpânului nostru? Bagă-te în apă chiar în clipa asta! Ori 
găseşti inelul, ori îneacă-te! 

— Ce folos vei avea dacă mă înec? Mai bine să născocim ceva! Aşa cum înainte prindeam şi 
sugrumam şoareci, hai să vânăm acum raci! Poate vom avea norocul să ne ajute să găsim inelul. 
Jurka se învoi. Au început să prindă raci pe malul mării, să-i sugrume şi să-i adune într-o grămadă. 
După ce au clădit o stivă uriaşă de raci morţi, a ieşit din mare o namilă de rac, dornic să ia o gură de 
aer proaspăt. Jurka şi Vaska au pus laba pe el şi au început să-l zgâlţâie din toate părțile. 

— Nu mă sugrumaţi, puternicilor viteji! Eu sunt ţarul tuturor racilor şi orice-mi veți porunci, am să 
vă îndeplinesc porunca! 

— Am scăpat în mare un inel şi, dacă tragi nădejde să ai parte de mila noastră, atunci găseşte-l cât 
mai repede! Dacă nu, toată împărăţia ta va fi una cu pământul! 

Țarul racilor i-a adunat pe toţi supuşii săi şi a început să le povestească ce aflase de la Jurka şi de la 
Vaska despre inel. 

— Ştiu eu unde se află, i-a răspuns un rac pirpiriu. De îndată ce a căzut în mare, inelul a şi fost 
înghițit de morun. Am văzut cu ochii mei! 

Auzind aceasta, toţi racii s-au aruncat în mare să caute peştele cu pricina. L-au găsit şi au început 
să-l ciupească toți cu cleştii. Ca să scape de ei, morunul a sărit pe mal. Țarul racilor a ieşit din apă şi 
le-a spus celor doi prieteni: 

— Priviţi, bravi prieteni, acesta este morunul! Sfârtecați-l fără milă, pentru că el v-a înghițit inelul! 
Jurka s-a repezit asupra peştelui şi a început să-l roadă de la coadă. „Ei, acum am să mănânc şi eu 
pe săturate”, se gândi el. Ticălosul de Vaska însă ştia cam pe unde putea fi inelul şi, de aceea, s-a 
repezit la burta morunului, i-a făcut o gaură, i-a scos maţele afară şi a găsit ceea ce căuta. A înşfăcat 
inelul şi şi-a luat picioarele la spinare, având în minte un singur lucru: „Am să ajung primul la 
stăpân, am să-i dau inelul şi am să mă laud că numai datorită mie a intrat iarăşi în stăpânirea lui, iar 
stăpânul mă va iubi mai mult decât pe Jurka”. 

După ce s-a ghiftuit, Jurka s-a uitat în jur, a văzut că Vaska dispăruse şi a ghicit pe dată cam ce 
trebuie să-i fi trecut motanului prin cap. 


— Deci dintr-ăştia îmi eşti, vicleanule Vaska! Lasă că te ajung eu şi te rup în bucățele! îşi spuse 
Jurka şi porni în urmărirea motanului. 

A fugit el cât a fugit şi a început să-l ajungă din urmă. Ştiind ce-l aşteaptă, Vaska s-a cățărat în 
vârful unui mesteacăn ce-i ieşise în cale. 

— Bine! zise Jurka. Doar n-ai să stai toată viaţa în copac, odată şi-odată tot ai să cobori, iar eu nu 
mă clintesc de aici până când nu pun laba pe tine! 

Trei zile a stat motanul în copac, trei zile nu s-a clintit de acolo nici Jurka, dar, făcându-li-se foame, 
au căzut la pace. S-au împăcat şi au pornit-o împreună spre stăpânul lor. Au ajuns la turnul de piatră, 
Vaska s-a strecurat prin ferestruică şi a întrebat: 

— Trăieşti, stăpâne? 

— Vasenka! V-aţi întors! Eu îmi luasem gândul că am să vă mai văd. Sunt deja trei zile de când n- 
am o fărâmă de pâine... 

Motanul i-a dat inelul fermecat. Martân a aşteptat să se facă miezul nopții, şi-a trecut inelul de pe o 
mână pe cealaltă şi, în aceeaşi clipă, au apărut în faţa lui cei doisprezece voinici. 

— Ce-ţi trebuie? Porunceşte! 

— Puneţi la locurile lor mărețul meu palat, podul de cristal şi catedrala cu cele cinci turle şi aduceți- 
o înapoi pe necredincioasa mea soţie. 

Zis şi făcut. 

Dimineaţa, când s-a trezit, regele a ieşit în pridvor şi a privit prin ochean: pe locul unde fusese izba 
sărăcăcioasă, acum se înălța un falnic palat de la care pleca spre palatul regal un pod de cristal, 
mărginit pe ambele părți de pomi în care creşteau mere de argint şi de aur. Regele a poruncit să fie 
înhămaţi caii la caretă şi a plecat el însuşi să se convingă dacă totul a devenit ca înainte sau doar i se 
năzare. Martân l-a întâmpinat pe rege la intrare, l-a apucat de mână şi l-a condus prin încăperile viu 
colorate. 

— Uite-aşa şi aşa, îi spuse ginerele. Asta a făcut prinţesa cu mine! 

Regele a poruncit ca fata lui să-şi primească osânda pe care o merita cu prisosință. După porunca 
acestuia, soţia cea necredincioasă a fost legată de coada unui armăsar nărăvaş, căruia i s-a dat frâu 
liber în câmpia întinsă. Când s-a văzut slobod, bidiviul a ţâşnit ca o săgeată şi trupul alb al prinţesei 
s-a făcut bucățele, izbindu-se de bolovani şi dâmburi. lar Martân şi acum mai trăieşte bine şi 
mestecă pâine. 


Du-te nu ştiu unde şi adu nu ştiu ce 
poveste rusească 


Nu se ştie în care ţară, era odată un rege holtei, şi avea o întreagă companie de puşcaşi care mergeau 
în fiecare zi la vânătoare ca să nu-i lipsească regelui niciodată vânatul de pe masă. În acea companie 
era un brav puşcaş, pe nume Fedot, care nu trimisese niciodată un glonte pe alături, din care pricină 
regele l-a îndrăgit mai mult decât pe toți camarazii lui la un loc. Aflându-se odată în zori de zi la 
vânătoare, Fedot a intrat într-o pădure întunecoasă şi a văzut într-un copac, pe cracă, o turturică. ŞI- 
a încărcat puşca, a ochit, a tras şi a lovit pasărea în aripă. Aceasta a căzut. Puşcaşul a ridicat-o cu 
gând să-i sucească gâtul şi s-o pună în tolbă. Turturica se rugă însă de el: 

— Bravule puşcaş, nu-mi suci gâtul şi nu mă trimite pe cealaltă lume! Mai bine ia-mă vie, du-mă la 
tine acasă, aşază-mă pe fereastră şi fii cu ochii pe mine: când o să vezi că încep să picotesc, chiar 
atunci loveşte-mă cu toată puterea cu mâna dreaptă şi vei dobândi o mare fericire! 

S-a mirat puşcaşul peste poate. „Ce-o fi însemnând asta?”, se întreba el. „La chip e ca orice pasăre, 
dar vorbeşte cu grai omenesc. Nu mi s-a mai întâmplat niciodată aşa ceva...” 

A dus pasărea acasă, a pus-o pe geam, iar el s-a aşezat la pândă. Nu după mult timp, turturica şi-a 
pus ciocul sub aripă şi a început să moţăie. Puşcaşul a ridicat mâna dreaptă, a lovit-o cu toată 
puterea, iar pasărea a căzut pe podea şi s-a transformat într-o minune de fată, atât de frumoasă, încât 


nici cu gândul nu gândeşti, cum numai în poveşti se povesteşte. O altă fiinţă la fel de frumoasă ca ea 
nu găseai nicăieri în lume. 

Îi spuse fata bunului viteaz, puşcaşul regesc: 

— Ai ştiut să pui mâna pe mine, acum să înveţi şi să trăieşti alături de mine. Tu îmi vei fi soţ sortit, 
iar eu îţi voi fi soţie credincioasă! 

S-au împrietenit, s-au căsătorit şi trăiau în bună înțelegere, fără însă ca Fedot să uite de îndatoririle 
sale față de rege: în fiecare zi, în zori, îşi lua puşca, mergea în pădure, strângea vânat de tot felul şi-l 
ducea la bucătăria palatului. 

A văzut soția că vânătoarea sleia puterile soțului ei şi-i zise: 

— Ascultă, prietene! Mi-e milă de tine. Nu-i zi de la Dumnezeu să nu te frăsuieşti şi să nu rătăceşti 
prin păduri şi pe coclauri. În fiecare zi te întorci ud la picioare, fără niciun folos pentru casă. Ce 
îndeletnicire e asta? Eu ştiu una şi bună: nu poți trăi fără câştig. Fă-mi rost de o sută-două de ruble 
şi vom pune noi treburile pe picioare. 

S-a dus Fedot pe la prieteni şi a împrumutat de la unul o rublă, de la altul două, până a strâns două 
sute. A adus banii soţiei. 

— Ei, spuse ea, cumpără de toţi banii ăştia mătăsuri de diferite culori! 

Puşcaşul a cumpărat mătase, aşa cum îl rugase soția, a adus-o acasă şi i-a dat-o. 

Soţia îi spuse: 

— Să nu-ţi pară rău! Închină-te şi du-te la culcare! Noaptea e un sfetnic bun. 

Soţul a adormit, iar soția a ieşit în cerdac, şi-a deschis cartea fermecată şi, în aceeaşi clipă, s-au ivit 
în faţa ei doi viteji cum nu s-au mai văzut. 

— Care ţi-e dorința? Porunceşte! 

— Luaţi această mătase şi, într-o oră, faceți-mi din ea un covor, dar atât de frumos, cum nu se mai 
află altul pe lume. Iar pe covor să fie brodat întreg regatul: cu munți şi copaci, cu râuri şi lacuri. 
S-au apucat voinicii de treabă şi nu într-un ceas, ci doar în zece minute au făcut covorul — o 
adevărată minune. I l-au înmânat soţiei puşcaşului şi, în aceeaşi clipă, au şi dispărut de parcă nici n- 
ar fi fost. Dimineaţă, frumoasa soţie îi dădu covorul puşcaşului şi-i zise: 

— Du-l la iarmaroc şi vinde-l negustorilor. Dar ai grijă să nu le spui un preţ, să iei cât or să-ţi dea 
ei! 

Fedot a luat covorul şi a plecat la târg. L-a văzut un negustor. S-a oprit şi l-a întrebat: 

— Ascultă, om bun! E de vânzare? 

— De vânzare, de bună seamă! 

— Şi cât ceri pe el? 

— Spune singur un preț, că doar eşti negustor! 

Negustorul s-a gândit, s-a gândit, dar de prețuit covorul nu l-a dus mintea. 

A apărut altul, iar după el un altul şi apoi al patrulea. În puţin timp, s-a adunat în jurul lui Fedot o 
mare mulțime de târgoveți şi de gură-cască. Se minunau de covor, dar să-i pună un preț nu erau în 
stare. Tocmai atunci trecea prin iarmaroc comandantul curții regale. A văzut mulțimea şi a fost 
curios să ştie de ce se sfădeşte aşa negustorimea. S-a dat jos din trăsură şi a întrebat: 

— Care-i pricina gâlcevei voastre, cinstiți negustori? 

— Uite-aşa şi aşa, covorul ăsta nu dovedim să-l preţuim. 

Comandantul s-a uitat la covor şi a fost cuprins de uimire. 

— Spune-mi drept, puşcaşule! De unde ai această minunăţie de covor? 

— Nevasta mea l-a ţesut! 

— Cât vrei pe el? 

— Nici eu nu-i ştiu preţul. Soața mi-a spus să nu mă târguiesc şi să iau pe el atât cât mi se dă. 

— Atunci ține zece mii! 

Puşcaşul a luat banii şi i-a dat covorul comandantului, care era apropiat al regelui (mânca şi bea cu 
el la ospeţe). A plecat la masă la rege şi a luat şi covorul cu el. 

— N-ai vrea să te uiţi, Înălţimea Ta, ce lucru minunat mi-am cumpărat eu azi? 


Regele şi-a aruncat privirea, şi-a văzut întreg regatul ca în palmă şi a scos un strigăt de uimire. 

— Ăsta da covor! În viața mea n-am mai văzut o asemenea minune! Comandante, îţi dau ce vrei, 
dar covorul îl opresc pentru mine. 

Şi pe dată i-a numărat douăzeci şi cinci de mii, iar covorul şi l-a prins pe perete în palat. 

„Nu-i nimic”, se gândea comandantul. „O să-mi cumpăr altul, mult mai frumos.” 

Şi, fără a mai sta pe gânduri, a încălecat şi a dat fuga la puşcaş. A intrat în casă şi, cum a dat cu 
ochii de soţia acestuia, a uitat şi de sine, şi de toate pentru care venise. În faţa lui se afla o femeie 
atât de frumoasă, că toată viaţa nu te-ai mai fi săturat privind-o. Se uita la ea, dar prin minte i se 
zvârcolea o singură întrebare: „Unde s-a mai pomenit ca un soldat prost să aibă în stăpânire o 
asemenea comoară? Eu, cu toate că îl slujesc pe însuşi regele şi am rang de general, o asemenea 
frumuseţe n-am văzut niciodată!”. Abia a reuşit comandantul să se dezlipească de acolo şi să plece 
acasă, împotriva voinţei lui. Din clipa aceea a devenit de nerecunoscut: şi în somn, şi aievea nu se 
gândea decât la preafrumoasa soţie a puşcaşului. Nici mâncarea nu-i mai era mâncare, nici băutura 
nu mai încăpea în el: pe mintea lui pusese stăpânire frumoasa femeie. A văzut şi regele că se 
întâmplă ceva cu el şi a început să-l tragă de limbă. 

— Ce s-a întâmplat cu tine? Sau ai dat de vreo belea? 

— Ah, Înălțimea Ta, îi spuse comandantul. Am văzut-o pe nevasta puşcaşului. O asemenea 
frumuseţe nu se mai află nicăieri în lume! Numai la ea mă gândesc: nu mi-e mintea nici la mâncare, 
nici la băutură şi nu pot scăpa de boala asta cu niciun descântec! 

I-a venit regelui poftă s-o vadă şi el. A poruncit să se înhame caii la trăsură şi a plecat în cătunul 
puşcaşului. A intrat în casă şi a văzut o frumuseţe neînchipuită. Orice bărbat ar fi privit-o, tânăr sau 
bătrân, s-ar fi îndrăgostit nebuneşte de ea. A simțit cum inima i s-a prins în dragoste ca într-un 
cleşte. 

„Ce tot umblu eu holtei?”, îşi spuse în sinea lui. „Eu ar trebui să mă însor cu frumuseţea asta. De ce 
să fie ea nevastă de puşcaş, când pe fruntea ei scrie că va fi regină?” 

S-a întors regele la palat şi i-a spus comandantului: 

— Ascultă! Mi-ai vorbit de nevasta puşcaşului, frumuseţea cea neasemuită. Acum fă bine şi pierde-l 
pe soțul ei, pentru că vreau eu să mă însor cu ea. Dacă n-ai să poţi face asta, ai să regreți amarnic. 
Deşi îmi eşti slugă credincioasă, de spânzurătoare n-ai să scapi! 

S-a întristat comandantul mai rău ca prima dată. Nu-i trecea deloc prin minte cum să se 
descotorosească de puşcaş. Rătăcind prin fundături şi maidane, a dat de Baba laga. 

— Stai, slugă regească! Eu îţi ştiu toate gândurile. Dacă vrei, te pot ajuta să ieşi din încurcătură. 

— Ajută-mă, bunico! Am să-ţi plătesc cât ceri. 

— Ţi-a poruncit regele să-i vii de hac lui Fedot puşcaşul. Nu-i o treabă peste puterile tale: el e un 
om simplu, însă nevasta lui e cumplit de şireată! Dar noi o vom pune într-o încurcătură din care nu 
va ieşi prea curând. Întoarce-te la rege şi spune-i că peste nouă mări, în cea de-a treizecea împărăție, 
este o insulă; pe acea insulă se plimbă un cerb cu coarne de aur. Regele să adune cincizeci din cei 
mai terchea-berchea şi mai beţivi marinari, să poruncească să se pregătească de drum corabia aia 
veche şi putredă care de treizeci de ani stă legată la mal şi cu ea să-l trimită pe Fedot puşcaşul să-i 
aducă cerbul cu coarne de aur. Ca să ajungi la insula aia, îţi trebuie cel puțin trei ani şi de la insulă 
înapoi alţi trei ani, cu totul şase ani. Corabia va ieşi în larg, va naviga o lună şi apoi se va scufunda, 
iar puşcaşul şi marinarii se vor duce la fund. 

Comandantul a ascultat aceste cuvinte, i-a mulțumit Babei laga pentru sfat, a răsplătit-o cu aur şi a 
dat fuga la rege. 

— Înălţimea Ta! îi spuse el. Uite-aşa şi aşa, i-am putea veni puşcaşului de hac. 

Regele s-a învoit şi, neîntârziat, a poruncit să se gătească de drum corabia cea veche şi putredă, să 
fie încărcată cu provizii pentru şase ani şi să fie adunaţi pe punte cincizeci de marinari din cei mai 
terchea-berchea şi cei mai beţivi. 


S-au răspândit iscoadele regelui prin cârciumi şi birturi şi au ales nişte marinari la care îţi era şi 
groază să te uiţi. Care cu un ochi vânăt, care cu nasul strâmb... De îndată ce l-au încunoştinţat pe 
rege că totul e gata după poruncă, acesta l-a chemat pe puşcaş la palat şi 1-a zis: 

— Fedot, eşti cel mai brav puşcaş al meu. Îndeplineşte-mi o poruncă: du-te peste nouă ţări şi nouă 
mări, în cea de-a treizecea împărăție, unde, pe o insulă, se plimbă liber cerbul cu coarne de aur. 
Prinde-l şi adu-mi-l viu! 

Puşcaşul a căzut pe gânduri. Nici nu ştia ce să-i răspundă. 

— Poţi să te gândeşti cât pofteşti, dar să ştii că dacă nu-mi duci porunca la îndeplinire, unde-ţi stau 
picioarele, acolo îţi va sta şi capul. 

Fedot a făcut stânga-împrejur şi a plecat de la curte. Seara, când a venit acasă, era atât de supărat, 
încât nu-i venea să scoată nici măcar un cuvânt. 

Soţia l-a întrebat: 

— De ce eşti aşa de supărat, dragul meu? Ai intrat în vreo încurcătură? 

El i-a povestit totul de-a fir-a-păr. 

— Şi din pricina asta eşti mâhnit? N-ai de ce! E un fleac porunca asta. Fă-ţi rugăciunea şi du-te la 
culcare. Noaptea e un sfetnic bun. Totul se va sfârşi cu bine. 

Puşcaşul s-a culcat şi a adormit, iar soţia lui a deschis cartea fermecată şi pe dată s-au ivit doi 
voinici cum nu s-au mai văzut: 

— Ce-ţi trebuie? Porunceşte! 

— Daţi o fugă până peste nouă ţări, în cea de-a treizecea împărăție, pe insulă, prindeţi cerbul cu 
coarne de aur şi aduceţi-l aici! 

— Prea bine! În zori totul va fi gata după poruncă! 

Şi ca o vijelie s-au înălțat, au zburat pe insulă, au prins cerbul cu coarne de aur şi l-au adus în curtea 
puşcaşului, apoi au dispărut de parcă nici n-ar fi fost. 

Frumoasa soție l-a trezit în zori pe puşcaş şi i-a zis: 

— leşi afară şi priveşte! Cerbul cu coarne de aur se plimbă la tine în curte. Ia-l şi du-l cu tine pe 
corabie. Cinci zile şi cinci nopți să ţii drumul înainte, iar în cea de-a şasea să întorci corabia către 
țărm. 

Puşcaşul a închis cerbul într-o ladă şi l-a dus pe corabie. 

— Ce-i aici? l-au întrebat marinarii. 

— Tot felul de provizii şi leacuri. Drumul e lung şi trebuie să fiu prevăzător. 

A sosit şi timpul să plece corabia la drum. O mulțime de lume a venit să-i petreacă pe marinari. A 
fost acolo chiar şi regele, care şi-a luat rămas-bun de la Fedot şi l-a pus conducător peste cei de pe 
corabie. 

A navigat corabia pe mare cinci zile şi cinci nopţi, şi malurile nu se mai vedeau de mult. Fedot 
puşcaşul a poruncit să se aducă pe punte un butoi de patruzeci de vedre, plin cu vin, şi le-a spus 
marinarilor: 

— Beţi, fraților! Nu vă zgârciți! Măsura: cât încape în fiecare. 

S-au bucurat marinarii, s-au repezit la butoi şi au început să bea până au căzut lângă butoi şi-au 
adormit buştean. Puşcaşul a trecut la timonă, a îndreptat corabia către mal şi a luat-o înapoi spre 
casă. Şi, pentru ca marinarii să nu-şi dea seama, le-a dat iarăşi să bea. Cum se trezeau din beție, cum 
se deschidea alt butoi de vin, ca să se dreagă. 

În cea de-a unsprezecea zi după plecare, corabia a început să se apropie de mal. A fost ridicat 
steagul şi au început să tragă tunurile. Regele a auzit bubuiturile şi a fugit la chei să vadă ce se 
întâmplă. L-a văzut pe puşcaş, s-a mâniat şi s-a năpustit asupra lui cu sălbăticie: 

— Cum ai îndrăznit să te întorci înainte de vreme? 

— Ce era să fac, Măria Ta? Un prost poate să rătăcească şi zece ani pe mări, că tot nu duce la 
îndeplinire porunca. Noi însă, în loc de şase ani, am călătorit doar zece zile, dar treaba ne-am făcut- 
o! Nu vrei să te uiţi la cerbul cu coarne de aur? 


Au descărcat de pe corabie lada şi au slobozit cerbul cu coarne de aur. Regele s-a convins că 
puşcaşul avusese dreptate şi n-a avut ce să-i facă. I-a dat voie să se ducă acasă, iar marinarilor care 
au fost cu el le-a spus că sunt slobozi şi nimeni să nu îndrăznească să-i cheme la lucru şase ani 
încheiați, pentru că ei îşi meritau cu prisosință această îndelungată odihnă. 

A doua zi l-a chemat pe comandant şi l-a potopit cu ocări: 

— Ce-i cu tine? Sau ţi-ai pus în cap să-ţi baţi joc de mine? Se vede treaba că nu îţi este prea drag 
propriul cap! Fă ce ştii, numai găseşte cum să-i vii de hac lui Fedot puşcaşul! 

— Măria Ta, lasă-mi răgaz să cuget! Poate am să născocesc ceva. 

A plecat comandantul să colinde iarăşi maidanele şi fundăturile, şi numai ce-i iese în cale Baba 
laga: 

— Stai, slugă de rege! Îţi ştiu gândurile. Vrei să te ajut la necaz? 

— Ajută-mă, bunică! Puşcaşul s-a întors şi a adus cu sine cerbul cu coarne de aur. 

— Ştiu, am auzit! oftă Baba laga. El este un om simplu, n-ar fi mare greutate să-i vii de hac. Ar fi 
doar ca şi cum ai priza nişte tabac! Nevastă-sa e grozav de şireată. Dar o punem noi într-o 
încurcătură din care n-o să mai iasă aşa de curând. Du-te la rege şi spune-i să-l trimită pe puşcaş nu 
ştiu unde şi să aducă nu ştiu ce. O astfel de poruncă n-o va putea îndeplini în vecii vecilor: sau 
dispare fără urmă, sau se întoarce cu mâinile goale. 

Comandantul a răsplătit-o cu aur pe Baba laga şi a alergat într-un suflet la curte. Regele I-a ascultat 
şi a poruncit să fie chemat puşcaşul. 

— Fi, Fedot! Tu eşti cel mai brav puşcaş al meu. Mi-ai îndeplinit o poruncă şi mi-ai adus cerbul cu 
coarne de aur. Îndeplineşte-mi-o şi pe a doua: du-te nu ştiu unde şi adu-mi nu ştiu ce! Dar ia aminte: 
dacă nu-mi aduci, unde-ţi stau picioarele, acolo îţi va sta şi capul. 

Puşcaşul a făcut stânga-împrejur şi a plecat de la curte. A venit acasă abătut şi îngândurat. Soţia l-a 
întrebat: 

— Ce-i cu tine, dragule? Arăţi atât de mâhnit, de parcă ţi s-ar fi înecat corăbiile. 

— EFi, spuse el, un necaz l-am dat jos de pe umeri, dar un altul i-a luat locul. Mă trimite regele nu 
ştiu unde să aduc nu ştiu ce. Din cauza frumuseţii tale trag toate ponoasele astea! 

— Da, îi răspunse soția, nu-i o poruncă uşor de împlinit! Ca să ajungi acolo, îţi trebuie nouă ani la 
dus şi nouă la întors. În total, optsprezece ani. Şi numai Dumnezeu ştie dacă n-o fi în zadar! 

— Ce mă fac? 

— Fă-ţi rugăciunea şi du-te la culcare. Noaptea e un sfetnic bun. Mâine vei afla totul. 

Puşcaşul s-a culcat, iar soţia lui a aşteptat noaptea, a desfăcut cartea fermecată şi pe dată au apărut 
în faţa ei cei doi voinici. 

— Porunceşte tot ce-ţi doreşte sufletul! 

— Nu ştiţi cumva cum se poate ajunge nu ştiu unde pentru a aduce nu ştiu ce? 

— Nu, nu ştim! 

Ea a închis cartea şi cei doi voinici au dispărut. Dimineaţă, femeia şi-a trezit soțul: 

— Du-te la rege şi cere-i bani pentru drum. Ai de umblat optsprezece ani. După ce-ţi primeşti banii, 
să treci pe acasă să ne luăm rămas-bun! 

Puşcaşul a fost la rege, a primit o legătură cu bani şi s-a întors acasă pentru a-şi lua rămas-bun de la 
soție. Aceasta i-a dat un ştergar şi o mingiuță. 

— Când ai să ieşi din oraş, să arunci mingea în faţa ta; încotro se va rostogoli, într-acolo să te 
îndrepți şi tu. Iar aici ai un ştergar lucrat de mâna mea. Oriunde te-ai afla, când te vei spăla pe față, 
să te ştergi cu ştergarul ăsta. 

Şi-au luat rămas-bun, puşcaşul a făcut câte o plecăciune în cele patru vânturi şi a ieşit din cătun. A 
aruncat mingea înaintea sa, aceasta a început să se rostogolească, iar el să păşească după ea. 

A trecut aproape o lună. Regele îl chemă pe comandant şi-i zise: 

— Puşcaşul a plecat pentru optsprezece ani să rătăcească în lumea largă şi, după câte se vede, n-aş 
prea crede să aibă multe zile. Optsprezece ani nu-s două săptămâni! Se pot întâmpla atâtea la 
drumul ăsta lung! Are bani mulţi asupră-i şi-l pot ataca tâlharii ca să-l prade şi să-l omoare. Mie îmi 


pare că a sosit ceasul să ne ocupăm puţin de soția lui. Ia trăsura mea, du-te în cătunul puşcaşilor şi 
adu-o la palat! 

Comandantul a ajuns în cătunul puşcaşilor, s-a dus întins la frumoasa soţie, a intrat în casă şi i-a 
spus: 

— Bună vreme, frumoaso! Regele mi-a poruncit să te duc la palat. 

Au ajuns la palat, regele a întâmpinat-o cu bucurie şi a condus-o prin camerele poleite cu aur, 
spunându-i: 

— N-ai vrea să ajungi regină? Vreau să te iau de nevastă. 

— Unde s-a mai pomenit să fie luată femeia de lângă bărbatul ei, care-i încă viu? Poate să fie el 
cum o fi, chiar şi un puşcaş de rând, dar după lege îmi este soț! 

— Dacă nu te măriți cu mine de bunăvoie, am să te iau cu forța! 

Frumoasa a râs, s-a aruncat la podea, s-a transformat în turturică şi a zburat pe fereastră. 

Multe ţări şi pământuri a străbătut puşcaşul în urmărirea mingii, iar aceasta se rostogolea fără 
încetare. Unde întâlnea un râu, acolo mingea se prefăcea în pod, unde voia puşcaşul să se 
odihnească, mingea se făcea saltea de puf. A mers el cât a mers şi deodată a ajuns în fața unui măreț 
palat. Mingea s-a rostogolit până în fața porții şi a dispărut. După ce a stat câteva clipe pe gânduri, 
puşcaşul a hotărât să treacă pragul. A intrat în palat, a urcat scara şi s-a pomenit în fața a trei fete de 
o frumuseţe neasemuită. 

— De unde vii şi care pricină te-a mânat încoace, om bun? 

— Frumoase fecioare, nu m-aţi lăsat nici măcar să-mi trag sufletul după un drum atât de lung şi ați 
şi tăbărât cu întrebările asupra mea. Mai bine mi-aţi da ceva de mâncare şi de băut şi apoi mi-aţi da 
un loc unde să-mi pun capul pe pernă şi abia după aceea să mă descoaseţi! 

Frumoasele fete au întins masa, l-au ospătat, i-au dat să bea şi apoi l-au culcat. Puşcaşul a dormit, s- 
a odihnit şi apoi s-a ridicat din patul cel moale. Frumoasele fecioare i-au adus un lighean cu apă de 
izvor şi un ştergar brodat. El s-a spălat pe față, dar ştergarul nu l-a primit. 

— Eu am ştergarul meu, a zis. Am cu ce mă şterge. 

Şi-a scos ştergarul şi a început să se şteargă. Fecioarele cele frumoase îl întrebară: 

— Spune-ne, om bun, de unde ai acest ştergar? 

— Mi l-a dat soția mea. 

— Înseamnă că eşti însurat cu surioara noastră! 

Au strigat-o pe bătrâna lor mamă. Aceasta, cum a dat cu ochii de ştergar, l-a şi recunoscut. 

— E făcut de mâna fiicei mele! 

A început să-l descoasă pe oaspete. El i-a povestit totul: cum s-a căsătorit cu fiica ei şi cum regele l- 
a trimis nu ştiu unde ca să aducă nu ştiu ce. 

— EI, fiule! Despre această minune nici eu nu ştiu prea multe, dar aşteaptă, poate că ştiu slugile 
mele. 

Bătrâna a ieşit în pridvor, a strigat cu un glas tunător şi, dintr-odată, au ieşit, ca din pământ, o droaie 
de lighioane şi s-au adunat din cer o mulțime de zburătoare. 

— Voi, fiare ale pădurii şi păsări ale cerului, voi, care cutreieraţi peste tot, nu ştiţi cumva cum se 
poate ajunge nu ştiu unde pentru a aduce nu ştiu ce? 

Toate animalele şi toate păsările au răspuns într-un singur glas: 

— Nu, nici măcar n-am auzit de aşa ceva! 

Le-a dat voie bătrâna să plece la treburile lor prin păduri, prin smârcuri şi prin crânguri, s-a întors în 
camera de primire, şi-a deschis cartea fermecată şi, dintr-odată, s-au ivit în faţa ei doi uriaşi. 

— Ce ne porunceşti? 

— lată ce, credincioşii mei servitori! Duceţi-ne, pe mine şi pe ginerele meu, în marea cea mare şi 
opriți-vă taman în mijlocul ei, unde-i apa cea mai adâncă! 

Uriaşii i-au luat pe bătrână şi pe puşcaş şi i-au dus în marea cea mare, s-au oprit ca nişte stâlpi în 
mijlocul ei, în locul cel mai adânc, ţinându-i în mână pe bătrână şi pe puşcaş. A strigat bătrâna cu 


glas tunător şi toți peştii şi vieţuitoarele mărilor s-au adunat în jurul ei. Din cauza lor, marea nu se 
mai vedea. 

— Voi, peşti şi lighioane ale mărilor, vă scăldaţi în tot locul. Nu ştiţi cumva cum se poate ajunge nu 
ştiu unde pentru a aduce de acolo nu ştiu ce? 

Toate lighioanele mărilor şi toţi peştii au răspuns într-un glas: 

— Nu, noi nici n-am auzit despre una ca asta! 

Deodată şi-a făcut loc şi a ieşit în faţă o broască bătrână, cu picioarele strâmbe, care de mai bine de 
treizeci de ani ieşise la pensie, şi i-a spus: 

— Oac-oac! Eu ştiu unde se află această minune! 

— Uite, de tine am nevoie! i-a spus bătrâna. 

A luat broasca şi le-a poruncit uriaşilor să o ducă acasă la ea. Într-o clipită, au şi fost la palat. A 
început bătrâna s-o descoasă pe broască: 

— Cum şi pe ce drum s-o apuce ginerele meu? 

Broasca 1-a răspuns: 

— Locul acela este la capătul lumii, departe, departe de tot! L-aş fi condus chiar eu, dar sunt prea 
bătrână, de-abia îmi mai mişc picioarele. N-aş ajunge acolo nici în cincizeci de ani! 

Bătrâna a adus un borcan mare, l-a umplut cu lapte proaspăt, a pus broasca în el şi l-a dat ginerelui: 
— "Ține acest borcan în mână, iar broasca o să-ţi arate drumul! 

Puşcaşul a luat borcanul cu broasca, şi-a luat rămas-bun de la bătrână şi de la fiicele ei şi s-a 
aşternut la drum. El mergea, iar broasca îi arăta drumul. 

A mers el cât a mers, până a ajuns la râul de foc. Dincolo de râu se înălța un munte, iar în munte se 
întrezărea o uşă. 

— Oac-oac! i-a spus broasca. Scoate-mă din borcan. Trebuie să trecem râul. 

Puşcaşul a scos-o din borcan şi a lăsat-o pe pământ. 

— EI, viteazule! Aşază-te în spatele meu, dar nu te teme, n-ai să mă striveşti! 

Puşcaşul s-a aşezat pe broască şi a făcut-o una cu pământul. Broasca a început să se umfle şi s-a 
făcut mare cât o căpiță de fân. Puşcaşul tremura de frică să nu cadă. 

— Dacă alunec şi cad, mă lovesc şi mor! 

Broasca a făcut un salt, a trecut peste râul de foc şi a devenit iar mică. 

— Acum, bunule viteaz, intră pe uşa asta. Eu am să te aştept aici. Cum intri în peşteră, să te ascunzi 
cât mai bine. După puţin timp vor veni acolo doi bătrâni. Să fii cu băgare de seamă la ce vorbesc şi 
ce fac ei, iar după ce vor pleca, să spui ce-au spus şi ei şi să faci ce au făcut şi ei! 

Puşcaşul s-a apropiat de peşteră, a deschis uşa şi a intrat. Era atât de întuneric, încât puteai să-ţi bagi 
degetele-n ochi. A început să meargă în patru labe şi să pipăie cu degetele. A dat peste o adâncitură, 
s-a băgat acolo şi s-a ascuns. N-a trecut mult şi au venit acolo doi bătrâni, care au început să 
vorbească. 

— Ei, Şmat-mintosule! Ia hrăneşte-ne tu! 

În aceeaşi clipă s-au aprins candelabrele, s-au auzit zgomote de farfurii şi de tacâmuri, iar pe masă 
au apărut tot felul de bucate alese şi felurite vinuri. După ce au mâncat şi au băut, bătrânii au 
poruncit: 

— $mat-mintosule, strânge totul! 

Deodată toate au dispărut ca prin farmec: şi masa, şi vinurile, şi bucatele, şi candelabrele. 

Când s-a încredinţat că cei doi bătrâni au plecat, puşcaşul a ieşit din ascunzătoare şi a strigat: 

— Hei, Şmat-mintosule! 

— Poruncă! 

— Ospătează-mă! 

Au apărut din nou candelabrele, masa întinsă cu tot felul de băuturi şi bucate alese. Puşcaşul se 
aşeză la masă şi zise: 

— $mat-mintosule! Stai, frate, cu mine la masă, să mâncăm şi să bem împreună, că singur mi-e 
urât. 


Un glas i-a răspuns: 

— Om bun, de unde mi te-a adus Dumnezeu? Sunt aproape treizeci de ani de când îi slugăresc cu 
credinţă pe cei doi moşnegi şi, în tot acest timp, niciodată nu m-au chemat la masă cu ei. 

S-a uitat puşcaşul şi s-a mirat: nu se vedea nimeni, dar mâncarea din farfurie dispărea de parcă ar fi 
măturat-o cineva cu măturica, iar sticlele cu vin se ridicau singure, singure umpleau paharele şi, cât 
ai clipi, se goleau. 

După ce a mâncat şi a băut bine, puşcaşul a întrebat: 

— Ascultă, Şmat-mintosule! N-ai vrea să mă slujeşti pe mine? La mine ai s-o duci bine. 

— De ce nu? De mult m-am săturat să mai stau aici, iar tu, se vede treaba, eşti un om bun. 

— Atunci, strânge tot şi hai să mergem! 

A ieşit puşcaşul din peşteră, şi-a întors privirea, dar n-a văzut pe nimeni. 

— $mat-mintosule! Eşti aici? 

— Aici! Nu te teme! N-am să te părăsesc! 

— Bine! a spus puşcaşul şi s-a aşezat pe broască. 

Aceasta s-a umflat şi a sărit peste râul de foc. După ce broasca s-a făcut mică la loc, puşcaşul a pus- 
o în borcanul cu lapte şi a pornit-o pe drumul de întoarcere. 

A ajuns la soacră şi i-a poruncit noului servitor să întindă un ospăț pentru bătrână şi fiicele ei. Şmat- 
mintosul le-a ospătat atât de bine, încât mai că le venea să joace de bucurie. lar bătrânei broaşte, 
pentru ajutorul pe care i-l dăduse ginerelui său, soacra puşcaşului a poruncit să i se dea câte trei 
borcane de lapte pe zi. Puşcaşul şi-a luat rămas-bun de la soacră şi de la cumnatele sale şi s-a 
aşternut la drum, spre casă. 

A mers, a mers, până când a obosit aşa de tare, încât nu-l mai ascultau picioarele sprintene şi nu mai 
era stăpân nici pe mâinile sale albe. 

— Ei, $mat-mintosule! Dacă ai şti cât am obosit! Parcă mi s-ar fi tăiat picioarele. 

— De ce nu mi-ai spus asta mai înainte? Te-aş fi dus cât ai clipi acolo unde te-ai pornit. 

În momentul acela, puşcașul a fost prins de un vârtej de vânt, ridicat şi purtat prin văzduh atât de 
repede, că i-a căzut şi căciula de pe cap. 

— Ei, Şmat-mintosule! Stai o clipită! Mi-a căzut căciula... 

— Târziu te-ai trezit, boierule! Căciula ta-i acuma cu cinci mii de verste în urmă. 

Prin faţa ochilor i se perindau oraşe şi sate, râuri şi lacuri... 

Zburau ei deasupra mării albastre şi spuse Şmat-mintosul: 

— Vrei să înalț pe această mare un pavilion de aur? Vei putea să te odihneşti şi să-ți capeți şi 
fericirea. 

— Înalţă! i-a spus puşcaşul şi au început să coboare spre mare. 

Unde doar cu o clipă în urmă spumegau valurile, acolo a apărut o insuliță, iar pe ea un pavilion de 
aur. Îi spuse Şmat-mintosul puşcaşului: 

— Aşază-te în pavilion şi clăteşte-ți ochii privind marea. Vor trece pe aici trei corăbii şi vor adăsta 
la țărm. Tu pofteşte-i pe negustori, ospătează-i şi schimbă-mă pe cele trei minunăţii pe care le au 
asupra lor. La timpul potrivit, am să mă întorc îndărăt la tine! 

Se uită puşcaşul şi văzu că dinspre apus veneau trei corăbii. Au văzut corăbierii insula cu pavilionul 
de aur. 

— Ce minunăţie! spuseră ei. De câte ori n-am trecut pe aici şi, în afară de apă, n-am văzut nimic! 
Iar acum, poftim! A apărut un pavilion de aur. Haideţi, fraților, să oprim la țărm, să ne minunăm şi 
noi! 

În aceeași clipă au şi aruncat ancorele, iar cei trei negustori au sărit într-o barcă şi au ajuns la țărm. 
— Bună vreme, om bun! 

— Bună să vă fie inima, negustori de peste mări! Poftiţi, intrați să vă trageţi sufletul şi să vă veseliți 
niţel. Pentru oaspeţii călători a şi fost înălțat acest pavilion! 

Negustorii au intrat în pavilion şi s-au aşezat pe bancă. 

— Ei, $mat-mintosule! Adu-ne câte ceva de mâncat şi de băut! 


S-a întins masa, iar pe masă au apărut tot felul de vinuri şi bucate de-ți lăsa gura apă. Şi totul s-a 
făcut cât ai bate din palme. 

— Hai să facem schimb! ziseră negustorii. Tu ni-l dai pe servitorul tău, iar noi îți dăm în schimb 
una din minunăţiile pe care le avem asupra noastră. 

— Dar ce fel de minunăţii aveţi? 

— Stai să vezi! 

Unul din negustori a scos din buzunar o casetă şi, cum a deschis-o, pe dată a apărut o grădină cu 
flori şi cu alei care se întindea pe întreaga insulă. Cum a închis caseta, cum a dispărut grădina. Un 
alt negustor a scos de sub pulpanele caftanului un topor şi a început să lovească în podea. La fiecare 
lovitură apărea o corabie. A lovit de o sută de ori şi a făcut o sută de corăbii cu pânze, tunuri şi 
marinari. Corăbiile pluteau pe mare, tunurile trăgeau salvă după salvă, iar marinarii îi cereau noi 
porunci negustorului. S-a distrat cât s-a distrat, şi-a ascuns toporul sub pulpană, iar corăbiile au 
dispărut de parcă nici n-ar fi fost. 

Al treilea negustor a scos un corn, a suflat în el şi pe loc apăru o întreagă armată: infanterişti şi 
cavalerişti cu arme, tunuri şi flamuri. Din toate regimentele au început să curgă rapoartele către 
negustor, iar el le dădea porunci: armata mărşăluia, fanfara cânta, flamurile fluturau în vânt. S-a 
distrat cât s-a distrat negustorul, a luat cornul şi a suflat în cealaltă parte, şi toată armata a dispărut 
de parcă ar fi înghițit-o pământul. 

— Sunt bune minunăţiile voastre, dar mie nu-mi sunt de niciun folos, a spus puşcaşul. Armata şi 
corăbiile sunt pentru ţar, iar eu sunt un simplu soldat. Dacă vreți să facem schimb, daţi-mi pentru 
servitorul cel nevăzut toate cele trei lucruri ale voastre. 

— Nu-i prea mult? 

— Ei, cum credeţi! Dar să ştiţi că altminteri nu mă învoiesc! 

Negustorii s-au gândit în sinea lor: „La ce ne trebuie nouă grădina, regimentele şi toate corăbiile de 
război? Mai bine să facem schimbul. Cel puţin vom fi şi sătui, şi băuţi fără nicio trudă”. I-au dat 
puşcaşului acele lucruri deosebite şi au spus: 

— Ei, $mat-mintosule, te luăm cu noi. Te învoieşti să ne slujeşti cu credință? 

— De ce nu v-aş sluji? Îmi este totuna la cine am să trăiesc. 

S-au întors negustorii la corăbiile lor şi au încins un chiolhan de pomină, laolaltă cu toate corăbiile. 
— Ei, Şmat-mintosule, e timpul să te întorci! Toţi s-au îmbătat ca porcii şi dorm buştean. 

Iar puşcaşul, stând îngândurat în pavilionul de aur, vorbea de unul singur: 

— Mare păcat! Unde-o fi sluga mea credincioasă, Şmat-mintosul? 

— Aici sunt, stăpâne! 

Puşcaşul a sărit în sus de bucurie. 

— N-ar fi bine s-o pornim spre casă? 

Nici n-a apucat bine să termine de vorbit, că a şi fost înhăţat de vijelie şi purtat prin văzduh. 
Negustorii s-au trezit şi le-a venit cheful să se dreagă. 

— Ei, $mat-mintosule, ziseră ei, dă-ne ceva de băut, să ne dregem! 

Nu le-a răspuns însă nimeni şi nimeni nu le-a întins masa. Oricât au strigat, oricât au poruncit, totul 
era în zadar. 

— Fi, domnilor, ne-a tras pe sfoară prostovanul ăla! Cine naiba îl mai găseşte acum? Şi insula a 
dispărut, nici pavilionul de aur nu mai este. 

Au suferit ei cât au suferit, dar, în cele din urmă, au ridicat pânzele şi s-au dus la treburile lor. 
Puşcaşul a ajuns repede în ţara sa, a coborât pe țărmul mării, într-un loc pustiu, şi l-a întrebat pe 
$mat-mintosul: 

— N-ai putea să-mi înalți aici un palat? 

— De ce nu? Îndată va fi gata... 

Într-o clipită a apărut palatul, de parcă ar fi crescut din pământ, şi era atât de minunat, că nu se 
găsesc cuvinte pentru a-l descrie: de două ori mai mândru şi mai frumos decât al regelui. Puşcaşul a 
ridicat capacul casetei şi în jurul palatului a apărut un parc cu flori şi copaci rari. 


Puşcaşul stătea la fereastră şi se minuna de grădina sa. Deodată o turturică a intrat pe fereastră, s-a 
aruncat la podea şi s-a transformat în soția lui cea tânără. S-au îmbrățișat şi au început să-şi pună 
întrebări şi să-şi povestească. 

I-a spus soția puşcaşului: 

— Chiar din clipa în care ai plecat, eu am rătăcit prin păduri şi prin crânguri, prefăcută în turturică. 
A doua zi, în zori, a ieşit regele în cerdac, s-a uitat către mare şi a văzut pe țărm o mândreţe de palat 
înconjurat de un parc verde. 

— Ce mitocan a îndrăznit să-şi construiască palat pe pământul meu fără învoirea mea? 

Au alergat iscoadele să afle ce şi cum, s-au întors şi i-au spus că palatul este al lui Fedot puşcaşul şi 
că stau în palatul acela doar el şi cu soția sa. 

Regele s-a înfuriat şi mai tare. A poruncit să se adune armata şi să pornească spre țărm, să strice 
grădina, palatul să-l facă una cu pământul, iar pe puşcaş şi pe soția acestuia să-i omoare în chinuri 
groaznice. 

Când a văzut puşcaşul armata regelui îndreptându-se spre el, a apucat toporul fermecat şi poc, poc, 
a ieşit o corabie. A lovit cu toporul de o sută de ori, au apărut o sută de corăbii. După aceea a scos 
cornul, a suflat o dată şi s-a revărsat din el infanteria, a suflat a doua oară, a apărut cavaleria. Au 
început să vină la el comandanții armatei şi marinarii de pe corăbii ca să-i ceară porunci. Puşcaşul a 
poruncit să înceapă lupta. Muzica s-a pornit să cânte, au răpăit tobele şi regimentele s-au pus în 
mişcare. Pedestraşii au intrat în armata regelui şi au început să taie tot ce le ieşea în cale, iar 
cavaleriştii îi ajungeau din urmă pe cei ce nădăjduiau să scape cu fuga şi-i făceau prizonieri, iar de 
pe corăbii, tunurile trăgeau în oraşul-capitală. Regele, văzând că armata lui a fost pusă pe fugă, a 
încercat să-i oprească pe soldaţi, însă fără sorți de izbândă. După o jumătate de ceas, el însuşi era 
mort. 

Când s-a terminat bătălia, s-a adunat poporul şi a început să-l roage pe puşcaş să ia în mâinile lui 
întreaga țară. El s-a învoit şi a devenit rege, iar soția sa — regină. 


Impărăţile subpământene 
poveste rusească 


În vremurile acelea îndepărtate, când lumea era bântuită de duhuri, vrăjitoare şi rusalce, când 
curgeau râuri de lapte printre maluri de unt, iar deasupra lanurilor zburau rațe prăjite, trăiau țarul 
Goroh şi țarina Anastasia cea Preafrumoasă. Ei aveau trei fii. 

Într-o bună zi, s-a abătut un mare necaz pe capul lor: țarina a fost răpită de un spirit rău. Fiul cel 
mare îi spuse tatălui său: 

— Bunule părinte! Dă-mi binecuvântarea să plec în căutarea mamei! 

A plecat şi... dus a fost. Trecură trei ani de când nu venise nicio veste de la el. 

Fiul mijlociu a început şi el să se roage de tatăl său: 

— Binecuvântează-mă, tată, şi pe mine, s-o pornesc la drum. Cine ştie? Poate-oi avea norocul să-mi 
găsesc mama şi fratele. 

Țarul l-a binecuvântat; țareviciul a plecat, dar a dispărut şi el fără veste, de parcă l-ar fi înghiţit 
pământul. 

A venit la ţar şi mezinul, Ivan Țarevici: 

— Iubite părinte, binecuvântează-mă pentru drum! Poate reuşesc să-i găsesc pe fraţii mei şi pe 
mămuca! 

— Mergi cu Dumnezeu, fiule! fu răspunsul țarului. 

Ivan Țarevici s-a pornit încotro a văzut cu ochii. A mers el cât a mers, până a ajuns la marea cea 
albastră. S-a oprit pe țărm şi a început să cugete: „Încotro s-o apuc oare?”. Deodată au venit în zbor 
treizeci şi trei de porumbiţe. S-au aşezat pe țărmul mării, s-au aruncat la pământ şi s-au preschimbat 
în fete frumoase. Erau chipeşe toate, însă una le întrecea cu mult pe suratele ei. Fetele s-au 


dezbrăcat şi s-au năpustit în valuri. În timp ce se scăldau, Ivan Țarevici s-a furişat până la locul 
unde îşi lăsaseră hainele, a luat brâul celei mai frumoase şi l-a ascuns în sân. 

Când au terminat cu scăldatul şi au ieşit pe mal, fetele au băgat de seamă că lipseşte un brâu. 

— Ah, Ivan Țarevici! zise cea mai frumoasă dintre ele. Dă-mi înapoi brâul! 

— Mai întâi spune-mi unde se află mămuca mea! 

— Mămuca ţi-e la tatăl meu, la Voron Voronovici. Mergi de-a lungul țărmului până dai de o 
păsăruică de argint cu creasta de aur. Încotro va zbura ea, într-acolo să mergi şi tu! 

Ivan Ţarevici a pornit-o de-a lungul țărmului şi s-a întâlnit cu fraţii lui dispăruți fără veste. După ce 
s-au îmbrăţişat, şi-au continuat drumul tustrei. Deodată au zărit păsăruica de argint cu creasta de aur 
şi s-au luat după ea. După ce a zburat un timp, aceasta s-a aruncat sub o placă de fier, într-o gaură 
care ducea sub pământ. 

— Ei, fraților, le-a spus Ivan Țarevici, binecuvântați-mă în locul tatălui şi al mamei! Am să cobor în 
groapa asta, să aflu cum este tărâmul păgân şi dacă nu cumva acolo se află şi mămuca noastră. 

Frații i-au dat binecuvântarea, mezinul s-a legat cu o frânghie şi şi-a dat drumul în groapa cea 
adâncă. Trei ani încheiaţi i-au trebuit să ajungă pe fundul ei. După ce a coborât, a pornit la drum. 

A mers cât a mers, până a ajuns în împărăţia de aramă. În curtea palatului a văzut treizeci şi trei de 
fecioare-porumbiţe care brodau cu iscusinţă oraşe pe nişte ştergare. 

— Bună vreme, Ivan Țarevici! îi zise prinţesa împărăției de aramă. Încotro te-ai pornit? 

— Am plecat în căutarea mamei mele! 

— Mama ta e la tatăl meu, la Voron Voronovici. El este înţelept şi şiret şi zboară peste văi şi munţi, 
peste piscuri, pe deasupra norilor. Fii cu băgare de seamă, bunule viteaz, căci te va da pierzaniei! 
Ține acest ghem. El te va conduce la sora mea cea mijlocie. Vezi ce-ţi spune şi ea! Iar când te vei 
întoarce, să nu uiţi de mine! 

Ivan Țarevici a dat ghemul de-a rostogolul înaintea sa şi l-a urmat pas cu pas. A ajuns în împărăția 
de argint. Şi aici a întâlnit treizeci şi trei de fecioare-porumbiţe. Când l-a văzut, prințesa împărăției 
de argint i-a spus: 

— Până acum nu s-a pomenit picior de rus pe-aici, iar astăzi simt un iz rusesc în preajmă! Ce-i, Ivan 
Țarevici? Fugi de vreun necaz sau ţi-l cauţi cu lumânarea? 

— Ah, frumoasă fecioară, am plecat în căutarea mamei, care a fost răpită! 

— Mama ta e la tatăl meu, la Voron Voronovici. El este înţelept şi viclean şi zboară peste văi şi 
munți, peste piscuri, pe deasupra norilor... Ei, țareviciule, fii cu băgare de seamă, căci te va da 
pierzaniei! Ține acest ghemuleţ! El te va conduce la sora mea cea mică. Cum îţi va spune ea, aşa să 
faci: să mergi mai departe sau să faci cale întoarsă! 

Ivan Țarevici s-a luat după ghem şi a ajuns în împărăția de aur. Şi aici erau treizeci şi trei de 
fecioare-porumbiţe care brodau cu iscusință nişte ştergare. Mai presus de toate şi cea mai frumoasă 
era prințesa împărăției de aur. Era atât de frumoasă, cum pana n-o poate descrie, cum nici în poveşti 
alta ca ea nu se află. 

— Bună vreme, Ivan Țarevici! îi zise prinţesa împărăției de aur de cum îl văzu. Încotro te-ai pornit? 
— Am plecat în căutarea mamei mele! 

— Mama ta e la tatăl meu, la Voron Voronovici. El este înţelept şi viclean şi zboară peste văi şi 
munți, peste piscuri, pe deasupra norilor. Fii cu băgare de seamă, Ivan Țarevici, căci te va da 
pierzaniei! Ține acest ghem. Rostogoleşte-l înaintea ta, iar el te va duce în împărăția de mărgăritar: 
acolo e mama ta. Când te va vedea, se va bucura şi va porunci slugilor să-ți aducă vin nou. Tu să nu 
primeşti! Să ceri să ţi se aducă vin vechi de trei ani, din cel care stă pitit în dulap, şi să-ţi dea şi o 
cojiţă de pâine arsă pentru gustare... Nu uita încă ceva: tatăl meu are în curte două putini mari cu 
apă, una cu apă care-ţi dă putere, iar alta cu apă care te sleieşte. Tu schimbă-le locul şi bea apă care- 
ți dă putere, iar când ai să te lupți cu Voron Voronovici şi-l vei învinge, să-i ceri un singur lucru: să- 
ți dea bastonaşul-pană! 

Mult timp au vorbit țareviciul şi prințesa. Şi atât s-au îndrăgit, că nici nu le venea să se mai 
despartă. Dar n-aveau încotro! Şi-au luat rămas-bun, şi Ivan Țarevici a purces la drum. A mers el cât 


a mers şi, în cele din urmă, a ajuns în împărăția de mărgăritar. Cum l-a văzut, mama sa a fost 
cuprinsă de bucurie. A poruncit slugilor să i se aducă vin nou lui Ivan Țarevici. 

— Eu nu beau vin obişnuit! zise acesta. Aduceţi-mi vin vechi de trei ani, iar pentru gustare o cojiță 
de pâine arsă! 

După ce a băut vinul vechi şi a mâncat cojița de pâine arsă, Ivan Ţarevici a ieşit în curtea cea mare, 
a schimbat locul putinilor cu apă şi a început să bea din cea despre care-i spusese prinţesa. 

Nu după mult timp, a sosit şi Voron Voronovici. Era luminos precum ziua cea senină, dar când l-a 
văzut pe Ivan Ţarevici, a devenit mai întunecat decât norii cei negri. S-a apropiat de putina cu apă 
care vlăguieşte şi a început să bea din ea. În această vreme, Ivan Ţarevici i-a sărit în spate. Voron 
Voronovici s-a înălţat spre cer, sus-sus de tot, zburând peste văi şi munţi, peste piscuri, pe deasupra 
norilor. Văzând că nu se poate descotorosi de duşmanul său, îi zise: 

— Ce-ţi trebuie, Ivan Ţarevici? Poate vrei să-ţi dau întreaga mea vistierie... 

— N-am nevoie de nimic! Dă-mi doar bastonaşul-pană! 

— Nu, Ivan Ţarevici! E mult prea mult pentru tine! a zis Voron Voronovici şi a început să-l poarte 
din nou peste văi şi munţi, peste piscuri, pe deasupra norilor, cu gând să se scuture de el. 

Ivan Țarevici însă se ţinea bine. I s-a lăsat cu toată greutatea pe aripi, gata să i le frângă. 

— Nu-mi rupe aripile! a strigat Voron Voronovici. Îți dau bastonașul-pană, numai lasă-mă în pace! 
Cum i l-a dat, Voron Voronovici s-a prefăcut într-o cioară obişnuită şi s-a făcut nevăzut către munţii 
cei stâncoşi. 

Ivan Țarevici, după ce a revenit în împărăţia de mărgăritar, şi-a luat mama şi a plecat împreună cu 
ea pe drumul de întoarcere. În spatele lor, împărăţia de mărgăritar s-a strâns într-un ghem şi a 
început să se rostogolească după ei. 

Au trecut prin împărăția de aur, apoi prin cea de argint şi prin cea de bronz. Ivan Ţarevici le-a luat 
cu el pe cele trei frumoase prințese, iar împărățiile lor s-au strâns ghem şi s-au rostogolit după ei. 
Când au ajuns la locul unde se afla funia cu care coborâse Ivan Țarevici, acesta a sunat dintr-o 
goarnă de aur. 

— Fraților! strigă el. Dacă mai sunteți în viaţă, ajutaţi-mă! 

Fraţii i-au auzit goarna, au început să tragă de frânghie şi au scos la lumină o ființă diafană — pe 
frumoasa fecioară, prințesa împărăției de aramă. Când au văzut-o, au început să se certe între ei: 
niciunul nu voia s-o lase celuilalt. 

— De ce vă certaţi, bunilor viteji? i-a întrebat prințesa împărăției de aramă. Acolo, jos, este o 
fecioară cu mult mai frumoasă ca mine! 

Cei doi tineri au coborât frânghia şi au scos-o pe prințesa împărăției de argint. Când au văzut-o, s-au 
pus din nou pe gâlceavă. 

— Este a mea! zise unul din frați. 

— Ba a mea! răspunse celălalt. 

— Nu vă certaţi, bunilor viteji! zise prințesa împărăției de argint. Jos aşteaptă o fecioară cu mult 
mai frumoasă decât mine! 

Cei doi fraţi s-au potolit, au aruncat frânghia şi au ridicat-o la suprafaţă şi pe prințesa împărăției de 
aur. Când au văzut cât era de frumoasă, cei doi s-au pus din nou pe ceartă, fiecare dorind s-o 
păstreze pentru sine. Frumoasa prinţesă i-a oprit, zicându-le: 

— Pe fundul prăpastiei aşteaptă măicuța voastră! 

După ce au scos-o şi pe mamă, cei doi fraţi au aruncat frânghia pentru Ivan Țarevici. L-au tras până 
pe la jumătate şi au retezat frânghia. Mezinul s-a prăbuşit pe fundul prăpastiei, s-a lovit rău de tot şi 
a zăcut acolo fără cunoştinţă o jumătate de an. Când şi-a venit în fire, s-a uitat în jur şi şi-a amintit 
tot ce se întâmplase cu el. A scos din buzunar bastonaşul-pană şi a lovit cu el de pământ. Pe dată s- 
au ivit doisprezece viteji şi l-au întrebat: 

— Ce ne porunceşti, Ivan Țarevici? 

— Scoateţi-mă de aici! 

Vitejii l-au luat de subsuori şi l-au scos afară. 


Când s-a văzut sus, Ivan Țarevici a început să întrebe în dreapta şi-n stânga de frații săi. Aşa a aflat 
că ei se însuraseră de mult: fratele mijlociu cu prințesa împărăției de aramă, iar cel mare cu prințesa 
împărăției de argint. Logodnica lui, prinţesa împărăției de aur, nu voia să se mărite cu nimeni. 
Bătrânul ţar, tatăl celor trei, şi-a pus în gând să se însoare cu preafrumoasa prințesă. A chemat sfatul 
boieresc şi, de faţă cu toți, a învinuit-o pe soţia sa că s-a înhăitat cu duhurile rele. Drept pedeapsă, a 
poruncit să i se reteze capul. După ce călăul i-a dus la îndeplinire porunca, ţarul a întrebat-o pe 
prințesa împărăției de aur: 

— Te măriți cu mine? 

— Am să mă mărit cu tine atunci când ai să-mi faci o pereche de pantofi fără să-mi iei măsura! 
Țarul a poruncit să se dea sfoară în ţară, dacă nu cumva s-o găsi vreunul care s-ar încumeta să 
meşterească o pereche de pantofi pentru mireasa lui fără să-i ia măsura. Taman atunci s-a nimerit să 
sosească şi Ivan Ţarevici în împărăţia tatălui său şi să se tocmească argat la un bătrânel. Auzind el 
zvonul care se răspândea prin ţară, i-a spus stăpânului său: 

— Du-te, moşule, la ţar şi spune-i că-i faci tu pantofii. Am să ti-i dau eu, numai să nu sufli nimănui 
o vorbă despre asta! 

Bătrânelul s-a dus la ţar: 

— Mă prind eu să-ţi fac pantofii de care ai nevoie! 

Țarul i-a dat piele pentru o pereche de pantofi şi l-a întrebat: 

— Dar ai să poţi tu face asta, moşule? 

— Nu te teme, Înălțimea Ta! Am un fiu care-i ciubotar! 

Întorcându-se acasă, bătrânelul i-a dat lui Ivan Țarevici pielea pentru pantofi. Acesta a luat-o şi a 
tăiat-o în bucățele mici, pe care le-a aruncat pe fereastră. Apoi a deschis împărăția de aur şi a luat de 
acolo o pereche de pantofi noi de-ai prinţesei şi i-a dat-o bătrânelului: 

— la, moşule, pantofii şi du-i ţarului! 

Țarul s-a bucurat nespus. A dus pantofii prinţesei şi a întrebat-o: 

— Când mergem la cununie? 

Aceasta îi răspunse: 

— Am să mă mărit cu tine atunci când ai să-mi faci o rochie fără să-mi iei măsurile! 

Țarul a început iarăşi să se frământe. A chemat la el toți meşterii croitori din întreaga împărăție şi a 
făgăduit că-i va da bani cu nemiluita aceluia care va dovedi să coasă o rochie pentru prințesă fără 
să-i ia măsurile. 

Auzind aceasta, Ivan Țarevici îi spuse bătrânelului: 

— Moşule, du-te la ţar, ia de la el materialul pentru rochie şi adu-mi-l! Am s-o fac eu, numai să nu 
sufli nimănui o vorbă despre asta! 

Bătrânelul s-a dus la palat, a luat atlasul şi catifeaua pentru rochia prinţesei şi le-a adus țareviciului. 
Acesta a pus mâna pe foarfecă, a mărunțit tot materialul adus de la ţar şi l-a zvârlit pe fereastră. A 
deschis apoi împărăţia de aur, a luat de acolo o rochie nouă de-a prinţesei, pe cea mai frumoasă, şi 1- 
a dat-o bătrânelului: 

— Ia, moşule, rochia şi du-o la palat! 

La vederea rochiei aduse de moş, bătrânul ţar nu-şi mai încăpea în piele de bucurie. 

— Ei, iubita mea, îi spuse el prinţesei, n-ar fi timpul să ne ducem la cununie? 

— Mă voi mărita cu tine numai atunci când vei porunci ca fiul moşneagului să fie fiert în lapte! 
Fără să mai stea pe gânduri, ţarul a dat poruncă şi, în aceeaşi zi, s-a adunat de la fiecare gospodărie 
câte o găleată de lapte şi s-a turnat într-un ceaun uriaş, sub care a fost aprins un foc puternic. 

Ivan Țarevici a fost adus la curte, în faţa ceaunului cu lapte. Văzând ce-l aşteaptă, a început să-şi 
ceară iertare de la toată lumea şi să bată mătănii. Slujitorii ţarului l-au prins şi l-au aruncat în 
ceaunul cu lapte clocotit. Tânărul s-a cufundat o dată, de două ori, a sărit de acolo şi s-a făcut atât 
de frumos, cum nici în poveşti nu se pomeneşte. 

— Uită-te şi tu, ţarule! zise prinţesa. Cu cine să mă mărit? Cu un hodorog ca tine sau cu acest viteaz 
chipeş? 


„Dacă mă scald în lapte”, se gândi ţarul, „mă fac şi eu la fel de frumos!”. S-a aruncat în ceaun şi a 
fiert în lapte. 

Iar Ivan Ţarevici a plecat să se cunune cu prinţesa. După cununie, şi-a izgonit frații din împărăție şi 
a început să trăiască alături de tânăra lui soaţă, să se veselească şi avuţia să şi-o sporească. 


Impărăţia de aur, împărăția de argint şi împărăția de aramă 
poveste rusească 


Au fost odată, într-o împărăție îndepărtată, într-o ţară neştiută, un ţar şi o țarină care aveau trei fii 
frumoşi ca soarele. Cel mai mare se numea Vasili Ţarevici, cel mijlociu Feodor Țarevici, iar cel mic 
Ivan Țarevici. Într-o zi, ţarul, plimbându-se prin grădină împreună cu soţia sa, a văzut cum s-a iscat 
dintr-odată o vijelie şi a luat-o pe țarină chiar de lângă el. S-a întristat ţarul peste poate şi mult timp 
a tânjit după țarină. 

Fiii lui cei mari au cerut învoire şi s-au aşternut la drum în căutarea mamei. Mergând ei vreme 
îndelungată alături de suita lor, au ajuns într-o stepă sălbatică. Şi-au întins corturile şi au început să 
aştepte, în nădejdea că vor vedea pe cineva care să le arate drumul. Au stat acolo trei ani şi n-au 
văzut pe nimeni. Între timp a crescut şi mezinul. S-a rugat şi el de tatăl său să-l binecuvânteze, şi-a 
luat rămas-bun şi a pornit la drum. A mers cale lungă, până când a văzut în depărtare nişte corturi. 
Apropiindu-se, şi-a recunoscut fraţii şi le-a spus: 

— Frații mei, de ce ați poposit în stepa asta sălbatică? Sloboziţi-vă alaiul care vă întovărăşeşte, să se 
întoarcă acasă, iar noi să mergem singuri în căutarea mamei. 

Fraţii au făcut întocmai cum le spusese mezinul şi au plecat tustrei. Au mers ei cât au mers, până ce 
au ajuns la un palat de cristal, înconjurat de un zid tot de cristal. S-au îndreptat spre el. Ivan 
Țarevici a găsit poarta, a intrat în curte şi, apropiindu-se de pridvor, a văzut un stâlp de care erau 
prinse două inele: unul de aur şi unul de argint. Şi-a legat calul său de viteaz, trecând hăţurile prin 
cele două inele, şi a urcat. 

L-a întâmpinat însuşi regele. După ce au vorbit ei ceva vreme, regele a aflat că oaspetele nu era 
altul decât nepotul său. L-a condus pe Ivan Țarevici în palat şi i-a chemat şi pe fraţii acestuia. Cei 
trei frați nu au stat prea mult la unchiul lor. El le-a dăruit un glob fermecat, căruia i-au dat drumul să 
se rostogolească înaintea lor, şi aşa au ajuns la poalele unui munte semeţ, unde au poposit. Era atât 
de înalt şi de abrupt, încât nimeni nu putea urca pe el. Ivan Ţarevici a găsit o crăpătură în stâncă, 
unde a dat de nişte picioare de fier şi de nişte gheare tot de fier. Cu ajutorul lor, mezinul s-a putut 
urca până în vârful muntelui. Pentru că era obosit, s-a aşezat sub un stejar să se odihnească. 

De îndată ce şi-a lepădat ghearele de fier, acestea au şi dispărut. Ridicându-se, a văzut în depărtare 
un cort dintr-o țesătură subțire. A mers într-acolo şi a văzut că pe acel cort era zugrăvită împărăția 
de aramă, iar în vârful cortului stătea un glob de aramă. La intrare stăteau tolăniţi doi lei uriaşi, care 
nu lăsau pe nimeni înăuntru. Ivan Țarevici, văzând în faţa leilor nişte străchini goale, le-a turnat apă 
şi le-a potolit setea. Leii i-au dat voie să intre în cort. Acolo a văzut o minunată prințesă care stătea 
pe o canapea, iar la picioarele ei dormea un zmeu cu trei capete. Dintr-o singură lovitură de paloş, 
țareviciul i-a retezat cele trei capete. Drept mulțumire, prințesa i-a dăruit un ou de aramă, în care 
fusese închisă întreaga împărăție de aramă. 

Ivan Țarevici, luându-şi rămas-bun de la ea, s-a aşternut la drum şi, după o bucată bună de vreme, a 
zărit în depărtare un alt cort. S-a apropiat de el şi a văzut că era făcut dintr-o țesătură fină şi că era 
priponit cu şnururi cu ciucuri de argint şi pietre prețioase de nişte cedri. Pe cort era zugrăvită 
împărăția de argint, iar în vârf era un glob de argint. La intrare stăteau întinşi doi tigri uriaşi, pe care 
Ivan Țarevici i-a adăpat şi le-a potolit setea pricinuită de căldură. În acest fel a căpătat învoirea 
tigrilor de a intra înăuntru. Acolo, pe o canapea, stătea o prințesă îmbrăcată în straie scumpe. 
Frumuseţea ei o întrecea pe a celei dintâi. La picioarele sale stătea întins un zmeu cu şase capete, de 
două ori mai mare decât primul. Țareviciul i-a retezat şi acestuia toate capetele dintr-o singură 


lovitură. Prinţesa, văzând vitejia şi neînfricarea lui, 1-a dăruit un ou de argint în care intrase în 
întregime împărăția de argint. 

Luându-şi rămas-bun şi de la ea, Ivan Ţarevici a purces mai departe la drum şi a ajuns, în sfârşit, la 
cel de-al treilea cort, făcut din cea mai fină țesătură. Pe cort era zugrăvită împărăția de aur, iar 
deasupra era un glob din aur curat. Cortul era prins cu şnururi de aur de nişte dafini uriaşi, iar 
ciucurii prinşi de şnururi erau de diamant. La intrare stăteau doi crocodili uriaşi care, din cauza 
setei, scuipau flăcări. Ivan Țarevici, vâzând cât le era de sete, le-a umplut cu apă străchinile goale 
şi, în acest fel, a primit încuviințarea paznicilor să intre înăuntru. Acolo, pe o canapea, a văzut o 
prințesă cu mult mai frumoasă decât celelalte două, iar la picioarele ei — un zmeu cu douăsprezece 
capete. Doar de două ori a lovit voinicul cu paloşul şi i-a retezat zmeului toate capetele. Drept 
mulțumire, prinţesa i-a dăruit un ou de aur în care era ascunsă împărăţia de aur şi totodată i-a dăruit 
şi inima ei, povestindu-i unde îi stătea închisă mama. 

Ivan Țarevici i-a mulțumit prinţesei şi a pornit la drum. După ce a mers vreme îndelungată, a ajuns 
la un palat măreț. A intrat şi a rătăcit prin încăperi, fără să întâlnească nici ţipenie de om. În cele din 
urmă a ajuns într-o sală sclipitor de bogată şi a văzut-o pe mama sa în straie împărăteşti, şezând 
într-un jilt. Țareviciul i-a spus că el şi frații săi pribegeau de mulţi ani în căutarea ei. Deodată mama 
a simţit un duh şi i-a spus fiului: 

— Ascunde-te sub hainele mele. Când va sosi vijelia şi va începe să mă dezmierde, încearcă să pui 
mâna pe bagheta ei fermecată. Ea se va înălța în văzduh, dar tu să nu te temi. Când îţi va da drumul 
pe pământ şi se va risipi în mii de bucăţi, tu să le aduni şi să le dai foc, iar cenuşa s-o împrăştii pe 
câmp. 

Nici n-a apucat mama să-i spună toate acestea şi să-l ascundă sub straiele ei, că s-a şi ivit vijelia şi a 
început s-o dezmierde pe țarină. Ţareviciul, după cum îl povăţuise mama, a apucat bagheta magică. 
Vijelia s-a mâniat, s-a înălțat în văzduh şi apoi, coborând pe pământ, s-a destrămat în mii de bucăţi. 
Ivan Ţarevici a adunat toate acele cioburi, le-a ars, iar cenuşa a împrăştiat-o pe câmp, intrând în 
stăpânirea baghetei magice. După ce a isprăvit acest lucru, mezinul şi-a luat mama şi pe cele trei 
prințese şi a plecat pe drumul de întoarcere. Ajungând la stejarul unde poposise prima dată, le-a 
coborât pe cele patru femei cu ajutorul unei pânze strânse în chip de odgon. Când a rămas să 
coboare doar el, frații au retezat pânza şi au plecat cu mama şi cu cele trei prințese spre împărăția 
lor. Le-au poruncit femeilor să se jure că îi vor spune țarului că au fost găsite de cei doi frați mai 
mari. 

Ivan Țarevici, rămânând singur pe munte, n-a cutezat să coboare de acolo, pentru că pânza fusese 
retezată. Umbla fără țintă, trecând bagheta dintr-o mână în cealaltă. Deodată, în fața lui a apărut un 
duh care l-a coborât de pe munte şi l-a aşezat pe pământurile împărăției lor. Aici țareviciul a dat 
peste un ciubotar la care s-a tocmit calfă. Stăpânul său cumpărase câteva piei pentru a face pantofi 
din ele. Înainte însă de a se apuca de treabă, ciubotarul s-a îmbătat şi a adormit. Ivan Țarevici, 
văzând că nu-şi poate pune nicio nădejde în stăpânul său, a chemat duhul care îl coborâse de pe 
munte şi i-a poruncit să facă pantofi din toate pieile. Duhul i-a îndeplinit porunca întocmai. A doua 
zi de dimineaţă, Ivan Țarevici şi-a trezit stăpânul, i-a arătat pantofii şi i-a spus să-i ducă la oraş să-i 
vândă. Ciubotarul a făcut aşa cum îl povăţuise calfa sa: a dus pantofii la oraş şi i-a vândut pe toţi 
unui negustor care l-a făcut cunoscut unor boieri de vază. Ţarul însuşi a aflat în curând de 
ciubotarul care face pantofi minunaţi şi a poruncit să fie adus la curte. Când a fost adus meşterul la 
palat, a fost de față şi prințesa din împărăția de aur, aflată la curtea ţarului. Ea şi-a închipuit că 
această ispravă nu putea fi a altcuiva decât a duhului împărăției de aur şi i-a poruncit pantofarului 
ca, până a doua zi dimineaţă, să înalțe în vecinătate palatul împărăției de aur, care să fie legat de 
palatul unde se afla ea printr-un pod de aur, acoperit cu catifea verde. 

Ciubotarul a venit acasă peste măsură de mâhnit şi i-a povestit calfei sale ce-i poruncise prințesa. 
De necaz, meşterul s-a îmbătat, spunând: 

— Acum n-au decât să-mi reteze şi capul, că mi-e totuna. 


Auzind acestea, țareviciul a poruncit duhului ca până a doua zi de dimineaţă să înalțe palatul şi 
împărăția de aur care se ascundeau în oul dăruit de prințesă. 

Duhul a îndeplinit porunca întocmai, iar dimineaţa l-a dus în acel palat pe Ivan Țarevici şi l-a sfătuit 
să se pregătească pentru a primi oaspeţi. 

Țareviciul a trimis o trăsură de aur la părinți pentru a-i duce la palatul său, iar pentru frați a trimis 
cele mai urâte căruţe. 

Țarul, auzind că mezinul său este viu şi nevătămat, s-a bucurat nespus şi, împreună cu țarina şi cele 
trei prințese, s-au aşezat în trăsura de aur şi au pornit la drum. 

Ivan Țarevici şi-a întâmpinat cu bucurie părinții, iar pe frații săi i-a iertat pentru necazul pe care i-l 
pricinuiseră. 

Vasili Ţarevici, la sfatul fratelui său mai mic, a luat-o în căsătorie pe Elena, prinţesa împărăției de 
argint. Feodor Țarevici s-a însurat cu Zemira, prințesa împărăției de aramă, iar Ivan Țarevici s-a 
cununat cu Plenira, prințesa împărăției de aur. Oul de argint şi cel de aramă, în care erau ascunse 
celelalte două împărăţii, le-a dăruit lui Vasili Țarevici şi lui Feodor Țarevici. 

A doua zi s-au săvârşit nunțile celor trei frați, spre marea bucurie a supușilor. Aşa au devenit ei 
stăpânii celor trei împărăţii, aşezate pe aceeaşi mare. 


Țareviciul vrăjit 
poveste rusească 


A fost odată ca niciodată un negustor care avea trei fete. Într-o zi, pregătindu-se să plece în cele țări 
străine după marfă, şi-a chemat fetele şi le-a întrebat: 

— Ce să vă aduc de peste mări? 

Sora cea mare a cerut să-i aducă ceva de îmbrăcat. Cea mijlocie aşijderea. Cea mică însă a luat o 
foaie de hârtie, a desenat pe ea o floare şi 1-a spus tatălui: 

— Mie, tătucă, să-mi aduci o floare ca asta! 

Negustorul a umblat mult prin cele ţări străine, dar n-a văzut pe nicăieri o floare asemănătoare celei 
desenate de mezina sa. 

Pe drumul de întoarcere a dat de un palat măreț cu turnuri şi grădină. A intrat să se plimbe prin 
grădină şi s-a minunat de mulțimea florilor şi a pomilor. Când s-a uitat mai bine, a văzut că acolo 
creştea şi floarea desenată de fiica lui. 

— Ce-ar fi s-o rup şi s-o duc iubitei mele fiice? se gândi el. Mi se pare că nu-i nimeni prin preajmă 
şi n-o să mă vadă careva... 

S-a aplecat, a rupt floarea, dar în acest timp s-a iscat un vânt năprasnic, a răsunat tunetul şi în fața 
negustorului s-a arătat o matahală înspăimântătoare, un zmeu înaripat şi hidos, cu trei capete. 

— Cum de îndrăzneşti să furi din grădina mea?! a urlat zmeul la negustor. De ce ai rupt floarea? 
Negustorul s-a speriat şi a început să-şi ceară iertare. 

— Fie! zise zmeul. Am să te iert, dar cu o condiţie: cine te va întâmpina primul când vei ajunge 
acasă, pe acela să mi-l dai mie pe vecie! Însă ţine minte: dacă mă tragi pe sfoară, de mine n-ai să 
scapi! Am să te găsesc şi-n gaură de şarpe! 

Negustorul s-a învoit. S-a întors acasă şi, când se apropia de gospodăria lui, fata cea mică l-a zărit 
pe geam şi, fără a sta pe gânduri, i-a ieşit în întâmpinare. Negustorul s-a întristat. S-a uitat la fiica sa 
şi l-au podidit lacrimile. 

— Ce-i cu tine, tătucă? De ce plângi? 

Tatăl i-a dat floarea şi i-a povestit tot ce se întâmplase. 

— Nu te întrista, tătucă! îi spuse mezina. Dacă o să vrea Domnul, o să-mi fie bine şi acolo. Du-mă 
la zmeu! 

Tatăl a dus-o, a lăsat-o la palatul zmeului, şi-a luat rămas-bun şi s-a întors acasă. 


Frumoasa fată, fiica negustorului, a umblat prin palat, minunându-se de frumuseţea lui: pretutindeni 
numai aur şi catifea, dar nici țipenie de om. Timpul trecea fără să se oprească în loc. 

„Ah, ce-aş mai mânca acum!”, se gândi fata. Nici n-a isprăvit să-şi ducă gândul până la capăt, că 
dinaintea ei s-a întins o masă cu tot felul de bunătăţi pe ea; doar lapte de pasăre mai lipsea. S-a 
aşezat la masă, a mâncat şi a băut pe săturate, iar când s-a ridicat, totul a dispărut la fel de repede 
cum apăruse. 

Soarele a apus şi a început să se întunece. Fata negustorului a intrat în dormitor şi a început să se 
pregătească de culcare. Deodată s-a pornit un vânt puternic şi s-a ivit dinaintea ei zmeul cu trei 
capete. 

— Bună seara, frumoasă fecioară! zise el. Te rog să-mi aşterni să dorm aici, lângă uşă! 

Fata i-a aşternut acolo unde îi ceruse zmeul şi s-a culcat în pat. 

Dimineaţa, când s-a trezit, a văzut că în tot palatul nu era, iarăşi, nici țipenie. În schimb, orice 
dorință şi-ar fi pus i se împlinea pe dată. 

Seara s-a întors zmeul şi i-a poruncit: 

— Acum, frumoasă fecioară, pregăteşte-mi culcuşul alături de patul tău! 

Fata i-a aşternut alături de patul ei. S-a culcat, iar dimineaţa, când s-a trezit, a băgat de seamă că în 
palat nu era nimeni. 

Seara, când a sosit zmeul pentru a treia oară, 1-a spus: 

— Ei, frumoasă fată, acum am să mă culc în pat, lângă tine! 

Fetei i s-a făcut frică să se culce lângă un asemenea monstru hidos, dar nu avea de ales: şi-a înfrânat 
teama şi s-a culcat lângă el. 

Dimineaţa, zmeul îi spuse: 

— Dacă tânjeşti, frumoasă fată, du-te la tatăl şi la surorile tale pentru o zi, iar seara întoarce-te la 
mine! Numai bagă de seamă: dacă ai să întârzii fie şi o singură clipă, am să mor de necaz. 

— Nu, nu voi întârzia! i-a răspuns fata de negustor. 

A ieşit în pridvor şi a văzut că trăsura o şi aştepta la intrare. S-a urcat şi, în aceeaşi clipă, a şi ajuns 
la casa părintească. Când a văzut-o, negustorul a îmbrăţişat-o cu mare bucurie. 

— Cum o duci, fata mea iubită? Îţi este bine? 

— Bine, tătucă! i-a răspuns fata şi a început să-i povestească ce bogăţie era în palatul zmeului şi 
cum i se îndeplinea orice dorință. 

Surorile ei o ascultau şi mureau de ciudă. Ziua a trecut repede şi frumoasa fata a început să se 
gătească de întoarcere şi să-şi ia rămas-bun de la tată şi de la surori. 

— E timpul să mă întorc. Mi s-a poruncit să nu întârzii. 

Surorile pizmaşe şi-au frecat ochii cu ceapă şi s-au prefăcut că plâng: 

— Nu pleca, surioară! Mai rămâi, măcar până mâine dimineaţă! 

Fetei i s-a făcut milă de surori şi a rămas până a doua zi. Dimineaţă şi-a luat rămas-bun şi s-a întors 
la palat. Acolo totul era pustiu, ca de obicei. A ieşit în grădină şi a văzut că zmeul zăcea mort în iaz: 
de necaz, se aruncase în apă. 

— Doamne, ce-am putut să fac! a strigat frumoasa fată şi a izbucnit în lacrimi. 

S-a apropiat într-un suflet de iaz, l-a scos pe zmeu pe mal, i-a îmbrăţişat unul din capete şi l-a 
sărutat apăsat. Zmeul s-a scuturat şi pe dată s-a prefăcut într-un tânăr viteaz. 

— Îţi mulţumesc, frumoasă fecioară! îi spuse viteazul. M-ai scăpat de o mare nenorocire. Nu sunt 
zmeu, ci fiu de ţar. Am fost prefăcut în zmeu de o vrăjitoare, iar tu, prin sărutul tău, ai destrămat 
blestemul. 

S-au luat de mână, au plecat la casa negustorului, s-au cununat şi-au început să trăiască şi avutul să 
şi-l sporească. 


Prinţesa vrăjită 
poveste rusească 


Într-o ţară oarecare, un soldat slujea în garda de cavalerie a regelui. După douăzeci şi cinci de ani de 
slujbă statornică şi credincioasă, regele a poruncit să fie lăsat la vatră şi să i se dea, drept răsplată, 
calul pe care îl îngrijise şi-l călărise cât fusese în slujbă. 

Şi-a luat soldatul rămas-bun de la prietenii săi şi a pornit către casă. A mers el o zi, două, trei... A 
trecut o săptămână, au trecut două; în cea de-a treia i se isprăviseră banii şi nu mai avea cu ce să 
cumpere hrană nici pentru el, nici pentru cal, iar până acasă mai era departe. Văzând că treaba nu-i a 
bună şi că a început să-l chinuie foamea, se uită cu băgare de seamă în jur şi zări un castel 
impunător. 

— Ce-ar fi să mă abat pe-acolo? se gândi el. Poate măcar pentru o vreme mi-ar da o slujbă, să mai 
câştig un ban! 

A îndreptat calul spre castel, a intrat în curte, a dus calul la grajd, i-a dat să rumege, iar el s-a dus să- 
i caute pe stăpâni. A intrat într-o încăpere uriaşă, unde era întinsă o masă mare, cu tot felul de 
bunătăți pe ea: şi bucate alese, şi băuturi fine, tot ce-ţi poftea inima. Soldatul a mâncat, a băut, apoi 
şi-a zis în gând: „N-ar fi rău să trag şi un pui de somn!”. 

Deodată, în încăpere a intrat o ursoaică. 

— Nu te teme de mine, voinicule! Ai nimerit aici la bine: nu sunt o ursoaică rea, aşa cum par, ci o 
frumoasă prințesă, vrăjită. Dacă vei fi în stare să înnoptezi aici trei nopți, vraja se va desface, eu am 
să redevin prințesă şi am să mă mărit cu tine. 

Soldatul s-a învoit, ursoaica a ieşit şi l-a lăsat singur. Deodată a fost cuprins de o mare tristeţe, că-i 
pierise şi cheful de viață. Şi, cu cât trecea timpul, cu atât tristeţea devenea mai mare. Dacă n-ar fi 
fost vinul, n-ar fi îndurat, poate, nici măcar o singură noapte. 

În cea de-a treia zi, a simţit că nu mai poate şi că ar trebui să lase totul baltă şi să fugă din castel. 
Numai că, oricât s-a chinuit el şi s-a zbătut, n-a putut găsi ieşirea. De voie, de nevoie, a trebuit să 
rămână. 

A dormit în castel şi a treia noapte. A doua zi de dimineaţă, a venit la el preafrumoasa prințesă, 1-a 
mulţumit pentru fapta sa şi i-a spus să se gătească de nuntă. S-au cununat, au făcut nunta şi au 
început să trăiască fără griji. 

După un timp şi-a adus aminte soldatul de casă şi a dorit să se ducă într-acolo. Prinţesa a început să 
se roage de el: 

— Rămâi aici! Nu pleca! Ce nu-ţi place aici? 

Oricât s-a muncit, tot n-a izbutit s-o scoată la capăt cu el. 

La despărțire i-a dat soţului un săculeț cu semințe şi i-a spus: 

— Pe drumul pe care vei merge, să arunci de o parte şi de alta aceste seminţe: unde vor cădea ele, 
acolo se vor înălța, în aceeaşi clipă, copaci încărcaţi de poame bogate, cu felurite păsări cântând 
prin ramuri şi cu motani învăţaţi, de peste mări, care vor spune poveşti. 

A încălecat bunul voinic pe calul dăruit de rege pentru credinţa cu care îl slujise şi s-a aşternut la 
drum. Pe unde mergea, împrăştia într-o parte şi-n alta seminţele date de prințesă, şi în urma lui 
creşteau păduri. 

A mers el o zi, două, trei şi a văzut o caravană oprită în câmp, pe iarbă negustori care stăteau şi 
jucau cărți, iar lângă ei un ceaun. Cu toate că sub ceaun nu ardea focul, acolo fierbea ceva. 

— Ce minunăţie! îşi zise soldatul. Nu se vede foc, dar fierbe. la să mă uit eu mai bine! 

Şi-a strunit calul şi s-a apropiat de negustori. 

— Ziua bună, cinstiți boieri! 

Însă aceia nu erau negustori, ci necurați. 

— E bună gluma voastră: ceaunul fără foc, dar fierbe! Eu am ceva şi mai şi! 

A scos din săculeț o sămânță şi a aruncat-o pe pământ. În aceeași clipă s-a înălțat un copac uriaş cu 
poame scumpe în el, cu păsări felurite care ciripeau de zor şi cu motani de peste mări care spuneau 
poveşti. 

După această ispravă, necuraţii l-au recunoscut. 


— A, ăsta-i cel care a scăpat-o de vrajă pe prinţesă! şuşotiră între ei. Să-i dăm fiertură, să doarmă o 
jumătate de an! 

Au început să-l cinstească şi i-au dat să bea fiertura fermecată. Soldatul a căzut în iarbă şi a adormit 
buştean, iar necuraţii şi caravana lor s-au făcut nevăzuţi pe dată. 

Nu mult timp după această întâmplare, prințesa a ieşit în grădină să se plimbe şi a văzut că vârfurile 
copacilor începuseră să se usuce. 

— Nu-i a bine! îşi zise ea. Se vede că i s-a întâmplat ceva rău soţului meu. Au trecut deja trei luni 
de când a plecat. Ar cam fi timpul să se întoarcă, dar el nici vorbă! 

S-a gătit prințesa de drum şi a plecat în căutarea lui. Mergea pe acelaşi drum pe care plecase 
soldatul. De ambele părți erau păduri cu pomi în care cântau felurite păsări, iar motanii de peste 
mări spuneau poveşti. 

A ajuns la locul unde nu mai erau copaci: drumul şerpuia prin câmp deschis. 

— Unde a putut să dispară? Că doar n-a intrat în pământ! 

Când s-a uitat mai bine, a văzut că într-un loc, mai departe de drum, se înălța un copac la fel cu 
aceia pe lângă care trecuse, iar la umbra lui dormea soțul ei iubit. 

A fugit într-un suflet până acolo, a început să-l zgâlțâie şi să-l înghiontească pentru a-l trezi, dar el — 
nimic! A început să-l ciupească, să-l înțepe cu acul, însă el rămânea nemișcat. 

Atunci prinţesa, mânioasă, l-a blestemat: 

— Somnoros netrebnic! Să te ia vântul turbat şi să te ducă într-un loc neştiut! 

Nici n-a apucat ea să termine de rostit blestemul, că s-a şi iscat un vânt năprasnic, care l-a luat în 
vârtejul său pe soldat şi l-a dus departe de ochii prințesei. Târziu şi-a dat ea seama ce a făcut, a 
izbucnit în lacrimi, a făcut cale întoarsă şi a trăit singură-singurică. 

Vântul l-a purtat pe bietul soldat departe-departe, peste mări şi ţări, în cea de-a treizecea împărăție, 
şi l-a lăsat pe o limbă îngustă de nisip, între două mări. Locul era aşa de strâmt, încât dacă se 
întorcea pe partea dreaptă sau pe cea stângă, ajungea în mare şi se îneca. 

A dormit bunul viteaz o jumătate de an, fără să-şi mişte măcar un deget. Când s-a trezit, a sărit în 
picioare şi a văzut de-o parte şi de alta valuri înspumate şi nimic altceva. 

— Prin ce minune oi fi ajuns eu aici? se întrebă soldatul în sinea lui. Cine m-o fi adus aici? 

A pornit-o de-a lungul țărmului şi a ajuns la o insulă. Pe insula aceea era un munte înalt şi abrupt, 
atingând norii cu vârful, iar pe munte stătea un pietroi uriaş. S-a apropiat el de acel munte şi a văzut 
trei draci care se băteau. Erau toți însângeraţi, iar în jur zburau smocuri de păr. 

— Opriţi-vă, blestemaţilor! Pentru ce vă bateți? 

— Să vezi, zise unul. De trei zile ne-a murit tatăl şi a lăsat în urma lui trei obiecte magice: un covor 
zburător, o pereche de cizme fermecate care aleargă singure când le încalți şi căciula fermecată, care 
te face nevăzut când o pui pe cap, iar noi nu ne descurcăm să le împărțim între noi. 

— EI, blestemaţilor! Şi de la nişte fleacuri ca astea v-aţi luat la bătaie? Dacă vreţi, vi le împart eu. O 
să fiți mulțumiți toți trei. N-am să-l păgubesc pe niciunul! 

— Bine, omule! Fă tu împărţeala! 

— Daţi fuga prin pădurile de pini, adunați cam câte o sută de puduri de răşină fiecare şi aduceţi-o 
aici! 

Dracii au fugit prin păduri, au adunat trei sute de puduri de răşină şi au adus-o soldatului. 

— Acum aduceţi din iad cel mai mare cazan. 

Dracii au adus un cazan uriaş, în care încăpeau cam patruzeci de butoaie, şi au pus în el toată răşina. 
Soldatul a făcut focul sub cazan şi, de îndată ce s-a topit răşina, le-a poruncit dracilor să care 
cazanul în vârful muntelui şi s-o împrăştie peste tot, de jos până sus. 

Dracii au făcut cât ai clipi din ochi ce le-a poruncit soldatul. 

— Acum, le zise el dracilor, daţi brânci pietroiului ăstuia, să se rostogolească la vale. Care din voi o 
să-l ajungă din urmă primul, acela va avea voie să-şi aleagă unul din cele trei obiecte fermecate. Cel 
care va ajunge al doilea, va alege unul din cele două obiecte rămase, iar ultimul obiect să-i revină 
celui care va ajunge al treilea. 


Dracii au dat brânci pietroiului şi el a pornit-o la vale cu o iuţeală neînchipuită. Dracii s-au luat 
după el. Unul din ei a ajuns bolovanul din urmă şi era gata să-l atingă cu mâna, dar pietroiul l-a 
împins în răşină. Apoi al doilea drac a ajuns la pietroi, apoi cel de-al treilea. Toţi au pățit însă la fel: 
s-au lipit de răşină şi nu s-au mai putut mişca. 

Soldatul a luat sub braţ cizmele fermecate şi căciula care îl făcea nevăzut pe cel ce şi-o punea pe 
cap, a urcat pe covorul zburător şi a plecat în căutarea ţării sale. 

A zburat el ce a zburat, până a văzut o izbă. A coborât şi a intrat. Înăuntru era Baba Iaga Picior de 
Os, bătrână şi fără dinți. 

— Bună, bunicuţo! Spune-mi, cum pot s-o găsesc pe frumoasa mea prințesă? 

— Nu ştiu, dragule. N-am văzut-o niciodată şi nici n-am auzit de ea. Dar du-te peste nu ştiu câte 
mări Şi ţări, la sora mea cea mijlocie. Ea ştie mai multe decât mine. Poate ţi-o spune ea! 

Soldatul s-a aşezat pe covorul fermecat şi şi-a luat zborul. A trebuit să rătăcească mult prin lumea 
largă. Când i se făcea foame, cobora pe pământ în vreun oraş, îşi punea căciula fermecată, se făcea 
nevăzut, intra în prăvălii şi-şi lua de acolo tot ce-i poftea inima. Se întorcea apoi la covor, se aşeza 
pe el şi-şi lua zborul. Într-un târziu a ajuns la o altă izbă. A intrat şi a văzut-o pe Baba Iaga Picior de 
Os, sora mijlocie a celei dintâi. Era bătrână şi fără dinţi. 

— Bună ziua, bunicuţo! Nu ştii cumva unde aş putea s-o găsesc pe frumoasa mea prințesă? 

— Nu, dragule! Nu ştiu. Dar du-te peste atâtea mări şi ţări, acolo unde trăieşte sora mea mai mare. 
Poate că ştie ea. 

— Ah, baborniţă urâtă! De atâţia ani trăieşti pe lume, că şi dinții i-ai pierdut pe toţi, dar nu ştii 
nimic bun! 

S-a aşezat pe covor şi a plecat mai departe, spre sora cea mare a Babei laga. A călătorit mult, mult 
de tot, până când a ajuns la capătul lumii. Acolo a văzut o izbă, iar mai departe nu mai era niciun 
drum, doar întuneric beznă. 

„Dacă nici aici nu aflu nimic, n-am unde să mă mai duc”, îşi zise el. Intră în izbă şi dădu cu ochii de 
Baba laga Picior de Os, bătrână, căruntă şi fără niciun dinte în gură. 

— Bună vreme, bunicuţo! Spune-mi, unde să-mi caut prinţesa? 

— Aşteaptă puţin! Am să chem la mine vânturile şi am să le întreb, căci ele bântuie prin toată lumea 
şi ar trebui să ştie unde stă ea acum. 

A ieşit în pridvor, a strigat cu glas tunător şi a scos un şuierat haiducesc. Deodată s-au pornit din 
toate părțile vânturi năprasnice, mai-mai să dărâme căsuţa. 

— Mai încet, mai încet! s-a răstit la ele Baba laga. 

De îndată ce s-au adunat toate vânturile, Baba laga a început să le întrebe: 

— Vânturile mele năprasnice! Bântuiţi prin toată lumea şi nu se poate să n-o fi văzut pe undeva pe 
frumoasa prințesă. 

— Nu, n-am văzut-o nicăieri, i-au răspuns vânturile într-un glas. 

— Dar sunteţi toate aici? întrebă Baba laga. 

— Toate, afară numai de vântul de miazăzi. 

Nu după multă vreme a sosit în zbor şi vântul de miazăzi. Bătrâna l-a întrebat: 

— Pe unde mi-ai umblat până acum? Începusem deja să-mi pierd răbdarea aşteptându-te! 

— Sunt vinovat, bunicuţă! Am trecut niţel în țara cea nouă, unde trăieşte frumoasa prințesă. I-a 
dispărut bărbatul fără veste şi acum o peţesc feluriți țari, regi şi prinți. 

— Şi cât de departe e ţara cea nouă? 

— Mergând pe Jos, îţi trebuie treizeci de ani, pe aripi zbori zece ani, iar dacă te port eu, ajungi în 
doar trei ceasuri. 

Cu lacrimi în ochi, soldatul a început să se roage de vântul de miazăzi să-l poarte până în ţara cea 
nouă. 

— Te-aş duce, îi răspunse vântul, numai dacă mi-i da voie să mă zbengui prin ţara ta trei zile şi trei 
nopți. 

— Poţi să te zbengui şi trei săptămâni! 


— Bine atunci! Lasă-mă să mă odihnesc vreo două-trei zile ca să-mi adun puterile şi, după aceea, 
pornim la drum. 

Vântul de miazăzi s-a odihnit, şi-a adunat puterile şi i-a spus soldatului: 

— Pregăteşte-te, frate! Acum plecăm! Numai să nu te temi. Nu vei păţi nimic! 

Dintr-odată s-a stârnit o vijelie îngrozitoare, care l-a luat pe soldat, l-a ridicat în văzduh până la 
nori, purtându-l peste munți şi ape şi, exact peste trei ceasuri, l-a coborât în împărăţia cea nouă, 
unde trăia frumoasa lui prinţesă. 

La despărțire, vântul de miazăzi i-a spus soldatului: 

— Rămâi cu bine, bunule viteaz! De drag ce-mi eşti, am hotărât să nu mă mai zbengui prin ţara ta. 
— Păi, cum aşa? 

— Dacă încep să-mi fac de cap pe-aici, nu va rămâne nicio casă în picioare în tot oraşul, iar pomii 
din grădini vor fi smulşi din rădăcini! Voi întoarce totul cu josul în sus. 

— Bine, mergi sănătos şi îți mulțumesc din suflet pentru ajutor, a zis soldatul, şi-a pus pe cap 
căciula fermecată, s-a făcut nevăzut şi s-a dus la castelul de piatră albă. 

Cât lipsise el, toți copacii din parcul castelului stătuseră cu vârfurile uscate, dar când s-a întors, pe 
dată au înverzit şi au înflorit. 

A intrat în încăperea cea mare. Acolo, la o masă întinsă, stăteau toți țarii, regii şi prinții care 
veniseră s-o peţească pe frumoasa prinţesă. Stăteau şi beau vinuri dulci. Cum ducea un peţitor 
paharul cu vin la gură, soldatul dădea cu pumnul şi-l spărgea. Toţi oaspeţii s-au mirat de cele 
văzute, iar frumoasa prinţesă s-a gândit în aceeaşi clipă că trebuie să i se fi întors soțul. 

A aruncat o privire pe geam şi, văzând că toate vârfurile pomilor au prins viaţă, le-a spus pețitorilor 
săi o ghicitoare: 

— Am avut un cufăraş cu o cheiță de aur. Cheiţa aceea am pierdut-o şi nu mai nădăjduiam să o 
găsesc. Dar acum cheiţa a apărut singură. Cine va ghici ghicitoarea, cu acela mă voi mărita! 

Mult timp şi-au frământat minţile țarii şi prinții, dar de ghicit n-au putut să ghicească. Prințesa zise: 
— Arată-te, prieten drag! 

Soldatul şi-a scos căciula fermecată, a luat-o pe prinţesă în braţe şi a început s-o sărute. 

— Ăsta-i răspunsul la ghicitoare! a spus frumoasa prințesă. Cufăraşul sunt eu, iar cheiţa de aur este 
credinciosul meu soț. 

Au fost nevoiţi pețitorii să plece. S-au întors cu toții la curțile lor, iar frumoasa prințesă şi soţul ei au 
rămas să trăiască şi avutul să şi-l sporească. 


Prinţul şi sluga 


poveste rusească 


A fost odată un rege care avea un fiu. Fiul era încă băieţandru, dar era frumos şi la chip, şi la suflet. 
Tatăl său, regele, nu era nici arătos, nici bun la suflet, era chinuit tot timpul de lăcomie şi făcea tot 
ce-i stătea în putinţă pentru a scoate din orice cât mai multe foloase pentru sine. 

Într-o zi regele a întâlnit un bătrân cu samuri, jderi, biberi şi vulpi. 

— Stai, moşule! îi porunci regele. De unde eşti? 

— De loc sunt din satul cutare, dar acum sunt slugă la Leşcii, duhul pădurii. 

— Cum prindeţi voi animalele? 

— Leşcii pune capcane, iar animalele proaste cad în ele. 

— Ascultă, moşule! Am să te cinstesc cu vin şi-am să-ţi dau şi bani dacă-mi arăţi locurile unde 
puneţi capcanele. 

Bătrânul n-a rezistat ispitei şi i-a destăinuit care sunt acele locuri. Regele a poruncit să fie prins 
Leşcii şi să fie ferecat într-un turn de fier din grădina palatului, iar în pădurile acestuia şi-a pus 
propriile capcane. 


Leşcii stătea ferecat în turn şi privea pe un gemuleţ. Fiul regelui a ieşit cu dădacele să se plimbe 
prin grădină. S-a apropiat de turnul de fier, iar Leşcii i-a strigat dinăuntru: 

— Fiule de rege! Dă-mi drumul de aici, că am să-ți fiu şi eu de folos cândva! 

— Cum să-ţi dau drumul, dacă eşti încuiat? 

— Du-te la mama ta şi spune-i să te caute în cap, că ai un păduche. Îţi pui capul la ea în poală şi, 
când o să înceapă să te caute de păduchi, pândeşte o clipă de nebăgare de seamă din partea ei, 
şterpeleşte-i cheia din buzunar şi vino să mă descui! 

Prinţul a făcut întocmai: a şterpelit cheia din buzunarul mamei sale, a ieşit în grădină, şi-a încordat 
arcul, a slobozit o săgeată departe-departe şi le-a poruncit dădacelor s-o caute şi să i-o aducă. 
Dădacele au luat-o la goană după săgeată, iar prințul a descuiat turnul de fier şi l-a slobozit pe 
Leşcii. 

Duhul pădurilor a plecat să strice capcanele regelui. Văzând regele că nu se mai prind animalele, s-a 
supărat pe regină şi a început să strige: 

— De ce ai dat cheia de la lacătul din turn ca să fie eliberat Leşcii? 

Regele şi-a chemat curtenii, generalii şi senatorii şi le-a cerut s-o condamne pe regină la moarte sau 
la exil. 

Nu 1-a căzut bine prinţului că mama sa a fost învinuită din cauza lui. S-a dus la rege şi i-a mărturisit 
totul, aşa cum se întâmplase. S-a mâhnit regele. Ce era de făcut? Să-l condamne la moarte nu se 
cădea: era doar fiul lui. Curtenii, generalii şi senatorii au hotărât să fie lăsat să plece unde o vedea 
cu ochii. I-au dat o traistă şi o slugă şi l-au izgonit de la palat. 

A ieşit prinţul împreună cu sluga sa în câmp deschis. Au mers ei cale lungă, până au dat de o 
fântână. Prinţul îi spuse slugii: 

— Du-te după apă! 

— Nu mă duc! i-a răspuns sluga. 

Au plecat mai departe. Au mers cât au mers şi au ajuns la o altă fântână. 

— Du-te şi adu apă! îi porunci prințul slugii sale. Mi-e sete! 

— Nu mă duc! i-a răspuns sluga. 

Au pornit iarăşi la drum şi au dat de a treia fântână. Sluga n-a vrut nici de această dată să-i aducă 
apă prințului. Atunci s-a dus el singur. A coborât în fântână, iar sluga a trântit capacul peste el şi i-a 
spus: 

— Nu te las să ieşi de acolo decât dacă ai să recunoşti că prinţul sunt eu, iar tu sluga mea! 

Prinţul n-a avut încotro, s-a învoit şi i-a dat în scris cu propriul sânge că aşa va face. Apoi şi-au 
schimbat straiele şi au pornit mai departe. 

Au ajuns într-o altă împărăție şi s-au dus la palat, la ţar: sluga înainte, iar prințul după el. Țarul l-a 
primit pe cel dintâi ca pe un oaspete de vază, l-a aşezat cu el la masă, şi a început sluga să 
huzurească fără nicio grijă în palat. Îi spuse sluga ţarului: 

— Înălţimea Ta, dă-i ceva de lucru şi slugii mele! Trimite-l măcar la bucătărie. 

Zis şi făcut! Prinţul a fost dus la bucătărie şi pus să care lemne şi să frece oalele. N-a trecut multă 
vreme şi prințul a învăţat să gătească mai bine decât bucătarii țarului. Ţarul a aflat de acest lucru, l-a 
îndrăgit şi a început să-i dăruiască aur. Bucătarilor nu le-a convenit şi au început să-i caute nod în 
papură ca să scape de el. 

Într-o zi, prințul a făcut o plăcintă şi a pus-o la cuptor, iar bucătarii au presărat otravă peste ea. S-a 
aşezat țarul la masă şi abia a pus mâna pe cuţit ca să taie plăcinta, că a dat buzna în sală un bucătar 
şi a strigat: 

— Înălţimea Ta! Nu mânca! Bucătarul cel nou a pus otravă în plăcintă! 

Apoi a spus câte şi mai câte despre el, toate neadevărate. 

Țarul a tăiat o bucată de plăcintă şi i-a aruncat-o câinelui său. Acesta, cum a înşfăcat-o, a şi murit. 
L-a chemat pe prinţ şi a început să se răstească la el cu glas ameninţător: 

— Cum ai îndrăznit să-mi pui otravă în plăcintă? Am să-i poruncesc călăului să te dea unei morți 
năprasnice! 


— Nu am cunoştinţă de asta, Măria Ta! se dezvinovăţi prinţul. Se vede treaba că mă pizmuiesc 
bucătarii pentru că te porți frumos cu mine şi au făcut-o înadins, ca să plătesc pentru o vină care nu- 
i a mea. 

Țarul l-a iertat şi a poruncit să fie trimis la grajduri să se îngrijească de cai. 

Într-o zi, când prințul ducea caii la adăpat, i-a ieşit în cale duhul pădurilor. 

— Bună vreme, fiu de rege! Vino la mine în ospeţie! 

— Mă tem să nu pierd caii... 

— Nu te teme! Hai să mergem! 

Prinţul a primit şi, pe dată, a apărut ca din pământ casa lui Leşcii. Acesta avea trei fete. O întrebă el 
pe cea mare: 

— Ce-i poți dărui fiului de rege pentru că m-a scos din turnul de fier? 

Fata îi răspunse: 

— Am să-i dau fața de masă fermecată. 

A ieşit prinţul din casă cu darul şi a văzut că erau laolaltă toți caii. A desfăcut faţa de masă şi pe ea 
au apărut toate bunătăţile pe care şi le dorea: şi mâncare, şi băutură. 

A doua zi, când prințul ducea caii la adăpat, i-a ieşit iarăşi în cale duhul pădurilor şi l-a chemat la el 
în ospeție. Când au intrat în izbă, a întrebat-o pe fata cea mijlocie: 

— Tu ce-i poți da fiului de rege? 

— Am să-i dăruiesc o oglinjoară. Va vedea în ea tot ce va voi! 

A treia zi, Leşcii l-a dus din nou acasă la el şi a întrebat-o pe fata cea mică: 

— Iar tu? Ce-i meneşti fiului de rege? 

— Îi dăruiesc un fluieraş. Cum îl va duce la gură, pe dată vor apărea muzicanţii şi cântăreții. 

A început să trăiască prințul în huzur şi veselie: mânca şi bea tot ce-i dorea inima, ştia totul şi vedea 
totul, iar muzica îi cânta toată ziua. Un trai şi-o viață! Iar caii erau o minunăţie: şi sătui, şi odihniti, 
ŞI iuți de picior. 

A început țarul să se laude fiicei sale preferate că i-a trimis Dumnezeu un grăjdar pe cinste. Dar 
frumoasa prințesă îl băgase şi ea în seamă pe grăjdar. Cum era să nu-i sară în ochi frumoasei fete 
bunul viteaz? I-a încolţit dorinţa să afle cum de sunt caii, sub îngrijirea noului grăjdar, mai iuți şi 
mai odihniți decât au fost la toți ceilalți. 

— Ia să mă duc eu la el să văd cum o duce, sărmanul! 

Se ştie bine că ceea ce-şi pune femeia în cap, aceea şi face! A pândit momentul când prinţul şi-a dus 
caii la adăpost, a intrat în odaia lui şi, când s-a uitat în oglinjoară, şi-a închipuit care-i secretul. Fără 
să stea pe gânduri, a luat faţa de masă, oglinjoara şi fluieraşul şi le-a dus cu sine. 

În această vreme, ţarului i s-a întâmplat un mare necaz: i-a fost călcată împărăţia de o dihanie cu 
şapte capete şi a cerut să i-o dea de fiică-sa de nevastă. 

— Dacă nu mi-o dă de bunăvoie, o iau cu de-a sila! zise dihania şi îşi împânzi oștile în jurul 
palatului, multe câtă frunză şi iarbă. 

Nu i-a plăcut acest lucru ţarului. A strâns oaste de prin toată împărăţia şi a chemat toți cnejii şi toți 
vitejii, zicându-le că aceluia care va răpune înspăimântătoarea dihanie îi va da jumătate de împărăție 
şi fata de soție. 

S-au gătit cnejii şi vitejii de război şi au plecat să se lupte, să înfrunte dihania cu şapte capete. 
Împreună cu oastea ţarului a plecat şi sluga ce se dădea drept prinț. A încălecat şi grăjdarul pe un cal 
sur şi a plecat şi el în urma celorlalți. Cum mergea el aşa, îi iese în întâmpinare Leşcii. 

— Încotro te-ai pornit, fiu de rege? 

— La luptă. 

— Cu mârţoaga asta n-ai să ajungi prea departe. Şi mai eşti şi grăjdar! Hai la mine acasă! 

Duhul l-a adus acasă, i-a turnat un pahar de votcă, iar prinţul l-a băut. 

— Cum e? îl întrebă Leşcii. Simţi cum ţi s-a mărit puterea? 

— Şi încă cum! Dacă aş avea un drug de fier de vreo cincizeci de puduri, l-aş arunca în sus, l-aş 
lăsa să-mi cadă în cap şi nici n-aş simți. 


Leşcii i-a mai dat un pahar. 

— Dar acum? Te simţi mai în putere? 

— Dacă aş avea un drug de fier de o sută de puduri, l-aş arunca în sus şi nici n-aş băga de seamă 
dacă mi-ar cădea în cap. 

I-a mai turnat un pahar: 

— Cum e acum puterea ta? 

— Dacă s-ar înălța un stâlp până la cer, aş putea să-l apuc şi să întorc lumea! 

Leşcii i-a dat o băutură dintr-un alt butoi şi puterea prinţului a mai scăzut, cam cu a şaptea parte. L- 
a scos apoi în pridvor, a scos un chiot haiducesc şi, ca din pământ, s-a ivit un cal negru ca pana 
corbului, care alerga spre ei făcând pământul să-i tremure sub copite şi scoțând flăcări pe nări şi 
fum pe urechi. A ajuns la pridvor şi s-a aşezat în genunchi. 

— Iată şi calul tău! 

I-a mai dat un buzdugan pentru luptă şi o cravaşă de mătase. A ajuns prinţul în fața oștirii duşmane 
pe calul său negru. S-a uitat şi şi-a zărit sluga tremurând de frică sus, într-un mesteacăn. 

Prinţul şi-a altoit calul de vreo două ori cu cravaşa de mătase şi s-a avântat asupra oştirii duşmane. 
A tăiat multe capete şi pe mulți luptători i-a călcat în copitele calului. Apoi a retezat toate cele şapte 
capete ale dihaniei. 

Prinţesa a văzut totul. Nu s-a putut stăpâni să nu se uite în oglinjoara fermecată, să vadă pe mâna 
cui va ajunge. A ieşit cu grabă înaintea învingătorului şi l-a întrebat: 

— Cum să-ţi mulțumesc? 

— Sărută-mă, frumoasă fată! 

Prinţesa nu s-a ruşinat: l-a strâns la piept şi l-a sărutat atât de tare, încât a auzit toată oștirea. 

Prințul a dat bice calului şi s-a făcut nevăzut. S-a întors la palat şi s-a băgat într-un colțişor, ca şi 
cum nici n-ar fi fost la luptă. Iar sluga se lăuda la toți: 

— Eu am fost cel care i-a venit de hac hidoşeniei cu şapte capete! 

Țarul l-a întâmpinat cu mare cinste, i-a spus că îi va da fata de soţie şi a pornit un mare banchet în 
cinstea lui. 

Numai că prinţesa nu era proastă. I-a spus tatălui că îi vuieşte capul de durere. Logodnicul numit de 
țar nu ştia ce să facă, pe unde să scoată cămaşa. 

— Tătucă! îi zise el ţarului. Dă-mi o corabie să plec după leacuri pentru logodnica mea. Şi 
porunceşte să vină şi grăjdarul cu mine. M-am legat atât de tare de el! 

Țarul s-a învoit, i-a dat o corabie şi pe grăjdar. Sluga a plecat cu corabia. După o bucată de vreme 
de mers pe mare, sluga a poruncit să fie făcut un sac mare în care prințul să fie băgat şi aruncat în 
valuri. 

Prinţesa, uitându-se în oglinjoara fermecată, a văzut că-i necaz mare. S-a urcat într-o caretă şi s-a 
grăbit spre țărmul mării. Acolo aştepta deja Leşcii, stând jos şi împletind un năvod. 

— Om bun! îi zise prințesa. Ajută-mă să trec de un mare necaz! Sluga cea rea l-a înecat pe prinţ! 

— Cu mare plăcere, frumoasă fată. Uite, şi năvodul e gata! Pune-ţi mâna albă pe el! 

Prinţesa a aruncat năvodul în marea cea adâncă, l-a scos pe prinţ din apă şi l-a luat cu sine, iar acasă 
i-a povestit totul de-a fir-a-păr țarului. 

Pe dată s-a întins nuntă mare. Țarul avea din belşug şi mied, şi vin. 

Sluga a cumpărat tot felul de leacuri şi s-a întors la palat. De cum a intrat, străjile au şi pus mâna pe 
el. A căzut în genunchi şi a început să-şi ceară iertare, dar era prea târziu. Cât ai clipi din ochi, l-au 
şi împuşcat, chiar în faţa porţii. 

Nunta prinţului a fost plină de veselie. Toate cârciumile şi birturile din întreaga împărăție au stat 
deschise şi oamenii de rând au băut fără plată o săptămână încheiată. Şi eu pe acolo m-am nimerit, 
vin şi mied am sorbit, pe mustăţi se prelingea, dar în gură n-ajungea. 


Sila Ţarevici şi Ivan Cămaşă Albă 


poveste rusească 


A fost odată un ţar cu numele de Hotei şi avea trei feciori. Pe mezin îl chema Sila Țarevici. Fraţii lui 
mai mari s-au rugat de tatăl lor să-i lase să plece în plimbare prin alte ţări, să cunoască lumea şi 
lumea să-i cunoască pe ei. Țarul le-a dat câte o corabie şi i-a lăsat să plece. A venit şi Sila Ţarevici 
la tatăl său şi l-a rugat cu lacrimi în ochi să-l lase şi pe el să plece în lume cu fraţii săi. 

— Sila Țarevici, fiul meu iubit! Eşti încă necopt şi neobişnuit cu greutățile drumului. Rămâi mai 
bine acasă! îi zise ţarul. 

Dar Sila Țarevici atât s-a rugat să-l lase şi pe el, încât tatăl nu a mai avut încotro, i-a dat o corabie şi 
s-a învoit să-l lase să plece cu frații săi. S-au urcat cei trei țarevici pe corăbiile lor, s-au desprins de 
țărm şi au ieşit în largul mării: fratele cel mare în frunte, cel mijlociu după el, iar Sila Ţarevici 
ultimul. 

Cum pluteau ei aşa pe valuri, le-a ieşit în cale un coşciug prins în chingi de fier. Frații mai mari au 
trecut pe lângă el, iar Sila Ţarevici le-a poruncit matrozilor săi să coboare o barcă şi să aducă pe 
corabie coşciugul. Zis şi făcut! A doua zi s-a stârnit un vânt năprasnic, a abătut din drum corabia lui 
Sila Ţarevici, a purtat-o într-un loc necunoscut şi a împotmolit-o la mal. 

Țareviciul a coborât pe țărm şi a dat poruncă matrozilor să îngroape coşciugul în pământ. Apoi le-a 
spus să-l aştepte acolo un an, doi, trei, până se va întoarce, iar el a plecat de unul singur. 

A mers el pe jos trei zile încheiate fără să vadă nici țipenie în faţa lui, iar din urmă nu l-a ajuns 
nimeni. În cea de-a patra zi, a auzit paşii cuiva care fugea în spatele lui. A întors privirea şi a văzut 
că se ținea după el un om îmbrăcat în alb. Când l-a ajuns, omul i s-a aruncat la picioare şi a început 
să-i mulțumească pentru că l-a salvat. 

— Pentru ce îmi mulțumeşti atât? l-a întrebat țareviciul. 

— Cum să nu-ţi mulţumesc, tinere Sila Țarevici? Eu eram în acel coşciug pe care l-ai scos din mare 
şi ai poruncit să fie îngropat în pământ. Dacă nu erai tu, aş fi rătăcit o veşnicie pe mare. 

— Şi cum ai ajuns în coşciug? 

— Eu sunt Ivan Cămaşă Albă, un mare eretic. Mama mea m-a blestemat: a poruncit să fiu legat în 
coşciug, iar coşciugul să fie ferecat în fiare şi aruncat în mare. Doi ani am plutit pe valuri şi nu m-a 
luat nimeni. Numai ţie ți s-a făcut milă. Mă închin ţie că m-ai salvat şi mă leg să-ți fiu slugă 
credincioasă. Dacă ai să ai poftă să te însori, să-mi spui, fiindcă o ştiu pe prințesa Truda, care ți s-ar 
potrivi de minune. 

— Dacă prinţesa de care zici este şi frumoasă, eu sunt gata să mă însor cu ea. 

Acestea fiind zise, au pornit-o la drum împreună şi au mers cale lungă, zi de vară până-n seară, 
ajungând într-un târziu în împărăţia unde trăia prințesa Truda. Pretutindeni se înălțau tepe, iar în 
vârful fiecăreia era înfipt câte un cap de voinic. Pe o singură ţeapă nu era nimic. 

Sila Ţarevici a fost cuprins de groază şi a întrebat ce-i cu ele. 

— Sunt capetele tuturor vitejilor care au peţit-o pe prinţesa Truda, i-a răspuns Ivan Cămaşă Albă. 
Dar tu nu te teme! Mergi cu capul sus! 

Sila Ţarevici s-a dus la palat şi, de cum a intrat, i-a ieşit în întâmpinare regele însuşi, l-a luat de 
mână, l-a condus prin sălile uriaşe şi a început să-l iscodească. 

— Cine eşti, tinere viteaz? Din ce împărăție eşti? De unde vii? Al cui fiu eşti şi care ţi-e numele? 

— Sunt fiul ţarului Hotei, mă numesc Sila Ţarevici şi am venit s-o peţesc pe fiica ta, frumoasa 
prințesă Truda. 

Regele s-a bucurat să aibă ca oaspete un peţitor ca Sila Ţarevici. Şi-a adunat cnejii şi boierii şi l-a 
cununat pe tânăr cu prinţesa. Apoi s-au aşezat la mese de stejar acoperite cu feţe de masă albe şi 
pline cu toate bunătăţile. A venit vremea ca mirele şi mireasa să se retragă în camera lor. 

Ivan Cămaşă Albă l-a chemat pe Sila Țarevici şi i-a spus: 

— Când ai să te culci lângă soaţa ta, ea o să înceapă să te strângă în braţe, să te drăgălească şi să te 
sărute. Tu să te prefaci că dormi, altfel ai să te prăpădeşti, iar capul îţi va sta înfipt în ţeapa pe care 
ai văzut-o slobodă. Iar când o să-şi lase mâna pe tine şi vei simţi o greutate în piept, să sari din pat 


şi s-o baţi cu ciomagul din toate puterile, pentru că prinţesa a fost îndrăgită de un duh necurat care 
vine la ea în fiecare noapte în chip de zmeu cu şase capete şi se preface în om. Eu am să stau la 
pândă la uşă. 

Sila Țarevici a băgat la cap ce i-a spus Ivan Cămaşă Albă, s-a dus cu frumoasa lui soţie în dormitor 
şi s-a culcat. Prinţesa a început să-l îmbrățişeze, să-l drăgălească şi să-l sărute, dar fiul de ţar a 
rămas ca de lemn. Prinţesa şi-a lăsat mâna pe el şi l-a apăsat aşa de tare, că țareviciul abia şi-a venit 
în fire. A sărit din pat, a pus mâna pe un par şi a început s-o bată cu toată puterea, până când a 
prăvălit-o la podea. Deodată s-a iscat o viforniță, care nu era altceva decât zmeul cu şase capete, 
venit să-l piardă pe ţarevici. Ivan Cămaşă Albă a pus mâna pe paloş şi a început să se lupte cu 
zmeul. S-au luptat trei ceasuri încheiate. Ivan i-a retezat două capete şi l-a pus pe fugă. 

Dimineaţa, regele şi-a trimis sfetnicul să afle cum se simte ginerele lui. Când a aflat vestea că e viu 
şi nevătămat, regele s-a bucurat, pentru că era primul care scăpase de moarte. Toată ziua aceea 
regele a petrecut-o împreună cu ginerele său: au mâncat, au băut şi s-au veselit. 

În cea de-a doua noapte s-a întâmplat la fel ca în prima. Ivan Cămașă Albă i-a mai retezat zmeului 
două capete. 

În cea de-a treia noapte, Sila Țarevici şi-a bătut din nou prinţesa, iar Ivan Cămaşă Albă s-a luptat cu 
zmeul şi i-a retezat şi ultimele două capete, i-a ars leşul, iar cenuşa a împrăştiat-o pe câmp. 

A trecut un an şi Sila Țarevici a cerut învoirea socrului său să plece să-şi vadă părinţii. Regele s-a 
învoit. Ţareviciul s-a pornit la drum împreună cu soţia sa. După ce au străbătut o jumătate din calea 
ce-i despărțea de împărăția țarului Hotei, s-au oprit şi şi-au întins corturile. Ivan Cămaşă Albă a 
făcut un foc mare, a luat paloşul şi a despicat-o pe prinţesă în două. Țareviciul a început să verse 
lacrimi amare. 

— Nu plânge, căci va fi iarăşi vie! îi spuse Ivan. 

De îndată ce a fost despicată, din prinţesă au început să țâşnească tot felul de lighioane, unele mai 
hidoase decât altele. 

— Vezi ce de spurcăciuni? l-a întrebat Ivan Cămaşă Albă pe ţarevici. Toate acestea sunt duhuri rele 
care au sălăşluit în soțioara ta. 

Au ars toate lighioanele, iar apoi Ivan Cămaşă Albă a lipit la loc trupul prințesei şi l-a stropit cu apă 
vie. În aceeaşi clipă frumoasa femeie a înviat şi s-a făcut atât de blândă, pe cât fusese de rea. 

— Iar acum, Sila Țarevici, rămâi cu bine! N-ai să mă mai întâlneşti niciodată! a zis Ivan Cămaşă 
Albă şi s-a făcut nevăzut. 

Sila Țarevici, împreună cu prințesa Truda, au ajuns la țărmul mării, s-au urcat în corabia care 
aştepta acolo de un an de zile şi au plecat spre împărăția țarului Hotei, părintele lui Sila Țarevici. 


Vânătorul cel lipsit de noroc 
poveste rusească 


Era odată ca niciodată un vânător tare sărac. De câte ori se ducea în pădure să vâneze păsări, nu 
avea noroc şi se întorcea acasă cu tolba goală. Din această pricină, lumea îl numea „vânătorul cel 
ghinionist”. A ajuns până într-acolo, că nu mai avea nicio cojiță de pâine prin cămară şi niciun bănuţ 
în pungă. De trei zile, sărmanul ghinionist nu mai pusese nimic în gură. De trei zile rătăcea prin 
pădure, tremurând de frig şi de foame. A ajuns într-o poieniță, s-a întins pe iarbă şi şi-a îndreptat 
țeava puştii către tâmplă, cu gând să pună capăt suferinţei sale, dar a auzit un foşnet ciudat, ce venea 
parcă din iarba deasă, şi s-a oprit. S-a ridicat, s-a apropiat de locul de unde venea foşnetul, s-a 
aplecat şi a văzut că iarba deasă ascundea o prăpastie adâncă. Din ea s-a ridicat o piatră pe care 
stătea o tigvă. Dinăuntru abia se auzea un glas firav: 

— Om bun, trecătorule, dă-mi drumul de-aici, că ţi-oi fi şi eu ţie de folos! Îţi promit... 

— Cine eşti, prietene? a întrebat vânătorul cel ghinionist. 


— Eu nume n-am şi sunt nevăzut, i-a răspuns vocea din interior. Dar, dacă vrei, poţi să-mi spui 
Murza! Un vrăjitor rău m-a închis în această tigvă şi m-a pecetluit cu inelul lui Solomon. Am stat 
aici timp de şaptezeci de ani, până când ai venit tu! 

— Bine! a spus vânătorul cel ghinionist. Îţi redau libertatea. Vreau să văd cum ai să te ţii de 
promisiune. 

Vânătorul a rupt pecetea şi a deschis tigva, dar înăuntru n-a văzut nimic. 

— Fi, unde eşti, prietene? a întrebat el. 

— Sunt aici, lângă tine! i-a răspuns glasul. 

Vânătorul s-a uitat în jur, dar lângă el nu era nimeni. 

— Ei, Murza! a strigat el. 

— Ce porunceşti? Voi fi sluga ta pentru trei zile şi tot ce vei dori îţi voi îndeplini. Trebuie doar să 
spui: „Du-te nu ştiu unde şi adu-mi nu ştiu ce!”. 

— Bine! a spus vânătorul. Doar tu ştii prea bine ce-mi trebuie mie. Du-te nu ştiu unde şi adu-mi nu 
ştiu ce! 

Nici n-a apucat vânătorul cel ghinionist să termine de rostit vorbele acestea, că în poieniţă a apărut 
ca din pământ o masă mare pe care au poposit, venind parcă din iarbă, nenumărate farfurii, pline 
ochi cu tot felul de bucate, cum numai la un ospăț împărătesc se mai putea vedea. Vânătorul s-a 
grăbit să se aşeze la masă, şi-a potolit foamea, s-a ridicat, s-a închinat la cele patru zări, a făcut o 
plecăciune şi a zis: 

— Mulţumesc! 

Masa, cu tot ce rămăsese pe ea, a dispărut ca prin farmec, iar el a pornit-o la drum. După o bucată 
de vreme, a simţit că îl dor picioarele. Tocmai atunci trecea pe acolo un ţigan care avea un cal de 
vânzare. 

— Dacă aş fi avut bani, îşi zise vânătorul cel ghinionist, mi-aş fi cumpărat calul acesta, că nu mai 
pot de picioare! Dar aşa, când îmi suflă vântul prin buzunare?... Ce-ar fi să-i spun prietenului 
Murza? 

— Ce porunceşti? s-a auzit glasul acestuia. 

— Du-te nu ştiu unde şi adu-mi nu ştiu ce! 

N-a trecut un minut şi vânătorul a auzit zornăit de bani în tolba sa. Curgea aurul în ea, iar el nu 
vedea de unde. 

— Îţi mulţumesc din suflet că îţi respecţi cuvântul dat! a spus vânătorul şi a început să se târguiască 
pentru cal. 

După ce a încheiat târgul, vânătorul a început să numere banii, iar ţiganul a rămas cu gura căscată, 
minunându-se cât aur putea avea cumpărătorul în tolbă. 

Despărţindu-se de vânătorul cel ghinionist, ţiganul s-a afundat în pădure şi a tras un fluierat 
zdravăn. La fluierul lui însă n-a venit niciun răspuns, afară doar de ecou. 

„Se vede treaba că dorm încă!”, şi-a spus el şi a intrat în peştera în care se odihneau tâlharii, tolăniți 
pe nişte blănuri uriaşe, întinse pe jos. 

— Ce faceți, fraților? Dormiţi? la mişcaţi-vă! strigă țiganul. Dacă nu vă grăbiţi, îl scăpați pe şoim! 
Umblă de unul singur prin pădure, iar tolba îi e doldora de aur. Sculaţi-vă mai repede! 

Tâlharii au sărit ca arşi, s-au aruncat pe cai şi s-au năpustit după vânătorul cel ghinionist. Acesta a 
auzit tropot de copite şi a văzut că din toate părțile se reped asupra lui tâlharii. 

— Murza! a strigat el. 

— Aici sunt! s-a auzit glasul cunoscut. 

— Du-te nu ştiu unde şi adu-mi nu ştiu ce! 

Pădurea s-a umplut de larmă şi de undeva, de după copaci, s-au repezit asupra tâlharilor forţe 
nevăzute care i-au doborât de pe cai, i-au culcat la pământ şi i-au ciomăgit zdravăn. Dar cine erau 
cei care-i dovediseră pe tâlhari, că nu se vedea nimeni?! Tâlharii zăceau laţi la pământ, iar vânătorul 
cel ghinionist şi-a văzut de drumul său. Cântând şi fluierând, a ieşit din pădure şi s-a apropiat de 
oraşul de scaun. Sub zidurile lui era întinsă o tabără de corturi, care adăpostea o mulţime de 


luptători. Curios, vânătorul a întrebat ce se întâmplă. I s-a răspuns că spre oraş vine o hoardă mare a 
hanului tătarilor. Nu cu mult timp în urmă, hanul o ceruse de soție pe ţarevna Milovzora cea 
Preafrumoasă şi, pentru că a fost refuzat, a hotărât să calce țara pentru a o învăța minte. 

S-a întâmplat ca vânătorul cel ghinionist s-o vadă de câteva ori la vânătoare pe Milovzora. Țarevna 
călărea un falnic armăsar, ţinând sulița de aur în mână, iar tolba cu săgeți strălucitoare în spate. 
Când îşi descoperea faţa, aceasta radia precum soarele de primăvară. Ţi-era drag s-o priveşti, iar 
sufletul ți se încălzea. 

Auzind vestea năvălirii tătarilor, vânătorul a căzut pe gânduri, apoi a strigat: 

— Murza, du-te nu ştiu unde şi adu-mi nu ştiu ce! 

Şi pe dată s-a trezit îmbrăcat în straie scumpe: postavul era prefăcut în catifea, caftanul îi era tivit cu 
aur, de pe umeri îi cădea o pelerină bogată, iar pe cap purta un coif împodobit cu pene de struţ, 
încheiat cu pietre scumpe, în care erau prinse perle. 

Astfel îmbrăcat, vânătorul cel ghinionist s-a dus la palat şi i-a spus țarului că a venit să zdrobească 
armata duşmană dacă se învoieşte s-o mărite pe țarevna Milovzora cea Preafrumoasă cu el. 

Țarul s-a mirat, dar nu s-a grăbit să-l refuze. L-a întrebat pe nou-venit care-i sunt numele, rangul şi 
averea. 

— Eu sunt vânătorul cel ghinionist, stăpânul lui Murza Nevăzutul, a răspuns el. 

„N-o fi luat-o razna?”, se gândi ţarul. „Cu toate că, după înfăţişare, nu aduce cu unul plecat cu 
sorcova!” 

Curtenii l-au văzut pe necunoscut şi i-au spus țarului că parcă ar aduce la chip cu vânătorul cel 
ghinionist, însă nu puteau spune cum de s-a îmbogăţit aşa de repede. 

Țarul i-a zis vânătorului: 

— Ai auzit ce-au spus curtenii mei? Bagă de seamă! Dacă mă minţi, să-ți iei adio de la viață, 
fiindcă unde-ţi stau picioarele o să-ţi stea şi capul! Să văd cum o să luptați tu şi Murza al tău cel 
Nevăzut cu năvălitorul duşman! 

— Măria Ta, unica mea nădejde! i-a răspuns vânătorul. Doar o vorbă trebuie să rostesc şi treaba va 
fi ca şi făcută! 

— O să vedem! zise ţarul. Dacă spui adevărul, o să-ți dau fata de nevastă, altminteri am să 
poruncesc să ţi se reteze țeasta! 

Vânătorul şi-a zis în gând: „Fie ce-o fi! Ori la bal, ori la spital!” şi a şoptit: 

— Murza, du-te nu ştiu unde şi adu-mi nu ştiu ce! 

Au trecut câteva minute bune, dar nu s-a auzit nimic şi nu s-a văzut nimic. Vânătorul s-a făcut alb 
ca varul. Furios, țarul a poruncit să fie ferecat în lanţuri. 

Deodată însă au răsunat împuşcături şi bubuituri de tun în fața palatului. Țarul şi curtenii săi au dat 
fuga în pridvor şi nu mică le-a fost uimirea când au văzut că din dreapta şi din stânga curgeau spre 
palat, ca nişte puhoaie, şiruri nesfârşite de oşteni cu arme şi flamuri. O asemenea oştire nu avea nici 
măcar ţarul. Nu le venea să-şi creadă ochilor. 

— Nu, nu te înşeli, Măria Ta! zise vânătorul cel ghinionist. Este oastea Nevăzutului de care îţi 
spuneam. 

— Să-i alunge pe duşmani, să nu mai rămână pe-aici picior de cotropitor! 

Vânătorul le-a făcut oştenilor un semn cu batista, iar aceştia au făcut stânga-împrejur, îndreptându- 
se spre duşman, în sunetele marşului de război. S-a lăsat o ceaţă deasă şi regimentele s-au avântat în 
luptă. Când pâcla s-a risipit, nu s-a mai văzut nici urmă de oşteni. 

Vânătorul a fost poftit la masă în iatacul ţarului, care a început să-l iscodească despre Murza 
Nevăzutul. Nici n-au început bine masa, că a şi sosit de pe câmpul de luptă vestea că duşmanul a 
fost nimicit, iar cei rămaşi în viață au luat-o la goană. Tătarii s-au risipit ca potârnichile, lăsându-și 
corturile pustii. Țarul i-a mulțumit vânătorului pentru isprava sa, iar ţarevnei sale i-a spus că i-a 
găsit un mire destoinic. 


Auzind aceste vorbe, Milovzora s-a fâstâcit, a roşit şi din ochi i-au izvorât lacrimi care cădeau pe 
podea şi se prefăceau în perle şi diamante. Nici vânătorul nu era tocmai în apele lui: se pierduse cu 
totul şi bolborosea ceva în şoaptă, ca pentru sine. 

Curtenii s-au repezit să adune de pe jos lacrimile ţarevnei prefăcute în pietre scumpe. 

După scurt timp, Milovzora şi-a venit în fire, a început să râdă vesel şi i-a dat mâna vânătorului. 
Toată era o bucurie, iar în ochi i se citea iubirea. Aici a început nunta şi s-a terminat povestea. 


Țareviciul Ivan şi prinţesa Marfa 
poveste rusească 


Era odată un ţar care ținea în temniţă un bătrânel cu mâini de fier, capul de tuci şi trupul de aramă. 
Era şiret bătrânul şi se vedea că fusese om de vază. 

Ivan Țarevici, fiul ţarului, copil fiind, se juca într-o zi pe lângă închisoare. Bătrânul întemnițat îl 
chemă la el şi îl rugă: 

— Ivan Țarevici! Rogu-te, dă-mi apă să-mi potolesc setea! 

Fiul ţarului, încă mic şi neştiutor, i-a dus apă, iar bătrânul, cum a băut-o, cum s-a făcut nevăzut. 
Vestea a ajuns la urechile ţarului, iar acesta a poruncit ca Ivan Țarevici să fie izgonit din împărăție. 
Ivan a plecat încotro a văzut cu ochii. A umblat el mult timp, până când a ajuns într-o altă împărăție, 
taman la ţar, unde s-a tocmit slugă. Țarul l-a făcut grăjdar, dar el nu se îngrijea defel de cai, ci 
dormea toată ziua în grajd. Starostele grăjdarilor l-a bătut de multe ori pentru asta. Ivan Ţarevici 
îndura totul fără să cârtească. 

Într-o bună zi a venit un rege s-o ceară pe fiica ţarului de nevastă, dar aceasta n-a primit şi atunci 
regele i-a declarat război țarului. Țarul a plecat cu oastea la luptă, iar frâiele împărăției le-a lăsat în 
mâinile fiicei sale, prințesa Marfa. 

Ea băgase de seamă mai dinainte că Ivan Ţarevici nu-i om de rând şi de aceea l-a făcut guvernator 
al unui ținut. 

Ivan Țarevici a plecat în acel loc şi s-a apucat de treabă. Odată s-a pregătit să meargă la vânătoare, 
dar nici n-a apucat bine să ajungă în câmp, că i-a ieşit în cale omul de aramă cu mâini de fier şi 
capul de tuci. 

— Bună vreme, Ivan Țarevici! i-a spus bătrânul. 

Ivan s-a închinat în faţa lui, iar bătrânul l-a îmbiat: 

— Hai la mine în vizită! 

Țareviciul s-a învoit şi au plecat. Bătrânul l-a poftit într-o casă bogată şi i-a poruncit mezinei sale: 
— Adu-ne de mâncare şi o cupă de jumătate de vadră cu vin! 

Au mâncat ei bine-bine de tot şi fata a adus o cupă de jumătate de vadră de vin şi a pus-o în faţa lui. 
Ivan Țarevici s-a împotrivit: 

— N-am să dovedesc s-o beau! 

Bătrânul a stăruit s-o bea. Ivan a luat-o şi a sorbit-o dintr-o suflare, apoi au ieşit să se plimbe. Au 
ajuns în dreptul unui bolovan uriaş, de vreo cinci sute de puduri. 

Bătrânul îi zise: 

— Ivan Țarevici, ia saltă bolovanul ăsta! 

„Cum să-l salt?”, se întrebă Ivan. „De unde atâta putere? Dar hai să încerc totuşi!” S-a aplecat şi l-a 
săltat ca pe un fulg şi după aceea s-a mirat şi el: „Dar chiar, de unde atâta putere?! Se vede treaba că 
din vinul bătrânului”. 

S-au plimbat cât s-au plimbat şi s-au întors acasă la moşneag. Bătrânul i-a poruncit fiicei sale 
mijlocii să-i aducă lui Ivan Țarevici o cupă de o vadră cu vin. Ivan a luat cupa fără să cârtească şi a 
dat vinul pe gât dintr-o singură suflare. 

Au ieşit din nou la plimbare şi au ajuns în dreptul unui bolovan de o mie de puduri. 

Bătrânul îi zise lui Ivan: 


— la mută din loc bolovanul! 

Ivan l-a apucat pe dată, l-a ridicat şi s-a mirat în gând: „Câtă putere pot să am!”. 

S-au întors acasă la bătrân şi acesta i-a poruncit fiicei sale celei mai mari să-i aducă lui Ivan 
Țarevici o cupă de o vadră şi jumătate plină cu vin alb. Ivan Țarevici a băut-o şi pe aceasta dintr-o 
singură sorbire. 

Au ieşit iarăşi la plimbare. Ivan Țarevici a ridicat cu uşurinţă un bolovan greu de o mie de puduri şi 
jumătate. Atunci bătrânul i-a dat faţa de masă fermecată şi i-a spus: 

— Acum, Ivan Țarevici, ai în tine multă putere. Un cal abia dacă te poate ține în spinare. Să 
porunceşti să ţi se facă un pridvor nou, pentru că acela de până acum e prea şubred pentru tine! 
Scaunele să ţi le schimbi cu unele mai zdravene, care să te poată ține, iar sub podele să pui mai 
multe bârne, ca să poți păşi fără teamă! Şi acum, mergi cu Dumnezeu! 

Toţi oamenii au izbucnit în hohote de râs când au văzut că guvernatorul vine de la vânătoare pe jos, 
iar calul îl duce de căpăstru. A ajuns acasă, a poruncit să se pună multe bârne sub podele, scaunele 1- 
au fost schimbate, a dat afară bucătăresele şi cameristele şi a început să trăiască singur, ca un 
pustnic. Toţi au început să se mire: „Cum poate trăi aşa, fără să mănânce? Că de gătit, nu are cine 
să-i gătească!”. Nimeni însă nu avea habar de fața de masă fermecată care îl hrănea cu îndestulare. 
Nu mergea la nimeni în ospeţie pentru că nimic nu-l ademenea. 

Între timp s-a întors ţarul de la război şi a aflat că Ivan a fost pus guvernator. A poruncit să fie 
schimbat şi trimis din nou la grajd. Ce era să facă? A redevenit grăjdar! Într-o zi, starostele 
grăjdarilor a dat să-l trimită undeva şi i-a ars una după ceafă. Ivan Țarevici n-a mai răbdat, i-a dat şi 
el una după ceafă şi i-a zburat capul. Vestea a ajuns la urechile ţarului, iar acesta a poruncit să fie 
adus tânărul grăjdar. 

— De ce l-ai omorât pe staroste? a întrebat ţarul. 

— El m-a lovit mai întâi şi n-am vrut să-i rămân dator: i-am dat şi eu una după ceafă. Abia l-am 
atins şi 1-a zburat capul. 

Spusele lui Ivan Ţarevici au fost întărite de ceilalți grăjdari. Ei l-au încredințat pe ţar că Ivan abia l- 
a atins. Ivan n-a pățit nimic, doar că l-au făcut din grăjdar soldat. El s-a obişnuit să trăiască şi între 
soldați. 

Nu peste mult timp, a venit la ţar Statu-Palmă-Barbă-Cot şi i-a dat o scrisoare pecetluită cu trei 
peceţi negre de la Regele Apelor. Acolo era scris că dacă ţarul nu o va aduce pe fiica sa, prinţesa 
Marfa, în cutare zi, pe cutare ostrov, ca s-o mărite cu zmeul cel cu trei capete, fiul Regelui Apelor, 
atunci îi va omori toți oamenii şi-i va pârjoli țara. 

Țarul a citit scrisoarea şi i-a răspuns Regelui Apelor că se învoieşte să o dea pe prințesa Marfa fiului 
acestuia. După plecarea lui Statu-Palmă-Barbă-Cot, ţarul şi-a adunat miniştrii, boierii Sfatului şi 
dascălii şi le-a poruncit să chibzuiască în ce fel s-o apere pe prințesă ca să nu ajungă în braţele 
zmeului. Dacă n-o ducea pe ostrovul de care îi spusese Regele Apelor, atunci toată ţara avea să 
piară de mâna acestuia. Au dat sfoară în ţară de nu se găseşte un viteaz în stare s-o scape pe prinţesa 
Marfa de ghearele zmeului. Dacă se va găsi vreunul, aceluia i-o va da ţarul de soție. 

S-a găsit un boier tânăr care s-a lăudat că o va scăpa de zmeu pe prinţesa Marfa. A luat cu sine o 
companie de soldaţi şi a dus-o pe prinţesă la locul cu pricina, a lăsat-o într-o casă, iar el a stat afară 
să-l aştepte pe zmeu. 

Între timp, Ivan Ţarevici a aflat că pe Marfa au dus-o la Regele Apelor, s-a pregătit de drum şi a 
plecat şi el pe acel ostrov. A intrat în casa unde era prințesa şi a văzut-o plângând. 

— Nu plânge, prinţesă! îi zise el. Dumnezeu e mare! 

S-a întins pe laviţă, şi-a pus capul în poalele prinţesei şi a adormit. 

Deodată a început să iasă zmeul din mare. Apa a crescut de trei arşini în urma lui, iar boierul cel 
lăudăros s-a înspăimântat şi a rupt-o la goană spre pădure, cu soldaţi cu tot. 

Zmeul s-a îndreptat spre casa în care aştepta Marfa. Văzându-l, prinţesa l-a trezit pe Ivan Ţarevici. 
Acesta a sărit în picioare şi, dintr-o singură lovitură, i-a retezat zmeului toate cele trei capete. 
Boierul a dus-o pe Marfa înapoi la ţar. 


N-a trecut multă vreme, că Statu-Palmă-Barbă-Cot a ieşit iarăşi din mare şi i-a adus o altă scrisoare, 
pecetluită cu şase peceţi negre, în care i se cerea țarului să-şi dea fata după zmeul cu şase capete, 
fiul mijlociu al Regelui Apelor, că de nu, ţara îi va fi potopită. Țarul îi dădu răspuns că se învoieşte, 
dar de îndată ce a plecat Statu-Palmă-Barbă-Cot, a dat sfoară în ţară dacă nu se găseşte cineva care 
s-o scape pe prințesă din ghearele zmeului. 

A venit acelaşi boier lăudăros şi i-a spus țarului: 

— Eu o voi scăpa de zmeu pe fata Măriei Tale. Numai să-mi dai o companie de soldați să mă ajute. 
— Nu-i cam puţin o companie? întrebă ţarul. Acum zmeul cel cu şase capete e cel care o cere pe 
Marfa. 

— Şi-o singură companie mi-e prea de-ajuns, răspunse lăudărosul şi o duse pe Marfa pe ostrovul 
Regelui Apelor. 

Ivan 'Țarevici, de cum a aflat că prinţesa este din nou în primejdie de a fi măritată cu zmeul, a 
alergat întins într-acolo, ca s-o răsplătească pentru binele pe care i-l făcuse punându-l guvernator. A 
găsit-o pe prințesă aşteptându-l în casă. Când l-a văzut ea că vine, s-a bucurat nespus. Ivan Țarevici 
s-a întins pe laviţă, cu capul în poalele Marfei, şi a adormit. Deodată a început să iasă din mare 
zmeul cu şase capete. Apa s-a înălţat cu şase arşini. Boierul lăudăros se ascunsese deja în pădure, cu 
soldaţi cu tot. Zmeul a intrat în casă. Prinţesa Marfa l-a trezit pe Ivan Țarevici, care a sărit ca ars şi 
a început să se lupte cu zmeul. În luptă, Ivan Țarevici i-a retezat zmeului, pe rând, toate cele şase 
capete, le-a aruncat în apă şi a plecat ca şi cum nu s-ar fi întâmplat nimic. 

Boierul cel lăudăros a ieşit cu soldații din pădure, a luat-o pe prinţesă, a dus-o la palat şi i-a spus 
țarului că l-a ajutat Dumnezeu s-o scape şi de astă dată, iar Marfa, speriată zdravăn de boier, nici n- 
a mai îndrăznit să spună adevărul. 

Boierul a început să stăruie pe lângă ţar să se facă nunta. Prinţesa Marfa s-a rugat de tatăl ei să-i mai 
lase un mic răgaz, să-şi vină în fire după sperietură. 

Statu-Palmă-Barbă-Cot a ieşit din nou din mare şi a adus o scrisoare, cu nouă peceţi negre, în care i 
se cerea țarului s-o trimită imediat în cutare zi, pe cutare ostrov, pe prinţesa Marfa pentru a-i fi soție 
zmeului cu nouă capete, fiul Regelui Apelor. Altminteri toată împărăția avea să fie acoperită de apă. 
Țarul a răspuns iarăşi că se învoieşte, dar a început să caute omul potrivit care s-o scape pe prințesă 
de zmeu. 

S-a ivit din nou acelaşi curtean lăudăros şi a plecat cu o companie de soldaţi şi cu prinţesa Marfa la 
locul pe care Regele Apelor i-l pomenise țarului în scrisoarea cu nouă peceţi. 

Ivan Țarevici a auzit de acest necaz, s-a gătit de drum şi a plecat şi el într-acolo. Prinţesa Marfa îl 
aştepta cu sufletul la gură. Când l-a văzut prinţesa, a fost nespus de bucuroasă şi a început să-l 
descoasă: cine e, din ce neam se trage, cum îl cheamă... 

El nu i-a spus nimic. S-a culcat şi a adormit. A început să se ivească din mare zmeul cel cu nouă 
capete. Apa s-a ridicat cu nouă arşini. Curteanul cel lăudăros s-a ascuns iarăşi în pădure cu toți 
soldaţii. 

Prinţesa Marfa a început să tragă de Ivan Țarevici, să-l trezească, dar fără izbândă. Zmeul ajunsese 
deja până în prag, iar Ivan Ţarevici tot nu se trezea. Prințesa Marfa avea la ea un briceag pentru 
ascuţit pene. L-a scos şi i-a crestat obrazul. Ivan Țarevici s-a trezit şi s-a încăierat cu zmeul. Acesta 
era gata să-l răpună pe viteaz. Dar, deodată, a apărut ca din pământ bătrânul de aramă cu mâini de 
fier şi capul de tuci. L-a prins pe zmeu şi, din două lovituri, i-a retezat toate capetele, le-a aruncat în 
mare şi a plecat. Odată cu el a plecat şi Ivan Țarevici. Curteanul lăudăros, când a văzut că zmeul a 
fost răpus, a ieşit cu soldații din pădure, a dus-o pe prințesa Marfa în ţara sa şi i-a cerut țarului să se 
țină de cuvânt în privința nunţii. Prinţesa însă nu voia cu niciun chip. A început să se roage de tatăl 
ei s-o mai păsuiască până îşi vine în fire din spaima pe care o trăsese cu zmeul şi până când se mai 
odihneşte şi-i mai trece osteneala drumului. 

Statu-Palmă-Barbă-Cot apăru iarăşi cu o scrisoare pentru ţar, în care Regele Apelor îi cerea să i-l 
dea pe cel vinovat de moartea celor trei fii ai săi. 


Curteanului nu prea îi dădea inima ghes să se ducă la Regele Apelor, dar nu avu încotro. I s-a 
pregătit o corabie şi a plecat, iar Ivan Țarevici, care făcea armata la Marină, a fost trimis şi el cu 
aceeaşi corabie. 

Cum pluteau ei aşa, deodată le-a ieşit în cale o corabie care mergea iute ca o pasăre, iar de pe ea 
răzbăteau glasuri furioase. 

— ÎI vrem pe vinovat! ÎI vrem pe vinovat! 

Şi-a trecut în grabă pe lângă ei. 

Nu după mult timp, s-au întâlnit cu o altă corabie, de pe care se auzea: 

— ÎI vrem pe vinovat! ÎL vrem pe vinovat! 

Ivan l-a arătat pe curtean. Toţi matrozii de pe acea corabie s-au repezit la boierul cel mincinos, pe 
care l-au bătut până l-au lăsat fără suflare, apoi au plecat mai departe. 

În cele din urmă au ajuns la Regele Apelor. Acesta a dat poruncă să fie încălzită până la roşu baia de 
fier ca să-l bage acolo pe vinovat. Curteanul s-a speriat şi inima i s-a făcut cât un purice. I se 
apropia sfârşitul. 

De pe corabia cealaltă a rămas cu Ivan Țarevici un om care, văzând că acesta e de neam mare, s-a 
rugat de el să-l ia slugă. Când baia a fost încinsă, Ivan Țarevici şi-a chemat sluga şi i-a zis: 

— Intră în baie şi stai acolo un timp. 

Sluga i-a ascultat porunca, a intrat în baia încinsă până la roşu, a stat acolo, dar n-a pățit nimic. 
Pesemne că era chiar diavolul. A ieşit din baie viu şi nevătămat. 

Vinovatului i s-a poruncit să se înfățişeze chiar înaintea Regelui Apelor. Regele l-a certat şi l-a bătut 
bine-bine, dar, în cele din urmă, i-a dat drumul să plece de unde venise. 

Curteanul, când s-a întors la palat, a început să se încăpăţâneze şi mai mult ca înainte şi a stăruit pe 
lângă ţar să facă nunta cu prințesa. Țarul n-a avut încotro, s-a învoit şi a hotărât ziua când să se facă 
nunta. 

Curteanul cel mincinos se umfla în pene că nu-i puteai ajunge nici cu prăjina la nas. Nimeni nu 
îndrăznea să se apropie de el. 

Prinţesa îi zise țarului: 

— Tătucă, porunceşte să fie adunaţi toți soldaţii! Vreau să-mi arunc o privire asupra lor! 

Soldaţii au fost adunați pe dată. Prinţesa Marfa trecu pe lângă ei până când ajunse în dreptul lui Ivan 
Tarevici. S-a uitat la el şi a văzut semnul de pe obraz pe care i-l făcuse cu briceagul, încercând să-l 
trezească. L-a luat de mână şi l-a dus la tatăl ei: 

— lată-l, tătucă, pe cel care m-a scăpat de zmeu. N-am ştiut nimic despre el, dar acum l-am 
recunoscut după semnul pe care i l-am făcut pe obraz. Când el se lupta cu zmeul, curteanul tău 
stătea ascuns în pădure cu toți soldaţii. 

Au fost întrebaţi soldații dacă este adevărat ce a spus prinţesa. 

Ei au răspuns: 

— E adevărat, Măria Ta! Boierul era mort de frică şi nu a mişcat un deget. 

Regele a dat poruncă să fie trimis în surghiun acel curtean netrebnic. Ivan Țarevici s-a cununat cu 
prințesa Marfa şi-au început să trăiască bine şi să mănânce pâine. 


Țareviciul Vasile şi Preafrumoasa Elena 
poveste rusească 


Era odată, într-o ţară îndepărtată, un ţar pe nume Ivan, care avea un frate numit Vasili Țarevici. 
Vasili era cu totul lipsit de noroc. Chiar fratele său, țarul, s-a supărat odată pe el şi l-a gonit de la 
casa lui. De atunci i-a rămas numele de Vasili Țarevici Nefericitul. Sărăcise atât de mult, încât nici 
nu mai ştia de când nu mai purtase haine noi. 

A venit sărbătoarea Paştelui. În ajun, tot poporul venea la țar să-i ureze de bine, iar țarul îl răsplătea 
pe fiecare cu câte ceva. 


Chiar în Sâmbăta Mare, mergând Vasili Țarevici pe uliţă, îi ieşi înainte o babă cu tichie albastră şi îi 
spuse: 

— Bună vreme, Vasili Țarevici! De ce eşti aşa de cătrănit? 

— Cum să fiu vesel, bunică? Vine Paştele, toţi sunt îmbrăcaţi frumos, iar eu, fratele ţarului, nu am 
nimic nici de îmbrăcat, nici de mâncare. 

— Du-te la fratele tău, la ţarul Ivan, şi roagă-l să-ți dea şi ție ceva, cum dă la toată lumea. 

Vasili Țarevici i-a ascultat sfatul şi s-a dus la ţar. Acesta, de cum l-a văzut, l-a întrebat: 

— Ce-ţi trebuie, Vasili Nefericitule? 

— Am venit la tine, frăţioare, i-a răspuns Vasili Țarevici, să-mi dăruieşti şi mie ceva de sărbători, 
aşa cum le dai tuturor. 

Țarul era înconjurat de o mulțime de generali şi a început să râdă de fratele său: 

— Ce să-ţi dau eu ţie, prostule? Cu ce să te dăruiesc? 

Şi-i dădu patruzeci de marmote negre, aur pentru nasturi şi mătase pentru căptuşeală. 

— Ţine, frățioare, darul meu! Fă-ţi din el un caftan pentru slujba de Înviere, dar să ai grijă ca în 
fiecare nasture să fie o pasăre a paradisului şi câte un motan de peste mări. 

Vasili Țarevici i-a mulțumit fratelui său şi a plecat, vărsând lacrimi amare. Nu se putea bucura de 
darul primit. Cum mergea el pe uliţă, iarăşi i-a ieşit în cale baba cu tichie albastră şi l-a întrebat: 

— Ce ţi-a dăruit fratele tău? 

— Ei, bunicuţă cu tichie albastră! Mi-a dăruit patruzeci de marmote negre, aur curat pentru nasturi, 
mătase verde pentru căptuşeală şi mi-a poruncit să-mi fac o şubă pentru slujba de Înviere, dar în 
fiecare nasture să cânte păsările-paradisului şi să miaune motani de peste mări. 

— Nu-ţi face inimă rea, Vasili Ţarevici! Vino după mine! 

Au mers ei cât au mers, până când au ajuns la palatul Preafrumoasei Elena. Baba îi spuse lui Vasili 
Țarevici: 

— Tu rămâi în spatele porții, iar eu mă duc la Preafrumoasa Elena s-o peţesc pentru tine. 

Bătrâna a intrat în palat şi i-a spus Preafrumoasei Elena: 

— Am venit să te peţesc pentru Vasili Țarevici! 

Elena o întrebă: 

— Dar unde-i Vasili Țarevici? 

— A rămas în spatele porții. Nu se încumetă să intre dacă nu-l pofteşti. 

Preafrumoasa Elena a poruncit să intre Vasili Țarevici numaidecât. S-a uitat la el şi l-a îndrăgit pe 
dată. 

Elena i-a dat două slugi, l-a trimis într-o altă încăpere şi a început să-l socotească logodnicul ei. 
Baba cu tichie albastră îi spuse: 

— Dacă ai şti, Preafrumoasă Elena! I-a dăruit fratele lui patruzeci de marmote pentru caftan, aur 
curat pentru nasturi, mătase verde pentru căptuşeală şi 1-a poruncit ca, până la slujba de Paşte, haina 
să fie gata, iar în fiecare nasture să cânte păsări ale paradisului şi să miaune motani de peste mări. 
După ce a ascultat-o, Elena i-a răspuns bătrânei că totul va fi întocmai cum doreşte țareviciul. 
Bătrâna cu tichie albastră şi-a luat rămas-bun de la Preafrumoasa Elena şi a plecat. Către seară, 
Preafrumoasa Elena a ieşit în pridvor şi a strigat: 

— EI, tu, frățiorul meu, şoimule luminos! Vino iute la mine fără să mai zăboveşti! 

Nici n-a terminat ea bine, că şoimul luminos s-a şi ivit. S-a lovit de pridvor şi s-a prefăcut într-o 
mândreţe de viteaz. 

— Bună vreme, surioară! 

— Bună să-ți fie inima, frățioare! 

După ce au vorbit ei de una, de alta, Preafrumoasa Elena 1-a spus fratelui său: 

— Mi-am ales logodnicul, pe Vasili Ţarevici. Fă-i tu un caftan pentru slujba de Înviere! 

I-a dat cele patruzeci de marmote, aurul curat pentru nasturi, mătasea verde pentru căptuşeală şi i-a 
poruncit ca în fiecare nasture să cânte păsări ale paradisului şi să miaune motani de peste mări. l-a 
mai spus că haina e musai să fie gata la timp. 


— Stai liniştită, surioară! Totul va fi precum ai zis! 

Vasili Țarevici habar n-avea că a doua zi urma să se înnoiască. 

Nici nu s-a stins dangătul clopotelor care vesteau slujba, că a şi venit şoimul luminos, s-a lovit de 
pridvor şi s-a prefăcut într-un tânăr mândru. Sora a ieşit să-şi întâmpine fratele, iar el i-a dat 
caftanul gata făcut. Preafrumoasa Elena i-a mulțumit fratelui pentru ajutorul pe care i-l dăduse şi i-a 
trimis haina lui Vasili Ţarevici ca s-o îmbrace. 

Bucuros, țareviciul s-a gătit şi a venit în odaia Preafrumoasei Elena. Aceasta a poruncit să fie 
înhămaţi caii la trăsură pentru a-l aduce pe logodnicul ei la biserică. La plecare i-a dat trei ouă: 

— Primul ou să-l ciocneşti cu protopopul, pe cel de-al doilea să-l dai fratelui tău, ţarul Ivan, iar pe 
cel de-al treilea celui care îţi e cel mai drag. Când ai să intri în biserică, să stai înaintea fratelui tău. 
A ajuns Vasili Țarevici la slujbă şi s-a aşezat dinaintea fratelui său, aşa cum i se poruncise. Ţarul nu 
l-a recunoscut şi a început să-şi frământe mintea: „Oare cine ar putea fi omul acesta?”. I-a cerut 
unuia din generali să se apropie de el şi să-l iscodească pentru a afla cine e. Generalul s-a apropiat 
de Vasili Ţarevici şi i-a spus: 

— Țarul mi-a poruncit să aflu dacă sunteți țar ori ţarevici, rege, prinț ori un viteaz puternic şi 
neînfricat. 

— Sunt din partea locului, fu răspunsul lui. 

La încheierea slujbei, Vasili Țarevici s-a apropiat de protopop, a ciocnit oul cu el şi i l-a dat. S-a 
apropiat apoi de fratele său, ţarul, şi i-a spus: 

— Hristos a înviat, frate! 

Acesta 1-a răspuns: 

— Adevărat a înviat! 

Şi Vasili Ţarevici i-a dat cel de-al doilea ou. Îi mai rămăsese doar unul. Când a ieşit din biserică, s-a 
apropiat de el Alioşa Popovici: 

— Hristos a înviat, Vasili Ţarevici! 

— Adevărat a înviat! 

— Dar oul? stărui Alioşa Popovici. Dă-mi un ou! 

— Nu mai am! îi răspunse Vasili Țarevici şi plecă acasă. 

L-a întâmpinat Preafrumoasa Elena, iar el i-a dat cel de-al treilea ou roşu. 

— Nici nu m-am gândit, Vasili Ţarevici, îi spuse ea, că ai să-l păstrezi pentru mine! Înseamnă că îţi 
sunt dragă şi, pentru asta, am să mă mărit cu tine! Du-te şi pofteşte-l pe fratele tău la noi la nuntă! 
Vasili Ţarevici a făcut întocmai cum i se poruncise. L-a poftit pe ţar la nuntă. 

— De unde îți alegi mireasa? îl întrebă fratele. 

— Mă însor cu Preafrumoasa Elena! 

Au jucat ei la nuntă şi, după ceva vreme, a dat Ivan Țarevici un mare ospăț şi l-a poftit şi pe Vasili 
Țarevici dimpreună cu soaţa acestuia, Preafrumoasa Elena. 

Când a venit timpul să plece la ospăț, Preafrumoasa Elena îi spuse soţului ei: 

— Vasili Țarevici, mă tem să nu mă sluțească vreunul. Du-te mai bine singur! 

A venit Vasili Ţarevici la fratele său, iar acesta îl întrebă: 

— De ce n-ai venit şi cu soţia ta? 

— Nu se simte prea bine, frățioare! 

După ce au chefuit bine, oaspeţii au început să se laude fiecare cu ale lui. 

— Tu, frățioare, nu te lauzi cu nimic? 

— Cu ce să mă laud? 

— Măcar cu frumuseţea soției tale! 

— Aici, frate, îţi dau dreptate: soaţa mea e cu adevărat frumoasă! 

— E frumoasă! îi zise Alioşa Popovici. În lipsa ta, mi-am petrecut întreaga noapte cu ea. 

— Dacă zici că ţi-ai petrecut noaptea cu Elena, du-te cu ea la baie şi adu-ne verigheta ei, ca să te 
credem. lar dacă nu ne-o aduci, te trimitem la spânzurătoare. 


Alioşa Popovici nu avu încotro: s-a ridicat şi a plecat, cuprins de mâhnire. Pe drum s-a întâlnit cu 
baba cu tichie albastră. 

— De ce eşti aşa de cătrănit, Alioşa Popovici? îl întrebă ea. 

— Cum să nu fiu? M-am lăudat că mi-am petrecut noaptea cu Preafrumoasa Elena şi toți oaspeţii 
țarului mi-au spus să le aduc, drept dovadă, verigheta ei. De nu, mă vor trimite la spânzurătoare! 

— Nu te necăji! îi spuse baba. Hai cu mine! 

Au venit acasă la Preafrumoasa Elena. Baba cu tichie albastră l-a lăsat pe Alioşa Popovici îndărătul 
porții, iar ea s-a strecurat pe dedesubt, a intrat în tindă şi a dat cu ochii de verigheta pe care Elena o 
uitase pe laiţă când se spălase dimineaţa. Baba a înşfăcat verigheta, i-a dus-o lui Alioşa Popovici şi 
i-a spus să intre în râu să-şi ude capul, ca şi cum ar fi ieşit din baie. El a făcut întocmai cum îl 
povăţuise baba cu tichie albastră, s-a întors la palatul țarului şi le-a arătat tuturor verigheta 
Preafrumoasei Elena. 

Vasili Ţarevici s-a întristat, a plecat acasă fără să mai zăbovească şi a vândut-o pe Elena unor 
negustori pentru o sută de ruble. 

În oraşul unde a fost dusă Preafrumoasa Elena tocmai murise ţarul şi trebuia ales un altul. Acolo, 
țarul se alegea astfel: cine intra în biserică ţinând o lumânare şi aceasta se aprindea de la sine, acela 
era țar. Niciunuia din cei care intraseră în biserică nu i se aprinsese lumânarea de la sine. Elena a 
auzit despre asta şi s-a gândit: „Ce-ar fi să-mi încerc şi eu norocul?”. S-a îmbrăcat în straie 
bărbăteşti, a luat în mână o lumânare şi s-a dus la biserică. Cum a intrat în biserică, lumânarea i s-a 
aprins de la sine. Toată lumea s-a bucurat şi Elena s-a urcat pe tron. A început să domnească, dar n-a 
uitat de soţul ei, Vasili Țarevici. A aflat că el tânjea dureros după ea şi a trimis soli care să i-l aducă. 
Când a venit şi 1-a povestit cum se întâmplase totul, Preafrumoasa Elena şi-a închipuit cine se făcea 
vinovat de nenorocirea lor şi s-a împăcat cu soțul. 

Au poruncit să fie adus Alioşa Popovici şi el a recunoscut totul: cum i-a dat baba cu tichie albastră 
verigheta şi cum s-a lăudat la ţar că şi-a petrecut noaptea cu Elena numai ca să se răzbune pe Vasili 
Țarevici, care nu-i dăduse oul roşu la Înviere. 

Au adus-o la ei pe baba cu tichie albastră şi au întrebat-o de ce a furat verigheta Elenei. 

— Pentru că tu, Preafrumoasă Elena, mi-ai făgăduit să mă ţii pe mâncare şi pe băutură trei ani 
încheiați şi nu te-ai ținut de cuvânt. 

Elena a dat poruncă să fie împuşcaţi Alioşa Popovici şi baba cu tichie albastră, iar tronul i l-a 
încredinţat lui Vasili Țarevici; şi au început să trăiască şi avuţia să şi-o sporească. 


Preafrumoasa Vasilisa 
poveste rusească 


Odată, demult, trăia într-o ţară îndepărtată un negustor care avea o fată, pe Preafrumoasa Vasilisa. 
Când i-a murit mama, Vasilisa avea doar opt ani. Înainte de a închide ochii, soţia negustorului şi-a 
chemat fata, a scos de sub plapumă o păpuşă, 1-a dat-o şi i-a spus: 

— Vasilisa, ia aminte la vorbele mele și îndeplineşte-mi cea din urmă dorință. Îţi las această păpuşă; 
să nu te desparți de ea niciodată şi să n-o arăţi nimănui. lar dacă o fi să ţi se întâmple vreun necaz, 
să-i dai să mănânce şi să-i ceri sfatul. După ce se va sătura, te va sfătui cum să scapi de necaz. 
Zicând acestea, mama Vasilisei a sărutat-o şi şi-a dat duhul. 

După moartea soţiei sale, negustorul a plâns-o cât a plâns-o, apoi a început să se gândească să se 
însoare din nou. Era un om bun şi nu i-ar fi fost greu să-şi găsească nevastă. Lui însă i-a plăcut o 
văduvă care era trecută de prima tinereţe şi avea două fete aproape de aceeaşi vârstă cu Vasilisa, 
bună mamă şi gospodină de nădejde. Negustorul s-a însurat cu văduva, dar, din păcate, nu a aflat în 
ea o bună mamă pentru Vasilisa lui. Vasilisa era cea mai frumoasă din sat, ceea ce a stârnit pizma 
surorilor vitrege şi a noii sale mame, care o punea la treburi istovitoare ca să slăbească şi să se 
urâţească sub dogoarea soarelui. Traiul îi era peste măsură de greu. 


Vasilisa îndura toate nedreptățile fără să crâcnească şi cu fiecare zi se făcea tot mai frumoasă, în 
timp ce maştera şi fiicele sale slăbeau şi se urâţeau din cauza răutăţii lor, deşi stăteau cu mâinile-n 
sân cât era ziulica de mare, ca nişte boieroaice. Cum de se brodea tocmai aşa? Pe Vasilisa o scotea 
mereu din încurcătură păpuşa ei. Fără ea, fetița n-ar fi prididit să facă toate treburile ce i se 
încredințau. De multe ori i se întâmpla să-şi rupă de la gură, dar pe păpuşă o hrănea de fiecare dată 
şi-i dădea bucăţica cea mai bună ori de câte ori avea nevoie de ea. Seara, când toţi ai casei se 
duceau la culcare, ea se închidea în cămăruţa ei şi hrănea păpuşa, zicându-i: 

— Păpuşică, mănâncă şi necazul mi-l ascultă! Trăiesc la casa părintelui meu fără să am vreo 
bucurie! Maştera cea rea vrea să mă alunge de pe această lume. Povăţuieşte-mă cum să fac să pot 
trăi! 

După ce mânca, păpuşa o sfătuia de bine şi o alina la durere, iar a doua zi era terminată toată treaba 
ce i se dădea Vasilisei. În timp ce aceasta se odihnea la răcoare şi culegea floricele, straturile toate 
erau plivite, varza era udată, apa era adusă de la fântână şi soba era încălzită. Păpuşa o povăţuia şi 
cum să se păzească de dogoare. Îi era bine fetiţei cu păpuşica. 

Au trecut câțiva ani. Vasilisa a crescut, ajungând la vârsta măritişului. Veneau flăcăi din tot oraşul s- 
o peţească, iar pe fetele mamei vitrege nu le căuta nimeni. 

Maştera le răspundea furioasă tuturor: 

— N-o dau pe mezină înaintea celor mari! 

Aşa zicea şi tot năduful şi-l vărsa pe Vasilisa. 

Odată, negustorul a fost nevoit să plece pentru mult timp de acasă cu treburile lui negustoreşti. 
Maştera s-a mutat în altă casă, aproape de o pădure întunecoasă, iar în acea pădure, într-o poieniţă, 
era o izbă; în ea locuia Baba Ilaga, care nu primea pe nimeni şi-i mânca pe oameni ca pe pui. 
Una-două, mama vitregă o tot trimitea pe Vasilisa în pădure după câte ceva, dar aceasta se întorcea 
acasă vie şi nevătămată: de bună seamă, păpuşa era cea care îi arăta calea şi o ferea de izba Babei 
laga. 

A venit toamna. Mama vitregă le-a dat de lucru tuturor celor trei fete ca să-şi omoare timpul înainte 
de culcare: pe una a pus-o să brodeze dantele, pe alta să împletească ciorapi, iar pe Vasilisa să 
toarcă. A stins luminile în toată casa, a lăsat o singură lumânare în locul unde lucrau fetele şi s-a 
culcat. 

După un timp, una din surorile vitrege, vrând, chipurile, să îndrepte fitilul, a stins, după porunca 
mamei sale, lumânarea. 

— Ce-i de făcut? şi-au spus fetele. Nu-i geană de foc în toată casa, iar dimineaţa trebuie să arătăm 
că ne-am îndeplinit datoria. Trebuie să dăm o fugă până la Baba laga după foc! 

— Eu n-am nevoie, a zis cea care broda dantele. Pot lucra şi pe întuneric. Eu nu mă duc! 

— Nici eu! zise şi cealaltă soră vitregă. Şi eu pot împleti pe întuneric! 

— Să te duci tu după foc! au strigat cele două surori vitrege către Vasilisa. Du-te degrabă la Baba 
laga şi adu lumină! 

Vasilisa s-a dus în camera ei, a pus în faţa păpuşii mâncarea pregătită pentru cină şi i-a spus: 

— Mănâncă, păpuşico, şi ascultă-mi pricina! Mă trimit surorile la Baba laga după foc, dar ea o să 
mă mănânce! 

Păpuşa a mâncat şi ochii au prins să-i strălucească tocmai ca două lumânări. 

— Nu te teme, Vasilisuşka! Du-te unde te-au trimis, numai să fii cu băgare de seamă, să nu te 
desparți de mine. Dacă sunt cu tine, nimic rău nu ţi se va întâmpla la Baba laga. 

Vasilisa s-a îmbrăcat, şi-a pus păpuşica în buzunar, şi-a făcut semnul crucii şi a plecat în pădurea 
întunecoasă. 

Mergea şi tremura. Deodată a ajuns-o un călăreț îmbrăcat în alb, călare pe un cal bălan şi cu frâiele 
toate albe. Totul în jur s-a luminat. 

Ea şi-a urmat drumul. Nu după mult timp, a ajuns-o din urmă un călăreț îmbrăcat în veşminte roşii, 
călare pe un cal murg, şi în acea clipă a început să răsară soarele. 


Vasilisa a mers toată noaptea şi toată ziua următoare şi abia către seară a ajuns în poieniţa unde se 
afla izba Babei laga. Gardul din jurul izbei era din oase de om, pe stâlpii gardului rânjeau tigve cu 
ochii holbaţi, în loc de proptele la poartă erau picioare de om, în loc de zăvoare erau mâini, iar în 
loc de lacăt — o gură cu dinți ascuțiți. 

Vasilisa a încremenit de spaimă. Deodată s-a apropiat de ea un alt călăreț, îmbrăcat în negru şi 
călare pe un cal negru. S-a apropiat de izba Babei Iaga şi s-a făcut nevăzut de parcă l-ar fi înghițit 
pământul. S-a făcut noapte. Întunericul însă n-a ţinut mult. Din toate tigvele de pe gard au început 
să strălucească ochii şi în întreaga poiană s-a făcut lumină ca ziua. Deşi îi era frică, Vasilisa a rămas 
pe loc, neştiind încotro să fugă. 

În curând a răzbătut un freamăt din pădure: copacii trosneau, frunzele foşneau: s-a ivit Baba Iaga 
din hăţişuri, într-o piuă pe care o mâna cu pisălogul, iar cu măturoiul ştergea urmele. S-a apropiat de 
poartă, s-a oprit şi a strigat: 

— Aici miroase a carne de om! Cine e? 

Vasilisa, apropiindu-se cu teamă de bătrână, a făcut o plecăciune adâncă şi a spus: 

— Eu sunt, bunicuţă! M-au trimis surorile vitrege să le aduc lumină de la tine! 

— Foarte bine! i-a răspuns Baba Ilaga. Le cunosc! Am să-ți dau numai dacă rămâi aici un timp şi 
lucrezi pentru mine. De nu, am să te mănânc! 

Zicând acestea, s-a întors spre poartă şi a poruncit: 

— Trainicele mele zăvoare-încuietoare, descuiați-vă şi deschideți-mi poarta! 

Poarta s-a deschis, Baba Iaga a intrat fluierând, după ea a intrat Vasilisa, iar în urma lor poarta s-a 
închis şi s-a încuiat. 

Baba laga îi zise fetei: 

— Adu din sobă tot ce-i acolo de mâncare şi pune pe masă, că mi s-a făcut foame! 

Vasilisa a aprins opaițul de la tigvele de pe gard şi a început să care bucatele din sobă şi să le pună 
dinaintea babei. lar mâncarea era cât pentru zece oameni. Din pivniţă i-a adus caş, mied, bere şi vin. 
Bătrâna a mâncat şi a băut tot ce-i adusese fata. Vasilisei i-a lăsat un pic de ciorbă, o fărâmă de 
pâine şi o bucăţică de friptură de purcel. Înainte de a se duce la culcare, i-a zis fetei: 

— Mâine, când am să fiu plecată, să mături curtea, să deretici prin izbă, să-mi pregăteşti de 
mâncare, să speli rufele, iar apoi să iei din hambar o baniţă de grâu şi să-l alegi de neghină. Ai grijă 
să îndeplineşti tot ce ţi-am poruncit, altminteri te mănânc! 

După ce i-a dat aceste porunci, Baba laga a început să sforăie. Vasilisa a pus dinaintea păpuşii 
resturile rămase de la bătrână şi a început să plângă: 

— Păpuşico, mănâncă şi ascultă-mi durerea! Grea poruncă mi-a dat Baba laga şi m-a ameninţat că 
mă mănâncă dacă nu îndeplinesc întocmai ce mi-a poruncit. Ajută-mă! 

— Nu te teme, preafrumoasă Vasilisa! Mănâncă, fă-ți rugăciunea şi culcă-te! Noaptea e un sfetnic 
bun! 

Dimineaţa devreme, când s-a trezit Vasilisa, Baba laga era deja în picioare. Fata s-a uitat pe 
fereastră, l-a zărit pe călărețul alb care a trecut în goană prin faţa ei şi a băgat de seamă că tigvele 
din gard nu mai străluceau. Se luminase. Baba laga a ieşit afară şi şi-a chemat piua printr-o 
fluierătură, iar aceasta a apărut, cu pisălogul şi măturoiul în ea. A trecut călărețul roşu şi a apărut 
soarele. Baba laga s-a aşezat în piuă şi şi-a luat zborul, mânând cu pisălogul şi ştergând urmele cu 
măturoiul. Vasilisa a rămas singură. A iscodit casa cu privirea şi a căzut pe gânduri, neştiind de ce să 
se apuce mai întâi, dar când s-a uitat mai bine, a văzut că toată treaba era deja făcută. Păpuşa stătea 
şi culegea din grâu ultimele boabe de neghină. 

— Binefăcătoarea mea! grăi Vasilisa. M-ai scăpat de la mare necaz! 

— Ție îți rămâne doar să faci mâncarea! i-a spus păpuşica şi s-a vârât în buzunar. Găteşte şi apoi 
poţi să te odihneşti în voie! 

Spre seară, Vasilisa a pus masa şi a început s-o aştepte pe Baba laga. Pe la poartă a trecut în fugă 
călăreţul negru şi s-a făcut întuneric. Luminau numai ochii tigvelor din gard. Au început să 
trosnească pomii şi să freamăte frunzele. Se întorcea Baba laga. Vasilisa i-a ieşit în întâmpinare. 


— Ai făcut tot ce ţi-am poruncit? 

— Pofteşte de te uită singură, bunicuţo! 

Baba laga a cercetat totul cu luare-aminte, s-a necăjit că n-a aflat pricină s-o certe pe fată şi i-a spus: 
— E bine! 

Apoi a strigat: 

— Slugile mele vrednice! Prietenii mei credincioşi! Măcinaţi-mi grâul! 

Au apărut trei perechi de mâini ce-au apucat grâul şi au dispărut cu el. 

Baba laga a mâncat pe săturate şi, înainte de a se culca, i-a dat Vasilisei alte porunci: 

— Mâine să faci tot ce ai făcut şi azi. Mai mult, ia din hambar macul şi curăță-l bob cu bob. Cineva, 
din răutate, a amestecat pământ în el. 

Zicând acestea, Baba laga s-a întors cu fața la perete şi a început să sforăie, iar Vasilisa a început să- 
şi hrănească păpuşica. După ce a mâncat, păpuşica i-a spus: 

— Fă-ţi rugăciunea şi culcă-te! Noaptea e un sfetnic bun. Totul va fi precum ai zis, Vasilisa! 
Dimineaţa, Baba Ilaga a plecat din nou de acasă în piua ei, iar Vasilisa şi păpuşica au terminat toată 
treaba cât ai bate din palme. Seara, când s-a întors acasă, bătrâna a văzut că totul era aşa cum 
poruncise. 

— Slugile mele vrednice! strigă ea. Prietenii mei credincioşi! Scoateţi uleiul din macul ăsta! 

S-au ivit trei perechi de mâini, au luat macul şi au dispărut. Baba laga s-a aşezat la masă şi a început 
să mănânce, iar Vasilisa stătea şi se uita la ea. 

— De ce stai ca muta şi nu vorbeşti nimic cu mine? 

— Nu îndrăznesc, i-a răspuns Vasilisa. Dar, dacă îmi dai voie, te-aş întreba câte ceva! 

— Întreabă-mă, dar bagă de seamă! Nu orice întrebare îţi poate aduce folos! Dacă ştii prea multe, ai 
să îmbătrâneşti! 

— Aş vrea să te întreb, bunicuţo, numai despre ceea ce am văzut. Când veneam spre tine, m-a 
întrecut un călăreț pe un cal alb. Era alb şi îmbrăcămintea îi era de aceeaşi culoare. Cine-i el? 

— Este ziua mea luminoasă! i-a răspuns Baba laga 

— După aceea, m-a întrecut un alt călăreț pe un cal murg. Era tot roşu şi îmbrăcat cu haine de 
aceeaşi culoare. Cine poate fi el? 

— Este soarele meu frumos! îi răspunse Baba laga. 

— Dar călăreţul negru care m-a ajuns din urmă chiar în dreptul porţii tale? 

— Este noaptea mea întunecoasă. Toţi aceştia sunt slugile mele credincioase. 

Vasilisa şi-a adus aminte de cele trei perechi de mâini, dar n-a îndrăznit să scoată un cuvânt. 

— De ce nu mă mai întrebi şi altceva? i-a spus Baba laga. 

— Îmi ajunge, bunicuţo, cât ştiu! Doar singură ai spus că cine ştie prea multe îmbătrâneşte. 

— A fost înțelept din partea ta să mă întrebi numai despre ce ai văzut în afara ogrăzii mele. Nu-mi 
place să-mi fie aflate secretele, iar pe cei mai curioşi îi mănânc! Acum vreau să te întreb eu ceva: 
cum de dovedeşti să duci la îndeplinire poruncile pe care ţi le dau? 

— Mă ajută binecuvântarea mamei mele! îi răspunse fata. 

— Aşa deci! Ia pleacă de la mine, fiică binecuvântată! N-am nevoie de binecuvântaţi la casa mea! 

A scos-o pe Vasilisa din încăpere şi i-a făcut vânt pe poartă. Apoi a smuls de pe gard o tigvă cu 
ochii sclipitori, a înfipt-o într-un băț şi i-a dat-o fetei, zicând: 

— Ține focul pentru suratele tale vitrege, că doar pentru asta te-au trimis la mine! 

Vasilisa a rupt-o la fugă către casă, la lumina tigvei, care s-a stins abia odată cu ivirea zorilor. Fata a 
ajuns acasă abia a doua zi spre seară. Apropiindu-se de poartă, a fost ispitită să zvârle cât colo tigva 
primită de la Baba Iaga. „Nu cred că acasă mai e nevoie de foc”, se gândi ea. Dintr-odată a răzbătut 
până la ea o voce gravă din tigvă: 

— Nu mă arunca! Du-mă la mama vitregă! 

Fata privi spre casa mamei vitrege şi, nevăzând niciun geam luminat, s-a hotărât să intre cu tigva. A 
fost întâmpinată cu bucurie şi i s-a povestit că, din clipa când a plecat, ele n-au mai avut lumină în 


casă. Singure n-au reuşit să aprindă focul, iar ce aduceau de la vecini se stingea de îndată ce intrau 
în încăpere 

— Poate focul adus de tine să dăinuiască! i-a spus mama vitregă. 

Au dus tigva în încăperea cea mare, dar ochii sclipitori se uitau numai la mama vitregă şi la fiicele 
ei şi le frigeau. Cele trei au început să se ascundă, dar ochii aceia le urmăreau pretutindeni. Până 
dimineaţa, surorile vitrege şi mama lor au fost prefăcute în tăciune. Doar Vasilisa n-a pățit nimic. 
Dimineaţa, Vasilisa a îngropat tigva în pământ, a încuiat casa cu lacătul şi a plecat în oraş, unde a 
fost primită de o bătrână care nu avea copii. Fata stătea la bătrână şi aştepta să se întoarcă tatăl ei. 
Într-o zi îi zise bătrânei: 

— Nu pot să stau fără treabă, bunicuţo! Cumpără-mi nişte in din cel mai bun! Măcar să ţes! 

Bătrâna i-a cumpărat cel mai bun in, iar Vasilisa s-a apucat de treabă. A început să toarcă inul, iar 
firul îi ieşea subțire ca firul de păr. După ce a terminat de tors, a vrut să se apuce de ţesut, dar 
nicăieri n-a aflat un război potrivit pentru firul ei şi nimeni nu se încumeta să-i facă unul pe potrivă. 
Vasilisa a început să se roage de păpuşica ei, iar aceasta îi răspunse: 

— Adu-mi un război vechi, o suveică şi nişte păr dintr-o coamă de cal; o să-ţi meşteresc eu tot ce-ţi 
trebuie. 

Vasilisa a făcut rost de tot ce-i ceruse păpuşa şi s-a dus la culcare, iar păpuşa 1-a pregătit, până 
dimineaţa, un război de țesut minunat. 

Până la sfârşitul verii, pânza a fost țesută. Era aşa de subţire, că putea fi trecută prin urechile acului, 
ca un fir de aţă. Primăvara, pânza a fost albită şi Vasilisa i-a spus bătrânei: 

— Vinde, bunică, această pânză, iar banii ţine-i pentru tine! 

Bătrâna s-a uitat la pânză şi a exclamat cu uimire: 

— Nu, fata mea! În afară de ţar, nimeni nu poate purta aşa ceva. O duc la palat! 

S-a dus bătrâna la palatul ţarului şi a început să se preumble pe sub ferestre. 

Țarul a văzut-o şi a întrebat-o: 

— Care-i necazul, bunică? 

— Înălţimea Ta! Am adus cu mine o marfă ce nu-şi găseşte asemănare şi nu vreau s-o arăt nimănui, 
în afară de Măria Ta! 

Țarul a dat poruncă să fie lăsată să intre şi, când a văzut pânza, a rămas mut de uimire. 

— Cât ceri pe ea? a întrebat țarul. 

— E nepreţuită, tătucă ţar! i-am adus-o în dar. 

Țarul i-a mulțumit, i-a dat o mulțime de daruri şi a lăsat-o să plece în pace. 

S-au apucat să-i facă nişte cămăşi din pânza aceea. Au croit-o, dar nicăieri nu se găsea o croitoreasă 
care să se încumete să coasă un material atât de fin. În cele din urmă, ţarul a poruncit să fie adusă la 
el bătrâna care îi dăduse pânza şi i-a spus: 

— Ai fost în stare să ţeşi o pânză atât de subțire, trebuie să poți să faci din ea şi cămăși! 

— Nu eu am tors firul şi nu eu am ţesut pânza, Măria Ta! Este isprava fetei pe care am luat-o de 
suflet! 

— Atunci să-mi coasă ea cămăşile! 

Bătrâna s-a întors acasă şi i-a povestit Vasilisei cele întâmplate. 

— Ştiam eu că tot la mâna mea va ajunge! 

Vasilisa s-a încuiat în camera ei şi s-a apucat de treabă. Nu i-au stat mâinile o clipă şi, în scurt timp, 
a cusut o duzină de cămăşi. Bătrâna a luat cămăşile şi le-a dus ţarului, iar Vasilisa s-a spălat, s-a 
pieptănat şi s-a aşezat la fereastră. Stătea şi aştepta să vadă ce-o să se întâmple. Deodată a văzut 
cum în curtea bătrânei a intrat un slujitor al țarului. A venit în cameră şi a zis: 

— Țarul vrea s-o vadă pe iscusita care i-a cusut cămăşile şi s-o răsplătească împărăteşte chiar cu 
mâna lui. 

Preafrumoasa Vasilisa l-a urmat pe slujitor şi s-a arătat în faţa ochilor țarului. De cum a văzut-o, 
țarul s-a îndrăgostit nebuneşte de ea. 

— Nu! zise el. Această frumoasă este a mea! Nu mă pot despărți de ea şi vreau să-mi fie soţie. 


Țarul a luat-o pe Vasilisa de mână, a aşezat-o lângă el şi, curând, au făcut şi nunta. Nu peste multă 
vreme s-a întors tatăl fetei, care s-a bucurat de norocul fiicei sale şi a rămas să locuiască la ea. 
Vasilisa a adus-o acasă şi pe bătrâna care o luase de suflet, iar păpuşica fermecată a purtat-o în 
buzunar până la sfârşitul vieții. 


Vasilisa Vasilievna 
poveste rusească 


Într-o oarecare ţară trăia un preot pe nume Vasili. El avea o fiică pe care o chema Vasilisa 
Vasilievna. Vasilisa purta straie bărbăteşti, călărea, trăgea cu puşca şi se purta ca un băieţoi, aşa că 
puţini ştiau că-i fată şi nu bărbat şi de aceea oamenii îi spuneau „Vasili Vasilievici”, mai ales că-i 
plăceau votca şi cele ce nu li se potriveau deloc fetelor. lată că, odată, ţarul Barhat (aşa se numea 
stăpânul acelei țări), plecând la vânătoare, a întâlnit-o pe Vasilisa Vasilievna. Aceasta, îmbrăcată în 
straie bărbăteşti, plecase şi ea călare la vânătoare. Țarul şi-a întrebat slujitorii: 

— Cine-i acest tânăr? 

Unul din slujitori îi răspunse: 

— Acesta, stăpâne, nu-i un bărbat, ci o fată. Ştiu eu bine. Este fiica preotului Vasili şi se numeşte 
Vasilisa Vasilievna. 

De îndată ce s-a întors la palat, ţarul i-a scris carte preotului Vasili prin care îi cerea să-l trimită la el 
pe fiul său Vasili Vasilievici, să-i fie oaspete la masă. Iar el s-a dus la o bătrână vrăjitoare şi a 
început s-o descoasă cum ar putea afla el dacă Vasili Vasilievici este într-adevăr fată. Vrăjitoarea îi 
spuse: 

— În sala de primire să atârni pe peretele din dreapta un gherghef, iar pe cel din stânga nişte puşti. 
Dacă ea este Vasilisa Vasilievici, atunci va fi atrasă de arme. 

Țarul a ascultat de sfatul bătrânei vrăjitoare şi le-a poruncit slujitorilor să atârne ghergheful pe 
peretele din dreapta, iar pe cel din stânga nişte puşti. 

De îndată ce a primit cartea de la ţar, preotul Vasili i-a arătat-o fiicei sale. Fără să stea pe gânduri, 
Vasilisa Vasilievna s-a dus la grajd, a pus şaua pe un cal sur, l-a încălecat şi a zburat ca vântul la 
palat. 

Țarul Barhat a întâmpinat-o. Ea s-a închinat cu evlavie, a făcut plecăciuni adânci în toate cele patru 
colţuri, l-a salutat cu politeţe pe ţar şi, condusă de acesta, a intrat în sala de primire. S-au aşezat la 
masă, apoi au început să se plimbe prin palat. Cum a dat cu ochii de gherghef, Vasilisa a început să-l 
ocărască pe ţar. 

— Ce-i cu prostia asta? l-a întrebat ea pe Barhat. În casa tătucului meu nici pomeneală de asemenea 
fleacuri femeieşti, dar în palatul tău împărătesc văd că-s la mare cinste! 

După aceea şi-a luat rămas-bun de la ţar şi a plecat acasă. Ţarul n-a putut afla dacă ea era fată cu 
adevărat. 

Peste vreo două zile, ţarul Barhat i-a trimis părintelui Vasili o altă carte, cu rugămintea de a-i da 
voie fiului său Vasili Vasilievici să vină la el. Când a auzit acest lucru, Vasilisa Vasilievna s-a dus la 
grajd, a înşeuat calul sur şi a întins-o drept la palatul ţarului Barhat. 

Țarul a întâmpinat-o în pragul palatului. Ea s-a închinat cu evlavie, şi-a făcut cruce aşa cum scrie la 
carte şi s-a înclinat către cele patru colţuri. Țarul Barhat, la sfatul vrăjitoarei, a poruncit să se aducă 
la masă terci în care se amestecaseră boabe de mărgăritar. Vrăjitoarea i-a spus că dacă cel invitat la 
masă este femeie, va pune mărgăritarul în palmă, iar dacă e bărbat, îl va zvârli cât colo. 

A venit vremea cinei. Țarul s-a aşezat la masă, iar în dreapta sa a poftit-o pe Vasilisa Vasilievna. Au 
început să mănânce şi să bea. La urmă de tot, li s-a adus terciul. La prima înghiţitură, Vasilisa a 
simțit în gură mărgăritarul, l-a zvârlit sub masă împreună cu terciul şi a început să-l certe pe Barhat: 
— Ce porcărie aţi pus în terciul ăsta? La tătucul meu în casă nu se pomenesc asemenea fleacuri 
femeieşti, dar la ţarul Barhat ele se pun până şi în mâncare! 


Şi-au luat rămas-bun şi s-au despărțit. Vasilisa a plecat acasă. Ţarul n-a putut afla nici de data asta 
dacă a stat la masă cu o fată sau cu un bărbat şi murea de curiozitate să afle adevărul. 

După alte două zile, ţarul Barhat, la îndemnul bătrânei vrăjitoare, a poruncit să se pregătească baia. 
Vrăjitoarea i-a spus că dacă oaspetele este Vasilisa Vasilievna, nu va intra în baie cu ţarul. 

Baia a fost pregătită. Țarul i-a trimis o altă carte preotului Vasili ca să-i dea voie fiului său Vasili 
Vasilievici să vină la el în vizită. De îndată ce a aflat această veste, Vasilisa Vasilievna a alergat 
degrabă la grajd, şi-a înşeuat calul cel sur şi s-a dus glonţ la palatul lui Barhat. 

Țarul a întâmpinat-o la intrarea principală. Ea l-a salutat cu politeţe, s-a închinat cu evlavie, s-a 
aplecat adânc spre cele patru colţuri, s-a aşezat cu ţarul la masă şi a început să mănânce şi să bea cu 
el. 

După masă, țarul îi spuse: 

— N-ai dori, Vasili Vasilievici, să mergi cu mine la baie? 

— Cu mare plăcere, Înălțimea Ta! i-a răspuns Vasilisa Vasilievna. N-am mai fost de mult la baie şi 
sunt grozav de dornic să mă răsfăț în abur! 

S-au dus la baie şi, până când ţarul s-a dezbrăcat în antreu, ea a şi terminat cu spălatul şi a ieşit 
afară. 

Barhat nici în baie n-a dovedit s-o prindă. Vasilisa Vasilievna, ieşind din baie, i-a scris ţarului un 
bileţel, pe care l-a încredinţat slugilor să i-l dea când va ieşi din baie şi el. În acel bileţel era scris: 
„Eşti o cioară nenorocită, ţarule Barhat! Nu ai fost în stare să prinzi şoimul în grădina ta! Iar eu nu 
sunt Vasili Vasilievici, ci Vasilisa Vasilievna”. 

Țarul Barhat a rămas cu buza umflată, iar Vasilisa Vasilievna a rămas isteață şi de neînțeles. 


Vasilisa Cosiţă De Aur şi Ivan Goroh 
poveste rusească 


Afost odată un ţar pe nume Sviatozor, care avea doi fii şi o fiică. Douăzeci de ani a stat fata într-un 
iatac luminos, şi se bucurau privind-o ţarul şi țarina sa, dar niciodată vreun cneaz sau vreun viteaz 
nu i-a văzut chipul. Preafrumoasa prinţesă avea numele de Vasilisa Cosiţă De Aur. Nu ieşise 
niciodată din iatacul ei şi nu ştia ce înseamnă să respire aer proaspăt. Avea multe straie arătoase şi 
pietre scumpe, dar tot timpul tânjea: se sufoca în iatac şi era apăsată de tristeţe. Părul ei des de aur şi 
mătase, neacoperit cu basma, şi-l aduna într-o cosiță ce-i ajungea până la călcâie şi pentru aceasta 
toți au început să-i zică Vasilisei Cosiţă De Aur şi Frumuseţea cea Neascunsă. Dar veştile despre ea 
s-au împânzit pe întreg pământul. Mulţi țari şi-au trimis soliile la ţarul Sviatozor ca s-o peţească pe 
prințesă. Țarul nu se grăbea, dar a venit timpul şi Sviatozor a trimis crainici în toate împărățiile să 
ducă vestea că prințesa Vasilisa vrea să-şi aleagă mirele. I-a invitat pe toți împărații şi prinții să vină 
la el la ospăț şi s-a dus în iatacul fiicei sale să-i dea de ştire despre cele hotărâte. La auzul acestei 
veşti, prinţesa a fost cuprinsă de o mare bucurie. Privind pe ferestruica îngustă cu zăbrele de aur, a 
văzut grădina cea verde, izlazul potopit de flori şi i-a venit poftă să se plimbe. I-a cerut voie ţarului 
să iasă la joacă împreună cu fetele. 

— Stăpâne, tată! i-a spus ea. Eu încă n-am văzut lumina zilei, n-am păşit niciodată pe iarbă sau 
printre flori şi nu m-am putut minuna de frumuseţea palatului tău. Învoieşte-mă, rogu-te, să mă 
plimb prin grădină cu dădacele şi prietenele mele! 

Țarul s-a învoit şi Vasilisa a coborât din iatacul înalt în curtea cea largă. S-au deschis porțile cioplite 
şi s-a văzut prinţesa pe tăpşanul verde, la poalele muntelui povârnit. Pe munte creşteau copaci cu 
ramuri crețe, iar pe tăpşan unduiau flori în toate culorile. Culegându-le, fiica țarului s-a îndepărtat 
de dădace, căci în mintea cea încă necoaptă nu-şi făcuse încă loc înțelepciunea. Chipul îi era senin, 
iar frumusețea neasemuită. Deodată s-a iscat vifor puternic, aşa cum nu s-a mai văzut, nici s-a auzit, 
cum nici oamenii bătrâni nu ţin minte să fi apucat vreodată. Totul a intrat într-un vârtej grozav, în 
care prinţesa a dispărut cât ai bate din palme, fiind purtată prin văzduh. Dădacele au început să țipe, 


să se tânguie, să se repeadă în toate părțile şi au zărit cum Vasilisa a fost dusă de vifor peste 
pământuri întinse, peste râuri albastre, peste trei împărăţii, în cea de-a patra, unde stăpânea zmeul 
câinos. 

Dădacele au dat fuga la palat şi, cu lacrimi în ochi, s-au aruncat la picioarele ţarului, zicându-i: 

— Măria Ta! Nu suntem vinovate de acest mare necaz, dar suntem vinovate față de Măria Ta! Nu 
porunci să fim omorâte! Dă-ne voie să-ți spunem totul aşa cum a fost. Viforul a furat soarele nostru, 
pe Vasilisa Cosiţă De Aur, şi nu ştim încotro a dus-o. 

Dădacele i-au povestit de-a fir-a-păr tot ce se întâmplase. S-a întristat țarul, s-a mâniat, dar, chiar şi 
în nemărginita sa mânie, nu le-a pricinuit niciun rău dădacelor. 

A doua zi s-au adunat la palatul ţarului prinți şi regi din toată lumea şi, văzându-l pe ţar atât de 
mâhnit, l-au întrebat ce se întâmplase. 

— Vai mie! le răspunse ţarul. Viforul mi-a răpit fata cea dragă, pe Vasilisa Cosiţă De Aur, şi nu ştiu 
unde a dus-o! 

Le-a povestit apoi totul aşa cum se întâmplase. Vestea s-a răspândit pe loc din om în om, iar prinții 
şi regii au început să se întrebe între ei dacă nu cumva țarul se gândise să-şi ia cuvântul înapoi. S-au 
repezit cu toţii în iatacul prințesei, dar ea — nicăieri. Ţarul i-a răsplătit pe toţi pentru osteneală, iar ei 
s-au urcat pe cai şi au plecat pe la casele lor. 

Cei doi prinți viteji, fraţii Vasilisei Cosiţă De Aur, văzând lacrimi pe obrajii părinților, au început să- 
i roage: 

— Învoieşte-ne, tată, Măria Ta! Dă-ne binecuvântarea să purcedem în căutarea fiicei voastre şi a 
surioarei noastre. 

— Feţii mei iubiţi, copiii mei dragi, le-a răspuns ţarul, unde vreţi voi să vă duceți? 

— Vom merge, tată, încotro ne-o călăuzi calea, încotro zboară pasărea şi încotro vom vedea cu 
ochii. Cine ştie? Poate-om avea norocul să dăm de ea! 

Țarul i-a binecuvântat, țarina i-a gătit de drum, s-au despărțit cu lacrimi în ochi şi feciorii s-au 
aşternut la drum. 

Au mers ei un an, au mers doi, au străbătut trei împărăţii şi au văzut în depărtare nişte munţi înalți. 
Între munţi se întindeau nesfârşite stepe nisipoase. Era împărăția zmeului celui câinos. Prinții îi 
întrebau pe trecători dacă n-au auzit sau n-au văzut unde ar putea fi prințesa Vasilisa Cosiţă De Aur. 
Trecătorii le răspundeau: 

— Noi nu o ştim, iar unde se află nu avem cunoştinţă. 

Cum dădeau acest răspuns, oamenii întâlniți în cale se ascundeau cât mai repede de cei doi prinți. S- 
au apropiat țarevicii de un mare oraş, au văzut în drum un om bătrân-bătrân, şchiop şi chior, cu un 
toiag şi traistă, care cerea de pomană. Cei doi fraţi s-au oprit, i-au aruncat un ban de argint şi l-au 
întrebat dacă nu cumva a văzut sau a auzit ceva de prințesa Vasilisa Cosiţă De Aur, frumoasa fără 
asemuire. 

— EI, prieteni, le spuse bătrânelul, se vede treaba că sunteţi de pe meleaguri străine. Țarul nostru, 
zmeul cel câinos, nu ne îngăduie să stăm la vorbă cu străinii. Ni s-a poruncit, sub ameninţarea cu 
moartea, să nu spunem nimănui cum a purtat-o viforul pe lângă oraş pe preafrumoasa prințesă. 
Fraţii şi-au dat seama că sora lor trebuie să fie pe aproape. Au dat bice cailor şi s-au îndreptat către 
palat. Acesta, în întregime de aur, stătea pe un stâlp de argint, avea acoperişul din pietre scumpe, iar 
scările de nacru se întindeau şi se împreunau din ambele părți ca nişte aripi. 

În acea vreme, Vasilisa, cuprinsă de tristeţe, privea printre zăbrelele de aur ale ferestrei. Văzându-şi 
frații, nu şi-a putut stăpâni un strigăt de bucurie. Prinţesa şi-a trimis slugile să-i întâmpine şi să-i 
aducă la palat. Zmeul cel câinos era plecat, dar Vasilisa era încercată de teama că zmeul se va 
întoarce pe nepusă masă şi-i va ucide pe cei doi frați ai ei. Nici n-au apucat bine țarevicii să intre, că 
palatul începu să se cutremure, să se răsucească şi să se mişte dintr-un loc în altul. Vasilisa a 
încremenit de groază: 

— Vine zmeul! Vine zmeul! De asta se roteşte şi se cutremură palatul. Ascundeţi-vă, fraţilor! 


Nici n-a apucat bine să-şi termine vorba, că zmeul a şi apărut, a scos un şuier haiducesc şi a întrebat 
cu glas tunător: 

— Cine sunt oamenii care mi-au tulburat liniştea? 

— Noi, zmeule câinos! au răspuns cei doi frați, plini de curaj. Am venit din ţara în care ne-am 
născut după surioara noastră! 

— A, voi eraţi! izbucni zmeul, bătând din aripi. V-aţi ostenit în zadar venind până aici, căci veţi 
pieri de mâna mea. 

Zicând acestea, zmeul l-a înşfăcat pe unul din ţarevici şi l-a izbit cu el pe celălalt. Amândoi fraţii au 
murit pe loc. Zmeul şi-a chemat straja şi a poruncit ca morții să fie zvârliți într-o prăpastie adâncă. 
Vasilisa Cosiţă De Aur a fost podidită de lacrimi. De durere, n-a mai mâncat şi n-a mai băut apă 
vreo două zile. În cea de-a treia zi a biruit-o foamea şi a început să mănânce, dar în minte avea un 
singur gând: cum să scape de zmeul cel câinos. A început să-l drăgălească şi să-l tragă de limbă: 

— Mare este puterea ta, zmeule, şi zborul îţi este viguros. Dar oare chiar nu se găseşte niciunul care 
să te învingă? 

— Încă nu a sosit timpul, i-a răspuns zmeul. Dar îmi este scris că voi muri de mâna lui Ivan Goroh, 
care se va naşte dintr-un bob de mazăre. 

Zmeul a spus aceste lucruri mai mult în şagă, dar nu a crezut nicio clipă că aşa se va întâmpla. Cel 
puternic se încrede în forță, dar şi gluma are un sâmbure de adevăr. 

Mama Vasilisei, necăjită peste poate că i-a fost răpită fata şi că 1 s-au prăpădit băieții, plecaţi în 
căutarea surorii lor, a ieşit într-o zi împreună cu boieroaicele să se plimbe prin grădină. Era o 
zăpuşeală greu de îndurat, iar țarinei i s-a făcut sete din această pricină. În grădină, dintr-un deluşor 
izvora un pârâiaş care se vărsa într-o fântână cu ghizdul din marmură albă. Țarina a luat cu un căuş 
de aur apă limpede ca lacrima şi rece ca gheața, a dus-o la gură şi a sorbit cu nesaț. Din nebăgare de 
seamă, a înghițit odată cu apa şi un bob de mazăre. Acesta a prins a se umfla şi țarina a rămas grea. 
Bobul se făcea din ce în ce mai mare, iar țarinei îi era din ce în ce mai anevoios. După o vreme, a 
născut un fiu căruia i-au pus numele Ivan Goroh. Creştea Ivan Goroh într-un ceas cât alţii într-un 
an, strângând în el vlagă nemăsurată, încât la nici zece ani s-a făcut un voinic puternic. 

A început să-şi întrebe părinții dacă a avut frați şi surori şi aşa a aflat cum s-a întâmplat de a răpit-o 
viforul pe sora sa şi cum cei doi frați mai mari au plecat în căutarea ei şi nu s-au mai întors. 

— Tătucă şi mămucă, s-a rugat de ei Ivan Goroh, Lăsaţi-mă şi pe mine să plec în căutarea lor! 

— Ce tot spui, copile? i-au răspuns într-un glas părinţii. Eşti încă tânăr şi necopt. Frații tăi au plecat 
şi au pierit, iar pe tine, dacă pleci, te aşteaptă aceeaşi moarte. 

— Dar poate că nu pier! a spus Ivan Goroh. Vreau să-mi găsesc frații şi sora! 

S-au rugat de el țarina şi ţarul să nu plece nicăieri, dar n-a fost chip să-l abată de la această hotărâre. 
Au trebuit să se supună, l-au pregătit de drum şi au vărsat lacrimi amare la despărțire. 

A călătorit Ivan prin câmpie o zi, două şi către seară a ajuns la o pădure întunecoasă. Acolo a dat de 
o izbă mică, înălțată pe picioare de găină, care se clătina în bătaia vântului. Ivan îi spuse: 

— Izbă, izbă! Întoarce-te cu faţa la mine şi cu spatele la pădure. 

Izba s-a întors spre Ivan Goroh şi voinicul a zărit în ochiul de geam o bătrână care l-a întrebat: 

— Cine eşti şi ce vânt te-aduce? 

Ivan a făcut o plecăciune şi s-a grăbit s-o întrebe: 

— Nu cumva ai văzut viforul zburător, bunicuţo? Încotro le poartă el pe preafrumoasele fecioare? 
— Oh-oh, voinicule! zise bătrâna tuşind şi uitându-se la Ivan. Şi în mine a băgat groaza viforul ăsta, 
că n-am mai ieşit de o sută douăzeci de ani din izbă de frică să nu mă răpească şi pe mine. Dar să 
ştii că viforul este zmeul cel câinos. 

— Cum aş putea ajunge până la el? 

— Ce tot spui? Zmeul o să te înghită! 

— Dar poate n-o să mă înghită! 

— Al grijă, voinice, să nu-ţi pierzi capul! Iar dacă te întorci, dă-ţi cuvântul că-mi vei aduce apă din 
palatul zmeului cu care, dacă te stropeşti, întinereşti pe loc! a rostit ea, abia mişcându-şi buzele. 


— Am să-ţi aduc, bunică! Îmi dau cuvântul de onoare! 

— Mă încred în cuvântul tău! Să mergi drept înainte către soare-apune. După un an ai să ajungi la 
Muntele Vulpii. Întreabă acolo unde e drumul care duce în împărăţia zmeului. 

— Îţi mulțumesc, bunicuţă! 

— N-ai pentru ce, voinicule! 

Ivan Goroh a pornit-o spre soare-apune. A mers fără osteneală un an încheiat, a trecut prin trei 
împărăţii, până când a ajuns în ţara zmeului. În faţa porţilor oraşului a zărit un cerşetor şchiop şi 
chior, cu un toiag în mână. Ivan i-a dat de pomană şi l-a întrebat dacă nu cumva în acel oraş se află 
tânăra Vasilisa Cosiţă De Aur. 

— Aici este, i-a răspuns cerşetorul, doar că nu ne este îngăduit să vorbim despre asta cu nimeni. 
Ivan a înţeles că sora lui era acolo. Şi-a luat inima-n dinţi şi s-a îndreptat spre palat. 

În această vreme, Vasilisa Cosiţă De Aur, privind pe fereastră să vadă dacă nu se întoarce zmeul, l-a 
zărit în depărtare pe tânărul voinic şi a trimis iscoade înaintea lui să afle cine e, de pe ce meleaguri 
vine, de ce neam este şi dacă nu cumva i l-a trimis tătâne-său. Aflând că este fratele ei cel mai mic 
pe care nu-l văzuse niciodată, Vasilisa a alergat la el şi l-a îmbrățișat cu lacrimi în ochi. 

— Fugi mai repede, frățioare! Fugi, că în curând vine zmeul şi te ucide! 

— Tubită surioară! îi răspunse Ivan, nici tu n-ai vorbit, nici eu n-am auzit. Nu mă înspăimânt eu de 
zmeu şi de toată puterea lui. 

— Că doar n-oi fi tu Goroh, ca să te înfrunţi cu el! 

— Mai întâi de toate, dă-mi ceva să-mi astâmpăr setea, căci am mers pe arşiță şi am obosit. 

— Şi ce bei tu, frățioare? 

— Câte o găleată de mied dulce, iubită surioară! 

Vasilisa Cosiţă De Aur a poruncit să fie adusă o găleată de mied dulce şi Goroh a sorbit-o dintr-o 
singură înghițitură. A cerut să i se mai aducă una. 

— EI, frățioare, îi spuse prinţesa, nu te-am cunoscut până acum, dar în clipa asta sunt încredințată 
că tu eşti Ivan Goroh. 

— Lasă-mă să-mi trag puțin sufletul după drum! 

Vasilisa a poruncit să i se aducă un scaun, dar scaunul s-a rupt în bucăţi sub greutatea lui Ivan. I s-a 
adus un altul, întărit cu bucăţi de fier, dar şi acesta s-a crăpat şi s-a îndoit. 

— Vai, frăţioare! Acesta e scaunul zmeului câinos. 

— Se vede treaba că sunt mai greu ca el! a spus Ivan zâmbind. 

S-a ridicat, a ieşit din palat, s-a dus la fierărie şi i-a poruncit meşterului fierar să-i facă un toiag de 
fier de cinci sute de puduri. 

Bătrânul meşter şi-a pus fierarii la lucru şi zi şi noapte au prins ciocanele să bată, împrăştiind în jur 
numai scântei. După patruzeci de ore, toiagul a fost gata. Cincizeci de oameni abia au reuşit să-l 
ridice şi să-l aducă la palat. Ivan Goroh a prins toiagul în mână şi l-a aruncat în sus, dincolo de nori, 
până nu s-a mai văzut. 

Oamenii, văzând isprava, s-au înspăimântat şi au început să alerge care încotro. Se gândeau că, dacă 
toiagul va cădea peste oraş, va dărâma zidurile, iar oamenii vor muri striviţi sub dărâmături. Dacă 
va cădea în mare, apa se va revărsa şi va îneca oraşul. Ivan însă s-a întors liniştit în palat şi a 
poruncit să i se spună când se va zări toiagul întorcându-se pe pământ. Oamenii s-au pitit sub porți, 
prin case şi aşteptau cu sufletul la gură să zărească toiagul. Au aşteptat ei un ceas, au aşteptat două 
şi iată că în cel de-al treilea au zărit toiagul zburând spre pământ. Au fugit la palat să dea de ştire 
despre acest lucru. 

Goroh a ieşit în curte, a întins mâna şi a prins din zbor toiagul, care s-a îndoit în palma sa. Ivan l-a 
luat, l-a sprijinit de genunchi, l-a îndoit şi a intrat în palat. 

Deodată s-a auzit un şuier groaznic: venea zmeul val-vârtej pe calul lui iute ca vântul, care scotea 
flăcări pe nas. Zmeul arăta ca un voinic, numai capul îi era de şarpe. De obicei, cam cu zece verste 
înainte de a ajunge, palatul începea să se rotească şi să se mişte dintr-o parte în alta. Acum însă a 
stat locului. Se vede treaba că era acolo un oaspete nedorit. Zmeul a căzut pe gânduri, a scos un 


şuierat şi a prins a horcăi. Calul-vijelie şi-a scuturat coama, şi-a desfăcut larg aripile şi s-a avântat 
înainte cu larmă. Apropiindu-se de palat, zmeul văzu că acesta rămăsese nemişcat. 

— Obo! a răcnit zmeul câinos. Mi-a venit duşmanul. N-o fi oare chiar Ivan Goroh? 

Când dădu cu ochii de viteaz, zmeul îi zise: 

— Am să te pun într-o palmă, iar cu cealaltă am să te strivesc ca pe o muscă. Nimic nu se va alege 
din tine! 

— Asta rămâne de văzut! îi răspunse Ivan Goroh. 

Zmeul şi-a luat avânt şi s-a repezit să-l lovească pe Ivan şi să-l străpungă cu lancea, dar acesta a 
sărit într-o parte şi zmeul a dat pe alături. 

— Acum e rândul meu! a tunat Goroh şi a aruncat cu toiagul de fier în zmeu, făcându-l bucăţi. 

Şi-a înfipt toiagul în pământ, a străbătut două împărăţii şi a ajuns într-a treia. Poporul l-a întâmpinat 
cu mare bucurie, aruncându-şi căciulile în sus şi strigând că el e ţarul. Ivan însă l-a zărit pe bătrânul 
meşter fierar şi, ca răsplată că i-a făcut toiagul de fier atât de repede, le-a spus oamenilor: 

— lată-l pe conducătorul vostru! Să-l ascultați şi să-l cinstiți, că el vă va aduce binele, nu ca zmeul 
cel câinos care v-a pricinuit atâta rău! 

Ivan a găsit apa vie şi apa moartă şi i-a stropit pe frații săi, care s-au ridicat ca dintr-un somn adânc 
şi au început să se frece la ochi. 

— Mult am mai dormit! ziseră ei. Numai Dumnezeu mai ştie ce s-a întâmplat în răstimpul ăsta! 

— De n-aş fi fost eu, ați fi dormit voi mult şi bine, fraţii mei iubiţi! le-a spus Ivan Goroh 
strângându-i la piept. 

N-a uitat nici de apa fermecată din palatul zmeului. A pregătit o corabie, şi-a luat sora şi pe cei doi 
fraţi şi a pornit-o pe râu în jos, spre împărăţia tatălui său. În drum s-a oprit şi la izba pe picioare de 
găină. I-a dat bătrânei apa de la zmeu, aşa cum promisese. Bătrâna şi-a dat pe faţă cu apa fermecată 
şi pe dată s-a prefăcut într-o fată tânără, de o neasemuită frumuseţe. 

Țarul şi țarina i-au întâmpinat pe copii cu mare bucurie şi au trimis crainici în toate colțurile lumii 
să vestească venirea acasă a preafrumoasei Vasilisa Cosiţă De Aur. În tot oraşul răsunau clopotele şi 
trâmbiţele, băteau tobele şi bubuiau tunurile. Vasilisa şi-a găsit mirele, iar fraţii şi-au ales şi ei 
mirese, aşa că s-au pornit dintr-odată patru nunţi împărăteşti. Au fost şi bunicii bunicilor acolo şi au 
băut mied, care a ajuns şi până la noi: pe mustăți curgea, dar în gură nu nimerea. După moartea 
tatălui, Ivan i-a moştenit tronul, cârmuind ţara cu cinste şi cu dreptate şi i-a rămas, peste veacuri, 
numele de Goroh. 


Soldatul şi Preaînţeleapta Elena 


poveste rusească 


Cândva, demult, demult de tot, într-o ţară îndepărtată, s-a întâmplat ca un soldat să fie pus de strajă 
la un turn de piatră. Turnul era încuiat cu lacătul şi pecetluit cu pecete. La miezul nopţii, soldatul a 
auzit o voce dinăuntru: 

— Ei, soldatule! 

— Cine mă strigă? 

— Eu, duhul necurat, îi spuse un glas de dincolo de gratiile de fier. De treizeci de ani stau aici 
înfometat şi însetat. 

— Şi ce-ţi trebuie? 

— Scoate-mă de aici şi am să te ajut şi eu la necaz. Numai să te gândeşti la mine, şi în aceeaşi clipă 
am să-ți vin în ajutor. 

Soldatul a spart lacătul, a smuls pecetea şi a deschis uşa. Necuratul a zbughit-o din turn, s-a înălțat 
în văzduh şi s-a făcut nevăzut cu iuţeala fulgerului. 


„E1”, îşi zise soldatul, „am făcut-o de oaie! S-a dus de râpă slujba mea! Mă vor aresta, mă vor 
trimite la tribunalul militar şi, în cel mai fericit caz, mă vor plimba printre rândurile de soldaţi, sub 
ploaia de vergi. Mai bine să dezertez cât mai am timp!”. 

Şi-a lepădat puşca şi ranița pe pământ şi a luat-o încotro a văzut cu ochii. A mers el o zi, două, trei, 
până ce n-a mai putut răbda de foame. Dar de mâncare şi de băut n-avea nimic. S-a aşezat pe 
marginea drumului şi a început să plângă şi să cugete. 

— Cât de prost am fost! Zece ani l-am slujit pe ţar şi am fost tot timpul sătul şi mulțumit; în fiecare 
zi primeam câte trei funturi de pâine şi nu mi-a fost destul! Libertate mi-a trebuit, ca să mor de 
foame! Numai tu porți întreaga vină pentru necazurile mele, duh necurat! 

Deodată a apărut, ca din senin, necuratul şi i-a zis: 

— Bună vreme, soldatule! De ce eşti aşa necăjit? 

— Cum să nu fiu când, iată, de trei zile mă sting de foame. 

— Nu te necăji, îi spuse duhul, că nu-i ceva peste putinţă! 

S-a învârtit încoace, încolo şi a pus dinaintea soldatului o mulțime de bucate gustoase şi de băuturi 
alese. După ce l-a ospătat cum se cuvine pe soldat, duhul i-a spus: 

— Vino la mine acasă. Ai s-o duci împărăteşte: o să ai mâncare şi băutură cât îți pofteşte inima, 
numai să ai grijă de fiicele mele. Altceva nu-mi trebuie de la tine! 

Soldatul s-a învoit. Necuratul l-a apucat de subsuori, s-a înălţat cu el în văzduh, sus-sus de tot, l-a 
purtat peste mări şi ţări, în cea de-a treizecea împărăție, şi l-a coborât în curtea unui palat de piatră 
albă. 

Necuratul avea trei fiice de o rară frumuseţe. Le-a chemat şi le-a poruncit să nu iasă din cuvântul 
soldatului şi să-i aducă mâncare şi băutură din belşug de câte ori va pofti, iar el şi-a luat zborul să 
facă mârşăvii, că doar era un duh necurat! Nu stătea niciodată locului, ci cutreiera tot timpul prin 
lume, ispitind oamenii la păcat. 

Soldatul a rămas cu preafrumoasele fete şi a început să huzurească într-atât, încât şi de la moarte îşi 
luase gândul. Un singur lucru îl neliniştea însă: în fiecare noapte, frumoasele fete plecau de acasă, 
iar el nu ştia unde se duc. A început să le tragă de limbă, dar ele nu i-au suflat o vorbă. 

„Prea bine!”, se gândi soldatul. „Am să stau de veghe noaptea întreagă şi nu e cu putinţă să nu aflu 
pe unde îşi pierd vremea.” 

Seara s-a băgat în aşternut şi s-a prefăcut că a adormit adânc, dar el aştepta cu nerăbdare să vadă ce- 
o să se întâmple. Când a sosit timpul, s-a furişat încetişor spre dormitorul fetelor, s-a oprit în dreptul 
uşii şi s-a uitat pe gaura cheii. Frumoasele fete au adus covorul fermecat, l-au întins pe podea, s-au 
trântit pe covor, s-au prefăcut în porumbiţe, s-au scuturat şi au zburat pe fereastră. 

— Ce minune! îşi zise soldatul. Ce-ar fi să încerc şi eu? 

A intrat în dormitor, s-a lovit de covor, s-a transformat în pitulice, a zbughit-o pe fereastră şi a 
plecat în urmărirea fetelor prefăcute în porumbiţe. 

Păsărelele au coborât pe un tăpşan verde, iar pitulicea s-a aşezat sub o tufă de coacăze, s-a ascuns 
între frunze şi pândea, de acolo, fiecare mişcare. În scurt timp au poposit pe iarbă o mulţime de 
porumbiţe, acoperind întreg tăpşanul. În mijloc apăruse un tron de aur. După puţină vreme, s-a 
văzut plutind prin văzduh o caleaşcă de aur trasă de şase balauri de foc şi o lumină albastră a 
inundat cerul şi pământul. 

În caleaşcă stătea regina Elena, cea preaînţeleaptă, atât de frumoasă, încât nici cu gândul nu puteai 
gândi, nici cu vorba nu o puteai zugrăvi. Poate doar în basme să se povestească de un asemenea 
chip frumos ca al ei! A coborât din caleaşcă şi s-a urcat pe tronul de aur. A început să cheme la ea, 
pe rând, toate porumbiţele şi să le înveţe felurite şiretlicuri. După ce a terminat de povăţuit, s-a urcat 
în caleaşcă şi s-a făcut nevăzută. Porumbiţele şi-au luat zborul de pe tăpşan şi au plecat pe la casele 
lor. Pitulicea a luat-o pe urmele celor trei surori pe care le avea în grijă. 

Porumbiţele s-au aruncat pe covor şi s-au prefăcut în fetele frumoase de dinainte. S-a lovit şi 
pitulicea de covorul fermecat şi s-a prefăcut în soldat. 

— Tu de unde-ai apărut? l-au întrebat fetele. 


— Am fost cu voi pe tăpşanul verde, am văzut-o pe regină pe tronul de aur şi am auzit cum vă 
învăţa tot felul de şiretlicuri. 

— Ai avut noroc că ai scăpat nevătămat. Regina Elena cea Preaînţeleaptă este puternica noastră 
stăpână. Dacă ar fi avut cu ea cartea fermecată, te-ar fi dibuit cât ai bate din palme şi atunci n-ar fi 
fost chip să scapi cu viaţă. Ai grijă, soldatule! Nu te mai duce pe tăpşanul verde şi nu te uita la 
Elena cea Preaînţeleaptă. Altminteri, ai să-ţi pierzi capul. 

Soldatul nu s-a speriat defel, de parcă acele cuvinte i-ar fi zburat pe lângă urechi. 

A doua noapte, s-a lovit iarăşi de covorul fermecat şi s-a prefăcut în pitulice. A ajuns pe tăpşanul cel 
verde, s-a ascuns sub tufa de coacăze şi a început să se uite la Preaînţeleapta Elena, sorbind-o din 
ochi. 

— Dacă mi-aş găsi aşa o nevastă, se gândi el, nu m-aş uita la nimic! Ce-ar fi să mă duc după ea şi să 
aflu unde trăieşte? 

Şi iată că Preaînţeleapta Elena a coborât de pe tron, a urcat în caleaşca trasă de cei şase balauri de 
foc şi a pornit-o prin văzduh către palatul ei fermecat. Pitulicea a plecat şi ea în zbor după caleaşca 
reginei. 

A ajuns regina la palat şi i-au ieşit în întâmpinare dădacele şi servitoarele, au luat-o pe braţe şi au 
dus-o în încăperile ei meşteşugit pictate. Pitulicea s-a oprit pe ramura unui copac ce se înălța chiar 
sub ferestrele dormitorului Elenei şi a început să ciripească atât de frumos şi de jalnic, încât reginei 
nu i s-a lipit geană de geană. 

De îndată ce s-au ivit zorii, Preaînțeleapta Elena a strigat cu glas poruncitor: 

— Slugi şi dădace! Daţi fuga în grădină şi prindeți-mi pitulicea! 

Slugile şi dădacele s-au năpustit în grădină şi au început să se muncească să prindă pasărea 
cântătoare. Dar ce puteau să facă ele, nişte sărmane bătrâne care abia se mişcau? Pitulicea sărea din 
creangă în creangă: nici nu zbura departe, dar nici nu se lăsa prinsă. 

Regina şi-a pierdut răbdarea şi a ieşit ea însăşi în grădină, cu gândul să prindă pitulicea. S-a apropiat 
de tufa pe care stătea pasărea, dar aceasta rămase încremenită locului, cu aripile lăsate, de parcă 
aştepta să fie prinsă. Bucuroasă, Elena a luat pasărea în mână, a dus-o în palat şi a aşezat-o într-o 
colivie de aur, pe care a aninat-o la ea în dormitor. Ziua a trecut, soarele a apus, iar Preaînţeleapta 
Elena a plecat la tăpşanul verde. S-a întors, s-a dezbrăcat şi a intrat în aşternut. Privindu-i trupul alb, 
pitulicea începu să tremure de plăcere. De îndată ce a adormit regina, pitulicea s-a prefăcut în 
muscă, a ieşit din colivie şi s-a lovit de podea, transformându-se într-un voinic chipeş. S-a apropiat 
de patul reginei, a privit-o cât a privit-o şi, până la urmă, n-a mai răbdat şi a sărutat-o pe gură. 
Văzând că regina se trezeşte, voinicul s-a prefăcut în muscă, a intrat în colivie, iar acolo a devenit 
iarăşi pitulice. 

Preaînțeleapta Elena a deschis ochii şi a privit în Jur, dar n-a zărit pe nimeni. 

— Se vede treaba că am visat, îşi zise ea. 

S-a întors pe cealaltă parte şi a adormit din nou. 

Dar soldatul n-a stat locului: a sărutat-o şi a doua oară, şi a treia oară, şi de fiecare dată a trezit-o din 
somn, pentru că regina dormea iepureşte. După al treilea sărut, Preaînţeleapta Elena s-a ridicat din 
aşternut şi şi-a zis: 

— Aici trebuie să fie ceva la mijloc. la să mă uit eu în cartea fermecată! 

Şi-a deschis cartea şi a aflat pe dată că în colivia de aur nu era o pasăre cântătoare, ci un tânăr 
soldat. 

— A! Bădăranule! a strigat Preaînţeleapta Elena. leşi afară din colivie! Pentru şiretlicul tău ai să mi- 
o plăteşti cu viaţa! 

Ce era să facă biata pitulice? A ieşit din colivie, s-a lovit de podea şi s-a prefăcut în chipeş viteaz. 
Soldatul i-a căzut reginei în genunchi şi a început să-i ceară iertare. 

— Nicio iertare, ticălosule! i-a răspuns Preaînţeleapta Elena şi l-a chemat pe călău să reteze capul 
soldatului. 


Ca din pământ a răsărit în aceeaşi clipă un uriaş cu securea în mână şi cu un butuc uriaş alături. L-a 
trântit pe soldat la podea, i-a pus capul pe butuc şi a ridicat securea, aşteptând ca regina să facă un 
semn cu batista pentru a-i zbura capul nefericitului soldat. 

— Îndurare, minunată regină! se rugă soldatul, în timp ce din ochi i se scurgeau şiroaie de lacrimi. 
Îngăduie-mi să cânt un cântec! 

— Cântă, dar repede! 

Soldatul a început un cântec atât de trist, atât de jalnic, încât nici Preaînţeleapta Elena nu se putu 
stăpâni să nu izbucnească în plâns. I s-a făcut milă de mândrul voinic şi-i zise: 

— Îţi dau un răgaz de zece ore. Dacă în acest răstimp o să te poţi ascunde atât de iscusit, încât să nu 
te găsesc, am să mă mărit cu tine. Dacă n-ai să faci asta, voi porunci să ți se taie capul. 

A ieşit soldatul din palat şi a mers până când a intrat într-o pădure întunecoasă. S-a aşezat lângă un 
tufiş şi a început să-şi frământe mintea. 

— Ah, duhule necurat! Tot din cauza ta sunt la un pas de moarte! 

În aceeaşi clipă apăru şi necuratul: 

— Ce te frământă, soldatule? 

— Ce să mă frământe? Mă paşte moartea! Unde să mă ascund de Preaînţeleapta Elena? 

Duhul s-a lovit de pământ şi s-a prefăcut într-un vultur cu aripi puternice. 

— Urcă-te, soldatule, la mine în spate! Te voi duce în slava cerului. 

Soldatul s-a urcat în spatele vulturului, iar acesta s-a înălțat şi a intrat după norii negri. Au trecut 
cinci ore. Preaînțeleapta Elena a luat cartea fermecată, a deschis-o şi a văzut totul ca-n palmă. A 
strigat cu glas tunător: 

— Ajunge, vulturule! Nu mai zbura prin nori. Coboară pe pământ, că de mine nu scapi! 

Vulturul a coborât, iar soldatul s-a mâhnit şi mai tare. 

— Ce-i de făcut acum? Unde să mă ascund? 

— Aşteaptă! îi zise duhul. Te ajut îndată. 

S-a apropiat de soldat, l-a lovit peste obraz şi l-a prefăcut într-un ac cu gămălie, iar el s-a prefăcut în 
şoarece, a luat acul în dinţi, s-a furişat în palat, a găsit cartea fermecată şi a înfipt acul în ea. 

Au trecut ultimele cinci ore. Preaînţeleapta Elena şi-a deschis cartea fermecată, s-a uitat, s-a uitat, 
dar de aflat n-a aflat nimic. S-a mâniat şi a zvârlit cu furie cartea în foc. Acul cu gămălie s-a 
desprins din carte, a căzut pe podea şi s-a prefăcut în voinicul mândru. Preaînţeleapta Elena l-a luat 
de mână. 

— Eu sunt şireată, dar tu mă întreci! îi zise soldatului. 

N-au stat prea mult pe gânduri, au făcut nunta şi au trăit în pace şi bună înţelegere. 


Ivan, fiul de negustor, şi Preaînţeleapta Vasilisa 
poveste rusească 


Un ţăran a semănat odată secară, şi i-a dat Dumnezeu un rod atât de bogat, încât abia a reuşit să-l 
strângă de pe câmp. Şi-a cărat snopii acasă, a treierat, şi-a umplut hambarele şi se gândea: „De- 
acum am să trăiesc fără griji!”. Dar s-au înnădit la hambarul ţăranului un şoricel şi o vrabie. Nu era 
zi de la Dumnezeu în care ei să nu coboare de cinci-şase ori în hambar şi să nu mănânce din recolta 
ţăranului. După ce se ghiftuiau, se întorceau acasă la ei: şoricelul intra în gaură, iar vrabia se ducea 
la cuib. Au trăit ei în prietenie vreo trei ani, până au terminat aproape toate grăunțele. A mai rămas 
în hambar mai nimic, cam un sfert de baniţă. A văzut şoarecele că merindele sunt pe sfârşite şi a 
început să se gândească s-o înşele pe vrabie şi să-şi oprească doar pentru el ceea ce rămăsese. Într-o 
noapte întunecoasă, a făcut o gaură în podea şi a dus în ea toată secara rămasă, până la ultimul 
grăunte. 


Dimineaţă veni vrabia în hambar să-şi ia micul dejun, dar în hambar — nimic! leşi afară flămândă şi- 
şi zise: „M-a păcălit, nenorocitul! Ia să merg eu la regele lor şi să-l chem pe şoricel în judecată. 
Regele să hotărască de partea cui e dreptatea!”. 

Şi-a luat zborul şi s-a dus la leu. 

— Leule, Măria Ta! i se închină vrabia până la pământ. Trei ani am fost prietenă cu un supus al 
Măriei Tale, cu şoricelul cel dinţos, şi nici vorbă de ceartă între noi. Dar când rezervele au ajuns pe 
sponci, şoarecele m-a păcălit: a ros în hambar o gaură şi a cărat acolo toate grăunţele, iar pe mine 
m-a lăsat să flămânzesc. Fă-ne dreptate, Măria Ta! Dacă nu, am să merg la vultur, regele păsărilor. 
— Mergi sănătoasă! i-a răspuns leul. 

Vrabia s-a dus cu pâra la vultur şi 1-a povestit tot necazul său cu şoricelul, cum acesta a furat-o şi 
cum leul, regele animalelor, a încuviințat fărădelegea supusului său. 

S-a mâniat regele-vultur şi a trimis un sol la regele-leu ca să-l vestească să vină cu armata sa pe 
câmpul de luptă să se înfrunte cu oastea păsărilor. 

Leul n-a mai avut încotro. Şi-a trimis crainicii pretutindeni să-şi adune supuşii la oaste. Au venit o 
mulțime de animale, umplând câmpia întinsă şi întunecând pământul. A sosit în zbor şi armata 
zburătoarelor, ca un nor uriaş şi negru. A început marea bătălie. S-au luptat ei trei ore şi trei minute. 
A învins regele-vultur, împresurând întreg câmpul cu leşuri duşmane, după care a dat voie păsărilor 
să plece acasă, iar el, rănit, a zburat în pădure, s-a aşezat pe un stejar înalt şi a început să cugete cum 
să-şi recapete puterea pe care o avusese înainte. 

Asta se întâmpla demult. Trăiau pe atunci, singuri cuc, un negustor şi cu nevasta lui. S-a trezit 
negustorul într-o dimineaţă şi i-a zis soției sale: 

— Am avut azi-noapte un vis urât: se făcea că se oploşise pe lângă noi o pasăre uriaşă, care mânca 
pe zi câte un taur întreg şi bea câte un hârdău de mied. Nici nu puteam scăpa de ea, nici să n-o 
hrănim nu puteam... Mă duc acum să fac o plimbare în pădure. 

Şi-a luat puşca pe umăr şi a plecat. A colindat el cât a colindat prin pădure, până ce a dat de stejarul 
cel înalt. A văzut vulturul în copac şi se pregătea să tragă în el. 

— Nu trage în mine, bunule voinic! i-a grăit vulturul cu glas omenesc. Dacă mă vei ucide, nu vei 
avea niciun folos. Mai bine ia-mă acasă la tine şi hrăneşte-mă timp de trei ani, trei luni şi trei zile. 
După ce mă voi tămădui şi îmi voi recăpăta puterile, am să te răsplătesc cu binele. 

„Ce răsplată să aştepţi de la un vultur?”, gândi negustorul şi duse iarăşi puşca la ochi. 

Vulturul i-a spus acelaşi lucru. Negustorul a dus pușca la ochi pentru a treia oară şi iarăşi i-a vorbit 
vulturul cu glas omenesc: 

— Nu mă ucide! Hrăneşte-mă timp de trei ani, trei luni şi trei zile, până mă voi întrema şi-mi voi 
recăpăta puterea de odinioară. Am să-ți plătesc pentru toate! 

Negustorului i s-a făcut milă, a luat vulturul şi l-a dus acasă. Aici a înjunghiat un taur şi a umplut un 
hârdău de mied. Se gândea că îi va ajunge vulturului pentru mult timp, dar acesta a hăpăit totul cât 
ai clipi din ochi. I-a venit greu negustorului cu oaspetele său; începu chiar să sărăcească. Văzând 
vulturul acestea, 1-a spus negustorului: 

— Du-te în câmpia întinsă! Sunt acolo nenumărate leşuri de animale. Jupoaie-le blănurile scumpe şi 
du-le în târg la vânzare. Cu banii câştigaţi ai să poţi să ne hrăneşti pe toți şi încă o să-ți mai rămână. 
Negustorul s-a dus în câmpia întinsă, a dat de mulțimea leşurilor de animale, a jupuit blănurile cele 
scumpe, le-a dus la vânzare şi a obţinut bani frumoşi pe ele. 

A trecut un an. Vulturul l-a rugat pe stăpânul casei să-l ducă la locul unde se aflau stejari înalți. 
Negustorul a înhămat caii la căruţă şi l-a dus la locul cu pricina. Vulturul s-a ridicat până la nori şi 
s-a lăsat spre pământ cu iuţeala fulgerului, lovind cu pieptul un stejar vânjos. Acesta s-a despicat în 
două. Vulturul grăi: 

— Ei, negustorule, bunule viteaz! Încă nu mi-am recăpătat puterea de dinainte. Mai hrăneşte-mă 
încă un an! 

A mai trecut un an. Vulturul s-a înălţat iarăşi până la nori, a venit în jos ca fulgerul şi a lovit cu 
pieptul un stejar. Copacul s-a sfărâmat în bucăţi. 


— Va trebui, negustorule, bunule viteaz, să mă mai hrăneşti un an, grăi vulturul. Încă nu mi-am 
recăpătat puterile de altădată. 

A trecut şi cel de-al treilea an, s-au mai scurs trei luni şi trei zile şi 1-a spus vulturul negustorului: 

— Du-mă iarăşi la locul acela cu stejari înalţi! 

Negustorul l-a dus la stejarii cei înalți. S-a înălțat vulturul ca o vijelie, mai sus decât primele dăţi, şi, 
cu iuţeala fulgerului, a lovit stejarul cel viguros atât de puternic, încât acesta s-a prefăcut în aşchii 
de la vârf până la rădăcină, iar pădurea s-a cutremurat toată. 

— Îţi mulţumesc, negustorule, bunule viteaz! i-a spus vulturul. E în mine acum toată vechea mea 
putere. Lasă-ţi calul şi aşază-te la mine între aripi, căci vreau să te duc în țara mea şi să te răsplătesc 
pentru tot binele pe care mi l-ai făcut! 

Negustorul s-a aşezat între aripile vulturului, iar acesta s-a înălțat sus-sus de tot şi l-a purtat spre 
marea cea albastră. 

— Uită-te la marea cea albastră! l-a îndemnat vulturul. Cum ţi se pare? E mare? 

— Cam cât o roată de căruţă, 1-a răspuns negustorul. 

Vulturul a scuturat din aripi şi l-a aruncat în hău, făcându-l să simtă fiori morţii. Cu puţin înainte de 
a cădea în valurile înspumate, vulturul l-a prins, l-a aşezat între aripi şi s-a înălţat şi mai sus. 

— Ia uită-te la marea cea albastră! Cum ţi se pare? 

— Ca un ou de găină. 

Vulturul şi-a scuturat din nou aripile şi l-a aruncat pe negustor, dar l-a prins înainte ca acesta să cadă 
în valuri, l-a aşezat între aripile sale şi s-a înălțat mult mai sus decât în primele dăți. 

— Acum mai vezi marea cea albastră? Cum ţi se pare? 

— Ca un grăunte mic, mic de tot, răspunse negustorul. 

Vulturul a scuturat din aripi şi a treia oară şi l-a aruncat pe negustor din înaltul cerului, dar şi de 
această dată l-a prins înainte ca el să ajungă la apă şi l-a întrebat: 

— Cum e, negustorule, bunule viteaz? Ai simțit fiorii morții? 

— l-am simţit, fu răspunsul acestuia. Am fost încredinţat că am să mor. 

— Şi eu am simţit la fel când te pregăteai să tragi în mine! 

Vulturul, cu negustorul în cârcă, a zburat peste mare şi a ajuns în Împărăţia de Aramă. 

— Aici trăieşte sora mea mai mare, îi spuse el negustorului. Când vom fi la ea şi va începe să-ţi dea 
daruri, să nu iei nimic. Să-i ceri doar să-ţi dea sipetul de aramă. 

Zicând acestea, vulturul s-a pogorât, s-a izbit de pământ şi s-a prefăcut într-un mândru viteaz. 

Cum treceau ei prin curtea largă, i-a văzut sora şi s-a bucurat nespus: 

— Iubite frățioare! De unde te-a adus Dumnezeu? Nu te-am mai văzut de trei ani şi am crezut că te- 
ai prăpădit. Cu ce să te omenesc? 

— Nu pe mine trebuie să mă întrebi, iubită surioară! Eu sunt de-al casei. Întreabă-l pe acest bun 
viteaz. El mi-a dat mâncare şi băutură timp de trei ani de zile şi nu m-a lăsat să mor de foame. 

Sora vulturului 1-a aşezat la o masă de stejar cu acoperământ alb pe ea, i-a ospătat cum se cuvine şi 
apoi i-a chemat să le arate cămările doldora de bogății. I-a spus negustorului: 

— a de aici tot ce-ţi pofteşte inima! 

Negustorul îi răspunse: 

— Nu-mi trebuie nici aur, nici argint, nici pietre scumpe. Dăruieşte-mi sipetul tău de aramă! 

— Cum de nu! sări gazda ca înţepată. Pune-ţi pofta-n cui! E prea mare pentru tine căciula la care 
râvneşti! 

S-a supărat fratele ei pentru aceste vorbe, s-a prefăcut în vultur, l-a luat pe negustor şi a plecat mai 
departe. 

— Iubite frăţioare! începu să strige soră-sa în urma lui. Întoarce-te! Îţi dau sipetul, că nici nu ţin aşa 
de mult la el! 

— Prea târziu, surioară! zise vulturul şi se făcu nevăzut. 

S-a înălţat iarăşi vulturul în slava cerului şi i-a zis negustorului: 

— a uită-te, bunule viteaz! Ce vezi în spate şi în faţă? 


— În spate-i foc ce arde, iar în faţă sunt numai flori. 

— Aceea e Țara de Argint, zise vulturul, iar florile cresc în Ţara de Aur, la sora mea cea mică. Când 
vom fi în ospeţie la ea şi va începe să-ți dea scumpe daruri, tu să nu iei nimic, ci să-i ceri sipetul ei 
de aur. 

A sosit vulturul în Țara de Aur şi s-a prefăcut într-un mândru viteaz. 

— Frățioare iubit! 1-a zis sora de îndată ce a dat cu ochii de el. De unde ai apărut? Unde-ai fost atâta 
timp? De ce n-ai venit atâta vreme pe la mine? Cu ce porunceşti să te omenesc? 

— Nu mă întreba pe mine şi nu pe mine trebuie să mă omeneşti! Eu sunt de-al casei. Omeneşte-l pe 
acest negustor, bunul viteaz. El m-a hrănit şi mi-a dat să beau timp de trei ani la rând şi nu m-a lăsat 
pradă morții prin înfometare. 

Gazda i-a aşezat la o masă de stejar acoperită cu feţe de masă albe şi i-a ospătat cum se cuvine pe 
cei doi. L-a dus apoi pe negustor în cămările sale cu bogății şi a început să-l ademenească dându-i 
aur, argint şi pietre scumpe. 

— Nu am nevoie de nimic, zise negustorul. Aş vrea să-mi dăruieşti doar sipetul tău de aur! 

— [a-l şi stăpâneşte-l fericit! Că tu l-ai hrănit şi l-ai adăpat pe fratele meu timp de trei ani şi nu l-ai 
lăsat să moară de foame. Iar de dragul fratelui meu, nu-mi pare rău de nimic. 

A stat cât a stat şi s-a veselit negustorul în Împărăţia de Aur, dar a venit timpul să plece spre casă. 
— Mergi sănătos! îi spuse vulturul. Să-ţi aminteşti despre mine numai lucrurile plăcute şi ai grijă să 
nu deschizi sipetul până ce nu ajungi acasă. 

S-a aşternut negustorul la drum şi a mers cale lungă, zi de vară până-n seară, până când a obosit. 
Vrând să se odihnească, s-a oprit pe un izlaz străin în împărăţia țarului păgân Lob. S-a uitat el cât s- 
a uitat la sipetul de aur, n-a mai putut de nerăbdare şi l-a deschis. Numai ce a ridicat capacul, că în 
fața lui s-a şi înălțat un palat măreț, împodobit în culori care-ţi luau ochii. În palat forfoteau 
numeroase slugi, care se plecară toate în fața lui: 

— Porunceşte tot ce ai nevoie şi se va îndeplini! 

Negustorul a mâncat, a băut şi s-a culcat. 

Când a văzut țarul păgân Lob că pe pământul lui se înalță un palat măreț, şi-a trimis iscoadele: 

— Duceţi-vă şi aflaţi cine a îndrăznit să înalțe fără învoirea mea un asemenea palat pe pământul 
meu! Spuneţi-i să plece neîntârziat, dacă nu i s-a urât cu binele! 

Când a auzit negustorul asemenea vorbe, a început să se frământe cum să bage palatul în sipet, aşa 
cum a fost înainte. S-a gândit el ce s-a gândit, dar nu-i trecea nimic prin minte care să-l ajute. 

— Aş pleca eu cu bucurie, le spuse iscoadelor. Dar cum? 

Iscoadele s-au întors şi l-au încunoştinţat pe ţarul păgân Lob de ceea ce vorbiseră cu negustorul. 

— Să-mi dea, zise ţarul, ceea ce are acasă şi el nu ştie şi am să-i strâng eu palatul în sipetul de aur! 
Negustorul nu avu încotro: a promis, sub jurământ, să-i dea ţarului păgân ceea ce are acasă şi el nu 
ştia că are, iar Lob i-a strâns palatul în sipetul de aur. Negustorul a luat sipetul şi a pornit-o la drum. 
A mers mult? A mers puţin? Nu se ştie, însă, în cele din urmă, a ajuns acasă. L-a întâmpinat nevasta: 
— Bun venit, soarele meu! Pe unde-ai umblat? 

— Ei, pe unde am fost, acum nu mai sunt de găsit pe-acolo! 

— În lipsa ta, Dumnezeu ne-a dăruit un fecior. 

„Asta era deci ce aveam eu acasă şi nu ştiam!”, îşi zise negustorul, întristându-se. 

— Ce-i cu tine? Sau nu te bucuri că te-ai întors acasă? îl întrebă nevasta. 

— Nu-i asta! i-a răspuns bărbatul şi i-a povestit de-a fir-a-păr tot ce se întâmplase. 

S-au necăjit ei, au plâns, dar nu mai aveau ce face. A deschis negustorul sipetul de aur şi s-a înălțat 
în faţa lor măreţul palat meşteşugit, înfrumusețat în culori vii, şi a început el să trăiască acolo alături 
de nevastă şi de fiul său şi să-şi sporească avutul. 

Au trecut vreo zece ani şi chiar mai mult, a crescut fiul negustorului, s-a făcut chipeş şi s-a copt la 
minte, părând voinic între voinici. Într-o zi, s-a sculat dimineaţa vesel şi i-a spus părintelui său: 

— Tată, l-am visat azi-noapte pe țarul păgân Lob, care mi-a poruncit să mă duc la el pentru că mă 
aşteaptă de multişor. „Jurământul nu se încalcă!”, a mai adăugat el. 


Părinţii au izbucnit în lacrimi, l-au binecuvântat şi i-au dat voie să plece în ţara străină. 

A mers el cale îndelungată, străbătând câmpii întinse şi stepe necuprinse, până a ajuns lângă o 
pădure întunecată. Peste tot, nici țipenie de om. Era doar o mică izbă aşezată cu faţa spre pădure şi 
cu spatele spre Ivan, fiul negustorului. 

— Izbă, izbă! Întoarce-te cu spatele la pădure şi către mine cu faţa! îi spuse Ivan. 

Izba l-a ascultat: s-a întors cu spatele la pădure şi cu faţa la el. 

Ivan a intrat şi a dat cu ochii de Baba Iaga Picior de Lemn, care stătea întinsă cât era peretele de 
lung. Văzându-l pe Ivan, Baba laga îi zise: 

— Până acum nici măcar nu am simțit pe-aici suflare de rus, iar acum văd rusul în carne şi oase. De 
unde vii şi încotro te îndrepți, bunule viteaz? 

— Vrăjitoare bătrână ce eşti! Nu m-ai ospătat, nu m-ai omenit, dar ai şi început să mă iscodeşti! 
Baba laga a pus pe masă bucate felurite şi băuturi, l-a ospătat, l-a omenit şi i-a făcut patul ca să se 
culce. Dimineaţa devreme l-a trezit şi a început să-l descoasă. Ivan i-a povestit totul de-a fir-a-păr şi 
a rugat-o: 

— Învaţă-mă, bunică, să ajung la ţarul păgân Lob! 

— Ai făcut bine că ai intrat la mine, altminteri n-ai fi scăpat cu viaţă: ţarul păgân Lob e tare supărat 
pe tine pentru că ai întârziat atât de mult să te duci la el. Ia-o pe cărarea asta şi, când ajungi la iaz, să 
te ascunzi după un copac şi să aştepţi. Vor veni acolo trei porumbiţe, gingaşe fetiţe, fiicele ţarului. 
Îşi vor lepăda aripile, îşi vor scoate hainele şi vor intra în iaz să se scalde. Una din ele are aripile 
pestriţe. Tu să pândeşti, să i le furi şi să nu i le dai până ce nu se va învoi s-o iei de nevastă. Atunci 
totul va fi bine! 

Ivan şi-a luat rămas-bun de la Baba Iaga şi a luat-o pe cărarea arătată de ea. A mers până când a 
ajuns la iaz, s-a ascuns după un copac umbros şi a început să aştepte. Nu după mult timp au venit în 
zbor trei porumbiţe (una dintre ele cu aripioare pestriţe), care s-au izbit de pământ şi s-au prefăcut 
în nişte minuni de fete. Şi-au scos aripile, s-au dezbrăcat de rochii şi au început să se scalde. Ivan şi- 
a ciulit urechile, s-a apropiat tiptil şi a furat aripile pestrițe. Era curios să vadă ce avea să se 
întâmple. După ce s-au scăldat bine, frumoasele fete au ieşit din apă. Două dintre ele s-au îmbrăcat, 
şi-au prins aripile, s-au prefăcut în porumbiţe şi au zburat. Cea de-a treia a început să caute. Căuta şi 
vorbea singură: 

— Arată-te, cel care mi-ai luat aripile! Dacă eşti bătrân, îmi vei fi ca un tată, dacă eşti de vârstă 
mijlocie, am să te respect ca pe un unchi, iar dacă eşti tânăr, am să mă mărit cu tine! 

Ivan, fiul negustorului, a ieşit de după copac şi i-a spus: 

— lată aripioarele tale! 

— Acum spune-mi, bunule viteaz, logodnic al meu, de ce neam eşti şi încotro ţii calea? 

— Eu sunt Ivan, fiu de negustor, şi mă îndrept către tatăl tău, ţarul păgân Lob. 

— lar eu sunt Preaînţeleapta Vasilisa. 

Preaînțeleapta Vasilisa era fata iubită a tatălui său; l-a cucerit prin înțelepciunea şi frumuseţea ei. 
După ce i-a arătat logodnicului drumul spre ţarul păgân Lob, fata s-a prefăcut în porumbiţă şi a 
pornit-o în zbor ca să-şi ajungă surorile din urmă. 

A ajuns Ivan, fiul de negustor, la curtea ţarului păgân Lob, iar acesta l-a pus la muncă la bucătărie, 
să taie lemne şi să care apă. 

Bucătarul Ciumiciko nu-l prea avea la inimă pe Ivan şi de aceea a început să-l vorbească de rău la 
țar: 

— Măria Ta, Ivan, fiul de negustor, s-a lăudat că poate să doboare într-o singură noapte o întreagă 
pădure nepătrunsă, să aşeze buştenii în stive, să scoată rădăcinile, să are pământul şi să-l semene cu 
grâu, iar grâul acela să-l secere, să-l treiere şi să-l macine, iar din făină să facă plăcinte şi să ţi le 
aducă Măriei Tale la masa de dimineaţă. 

— Foarte bine! zise țarul. Să fie adus la mine! 

Când Ivan s-a înfățișat înaintea ţarului, acesta i-a zis: 


— Am auzit că te-ai lăudat că poţi tăia într-o singură noapte o pădure întreagă, pământul să-l ari ca 
pe un câmp curat şi să-l semeni cu grâu. Apoi să seceri, să treieri şi să macini grâul, iar din făina 
aceea să-mi faci plăcinte pentru masa de dimineaţă. Ai grijă! Până dimineaţă să fie totul aşa cum te- 
ai lăudat, de nu, unde-ţi stau picioarele îţi va sta şi capul! 

Oricât a încercat Ivan, fiul de negustor, să se dezvinovăţească, totul a fost în van! Porunca trebuia 
îndeplinită. A ieşit de la țar cu capul plecat de supărare. L-a văzut prințesa Vasilisa cea 
Preaînţeleaptă şi l-a întrebat: 

— De ce eşti aşa de cătrănit? 

— Nici nu are rost să-ți spun, că n-ai cum să mă ajuţi să ies din încurcătură. 

— De unde ştii? Poate că-ţi voi fi de folos... 

Ivan, fiul de negustor, i-a povestit ce poruncă i-a dat tatăl ei, ţarul păgân Lob. 

— Asta numeşti tu poruncă grea? Nu-i decât un fleac! Te aşteaptă altele şi mai grele. Du-te, fă-ți 
rugăciunea şi culcă-te! Noaptea e un sfetnic bun. Dimineaţa totul va fi gata precum ţi s-a poruncit. 
La miezul nopţii, Preaînţeleapta Vasilisa a ieşit în pridvor, a strigat cu glas ascuțit şi, în aceeaşi 
clipă, s-au adunat din toate părţile nenumărați muncitori şi s-au apucat de treabă: care dobora 
copacii, care scotea rădăcinile din pământ, care ara. Într-un loc se semăna, iar în altul deja se secera 
şi se treiera grâul. S-a ridicat praful ca un stâlp până la cer, iar spre dimineaţă grăunţele erau 
măcinate şi plăcintele deja coapte. Ivan, fiul de negustor, a dus plăcintele la masa ţarului păgân Lob. 
— Bravo! i-a spus ţarul şi a poruncit să fie răsplătit cu bani din vistieria împărătească. 

Bucătarul Ciumiciko turba de furie. S-a dus iarăşi la ţar şi i-a spus: 

— Înălţimea Ta, Ivan, fiul de negustor, s-a lăudat că într-o noapte poate să construiască o corabie 
care să zboare prin văzduh. 

— Foarte bine! zise țarul. Chemaţi-l la mine! 

L-au chemat, iar țarul i-a spus: 

— Am auzit că te-ai lăudat în faţa slugilor mele că poți, într-o singură noapte, să faci o corabie 
fermecată care să zboare prin văzduh, dar mie nu mi-ai suflat o vorbă despre asta. Îţi poruncesc ca 
până mâine dimineaţă totul să fie gata, aşa cum te-ai lăudat! De nu, unde-ţi stau picioarele îți va sta 
şi capul! 

Ivan, fiul de negustor, a ieşit de la ţar cu capul plecat de supărare, fără ca măcar să ştie pe unde 
calcă. Îl văzu Preaînţeleapta Vasilisa şi-l întrebă: 

— De ce eşti aşa de necăjit? 

— Cum să nu fiu? îi răspunse Ivan. Mi-a poruncit tatăl tău, țarul, să-i construiesc până mâine o 
corabie zburătoare. 

— Şi pentru asta te-ai necăjit? Nu-i decât un fleac! Poruncile grele vor veni de acum înainte! Fă-ţi 
rugăciunea şi culcă-te. Noaptea e un sfetnic bun. Până mâine totul va fi gata. 

La miezul nopţii, Preaînţeleapta Vasilisa a ieşit în pridvor, a strigat cu glas ascuţit şi într-o clipă s-au 
adunat dulgheri din toate părțile. Au început să bată cu topoarele şi până în zori corabia fu gata. 

— Bravo! i-a spus ţarul lui Ivan, fiul de negustor. Să facem o plimbare! 

S-au urcat ei doi în corabie şi l-au luat cu ei şi pe Ciumiciko, bucătarul. Corabia şi-a luat zborul şi a 
început să plutească prin văzduh. Când trecură pe deasupra curții cu animale sălbatice, bucătarul s-a 
aplecat peste bord să vadă mai bine jos, iar Ivan, fiul de negustor, i-a dat brânci. Bucătarul a căzut 
între fiare, iar acestea l-au sfâşiat în bucăţi. 

— Vai de mine! strigă Ivan. A căzut Ciumiciko! 

— Naiba să-l ia! zise Lob, ţarul păgân. Ca un câine a trăit, ca un câine a murit! 

S-au întors la palat. 

— Şiret mai eşti, Ivane, fiu de negustor! îi spuse ţarul. lată şi a treia încercare pentru tine: dacă 
reuşeşti să-mi încaleci armăsarul şi să-l călăreşti, îţi dau pe una din fetele mele de soţie; dacă nu, îți 
zbor capul de pe umeri! 

Plecând de la ţar, fiul negustorului îşi zise în gând: „Asta-i o treabă uşoară” şi începu să zâmbească 
pe sub mustață. 


Îi ieşi în cale Preaînţeleapta Vasilisa. ÎL descusu ce şi cum şi-i zise: 

— Tu eşti neînvăţat, Ivane, fiu de negustor! Abia asta-i o încercare grea, pentru că armăsarul va fi 
însuşi țarul Lob. Te va purta până în slava cerului, mai sus de codrii înşelători, mai jos de norii 
călători şi îți va zdruncina toate oscioarele purtându-te prin câmpul cel fără de margini. Dă fuga la 
fierar şi spune-i să-ţi facă un baros greu de vreo trei puduri, iar când te urci în şa, să te ţii bine şi să-i 
dai armăsarului cu barosul în cap! 

Dimineaţa au scos îngrijitorii din grajd un armăsar neînvăţat, pe care abia îl puteau ţine. Armăsarul 
fornăia, se smucea, se înălța pe picioarele dindărăt. Numai ce a încălecat pe el Ivan, fiul de 
negustor, că armăsarul s-a şi înălţat peste codrii cei înşelători, până la norii călători şi a țâşnit prin 
văzduh mai iute decât cel mai aprig vânt. lar călărețul se ţinea puternic de frâu cu o mână, iar cu 
cealaltă îl lovea pe armăsar cu barosul în cap. Armăsarul s-a sleit de puteri şi a coborât pe pământ. 
Ivan, fiul de negustor, l-a dus îndărăt şi l-a dat îngrijitorilor, iar el s-a dus în palat. La intrare l-a 
întâmpinat însuşi Lob, ţarul păgân, legat la cap. 

— Am călărit calul, Înălţimea Ta! 

— Bine! îi răspunse Lob. Să vii mâine să-ţi alegi mireasa! Azi mă doare capul. 

Dimineaţa îi spuse Preaînţeleapta Vasilisa lui Ivan, fiul negustorului: 

— Noi suntem trei surori; tata ne va preface în iepe şi te va pune să-ţi alegi mireasa. Să fii cu băgare 
de seamă: pe căpăstrul meu, o steluţă îşi va pierde strălucirea. Apoi ne va preschimba în porumbiţe; 
surorile mele vor începe să ciugulească hrişcă, eu însă nu. Şi am să-mi întind şi o aripă. A treia oară 
ne va preface în fecioare, asemănătoare între noi ca picăturile de apă şi la stat, şi la chip, şi la păr. 
Eu am să fac înadins un semn cu batista, aşa ai să mă poți recunoaşte! 

Țarul păgân Lob a poruncit să fie aduse trei iepe care semănau leit între ele şi le aşeză una lângă 
alta, aşa cum spusese Vasilisa. 

— Alege-ţi mireasa! spuse ţarul. 

Ivan, fiul de negustor, s-a uitat cu băgare de seamă şi a văzut că pe un căpăstru una din steluțe îşi 
pierduse strălucirea. Apucă de acel căpăstru şi zise: 

— lată aleasa mea! 

— O iei pe cea mai urâtă! îi zise ţarul. Mai bine alege-ţi alta mai arătoasă! 

— Nu vreau! Pentru mine e bună şi asta! 

— Mai încearcă o dată! zise ţarul şi slobozi trei porumbiţe, toate cu penele la fel, şi le aruncă 
grăunţe de hrişcă. 

Ivan a băgat de seamă că una dintre ele îşi scutură o aripă şi a prins-o: 

— lată aleasa mea! 

— Nu-i bucata cea mai potrivită! În curând ai să te îneci cu ea. Alege şi a treia oară! 

A adus ţarul trei fete care semănau între ele şi la stat, şi la chip, şi la păr. 

Ivan, fiul de negustor, a văzut că una şi-a fluturat batista. A apucat-o de mână şi a zis: 

— Ea e mireasa mea! 

Țarul Lob n-a mai avut încotro: i-a dat-o pe Vasilisa de soţie şi a făcut nuntă mare. 

După un timp se gândi Ivan, fiul de negustor, să fugă împreună cu Preaînţeleapta Vasilisa în ţara sa. 
Au înşeuat caii şi au plecat în puterea nopții. Dimineaţa a văzut Lob, ţarul păgân, că cei doi au fugit 
şi a trimis după ei o poteră. 

— Pune-ţi urechea la pământ! îi zise Vasilisa soțului ei. Nu se aude ceva? 

EI şi-a lipit urechea de pământ şi i-a spus: 

— Aud nechezat de cai. 

Preaînțeleapta Vasilisa l-a preschimbat în grădină, iar ea s-a transformat într-un cocean de varză. 
Negăsindu-i, potera s-a întors la ţar cu mâinile goale. 

— Înălţimea Ta! Nu-i nici ţipenie în câmpia întinsă. Am văzut doar o grădină în care era un cocean 
de varză. 

— Duceţi-vă şi aduceţi-mi acea varză! V-au tras pe sfoară! 

A pornit potera din nou şi din nou a pus Ivan, fiul negustorului, urechea la pământ. 


— Aud nechezat de cai! îi spuse el Vasilisei. 

Preaînțeleapta Vasilisa s-a transformat în fântână, iar pe el l-a prefăcut într-un şoim care stătea pe 
jgheab şi bea apă. 

A ajuns potera la fântână şi a văzut că mai departe nu mai era drum, aşa că a făcut cale întoarsă. 

— Înălţimea Ta, n-am văzut nimic în câmpia cea întinsă, doar o fântână din care bea apă un şoim. 

A plecat în urma fugarilor însuşi ţarul păgân Lob. 

— Apleacă-ți urechea la pământ şi spune-mi dacă nu auzi ceva! grăi Preaînţeleapta Vasilisa către 
soțul ei. 

— Se cutremură pământul mai rău decât prima dată! 

— Este tatăl meu, care a pornit după noi. 

— Nu-mi pot închipui ce-am putea face! 

— Eu nici atât! 

Preaînţeleapta Vasilisa avea la ea trei lucruri: o perie, un pieptene şi o năframă. Îşi aminti de ele şi 
zise: 

— Dumnezeu e milostiv cu noi. Am eu leac de cojocul ţarului păgân Lob. 

A aruncat peria în urma sa şi s-a înălțat o pădure deasă, întunecată. Nu puteai să-ţi strecori măcar 
mâna, iar ca s-o ocoleşti îți trebuiau pe puţin trei ani. 

A început țarul păgân să roadă pădurea cea întunecată şi să-şi facă drum. A ieşit din pădure şi iarăşi 
s-a luat după fugari. Când era cât pe ce să-i ajungă şi să pună mâna pe ei, Preaînţeleapta Vasilisa a 
aruncat pieptenele şi în urma ei s-a ridicat un munte înalt de nu-l puteai trece nici cu pasul, nici 
călare. Țarul păgân Lob a început să sape în munte până şi-a făcut cărare şi iarăşi a pornit pe urma 
lor. Văzând aceasta, Preaînţeleapta Vasilisa aruncă năframa şi, pe locul unde a căzut, a apărut o 
mare întinsă. Ţarul a ajuns până la mare, a văzut că drumul se curmă şi s-a întors acasă. 

Când a început Ivan, fiul de negustor, să se apropie de pământul său, îi grăi soţiei: 

— Eu o iau înainte să le dau de ştire părinţilor de venirea ta, iar tu să mă aştepţi aici! 

— Ai grijă! îi spuse Preaînţeleapta Vasilisa. Când ajungi acasă, să-ți săruți părinţii, dar nu şi pe naşa 
ta, că altminteri mă vei uita! 

Ivan, fiul de negustor, s-a întors acasă, s-a sărutat cu toţi şi a sărutat-o şi pe naşa lui, uitând de 
Preaînţeleapta Vasilisa. A aşteptat sărmana cât a aşteptat în drum şi a văzut că nu s-a mai întors după 
ea Ivan, fiul de negustor. S-a dus în oraş şi s-a năimit servitoare la o bătrânică. În acest răstimp, 
Ivan, fiul de negustor, s-a gândit să se însoare. Şi-a găsit o logodnică şi a întins un ospăț pentru toată 
lumea. 

Preaînțeleapta Vasilisa a aflat de această ispravă, s-a îmbrăcat în cerşetoare şi s-a dus la gospodăria 
negustorului să ceară de pomană. 

— Aşteaptă! îi spuse nevasta negustorului. Am să-ți fac o plăcințică. N-am să-ţi tai din cea mare! 

— Bogdaproste şi pentru atâta, măicuţă! zise cerşetoarea. 

Plăcinta cea mare s-a ars, iar cea mică a ieşit minunată. Nevasta negustorului i-a dat plăcinta arsă, 
iar pe cea mică a dus-o la masă. Când au tăiat plăcinţica, au ieşit din ea doi porumbei. 

— Sărută-mă! îi zise porumbelul porumbiţei. 

— Nu, pentru că ai să mă uiţi cum a uitat-o Ivan, fiul de negustor, pe Preaînţeleapta Vasilisa. 
Porumbelul i-a mai zis o dată şi încă o dată: 

— Sărută-mă! 

— Nu, pentru că ai să mă uiţi cum a uitat-o Ivan, fiul de negustor, pe Preaînţeleapta Vasilisa. 

Atunci şi-a venit în fire Ivan, fiul de negustor, a recunoscut-o pe Preaînţeleapta Vasilisa în straiele 
cerşetoarei şi le-a spus părinților: 

— Iat-o pe soţia mea! 

— Fi, dacă ai deja soţie, trăieşte sănătos cu ea! i-au spus părinții. 

Pe logodnica cea nouă au dăruit-o din belşug şi au trimis-o acasă. Iar Ivan, fiul de negustor, şi 
Preaînțeleapta Vasilisa au început să trăiască şi averea să-şi sporească. 


Pasărea de foc şi Ţarevna Vasilisa 
poveste rusească 


Peste treizeci şi nouă de pământuri, într-o împărăție îndepărtată, în cea de-a treizecea ţară, trăia 
odată un ţar mare şi puternic. El avea în slujbă un brav puşcaş, iar acesta era stăpânul unui cal 
năzdrăvan. Odată a încălecat puşcaşul pe calul său năzdrăvan şi a plecat să vâneze. Pe drum a găsit 
o pană de aur a păsării de foc. Strălucea mai abitir ca soarele! 

Calul îi zise: 

— Nu lua pana de aur! Dacă o iei, ai să dai de necaz! 

Bunul voinic a căzut pe gânduri: să ridice sau să nu ridice pana de jos? Dacă ar lua-o şi i-ar da-o 
țarului, acesta l-ar răsplăti cu dărnicie. Cine dă cu piciorul la un aşa noroc? 

Puşcaşul n-a ținut seamă de ce 1-a spus calul, a luat pana păsării de foc şi i-a dat-o ţarului în dar. 

— Îţi mulţumesc! i-a zis ţarul. Dar dacă ai găsit pana, găseşte-mi şi pasărea de foc! Altminteri îţi va 
sta capul unde-ţi stau picioarele! 

Puşcaşul a început să verse lacrimi amare şi s-a dus la calul său năzdrăvan. 

— De ce plângi, stăpâne? 

— Țarul mi-a poruncit să-i găsesc pasărea de foc, altminteri îmi taie capul! 

— Ți-am spus doar să nu iei pana aceea de jos, că vei avea necazuri! Dar nu te necăji şi nu te teme! 
Asta încă nu-i nimic. Necazul abia urmează! Du-te la ţar şi cere-i ca până mâine să fie împrăștiat pe 
întreg câmpul grâu din cel bun, o sută de saci, nu mai puțin! 

Zis şi făcut: ţarul a poruncit să se împrăştie pe câmp o sută de saci cu grâu din cel bun. A doua zi, 
bravul puşcaş a ieşit în câmp, şi-a slobozit calul, iar el s-a ascuns după un copac. Deodată, a început 
să freamăte pădurea, s-au ridicat talazurile pe mare. Venea pasărea de foc. A ajuns deasupra 
câmpului, s-a lăsat jos şi a început să ciugulească boabele de grâu. Calul cel năzdrăvan al 
puşcaşului s-a apropiat de pasărea de foc şi a călcat-o pe aripă, ţinând-o strâns lipită de pământ. 
Bravul puşcaş a ieşit de după copac, a venit în fugă la locul unde era pasărea de foc, a legat-o cu o 
frânghie, s-a urcat pe cal şi s-a dus la palat. Când a văzut ţarul acea minune, s-a bucurat nespus, i-a 
mulţumit puşcaşului, l-a ridicat în grad, dar i-a dat încă o poruncă: 

— Dacă ai avut curajul să prinzi pasărea de foc, să-mi aduci şi mireasă! Peste treizeci de pământuri, 
la capătul lumii, acolo unde răsare frumosul soare, stă Vasilisa Țarevna. Chiar pe ea mi-o doresc! 
Dacă mi-o aduci, te voi răsplăti cu aur şi cu argint! Dacă nu, am să te scurtez de cap! 

Pe puşcaş l-au podidit lacrimi amare. S-a dus la calul său cel năzdrăvan. 

— De ce plângi, stăpâne? l-a întrebat acesta. 

— Cum să nu plâng? Ţarul mi-a poruncit să i-o aduc pe Vasilisa Țarevna. 

— Nu plânge şi nu te mâhni! Asta nu-i nimic. Necazul va veni, dar mai târziu. Du-te la ţar şi cere-i 
să-ți dea un cort cu măciulie de aur şi tot felul de provizii şi băuturi pentru drum! 

Țarul i-a dat tot ce a cerut puşcaşul: şi provizii, şi băuturi, şi cortul cu măciulie de aur. Bravul 
puşcaş a încălecat pe calul său năzdrăvan şi s-a pornit peste cele treizeci de pământuri. 

A mers el cât a mers şi, în cele din urmă, a ajuns la capătul lumii, acolo unde frumosul soare se 
iveşte din marea cea albastră. S-a uitat el mai bine şi a văzut că pe marea albastră venea Vasilisa 
Țarevna într-o bărcuţă de argint, ajutându-se cu o vâslă de aur. Bravul puşcaş şi-a slobozit calul să 
pască în voie iarbă proaspătă pe izlazul verde, şi-a întins cortul cu măciulie de aur, a pus masa cu tot 
felul de bucate şi băuturi pe ea, s-a aşezat şi a început s-o aştepte pe Vasilisa Ţarevna. Aceasta a 
zărit măciulia de aur de pe cort, s-a apropiat de mal şi a început să se minuneze de ceea ce vedea. 

— Bună vreme, Vasilisa Țarevna! îi spuse puşcaşul. Te rog să te aşezi cu mine la masă, să guşti din 
bucatele mele şi să încerci aceste vinuri de peste mări! 

Vasilisa Țarevna a intrat în cort. Cei doi au început să mănânce şi să se veselească. Vasilisa a băut 
un pahar de vin de peste mări, s-a ameţit şi a căzut într-un somn adânc. 


Bravul puşcaş şi-a chemat calul năzdrăvan şi acesta s-a ivit pe dată. După ce a strâns cortul cu 
măciulie de aur, puşcaşul a urcat-o pe Vasilisa Ţarevna pe cal, a încălecat şi el şi a pornit-o pe 
drumul de întoarcere cu iuțeala săgeții slobozite din arc. 

A ajuns la ţar. Acesta, văzând-o pe Vasilisa Țarevna, s-a bucurat peste poate şi l-a răsplătit cu 
dărnicie pe puşcaş pentru strădania lui: i-a dat o mulţime de bănet şi l-a ridicat iarăşi în grad. 

Când s-a trezit Vasilisa Ţarevna şi a aflat că se afla departe, departe de marea albastră, s-a întristat, 
s-a schimonosit la faţă şi a început să plângă. Cât n-a încercat ţarul s-o împace! În zadar însă... 
Țarul voia să se însoare cu ea, dar ţarevna i-a spus: 

— Cel care m-a adus aici să meargă la marea albastră. În mijlocul mării este un pietroi uriaş. Sub 
acel pietroi e ascunsă rochia mea de mireasă. Fără ea nu mă mărit! 

Țarul l-a chemat pe puşcaş şi i-a poruncit: 

— Pleci cât mai repede la capătul lumii, acolo unde frumosul soare se iveşte din marea cea albastră! 
În mijlocul mării, sub o piatră uriaşă, e ascunsă rochia de mireasă a Vasilisei Ţarevna. Găseşte 
rochia aceea şi adu-o fără zăbavă încoace! Dacă mi-o aduci, te răsplătesc mult mai bine ca până 
acum! Dacă nu, poţi să-ți iei adio de la căpăţână! 

A izbucnit în lacrimi bravul puşcaş şi s-a dus la calul său năzdrăvan. „Aşa-i când nu poți fugi de 
moarte!”, se gândi el. 

— De ce plângi, stăpâne? l-a întrebat calul. 

— Țarul mi-a poruncit să-i aduc de pe fundul mării albastre rochia de mireasă a Vasilisei Țarevna. 
— Nu ţi-am spus eu să nu te atingi de pana aceea de aur, că îți chemi necazul? Dar nu te teme: ăsta 
nu-i încă un mare necaz! Ai să vezi tu mai apoi! Încalecă pe mine şi hai s-o pornim spre marea cea 
albastră! 

Au mers mult? Au mers puţin? Nu ştie nimeni. În cele din urmă, au ajuns la marea cea albastră şi s- 
au oprit pe țărm. Calul năzdrăvan a văzut un crab uriaş care se târa pe nisip şi l-a prins sub copita 
lui cea grea. Crabul se rugă de el: 

— Cruţă-mi viața! Nu mă da morții, că am să fac pentru tine tot ce doreşti! 

Calul îi răspunse: 

— În mijlocul mării, pe fundul ei, se află un pietroi uriaş. Sub el este ascunsă rochia de mireasă a 
Vasilisei Țarevna. Adu-ne rochia! 

Crabul a scos un strigăt puternic şi glasul său a răsunat peste întreaga mare. Talazurile s-au 
învolburat şi din ele au ieşit pe mal crabi mari şi mici, câtă frunză şi iarbă. Crabul cel uriaş a dat 
poruncă, toţi crabii s-au scufundat în apă şi după un ceas s-au întors cu rochia de mireasă a Vasilisei 
Ţarevna. 

Bravul puşcaş s-a înapoiat la țar cu rochia ţarevnei şi i-a dat-o. Vasilisa Țarevna însă nu s-a grăbit 
nici de data asta. 

— Nu mă mărit cu tine până nu-i porunceşti bravului tău puşcaş să se scalde în apă clocotită! 

Țarul a poruncit să se umple cu apă cel mai mare cazan de tuci de la curte, să se facă foc sub el, 
până dă apa în clocot, şi apoi să fie aruncat acolo bravul puşcaş. Când totul a fost gata şi apa din 
cazan clocotea, aruncând stropi în toate părțile, l-au adus pe sărmanul puşcaş. 

„Acum chiar că am dat de necaz!”, s-a gândit el. „Ce mi-a trebuit să ridic de jos pana de aur? De ce 
nu i-am dat ascultare calului meu?” 

Şi-a amintit de calul său năzdrăvan şi i-a spus ţarului: 

— Preamărite stăpâne ţar, îngăduie-mi ca, înainte de moarte, să-mi iau rămas-bun de la calul meu! 
— Fie! Du-te şi a-ţi rămas-bun! 

A venit puşcaşul la calul său năzdrăvan, plângând cu lacrimi amare. 

— De ce plângi, stăpâne? 

— Țarul mi-a poruncit să mă scald în apă clocotită! 

— Nu te teme şi nu plânge! Ai să rămâi în viaţă! i-a spus calul şi l-a descântat la repezeală, ca apa 
clocotită să nu pricinuiască niciun rău trupului său alb. 


De cum s-a întors puşcaşul de la grajd, slugile ţarului l-au înşfăcat şi l-au aruncat în cazanul cu apă 
clocotită. El s-a cufundat de vreo două ori în apă, apoi a ţâşnit afară şi s-a prefăcut într-un voinic 
atât de frumos, cum pana cea mai mălastră nu-l poate zugrăvi, cum numai în basme se mai 
povesteşte. Țarul, văzând ce chipeş s-a făcut puşcaşul, a vrut să se scalde şi el. S-a băgat, ca prostul, 
în apa clocotită şi pe loc s-a şi opărit. 

Țarul a fost înmormântat, iar în locul lui oamenii l-au ales pe bravul puşcaş. Acesta s-a însurat cu 
Vasilisa Țarevna şi a trăit lângă ea ani mulţi în dragoste şi bună înţelegere. 


Ivan Țarevici, pasărea de foc şi lupul cel sur 
poveste rusească 


Trăia odată, într-o împărăție oarecare, un țar pe nume Vislav Andronovici. El avea trei fii. Cel mare 
era Dimitri Țarevici, al doilea era Vasili Țarevici, iar cel mic Ivan Țarevici. 

Țarul Vislav Andronovici avea o grădină atât de mare şi de frumoasă, cum nu se mai afla nicăieri 
alta pe lume. În grădină creşteau copaci de tot felul, dar era şi un măr care făcea mere de aur. 

Se obişnuise să vină în grădina țarului Vislav pasărea de foc. Aceasta avea penele de aur şi ochii de 
cristal. În fiecare noapte venea în grădină, se aşeza în mărul preferat al ţarului Vislav, lua de acolo 
mere de aur şi îşi lua zborul. 

Țarul Vislav Andronovici se necăjea, pentru că pasărea de foc îi furase multe mere de aur. I-a 
chemat la el pe cei trei fii ai săi şi le-a spus: 

— Copiii mei iubiţi, care dintre voi poate să prindă în grădina mea pasărea de foc? Cui mi-o va 
aduce vie, aceluia am să-i dau chiar înainte de moarte jumătate din împărăție, iar după moarte pe 
toată. 

Copiii i-au răspuns într-un glas: 

— Milostive tătucă țar, Înălţimea Ta, ne vom strădui cu mare bucurie să prindem vie pasărea de foc. 
În prima noapte, s-a dus să stea la pândă Dimitri Ţarevici. S-a aşezat sub mărul din care pasărea de 
foc fura merele de aur, a adormit şi nu a auzit când a venit pasărea şi a luat o mulțime de mere. 
Dimineaţa, țarul Vislav Andronovici l-a chemat pe fiul său Dimitri Țarevici şi l-a întrebat: 

— Cum e, fiul meu drag, ai văzut pasărea de foc sau nu? 

— Nu, milostive tătucă ţar, în noaptea asta ea n-a venit. 

A doua noapte, s-a dus în grădină la pândă Vasili Ţarevici, s-a aşezat sub acelaşi măr, a stat o oră, 
două şi a adormit atât de adânc, că nici n-a auzit cum a venit pasărea de foc şi a ciugulit din mere. 
Dimineaţa, l-a chemat țarul Vislav şi l-a întrebat: 

— Cum e, fiul meu iubit, ai văzut pasărea de foc sau nu? 

— Milostive tătucă ţar, în noaptea aceasta n-a fost. 

A treia noapte, s-a dus Ivan Ţarevici în grădină să pândească pasărea de foc. S-a aşezat sub măr şi a 
aşteptat o oră, două, trei. Deodată a văzut că se luminează întreaga grădină ca şi cum s-ar fi aprins 
multe focuri acolo. A venit pasărea de foc, s-a aşezat pe o ramură şi a început să ciugulească din 
mere. 

Ivan Țarevici s-a furişat lângă ea şi a apucat-o de coadă, dar n-a putut să o ţină fiindcă aceasta s-a 
smuls şi a zburat, iar Ivan Țarevici a rămas doar cu o pană din coada ei în mână. 

Dimineaţa, de îndată ce ţarul Vislav s-a trezit din somn, Ivan Țarevici s-a dus la el şi i-a dat pana 
păsării de foc. Ţarul s-a bucurat că fiul cel mic a reuşit să-i aducă măcar o pană. Aceasta era atât de 
minunată şi de strălucitoare, încât dacă o aduceai într-o cameră întunecată, lumina de parcă ar fi fost 
aprinse sute de lumânări. Țarul Vislav a dus-o la el în cabinet şi a aşezat-o la vedere, ca pe un obiect 
de mare preţ care merita să fie păstrat o veşnicie. Din acel moment, pasărea a încetat să mai vină în 
grădina ţarului. Vislav şi-a chemat din nou copiii şi le-a spus: 

— Feţii mei iubiţi, plecaţi, găsiți pasărea de foc şi aduceţi-mi-o vie, iar ceea ce am promis înainte va 
primi, de bună seamă, acela care mi-o va aduce. 


Dimitri şi Vasili începuseră să-l urască pe fratele lor, Ivan Țarevici, pentru că reuşise să smulgă o 
pană din coada păsării de foc. Au luat de la tatăl lor cele trebuitoare pentru drum şi au plecat 
împreună în căutarea păsării. 

Ivan Țarevici a început să se roage de tatăl său să-l binecuvânteze şi pe el. Țarul Vislav i-a spus: 

— Fiul meu iubit, comoara mea, tu eşti încă tânăr şi nu eşti pregătit pentru un asemenea drum lung 
şi anevoios. De ce să te desparţi de mine? Fraţii tăi oricum au plecat. Ei, dacă pleci şi tu şi veți lipsi 
mult timp toţi trei? Eu sunt deja bătrân şi pot să-mi dau duhul în orice clipă. Dacă, în timp ce sunteți 
plecați, îmi ia Dumnezeu zilele, cine o să conducă împărăția mea? Poate să izbucnească vreo 
răzmeriță sau să apară zâzanii în rândul poporului. Şi atunci nu va avea cine să-l stăpânească. Sau 
duşmanul ne va călca pământurile, şi atunci cine să comande armata noastră? 

Oricât a stăruit ţarul Vislav să-l facă pe Ivan Țarevici să se răzgândească, nu a putut. A fost nevoit 
să-i dea drumul să plece, la rugăminţile lui. Ivan Țarevici a luat de la părintele său partea ce i se 
cuvenea, şi-a luat un cal şi a plecat la drum, neştiind nici el încotro merge. 

A mers mult? A mers puţin? Nu se ştie, pentru că povestea lesne se deapănă, dar treaba anevoie se 
face. Într-un târziu a ajuns într-un câmp larg, pe nişte pajişti verzi. A zărit un stâlp pe care scria: 
„Cine va merge drept înainte va suferi de foame şi de frig; cine o va lua spre dreapta va fi sănătos şi 
viu, dar calul său va muri, iar cine o va lua spre stânga, acela va fi ucis, iar calul său va rămâne în 
viață”. 

Ivan Țarevici a citit inscripția de pe stâlp şi a plecat spre dreapta, gândindu-se că, dacă îi va fi ucis 
calul, cel puţin va rămâne el în viaţă şi, cu timpul, va putea să-şi găsească altul. 

A mers o zi, două, trei; deodată i-a ieşit în cale un lup sur, uriaş şi i-a spus: 

— Ce naiv eşti, Ivan Țarevici! Ai citit doar ce scria pe stâlp, că o să moară calul! Atunci de ce-ai 
luat-o încoace? 

Spunând acestea, lupul cel sur i-a sfâşiat calul şi a plecat de-acolo. 

Ivan Țarevici s-a necăjit pentru calul său, a izbucnit în lacrimi amare şi a plecat mai departe pe jos. 
A mers toată ziua, a obosit, şi, când să se aşeze să se odihnească niţel, l-a ajuns din urmă lupul cel 
sur şi i-a spus: 

— Mi-e milă de tine, Ivan Ţarevici, că te-ai obosit mergând pe jos. Îmi pare rău şi pentru că ţi-am 
mâncat calul. Încalecă pe mine şi spune-mi unde să te duc şi pentru ce. 

Ivan Ţarevici i-a spus încotro s-a pornit şi ce-l mână într-acolo. Lupul cel sur a luat-o la goană, 
fugind mai repede decât calul, iar noaptea a ajuns cu Ivan Țarevici în spatele unui zid de piatră nu 
foarte înalt. S-a oprit şi a spus: 

— Ei, Ivan Ţarevici, coboară de pe mine şi sari peste zidul acesta. Dincolo de zid este o grădină, iar 
acolo stă pasărea de foc într-o colivie de aur. Tu să iei pasărea de foc, dar să nu iei şi colivia, pentru 
că altminteri n-ai să mai scapi de-acolo. Te vor prinde cât ai bate din palme. 

Ivan Țarevici a trecut peste zidul de piatră, a intrat în grădină şi a văzut acolo pasărea de foc, pe 
care a îndrăgit-o mult. A luat pasărea din colivie şi a plecat înapoi, dar s-a răzgândit şi i-a zis: 

— De ce am luat pasărea de foc fără colivie? Unde am s-o pun? 

S-a întors şi a luat colivia din copac; în toată grădina au răsunat pocnete şi tunete, de parcă acea 
colivie ar fi fost legată de nişte corzi. Străjerii s-au trezit, au venit în grădină, l-au prins pe Ivan 
Țarevici cu pasărea de foc şi l-au dus la ţarul lor, pe care îl chema Dolmat. 

Țarul Dolmat s-a mâniat peste poate pe Ivan Țarevici şi i-a spus cu glas răstit: 

— Cum de nu ţi-e ruşine să furi, tinere?! Cine eşti şi de pe ce meleaguri? Al cui eşti şi cum te 
cheamă? 

— Sunt din împărăţia ţarului Vislav. Sunt fiul lui şi mă numesc Ivan Țarevici. Pasărea ta de foc s-a 
înnădit la merele de aur ale tatălui meu: venea în fiecare seară şi a distrus aproape tot pomul. De 
aceea tatăl meu m-a trimis în căutarea ei şi mi-a poruncit să i-o aduc vie. 

— Vai, tinere Ivan Țarevici, i-a spus ţarul Dolmat, e frumos oare ce-ai făcut? Trebuia să fi venit la 
mine, să-mi fi spus, Şi ți-aş fi dat-o bucuros. Dar aşa, cum o să-ți fie când am să trimit în toate 
împărățiile vestea despre purtarea ta josnică? Totuşi, dacă îmi faci un hatâr şi te duci în cea de-a 


treizecea împărăție şi-mi aduci de la țarul Afron calul cu coamă de aur, am să te iert pentru fapta ta 
şi am să-ţi dau cu mare plăcere pasărea de foc. Dacă nu, am să dau ştire în toate împărăţiile că eşti 
un hoţ netrebnic. 

Ivan Țarevici a plecat de la ţarul Dolmat, promiţându-i că-i va aduce calul cu coamă de aur. 

A venit la lupul cel sur şi i-a povestit tot ce i-a spus ţarul Dolmat. 

— Ce naiv poţi să fii, Ivan Ţarevici! i-a spus lupul cel sur. De ce nu mi-ai ascultat cuvântul şi ai luat 
colivia de aur? 

— Sunt vinovat față de tine, i-a răspuns Ivan Ţarevici. 

— Bine, s-o lăsăm baltă! i-a spus lupul. Urcă-te în spatele meu, am să te duc acolo unde ai nevoie. 
Ivan arevici s-a urcat în spatele lupului sur, iar acesta a fugit ca din puşcă şi a ajuns în cele din 
urmă, noaptea, în împărăţia ţarului Afron. 

Ajungând la grajdurile din piatră albă ale ţarului, lupul cel sur i-a spus: 

— Du-te, Ivan Țarevici, în grajd, că acum toți grăjdarii dorm adânc, şi ia calul cu coamă de aur. 
Numai bagă de seamă: în cui atârnă căpăstrul de aur. Tu să nu-l iei, că va fi de rău. 

Ivan Țarevici a intrat în grajdul de piatră albă, a luat calul cu coamă de aur şi a plecat cu el înapoi. 
Dar, văzând căpăstrul atârnat pe perete, i-a plăcut atât de mult, încât a pus mâna pe el, cu gândul să- 
l ia. Dar în tot grajdul au răsunat pocnete şi tunete, pentru că acel căpăstru era legat de nişte strune. 
Grăjdarii s-au trezit, au sărit, l-au prins pe Ivan Țarevici şi l-au dus la ţarul Afron. Acesta a început 
să-l descoasă. 

— Ce tânăr eşti, flăcăule! Spune-mi din ce împărăție vii, al cui fiu eşti şi cum te cheamă. 

— Sunt din împărăția lui Vislav. Sunt fiul ţarului şi mă cheamă Ivan Țarevici. 

— Ei, Ivan Ţarevici, tinere viteaz, ce-ai făcut tu se poate numi o treabă demnă de un cavaler cinstit? 
Să fi venit la mine şi să mi-l fi cerut, ţi l-aş fi dat cu dragă inimă. Şi acum spune-mi, cum ai să te 
simți când am să trimit peste tot vestea că te-ai purtat fără cinste în împărăția mea? Dar ascultă, 
dacă îmi îndeplineşti dorința de a mi-o aduce pe prințesa Elena cea Preafrumoasă, de care sunt 
îndrăgostit, dar la care nu pot ajunge, am să-ţi iert greşeala şi-am să-ţi dau cu mare bucurie calul cu 
coamă de aur. lar dacă nu-mi îndeplineşti această dorință, am să dau de ştire peste tot că eşti un hoţ 
netrebnic şi-am să le scriu tuturor ce ai făcut tu în împărăția mea. 

Ivan Țarevici i-a promis țarului Afron să i-o aducă pe prinţesa Elena cea Preafrumoasă şi a plecat 
plângând de la palat. 

A venit la lupul cel sur şi i-a povestit tot ce i s-a întâmplat. 

— Cât de naiv poţi să fii, Ivan Ţarevici! i-a spus lupul cel sur. De ce nu mi-ai respectat povaţa şi-ai 
luat căpăstrul de aur? 

— Sunt vinovat față de tine, i-a spus Ivan Țarevici lupului. 

— Bine, s-o lăsăm baltă! a spus lupul cel sur. Urcă-te în spatele meu şi-am să te port până unde ai tu 
nevoie. 

Ivan Țarevici s-a urcat în spatele lupului sur, iar acesta a țâşnit, fugind iute ca săgeata. Şi nu peste 
multă vreme a ajuns în ţara prinţesei Elena cea Preafrumoasă. 

Ajungând la grilajul de aur care înconjura o minunată grădină, lupul cel sur i-a spus lui Ivan 
Țarevici: 

— Coboară acum de pe mine, du-te înapoi pe acelaşi drum pe care am venit încoace şi aşteaptă-mă 
în câmp, sub un stejar. 

Ivan Țarevici s-a dus unde i se poruncise. Lupul cel sur s-a aşezat lângă grilajul de aur, aşteptând să 
iasă la plimbare prin grădină prințesa Elena cea Preafrumoasă. 

Spre seară, când soarele a început să coboare spre amurg, pentru că trecuse arşița, prințesa Elena 
cea Preafrumoasă a ieşit să se preumble prin grădină împreună cu dădacele şi boieroaicele. Când s-a 
apropiat de locul unde stătea, dincolo de zăbrele, lupul cel sur, acesta a sărit peste grilaj în grădină, 
a înşfăcat-o pe prinţesă, a sărit înapoi şi a fugit cu ea cât îl țineau picioarele. 

A ajuns în câmpia întinsă, la stejarul sub care îl aştepta Ivan Țarevici, şi i-a spus: 

— Ivan Țarevici, urcă-te în spatele meu! 


Acesta s-a urcat, iar lupul cel sur i-a dus în împărăţia ţarului Afron. 

Dădacele şi boieroaicele de la curte, care se plimbau prin grădină cu prințesa Elena cea 
Preafrumoasă, au dat fuga în palat şi au trimis în urmărirea fugarilor o poteră. Dar, oricât au gonit 
poteraşii, nu i-au putut ajunge şi s-au întors. 

Ivan Țarevici, stând pe spinarea lupului alături de prințesă, s-a îndrăgostit lulea de Elena cea 
Preafrumoasă şi ea de el. Şi, când lupul cel sur a sosit în împărăția lui Afron, iar Ivan Ţarevici 
trebuia s-o ducă pe prințesa Elena cea Preafrumoasă la palat şi s-o predea țarului, el a început să 
plângă cu lacrimi amare. 

Lupul cel sur l-a întrebat: 

— De ce plângi, Ivan Țarevici? 

Ivan Țarevici a răspuns: 

— Cum să nu plâng, prietene, lupule sur? Cum să nu fiu supărat? M-am îndrăgostit lulea de 
prințesa Elena, iar acum sunt nevoit să i-o dau ţarului Afron în schimbul calului cu coamă de aur. 
Iar dacă nu i-o dau, mă voi face de râs prin toate împărăţiile. 

— Ți-am slujit multă vreme. Am să te ajut şi acum, i-a spus lupul cel sur. Ascultă, eu am să mă 
prefac în prinţesa Elena, iar tu dă-mă țarului Afron şi ia calul cu coamă de aur. El mă va lua drept 
prințesa cea adevărată, iar când tu ai să te urci pe calul cu coamă de aur şi-ai să fii destul de departe, 
eu am să-i cer voie ţarului Afron să mă lase să mă plimb pe câmp. Când o să-mi dea voie să ies cu 
dădacele şi cu toate boieroaicele de la curte şi vom ajunge în câmp, tu să-ți aminteşti de mine şi eu 
am să fiu lângă tine. 

Zicând acestea, lupul cel sur s-a aruncat la pământ şi s-a prefăcut în prințesa Elena cea 
Preafrumoasă. Atât de bine semăna cu cea adevărată, încât nu puteai să-ți dai seama că nu era chiar 
ea. 

Ivan Țarevici l-a luat pe lupul cel sur, s-a dus cu el în palat la țarul Afron, iar prințesei Elena cea 
Preafrumoasă 1-a spus să-l aştepte în afara oraşului. 

Când Ivan Țarevici a venit la țarul Afron cu Preafrumoasa Elena cea neadevărată, acesta s-a bucurat 
nespus pentru minunata comoară pe care o dorea de atâta amar de vreme. El a primit-o pe prinţesa 
cea neadevărată, iar calul cu coamă de aur 1-a fost dat lui Ivan Țarevici. 

Ivan 'Țarevici a încălecat pe acest cal şi a ieşit din oraş. A urcat-o în şa lângă el şi pe Elena cea 
Preafrumoasă şi s-a îndreptat spre împărăţia lui Dolmat. 

Lupul cel sur a trăit la curtea ţarului Afron o zi, două, trei sub chipul Preafrumoasei prințese Elena, 
iar în cea de-a patra zi a venit la ţar şi i-a cerut învoire să iasă la plimbare ca să-şi mai alunge 
tristețea şi dorul de casă. Ţarul Afron i-a răspuns: 

— Ah, minunata mea prințesă! Fac orice pentru tine! Te las să te plimbi prin câmpul deschis. 

În acelaşi timp le-a poruncit dădacelor şi tuturor boieroaicelor de la curte să iasă cu prințesa în 
câmp, la plimbare. 

Ivan mergea cu Elena cea Preafrumoasă şi, vorbind cu ea, a uitat cu desăvârşire de lupul cel sur. 
Într-un târziu, şi-a amintit de el: 

— Ah, pe unde-o fi lupul meu sur? 

Deodată acesta a apărut ca din pământ în faţa lui Ivan Țarevici. 

— Urcă-te în spatele meu, Ivan Țarevici, iar pe preafrumoasa prințesă s-o laşi să meargă călare pe 
calul cu coamă de aur. 

Ivan Țarevici s-a urcat în spatele lupului cel sur şi au plecat în împărăţia ţarului Dolmat. La vreo trei 
verste înainte de a intra în oraş, s-au oprit. Ivan Ţarevici a început să-l roage pe lupul cel sur: 

— Ascultă, prietene! M-ai slujit atâta timp, mai îndeplineşte-mi o dorință. N-ai putea să te prefaci în 
cal cu coamă de aur în locul celui adevărat, pentru că n-aş vrea să mă despart de el? 

Lupul cel sur s-a aruncat la pământ şi s-a prefăcut în cal cu coamă de aur. 

Ivan Ţarevici a lăsat-o pe preafrumoasa prințesă Elena pe calul cu coamă de aur şi a plecat călare pe 
lupul sur prefăcut în cal. 


De îndată ce l-a văzut pe Ivan Țarevici venind pe calul cu coamă de aur, ţarul s-a bucurat nespus, l- 
a întâmpinat pe țarevici în curtea cea mare, l-a sărutat, l-a luat de mână şi l-a condus în palat. 

Țarul Dolmat a poruncit să se facă un mare ospăț. S-au aşezat la mesele mari de stejar acoperite cu 
feţe albe, au mâncat, au chefuit şi s-au veselit două zile încheiate, iar în cea de-a treia ţarul Dolmat 
i-a dat lui Ivan Țarevici pasărea de foc şi colivia de aur. 

Țareviciul a luat pasărea de foc, a ieşit din oraş, a încălecat pe calul cu coamă de aur împreună cu 
preafrumoasa prințesă Elena şi au pornit spre împărăţia țarului Vislav Andronovici. 

Țarul Dolmat s-a gândit a doua zi să călărească niţel prin câmp pe calul său cu coamă de aur. Când 
l-a îndemnat la trap, calul l-a trântit, s-a prefăcut în lupul cel sur şi l-a ajuns din urmă pe Ivan 
Țarevici. 

— Ivan Țarevici, i-a spus el, urcă-te în spinarea mea, iar pe prinţesa Elena cea Preafrumoasă s-o laşi 
să meargă călare pe calul cu coamă de aur. 

Ivan Țarevici s-a urcat la lupul cel sur în spinare şi s-au aşternut la drum. Când au ajuns la locul 
unde lupul cel sur i-a sfâşiat calul lui Ivan Țarevici, el s-a oprit şi i-a spus: 

— Ei, Ivan Țarevici, te-am slujit destulă vreme cu dreptate şi credinţă. În acest loc ţi-am sfâşiat 
calul. Până aici te-am şi adus. Coboară de pe lupul cel sur, căci acum ai calul cu coamă de aur. Aşa 
că înca-lecă şi du-te încotro doreşti, că eu de-acum nu-ţi mai sunt slugă. 

Zicând acestea, lupul s-a îndepărtat în fugă, iar Ivan Țarevici a început să plângă după el şi a plecat 
în drumul său împreună cu preafrumoasa prinţesă. 

Au mers ei cât au mers şi, la vreo douăzeci de verste de împărăţia țarului Vislav, s-au oprit, au 
descălecat şi s-au întins să se odihnească la umbra unui copac de care au legat calul. Colivia cu 
pasărea de foc a pus-o Ivan lângă sine. 

Stând întinşi pe iarbă şi spunându-şi vorbe dulci, cei doi au căzut într-un somn adânc. 

Chiar atunci s-a nimerit ca cei doi frați, Dimitri şi Vasili, după ce colindaseră prin multe țări fără să 
găsească ceea ce căutau, să se întoarcă spre casă. Au dat din întâmplare de Ivan Țarevici şi de 
prințesa Elena cea Preafrumoasă. 

Văzând calul cu coamă de aur şi pasărea de foc în colivia ei de aur, s-au gândit să-l ucidă pe fratele 
lor. 

Dimitri Țarevici a scos paloşul din teacă, l-a înjunghiat pe Ivan Țarevici şi l-a tăiat în bucăţi. Apoi a 
trezit-o pe prințesa Elena cea Preafrumoasă şi a început s-o descoasă. 

— Frumoasă fată, din ce împărăție eşti, cine este tatăl tău şi cum te cheamă? 

Prinţesa Elena cea Preafrumoasă a văzut că Ivan Ţarevici este mort, s-a înspăimântat, a izbucnit în 
plâns şi le-a răspuns printre sughițuri: 

— Sunt prințesa Elena cea Preafrumoasă şi m-a luat Ivan Țarevici, pe care voi l-aţi dat morții 
cumplite. Aţi fi fost nişte cavaleri adevăraţi dacă ați fi ieşit în câmp, v-aţi fi luptat cu el şi l-aţi fi 
învins când era viu. Dar aşa l-aţi omorât în somn. Ce laude aşteptaţi de la mine? Omul care doarme 
este ca şi mortul. 

Atunci Dimitri Țarevici i-a proptit paloşul în piept preafrumoasei prințese Elena şi i-a zis: 

— Ascultă, acum eşti în mâinile noastre, te ducem la părintele nostru, ţarul Vislav Andronovici, iar 
tu să-i spui că noi suntem cei care v-am găsit pe tine, pasărea de foc şi calul cu coamă de aur. Dacă 
nu juri c-ai să-i spui întocmai aşa, te vom ucide. 

Preafrumoasa prinţesă Elena s-a speriat de moarte şi s-a jurat pe toți sfinții că va spune cum i s-a 
poruncit. 

Dimitri Ţarevici şi Vasili Țarevici au început să tragă la sorți a cui să fie prinţesa Elena şi al cui 
calul cu coamă de aur. Sorţii au hotărât ca preafrumoasa prințesă să îi revină lui Vasili Țarevici, iar 
calul cu coamă de aur lui Dimitri Țarevici. 

Vasili Ţarevici a luat-o pe preafrumoasa prințesă Elena, a urcat-o pe calul său, iar Dimitri Ţarevici a 
încălecat pe calul cu coamă de aur. A luat colivia cu pasărea de foc ca s-o ducă tatălui său şi au 
pornit la drum. 


Ivan Ţarevici a zăcut mort în acel loc treizeci de zile încheiate, până când a dat de el lupul cel sur, 
care l-a recunoscut după miros. I-a încolţit dorinţa să-l ajute, să-l învie, dar nu ştia cum s-o facă. 

În acel moment lupul cel sur a văzut un corb cu doi pui, care se roteau deasupra cadavrului şi voiau 
să coboare ca să mănânce din trupul lui Ivan Țarevici. Lupul cel sur s-a ascuns după un tufiş şi, de 
îndată ce puii de corb s-au lăsat pe pământ şi-au început să ciugulească din carnea mortului, s-a 
repezit de după tufiş, a înhăţat unul din pui şi se pregătea să-l sfâşie în două. Atunci corbul s-a lăsat 
pe pământ, ceva mai depărtişor de lupul cel sur, şi i-a spus: 

— Lupule sur, lasă-mi copilul în pace! El nu ţi-a făcut nimic. 

— Ascultă, îi răspunse acesta, n-am să mă ating de copilul tău şi-am să-l slobozesc viu şi nevătămat 
dacă îmi îndeplineşti o dorinţă: să te duci în cea de-a treizecea ţară şi să-mi aduci de acolo apă 
moartă şi apă vie. 

— Am să fac asta pentru tine, i-a răspuns corbul, numai să nu-i faci copilului meu niciun rău. 
Zicând aceste vorbe, corbul şi-a luat zborul şi s-a făcut nevăzut. 

S-a întors în cea de-a treia zi şi a adus cu el două sticluţe — într-una era apă vie, în cealaltă apă 
moartă — pe care i le-a dat lupului sur. 

Acesta a luat sticluţele, a rupt puiul de corb în două, l-a stropit cu apă moartă şi puiul a devenit cum 
era înainte. L-a stropit apoi cu apă vie: puiul de corb s-a scuturat şi şi-a luat zborul. După aceea, 
lupul cel sur l-a stropit pe Ivan Țarevici cu apă moartă şi corpul lui s-a lipit la loc; l-a stropit cu apă 
vie şi Ivan Ţarevici s-a ridicat şi a spus: 

— Ce mult am putut dormi! 

— Da, Ivan Țarevici, zise lupul, ai fi dormit pe vecie dacă n-aş fi fost eu. Te-au tăiat în bucăţi frații 
tăi. Au luat-o pe frumoasa prințesă Elena, calul cu coamă de aur şi pasărea de foc şi au plecat cu ele. 
Acum grăbeşte-te să ajungi cât poți de repede în ţara ta, pentru că fratele tău Vasili Țarevici se 
însoară chiar astăzi cu logodnica ta, prințesa Elena cea Preafrumoasă. Ca să ajungi mai repede 
acolo, urcă-te în spinarea mea. Am să te duc eu. 

Ivan Țarevici a încălecat pe lupul cel sur, acesta a rupt-o la fugă cu el în spate şi, nu peste multă 
vreme, au ajuns la porțile oraşului. 

Ivan Ţarevici s-a dat jos de pe spinarea lupului celui sur, a intrat în oraş, s-a dus drept la palat şi-a 
ajuns chiar când fratele său Vasili Țarevici se cununa cu preafrumoasa prinţesă Elena. Tocmai se 
întorseseră de la cununie şi se aşezaseră la masă. 

Ivan Țarevici a intrat în palat şi, de îndată ce Elena cea Preafrumoasă l-a zărit, a zbughit-o de la 
masă, s-a repezit la el, a început să-l sărute şi să strige: 

— Iată, acesta-i mirele meu iubit, Ivan Țarevici, şi nu cel care s-a aşezat la masă! 

Țarul Vislav Andronovici s-a ridicat de la locul său şi a început s-o întrebe pe preafrumoasa prințesă 
Elena ce însemnau toate astea. Ce tot îndruga ea? 

Elena cea Preafrumoasă i-a povestit adevărul adevărat, totul aşa cum fusese. Cum a luat-o Ivan 
Țarevici din ţara ei, cum a căpătat el calul cu coamă de aur şi pasărea de foc, cum fraţii lui cei mari 
l-au ucis în timp ce dormea şi cum au obligat-o să spună că toate astea le obținuseră ei. 

Țarul Vislav s-a supărat rău de tot pe Dimitri şi pe Vasili Ţarevici şi i-a închis în temniță. Iar Ivan 
Țarevici s-a căsătorit cu preafrumoasa prințesă Elena şi au început să trăiască în înțelegere şi iubire 
şi nu mai puteau unul fără celălalt. 


Ivan Ţarevici şi soția sa, Fecioara Țar 
poveste rusească 


Undeva, într-o ţară îndepărtată, trăiau de multă vreme un ţar pe nume Ahridei şi soaţa sa, țarina 
Daria, dar copii nu aveau. Se apropiau deja de bătrâneţe şi au început să se roage la Dumnezeu să le 
dăruiască un copil. Nu mult după aceasta, țarina Daria a rămas grea şi a născut o fată căreia i-au pus 


numele de Luna. După un an, țarina a născut încă o fată, şi mai frumoasă decât prima. I-au pus 
numele de Steluţa. 

Cele două țarevne au crescut şi, când cea mare a împlinit cincisprezece ani, iar cea mică 
paisprezece, au ieşit într-o zi la plimbare prin grădină, împreună cu dădacele şi slujnicele lor. S-au 
plimbat timp îndelungat şi deodată s-a stârnit, din senin, un vârtej puternic şi le-a luat pe amândouă 
țarevnele. Dădacele şi slujnicele s-au speriat, au dat fuga la țarina Daria şi i-au povestit ce necaz se 
întâmplase. Țarina Daria era cât pe ce să moară din cauza acestei veşti, iar ţarul Ahridei a dat sfoară 
în ţară că celui care-i va găsi fetele, aceluia i-o va da de nevastă pe oricare din ele. Nu s-a găsit 
niciun viteaz care să se apuce de aşa o treabă. Ţarul a adunat magii şi vrăjitorii şi a început să-i 
descoasă dacă nu cumva ştiu unde s-ar putea afla fetele lui. Dar nici ei n-au reuşit nimic. 

După multă vreme de mâhnire, țarul Ahridei a început din nou să se roage la Dumnezeu să-i 
dăruiască, măcar la bătrâneţe, un moştenitor. A dat mult de pomană săracilor şi a făcut mari şi 
bogate danii pe la biserici şi mănăstiri. Dumnezeu i-a ascultat ruga şi i-a dăruit un fiu, pe Ivan 
Țarevici. Acesta creştea într-o zi cât alții într-un an, cum creşte aluatul pentru cozonaci, şi când s-a 
făcut mare, a deprins diferite meşteşuguri. Când i s-a spus că avea două surori care au dispărut fără 
urmă, s-a gândit să se roage de părinţii săi să-l lase să meargă în lumea largă, poate va afla ceva 
despre ele. 

A venit la părintele său, s-a aplecat până la pământ şi i-a spus: 

— Milostive părinte, am venit la tine nu ca să chefuiesc, nici ca să-ţi dau sfaturi, nici ca să cuget la 
treburi importante, ci pentru a-ţi cere binecuvântarea. Vreau să merg în ţări îndepărtate şi să aflu 
câte ceva despre dragele mele surioare care au dispărut fără urmă! 

— Eşti încă atât de tânăr, Ivan Țarevici! i-a răspuns țarul Ahridei. Încotro te va îndruma Dumnezeu 
şi în ce ţări vrei să poposeşti? Ştii bine că eşti încă necopt şi nedeprins cu greutățile drumurilor 
lungi! 

Dar Ivan Ţarevici s-a rugat de părintele său cu atâta stăruință şi cu ochii scăldați în lacrimi, încât 
tatăl nu s-a mai putut împotrivi şi l-a lăsat să plece. Țareviciul s-a închinat, s-a aplecat adânc către 
toate cele patru vânturi, şi-a luat rămas-bun de la părinți şi a pornit la drum singur-singurel, fără a 
avea nici măcar un însoțitor cu el. 

După ce a mers câteva luni, s-a întâmplat să treacă printr-o pădure deasă şi întunecoasă şi să audă 
mare gălăgie. S-a grăbit la locul cu pricina şi a văzut două duhuri ale pădurii care se băteau între 
ele. S-a apropiat şi le-a întrebat: 

— Pentru ce vă bateţi? Spuneţi-mi mie şi eu am să vă împac! 

— Om bun, îi zise unul dintre duhuri, judecă tu pricina care a adus cearta între noi! Mergeam pe 
drum şi am găsit pălăria fermecată, care te face nevăzut, cizmele fermecate, care aleargă singure de 
îndată ce le încalți, şi faţa de masă fermecată, care se întinde singură, cu tot felul de bunătăţi pe ea. 
Ajunge doar să desfaci faţa de masă, că ţâşnesc din ea doisprezece flăcăi şi douăsprezece fete 
frumoase şi încep să-ți aducă tot ce-ţi pofteşte inima. Din toate astea cizmele şi pălăria le vreau eu, 
iar faţa de masă o las tovarăşului meu. Dar el le vrea pe toate şi de asta a sărit la mine la bătaie. 

— Bine, a spus Ivan Țarevici, numai că vreau şi eu partea mea. 

Duhurile pădurii s-au învoit. Atunci Ivan Țarevici le-a spus: 

— Alergaţi pe drumul ăsta cât vă țin picioarele şi cui îl întrece pe celălalt cu trei verste, aceluia să i 
se dea toate lucrurile găsite. 

Ambele duhuri au fugit bucuroase pe drumul care li s-a arătat şi curând au dispărut cu totul. Ivan 
Țarevici a încălţat cizmele fermecate, şi-a pus pe cap pălăria fermecată, a luat sub braț faţa de masă 
şi a plecat mai departe. Când s-au întors duhurile, nu l-au mai văzut nici pe Ivan, nici ceea ce 
găsiseră şi au început să-l caute prin pădure. Şi chiar dacă ar fi dat de el, oricum nu l-ar fi văzut, 
pentru că purta pălăria fermecată pe cap. 

După ce au cutreierat de pomană întreaga pădure, în cele din urmă s-au despărțit şi au plecat fiecare 
în treaba lui. Iar Ivan Țarevici, după câteva zile de mers, a văzut o mică izbă ce stătea cu faţa la 
pădure şi cu spatele la el. S-a apropiat de ea şi i-a zis: 


— Izbă, izbă, întoarce-te cu spatele la pădure şi cu faţa la mine! 

Izba s-a întors cu spatele la pădure şi cu faţa la el. Ivan Țarevici a intrat şi a văzut-o pe Baba Ilaga 
stând pe podea, cu picioarele proptite în tavan. Torcea lână. Văzându-l pe Ivan Ţarevici, Baba laga 
zise: 

— Ptiu! Ptiu! Până acum nu s-a pomenit carne de om pe-aici, iar acum iat-o. Spune-mi, Ivan 
Țarevici, cum ai venit la mine? Cu voia sau fără voia ta? De patruzeci de ani stau aici şi niciun om 
n-a trecut pe lângă izba mea călare sau pe jos. Nici măcar o pasăre n-a trecut. lar tu cum de ai 
nimerit aici? 

— Of, babă proastă! i-a spus Ivan Țarevici. Mai întâi dă-mi de mâncare şi de băut şi abia după 
aceea descoase-mă. 

Baba laga a sărit în picioare, a pus masa, i-a dat de mâncare şi de băut ţareviciului, i-a pregătit şi 
baia, iar când acesta a ieşit de la baie, a început să-l tragă din nou de limbă. 

— Ce vânt te-a adus la mine? Ai venit cu voia sau fără voia ta? 

— ŞI de voie, dar mai mult de nevoie, i-a spus Ivan Țarevici. Merg să le caut pe surorile mele Luna 
şi Steluţa. Dar unde să le caut, nici eu nu ştiu. 

— Bine, Ivan Țarevici! i-a spus Baba laga. Fă-ţi rugăciunea şi culcă-te! Noaptea e un sfetnic bun. 
Tareviciul s-a culcat şi, din cauza oboselii drumului, a adormit buştean. Dimineaţă, când abia se 
crăpa de ziuă, Baba laga a început să tragă de el: 

— E timpul să te trezeşti, bunule viteaz! 

Țareviciul s-a sculat, s-a spălat, s-a îmbrăcat, s-a închinat către cele patru zări şi a început să-şi ia 
rămas-bun de la Baba laga. Aceasta i-a zis: 

— Ce tot îţi iei rămas-bun de la mine fără să mă fi întrebat în care parte s-o apuci?! Du-te pe drumul 
ăsta până ai să vezi pe un câmp curat un palat de marmură. În acel palat locuieşte Luna, sora ta cea 
mare. Doar c-o să-ți fie greu s-o iei de-acolo, pentru că trăieşte cu un duh necurat. Când acesta se 
întoarce acasă, are chip de urs, dar după ce rage, se preface în om. 

Țareviciul şi-a luat rămas-bun de la Baba Iaga, a încălțat cizmele fermecate şi a plecat la drum. În 
cea de-a treia zi, a văzut pe un câmp curat un palat de marmură. Şi-a pus pe cap pălăria fermecată şi 
a intrat în iatacul iubitei sale surori, frumoasa țarevnă Luna. 

În clipa aceea, Luna era întinsă în pat şi dormea adânc. Țareviciul s-a apropiat de ea, s-a încumetat 
s-o trezească şi şi-a scos pălăria fermecată. Ţarevna s-a trezit: 

— Cine eşti tu şi ce cauţi aici? 

— Iubita mea surioară, preafrumoasă ţarevnă Luna, eu sunt fratele tău drept, Ivan Tarevici! spuse 
el. Îţi aduc urări de bine de la tătucul nostru, ţarul Ahridei, şi de la mămuca noastră, țarina Daria. Ei 
s-au uscat de dorul tău şi-al surioarei noastre Steluţa. 

Minunata țarevnă Luna a sărit din aşternut şi, cu lacrimi în ochi, a început să-şi îmbrăţişeze fratele. 
După aceea i-a spus ţareviciului: 

— Iubite frățioare, sunt nespus de bucuroasă că te văd, dar mă tem să nu vină cumva ursul şi să te 
mănânce. 

— Nu te necăji! îi răspunse acesta. Nu mă tem eu de el. 

În curând s-a iscat un vârtej puternic. Frumoasa ţarevnă s-a înspăimântat şi i-a spus: 

— lubite frăţioare, Ivan arevici, în curând apare ursul. Ascunde-te undeva, că altminteri te 
mănâncă! 

— Nu te teme! i-a spus țareviciul. 

Şi-a pus pe cap pălăria fermecată şi s-a aşezat pe scaun. Ursul a intrat în casă şi a răcnit cu glas 
omenesc: 

— Ptiu! Ptiu! Până azi nu s-a pomenit picior de om pe-aici, iar acum miroase a carne de om. 

— Lumina mea, i-a spus Luna, nu ţi-e ruşine să vorbeşti astfel? De unde să fie oameni pe-aici? 
Toată ziua te vânturi prin lume şi de acolo te-ai umplut de un aşa miros, de ţi se năzare că îl simţi şi 
aici. 

— Nu cumva a venit fratele tău, Ivan Țarevici? a întrebat-o ursul. El a venit de mult pe lume. 


— Nu l-am văzut în viața mea pe fratele meu şi nici măcar nu ştiu dacă am sau n-am un frate. Şi 
chiar dacă ar fi venit, ce-ai fi făcut cu el? L-ai fi mâncat? 

— Nu! răspunse ursul. N-aş face aşa ceva nici în ruptul capului, pentru că ştiu că ţi-e drag ție şi 
atunci mi-e drag şi mie. 

— Jură! 

— Îţi jur pe ce vrei tu. 

— Dacă e aşa, a spus țarevna Luna, atunci să ştii că fratele meu şade chiar lângă tine. 

— Ce tot spui? Eu de ce nu-l văd? a întrebat ursul mirat. 

Apoi s-a aruncat la podea şi s-a prefăcut într-un voinic chipeş cum nici cu gândul nu gândeşti, cum 
nici în poveşti nu întâlneşti, şi a zis: 

— Ivan Țarevici, nu te mai ascunde de mine! Nu-ţi vreau răul şi n-am să-ţi pricinuiesc niciun necaz. 
Tareviciul şi-a scos pălăria fermecată şi 1 s-a arătat ursului. Acesta vorbea cu blândeţe şi l-a cinstit 
pe ţarevici cu bucate gustoase şi cu băuturi alese. Ivan Ţarevici a ciugulit de colo, de colo, apoi l-a 
întrebat pe urs: 

— N-ai vrea să guşti din mâncarea şi băutura mea de drumeţ? 

A desfăşurat faţa de masă şi, în aceeaşi clipă, s-au ivit doisprezece flăcăi şi douăsprezece fete 
frumoase, au pus pe acea faţă de masă tot felul de bucate şi de băuturi şi au început să-i îndemne pe 
Ivan Ţarevici, pe ţarevna Luna şi pe urs să mănânce şi să bea din toate. Ursul s-a minunat şi l-a 
întrebat pe Ivan Țarevici de unde are aşa o față de masă. Acesta i-a povestit totul în amănunt. După 
ce a stat trei luni la urs, țareviciul s-a pregătit de drum şi a început să întrebe despre sora lor 
mijlocie, ţarevna Steluţa. 

— Ea trăieşte foarte departe, i-a spus ţarevna Luna, dar nu cred că ai s-o poți vedea, pentru că stă 
împreună cu Monstrul Mărilor într-un castel de aramă, iar în jurul acestuia stau de pază străjeri 
puternici, toţi duhuri ale apelor. Te vor ucide! 

— N-am de ales! Chiar dacă mă aşteaptă moartea, vreau să-mi văd surioara. 

Şi-a luat rămas-bun de la ţarevna Luna și de la urs şi s-a aşternut la drum. În cea de-a doua zi, a 
zărit castelul de aramă. S-a apropiat de poartă, iar acolo stăteau de strajă două duhuri ale apelor, 
ținând pe umăr câte un tun, şi nu lăsau pe nimeni să treacă. 

— Lăsaţi-mă să trec, pentru că anume am venit ca să vă înlocuiesc. 

— Nu, frate! Tu ne tragi pe sfoară. Dacă ţii morțiş, sari peste zid, dar pe poartă avem poruncă să nu 
lăsăm pe nimeni să treacă. Numai fii cu băgare de seamă, pentru că de cealaltă parte a zidului sunt 
întinse nişte corzi. Dacă le atingi cât de puţin, tot castelul şi marea vor răsuna de tunete. Monstrul 
Mărilor va auzi, va ieşi din apă şi îţi va lua viaţa. 

Tareviciul nu s-a speriat de nimic şi, cu cizmele fermecate, a început să se caţăre pe zidul de piatră. 
A trecut de cealaltă parte fără să atingă vreo coardă nici cu mâna, nici cu piciorul, dar a atins totuşi 
una uşurel cu haina şi pe loc au început să răsune tunete puternice. Ţareviciul a intrat grăbit în palat, 
a găsit-o pe preafrumoasa țarevnă Steluţa în pat, dormind adânc, şi a trezit-o. Ea a deschis ochii şi a 
strigat: 

— Cine eşti şi ce cauţi aici? 

— Tubită surioară, preafrumoasă ţarevnă Steluţa, eu sunt fratele tău bun, Ivan Țarevici. Îţi aduc urări 
de bine de la tătucul nostru, ţarul Ahridei, şi de la mămuca noastră, țarina Daria. Ei s-au uscat de 
dorul tău şi al surioarei noastre Luna. 

Preafrumoasa țarevnă Steluţa a sărit din aşternut, a început să-l îmbrățişeze şi să-l sărute. 

— lubite frățioare, ascunde-te iute undeva! Trebuie să apară Monstrul Mărilor şi, când te va vedea, 
te va înghiți cât ai clipi din ochi. 

— Nu-ţi face griji, surioară! i-a spus el. Eu nu mă tem. 

Şi-a pus pe cap pălăria fermecată şi s-a aşezat pe scaun. A intrat Monstrul Mărilor şi a răcnit cu glas 
omenesc: 

— Ptiu! Ptiu! Până azi nu s-a pomenit picior de om pe-aici, iar acum miroase a carne de om. Cine e 
oaspetele tău? 


— Ah, lumina mea! i-a răspuns ţarevna Steluţa. Cine să fie la mine? Ştii bine că nimeni nu poate 
intra în castel. Tu te vânturi prin lume toată ziua, te îmbibi de miros omenesc şi de aceea ţi se năzare 
că îl simţi şi aici. 

— Ajunge! Nu cumva a venit fratele tău, Ivan Țarevici? El este de mult timp născut. 

— În viaţa mea nu l-am văzut şi nici măcar nu ştiu dacă am sau nu un frate. Şi dacă s-ar fi întâmplat 
să vină pe-aici Ivan Țarevici, ce i-ai fi făcut? L-ai fi mâncat? 

— Nu! răspunse Monstrul. N-aş face niciodată aşa ceva. De ce să-l mănânc? Nu mi-a făcut niciun 
rău. Ştiu că ţi-e drag ție şi atunci mi-e drag şi mie. 

— Nu! N-am să te cred până nu juri. 

— Bine, mă jur pe ce vrei tu! 

— Dacă e aşa, a zis ţarevna Steluţa, să ştii că fratele meu este aici şi şade chiar în faţa ta. 

— De ce minţi? Eu de ce nu-l văd? 

— EI este cu adevărat aici, i-a răspuns Steluţa. 

Monstrul s-a lovit de podea şi s-a prefăcut într-un voinic chipeş cum nici cu gândul nu gândeşti şi 
nici măcar în poveşti altul ca el nu întâlneşti. 

— Ivan Țarevici, nu te mai ascunde! a strigat el. Eu nu-ți vreau răul, n-am să te ating nici cu un 
deget şi întotdeauna voi fi bucuros să-mi fii oaspete. 

Țareviciul şi-a scos pălăria fermecată, arătându-şi chipul. Monstrul a vorbit cu el cu blândețe, l-a 
cinstit cu tot felul de băuturi şi de bucate. Țareviciul a ciugulit de colo, de colo şi i-a spus 
Monstrului: 

— N-ai vrea să guşti din mâncarea şi băutura mea de drumeţ? 

A desfăşurat fața de masă şi, în aceeaşi clipă, au apărut ca din pământ doisprezece flăcăi voinici şi 
douăsprezece fete frumoase şi-au început să aducă tot felul de bucate şi băuturi alese, să le pună pe 
fața de masă şi să-i îndemne pe Ivan Țarevici, pe ţarevna Steluţa şi pe Monstrul Mărilor să guste din 
toate. Monstrul s-a minunat de o asemenea faţă de masă şi l-a întrebat pe Ivan Țarevici de unde o 
are. Acesta 1-a povestit totul şi, după ce au terminat de mâncat şi de băut, a strâns faţa de masă, apoi 
s-au veselit jucând tot felul de jocuri. A stat țareviciul la sora lui aproape un an. Când Monstrul nu 
era acasă, țareviciul încerca să-şi convingă sora să plece cu el la părinți. 

— Ce spui, frățioare? Monstrul Mărilor o să ne prindă şi-o să ne dea unei morți cumplite. 

— Cum aş putea să vă scap şi pe tine şi pe surioara noastră? 

— Dacă vrei să ne ajuţi, du-te peste treizeci de mări şi țări! Acolo este un râu lat. Peste el trece un 
pod de călin. Sub acel pod trăieşte zmeul cu douăsprezece capete. El nu lasă pe nimeni, nici 
pedestraş, nici călăreț, să treacă peste pod, ci îl mănâncă. Cu cine va reuşi să-l ucidă pe zmeu, cu 
acela se va mărita Fecioara Țar şi numai prin ea putem scăpa şi eu, şi sora mea. 

Țareviciul a ascultat aceste vorbe, şi-a luat rămas-bun de la soră şi a pornit la drum către cea de-a 
treizecea ţară. 

S-a încălțat cu cizmele fermecate şi în trei zile a ajuns la podul de călin. A intrat într-o fierărie şi a 
poruncit să i se facă un paloş fermecat şi un buzdugan de patruzeci de puduri. Fierarii i-au făcut şi 
paloşul, şi buzduganul. Țareviciul le-a plătit pentru lucrul lor şi s-a dus spre pod să se bată cu 
zmeul. Acesta a ieşit afară şi s-a aruncat asupra ţareviciului, vrând să-l înghită cu totul, dar voinicul 
s-a ferit, a ridicat buzduganul şi i-a zburat zmeului trei capete dintr-odată. Zmeul s-a repezit încă o 
dată asupra lui, dar şi-a pierdut încă şapte capete. A început să verse foc, vrând să-l ardă pe ţarevici. 
Acesta s-a întors, l-a lovit cu paloşul fermecat şi l-a despicat în două. După aceea a făcut un foc 
uriaş şi i-a aruncat în el capetele şi trupul, iar el a trecut râul peste pod. 

Pe malul celălalt era un oraş mare, iar pe porţile acestuia au ieşit în zbor douăsprezece porumbiţe. 
Au ajuns la podul de călin, s-au lovit de pământul reavăn şi s-au prefăcut în fete frumoase. S-au 
dezbrăcat şi-au început să se scalde. Țareviciul şi-a pus pe cap pălăria fermecată; se uita cu drag la 
ele şi aştepta să vadă ce-o să se mai întâmple. După ce s-au scăldat, fetele au ieşit pe mal şi s-au 
îmbrăcat. Ivan Țarevici şi-a scos pălăria fermecată, s-a apropiat de ele, a făcut o plecăciune şi le-a 
spus: 


— Cinstite fecioare, spuneți-mi cine stăpâneşte această împărăție. 

— Stăpână peste această împărăție este preafrumoasa Fecioară Țar. Dar tu, bunule viteaz, cum ai 
ajuns aici? 

— Am trecut peste podul de călin, a răspuns țareviciul, dar mai întâi l-am ucis pe zmeul cel cu 
douăsprezece capete. 

Nici n-a terminat bine de rostit aceste vorbe, că cele douăsprezece fecioare l-au luat de braţe şi i-au 
spus: 

— Dacă tu l-ai ucis pe zmeu, trebuie să fii stăpânul nostru! 

Apoi l-au dus la Fecioara Țar. Aceasta a ieşit în întâmpinarea ţareviciului, l-a luat de mână, l-a 
condus în palat, l-a aşezat la o masă mare de stejar acoperită cu faţă de masă albă şi a început să-i 
vorbească plină de dragoste. În aceeaşi seară țareviciul s-a şi cununat cu ea. La câteva zile după 
nuntă, țareviciul a început să se roage de soția sa să le elibereze pe cele două surate ale sale, Luna şi 
Steluţa. Fecioara Țar a strigat cu glas răsunător: 

— Să fie adus aici, înaintea mea, duhul blestemat care stă în beciul întunecos. 

A fost adus întemnițatul, care avea o înfăţişare aşa de mătăhăloasă, încât băga lumea în sperieți. 
Fecioara Țar îi zise: 

— Să le aduci aici pe ţarevna Luna şi pe țarevna Steluţa! Dacă îmi îndeplineşti această poruncă, am 
să te las în libertate, iar dacă nu, ai să rămâi pe vecie în beci. 

Duhul blestemat s-a ridicat pe dată ca un vârtej ameţitor şi, nu după mult timp, le-a adus pe cele 
două țarevne. Fecioara Țar l-a eliberat pe duhul blestemat, pe ţarevna Luna şi pe țarevna Steluţa le-a 
trimis la părinții lor, iar ea a continuat să trăiască împreună cu Ivan Țarevici în dragoste şi bună 
înțelegere. 


Ivan Țarevici şi neînfricata Usonşa 
poveste rusească 


Afost odată un ţar bătrân care avea trei feciori. În scurtă vreme i-a murit țarina, iar el a îmbătrânit şi 
mai tare. A ajuns până la urechile ţarului că undeva, peste treizeci de mări, în cea de-a treizecea ţară, 
trăieşte neînfricata Usonşa, care are apa vie, apa moartă şi merele întineririi. 

Țarul a dat un mare ospăț pentru toate feţele bisericeşti şi i-a întrebat pe toți cei de față dacă nu 
cumva se află printre ei cineva care să-i aducă apa vie, apa moartă şi merele întineririi. Nu s-a găsit 
niciunul. 

A dat apoi un ospăț pentru oşteni, dar nici dintre ei nu s-a înhămat nimeni la asemenea treabă. 
Văzând feciorii lui că tatăl a căzut pradă mâhnirii pentru că nimeni nu-i putea aduce apa vie, apa 
moartă şi merele întineririi, au cerut să meargă ei. Pe fiul cel mare îl chema Dimitri Țarevici, pe cel 
mijlociu Alexei Țarevici, iar cel mic se numea Ivan Țarevici. Ei s-au înțeles aşa: dacă pleacă unul şi 
nu mai vine, să se ducă şi al doilea, iar dacă nici al doilea nu se întoarce, să se ducă cel de-al treilea. 
S-a înfățişat ţarului fiul cel mare şi i-a spus: 

— Iubite părinte, binecuvântează-mă! Vreau să-ţi aduc apa vie, apa moartă şi merele întineririi. 
Țarul s-a bucurat nespus; l-a blagoslovit, a poruncit să i se pregătească o corabie şi i-a dat drumul să 
plece cu un amiral. Au călătorit două zile pe mare, aşa cum călătoreşte toată lumea, dar, în cea de-a 
treia zi, corabia şi-a luat zborul ca o pasăre. Ţareviciul a poruncit să fie coborâte pânzele şi să fie 
aruncate ancorele, dar nimic n-a putut opri corabia fermecată. În cea de-a patra zi, corabia s-a oprit 
lângă o insulă înaltă şi a stat acolo două zile. În cea de-a treia zi s-au hotărât țareviciul şi amiralul să 
coboare pe insulă. Au coborât şi au văzut acolo fructe, plante şi flori minunate. 

— Dacă nu ne-am fi pornit peste mări şi ţări, spre cea de-a treizecea împărăție, n-am fi văzut 
niciodată aşa ceva! zise Dimitri Țarevici. 

Umblând ei pe insulă, au văzut o mică pasăre care i-a plăcut lui Dimitri Țarevici. A vrut s-o prindă, 
dar ea zbura şi se aşeza iarăşi la câțiva paşi de el. Amiralul îi spuse: 


— Dimitri Țarevici, nu te mai ţine după ea! Eu sunt bătrân şi nu mai am putere! 

— Nu, amirale, îi răspunse acesta, în viața mea n-am văzut o asemenea pasăre şi poate nici n-am să 
mai văd. Nu mă pot despărţi de ea! Am s-o prind eu până la urmă. 

Cu cât se înverşuna mai tare țareviciul, cu atât încercările lui erau mai zadarnice. În cele din urmă îi 
spuse amiralului: 

— Du-te înapoi la corabie! Dacă nu apar şi eu în trei zile, pleacă fără mine acasă la tatăl meu, iar 
eu, dacă nu mă întorc, am să rămân acolo unde mi-a hărăzit Dumnezeu. 

Amiralul s-a întors la corabie, iar țareviciul a continuat să urmărească mica pasăre până seara târziu. 
S-a lăsat noaptea. Pasărea a zbughit-o într-un tufiş, făcându-se nevăzută. Dimitri Ţarevici a umblat 
toată noaptea, s-a rătăcit în pădure şi a zis: 

— Doamne, mai bine ai trimite asupra mea un om rău sau o fiară sălbatică! 

Când a rostit aceste cuvinte, a apărut o cărare în pădure. Ţareviciul a pornit pe acea cărare şi a ajuns 
în faţa unei colibe năpădite de muşchi. A intrat şi a văzut un moş cu o barbă lungă şi sură. Bătrânul 
îi zise: 

— Bine-ai venit, Dimitri Țarevici. Te aşteptam de multă vreme! De voie sau de nevoie ai plecat de- 
acasă? Te mistuie o mare dorință, cauţi ceva sau fugi de cineva? 

Țareviciul, după obişnuinţă, a strigat la el: 

— Drac bătrân! Nu mi-ai dat nici de mâncare, nici de băut, dar cu întrebările văd că nu te-ai sfiit să 
sari la mine! 

Bătrânul i-a aruncat o privire sălbatică: 

— Nu-mi plac cei de teapa ta! Oi fi tu fiu de ţar, dar eu sunt mai vârstnic decât tine! 

A poruncit ca țareviciul să fie dus în temniţă şi să i se dea doar puţină apă şi un funt de pâine pe zi. 
După trei zile de aşteptare, amiralul a arborat steagul negru şi s-a îndreptat către ţara sa. Când s-a 
apropiat, a poruncit să se tragă salve de tun ca să-şi anunţe sosirea. Țarul a ieşit în pridvor şi a văzut 
că era doliu pe corabie. Şi-a trimis aghiotantul: 

— Du-te şi vezi ce corabie e aceea! 

Aghiotantul a dat fuga, a aflat, s-a întors şi i-a spus ţarului că este corabia cu care plecase fiul său 
Dimitri Țarevici în căutarea apei vii, a apei moarte şi a merelor întineririi. S-a dus însuşi țarul la 
corabie. Amiralul l-a întâmpinat şi i-a căzut în genunchi: 

— Iertare, stăpâne ţar! zise el. Când am plecat, două zile corabia a mers cum trebuie, iar în cea de-a 
treia zi a început să zboare ca o pasăre. A patra zi ne-a dus în apropierea unei insule. Am coborât pe 
țărm împreună cu fiul Măriei Tale, iar pe insulă erau tot felul de fructe şi flori minunate şi cântau 
păsărelele. Fiul Măriei Tale s-a luat după o pasăre şi a dispărut împreună cu ea. 

Țarul l-a luat de mână şi a izbucnit în plâns. 

— Se vede treaba că aşa mi-a fost dat, amirale! zise regele şi se adânci şi mai mult în tristețea lui. 
După un timp, a venit la ţar cel de-al doilea fecior al său, Alexei Țarevici: 

— Binecuvântează-mă, tătucă! Unde a pierit fratele meu vreau să pier şi eu. Dar poate că voi izbuti 
să-ți aduc merele întineririi, apa vie şi pe cea moartă. 

Țarul l-a trimis cu el pe acelaşi amiral care fusese şi cu primul fecior. Două zile au mers bine, iar în 
cea de-a treia corabia lor şi-a luat zborul, precum o pasăre. Ei au coborât pânzele, au aruncat 
ancorele, dar n-au putut opri corabia. În cea de-a patra zi au coborât Alexei Ţarevici şi amiralul pe 
insulă şi totul s-a întâmplat la fel ca prima dată. Țareviciul s-a minunat de frumuseţea insulei, s-a 
luat după aceeaşi pasăre şi a ajuns în temnita aceluiaşi bătrân. 

Trecuseră deja şase zile, iar el tot nu apărea. Amiralul a arborat steagul negru şi a pornit-o către țara 
sa. S-a apropiat, a tras salve de tun. A venit la corabie însuşi ţarul. Amiralul a căzut în genunchi şi i- 
a spus: 

— Măria Ta, fă cu mine ce ştii: taie-mă, spânzură-mă, dar s-a întâmplat la fel şi de astă dată! 

Țarul a izbucnit în plâns: 

— Ce folos o să am eu de pe urma morţii tale? Oricum, asta n-o să-mi învie feciorii! Se vede că aşa 
ne-a fost hărăzit! 


A trecut câtva timp şi s-a înfățişat şi Ivan Țarevici dinaintea tatălui său, ţarul: 

— Tătucă, zise el, vreau să merg şi eu! Poate că am să mor acolo unde au murit şi frații mei, dar la 
fel de bine se poate să-ţi aduc merele întineririi, apa vie şi apa moartă. 

Tatăl a început să se roage de el: 

— Ah, iubitul meu fiu! Cum să te las? Eşti atât de tânăr şi n-ai umblat încă pe nicăieri! Eu sunt tare 
bătrân, pe mâinile cui să las împărăția? 

Cu toată stăruința lui, ţarul n-a dovedit să-l abată pe Ivan Țarevici de la hotărârea sa. În cele din 
urmă a fost nevoit să se învoiască. L-a chemat pe amiral şi i-a spus: 

— Feriți-vă cât puteți de mult de locul acela în care corabia îşi ia zborul şi pluteşte ca pasărea! 
După slujbă, Ivan Țarevici şi amiralul au pornit la drum. 

Au călătorit ei o zi, două, iar a treia zi corabia lor şi-a luat iar zborul ca o pasăre. Amiralul a vrut să 
dea poruncă să fie coborâte pânzele şi să fie aruncate ancorele. 

— Nu trebuie, amirale! zise Ivan Țarevici, las-o să zboare aşa! 

Corabia i-a dus la insula deja ştiută. Amiralul i-a spus lui Ivan Țarevici: 

— Frățiorii tăi pe insula asta au dispărut! 

— Dacă fraţii mei au dispărut aici, am să cobor şi eu la țărm! 

Au coborât amândoi pe insulă şi au văzut acelaşi lucru: tot felul de fructe minunate, tot felul de 
păsărele cântând. 

— Ah, amirale! a zis Ivan Țarevici. Dacă n-aş fi venit încoace, n-aş fi văzut niciodată asemenea 
frumuseți! 

Au umblat ei cât au umblat pe insulă şi deodată le-a ieşit în cale aceeaşi pasăre. Țareviciul a dat să 
se repeadă s-o prindă, dar amiralul i-a spus: 

— Nu te lua după ea, Ivan Țarevici! Au urmărit-o şi fraţii tăi şi au dispărut fără urmă. 

— Dacă fraţii mei s-au prăpădit din cauza acestei păsări, ori am să-i găsesc, ori am să mor şi eu! 
Întoarce-te la corabie, amirale, şi aşteaptă-mă trei luni. După ce vor trece cele trei luni, să mai 
aştepţi trei săptămâni, iar după ce vor trece şi acestea, să mai aştepţi trei zile. Dacă nici după cele 
trei zile nu voi veni, să ridici ancora şi să faci cale întoarsă! 

Amiralul s-a întors la corabie, iar Ivan Țarevici s-a luat după pasăre. S-a lăsat noaptea, pasărea a 
țâşnit în pădure şi s-a făcut nevăzută, iar Ivan Țarevici a rămas singur. A umblat cât a umblat prin 
pădure şi n-a găsit pe nimeni 

— Ah, zise el, pe-aici nu-i nici țipenie! 

Nici n-a terminat de rostit acestea, că s-a şi ivit înaintea lui o cărare pe care a pornit la drum. 
Cărarea l-a purtat până în faţa unei colibe, anume aceea la care mai înainte ajunseseră şi frații săi. 
— Slavă Ție, Doamne! Acum e altă viață: am dat peste un loc de găzduire! 

A intrat în colibă. Înăuntru şedea moşneagul cel bătrân cu barba sură şi lungă. 

— A, Ivan Ţarevici! zise acesta de cum l-a văzut intrând. Câţi ani te-am aşteptat! Credeam că n-o să 
mai vii. De voie sau de nevoie ai plecat de-acasă? Te mistuie o mare dorință, cauţi ceva sau te 
ascunzi de cineva? 

— Ah, bunicule! zise țareviciul. Nu pot să spun că de nevoie, ci mai mult din dorința mea m-am 
pornit la drum. 

— EA, uite, Ivan Țarevici, oamenii ca tine, care îi respectă pe cei mai în vârstă, ăştia îmi plac. Ți-e 
foame? Eşti obosit? 

— Da, am obosit. Am rătăcit toată noaptea prin pădure. 

Bătrânul a poruncit să apară două jilțuri şi acestea au apărut. S-au ivit şi tot felul de bucate şi de 
băuturi, dar nu s-a văzut cine le adusese. După ce au terminat de mâncat, a început să cânte muzica. 
Când muzica s-a oprit, bătrânul i-a zis: 

— Ai mâncat, ai băut, acum e timpul să te culci, iar ce-o să mai fie mâine dimineaţă, ai să vezi şi 
singur! 

Dimineaţa, când s-a trezit, Ivan Țarevici a văzut că se afla într-o cameră mare şi frumoasă, iar 
slugile mişunau în jur. Bătrânul s-a apropiat de el: 


— Scoală-te, Ivan Țarevici! E gata ceaiul. 

Ivan Țarevici a trăit la bătrân în huzur două luni, dar lui i s-a părut că nu trecuseră decât trei zile. În 
cele din urmă, bătrânul a întrebat: 

— Ei, Ivan Țarevici, încotro te-ai pornit? Pot să te ajut cu ceva? 

— Tatăl nostru este în vârstă şi a auzit că peste treizeci de mări şi treizeci de ţări stă neînfricata 
Usonşa, care are merele întineririi, apa vie şi apa moartă. Eu după toate acestea m-am pornit. 

— Ah, Ivan Țarevici, n-o să le capeţi pe toate uşor, dar dacă te ajut eu, ai să le îndeplineşti pe toate 
câte ţi le-ai pus în gând. Acum uită-te la mine! 

Ivan Ţarevici a rămas nemişcat privind la bătrân, iar acesta i-a făcut portretul şi l-a pus pe masă, cu 
creta a desenat în jurul lui o barcă, i-a dat portretul şi ceasornicul său şi i-a zis: 

— Bagă de seamă, Ivan Țarevici! O să poți dobândi apa vie, apa moartă şi merele întineririi de la 
neînfricata Usonşa numai în cel de-al doisprezecelea ceas. Când vei ajunge la curtea ei, ai să vezi că 
stau de strajă doi viteji ținând în mâini câte un drug de fier de vreo cinci sute de puduri şi nu lasă pe 
nimeni să intre. Tu să treci în ceasul al doisprezecelea, când ei dorm buştean, şi drumul de 
întoarcere potriveşte-l în aşa fel, încât să fie acelaşi ceas. După ce vei trece de ei, vei vedea în 
grădină doi lei stând unul lângă celălalt, aproape de fântânile în care se află apa vie şi apa moartă. 
Tu să păşeşti pe lângă ei fără grijă. La acea oră vor fi cufundați şi ei în somn adânc şi tu vei putea 
scoate apa din fântâni fără ca ei să te simtă. lar merele întineririi se află în palatul neînfricatei 
Usonşa. Acolo cresc nişte pomi, iar în ramurile lor atârnă merele întineririi. Tu ai să le poţi culege 
numai în acelaşi ceas. Fii cu băgare de seamă, după ce culegi merele, altceva să nu mai faci! Te rog 
foarte mult! 

De îndată ce a terminat de spus aceste vorbe, bătrânul a suflat peste el şi țareviciul s-a trezit în fața 
palatului neînfricatei Usonşa din cea de-a treizecea ţară. A văzut de departe doi viteji care păzeau 
intrarea. S-a uitat la ornic şi a văzut că era chiar ceasul al doisprezecelea, iar cei doi viteji dormeau. 
A trecut pe lângă strajă şi a văzut cei doi lei din prejma fântânilor. Şi ei dormeau. Din fântâna din 
partea stângă a luat apă moartă, din cea din dreapta apă vie şi a plecat mai departe. A intrat în palat. 
Acolo dormea Usonşa, iar alături de ea erau pomii cu merele întineririi. S-a apropiat, a cules câteva 
mere, s-a uitat la neînfricata stăpână şi s-a îndrăgostit pe dată de ea. Nu s-a putut stăpâni şi a sărutat- 
o. S-a uitat la ceas şi a văzut că mai avea doar un sfert de oră ca să ajungă la drum. Din greşeală, a 
luat ceasul frumoasei femei cu portretul acesteia, iar ceasul cu portretul său le-a lăsat acolo. A trecut 
de paza de la poartă, s-a urcat în barca lui şi a plecat. 

În clipa aceea Usonşa s-a trezit şi a strigat: 

— Cine-i necioplitul care a cutezat să intre în împărăţia mea? 

Şi-a poruncit să plece în acea clipă o poteră pe urmele lui. Când erau cât pe ce să-l ajungă, țareviciul 
s-a speriat şi a zis: 

— Ei, bunicule! În ce belea m-ai băgat! Nu mai am nicio scăpare! 

Nici n-a apucat să rostească aceste vorbe, că s-a şi trezit acasă la bătrân, pe masa lui. 

— Bun venit, Ivan Țarevici! Te aşteptam de mult timp. Ia spune, ai adus tot ce ţi-ai dorit? 

— Tot, de bună seamă! 

— Bine! îi spuse bătrânul. Dă-mi înapoi ceasul şi arată-mi portretul tău! 

El a scos portretul şi ceasul, dar acelea erau ale neînfricatei Usonşa. Ce era de făcut? 

— Păstrează acest portret! îi zise bătrânul. În rama lui se află o pungă fermecată care nu se golește 
niciodată de bani. lar acum e timpul să te întorci la corabie! Mai ai doar trei zile. 

S-a uitat Ivan Ţarevici la bătrân şi l-a podidit plânsul. 

— De ce plângi atât de amarnic, Ivan Țarevici? 

— Cum să nu plâng, bunicule? Am găsit tot ce-am căutat, numai pe fraţii mei nu! 

— Se vede treaba că doreşti să-i eliberezi! Ei sunt la mine. 

— Cum să nu doresc, dacă suntem de acelaşi sânge? 

Bătrânului i s-a făcut milă şi a poruncit să fie aduşi fraţii lui Ivan Ţarevici. Aceştia au fost aduşi de 
îndată. Cum l-au văzut pe fratele lor, au căzut în genunchi în faţa bătrânului. 


— lartă-ne, bunicule! 

Bătrânul le răspunse: 

— Nu v-aş fi iertat niciodată, dar o fac de dragul fratelui vostru. Vă iert şi vă las în libertate, să 
plecaţi în ţara voastră. 

Toţi frații i-au mulțumit bătrânului, şi-au luat rămas-bun de la el, au plecat şi în scurt timp au ajuns 
la țărm. Nu departe îi aştepta corabia lor. Amiralul, când i-a văzut, a uitat de bătrâneţea lui şi s-a 
repezit la ei. 

Şi-au pavoazat corabia şi au pornit-o spre împărăţia lor. Ivan Țarevici, după vreo două nopți 
nedormite, s-a cufundat într-un somn adânc. Fraţii au început să vorbească între ei: 

— Nu-i prea bună treaba! Noi, fraţii mai mari, n-am putut găsi nimic, iar el, mezinul, a adus totul şi 
ne-a eliberat şi pe noi! Hai să-i înlocuim merele cu mere obişnuite, iar în locul apei fermecate să 
punem apă de mare. 

Au luat merele întineririi de la Ivan Țarevici în timp ce el dormea şi au pus altele obişnuite, i-au luat 
apa vie şi apa moartă şi au pus în loc apă de mare. 

S-au întors în împărăţia lor. Amiralul a poruncit să se tragă salve de tun. Ţarului i s-a adus la 
cunoştinţă că a venit corabia cu care plecase amiralul. Țarul s-a dus el însuşi la corabie şi, când l-a 
văzut pe amiral, iar lângă acesta pe cei trei fii ai săi, a fost cuprins de o bucurie fără margini, uitând 
de bătrâneţea sa. Când au ajuns cu toţii la palat, ţarul a început să-i descoasă: 

— Cum e, copiii mei? Aţi adus ceva şi pentru mine? 

— Pentru tine, tătucă, am adus tot ce ţi-ai dorit: şi merele întineririi, şi apă moartă, şi apă vie! spuse 
Ivan Țarevici şi-i întinse apa tatălui său. 

Țarul a băut şi l-a apucat voma. A căzut la podea fără cunoştinţă de la apa aceea. Au adus doftorul şi 
acesta l-a pus pe ţar pe picioare. Ivan Țarevici scoase merele şi i le dădu: 

— Ţine, cum mănânci unul, cum te faci iarăşi tânăr! 

Tatăl a mâncat, dar n-a simţit nicio schimbare: a rămas la fel de bătrân. 

Frații mai mari i-au zis țarului: 

— Minte de îngheață apele! Noi suntem cei care am adus ce-ai poftit: apa vie, apa moartă şi merele 
întineririi. 

Tatăl a băut din apa pe care i-au dat-o fraţii cei mari şi s-a însănătoşit pe loc. A mâncat merele şi s-a 
făcut tânăr precum fiii săi. 

S-a supărat ţarul pe Ivan Țarevici şi a poruncit să vină gâdele: 

— a-l pe fiul meu, du-l în câmp şi taie-l în bucăţi, iar mie să-mi aduci paloşul mânjit cu sângele lui. 
Gâdele l-a luat pe Ivan Țarevici şi a plecat cu el pe câmp. Țareviciul vărsa lacrimi amare, iar gâdele 
şi-a dat seama că e nevinovat. Au ajuns în câmp şi Ivan Țarevici s-a rugat: 

— Nu mă ucide! Taie-mi degetul cel mic de la mâna stângă şi mânjeşte paloşul cu sânge! 

Gâdele i-a tăiat degetul mic şi a mânjit paloşul cu sânge. Ivan Țarevici i-a spus: 

— "Ține poala! Vreau să-ți mulțumesc pentru binele pe care mi l-ai făcut! 

A scos punga fermecată, a scuturat-o şi i-a umplut gâdelui poala hainei cu bani. Apoi şi-a luat 
rămas-bun şi a plecat încotro a văzut cu ochii. 

A ajuns Ivan Ţarevici în altă împărăție. Apropiindu-se de oraş, a văzut un văcar păscând vitele. 

— Hai să facem schimb de haine! îi spuse văcarului. 

— Îţi baţi joc de mine! Cum poţi schimba straiele Măriei Tale pe caftanul meu ponosit? 

Tareviciul şi-a scos straiele, i le-a dat văcarului, iar el s-a îmbrăcat cu hainele acestuia. I-a mulțumit 
şi a plecat la oraş. Mergând pe străzi, s-a apropiat de o prăvălie. Înăuntru era un negustor bătrân. S-a 
oprit în fața prăvăliei şi s-a uitat cu luare-aminte la negustor. 

— Cine eşti? îl întrebă negustorul. 

— Nu ştiu nici de unde vin, nici din ce neam mă trag, îi spuse el. 

Bătrânul a băgat de seamă că văcarul era chipeş, iar după vorbă nu părea deloc prost. L-a poftit să 
stea cu el. Bătrânul nu avea decât o singură fată, aşa că s-a bucurat să-l aibă pe ţarevici ajutor la 
prăvălia sa. Când rămânea Ivan Țarevici să vândă în prăvălie, câştigul bătrânului era uriaş. Bătrânul 


a ridicat o altă prăvălie şi l-a lăsat acolo pe ţarevici să facă negoţ. Afacerea mergea atât de bine, că 
după trei zile negustorul a mai deschis o prăvălie. Într-o zi, pe lângă prăvălia unde vindea Ivan 
Țarevici trecu un regiment de soldați. 

— Tot ce-i în prăvălie puteți să luaţi fără bani, le-a spus soldaților. 

În câteva minute, soldaţii au golit magazinul, iar Ivan Țarevici a scos punga cu bani şi a umplut 
toate sertarele cu bani de aur. 

Au venit ceilalți negustori la bătrân şi l-au întrebat: 

— Unde-ai găsit un prost ca ăsta? 

— Ce vă pasă? 

— Ne e milă de tine. Am văzut azi că a deschis prăvălia şi le-a dat soldaţilor tot ce era în prăvălie, 
fără să le ia niciun ban, iar aceştia au golit rafturile. 

— Chiar dacă spuneţi voi că toată marfa a dat-o de pomană, eu n-am avut atâta câştig cât am de 
când a venit el. 

— Mâine o să ne sculăm şi noi mai devreme şi o să-i lăsăm şi noi pe soldaţi să ia fără bani. 
Dimineaţa, negustorii s-au trezit devreme, au deschis prăvăliile şi când au trecut soldaţii, le-au spus: 
— Soldaţi, intrați şi luaţi fără bani tot ce vă pofteşte inima! 

Soldaţii au golit prăvăliile, iar negustorii au rămas fără nimic: şi fără bani, şi fără marfă. 

— Uite, spuseră negustorii, bătrânul a ajuns la sapă de lemn şi ne-a adus şi pe noi acolo! 
Neînfricata Usonşa, de când fusese Ivan Țarevici pe la ea, născuse doi băieți. Creşteau copiii ei într- 
o zi cât alții într-un an. Când au împlinit cinci ani, mama lor i-a dat la învăţătură. Colegii lor râdeau 
de ei pentru că cei doi fraţi nu aveau tată. Copiii s-au simţit jigniți şi au venit acasă plângând. 

— De ce plângeţi, copilaşii mei? i-a întrebat mama. 

— Cum să nu plângem, când toţi copiii ne spun că noi nu avem tată? 

Ea a suspinat, a izbucnit în lacrimi şi le-a spus: 

— Aveţi şi voi tată, numai că e departe, peste treizeci de țări şi treizeci de mări, în cea de-a treizecea 
împărăție! Este fiul țarului de acolo, iar numele lui este Ivan Țarevici şi-i tare mândru la chip... 
Copiii au început să se roage de ea: 

— Îngăduie-ne, mămucă, să mergem să-l căutăm pe tătuca! 

Ea a pregătit o corabie şi a plecat împreună cu cei doi fii ai săi să-l caute pe Ivan Ţarevici. 

Au ajuns în cea de-a treizecea împărăție şi au trimis la ţar un sol cu o scrisoare: „Predaţi-mi-l pe 
Ivan Țarevici, că altfel vă pârjolesc toată ţara, iar pe voi vă iau zălog”. 

Drumul de la corabia ei până la palatul ţarului a fost aşternut cu postav roşu. Țarul şi-a chemat fiii: 
— Tubiţii mei copii, care dintre voi se face vinovat faţă de Usonşa? Vinovatul trebuie să plece la ea. 
Dimitri Țarevici s-a îmbrăcat în straie scumpe şi a plecat spre ei. Când l-au văzut, copiii au strigat: 
— Mămucă, ăsta nu-i oare tătuca nostru? 

— Nu, spuse ea, el este fratele tatălui vostru. Numai pentru că se dă drept tatăl vostru şi se face 
vinovat față de mine. 

— Ce ne porunceşti să facem cu el? o întrebară copiii. 

Ea le răspunse: 

— Cum apare, puneţi mâna pe el şi daţi-i două sute cincizeci de ciomege. 

De îndată ce a ajuns la ei Dimitri Țarevici, copiii l-au înhăţat şi i-au dat două sute cincizeci de 
lovituri. 

Usonşa trimise solul cu o altă scrisoare: „Predaţi-mi-l pe Ivan Țarevici, că altfel vă trec prin foc 
întreaga împărăție, iar pe voi vă iau zălog”. 

Țarul şi-a chemat din nou fiii: 

— Să plece acela care s-a făcut vinovat faţă de ea. 

Alexei Țarevici şi-a pus cele mai frumoase straie şi a plecat spre corabia neînfricatei. Copiii o 
întrebară: 

— Mămucă, ăsta nu-i oare tătuca nostru? 

— Nu, el este fratele tatălui vostru. 


Şi pe acesta l-au înhăţat şi l-au cinstit cu două sute cincizeci de ciomege. 

Usonşa îl ceru din nou pe Ivan Țarevici. Când ţarul a primit scrisoarea, Dimitri Țarevici şi Alexei 
Țarevici au căzut în genunchi la picioarele părintelui lor. 

— Iartă-ne, tată, fratele nostru mai mic este cel care a adus apa vie, apa moartă şi merele întineririi, 
iar noi n-am adus nimic. Mai mult, el ne-a eliberat din temniță. 

— De unde să-l luăm acum, a întrebat ţarul, când eu i-am poruncit gâdelui să-l taie în bucățele? 

Au chemat gâdele. 

— Dacă tu, îi spuse ţarul, l-ai tăiat în bucăţi pe fiul meu, adu-mi aici bucăţile! 

Gâdele a căzut în genunchi. 

— Eu nu l-am ucis pe fiul Măriei Tale, spuse el. Doar i-am retezat degetul cel mic de la mâna 
stângă. 

Țarul l-a ridicat, l-a îmbrăţişat şi i-a dat grad de general. A trimis iscoade prin toate cătunele şi prin 
toate oraşele ca să-l caute. 

Au ajuns iscoadele chiar în oraşul în care se aciuase Ivan Țarevici. Au aflat că un negustor are un 
om de încredere minunat căruia îi lipseşte un deget şi că a doua zi urma să fie nuntă: bătrânul 
negustor dorea să-l însoare cu fiica sa. Au venit trimişii țarului la ajutorul negustorului şi au 
observat că nu avea degetul mic de la mâna stângă. L-au luat şi l-au dus cu ei. Prin oraş a început să 
se zvonească: „Musai trebuie să fie un bandit care a făcut o fărădelege şi a fugit”. 

L-au adus pe ţarevici la tatăl său. Când l-au văzut cei doi frați ai săi, s-au aruncat la picioarele lui 
împreună cu tatăl său şi au început să-i ceară iertare: 

— Ce nevoie aveți de mine? Ba nu v-am fost de niciun folos, ba acum aveți nevoie de mine! 

Țarul i-a spus: 

— Neînfricata Usonşa ne cere să te predăm. 

— Ah, Doamne, în ce necaz am fost până acum, dar ce-o să mai fie de acum încolo... 

I-au adus straie pe măsură şi-au vrut să-l îmbrace. 

— N-am nevoie de straiele voastre, daţi-mi un caftan prost. 

I-au dat un caftan ponosit şi nişte târlici din curmei de tei. El s-a mânjit cu funingine şi a plecat. 
Când se apropia de corabia Usonşei, copiii au spus: 

— Ce sperietoare ne-a trimis ţarul! 

— Nu, copii, acesta este tătuca vostru! Descălţaţi-l, dezbrăcaţi-l şi spălați-l cum se cuvine! 

Când a ajuns în dreptul lor, copiii l-au luat, l-au descălţat, l-au dezbrăcat şi l-au spălat. Usonşa le-a 
dat straie frumoase şi le-a poruncit să îl îmbrace. După ce l-au îmbrăcat, l-au adus la mama lor. 
Aceasta i-a spus: 

— Tu ai fost în palatul meu, aşa că fă bine şi însoară-te cu mine! 

Bucuria a fost nespusă. Ivan Ţarevici a luat-o de mână pe Usonşa, a adus-o la tatăl lui şi i-a spus: 

— Iată, tătucă, ea este soaţa care mi-a fost sortită. 

Țarul s-a bucurat. 

Se înţelege că ţarul nu avea nevoie să mai facă bere sau vin, pentru că toate erau pregătite. Au făcut 
nunta, iar după aceea Ivan Țarevici şi-a lăsat frații cu tatăl lor şi a plecat la Usonşa împreună cu 
copiii. 

Mai trăiesc şi acum acolo. 


Ivan Țarevici şi Poleninul cel bălai 
poveste rusească 


Într-o oarecare ţară, în nu se ştie ce împărăție, trăia un ţar care avea trei fiice şi un fiu pe nume Ivan 
Țarevici. Țarul a îmbătrânit şi a murit, iar Ivan a moştenit coroana. 

Auzind acest lucru, regii vecini au adunat oşti nenumărate şi au pornit război împotriva lui. Ivan 
Țarevici nu ştia pe unde să scoată cămaşa. A venit la surorile lui şi le-a întrebat: 


— Surioarele mele dragi, ce să mă fac? Toţi regii s-au ridicat la război împotriva mea. 

— Ah, viteazule! De ce te temi? Uite, Poleninul cel bălai de treizeci de ani se luptă cu Baba laga 
Picior de Aur. De treizeci de ani n-a coborât de pe cal şi nu ştie ce-i odihna. Iar tu n-ai văzut încă 
NIMIC ŞI te-ai şi speriat. 

Ivan Țarevici în aceeaşi clipă şi-a înşeuat calul, şi-a pus armura, şi-a luat paloşul fermecat, lancea şi 
cravaşa de mătase, s-a închinat şi a plecat la luptă. Cu spada şi cu lancea a culcat la pământ toate 
oştirile duşmane, s-a întors la palat, s-a culcat şi a dormit neîntors trei zile şi trei nopți. În cea de-a 
patra zi s-a trezit, a ieşit în pridvor, s-a uitat peste câmpul cel întins şi a văzut că regii duşmani au 
adunat oştiri şi mai numeroase şi-au ajuns cu ele până sub zidurile cetăţii. 

S-a întristat țareviciul şi s-a dus iar la surorile sale: 

— Vai, surioarelor, ce să mă fac? O oştire am învins-o şi acum, iată, alta mai mare decât prima 
amenință la poartă. 

— Ce fel de viteaz eşti tu? O zi ai luptat şi trei ai dormit! Cum poate Poleninul cel bălai să lupte cu 
Baba Iaga Picior de Aur de treizeci de ani fără să se dea jos de pe cal şi fără să ştie ce este odihna? 
Ivan Ţarevici s-a dus în grajdul cel de piatră albă, a înşeuat un cal voinicesc, şi-a pus armura, şi-a 
încins spada fermecată, într-o mână a luat lancea, iar în cealaltă cravaşa de mătase, s-a închinat şi a 
plecat la luptă împotriva duşmanului. 

Cum se repede şoimul la un cârd de gâşte, de lebede sau de rațe, aşa s-a aruncat şi Ivan Țarevici 
asupra oştirii duşmane. Nu atât o lovea el, cât o călca în picioare calul. A spulberat toată armata, s-a 
întors acasă, s-a culcat şi a dormit neîntors şase zile şi şase nopți. 

În cea de-a şaptea zi s-a trezit, a ieşit în pridvor şi a privit câmpia cea întinsă. Regii vecini 
adunaseră şi mai mare oştire decât în primele două dăţi şi înconjuraseră întreaga cetate. 

S-a dus iarăşi Ivan Ţarevici la surorile sale: 

— Surioarele mele dragi, ce să mă mai fac? Am răpus două oştiri şi iată, o a treia a ajuns deja până 
la ziduri. 

— Ce mai viteaz eşti şi tu! O zi ai luptat şi şase ai dormit ca buşteanul. Cum poate Poleninul cel 
bălai să lupte cu Baba Iaga Picior de Aur de treizeci de ani, fără să coboare de pe cal şi fără să ştie 
ce este aceea odihnă? 

Tareviciului i-a căzut greu acest răspuns. S-a dus în grajd, l-a înşeuat pe bunul său cal, şi-a pus 
armura, şi-a încins spada fermecată, a luat lancea într-o mână şi cravaşa de mătase în cealaltă şi a 
pornit împotriva duşmanilor. 

Ca un şoim viteaz care se aruncă asupra unui cârd de gâşte, de lebede sau de rațe, aşa s-a avântat 
Ivan Țarevici asupra oştirii duşmane. Pe mulţi i-a tăiat el, dar pe cei mai mulți i-a călcat calul în 
picioare. A spulberat uriaşa oştire duşmană, s-a întors acasă, s-a culcat şi a dormit adânc nouă zile şi 
nouă nopți. 

În cea de-a zecea zi s-a trezit, şi-a adunat toţi miniştrii şi le-a spus: 

— Miniştrii mei, m-am gândit să plec în ţări străine să-l văd pe Poleninul cel bălai. Vă las vouă în 
grijă toate treburile țării, să judecaţi şi să faceţi dreptate. 

După asta şi-a luat rămas-bun de la surori, a încălecat pe cal şi s-a aşternut la drum. A mers el cât a 
mers, până a ajuns într-o pădure în care a văzut o izbă. Acolo trăia un bătrân. Ivan Țarevici a intrat. 
— Bună vreme, moşule! 

— Bună să-ţi fie inima, ţarevici rus! Încotro te-ai pornit? 

— ÎL caut pe Poleninul cel bălai. Nu ştii unde se află? 

— Eu nu, dar am să-mi strâng slugile credincioase şi am să le întreb pe ele. 

Bătrânul a ieşit pe prispă, a sunat dintr-o goarnă de argint şi deodată au început să sosească în zbor 
păsări din toate părţile. Întreg cerul l-au acoperit ca un nor negru. 

Bătrânul a scos un şuierat şi, cu glas tunător, a întrebat zburătoarele: 

— Păsări călătoare, slugile mele credincioase, n-aţi văzut, n-aţi auzit despre Poleninul cel bălai? 

— Nu! Nici cu văzul n-am văzut, nici cu auzul nu am auzit! 


— EI, ţareviciule Ivan, îi spuse bătrânul, du-te acum la fratele meu cel mare, poate îţi spune el ceva. 
Ia acest ghem şi aruncă-l în faţa ta. Încotro se va rostogoli, într-acolo să-ţi îndrepți calul. 

Ivan "Țarevici a încălecat pe calul său cel breaz, a aruncat ghemul şi a plecat în urma acestuia. 
Pădurea se făcea din ce în ce mai deasă şi mai întunecoasă. S-a apropiat țareviciul de o izbă, a intrat 
pe uşă şi l-a întâmpinat un bătrân cu părul alb-coliliu. 

— Bună vreme, moşule! 

— Bună să-ţi fie inima, ţarevici rus! Încotro ai apucat-o? 

— ÎL caut pe Poleninul cel bălai. Nu ştii cumva unde se află? 

— Aşteaptă, am să-mi adun slugile cele credincioase şi am să le întreb. 

A ieşit pe prispă, a sunat dintr-o trompetă de argint şi s-au adunat din toate părțile tot felul de 
lighioane. Bătrânul le-a întrebat cu glas tunător: 

— Slugile mele credincioase, fiare rătăcitoare, n-aţi văzut cumva, n-aţi auzit ceva de Poleninul cel 
bălai? 

— Nu, au răspuns animalele. Nici cu văzul n-am văzut, nici cu auzul n-am auzit. 

— la număraţi-vă, poate că n-au venit toți. 

Jivinele s-au numărat: lipsea lupoaica cea chioară. 

Bătrânul a trimis s-o caute şi, după ce a fost adusă, bătrânul o întrebă: 

— la spune-mi, lupoaică chioară, nu-l ştii cumva pe Poleninul cel Blond? 

— Cum să nu-l ştiu, dacă eu pe lângă el îmi duc traiul? El îşi răpune duşmanii, iar eu mă înfrupt cu 
hoiturile lor. 

— Unde-i el acum? 

— În câmpia cea întinsă, pe colina cea mare; doarme în cort. S-a luptat cu Baba Iaga Picior de Aur, 
iar după luptă doarme de douăsprezece zile şi douăsprezece nopți. 

— Du-l într-acolo pe Ivan Țarevici. 

Lupoaica a luat-o la goană, iar țareviciul — călare după ea. S-a apropiat de marea colină, a intrat în 
cort şi a văzut că Poleninul cel bălai dormea neîntors. „Surorile mele spuneau că luptă fără odihnă, 
iar el s-a culcat de douăsprezece zile şi nopţi! Să nu mă-ntind oare lângă el?” 

S-a gândit cât s-a gândit şi s-a culcat şi el alături. Deodată intră în cort o păsăruică. Se roti deasupra 
căpătâiului şi zise: 

— Trezeşte-te, Polenin bălai, şi dă-l morții pe fratele meu Ivan Țarevici. Dacă nu, se va trezi şi te va 
ucide el. 

Ivan Țarevici s-a ridicat, a prins pasărea, i-a smuls piciorul drept, i-a dat drumul din cort şi s-a 
culcat la loc. 

Nu a apucat nici să adoarmă, când iată că veni o a doua pasăre. Se învârti deasupra căpătâiului şi 
zise: 

— Trezeşte-te, Polenin bălai, şi dă-l morții cumplite pe fratele meu Ivan Țarevici; dacă nu, te va 
ucide el când se va trezi. 

Ivan Țarevici a prins pasărea, i-a smuls aripa dreaptă, a aruncat-o din cort şi s-a culcat iarăşi. 

Nu după mult timp veni a treia păsăruică, se învârti deasupra capului şi zise: 

— Trezeşte-te, Polenin bălai, şi dă-l morţii nemiloase pe fratele meu Ivan Țarevici; dacă nu, te va 
ucide el când se va trezi. 

Ivan a sărit, a prins pasărea, i-a rupt ciocul, a aruncat-o afară, s-a culcat şi a adormit. 

A venit vremea şi s-a trezit Poleninul cel bălai. Se uită şi vede că, alături de el, era întins un viteaz 
necunoscut. A pus mâna pe paloş şi a vrut să-l ucidă, dar s-a oprit. „Nu”, s-a gândit. „EI a venit când 
eu dormeam şi nu m-a umplut de sânge. Nu-i nici pentru mine un lucru de cinste să-l ucid în somn. 
Cel care doarme e ca şi mort. Mai bine să-l trezesc.” 

L-a trezit pe Ivan Ţarevici şi l-a întrebat: 

— Eşti om bun sau rău? Spune: cum te cheamă şi de ce ai venit aici? 

— Mă cheamă Ivan Țarevici şi am venit să te văd, să-mi încerc puterile cu tine. 


— Eşti al naibii de curajos, ţareviciule! Ai intrat în cort fără să mă întrebi, ai dormit fără învoire. Aş 
putea să te dau morţii pentru asta. 

— Ei, Polenin bălai, nu spune hop până nu ai sărit. Ai răbdare! Tu ai două mâini, dar nici pe mine 
nu m-a născut mama ciung. 

Au încălecat pe cai, s-au încontrat, dar atât de puternic, încât lăncile lor s-au fărâmat în bucăţi, iar 
vitejii lor cai au căzut în genunchi. 

Ivan Țarevici l-a smuls pe Poleninul cel bălai din şa şi a ridicat deasupra lui paloşul ascuţit. 
Poleninul a început să se roage: 

— Nu-mi pierde viața! Voi fi fratele tău mai mic şi te voi respecta ca pe un tată. 

Ivan Țarevici l-a apucat de mână, l-a ridicat de la pământ, l-a sărutat şi l-a numit fratele său mai 
mic. 

— Am auzit, frate, că lupți de treizeci de ani cu Baba laga Picior de Aur, dar nu ştiu din care 
pricină. 

— Are o fiică frumoasă. Vreau s-o iau de nevastă. 

— EFi, dacă e să fim prieteni, a spus țareviciul, atunci să ne ajutăm şi la rău! 

Au încălecat pe cai şi au ieşit în câmp. Baba Iaga Picior de Aur a scos la iveală o oştire nenumărată. 
Cum şoimii cei ageri se reped la un stol de porumbei, tot aşa cei doi viteji puternici s-au aruncat 
asupra oştirii duşmane. Lovind cu paloşele şi cu suliţele, au pus la pământ mii de luptători. 

Baba Iaga a luat-o la fugă, iar Ivan Ţarevici după ea. Era cât pe ce s-o ajungă, când ea a ridicat o 
placă de tuci neînchipuit de grea şi s-a făcut nevăzută sub pământ. 

Ivan Ţarevici şi Poleninul cel bălai au cumpărat o mulțime de boi, au început să-i taie, să-i jupoaie 
şi să facă din pieile lor curele. Din aceste curele au împletit un odgon atât de lung, încât un capăt era 
aici, iar altul pe lumea cealaltă. 

Îi spuse țareviciul Poleninului bălai: 

— Dă-mi drumul în prăpastie, dar odgonul nu-l scoate afară, ci aşteaptă. Când am să smucesc de 
odgon, atunci să-l tragi! 

Poleninul cel bălai l-a coborât pe fundul prăpastiei, Ivan Țarevici s-a uitat în jur şi a plecat în 
căutarea Babei laga. 

A mers cât a mers şi a dat cu ochii de nişte croitori care stăteau după gratii. 

— Ce faceţi aici? 

— Coasem soldaţi pentru Baba Iaga Picior de Aur. 

— Şi cum îi coaseţi? 

— Aşa bine! Cum împungi cu acul, cum iese cazacul, încalecă pe cal şi pleacă la luptă împotriva 
Poleninului bălai. 

— Măi, fraţilor, repede îi faceți, dar nu prea sunt de nădejde. la aşezați-vă în rând, să vă învăţ eu 
cum se face! 

Croitorii s-au adunat pe un singur rând, iar Ivan Țarevici şi-a învârtit paloşul prin văzduh şi le-a 
retezat tuturor capetele. După ce i-a ucis pe croitori, a plecat mai departe. A mers cât a mers şi a dat 
de nişte cizmari care stăteau după gratii. 

— Ce faceţi aici? 

— Facem oşteni pentru Baba Iaga Picior de Aur. 

— Cum îi faceţi? 

— Iată cum: la fiecare împunsătură, iese un soldat cu puşca. Încalecă şi pleacă la război împotriva 
Poleninului bălai. 

— EI, fraților! Repede îi mai faceți, dar fără spor. Aşezaţi-vă în rând, să vă învăţ eu cum să faceți 
mai bine. 

Ei s-au adunat pe un rând, Ivan Țarevici şi-a rotit paloşul prin văzduh şi le-a retezat capetele. După 
ce i-a ucis, a plecat mai departe. Nu se ştie cât a mers. Mult? Puțin? Dar a ajuns într-un mare oraş. 
Acolo se înălța un palat împărătesc în care era fata Babei laga. Fecioara l-a zărit de la fereastră pe 
bunul viteaz. I-au plăcut cârlionții lui negri, ochii de şoim, sprâncenele de samur, statul de voinic şi 


l-a chemat la ea. L-a iscodit încotro se duce şi pentru ce. El i-a spus că o caută pe Baba laga Picior 
de Aur. 

— Ah, Ivan Țarevici! Eu sunt fiica ei. Ea acum doarme buştean şi nu se trezeşte douăsprezece zile 
şi nopți. 

Zicând acestea, l-a scos din oraş şi i-a arătat drumul. 

Ivan Țarevici a plecat spre Baba laga Picior de Aur, a găsit-o dormind, a lovit-o cu paloşul şi i-a 
retezat capul. Acesta s-a rostogolit şi a rostit: 

— Mai loveşte-mă, Ivan Țarevici! 

— Ajunge şi o singură lovitură de voinic, i-a răspuns țareviciul. S-a întors la palat, la preafrumoasa 
fată, şi s-a aşezat cu ea la masa de stejar acoperită cu față de masă albă. După ce a mâncat şi a băut 
bine, a întrebat-o: 

— Mai este cineva pe lume mai puternic decât mine şi mai frumoasă decât tine? 

— Ah, Ivan Țarevici! Ce frumuseţe sunt eu? Dincolo de nouă mări şi nouă ţări, în cea de-a treizecea 
împărăție, trăieşte țarul-şarpe, care are o fată cu adevărat frumoasă. Ea şi-a spălat picioarele, iar eu 
cu apa aceea mi-am dat pe față! 

Ivan "Țarevici a luat-o de mână pe frumoasa fată, a condus-o la locul unde atârna odgonul şi a 
smucit de el, dându-i de veste Poleninului bălai că s-a întors. Poleninul a tras de odgon şi i-a ridicat 
sus pe Ivan Țarevici şi pe frumoasa fată. 

— Bună ziua, Polenin bălai! i-a spus Ivan Țarevici. lată, ţi-am adus logodnica! Bucuraţi-vă şi trăiţi 
fără griji, iar eu mă duc în Ţara Şerpilor! 

A încălecat pe calul său de voinic, şi-a luat rămas-bun de la Poleninul cel bălai şi de la logodnica lui 
şi a plecat în goană peste nouă ţări. 

Nu se ştie dacă a umblat mult sau puţin, repede sau încet, căci povestea repede se povesteşte, dar 
treaba alene se face. Se ştie însă că a ajuns în Ţara Şerpilor, l-a ucis pe ţarul-şarpe, a eliberat-o pe 
frumoasa prinţesă şi s-a însurat cu ea. Apoi s-a întors cu tânăra-i soţie la el în ţară şi au început să 
trăiască şi avuţia să-şi sporească. 


Ivan Sucenko şi Poleninul cel bălai 
poveste rusească 


La mare, la ocean, pe insula Buion este un taur fript, iar lângă el, ceapă tocată. Treceau pe acolo trei 
voinici viteji, au intrat, s-au înfruptat şi au plecat mai departe, lăudându-se că au fost în acel loc şi s- 
au ospătat bine, ca muierea de la țară cu pâine. Povestea urmează abia acum. 

Într-o ţară îndepărtată, într-o împărăție uitată, era odată un ţar care trăia pe un loc întins ca-n palmă 
şi nu avea copii. A venit într-o zi la el un cerşetor. Țarul îl întrebă: 

— Nu ştii ce-aş putea face să am şi eu copii? 

Acesta îi răspunse: 

— Adună copii de şapte ani, fete şi băieți, şi pune-le pe fete să toarcă fire, iar pe băieţi să 
împletească din ele năvod, totul într-o singură noapte. Porunceşte apoi să fie pescuită în mare cu 
acel năvod o plătică argintie cu aripioare de aur şi dă-i-o țarinei s-o mănânce. 

Țarul a făcut întocmai cum i-a spus cerşetorul: firele au fost toarse de fetiţe, năvodul împletit de 
băieţi, a fost prins peştele cu aripioare de aur şi dat bucătăresei să-l pregătească. Aceasta l-a curăţat, 
l-a spălat, a aruncat matele la câine, apa în care a spălat plătica a dus-o celor trei iepe din grajd, a 
ros oasele, iar peşele i l-a dat țarinei să-l mănânce. Şi s-a întâmplat ca în acelaşi timp să nască şi 
țarina, şi bucătăreasa câte un fiu. Tot atunci a fătat şi căţeaua un fiu, iar cele trei iepe câte un mânz. 
Țarul le-a dat nume la toți: pe fiul său l-a numit Ivan Țarevici, pe fiul bucătăresei Ivan Povarenko, 
iar pe fiul căţelei Ivan Sucenko. 

Creşteau cei trei într-o zi cât alţii într-un an. Ivan Sucenko l-a trimis pe Ivan Țarevici la ţar, zicându- 
i: 


— Du-te la tatăl tău şi roagă-l să ne dea voie să încălecăm cei trei cai aduşi pe lume de cele trei iepe 
şi să ne plimbăm şi noi puţin prin ținut. 

Țarul şi-a dat încuviințarea. Au pus şeile pe cai, au încălecat, au ieşit din oraş şi s-au vorbit că, decât 
să trăiască la curtea ţarului, mai bine s-ar duce în cele ţări străine. Zis şi făcut! Au cumpărat fier, şi- 
au făcut câte un buzdugan cam de nouă puduri şi au dat pinteni cailor. 

După puțin timp, le spuse Ivan Sucenko: 

— Cum să ne continuăm drumul, fraţilor, dacă n-avem între noi pe unul mai mare, de care să 
asculte ceilalți? Trebuie să ne alegem un frate mai mare! 

Ivan Țarevici le spuse că pe el l-a numit ţarul „frate mai mare”, iar Sucenko stărui că trebuie să se 
întreacă. Au hotărât să tragă câte o săgeată. A tras întâi Ivan Țarevici, după el Ivan Povarenko, iar la 
urmă de tot a tras şi Ivan Sucenko şi au pornit în căutarea săgeților. 

N-au mers nici prea mult, dar nici prea puţin şi au găsit săgeata ţareviciului. Ceva mai încolo era şi 
săgeata lui Povarenko, numai săgeata lui Sucenko nu era pe nicăieri. Au mers ei cale lungă, până au 
ajuns după nouă țări şi mări, în cea de-a treizecea împărăție, unde au găsit şi săgeata lui Ivan 
Sucenko şi au hotărât ca Ivan Țarevici să fie mezinul, Povarenko fratele mijlociu, iar Ivan Sucenko 
fratele cel mare. 

Au purces iarăşi la drum. În faţa lor se deschidea stepa, iar în stepă era întins un cort. Lângă cort 
aştepta un cal care mânca grâu şi bea mied. Ivan Sucenko îi zise mezinului: 

— Mergi şi află cine-i în acel cort! 

Ivan Țarevici a intrat în cort şi a văzut că pe pat era întins Poleninul cel bălai. Acesta l-a lovit pe 
Ivan Ţarevici în frunte cu degetul cel mic, iar țareviciul s-a prăbuşit la pământ. Poleninul cel bălai 1l- 
a aruncat sub pat. Văzând că fratele cel mic nu se mai întoarce, Ivan Sucenko l-a trimis pe cel 
mijlociu. Şi cu el s-a întâmplat la fel ca şi cu fratele cel mic: a fost aruncat şi el sub pat. Ivan 
Sucenko a aşteptat cât a aşteptat, şi-a pierdut răbdarea şi s-a dus singur în cort. L-a lovit cu ghioaga 
pe Poleninul cel bălai atât de tare, încât acesta a căzut fără simţire. Ivan Sucenko l-a scos afară şi 
vântul proaspăt l-a readus la viaţă. 

Poleninul cel bălai se rugă: 

— Nu mă ucide! la-mă cu tine ca pe cel mai mic frate! 

Ivan Sucenko l-a cruțat. Şi cei patru frați s-au aşternut împreună la drum prin păduri dese şi prin 
bălării, până ce au dat de o casă cu două caturi şi cu acoperişul de aur. Au intrat în acea casă. Peste 
tot ordine şi curăţenie, mesele încărcate de bunătăţi şi vinuri scumpe, dar în casă nici țipenie de om. 
S-au gândit ei cât s-au gândit şi în cele din urmă au hotărât să rămână acolo câteva zile. Dimineaţa, 
trei dintre frați au plecat la vânătoare, iar pe Ivan Țarevici l-au lăsat acasă. 

Mezinul a gătit, a pus masa şi apoi s-a aşezat pe laviţă ca să tragă din pipă. Cum stătea el aşa, numai 
ce vede că soseşte un bătrân într-o piuă şi cere de pomană. Țareviciul îi dădu o pâine, dar moşului 
nu de pâine îi era. L-a agăţat pe ţarevici de un cârlig şi l-a băgat în piuă, i-a tăiat o fâşie de piele de 
pe spate, a frecat-o cu cârpa de spălat podele şi a ascuns-o sub duşumea. 

Fraţii s-au întors de la vânătoare şi l-au întrebat: 

— N-a fost nimeni pe-aici? 

— Eu n-am văzut pe nimeni! Dar voi? 

— Nu, nici noi n-am văzut! 

A doua zi a rămas acasă Ivan Povarenko, iar ceilalți au plecat la vânătoare. După ce a terminat de 
gătit, Povarenko s-a aşezat la laviţă şi a început să fumeze din pipă. Numaidecât, iată că soseşte şi 
moşul în piuă să ceară de pomană. Povarenko îi întinse o chiflă, dar moşului nu de chiflă îi ardea: l- 
a prins cu un cârlig pe flăcău, l-a tras în piuă şi 1-a scos de pe spate o fâşie de piele, până la umeri. A 
frecat-o cu cârpa de spălat pe jos şi apoi a ascuns-o sub podele. Când s-au întors fraţii de la 
vânătoare, l-au întrebat: 

— N-a fost nimeni pe la tine? 

— Eu n-am văzut pe nimeni! Dar voi? 

— Nu, nici noi n-am văzut pe nimeni. 


A treia zi a rămas acasă Poleninul cel bălai. După ce a terminat de gătit mâncarea, s-a aşezat pe 
laviţă şi a început să tragă din pipă. Iarăşi veni moşul cu piua şi-i ceru de pomană. Poleninul cel 
bălai îi întinse o chiflă, dar moşul nu după aşa ceva venise. ÎI prinse cu un cârlig, îl trase în piuă şi-i 
tăie de pe spate o fâşie de piele, până la umeri. O şterse cu cârpa de spălat pe jos şi o ascunse sub 
podele. 

S-au întors şi fraţii de la vânătoare: 

— N-ai văzut pe nimeni? 

— Nu, eu n-am văzut! Aţi văzut voi pe cineva? 

— Nu, nici noi! 

În cea de-a patra zi a rămas acasă Ivan Sucenko. A pregătit mâncarea şi apoi s-a aşezat pe laviţă şi a 
început să fumeze o pipă. Din nou a venit moşneagul în piuă şi a cerut de pomană. Sucenko îi 
întinse o chiflă, dar moşul nu pentru asta venise. L-a apucat cu cârligul, l-a tras în piuă şi piua s-a 
spart. Sucenko l-a apucat pe moş de cap, l-a târât până la un buştean, a despicat buşteanul, a vârât 
capul moşului în despicătură şi apoi s-a întors în casă. 

Pe drumul de întoarcere, fraţii vorbeau între ei: 

— Fraților, vouă nu vi s-a întâmplat nimic? întrebă Ivan Țarevici. Mie mi s-a lipit cămaşa de spate. 
— Nici nouă nu ne e bine! Nu ne putem atinge de spate! Moşneagul acela blestemat! Sunt 
încredinţat că l-a jupuit şi pe Sucenko. 

Au ajuns acasă şi l-au întrebat pe Ivan Sucenko: 

— Cum e, frate? N-a fost nimeni pe la tine? 

— A fost un cerşetor şi l-am miluit eu în felul meu. 

— Ce i-ai făcut? 

— Am despicat un buştean şi i-am băgat capul în despicătură. 

— Hai să-l vedem! 

Au venit să-l vadă pe moş, dar ia-l de unde nu-i! Se vede treaba că s-a zbătut, s-a răsucit şi a plecat 
cu tot cu buştean pe celălalt tărâm, iar acolo se întorcea la casa lui cu acoperişul de aur. 

Fraţii au pornit-o pe urmele lui. Au mers ei cale lungă, până au ajuns la un munte. Acolo au văzut o 
uşă. Au deschis-o şi au văzut îndărătul ei o bortă adâncă. Au legat un bolovan de frânghie şi i-au dat 
drumul în jos. După ce bolovanul a ajuns pe fund, l-au tras afară şi l-au legat de frânghie pe Ivan 
Sucenko. Acesta le zise: 

— După trei zile, când veți simţi că smucesc de frânghie, să mă scoateţi afară! 

L-au coborât pe celălalt tărâm. El şi-a amintit de cele trei prințese răpite şi duse acolo de trei zmei. 
— Mă duc să le caut! îşi zise. 

A mers el cât a mers şi a dat de o casă cu două caturi. De acolo a ieşit o fecioară. 

— Ce cauţi, rusule, în preajma casei noastre? 

— Dar de ce mă întrebi? Dă-mi mai întâi apă să mă spăl pe ochi, omeneşte-mă şi numai după aceea 
să mă întrebi! 

Fata i-a adus apă, i-a dat de mâncare şi de băut şi l-a condus la prinţesă. 

— Ziua bună, prințesă! 

— Bună să-ți fie inima, viteazule! Ce vânt te-aduce pe aici? 

— Am venit după tine. Vreau să mă lupt cu soțul tău! 

— N-ai să mă poţi lua tu de-aici! Soţul meu e mult mai puternic! Are şase capete! 

— Eu am unul singur, dar nu mă dau bătut! 

Prinţesa l-a ascuns după uşă, pentru că se întorcea zmeul. 

— Aici miroase a carne de rus! zise zmeul de cum intră pe uşă. 

— Ţi se pare! Ai zburat prin Rusia şi ai răvăşit oasele ruseşti! îi zise prinţesa, îi aduse de mâncare şi 
suspină adânc. 

— De ce oftezi, dragoste, atât de adânc? o întrebă zmeul. 

— Cum să nu oftez? E al patrulea an de când stau cu tine şi nu mi-am văzut nici părintele, nici 
mama! Ce-ai face dacă ar veni la noi cineva din rudele mele? 


— Ce-aş face? Aş bea şi chefui cu el. 

La aceste vorbe, Ivan Sucenko ieşi de după uşă. 

— A, Sucenko! Bună ziua! De ce ai venit? Să ne batem sau cu gânduri de pace? 

— Hai să ne batem, zmeule! Suflă să-ți faci ghioagă! 

Zmeul suflă şi-i apăru în mână o ghioagă de tuci cu ţepi de argint, iar Sucenko a suflat şi s-a trezit 
cu o ghioagă de argint şi ţepi de aur. 

I-a dat Ivan Sucenko o singură lovitură zmeului şi l-a ucis pe loc. Trupul i l-a ars, iar cenuşa a 
împrăştiat-o în vânt. Prinţesa i-a dat un inel. El l-a luat şi a purces mai departe. 

A mers cât a mers, până ce a dat de o altă casă cu două caturi. I-a ieşit înainte o fată şi l-a întrebat: 
— Ce cauţi, rusule, prin preajma casei noastre? 

— Mai întâi adu-mi apă să mă spăl pe ochi, ospătează-mă şi abia după aia întreabă-mă! 

Fata i-a adus apă, i-a dat de mâncare şi de băut şi l-a condus la prinţesă. 

— Ce vânt te-aduce pe aici? îl întrebă prinţesa. 

— Am venit după tine. Vreau să mă lupt cu soțul tău! 

— Ce să lupți cu soţul meu!? El este mult mai puternic decât tine şi are nouă capete! 

— Eu am unul singur, dar mă voi lupta cu zmeul! 

Prinţesa l-a ascuns după uşă. A venit zmeul. 

— Aici miroase a carne de rus! 

— ŢI se pare! Ai zburat prin Rusia şi te-ai îmbibat de miros rusesc! îi răspunse prinţesa. 

A început să-i aducă de mâncare şi a suspinat adânc. 

— De ce oftezi aşa, dragoste? o întrebă zmeul. 

— Cum să nu suspin, când nu pot să-mi văd părinții! Ce-ai face dacă ar veni la noi cineva dintre ai 
mei? 

— Aş bea şi aş chefui cu el. 

Ivan Sucenko ieşi de după uşă. 

— A, Sucenko! Bună ziua! îi spuse zmeul. De ce ai venit aici? Să ne batem sau să facem pace? 

— Să ne batem! Suflă, zmeule! 

Zmeul suflă şi-i apăru în mână o ghioagă de tuci cu ţepi de argint. A suflat şi Ivan Sucenko, iar în 
mână îi apăru o ghioagă de argint cu ţepi de aur. L-a lovit pe zmeu, l-a ucis pe loc, i-a ars hoitul, iar 
cenuşa a împrăştiat-o în vânt. Prinţesa 1-a dăruit un inel, iar el a purces mai departe. 

A mers cât a mers, până a dat de o casă cu două caturi, la fel cu celelalte două. I-a ieşit în 
întâmpinare o fată şi l-a întrebat: 

— Ce cauţi, rusule, prin preajma casei noastre? 

— Mai întâi adu-mi apă să mă spăl pe ochi, ospătează-mă, omeneşte-mă şi abia după aia întreabă- 
mă! 

Fata i-a adus apă pentru spălat, i-a dat de mâncare şi de băut şi l-a dus la stăpâna ei. 

— Bună ziua, Ivan Sucenko! Ce vânt te-a adus pe la noi? 

— Am venit după tine. Vreau să te smulg de lângă zmeu! 

— Cum ai să mă smulgi de aici? Soţul meu e mult mai puternic decât tine, are douăsprezece capete! 
— Eu, chiar dacă am unul singur, tot n-am să mă fac de ocară! 

A intrat în camera de oaspeţi, dar acolo moțăia zmeul cu douăsprezece capete. Când răsufla, se 
cutremura tavanul. Ghioaga zmeului stătea rezemată în colț. Ivan Sucenko şi-a pus ghioaga 
deoparte, a luat-o pe cea a zmeului, grea de patruzeci de puduri, şi-a făcut vânt şi l-a izbit pe zmeu 
cu atâta putere, încât a răsunat toată curtea, iar acoperişul a sărit de pe casă. Zmeul cel cu 
douăsprezece capete a fost ucis, ars, iar cenuşa i-a fost împrăştiată în vânt. Prinţesa i-a dat inelul lui 
Ivan Sucenko şi i-a zis: 

— Rămâi să trăieşti aici! 

Iar el o chema în ţara lui. 

— Cum să-mi las aici întreaga bogăție? 


Prinţesa şi-a strâns întreaga bogăţie într-un ou de aur pe care i l-a dat lui Ivan Sucenko. El şi l-a pus 
în buzunar şi a pornit împreună cu prinţesa spre surorile ei. Prinţesa mijlocie şi-a adunat averea într- 
un ou de argint, iar cea mică într-un ou de aramă şi le-au dat tot lui Ivan. 

Ajungând tuspatru la locul unde atârna frânghia, Ivan Sucenko a legat-o pe sora cea mică şi a 
smucit. 

— Cum ajungi sus, să-l strigi pe Ivan Țarevici şi să-i spui: „Eu sunt a ta!”. 

După aceea a legat-o pe prinţesa mijlocie, a smucit de frânghie ca s-o tragă afară cei de sus şi i-a 
spus: 

— De îndată ce te vor ridica, să-l strigi pe Ivan Povarenko şi să-i spui: „Eu sunt a ta 
A început s-o lege de frânghie pe cea de-a treia prințesă şi i-a spus: 

— Când au să te scoată afară, tu să taci. Tu vei fi a mea! 

Au ridicat-o şi pe cea de-a treia prințesă, dar ea nu zicea nimic. Poleninul cel bălai s-a supărat şi, 
când au început să-l tragă sus pe Ivan Sucenko, Poleninul a tăiat frânghia. 

Sucenko a căzut, s-a ridicat şi s-a dus la moşneagul cel bătrân. 

— De ce ai venit? îl întrebă acesta. 

— Ca să ne batem! 

Au început să se lupte. S-au luptat ei cât s-au luptat şi, în cele din urmă, au obosit. S-au repezit 
amândoi la apă. 

Bătrânul s-a înşelat şi i-a dat lui Ivan să bea apa puterii, iar pentru sine a luat apă chioară. Era gata 
Ivan Sucenko să-l învingă pe moşneag, dar acesta se rugă: 

— Nu mă ucide! la-ţi din pivniţă un cremene, iască şi trei feluri de blană. O să-ţi prindă bine la 
drum! 

Ivan Sucenko a luat cremenele, iasca şi cele trei feluri de blană, a aprins focul şi a pârlit blana 
cenuşie. Pe dată s-a ivit un cal sur, care alergă ca vântul spre el: de sub copite îi săreau bulgări de 
pământ, pe nări îi țâşneau aburi, iar pe urechi îi ieşea fum. 

— Cam cât timp ti-ar lua să mă porți până pe celălalt tărâm? 

— Cam tot atât cât îi ia unei gospodine să fiarbă mâncarea! 

Sucenko a pârlit blana de culoare neagră. În aceeaşi clipită s-a ivit un cal negru ca pana corbului, 
alergând ca vântul spre el: de sub copite îi săreau bulgări de pământ, pe nări îi ţâşneau aburi, iar din 
urechi îi ieşea fum. 

— Cam în câtă vreme m-ai putea purta până pe tărâmul celălalt? 

— Mai repede decât ar apuca oamenii să mănânce masa de prânz! 

Ivan a pârlit blana maronie şi s-a ivit, ca din pământ, un cal roib, venind ca vântul spre el: de sub 
copite îi săreau bolovani, pe nări îi ţâşneau aburi, iar pe urechi îi ieşea fum. 

— Cam în câtă vreme m-ai putea duce până pe tărâmul celălalt? 

— Cât ai bate din palme! 

Ivan a încălecat şi, în aceeaşi clipă, a ajuns pe pământul său. A ajuns la un aurar şi s-a tocmit calfă 
la el. Tocmai atunci a bătut la uşa aurarului prințesa cea mică şi i-a spus să-i facă o verighetă de aur 
pentru nuntă. Aurarul se învoi şi se apucă de lucru, dar Ivan Sucenko îi zise: 

— Nu te grăbi! Am să-ți fac eu verigheta, numai dă-mi pentru asta un sac de nuci! 

Aurarul i-a adus sacul de nuci, Ivan Sucenko le-a mâncat, aurul l-a fărâmat cu ciocanul, a scos din 
buzunar inelul primit de la prinţesă, l-a lustruit şi i l-a dat aurarului. 

Sâmbătă a venit prinţesa după inel: 

— Ce inel minunat! zise ea când îl primi din mâna aurarului. Unul la fel cu acesta i-am dat eu lui 
Ivan Sucenko, dar el, sărmanul, nu mai e printre cei vii! Te poftesc şi pe dumneata la nunta mea. 

A doua zi aurarul a plecat la nuntă, iar pe Ivan Sucenko l-a lăsat acasă. Ivan a făcut foc, a pârlit 
blana cenuşie şi a apărut calul cel sur. 

— Poruncă, stăpâne! 

— Trebuie dărâmat hornul de pe casa unde se face nunta! 

— Încalecă pe mine, uită-te mai întâi în urechea stângă şi apoi în cea dreaptă! 

Ivan a făcut întocmai ce i-a spus calul şi s-a preschimbat într-o mândreţe de viteaz, cum nici în 
poveşti nu se pomeneşte. A dat pinteni calului, a ajuns la locul cu pricina şi a dărâmat hornul de pe 
casă. Nuntaşii s-au speriat şi s-au risipit pe la casele lor. 

A venit şi a doua prinţesă la meşterul aurar şi l-a rugat să-i facă un inel. Ivan Sucenko 1-a spus 
meşterului: 

— Dă-mi doi saci de nuci, că-ți fac eu inelul. 

— Bine, fă-l! 

Sucenko a mâncat nucile, aurul adus de prințesă l-a fărâmat cu ciocanul, a scos din buzunar inelul 
pe care i-l dăduse prinţesa mijlocie, l-a lustruit şi i l-a dat meşterului. 

Când a văzut inelul, prinţesa nu şi-a putut stăpâni un strigăt de uimire: 

— Vai, ce inel frumos! Unul ca ăsta i-am dat eu lui Ivan Sucenko, dar, din păcate, el nu mai e 
printre cei vii! 

A luat inelul şi l-a invitat la nuntă şi pe meşterul aurar. Acesta a plecat la nuntă, iar Ivan a făcut 
focul şi a pârlit cea de-a doua blană. A apărut calul cel negru ca pana corbului. 

— Poruncă, stăpâne! 

— Trebuie smuls acoperişul de pe casa unde se face nunta! 

— Încalecă pe mine, uită-te mai întâi în urechea stângă, iar după aceea în dreapta! 

El s-a uitat în urechea stângă, apoi în cea dreaptă şi s-a prefăcut într-un viteaz cum nu se mai 
văzuse. 

Calul l-a purtat atât de iute, încât aproape în aceeaşi clipă Ivan a smuls acoperişul de pe casă. 
Nuntaşii, speriaţi, au început să țipe şi să tragă cu puşca în cal, numai că nu l-au nimerit. 

lată că vine şi prinţesa cea mare la aurar şi îl roagă să-i facă şi ei un inel pentru nuntă. 

— Nu cu Poleninul cel bălai aş fi vrut eu să mă mărit, dar se vede că aceasta a fost voia Domnului. 
Ivan Sucenko îi zise aurarului: 

— Dă-mi trei saci de nuci, că fac eu inelul. 

Meşterul 1-a adus nucile, calfa le-a mâncat şi pe acelea, aurul prințesei l-a fărâmat cu ciocanul, a 
scos din buzunar inelul pe care i-l dăduse prinţesa, l-a lustruit şi i l-a dat meşterului. 

Sâmbătă a venit prinţesa după inel. L-a văzut şi nu şi-a putut ascunde uimirea: 

— Doamne, ce minunăţie! De unde ai inelul ăsta? Unul la fel i-am dat eu celui pe care îl iubeam, 
zise ea şi-l invită pe aurar să vină a doua zi la nuntă. 

A doua zi, aurarul s-a dus la nuntă, iar Ivan Sucenko a rămas acasă. A aprins focul şi a pârlit blana 
maronie. A apărut calul cel roib. 

— Poruncă, stăpâne! 

— Să mă porţi cum oi vrea, numai să ajungem înaintea nuntaşilor la locul unde se pregăteşte nunta, 
că trebuie să dărâm tavanul, iar la întoarcere să-l iau de chică pe Poleninul cel bălai. 

— Încalecă pe mine şi uită-te în urechea stângă, iar după aceea în cea dreaptă! 

Calul cel roib l-a purtat iute ca gândul, l-a dus la locul unde trebuia să fie nunta, Ivan a dărâmat 
tavanul, iar pe drumul de întoarcere l-a apucat pe Poleninul cel bălai de păr, l-a înălţat în slava 
cerului şi de acolo i-a dat drumul să cadă. Când a ajuns jos, Poleninul s-a făcut bucăţi, iar Ivan 
Sucenko a coborât pe pământ şi şi-a îmbrăţişat logodnica. Fraţii săi, Ivan Țarevici şi Ivan 
Povarenko, s-au bucurat de revederea fratelui lor şi au hotărât să pornească deodată nunțile cu 
alesele lor. Apoi au trăit cu toţii în fericire şi belşug. 


Muntele de cristal 
poveste rusească 


Undeva, într-o ţară, în nu se ştie ce împărăție, trăia un ţar care avea trei fii. Intr-o bună zi, fiii i-au 
spus: 
— Milostive ţar, binecuvântează-ne, căci vrem să plecăm la vânătoare. 


Tatăl i-a binecuvântat şi ei au plecat în direcții diferite. Fiul cel mic a mers până s-a rătăcit. 
Ajungând într-o poieniţă, a văzut leşul unui cal, lângă care se adunaseră tot felul de fiare, păsări şi 
alte lighioane. 

S-a ridicat un șoim, a venit până la ţarevici şi i s-a aşezat pe umăr, zicându-i: 

— Ivan Țarevici, împarte-ne tu acest cal! De treizeci de ani stă aici, iar noi ne tot certăm fără să 
cădem la învoială cum să-l împărțim. 

Tareviciul a coborât din şa şi a împărțit stârvul: oasele le-a dat fiarelor, carnea — păsărilor, pielea — 
şerpilor şi şopârlelor, iar capul — furnicilor. 

— Îţi mulţumim, Ivan Țarevici, zise şoimul. Pentru această binefacere, ai căpătat putinţa să te 
prefaci în şoim ori de câte ori vei dori. 

Ivan Țarevici s-a lovit de pământul reavăn, s-a prefăcut în şoim şi a zburat până în cea de-a 
treizecea împărăție, care mai mult de jumătate era intrată în muntele de cristal. 

Şoimul a zburat până la palat, s-a prefăcut în voinic şi a întrebat straja: 

— Nu mă primeşte oare ţarul vostru în slujba sa? 

— De ce să nu primească un asemenea viteaz? 

Tareviciul a intrat în slujba acelui ţar şi a stat acolo o săptămână, două, trei, până a început prinţesa 
să se roage de tatăl ei: 

— Tătucă ţar, îngăduie-mi să mă plimb niţeluş cu Ivan Țarevici pe muntele de cristal. 

Țarul s-a învoit, iar tinerii au încălecat pe cai şi au plecat. Deodată a ieşit, nu se ştie de unde, o 
capră de aur. Țareviciul s-a luat după ea. A galopat el mult şi bine, dar nu a reuşit să prindă capra. 
Când s-a întors de unde plecase, prinţesa nicăieri. Ce era de făcut? Cum să dea ochii cu ţarul? 

S-a îmbrăcat în haine ponosite, luând înfăţişarea unui bătrân sărac, a venit la curte şi i-a spus 
țarului: 

— Înălţimea Ta, ia-mă în slujba ta, să-ţi pasc cireada. 

— Bine, zise ţarul, fii păstor. Când va veni zmeul cel cu trei capete, să-i dai trei vaci. Când va veni 
cel cu şase capete, să-i dai şase vaci, iar celui cu douăsprezece capete să-i numeri douăsprezece 
vaci. 

Ivan Ţarevici şi-a mânat cireada pe dealuri şi pe văi şi deodată a văzut că vine în zbor zmeul cu trei 
capete. 

— Ei, Ivan Ţarevici, ce treabă umilitoare te-ai apucat să faci? În loc să se lupte cu duşmanii, bravul 
viteaz paşte vitele... la dă-mi trei vaci! 

— Nu-i cam mult? l-a întrebat țareviciul. Eu într-o zi mănânc doar o rață, iar tu vrei trei vaci. Nu-ţi 
dau niciuna. 

Zmeul s-a supărat şi, în loc de trei vaci, a înhăţat şase. 

Ivan Țarevici s-a prefăcut în şoim, i-a retezat zmeului cele trei capete şi a mânat cireada acasă. 

— Cum e, moşule? a întrebat ţarul. A fost pe la tine zmeul cel cu trei capete? I-ai dat cele trei vaci? 
— Nu, Măria Ta, nu i-am dat niciuna. 

A doua zi, îşi mâna țareviciul cireada prin munţi şi văi şi a văzut cum vine în zbor dinspre lac zmeul 
cu şase capete, care îi ceru şase vaci. 

— Ah, spurcăciune lacomă! Eu mănânc o rață într-o zi, iar ție să-ți dau atâtea vaci? 

Zmeul s-a supărat şi, în loc de şase vite, a înhăţat douăsprezece. Țareviciul s-a prefăcut în şoim, s-a 
aruncat spre pământ şi 1-a retezat cele şase capete. 

Când a adus cireada acasă, ţarul l-a întrebat: 

— Cum e, moşule? A fost la tine zmeul cel cu şase capete? Cu cât s-a micşorat cireada mea? 

— De venit, a venit, dar nu s-a ales cu nimic. 

Seara târziu, Ivan Țarevici s-a transformat într-o furnică şi-a intrat printr-o crăpătură în muntele de 
cristal. S-a uitat şi a văzut că prinţesa era acolo. 

— Bună seara! i-a spus Ivan Țarevici. Cum ai ajuns aici? 


— M-a răpit zmeul cu douăsprezece capete, care trăieşte pe lacul tatălui meu. Înăuntrul său se 
ascunde un cufăr, în cufăr un iepure, în iepure o rață, în rață un ou, iar în ou o sămânță. Dacă-l ucizi 
şi scoţi această sămânță, vei face muntele de cristal să dispară şi mă vei elibera. 

Ivan Țarevici a ieşit din munte, s-a îmbrăcat în straie de văcar şi şi-a mânat cireada. 

Deodată vine zmeul cu douăsprezece capete: 

— Bi, Ivan Ţarevici, nu asta e treaba ta. În loc ca un viteaz ca tine să se lupte cu duşmanii, el paşte 
vitele. la numără-mi douăsprezece vaci! 

— Cam mult! Eu mănânc o rață într-o zi, iar tu uite la ce-ai pofiit. 

Au început să se lupte şi, în cele din urmă, Ivan Țarevici l-a învins pe zmeul cu douăsprezece 
capete, i-a despicat trupul şi în partea dreaptă a găsit un cufăr; în cufăr era un iepure, în iepure o 
rață, în rață un ou, iar în ou o sămânță. 

Ivan Țarevici a luat sămânţa, i-a dat foc şi a apropiat-o de muntele de cristal. Acesta s-a topit cât ai 
clipi din ochi. Țareviciul a scos-o de acolo pe prinţesă şi a dus-o la părintele ei. El s-a bucurat şi i-a 
spus: 

— Fii ginerele meu! 

Cei doi tineri s-au cununat şi la nuntă m-au invitat. Am băut bere şi mied, pe barbă îmi curgeau, dar 
în gură n-ajungeau. 


Oglinda fermecată 
poveste rusească 


Erau odată un rege şi o regină care aveau o fată neînchipuit de frumoasă. Într-o bună zi, regina a 
murit, iar regele şi-a luat altă nevastă, la fel de frumoasă ca şi prima, dar fata de la soția dintâi era 
cu mult mai frumoasă decât mama vitregă. 

Odată regina cea nouă s-a oprit în faţa oglinzii şi a întrebat-o: 

— Oglindă luminoasă! Spune-mi cât sunt eu de frumoasă! 

Oglinda îi răspunse: 

— Eşti tu arătoasă, dar fata reginei e cu mult mai frumoasă! 

Regina i-a poruncit lacheului s-o ducă pe fata vitregă la plimbare în pădure, s-o ucidă şi să-i aducă 
inima pe tavă. 

Lacheul a luat-o pe fată la plimbare, i-a spus ce 1-a poruncit regina să facă, i-a dat drumul să plece 
unde va vedea cu ochii şi, în loc s-o ucidă pe ea, a omorât un câine, i-a scos inima, a aşezat-o pe 
tavă şi i-a dus-o reginei. Când a văzut inima pe tavă, regina nu-şi mai încăpea în piele de bucurie că 
a scăpat de fiica vitregă, mult mai frumoasă decât ea. 

Fata vitregă a mers cât a mers prin pădure, până ce a dat de un palat minunat. A intrat, dar acolo nu 
era nici țipenie. A rătăcit îndelung prin încăperile dereticate cu grijă, până s-au întors stăpânii casei. 
Erau doisprezece bărbaţi, toți frați, fii de rege, care trăiau în acel palat de vară. Când au dat cu ochii 
de tânăra fată, fiecare din cei doisprezece fraţi a vrut s-o ia de nevastă, dar, fiindcă nu s-au înţeles, 
au hotărât să o apere şi s-o respecte ca pe o soră. 

În această vreme, regina, mânată de curiozitate şi pe deplin încredințată că fiica ei vitregă trecuse de 
mult în lumea drepţilor, s-a oprit în faţa oglinzii şi a întrebat-o: 

— Oglindă luminoasă! Spune-mi, nu sunt eu cea mai frumoasă? 

Oglinda îi răspunse: 

— Stăpână, eşti tu arătoasă, dar fiica vitregă-i mult mai frumoasă, în pădurea umbroasă cu arbori 
cuminţi, în palatul de vară al fraților-prinți. 

Regina a poruncit să fie adusă la ea vrăjitoarea cea bătrână, i-a dat o pungă şi i-a zis: 

— Aici sunt mulți bani! Ia-i şi fă în aşa fel ca în trei zile să dispară fiica mea. 

— Bine, i-a spus bătrâna vrăjitoare şi a plecat. 


A ajuns la palatul celor doisprezece prinți, unde stătea fiica vitregă a reginei, aşteptând la geam 
întoarcerea fraților. Văzând-o pe bătrână, prinţesa a poftit-o în casă şi a început s-o descoasă: cine 
este şi de unde vine. 

— Sunt negustoreasă ambulantă şi umblu prin lume să câştig şi eu o bucată de pâine. Vând ace, 
agrafe de păr şi alte mărfuri. 

Vrăjitoarea a început să-i arate lucrurile pe care le adusese spre vânzare. Prințesei i-a plăcut un inel, 
i-a plătit babei mai mult decât a cerut şi i-a dat drumul să plece. Când a rămas singură, a început să 
se minuneze de frumuseţea inelului şi l-a pus pe deget. În aceeaşi clipă a căzut moartă. 

Când s-au întors fraţii acasă, au dat fuga să-şi vadă surioara. Au intrat în iatacul ei, dar ea era întinsă 
pe podea, fără suflare. Au plâns cât au plâns şi s-au hotărât să-i pună altă rochie. Când au început s- 
o dezbrace, unul din ei i-a scos inelul de pe deget. 

Cât ai bate din palme, prinţesa a înviat, s-a ridicat şi le-a spus: 

— Ce bine am dormit! 

— Nu ai dormit! Tu erai moartă. Te-a vrăjit cineva! i-au spus frații. 

— Nu cumva m-a vrăjit baba care mi-a vândut inelul? 

A doua zi, înainte de plecare, fraţii i-au spus surioarei lor să nu lase pe nimeni să intre în palat. 
Regina s-a apropiat din nou de oglindă şi a întrebat-o: 

— Oglindă luminoasă, nu-s eu cea mai frumoasă? 

Iar oglinda îi răspunse: 

— Eşti şi tu arătoasă, dar fiica ta vitregă-i mult mai frumoasă! 

Regina a trimis după vrăjitoare şi i-a poruncit s-o ucidă pe fată. 

Baba s-a îmbrăcat în cerşetoare şi s-a dus la palatul unde trăia prințesa. S-a apropiat de geam şi a 
început să cerşească, dar fata, amintindu-şi de spusele fraților săi, a trimis un lacheu să-i dea trei 
groşi şi să-i spună să plece. Baba însă l-a vrăjit pe lacheu şi l-a pus să-i ducă prinţesei un ac de păr. 
Prinţesa, crezând că acul este al lacheului, şi l-a prins în păr. De îndată ce şi l-a prins, a şi căzut 
moartă. 

Când s-au întors frații acasă, au găsit-o întinsă fără suflare în pat. Au început s-o dezbrace, dar 
prințesa n-a mai înviat. I-au făcut o raclă de argint, au aşezat-o în ea, au dus-o în inima pădurii şi au 
aninat-o de nişte copaci. 

Regina s-a apropiat de oglindă şi a întrebat-o din nou: 

— Oglindă luminoasă, cine-i acum cea mai frumoasă? 

Oglinda îi răspunse: 

— Regină, acum îţi pot spune: eşti cea mai frumoasă din lume! 

Regina nu-şi mai încăpea în piele de bucurie că acum nu era alta mai frumoasă ca ea. 

Într-o bună zi, prin acel codru întunecos unde era aninată racla prințesei a trecut un prinţ dintr-o țară 
îndepărtată. Copoii prinţului, fugărind iepurii, au ajuns până la locul unde era, în raclă, frumoasa 
fată, au lăsat iepurii şi au început să latre. Prinţul, mânios că dulăii lui au uitat de iepuri, a alergat 
într-acolo cu gând să-i bată, dar când s-a apropiat, a fost orbit de sclipirea raclei de argint. El şi-a 
chemat sfetnicii şi le-a poruncit să dea racla jos, să o pună în căruță, să o ducă la palat şi să o aşeze 
în camera lui, în aşa fel încât nimeni să nu vadă. Sfetnicii au coborât racla, au dus-o la palat şi au 
pus-o în camera stăpânului lor. 

A doua zi sosi şi prințul. A intrat în camera sa şi a deschis racla, a văzut-o pe preafrumoasa fată şi a 
îndrăgit-o atât de tare, încât n-a mai ieşit din palat. Într-o zi a început să culeagă acele din părul 
prinţesei. În clipa în care a scos acul vrăjit, prinţesa a înviat. Prințul a îmbrăţişat-o şi a început s-o 
întrebe ce i se întâmplase. Ea i-a povestit totul şi l-a îndrăgit la rându-i. Au stat închişi în cameră 
până a doua zi, iar dimineaţa s-au dus la părinții prinţului să le ceară binecuvântarea. Părinții au 
ascultat cu luare-aminte povestea fetei, s-au bucurat nespus că fiul lor şi-a recăpătat pofta de viaţă, 
i-au binecuvântat, iar duminică au jucat la nuntă. După nuntă tinerii au plecat la palatul regelui, 
părintele preafrumoasei fete. 


Regele a poruncit ca mama vitregă să fie legată de cozile a doi cai şi să fie sfârtecată, dar fiica lui s- 
a împotrivit. 

A doua zi regele a dat un mare ospăț, la care au fost poftiți şi cei doisprezece fraţi, prinții care au 
primit-o la ei ca pe o soră mai mică. Am fost şi eu poftit şi cu vin am fost cinstit: pe barbă mi se 
prelingea, dar în gură n-ajungea. 


Boala închipuită 
poveste rusească 


Erau odată un ţar şi o țarină care aveau un singur fiu, pe Ivan Țarevici. Într-o zi, ţarul a murit, iar 
tronul l-a moştenit unicul său fiu. 

A domnit Ivan Țarevici în linişte şi bunăstare, fiindu-le drag tuturor supuşilor săi. Şi-a condus oștile 
la luptă pe alte meleaguri, în ținuturi îndepărtate, unde stăpânea Pan Pleşevici. Ivan Țarevici i-a 
învins oştile, iar pe el l-a făcut prizonier, l-a adus în împărăţia sa şi l-a aruncat în temniță. Dar Pan 
Pleşevici era tare chipeş. Când l-a văzut țarina, mama lui Ivan Țarevici, a început să-l viziteze cam 
des în temniţă. Odată, Pan Pleşevici i-a spus țarinei: 

— Cum să facem să-l ucidem pe fiul tău, Ivan Țarevici? Am rămâne doar noi doi să cârmuim 
împărăția. 

Țarina îi răspunse: 

— M-aş bucura mult dacă l-ai omori tu! 

— Singur nu-l pot dovedi, dar am auzit că este în câmpia cea întinsă un monstru cu trei capete. 
Prefă-te bolnavă şi porunceşte-i să omoare hidoşenia aia şi să-ţi aducă cele trei inimi, care, dacă le- 
aş mânca, mi-ar creşte puterea! 

A doua zi, țarina mamă s-a prefăcut atât de bolnavă, încât gândeai că acuşi-acuşi o să-şi dea duhul. 
L-a chemat la ea pe Ivan Ţarevici şi i-a spus: 

— Comoara mea! Du-te în câmpia cea întinsă, omoară monstrul cu trei capete, iar mie adu-mi cele 
trei inimi ale lui! Dacă le mănânc, poate mă fac bine! 

Ivan Țarevici se învoi, încălecă şi plecă. A ajuns în câmpia cea întinsă, şi-a priponit calul cel breaz 
de un stejar bătrân, iar el s-a întins la umbră, sub un stejar. 

Nu peste mult timp, sosi în zbor şi monstrul cel fioros. Se aşeză pe bătrânul stejar, care începu să 
trosnească şi să se îndoaie sub greutatea lui. 

— Ha-ha-ha! făcu monstrul bucuros. lacă şi mâncarea mea: calul pentru prânz, iar călăreţul pentru 
cină. 

— Ei, spurcăciune! Nu zice hop până n-ai sărit, i-a spus Ivan Țarevici, încordându-şi arcul şi 
slobozind o săgeată oțelită care i-a retezat monstrului toate cele trei capete. 

L-a despicat, i-a scos inimile şi i le-a dus mamei sale. Țarina i-a poruncit bucătarului să le prăjească 
şi i le-a dus lui Pan Pleşevici în temniță. Acesta le-a mâncat, iar țarina l-a întrebat: 

— Cum e? Te simţi în putere să-l birui pe fiul meu? 

— Încă nu, dar am auzit că în câmpia cea întinsă trăieşte un monstru cu şase capete. Spune-i fiului 
tău să se lupte cu el. Una din două: ori îl mănâncă monstrul, ori îmi aduce şase inimi. 

Țarina a dat fuga la Ivan Ţarevici: 

— Fătul meu iubit! Mă simt un pic mai bine, dar am auzit că este în câmpia cea întinsă un alt 
monstru, cu şase capete. Omoară-l şi adu-mi cele şase inimi! 

Ivan Țarevici a încălecat pe cal, a ieşit în câmpia cea nemărginită, şi-a priponit calul de bătrânul 
stejar şi s-a aşezat sub copac. A poposit pe ramuri monstrul cu şase capete, şi stejarul s-a 
cutremurat. 

— Ha-ha-ha! tună monstrul. Calul pentru prânz, călăreţul pentru cină. 

— Nu te pripi, hidoşenie spurcată! Încă n-ai prins ursul, dar blana i-o vinzi deja! 


Şi-a întins arcul, a slobozit o săgeată oţelită şi i-a retezat monstrului trei capete. Hidoşenia spurcată 
s-a repezit asupra lui Ivan Țarevici. S-au luptat ei timp îndelungat; în cele din urmă, voinicul şi-a 
adunat puterile şi i-a retezat monstrului şi celelalte trei capete. A scos cele şase inimi din trupul 
dușmanului ucis şi le-a dus mamei sale. 

Țarina i-a poruncit bucătarului să le prăjească, iar când au fost gata, 1 le-a dus în temniţă lui Pan 
Pleşevici. Acesta a sărit în sus de bucurie. După ce a mâncat cele şase inimi, țarina l-a ispitit: 

— Pan Pleşevici, ai destulă putere să-l răpui pe fiul meu? 

— Nu, încă nu am, dar am auzit că undeva, în câmpia cea întinsă, hălăduieşte un monstru cu nouă 
capete; dacă i-aş mânca şi lui inimile, m-aş încumeta să-l înfrunt pe Ivan Ţarevici. 

Țarina s-a dus din nou la fiul ei: 

— Fătul meu iubit! Îmi este şi mai rău, dar am auzit că undeva, în întinsa câmpie, trăieşte un 
monstru cu nouă capete. Omoară-l şi adu-mi cele nouă inimi! 

— Mamă dragă, sunt sleit de puteri şi nu cred că pot dovedi arătarea aia cu nouă capete. 

— Te rog, fiule! Du-te şi adu-mi inimile! 

Ivan a încălecat pe cal şi a plecat la locul deja ştiut. Şi-a legat calul de bătrânul stejar, s-a întins pe 
iarbă, la umbră, şi a adormit. Deodată veni în zbor o dihanie uriaşă, se aşeză pe bătrânul stejar, iar 
acesta se aplecă până la pământ, gata-gata să se rupă. 

— Ha-ha-ha! Calul pentru prânz, iar voinicul pentru cină. 

Tareviciul s-a trezit. 

— Nu te pripi, hidoşenie spurcată! Ursul încă-i în pădure, iar tu-i vinzi blana! zise el şi slobozi din 
arc o săgeată oţelită care i-a retezat monstrului şase capete dintr-odată, iar cu cele trei rămase s-a 
luptat din greu până când a reuşit să le dovedească. 

După ce l-a răpus, l-a despicat, i-a scos inimile, a încălecat şi a plecat acasă. 

Mamă-sa i-a ieşit în întâmpinare: 

— Mi-ai adus, Ivane, cele nouă inimi? 

— Da, mamă! Cu foarte multă trudă, dar le-am adus. 

— Ei, fiul meu, acum poți să te odihneşti! 

Țarina a luat inimile, i le-a dat bucătarului şi i-a poruncit să le prăjească. După aceea, i le-a dus în 
temniţă lui Pan Pleşevici. Acesta le-a mâncat, iar țarina a început să-l descoasă: 

— Cum e? Ai acum destulă putere ca să-l înfrunţi pe fiul meu? 

— De destulă, e destulă! îi răspunse Pan Pleşevici. Dar tot e primejdios. Am auzit că, atunci când 
merge să se spele, viteazul îşi pierde mult din putere. Fă bine şi trimite-l mai întâi la baie! 

Țarina dădu fuga la Ivan Țarevici: 

— Fătul meu iubit, ar fi timpul să te duci şi tu la baie, să-ţi speli de pe trupul tău alb sângele acelor 
hidoşenii pe care le-ai răpus! 

Ivan Țarevici a intrat în baie, dar nici n-a apucat să se spele cum se cuvine, că Pan Pleşevici a şi 
apărut ca din pământ, cu paloşul în mână, şi-a luat avânt şi i-a retezat capul dintr-o singură lovitură. 
Apoi s-a dus la țarină pentru a-i da vestea că fiul ei nu mai e printre cei vii. Țarina a sărit în sus de 
bucurie. A poruncit ca Ivan Țarevici să fie înmormântat cât mai departe şi a început să trăiască în 
desfătare alături de Pan Pleşevici şi să ţină, împreună cu el, frâiele întregii împărăţii. 

În urma lui Ivan Ţarevici rămăseseră doi băieţi încă mici. Într-o bună zi, alergând şi jucându-se ei 
prin curtea din spate, i-au spart bunicii un geam. Țarina începu să-i ocărască: 

— Pui de câine ce sunteți! De ce mi-aţi spart geamul? 

Speriaţi, copiii au alergat la mama lor şi au întrebat-o de ce vorbeşte bunica aşa de urât cu ei. 

— Nu sunteţi pui de câine! le-a răspuns mama. Tatăl vostru era Ivan Țarevici, un viteaz puternic, 
dar a fost omorât de Pan Pleşevici şi băgat în pământul cel rece. 

— Mamă, ziseră băieții, dă-ne un sac cu pesmeţi şi noi plecăm să-l înviem pe tata! 

— Nu, copilaşii mei, n-o să-l puteţi învia! 

— Binecuvântează-ne, mamă! stăruiră băieţii. Noi vrem să încercăm! 

— Bine, mergeţi! Domnul să vă aibă în paza Lui! 


Fiii lui Ivan Țarevici n-au mai stat pe gânduri. S-au îmbrăcat şi au pornit la drum. 

Au mers ei cât au mers, până ce le-a ieşit în cale un bătrânel cu părul coliliu. 

— Încotro ţineţi calea, prinților? 

— Mergem la mormântul părintelui nostru. Vrem să-l readucem la viață. 

— Singuri n-o să dovediţi! le spuse moşneagul. Nu vreți să vă ajut? 

— Ajută-ne, bunicule! 

— Luaţi aceste rădăcinuţe şi ştergeţi-l cu ele pe Ivan Țarevici. După ce isprăviţi treaba asta, săriți de 
trei ori peste el. 

Cei doi ţarevici luară rădăcinile din mâna bătrânului, găsiră mormântul şi-l dezgropară pe Ivan 
Țarevici. După ce îi şterseră trupul cu rădăcinile şi săriră de trei ori peste el, tatăl lor se trezi. 

— Bună ziua, micuţii mei dragi! Ce mult am dormit! 

Ivan 'Țarevici s-a întors la palat. Pan Pleşevici tocmai se afla la un ospăț pe care îl dădea pentru 
prietenii săi. Ivan Ţarevici n-a mai stat la vorbă cu el, ci l-a dat unei morţi năprasnice. Popii l-au 
îngropat, i-au cântat „veşnica pomenire” şi s-au dus la praznic. Am fost şi eu acolo şi am mâncat 
colivă cu lingura cea mare: pe barbă îmi cădea, dar în gură nu nimerea! 


Cămaşa fermecată 
poveste rusească 


În nu se ştie ce ţară, a fost odată un negustor bogat. Negustorul a murit şi a lăsat în urma sa trei fii. 
Fraţii cei mari mergeau în fiecare zi la vânătoare în pădure. 

Într-o zi, ei s-au rugat de mama lor să-l lase cu ei la vânătoare şi pe Ivan, mezinul familiei. Zis şi 
făcut. Cei doi frați mai mari s-au afundat adânc în pădure şi l-au părăsit acolo pe Ivan, cu gândul să- 
şi împartă doar între ei doi moştenirea lăsată de tatăl lor. 

Ivan, fiul negustorului, a rătăcit timp îndelungat prin pădure, hrănindu-se cu rădăcini şi cu zmeură, 
dar, în cele din urmă, a ieşit în câmp deschis şi a zărit o casă. S-a dus într-acolo, a intrat şi a început 
să umble prin camere. Peste tot era pustiu, numai într-una singură era pusă masa pentru trei oameni. 
Pe farfurii erau trei pâini, iar în fața lor câte o sticlă cu vin. Ivan, fiul negustorului, a rupt din fiecare 
câte o bucăţică, apoi a băut câte puţin din fiecare sticlă şi s-a ascuns după uşă. Nu după mult timp, a 
venit în zbor un vultur, s-a aruncat la podea şi s-a prefăcut într-o mândreţe de voinic. În urma lui au 
sosit un şoim şi o vrabie. S-au aruncat la podea şi s-au prefăcut şi ei în voinici. S-au aşezat să 
mănânce. 

— Ei, drăcie! zise vulturul. Din pâinile noastre şi din vin s-a înfruptat cineva. 

— Da, zise şoimul. Se vede treaba că avem oaspeți. 

Au început să-l caute pe oaspete. 

— Arată-te, oricine-ai fi! zise vulturul. Dacă eşti bătrân, ne vei fi ca un tată. Dacă eşti tânăr, ne vei 
fi ca un frate bun. Dacă eşti bătrână, te vom cinsti ca pe o mamă, iar dacă eşti tânără, ne vei fi soră. 
Ivan, fiul negustorului, a ieşit de după uşă, iar cei trei l-au primit cu bunăvoință, ca pe un frate. A 
doua zi, vulturul l-a rugat pe Ivan: 

— Îndeplineşte-ne o dorință: rămâi aici şi peste un an, chiar în aceeaşi zi, să ne aştepţi cu masa 
pusă. 

— Bine! zise fiul negustorului. Rugămintea vă va fi îndeplinită. 

Vulturul i-a dat cheile şi i-a spus că poate umbla prin toate încăperile şi poate deschide toate uşile, 
în afară de una singură, a cărei cheie era atârnată de un cui în perete. 

Acestea fiind zise, cei trei voinici s-au prefăcut iar în păsări — vultur, şoim şi vrabie — şi şi-au luat 
zborul. 

Umblând într-o zi prin ogradă, Ivan, fiul negustorului, a văzut o uşă pe pământ, ferecată cu un lacăt 
greu, şi i-a venit cheful să-şi arunce privirea dincolo de ea. A început să încerce cheile pe care le 
avea asupra lui, dar niciuna nu se potrivea. A dat fuga în casă, a luat de pe perete cheia oprită, a 


descuiat lacătul şi s-a uitat. În încăperea subpământeană stătea un cal mândru, înşeuat, iar de o parte 
şi de alta a şeii atârnau două desagi: una plină cu aur, cealaltă plină cu pietre scumpe. 

Ivan a început să mângâie calul cel mândru, dar acesta l-a lovit cu copita în piept atât de puternic, 
încât l-a aruncat afară, la un stânjen depărtare. Voinicul nostru s-a cufundat într-un somn adânc şi a 
dormit până în ziua când trebuiau să se întoarcă frații lui de cruce. 

De îndată ce s-a trezit, fiul negustorului a încuiat uşa la loc, a atârnat cheia în cui, la locul ştiut, şi a 
început să aşeze masa pentru cei trei. 

Nu peste mult timp au sosit în zbor vulturul, şoimul şi vrabia. S-au aruncat la pământ şi s-au 
prefăcut în voinici chipeşi. I-au dat bineţe lui Ivan şi s-au aşezat la masă. A doua zi, şoimul l-a rugat 
pe Ivan să rămână la ei încă un an şi să le pregătească masa când s-or întoarce. Fiul negustorului s-a 
învoit. Fraţii lui au zburat, iar el a început să colinde iarăşi prin gospodărie şi a dat de o altă uşă 
ferecată. A descuiat-o şi pe aceea cu cheia oprită şi a coborât în încăperea subpământeană. Acolo 
stătea o mândreţe de cal cu căpăstrul şi şaua pe el. De o parte şi alta, pe lângă şa, atârnau două 
desagi, una cu aur, cealaltă cu pietre nestemate. Fiul negustorului s-a apropiat de cal şi a început să-l 
mângâie, dar acesta l-a izbit cu copita în piept atât de puternic, încât l-a aruncat afară la un stânjen 
de uşă. Ivan a căzut într-un somn adânc şi a dormit la fel de mult ca prima dată. S-a trezit abia în 
ziua când trebuiau să se întoarcă cei trei frați. A încuiat lăcata, a agăţat cheia la locul ei şi le-a întins 
masa celor trei. 

Au sosit vulturul, şoimul şi vrabia, s-au aruncat la pământ, s-au prefăcut în voinici, i-au dat bineţe 
lui Ivan şi s-au aşezat să mănânce. A doua zi de dimineaţă, vrabia l-a rugat pe Ivan să mai rămână 
un an şi să le pregătească masa. Fiul negustorului s-a învoit. Frații s-au prefăcut în păsări şi şi-au 
luat zborul. Ivan a stat în casa lor singur cuc un an întreg, iar când a venit sorocul, a pregătit masa şi 
a început să-i aştepte pe fraţi. Cei trei au sosit în zbor, s-au lovit de pământ şi s-au prefăcut în 
voinici. Au intrat, i-au dat bineţe lui Ivan şi s-au aşezat să mănânce. După masă, fratele cel mare, 
vulturul, zise: 

— Îţi mulțumim, fiu de negustor, că ne-ai slujit în aceşti trei ani. Ţine acest cal de luptător! Ţi-l 
dăruiesc cu harnaşament cu tot şi cu desagile pline cu aur şi cu pietre scumpe! 

Fratele cel mijlociu, şoimul, i-a dăruit celălalt cal, iar fratele cel mic, vrabia, i-a dat o cămaşă: 

— la această cămaşă! Săgeata n-o străpunge, iar când o îmbraci, nimeni nu te poate învinge! 

Ivan, fiul de negustor, a îmbrăcat cămaşa, a încălecat unul din cei doi cai năzdrăvani şi a plecat s-o 
pețească pe Preafrumoasa Elena, despre care se ştia în toată lumea că se va mărita numai cu acela 
care îl va învinge pe zmeul Gorinici. Ivan s-a năpustit asupra zmeului Gorinici, l-a răpus şi se 
pregătea să-i prindă capul în despicătura unui buştean, când zmeul a început să se milogească: 

— Nu mă omori! la-mă pe lângă tine şi am să te slujesc cu credință! 

Lui Ivan 1 se făcu milă de zmeu, îl cruță, îl luă cu el şi se duse la Preafrumoasa Elena cu care, în 
scurt timp, s-a şi însurat, iar pe zmeul Gorinici l-a făcut bucătar. 

Odată, când Ivan se afla la vânătoare, zmeul Gorinici i-a sucit mințile Preafrumoasei Elena şi i-a 
poruncit să afle cum de este soţul ei aşa de puternic şi de deştept. Gorinici a pregătit o fiertură din 
ierburi numai de el ştiute, iar Preafrumoasa Elena i-a dat-o soțului ei s-o bea, cu gând să-l 
ameţească şi apoi să-l tragă de limbă. 

— Spune, Ivane, unde stă înțelepciunea ta? îl iscodi ea. 

— În bucătărie, în mătură. 

Preafrumoasa Elena a luat mătura, a vopsit-o în felurite culori şi a aşezat-o la vedere. Când s-a 
întors de la vânătoare, Ivan, fiul negustorului, şi-a văzut mătura şi şi-a întrebat soaţa: 

— Pentru ce ai vopsit mătura? 

— Pentru că în ea stau înțelepciunea şi puterea ta! 

— Cât eşti de proastă! Cum pot sta într-o mătură înţelepciunea şi puterea mea? 

Preafrumoasa Elena i-a dat iarăşi soţului său să bea fiertura de buruieni, pregătită de zmeul 
Gorinici, şi l-a întrebat: 

— Spune-mi, dragule, unde îţi stau înțelepciunea şi puterea? 


— În coarnele taurului! fu răspunsul lui Ivan, fiul negustorului. 

A doua zi, Elena a poruncit să fie poleite cu aur coarnele taurului. 

Întorcându-se de la vânătoare, Ivan o întrebă: 

— Ce-i asta? De ce sunt poleite cu aur coarnele taurului? 

— Pentru că acolo se află puterea şi înțelepciunea ta! fu răspunsul ei. 

— Proastă mai eşti! Cum pot să stea puterea şi înțelepciunea mea în nişte coarne? 

Preafrumoasa Elena i-a dat iarăşi soţului ei să bea fiertură de ierburi şi a început să-l tragă de limbă. 
Ivan, fiul de negustor, i-a dezvăluit taina: 

— Puterea şi înţelepciunea mea stau în această cămaşă. 

Fiertura de ierburi l-a doborât şi el a căzut pradă unui somn adânc. 

Preafrumoasa Elena l-a dezbrăcat de cămaşă, l-a tăiat în bucățele, a poruncit ca acestea să fie 
împrăştiate pe câmp şi a început să trăiască în mare iubire cu zmeul Gorinici. 

Trei zile şi trei nopţi a zăcut trupul sfârtecat al lui Ivan împrăştiat pe câmp, şi deja începuseră să se 
adune ciorile să-l ciugulească. Chiar atunci se întâmplă să treacă pe acolo în zbor vulturul, şoimul şi 
vrabia. L-au văzut pe fratele lor mort şi s-au hotărât să-l ajute. Șoimul s-a repezit spre pământ, a 
ucis din zbor un pui de cioară şi i-a spus cioroiului bătrân: 

— Adu repede apă vie şi apă moartă! 

Cioroiul a dat fuga şi s-a întors cu apa vie şi cu apa moartă. 

Vulturul, şoimul şi vrabia au adunat toate bucăţelele, le-au pus la locurile lor, au stropit trupul lui 
Ivan mai întâi cu apă moartă, iar apoi cu apă vie. Ivan, fiul de negustor, s-a ridicat, le-a mulțumit 
celor trei frați, iar ei i-au dat un inel de aur. De îndată ce şi-a pus inelul pe deget, s-a şi prefăcut în 
cal şi a fugit la curtea Preafrumoasei Elena. Zmeul Gorinici l-a recunoscut, a poruncit să fie prins, 
dus în grajd şi legat, iar a doua zi în zori să i se reteze capul. 

Elena avea o slujnică bună la suflet, căreia i s-a făcut milă de calul acela minunat. S-a dus în grajd 
lângă cal, a început să plângă şi să-i vorbească: 

— Sărman căluţ! Mâine vei fi omorât... 

Calul i-a răspuns cu glas omenesc: 

— Vino mâine, frumoasă fată, la locul unde mă vor da morţii şi, când va ţâşni sângele, opreşte-l cu 
picioruşul tău! După aceea să strângi sângele împrăştiat pe jos împreună cu țărâna şi să-l presari 
împrejurul palatului! 

A doua zi au scos calul din grajd şi l-au dus să-l omoare. Când i-au retezat capul şi sângele a început 
să țâşnească şuvoi, frumoasa slujnică a pus piciorul şi l-a oprit, iar apoi l-a strâns împreună cu 
țărâna şi l-a împrăștiat de jur-împrejurul palatului. În aceeaşi zi au răsărit în acel loc nişte copaci 
falnici şi neînchipuit de frumoşi. 

Zmeul Gorinici a dat poruncă să fie tăiați acei copaci şi să fie arşi până la unul. 

Slujnica cea frumoasă a izbucnit în plâns şi a plecat să se bucure pentru ultima dată de acea 
minunată privelişte. Unul dintre copaci i-a spus cu glas omenesc: 

— Ascultă-mă, frumoasă fată! Când vor începe să taie pomii, tu să iei o surcică şi s-o arunci în lac. 
Ea a făcut întocmai: a aruncat în lac o surcică sărită de la un copac în timp ce-l tăiau. Surcica s-a 
prefăcut într-un răţoi de aur, care a început să înoate pe luciul apei. Tocmai atunci a ajuns pe malul 
lacului şi zmeul Gorinici, cu gând să vâneze. A văzut rățoiul de aur şi şi-a zis în gând: „Ce-ar fi să-l 
prind viu?”. 

Şi-a scos cămaşa fermecată pe care i-o dăruise vrabia lui Ivan, fiul de negustor, şi s-a aruncat în lac. 
Răţoiul l-a ademenit pe zmeu tot mai departe şi mai departe, apoi a ţâşnit şi a zburat pe mal. S-a 
prefăcut în voinic, a îmbrăcat cămaşa fermecată şi l-a ucis pe zmeu. 

După aceea a venit la palatul Preafrumoasei Elena, a ucis-o şi pe ea şi s-a însurat cu slujnica ei, cu 
care a trăit în belşug şi bună înţelegere. 


Cei trei prinți 


poveste rusească 


Undeva, într-o țară îndepărtată, trăia un rege care avea trei fii: Vasili, Feodor şi Ivan. 

— Feţii mei! le spuse într-o bună zi tatăl. Vedeţi că sunt bătrân, dar am auzit că peste treizeci de 
mări şi treizeci de ţări, în împărăția florii-soarelui, se găseşte apă vie şi apă moartă, şi mai este acolo 
un pom în care cresc nişte mere ce pot întineri până şi un bătrân ca mine. Cum am putea să obținem 
şi noi această apă şi câteva mere din acelea? 

Prinţul Vasili a poruncit să fie înşeuat calul său şi a plecat la drum. A mers el mult şi bine, zi de vară 
până-n seară, şi a ajuns la nişte munţi înalți cu prăpăstii adânci şi cu păduri de nepătruns. Temându- 
se să nu se rătăcească, s-a întors acasă şi i-a spus tatălui său că n-a găsit nicăieri țara florii-soarelui. 
A pornit la drum şi prinţul Feodor, dar şi cu el s-a întâmplat la fel. 

Atunci s-a gândit să-şi încerce norocul şi mezinul, prințul Ivan. El a plecat pe un alt drum, a mers 
cât a mers şi, deodată, a văzut o mică izbă înălţată pe picioare de găină, iar în izbă era Baba Ilaga. 
Bătrâna l-a întrebat încotro ține calea şi dacă se duce de voie sau de nevoie. 

— Mai mult din dorința mea decât de nevoie, îi răspunse prinţul şi-i povesti încotro şi din ce pricină 
s-a pornit la drum. 

Baba laga i-a dat un cal odihnit — pe al lui l-a oprit la ea — şi l-a trimis la sora ei cea mijlocie. 
Aceasta i-a schimbat şi ea calul şi l-a trimis la sora cea mică. Şi cea de-a treia soră, aflând despre ce 
e vorba, l-a dus în grajd şi i-a spus: 

— Ia calul ăsta! Încalecă-l, iar pe al tău lasă-l aici. 

Apoi i-a arătat drumul care ducea în ţara florii-soarelui, unde se găseau apa vie şi apa moartă şi 
merele întineririi: 

— N-ai să poţi trece decât pe timp de noapte. Acolo ai să vezi un zid înalt. Sari peste el şi du-te 
direct spre poarta grădinii. În grădină vei găsi pomul în care cresc merele întineririi, iar lângă el ai 
să vezi două fântâni: una cu apă vie şi cealaltă cu apă moartă. Numai să ai grijă! Când vei face cale 
întoarsă, să nu atingi niciuna din corzile care sunt întinse pe perete! 

Prinţul Ivan a făcut totul întocmai: a sărit peste zid şi a intrat în grădină, a cules câteva mere şi şi-a 
umplut sticlele cu apă vie şi cu apă moartă. Dar, când se întorcea, n-a fost cu băgare de seamă şi, 
sărind peste zid, calul a agăţat o coardă. În tot oraşul au început să răsune clopotele, să bată tobele şi 
să răzbată bubuiturile tunurilor. Toată lumea a fost în picioare. Fecioara Țar, în stăpânirea căreia 
erau merele întineririi, apa vie şi apa moartă, a poruncit să i se pună şaua pe cal şi în aceeaşi clipă a 
alergat să-l prindă pe hoţ, dar nu l-a mai ajuns din urmă. 

La fiecare din surorile Babei laga, prințul Ivan îşi schimba calul cu unul odihnit, iar Fecioara Țar, 
cum a ajuns la sora cea mică, a început s-o tragă de limbă dacă nu cumva a văzut un om aşa şi aşa... 
— N-am văzut, a răspuns aceasta şi a stăruit ca Fecioara Țar să înnopteze la ea, să-şi tragă sufletul 
după atâta amar de drum. 

Fecioara Țar a rămas la sora cea mică a Babei laga o zi şi o noapte. Acelaşi lucru s-a întâmplat şi 
când a ajuns la sora mijlocie. 

Când Fecioara Țar era gata să-l ajungă, prinţul Ivan intrase deja în țara sa. 

— Eşti norocos, prințule, că nu mi-ai căzut în mână, îi strigă ea lui Ivan. Dar aşteaptă, că am să vin 
eu la tine! 

Prințul Ivan a ajuns acasă, a scos sticlele cu apă vie şi cu apă moartă, a pus pe o tipsie merele 
întineririi Şi le-a dus tatălui său. Regele s-a bucurat peste poate. A mâncat câteva mere şi a întinerit. 
Au început cu toţii să trăiască în veselie. Într-o zi, uitându-se regele pe fereastră, a văzut întins un 
cort chiar în grădina sa. Fără să mai stea pe gânduri, a trimis iscoadele să afle ce-i. Cine avusese 
îndrăzneala să-şi întindă cortul în grădina lui? 

În cort era Fecioara Țar, care le-a spus iscoadelor: „Am venit pentru ca regele să mi-l dea pe acela 
dintre fiii săi care se face vinovat că a furat merele întineririi, apa vie şi apa moartă. Dacă nu, am să 
dărâm întreg oraşul”. 

S-a dus prințul Ivan la ea. 


— Ce să mă fac cu tine? i-a spus Fecioara Țar. Dacă ai fost atât de îndrăzneţ încât ai furat de la 
mine apa fermecată şi merele întineririi, nu-mi rămâne decât să-ţi fiu soție! 
Prinţul s-a însurat cu ea şi au plecat să trăiască în împărăția ei. 


Cufărul fermecat 
poveste rusească 


Un moş şi o babă aveau un fiu. Părintele s-a gândit să-l dea în grija unui meşter ca să-l înveţe un 
meşteşug. A plecat în oraş, s-a învoit cu un meseriaş să i-l dea pe fiu-său la ucenicie pentru trei ani 
şi în acest răstimp să nu treacă pe acasă decât o singură dată. L-a lăsat moşul pe flăcău la meşter şi a 
plecat. A trecut un an, au trecut doi, şi ucenicul a deprins a face lucruri scumpe, întrecându-l în 
iscusință chiar şi pe meşter. Odată a făcut un ceas care ar fi costat vreo cinci sute de ruble şi i l-a 
trimis tatălui său. „Chiar dacă-l vinde”, se gândea fiul, „măcar o să-şi mai scuture ceva din sărăcie”. 
Ce să-l vândă moşul! ÎI ţinea în casă la loc de cinste şi nu-și mai lua privirea de la el, pentru că era 
făcut de fiul său. A venit vremea să-şi vadă feciorul părinţii. Stăpânul era păţit şi de aceea i-a spus: 
— Du-te să-ţi vezi părinţii! Îți dau patruzeci şi trei de ore şi trei minute. Dacă nu te întorci la timp, 
moartea te paşte! 

Ucenicul se gândea: „Cum să fac eu atâtea verste până acasă într-un timp aşa de scurt?”. Meşterul, 
ghicindu-i gândul, îi spuse: 

— Ia trăsura de colo. N-ai decât să te urci în ea şi să închizi ochii. 

Flăcăul aşa a şi făcut: s-a urcat în trăsură, doar a închis ochii şi, de îndată ce 1-a deschis, s-a şi 
pomenit acasă la moşneag. A coborât, a intrat în izbă, dar n-a văzut pe nimeni. Moşul şi baba au 
văzut când s-a apropiat trăsura de casă, s-au speriat şi s-au ascuns în şură. Abia a reuşit flăcăul să-i 
scoată din ascunzătoare. Au început să se îmbrățişeze. Baba a izbucnit în plâns. De mult nu se mai 
văzuseră. Fiul le-a adus daruri. Cât au stat de vorbă, timpul a zburat, îi mai rămăseseră doar trei 
minute. Până una-alta, au mai trecut două minute. Mai avea unul singur ca să se întoarcă. 

Necuratul i-a şoptit flăcăului la ureche: 

— Fugi mai degrabă! Stăpânul tău e foc şi pară! 

Băiatul era de cuvânt. Şi-a luat rămas-bun şi a plecat. Dar, oricât de repede l-a purtat trăsura, tot n-a 
ajuns la timp. Pe stăpân îl chinuia necuratul pentru întârzierea ucenicului. Flăcăul a început să se 
dezvinovăţească, i-a căzut la picioare şi s-a rugat: 

— lartă-mă, am greşit! N-am să mai fac! 

Stăpânul l-a certat cât l-a certat şi, în cele din urmă, l-a iertat. Băiatul a revenit la vechile 
îndeletniciri şi a început să lucreze mai bine decât toți. 

Stăpânul, gândindu-se că îi va lua toţi muşteriii, fiindcă lucra mai bine decât el, îi spuse: 

— Ucenicule, du-te în împărăţia subpământeană şi adu-mi de acolo un cufăr care este aşezat pe 
tronul ţarului. 

Au cusut curea de curea şi au făcut o coardă lungă pentru coborâre, pe care au prins, din loc în loc, 
clopoței. Stăpânul a început să-l coboare într-o prăpastie şi i-a poruncit să-i dea de ştire, smucind de 
curea, dacă o să afle cufărul. Clopoţeii aveau să sune, iar stăpânul avea să-i audă. 

Flăcăul a coborât sub pământ, a dat cu ochii de un palat şi a intrat în el. Erau acolo vreo douăzeci de 
oameni. Toţi s-au ridicat în picioare şi i-au dat bineţe cu adânci plecăciuni: 

— Fii bine venit, ţareviciule Ivan! 

Flăcăul s-a minunat de cinstea ce i se arăta. A trecut în a doua încăpere. Acolo erau numai femei, 
care s-au ridicat să-l întâmpine: 

— Fii bine venit, ţareviciule Ivan! 

Toţi aceşti oameni fuseseră coborâți de meşter în adâncul pământului. A intrat în a treia încăpere, 
unde se afla tronul, iar pe tron se afla cufărul. L-a luat, iar pe oameni i-a îndemnat să-l urmeze. Au 
ajuns la cureaua cu clopoței, a legat oamenii de ea, iar stăpânul îi trăgea afară pe rând. Când a scos 


cam jumătate din ei, numai ce vine un lucrător şi-l cheamă repede pe stăpân acasă pentru că se 
întâmplase nu ştiu ce necaz. Stăpânul a plecat, poruncindu-i să-i scoată pe toţi din prăpastie, în afară 
de ucenic. Toţi au fost scoşi, numai ucenicul a fost lăsat acolo. A umblat el cât a umblat prin 
împărăția subpământeană şi, din greşeală, a lovit cufărul. De îndată au sărit de acolo doisprezece 
voinici şi i-au spus: 

— Poruncă, ţareviciule Ivan! 

— Duceţi-mă sus! 

Voinicii l-au apucat şi l-au scos de acolo. El nu s-a dus la stăpân, ci la moşneag. Între timp, stăpânul 
şi-a adus aminte de cufăr şi a venit într-un suflet pe malul prăpastiei. A început să smucească de 
curea, dar nici urmă de ucenic. 

„Se vede treaba că s-a dus pe undeva”, se gândi meşterul. „Trebuie să trimit un om după el.” 

Iar fiul moşneagului a ajuns acasă, şi-a ales un loc potrivit, a trecut cufărul dintr-o mână în alta şi pe 
dată s-au ivit douăzeci şi patru de voinici. 

— Poruncă, ţareviciule Ivan! 

— Pe acest loc întocmiţi-mi o împărăție, să fie mai frumoasă decât toate. 

Cât ai bate din palme, a apărut împărăția. Flăcăul a trecut în ea, s-a însurat şi a început să trăiască în 
mare slavă. În împărăţia lui era un terchea-berchea, iar mama acestuia umbla cu cerşitul. Fiul i-a 
poruncit maică-sii: 

— Mamă, fură cufărul de la ţarul nostru. 

Țareviciul Ivan nu era acasă când a venit cerşetoarea. Soaţa lui Ivan i-a dat de pomană şi a ieşit. 
Bătrâna a înşfăcat cufărul, l-a pus în sac şi pe-aici ţi-e drumul. Când a primit cufărul, fiul l-a trecut 
dintr-o mână în cealaltă. S-au ivit aceiaşi voinici. 

Terchea-berchea le-a poruncit să-l arunce pe țareviciul Ivan într-o groapă adâncă în care se aruncau 
vitele moarte, iar pe nevasta acestuia şi pe părinţi i-a făcut slugi. S-a înscăunat ţar. 

Fiul moşneagului a stat în groapă o zi, două, trei... Deodată văzu deasupra gropii o pasăre uriaşă, 
venită după pradă: tocmai fusese aruncată în groapă o vacă moartă. Ivan s-a legat binişor de hoitul 
acesteia. Pasărea s-a lăsat în groapă, a apucat vita, a zburat şi s-a aşezat într-un pin. Ivan se 
bălăngănea şi nu reuşea să se dezlege. Tocmai atunci trecu pe acolo un vânător. Văzu pasărea, duse 
puşca la ochi şi trase. Pasărea s-a speriat, a scăpat prada din gheare şi şi-a luat zborul. Vita a căzut 
Şi, odată cu ea, a căzut şi țareviciul Ivan. S-a dezlegat, a luat-o pe drum şi a început să cugete cum 
să facă să-şi recapete împărăţia. Şi-a dus mâna la buzunar şi a dat de cheia de la cufăr. A trecut-o 
dintr-o mână în cealaltă şi au apărut doi voinici. 

— Poruncă, Măria Ta! 

— Fraților, sunt la mare necaz! 

— Ştim! Ai noroc că am mai rămas noi doi pe lângă cheie! 

— N-aţi putea să-mi aduceţi cufărul fermecat? 

Nici n-a apucat țareviciul Ivan să-şi spună păsul, că cei doi voinici i-au şi adus cufărul. A devenit 
iarăşi ţar, iar pe cerşetoare şi pe fiul ei a poruncit să-i omoare. 


Dansuri de noapte 
poveste rusească 


A fost odată un rege văduv care avea douăsprezece fiice, una mai frumoasă ca alta. În fiece noapte, 
prințesele plecau de acasă, dar nimeni nu ştia unde. Zilnic toceau câte o pereche de pantofi. Nu mai 
prididea regele să le cumpere pantofi noi şi a dorit să afle pe unde umblă ele noaptea şi ce fac. 

Într-o zi, i-a chemat la ospăț pe regii, prinții, curtenii şi negustorii de pretutindeni şi i-a întrebat dacă 
nu cumva ar putea vreunul din ei să dezlege această taină. „Cui va reuşi să mă lămurească 1-0 voi da 
de soție pe una din fete, pe care şi-o va dori, şi jumătate de împărăție”, a zis regele. 

Nimeni n-a cutezat să se prindă la o asemenea îndeletnicire, afară doar de un curtean sărac. 


— Înălţimea Ta, eu am să aflu! 

— Bine, află! 

După ce i-a promis regelui, curteanului celui sărac îi păru rău. 

— Ce-am făcut? îşi zise el. Am făgăduit să aflu, dar nu mă duce mintea nici măcar cu ce să încep. 
Dacă n-am să aflu, regele va porunci să fiu aruncat în temniță. 

A plecat de la palat, a ieşit din oraş şi mergea pe drum frământându-se. Deodată îi ieşi în cale o 
bătrână şi-l întrebă: 

— De ce eşti aşa de îngândurat, bunule viteaz? 

— Cum să nu fiu, mătuşă? îi răspunse el. l-am făgăduit regelui să aflu unde îi dispar fetele noapte 
de noapte. 

— Da, nu-i o treabă uşoară! Dar de aflat se poate afla. Ține tichia asta fermecată. Când o vei pune 
pe cap, te vei face nevăzut. Numai ține minte: să nu adormi! Prinţesele îţi vor da picături de somn. 
Tu să te întorci cu faţa la perete şi să verşi în pat paharul pe care ţi-l vor da. Să nu-l bei cu niciun 
chip! 

Curteanul cel sărac i-a mulțumit bătrânei şi s-a întors la palat. Se apropia noaptea. I s-a dat o cameră 
alături de cea în care stăteau prințesele. S-a întins în pat, dar cu gândul să stea la pândă. Una dintre 
prințese i-a adus un pahar de vin în care pusese picături de somn şi i-a cerut să-l bea în sănătatea ei. 
Nu avea cum să nu primească, dar s-a întors cu faţa la perete şi l-a vărsat în pat. 

Chiar la miezul nopții, au venit prinţesele să vadă dacă doarme sau nu curteanul. Acesta s-a prefăcut 
că doarme, dar era cu băgare de seamă la orice mişcare. 

— Ei, surioarelor, paza noastră a adormit! E timpul să mergem la petrecere. 

— Da, e timpul! E timpul! 

S-au gătit cu cele mai frumoase rochii. Sora cea mare s-a apropiat de patul său, l-a dat într-o parte şi 
s-a ivit o intrare în împărăția subpământeană a țarului vrăjit. 

Surorile au început să coboare; curteanul cel sărac s-a ridicat uşurel din pat, şi-a pus tichia 
fermecată şi le-a urmat. Din greşeală, a călcat-o pe rochie pe prinţesa cea mică, iar aceasta s-a 
speriat şi le-a spus surorilor ei: 

— Ah, surioarelor, parcă m-ar fi călcat cineva pe rochie. E semn rău. 

— Ajunge! N-o să se întâmple nimic rău. 

Au coborât ele pe scară într-o poiană în care creşteau flori de aur. Curteanul cel sărac a rupt o 
rămurică şi toată poiana s-a umplut de foşnete. 

— Ah, surioarelor, spuse iar prinţesa cea mică, pluteşte ceva rău în văzduh. Auziţi cum foşneşte 
poiana. 

— Nu te teme! Este muzica țarului vrăjit. 

Ajung ele la palat şi le întâmpină ţarul şi curtenii săi. Muzica a început să răsune şi imediat s-a 
pornit dansul. Au dansat până când li s-au rupt pantofii. 

Țarul a poruncit să se toarne vin în cupe şi să fie serviţi oaspeţii. Curteanul cel sărac a luat de pe 
tavă o cupă, a vărsat vinul, iar cupa a pus-o în buzunar. 

Petrecerea s-a terminat; prinţesele şi-au luat rămas-bun de la cavaleri, promițând că vor veni şi în 
noaptea următoare. S-au întors acasă, s-au dezbrăcat repede şi s-au culcat. Dimineaţă l-a chemat 
regele la el pe curteanul cel sărac. 

— Ai aflat ceva? 

— Am aflat. 

— Unde se duc? 

— În împărăția subpământeană, la ţarul cel vrăjit. Acolo dansează toată noaptea. 

Regele şi-a chemat fetele şi a început să le iscodească. Prinţesele nu au recunoscut nimic. 

— N-am fost nicăieri. 

— Dar la ţarul cel vrăjit n-aţi fost? Aşa mi-a spus curteanul cel sărac şi vrea s-o dovedească. 

— Cum să dovedească, tătucă, dacă el a dormit buştean toată noaptea? 

Curteanul cel sărac a scos din buzunar floarea de aur ruptă de el şi cupa. 


— lată, a spus el, şi dovezile. 

Ce erau să mai facă? Au recunoscut, iar regele a poruncit să fie astupată intrarea în împărăția 
subpământeană; pe curtean l-a însurat cu cea mai mică dintre fete şi-au început să trăiască fericiți cu 
toții. 


Laptele de fiară 


poveste rusească 


Auzit-aţi vreodată de zmeul Zmeevici? Dacă aţi auzit, înseamnă că ştiţi cum arată şi cam ce-i poate 
pielea. Dacă nu, atunci am să vă spun o poveste despre el, cum s-a prefăcut într-un mândru viteaz, 
voinic între voinici, şi cum se ducea pe la preafrumoasa prinţesă. E drept că prinţesa, deşi frumoasă 
ca ruptă din soare, era din cale- -afară de iute din fire. Oamenilor cinstiţi nu le arunca o vorbă 
măcar, iar cei simpli nu puteau ajunge la ea. Toată ziulica se şuşotea cu zmeul Zmeevici. Despre ce? 
Cine ştie? Soţul ei, cneazul Ivan Koralevici, după obiceiul împământenit la curte, se îndeletnicea cu 
vânătoarea. ÎL slujeau cu credinţă nu numai ogarii, şoimii, dar şi vulpile, iepurii şi tot felul de alte 
animale şi păsări îi aduceau obolul, care cum putea: vulpea cu şiretenia, iepurele cu agerimea, 
vulturul cu aripile, corbul cu pliscul. 

Într-un cuvânt, cneazul Ivan Koralevici era neîntrecut la vânătoare, făcându-l să se teamă până şi pe 
zmeul Zmeevici. 

De câte ori nu s-a gândit Zmeevici să-l ucidă pe cneaz, dar nu i-a mers niciodată. L-a ajutat însă 
prințesa. Şi-a dat ochii peste cap, şi-a lăsat mâinile să-i cadă pe lângă trup şi s-a prefăcut bolnavă. 
Soţul s-a speriat şi a început să se frământe cum s-o vindece pe prinţesă. 

— Nimic nu mă poate ajuta să mă vindec, afară doar de laptele de lupoaică, zise ea. Trebuie să mă 
spăl cu el. 

Şi-a luat cneazul ogarii şi şoimii şi a plecat la vânătoare. Nici n-a intrat bine în pădure, că 1-a şi ieşit 
în cale o lupoaică. S-a aplecat până-n pământ şi i-a spus cu glas mieros: 

— Cneazule Ivan Koralevici, rogu-te, fie-ţi milă de mine şi nu mă pierde! Îţi voi îndeplini pe dată 
orice dorință, numai să-mi porunceşti! 

— Dă-mi lapte de-al tău! 

Lupoaica i-a dat lapte şi, în semn de mulțumire că i-a cruțat viaţa, i-a dăruit şi un pui de lup. 

Ivan Koralevici a dat puiul de lup vânătorilor, iar laptele i l-a dat soției. Aceasta nădăjduise că soțul 
ei va pieri. El însă se întorsese. Pentru că nu mai avea ce face, nevasta s-a spălat cu laptele de 
lupoaică şi s-a ridicat din pat de parcă nu avusese nimic. Soţul s-a bucurat. Peste puţin timp, 
prințesa iar s-a prefăcut bolnavă. 

— N-ai cum să mă ajuţi decât dacă-mi aduci lapte de ursoaică. 

Ivan Koralevici şi-a luat vânătorii, şoimii şi ogarii şi a plecat să caute lapte de ursoaică. 

Ursoaica, simțind pericolul, i s-a aruncat la picioare şi l-a rugat cu lacrimi în ochi: 

— Fie-ţi milă de mine şi nu mă pierde! Îţi voi îndeplini pe dată orice dorinţă, numai să-mi 
porunceşti! 

— Bine, zise cneazul, dă-mi lapte de-al tău! 

Ursoaica i-a dat lapte şi, drept mulțumire că i-a cruțat viața, i-a dăruit un ursuleț. 

Ivan Koralevici s-a întors din nou la soţia sa viu şi nevătămat. 

— Ascultă, dragule! Mai îndeplineşte-mi o dorință şi dovedeşte-mi dragostea ta aducându-mi lapte 
de leoaică şi n-am să mai fiu bolnavă. Am să încep să cânt toată ziua şi să te răsfăt. 

Cneazul dorea din tot sufletul să-şi vadă soţia sănătoasă şi veselă, de aceea a plecat să caute leoaica. 
Nu era uşor lucru: aceste fiare trăiau peste mări. Şi-a luat tovarăşii de vânătoare şi a plecat. Lupii şi 
urşii s-au împrăştiat prin munţi şi prin văi, şoimii şi ereții s-au ridicat în slava cerului, s-au 
împrăştiat prin păduri, iar leoaica i-a ieşit în cale cneazului şi, ca o roabă, i s-a aplecat până la 
pământ. 


Ivan Koralevici a adus acasă laptele de leoaică. Soția s-a înzdrăvenit şi s-a înveselit, dar a început 
din nou să-l roage pe soţul său: 

— Prietenul meu drag, acum sunt şi sănătoasă, şi veselă, dar aş fi şi mai frumoasă dacă te-ai strădui 
să-mi aduci praful fermecat ce se află după douăsprezece uşi ferecate cu douăsprezece lacăte, în 
douăsprezece unghere din moara dracilor. 

Cneazul a plecat, căci asta îi fusese soarta! A ajuns la moara cu pricina şi a văzut că lacătele se 
descuie singure, iar uşile se deschid. Ivan Koralevici a luat praful fermecat şi a plecat înapoi. În 
urma lui, uşile se închideau, iar lacătele se încuiau. El a ieşit, iar tovarășii săi de vânătoare, copoii şi 
şoimii, au rămas Încuiați înăuntru. Au început să tragă de uşi, să zgâlțâie, să zgârie care cu dinții, 
care cu ghearele, încercând să spargă uşile. 

Ivan Koralevici şi-a aşteptat cât şi-a aşteptat însoțitorii, dar în cele din urmă, cuprins de întristare, a 
plecat de unul singur spre casă. Simţea un gol în pântece şi răceală în inimă. A ajuns la el acasă şi a 
văzut că soția lui zburdă plină de tinereţe şi veselie, iar în curte o face pe stăpânul zmeul Zmeevici, 
care i-a spus: 

— Bună vreme, Ivan Koralevici! Iată salutul meu: un laţ de mătase cu care-o să te strâng de gât. 

— Aşteaptă, Zmeevici! i-a răspuns Koralevici. Oi fi eu la cheremul tău acum, dar nu vreau să mor 
ca un terchea-berchea. Ascultă, am să-ţi cânt trei cântece. 

L-a cântat pe primul. Zmeul a fost cucerit, iar un corb care ciugulea un stârv prin preajmă îi strigă: 
— Cântă, cântă, Ivan Koralevici! Tovarăşii tăi au spart deja trei uşi. 

L-a cântat şi pe al doilea. Corbul îi strigă: 

— Cântă, cântă! Tovarăşii tăi de vânătoare au ajuns la cea de-a noua uşă. 

— Gata, termină! a şuierat zmeul. Întinde gâtul şi pune-ţi laţul. 

— Ascultă-l şi pe cel de-al treilea, zmeule Zmeevici. L-am cântat înainte de nuntă, îl voi cânta şi 
înainte de moarte. 

A început cel de-al treilea cântec, iar corbul îi strigă: 

— Cântă, cântă, Ivan Koralevici! Tovarăşii tăi sparg ultima lăcată. 

Ivan Koralevici a terminat cântecul, a întins gâtul în laț şi a strigat pentru ultima dată: 

— Adio, frumoasă lume! Adio, dragii mei prieteni de vânătoare! 

Dar prietenii lui au răsărit ca din pământ. Zburau ca norii cei negri, năvăleau hoardă după hoardă. 
L-au prins pe zmeu şi l-au făcut bucăţi, iar pe soția cneazului au omorât-o păsările cu ciocurile lor. 
Şi a rămas Ivan Koralevici să-şi trăiască zilele singur-singurel, deşi ar fi meritat o soartă mai bună. 
Se spune că, în vechime, se năşteau asemenea viteji, iar până la noi au ajuns numai poveştile despre 
ei. 


Limba păsărească 
poveste rusească 


Trăiau într-un oraş un negustor cu nevasta lui, cărora le-a trimis Dumnezeu un fiu peste măsură de 
isteț, pe nume Vasea. 

Într-o zi stăteau ei la masă, iar într-o colivie cânta o privighetoare cu atâta tristețe, încât negustorul 
nu se mai putu stăpâni: 

— Dacă s-ar găsi un om care să-mi tălmăcească ce cântă cu adevărat privighetoarea şi ce soartă îmi 
prezice, i-aş da încă din viață jumătate din averea mea şi i-aş lăsa şi după moarte multe bunuri. 

Iar copilul, care pe atunci avea doar şase ani, s-a uitat în ochii părinţilor săi şi le-a spus: 

— Eu ştiu ce cântă privighetoarea, dar mi-e frică să spun. 

— Nu te codi, spune! au stăruit părinţii. 

Şi Vasea le-a spus cu lacrimi în ochi: 

— Privighetoarea prevesteşte că va veni o vreme când voi o să-mi fiți slugi: tata îmi va turna apă, 
iar mama mă va şterge pe față şi pe mâini cu ştergarul. 


Aceste vorbe i-au îndurerat pe negustor şi pe nevasta lui, care au hotărât să scape de copilul lor. Au 
construit o barcă nu prea mare, l-au aşezat într-o noapte pe copil în barcă, în timp ce el dormea, şi i- 
au dat drumul pe mare. 

În clipa aceea, a scăpat din colivie privighetoarea prezicătoare, a zburat până la barcă şi i s-a aşezat 
băiatului pe umăr. 

Cum plutea barca pe mare, iată că se întâlneşte cu o corabie cu toate pânzele întinse. 

Corăbierul l-a văzut pe băiat, i s-a făcut milă de el, l-a luat pe corabie, l-a descusut despre ceea ce i 
se întâmplase şi a făgăduit să-l ţină la el şi să-l iubească întocmai ca pe propriul său fiu. 

A doua zi îi spune băiatul noului său tată: 

— Privighetoarea cântă că se va stârni furtuna, va frânge catargele şi va sfâşia pânzele. Trebuie s-o 
întorci către un adăpost. 

Corăbierul nu l-a ascultat. Într-adevăr, s-a stârnit furtuna, a rupt catargele şi a sfâşiat pânzele. 

Nu mai era nimic de făcut. Trecutul nu mai putea fi întors. Au fost puse catarge noi, s-au reparat 
pânzele şi au pornit mai departe. Vasea îi spuse iar corăbierului: 

— Privighetoarea cântă că în întâmpinarea noastră vin douăsprezece corăbii, toate cu tâlhari, şi că 
aceştia ne vor lua pe toţi în robie. 

De data aceasta corăbierul l-a ascultat, s-a îndreptat spre o insulă şi a văzut cum cele douăsprezece 
corăbii, toate cu tâlhari, au trecut pe lângă insulă. A aşteptat corăbierul cât a fost nevoie şi a pornit 
mai departe. 

Că a trecut mult, că a trecut puţin, nu se ştie, dar corabia a ajuns la oraşul Hvalinsk. Regele de acolo 
era supărat că, de câţiva ani, pe sub ferestrele palatului său se tot învârteau o cioară, un cioroi şi puii 
lor, făcând mare larmă, fără să tacă nici noapte, nici zi. 

Câte n-au făcut regele şi curtenii! Dar n-au reuşit să izgonească ciorile; nici măcar alicele nu le 
speriau. A dat poruncă regele să fie atârnat la toate răscrucile şi în toate porturile un zapis prin care 
promitea să dea o jumătate de regat şi pe fata cea mică de soție aceluia ce va reuşi să-l izbăvească 
de ciorile de sub ferestrele palatului. Însă care se va încumeta şi nu va reuşi, aceluia i se va tăia 
capul. 

Mulţi s-au arătat doritori să se înrudească cu regele, dar toți şi-au pierdut capul pe butucul gâdelui. 
A aflat şi Vasea despre această tărăşenie şi s-a rugat de corăbier: 

— Dă-mi voie să mă duc la rege să-l scap de ciori! 

Oricât a stăruit corăbierul, nu l-a putut opri pe băiat. 

— Bine, du-te! Dar, dacă se întâmplă ceva rău, să nu dai vina decât pe tine. 

A sosit Vasea la palat, i-a spus regelui de ce a venit şi a cerut să fie deschisă acea fereastră sub care 
se învârt ciorile. 

Ascultând glasul păsărilor, îi spuse regelui: 

— Înălţimea Ta, vezi bine că se-nvârt aici trei: cioroiul, nevasta lui, cioara, şi puiul lor. Cioara şi 
cioroiul se ceartă, neştiind al cui e puiul — al tatălui sau al mamei —, şi cer să se facă lumină. Spune 
Înălțimea Ta al cui e. 

Regele răspunse: 

— Al tatălui. 

Numai ce a rostit regele această vorbă, că cioroiul şi puiul au luat-o spre dreapta, iar cioara spre 
stânga. După care regele l-a luat pe copil la sine şi a trăit băiatul acolo în mare dragoste şi cinste. 
S-a făcut Vasea mare, un viteaz între viteji, s-a însurat cu prințesa şi a primit ca zestre o jumătate de 
regat. l-a venit odată chef să umble prin lume, prin țări străine, ca să vadă oamenii şi oamenii să-l 
vadă pe el. S-a gătit şi s-a aşternut la drum. 

Într-un oraş a rămas să înnopteze. Când s-a sculat a doua zi, a poruncit să i se aducă apă să se spele. 
Stăpânul 1-a adus apa, iar stăpâna ştergarul. A intrat țareviciul în vorbă cu ei şi a priceput că nu erau 
alții decât părinţii lui. A izbucnit în plâns de bucurie şi le-a căzut la picioare; iar după aceea i-a luat 
în oraşul Hvalinsk şi au început cu toţii să trăiască şi avutul să şi-l sporească. 


Mesteacănul şi cei trei şoimi 
poveste rusească 


Un soldat şi-a încheiat sorocul de slujbă la ţar şi a fost lăsat la vatră. În drum spre casă, îi iese în 
cale necuratul. 

— Încotro te-ai pornit, soldatule? 

— Spre casă! 

— Ce să faci acolo? Nu mai ai pe nimeni, nici rude, nici prieteni. Tocmeşte-te argat la mine, am să 
te plătesc împărăteşte! 

— Şi ce-aş avea de făcut? 

— Mai nimic! Trebuie să plec peste marea cea albastră la nunta fie-mii, dar am acasă trei şoimi pe 
care ţi 1-aş lăsa ție în pază până mă voi întoarce. 

Soldatul s-a învoit. „Fără bani e greu de trăit”, se gândi el. „Ce dacă-i dracul? Tot am să mă aleg cu 
ceva!” 

Necuratul l-a condus pe soldat la palatul său şi-a plecat peste marea cea albastră. 

Soldatul a umblat cât a umblat prin încăperile palatului, i s-a urât şi a hotărât să iasă în parc. Acolo a 
văzut un mesteacăn care i-a vorbit cu grai omenesc: 

— Soldatule! Du-te în satul cutare şi spune-i preotului să-ţi dea ce a visat el azi-noapte. 

Soldatul s-a dus unde îi spusese mesteacănul. Preotul a scos o carte şi i-a dat-o. 

— Asta am visat! la-o! 

Soldatul a luat-o şi a făcut cale întoarsă. 

— Îţi mulțumesc, om bun! îi zise mesteacănul. Acum așază-te şi citeşte! 

Soldatul a început să citească. După ce a citit o noapte, din mesteacăn a ieşit până la piept o fată de 
o frumuseţe neînchipuită. După a doua noapte de citit, fata a ieşit până la brâu. În cea de-a treia 
noapte, după ce soldatul a terminat de citit, fata a ieşit cu totul din trunchiul copacului. L-a sărutat 
pe soldat şi i-a spus: 

— Eu sunt fiică de ţar. M-a răpit necuratul şi m-a prefăcut în mesteacăn. Iar cei trei şoimi sunt frații 
mei buni. Au vrut să mă salveze şi au dat şi ei de belea. 

Nici n-a apucat ţarevna să-şi termine vorba, că au sosit cei trei şoimi. S-au aruncat la pământ şi s-au 
prefăcut în trei viteji chipeşi. S-au adunat cu toţii, au plecat la părinții lor şi l-au luat şi pe soldat cu 
ei. 

Țarul şi țarina s-au bucurat din toată inima, l-au răsplătit împărăteşte pe soldat, l-au însurat cu fiica 
lor şi i-au oprit pe tineri la ei la palat. 


Ouăle de aur şi de argint 
poveste rusească 


Au fost odată doi fraţi: unul bogat, celălalt sărac. Săracul avea nevastă şi copii, iar bogatul trăia 
singur cuc. 

S-a dus săracul la fratele bogat şi a început să-l roage: 

— Dă-le, frățioare, ceva de mâncare copiilor mei. Nu avem de niciunele în casă. 

— De tine îmi arde mie azi? îi răspunse bogatul. Vin la mine la ospăț numai cneji şi boieri, iar 
sărăntocii nu se cade să se amestece printre ei. 

A izbucnit fratele cel sărac în lacrimi şi s-a dus să prindă peşte. „Poate dă Dumnezeu şi pică ceva!”, 
îşi zise el. „Măcar un borş să mănânce copiii.” 

Nici n-a apucat să bage bine năvodul în apă, că a şi prins un urcior. Din el s-a auzit o voce: 

— Scoate-mă din apă şi sparge urciorul de o piatră de pe mal. Te voi învăţa cum să dobândeşti 
fericirea! 


Săracul a scos urciorul pe mal, l-a spart şi din el a apărut un viteaz nemaivăzut, care i-a spus: 

— Caută un tăpşan verde; pe acel tăpşan creşte un mesteacăn, iar la rădăcinile lui este o rață. Taie 
rădăcinile şi du-te cu rața acasă. Ea o să facă ouă: o zi de aur, o zi de argint. 

Fratele sărac s-a dus la mesteacăn, a scos rața de sub rădăcinile lui şi a dus-o acasă. Rața a început 
să se ouă: într-o zi făcea un ou de aur, în cealaltă — unul de argint. Săracul a început să vândă ouăle 
la negustori şi la boieri şi s-a îmbogăţit repede. 

— Copii, închinați-vă, ne-a găsit Dumnezeu şi pe noi! 

Fratele cel bogat s-a supărat şi a început să-l pizmuiască. „Cum de s-a îmbogățit fratele meu aşa?”, 
se întreba el. „Mai mult ca sigur că are un mare păcat pe suflet!” Şi l-a dat în judecată. 

Păţania lor a ajuns la urechile ţarului. A fost adus la ţar fratele care fusese sărac şi se îmbogăţise. 

Ce să se facă în timpul ăsta cu rața? Copiii erau mici, aşa că a lăsat-o în grija soției. Aceasta a 
început să se ducă la piaţă şi să vândă ouă la preţ mare. Fiind frumoasă, i-a căzut cu tronc unui 
boier. Şi ea s-a îndrăgostit de el. 

— Cum de v-aţi îmbogăţit? a început boierul s-o tragă de limbă. 

— Aşa a fost voia Domnului! 

Boierul a stăruit: 

— Spune-mi adevărul. Dacă nu mi-l spui, n-am să te mai iubesc şi n-am să mai vin pe la tine! 

Şi o zi-două n-a mai fost la ea. Femeia l-a chemat şi i-a povestit: 

— Am o rață. Într-o zi face un ou de aur, în cealaltă — unul de argint. 

— Adu-o, să văd şi eu ce fel de pasăre e! 

Femeia i-a adus-o, el a luat-o în mâini, a cercetat-o cu luare- -aminte şi a văzut că pe pântecele ei 
era scris cu litere de aur: „Cine o să-mi mănânce capul, acela va fi ţar, iar cine îmi va mânca inima, 
acela va scuipa aur”. 

Orbit de norocul ce dăduse peste el, boierul a început să stăruie pe lângă femeie să taie rața. Femeia 
s-a sucit, s-a învârtit, dar, până la urmă, a tăiat rața şi a pus-o la cuptor. Fiind zi de sărbătoare, a 
plecat la biserică. Cât era ea plecată, au intrat în casă cei doi fii ai ei. Le-a venit poftă să îmbuce 
ceva, s-au uitat în cuptor şi au scos rața de acolo. Cel mare a mâncat capul, iar cel mic — inima. S-a 
întors mama de la slujbă. A venit şi boierul. S-au aşezat la masă. Boierul a băgat de seamă că lipsesc 
şi capul, şi inima. 

— Cine le-a mâncat? a întrebat boierul, dar şi-a închipuit că le-au mâncat copiii femeii. 

A început să stăruie pe lângă mamă: 

— Tale-ţi copiii şi dintr-unul scoate creierii, iar din celălalt inima. Dacă nu faci asta, prietenia 
noastră ia sfârşit aici! 

Spunând aceasta, boierul a plecat de la ea. O săptămână întreagă s-a frământat femeia, dar, în cele 
din urmă, a trimis după boier să vină, zicând că, pentru el, e gata să-şi jertfească băieţii. 

În aşteptarea boierului, femeia îşi ascuţea cuțitul. Băiatul cel mare a văzut-o şi a izbucnit în lacrimi 
amare. 

— Lasă-ne, mamă, în grădină, să ne jucăm! 

— Duceţi-vă, dar să nu vă îndepărtați! 

Copiilor nu le ardea de joacă: au rupt-o la fugă şi au fugit până au obosit şi li s-a făcut foame. În 
câmpul pe care au ajuns, au văzut un văcar păscând cireada. 

— Văcarule, văcarule! Dă-ne o fărâmă de pâine! 

— Luaţi bucățica asta! Atât mi-a mai rămas. Mâncaţi sănătoşi! 

Fratele mai mare i-a dat bucăţica de pâine celui mic: 

— Tu, frățioare, eşti mai slab ca mine, iar eu pot să mai rabd. 

— Nu, frate! Tot timpul m-ai tras după tine, ai obosit mai mult ca mine. Hai mai bine s-o mâncăm 
jJuma-juma! 

Au împărţit bucata de pâine, au mâncat-o şi s-au săturat. Au purces mai departe, mergând înainte pe 
drumul cel mare. Deodată au ajuns la o răspântie unde era un stâlp pe care scria: „Cine o ia spre 
dreapta se va face ţar, cine o ia spre stânga se va îmbogăţi”. 


Mezinul îi spuse fratelui celui mare: 

— Frate, du-te tu spre dreapta, că ştii mai multe şi poți face mai multe ca mine. 

Fratele cel mare a luat-o spre dreapta, iar cel mic spre stânga. 

Primul a mers cât a mers, până a ajuns într-o altă împărăție. A cerut găzduire pentru o noapte la o 
bătrână. Aceasta l-a găzduit. S-a trezit feciorul dimineaţa, s-a spălat pe față, s-a îmbrăcat şi şi-a 
făcut rugăciunea. 

În acel oraş tocmai murise ţarul şi s-a adunat tot poporul la biserică, ţinând lumânări în mână. Cui 
avea să i se aprindă lumânarea din senin, aceluia îi era sortit să fie țar. 

— Du-te şi tu, băiete, la biserică! îi zise bătrâna. Cine ştie? Poate că se va aprinde lumânarea ta! 
Bătrâna i-a dat o lumânare. El s-a dus la biserică şi, de îndată ce a intrat, lumânarea i s-a aprins de la 
sine. Ceilalţi prinți şi boieri, pizmaşi, au început să-i sufle în lumânare şi să-l gonească afară din 
biserică. Dar țarevna, care stătea pe tronul ei înalt, grăi: 

— Nu-l atingeti! Nu ştiu dacă e bun sau rău, dar e sortitul meu. 

Băiatul a fost dus pe braţe la ţarevnă, ea l-a primit la curte, l-a crescut, a spus că el e ţarul şi s-a 
măritat cu el. 

Au trăit ei împreună câtva timp. Într-o zi tânărul țar îi spuse soţiei sale: 

— Îngăduie-mi să plec ca să-mi găsesc fratele mai mic! 

— Du-te cu Dumnezeu! 

A călătorit el prin diferite pământuri şi, în cele din urmă, l-a găsit pe fratele său mai mic. Trăia într- 
o mare bogăţie, cu grămezi întregi de aur în hambare. Cum scuipa, îi ieşeau galbeni pe gură. 

— Frățioare! strigă fratele cel mic. Să mergem la tatăl nostru să vedem cum o duce! 

— Ce mai stai? Hai la drum! 

Au ajuns în satul în care se născuseră şi au cerut găzduire la părinții lor, fără să spună cine sunt. S- 
au aşezat la masă. Fratele cel mare a început să vorbească despre rața fermecată care făcea ouă de 
aur şi de argint şi despre mama ticăloasă. Mama îl întrerupea tot timpul şi încerca să schimbe vorba. 
Tatăl şi-a dat seama: 

— Nu cumva sunteți băieții mei? 

— Noi suntem, tătucă! 

S-au îmbrățișat şi s-au sărutat. Ce să mai vorbim! Fratele cel mare şi-a luat tatăl să locuiască la el în 
palat, cel mic a plecat să-şi caute mireasă, iar mama a rămas singură cuc şi aşa trăieşte şi în zilele 
noastre. 


Peştişorul de aur 
poveste rusească 


Era pe insula Buian o mică izbă veche, în care trăiau într-o sărăcie lucie un moş şi o babă. Bătrânul 
şi-a împletit un năvod şi a început să se ducă la mare, la pescuit. Doar aşa reuşeau să-şi ducă zilele. 
Într-o zi, când a aruncat năvodul în mare şi a început să-l tragă afară, i s-a părut prea greu, aşa cum 
nu mai fusese niciodată până atunci. Abia-abia a putut scoate năvodul din apă, dar când s-a uitat, a 
văzut că era gol. Se prinsese un singur peştişor, dar nu unul oarecare, ci de aur. 

Peştişorul a început să se roage cu grai omenesc: 

— Nu mă lua, moşule! Mai bine dă-mi drumul în marea cea albastră, că îţi voi fi de folos: am să-ţi 
îndeplinesc orice dorinţă! 

Bătrânul s-a gândit cât s-a gândit şi i-a spus: 

— Nu-mi trebuie nimic de la tine. Du-te şi plimbă-te în mare! 

A aruncat peştişorul de aur în valuri şi s-a întors acasă. 

— Mult ai prins, moşule? îl întrebă baba. 


— Un singur peştişor de aur, dar şi pe acela l-am aruncat în mare. Prea s-a rugat de mine. „Dă-mi 
drumul în marea albastră!”, mi-a spus. „Am să-ţi fiu şi eu de folos, am să-ţi îndeplinesc orice 
dorinţă!” Mi s-a făcut milă de peştişor, nu i-am cerut nimic şi l-am slobozit în mare. 

— Drac bătrân ce eşti! Ai avut în mână un asemenea noroc şi n-ai fost în stare să tragi un folos de 
pe urma lui! 

S-a mâniat baba şi a început să-l ocărască pe moş cât era ziulica de lungă. Nu-i lăsa răgaz deloc. 

— Măcar o pâine să-i fi cerut! În curând n-o să mai avem nici măcar o cojiţă uscată. Ce-ai să 
mănânci? 

Bătrânul n-a mai răbdat ocara, s-a dus la malul mării şi a strigat: 

— Peştişorule, peştişorule de aur! leşi din mare şi întoarce-ţi capul spre mine! 

Peştişorul a venit la mal. 

— Ce-ţi trebuie, moşule? 

— Baba m-a trimis să-ţi cer pâine! 

— Du-te acasă! Veţi avea pâine din belşug! 

Bătrânul s-a întors acasă. 

— EI, babo! Acum avem pâine? 

— Pâine avem acum cu îndestulare. Altul e necazul. Mi s-a crăpat covata şi n-am în ce spăla rufele! 
Du-te la peştişorul de aur şi cere una nouă! 

S-a dus bătrânul la mare şi a chemat peştişorul de aur: 

— Peştişorule, peştişorule! Ridică-te din valuri şi întoarce-ți capul către mine! 

Peştişorul s-a ridicat din adâncuri şi l-a întrebat: 

— Ce-ţi trebuie, moşule? 

— Baba m-a trimis încoace să-ţi cer o covată nouă. 

— Bine! Veţi avea şi covata nouă! 

Bătrânul a făcut cale întoarsă, dar nici n-a apucat bine să intre pe uşă, că baba s-a şi repezit cu gura 
la el: 

— Du-te la peştişor şi cere-i să ne facă o izbă nouă! În asta nu mai e de trăit! Acuşi-acuşi cade pe 
noi! 

S-a întors moşul la malul mării şi l-a strigat pe peştişor: 

— Peştişorule de aur, ridică-te din valuri şi întoarce-ţi capul către mine! 

Peştişorul s-a ivit din apă, s-a întors cu capul spre moş şi l-a întrebat: 

— Ce-ţi trebuie, moşule? 

— Fă-ne, rogu-te, o izbă nouă! Baba nu-mi dă pace deloc! Zice că nu vrea să mai stea în izba veche, 
de teamă să nu se dărâme peste noi. 

— Nu te necăji, moşule! Du-te acasă şi roagă-te la Dumnezeu, că totul se va face după cum ţi-e 
voia. 

Când s-a întors acasă, moşul a văzut în curtea sa o izbă nouă din stejar, cu desene pe ea. Bătrâna i-a 
ieşit înainte la fel de cătrănită şi a început să-l acopere de ocări: 

— Câine bătrân ce eşti! Nu te duce capul să profiți de noroc! Mare brânză! I-ai cerut peştişorului o 
izbă, chibzuind că ţi-ai mântuit treaba! Nici pomeneală! Întoarce-te la peştişorul de aur şi spune-i că 
nu mai vreau să fiu țărancă. Vreau să fiu boieroaică, să mi se dea ascultare, iar când mă vor întâlni 
în cale, oamenii să se aplece adânc în fața mea! 

Moşul s-a dus la mare şi l-a chemat pe peştişorul de aur. 

— Peştişorule, peştişorule! Arată-te din apă şi întoarce-ţi capul către mine! 

Peştişorul a venit şi l-a întrebat: 

— Care ţi-e dorința, moşule? 

Bătrânul îi răspunse: 

— Nu-mi dă pace baba, a înnebunit de tot; nu vrea să mai fie țărancă, vrea să fie boieroaică. 

— Bine! Nu mai fi necăjit. Mergi acasă şi închină-te lui Dumnezeu. Totul va fi după voia ta. 


Când s-a întors bătrânul, în locul izbei se înălța o casă de piatră cu trei caturi, forfotind de slugi. 
Bătrâna, îmbrăcată în rochie scumpă de catifea, stătea cocoţată într-un jilt înalt şi dădea porunci. 

— Ziua bună, nevastă! îi zise bătrânul când dădu cu ochii de ea. 

— "Ţărănoi necioplit! Cum îndrăzneşti să numeşti nevasta ta o boieroaică de viță ca mine? Ei, slugi! 
Duceţi-l pe bădăranul ăsta la grajd şi învăţați-l minte cu harapnicul! 

Slugile l-au înşfăcat pe moşneag de guler şi l-au târât la grajd. Grăjdarii au început să-l bată cu 
harapnicul până când bietul om fu mai-mai să-şi dea duhul. După asta, baba l-a făcut îngrijitor la 
curte. A poruncit să i se dea un măturoi şi să țină curtea curată, iar de mâncare să i se dea numai la 
bucătărie. 

Grea viață a început să aibă sărmanul moşneag. Toată ziua mătura curtea, iar dacă rămânea pe 
undeva fie şi o urmă de gunoi, era dus fără întârziere la grajd şi răsplătit cu harapnicele. 

„Ce vrăjitoare!”, se gândi bătrânul. „A dat norocul peste ea şi a încetat să mă socotească bărbatul 
el!” 

După un timp, baba s-a săturat să mai fie boieroaică. A cerut să fie adus moşneagul la ea şi i-a 
poruncit: 

— Du-te, drac bătrân, la peştişorul de aur şi spune-i că nu mai vreau să fiu boieroaică. Să mă facă 
împărăteasă! 

S-a dus bătrânul la malul mării şi a început să-l caute pe peştişorul de aur. 

— Peştişorule, peştişorule, arată-te din valuri şi întoarce-ţi capul către mine! 

Peştişorul de aur a apărut şi l-a întrebat: 

— Care ţi-e păsul, moşule? 

— Care să fie? A înnebunit de tot baba, mai ceva ca data trecută. Nu mai vrea să fie boieroaică, vrea 
să fie împărăteasă! 

— Nu te necăji, du-te acasă, închină-te lui Dumnezeu şi-ţi va fi îndeplinită dorința! 

S-a întors bătrânul şi a văzut că, în locul casei boiereşti de mai înainte, se înălța un palat uriaş, cu 
acoperişul de aur. Peste tot patrulau santinele zăngănindu-şi armele. În spatele palatului era o 
mândreţe de parc, iar în față — o pajişte întinsă, acoperită cu iarbă verde, pe care era adunată armata. 
Baba, îmbrăcată în haine împărăteşti, înconjurată de generali şi boieri, privea de sus, din balcon: 
tobele răpăiau, muzica răsuna, iar soldații strigau „ura!”. 

După o vreme, baba s-a plictisit şi să mai fie împărăteasă. A poruncit ca moşul să fie găsit şi adus în 
fața ei. 

S-a iscat o forfotă neînchipuită. Generalii şi boierii se agitau, alergau încoace şi-ncolo, neştiind de 
unde să-l ia. În cele din urmă moşul a fost găsit într-o curte din spate şi adus la împărăteasă. 

— Drac bătrân! îi zise baba. Aleargă la peştişorul de aur şi spune-i că nu mai vreau să fiu 
împărăteasă. Spune-i că vreau să fiu crăiasa mărilor. Toate mările şi toţi peştii să asculte de mine! 
Bătrânul a încercat să dea îndărăt. Dar ţi-ai găsit! 

— Dacă nu te duci, în clipa asta capul îți va sta unde-ţi stau picioarele! 

Cu inima îndoită, bătrânul a ajuns la mare şi a început să-l cheme pe peştişorul de aur: 

— Peştişorule, peştişorule! Arată-te din valuri şi întoarce-ți capul spre mine! 

Peştişorul însă, nicăieri! Bătrânul l-a mai chemat o dată, dar fără izbândă. L-a chemat pentru a treia 
oară. Deodată marea s-a învolburat şi, din limpede şi luminoasă cum era, a devenit dintr-odată 
întunecată. 

A venit peştişorul la mal: 

— Care ţi-e dorința, moşule? 

— Baba a înnebunit de tot: nu mai vrea să fie împărăteasă. Vrea să fie crăiasa mărilor, să 
stăpânească toate apele şi să poruncească tuturor peştilor. 

Peştişorul de aur nu i-a răspuns nimic moşneagului. S-a întors şi s-a scufundat în adâncul mării. 
Bătrânul a făcut cale întoarsă. Când a ajuns, nu-i venea să-şi creadă ochilor: nici urmă de palat. În 
locul lui era o mică izbă veche, iar înăuntru stătea baba într-un sarafan ponosit. 


Au început bătrânii să trăiască la fel ca înainte. Moşul s-a apucat din nou de pescuit, însă, oricât de 
des a aruncat el năvodul în mare, niciodată n-a mai reuşit să prindă peştişorul de aur. 


Pasărea vorbitoare 
poveste rusească 


Trăia odată într-un oraş un negustor care avea trei fete. După ceva vreme, el a murit. Într-o zi, fetele 
stăteau lângă geam şi vorbeau. Cea mare zise: 

— Eu m-aş mărita chiar şi cu brutarul ţarului! 

Cea mijlocie spuse: 

— lar eu cu bucătarul! 

Mezina de colo: 

— Eu aş dori să mă mărit cu ţarul însuşi. I-aş face doi fii cu mâinile de aur până la cot şi cu 
picioarele de argint până la genunchi, cu luna cea limpede pe ceafă şi în frunte cu soarele strălucitor. 
I-aş mai face şi o fată frumoasă, la al cărei zâmbet să se desfacă petalele de trandafir, iar când va 
plânge, lacrimile ei să fie mărgăritare scumpe. 

În vremea aceasta, țarul, ieşit la plimbare, a trecut chiar pe lângă casa lor şi a auzit ce vorbeau ele. A 
doua zi, a trimis după fiicele de negustor şi le-a întrebat ce-au spus ele în ajun. 

Fetele i-au spus şi ţarul a măritat-o pe cea mare cu brutarul său, pe cea mijlocie cu bucătarul, iar cu 
cea mică s-a însurat el însuşi. 

După o vreme, țarina a rămas grea şi i-a venit vremea să nască. Ţarul a început să se frământe: voia 
să trimită după nişte moaşe bune, dar surorile cele mari, pizmaşe pe cea mică, s-au rugat să le 
îngăduie să moşească ele. Ţarul se învoi. Surorile au venit la palat şi, când țarina a născut un fiu 
chiar aşa cum spusese înainte de căsătorie, au luat copilul, l-au băgat într-o ladă şi l-au aruncat în 
râu, iar în locul lui au pus un pui de câine. Văzând ţarul că soția i-a născut un căţeluş, s-a făcut foc, 
şi-a adunat miniştrii şi le-a spus că vrea s-o omoare. Aceştia l-au sfătuit s-o ierte, că era prima 
greşeală, şi țarul s-a învoit. 

A mai trecut un timp şi țarina a rămas iarăşi grea. Ţarul a vrut să trimită după nişte moaşe bune, dar 
surorile țarinei s-au rugat de el să le lase pe ele să moşească. Când țarina a născut un fiu la fel ca 
primul, surorile l-au băgat într-o ladă şi i-au dat drumul pe râu, iar în locul lui au pus un pui de 
pisică. Văzând ţarul că nevasta i-a născut un motănel, şi-a adunat miniştrii, vrând s-o omoare, dar 
miniştrii l-au sfătuit s-o ierte şi de această dată. 

După o vreme, țarina a rămas iarăşi grea. Când i-a sosit sorocul să nască, ţarul a vrut iarăşi să 
trimită după moaşe, dar surorile țarinei s-au rugat să le lase pe ele să se îndeletnicească de cele 
trebuitoare în locul moaşelor. 

Țarul se învoi şi, când țarina a născut o fiică întocmai cum promisese, surorile au luat fetița, au pus- 
o într-o ladă şi i-au dat drumul pe râu la vale, iar în locul ei au pus o bucată de lemn. Văzând ţarul 
că țarina i-a născut, în loc de fiică, o bucată de lemn, şi-a adunat miniştrii şi a vrut s-o ucidă, dar 
miniştrii s-au rugat de el să nu facă asta, ci s-o închidă într-un turn de piatră. 

Copiii ţarului au fost scoşi din râu de un general care le-a dat o educaţie aleasă. Dar generalul a 
murit şi copiii au rămas orfani. 

Odată, când fraţii erau plecați la vânătoare, a venit acasă la ei o bătrână. Țarevna a primit-o frumos. 
După ce-au stat cât au stat în casă, au ieşit în grădină. 

— Îţi place, bunică, ce grădină am? Nu-i aşa că nu-i lipseşte nimic? 

— E frumoasă, n-am ce zice! Doar că îi lipsesc trei lucruri: apa vie, apa moartă şi pasărea 
vorbitoare. 

Cuvintele bătrânei o mâhniră pe ţarevnă. S-au întors frații de la vânătoare şi au întrebat-o de ce-i aşa 
de mâhnită. Ea le-a povestit ce auzise de la bătrână. 

— Bine! zise fratele cel mare. Plec eu în căutarea acestei păsări. 


I-a dat surorii sale un cuţitaş şi i-a spus: 

— Dacă pe cuțit o să apară sânge, să ştiţi că eu nu mai sunt în viață! 

A călătorit el timp îndelungat, până a ajuns la poalele unui munte. În vecinătatea lui era un stejar 
uriaş, iar sub stejar stătea un bătrân căruia părul, sprâncenele şi barba îi crescuseră până la pământ. 
— Bine te-am găsit, bunicule! 

— Bine ai venit, nepoate! 

— Cum aş putea găsi apa vie, apa moartă şi pasărea vorbitoare? 

— Se poate, însă nu-i deloc uşor! Mulţi vin, dar puţini se mai întorc. 

Luându-şi rămas-bun de la bătrân, țareviciul a început să urce pe munte. Deodată a auzit în urma sa: 
— Pune mâna pe el! Ține-l! Căsăpeşte-l! 

Țareviciul a întors capul să vadă ce-i şi pe loc a încremenit. Sora lui s-a uitat la cuţitaş şi a aflat că 
fratele cel mare nu mai era în viață. Fratele mai mic a vrut să plece şi el după acele minuni sau 
măcar să-şi găsească fratele care nu s-a mai întors. I-a dat surorii sale o furculiță şi i-a spus: 

— Dacă pe furculiță va apărea sânge, să ştii că eu nu mai sunt în viață! 

Zicând acestea, s-a aşternut la drum. A ajuns la muntele cel înalt, a dat de bătrân, a vorbit cu el şi a 
început să urce pe munte. Acolo a auzit aceleaşi vorbe ca şi fratele său. A întors capul şi a 
încremenit. În acest timp sora lui s-a uitat la furculiță şi şi-a dat seama că el nu mai era în viață. 

Fata a încuiat casa şi a pornit în căutarea apei vii, a apei moarte şi a păsării vorbitoare. 

S-a apropiat de acel munte, l-a văzut pe bătrân, i-a dat bineţe, a scos foarfeca şi i-a scurtat 
bătrânului părul şi sprâncenele. I-a dat o oglinjoară şi i-a spus: 

— Uită-te să vezi şi tu ce frumos te-ai făcut! 

El s-a uitat în oglindă: 

— Aşa-i! Arăt altfel acum. Am stat aici treizeci de ani încheiaţi şi nimeni nu m-a tuns. Doar ţie ţi-a 
trecut prin cap! Încotro te-ai pornit, frumoasă fată? 

Ea i-a spus încotro şi de ce se duce. 

— Urcă pe acest munte! i-a spus bătrânul. Acolo ai să auzi: „Pune mâna pe ea! Prinde-o! Căsăpeşte- 
o!”, dar tu să nu întorci capul, altminteri vei încremeni pe loc. Sus, pe munte, ai să vezi o fântână şi 
pasărea vorbitoare. la pasărea, scoate din fântână apă vie şi apă moartă şi fă cale întoarsă. Pe munte 
ai să vezi nişte pietroaie. Să le stropeşti pe toate cu apă vie! 

Fata i-a mulțumit bătrânului pentru învățătură şi a început să urce muntele. Mergând, a auzit în 
urma sa o voce înfiorătoare, dar nu a întors capul. A ajuns cu bine la fântâna de care-i vorbise 
bătrânul, a luat apă vie şi apă moartă, a luat pasărea vorbitoare şi a plecat înapoi. Pe drumul de 
întoarcere, toți bolovanii i-a stropit cu apă vie, iar ei s-au prefăcut în oameni. Mai departe a văzut 
alți doi bolovani, la fel ca primii. I-a stropit cu apă vie, iar aceştia s-au prefăcut în frații ei. 

— Vai, surioară dragă! Cum ai ajuns aici şi de ce? 

Ea le-a spus că a venit după apa vie, apa moartă şi pasărea vorbitoare, dar cel mai mult şi mai mult 
dorise să-şi găsească fraţii. 

S-au întors tustrei acasă şi au dus o viaţă tihnită. 

Țarul a aflat că într-un anume loc trăieşte o fată şi, atunci când râde, încep să înflorească trandafirii, 
iar când plânge, din ochi îi curg mărgăritare scumpe. S-a hotărât să se însoare cu ea. 

Curând ţarul le-a făcut o vizită. A fost primit cu onorurile cuvenite. Plimbându-se peste tot, a ajuns 
şi în grădină şi a văzut acolo pasărea vorbitoare, care i-a spus să nu se însoare cu fata pe care pusese 
ochii. 

— Şi de ce nu m-aş însura? 

— Pentru că este fiica ta! i-a răspuns pasărea. 

— De unde ai scos-o că-i fiica mea? 

Pasărea vorbitoare i-a povestit de-a fir-a-păr tot ce se întâmplase, iar țarul le-a spus toate acestea 
copiilor. După aceea s-a întors împreună cu ei la palat şi a poruncit să fie eliberată țarina, iar turnul 
să fie făcut una cu pământul. Surorile pizmaşe au fost trimise la ştreang, iar țarul, țarina, cei doi 
tarevici şi preafrumoasa țarevnă au trăit mulți ani în pace şi fericire. 


Povestea răţuştei cu ouă de aur 
poveste rusească 


Au fost odată un moş şi o babă. Pe moş îl chema Abrosim, iar pe babă Fetinia. Trăiau într-o sărăcie 
lucie şi aveau un fiu pe nume Ivanuşka, un băietan de vreo cincisprezece ani. 

Într-o bună zi, bătrânul Abrosim a câştigat un codru de pâine şi l-a adus acasă cu gând să-şi 
hrănească nevasta şi fiul. Dar, tocmai când se pregătea să taie bucata de pâine, s-a ivit de după sobă 
Krucina, zâna plângăreață, care i-a înşfăcat bătrânului pâinea din mână şi a zbughit-o înapoi după 
sobă. Bătrânul a început să se roage de ea să-i dea pâinea înapoi, pentru că altceva nu mai aveau de 
mâncare nici el şi nici familia lui. Krucina i-a răspuns: 

— N-am să-ţi înapoiez codrul tău de pâine. În schimbul lui, am să-ţi dăruiesc o răţuşcă fermecată 
care o să-ți facă în fiecare zi câte un ou de aur. 

— Bine! zise Abrosim. Azi pot să mă culc nemâncat, numai să nu mă tragi pe sfoară şi să-mi spui 
unde se află acea rățuşcă. 

— Mâine, în zori, când te vei trezi, să te duci în grădină şi acolo, pe iaz, ai să vezi răţuşca, i-a spus 
Krucina. N-ai decât s-o prinzi şi s-o aduci la tine în casă. 

Auzind acestea, Abrosim s-a culcat liniştit, iar a doua zi în zori s-a trezit şi s-a dus în grădină. Pe iaz 
a văzut răţuşca şi a fost cuprins de o bucurie fără seamăn. A prins rața, a dus-o în casă şi i-a dat-o 
Fetiniei. Bătrâna a pipăit-o şi i-a spus bărbatului că are ouă. S-au bucurat amândoi, au pus rățuşca 
într-un coş şi au acoperit-o cu ciurul. După un ceas s-au uitat şi au văzut că rățuşca le făcuse un ou 
de aur. 

Bătrânul a luat oul şi l-a dus la vânzare în oraş. L-a vândut pe o sută de ruble şi cu banii s-a dus în 
piață, a cumpărat tot felul de merinde şi le-a adus acasă. 

A doua zi răţuşca a mai făcut un ou, la fel ca primul. Abrosim l-a vândut şi pe acela. Şi tot aşa, rața 
făcea în fiecare zi câte un ou de aur, şi în scurtă vreme bătrânul s-a îmbogăţit. Şi-a clădit o casă 
mare în oraş şi o mulțime de prăvălii, a cumpărat tot felul de mărfuri şi s-a apucat de negustorie. 
Soţia lui, Fetinia, s-a înhăitat cu un tânăr vânzător de-al bărbatului său. Femeia îl îndrăgise, dar 
vânzătorul se uita la ea numai pentru banii ei. 

Odată, când Abrosim a plecat după marfă, vânzătorul a venit la Fetinia şi, vorbind cu ea, a dat cu 
ochii de răţuşca fermecată care făcea ouă de aur. A luat-o în mână, curios să o vadă mai de aproape, 
şi a observat că sub aripioarele ei era scris cu litere de aur: „Cel care va mânca această rățuşcă va fi 
țar”. Vânzătorul, fără să-i spună Fetiniei despre acest lucru, a început să se roage de ea să taie şi să 
frigă rățuşca dacă îl iubeşte cu adevărat. Fetinia îi răspundea că nu poate şi nu-ndrăzneşte să taie 
rața pentru că tot norocul lor de la ea vine. Vânzătorul a început să stăruie ca, din dragoste pentru el, 
să taie şi să frigă rățuşca. Fetinia s-a împotrivit multă vreme, temându-se de bărbatul ei, şi nu a 
îndrăznit să facă un asemenea lucru. Mai târziu însă, în orbirea ei, a tăiat rața şi a băgat-o la cuptor. 
Vânzătorul a trebuit să plece neîntârziat pentru un timp, dar i-a promis că se va întoarce. Fetinia a 
plecat şi ea în târg. Tocmai atunci a venit acasă Ivanuşka, fiul ei, şi a vrut să mănânce. A început să 
caute peste tot ceva de-ale gurii şi a găsit în cuptor rața. A luat-o şi a mâncat-o până la ultimul 
oscior, după care s-a întors la prăvălie. După aceea a venit şi vânzătorul şi i-a cerut Fetiniei să-i 
aducă rața friptă. Femeia a alergat la cuptor şi, văzând că nu mai este rața, s-a speriat şi i-a spus 
vânzătorului că pasărea nu mai este în cuptor. Atunci tânărul s-a făcut foc de supărare şi i-a zis: 

— Ai mâncat-o singură, de bună seamă! 

S-au certat şi s-au despărțit. Seara au venit acasă Abrosim şi fiul lui, Ivanuşka. Văzând că rața nu-i 
nicăieri, Abrosim a întrebat-o de ea pe Fetinia. Femeia i-a răspuns că nu ştie nimic ea, iar Ivanuşka 
i-a spus tatălui său: 


— Bunule părinte, am fost mai înainte acasă să mănânc, dar mama era plecată. Atunci m-am uitat în 
cuptor şi am văzut rața friptă. Am scos-o şi am mâncat-o, numai că nu ştiu dacă era a noastră sau o 
altă rață. 

Abrosim s-a înfuriat pe nevasta lui şi a bătut-o de era cât pe ce s-o omoare. Iar pe fiul său Ivanuşka 
l-a gonit de acasă. 

Micul Ivanuşka a pornit-o la drum mergând fără să ştie nici el încotro, ci numai pe unde vedea cu 
ochii. A mers zece zile şi zece nopți şi-a ajuns într-o altă ţară. Când a intrat pe poarta mare a 
oraşului, a văzut o mulțime de lume. Oamenii aceia chibzuiau cum să facă să pună un alt ţar în locul 
celui care tocmai murise. S-au înțeles ca acela care va intra primul pe poarta mare a oraşului să fie 
țarul lor. Şi cum pe poartă tocmai intrase Ivanuşka, întreg poporul a strigat: 

— lată, vine ţarul nostru! 

Înţelepţii l-au înconjurat, l-au luat pe sus şi l-au dus în palatul ţarului, l-au îmbrăcat cu straie 
împărăteşti, l-au urcat pe tron, au început să-i facă plecăciuni, aşa cum i se cuvenea ţarului celui 
adevărat, şi-au început să-i ceară porunci. Ivanuşka s-a gândit atunci că se visează ţar şi că aşa ceva 
nu poate fi adevărat. Când şi-a venit însă în fire şi a văzut că într-adevăr este ţar, s-a bucurat din 
toată inima, a început să dea porunci şi pe mulți i-a făcut mari dregători. 

După puţin timp l-a ales pe unul dintre dregători, pe nume Luga, l-a chemat la el şi i-a spus pe un 
ton blând: 

— Credinciosul şi bunul meu cavaler Luga, fă-mi acest mare bine: du-te la locurile mele de baştină, 
caută-l pe ţar şi roagă-l din partea mea să ti-i dea pe negustorul Abrosim şi pe soția lui, Fetinia. 
Când ti-i va da, să-i aduci pe amândoi la mine. Dacă nu ti-i va da, să-i spui ţarului din partea mea că 
împărăția lui o voi pârjoli, iar pe el am să-l iau ostatic. 

Luga a plecat în patria lui Ivanuşka, s-a dus direct la ţar şi a început să-i ceară pe vinovaţii Abrosim 
şi Fetinia. Țarul ştia că Abrosim era un mare negustor în împărăția lui şi n-a vrut să-l dea. Totuşi, 
gândindu-se că ţara lui Ivanuşka are o armată mai puternică, a fost cuprins de teamă şi i-a dat pe cei 
doi. Luga i-a luat şi i-a adus la Ivanuşka. Când 1-a văzut, ţarul i-a spus tatălui său Abrosim: 

— Cinstite părinte, m-ai gonit de la casa ta, eu în schimb te primesc la mine. Rămâneți amândoi 
aici, şi tu, şi mămuca, până la sfârşitul vieții. 

Abrosim şi Fetinia s-au bucurat că fiul lor a ajuns ţar şi, din acea zi, au trăit la el mulți ani, până au 
murit. Ivanuşka a stat pe tron treizeci de ani în sănătate şi bunăstare, iubit de supuşi până la sfârşitul 
zilelor sale. 


Prinţesa broscuţă 
poveste rusească 


În anii de demult, un ţar avea trei fii în floarea vârstei. Ţarul le-a spus: 

— Copii, faceţi-vă câte un arc şi trageţi câte o săgeată. Fata care vă va aduce săgeata va fi logodnica 
celui cu a cărui săgeată a venit. Dacă vreunuia dintre voi nu-i va aduce nimeni săgeata, acela va 
rămâne neînsurat. 

Fiul cel mare a tras, iar săgeata i-a fost adusă de fiica unui cneaz. Cel mijlociu a tras, şi săgeata i-a 
fost înapoiată de fiica unui general. Mezinului, lui Ivan Țarevici, săgeata i-a fost adusă din baltă de 
o broască. Frații lui erau veseli, se bucurau, dar Ivan Țarevici a izbucnit în plâns: 

— Cum să mă însor cu o broască? Nu-i de joacă să trăieşti aşa o viaţă. 

A plâns el cât a plâns, dar, neavând încotro, s-a însurat cu broasca. Au fost cununaţi cu toţii, după 
obiceiurile lor, iar broasca a fost ţinută pe o farfurioară. După un timp, țarul a poftit să vadă cu ce 
daruri sunt înzestrate nurorile lui, care dintre ele este cea mai pricepută. A dat poruncă să se facă 
întrecere. Ivan Țarevici s-a pus iarăşi pe plâns: 

— Ce să mă fac, broscuţă? Toţi vor începe să râdă de mine. 


Broasca sărea pe podea şi doar orăcăia. Când a adormit Ivan Țarevici, ea a ieşit afară, şi-a lepădat 
pielea de broască şi s-a făcut o preafrumoasă tânără. 

— Dădacelor, strigă ea, faceţi asta şi asta! 

Dădacele au adus o cămaşă foarte frumos lucrată. Ea a luat-o, a împăturit-o, a pus-o lângă Ivan 
Țarevici şi s-a prefăcut la loc în broască, de parcă nimic nu s-ar fi întâmplat. 

Ivan Țarevici s-a trezit, s-a bucurat, a luat cămaşa şi a dus-o la ţar. Ţarul s-a uitat la ea: 

— Da... Asta zic şi eu cămaşă! S-o îmbraci numai de Paşte! 

Fratele mijlociu a adus şi el o cămaşă. Țarul a spus: 

— Cu asta te poți îmbrăca numai ca să te duci la baie. 

S-a uitat şi la cămaşa fratelui celui mare, zicând: 

— Asta se poate purta numai într-un bordei întunecos. 

Fiii ţarului au plecat de la părintele lor. Fraţii mai mari îşi ziceau: 

— Se vede treaba că am râs degeaba de nevasta lui Ivan Țarevici. Nu poate fi broască. E prea 
şireată. 

Țarul le-a dat poruncă nurorilor să facă pâine şi să-i aducă să vadă el a cui e cea mai bună. Soţiile 
celor doi frați mai mari, la început, au râs de broscuță. Apoi însă au trimis-o pe cameristă să 
iscodească şi să le spună cum face broasca pâine. 

Broasca şi-a dat seama, a făcut aluatul, l-a frământat, a făcut o gaură în cuptor deasupra şi a aruncat 
prin ea toată plămădeala. Camerista a văzut, a fugit la stăpânele ei şi le-a spus, iar ele au făcut exact 
la fel. 

Şireata broscuță doar le-a tras pe sfoară. A scos coca din sobă, a curăţat totul, a măturat ca şi cum 
nimic n-ar fi fost, a ieşit în pridvor, şi-a lepădat pielea de broască şi a strigat: 

— Fi, dădacelor, faceţi-mi imediat nişte pâine de care tatăl meu a mâncat doar duminica şi de 
sărbători! 

Dădacele i-au adus pâinea, ea a luat-o, a pus-o lângă Ivan Ţarevici şi s-a prefăcut iarăşi în broască. 
Când s-a trezit Ivan Ţarevici, a luat pâinea şi i-a dus-o tatălui său. Chiar atunci țarul primise pâinile 
fraților mai mari. Soţiile lor, după ce au aruncat coca în cuptor, au scos în loc de pâine nişte lipii 
urâte. Ţarul a luat întâi pâinea de la fiul cel mare şi a trimis-o la bucătărie. A luat-o apoi pe a celui 
mijlociu şi a trimis-o tot acolo. La urmă a luat pâinea din mâinile lui Ivan Țarevici, s-a uitat la ea şi 
a zis: 

— Ei, da, asta-i pâine pe care s-o mănânci de Paşte, nu ca acelea ale surorilor mai mari. 

După aceea, ţarul s-a gândit să dea un bal ca să vadă care dintre nurorile lui dansează mai frumos. 
S-au adunat toți oaspeţii, au venit şi fiii cei mari cu nevestele lor, lipsea doar Ivan Țarevici. El a 
rămas pe gânduri: „Cum să mă duc la bal cu broasca?” — şi-a izbucnit în plâns. 

Broscuţa îi zise: 

— Nu plânge, Ivan Țarevici! Du-te la bal, că vin şi eu peste un ceas. 

Ivan 'Țarevici s-a bucurat când a auzit ce spune broscuţa şi a plecat la bal. Broscuţa şi-a lepădat 
pielea şi s-a prefăcut într-o mândreţe de fată, îmbrăcată în rochie strălucitoare. 

A sosit la bal. Când a văzut-o, Ivan Țarevici a fost cuprins de bucurie şi toți cei de faţă au prins a 
bate din palme la vederea unei asemenea frumuseți. 

S-au aşezat cu toţii la masă. Prinţesa mânca, iar oasele le ascundea în mânecă. Sorbea câte puţin din 
pahar, iar ce rămânea turna în cealaltă mânecă. Celelalte două nurori, văzând-o ce face, au început 
şi ele să ascundă oasele şi băutura prin mâneci. 

A venit vremea să danseze. Țarul le-a trimis la joc pe nurorile cele mai mari, iar ele au început s-o 
îndemne pe broască. Aceasta l-a luat pe Ivan Ţarevici de mână şi au ieşit să danseze. A dansat şi s-a- 
nvârtit aşa de frumos, încât toţi au rămas muţi de uimire. A dat din mâna dreaptă — au apărut păduri 
şi ape; a dat din mâna stângă — au început să zboare tot felul de păsări. Spre uimirea tuturor, când s- 
a oprit dansul, totul a dispărut. 


Celelalte două nurori au ieşit la dans, vrând să facă şi ele la fel. Cum dădeau din mâna dreaptă, le 
zburau oasele din mâneci, lovindu-i pe oaspeți, iar când dădeau din mâna stângă, îi stropeau pe cei 
din Jur. 

Țarului nu i-a plăcut acest lucru şi a strigat: 

— Ajunge! Ajunge! 

Cele două nurori s-au oprit. 

Balul se apropia de sfârşit. Ivan Țarevici a plecat mai devreme, a găsit pielea de broască a soţiei 
sale şi a aruncat-o în foc. Când s-a întors aceasta acasă, pielea nu mai era nicăieri. S-a culcat lângă 
Ivan Țarevici, iar spre dimineaţă i-a spus: 

— Ei, Ivan Țarevici, n-ai mai putut avea puţină răbdare... Aş fi fost a ta, pe când acum numai 
Dumnezeu ştie. Rămâi cu bine! Dacă ţi se va face dor de mine, caută-mă peste nouă mări şi nouă 
țări. 

Zicând acestea, ţarevna a dispărut. 

A trecut un an, iar Ivan Țarevici nu mai putea de dor după soţia lui. În al doilea an s-a pregătit, a 
cerut binecuvântarea părinților şi a plecat la drum. 

A mers mult timp, până când a dat de o izbă care stătea cu fața spre pădure şi cu spatele spre el. 
Ivan grăi: 

— Izbă, izbă, întoarce-te cum erai la început, cu spatele spre pădure şi cu fața spre mine. 

Izba s-a răsucit şi el a intrat. Înăuntru stătea o bătrână. 

— Ptiu! făcu ea. Până acum n-a mirosit aici a carne de om, acum însă omul mi-a intrat în casă. 
Încotro ţi-e calea, Ivan Țarevici? 

— Mai întâi, bătrânico, dă-mi ceva de mâncare şi de băut şi abia după aceea întreabă-mă. 

Bătrâna l-a ospătat şi i-a făcut patul să se culce. Ivan Ţarevici i-a spus: 

— Bunicuţo, am plecat în căutarea soției mele. 

— EI, fiule, mult ţi-a mai trebuit! Ea tot timpul vorbea de tine, dar acum te-a uitat şi nici pe la mine 
n-a mai fost de mult. Mergi înainte, la sora mea mijlocie, că ea trebuie să ştie mai multe. 

Ivan Țarevici s-a trezit în zori şi a plecat la drum. A mers cât a mers şi a ajuns la o izbă. 

— Izbă, izbă, spuse el, stai ca mai înainte, cu spatele spre pădure şi cu fața spre mine. 

Izba s-a răsucit, el a intrat şi a văzut acolo o bătrână. 

— Ptiu! Până acum n-a mirosit aici a carne de om. Încotro te-ai pornit, Ivan Țarevici? 

— Am plecat s-o găsesc pe soața mea. 

— Ah, Ivan Țarevici, îi spuse bătrâna, ce mult ţi-a trebuit! Ea a început să te uite. Se mărită cu altul. 
În curând va fi nunta. Stă acum la sora mea cea mare. Du-te la ea, dar ai grijă, când te vei apropia, 
se va preface într-un fus cu fir de aur pe el. Sora mea va începe să împletească aurul. Când va 
termina, va aşeza fusul în ladă şi o va încuia. Tu să găseşti cheia, să descui lada, să iei fusul şi să-l 
rupi în două. Partea de sus a fusului s-o arunci în spate, iar partea de jos s-o arunci în faţă. După ce 
vei face asta, ea va apărea în faţa ta. 

Ivan Ţarevici a plecat, a ajuns la bătrână şi a intrat în casă. Bătrâna împletea firele de aur înfăşurate 
pe fus. Când a terminat, a încuiat fusul în ladă şi a ascuns cheia. Ivan Țarevici a găsit-o, a descuiat 
lada şi a rupt fusul, după cum fusese povăţuit. Partea de sus a aruncat-o în spate, iar partea de jos în 
față. Deodată a apărut soţia lui: 

— Ce mult ţi-a trebuit! Era cât pe ce să mă mărit cu altul. 

Logodnicul ei, cu care trebuia să se mărite, urma să apară din clipă în clipă. Prinţesa a luat de la 
bătrână covorul zburător, s-au aşezat pe el şi au zburat cu iuțeala păsărilor. 

În urma lor, a venit logodnicul şi a aflat că cei doi plecaseră. Şiret era şi el. A pornit în urmărirea lor, 
dar, când era cât pe-aci să-i prindă, ei au ajuns în Rusia. Logodnicul nu avea voie să intre acolo, aşa 
că a făcut cale întoarsă. lar Ivan Țarevici şi prințesa lui au ajuns acasă spre bucuria tuturor şi au 
început să trăiască şi avutul să şi-l sporească. 


Prinţesa rățuşcă 
poveste rusească 


Au fost odată un ţar şi o țarină care aveau un fiu pe nume Dimitri Țarevici şi o fiică pe care o chema 
Maria Ţarevna. Fata a fost dată în grija mai multor dădace, dar niciuna dintre ele nu izbutea s-o facă 
să se oprească din plâns şi să doarmă. Singurul căruia îi reuşea acest lucru era fratele ei. Se apropia 
de pătuțul fetei şi începea să-i cânte: 


Nani, nani, surioară, 
Nani, nani, inimioară! 

Te voi da de soţioară, 
Când vei creşte mărişoară, 
Lui Ivan Ţarevici! 


Ascultând acest cântec, ea închidea ochişorii şi adormea. 

Au trecut anii. Dimitri Ţarevici s-a gătit de drum şi a plecat în ospeţie la Ivan Țarevici. A stat la el 
trei luni, s-au plimbat, s-au distrat, iar la despărțire l-a invitat pe Ivan Țarevici la el. 

— Bine, zise acesta. Am să vin. 

Dimitri Țarevici s-a întors acasă, a luat portretul surorii sale şi l-a atârnat în camera lui. Era atât de 
frumoasă, încât nu-ți puteai lua ochii de la ea. 

Într-o zi, pe nepusă masă, Ivan Țarevici i-a întors vizita lui Dimitri. A intrat în camera lui, iar acesta 
dormea adânc. Cum a dat cu ochii de portretul Mariei Țarevna, Ivan Țarevici s-a îndrăgostit de ea 
pe loc, a scos paloşul din teacă şi l-a ridicat deasupra fratelui ei. Numai că Dumnezeu n-a lăsat să se 
întâmple nenorocirea. Dimitri Țarevici s-a trezit de parcă ar fi primit un ghiont şi l-a întrebat pe 
prietenul său: 

— Ce faci? 

— Vreau să te ucid! 

— Pentru care pricină? 

— Ăsta-i portretul logodnicei tale? 

— Nici pomeneală! E al surorii mele, Maria Țarevna. 

— Şi de ce nu mi-ai vorbit niciodată despre ea? Simt că nu pot trăi fără sora ta! 

— Şi ce te împiedică s-o iei de nevastă? Însoară-te şi vom fi fraţi! 

Ivan Țarevici a început să-l îmbrăţişeze pe Dimitri Țarevici. Cei doi au bătut palma, Ivan Țarevici a 
plecat acasă pentru a pregăti nunta, iar Dimitri Ţarevici, împreună cu Maria Țarevna, s-au gătit de 
drum ca să plece în vizită la logodnicul fetei. Au fost pregătite două corăbii: cu una a plecat Ivan 
Țarevici, iar cu cealaltă Maria Țarevna împreună cu una dintre dădacele ei şi cu fiica acesteia. Când 
corăbiile au ieşit în largul mării albastre, dădaca îi spuse Mariei Ţarevna: 

— Scoate-ţi rochia cea scumpă şi culcă-te pe salteaua de puf, să vezi ce bine o să-ți fie! 

Numai ce s-a întins Maria Țarevna pe saltea, că dădaca a şi lovit-o peste trupul ei alb şi a prefăcut-o 
într-o rață cenușie, care şi-a luat zborul de pe corabie şi s-a aşezat în valuri. Dădaca a gătit-o pe fie- 
sa în rochia țarevnei şi au început amândouă să se împăuneze. Au ajuns în ţara lui Ivan Țarevici, 
care le-a ieşit în cale, dar cum a zărit că se apropie corabia, s-a uitat la logodnică şi a văzut că nici 
pe departe nu aducea cu fata din portret. S-a mâniat pe Dimitri Ţarevici şi a poruncit să fie trimis în 
temniţă şi să i se dea doar o bucată de pâine uscată şi un pahar cu apă pe zi. Peste tot au fost puse 
străji care aveau poruncă să nu lase pe nimeni să se apropie de întemnițat. 

La miezul nopţii, rățuşca s-a ridicat din mare şi a zburat spre fratele ei, luminând întreaga împărăție. 
Dădea din aripi, iar din ele părea că se scutură tăciuni aprinşi. A ajuns la temniţă, a intrat pe geam, 
şi-a atârnat aripile în cui şi s-a dus la fratele ei. 


— Frăţioare drag! Dimitri Țarevici! Ştiu cât îţi este de greu să stai în temniță, să te hrăneşti doar cu 
o bucată de pâine uscată şi să bei doar câte un pahar de apă, dar mie, frățioare, îmi este şi mai greu 
să rătăcesc singurică pe marea albastră. Ne-a făcut de petrecanie dădaca cea rea. M-a dezbrăcat de 
rochia mea scumpă şi a împopoţonat-o pe fie-sa. 

Fratele şi sora au plâns unul pe umărul celuilalt şi s-au căinat unul pe celălalt. Dimineaţa în zori, 
rața cenuşie şi-a luat zborul şi s-a oprit în marea cea albastră. Străjile i-au adus la cunoştinţă lui Ivan 
Țarevici că noaptea a venit la întemnițat o rață cenuşie care a luminat întreaga împărăție. 

Țareviciul a poruncit să fie înștiințat numaidecât când mai apare acea rață. 

Se apropia miezul nopţii. Marea s-a învolburat, iar rața cenuşie s-a desprins de apă şi şi-a luat 
zborul, luminând întreaga împărăție. Când zbura, părea că din aripile ei se scutură tăciuni aprinşi. A 
ajuns la temniță, şi-a lăsat aripioarele pe geam şi s-a dus la fratele ei. 

Străjile l-au trezit pe Ivan Ţarevici. Acesta a fugit la temniță şi a văzut că pe geam erau nişte 
aripioare. Le-a luat şi a poruncit să fie aruncate în foc, iar el şi-a lipit urechea de zid şi a auzit tot ce 
vorbeau fratele şi sora. 

— Frățiorul meu drag! spunea Maria Țarevna. Ştiu că ţi-e greu în temniță cu un pahar de apă şi o 
bucată de pâine uscată pe zi. Mie însă îmi este şi mai greu să rătăcesc pe marea cea albastră. Ne-a 
dus la pierzanie dădaca cea rea când a scos de pe mine rochia cea scumpă şi a împopoţonat-o cu ea 
pe fie-sa. Frățioare, mi se pare că miroase a ars! 

— ŢI se pare, surioară! Eu nu simt nimic. 

Ivan Țarevici a deschis uşa temniţei şi a intrat. Când l-a văzut, Maria Țarevna s-a repezit la geam, 
dar aripioarele ei erau pe jumătate arse. Ivan Ţarevici a apucat-o de mâini, iar ea a început să se 
prefacă în tot felul de lighioane. Țareviciul nu s-a speriat şi nu i-a dat drumul. În cele din urmă, 
țarevna s-a preschimbat într-un fus. Ivan Țarevici l-a luat şi l-a rupt în două; jumătatea de sus a 
aruncat-o în față, pe cea de jos a aruncat-o în spate şi a spus: 

— Apari în faţa mea, frumoasă fecioară, iar în spatele meu să apară un mesteacăn alb! 

În spatele lui s-a ivit un mesteacăn, iar în faţa lui — Maria Țarevna, în toată splendoarea ei. Ivan 
Țarevici şi-a cerut iertare de la Dimitri Ţarevici şi au plecat tustrei la palat. A doua zi au făcut 
nuntă: Ivan Ţarevici s-a căsătorit cu Maria Țarevna. Oaspeţii au chefuit multă vreme, iar dădaca şi 
fiica ei au fost duse într-un loc unde să nu-şi amintească nimeni de ele. 


Prinţesa şerpoaică 
poveste rusească 


Mergea un cazac călare şi a intrat într-o pădure întunecoasă. Acolo, într-un luminiş, a văzut un stog 
de fân. S-a oprit să se odihnească puțin, s-a culcat lângă stog şi şi-a aprins pipa. A fumat el cât a 
fumat, dar nu şi-a dat seama că 1-a scăpat în fân nişte tutun aprins. 

După ce s-a odihnit, a încălecat pe cal şi s-a pornit la drum. N-a apucat însă a face nici zece paşi, că 
a izbucnit o flacără care a luminat întreaga pădure. Cazacul a întors capul şi a văzut că arde stogul, 
iar în foc stătea o fată frumoasă care se ruga de el: 

— Cazacule, om bun, scapă-mă de la moarte! 

— Cum să te scap? Arde peste tot şi nu pot ajunge la tine. 

— Bagă-ţi lancea în foc, iar eu voi păşi pe ea. 

Cazacul a băgat lancea în foc şi şi-a întors capul, pentru că vâlvătaia îi dogorea faţa. 

În clipa aceea, frumoasa fată s-a prefăcut într-o şerpoaică, s-a urcat pe lance şi s-a încolăcit la gâtul 
cazacului de trei ori, prinzându-şi apoi coada în gură. Cazacul s-a speriat şi nu ştia ce să facă. I-a 
spus şerpoaica în grai omenesc: 

— Nu te speria, bunule viteaz, poartă-mă la gât şapte ani şi caută împărăţia de plumb, iar când ai să 
mă duci acolo, rămâi încă şapte ani. Dacă ai să-mi faci acest bine, ai să fii fericit. 


A pornit cazacul în căutarea împărăției de plumb. Multă vreme a trecut, multă apă s-a scurs pe râuri, 
iar către sfârşitul celui de-al şaptelea an a ajuns la un munte rotund. Pe muntele acela era un palat de 
plumb, iar în jurul palatului era un zid înalt, din piatră albă. Cazacul a dat pinteni calului şi a ajuns 
la palat. În faţa lui, zidul s-a desfăcut şi l-a lăsat să intre într-o curte largă. În aceeași clipă a sărit şi 
şerpoaica de la gâtul lui, s-a aruncat la pământ, s-a prefăcut în frumoasa fată din stogul de fân şi a 
dispărut sub privirile cazacului ca şi cum n-ar fi fost. 

Cazacul şi-a dus calul în grajd, a intrat în palat şi a început să se plimbe prin camere. Peste tot 
oglinzi, argint şi catifea, dar nici ţipenie de om. „Ei”, se gândi cazacul, „în ce m-am băgat? Cine o 
să-mi dea de mâncare şi de băut? Se vede treaba că voi muri de foame”. Nici nu şi-a dus bine 
gândul până la capăt, că în faţa lui a apărut o masă mare întinsă, iar pe ea, mâncare şi băutură din 
belşug. Cazacul a mâncat, a prins puteri şi s-a gândit să meargă să vadă ce-i face calul. Când a intrat 
în grajd, calul era între stănoage şi mânca ovăz. „Nu-i rău!”, îşi zise cazacul. „Înseamnă că pot trăi 
fără grijă.” 

A stat el mult timp în palatul de plumb, dar l-a apucat o plictiseală de moarte. Doar nu-i uşor să stai 
singur cuc, să n-ai cu cine schimba o vorbă... Supărat, cazacul s-a îmbătat şi i-a venit în cap să iasă 
din palat. Numai că, oriîncotro s-ar fi dus, nu era nicăieri nici intrare, nici ieşire, iar zidurile erau 
foarte înalte. De necaz, a pus mâna pe un ciomag, a intrat în palat şi a început să spargă oglinzile şi 
geamurile, să rupă catifeaua, să fărâme scaunele şi să arunce cu argintăria. 

„Poate apare stăpânul şi mă lasă în libertate!” Dar nu s-a ivit nimeni. 

S-a culcat. A doua zi s-a trezit, a umblat cât a umblat şi s-a gândit că ar trebui să mănânce. Du-te 
încolo, du-te încoace, dar de mâncare — nimic. „Mi-am dat singur cu tesla peste degete. Am făcut-o 
ieri pe nebunul, dar acum rabd de foame.” Nici n-a terminat să se căiască bine, că au şi apărut 
mâncarea şi băutura. 

După vreo trei zile, trezindu-se în zori, cazacul privi pe fereastră şi văzu că în fața cerdacului stătea 
bunul lui cal cu şaua pusă pe el. „Ce să-nsemne asta?”, se întrebă el. S-a spălat, s-a îmbrăcat, s-a 
închinat, şi-a luat lancea şi-a ieşit în curtea cea largă. Deodată a apărut ca din pământ preafrumoasa 
fecioară. 

— Bună ziua, bunule viteaz. Au trecut cei şapte ani. M-ai salvat de la moarte sigură. Dar să ştii: 
sunt fiică de ţar. M-a îndrăgit Koscei Nemuritorul şi m-a furat de la părinți, a vrut să mă ia de 
nevastă, dar eu am râs de el. Pentru asta el m-a prefăcut în şerpoaică. Îţi mulţumesc pentru 
încercarea îndelungată prin care ai trecut. Acum să mergem la tatăl meu. El va dori să te 
răsplătească cu aur şi cu pietre scumpe, dar tu să nu iei nimic, ci să-i ceri butoiaşul care stă în 
pivniță. 

— Dar ce-i în acel butoiaş? 

— Dacă-l rostogoleşti spre dreapta, apare un palat. Dacă-l rostogoleşti spre stânga, palatul dispare. 
— Bine, zise cazacul. 

S-a urcat pe cal şi a luat-o lângă el şi pe frumoasa ţarevnă. Zidurile cele înalte s-au dat la o parte, iar 
ei au pornit la drum. Au mers cât au mers şi, în cele din urmă, au ajuns în ţara tatălui țarevnei. Țarul 
şi-a văzut fata, s-a bucurat şi a vrut să-l răsplătească pe cazac cu saci de aur şi de perle. 

Bunul viteaz îi răspunse: 

— N-am nevoie nici de aur, nici de perle. Dă-mi ca amintire butoiaşul pe care-l ţii în pivniță. 

— Nu-i cam mult, frățioare? zise țarul nemulțumit. Dar n-am încotro. Fata mea e mai scumpă decât 
orice. Pentru ea nu-mi pare rău nici de butoiaş. Stăpâneşte-l sănătos! 

Cazacul a luat darul ţarului şi a plecat să colinde prin lumea largă. A mers el cât a mers şi s-a 
întâlnit cu un bătrân. Acesta se rugă de el: 

— Dă-mi ceva de mâncare, bunule viteaz! 

Cazacul a sărit de pe cal, a dezlegat butoiaşul, l-a rostogolit spre dreapta şi în aceeaşi clipă a apărut 
un minunat palat. Cei doi au intrat în camerele pictate ale palatului şi s-au aşezat la masa întinsă. 

— Ei, voi, slugile mele credincioase! Daţi-i de mâncare şi de băut oaspetelui meu. 


Nici nu şi-a încheiat bine vorba, că slugile au şi apărut cu un taur fript şi cu trei butoaie de bere. 
Bătrânul a început să mănânce şi să-l laude pe cazac. A mâncat întreg taurul şi-a băut cele trei 
butoaie, apoi a zis: 

— Cam puţin, dar asta este! Mulţumesc pentru masă. 

Au ieşit din palat, cazacul a rostogolit butoiul spre stânga şi palatul a dispărut ca şi cum nici n-ar fi 
fost. 

— Hai să facem schimb! îi zise bătrânul cazacului. Eu îţi dau un paloş, iar tu îmi dai butoiaşul. 

— Şi ce să fac cu paloşul? 

— Este un paloş fermecat. Numai un semn să-i faci, şi va tăia în bucăţi o întreagă armată, oricât de 
mare ar fi ea. Vezi pădurea de colo? Dacă vrei, facem o încercare. 

Bătrânul a scos paloşul, l-a învârtit în aer şi i-a spus: 

— Ia fugi, paloşule fermecat, şi taie pădurea cea întunecoasă! 

Paloşul a zburat şi s-a apucat de tăiat pădurea, iar trunchiurile copacilor se aranjau singure în stive. 
După ce a tăiat pădurea, paloşul s-a întors la stăpân. 

Cazacul n-a stat mult pe gânduri, i-a dat bătrânului butoiaşul, iar el a luat paloşul fermecat. L-a 
învârtit prin aer şi l-a ucis pe bătrân. După asta, a legat butoiaşul de oblânc, a urcat pe cal şi s-a 
grăbit să se întoarcă la ţar. La porțile cetăţii de scaun, cazacul a văzut că se adunase o mare armată 
duşmană. A învârtit paloşul şi i-a poruncit: 

— Paloşule fermecat, ia căsăpeşte tu armata duşmană! 

Au început să zboare capete şi, într-un ceas, întreaga câmpie s-a acoperit de leşuri. 

Țarul i-a ieşit cazacului în întâmpinare, l-a îmbrățișat, l-a sărutat şi a hotărât s-o mărite cu el pe 
frumoasa țarevnă. 

Nunta a fost bogată. Pe-acolo şi eu am trecut, mied şi vin am băut, pe mustăți se prelingea, dar în 
gură n-ajungea. 


Răţuşca cea albă 
poveste rusească 


Un ţarevici s-a însurat cu o frumoasă țarevnă. Nici n-a apucat să se uite la ea cum se cuvine, n-a 
apucat să vorbească cu ea ca lumea, n-a apucat s-o asculte cât ar fi vrut, că deja trebuia să se 
despartă de ea, să plece la un drum lung şi să-şi lase soția pe mâini străine. Dar ce să-i faci? Vorba 
aia: nu poți trăi toată viaţa în îmbrăţişări. 

Țarevna a plâns mult, iar țareviciul a mângâiat-o multă vreme şi a sfătuit-o să nu-şi părăsească 
iatacul, să nu stea la vorbă, să se ferească de oamenii răi şi să nu asculte cuvinte urâte. Ţarevna i-a 
promis că întocmai aşa va face. 

Tareviciul a plecat. Ea s-a încuiat în iatacul ei şi nu ieşea nicăieri. După o vreme a venit la ea o 
femeie care părea simplă şi prietenoasă. 

— Ce-i cu tine? Te plictiseşti? Măcar prin grădină să te plimbi, să-ţi mai astâmperi dorul şi să-ți 
limpezeşti capul. 

Țarevna multă vreme s-a împotrivit, dar în cele din urmă şi-a zis: „Nu-i mare nenorocire dacă mă 
plimb puțin prin grădină”. Şi a ieşit. Prin grădină trecea un izvoraş cu apă cristalină. 

— Ce zi călduroasă, ce soare fierbinte! zise femeia. lar apa este atât de rece... Ce-ar fi să ne 
scăldăm puţin? 

— Nu, nu! Nu vreau! zise ţarevna. 

Dar apoi s-a gândit: „Nu-i mare nenorocire dacă mă scald”. 

Şi-a scos rochia şi a sărit în apă. Numai ce s-a scufundat ţarevna, că femeia a şi lovit-o pe spate, 
zicându-i: 

— Înoată, rățuşcă albă! 


Țarevna s-a prefăcut într-o rățuşcă albă. Vrăjitoarea, în clipa aceea, s-a îmbrăcat în hainele ţarevnei, 
s-a aranjat, s-a boit şi a început să-l aştepte pe ţarevici. 

La primul lătrat al câinelui şi la sunetul clopoțelului, ea a fugit în întâmpinarea ţareviciului, s-a 
aruncat în braţele lui şi a început să-l sărute şi să-l drăgălească. El s-a bucurat, a strâns-o în braţe şi 
nu şi-a dat seama de înşelătorie. 

Răţuşca cea albă a făcut ouă şi-a scos bobocei: doi cuminciori, iar al treilea neastâmpărat. Şi toţi 
erau băieței. I-a crescut, puii au început să înoate pe râu şi să prindă peştişori, să adune petice de 
pânză, să-şi facă mantale. Din când în când ieşeau pe mal şi se jucau pe tăpşan. 

— O, nu vă mai duceţi acolo, copii! le spunea mama. 

Copiii n-au ascultat-o. Se duceau şi ori se jucau în iarbă, ori alergau după câte-o furnică şi tot aşa, 
mergând mai departe, mai departe, au ajuns la curtea țareviciului. 

Vrăjitoarea i-a recunoscut şi a scrâşnit din dinţi. I-a chemat, i-a ospătat şi le-a aşternut să se culce, 
dar a poruncit slugilor să facă focul, să încălzească apă şi să ascută cuţitele. 

Doi dintre fraţi s-au culcat şi l-au luat la bătaie pe fratele cel neastâmpărat, aşa cum le poruncise 
mama, nu cumva mezinul să nu se culce şi să răcească. Neastâmpăratul însă nu a adormit şi a văzut 
şi a auzit tot. 

Noaptea, vrăjitoarea a venit la uşă şi a întrebat: 

— Copilaşi, voi dormiţi ori nu? 

Neastâmpăratul îi răspunse: 

— Dormim noi sau nu dormim, dar de gândit gândim. Că vor să ne taie pe toți trei. Deja au încins 
focurile, apa fierbe în cazane şi se ascut cuțitele. 

„Nu dorm!”, şi-a zis ea. 

Vrăjitoarea a umblat cât a umblat şi iarăşi s-a întors la uşă: 

— Copilaşi, voi dormiţi ori nu? 

Neastâmpăratul îi răspunse la fel: 

— Dormim noi sau nu dormim, dar de gândit gândim. Că vor să ne taie pe toți trei. Deja au încins 
focurile, apa fierbe în cazane şi se ascut cuțitele. 

— De ce se aude doar o singură voce? se întrebă vrăjitoarea. 

A deschis uşa încetişor şi a văzut că doi dintre frați dormeau adânc. A trecut cu mâna moartă peste 
ei şi aceştia şi-au dat duhul. 

Dimineaţa, rățuşca albă şi a chemat copiii, dar aceştia — nicăieri! Inima ei de mamă a simţit ceva. S- 
a scuturat şi a zburat la curtea ţareviciului. Acolo şi-a văzut copilaşii întinşi pe iarbă, albi ca varul şi 
reci ca gheaţa. 

S-a aruncat asupra lor, şi-a desfăcut aripile, cuprinzându-i pe toţi, şi a început să-i bocească: 


Mac-mac! Copilaşii mei, 
Dragii mamei bobocei! 

Câtă grijă v-am purtat 

Şi cu lacrimi v-am udat! 

Nopți întregi v-am tot vegheat, 
Ce-i mai bun vouă v-am dat! 


— Auzi, nevastă, ce minune! Raţă să bocească! zise țareviciul. 
— Porunceşte mai bine să fie gonită din curte! 
Slugile o alungau, ea însă trecea gardul în zbor şi se întorcea la copilaşi: 


Mac-mac! Copilaşii mei, 
Dragii mamei bobocei! 
V-a ucis năpârca rea, 
V-a pierdut vrăjitoarea! 


V-a luat tatăl, soțul meu 
Şi ne-a cufundat în tău! 
În răţuşte ne-a schimbat, 
Ne-a luat locul în palat! 


Auzind acestea, țareviciul a strigat la slugi: 

— Prindeţi rața şi aduceţi-mi-o! 

Au început toţi să alerge după rață, dar ea nu se dădea prinsă cu niciun chip. Atunci a ieşit în curte şi 
țareviciul. Cum l-a văzut, rățuşca s-a repezit în brațele lui. El a luat-o de aripi şi a zis: 

— Aşază-te, mesteacăn alb, în spatele meu, iar tu, preafrumoasă fată, iveşte-te înaintea mea! 

În spatele lui a crescut cât ai bate din palme un mesteacăn alb, iar în faţa lui a apărut o tânără de o 
frumuseţe neînchipuită, în care el a recunoscut-o pe adevărata sa soție. 

Fără să mai zăbovească, au prins o stăncuţă, i-au legat de picioare două sticluțe şi i-au poruncit să 
aducă într-una apă vie, iar în cealaltă apă vorbitoare. Stăncuţa a zburat şi s-a întors cu apa. Cei doi i- 
au stropit pe copii cu apă vie şi aceştia s-au trezit. I-au stropit apoi cu apă vorbitoare şi ei au început 
să vorbească. 

Şi aşa s-a făcut țareviciul cu o întreagă familie. 

Au început să trăiască în bună înţelegere, să se veselească şi avutul să şi-l sporească. 

Iar pe vrăjitoare au legat-o de coada unui cal căruia i-au dat bice să fugă pe câmp. În urmă rămânea 
ba un picior care se transforma în cociorvă, ba o mână care se prefăcea în greblă, iar unde i-a căzut 
capul a apărut un tufiş. Păsările s-au adunat şi i-au ciugulit carnea, iar vânturile i-au împrăştiat 
oasele şi n-a rămas din ea nici urmă şi nimeni nu şi-a mai amintit de ea. 


Ivan, fiul de ţăran, şi mujicul cu mustăţi de şapte verste 
poveste rusească 


Într-o împărăție îndepărtată trăia un țar. În curte avea un stâlp de care erau prinse trei inele: unul de 
aur, altul de argint şi al treilea de aramă. Într-o noapte, țarul a avut un vis ciudat: se făcea că de 
inelul de aur era legat un cal cu părul de argint, iar în frunte îi strălucea luna. 

Dimineaţa, când s-a trezit, ţarul a poruncit să fie înştiinţaţi toți supușii săi că acela care îi va tălmăci 
visul şi-i va aduce calul va primi o jumătate de împărăție şi pe fata lui de soție. 

Au venit la curtea ţarului tot felul de cneji şi de boieri. S-au gândit, s-au gândit, dar niciunul nu s-a 
încumetat să tălmăcească visul, niciunul nu a făgăduit că va face rost de calul fermecat. 

În cele din urmă, i s-a adus țarului la cunoştinţă că trăieşte în împărăție un ţăran bătrân şi sărac care 
are un fiu pe nume Ivan, iar acesta i-ar putea tălmăci visul şi i-ar aduce şi calul cu păr de argint şi 
luna în frunte. Țarul a poruncit să fie adus la el. 

Ivan a fost adus, iar țarul l-a întrebat: 

— Poţi să-mi tălmăceşti visul şi să-mi aduci calul? 

Ivan îi răspunse: 

— Mai întâi lămureşte-mă ce vis ai avut şi ce fel de cal ţi-ar plăcea să-ţi aduc. 

Țarul îi zise: 

— Noaptea trecută am visat cum că la mine în curte, priponit de inelul de aur, stătea un cal cu părul 
de argint, iar în fruntea lui era luna strălucitoare. 

— N-a fost vis, ci aievea, pentru că noaptea trecută a venit călare pe acest cal zmeul cel cu 
douăsprezece capete şi a vrut s-o răpească pe ţarevnă. 

— Oare n-aş putea să intru în stăpânirea acestui cal? 

Ivan i-a răspuns: 

— Se poate, numai că nu acum, ci când voi împlini cincisprezece ani! 

Pe atunci Ivan avea doar doisprezece ani. El i-a spus ţarului: 


— Înălţimea Ta, dă-mi un cal cu care să pot ajunge în locul unde hălăduieşte zmeul. 

Țarul l-a dus la grajd şi i-a arătat toți caii săi. Numai că el n-a găsit niciunul pe potrivă. Cum punea 
mâna lui de viteaz pe câte unul, cum cădea calul din picioare. Atunci i-a spus ţarului: 

— Lasă-mă să merg în câmpia cea întinsă, să-mi găsesc singur un cal pe potrivă. 

Țarul s-a învoit. 

Ivan, fiul de țăran, a căutat trei ani încheiați şi n-a găsit nicăieri un cal care să-i placă. Se întorcea 
plângând la ţar. Îi ieşi după o vreme în cale un bătrân care îl întrebă: 

— De ce plângi, flăcăule? 

Ivan i-a răspuns în doi peri, vrând să scape de el cât mai repede. Bătrânul a stăruit: 

— Ai grijă, micuţule, să nu-ți pară rău! 

Ivan s-a îndepărtat câțiva paşi, apoi s-a gândit: „De ce l-oi fi supărat eu pe moşneag? Oamenii 
bătrâni ştiu multe”. S-a întors, l-a ajuns pe bătrân, i-a căzut în genunchi şi i-a spus: 

— Iartă-mă, bunicule! De repezit ce sunt, te-am jignit. Uite de ce plâng: de trei ani umblu pe câmp 
pe la tot felul de herghelii şi nicăieri nu-mi pot găsi cal pe potrivă! 

— Du-te la mine în sat. Este acolo, la noi, un ţăran a cărui iapă a fătat un mânz îndărătnic. Tu ia 
mânzul acela şi creşte-l! Numai el îți va fi pe măsură! 

Ivan a făcut o plecăciune în fața bătrânului şi s-a dus în satul lui. A venit la țăran în grajd, a văzut 
iapa şi mânzul cel îndărătnic şi i-a pus mâna pe spate. Mânzul nici nu s-a clintit. Ivan l-a luat de la 
țăran, l-a mângâiat, l-a hrănit un timp, s-a întors la palat şi i-a povestit ţarului cum şi-a făcut el rost 
de cal. După aceea a început să se gătească să meargă în ospeție la zmeu. 

Țarul l-a întrebat: 

— Ivane, fiu de țăran! De câtă armată ai avea nevoie? 

— Nu-mi trebuie armata ta! Mă descurc şi singur. Poate doar pentru calabalâcul pe care-l iau cu 
mine mi-ar trebui vreo şase oameni. 

Țarul i-a dat şase oameni. Când au fost gata, s-au pornit la drum. 

Au mers mult? Au mers puţin? Nimeni nu poate şti. Se ştie numai că au ajuns la râul de foc; peste 
râu era un pod, iar de jur-împrejur erau numai păduri. Şi-au întins corturile în pădure şi au început 
să mănânce, să bea şi să se veselească. Ivan, fiul de țăran, le spuse tovarăşilor de drum: 

— Să stăm noaptea de pază pe rând: câte unul în fiecare noapte. Să pândim dacă nu va trece careva 
peste râul ăsta! 

Dar, oricare din tovarăşii lui s-ar fi pus la pândă, se îmbăta de cu seară şi noaptea nu băga nimic de 
seamă. 

În cele din urmă i-a venit rândul să stea la pândă lui Ivan, fiul de ţăran. Chiar la miezul nopții, îl 
văzu pe zmeul cu trei capete trecând peste pod şi zicând: 

— Nu se află nimeni care să-mi stea împotrivă. Poate doar Ivan, fiul de țăran, dar şi pe acela I-a luat 
corbul şi l-a dus la dracu-n praznic! 

— Te înşeli, zmeule, sunt aici! zise Ivan şi ieşi de sub pod. 

— Dacă eşti aici, atunci vino să ne măsurăm! 

S-a năpustit zmeul călare asupra lui Ivan, care era pe jos. Ivan şi-a învârtit paloşul prin văzduh şi i-a 
retezat toate cele trei capete, iar calul i l-a luat şi l-a legat lângă cort. 

În a doua noapte, Ivan, fiul de țăran, l-a ucis pe zmeul cu şase capete, iar în cea de-a treia l-a răpus 
pe zmeul cu nouă capete şi le-a aruncat leşurile în râul de foc. 

Când s-a dus la pândă în cea de-a patra noapte, a venit la el zmeul cu douăsprezece capete şi a 
început să strige furios: 

— Cine-i Ivan, fiul de ţăran? leşi din ascunzătoare! De ce mi-ai omorât fiii? 

Ivan, fiul de ţăran, a ieşit şi a zis: 

— Lasă-mă să mă duc mai întâi la cort şi după aceea o să ne luptăm! 

— Bine, du-te! 

Ivan a fugit la tovarăşii săi. 


— Fraților! le zise el. Aveţi aici un lighean. Nu vă luaţi ochii de la el. Când se va umple cu sânge, să 
veniți la mine! 

Ivan s-a întors la zmeu şi a început să se lupte cu el. La prima încleştare, Ivan i-a retezat patru 
capete şi a intrat în pământ până la genunchi. La cea de-a doua încleştare, Ivan i-a mai retezat 
zmeului trei capete şi a intrat în pământ până la brâu. S-au mai încleştat o dată şi Ivan i-a mai 
retezat trei capete, intrând în pământ până la piept, apoi i-a mai tăiat un cap şi s-a înfundat până la 
gât. Abia atunci şi-au adus aminte de el tovarăşii săi de drum, s-au uitat la lighean şi au văzut că 
sângele ce se adunase în el dădea deja pe-afară. 

Au venit pe câmpul de luptă şi i-au retezat zmeului şi ultimul cap, iar pe Ivan l-au scos din pământ. 
Ivan, fiul de ţăran, a luat calul zmeului şi l-a dus lângă cortul lui. 

A trecut noaptea şi s-a făcut dimineață. Au început bunii viteji să mănânce, să bea şi să se 
veselească. Ivan, fiul de ţăran, s-a ridicat de la masă şi le-a spus tovarăşilor săi: 

— Aşteptaţi-mă aici, fraților! 

S-a prefăcut în motan, a trecut pe pod râul de foc, a venit la casa unde stătuseră zmeii şi s-a 
împrietenit cu pisicile de pe acolo. În toată casa nu mai rămăseseră decât zmeoaica şi cele trei 
nurori ale ei, care ţineau sfat între ele: 

— Oare cum l-am putea pierde pe nemernicul de Ivan? 

Nora cea mică zise: 

— Oriunde s-ar duce Ivan, fiul de ţăran, am să aştern foametea în drumul lui, iar eu mă voi preface 
într-un pom cu mere. Când va mânca unul din merele acelea, se va rupe în bucăţi. 

Cea mijlocie zise: 

— Iar eu am să-i aştern în cale setea şi am să mă prefac într-o fântână. Numai să îndrăznească să 
bea! 

— Eu am să-i aduc somnul şi am să mă fac pat. Dacă Ivan, fiul de ţăran, o să se culce, o să moară 
pe dată! 

— Iar eu, zise zmeoaica bătrână, am să casc gura de la cer la pământ şi am să-i înghit pe toți! 

După ce a ascultat toate acestea, Ivan, fiul de ţăran, a ieşit din cameră, s-a făcut om, ca înainte, a 
venit la tovarăşii săi şi le-a spus: 

— Gata, băieţi! Pregătiți-vă de drum. 

Şi-au strâns corturile, au încălecat pe cai şi au plecat. Pe drum i-a apucat o foame nebună. Deodată 
au văzut un măr. Tovarăşii de drum au vrut să rupă mere şi să le mănânce, dar Ivan nu le-a dat voie. 
— Ăsta nu-i măr! 

Şi-a început să lovească pomul cu paloşul. Din trunchiul acestuia a început să curgă sânge. 

Au mai mers puţin şi i-a cuprins setea pe toți. Ivan a văzut o fântână, dar nu le-a dat voie 
însoţitorilor săi să bea. Când a început să dea cu paloşul în fântână, a ţâşnit sânge din ea. După puţin 
timp, i-a apucat pe toţi somnul. În drum au întâlnit un pat. Ivan l-a tăiat şi pe acesta, aşa cum făcuse 
cu mărul şi cu fântâna. S-au apropiat de o gură deschisă de la cer la pământ. Ce era de făcut? S-au 
gândit întâi să-şi ia avânt şi să sară peste ea, dar nimeni în afară de Ivan n-a reuşit. L-a scos din 
necaz minunatul cal cu părul de argint şi cu luna strălucind în frunte. 

A ajuns la un râu lângă care se afla o izbă. Aici i-a ieşit în cale un mujic de-o palmă, dar cu 
mustățile de şapte verste, şi i-a zis: 

— Dă-mi mie calul. Dacă nu mi-l dai cu binişorul, ţi-l iau cu forţa. 

— Pleacă din calea mea, spurcăciune blestemată, până nu te strivesc cu calul. 

Mujicul de-o palmă şi cu mustăţile de şapte verste l-a trântit la pământ, s-a urcat pe cal şi a fugit. 
Ivan a intrat în izbă. Îi părea foarte rău după cal. Înăuntru stătea întins pe cuptor unul fără mâini şi 
fără picioare, care i-a spus: 

— Bunule viteaz, nu ştiu cum te numeşti. Ce ţi-a trebuit să-l înfrunți? Eu am fost un viteaz mai ceva 
ca tine, iar el m-a lăsat fără mâini şi fără picioare. 

— Pentru care motiv? 

— Pentru că i-am luat pâinea de pe masă şi i-am mâncat-o. 


Ivan a început să-l întrebe cum să facă el să-şi recapete calul. Cel fără mâini şi fără picioare îi zise: 
— Du-te la cutare râu, închiriază un pod plutitor şi trece-i de pe un mal pe altul pe toţi cei care vin 
fără să le iei niciun ban. Poate doar aşa să-ţi recapeți calul. 

Ivan, fiul de țăran, i-a făcut o plecăciune şi a plecat la râul acela, a închiriat un pod plutitor şi trei 
ani de zile a trecut oamenii de pe un mal pe altul fără să le ia niciun ban. Odată s-a întâmplat să 
treacă trei bătrâni. Aceştia au vrut să-i dea bani, dar el nu i-a luat. 

— Spune-ne, bunule viteaz, de ce nu iei bani? 

EI le răspunse: 

— Pentru că am făcut o promisiune. 

— Ce fel de promisiune? 

— Un om hain mi-a furat calul, iar oamenii buni m-au învăţat să nu iau bani pentru pod trei ani la 
rând, pentru că doar aşa mi-aş putea căpăta calul înapoi. 

— Ascultă, Ivan, fiu de țăran, noi te-am putea ajuta să-ți găseşti calul. 

— Ajutaţi-mă, dragii mei! 

Bătrânii nu erau oameni de rând. Unul era Gerilă, altul Flămânzilă, iar al treilea era vrăjitor. Când 
au coborât pe mal, vrăjitorul a desenat pe nisip o barcă şi a zis: 

— Vedeţi această barcă, fraţilor? 

— O vedem. 

— Urcaţi-vă în ea! 

S-au urcat toți patru în barcă, iar vrăjitorul zise: 

— Ei, bărcuţă uşurică, ajută-mă aşa cum m-ai ajutat şi altă dată! 

Deodată barca s-a înălțat în văzduh şi i-a purtat iute precum o săgeată slobozită din arc, până au 
ajuns la un munte înalt şi stâncos. La poalele muntelui era o casă în care stătea chiar mujicul de-o 
palmă cu mustăţi de şapte verste. 

Bătrânii l-au trimis pe Ivan să-şi ceară calul înapoi. Acesta s-a dus şi-a început să se roage de mujic 
să i-l dea. Mujicul i-a spus: 

— Fur-o pe fata țarului, adu-o la mine şi-ţi dau calul. 

Ivan le-a povestit totul bătrânilor. Ei l-au lăsat pe tânăr acolo şi au plecat în aceeaşi clipă la ţar. 
Când a aflat ţarul pentru ce au venit, le-a poruncit slugilor să încălzească baia până la roşu. După 
aceea i-a poftit pe oaspeţi în baie. Ei i-au mulțumit gazdei şi au intrat, dar vrăjitorul l-a lăsat înainte 
pe Gerilă, care a intrat şi a răcorit-o. Cei trei s-au spălat şi s-au dus la ţar. Acesta a poruncit să li se 
pregătească un mare ospăț. Au fost aduse o mulțime de bucate pe masă. Flămânzilă s-a aşezat şi a 
mâncat totul cât ai bate din palme. Noaptea s-au îmbrăcat în linişte, au furat-o pe ţarevnă, au adus-o 
la mujicul de-o palmă cu mustăţile de şapte verste, i-au dat-o şi au luat calul. 

Ivan, fiul de țăran, a încălecat pe cal şi a plecat şi el către ţar. A mers cât a mers şi a făcut un popas 
în câmpul deschis, şi-a întins cortul şi s-a întins să se odihnească. Când s-a trezit, a văzut-o pe 
țarevnă întinsă lângă el. S-a bucurat şi a început s-o descoasă: 

— Cum de-ai ajuns aici? 

— M-am transformat într-un ac cu gămălie şi m-am înfipt în gulerul tău. 

După ce zise acestea, s-a prefăcut la loc în ac cu gămălie. Ivan a înfipt acul în guler şi a plecat mai 
departe. A ajuns la palat. Când a văzut ţarul calul năzdrăvan, l-a întâmpinat pe voinic cu mare cinste 
şi i-a povestit cum i-a fost furată fata. 

— Nu te necăji, Luminăţia Ta! Am adus-o eu înapoi. 

S-a dus într-o altă încăpere şi țarevna s-a prefăcut iarăşi în frumoasa fată de dinainte. Ivan a luat-o 
de mână şi a condus-o la tatăl ei. 

Țarul s-a bucurat şi mai mult. Şi-a luat calul, iar pe fiică a dat-o de soţie lui Ivan, fiul de ţăran. 

Ivan trăieşte şi în zilele noastre, cu tot cu frumoasa lui soţie. 


Pana lui Finist, şoimul luminos 
poveste rusească 


Era odată un moşneag care avea trei fete: fata cea mare şi cea mijlocie nu aveau altă treabă decât să 
se gătească toată ziua şi să se sulemenească, iar cea mică ţinea pe umerii ei întreaga gospodărie. 
Într-o zi, tatăl lor se pregătea să plece la oraş şi le-a întrebat ce să le aducă de acolo. Cea mare i-a 
cerut: 

— Cumpără-mi material pentru o rochie! 

— Şi mie! îi tinu isonul cea mijlocie. 

— ie ce să-ți aduc, fata mea dragă? o întrebă moşul pe cea mică. 

— Cumpără-mi, tătucă, o pană a lui Finist, şoimul luminos! 

Tatăl şi-a luat rămas-bun de la fete şi a plecat la oraş. Pentru fetele cele mari a cumpărat materiale 
de rochii, dar o pană a lui Finist, şoimul luminos, n-a găsit pe nicăieri. S-a întors acasă şi le-a 
bucurat pe cele două fiice mai mari cu darurile aduse. 

— ar ţie, i-a zis mezinei, nu ţi-am adus ce mi-ai cerut. N-am găsit pana lui Finist, şoimul luminos. 
— Aşa a fost să fie! i-a răspuns fata. Poate că o să ai norocul să o găseşti altă dată! 

Surorile cele mari s-au apucat să-şi croiască şi să-şi coasă rochiile, iar pe cea mică o luau în 
zeflemea. Ea însă nu s-a sinchisit de ele şi şi-a văzut liniştită de treburi. 

Într-o zi, tatăl se pregătea iarăşi să plece la oraş. 

— Ce să vă cumpăr, fetelor? le întrebă el. 

Fiica cea mare şi cea mijlocie i-au cerut câte o basma, iar cea mică i-a spus: 

— Cumpără-mi, tătucă, o pană de-a lui Finist, şoimul luminos! 

Tatăl a plecat la oraş, a cumpărat două basmale pentru fetele mari, dar o pană a lui Finist n-a văzut 
de vânzare pe nicăieri. 

S-a întors acasă şi i-a zis mezinei: 

— Vai, fata mea, n-am găsit nici de data asta o pană a lui Finist, şoimul luminos! 

— Nu-i nimic, tătucă, poate că altă dată o să ai mai mult noroc! 

lată că, după un timp, bătrânul avu din nou treabă în oraş. Înainte de plecare, şi-a întrebat fetele: 

— Spuneţi-mi, fetele mele, ce să vă cumpăr? 

— Cumpără-ne cercei! i-au spus fetele cele mari, iar mezina o ţinu pe-a ei: 

— Cumpără-mi o pană a lui Finist, şoimul luminos! 

Tatăl s-a dus la oraş, a cumpărat cercei pentru fiicele cele mari şi a fugit în căutarea penei pentru 
mezină. Nimeni însă nu auzise de aşa ceva. Bătrânul s-a întristat şi a plecat spre casă. Nici n-a 
apucat să iasă din oraş, că îi ieşi în cale un bătrânel cu o cutie în mână. 

— Ce ai acolo, moşule? 

— Pana lui Finist, şoimul luminos! 

— Cât îmi ceri pe ea? 

— Dă-mi o mie! 

Tatăl i-a plătit bătrânului şi a dat bice calului ca să ajungă mai repede acasă. Fetele l-au întâmpinat 
la poartă. 

— Ei, fata mea dragă, îi zise el mezinei, în sfârşit ţi-am găsit şi ție darul cerut. Ia-l! 

Fata cea mică a sărit în sus de bucurie. A luat cutiuţa, a început s-o sărute şi s-o strângă la piept. 
După cină s-au risipit toţi prin odăile lor. Când a ajuns în odaia ei, mezina a deschis cutiuța. Pana lui 
Finist, şoimul luminos, a zburat de acolo, a căzut pe podea şi s-a prefăcut într-un ţarevici 
neînchipuit de frumos. 

Fata şi țareviciul au început să-şi spună vorbe dulci. Surorile cele mai mari au tras cu urechea şi au 
întrebat-o: 

— Cu cine vorbeşti, surioară? 


— Cu mine însămi! 

— Ia descuie uşa! 

Tareviciul s-a aruncat la podea şi s-a făcut pană. Fata a luat-o, a pus-o în cutie şi le-a deschis uşa 
surorilor. Acestea s-au uitat peste tot, dar n-au găsit pe nimeni. De îndată ce au ieşit, frumoasa fată a 
deschis fereastra, a scos pana din cutie şi a zis: 

— Zboară, mica mea pană, du-te în câmpul deschis şi plimbă-te un pic! 

Pana s-a prefăcut într-un şoim luminos şi a zburat în câmpul deschis. 

A doua seară, Finist, şoimul luminos, a venit în zbor la frumoasa fecioară şi au început să-şi 
vorbească, plini de veselie. Surorile au auzit şi au dat fuga la tatăl lor. 

— Tătucă, este cineva care tot vine noaptea la sora noastră. Şi acum este acolo. 

Tatăl s-a sculat şi s-a dus la fiica cea mică. A intrat în camera ei, dar țareviciul se transformase de 
mult în pană şi stătea liniştit în cutie. 

— Netrebnicelor! a sărit bătrânul cu gura la fiicele lui. Ce o tot bârfiți fără temei? Mai bine v-aţi 
vedea de voi! 

Pentru a doua zi, surorile cele mari au pus la cale un şiretlic. Seara, când afară s-a întunecat de tot, 
au pus o scară la fereastra mezinei şi au înfipt în tocul ferestrei o mulțime de cuțite şi de ace. 
Noaptea a venit Finist, şoimul luminos, şi a încercat să intre în camera fetei, dar n-a putut: şi-a tăiat 
aripile. 

— Rămâi cu bine, frumoasă fată! Dacă te vei gândi să mă cauţi, mă voi afla peste nouă ţări şi nouă 
mări. Mai lesne toceşti trei perechi de pantofi de fier, sfărâmi trei toiege de tuci şi mănânci trei 
prescuri de piatră decât să mă afli pe mine. 

Dar tânăra fecioară dormea şi, chiar dacă în vis auzea aceste cuvinte tăioase, nu putea nicidecum să 
se trezească. Dimineaţa, când s-a sculat, a văzut cuţitele şi acele înfipte în tocul ferestrei, iar de pe 
ele picura sânge. Şi-a împreunat mâinile: 

— Ah, Doamne, se pare că surorile mele i-au făcut de petrecanie dragului meu prieten! 

Fără să mai stea pe gânduri, s-a îmbrăcat şi a plecat de-acasă. A dat fuga la fierărie şi a poruncit să i 
se facă trei perechi de pantofi de fier şi trei toiege de tuci. A făcut rost de trei prescuri de piatră şi s- 
a aşternut la drum să-l caute pe Finist, şoimul luminos. 

A mers până când a tocit o pereche de pantofi, a rupt un toiag de tuci şi a mâncat o prescură de 
piatră. Atunci s-a apropiat de-o izbă şi-a bătut la uşă: 

— Cinstite gazde, daţi-mi adăpost peste noaptea cea întunecoasă! 

— Intră, frumoasă fecioară! i-a răspuns un glas de bătrână. Încotro te îndrepți, porumbiţă? 

— Ah, bunică, îl caut pe Finist, şoimul luminos. 

— Ei, frumoasă fecioară, mult mai ai de umblat. 

Dimineaţa, bătrâna îi spuse: 

— Du-te acum la sora mea mijlocie; ea te va învăţa de bine. Iar aici sunt darurile mele: o furcă de 
argint şi un fus de aur. Când ai să începi să torci caierul, o să iasă fir de aur. 

După aceea a rostogolit un ghem în drum şi i-a spus fetei să meargă după el: 

— Încotro se va rostogoli ghemul, într-acolo să ţii şi tu calea! 

Fata i-a mulțumit bătrânei şi a plecat după ghem. A mers ea mult şi bine, iar când i s-a tocit a doua 
pereche de pantofi, i s-a rupt al doilea toiag şi a mâncat încă o prescură de piatră, ghemul s-a oprit 
în faţa unei izbe. A bătut la uşă şi-a început să se roage: 

— Bune gazde, adăpostiţi o tânără fată de noaptea cea întunecată! 

— Intră! o pofti bătrâna. Încotro te-ai pornit, frumoasă fată? 

— Bunică, îl caut pe Finist, şoimul luminos. 

— Mult mai ai de mers. 

Dimineaţa, bătrâna i-a dat fetei o farfurioară de argint şi un ou de aur şi-a trimis-o la sora ei mai 
mare. 

— Ea ştie unde-l poţi găsi pe Finist, şoimul luminos. 


A mers, a mers şi i s-a tocit şi cea de-a treia pereche de pantofi, i s-a rupt al treilea toiag şi-a mâncat 
şi a treia prescură de piatră. Atunci ghemul pe care i-l aruncase bătrâna pe drum a ajuns la o izbă. A 
bătut ea la uşă şi a spus: 

— Bune gazde, adăpostiţi de noaptea cea întunecoasă o tânără fată! 

I-a deschis o bătrână şi a poftit-o înăuntru. 

— De unde vii şi încotro te-ndrepţi? 

— Bunică, îl caut pe Finist, şoimul luminos. 

— Ah, e greu, greu de tot să-l găseşti! Stă acum în cutare oraş şi e însurat cu fata femeii care face 
prescuri. 

Dimineaţa, bătrâna îi zise frumoasei fecioare: 

— Ține darul meu! Ai aici un degetar de aur şi un ac. Tu doar să ţii degetarul, că acul va broda 
singur. lar acum du-te cu Dumnezeu şi intră în slujba prescurăresei. 

Zis şi făcut. A venit frumoasa fată acasă la prescurăreasă şi s-a tocmit slujnică. Era foarte iute la 
treabă: făcea focul în sobă, căra apă, pregătea masa. Prescurăreasa se uita la ea şi se bucura. 

— Slavă Domnului! îi zise ea fiică-sii. Ne-am găsit o slujnică şi harnică, şi bună. Face totul singură, 
fără să-i spui ceva. 

Iar frumoasa fată, terminându-şi treburile gospodăreşti, şi-a luat furca de argint şi fusul de aur şi a 
început să toarcă. Din caier ieşea fir de aur. A văzut fiica prescurăresei minunea asta. 

— Frumoasă fată, nu-mi vinzi mie jucăria asta? 

— Pot s-o şi vând... 

— Cât ceri pe ea? 

— Dă-mi voie să-l apăr noaptea de muşte pe soţul tău. 

Fata prescurăresei se învoi. „Foarte bine!”, se gândi ea. „Cu acest fus, eu şi mama ne vom acoperi 
de aur.” 

Finist, şoimul luminos, nu era acasă. Toată ziua a zburat prin slava cerului şi abia spre seară s-a 
întors. S-au aşezat la masă. Frumoasa fată a adus mâncarea şi nu-şi mai lua ochii de la el. Finist nici 
măcar n-a recunoscut-o. Fata prescurăresei i-a pus în băutură o licoare de dormit. L-a condus la 
culcare şi apoi i-a spus slujnicei: 

— Du-te în camera lui şi apără-l de muşte! 

Frumoasa fată gonea muştele şi plângea amar. 

— Trezeşte-te, Finist, şoimule luminos! Eu sunt fata cea frumoasă şi am venit la tine. Am rupt trei 
toiege de tuci, am tocit trei perechi de pantofi de fier şi am mâncat trei prescuri de piatră tot 
căutându-te pe tine, dragule! 

Dar Finist dormea neîntors şi nu auzea nimic. Aşa a trecut întreaga noapte. 

A doua zi, slujnica a luat farfurioara de argint şi-a început să învârtă prin ea oul de aur, făcând să 
apară o mulțime de alte ouă de aur. Fata prescurăresei a văzut minunea şi i-a zis: 

— Vinde-mi mie jucăria asta! 

— Dacă o vrei, cumpăr-o! 

— Care-i prețul? 

— Lasă-mă să-l mai apăr încă o noapte pe soţul tău de muşte. 

— Bine, mă-nvoiesc. 

Finist, şoimul luminos, s-a zbenguit iarăşi ziua întreagă prin înaltul cerului şi a sosit acasă abia spre 
seară. S-au aşezat la masă. Frumoasa fată aducea mâncarea şi nu-şi lua ochii de la el. El însă nici n- 
o băga în seamă, ca şi cum n-ar fi văzut-o niciodată în viaţa lui. Fata prescurăresei i-a dat iarăşi să 
bea licoarea dătătoare de somn, l-a culcat şi a trimis-o pe slujnică să-l apere de muşte. Şi de data 
aceasta, cât n-a plâns ea! Cât n-a încercat să-l trezească! Dar el a dormit neîntors până dimineaţa 
fără să audă nimic. 

A treia zi, stătea frumoasa fată şi ținea degetarul de aur în mână, iar acul broda singur, şi încă ce 
frumos! Fata prescurăresei nu-şi putea lua ochii de la această minune. 

— Vinde-mi mie jucăria asta a ta, frumoasă fată! 


— Dacă o vrei, cumpăr-o! 

— ŞI care-i preţul? 

— Dă-mi voie să-l mai apăr de muşte pe soțul tău şi a treia noapte. 

— Bine, mă-nvoiesc. 

Seara a venit Finist, şoimul luminos. Nevasta i-a dat să bea licoarea, l-a culcat şi a trimis-o pe 
slujnică să-l apere de muşte. 

Frumoasa fată gonea muştele, plângea amar şi-i spunea: 

— Trezeşte-te, Finist, luminosule şoim! Eu sunt fata cea frumoasă şi am venit la tine. Am rupt trei 
toiege de tuci şi trei perechi de pantofi de fier şi-am mâncat trei prescuri de piatră tot căutându-te pe 
tine, dragule! 

Dar Finist, şoimul luminos, dormea dus, fără să simtă nimic. A plâns ea vreme-ndelungată tot 
încercând să-l trezească. Deodată lui Finist i-a căzut pe obraz o lacrimă a frumoasei fete şi-n acea 
clipă s-a trezit: 

— Ah, zise el, m-a fript ceva! 

— Finist, şoimule luminos, îi răspunse fata. Am venit la tine fărâmând trei toiege de tuci, rupând 
trei perechi de pantofi de fier şi mâncând trei prescuri de piatră. lată, este deja a treia noapte când 
plâng deasupra ta, iar tu dormi, nu te trezeşti şi nu răspunzi la chemările mele. 

Abia acum a recunoscut-o Finist, şoimul luminos, şi s-a bucurat nespus. S-au înţeles şi au fugit de la 
prescurăreasă. Dimineaţa, fata prescurăresei a văzut că 1-a dispărut bărbatul. Nu erau de găsit 
nicăieri nici el, nici slujnica. A început să i se plângă mamei sale. Aceasta a poruncit să fie înhămaţi 
caii şi a plecat în urmărirea lor. A mers, a mers, a trecut şi pe la cele trei bătrâne, dar pe Finist, 
şoimul luminos, nu l-a mai ajuns. S-au trezit Finist, şoimul luminos, şi aleasa inimii sale în faţa 
casei părinteşti a fetei. El s-a aruncat la pământ şi s-a prefăcut în pană. Frumoasa fată a luat pana, a 
ascuns-o în sân şi a venit la tatăl său. 

— Ah, fata mea, eu credeam că de mult nu mai eşti pe lumea asta! Pe unde mi-ai umblat? 

— Am fost să mă-nchin la Dumnezeu. 

Toate acestea s-au petrecut în preajma Paştelui. Tatăl şi cele două fete mai mari se pregăteau să 
meargă la biserică. 

— Fata mea iubită, îi spuse tatăl mezinei, găteşte-te şi hai să mergem la biserică: astăzi este o zi de 
mare bucurie! 

— Tătucă, dar eu n-am ce pune pe mine. 

— Îmbracă-te în straie de-ale noastre! îi spuseră surorile mai mari. 

— Vai, surioarelor, nu-mi vin rochiile voastre. Mai bine rămân acasă. 

Tatăl şi cele două fiice mai mari au plecat la biserică. Frumoasa fată a scos la iveală pana. Aceasta a 
căzut pe podea şi s-a prefăcut într-un ţarevici neînchipuit de frumos. Ţareviciul s-a dus la fereastră 
şi a fluierat. În acea clipă au apărut rochii, podoabe de tot felul şi o caretă de aur. Cei doi s-au gătit, 
s-au urcat în caretă şi au plecat. Au ajuns la biserică şi s-au aşezat înaintea tuturor. Poporul era 
nedumerit. Cine erau țareviciul acela şi țarevna lui? 

Au ieşit ei din biserică un pic înainte de terminarea slujbei şi au plecat acasă. Careta a dispărut, 
rochiile şi podoabele au intrat parcă în pământ, iar țareviciul s-a preschimbat în pană. S-a întors şi 
tatăl cu cele două fiice. 

— Ah, surioară, n-ai vrut să vii cu noi, iar la biserică au venit un ţarevici frumos şi-o ţarevnă 
minunată. 

— Nu-i nimic, surioarelor, mi-aţi povestit voi şi e ca şi cum aş fi fost eu însămi de faţă. 

A doua zi, la fel. Iar a treia zi, doar ce-au apucat să urce țareviciul şi frumoasa fată în caretă, că tatăl 
a ieşit din biserică şi-a văzut cu ochii lui cum careta s-a oprit în fața casei lui. 

Când s-a întors acasă, tatăl a început s-o descoasă pe fiica cea mică. Aceasta 1-a zis: 

— N-am încotro, trebuie să recunosc. 

A scos pana, aceasta a căzut pe podea şi s-a prefăcut în țarevici. 


Cei doi s-au luat şi a fost o nuntă mare şi bogată. Acolo am fost şi eu poftit şi cu vin am fost cinstit. 
Pe mustăţi se prelingea, da-n gură nu nimerea. 


Visul 


poveste rusească 


A fost odată un negustor care avea doi fii, Dimitri şi Ivan. Într-o seară, când îi binecuvânta înainte 
de culcare, tatăl le-a spus: 

— Feţii mei, mâine dimineaţă să-mi povestiți ce ați visat peste noapte. Pe cel care-mi va tăinui visul 
său îl voi pedepsi aspru. 

Dimineaţa a venit fiul cel mare şi i-a spus tatălui: 

— Am visat, tată, că fratele meu Ivan zbura sus, sus de tot, purtat de doisprezece vulturi, şi am mai 
visat că ţi s-a pierdut oaia care ţi-e cea mai dragă. 

— Dar tu, Vanea, ce-ai visat? 

— Nu-ţi spun! a răspuns Ivan. 

Oricât a stăruit tatăl, Ivan o ţinea una şi bună: „Nu-ţi spun! Nu-ţi spun!”. Negustorul s-a mâniat, şi-a 
chemat ajutoarele şi a poruncit să-l dezbrace în pielea goală şi să-l lege de un stâlp la drumul mare. 
Ajutoarele negustorului l-au înşfăcat pe Ivan, după cum li se poruncise, l-au dezbrăcat şi l-au legat 
strâns de tot de un stâlp la drumul mare. Greu i-a venit bunului viteaz: soarele îl bătea, ţânţarii îl 
ciupeau, setea şi foamea îl chinuiau. 

S-a întâmplat să treacă pe acel drum un ţarevici tânăr. L-a văzut pe fiul de negustor, i s-a făcut milă 
de el, a poruncit să fie dezlegat, l-a îmbrăcat în nişte haine de-ale lui, l-a adus la el la palat şi a 
început să-l descoasă: 

— Cine te-a legat de stâlp? 

— Tatăl meu s-a înfuriat pe mine. 

— Şi cu ce te-ai făcut vinovat față de el? 

— N-am vrut să-i povestesc ce mi s-a arătat în vis. 

— Ce prost a putut să fie tatăl tău! Să dai o pedeapsă atât de grea pentru un asemenea fleac... Dar 
spune-mi, ce-ai visat? 

— Nu-ţi spun, țareviciule! 

— Cum adică nu-mi spui? Te-am salvat de la moarte, iar tu eşti necioplit cu mine? Spune repede, că 
altfel va fi de rău! 

— Nu i-am spus tatălui meu, n-am să-ţi spun nici ţie! 

Țareviciul a poruncit să-l bage în temniță. Au venit soldaţii, au pus mâna pe el şi l-au închis. 

A trecut un an şi țareviciului i-a dat prin gând să se însoare. S-a pregătit de drum şi a plecat într-o 
țară îndepărtată s-o peţească pe Preafrumoasa Elena. Țareviciul avea o soră. Imediat după plecarea 
lui s-a întâmplat ca ea să treacă pe lângă temniţă. 

Ivan, fiul de negustor, a văzut-o pe geam şi a strigat cu glas tare: 

— Fie-ţi milă, ţarevnă, şi eliberează-mă! Eu ştiu că țareviciul a plecat în pețit la Preafrumoasa 
Elena, numai că fără mine nu va reuşi să se însoare cu ea, ci doar să-şi piardă capul. Ai auzit doar 
cât de şireată e Preafrumoasa Elena şi câți peţitori a trimis pe lumea cealaltă. 

— ŞI te prinzi tu să-l ajuţi pe ţarevici? 

— L-aş ajuta, însă aripile şoimului sunt legate. 

Țarevna a poruncit pe dată să fie eliberat din temniţă. Ivan, fiul de negustor, şi-a ales tovarăşi de 
drum, doisprezece la număr, şi pe toți îi chema Ivan. Semănau cu el ca nişte picături de apă: şi la 
chip, şi la stat, şi la păr. S-au îmbrăcat toți cu acelaşi fel de haine, făcute pe aceeaşi măsură, au 
încălecat nişte cai breji şi au pornit la drum. 

Au mers ei o zi, două, trei... În cea de-a patra s-au apropiat de o pădure şi au auzit un strigăt 
înfiorător. 

— Stai, fraților! le spuse Ivan tovarăşilor săi. Aşteptați-mă aici! Mă duc să văd cine a strigat. 


A coborât de pe cal şi a fugit în pădure. Într-o poieniță erau trei bătrâni care se certau între ei. 

— Bună vreme, oameni buni! De la ce vă certaţi? 

— Păi uite de ce! Am primit de la tatăl nostru ca moştenire trei lucruri fermecate: căciula care te 
face nevăzut, covorul zburător şi cizmele care fug singure. Şi uite, de şaptezeci de ani ne certăm, 
dar de împărțit nici acum nu le-am împărțit. 

— Vreţi să vi le-mpart eu? 

— Fă-ne acest bine, tinere! 

Ivan, fiul de negustor, a pus trei săgeți în arc şi le-a slobozit în direcții diferite. I-a spus primului 
bătrân s-o ia spre dreapta, celui de-al doilea s-o ia spre stânga, iar celui de-al treilea să meargă drept 
înainte. 

— Cine-mi aduce primul săgeata, a aceluia să fie căciula. Cel care apare al doilea va primi covorul 
zburător, iar ultimul rămâne cu cizmele. 

Bătrânii au luat-o la fugă după săgeți, iar Ivan, fiul de negustor, a luat lucrurile fermecate şi s-a 
întors la tovarăşii săi. 

— Fraților, sloboziţi-vă caii şi aşezaţi-vă lângă mine pe covorul zburător. 

Toţi s-au aşezat pe covor şi au zburat în țara Preafrumoasei Elena. Au ajuns în capitala țării ei, au 
coborât la marginea oraşului şi au plecat în căutarea țareviciului. Au ajuns la curtea acestuia. 

— Ce vă trebuie? i-a întrebat el. 

— Ia-ne pe noi, vitejii, în slujba ta! Îţi vom fi credincioşi şi te vom iubi din toată inima. 

Tareviciul i-a primit şi i-a trimis pe fiecare la locul şi la treaba lui: care bucătar, care grăjdar, care pe 
unde-a apucat. 

În acea zi, țareviciul s-a îmbrăcat de sărbătoare şi a plecat să se arate dinaintea Preafrumoasei 
Elena. Ea l-a întâmpinat cu bunăvoință, l-a ospătat cu bucate alese, i-a dat să bea băuturi scumpe şi 
a început să-l descoasă: 

— Spune, țareviciule, care pricină te-a adus la noi? 

— Eu, Preafrumoasă Elena, am venit să te peţesc. N-ai vrea să te măriți cu mine? 

— Aş vrea, numai că ar trebui mai întâi să treci prin trei încercări. Dacă reuşeşti, am să-ți fiu soție, 
iar dacă nu, pregăteşte-te să-ți pui capul pe butuc! 

— Ce trebuie să fac? 

— Voi avea mâine ceva pentru tine, dar nu-ţi spun ce anume. Tu să aduci un lucru de-al tău care să 
fie pereche cu ce voi avea eu. 

S-a întors țareviciul unde stătea el, necăjit peste fire. L-a întrebat Ivan, fiul de negustor: 

— De ce eşti aşa de abătut? Sau te-a supărat Preafrumoasa Elena cu ceva? Împarte-ţi necazul cu 
mine, o să-ți fie mai uşor. 

— Uite-aşa şi pe dincolo, îi spuse țareviciul, m-a pus Preafrumoasa Elena la o aşa de grea încercare, 
că niciun înțelept pe lumea asta nu i-ar putea da de capăt. 

— Ăsta încă nu este un mare necaz. Fă-ţi rugăciunea şi du-te la culcare! Noaptea e un sfetnic bun. 
Mâine o scoatem noi la capăt. 

Țareviciul s-a culcat, iar Ivan, fiul de negustor, şi-a pus căciula fermecată, a încălțat cizmele vrăjite 
şi a dat fuga la palatul Preafrumoasei Elena. A intrat chiar în iatacul ei şi a început să tragă cu 
urechea. Preafrumoasa Elena dădea porunci celei mai credincioase slujnice: 

— la acest material scump şi du-l pantofarului să facă un pantofior pe piciorul meu, dar cât mai 
repede! 

Slujnica a dat fuga la pantofar, iar Ivan s-a dus pe urmele ei. 

Meşterul s-a apucat de îndată de lucru, a făcut pantofiorul şi l-a pus pe fereastră. Ivan, fiul de 
negustor, a luat pantofiorul cu băgare de seamă şi l-a ascuns în buzunar. 

A început să se frământe bietul meşter. Chiar de sub nasul lui să fie furat lucrul făcut de el! L-a 
căutat prin toate colțurile, dar degeaba. „Ce lucrare a dracului!”, se gândea el. „Numai Necuratul 
putea face cu mine aşa o glumă.” Neavând încotro, a luat din nou acul în mână, a făcut alt pantofior 
şi l-a dus Preafrumoasei Elena. 


— Cât de neîndemânatic poţi fi! i-a spus Preafrumoasa Elena. Ce ţi-a trebuit atâta timp ca să faci un 
singur pantofior? 

S-a aşezat la masă şi a început să brodeze pantofiorul cu fir de aur şi să-l împodobească cu perle şi 
pietre scumpe. 

Dar Ivan era acolo şi făcea şi el la fel. Ce piatră prindea ea, alegea şi el una la fel. Unde prindea ea o 
perlă, acolo prindea şi el alta. 

Preafrumoasa Elena şi-a terminat treaba, a zâmbit şi a spus: 

— Sunt curioasă cu ce o să vină mâine țareviciul. 

„Aşteaptă tu!”, se gândi Ivan. „Încă nu se ştie cine pe cine o să păcălească 
Ivan s-a întors acasă şi s-a culcat. Dimineaţa, în zori, s-a sculat, s-a îmbrăcat şi a plecat să-l 
trezească pe țarevici. L-a trezit şi i-a dat pantofiorul. 

— Du-te la Preafrumoasa Elena, zise el, şi arată-i pantofiorul! Asta e prima ta încercare. 

Țareviciul s-a spălat, s-a gătit şi s-a dus la logodnică. Ea avea casa plină de musafiri — numai boieri, 
dregători şi înţelepţi. De îndată ce a intrat țareviciul, a început să cânte muzica, oaspeții s-au ridicat 
în picioare, iar soldaţii s-au aliniat. 

Preafrumoasa Elena a adus pantofiorul împodobit cu perle şi cu pietre scumpe, privindu-l pe 
ţarevici cu un zâmbet răutăcios. Țareviciul îi spuse: 

— Frumos pantofior, dar fără pereche nu-i bun de nimic. Ar trebui să-ţi dăruiesc unul la fel. 

Zicând acestea, a scos din buzunar celălalt pantofior şi l-a aşezat pe masă. 

Toţi oaspeţii au început să bată din palme şi să strige: 

— Ăsta da ţarevici! Merită să se însoare cu stăpâna noastră, Preafrumoasa Elena! 

— Nu se ştie încă, a răspuns Preafrumoasa Elena. Să mai treacă printr-o încercare! 

Seara târziu s-a întors țareviciul acasă, şi mai posomorât decât prima dată. 

— Nu te mai necăji, țareviciule! i-a spus Ivan, fiul de negustor. Fă-ţi rugăciunea şi culcă-te. 
Noaptea e un sfetnic bun. 

L-a culcat pe ţarevici, iar el şi-a pus cizmele vrăjite şi căciula fermecată şi a dat fuga la palatul 
Elenei. Ea tocmai îi dădea porunci slujnicei sale credincioase: 

— Fugi repede în curtea păsărilor şi adu-mi de acolo o rață! 

Slujnica a fugit repede, iar Ivan după ea. Slujnica a prins o rață, iar Ivan un răţoi şi au făcut cale- 
ntoarsă. Elena s-a aşezat la masă, a luat rața şi i-a împodobit aripile cu panglici, iar creasta cu 
briliante. Ivan, fiul de negustor, se uita la ea şi făcea acelaşi lucru cu rățoiul. 

A doua zi, Preafrumoasa Elena avea din nou oaspeţi. A început iarăşi muzica, ea a dat drumul raţei 
şi l-a întrebat pe ţarevici: 

— Ai ghicit ghicitoarea mea? 

— Am ghicit-o, Preafrumoasă Elena! lată perechea pentru rața ta! zise el şi-i dădu drumul răţoiului. 
Toţi boierii au început să strige într-un glas: 

— Ăsta da ţarevici! E demn de mâna Preafrumoasei Elena! 

— Nu vă grăbiţi! Întâi să treacă şi prin cea de-a treia încercare. 

Seara s-a întors țareviciul la locuinţa sa atât de supărat, încât nici nu putea vorbi. 

— Nu te necăji, țareviciule! Du-te la culcare, căci noaptea e un sfetnic bun, i-a spus Ivan, fiul de 
negustor. 

Ivan şi-a pus în grabă cizmele vrăjite şi căciula fermecată şi a fugit la Preafrumoasa Elena. Aceasta 
se pregătea să plece la marea cea albastră. S-a aşezat în caleaşcă şi a pornit-o în trap grăbit. Dar 
Ivan, fiul negustorului, n-o slăbea niciun pas şi se ţinea după ea. 

A ajuns Preafrumoasa Elena la mare şi a început să-şi strige bunicul. S-au învolburat apele şi din ele 
s-a ridicat un moş cu barba de aur şi părul de argint. A ieşit pe țărm: 

— Bună vreme, nepoată! Cam de multişor nu ne-am mai văzut. Scarpină-mă-n cap! 

Şi-a aşezat capul în poala ei şi a căzut într-un somn dulce. Preafrumoasa Elena îl scărpina în cap, iar 
Ivan, fiul negustorului, stătea în spatele ei. 


1? 


Când a văzut că bătrânul a adormit, Preafrumoasa Elena i-a smuls trei fire de argint din cap, iar Ivan 
nu numai trei, ci un smoc întreg. Moşul s-a trezit: 

— Ce-i cu tine, ţi-ai pierdut mințile? Mă doare! 

— lartă-mă, bunicule! Nu te-am mai scărpinat de mult şi ţi s-a încâlcit părul. 

Bătrânul s-a liniştit şi în scurt timp a adormit din nou. Preafrumoasa Elena i-a smuls din barbă trei 
fire de păr de aur, iar Ivan, fiul negustorului, l-a apucat de barbă şi era cât pe ce să i-o smulgă pe 
toată. 

Bătrânul a urlat ca din gură de şarpe, s-a ridicat în picioare şi a dispărut în mare. 

„Pân-aici ţi-a fost, ţareviciule!”, se bucură Preafrumoasa Elena. „N-ai cum să găseşti tu asemenea 
fire de păr.” 

A doua zi s-au adunat la ea o mulţime de oaspeţi. A venit şi țareviciul. Preafrumoasa Elena 1-a arătat 
cele trei fire de argint şi pe cele trei de aur şi l-a întrebat: 

— Ai mai văzut vreodată o asemenea minune? 

— Ţi-ai găsit cu ce să te lauzi! Dacă vrei, îţi dăruiesc smocuri întregi. 

A scos şi i-a dat un smoc de păr de aur şi unul de argint. 

Preafrumoasa Elena s-a supărat, s-a dus în iatacul ei şi a început să se uite în cartea de vrăji. Voia să 
ştie dacă țareviciul ghicise singur sau îl ajutase cineva. A văzut în carte că nu el era cel şiret, ci 
sluga lui, Ivan, fiul de negustor. 

S-a întors la oaspeţi şi a stăruit pe lângă ţarevici: 

— Trimite-l la mine pe Ivan, sluga ta! 

— Eu am douăsprezece slugi. 

— Trimite-l pe acela care se numeşte Ivan. 

— Dar pe toți îi cheamă Ivan. 

— Bine, zise ea, să vină toţi! 

Iar în gând îşi zise: „Am să-l găsesc eu pe vinovat şi fără ajutorul tău”. 

Țareviciul a dat poruncă şi de îndată au apărut la palat doisprezece voinici chipeşi, slugile sale 
credincioase. Toţi semănau între ei ca picăturile de apă şi la chip, şi la stat, şi la glas, şi la păr. 

— Cine e cel mai mare la voi? a întrebat Preafrumoasa Elena. 

Ei au răspuns într-un glas: 

— Eu sunt cel mai mare! Eu sunt cel mai mare! 

„Ei, e încurcată treaba! Nu-i chiar aşa uşor de aflat.” Şi a poruncit să se aducă unsprezece pahare 
obişnuite, iar cel de-al doisprezecelea de aur, din care bea întotdeauna numai ea. A umplut paharele 
cu vin scump şi a început să-i cinstească pe viteji. 

Nimeni însă nu a pus mâna pe vreun pahar obişnuit. Toţi s-au repezit la cel de aur şi au început să 
şi-l smulgă unul altuia din mână. Certându-se pentru pahar, au vărsat tot vinul pe jos. 

A văzut Preafrumoasa Elena că nu i-a mers şiretlicul şi a poruncit ca voinicilor să li se dea de 
mâncare şi de băut şi să li se pregătească o cameră pentru culcare în palat. 

Când au căzut toţi într-un somn adânc, ea a venit în camera lor cu cartea de farmece şi l-a dibuit pe 
loc pe vinovat. A luat foarfeca şi i-a tăiat un smoc de păr de la tâmplă. 

„După semnul acesta am să poruncesc să fie omorât.” 

Dimineaţa, când s-a trezit Ivan, fiul negustorului, şi-a dus mâna la tâmplă şi şi-a dat seama că i-a 
fost tuns părul. A sărit din pat şi a început să-şi trezească tovarășii. 

— Gata cu dormitul, că ne paşte nenorocirea! Luaţi foarfecele şi tundeți-vă la tâmplă. 

După un ceas, Preafrumoasa Elena i-a chemat pe toți la ea şi a început să-l caute pe vinovat. Mare-i 
fu însă mirarea când a văzut că toţi aveau tâmpla tunsă. De furie, şi-a aruncat cartea de vrăji în sobă. 
După asta, neavând cum să-şi ia cuvântul înapoi, a trebuit să se mărite cu țareviciul. Nunta a fost 
îmbelşugată. Trei zile s-a chefuit fără încetare. Trei zile toate cârciumile şi birturile au fost deschise 
şi toți trecătorii au putut bea şi mânca pe socoteala vistieriei. 

După ce s-a încheiat nunta, țareviciul s-a pregătit să plece împreună cu tânăra lui soție în împărăția 
sa, iar pe cei doisprezece voinici i-a lăsat să plece înainte. 


Aceştia au ieşit din oraş, au desfăcut covorul zburător şi s-au înălțat mai sus de norii călători. Au 
zburat ei cât au zburat şi au coborât chiar lângă pădurea întunecoasă unde îşi lăsaseră caii. Nici n-au 
apucat bine să coboare, când au văzut că aleargă spre ei un bătrân cu o săgeată în mână. Ivan, fiul 
de negustor, i-a dat căciula fermecată. În urma lui a venit al doilea bătrân cu săgeata şi a primit 
covorul zburător, iar cel de-al treilea a luat cizmele vrăjite. 

Ivan le-a spus tovarăşilor săi: 

— Încălecaţi, fraţilor, şi la drum! 

Au încălecat cu toţii şi au plecat spre ţara lor. Când au ajuns, s-au dus direct la țarevnă. Aceasta le-a 
mulțumit din inimă şi i-a întrebat de fratele ei dacă s-a însurat şi dacă va veni curând acasă. 

— Cum să te răsplătesc pentru ajutorul pe care i l-ai dat ţareviciului? 

Ivan, fiul negustorului, îi răspunse: 

— Întemniţează-mă acolo unde am mai stat! 

Țarevna a stăruit să-l răsplătească, dar el o ţinea una şi bună că vrea înapoi în temniță. Țarevna n-a 
avut încotro şi le-a poruncit soldaților să-l închidă. După o lună s-a întors țareviciul acasă cu tânăra 
lui soţie. Cei doi au fost întâmpinați cu toate onorurile: cânta muzica, se trăgeau salve de tun, băteau 
clopotele şi se adunaseră atâţia oameni, că puteai să păşeşti pe capetele lor. 

Au venit boierii şi dregătorii înaintea țareviciului. El s-a uitat la toți şi a întrebat: 

— Unde-i Ivan, sluga mea credincioasă? 

— E în temniţă, 1 s-a răspuns. 

— Cum în temniță? Cine-a îndrăznit să-l închidă? 

— Tu însuţi, frăţioare! i-a răspuns ţarevna. Te-ai mâniat pe el şi ai poruncit să fie închis. Ții minte? 
L-ai întrebat despre nu ştiu ce vis, iar el n-a vrut să ţi-l povestească. 

— El să fie oare? 

— Chiar el este! Eu l-am eliberat pentru o bucată de vreme ca să poată veni la tine. 

Țareviciul a poruncit să fie adus Ivan, fiul negustorului, s-a aruncat în brațele lui şi l-a rugat să uite 
răul pe care i-l făcuse. 

— Dar ştii, ţareviciule, că tot ce s-a întâmplat cu tine eu ştiam dinainte, i-a spus Ivan. Toate acestea 
le-am visat şi de aceea nu ţi-am povestit visul. 

Țareviciul l-a înălțat la rang de general, i-a dat moşii bogate şi l-a lăsat să trăiască la curtea lui. 

Ivan i-a chemat la el pe tatăl şi pe fratele său mai mare şi au început să trăiască împreună, să se 
veselească şi averea să-şi sporească. 


Kozma cel Degrabă Imbogățit 
poveste rusească 


Într-o pădure întunecoasă trăia un tânăr pe nume Kozma. Avea o casă veche, un cocoșel şi cinci 
găinuşe. 

La Kozma, de un timp, se obişnuise să vină o vulpe. Într-o zi a plecat el la vânătoare, iar vulpea, în 
urma lui, a intrat în gospodărie, a tăiat o găină, a prăjit-o şi a mâncat-o. Când s-a întors Kozma 
acasă, a văzut că-i lipseşte o găină şi s-a gândit că i-o răpise uliul. 

A doua zi a plecat iarăşi la vânătoare. Vulpea i-a ieşit în întâmpinare. 

— Unde ai plecat, Kuzenka? 

— La vânătoare, vulpiţă. 

— Mergi sănătos! a zis vulpea şi a fugit la el acasă, a tăiat altă găină, a prăjit-o şi a mâncat-o. 

Când s-a întors Kozma acasă, a văzut că-i mai lipseşte o găină. „Oare nu cumva vulpea îmi 
mănâncă găinuşele?”, s-a întrebat tânărul. 

A treia zi şi-a bătut cu scânduri ferestrele şi uşa de la izbă şi-a plecat la vânătoare. Ca din pământ a 
apărut vulpea şi l-a întrebat: 

— Încotro, Kuzenka? 


— La vânătoare, vulpiţă. 

Vulpea a fugit repede acasă la Kozma, iar el s-a întors pe urmele ei. A venit vulpea, a ocolit izba şi-a 
văzut că ferestrele şi uşa sunt bătute în cuie. Cum să intre înăuntru? S-a urcat pe acoperiş şi şi-a dat 
drumul pe horn. Lui Kozma nu i-a fost greu s-o prindă: 

— lată şi hoţul care mă vizitează! Aşteaptă tu, domniţă, că nu scapi vie din mâinile mele. 

Vulpiţa a început să se roage de el: 

— Nu mă omori! Am să fac din tine Kozma cel Degrabă Îmbogăţit. Dar prăjeşte-mi o găinuşă în cât 
mai mult unt. 

Kozma s-a învoit, iar vulpea a mâncat o masă bogată, după care fugit repede pe păşunile ţarului şi a 
început să se tăvălească prin iarbă. 

A venit lupul, a văzut-o şi a întrebat-o: 

— Fi, vulpe blestemată, unde te-ai îndopat atât? 

— Ah, iubite cumetre! Am fost la ţar, la ospăț. Nu te-au chemat şi pe tine? Că au fost acolo tot felul 
de animale: jderi, samuri, o mulțime. 

Lupul se rugă de ea: 

— Nu mă duci şi pe mine la ţar la ospăț? 

Vulpea i-a promis că-l duce şi i-a cerut să adune de patruzeci de ori câte patruzeci de lupi suri şi să-i 
ia cu el. 

Lupul a făcut precum i-a zis vulpea şi a adunat lupii. Vulpea i-a condus la curtea ţarului. Când au 
ajuns, vulpea a intrat în palatul de piatră albă şi a făcut o plecăciune adâncă dinaintea ţarului, 
spunându-i că a venit cu o mulţime de lupi din partea lui Kozma cel Degrabă Îmbogăţit. Țarul nu-şi 
mai încăpea în piele de bucurie: a poruncit să fie duşi toţi lupii în ţare şi să fie bine ferecați. 

Vulpiţa a dat fuga la Kozma şi i-a cerut să-i mai frigă o găină; a mâncat-o, a plecat pe păşunile 
țarului şi a început să se rostogolească prin iarbă. 

A trecut ursul Mişka, a văzut-o şi i-a zis: 

— Ei, vulpe blestemată, unde te-ai îndopat atât? 

— Am fost la ţar la ospăț! i-a răspuns ea. Erau acolo tot felul de animale: jderi, samuri, o mulțime. 
Unii au mai rămas şi acum acolo. Chefuiesc lupii. Doar ştii, cumetre, cât sunt ei de hapsâni! Şi 
acum se mai îmbuibă. 

Ursul Mişka a rugat-o: 

— Vulpiţă, nu mă duci şi pe mine la ospăţul țarului? 

Vulpea s-a învoit şi i-a spus să adune de patruzeci de ori câte patruzeci de urşi bruni. 

— Doar nu crezi că ţarul o să se ostenească numai pentru tine, a adăugat ea. 

Ursul Mişka a adunat câți urşi i-a spus vulpea, iar aceasta i-a condus pe toţi la ţar. Când au ajuns la 
palat, vulpea a făcut în fața ţarului o plecăciune şi i-a spus că urşii sunt darul de la Kozma cel 
Degrabă Îmbogăţit. Ţarul s-a bucurat şi a poruncit să fie şi urşii bine ferecaţi. 

Vulpea s-a întors la Kozma şi i-a cerut să-i prăjească ultima găinuşă şi cocoşelul. Kozma nu s-a 
zgârcit şi i-a prăjit şi ultima găinuşă împreună cu cocoşelul. După ce a mâncat, vulpea a fugit pe 
păşunile ţarului şi a început să se tăvălească prin iarbă. Trecură prin apropiere jderul şi samurul. 

— EI, şireato, unde te-ai umflat în halul ăsta? 

— Ah, dragii mei, jderule şi samurule! Eu sunt la mare cinste la țar. Astăzi a dat un mare ospăț 
pentru toate animalele. Am mâncat atât de mult, încât abia mă mai pot mişca. Dar ce de animale au 
fost la ospăț, câtă frunză şi iarbă! Numai voi aţi lipsit. Îi ştii doar pe lupi cât de pizmaşi sunt şi de 
lacomi, de parcă n-ar fi mâncat nimic în viaţa lor. Şi acum mai sunt acolo şi înfulecă. Iar de ursul 
Mişka nici nu mai vorbesc. A mâncat atât, că abia mai poate respira. 

Jderul şi samurul au început să se roage de vulpe: 

— Cumetriţă, du-ne şi pe noi la ţar, măcar să ne uităm! 

Vulpea s-a învoit şi le-a spus să adune de patruzeci de ori câte patruzeci de jderi şi de samuri. 


Samurii şi jderii au fost adunaţi, iar vulpea i-a spus ţarului că acela era darul din partea lui Kozma 
cel Degrabă Îmbogăţit. Țarul s-a minunat de bogăţia lui Kozma cel Degrabă Îmbogăţit şi a poruncit 
ca animalele să fie sacrificate şi jupuite de blană. 

A doua zi vulpea a venit la ţar şi 1-a zis: 

— Înălţimea Ta, Kozma cel Degrabă Îmbogăţit mi-a poruncit să mă închin în faţa ta şi m-a rugat să- 
ți cer nişte baniţe, că trebuie să cântărească banii de argint. Baniţele lui sunt toate pline cu aur. 

Țarul i-a dat baniţele, iar vulpea a venit la Kozma şi i-a spus să măsoare nisip cu ele, ca să fie 
zgâriate pe dinăuntru. După ce au terminat cu nisipul, vulpea a înfipt câțiva bănuţi prin crăpăturile 
baniţelor şi le-a dus înapoi ţarului. 

A început apoi s-o peţească pentru Kozma cel Degrabă Îmbogăţit pe fiica ţarului. Acesta nu s-a dat 
în lături. l-a transmis lui Kozma să se pregătească şi să vină la el. 

Kozma a plecat la ţar, iar vulpea a fugit înaintea lui şi i-a pus pe muncitori să taie picioarele 
podeţului de la palat, dar nu de tot. Cum a ajuns Kozma pe podeţ, acesta s-a prăbuşit cu el cu tot în 
apă. 

Vulpea a început să strige: 

— Săriţi, a pierit Kozma cel Degrabă Îmbogăţit! 

Țarul a auzit şi şi-a trimis oamenii să-l scape de necaz pe Kozma cel Degrabă Îmbogăţit. Oamenii 1l- 
au scos din apă, l-au schimbat în straie arătoase şi l-au adus la ţar. 

S-a însurat el cu țarevna şi a locuit la țar o săptămână, două... 

— Ei, spuse ţarul, să mergem acum la tine în vizită. 

Kozma nu avu încotro. Trebuia să se pregătească de plecare. Au înhămat caii la trăsură şi au pornit, 
iar vulpea a fugit înainte. A fugit ea cât a fugit şi a văzut nişte ciobani care păşteau oile: 

— Păstorilor, păstorilor, ale cui turme le paşteți? 

— Ale ţarului Zmiulan. 

Vulpea a început să-i povăţuiască: 

— Să le spuneți tuturor care vă vor întreba că sunt turmele lui Kozma cel Degrabă Îmbogăţit şi nu 
ale lui Zmiulan, că trec pe-aici ţarul Foc şi țarevna Săgeată de Fulger. Dacă n-o să le spuneți că sunt 
turmele lui Kozma cel Degrabă Îmbogăţit, ei vă vor pârjoli cu oi cu tot. 

Ciobanii, văzând că nu mai au altă scăpare, au promis că vor spune tuturor întocmai cum i-a 
povăţuit vulpea. 

Vulpea a fugit mai departe. A văzut nişte oameni care păzeau turme de porci şi i-a întrebat: 

— Ale cui sunt turmele? 

— Ale ţarului Zmiulan. 

— Să spuneţi tuturor că sunt ale lui Kozma cel Degrabă Îmbogăţit, că trec ţarul Foc şi țarevna 
Săgeată de Fulger. Vă vor pârjoli pe toţi şi vă vor arde dacă veți spune altminteri. 

Vulpea a fugit mai departe. A ajuns în ţara lui Zmiulan şi s-a dus drept la palat. 

— Ce vânt te aduce, vulpiţă? a întrebat-o ţarul Zmiulan. 

— Înălţimea Ta, răspunse vulpea, trebuie să te ascunzi cât poţi de repede. Vin fiorosul ţar Foc şi 
țarevna Săgeată de Fulger, care pârjolesc şi ard totul în cale. Turmele tale s-au făcut scrum toate, cu 
păstori cu tot. La început cele de oi, apoi cele de porci şi în sfârşit cele de vite şi hergheliile de cai. 
Eu n-am mai stat pe gânduri şi-am venit într-un suflet la Măria Ta să-ţi spun. Aproape că m-am 
înecat cu fum. 

Țarul Zmiulan a început să se frământe: 

— Ce să mă fac? Unde să mă ascund, vulpiță? 

— Al în grădină un stejar bătrân. Trunchiul lui a putrezit aproape tot pe dinăuntru. Du-te şi 
ascunde-te în scorbura lui până când vor trece ei. 

Țarul Zmiulan n-a mai stat pe gânduri şi a făcut exact aşa cum îl povăţuise vulpea. lar Kozma cel 
Degrabă Îmbogăţit mergea fără grijă împreună cu soţia sa şi cu socrul. Au ajuns ei la turma de oi. 
Tânăra prinţesă întrebă: 

— Păstorilor, ale cui turme le paşteţi? 


— Ale lui Kozma cel Degrabă Îmbogăţit, i-au răspuns păstorii. 

Țarul nu-şi putea ascunde mulțumirea: 

— EI, iubite ginere, dar multe oi mai ai! 

Au mers mai departe şi au ajuns la turmele de porci. 

— Porcarilor, întrebă tânăra prinţesă, ale cui turme le paşteți? 

— Ale lui Kozma cel Degrabă Îmbogăţit. 

— Dar mulţi porci mai ai, dragă ginere! zise ţarul. 

Au mers mai departe şi au întâlnit o cireadă de vite. Mai încolo, o herghelie de cai. Când au fost 
întrebaţi ale cui erau cirezile şi hergheliile, păstorii au răspuns într-un glas: „Ale lui Kozma cel 
Degrabă Îmbogăţit”. 

Au ajuns la palatul de marmură albă. Vulpea i-a întâmpinat şi i-a condus prin încăperile mari. Țarul 
a intrat şi a rămas mut de uimire văzând cât de frumos era totul. S-au pus pe băut, pe mâncat şi pe 
chefuit. 

Au stat acolo o zi, au stat o săptămână... 

— Ei, Kuzenka, a spus vulpea, mai termin-o cu cheful, că trebuie să te apuci de treabă. Du-te cu 
socrul tău în grădină. Acolo este un stejar bătrân în a cărui scorbură se află ţarul Zmiulan, care s-a 
ascuns de voi. Fărâmaţi copacul în bucățele. 

Kozma şi socrul său s-au dus în grădină şi-au început să tragă în acel stejar cu puşca până l-au ucis 
pe ţarul Zmiulan. Kozma cel Degrabă Îmbogăţit s-a înscăunat ţar şi a început să trăiască acolo 
împreună cu soția lui, dacă nu vor fi trăind şi azi. 

Pe vulpiță o ospătau în fiecare zi cu găinuşe şi ea a stat la ei până când le-a dovedit toate păsările. 


Țarina cântăreaţă la guzlă 
poveste rusească 


Într-o ţară îndepărtată, într-o împărăție uitată, trăia un țar cu țarina lui. După o vreme şi-a pus ţarul 
în gând să călătorească spre meleagurile unde a fost răstignit Hristos. Le-a dat poruncă miniştrilor 
să se îngrijească de ţară, şi-a luat rămas-bun de la țarină şi s-a aşternut la drum. A mers mult, a mers 
puţin? Nu se ştie, dar, în cele din urmă, a ajuns în ţara aceea îndepărtată unde a fost răstignit 
Hristos. În acea ţară stăpânea pe atunci un rege blestemat. Când l-a văzut regele blestemat pe țar, a 
poruncit să fie prins şi dus în temniță. Regele avea acolo mulți prizonieri pe care îi ținea noaptea în 
lanţuri, iar dimineaţa îi înhăma şi până seara ara ogorul cu ei. 

În aceste chinuri îngrozitoare a trăit ţarul ani în şir, neştiind cum să scape de acolo şi cum s-o 
vestească pe țarină de necazul său. Şi iată că într-o zi i s-a ivit prilejul să-i trimită soaței sale o 
scrisorică: „Vinde tot avutul nostru şi vino aici să mă răscumperi de la regele cel blestemat!”. 

Țarina a primit scrisorica, a citit-o şi a izbucnit în lacrimi: 

— Cum să-l răscumpăr pe ţar? Dacă mă duc eu, regele blestemat mă ia la el şi nu-mi mai dă 
drumul. Dacă îi trimit pe miniştri, nu pot avea încredere în ei! 

Ce i-a trecut ei prin cap? Şi-a tăiat cosiţele bălaie, s-a îmbrăcat în straie bărbătești, a luat guzla şi, 
fără să spună nimic nimănui, s-a aşternut la drum. A mers cale lungă până când, în cele din urmă, a 
ajuns la curtea regelui blestemat. S-a aşezat şi a început să cânte la guzlă atât de minunat, încât ai fi 
stat un veac s-o asculți şi tot nu te-ai fi săturat. 

Regele, când a auzit muzica aceea, a dat poruncă să fie adus guzlarul la palat. 

— Bună vreme, guzlarule! De pe ce pământuri ai plecat, din ce împărăție vii? 

— De mic rătăcesc din loc în loc, Înălţimea Ta, am umblat prin toată lumea şi i-am înveselit pe 
oameni. Cu asta îmi duc zilele, zise guzlarul. 

— Rămâi la mine o zi, două, trei! Am să te răsplătesc regeşte. 

Guzlarul a rămas şi, cât era ziulica de lungă, cânta pentru rege, iar acesta nu se mai sătura 
ascultându-l. 


— Ce muzică minunată! zicea el. Îţi risipeşte plictiseala şi-ţi alungă orice fel de tristeţe. 

A stat guzlarul la rege trei zile, după care a venit să-şi ia rămas-bun. 

— Cu ce să te răsplătesc pentru munca ta? a întrebat regele. 

— Dăruieşte-mi un întemnițat, Înălţimea Ta! Tu ai mulţi, iar mie îmi face trebuință un tovarăş de 
drum. Umblu prin ţări îndepărtate şi, de multe ori, n-am cu cine schimba o vorbă. 

— Alege-l pe oricare din ei! zise regele şi-l conduse în temniță. 

Gluzlarul şi-a aruncat ochii asupra întemniţaţilor, l-a ales pe ţarul prizonier şi au plecat ei să 
rătăcească împreună. Când s-au apropiat de împărăţia lor, ţarul îi spuse guzlarului: 

— Lasă-mă în libertate, om bun! Eu nu sunt un simplu prizonier, ci ţar. Cere-mi oricât drept 
răscumpărare! N-am să mă zgârcesc nici la bani, nici la sate, cu ţărani cu tot. 

— Du-te cu Dumnezeu! îi spuse guzlarul. Nu-mi trebuie nici banii, nici țăranii tăi! 

— Măcar oaspete să-mi fu! 

— Dacă voi avea răgaz, am să vin şi pe la tine! 

S-au despărțit şi fiecare a apucat-o pe drumul său. Țarina a luat-o pe scurtătură şi a ajuns acasă 
înaintea soțului. Şi-a scos straiele de guzlar şi s-a gătit în rochia de țarină. După un ceas curtea s-a 
umplut de larmă: toți alergau în toate părțile şi pretutindeni se auzea numai: „A venit ţarul! A venit 
țarul!”. 

Țarina i-a ieşit în întâmpinare. El le dădea tuturor bineţe, dar pe soţie nici nu voia s-o vadă în ochi. 
— Priviţi, domnilor, ce soţie am! le-a spus miniştrilor. Acum se aruncă la pieptul meu, dar când 
eram în temniţă şi i-am scris să vândă toată avuţia ca să mă răscumpere, n-a mişcat un deget! Oare 
ce era în capul ei când s-a dezis de soţ? 

Miniştrii i-au adus la cunoştinţă: 

— Înălţimea Ta, chiar în ziua când a primit scrisoarea de la tine, țarina a dispărut fără urmă. S-a 
întors la palat abia azi! 

Țarul s-a mâniat şi le-a dat poruncă: 

— Domnilor miniştri, judecaţi-o pe necredincioasa mea soție cu dreptate şi fără părtinire! Pe unde-a 
umblat? De ce n-a vrut să mă răscumpere? Nu l-aţi mai fi revăzut voi în veci pe ţarul vostru dacă n- 
ar fi fost guzlarul acela tânăr! Am să mă rog lui Dumnezeu pentru sănătatea lui şi-i dau, fără părere 
de rău, şi jumătate de împărăție. 

În acest răstimp, țarina a apucat să pună pe ea straiele guzlarului, a ieşit în curte şi a început să cânte 
la guzlă. Țarul a ieşit din palat, a alergat la guzlar, l-a apucat de mână, l-a dus în palat şi le-a spus 
curtenilor săi: 

— lată guzlarul care m-a scos din temniţă! 

Guzlarul şi-a lepădat straiele şi toţi au recunoscut-o pe țarină. Țarul a fost cuprins de o nemărginită 
bucurie, a poruncit să se întindă o masă mare şi a benchetuit cu toată suflarea din palat vreme de o 
săptămână. 


Mărul cel zemos şi farfurioara de argint 
poveste rusească 


Era odată un țăran care avea o nevastă şi trei fete: două dintre ele erau curăţele şi istețe, iar a treia 
cam prostuță. Au început surorile, iar după ele şi părinţii, să-i zică „proasta”. Toţi o înghionteau, n- 
aveau loc de ea şi o puneau numai la muncă, dar fata nu scotea niciun cuvânt şi făcea tot ce i se 
spunea: plivea iarba, tăia lemne, mulgea văcuţele, hrănea rațele. Dacă cineva avea nevoie de ceva, o 
trimiteau pe proastă: 

— Du-te, proasto! Ai grijă de toate! 

Plecând țăranul să ducă fânul la iarmaroc, le promise fiicelor să le aducă daruri. Una îi spuse: 

— Adu-mi, tăicuță, stambă pentru o rochie! 

Cealaltă îl rugă: 


— Cumpără-mi o basma roşie! 

Numai proasta tăcea şi privea. „Proastă, proastă, dar e fiica mea”, gândi țăranul şi-i spuse: 

— Ce să-ţi aduc, proasto? 

Proasta îi răspunse: 

— Cumpără-mi, tăicuţule, o farfurioară de argint şi un măr zemos! 

— La ce-ţi trebuie? o întrebară surorile. 

— Am să-ncep să rostogolesc mărul prin farfurioară şi să spun câteva cuvinte învăţate de la o 
bătrână căreia i-am dat odată un colac. 

Țăranul le-a făgăduit că le va îndeplini dorințele şi a plecat. A stat omul cât a stat la iarmaroc, a 
vândut fânul şi a cumpărat darurile: pentru una o broboadă roşie, pentru alta pânză pentru rochie, iar 
pentru proastă o farfurioară de argint şi un măr zemos. S-a întors acasă şi le-a arătat darurile. 
Surorile se bucurară, îşi făcură rochii şi începură să râdă de proastă, aşteptând să vadă ce-o să facă 
ea cu farfurioara de argint şi cu mărul zemos. 

Proasta nu a mâncat mărul; s-a aşezat într-un colț şi a început să vorbească în şoaptă: 

— Rostogoleşte-te, mărule, pe farfurioara de argint şi arată-mi câmpii şi oraşe, mări şi păduri, munți 
înalți şi cerul limpede. 

Se rostogolea mărul cel zemos şi pe farfurioara de argint apăreau, unul după altul, oraşe, se vedeau 
corăbii pe mări şi oştiri pe câmpuri, munţi înalți şi cerul limpede. Soare după soare se rostogolea, 
stelele se prindeau în horă şi totul era aşa de frumos şi de nemaivăzut, cum nici în basme nu se 
povesteşte. S-au uitat surorile, le-a prins pizma şi s-au gândit cum s-o păcălească pe proastă să-i ia 
farfurioara. Dar ea nici nu se gândea s-o schimbe pe ceva. 

Surorile cele rele au îmbiat-o şi au încântat-o: 

— Surioară, suflețelule, să mergem în pădure după zmeură! 

Proasta a dat farfurioara tatălui, s-a ridicat şi a plecat în pădure. Rătăcind împreună cu surorile ei 
după zmeură, a văzut în iarbă un hârleţ. Surorile rele au apucat hârlețul şi au ucis-o pe proastă, au 
îngropat-o sub un mesteacăn, iar când s-au întors acasă, i-au spus tatălui: 

— Proasta a fugit de noi şi a dispărut fără urmă. Am căutat-o prin toată pădurea, dar nu am găsit-o. 
Ne temem că au mâncat-o lupii. 

Pe ţăran l-a cuprins jalea. Chiar dacă era proastă, era totuşi fiica lui. A început să plângă, a luat 
farfurioara şi mărul, le-a încuiat într-un sipet, iar surorile s-au pus pe vărsat lacrimi. 

Un cioban trecea în zorii zilei prin pădure şi suna dintr-un corn, căutând o oaie rătăcită. Deodată 
văzu o movilă sub un mesteacăn, iar în jurul ei peste tot numai flori. În mijlocul florilor, o trestie. 
Tânărul ciobănaş a tăiat trestia şi şi-a făcut din ea un fluieraş. Dar minunea minunilor: fluieraşul a 
început să cânte singur şi să vorbească. 

— Cântă, cântă, fluieraş, şi alină durerea tăicuţei, şi mamei mele dragi, şi surorilor mele porumbiţe. 
M-au ucis, m-au trimis pe lumea cealaltă pentru farfurioara de argint şi mărul cel zemos. 

Auzind oamenii acest cântec, s-au adunat din întreg satul, s-au luat după cioban şi l-au potopit cu 
întrebările: 

— Cine a fost ucis? 

— Oameni buni, nu ştiu nimic, spuse ciobanul. Căutam o oaie rătăcită în pădure şi am dat de o 
moviliţă pe care erau flori, iar între flori, o trestie. Am tăiat trestia, am făcut din ea un fluieraş şi el a 
început să cânte singur. 

S-a întâmplat ca între cei adunaţi să fie şi tatăl proastei. A smuls fluierul din mâna ciobanului, iar 
acesta a început să cânte: 

— Cântă, cântă, fluieraş, şi alină-i pe tăicuţa şi pe mămuca! Am fost trimisă pe lumea cealaltă 
pentru farfurioara de argint şi mărul cel zemos. 

— Du-ne, ciobanule, la locul de unde ai tăiat trestia! spuse tatăl. 

S-a dus el în pădure după cioban, a ajuns la moviliţa de sub mesteacăn şi s-a mirat de frumuseţea 
florilor. 


Au început să sape movila şi au găsit trupul neînsuflețit. Tatăl îşi frângea mâinile pentru că îşi 
recunoscuse fata ucisă de nu se ştie cine şi îngropată. Oamenii au întrebat cine e făptaşul, iar 
fluieraşul cântă: 

— Bunule părinte, m-am dus în pădure cu surorile şi ele m-au ucis pentru farfurioara de argint şi 
mărul cel zemos. N-ai să mă poţi trezi din acest somn greu până n-ai să scoţi apă din fântâna ţarului. 
Cele două surori pizmaşe au prins a tremura, s-au făcut precum ceara şi şi-au recunoscut vina. Au 
fost înhăţate, legate şi duse într-un beci întunecat al ţarului până la judecată, iar tatăl a plecat în 
capitală. 

A mers el cât a mers, până a ajuns în oraş. A venit la curte. Țarul a apărut în pridvor ca un soare. 
Bătrânul s-a înclinat până la pământ şi a cerut ajutor. Ţarul îi spuse: 

— Ia, bătrâne, apă vie din fântâna mea. Când va învia, s-o aduci la palat împreună cu farfurioara de 
argint, cu mărul cel zemos şi cu surorile ucigaşe. 

Bătrânul se bucură, făcu o plecăciune până în pământ şi duse acasă carafa cu apă vie. Doar ce a 
stropit-o cu apă, că fata s-a şi ridicat şi a sărit să-şi îmbrățişeze tatăl. 

Bătrânul a plecat înapoi la oraş şi a fost întâmpinat de ţar. Două dintre fetele ţăranului erau legate de 
mâini, iar cea de-a treia arăta ca o floare de primăvară, cu ochii ca lumina raiului, fața scăldată de 
luceafărul dimineţii, iar din ochi îi picurau mărgăritare în loc de lacrimi. Țarul se uită la ea şi fu 
cuprins de uimire. O întrebă pe frumoasa fată: 

— Unde îți sunt farfurioara şi mărul cel zemos? 

Fata a luat sipetul din mâinile părintelui său, a scos farfurioara şi mărul şi l-a întrebat pe ţar: 

— Ce vrei să vezi, Măria Ta? Cetățile tale puternice, oştirile tale viteze, corăbiile de pe mare sau 
stelele minunate de pe cer? 

A rostogolit mărul prin farfurioara de argint şi au început să apară, unul după altul, oraşele, oştirile 
cu flamuri şi trâmbiţe: conducătorii de oşti stăteau în frunte, se auzeau bubuituri de tun şi pocnete 
de arme, iar fumul a ascuns totul privirilor. S-a rostogolit mărul din nou şi pe farfurioară a apărut 
marea înspumată pe care pluteau corăbiile ca lebedele, cu steagurile fluturând şi cu tunurile trăgând 
salve nenumărate. Fumul lor a întunecat întreaga privelişte. S-a rostogolit iarăşi mărul şi pe 
farfurioară a apărut cerul în toată splendoarea lui. Se roteau sori după sori, iar stelele se prinseseră 
în horă. 

Țarul s-a minunat de cele văzute, iar frumoasa fată, plângând cu lacrimi amare, i-a căzut la picioare 
şi l-a rugat să aibă milă şi să le ierte pe surorile ei. 

— Măria Ta, zise ea, ia farfurioara mea şi mărul cel zemos şi nu le pierde pe surorile mele din cauza 
mea. 

Țarului i s-a făcut milă de lacrimile ei şi le-a iertat. Ea a chiuit de bucurie şi s-a repezit să le 
îmbrățişeze pe cele două surori. 

Țarul se uita şi se minuna. A luat-o pe frumoasa fată de mână şi i-a spus cu prietenie: 

— Îţi respect bunătatea şi mă uimeşte frumuseţea ta. Nu vrei să fii soția mea şi țarina acestui popor? 
— Voia Măriei Tale! răspunse frumoasa fată. Dar fiica se supune voinţei părintelui şi binecuvântării 
mamei. Cum va hotărî tata şi va binecuvânta mama, aşa voi spune şi eu. 

Tatăl a făcut o plecăciune până la pământ. A fost adusă şi mama, care i-a dat binecuvântarea. 

— Mai am o vorbă pentru Măria Ta, i-a spus ţarului frumoasa fată. Nu mă despărți de cei dragi mie. 
Vreau să-mi fie alături şi părinţii, şi surioarele mele dragi. 

Surorile i s-au aruncat la picioare. 

— Nu suntem demne de această cinste! 

— Totul a fost dat uitării, iubite surioare, le spuse ea. Îmi sunteţi surori bune, şi nu străine. lar cui o 
să-şi mai amintească de trecut, aceluia i se va scoate un ochi. 

Acestea fiind zise, a zâmbit şi le-a ridicat pe surori în picioare. Iar surorile se căiau plângând şi nu 
voiau să se ridice. 


Atunci le-a poruncit ţarul să se ridice, le-a privit cu bunăvoință şi a hotărât să rămână la curte. S-a 
încins o petrecere mare la palat; totul a fost scăldat în lumină precum soarele de raze. Țarul şi țarina 
s-au urcat în caretă, pământul a început să tremure, iar poporul alerga în urma lor şi striga: 

— Să trăieşti, Măria Ta, întru mulți ani! 

Condurul de aur 

poveste rusească 


Au fost odată un moş şi o babă şi fiecare avea câte o fată. Într-o zi, moşul s-a întors de la târg şi le-a 
adus celor două fete câte un peştişor. Fata babei şi-a mâncat peştişorul, iar sora ei s-a dus cu el la 
fântână şi l-a întrebat: 

— Să te mănânc sau nu? 

— Nu mă mânca! îi răspunse peştişorul. Mai bine aruncă-mă în apă şi poate ţi-oi fi şi eu de folos 
vreodată! 

Fata moşului i-a dat drumul peştişorului în fântână şi s-a dus acasă. 

Baba n-o avea deloc la suflet pe fata moşneagului. Şi-a gătit fiica în cea mai frumoasă rochie şi a 
plecat cu ea la biserică, iar fetei moşului i-a lăsat două baniţe de secară şi i-a poruncit să aleagă 
grăunțele până s-or întoarce de la slujbă. 

Fata moşului s-a dus după apă, s-a aşezat lângă fântână şi a început să plângă cu lacrimi amare. Din 
apă s-a arătat peştişorul şi a întrebat-o: 

— De ce plângi, frumoasă fată? 

— Cum să nu plâng? îi răspunse fata moşului. Mama a gătit-o pe sora mea vitregă în cea mai 
frumoasă rochie şi a plecat la biserică, iar pe mine m-a lăsat acasă şi mi-a poruncit să aleg două 
baniţe de secară până când s-or întoarce ele de la slujbă. 

Peştişorul îi spuse: 

— Nu plânge! Găteşte-te şi du-te şi tu la biserică, iar secara va fi aleasă. 

Fata s-a gătit şi a venit la slujbă. Baba nu a putut s-o recunoască. Slujba s-a terminat, fata moşului a 
plecat acasă, iar în urma ei a venit şi baba cu fie-sa şi a întrebat: 

— Ai ales secara, proasto? 

— Am ales-o! îi răspunse fata moşului. 

— Ce frumuseţe a intrat azi în biserică! îi spuse baba. Popa nici n-a mai putut să cânte. Tot la ea se 
holba. Iar tu, toanto, umbli în zdrenţe. Măcar de te-ai vedea cum arăţi! 

— Cu toate că n-am fost, ştiu foarte bine totul! 

— De unde să ştii tu? i-a retezat-o mama vitregă. 

În altă zi, baba a gătit-o iar pe fie-sa în rochia cea mai frumoasă şi a plecat cu ea la slujbă, iar celei 
mici i-a lăsat trei baniţe de grâu şi i-a zis: 

— Până venim, să alegi grâul ăsta! 

Baba şi fata ei au plecat la biserică, iar fata moşului s-a dus să aducă apă. S-a aşezat lângă fântână şi 
a început să plângă. S-a ivit peştişorul şi a întrebat-o: 

— De ce plângi, frumoasă fată? 

— Cum să nu plâng? îi răspunse fata moşului. Mama şi-a gătit fiica în rochia cea mai frumoasă şi 
au plecat la slujbă, iar pe mine m-a lăsat acasă şi mi-a poruncit să aleg trei baniţe de grâu până când 
s-or întoarce ele de la biserică. 

Peştişorul îi spuse: 

— Nu plânge! Fugi şi găteşte-te şi du-te după ele la biserică, iar grâul va fi ales. 

Fata moşului s-a gătit, s-a dus la biserică şi a început să se roage. Popa a şi uitat să cânte şi să 
citească. Numai la ea se uita. Slujba s-a terminat şi credincioşii au început să plece. A fost atunci la 
biserică şi fiul ţarului din acele locuri. Frumoasa fată i-a căzut cu tronc. Ar fi dorit să ştie a cui este. 
A aruncat pe jos nişte smoală şi fata a călcat în ea. Condurul i-a rămas lipit de smoală, iar ea a 
plecat acasă. 

— Al cui e condurul, spuse fiul ţarului, pe aceea o voi lua de soție! 


Condurul era tot brodat cu fir de aur. 

Baba a venit acasă şi a început să povestească; 

— Ce minunăţie de fată a fost azi la biserică! Popa nu mai putea nici să cânte, nici să citească... Se 
vedea cum o sorbea din ochi! Iar tu, proasto, uite cum arăţi! Ca o cerşetoare! 

În acest răstimp, țareviciul scotocea prin tot locul, căutând-o pe fata care-şi pierduse condurul. ÎL 
dădea tuturor să-l încalțe, dar nu se potrivea şi pace! Aşa a ajuns şi la casa babei. 

— la adu-ţi fata, să vedem dacă nu-i e pe potrivă condurul! îi zise țareviciul. 

— Fata mea o să-l murdărească, îi răspunse baba. 

În cele din urmă, a fost adusă frumoasa fată. Ţareviciul i-a dat condurul să-l încerce. Văzând că îi 
vine ca turnat, țareviciul s-a însurat cu ea şi au început ei să trăiască în belşug şi bună pace. 

Şi eu pe-acolo am trecut şi bere am băut; pe buze mi se prelingea, dar în gură n-ajungea. Mi-au dat 
un caftan frumos. A trecut o cioară care croncănea: „Ce caftan frumos! Ce caftan frumos!”, iar eu 
am înţeles: „Dă caftanul jos! Dă caftanul jos!”. L-am dezbrăcat şi l-am aruncat. Mi-au dat o tichie 
şi-au început să-mi care pumni sub bărbie. Mi-au dat ciuboţele curate. A trecut o cioară care râdea: 
„Ciubote curate! Ciubote curate!”. Eu am crezut că strigă „Ciubote furate!”, le-am scos şi le-am 
zvârlit. 


p> 


Piatra nestemată 
poveste rusească 


Un ţăran ara câmpul şi brăzdarul plugului a scos din pământ o piatră nestemată. Când se întorcea 
spre casă, s-a întâlnit cu un vecin de-al său, bătrân-bătrân, şi i-a arătat piatra nestemată. 

— La ce-i bună? îl întrebă el pe vecin. 

— Du-o ţarului, îi spuse vecinul. 

Țăranul a făcut după cum îl povăţuise bătrânul. S-a dus la palat şi a dat cu ochii de un general. A 
făcut o plecăciune până în pământ şi i-a zis: 

— Du-mă la ţar, tătucă! 

— Ce treabă ai tu cu ţarul? 

— l-am adus un dar de la sat. 

— Dacă împarţi cu mine ce îți va da ţarul drept răsplată, te duc, dacă nu, atunci ai să-l vezi pe ţar 
când ţi-oi vedea ceafa! 

Țăranul s-a învoit şi generalul l-a condus la ţar. 

— Îţi mulțumesc, țărane, şi te răsplătesc pentru asta cu două mii de ruble. 

Țăranul i-a căzut la picioare şi i-a spus: 

— Măria Ta, nu am trebuinţă de altă răsplată decât să porunceşti să mi se dea cincizeci de ciomege 
pe spate. 

Țarului i se făcu milă de țăran şi a poruncit ca loviturile de ciomag să fie uşurele. 

Călăul a început să-l lovească încetişor cu bâta, iar țăranul să numere loviturile. După ce a primit 
douăzeci şi cinci de lovituri, ţăranul a strigat: 

— Destul! Îmi ajunge! Cealaltă jumătate din răsplată i-am făgăduit-o celui care m-a adus la Măria 
Ta. 

A fost adus acel general în faţa țarului şi a primit jumătate din ceea ce i se cuvenea ţăranului, dar nu 
cu milă, ci cu toată puterea, aşa că i-a ieşit pe nas răsplata la care se lăcomise. 

După ce i-a mai mulțumit o dată pentru darul adus, ţarul i-a dat ţăranului nu două, ci trei mii de 
ruble, pe care acesta nu a mai fost nevoit să le împartă cu generalul. 


Țarevna care ştia să dezlege ghicitori 
poveste rusească 


Era odată un moşneag care avea trei feciori. Cel mai mic dintre ei se numea Ivan, dar toţi îi spuneau 
Ivan Prostănacul. Asta era demult. Trăia pe atunci în acea împărăție un ţar care avea o fiică. I-a spus 
fiica într-o zi ţarului: 

— Îngăduie-mi, tătucă, să dezleg ghicitori. Celui căruia îi voi dezlega ghicitoarea pe care mi-o va 
spune să i se taie capul, iar celui căruia n-am să i-o dezleg să mă dai de soție. 

Țarul a dat de ştire în cele patru zări să vină la palat toţi cei care voiau să se însoare cu țarevna. Au 
venit mulți din toată lumea, dar au rămas toți fără capete, căci fiica ţarului le-a dezlegat ghicitorile. 
Ivan Prostănacul îi zise tatălui său: 

— Binecuvântează-mă, tătucă! Mă duc şi eu la ţar să-i spun ghicitori fiică-sii! 

— Ce tot îndrugi, prostule? N-ai auzit că alţii mai dihai ca tine au rămas fără cap? 

— Dacă-mi dai binecuvântarea, mă duc, şi dacă nu mi-o dai, eu tot mă duc! 

Moşneagul n-a avut încotro şi l-a binecuvântat. 

Ivan Prostănacul s-a pornit la drum şi a văzut că în lanul de grâu era un cal. Ivan l-a alungat cu 
biciul ca să nu strice grâul şi-şi zise: 

— Uite şi ghicitoarea! 

A plecat mai departe şi a dat în cale de un şarpe. L-a străpuns cu sulița şi se gândi: 

— Uite şi a doua ghicitoare! 

A ajuns la ţar, iar acesta i-a poruncit să spună ghicitoarea. El zise: 

— Veneam spre voi şi am văzut în drumul meu bogăţie, iar în bogăţie, o altă bogăție. Eu am luat 
binele şi am izgonit bogăţia din bogăție. Bogăția prin bine a fugit din bogăţie. 

Țarevna a luat repede cartea, s-a uitat în ea, dar n-a găsit acolo o asemenea ghicitoare şi n-a fost în 
stare s-o dezlege. 

— Tătucă, îi zise ea ţarului, astăzi mă doare capul şi mi se învălmăşesc gândurile. Am s-o dezleg 
mâine! 

Au amânat totul pe a doua zi. 

Lui Ivan Prostănacul i-au dat o cameră în palat. Stătea el seara şi trăgea din pipă, iar țarevna a 
trimis-o la el pe cea mai credincioasă slujnică a sa: 

— Du-te şi află care-i răspunsul la ghicitoarea asta! Promite-i aur, argint şi tot ce vrea. 

Slujnica a venit, a bătut la uşă, Ivan Prostănacul i-a deschis, ea a intrat şi a început să-l tragă de 
limbă în privinţa ghicitorii, promiţându-i munţi întregi de aur şi de argint. Ivan Prostănacul îi 
răspunse: 

— Ce să fac cu banii? Şi aşa am destui. Să stea ţarevna în camera mea toată noaptea fără să închidă 
ochii şi am să-i spun răspunsul. 

Auzind acestea, ţarevna s-a învoit şi n-a închis un ochi toată noaptea. 

Dimineaţa, Ivan Prostănacul i-a spus că, venind spre ei, cu ajutorul biciului a pus pe fugă un cal 
care călca în picioare bunătate de grâu. 

Ivan Prostănacul i-a spus o altă ghicitoare: 

— Venind spre voi, am întâlnit în cale răul, l-am lovit cu răul, iar răul şi-a dat duhul din cauza 
răului. 

Tarevna a deschis iarăşi cartea, iarăşi n-a găsit răspunsul şi iarăşi a cerut păsuire până a doua zi. 
Seara şi-a trimis slujnica la Ivan Prostănacul să afle răspunsul la ghicitoare. 

— Promite-i bani! 

— Ce să fac eu cu banii? îi spuse Ivan Prostănacul trimisei prințesei când aceasta a venit la el. Bani 
am Şi eu destui! Să nu doarmă toată noaptea şi am să-i spun. 

Fiica țarului se învoi fără a mai sta pe gânduri şi întreaga noapte nu i s-a lipit geană de geană. Ivan 
Prostănacul i-a spus cum a întâlnit pe drum un şarpe şi cum l-a străpuns cu sulița. A treia ghicitoare 
nu i-a spus-o direct, ci a rugat să fie chemaţi toţi boierii țarului şi în faţa lor a întrebat-o pe ţarevnă 
cum a încercat ea să dezlege primele lui ghicitori. Ea a tăcut mâlc. Nu-i era la îndemână să 
recunoască deschis că nu s-a priceput şi că a încercat să-l cumpere cu bani pe prostănac. Boierii au 


socotit că țarevna n-a fost în stare să dezlege nici cea de-a treia ghicitoare şi l-au sfătuit pe ţar să 
pregătească nunta. Ivan Prostănacul s-a însurat cu ţarevna, şi mai trăiesc încă şi acum în fericire şi 
îndestulare. 


Ivan Ţarevici şi sluga cea mârşavă 
poveste rusească 


Era odată un ţăran care avea trei fii: doi isteți şi unul prostănac. Țăranul a semănat mazăre, şi când 
aceasta a început să se înalțe, el a văzut că cineva îşi făcuse obiceiul să-i calce straturile şi să-i strice 
semănăturile. Îşi chemă fiii şi le zise: 

— Feţii mei iubiţi! Trebuie să stăm la pândă şi să-l prindem pe cel care ne calcă mazărea! 

Primul s-a dus să stea de pază fiul cel mare. La miezul nopții l-a cuprins somnul, mazărea a fost 
călcată, iar el n-a văzut nimic. 

A plecat la pândă fiul cel mijlociu, dar nici el n-a văzut nimic. 

— Acum mă duc eu! zise prostul. Mie n-o să-mi scape. 

— Dai tu din gură, dar să te vedem mâine! îi ziseră fraţii în zeflemea. 

Prostul a luat cu el un car de curmeie şi s-a dus la pândă. Când a simțit că îl apucă somnul, a început 
să prizeze tabac. A rămas treaz şi a văzut cum soseşte în lan viteazul Nikanor. Cum a ajuns, a 
descălecat, a lăsat calul să umble în voie peste straturi, iar el a căzut într-un somn adânc. 

Când a văzut asta, prostănacul a luat curmeiele aduse şi l-a legat fedeleş pe Nikanor. După ce a 
isprăvit această treabă, s-a dus la părintele său şi i-a zis: 

— Am prins hoţul! 

— Cum ai reuşit să dobori un om aşa puternic, prostănacule? 

A ajuns la urechile țarului că a fost prins viteazul. Țarul a întrebat cine a făcut asta şi i s-a spus că 
un oarecare prostănac. Țarul a poruncit: 

— Aduceţi-l pe prostănac la mine! 

Când a fost adus la ţar, acesta l-a întrebat: 

— Cum am putea, prostule, să-l aducem până aici pe Nikanor? 

Prostănacul îi răspunse: 

— Uite cum vom face: ne trebuie doisprezece cai, şaizeci de oameni şi un car fără coviltir, făcut din 
tuci. Atunci l-am putea aşeza pe viteazul Nikanor pe car şi l-am putea aduce aici. 

Viteazul, după sfatul prostănacului, a fost adus la ţar. 

— Unde să-l întemniţăm, măi, prostănacule, şi cu ce să-l ferecăm ca să nu poată fugi? a întrebat 
țarul. 

Prostănacul răspunse: 

— Porunceşte să fie săpată o groapă de douăzeci de arşini. Pământul scos să fie bine bătătorit de 
jur-împrejurul unor pereţi de tuci şi întărit cu bolovani. Aşa o să fie de nădejde! 

Au fost înălțaţi pereţii de tuci, au fost întăriți cu pământ bătătorit şi cu bolovani, l-au întemnițat pe 
viteazul Nikanor şi au pus un regiment de soldaţi să-l păzească. Prostul a tăiat legăturile cu care îl 
priponise pe Nikanor, iar ţarul l-a răsplătit şi i-a dat drumul acasă. 

Într-o zi, copiii ţarului se jucau prin grădină, slobozind săgeți de aur din arcuri. Săgeata lui Ivan 
Țarevici, cel mai mic dintre frați, a trecut prin ferestruica viteazului Nikanor. 

— Viteazule Nikanor, înapoiază-mi săgeata! zise Ivan Ţarevici. 

— Ajută-mă! Porunceşte să fie îndepărtat măcar un bolovan şi-ţi înapoiez săgeata, ba-ţi mai dau şi 
trei dintr-ale mele! 

Ivan Ţarevici s-a opintit şi a îndepărtat el însuşi un bolovan. Viteazul Nikanor i-a înapoiat săgeata 
de aur şi i-a zis: 

— Ivan Țarevici, ai să ajungi slugă, cioban şi bucătar şi apoi vei deveni din nou Ivan Țarevici. 
Zicând acestea, a dărâmat temnita unde era închis, a ieşit şi i-a bătut pe toţi soldaţii care îl păzeau. 
Țarul a venit, a văzut şi s-a îngrozit. Peste tot zăceau soldaţi schilodiți, care cu mâna smulsă, care cu 
piciorul rupt... 


— Cine i-a dat drumul viteazului? întrebă ţarul. 

— Ivan Țarevici, răspunseră soldații. 

Țarul s-a făcut foc. A trimis soli să-i adune pe toți împărații, regii şi prinții din toate ţările. S-au 
strâns suveranii lumii în palatul țarului. Acesta, după ce i-a omenit cum se cuvine, a început să ţină 
sfat cu ei: 

— Ce să mă fac cu fiul meu, cu Ivan Țarevici? Copiii ţarului, după cum se ştie, nu pot fi 
condamnaţi la moarte! 

Oaspeţii l-au sfătuit pe ţar să-i dea fiului său o slujbă şi să-l lase să plece unde o vedea cu ochii. 

A plecat Ivan Ţarevici de la tatăl său. A mers cât a mers şi, deodată, i s-a făcut sete. S-a apropiat de 
o fântână şi s-a uitat: apa era departe şi nu avea cu ce să bea. 

— Ce ne facem, Vanka? îşi întrebă el sluga. 

— Ivan Țarevici, ţine-mă de picioare; eu am să beau şi după aceea te ţin eu pe tine, altfel nu avem 
cum, pentru că apa e prea jos! 

Zis şi făcut. Țareviciul l-a ţinut pe Vanka, acesta a băut pe săturate şi apoi au făcut schimb de locuri. 
După ce şi-a potolit setea, Ivan Țarevici îi zise slugii sale: 

— Ei, Vanka, scoate-mă afară! 

Sluga îi răspunse: 

— Nu! Numai dacă primeşti să fii tu Vanka, iar eu Ivan Țarevici. 

— Ce tot îndrugi prostii? 

— Tu eşti cel care îndrugă prostii! Dacă nu primeşti, te las să te îneci în fântână! 

— Nu, nu mă îneca! Fii tu Ivan Țarevici, iar eu voi fi Vanka, sluga ta! 

Sluga l-a scos afară pe Ivan Țarevici, au făcut schimb de haine şi au plecat mai departe. Au ajuns ei 
într-un oraş mare şi au nimerit chiar la palatul țarului. 

Țareviciul cel fals mergea în față, făcea cruce ca unul fără carte şi plecăciuni alandala, iar țareviciul 
cel adevărat, mergând în urma slugii sale, se înclina ca unul învăţat şi se pleca numai cu rost. 

Țarul i-a primit cu bucurie. 

— Staţi la mine, le spuse el. 

Vanka, falsul ţarevici, îi zise ţarului: 

— Dacă ar şti Măria Ta ce slugă am! Ce priceput e la cai şi la vite! Dacă duce caii la păscut, li se 
fac cozile şi coamele de aur, iar pe părți sunt țintuiți cu stele. lar dacă mână vacile la păşune, 
coarnele le devin de aur, coada de aur, iar pe părți sunt ţintuite cu stele. 

Țarul i-a spus aşa-zisei slugi să aibă grijă de cai. Ivan Țarevici a mânat herghelia la păşune. Toţi caii 
au fugit care încotro. Prinţul s-a aşezat pe iarbă şi a început să plângă. 

— Ei, viteazule Nikanor, ce-ai făcut tu din mine! zise el. Ce mă fac acum? 

În aceeaşi clipă a apărut în faţa lui, ca din pământ, viteazul Nikanor. 

— Ce ţi s-a întâmplat? îl întrebă el pe Ivan Ţarevici. 

Acesta 1-a povestit tot necazul său. 

— Nu-i nimic. Hai cu mine să adunăm caii şi să-i mânăm la sora mea mai mică. Ea o să facă totul 
aşa cum a poruncit ţarul. 

Au adus herghelia la sora cea mică a viteazului, şi ea mai întâi i-a omenit pe oaspeți şi apoi a făcut 
tot ce poruncise ţarul şi i-a condus pe oaspeţi la poartă. 

Ivan Țarevici îşi mâna herghelia spre palat. Toţi caii aveau coama şi coada de aur, iar pe părți erau 
țintuiți cu steluțe. Falsul ţarevici stătea la geam şi a văzut totul. 

— Ah, netrebnicul, a reuşit totuşi! zise el. E isteţ! 

A doua zi i-a poruncit ţarul lui Ivan Țarevici să ducă vacile la păscut. 

— Ai grijă! zise ţarul. Când te întorci, vacile să aibă toate coarne şi cozi de aur, iar pe părți să fie 
țintuite cu stele. Dacă nu vor fi aşa, am să poruncesc să fii spânzurat în faţa porții! 

Pe Ivan Țarevici l-a podidit plânsul, dar a mânat cireada la păscut. A stat cu ea toată ziua la păşune. 
— Ah, prietene Nikanor! Înfățişează-mi-te! 


Viteazul s-a ivit ca din pământ şi împreună au mânat cireada la sora mijlocie. Aceasta le-a făcut 
tuturor vacilor coarne şi cozi de aur, iar pe părți le-a țintuit cu stele. Le-a dat oaspeţilor săi de 
mâncare şi de băut, apoi i-a condus până la poartă. 

Ivan Țarevici şi-a mânat cireada la grajduri, iar Vanka, țareviciul fals, l-a pândit pe fereastră. 

— Ah, am vrut să-l pierd, dar nu mi-a mers nici de data asta! îşi zise el. 

Țarul l-a văzut pe Ivan şi s-a minunat: 

— Aşa păstor mai zic şi eu! Ce cai şi ce vaci mi-a făcut! Ți-e mai mare dragul! 

Vanka îi spuse ţarului: 

— Dacă ai şti, Măria Ta, ce mâncare bună îmi găteşte! 

Țarul n-a mai stat pe gânduri şi l-a trimis la bucătărie, ca ajutor de bucătar. Ivan Ţarevici s-a supus, 
însă nu şi-a putut stăpâni lacrimile. 

— Doamne! Nu ştiu să fac nimic. Asta-i mâna lui Vanka! 

Când ţarul tocmai se gândea să-şi mărite fata cu sluga ce se dădea drept fiu de ţar, a primit o 
scrisoare de la zmeul cu trei capete, care îi scria: „Dacă nu-mi dai fata de soţie, am să-ţi trec prin 
foc şi sabie întreaga oştire, iar pe tine am să te iau ostatic!”. 

— Tăicuţă, îi zise Vanka ţarului. Să ne scoatem oştirea şi poate că îl biruim! 

A adunat ţarul oştire de pretutindeni şi a poruncit să înceapă lupta. Ivan Ţarevici le ceru învoirea 
bucătarilor să-i îngăduie să vadă şi el lupta. 

— Du-te şi uită-te! 

Ivan Țarevici a ieşit în câmp şi a zis: 

— Prietene Nikanor, înfățişează-mi-te! 

Viteazul i s-a înfățişat: 

— Spune-mi, Ivan Țarevici, ce-ţi pofteşte inima şi am să-ţi îndeplinesc orice dorință! 

— Cum am putea noi să măcelărim întreaga oştire duşmană? Fă-mi hatârul ăsta! 

— E o nimica toată! a răspuns viteazul şi s-a repezit în duşmani, spulberându-i ca pleava. 

— Ei, acum putem face şi nunta! zise ţarul. 

Nici n-au început bine pregătirile, când primeşte ţarul o scrisoare de la zmeul cu şase capete: „Dacă 
nu-mi dai fiica de soţie, am să-ţi nimicesc întreaga oştire, iar pe tine am să te iau ostatic!”. 

— Ce-i de făcut? se frământa ţarul. 

— N-avem încotro! Trebuie să adunăm oştirea, poate ne ajută Dumnezeu! îi zise țareviciul cel 
neadevărat. 

A adunat ţarul o mare oştire şi a trimis-o pe toată să lupte cu armata zmeului. 

A început din nou Ivan Țarevici să se roage de bucătari: 

— Lăsaţi-mă şi pe mine, oameni buni, să merg şi să mă uit la luptă! 

— Du-te şi uită-te! Numai să te întorci degrabă! 

Ivan Țarevici a ieşit în câmp şi l-a chemat pe viteaz: 

— Nikanor, prietene, înfățişează-mi-te! 

Nikanor s-a înfățişat: 

— Cu ce te pot ajuta? Spune-mi şi-ţi voi îndeplini tot ce-ţi pofteşte inima! 

— Cum am putea înfrânge oştirea asta? 

— Am să merg să-ți îndeplinesc dorinţa! 

S-a avântat asupra oştirii şi a făcut-o una cu pământul. 

— Ei, acum putem să pornim nunta! zise ţarul. Nimic nu ne mai împiedică! 

S-au apucat de pregătiri, dar tocmai atunci îi scrise țarului zmeul cu douăsprezece capete: „Dacă nu- 
mi dai fata de soție, am să nimicesc toată oștirea ta, pe tine am să te iau ostatic, iar împărăţia ţi-o voi 
pustii!”. 

Țarul a fost nevoit să-şi adune din nou oștirea şi s-o trimită la luptă împotriva oştirii zmeului. 

„Dacă norocul o să fie de partea zmeului, am să-i dau fata cu frumosul, numai să-mi lase împărăția 
în pace”, se gândi ţarul. 

Ivan Țarevici se rugă din nou de bucătari: 


— Oameni buni, lăsaţi-mă să mă duc să văd şi eu bătălia! 

— Du-te, dar să vii repede! 

A ieşit Ivan Ţarevici în câmp, a fluierat şi l-a chemat pe viteaz: 

— Nikanor, prietene, înfățişează-mi-te! 

Acesta i s-a înfățișat pe dată: 

— Ei, frate Ivan Țarevici! Acum avem de lucru, nu glumă! Încalecă şi tu pe cal şi să pornim la 
luptă: eu în față, împotriva zmeului cu douăsprezece capete, iar tu în urmă să te lupți cu vitejii lui! 
Zmeul acela avea drept ajutoare doisprezece viteji. Ivan Țarevici s-a urcat în şa şi a plecat la luptă 
cu duşmanii. Au început ei să taie în dreapta şi în stânga şi puterea duşmanului a început să scadă 
văzând cu ochii. Ivan Țarevici s-a rănit la mână, şi-a întors calul şi a dat de careta ţarului, în care 
stătea fiica acestuia. Când l-a văzut, prinţesa şi-a scos şalul de la gât, l-a sfâşiat în două şi i-a legat 
braţul. Ivan Țarevici s-a avântat iarăşi în luptă, a spulberat întreaga oştire a zmeului, apoi s-a întors 
la palat şi a căzut într-un somn adânc, de viteaz, în timp ce toată lumea se ostenea cu pregătirile 
pentru nuntă. Bucătarii, văzând că Ivan nu era, s-au întrebat: 

— Unde-o fi dispărut tânărul nostru ajutor? 

S-au repezit să-l caute şi, într-un târziu, l-au găsit dormind. Au început să-l trezească, să-l zgâlțâie şi 
să-l înghiontească. EI însă dormea buştean. Un bucătar a pus mâna pe un ciocan de lemn şi a zis: 

— Îi dau una în cap cu maiul şi am scăpat de el! 

L-a lovit o dată, de două ori şi Ivan Țarevici s-a trezit. 

— lertaţi-mă, fraților! zise el. Am adormit! Să nu mă spuneți că am dormit aşa de mult! 

— Hai mai repede, prostule! îi ziseră ei. Să nu ne certe şi pe noi! 

L-au dus la bucătărie şi i-au poruncit să spele vasele. Ivan Ţarevici şi-a sumes mânecile şi s-a 
apucat de treabă. 

Prinţesa a văzut legată la mâna lui o jumătate din şalul ei. 

— De unde ai acest şal, Vanka? îl întrebă ea. 

Tânărul ajutor de bucătar a trebuit să recunoască: 

— Nu acel mincinos este Ivan Ţarevici, ci eu! 

Şi a povestit totul de-a fir-a-păr, aşa cum a fost. 

Prinţesa l-a luat de mână şi l-a dus la ţar. 

— Tată, acesta este logodnicul care mi-a fost sortit, nu sluga aceea! 

Țarul l-a întrebat: 

— Cum s-a întâmplat? 

Ivan Ţarevici i-a povestit şi lui ce se întâmplase. Țarul şi-a măritat fata cu adevăratul Ivan Țarevici, 
iar pe cel fals a poruncit călăului să-l spânzure. 

Pe-acolo şi eu am trecut, mied şi vin am băut, pe mustăți mi s-a tot scurs, dar pe limbă n-a ajuns; 
mi-au adus mâncare fină, dar am rămas fără cină. 


Meşteşugul anevoios 
poveste rusească 


Erau odată un moş şi o babă care aveau un fiu. Bătrânul era sărac lipit, dar ar fi vrut să-şi dea fiul 
cuiva care să-l înveţe o meserie, ca să le fie de ajutor părinţilor la bătrâneţe şi să le facă pomeniri 
după ce n-or mai fi. Dar ce era să facă, dacă nu avea bani? Şi-a purtat fiul pretutindeni, poate-poate 
s-o îndura cineva să-l ia la ucenicie. Nimeni însă nu se prindea să-l ia pe tânăr şi să-l înveţe fără 
bani. 

A plâns cât a plâns moşul alături de baba lui, s-a tânguit cât s-a tânguit, dar şi-a luat iarăşi fiul şi a 
plecat cu el la oraş. Nici n-au apucat ei bine să intre în târg, că le-a ieşit în cale un om care l-a 
întrebat pe moşneag: 

— De ce eşti aşa de necăjit? 


— Cum să nu fiu? i-a răspuns moşul. L-am dus pe fiul meu peste tot, dar nimeni nu-l ia să-l înveţe 
o meserie fără bani, iar banii îmi lipsesc! 

— Dă-mi-l mie! îi zise trecătorul. În trei ani îl învăţ toate tainele. Iar după trei ani, chiar în această 
zi Şi la această oră, să vii după el. Numai fii cu băgare de seamă: să vii la timp şi să-ţi recunoşti fiul, 
numai aşa ai să-l poţi lua acasă. Dacă întârzii sau nu-l recunoşti, va rămâne la mine! 

Moşul s-a bucurat într-atât, încât a şi uitat să-l întrebe pe străin cine este, unde stă şi ce meserie are 
de gând să-l înveţe pe băiat. I l-a dat pe fiu-său şi a plecat acasă. S-a întors strălucind de bucurie şi 
i-a povestit babei totul de-a fir-a-păr. Dar trecătorul căruia îi încredinţase fiul era vrăjitor. 

Au trecut cei trei ani, iar bătrânul uitase cu desăvârşire în ce zi îşi încredinţase feciorul pentru 
ucenicie. Ce era de făcut? 

Cu o zi înainte de împlinirea sorocului, a venit la el fiu-său în chip de pasăre, s-a aruncat la pământ, 
s-a prefăcut în flăcău şi a intrat în izbă, a făcut o plecăciune şi i-a spus: 

— Mâine se împlinesc cei trei ani şi trebuie să vii să mă iei. 

I-a povestit cum să ajungă şi cum să-l recunoască. 

— Stăpânul meu nu mă are doar pe mine ucenic. Mai are încă unsprezece lucrători care au rămas la 
el pentru totdeauna, pentru că părinții lor nu i-au putut recunoaşte. Şi dacă tu nu mă recunoşti, am să 
rămân şi eu la el şi-am să fiu al doisprezecelea. Mâine ai să ne vezi pe toți doisprezece în chip de 
porumbei pe care nu-i poţi deosebi unul de celălalt. Tu să fii cu băgare de seamă. Toţi or să se 
înalțe, eu însă am să fiu o vreme mai jos de ei, iar după aceea mă voi înălța deasupra lor. Stăpânul te 
va întreba dacă ţi-ai recunoscut fiul. Tu să-i arăţi porumbelul de deasupra tuturor. După aceea va 
aduce în faţa ta doisprezece armăsari tineri, de aceeaşi culoare, toţi având coamele într-o singură 
parte. Când vei trece prin dreptul lor să ai grijă: voi lovi cu copita pământul o singură dată. Tu să 
arăţi spre mine. La urmă, va aduce în faţa ta doisprezece voinici de aceeaşi înălțime, toţi cu acelaşi 
glas, cu acelaşi chip şi cu straie la fel. Când ai să treci prin dreptul lor, să te uiţi că pe obrazul drept 
mi se va aşeza o musculiță. Stăpânul te va întreba iarăşi dacă mă recunoşti. Tu arată-mă pe mine. 
Acestea fiind zise, tânărul şi-a luat rămas-bun de la tată, a ieşit din casă, s-a aruncat la pământ, s-a 
prefăcut în pasăre şi a zburat la stăpânul său. 

A doua zi de dimineaţă, bătrânul, de cum s-a trezit, s-a îmbrăcat şi a plecat după fiul său. A ajuns la 
vrăjitor. 

— Ei, moşule, îi spuse vrăjitorul, l-am învăţat pe fiul tău toate şiretlicurile, numai că, dacă nu-l 
recunoşti, va rămâne la mine pe viaţă. 

Zicând acestea, a dat drumul la doisprezece porumbei albi care semănau între ei ca picăturile de 
apă: penele la fel, cozile la fel, capetele la fel. Şi i-a spus: 

— Află-l, moşule, pe fiul tău! 

Cum să-l afle, dacă toţi erau la fel? S-a uitat el, s-a uitat şi, când unul dintre porumbei s-a înălțat 
deasupra tuturor, mogul l-a arătat cu degetul: 

— Ăsta pare a fi! 

— L-ai ghicit, moşule, l-ai ghicit! i-a spus vrăjitorul. 

A doua oară a scos doisprezece armăsari tineri, toţi ca unul şi toți cu coama pe aceeaşi parte. 

A început moşul să umble prin faţa lor, uitându-se cu băgare de seamă la ei, iar stăpânul îl întrebă: 
— Cum e, moşule? Te-ai dumirit care ţi-e fiul? 

— Nu încă, mai aşteaptă puţin! 

Când a văzut unul din armăsari lovind pământul cu copita dreaptă, l-a arătat: 

— Ăsta pare a fi! 

— L-ai ghicit, moşule, l-ai ghicit! 

A treia oară au ieşit doisprezece voinici de aceeaşi înălțime, toţi cu acelaşi glas şi cu acelaşi chip, de 
parcă i-ar fi născut aceeaşi mamă. 

Moşneagul a trecut prin faţa lor o dată, dar n-a băgat de seamă nimic. A doua oară a trecut şi iarăşi 
n-a văzut nimic. Când a trecut însă a treia oară, a zărit o musculiță pe obrazul drept al unuia dintre 
voinici Şi a zis: 


— Se pare că ăsta-i al meu! 

— L-ai ghicit, moşule, l-ai ghicit! 

Vrăjitorul n-a avut încotro şi i-a dat moşului fiul înapoi. Cei doi au plecat acasă. 

Au mers ei cât au mers şi deodată au văzut că venea pe drum un boier. 

— Tată, eu am să mă prefac acum în cățeluş. Boierul o să vrea să mă cumpere. Tu să mă vinzi, dar 
fără zgardă, căci altfel n-am să mă mai întorc niciodată la tine. 

Zicând acestea, s-a trântit la pământ şi s-a prefăcut în căţeluş. Boierul, văzând căţeluşul, a început 
să se târguiască cu moşul: pasămite i-a plăcut nu atât cățelul, cât zgarda lui. Boierul îi dădea o sută 
de ruble, iar moşul cerea trei sute. S-au târguit cât s-au târguit şi boierul a cumpărat căţeluşul cu 
două sute de ruble. 

Când a început moşul să desfacă zgarda, boierul a sărit ca ars. Nici nu voia să audă. S-a împotrivit: 
— Eu am vândut doar câinele, zise moşul, nu şi zgarda. 

— Nu-i adevărat, zise boierul, cine cumpără cățelul, acela cumpără şi zgarda odată cu el. 
Moşneagul s-a gândit, s-a gândit şi a înţeles că boierul are dreptate: nu poți într-adevăr să cumperi 
un câine fără zgardă. Şi i-a dat căţeluşul cu totul. 

Boierul a luat căţeluşul şi l-a aşezat lângă el în trăsură, iar moşul a luat banii şi a plecat acasă. 

Cum mergea boierul cu trăsura, a zărit un iepure alergând. 

— Ce-ar fi să-i dau drumul câinelui să fugă după iepure, să văd cât e de iute? se gândi boierul. 

De îndată ce l-a slobozit, cățeluşul a fugit într-o parte şi s-a ascuns în pădure, iar iepurele a alergat 
în cealaltă parte. 

Boierul a aşteptat cât a aşteptat şi şi-a văzut de drum, cu buza umflată. Iar căţeluşul s-a preschimbat 
în flăcău. Moşul mergea pe drum şi se gândea cum va da el ochii acasă cu baba lui şi cum să-i 
spună că s-a întors fără fiul lor. Dar flăcăul l-a ajuns pe moşneag din urmă. 

— Fi, tătucă, îi zise, de ce m-ai vândut cu tot cu zgardă? Dacă nu ne-ar fi ieşit iepurele în cale, nu 
m-aş mai fi putut întoarce şi-aş fi pierit de pomană. 

S-au întors acasă şi-au început să ducă un trai liniştit. După un timp, într-o duminică, îi spuse 
flăcăul tatălui său: 

— Tătucă, eu am să mă prefac într-o pasăre. Du-mă la târg şi vinde-mă! Numai să nu vinzi şi 
colivia, că nu mă voi mai putea întoarce acasă. 

S-a aruncat la pământ şi s-a prefăcut în pasăre. Moşneagul a aşezat pasărea în colivie şi a plecat cu 
ea la vânzare. 

L-a înconjurat pe bătrân o mulțime de lume şi au început toți să se tocmească, atât de mult le plăcea 
pasărea. 

A venit şi vrăjitorul acolo. L-a recunoscut pe dată pe moşneag şi şi-a închipuit ce fel de pasăre avea 
el în colivie. Unul dădea mai mult decât celălalt, iar vrăjitorul i-a întrecut pe toți. Bătrânul i-a 
vândut pasărea, dar nu şi colivia. Vrăjitorul s-a sucit, s-a învârtit, a stăruit pe lângă moş, dar acesta 
nu se învoia cu niciun chip să dea şi colivia. 

Vrăjitorul a luat numai pasărea, a învelit-o în batistă şi a adus-o acasă. 

— Ei, fata mea, i-a zis el fie-sii când a ajuns acasă, l-am cumpărat pe năzdrăvanul nostru. 

— Unde e? 

Când a desfăcut vrăjitorul batista, pasărea îşi luase de mult zborul. 

A venit o altă duminică. Îi spuse fiul tatălui său: 

— Tătucă, eu am să mă prefac astăzi în cal. Să vinzi numai calul, nu şi căpăstrul, că altfel nu mă 
mai întorc acasă. 

Flăcăul s-a aruncat la pământ şi s-a prefăcut în cal. Moşneagul l-a dus la târg, la vânzare. Acolo a 
fost înconjurat de o mulțime de geambaşi. Unul dădea mai mult decât celălalt, iar vrăjitorul mai 
mult decât toţi. 

Moşneagul şi-a vândut fiul, dar căpăstrul şi l-a păstrat. 

— Cum să duc calul acasă fără căpăstru? Dă-mi căpăstrul măcar până ajung cu el în curte şi după 
aceea poți să ţi-l iei, că doar n-o să mă bucur de el. 


Toţi geambaşii au sărit pe moşneag: 

— Aşa ceva nu se face! Ai vândut calul, ai vândut şi căpăstrul. Ce-ai să faci cu el? 

Moşul n-a avut încotro şi i l-a dat vrăjitorului. Acesta a adus calul acasă şi l-a priponit bine de tot în 
grajd, cu hăţul strâns cât se putea. Calul stătea numai pe picioarele din spate, fără să atingă 
pământul cu cele din faţă. 

— Ei, fata mea, a spus vrăjitorul, acum l-am cumpărat cu adevărat pe năzdrăvanul nostru. 

— Unde-i? 

— E priponit în grajd. 

Fata a fugit să-l vadă. I s-a făcut milă de cal şi a vrut să slăbească funia cu care era legat. Când a 
început să-i desfacă funia, calul s-a smucit şi-a rupt-o la fugă. Fata s-a dus la tatăl său şi i-a spus: 

— Tătucă, iartă-mă! M-a pus păcatul să-i slăbesc funia şi calul a fugit. 

Vrăjitorul s-a aruncat la pământ, s-a prefăcut în lup şi-a luat-o pe urmele calului. Când era cât pe ce 
să-l ajungă din urmă, calul s-a apropiat de un râu, s-a aruncat la pământ, s-a transformat într-un 
peştişor cu ţepi şi s-a aruncat în apă. Lupul s-a prefăcut în ştiucă şi s-a luat după el. Peştişorul a 
ajuns la malul unui râu, unde nişte fete frumoase spălau rufe. S-a transformat într-un inel de aur şi 
s-a rostogolit până la picioarele unei fete de negustor. Aceasta a ridicat inelul şi l-a ascuns. Iar 
vrăjitorul, prefăcându-se în om, i-a zis: 

— Dă-mir-l! E inelul meu de aur. 

— a-l! îi zise fata şi a aruncat inelul jos. 

De îndată ce a căzut pe pământ, inelul s-a risipit în grăunţe mărunţele. Vrăjitorul s-a transformat în 
cocoș şi s-a apucat să le ciugulească. Cât timp ciugulea el, grăunţele s-au prefăcut în erete, şi nu i-a 
fost deloc uşor cocoşului. Aici povestea mea se termină, iar mie dați-mi un păhărel de votcă bună! 


Cei şapte Simeoni 
poveste rusească 


Era odată un om care avea şapte fii şi fiecăruia din ei îi pusese numele de Simeon. Toţi erau voinici 
ca nişte adevăraţi viteji, dar leneşi nevoie mare. În toată lumea n-ai fi găsit alţii ca ei. Nu făceau 
nimic. Tatăl s-a chinuit cât s-a chinuit cu ei şi, în cele din urmă, i-a dus la ţar să intre în slujba 
acestuia. Ţarul i-a mulțumit pentru asemenea voinici şi l-a întrebat ce ştiu ei să facă. 

— Mai bine întreabă-i pe ei, Înălțimea Ta! 

Țarul l-a chemat mai întâi pe Simeon cel mare şi l-a întrebat: 

— Ce ştii tu să faci? 

— Să fur, Înălţimea Ta. 

— Foarte bine, uneori am nevoie de un asemenea om. 

L-a chemat pe al doilea. 

— Dar tu? 

— Eu ştiu să meşteresc tot felul de lucruri scumpe şi podoabe. 

— Îmi face trebuință şi un om ca tine. 

L-a chemat pe al treilea Simeon şi l-a întrebat: 

— Dar tu la ce te pricepi? 

— Mă pricep să săgetez pasărea în zbor, Înălțimea Ta. 

— Bine! 

L-a întrebat pe al patrulea. 

— Dar tu? 

— Când fratele meu doboară pasărea cu săgeata, eu mă arunc în apă după ea ca un câine şi o aduc 
la mal. 

— Bine! a spus ţarul. Dar tu la ce eşti meşter? l-a întrebat pe al cincilea. 

— Eu, dacă privesc de undeva de sus în toate părțile, pot să spun ce se întâmplă în fiecare țară. 


— Minunat! Minunat! 

L-a întrebat apoi pe cel de-al şaselea. Acesta îi răspunse: 

— Eu ştiu să construiesc corăbii. Cât ai clipi din ochi, e gata corabia. 

— Bine! lar tu ce ştii? l-a întrebat pe cel de-al şaptelea. 

— Eu mă pricep să vindec oamenii. 

— Foarte bine! 

Țarul le-a dat drumul să plece. Au trăit ei timp îndelungat în tihnă, dar țarului i-a venit în minte să-l 
încerce pe unul din Simeoni. 

— Ia să te văd, Simeoane, poţi să afli ce se întâmplă pe colo şi pe colo? 

Simeon s-a ridicat undeva sus, s-a uitat în toate părțile şi i-a spus: 

— Aici se-ntâmplă aşa şi aşa, dincolo aşa şi aşa... 

După o zi, țarul a căutat să vadă ce scriu ziarele. Totul era exact cum îi spusese Simeon. 

A mai trecut o vreme. Țarul s-a gândit să se însoare cu o țarevnă, dar nu ştia cum s-o aducă la el şi 
nici nu-i trecea prin cap pe cine ar fi putut trimite după ea. Atunci şi-a amintit de cei şapte Simeoni. 
I-a chemat şi le-a poruncit să i-o aducă pe ţarevnă. Le-a dat câţiva soldaţi care să-i însoţească. 
Simeonii s-au adunat toţi şapte şi, cioc-boc, au făcut o corabie, s-au urcat în ea şi au plecat. 

Au ajuns în ţara unde trăia țarevna râvnită de ţarul lor. Unul din frați s-a urcat pe catarg şi a privit. 
— "Țarevna este singură acum. Putem s-o furăm. 

Un alt frate a meşterit nişte podoabe frumoase şi, împreună cu hoțul, a plecat să le vândă ţarevnei. 
Cum au ajuns la palat, hoțul a furat-o şi a dus-o la corabie. Frații au ridicat ancora şi au plecat. 
Țarevna a văzut că este dusă spre un tărâm necunoscut, s-a prefăcut în lebădă şi şi-a luat zborul de 
pe corabie. Arcaşul nu a stat pe gânduri: a pus mâna pe arc, a tras şi a nimerit-o în aripa stângă. Un 
alt Simeon s-a aruncat în apă în locul câinelui de vânătoare, a înotat până la lebădă şi a adus-o pe 
corabie. Lebăda s-a prefăcut la loc în ţarevnă, doar că braţul stâng îi era rănit. Pentru că aveau 
doftorul cu ei, a fost un fleac s-o tămăduiască. 

S-au întors în ţara lor bine sănătoşi şi au tras salve de tun, vrând să dea de ştire că a sosit țarevna. 
Între timp, ţarul uitase de cei şapte Simeoni şi se frământa, neştiind ce corabie este aceea. 

— Alergaţi la țărm, le porunci el sfetnicilor săi, şi aflaţi ce-i cu corabia aceea. 

Unul dintre sfetnici s-a dus până acolo. De îndată ce a fost înștiințat despre cei şapte Simeoni şi 
despre logodnica sa, țarul s-a bucurat de isprava fraților şi a poruncit să fie primiți cu toate 
onorurile, cu salve de tun, în răpăitul tobelor. 

Numai că ţarevna n-a vrut să se mărite cu ţarul: era prea bătrân. El a întrebat-o cu cine ar vrea să se 
mărite, iar ea i-a răspuns: 

— Cu acela care m-a furat! 

Iar Simeon-hoţul era atât de chipeş, încât nu avea cum să nu-i placă ţarevnei. 

Țarul, fără prea multă vorbă, a poruncit să fie cununați cei doi, iar el s-a pregătit de odihna de veci. 
Pe Simeon-hoţul l-a înscăunat în locul său, iar pe fraţii lui i-a făcut mari dregători. 


Tâlharii 


poveste rusească 


Erau odată un preot şi o preoteasă care aveau o fată pe nume Aleonuşka. Într-o bună zi, preotul şi 
preoteasa au fost poftiți la o nuntă. S-au gătit de plecare, iar fetei i-au lăsat în grijă gospodăria. 

— Măicuţă, zise fata, mă tem să rămân singură! 

— Cheamă-ţi prietenele la clacă şi n-ai să mai fii singură. 

Aleonuşka îşi chemă prietenele, după cum o povăţuise mama. S-au adunat la ea acasă multe fete, 
fiecare cu lucrul său de mână: care broda, care împletea, care torcea. 


Una dintre fete, din nebăgare de seamă, a scăpat fusul şi l-a văzut cum s-a rostogolit pe duşumea şi 
a căzut printr-o crăpătură tocmai în pivniţă. S-a dus după el, dar, când a coborât, a văzut acolo un 
tâlhar ascuns după o putină. 

Tâlharul a ameninţat-o cu degetul şi i-a zis: 

— Ai grijă, dacă scapi cumva o vorbă că m-ai văzut aici, poţi să-ţi iei adio de la viaţă! 

Fata a ieşit din pivniţă albă ca varul, i-a povestit în şoaptă această întâmplare unei prietene care 
stătea alături şi, în scurt timp, au aflat toate una de la cealaltă şi au fost cuprinse de spaimă. Au 
început să se pregătească de plecare. 

— Unde plecați? E încă devreme! a încercat Aleonuşka să le oprească. 

Fetele însă nu s-au lăsat înduplecate: care trebuia să aducă apă de la fântână, care promisese să ducă 
nişte pânză unei vecine şi tot aşa, până când au lăsat-o pe Aleonuşka singură-singurică. Tâlharul, 
văzând că s-a făcut linişte în casă, că nu se auzea niciun glas, niciun zgomot, a ieşit din pivniţă şi i-a 
zis Aleonuşkăi: 

— Bună seara, frumoasă fată, meşteră la plăcinte! 

— Bună seara! îi răspunse ea. 

Tâlharul, după ce a scotocit prin toată izba, a ieşit să iscodească prin gospodărie. Aleonuşka a tras 
zăvorul în urma lui şi a stins lampa. 

— Lasă-mă să intru, că altfel te înjunghii! 

— Nu-ţi deschid! Dar, dacă ţii morțiş, n-ai decât să intri pe geam, îi răspunse fata şi puse mâna pe 
topor. 

De îndată ce tâlharul şi-a vârât capul pe fereastră, ea i l-a şi retezat cu toporul. În sinea ei gândea că 
în curând or să vină şi alţi tâlhari, tovarăşii celui ucis. Ce era de făcut? A luat capul tâlharului şi l-a 
băgat într-un sac. A tăiat mortul în bucăţi pe care le-a pus în mai multe putini, într-o copaie şi în 
saci. Nu după mult timp au venit şi ceilalți tâlhari şi au întrebat de afară: 

— Te-ai descurcat? 

Ei credeau că tovarăşul lor este încă în viaţă. 

— M-am descurcat! le-a răspuns Aleonuşka, îngroşându-şi glasul ca să semene cu cel al tâlharului 
mort. Sunt aici doi saci cu bani, o putină cu unt şi o copaie cu carne. 

Fata a scos afară pe geam sacii şi copaia şi le-a dat tâlharilor. 

— Ei, hai să mergem! au zis tâlharii. 

Au înhăţat prada şi au urcat-o în căruţă. 

— Plecaţi voi înainte! le strigă Aleonuşka cu glasul îngroşat. Eu mai rămân să văd dacă nu mai e 
rost de ceva. 

Nepoftiţii au plecat. A început să se crape de ziuă. Preoteasa şi preotul s-au întors de la nuntă. Fata 
le-a povestit totul de-a fir-a-păr. 

— Uite-aşa şi-aşa... Eu singură i-am dovedit pe tâlhari. 

Tâlharii, când au ajuns acasă şi s-au uitat ce era în saci şi în putini, s-au îngrozit. 

— Blestemata! O să-i venim noi de hac! 

S-au gătit în haine arătoase şi au venit la preot s-o pețească pe Aleonuşka pentru cel mai prost dintre 
ei. Fata însă i-a recunoscut după glasuri şi i-a spus tatălui ei: 

— Tătucă, aceştia nu sunt peţitori, ci tâlharii care au fost azi-noapte să ne jefuiască. 

— Ce tot îndrugi acolo, fato? Nu vezi cum sunt îmbrăcați? 

Popa s-a bucurat în sinea lui că nişte oameni aşa de înstăriți au venit să-i peţească fata şi că nu i-au 
cerut nici zestre. Aleonuşka s-a pornit pe plâns, dar nu l-a putut îndupleca pe părinte. 

— Dacă nu te măriţi acum, o să te alungăm de-acasă! i-au tăiat-o popa şi preoteasa. 

Aşa au măritat-o pe fată cu un tâlhar şi au făcut nuntă mare. Nicicând nu mai fusese prin părțile 
acelea o nuntă aşa îmbelşugată. 

Au luat-o tâlharii pe Aleonuşka la ei şi, îndată ce au ajuns în pădure, unul întrebă: 

— Ce facem? Îi punem capăt zilelor chiar aici? 

Prostul se rugă de tovarăşii lui: 


— Lăsaţi-mi-o măcar o zi, să mă bucur şi eu de ea privind-o! 

— Ce să vezi la ea, măi prostule? 

— Vă rog frumos, fraților! 

Tâlharii s-au învoit. Au dus-o pe Aleonuşka la ei acasă, au băut şi au mâncat zdravăn, după care au 
zis: 

— Gata! E timpul să-i facem de petrecanie! 

Dar prostul: 

— Vă rog, măcar o noapte să mi-o petrec cu ea! 

— Prostule! Şi dacă fuge de-aici? 

— Vă rog frumos, fraților! 

Tâlharii s-au înduplecat de rugămințile prostului şi i-au lăsat pe cei doi singuri într-o odaie. Când s- 
au văzut singuri, Aleonuşka îi spuse bărbatului său: 

— Lasă-mă un pic afară să mă răcoresc! 

— Şi dacă vor auzi ai mei? 

— Am să umblu încetişor... Lasă-mă să ies! Măcar pe fereastră... 

— Eu te-aş lăsa, dar dacă pleci? 

— Leagă-mă! Am de la mama o faşă de nădejde. Leagă-mă cu faşa şi, când ai să vrei să mă întorc, 
tragi de faşă şi eu intru îndată pe fereastră. 

Prostul a legat-o cu faşa. Ea a coborât pe fereastră, s-a dezlegat repejor, iar cu faşa a legat o capră 
de coarne. A aşteptat puţin, apoi a spus: 

— Ridică-mă! 

Dar ea îşi luase deja picioarele la spinare. Prostul a început să tragă, dar capra a prins a behăi. 

— Ce tot behăi atât? Or să te audă ai noştri şi or să-ți taie gâtul fără să mai stea pe gânduri! 

Când a sfârşit de tras faşa, a văzut că de ea era legată o capră. Prostul s-a îngrozit şi nu mai ştia ce 
să facă. 

— Blestemata! M-a tras pe sfoară! 

Dimineaţa au intrat la el tâlharii. 

— Unde ţi-e mireasa? îl întrebară ei. 

— A şters-o! 

— Prostule! Zevzecule! Noi ţi-am spus că aşa o să se întâmple, dar tu nu şi nu! 

Au sărit cu toții pe cai şi au plecat în fuga mare să-i prindă urma Aleonuşkăi. Alergau cu ogarii după 
ei, pocneau din bice şi fluierau îngrozitor. Aleonuşka a auzit potera lor şi s-a ascuns în scorbura unui 
stejar uscat. Tremura inima-n ea de frică, iar copoii roiau în jurul copacului scorburos. 

— Oare n-o fi acolo? îşi dădu cu părerea unul dintre tâlhari. Ia bagă cuțitul, poate dai de ea! 

Unul dintre tâlhari şi-a scos cuțitul şi, cotrobăind prin scorbură cu el, a nimerit-o pe Aleonuşka în 
genunchi. Numai că fata era isteaţă foc! Şi-a scos basmaua şi a şters cuțitul de sânge. S-a uitat 
tâlharul la cuţit şi a zis: 

— Nu! Nu-i nimeni aici! 

Au încălecat şi au luat-o care încotro, chiuind şi pocnind din bice. 

Când totul s-a liniştit, Aleonuşka a ieşit din scorbură şi a luat-o la fugă. A alergat ea cât a alergat şi a 
auzit din nou tropot de copite, dar tocmai atunci trecea pe drum un țăran cu carul plin de jgheaburi 
şi copăi pe care le ducea în târg la vânzare. 

— Bade, ascunde-mă sub o copaie! se rugă fata de el. 

— Eşti aşa de frumos gătită! Mi-e teamă că ai să te murdăreşti din cap până-n picioare, spuse 
țăranul. 

— Te rog, ascunde-mă! Mă urmăresc tâlharii ca să mă omoare. 

Țăranul a aruncat marfa jos, i-a spus fetei să se întindă pe fundul căruței, a acoperit-o cu o copaie, 
iar peste ea a îngrămădit toată marfa aruncată pe jos. 

Tâlharii l-au ajuns şi l-au întrebat: 

— Ei, omule, n-ai văzut o fată îmbrăcată aşa şi-aşa? 


— N-am văzut-o, dragilor! 

— Minţi! Să dăm jos copăile! 

Au început să arunce marfa jos din căruță. Când au ajuns la ultima copaie, tâlharii au hotărât: 

— Degeaba ne pierdem timpul, fraților! Haideţi mai bine mai departe! 

Şi s-au aşternut la drum, însoțiți de lătratul copoilor, de chiote şi de pocnete. Când totul s-a liniştit, 
Aleonuşka se rugă de ţăran: 

— Unchiule, scoate-mă de aici! 

Țăranul a ajutat-o să iasă din ascunzătoare, iar ea a rupt-o la fugă. După un timp, a auzit iar 
tropotele cailor urmăritorilor. Pe drum a văzut un om care ducea în căruță piei de vite. 

— Unchiule, se rugă ea, ascunde-mă sub piei! Mă urmăresc tâlhari. 

— Eşti aşa de frumos gătită, încât mi-e teamă că ai să te murdăreşti toată. 

— Nu-i nimic! Numai ascunde-mă! 

Țăranul a dat pieile într-o parte, a ascuns-o pe fată sub cea mai de Jos, a aşezat pieile la loc şi şi-a 
văzut de drum. Abia a pornit, că tâlharii l-au şi ajuns. 

— N-ai văzut o fată aşa şi-aşa? 

— N-am văzut, dragii mei! 

— Minţi! Descarcă piele! 

— La ce bun să-mi stric bunătate de marfă? 

Tâlharii s-au apucat singuri să arunce pieile jos. Când au rămas doar două-trei, s-au lăsat păgubaşi. 
— Ne pierdem timpul în van, fraților! Mai bine am pleca mai departe! au zis ei şi şi-au urmat 
drumul în aceeaşi larmă asurzitoare. 

Când s-a liniştit totul, fata s-a rugat de țăran: 

— Unchiule, ajută-mă să ies de aici! 

Țăranul a eliberat-o de sub piei, iar ea s-a pus din nou pe fugă. A alergat şi, în cele din urmă, către 
miezul nopții, a ajuns acasă. A intrat în curte, s-a ascuns într-o căpiţă de fân şi a dormit dusă. În 
zori, popa a ieşit să dea de mâncare la vite şi, cum şi-a înfipt furca în căpiță, Aleonuşka s-a prins cu 
mâna de ea. Popa a înlemnit. A început să se închine şi să vorbească de unul singur: 

— Puterea Sfintei Cruci e cu noi. Doamne, miluieşte! 

Apoi a întrebat: 

— Cine-i acolo? 

Aleonuşka l-a recunoscut pe tatăl ei şi a ieşit din căpiţa de fân. 

— Cum ai ajuns aici? 

— M-aţi dat tâlharilor. Au vrut să mă omoare, dar eu am fugit, spuse ea şi i-a povestit toate 
peripețiile. 

Un pic mai târziu au venit la preot şi tâlharii. 

— E bine sănătoasă fata mea? îi întrebă preotul. 

— Mulţumim lui Dumnezeu! A rămas acasă cu treburile gospodăreşti, i-au răspuns tâlhari. 

Preotul i-a aşezat la masă ca pe nişte oameni de vază, dar, între timp, a chemat soldații. După aceea 
a adus-o pe fată şi i-a întrebat pe tâlhari: 

— Şi asta cine-1? 

În acea clipă, soldaţii i-au înhățat pe tâlhari, i-au legat fedeleş şi i-au dus la temniţă. 

Şi fiindcă povestea-i toată, să-mi daţi votcă nebotezată! 


Fecioara înțeleaptă şi cei şapte tâlhari 
poveste rusească 


A fost odată un țăran care avea doi fii: cel mic era mereu pe drumuri, iar cel mare stătea pe lângă 
casă. Fiind pe moarte, tatăl i-a lăsat toată agoniseala fiului care stătea pe acasă, iar celuilalt nu i-a 


lăsat nimic: se gândea că se vor înțelege ei ca frații. Când tatăl a murit, fiul cel mare l-a 
înmormântat şi întreaga moştenire a tinut-o pentru sine. 

lată că s-a întors şi fiul cel mic şi a început să verse lacrimi amare pentru că nu l-a prins în viață pe 
tatăl său. Fratele cel mare îi spuse: 

— Tata mi-a lăsat totul mie! 

Cel mare nu avea copii, iar cel mic avea un fiu bun şi o fiică înfiată. 

După ce a moştenit întreaga avere, fratele cel mare s-a îmbogățit şi a început să facă negoţ cu 
mărfuri scumpe. Cel mic era sărac, tăia lemne în pădure şi le vindea la târg. Vecinilor li s-a făcut 
milă de el, au pus mână de la mână, au strâns nişte bani şi i-au dat să pornească şi el negoţ măcar cu 
mărunțişuri. Săracul s-a temut şi le-a spus: 

— Nu, oameni buni! Nu pot lua banii voştri. Dacă pierd în negoţ, cu ce am să vă plătesc datoria? 
Doi vecini s-au vorbit cum să-i dea, totuşi, banii. Când a plecat săracul în pădure după lemne, unul 
din ei, mergând pe drum ocolit, l-a ajuns din urmă şi i-a spus: 

— Frate, am plecat la drum lung. Pe drum mi-a dat un datornic trei sute de ruble şi nu ştiu ce să fac 
cu banii. Acasă nu mă întorc. Ține-i tu! Ascunde-i undeva la tine sau, mai bine, cumpără-ți marfă cu 
ei. Eu nu mă întorc aşa curând. Când am să mă întorc, ai să mi-i înapoiezi tu, puţin câte puțin. 
Săracul a venit acasă cu banii, temându-se să nu-i piardă sau nu cumva nevasta să creadă că sunt ai 
lor. S-a gândit, s-a gândit, i-a pitit într-un chiup cu cenuşă şi a plecat de acasă. În lipsa lui au trecut 
pe la poartă nişte oameni care adunau cenuşă şi dădeau marfă pe ea. Muierea a luat chiupul cu 
cenușă şi l-a dat oamenilor. 

Când s-a întors bărbatul acasă şi a văzut că nu mai este chiupul cu cenuşă, a întrebat-o pe nevastă: 
— Unde-i cenuşa? 

Nevasta îi răspunse: 

— Am vândut-o unor oameni care umblau prin sat şi adunau cenuşă. 

Bărbatul s-a speriat, a căzut pe gânduri şi n-a mai scos un cuvânt. 

— Ce nenorocire ţi s-a întâmplat? De ce eşti aşa de abătut? 

El a mărturisit că ascunsese în chiupul cu pricina trei sute de ruble care nu erau ale lui. Femeia s-a 
supărat, a început să tune şi să fulgere şi să verse lacrimi. 

— De ce nu mi-ai spus şi mie? Eu i-aş fi ascuns mai bine! 

A plecat iarăşi țăranul după lemne ca să le vândă la târg şi să cumpere pâine. Din urmă l-a ajuns un 
alt vecin. I-a spus aceeaşi minciună ca şi primul şi i-a dat cinci sute de ruble. Săracul nu a vrut să 
primească banii, dar vecinul i-a pus cu forţa în mână şi s-a făcut nevăzut. Banii erau de hârtie. 
Săracul se gândea unde să-i pună. Până la urmă i-a vârât în căptuşeala de la căciulă. 

A intrat în pădure, şi-a agăţat căciula într-un brad şi a început să taie lemne. Spre nenorocul lui însă, 
a venit un corb şi i-a furat căciula împreună cu banii. 

I-a părut lui rău cât i-a părut, dar s-a gândit că aşa 1-a fost scris. Trăia în sărăcie, vindea lemne, 
scoțând-o cu greu la capăt. Văzând vecinii că a trecut destulă vreme, că negoţul nu-i aduce săracului 
niciun spor, l-au întrebat: 

— Ce se întâmplă, frate? Merge prost comerţul sau ţi-e frică să cheltuieşti banii noştri? Dacă-i aşa, 
înapoiază-ni-1! 

Săracul a izbucnit în plâns şi le-a povestit cum le-a prăpădit banii. Vecinii nu l-au crezut şi l-au 
trimis în judecată. 

„Ce hotărâre să iau?”, se gândea judecătorul. „Țăranul e un om la locul lui, sărac lipit, şi n-ai ce lua 
de la el. Dacă îl trimit în temniță, o să moară de foame.” 

S-a apropiat judecătorul de fereastră, îngândurat şi cuprins de tristețe. Chiar sub fereastră se jucau 
nişte copii. Unul dintre ei, mai istețel, le spuse: 

— Eu am să fiu staroste şi am să vă judec, iar voi să veniţi la mine cu pârele! 

S-a aşezat pe o piatră; de el s-a apropiat un băiețaş, care s-a înclinat şi i-a zis: 

— I-am dat acestui țăran bani cu împrumut, iar el nu mi-i înapoiază. Am venit la Luminăţia Ta să- 
mi faci dreptate! 


— Ai luat de la el bani cu împrumut? întrebă „starostele”. 

— Am luat! 

— De ce nu I-ai înapoiat? 

— N-am de unde, tătucă! 

— Ascultă, omule! El nu tăgăduieşte că a luat bani cu împrumut de la tine, dar nu are cum să ţi-i 
dea înapoi! Păsuieşte-l şi tu vreo cinci-şase ani. Poate că până la urmă ţi-i înapoiază cu dobândă. Vă 
învoiţi? 

— Îţi mulțumim, tătucă! Ne învoim! 

Judecătorul a auzit toate acestea şi s-a bucurat. „Acest băiețel mi-a deschis mintea 
voi spune şi eu împricinaților mei să-l mai păsuiască pe sărac.” 

La povaţa judecătorului, cei doi vecini bogaţi s-au învoit să-l mai păsuiască pe sărac vreo doi-trei 
ani; poate că, între timp, avea să mai scape de nevoi. 

Săracul a plecat iarăşi în pădure după lemne. Şi-a încărcat căruța pe jumătate, dar s-a lăsat 
întunericul. A hotărât să înnopteze în pădure. 

„Mâine dimineață am să-mi umplu căruța şi am să mă întorc acasă”, îşi zise el. 

Unde să se culce? Prin preajmă — nici țipenie de om, numai fiare. „Dacă mă culc lângă cal, s-ar 
putea să mă mănânce lupii!”, se gândi el. S-a dus mai afund în hăţiş şi s-a urcat într-un pin înalt. 
Noaptea, chiar în acel loc, au venit tâlharii, şapte la număr, şi au spus: 

— Uşiţă, uşiţă, deschide-te! 

În aceeaşi clipă s-a deschis o uşă care ducea sub pământ. Tâlharii începură să care acolo toată prada 
pe care o aveau asupra lor. Când au terminat, au poruncit: 

— Uşiţă, uşiţă, închide-te! 

Uşa s-a închis, iar tâlharii au plecat după altă pradă. Țăranul a văzut tot ce s-a întâmplat şi, când s-a 
aşternut liniştea în jur, s-a dat jos din copac. 

— a să încerc dacă nu se deschide uşiţa asta şi pentru mine! 

Şi, de cum a rostit „Uşiţă, uşiţă, deschide-te!”, ea s-a deschis. A coborât țăranul sub pământ şi a 
văzut cum zăceau pe Jos grămezi întregi de aur, de argint şi de tot felul de lucruri preţioase. S-a 
bucurat săracul şi, în zori, a început să care sacii cu bani. A zvârlit lemnele din căruţă, a încărcat-o 
cu aur şi argint şi... repede acasă! 

L-a întâmpinat nevasta: 

— Vai de mine, bărbăţele! M-am frământat toată noaptea şi mă tot gândeam ce ţi s-a întâmplat. Nu 
ştiam ce să cred: ori te-o fi strivit un buştean, ori te-o fi sfârtecat vreo jivină! 

Iar țăranul, vesel nevoie mare: 

— Nu te frământa, nevastă! Dumnezeu ne-a scos norocul în cale. Am găsit o comoară. Ajută-mă să 
car sacii! 

După ce a terminat treaba, țăranul s-a dus la fratele său, bogătaşul. I-a povestit totul aşa cum a fost 
şi l-a chemat să meargă cu el să se întâlnească în pădure cu norocul. Acesta s-a învoit. Au ajuns la 
locul cu pricina, au găsit pinul şi au strigat: 

— Uşiţă, uşiţă, deschide-te! 

Uşiţa s-a deschis. Ei au intrat şi au început să care de sub pământ sacii cu bani. Săracul şi-a încărcat 
căruța şi i-a fost de ajuns, dar bogatului i se părea că a luat prea puţin. 

— Tu, frate, pleacă! Vin şi eu îndată! 

— Bine, dar ai grijă să nu uiţi să spui „Uşiţă, uşiţă, închide-te!”. 

— Nu, n-am să uit! 

Săracul a plecat, iar bogatul nu se putea despărți cu niciun chip de bănet: de luat n-avea cum să-l ia 
pe tot, dar nici de lăsat nu se îndura să-l lase. Aşa I-a prins noaptea. 

Au venit tâlharii, l-au găsit sub pământ şi i-au retezat capul. Au dat sacii cu bani jos din căruță, iar 
în loc l-au pus pe mort, au dat bice calului şi l-au lăsat să plece. Calul a fugit din pădure şi nu s-a 
oprit până acasă. 

Căpetenia tâlharilor a început să-l certe pe cel care îl omorâse pe fratele cel bogat: 


p? 


„ îşi zise el. „Le 


— De ce te-ai grăbit să-l omori? Trebuia mai întâi să afli de la el unde stă. Ştii că ne-a dispărut mult 
din avere. Cine ne-a furat-o, dacă nu el? Unde să mai găsim ce-am pierdut? Acela care l-a omorât, 
acela să-l şi caute, a hotărât atamanul tâlharilor. 

N-a trecut mult timp şi tâlharul ucigaş începu să-l caute. A venit într-o zi la prăvălioara săracului, a 
cumpărat una-alta, a observat că patronul nu era în apele lui şi l-a întrebat: 

— De ce eşti aşa de trist? 

lar acesta îi răspunse: 

— Am avut un frate mai mare, dar l-a lovit necazul: a fost omorât de cineva. De trei zile l-a adus 
calul acasă, mort, cu capul retezat, iar astăzi e înmormântarea. 

Tâlharul şi-a dat seama că a prins un fir. S-a prefăcut că-i pare din cale-afară de rău şi a început să-l 
tragă de limbă pe fratele mai mic. Aşa a aflat ucigaşul că văduva este în viaţă şi a întrebat: 

— Are sărmana măcar un colțişor al ei? 

— Are o casă mare! 

— Unde? Ia arată-mi! 

Țăranul i-a arătat casa fratelui. Tâlharul i-a însemnat poarta cu vopsea roşie. 

— De ce ai făcut asta? îl întrebă ţăranul. 

Acesta îi răspunse: 

— Vreau s-o ajut pe văduvă şi am însemnat poarta înadins ca să găsesc mai uşor casa. 

— Ei, frate! Cumnata mea nu duce lipsă de nimic. Slavă Domnului, are de toate! 

— Dar tu unde stai? 

— Iată şi izba mea. 

Tâlharul a pus şi pe poarta lui acelaşi semn cu vopsea. 

— Dar pe a mea de ce ai mânjit-o? 

— Fiindcă tu îmi placi foarte mult. Am să încep să vin să dorm la tine, frate. Spre binele tău, crede- 
mă! 

S-a întors tâlharul la banda sa, a povestit totul de-a fir-a-păr şi au hotărât să meargă noaptea să-i 
prade şi să-i omoare pe toţi din amândouă casele ca să-şi ia aurul înapoi. 

Săracul a venit acasă şi a povestit: 

— Chiar acum am făcut cunoştinţă cu un om de treabă care mi-a însemnat poarta. Îmi spunea că o 
să vină din când în când să rămână peste noapte la noi. E foarte cumsecade. Şi cât l-a mai căinat pe 
frate-meu! Şi pe văduva lui vrea s-o ajute... 

Nevasta şi fiul îl ascultau, iar fata înfiată îi zise: 

— Tătucă, nu cumva te-ai înşelat? Crezi că o să ne fie bine? Nu cumva a fost unul din tâlharii care 
l-au ucis pe unchiul şi acum ne caută pe noi ca să-şi ia aurul îndărăt? Pot să ne calce la noapte să ne 
prade, iar pe tine să te ucidă! 

Țăranul s-a speriat. 

— N-ar fi de mirare! Până azi nu l-am mai văzut niciodată! Ce necaz! Ce ne-om face? 

— Du-te, tătucă, ia vopsea roşie şi fă prin tot satul aceleaşi semne pe porți! 

Țăranul s-a dus şi a însemnat toate porțile din sat cu vopsea roşie. Tâlharii au venit noaptea, dar n- 
au putut afla nimic. S-au întors de unde plecaseră şi au tăbărât pe ucigaş: 

— De ce n-ai însemnat porțile cum trebuie? 

În cele din urmă, după ce au chibzuit îndelung, au zis: 

— Se vede treaba că am dat peste unul din cale-afară de viclean! 

După câtva timp au pregătit şapte butoaie: în şase din ele a intrat câte un tâlhar, iar în cel de-al 
şaptelea au turnat untdelemn. 

Tâlharul ucigaş s-a dus cu toate butoaiele la fratele cel sărac. A ajuns pe seară şi l-a rugat să-l lase să 
înnopteze. Țăranul l-a primit ca pe unul pe care-l cunoştea deja. 

Fata a ieşit afară şi a început să cerceteze butoaiele. A deschis unul: era cu untdelemn. A încercat să- 
| deschidă pe al doilea, dar n-a reuşit nicicum. Şi-a lipit urechea de butoi şi a auzit că ceva s-a 
mişcat şi că cineva respira acolo înăuntru. „E1”, se gândi ea, „aici nu-i lucru curat!”. 


A venit în casă şi l-a întrebat pe ţăran: 

— Tătucă, ar trebui să-l omenim pe oaspetele nostru. Eu mă duc în bucătăria din dos, aprind focul şi 
pregătesc ceva pentru cină! 

— Bine, du-te! 

Fata a încins soba şi, pe lângă mâncare, a dat în clocot nişte apă, a dus-o afară şi a turnat-o în 
butoaie, opărindu-i pe toţi tâlharii. Țăranul cina cu oaspetele, iar fata pândea din bucătăria din dos, 
să vadă ce se întâmplă. Când stăpânii casei adormiră, „oaspetele” ieşi afară, fluieră, dar nu-i 
răspunse nimeni. Se apropie de butoaie, îşi chemă prietenii, însă în zadar. Deschise butoaiele, iar 
din ele năvăli aburul afară. Tâlharul şi-a închipuit cam ce s-a întâmplat, a înhămat caii la căruță şi a 
şters-o din curte, cu butoaie cu tot. 

Fata a încuiat poarta, a intrat în casă, i-a trezit pe ai săi şi le-a povestit tot ce se întâmplase. 

Țăranul spuse: 

— EI, fată, ne-ai salvat viaţa! Mărită-te cu fiul meu! 

În scurt timp s-a făcut şi nunta. 

Mireasa 1-a cerut un singur lucru tatălui ei de suflet: să-şi vândă casa veche şi să-şi cumpere alta 
nouă, căci tâlharii se puteau întoarce oricând. 

Aşa s-a şi întâmplat. Nu peste multă vreme, tâlharul care venise cu butoaiele s-a întors la ei 
îmbrăcat, de astă dată, în ofiţer. Nu l-a recunoscut nimeni, în afară de tânăra noră a ţăranului. 

— Tătucă, zise ea, ăsta-i tâlharul care a mai fost la noi! 

— Nu, fată, nu-i acela! 

Ea n-a mai zis nimic, dar, la culcare, a luat cu ea un topor ascuţit şi l-a pus la îndemână. Toată 
noaptea n-a închis un ochi, trăgând cu urechea la ce se întâmplă. 

Noaptea, ofițerul se sculă şi îşi luă sabia, pregătindu-se să-i reteze capul tânărului soț al fetei. Ea nu 
s-a speriat. A dat cu toporul şi 1-a retezat braţul drept. A mai dat o dată şi i-a zburat capul. 

Aşa s-a convins țăranul că fata lui este cu adevărat înțeleaptă. A ascultat-o, a vândut casa şi a 
cumpărat un han. S-a mutat în casă nouă, afacerile au început să-i meargă bine şi a uitat de nevoi. 
Într-o zi veniră la el vecinii care îi împrumutaseră bani şi îl dăduseră în judecată. 

— Măi! Tu cum ai ajuns aici? 

— E casa mea, am cumpărat-o nu demult. 

— Frumoasă casă! Se vede treaba că nu duci lipsă de bani! De ce nu-ţi plăteşti datoriile? 

Stăpânul casei se plecă şi le zise: 

— Mulţumesc lui Dumnezeu! M-a ajutat şi am găsit o comoară şi sunt gata să vă plătesc chiar şi 
întreit. 

— Bine, frate! Dar acum ar trebui să faci cinste de casă nouă. 

— Sunteţi oaspeții mei! 

Au chefuit, s-au veselit şi la urmă au vrut să vadă livada din jurul casei. 

— Haideţi, că vin şi eu cu voi! 

Au umblat ei prin livadă şi, deodată, au găsit un mic chiup cu cenuşă. Cum l-a văzut, țăranul nu şi-a 
putut stăpâni un strigăt de uimire. 

— Cinstiţi boieri! Acesta este chiupul acela cu cenuşă în care ascunsesem banii, iar nevasta l-a 
vândut în lipsa mea. 

— Nu-s cumva şi banii acolo? 

Au scuturat chiupul, au găsit banii şi abia atunci i-au dat crezare ţăranului, care le spusese adevărul 
adevărat. 

— Haideţi să cercetăm şi copacii, cine ştie? Corbul şi-o fi făcut cuib în căciula pe care mi-a furat-o 
şi în care eu am ascuns banii. 

Au umblat cât au umblat prin livadă şi au dat de cuibul corbului, făcut în căciula ţăranului, în 
căptuşeala căreia el ascunsese banii. Au dat cuibul jos cu prăjinile şi au găsit banii. Omul le-a 
înapoiat banii vecinilor săi şi a început să trăiască în bogăție şi mulțumire. 


Muntele de aur 
poveste rusească 


Fiul unui negustor şi-a risipit toată averea până când a ajuns să nu mai aibă ce mânca. Şi-a luat un 
hârleţ, s-a dus în piaţă şi a început să aştepte, poate s-o găsi careva să-l tocmească pentru lucru. lată 
că veni un negustor bogat într-o caretă aurită. Cum l-au văzut, lucrătorii s-au risipit ca potârnichile 
şi s-au ascuns prin toate ungherele. A rămas în piaţă doar fiul de negustor. 

— Vrei să lucrezi, tinere? Tocmeşte-te la mine! i-a spus negustorul cel bogat. 

— De asta am şi venit în piaţă. 

— Cât îmi ceri? 

— Câte o sută de ruble pe zi îmi ajung. 

— De ce aşa scump? 

— Dacă ţi se pare scump, caută-ţi pe altcineva mai ieftin. Ai văzut ce de lume era aici. Dar, când te- 
au văzut, au fugit cu toții. 

— Ei bine, vino mâine la chei. 

A doua zi a venit fiul de negustor la chei, iar bogătaşul îl aştepta deja de mult. S-au urcat în corabie 
şi au plecat pe mare. Au mers ei cât au mers şi au dat de o insulă în mijlocul mării. Pe insulă erau 
munți înalți, iar lângă mal strălucea ceva de parcă ar fi fost un foc. 

— Se vede un foc! spuse fiul de negustor. 

— Nu, nu! Este palatul meu de aur. 

S-au oprit la mal şi au coborât pe țărm. În întâmpinarea negustorului celui bogat au venit soţia 
acestuia şi fiica lor, iar fiica era atât de frumoasă, că nici cu gândul nu gândeşti. 

Şi-au dat bineţe, s-au dus în palat şi l-au luat cu ei şi pe noul lucrător. S-au aşezat la masă, au 
început să bea şi să mănânce şi să se veselească. 

— Ce repede s-a dus ziua! zise stăpânul. Astăzi chefuim, iar mâine ne apucăm de lucru. 

Fiul de negustor era un tânăr bine făcut, puternic şi chipeş. 

Fata stăpânului s-a îndrăgostit de el. L-a chemat ea în taină în altă cameră şi i-a dat un cremene şi o 
iască, zicându-i: 

— Ia-le! Când ai să fii la ananghie o să-ți prindă bine! 

A doua zi, negustorul cel bogat a plecat cu lucrătorul său pe muntele de aur; era atât de înalt, că nu 
puteai nici să te urci, nici să te caţări pe el. 

— Hai mai întâi să bem, i-a spus negustorul şi i-a dat o licoare de somn. 

Lucrătorul a băut şi a adormit. Negustorul a scos cuțitul, a ucis o mârţoagă pipernicită, i-a scos 
măruntaiele, l-a băgat în locul lor pe lucrător, a pus şi lopata acolo, a cusut pântecele şi s-a dus şi s-a 
ascuns în tufe. 

Deodată, s-au adunat corbi negri cu pliscuri oțelite, au răpit leşul, l-au dus sus pe munte şi au 
început să-l ciugulească. Au mâncat calul şi ajunseseră deja la fiul de negustor. Acesta s-a trezit, i-a 
gonit pe corbi, s-a uitat împrejur şi s-a întrebat: 

— Oare unde sunt? 

I-a răspuns negustorul cel bogat: 

— Pe muntele de aur. Ia hârleţul şi scoate aur! 

A început tânărul să sape şi să arunce totul jos, iar negustorul încărca bolovanii în căruță. Până seara 
a umplut nouă căruţe. 

— Ajunge! spuse negustorul. Îţi mulțumesc pentru lucru. Rămâi cu bine! 

— Şi eu ce fac? 

— Treaba ta! Acolo, pe munte, au murit nouăzeci şi nouă ca tine. Cu tine o să fie taman o sută, i-a 
spus negustorul şi a plecat. 

„Ce mă fac?”, se gândea fiul de negustor. „De coborât, nici vorbă! Rămâne doar să mor de foame.” 


Stătea pe munte, iar deasupra lui roiau corbii negri cu pliscuri oţelite. Simţiseră pesemne că e rost 
de pradă. 

A început el să-şi aducă aminte cum s-a întâmplat totul. Şi-a amintit de cremenele şi de iasca date 
de frumoasa fată şi de vorbele ei: „la-le! Când ai să fii la ananghie o să-ți prindă bine!”. „Nu a spus 
ea aceste vorbe în van. Ia să încerc!” A scos din buzunar cremenele şi iasca, a lovit o dată şi în 
aceeaşi clipă s-au ivit doi voinici. 

— Poruncă, stăpâne! 

— Coborâţi-mă de pe munte pe malul mării. 

Nici n-a apucat să-şi termine vorbele, că cei doi l-au apucat şi l-au coborât cu băgare de seamă de 
pe munte. 

Mergând pe malul mării, văzu că pe lângă insulă trecea o corabie. 

— Ei, oameni buni, corăbieri! Luaţi-mă cu voi! 

— Nu, frate! Nu avem timp să oprim, pentru că va trebui să mai facem o sută de verste în plus. 

Au trecut corăbierii pe lângă insulă, au început să sufle vânturi potrivnice şi s-a iscat o furtună 
groaznică. 

— Vai şi-amar! ziseră corăbierii. Se vede treaba că el nu e un om oarecare! Mai bine ne-am întoarce 
să-l luăm pe corabie! 

Au întors, s-au oprit la țărm, l-au luat pe fiul de negustor şi l-au dus în oraşul de baştină. 

A trecut cât a trecut, a luat fiul de negustor din nou hârleţul şi a ieşit la piaţă să caute de lucru. Trecu 
din nou pe acolo, în careta lui aurită, negustorul cel bogat. L-au văzut lucrătorii, s-au risipit şi s-au 
ascuns pe la colțuri. A rămas doar fiul de negustor. 

— Tocmeşte-te la mine! îi spuse negustorul cel bogat. 

— Dă-mi două sute de ruble pe zi şi vin la lucru. 

— Ce scump eşti! 

— Dacă-s aşa scump, găseşte-ți altul mai ieftin. Ai văzut câți oameni erau aici? Cum te-ai arătat tu, 
s-au împrăştiat toți. 

— Bine, fie, vino mâine la chei. 

A doua zi s-au întâlnit pe chei, s-au urcat în corabie şi au pornit spre insulă. Acolo au chefuit o zi, 
iar în ziua următoare au plecat la muntele de aur. Cum au ajuns, negustorul i-a întins lucrătorului un 
pahar: 

— Bea mai întâi asta! 

— Nu, stăpâne! Tu eşti căpetenia, tu trebuie să bei primul. Te cinstesc eu dintr-al meu. 

Fiul de negustor avea la el, dinainte pregătită, o licoare de somn. A umplut paharul negustorului. 
Acesta a băut şi a căzut într-un somn adânc. 

Fiul de negustor a înjunghiat cea mai prăpădită mârțoagă, i-a scos măruntaiele, l-a pus pe stăpânul 
său acolo, a cusut la loc pântecele şi s-a ascuns în tufişuri. 

Nu după mult timp, au sosit corbii negri cu pliscuri oţelite, au luat leşul, l-au dus pe munte şi au 
început să-l ciugulească. 

S-a trezit negustorul cel bogat şi s-a uitat împrejur: 

— Unde mă aflu? întrebă el. 

— Pe munte... Ia hârleţul şi scoate aur! Dacă sapi mult, am să te învăţ cum să cobori de pe munte. 
Negustorul cel bogat a pus mâna pe hârleţ şi a început să sape până s-au umplut douăsprezece 
căruţe. 

— Ei, acum e de ajuns! spuse fiul de negustor. Îţi mulțumesc pentru lucru şi rămâi cu bine! 

— Cum adică? Cu mine cum rămâne? 

— Fă ce crezi! Acolo, pe munte, au pierit deja nouăzeci şi nouă, cu tine vor fi taman o sută. 

A luat fiul de negustor toate cele douăsprezece căruțe, a venit la palatul de aur, s-a însurat cu 
frumoasa fiică a negustorului, a devenit stăpânul întregii bogății şi s-a dus să trăiască în capitală 
împreună cu toată familia. Iar negustorul cel bogat a rămas pe munte până l-au mâncat corbii cei 
negri cu pliscuri oțelite. 


Purceluşa cu păr de aur 
poveste rusească 


A fost odată un ţar care avea trei fete rupte din soare. Cea mai mică însă, căreia lumea îi spunea 
Țarevna Frumuseţea Nepreţuită, le întrecea pe toate, fiind atât de frumoasă, că nici în poveşti nu 
puteai întâlni una pe măsură. Surorile ei mai mari erau măritate cu prinți, dar ea nu se putea hotărî 
nicicum în privinţa alesului. 

Aşa stând lucrurile, ţarul a dat poruncă să se răspândească vestea că aceluia care va fi în stare să 
treacă prin douăsprezece geamuri şi să o sărute pe ţarevnă, de orice neam ar fi el, i-o va da pe fiica 
lui de soţie şi, odată cu ea, jumătate din împărăție drept zestre. 

În acea ţară trăia un negustor care avea trei feciori neînsuraţi. Doi dintre ei, cel mare şi cel mijlociu, 
erau deştepţi, iar mezinul — prostănac. Fraţii mai mari, auzind de hotărârea țarului de a-şi mărita 
fata, i-au spus negustorului: 

— Noi, tătucă, plecăm s-o cucerim pe ţarevnă! 

— Mergeţi cu Dumnezeu! le-a spus negustorul. 

Fraţii mai mari şi-au luat cei mai buni cai din grajd şi au început să se pregătească de drum, iar 
prostul se pregătea şi el. 

— Unde te duci, prostule? îl întrebară fraţii. Eşti tu de nasul țarevnei? 

Fraţii au plecat, iar prostul — în urma lor, călare pe un cal slab şi răpciugos. Când s-a văzut în câmp, 
prostul a strigat cu glas răsunător: 

— Ei, căluţule! Murguleţul meu bun! Arată-te dinaintea noastră ca frunza dinaintea ierbii! 

Ca din senin, a apărut o mândreţe de cal care alerga spre el mâncând pământul. Prostănacul i-a 
intrat pe-o ureche şi 1-a ieşit pe cealaltă, preschimbat într-un voinic frumos, fără asemănare. Prostul 
s-a urcat în şa, a ajuns la palatul ţarului, şi-a luat avânt şi a străpuns şase din cele douăsprezece 
rânduri de geamuri. Lumea a scos un strigăt de uimire, apoi s-au auzit voci: 

— Cine-i ăsta? Prindeţi-l! Ţineţi-l! 

Dar voinicul a dispărut la fel de repede cum apăruse. 

A ajuns în câmp, în locul în care îşi lăsase calul, i-a intrat pe o ureche şi i-a ieşit pe cealaltă, la fel de 
prost îmbrăcat şi de slab la minte ca înainte. A încălecat pe mârţoaga lui, s-a întors acasă şi s-a 
culcat pe cuptor. 

S-au întors fraţii şi au început să-i povestească tatălui: 

— Tătucă, dacă ai fi văzut! A fost acolo un voinic între voinici. Prin şase geamuri a trecut! 

Dar prostul de pe cuptor întrebă: 

— Fraților, nu cumva am fost eu acela? 

— Mai ţine-ţi gura, prostule! Nu e ţarevna de nasul tău! Tu nu faci nici cât o unghie de-a ei! 

A doua zi fraţii s-au gătit iarăşi să meargă la palat. Prostul se pregătea şi el. 

— Ce faci, prostule? râseră fraţii de el. Tu mai lipseai acolo! 

Prostul a încălecat pe aceeaşi mârțoagă răpciugoasă, a ieşit în câmp şi a strigat cu glas răsunător: 

— EFi, căluţule! Murguleţul meu năzdrăvan! Arată-te dinaintea mea ca frunza dinaintea ierbii! 

Ivit ca din pământ, calul alerga spre el iute ca vântul. Prostul i-a intrat pe o ureche aşa cum era şi a 
ieşit prin cealaltă frumos şi îmbrăcat ca un prinţ, de nu-l mai recunoşteai. 

Ajuns la palat, şi-a luat avânt, a pătruns prin toate cele douăsprezece geamuri şi a sărutat-o pe 
Țarevna Frumuseţea Nepreţuită, iar ea i-a pus o pecete pe frunte. 

— Cine-i ăsta? Prindeţi-l! Ţineţi-l! 

Dar el, ia-l de unde nu-i! S-au întors în câmp, la locul unde-şi lăsase mârțoaga. A intrat pe o ureche 
a calului său, voinic şi frumos cum era, iar prin cealaltă ureche a ieşit prostul dintotdeauna. 

A venit acasă, şi-a legat fruntea cu o cârpă, prefăcându-se că îl doare capul, şi s-a culcat pe cuptor. 
Când s-au întors frații, au început să-i povestească părintelui lor: 


— Dacă ai fi văzut, tătucă! A fost acolo un viteaz adevărat care a trecut de prima dată prin toate cele 
douăsprezece geamuri şi a sărutat-o pe ţarevnă. 

Iar prostul de pe cuptor i-a întrebat: 

— Fraților, nu cumva am fost eu acolo? 

— Tacă-ţi fleanca, prostule! Ce să cauţi tu acolo? 

În acest răstimp, ţarevna îşi frământa mâinile: „Cine ar putea fi logodnicul meu?”. S-a dus la ţar şi i- 
a zis: 

— Tătucă, îngăduie-mi să-i strâng laolaltă pe toți prinții, curtenii, negustorii şi oamenii de rând la 
ospăț, să stau de vorbă cu ei şi să-l aflu pe cel care m-a sărutat! 

Țarul se învoi. S-a adunat la curtea lui lumea de pe lume. Țarevna trecea pe la toţi, îi cinstea cu vin 
şi cerceta să vadă care are pecete pe frunte. După ce a trecut pe la mulți, s-a apropiat şi de prost cu 
paharul de vin. 

— De ce ai fruntea legată? îl întrebă ţarevna. 

— Aşa! Mă doare capul, răspunse prostul. 

— la dezleag-o! 

Prostul şi-a dezlegat fruntea, țarevna i-a văzut pecetea şi a înlemnit. Țarul îi spuse: 

— Nu-mi mai pot schimba cuvântul dat! Aşa a fost să fie: te măriți cu el! 

Au cununat-o pe țarevnă cu prostul. Ea plângea de necaz, iar surorile îşi băteau joc de ea: 

— Te-ai măritat cu prostul! 

Într-o bună zi, ţarul îi chemă pe ginerii săi şi le spuse: 

— Dragii mei, am auzit că undeva, într-o ţară, s-ar afla o minune: o purceluşă cu părul de aur. N-aţi 
putea face cumva să mi-o aduceţi? 

Ceilalţi doi cumnați au pus şeile pe cei mai arătoşi cai, au încălecat şi au plecat. 

— Dar tu? îi zise ţarul prostului. Du-te şi tu! 

Prostul a ales din grajd cel mai prăpădit cal, l-a înşeuat, a încălecat şi a pornit-o şi el pe urmele 
cumnaților săi. A ieşit în câmp şi a strigat cu glas răsunător: 

— Fi, căluţule! Bunul meu murguleţ! Arată-te dinaintea mea ca frunza dinaintea ierbii! 

Ca din pământ, s-a ivit o mândrețe de cal care fornăia şi scurma pământul cu copita. Prostul i-a 
intrat pe o ureche şi a ieşit pe cealaltă. Deodată au apărut în fața lui doi voinici şi i-au zis: 

— Ce-ţi trebuie? Ce-ţi doreşte inima? Porunceşte! 

— Vreau ca aici să fie un cort cu un pat în el, iar prin preajmă să zburde purceluşa cu păr de aur! 
Cât ai clipi, a apărut tot ce le ceruse: s-a întins cortul, iar înăuntru era un pat în care s-a culcat 
prostul, preschimbat într-un voinic fără seamăn, de nu-l mai putea recunoaşte nimeni. lar purceluşa 
cu păr de aur se învârtea pe tăpşan, în jurul cortului. 

Ceilalţi doi gineri ai țarului au umblat cât au umblat, n-au dat nicăieri de purceluşa cu păr de aur şi- 
au făcut cale întoarsă. Pe drum, au văzut cortul, iar lângă acesta — minunea pe care ei o căutau de 
atâta vreme. 

— Ah, iată pe unde îşi face veacul purceluşa cu păr de aur! zise unul dintre ei. Hai să mergem la 
stăpânul ei, să-i dăm cât ne-o cere şi s-o luăm pentru tata socru. 

Au intrat în cort şi au dat bineţe. Prostănacul îi întrebă: 

— Încotro mergeţi şi ce căutaţi? 

— Nu ne vinzi purceluşa cu păr de aur? O căutăm de multă vreme. 

— Nu, nu-i de vânzare! Şi mie îmi face trebuinţă! 

— Îţi dăm cât ceri, numai vinde-ne-o! 

I-au oferit mai întâi o mie de ruble, apoi două, trei şi chiar mai mult, dar prostănacul nu se învoia: 
— N-o dau nici pentru o sută de mii! 

— Te rugăm, dă-ne-o! Îţi plătim cât vrei! 

— Fi, dacă vă trebuie aşa de mult, v-o dau şi nici nu vă iau prea scump: de la fiecare, degetul mic 
de la picior. 


Prinții s-au gândit, au chibzuit, şi-au scos cizmele şi şi-au tăiat câte un deget de la picior. 
Prostănacul a luat degetele şi le-a pus bine, apoi le-a dat purceluşa cu păr de aur. 

Ginerii s-au întors acasă şi au adus cu ei purceluşa cu păr de aur. Țarul nu mai putea de bucurie, nu 
ştia cum să le mulţumească şi cu ce să-i cinstească. 

— Dar pe prostănac nu l-aţi văzut? îi întrebă ţarul. 

— Nici nu l-am văzut şi nici n-am auzit de el! 

Iar prostănacul a intrat pe o ureche a calului, a ieşit pe cealaltă şi şi-a recăpătat înfăţişarea obişnuită. 
Şi-a înjunghiat calul, l-a jupuit de piele, pielea a pus-o în spate, apoi a prins patruzeci de păsări, 
ciori, stăncuțe, coţofene şi vrăbii, le-a agăţat pe toate de haine şi a plecat spre casă. A venit acasă şi 
a dat drumul tuturor păsărilor. Acestea s-au risipit în toate părțile şi au spart geamurile palatului. 
Când a văzut Ţarevna Frumuseţea Nepreţuită toate astea, au podidit-o lacrimile, iar surorile au 
început să-şi bată joc de ea: 

— Bărbaţii noştri au adus cu ei purceluşa cu păr de aur, iar prostul tău uite ce urâţenie şi-a pus pe 
el! 

Țarul a strigat la prostănac: 

— Ce-i cu panarama asta? 

Altă dată ţarul şi-a chemat ginerii şi le-a spus: 

— Dragii mei! Am auzit că undeva, într-o ţară, este o ciudăţenie: un cerb cu coarnele şi coada de 
aur. Nu s-ar putea oare să-l aducem la noi? 

— Cum să nu, Luminăţia Ta! îi răspunseră soții fetelor mai mari. 

Şi-au luat cei mai buni cai din grajd, au încălecat şi au plecat. 

— Dar tu? îl întrebă ţarul pe prost. Du-te şi tu! 

Prostul a luat din grajd calul cel mai slab şi a plecat pe urmele cumnaţilor săi cei deştepţi. A ieşit în 
câmp şi a strigat cu glas răsunător: 

— EFi, căluţule! Murguleţul meu bun! Arată-te dinaintea mea ca frunza dinaintea ierbii! 

Ca din pământ s-a ivit o mândreţe de cal care fornăia şi scurma pământul cu copita. Prostul i-a intrat 
pe o ureche şi a ieşit pe cealaltă. Deodată au apărut în fața lui doi voinici care l-au întrebat: 

— Ce-ţi doreşte inima? Ce ne porunceşti? 

— Vreau aici un cort cu un pat în el, iar pe pajiştea din jur să se plimbe cerbul cu coarne şi coadă de 
aur. 

Cât ai clipi, a apărut tot ce le ceruse prostul: s-a întins cortul, s-a ivit patul. Pe pat s-a întins prostul, 
preschimbat într-un chipeş viteaz fără asemănare, de nu-l putea recunoaşte nimeni. Pe pajiştea din 
jur se plimba în voie cerbul cu coarne şi coadă de aur. 

Ginerii cei deştepţi ai ţarului au umblat cât au umblat, dar tot n-au văzut nicăieri cerbul pe care şi-l 
dorea socrul lor şi au făcut cale întoarsă. Pe drumul de întoarcere, au văzut cortul şi cerbul care se 
plimba în jurul lui pe pajişte. 

— Ia uite pe unde se plimbă cerbul cu coarne şi coadă de aur! Să mergem la stăpânul lui şi să ne 
rugăm să ni-l vândă. Îi dăm cât ne-o cere, numai să-i facem socrului pe plac! 

S-au apropiat de cort, au intrat şi au dat bineţe. Prostul îi întrebă: 

— Încotro mergeţi şi ce căutaţi? 

— Nu ne vinzi nouă cerbul cu coarnele şi coada de aur? 

— Nu, că nu-i de vânzare! Îmi face trebuinţă şi mie! 

— Îţi dăm cât vrei, numai vinde-ni-l! 

Şi i-au întins o mie de ruble, apoi două şi chiar mai mult. Prostul nu voia nici în ruptul capului. Însă, 
văzând cât stăruie cei doi, le zise: 

— Dacă v-a plăcut atât de mult cerbul meu, vi-l dau, şi încă ieftin de tot. Vreau de la fiecare degetul 
mic de la o mână. 

Deştepţii s-au gândit, au chibzuit şi-n cele din urmă s-au învoit. Şi-au scos mănuşile şi şi-au tăiat 
degetul mic. Prostul a luat degetele, le-a pus bine şi le-a dat cerbul. 


S-au întors ginerii acasă şi au adus cu ei cerbul cu coarne şi coadă de aur. Țarul nu mai putea de 
bucurie. Nu ştia ce să le mai facă, cum să le mai intre în voie, cu ce să-i mai cinstească. 

— Dar pe prost nu l-aţi văzut? întrebă ţarul. 

— Nici nu l-am văzut, nici n-am auzit de el, răspunseră ei. 

lar prostul a intrat într-una din urechile calului şi a ieşit pe cealaltă, căpătând înfăţişarea lui 
dintotdeauna. Şi-a înjunghiat calul, l-a jupuit de piele, iar pielea a pus-o pe el. A prins apoi stăncuțe, 
ciori, coţofene, vrăbii, le-a agăţat peste tot de haine şi a plecat spre casă. Când a ajuns la palat, a dat 
drumul păsărilor, iar acestea s-au răspândit pretutindeni. Țarevna, soția lui, când l-a văzut, a 
izbucnit în hohote de plâns, iar surorile ei au început să-şi bată joc de ea: 

— Bărbaţii noştri au adus cerbul fermecat, pe când prostul tău... Uită-te niţel la el... 

Țarul a strigat la prostănac: 

— Ce-i cu panarama asta? 

Şi le-a dat jumătate din împărăție celor doi gineri deştepţi. 

Țarul şi-a chemat ginerii şi a treia oară şi le-a spus: 

— Dragii mei, vă dau întreaga împărăție dacă îmi veţi aduce calul cu coamă şi coadă de aur, despre 
care am auzit că trăieşte undeva, într-o ţară. 

Doi dintre ginerii săi — cei deştepţi — au pus şeile pe cei mai buni cai din grajd şi au plecat la drum. 
Țarul îl îndemnă şi pe prost: 

— Dar tu? Du-te şi tu! 

Prostul a luat din grajd calul cel mai slab şi a plecat pe urmele cumnaţilor săi. A ieşit în câmp şi a 
strigat cu glas răsunător: 

— Fi, căluţule! Murguleţul meu bun! Arată-te dinaintea mea ca frunza dinaintea ierbii! 

Ca din pământ, s-a ivit o mândreţe de cal falnic care fornăia pe nări şi scurma pământul cu copita. 
Prostul i-a intrat pe o ureche şi-a ieşit pe cealaltă atât de voinic şi de chipeş, încât nu-l puteai 
recunoaşte. Deodată s-au ivit în faţa lui doi voinici care l-au întrebat: 

— Ce-ţi doreşte inima? Ce ne porunceşti? 

— Vreau să se întindă aici un cort cu un pat înăuntru, iar pe pajiştea din jur să se plimbe calul cu 
coamă şi coadă de aur. 

În aceeaşi clipă a apărut cortul cu patul înăuntru; prostul s-a întins în el, iar pe afară se plimba în 
voie calul cu coamă şi coadă de aur. 

Ginerii cei deştepţi au umblat, au umblat şi, negăsind calul râvnit de socrul lor, au hotărât să se 
întoarcă. Când se apropiau de cort, au zărit minunăţia. 

— Iată pe unde se plimba calul cu coadă şi coamă de aur! Să mergem la stăpânul lui şi să ne rugăm 
de el să ni-l vândă. Îi vom da cât ne va cere, numai să-i facem pe plac dragului nostru socru. 

S-au apropiat, au intrat, au dat binețe, iar prostul i-a întrebat: 

— Încotro vă îndreptaţi şi ce anume căutaţi? 

— Vinde-ne, te rugăm, calul cu coamă şi coadă de aur! 

— Nu, că nu-i de vânzare! Şi mie îmi face trebuință! 

— Îţi dăm cât ceri, numai vinde-ni-l! 

Şi-au început să-i dea pe cal întâi o mie de ruble, apoi două, trei şi chiar mai mult. 

— Nu-l dau nici pe o sută de mii! le spuse prostul. 

— Te rugăm, fie-ţi milă! Îţi dăm cât ceri. 

— Fi, dacă vă trebuie chiar aşa de mult, vi-l dau, şi încă nu foarte scump: lăsaţi-mă să vă tai de pe 
spate câte o fâşie de piele. 

Cei doi s-au gândit, au chibzuit, s-au codit... Calul îl voiau, dar şi de ei le era milă. În cele din 
urmă, s-au hotărât: au scos cămăşile de pe ei, prostul le-a luat de pe spate câte o fâşie de piele, a pus 
bine fâşiile şi le-a dat ginerilor calul. 

Au venit ginerii acasă şi-au adus cu ei calul cu coamă şi coadă de aur. Ţarul nu ştia ce să mai facă 
de bucurie. Nu ştia ce să le mai dea ca să le mulțumească. I-a aşezat la masă pe locurile de frunte, i- 
a cinstit împărăteşte şi le-a dat şi cealaltă jumătate de împărăție. 


Prostul a intrat din nou într-o ureche a calului şi-a ieşit pe cealaltă cu înfăţişarea lui dintotdeauna. 
Şi-a înjunghiat din nou calul, l-a jupuit, iar pielea a pus-o pe el. A prins o mulțime de stăncuţe, 
coţofene, ciori şi vrăbii şi le-a agăţat de îmbrăcăminte. A venit la palat şi a dat drumul păsărilor, 
care s-au risipit în toate părțile şi au spart geamurile palatului. 

Țarevna, soţia lui, plângea, iar surorile ei îşi băteau joc de ea: 

— Bărbaţii noştri au adus calul cu coamă şi coadă de aur, iar prostul tău uite cum arată! 

— Ce tâmpit! strigă țarul. Am să poruncesc să fie împuşcat. 

Prostul îl întrebă: 

— Cu ce mă vei răsplăti? 

— Pentru ce să te răsplătesc, prostănacule? 

— Dacă e după dreptate, eu sunt cel care ţi-a făcut rost şi de purceluşa cu păr de aur, şi de cerbul cu 
coarne de aur, şi de calul cu coamă de aur. 

— Poți să dovedeşti lucrul ăsta? 

— Porunceşte ca ginerii tăi să-şi descalţe cizmele! 

Ginerii au început să se codească, nevrând să-şi scoată cizmele din picioare. 

— Descălţați-vă! le porunci țarul. Nu văd niciun rău în asta. 

Cei doi şi-au scos cizmele. Ţarul s-a uitat şi a văzut că le lipseşte câte un deget. 

— lată degetele lor! spuse prostul. Porunciţi-le acum să-şi scoată mănuşile. 

Şi-au scos mănuşile şi s-a văzut că le lipseşte câte un deget. 

— lată degetele! zise prostul. Porunciţi-le acum să-şi scoată cămăşile. 

Țarul, văzând că prostul are dreptate, le-a poruncit să se dezbrace. Cei doi şi-au scos cămăşile şi 
ţarul a văzut că fiecăruia îi lipseşte câte o fâşie de piele de pe spate, lată cam de două degete. 

— Iată cureluşele de piele! a spus prostul şi a povestit totul aşa cum a fost. 

Țarul nu ştia cum să-i mai intre în voie şi cum să-l mai răsplătească. I-a dat întreaga împărăție, iar 
ceilalți doi gineri, pentru că l-au păcălit, au fost împuşcaţi. 

Prostul a ieşit în câmp şi a strigat: 

— EFi, căluţule! Murguleţul meu bun! Arată-te dinaintea mea ca frunza dinaintea ierbii! 

Ca din senin a apărut calul cel mândru, alergând de se cutremura pământul. Prostul i-a intrat pe o 
ureche, iar pe cealaltă a ieşit o mândreţe de viteaz, chipeş nevoie mare. S-a întors acasă şi a început 
să trăiască în pace cu ţarevna lui, să se veselească şi avutul să-l sporească. 


Surioara Aleonuşka şi frățiorul Ivanuşka 
poveste rusească 


Au fost odată un ţar şi o țarină care aveau un băiat şi o fată. Pe băiat îl chema Ivanuşka, iar pe fată 
Aleonuşka. Țarul şi țarina s-au stins din viață, iar copiii rămaşi orfani au plecat să rătăcească prin 
lumea largă. 

Au mers ei cât au mers şi au văzut un iaz, iar lângă iaz păştea o cireadă de vaci. 

— Mi-e sete! zise Ivanuşka. 

— Nu bea, frățioare, că ai să te faci vițel! îi spuse Aleonuşka. 

El a ascultat-o şi au plecat mai departe. 

Au mers ei cât au mers şi au văzut un râu, iar în preajmă păştea o herghelie de cai. 

— Ah, surioară, dac-ai şti cât mi-e de sete! 

— Nu bea, frățioare, să nu te faci mânz! 

Ivanuşka a ascultat-o şi au plecat mai departe. 

Au mers ei un timp şi au dat de un izvor. În apropiere era o turmă de porci. 

— Ah, surioară, eu am să beau! Nu mai pot răbda de sete. 

— Nu bea, frățioare, c-ai să te faci purcel! 

Ivanuşka a fost din nou ascultător. 


Au mai mers un timp şi au dat de o turmă de capre care păşteau lângă o apă. 

— Ah, surioară, am să beau! 

— Nu bea, frățioare, c-ai să te faci ied! 

El n-a mai răbdat, nu i-a dat ascultare, a băut şi s-a prefăcut în ied. Zburda în faţa Aleonuşkăi şi 
striga: 

— Be-he-he! Be-he-he! 

Aleonuşka i-a prins o fundiţă roşie la gât, l-a luat cu ea şi plângea cu lacrimi amare. Iedul a alergat 
cât a alergat şi a nimerit în grădina unui ţar. Oamenii l-au văzut şi pe dată i-au şi trimis vorbă 
țarului: 

— Înălțimea Ta, în grădină este un ied pe care îl ţine de zgardă o fată. Şi e atât de frumoasă, încât 
nu are asemănare. 

Țarul a poruncit să se afle cine este. Oamenii au întrebat-o cine e şi de ce neam. Aleonuşka le-a 
povestit că sunt copii de țar şi că părinţii le-au murit. 

— Frățiorul meu, mai zise ea, n-a mai putut răbda de sete, a băut apă şi s-a prefăcut în ied. 

Oamenii i-au spus ţarului tot ce aflaseră. Ţarul a chemat-o pe Aleonuşka, a descusut-o despre toate 
şi i-a plăcut atât de mult fata, încât a dorit s-o ia de nevastă. 

Nunta s-a făcut repede şi-au început să trăiască în pace, iar ieduţul se juca prin parc, bea şi mânca la 
masă cu ţarul şi cu țarina. 

Într-o zi, ţarul a plecat la vânătoare. În acest timp a venit o vrăjitoare şi i-a făcut un mare rău țarinei. 
Aleonuşka s-a îmbolnăvit, a slăbit şi s-a îngălbenit. Peste grădina ţarului s-a aşternut tristeţea: 
florile au început să se ofilească, pomii să se usuce, iarba să îngălbenească. 

Țarul s-a întors şi a întrebat-o pe țarină: 

— Ce-i cu tine? Eşti bolnavă? 

— Nu! Sunt bine! i-a răspuns țarina. 

A doua zi, ţarul a plecat din nou la vânătoare. Aleonuşka stătea întinsă în pat. A venit la ea 
vrăjitoarea şi a întrebat-o: 

— Vrei să te faci bine? Du-te în mai multe dimineţi, în zori, la malul mării şi bea apă de acolo. 
Țarina i-a dat ascultare şi a doua zi, când nici nu se luminase de ziuă, s-a dus la mare, iar vrăjitoarea 
o aştepta deja. Cum a văzut-o, a prins-o, i-a legat un pietroi de gât şi a aruncat-o în mare. Aleonuşka 
s-a dus la fund. leduţul a venit pe malul mării şi a izbucnit în plâns. Vrăjitoarea s-a prefăcut în țarină 
şi s-a dus la palat. 

Țarul a venit de la vânătoare şi s-a bucurat că țarina lui s-a însănătoşit. Le-a fost întinsă masa şi s-au 
aşezat să mănânce. 

— Dar unde-i ieduţul? întrebă ţarul. 

— N-are ce căuta aici! zise vrăjitoarea. Eu am poruncit să nu fie lăsat. Pute a capră. 

În ziua următoare, numai ce a plecat ţarul la vânătoare, că vrăjitoarea a şi început să-l bată pe ied şi 
să-l amenințe: 

— Când o să se întoarcă țarul, am să-l rog să poruncească să fii tăiat. 

Când ţarul s-a întors la palat, vrăjitoarea a început să se gudure pe lângă el: 

— Porunceşte, hai, poruncește să-l taie pe ied! Mor când îl văd. E atât de nesuferit! 

Țarului îi era milă de ieduţ, dar nu avea încotro; atât de fierbinte îl ruga soţia lui, încât se învoi în 
cele din urmă şi porunci să fie tăiat. 

Iedul a văzut că se ascut cuţitele pentru el, a fugit la ţar şi a început să se roage: 

— Milostive ţar, îngăduie-mi să mă duc până la țărmul mării să beau apă şi să-mi clătesc maţele! 
Țarul i-a dat voie. Iedul a venit în fugă la țărmul mării şi a început să plângă cu jale: 


Aleonuşka, surioara mea, 
Arată-te, ieşi din mare! 
Focuri ard dogoritoare, 
Fierb ceaune-ngrozitoare 


Şi se-ascut cuţitele 
Că vor să mă-njunghie. 


Ea îi răspunse: 


Ivanuşka, dragule, frățiorul meu, 
Piatra grea mă trage-n hău, 

Iară vipera cea rea 

Mi-a secătuit inima. 


Iedul a izbucnit în plâns şi mai tare şi a făcut cale-ntoarsă. La prânz se rugă iarăşi de ţar: 
— Milostive ţar, îngăduie-mi să mă duc până la țărmul mării să beau apă şi să-mi clătesc maţele! 
Țarul l-a lăsat. Iedul a ajuns pe țărm şi a început să-şi cheme surioara cu jale: 


Aleonuşka, surioara mea, 
Arată-te, ieşi din mare! 
Focuri ard dogoritoare, 
Fierb ceaune-ngrozitoare 
Şi se-ascut cuţitele 

Că vor să mă-njunghie. 


Ia ea îi răspunse: 


Ivanuşka, dragule, frățiorul meu, 
Piatra grea mă trage-n hău, 

Iară vipera cea rea 

Mi-a secătuit inima. 


leduţul a izbucnit în plâns şi s-a întors acasă. Țarul a căzut pe gânduri: „Ce să-nsemne oare asta? De 
ce tot aleargă el la malul mării?”. ledul i-a cerut voie şi a treia oară: 

— Milostive ţar, îngăduie-mi să mă duc până la țărmul mării să beau apă şi să-mi clătesc maţele! 
Țarul l-a lăsat, dar s-a dus pe urmele lui, a ajuns la țărm şi l-a auzit pe ied cum îşi chema surioara: 


Aleonuşka, surioara mea, 
Arată-te, ieşi din mare! 
Focuri ard dogoritoare, 
Fierb ceaune-ngrozitoare 
Şi se-ascut cuţitele 

Că vor să mă-njunghie. 


Iar ea îi răspunse: 


Ivanuşka, dragule, frățiorul meu, 
Piatra grea mă trage-n hău, 

Iară vipera cea rea 

Mi-a secătuit inima. 


Iedul a început să-şi cheme din nou surioara. Aleonuşka s-a ridicat la suprafaţă şi s-a arătat deasupra 
valurilor. Țarul a prins-o, i-a smuls pietroiul de la gât, a scos-o pe mal şi a întrebat-o: 
— Cum a fost cu putinţă? 


Ea i-a povestit totul de-a fir-a-păr. Țarul s-a bucurat, iedul a început să zburde, iar în grădină totul a 
înverzit şi a înflorit. 

Pe vrăjitoare au pedepsit-o cumplit: au făcut un foc uriaş în curte şi au ars-o de vie. După asta, ţarul 
şi țarina au dus o viaţă tihnită, cu ieduțul alături. 


Ursul Kostolom şi Ivan, fiul de negustor 
poveste rusească 


În anii de demult, în zilele acelea care s-au şters din amintirea noastră, în timpul moşilor şi 
strămoşilor noştri, trăia în pădurile întunecate din preajma Muromului un urs fioros, pe nume 
Kostolom (Frânge-Oase). A băgat în oameni aşa o spaimă, că niciun suflet nu se încumeta să plece 
în pădure după lemne, iar copiii uitaseră de mult drumul după ciuperci şi zmeură. Dacă ursul 
vrăjmaş dădea peste un cal, o vacă sau un călător necugetat, îl strângea în labele sale grele de mijloc 
şi de cap, de se auzeau trosniturile prin toată pădurea şi prin împrejurimi. Îi crăpa capul, îi mânca 
creierii Şi-i sugea sângele, iar oasele i le rodea până când rămâneau albe. De aceea a şi fost numit 
Kostolom, Frânge-Oase. Oamenii nu-şi puteau da seama ce era cu el. Unii spuneau că a fost trimis 
de Dumnezeu să-i pedepsească pe păcătoşi, alţii credeau că e un vrăjitor prefăcut în urs, alţii erau de 
părere că era Leşcii, duhul pădurilor, care lua înfăţişare de urs, şi, în sfârşit, alții spuneau că e 
Necuratul însuşi, în piele de urs. Oricum ar fi fost, este sigur că nimeni dintre cei în viață nu îl 
văzuse, dar toţi erau încredinţați că, atunci când Kostolom merge prin pădure, e cât pădurea de 
mare, iar când se târăşte prin iarbă, e cât iarba de jos. Sufereau bieţii țărani din satele învecinate şi 
le era greu şi lor, pentru că se temeau să iasă pe câmp la lucru sau să ducă vitele la păşune din cauza 
fricii de urs. Puternicii viteji Ilia Muromeţ şi Dobrinia Nikitici nu mai erau de mult pe lume, până şi 
oasele le putreziseră. Spadele fermecate, armurile şi lăncile lor ruginiseră, aşa că nu era nimeni care 
să-i scape pe țărani de necaz şi să curețe pădurea din Murom de ursul Kostolom. 

Au trecut ani nenumărați, dar ursul Kostolom tot îşi mai făcea de cap prin pădurile din Murom. 

lată că a nimerit odată într-un cătun din vecinătatea pădurii un tânăr înalt şi puternic, chipeş, bălai, 
cu bujori în obraji şi cu chipul luminos ca soarele. Toate fetele şi femeile tinere îl sorbeau din ochi, 
iar flăcăii îşi muşcau buzele de pizmă. Nou-venitul ținea pe umăr o legătură uriaşă cu mărfuri, iar în 
mână avea o ghioagă grea, din fier, pe care o învârtea ca pe o pană de păun. 

— Bună vreme, bunule viteaz! a intrat în vorbă cu el Vavila, starostele satului. De unde vii şi 
încotro te îndrepți? 

— Nu prea departe, unchiule. Sunt de pe lângă oraşul Kovrov, din satul Hvorostov, şi țin de biserica 
„Naşterea lui Hristos”. Mă îndrept spre târgul din Mokarievo. 

— Ce mărfuri ai? Să nu-ţi fie cu supărare! 

— Tot felul de lucruri trebuitoare ţăranului şi fleacuri muiereşti: baticuri, cercei şi ineluşe. 

— Dar cum ţi se spune, negustorule? 

— Mă cheamă Ivan, fiul de negustor! 

— Şi nu ţi-e teamă să umbli singur cu marfa prin lumea largă? 

— De ce să-mi fie, unchiule? Împotriva fiarelor am ghioaga asta, iar cu omul rău mă descurc cu 
pumnii. 

— Animalele nu seamănă unele cu altele, bunule viteaz. lată, şi noi avem aici, în coastă, un necaz 
care bântuie pădurea Muromului: ursul Kostolom. Nu iartă nimic, nici oamenii, nici animalele, fie 
ele mari sau mici. 

— Lăsaţi-l în seama mea! zise Ivan, fiul de negustor, răsucind mânecile frumoasei lui cămăși. ÎL 
dovedesc eu, chiar de-ar fi cu stea în frunte! De mult timp aud tot felul de zvonuri despre acest urs 
şi aş vrea să văd cum arată! Am un chef nebun să dau ochii cu el... Ce vă holbaţi aşa la mine? se 
întoarse el către flăcăii care râdeau cu gura până la urechi, fiindcă îl socoteau lăudăros. Încercaţi-vă 


puterile cu mine! Nu câte unul, fiindcă nu văd printre voi pe vreunul care mi-ar sta împotrivă, ci cât 
mai mulți, prindeți-vă de braţele mele! 

I s-au prins câte patru oameni de fiecare mână şi se ţineau din toate puterile. Ivan, fiul de negustor, 
s-a scuturat şi toţi au căzut ca muştele. 

— Asta n-a fost decât o joacă! Dar cine vrea să se încredinţeze de puterea mea n-are decât să se 
măsoare cu arşinul meu! 

Cei care se apropiau de ghioagă nu reuşeau nici cu amândouă mâinile să o clintească de la pământ. 
— Nu mă miră! zise Ivan, fiul de negustor. Are pe puțin douăsprezece puduri. Acum, priviți! 

A luat ghioaga, a învârtit-o niţel prin văzduh şi a zvârlit-o atât de sus, încât s-a făcut nevăzută, iar 
când s-a întors cu şuier ascuţit, s-a înfipt în pământ de o jumătate de stânjen. Ivan, fiul de negustor, 
s-a apropiat de locul unde căzuse ghioaga, a scos-o din pământ ca pe un morcov, s-a uitat la toți cu 
o privire aspră, făcându-i să li se usuce cerul gurii de spaimă, şi le-a spus: 

— Râdeţi, vitejilor! Sau voi numai cu gura mutați munții din loc? Curaj! Nu-l iertați pe lăudăros! 

— Bravo, puternicule! au strigat toţi într-un glas, cu mic, cu mare. 

Starostele Vavila l-a luat acasă la el pe Ivan, fiul de negustor, a încălzit baia pentru oaspetele cel 
drag, l-a ospătat şi l-a lăsat să se odihnească. 

A doua zi, când nici nu se luminase bine de ziuă, Ivan, fiul de negustor, s-a trezit, s-a spălat, şi-a 
făcut rugăciunea şi, lăsându-şi legătura cu marfă la staroste, şi-a luat ghioaga şi a purces spre 
pădure. 

În ziua aceea niciun țăran nu a ieşit la muncă. S-au adunat cu toții în faţa bisericii şi au început să se 
roage la Dumnezeu pentru ca Ivan să-i poată veni de hac ursului Kostolom. Au uitat şi de mâncat, şi 
de băut. Muierilor le-a dat ciorba în foc, mâncarea s-a prins de fundul oalelor şi pâinea le-a ars în 
cuptoare, dar nimănui nici prin cap nu i-a trecut să se ducă la masă. 

Au aşteptat vreme îndelungată, dar Ivan întârzia să apară. Soarele s-a dus către asfințit. Toţi ţăranii 
şi-au luat inima-n dinți, au ieşit din sat, s-au oprit lângă grădini şi şi-au ațintit privirile spre pădure. 
Le era milă de Ivan, fiul de negustor, fiind încredinţaţi că spre nenorocul lui a făcut-o pe viteazul. 
Iar frumoasele fete îşi ascundeau în taină suspinele în mânecile bluzelor de stambă. 

Deodată s-a auzit din pădure un răcnet atât de puternic, încât toţi s-au cutremurat. S-au uitat cu 
luare-aminte şi au văzut că dintre copaci o luase la fugă un urs negru uriaş, iar în spatele lui stătea 
călare Ivan, fiul de negustor, ținându-l cu mâinile de urechi şi îndemnându-l cu cizmele care aveau 
placheuri de fier. Ghioaga îi era prinsă la cingătoare şi, din galopul ursului, se bălăbănea şi se lovea 
de spinarea acestuia. 

După puțin timp, ursul, cu voinicul viteaz în spate, s-a apropiat de sat şi a căzut fără suflare, chiar în 
locul unde erau adunaţi sătenii. Ivan, fiul de negustor, a sărit din spatele ursului, a pus mâna pe 
ghioagă şi i-a crăpat capul. 

— lată, oameni buni! le spuse fiul negustorului. Priviţi şi vă bucurați! 

Kostolom zăcea cu oasele frânte. 

După aceea Ivan a intrat la staroste, a băut un pahar-două de vin alb, s-a ospătat cu ce a lăsat 
Dumnezeu, i-a mulțumit gazdei pentru ospitalitate, şi-a aruncat desaga pe umăr şi le-a urat sătenilor 
tot binele. 

— Cum să te răsplătim pentru binele pe care ni l-ai făcut? 

— Cu un cuvânt bun şi cu rugăciuni pentru sănătatea mea, le-a răspuns Ivan, fiul de negustor. 

— ŞI blana ursului? au întrebat sătenii. E a ta! 

— Să rămână la voi. Păstraţi-o în sat şi amintiți-vă de Ivan, fiul de negustor. 

Spunând acestea, a făcut o plecăciune şi s-a dus în drumul lui. 

După plecarea lui Ivan, fiul de negustor, sătenii au chefuit trei zile şi trei nopţi de bucurie că au 
scăpat de ursul Kostolom. 

Şi eu pe-acolo am trecut, mied şi bere am băut, pe mustăţi mi se prelingeau, dar în gură nu 
nimereau. 


Boierul cel neînfricat 
poveste rusească 


Într-o ţară oarecare era un boier atât de neînfricat, că nu se temea de nimic, şi avea el un argat pe 
nume Fomka. Într-o zi au plecat amândoi la drum şi i-a apucat noaptea în pădure. Mergând ei așa, 
au dat de un bordei în care era lumină. Au intrat şi au văzut că acolo stătea întins un mort. Boierul îi 
zise argatului: 

— Fomka, hai să înnoptăm aici! 

— Nu, boierule! Mi-e frică! Mai bine hai să plecăm mai departe. 

— Prostule! Doar nu crezi că de dragul tău am să orbecăi noaptea prin pădure! 

Boierul şi-a luat cravaşa şi s-a culcat lângă mort, iar Fomka s-a băgat în sobă. 

Când a bătut miezul nopții, mortul s-a sculat şi l-a atacat pe boier. Boierul nu s-a speriat. A pus 
mâna pe cravaşă şi a început să se apere. S-au bătut mult timp. În cele din urmă s-a auzit cântatul 
cocoşului. Mortul s-a culcat la locul lui, iar boierul şi-a strigat sluga: 

— Fomka! Ce te-ai speriat aşa? leşi din sobă şi du mortul în căruţă! 

Fomka a ieşit şi a târât mortul la căruță. 

S-au urcat şi au plecat mai departe. Au mers toată ziua, iar spre seară au ajuns într-un sat. S-au uitat 
şi au văzut lume adunată pe uliţă, plângând cu lacrimi amare. 

— De ce plângeţi, oameni buni? i-a întrebat boierul. 

— Cum să nu plângem, tătucule? S-a nărăvit să umble Moartea pe la noi şi să ne mănânce copiii, în 
fiecare noapte câte unul. 

— Arătaţi-mi şi mie Moartea asta a voastră! 

— Uite, în casa asta o să vină. 

— Fomka! îi zise boierul argatului său. Hai la vânătoare, poate avem noroc! 

S-au apropiat de casa arătată de săteni şi au cerut să fie găzduiți peste noapte. 

— Nu, boierule! răspunseră stăpânii. Nu te putem primi, fiindcă în noaptea asta vine Moartea la noi. 
Noi i-am pregătit deja un băieţel. 

— Vă rog, îngăduiţi-mi să înnoptez la voi! Vreau să văd şi eu ce Moarte-i asta. 

Stăpânii casei l-au lăsat să intre. Boierul a luat cravaşa şi s-a aşezat pe laiţă. 

Taman la miezul nopții a venit un mort. Boierul a auzit şi a întrebat: 

— Care eşti acolo? 

— Eu, Moartea! 

— Ai permis? 

— Ce întrebare! Ce nevoie are Moartea de permis? 

Boierul a început să-l snopească în bătaie cu cravaşa. Abia-abia a reuşit mortul să scape din mâinile 
lui, a rupt-o la fugă spre cimitir şi a intrat în mormânt. Boierul s-a luat după el, a pus un semn pe 
acel mormânt şi s-a întors la izba unde ceruse găzduire. Gazdele nu mai ştiau cum să-i 
mulțumească. 

A doua zi de dimineaţă, boierul îi zise argatului: 

— Fomka, înhamă caii, că mergem la cimitir! Am uitat ceva acolo. 

Boierul a găsit uşor mormântul pe care îl însemnase noaptea, l-a deschis şi a scos mortul de acolo. 
— Fomka, ia-l şi pune-l în căruță! 

Fomka l-a pus. Aveau acum doi morți în căruţă. 

— Fi, zise boierul, acum avem destul: şi nisetru, şi păstrugă. 

Au plecat mai departe. Au ajuns în alt sat, dar acolo toți sătenii plângeau. 

— De ce plângeţi, oameni buni? i-a întrebat boierul. 

— Cum să nu plângem? Nu departe de noi, în pădure, trăiesc nişte tâlhari; ne pradă şi ne bat, mai- 
mai să ne omoare! 

— Dar în ce loc stau tâlharii? 


Sătenii i-au arătat. 

— Fomka, să mergem la vânătoare! Poate avem iarăşi noroc. 

Au plecat. În pădure era o casă mare. Şeful bandei s-a uitat pe fereastră şi le-a spus tâlharilor: 

— Fraților, vine la noi un boier! Să-i urăm bun venit! 

Boierul a oprit căruţa în curte, a intrat în casă şi a văzut acolo doisprezece tâlhari care stăteau la 
masă. 

— Bună vreme, voinicilor! îi salută boierul şi îi porunci lui Fomka să aducă nisetrul şi păstruga. 
Fomka a adus morții şi i-a lăsat pe masă. 

— EFi, băieţi, luaţi şi mâncaţi! îi îmbie boierul pe tâlhari. 

Tâlharii s-au speriat şi tăceau mâlc. 

— Fomka! Adu-mi cravaşa, poate îi conving să mănânce! 

Fomka i-a întins cravaşa, boierul a luat-o şi a început să dea în dreapta şi-n stânga în tâlhari. Aceştia 
s-au ridicat şi au luat-o la sănătoasa. Unul n-a mai rămas. 

Boierul îi zise argatului: 

— Am învins! Hai să căutăm banii! 

Au luat tot ce au găsit la tâlhari şi au plecat mai departe. Au ajuns la mare. Pe țărm se înălța o casă 
cu trei caturi. 

— Fomka, deshamă caii şi hai să intrăm în casă! 

Au urcat până la etajul cel mai de sus şi au văzut o ţarevnă care plângea de i se înnodau lacrimile 
sub bărbie. 

— De ce plângi, frumoasă fată? o întrebă boierul. 

— Cum să nu plâng, voinice? Au căzut sorții să fiu luată de Necuratul. Acuşi-acuşi vor veni dracii 
şi mă vor târî în mare. 

Boierul s-a pus pe aşteptat. La început a venit un drăcuşor mic. 

— Ei, încotro? a strigat la el boierul. 

— După ţarevnă! M-a trimis bunicul! 

— Permis ai? 

— Ce fel de permis? Doar noi suntem draci! 

— Ştiu şi singur că sunteți draci! Dar de ce nu plătiți dări? 

A pus mâna pe cravaşă şi a început să-l încingă pe drăcuşor. Cum a scăpat din mâinile boierului, 
drăcuşorul a rupt-o la fugă şi nu s-a oprit decât în mare. Acolo i-a povestit totul cu de-amănuntul 
Satanei. Satana a trimis o mulțime de draci. Boierul a scăpat repede de ei: pe unii i-a gonit cu 
cravaşa, pe alţii i-a aruncat pe fereastră. 

A venit Satana însuşi. 

— De ce o faci, frate, pe nebunul? Sau te crezi mai mare ca mine? 

— Dar tu cine eşti? Ai permis? 

— Cât de prost poți să fii! Ce permis îmi trebuie mie? Eu sunt Satana! 

— Aşteaptă, că te învăţ eu minte! Fomka, dă-mi cravaşa şi vătraiul înroşit în foc! 

Şi a început să-l ciupească de zor cu vătraiul înroşit şi să-l altoiască zdravăn cu cravaşa. Satana s-a- 
nvârtit, s-a răsucit şi, văzând că nu poate scăpa din mâinile boierului, prinse să se roage de el să se 
îndure şi să-i dea drumul. Boierul l-a lăsat să plece. Satana, abia suflând, a rupt-o la fugă, fără să 
mai întoarcă privirea, drept în mare. 

Mai târziu, a sosit ţarul într-o mantie de doliu. A văzut că fata lui trăieşte şi a fost cuprins de o mare 
bucurie. A început s-o descoasă. Țarevna i-a povestit cine şi cum a scăpat-o de la moarte. Ţarul i-a 
mulțumit boierului şi i-a dat fata de soţie. Boierul s-a însurat cu ţarevna şi a plecat cu ea la vechea 
sa casă. Întâmplarea a făcut să treacă pe lângă marea în care îşi aveau dracii sălaş. Când l-au văzut, 
dracii s-au adunat, cu gând să-l târască în mare, dar Satana a strigat la ei: 

— Nu îndrăzniţi să-l atingeți, că vine şi ca din glumă ne schilodeşte pe toți! 

Boierul s-a întors acasă cu bine şi trăieşte fericit şi în ziua de azi. 


Emelea prostănacul 
poveste rusească 


Erau odată trei fraţi: doi deştepţi, iar al treilea prost. Într-o bună zi, frații mai mari, pregătindu-se să 
plece după marfă în alte oraşe, i-au spus prostănacului: 

— Ai grijă! Să le asculţi pe soțiile noastre şi să le respecţi ca pe mama! Dacă ai să faci aşa cum îţi 
spunem, o să-ţi aducem ciuboţele roşii, un caftan roşu şi o cămaşă roşie. 

— Bine, am să le respect! răspunse prostănacul. 

I-au spus prostului ce are de făcut şi au plecat după marfă. lar prostul s-a întins pe cuptor şi stătea 
cât era ziulica de mare. 

Cumnatele îi ziseră: 

— Ce faci, prostănacule? Fraţii tăi ţi-au spus să ne dai ascultare şi să ne respecţi, că o să-ți aducă 
daruri, iar tu stai pe cuptor şi nu faci nimic. la du-te după apă! 

Prostul a luat gălețile şi a plecat la apă. A luat apă din râu şi s-a trezit cu o știucă în găleată. 

— Slavă Domnului! zise prostănacul. Am s-o fierb şi-am s-o mănânc singur, iar cumnatelor n-am să 
le dau, fiindcă sunt supărat pe ele! 

— Nu mă mânca, prostule! Aruncă-mă înapoi în apă! Am să te fac fericit. 

— La ce fel de fericire să mă aştept de la tine? 

— Uite ce fericire: ce vei spune se va îndeplini pe dată. Trebuie doar să spui: 

Cu a ştiucii voință 

Şi după a mea trebuință. 

Şi ce vrei tu să ți se îndeplinească se va îndeplini. 

Prostănacul a aruncat ştiuca în apă şi a rostit: 

Cu a ştiucii voință 

Şi după a mea trebuinţă, 

Duceţi-vă, găleți, acasă şi aşezaţi-vă la locurile voastre! 


Nici n-a apucat prostul să rostească tot ce-l învățase ştiuca vorbitoare, că gălețile au şi pornit 
singure spre casă, au ajuns, au intrat în izbă şi s-au aşezat la locurile lor. 

Cumnatele priveau şi se minunau: 

— Ziceam noi că-i prost! Dar nu e, că a reuşit să facă să vină gălețile singure acasă şi să se aşeze la 
locurile lor. 

Prostănacul s-a urcat pe cuptor şi s-a culcat. Cumnatele au sărit iarăşi cu gura pe el: 

— Ce te-ai lăţit, prostănacule, pe sobă? Nu mai sunt lemne. Fugi în pădure şi adu! 

Prostul a luat două topoare, s-a aşezat în sanie fără să înhame caii şi a zis: 


Cu a ştiucii voință 
Şi după a mea trebuință, 
Mergi, sanie, la pădure! 


Sania a pornit şi a început să alerge iute-iute, de parcă o împingea cineva. Drumul trecea prin oraş şi 
sania prostănacului, fără cal, a lovit multă lume. Toţi au început să țipe: 

— Puneţi mâna pe el! Prindeți-l! 

Dar nu l-au putut prinde. Prostul a intrat în pădure, a coborât din sanie, s-a aşezat pe un butuc şi a 
spus: 

— Un topor să reteze copacii, iar celălalt să despice lemnele! 

Lemnele s-au tăiat şi s-au încărcat în sanie. Prostănacul zise: 

— Unul din topoare să meargă şi să-mi taie o prăjină, ca să am cu ce ridica sarcina de lemne. 
Toporul s-a dus, i-a tăiat o prăjină, iar prăjina s-a aşezat singură în sanie. 


Prostul s-a urcat şi a plecat; când trecea prin oraş, mulțimea era de mult adunată şi-l aştepta. 
Oamenii l-au prins şi au început să-l bată. Prostănacul zise: 


Cu a ştiucii voință 
Şi după a mea trebuinţă, 
Ingrijeşte-te, prăjină, un pic de ei! 


Prăjina a sărit de la locul ei, s-a repezit în mulțime şi a început să croiască în dreapta şi-n stânga, 
până i-a lăsat laţi pe toţi. Oamenii au căzut pe caldarâm ca snopii. Prostănacul a scăpat de ei, a venit 
acasă, a stivuit lemnele şi s-a culcat pe cuptor. Orăşenii au făcut plângere împotriva lui tocmai la 
rege. „Nu se lasă el prins cu una, cu două, trebuie păcălit cumva”, îşi ziseră ei şi plănuiră să-l 
ademenească cu o cămaşă roşie, un caftan roşu şi ciuboţele roşii. 

S-au dus după prostănac trimişii regelui. 

— Du-te le rege! îi spuseră ei. El îţi va da ciuboţele roşii, un caftan roşu şi o cămaşă roşie. 

Prostul a spus: 


Cu a ştiucii voință 
Şi după a mea trebuinţă, 
Du-te, cuptor, la rege! 


Cuptorul a pornit cu prostănacul cocoţat pe el. A venit prostănacul la rege. Acesta a vrut să-l 
pedepsească, dar avea o fată care s-a îndrăgostit de prost. Țarevna a început să se roage de tatăl ei s- 
o mărite cu prostănacul. 

Regele s-a supărat, i-a căsătorit, i-a pus pe amândoi într-un butoi, l-a închis, a poruncit să fie 
astupate crăpăturile cu smoală şi apoi butoiul să fie aruncat în mare. Zis şi făcut. 

Au plutit ei mult timp pe mare. Într-o zi îi spuse nevasta prostănacului: 

— Fă în aşa fel încât să fim aduşi la țărm! 

Prostănacul a rostit: 


Cu a ştiucii voință 
Şi după a mea trebuinţă, 
leşi, butoiule, pe mal şi desfă-te! 


S-a întâmplat întocmai cum şi-a dorit prostănacul: butoiul a fost aruncat de valuri pe țărm şi s-a 
deschis. Cei doi au ieşit afară, iar soţia a început să-l roage să ceară măcar o izbă, cât de mică. 
Prostănacul a spus: 


Cu a ştiucii voință 

Şi după a mea trebuinţă, 
Ridică-te, palatule de marmură, 
Şi aşază-te în faţa palatului regal! 


Pe dată s-a îndeplinit totul. Dimineaţa, regele a văzut palatul nou şi a dat fuga într-acolo să afle cine 
locuieşte în el. Când a aflat că acolo stă fie-sa, a poruncit să fie chemată de îndată la el, împreună cu 
bărbatul ei. Ei au venit, regele i-a primit cu bucurie şi le-a spus să locuiască împreună cu el. Ei au 
primit, au început să trăiască, să se veselească şi avutul să şi-l sporească. 


Ghicitorul 


poveste rusească 


A fost odată un țăran sărac pe care lumea îl poreclea Cărăbuşul. Cărăbuşul a furat de la o muiere un 
val de pânză, l-a ascuns într-o căpiţă cu fân şi apoi s-a lăudat peste tot că e mare meşter la ghicit. 

A venit muierea la el şi l-a rugat să-i ghicească. 

— Dar ce-mi dai pentru trudă? 

— Un pud de făină şi un funt de unt. 

— Bine! 

A început să ghicească. I-a ghicit, i-a ghicit şi i-a tot ghicit şi, până la urmă, i-a spus unde e ascuns 
valul ei de pânză. 

După vreo două-trei zile i-a dispărut boierului armăsarul. Îl luase tot vicleanul de Cărăbuş şi îl 
legase în pădure, de un copac. Boierul a trimis după ţăran. Cărăbuşul a început să-i ghicească şi i-a 
spus: 

— Mă duc repede în pădure, că armăsarul tău e acolo, legat de un copac. 

Armăsarul a fost adus din pădure, iar boierul i-a plătit Cărăbuşului o sută de ruble şi faima 
ghicitorului s-a răspândit în tot ținutul, în toată împărăția. 

Spre nenorocul lui însă, i-a dispărut țarului verigheta. Au căutat-o, au căutat-o, dar ea nicăieri, de 
parcă o înghițise pământul. Ţarul a trimis după ghicitor, să fie adus cât mai degrabă la palat. 
Trimişii țarului l-au luat, l-au aşezat în trăsură şi l-au adus la palat. 

„Am dat de dracu”, se gândi ţăranul. „Cum să aflu unde a dispărut verigheta? Când ţarul se va frige 
cu mine, mă va trimite acolo unde şi-a înțărcat dracul copiii.” 

— Bună vreme, ţărane! îi spuse ţarul. Ghiceşte-mi şi mie! Dacă ghiceşti, te voi răsplăti cu bani, iar 
dacă nu, unde-ţi stau picioarele, acolo îţi va sta şi capul! 

A poruncit să i se dea o cameră numai pentru el. 

— Să ghicească toată noaptea, iar dimineață să-mi dea răspunsul! 

Ghicitorul stătea în cameră şi se gândea: „Ce răspuns să-i dau țarului? Mai bine să aştept miezul 
nopții şi să fug încotro oi vedea cu ochii. Cum cântă cocoşii a treia oară, am şi întins-o!”. 

Verigheta ţarului o furaseră trei oameni de la curte: lacheul, vizitiul şi bucătarul. 

— Ce ne facem, fraţilor? vorbeau aceştia între ei. Dacă ne află ghicitorul, s-a zis cu noi! Ştreangul 
ne aşteaptă! Haideţi să tragem cu urechea la uşă! Dacă nu ştie nimic, ne ținem şi noi gura, dar dacă 
ne-a dibuit, să ne rugăm de el să nu afle ţarul. 

S-a dus lacheul să asculte la uşă. Deodată a răsunat primul cântat al cocoşilor. 

— Slavă Ţie, Doamne! zise ghicitorul. Ăsta a fost primul. Rămâne să mai aştept. 

Lacheului i s-a făcut inima cât un purice. A fugit repede la tovarăşii săi. 

— Fraților, m-a recunoscut! zise el. Nici nu m-am apropiat bine de uşă, că l-am şi auzit spunând: 
„Ăsta a fost primul. Rămâne să mai aştept”. 

— Stai niţel! Mă duc şi eu! a spus vizitiul şi s-a dus să tragă cu urechea. 

S-a auzit al doilea cântat al cocoşilor. Țăranul zise: 

— Iată-l şi pe al doilea! Mai am unul de aşteptat. 

— Ei, fraţilor, m-a dibuit şi pe mine! zise vizitiul. 

— Dacă mă află şi pe mine, zise bucătarul, ne ducem, ne aruncăm în genunchi şi începem să ne 
rugăm de el! 

S-a dus să tragă cu urechea şi bucătarul. Cocoşii au cântat şi a treia oară. Țăranul şi-a făcut semnul 
crucii: 

— Slavă Ţie, Doamne! Ăsta a fost al treilea! 

S-a repezit el la uşă cu gândul să fugă, dar hoţii i-au ieşit în cale, i-au căzut în genunchi şi au 
început să se tânguie: 

— Nu ne da pierzaniei! Nu-i spune ţarului de noi! Ia verigheta şi spune-i şi tu o minciună! 

— Fie! Vă iert. 

Țăranul a luat verigheta, a ridicat o scândură şi i-a dat drumul sub podea. 

Dimineaţa l-a întrebat ţarul: 


— Ce veşti îmi dai, ţărane? 

— Am aflat! Verigheta ţi-a căzut sub podea, sub scândura asta! 

A fost ridicată scândura şi s-a găsit inelul. Ţarul l-a răsplătit împărăteşte pe ghicitor, a poruncit să 
fie ospătat cum se cuvine şi a plecat să se plimbe prin grădină. Pe alee a găsit un cărăbuş, l-a luat şi 
s-a întors la ghicitor: 

— Dacă eşti aşa de priceput, ghiceşte ce am eu în mână! 

Țăranul s-a speriat şi a zis ca pentru sine: 

— Asta-i! A pus țarul mâna pe Cărăbuş! 

— Da, da, ai dreptate! i-a spus ţarul. 

L-a răsplătit şi mai mult şi l-a trimis acasă cu mari onoruri. 


Havroşecika cea Mititică 
poveste rusească 


Stiţi cu toții că sunt pe lume oameni buni sau mai puțin buni, dar şi dintre aceia care nu se tem de 
Dumnezeu şi nici în fața fratelui lor nu se ruşinează. La nişte oameni ca aceştia a nimerit 
Havroşecika cea Mititică. A rămas orfană de copilă şi a fost luată de nişte oameni ca aceştia, care o 
hrăneau cu te miri ce, dar o istoveau cu treaba de dimineaţa până seara: ea servea la masă, deretica 
prin casă şi dădea seamă pentru toți şi pentru toate. 

Stăpânii aveau trei fete de măritat. Pe cea mare o chema Odnoglazka (Un Ochi), pe cea mijlocie 
Dvuglazka (Doi Ochi), iar pe cea mică Triglazka (Trei Ochi). Ele nu făceau nimic altceva decât să 
stea la poartă şi să se uite pe uliţă, iar Havroşecika cea Mititică muncea în locul lor: şi cosea, şi 
spăla, şi ţesea, dar niciodată nu auzea un cuvânt bun de la nimeni. O durea că toți o împungeau şi o 
înghionteau, dar de mângâiat nu se găsea nimeni s-o mângâie. 

Havroşecika ieşea la câmp cu vaca, o îmbrăţişa, i se lipea de grumaz şi-i povestea cât de greu îi este 
traiul: 

— Măicuţă văcuţă, mă bat, mă ceartă, nu-mi dau pâine şi nu mă lasă nici măcar să plâng. Pentru 
mâine mi-au dat cinci puduri de fire de tort şi mi-au poruncit să țes pânza, s-o albesc şi s-o netezesc. 
Văcuţa îi răspunse: 

— Intră pe o ureche de-a mea, ieşi pe cealaltă şi ai să vezi că toată treaba o să fie făcută! 

Aşa s-a şi întâmplat. Când a ieşit frumoasa fată pe cealaltă ureche, treaba era terminată: pânza era şi 
țesută, şi albită, şi netezită. A dus pânza la mama vitregă, aceasta s-a uitat, a mormăit ceva, a ascuns 
pânza în ladă şi i-a dat copilei şi mai multă treabă de făcut. 

Havroşecika a venit din nou la văcuţă, i-a intrat pe o ureche, i-a ieşit pe cealaltă şi s-a dus cu lucrul 
terminat la mama vitregă. 

Bătrâna s-a mirat, a chemat-o pe Odnoglazka şi i-a zis: 

— Fata mea cuminte şi harnică, fii tu cu băgare de seamă şi vezi cine o ajută pe orfană să țeasă, să 
albească şi să netezească! 

Odnoglazka a plecat cu orfana în pădure, apoi la câmp şi a uitat de ce-i spusese mumă-sa. Încălzită 
de soare, s-a întins pe iarbă, iar Havroşecika a murmurat: 

— Dormi, ochiule! Dormi, ochiule! 

Ochiul a adormit, iar în acest răstimp văcuţa a ţesut şi a albit pânza. 

Maştera n-a aflat nimic şi a trimis-o pe Dvuglazka s-o urmărească pe orfană. Aceasta, ca şi sora mai 
mare, s-a întins pe iarbă şi a apucat-o somnul, uitând de porunca mamei sale. Havroşecika 
murmură: 

— Dormi, ochiule, dormi! Dormi şi tu, al doilea ochi! 

Văcuţa iarăşi i-a țesut, i-a albit şi i-a netezit pânza. 


Bătrâna s-a făcut foc. A treia zi a trimis-o pe Triglazka, iar Havroşecikăi i-a dat şi mai mult de lucru. 
Şi Triglazka, la fel ca şi surorile mai mari, s-a zbenguit cât s-a zbenguit şi s-a întins pe iarbă. 
Havroşecika a început să cânte: 

— Dormi, ochiule! Dormi şi tu, al doilea ochi! 

Dar a uitat de cel de-al treilea ochi. Doi dintre ochii surorii vitrege au adormit, dar cel de-al treilea, 
deschis, vedea tot: cum frumoasa fată a intrat pe-o ureche a vacii, a ieşit prin cealaltă şi a strâns 
pânza. Tot ce a văzut Triglazka i-a povestit mumă-sii. Bătrâna s-a bucurat. A doua zi i-a spus 
soțului: 

— Taie vaca bălţată! 

Bătrânul a încercat să se împotrivească: 

— Ce-i cu tine, femeie? Ţi-ai pierdut minţile? Vaca e încă tânără, e bună! 

— Tai-o şi gata! 

Bătrânul a început să-şi ascută cuțitele, iar Havroşecika a dat fuga la văcuţă: 

— Măicuţă văcuţă! Vor să te taie! 

— Tu, frumoasă fată, să nu mănânci din carnea mea! Să-mi aduni oasele într-o basma, să le legi, să 
le sădeşti în grădină şi să le stropeşti în fiecare dimineaţă! Să nu mă uiţi! 

Havroşecika a făcut cum i-a spus văcuţa: răbda de foame, dar carne de vacă nu punea în gură, iar 
oasele le stropea în fiecare zi. Din ele a răsărit o minune de măr. De ramuri atârnau mere zemoase, 
iar frunzele foşneau de parcă erau de mătase. Toţi cei care treceau pe lângă livada bătrânilor se 
opreau şi se minunau. 

Într-o bună zi, când fetele se plimbau prin livadă, a trecut pe acolo un boier tânăr, bogat, cu părul 
cârlionțat. A văzut merele şi le-a rugat pe fete: 

— Frumoase fecioare, cea care îmi va aduce un măr, aceea se va mărita cu mine! 

S-au repezit cele trei surori la mere, înghesuindu-se şi călcându-se în picioare. Când să pună mâna 
pe ele, merele s-au ridicat sus, sus de tot. Fetele au vrut să le doboare, dar frunzele le-au acoperit 
ochii. Cât s-au chinuit, cât s-au sucit şi s-au învârtit, s-au ales doar cu mâinile zgâriate, dar mere n- 
au putut să rupă. 

Când s-a apropiat Havroşecika, ramurile s-au aplecat şi au lăsat-o să rupă un măr. Fata i-a dat mărul 
boierului, iar acesta s-a însurat cu ea. 

Şi a început Havroşecika să trăiască în belşug şi să uite de necazuri. 


Cocoşelul de aur 
poveste rusească 


Au fost odată un moş şi o babă, şi aveau ei un cocoş şi o găină. Într-o zi, baba s-a certat cu moşul şi 
i-a spus: 

— Tu ia-ţi cocoşul, iar mie dă-mi găina. 

Moşul cu cocoşul lui era aproape să moară de foame, iar baba cu găina ei o ducea bine, fiindcă avea 
ouă din belşug. 

Îi zise moşul într-o zi cocoşului său: 

— Cocoşele, cocoşele! Deşi îmi vine greu să mă despart de tine, n-am încotro! Du-te în lumea 
largă, fiindcă nu am cu ce să te mai hrănesc. Poate că găseşti pe undeva de mâncare. 

A plecat cocoşul încotro a văzut cu ochii. Mergând prin pădure, s-a întâlnit cu vulpea. 

— Unde mergi? l-a întrebat ea. 

— Merg la ţar să-l cunosc şi să mă cunoască şi el pe mine, i-a răspuns cocoşul. 

— Pot să vin şi eu cu tine? 

— Fie! 

Au mers ei cât au mers şi vulpea a obosit. Cocoşul a luat-o sub o aripă şi au plecat mai departe. Le-a 
ieşit în cale lupul. 


— Încotro v-aţi pornit? 

— Mergem la ţar să-l cunoaştem şi să ne cunoască. 

— Atunci Vin ŞI eu cu voi. 

Au plecat. După o bucată de drum a obosit şi lupul. Cocoşul l-a luat sub cealaltă aripă şi şi-a urmat 
drumul. Le ieşi în întâmpinare ursul: 

— Încotro ţineţi calea? 

— Mergem să-l cunoaştem pe ţar şi să ne cunoască şi el. Hai cu noi! 

Au pornit-o tuspatru. După un timp a obosit şi ursul. Cocoşul l-a aşezat în spate, sub penele de la 
coadă, şi a pornit mai departe. S-au întâlnit cu un roi de albine: 

— Unde mergeţi? 

— Să-l vedem pe ţar şi să ne vadă şi el. Haideţi şi voi cu noi! 

Albinele au luat-o în zbor în urma lor, dar, în curând, au obosit. Cocoşul le-a aşezat sub penele sale. 
În cele din urmă, au ajuns la ţar. Acesta dormea. Cocoşelul a sărit pe gard şi a cântat. Țarul s-a trezit 
şi a început să strige: 

— Cine nu-mi dă pace? 

Slugile au prins cocoşul şi i l-au adus ţarului. Cum l-a văzut, ţarul a strigat: 

— Aruncaţi-l între găinile şi cocoşii mei! 

Cocoşul a fost aruncat în poiata de păsări a ţarului şi toate găinile şi cocoşii l-au năpădit şi au 
început să-l ciupească. Cocoşelul i-a dat drumul vulpii. Ea a sugrumat toate păsările şi le-a orânduit 
la un loc, cu capetele într-o parte şi cu picioarele în cealaltă. Atunci slugile l-au aruncat în ţarc, între 
oi şi berbeci, ca să fie călcat în picioare. Dar cocoşelul i-a dat drumul lupului, care a sugrumat toate 
animalele şi le-a pus la un loc, cu capetele într-o parte şi cu picioarele în cealaltă. Atunci l-au 
aruncat la cai. Cocoşelul l-a slobozit pe urs, iar acesta a făcut cu ei ce a făcut vulpea cu găinile şi 
lupul cu berbecii. 

L-au dus pe neastâmpăratul cocoş înaintea ţarului. Cocoşelul s-a scuturat şi de sub penele lui au 
ţâşnit albinele, care au început să-l înţepe pe tar. 

— Îţi dau ce vrei, numai scapă-mă de albinele astea! 

Cocoşelul a strâns albinele şi a cerut să i se dea atâţia galbeni câte pene avea. Ţarul n-a avut încotro 
şi i-a dat. Cocoşelul s-a întors la moş şi i-a spus: 

— Aşterne-mi, moşule, o cergă! 

Moşul a întins cerga, iar cocoşul a scuturat pe ea tot aurul luat de la ţar. Moşneagul a încremenit de 
uimire. S-a dus la babă să împrumute baniţa, dar baba, şireată, a uns fundul baniţei cu miere. De el 
s-a lipit un galben. Văzându-l, baba şi-a trimis găina să-i aducă şi ei aur. 

Găina a ieşit din ogradă, s-a tăvălit prin praf, prinzându-şi în pene tot felul de cioburi, după care s-a 
întors acasă. 

— Babă! zise ea. Ia întinde-mi o cergă. 

Baba i-a aşternut cerga. Găina a păşit pe ea, s-a scuturat şi pe cergă au căzut numai cioburi şi praf. 
Atunci baba s-a dus la moş şi i-a spus: 

— Hai, moşule, să trăim împreună! 

S-au împăcat, au început să trăiască şi avutul să şi-l sporească. 


Găinuşa fermecată 
poveste rusească 


Undeva foarte departe, peste nouă mări şi nouă țări, trăiau într-o mare sărăcie un moş şi o babă. 
Aveau ei doi băieți mici, care nu puteau încă să-şi câştige pâinea. S-a dus bătrânul prin străini să 
caute de lucru. A umblat peste tot, dar de câştigat a câştigat o singură monedă, de doar douăzeci de 
copeici. Venind spre casă, bătrânul se întâlni cu un beţiv care ţinea în mână o găină. 

— Cumpără găinuşa, moşule! 

— Cât costă? 


— Dă-mi cincizeci de copeici. 

— Nu, frate! Ţine douăzeci de copeici. Pentru tine şi-atâta e destul: bei una mică şi poţi să te culci! 
Beţivul a luat cele douăzeci de copeici şi i-a dat moşului găina. 

S-a întors moşul acasă, dar ai lui sufereau de mult de foame: nu se găsea în toată casa o singură 
fărâmă de pâine. 

— Uite, babă, ţi-am cumpărat o găină! 

Baba a sărit cu gura pe el: 

— Diavol bătrân! Ţi-ai ieşit din minţi! Copiii n-au o fărâmă de pâine, iar tu ai cumpărat o găină! Cu 
ce-o s-o hrănim? 

— Tacă-ţi gura, babă proastă! Cât poate mânca o găină? O să ne facă ouă şi-o să ne scoată pui. Noi 
o să-i vindem şi-o să cumpărăm pâine... 

A meşterit bătrânul un cuibar şi a aşezat găina lângă sobă. Dimineaţa, când s-a trezit, a văzut că 
găina ouase o pietricică prețioasă. Îi zise bătrânul soţiei sale: 

— Găinile altora fac ouă, a noastră face pietricele! Ce-i de făcut? 

— Du-o la oraş, poate ţi-o cumpără careva! 

Bătrânul s-a dus la oraş. Umbla prin târg şi arăta piatra prețioasă. L-au înconjurat negustorii din 
toate părțile şi au început să-i prețuiască piatra. Până la urmă au cumpărat-o cu cinci sute de ruble. 
Din acea zi, bătrânul a început să facă negoţ cu pietrele scumpe pe care i le făcea găinuşa. S-a 
îmbogăţit repede, a intrat în rândul negustorimii, a angajat argați şi a început să plece cu corăbiile 
pe mări ca să facă negoţ şi pe pământurile străine. 

Într-o zi, plecând către alte ţări, i-a spus babei: 

— Nevastă, să ai grijă de găinuşă ca de ochii din cap! Dacă se pierde, ai să-ți pierzi şi tu capul! 
Numai ce a plecat bătrânul, că nevasta s-a şi înhăitat cu unul din vătafii lui. 

— De unde luaţi voi aceste pietre preţioase? o întrebă vătaful. 

— Le face găinuşa noastră, i-a răspuns femeia. 

Vătaful a luat găina şi a văzut că sub aripa ei dreaptă era scris cu aur că cine va fi în stare să-i 
mănânce capul va deveni rege, iar cine-i va mânca măruntaiele va scuipa aur. 

— Taie găina asta şi găteşte-o pentru astăzi la prânz! zise vătaful. 

— Nu se poate, prietene drag! Mă omoară bărbatul când s-o întoarce şi-o vedea că nu-i găinuşa. 
Vătaful nici n-a vrut să audă. O ţinea una şi bună: „Frige-mi găina”, şi mai multe nu. 

A doua zi l-a chemat baba pe bucătar şi i-a poruncit să taie găina fermecată şi s-o frigă pentru prânz, 
cu cap şi măruntaie cu tot. 

Bucătarul a tăiat găinuşa, a pus-o la cuptor şi a ieşit din bucătărie. Tocmai atunci se întoarseră de la 
şcoală copiii babei. S-au uitat în cuptor şi le-a venit poftă de friptură. Fratele cel mare a mâncat 
capul găinii, iar cel mic măruntaiele. A venit vremea prânzului. A fost adusă la masă găina friptă; 
când a văzut vătaful că lipsesc capul şi măruntaiele, s-a făcut foc, s-a certat cu baba şi a plecat 
acasă. Bătrâna s-a luat după el. A încercat în toate chipurile să-l îmbuneze şi să-l facă să se întoarcă. 
El însă o ţinea pe-a lui: 

— Omoară-ţi copiii, scoate din ei capul şi măruntaiele găinii şi pregăteşte-mi-le pentru cină! De nu, 
n-am să mai vreau să aud de tine! 

Bătrâna şi-a trimis copiii la culcare, a chemat bucătarul şi i-a poruncit să-i ducă pe copiii somnoroşi 
în pădure, să-i despice, iar creierii şi măruntaiele lor să le gătească pentru cină. 

Bucătarul i-a dus pe copii în pădurea deasă şi a început să-şi ascută cuțitul. 

— De ce îţi ascuţi cuțitul? întrebară copiii. 

— Pentru că mama voastră a poruncit să pregătesc cina din creierii voştri şi din măruntaiele voastre. 
— Bunicuţule drag! Nu ne ucide! Îţi dăm cât aur vrei, numai îndură-te şi lasă-ne să plecăm! 

Fratele cel mic a scuipat o grămadă de bani şi bucătarul s-a învoit să-i lase să plece în lumea largă. 
După ce i-a părăsit pe copii în pădure, bucătarul s-a întors acasă şi, spre norocul lui, cățeaua babei 
tocmai fătase. A tăiat doi căţei, a scos din ei creierii şi măruntaiele, le-a prăjit şi le-a servit la masă. 


Vătaful s-a repezit la mâncare, a înghițit-o cât ai clipi, dar nu a început să scuipe aur şi nici rege nu 
a devenit. A rămas acelaşi mitocan dintotdeauna. 

Cei doi frați au ieşit din pădure la drumul mare şi au pornit-o încotro au văzut cu ochii. Au mers ei 
cât au mers, până au ajuns la o răspântie. Acolo, pe un stâlp, era scris: „Cine o va apuca spre dreapta 
va căpăta un regat, cine o va lua la stânga va cunoaşte mult rău şi multe necazuri, în schimb se va 
însura cu o preafrumoasă țarevnă”. 

După ce au citit ce era scris pe stâlp, frații au hotărât să meargă fiecare pe alt drum: cel mare a 
pornit spre dreapta, iar cel mic spre stânga. 

Cel mare a mers, a mers, până când a ajuns într-un oraş. Acolo se adunase lumea de pe lume. Toţi 
erau în doliu, iar pe chip li se citea tristețea. A bătut el la poarta unei bătrâne şi a cerut găzduire: 

— Primeşte, mătuşă, un drumeţ străin să se adăpostească de noaptea cea întunecoasă! 

— Te-aş primi cu bucurie, dar n-am unde, e prea strâmt la mine! 

— Primeşte-mă, mătuşă! Sunt un om obişnuit ca şi dumneata. Nu-mi trebuie mult loc. Lasă-mă să 
dorm undeva, într-un colțişor! 

Bătrâna l-a lăsat să intre. S-au pus la vorbă. 

— De ce-i atâta înghesuială la voi în oraş, mătuşă? Camerele sunt scumpe, iar toți oamenii umblă 
cerniți... 

— A murit regele nostru şi boierii au chemat toți oamenii, cu mic, cu mare, le-au dat câte-o 
lumânare şi au hotărât că aceluia căruia i se va aprinde lumânarea de la sine când va intra în biserică 
îi vor da coroana ca să ne fie rege. 

A doua zi de dimineaţă, băiatul s-a trezit, s-a spălat, s-a închinat, i-a mulțumit gazdei sale pentru 
pâine şi sare şi pentru culcuşul moale şi a plecat la biserică. Acolo erau atâţia oameni, că nici în trei 
ani nu pridideai să-i numeri. Cum a luat băiatul lumânarea, aceasta s-a aprins singură. Toţi s-au 
repezit la el. Au început să-i sufle în lumânare s-o stingă, dar flacăra ardea şi mai tare. 

Nu mai era nimic de făcut. Toţi l-au recunoscut drept regele lor. L-au îmbrăcat în aur şi purpură şi l- 
au dus la palat. 

Fratele mai mic, cel care o apucase pe drumul din stânga, a auzit că undeva, într-o împărăție, este o 
țarevnă preafrumoasă, dar cumplit de cheltuitoare. Ea răspândise vestea în toată împărăția că se va 
mărita cu acela care va fi în stare să-i hrănească întreaga armată trei ani încheiaţi. De ce să nu-şi 
încerce şi el norocul? A plecat într-acolo. Mergea pe drum şi tot scuipa aur curat într-un săculeț. A 
mers mult şi bine, până când, în cele din urmă, a ajuns la frumoasa ţarevnă şi s-a prins să-i 
îndeplinească dorința. N-avea nevoie să împrumute aur: ajungea să scuipe şi treaba era făcută. Trei 
ani de zile a plătit armata prinţesei: a hrănit-o, a îmbrăcat-o. Ar fi fost timpul să facă nunta, dar 
ţarevna şireată s-a interesat de unde are el atâta bogăţie. L-a chemat la ospăț, l-a îmbătat şi, i-a pus 
în mâncare, un praf din cauza căruia i s-a făcut feciorului greață. Îi era atât de rău, încât a vărsat tot 
ce mâncase şi, odată cu mâncarea, a dat afară şi măruntaiele găinuşei fermecate. Țarevna a pus 
mâna pe ele şi le-a înghiţit. Din acea zi a început ea să scuipe aur, iar logodnicul ei a rămas fără 
NIMIC. 

— Ce să mă fac cu prostănacul ăsta? îşi întrebă ţarevna boierii şi sfetnicii. Auzi ce prostie i-a intrat 
în cap: să se însoare cu mine! 

Boierii şi-au dat cu părerea că ar trebui spânzurat. Generalii au sfătuit-o să-l împuşte. Prințesei însă 
i-a trecut prin minte altă năstruşnicie: a poruncit să fie aruncat în latrină. 

Flăcăul a ieşit cu greu de acolo şi a pornit-o din nou la drum. ÎI chinuia un singur gând: cum ar 
putea s-o facă de râs pe ţarevnă pentru gluma proastă pe care i-o făcuse? După un timp, a intrat într- 
o pădure întunecoasă. A văzut trei oameni care se băteau, împărțindu-şi pumni cu nemiluita. 

— De ce vă bateţi? 

— Am găsit în pădure trei lucruri şi ne căznim să le împărțim după dreptate, dar nu putem. 

— Ce-aţi găsit? Măcar merită să vă bateți pentru ele? 

— Şi încă cum! Uite butoiaşul ăsta: ajunge doar să-l loveşti şi din el iese un soldat. Aici e covorul 
zburător: numai cu gândul să gândeşti, şi te duce pe dată în ce loc pofteşti. Asta-i biciul fermecat: 


dacă loveşti cu el o fată şi spui: „Ai fost fată, fii acum iapă!”, ea se transformă în aceeaşi clipă în 
iapă. 

— Lucrurile găsite sunt de seamă şi e greu să le împarți. Eu gândesc aşa: să trag o săgeată în partea 
asta, iar voi să o găsiți şi să mi-o aduceţi. Cine vine primul, al aceluia va fi butoiaşul; cel de-al 
doilea va primi covorul zburător, iar ultimul rămâne cu biciul. 

— Prea bine! Slobozeşte săgeata! 

Flăcăul şi-a încordat arcul şi a trimis săgeata departe, departe. Cei trei au rupt-o la fugă, iar tânărul a 
luat butoiaşul şi biciul s-a aşezat pe covoraşul zburător, a tras de un colţ şi s-a ridicat deasupra 
pădurii cu flori, până aproape de norii cei călători, şi a zburat încotro a dorit. 

A coborât pe unul din iazurile preafrumoasei prințese şi a început să lovească butoiul. Au ieşit din el 
soldaţi fără număr: şi pedestraşi, şi cavalerişti, şi artilerişti cu tunuri şi cu lăzi de praf de puşcă. 
Tânărul viteaz a cerut un cal, a încălecat, şi-a înconjurat întreaga armată, i-a salutat pe ostaşi şi a 
comandat plecarea în pas de marş. Tobele au răpăit, trompetele au răsunat, armata s-a pus în 
mişcare. Ţarevna a văzut toate acestea din iatacurile sale şi a apucat-o groaza. Şi-a trimis boierii şi 
generalii să ceară pace. Viteazul a poruncit ca trimişii să fie legaţi şi bătuţi. Apoi le-a dat drumul şi 
le-a spus: 

— Să vină ţarevna însăşi să ceară pace. 

N-a avut încotro ţarevna şi a venit la el. A coborât din trăsură, s-a apropiat de bunul viteaz, l-a 
recunoscut şi s-a albit. El a luat biciul fermecat şi a lovit-o în spate, zicând: 

— Ai fost fată, fii acum iapă! 

În aceeaşi clipă țarevna s-a prefăcut în iapă. El a pus hamul pe ea, a înşeuat-o, s-a urcat în şa şi a 
plecat în regatul fratelui său mai mare. Tânărul gonea din toate puterile, proptindu-şi pintenii în 
coastele iepei şi îndemnând-o cu trei vergele de fier, iar în urma lui venea armata câtă frunză şi 
iarbă. 

După un timp au ajuns la hotar. Şi-a adunat tânărul toată armata în butoiaş şi-a intrat în capitală. 
Când trecea prin dreptul palatului regal, l-a văzut chiar regele. 

— Uitaţi-vă ce voinic vine şi ce iapă are! Aşa o iapă frumoasă n-am văzut în viața mea. 

Şi-a trimis el generalii să cumpere iapa. 

— lete-te! făcu viteazul. Ce ochi buni are regele vostru! Nu poate omul să treacă prin oraş cu tânăra 
lui nevastă... Dacă iapa mea i-a sărit în ochi, atunci nevasta mi-o va jindui şi mai abitir. 

A intrat în curtea palatului: 

— Bună vreme, frățioare! 

— Uite, eu nu te-am recunoscut! 

S-au îmbrățişat şi s-au sărutat. 

— Ce-i cu butoiaşul ăsta? 

— Pentru apă-l ţin. Nu poți pleca la drum fără apă. 

— Şi covorul? 

— Aşază-te şi-ai să vezi. 

S-au aşezat amândoi pe covorul zburător, fratele cel mic a tras de un colţ şi s-au înălțat mai sus de 
pădurea cu flori, mai jos de norii cei călători, drept spre locurile lor de baştină. 

Au ajuns şi au închiriat o cameră chiar de la tatăl lor, fără să-i spună nici lui, nici mamei cine erau. 
S-au gândit ei să dea un ospăț pentru toată suflarea. S-a adunat lumea de pe lume; trei zile şi trei 
nopți a ținut cheful şi apoi au început feciorii să întrebe dacă nu ştie cineva o poveste uimitoare. 

— Cine ştie s-o spună! 

Nu s-a găsit niciunul. 

— Noi nu suntem oameni umblați! 

— Atunci am să vă povestesc eu una, zise fratele cel mic. Numai să nu mă întrerupeţi. Cine mă va 
întrerupe de trei ori, pe acela îl voi ucide. 

S-au învoit cu toţii. 


Tânărul viteaz a început să povestească despre un moş şi-o babă care aveau o găină fermecată ce le 
făcea ouă din pietre scumpe. Baba s-a înhăitat cu vătaful bărbatului ei... 

— Ce tot minţi acolo! l-a întrerupt gazda. 

Iar fiul continuă să povestească despre friptura de găină fermecată. Mama l-a întrerupt din nou. A 
ajuns povestea acolo unde bătrâna a vrut să-şi omoare copiii. 

Aici bătrâna din nou n-a mai răbdat: 

— Nu-i adevărat! zise ea. Cum se poate să vrea să-şi omoare propriii copii? 

— Se pare că se poate! Nu ne recunoşti, mamă? Noi suntem copiii tăi. 

Cu acestea, lucrurile s-au limpezit. Tatăl a poruncit să fie tăiată bătrâna în bucăţi. Pe vătaf a poruncit 
să-l lege de cozile a doi cai, iar caii să fie mânaţi fiecare în altă parte, să i se împrăştie oasele pe 
câmp. 

— Ca un câine a trăit, ca un câine să moară! 

Bătrânul şi-a împărțit tot avutul săracilor şi a plecat să stea la fiul cel mare, în regatul acestuia. 

Fiul cel mic şi-a lovit iapa cu biciul fermecat, zicând: 

— Ai fost iapă, fii acum fecioară! 

Iapa a devenit preafrumoasa țarevnă de dinainte. Cei doi s-au împăcat, s-au îndrăgit şi au făcut 
nuntă mare. 

Şi eu pe-acolo am trecut, mied am băut, pe mustăţi se prelingea, da-n gură nu ajungea. 


Guzla fermecată 
poveste rusească 


Într-o oarecare tară trăia un ţăran pe nume Alexei, care avea un fiu pe nume Vanika. A venit vara: 
Alexei şi-a arat pământul şi a sădit ridichi. Şi i-au crescut nişte ridichi bune şi mari, o minunăţie! 
Bucuros, țăranul mergea în fiecare dimineaţă la câmp şi era încântat de ridichile lui. Odată a băgat 
de seamă că cineva fură ridichi de la el. A păzit, a păzit, dar n-a văzut pe nimeni. L-a trimis pe 
Vanika: 

— Du-te şi păzeşte ridichile! 

Vanika a venit la câmp şi a văzut că un băieţel scosese din pământ vreo doi saci de ridichi, îi pusese 
în spate şi abia îi ducea. Picioarele i se îndoiau, iar şira spinării îi trosnea. Băiatul a cărat sacii cât i- 
a cărat, dar, sleit de puteri, i-a trântit jos. Când s-a uitat, l-a văzut pe Vanika în faţa lui: 

— Ajută-mă, om bun, să car sacii până acasă! Bunicul meu te va răsplăti pentru asta. 

Iar Vanika, cum l-a văzut pe băiat, a înlemnit. A holbat ochii şi s-a uitat îndelung la el. După ce şi-a 
revenit, i-a spus: 

— Bine, mă-nvoiesc! 

Vanika şi-a aruncat sacii în spinare şi a plecat în urma băiatului. 

Acesta alerga, sărea într-un picior şi zicea: 

— Bunicul mă trimite în fiecare zi după ridichi. Dacă ai să le cari tu, el o să-ți dea mult aur şi argint. 
Dar tu să nu iei! Cere-i guzla fermecată. 

Zis şi făcut. Au ajuns la izba bătrânului. Acesta, cărunt şi cu coarne, stătea într-un colț. Vanika i s-a 
închinat. Bătrânul i-a întins un boţ de aur pentru ajutorul dat. Lui Vanika i-au sticlit ochii, dar 
băieţelul i-a şoptit: 

— Nu-l lua! 

— Nu-mi trebuie! zise Vanika. Dă-mi guzla fermecată şi toate ridichile vor fi ale tale. 

Când a auzit de guzlă, bătrânul şi-a holbat ochii, iar gura 1 s-a căscat până la urechi. Pe Vanika l-a 
apucat groaza, dar băiatul a zis: 

— Dăruieşte-1-o, bunicule! 

— Ceri prea mult, dar fie! Ia-o, însă dă-mi ce ai tu în casă mai scump. 

Vanika se gândi: „Casa noastră aproape că a intrat în pământ. Ce să fie scump în ea?”. 


— Mă învoiesc! zise el. 

A luat guzla fermecată şi a plecat acasă. Când a ajuns, l-a văzut pe tatăl lui mort pe prag. Tânărul s- 
a întristat, a izbucnit în plâns, şi-a înmormântat tatăl şi a plecat să-şi caute norocul. 

A ajuns el într-un mare oraş, în care trăia ţarul. În faţa palatului era un câmp pe care păşteau porcii. 
Vanika s-a apropiat de porcar, a cumpărat porcii de la el şi a început să-i pască. Cum începea să 
cânte la guzla fermecată, pe dată se apucau porcii să joace. 

Odată lipsea ţarul de acasă, iar ţarevna s-a aşezat şi a început să se uite pe fereastră. Vanika stătea pe 
un butuc, ținea guzla pe genunchi, aceasta cânta singură, iar porcii jucau în fața lui. Țarevna şi-a 
trimis slujnica să-l roage pe porcar să-i vândă măcar un purcel. 

— Să vină singură, dacă îi trebuie! îi zise Vanika. 

Țarevna s-a apropiat. 

— Porcarule, vinde-mi un purcel! 

— Purceii mei nu-s de vânzare! Îi dau fără bani, dar cu o condiţie. 

— Cu ce condiţie? 

— Dacă vrei să ai un purcel, atunci arată-mi picioarele tale albe până la genunchi. 

Țarevna s-a gândit cât s-a gândit, s-a uitat cu băgare de seamă în toate părțile, a văzut că nu-i 
nimeni şi şi-a săltat rochia până la genunchi. Pe piciorul drept avea o aluniţă din născare. Porcarul i- 
a dat purcelul, iar ţarevna a poruncit să fie dus la palat, i-a adunat pe muzicanți şi le-a poruncit să 
cânte. Era curioasă să vadă cum va juca purcelul. Dar purcelul se ascundea prin colţuri, guiţa şi 
grohăia. 

A venit ţarul şi s-a gândit să-şi mărite fata. I-a chemat pe toți boierii, dregătorii, negustorii şi țăranii. 
S-au adunat la el regi şi prinți din toate cele patru zări, dar şi o mulțime de oameni de rând. 

— Cine ghiceşte ce semn are fiica mea, aceluia i-o voi da de nevastă. 

Nimeni nu a putut ghici, oricât de mult s-ar fi străduit. La urmă a apărut şi Vanika. 

— Ştiu eu! 

Şi a spus că țarevna are o aluniță pe piciorul drept. 

— Ai ghicit! a zis ţarul, l-a căsătorit cu fiica sa şi a chemat la nuntă toată omenirea. 

Aşa a devenit Vanika ginerele țarului şi a început să trăiască împărăteşte. 


Vrăjitoarea şi Sora Soarelui 
poveste rusească 


Într-o împărăție îndepărtată, într-o oarecare țară, au fost odată un ţar şi o țarină care aveau un fiu, pe 
Ivan Țarevici, mut din născare. Când țareviciul avea vreo doisprezece ani, s-a dus într-o zi la grajd, 
la un herghelegiu la care ţinea mult de tot. Acesta îl iubea şi el pe ţarevici şi îi spunea întotdeauna 
poveşti. Şi acum copilul venise tot pentru o poveste, dar nu asta i-a fost dat să audă. 

— Ivan Țarevici, i-a spus herghelegiul, mama ta o să aducă pe lume o fetiţă, o soră a ta, dar ea va fi 
o vrăjitoare cumplită: îi va mânca pe tatăl tău şi pe mama ta şi pe toți oamenii de vază de la curte. 
Aşa că du-te şi spune-i tatălui tău să-ți dea calul cel mai bun pe care-l are, chipurile să faci o 
plimbare cu el, dar tu s-o ştergi de-aici şi să fugi unde vei vedea cu ochii, dacă vrei să scapi de 
necaz! 

Ivan Țarevici a fugit la ţar şi, pentru prima dată de când se născuse, i-a vorbit cu graiul obişnuit al 
tuturor oamenilor. Țarul, când a auzit că fiul său vorbeşte ca toţi oamenii, s-a bucurat aşa de tare, că 
nici nu l-a mai întrebat la ce-i trebuie calul. A dat poruncă să fie înşeuat pentru ţarevici cel mai bun 
bidiviu din hergheliile sale. Ivan Țarevici a încălecat şi a plecat încotro a văzut cu ochii. Merse el 
cât merse, până ajunse la casa a două croitorese bătrâne. Le-a rugat Ivan să-l ia la ele, să locuiască 
împreună. 


— Te-am fi luat cu bucurie, Ivan Țarevici, îi răspunseră bătrânele, dar noi nu mai avem mult de 
trăit. Uite, mai avem doar câteva ace în ladă şi puţină aţă de cusut. Când s-or rupe toate şi când s-o 
sfârşi aţa, atunci ne va veni şi moartea. 

Ivan Ţarevici a izbucnit în plâns şi a plecat mai departe. Merse el cât merse, ajunse la Vertodub, cel 
care smulge stejarii din rădăcini, şi îl rugă să-l primească să stea la el: 

— la-mă la tine! 

— Te-aş lua cu bucurie, Ivan Țarevici, îi răspunse Vertodub, dar mi-a mai rămas foarte puţin de 
trăit. Cum termin de smuls din rădăcini aceşti stejari, îmi va veni şi moartea. 

A izbucnit țareviciul în plâns şi mai tare ca prima dată şi a plecat tot mai departe şi mai departe, 
până a ajuns la Vertogor, cel care mută munții din loc, şi l-a rugat: 

— la-mă la tine! 

Vertogor îi răspunse: 

— Te-aş lua cu bucurie, Ivan Țarevici, dar nu mai am foarte mult de trăit. Am fost pus aici să mut 
munții. Când îi termin de mutat din loc pe cei care mi-au mai rămas, vine şi moartea să mă ia! 

A izbucnit Ivan Țarevici în lacrimi amare şi a plecat mai departe. A mers el mult şi bine, până a 
ajuns la Sora Soarelui. Aceasta l-a primit la ea, l-a hrănit, i-a dat apă să bea şi l-a îngrijit ca pe 
copilul ei. 

O ducea bine țareviciul la ea, dar, nu peste multă vreme, i s-a făcut dor de casă: voia să ştie ce mai e 
pe-acolo. S-a urcat într-o zi pe un munte înalt, a privit spre palatul tatălui său şi a văzut că acolo 
totul era mâncat. Rămăseseră doar zidurile. A oftat adânc şi s-a pornit pe plâns. Când s-a întors 
acasă, Sora Soarelui l-a întrebat: 

— De ce eşti înlăcrimat astăzi, Ivan Țarevici? 

— Din cauza vântului! i-a răspuns el. 

În altă zi, la fel, a dat vina pe vânt. Atunci Sora Soarelui a poruncit vânturilor să nu mai bată. Ivan 
Țarevici s-a întors şi a treia oară plâns de pe munte, dar n-a mai putut minţi — nu sufla nicio adiere 
de vânt. N-a mai avut încotro şi a trebuit să recunoască de ce erau plânşi ochii lui de câte ori cobora 
de pe muntele cel înalt. A început să se roage de Sora Soarelui să-l lase să se ducă în ţara lui pentru 
a vedea ce mai era pe-acolo. Ea însă nu se învoia cu plecarea lui. Țareviciul a stăruit atât de mult, 
încât Sora Soarelui, în cele din urmă, l-a lăsat să plece să-şi vadă ţara de baştină şi i-a dat o perie, un 
pieptene şi două mere ale întineririi. Oricât ar fi fost de bătrân omul, cum mânca un asemenea măr, 
întinerea pe dată. 

A ajuns Ivan Țarevici la Vertogor, căruia îi mai rămăsese un singur munte de mutat din loc. 
Țareviciul a luat peria şi a aruncat-o în câmp. Din pământ s-au ridicat nişte munţi înalți-înalți, care 
atingeau cerul cu vârfurile lor. Şi erau atât de mulți, că nici nu-i puteai număra! Vertogor s-a bucurat 
Şi, fără a mai sta pe gânduri, s-a pus pe treabă. 

Peste câtva timp, Ivan Țarevici a venit la Vertodub. Acesta mai avea de smuls doar trei stejari. 
Țareviciul a aruncat pieptenele în câmp şi au răsărit din pământ păduri de stejar, iar copacii erau 
unul mai gros decât celălalt. Vertodub s-a bucurat, i-a mulțumit țareviciului şi a plecat să smulgă 
stejarii bătrâni din rădăcini. 

Ivan Țarevici a plecat mai departe. A mers el cât mers şi a ajuns la croitoresele cele bătrâne. Le-a 
dat câte un măr al întineririi, ele au mâncat merele, într-o clipă au întinerit şi i-au dăruit o batistuță 
fermecată: dacă o flutura, apărea în urma ta un lac uriaş. 

În cele din urmă, Ivan Țarevici a ajuns acasă. Sora sa i-a ieşit în întâmpinare şi l-a poftit cu 
drăgălăşenie în sala de oaspeţi: 

— Aşază-te, frățioare, şi cântă un pic la guzlă, iar eu mă duc să pregătesc masa! 

Tareviciul s-a aşezat şi a început să cânte. Dintr-o gaură a ieşit un şoricel care i-a vorbit cu glas 
omenesc: 

— Salvează-te, Ivan Țarevici, fugi cât mai repede! Sora ta a plecat să-şi ascută dinții. 

Ivan Ţarevici a ieşit repede afară, a încălecat pe cal şi s-a aşternut la drum, iar şoricelul s-a cățărat 
pe guzlă şi a început să alerge pe strune, făcându-le să zdrăngăne, ca să nu bage de seamă 


vrăjitoarea că fratele ei a plecat. După ce şi-a ascuţit dinţii, sora ţareviciului s-a întors în camera de 
oaspeţi, dar acolo nu era nimeni în afară de şoricel, care a zbughit-o în gaură. 

Vrăjitoarea s-a mâniat, a scrâşnit din dinţi şi s-a năpustit pe urmele fratelui ei. 

Ivan Țarevici, auzind zgomot, şi-a întors capul şi a văzut că soră-sa era gata-gata să-l prindă. A 
fluturat batista fermecată şi între el şi vrăjitoare a apărut un lac mare şi adânc. Până când vrăjitoarea 
a băut toată apa şi a secat lacul, Ivan Țarevici era departe. Ea a început să alerge şi mai repede. Era 
deja aproape, când Vertodub i-a zărit pe cei doi. Şi-a dat seama că țareviciul fuge de sora lui şi a 
început să smulgă stejarii şi să-i arunce în calea urmăritoarei. În scurt timp a îngrămădit pe drum un 
munte de copaci. Vrăjitoarea, văzând că nu are altă ieşire, a început să-şi facă potecă rozând stejari. 
A ros ea, a ros şi când, în cele din urmă, a reuşit să iasă iarăşi la drum, Ivan Țarevici era deja 
departe. S-a năpustit pe urma fratelui ei şi, când era cât pe ce să-l prindă, a văzut-o Vertogor. A 
apucat muntele cel mai înalt, a închis drumul cu el, iar deasupra a mai pus unul. Cât timp vrăjitoarea 
s-a cățărat pe munţii îngrămădiţi de Vertogor, Ivan Ţarevici a tot mers şi s-a îndepărtat mult de 
urmăritoare. 

Vrăjitoarea a trecut munții şi iarăşi s-a năpustit pe urmele fratelui. 

— Acum nu mai ai nicio scăpare! îi strigă ea. 

Când era aproape să pună mâna pe el, Ivan Țarevici s-a apropiat de palatul Sorei Soarelui şi a 
strigat: 

— Soare, Soare, deschide-mi fereastra! 

Sora Soarelui i-a deschis-o şi țareviciul a sărit în palat cu tot cu cal. 

Vrăjitoarea a început să-l ceară pe fratele ei: 

— Să vină, să ne urcăm în balanţă, să vedem care din noi trage mai mult. Dacă eu sunt mai grea, 
atunci am să-l mănânc, iar dacă o să fie el mai greu decât mine, n-are decât să mă omoare! 

Ivan Ţarevici a ieşit şi s-a urcat primul în balanţă, apoi s-a urcat şi vrăjitoarea. Dar a pus piciorul în 
taler cu putere, iar țareviciul a fost aruncat în sus atât de tare, încât a ajuns pe cer, lângă Sora 
Soarelui, în palatele ei, iar vrăjitoarea, preschimbată în şarpe, a rămas să se târască pe pământ. 


Băieţel Degețel 


poveste rusească 


Au fost odată un moş şi o babă. Într-o zi, bătrâna, în timp ce toca varza, şi-a tăiat un deget, l-a 
învelit într-o cârpă şi l-a aşezat pe o laiţă. Deodată a auzit că cineva plângea pe laiţă. A desfăcut 
cârpa şi a văzut că în ea era învelit un băieţel mic cât un degeţel. S-a speriat baba şi l-a întrebat 
plină de uimire: 

— Tu cine eşti? 

— Sunt fiul tău. M-am născut din degetul pe care l-ai tăiat. 

Bătrâna l-a luat în palmă şi l-a privit buimacă: era atât de mic, încât abia dacă se vedea de la 
pământ. l-a dat numele de Băieţel Degețel. Deşi era mic, Băieţel Degețel avea mintea mai ceva 
decât a unui om mare. 

— Unde e tătuca? a întrebat Băieţel Degețel. 

— A plecat la câmp să are pământul. 

— Mă duc şi eu să-l ajut! 

— Du-te, fiule! 

A venit copilul la câmp, l-a găsit pe moş şi i-a zis: 

— Bună vreme, tătucă! 

Bătrânul s-a uitat în Jur, dar n-a văzut pe nimeni. 

— Ce minune o mai fi şi asta? Glasul îl aud, dar de văzut nu văd pe nimeni. Cine eşti tu, cel care 
îmi vorbeşti? 

— Sunt fiul tău. Am venit să te ajut la arat. Aşază-te, tătucă, şi mănâncă, apoi odihneşte-te un pic! 


Bătrânul s-a bucurat şi s-a aşezat să mănânce, iar Băieţel Degețel s-a vârât în urechea calului şi a 
început să-l îndemne să are pământul, iar bătrânului i-a zis: 

— Dacă vreodată o să vrea vreunul să mă cumpere, tu să mă vinzi fără teamă. N-am să pier, ci am 
să mă întorc acasă. 

Tocmai atunci a trecut pe acolo un boier. S-a uitat şi s-a minunat: calul trăgea, plugul ara, dar nu se 
vedea niciun om. 

— Aşa ceva nu s-a mai pomenit: calul să tragă şi plugul să are fără om! 

Moşul îi spuse boierului: 

— Ai orbul găinilor? E fiu-meu care ară! 

— Vinde-mi-l mie! 

— Nu ţi-l vând! Băieţel Degețel e singura alinare pe care o mai avem eu şi baba mea. 

— Vinde-mi-l, moşule! 

— Ți-l vând dacă-mi dai o mie de ruble! 

— De ce aşa scump? 

— Păi, vezi şi tu! Băieţelul e mic, dar istet şi iute de picior şi nu se lasă rugat când îl trimiţi să facă 
vreo treabă. 

Boierul i-a plătit moşului o mie de ruble, a pus băieţelul în buzunar şi a luat-o spre casă. 

Băieţel Degețel a făcut o gaură în buzunar şi a fugit de la boier. A mers el cât a mers, până s-a 
înnoptat. S-a ascuns sub un pai chiar lângă drum şi a adormit. Nu peste mult timp a trecut pe acolo 
un lup flămând şi l-a înghițit. Stătea Băieţel Degețel viu şi nevătămat în burta lupului fără să-i pese 
de nimic. 

Lupul cel sur însă a avut un mare ghinion cu Băieţel Degețel. S-a furişat lângă o turmă de oi care 
păşteau liniştite. Ciobanul dormea, iar câinii nu l-au simţit. Când să înhaţe o oaie, Băieţel Degețel a 
început să tipe cât îl ţinea gura: 

— Măi ciobane, prostovane! Tu dormi, iar lupul îţi fură oile! 

Ciobanul a sărit în picioare, s-a repezit cu parul la lup şi a asmuţit câinii la el. Abia a scăpat lupul 
din colții lor. 

Din cauza lui Băieţel Degețel, lupul n-a mai putut fura nimic. A slăbit şi era gata-gata să moară de 
foame. A început să se roage de Băieţel Degețel: 

— [eşi din burta mea! 

— Du-mă acasă la mama şi la tata şi am să ies! 

Lupul nu a avut încotro: a fugit repede în sat şi a intrat în izba moşului şi a babei. 

Băieţel Degețel a sărit din burta lupului şi a început să strige: 

— Daţi-i în cap! Omorâţi-l pe lup! 

Moşul a pus mâna pe cociorvă, baba pe vătrai şi au început să-l bată pe lup. Nu s-au lăsat până când 
nu l-au văzut lat. Apoi l-au jupuit şi din blana lui i-au făcut o haină băieţelului. 


Ce nu se poate pe lume 
poveste rusească 


Au fost odată un ţar şi o țarină care nu aveau copii. 

Într-o zi, ţarul a plecat să vâneze păsări şi animale. Făcându-i-se sete din cauza căldurii, a vrut să 
bea apă dintr-o fântână care se afla prin preajmă. S-a apropiat, s-a aplecat şi, când se pregătea să 
soarbă apă, a fost apucat de barbă de către ursul-ţar. 

— Dă-mi drumul! s-a rugat ţarul. 

— Dacă îmi dai ce ai în casă şi nu ştii, te las slobod! 


„Ce-aş putea avea acasă fără să ştiu? Mi se pare că nu este ceva de care eu să n-am cunoştință!”, se 
gândi țarul. 

— Mai bine îţi dau o cireadă de vite, zise el. 

— Nu-mi trebuie! Poţi să-mi dai şi două, că tot nu primesc. 

— Ia atunci herghelia mea! 

— Poți să-mi dai şi două herghelii! Dă-mi ceea ce nu ştii că ai acasă! 

Țarul se învoi, iar ursul îi dădu drumul să se ducă acasă. Când a intrat în palat, a aflat că țarina 
născuse doi gemeni: pe Ivan Țarevici şi pe Maria Ţarevna. Asta nu a ştiut țarul că are acasă. Şi-a 
împreunat mâinile şi a izbucnit în lacrimi. 

— De ce plângi atât de amarnic? îl întrebă țarina. 

— Cum să nu plâng? I-am dat pe dragii mei copilaşi ursului-țar. 

— Cum aşa? 

Țarul i-a povestit întâmplarea de-a fir-a-păr. 

— N-o să-i dăm şi basta! 

— N-avem cum! El va sfâşia toată împărăţia şi în cele din urmă tot îi va lua pe copii. 

Au stat ţarul şi țarina, s-au gândit cum să facă şi au hotărât să se sape o groapă adâncă, adâncă de tot 
şi să fie dichisită ca un palat. În groapă au poruncit să se aducă mâncare şi băutură îndestulătoare 
pentru multă vreme. După aceea i-au pus pe copii în acea groapă, au poruncit să se facă un acoperiş 
peste ea, iar deasupra să se împrăştie pământ, de parcă nu s-ar fi aflat nimic acolo. 

În scurtă vreme, ţarul şi țarina au murit, iar copiii lor creșteau tot mai mari. Până la urmă a venit 
după ei ursul-ţar, dar odraslele ţarului — nicăieri! A cutreierat întreg palatul, a scotocit peste tot, dar 
nu i-a găsit. „Cine mi-ar putea spune oare unde sunt?”, se întrebă el. Dădu cu ochii de o daltă înfiptă 
în zid. 

— Daltă, daltă, spune-mi, unde sunt copiii țarului? 

— Scoate-mă din perete şi aruncă-mă în curte. Acolo unde mă voi înfige, acolo să sapi! 

Ursul-ţar a scos dalta din zid, a ieşit afară şi a aruncat-o. Dalta s-a învârtit, s-a sucit şi a căzut pe 
locul unde erau ascunşi Ivan Țarevici şi Maria Țarevna. 

— Aici eraţi? zise ursul-ţar. Tatăl vostru a crezut că vă poate ascunde de mine. Am fost înşelat şi de 
aceea am să vă mănânc! 

— Ursule-ţar, nu ne mânca! La curtea tatălui nostru au rămas multe găini şi gâşte şi tot felul de alte 
bunătăți. Ai cu ce te desfăta! 

— Fie! Urcaţi-vă la mine în spate. Am să vă iau la mine să-mi fiți slugi. 

Cei doi s-au urcat, iar ursul-țar i-a dus în nişte munţi prăpăstioşi şi înalți până la cer. Era pustiu 
peste tot, nu se vedea nici țipenie. 

— Ne e foame şi sete! ziseră Ivan Ţarevici şi Maria Țarevna. 

— Mă duc să vă fac rost de mâncare şi băutură. Voi aşteptaţi-mă aici şi odihniţi-vă până mă întorc! 
Ursul a plecat după mâncare, iar Ivan şi Maria s-au pornit pe plâns. Deodată s-a ivit un şoim falnic. 
A dat şoimul din aripi şi le-a zis: 

— Ah, Ivan Țarevici şi Maria Țarevna! Cum de-ai ajuns aici? 

Ei i-au povestit totul aşa cum a fost. 

— Şi de ce v-a luat ursul? 

— Să-i fim slugi! 

— Dacă vreţi să vă duc de aici, aşezaţi-vă pe aripile mele! 

Cei doi s-au aşezat, iar falnicul şoim s-a înălțat mai sus de vârful copacilor tremurători, mai jos de 
clăbucii norilor călători şi a plecat cu ei spre ţări îndepărtate. 

În acest răstimp s-a întors ursul, l-a zărit pe şoim în slava cerului, s-a dat cu capul de pământ şi o 
flacără uriaşă i-a ars păsării aripile. Șoimul a trebuit să-i coboare pe pământ pe cei doi. 

— Aţi vrut s-o ştergeţi de la mine! le spuse ursul. Pentru asta am să vă mănânc pe amândoi cu oase 
cu tot! 

— Nu ne mânca, ursule-țar! Îţi vom fi de-acum slugi credincioase. 


Ursul i-a iertat şi i-a dus în ţara lui, unde munţii erau şi mai înalți, şi mai prăpăstioşi. 

După un timp, Ivan Țarevici zise: 

— Mi-e tare foame! 

— Şi mie! a răspuns Maria Țarevna. 

Ursul a plecat după mâncare şi le-a poruncit să nu se clintească din locul unde îi lăsase. Cei doi 
copii de țar stăteau pe iarbă şi vărsau lacrimi. Deodată a apărut un vultur coborând de după nori şi i- 
a întrebat: 

— Ivan Țarevici şi Maria Țarevna, cum de-aţi ajuns aici? 

Copiii i-au povestit ce şi cum. 

— Nu vreţi să vă duc de-aici? 

— Nu vei reuşi! Acelaşi lucru l-a încercat şi şoimul cel falnic, dar n-a putut. Nici tu n-ai să poți! 

— Şoimul e o pasăre mică. Eu mă voi înălța mai sus ca el. Aşezaţi-vă pe aripile mele! 

Tareviciul şi ţarevna s-au aşezat, vulturul şi-a luat zborul şi s-a înălțat cu mult mai sus. 

Când s-a întors ursul şi a văzut vulturul care-i purta pe aripi pe cei doi copii de ţar, s-a dat cu capul 
de pământul reavăn şi i-a ars aripile vulturului. Acesta a fost nevoit să-i coboare pe Ivan Țarevici şi 
Maria Ţarevna. 

— Aţi vrut din nou s-o ştergeţi! zise ursul fioros. De data asta am să vă mănânc! 

— Îndură-te de noi şi nu ne mânca! se rugară copiii de ursul-ţar. Vulturul ne-a ademenit! Te vom 
sluji cu credință şi dreptate! 

Ursul-ţar i-a iertat pentru ultima dată, le-a dat să mănânce, să bea şi i-a dus mai departe. 

După un timp zise iarăşi Ivan Ţarevici: 

— Îmi este atât de foame! 

— Şi mie! îi inu isonul Maria Țarevna. 

Ursul-ţar s-a oprit, i-a dat jos din cârcă şi a fugit să caute de mâncare. 

Cei doi frați stăteau pe iarbă şi vărsau lacrimi amare. Ca din pământ, s-a ivit un tăuraş. 

— Cum de-aţi ajuns aici, Ivan Țarevici şi Maria Țarevna? 

Copiii i-au povestit tot ce se întâmplase. 

— Vreţi să vă duc de-aici? 

— N-ai cum! Au încercat să ne ducă şoimul şi vulturul şi n-au reuşit. Tu n-ai să poţi nici pe 
jumătate din ce-au făcut ei! spuseră ei, înecându-se de plâns. 

— Păsările n-au putut, dar eu am să pot! Urcaţi-vă în spatele meu! 

Ei s-au urcat, iar taurul a luat-o la fugă, însă nu cine ştie ce de repede. Când a văzut ursul că cei doi 
copii de ţar au fugit în spatele tăuraşului, s-a pornit în urmărirea lor. 

— Tăuraşule, ne ajunge ursul! strigară cei doi copii. 

— E departe? 

— Nu! E aproape de tot. 

Ursul era cât pe ce să pună laba pe ei, când tăuraşul s-a scremut din toate puterile şi i-a bălegat ochii 
ursului. Până când a alergat ursul la mare să se spele pe ochi, tăuraşul şi cei doi copii se 
îndepărtaseră. Ursul-ţar şi-a spălat ochii şi a pornit-o din nou în urmărirea fugarilor. 

— Tăuraşule, iarăşi ne prinde ursul din urmă! 

— Cât e de departe? 

— E aproape de tot! 

Ursul era iarăşi cât pe ce să pună laba pe ei, dar tăuraşul l-a mai bălegat o dată pe ochi. Ursul s-a 
dus să se spele şi s-a luat din nou după ei. Tăuraşul i-a făcut şi a treia oară acelaşi lucru, după care 1- 
a dat lui Ivan Țarevici un pieptene şi un ştergar, zicându-i: 

— Dacă vezi că iar se apropie ursul, aruncă înaintea lui pieptenele şi dacă iarăşi va fi pe urmele 
noastre, să fluturi ştergarul ăsta. 

Când, după o vreme, Ivan Țarevici a întors capul şi a văzut că ursul era la numai doi paşi de ei, a 
aruncat pieptenele. În urma lor s-a înălţat un codru atât de întunecos şi de des, că nici pasărea nu 


putea pătrunde în el, nici fiarele sălbatice nu-l puteau străbate, cu atât mai puţin călărețul sau 
pedestraşul. 

Ursul s-a apucat să roadă copacii ca să-şi facă drum. Şi-a croit o cărare îngustă, a străbătut pădurea 
deasă şi s-a luat iarăşi după copiii de ţar. Când era gata să-i ajungă, Ivan Ţarevici a fluturat ştergarul 
şi între ei şi urs a apărut un lac uriaş, cu talazuri de foc. Ursul-ţar s-a oprit la mal, s-a sucit, s-a 
învârtit şi, nemaiavând încotro, a făcut cale întoarsă. Iar tăuraşul şi cei doi copii de ţar au ajuns într- 
o poieniță unde era o casă înaltă şi arătoasă. 

— Asta va fi casa voastră, le-a spus tăuraşul. Staţi aici fără griji! Acum aprindeți un foc mare în 
curte, iar pe mine tăiați-mă şi ardeţi-mă în acel foc! 

— O, nu! i-au spus copiii de ţar. De ce să te tăiem? Stai mai bine cu noi! Te vom îngriji cum se 
cuvine, îți vom da iarbă proaspătă şi apă de izvor... 

— Nu! Ardeţi-mă, iar cenuşa s-o semănaţi pe trei straturi. Dintr-un strat va ieşi un cal, din al doilea 
un câine, iar din al treilea un măr. Calul acela să-l călăreşti numai tu, Ivan Țarevici, iar câinele te va 
însoţi la vânătoare! 

Copiii de ţar au făcut întocmai cum le-a spus tăuraşul. 

Într-o zi, Ivan Țarevici s-a gândit să se ducă la vânătoare. Şi-a luat rămas-bun de la sora lui, a 
încălecat pe cal şi a plecat în pădure. A vânat o gâscă, o rață şi a prins un pui de lup viu, pe care l-a 
dus acasă. Văzând că are noroc la vânătoare, în altă zi a plecat iar în pădure. A vânat o mulțime de 
păsări şi a prins un pui de urs viu, pe care l-a adus acasă. A treia oară când a plecat la vânătoare, 
Ivan Țarevici a uitat să ia câinele cu el. Tocmai atunci Maria Țarevna s-a dus să spele rufe. Pe drum, 
a văzut pe celălalt mal al lacului de foc un zmeu cu şase capete, care s-a dat peste cap şi s-a prefăcut 
într-un voinic chipeş. 

— Bună ziua, frumoasă fecioară! îi zise flăcăul când a zărit-o. 

— Bună ziua, bunule viteaz! 

— Am auzit din bătrâni că înainte nu era acest lac aici. Dacă peste el ar fi fost întins un pod înalt, eu 
aş fi trecut pe partea cealaltă şi m-aş fi căsătorit cu tine. 

— Aşteaptă! Podul va fi gata cât ai clipi din ochi! i-a răspuns Maria Țarevna şi a aruncat ştergarul. 
În aceeaşi clipă, ştergarul s-a întins ca un curcubeu peste lac şi s-a prefăcut într-un pod frumos. 
Zmeul a trecut podul, şi-a recăpătat înfăţişarea de dinainte, a dus câinele lui Ivan Țarevici într-o 
odaie, a încuiat-o cu lacătul, iar cheia a aruncat-o în lac. După aceea a înşfăcat-o pe Maria Ţarevna 
şi a fugit cu ea. 

Când s-a întors Ivan Țarevici de la vânătoare, câinele scheuna, încuiat în casă, iar Maria Țarevna nu 
era de găsit. A văzut podul întins peste lac şi s-a gândit: „Se vede treaba că sora mea a fost răpită de 
zmeu!”. 

A plecat în căutarea ei. A mers el cât a mers prin câmp deschis, până a dat de o căsuţă pe picioare de 
găină şi călcâie de câine. 

— Căsuţă, căsuţă! îi zise Ivan Ţarevici. Ia întoarce-te la mine cu faţa, iar la pădure cu spatele! 
Căsuţa s-a întors, iar Ivan Țarevici a intrat. În căsuţă era Baba Iaga Picior de Lemn, întinsă dintr-un 
perete în celălalt şi cu nasul crescut până în tavan. 

— Ptiu! făcu ea nemulțumită. Până acum nu s-a simţit miros de om în căsuţa mea, iar acum mă ia 
de nas. Ce vânt te-a adus la mine, Ivan Țarevici? 

— Poate m-ai putea ajuta la necaz! 

— Şi care-i necazul tău? 

Ivan Țarevici i-a povestit totul. 

— Du-te acasă! Ai în curte un măr. Rupe din el trei rămurele verzi, împleteşte-le şi loveşte cu ele 
lacătul de la odaia unde e încuiat câinele. Lacătul se va sfărâma în bucăţi. Îţi slobozeşti câinele şi cu 
el ai să mergi fără teamă împotriva zmeului: nu ţi se va putea pune împotrivă. 

Ivan Ţarevici s-a întors acasă, şi-a eliberat câinele, a luat cu el şi puiul de lup şi pe cel de urs şi a 
plecat să se răfuiască cu zmeul. Animalele s-au repezit la zmeu şi l-au rupt în bucățele. Ivan 


Tarevici a luat-o pe Maria Țarevna, a dus-o acasă şi au trăit în pace şi belşug, sporindu-şi averea cu 
mult meşteşug. 


Gâştele-lebede 


poveste rusească 


Trăiau odată un bătrân şi o bătrână. Ei aveau o fată şi un băiețel mic. 

— Fata mea, îi spuse mama, noi mergem la muncă. Îţi aducem o chiflă, îţi facem o rochie nouă şi îţi 
cumpărăm un batic. Fii cu băgare de seamă şi ai grijă de frățiorul tău. Să nu ieşi din curte! 

Bătrânii au plecat, iar fiica a uitat ce i se spusese. Şi-a aşezat frățiorul în iarbă, sub geam, a zbughit- 
o în uliţă şi s-a luat cu joaca. 

Au venit gâştele-lebede, l-au luat pe băiețel şi l-au dus pe aripile lor. Când s-a întors fata acasă, ia 
frățiorul de unde nu-i. A început să cotrobăie peste tot, dar copilul nicăieri. L-a strigat, a plâns, 
ştiind că n-o să-i fie uşor când s-or întoarce părinţii. Frățiorul însă nu-i răspundea. 

A ieşit în câmp deschis. A văzut în depărtare gâştele-lebede, care dispăreau dincolo de pădurea 
întunecoasă. Gâştele-lebede aveau de mult timp o faimă rea: pricinuiseră multe necazuri şi răpiseră 
mulți copii mici. Fata şi-a închipuit că numai ele puteau să-i răpească frățiorul şi a început să alerge 
în urma lor. A alergat ea cât a alergat şi a dat de un cuptor: 

— Cuptorule, cuptorule! Spune-mi, încotro au zburat gâştele? 

— Mănâncă de la mine o plăcințică de secară şi-ţi voi spune. 

— La tatăl meu nici din făină de grâu nu mănânc! 

Cuptorul nu i-a spus. A fugit ea mai departe. A dat de un măr: 

— Mărule, mărule! Spune-mi, încotro au zburat gâştele? 

— Mănâncă mai întâi un măr pădureţ de-al meu şi-ţi voi spune. 

— La tătuca nici merele de livadă nu se mănâncă. 

A fugit mai departe, până a ajuns la un râu de lapte cu maluri de caş. 

— Râule de lapte cu maluri de caş, încotro s-au dus gâştele? 

— Mănâncă din caşul meu şi bea nişte lapte, altfel nu-ţi spun! 

— La tătuca acasă nici măcar smântâna nu se mănâncă! 

Şi ar fi rătăcit ea mult şi bine prin câmp şi prin pădure, dacă nu i-ar fi ieşit în cale un arici. Mai întâi 
a vrut să-i dea cu piciorul, dar s-a temut să nu se înțepe. 

— Ariciule, ariciule, încotro au zburat gâştele? 

— Uite, într-acolo! a zis ariciul şi i-a arătat. 

Fata a fugit într-un suflet şi a dat de o izbă pe picioare de găină care se tot răsucea. În izbă stătea 
Baba laga. Avea fața zbârcită şi un picior de lut. Pe laviţă stătea frățiorul ei şi se juca de zor cu nişte 
merişoare de aur. Cum l-a zărit, fata s-a furişat în izbă, l-a înşfăcat pe frățior şi a fugit spre casă. 
Gâştele-lebede însă au pornit pe urmele ei. Răufăcătoarele erau cât pe ce s-o ajungă. Ce să facă? A 
ajuns la râul de lapte cu maluri de caş. 

— Ascunde-mă, râule! 

— Mănâncă din caşul meu! 

Fata n-a avut încotro şi a mâncat. Râul a aşezat-o sub un mal, gâştele n-au zărit-o şi au plecat mai 
departe. 

Fata a ieşit din ascunzătoare, i-a mulțumit râului şi a fugit spre casă. Gâştele s-au întors şi veneau 
drept spre ea. 

— Ce-i de făcut? 

A văzut mărul. 

— Mărule, merişorule! Ascunde-mă, te rog! 

— Mănâncă unul din merele mele pădureţe. 


Fata a mâncat la repezeală, mărul a acoperit-o cu ramuri şi frunze, iar gâştele au trecut pe alături, 
fără s-o vadă. 

A ieşit din ascunziş şi a rupt-o la fugă cu frățiorul în braţe. Gâştele au văzut-o şi s-au luat după ea. 
Au ajuns-o şi mai-mai s-o lovească şi să-i smulgă copilul din braţe. Din fericire, a ajuns la cuptor. 
— Cinstite cuptor, ascunde-mă! 

— Mănâncă o plăcintă de secară! 

Fata a băgat plăcințica în gură şi a intrat în cuptor. Gâştele au trecut pe alături şi au zburat mai 
departe. Fata abia a ajuns acasă, că s-au întors tatăl şi mama ei de la lucru. 


Muierea cea rea 
poveste rusească 


Antipka avea o nevastă groaznic de rea. Cum deschidea Antipka gura, muierea şi punea mâna pe 
par şi-l croia. Când voia Antipka s-o înveţe minte şi punea mâna pe bici, muierea începea să urle şi, 
furioasă, lua de un picior copilul din leagăn şi începea să se apere cu el. Ochii îi erau căscaţi şi făcea 
spume la gură. Dracul gol, ce mai... Nu mai era chip de trăit cu ea. Cu cât îmbătrânea, muierea 
devenea şi mai rea. A început bărbatul să se gândească cum să scape de ea. ŞI i-a venit o idee. 

S-a întors odată din pădure vesel nevoie mare şi i-a zis soţiei cu glas mieros: 

— Ascultă-mă puţin, nevestico! O s-o ducem boiereşte împreună. Am să te-mbrac ca pe o păuniţă, 
pentru că am găsit o comoară uriaşă, o grămadă de bani, de nu le poți şti nici numărul. 

— Unde ai găsit-o? Arată-mi-o şi mie! Nu cumva ai visat în somn, drăguţule? 

— Nu, mângâierea mea! Nu, iubita mea! Cu toate că n-am văzut-o cu ochii mei, am auzit cum 
zornăiau banii de aur şi cei de argint. 

— Dar unde? 

— Acolo, în pădure, pe buza prăpastiei, lângă stejarul cu trei tulpini. 

— Atunci, hai să mergem repede! spuse muierea mai cu blândeţe. Dar ai grijă, dacă ai mințit, te 
snopesc în bătaie. Cum vine asta că ai auzit? la povesteşte-mi! 

— Uite cum: trecând pe acolo, mi-a venit să arunc o piatră în râpă, iar banii au început să zornăie. 
Am aruncat încă o piatră şi s-a auzit un zornăit şi mai puternic. Şi a treia oară la fel. Pe cinstea mea! 
Au ajuns la prăpastia cea adâncă şi întunecoasă. 

— Uite, nevastă, ia bolovanul ăsta şi aruncă-l singură, dacă nu-mi dai crezare. 

Muierea a luat piatra, s-a aplecat, a aruncat-o, iar Antipka, în acel moment, i-a dat una după ceafă. 
Femeia s-a prăvălit în prăpastie şi nu s-a auzit nici pâs. 

Antipka s-a întors singur acasă. Dar, de cum a intrat în curte, copilaşii l-au întâmpinat cu ţipete: 

— Tătucă, dă-mi caşă! 

— Vreau pâine! 

— Tătucă, lapte! 

A trebuit bărbatul să mulgă singur vaca, să fugă la râu să spele pelincile, să rânească la cai în grajd 
şi să nu doarmă noaptea ca să-şi legene copiii. Era rău cu muierea, dar fără ea era de zece ori mai 
rău. Nici să lucreze nu-i mai ajungea timpul. 

Cum stătea Antipka, i-a străfulgerat prin minte alt gând: „Mă duc s-o scot pe nevastă din râpă”. A 
început să adune frânghii şi fâşii de pânză şi le-a dat drumul în prăpastie, smucind din când în când 
de ele. Şi iată că — lucru de mirare — a simţit o greutate la capătul celălalt, dar parcă ar fi fost ceva 
mai uşoară decât nevasta lui. A început să tragă şi, când capătul a ajuns sus, a văzut că de el era 
agăţat un drăcuşor cam de şase palme, acoperit din cap până-n picioare cu păr. Antipka a strigat: 

— Fugi, dă drumul la frânghie, blestematule, şi du-te acolo unde-ai stat pân-acum! Nu te las eu să 
ieşi la lumină. M-ai auzit? Acuşi îmi fac semnul crucii. 

Drăcuşorul a început să se roage de el: 


— Antipuşka, eu sunt un drac bun, am să te fac bogat: când o începe să le meargă bine oamenilor 
prin casele lor, eu am să-i bag în sperieţi pe toţi, iar tu să vii să mă alungi cu un singur cuvânt şi să 
le ceri bani pentru asta. Dar ţine minte: s-o faci numai de două ori. Am să-ţi găsesc muşterii bogați. 
De când a căzut în râpă muierea cea rea, noi, dracii, nu mai avem trai. Scoate-mă, Antipuşka! Am să 
mă ţin de cuvânt. Am să-ți pun gospodăria pe picioare. O să ai şi argați, şi slujnice, o să-ți aduci 
dădacă pentru copii, o să ai treabă numai cu oameni sus-puşi. 

Antipka s-a lăsat ispitit, l-a tras pe drac afară şi frânghia a devenit dintr-odată uşurică, iar dracul a 
dispărut de parcă l-ar fi luat vântul. 

Nu a trecut nici o săptămână şi Antipka a auzit de un arendaş bogat în a cărui casă de piatră au 
început să se audă pocnituri, bufnituri şi hohote de râs în puterea nopții. Stăpânii casei nu mai aveau 
trai tihnit. Antipka s-a dus la arendaş, i-a făcut o plecăciune şi i-a zis: 

— ÎI ai, boierule, în casă pe Necuratul. S-a aciuat la tine un pui de drac rău de tot. N-ai cum să scapi 
de el, doar dacă îmi ceri mie s-o fac. 

— Goneşte-l, goneşte-l, Antipuşka! îi spuse arendaşul. Mă voi pleca în faţa ta până la pământ! Uite- 
aşa am să mă-nclin... 

— Bine, îi răspunse Antipka, dar din plecăciune nu poţi să-ți faci cojoc, iar eu sunt ţăran sărac şi cu 
multe guri de hrănit. Am şapte fete, iar cea mai mare nu a împlinit încă opt ani. Muierea mi-a fugit, 
aşa că de toate trebuie să mă-ngrijesc eu singur. Dă-mi pentru fiecare dintre fetele mele câte o mie 
de ruble, iar eu îți voi cutreiera casa, voi fluiera şi voi rosti un cuvânt. Şi n-or să mai fie draci. 
Arendaşul n-a mai stat la vorbă. Şi-a desfăcut baierele pungii, i-a numărat şapte mii de ruble şi l-a 
dus pe Antipka prin toate încăperile gospodăriei. Când intra într-o cameră, Antipka fluiera şi striga: 
— Afară! 

Ca răspuns se auzea de după sobă: 

— Plec! Plec! 

După ce a cutreierat toată casa, s-a aşternut liniştea deplină. I-a făcut tot felul de urări de sănătate şi 
de fericire stăpânului, iar acesta 1-a întins o masă bogată, cu vinuri de peste mări şi cu tot felul de 
alte băuturi, cu bucate alese, cu ouă fierte, cu rasol de ştiucă, cu tot felul de cârnaţi şi alte delicatese. 
S-a îmbuibat Antipka pentru toată săptămâna, că a trebuit să-şi dea drumul şi la curea. Şi-a luat 
rămas-bun de la arendaş şi a plecat la el acasă. 

Încetul cu încetul, au apărut în gospodăria lui şi argaţii, şi slujnicele, şi cai frumoşi, şi multe alte 
bunuri. I s-a dus vestea lui Antipka până departe că e priceput la vrăjitorie şi, cu toate că nu-i babă, 
reuşeşte să-i alunge pe draci. 

După o lună-două, un negustor din oraş a trimis după Antipka. 

— Ajută-ne, Antipka, avem un mare necaz! i-a spus trimisul negustorului. 

— Doar nu vă arde casa... 

— Nu, e mult mai rău de-atât. Necuratul îşi face de cap prin casă: gălăgie, lătrat, păianjeni şi 
mizerie peste tot. Negustorul nu se va uita la bani, numai prinde-te, frate, să-l scapi de drac! 

— Bine! a zis Antipka. 

Şi-a înhămat un trăpaş la şaretă şi a plecat acasă la negustor. 

Negustorul l-a luat de mână, l-a poftit în casă, dându-i tot timpul întâietate şi vorbindu-i cu 
„respectabile”. L-a poftit să se aşeze pe canapelele sale moi. 

— Dragule, ajută-mă! 

Antipka şi-a mângâiat barba, a cerut zece miare, şi-a băgat banii în buzunar şi a început să umble 
prin camere ca să-l gonească pe Necuratul. Peste tot s-a făcut linişte deplină. 

— Îți mulțumesc! îi zise negustorul. Pentru ajutorul pe care mi l-ai dat, voi porunci să ţi se trimită 
acasă un butoi cu vin. 

Întorcându-se acasă, Antipka a trecut prin iarmaroc. Nu se mai uita la covrigi şi la gogoşi. 

— Daţi-mi bunătăţi! le spunea negustorilor. 

A sosit el acasă şi l-a văzut în curte pe arendaş. 

— Ei, Antipka, pregăteşte-te mai repede să mergem la conacul boierului. 


— De ce? 

— S-a aciuat dracul la el şi le-a umplut casa de necazuri. Boieroaica plânge-n hohote, copiii urlă de 
spaimă. 

— TIvanâci, dragule, iartă-mă, dar a treia oară n-am să-l mai pot goni pe drac. 

— Hai la boier şi spune-i lui! Boierul mi-a spus că, dacă la noapte nu-i alungi dracii, te va snopi în 
bătaie în grajd, iar pe fetele tale o să le facă slujnice şi-o să le vină de hac cu munca grea pe care le- 
o va da. 

— Dacă-i aşa, n-am încotro, răspunse Antipka. Vin îndată, numai lasă-mă să desham calul. 

Antipka nu era dintre cei proşti. Se obişnuise să-i păcălească pe oameni şi acum s-a gândit să-l tragă 
pe sfoară şi pe Necuratul. 

Şi-a deshămat calul, şi-a scos hainele cele noi, şi-a căutat straiele vechi, le-a rupt şi mai tare decât 
erau, şi-a răvăşit părul, s-a îmbrăcat cu ce avea el mai prost, şi-a schimbat cizmele cu nişte opinci, 
s-a zgâriat pe față până la sânge şi a dat fuga la conacul boierului. 

— Ce cauţi aici? l-a întrebat drăcuşorul. Ai uitat cum ne-a fost înțelegerea? 

— Ştiu, răspunse Antipka. Nu vreau să te izgonesc. Am venit să-i cer ajutor boierului. Muierea mea 
a ieşit din râpă şi aleargă după mine, vrând să-mi facă de petrecanie. 

— Cum? a strigat dracul speriat. A ieşit din râpă şi aleargă după tine? Mai bine mă duc la frații mei. 
Acum, fără muierea ta, în iad e sigur mare veselie. 

Dracul a fugit în râpă şi s-a făcut linişte în conacul boieresc. Boierul, mulţumit, l-a slobozit pe 
Antipka din şerbie. 

Când s-a întors el acasă, a văzut în curte un butoi cu vin. Nu-l păcălise negustorul. Antipka şi-a 
chemat vecinii şi-au început să se cinstească. A doua zi a trebuit să se dreagă. S-a dres însă Antipka 
peste măsură şi iar s-a îmbătat. De atunci n-a mai plecat de lângă butoi zi şi noapte. Tot timpul i se 
năzărea că o vede pe nevastă-sa. Cum adormea, ea îi punea genunchiul pe grumaz şi încerca să-l 
înăbuşe. Când se trezea, o vedea cum stă în colț şi-l ameninţă cu pumnii. Era îngrozitor. Bărbatul n- 
a avut altă ieşire decât să se apuce de băut. A murit din cauza beției. A fost dus la cimitir, fetele au 
fost luate slujnice, iar bunurile şi banii s-au împrăştiat în toate părțile. 


Bob De Mazăre 


poveste rusească 


Au fost odată un moş şi o babă care aveau şase băieţi, iar cel de-al şaptelea copil era fată, şi o 
chema Aleonuşka. Într-o zi, cei şase fraţi se pregăteau să plece pe câmp la arat şi i-au spus mamei: 
— Să ne aduceţi prânzul! 

— Dar unde o să araţi astăzi? i-a întrebat mama. 

— La marginea pădurii. O să tragem o brazdă de acasă până la locul unde vom ara. Aleonuşka să 
meargă pe lângă brazdă şi ne va găsi! 

Dracul a tras cu urechea, a şters brazda făcută de cei şase frați şi a tras alta, până la el. La vremea 
prânzului, Aleonuşka s-a luat după brazdă şi a ajuns la drac. Acesta a prins-o şi nu i-a mai dat 
drumul. 

— Ni s-a promis că o să ni se aducă prânzul, dar nici pomeneală! Va trebui să arăm cu burta goală! 
îşi ziseră frații. 

Seara, când s-au întors acasă, au întrebat-o pe mamă: 

— De ce nu ne-ai trimis prânzul? 

— Cum aşa?! s-a mirat mama. Am trimis-o pe Aleonuşka la voi cu mâncarea. Am crezut că se 
întoarce cu voi. 

— Bine, dar unde-i ea? au întrebat-o frații. Trebuie s-o căutăm! 

Au plecat cei şase pe lângă brazdă şi au ajuns la drac, iar acolo era Aleonuşka. 


— Vai de mine, fraților! făcu aceasta. De ce aţi venit aici? O să vă omoare dracul! Plecaţi cât mai 
repede! 

Ei însă n-au plecat: au hotărât să lupte cu dracul. lată că veni şi acesta. 

— O, flăcăi! V-aţi adunat să ne luptăm sau să ne-mpăcăm? 

— Să ne luptăm! au răspuns frații. 

Dracul i-a înşfăcat pe toţi şase şi i-a aruncat într-un beci de fier. 

Baba şi moşul i-au tot aşteptat, dar ei nici gând să apară. Într-o zi s-a dus baba la râu să clătească 
rufele şi a văzut că pe drum se rostogolea un bob de mazăre. L-a ridicat şi l-a mâncat. După asta a 
adus pe lume un băiat căruia i-a pus numele de Bob De Mazăre. Bob De Mazăre a crescut repede şi, 
odată, a plecat cu tatăl său să sape o fântână. Au săpat ei cât au săpat şi au dat de un pietroi uriaş. 
Tatăl i-a spus fiului: 

— Trebuie să chem în ajutor doi oameni, să scoatem pietroiul de aici! 

Tatăl a găsit doi oameni şi venea cu ei spre fântână, dar Bob De Mazăre, în acest răstimp, a apucat 
pietroiul şi l-a zvârlit cât colo, gata-gata să-i lovească pe tatăl său şi pe cele două ajutoare cu care 
venea. Oamenii s-au speriat şi au luat-o la sănătoasa, iar tatăl a rămas uimit de puterea fiului său. 

— Eu n-am avut frați şi surori? a întrebat Bob De Mazăre când s-au aşezat la masă. 

— Cum să nu? i-a răspuns mama. Ai avut şase fraţi şi o soră, Aleonuşka. 

— Şi unde sunt ei acum? a întrebat Bob De Mazăre. 

— Au dispărut fără veste. Mai întâi s-a pierdut Aleonuşka, iar fraţii au plecat s-o caute şi nu s-au 
mai întors nici ei. 

— O, atunci mă duc să-i caut, a spus Bob De Mazăre, şi n-am să mă întorc acasă până nu-i găsesc! 
— Ce tot spui, fiule? Ei erau şapte şi au dispărut! Dar tu ce-ai să te faci singur? 

Bob De Mazăre a hotărât să plece totuşi în căutarea Aleonuşkăi şi a fraților săi. Şi-a făcut un paloş 
pe măsură şi a plecat. Mergând pe drum, a văzut un om care muta doi munți din loc. S-a apropiat de 
el şi i-a zis: 

— Bună vreme, voinice! Ce faci tu aici? 

— Păi, ce să fac? Îmi croiesc drum! 

— Şi încotro vrei să te duci? 

— În lume, să-mi găsesc fericirea! 

— Să mergem împreună! 

Au bătut palma şi au plecat. 

— Cum te cheamă? l-a întrebat Bob De Mazăre. 

— Svernigora, cel care mută munţii din loc, îi răspunse acesta. Dar pe tine? 

— Bob De Mazăre. 

Au mers ei cât au mers, până au intrat în pădure. Acolo au văzut um om care, cum mişca din mână, 
cum prăvălea un stejar. S-au minunat de puterea acelui om, s-au apropiat şi i-au zis: 

— Bună vreme, om bun! Dar ce faci tu aici? 

— Îmi croiesc drum prin pădure! 

— ŞI încotro vrei să mergi? 

— În lume, să-mi găsesc fericirea! 

— Şi cum te cheamă? 

— Vertidub, cel care smulge stejarii din rădăcini. 

— Hai cu noi! 

— Dar pe voi cum vă cheamă? 

— Bob De Mazăre şi Svernigora. 

Au plecat mai departe. Au ieşit din pădure şi s-au apropiat de un râu. Acolo au văzut un om care, 
când clătina din cap, râul dispărea. 

Cei trei s-au apropiat de el şi i-au zis: 

— Bună vreme, om bun! Ce faci aici? 

— Usuc albia ca să pot trece peste râu. 


— Unde vrei să mergi? 

— În lumea largă, să-mi caut fericirea! 

— Vino cu noi! 

Au plecat cu toții. Bob De Mazăre I-a întrebat pe noul lor tovarăş de drum: 

— Şi cum zici că te cheamă? 

— Krutius, cel care seacă râul. Dar pe voi? 

— Bob De Mazăre, Vertidub şi Svernigora. 

Au plecat mai departe, până au dat de o altă pădure. Au mers prin ea până au văzut o izbă. Au intrat 
înăuntru, dar nu era nimeni. Au hotărât să rămână un timp în izbă. Şi-au desfăcut desagile şi s-au 
întins să se odihnească. După ce s-au trezit, Bob De Mazăre zise: 

— Svernigora, rămâi acasă şi ocupă-te de mâncare, iar noi mergem în pădure să vânăm! 

Svernigora a rămas acasă, a gătit şi după aceea s-a întins să se odihnească. Nici nu s-a culcat bine, 
că a auzit un strigăt: 

— Deschide! 

Svernigora răspunse: 

— Deschide-ţi singur, că n-o să-ţi cadă coroana! 

Uşa se deschise şi din nou s-a auzit acelaşi glas: 

— Trece-mă peste prag! 

— Treci singur, că n-oi fi vreun mare boier! 

Cineva a intrat înăuntru; Svernigora s-a uitat şi a fost cuprins de uimire: cel ce intrase era mic, dar 
barba, lungă de-un stânjen, şi-o târa pe podea. Piticul a umblat cât a umblat prin izbă şi, deodată, l-a 
înşfăcat pe Svernigora, i-a tăiat o fâşie de piele de pe spinare şi l-a atârnat într-un cui din perete, iar 
el a mâncat tot ce era şi a plecat. Svernigora s-a zbătut cât s-a zbătut în cui, până când a căzut pe 
podea. Când s-au întors ceilalți, masa nu era încă gata, dar Svernigora nu a suflat o vorbă că fusese 
moşul pe la el. Bob De Mazăre l-a întrebat: 

— De ce-ai întârziat atâta cu masa? 

— Am moţăit un pic... 

A doua zi de dimineaţă, Bob De Mazăre zise: 

— Vertidub, rămâi tu să faci de mâncare. 

Vertidub a rămas acasă, a prăjit şi a fiert tot felul de mâncăruri şi s-a întins să se odihnească. Nici nu 
s-a culcat bine, că a auzit un strigăt: 

— Deschide! 

Vertidub răspunse: 

— Deschide-ţi singur, că doar n-oi fi tu cine ştie ce boier! 

Uşa se deschise şi din nou s-a auzit acelaşi glas: 

— Trece-mă peste prag! 

— Treci singur, că nu mori! 

Cineva a intrat înăuntru; Vertidub s-a uitat şi a fost cuprins de uimire: cel ce intrase era mic, dar 
barba, lungă de-un stânjen, şi-o târa pe podea. Piticul a umblat cât a umblat prin izbă şi, deodată, l-a 
înşfăcat pe Vertidub, i-a tăiat o fâşie de piele de pe spinare şi l-a atârnat într-un cui din perete, iar el 
s-a aşezat şi a mâncat tot ce prăjise şi copsese gazda, apoi a plecat. Vertidub s-a zbătut cât s-a zbătut 
în cui, până când a căzut pe podea. Când s-au întors ceilalți, masa nu era încă gata, dar nici Vertidub 
nu a spus nimănui de moşul care îi tăiase pielea de pe spinare şi mâncase tot ce gătise pentru prânz. 
Bob De Mazăre l-a întrebat: 

— De ce-ai întârziat atâta cu masa? 

— Am moţăit un pic... 

În dimineaţa următoare, Bob De Mazăre zise: 

— Krutius, azi rămâi tu să găteşti pentru prânz. 

Krutius a rămas, dar şi cu el s-a întâmplat la fel. 


În cea de-a patra zi a rămas acasă chiar Bob De Mazăre. A fiert, a prăjit şi s-a întins să se 
odihnească. Nici nu s-a culcat bine, că a auzit un strigăt: 

— Deschide! 

Bob De Mazăre a sărit din pat ca ars, a deschis uşa şi a văzut ciudăţenia: în faţa lui stătea un 
moşneguţ mic de tot, dar cu barba de un stânjen. 

— Trece-mă peste prag! 

Bob De Mazăre l-a trecut pragul, iar moşneguţul a început să umble prin izbă şi să bombăne. Piticul 
întinse mâna să-l înşface pe Bob De Mazăre, dar acesta a băgat de seamă la timp, l-a apucat pe 
moşneguț de barbă şi l-a târât afară, până la un stejar al cărui trunchi l-a crăpat niţel şi i-a prins 
barba în crăpătură. După ce l-a altoit şi cu pumnul peste nas, Bob De Mazăre 1-a zis: 

— Să stai aici, că altfel vin eu la tine! 

Au venit toți ceilalți la masă. Bob De Mazăre le-a povestit ce se întâmplase în lipsa lor, apoi le-a 
zis: 

— Venitți să vă arăt ciudățenia! 

Au venit cu toții la locul cu pricina şi au văzut că nu mai era nici urmă de moşneguţ sau de stejar. 
Atunci au povestit şi ceilalți cum a venit piticul pe la ei, cum le-a mâncat toată mâcarea şi cum le-a 
tăiat câte o fâşie de piele de pe spate. 

— A, vasăzică dintr-ăştia mi-eşti! zise Bob De Mazăre. Să mergem, prieteni, să-l căutăm! 

S-au luat după urma lăsată de stejarul pe care moşneguţul îl târâse după el. 

Au mers ei cât au mers şi au ajuns la marginea unei gropi adânci. 

— Haideţi să împletim un odgon! zise Bob De Mazăre. 

Au împletit odgonul, gros cât mâna. 

— Svernigora, zise Bob De Mazăre, coboară tu întâi! 

— Naiba să-l ia! zise Svernigora. Nu cobor! 

Nici ceilalți n-au vrut să coboare. Atunci Bob De Mazăre le-a zis: 

— Coborâţi-mă pe mine! 

Prietenii l-au coborât pe Bob De Mazăre în groapă. Când a ajuns pe fund, a văzut acolo un oraş cu 
multe birturi, cu trotuare şi felinare. Numai soarele lipsea. Mergând pe străzi, Bob De Mazăre s-a 
întâlnit cu o ţarevnă. 

— Cum ai nimerit aici? îl întrebă ea. 

— Cum-necum, uite că am nimerit! Dar tu cum ai ajuns? 

— Pe mine m-a luat dracul şi mă ţine închisă aici. 

— Nu-ţi face griji! Am să te scot eu afară. 

— O să ne omoare dracul! Este foarte puternic. A smuls chiar şi un stejar din rădăcini! 

— Arată-mi unde-i, o rugă Bob De Mazăre. 

— Uite, în această casă, îi răspunse țarevna. 

S-a apropiat Bob De Mazăre de casă, a deschis uşa şi l-a văzut pe moşneguţ. De cum l-a zărit, 
moşneguţul a strigat: 

— Ne luptăm sau ne împăcăm? 

— Ne luptăm! leşi afară, că altfel dărâm casa! 

Bob De Mazăre şi-a învârtit paloşul şi l-a ucis dintr-o lovitură pe moşneguţ. S-a apropiat apoi de 
țarevnă şi i-a zis: 

— Să mergem! 

— Să intrăm întâi prin acareturile lui şi să-i luăm avuţia! zise țarevna. 

Aşa au şi făcut. Apoi Bob De Mazăre a dus-o pe ţarevnă la locul unde coborâse în groapă şi a 
strigat: 

— Ei, prieteni! Mai sunteţi aici? Dacă da, dați drumul la odgon! 

Odgonul a fost coborât. Bob De Mazăre a legat de el un sac de aur şi a spus că era pentru 
Svernigora. Apoi au primit şi ceilalți câte un sac de aur. După aceea a strigat: 

— ar ce vă trimit acum e pentru mine! 


Când prietenii au ridicat povara sus şi au văzut-o pe țarevnă, au hotărât să-l omoare pe Bob De 
Mazăre. Acesta însă nu s-a prins de odgon, ci a legat de el un bolovan şi s-a dat într-o parte. 
Prietenii au tras odgonul până la jumătatea gropii şi i-au dat drumul. Bolovanul s-a prăvălit în hău şi 
era cât pe ce să-l strivească pe Bob De Mazăre. „Ce-i de făcut?”, se întrebă el. Deodată s-a iscat o 
furtună. Unde să se adăpostească? S-a oprit sub un stejar şi s-a pus pe aşteptat. În stejar era un cuib 
cu nişte pui de corb care țipau de mama focului. Bob De Mazăre s-a urcat şi i-a acoperit. Când 
furtuna s-a liniştit, a venit corbul şi i-a întrebat: 

— Cine v-a salvat? 

— N-ai să-l mănânci? 

— Nu! Arătaţi-mi-l! 

— Uite-l, e sub stejar! 

Corbul s-a apropiat de Bob De Mazăre şi 1-a zis: 

— Mi-ai salvat puii. Când plec pe alte meleaguri şi apoi mă întorc, nu-mi mai găsesc niciodată puii 
în viaţă pentru că mor în timpul furtunii. De data asta tu i-ai salvat. Cum vrei să te răsplătesc? Fac 
orice pentru tine! 

— Vreau să ajung pe celălalt tărâm, i-a răspuns Bob De Mazăre. 

— La grea încercare mă pui! Dar nu te teme, am s-o duc la îndeplinire. Urcă-te în spatele meu! Am 
să te scot din groapă! 

Cu ajutorul corbului, Bob De Mazăre a ieşit de pe tărâmul celălalt şi a pornit-o la drum. A mers el 
cât a mers, a zărit o pădure şi a intrat în ea. Acolo a dat de o izbă şi i-a trecut pragul. La masă stătea 
o fată frumoasă şi cosea. Când l-a văzut, fata a izbucnit în lacrimi: 

— Vai, bunule voinic! De ce ai venit aici? O să te omoare dracul! 

— Ce tot spui, frumoasă fată? o întrebă Bob De Mazăre. 

Dar iată că a venit şi dracul. Era fratele moşneguţului pe care-l omorâse Bob De Mazăre. 

— Flăcăule, ai venit să ne luptăm sau să ne împăcăm? 

— Ba să ne luptăm! răspunse tânărul şi-l omori pe drac cu o singură lovitură de paloş. 

Frumoasa fată a început să-i mulțumească. 

— Dar cum ai nimerit aici? o întrebă el. 

— Eu sunt de mult la el. Le duceam fraţilor mei de mâncare, iar dracul a pus mâna pe mine şi m-a 
luat la el. Aveam şase fraţi. Ei au plecat în căutarea mea şi i-a înşfăcat dracul. Acum sunt în beci. 
Trebuie să-i eliberăm! Cheia de la beci e la drac. 

Bob De Mazăre a luat cheia, a prins-o pe frumoasa fată de mână şi s-au dus la beci. Tânărul a 
descuiat uşa şi a strigat: 

— Hei, voi, cei de acolo, sunteți vii? 

— Suntem mai mult morți decât vii! 

Bob De Mazăre a coborât în beci, i-a scos de acolo pe frați şi i-a dus acasă. 

Moşul şi baba nu mai puteau de bucurie că Bob De Mazăre s-a întors acasă împreună cu Aleonuşka 
şi cu cei şase fraţi, dar Bob De Mazăre a hotărât că pleacă s-o caute pe ţarevnă. Baba s-a rugat de el 
să rămână, însă el nu i-a dat ascultare şi a plecat. Drumul trecea prin pădure şi, cum se lăsa 
înserarea, fu nevoit să-şi caute culcuş. Dar unde? S-a urcat într-un copac şi a înnoptat acolo. 
Dimineaţa a plecat mai departe. A mers el cât a mers, până a dat de o izbă. Când s-a apropiat, a auzit 
glasuri care răzbăteau dinăuntru. „A! Ăştia sunt prietenii mei Svernigora, Vertidub şi Krutius”, îi 
dădu lui prin gând. „Acum se ceartă pentru ţarevnă!” A intrat, iar cei trei, cum l-au văzut, au 
înlemnit. S-au speriat: cum era cu putință? Doar ei îl lăsaseră în groapă! Cum reuşise să iasă din ea? 
Tremurau toți ca varga. 

— Nu vă temeţi! le-a spus Bob De Mazăre. Deşi m-aţi înşelat şi aţi vrut să mă pierdeţi, eu vă iert. 
Dar o iau pe ţarevnă cu mine şi plec! 

Bob De Mazăre a luat-o pe ţarevnă, s-a întors acasă şi s-a însurat cu ea. Şi aşa au început să trăiască 
şi averea să şi-o sporească. 


Calul, faţa de masă şi cornul 
poveste rusească 


A fost odată o bătrână care avea un fiu cam prostănac. Odată a găsit prostănacul trei boabe de 
mazăre, le-a dus la marginea satului şi le-a semănat acolo. Când a răsărit mazărea, prostănacul a 
început s-o păzească. Venind odată la „grădina” sa, a văzut că pe mazăre stătea un cocor şi o 
ciugulea. Prostănacul s-a furişat tiptil şi a prins cocorul. 

— O! Am să te omor! îi spuse prostănacul. 

— Nu, nu mă omori! se rugă pasărea. Am să-ți fac un dar! 

— Dă-l încoace! i-a zis prostul. 

Cocorul îi dărui un cal şi-i zise: 

— Dacă vreodată ţi-or trebui bani, să-i spui numai atât: „Stai!”. După ce iei câţi bani îţi trebuie, îi 
spui „ho!”. 

Prostănacul luă calul şi, când să-l încalece, îi spuse: 

— Stai! 

Calul s-a risipit, prefăcându-se în bani de argint. Prostul izbucni în râs şi-i spuse: 

— Ho! 

Argintul s-a adunat şi s-a prefăcut în cal. 

Prostănacul şi-a luat rămas-bun de la cocor, şi-a luat calul, l-a dus acasă şi a intrat cu el în izbă, 
poruncindu-i bătrânei: 

— Mamă, să nu-i spui niciodată „stai!”, să-i spui numai „ho!”. 

Zicând acestea, prostănacul s-a întors la mazărea lui. 

Bătrâna a stat mult pe gânduri: „De ce oare mi-a spus vorbele astea? Ce-ar fi să-i zic «stai»?”. ŞI i-a 
spus. Calul s-a risipit în bani de argint. Bătrânei i-au sticlit ochii. S-a repezit şi a început să-i adune 
şi să-i pună într-o cutie. Când cutia s-a umplut, bătrâna a strigat: 

— Ho! 

În acest timp, prostănacul l-a prins din nou pe cocor la mazăre şi l-a ameninţat cu moartea, dar 
pasărea i-a spus: 

— Nu mă ucide, că-ţi dau un dar. 

Şi i-a dat o față de masă. 

— Ia-o! Când ți s-o face foame, spune: „Întinde-te, masă!”, iar după ce mănânci, spune-i: „Strânge- 
te, masă!”. 

Prostul a vrut să încerce pe loc dacă este adevărat şi a spus: 

— Întinde-te, masă! 

Faţa de masă s-a întins, iar el a mâncat pe săturate, după care a poruncit: 

— Strânge-te, masă! 

Faţa de masă s-a strâns. El a luat-o şi s-a dus cu ea acasă. 

— Mamă, să nu-i spui niciodată acestei feţe de masă „întinde-te, masă!”. Spune-i doar „strânge-te, 
masă!”. 

Zicând acestea, a plecat iarăşi să vadă ce mai e pe la mazărea lui. Bătrâna a făcut şi cu fața de masă 
ca şi prima dată, când fiul ei adusese calul în casă. 

— Întinde-te, masă! i-a spus bătrâna. 

Faţa de masă, la porunca ei, s-a desfăşurat cu tot felul de bunătăţi pe ea, iar baba s-a înfruptat din 
toate. Apoi a spus: 

— Strânge-te, masă! 

Faţa de masă s-a strâns. 

În acest timp, prostul l-a prins din nou pe cocor la mazăre. Cocorul, ca să fie lăsat în pace, i-a dat în 
dar un corn şi s-a ridicat în văzduh. De acolo i-a spus prostului: 

— Ia zi: „Afară din corn!”. 


Prostul, spre nenorocul său, rosti aceste vorbe şi din corn au şi sărit doi flăcăi cu bâte care au 
început să-l ciomăgească atât de tare, încât bietul de el a căzut la pământ. Cocorul, de sus, a strigat: 
— Înapoi în corn! 

Cei doi flăcăi s-au făcut nevăzuţi. 

A venit prostănacul acasă şi i-a spus mumă-sii: 

— Să nu spui niciodată „afară din corn!”, ci numai „înapoi în corn!”. 

De cum a ieşit prostănacul din casă, făcându-şi de lucru prin vecini, bătrâna a încuiat uşa cu zăvorul 
şi a poruncit: 

— Afară din corn! 

Într-o clipită au sărit de acolo doi flăcăi cu bâtele şi au început s-o ciomăgească pe baba care urla 
cât o ținea gura. 

Auzind țipetele maică-sii, prostănacul veni într-un suflet acasă. A dat să intre, dar uşa era încuiată. 
Atunci a strigat din toate puterile: 

— Înapoi în corn! 

Bătrâna şi-a venit un pic în fire după ciomăgeala pe care o mâncase şi a deschis uşa. Prostul a intrat 
ŞI i-a zis: 

— Nu ţi-am zis, mamă, să nu spui aşa? Ai văzut ce-ai pățit dacă nu m-ai ascultat! 

I-a trecut prostului prin cap să dea un mare ospăț şi i-a chemat la el pe toți domnii şi boierii. Numai 
ce s-au aşezat ei la locurile lor, că prostănacul a şi băgat calul în casă şi a poruncit: 

— Stai, bunul meu căluţ! 

Calul s-a risipit în bani de argint. Oaspeţii au rămas muţi de uimire. S-au repezit şi au început să-şi 
umple buzunarele cu bani. Prostul a zis „ho!” şi a apărut din nou calul, numai că de această dată 
fără coadă. 

Văzând prostănacul că venise vremea să-şi ospăteze invitaţii, spuse: 

— Întinde-te, masă! 

Faţa de masă a prins a se desfăşura, iar pe ea au apărut bunătăţi care de care mai scumpe şi mai 
gustoase şi tot felul de băuturi alese. Oaspeţii au început să bea, să mănânce şi să se veselească. 
Când 1 s-a părut că toată lumea e sătulă, prostul a poruncit: 

— Strânge-te, masă! 

Şi faţa de masă s-a strâns. Oaspeţii au început să caşte de plictiseală şi i-au zis gazdei: 

— Prostule, ia arată-ne ceva hazliu! 

— Voia dumneavoastră, cinstiți boieri! zise prostul şi aduse cornul. 

Când l-au văzut, oaspeţii au început să strige: 

— Afară din corn! Afară din corn! 

De acolo s-au ivit cei doi flăcăi cu bâtele şi au început să-i snopească din toate puterile. Şi atâta i-au 
ciomăgit, până oaspeţii au dat îndărăt tot ce furaseră şi au rupt-o la fugă. 

Iar prostănacul a trăit mulți ani pe lângă mama lui, bucurându-se de cal, de fața de masă şi de corn 
şi sporindu-şi an de an avutul. 


Fetiţa cea înțeleaptă 
poveste rusească 


Mergeau doi frați: unul era sărac, celălalt avut. Cel sărac avea înhămată o iapă, iar cel avut un 
armăsar. Au rămas ei să înnopteze într-un sat. Noaptea, iapa celui sărac a fătat un mânz. Mânzul a 
intrat sub căruţa bogatului. Acesta îl trezi dimineaţa pe fratele sărac şi-i spuse: 

— Scoală, frate! Căruţa mea a fătat un mânz. 

Fratele se sculă şi-i zise: 

— Cum se poate ca o căruţă să fete un mânz? Iapa mea e cea care l-a fătat! 

Cel avut îi spuse: 


— Dacă l-ar fi născut iapa ta, mânzul ar fi stat sub ea. 

S-au certat cât s-au certat şi s-au dus la judecată. Cel avut i-a mituit pe judecători cu bani, iar cel 
sărac nu avea altceva decât cuvântul lui. 

Pricina lor a ajuns până la ţar, care a poruncit să fie aduşi amândoi fraţii şi le-a spus patru ghicitori: 
— Ce este mai iute şi mai puternic decât tot? Ce este mai gras pe lume? Ce este mai moale? Şi ce 
este mai drag? 

Le-a dat timp de gândire trei zile şi le-a poruncit ca în cea de-a patra zi să vină şi să-i dea 
răspunsurile. 

Cel avut s-a gândit cât s-a gândit, şi-a adus aminte de cumătra lui şi a plecat la ea să-i ceară sfatul. 
Cumătra l-a aşezat la masă, l-a cinstit şi a început să-l întrebe: 

— De ce eşti aşa de trist, cumetre? 

— Mi-a spus ţarul patru ghicitori şi mi-a dat numai trei zile răgaz. 

— Care-s alea? Zi-mi şi mie! 

— Păi uite, cumătră: ce e mai puternic şi mai iute pe lume? 

— Auzi la el ghicitoare! Bărbatul meu are o iapă murgă. Nu există altceva mai iute decât ea. Dacă o 
atingi cu biciul, ajunge iepurele din urmă. 

— A doua ghicitoare: ce este pe lume mai gras şi mai gras? 

— Ăsta-i al doilea an de când hrănim un porc bălţat. E aşa de gras, că nu se poate ţine pe picioare. 
— A treia ghicitoare: ce este pe lume mai moale? 

— E limpede că-i salteaua de puf. Altceva mai moale nici nu-ţi poți închipui! 

— A patra ghicitoare: ce este mai drag pe lume? 

— Cel mai drag pe lume este nepoţelul meu, Ivanuşka. 

— Îţi mulțumesc, cumătră! Mi-ai deschis mintea! N-am să te uit toată viaţa. 

Fratele cel sărac a început să verse lacrimi amare şi s-a dus acasă. L-a întâmpinat fetiţa de şapte ani, 
singurul lui copil. Pe altcineva nu mai avea. 

— De ce oftezi şi verşi lacrimi, tătucă? 

— Cum să nu oftez şi să nu vărs lacrimi? Mi-a spus ţarul patru ghicitori pe care n-am să le ghicesc 
în veci! 

— Spune-mi-le şi mie, care sunt acelea? 

— lată care: Ce este mai puternic şi mai iute pe lume? Ce este mai gras decât orice? Ce este cel mai 
moale pe lume? Ce este cel mai drag pe lume? 

— Du-te, tătucă, şi spune-i ţarului că cel mai puternic şi mai iute pe lume este vântul. Mai gras 
decât orice este pământul, fiindcă hrăneşte tot ce creşte şi trăieşte pe el. Cea mai moale este mâna: 
pe orice s-ar culca omul, tot mâna şi-o pune sub cap. lar mai drag decât somnul nu-i nimic pe lume! 
Au venit la țar amândoi frații, şi cel bogat, şi cel sărac. După ce îi ascultă pe amândoi, ţarul îl 
întrebă pe cel sărac: 

— Singur le-ai ghicit sau te-a învăţat cineva? 

— Înălţimea Ta, i-a răspuns săracul, am o fată de şapte ani. Ea m-a învăţat. 

— Dacă fata îți este aşa de înţeleaptă, du-i acest fir de mătase şi spune-i ca până dimineaţă să-mi 
țeasă un ştergar cu floricele! 

Țăranul a luat firul de mătase şi a venit acasă abătut peste măsură. 

— Mare necaz! îi spuse el fiicei sale. Țarul a poruncit să-i țeşi din acest fir un prosop înflorat. 

— Nu te necăji, tătucă! i-a spus fata. 

A rupt o nuia din măturoi, i-a dat-o tatălui ei şi i-a zis: 

— Du-te la ţar şi spune-i să găsească un meşter care să facă din nuiaua asta un război pe care să-i 
tes ştergarul! 

Țăranul s-a dus la ţar şi i-a spus ce-l învățase fiică-sa. Țarul i-a dat o sută cincizeci de ouă şi i-a zis: 
— Du-le fetei tale şi spune-i ca până mâine să-mi scoată o sută cincizeci de pui! 

S-a întors țăranul acasă şi mai abătut. 

— Vai, fata mea! Scapi de o belea, dai peste alta! 


— Nu te necăji, tătucă! i-a răspuns fata. 

A fiert ea ouăle şi le-a păstrat pentru prânz şi pentru cină, iar pe tată l-a trimis înapoi la ţar. 

— Spune-i țarului că puilor le trebuie ca hrană grăunţe de o zi! Într-o singură zi să fie arat câmpul, 
să fie semănat, secerat şi treierat. La alt grâu puii noştri nici n-ar catadicsi să se uite. 

Țarul l-a ascultat pe țăran şi i-a zis: 

— Dacă fata ta e aşa de înțeleaptă, să vină mâine dimineață la mine: nici pe jos şi nici călare, nici 
goală, dar nici îmbrăcată, nici cu vreun dar, nici fără de el. 

„EI, se gândi țăranul, „aşa o poruncă nici fata n-o poate scoate la capăt; se vede că ne-a sosit 
sfârşitul!”. 

— Nu te necăji, tată! i-a spus fata. Dă o fugă la vânător şi cumpără-mi un iepure viu şi o prepeliță. 
Tatăl s-a dus şi i-a cumpărat iepurele şi prepeliţa. 

A doua zi, fata şi-a lepădat hainele, a pus pe ea un năvod, a încălecat pe iepure, a luat prepelita în 
mână şi a plecat la palatul ţarului. Acesta a întâmpinat-o la intrare. Fata i-a făcut o plecăciune: 

— lată, Măria Ta, zise fata, un mic dar pentru tine! — şi i-a dat prepelita. 

Țarul a întins mâna, dar, când s-o apuce, pasărea, zbârrr!, a şi zburat. 

— Bine, zise ţarul, ai făcut întocmai cum am poruncit. Spune-mi acum: tatăl tău e sărac... Cum vă 
hrăniți? 

— Tatăl meu prinde peşte pe uscat, nu pune capcane în apă, iar eu car peştele în poală şi fac borş. 
— Ce spui, proasto? sări fratele cel bogat. De când trăieşte peştele pe uscat? Peştele înoată în apă. 
— Dar tu eşti deştept? Unde s-a mai văzut ca o căruţă să fete un mânz? Nu căruţa fată mânji, ci 
iapa! 

Țarul a hotărât să 1 se înapoieze mânzul ţăranului sărac, iar pe fata acestuia a luat-o la el. Când s-a 
făcut mare, a luat-o de nevastă şi aşa a ajuns ea țarină. 


Sivko-Burko 


poveste rusească 


A fost odată un bătrân care avea trei fii. Pe mezin îl chema Ivan, dar toți îi ziceau Ivan Prostovan. 
Nu făcea nimic cât era ziua de lungă, doar şedea într-un colt pe sobă şi căsca ochii la pereţi. 
Bătrânul, aflându-se pe moarte, îşi chemă flăcăii şi le zise: 

— Fiii mei! Când am să mor, să veniţi pe rând la cimitir şi să dormiţi câte o noapte pe mormântul 
meu. 

Bătrânul a murit şi a fost înmormântat. S-a lăsat noaptea. Fiul cel mare trebuia să doarmă pe 
mormântul tătâne-său, însă, fie de lene, fie de frică, nu-i venea să se ducă în cimitir. Îi zise fratelui 
mai mic: 

— Ivane Prostovane! Du-te la tata la mormânt şi dormi tu în locul meu! Oricum nu faci nimic în 
gospodărie... 

Ivan Prostovan s-a îmbrăcat, s-a dus la mormânt şi s-a culcat pe el. La miezul nopții, mormântul s-a 
deschis dintr-odată, bătrânul a ieşit şi a întrebat: 

— Cine-i aici? Tu eşti fiul meu cel mare? 

— Nu, tată! Sunt eu, Ivan Prostovan. 

— De ce n-a venit fratele tău cel mai mare? 

— El m-a trimis pe mine în locul său! 

— Ei, al tău să fie norocul! 

Bătrânul a fluierat haiduceșşte: 

— Sivko-Burko! Căluţule năzdrăvan, căluțule cu părul ca pana corbului! 

Sivko a apărut în mare goană, frământând pământul sub copite. Din ochi îi săreau scântei, iar pe nas 
îi ieşea fum ca din horn. 


— Iată, fiule, un cal breaz. Al tău să fie! Iar tu, căluţule, să-l slujeşti cu credinţă, aşa cum m-ai slujit 
pe mine! 

Ivan Prostovan şi-a mângâiat calul, l-a lăsat slobod şi a plecat acasă. Fraţii l-au întrebat: 

— Cum a fost, Ivane Prostovane? Te-ai odihnit bine? 

— Foarte bine, fraților! 

A doua noapte era rândul fratelui mijlociu să doarmă pe mormânt, dar nici lui nu-i venea să se ducă 
la cimitir în puterea nopții. Îi zise mezinului: 

— [vane Prostovane! Du-te la mormânt la tătuca şi dormi acolo în locul meu! 

Fără a scoate o vorbă, Ivan Prostovan se îmbrăcă, se duse şi se culcă pe mormântul lui tătâne-său. 
La miezul nopţii, iar s-a deschis mormântul, a ieşit bătrânul şi a întrebat: 

— Tu eşti, mijlociule? 

— Nu, răspunse Ivan Prostovan. Tot eu sunt! 

Bătrânul a şuierat haiduceşte şi a strigat: 

— Sivko-Burko, năzdrăvanule! 

Burko veni în fugă, frământând pământul sub copite. Din ochi îi săreau flăcări, iar pe nări îi ieşea 
fum. 

— Ei, Burko, să-l slujeşti şi pe fiul meu cum m-ai slujit şi pe mine! Iar acum du-te! 

Burko s-a făcut nevăzut, bătrânul a intrat în mormânt, iar Ivan Prostovan a plecat acasă. 

— Cum ai dormit, Ivane Prostovane? 

— Minunat, fraților! 

A treia noapte era rândul lui Ivan să se ducă la mormântul părintelui. N-a mai aşteptat să fie 
îndemnat: s-a îmbrăcat şi a plecat. Cum stătea el întins, deodată s-a deschis mormântul taman la 
miezul nopții, bătrânul a ieşit şi n-a mai întrebat cine venise. Pasămite ştia că e fiul cel mic. A 
slobozit un şuierat haiducesc şi a strigat: 

— Sivko-Burko, bidiviule cu părul ca pana corbului! 

Bidiviul sosi în goană, frământând pământul sub copite. Din ochi 1 se revărsau flăcări, iar pe nări 
scotea fum. 

— Ei, căluţule, cum m-ai slujit pe mine, aşa să-l slujeşti şi pe fiul meu! 

Zicând acestea, bătrânul şi-a luat rămas-bun de la Ivan Prostovan şi a intrat în mormânt. Ivan 
Prostovan şi-a mângâiat căluțul, l-a lăsat slobod şi a plecat acasă. Frații l-au întrebat din nou: 

— Ai dormit bine, frățioare? 

— Minunat, fraților! 

După întâmplarea cu cimitirul, viaţa a intrat pe făgaşul obişnuit: frații munceau, iar Ivan Prostovan 
lenevea. Într-o zi, crainicul ţarului a răspândit vestea că dacă cineva se va arăta vrednic să smulgă 
portretul şi ştergarul țarevnei prinse pe unul din pereţii palatului, la o înălţime de nu ştiu câte bârne, 
aceluia țarul i-o va da pe fie-sa de nevastă. 

Fraţii se pregăteau să se ducă şi ei să vadă cine va reuşi să smulgă portretul. De pe sobă, de după 
horn, Ivan Prostovan se rugă de ei: 

— Fraților, dați-mi şi mie un cal, să mă duc să văd şi eu! 

— EFi! au tăbărât frații pe el. Rămâi, Prostovane, pe sobă! La ce să te duci? Să râdă lumea de tine? 
Ivan, nu şi nu! Că vrea şi el să vadă — şi atâta a stăruit, încât fraţii n-au avut încotro. 

— la, Prostovane, iapa cea beteagă şi du-te! i-au spus ei, au încălecat pe cai şi au plecat. 

Ivan Prostovan a încălecat pe iapa cea şchioapă şi a plecat în urma fraților săi. Când a ieşit în câmp 
deschis, a descălecat, a înjunghiat iapa, a Jupuit-o, i-a întins pielea pe băț şi apoi a scos un şuierat 
haiducesc şi a strigat: 

— Sivko-Burko, năzdrăvanule! 

Sivko a venit în goana mare, făcând pământul să tremure sub copitele lui. Din ochi îi ieşeau flăcări, 
iar din nări fuioare de fum. Ivan Prostovan i-a intrat pe o ureche, s-a ospătat cum se cuvine, iar pe 
cealaltă a ieşit gătit aşa de frumos, că nici fraţii nu l-ar fi recunoscut. 


A încălecat şi a fugit spre palat să smulgă portretul. În faţa palatului se adunase lumea de pe lume. 
Cum l-au văzut pe Ivan, toți au început să-şi dea coate şi să se întrebe cine-o fi voinicul acela arătos. 
Ivan Prostovan şi-a îndemnat calul, a sărit, dar portretul nu l-a atins, pentru că era cu trei bârne 
deasupra. Toţi au rămas muţi de uimire şi au văzut dincotro a venit, dar n-au băgat de seamă încotro 
s-a dus. 

Ivan s-a întors acasă, a lăsat calul slobod şi s-a urcat înapoi pe sobă. După un timp s-au întors şi 
fraţii lui şi au început să le povestească nevestelor: 

— Dacă ați fi văzut ce mândreţe de voinic a venit! Unul ca el n-am pomenit în viața noastră! Am 
văzut cu toții dincotro a venit, n-am băgat de seamă încotro s-a făcut nevăzut, dar suntem 
încredinţați că se va întoarce. 

Ivan Prostovan, de pe sobă, îi întrebă: 

— Nu cumva eram eu acela? 

— Cum naiba să fi fost tu? Stai, prostule, pe sobă şi scobeşte-te-n nas! 

Timpul trecu, şi iată că-i pofteşte ţarul iarăşi pe cei dornici s-o ia de nevastă pe fata lui. Frații au 
început să se pregătească din nou, iar prostul a prins să se roage de ei: 

— Fraților, dați-mi şi mie un cal, să merg şi eu! 

Ei îi răspunseră: 

— Stai, prostule, acasă! Ți-e poftă să mai omori un cal? 

Prostovanul a început iarăşi să stăruie şi frații n-au avut încotro: i-au dat iarăşi o iapă şchioapă. Ivan 
a înjunghiat-o şi pe aceea, a jupuit-o, i-a întins pielea pe băț, a scos un şuierat haiducesc şi a strigat: 
— Sivko-Burko, năzdrăvanule! 

Burko a venit în fugă, făcând pământul să tremure sub copitele lui. Din ochi îi ieşeau flăcări, iar pe 
nări scotea fum ca din horn. Ivan Prostovan a intrat prin urechea dreaptă şi a ieşit pe cea stângă 
îmbrăcat în haine arătoase, ca un ţarevici. 

A sărit pe calul năzdrăvan, a fugit la palat, dar portretul şi ştergarul țarevnei tot nu le-a desprins: 
erau cu doar două bârne mai sus. Lumea adunată a văzut dincotro a venit, dar n-a băgat de seamă 
încotro a plecat. 

S-a întors Ivan acasă, şi-a slobozit calul năzdrăvan, s-a urcat pe sobă şi şi-a aşteptat frații. Aceştia 
au venit şi au început să povestească: 

— Nevestelor, dacă aţi fi văzut! A venit iarăşi voinicul de data trecută şi doar două bârne i-au lipsit 
ca să pună mâna pe portret... 

— Nu cumva eram eu acela, frățiorii mei? 

— Stai cuminte, Prostovane! Cum naiba să fi fost tu? 

N-a trecut mult timp şi țarul i-a poftit iarăşi la întrecere pe pețitorii țarevnei. Fraţii au început să se 
pregătească de drum, iar Ivan Prostovanul se rugă de ei: 

— Daţi-mi, fraților, un cal, să mă duc să văd şi eu! 

— Stai, prostule, acasă! fu răspunsul lor. Până când ai să ne tot înjunghii caii? 

Prostovanul a stăruit atât de mult, încât fraţii n-au avut încotro şi-au hotărât să-i dea cea mai slabă 
iapă din grajd. Ivan a făcut şi cu iapa aceea ca şi cu celelalte două, apoi a fluierat şi a strigat cu glas 
voinicesc: 

— Sivko-Burko, năzdrăvanule! 

Bidiviul a venit în goană. Tremura pământul sub copitele lui. Din ochi îi ţâşneau limbi de foc, iar pe 
nări îi ieşea fum ca din horn. Ivan Prostovan i-a intrat pe o ureche, s-a ospătat bine-bine şi a ieşit pe 
cealaltă gătit ca un țarevici. A încălecat pe calul năzdrăvan şi a pornit-o spre capitală. 

Cum a ajuns la palatul ţarului, a smuls portretul din perete, împreună cu ştergarul, şi s-a făcut 
nevăzut. Toţi ştiau dincotro venise, dar nimeni n-a băgat de seamă încotro dispăruse. 

Prostovanul s-a întors acasă, a slobozit calul, s-a urcat pe sobă şi şi-a aşteptat fraţii. Aceştia au venit 
şi au început să le povestească nevestelor: 

— Dacă aţi fi văzut! Acelaşi viteaz de care v-am mai povestit şi-a luat un avânt atât de mare, încât a 
ajuns cu mâna la portret şi l-a smuls din perete. 


De pe sobă, de după horn, Ivan Prostovan îi întrebă: 

— Nu cumva am fost eu acela, frăţiorii mei? 

— Stai la locul tău, Prostovane! Cum naiba să fi fost tu? 

După câtva timp, ţarul a dat un mare bal şi i-a chemat pe toţi boierii, conducătorii de oşti, cnejii, 
aleşii Sfatului, miniştrii, târgoveţii şi țăranii. Au venit şi frații lui Ivan, dar nici prostul n-a rămas 
acasă. A venit la bal, s-a cocoţat pe sobă, după horn, şi a început să-şi holbeze ochii. 

Tarevna însăşi le aducea oaspeţilor bere pe tavă şi se uita cu băgare de seamă, pândindu-l pe cel 
care se va şterge cu ştergarul ei. Acela avea să-i fie mire. Numai că nu s-a şters nimeni, iar pe Ivan 
Prostovan nu l-a văzut şi l-a ocolit. Oaspeţii au plecat pe la casele lor. 

A treia zi, ţarul i-a chemat iar la bal pe toţi, iar țarevna a început să-i servească pe oaspeți cu bere 
chiar cu mâna ei. A trecut pe la toţi, dar nimeni nu s-a şters cu ştergarul. „Ce-o mai fi şi asta?”, se 
gândea ea. „De ce nu se iveşte alesul meu?” Când s-a uitat pe sobă, după horn, l-a văzut pe Ivan 
Prostovan, îmbrăcat în haine sărăcuţe, murdar de funingine şi cu părul vâlvoi. I-a turnat un pahar cu 
bere şi i l-a întins, iar fraţii priveau şi-şi ziceau în sinea lor: „Țarevna până şi pe prost îl cinsteşte cu 
bere!”. 

Ivan Prostovan a băut berea şi s-a şters cu ştergarul. Țarevnei i-au sticlit ochii de bucurie. L-a luat 
de mână şi dinaintea țarului. 

— Tătucă, iată-l pe alesul meu! 

Fraților parcă le-ar fi înfipt cineva un cuţit în inimă. Se gândeau: „Ce-i cu țarevna? Nu cumva şi-o fi 
ieşit din minți? Auzi! Şi l-a ales de bărbat tocmai pe Prostovan!”. 

N-a mai încăput nicio discuție: repede s-a făcut nunta. Ivan al nostru n-a mai fost Ivan Prostovan, ci 
ginerele țarului. 

S-a scuturat, s-a spălat, s-a făcut chipeş şi viteaz de nu-l mai recunoştea lumea. Abia atunci au 
înțeles frații săi ce a însemnat să se ducă să doarmă pe mormântul tatălui. 


Fecioara ţar 
poveste rusească 


Undeva, într-o ţară, trăia un negustor. Nevasta i-a murit şi l-a lăsat cu un fiu pe nume Ivan. Tatăl a 
adus un sfătuitor care să-l îndrume pe Ivan, iar el, după un timp, s-a însurat cu altă femeie. Fiindcă 
băiatul era mare şi foarte chipeş, mama vitregă s-a îndrăgostit de el. 

Odată, Ivan a ieşit împreună cu sfătuitorul său pe mare, la pescuit. Deodată au văzut că spre ei se 
îndreaptă treizeci de corăbii. Pe ele se afla Fecioara Țar cu alte treizeci de fete frumoase, surorile ei 
de cruce. Când barca din care pescuiau cei doi s-a lipit de una dintre corăbii, toate cele treizeci de 
corăbii au aruncat ancorele. Ivan, fiul negustorului, a fost poftit împreună cu sfătuitorul său pe cea 
mai arătoasă dintre ele. Acolo au fost întâmpinați de Fecioara Țar şi de cele treizeci de surate ale ei. 
Fecioara Țar i-a mărturisit lui Ivan, fiul negustorului, că s-a îndrăgostit nebuneşte de el şi a venit 
acolo să-l vadă. De îndată cei doi s-au logodit. 

Fecioara Țar i-a spus lui Ivan, fiul negustorului, să vină şi a doua zi cu barca în acelaşi loc. Şi-au 
luat rămas-bun şi s-au îndepărtat, iar Ivan, fiul negustorului, s-a întors acasă, a mâncat şi s-a culcat. 
Mama vitregă l-a ademenit pe sfătuitorul fiului în camera ei, l-a îmbătat şi a început să-l descoasă 
cum a fost la pescuit. Sfătuitorul i-a povestit totul de-a fir-a-păr. După ce l-a ascultat, femeia i-a dat 
sfătuitorului un ac cu gămălie şi i-a zis: 

— Mâine, când se vor apropia de voi corăbiile, prinde-i acest ac de haine lui Ivan. 

Sfătuitorul a promis că va face întocmai. Dimineaţa, după ce s-a trezit, Ivan, fiul negustorului, a 
plecat la pescuit. De îndată ce a văzut corăbiile, sfătuitorul a înfipt acul în haina lui Ivan. 

— Ce somn mi s-a făcut! a spus fiul negustorului. Eu am să trag un pui de somn, iar când se vor 
apropia corăbiile, te rog să mă trezeşti. 

— Sigur că da! Cum să nu te trezesc? 


S-au apropiat corăbiile şi au aruncat ancorele. Fecioara Țar a trimis după Ivan, fiul negustorului, ca 
să vină cât mai repede la ea. Acesta însă dormea dus. Au început să tragă de el şi să-l înghiontească, 
încercând să-l trezească. Tânărul însă dormea buştean. Trimişii Fecioarei Țar l-au lăsat în plata 
Domnului şi au plecat pe corabia stăpânei. Fecioara Țar i-a spus sfătuitorului ca Ivan, fiul 
negustorului, să vină a doua zi în acelaşi loc, a poruncit să se ridice ancorele şi să se întindă 
pânzele. Nici nu s-au îndepărtat bine corăbiile, că sfătuitorul a scos acul din straiele lui Ivan, iar 
acesta s-a trezit şi a început să strige să se întoarcă Fecioara Țar. Ea însă era de-acum departe şi nu 
l-a auzit. 

Tânărul s-a întors acasă negru de supărare. Mama vitregă l-a adus iar pe sfătuitor la ea în cameră, l- 
a îmbătat şi l-a descusut în privinţa celor întâmplate la pescuit. I-a poruncit ca a doua zi să-i înfigă 
iarăşi acul în straie lui Ivan. 

A doua zi, Ivan, fiul negustorului, a plecat din nou la pescuit şi a dormit iarăşi tot timpul fără s-o 
vadă pe Fecioara Țar. Aceasta i-a spus sfătuitorului să-l aducă încă o dată. 

În cea de-a treia zi, tânărul s-a pregătit şi a plecat la pescuit cu sfătuitorul său. S-au apropiat de locul 
ştiut, au văzut corăbiile venind, sfătuitorul i-a înfipt acul în haine şi Ivan, fiul negustorului, a căzut 
într-un somn adânc. Corăbiile s-au apropiat, au ancorat, iar Fecioara Țar a trimis după logodnicul 
său să fie adus la ea pe corabie. Trimişii au încercat în toate felurile să-l trezească, dar toată truda 
lor a fost în zadar. 

Fecioara Țar şi-a închipuit că la mijloc trebuie să fie un lucru necurat pus la cale de mama vitregă 
prin sfătuitorul tânărului şi i-a lăsat logodnicului o scrisoare prin care îl povăţuia să-i reteze capul 
sfătuitorului său, iar dacă o iubeşte cu adevărat, s-o caute peste treizeci de mări şi treizeci de țări. 
De îndată ce corăbiile au ridicat pânzele şi s-au îndepărtat, sfătuitorul a scos acul pe care îl înfipsese 
în straiele lui Ivan, iar acesta s-a trezit şi a început să strige şi s-o cheme pe Fecioara Țar. Dar 
aceasta era deja departe şi nu auzea nimic. 

Sfătuitorul i-a dat tânărului scrisoarea de la Fecioara Țar. Ivan, fiul negustorului, a citit scrisoarea, 
şi-a scos sabia din teacă şi i-a retezat capul sfătuitorului. El a venit la mal, a ajuns acasă, şi-a luat 
rămas-bun de la tată şi a pornit în căutarea celei de-a treizecea ţări. 

Mergea încotro vedea cu ochii. A mers mult? A mers puţin? Povestea se deapănă repede, iar treaba 
se face alene. Într-un târziu s-a apropiat de o mică izbă, care stătea pe picioare de găină şi se rotea. 
A intrat în izbă, iar înăuntru era Baba Iaga Picior de Os. 

— Ptiu! Ptiu! făcu ea. Picior de om n-a călcat pe-aicea niciodată, iar astăzi iată că a apărut! Cu voia 
sau fără voia ta eşti aici, bunule viteaz? 

— Şi cu voia, dar de două ori mai mult fără voia mea. Nu ştii cumva, Babă laga, unde se află cea 
de-a treizecea țară? 

— Nu, nu ştiu! a spus ea şi l-a sfătuit să meargă la sora ei cea mijlocie, poate află de la ea. 

Ivan, fiul negustorului, i-a mulțumit şi a plecat mai departe. A mers cât a mers, până a întâlnit în 
calea lui o izbă la fel cu cea dintâi. A intrat, iar înăuntru era Baba Iaga, sora celei de dinainte. 

— Ptiu! Ptiu! făcu aceasta. Picior de om n-a călcat pe-aicea niciodată, iar astăzi iată că a apărut! Cu 
voia sau fără voia ta eşti aici, bunule viteaz? 

— Şi cu voia, dar de două ori mai mult fără voia mea. Nu ştii cumva, Babă laga, unde se află cea 
de-a treizecea ţară? 

— Nu, nu ştiu! i-a răspuns Baba laga şi l-a sfătuit să meargă la sora ei mai mică. Poate că ea ştie. 
Dacă se va supăra pe tine şi o să vrea să te mănânce, tu să iei de la ea trei trompete şi s-o rogi să te 
lase să cânți la ele. În prima trompetă să sufli încet, în cea de-a doua ceva mai tare, iar în cea de-a 
treia tare de tot. 

Ivan, fiul negustorului, i-a mulțumit Babei laga şi a plecat mai departe. A mers cât a mers, până a 
întâlnit în calea lui o izbă pe picioare de găină care se rotea. A intrat, iar acolo era sora cea mică a 
Babei laga. 

— Ptiu! Ptiu! făcu aceasta. Picior de om n-a călcat pe-aicea niciodată, iar astăzi iată că a apărut! a 
spus Baba Iaga şi a fugit să-şi ascută dinţii ca să-l mănânce pe oaspete. 


Ivan, fiul negustorului, i-a cerut cele trei trompete şi a cântat din prima încetişor, din a doua ceva 
mai tare, iar din a treia tare de tot. Deodată s-au adunat din toate părțile păsări nenumărate, între 
care se afla şi pasărea de foc. 

— Urcă-te pe mine, i-a spus pasărea de foc, şi zburăm acolo unde ai nevoie. Altfel, Baba Iaga te 
mănâncă. 

Nici n-a apucat bine Ivan să se aşeze, că Baba laga a înşfăcat pasărea de coadă, smulgându-i un 
smoc de pene. 

Pasărea de foc a zburat cu Ivan, fiul negustorului, mult timp prin slava cerului şi, în cele din urmă, a 
ajuns la o mare întinsă. 

— Fi, Ivane, fiu al negustorului, cea de-a treizecea ţară se întinde dincolo de această mare. Nu-mi 
stă în putere să te duc acolo. Descurcă-te cum poţi! 

Ivan, fiul negustorului, a coborât de pe pasărea de foc, i-a mulţumit şi a pornit de-a lungul țărmului. 
A mers până a dat de o izbă. A intrat, iar acolo era o babă bătrână, bătrână de tot. I-a dat drumeţului 
să mănânce şi să bea şi a început să-l descoasă încotro s-a pornit şi din ce pricină călătoreşte. El i-a 
povestit că merge spre cea de-a treizecea ţară, s-o caute pe Fecioara Țar, sortita lui. 

— Ah! făcu bătrâna. Ea nu te mai iubeşte. Dacă dă ochii cu tine, te rupe în bucăţi. Iubirea ei este 
ascunsă departe. 

— Cum aş putea s-o găsesc? 

— Aşteaptă puţin! La curtea Fecioarei Țar trăieşte fiica mea şi mi-a promis că astăzi trece pe la 
mine. Poate de la ea să aflăm câte ceva... 

Bătrâna s-a întors, a luat acul cu gămălie de la Ivan, fiul negustorului, şi l-a înfipt în perete. 

Seara a venit fata bătrânei. Mama a început s-o întrebe dacă nu cumva ştie unde şi-a ascuns 
Fecioara Țar iubirea. 

— Nu ştiu! a răspuns fata şi a promis s-o întrebe chiar pe Fecioara Țar. 

A doua zi, fata babei a venit din nou şi i-a spus mamei sale: 

— De cealaltă parte a mării întinse este un stejar, în stejar e un cufăr, în cufăr e un iepure, în iepure 
o rață, în rață un ou, iar în ou se află iubirea Fecioarei Țar. 

Ivan, fiul negustorului, a luat nişte pâine şi a plecat spre locul acela. A găsit stejarul, a coborât 
cufărul, de acolo a scos iepurele, din iepure rața, din rață oul şi s-a întors cu oul la bătrână. 

Nu peste mult timp a fost ziua bătrânei, care a invitat-o la ea şi pe Fecioara Țar cu cele treizeci de 
surate ale ei. A fiert oul adus de Ivan, iar pe flăcău l-a îmbrăcat în straie sărbătoreşti şi l-a ascuns. 

La prânz a sosit şi Fecioara Țar cu cele treizeci de tovarăşe ale ei. S-au aşezat la masă şi, după ce au 
mâncat, bătrâna a pus în faţa fiecăreia câte un ou obişnuit fiert, iar în faţa Fecioarei Țar pe acela 
adus de Ivan, fiul negustorului. Ea l-a mâncat şi a început să-l iubească foarte tare pe Ivan. 

Bătrâna l-a scos din ascunzătoare pe fiul negustorului. Ce bucurie a fost! Ce veselie! Fecioara Țar a 
plecat împreună cu logodnicul în ţara ei. S-au cununat, au început să trăiască şi avutul să-l 
sporească. 


Maria Morevna 
poveste rusească 


Într-o împărăție oarecare, într-o țară oarecare, trăia odată Ivan Țarevici. El avea trei surori: Maria, 
Olga şi Ana. Părinții îi muriseră, dar, înainte de a-şi da obştescul sfârşit, l-au chemat şi i-au spus: 

— Să-ţi măriți surorile cu primii care ţi le vor cere! Să nu le ţii prea mult pe lângă tine! 

Țareviciul şi surorile sale şi-au înmormântat părinţii, iar după aceea, ca să mai uite de necaz, s-au 
dus să se preumble prin parcul palatului. Deodată cerul a fost acoperit de nori negri şi s-a iscat o 
furtună cumplită. 

— Să intrăm în casă, surioarelor! zise Ivan Țarevici. 


Nici n-au intrat ei bine în palat, că un fulger le-a despicat tavanul în două şi în camera de oaspeţi a 
intrat un şoim luminos, s-a lăsat pe podea, s-a prefăcut într-un tânăr chipeş şi a spus: 

— Bună ziua, Ivan Țarevici! Înainte vreme veneam pe-aici ca oaspete. Acum am venit s-o peţesc pe 
sora voastră Maria Țarevna! 

— Dacă te place, eu n-am nimic împotrivă! răspunse Ivan Țarevici. Să vă ajute Dumnezeu! 

Maria s-a învoit. Șoimul s-a însurat cu ea şi a dus-o cu sine în ţara lui. 

Zilele treceau unele după altele, orele zburau şi ele precum clipele, iar anul a trecut repede, ca şi 
cum nici n-ar fi fost. Ivan Țarevici şi cele două surori care rămăseseră cu el au ieşit la plimbare în 
parc. Dar iată că din nou s-au adunat norii, din nou s-a pornit vijelia, din nou au răsunat tunetele. 

— Să intrăm în casă, surioarelor! zise Ivan Țarevici. 

De îndată ce au intrat în palat, un fulger a lovit acoperişul, l-a despicat în două şi în încăpere a intrat 
un vultur. S-a lăsat pe podea şi s-a prefăcut într-un tânăr mândru nevoie mare. 

— Bună vreme, Ivan Țarevici! Înainte veneam pe-aici ca oaspete. Acum am venit s-o peţesc pe sora 
ta Olga. 

Ivan Țarevici răspunse: 

— Dacă Olgăi îi eşti drag, n-are decât să se mărite cu tine! Eu n-am să mă împotrivesc! 

Olga Ţarevna se învoi şi se mărită cu vulturul. Acesta a luat-o şi a dus-o în ţara lui. 

A mai trecut un an. Îi spuse Ivan Ţarevici surorii celei mici: 

— Să mergem, surioară, în parc la plimbare! 

Dar din nou s-au adunat nori grei pe cer, din nou s-a pornit vijelia, din nou au răsunat tunetele şi au 
sclipit fulgerele. 

— Să intrăm, surioară! zise Ivan Ţarevici. 

Au intrat, dar nici n-au apucat să se aşeze bine, că un fulger a lovit tavanul şi l-a despărțit în două. 
Pe acolo a intrat un corb. S-a lăsat pe podea şi s-a transformat într-un tânăr neasemuit de frumos. Şi 
cei de dinaintea lui erau chipeşi, dar acesta îi întrecea cu mult. 

— Înainte veneam pe-aici ca oaspete. Acum am venit s-o cer de soţie pe Ana Țarevna. 

— Nu pot s-o silesc! răspunse Ivan Țarevici. Dar dacă te îndrăgeşte, să se mărite cu tine! 

Ana Ţarevna a devenit soţia corbului şi acesta a dus-o în țara sa. 

A rămas Ivan Țarevici singur cuc. A stat un an fără surorile sale şi i s-a făcut dor de ele. 

„Să merg să-mi caut surorile!”, îşi zise el. S-a pregătit de drum şi a plecat. A mers el cât a mers şi a 
dat pe câmp de o întreagă oştire răpusă. 

— E cineva viu pe-aici? a întrebat Ivan Ţarevici. Dacă este, să-mi răspundă cine a învins această 
oaste măreaţă! 

I-a răspuns un oştean care mai era viu: 

— Toată această oştire măreaţă a fost culcată la pământ de Maria Morevna, preafrumoasa țarevnă. 
Ivan Țarevici a pornit mai departe şi a dat de o tabără de corturi albe. Dintr-unul i-a ieşit în 
întâmpinare Maria Morevna, preafrumoasa țarevnă. 

— Bun venit, ţareviciule! Încotro te poartă Domnul? Te-ai pornit la drum de voie sau de nevoie? 

I-a răspuns Ivan Ţarevici: 

— Buni viteji niciodată nu se pornesc la drum fără voia lor! 

— Fi, dacă n-ai nicio grabă, fii oaspetele meu! 

Ivan Țarevici a rămas bucuros şi a petrecut două nopți în tabăra Mariei Morevna, preafrumoasa 
țarevnă. Aceasta l-a îndrăgit şi cei doi s-au căsătorit. 

Maria Morevna, preafrumoasa țarevnă, l-a luat pe Ivan Ţarevici cu ea în ţara ei. Au trăit ei câtva 
timp în tihnă, dar Mariei Morevna i-a venit chef să plece la război. A lăsat toată gospodăria în grija 
lui Ivan Țarevici şi i-a spus: 

— Ai voie să umbli pe unde îți pofteşte inima, numai în cămara asta să nu intri! 

Ivan Țarevici n-a putut rezista ispitei şi, cum a plecat Maria Morevna, s-a repezit la cămara oprită, a 
deschis uşa şi a văzut că acolo atârna Koscei Nemuritorul, ferecat cu douăsprezece lanţuri. Koscei 
Nemuritorul s-a rugat de Ivan Țarevici: 


— Fie-ţi milă de mine, dă-mi să beau puţină apă! De zece ani zac aici, chinuit de sete şi de foame! 
Țareviciul i-a adus o găleată cu apă. Koscei a băut-o dintr-o singură sorbire şi a mai cerut una: 

— Nu-mi potolesc eu setea cu o singură găleată! Mai dă-mi una! 

Ivan Ţarevici i-a dat-o pe a doua. Koscei a golit-o şi a cerut-o şi pe a treia. După ce a băut-o şi pe 
aceasta, şi-a recăpătat puterea de dinainte, s-a încordat şi a scuturat de pe el toate cele douăsprezece 
lanţuri cu care era ferecat. 

— Îţi mulțumesc, Ivan Țarevici! De-acum n-ai s-o mai vezi pe preafrumoasa ţarevnă Maria 
Morevna, cum n-ai să-ţi vezi urechile! 

Prefăcându-se într-o vijelie îngrozitoare, a ieşit din cămară pe fereastră, a ajuns-o din urmă pe 
Maria Morevna, preafrumoasa țarevnă, a luat-o pe sus şi a dus-o la el. 

Ivan Ţarevici a izbucnit în lacrimi amare, s-a pregătit de drum şi a plecat în căutarea soției sale. 
„Orice-ar fi, trebuie s-o găsesc pe Maria Morevna, preafrumoasa ţarevnă!”, îşi zicea el. A trecut o 
zi, au trecut două... În cea de-a treia, la răsăritul soarelui, a zărit un minunat palat. În preajma 
acestuia era un stejar înalt, iar pe o ramură stătea şoimul cel luminos. Când l-a văzut pe Ivan 
Țarevici, şoimul a coborât din copac, s-a lăsat pe pământ, s-a prefăcut într-un mîndru viteaz şi a 
întrebat: 

— Ei, iubite cumnate, cum o mai duci? 

A ieşit şi Maria Ţarevna. L-a întâmpinat pe Ivan Țarevici cu bucurie, a început să-l îmbrăţişeze, să-l 
sărute, să-l întrebe de sănătate şi să-i povestească despre viaţa ei. 

A stat Ivan Ţarevici la ei trei zile, după care le-a spus: 

— Nu pot rămâne mai mult! M-am pornit în căutarea soaţei mele, Maria Morevna, preafrumoasa 
țarevnă! 

— O să-ţi fie greu s-o recapeţi pe Maria Morevna, i-a spus şoimul. Lasă la noi lingura ta de argint! 
Ne vom uita la ea şi ne vom gândi la tine. 

Ivan Țarevici a lăsat la şoim lingura de argint şi a pornit la drum. A mers o zi, două, iar la răsăritul 
celei de-a treia a zărit un palat, mai minunat decât primul. Lângă palat se înălța un stejar, iar pe o 
ramură stătea vulturul. Când l-a văzut pe Ivan Țarevici, vulturul s-a dat jos din copac, s-a lăsat pe 
pământul reavăn, s-a prefăcut într-un mândru viteaz şi a strigat: 

— Ridică-te, Olga Țarevna! Vine frățiorul nostru drag! 

Olga Țarevna a ieşit în întâmpinarea fratelui, l-a îmbrățișat, l-a sărutat şi a început să-l întrebe de 
sănătate şi să-i povestească despre traiul pe care îl ducea. 

După ce a stat la ei trei zile, Ivan Țarevici le-a spus: 

— Nu mai pot rămâne la voi, n-am timp! Am plecat în căutarea soaţei mele, Maria Morevna, 
preafrumoasa ţarevnă! 

Vulturul i-a răspuns: 

— Nu-ţi va fi uşor s-o recapeţi pe Maria Morevna. Lasă la noi furculiţa ta de argint! Ne vom uita la 
ea şi ne vom gândi la tine. 

Ivan Țarevici a lăsat la vultur furculita de argint şi a plecat mai departe. A mers o zi, două... În zorii 
celei de-a treia s-a apropiat de un minunat palat, mult mai mare şi mai mândru decât celelalte două. 
Lângă palat era un stejar înalt, iar pe una din ramuri stătea corbul. Văzându-l pe Ivan Țarevici, 
acesta a coborât pe pământ, s-a prefăcut într-o mândreţe de viteaz şi a strigat: 

— Ana Țarevna! leşi din palat, vine frățiorul! 

Ana s-a repezit într-un suflet afară şi l-a întâmpinat pe Ivan Țarevici cu bucurie. A început să-l 
îmbrăţişeze şi să-l sărute, să-l întrebe de sănătate şi să-i povestească despre traiul ei. 

După trei zile de stat la ei, Ivan Țarevici le-a spus: 

— Rămâneţi cu bine! Eu plec să-mi caut soaţa, pe Maria Morevna, preafrumoasa țarevnă! 

— Nu-ţi va fi uşor s-o recapeți pe Maria Morevna, i-a spus corbul. Lasă-ţi la noi tabachera de 
argint! Ne vom uita la ea şi ne vom gândi la tine. 


Ivan Ţarevici a lăsat la corb tabachera de argint, şi-a luat rămas-bun de la cumnat şi de la soră şi s-a 
pornit la drum. A mers o zi, două... În cea de-a treia a ajuns la Maria Morevna. Când l-a văzut pe 
iubitul ei, preafrumoasa țarevnă i s-a aruncat de gât, a izbucnit în lacrimi şi i-a spus: 

— Ah, Ivan Țarevici, de ce nu m-ai ascultat şi te-ai uitat în cămară? De ce a trebuit să-l slobozeşti 
pe Koscei Nemuritorul? 

— lartă-mă, Maria Morevna! Nu-mi mai aduce aminte de ce-a fost! Mai bine vino cu mine, cât încă 
nu-i Koscei acasă! Poate n-o să ne prindă. 

Cei doi soți au plecat. Koscei era la vânătoare. Spre seară, când se întorcea acasă, calul său cel 
breaz s-a împiedicat. 

— Ce ai, mârţoagă nesătulă? De ce te poticneşti? Ori simţi vreun necaz? 

Calul îi răspunse: 

— A fost Ivan Țarevici pe-aici şi a luat-o cu el pe Maria Morevna. 

— Nu i-am putea ajunge? 

— Şi dacă semeni grâu şi aştepţi până dă în pârg, până-l seceri, îl macini, faci din el cinci cuptoare 
de pâine şi aştepţi până o mănânci pe toată, şi tot dovedim să-i ajungem! 

Koscei a dat pinteni calului şi l-a ajuns din urmă pe Ivan Țarevici. 

— Prima dată te iert, îi zise el, pentru că ai fost bun cu mine şi m-ai adăpat cu apă. Am să te iert şi a 
doua oară, a treia oară însă fereşte-te, pentru că am să te tai în bucăţi! 

I-a luat-o pe Maria Morevna şi a plecat cu ea. Ivan Țarevici s-a aşezat pe o piatră şi l-a podidit 
plânsul. A plâns cât a plâns şi iar s-a întors după Maria Morevna. Nici de această dată Koscei 
Nemuritorul nu era acasă. 

— Să mergem, Maria Morevna! 

— Ah, Ivan Țarevici, zise ea, Koscei ne va prinde! 

— N-are decât! Măcar un ceas-două să mai fim împreună! 

S-au pregătit în grabă de drum şi au plecat. 

Când Koscei Nemuritorul se întorcea spre casă, calul său cel breaz s-a împiedicat. 

— Ce te poticneşti, mârţoagă nesătulă? Ori simţi vreun necaz? 

Calul îi răspunse: 

— A fost Ivan Ţarevici şi a luat-o cu el pe Maria Morevna. 

— Nu i-am putea ajunge? 

— Şi dacă semeni orz şi aştepti până dă în pârg, până îl seceri, până faci bere din el, până te îmbeţi 
zdravăn, te culci şi dormi mult, mult de tot, până când te trezeşti, şi tot o să avem timp să-i 
ajungem! 

Calul, cu Koscei în şa, l-a ajuns din urmă pe Ivan Țarevici. 

— Doar ţi-am spus că n-ai s-o mai vezi pe Maria Morevna, cum nu-ţi vezi urechile! se burzului 
Koscei. 

A luat-o pe preafrumoasa ţarevnă şi a dus-o la el. Rămas singur, Ivan Țarevici a plâns cât a plâns şi 
s-a întors din nou după Maria Morevna. În acel răstimp, Koscei Nemuritorul lipsea de acasă. 

— Să mergem, Maria Morevna! 

— Ah, Ivan Țarevici, el ne va prinde din urmă, iar pe tine te va tăia în bucăţi! 

— N-are decât să mă taie! Fără tine nu pot să trăiesc! 

Au plecat. Când Koscei Nemuritorul se întorcea acasă, a simțit cum calul său s-a împiedicat. 

— Ce te poticneşti? Ori ai simţit o nenorocire? 

— A fost Ivan Ţarevici şi a luat-o cu el pe Maria Morevna. 

Koscei s-a luat după fugari, i-a prins, l-a tăiat pe Ivan Ţarevici în bucățele, le-a pus într-un butoi 
smolit pe care l-a ferecat cu cercuri de fier, a aruncat butoiul în marea cea albastră, iar pe Maria 
Morevna a luat-o cu el. 

În clipa aceea, argintăria pe care țareviciul o lăsase la cumnaţii săi s-a coclit. 

— Ah, îşi spuseră ei, se vede treaba că s-a întâmplat cu el o mare nenorocire! 


Vulturul s-a repezit deasupra mării, a apucat butoiul în gheare şi l-a scos pe mal. Șoimul a zburat 
după apa vie, iar corbul după cea moartă. S-au adunat apoi toţi trei în jurul butoiului smolit, l-au 
deschis, au scos de acolo bucăţelele din trupul lui Ivan Țarevici, le-au spălat şi le-au pus la loc. 
Corbul le-a stropit cu apă moartă şi trupul s-a făcut cum fusese înainte. Șoimul a stropit corpul lui 
Ivan Țarevici cu apă vie. Acesta s-a ridicat şi a zis: 

— Ce bine-am dormit! 

— Ai fi dormit tu mult şi bine dacă nu eram noi, i-au răspuns cumnaţii. Să mergem la noi să te 
odihneşti! 

— Nu, frații mei! Eu mă duc s-o iau înapoi pe Maria Morevna, zise el şi plecă iarăşi după iubita lui 
soție. 

Când a ajuns la ea, i-a zis: 

— Află de la Koscei Nemuritorul de unde şi-a luat el calul cel năzdrăvan! 

Maria Morevna a pândit un moment prielnic şi a început să-l tragă pe Koscei de limbă. Acesta i-a 
spus: 

— Peste mări şi țări, în cea de-a treizecea împărăție, dincolo de râul de foc, stă Baba laga. Ea are o 
iapă cu care înconjoară în fiecare zi întreg pămânul, atât e de iute! Are multe alte iepe la fel de 
grozave. Trei zile am fost herghelegiu la ea şi, pentru că n-am prăpădit nicio iapă, Baba laga mi-a 
dăruit un mânz. 

— Dar cum de-ai putut să treci peste râul de foc? 

— Am o batistă fermecată, iar dacă o flutur spre dreapta de trei ori, se face un pod atât de înalt, că 
nici focul nu ajunge până la el. 

Maria Morevna i-a povestit toate acestea lui Ivan Țarevici şi i-a dat şi batista fermecată pe care o 
luase de la Koscei fără ca acesta să ştie. 

Ivan Țarevici a trecut peste râul de foc şi s-a dus la Baba Iaga. A mers mult timp fără să mănânce şi 
să bea. I-a ieşit în cale o pasăre ciudată, cum nu mai văzuse în ţara lui, înconjurată de pui. 

Ivan Țarevici îi spuse: 

— Ce-ar fi să-ți mănânc un pui? 

— Nu-l mânca, Ivan Țarevici! se rugă pasărea de el. Cândva am să-ți fiu şi eu de folos! 

Ivan Țarevici i-a ascultat rugămintea şi a plecat mai departe. În pădurea prin care tocmai trecea, a 
văzut nişte albine. 

— [a să iau şi eu puţină miere! 

Matca albinelor i-a zis: 

— Să nu te atingi de mierea mea, Ivan Țarevici! Odată şi-odată am să-ți fiu şi eu de ajutor! 
Țareviciul nu s-a atins de miere şi a plecat mai departe. I-a ieşit în cale o leoaică, însoţită de puiul 
ei. 

— Mor de foame! zise Ivan Țarevici. Măcar puiul ăsta de leu să-l mănânc! 

— Nu te atinge de el, Ivan Țarevici! l-a rugat leoaica. Poate că odată şi-odată am să-ți fiu şi eu de 
ajutor! 

— Bine! Fie cum spui tu! 

Şi-a urmat drumul flămând. A mers el cât a mers, până a dat de casa Babei laga. În jurul casei erau 
douăsprezece prăjini. Pe unsprezece din ele era înfipt câte un cap de om. Numai una rămăsese 
goală. 

— Bună vreme, bunicuţă! 

— Bună vreme, Ivan Țarevici! De ce ai venit? De voie sau de nevoie? 

— Am venit să-ți slujesc, poate capăt de la tine un cal năzdrăvan! 

— Să ne înţelegem de la bun început, ţareviciule! În slujbă la mine intri nu pentru un an, ci doar 
pentru trei zile. Dacă îmi păzeşti bine iepele, la urmă am să-ți dau un cal de care-ţi face ţie 
trebuinţă, iar dacă nu, să nu te mânii pe mine, dar o să-ți rămână capul pe ultima prăjină rămasă 
goală! 

Ivan Țarevici s-a învoit. Baba laga i-a dat să mănânce, să bea şi i-a poruncit să se apuce de treabă. 


Nici n-a scos bine iepele la câmp, că ele şi-au pus cozile pe spinare şi s-au răspândit care încotro. N- 
a apucat țareviciul să clipească din ochi, că au şi dispărut. S-a mâhnit Ivan Țarevici şi a izbucnit în 
lacrimi, iar apoi a adormit. Soarele ajunsese deja la asfinţit când a venit în zbor pasărea cea 
nemaivăzută şi l-a trezit: 

— Scoală, Ivan Țarevici! lepele sunt deja acasă. 

Țareviciul s-a ridicat şi s-a întors acasă la Baba laga. Aceasta tipa de zor la iepele sale: 

— De ce v-aţi întors acasă? 

— Cum era să nu ne întoarcem? Au tăbărât pe noi păsările din toată lumea, mai-mai să ne scoată 
ochii! 

— Mâine să nu mai hoinăriți pe câmp, ci să vă răspândiţi prin pădurea cea întunecoasă! 

Dimineaţa, când Ivan Ţarevici s-a trezit, Baba laga îi zise: 

— Bagă de seamă, țareviciule, dacă nu-mi păzeşti cum trebuie iepele, dacă ai să-mi pierzi una 
singură, capul tău va sta colea, în vârful prăjini! 

Ivan Țarevici a scos iepele la păşune, iar ele şi-au pus cozile pe spinare şi s-au răspândit prin 
pădurea cea deasă. larăşi s-a aşezat țareviciul pe o piatră, a plâns cât a plâns şi a adormit. Soarele a 
apus dincolo de pădure. A venit leoaica: 

— Scoală, Ivan Țarevici, au fost adunate toate iepele! 

Ivan Țarevici s-a ridicat şi a plecat acasă la Baba laga. Aceasta țipa la iepe mai dihai ca în prima zi: 
— De ce v-aţi întors acasă? Nu v-am spus să vă risipiţi prin pădure? De ce nu m-aţi ascultat? 

— Te-am fi ascultat noi, dacă nu ne-ar fi hăituit fiarele sălbatice venite din toată lumea, gata-gata să 
ne sfâşie! 

— Mâine să vă răspândiți prin marea cea albastră! 

Ivan Ţarevici a dormit şi a doua noapte la Baba Iaga. Dimineaţa, aceasta l-a trimis din nou cu iepele 
la păscut: 

— Dacă-mi pierzi vreuna, capul îți va sta în prăjină! 

Ivan Țarevici a mânat iepele în câmp, la păscut, iar ele şi-au pus cozile pe spinare şi au pierit din 
ochii săi. Au intrat în marea cea albastră şi stăteau în apă până la gât. 

Țareviciul s-a aşezat pe o piatră şi a plâns până a adormit. Soarele apunea deja când a venit o albină 
ŞI l-a trezit: 

— Scoală, Ivan Ţarevici! Toate iepele au fost adunate la un loc. Numai că tu, când te întorci, să nu 
te arăţi Babei laga în ochi. Intră în grajd şi ascunde-te după iesle. Acolo ai să vezi un mânz răpănos 
care se tăvăleşte pe o grămadă de gunoi. La miezul nopţii trebuie să-l furi şi să fugi cu el. 

Ivan Ţarevici s-a ridicat şi a făcut întocmai cum îi spusese albina: s-a strecurat în grajd şi s-a pitit 
după iesle. Baba laga zbiera la iepele ei: 

— De ce v-aţi întors? 

— Ce era să facem? Ne-au năpădit albinele venite din toată lumea. Erau multe câtă frunză şi iarbă şi 
au început să ne înţepe din toate părțile! 

Baba laga a adormit. La miezul nopţii, Ivan Țarevici a furat din grajd mânzul cel răpănos, a 
încălecat pe el şi a alergat la râul de foc. Când a ajuns, a fluturat batista fermecată de trei ori înspre 
dreapta şi, ca din pământ, s-a întins peste râu un pod înalt. Țareviciul a trecut pe celălalt mal şi a 
fluturat batista fermecată spre partea stângă, dar numai de două ori. Podul a rămas în picioare, însă 
foarte subţire şi şubred. 

Dimineaţa, când s-a trezit, Baba laga nu l-a mai găsit nicăieri pe mânzul cel răpănos. S-a aruncat în 
piua ei de fier şi s-a repezit în urmărirea lui Ivan Ţarevici: îndemna piua cu pisălogul, iar cu 
măturoiul ştergea urmele. A ajuns la râul de foc, a zărit podul, s-a apropiat de el, zicându-şi în gând: 
„Bun pod!”, şi a pornit-o pe el. Nici n-a apucat să treacă de mijloc, că podul s-a năruit, iar Baba 
laga s-a prăbuşit în foc, unde a avut parte de o moarte cumplită. 

Ivan Țarevici a ajuns pe un izlaz cu iarbă verde, şi-a hrănit mânzul şi acesta s-a prefăcut într-o 
mândreţe de cal. Când s-a întors la Maria Morevna, aceasta l-a întrebat: 

— Cum de mai eşti în viață? 


— Uite-aşa şi aşa, i-a povestit țareviciul toate peripețiile prin care trecuse. Acum trebuie să mergi 
cu mine! îi zise el. 

— Mă tem, Ivan Țarevici! Dacă ne prinde iarăşi Koscei, pe tine te va tăia în bucăţi, iar pe mine mă 
va duce la el! 

— Nu, acum nu mă mai prinde! Am şi eu un cal fermecat ca al lui, care zboară ca vântul şi ca 
gândul. 

Au încălecat amândoi pe cal şi... duşi au fost! 

La întoarcerea spre casă, calul lui Koscei Nemuritorul s-a împiedicat din nou. 

— De ce te poticneşti, gloabă nesătulă? Sau ai simţit ceva rău? 

— A fost Ivan Țarevici şi a luat-o pe Maria Morevna. 

— N-am putea să-i prindem din urmă? 

— Dumnezeu ştie! Acum Ivan Ţarevici are un cal fermecat mai bun decât mine! 

— Nu, nu mă pot împăca uşor cu acest gând! zise Koscei. Trebuie să plec în urmărire! 

Şi a plecat. După oarece vreme, l-a ajuns din urmă pe Ivan Țarevici. A sărit din şa, vrând să-i reteze 
capul cu paloşul său ascuțit. Calul ţareviciului l-a lovit pe Koscei atât de puternic, încât i-a crăpat 
țeasta în două. Ivan Țarevici a pus mâna pe un par şi l-a lovit până când l-a omorât. După aceea a 
adunat o mulţime de lemne, a încins un foc uriaş şi l-a ars pe Koscei, iar cenuşa i-a spulberat-o în 
vânt. 

Maria Morevna a încălecat pe calul lui Koscei, Ivan Țarevici pe al lui şi au plecat să-şi viziteze 
neamurile: întâi s-au oprit la corb, apoi la vultur şi, la urmă de tot, la şoim. 

Peste tot au fost întâmpinați cu bucurie: 

— Ah, Ivan Țarevici, de mult ne luaserăm gândul că ne vom mai vedea vreodată. Se vede treaba că 
nu degeaba te-ai muncit atât: o frumuseţe ca Maria Morevna nu găseşti în lumea întreagă! 

Cei doi au stat cât au stat la neamuri şi au plecat în împărăţia lor. Au ajuns şi au început să trăiască, 
avutul să şi-l sporească şi cu mied să se cinstească. 


Baba laga 


poveste rusească 


Au fost odată un moş şi o babă. Moşul a rămas văduv şi şi-a luat o altă nevastă. De la prima i-a 
rămas o fetiță, pe care maştera cea rea n-a îndrăgit-o. O bătea şi se gândea cum să scape de ea. 
Odată, tatăl a plecat la treburile lui, iar maştera i-a spus fetiţei: 

— Du-te la mătuşa ta, sora mea, şi cere-i un ac şi aţă, că vreau să-ţi cos o cămăşuţă. 

lar mătuşa aceasta era Baba [aga Picior de Os. 

Fetiţa nu era proastă deloc. A trecut mai întâi pe la mătuşa sa bună. 

— Bună ziua, mătuşico! 

— Bună ziua, iubito! De ce-ai venit? 

— M-a trimis mama vitregă la sora ei să-i cer un ac şi aţă, că îmi coase o cămăşuţă. 

Mătuşa a povăţuit-o: 

— Acolo, nepoțică, ai să dai de un mesteacăn care te va lovi cu ramura peste ochi. Tu leagă-l cu o 
panglică. Poarta va scârțâi şi se va trânti. Tu toarnă-i puțin untdelemn la balamale. Acolo vor sări 
câini la tine să te rupă. Tu aruncă-le o bucată de pâine. Acolo un motan va sări la tine să-ţi scoată 
ochii. Tu dă-i nişte şuncă. 

Fetiţa a plecat şi nu după mult timp a ajuns. A văzut o izbă în care stătea Baba laga Picior de Os şi 
țesea. 

— Bună ziua, mătuşică! 

— Bună ziua, drăguțo! 

— M-a trimis mămuca să-ți cer un ac şi aţă, că-mi coase o cămăşuţă. 

— Bine, dar mai întâi aşază-te şi ţese. 


Fetiţa s-a aşezat la război, iar Baba Iaga a ieşit şi i-a spus slujnicei sale: 

— Du-te, fă focul la baie şi spală-mi nepoţica. Dar ai grijă să fie bine spălată, pentru că am s-o 
mănânc la micul dejun. 

Fetiţa stătea la război şi, speriată, a rugat-o pe slujnică: 

— Draga mea, nu pune multe lemne şi mai stropeşte-le cu apă, iar apa pentru baie s-o cari cu ciurul. 
Şi i-a dat o batistă. 

Baba laga aştepta şi-a întrebat-o: 

— Ce faci, nepoțico, ţeşi sau te-ai oprit? 

— Ţes, mătuşico! Ţes, iubito! 

Baba laga s-a îndepărtat, iar fata i-a dat motanului şuncă şi l-a întrebat: 

— Cum aş putea să fug de-aici? 

— Ține pieptenele şi prosopul acesta! îi spuse motanul. Ia-le şi fugi! După tine se va lua Baba laga 
Picior de Os. Tu să pui urechea la pământ şi, când ai să auzi că este aproape, aruncă ştergarul şi se 
va face un râu lat de tot. Dacă Baba laga reuşeşte să treacă peste el şi o să te ajungă din urmă, să pui 
urechea la pământ şi, când ai să auzi că este aproape, aruncă pieptenele. Se va înălța o pădure 
întunecoasă, întunecoasă de tot, prin care nu va mai putea răzbate. 

Fata a luat ştergarul şi pieptenele şi a fugit. Câinii au sărit la ea s-o sfâşie. Ea le-a aruncat o bucată 
de pâine şi ei au lăsat-o să treacă. A ajuns la poartă, dar aceasta s-a închis în faţa ei. Fata a turnat la 
balamale nişte ulei şi poarta s-a deschis. Mesteacănul era cât pe ce să-i scoată ochii. Fata l-a legat 
cu o panglică şi mesteacănul a lăsat-o să treacă. lar motanul s-a aşezat la război şi ţesea. Nu atât 
țesea, cât încurca ițele. Baba Iaga s-a apropiat de fereastră şi a întrebat: 

— Ce faci, nepoţică? Teşi sau te-ai oprit? 

— Ţes, mătuşă! Tes, drăguţo! i-a răspuns motanul în doi peri. 

Baba laga s-a repezit în casă, a văzut că fata a fugit şi a început să-l bată şi să-l ocărască pe motan 
că nu i-a scos ochii fetei. 

— Te slujesc de-atâţia ani, spuse motanul, şi nu m-am ales nici măcar cu un oscior de la tine. lar ea 
mi-a dat şunculiță. 

Baba laga s-a repezit la câini, la poartă şi la mesteacăn şi a început să-i ocărască şi să-i bată. Câinii 
i-au spus: 

— Te slujim de-atâţia ani şi niciodată nu ne-ai aruncat o cojiță. Iar ea ne-a dat pâine. 

Poarta i-a spus: 

— Te-am slujit atâţia ani, iar tu nu mi-ai pus la balamale nici măcar un strop de apă, iar ea m-a uns 
cu ulei. 

Mesteacănul i-a spus: 

— De câţi ani te slujesc, nu m-ai oblojit niciodată, iar ea m-a legat cu o panglică. 

Servitoarea îi spuse: 

— De câţi ani te slujesc, nu mi-ai dăruit niciodată nici măcar o cârpă, iar ea mi-a dat o batistă. 

Baba laga s-a urcat grabnic în piuă, a îndemnat-o cu pisălogul şi, măturând urmele cu măturoiul, s-a 
luat după fetiță. Aceasta a pus urechea la pământ şi a auzit că Baba laga era pe urmele ei, şi încă 
foarte aproape. A luat ştergarul şi l-a aruncat. A apărut un râu larg, larg de tot. Baba Iaga a ajuns la 
râu, a scrâşnit din dinţi de furie şi s-a întors acasă. Şi-a luat boii şi i-a dus la râu. Boii au băut toată 
apa şi au secat râul. 

Baba laga a pornit iarăşi în urmărirea fetiţei. Micuța şi-a lipit urechea de pământ şi a auzit că Baba 
laga nu era departe. A aruncat pieptenele şi s-a înălțat un codru întunecos şi fioros. Baba laga a 
început să roadă copacii, dar, oricât s-a străduit, n-a dovedit să-şi croiască drum prin desişul lui şi s- 
a întors acasă. 

Între timp s-a întors moşul şi şi-a întrebat nevasta: 

— Dar unde este fata mea? 

— A plecat la mătuşa ei, îi răspunse maştera. 

Nu după multă vreme, fetiţa a ajuns acasă. 


— Unde-ai fost? o întrebă tatăl. 

— Ah, tătucă, spuse ea, uite-aşa şi pe dincolo, m-a trimis mămuca la mătuşă să-i cer ac şi aţă ca să- 
mi facă o cămăşuţă. lar mătuşa, Baba laga, a vrut să mă mănânce. 

— Cum ai reuşit să scapi, fata mea? 

— Uite-aşa şi-aşa, îi povesti fata totul cu de-amănuntul. 

Moşul, cum a aflat toate acestea, s-a supărat pe nevastă şi a împuşcat-o. ŞI a început alături de fetiță 
să trăiască şi averea să şi-o înmulțească. Şi eu pe-acolo am trecut, mied şi bere am băut, pe mustăţi 
se prelingeau, da-n gură nu ajungeau. 


Baba laga şi Pipernicitul 


poveste rusească 


Au fost odată un moş şi o babă care nu aveau copii. Ce n-au făcut, cât nu s-au închinat, dar baba nu 
năştea şi pace! Într-o zi s-a dus moşul la pădure după ciuperci şi s-a întâlnit în cale cu un bătrân. 

— Eu ştiu ce ai în cap, îi spuse bătrânul. Tot la copii ţi-e gândul. Mergi prin sat şi adună de la 
fiecare gospodărie câte un ou şi pune ouăle acelea sub o cloşcă. Ce-o să iasă ai să vezi şi singur. 
Moşul s-a întors în sat. Aveau în sat patruzeci şi una de gospodării. A trecut pe la fiecare poartă, a 
adunat ouăle şi le-a pus sub cloşcă. După două săptămâni, din acele ouă au ieşit patruzeci de băieţei 
voinicei şi sănătoşi şi unul plăpând şi bolnăvicios. 

Moşul le-a dat câte un nume, numai pentru cel firav n-a găsit niciunul. 

— Bine! zise moşul. Tu ai să fii Pipernicitul. 

Creşteau copiii moşului şi ai babei într-o zi cât alţii într-un an. S-au făcut mari şi au început să 
muncească şi să-şi ajute părinţii. Patruzeci de voinici trudeau la câmp, iar Pipernicitul se învârtea pe 
lângă casă. A venit vremea cositului. Frații coseau iarba, o adunau în stoguri, iar după vreo 
săptămână s-au întors în sat, au mâncat ce le-a dat Dumnezeu şi s-au culcat. Moşul se uită la ei şi 
zise: 

— Ei, tinereţe! Mănâncă mult, dorm buştean, dar la treabă nu se prea înfig. 

— Întâi uită-te, tătucă, şi abia după aceea să vorbeşti, i-a spus Pipernicitul. 

Moşul s-a îmbrăcat, s-a dus la fâneaţă şi a văzut că erau ridicate patruzeci de stoguri. 

— EI, aşa voinici mai zic şi eu! Câtă iarbă au cosit în numai o săptămână! Şi au clădit-o în stoguri! 
A doua zi bătrânul s-a dus iar la fâneaţă să-şi bucure ochii privind la bogăţia lui. Când a ajuns acolo, 
a văzut că lipsea unul dintre stoguri. S-a întors acasă şi le-a spus băieților: 

— Ah, feții mei! A dispărut un stog. 

— Nu-i nimic, tătucă, îi răspunse Pipernicitul. Îl prindem noi pe hoţ. Dă-mi o sută de ruble şi fac eu 
treaba asta! 

A luat banii de la moş, s-a dus la fierar şi l-a întrebat: 

— N-ai putea să-mi faci un lanţ cu care să înfăşor un om din cap până în picioare? 

— Cum să nu?! 

— Fii cu băgare de seamă! Să-l faci trainic şi, dacă lanţul o să țină, am să-ţi dau o sută de ruble, iar 
dacă nu, munca ta va fi în zadar! 

Fierarul i-a făcut un lanţ de fier. Pipernicitul l-a înfăşurat în jurul său, s-a umflat şi lanţul s-a rupt. 
Fierarul a făcut altul, de două ori mai trainic. Pipernicitul l-a încercat, l-a luat, i-a plătit fierarului şi 
a plecat să păzească fânul. S-a aşezat sub un stog şi s-a pus pe aşteptat. 

Chiar la miezul nopţii s-a burzuluit vremea, s-a învolburat marea şi din adâncurile ei a apărut o iapă 
uriaşă, a alergat până la primul stog şi a început să mănânce fânul. Pipernicitul a sărit, i-a pus lanţul 
în loc de căpăstru şi a încălecat pe ea. Iapa a început să se smucească, să alerge pe dealuri şi prin 
văi, dar nu dovedea să-l doboare pe călăreț. S-a oprit şi a zis: 

— Bunule viteaz, dacă ai reuşit să mă supui, atunci ia în stăpânire mânjii mei. 


A alergat iapa la țărmul mării şi a scos un nechezat puternic. Marea cea albastră s-a învolburat şi au 
ieşit pe mal patruzeci şi unu de mânji, unul mai frumos decât celălalt. Puteai să cutreieri lumea 
întreagă şi nu găseai alţii ca ei. Dimineaţa a auzit moşul în curte la el nechezat şi tropot de copite. 
Nu înţelegea ce se întâmplă. Dar era fiul său, Pipernicitul, care adusese o întreagă herghelie. 

— Bună vreme, fraţilor! Acum fiecare dintre noi are câte un cal. Să mergem să ne alegem miresele. 
— Să mergem! 

Părinţii i-au binecuvântat, iar fraţii au pornit la drum. 

Au rătăcit vreme îndelungată prin lume. Unde să găsească atâtea mirese? Doreau să facă toate 
nunțile odată, nu pe rând, ca să nu se supere vreunul. Ce mamă se putea lăuda că are patruzeci şi 
una de fete? Au ajuns vitejii peste trei mări şi trei ţări şi au văzut pe un munte semeţ un palat din 
piatră albă, înconjurat de un zid înalt. La poartă erau nişte ţepe de fier. Fraţii le-au numărat şi au 
văzut că sunt patruzeci şi unu. Şi-au priponit caii de ele şi au intrat în curte. Le ieşi în întâmpinare 
Baba laga. 

— Nepoftiţilor, cum de-aţi îndrăznit să vă priponiți caii fără să cereţi învoire? 

— Ce tipi aşa, babo? Mai întâi dă-ne de mâncare şi de băut, du-ne la baie şi abia după aceea 
întreabă-ne ce căutăm. 

Baba Iaga i-a hrănit, le-a dat să bea, i-a condus la baie, iar după aceea i-a întrebat: 

— Spuneţi-mi, voinicilor, aveți vreo treabă sau aţi fugit de ea? 

— Cu treabă am venit, bunică! 

— Şi ce treabă aveţi? 

— Ne căutăm mirese. 

— Am eu fete, a spus Baba Ilaga. 

Apoi s-a repezit în iatacuri şi a adus cu ea patruzeci şi una de fete. Fraţii s-au logodit cu ele şi au 
început nunțile. Seara s-a dus Pipernicitul să-şi vadă calul. Acesta, cum l-a văzut, i-a vorbit în grai 
omenesc: 

— Fii cu băgare de seamă, stăpâne! Când vă duceţi la culcare cu tinerele neveste, îmbrăcaţi-le în 
straiele voastre, iar voi puneţi-vi-le pe cele femeiești, că de nu, vom pieri cu toţii. 

Pipernicitul le-a spus fraţilor tot ce-i spusese calul. Şi-au îmbrăcat soțiile în straiele lor, iar ei s-au 
înveşmântat în rochiile acestora şi s-au dus la culcare. Toţi au adormit, numai Pipernicitul n-a închis 
un ochi. La miezul nopţii a strigat Baba laga cu glas îngrozitor: 

— Hei, slugile mele credincioase, retezaţi capetele oaspeţilor nepoftiți! 

Au venit slugile şi au retezat capetele fetelor Babei laga. Pipernicitul şi-a trezit frații şi le-a spus ce 
se întâmplase. Ei au luat capetele retezate şi le-au înfipt în ţepele de pe zid. Apoi şi-au înşeuat caii şi 
au plecat în grabă. 

Dimineaţa, când s-a trezit Baba laga şi s-a uitat pe geam, a văzut că pe zid erau înfipte de jur- 
împrejur capetele fetelor ei şi s-a mâniat cumplit. A poruncit să i se aducă scutul de foc, a încălecat 
şi a plecat în urmărirea fugarilor, pârjolind totul în calea ei, în toate cele patru zări. Fraţii ar fi pierit 
cu toții, dar Pipernicitul era grozav de isteț: când au fugit, el a luat de la Baba laga o batistă. A 
fluturat-o, şi în faţa lor s-a întins un pod peste marea cea albastră, iar bunii viteji au trecut pe celălalt 
mal. Pipernicitul a fluturat batista în altă direcție, podul a dispărut, Baba laga a făcut cale întoarsă, 
iar frații au plecat spre casă fără alte griji. 


Koscei Nemuritorul 
poveste rusească 


Într-o oarecare împărăție, în nu se ştie ce țară, era un ţar care avea trei fii mari. Pe mama lor a furat- 
o într-o zi Koscei Nemuritorul. 

Fiul cel mare i-a cerut tatălui său binecuvântarea pentru a pleca în căutarea mamei. Tatăl l-a 
binecuvântat, el a plecat şi a dispărut fără veste. 


Fiul cel mijlociu a aşteptat cât a aşteptat şi a cerut permisiunea de a pleca în căutarea mamei, dar nu 
s-a mai întors nici el. 

Fiul cel mare, Ivan Țarevici, i-a spus tatălui său: 

— Binecuvântează-mă şi pe mine, tătucă, să mă duc în căutarea mamei. 

Tatăl s-a împotrivit: 

— Cei doi fraţi ai tăi nu s-au întors şi acum vrei să pleci şi tu. Am să mor de singurătate! 

— Nu, tătucă, dacă mă binecuvântezi, mă duc, iar de nu mă binecuvântezi, eu tot mă duc. 

Tatăl l-a binecuvântat, iar Ivan Țarevici a plecat să-şi aleagă calul. Pe care punea mâna, acela cădea. 
N-a putut să-şi aleagă un cal. Mergea prin oraş cu capul plecat. Nu se ştie de unde, i-a răsărit în cale 
o bătrână care l-a întrebat: 

— De ce eşti aşa de trist, Ivan Ţarevici? 

— Lasă-mă în pace, babo, că te apuc într-o mână, iar cu cealaltă te strivesc. Piftie te fac. 

Bătrâna a cotit-o pe o altă stradă, a ocolit şi iarăşi i-a ieşit în cale. 

— Bună vreme, Ivan Ţarevici! De ce eşti aşa de trist? 

El se gândi: „De ce m-o fi întrebând atâta bătrâna? Oare nu cumva mă poate ajuta?”. Şi-i spuse: 

— Uite ce-i, bunico: nu pot să-mi găsesc un cal. 

— Prostule, te chinui singur şi nu-i spui nimic babei! Hai cu mine! 

L-a adus baba până la poalele muntelui şi 1-a arătat: 

— Sapă aici! 

Ivan Ţarevici a săpat şi a dat de o uşă de tuci ferecată cu douăsprezece lacăte. Fără să mai stea pe 
gânduri, a spart lacătele, a deschis uşa şi a coborât sub pământ. Acolo a dat de un cal năzdrăvan 
priponit cu douăsprezece lanţuri. Acesta l-a simțit, pesemne, pe tânăr că îi este pe potrivă, a 
nechezat, s-a smucit şi a rupt cele douăsprezece lanţuri. 

Ivan şi-a pus armura de viteaz, 1-a pus calului căpăstrul, l-a înşeuat, 1-a dat bani bătrânei şi i-a spus: 
— Binecuvântează-mă, bunicuţo, şi rămâi cu bine! 

S-a urcat el în şa şi a mers multă vreme, până când a ajuns la un munte uriaş şi prăpăstios pe care n- 
aveai cum să urci. Când s-a uitat mai bine, i-a văzut pe frații săi călare, dând ocol muntelui. S-au 
îmbrățişat şi au plecat mai departe împreună. Au ajuns la un bolovan de tuci cam de o sută cincizeci 
de puduri. Pe bolovan era scris: „Cine va arunca acest bolovan pe munte, acela va putea urca”. 
Frații săi mai mari nici măcar n-au putut clinti bolovanul, dar Ivan Țarevici i-a făcut vânt şi l-a 
aruncat pe munte. Pe dată, pe munte a apărut o scară. Ivan şi-a lăsat calul acolo, a picurat într-un 
pahar sânge din degetul său mic şi l-a întins fraţilor: 

— Dacă sângele din pahar se va înnegri, să nu mă mai aşteptaţi, pentru că voi fi mort. 

Şi-a luat rămas-bun şi a început să urce pe munte. Urcând, a văzut tot felul de minunății: păduri cu 
fructe, tot felul de păsări... 

A mers mult şi, în cele din urmă, a ajuns în dreptul unei case uriaşe. Acolo trăia fiica unui ţar, care 
fusese răpită de Koscei Nemuritorul. 

Ivan Țarevici a umblat mult timp în jurul zidului, dar n-a văzut nicio poartă. 

Fiica ţarului a zărit un om pe geam, a ieşit în pridvor şi i-a strigat: 

— Priveşte încoace: zidul are o crăpătură. Atinge-o cu degetul mic şi se va face uşă. 

Aşa a făcut Ivan Țarevici şi a intrat în casă. Fata l-a întâmpinat, i-a dat de mâncare şi de băut şi a 
început să-l descoasă. El i-a povestit că a plecat s-o scape pe mama sa din ghearele lui Koscei 
Nemuritorul. Fata îi spuse: 

— Îţi va fi greu s-o scapi, Ivan Țarevici. Ştii bine că el este nemuritor şi te va ucide. La mine vine 
des. Iată, acolo este paloşul lui. Dacă reuşeşti să-l salţi, atunci te poţi duce. 

Ivan Țarevici nu numai că a ridicat paloşul, dar l-a şi aruncat în sus şi a plecat mai departe. A ajuns 
la o altă casă. Ştia cum să caute poarta; a intrat şi s-a întâlnit cu mama lui, care l-a îmbrățișat, şi au 
plâns amândoi. 

Şi aici şi-a încercat puterile, aruncând o bilă de vreo mie de puduri şi jumătate. A venit vremea să se 
întoarcă Koscei Nemuritorul. Mama şi-a ascuns fiul. Deodată a intrat Koscei şi a zis: 


— Pfui, pfui! Până acum n-a mirosit aici a carne de om, dar acum îi simt mirosul. Cine-a fost aici? 
Nu cumva fiul tău? 

— Ce tot spui? Te-ai vânturat prin lume, te-ai îmbibat de miros omenesc şi acum ţi se năzare că 
miroase şi aici a om, i-a răspuns mama lui Ivan Țarevici. 

Apoi a început să-i vorbească lui Koscei Nemuritorul cu blândeţe despre una, despre alta şi să-l 
tragă de limbă: 

— Unde ţii tu ascunsă moartea, Nemuritorule Koscei? 

— Moartea mea, zise el, se află în cutare loc; acolo este un stejar, sub el o ladă, în ladă un iepure, în 
iepure o rață, în rață un ou, iar în ou şade moartea mea. 

A mai rămas câtva timp acasă şi apoi a plecat iarăşi în treaba lui. 

După un timp, Ivan Țarevici i-a cerut binecuvântarea mamei sale şi a pornit să caute moartea lui 
Koscei. A mers el mult pe drum fără să bea, fără să mănânce, dar foamea îl chinuia cumplit. Ivan se 
gândea: „Dacă mi-ar ieşi ceva în cale!”. Deodată a apărut un pui de lup. Ivan se pregătea să-l 
omoare, dar ieşi lupoaica din vizuină şi-i zise: 

— Nu te atinge de copilul meu, că ţi-oi fi şi eu de folos vreodată! 

— Fie! 

Ivan Țarevici i-a dat drumul puiului de lup şi a plecat mai departe. A văzut o cioară. „la stai”, se 
gândi el, „ce-ar fi s-o mănânc?”. Şi-a încărcat puşca, pregătindu-se să tragă, dar cioara i-a spus: 

— Nu te atinge de mine, nu mă omori, că ţi-oi fi şi eu de folos vreodată! 

Ivan Țarevici s-a gândit şi a lăsat-o în pace. A mers mai departe, s-a apropiat de mare şi s-a oprit pe 
țărm. Tocmai atunci a sărit pe mal un pui de ştiucă; el l-a apucat şi, flămând cum era, îi zise: „Ei, 
acum am să mănânc!”. 

Din apă a ieşit o ştiucă şi i-a spus: 

— Nu te atinge de copilaşul meu, Ivan Țarevici, că ți-oi fi şi eu de folos vreodată! 

I-a dat Ivan drumul şi puiului de ştiucă. 

Cum să treacă el marea? Stătea pe țărm şi îşi frământa mintea. Ştiuca a ştiut negreşit ce gândea el. 
S-a întins peste mare, iar Ivan Țarevici a păşit pe ea ca pe un pod. S-a apropiat de stejarul lui Koscei 
Nemuritorul, a scos lada, a deschis-o, iar iepurele a luat-o la fugă. Cum să-l mai prinzi? 

S-a speriat Ivan că a scăpat iepurele şi a căzut pe gânduri, dar lupoaica pe al cărei pui îl lăsase în 
viață s-a luat după iepure, l-a prins şi i l-a adus lui Ivan Țarevici. El s-a bucurat nespus, a luat 
iepurele şi, când l-a spintecat, rața a ţâşnit din el şi şi-a luat zborul. Ivan Țarevici a tras după ea, dar 
n-a nimerit-o. A căzut din nou pe gânduri. Ca din pământ însă a apărut cioara şi s-a luat după rață. A 
prins-o şi i-a adus-o lui Ivan Țarevici. Bucuros, acesta a spintecat-o, a scos oul şi a plecat. Când a 
ajuns la mare, a vrut să spele oul, dar l-a scăpat în apă. Cum să-l scoată din mare? Adâncime 
nemăsurată! S-a întristat iarăşi. Deodată marea s-a învolburat şi ştiuca i-a adus oul. După aceea iar 
s-a întins de-a latul mării, iar Ivan Țarevici a trecut peste ea ca pe un pod şi s-a îndreptat spre mama 
sa. Aceasta l-a ascuns din nou. 

Nu după mult timp s-a întors Koscei Nemuritorul. 

— Pfui, pfui! Până acum n-a mirosit aici a carne de om, dar acum îi simt mirosul. 

— Ce tot îndrugi? N-a fost nimeni pe-aici! i-a răspuns mama lui Ivan Ţarevici. 

Koscei spuse: 

— Nu ştiu de ce, dar nu mă simt prea bine! 

În acest timp, Ivan Ţarevici strângea oul şi din această pricină lui Koscei îi era rău. Într-un târziu, 
Ivan Țarevici a ieşit, i-a arătat oul şi i-a spus: 

— Uite, Nemuritorule Koscei, aici e moartea ta! 

Koscei a căzut în genunchi şi a început să-l roage: 

— Nu mă omori, Ivan Țarevici! Să trăim în prietenie! Toată lumea va fi la picioarele noastre. 

Ivan Țarevici nu s-a lăsat înduplecat de cuvintele lui, a spart oul şi Koscei Nemuritorul a murit. 


Ivan Țarevici şi mama lui au luat cele de trebuinţă şi au plecat spre ţara lor. Pe drum au intrat la fata 
de ţar pe la care trecuse mai înainte Ivan Țarevici şi au luat-o şi pe ea. Au mers mai departe şi au 
ajuns la munte, unde aşteptau frații lui Ivan Țarevici. Fata i-a zis: 

— Ivan 'Țarevici, întoarce-te la mine acasă. Mi-am uitat rochia de mireasă, inelul cu briliante şi 
pantofiorii nebrodaţi. 

El a coborât-o pe frânghie mai întâi pe mama sa, apoi pe fata pe care o salvase şi cu care s-a înțeles 
să se cunune. Fraţii le-au prins în braţe, apoi au tăiat frânghia pentru ca Ivan să nu mai poată cobori. 
Pe mamă şi pe fată le-au silit sub ameninţări să nu spună nimic despre Ivan Țarevici. Au ajuns ei 
acasă. Ţarul s-a bucurat nespus de revederea copiilor şi a soției, dar era întristat pentru Ivan 
Țarevici. 

Ivan Țarevici s-a întors în casa logodnicei sale, a luat inelul, rochia de mireasă şi pantofiorii 
nebrodaţi, a ajuns la locul de coborâre, şi-a mutat inelul de pe o mână pe cealaltă şi ca din pământ 
au apărut doisprezece voinici şi l-au întrebat: 

— Ce ne porunceşti? 

— Coborâţi-mă de pe muntele acesta! 

Voinicii l-au coborât imediat, Ivan Țarevici şi-a pus la loc inelul şi ei au dispărut. A ajuns în ţara lui 
şi a intrat chiar în oraşul în care trăiau tatăl şi fraţii lui. A cerut găzduire la o bătrână, pe care a 
întrebat-o: 

— Ce mai e nou, bunică, în împărăția voastră? 

— Ce să fie, fiule? Uite, țarina noastră a fost în robie la Koscei Nemuritorul. Au căutat-o cei trei 
băieți ai ei, doi au găsit-o şi s-au întors, iar al treilea, Ivan Țarevici, nu-i şi nimeni nu ştie ce-i cu el. 
Țarul se frământă pentru el, iar aceşti doi ţarevici şi mama lor au adus cu ei o fată de țar, iar cel 
mare vrea să se însoare cu ea. Dar ea îl trimite mai întâi undeva după inelul de cununie sau să-i facă 
unul la fel cu acela. Au dat pentru asta sfoară în ţară, dar nu s-a găsit nimeni care să le îndeplinească 
porunca. 

— Du-te, bunică, şi spune-i țarului că-l faci tu. lar eu am să te ajut, îi spuse Ivan Țarevici. 

Bătrâna s-a îmbrăcat, a fugit la ţar şi i-a spus: 

— Înălţimea Ta, eu am să fac inelul de cununie pe care îl doreşte atât fata de ţar. 

— Fă-l, fă-l, bunică! Noi suntem bucuroşi să avem asemenea oameni, îi spuse regele, dar dacă nu-l 
faci, îți pui capul pe butuc. 

Bătrâna s-a speriat, s-a întors acasă şi l-a pus pe Ivan Ţarevici să facă inelul. Dar Ivan Țarevici 
dormea şi nici capul nu-l durea, pentru că inelul era făcut. 

EI glumea cu bătrâna, iar ea tremura din toate mădularele, plângea şi-l certa: 

— ie ce-ţi pasă! îi spuse. M-ai băgat pe mine, proasta, în beleaua asta şi acum mă paşte moartea. 
Bătrâna a plâns cât a plâns şi a adormit. Ivan Ţarevici s-a trezit dimineață devreme şi a trezit-o şi pe 
ea: 

— Scoală, bunică, şi fugi să duci inelul, dar ai grijă să nu iei mai mult de zece ruble pe el. Dacă te 
vor întreba cine l-a făcut, să le spui că tu, iar de mine să nu sufli nicio vorbă! 

Bătrâna s-a bucurat şi a dus inelul. Miresei i-a plăcut. 

— Exact de unul ca ăsta aveam nevoie! a zis ea. 

A adus un taler plin cu aur, dar bătrâna a luat numai zece ruble. Ţarul a întrebat-o: 

— De ce ai luat aşa de puţin? 

— La ce-mi trebuie mai mult, Înălţimea Ta? Dacă o să-mi trebuiască mai târziu, ai să-mi dai, nu-i 
aşa? 

Zicând acestea, bătrâna a plecat. 

După puţin timp, s-a răspândit vestea că mireasa îl trimite pe mire să-i aducă rochia sau să-i facă 
alta la fel. Bătrâna a reuşit şi acest lucru, cu ajutorul lui Ivan Țarevici, se-nţelege! I-a dus ea şi 
rochia de mireasă. 

După aceea i-a dus pantofiorii nebrodați, iar ca răsplată n-a luat mai mult de zece ruble şi le-a spus 
tuturor că ea a făcut toate aceste lucruri. 


S-a auzit că nunta o să fie în cutare zi, şi iată că ziua a sosit. Ivan Țarevici i-a spus bătrânei: 

— Fii cu băgare de seamă, bunică: atunci când mireasa va fi dusă la altar, să-mi dai de veste 
numaidecât. 

Bătrâna nu a scăpat momentul. Ivan Țarevici s-a gătit în straie de ţar, a ieşit şi i-a zis: 

— lată, bunică, cine sunt eu! 

Bătrâna 1 s-a aruncat la picioare: 

— lartă-mă, Măria Ta, că te-am ocărât! 

— Să te ierte Dumnezeu! 

A venit Ivan la biserică. Fratele lui nu era încă acolo. S-a aşezat el lângă mireasă, preotul i-a 
cununat şi apoi au fost duşi la palat. 

Pe drum s-au întâlnit cu fratele cel mare îmbrăcat în mire. Văzând acesta că mireasa stă lângă Ivan 
Țarevici, s-a întors înapoi cu coada între picioare. 

Tatăl s-a bucurat la vederea lui Ivan Țarevici, a aflat de toată perfidia fraților săi şi, după ce s-a 
terminat nunta, i-a trimis în surghiun pe cei doi fii mai mari, iar pe Ivan Țarevici l-a făcut 
moştenitor. 


Viteazul fără picioare şi viteazul fără mâini 
poveste rusească 


Fiul unui ţar s-a gândit să se însoare. Pusese ochii pe fata unui ţar vecin, dar nu-i trecea prin minte 
cum s-o cucerească. 

Mulţi regi, prinți şi tot felul de viteji au peţit-o pe acea țarevnă, dar nu s-au ales cu nimic. Doar 
capul şi l-au lăsat pe butucul gâdelui. Şi acum mai stau înfipte tigvele lor în gardul care înconjoară 
palatul trufaşei ţarevne. S-a întristat țareviciul şi nu ştia cine l-ar fi putut ajuta. Chiar atunci s-a 
nimerit la curte Ivan cel Gol, un țăran sărac care n-avea nici după ce bea apă, iar hainele îi 
alunecaseră de mult de pe umeri. A venit la ţarevici şi i-a spus: 

— De unul singur n-ai să dovedeşti să ţi-o faci nevastă pe mândra țarevnă. Dacă te duci fără mine, 
ai să-ți laşi capul înfipt în gardul ei. Numai eu te pot ajuta, dar trebuie să-mi făgăduieşti că-mi vei 
da ascultare în toate. 

Țareviciul 1-a făgăduit să facă tot ce îi va spune Ivan, şi chiar a doua zi au pornit la drum. Au ajuns 
în împărăția vecină şi au început s-o pețească pe țarevnă, care le-a zis: 

— Mai întâi pețitorul trebuie să-şi încerce puterile! 

I-a chemat la ospăț, le-a dat să mănânce şi să bea, iar după masă oaspeţii ei au început să se desfete 
cu tot felul de jocuri. 

— Aduceţi-mi arma cu care merg eu la vânătoare, le-a poruncit ţarevna slugilor. 

Uşa s-a deschis şi au intrat patruzeci de oameni cărând o armă care aducea mai degrabă cu un tun. 
— EFi, ginerică! zise ţarevna. la trage tu un foc cu puşca mea! 

— Ivan cel Gol, ia vezi tu dacă-i bună de ceva puşca asta! 

Ivan cel Gol a luat puşca, a dus-o în pridvor şi i-a dat un şut, făcând-o să zboare departe-departe, 
până a căzut în mare. Apoi îi zise țareviciului: 

— Nu, Măria Ta, nu-i bună de nimic! Un viteaz ca tine nu se poate coborî până într-atât încât să 
tragă cu ea. 

— Ce înseamnă asta, ţarevnă? Îţi baţi joc de mine? Ai poruncit să fie adusă o armă de nimic, pe care 
sluga mea doar a împins-o uşurel cu piciorul şi ea a zburat tocmai în mare! zise țareviciul. 

Țarevna a poruncit să i se aducă arcul şi o săgeată. Uşa s-a deschis din nou şi patruzeci de oameni 
au adus arcul şi săgeata. 

— Logodnicule, ia încearcă să slobozeşti din arc săgeata asta! 

— Ei, Ivan cel Gol, a strigat țareviciul, ia vezi dacă arcul ăsta mi se potriveşte! 


Ivan a întins arcul şi a tras. Săgeata a zburat la o sută de verste, l-a nimerit pe viteazul Marko Begun 
şi i-a retezat ambele mâini, făcându-l să urle de durere. 

— Golaşule Ivan! Mi-ai retezat ambele mâini, dar o să-ţi vină rândul şi ție! 

Ivan cel Gol a luat arcul, l-a proptit în genunchi şi l-a frânt în două. 

— Nu, Măria Ta! Arcul nu face doi bani şi te-ai înjosi trăgând cu el! 

— Ce-i asta, țarevnă? Mă iei în râs? Vrei să mă faci de ocară? Arcul pe care mi l-ai dat s-a rupt în 
două când sluga mea a început să-l întindă ca să tragă cu el! 

Țarevna a poruncit să fie scos din grajd armăsarul cel focos. Patruzeci de oameni erau în jurul lui şi 
abia dacă-l puteau ţine în lanţuri, atât era de rău şi de potrivnic. 

— Încalecă, logodnicule, pe armăsarul meu şi fă cu el o plimbare! 

Țareviciul a strigat: 

— Ei, Golaşule Ivan! Ia vezi dacă mi-e pe potrivă calul! 

Ivan cel Gol s-a apropiat de cal şi a început să-l mângâie. L-a mângâiat el cât l-a mângâiat, l-a 
apucat de coadă şi l-a smucit, rămânând cu pielea calului în mână. 

— Nu, Măria Ta! Nu ţi se potriveşte. E o otreapă. Abia l-am scuturat niţel de coadă, că l-am şi 
jupuit. 

Țareviciul se prefăcu supărat: 

— Tot îţi mai baţi joc de mine, țarevnă? Ai poruncit să mi se aducă o mârțoagă în locul unui cal 
adevărat, aşa cum se cuvine unui viteaz! 

Țarevna nu l-a mai pus pe ţarevici şi la alte încercări, iar a doua zi s-a măritat cu el. După cununie s- 
au dus la culcare. Țarevna şi-a lăsat o mână pe pieptul soțului, iar el abia a rezistat: începuse deja să 
se înăbuşe de grea ce era. 

„A”, se gândi ţarevna, „viteaz dintr-ăştia îmi eşti! Am să te fac eu să mă pomeneşti 
Peste o lună, țareviciul s-a gătit să plece în ţara lui, împreună cu ţarevna. 

Au mers ei o zi, două, trei şi s-au oprit să le dea şi cailor răgaz. Țarevna a ieşit din caretă şi l-a văzut 
pe Ivan cel Gol cufundat într-un somn adânc. A pus mâna pe topor şi i-a retezat ambele picioare, 
apoi a dat poruncă să fie înhămaţi caii la caleaşcă, iar ţareviciului i-a spus să se întoarcă în ţara lui. 
Pe Ivan cel Gol l-a lăsat în câmp. 

Odată trecu pe-acolo Marko Begun şi îl văzu pe Ivan cel Gol. S-au făcut fraţi de cruce, apoi Marko 
l-a urcat pe Ivan în cârcă şi a plecat cu el în pădure. Acolo şi-au construit o izbă şi au făcut o căruță, 
au găsit o puşcă şi au început să vâneze păsări. Marko se înhăma la căruţă şi-l ducea pe Ivan prin 
pădure, iar acesta trăgea cu puşca în păsări, dobândindu-şi în acest chip hrana cea de toate zilele. 

De la un timp însă au început să tânjească şi şi-au pus în gând să fure o fecioară de la părinţii ei. Zis 
şi făcut! S-au dus la casa unui preot şi au început să ceară de pomană. Fata popii le-a adus pâine şi, 
cum s-a apropiat de căruţă, Ivan a înşfăcat-o de mâini şi a aşezat-o lângă el, iar Marko a luat-o la 
goană trăgând căruța după el. În scurtă vreme, au ajuns în pădure, la ei acasă. 

— Tânără fecioară, vrem să ne fii surioară, îi spuseră ei. Să ne găteşti prânzul şi cina şi să ai grijă de 
gospodărie! 

Au trăit tustrei în linişte şi pace, fără să se plângă de nimic. 

Odată, când cei doi viteji s-au întors de la vânătoare după o săptămână încheiată, mai-mai să nu-şi 
cunoască surioara, într-atât era de slăbită. 

— Ce s-a întâmplat cu tine? au întrebat-o ei. 

Fata le-a povestit că în fiecare zi venea la ea un zmeu şi din această pricină slăbise aşa. 

— Lasă, că punem noi mâna pe el! 

Ivan cel Gol s-a băgat sub laiţă, iar Marko Begun s-a ascuns în tindă, după uşă. 

După vreo jumătate de ceas au început să freamăte copacii în pădure, iar acoperişul izbei s-a mişcat 
din loc: venise zmeul. A intrat în casă, s-a aşezat la masă şi a cerut să i se aducă ceva de mâncare. 
Ivan cel Gol l-a prins de picioare, iar Marko Begun s-a aruncat cu tot trupul asupra lui şi a început 
să-l strivească. 


1? 


După ce i-au muiat bine-bine oasele, l-au târât afară, i-au băgat capul în despicătura unui butuc de 
stejar şi au început să-l bată cu vergile. 

— Daţi-mi drumul, puternicilor viteji! se rugă zmeul. Am să vă arăt unde se găseşte apă vie şi apă 
moartă. 

Cei doi viteji s-au învoit. 

Zmeul i-a dus până la un loc. Marko Begun s-a bucurat şi a vrut să se arunce în apă, dar Ivan cel 
Gol l-a oprit. 

— Trebuie s-o încercăm mai întâi! spuse el şi aruncă în lac o ramură verde, care luă foc pe dată. 
Vitejii s-au repezit la zmeu şi au început să-l bată. Ca să scape cu viaţă, zmeul i-a dus în alt loc. 
Ivan cel Gol a luat un putregai de jos şi l-a aruncat în apă. Acesta a înverzit şi a început să dea 
lăstari şi frunze. Cei doi viteji s-au aruncat în lac, s-au scăldat şi au ieşit la mal voinici între voinici: 
Ivan cel Gol avea picioare, iar Marko Begun avea mâini. L-au luat apoi pe zmeu, l-au dus la primul 
lac şi l-au aruncat în apă. Numai fumul s-a ales de el! 

S-au întors acasă. Marko Begun era deja bătrân. A luat-o pe fiica preotului, a dus-o înapoi la părinți 
şi a început să trăiască la ei, pentru că preotul îşi dăduse cuvântul să-l ţină până la moarte pe cel 
care îi va aduce fiica înapoi. 

Ivan cel Gol şi-a găsit un cal năzdrăvan şi a plecat să-şi caute țareviciul. 

Trecând prin câmpie, l-a văzut pe ţarevici cum păştea porcii. 

— Bună vreme, ţareviciule! 

— Bună să-ți fie inima! Dar spune-mi: cine eşti? 

— Eu sunt Ivan cel Gol. 

— Ce te tot lauzi? Dacă Ivan cel Gol ar fi trăit, eu n-aş fi ajuns să pasc porci. 

— Aici se încheie slujba ta de porcar. 

Au făcut schimb de haine. Țareviciul a plecat înainte pe calul viteazului, iar Ivan cel Gol venea în 
urma lui, mânând porcii. 

Țarevna l-a văzut şi a ieşit în pridvor: 

— Ei, terchea-berchea ce eşti! Cine ţi-a poruncit să mâni porcii acasă când soarele nu a apus încă? 
Şi a poruncit ca porcarul să fie dus la grajd şi bătut cum se cuvine. Ivan cel Gol n-a stat pe gânduri. 
A înşfăcat-o pe ţarevnă de păr şi a târât-o prin curte până când aceasta şi-a cerut iertare şi şi-a dat 
cuvântul că-şi va asculta bărbatul în toate. După care țareviciul şi țarevna au trăit în bună înțelegere 
ani îndelungați, iar Ivan cel Gol le-a fost slujitor credincios. 


Viteazul fără picioare şi viteazul orb 
poveste rusească 


În nu se ştie ce împărăție, în nu se ştie ce ţară, trăiau odată un ţar şi țarina lui. Aveau un singur fiu, 
pe Ivan Ţarevici, care se afla în grija unchiului său Katoma Căciulă de Stejar. Ţarul şi țarina, 
încărcaţi de ani grei, s-au îmbolnăvit şi nu mai trăgeau nicio nădejde la însănătoşire. L-au chemat pe 
Ivan Țarevici şi i-au spus: 

— Când n-om mai fi noi, tu să-i dai în toate ascultare unchiului tău Katoma Căciulă de Stejar şi să-l 
respecţi! Dacă n-ai să-i ieşi din cuvânt, ai să fii fericit, altminteri ai să te prăpădeşti ca musca-n prag 
de iarnă. 

A doua zi, ţarul şi țarina şi-au dat obştescul sfârşit. Ivan Țarevici i-a înmormântat şi a început să 
trăiască aşa cum îl povăţuiseră părinții: nu făcea nimic înainte de a se sfătui cu unchiul. A trecut 
mult de atunci? A trecut puţin? Nu se ştie. Se ştie doar că Ivan Țarevici a ajuns la vârsta bărbăţiei şi 
a început să-l bată gândul să se însoare. A venit la unchiul său şi i-a spus: 

— Unchiule Katoma Căciulă de Stejar, îmi este greu singur. Aş vrea să mă însor! 


— Şi care-i necazul, țareviciule? Ai împlinit deja anii care te îndreptăţesc să te gândeşti şi la 
mireasă! Du-te în sala mare! Acolo sunt adunate portretele tuturor țarevnelor şi prinţeselor. Uită-te 
la ele şi care ţi-o plăcea mai mult, pe aceea o vom peti! 

Ivan Ţarevici s-a dus în sala mare şi a început să cerceteze portretele. I s-a lipit de suflet Ana cea 
Preafrumoasă. Nu găseai nicăieri în lume alta mai mândră ca ea. Însă pe portretul ei era scris că cel 
care vine s-o ceară trebuie să-i spună o ghicitoare. Dacă ea nu o va dezlega, cu acela se va mărita, 
iar celui a cărui ghicitoare o va dezlega va porunci să i se reteze capul. 

Țareviciul a citit ce scria pe portret, s-a mâhnit şi s-a dus la unchiul său. 

— Am fost în sala mare, îi zise el, şi mi-am ales mireasa, pe Ana cea Preafrumoasă. Numai că nu 
ştiu dacă am putea-o peţi! 

— Da, ţareviciule, nu-i deloc o treabă uşoară! Dacă te duci singur în peţit, n-ai să capeţi mâna ei. 
Dar dacă mă iei cu tine şi ai să faci cum te povăţuiesc eu, poate că vei izbuti! 

Ivan Ţarevici l-a rugat pe unchiul său să meargă împreună cu el în peţit şi i-a dat cuvântul de onoare 
că îl va asculta întru totul. 

S-au gătit de drum şi au plecat în pețit la țarevna Ana cea Preafrumoasă. Au mers un an, doi, trei, 
străbătând multe pământuri. 

— Unchiule, zise Ivan Țarevici, călătorim de atâta amar de vreme spre Ana cea Preafrumoasă, dar 
nici măcar nu ştim ce ghicitoare să-i spunem! 

— Avem destul timp să născocim ceva! răspunse unchiul. 

Şi-au continuat drumul. Katoma Căciulă de Stejar a văzut o punguţă cu bani care zăcea în colbul 
drumului. A ridicat-o de jos, a răsturnat banii din ea în propria pungă şi a zis: 

— Iată şi ghicitoarea, Ivan Țarevici! Când ajungi la ţarevnă, spune-i aşa: „Mergeam pe drum şi am 
văzut că zăcea un bine în colb; noi am luat binele cu bine şi l-am pus în binele nostru”. N-o să 
dezlege ea în vecii vecilor această ghicitoare. Oricare alta ar putea-o dezlega, pentru că se uită în 
cartea fermecată. Şi cum o dezleagă, cum dă poruncă să ţi se taie capul! 

În cele din urmă, Ivan Țarevici şi unchiul lui au ajuns în faţa unui palat înalt, unde trăia ţarevna Ana 
cea Preafrumoasă. Chiar atunci se brodise ca ea să fie în cerdac şi să-i vadă pe nou-veniți. A trimis 
iscoade să afle de unde vin cei doi şi ce doresc. 

— Am venit din cutare împărăție, spuse Ivan Ţarevici, s-o cer în căsătorie pe Ana cea 
Preafrumoasă. 

Iscoadele i-au spus prinţesei ce aflaseră de la Ivan Țarevici. Ea a poruncit ca țareviciul să fie poftit 
în palat şi, de față cu întreg sfatul boierilor, să-i spună ghicitoarea cu care venise. 

— Am jurat, spuse țarevna, că mă voi mărita cu acela a cărui ghicitoare nu o voi putea dezlega. 
Dacă însă voi dezlega ghicitoarea spusă de el, voi porunci să fie dat unei morți cumplite! 

— Ascultă, minunată ţarevnă, ghicitoarea mea! i-a spus Ivan Țarevici. Mergeam noi pe drum şi am 
văzut că zăcea un bine în colb; am luat binele cu bine şi l-am pus în binele nostru. 

Ana, ţarevna cea preafrumoasă, şi-a luat cartea fermecată şi a început s-o cerceteze, ca să găsească 
răspunsul. A răsfoit-o din scoarță-n scoarță, dar fără niciun folos. Sfatul boierilor şi al cnejilor a 
hotărât că țarevna trebuie să se mărite cu Ivan Țarevici. 

„Cum să fac oare să trag cât mai mult de timp şi să scap de mirele ăsta?”, se gândea ea. În cele din 
urmă, a hotărât să-l încurce supunându-l la grele încercări. L-a chemat şi i-a spus: 

— Dragul meu Ivan Ţarevici, mirele meu sortit! Trebuie să ne pregătim de nuntă. Fă-mi, te rog, o 
mică favoare: în ţara mea, în cutare loc, este un stâlp de tuci. Adu-l tu la bucătăria palatului, taie-l în 
bucăţi şi dă-1-l bucătarului pentru foc! 

— Îmi cer iertare, ţarevnă, dar eu n-am venit aici să tai lemne! Asta nu-i treabă de ţarevici. Pentru 
asta îl am pe Katoma Căciulă de Stejar, sluga mea. 

Tareviciul l-a chemat pe unchiul său şi i-a poruncit să aducă la bucătărie stâlpul de tuci, să-l taie în 
bucăţi şi să i-l dea bucătarului pentru foc. 


Katoma s-a dus la locul cu pricina, a îmbrățișat stâlpul, s-a opintit, l-a smuls din pământ, l-a dus la 
bucătăria palatului şi l-a tăiat în bucățele. Patru dintre ele le-a oprit pentru sine şi le-a pus în 
buzunar. „O să-mi prindă bine mai încolo”, îşi zise el. 

A doua zi, prinţesa Ana cea Preafrumoasă îi zise lui Ivan Țarevici: 

— Dragul meu ţarevici, mirele meu sortit! Mâine trebuie să mergem la cununie. Eu plec în caleaşcă, 
iar tu pe armăsarul meu cel brav. Ar trebui să-l călăreşti niţel acum, că nu-i învăţat să poarte pe 
cineva în spate! 

— Cum? Să-l învăţ eu? Atunci pentru ce mai am slugă? 

Ivan Țarevici l-a chemat pe unchiul său Katoma Căciulă de Stejar. 

— Du-te la grajd şi spune-i grăjdarului să-l scoată de acolo pe armăsarul cel brav al prințesei Ana. 
Încalecă-l şi călăreşte-l, pentru că n-a mai fost încălecat de nimeni. Mâine am să mă urc eu în şa şi 
am să mă fălesc, mergând pe el la cununie. 

Unchiul Katoma a ghicit şiretlicurile prinţesei şi n-a mai stat la vorbă. S-a dus în grajd şi le-a cerut 
grăjdarilor să scoată afară armăsarul. S-au strâns doisprezece grăjdari şi vizitii şi au scos calul 
fermecat, ținându-l priponit cu douăsprezece lanțuri de fier. Katoma Căciulă de Stejar s-a apropiat 
de el şi, de îndată ce l-a încălecat, armăsarul s-a desprins de pământ şi s-a înălțat peste vârfurile 
pădurii, deasupra codrului stătător, pe sub norul călător. Katoma se ținea tare: cu o mână se prinsese 
de coamă, iar cu cealaltă a scos din buzunar un retevei de tuci şi a început să-l altoiască pe armăsar 
în cap, între urechi. După ce a fărâmat o bâtă, a scos din buzunar alta şi apoi alta. La cea de-a patra 
bâtă de tuci, armăsarul n-a mai putut îndura şi i-a vorbit cu grai omenesc: 

— Katoma, tătucă! Ai milă şi cruță-mi viaţa! Voi face tot ce-mi vei porunci! 

— Ascultă, câine ce eşti! i-a răspuns Katoma Căciulă de Stejar. Mâine te va încăleca Ivan Țarevici 
ca să-l duci la cununie. Ai grijă! De cum te vor scoate grăjdarii în curtea cea mare, țareviciul se va 
apropia de tine. Când îţi va pune mâna pe spate, nici urechea să n-o mişti! lar când se va urca în şa, 
tu să te încovoi şi să te afunzi în pământ până la glezne, iar când o porneşti din loc, să mergi domol, 
cu pas greoi, de parcă ai avea în spate o greutate pe care abia o poţi duce! 

După ce i-a ascultat porunca, armăsarul s-a lăsat pe pământ mai mult mort decât viu. Unchiul 
Katoma l-a înşfăcat de coadă şi l-a zvârlit grăjdarilor: 

— Ei, vizitii şi grăjdari! Duceţi la iesle carnea asta de câine! 

A venit şi ziua următoare. S-a făcut vremea de mers la cununie. A fost trasă careta pentru țarevnă, 
iar lui Ivan Țarevici i-a fost adus armăsarul năzdrăvan. Din toate părțile s-a adunat o mulțime de 
gură-cască, iar din încăperile de marmură albă au ieşit femeile şi au condus-o pe mireasă la caretă. 
Ana s-a urcat şi a aşteptat să vadă ce i se va întâmpla lui Ivan Țarevici. „Armăsarul o să-l facă 
fărâme!”, se gândi ea. 

S-a apropiat Ivan Țarevici de armăsar, a pus mâna pe el, şi-a băgat piciorul în scară, dar calul a stat 
stană, fără să mişte măcar o ureche. Țareviciul a încălecat, iar calul s-a afundat în pământ până la 
glezne. I-au fost scoase cele douăsprezece lanţuri de fier de care era priponit. Calul a pornit-o cu pas 
greu şi domol, iar broboanele de sudoare se rostogoleau de pe el mari cât grindina. 

— Uitaţi-vă ce viteaz a încălecat armăsarul ţarevnei Ana cea Preafrumoasă! Ce putere nemăsurată! 
se auzeau voci din mulțimea de gură-cască adunaţi la curte. 

După cununie, când ieşeau din biserică, mirii s-au prins de mână. Țarevna a vrut să mai încerce o 
dată puterea lui Ivan Țarevici şi l-a strâns de mână atât de zdravăn, încât mirelui i-au ieşit ochii din 
orbite, iar sângele i-a năvălit în obraji de durere. 

„Deci viteaz dintr-ăsta îmi eşti!”, îşi zise ţarevna. „Da' bine m-a mai păcălit unchiul tău! Numai că o 
să am eu grijă să-ți iasă asta pe nas!” 

Trăia Ana cea Preafrumoasă cu Ivan Țarevici cum se cuvenea unei femei cinstite să trăiască alături 
de soţul ei dat de Dumnezeu. ÎI alinta şi-l dezmierda, însă nu se gândea decât cum să-l alunge de la 
curtea ei pe Katoma Căciulă de Stejar. Fără el, de Ivan Țarevici s-ar fi descotorosit foarte uşor. 

Câte n-a mai născocit țarevna despre el, cât nu l-a vorbit de rău în fața soțului! Acesta însă nu voia 
să se despartă cu niciun chip de unchiul său. 


După vreun an, îi spuse Ivan Țarevici alesei sale: 

— Soțioara mea dragă, frumoasă țarevnă! Tare-aş vrea să merg împreună cu tine în ţara mea... 

— De ce nu? îi răspunse ea. De mult voiam să văd şi eu cum arată ţara ta! 

S-au pregătit de drum şi au plecat. Pe unchiul Katoma l-au luat drept vizitiu. Au mers ei, au mers şi 
iată că Ivan Țarevici a adormit. După o vreme, ţarevna Ana cea Preafrumoasă a început să tragă de 
el şi să i se plângă de unchiul lui. 

— Ascultă, țareviciule! Tu dormi şi n-ai habar de nimic, dar unchiul tău nu vrea să-mi dea ascultare 
şi mână înadins careta numai prin hârtoape, de parcă şi-ar fi pus în cap să ne facă de petrecanie. I- 
am vorbit cu frumosul, iar el îşi râde de mine! Dacă nu-l pedepseşti, am să-mi pun capăt zilelor! 
Ivan Țarevici, buimac de somn, s-a mâniat şi l-a dat pe unchiu-său pe mâinile prinţesei: 

— Fă cu el ce crezi! 

Țarevna a poruncit să 1 se taie picioarele. 

— Am să mă chinui eu, a strigat unchiul, dar şi țareviciul va cunoaşte ce-i necazul! 

Unchiului Katoma Căciulă de Stejar i-au fost tăiate amândouă picioarele. Țarevna a cercetat cu 
privirea locul, a văzut o buturugă înaltă, le-a poruncit slujitorilor să-l aşeze pe Katoma acolo, iar pe 
Ivan Țarevici să-l lege cu o frânghie de caretă şi s-a întors în țara ei. 

Unchiul Katoma Căciulă de Stejar stătea pe buturugă şi plângea cu lacrimi amare. 

— Adio, Ivan Ţarevici! zise el. Ai să-ți aduci tu aminte de mine! 

Iar Ivan Țarevici, priponit, alerga în urma trăsurii. Când s-a întors la palatul ei, țarevna Ana cea 
Preafrumoasă i-a poruncit să pască vacile. În fiecare dimineaţă ieşea țareviciul cu cireada la păşune, 
iar seara o mâna spre curtea prinţesei. Aceasta, stând în pridvor, număra vitele în fiecare seară, nu 
cumva să lipsească vreuna. După ce le număra, îi poruncea țareviciului să le bage în grajd, iar pe 
ultima din ele s-o pupe sub coadă. Ultima vacă s-a învăţat aşa de bine cu asta, că atunci când 
ajungea la poartă, se oprea şi îşi sălta coada. 

Unchiul Katoma Căciulă de Stejar a stat pe butuc o zi, două, trei, fără să bea sau să mănânce. De 
coborât, nu putea să coboare; singurul lucru care-i mai rămânea era să aştepte să moară de foame. 
Nu departe de acel loc se întindea o pădure deasă. Acolo trăia un viteaz neînchipuit de puternic, dar 
care era orb. Cum simţea că trece pe lângă el un animal sălbatic (iepure, vulpe, urs sau altceva), se 
lua după el, îl prindea şi... gata masa! Cu asta se hrănea. Era iute de picior viteazul orb şi niciun 
animal, cât ar fi alergat el de repede, nu putea să-i scape. Odată a simţit o vulpe care a fugit pe lângă 
el. Viteazul a auzit-o şi s-a luat după ea. Roşcata a fugit spre buturuga unde stătea Katoma. Când a 
ajuns aproape, vulpea a ocolit-o, iar viteazul cel orb a intrat cu capul în buturugă şi a smuls-o din 
rădăcini. Katoma a căzut şi l-a întrebat: 

— Cine eşti? 

— Sunt viteazul cel orb. Trăiesc în pădure de treizeci de ani. Mă hrănesc numai dacă prind un 
animal şi-l perpelesc la foc. Altfel, de mult aş fi murit de foame! 

— Eşti orb din născare? 

— Nu. Ochii mi i-a scos ţarevna Ana cea Preafrumoasă. 

— Şi eu tot din pricina ei am rămas fără picioare. Pe amândouă mi le-a retezat blestemata! 

S-au împrietenit cei doi viteji şi au hotărât să trăiască laolaltă şi să-şi caute hrana împreună. 

— Urcă-te în spatele meu şi spune-mi pe unde să merg! Eu am să-ți fiu de folos cu picioarele mele, 
iar tu mie cu ochii tăi! 

Zicând acestea, viteazul orb l-a luat pe Katoma în spate, iar acesta se uita în toate părțile şi doar îi 
zicea: 

— la-o la dreapta! La stânga! Drept înainte! 

Au trăit ei aşa în pădure prinzând iepuri, vulpi sau urşi pentru hrana zilnică. Într-o zi, viteazul fără 
picioare îi zise celui orb: 

— Oare chiar toată viaţa o să trăim departe de oameni? Am auzit că în cutare oraş este un negustor 
bogat care are o fată neînchipuit de miloasă cu sărmanii şi ologii. Tuturor le dă de pomană... Ce-ar 
fi s-o răpim şi s-o aducem aici ca să ne ţină gospodăria? 


Orbul s-a învoit, a luat un cărucior, l-a aşezat în el pe prietenul lui fără picioare şi au plecat întins în 
oraş, la casa negustorului bogat. Văzându-i de la fereastră, fata negustorului, fără a sta pe gânduri, 
le-a ieşit în întâmpinare să le dea de pomană. 

S-a apropiat ea de căruciorul în care era viteazul fără picioare şi i-a zis: 

— Primeşte, ologule, în numele Atotputernicului, pomana mea! 

Acesta a întins mâinile, chipurile după pomană, dar a înşfăcat-o pe fată şi a tras-o în cărucior. l-a 
strigat tovarăşului său să pornească. Orbul a prins a alerga atât de repede, încât nici călare nu-l 
puteai prinde. Negustorul a trimis o poteră pe urma fugarilor, dar aceasta nu i-a mai ajuns. 

Cei doi viteji au dus-o pe fata negustorului în izba lor din pădure şi i-au spus: 

— Să ne fii ca o soră dreaptă! Stai la noi şi ocupă-te de gospodărie. Noi, schilozi cum suntem, nu 
avem cum să ne gătim sau să ne spălăm cămăşile. Dumnezeu te va răsplăti pentru asta! 

Fata negustorului a rămas la ei. Vitejii o respectau şi o iubeau ca pe o soră. Una-două, ei plecau la 
vânătoare, iar sora lor rămânea acasă şi făcea toate treburile gospodăriei: gătea, spăla, deretica. 

Şi-a făcut obiceiul să vină în izba lor Baba Iaga Picior de Os şi să-i sugă fetei sângele. Cum plecau 
vitejii la vânătoare, Baba laga apărea ca din pământ. 

Frumoasa fată a început să se tragă la față, a slăbit şi a devenit bolnăvicioasă. Orbul nu vedea nimic, 
dar Katoma Căciulă de Stejar a băgat de seamă că ceva nu-i tocmai curat la mijloc. I-a spus orbului 
şi amândoi au luat-o la întrebări pe fată, dar Baba laga o oprise cu străşnicie să sufle cuiva o vorbă. 
Mult timp s-a temut să le împărtăşească necazul ei, dar, în cele din urmă, frații au înduplecat-o, iar 
ea le-a povestit totul de-a fir-a-păr: 

— De fiecare dată când plecaţi la vânătoare, apare în izbă o babă bătrână, cu faţa rea, cu părul lung 
şi sur şi mă sileşte s-o caut în cap, iar ea îşi pune gura la pieptul meu şi-mi suge sângele. 

— A, zise orbul, asta-i Baba laga! Trebuie să ne răfuim cu ea după legea noastră! Mâine nu mergem 
la vânătoare. Vom încerca s-o păcălim şi s-o prindem... 

A doua zi de dimineaţă, cei doi viteji nu s-au mai dus la vânătoare. 

— Ei, prietene fără picioare, intră tu sub laița asta şi stai acolo nemişcat, iar eu am să mă duc afară, 
sub fereastră. Tu, surioară, când vine Baba laga, aşază-te aici, lângă geam, caut-o în cap, dar 
împleteşte-i laţele în fuioare şi trece-le peste pervaz, afară. Eu am s-o apuc de ele şi am s-o ţin 
nemişcată. 

Zis şi făcut. A înşfăcat-o orbul pe Baba Iaga de laţele ei sure şi a strigat: 

— Ei, prietene Katoma, ieşi de sub laiță şi ţine-o pe baba cea rea până intru eu în izbă! 

Baba laga a auzit ce necaz o paşte şi a dat să se salte, dar de unde?! Nici capul nu şi l-a putut mişca, 
atât de strâns o ţinea orbul de păr. S-a smucit, s-a smucit, dar fără folos! În acest răstimp a ieşit 
Katoma de sub laiţă, s-a prăvălit peste ea ca un munte de piatră şi a început s-o sugrume. A intrat în 
izbă şi orbul şi 1-a spus celui fără picioare: 

— Trebuie să facem un foc afară şi s-o ardem pe blestemata asta, iar cenuşa să i-o risipim în vânt! 
— Dragilor, frumoşilor! a început să se roage de ei Baba laga. Daţi-mi pace, că am să fac pentru voi 
tot ce vă pofteşte inima! 

— Bine, vrăjitoare bătrână! i-au răspuns vitejii. Arată-ne fântâna cu apă vie şi vindecătoare! 

— V-o arăt numaidecât, numai să nu mă bateţi! 

Orbul l-a luat pe Katoma Căciulă de Stejar în cârcă, a prins-o pe Baba laga de laţe, iar aceasta i-a 
dus în inima neagră a pădurii, la o fântână, şi le-a spus: 

— Aici se află apa vie şi vindecătoare! 

— Al grijă, frate Katoma, să nu ne scape! Dacă ne trage pe sfoară acum, în vecii vecilor n-o să ne 
mai facem bine! 

Katoma Căciulă de Stejar a rupt o rămurică verde dintr-un copac şi a aruncat-o în fântână. Nici n-a 
atins rămurica bine apa din fântână, că a şi fost cuprinsă de flăcări. 

— A, vasăzică din asta mi-eşti! Ai vrut să ne tragi pe sfoară! ziseră vitejii şi au vrut s-o sugrume şi 
s-o arunce în fântâna de foc. 


Baba laga a început să se roage de ei mai dihai ca prima dată şi a jurat că-i va duce la fântâna cea 
adevărată fără să mai umble cu şiretlicuri: 

— Pe cuvânt de onoare că vă duc la apa cea bună! 

Vitejii s-au învoit să mai încerce o dată. Baba Iaga i-a dus la altă fântână. Katoma Căciulă de Stejar 
a rupt dintr-un copac o creangă uscată şi a aruncat-o în fântână. Nici n-a apucat ea bine să atingă 
apa, că a început să înverzească şi să înflorească. 

— EFi, asta-i apa cea bună! a zis Katoma Căciulă de Stejar. 

Orbul şi-a stropit ochii cu ea şi, în aceeaşi clipă, şi-a recăpătat vederea. L-a cufundat în apă pe 
Katoma, iar acestuia i-au crescut picioarele. S-au bucurat cei doi şi au început să vorbească între ei: 
— Acum, că ne-am făcut bine, o să recăpătăm tot ce-am pierdut, dar mai întâi trebuie să hotărâm ce 
facem cu Baba Ilaga! Dacă o iertăm acum, nu trebuie să ne aşteptăm la nimic bun din partea ei. E 
limpede ca lumina zilei că toată viaţa nu se va gândi la nimic altceva decât cum să pricinuiască rău 
oamenilor. 

S-au întors la fântâna de foc şi au aruncat-o acolo pe Baba laga. Numai aşa au scăpat de ea. După 
aceasta, Katoma Căciulă de Stejar s-a însurat cu fata negustorului şi tustrei s-au îndreptat către 
patria ţarevnei Ana cea Preafrumoasă, pentru a-l scăpa pe Ivan Țarevici din ghearele ei. Când se 
apropiau de cetatea de scaun, l-au văzut pe Ivan Ţarevici, care mâna cireada de vaci spre casă. 

— Stai, văcarule! îi zise unchiul Katoma lui Ivan Ţarevici. Încotro mâni vacile astea? 

— La curtea țarevnei, îi răspunse Ivan Ţarevici. Țarevna însăşi le numără de fiecare dată, să vadă 
dacă sunt toate. 

— Îmbracă, văcarule, hainele mele şi dă-mi-le mie pe ale tale, că vreau eu să mân cireada! 

— Nu, frate, aşa ceva nu se poate! zise Ivan Țarevici. Dacă află ţarevna, va fi vai şi-amar de mine! 
— Nu te teme! Nu se va întâmpla nimic! O să te apere unchiul Katoma Căciulă de Stejar! 

Ivan Țarevici a oftat şi i-a răspuns: 

— Ei, om bun! Dacă ar fi trăit unchiul Katoma, eu n-aş fi păscut vacile! 

Atunci unchiul Katoma Căciulă de Stejar i-a dezvăluit cine era. Ivan Țarevici l-a îmbrățişat şi a 
izbucnit în lacrimi: 

— Nu mă aşteptam să te mai văd vreodată! 

Au făcut schimb de haine. Unchiul a mânat cireada la curte. Ana cea Preafrumoasă a ieşit în 
pridvor, a numărat vacile şi a poruncit să fie băgate în grajd. Toate vacile au intrat, în afară de 
ultima, care s-a oprit în fața porții şi şi-a săltat coada. Katoma a sărit la ea: 

— Tu ce aştepţi? 

A apucat-o de coadă, a smucit-o şi a rămas cu pielea ei în mână. Țarevna Ana cea Preafrumoasă a 
văzut toate astea şi a strigat cu glas tunător: 

— Ce face ticălosul ăsta de văcar? Luaţi-l pe sus şi aduceţi-l la mine! 

Slugile l-au înşfăcat pe Katoma şi l-au târât în palat, dar, spre mirarea lor, el nu s-a împotrivit. Se 
vedea că se bizuia pe el însuşi. L-au adus în fața Anei. Aceasta s-a uitat la el şi l-a întrebat: 

— Tu cine mai eşti? De unde-ai apărut? 

— Eu sunt cel căruia i-ai tăiat picioarele şi pe care l-ai lăsat în câmp, pe buturuga aceea înaltă. Mă 
cheamă Katoma Căciulă de Stejar. 

„Ei, dacă a putut să-şi recapete picioarele, cu el nu-i de glumit!”, se gândi ţarevna şi începu să-şi 
ceară iertare de la el şi de la Ivan Țarevici, căindu-se amarnic pentru păcatele sale. 

A jurat că până la sfârşitul zilelor sale o să-l iubească pe Ivan Ţarevici şi că niciodată n-o să-i iasă 
din cuvânt. Ivan Țarevici a iertat-o şi a început să trăiască alături de ea în pace şi bună înţelegere. 
Viteazul cel orb a rămas să stea la ei, iar Katoma Căciulă de Stejar a plecat împreună cu frumoasa 
lui soţie la negustorul cel bogat şi s-au hotărât să locuiască în casa acestuia. 


> 


Ivan, fiul de ţăran, şi Ciudo-ludo 
poveste rusească 


Într-o împărăție oarecare trăiau odată un moş şi o babă care aveau trei fii. Pe cel mai mic îl chema 
Ivan, şi toți îi spuneau Ivanuşka. Trăiau fără griji şi munceau fără preget. Arau pământul şi semănau 
grâu. 

Odată s-a răspândit vestea prin împărăție că Ciudo-ludo necuratul se pregătea să pârjolească oraşele 
şi satele. Bătrânul şi bătrâna s-au întristat. Fiii cei mari au început să-i liniştească: 

— Nu fiți supăraţi, tăicuță şi măicuță! Ne ducem noi împotriva lui Ciudo-ludo şi ne vom lupta pe 
viață şi pe moarte. Şi ca să nu vă fie greu, țineţi-l pe Ivanuşka acasă. E prea crud încă să meargă la 
luptă. 

— Nu! zise Ivanuşka. Nu se cade să stau acasă şi să vă aştept. Merg şi eu să mă lupt cu Ciudo-ludo! 
N-au putut bătrânul şi bătrâna să-l oprească pe Ivanuşka, aşa că i-au pregătit de drum pe toți trei. Au 
luat fraţii săbii ascuțite, au încălecat pe cai breji şi au plecat la drum. 

Au mers ei cât au mers şi au ajuns într-un sat. S-au uitat şi au văzut că nu era nici țipenie de om 
acolo, totul era dărâmat şi pârjolit. Rămăsese în picioare o singură izbă mică, dar şi aceea stătea să 
cadă. Au intrat frații înăuntru şi au văzut pe cuptor o bătrână care stătea întinsă şi ofta. 

— Bună ziua, bunică! i-au spus frații. 

— Bună să vă fie inima, vitejilor! Încotro aţi pornit-0? 

— Mergem la Râul de Coacăze, la Podul de Călin. Vrem să ne luptăm cu Ciudo-ludo, ca să nu-l 
lăsăm să ne calce pământurile. 

— La grea treabă v-aţi mai înhămat, vitejilor! Ştiţi doar cât de rău este. Toate împărăţiile din jur le-a 
nimicit. Pe oameni i-a luat în robie şi i-a dat morții cumplite. Am rămas doar eu: se vede treaba că 
nu-s o hrană de preţ pentru el. 

Fraţii au înnoptat în izba aceea, iar dimineaţa, când s-au sculat, au plecat mai departe. Au ajuns la 
Râul de Coacăze şi la Podul de Călin. S-au uitat şi au văzut că de-a lungul malului erau numai oase 
de oameni. 

Nu departe de pod, frații au găsit o izbă părăsită şi au hotărât să înnopteze acolo. 

— Fraţilor, le spuse Ivan, am venit într-o ţară străină. Trebuie să ținem urechile ciulite şi să fim cu 
ochii în patru, nu cumva să treacă Ciudo-ludo peste Râul de Coacăze. Vom face de strajă cu rândul. 
În prima noapte a stat de pază fratele cel mare. S-a plimbat pe malul Râului de Coacăze, a văzut că 
e linişte, că nu se vede şi nu se aude nimic. S-a culcat sub o tufă şi a căzut într-un somn adânc. 

Ivan stătea în izbă şi somnul nu-l lua deloc. Cum a trecut de miezul nopţii, s-a ridicat din pat, şi-a 
luat sabia şi s-a dus la Râul de Coacăze. L-a văzut pe fratele lui mai mare dormind sub tufă şi nu l-a 
trezit. S-a băgat sub Podul de Călin şi pândea, trăgând cu urechea dacă nu cumva vine cineva. 
Deodată apa râului s-a învolburat, iar păsările din stejari au început să strige. Venea Ciudo-ludo, 
zmeul cu şase capete. Când a ajuns la jumătatea podului, calul zmeului s-a împiedicat, corbul de pe 
umărul său a tresărit, iar câinelui care îl urma i s-a zbârlit blana. 

Ciudo-ludo, zmeul cu şase capete, s-a mâniat şi a întrebat: 

— De ce te împiedici, gloabă? Iar tu, pană de cioară, de ce tresari? Ție, javră, de ce ți s-a zbârlit 
blana? Sau l-ați simțit pe Ivan, fiul de țăran? Nu s-a născut el încă. lar dacă s-a născut, e încă mic 
pentru a lupta. Î iau într-o palmă şi-l strivesc cu cealaltă. 

— Nu te lăuda, spurcatule! Nici n-ai vânat ursul şi deja îi vinzi blana. Dacă nu l-ai văzut pe viteaz, 
n-ai voie să-l huleşti! Hai mai bine să ne măsurăm puterile! Cine va birui, acela se va putea lăuda, a 
zis Ivan. 

S-au repezit unul la altul şi s-au ciocnit atât de tare, încât a gemut pământul sub ei. Ivanuşka şi-a 
învârtit sabia în văzduh şi i-a retezat zmeului trei capete. 

— Aşteaptă, Ivane, fiu de ţăran! a strigat Ciudo-ludo. Hai să ne odihnim niţel! 

— Ce să ne mai odihnim? Eu am un singur cap, pe când ţie ti-au rămas încă trei. Când o să-ți 
rămână unul singur, atunci o să ne putem odihni. 


Iar s-au repezit unul la altul şi s-au ciocnit. Ivan, fiul de ţăran, i-a retezat şi celelalte trei capete. 
Apoi i-a tăiat leşul în bucățele şi le-a aruncat în Râul de Coacăze, iar toate cele şase capete le-a 
adunat şi le-a ascuns sub pod. S-a întors în izbă şi s-a culcat. 

Dimineaţa a venit fratele cel mare. Ivan l-a întrebat: 

— N-ai văzut pe nimeni? 

— N-am văzut pe nimeni. Nici măcar o muscă n-a trecut în zbor. 

Ivan a tăcut. A doua zi, s-a dus să facă de strajă fratele mijlociu. A umblat puţin şi a văzut că în jur e 
linişte şi pace. Atunci s-a băgat într-un tufiş şi a adormit. 

Ivan însă n-a avut încredere în el. După miezul nopții s-a îmbrăcat, şi-a luat sabia şi s-a dus la Râul 
de Coacăze. S-a ascuns sub Podul de Călin şi a rămas în aşteptare. Deodată apa râului s-a învolburat 
şi păsărelele din stejar au început să ţipe. Venea Ciudo-ludo, zmeul cel cu nouă capete. Nici n-a 
păşit bine pe Podul de Călin, că i s-a şi împiedicat calul. Corbul de pe umeri a tresărit, iar câinelui 
negru, care venea din urmă, i s-a zbârlit blana. Zmeul şi-a biciuit calul, i-a dat una corbului, iar pe 
câine l-a tras de urechi. 

— De ce te-mpiedici, gloabă? De ce tresari, cioroiule? Iar tu, câine negru, de ce te sperii? L-aţi 
simțit cumva pe Ivan, fiul de țăran? El nici măcar nu s-a născut. lar dacă s-a născut, încă nu e bun 
de luptă. ÎI strivesc cu un singur deget. 

Ivan a ieşit de sub pod şi i-a spus: 

— Nu zice hop până n-ai sărit, Ciudo-ludo! Hai să vedem care pe care! 

Ivan a învârtit sabia prin văzduh o dată, de două ori, şi zmeului i-au şi zburat şase capete. Ciudo- 
ludo l-a lovit pe Ivan şi l-a îngropat în pământ până la genunchi. Ivan a luat o mână de țărână şi i-a 
aruncat-o zmeului în ochi. Până când acesta şi-a şters ochii, Ivan i-a retezat şi celelalte trei capete. 
Apoi i-a tăiat leşul în bucăţi şi le-a aruncat în Râul de Coacăze. Cele nouă capete le-a ascuns sub 
Podul de Călin, după care a intrat în izbă, s-a culcat şi a adormit. 

Dimineaţa s-a întors fratele mijlociu: 

— Ei, cum a fost? l-a întrebat Ivan. Ai văzut pe cineva? 

— N-am văzut pe nimeni. Nici măcar un țânțar n-a trecut pe lângă mine. 

— EFi, dacă-i aşa, haideţi, fraților, cu mine să vă arăt eu musca şi țânţarul. 

Ivan i-a dus pe frații săi sub pod şi le-a arătat capetele zmeilor. 

— lată ce mai muşte şi ce mai țânțari zboară noaptea pe-aici! Voi nu sunteți buni de luptă, ci doar 
de dormit în aşternut. 

Fraţii s-au ruşinat. 

— Ne-a cuprins somnul, i-au spus ei. 

A treia noapte a plecat să stea de pază chiar Ivan. 

— Uite ce-i, fraților, a spus el la despărțire. Mă duc la luptă pe viaţă şi pe moarte. Voi să nu vă 
culcaţi. Când veți auzi fluieratul meu, sloboziți-mi calul şi săriți-mi degrabă în ajutor. 

S-a dus Ivan, fiul de ţăran, la Râul de Coacăze, s-a ascuns sub Podul de Călin şi a început să aştepte. 
După miezul nopţii, s-a cutremurat pământul, apa din râu s-a învolburat, s-a ridicat un vârtej 
deasupra drumului şi au început să croncăne corbii deasupra stejarilor. Venea Ciudo-ludo, zmeul cu 
douăsprezece capete. Toate capetele şuierau şi scuipau foc. Calul lui Ciudo-ludo avea douăsprezece 
perechi de aripi, pielea de aramă, iar coada şi coama îi erau de fier. Cum a păşit pe Podul de Călin, 
cum s-a împiedicat calul, corbul de pe umăr a tresărit, iar câinelui negru, care venea din urmă, i s-a 
zbârlit blana. S-a mâniat Ciudo-ludo, zmeul cu douăsprezece capete, şi a întrebat: 

— De ce te-ai împiedicat, calule? Tu de ce-ai tresărit, corbule? Iar tu, câine, de ce te-ai speriat? Sau 
l-ați simţit pe Ivan, fiul de țăran? De unde, că el nici nu s-a născut şi, chiar de s-ar fi născut, nu-i 
încă bun de luptă. Doar să suflu şi n-o să rămână nici urmă din el! 

Ivan, fiul de țăran, a sărit de sub Podul de Călin şi a zis: 

— Nu zice hop până n-ai sărit! 

— Tu erai deci, Ivane, fiu de ţăran? De ce-ai venit? 

— Să te văd şi să mă măsor cu tine! 


— Tu să te măsori cu mine? Nu vezi că eşti ca o muscă în fața mea? 

Ivan, fiul de ţăran, îi răspunse: 

— N-am venit aici să pălăvrăgesc cu tine, ci la luptă pe viață şi pe moarte, ca să-i scap pe oameni de 
răutatea ta. 

Şi-a rotit Ivan o dată sabia şi i-a zburat zmeului trei capete. Zmeul le-a apucat, le-a atins cu degetul 
de foc şi acestea s-au lipit la loc ca şi cum nu s-ar fi clintit de acolo. 

Îi era greu lui Ivan, fiul de ţăran. Ciudo-ludo îl asurzea cu şuieratul şi îl ardea, aruncând asupra lui 
scântei. Zmeul l-a apucat şi l-a băgat în pământ până la genunchi. Ba a mai şi râs de el: 

— Ivane, fiu de țăran, n-ai vrea să-ți tragi un pic sufletul ca să capeți putere? 

— Ce odihnă! Eu ştiu una şi bună: loveşte, taie, spintecă fără să te cruţi! i-a răspuns Ivanuşka. 

A fluierat el şi şi-a aruncat mănuşa dreaptă în izba în care rămăseseră fraţii lui. A răsunat geamul 
spart, dar frații dormeau şi n-au auzit nimic. 

Şi-a adunat Ivan puterile, s-a avântat şi i-a retezat zmeului şase capete. Zmeul l-a băgat în pământ 
până la brâu. Şi-a cules capetele, le-a atins cu degetul de foc şi ele s-au lipit la locul lor ca şi cum n- 
ar fi fost niciodată clintite de acolo. 

A văzut Ivan că treaba nu-i bună, şi-a scos mănuşa din mâna stângă şi a aruncat-o în izbă. I-a zburat 
izbei acoperişul, dar frații dormeau mai departe fără să audă nimic. A învârtit Ivan sabia şi i-a 
retezat zmeului nouă capete, iar zmeul l-a băgat în pământ până la umeri. A cules capetele tăiate, le- 
a atins cu degetul de foc şi acestea s-au lipit la loc ca şi cum n-ar fi fost clintite niciodată de acolo. 
Şi-a luat Ivan coiful de pe cap şi l-a aruncat în izbă. S-a cutremurat izba, gata-gata să cadă. Fraţii s- 
au trezit şi au auzit calul lui Ivan nechezând şi smucindu-se. Au fugit la grajd, au dezlegat calul şi 
au venit şi ei să-l ajute pe Ivan. 

Calul voinicului a ajuns la Podul de Călin şi s-a aruncat asupra lui Ciudo-ludo, lovindu-l cu 
copitele. Zmeul a început să urle, să şuiere şi a suflat asupra calului cu scântei şi cu foc. În acest 
timp, Ivan, fiul de ţăran, a ieşit din pământ, şi-a luat avânt şi i-a retezat zmeului degetul de foc. Apoi 
s-a apucat să-i taie capetele. După ce i le-a retezat pe toate, l-a tăiat în bucăţi şi l-a aruncat în Râul 
de Coacăze. Când a terminat toată treaba, au ajuns acolo şi fraţii lui. 

— Ei, somnoroşilor, din cauza voastră era cât pe ce să-mi pierd capul! 

Fraţii l-au luat pe Ivan, l-au dus în izbă, l-au spălat, i-au dat de mâncare şi l-au culcat. Dimineaţa, 
Ivan s-a trezit şi a început să se îmbrace şi să se încalțe. 

— Unde te grăbeşti aşa de dimineaţă? l-au întrebat fraţii lui. Ar trebui să te odihneşti mai bine după 
o luptă aşa de grea. 

— Nu! le-a răspuns Ivan. Nu-mi stă mie gândul la odihnă. Mi-am pierdut batista lângă Podul de 
Călin. Mă duc s-o caut. 

— Nu te duce! i-au spus frații. Ajungem în oraş şi-ţi cumperi alta. 

— Nu! Eu de asta am nevoie. 

S-a dus Ivan la Râul de Coacăze, a trecut pe Podul de Călin pe malul celălalt, a mers cât a mers şi a 
dat de palatul lui Ciudo-ludo. S-a apropiat pe furiş de un geam deschis şi a auzit ce vorbeau între 
ele zmeoaica bătrână şi cele trei surori ale ei, nevestele celor trei zmei. 

Nevasta zmeului cel mare zise: 

— Am să mă răzbun pe Ivan, fiul de țăran, pentru bărbatul meu când va pleca împreună cu fraţii lui 
spre casă. Am să fug înaintea lor şi am să le trimit o arşiţă dogoritoare, iar eu mă voi preface într-o 
fântână. Când vor bea apă, vor muri de la prima înghițitură. 

— Te-ai gândit bine, a spus zmeoaica bătrână. 

Soţia zmeului mijlociu zise: 

— Eu am să fug înaintea lor şi-am să mă prefac în măr. Când vor gusta din mere, vor fi sfâşiați în 
bucăţi. 

— Eu, spuse nevasta celui de-al treilea zmeu, am să fug înaintea lor şi am să-i fac să-şi dorească să 
doarmă, iar eu am să mă prefac într-un covor moale şi în nişte perne pufoase. Când se vor culca pe 
covor, vor arde imediat în foc. 


— Şi tu te-ai gândit bine, a spus zmeoaica bătrână. Dar dacă voi n-o să dovediţi să-i pierdeţi pe cei 
trei frați, eu însămi o să-i ajung mâine din urmă şi-o să-i înghit. 

Ivan s-a întors la fraţii lui. 

— Cum e? Ţi-ai găsit batista? l-au întrebat ei. 

— Am găsit-o. 

— Dar mult ai mai căutat-o! Nu merita să pierdem atâta vreme din pricina ei. 

— Ba eu cred că a meritat. 

Frații au încălecat şi au pornit către casă. 

Au mers ei prin câmp, au mers peste păşuni şi deodată s-a făcut o arşiţă dogoritoare. Tuturor li s-a 
făcut sete. Nu mai aveau putere să rabde. Au văzut o fântână cu o gălețică de argint legată de lanţ. 
Fraţii i-au spus lui Ivan: 

— Hai să poposim. Bem un pic de apă rece şi ne adăpăm şi caii. 

— Încă nu ştim ce fel de apă este în fântâna asta, zise Ivan. Dacă nu-i bună de băut? 

A descălecat, şi-a scos sabia din teacă şi a început să lovească în fântână. A prins fântâna să geamă 
şi să țipe ca din gură de şarpe şi în aceeaşi clipă arşița s-a risipit ca şi cum n-ar fi fost, iar celor trei 
frați le-a trecut setea. 

— Aţi văzut, fraţilor, ce fel de apă era în fântână? a întrebat Ivan. 

Au plecat mai departe. Au mers cât au mers şi au zărit un măr care creştea lângă drum, iar pe 
ramurile lui atârnau mere rumene şi coapte. 

De îndată ce fraţii au sărit de pe cai şi s-au repezit la mere, Ivan a dat fuga la pom şi a început să-i 
reteze ramurile cu sabia. Se auziră doar vaiete şi gemete. 

— Aţi văzut, fraților, ce fel de măr era ăsta? Nu v-ar fi fost deloc bine de la merele lui. 

S-au urcat frații în şa şi au plecat mai departe. Au mers ei cât au mers şi i-a toropit oboseala. S-au 
uitat şi au văzut un covor moale cu perne pufoase pe el, întins în mijlocul câmpului. 

— Haideţi să ne întindem pe covor, să ne odihnim un pic! ziseră frații. 

— Nu, fraţilor, n-o să ne fie moale pe covorul ăsta! le-a spus Ivan. 

Fraţii s-au supărat: 

— Ce tot comanzi atâta: aia nu, aia nu! 

Ivan a tăcut, şi-a scos brâul şi l-a aruncat pe covor. În clipa în care a căzut, brâul a luat foc şi a ars în 
întregime. Nici cenuşă nu a rămas după el. 

— ŞI cu voi s-ar fi întâmplat la fel! a spus Ivan. 

S-a apropiat el de covor şi a început să-l taie în bucăți. Covorul gemea şi urla. Ivan a risipit bucăţile 
de covor pe câmp şi a zis: 

— Degeaba v-aţi supărat pe mine, iubiții mei frați. Acelea n-au fost nici fântână, nici măr şi nici 
covor, ci erau nevestele zmeilor. Au vrut să ne piardă şi au pierit ele însele. 

Fraţii i-au mulțumit lui Ivan şi au plecat mai departe cu toții. 

Au mers ei cât au mers şi deodată s-a întunecat cerul şi s-a stârnit vântul, care a început să şuiere şi 
să urle. Când s-au uitat fraţii, au văzut-o pe zmeoaica bătrână venind spre ei. Şi-a deschis gura 
uriaşă şi a vrut să-i înghită, dar ei nu s-au pierdut. Au scos din desagi sare, i-au aruncat-o în gură şi 
au plecat mai departe. 

Zmeoaica s-a bucurat, crezând că i-au nimerit în gură cei trei voinici, s-a oprit şi a început să 
mestece sarea. Dar nu după mult timp şi-a dat seama că fraţii o păcăliseră şi s-a luat iarăşi după ei. 
Cei trei alergau ca vântul pe caii lor, dar zmeoaica venea în urma lor şi mai repede. Ivan a înţeles că 
nu-i chip de scăpare şi că va trebui să se lupte. Deodată fraţii au zărit în fața lor o fierărie unde 
lucrau doisprezece fierari. 

— Bună vreme, cinstiți fierari! le spuse Ivan. Ascundeți-ne la voi în fierărie. Ne urmăreşte 
zmeoaica bătrână. 

— Bine, i-au răspuns fierarii, vă ascundem! 

I-au lăsat să intre, au proptit uşa cu drugi de fier şi au pus douăsprezece lacăte pe ea. 

S-a apropiat zmeoaica de fierărie şi a început să strige: 


— Ei, fraţilor, dați-mi-i pe Ivan, fiul de ţăran, şi pe frații lui! 

Fierarii i-au răspuns: 

— Dacă ai să reuşeşti să lingi cei doisprezece drugi de fier şi cele douăsprezece lacăte, ai să ajungi 
singură la ei! 

S-a apucat zmeoaica să lingă drugii de fier şi lacătele. A lins, a lins şi, când mai avea un singur drug 
şi un singur lacăt, a obosit şi s-a aşezat să se odihnească. 

Ivan a ieşit pe geamul fierăriei, s-a furişat până la zmeoaică, a ridicat-o în văzduh şi a izbit-o de 
pământ. Doar praful s-a ales de ea, şi pe acela l-a risipit vântul. Din clipa aceea n-au mai apărut pe 
acolo zmei fioroşi, iar oamenii au început să trăiască fără teamă. 

Ivan, fiul de ţăran, şi fraţii săi s-au întors acasă şi au început să trăiască mai bine ca înainte. Arau 
pământul şi semănau grâu. Şi mai trăiesc şi acum. 


Poveste despre Ukroma Herghelegiul 


poveste rusească 


Se află oare cineva la noi în Rusia care să cuteze să-şi măsoare puterile cu mine în luptă şi să-şi 
încrucişeze paloşul cu al meu? strigă viteazul Baklan în fruntea oştirii poloveţe. Şi avea acest 
Baklan capul cât un butoi de bere, sprâncenele aspre ca părul de porc, iar barba ca stuful. Când sufla 
vântul în ea, scotea un şuier. Avea un paloş fermecat aşa de lat, că puteai prăji clătite pe el. Iar 
armurile sale, când le scotea şi le punea în car, nu le puteau urni din loc nici măcar trei perechi de 
boi. 

— Chiar nu se găseşte niciun luptător care să se măsoare cu mine? a strigat viteazul Baklan mai tare 
decât prima dată. 

Cnejii, voievozii şi vitejii au tăcut mâlc, ţinându-şi răsuflarea. Toţi cunoşteau puterea nemăsurată a 
lui Baklan şi auziseră că poate ucide un taur cu un singur deget. 

lată însă că s-a ivit Ukroma Herghelegiul, care a venit în faţa cnejilor şi a voievozilor şi le-a zis: 

— Înălţimile Voastre, cneji şi voievozi! Nu daţi poruncă să fiu osândit la moarte, ci ascultaţi-mi 
cuvântul! În anii dinainte aveam şi eu ceva putere: când se brodea să-mi iasă în cale un urs sau o 
altă fiară fioroasă, îi sfâşiam la fel de lesne cum te-ai scărpina după ureche. Îngăduiţi-mi, Înălţimile 
Voastre, cneji şi voievozi, să ridic mâna şi asupra acestei fiare sălbatice! 

Cnejii, voievozii şi vitejii au ridicat din umeri şi i-au spus lui Ukroma Herghelegiul că, dacă i s-a 
urât cu viaţa şi s-a împăcat cu Dumnezeu, ei nu-l vor opri să meargă la o moarte sigură. Şi a plecat 
Ukroma Herghelegiul să-l înfrunte pe uriaş. 

De îndată ce l-a văzut, Baklan a izbucnit în hohote de râs atât de puternice, încât cnejilor şi 
voievozilor au început să le ţiuie urechile. 

— Ce luptător îmi trimiteţi? O jumătate de duzină de-alde el nu-s prea mulţi ca să-i strivesc sub un 
singur călcâi! 

— Nu te mai grozăvi atât, ciomag chel ce eşti! îi zise Ukroma Herghelegiul. Oamenii breji socot că 
nu trebuie să spui hop până ce n-ai sărit! N-ai vrea să ne măsurăm în luptă dreaptă? Dacă te 
învoieşti, zvârle satârul ăsta! Tatăl meu are multe fiare vechi ca ale tale, numai că la noi nu sunt 
folosite în luptă de vitejii voinici, ci se proptesc cu ele porțile peste noapte! 

— Fie pe-a ta! îi răspunse viteazul Baklan şi-şi aruncă paloşul fermecat în țărână. 

— Dar ce-i aceea pe cap la tine? l-a întrebat Ukroma Herghelegiul. Din aşa troace de tuci, tătuca le 
dă de mâncare câinilor! Noi nu-i trimitem la luptă pe vitejii noştri cu dintr-astea! 

— Am să-mi scot şi asta, dacă nu ţi-e pe plac! a spus râzând viteazul Baklan şi şi-a lepădat înaltul 
coif de oţel. 

— Dă Jos şi aceea! i-a spus din nou Ukroma. La noi cu asemenea plase copiii prind păsări mărunte. 
Vitejii noştri nu pun pe ei aşa ceva! 


— O dau jos şi pe asta, dacă te temi că ai să te prinzi în ea ca un piţigoi! i-a răspuns Baklan râzând 
ŞI şi-a scos cămaşa de zale. 

În acest fel, Ukroma Herghelegiul l-a făcut pe uriaş să-şi lepede toată armura, nelăsându-i nici coif, 
nici mănuşi, nici teacă, nici apărători de fier. După ce şi-a lepădat toată armura, viteazul Baklan a 
râs cu răutate şi i-a spus: 

— Şi fără astea am să te strivesc ca pe-o musculiță! 

Cei doi luptători s-au repezit unul la altul ca nişte fiare sălbatice. Uriaşul l-a prins pe Ukroma în 
braţe, l-a strâns, vrând să-l sugrume, numai că acesta era tare ca o piatră de moară. Oricât s-a 
străduit uriaşul, coastele lui Ukroma au rămas întregi. Ukroma pufnea şi îşi arcuia trupul. S-a înfipt 
în Baklan ca un păianjen. Agățându-se de subsuori cu amândouă mâinile, şi-a încleştat degetele şi i- 
a smuls două bucăţi de carne. 

Uriaşul a urlat de durere şi şi-a lăsat brațele în jos, iar Ukroma s-a ridicat de parcă nimic nu s-ar fi 
întâmplat şi, nedându-i răgaz să-şi adune puterile, l-a apucat de picioare, l-a zgâlțâit şi l-a aruncat la 
pământ ca pe un snop de ovăz. 

Toată suflarea creştină a scos un chiot de bucurie, iar oştirea poloveților a oftat adânc de parcă i s-ar 
fi despărțit sufletul de trup. Ukroma şi-a dus până la capăt promisiunea făcută cenejilor şi 
voievozilor: a pus mâna pe paloşul fermecat al uriaşului şi, dintr-o singură lovitură, i-a retezat 
capul. Atunci oştirea duşmană s-a clătinat şi a rupt-o la fugă de pe câmpul de luptă, făcând pământul 
să se cutremure. Cnejii şi voievozii ruşi au chefuit trei zile în şir pe locul unde s-a dat lupta. L-au 
cinstit şi l-au lăudat pe Ukroma Herghelegiul, i-au dat o armură de viteaz şi l-au numit Ukroma 
viteazul puternic şi neînfricat, mângâietorul inimilor ruşilor şi spaima poloveților. 


Poveste despre viteazul Goli Voianski 
poveste rusească 


Un țăran necăjit ara pământul. Calul lui era slab şi şchiop, înnegrit de mulțimea muştelor aşezate pe 
el. Țăranul a luat biciul şi l-a pocnit de spinarea calului, omorând treizeci şi trei de muşte şi țânțari 
fără număr, dintr-o singură lovitură. 

Țăranul a început să cugete: „Sunt mic, dar voinic şi uite că m-am făcut brav viteaz. Dintr-o singură 
lovitură am răpus treizeci şi trei de voinici, ca să nu mai vorbesc de cealaltă plevuşcă, fără număr!”. 
Şi-a spus Goli (de la cuvântul vechi „golem”, care însemna „măreț”), şi-a deshămat căluţul, a 
încălecat cu mare grijă, a ieşit la drumul mare, a retezat un copac, a făcut din el un stâlp pe care l-a 
ridicat şi pe care a scris: „Pe aici a trecut viteazul Goli Voianski, s-a întâlnit cu oştirea duşmană, a 
ucis treizeci şi trei de viteji dintr-o singură lovitură şi a culcat la pământ luptători mărunți fără 
număr. Dacă vreun viteaz va veni din față, să mă aştepte lângă stâlp, iar cel care va veni din spate să 
mă ajungă din urmă!”. 

Goli a încălecat pe mârțoagă şi a plecat înainte la întâmplare. Nu peste multă vreme, s-a apropiat de 
stâlp Ciurila Plenkovici. „Nici nu am auzit de acest nume”, se gândi el. „Pesemne că este un viteaz 
puternic! Ar trebui să mă împrietenesc cu el.” Ciurila şi-a îndemnat calul, care a luat-o la trap 
mâncând pământul, l-a ajuns din urmă pe Goli şi l-a întrebat: 

— Nu l-ai văzut cumva pe viteazul Goli Voianski? 

— Chiar eu sunt! Dar tu cine eşti? 

— Ciurila Plenkovici! i-a răspuns tânărul viteaz, făcând o plecăciune adâncă şi gândind: „Ce-o mai 
fi şi asta? Un ţărănuş pe care nici nu-l bagi în seamă! Ţi-e şi ruşine să călătoreşti lângă el! Abia se 
ține în şa, iar mârțoaga lui abia se târăşte!”. 

— Treci în stânga mea! îi spuse Goli. Am să te iau ca învățăcel! 

Nedumerit, Ciurila a făcut întocmai cum i se poruncise, călărind alături şi trăgând cu coada ochiului 
când la Voianski viteazul, când la mârțoaga lui. 


Între timp, a trecut pe lângă stâlp Eruslan Lazarevici, a citit ce scria acolo şi a pornit în goană să-l 
prindă din urmă pe Goli Voianski. L-a ajuns din urmă şi l-a recunoscut lângă el pe Ciurila. L-a 
întrebat dacă nu cumva l-a văzut pe Goli. Ciurila l-a arătat cu degetul pe tovarăşul său de drum. 
Eruslan Lazarevici s-a înclinat, dar s-a mirat. 

— Treci în dreapta mea! i-a poruncit Golia 

Chiar atunci i-a ajuns din urmă încă un viteaz: Bova, fiul prinţesei. Citise şi el inscripția de pe stâlp 
şi se grăbise să-l caute pe Goli Voianski, învingătorul duşmanilor. L-a văzut pe ţăran călare pe 
mârţoagă, târându-se abia-abia, iar pe margini pe slăviții viteji Eruslan Lazarevici şi Ciurila 
Plenkovici, care îi vorbeau plini de respect. 

Bova s-a înclinat în fața lui Goli şi l-a întrebat cum îl cheamă. 

— Sunt Goli Voianski în carne şi oase! Dar tu cine eşti? 

— Sunt Bova, fiul prinţesei! a răspuns viteazul. 

— Alătură-te nouă dacă vrei să-ți dovedeşti vitejia şi du-te lângă Eruslan! 

Au mers vitejii încotro îi ducea Goli şi au ajuns pe pajiştile prinţesei neînfticate. 

— Pe aici nu ne este îngăduit să trecem! a spus Eruslan. 

— Nu-i bai! îi răspunse Goli. Multe nu se îngăduie în Rusia, dar pe noi nu ne poate opri nimeni! 
Lăsaţi caii slobozi pe păşune! 

— Goli Voianski, i-a spus Eruslan, prinţesa are o ceată puternică, de douăzeci şi doi de viteji, başca 
pe Zilant Zmeulanovici, fratele lui Tugarin. 

— Pentru mine sunt prea slabi! Dar pentru tine? Sunt destui? 

— Fie, cum pofteşti! a spus Eruslan. Să mergem pe păşunile oprite, să ne arătăm şi să ne măsurăm 
puterile. 

Au intrat vitejii pe păşunile oprite, călcând peste flori, şi au văzut un cort mare, alb, în care nu era 
nimeni. Şi-au slobozit caii, au intrat în cort şi s-au aşezat, aşteptând cu ochii în patru. Numai Goli s- 
a întins să se odihnească, după ce şi-a atârnat caftanul la intrare în cort ca să nu-l bată soarele, a 
adormit buştean şi a început să sforăie. 

— Goli are mare nădejde în sine! a spus Bova, fiul prinţesei. 

Între timp, la palatul prinţesei s-a făcut mare zarvă, au început să bată clopotele şi să răsune 
trâmbiţele. Pe porţile cetăţii au ieşit o ceată de oşteni şi trei viteji în zale. 

Ciurila a început să tragă de Goli: 

— Scoală! Vin mulți oşteni împotriva noastră! 

Goli s-a trezit şi a început să caşte: 

— Ce-i zarva asta? Trei viteji de-ai lor sunt trei muşte, ceilalți — țânțari! Du-te, Ciurila, să dai ochii 
cu ei! Să nu-i omori pe toţi! Să laşi în viaţă un singur viteaz şi să-l trimiți la prințesă pentru a-i duce 
vestea că poftesc să se mărite cu mine! 

Ciurila a ieşit din cort, s-a bătut vreme îndelungată cu vitejii prințesei şi cu oştenii, dar, în cele din 
urmă, i-a spulberat pe toți. Pe unul singur l-a lăsat în viaţă şi l-a trimis la stăpâna lui. Dar în loc de 
răspuns, aceasta a trimis din oraş şase viteji şi trei cete. 

Vitejii l-au trezit din nou pe Goli, care adormise între timp. 

— Asta se cheamă putere la ei? Doar din mână să mişc niţel şi-i omor pe toţi! Ei, Bova, fiu al 
prințesei, du-te şi linişteşte-i tu! Lasă doar unul în viață, ca să-i transmită stăpânei dorința mea. 
Zicând acestea, Goli s-a culcat la loc şi a adormit. Fiul prinţesei i-a răpus unul câte unul pe viteji, 
iar cetele s-au risipit de parcă nici n-ar fi fost. 

Prinţesa a trimis la luptă o forță şi mai mare: doisprezece viteji şi şase cete. Oştenii năvăleau în 
sunetele trâmbiţelor şi îşi învârteau paloşele prin văzduh. 

— Obo, câţi au ieşit! a spus Goli după ce s-a trezit şi i-a văzut venind spre ei pe oştenii prinţesei. 
Parcă ar fi un nor întunecat, nu alta! Douăsprezece muşte şi țânțari fără număr. Eruslan! Sunt destui 
pentru tine? Dacă nu te descurci, te ajutăm noi. 

Eruslan a încălecat, s-a repezit în duşmani ca un vultur, tăind în dreapta şi în stânga, iar ostaşii s-au 
risipit ca pleava în vânt. 


Prinţesa, văzând că se îngroaşă gluma, l-a chemat pe Zilant Zmeulanovici, care a ieşit din cuibul său 
aninat de doisprezece stejari seculari cu lanţuri de fier, făcându-le să zornăie. Alerga Zilant precum 
săgeata de iute, nerăbdător să intre în luptă. 

— Se vede treaba că e rândul meu! zise Goli. 

„N-am ce face!”, se gândi el. „Trebuie să mă duc la moarte. Mi-a venit sfârşitul, dar va fi încununat 
de onoarea de viteaz.” 

Şi-a făcut semnul crucii, a încălecat pe gloaba sa şi a pornit-o încetişor, cu ochii închişi şi învârtind 
securea prin văzduh cât îl ţineau puterile. 

Zilant a răcnit, l-a văzut din depărtare pe Goli şi s-a gândit: „Oare nu în bătaie de joc l-au trimis să 
se înfrunte cu mine?”. 

Goli, în acest timp, şoptea pentru sine: 

— Părinţi şi frați! Să-mi pomeniţi numele! 

Şi, în aşteptarea morţii, şi-a lăsat capul pe gâtul calului care fugea în trei picioare. 

Lui Zilant i-au sclipit ochii în cap: 

— Oare nu-i un şiretlic la mijloc? se întrebă el. Ce viteaz mai e şi ăsta, care şi-a sprijinit capul pe 
gâtul calului? Dacă-i dau un bobârnac, zboară la un stânjen! 

Zilant se tot uita în spate să vadă dacă nu-i un şiretlic şi s-a aplecat spre şa, iar Goli, săltându-şi 
capul, şi-a făcut curaj şi l-a izbit cu securea în cap pe duşman atât de puternic, încât acesta s-a 
prăbuşit în nisip. Goli nu i-a dat răgaz să-şi vină în fire: a sărit de pe cal şi a început să-l 
ciopârțească de parcă ar fi tăiat un butuc. I-a smuls coiful şi s-a întors la tovarăşii lui. 

Văzând acestea, prinţesa a schimbat foaia: a poruncit să fie descuiate porțile oraşului, i-a poftit pe 
viteji la ea în palat, la ospăț, şi a încheiat pace cu ei. 

S-a uitat ea la Goli şi s-a mirat cum de putea încăpea în el atâta putere şi vitejie. S-a apropiat de el, 
i-a pus o mână pe umăr şi l-a apăsat aşa de zdravăn, încât bietul om abia a reuşit să scape de sub 
povara braţului ei. 

— Mă bucur să te văd, neînfricatule! zise ea. Întotdeauna am avut multă preţuire pentru curaj şi 
cutezanţă. 

Zicând acestea, i-a strâns mâna lui Goli. Acesta şi-a încleştat dinţii cu putere, de teamă să nu-i 
desfacă şi să-i scape un urlet de durere. 

— Apără-mi regatul! i-a spus prințesa. Tu eşti omul potrivit pentru a ne ocroti de duşmani! 

Goli s-a înclinat, gândindu-se cum să-şi păzească mai bine capul. 

Prinţesa a poruncit să se aducă mied, vrând să-i încerce pe viteji, dar lui Goli nu-i era gândul la 
chef, iar pe pahar nici n-a pus mâna. 

— După ce îmi fac treaba, nu beau altceva decât apa vitejilor! 

— Avem şi noi apa vitejilor! a spus prinţesa. 

— Multă? a întrebat Goli. 

— O damigeană plină, a răspuns ea. 

— O fi la fel ca a noastră? Câteodată apa asta nu face nici cât damigeana! 

— Încearcă! a spus prinţesa şi a poruncit să fie aduse damigeana cu apa vitejilor şi un căuş de aur. 
Goli şi-a turnat în căuş, a băut şi a simţit cum îi creşte puterea. Prinţesa murea de curiozitate să ştie 
cum era apa. 

— Încă nu i-am simţit gustul! zise Goli. 

Şi-a mai turnat un căuş, apoi a mai băut încă trei, unul după altul. 

— Ajunge! Ajunge! a strigat prințesa. Mi-e că n-o să-mi rămână niciun strop. 

— E minunată apa, a spus Goli. Oare cum o fi puterea mea? 

A poruncit să i se aducă un odgon mare, pentru corăbii, şi să fie făcut un laţ pentru a putea scoate 
din grajdul prinţesei calul ei năzdrăvan. L-a scos, l-a încălecat şi l-a călărit niţel. Apoi a sărit cu 
capul în laţ şi a rupt odgonul. 


Din clipa aceea, s-a învoit să-i slujească prințesei ca apărător al regatului ei. S-a căsătorit cu 
prințesa, iar aceasta i-a dăruit două fete: Isteaţa şi Norocoasa. Goli se uita cu mândrie la fetele sale 
şi nimeni nu punea la îndoială că el a ucis treizeci şi trei de viteji dintr-o singură lovitură. 


Fiica Soarelui 
poveste turcă 


În vremuri îndepărtate trăia un om care avea trei feciori. Pe fiul cel mare l-a însurat cu fata unui 
vizir, iar fiul cel mijlociu a luat o fată săracă. Fiul cel mic le-a zis fraţilor săi: 

— Spuneţi tatălui meu că eu nu voiesc a mă însura! 

În oraşul acela, o familie avea trei fete. Într-o zi, fetele s-au dus la cişmea să-și umple ulcelele. Tot 
atunci, feciorul cel mic venise la cişmea să-şi spele calul. Fără să-l bage în seamă pe flăcău, cele trei 
surori vorbeau între ele, iar cea mai mare zise: 

— Ce bine ar fi dacă m-aş mărita cu un om bogat, să duc o viaţă tihnită, înconjurată de o mulțime 
de slugi... 

Auzind vorbele surorii mai mari, cea mijlocie grăi: 

— Şi eu voiesc să mă mărit cu un om bogat. În fiecare zi aş porunci să mi se gătească cele mai alese 
bucate... 

Fata cea mică: 

— Eu nu râvnesc bogății de la cel cu care mă voi mărita. Cea mai mare bucurie pentru mine ar fi 
dacă aş avea o copilă şi un băieţaş, care să aibă părul de mătase şi dinții de perlă. 

Feciorul cel mic ascultase vorbele celor trei surori. El sări pe cal şi se întoarse acasă. Grabnic se 
înfățişă mamei sale, zicând: 

— Maică, am a-ţi cere ceva. Pe fraţii mei i-aţi însurat. Aţi voit a mă însura şi pe mine, dar eu atunci 
n-am voit. Acum mi-am schimbat gândul. În vecinătatea noastră sălăşluieşte un cioban. El are trei 
fete. Voi să mă însor cu fata lui cea mică. 

Mamă-sa îi zise: 

— Feciorul meu, şi pe tine te-a ajuns sorocul însurătorii. De vreme ce te-ai hotărât, îndată mă voi 
sfătui cu tată-tău şi te voi vesti. 

Mama îi povesti tatălui dorinţa fiului. Tatăl îi dădu binecuvântarea, merse la casa ciobanului şi-o 
ceru pe fata cea mică pentru feciorul său. Cele două familii înțelegându-se, au hotărât să facă nuntă 
în cel mai scurt timp. Se făcu logodna. Pregătirile fiind terminate, urma nunta. 

Fata zise către logodnicul ei: 

— Am a te ruga ceva. Noi suntem o familie săracă. Agoniseala lui tată-meu nu ne ajunge. Dacă ai 
binevoi ca şi surorile mele să stea cu noi, ce bine ar fi! Ele m-ar ajuta în treburile gospodăriei şi eu 
n-aş mai fi singură... 

Logodnicul a încuviinţat voia fetei. După cununie şi nuntă, fata cea mică îşi începu traiul alături de 
surorile mai mari. 

Trecură săptămâni, trecură luni. Într-o zi, bărbatul zise nevestei: 

— Nu de mult tu ai spus ceva, îţi mai aduci aminte? Atunci când, împreună cu surorile tale, îți 
umpleai cofa la cişmea, ai zis că pentru tine cea mai mare bucurie ar fi să fii mama a doi copii, un 
băiat şi o fată. Nu te-ai ținut de cuvânt. 

Nevasta i-a răspuns: 

— Unde ai văzut tu ca trandafirul să înflorească înainte de vreme? Aşa şi eu, nu pot fi mamă până 
nu-mi vine sorocul. 

Bărbatul găsi drepte cuvintele soției sale şi înţelese că şi ea, ca toate femeile, doreşte foarte mult să 
devină mamă, dar aşteaptă să-i vină sorocul... 

Trecură luni bune şi, într-o zi, tânăra femeie născu doi copii, o fetiță şi un băieţel. Cei doi copii erau 
arătoşi, cu dinții de perlă şi părul de mătase. Dar, ce păcat, în casă erau oameni care o invidiau. Erau 


chiar surorile ei. Ele nu puteau să îndure fericirea surorii lor şi mai ales faptul că adusese pe lume 
doi copii atât de deosebiți. Au pus la cale pieirea nou-născuţilor, învoindu-se cu moaşa în schimbul 
câtorva bani de aur. 

Degrabă moaşa ieşi, se duse şi găsi doi căţeluşi abia născuţi şi îi aduse în casă, apoi îi înfăşă şi îi 
puse lângă lăuză în timp ce aceasta dormea, iar pe copilaşi îi luă, îi puse într-un coş şi îi lăsă într-o 
luncă. 

Isprăvindu-şi fărădelegea, se duse la stăpânul casei şi îi zise că, după luni de aşteptări, femeia a 
născut doi căţeluşi. În fața neaşteptatei veşti, bărbatul a rămas năuc, întrebându-se în sinea sa: oare 
poate să nască o femeie căţei? Nu poate, dar necunoscute sunt căile Domnului... 

Tocmai atunci îi aduseră coşul cu cei doi căţeluşi, iar omul fu nevoit să creadă spusele moaşei. 
Această privelişte îl tulbură mult şi îl mâhni nespus. Chemându-şi slugile, le porunci: 

— Luaţi această femeie, duceţi-o la răscrucea a şapte drumuri şi îngropați-o până la brâu! Toţi cei 
care trec pe acolo s-o scuipe în obraz pe cea care a născut căţei! 

Slugile au luat-o, au dus-o la răscrucea celor şapte drumuri şi, neînduplecate de rugămințile şi 
vaietele sărmanei femei, au îngropat-o până la brâu. Mai mult, înfipseră o prăjină şi în vârful ei 
atârnară o plăcuţă pe care scriseră: „Această femeie a născut căţei”. Toţi trecătorii citeau inscripția 
şi se duceau s-o scuipe pe femeie. 

În acea ţară trăiau un moş şi o babă, care aveau o oaie. Ei îşi duceau zilele în sărăcie, singurul lor 
venit fiind laptele pe care-l vindea baba. În ultimele zile, oaia venea fără lapte de pe imaşul unde era 
dusă să pască. Baba îi zise cu necaz ciobanului: 

— Tu pentru ce mulgi laptele mioarei mele? Nu ştii că noi ne ducem zilele vânzând laptele de la ea? 
Ciobanul se miră de cuvintele babei, căci el nici nu se atingea de laptele mioarei. Zise: 

— Soro, află că eu nu pun mâna pe laptele niciuneia din oile pe care le duc la păscut. Nu râvnesc la 
bunul nimănui. Aici e altceva la mijloc. Azi voi fi cu ochii pe mioara ta... 

Baba se învoi şi începu să aştepte lăsarea serii. Ca în fiecare zi, ciobanul îşi duse turma de oi la 
păşune. În vreme ce oile păşteau, el văzu cum oaia babei se îndepărtează de celelalte mioare, 
îndreptându-se spre marginea păşunii. Mergea oaia, mergea şi ciobanul, mioara mergea, după ea şi 
ciobanul... Până la urmă, oaia se opri într-un loc umbros. Încetişor, ciobanul se apropie şi se uită — 
şi ce să vadă? Într-un coş ce se agăţase în nişte mărăcini, văzu doi copii nou-născuţi. Copilaşii 
aveau dinţii de perlă şi părul de mătase. Mioara îi alăpta. 

Fără a zăbovi, ciobanul îi luă în braţe pe cei doi copilaşi şi se întoarse în sat cu toată turma de oi. 
Înfățişându-se babei şi arătându-i mioara şi pe cei doi copilaşi, zise: 

— Iată, soro, laptele de la oaia ta era supt de aceşti copii. l-am găsit într-un coş lăsat la marginea 
păşuni. 

Văzând copiii, baba rămase buimacă, dar se şi bucură, încât uită de laptele mioarei. Când bărbatul 
ei se-ntoarse acasă seara, îi arătă copilaşii. Moşul se bucură tare pentru aceşti copii apăruți pe 
neaşteptate. Îi strânse la pieptul lui, încredinţat fiind că în casa lor a intrat norocul. 

Trecură zile, trecură săptămâni, copiii crescură. Apoi trecură ani mulți. Cei doi bătrâni avură grijă 
de copii ca şi cum ar fi fost ai lor, iar copiii îi ştiau de părinți adevăraţi. 

Dar omul, care cu greu putea să-şi câştige traiul, pe măsură ce copiii creşteau, întâmpina şi mai mari 
greutăţi, chiar dacă cei doi copii începuseră să-i ajute. 

Într-o zi, fata zise către mamă: 

— Maică, ar fi bine să cumperi nişte pânză din bazar, ca eu să cos ştergare, să le brodez, iar tata să 
le vândă. Din banii câştigaţi am cumpăra de-ale gurii. 

Femeia se duse la bazar, cumpără pânză, iar fata croi ştergare şi le împodobi cu frumoase broderii. 
Tatăl le duse în bazar şi le vându într-o clipă, căci avură mare trecere printre cumpărători, şi se- 
ntoarse acasă bucuros. În felul acesta, starea lor începu să se îmbunătăţească. 

Într-o zi, feciorul se duse în bazar, unde, pe un maidan, văzu o mulţime ce se îndeletnicea cu ceva. 
Curios, se apropie să vadă despre ce este vorba şi văzu cum nişte tineri se căzneau să atingă cu 
săgeata vârful unui plop, dar niciunul nu nimerea ţinta. 


Flăcăul se apropie de unul din tineri şi îi zise: 

— Frate, dă-mi arcul tău să arunc şi eu o săgeată, să-mi încerc norocul. Primind arcul, feciorul 
slobozi o săgeată care atinse vârful plopului. Unul dintre tineri zise cu obidă: 

— Vai, vai, păcat de noi! Un copil găsit ne-a întrecut! 

Aceste vorbe tare îl necăjiră pe fecior. El zise: 

— Frate, ia-ţi vorbele înapoi! Eu nu sunt copil găsit. Am şi mamă, şi tată. 

Tânărul zise: 

— Pe tine şi pe surioara ta v-a găsit un cioban într-un coş lăsat în vale. Acolo v-a hrănit cu laptele ei 
mioara omului pe care-l credeți tatăl vostru. Ciobanul v-a dus la stăpânul oii, iar el cu nevasta lui v- 
au crescut ca pe copiii lor. Acum aţi înţeles că ei nu sunt adevărații voştri părinți? 

Auzind aceste vorbe, feciorul tare s-a necăjit. Dus pe gânduri, s-a întors acasă şi i-a zis surorii sale: 
— Surioară, oamenii aceştia cică nu sunt adevărații noştri părinți. Haide să plecăm de aici! 

Cei doi s-au pregătit. Flăcăul şi-a luat arcul şi s-au dus în fața celor doi bătrâni: 

— Astăzi am înţeles că voi nu sunteți adevărații noştri părinți. Dar voi ne-ați crescut până acum şi 
ne dăm seama că aţi făcut o mare binefacere. Nu vă vom da uitării niciodată. Cu voia voastră, am 
voi să purcedem în căutarea tatălui şi mamei noastre. Poate într-o zi iarăşi ne vom întâlni... 

Cu ochii plini de lacrimi, cei doi fraţi sărutară mâna binefăcătorilor şi se despărțiră. Porniră la drum. 
Şi-au mers, şi-au mers, şi-au tot mers, peste dealuri, peste văi, uneori poposind ca să se odihnească, 
au mers timp de-o toamnă, până ajunseră în fața unei mici colibe ascunse între munți. Uşa colibei 
era deschisă şi ei intrară, dar nu văzură pe nimeni. Bucuros de ce găsiseră, feciorul zise surorii sale: 
— Iată, soro, un sălaş pentru noi. Aici să ne fie cuibul de-acum. Haide, tu cercetează locul, iar eu o 
pornesc la vânat, poate-i rost de-ale gurii... 

Feciorul se afundă în codru şi nu trecu multă vreme până se întoarse la colibă purtând pe umeri 
ditamai cerbul. Astfel avură parte de-un ospăț bogat. 

A doua zi dimineaţă, feciorul se duse din nou la vânătoare. Pe când cutreiera prin pădure, văzu cum 
nişte vânători urmăreau un cerb, care nu se lăsa vânat. Feciorul îşi rezemă arcul de-un copac şi-şi 
slobozi săgeata, doborând cerbul. Toţi vânătorii aflați în codru veniră să vadă cine este voinicul care 
dintr-o lovitură a doborât marele cerb. Ei rămaseră uimiți de părul de mătase şi dinţii de perlă ai 
flăcăului. 

Feciorul tăie capul cerbului şi-l băgă în tolbă, iar tot trunchiul îl dărui vânătorilor, zicând: 

— Luaţi, al vostru să fie! Să nu vă întoarceţi acasă cu mâna goală... 

Vânătorii îi mulțumiră şi plecară cu trupul cerbului. 

Cum se nimeri nu se ştie, dar căpetenia vânătorilor era tatăl adevărat al celor doi fraţi. 

Întors acasă, omul dădu cerbul slugilor, poruncindu-le să gătească bucate alese, apoi, în timp ce se 
ospătau, zise: 

— Cerbul acesta mi l-a dat un flăcău. Era aşa de frumos, că m-am minunat. Avea dinţi de perlă şi 
părul de mătase. Ah, de l-aş mai vedea, căci mi-a răscolit sângele! 

La auzul acestor cuvinte, nevasta omului s-a tulburat. I-a şoptit surorii sale: 

— Aman, soro, se pare că n-au pierit copiii... Cum să facem să-i nimicim? 

După ce poruncise ca soaţa să-i fie îngropată până la brâu, crezând că a dat naştere la căţei, omul se 
însurase cu sora cea mică, adică mătuşa copiilor. 

Cele două surori găsiră o zgripțuroaică. În schimbul unor galbeni, îi cerură să-i ucidă pe cei doi 
frați. 

Zgripţuroaica avea un urcior vrăjit cu care putea să zboare oriunde. Călare pe urcior, ea începu să-i 
caute pe frați. Văzând din zbor coliba în care locuiau cei doi, cotoroanța se lăsă pe pământ, îşi 
ascunse urciorul printre mărăcini şi intră în colibă. Fata era singură. Fratele ei era la vânătoare. 
Zgripţuroaica se apropie de fată şi zise: 

— Frumoasă copilă, drăguța mea, nu-i păcat de tine? Nu ţi-e teamă să stai de una singură în munţi? 
Fata: 


— De ce să-mi fie teamă? Nu sunt singură... Locuiesc aici împreună cu fratele meu. El este la 
vânătoare, acum soseşte. 

Cu gândul să o păcălească pe fată, cotoroanţa zise: 

— Dacă frate-tău e toată ziua la vânătoare, ţie îți va fi urât în casă, căci eşti tânără, frumoasă. Ai 
nevoie de niscaiva distracție... 

Fata: 

— Aşa-i, dar ce pot face? 

Zgripţuroaica zise: 

— În Munţii Kaf se află frunze de ricin. Dacă ţi se aduc câteva frunze, pe care să le atârni în tavan, 
ele vor scoate sunete frumoase, vor cânta, iar tu te vei desfăta! 

Rostind aste vorbe, cotoroanţa dispăru. 

Spre amurg, fratele fetei se-ntoarse de la vânătoare. Fata zise: 

— Frate, când tu eşti la vânătoare, pe mine m-apucă urâtul, m-apasă singurătatea. Îmi trebuie ceva 
să mă veselească. Cică în Munţii Kaf s-ar afla nişte frunze de ricin, din care dacă mi-ai aduce 
câteva, le-aş anina de tavan şi m-aş desfăta ascultându-le cântul. 

Voind să îndeplinească dorința surorii sale, flăcăul se găti de plecare. Merse ce merse şi, obosit, se 
aşeză. Hodinindu-se, porni iar la drum. Se opri lângă o cişmea. Din adăpătoare, un cal roib fără 
stăpân bea apă. Feciorul se apropie de cişmea să-şi astâmpere setea. Apoi, aşezându-se pe o piatră, 
se uită la cal şi îşi zise în sinea sa: 

— Cât de tare-am ostenit! Ah, dacă aveam şi eu un roib ca acesta, de mult eram la Muntele Kaf, de 
unde aş fi luat frunze de ricin şi m-aş fi întors la coliba mea... 

Simţind că-i vorba de el, calul cel roib îşi săltă capul şi se uită la flăcău. Apoi începu a vorbi cu glas 
de om: 

— Fiu-de-om, de vreme ce m-ai îndrăgit aşa mult, m-am înduioşat de starea ta. Hai să fim prieteni. 
Cât ai clipi, te-oi duce unde voieşti. Haide, încalecă! 

De bucurie, feciorului îi venea să zboare. Încălecă degrabă, iar calul zbură ca vântul şi într-o clipă 
se pomeniră lângă Muntele Kaf. 

Calul zise către fecior: 

— Frunzele de ricin se află în copacul cel mai mic din grădină. Când vei intra în grădină şi te vei 
apropia de copac, să nu uiţi să închizi ochii. Numai atunci să rupi din frunze. Vei pune frunzele în 
tolbă şi vei pleca fără să te uiţi înapoi. 

Feciorul ascultă vorbele roibului, rupse câteva frunze şi se întoarse fără a se uita înapoi. Zburând ca 
vântul, ajunseră la colibă. Fata îşi întâmpină cu bucurie fratele. Atârnară frunzele de tavanul colibei. 
A doua zi de dimineaţă, flăcăul se duse la vânătoare şi se întâlni iarăşi cu vânătorii. Din păsările pe 
care le vânase, pe cele mai frumoase le dărui căpeteniei lor. Fără a bănui că păsările i-au fost date de 
fiul său, căpetenia se duse acasă şi porunci slugilor să le gătească. În timpul ospăţului, zise: 

— Păsările astea mi le-a dăruit tot flăcăul cela frumos. Dacă ați vedea ce păr de mătase şi ce dinți de 
perlă are! 

Soaţa omului iar se frământă, înțelegând că acei copii n-au pierit. Se sfătui cu sora sa şi, chemând-o 
din nou pe zgripţuroaică, îi ceru să găsească altă cale de a-i ucide. 

În ziua aceea, fratele se întoarse de la vânătoare şi văzu că frunzele de ricin erau aruncate în 
grădină. O întrebă pe soră-sa: 

— Din ce pricină ai aruncat frunzele afară? 

Fata: 

— Vai de mine, frate, cât pe ce era să fiu înăbuşită, aşa că le-am rupt şi le-am aruncat. 

Fratele îi zise că bine a făcut, apoi, după ce mâncară, încălecă şi plecă la vânătoare. 

Zgripţuroaica se urcă pe urcior şi se duse din nou la colibă. Când o văzu, fata îi povesti cum 
frunzele de ricin nu numai că n-au cântat, dar au şi voit s-o înăbuşe, de aceea le-a rupt şi le-a 
aruncat afară. 

Cotoroanța zise cu glas mieros: 


— Frate-tău a-nţeles greşit. Adevăratele frunze de ricin nu sunt astea... Dar tu nu te amâri. Spune-i 
fratelui tău să se ducă în India şi să-ţi aducă pe Fiica Soarelui. Ea îţi va ţine de urât. Împreună veţi 
petrece zile frumoase. 

Cine se încumeta să se ducă în India după Fiica Soarelui se prefăcea în piatră şi acolo rămânea. 
Zgripţuroaica se sui pe urcior şi se făcu nevăzută. După ce frate-său se întoarse de la vânătoare şi 
mâncară, fata zise: 

— Frate, când tu eşti la vânătoare, mie mi-e tare urât. Nu găsesc leac pentru asta. Ce-ar fi dacă te-ai 
duce în India şi ai aduce pe Fiica Soarelui? Cu ea aici, nu m-aş mai plictisi. 

Feciorul ținea tare mult la singura lui soră şi îi îndeplinea orice dorință. Nici de data aceasta nu zise 
nimic, se aruncă pe calu-i rob şi zbură ca vântul. 

Zile întregi merse neobosit, apoi se opri în faţa unui conac. Acolo sălăşluiau nişte căpcăuni. Acasă 
nu era decât fata lor, care-i zise flăcăului: 

— Fecior-de-om, de ce-ai venit aici? Nu ți s-a zis că aici este conacul unui căpcăun? Dintr-o clipă 
într-alta poate să apară maică-mea. Dacă te zăreşte, nu mai rămâi viu. Vino, îmbucă ceva, iar eu te 
voi ascunde în dulap... 

Fata căpcăunului îi dădu nişte merinde, apoi îl ascunse în dulap. Nu trecu mult şi mama căpcăunilor 
se întoarse acasă. Începu să adulmece peste tot şi zise: 

— Aici miroase a carne de om. Oricine ar fi, îndată să iasă! 

Fata încercă să spună că nu-i nimeni, dar mama căpcăunilor nu crezu şi zise: 

— Îndată să mi-l aduci pe feciorul-de-om! Fac legământ că nu mă voi atinge de el! 

Fata deschise uşa dulapului. Feciorul ieşi şi se repezi să sărute mâna mamei căpcăunilor. Măgulită 
de atâta respect, mama căpcăunilor zise: 

— Fecior-de-om, ce cauţi tu pe-aici? 

Flăcăul povesti că a purces la drum să ia pe Fiica Soarelui. 

Mama căpcăunilor: 

— Cui te-a trimis să i se ia lumina ochilor! Cine se duce acolo se preface în piatră. Ţi s-a pus gând 
rău. 

Flăcăul nu se sperie de cuvintele mamei căpcăunilor, voind să-şi continue drumul. În faţa dârzeniei 
feciorului, mama căpcăunilor zise: 

— Dacă tot stăruieşti să te duci, eu îţi voi veni în ajutor. Ia cu tine acest inel şi puneţi-l pe deget. 
Păzitoarea Fiicei Soarelui este sora mea cea mare. Ajuns acolo, să-i arăţi inelul şi să-i spui că eşti 
feciorul meu. Ea te va ajuta. Hai, uşoară să-ți fie calea! 

Părăsind conacul căpcăunilor, feciorul merse zile-ntregi până ajunse în India. Găsi palatul Fiicei 
Soarelui şi pe păzitoare, căreia îi dădu inelul. Căpcăuna mult se bucură şi zise: 

— Vino lângă mine, nepoate. Cine te-a trimis aici? 

Flăcăul îi sărută mâna, apoi grăi: 

— Mătuşă dragă, am venit s-o iau pe Fiica Soarelui. 

După ce-i dezvălui că este o faptă tare anevoioasă şi plină de primejdii, căpcăuna zise: 

— Mâine-n zori mergi în grădină şi sapă lângă havuz o groapă în care să te piteşti. După un răstimp, 
acolo vor poposi treizeci şi nouă de porumbiţe. După ce-şi vor lepăda veşmintele la marginea 
havuzului, ele se vor preface în fecioare frumoase precum luna în a paisprezecea zi. Una câte una, 
vor intra în apă. Nu după multă vreme va sosi o altă porumbiţă, care se va preface într-o fecioară şi 
mai frumoasă. Este Fiica Soarelui. Şi ea îşi va lepăda veşmintele şi va intra în havuz. Dacă în acea 
clipă te vei repezi şi, înşfăcându-i veşmintele, vei sări zidul grădinii, eşti scăpat, de nu, te vei 
preface în stană de piatră. După ce-ai trecut de zid, Fiica Soarelui de trei ori îşi va cere veşmintele. 
A treia oară i le vei da şi te vei întoarce lângă mine. Hai, mergi sănătos! 

A doua zi dis-de-dimineaţă, feciorul intră în grădină şi, săpând o groapă la marginea havuzului, se 
piti acolo. După un timp, sosiră treizeci şi nouă de porumbiţe care, lepădându-şi veşmintele, intrară 
în apa din havuz. După ele veni încă o porumbiţă care, după ce-şi lepădă veşmintele, se prefăcu 
într-o fecioară frumoasă precum luna în a paisprezecea zi şi intră în apă. 


Uimit de frumuseţea celor treizeci şi nouă de fecioare şi a Fiicei Soarelui, feciorul țâşni din groapă, 
apucă veşmintele, dar, înainte ca el să sară zidul, Fiica Soarelui îl atinse cu o nuieluşă şi-l prefăcu în 
stană de piatră. 

Tare necăjită de păţania nepotului, căpcăuna se duse şi se aruncă la picioarele Fiicei Soarelui: 

— Iartă-l, stăpână, nu ştie ce face, căci e nebun... Şi e feciorul surorii mele. lartă-l, că e păcat! 
Deoarece o iubea mult pe păzitoarea sa, Fiica Soarelui nu voi s-o necăjească şi lovi piatra cu 
nuielușa. Îndată feciorul prinse viaţă şi se duse lângă mătușa sa. 

A doua zi de dimineaţă, ascuns în groapa din grădină, flăcăul se uita cu mare băgare de seamă, 
hotărât să pună mâna pe veşmintele Fiicei Soarelui. Cele treizeci şi nouă de porumbiţe veniră, se 
dezbrăcară şi intrară în apă. Apoi veni ultima porumbiţă, iar în clipa în care îşi lepădă veşmintele şi 
intră în havuz, feciorul le înşfăcă şi iute sări zidul. Celelalte porumbiţe ieşiră din apă, se îmbrăcară 
şi plecară în zbor. 

Fiica Soarelui începu să se roage de flăcău să-i dea veşmintele. La a treia rugă, feciorul i le dădu, iar 
fata zbură, prefăcându-se în porumbiţă. Flăcăul se întoarse lângă mătuşă şi povesti ce făcuse. 

Acum, căpcăuna îl sfătui aşa: 

— Mâine dimineaţă te vei aşeza pe piatra din faţa grădinii. Treizeci şi nouă de fecioare se voi înşirui 
în faţa ta şi te vor întreba: „Pe care din noi o vrei?”. Tu să nu ceri pe niciuna. La urmă va veni o 
femeie bătrână. Ea te va întreba: „Pe mine mă vrei?”. Tu vei zice: „Pe tine te vreau!”. Ce urmează 
ghiceşte singur... 

În acea noapte, flăcăul nu închise un ochi. Dis-de-dimineaţă, se duse şi se aşeză pe piatra din faţa 
grădinii. Una câte una, fecioarele sosiră, înşiruindu-se în faţa feciorului. Fiecare pe rând întrebă: 
„Mă vrei?”. Pe rând, flăcăul le răspunse: „Nu-mi eşti pe plac!”. Cele treizeci şi nouă de fecioare 
plecară. În urma lor, apăru o bătrână sprijinindu-se într-un toiag şi-l întrebă: „Pe mine mă vrei?”. 
Feciorul zise: „Pe tine te vreau!” 
Bătrâna îl luă de mână şi-l duse în palat. Când îşi lepădă veşmintele, în faţa flăcăului stătea Fiica 
Soarelui, care-i zise: 

— Strânge tot ce găseşti mai de preţ în palatul meu, iar eu mă voi duce să dau nuieluşa uneia din 
fete, care va atinge cu ea pietrele de lângă havuz, însufleţindu-le, căci fiecare a fost un om. 

Fiica Soarelui se duse la suratele ei, le dădu nuieluşa şi îşi luă rămas-bun cu lacrimi în ochi, apoi se 
întoarse la palat, de unde luă tot ce era mai de preţ şi plecă împreună cu feciorul la căpcăună să-şi ia 
rămas-bun. Căpcăuna îi petrecu până la uşă, iar flăcăul şi Fiica Soarelui încălecară pe roib şi 
zburară ca vântul. 

Şi-au mers, şi-au mers, şi-au tot mers, peste dealuri, peste văi, iar înainte de asfințit ajunseră la 
colibă. Sora feciorului i-a întâmpinat bucuroasă, poftind-o pe musafiră în casă. 

Acum în colibă erau trei suflete. Fiica Soarelui, zicând că ea este cea mai mică, luă asupra sa toate 
treburile gospodăreşti. 

Într-una din zile, ieşind la vânătoare, flăcăul îi întâlni pe vânători, pe care-i pofti la o cafea. 
Ajungând la colibă, căpetenia vânătorilor văzu că feciorul cu dinți de perlă şi păr de mătase avea şi 
o soră tot cu dinți de perlă şi păr de mătase, ceea ce-l uimi peste măsură. Vânătorii plecară, fără a 
zăbovi prea mult. 

Căpetenia vânătorilor, care era adevăratul părinte al copiilor cu dinţi de perlă şi păr de mătase, spuse 
celor din casă după masa de seară: 

— Azi iarăşi l-am întâlnit la vânătoare pe feciorul cu dinți de perlă şi păr de mătase. Ne-a poftit la 
colibă să bem cafea. Am văzut că are o soră aidoma lui. M-am minunat de frumuseţea celor doi 
frați. La vederea lor mi-a zvâcnit inima. 

Femeile, nevasta şi sora ei, tare se mâniară aflând că cei doi trăiau. Din nou alergară la cotoroanță, 
care zise: 

— Gătiţi bucate minunate şi într-un colţ al talgerului puneţi otravă. Poftiţi-l pe fecior la masă, 
îndreptând partea otrăvită spre el. Va muri negreşit, iară voi veți scăpa de el. Altă cale nu-i. 


Într-o zi, flăcăul iar se întâlni cu vânătorii. Căpetenia vânătorilor îl pofti la masă. Întors la colibă, el 
povesti surorii sale şi Fiicei Soarelui cum fusese poftit la masă în acea seară la casa căpeteniei 
vânătorilor. 

Fiica Soarelui zise: 

— Ia cu tine ăst ibric de aur plin cu apă, pune în desagă acest tas** de argint, iar în buzunar bagă 
tolba cu năut! În drum spre casa căpeteniei vânătorilor, la răscrucea celor şapte drumuri, vei vedea o 
femeie ce zace de ani de zile îngropată până la brâu. Omul te va îndemna s-o scuipi. Te vei preface 
că n-ai auzit. Vei cobori de pe cal, vei turna apă din ibricul de aur în tasul de argint şi o vei spăla pe 
față pe femeie, iar năutul din tolbă îl lasă lângă ea. Acea femeie este mama ta adevărată, iar omul 
acela este tată-tău adevărat. Punându-vă într-un coş, mătuşile voastre v-au lepădat în vale îndată ce 
v-aţi născut. Au spus tatălui vostru că maica voastră a născut doi căţeluşi şi au făcut să fie îngropată 
până la brâu în pământ. Acum, că mătuşile au aflat că sunteți în viață, vă vor pieirea. Ele au pus 
otravă în bucate. Să nu cumva să te atingi de acele bucate! În casa lor au o pisică. Dă-i din bucate. 
Cum va mânca, cum va muri. Atunci, povesteşte-i tatălui tău tot ce ţi-am zis eu. Hai, uşoară să-ţi fie 
calea! 

Flăcăul se aşternu la drum. Când trecea prin codru, se-ntâlni cu tată-său. Păşeau tot vorbind, până 
când ajunseră la răscrucea celor şapte drumuri. Zărindu-şi mama îngropată în pământ, parcă i se 
rupse inima-n două, dar nu se dădu de gol. Cobori de pe cal şi se-ndreptă căre maica sa, dar tatăl 
zise: 

— Bagă de seamă, flăcăule! Să nu-i dai nimic femeii, ci s-o scuipi în obraz! A fost nevasta mea. Se 
jurase că-mi va dărui doi copilaşi cu dinți de perlă şi păr de mătase precum aveţi voi, dar a născut 
doi cățeluşi. Ca să-i dau pedeapsa meritată, am poruncit să fie îngropată. De ani buni zace aci.Toţi 
cei ce trec pe aici o scuipă în obraz. Hai, scuip-o şi tu şi să ne vedem de drum, căci sosit-a vremea 
ospăţului! 

Făcându-se că n-a auzit vorbele bărbatului, feciorul se apropie de mamă şi, lăsându-se în genunchi, 
ferindu-se să-şi arate lacrimile, puse apă din ibricul de aur în tasul de argint şi o spălă pe faţă şi pe 
ochi. Îi dădu apă să bea şi lăsă lângă ea tolba cu năut. Apoi încălecă şi porniră iar la drum. 

La palat începu ospăţul. În faţa flăcăului fură aduse minunate şi alese bucate. Mătuşile se uitau pe 
furiş, iar el luă o bucăţică de carne şi o dădu pisicii ce venise lângă dânsul. Îndată pisica muri. 
Omul, văzând că musafirul nu mănâncă, îl întrebă: 

— Din ce pricină nu mănânci? 

Feciorul nu mai putu îndura. Arătând spre pisica moartă, zise: 

— Cum să mănânc când toate bucatele din faţa mea sunt otrăvite? O bucăţică i-am dat pisicii şi a şi 
murit. 

Tare se mânie omul la auzul vorbelor flăcăului. 

— Cum să fie bucatele otrăvite? 

Feciorul: 

— Dacă o femeie poate naşte căţei, şi bucatele pot fi otrăvite. Cea dintâi nevastă îți făgăduise s- 
aducă pe lume doi copii, un băiat şi o fată cu dinţi de perlă şi păr de mătase. I-a născut. Băiatul sunt 
eu, iar fata este cea pe care ai văzut-o în colibă. Tu eşti tatăl nostru. Mătuşile, pizmaşe pe mama, 
cum ne-am născut, cum ne-au pus într-un coş şi ne-au lăsat într-o vale. Apoi, luând doi căţei de-abia 
născuţi şi punându-i lângă lăuză, te amăgiră spunându-ți că soaţa ta i-a născut. Tu le-ai crezut. Ai 
poruncit ca mama să fie îngropată până la brâu la răscrucea celor şapte drumuri. De ani de zile o 
chinui fără nicio vină. Cum ai putut răbda o asemenea fărădelege? 

Uimit de vorbele flăcăului, omul se şi bucură, dar se şi supără. Îşi îmbrăţişă fiul, apoi chemă 
slujitorii, zicându-le: 

— În temniţă cu femeile astea! 

Împreună cu fiul său, se duse la răscrucea celor şapte drumuri şi, săpând cu mâinile, o scoaseră pe 
biata femeie şi o dădură în grija slujnicelor s-o îmbăieze. 

693 vas plat, taler 


Au adus trei catâri. Au legat pe a doua nevastă şi pe sora ei de coada câte unui catâr, iar pe 
cotoroanţă de coada celui de-al treilea. Au mânat catârii spre munți. Ele să-şi ispăşească pedeapsa 
meritată, iar noi să vedem cum mama fu îmbăiată şi adusă în palat. Fata din colibă şi Fiica Soarelui 
fură şi ele duse la palat. Patruzeci de zile şi patruzeci de nopţi ținu nunta flăcăului cu Fiica Soarelui. 
Cu toții trăiră fericiți. 

Căzură din cer trei mere. Două-s ale voastre, unu-i al meu... 


Un trandafir pentru un ochi 
poveste turcă 


A fost odată, ori n-a fost... În vremuri îndepărtate trăia un padişah. Era tânăr şi tare arătos. Avea de 
gând să se-nsoare şi căuta fata potrivită. 

Într-o zi află că într-o ţară s-ar afla o frumoasă fecioară care, când plânge, din ochi varsă lacrimi de 
perlă, iar când râde, pe obraji îi înfloresc trandafiri. Îndată padişahul îşi trimise mama în acea ţară. 
Sultana-mamă se duse şi găsi casa unde trăia fata. Ea era fiica vitregă a unei femei care avea şi ea o 
fată. Pomenindu-se cu sultana în casă, femeia nu mai ştia ce să facă, dar îşi veni în fire şi le înfățişă 
pe amândouă fetele drept ale ei. 

Mama padişahului ceru pentru fiul ei pe fata care, când plânge, din ochi varsă lacrimi de perlă, iar 
când râde, pe obraji îi înfloresc trandafiri. Femeia cugeta că padişahul voieşte să se însoare cu fata 
deoarece este frumoasă şi, când plânge, din ochi varsă lacrimi de perlă, iar când râde, pe obraji îi 
înfloresc trandafiri. Pe când fata ei adevărată era cam slută şi nici vorbă să-i curgă lacrimi de perlă 
când plângea şi să-i înflorească trandafiri când râdea... Nu putea încuviinţa ca fata vitregă să se 
mărite cu padişahul şi a ei să rămână acasă... Dar ce era de făcut? 

Un gând îi trecu prin minte. Zise sultanei că se-nvoieşte să-şi dea fata. Mama padişahului venise cu 
un inel, pe care îl trecu pe degetul fetei, apoi se întoarse acasă să-şi vestească fiul. După ce se 
isprăviră pregătirile de nuntă, o înştiințară pe femeie să vină cu fata. 

Fără să-şi dea în vileag gândul, femeia o îmbrăcă pe fata vitregă cu rochia de mireasă, o împodobi, 
o luă lângă ea şi pe fata ei, se urcară toate într-o căruță şi apucară drumul spre îndepărtata țară a 
padişahului. 

Şi-au mers, şi-au mers, şi-au tot mers, peste dealuri, peste văi... Fetei căreia din ochi îi curgeau 
perle atunci când plângea şi îi înfloreau trandafiri pe obraji atunci când râdea i se făcu foame şi ceru 
pâine de la mama vitregă. Aceasta îi dădu o turtă pregătită dinainte şi foarte sărată. Fata o mâncă pe 
toată şi, după puțin timp, i se făcu sete. Ceru apă. 

Mama vitregă: 

— Voi staţi aci, eu mă duc să caut apă... Coborând din căruță, se prefăcu a căuta apă, se-ntoarse şi 
zise către fata vitregă: 

— Colo curge o apă limpede şi bună, dar e păzită de un căpcăun. Mi-a zis: „Dacă mi-aduci un ochi, 
îți dau apă!”. Dă-mi un ochi şi-ţi aduc apă... 

Rămase uimită fata care vărsa lacrimi de perlă când plângea şi căreia îi înfloreau trandafiri pe obraji 
când râdea, întrebându-se: „Ce-i asta? Oare pentru un strop de apă se cere un ochi?”. Dacă n-ar 
primi, ar muri de sete... Sărmana fată, înțelegând că nu-i altă cale, îşi scoase un ochi şi-l dădu 
mamei vitrege. 

Femeia cobori din nou din căruță, se îndepărtă puţin, apoi se întoarse şi îi dădu fetei puțină apă 
dintr-un burduf. 

Frumoasa copilă îşi potoli puţin setea, dar sarea din turtă tot îi ardea măruntaiele. O vreme merseră 
fără să scoată o vorbă. Nu trecu mult şi fetei iar i se făcu sete: 

— Măicuţă, rogu-te, puţină apă... Mi s-a uscat de tot gura... 

Mama vitregă: 

— Staţi aci, mă duc să caut apă... 


Se dădu jos din căruţă, se făcu a căuta apă, iar după puţin timp se-ntoarse şi zise fetei vitrege: 

— Găsit-am apă, copila mea, dar e păzită de un căpcăun, fratele celui pe care l-am întâlnit deunăzi. 
Şi el cere un ochi pentru un strop de apă. Ce-i de făcut? 

Copila care vărsa lacrimi de perlă când plângea şi căreia îi înfloreau trandafiri pe obraji când râdea 
o crezu şi de data asta pe mama vitregă. Dar ce să facă? Rămasă cu un singur ochi, de-abia vedea 
ce-i în jurul ei. Dacă va da şi celălalt ochi, soarta ei va fi grea... Dacă nu, va muri de sete... Şi mai 
era cale lungă până la seraiul padişahului... Înțelese că nu are altă cale. Decât să moară de sete, mai 
bine să fie oarbă... Suferind dureri cumplite, îşi scoase şi celălalt ochi şi-l dădu mamei vitrege, care 
iar se duse şi se prefăcu a căuta apă, apoi se-ntoarse şi îi dădu un strop de apă. Îşi continuară drumul 
şi se apropiară de o pădure, unde se opriră să facă popas. Femeia scoase veşmintele de mireasă de 
pe fata vitregă, o îmbrăcă cu cele ale fiicei ei şi o lăsă în mijlocul pădurii, împodobindu-şi fata cu 
rochia de mireasă. Plecară mai departe... 

La intrarea în țara padişahului, slujitorii le întâmpinară şi le duseră la serai. Sultana-mamă o privi pe 
fată, dar îşi dădu seama că nu seamănă deloc cu fata care varsă lacrimi de perle când plânge şi 
căreia îi înfloresc trandafiri pe obraji când râde. Îşi zise că poate n-a băgat de seamă şi nu-i spuse 
nimic padişahului. 

Să-i lăsăm jucând la nuntă, iar noi să vedem ce face fata din pădure. Rămasă singură, ea începu să 
plângă. Fără lumina ochilor, nu vedea nimic în jur. Cu cât plângea mai tare, cu atât mai multe perle 
se revărsau din orbitele goale. 

Un bătrân care venea la pădure să taie lemne o văzu şi veni lângă ea: 

— Vai, copila mea! Ce faci tu aci? Pare că eşti oarbă! 

Fata îi povesti prin ce trecuse şi se rugă de el: 

— Tăicuţule, nu mă lăsa aici! Chiar dacă nu mai văd, pot să te ajut în treburile casei. Ne-om duce 
traiul dacă vei vinde perlele astea. 

Bun la inimă, bătrânul zise: 

— Dacă nu ai pe nimeni, te iau de suflet, te duc acasă la mine. Găsim noi o bucată de pâine şi fără 
perlele tale. 

Bătrânul o luă de mână şi-o duse la coliba lui. Acolo începură a trăi ca tată şi fiică... 

Să-i lăsăm şi să vedem ce se mai întâmplă la serai. După ce-o luă de nevastă, padişahul văzu că din 
ochii ei nu se varsă perle când plânge şi în obraji nu-i înfloresc trandafiri când râde... O întrebă: 

— De ce când plângi din ochi nu ţi se varsă perle şi când râzi nu-ţi apar trandafiri pe obraji? 

Soaţa zise: 

— Padişahul meu, orice lucru la timpul său! Înfloreşte trandafirul dacă nu i-a sosit sorocul? 
Padişahul avea în suflet o bănuială. Plecă din serai fără să spună nimic. 

În coliba din pădure, bătrânul şi fata stăteau de vorbă. La o vorbă de duh a bătrânului, fata zâmbi. 
Atunci, să nu-i înflorească pe obraji trandafiri?! Văzând florile, omul rămase uimit, dar se şi bucură. 
Fata îi zise: 

— Tăicuţule, ia trandafirii, du-te la seraiul padişahului şi strigă: „Vând trandafiri timpurii! Un 
trandafir pentru un ochi!”. Dacă nu apare nimeni, mai treci de câteva ori prin fața porții. Femeia cea 
haină va lua trandafirii în schimbul ochilor mei. Aşa îmi voi căpăta lumina ochilor. 

Bătrânul puse trandafirii într-un coşuleţ făurit de el şi purcese la drum. Ajunse la porțile seraiului şi 
începu să strige: 

— Vând trandafiri timpurii! Un trandafir pentru un ochi!... Vând trandafiri timpurii! Un trandafir 
pentru un ochi!... 

Nevasta padişahului auzi şi se duse la mama ei: 

— O, mamă, aleargă la poartă! Un om vinde trandafiri. Dă-i ochii acelei fete şi ia doi trandafiri! 
Femeia îl strigă pe bătrân, se duse la el şi în schimbul ochilor fetei vitrege luă doi trandafiri. Omul 
ajunse acasă şi puse ochii la locul lor, în orbitele fetei. 

Soaţa padişahului duse trandafirii în odaia de culcare, îi puse în apă într-un vas, iar vasul îl aşeză pe 
o măsuţă lângă pat. 


Se făcu seara şi padişahul intră în odaia de culcare. Mirosi în jur şi zise: 

— Ce miroase aşa de bine? 

Nevasta îi întinse trandafirii: 

— Iată, padişah al meu! În lipsa ta am zâmbit, am râs şi pe obraji mi-au înflorit doi trandafiri... 
Poftim, miroase! 

Padişahul luă trandafirii, îi duse la nas şi zise: 

— O, ce frumos miros... 

Atunci când padişahul mirosi florile, fata din colibă îşi pierdu cunoştinţa. Când bătrânul se întoarse, 
o găsi lungită pe Jos şi fără suflare. Cu teama în suflet, încercă s-o readucă în simţiri, dar, oricât o 
zgâlţâi, o stropi cu apă, fata nu-şi reveni, nu se mişcă. Crezând că a murit, se duse în pădure, săpă o 
groapă, o duse acolo şi-o îngropă. 

Să-l lăsăm să se întoarcă acasă pe bătrânul înlăcrimat, care a avut bucuria de a găsi o fată de suflet, 
apoi a pierdut-o, şi să vedem ce face padişahul. El ieşi la vânătoare călare şi singur. Colindă ce 
colindă, îşi adăpă calul şi se pregăti de vânătoare. În faţa unei moviliţe, calul deodată se sperie, se 
opinti sprijinindu-se pe picioarele din faţă, îşi ciuli urechile şi nu mai vru să înainteze. Oricât îl 
îndemnă padişahul, calul nu se urni. Zicându-şi că poate a simțit ceva, îl lăsă în voia lui. Calul 
începu să răscolească pământul cu copita. Padişahul descălecă, uitându-se când la cal, când la 
pământul săpat. Calul necheza şi nu se oprea din săpat. Atunci, padişahul puse urechea la pământ şi 
ascultă. De sub moviliţă venea un glas de femeie, care striga şi plângea. Se apucă şi el să sape 
împreună cu calul. Cu cât săpa, cu atât se auzea mai bine. Până la urmă, de sub pământ ieşi la iveală 
trupul unei fete. Padişahul o ridică şi văzu cu uimire că locul de sub ea era plin de perle... La 
început nu-şi dădu seama ce se întâmplă. O întrebă: 

— Fată frumoasă, cine te-a îngropat aci? Ce-i cu perlele astea? 

Voind să-i răspundă, fata zâmbi. Atunci, să nu-i înflorească trandafiri pe obraji? Padişahul 
recunoscu fata care vărsa perle când plângea şi căreia îi înfloreau trandafiri pe obraji când râdea. Cu 
nespusă bucurie, strigă: 

— Te-am găsit! Te-am găsit! 

Fericit că şi-a găsit adevărata nevastă, padişahul îi scutură veşmintele, o urcă pe cal şi-o duse la 
serai. Pe drum, fata îi povesti prin câte trecuse. 

Cum ajunse la serai, padişahul le chemă la el pe nevastă şi pe mama ei: 

— Orice fărădelege până la urmă iese la iveală. Azi vi s-au dezvăluit ticăloşia şi răutatea. Veţi primi 
pedeapsa pe care o meritaţi. Spuneţi ce alegeți, patruzeci de catâri sau patruzeci de satâre? 

Ştiind că nu au nicio scăpare, femeile ziseră: 

— Patruzeci de satâre să fie pentru capul duşmanilor. Dă-ne patruzeci de catâri şi ne-om întoarce în 
țara noastră... 

Padişahul porunci ca femeile să fie legate de coada celor patruzeci de catâri. Slujitorii împliniră 
porunca, le legară bine de coada animalelor, apoi le goniră în pădure. 

Patruzeci de zile şi patruzeci de nopți ţinu nunta padişahului cu fata care vărsa perle când plângea şi 
căreia îi înfloreau trandafiri pe obraji când râdea. 

Ei să fie fericiți, ceea ce vă dorim şi vouă... 


Cămila şi vulpea 
poveste turcă 


Într-o zi, pe un drum o cămilă se-ntâlni cu o vulpe. Vulpea râse de starea cămilei şi, luând-o în 
zeflemea, zise: 

— Până la urmă tot te mănânc! 

Cămila îşi continuă drumul, zâmbind la vorbele roşcatei. După un timp, cămila îşi zise de una 
singură: 


— la să mă duc în faţa casei vulpii şi să mă prefac moartă! Să văd ce-o să facă! 

Cămila se duse în fața culcuşului vulpii şi se lungi la pământ, prefăcându-se fără viaţă. Când privi 
pe fereastră, vulpea văzu cămila întinsă pe jos. Şi încă într-un loc foarte aproape de casa ei. Îndată 
se duse lângă ea şi începu s-o muşte din loc în loc, să-ncerce dacă e moartă cu adevărat. Cum 
cămila nu scotea un sunet, nu dădea semne de viaţă, vulpea se bucură de moartea ei şi zise: 

— E moartă, dar dacă o las aci, toate jivinele vor veni să se ospăteze din carnea ei. Mie nu-mi va 
rămâne nicio bucăţică. Cel mai bine ar fi să-i leg coada de coada mea şi s-o aduc în casă. 

Vulpea îşi legă cât mai strâns coada de coada cămilei. Tocmai când dădea să pornească, cămila, care 
până atunci zăcuse nemişcată, se ridică pe neaşteptate cât era de înaltă, iar vulpea rămase aninată de 
coada ei. Pe când înainta spre pădure cu vulpea legată de coada ei, cămila se întâlni cu un lup. 
Veselindu-se de starea în care se afla vulpea, lupul zise râzând: 

— Bravo, cumătră vulpe! La ce zaiafet mergi aşa de gătită? 

Buimacă de păţanie, vulpea zise: 

— Nici eu nu ştiu. M-am prins de coada cămilei, să vedem unde m-o duce! 


Povestea lui Keloglan şi a spânului 
poveste turcă 


A fost odată, ori n-a fost... Tare demult a fost un fecior pe nume Keloğlan“, al cărui tată îşi trăia 
ultimele clipe de viaţă. Într-o zi îl chemă şi zise: 

— Fiule, să nu cumva să faci alişveriş” cu oameni spâni. E prima şi ultima mea povaţă pentru 
tine... 

După moartea tatălui, toată munca rămase pe seama fiului. Într-una din zile, Keloglan se duse la 
moară să macine şase baniţe de grâu. 

Ajuns la cea mai apropiată moară, văzu că morarul este spân. La a doua moară păţi la fel. Merse în 
căutarea altei mori, dar, fiind cale tare lungă, se întoarse la moara spânului. Dacă ar fi mers mai la 
vale, ar fi dat peste un morar care nu era spân, dar de unde să ştie?! 

Keloglan începu să-şi macine grâul. Spânul intră în vorbă cu el, vorbiră ce vorbiră şi spânul zise: 

— Fiule, tare am flămânzit. Hai să luăm din făina ta şi să facem pâine! Se poate? 

Keloğlan încuviință. Spânul începu să frământe aluatul, dar scăpă prea multă apă. Mai puse făină, 
aluatul ieşi prea tare, mai adăugă apă, aluatul fu prea apos, tot aşa până când termină toată făina. 
Încinse cuptorul şi începu să coacă pâinea. Spânul către Keloglan: 

— Până se face pâinea, hai să spunem câte o poveste, şi a cui poveste este mai frumoasă, a lui să fie 
pâinea! 

Keloglan primi. Spânul povesti: 

— Era odată un om, care avea o nevastă, iar nevasta, trei ibovnici. Într-o zi, omul plecă de acasă 
după treburi. Cum îl văzu plecat, femeia îşi chemă ibovnicii în casă. 

După ce-şi isprăvi treaba, omul se întoarse acasă. Femeia îl văzu de la fereastră şi iute îşi ascunse 
ibovnicii: unul în horn, al doilea în hambar şi al treilea în grajd. 

Omul ştia că ibovnicii se află în casă, căci stătuse la pândă. Ceru de la nevastă un ciomag ca să 
curețe coşul plin de funingine. Când repezi ciomagul pe horn în sus, primul ibovnic scoase un icnet 
şi căzu mort. Ceilalţi ibovnici ieşiră să-l scape. Unul din ei luă samarul“* măgarului cu gândul să-l 
arunce pe horn şi să-l omoare pe bărbatul femeii, dar funia samarului i se înfăşură în jurul 
picioarelor, iar el căzu pe horn şi-şi dădu sufletul. Pe cel din urmă îl prinseră şi-l uciseră 
împreună... 


694 feciorul cel chel 
695  negoț, afaceri 
696 şa mare de povară, fără scări 


Veni rândul lui Keloglan să-şi spună povestea. Începu a depăna: 

— Era odată, ori nu era... Odată am avut o albină şchioapă. Într-o zi a dispărut. Am căutat-o şi n- 
am găsit-o. Aveam un cocoş. M-am suit pe spinarea cocoşului şi-am plecat în căutarea albinei. Am 
ajuns pe vârful unui munte, unde un om o pusese să are pământul. L-am întrebat: 

— De ce pui albina să are? 

Omul zise: 

— Teri mi-a înțepat boul, care s-a îmbolnăvit. În locul boului am pus-o pe ea să are. 

Am luat albina şi ne-am întors acasă, dar cocoşul a făcut rană pe spinare. L-am întrebat pe vraci 
cum să-l vindecăm. El ne-a spus că leacul este nuca de cocos. Cu şapte ani în urmă, tatăl meu 
mâncase nucă de cocos, dar el e mort. Am luat cu mine cincisprezece oameni, ne-am dus la 
mormântul tatălui meu şi am săpat şapte ani. Am deschis mormântul şi am găsit numai o nucă de 
COCOS. 

Ne-am întors acasă şi am uns cocoşul pe spinare cu nuca de cocos. Când ne-am trezit dimineaţa, ce 
crezi că am văzut? Pe spinarea cocoşului crescuse ditamai arborele de nucă de cocos!... 

Ne-am căţărat să culegem nuci şi ce să vezi? Acolo era o tarla mare de grâu... Am luat o seceră şi 
am secerat grâul. Deodată apăru un iepure, care o luă la fugă. Am alergat după el cu secera în mână. 
Să nu faci vreo prostie, spânule, căci ai de-a face cu albina lui Keloglan... 

Isprăvindu-şi povestea, Keloglan luă toată pâinea şi plecă acasă... 

Pentru ei cărbune, pentru noi, zile bune... 


Caleaşca de aur 
poveste turcă 


A fost odată, ori n-a fost... În vremuri îndepărtate, când cămila era telal, când şoarecele era bărbier, 
când eu legănam pe tata şi pe mama, a fost un padişah. 

Într-o zi, padişahul îşi chemă vizirul şi zise: 

— Ia lira asta. Cumpără un berbec. Adu-mi carnea lui, iar din piele să mi se facă un cojoc. Să-mi 
aduci înapoi lira şi berbecul viu. Ai patruzeci de zile. Dacă nu-mi îndeplineşti porunca, în ziua a 
patruzeci şi una te dau pe mâna călăului! 

Vizirul se duse în odaia sa. Îşi luă capul în mâini şi-ncepu să se gândească. Cum să înfăptuiască 
porunca padişahului? Era ceva greu, foarte greu. Până dimineaţă se gândi vizirul, dar nu găsi nicio 
cale. Se hotârî să plece în tări îndepărtate, poate, poate o găsi o dezlegare. Se găti de drum şi, 
înainte de răsăritul soarelui, se furişă din serai fără să-l vadă cineva. 

Şi-a mers, şi-a mers, a tot mers, peste dealuri, peste văi, dar, uitându-se înapoi, văzu că nu 
străbătuse decât o palmă de drum. O porni din nou. Se-ntâlni cu un ţăran. Îi dădu bineţe şi zise: 

— Tare-s ostenit! De multă vreme sunt pe drumuri. Nu mă mai țin picioarele. Du-mă în spinare 
până la costişa ceea, apoi de acolo până-n sat te duc eu. 

Țăranul nici nu luă în seamă vorbele necunoscutului... O vreme merseră unul lângă altul. Ajunseră 
în fața unei păduri. Vizirul zise către țăran: 

— Vino, să intrăm în pădure câte unul şi să ieşim câte doi! Ce zici? 

Nici acum țăranul nu zise nimic. 

Iarăşi merseră. Ajunseră în faţa unei case. La poartă stătea o codană. Țăranul zise: 

— lată, aci e casa mea. 

Vizirul se uită şi zise: 

— Casa-i frumoasă, dar cârma-i strâmbă. 

Din aste cuvinte țăranul nu pricepu nimic. Se simți stingherit. Nu răspunse nimic şi intră în casă. 
Vizirul rămase singur în mijlocul uliței. Se văzu nevoit să se ducă în sat, unde fu găzduit în odaia 
pentru musafiri. 

Seara, ţăranul se aşeză la masă. În timpul mesei, fiica de treisprezece ani a ţăranului îşi întrebă tatăl: 


— Tată, cine era omul cu barbă ce-a venit cu tine în sat? 

Tatăl: 

— Nu-l cunosc, fata mea. Ne-am întâlnit pe drum. Mi-a spus o mulțime de vorbe de neînțeles, iar 
eu nu m-am priceput a-i da niciun răspuns. 

Codana ascultă cu luare-aminte, apoi zise: 

— Ce vorbe a rostit de n-ai priceput? 

Atunci țăranul povesti: 

— La început mi-a zis să-l duc în spinare până la o costişă, că apoi el mă va duce până-n sat. N-am 
priceput de ce. M-am supărat că cineva necunoscut mie îmi cere să-l duc în spinare, aşa că n-am dat 
răspuns. După un timp, am intrat în pădure. Mi-a zis să intrăm câte unul şi să ieşim câte doi. Nici 
vorbele astea nu le-am priceput. M-apucase mânia, dar m-am stăpânit. Am ajuns în sat şi, voind să 
scăpe de el, am venit în fața casei şi i-am zis: „Aci e casa mea”. Ce crezi că mi-a zis? „Casa-i 
frumoasă, dar are cârma strâmbă.” Atunci, ca să nu cad în păcat şi să-i fac de petrecanie, iute-am 
intrat în casă. Cum să aibă casa cârmă? Ce, e nebun? 

Micuța ascultase cu luare-aminte vorbele lui tată-său. Ea zise: 

— Ai fost nedrept, tată. Fiecare vorbă a unchiaşului are un tâlc. După ce te vei ospăta, să-ți 
povestesc ce-a voit să spună. 

Țăranul, după ce pricepu tâlcul vorbelor necunoscutului, se duse la odaia pentru musafiri, îl găsi pe 
vizir ŞI zise: 

— Îţi cer iertare, musafir binecuvântat! De ostenit ce eram, nu ti-am priceput vorbele. Nici urechile 
nu mă mai ajută. lartă-mi păcatul! Acasă m-am tot gândit şi înțeles-am ce-ai voit. Când ai zis ca 
până la costişă să mă duci tu în spinare, iar de acolo până-n sat să te duc eu, vrut-ai să zici că până 
la costişă vei vorbi tu, eu să ascult, iar eu voi vorbi până-n sat şi tu vei asculta. Când m-ai îndemnat 
să intrăm câte unul în pădure şi să ieşim câte doi, ai vrut să zici să ne cioplim câte-un toiag. Ajunşi 
în faţa casei mele, ai spus că-i frumoasă, dar are cârma strâmbă. Nu-i aşa că ai vrut să spui: „Copila- 
i frumoasă, dar are nasul strâmb?”. 

Vizirul ascultă cu luare-aminte vorbele ţăranului şi zise: 

— Ai ghicit, dar nu cu mintea ta. Spune drept, cine ţi-a desluşit şi tălmăcit vorbele mele? 

După ce stătu pe gânduri, țăranul spuse: 

— Nu m-a învăţat nimeni. 

Vizirul nu-l crezu. Îi ceru să spună adevărul, iar țăranul, nemaiavând încotro, zise: 

— Copila mea, pe care ai văzut-o la poartă, m-a învăţat. 

Vizirul fu uimit de deşteptăciunea copilei şi voi s-o vadă. 

— Adu-o pe micuță, s-o văd de-aproape. Are mai multă minte decât noi doi. Am un necaz, poate ea 
mi-l dezleagă. 

Țăranul se întoarse acasă, o luă pe copilă şi o duse la odaia de musafiri. Bătrânul vizir o plăcu mult 
pe codană şi zise: 

— Copila mea, tată-tău poate fi mândru că are o fată aşa mintoasă. Toată lumea iubeşte copiii ageri. 
Ia să vedem, dacă te duce mintea, află o dezlegare şi pentru necazul meu! 

Copila râse: 

— Îţi mulțumesc pentru frumoasele cuvinte. Care-i necazul? 

Vizirul începu a povesti: 

— Padişahul mi-a dat o liră şi mi-a zis: „la lira asta, cu care cumpără un berbec. Mi-aduci carnea şi 
din piele să mi se facă un cojoc. Dar îmi vreau lira înapoi şi berbecul viu”. 

După ce-l ascultă, copila izbucni în râs. Uimit, vizirul întrebă: 

— Fata mea, ce-i de râs aici? Nu-i de râs, ci de plâns. Dacă în patruzeci de zile nu-ndeplinesc 
porunca padişahului, în a patruzeci şi una zi călăul îmi va reteza capul. Te vei bucura dacă un bătrân 
ca mine va rămâne fără cap? 

Copila zise: 

— Nimic mai lesne, unchiaşule! Nu te teme, eu te voi scăpa! 


Vizirul tare se bucură şi grăi: 

— Să fii sănătoasă, fata mea, dar cum vei face? 

Copila începu să-l înveţe pe vizir ce să facă: 

— Cu lira cumpără un berbec cu lâna netunsă. Tunde-i lâna şi vinde-o cu două lire. O liră pune-o 
deoparte, cu cealaltă pune să se facă un cojocel. Taie o bucată din coada berbecului şi pune-o pe o 
tavă împreună cu o liră, apoi înfățişează-te padişahului. 

Uimit de deşteptăciunea copilei, vizirul mulțumi celor doi şi plecă liniştit că rămâne cu capul pe 
umeri. 

Şi-a mers, şi-a mers, şi-a tot mers, peste dealuri, peste văi. Ajunse la serai şi se înfățişă padişahului, 
spunându-i că 1-a împlinit porunca. 

Padişahul fu mulțumit, dar îl puse pe vizir să-i spună cine l-a învăţat. La început vizirul nu vru să 
zică, dădu din colţ în colţ, dar până la urmă fu nevoit să spună adevărul. Atunci padişahul voi s-o 
vadă pe copila aşa de mintoasă. 

O caleaşcă fu trimisă şi copila fu adusă în fața padişahului, care-i zise: 

— Am auzit că eşti o copilă tare deşteaptă. la să vedem, putea-vei să-ți arăţi deşteptăciunea şi-n fața 
mea? De nu, în temniță cu tine! 

Copila râse: 

— Fă cum ţi-e voia, mărite padişah! În afară de Dumnezeu, eu n-am teamă de nimeni! Întreabă-mă 
şi îți voi da răspuns. Gata-s! 

Uimit de neînfricarea şi cutezanța copilei, padişahul zise, zâmbind: 

— Aferim ţie! Pari a fi un copil foarte viteaz. Acum ascultă-mă: ai să faci în aşa fel încât, în trei 
zile, iapa din grajdurile mele să nască doi mânji. În sipetul ăsta am să pun nouăzeci şi nouă de bani 
de aur şi am să sigilez capacul, iar tu îl vei deschide şi vei scoate dinăuntru o sută de bani de aur. 
Apoi, să te văd în faţa mea sub înfăţişarea unui bătrân de şaptezeci de ani. Ca să înfăptuieşti toate 
astea, poți să-mi ceri un singur lucru, dar ceea ce-mi vei cere să fie doar din două cuvinte. 

Codana zise: 

— Îndeplini-voi porunca ta, mărite! Mai întâi am o dorinţă de două cuvinte... 

Padişahul: 

— Grăieşte şi îndată îţi voi împlini vrerea! 

Copila: 

— Stinge soarele! 

În faţa unei asemenea cereri, padişahul strigă mânios: 

— Ţi-ai pierdut mințile, copilă?! Pot eu să sting soarele?! Puteai să-mi ceri un lucru cu putinţă de 
făcut. 

Atunci, copila zise: 

— Dacă nu-i cu putinţă să stingi soarele, apoi e cu putinţă tot ce mi-ai cerut mie? 

Găsind drept răspunsul codanei, padişahul îndată se îmbună, uimit de mintea ei ageră, de isteţimea 
ei. Ca să-şi arate mărinimia, dărui tatălui o pereche de boi şi o tarla, iar copilei, o caleaşcă de aur 
încrustată cu nestemate, trasă de doi bidivii focoşi, cu care să se ducă la şcoală. 

Ei să fie fericiți, iar noi să vedem de-ale noastre... 


Micuța broască-ţestoasă 
poveste turcă 


A fost odată, ori n-a fost, când nenumărați erau robii lui Allah, când cămilele erau telali, când 
puricii erau bărbieri, când eu, zdrăngănind, o legănam pe mama, când mama se juca în prag, a fost o 
micuță broască-ţestoasă. În fiecare zi, mama broască-ţestoasă îşi lua puiul la plimbare, arătându-i 
împrejurimile, cărările bune de preumblat. Numai că micuța broască-ţestoasă, văzând vieţuitoarele 
din jur, voia şi ea să fie ca ele, să alerge, să înoate, să zboare. 


Într-una din zile, puiul de broască-ţestoasă, care ieşise la plimbare cu mama lui, zise: 

— Măicuţă, am văzut colo ceva de-ale gurii, mă duc să iau. 

Mama: 

— Du-te, dar întoarce-te repede! 

Micuța broască-ţestoasă plecă de lângă mama ei. Trecură câteva ceasuri, însă nu se mai întoarse. 
Mama începu să se neliniştească şi, după ce mai aşteptă puţin, porni în căutarea ei. Străbătu dealuri 
Şi văi, nu rămase un loc necercetat. La urmă, întâlnind un iepuraş, îl întrebă: 

— Prietene, n-ai văzut pe aci o micuță broască-ţestoasă? 

lepuraşul, care rodea un morcov, zise: 

— Hmm... să mă gândesc. În bostănăria de colo văzut-am un pui de broască-ţestoasă. Era împreună 
cu un lup sau o vulpe, nu ştiu prea bine. 

Mama broască-țestoasă: 

— Vai de mine! Fiara o să-mi mănânce puiul. 

Alergă într-un suflet, şi merse, şi merse, şi tot merse, peste dealuri, peste văi, iar peste şase luni 
ajunse la bostănărie. Se uită peste tot, dar, în afară de un măgar, nu văzu pe nimeni. Se apropie de el 
şi-l întrebă: 

— Frate măgar, frate măgar, n-ai văzut pe aci o micuță broască-ţestoasă? 

Măgarul, după câteva răgete „iii, haa, iii, haa”, zise: 

— Văzut-am, văzut-am, dar ai cam zăbovit în căutările tale. Micuța mergea târâş spre culmea ceea 
împreună cu o vulpe. 

Mama broască-ţestoasă se grăbi spre creasta arătată de măgar. După un timp dădu peste o veveriță 
care se înfrupta cu alune şi care, văzând broasca-ţestoasă aşa de grăbită, o întrebă: 

— Ce s-a-ntâmplat, soro, ce-i cu graba asta, unde te duci? 

Atunci mama broască-țestoasă zise: 

— Oh, soră dragă, nu mă-ntreba ce nenorocire m-a lovit! Se pare că vicleana vulpe mi-a răpit puiul 
şi l-a dus spre culmea ceea. Poate să-l dea vulturului. 

Veverita încetă să mai ronțăie alune: 

— Ia te uită de ce-i în stare! Tu nu te necăji, soro! Lasă-mă pe mine, le-oi juca eu o farsă, încât ți-oi 
scăpa şi puiul, iar pe ei i-oi învăţa minte să mai facă aşa ceva. 

Dintr-o săritură cobori din copac şi zise: 

— Piteşte-te printre mărăcinii ceia şi aşteaptă-mă. Apoi, în salturi mari, ajunse lângă micuța 
broască-ţestoasă şi vulpe. Către vulpe: 

— Hei, cumătră vulpe, am veşti bune pentru tine! 

Vulpea, mormăind: 

— Zi repejor ce ai a-mi zice, căci am treabă. 

Veverita: 

— Vino de vezi, colo-i o găină fugită de-acasă. Tocmai pe gustul tău. Hai să mergem s-o luăm, s-o 
găteşti pentru zaiafet. Pe micuța broască-țestoasă ascunde-o până-ți termini treaba. 

Auzind de găină, vulpea oare putea să se-mpotrivească? Apropiindu-se de veveriță, zise: 

— Haide, arată-mi unde-i găina! 

Veveriţa în frunte şi vulpea după ea ajunseră sub un copac. Vulpea: 

— Unde-i găina? 

Veverita: 

— Acolo, se ascunde printre mărăcini. Du-te şi prinde-o! 

Lingându-se pe bot, vulpea zise: 

— Ce zaiafet oi face de una singură! 

Şi se repezi printre mărăcini. Se auzi un urlet, căci mărăcinişul era plin de ţepi mari, care se- 
nfipseră în carnea vulpii. Atunci, veverița: 

— Să-ţi fie învățătură de minte, ca de-acum să nu încerci să mai faci rău celor mai mici ca tine! 


Regăsindu-şi puiul, mama broască-ţestoasă porni spre casă. Micuța broască-ţestoasă făgădui mamei 
să nu mai plece fără învoirea ei. 
Şi povestea noastră ia sfârşit aici. 


Povestea celor patruzeci de frați 
poveste turcă 


A fost odată, ori n-a fost... Să lungeşti vorba e păcat... Un padişah avea patruzeci de feciori. Toţi 
erau arătoşi şi viteji... 

Vremea trecea, iar feciorii creşteau. Vizirii, văzându-i aşa de frumoşi şi viteji, se invidiau între ei, 
zicând: „Pe acela tu ţi-l vei face ginere, pe celălalt eu mi-l voi face ginere”. 

Auzind de vrajba dintre viziri, padişahul se gândi să-şi însoare fiii. Adună în juru-i rubedeniile, 
vizirii ŞI zise: 

— Este vremea ca feciorii mei să se aşeze pe la casele lor. De aceea, să-mi dați de ştire unde găsim 
fete pe potriva lor. 

Cei din jur ziseră: 

— Să-i însurăm, mărite padişah! 

Tatăl îşi chemă fiii şi îi încunoştință de hotărârea sa. Treizeci şi nouă dintre feciori se supuseră 
poruncii părinteşti, dar cel mai mic zise: 

— Pentru mine n-a sosit încă vremea însurătorii! 

Padişahul: 

— Fiule, fraţii tăi s-au învoit, tu de ce nu vrei? 

Fiul cel mai mic: 

— Eu nu cred că e bine. Şi dacă mă întrebaţi de ce, vă voi spune: 

De vreme ce noi suntem patruzeci de fraţi şi fiecare va lua o fată din altă parte, soaţele noastre nu se 
vor înțelege şi vor băga zâzanie între frați. De aceea, noi trebuie să găsim patruzeci de surori cu care 
să ne însurăm. 

Tatăl: 

— Fiule, se poate aşa ceva? De unde să luăm patruzeci de surori? 

Feciorul cel mic: 

— De ce să nu fie? Cum noi suntem patruzeci de fii de la o singură mamă şi un singur tată, s-or afla 
pe lume şi patruzeci de fecioare ca noi. Le vom găsi şi ne vom însura cu ele. 

Padişahul se mânie: 

— Fiule, în împărăţia mea nu veți găsi! 

Feciorul cel mic: 

— Dacă în împărăţia noastră nu găsim, în altele să nu fie? Noi, fii de padişah, să nu găsim? Căuta- 
vom ŞI-om găsi. 

Văzând că, orice ar zice, feciorul cel mic nu se lasă, padişahul se-nvoi: 

— Bine, fiule, să fie precum ţi-e voia. Vă îngădui să plecaţi şi să căutați. 

Mult se bucurară feciorii şi sărutară mâna padişahului, zicând: 

— Mărite padişah, părinte drag, Dumnezeu să-ţi dea viață lungă, faimă să-ţi aducă împărăția! Noi 
avem a-ţi cere încă ceva. 

Tatăl: 

— Spuneţi ce voiţi şi se va îndeplini. 

Feciorul cel mic începu vorba: 

— Să ne dai patruzeci de cai, veşminte pentru toţi patruzeci, patruzeci de arcuri cu săgeți, patruzeci 
de pungi cu galbeni şi perle; apoi om merge să găsim fetele. 

Padişahul dădu poruncă şi feciorii primiră tot ce-au voit, apoi, luându-şi rămas-bun de la părintele 
lor, porniră la drum. 


Şi-au mers, şi-au mers, şi-au tot mers, peste dealuri, peste văi. Străbătură munţi, câmpii, se luară la 
întrecere şi se opriră sub un falnic copac. Acolo făcură popas peste noapte. Fiecare pe rând trebuia 
să stea de pază. Cel mai mare dintre frați rămase de pază prima parte a nopții. Ceilalţi, fiind tare 
osteniți, îndată adormiră. Spre dimineaţă fu rândul celui mai mic să-i păzească. 

Cei treizeci şi nouă de frați să-şi vadă de somn, iar noi să ne-nturnăm la fratele cel mic. Acesta 
cercetă locul să se încredințeze că nu-i nicio primejdie. Auzind un zgomot, se uită şi văzu că vine 
spre ei un zmeu. Feciorul se sperie şi începu să tremure. Uitându-se cu luare-aminte la zmeu, mai- 
mai să-şi piardă cunoştinţa... Era aşa un zmeu, aşa un zmeu, că buza de sus atingea cerul, iar cea de 
Jos pământul, limba-i atârna afară, iar ochii erau cât deschiderea unei grote. Din gură arunca flăcări 
şi fum. Cu o singură răsuflare, trăgea şi înghiţea tot ce întâlnea în cale. 

Feciorul se gândi cum să-şi scape fraţii de fiorosul zmeu şi, scoţându-şi din teacă paloşul, sări pe 
zmeu şi-l păli aşa de tare, aşa de tare, încât îl despică în două ca pe un brad. La o asemenea lovitură, 
cerul şi pământul se cutremurară. Sufletul zmeului se duse-n iad. 

Feciorul tăie urechile zmeului ca pe nişte tipsii uriaşe şi, împăturindu-le, le băgă în buzunar. Apoi se 
culcă lângă fraţii săi. 

Trezindu-se cel mai mare dintre fraţi, văzu că nimeni nu stă de pază. Îi trezi pe toţi şi întrebă al cui 
era rândul la pază. Aflând că fratele cel mic avea astă însărcinare, îl trezi şi zise: 

— De ce dormi? Ne-ai adus până aci ca să ne laşi pradă lupilor şi corbilor? 

Porniră iar la drum. Osteniţi, poposiră sub umbra unui copac, unde adormiră cu toții. La miezul 
nopții, cel mai mic frate se sculă, încălecă şi porni a cerceta împrejurimile. Ajunse într-un sat din 
apropiere. Se întâlni cu un harap. 

Harapul zise: 

— Frate, ce cauţi tu pe-aici? De ce-ai venit? De şapte ani suntem în război. Şahul Persiei are 
patruzeci de fecioare, pe care le vrea un zmeu. Şahul se luptă să nu le dea. De şapte ani ne tot 
războim, că ne-am şi săturat, nu mai avem vlagă-n noi... 

Flăcăul zise: 

— Arată-mi sălaşul zmeului. 

Harapul: 

— Oh, frate! Nu face asta! Nici oştirea marelui şah nu i-a venit de hac. Ce poţi face tu de unul 
singur? Dintr-o lovitură praf te face. 

Vorbele lui n-avură nicio înrâurire asupra flăcăului. Atunci, harapul îi arătă sălaşul zmeului. 
Feciorul îi mulţumi şi îi dădu o pungă cu galbeni, apoi se duse la casa zmeului. Acolo stăteau mai 
mulți zmei. Nimeri când aceştia se ospătau. Văzându-l pe flăcău, se bucurară, zicând: 

— De la sine ne-a apărut un vânat. 

Voiau să-l jertfească, dar cel mai mic zmeu spuse: 

— Staţi! Să vedem ce voieşte! 

Apoi zise către flăcău: 

— Frate, noi suntem cei mai puternici zmei din lume. Şahul Persiei are patruzeci de fecioare, pe 
care noi voim să le luăm. De aceea ne războim. Nimicim oştile marelui şah, iar ei nu îndrăznesc să 
vină asupra noastră. Se pare că tu eşti mai neînfricat decât noi, de-ai izbutut să vii până aici. Nu te 
teme, nu-ți vom dăuna cu nimic. Fii de partea noastră. Suntem patruzeci de zmei şi, dacă vei veni cu 
noi să răpim fecioarele şahului Persiei, poate izbutim. 

Feciorul s-a prefăcut că este cu ei, dar s-a gândit şi la un şiretlic. Zise: 

— Eu sunt fiu de om. Voi arătaţi-mi seraiul şahului Persiei. Voi merge acolo, voi născoci un 
vicleşug, apoi vă voi înştiinţa... Atunci să veniţi ca să nimicim oştenii şahului şi să-i luăm fetele. 
Zmeii îl crezură pe cuvânt. Dându-i un însoțitor, îl trimiseră la seraiul şahului. Feciorul de padişah 
intră pe ascuns în serai, cercetă peste tot, mai ales căile de pătrundere, punând capcane pentru zmei. 
Apoi se întoarse lângă ei: 

— Haideţi, să mergem! Am dibuit toate cotloanele seraiului. Am însemnat locurile pe unde lesne 
putem intra şi ieşi. Îndată să pornim... Nimicind oștenii, să răpim fecioarele. .. 


Voioşi nevoie-mare, zmeii purceseră la drum. Flăcăul îi îndreptă spre o fântână acoperită, unde era 
capcana. Zmeii se prăvăliră în fântâna adâncă de patruzeci de stânjeni. Feciorul îi ucise, aruncând 
peste ei bolovani cât mai mari. 

În sălaşul zmeilor rămăseseră doi zmei mai tineri, să stea de strajă. Flăcăul se duse acolo şi îi tăie cu 
paloşul, apoi le reteză urechile, se întoarse lângă frații săi şi se culcă. 

Să-i lăsăm pe cei patruzeci de feciori să-şi facă somnul, iar noi să ne înturnăm la şahul Persiei. Un 
copil, care văzuse cum feciorul cel viteaz i-a ucis pe zmei, se duse în goană la serai, i se înfățişă 
şahului şi zise: 

— Mărite şah, veste mare! A venit un fecior viteaz şi-a ucis toţi zmeii. 

De bucurie, şahul începu să joace. Dori să-l cunoască pe viteaz. Şahul şi oamenii săi încălecară şi se 
duseră la feciorii care dormeau sub copac. Trezindu-i, şahul întrebă cine i-a ucis pe zmei, dar se 
vedea că ei nu ştiau nimic şi erau tare uimiţi. Se întrebau: 

— Care zmei, cine i-a ucis? 

Fratele lor cel mic zise: 

— Eu i-am ucis pe zmei! 

Ca să se încredinţeze cine spune adevărul, şahul îl întrebă pe copilul ce îi adusese vestea: 

— ÎI recunoşti pe viteazul care a ucis zmeii? 

Arătând spre fratele cel mic, copilul zise: 

— EL i-a ucis pe zmei! 

Şahul îl întrebă pe flăcău: 

— Fiule, tu i-ai ucis pe zmei? 

Flăcăul: 

— Da, mărite! Eu i-am ucis. 

Şahul îl pofii în seraiul său. Feciorul, arătând spre fraţii săi: 

— Ei sunt frații mei de sânge, fără ei nu mă pot duce nicăieri. 

Şahul: 

— Şi ei să poftească! 

Cu toții se duseră la serai, unde se ospătară, se odihniră, apoi cerură învoire să plece. Şahul se 
dumirise că ei sunt feciori de padişah. Îşi dădu cele patruzeci de fete după cei patruzeci de feciori de 
padişah. Le dărui o mie de cai şi o mie de cămile, pe care le încărcă cu aur, pietre preţioase, 
pânzeturi scumpe. 

Feciorii ajunseră în împărăția padişahului. Se pregătiră de nuntă, care ținu patruzeci de zile şi 
patruzeci de nopți, timp în care se ospătară, se desfătară cu tot felul de jocuri, iar pehlivanii îşi 
încercară puterile. 

Să-i lăsăm să se desfete, să se veselească, iar noi să ne vedem de-ale noastre... 

Trei mere picară din cer. Unu-i al celui ce-a născocit povestea, unu-i al povestitorului, iar al treilea 
al nostru... 


Ursul care ştia să citească 
poveste turcă 


Cândva, în vremuri tare îndepărtate, un om fusese învinuit că ar fi săvârşit o mare greşeală față de 
padişah. Fu chemat dinaintea padişahului, care-i zise: 

— Mă voi îndura de tine şi-ţi voi ierta greşeala numai dacă vei învăţa un animal să citească; de nu, 
voi porunci să ţi se taie capul. 

Îngrozit de cele auzite, omul cugetă ce cugetă, apoi găsi un urs şi-l luă acasă. Culese nişte pere, le 
aşeză printre foile unei cărți, pe care o puse în fața ursului, zicându-şi că dacă vrea să mănânce 
perele ursul va fi nevoit să întoarcă paginile cărții. Aşa se şi întâmplă. Ursul întorcea o pagină, 


găsea o pară, o mânca, apoi întorcea altă pagină, mai găsea o pară, o mânca şi pe aceea şi aşa mai 
departe. 

Se împlini sorocul şi padişahul porunci ca omul să i se înfăţişeze. Omul fu adus în fața padişahului, 
care-l întrebă: 

— Înfăptuit-ai ce ţi-am poruncit? 

Omul zise: 

— Înfăptuit, Măria ta! 

Omul duse ursul în faţa padişahului şi puse o carte alături. Ursul, crezând că între pagini va găsi 
pere, aşa cum fusese învăţat, începu să întoarcă pagină după pagină, mormăind. 

Rămas cu gura căscată, padişahul întrebă: 

— Ce face ursul? 

Omul: 

— Mărite, e atât de adâncit în citirea cărții, încât nu mai ştie de el! 

Şi aşa scăpă de tăierea capului. 


Vulpea în drum spre hagialâc“” 
poveste turcă 


Într-o zi, o vulpe se învârtea la poalele unei coline. Sus era o vopsitorie unde muncea un om. 
Acesta, văzând o tinichea şi crezând că e plină cu apă, îşi zise: 

— Ia uite, ce caută apa în cutie? 

Apoi luă tinicheaua şi vărsă apa peste colină. Dar cutia nu era plină cu apă, ci cu vopsea albă, care o 
stropi toată pe vulpe. Ziua fiind cam întunecată, vulpea nu simţi nimic, dar a doua zi dimineaţă, sub 
razele soarelui, văzu că încărunţise. Dându-şi seama în ce stare se află, vulpea îşi zise: 

— Se pare că îmbătrânesc. 

Necăjită, începu să colinde împrejurimile. Şi merse, şi merse, şi tot merse, peste dealuri, peste văi, 
şase luni merse, apoi se întâlni cu un cocoş. Cocoşul o întrebă: 

— Cumătră vulpe, unde mergi aşa de grăbită? 

Vulpea: 

— Prietene, nu vezi că am încărunțit? Trebuie să merg în hagialâc. 

Cocoșul: 

— Vai, cumătră vulpe, de mult făgăduit-am şi eu să merg. Mă iei şi pe mine cu tine? 

Vulpea: 

— Fără îndoială, haide, vino, să mergem împreună! 

Vulpea şi cocoşul purceseră la drum. Merseră ce merseră şi de sus auziră cum o potârniche striga 
„gac, gac!”. Aceasta, văzând o vulpe şi un cocoș, cobori lângă ei şi întrebă: 

— Unde mergeţi? 

Vulpea: 

— Împreună cu cocoşul, merg spre Hicaz. 

Potârnichea: 

— De ce mergeţi acolo? 

Vulpea: 

— Nu vezi cum am îmbătrânit? E vremea să mergem la hagialâc. 

Potârnichea: 

— Mă luaţi şi pe mine să vă ţin tovărăşie? 

Vulpea: 

— Te luăm. 

Astfel, potârnichea porni şi ea împreună cu vulpea şi cocoşul. Apucară drumul Hicazului şi merseră, 
şi merseră, până când întâlniră o pupăză, care, cocoţată pe-o ramură, striga: „upup, upup!”. Pasărea 
îi întrebă: 

— Unde mergeţi? 

Toţi trei odată: 

— La Hicaz. 

Pupăza zise: 

— Mă luaţi şi pe mine? 

Din nou, toți deodată: 

— Te luăm. 

Numai vulpea adăugă: 

— Pe drum să nu cumva să vă apucaţi să cântați, mergeţi fără a scoate un sunet. Mergem la Hicaz în 
cea mai mare linişte. Dacă îi trece cuiva prin cap să cânte, îl mănânc! 

Vulpea, cocoşul, potârnichea şi pupăza purceseră la drum. Merseră ce merseră, iar aproape de ivirea 
zorilor, cocoşul nu se mai putu ţine şi strigă: „cucurigu!”. În timpul acesta, vulpea, căreia îi 
chiorăiau maţele de foame, căuta pricină să mănânce pe unul din cei trei. Când auzi cocoşul 
cântând, zise: 

— Nu se poate, ai cântat, acum trebuie să mori! 

Şi pe dată îl şi înghiți. Vulpea, potârnichea şi pupăza porniră iar spre Hicaz. Merseră ce merseră şi 
vulpea, căreia iar i se făcuse foame, zise: 

— Tare-am ostenit, mă duc să mă hodinesc la umbra unui pom. 

Se aşezară la umbră. Potârnichea găsi o piatră şi se cuibări, apoi, uitând de toate, începu să strige: 
„gac, gac!”, din obişnuință. Vulpea, care aştepta o clipă prielnică, zise: 

— Vino, ţi-a sosit şi ție sorocul! 

Îndată înghiţi şi potârnichea. 

Rămase numai ele două, vulpea şi pupăza merseră ce merseră, apoi vulpea se aşeză la umbră, tare 
ostenită. Pupăza se aşeză şi ea pe-o ramură. Vulpea zise: 

— Acum, că ai rămas numai tu, vino, ţi-a sosit şi ție ceasul! 

Pupăza: 

— Eu sunt ceauşul sultanului Mahmut! Nu te poţi atinge de mine! 

Vulpea: 

— Bine, bine, ai firman“* care să dovedească acest lucru? 

Pupăza: 

— Sigur că am! 

Pupăza porni să caute pe cineva care să depună mărturie pentru ea. La ieşirea din pădure văzu doi 
vânători cu doi ogari. Se apropie de ei şi zise: 

— Urmaţi-mă, unde mă voi așeza, acolo veniţi. În pădure e-o vulpe. 

Vânătorii intrară în pădure cu ogarii după ei şi văzură o vulpe tolănită sub un copac. Văzându-i, 
vulpea nu mai ştia ce să facă. 

Pupăza zise către vulpe: 

— Doi martori îţi ajung? Dacă nu, mai aduc! 

Şi aşa scăpă pupăza de colții vulpii. 


Ruzgaroglu, fiul vântului 
poveste turcă 

A fost odată, ori n-a fost. Să lungeşti vorba e ruşinos. Se zice că aceluia ce vorbeşte puţin şi mai 
mult ascultă învățătura-i sporeşte, iar celui ce vorbeşte mult şi ascultă puţin gura-i osteneşte... 

În vremuri îndepărtate trăia un om numit Riizgaroglu — fiul vântului — care mult asculta, dar puţin 
vorbea. Era însurat şi avea un fecior de cinci ani, Nuryiiz””, şi o fată de patru ani, Gilyiiz”%. 
Familia lui Riizgaroglu era aşa de bogată, încât nu ducea lipsă de nimic. Tare iubitor de vânătoare, 
tatăl îşi petrecea timpul mai mult în pădure, pe urmele a tot felul de jivine. Dimineţile ieşea la 
vânătoare, călare pe iapa-i precum o gazelă, însoţit de cei doi ogari iuți ca săgeata, iar pe umăr îi 
atârna flinta, ce nimerea orice vânat. 

Într-una din zile, ca-n orice dimineaţă, Riizgaroglu se duse la vânătoare în pădure. Căută ce căută, 
dar nu găsi nimic de vânat. Ostenit, se aşeză pe malul unui râu, lăsându-și calul să se adape. În timp 
ce ogarii zăceau cu limbile scoase după atâta alergătură, iar calul nu se mai sătura de apă, omul era 
fermecat de frumuseţile din jur. Deodată i se păru că vede un cerb. Blana îi strălucea în soare, iar 
ochii lui mari, negri erau iscoditori. Riizgaroglu privea fără a clipi, iar cerbul stătea nemişcat, 
uitându-se la el. 

Nevoind să scape prilejul, Riizgaroglu se sculă şi sări pe cal, îndreptându-se iute spre animal. Ogarii 
alergau precum săgeata după cerb, iar Riizgaroglu trăgea cu puşca glonț după glonţ. 

Dar ce-i asta? Cu toate că trăsese toate gloanţele, Riizgaroglu nu nimerise cerbul. Flinta, care de 
fiecare dată nimerea vânatul din prima, acum nicicum nu nimerea ținta. 

Cerbul alerga, vânătorul îl urmărea. În preajma unui munte, cerbul dispăru de tot. Riizgaroglu 
cerceta locurile să vadă unde a dispărut cerbul. Deodată auzi un glas îndepărtat, care zicea: 

— Hei, Riizgaroglu, Riizgaroglu! Ce-ai vrea, bogăţie la tinereţe şi sărăcie la bătrâneţe sau sărăcie la 
tinereţe şi bogăţie la bătrâneţe? 

Riizgaroglu lăsă cerbul în plata Domnului şi începu să asculte glasul ce mereu îi răsuna în urechi. 
Se întreba: „Oare cine grăieşte? Ce să-i răspund?”. Se întoarse acasă şi în timpul mesei se gândea 
tot la acel glas. Noaptea nu închise un ochi, pierindu-i de tot somnul. 

A doua zi dimineaţă, Riizgaroglu iar se duse la vânătoare. Alergă în stânga, alergă în dreapta, dar nu 
izbuti să vâneze nicio pasăre, niciun animal. Se opri pe malul râului unde se odihnise cu o zi în 
urmă. Deodată, ce-i fu dat să vadă? În faţa lui stătea cerbul. „De data asta nu trebuie să-mi scape!”, 
îşi zise, apoi sări pe cal, urmări cerbul, slobozi toate gloanţele din puşcă şi tot nu-l nimeri. În 
preajma muntelui, cerbul dispăru din nou. Se auzi acelaşi glas: 

— Riizgaroglu! Riizgaroglu! Ascultă-mă: ce vrei, la tinerețe bogăţie şi la bătrâneţe sărăcie sau 
sărăcie la tinerețe şi bogăţie la bătrâneţe? 

Pe Riizgaroglu îl cuprinse neliniştea. Se uita în jur şi nu vedea pe nimeni. Stătu locului şi ascultă iar, 
dar glasul încetase. Îngândurat, se întoarse acasă. 

Soaţa lui, văzându-l căzut pe gânduri de două zile, îl întrebă: 

— Riizgaroglu, care ţi-e necazul? De două zile te frămânţi. Până acum n-am avut necazuri. Nimic 
nu ne lipseşte. Trăim fericiți şi mulţumiţi. Spune-mi şi mie necazul tău! 

Riizgaroglu îi povesti ce văzuse, ce auzise. Ea îl ascultă cu mare luare-aminte, apoi zise: 

— Nu-i nevoie să chibzuieşti prea mult. Omul trebuie să cugete la anii de bătrâneţe, când nu mai 
poate munci. Mâine, când vei merge la vânătoare şi glasul te va întreba acelaşi lucru, tu să zici: 
„Sărăcie la tinereţe şi bogăţie la bătrâneţe voiesc!”. 

Riizgaroglu găsi drepte vorbele soaţei. Dimineaţa se duse la vânătoare şi văzu acelaşi cerb. ÎL ţinti 
de câteva ori, dar nu-l nimeri. Ca de fiecare dată, auzi glasul care zicea: 

— Riizgaroglu! Riizgaroglu! Ce-ai vrea, bogăţie la tinerețe şi sărăcie la bătrâneţe sau sărăcie la 
tinereţe şi bogăţie la bătrâneţe? 

Riizgaroglu răspunse: 

— Cel mai bine ar fi sărăcie la tinereţe şi bogăție la bătrânețe!... 

leşind din pădure, apucă drumul spre casă. Când să treacă de gârlă, unul din ogari se înecă. În timp 
ce privea necăjit şi neputincios, nu-i moare calul otrăvit de iarba pe care o păscuse? Sufletul omului 
fu pustiit, dar ce să facă? Îşi continuă drumul cu ogarul rămas. Trecând pe lângă casa unui vecin, o 
țiglă se desprinse de pe acoperiş şi-l ucise pe al doilea ogar. 

Riizgaroglu, omul ce până atunci nu avusese parte de necaz sau nenorocire, năvăli în casă cu părul 
vâlvoi, cu ochii şiroind de lacrimi. Văzându-i starea, nevasta izbucni şi ea în plâns. Seara se culcară 
flămânzi şi însetaţi, iar somnul nu se ivi. 

A doua zi, vremea era tare urâtă. Era furtună şi bătea un vânt puternic. Tuna şi fulgera. Deodată, un 
fulger lovi şi aprinse iarba uscată de pe lângă casă. Focul se înteţi şi cuprinse casa de jur-împrejur. 
Se aprinse întâi streaşina, apoi toată casa deveni o vâlvătaie şi într-o clipă totul se făcu scrum. Cu 
greu izbuti Riizgaroglu să-şi scoată afară nevasta şi copiii. Nimic n-a scăpat de foc, nici lucruri, nici 
bani, nici veşminte, iar ei se pomeniră în mijlocul drumului, oropsiţi şi săraci lipiţi pământului. 
Copiii, Nuryiz şi Gülyüz, întruna plângeau, iar mama lor avea ochii scăldaţi în lacrimi. Sufletul lui 
Riizgaroglu sângera, dar el încerca să nu arate, zicând: 

— Nu vă mai necăjiţi, ce să facem, s-a întâmplat! O vom lua de la capăt, vom munci, ne vom zbate, 
vom clădi o nouă casă şi totul va fi ca înainte. 

După ce din casă nu mai rămaseră decât nişte resturi fumegânde, furtuna încetă, vremea se îndreptă, 
iar soarele începu să-şi trimită razele asupra pământului. 

Riizgaroglu, copiii şi nevasta îşi veniră în fire încet-încet. Îşi ziseră că în acea ţară nu mai au niciun 
rost şi luară hotărârea să plece pe alte meleaguri. Cu ce aveau pe ei, purceseră la drum. 

Şi-au mers, şi-au mers, şi-au tot mers, peste dealuri, peste văi... Ajunseră într-un sat, unde începură 
a trudi pe câmp, la tarlaua unui țăran. De dimineață până seara, fiecare din cei patru făcea muncile 
potrivite lui, cosind sau săpând. Astfel îşi câştigau pâinea. 

Dar, după câteva zile, pe tarlaua ţăranului muncile câmpului se terminară. Fură nevoiţi să pornească 
spre alt sat, în căutare de lucru. Trecură peste povârnişuri stâncoase, prin ierburi înalte şi ciulini. 
Merseră şi merseră, zile-ntregi merseră... Se pomeniră în faţa unui râu lat. Negăsind niciun vad de 
trecere pe malul celălalt, fură nevoiţi să treacă înot. Tatăl şi mama ar fi trecut, dar copiii nu ştiau a 
înota. Atunci, Riizgaroglu reteză nişte crengi groase dintr-un copac, din care meşteri două plute, 
legând crengile cu trestie. Într-una îl sui pe Nuryiiz, în cealaltă o sui pe Giilyiiz. Pluta lui Nuryiiz o 
cârmea tatăl, iar pe cea a lui Giilyiiz, mama. Ajunseră în mijlocul râului. Aci apa era adâncă şi 
curgea învolburat. Deodată, şi tatăl, şi mama scăpară plutele pe care se aflau cei doi copii. Ele 
începură să se îndepărteze, iar copiii țipau şi plângeau amarnic, agățaţi cu disperare de plute. 

În această împrejurare, tatăl şi mama nu ştiau ce să facă. Plutele, luate de vârtej, se îndepărtau. Dacă 
se duceau după ele, era cu neputinţă să le ajungă. leşiră pe malul celălalt şi începură să alerge, cu 
toate că plutele nu se mai zăreau. Alergară, alergară, până se lăsă întunericul. Nu găsiră nicio urmă, 
nu auziră nicio chemare. 

Această nenorocire îi lovi atât de cumplit, încât rămaseră descumpăniți, nemaiştiind ce să facă. 
Noaptea o petrecură în pădure, sub un copac. 

Dimineaţa o porniră iar, şi-au mers, şi-au mers, şi-au tot mers, peste dealuri, peste văi... Străbătură 
munți, întâlniră fiare sălbatice. În fiecare sat ce le ieşea în cale, munceau cu ziua pe lângă 
gospodăria unui om bogat doar să-şi potolească foamea. După câteva zile, nemaiavând acolo de 
lucru, îşi continuau drumul şi mergeau până nu-i mai ţineau picioarele... 

Într-una din zile ajunseră într-un sat. Acolo munciră câteva zile şi, tocmai când ieșeau din sat, nu 
apare vizirul cu oamenii săi? 

Vizirul mergea din sat în sat şi alegea fete frumoase pentru muncile din serai. Zărind-o pe nevasta 
lui Riizgaroglu, care era tare frumoasă, vru s-o ia la serai ca bucătăreasă. Riizgaroglu găsi că e mai 
bine pentru ea să facă o muncă mai uşoară decât să bată împreună drumurile. Acum rămase de unul 
singur... 

Din ziua aceea, Riizgaroglu trecu din sat în sat, muncind când avea de lucru, stând şi flămânzind 
când nu avea. Trecură douăzeci de ani. 


Uneori, Riizgaroglu îşi aducea aminte de zilele fericite. În faţa ochilor îi apăreau nevasta, copiii, 
calul, câinii şi el ofta din rărunchi. Trudea neobosit, încrezător şi cu nădejdea că într-o zi va avea 
parte de starea de dinainte. Străbătea cale lungă, mergea peste dealuri, peste văi. Până la urmă, 
ajunse într-un oraş. 

Riizgaroglu era atât de flămând, atât de flămând, încât era gata-gata să se prăbuşească. Ore în şir 
colindă ulițele oraşului în nădejdea că va găsi o brutărie, de unde să ceară un coltuc de pâine. Dar 
nu era ţipenie de om şi nicio brutărie. Nu pricepea cum un oraş aşa de mare era pustiu. Într-un 
târziu, când aproape pierduse orice speranţă, zări o brutărie, alergă într-acolo, intră şi văzu că nu era 
nimeni, iar felurite pâini, una mai rumenă decât alta, te ademeneau cu aroma lor. Mai-mai să leşine 
din cauza foamei, Riizgaroglu nici nu se atinse de pâini, socotind că este furt să pună mâna pe 
avutul unui om care nu-i de față. Lăsându-se pe vine în faţa brutăriei, sfârşit de oboseală şi de 
foame, începu să aştepte. 

În acea zi, în ţara aceea se alegea padişahul. După obiceiul şi tradiţia de acolo, la moartea 
padişahului toată lumea se aduna pe maidanul oraşului. Era slobozită pasărea norocului şi, pe capul 
cui se aşeza ea, acela devenea padişah. 

Pe când Rizgaroglu zăcea aproape leşinat în faţa brutăriei, pe maidan era slobozită pasărea 
norocului. Sute şi mii de oameni erau cu ochii ațintiţi spre cer, privind pasărea cum se roteşte şi 
întrebându-se pe capul cui se va aşeza ea. Pasărea se învârti de câteva ori peste mulțimea din 
maidan, dar nu se aşeză pe capul nimănui. Dimpotrivă, se îndepărtă de maidan şi zbură spre oraş. 
După pasăre fu trimis cineva să iscodească. Intrând în oraş, acesta văzu că pasărea se aşezase pe 
capul unui om care zăcea sfârşit în fața brutăriei. Era Riizgaroglu. 

Iscoadei nu-i venea să-şi creadă ochilor. Se apropie mai mult de brutărie şi văzu că omul pe capul 
căruia se aşezase pasărea norocului era un bătrân costeliv, zdrențăros, murdar, lăţos. Încredințată că 
la mijloc este o greşeală, iscoada luă pasărea de pe capul omului şi zise: 

— Nu-ţi e ruşine să dormi aici când toată lumea s-a adunat pe maidan să-l aleagă pe padişah? Şi îl 
duse târâş pe maidan. 

lar dădură drumul păsării norocului. După ce se roti de trei ori deasupra maidanului, pasărea se 
aşeză drept pe capul lui Riizgaroglu. Unii strigau: „S-a făcut! S-a făcut!”, iar alţii: „Nu-i adevărat! 
Nu-i adevărat! Trebuie de trei ori!”. 

Pasărea norocului fu slobozită şi a treia oară. Şi-acum ea se aşeză pe capul lui Rizgaroglu. Nimeni 
nu mai avu nimic de zis. 

Noul padişah fu înconjurat de lume şi cu alai mare fu dus la serai. ÎI îmbăiară, îl înveşmântară cu 
straie potrivite unui padişah, îl ospătară. 

Cugetând la împrejurările care l-au adus în starea de-acum şi amintindu-şi de cuvintele pe care le 
auzise în tinereţe pe când era la vânătoare, Riizgaroglu îşi dădea seama cât de preţioase sunt bogăţia 
şi fericirea la bătrâneţe. 

Vizirul veni la padişah şi zise: 

— Măria ta, am o rugă: porunceşte să mi se dea doi dintre cei mai destoinici ostaşi ai Domniei tale. 
Am nevoie de ei ca să păzească un cufăr foarte prețios... 

Padişahul se învoi, iar vizirul alese doi ostaşi, îi duse în odaia în care era cufărul şi le zise: 

— Aici am ceva foarte prețios. Veţi sta de strajă ca nimeni să nu se apropie! 

După plecarea vizirului, cei doi ostaşi începură să se preumble în jurul cufărului. Ca să-şi umple 
timpul, depănară amintiri din viaţă. Unul din ei îi povesti celuilalt tot ce pătimise până atunci. Veni 
rândul celui de-al doilea ostaş, care zise: 

— Numele meu este Nuryiiz. Cândva am avut şi eu un tată şi o mamă. Tare eram fericiți. Aveam şi 
o soră, Giilyiiz, cu care toată ziua mă jucam. Dar soarta ne-a fost potrivnică. Casa noastră a ars. 
Toate animalele au pierit. Am pierdut banii, avuția toată. Tata şi mama ne-au luat cu ei şi am început 
să pribegim. Încercând să ne treacă peste un râu, ne-au legat de câte o mică plută, dar un vârtej ne-a 
luat şi ne-a dus departe de părinţi. Pe mine şi pe sora mea ne-a scăpat un morar şi ne-a crescut ca pe 


copiii lui. Eu am devenit ostaş şi iată-mă aci! Surioara mea, Gülyüz, munceşte la moară. Nu ne-am 
uitat părinţii adevăraţi şi tare ni-e dor de ei. Cine ştie, mai trăiesc ori s-au prăpădit?! 

Nuryiiz avea ochii plini de lacrimi. Pe când camaradul său încerca să-l aline, auziră un glas răguşit: 
— Nu plânge, nu plânge, fiule! Eu sunt aci, scapă-mă! 

Ostaşii erau buimăciţi, nu ştiau de unde vine glasul. Stătură şi ascultară, scotociră peste tot şi la 
urmă văzură că strigătul venea dinăuntrul cufărului. Cu patul puştii sfărâmară lacătul cufărului. Să 
nu iasă de-acolo mama lui Nuryiiz?! Cu toate că femeia îmbătrânise, slăbise, avea faţa trasă, fiul şi 
mama se recunoscură, se îmbrăţişară şi plânseră de bucuria regăsirii. 

Mama povesti fiului cum vizirul a luat-o, a dus-o la serai ca bucătăreasă, dar deoarece ea n-a primit 
a-i fi roabă, a închis-o în acel cufăr şi, dacă nu ar fi strigat, recunoscând glasul fiului, vizirul ar fi 
aruncat-o în mare. 

Ferindu-se să dea ochi cu vizirul, trecând printre străjeri cu mama între ei, ostaşii se înfățişară 
padişahului, ca să-i dezvăluie fărădelegea vizirului. 

Nuryiiz şi mama lui nu-l recunoscură pe Riizearoglu, ce stătea pe tronul padişahului, dar el îi 
recunoscu. Se ridică şi îi îmbrăţişă, plângând. De bucurie, plângea şi celălalt ostaş. 

Tare dor îi era lui Riizgaroglu padişahul de fiica sa, Giilyiiz. Porunci să fie pregătită o caleaşcă trasă 
de şase cai, în care urcară toți trei. Pe ostaşul care luase parte la scăparea soției, îl făcu vizitiu. 
Porniră spre moara unde se afla fiica lor, care se făcuse o tânără foarte frumoasă. Merita să vezi 
întâlnirea dintre Gülyüz şi cei trei, tată, mamă, frate, îmbrăţişările lor, lacrimile lor. 

Padişahul îşi luă fata şi pe morar cu nevasta lui şi cu toţii se întoarseră la serai. Pe morarul care îi 
salvase copiii, apoi îi crescuse ca pe ai lui, îl făcu vizir, iar pe vizirul ce îi chinuise nevasta îl alungă. 
Din ziua aceea, Riizgaroglu şi ai lui începură o viață mai fericită decât în trecut... De câte ori îşi 
amintea de glasul din pădure, Riizgaroglu înţelegea că era mai bine să fii bogat şi fericit la bătrâneţe 
decât la tinereţe. 

Ei trăiră fericiţi, ceea ce vă dorim şi vouă... 


Leul şi tăietorul de lemne 
poveste turcă 


A fost odată, ori n-a fost. În vremuri tare îndepărtate trăia un tăietor de lemne. Într-o zi, omul se 
duse în pădure să taie lemne. Se opri sub un copac şi, tocmai când voia să înfigă toporul, se ivi un 
leu, care zise: 

— Hei, fiu de om, de ce-ai venit aci? Ce vrei să faci? 

Omul: 

— Uite, mă apuc să dobor copacul! 

Leul: 

— Cum?! Eu sunt atât de puternic şi nu pot să dobor un copac, iar tu, care eşti un slăbănog, ai să 
poți? 

Omul: 

— Eu sunt mai puternic decât tine. 

Leul: 

— Dacă-i aşa, hai, vino, să ne încercăm puterile! Să ne batem, să ne luăm la trântă şi să vedem care 
din noi învinge. 

Omul: 

— Prea bine, mă-nvoiesc. 

Leul şi omul se apropie unul de altul, se încleştează, se bat, se iau la trântă. După un timp, omul zise 
către leu: 

— Stai, aşteaptă puţin, căci jumătate din puterea mea a rămas acasă. Mă reped până acasă s-o aduc, 
apoi ne-om bate mai departe. 

Leul: 


— Aşa să fie, du-te şi adu-ţi jumătatea de putere. Dacă acum te-oi învinge, ai să zici că n-ai avut cu 
tine decât jumătate din puterea ta şi de aceea ai fost biruit. 

În loc să se ducă acasă, omul se ascunse într-un desiş şi după un timp veni lângă leu, care-l întrebă: 
— Ţi-ai adus jumătatea de putere? 

Omul: 

— Mi-am adus. 

Leul: 

— Atunci vino, să ne batem mai departe. 

Leul şi omul din nou se încleştară, se bătură, se luară la trântă. După un timp, omul zise: 

— Leule, frate, o mică parte din putere tot mi-a rămas acasă. Fug acasă s-o iau şi-acuşi mă-ntorc. 
Omul se face că pleacă, dar, întorcându-se, zice către leu: 

— Să nu cumva să fugi în lipsa mea! 

Leul: 

— Eu nu fug, eu sunt leu, cuvântul leului e cuvânt. 

Omul: 

— Nu, nu pot să mă-ncred în cuvântul tău. Te leg de un copac, apoi plec. 

Leul, cu înfumurare şi nepăsare: 

— Faci cum voieşti. Orice-ai face, eu tot îţi vin de hac şi te dobor. 

Omul îl priponi bine pe leu de un copac, apoi luă un ciomag şi începu să-l lovească. 

Leul: 

— Hei, omule, nu mai da, îți dau cuvântul meu că altădată n-oi mai ieşi în calea unui om! Omul 
însă nu-l luă în seamă şi continuă să-l ciomăgească. Tocmai atunci trecea pe acolo ditamai tigrul. De 
frică, omul se căţără într-un pom. Văzându-l pe leu legat, tigrul zise: 

— Frate leu, cum de-l laşi pe om să te lege şi să te bată? 

După ce scoase un „ah!” prelung, leul zise: 

— Dacă ai puțină minte, nu ieşi în calea omului, fugi cât mai departe, căci acum te ia şi pe tine la 
bătaie! 

Înspăimântat, tigrul îşi luă picioarele la spinare şi fugi de-i sfârâiau călcâiele. După plecarea 
tigrului, omul cobori şi, văzând starea leului, i se făcu milă de el şi-l slobozi. Văzându-se iar în 
libertate, leul o luă la fugă şi se pierdu în pădure. 

Omul termină de tăiat copacul, îl despică în bucăți mai mici, pe care le încărcă în căruță, şi porni 
spre casă. Trăi mulţumit până la adânci bătrâneţi... 


Cavalul vorbitor 
poveste turcă 


A fost odată, ori n-a fost... În îndepărtate vremuri trăia un padişah care avea două fete. Pe una o 
chema Yaprak”!, iar pe-a doua, Fidan'*?. 

Mama lor se îmbolnăvi şi muri pe când fetiţele erau foarte mici. Padişahul, zicându-şi: „Copilele să 
nu ducă lipsa unei mame”, se însură nu după mult timp. Mama vitregă avea grijă de Yaprak şi de 
Fidan ca de propriii copii, le iubea şi le dezmierda. 

Copilele creşteau, Fidan avea de-acum şapte ani, iar Yaprak, opt ani. Dar amândouă erau urâte. 
Dacă numai chipul le era pocit, n-ar fi fost nimic, dar aveau şi apucături urâte. 

Mama vitregă şi tatăl copilelor, din prea mare iubire, le îndeplineau orice dorinţă, iar ele nu erau 
deloc ascultătoare, fiind tare răzgâiate; nu voiau să mănânce, nu se culcau la timp, nu veneau când 
erau chemate, se certau întruna între ele... 


701 frunză 
702 mlădiţă 


Într-o zi, nevasta padişahului născu o fetiţă pe care o numiră Dal'%. Toată lumea din serai se bucură, 


se veseli, numai Yaprak şi Fidan nu se bucurară. Nici nu se uitară la nou-născut. 

Cu trecerea timpului, Dal creştea, se înălța ca o mlădiţă, se făcea tot mai frumoasă şi mai plăcută. 
Toată lumea din serai o iubea. Copila nu avea numai chip frumos, ci era şi bine-crescută şi cu suflet 
curat. 

Padişahul şi nevasta lui se purtau la fel cu toate cele trei fete, nefăcând nicio deosebire. Ce luau 
pentru una, luau şi pentru celelalte, veşminte frumoase şi podoabe la fel. Dar Yaprak şi Fidan nu 
erau mulțumite, tot cârteau şi se certau. 

Într-o zi, padişahul fu poftit la nunta fiicei padişahului din India. Se pregătiră cele trebuincioase 
călătoriei padişahului, iar în ziua plecării tatăl le chemă la el pe cele trei fete şi le întrebă: 

— Copilele mele, spuneţi, ce să vă aduc din India? 

Yaprak: 

— Mie să-mi aduci o legătură de țesături şi pânzeturi de India. 

Fidan: 

— Eu voiesc să-mi aduci o brățară de aur. 

Veni şi rândul micuţei Dal, care zise: 

— Tăicuţă, adu-mi ce crezi că-i mai potrivit pentru mine! 

Padişahul: 

— Se poate aşa ceva, copila mea?! Surorile tale au cerut câte ceva, cere şi tu! Spune, ce să-ţi aduc? 
La stăruinţele tatălui său, Dal zise: 

— Tăicuţă, cum ţi-e voia, de vreme ce ţii cu tot dinadinsul să-mi aduci ceva, atunci te rog să-mi iei 
o cupă de argint. De pe acum îți mulțumesc pentru dar. 

Yaprak şi Fidan se ruşinară că nu le trecuse prin minte să-i mulțumească tatălui lor precum făcuse 
Dal şi-o pizmuiră. 

Padişagul încălecă şi porni la drum însoţit de o numeroasă suită de ostaşi. Şi-au mers, şi-au mers, şi- 
au tot mers, peste dealuri, peste văi, trecură şase luni şi ajunseră pe țărmul unei mări. Acolo îi 
aştepta o corabie cu pânze trimisă de padişahul Indiei. 

Îşi continuară călătoria pe mare, uneori liniştită, alteori agitată, răscolită de furtuni şi după luni 
întregi ajunseră în India, unde petrecură la nunta padişahului de acolo patruzeci de zile şi patruzeci 
de nopți. 

Ca să-şi țină făgăduiala faţă de fiicele sale, padişahul cumpără celei mari o legătură de țesături şi 
pânzeturi, iar celei mijlocii o brățară de aur, dar uită să cumpere cupa de argint pentru cea mică. 
Împreună cu suita sa se urcă în corabie şi porniră spre casă... 

Noaptea, padişahul visă că pe mare era o mare furtună, iar corabia era legănată şi dusă precum o 
coajă de nucă. La un moment dat, un peşte uriaş îşi săltă capul din apă şi zise către padişah: 

— O, padişah!... Padişah!... Pentru fiica ta cea mare şi pentru cea mijlocie ai luat ce ţi-au cerut, dar 
pentru cea mică de ce nu ai luat nimic? 

Padişahul voia să dea răspuns peştelui, dar, de frică, din gură nu-i ieşea niciun cuvânt. Peştele grăi 
din nou: 

— Te înfățişezi cu mâna goală copilei celei mici? Ea este cea mai cuminte dintre fetele tale... Nu ea 
ţi-a mulţumit dinainte pentru darul pe care urma să i-l duci? Întoarce repede corabia, că de nu, o 
scufund! 

Îndată ce termină de vorbit, peştele se şi scufundă în apă cu mare zgomot. În urma lui se formară 
valuri uriaşe ce săltară şi zdruncinară rău corabia. Mai apăru încă o dată şi lovi corabia de câteva ori 
cu coada, apoi dispăru în apă. Îngrozit, padişahul sări din aşternut, buimac şi speriat de vis. Porunci 
căpitanului să întoarcă vasul şi porniră înapoi spre India. Cumpără cupa de argint pentru fiica cea 
mică, apoi îşi continuară drumul spre ţară. 


703 crenguță 


Şi-au mers, şi-au mers, şi-au tot mers, luptând cu valurile, cu furtunile, luni de zile au mers, până 
atinseră țărmul. Padişahul sări pe cal şi împreună cu suita sa purcese la drum. Şi merse peste 
dealuri, peste văi, până ajunse în ţara lui. 

Copilele îl aşteptau cu nerăbdare. Padişahul intră în grădina seraiului şi descălecă. Prima veni în 
fugă copila cea mică, sărută mâna tatălui, îi ură bun-venit. Apărură şi fiica cea mare şi cea mijlocie, 
alergând şi strigând: 

— Unde-i pânza mea, unde-i brăţara mea?.. 

Padişahul împărți darurile. Fiica cea mare, după ce primi pânzeturile, îndată alergă la croitoreasa 
seraiului, o puse să-i coase o frumoasă rochie şi-o îmbrăcă. Fata cea mijlocie îşi puse brăţara de aur 
şi începu s-o admire, învârtindu-se în jurul lui Dal. 

Micuța Dal zise surorii mai mari, Yaprak: 

— Surioară, rochia ta e foarte frumoasă, s-o porți cu plăcere! 

Apoi surorii mijlocii, Fidan: 

— Soră Fidan, ce bine îţi vine brăţara, s-o porți sănătoasă! 

Surorile mai mari însă nu-i ziseră nimic, deoarece, deşi cupa ei de argint nu era atât de valoroasă 
precum darurile lor, tot o invidiau. 

Micuța Dal în fiecare zi îşi lua cupa de argint, se ducea pe malul lacului de lângă serai şi se juca. 
Surorile ei o urmăreau şi se duceau după ea, aşteptând ca Dal să scape în apă cupa de argint, care 
strălucea în soare de-i lua ochii. 

Într-o zi, nu se ştie cum, cupa de argint scăpă din mâna lui Dal, se scufundă şi dispăru în adâncurile 
lacului. Iar Dal, voind s-o apuce, nu se prăvăli şi ea în apă? Apele lacului o înghițiră şi pe ea. 
Yaprak şi Fidan văzură cum surioara lor se îneacă, dar nu făcură nimic, ci se întoarseră acasă ca şi 
cum nu s-ar fi întâmplat nimic. 

În acest timp, pe locul unde se înecase Dal se iviră mici valuri, care începură să lovească malul 
lacului. După un timp, acolo crescu un plop. 

După dispariția lui Dal, padişahul şi mama ei o căutară peste tot, dar în zadar. Erau tare necăjiţi. De 
frică, Yaprak şi Fidan nu le spuseră că Dal se înecase în lac. Padişahul nu mai ştia ce să facă, nu 
mânca, nu dormea, toată ziua stătea şi îşi plângea nenorocirea. 

Într-o zi, ciobanul seraiului îşi duse turma de oi la păscut pe malul lacului, iar el se aşeză la umbra 
plopului. Dintr-o crenguţă îşi făuri un frumos caval şi începu să cânte. Însă ce să vezi?! Cavalul 
acela nu era asemenea altora. Cânta atât de frumos şi atât de tare, încât se făcea auzit în depărtări. 
Mai mult, cavalul grăia precum un om... 

Uimit peste măsură, ciobanul tot sufla în caval, dar de fiecare dată auzea: 

— Tutturu tuuut... Eu sunt micuța Dal!... Tutturu tuuut... Eu sunt micuța Dal! 

Ciobanul: 

— Doamne, ce-i asta? Că-i o crenguţă nu încape îndoială. E-o crenguţă pe care am rupt-o din 
plop... Sigur e-o crenguţă, şi nu o frunză... 

Trebuie să ştiţi că acel plop era micuța Dal, copila cea mică a padişahului. Cupa de argint fiind 
fermecată, o scăpase pe fată de înec, prefăcând-o în plopul de pe malul lacului. 

Pe când ciobanul mergea cu oile, cântând din cavalul ce scotea sunete ciudate, se întâlni cu 
padişahul. Neobişnuitele sunete scoase de caval atraseră atenția padişahului, care, luându-l de la 
cioban, suflă în el. 

Cavalul mereu zicea: 

— Tutturu tuuut... Eu sunt micuța Dal! Tutturu tuuut... Eu sunt micuța Dal! 

Deodată, padişahul recunoscu glasul subțirel al copilei dispărute. De tulburat ce era, scăpă din mână 
cavalul, care îndată se frânse în două şi-n faţa lui apăru micuța sa copilă, Dal... 

Padişahul rămase încremenit de uimire, neştiind ce să facă. Apoi o luă în braţe şi-o sărută cu lacrimi 
în ochi. Purceseră spre casă, luând cu ei şi bucăţile de caval. Yaprak şi Fidan, văzând-o pe Dal vie, 
erau năucite, totuşi îşi îmbrăţişară sora, prefăcându-se bucuroase. 


Mama copilei plânse de fericire, apoi Dal povesti tot ce pătimise. Atunci padişahul şi nevasta lui 
pricepură că Yaprak şi Fidan de invidie n-au sărit în ajutorul surorii lor. Padişahul zise: 

— Vă place ce-aţi făcut? 

Azvârli o bucată din caval spre Yaprak, iar cealaltă bucată spre Fidan. 

Bucăţile de caval atinseră obrazul fetelor şi pe loc chipul lor se urâţi atât de mult, încât ţi se făcea 
silă să le priveşti. În felul acesta, îşi primiră pedeapsa pentru fapta lor şi plecară din serai. 

Ceilalţi trăiră fericiți până la adânci bătrâneți... 


Zâna din lac 
poveste turcă 


A fost odată, ori n-a fost... Trăia odată o țărancă. Un flăcău, care în fiecare zi trecea prin faţa casei 
ei, o vedea vărsând în uliţă o găleată de lapte. 

Într-o zi trecea din nou prin faţa casei femeii şi o văzu că varsă o găleată mare de lapte. 
Nemaiputând răbda, îi zise: 

— Ce verşi acolo? 

Femeia, care tocmai dădea să intre pe uşă: 

— Ce să fie! E apa în care copila mea şi-a spălat mâinile... 

Uimit de răspunsul femeii, flăcăul se aplecă şi cercetă locul în care vărsase găleata şi văzu că într- 
adevăr era lapte. Alergă spre casă şi zise mamei sale: 

— Oh, mamă, nu departe are casa o ţărancă. Ori de câte ori treceam prin faţa casei ei, o vedeam că 
varsă găleți cu lapte. Azi am întrebat-o ce e şi mi-a zis că-i apa în care îşi spală mâinile fata ei. Am 
privit şi este lapte curat. Dacă murdăria de pe mâinile ei este lapte curat, cine ştie cât o fi de 
frumoasă... 

Mama: 

— Cum se poate aşa ceva, fiule? 

Feciorul a stăruit: 

— Ştii că nu am obiceiul de a minți, mamă. Da, ce am văzut era lapte curat. 

Mama: 

— Bine, dar ce folos pentru noi? 

Flăcăul: 

— Ce tot spui, mamă? Nu-mi ziceai tu deunăzi că mi-a sosit ceasul pentru însurătoare, să-mi 
întemeiez şi eu o familie, să am copii, că cea mai mare bucurie a unui om este să se aşeze la casa 
lui? Iată, a sosit sorocul! Du-te şi cere fata pentru mine! 

Adevărul era că țăranca nu avea nicio fată, căci nu era măritată. Glumise spunând flăcăului că are o 
fată. 

Mama flăcăului se duse la țărancă să-i ceară fata. Țăranca, fără a clipi: 

— Copila e bolnavă, doarme. Nici nu-i nevoie s-o vezi. E foarte frumoasă şi vrednică. Dacă te 
învoieşti s-o iei fără a o vedea, bine, dacă nu, n-o mai dau! 

Mama băiatului crezu spusele femeii şi se învoi cu țăranca, zicându-şi că dacă apa în care-şi spală 
copila mâinile este albă ca laptele, atunci şi frumuseţea ei trebuie să fie pe măsură. Se întoarse acasă 
şi începură pregătirile de nuntă. În ziua nunţii, trimiseră rădvanul după mireasă. 

La vederea trăsurii, țăranca nu ştia ce să facă. Acum pe unde va scoate cămaşa? Pe cine va sui în 
rădvan drept mireasă? 

Deodată îi veni un gând. Alergă la bucătărie, umplu un cazan cu apă, adăugă făină şi frământă un 
aluat, din care meşteri o formă de om şi o lăsă la uscat. Se spălă pe mâini şi se duse în casă să se 
gătească. Când se înapoie în bucătărie, forma se uscase bine. O luă, o duse în odaia ei şi o împodobi 
cu veşmintele de mireasă. Mireasa de aluat era aidoma cu o mireasă adevărată. O luă de braţ şi se 
urcară în trăsură. Purceseră la drum. Tot mergând, ţăranca se gândea: cum va face când vor ajunge 


la casa mirelui? Pe cine va da drept mireasă? Adevărul va ieşi la iveală, iar ea se va face de râs în 
faţa tuturor... 

Tocmai treceau pe lângă un lac mare şi foarte adânc. Ţăranca o dezbrăcă pe mireasa de aluat, luă 
veşmintele şi le aruncă în lac, ferindu-se să n-o vadă vizitiul. Începu să tipe: 

— Săriți, mi-a căzut fata în lac! 

Rădvanul se opri, oamenii se adunară în jur. Ţăranca plângea, smulgându-şi părul din cap. La casa 
mirelui se trimise vorbă despre nenorocire. Împreună cu prietenii săi, mirele se duse să vadă ce s-a 
întâmplat. Făcură o plută, luară plase de la nişte pescari şi lăsară plasele în apă. 

În timpul acesta, trei zâne se jucau cu mingea pe fundul lacului. Când văzură plasele, se întrebară: 
— Oare ce fel de loc o fi lumea de deasupra? Dacă ne-am agăța de plase şi-am ieşi la suprafață? 
Zâna cea mai mică: 

— Eu mă voi agăța de una din plase şi voi ieşi în lume. Rămâneţi cu bine, surioarelor! 

Micuța zână se prinse de cea mai apropiată plasă. Căutătorii simţiră ceva greu şi traseră plasa afară. 
Când apăru o fată frumoasă precum luna în a paisprezecea zi, ţăranca strigă: 

— Iată, a ieşit fata mea! 

Urcară fata în rădvan, iar țăranca o îmbrăcă cu veşmintele de mireasă, îi puse vălul şi toate 
podoabele. Se linişti văzând că are noroc cu fata ieşită din lac, că a scăpat de o mare nenorocire. 
Ajunseră la casa mirelui. Nuntiră patruzeci de zile şi patruzeci de nopţi. Feciorul mereu îşi striga 
nevasta „țărăncuță”. Într-o zi, ea se supără şi se hotărî să-i facă toate voile, dar să nu-i vorbească. 
Omul nu mai ştia ce să facă. În glumă, îi zise: 

— Te voi fereca într-o odaie. 

Zâna: 

— N-ai decât, păţania se rabdă. 

Feciorul se mânie, o luă şi-o închise într-o odaie. Din ziua aceea, treburile gospodăriei trecură în 
mâinile surorii mai mari a feciorului. Într-o zi, ea zise: 

— Oare ce face țărăncuța? la să văd! 

Se duse şi privi pe gaura cheii. Zâna şedea pe un mindir. Pocni din degete: 

— Focule, aprinde-te! 

Se auziră nişte zgomote şi o sobă plină cu cărbuni ca nişte rodii se aşeză în faţa zânei. Sora 
feciorului se minună de cele văzute. Zâna mai zise: 

— Uleiule, vino! 

Acum, o tavă plină cu ulei veni şi se aşeză pe foc. Uleiul începu să sfârâie. Zâna îşi băgă cele zece 
degete în ulei şi porunci: 

— Zece degete, fiți zece peşti şi prăjiți-vă! 

În tavă începură să se prăjească cei zece peşti. Când fură gata, zâna îi luă şi îi trimise soţului să-i 
mănânce la masa de prânz. 

Sora cea mare a feciorului o pizmui pe zână şi, zicându-şi: „Şi eu pot face ca ea”, se duse în 
bucătărie şi pocni din degete: 

— Focule, aprinde-te! 

Aşteptă, dar nu se petrecu nimic. Atunci, puse într-o tavă ulei şi aşeză tava pe sobă. Iar pocni din 
degete: 

— Zece degete, fiți peşti, pentru al meu frate! 

Îşi băgă degetele în uleiul încins, dar, pe dată, urlând de durere, fugi afară din bucătărie. Toţi ai 
casei se strânseră în jurul ei şi ea le povesti cum a voit să facă precum zâna, dar şi-a opărit degetele. 
Mâhnit de păţania surorii mai mari, feciorul lăsă pe mâna celei mijlocii treburile casei. 

Într-o zi, zâna scotea apă din fântână. Sora feciorului o privea de la fereastră. Zâna scăpă găleata din 
mână, dar nu se nelinişti. Luă un fir de de păr din cap, îl lăsă în fântână, iar firul se întinse şi se 
întinse, până atinse fundul puţului. Trase de fir şi scoase găleata din fântână. 

Sora mijlocie a feciorului era invidioasă pe zână. Zicându-şi: „Şi eu pot face ca ea”, se duse la 
fântână şi lăsă găleata să cadă, apoi îşi smulse un fir de păr şi-l lăsă pe gura puţului, dar acesta nu se 


lungi. Atunci se aplecă tare, crezând că părul va ajunge până-n fundul fântânii. Picioarele îi 
alunecară, nu avu pe ce se sprijini şi căzu în puț, înecându-se. 

După nenorocirea surorii mijlocii, feciorul se duse la nevastă: 

— Din cauza ta, sora mea mai mare şi-a ars degetele, iar cea mijlocie s-a înecat. Nu ţi-e de-ajuns? 
Ori vorbeşti, ori nu te las să ieşi nicăieri! 

Zâna: 

— Facă-se voia ta! 

Altă vorbă nu mai ieşi din gura zânei. Feciorul se supără şi mai tare. Fu nevoit să lase pe seama 
surorii mai mici toate treburile casei. 

Într-o zi, pâinea din casă se isprăvi. Sora cea mică nu ştia ce să facă. Zâna auzi că nu mai au pâine. 
Îşi suflecă mânecile şi pocni din degete: 

— Cuptorule, vino! 

Se auziră trosnete şi pocnete şi în mijlocul odăii se ivi ditamai cuptorul. Sora cea mică a feciorului 
se duse să privească prin gaura cheii. 

Zâna pocni iar din degete: 

— Arzi, focule! 

Flăcări izbucniră în cuptor. Zâna, din nou: 

— Vino, covată! 

Se auzi un zgomot şi în mijlocul odăii apăru o covată mare de frământat aluatul. Zâna îşi scoase 
veşmintele şi se băgă în cuptor. Folosindu-şi pletele drept mătură, despărți cenuşa de jar, apoi ieşi. 
Luă aluatul gata frământat, făcu o mulţime de pâini şi le vâri în cuptor. După ce se rumeniră frumos, 
le puse într-un coş şi trimise coşul bărbatului ei. 

Sora cea mică a feciorului văzuse totul pe gaura cheii şi murea de invidie. Îşi zise: „Dacă fratele 
meu află că toată pâinea a făcut-o zâna, uită tot şi se împacă cu ea. Ce-a făcut ea pot face şi eu...”. 
Se duse în bucătărie şi: 

— Cuptorule, aprinde-te! Făină, frământă aluatul! 

Nimic nu se mişcă, nici cuptorul nu se aprinse, nici făina nu frământă aluatul. Văzând că altfel nu se 
poate, sora cea mică aprinse focul în cuptor, frământă aluatul în covată, apoi intră în cuptor să 
măture cenuşa cu pletele. De cum intră în cuptor, o cuprinseră flăcările şi arse până se făcu scrum. 
Pierderea surorii mai mici puse capăt răbdării feciorului. El credea că din pricina zânei au pierit 
surorile lui. Se duse la ea: 

— Tu eşti pricina morţii surorilor mele! Ce-ai avut cu ele? 

Feciorul nu ştia că surorile lui au pierit din pricina invidiei. Nici acum zâna nu vorbi. Înnebunit, 
feciorul plecă. 

După plecarea bărbatului, zâna pocni din degete: 

— Chiup”* de ulei, chiup de miere, veniţi! 

Două mici chiupuri se înfățişară zânei, care zise: 

— Mergeţi la bazar, luaţi ulei de la negustorul de ulei, miere de la stupar, vă umpleți bine cu ulei şi 
miere şi veniți înapoi la mine! 

Cele două chiupuri mici ieşiră din casă, apucară pe uliţa pe care tocmai păşea feciorul, trecură pe 
lângă el şi merseră mai departe. 

Feciorul rămase uimit la vederea celor două chiupuri ce mergeau ca doi oameni. Se luă după ele. 
Mergeau chiupurile, mergea şi feciorul, până când ajunseră în fața unei prăvălii din bazar. 
Negustorul de ulei umplu un chiup. Ajunseră la stupar, care puse miere în al doilea chiup. Cele două 
chipurile făcură cale întoarsă. Mergeau chipurile, mergea şi feciorul. Ajunseră acasă, feciorul după 
ele. Când să intre pe uşă, chiupul cu ulei se atinse de cel de miere, ciobindu-i gura. Chiupul cu 
miere începu să plângă de necaz: 

— Îţi place ce-ai făcut? Te spun domniţei, să-ţi spargă şi ție gura... 

Chiupul cu ulei: 

— N-am făcut-o cu bună ştiinţă. Dacă domniţa va lua bâta să mă lovească, îi spun: „Iată ţi-e 
Soarele, mumă ţi-e Luna, iar stelele ți-s surori. De dragul lor, nu lovi!”. Atunci, mă va ierta. 

Cele două chiupuri intrară în odaia zânei. Feciorul le urmări. Chiupul cu miere începu să plângă: 

— Domnița mea, chiupul cu ulei mi-a spart buza! 

Zâna luă o bâtă şi se apropie de chiupul cu ulei. Când să lovească, acesta se rugă: 

— De dragul Soarelui, care ţi-e tată, de dragul Lunii, care ţi-e mumă, şi-al stelelor, care ţi-s surori, 
nu mă bate! N-a fost cu bună ştiinţă, s-a întâmplat! 

Zâna aruncă bâta. Feciorul intră în odaie, zicând: 

— De dragul Soarelui, care ţi-e tată, de dragul Lunii, care ţi-e mumă, şi-al stelelor, care ţi-s surori, 
vorbeşte! 

Atunci, zâna îşi dezlegă limba: 

— M-ai întrebat vreodată de unde vin, cine sunt? M-ai luat în derâdere, zicându-mi „ţărăncuţă”. 
Chiar dacă aş fi fată de ţăran, trebuia să râzi de mine? Dacă am văzut că nu mă întrebi nimic, m-am 
supărat pe tine şi nu ţi-am mai vorbit. 

Bărbatul: 

— Ai dreptate, cel vinovat întotdeauna îşi primeşte pedeapsa. Până acum am fost pedepsit destul. 
Ajunge, spune-mi: cine eşti şi de unde vii? 

Zâna povesti: 

— Suntem trei surori şi suntem zâne. Într-o zi ne jucam cu mingea pe fundul lacului. De sus au 
început să coboare plase de pescari. Ne-am întrebat, dacă ne-am agăța de ele şi-am ieşi la suprafață, 
oare cum o fi lumea, o fi frumoasă? Eu m-am despărțit de surorile mele şi m-am agăţat de plase, 
ieşind la suprafață. O femeie a strigat: „lată, a ieşit fata mea!”. M-au luat şi m-au adus aci. Ai făcut 
nuntă şi m-ai luat de nevastă. Apoi ai râs de mine, zicându-mi „țărăncuță”. Eu m-am supărat şi nu ți- 
am mai vorbit. M-ai închis într-o odaie fără ca eu să am vreo vină. 

Soţ şi soție se împăcară. Din acea zi au trăit fericiți, ceea ce vă dorim şi vouă! 

Vulpea cea vicleană 

poveste turcă 


În vremuri tare îndepărtate trăia un vânător care avea nenumărate găini. Ele făceau multe ouă. 
Vânătorul le vindea şi astfel îşi întreținea familia. 

Într-o zi, câteva vulpi dibuiră locul unde erau ţinute găinile. Cum se făcu noapte, se apropiară de 
casă, intrară prin acoperişul cotețului şi, după ce se săturară mâncând din găini şi ouă, plecară în 
pădure ieşind tot prin acoperiş. Vânătorul văzu ce se întâmplase, dar nu ştia cine erau făptaşii. 

A doua noapte, vulpile veniră din nou, mâncară din găini şi ouă şi plecară tot pe unde intraseră. Tot 
aşa, trecură trei zile, cinci zile, şi ce să vadă vânătorul? Jumătate din găini dispăruseră! Într-o 
noapte, nu se culcă, se duse, se piti în coteţul găinilor şi se puse pe aşteptat. După un timp vulpile 
intrară în coteț prin gaura din acoperiş, iar vânătorul iute sări de la locul lui şi astupă gaura. Cu un 
topor, ucise toate vulpile. Numai una scăpă şi fugi. Vânătorul jupui pielea de pe vulpi, umplu pieile 
cu paie şi le agăță într-un ţăruş. 

Un timp, vulpea ce scăpase de la moarte ocoli cotețul de găini. Dar ispita fu mai puternică şi în 
fiecare zi se duse şi luă câte o găină. Oricât se strădui vânătorul, nu izbuti să prindă vicleana de 
vulpe. Chibzui ce chibzui şi până la urmă, negăsind altă cale, intră în cotețul găinilor, ferecă bine 
uşa şi se ascunse. După un timp, vulpea veni şi intră tot prin acoperişul coteţului. Vânătorul apucă 
arcul şi slobozi o săgeată, dar vulpea scăpă neatinsă şi fugi. Necăjit, omul nu mai ştia ce să facă. 

A doua zi, vulpea veni din nou, iar vânătorul închise bine uşile şi gaura din acoperiş. Vulpea şi 
vânătorul se pomeniră faţă-n faţă. Cumătra se uită în dreapta, se uită în stânga, dar nu găsi niciun 
loc pe unde să scape. Îşi zise: 

— Oare ce să fac şi cum să scap din mâinile acestui om? 

Se gândi la un şiretlic. Uitându-se în jur, zări ţăruşul în care erau aninate suratele sale. Atunci, 
cățărându-se pe țăruş, rămase nemişcată precum celelalte vulpi. 


Vânătorul scotoci peste tot: vulpea, nicăieri. Se gândi: „Am astupat peste tot, n-am lăsat nicio 
gaură; atunci unde s-a putut ascunde?”. 

Tot, scotocind, se uită în sus la ţăruşul în care erau atârnate vulpile, le numără şi văzu că era una în 
plus. Începu să cerceteze fiecare piele. Ajungând la vulpea ce stătea nemişcată, îşi dădu seama că e 
vie, o apucă de-un picior şi-o izbi de pământ. După ce îndură loviturile uipând ca din gură de şarpe, 
vulpea se prefăcu moartă. Crezând că a ucis-o, vânătorul zise: 

— Gata, am răpus-o. Acum să îmbuc ceva, apoi o voi jupui, voi umple pielea cu paie şi-o voi anina 
lângă suratele ei. 

În timp ce vânătorul se aşeză să mănânce, vulpea sări şi într-o clipă se făcu nevăzută. 

Văzând vulpea scăpată, omul se lovi peste genunchi, căindu-se că n-a cercetat dacă-i moartă cu 
adevărat. Dar căinţa de pe urmă n-ajută la nimic. Părerea de rău nu-i de-ajuns atunci când eşti 
păcălit! 


Ariz şi Kamber 


poveste turcă 


A fost odată, ori n-a fost... În vremuri îndepărtate trăia un om. EL avea o nevastă şi un fecior pe 
nume Kamber'%5. Într-o zi, nevasta lui muri. După un an, omul se însură cu altă femeie. Şi femeia 
avea o fată, pe nume Ariz'%. 

Trec anii, copiii cresc, încep să meargă la şcoală... 

Într-o zi, trecând pe lângă o cişmea, Kamber sparge din greşeală urciorul unei femei bătrâne, care 
aştepta să ia apă. Bătrâna se mânie tare şi zise: „Ah, fiu de căţea! Decât să-mi spargi mie urciorul, 
mai bine străduieşte-te să-ţi găseşti iubirea!”. 

La auzul acestor cuvinte, Kamber: 

— De ce vorbeşti aşa, mătuşă? Din greşeală şi fără voie ţi-am spart urciorul. Ariz este surioara mea. 
Bătrâna: 

— Fiule, ea nu este sora ta! 

Aniz, care fusese de faţă, zise lui Kamber: 

— Hai să mergem, Kamber! Acasă vom afla adevărul. Când ajungem acasă, tu să te uiţi la mine şi 
ce fac eu să faci şi tu întocmai. 

Ajungând acasă, Ariz se duse lângă mamă, i se aşeză în poală şi se prefăcu a suge din sânul ei. 
Mama zâmbi, o luă în braţe şi-o sărută. Acelaşi lucru vru să-l facă şi Kamber, dar femeia zise: 

— Tu nu te apropia, nu eşti băiatul meu! 

În felul acesta, ei aflară că nu sunt fraţi. 

Trec luni, trec ani, copiii se fac mari. Ariz ajunge o fată frumoasă ca luna, iar Kamber, un fecior 
voinic precum un leu. 

Într-o zi, Ariz se duse la cişmea, îşi umplu urciorul, se spălă pe faţă şi pe mâini, se răcori, dar îşi 
uită brățara de aur pe marginea cişmelei. Kamber găseşte brățara şi-o ascunde în buzunar. Când se 
întâlnesc, Ariz făcu: 


La cişmea eu m-am dus, 
M-am spălat pe chip şi braţe; 
Pe piatra de marmură 

Eu brățara mi-am pus. 


Iar Kamber: 

La cişmea nu m-am dus, 

Pe chip şi braţe nu m-am spălat; 
De pe piatra de marmură 

Eu brăţara ta n-am luat. 


Apoi continuă: 


Molcome curg apele, 
Din aur sunt ulucele; 
Care-i răsplata aceluia 
Ce-ţi găseşte brățara? 


Ariz: 


Molcome curg apele, 

Din aur sunt ulucele; 

Celui ce-mi găseşte brăţara 
Chiar eu i-oi fi răsplata. 


Un timp ei izbutesc să țină iubirea lor ascunsă, dar până la urmă tatăl şi mama îşi dau seama şi se 
întreabă: „Copiii s-au îndrăgostit unul de altul. Ce facem acum? Cum vom ieşi din asta?”. 

Tatăl: 

— Ce să facem, nu te poţi împotrivi sorții, trebuie să 1 te supui. 

Dar mama nu poate îngădui aşa ceva, cugetă ce cugetă şi îi vine în minte să-l otrăvească pe Kamber. 
Ariz simte gândul rău al mamei, iese înaintea lui Kamber şi zice: 

Ia seama, Kamber! 

Cuvântul dat e cuvânt; 

Nu te-atinge de bucate 

Chiar cu miere de-s îndulcite. 

Kamber intră în casă. Masa era întinsă, iar tatăl şi mama lui vitregă îl aşteptau. Mama, cu glas 
mieros: 

— Poftim, fiule, ţi-am gătit friptură de miel! 

Şi tatăl îl îmbie la bucate, dar Kamber nu se atinge de nimic, se ridică şi iese din casă. Arız îi 
pregătise pe ascuns alte bucate. Ea îi dăruieşte un cuțitaş negru şi zice: 

— Cu acest cuțitaş să amesteci un pic mâncarea ce ţi se pune în față şi, dacă se înnegreşte, îți vei da 
seama că-i otrăvită. Dacă nu poţi face aşa, atunci iei o bucăţică şi-o arunci pisicii sau câinelui şi 
aştepţi. Dacă ei nu păţesc nimic, poți şi tu să mănânci. 

Zilele curg una după alta. Iubirea dintre Ariz şi Kamber e din ce în ce mai înflăcărată. Mama fetei 
ajunge să-şi iasă din minţi şi într-o zi izbuteşte să-şi convingă soţul să-l alunge pe Kamber. Îi dau un 
cal şi îi spun să plece de acasă. 

Ariz plânge, nu vrea să-l lase, dar Kamber se suie pe cal şi pleacă. Ariz: 


Pe un cal călăreşti, 

Cu altul te însoţeşti; 
Bobocul de-abia deschis 
Oare în grija cui laşi? 
Kamber: 


Pe un cal călăresc, 


Cu altul mă-nsoţesc; 
Bobocul de-abia deschis 
În grija Domnului îl las. 


Ariz scoate de pe deget un inel şi îl dăruieşte lui Kamber: 
— Chiar dacă vor să mă mărite, eu nu mă voi învoi până când acest inel nu se întoarce la mine. 
Kamber se aşterne la drum. Calul se sperie de ceva, el cade şi îşi rupe o mână. Zăcând pe Jos, zice: 


La braţ eu m-am rănit, 
Nimeni nu ştie ce-am păţit; 
Mergeţi şi duceți veste 

Lui Ariz să-i fie milă de mine. 


Lângă Kamber se afla şi fratele lui vitreg, Nazım Bey. El aleargă s-o găsească pe Ariz şi să-i dea 
vestea cea rea. Ariz îndată porneşte la drum. Apropiindu-se de locul în care zăcea Kamber, zice: 


Voi zbura precum vântul, 
Din zulufi făuri-voi laţul; 
Dă-mi cuțitul tău, frate! 
Şi-mi voi reteza braţul. 


Kamber: 


Trăistuţă cu ciucuri mi-am luat, 
Dă-i, frate, al tău cuțitaş; 

Ea de mă iubeşte cu-adevărat, 
Oare-şi taie braţul de-adevărat? 


În clipa aceea ajunge acolo şi mama fetei: 


Zboară gâsca din loc în loc, 
La gât inel verde are ea; 
Fată, nu te ruşinezi deloc? 
Cu milă te priveşte lumea. 


Ariz: 


Udat-am la rădăcină trandafirul, 
Din suflet îmi iubesc iubitul; 
Cine de iubit mă desparte 

În viaţă de nimic n-aibă parte! 


Vine şi tatăl lor, care îi duce acasă. Braţul lui Kamber se vindecă, iar iubirea lor este la fel de 
puternică. Tatăl înţelege că nevasta lui niciodată nu se va învoi cu unirea celor doi şi-l alungă din 
nou de acasă pe Kamber. Mai trec nişte ani. Ariz este logodită cu fiul unui bei şi nunta începe, 
ținând patruzeci de zile şi patruzeci de nopți. 

Sătul să tot colinde pe meleaguri străine, Kamber se întoarce în ţară. Ajunge la marginea satului şi 
intră într-o cocioabă dărăpănată. Nimerise în casa bătrânei care îl blestemase să se îndrăgostească 
de Ariz. Dar ei nu se recunosc. Kamber: 

— Bună ziua, mătuşă! Din sat se aud sunete de tobe şi surle. E nuntă? 


Bătrâna: 

— Bine ai venit, fiule! Da, e nuntă. Azi e a treizeci şi noua zi şi pare că nu se mai termină. Ariz nu 
se învoieşte la cununie. Ni s-a urât de câte ori am mers să-i cerem învoirea. Azi vom merge din nou. 
Vino şi tu la nuntă, fiule! 

Kamber îndată pricepu care-i treaba. Ca să nu trezească bănuiala bătrânei, zise: 

— Tare ostenit sunt, mătuşă. Nu-s în stare să merg la nuntă. Cu voia ta, rămân aci să mă odihnesc. 
Bătrâna îl lasă în casă şi se duce la nuntă. Kamber o pândeşte să se îndepărteze, apoi iese şi apucă 
drumul spre sat. Se apropie înveşmântat în straie de cerşetor de casa unde se nuntea şi se ascunde 
lângă sacaua de apă. După un timp, de saca se apropie o fetiță cu un pocal în mână. Kamber 
recunoaşte pocalul de aur din care Ariz obişnuia să bea apă. Către fetiţă: 

— Surioară, dă-mi pocalul să beau puţină apă! 

Copila: 

— Nu, la nimeni nu pot da pocalul lui Ariz. 

Kamber se roagă de ea şi până la urmă fetița îi dă pocalul. Se face că bea apă, dar lasă pe fundul 
pocalului inelul de aur dăruit de Arız. Copila nu-şi dă seama de nimic. Duce pocalul lui Ariz, care 
bea din el şi simte pe buze inelul. Ariz o întreabă în şoaptă pe fetiță: 

— Spune-mi, frumoasa mea, spune fără teamă, cine a băut apă din pocal? 

Cu glas tremurat, fetița: 

— Lângă saca era un om care tare s-a rugat de mine să-i dau să bea şi eu i-am dat de milă. 

Ariz: 

— Surioara mea, du-te la acel om şi spune-i să meargă în fundul grădinii să mă aştepte. 

Micuța se duce la Kamber şi zice întocmai vorbele lui Ariz. Kamber se bucură, se duce în fundul 
grădinii şi aşteaptă. 

În timpul acesta, tatăl trimite din nou oameni la Ariz s-o întrebe dacă se învoieşte să se cunune. 
Ariz: 

— Mă învoiesc, dar vreau ca tata să-mi dea voie să mă plimb două ceasuri în grădină însoțită de 
patruzeci de fecioare. 

Tatăl îşi dă cuvântul şi Ariz coboară în grădină însoțită de patruzeci de fete alese de ea. Lasă zece 
din ele la poarta grădinii, apoi împarte treizeci în grupuri de câte zece, pe care le împrăştie în 
diferite locuri din grădină, iar ea se duce lângă Kamber. Ei se îmbrăţişează, plâng, îşi povestesc prin 
ce au trecut. 

Ariz: 

— Mâine mă vor duce cu mare alai la casa mirelui. Alătură-te şi tu alaiului de nuntă. Găsi-voi o cale 
de scăpare, căci n-am de gând să le fiu slugă. 

După cununie, alaiul de nuntă porneşte la drum. Kamber se alătură alaiului. Nimeni nu-l recunoaşte. 
Nuntaşii trec un râu adânc şi se apropie de casa mirelui. Kamber rămâne pe celălalt mal. Găsind o 
clipă prielnică, Arız fuge, vine pe malul râului şi zice cu lacrimi în ochi: 


Kannaras, Kannaras, vai! 
Stăvileşte-ţi puhoaiele, aman! 
S-a înecat iubitu-mi, vai! 
S-ajungă Hıdır Niyaz taman! 


Apele râului Kannaras se despart în două, se deschide o cale, iar Ariz şi Kamber se întâlnesc şi ies 
pe mal. Ginerele află, trimite oştire, cei doi sunt prinşi şi ucişi. Sunt îngropaţi unul lângă altul. După 
un timp, deasupra mormintelor răsar doi trandafiri. 

Bătrâna, care de fapt era o zgripţuroaică, se tot învârtea pe lângă mormintele celor doi tineri, cu o 
oală plină cu aur în mână. Întâlneşte un cioban şi zice: 

— Ciobane, ciobane, ia aurul şi omoară-mă lângă mormintele astea! 


Cei doi tineri ce zăceau în acele morminte erau pe cale să se unească, prefăcându-se în trandafiri. 
Zgripţuroaica ştia asta. Ciobanul înţelege gândul rău al cotoroanţei. O apucă, o duce departe de 
morminte şi o ucide cu o lovitură de ciomag. Când se crapă capul zgripţuroaicei, creierul iese, se 
face o pasăre care zboară la morminte, se aşază între cei doi trandafiri şi acolo apare o tufă plină de 
tepi. Şi aşa, zgripțuroaica ajunge să fie piedică în calea regăsirii celor doi îndrăgostiți. 


Fecioara Lămâie 
poveste turcă 


A fost odată, ori n-a fost... A fost în vremuri îndepărtate... Cămila făcea negustorie în hamamul” 
cel vechi... Băieşul n-avea lighean. Cel care făcea focul n-avea topor... Harapul mergea la hamam, 
dar sub braţ n-avea boccea... La hanul din sat, un bivol şi şaptezeci şi unu de smintiţi au înnoptat. 
Am mâncat, am băut, gust de carne n-am simțit... Domnul bunăstare să-i dea geambaşului hagiu... 
Un cal ne vându, zicând că-i murg... Calul ne trase o copită. În largul mării ieşirăm, zicând că-i 
fântână... Ne-am umplut buzunarele cu ghiulele de tun, zicând că-s boabe de mei... La cingătoare 
ne-am înfipt turnul fecioarei, zicând că-i burlan. Ne prinse un zapciu, zicând că suntem nebuni... În 
casa de nebuni ne aruncă o zi, două zile, trei zile... Am prins un purice, i-am jupuit pielea şi-am 
înălţat un cort la Üsküdar. Aşa-i povestea... Te farmecă de-i depănată... Cine n-o ascultă, să-i vină 
de hac dădaca cea şchioapă... 

Odată, demult, trăia un padişah care făcea mult bine... Dădea mâncare săracilor de ramazan'%, iar 
de bairam3 le împărțea veşminte... O dată pe an poruncea ca dintr-o gură a cişmelei din faţa 
seraiului să curgă ulei, iar din cealaltă, miere. Toată lumea îl binecuvânta pentru asta. 

În ziua din an când din gurile cişmelei curgea ulei şi miere, o bătrână veni lângă cişmea. În mână 
avea o ulcică crăpată, pe care o umplu cu ulei. 

În ăst timp, feciorul cel neastâmpărat al padişahului stătea la fereastră şi se uita la cei care veneau la 
cişmea. Bătrâna îşi umpluse ulcica şi se îndepărta de fântână, când ştrengarul slobozi o săgeată care 
nimeri ulcica şi-o sfărâmă. Tot uleiul se vărsă pe jos. 

Prinţul râdea în hohote de pățania bătrânei. Neştiind ce i s-a întâmplat, bătrâna ridică în cele din 
urmă capul şi zise către prinţ: 

— Fiule! Cu ce ţi-am greşit de mi-ai spart ulcica? Mă voi ruga lui Dumnezeu s-o îndrăgeşti pe 
Fecioara Lămâie, dar să n-o poți vedea! 

Din acea zi, prinţul mereu se gândea: „Oare cine-o fi Fecioara Lămâie?”. N-avea odihnă nici ziua, 
nici noaptea, tulburat peste măsură. 

Văzând starea fiului său, padişahul îl chemă la el să-l întrebe care-i pricina de nu-şi găseşte locul. 
Prinţul îi zise că este foarte curios s-o vadă pe Fecioara Lămâie şi că, dacă-i îngăduie, s-ar duce s-o 
caute. 

Neavând încotro, padişahul se învoieşte. După ce-şi pregăteşte cele trebuincioase călătoriei, prințul 
îşi ia rămas-bun de la padişah şi mama sa şi purcede la drum... 

Şi merse, şi merse, şi tot merse, peste dealuri, peste văi... Zile-ntregi călători... În cele din urmă 
văzu un bătrân ce stătea la poalele unui munte. Dădu bineţe şi îi sărută mâna. 

Mulţumit şi măgulit de respectul arătat de tânăr, bătrânul îl întrebă: 

— Ce-i cu tine, fiule, unde te duci de unul singur? 

Prinţul: 

— Am auzit că pe undeva s-ar afla Fecioara Lămâie. Tare-s nerăbdător s-o găsesc. De aceea pornit- 
am s-o caut. Dar de zile întregi colind şi nici urmă de ea... 

Bătrânul râse: 

— Eu ştiu unde se află Fecioara Lămâie. Să te-ndrum: mergi drept înainte. Treci peste muntele din 
față. Acolo vei vedea o grădină de trandafiri. Tufele de trandafiri au nişte ghimpi foarte mari. 
Zicând: „Ce flori frumoase!”, rupe un trandafir şi miroase-l. Nu te uita că mâinile îţi vor sângera! 
Vei pleca mai departe... Vei da de un pârâu cu apele roşii precum sângele. Te vei apropia şi vei bea 
apă din acel pârâu zicând: „Ce apă curată!”. Mergi mai departe... Vei vedea un cal şi un câine, 
fiecare legat cu lanţuri de un copac, calul având în faţă carne, iar câinele, fân. Vei lua carnea şi-o vei 
pune în faţa câinelui, iar fânul dinaintea calului... Iarăşi mergi... În faţă se vor ivi două uşi, una 
deschisă, iar cealaltă închisă. Tu să închizi uşa deschisă şi s-o deschizi pe cea închisă! Intri pe uşa 
deschisă şi te vei pomeni într-o grădină foarte mare. Acolo-i grădina seraiului unui căpcăun. Printre 
miile de pomi cu fructe este şi un lămâi. Caută şi găseşte lămâiul! Vei vedea că are trei lămâi. Rupe 
cele trei lămâi şi te întoarce fără să te uiţi înapoi. Treci tot prin locurile pe unde ai venit... Dacă vei 
tăia lămâile, din fiecare va ieşi o fecioară. Ele îţi vor cere ceva. Dacă le vei îndeplini cerința, bine, 
dacă nu, ele vor muri. Să fii cu băgare de seamă! Haide, drum bun! 

Prinţul îi mulțumi bătrânului şi, când se aplecă să-i sărute mâna, nu mai văzu pe nimeni. Unchiaşul 
se făcuse nevăzut. Îndată porni la drum. Ajunse în spatele muntelui. Văzu grădina de trandafiri şi 
intră. Rupse un trandafir şi-l mirosi zicând: „Ce flori frumoase!”, cu toate că mâinile îi sângerară. 
Plecând de acolo, dădu peste pârâul cu apele roşii ca sângele. Se aplecă şi bău zicând: „Ce apă 
curată!”, apoi îşi văzu de drum. Văzu un cal şi un câine legaţi cu lanţuri de un copac. Puse în fața 
calului fânul, iar în faţa câinelui, carnea. lar merse şi văzu două uşi, una deschisă, alta închisă. O 
închise pe cea deschisă şi o deschise pe cea închisă. Intră pe uşa deschisă şi se pomeni în grădina 
căpcăunului. 

Tot căutând în nemărginita grădină, găsi lămâiul. Într-adevăr, de crengi atârnau trei lămâi. Le rupse, 
şi tocmai când se apropia de uşi, căpcăunul, ce simţise miros de om, urlă: 

— Uşi, prindeți-l! Nu-l lăsaţi să treacă! 

Uşa deschisă grăi: 

— De ani de zile stau închisă. Nimeni nu m-a întrebat vreodată de mi-e bine sau rău. Flăcăul m-a 
deschis, m-a alinat. Nu mă lasă inima să-l prind! Să plece sănătos! 

Prinţul trecu de uşă. Atunci căpcăunul porunci calului şi câinelui: 

— Calule! Câine! Prindeţi flăcăul! Nu-l lăsaţi să scape! 

Amândoi într-un glas, calul şi câinele, ziseră: 

— Nu-l vom opri. De ani buni îl sileşti pe unul din noi să mănânce fân, iar pe celălalt, carne. El ne-a 
scăpat de chin, dându-ne fiecăruia ce ni se potriveşte. Dumnezeu să-l blagoslovească! Nu putem să- 
i facem niciun rău! 

Flăcăul trecu de cal şi câine. Căpcăunul strigă către pârâu: 

— Pârâule! Pârâule! Nu-l lăsa pe flăcău să treacă! 

Pârâul grăi: 

— Nu-i pot face rău. Tu niciodată n-ai băut din apele mele, zicând că-s roşii ca sângele. El a băut 
zicând: „Ce apă curată!”. Mi-a înveselit sufletul. Să treacă, eu cale uşoară îi doresc! 

Trecând de pârâu, flăcăul intră în grădina de trandafiri. 

Căpcăunul iar strigă: 

— Trandafiri cu ţepi! Trandafiri cu ţepi! Prindeţi flăcăul! Nu-l scăpați! 

Toţi trandafii, într-un glas, ziseră: 

— Tu ne-ai umilit, nicio zi nu ne-ai mirosit. Treceai pe lângă noi zicând: „Trandafiri cu ţepi!”. 
Flăcăul nu s-a speriat de ţepii noştri. A rupt un trandafir şi a mirosit, zicând: „Ce flori frumoase!”, 
cu toate că i-au sângerat mâinile. Ne-a adus bucurie. Şi el să aibă parte de bucurie. Să plece voios! 
Prinţul ieşi din grădina de trandafiri şi-o porni la drum. Căpcăunul porni pe urmele flăcăului, trecu 
de uşi, trecu pe lângă cal şi câine şi ajunse la pârâu. Dar pârâul nu-l lăsă să treacă, îşi crescu apele, 
le umflă, se revărsă peste tot, îl luă pe căpcăun şi-l duse în adâncuri, înecându-l. 


În timpul acesta, prinţul mergea fără să ştie de moartea căpcăunului. Îi era foame şi sete. Se gândi să 
taie una din lămâi. Se aşeză la marginea drumului, luă un cuţit şi tăie lămâia. Din mijloc apăru 
deodată o fată de-o frumusețe rară, care se rugă de prinț: 

— Apă, apă, te rog, dă-mi apă! 

Prinţul, ce rămăsese din cale-afară de uimit, îşi veni în fire şi începu să se uite în jur, dar nu văzu 
nicio apă curgătoare şi nicio cişmea. Sărmana fată, tot cerând apă, îşi dădu sufletul. 

Prinţul fu tare necăjit, dar ce folos? Îndurerat că nu putuse să-i vină în ajutor fetei, îşi continuă 
drumul şi merse, şi merse... Ostenit, se aşeză sub un copac şi tăie şi a doua lămâie. Din ea să nu 
iasă o fată frumoasă de-ţi lua ochii? Şi ea, ca şi prima, cerea: 

— Apă, apă, dați-mi apă! 

Prinţul se uită în dreapta, se uită în stânga, căutând apă, dar în toată pădurea în care se afla nu găsi 
niciun pârâu, niciun izvor. 

Şi a doua fată muri tot cerând apă. 

Atât de mult sânge rău îşi făcu prințul, încât se mustră singur că nu tăiase lămâia aproape de o apă. 
Purcese din nou la drum şi îşi zise că nu va tăia ultima lămâie decât pe malul unei ape. Merse ce 
merse şi ajunse lângă un oraş. La marginea oraşului era o grădină cu mulţi copaci, iar în mijlocul 
grădinii se afla un mare havuz. Prinţul se uită în jur şi nu zări pe nimeni. Se duse şi se aşeză la 
marginea havuzului. Scoase din tolbă a treia lămâie şi-o tăie, tremurând. 

De data aceasta din lămâie apăru o fată mai frumoasă decât celelalte două, o fată precum luna în a 
paisprezecea zi. Şi ea cerea: 

— Apă, apă, dați-mi apă! 

Îndată prinţul ridică fata şi-o aruncă în havuz. Fecioara Lămâie bău pe săturate şi se scăldă în apa 
limpede din havuz. Peste măsură de mulţumit c-o scăpase pe Fecioara Lămâie de la moarte, prințul 
se uita încântat la fată şi zise: 

— Prinţesă, nu pot să te duc la serai despuiată. Aşteaptă puţin să-ţi aduc veşminte frumoase, apoi 
mergem la serai împreună cu ostaşii mei. 

Fecioara Lămâie: 

— Prea bine, prinţe, te aştept, dar nu cumva să te laşi sărutat pe obraz de mama ta şi de tatăl tău 
atunci când ajungem la serai. Altfel, mă vei uita. 

Prinţul s-a învoit, şi-a scos de pe deget inelul cu piatră verde şi a zis: 

— Fecioară Lămâie, pune-ţi acest inel pe deget şi, dacă vreodată ne pierdem unul de altul, ne vom 
recunoaşte prin el. 

Fecioara Lămâie îşi puse inelul pe deget, iar prinţul plecă la serai. Acolo, mama şi tatăl lui îl 
întâmpinară cu bucurie, îl sărutară întâi pe frunte, apoi pe amândoi obraji. Din acea clipă, prințul o 
uită pe Fecioara Lămâie. 

Noi să-l lăsăm pe prinţ şi să vedem ce-a făcut Fecioara Lămâie. După plecarea prinţului, ea ieşi din 
apă şi, apropiindu-se de înaltul platan de pe marginea havuzului, zise: 

— Apleacă-te! 

Platanul se lăsă încet. Fecioara Lămâie se aşeză pe una din crengi, apoi creanga se îndreptă la loc. 
Fata se ascunse bine printre crengile platanului şi începu să privească apa din havuz. 

După un timp, slujitoarea harăpoaică a unei case din apropiere veni să ia apă din havuz. Când să-şi 
umple urciorul, deodată se opri. În apa havuzului se oglindea chipul Fecioarei Lămâie. Crezând că-i 
chipul ei, slujitoarea rămase uimită. Îşi zise: 

— Dacă sunt atât de frumoasă, de ce mă pun să-i slugăresc? 

Îşi umplu urciorul şi plecă. Ajunsă acasă, îi zise stăpânei: 

— Când umpleam urciorul, mi s-a oglindit chipul în apă şi-am văzut că sunt o fată foarte frumoasă. 
Din ce pricină mă pui să te slujesc? De-acum nu mai merg să aduc apă! 

Stăpâna făcu haz: 

— O, toanto! Dacă-ţi ridicai privirea şi te uitai în sus spre crengile platanului, îți dădeai seama cine- 
i fata frumoasă! 


Slujitoarea s-a dus lângă havuz, a privit în sus şi a văzut o fată frumoasă precum luna în a 
paisprezecea zi. Atunci a priceput că stăpâna sa avea dreptate. A zis către Fecioara Lămâie: 

— Fată frumoasă! Fată frumoasă! la-mă şi pe mine lângă tine! 

Tot aşteptându-l pe prinţ, Fecioara Lămâie se plictisea. O chemă pe slujitoare lângă ea, în nădejdea 
că, vorbind cu dânsa, mai trece timpul. Îi porunci platanului: 

— Apleacă-te, apleacă-te! 

Slujitoarea privea uimită. Platanul îşi aplecă crengile, iar slujitoarea se urcă lângă Fecioara Lămâie, 
apoi platanul se îndreptă. 

Vorbiră de una, de alta şi Fecioara Lămâie începu a povesti prin ce trecuse şi ce pătimise. 

După ce-i află toată viaţa, slujitoarea spuse: 

— De vreme ce eşti o zână, trebuie că ai un talisman vrăjit. Spune-mi, ce e? 

Fără a se gândi la nimic rău, Fecioara Lămâie zise: 

— Talismanul îmi este micul pieptene de aur din păr. Dacă pieptenele nu stă la locul lui, mă prefac 
în pasăre şi-mi iau zborul... 

Începură iar a vorbi. După un timp, slujitoarea zice: 

— Prinţesă, părul ţi-e tare încâlcit, ce-ar fi dacă te-aş pieptăna? 

Fecioara Lămâie îşi aplecă atunci capul, iar slujitoarea începu s-o pieptene. La urmă, în loc să pună 
pieptenele la locul lui, îl înfipse în altă parte a capului. Îndată Fecioara Lămâie se prefăcu în pasăre 
şi-şi luă zborul... 

Slujitoarea răsuflă adânc, bucurându-se de isprava ei, apoi îşi scoase veşmintele, se piti printre 
crengile platanului şi începu să-l aştepte pe prinț. 

Tocmai atunci prințul îşi aminti de Fecioara Lămâie. Cu o ceată de ostaşi purcese la drum, luând cu 
el şi un rând de veşminte împărăteşti de mătase. Ajungând lângă havuz, îşi ridică privirile şi-o văzu 
pe slujitoare. Nedumerit, întrebă: 

— Ce ţi s-a-ntâmplat? 

Arătându-se îndurerată, slujitoarea zise: 

— Ce să fie, prinţul meu! M-ai uitat. Tot aşteptându-te, soarele m-a înnegrit, vântul m-a veştejit, 
ochii mi s-au uscat de-atâta plâns. 

Prinţul o crezu. O cobori pe slujitoare din platan, îi dădu veşmintele cele de mătase şi plecară 
împreună spre seral. 

Padişahul şi nevasta lui erau buimăciţi văzând o fată atât de neagră şi de urâtă. Nu avea nimic din 
frumuseţea de care le vorbise prinţul, dar ei nu scoaseră o vorbă, nevoind să-şi supere fiul. 

Se făcu o nuntă ca-n poveşti. Toată lumea petrecu patruzeci de zile şi patruzeci de nopți. 

După nuntă, în grădina seraiului se ivi o porumbiță albă, care în fiecare dimineaţă se aşeza pe o 
creangă şi zicea: 

— Grădinarule, grădinarule! Dacă prințul doarme, să doarmă, apoi să se trezească, să aibă somnul 
dulce! Dacă fata cea neagră doarme, să doarmă, apoi să se trezească, să aibă somnul amar! Crengile 
pe care mă aşez să se usuce, să nu dea rod! 

În fiecare zi, porumbiţa venea, zicea vorbele şi pleca, iar în locurile unde se așezase crengile se 
uscau şi nu dădeau rod. 

Într-o zi, prințul intră în grădină, văzu crengile uscate şi fără rod şi-l întrebă pe grădinar: 

— Se pare că nu prea ai grijă de grădină. Din ce pricină? 

Grădinarul îi spuse totul despre porumbiţă. Prinţul: 

— Dacă-i aşa, unge crengile cu smoală şi prinde porumbiţa! 

Grădinarul împlini porunca prințului şi unse crengile cu smoală. 

A doua zi dimineaţă, porumbiţa veni din nou, se aşeză pe o creangă şi zise: 

— Crengile pe care mă aşez să se usuce, să nu dea rod! 

Dar când vru să-şi ia zborul, picioarele i se înceliară în smoală şi rămase prinsă. 


Į se dădu prinţului de ştire, apoi luară porumbiţa şi o băgară într-o colivie. Prințului îi plăcu tare 
mult porumbiţa. El luă colivia şi o atârnă în odaia sa. Când prințul era în odaie, porumbiţa grăia 
precum un om, iar când ieşea, tăcea. 

Harăpoaica o recunoscu pe Fecioara Lămâie şi se gândi s-o piardă. Se prefăcu bolnavă şi zise: 

— Poftesc carne de porumbiţă albă, altfel mor... 

Prinţul porunci să fie adusă o porumbiţă albă din bazar, dar bolnava prefăcută zise: 

— Nu voiesc altă porumbiţă, ci pe cea din odaia ta! 

Prinţul încercă în fel şi chip, dar nevasta ţinea morţiş să fie tăiată porumbiţa din odaie. O tăiară, iar 
locul din grădină unde o jertfiră se înroşi de sânge, apoi acolo răsări un falnic chiparos. 

Văzând chiparosul, nevasta prințului porunci: 

— Din lemnul acestui chiparos să mi se facă un jilt! 

Încercară s-o încredinţeze că se poate face jilţ şi din lemnul altui chiparos, dar ea rămase neclintită. 
Atunci, tăiară chiparosul şi îi făcură un frumos jilt. Bucăţile de lemn ce prisosiră fură date unei 
femei sărmane, care le duse acasă la ea şi le puse deoparte. Femeia cea săracă ieşi din casă şi se 
duse la bazar. La un moment dat, bucăţile de lemn începură să se mişte şi din mijlocul lor să nu iasă 
Fecioara Lămâie? Suflecându-şi mânecile, ea deretică prin casă, făcând-o să strălucească de 
curăţenie, apoi făcu mâncare, spălă vasele, puse masa şi se ascunse într-un dulap. 

Femeia cea sărmană se întoarse acasă, intră pe uşă şi rămase mută de uimire. Nu-şi mai recunoştea 
casa, căci totul era curat, mâncarea făcută, masa pusă. Începu să se întrebe cine făcuse toate astea şi 
căută prin casă. Negăsind pe nimeni, strigă: 

— Cine eşti, om sau nălucă? 

Fecioara Lămâie ieşi din ascunzătoare, zicând: 

— Nu-s nici om, nici nălucă, sunt o zână. Dar acum m-am prefăcut într-un om ca tine... 

După ce sărută mâna femeii sărmane, îi povesti prin ce trecuse şi se rugă de ea s-o ia de suflet. 
Sătulă de atâta singurătate, femeia fu bucuroasă s-o aibă de fiică. Din ziua aceea începură o nouă 
viață. 

Într-o zi, prinţul căzu la pat, greu bolnav. Veniră tot felul de doftori, dar niciunul nu găsi leac pentru 
el. Un vraci zise ca în fiecare zi o familie să facă ciorbă, prinţul să guste şi care i-o plăcea, aceea s-o 
mănânce. Zis şi făcut. În fiecare zi, o familie aducea un castron de ciorbă, iar prinţul gusta. Dacă-i 
era pe plac, mânca, dacă nu, duceau castronul înapoi. 

Fecioara Lămâie auzi de boala prințului. Găti o ciorbă cum numai ea ştia să gătească şi în castron 
aruncă inelul cu piatră verde dăruit de prinţ lângă havuz. Îi zise femeii sărmane: 

— Măicuţă, am făcut şi eu o ciorbă pentru prințul nostru. Rogu-te s-o duci la serai! 

Femeia cea sărmană se duse la serai. Văzând o femeie atât de sărăcăcios îmbrăcată, ostaşii de pază 
de la poartă nu voiră să-i dea drumul înăuntru. Prințul o văzu de la fereastră şi porunci ostaşilor s-o 
lase. 

Prinţul primi castronul cu ciorbă, bău o lingură şi îi plăcu. Când băgă lingura a doua oară şi duse la 
gură, simţi ceva tare. Se uită şi ce să vezi?! Era inelul cu piatră verde pe care îl dăruise Fecioarei 
Lămâie! Prinţul îşi dădu seama că fata cea neagră cu care se însurase nu era Fecioara Lămâie. O 
chemă pe femeia cea sărmană şi-o întrebă: 

— Mătuşă, ai o fată? 

Femeia: 

— Am, fiule. E-o zână, dar acum este om ca şi noi. 

La auzul acestor vorbe, prinţul se bucură atât de mult, încât boala-i trecu pe loc. O rugă pe femeie 
să-l povestească tot ce ştie despre fată. Aşa află prinţul ce pătimise Fecioara Lămâie din partea 
harăpoaicei. Dădu poruncă: 

— Să mi se înfățişeze soaţa! 

Intrând în odaie, harăpoaica tremura de frică. Prinţul zise cu mânie: 

— Hei, femeie făţarnică! Spune, ce vrei, patruzeci de catâri sau patruzeci de satâre? 

Fata cea neagră: 


— Ce să fac cu patruzeci de satâre? Daţi-mi patruzeci de catâri şi m-oi întoarce în țara mea! 

O legară de coada a patruzeci de catâri, care o luară la fugă, târând-o după ei. 

La serai se făcură pregătiri de nuntă, care ținu patruzeci de zile şi patruzeci de nopți, iar prințul şi 
Fecioara Lămâie trăiră fericiți până la adânci bătrâneți, ceea ce vă dorim şi vouă... 


Leul cel mare 
poveste turcă 


Într-o zi, un leu, care ieşise la plimbare prin pădure, se întâlni cu o pisică. O întrebă: 

— O, pisicuţo, tu faci parte din seminția noastă, dar de ce eşti atât de mică? 

Pisica: 

— Sunt aşa de mică deoarece sunt crescută de oameni. Atât de mult mă bate stăpânul, încât mi se 
întunecă vederea şi nu mai văd nimic în jur. Dacă ar pune mâna pe tine, cine ştie ce ţi-ar face! 

Leul cel mare: 

— Tu arată-mi unde-i stăpânul tău şi eu te-oi scăpa din mâinile lui. 

Pisica: 

— Dacă-i aşa, mâine pe vremea asta să fii aci. Stăpânul meu va veni să are pământul, atunci o să 
poţi să pui mâna pe el. 

Leul: 

— Prea bine, veni-voi. 

A doua zi de dimineaţă, stăpânul şi pisica se duseră să are pământul. Leul cel mare se apropie de ei 
ŞI zise: 

— Hei, omule, de ce ai făcut-o aşa de mică pe cea care-i de acelaşi neam cu noi, leii? Nu ţi-e deloc 
teamă de lei? 

Omul se întoarse către leu şi zise: 

— O, frate leu, cândva şi pisicuţa noastră zicea că-i foarte puternică, dar eu n-am văzut să aibă vreo 
putere. Dacă ţi-e milă de pisică, vino într-o zi s-o ajuţi, să faci tu muncile pe care le face ea. 

Leul se învoi: 

— Prea bine, ia să vedem ce face, ca să fac şi eu la fel. 

Țăranul scoase jugul de la gâtul boului, îl puse la gâtul leului şi-l legă strâns cu nişte frânghii. Îl 
duse pe arie, iar el merse în urma lui cu un ciomag. Omul îl tot îndemna să tragă, lovindu-l cu 
ciomagul, iar leul urla cât îl ţinea gura. Până seara, tot pământul era arat şi semănat, iar bietului leu i 
se dusese un rând de piele. La lăsarea întunericului, țăranul îi scoase jugul şi sărmanul leu căzu lat 
de oboseală. Pisica se apropie de el, mieunând: 

— Cum te simţi, frate leu? Văzut-ai ce păţeşte cine încape pe mâna omului? 

Leul: 

— Soro, puternică trebuie să fii de mai eşti în picioare! Dacă eram eu în locul tău, negreşit mă 
prefăceam în şoarece. 

Apoi leul porni spre pădure. 


Iepurele vrăjit 
poveste turcă 


Acesta-i basmul... Cositorit e tasul... Într-o groapă căzut-a... Şi nu mai poate zbura. 

Vai de pielea celui ce fără de veste intră în livadă! Asta-i o poveste adevărată, când e spusă, te 
desfată... Cine n-o va asculta, ce s-a întâmplat nu va afla. 

A fost odată, ori n-a fost. Un padişah avea trei feciori şi o fetiţă. Într-o zi, când se juca în grădină, 
copila dispăru. O căutară peste tot, trimiseră călăreți în împrejurimi, dar nu-i dădură de urmă... 


Oare se despicase pământul şi-o înghiţise, ori zburase printre nori? Nimeni nu ştia nimic. 
Negăsindu-se niciun semn că ar fi murit, părinţii încercară să-şi domolească durerea zicând: 

— E atinsă de-o mână vrăjită, se va întoarce într-o zi! 

În grădina seraiului era un măr de preţ. În fiecare an făcea numai un măr, dar era un fruct 
nemaiîntâlnit, strălucea de-ţi lua ochii şi avea un gust... Oricât ai fi mâncat din el, nu te săturai. De 
aceea padişahul, în fiecare an când se cocea mărul, poruncea să fie cules cu mare fast, să fie 
mărunțit, să fie făcut compot, din care dădea câte o înghițitură tuturor celor din serai. Nimeni nu era 
uitat. 

În anul acela, mărul s-a copt, dar în ziua în care se adunară cu toţii să-l culeagă cu fastul cuvenit, nu 
găsiră nimic, fructul dispăruse. Deoarece erau siguri că nimeni din serai nu putea să înfăptuiască o 
asemenea nelegiuire, se gândiră că cineva de afară este făptaşul. 

Anul următor mărul dădu iar rod. Ca să nu dispară din nou, luară hotărârea să pună străji până în 
ziua coacerii. Prinţul cel mare: 

— Tată, eu vreau să stau de strajă... 

Padişahul nu se împotrivi. Prinţul cel mare se aşeză la rădăcina mărului şi aşteptă. Prima noapte 
trecu fără să adoarmă. A doua noapte, cu toate că somnul încercă să-l fure, stătu treaz. A treia 
noapte, obosit după două nopţi nedormite, prinţul nu-şi mai putu ţine ploapele deschise şi se lăsă în 
braţele somnului. 

Când deschise ochii dimineaţa, prințul văzu că mărul dispăruse... Îi sări inima din loc, i se tulbură 
mintea, dar ce folos?! Alergă la padişah să-i spună ce s-a întâmplat. 

Anul următor, prinţul cel mijlociu păzi mărul. Şi el, ca şi fratele său, două nopţi nu dormi, dar a 
treia noapte îl fură somnul şi mărul dispăru... 

După încă un an veni rândul prințului cel mic să facă de strajă. Prima şi a doua noapte nici el nu 
dormi, iar a treia noapte, ca să rămână treaz, îşi crestă vârful degetului mic şi presără sare pe rană. 
Somnul îi pieri de tot şi se puse pe aşteptat. La miezul nopţii, auzi un fâlfâit de aripi şi văzu la 
lumina lunii cum o pasăre uriaşă vine şi se aşază pe crengile mărului. Pasărea apucă mărul cu ciocul 
şi îşi luă zborul. Prinţul aruncă o săgeată, nimerind o pană, care căzu în grădină. Pasărea se făcu 
nevăzută. 

Fără să aştepte ivirea zorilor, prinţul cel mic luă pana şi se duse la padişah să i-o arate. Pana era cu 
totul şi cu totul din aur şi strălucea atât de tare, încât padişahul şi cei din jur rămaseră uimiți. 

Prinţul cel mare spuse: 

— Tăicuţule, o pasăre care are o pană atât de frumoasă cine ştie cum arată! Eu plec în căutarea ei. 
Padişahul porunci ca din pană să i se facă un condei şi se învoi ca prinţul cel mare să plece în 
căutarea păsării de aur. 

Prinţul cel mare alese un cal ce alerga precum o gazelă, îşi umplu desagii cu galbeni, se înveşmântă 
în zale şi plecă, zicând: 

— Dacă într-o lună nu mă întorc, să mă căutaţi. 

Şi-a mers, şi-a mers, şi-a tot mers, peste dealuri, peste văi... Şase luni a tot mers. Ostenit, s-a oprit 
lângă un izvor să-şi potolească setea. Deodată apăru un iepure alb ca neaua şi tare frumos. Cu glas 
omenesc, grăi: 

— Prinţe, de unde vii şi încotro te duci? 

Uimit şi totodată bucuros că iepurele are grai omenesc, prinţul zise: 

— Merg în căutarea păsării de aur. De patru ani tot fură mărul din grădina noastră. Musai s-o 
găsesc... Dacă ştii locul în care se află, îmi vei arăta? 

Iepurele cel alb, mişcându-şi mustăţile lungi: 

— De vreme ce ai străbătut cale lungă s-o găseşti, îți zic locul în care se află: după ce străbaţi 
muntele din faţă, vei da de un drum. În mijlocul drumului se află două hanuri faţă în faţă. La unul 
din hanuri îţi cer foarte mulţi bani pentru o odaie, dar la celălalt, mai puțini. La primul sunt tot felul 
de băuturi, petreceri şi jocuri. În al doilea nu e nimic. De vei intra în al doilea han, vei afla unde-i 
pasărea de aur. Haide, mergi cu bine! 


Iepurele îl salută pe prinţ dând din urechi, iar acesta luă calea muntelui. Şi-a mers, şi-a mers, zi şi 
noapte. După o săptămână trecu de munte şi ajunse la hanuri. Primul han era ca un serai, iar al 
doilea, o colibă prăpădită. Uitând de povaţa iepurelui, prințul întră în primul han. Nu trecu mult şi el 
uită de pasărea aur şi de măr, cufundat în băutură şi petreceri. 

Acasă trecură zile, trecură săptămâni, trecu şi luna. Când văzură că prinţul cel mare nu se întoarce, 
padişahul şi nevasta lui se neliniştiră. 

Prinţul cel mijlociu: 

— Merg eu şi voi găsi şi pasărea de aur, şi pe fratele meu. 

Padişahul se învoi. Prinţul mijlociu luă un cal ce zbura precum o pasăre, îşi umplu desaga cu 
galbeni, se înveşmântă în zale şi zise: 

— Să mă căutaţi de nu mă întorc într-o lună. 

A mers, a mers, dar, uitându-se în urmă, văzu că nu făcuse decât o palmă de loc. Ostenit, se opri 
lângă un izvor. Când se spăla pe față, apăru iepurele cel vrăjit, care îi spuse şi lui de cele două 
hanuri şi cum să afle unde se găsea pasărea de aur. 

După ce merse cale de mai multe zile, prinţul mijlociu ajunse la hanuri. Ca şi fratelui său, nici lui 
nu-i plăcu hanul cocioabă. Se duse la celălalt, unde se întâlni cu fratele mai mare. Împreună se 
apucară de băutură şi de petreceri, uitând cu totul de pasărea de aur şi de măr. 

Se împlini luna şi nici prințul mijlociu nu se întoarse. Văzând că cei doi prinți nu s-au întors, 
padişahul căzu pe gânduri, zicându-şi: „E ceva la mijloc, trebuie să aflăm”. 

Prinţul cel mic zise: 

— Îngăduie-mi, tată, să plec în căutarea fraţilor mei şi a păsării de aur! 

Padişahul: 

— Nu, ei au plecat şi nu s-au mai întors. Oare sunt morți, sau ce s-a întâmplat cu ei? Dacă nici tu nu 
te vei întoarce, ce ne facem noi, mama ta şi cu mine? 

Prinţul cel mic se rugă mult de padişah, amintindu-i că el era cel care nu a adormit, făcând de strajă, 
şi a rănit pasărea: 

— Eu voi prinde pasărea şi îi voi aduce acasă pe fraţii mei... 

Padişahul ştia că fiul cel mic are mai multă minte decât ceilalți şi că numai el este în stare de o faptă 
vitejească. 

Prinţul cel mic căpătă binecuvântarea padişahului, alese un cal ce zbura ca vântul, îşi umplu desaga 
cu galbeni, se înveşmântă în zale şi purcese la drum. Într-o clipă ajunse la izvor. Îşi adăpă calul, se 
spălă pe față şi se pomeni cu iepurele vrăjit lângă el. Iepurele îl povăţui: 

— Să nu cumva să te duci la locul greşit! 

Prințul cel mic mulțumi urecheatului, îşi îndemnă calul, care străbătu munţi şi văi şi ajunse la 
hanuri. Prinţul nu uitase vorbele iepurelui şi se duse la hanul cocioabă. 

Seara îmbucă ceva şi se întinse pe o scândură, dar somnul nu mai venea. La miezul nopții auzi cum 
cineva zicea: „Să vin, să vin?”. Nu recunoscu vocea şi nu răspunse. 

Dimineaţa, prinţul cel mic ieşi în faţa hanului să ia aer. Deodată îi răsări în față iepurele cel vrăjit: 
— Aseară te-am strigat, dar n-ai răspuns. Dacă-mi vorbeai, treaba noastră era mai uşoară. Acum 
strădania va fi mai mare. Hai, suie-te pe spinarea mea! 

Prinţul cel mic sări în spinarea urecheatului, care-i zise: 

— Acum te duc la seraiul unde se află pasărea de aur. Seraiul este al padişahului păsărilor. Te las la 
poarta grădinii, care are două uşi, una deschisă, alta închisă. Tu să închizi uşa deschisă şi s-o 
deschizi pe cea închisă. Înăuntru ai să vezi un leu şi un cal. În faţa leului e pus fân, iar în faţa 
calului, carne. Iei fânul şi-l pui în faţa calului, iar carnea în faţa leului. Pasărea de aur stă pe o tufă 
de trandafiri, iar de o parte şi de alta sunt două colivii, una de lemn, cealaltă de aur. Iei pasărea de 
aur, o pui în colivia de lemn şi ieşi. Să nu cumva s-o pui în colivia de aur, căci padişahul păsărilor te 
prinde şi te aruncă în temniță. 

Iepurele alerga în salturi atât de mari, încât ajunseră îndată în fața unui serai cu o grădină întinsă, 
înconjurată de ziduri înalte precum minaretele unei moschei. Urecheatul îl dădu jos pe prinț şi 


dispăru. Prinţul intră pe uşa deschisă şi o închise. Mai departe zări o uşă închisă, pe care o deschise 
şi intră, luă fânul din faţa leului şi-l puse în fața calului, iar carnea din faţa calului i-o dădu leului. În 
timp ce leul şi calul se ospătau, el alergă la tufa de trandafiri, unde pasărea de aur strălucea în razele 
soarelui, desfăcându-şi minunatele pene colorate. Prinţul cel mic păşi încet spre pasăre şi o luă cu 
grijă, să nu se sperie, fiind orbit de frumuseţea ei. Se uită în jur şi văzu două colivii, una de aur, 
frumos lucrată, iar cealaltă de lemn. Se gândi că cea de aur i se potriveşte mai bine păsării de aur. 
Aşa că o luă şi o băgă în colivia de aur. Apoi păşi spre uşă cu colivia în mână, dar dinainte îi apărură 
doi harapi uriaşi cu o falcă în cer şi una în pământ, care îl duseră în fața padişahului păsărilor. 
Mânios că prinţul a încercat să fure pasărea de aur, padişahul porunci ca el să fie aruncat în temniţă. 
Dar nevasta lui spuse: 

— Păcat de tinereţile lui! Să ne aducă fecioara de aur şi noi îi vom da pasărea de aur. Atunci va 
scăpa şi de temniță. 

Padişahul se învoi şi prinţul fu eliberat. La ieşirea din serai îl aştepta iepurele vrăjit, căruia îi povesti 
cele văzute în serai, pățaniile lui. De supărare, iepurele îi trase o mamă de bătaie cu urechile lui, 
apoi: 

— Hai, urcă în spinarea mea şi să mergem! 

Şi-au mers, şi-au mers, şi-au tot mers, peste dealuri, peste văi, până ajunseră la un serai foarte înalt, 
ridicat în mijlocul unor stânci abrupte. Iepurele: 

— Iată seraiul padișahului fecioarelor. În mijlocul grădinii ai să vezi un havuz foarte mare, 
înconjurat de tot felul de flori minunate. În mijloc se află un platan cu frunze late. Te urci în el şi te 
ascunzi. Fecioara de aur va veni să se scalde în havuz. Când va ieşi din apă, tu s-o înşfaci şi să ieşi 
pe uşă înainte ca ea să se îmbrace. Dacă apucă să-şi pună veşmintele, padişahul fecioarelor te va 
prinde şi te va arunca în temniță. Haide, drum bun! 

Prinţul cel mic făgădui urecheatului să facă întocmai şi intră pe poarta seraiului. În mijlocul grădinii 
văzu un havuz de marmură cu apă ţâşnitoare. Susurul apei era însoțit de ciripitul feluritelor păsări, 
iar mireasma florilor din jurul havuzului era îmbătătoare. 

Prinţul se duse lângă platan, se urcă şi se ascunse printre frunzele-i late. În timp ce privea jocul 
soarelui cu apa din havuz, auzi râsete zglobii de fete. Uitându-se mai bine, văzu un grup de tinere 
fecioare, în veşminte albe, alergând spre havuz cu pletele fluturând în vânt. Se ascunse mai bine, 
făcându-şi apărătoare din frunzele late ale platanului. 

Fetele veniră în goană şi se înşirară în jurul havuzului. Nu după mult timp apăru o fecioară de aur, 
în veşminte de tul, cu plete blonde strălucitoare precum soarele, frumoasă ca luna în a paisprezecea 
zi. Îşi lepădă veşmintele şi intră în apă. În timp ce ea se scălda, celelalte fete cântau, bătând din 
palme. 

Fecioara de aur se plictisi de scăldat şi făcu semn fetelor să se îndepărteze. leşi din apă şi întinse 
mâna după veşminte, dar prințul fu mai iute, coborî din copac şi o apucă de braţ. Luată pe 
neaşteptate, fecioara de aur era tulburată şi se tot ruga de prinţ să-i dea veşmintele. Când ajunseră 
lângă uşă, prințului i se făcu milă şi îi îngădui fetei să se îmbrace. După ce-şi puse veşmintele, 
fecioara de aur bătu din palme şi deodată apărură doi oameni ca nişte căpcăuni, îl înşfăcară pe prinţ 
şi, mai mult pe sus, îl duseră în fața padişahului fecioarelor, care zise: 

— la spune, flăcăule! Cum de-ai cutezat să intri în seraiul meu? Nu ţi-a fost ruşine să-mi priveşti 
fetele în timp ce se scăldau în havuz? Nu ştiai că fecioara de aur este perla acestui serai? Moartea ți- 
e osânda! 

Prinţul fu dat pe mâna călăilor. De frică, tremura din toate mădularele. Bătrâna dădacă a padişahului 
fecioarelor se amestecă în vorbă: 

— Mărite padişah, cu voia ta, să-l trimitem pe acest flăcău să-ți aducă bidiviul de aur. Dacă nu va fi 
în stare, atunci să porunceşti să i se reteze capul. Dacă va aduce bidiviul de aur, să-i dai fecioara de 
aur... 

Padişahul fecioarelor găsi înțelepte vorbele dădacei şi îl slobozi pe prinţ, cerându-i în schimb să-i 
aducă bidiviul de aur. 


Încă nedezmeticit după cele păţite, prințul plecă şi pe drum se întâlni cu iepurele vrăjit, care-l 
aştepta. Cu marile sale urechi îl bătu măr pe prinţ, care nu-i ascultase poveţele, apoi zise: 

— Haide, urcă pe spinarea mea! Of, câte nu pătimesc din pricina ta! Dacă-mi ascultai vorbele, de 
mult eram la serai cu pasărea de aur cu tot... 

Prinţul cel mic se sui pe spinarea iepurelui, care trecu peste munţi şi peste văi şi se opri pe o mare 
câmpie. În mijlocul acestei câmpii nemărginite se afla o mare grădină împrejmuită de ziduri joase, 
iar în mijlocul grădinii era o clădire mică, dar foarte arătoasă şi îngrijită. O iarbă verde ca mătasea 
acoperea câmpia. 

Iepurele vrăjit se opri şi zise: 

— Iată, am ajuns la seraiul padişahului cailor. Bidiviul de aur este singurul lui fiu. E un animal 
foarte blând şi ascultător. Vei intra pe poartă şi vei merge drept înainte fără să te uiţi în jur. În 
spatele seraiului padişahului cailor se află un mic conac. Acolo-i sălaşul bidiviului de aur, cu uşa 
mereu deschisă. Vei intra şi fără teamă te vei apropia de el, zicându-i: „Calul meu de aur, cu coama 
inelată, cu potcoave de aur, venit-am să te văd, să-ţi sărut botul şi ochii!”. Dacă vorbele tale îi vor 
plăcea, va necheza vesel. Atunci să-l apuci de hăţurile de argint, iar el te va urma. Însă de nu va 
necheza, înseamnă că nu te-a plăcut şi tu să fugi fără să te uiţi înapoi. Dacă te prinde padişahul, te 
aruncă sub copitele cailor... 

Prinţul cel mic intră în grădină cu inima zvâcnindu-i în piept. Grădina era atât de frumoasă, iarba 
verde ca smaraldul strălucea în soare, încât prințul mezin era vrăjit şi nu se mai sătura de privelişte. 
Merse fără să se uite în dreapta şi în stânga, căci încă îi mai răsunau în urechi vorbele iepurelui 
vrăjit. Ajunse în spatele seraiului padişahului cailor, văzu micul conac cu uşa deschisă. Intră în 
vârful picioarelor şi nu-i veni să-şi creadă ochilor: avea în față cel mai frumos bidiviu din lume, cu 
ochi strălucitori, cu o coamă de aur precum vălul unei mirese, cu nişte picioare subțiri şi înalte ce 
jucau pe loc, gata parcă să zboare. 

Buimăcit de minunata ființă, prințul uită de el, dar îşi reveni iute, amintindu-şi de povețele 
urecheatului. Se apropie încet de bidiviul de aur: 

— Calul meu de aur, cu coama inelată, cu potcoave de aur, venit-am să te văd, să-ți sărut botul şi 
ochii... 

Nu-şi isprăvi bine vorbele prințul şi bidiviul începu să necheze vesel. Inima-i veni la loc, îl apucă de 
hățurile de argint şi porni să iasă din grădină. La poartă îi aştepta iepurele vrăjit. Prinţul încălecă cu 
iepurele în spate, iar calul ţâşni precum o săgeată şi zbură mai iute decât vântul peste munți, peste 
văl. 

Cât ai clipi din ochi, bidiviul de aur ajunse la seraiul padişahului fecioarelor. Prinţul cel mic 
descălecă, intră în serai, se înfățişă padişahului fecioarelor, îi arătă bidiviul de aur şi ceru învoirea 
de a pleca cu fata de aur. Padişahul, mişcat de vitejia şi cutezanţa prințului, pe lângă fata de aur, îi 
dădu şi bidiviul de aur. 

Prinţul cel mic ieşi din serai cu fata de aur, o urcă pe bidiviul de aur, iar el se sui pe spinarea 
iepurelui vrăjit. Zburând ca vântul, ajunseră la seraiul padişahului păsărilor. La poartă rămaseră 
iepurele vrăjit şi bidiviul de aur, iar prinţul cu fata de aur intră în serai, se plecă în faţa padişahului 
ŞI zise: 

— Mărite padişah, ţi-am îndeplinit porunca. lată fata de aur! 

Padişahul păsărilor veni lângă prinţ şi-l bătu pe umăr: 

— Aferim, flăcăule! Ai dovedit că eşti un om viteaz şi neînfricat. Am avut credinţa că vei fi în stare 
să iei şi pasărea de aur, după ce ai trecut de atâtea oprelişti. De aceea, cu mâna mea îţi voi da 
pasărea de aur, dar şi fata de aur să fie a ta! 

Prinţul cel mic, fata de aur, bidiviul de aur, pasărea de aur şi iepurele porniră la drum. Ajunseră la 
izvorul unde îi ieşise în față iepurele vrăjit. Acesta zise: 

— Prinţul meu, eu rămân aci. Dar am o rugă, ia-ți săgeata şi omoară-mă! 

La auzul acestor cuvinte, prinţul rămase buimac: 


— Cum se poate aşa ceva, iepurele meu alb?! În viața mea n-am avut parte de binele pe care mi l-ai 
făcut tu, cum să vrea mâinile mele să te omoare? 

Iepurele vrăjit: 

— Dacă îmi vrei binele, trebuie să mă ucizi. Dar de nu poţi, cel puțin ascultă-mi vorbele: să nu 
cumva să te aşezi lângă o fântână, căci amarnic te vei căi! 

Prințului i se umeziră ochii la despărţirea de iepurele vrăjit, care îl ajutase să treacă de atâtea 
primejdii. Fluturându-şi urechile, iepurele vrăjit se făcu nevăzut... 

Prinţul cel mic sări în spinarea bidiviului de aur, iar fecioara de aur şi pasărea de aur îl urmară şi aşa 
ajunseră la locul cu hanuri. La hanul cel arătos îşi găsi frații, dar vai, în ce hal erau: fără niciun 
galben, fără cai, fără veşminte, pe care le pierduseră la jocuri. Erau într-o stare jalnică şi aşteptau să- 
i ajute cineva. 

Prinţul cel mic plăti datoria către hangiu, dându-i samarul calului său, apoi purceseră la drum. El 
povesti fraţilor săi toate pățaniile sale, iar frații mureau de invidie. Ei îşi ziseră: „Dacă află tatăl 
nostru isprăvile lui, ne facem de ruşine. Cu ce obraz ne vom înfățișa înaintea lui? Să-i venim de hac 
şi să ducem noi la serai fata, pasărea şi bidiviul”. 

Frații se prefăcură că sunt înfometați şi căutară un mal de apă, dar nu găsiră. Le ieşi în cale o 
fântână. Se aşezară lângă ea şi începură să îmbuce câte ceva. Fratele cel mare: 

— Tare mi-e sete. Să luăm apă din fântână, dar cel mai mic dintre noi trebuie să coboare! 

Prinţul cel mic se învoi, căci nu-i trecea prin minte că fraţii săi ar putea să-i facă rău. Frații îşi 
scoaseră cingătorile, le legară una de alta, îl legară pe prinţ şi îi dădură drumul în fântână. Îi dădură 
şi un burduf. 

Prinţul cobori şi începu să le trimită apă cu burduful. Cei de afară băură pe săturate. Fraţii dădură 
drumul la legătură şi prinţul cel mic rămase în fântână. Îi strigară: 

— Ne-a scăpat legătura din mână. Mergem să căutăm funie şi te-om scoate de acolo! 

Prinţul cel mic crezu în spusele fraților săi. Să-l lăsăm să aştepte în fundul puţului, iar noi să vedem 
ce făceau ceilalți. Cei doi frați mai mari luară bidiviul de aur, fecioara de aur şi pasărea de aur şi 
plecară spre serai. Padişahul, mama lor şi toată lumea din serai se bucurară de întoarcerea prinților. 
Numai că, din ziua sosirii, fecioara de aur nu mai vorbea, pasărea de aur nu mai cânta şi bidiviul de 
aur nu mai necheza. Încercară în fel şi chip, dar nu găsiră niciun leac. Toată lumea era necăjită de 
dispariția prințului cel mic. 

Să-i lăsăm cu necazul lor, iar noi să ne întoarcem la prințul cel mic. Acesta rămase zile întregi în 
fântână. Era lihnit de foame. Se ţinea doar cu apă. Îi veni în ajutor tot iepurele vrăjit, care îşi lăsă 
coada şi prinţul ieşi prinzându-se de ea. Deoarece nu-i ascultase vorbele, iepurele vrăjit îl bătu cu 
urechile-i mari, zicând: 

— Haide, du-te! De-acum încearcă să fii mai ascultător. Eu nu mai pot să-ţi fiu de ajutor... 

Prinţul cel mic porni spre casă, hrănindu-se doar cu poame sălbatice. Se duse la serai fără să se facă 
cunoscut şi intră ucenic pe lângă bucătar. Pe dată bidiviul de aur începu să necheze, pasărea de aur 
să cânte şi fecioara de aur să vorbească. Slujitorii alergară la padişah, care întrebă: 

— Cine a venit azi la serai? 

Aflând că bucătarul are un nou ucenic, padişahul porunci ca acesta să fie chemat la el. Prinţul cel 
mic se aruncă la picioarele tatălui şi îi sărută mâna. Padişahul îl recunoscu, îl îmbrăţişă şi-l puse să-i 
povestească prin ce trecuse. 

Pentru răul pe care-l făcuseră fratelui lor mai mic, padişahul îi trimise pe prinţul cel mare şi pe cel 
mijlociu cu treburi grele în cele mai îndepărtate colțuri ale împărăției, unde rămaseră până la 
sfârşitul vieţii lor... 

Mândru de isprăvile fiului cel mic, padişahul i-a făcut nuntă patruzeci de zile şi patruzeci de nopţi, 
însurându-l cu fecioara de aur. 

După un an, nevasta prințului născu un băiat voinic, care crescu şi în fiecare zi se juca în grădină. 
Într-o zi, pe când micuțul se juca în grădină, apăru un iepuraş care parcă voia să se joace cu el. 
Slujitorii îi povestiră întâmplarea prințului, care a doua zi se ascunse într-un ungher cu arcul în 


mână. Ca şi prima dată, iepuraşul veni lângă copilaş, iar prințul slobozi o săgeată. Îndată iepuraşul 
dispăru şi în locul lui apăru o copilă, care zise: 

— Nu mă recunoşti, frate? Aşa de repede ţi-ai uitat sora cea mică? 

Prinţul îşi aminti că îi dispăruse o soră pe când era doar un prunc. Se aruncară unul în braţele 
celuilalt şi se grăbiră să se înfăţişeze padişahului şi mamei lor. Mare fu bucuria părinţilor la 
regăsirea copilei pierdute cu ani în urmă. Ea le povesti: 

— Când mă jucam în grădină, în față mi-a apărut un iepure. Zâmbea şi mă chema la el. Mergea şi 
eu mergeam după el. Apoi intră într-o peşteră. Am intrat şi eu. Mi-a arătat un tas şi m-a îndemnat să 
beau din el. Nici n-am băut bine, că m-am și prefăcut într-un iepure vrăjit. Înţelegeam şi graiul 
iepuresc, dar aveam şi grai omenesc. Eu am fost cea care a ieşit în calea fraților mei şi i-a scăpat de 
necazuri. Acum aţi înţeles? 

Din acea zi, nicio pasăre n-a mai furat mărul din grădina seraiului. 

Ei să fie fericiți, ceea ce vă dorim şi vouă... 


Burduful de brânză 
poveste turcă 


A fost odată, ori n-a fost. A fost demult un burduf de brânză. 

Într-o zi, tot rostogolindu-se, se duse la uşa unei bătrâne şi bătu. Când se deschise uşa, bătrâna văzu 
în faţa ei un flăcău trupeş, rotofei, cu faţa rotundă. ÎI pofti în casă: 

— Intră, fiule! 

Rostogol, rostogol, burduful de brânză intră şi se aşeză într-un ungher. Când bătrâna s-a apropiat, el 
i-a dat un pumn de arginți, zicându-i: 

— Mătuşă dragă, ia banii ca un dar de la mine, însă am o rugăminte. Numai tu poţi s-o 
îndeplineşti... 

Bătrâna se bucură la vederea arginţilor: 

— Haide, fiule, zise ea, ce vrei tu, aia fac. 

Burduful de brânză: 

— Pune-ţi încălțările de argint, du-te la padişah şi cere-i fata pentru mine! 

Bătrâna îşi puse încălțările de argint, se duse la serai şi se înfățişă soției padişahului: 

— Am venit s-o cer pe fata voastră cea mare pentru fiul meu, burduful de brânză. 

Soția se sfătui cu padişahul, apoi se-ntoarse la femeie: 

— Dacă feciorul tău poate să ne aducă zece chiupuri pline cu argint, atunci îi dăm fata. Dacă nu, să- 
şi caute altă fată! 

Bătrâna se întoarse acasă şi povesti burdufului de brânză cele spuse de soția padişahului. Burduful, 
cu statura lui mică, începu să ţopăie, să râdă, apoi: 

— Ce înseamnă zece chiupuri de arginţi pentru mine?! Îi dau douăzeci de chiupuri pline cu argint! 
A doua zi dimineaţă, bătrâna duse la serai douăzeci de chiupuri pline cu argint, încărcate în care. 
Padişahul şi nevasta lui se învoiră. Pregătirile odată terminate, se făcu nuntă, care ţinu patruzeci de 
zile şi patruzeci de nopți. În noaptea nunţii, tinerii însurăţei se duseră în odaia lor. Fata padişahului 
îi trase un picior burdufului de brânză, zicându-şi: „Ce fel de om mai e şi ăsta?”. În urma loviturii, 
burduful se rostogoli şi nimeri în pat. Fata padişahului îşi zise că ea nu poate trăi cu un asemenea 
om şi plecă la mama ei. 

Burduful de brânză nu putu dormi până dimineaţa. În zori ieşi din odaie, se rostogoli pe scări, ieşi 
pe poartă şi se duse la bătrână. 

Bătrâna se necăji că fiul ei a fugit de acasă în prima zi de după nuntă. Dar burduful de brânză o 
linişti, îi dădu un pumn de perle şi-i zise: 

— Ia perlele astea şi cere-o de data asta pe fata mijlocie a padişahului! 


Bătrâna luă perlele, îşi puse încălțările bătute cu perle şi se duse la serai s-o ceară pe fata mijlocie a 
padişahului. 

Nevasta padişahului se sfătui cu soțul ei, apoi veni la bătrână: 

— O dăm pe fata mijlocie, dar feciorul tău să ne aducă douăzeci de chiupuri pline cu perle... 
Bătrâna se întoarse acasă şi spuse burdufului de brânză ce vor părinţii fetei. Burduful începu să 
râdă, să se dea de-a rostogolul: 

— Ce înseamnă pentru mine douăzeci de chiupuri cu perle?! Le dau patruzeci de chiupuri pline cu 
perle! 

Apoi ieşi din casă şi după o vreme se întoarse cu o mulțime de care pline cu patruzeci de chiupuri 
de perle. Bătrâna duse carele la serai, iar padişahul şi nevasta lui se învoiră s-o dea pe fata mijlocie. 
Patruzeci de zile şi patruzeci de nopţi ținu nunta dintre fata cea mijlocie a padişahului şi burduful de 
brânză. În noaptea nunții, fata mijlocie, ca şi sora ei mai mare, îi dădu un picior burdufului, 
zicându-şi: „Ce fel de om poate fi un burduf?” Acesta se rostogoli şi nimeri în pat, iar fata se 
întoarse lângă mama ei. 

Nici în acea noapte burduful de brânză nu putu dormi. În zori ieşi din odaie şi, tot rostogolindu-se, 
ajunse la casa bătrânei. Şi acum bătrâna se necăji, iar burduful de brânză scoase un pumn de aur: 

— Ia aurul, du-te la serai şi cere-o pe fata cea mică a padişahului! 

Bătrâna îşi puse încălțările de aur, se duse la nevasta padişahului şi-o ceru pe fata cea mică. 
Padişahul şi nevasta lui se învoiră, dar mama fetei zise: 

— Fata noastră cea mică este mai frumoasă decât surorile ei şi mai năzuroasă. Pentru ea cerem 
patruzeci de chiupuri pline cu aur... 

Bătrâna se întoarse acasă şi povesti totul. Burduful de brânză iar râse şi se rostogoli prin casă: 

— Ce înseamnă patruzeci de chiupuri de aur pentru mine?! Le voi da optzeci de chiupuri cu aur! 
Bătrâna: 

— Fiule, de unde atâta aur? Dacă te vor goni din nou din serai, nu-i păcat de aur? 

La care burduful: 

— Nu te îngrijora, eu îndată aduc aurul. Iar de data asta nu voi fi gonit din serai... Tu pregăteşte-te, 
că eu aduc aurul... 

Burduful ieşi din casă şi se întoarse cu multe care pline cu chiupuri cu aur. 

— lată, zise el, optzeci de chiupuri pline cu aur. Du-le la serai şi cere-o pe fata cea mică a 
padişahului! 

Bătrâna era gata de drum. Însoţi până la serai carele încărcate cu chiupurile cu aur, se înfăţişă 
înaintea soției padişahului şi o ceru pe fata cea mică. Aceasta se învoi şi începură pregătirile de 
nuntă. 

De data aceasta se făcură pregătiri nemaivăzute până atunci, la nuntă a fost chemată toată lumea, au 
fost aduşi cei mai buni cântăreți, sute de oi fură sacrificate, se făcu un munte de pilaf, dulciurile 
umpleau tipsii întregi, iar nunta ţinu patruzeci de zile şi patruzeci de nopți. 

În noaptea nunţii, tinerii însurăţei se duseră în odaia lor, iar fata cea mică a padişahului privi spre 
burduful de brânză, zâmbind: 

— Ah, ce bărbat frumos eşti, precum o minge de aur! 

Burduful de brânză: 

— Prinţesa mea, tu eşti făcută să fii soție de om. lată că eu sunt om, şi nu un burduf de brânză! 
Burduful de brânză se rostogoli de trei ori şi se prefăcu într-un flăcău arătos precum luna în a 
cincisprezecea zi, iar fata se bucură tare şi se aruncă în braţele soţului ei. 

Flăcăul zise: 

— Mâine, când voi, cele trei surori, veţi sta la fereastră, eu voi trece prin faţa casei sub înfăţişarea 
mea de om. Să vedem ce vor zice surorile tale! Dacă te vor necăji spunându-ți că ai ca soţ un burduf 
de brânză, să nu cumva să le spui că eu sunt cel care trece prin faţa casei. Altfel, nu mă vei mai 
vedea niciodată... 

Fata se învoi şi a doua zi dimineaţă se duse lângă surorile ei, care începură să râdă de ea: 


— Fată fără minte ce eşti! Cum poţi să trăieşti cu un burduf de brânză? De ce nu l-ai alungat aşa 
cum am făcut noi? 

— Voi încă nu v-aţi măritat. Cel puţin eu am un cămin. Chiar dacă soțul meu este un burduf de 
brânză, este alegerea mea... 

Surorile: 

— Aaaa, dacă-i aşa, şi noi ne vom mărita cu doi bărbaţi care vor trece prin dreptul ferestrei, oricine 
ar fi ei. 

Sora cea mică râse în sinea ei. Cele trei surori începură să aştepte la fereastră. După un timp, soțul 
surorii mai mici trecu prin dreptul ferestrei. Sora cea mare zise către cea mică: 

— Ai văzut ce noroc am? Uite un flăcău frumos precum luna în a cincisprezecea zi! Nu-i un burduf 
de brânză ca soţul tău. Îndată să trimit un slujitor să afle unde stă arătosul flăcău... 

Fata cea mică nu mai răbdă şi izbucni în hohote de râs: 

— Dar el este soțul meu! Ce ați crezut că-i burduf de brânză este acest flăcău frumos. V-am 
păcălit... 

Auzind aste cuvinte, sora cea mare şi cea mijlocie se înroşiră ca sfecla. Spuseră vorbe grele surorii 
mai mici şi plecară. 

Sora cea mică alergă afară să-şi caute soțul, dar, oricât se strădui, nu-l găsi. Parcă intrase în 
pământ... Se duse plângând la tatăl ei, îi povesti prin ce trecuse şi-l rugă: 

— Să-mi dai veşminte de fier, un toiag de fier, încălțări de fier, căci eu merg în căutarea soțului 
meu... 

Padişahul îi dădu cele cerute, porunci slugilor să-i pună şi merinde în desagă şi-şi luă rămas-bun de 
la fiica sa. Prinţesa purcese la drum şi merse, şi merse, cale lungă străbătu şi ajunse la Muntele de 
Argint. Acolo întrebă pe nişte copii care se jucau: 

— L-aţi văzut pe flăcăul de argint? 

Copiii: 

— Nu, nu l-am văzut. 

Prinţesa se necăji, dar îşi urmă drumul şi merse, şi merse, şase luni tot merse, până ajunse la 
Muntele de Perlă. Acolo întrebă copiii care se jucau: 

— L-aţi văzut pe flăcăul de perlă? Îmi arătaţi şi mie locul unde se află? 

Copiii: 

— Nu, nu l-am văzut. 

Negăsindu-l nici aici, prinţesa merse mai departe, şi merse, şi merse, zile în şir, săptămâni şi luni 
merse... Ajunse la Muntele de Aur. Câţiva copii se jucau. Îi întrebă: 

— L-aţi văzut pe flăcăul de aur? 

Copiii: 

— Cum să nu-l vedem! El este învățătorul nostru. Stă în conacul din față împreună cu mama lui 
zmeoaică. 

Prinţesa: 

— Nu vreţi voi să-l chemaţi aici? Dacă mă duc eu acolo, mama zmeoaică poate să mă mănânce. 

Un copil se duse să-l cheme. După puţin timp, flăcăul apăru. Se miră văzându-şi nevasta 
înveşmântată în fier, cu încălțări de fier şi cu un toiag de fier în mână, dar se şi bucură: 

— Ai văzut că, dacă n-ai putut pui pază limbii, a trebuit să vii până aici?! Mă bucur de regăsire, dar, 
dacă află mama zmeoaică, te mănâncă. Mă duc să-i spun că ai venit. 

Flăcăul se duse la mama lui şi îi spuse că, dacă nu-i face nimic, o aduce pe nevasta lui. Mama: 

— Dacă ea îţi este soție, mie mi-e noră. Jur că nu-i fac nimic! Du-te şi adu-o! 

Flăcăul îşi aduse nevasta, care se duse prin spatele zmeoaicei şi supse de la sânul ei. Atunci 
zmeoaica zise: 

— Vino, fata mea, tu eşti nora mea, dar şi copila mea... Bine ai venit! 


O vreme stătură de vorbă, apoi merseră la culcare. A doua zi dimineaţă, flăcăul îşi încărcă avuţia 
într-un car, o sui pe prințesă pe un cal, îşi luară rămas-bun de la mama zmeoaică şi porniră la 
drum... 

Merseră şi merseră, până ajunseră în ţara prințesei. Se duseră la seraiul tatălui ei. Padişahul şi 
nevasta lui tare se bucurară văzându-şi fata nevătămată, măritată cu un flăcău chipeş, şi nu cu un 
burduf de brânză. 

Şi-au trăit până la adânci bătrâneți... 


Sarea 
poveste turcă 


A fost odată, ori n-a fost... În vremuri foarte îndepărtate trăia un padişah care avea trei feciori. 
Padişahul era cam nătâng, făcând lucruri nedemne de vârsta lui şi de rangul de padişah, iar lumea 
râdea de el. Nu se ocupa deloc de treburile împărăției, petrecându-şi timpul cu vânătoarea şi 
rânduind tot felul de zaiafeturi. 

Într-o zi, îşi chemă la el feciorii şi le zise: 

— la spuneţi, cât de mult mă iubiți? 

Fiind obişnuiţi cu purtările ciudate ale tatălui lor, prinții nu luară în seamă întrebarea, dar ştiau cât 
de tare se mânie dacă nu-i dau niciun răspuns. Primul zise prințul cel mai mare: 

— Tăticule, eu te iubesc ca pe aur, ca pe diamant, ca pe briliant. 

Tare mult îi plăcu padişahului răspunsul fiului cel mare. După ce râse în hohote, zise către fiul 
mijlociu: 

— Ia să vedem, tu cât de mult mă iubeşti? 

Prinţul mijlociu: 

— Tăticule, te iubesc ca pe miere, ca pe baclava, ca pe cataif. 

Şi răspunsul fiului mijlociu îi plăcu padişahului. Plin de voie bună, privi spre fiul cel mic şi-l 
întrebă: 

— Spune tu, feciorul meu cel mic, cât de mult mă iubeşti? 

Prinţul cel mic rămase pe gânduri, apoi zise: 

— Eu te iubesc ca pe sare. 

Neaşteptându-se la un asemenea răspuns, frații mai mari se veseliră, iar padişahul deodată se- 
ncruntă: 

— Ce-ai zis, ce-ai zis? Mă iubeşti ca pe sare, hai? Nu ţi-e ruşine, hainule?! N-ai găsit în toată lumea 
altceva mai de preţ?! 

Mânios, padişahul scoase dintr-un cufăr de sidef două pungi cu aur şi le aruncă una spre fiul cel 
mare, cealaltă spre fiul mijlociu, apoi le făcu semn să iasă. În timp ce prinții se retrăgeau făcând 
temenele, padişahul bătu din palme. Îndată apăru un harap, căruia îi porunci: 

— Numaidecât să vină călăul! 

Slujitorul harap ieşi şi după scurt timp veni cu doi călăi harapi înalți de statură, goi până la brâu, 
cumpliți la vedere. 

Arătând spre fiul cel mic, padişahul zise: 

— Luaţi-l! Scurtaţi-l de cap! Dacă nu-mi împliniţi porunca, vă fac bucăţi! 

Ca toată suflarea din serai, şi călăii tare îl iubeau pe micul prinţ. La porunca padişahului, îl scoaseră 
pe prinţ târâş. Aduseră doi cai. Pe unul se urcară un călău şi prinţul, pe celălalt al doilea călău şi 
luară drumul muntelui. Se opriră departe de serai. 

Micul prinț era tare amărât, gata să izbucnească în plâns. Călăilor le era milă de el. Unul din ei zise: 
— Prințul meu, noi nu-ți facem nimic, dar cu urechile tale ai auzit porunca padişahului. Scoate-ţi 
cămaşa, noi o vom muia în sângele unui iepure şi ne vom înfățişa padişahului, îi vom da cămaşa 
însângerată şi vom zice: „lată, l-am ucis!”. Tu pleacă cât mai departe şi nu te mai întoarce în ţară! 


Prințul fu bucuros de mărinimia călăilor, îşi scoase cămaşa şi le-o dădu, le mulţumi că i-au salvat 
viaţa, sări pe cal şi se făcu nevăzut. Şi-a mers, şi-a mers, şi-a tot mers, peste dealuri, peste văi, cale 
de şase luni... Ajunse într-o ţară, dar era aşa de ostenit, că era în stare să coboare de pe cal şi să se 
întindă oriunde. 

Intră în oraş şi sună la uşa primei case pe care o întâlni. Îi deschise o femeie în vârstă, căreia îi 
povesti că este străin şi singur pe lume şi pe care o rugă să-l ia de suflet, fără să-i spună că-i prinț. 
Femeia cea vârstnică nu avea soţ, nu avea copii, tare îi era urât de una singură. Bucuroasă că 
norocul i-a adus la uşă un fiu gata crescut, îl primi în casă cu braţele deschise. Îi puse în faţă bucate, 
iar prinţul, după ce-şi astâmpără foamea, se duse la cişmea, se spălă pe mâini, pe față, dădu nutreţ 
calului, apoi căzu într-un somn adânc. 

A doua zi dimineaţă, prinţul se trezi şi se uită pe fereastră. Văzu cum o mare mulțime se scurge spre 
un loc. O întrebă pe bătrână: 

— Măicuţă, unde se duc oamenii? Este sărbătoare? 

Femeia: 

— Nu-i sărbătoare, fiule, dar este ceva mult mai de seamă. Azi va fi slobozită pasărea norocului şi 
va fi ales noul padişah... 

Prinţul: 

— Măicuţă, du-mă şi pe mine! Să ne uităm şi noi. 

Bătrâna îi făcu pe plac şi ieşiră din casă, alăturându-se mulțimii care se îndrepta către un maidan. 
Acolo, după ce se adună toată suflarea oraşului, dădură drumul păsării norocului, care începu a se 
învârti deasupra mulțimii. Fiecare nădăjduia ca pasărea să se aşeze pe capul său şi se înălța pe 
vârfuri. 

După ce se-nvârti o vreme, pasărea norocului să nu se aşeze pe capul prinţului cel mic?! 

Nimeni nu se-nvoi, cu toții ziceau: 

— Este un străin! Un venetic nu poate fi padişahul nostru! 

Se luă hotărârea ca a doua zi lumea să vină din nou pe maidan. De data aceasta, prinţul se duse în 
cimitirul de alături şi se aşeză pe o piatră, nevrând să mai supere pe cineva. 

Dădură drumul păsării norocului. Toată lumea privea în sus cu nerăbdare, urmărind zborul păsării, 
care, după ce se-nvârti în cerc de câteva ori, să nu se aşeze tot pe capul prințului?! 

Lumea începu din nou a cârti, zicând: 

— Nu se poate, nu se poate! 

Învoiala a fost ca pasărea să fie slobozită de trei ori. Urma ca lumea să se adune iar pe maidan. 

Nici nu se iviră bine zorile, că mulțimea se scurse spre maidan. Prinţul şi bătrâna se duseră şi ei. 
Sloboziră pasărea norocului, care şi de data asta, după ce se roti de câteva ori, veni şi se aşeză pe 
capul prințului. Acum nimeni nu mai avu ce spune. Micul nostru prinţ deveni padişah şi-ncepu a 
cârmui ţara. În scurt timp se făcu iubit de toţi prin felul lui de a fi, deschis şi drept. Multe lucruri 
bune făcea pentru oameni şi țară, purtându-se cu înțelepciune. 

Trecură ani buni. Tânărul padişah trimise o epistolă tatălui său, poftindu-l în ţara lui, fără a-şi 
dezvălui numele. Tatăl primi cu plăcere să fie oaspetele padişahului din ţara vecină, căci era dornic 
de plimbări şi zaiafeturi. Porni cu un alai de prinți şi ostaşi. 

Tânărul padişah porunci să fie gătite felurite bucate alese, dar fără sare. La întâlnirea cu tatăl său, nu 
fu recunoscut, căci îşi lăsase barbă şi mustăţi. 

Se făcu seară, se-ntinse o masă bogată, cu minunate bucate. Padişahul musafir lăudă bucatele, dar se 
miră că nu au sare. Nu zise nimic. 

A doua zi dimineaţă se duse la ostaşii lui să-i întrebe dacă au fost bine ospătați, iar ei se plânseră că 
bucatele nu aveau sare. 

La prânz se aduseră merinde tot fără sare. Atunci padişahul oaspete zise: 

— Fiule, în ţara ta nu se află sare? 

Padişahul cel tânăr: 

— Se află, şi încă atât de multă, că de aci pleacă sarea în lumea toată. 


Oaspetele, uimit peste măsură, zise: 

— Dar toate bucatele voastre nu au sare. Care-i pricina? 

Padişahul cel tânăr: 

— Auzit-am că nu vă place deloc sarea, că aţi poruncit ca în bucate să nu se pună sare. De aceea şi 
eu am poruncit oamenilor mei să nu vă pună sare în bucate. 

Padişahul oaspete spuse: 

— Nu-i adevărat! Aţi înțeles greşit. Se poate viaţă fără sare? Mie îmi place mult sarea. 

Atunci tânărul padişah zise zâmbind: 

— Dar cum se face că, atunci când feciorul tău cel mic ţi-a zis că te iubeşte ca pe sare, tu l-ai dat pe 
mâna călăilor? 

La auzul acestor vorbe, padişahul îşi veni în fire, se uită mai bine la tânărul padişah şi-l recunoscu. 
Din ochii lui picurară două lacrimi. Tatăl şi fiul se-mbrăţişară, bucuroşi de regăsire. Trăiră mulți ani 
fericiți. 


Iepurele şi broasca-ţestoasă 
poveste turcă 


La marginea unei păduri trăiau odată un iepure şi-o broască-ţestoasă. Într-o zi, puseră rămăşag că 
fiecare aleargă mai repede decât celălalt. Luară hotărârea de a alerga până la movila din față. 
Iepurele: 

— Cine ajunge primul la movilă, acela câştigă. 

Purceseră la drum. Iepurele, zicând că el e oricum mai iute de picior decât broasca-ţestoasă, intră 
într-o grădină, unde ronțăi nişte morcovi, îl luă somnul şi adormi, uitând de întrecere. 

Acum să vedem ce făcea broasca-ţestoasă. Fără să se uite nici în dreapta, nici în stânga, broasca- 
țestoasă merse şi merse, peste dealuri, peste văi, ajungând la locul însemnat. 

Trezindu-se, iepurele se uită şi vede că broasca-ţestoasă de mult ajunsese la locul însemnat. Începu 
s-alerge cât îl ţineau picioarele, dar în zadar, pierdu întrecerea, căci lăsase pe mâine treaba de azi. 
Iată o vorbă din bătrâni: „Nu lăsa pentru dimineaţă treaba de aseară, nu adăuga apă bucatelor gata 
făcute!”. Câştigă cel care întotdeauna citeşte, călătoreşte şi vorbeşte cu oamenii! 


Dreptatea 


poveste turcă 


A fost odată, ori n-a fost... Vorba multă-i păcat, vorba scurtă-i binefacere... 

Robii lui Dumnezeu erau mai numeroşi decât munţii, decât pietrele... 

Acesta-i un basm, de vei asculta, te va fermeca... 

În vremuri îndepărtate trăia o femeie ce avea trei feciori. Erau tare nevoiaşi, căci de curând femeii îi 
murise bărbatul. Se zice că ursita clatină până şi munţii. După ce isprăviră tot ce aveau, începură să 
fie strâmtorați, ducându-şi traiul de pe o zi pe alta. 

Într-o zi, femeia chemă feciorii şi le zise: 

— De-acum sunteţi mari, aţi crescut. A venit vremea să munciti, să vă câştigaţi pâinea. În casă nu 
mai avem nimic, nici bani şi nici de-ale gurii. Trebuie să găsiți ceva de făcut, să munciţi. Eu îmi voi 
câştiga pâinea spălând rufe pe la vecini... 

Cei trei fraţi îşi puseră în tolbe ca merinde pâine uscată, brânză şi ceapă, apoi purceseră la drum, 
luându-şi rămas-bun de la maica lor. Şi-au mers, şi-au mers... Pe la amiază ajunseră lângă o apă, 
unde zăboviră spre a mânca şi a se odihni. 

Fratele cel mare zise: 


— Toţi trei avem în tolbă de-ale gurii. Nu ştim câtă cale mai avem de mers. De-om isprăvi 
merindele, flămânzim. De aceea, să mâncăm acum doar din tolba unuia din noi. Să lăsăm neatinse 
merindele din celelalte tolbe. Vom lua pe rând din ele. 

Fraţii ceilalți încuviințară. Cel mai mare frate se-ntoarse spre cel mai mic şi zise: 

— Întâi mâncăm din tolba ta, căci tu eşti cel mai mic! 

Cel mic scoase merindele din tolbă şi le aşeză în faţa fraţilor săi. Mâncară cu toţii şi, după ce se 
odihniră puţin, porniră iar la drum. Şi-au mers, şi-au mers, fără încetare, fără odihnă, ceasuri şi zile 
întregi... 

Se făcu seară şi fratele cel mic zise către fratele cel mare: 

— Tare-s înfometat, de foame şi sete mi s-au muiat genunchii. Ce-ar fi să-mi daţi puţină pâine şi-o 
ceapă să-mi astâmpăr foamea? 

Fratele cel mare: 

— Avem puține merinde. Acum de-ți vom da ție, nouă ce ne mai rămâne? 

Mezinul n-a putut să zică nimic, dar tare s-a necăjit pentru vorbele fratelui cel mare şi-a mers mai 
departe. 

După încă o oră de mers, ajunseră lângă o pădurice. Arătând spre un măr de pe margine, prâslea 
zise: 

— Nu mai am putere să merg mai departe dacă nu mănânc câteva mere. Staţi să culeg câteva şi vă 
dau şi vouă! 

Urcându-se în pom, înfulecă câteva mere pe loc, apoi îşi umplu tolba. Se uită după fraţi să le arunce 
mere, dar nu văzu pe nimeni nici în dreapta, nici în stânga... 

Pricepând că fraţii săi l-au părăsit, tare se necăji. Porni de unul singur şi pe drum se tot întreba din 
ce pricină frații lui s-au purtat atât de neomenos cu el. 

De la mere prinsese niscaiva putere, aşa că îşi iuți paşii, mergând pe cărări pustii şi neumblate, în 
nădejdea că va da de o aşezare omenească înainte de asfințit. 

Se-ntunecase bine, iar flăcăul mergea uitându-se-n dreapta şi-n stânga. Deodată văzu o lumină şi se- 
ndreptă spre ea, gândindu-se că acolo găseşte o casă. Înainta anevoie printre mărăcini, picioarele şi 
mâinile fiindu-i pline de sânge de la zgârieturi, iar veşmintele, sfâşiate. 

Lumina venea dinspre o colină. Cu cât înainta, cu atât se mărea şi ochiul de lumină. Când ajunse, îşi 
dădu seama că era un conac cu ferestre foarte mari. Intrând pe uşa lăsată deschisă, văzu cu uimire 
că se află într-o odaie necuprinsă, cu tavanul înalt cât un minaret, iar în mijloc, pe o vatră, fierbeau 
oale mai mari şi mai mici. Într-un dulap de lângă cuptor erau sute de pâini cât un stat de om. 
Dându-şi seama că se află în casa unui căpcăun, flăcăul trase o mare spaimă, dar, nevăzând pe 
nimeni în preajmă, îşi veni în fire, se apropie de vatră, luă un polonic mare cât o lopată de grădină 
ce stătea atârnat de perete şi-l afundă într-una din oale. Amestecă fiertura şi văzu că înăuntru se 
aflau bucăţi mari de carne... Luă o bucată, rupse din pâine şi se puse pe mâncat. 

După ce-şi astâmpără foamea, cercetă locul şi văzu un dulap mare într-un colţ. Intră în dulap, 
închise uşa şi se puse pe aşteptat, trăgând cu ochiul printr-o găurică. 

Tot aşteptând, i se făcu somn şi, când să ațipească, auzi de afară mormăituri, larmă, voci ciudate. 
Flăcăul tremura de frică şi stătu nemişcat. 

După puţin timp, în odaie intrară căpcăunii, iar pământul se cutremura sub paşii lor. Flăcăul începu 
să-i numere: unu, doi, trei, cinci... douăzeci... Încăperea se umplu de căpcăuni. 

Zoriți de foame, căpcăunii dădură jos de pe vatră o oală, aşezând-o la mijloc, luară din dulap câte 
trei, patru pâini fiecare şi se aşezară roată în jurul oalei. Mormăind, fornăind, molfăind, plescăind 
din buzele lor groase, căpcăunii înfulecară într-o clipă, golind toate oalele. Apoi, sprijiniți cu spatele 
de perete, începură a vorbi. Unul din ei zise: 

— Ştiţi voi ce-am aflat azi? 

— Ce-ai aflat? întrebară ceilalți. 

Atunci căpcăunul povesti: 


— Vedeţi muntele de colo... Sus pe creastă se vede un copac. Cică sub copacul cela mereu se culcă 
un şoarece. Dacă un om şi-ar arunca haina peste el şi l-ar omori, sufocându-l, atunci tot locul de sub 
copac s-ar umple de aur... Ce păcat că noi nu putem săvârşi lucrul ăsta! 

Câţiva căpcăuni: 

— Ce păcat că noi nu suntem oameni! 

Un altul zise: 

— Şi eu am aflat ceva asemănător. Cică în satul din spatele muntelui trăieşte un morar sărman. Se 
zice că piatra de moară e plină de aur pe dinăuntru, dar morarul nu are ştire. Dacă morarul ar 
sfărâma cu mâna lui piatra, aurul ar ieşi la iveală. Dacă altcineva o sfarmă, aurul dispare... 
Căpcăunii: 

— Ce folos pentru noi! 

Un alt căpcăun: 

— Azi am aflat şi eu ceva. Cică fata padişahului din India e oarbă. De ani de zile n-a fost doftor sau 
vraci care să n-o vadă, n-a fost leac pe care să nu-l fi încercat, dar totul a fost în zadar, ochii 
fecioarei nu s-au vindecat. Se zice că ar fi o cale: dacă ai freca ochii fetei cu frunzele uscate ale unui 
curmal ce se află în grădina seraiului, atunci ochii fecioarei îndată s-ar deschide. 

Căpcăunii: 

— Nouă nu ne slujeşte la nimic, căci nu suntem oameni. India e o ţară tare îndepărtată şi noi nu 
putem ajunge acolo. Şi chiar de putem merge, nu ne vor lăsa în serai, ne vor ucide. 

Nu trecu mult şi flăcăul auzi horăituri ca nişte tunete. Unul după altul, căpcăunii căzură într-un 
somn adânc. Flăcăul ieşi încetişor din dulap. Ca să ajungă la uşă, era nevoit să treacă printre 
căpcăunii adormiţi. Sări peste doi, dar ca să treacă peste al treilea trebuia să-l calce pe picior. 
Tremurând de frică să nu-i trezească pe căpcăuni, flăcăul trecu călcându-l pe al treilea pe picior şi 
niciunul nu se trezi, cu toţii fiind adânciţi în somn. Se strecură pe uşă şi porni spre munte, începu să 
urce şi spre dimineaţă ajunse în vârf. La rădăcina unui copac văzu şoarecele adormit, îşi luă haina 
şi, cu mare băgare de seamă, o aruncă peste şoarece. Aşteptă puțin, apoi ridică încet haina să vadă 
dacă a murit. Şoarecele zăcea nemişcat. Aplecându-se să vadă mai bine, ce credeți că i se înfățişă 
dinaintea ochilor? Ceea ce crezuse că sunt pietre acum se prefăcuseră în aur strălucitor. De bucurie, 
era cât pe ce să-şi înghită limba. 

Flăcăul îşi burduşi buzunarele cu aur, iar ceea ce prisosi îngropă. Se aşeză la umbra unui copac cu 
frunziş bogat şi, doborît de oboseală, pe loc adormi. 

În zori, fu trezit de lătrat de câine. Se sculă şi porni la drum, apucând calea spre muntele aflat de 
cealaltă parte a conacului căpcăunilor. Şi-a mers, şi-a mers, astâmpărându-şi setea cu apa râurilor. 
Când cerul începu să se întunece, ajunse la poalele muntelui. Fără hodină, trecu peste munte, iar la 
miezul nopţii ajunse în sat şi căută casa morarului. Intră în casă şi-l găsi pe morar dormitând. Dădu 
bineţe, se aşeză şi, zicând că e înfometat, ceru de mâncare. Morarul îi puse în față două turte, 
cerându-şi iertare că nu are altceva, fiind tare sărman. 

Vorbiră de una, de alta. Când morarul se plânse de sărăcie, flăcăul zise: 

— Pentru tine e lesne să fii bogat... 

Neînţelegând nimic din spusele feciorului, morarul răspunse: 

— Cum? N-am priceput prea bine. Zici că pentru mine-i uşor să ajung bogat? 

Flăcăul: 

— E uşor, dar trebuie să faci cum îţi zic eu. 

Nerăbdător, morarul zise: 

— Spune, primesc să fac tot ce vrei! 

Feciorul zise atunci: 

— la un topor şi sparge piatra cea mare a morii! 

Crezând că flăcăul şi-a pierdut minţile, morarul spuse: 

— Fiule, se pare că ai înnebunit! Dacă eu fărâm piatra, cum va mai lucra moara? Atunci nu voi fi 
bogat, ci voi muri de foame! 


Flăcăul zâmbi şi, scoțând din buzunar zece bani de aur, îi aruncă la picioarele morarului: 

— lată parale! Cu astea poți lua zece pietre de moară! Haide, sparge piatra, restul nu te priveşte! 

La vederea aurului, morarului i-au sclipit ochii. Luă toporul şi lovi piatra de moară cu toată puterea. 
Piatra se sparse în sute de bucăţi şi ce să vezi? Mii de bani de aur se-mprăştiară prin toată moara. 
Sărmanul morar era cu totul buimăcit, căci în viața lui nu văzuse atâta bănet de aur. După ce ferecă 
bine uşa morii, zise: 

— Nimeni să nu vadă ce avem aci. Hai să strângem banii! Dumnezeu să te binecuvânteze! El mi te- 
a trimis... 

Tremurând din mâini şi din picioare, bucuros nevoie mare, morarul strânse aurul şi umplu sacii de 
făină. Un sac îl puse în faţa feciorului, zicând: 

— Asta-i partea ta, ia sacul! 

Feciorul: 

— Nu, totul e-al tău. Foloseşte banii cu chibzuială, cumpără pământ şi dobitoace. Până la moarte 
vei trăi în tihnă, fără a da socoteală nimănui. Eu am destul aur acum, de-oi mai avea nevoie, vin să- 
ti cer. 

Flăcăul luă doar cei zece bani de aur pe care îi aruncase la picioarele morarului şi, luându-și rămas- 
bun, îşi văzu de drum. Spre dimineaţă, ajunse într-un oraş. Se duse la un han, îşi luă o odaie şi se 
culcă. Dormi până spre seară. Deşteptându-se, se duse la bazar, cumpără un cal, umplu desaga 
calului cu fân şi apucă drumul Indiei. 

Şi-a mers, şi-a mers, şi-a tot mers, peste dealuri, peste văi, ziua şi noaptea, şase luni a mers, până 
când a ajuns în India. 

Aflând unde-i sălaşul padişahului, se duse şi trase la un han. Cumpără nişte veşminte arătoase, o 
taşcă şi, trecând prin faţa seraiului, începu să strige: 

— Sunt doftor de ochi!.. Vindec ochii ce nu văd!... Are cineva nevoie de leacurile mele? 

Se-nvârti de câteva ori prin faţa seraiului. Se deschise o fereastră şi apăru capul unui slujitor harap, 
care strigă: 

— Hei, doftor bei, doftor bei! 

Feciorul se duse la uşa seraiului şi aşteptă. Slujitorul veni şi-l duse în grădina seraiului, zicându-i: 
— Vino iute! Te cheamă padişahul! 

Intrară în serai, trecură prin odăi tare împodobite, urcară nişte scări şi flăcăul se pomeni în faţa 
padişahului Indiei. 

După ce făcu temeneli până la pământ, slujitorul zise: 

— Măria ta, am adus doftorul de ochi. 

Padişahul zise către fecior: 

— Bine-ai venit, doftor bei! Auzit-am că vindeci pe orbi. Aşa să fie? 

Flăcăul răspunse: 

— Da, Măria ta. Şi-ncă foarte iute! 

Padişahul: 

— Bine. Am o singură fată şi de luni de zile ochii ei nu mai văd. N-a rămas doftor sau vraci care să 
n-o vadă, nici un leac pe care să nu-l încerce. Nimic n-a fost de folos. Dimpotrivă, ochii ei s-au 
închis şi mai tare. Din această pricină, pe toți doftorii şi vracii i-am aruncat în temniţă. Dacă nici tu 
n-o vei vindeca, vei vedea cum sunt temniţele mele! 

Zâmbind, feciorul zise: 

— Primesc şi mă prind să-ţi vindec fata într-o zi. Dacă nu, mă poți arunca în temniță. 

Padişahul: 

— la să vedem! De te ţii de cuvânt, îţi voi da fata de nevastă. 

Apoi porunci slujitorului: 

— Duceţi-l pe doftor la fata mea! 

Ploconindu-se până la pământ, flăcăul dădu bineţe şi ieşi. Slujitorul îl duse în odaia fetei. 

Feciorul se uită la mica domniță şi, încredințându-se că într-adevăr nu vede, îi zise: 


— Nu te-ntrista, domnița mea, în curând îţi vei căpăta din nou vederea! 

Domnița spuse: 

— Aaaah! Vai! De luni întregi, fiecare doftor care m-a văzut s-a jurat că mă vindecă, dar n-a fost 
aşa... Unde-s zilele când aveam vederea bună? 

Feciorul îi zise: 

— Eu nu-s precum ceilalți doftori. la să văd, ce-mi vei da dacă te vindec? 

Frumoasa copilă răspunse: 

— Îmi dau şi sufletul celui care-mi va reda vederea! Ah, să trăiesc să văd şi ziua ceea! 

Atunci, feciorul zise: 

— Domniţă, îngăduie-mi să mă duc să-mi pregătesc leacurile. 

leşi din odaia fecioarei şi zise slujitorului să-l ducă în grădină, unde văzu marele curmal. Luă scara 
grădinarului, se urcă în vârf şi culese zece-cincisprezece frunze uscate de curmal, apoi coborî. Ceru 
slujitorului să-i arate o odaie goală. Acesta îl duse într-o odaie de lângă cea a fetei. Feciorul intră şi 
încuie uşa. Pe o măsuţă aşternu o velință, scoase din buzunar frunzele uscate de curmal şi le 
fărâmiţă până se făcură pulbere. Apoi puse pulberea într-un tas şi se duse în odaia domniţei. Îi ceru 
să se întindă pe pat. 

Domnița era tare tulburată. Feciorul luă un pumn de pulbere şi începu să împrăștie pulberea pe ochii 
fetei. După ce termină toată pulberea, suflă, apoi zise: 

— Deschide ochii, domniţa mea! 

Cum deschise ochii, mica domniţă scoase un țipăt şi se aruncă de gâtul flăcăului, apoi ieşi în fugă 
din odaie, strigând: 

— Văd! Văd! 

Alergă spre odaia tatălui său, care o luă în braţe, înțelegând că acum i-a revenit vederea. 

— Să fie într-un ceas bun, fata mea. Să mulțumim Celui de Sus pentru milostenia Sa! zise 
padişahul, apoi chemă un slujitor, poruncindu-i: 

— Du-te şi adu-l pe doftor bei! 

Feciorul se-nfățişă padişahului, care zise: 

— Dumnezeu să te binecuvânteze, fiule! Lecuit-ai ochii copilei mele, redându-i lumina ochilor. 
Feciorul zise: 

— Nu mi-am făcut decât datoria, Măria ta! 

Tare mulțumit de răspunsul feciorului, padişahul spuse: 

— De-acum tu eşti ginerele meu. Te logodesc cu fiica mea. Să-ncepem fără zăbavă pregătirile de 
nuntă! 

Printre supuşii padişahului se duse vestea despre logodna micuţei domniţe cu doftorul ce-o 
vindecase. Padişahul îl numi mai-mare peste doftorii din serai. Nunta micuței domniţe cu flăcăul 
tinu patruzeci de zile şi patruzeci de nopţi, timp în care toată lumea, cu mic, cu mare, se veseli, 
mâncă şi bău pe săturate. 

Din ziua ceea, însurăţeii începură o nouă viaţă. 

Trecu vremea, trecură anii... Într-o zi, mai-marele peste doftori privea pe fereastră. Văzu cum din 
depărtare se apropiau doi tineri în zdrenţe, care veniră la poarta seraiului şi-i ziseră ceva străjerului. 
Tinerii nu i se părură străini, cu toate că le crescuseră mustățile şi bărbile. Chemă un slujitor şi 
porunci să-i fie aduşi cei doi tineri. Cu teama-n suflet, ei veniră în odaia feciorului, care-i întrebă: 
— Cine sunteţi, de unde veniţi şi-ncotro vă duceţi? 

Pe când cei doi povesteau cine sunt, prin câte au trecut, feciorul îşi dădu seama că sunt fraţii săi. 
Dar fraţii săi nu-l recunoscură, căci era înveşmântat în mătase, avea mustăţi lungi, iar pe cap un 
turban împodobit cu pene. 

Până la urmă, feciorul se făcu cunoscut, iar fraţii îl îmbrăţişară şi-şi cerură iertare că l-au lăsat şi au 
fugit. Le povesti câte a pătimit, cum a ajuns să fie doftorul padişahului. Fraţii ziseră că au tot 
colindat, dar nicăieri nu au găsit de lucru, ajungând până-n India. Fratele cel mic porunci slujitorilor 


să le aducă la fiecare câte un rând de veşminte, le dărui câte un cal, fân pentru animale, merinde şi 
bani pentru ei, apoi îi trimise în ţara lor. 

Tot mergând şi vorbind între ei despre păţaniile fratelui cel mic, cei doi frați mai mari îl pizmuiau. 
Luară hotărârea să meargă la conacul căpcăunilor, să se ascundă în dulap, să asculte şi să afle locul 
unde ar fi ascunse nişte comori. În felul acesta s-ar pricopsi şi ei, devenind bogaţi. 

Se aşternură la drum şi merseră, şi merseră, săptămâni şi luni, până ce ajunseră la conacul 
căpcăunilor. Se apropiară târâş, cercetară împrejurimile, ascultară, apoi, încredințați că nu-i nimeni, 
intrară în conac şi se ascunseră în dulap. 

La apusul soarelui, căpcăunii veniră unul câte unul, puseră oalele în mijlocul încăperii, luară câte 
trei-patru pâini, mâncară pe săturate, apoi începură a vorbi. 

Unul dintre ei: 

— la povestiţi, ce-aţi aflat azi? 

Un alt căpcăun: 

— Şoarecele de sub copac a fost ucis de un om, iar aurul a fost luat. 

Altul: 

— Morarul cel sărman a fărâmat piatra cea mare a morii, a luat tot aurul şi s-a îmbogăţit. 

Altul dintre căpcăuni: 

— Un doftor a vindecat ochii fetei padişahului din India. 

Un alt căpcăun sări în sus şi zise: 

— Se pare că cineva ascultă ce vorbim noi. Să căutăm peste tot! 

Toţi deodată, căpcăunii se ridicară mormăind şi bombănind. Începură a scotoci peste tot locul. 
Deschizând dulapul, dădură peste cei doi fraţi, care îşi pierduseră cunoştinţa de spaimă şi zăceau ca 
morți. 

Crezându-i adormiți, căpcăunii îi luară de picioare, îi scoaseră din dulap, îi aruncară pe jos, dar 
tinerii nu se mişcară. 

Unul dintre căpcăuni: 

— Le-a plesnit fierea de spaimă, sunt morți. 

Alt căpcăun: 

— Atunci, şi-au găsit pedeapsa. 

Altul: 

— Noi nu mâncăm leş de om. Să-i aruncăm afară, să le fie hrană lupilor, vulturilor şi corbilor! 

Unul din căpcăuni îi apucă de picioare, îi scoase afară şi îi aruncă în iarbă. 

Ore-ntregi zăcură fraţii fără cunoştinţă în iarba plină de rouă şi se treziră spre dimineaţă, pătrunşi de 
umezeală şi frig. Se pipăiră, se cercetară unul pe celălalt şi, văzând că sunt întregi, mulţumiră Celui 
de Sus. Ascultară şi, auzindu-i pe căpcăuni fornăind, îşi dădură seama că sunt adormiţi. Se sculară 
şi-o luară la fugă cât îi țineau picioarele. 

Fraţii înţeleseră că numai datorită milosteniei Celui de Sus n-au ajuns hrană pentru căpcăuni, că 
nenorocirea prin care trecuseră era numai din vina loc, căci numai din invidie l-au părăsit pe fratele 
lor mai mic. Ruşinaţi de faptele lor, nu puteau să se ducă nici în ţara lor, nici în India. Se îndreptară 
spre o altă țară, nădăjduind că acolo vor găsi ceva de lucru. 

Pentru ei, poveste, pentru noi, sănătate... 


Boala leului 
poveste turcă 


Într-o bună zi, leul, regele animalelor, se-mbolnăvi. Toate vieţuitoarele pădurii aflară vestea cea 
tristă şi merseră să-l vadă. Cel din urmă sosi lupul. Se duse lângă leu să-l întrebe de sănătate: 

— Să ne trăiască padişahul! Cum te simți? 

Leul zise: 


— Sunt bine, mulţumesc. 

Lupul: 

— Măria ta, îţi spusesem şi înainte că vulpea noastră e tare vicleană. Ia, noi cu toţii am venit să te 
vedem, numai ea n-a venit. Cine ştie ce vicleşug mai pune la cale! 

Tocmai atunci venea şi vulpea. Mânios de zăbava cumetrei, leul îi zise: 

— "Toate jivinele pădurii venit-au să mă vadă, să mă-ntrebe de sănătate, tu pe unde-mi umbli? 
Vulpea spuse: 

— Vai de mine, Măria ta! Bine, bine, au venit cu toţii, dar oare vreunul din ei ţi-a adus leac? Văd că 
nu! Eu m-am dus peste tot să-ți caut leac pentru boală. 

— ŞI ai găsit? 

— Am găsit. Cum era să vin cu mâna goală? 

— Dacă-i aşa, care-i leacul? 

— Măria ta, ca să te vindeci, trebuie să mănânci laba dreaptă a lupului. Pe cine am întrebat mi-a dat 
aceeaşi povaţă. 

Vulpea plecă acasă, iar leul prinse lupul, îi rupse laba dreaptă şi îi zise: 

— Mi s-a zis că laba ta este leac pentru boala mea, de aceea sunt nevoit să ţi-o mănânc. 

Lupul plecă şontâc, şontâc. Afară îl aştepta vulpea, care-l întrebă: 

— Ce-i cu tine, ce ţi s-a-ntâmplat, frate lupule? 

Lupul răspunse: 

— Ce să fie?! Cică leacul pentru boala leului era să-mi mănânce mie laba dreaptă. De aceea, mi-a 
rupt-o şi a mâncat-o. 

Vulpea, zâmbind: 

— Ce să-ți fac? Când stăteai la dreapta padişahului, nu te-ai gândit ce va fi la urmă. Atunci când m- 
ai ponegrit în faţa leului, nu ţi-ai dat seama că mă voi răzbuna? 

Şi aşa, de atunci toată lumea văzu cât de vicleană e vulpea. 


Keloğlan şi vrăjile lui Ali Cengiz 


poveste turcă 


A fost odată, ori n-a fost... În vremuri tare îndepărtate trăia un om pe nume Keloğlan. În afară de o 
mamă, nu avea pe nimeni. El îşi câştiga traiul ca cioban la turmele de oi ale vecinilor din sat. 

Ajuns flăcău în toată firea, Keloglan se duse la mamă-sa şi zise: 

— Maică, aş voi să mă-nsor. 

Mama-i zise: 

— Fiule, cu truda ta de cioban de-abia ne ducem traiul. Dacă te-nsori, cum îţi ţii nevasta? 

Keloglan, zâmbind: 

— Măicuţa mea, pentru orice se găseşte dezlegare. Însoară-mă numai! 

Mama chibzui. Dacă în casă va veni o noră, ea îi va fi de ajutor. Îşi întrebă feciorul: 

— Bine, fiule, ce fată să mă duc să-ţi cer? 

Flăcăul: 

— Ce fată să ceri... Pe fata padişahului! 

Femeia rămase uimită, neaşteptându-se la un asemenea răspuns. Zise: 

— Eşti smintit? Cum să-ţi dea ţie un padişah pe fata lui? De la uşă mă va alunga... 

Keloğlan: 

— Nu, să nu-ți faci griji! Ce cusur am? Eu mi-s flăcău ca un leu. Cui să-i dea fata padişahul dacă nu 
mie? Mâine dimineață du-te la serai, înfățişează-te padişahului şi spune-i că-i cer fata. 

La stăruințele lui Keloğlan, mama primi, chiar dacă era în primejdie să fie alungată de padişah. 

A doua zi dimineață, femeia îşi puse cele mai bune straie şi se duse la serai. Străjerii o opriră şi-o 
întrebară cu cine are treabă. Când auziră că voieşte să-l vadă pe padişah, străjerii ziseră: 


— Stai, dăm de ştire şi, dacă te primeşte, te lăsăm! 

Unul din străjeri intră în serai şi dădu de veste că o femeie vrea să vorbească cu padişahul. Dorind 
să ştie cine-i femeia, padişahul porunci să fie adusă. Slujitorii o luară pe femeie, o purtară prin 
grădina seraiului, o urcară pe scări şi-o lăsară în faţa odăii padişahului. 

Sărmana femeie tremura de teamă. Să intre sau să nu intre? Dacă padişahul o va alunga? Ce-o să 
facă atunci? Dacă padişahul îi dă feciorul pe mâna gealatului'*? Chibzui ce chibzui şi, cu mâna 
tremurând, deschise uşa şi intră. Padişahul stătea pe tron. La vederea femeii, încruntă din sprâncene 
ŞI zise: 

— Vino şi zi ce voieşti! 

De frică, femeia nu scoase o vorbă. Padişahul: 

— Apropie-te şi spune repede ce te aduce la mine! 

Înspăimântată de vorbele aspre ale padişahului, făcu câţiva paşi şi zise: 

— Măria ta... Eu... Eu am un fecior... Pe nume Keloğlan... |ăă... 

Padişahul: 

— Bine, ce s-a-ntâmplat? 

— Aş zice, dar mă tem că te vei mânia! 

Atunci, padişahul îşi mai muie glasul: 

— Nu te teme, nu mă voi mânia, spune! 

Femeia răsuflă adânc şi zise: 

— Feciorul meu este cioban... Duce la păşunat oile vecinilor. Ne ducem traiul cu ce câştigă el de la 
stăpânii animalelor. Ieri dimineață mi-a spus că vrea să se însoare. Eu i-am zis că e un biet cioban, 
că nu poate lua fata oricui. S-a supărat pe mine. Mi-a zis: „Sunt un om precum un leu, ce cusur 
am?”. M-a trimis să vă cer fata. Să nu vă fie cu supărare, eu n-am nicio vină... 

Padişahul râse: 

— Nu-i nicio supărare. Fără îndoială că vrea, nu e tânăr? Dacă-mi îndeplineşte o dorință, îi dau fata. 
Dacă se duce la Ali Cengiz şi izbuteşte să-i înveţe toate jocurile vrăjitoreşti, fata-i a lui... 

Femeia rămase uimită în faţa unei asemenea cereri neobişnuite. Bucuroasă că a scăpat numai cu 
atât, alergă acasă şi zise feciorului: 

— Padişahul îți dă fata, dar va trebui să te duci la Ali Cengiz, să-i deprinzi toate jocurile vrăjitoreşti 
şi să te întorci cât mai grabnic. 

Keloglan: 

— Nimic nu-i mai lesne, să mergem îndată să-l găsim pe Ali Cengiz, să-i învăţ tertipurile... 

În acea ţară trăia un om pe nume Ali Cengiz, care ştia o mulţime de şiretlicuri vrăjitoreşti. Lua pe 
lângă el câte un tânăr, în patruzeci de zile îl învăţa tot ce ştia, iar în a patruzecea zi îl întreba: 

— Ai învăţat? 

Dacă flăcăul zicea: „Am învățat”, atunci îl ducea într-o hrubă și îi tăia capul, căci se temea ca acesta 
să nu-i ia locul. 

Keloğlan şi maica lui se gătiră de drum şi porniră. Şi-au mers, şi-au tot mers, peste dealuri, peste 
văi, şi ajunseră la poalele unui munte. Fiind osteniți, se lungiră pe iarbă. Deodată, în fața lor apăru 
un om: 

— Cu ce treburi pe aci? 

Femeia zise: 

— Feciorul meu ar voi să-nvețe jocurile lui Ali Cengiz. Mergem să-l găsim. 

Când colo, cel din fața lor era chiar Ali Cengiz, care spuse: 

— Eu sunt Ali Cengiz. Lasă-ți feciorul la mine. În patruzeci de zile va şti tot ce ştiu şi eu, iar în a 
patruzeci şi una zi vino să-l iei... 

Femeia încuviință, îl lăsă pe Keloğlan lângă Ali Cengiz şi se întoarse la casa ei. 


709 călău, gâde 


Ali Cengiz îl duse pe Keloğlan la el acasă. Acolo îi aşteptau soaţa și fiica lui. ÎL duse pe Keloğlan 
într-o odaie şi ferecă uşa, apoi plecă la treburile lui. Mama şi fiica simţiră milă față de ciobanul cel 
chel. Fata se duse şi deschise fereastra odăii în care era Keloglan şi îi vorbi: 

— Keloğlan, tata te va învăţa toate vicleşugurile vrăjitoreşti pe care le ştie în patruzeci de zile, iar în 
a patruzecea zi seara te va întreba: „Ai învățat?”. Dacă tu răspunzi: „Am învăţat!”, atunci va fi ziua 
în care îți vei pierde capul... El se teme să nu i se ia locul. De aceea, tu să zici: „N-am învăţat!”. 
Atunci nu se va atinge de tine. 

Keloglan îi mulțumi fetei şi aşteptă întoarcerea lui Ali Cengiz. Nu după mult timp, acesta veni acasă 
şi începu să-l înveţe pe Keloglan. În a patruzecea zi, îl chemă şi-l întrebă: 

— Fiule, ai învăţat toate jocurile lui Ali Cengiz? 

— N-am învăţat, unchiule! 

Ali Cengiz spuse: 

— EI, şi tu, eşti un prostănac! 

Keloglan tăcu mâlc. A doua zi, când veni mama lui să-l ia, Ali Cengiz îi zise: 

— Feciorul tău e cam nerod. Patruzeci de zile l-am tot învăţat, i-am arătat toate vrăjitoriile mele şi 
el n-a fost în stare să priceapă nimic. la-l de aici şi să-ți fie de bine!... 

Femeia tăcu chitic, îl luă pe Keloglan şi împreună se aşternură la drum spre meleagurile lor. 
Trecând printr-o pădure, se-ntâlniră cu nişte vânători care urmăreau un iepure. Keloglan zise către 
maica sa: 

— Acum mă voi preface în ogar şi voi prinde iepurele. Vânătorii vor voi să mă cumpere. Tu să mă 
dai pentru cinci galbeni, dar să nu cumva să le dai şi zgarda de la gâtul meu. Dacă le-o dai, eu sunt 
mort! 

Nici nu-şi isprăvi bine vorba Keloglan, că se şi prefăcu într-un frumos ogar, care se luă după un 
iepure ce ţâşni din mărăciniş, îl prinse şi-l puse la picioarele vânătorilor. Încântaţi de iuţeala şi 
agerimea ogarului, vânătorii voiră să-l cumpere. ÎI luară cu cinci galbeni. 

Vânătoarea reîncepu. Din mărăciniş ieşi alt iepure. Ogarul fugi după el, dar intră în pădure şi se 
preschimbă într-un om, care, cu toporul în mână, tăia lemne. Vânătorii urmăriră ogarul, intrară în 
pădure şi dădură peste omul care tăia lemne. ÎL întrebară: 

— Tăietorule! N-a trecut pe-aci un ogar urmărind un iepure? 

Keloğlan: 

— Acum a trecut, a sărit peste dealul cela. 

În timp ce vânătorii apucau calea arătată de el, Keloglan o căută pe mama lui şi din nou purceseră la 
drum. 

Să-i lăsăm pe ei să-şi urmeze calea... Noi să vedem ce-a făcut Ali Cengiz. 

Acesta înţelese că Keloğlan învățase prea bine toate jocurile lui, dar, ca să scape de tăierea capului, 
minţise zicându-i că n-a învăţat nimic. Tare mânios, plecă să-i ia urma. 

Ali Cengiz să-l tot caute... Keloglan zise către mama sa: 

— Acum mă prefac într-un berbec. Să-mi pui o funie de grumaz, să mă duci la bazar să mă vinzi şi 
să nu ceri mai puţin de zece galbeni, dar să nu dai şi funia. Dacă mă dai cu funie cu tot, n-ai să mă 
mai vezi niciodată. 

Într-o clipă, Keloğlan se prefăcu în coşcogea berbecul, cu coarne mari şi răsucite. Mama lui îi trecu 
de gât o funie şi-l duse la bazar. O mulțime de oameni se adunară în jurul femeii să privească 
berbecul cel frumos, care mai de care voind să-l cumpere. 

Şi Ali Cengiz era la bazar şi o recunoscu pe femeie. Se duse lângă ea şi-o întrebă: 

— Cu cât dai berbecul? 

Femeia: 

— ÎI dau cu zece galbeni. 

Ali Cengiz: 

— Îţi dau douăzeci de galbeni, dar vreau şi funia de la gât... 


Auzind de atâta bănet, femeia uită de cuvântul dat feciorului său şi luă cei douăzeci de galbeni, dar, 
în clipa în care Ali Cengiz întinse mâna să apuce funia, să nu se prefacă Keloglan într-o vrabie şi să 
zboare? La rândul său, Ali Cengiz luă înfăţişarea unui vultur şi începu să urmărească vrabia. Zbură 
vrabia, zbură vulturul şi, în clipa în care vulturul era cât pe ce să apuce vrabia, ea se făcu un 
mănunchi de trandafiri şi căzu în braţele fetei padişahului, intrând pe fereastră. 

Atât de încântată fu domniţa de buchetul de trandafiri căzut parcă din cer, încât nu se mai despărți 
de el, îmbătată de mireasma florilor. În timp ce fata alerga spre tatăl ei să-i arate florile, Ali Cengiz, 
în chip de cerşetoare, veni la padişah şi zise: 

— O pasăre mi-a smuls mănunchiul de trandafiri din mână şi a intrat pe fereastra seraiului vostru. 
Vă rog să mi-l daţi înapoi! 

Domnița, care tocmai îi întindea buchetul tatălui ei, zise: 

— Tăticule, trandafirii mi-au picat în braţe, e norocul meu. Nu pot să-i dau! 

Padişahul răspunse: 

— Fata mea, nu se poate! Trandafirii nu sunt ai tăi. A venit stăpânul lor! 

Domnița stătea la îndoială, dar, văzând sprâncenele încruntate ale padişahului, întinse mâna să-i dea 
florile cerşetoarei. În acea clipă, Keloglan se prefăcu în mei şi se răspândi pe jos, iar Ali Cengiz luă 
înfăţişare de cloşcă cu pui, care şi începură să ciugulească din mei. Keloğlan văzu că nu-i a bună... 
Se preschimbă în vulpe şi-ndată înghiți cloşca cu pui cu tot... 

Padişahul şi domniţa rămaseră buimaci în faţa unor asemenea vrăjitorii. Tocmai când se întrebau: 
„Ne-au înconjurat năluci sau visăm?”, Keloglan, din vulpe, deveni un mândru şi frumos flăcău. 
Văzând în faţa lor un om, padişahul şi domniţa îşi veniră în fire. 

Keloglan spuse: 

— Măria ta, eu mi-s Keloglan. Cu ceva vreme în urmă, maica mea venise să-ţi ceară fata pentru 
mine. Atunci i-ai spus: „Îmi dau fata dacă feciorul tău învaţă jocurile lui Ali Cengiz”. Eu învățat-am 
toate jocurile vrăjitoreşti ale lui Ali Cengiz. Acum ţi le-am arătat împreună cu învățătorul meu. L- 
am învins şi în lume n-a mai rămas nimeni care să mai ştie jocurile lui Ali Cengiz. Eu mi-am ţinut 
cuvântul. Dar Măria ta te vei ţine de cuvânt şi-mi vei da fata? 

Padişahul căzu pe gânduri. Îşi aminti că făgăduise mamei flăcăului. Un padişah trebuie să se ţină de 
cuvânt. De nu se-nvoieşte, să nu-i joace cumva Keloğlan unul din jocurile lui Ali Cengiz! Zise către 
Keloğlan: 

— Te socotesc ginerele meu. De azi să înceapă nunta... 

Keloğlan sărută mâna padişahului şi făcură nuntă mare, care ținu patruzeci de zile şi patruzeci de 
nopți. Mirii trăiră fericiți până la adânci bătrâneți... 

Pentru ei, poveste, pentru noi, sănătate... 


Motanul cel negru 
poveste turcă 


A fost odată, ori n-a fost... În vremuri tare îndepărtate trăia un padişah care avea trei fete. Erau una 
mai frumoasă decât alta. Despre frumuseţea lor se dusese vestea în toate împărățiile. Erau frumoase 
precum luna în a paisprezecea zi... 

Toate trei ajunseseră la vârsta măritişului. Fără de număr erau feciorii ce veneau să le ceară. Pe unii 
nu-i voia padişahul, pe alţii nu-i plăcea mama fetelor. 

Mama fetelor zise într-o zi padişahului: 

— Măria ta, aşa nu se mai poate. Dacă ne mărităm fetele cu unii, alţii se supără şi poate că nu vor fi 
fericite. Eu zic să poruncim să se facă trei mingi de aur şi să trimitem crainici care să dea de veste 
ca doritorii să se adune trei zile la rând pe maidanul din fața seraiului. Fetele să arunce pe rând o 
minge şi în fața cui se opreşte mingea, acela să fie alesul. Atunci nimeni nu va avea nimic de zis, iar 
fetele îşi vor găsi norocul. 


Padişahul găsi potrivit sfatul nevestei. Îşi chemă fetele şi le înştiinţă de hotărârea luată, apoi porunci 
meşterului bijutier să făurească trei mingi de aur în două zile. 

După ce mingile fură gata, crainicii din toată ţara începură să strige: 

— Lume, lume! Nimeni să nu spună că n-a aflat! De pe prispa seraiului padişahului, prinţesele vor 
arunca câte o minge de aur; în ultima zi de joi a lunii va arunca prințesa cea mare, vineri cea 
mijlocie, iar sâmbătă cea mică. De fiecare dată, în fața cui se va opri mingea, acela va fi alesul. 
Feciorii buni de însurătoare să vină pe maidanul din faţa seraiului... 

Doritorii începură să se frământe, zicându-şi: „Ah, de m-ar nimeri pe mine mingea!”. Veni şi ziua 
de joi. Pe maidanul din faţa seraiului se adunase o mare mulțime de oameni, ca în zilele de 
sărbătoare. Flăcăii erau înveşmântaţi cu cele mai bune straie şi aşteptau cu nerăbdare ca prinţesa cea 
mare să arunce mingea de aur. 

Padişahul, nevasta lui şi cele trei prințese ieşiră pe prispa seraiului. Prinţesa cea mare luă una din 
mingi şi o aruncă în mijlocul mulțimii. Fără a se opri în faţa nimănui, mingea se tot rostogoli, până 
ajunse în fața unei colibe dărăpănate. Lumea fu nemulțumită şi începu să strige. Atunci, padişahul o 
puse pe fată să arunce mingea a doua oară. Prinţesa aruncă mingea de aur, toată lumea o urmări cu 
mare luare-aminte şi ce să vezi? Mingea se rostogoli ce se rostogoli şi se opri tot în faţa colibei 
dărăpănate. Nici acum mulțimea nu fu mulțumită. Padişahul socoti că drept este ca mingea să fie 
aruncată de trei ori, dar şi la a treia aruncare mingea se opri în faţa colibei dărăpănate. 

Acum nimeni nu mai avea nimic de zis. Mulțimea se împrăştie, iar prințesa cea mare îşi zise: „Ce să 
fac, poate că acolo mi-e norocul!”. 

Roabele şi slujitoarele începură s-o gătească pe prinţesa cea mare. O înveşmântară în rochie de 
mireasă, o gătiră cu giuvaeruri, o urcară într-o caleaşcă şi o duseră în faţa colibei dărăpănate. 
Prinţesa intră, se aşeză şi începu să aştepte. Şi aşteptă, şi aşteptă... Nu era țipenie de om. I se uri tot 
aşteptând, se ridică şi se uită în jur. Văzu o uşă, o deschise, intră şi ce să vadă? Era ditamai seraiul, 
şi ce mai serai, că pe lângă el cel al tatălui său părea o căsuţă! Începu să cerceteze şi, oriunde se 
uita, vedea numai lucruri făcute din rubine, smaralde, diamante şi aur. Marile coloane de marmură 
erau încrustate cu aur şi pietre prețioase. Odăile şi locurile de trecere aveau pe jos marmură 
colorată. Fata rămase cu gura căscată... 

Prinţesa privea şi îşi zicea că tatăl ei este padişahul şi nu are atâtea bogății. Deodată apăru o pisică 
neagră, care merse după ea. Prințesei nu-i plăcu, o alungă, dar pisica se întoarse şi se ținu după ea. 
Mânioasă, o prinse şi îi trase o mamă de bătaie. Pisica dispăru, tot mieunând. 

Urmându-şi cercetarea, fata ajunse în faţa unei uşi cu mâner de aur, deschise şi intră. În mijloc era o 
masă frumos rânduită cu tot felul de bucate, până şi lapte de pasăre. Nici aici nu era nimeni. Odaia 
era împodobită cu diamante, smaralde, rubine. Pe jos erau covoare de mătase, la ferestre, perdele 
din cea mai fină mătase indiană, pe divane, aşternuturi din atlas în culori strălucitoare. Pe masă erau 
aşezate farfurii de aur, pocale de cristal ce-ţi luau ochii. 

Prinţesa se tot uită şi nu văzu pe nimeni. Se aşeză la masă şi începu să mănânce. Pisica cea neagră 
se ivi din nou, se frecă de picioarele fetei de parcă ar fi cerşit de mâncare, dar prințesa se mânie şi 
mai tare, o bătu şi-o aruncă afară din odaie. 

După ce-şi potoli foamea, se retrase într-un ungher şi se odihni până se întunecă. Deodată, 
lumânările de pe masă se aprinseră de la sine. Fata era uimită, dar 1 se făcu somn, ieşi din odaia de 
luat masa şi începu să cerceteze odăile rând pe rând. Fiecare odaie era mai frumoasă decât cealaltă, 
mai mândru împodobită, cu sumedenie de lumânări aprinse. Nicăieri nu se afla vreun suflet de om. 
Prinţesa se opri la uşa ultimei odăi, o deschise şi văzu un iatac cum nu avea nici seraiul tatălui său. 
În mijloc se afla un pat cu baldachin, făurit din lemn de nuc poleit, acoperit cu o plapumă din atlas 
roşu cu fir de aur. Pe jos erau aşternute covoare persane groase cât palma. Marginile pernelor erau 
tivite cu rubine, lumânările candelabrelor de cristal îți luau ochii. Ferestrele erau acoperite cu 
perdele de catifea vişinie ce dădeau odăii o înfăţişare deosebită. La picioarele patului se aflau 
papuci cu lucrătură de aur, ce-şi aşteptau stăpâna. 


12 


Cuprinsă de somn, prințesa intră, îşi puse cămaşa de noapte din mătase albastră pe care o găsi într-o 
boccea din mătase roşie aşezată pe pat, se băgă sub plapumă şi se culcă. 

Nu trecu mult şi se deşteptă auzind nişte zgomote ciudate. Afară bătea un vânt puternic, fulgerele 
brăzdau cerul, pământul se cutremura. Uşile începură să se deschidă singure, geamurile de la 
ferestre să se spargă. Sărmana fată era înspăimântată. Se piti sub plapumă şi aşteptă. În loc să 
înceteze, zgomotele erau mai puternice, furtuna se înteţea. 

Începu să se lumineze, zgomotele încetară, iar prinţesa ţâşni din odaie, alergă, ieşi din serai şi nu se 
opri decât la seraiul tatălui său. Povesti părinţilor şi surorilor prin ce trecuse, dar nu pomeni nimic 
de frumuseţea seraiului. 

Veni şi ziua de vineri, când prințesa mijlocie trebuia să arunce mingea de aur. Feciorii buni de 
însurătoare îşi puseră veşmintele de sărbătoare, se adunară pe maidanul din faţa seraiului şi 
aşteptară. Padişahul, nevasta lui şi prințesele ieşiră pe prispa seraiului. Fata mijlocie aruncă mingea, 
care nu se opri nicăieri, ci se duse drept în fața colibei dărăpănate. 

Tinerii erau nemulțumiți şi cerură ca mingea să fie aruncată din nou. Padişahul se-nvoi, iar fata 
mijlocie aruncă mingea, care se opri tot în fața uşii colibei dărăpănate. Lumea era din nou 
nemulțumită, cerând a treia aruncare după regulile jocului. Fata aruncă a treia oară mingea de aur, 
care, tot rostogolindu-se, se opri în fața colibei dărăpănate. 

Furioşi şi bombănind, oamenii se împrăştiară. Fata mijlocie se resemnă, zicând că aşa 1-a fost scris, 
şi se lăsă îmbrăcată în rochie de mireasă şi dusă la uşa colibei. Tot cercetând, găsi o uşă, intră şi 
rămase şi ea cu gura căscată ca şi sora ei la vederea minunăţiilor din serai. Merse prin diferite odăi, 
uimită de atâta frumuseţe. Deodată, lângă ea apăru o pisică neagră, care mergea oriunde mergea şi 
ea, frecându-se de picioarele ei. Fata se mânie şi o alungă, dar pisica nu plecă. Atunci fata o bătu şi 
pisica fugi mieunând. 

Prinţesa merse mai departe, văzu o uşă întredeschisă, intră. Acolo era odaia de luat masa. Pe masă 
se aflau felurite bucate, din care se ridica un miros îmbietor, fructe şi dulciuri nemaivăzute. 
Flămândă, se aşeză şi începu să mănânce. Pisica cea neagră apăru din nou, începu să se frece de 
picioarele prinţesei şi mieună, cerşind ceva de mâncare. Prinţesa atât de tare se mânie pe pisica 
aceea care n-o lăsa în pace, încât o prinse, o bătu bine şi-o azvârli afară din odaie. Sărmanul animal 
fugi mieunând. 

Fata îşi potoli foamea, apoi se aşeză să se odihnească. Afară începu să se întunece. Deodată, 
lumânările de pe masă se aprinseră de la sine. Fata nu pricepea ce se întâmplă, pica de somn. leşi 
din odaia de luat masa şi merse mai departe din odaie în odaie, minunându-se în fața podoabelor din 
atlas şi mătase, din rubine, smaralde şi diamante, a candelabrelor de cristal, a covoarelor de mătase, 
a coloanelor de marmură. 

Ca şi sora ei, se opri lângă uşa iatacului, intră toropită de somn, se lungi pe patul cu baldachin şi 
adormi. Când îi era somnul mai dulce, se trezi auzind zgomote. Ferestrele se deschideau şi se 
închideau, uşile se trânteau, fulgerele brăzdau cerul, tunetele nu încetau, pământul se cutremura. 
Fata se făcu mică în aşternut, trase plapuma peste cap şi începu să tremure de spaimă. 

Odată cu ivirea zorilor, încetară şi zgomotele. Prinţesa se ridică iute din pat, alergă şi ieşi din serai şi 
nu se opri decât la seraiul tatălui său. Povesti la rândul ei prin ce trecuse, dar nici ea nu pomeni 
nimic de frumuseţea seraiului. 

Sosi şi ziua de sâmbătă, zi în care prințesa cea mică trebuia să arunce mingea de aur. Ea ieşi pe 
prispa seraiului, luă mingea de aur şi o aruncă în mijlocul flăcăilor care se adunaseră pe maidanul 
din faţa seraiului înveşmântaţi în straie de sărbătoare. Toată lumea aştepta cu nerăbdare. Mingea se 
tot rostogoli şi nu se opri decât tot în fața uşii colibei dărăpănate. Lumea începu să strige, zicând: 
„Nu mai înțelegem nimic, de fiecare dată mingile se duc în acelaşi loc. Încă o dată să fie aruncată 
mingea!”. 

Padişahul nu avu ce face, porunci ca mingea să fie aruncată a doua oară. Fata luă mingea, o aruncă 
din toate puterile, dar, mirare! Ca şi cum ar fi avut aripi, mingea se rotea în aer şi nu se oprea 


nicăieri. Până la urmă ajunse tot în faţa uşii colibei dărăpănate. Mulțimea ceru o a treia aruncare, 
după regulile jocului, iar padişahul primi. 

Prinţesa cea mică era tulburată. Începuse să creadă că norocul ei se află în acea colibă. Dar nădejdea 
nu moare... Poate că de data asta mingea se va opri lângă unul din tinerii ce aşteaptă pe maidan. Ea 
aruncă încet mingea, care căzu în mijlocul mulțimii, dar nu se atinse de nimeni, ci se tot rostogoli şi 
se opri în fața uşii colibei dărăpănate. 

Mulțimea tăcu, nemaiavând ce spune, şi se împrăştie. 

Prinţesa cea mică fu înveşmântată cu rochia de mireasă, gătită cu giuvaeruri, dusă în fața colibei şi 
lăsată acolo. Ea deschise uşa şi intră, cercetă peste tot, zări o altă uşă şi intră. Ce-i văzură ochii? Un 
minunat serai ce-ţi lua ochii prin strălucire... Surorile ei nu-i spuseseră nimic de serai. Rămase cu 
gura căscată. Se întreba: „Oare de ce surorile mele au fugit dintr-un serai aşa de frumos?”. Îşi zicea 
că bine a făcut că a venit într-un loc atât de minunat. 

Fata trecu din odaie în odaie. Deodată, lângă ea îşi făcu apariţia o pisică neagră, care se frecă de 
picioarele ei. Atât de mult îi plăcu prințesei pisica, încât zise: 

— Vai, nu sunt singură! Ce bine, am un prieten! 

Luă pisica în braţe, zicând: „Harapul meu cu ochii de smarald, cât de dulce eşti!”. La rândul său, 
pisica cea neagră o plăcu pe prinţesa cu inimă bună, care, în loc s-o gonească şi s-o bată, o luase în 
braţe. Sări pe umerii prinţesei şi aşa începură să meargă mai departe. 

Micuța prinţesă se minuna de cele văzute şi se bucura că venise la serai. Ajunseră în fața odăii de 
luat masa, a cărei uşă era întredeschisă. Pe masă erau bucate alese, mirosul lor îmbietor se 
răspândise peste tot. 

Prinţesa intră şi vederea minunatelor bucate îi spori şi mai mult foamea. Se aşeză la masă cu pisica 
alături. Dacă lua o îmbucătură pentru ea, îi dădea şi pisicii o bucată de carne. Pisica era tare 
mulțumită. 

După ce-şi potoli foamea, fata văzu că începe să se întunece. Lumânările de pe masă se aprinseră de 
la sine. Prinţesa era uimită, dar şi bucuroasă. O cuprindea somnul. Se ridică şi merse prin odăi, 
minunându-se de podoabele ce-ţi luau ochii. Ajunse în fața atacului, cu pisica cea neagră după ea, 
care uneori mergea alături de fată, alteori i se suia pe umeri. Prinţesa privea cu plăcere nespusă 
perdelele, covoarele, candelabrele, aşternuturile: 

— Vai, oare de ce nu-i nimeni într-un serai fără pereche ca acesta? 

Se dezbrăcă şi se culcă, cu pisica alături. Dormi până dimineaţa fără să se trezească. Când deschise 
ochii, ce să vadă? O mulţime de roabe în veşminte de mătase frumos colorate, toate de o frumuseţe 
rară, stăteau stană de piatră şi aşteptau poruncile ei. Una ţinea un ibric de aur, alta un tas de aur, iar 
alta un ştergar țesut cu fire de aur, pe margini cu şiruri de perle. Ele aşteptau trezirea micuţei 
prințese. 

Se uită peste tot, dar pisica cea neagră nu era nicăieri. Întrebă o roabă: 

— Unde este iubitul meu prieten? 

Nicio roabă nu răspunse, ca şi cum ar fi fost mute. Înţelegeau tot ce le spunea, îi îndeplineau orice 
dorință, dar nu scoteau o vorbă. 

Trecură două nopți. Ziua stătea singură, dar la căderea serii venea pisica cea neagră, se plimbau 
împreună, mâncau împreună, se culcau împreună. Cum se iveau zorile, pisica dispărea, iar roabele 
nu vorbeau, ci stăteau în faţa ei zâmbitoare, cu minunate veşminte în braţe. 

Veni şi ziua a treia. Seara, la culcare, prinţesa cea mică îşi zise: „În noaptea asta să nu dorm, doar să 
mă prefac. Poate aflu unde se duce pisica!”. Se culcă, închise ochii şi stătu nemişcată. Ca în fiecare 
noapte, pisica cea neagră se culcă lângă ea. Prinţesa era nerăbdătoare să vadă ce se va întâmpla, 
ținea ochii închişi, dar uneori se uita printre pleoape. Somnul încerca s-o cuprindă. 

La miezul nopții auzi un zgomot, îşi ridică încet capul şi privi. Pisica sărise din pat. Prințesa îşi miji 
ochii şi văzu cum pisica se învârti prin odaie, se uită la uşă şi la ferestre, apoi sări în pat şi se uită 
lung la ea ca să vadă dacă doarme sau nu. Încredințată că fata doarme, pisica sări în mijlocul odăii, 


se scutură de trei ori şi a treia oară se prefăcu într-un flăcău înalt, frumos precum luna în a 
cincisprezecea zi... 

Tulburarea prinţesei crescu şi mai mult. Ea îşi zise: „Era cu rost oprirea mingii de aur de trei ori la 
uşa colibei dărăpănate. Prin urmare, norocul meu era acest flăcău!”. 

Pe când flăcăul îşi îndrepta veşmintele stând în mijlocul odăii, mica prințesă deodată sări din pat şi 
zise: 

— Hei, motanule, din ce pricină nu mi-ai spus că eşti om? 

Flăcăul îşi veni în fire: 

— Prinţesa mea, fiecare lucru la timpul său. Aveam de gând să-ţi spun, dar acum, că ai aflat, până la 
moarte vom fi împreună. Tu eşti perechea mea. Ziua nu voi fi lângă tine, ci numai nopțile. 

Prinţesa se supără: 

— Cum aşa?! De ce nu poți să fii lângă mine decât nopțile? 

Mândrul flăcău zise râzând: 

— Nu te grăbi, frumoasa mea! Ai să-nțelegi la timpul potrivit... 

Prinţesa întrebă: 

— Roabele tot nu vor vorbi cu mine? 

Flăcăul răspunse: 

— Cum să nu vorbească? Li s-a dezlegat limba. De-acum îţi vor da răspuns la orice întrebare şi-ţi 
vor îndeplini orice poruncă... 

A doua zi dimineaţă, purtarea roabelor se schimbă. Ele începură să vorbească, să fie zâmbitoare, să 
vină câte trei sau câte cinci la cel mai mic semn al prințesei. Umblau în vârful picioarelor ca să n-o 
tulbure, se fereau să facă zgomot atunci când dormea. 

Trecură astfel trei-patru zile. Într-o seară, prinţesa îi zise soţului ei: 

— Dacă te învoieşti, mi-aş chema surorile la zaiafet. Vreau să vadă cât sunt de fericită... 

Flăcăul spuse: 

— Vai, domniţa mea, se poate?! Acesta este seraiul tău... Poți face tot ce doreşti. Roabele, slugile 
sunt la porunca ta. Totul este al tău, până şi sufletul meu, de vreme ce tu nu m-ai bătut, nu m-ai 
alungat... 

Acum să vedem ce se petrecea în seraiul padişahului. Surorile prințesei celei mici erau îngrijorate, 
căci nu primiseră nicio veste de la ea. Luară hotărârea de a trimite doica după veşti. Femeia se duse 
la uşa colibei şi bătu. Slugile deschiseră şi o întrebară ce doreşte. Ea zise că este doica micii 
prințese, că cei de acasă sunt îngrijoraţi de soarta ei şi a venit s-o vadă. 

Slugile o duseră în faţa prinţesei. Văzând-o în viaţă, fericită, doica o luă în braţe şi o sărută. Rămase 
cu gura căscată în fața minunățiilor din serai. Se uita buimacă la giuvaerurile pe care le purta 
prinţesa, la bogăţia din jur, la roabele înveşmântate în mătase, frumoase ca nişte îngeri. Îşi reveni 
din uimire şi zise: 

— Domnița mea iubită, padişahul, mama ta, surorile tale, cu toţii sunt îngrijoraţi pentru tine. Au 
voit să ştie ce faci. M-au trimis să te văd şi să le aduc veşti despre tine. 

Prinţesa cea mică zise, zâmbind: 

— De ce să fie îngrijorați? Vezi şi tu cum trăiesc. Sunt foarte fericită. Soţul meu este un om bun şi 
foarte frumos. Du-te şi povesteşte-le. Spune surorilor mele că le aştept mâine la prânz. 

Doica răspunse: 

— Prea bine, domniţa mea. Le voi povesti cele văzute, iar surorilor tale le voi spune că sunt pofiite 
la masă mâine. 

Apoi plecă. 

Doica ajunse la seraiul padişahului şi povesti cu înflorituri tot ce văzuse. Surorile ascultară cu 
invidie, iar a doua zi se duseră la padişah să-i ceară încuviințarea de a merge la sora lor cea mică. Se 
gătiră, merseră la uşa colibei şi bătură. Slugile deschiseră, le poftiră înăuntru. La vederea bogăției 
seraiului, surorile nu mai ştiau pe ce lume se află. 

După puţin timp apăru şi prinţesa cea mică. Îşi întâmpină surorile cu zâmbetul pe buze, le sărută: 


— Bine aţi venit în casa mea! 

Mica prințesă era aşa de frumos îmbrăcată, împodobită cu brățări, cu inele de mare preţ, încât 
surorile erau invidioase şi se tot înghionteau una pe alta. Trecură prin mai multe odăi, una mai 
frumos împodobită decât alta; prinţesa le pofti în cea mai frumoasă odaie, le lăsă acolo şi ieşi. 

— Ah, Doamne, zise ea, ce bine ar fi dacă soţul meu s-ar afla lângă mine ziua! L-aş fi arătat 
surorilor mele... 

Nici nu termină de vorbit, că auzi o voce: 

— Porunceşte, domnița mea! 

Se uită în spate şi-l văzu pe soţul ei. De bucurie, nu mai ştia ce să facă. 

— Vai, ce bine că ai venit! Mă gândeam la tine... 

Flăcăul: 

— Porunceşte, domniţa mea! Mereu sunt lângă tine. De vreme ce voieşti a mă arăta surorilor tale, 
eu mă supun. Uite ce trebuie să faci! În timp ce mâncaţi, spune-le surorilor tale să se uite pe 
fereastra dinspre grădină. Atunci mă vor zări. 

Mulțumită de vorbele soțului, mica prințesă se duse la surorile ei. Cele trei surori vorbiră de una, de 
alta, iar cea mică povesti prin ce trecuse. În sinea lor, surorile cele mari se căiau de purtarea lor față 
de pisica neagră. 

Sosi şi vremea prânzului. Prințesa cea mică bătu din palme şi îndată apărură trei roabe, care se 
plecară până-n pământ: 

— Porunceşte, domniţă! 

Prinţesa: 

— Gata-s bucatele? 

— Gata, domniţa noastră! 

Surorile merseră în odaia de luat masa. La vederea bucatelor de tot felul, a vaselor şi a tacâmurilor 
de aur, invidia surorilor crescu şi mai mult. 

În timp ce mâncau, sora cea mare zise: 

— Unde ţi-e soțul, soro? Nu-i de văzut? 

— Nu-i nicio grabă, o să-l vedeți! 

Mai târziu, mica prinţesă spuse: 

— Avem o grădină foarte frumoasă. Aţi văzut-o? 

Ferestrele odăii erau foarte joase. De unde stăteau ele, totul se vedea bine. Surorile priviră spre 
grădină şi rămaseră cu îmbucătura în gură. Ce credeți că văzură? Văzură trecând prin grădină un 
flăcău de o frumuseţe greu de zugrăvit. Surorile se tot înghionteau şi nu găseau niciun cuvânt de zis. 
Sora cea mică le privea cu nedumerire. Deodată, în odaia unde luau masa intră o pisică neagră, care 
sări pe masă, apucă o halcă de carne şi fugi. 

Sora cea mare şi cea mijlocie erau uluite, iar cea mică se duse după pisică. Pisica alerga, prințesa 
după ea şi, tot alergând, străbătură o mulţime de odăi întunecoase, până când fata se rătăci. Tot 
căutând o ieşire, văzu o uşă, pe care o deschise și ce credeţi că văzu? În mijlocul odăii ardea în 
flăcări un pat de aur, iar pe pat se afla o femeie frumoasă ca un înger. Avea plete blonde lungi, însă 
pletele se încurcaseră atât de tare în ramurile unui trandafir dintr-o glastră, că era aproape cu 
neputinţă să le descâlceşti... 

Lângă patul de aur se afla un leagăn, iar în el un bebeluş, care plângea întruna. Bebeluşul era lac de 
sudoare, căci soarele îl bătea în cap. 

La început, prinţesa nu ştiu ce să facă, dar, văzând starea pruncului, i se făcu milă de el: 

— Vai, copilaşule! Ce-ai pățit, frumosule? zise dânsa, şi se apropie de el. 

Cu batista ei îi şterse sudoarea, apoi îşi luă broboada de pe cap şi îi acoperi faţa. Micuţul adormi 
mulțumit. 

Prinţesa se duse apoi lângă femeia de pe pat, minunându-se de frumuseţea ei, şi îi descâlci pletele. 
Se întoarse să iasă din odaie şi se pomeni cu soţul ei, care era tare îngrijorat: 


— Cum ai ajuns aici? Femeia cea frumoasă de pe pat este o zână rea. Dacă se dă jos din pat, ne 
sugrumă pe amândoi. Hai, să plecăm de aici! 

Zâna se ridică şi zise: 

— Nu-ţi fie teamă, prințul meu! Unii oameni au inimă bună, alţii sunt răi. Se vede că fata asta are 
inimă bună, căci mie mi-a descâlcit pletele, iar pe copilaşul meu l-a ferit de soare. Dacă nu făcea 
acest bine, nu vă lăsam în viaţă nici pe tine, nici pe ea. Pentru binele făcut, vă dăruiesc acest serai 
cu tot ce se află în el. Aici să trăiţi fericiți până la moarte! 

Zâna se făcu nevăzută cu copil cu tot. Prinţul, căci era prinţ, oftă adânc şi zise: 

— Draga mea domniţă, m-ai scăpat de la o mare nenorocire. De-acum nu mă mai tem de nimic şi 
pot merge oriunde ca orice om. Eu sunt un om ca şi tine, iar tatăl meu este padişah. Într-o zi mi-a 
apărut în cale acea zână şi m-a prefăcut într-un motan. Acest serai este al ei, iar toate bunurile din 
el, nestematele, brățările, inelele, cerceii nu au pereche în lume. Acum, toate acestea sunt ale tale, 
drept mulțumire pentru binele făcut. De-acum vom trăi împreună şi nu ne vom despărți niciodată. 
Hai să mergem la ai tăi! 

Se duseră la seraiul prinţesei, se înfățişară padişahului, mamei şi surorilor. Prinţesa cea mică povesti 
prin ce trecuse. 

Uşa colibei dărăpănate fu doborâtă şi seraiul apăru în toată strălucirea sa. După multe pregătiri, se 
făcu o nuntă care ținu patruzeci de zile şi patruzeci de nopți. 

Ei trăiră fericiți, ceea ce vă dorim şi vouă... Din cer căzură trei mere. Unu-i al meu, al doilea este al 
povestitorului, iar al treilea, al vostru... 


Chiparosul de argint cu conuri de aur 
poveste turcă 


A fost odată, ori n-a fost... În vremuri îndepărtate trăia o femeie care nu avea copii. Dornică să aibă 
un copil şi ca să se amăgească, luă o bucată de lemn pe care zugrăvi ochi şi sprâncene cu cărbune, o 
înfăşă în nişte cârpe, o puse în leagăn şi începu s-o legene. 

În fiecare zi, de dimineaţă până seara stătea lângă leagăn, nedezlipită. Soţul ei, când venea seara 
acasă, nu găsea nimic de-ale gurii. Casa era neîngrijită, iar vasele şi rufele nespălate. 

Nemaiputând răbda această stare, într-o zi soţul zise: 

— Niciun nebun n-ar face ce faci tu. Cum poți să crezi că o bucată de lemn este un copil? Lasă 
copilăriile şi vezi de treburile casei! 

Femeia nu luă în seamă vorbele bărbatului, nu se dezlipi de leagăn, ci începu a se tângui: 

— Vai, pe copilaş îl doare burtica! Ah, copilaşului îi e foame! 

Bietul om nu putea să doarmă nopțile. Nemaiputând îndura, într-o noapte bărbatul luă bucata de 
lemn şi o aruncă pe fereastră. Şi ce să vezi? În locul unde pică bebeluşul de lemn apăru un chiparos 
de argint cu conuri de aur... 

Trecură ani buni. Într-o zi, fiul padişahului, în trecere fiind, îşi înălță iurta sub acel chiparos. În 
fiecare noapte, prințul poruncea să fie aprinsă o lumânare într-un sfeşnic de aur la capul patului, o 
altă lumânare într-un sfeşnic de argint la picioarele patului, iar pe masă să fie o farfurie cu dulciuri. 
Aşa avea obiceiul. 

Dimineaţa, când se scula, prințul găsea sfeşnicul de aur la picioarele patului, pe cel de argint la 
capul patului, iar farfuria de pe masă golită de dulciuri. Mânios, dădea vina pe straja de la uşă şi în 
fiecare noapte punea altă strajă. Prinţul se hotărî să afle cine intră noaptea în iurta lui şi stătu de 
veghe. Dar de fiecare dată îl fura somnul. Într-o noapte, ca să rămână treaz, îşi crestă degetul mic şi 
presără sare pe rană. De durere, îi pieri somnul. 

Prinţul începu să aştepte. La miezul nopții, pânza care acoperea uşa iurtei fu dată la o parte şi apăru 
o fată frumoasă precum luna, înveşmântată în alb, cu părul lung. Ea se strecură înăuntru şi schimbă 


locul sfeşnicelor, apoi mâncă dulciurile din farfurie. Când să plece, prinţul o apucă de braț. Fata se 
sperie la început, dar, văzând chipul zâmbitor al prinţului, se linişti şi se aşeză pe pat. 

Tulburat de frumuseţea fetei, prinţul zise: 

— Frumoasă fată, vino în fiecare seară în iurta mea! Dar să nu pleci prea curând. Te-nvoieşti? 

Fata, zâmbind: 

— Vin, prințul meu, dar, dacă înainte de ivirea zorilor nu sunt lângă mama chiparos, atunci ea nu 
mă va mai socoti fiica ei. 

Prinţul se-nvoi. Şi aşa, în fiecare noapte, fata venea, stăteau de vorbă şi pleca înainte de răsăritul 
soarelui. 

Într-o zi, padişahul trimise veste ca prinţul în trei zile să fie acasă. Prințul se întristă, dar ce să facă? 
Copiii nu trebuie oare să-ndeplinească voia părinţilor? Începură pregătirile de plecare. 

În ultima noapte, prințul spuse fetei că trebuie să plece. Ea tare se întristă. Prinţul îi ceru să vină cu 
el, dar fata zise că nu se poate despărți de mama chiparos. În seara aceea stătură de vorbă până 
târziu. Li se făcu somn şi se culcară. În zori, prințul, văzând că fata încă doarme, n-o trezi, ci o 
sărută pe frunte şi plecă împreună cu ostaşii săi. 

Când începură să mijească zorile, fata se trezi şi nu mai găsi pe nimeni în iurtă. Nici afară nu găsi 
pe nimeni şi, lăcrimând, se duse la mama chiparos: 

— Măicuţa mea chiparos, suflețelul meu! Am păcătuit, iartă-mă! 

Mama chiparos n-o primi pe fată, ci o goni. Biata copilă plecă cu lacrimile şiroindu-i pe obraji. Ea 
merse şi merse, cale lungă străbătu. Îi ieşi în cale un cioban. Se rugă de el să facă schimb de 
veşminte. Se îmbrăcă în hainele ciobanului, luându-i şi cavalul, apoi purcese la drum. Şi-a mers, şi- 
a mers, şi-a tot mers, peste dealuri, peste văi, până ajunse în ţara prinţului. Acesta stătea la fereastra 
seraiului şi privea afară. Văzându-l pe cioban, îi strigă: 

— Păstorule, de unde vii? 

— De la chiparosul de argint cu conuri de aur. 

La auzul acestor cuvinte, prinţul se bucură, alergă, îl luă pe cioban, îl duse în grădină şi zise: 

— Spune-mi, ce-ai văzut acolo? 

Păstorul spuse: 

— Văzut-am o iurtă şi o cămaşă de in împăturită. Despărţiți sunt îndrăgostiţi ce oftează şi plâng. 
Prinţul înţelese ce se întâmplă, tare se necăji şi îl chemă pe cioban ca să stea cu el până la moarte. 
De altfel, asta era şi voia păstorului. Prinţul nu se despărțea de cioban, îl ținea mereu lângă el. 

Într-o zi, padişahul îl chemă pe prinţ şi zise: 

— Iubitul meu fiu, e vremea să te însori. Eu şi mama ta am găsit o fată. În curând facem nunta. 
Prinţul, îndrăgostit nebuneşte de fata mamei chiparos, se întristă, dar nu zise nimic. Se supuse 
voinţei tatălui său, dar era necăjit că n-o să mai poată vorbi prea des cu ciobanul. Acesta, văzându-l 
supărat, îi spuse: 

— Printe, porunceşte să mi se dea odaia de deasupra iatacului tău. Podelele să fie verzi, iar de tavan 
să atârne un leagăn. 

Prinţul îi îndeplini dorința. 

În ziua nunţii, în timpul ceremoniei, prinţul se ţinu cu o mână de mireasă, iar cu cealaltă mână de 
cioban. 

Întors în odaia lui, păstorul dădu frâu liber durerii şi plânse amarnic. Îşi lepădă veşmintele de 
cioban, se pieptănă, apoi dezlegă funia care ținea leagănul, o trecu pe după gât şi se adânci în 
gânduri. 

În timpul acesta, prințului i se făcu dor de păstor. Urcă scările spre odaia ciobanului şi se uită pe 
gaura cheii. Ce să vadă? În locul păstorului era fata mamei chiparos. La vederea iubitei sale, prinţul 
se grăbi s-o scape de la moarte, împinse uşa cu putere, intră şi scoase funia de la gâtul fetei. 

Mireasa fu trimisă înapoi, fata mamei chiparos fu înveşmântată cu rochia de mireasă şi se făcu 
nunta, care ținu patruzeci de zile şi patruzeci de nopți. 

Ei să trăiască fericiţi, ceea ce vă dorim şi vouă... 


In căutarea norocului 
poveste turcă 


A fost odată, ori n-a fost... În vremuri tare îndepărtate trăia un padişah care avea trei feciori. Cel 
mai mare se numea Kaya, cel mijlociu Yalçin, iar cel mai mic Adjar”!... 

Ajuns la o vârstă înaintată, padişahul într-o zi se îmbolnăvi. Ce să-i faci, asta-i soarta omului, nu 
ştie ceasul morţii! Îşi chemă fiii şi le zise: 

— Dragii mei, după moartea mea, în locul meu să vină Kaya. Jumătate din galbenii din vistierie 
sunt ai lui Yalçin, iar lui Adjar îi las o tarla de cinci sute de dâniim”'!, paloşul care atârnă deasupra 
capului meu şi calul meu drag. Cea mai mare dorință a mea este ca voi să trăiţi în bună înțelegere, 
să vă străduiți pentru bunăstarea şi fericirea supuşilor. 

După câteva zile, bătrânul padişah închise ochii. În timp ce fratele cel mare, Kaya, se pregătea să 
ocupe tronul tatălui său, iar cel mijlociu, Yalgin, să ia jumătate din galbeni, îi lovi o nenorocire 
neaşteptată. Marele vizir, care până atunci arătase mare respect tatălui lor, râvnea să ajungă padişah. 
Vizirul porunci călăilor să taie capetele lui Kaya şi Yalçin, apoi urcă el pe tron. Trimise vestitori în 
toate colțurile împărăției, ca lumea să afle că el este padişahul. 

Aflând de nenorocirea abătută asupra fraților săi, Adjar luă paloşul tatălui său, sări pe cal şi fugi. 
Noul padişah trimise ostaşi în urmărirea lui, dar caii lor nu erau aşa de iuți ca al lui Adjar şi nu 
putură să-l ajungă. El izbuti să treacă hotarele țării sale şi merse mai departe. 

Fugarul merse fără oprire, trecând peste munţi, dealuri şi văi. Ajunse pe o câmpie, în mijlocul căreia 
văzu un conac mare. Înconjură conacul pe toate părţile, dar nu văzu nicio poartă. De ciudă, se gândi 
să năruie un zid cu paloşul. Tocmai când se pregătea să năvălească şi scosese paloşul din teacă, se 
pomeni cu zece harapi, care ziseră cu glas puternic: 

— Porunceşte! Să ardem ori să năruim? 

Adjar îşi dădu seama că paloşul este vrăjit şi tare se bucură. Zise către harapii înfricoşători, cu o 
falcă în cer şi una în pământ: 

— Nu, nici nu ardeți, nici nu năruiți... Să-mi deschideţi o trecere prin care să pot pătrunde în conac. 
Cei zece harapi se repeziră în zid şi într-o clipă făcură o deschizătură. Adjar băgă paloşul în teacă şi 
harapii se făcură nevăzuţi. Descălecă şi intră în conac. Nu văzu pe nimeni. În odăile cu tavanul 
aurit, cu duşumeaua acoperită de covoare persane groase cât palma, cu divane aşternute cu cele mai 
de preț mătăsuri, nu era ţipenie de om. În bucătărie, în mari tingiri fierbeau bucate felurite, chiselele 
erau pline cu dulceaţă, iar pe tipsii se aflau dulciuri nemaivăzute. 

Adjar trecea din odaie în odaie şi striga din când în când: 

— Hei! Unde-i stăpânul conacului? Nimeni nu întâmpină musafirii cu un bun venit? Nu vă fie 
teamă de mine, eu nu fac rău nimănui! 

O uşă se deschise şi apăru un om, care înaintă spre Adjar: 

— Bine aţi venit! Poftiţi! Aţi adus bucurie în conacul nostru! 

Stătură de vorbă, se înțeleseră bine şi stăpânul conacului zise: 

— la spune, frate, de unde vii şi încotro te duci? Care ţi-e numele? 

Adjar: 

— Îmi caut norocul. Numele meu este Adjar. Tatăl meu a fost padişah. După moartea lui, fratele 
meu mai mare trebuia să-i ia locul. Dar marele vizir, un om hain, mi-a ucis fraţii şi s-a pus pe sine 
padişah. Eu am izbutit să fug din ţară şi sunt în căutarea norocului. Dar pe tine cum te cheamă? 
Stăpânul conacului: 

— Mi se spune Ateş”!?. Conacul este al meu. Toate vieţuitoarele pământului ascultă de mine. Când 


vreau, aflu ce se petrece, unde şi cum. Pentru asta este de ajuns să scot un fluierat. Atunci toate 
viețuitoarele se adună în jurul meu şi-mi îndeplinesc toate dorințele. Dar tu ce puteri miraculoase 
ai? 

Adjar: 

— Puterea mea se ascunde în acest paloş. Dacă vrei, îți arăt. 

Adjar trase paloşul din teacă. Îndată apărură cei zece harapi: 

— Porunceşte! Să ardem ori să năruim? 

Adjar: 

— Nu, nici nu ardeţi, nici nu năruiţi... 

Îşi băgă paloşul înapoi în teacă şi harapii dispărură. Ateş înțelese că musafirul său are puteri 
miraculoase şi poate înfăptui multe lucruri. 

— După cum văd, şi tu eşti singur pe lume, ca şi mine. Hai să fim prieteni! Primeşti? 

Vorbele lui Ateş îi plăcură lui Adjar. Întinse mâna, zicând: 

— Primesc. Să purcedem la drum. Să rămânem prieteni până la moarte, să alergăm unul în ajutorul 
celuilalt. Să râdem împreună, să plângem împreună. 

Săriră pe cai şi plecară. Şi-au mers, şi-au mers, şi-au tot mers, peste dealuri, peste văi, şase luni au 
mers, până au ajuns într-un oraş. Se înfățişară valiului''5, cu rugămintea de a-i găzdui. Acesta îi duse 
într-o căsuţă. Rămaseră acolo, iar la căderea nopții Adjar trase paloşul din teacă şi apărură harapii: 
— Porunceşte! Să ardem ori să năruim? 

Adjar: 

— Nici nu ardeţi, nici nu năruiţi, ci clădiţi un serai în fața seraiului valiului, dar să fie mai mare şi 
mai frumos! Să fie gata înainte de răsăritul soarelui! 

În câteva ceasuri, harapii isprăviră seraiul, iar Adjar şi prietenul lui se şi mutară acolo. 

Când se sculă dimineaţa, valiul rămase tare uimit la vederea unui serai mai mare şi mai frumos, 
înălțat chiar în fața seraiului său. Trimise un slujitor să cheme pe stăpânul noului serai. Adjar şi 
Alev veniră, iar valiul întrebă: 

— Care din voi a înălţat seraiul într-o noapte şi cum a izbutit? 

Adjar spuse: 

— Eu am poruncit să fie înălţat. Să vă arăt puterea mea miraculoasă. 

Trase paloşul din teacă, apărură harapii, iar valiul tare se înspăimântă: 

— Aman, aman, porunceşte-le să dispară! 

Valiului îi plăcu de cei doi prieteni cu puteri miraculoase şi zise către Adjar: 

— Pari a fi un flăcău neînfricat. Aş vrea să te fac ginerele meu. Primeşti? 

Mişcat de vorbele valiului, Adjar răspunse: 

— Mii de mulţumiri, cinstite valiu. Prietenul meu Ateş este mai mare decât mine şi lui i se cuvine 
să se însoare. De-l vei primi ginere în locul meu, vom fi mulțumiți. 

La întrebarea dacă şi el este mulţumit, Ateş zise: 

— Da, dar n-am făcut noi legământ să nu ne despărțim? 

Adjar: 

— Ba da, dar aici e norocul tău. Dacă rămâi, nu înseamnă că ne despărţim pentru totdeauna. Într-o 
zi tot ne vom întâlni. 

Ateş găsi drepte cuvintele lui Adjar, iar valiul se învoi să-şi dea fata lui Ateş. Făcură nunta, care ținu 
patruzeci de zile şi patruzeci de nopți. Adjar vedea că cei doi sunt fericiți. Veni şi ziua despărțirii. 
Adjar zise: 

— Prietene, eu plec în căutarea norocului meu. Cine ştie unde o fi? Ia bucata asta de hârtie şi pune- 
o sub pernă! Dimineaţa, când te scoli, mai întâi să te uiţi la ea şi, dacă vezi că s-a îngălbenit, află că 

mă paşte o mare nenorocire. Atunci să vii în ajutorul meu. Dacă bucata de hârtie nu s-a îngălbenit, 
înseamnă că eu sunt bine şi într-o zi ne vom vedea. 

Cei doi prieteni se îmbrăţişară. Se duseră la valiu, de la care Adjar îşi luă rămas-bun, mulţumindu-i 
pentru ospeţie. Valiul îi ură drum bun, încredințându-l că uşa lui îi este întotdeauna deschisă. 

Adjar sări pe cal şi purcese la drum. Merse zile, săptămâni, luni. Se oprea lângă câte un râu să-şi 
adape calul, iar din satele prin care trecea lua de-ale gurii. Asculta ciripitul păsărilor din păduri, 
vorbea cu calul. Acesta nu înţelegea, dar simţea că i se vorbeşte şi necheza. 

Într-o zi ajunse în faţa unei case, care semăna mai mult cu o peşteră. În față avea ferestre, iar spatele 
se sprijinea de o stâncă. Se apropie de o uşă mare de fier şi bătu. Uşa se deschise zornăind. Adjar 
intră şi fu întâmpinat de un om. 

— Poftim, bine ai venit! zise acesta. 

Adjar îl urmă, trecură prin nişte locuri întunecoase, apoi intrară într-o odaie. Începură să vorbească. 
Adjar îi povesti prin ce trecuse, apoi îl întrebă: 

— Dar tu cine eşti? Care-i numele tău? Cum de sălăşluieşti într-o peşteră? 

— Numele meu este Alev”!* şi sunt singur pe lume ca şi tine. Ce bine că ai venit, să fim prieteni! 
Îmi place de tine... 

Adjar: 

— Şi mie îmi place de tine şi vreau să fim prieteni. Stai să-ţi înalţ un conac, ca să nu mai trăieşti în 
peşteră... 

Pe când Alev îl privea nedumerit, Adjar îşi trase paloşul din teacă, iar harapii apărură, zicând: 
„Porunceşte! Să ardem ori să năruim?”. Alev îşi rugă însă noul prieten să poruncească harapilor să 
dispară. Adjar băgă paloşul înapoi în teacă şi harapii se făcură nevăzuţi. 

— Oooo, zise Alev, mă bucur că ai asemenea puteri miraculoase, dar nici eu nu sunt mai prejos. 
Când vreau, pot afla tot ce se petrece sub pământ. 

— Dacă-i aşa, de ce să mai rămânem aci? zise Adjar. Hai să mergem! Împreună să ne căutăm 
norocul. 

Alev: 

— Că bine zici, frate! Dacă avem puteri miraculoase, putem face orice. Să purcedem la drum... 

Cei doi prieteni încălecară pe caii lor şi porniră, şi merseră, şi merseră, tot vorbind, tot povestind, 
zile întregi merseră, uneori trecând prin râuri adânci, alteori petrecându-şi noaptea sub un copac din 
pădure sau înnoptând ca musafiri într-un sat întâlnit în cale. După zile şi nopți de drum, ajunseră 
într-o ţară şi, cu gândul de a cere găzduire, merseră spre seraiul padişahului. Oamenii întâlniți în 
cale erau necăjiţi, iar ei îi întrebară care-i pricina. Aflară că regele unei țări duşmane venise peste ei 
cu război, iar ostaşii padişahului erau înfrânți. 

Cei doi prieteni se duseră la vizir să-i ceară găzduire. Li se dădu o odaie în serai. Îşi ziseră să se 
ducă să vadă luptele. Apropiindu-se de maidanul unde avea loc lupta, ce să vadă? Ostaşii duşmani 
erau mai numeroşi decât ostaşii padişahului, lupta era crâncenă, iar oastea padişahului se tot 
retrăgea... 

Adjar zise către Alev: 

— Tu stai aci, eu mă duc să lupt! 

Ca vijelia porni spre maidan, iar căpeteniile celor două oştiri opriră lupta la vederea unui călăreț 
care se apropia într-un nor de colb. Căpetenia oştirii duşmane credea că este un sol care aduce 
vestea predării ostaşilor padişahului. 

Adjar pătrunse între cele două oştiri. Dădu bineţe, la care răspunse numai căpetenia oştirii 
padişahului, în timp ce mai-marele oştirii duşmane zise: 

— Spune iute ce ai de spus! Dacă ai venit cu vestea predării, e bine, de nu... 

Adjar tare se mânie pe această căpetenie, care nici nu-i răspunsese la binețe: 

— De nu, ce-ai să faci? Spune! 

Mai-marele oştirii duşmane, mânios pe îndrăzneala lui Adjar: 

— Dintr-o lovitură îţi retez capul... 

— Dacă-i aşa de lesne, vino! zise Adjar, îşi trase paloşul şi, când apărură harapii, le zise: 

— Căpetenia lăsaţi-o în seama mea. Voi nimiciţi ostaşii duşmani! 

Oştenii padişahului şi căpetenia lor nu pricepeau nimic. Maidanul se prefăcuse într-un iad, era o 
încleştare nemaipomenită, săbiile zăngăneau, oamenii urlau, capetele se rostogoleau în țărână. 

În scurt timp, harapii tăiaseră toţi oştenii duşmani. În mijlocul maidanului, Adjar şi căpetenia oștirii 
duşmane încă se mai luptau. Adjar nu-şi slăbea potrivnicul, care era rănit. Dintr-o lovitură îi reteză 
capul, apoi veni lângă Alev. Împreună se întoarseră în odaia lor. 

Ostaşii padişahului intrară în oraş, cântând imnul victoriei. Căpetenia se înfățişă padişahului şi îi 
povesti cum a apărut un flăcău viteaz, care a spulberat oastea duşmană şi i-a tăiat capul căpeteniei 
acesteia. 

Padişahul porunci să fie adus flăcăul. Adjar şi Alev veniră, se plecară în fața padişahului, îi sărutară 
mâna. 

— Care din voi a învins duşmanul de unul singur? 

Adjar nu scotea o vorbă. Alev, care ştia că prietenul său nu-i lăudăros, zise: 

— Măria ta, acel viteaz este prietenul meu Adjar. 

Mişcat de fapta de vitejie a flăcăului sfios, padişahul se apropie de el şi-l sărută pe frunte: 

— Nu ştiu cum să te răsplătesc pentru binele făcut. 

Adjar: 

— Eu nu mi-am făcut decât datoria şi pentru asta n-am drept la nicio răsplată, Măria ta. 

Padişahul spuse: 

— Dacă-i aşa, te primesc ca fiu. Eu am îmbătrânit, nu am niciun fiu care să-mi ia locul... După 
moartea mea, tu să cârmuieşti țara. Să-ţi dau pe fata mea de nevastă. 

Adjar zise: 

— Măria ta, e-o mare cinste pentru mine să-ţi fiu ginere, dar prietenul meu Alev este mai mare 
decât mine. E rândul lui la însurătoare. 

Padişahul: 

— Şi-aşa e bine, amândoi sunteţi nişte viteji. În locul tău îl primesc pe Alev ca ginere, iar pe tine te 
socotesc fiu. 

Alev era mâhnit că se desparte de prietenul său, dar bucuros că va fi ginerele padişahului. 

Padişahul îl întrebă pe Adjar: 

— Spune-mi, fiule, cum ai învins duşmanul de unul singur? 

Fară un cuvânt, Adjar trase paloşul din teacă, iar harapii apărură, zicând: „Porunceşte! Să ardem ori 
să năruim?”. Adjar se uită zâmbind la padişah, apoi băgă paloşul înapoi în teacă şi harapii dispărură. 
— Cu ajutorul lor am învins duşmanii, Măria ta, iar capul căpeteniei l-am retezat eu cu paloşul. 
Padişahul îl bătu pe umeri: 

— Acum unde te vei duce şi ce vei face? 

— Merg să-mi caut norocul, Măria ta. 

Adjar şi Alev se despărțiră de padişah şi Alev zise: 

— Oare nu ne-am înţeles să nu ne despărțim niciodată? 

Adjar: 

— Zicând să nu ne despărțim, doar n-om da cu piciorul norocului! Tu ţi-ai găsit norocul, rămâi aci 
şi munceşte cinstit ca padişahul şi supuşii săi să te preţuiască. Nu ne despărțim de tot, va veni o zi în 
care ne vom întâlni, poate voi avea nevoie de ajutorul tău... 

Scoase din buzunar o bucată de hârtie şi i-o dădu: 

— Ia hârtia asta şi ţine-o sub pernă. În fiecare dimineată când te scoli, să te uiţi la ea. Dacă vezi că 
hârtia s-a îngălbenit, află că mă paşte o mare primejdie. Atunci să alergi la mine! Dacă hârtia nu s-a 
îngălbenit, înseamnă că sunt bine sănătos. Acum rămâi cu bine. Ne vedem la nunta ta. 

Cei doi prieteni se despărțiră. Adjar îi ură fericire lui Alev, încălecă şi purcese la drum. Era mâhnit 
că se îndepărtează atât de mult de meleagurile sale. Îşi aminti de zilele de altădată, de moartea 


fraților săi şi două lacrimi i se prelinseră pe obraji. Şi-a mers, şi-a mers, zile, săptămâni, luni, 
oprindu-se să se odihnească pe malul unui râu, în păduri sub copaci... 

Într-o zi ajunse într-un oraş frumos. Casele, grădinile, drumurile erau aşa de frumoase, încât nu-i 
venea să creadă, căci nu văzuse alt oraş mai frumos. Străbătu tot oraşul, dar nici pe străzi, nici la 
ferestrele caselor nu zări pe nimeni. Era atâta linişte, încât se înfioră. Se tot gândea unde or fi 
oamenii, dar nu se dumirea. Bătu la uşa unor case, nu răspunse nimeni, intră în casele cu uşile 
deschise, nu văzu pe nimeni. 

În faţa unei case mari văzu o cişmea. Se duse şi bău apă din cişmea, apoi se aşeză să se odihnească. 
Auzi un glas, ascultă mai cu luare-aminte şi îşi dădu seama că plânge cineva. Vaietele veneau din 
casă. Intră în casă şi cercetă odăile. Într-una din odăi văzu o fată tânără şi foarte frumoasă, care 
plângea, întinsă pe un divan. Se duse la ea: 

— Nu plânge, fată frumoasă, nu-i păcat de tine? Pentru orice necaz se găseşte un leac. 

Cu ochii umflați de plâns, fata zise: 

— Cum să nu plâng când în tot oraşul n-a mai rămas nimeni în afară de mine?! Un mare balaur a 
luat oamenii unul câte unul şi i-a mâncat. Tatăl meu era valiul acestui oraş. Mai devreme, balaurul l- 
a luat şi pe el. Eu sunt cea din urmă. N-am niciun pic de noroc... Acum vine balaurul să mă ia. 
Rogu-te, nu mă lăsa! Nu vreau să mor! 

Sărmana fată plângea fără încetare, se agăța de Adjar şi-l ruga s-o scape. 

Tocmai atunci se auzi un zgomot ca de tunet. De frică, fata îşi căuta o ascunzătoare. 

Adjar îi spuse: 

— Nu-ţi fie teamă, eu merg să-l înfrunt pe balaur. Dacă n-avem noroc, ne va rupe în bucăţi pe 
amândoi. Dacă mai avem zile, îi vin de hac, apoi mă-ntore să te iau... Stai liniştită aci! 

Frumoasa fată zise: 

— Nimeni nu poate învinge balaurul. Pe amândoi ne va ucide... Nu te duce!... Nu te duce!... 

Adjar ieşi şi ce credeți că văzu? Un balaur cu o coadă fără sfârşit, cu un trup cât un munte, cu un gât 
lung cât trei minarete, cu un cap înspăimântător se apropia de casă, scoțând flăcări pe nări. 

Fără a pierde timpul, Adjar trase paloşul din teacă. Apărură harapii: 

— Porunceşte! Să ardem ori să năruim? 

Adjar: 

— Nici nu ardeţi, nici nu năruiți, rupeți în bucăţi balaurul! 

Harapii alergară spre balaur şi, cu cât alergau, cu atât se făceau mai mari. Cei zece harapi îl 
înconjurară pe balaur şi în câteva clipe îl făcură mii de bucăţi. Sângele curgea râuri, râuri pe străzile 
oraşului. 

Adjar băgă paloşul înapoi în teacă, iar harapii dispărură, apoi intră în casă, o găsi pe fată pitită într- 
un ungher, o luă de mână şi o duse la fereastră. La vederea balaurului făcut bucăţi, a sângelui ce 
curgea pe străzi, fata nu-şi credea ochilor. Cu strigăte de bucurie, ea sărută mâinile lui Adjar. Şi 
plângea, şi vorbea: 

— M-ai scăpat de la moarte. Ce bine era dacă veneai mai devreme şi-i scăpai şi pe tatăl meu, pe 
mama mea, pe frații mei, pe toți oamenii din oraş! Acum sunt singură, nu mai am pe nimeni... Ce 
se va alege de mine?.. 

Dezmierdând-o pe spate, Adjar spuse: 

— Nu, nu eşti singură pe lume! Soarta mi te-a scos în cale şi, dacă vrei, fii soția mea. De-acum vom 
trăi împreună. 

Frumoasa fată îl privi zâmbind pe Adjar: 

— Mă voi strădui să-ți fiu o soață bună şi cât voi trăi singura mea grijă va fi să te fac fericit, căci tu 
m-ai scăpat de la moarte. 

Adjar: 

— Deocamdată să rămânem aci şi să ne străduim să aducem acest frumos oraş în starea de dinainte. 


Începură să ducă un trai fericit. În fiecare zi, Adjar îşi lua arcul şi se ducea în pădure să vâneze sau 
să prindă peşte din râul din apropiere. În lipsa lui, soața sa vedea de treburile casei. Când Adjar se 
întorcea cu ceva vânat sau peşte, ea pregătea bucatele. 

Într-o zi, pe capul lor veni o nenorocire neaşteptată. Când Adjar era la vânătoare, cineva le bătu la 
uşă. Soaţa lui deschise şi văzu în faţa ei o bătrână încovoiată, slabă, cu nas coroiat şi ascuţit, fără 
dinți în gură, care zise: 

— Frumoasa mea copilă, vin de foarte departe şi tare-s ostenită... În tot oraşul n-am întâlnit un om. 
Am văzut fum ieşind din hornul casei tale şi m-am bucurat c-oi găsi pe cineva. Cu mare greutate m- 
am târât până aci. În numele Domnului, dă-mi o bucată de pâine şi puţină apă! 

Tânăra femeie fu mişcată de starea bătrânei şi o luă în casă. Îi dădu pâine şi apă. Bătrâna şi mânca, 
şi se ruga. După ce-şi potoli foamea, îi spuse tinerei tot felul de poveşti cu snoave, iar aceasta râse şi 
se veseli. Se împrieteniră şi tânăra îi povesti babei prin ce trecuse. 

Bătrâna era o scorpie. Din spusele tinerei află că toată puterea lui Adjar se află în paloşul vrăjit şi o 
întrebă: 

— Paloşul vrăjit este cel care atârnă pe perete? 

Fără să ştie ce urma să pătimească, tânăra răspunse: 

— Da, acela este paloşul soțului meu. Când merge la vânătoare, nu-l ia cu el, îl lasă acasă. 

— Vai, ce frumos e! Să mă uit mai bine, zise scorpia. 

Luă paloşul de pe perete, îl suci, îl învârti, apoi zise că nu vede bine şi ieşi afară la lumina soarelui. 
Tânăra femeie o urmă. Arătând spre un chiup care se afla în fața porţii, scorpia spuse: 

— Iată, chiupul pe care-l vezi este caleaşca mea vrăjită. Când mă sui pe el, merge de la sine. Dacă 
vrei, hai să încercăm! 

Tânăra şi neştiutoarea soţie a lui Adjar de unde să bănuiască ce răutate ascundea în ea bătrâna? Era 
nerăbdătoare să vadă cum merge chiupul singur. Întâi se aşeză scorpia, apoi o luă în braţe pe tânără. 
Fără ca ea să vadă, scoase din sân un bici ca un şarpe şi lovi chiupul, care zbură atât de iute, încât 
soția lui Adjar ţipă de teamă. 

Scorpia hohoti: 

— Frumoasa mea, de ce te-ai speriat? Ia uite ce frumos zburăm... În loc să meargă pe jos, caleaşca 
noastră zboară printre nori. Te duc la un serai cum n-ai mai văzut şi te dau unui prinţ foarte bogat. 
Ce era să faci în acel oraş pustiu? În zadar plângi şi te zbuciumi, nu-i cale de întoarcere... 

Acum îşi dădu seama tânăra femeie ce urmărea scorpia. Se zbătu, ţipă, o lovi pe babă cu pumnii, 
dar în zadar. Pe când zburau ca fulgerul, scorpia aruncă paloşul, zicând: 

— Priveşte cum cade paloşul vrăjit în Lacul Negru! Se va duce la fund şi nimeni nu-l va mai găsi, 
iar soțul tău nu te poate scăpa din mâinile mele. Nu te încăpăţâna, că te omor! 

Văzând cum dispare paloşul vrăjit în apele Lacului Negru, sărmana tânără înţelese că nu mai are 
scăpare şi tăcu. 

Tot zburând, ajunseră în faţa unui serai mare. Scorpia cobori încet chiupul şi, cu cât se apropiau, cu 
atât se vedea mai bine cât de mare este seraiul clădit din marmură albă, cu geamuri ca de cristal, 
apărat de ziduri înalte, înconjurat de un şanţ plin cu apă. 

Chiupul coborî pe pajiştea verde a grădinii, iar scorpia o luă de mână pe tânăra femeie: 

— Frumoasa mea, nu te teme! Priveşte în jurul tău! N-ai vrea să fii stăpâna acestor locuri? 

— Nu, zise aceasta. Eu sunt nevasta lui Adjar până la moarte! 

Scorpia o ţinea strâns de braţ şi o duse spre o uşă, pe care intrară. Urcară nişte scări de marmură. În 
jur nu era nimeni. Soția lui Adjar se opunea, scorpia o împingea înainte, şi aşa ajunseră în fața unei 
uşi. Baba o deschise şi o împinse pe tânără în odaia întunecoasă, zicând: 

— Stai aci şi nu scoate o vorbă! Eu mă duc la prinț. Vin mâine să te iau şi să te duc la el, după ce te 
vei îmbăia şi vei îmbrăca veşminte bogate. 

Sărmana tânără plângea şi se tânguia, dar baba n-o lua în seamă. Încuie ușa şi plecă. 

Noi să vedem ce făcea Adjar... La întoarcerea de la vânătoare nu-şi găsi soața. O căută peste tot, 
dar, văzând că lipseşte paloşul vrăjit, îşi închipui că ea a fugit şi căzu bolnav. 


În ziua în care Adjar se îmbolnăvi, şi Ateş, şi Alev văzură că bucata de hârtie pe care o păstrau sub 
pernă s-a îngălbenit şi se neliniştiră. Înţeleseră că asupra lui Adjar se abătuse o nenorocire. 

Ateş se duse la fereastră şi scoase un fluierat. Îndată, toate viețuitoarele pământului se adunară în 
jurul seraiului cu mare zarvă şi ziseră: 

— Trăieşte! Zace bolnav în seraiul valiului din oraşul... 

Ateş sări pe cal şi purcese la drum. 

În aceeaşi zi, Alev scoase un fluierat, îşi lipi urechea de pământ şi ascultă. Toate viețuitoarele de sub 
pământ îi spuseră că Adjar n-a murit şi nu se află sub pământ, că numai viețuitoarele de pe pământ 
ştiu unde se află el, iar regele lor este un om pe nume Ateş, care-i prieten cu Adjar, că Ateş a plecat 
în căutarea prietenului său, că ele aud paşii calului, că el va trece prin faţa seraiului lui Alev, să-l 
găsească, să-l cunoască, fiindcă numai împreună pot să-l scape pe Adjar. 

Alev, după ce ascultă cele spuse de vieţuitoarele de sub pământ, ieşi în faţa seraiului şi începu să 
aştepte. 

Nu trecu mult şi văzu cum apare un flăcău chipeş, înveşmântat precum un prinţ, călare pe un cal 
arab. ÎI întrebă: 

— Tu eşti Ateş? 

— Da, eu sunt, dar tu cine eşti? 

— Şi eu îl cunosc pe Adjar, zise Alev. Suntem prieteni. Numele meu este Alev. Când am văzut că 
bucata de hârtie de sub perna mea s-a îngălbenit, am înțeles că prietenul meu se află în primejdie. 
Să mergem împreună să-l ajutăm! 

Fără a mai zăbovi, Ateş şi Alev porniră la drum. În câteva ceasuri, alergând precum vântul, caii îi 
duseră în oraşul în care se afla Adjar. ÎI găsiră în pat, zăcând bolnav. El le povesti prietenilor săi prin 
ce trecuse. Îşi dădură seama că trebuie să găsească paloşul vrăjit, altfel n-o vor găsi pe nevasta lui 
Adjar, iar acesta nu se va vindeca. 

Ateş deschise o fereastră şi scoase un fluierat. Toate viețuitoarele pământului se adunară în faţa 
seraiului. Ateş le întrebă: 

— Unde este paloşul vrăjit al lui Adjar? 

— Paloşul vrăjit nu-i pe faţa pământului! Paloşul vrăjit nu-i pe fața pământului! strigară 
viețuitoarele. 

Alev scoase un şuierat, aplecat spre pământ: 

— Spuneţi-mi unde se află paloşul vrăjit! 

Îşi lipi urechea de pământ şi ascultă. Vieţuitoarele de sub pământ ziseră într-un glas: 

— Paloşul vrăjit e-n apele Lacului Negru! Paloşul vrăjit e-n apele Lacului Negru! 

Ateş şi Alev săriră pe cai şi se duseră la lac, îi adunară pe toţi ţăranii din satele din jur şi îi puseră să 
sape un şanţ adânc, prin care scurseră apele lacului. Odată lacul secat, apăru şi paloşul vrăjit. Îl 
luară şi se înapoiară la Adjar. La vederea paloşului, el se înzdrăveni. ÎL scoase din teacă, apărură 
harapii: 

— Porunceşte! ziseră ei. Să ardem ori să năruim? 

Adjar: 

— Nici nu ardeți, nici nu năruiți, ci să-mi găsiți nevasta şi să mi-o aduceți! 

Harapii se duseră la seraiul unde era fata, o luară, iar pe scorpie o făcură bucăți. Văzându-şi nevasta 
nevătămată, Adjar îşi vei în fire şi se ridică din pat. Cu toții purceseră la drum, şi merseră, şi 
merseră, zile şi săptămâni, până ajunseră în țara lui Alev, unde îl lăsară. 

Ceilalţi o porniră din nou, şi-au mers, şi-au mers, şi-au tot mers, peste dealuri, peste văi. Ajunseră în 
țara lui Ateş, iar Adjar şi nevasta lui îşi luară rămas-bun cu lacrimi în ochi. Cei doi porniră iar. 
Trecură peste munți, dealuri şi ajunseră în țara lui Adjar. Oamenii din satele şi oraşele pe unde 
treceau îl recunoşteau pe Adjar şi se bucurau că trăieşte. Ostaşii şi mulțimea merseră la serai, îl 
dădură jos pe vizir de pe tronul padişahului şi îl puseră pe Adjar. 

Mulțimea voia ca hainul vizir să fie dat pe mâna călăilor, dar Adjar se mulțumi să-l gonească din 
ţară. 


Pentru noul padişah şi nevasta lui se făcu nuntă, care ţinu patruzeci de zile şi patruzeci de nopți. 
Din cer căzură trei mere. Unu-i al meu, celelalte două sunt ale voastre. 


Băieşul şi Keloglan 


poveste turcă 


A fost odată, ori n-a fost... În vremuri îndepărtate trăia o femeie, care avea un fiu. Toată lumea îi 
zicea Keloğlan. Mama şi fiul erau foarte săraci. Aveau numai câteva găini, care făceau ouă. Ei 
trăiau din vânzarea acestor ouă. 

Într-o zi, cum găinile nu făcură niciun ou, mama zise fiului să ia o găină, s-o vândă şi să cumpere 
de-ale gurii. Keloglan luă o găină, se duse în bazar şi-o vându unui băieş, dar acesta plecă spre casa 
lui fără să plătească. Keloglan plecă după el şi-l auzi zicând nevestei: 

— Ia găina asta, pune-o la fiert, fă un pilaf bun şi spre seară trimit o calfă după bucate. Apoi plecă 
la treburile lui. 

Keloglan auzise vorbele băieşului şi spre seară se duse la casa lui. 

— Stăpânul m-a trimis după bucate, zise el. 

Femeia înfăşură bucatele într-un ştergar, Keloğlan luă totul şi merse la el acasă. Zise mamei: 

— Am vândut găina unui băieş, dar el nu mi-a dat banii, ci a mers la el acasă. Eu l-am urmărit şi am 
auzit cum îi zicea nevestei: „Găteşte găina şi spre seară trimit calfa să ia bucatele”. M-am dus eu în 
locul calfei şi am luat bucatele. 

Mamă şi fiu se aşezară şi se ospătară cu bucatele băieşului. Acesta se întoarse seara acasă şi o 
întrebă pe nevastă unde-s bucatele. Femeia zise că a venit calfa să le ia. Băieşul se mânie, zicând că 
el n-a trimis nicio calfă. 

După ce se ospătară, Keloglan zise mamei sale: 

— Hai să-i tragem o păcăleală băieşului! 

Keloglan îşi puse haine femeieşti, se găti precum o fată tânără, se duse la hamam şi bătu în uşă. 
Băieşul deschise uşa, iar Keloğlan îşi subție glasul: 

— Vreau să vorbim în taină. Să mergem la casa ta. 

Văzând o fată aşa de frumoasă, băieşul se-nvoi şi se duseră la el acasă. Nevasta era plecată. Băieşul 
credea că a găsit o pradă uşoară şi se bucura. Keloglan ceru să meargă într-o odaie mai retrasă. 
Băieşul îl duse în pivniţă. Când coborau scările, Keloğlan îi dădu un brânci şi băieşul căzu rostogol. 
Să-l lăsăm pe sărmanul băieş să geamă şi să se vaiete în pivniță, iar noi să vedem ce-a făcut 
Keloğlan. El merse în casă şi scotoci peste tot, luă tot ce era din aur şi argint şi se întoarse acasă la 
dânsul. 

Nevasta băieşului se întoarse acasă. Auzea nişte gemete, dar nu ştia de unde vin. Împreună cu 
copiii, cercetă toată casa. Merseră şi în pivniţă, unde îl găsiră pe băieş, care zise că s-a împiedicat şi 
a căzut pe scări. 

Femeia văzu că bărbatul e zdrobit şi nu-l mai ţin picioarele. Dădu de veste în căutarea unui vraci. 
Keloğlan află şi se hotărî să-l mai păcălească o dată. Îşi puse nişte veşminte potrivite unui vraci, luă 
o taşcă şi merse din cafenea în cafenea, zicând: „Sunt vraci, vindec orice boală!”. 

Un prieten al băieşului era în cafenea. El îl luă pe Keloğlan şi-l duse la bolnav. Keloğlan îl cercetă şi 
zise: 

— Văd că ai căzut de la înălțime. Te voi lecui, dar trebuie să mergem la hamam şi să fim singuri. 

Se duseră la hamam. Keloglan îl dezbrăcă pe băieş, îl săpuni pe cap, dar nu lăsă pic de apă în 
copaie, apoi luă un gârbaci şi-l bătu până îl lăsă lat. Se duse la nevasta băieşului: 

— Bolnavul e lecuit, puteţi să-l luați acasă. 

Când nevasta şi copiii se duseră să-l ia, îl găsiră şi mai rău, zăcând pe pietre. ÎI duseră acasă pe 
braţe. 


Nu trecu mult până când băieşul înţelese că totul i se trage de la Keloglan, cel care îi vânduse găina, 
şi căută o cale să-l prindă. Aruncă nişte galbeni în faţa hamamului. Keloğlan află, se înveşmântă în 
cerşetor, iar în picioare îşi trase nişte cizme înalte. Unse talpa cizmei cu catran şi se duse la hamam 
să cerşească de la muşterii. Galbenii se lipiră de talpa cizmei. Keloğlan se îndepărtă, se piti într-un 
ungher şi dezlipi galbenii de pe talpa cizmei, apoi se duse acasă. 

Când oamenii băieşului se duseră să ia galbenii, nu-i mai găsiră. Îşi ziseră că era tot isprava lui 
Keloglan. Atunci gătiră frumos o cămilă şi o duseră s-o vândă în bazar. Dacă venea Keloglan, îl şi 
prindeau, dar el află, se înveşmântă în țărancă, puse o funie de gâtul unui măgar şi se duse la bazar. 
Acolo se duse lângă cămilă şi zâmbi galeş către negustor. Acesta se pierdu la vederea unei fete aşa 
de frumoase. 

Negustorul şi Keloğlan începură să meargă unul lângă celălalt, tot vorbind. Keloğlan trecu pe 
nesimţite funia măgarului în mâna negustorului, iar el apucă funia cămilei, apoi se pierdu în 
mulțime. Ajuns acasă, tăie cămila, prăji carnea, dar nu zise nimic mamei. 

Negustorul se întoarse la băieş cu măgarul. Băieşul găsi altceva. Se prefăcu bolnav şi ceru carne de 
cămilă. Calfele merseră din mahala în mahala şi căutară carne de cămilă. Ajunseră la casa lui 
Keloğlan. El nu era acasă. Mama lui dădu calfelor capul cămilei. Oamenii băieşului îşi dădură 
seama că Keloglan tăiase cămila. Unseră uşa cu catran. 

Întors acasă, Keloglan o întrebă pe mama lui cine venise la ei. Biata femeie nu ştia că fuseseră 
oamenii băieşului. Keloglan luă catran şi unse toate uşile caselor din apropiere. 

A doua zi, oamenii băieşului porniră să pună mâna pe Keloglan. Se uitară şi văzură că toate uşile 
erau unse cu catran. Înţeleseră că au fost înşelaţi. Atunci se duseră la padişah după ajutor, care 
porunci ca negustorii să strige: 

— Cine are multe găini să vină la padişah! 

Keloglan puse găinile într-un coş, dar mama lui zise: 

— Fiule, cum să duci găini unui padişah? 

Keloğlan: 

— Nu te amesteca în treburile mele. Ştiu ce am de făcut. 

Se înfățişă padişahului: 

— Eu sunt Keloğlan. lată că am venit! 

Padişahul se mânie că aude vorbe fără respect şi porunci să fie aruncat în temniță. Keloğlan se 
gândi cum să scape. Dădu păzitorului o pungă cu galbeni: 

— Lasă-mă să plec o jumătate de ceas. Am ceva treabă, apoi mă întorc. 

Se duse la cojocar, care îi făcu un cojoc, iar de fiecare fir atârnă un clopoțel. Seara se întoarse în 
temniță. 

A doua zi dimineaţă îi mai dădu păzitorului o pungă cu galbeni, cerându-i să-l lase să plece un ceas. 
Se duse la serai şi se ascunse sub patul padişahului. Se făcu seară şi padişahul cu nevasta se culcară. 
Keloğlan îmbrăcă cojocul şi se scutură. Clopoţeii sunară puternic, iar padişahul sări speriat. El şi 
nevasta ascultară, nu mai auziră nimic şi se culcară la loc. Keloglan se scutură din nou. Padişahul se 
sperie şi mai tare. Keloğlan se apropie de padişah, care-l întrebă: 

— Cine eşti? 

— Sunt Azraill. Am venit să-ți iau viaţa! 

Padişahul: 

— Ce-am făcut de-mi iei viața? 

Keloglan răspunse: 

— Pe fratele meu nevinovat l-ai aruncat în temniță. De aceea îți iau viața. 

Padişahul spuse: 

— Nu, acela nu poate fi fratele tău. Eu l-am aruncat în temniță pe omul cu multe găini. 

— Iată că acela este fratele meu. Dacă nu-i dai drumul, îţi iau viaţa! 

Padişahul începu să se roage: 

— Nu-mi lua viaţa. Voi porunci ca fratele tău să fie eliberat. 


Keloglan spuse: 

— Acum nu se poate, este noapte şi se sperie. Mâine dimineaţă să i se dea drumul, să fie dus la 
hamam, să fie îmbăiat şi înveşmântat cu haine frumoase. Apoi îi vei da pe fata ta mijlocie de 
nevastă. Atunci te iert şi nu-ți iau viața. 

Keloglan ieşi pe nesimţite din seraiul padişahului, se duse înapoi la temniţă şi se culcă. A doua zi 
dimineață, padişahul porunci să fie eliberat Keloğlan, să fie dus la hamam, să fie îmbăiat şi 
înveşmântat frumos, apoi îi dădu de nevastă pe fata mijlocie. Se făcu nuntă patruzeci de zile şi 
patruzeci de nopți. Keloğlan îşi luă şi mama lângă el şi trăiră fericiți până la adânci bătrâneți. 


Povestea lui Tepegöz” şi a lui Basat 
poveste turcă 


În ţinuturi îndepărtate trăia neamul oguzilor. Într-o zi, peste ei năvăli duşmanul şi-n miez de noapte 
fură nevoiţi să fugă. În marea învălmășeală, copilaşul lui Uruz Kodja fu pierdut. O leoaică îl găsi, îl 
îngriji şi-l crescu ca pe puiul ei. 

După o vreme, oguzii se-ntoarseră la vetrele lor. Îngrijitorul de cai veni la han şi-i zise: 

— Hanule, din stufăriş apare un leu, care cumplit rage, dar are mers de om. Vine peste cai şi le suge 
sângele. 

Uruz grăi: 

— Poate că-i copilaşul meu pierdut! 

Beii pe cai săriră, la culcuşul leului merseră, îl prinseră şi-l duseră la sălaşul lui Uruz. Hanul se 
bucură, toţi beii la ospăț pofti. Oricât se străduiră, flăcăul nu se putu obişnui cu traiul printre oameni 
şi-n culcuşul lui se-ntoarse. Din nou îl prinseră şi îl duseră la han. 

Dede Korkut veni şi zise: 

— Fiule, tu eşti om, nu trebuie să trăieşti printre animale. Vino printre noi, cu flăcăii călare să 
mergi! Ai un frate mai mare, pe nume Kîyam Selçuk. Pe tine te numesc Basat. Numele eu ţi-l pun, 
Domnul viaţă lungă să-ţi dea! 

Veni şi vremea când oguzii îşi mutară iurtele pe păşune. Uruz avea un păstor, pe nume Konur Kodja 
Sari, care se muta înaintea tuturor. Acolo se afla o fântână, numită Uzunpînar, unde apăruseră nişte 
zâne. 

În timp ce se adăpau, oile se speriară. Ciobanul se duse să vadă ce se petrece şi văzu zânele cum 
pluteau prinse cu aripile una de alta. Păstorul puse iute capacul fântânii. Prinse una dintre zâne şi se 
iubi cu ea. Oile începuseră să se împrăştie şi ciobanul se strădui să le adune. Atunci zâna îşi luă 
zborul, zicând: 

— Păstorule, când s-o împlini un an, vin aci să-ţi încredințez ceva, dar mare pacoste ai s-aduci pe 
capul oguzilor! 

Ciobanul fu cuprins de teamă şi cu trecerea timpului se-ngălbenea de dorul zânei. 

Veni vremea ca oguzii să meargă la păşune. Ciobanul se duse cu oile la fântână, dar ele fugiră 
speriate. Se uită să vadă ce-i şi văzu o mogâldeaţă neagră, cu ceva strălucitor în frunte. 

Zâna veni şi zise: 

— Ciobane, vino de ia ce ţi-am făgăduit, dar va fi mare pacoste pe capul oguzilor! 

Păstorul rămase uimit, se trase înapoi, scoase praştia şi slobozi pietre. Cu cât o lovea mai tare, cu 
atât mogâldeaţa creştea. Ciobanul fugi îngrozit. 

În ăst timp, Bayîndîr Han, împreună cu beii, ieşise la plimbare. Ajungând lângă fântână, văzură o 
pocitanie la care nu puteai ghici unde-i capul sau coada. Se duseră mai aproape. Un flăcău o 
înghionti cu piciorul, arătarea crescu şi mai mult. Uruz Kodja o lovi cu piciorul, pintenul de la 

încălțări spintecă învelişul. Dinăuntru apăru un copilaş cu trup de om, dar cu un singur ochi în 
mijlocul frunţii. 

Uruz îl luă în braţe şi zise: 

— Hanule, dă-mi-l mie să-l cresc împreună cu fiul meu Basat. 

Bayîndîr Han: 

— Al tău să fie! 

Uruz îl numi Tepegöz1. Îl duse acasă şi-l încredinţă doicii. Doica îi dădu să sugă. Copilaşul o dată 
supse, tot laptele isprăvi, supse a doua oară, sângele-i sfârşi, iar a treia oară, sufletu-i luă. La fel 
pățiră încă trei dădace. 

Văzând isprava copilaşului, se sfătuiră să-l hrănească cu lapte de animal. În fiecare zi, o căldare cu 
lapte nu-i era de ajuns. 

Copilul crescu, începu să meargă, să se joace cu ceilalți copii, dar într-o zi mânca nasul unui copil, 
în altă zi, urechea altui copil. 

Oamenii erau tare necăjiţi, dar nu puteau să facă nimic. Merseră la Uruz să-i arate isprăvile lui 
Tepegöz. Acesta îl bătu, îl dojeni, dar în zadar. Până la urmă fu nevoit să-l gonească de-acasă. 
Tepegöz plecă şi ajunse lângă un munte înalt. Acolo veni mamă-sa, zâna, pe deget un inel îi petrecu 
ŞI zise: 

— Fiule, fie ca săgeata să nu te străpungă, paloşul să nu te taie! 

Tepegöz trăia de unul singur pe munte, pândea oamenii, îi prindea şi îi mânca. Asupra lui oguzii 
trimiseră oameni înarmaţi, care săgeți sloboziră, nu-l atinseră, cu sabia-l loviră, nu-l tăiară, cu sulița 
aruncară, nu-l nimeriră. 

Mai întâi, Tepegöz îi mâncă pe ciobani, apoi pe copiii lor. După ce-i isprăvi, începu să-i atace pe 
oguzi. Aceştia merseră în număr mare să-l înfrunte. Tepegöz se mânie, smulse un copac cu rădăcini 
cu tot şi-l aruncă asupra lor. ÎI nimeri pe Kazan, căpetenia oguzilor, şi-l doborî. Kara Güne, fratele 
lui Kazan, îşi găsi sfârşitul între pumnii lui Tepegöz. Mai fură ucişi Alp Rüstem, feciorul lui Düzen 
şi Uşun Kodja, un voinic neînfricat. 

Oguzii nu-l dovediră pe Tepegöz, încercară să fugă, dar pocitania nu-i lăsă, stătu şi îi păzi. De şapte 
ori încercară oguzii să fugă, de şapte ori monstrul îi aduse înapoi. 

Dede Korkut fu chemat, cu toţii se sfătuiră, apoi Dede merse la Tepegöz şi zise: 

— Ai băgat spaima în oguzi, aşa că pe mine m-au ales să vin să te-ntreb ce pradă doreşti. 

Arătarea zise: 

— În fiecare zi să-mi daţi ca hrană şaizeci de oameni. 

Dede Korkut: 

— În felul acesta, n-o să mai rămână niciun om, tu o să-i termini! Mai bine ar fi să-ți dăm în fiecare 
zi doi oameni şi cinci sute de oi. 

Tepegöz se-nvoi şi zise: 

— Aşa să fie, dar dați-mi doi oameni să-mi pregătească mâncarea. 

Dede Korkut se întoarse la oguzi şi le zise: 

— Yünlü Kodja şi Yapagili Kodja să meargă la Tepegöz să-i gătească de-ale gurii şi-n fiecare zi 
trimiteţi-i doi oameni şi cinci sute de oi. 

Oguzii primiră tocmeala. Cine avea patru feciori dădea unul şi rămânea cu trei, cine avea trei dădea 
unul şi rămânea cu doi, din doi rămânea unul, dar ce făceau când venea rândul celui rămas singur? 
Trăia acolo un om pe nume Kapak Kan, care avea doi feciori. Pe unul îl dădu, rămase cu unul. 
Atunci când îi veni din nou rândul, maica feciorului rămas se tângui, amarnic plânse. 

Basat, feciorul lui Uruz, era de mult plecat la luptă şi nu ştia ce urgie se abătuse asupra oguzilor. 
Într-o zi, el se-ntoarse. 

Maica îndurerată zise: 

— Să mergem la Basat, să-l rugăm să ne dea unul din ostatecii lui, pe care să-l dăm în locul 
feciorului meu. 

Basat se odihnea sub un umbrar. Femeia se duse la el, bineţe îi dădu şi o podidiră lacrimile: 


— Hanule Basat, toţi te ştiu cât eşti de neînfricat, că ai cel mai tare arc, ajută o mamă îndurerată! 
Basat întrebă: 

— Ce doreşti? 

Femeia răspunse: 

— La noi apăru o namilă de pocitanie, pe oguzi din sălaşul lor îi goni. Paloşul nu-l taie, sulița nu-l 
străpunge, săgeata nu-l atinge. Pe Kazan, căpetenia voinicilor, în cap l-a lovit, pe fratele lui, Kara 
Güne, cu mâinile goale l-a ucis, bătrânul tău tată, Uruz, sânge a scuipat, fratele tău Kîyan Selçuk în 
luptă a pierit. Mulţi oguzi au fost ucişi, iar sălaşul lor pustiu a rămas. Peste toate astea, arătarea îşi 
cere tainul: în fiecare zi, doi oameni şi cinci sute de oi. Yünlü Kodja şi Yapagîlî Kodja au fost dați 
ca slugi. Cei care aveau patru feciori unul i-au dat, cei cu trei feciori cu doi au rămas. Eu aveam doi 
feciori, pe unul l-am dat, mi-a rămas unul. Acum mi-l cere şi pe el. Hanule, îndură-te de mine! 
Basat îi dădu femeii un rob: 

— Du-te de scapă-ți feciorul! 

Femeia dădu robul în schimbul fiului său şi-l înştiință pe Uruz de întoarcerea lui Basat. Tatăl se 
bucură şi-l întâmpină pe Basat laolaltă cu beii oguzi. Ținură sfat cu toţi beii. 

— Cinstiţi bei, merg să-l înfrunt pe Tepegöz, moartea lui frate-meu să răzbun. 

Tată-său se tângui: 

— Nu te duce, nu ne lăsa casa pustie, îndură-te de noi, nu pleca! 

Basat nu se-nduplecă, îşi scoase armele, cu paloşul se încinse, arcul pe după umeri îşi trecu, sărută 
dreapta părinților, rămas-bun îşi luă. Şi-a mers, şi-a mers, peste dealuri, peste văi, şi ajunse la stânca 
Salahane, sălaşul lui Tepegöz. Acesta stătea singur, încălzindu-şi la soare spinarea lată. 

Basat scoase o săgeată, o potrivi în arc şi-o slobozi în pieptul arătării. Săgeata nu pătrunse, ci se 
sfărâmă. Mai aruncă o săgeată, se rupse şi ea. 

Tepegöz zise către slugi: 

— Muştele de aci sunt tare sâcâitoare! 

Basat mai slobozi o săgeată, care se făcu şi ea bucăţi. O bucată căzu în faţa lui Tepegöz, care atunci 
îl văzu pe Basat. 

— Ia te uită, mi-au trimis oguzii miel de lapte! zise el, şi-l apucă pe Basat de gât, îl duse în iatacul 
său, îl vârî în ciubotă şi porunci slugilor: 

— Spre asfinţit să mi-l frigeți! 

Apoi adormi. 

Basat tăie ciubota cu hangerul şi întrebă pe slugi cum poate fi ucis monstrul. Acestea ziseră: 

— Nu ştim, dar, în afară de ochiul din frunte, pe trupul lui nu se zăreşte nicăieri carne ce poate fi 
străpunsă. 

Basat îşi încinse paloşul în foc şi-l împlântă în ochiul monstrului, care ieşi din orbită. Tepegöz 
slobozi un urlet cumplit, de răsunară munţii. Basat se ascunse în peşteră printre oi. Arătarea îl ghici, 
merse la uşa peşterii, o deschise, o propti cu picioarele. 

— Hei, tu, berbecule, mai întâi treci tu, apoi toate mioarele pe rând, zise el. 

Oile trecură una câte una printre picioarele lui Tepegöz, în timp ce el le pipăia capetele. Rămase un 
berbecuţ, care de frică se pitulase în fundul peşterii. Basat prinse berbecuţul, îl goli de măruntaie şi 
intră în pielea lui, apoi veni în fața lui Tepegöz. Acesta simţi că Basat se înfăşurase cu pielea 
animalului. 

— Hei, berbecel cu pată-n frunte, de unde ştii că moartea-mi vei aduce? Acuşi te iau de coadă şi 
când te-oi izbi de perete, grăsimea-ţi va curge! 

Basat apropie capul berbecului de mâna lui Tepegöz. Acesta apucă grumazul şi scutură, dar rămase 
cu pielea în mână. Basat scăpă din burta animalului şi se strecură printre picioarele monstrului. 
Tepegöz întrebă: 

— Flăcăule, scăpat-ai? 

— Domnul m-a scăpat! zise Basat. 

Tepegöz: 


— Flăcăule, ia inelul meu de pe deget şi-l petrece pe degetul tău ca să te ferească de paloş şi de 
săgeată. 

— L-am luat, zise Basat. 

Pe neaşteptate, monstrul se repezi asupra lui Basat cu hangerul. Acesta se feri, iar inelul căzu de pe 
deget la picioarele lui Tepegöz, care întrebă: 

— Scăpat-a1? 

— Domnul m-a scăpat! zise flăcăul. 

Tepegöz spuse: 

— Vezi locul acela ca un adăpost? Acolo am o comoară. 

Basat se duse şi văzu o grămadă de aur şi argint. Tepegöz zise în sinea lui: „Să lovesc aşa de tare, 
încât să-l zdrobesc cu adăpost cu tot!”. Lovi şi adăpostul se nărui, în şapte locuri se crăpă. Basat 
izbuti să scape. 

Tepegöz îi arătă o peşteră şi zise: 

— Acolo se află două săbii, una în teacă, alta fără teacă. Numai paloşul fără teacă poate să-mi taie 
capul. Du-te şi adu acea sabie şi taie-mi capul! 

Basat merse la intrarea în peşteră, se uită şi văzu o sabie care se tot mişca, parcă era vie. Se gândi să 
nu încerce s-o apuce, ci o scoase pe-a sa, dar sabia din peşteră o tăie în două. Atunci îşi scoase 
arcul, îi puse o săgeată şi ochi lanţul cu care era legată sabia. Lanţul se rupse şi paloşul se-ngropă în 
pământ. 

Tepegöz simţi că flăcăul mai trăieşte şi zise: 

— Văd că moartea te ocoleşte. Spune-mi, care ţi-e numele? 

— Sunt Basat, fiul lui Uruz. 

— Dacă-i aşa, suntem frați, zise Tepegöz. 

Apoi se lăudă cu isprăvile lui. 

Basat se mânie, îl îngenunche pe Tepegöz, capu-i reteză. Pe Yünlü Kodja şi Yapagili Kodja îi 
trimise la oguzi să ducă vestea morții uriaşului. Ei pe cai iuți încălecară, la sălaşul oguzilor ajunseră, 
la casa lui Uruz Kodja merseră. Aflând că fecioru-i era sănătos, maica lui Basat se bucură. Beii 
oguzi se adunară şi merseră la stânca Salahane să vadă capul lui Tepegöz. 

Dede Korkut veni, izbânda oguzilor cântă, faptele de vitejie ale voinicilor povesti, pentru Basat se 
rugă: 


La chemarea ta, munţii negri să-ţi răspundă, 
Prin ape însângerate trecătoare să-ți faci. 
Cu vitejie fratele ţi-ai răzbunat, 

Beii oguzi de monstru i-ai scăpat. 

Domnul să te binecuvânteze, Basat! 


Cei patruzeci de tâlhari 
poveste turcă 


A fost odată, ori n-a fost... În vremuri îndepărtate, în Bagdad trăia un padişah putred de bogat. 
Vistieria padişahului adăpostea atât de mult aur, atâtea diamante, briliante, smaralde, încât nimeni 
nu le ştia numărul, nici padişahul însuşi. 

Despre bogăţiile din vistieria padişahului din Bagdad se dusese vestea în lume. Se vorbea atât de 
mult despre aceste bogății, încât cei patruzeci de tâlhari care prădau în Egipt, în Bagdad, în toate 
țările arabe luară hotărârea să jefuiască vistieria padişahului. În frunte cu căpetenia lor, Hırsız Tahir, 
se duseră la Bagdad. Fără a zăbovi prea mult, găsiră o cale şi începură să fure câte puțin din 
vistierie. 


Într-o zi se descoperi că vistieria este prădată. Padişahul porunci ca în jurul seraiului şi înăuntrul 
vistieriei să stea de strajă ostaşi, dar prădăciunile nu încetară. Padişahul era tare mânios că nu se 
găseşte o cale să-i oprească pe hoți. Înlocui căpetenia ostaşilor, dar fără folos. Nici următoarea 
căpetenie nu fu în stare să stăvilească jaful. 

Padişahul avea o fată foarte frumoasă. Atât de frumoasă, încât nu era om pe lume care să nu fi aflat 
de frumuseţea ei. Dacă se vorbea despre frumuseţe, ca pildă era dată fata padişahului din Bagdad. 
Prinţesa era vitează şi neînfricată. Mânuia paloşul mai bine decât bărbaţii şi chiar mai bine decât 
ostaşii. 

Ca şi tatăl ei, şi prinţesa era necăjită din pricina repetatelor prădăciuni. Într-o zi, nu mai putu răbda 
şi se înfăţişă înaintea padişahului: 

— Tăticule, rogu-te, lasă-mă pe mine să stau de strajă la vistierie în noaptea asta! 

Înveselit de vorbele prinţesei care nu ştia ce-i teama, padişahul spuse: 

— Aman, copila mea, cum se poate aşa ceva? Tu eşti lumina ochilor mei, reazem la bătrânețe, 
singura mea bucurie pe lumea asta! Cum pot primi ca tu să înfrunți pe tâlharii care ucid cu atâta 
uşurinţă oameni? 

Oricât a încercat, padişahul n-a izbutit s-o facă pe fată să renunţe. Se lăsă înduplecat de rugămințţile 
prințesei, dar îi dădu nişte ostaşi s-o însoţească. 

Frumoasa prințesă se înveşmântă în zale, îşi puse coiful, cu mâna stângă apucă scutul, iar cu cea 
dreaptă paloşul, apoi se îndreptă spre vistierie. 

De patruzeci de nopţi la rând, vistieria era jefuită de cei patruzeci de hoţi. În fiecare noapte, un hoț 
intra în vistierie pe o ferestruică, lua cât putea duce din cele mai preţioase pietre, se lupta cu ostaşii 
ce-i ieşeau în cale şi se întorcea lângă ceilalți tâlhari doar cu mici zgârieturi. 

Era a patruzeci şi una noapte. Venise rândul căpeteniei Hırsız Tahir să se ducă la furat. Frumoasa 
prințesă puse de strajă ostaşi în diferite locuri în jurul vistieriei, iar ea se opri lângă ferestruică şi 
aşteptă. 

Spre miezul nopţii se auzi un zgomot de geam spart, după care se ivi un cap în cadrul ferestrei. 
Prinţesa îşi ridică paloşul şi lovi atât de năprasnic, încât, dacă hoţul nu s-ar fi mişcat iute, capul i-ar 
fi zburat de pe umeri. În schimb, se alese cu o tăietură deasupra sprâncenei drepte. 

Hırsız Tahir strigă de afară: 

— Nu uita ziua de azi, prințesă! Într-o zi îţi vei primi pedeapsa! 

Apoi fugi. 

Până dimineaţa, prinţesa nu părăsi vistieria, dar nu mai veni nimeni. Din acea zi, nimeni nu mai fură 
din vistieria padişahului. 

Trecură zile, trecură săptămâni. Într-o zi, la poarta seraiului veni un flăcău chipeş, bogat 
înveşmântat, încins cu un paloş încrustat cu aur şi argint, şi zise către străjer: 

— Am venit la padişah cu o dorință. Daţi-i de ştire! 

Străjerii văzură că-i un fecior ca un prinţ şi îndată îl înştiinţară pe padişah. 

— Să intre, zise padişahul. 

Străinul se înfățişă, se plecă în fața padişahului, iar acesta îl pofii: 

— Vino, fiule! Şezi şi spune-mi ce doreşti. 

— Eu sunt fiul padişahului din India. Cu voia ta, am venit să cer mâna fiicei tale, prinţesa. 

— Fiule, nu cred să fie altul mai bun căruia să-mi dau fata, dar trebuie să aflu şi părerea fetei mele, 
căci ea este lumina ochilor mei, reazemul meu la bătrâneţe, singurul meu copil. Nu voiesc s-o 
rănesc, să iau o hotărâre fără voia ei. 

Flăcăul: 

— Drept grăit-ai, Măria ta, trebuie s-o întrebi pe prinţesă. 

Flăcăul fu poftit în odaia de alături, apoi padişahul porunci să fie chemată fata. Îi zise că a venit fiul 
padişahului din India s-o ceară de soţie, că acesta aşteaptă în odaia de alături şi că poate să-l vadă 
fără ca ea să fie văzută. Fata ridică un colţ al perdelei şi se uită. Îi plăcu feciorul chipeş, înveşmântat 
bogat, încins cu un paloş încrustat cu aur şi argint. 


— Tăticule, dacă găseşti că-i potrivit, mă-nvoiesc să mă mărit cu el. 

Padişahul fu mulţumit de răspunsul prințesei, apoi îl înştiinţă pe prinţul indian. Începură pregătirile 
de nuntă. Au fost poftițti o mulţime de padişahi şi prinți, care petrecură patruzeci de zile şi patruzeci 
de nopți. Tinerii căsătoriți trăiau fericiți, dar prințul niciodată nu-şi scotea de pe cap căciula albă. 
Peste tot mergea cu căciula pe cap. O scotea doar la culcare, dar se scula înaintea prințesei şi şi-o 
punea iar pe cap. Acest lucru atrase luarea-aminte a prinţesei. Nemaiputând răbda, într-o zi îşi 
întrebă soțul: 

— Dragul meu, de ce niciodată nu-ţi scoţi căciula? 

Prinţul nu dădu răspuns, ci schimbă vorba, povestindu-i întâmplări vesele, iar prinţesa uită să-l mai 
întrebe. 

Aşa trecură zile, trecură săptămâni, şi prinţul tot cu căciula pe cap umbla. Prinţesa născu doi copii, 
un băiat şi o fetiţă. Într-o zi, prințul şi prinţesa stăteau de vorbă lângă fereastra odăii lor cu vedere 
spre grădină. Deodată, prinţul scoase un oftat. Prinţesa întrebă: 

— Ce necaz ai de-ai oftat aşa din rărunchi? 

Tot oftând, prinţul zise: 

— Cum să nu suspin? Tu eşti lângă tatăl şi mama ta şi îi poţi vedea oricând. Pe când eu sunt tare 
departe de ai mei. Mă usuc de dorul lor. 

— Prinţul meu, zise nevasta, dacă-i numai atât, îndată găsim o cale. Când ţi-e voia, putem merge în 
țara tatălui tău. 

Mulţumit de cuvintele soţiei, prințul se mai linişti. Merseră să ceară învoire de la padişah şi 
începură pregătirile de călătorie. Pentru prinţ şi prințesă fu gătită frumos o lectică. Ostaşii care îi 
însoțeau îşi lustruiră armele, se înveşmântară cu haine noi. Prinţul hotărî să nu ia cu ei copiii, 
deoarece aveau cale lungă de străbătut. Erau prea mici ca să îndure o asemenea călătorie. 

După câteva zile, prinţul şi prinţesa luară loc în lectica gătită cu perdele de mătase, îşi luară rămas- 
bun şi porniră spre India, străjuiți în faţă şi în spate de sute de ostaşi călări. 

Şi-au mers, şi-au mers, şi-au tot mers, peste dealuri, peste văi, zile şi săptămâni au mers... Într-o zi, 
când se odihneau lângă o cişmea, prințul zise: 

— Draga mea, avem cale lungă de străbătut. Nu are niciun rost să ducem cu noi atât de mulți ostaşi. 
Să trimitem înapoi o parte din ei. 

Prinţesa se-nvoi şi jumătate din ostaşi plecară înapoi. Porniră iar la drum, şi merseră, şi merseră, 
peste dealuri, peste văi, trecând râuri repezi, înnoptând în lunci sau în păduri. 

După o săptămână, prințul spuse: 

— Prinţesă, ne apropiem de ţara tatălui meu. Am trimis un călăreț să-l vestească de sosirea noastră. 
În întâmpinarea noastră va trimite mulţi ostaşi. Nu mai avem nevoie de ostaşii de lângă noi. Ca să 
nu-i obosim şi mai tare, să-i trimitem şi pe ei înapoi. 

Prinţesa se-nvoi şi de data asta, iar ostaşii plecară cu toții. Purceseră din nou la drum, şi merseră, şi 
merseră, peste dealuri, peste văi, până ajunseră la poalele unui munte. Se dădură jos din lectică să se 
odihnească. Spre a înnopta acolo, înălțară o iurtă. Prinţul zise: 

— O vreme vom adăsta aci, până la venirea ostaşilor trimişi de tatăl meu. De aceea, nu mai avem 
nevoie nici de slujitorii care ne duc lectica. Să-i trimitem şi pe ei înapoi. 

Prinţesa nu bănuia nimic rău, dar zise: 

— Aman, prinţul meu, ce vom face singuri prin pustietăţile astea? Cum ne vom apăra de animalele 
sălbatice şi de tâlhari? 

— Nu-ţi fie teamă, zise prinţul. Cât timp sunt eu lângă tine, nimeni nu ne va face vreun rău. Cât de 
curând vor veni ostaşii tatălui meu. 

Slujitorii care duceau lectica plecară şi ei. Prinţul şi prinţesa rămaseră singuri la poalele muntelui. O 
vreme stătură fără să scoată o vorbă, apoi prințul se proțăpi în faţa prinţesei, zicând: 

— Hei, prinţesa mea, a sosit ceasul socotelilor! Eu sunt Hırsız Tahir, căpetenia celor patruzeci de 
tâlhari, care câte n-au pătimit din pricina ta. Şi mie era cât pe ce să-mi retezi capul! Am scăpat de 
moarte, dar, uite, deasupra sprâncenei drepte mi-ai lăsat un semn de neuitat. Eu am aşteptat clipa 


potrivită, iar acum suntem singuri. Nimeni nu te poate scăpa din mâinile mele. Ţipă cât vrei, în jur 
nu-i nimeni să te audă. 

Atunci când Hırsız Tahir îşi scoase căciula de pe cap, prinţesa înţelese cu cine are de-a face şi se 
nelinişti, dar ascultă zâmbind, ca să-i dea de înţeles că nu se teme de el. 

Hırsız Tahir zise: 

— Acum ai înțeles de ce nu-mi scoteam niciodată căciula de pe cap? A sosit vremea să-ți arăt ce om 
rău sunt eu. 

Apoi scoase o funie lungă pe care o ținea înfășurată în jurul mijlocului, o apucă pe prințesă de mână 
şi începu s-o târască. Avea de gând s-o lege de un copac. El o trăgea, ea se împotrivea din toate 
puterile şi se lupta cu dânsul. Sărmana femeie ajunsese într-un hal fără de hal, cu veşmintele 
sfâşiate, cu mâinile şi picioarele rănite. 

Hırsız Tahir: 

— În zadar te împotriveşti, prințesă! Nu ai cum să mă învingi, căci nu ai paloşul cu tine. Te leg de 
acest copac, apoi îţi dau foc! 

Prinţesa se zbătu ce se zbătu, dar puterile o părăsiră şi înțelese că nu se mai poate apăra. Nu-i venea 
să creadă că acest om, cu care întemeiase o familie şi avusese copii, poate să aibă suflet hain. 

Lui Hırsız Tahir nu-i era deloc milă de ea. Cu funia o legă strâns de trunchiul copacului, apoi culese 
vreascuri uscate şi le aşeză la picioarele prințesei. 

Prințesei nu-i venea a crede că Hırsız Tahir îi va da foc, ci îşi închipuia că glumeşte. De aceea, nu 
mai plângea. 

— Ehei, vestită prinţesă, fiică a padişahului Bagdadului, sunt ultimele tale clipe pe acest pământ. 
Care-s ultimele cuvinte pe care vrei să le rosteşti? 

Prinţesa, zâmbind: 

— Ce pot spune unui om ca tine? Ce-ai hotărât să faci, aceea să duci la bun sfârşit. Haide, ce mai 
stai?! 

Hırsız Tahir tare se mânie că prinţesei nu-i este teamă, ba, mai mult, vorbeşte ca şi cum şi-ar bate 
Joc de el. Băgă mâna în buzunar după punguţa cu iască, dar nu găsi ce căuta. 

— Ai noroc, prințesă, zise el. Nu am la mine punguţa cu iască, dar oi găsi eu o cale. De moarte nu 
scapi! 

Prinţesa se prefăcea că nu-i pasă de vorbele lui. Hırsız Tahir se uită în jur şi zări în depărtare o 
lumină. 

— lată, zise el. Se zăreşte o lumină. Merg acolo după foc şi dacă până la întoarcerea mea te vor 
sfâşia lupii, cu atât mai bine!... 

Hırsız Tahir alergă spre lumină. Începu să se întunece. În sufletul prințesei pătrunse teama. Deodată 
auzi clinchete de clopoței. Sunetele se întețiră, iar prinţesa nu ştia de unde vin. Auzind nechezat de 
cai, mugete de cămilă, tuse de om, îşi dădu seama că se apropie o caravană. După puţin timp, 
caravana ajunse lângă copacul de care era legată prințesa. Călăuza în grija căreia era caravana o 
văzu şi alergă la ea. Omul rămase uimit văzând o femeie cu veşmintele sfâşiate, dar făcute din 
mătase, şi care purta giuvaeruri scumpe. Chemă ajutoare şi o dezlegă pe prinţesă, care-i mulţumi, îi 
zise cine este şi cum a ajuns acolo. Prințesa povesti tot ce pătimise din partea lui Hırsız Tahir. 
Caravana ducea măsline vezi. Oamenii goliră un sac pe jumătate şi o ascunseră în el pe prinţesă. 
Legară sacul de spinarea unei cămile şi purceseră la drum. 

Hırsız Tahir a mers, a tot mers, dar cu cât mergea, cu atât lumina se îndepărta. Până la urmă îşi dădu 
seama că nu va ajunge niciodată şi făcu cale întoarsă. Ajunse la copacul de care o legase pe 
prinţesă, dar ce să vadă?! Ea dispăruse şi pe jos zăcea funia cu care o legase. De furios ce era, nu 
mai ştia ce să facă. 

Cercetă prin împrejurimi şi tot nimic! Din depărtare îi ajunseră la urechi clinchete de clopoței. Îşi 
dădu seama că veneau de la o caravană, că aceasta trecuse mai devreme pe acolo şi oamenii o 
scăpaseră pe prinţesă. Alergă spre locul de unde venea sunetul. 

Ajunse caravana din urmă şi zise către călăuză: 


— Nu-i aşa că voi aţi slobozit-o pe femeia care era legată de copac? Nu mă minţi, că îndată voi 
căuta prin toți sacii de pe cămile. Şi dacă o găsesc, vai de voi! 

Călăuza: 

— Aman, frate, cum să te mint? Oricând poţi cerceta caravana, noi nu am ascuns nicio femeie! 
Hırsız Tahir scoase din chimir un pumnal ascuţit şi începu să împungă sacii ce atârnau de oblâncul 
şeii cămilelor. Înfigea de câteva ori pumnalul în sacul din spinarea unei cămile, apoi trecea la altă 
cămilă şi asculta dacă nu iese glas de om. 

În timpul acesta, oamenii caravanei, folosindu-se de întuneric, duseră cămila care o ascundea pe 
prințesă şi o amestecară printre cele care trecuseră de cercetarea lui Hırsız Tahir. Acesta termină de 
împuns toți sacii şi, negăsind ce căuta, zise către călăuză: 

— Aferim vouă, nu aţi ascuns femeia! Dar eu o voi găsi oriunde s-ar afla. Haide, vedeţi-vă de 
drum! 

Apoi dispăru. 

Caravana îşi continuă calea. După ce străbătură o bună bucată de drum, călăuza cercetă dacă Hırsız 
Tahir nu vine în urma lor, apoi, temându-se ca prințesa să nu se sufoce, dezlegă gura sacului, o 
scoase afară, îi dădu nişte veşminte şi o sui pe un cal. 

Mergând în liniştea nopţii, călăuza îşi zicea: 

— Nu pot da drumul acestei frumoase femei ce mi-a picat în mână. Şi-aşa merg în Egipt. Acolo, 
dacă o vând padişahului Egiptului, câştig o grămadă de galbeni. 

Caravana îşi continuă drumul zile întregi. Sărmana prințesă nu ştia unde este dusă, stătea pe 
spinarea calului fără să scoată o vorbă, printre oameni ce arătau ca nişte tâlhari. Toată nădejdea ei 
era în călăuză, pe care-l credea om cu suflet bun. Îşi închipuia că o va duce la Bagdad şi o va 
încredința tatălui ei. 

Şi-au mers, şi-au mers, zile, săptămâni, până au ajuns în Egipt. Frumoasa prințesă văzu că a fost 
dusă în Egipt, dar nu-şi pierdu speranţa. Peste tot mergea în urma călăuzei. 

Caravana se opri la un han, iar călăuza o dădu pe prințesă în grija unei femei ca s-o ducă la hamam 
şi îi cumpără veşminte scumpe. Spre seară, o duse la seraiul padişahului Egiptului. Era bine 
cunoscut acolo. Îndată fu primit şi dus în faţa padişahului, care o plăcu foarte mult pe prinţesa 
Bagdadului. 

După ce primi douăzeci de pungi cu galbeni, călăuza plecă în ale lui, iar padişahul îşi chemă vizirii 
şi le dădu de ştire că o ia de nevastă pe tânăra prinţesă. Porunci să înceapă pregătirile de nuntă, care 
fură gata în câteva zile. Avu loc cununia, iar nunta ţinu patruzeci de zile şi patruzeci de nopți. Aşa 
ajunse prinţesa nevasta padişahului Egiptului. 

Toată lumea credea că ei sunt foarte fericiți. Şi cum puteau să nu fie, când aveau în stăpânire cel 
mai frumos serai din lume, ținuturi fără sfârşit, vistieria plină cu aur, argint, pietre prețioase! Dacă 
nici ei nu erau fericiți, atunci cine să fie? Dar nu era deloc aşa. De când devenise nevasta 
padişahului Egiptului, prințesa n-avea somn tihnit, visa urât şi tresărea. 

Padişahul credea că-i va trece şi primele nopţi nu zise nimic, dar, văzând că nopți la rând e la fel, 
într-o dimineaţă zise: 

— Prinţesa mea, văd că nopţile tresari din somn, nu poți dormi liniştită. Se pare că ai un necaz. 
Spune-mi şi-om căuta un leac. 

Prinţesa oftă adânc, apoi îi povesti prin ce trecuse. 

— Iată, ai aflat pentru ce nu pot dormi nopțile, de ce tresar mereu speriată. În ţara mea mi se zicea 
„Prinţesa neînfricată”, căci eu nu mă sperii aşa uşor, dar acest Hırsız Tahir e un om care are şapte 
vieți. Peste tot are oameni şi este în stare să le facă rău celor apropiați lui. Nici pasărea nu poate 
scăpa din mâna lui. 

Padişahul: 

— Prinţesa mea, nu te necăji. O fi el Hırsız Tahir, dar eu sunt padişah. Dacă poruncesc, nicio pasăre 
nu va zbura în jurul seraiului meu! 

Apoi bătu din palme. Apăru un slujitor. 


— Poruncesc ca în jurul seraiului să fie ridicate ziduri înalte, zise padişahul. Uşile să fie păzite de 
lei şi tigri, ostaşii să stea de strajă la uşi, în jurul seraiului, în grădină! 

Poruncile padişahului fură aduse la îndeplinire în câteva zile. Seraiul era înconjurat de un zid înalt şi 
păzit de ostaşi înarmaţi până-n dinți. La uşi erau legați lei şi tigri. Nu era cu putință să intre cineva 
străin fără învoire. Văzând toate aceste măsuri de apărare, prințesa se mai linişti. 

Trecură mai multe zile. Prinţesa era liniştită, putea dormi, uitase de Hırsız Tahir. Dar liniştea nu tinu 
mult. Într-o noapte simţi că cineva o atinge şi un glas îi zicea: 

— Scoală, scoală-te iute! 

Sărmana prinţesă nu-şi dădea seama ce se întâmplă, nu se putea dezmetici din somn. Deschise ochii 
şi ce să vadă? Cel care o deşteptase era Hırsız Tahir. 

— Haide, scoală-te. Orice ai face, nu poţi scăpa de mine! Grăbeşte-te! 

Prinţesa se prefăcu că se scoală şi îl ciupi pe padişah, dar acesta dormea adânc. Înţelese că, orice ar 
face, nu-l poate trezi şi se ridică din aşternut. 

Hırsız Tahir: 

— Hai, treci în fața mea! Nu striga în zadar, căci nimeni nu-ți va veni în ajutor. 

Urmată de Hırsız Tahir, prinţesa ieşi din odaie, trecu prin tot seraiul. Prinţesa era tare uimită văzând 
cum zac ca nişte morți ostaşii înarmaţi, slujitorii. 

leşiră din serai şi intrară în grădină. Uimirea prinţesei crescu şi mai mult. Leii şi tigrii care nu lăsau 
pe nimeni să se apropie de ei acum zăceau fără suflare, de parcă erau morți. 

Hırsız Tahir, zâmbind: 

— Ai văzut? Nu poți scăpa de moarte nici dacă în jurul seraiului s-a ridicat un zid înalt, nici dacă 
stau de strajă ostaşi înarmați până-n dinți, nici dacă uşile sunt păzite de animale sălbatice. Eu am 
împrăştiat în fața lor pământ vrăjit şi i-am adormit. Nimeni nu-i poate deştepta, chiar dacă s-ar 
cutremura pământul! 

Se crăpa de ziuă şi umbrele din grădină te înfiorau. Hırsız Tahir spuse: 

— Am să te ard în cuptor. Tu adună vreascuri! 

Ce era să facă sărmana prințesă? Începu să adune vreascuri, dar nu găsi prea multe, căci grădina 
seraiului era bine îngrijită. Căuta în cele mai îndepărtate unghere ale grădinii şi tot nu găsea. Şi 
căuta, şi plângea. Ostenită, se lăsă la rădăcina unui copac. Pe crengile copacului din faţa ei se 
aşezară doi porumbei. Pe când prinţesa îi privea, începură a vorbi cu glas de om: 

— Oare de ce plânge prinţesa? se întrebau între ei. 

Unul dintre porumbei: 

— Cine să plângă dacă nu ea? Nu ştie cum să scape din mâinile lui Hırsız Tahir şi de aceea plânge. 
Dar să nu plângă! Să se ducă la poarta grădinii, acolo va găsi o bucată de marmură, s-o ridice şi sub 
ea va găsi o sticlă. Să ia sticla şi s-o lovească de marmură, să urce scările şi să intre în serai! 

După ce rostiră aste cuvinte, porumbeii îşi luară zborul. Prinţesa se mai linişti, alergă şi ridică 
marmura, găsi sticla, o lovi de marmură, apoi fugi în casă. 

Când sticla se sparse, în serai izbucni mare zgomot. Padişahul, slujitorii, ostaşii, leii şi tigrii, cu toții 
se treziră. 

Prinţesa se duse la padişah şi îi povesti cum a venit Hırsız Tahir, cum a luat-o şi a dus-o în grădină, 
unde a pus-o să adune vreascuri ca s-o ardă în cuptor, cum i-a adormit pe toți cu pământ vrăjit, apoi 
cum a aflat ea de la doi porumbei ce să facă să scape de vrajă. 

Padişahul dădu poruncă şi Hırsız Tahir fu prins. 

— Ar trebui să te ard pe tine în cuptorul în care voiai s-o arzi pe prințesă, dar nu voi face asta şi nici 
pe mâna gealaţilor nu te voi da, ci te voi arunca în temnita seraiului, unde vei zace ani buni. Piei din 
fața ochilor mei! 

Pe Hırsız Tahir îl aruncară în temniță, iar padişahul porunci să se facă pregătiri de călătorie. După 
câteva zile, padişahul şi frumoasa prinţesă purceseră spre Bagdad cu un alai numeros. 

Padişahul din Bagdad pusese oameni să-i caute fata dispărută şi, negăsind-o, pierduse orice nădejde. 


După o săptămână, alaiul ajunse la Bagdad. Padişahul Bagdadului se bucură nespus văzându-şi fata 
nevătămată. Se făcu nuntă, care ținu patruzeci de zile şi patruzeci de nopți. 
Fi trăiră fericiţi, ceea ce vă dorim şi vouă... 


Piciorul de gâscă 
poveste turcă 


Într-o zi, Nastratin Hogea o puse pe nevastă-sa să frigă o gâscă pentru a i-o duce în dar lui Timur”. 
Puse friptura pe o tipsie şi purcese la drum. Merse ce merse şi i se făcu foame. Rupse un copan şi 
mâncă cu mare poftă. Ajunse la Timur, se aşezară la masă, fu adusă gâsca, iar la vederea ei Timur 
întrebă: 

— Hogea bei, gâsca are doar un picior? Unde-i celălalt? 

Nastratin nu ştiu ce să-i răspundă, când văzu un cârd de gâşte odihnindu-se în arşiţa zilei cu câte un 
picior dedesubt. 

— În ţinuturile noastre toate gâştele au doar câte un picior, zise Hogea arătând spre cârd. 

Timur nu crezu o iotă din spusele lui Nastratin, chemă un slujitor şi îi şopti ceva la ureche. Nu după 
mult timp se auziră bătăi de tobe de credeai că-i sfârşitul lumii. Bineînţeles că, speriate de atâta 
zgomot, gâştele lăsară deoparte statul la soare şi se împrăştiară care încotro, fugind pe cele două 
picioare. 

Timur, arătând spre gâşte: 

— Ia uite, gâştele tale s-au făcut cu două picioare! Ce-ai de zis? 

La care Hogea: 

— Dacă tot acest tărăboi ar fi fost pentru tine, ai fi fugit nu cu două, ci cu patru picioare! 


Oala şi ramazanul 
poveste turcă 


În timpul ramazanului, Hogea, ca să ţină bine socoteala zilelor de post, pregăti o oală şi o 
grămăjoară de pietricele... În fiecare seară arunca în oală o pietricică şi atunci când voia să ştie a 
câta zi de ramazan este număra pietricelele. 

Un om, pus pe glume, văzu ce făcea Hogea şi, fără să fie văzut, aruncă un pumn de pietricele în 
oală. A doua zi de dimineață merse la Hogea: 

— Oare a câta zi de ramazan este astăzi? 

Hogea se repezi la oală, o goli şi începu să numere pietricelele. Dar ce să vadă? Erau 1.084 de 
pietricele în cap! „Nu se poate”, îşi zise. „E prea mult!” Apoi îi spuse omului: 

— Azi este a 46-a zi de post... 

— Aman, Hogea bei, cum să aibă o lună 46 de zile? zise omul. 

Hogea: 

— Tu să fii mulțumit, căci, dacă era după socoteala din oală, azi ar fi fost a 1.084-a zi de post!... 


Spada şi vătraiul 
poveste turcă 


Intr-o zi, când Nastratin Hogea se învârtea prin bazar, auzi un om strigând: 


— Hei, lume, lume, cu această spadă, dacă te repezi la duşman, ea se lungeşte cât trei arşini”!”! 

Cei care crezură în lăudăroşenia omului începură să se înghesuie şi să ofere mai mulți bani. Spada 
scoasă la mezat se vându cu un preţ foarte mare. 

A doua zi dimineaţă, Hogea luă vătraiul de mangal de lângă vatra casei şi fugi la bazar. Acolo 
începu să strige: 

— Hei, lume, lume, cu acest vătrai, dacă te repezi la duşman, el se lungeşte cât trei arşini! 

Curioşii se strânseră în jurul lui şi-l întrebară: 

— Hogea bei, ce ai tu în mână nu-i decât un vătrai obişnuit de mangal. Cum să se lungească el cât 
trei arşini? 

Hogea: 

— Hei, drepteredincioşilor! Dacă spada vândută ieri se lungeşte, cum să nu se lungească şi vătraiul 
meu?! 


Pedeapsă pentru vulpe 
poveste turcă 


În timpul ramazanului, ca să facă rost de câte ceva ca imam, Hogea se duse într-un sat, dar văzu că 
sătenii au deja un imam. Se duse în alt sat, dar şi acela avea imam. Ca un făcut, în care sat se duse, 
întâlni aceeaşi situaţie... Cutreieră prin mai multe sate. Când ajunse în al patruzecilea sat, văzu o 
mulțime de oameni adunaţi pe un maidan. 

Oamenii îl văzură şi ziseră: 

— Numai Hogea efendi poate dezlega treaba asta! 

Îi arătară o vulpe pe care o prinseseră: 

— Câte n-a pătimit satul din pricina acestei vulpi! ziseră ei. A sugrumat toți puişorii şi toate găinile 
din ograda satului, hoaţa! Să-i dăm o aşa pedeapsă, s-o ucidem cu o mare caznă, încât să sufere cât 
am suferit şi noi! 

Hogea: 

— Staţi, nu omorâţi animalul! Eu îi voi da cea mai grea pedeapsă! 

Hogea îşi scoase haina şi o puse pe spinarea vulpii, iar pe cap îi puse turbanul, apoi îi dădu drumul. 
— Aman, Hogea efendi, ce-ai făcut? ziseră sătenii. 

Hogea: 

— Nu vă neliniştiți, aşa de bine am rânduit lucrurile, încât nici patruzeci de spâni n-ar fi putut face 
ce i-am făcut eu! Cu astă înfăţişare, în orice sat s-ar duce, va fi alungată! 


Banii de hamam 
poveste turcă 


Într-o zi, Hogea se duse la hamam. După ce s-a îmbăiat, băieşul îi dădu un peştiman”'% zdrenţuit, 
văzându-i veşmintele cam ponosite. Hogea nu zise nimic şi la ieşire dădu ca bacşiş zece bani. La 
vederea unei asemenea dărnicii, băieşul rămase uimit. Hogea fu petrecut cu mare alai. 

După câteva zile, Hogea se duse din nou la hamam. De data asta fu primit cu ploconeli şi îi dădură 
cel mai bun peştiman. La plecare dădu un ban băieşului care-i ţinuse oglinda. Văzându-l uimit, îi 
zise: 

— Data trecută am plătit pentru azi. Acest ban este plata pentru baia de data trecută! 


Martorul mincinos 

poveste turcă 


Într-o zi, Hogea se duse în vizită la cadiu. Îşi legă măgarul în faţa uşii judecătoriei. Tocmai atunci 
aduseră la judecătorie un om care era învinuit de mărturie mincinoasă. În vremurile acelea, pentru o 
asemenea faptă, învinuitul era urcat pe măgar cu faţa spre coada animalului şi plimbat prin tot 
târgul. 

Negăsind niciun măgar prin preajmă, cerură de la Hogea măgarul, aşezară învinuitul cu fața spre 
coada animalului şi-l plimbară peste tot. Hogea fu nevoit să stea şi să-şi aştepte măgarul până seara 
târziu. 

După câteva zile, Hogea se duse din nou în vizită la cadiu. Acolo se afla acelaşi martor mincinos şi 
se căuta un măgar. 

— Ascultă, prietene, zise Hogea către martor, aşa nu mai merge, ori te laşi de meseria de martor 
mincinos, ori îți cumperi un măgar! 


Zaiafet 

Sultanul Aladin îl pofti pe Nastratin Hogea la iftar”, dar îi dădu de ştire să vină mai devreme ca să 
aibă timp să viziteze geamiile. Hogea primi bucuros şi, împreună cu sultanul, merse din geamie în 
geamie. După atâta umblat, Hogea era tare înfometat. 

Până la urmă sosi şi vremea de iftar şi toţi oaspeţii se aşezară la masă. Slujitorii aduseră ciorba. 
După ce luă câteva linguri din ciorbă, Aladin începu să strige: 

— Hei, bucătar neghiob, de câte ori ţi-am spus să nu faci cocoloaşe în ciorbă? Luaţi oala de aici! 
Oala cu ciorbă luă drumul bucătăriei fără ca oaspeţii să fi apucat să ia o înghițitură. 

Un slujitor aduse o mare tipsie, în mijlocul căreia era aşezat un curcan umplut, frumos rumenit, 
înconjurat de tot felul de legume. Aladin luă o bucată din curcan şi izbucni: 

— Afurisit bucătar, ce fel de curcan umplut ai gătit? De câte ori nu ţi-am zis să nu pui mirodenii? 
Dinadins ai făcut! Luaţi-l din fața mea! 

Şi curcanul umplut luă drumul bucătăriei fără ca cineva să apuce măcar să guste. 

Veni rândul dulciurilor. Aduseră o tavă mare cu baclavale. Aladin luă o bucăţică şi sări în sus: 

— Bucătarul ăsta o să mă omoare! De atâtea ori i-am zis că nu-mi place baclavaua bine însiropată, 
şi totuşi a făcut-o. Ce dulce e! Luaţi tava şi duceţi-o în bucătărie! 

Hogea, care până atunci se uitase cum dispar bucatele unele după altele, fără ca el şi ceilalți oaspeţi 
să poată gusta ceva, deodată sări de la locul lui, se duse lângă o tipsie plină cu un pilaf gătit din cel 
mai bun orez, garnisit cu fistic, cu stafide, carne, castane, şi începu să înfulece cu lingura din pilaful 
pufos. 

Sultanul: 

— Ce faci, Hogea efendi? 

Hogea: 

— Măria ta stai şi războieşte-te mai departe cu bucătarul cât timp eu mă lupt cu tipsia cu pilaf. 
Cheamă-mă după ce-ţi isprăveşti treaba! 


Zăpada 
poveste turcă 
Într-o zi de iarnă, nevasta se plânse către Hogea: 

— Nu-i destul că de-abia ne ducem zilele, dar avem şi o singură plapumă. Şi ce plapumă! Scurtă, 
îngustă, încât, dacă o tragem spre umăr, ne rămân picioarele descoperite, dacă ne acoperim pe o 
parte, partea cealaltă rămâne afară. 

Zi după zi, nevasta îl tocă la cap cu aceleaşi cuvinte. Într-o zi tare geroasă, când femeia începuse să 
zică: „Plapuma noastră...”, Hogea ţâşni afară şi începu să umple cu zăpadă o găleată. 

Văzându-l, femeia zise: 

— Ce faci aici? 

Arătând spre găleata plină cu omăt, Hogea răspunse: 

— Iată bumbac călduros, ia cât vrei, răsuceşte fire şi coase o plapumă! 

Femeia: 

— Aman, Hoge, ai căpiat? Cum să faci plapumă din zăpadă? 

Hogea: 

— Se poate, cum să nu se poată! Altfel, cum puteau strămoşii noştri să doarmă sub ea? 


Nevasta şi măgarul 

După ce boli câteva zile, nevasta lui Nastratin Hogea închise pe veci ochii. Hogea o plânse, purtă 
doliu câteva zile, apoi o uită. După o vreme îi muri şi măgarul. Zile întregi Hogea îl jeli, luni de zile 
umblă posomorât. Oamenii erau nedumeriţi de starea lui şi într-o zi îl întrebară: 

— Hogea efendi, cum se face că ai uitat-o aşa de curând pe nevasta moartă, dar pe măgar încă îl 
mai jeleşti? 

Răposatul: 

— Cum să nu-mi jelesc măgarul, dacă la moartea nevestei prietenii şi vecinii mi-au fost alături şi 
mi-au zis: „Nu te întrista, îți vom lua altă soţie, mai tânără, mai bună!”, iar la moartea măgarului 
nimeni nu mi-a zis că-mi va lua alt măgar! 


Soacra 

Într-o zi, soacra lui Nastratin Hogea spăla rufe pe malul unui râu. Deodată îi alunecă piciorul şi 
femeia căzu în apă. Puhoiul o luă şi-o duse. Hogea merse să-i caute trupul, dar el alerga nu josul 
apei, ci în sus, spre locul de unde venea şuvoiul. 

Un curios, care privea, întrebă: 

— Hogea efendi, nu vezi că alergi în direcția greşită? 

Hogea: 

— Tu n-ai cunoscut-o pe soacra mea. Era cea mai încăpățânată femeie din lume. Aşa că, 
neîndoielnic, trupul ei s-a dus în susul apei! 


Arme 

Era o vreme când locuitorii ținutului nu aveau voie să poarte arme. Tocmai atunci Hogea purta 
asupra lui un iatagan uriaş... Căpetenia garnizoanei îl luă la rost: 

— Hogea efendi, nu ai aflat că-i poruncă să nu poarte nimeni arme? Ce-i cu ditamai iataganul cu 
care umbli peste tot? 


Hogea: 

— Ceea ce vezi nu-i o armă. lataganul este o unealtă cu care răzuiesc unele greşeli din cărți! 
Cu mustrare în glas, căpetenia spuse: 

— Bre, Hogea efendi, cum se pot răzui greşelile din cărți cu un iatagan aşa de mare? 
Hogea, zâmbind: 

— Sunt greşeli atât de mari, încât şi iataganul este prea mic pentru a le îndrepta! 


Un singur iatac 

Murindu-i nevasta, Hogea se însură cu o văduvă. În fiecare noapte, când să se culce, femeia zicea: 
„Răposatul meu soț făcea aşa, răposatul zicea aşa”. 

Într-o seară, nemaiputând răbda, Hogea o îmbrânci şi-o dădu jos din pat. În cădere, femeia îşi 
scrânti un braţ. 

A doua zi dimineaţă, femeia se duse la tatăl ei şi se plânse de fapta soțului. Când socrul întrebă ce s- 
a întâmplat, Hogea zise: 

— Cum să încăpem într-un mic iatac eu, răposata mea nevastă, cea de-acum şi răposatul ei soț? 
Cum să aibă loc patru oameni? Fata ta era la marginea patului şi de aceea a căzut şi şi-a scrântit 
braţul! 


Șalvarii şi giubeaua 

Într-o zi, pe când se afla în Bursa, Hogea intră într-o prăvălie să cumpere şalvari de postav. Când 
tocmeala cu negustorul era în toi, se răzgândi: 

— Prietene, zise el, las şalvarii, mai bine dă-mi o giubea. 

Negustorul scoase o giubea şi i-o dădu. Lui Hogea îi plăcu haina, o luă şi dădu să iasă din prăvălie. 
Negustorul: 

— Hogea efendi, nu mi-ai dat banii pe giubea! 

Hogea: 

— Dar ţi-am lăsat şalvarii de postav în loc! 

Negustorul: 

— Bine, dar nici şalvarii nu i-ai plătit! 

Hogea: 

— Doamne, ciudaţi mai sunt cei din Bursa! Am luat cumva şalvarii ca să-ţi dau banii pe ei? 


